Nagina gulivaziun da chareschia 
Il persunal chantunal e las scolastas ed ils scolasts da las scolas popularas ston desister d'ina gulivaziun da la chareschia. 
Cun quest sacrifizi da salari prestan els, a vista da la situaziun precara da las finanzas chantunalas e da la flaivla economia, ina contribuziun per franar ils custs. 
La chareschia na gulivada da 0.4 pertschient da l'onn 1997 vegn stritgada senza cumpensaziun. 
Uschia vala ella per gulivada fin ad in stadi da l'index da 103.9 puncts (index naziunal dals pretschs da consum). 
Analogamain vegni er desistì d'adattar a la chareschia las rentas da la cassa da pensiun dal chantun. 
La lescha dals impedids va en vigur cun l'entschatta da 1998 
La revisiun parziala da la lescha dals impedids vegn messa en vigur cun l'entschatta da 1998. 
In'excepziun fa l'artitgel 7 alinea 2, ch'è en vigur retroactivmain dapi il 1. d'avust 1997. 
Uschia vegn impedida ina reducziun da las rentas en consequenza da la sbassada da la vegliadetgna per la maiorennitad da dretg civil sin 18 onns ch'è succedida a l'entschatta da 1996. 
Da las vischnancas 
La regenza approvescha il project per la sanaziun e l'amplificaziun dals stabiliments da sport en il liber sin l'areal da scola a Bravuogn. Vi dals custs imputabels da maximal 420'000 francs vegni empermess ina contribuziun chantunala da 32.5 pertschient. Approvà cun indicaziuns vegn il project preliminar per la nova construcziun da la chasa da scola cun stabiliments externs a Fläsch. Vi dals custs imputabels da ca. 2.6 miu. francs vegni mess en vista ina contribuziun chantunala da 17.5 pertschient. Approvà cun indicaziuns vegn il project preliminar per l'engrondiment dal stabiliment da la scola secundara e reala e la nova construcziun d'ina halla da gimnastica traidubla a Klosters Platz. Vi dals custs calculads da 3.6 miu. francs vegni mess en vista ina contribuziun chantunala da 10 pertschient. Approvadas vegnan las revisiuns parzialas da las planisaziuns localas d'Andeer e Celerina/Schlarigna sco er cun diversas indicaziuns e resalvas la segunda fasa da la revisiun da la planisaziun locala da Flem concernent las zonas da paus e las zonas sut protecziun da la cuntrada. Fatgs da persunal 
El entra en servetsch a l'entschatta da mars 1998. 
Da las tractandas da la regenza - Data da consegna: Gievgia, ils 11 da december 1997 
Funtauna: rg Chanzlia chantunala dal Grischun Data: 11.12.1997 
Cussegliaziun per persunas da la Bosnia-Herzegovina che returnan en lur pajais 
Tenor in conclus dal cussegl federal ston las persunas da la Bosnia-Herzegovina ch'èn recepidas provisoriamain abandunar la Svizra en il decurs da l'onn vegnent. 
Per pudair sa participar al program da reintegraziun da la confederaziun ston las persunas pertutgadas s'annunziar fin il pli tard ils 31 da december 1997 per quest program tar il post da cussegliaziun chantunal per persunas che returnan en lur pajais. 
Avant in pèr emnas ha il post da cussegliaziun dal Grischun per persunas che returnan en lur pajais fatg attent tut las persunas da la Bosnia-Herzegovina ch'abiteschan en il Grischun e che ston abandunar la Svizra l'onn 1998 ch'il termin d'annunzia per il program da reintegraziun Bosnia-Herzegovina scrodia ils 31 da december 1997. 
Per infurmar uschè bain sco pussaivel la cuminanza bosniaca che viva en noss chantun, appellescha quest anc ina giada a tut las famiglias bosniacas che ston abandunar la Svizra fin ils 30 d'avrigl 1998 u pli tard da s'annunziar avant ils 31 da december per la participaziun al program menziunà da reintegraziun. 
Igl è d'observar en mintga cas ch'i na dat betg in connex tranter l'annunzia al program ed il termin per la partenza da la Svizra. 
Ina famiglia bosniaca che s'annunzia fin ils 31 da december 1997, obtegna er alur agid per la reintegraziun, sch'il termin da partenza vegn prolungì en il decurs da l'onn 1998 da las autoritads en il rom da las directivas da la confederaziun. 
Perencunter perda ina famiglia bosniaca che na s'annunzia betg fin la fin da l'onn mintga dretg sin in tal sustegniment. 
Fin oz han gia varga 5'000 Bosniacs e Bosniacas obtegnì agids finanzials da reintegraziun ch'èn vegnids concedids da las autoritads svizras. 
Plinavant èn pli che 1'200 burgais bosniacs s'annunziads al program e vegnan a returnar ils proxims mais an la Bosnia-Herzegovina. 
Da menziunar esi er che l'agid da partenza ha dà a millis e millis Bosniacas e Bosniacs la pussaivladad da chattar en la Bosnia-Herzegovina ina nova existenza. 
Uschia han els per exempel pudì renovar lur chasa u lur abitaziun, fundar ina pitschna interpresa u finanziar in studi. 
Plinavant metta la direcziun per svilup e collavuraziun (DEZA) a disposiziun dapi l'october 1997 en differents territoris dal pajais in'abitaziun cun ina u pliras stanzas a las Bosniacas ed als Bosniacs che n'han betg ina dimora en la Bosnia-Herzegovina. 
En quest connex vegn dà la preferenza a las persunas bosniacas che returnan da la Svizra. 
Quellas ston pajar a la DEZA in tschains minimal per mais. 
Per tut quests motivs recumonda il post da cussegliaziun dal Grischun per persunas che returnan en lur pajais a tut las famiglias che han l'intenziun d'abandunar la Svizra l'onn 1998 da s'annunziar avant ils 31 da december 1997 per il program d'agid da reintegraziun. 
Per fugitivs renconuschids che vulan sa participar al program vala medemamain ils 31 da december 1997 sco davos termin d'annunzia. 
Per ulteriurs scleriments stat il post da cussegliaziun dal Grischun per persunas che returnan en lur pajais gugent a disposiziun (tel. 081-257 25 37). 
Post da cussegliaziun per persunas che returnan en lur pajais dal chantun Grischun 
Karlihof 4, 7000 Cuira 
Ina partiziun da l'uffizi da polizia dal Grischun 
Data: 16.12.1997 
Funtauna: rg Chanzlia chantunala dal Grischun 
La regenza relascha ina glista da las chasas da tgira 
La regenza ha deliberà e relaschà la glista da las chasas da tgira pretendida da la lescha davart l'assicuranza da malsauns. 
Chasas che figureschan sin questa glista pon dar quint a las cassas da malsauns per lur prestaziuns da tgira. 
37 da total 45 chasas da tgira dal Grischun adempleschan las premissas da la lescha davart l'assicuranza da malsauns e da la planisaziun chantunala davart las chasas da tgira per pudair dar a quint lur prestaziuns a l'assicuranza obligatoria da malsauns. 
8 chasas adempleschan las premisas almain quest mument mo per part. 
Questas chasas han memia pauc persunal u memia pauc persunal qualifitgà u ad ellas manca l'infrastructura necessaria. 
Ellas pon eventualmain vegnir recepidas pli tard en la glista, sch'ellas adempleschan alur las cundiziuns. 
Gia 1994 è vegnida elavurada ina planisaziun cumplessiva dal basegn da chasas da tgira. 
Partind da questa planisaziun dal basegn è vegnida relaschada l'onn 1995 ina emprima glista da chasas da tgira, cunter la quala las cassas da malsauns han fatg recurs tar il cussegl federal. 
En sia decisiun da l'october 1996 ha il cussegl federal abrogà la glista da chasas da tgira da 1995. 
El ha bain considerà la planisaziun avant maun per suffizienta, ha dentant constatà che las premisas medicinalas e persunalas da las chasas na sajan betg cumprovadas suffizientamain per pudair dar ad ellas l'admissiun da daventar activas sin donn e cust da l'assicuranza obligatoria da malsauns. 
Il cussegl federal ha pretendì da la regenza grischuna da sclerir questa chaussa e da relaschar ina nova glista. 
Ils davos mais èn vegnids fatgs ils scleriments necessaris en 45 chasas da tgira. 
Per vegnir recepida sin la glista da las chasas da tgira ha mintgina da quellas stuì cumprovar ch'ella disponia d'avunda persunal cun qualificaziun suffizienta ed er dals indrizs medicinals pretendids e ch'ella possia er garantir la tgira medicala. 
In sboz da la glista da las chasas da tgira suttamess ad ina vasta consultaziun ha previs d'er admetter en ina atgna categoria chasas da tgira che han anc da cumprovar tschertas chaussas entaifer in termin fixà. 
Questa mira n'ha betg pudì vegnir realisada. 
Il cussegl federal ha entant decidì en ina procedura da recurs d'auters chantuns che mintga spezia d'admissiun provisoria na saja betg legala. 
Ina politica moderna pertutgant la vegliadetgna pretenda che mintga chasa offereschia ina tgira cumplessiva per tuttas cussedentas e tuts cussedents, independentamain da lur basegn da tgira. 
I stoppia vegnir impedì che umans che vivian en ina chasa vegnian sfurzads da midar lur ambient conuschent. 
L'incarica da prestaziun colliada cun la recepziun sin la glista da las chasas da tgira è vegnida redegida correspundentamain. 
La lescha federala davart l'assicuranza da malsauns prescriva als chantuns d'elavurar ina planisaziun per las chasas da tgira. 
Il resultat è da fixar en ina glista da las chasas da tgira. 
La recepziun sin la glista da las chasa da tgira è la premissa che las chasas pon dar quint sin donn e cust da l'assicuranza obligatoria da malsauns. 
Cun il relasch da la glista vegn realisada l'incarica tenor dretg federal. 
Da las tractandas da la regenza - Data da consegna: gievgia, ils 18 da december 1997 
Data: 18.12.1997 
Funtauna: rg Chanzlia chantunala dal Grischun 
Gronds custs per stizzar ils fieus en il Grischun meridiunal 
Dals 16 fin la fin d'avrigl 1997 èn ars guauds da las vischnancas da Grono, Verdabbio, Castaneda, Sta. Maria di Calanca, Leggia e Cama. 
390 hectaras guaud èn stadas pertutgadas dals incendis. 
Da l'entschatta ennà èn stads engaschads plirs corps da pumpiers, il servetsch forestal, la protecziun civila, voluntaris, interpresas privatas ed il militar. 
Il davos ha er mess a disposiziun numerus helicopters. 
L'entira acziun da stizzar fieu è vegnida manada da l'inspectur da pumpiers dal chantun. 
Pir plievgias abundantas en las emprimas emnas dal mais matg han pudì stizzar il fieu definitivamain. 
Ils custs da stizzar imputabels èn fitg auts pervi dals custus engaschis dals helicopters (ca. 1.09 miu. francs) e muntan en tut a radund 1.48 miu francs. 
Per l'agid fitg prezius da l'armada n'esi betg vegnì dà quint. 
Ils custs da stizzar èn vegnids surpigliads da las suandantas instituziuns: 
- assicuranza per ils custs d'engaschament da l'institut d'assicuranza d'edifizis dal Grischun (500'000 francs), 
- fond d'agid urgent da la cassa per donns elementars dal Grischun (radund 313'000 francs), 
- contribuziun forestala dal chantun (radund 415'000 francs), ed 
- acziun da collecta dal Padrinadi svizzer per vischnancas muntagnardas per mauns da las vischnancas pertutgadas (radund 252'000 francs). 
Ils 13 da mars 1997 era rut ora in incendi en l'Italia vischinanta ch'è sa derasà ils 17 da mars 1997 malgrà intensivas cuntermesiras sin il territori da "Ruscelina" a Brusio. 
L'incendì ha pudì vegnir mess sut controlla ils 22 da mars 1997 grazia a l'engaschament da plirs helicopters, dals corps da pumpiers da Brusio e Poschiavo, dal servetsch forestal local sco er da la protecziun civila. 
L'entira acziun da stizzar fieu è vegnida manada da l'inspectur da pumpiers dal chantun. 
Ils custs da stizzar imputabels muntan a 192'600 francs e vegnan surpigliads da las suandantas instituziuns: 
- assicuranza per ils custs d'engaschament da l'institut d'assicuranza d'edifizis dal Grischun (119'000 francs), 
- contribuziun forestala dal chantun (radund 44'000 francs), e 
- vischnanca da Brusio (radund 29'000 francs). 
La regenza sustegna la participaziun da la Svizra a la convenziun da genocid 
En sia posiziun al departament federal dals affars externs (DFAE) sustegna la regenza grischuna la participaziun da la Svizra a la cunvegna dals 9 da december 1948 davart il scumond e la prevenziun dal genocid e beneventa adattaziuns correspundentas en il cudesch penal ed en la lescha davart il dretg penal militar. 
L'uschenumnada convenziun da genocid è cun 124 stadis contractuals ina da las cunvegnas internaziunalas acceptadas il pli vastamain. 
Ella scumonda il genocid ed oblighescha ils stadis d'impedir e da chastiar quel. 
Il scumond da genocid vegn renconuschì da la dretgira internaziunala e da la cuminanza dals stadis sco dretg da disa internaziunal. 
Da las vischnancas 
Il teater da la citad da Cuira obtegna per la stagiun da teater 1997/1998 ina contribuziun dal chantun da 200'000 francs. 
Cun grevezzas e cundiziuns vegn approvà il project per la midada dal diever da la chasa da vegls s. Martin a Cazas en ina chasa da vegls e da tgira. 
Vi dals custs imputabels da radund 811'000 francs vegni garantì ina contribuziun dal chantun da 61 pertschient. 
Cun grevezzas e cundiziuns vegn approvà il project preparativ per la modificaziun parziala e la sanaziun da la chasa da vegls e da tgira "Lindenhof" a Churwalden. 
Vi dals custs imputabels ch'èn calculads sin radund 1.3 miu. francs metta il chantun en vista contribuziuns da 58 pertschient. 
Cun grevezzas e cundiziuns approvescha la regenza la modificaziun e l'engrondiment da la chasa da vegls e da tgira "Parc" a Lai. 
Vi dals custs imputabels ch'èn calculads sin 5.5 miu. francs vegnan messas en vista contribuziuns da 50 pertschient. 
Il project da construcziun per ina nova halla da gimnastica dubla a Termin vegn approvà definitivamain. 
Vi dals custs imputabels da radund 1.9 miu. francs vegnan garantidas contribuziuns dal chantun da 25 pertschient. 
Cun resalvas ed indicaziuns vegn approvada la revisiun parziala da la planisaziun locala da Langwies. 
Approvadas vegnan las revisiuns totalas da las leschas da taglia d'Aschera e da Selma. 
Per divers projects per la construcziun da vias en il chantun vegnan dads libers credits da total 538'000 francs. 
Persunal 
Paul Engi, naschì 1955, da Tavau, domicilià a Cuira, daventa schef da l'uffizi per las scolas popularas e las scolinas. 
Engi è stà fin uss inspectur da scola e daventa a l'entschatta d'avust 1998 il successur da Stefan Niggli, che va en pensiun a la fin da settember 1998. 
Da las tractandas da la regenza - Data da la consegna: gievgia, ils 18 da december 1997 
Data: 18.12.1997 
Funtauna: rg Chanzlia chantunala dal Grischun 
355'000 francs da la "taglia sin ils vinars" van als fatgs socials dal Grischun 
La mesadad dal retgav net dal chantun ord l'imposiziun dal commerzi en detagl e da la vendita da bavrondas destilladas vegn utilisà per intents d'util public. 
Da las entradas 1997 vegnan pajads 355'000 francs per 11 chasas d'uffants e scolas-dimora, set organisaziuns d'impedids, 24 uniuns, federaziuns, fonds e fundaziuns, otg organisaziuns d'agid a sasez e per in project. 
Da las regiuns e vischnancas 
La regenza approva las revisiuns parzialas da la constituziun cirquitala da l'Engiadin'ota, da la constituziun communala da Trin e da la lescha d'ustaria da Flem. Cun cundiziuns e resalvas vegnan approvads il project per l'amplificaziun da l'entrada e da la cafetaria e per la midada da l'administraziun da l'asil da vegls "Im Bodmer" a Cuira. Vi dals custs imputabels da ca. 977'000 francs vegnan empermessas contribuziuns chantunalas da construcziun da bunamain 350'000 francs. Per differents projects da construcziuns da vias vegnan dads libers credits d'in import total da 219'000 francs. 
Per la fin da l'onn 
La regenza ha fatg quest onn 44 sesidas. 
La regenza engrazia fitg a las collavuraturas ed als collavuraturs da l'administraziun chantunala per la lavur prestada. 
A las conburgaisas ed als conburgais giavischa ella tut il bun per la fin da l'onn sco er buna prosperitad en l'onn nov. 
Il presidi da la regenza passa il 1. da schaner 1998 dad Aluis Maissen a Luzi Bärtsch, vicepresident daventa Klaus Huber. 
Da las tractandas da la regenza - Data da la consegna: Mardi, ils 23 da december 1997 
Data: 23.12.1997 
Funtauna: rg Chanzlia chantunala dal Grischun 
Data da consegna: 
Gievgia, ils 4 da settember 1997 
Ina delegaziun dal parlament tirolais fa ina visita al Grischun 
Per motiv dal giubileum da 25 onns da l'Arge Alp e per intensivar las relaziuns da bun vischin fa ina delegaziun dal parlament tirolais sin invit dal cussegl grond dal Grischun mardis e mesemna, ils 9/10 da settember 1997 ina visita al Grischun. 
Per metter in accent politic durant l'onn giubilar da l'Arge Alp dasper las pli diversas occurrenzas culturalas e socialas ha la direcziun dal cussegl grond organisà ina scuntrada sur ils cunfins ora da commembers dal parlament. 
Da vart dal Tirol sa participeschan il president dal parlament, la vizepresidenta ed il vizepresident, quatter presidents da fracziuns ed in parlamentari, ferton ch'il Grischun vegn represchentà dal president dal cussegl grond, dal vizepresident, dals tschintg presidents da las fracziuns sco er dal chancelier e da ses substitut. 
Sin il program da l'occurrenza da dus dis stattan l'emprin di in stgomi general d'opiniuns pertutgant dumondas che surpassan ils cunfins, spezialmain davart la partenanza a la cuminanza da lavur dals pajais da las Alps, ed il segund di ulteriurs temas d'interess communabel. 
Il mardis han lieu differentas visitas e discussiuns a Cuira, entant che la mesemna è deditgada spezialmain a dumondas dal transit da las Alps e dal mantegniment da las vias sco er da l'agricultura da muntogna. 
Per quest intent vegnan explitgads als giasts da l'exteriur ils projects da sanaziun vi da la via dal San Bernardino e fatg ina visita ad in manaschi d'in pur muntagnard sin la Mantogna. 
Indicaziuns pertutgant fotografias 
Tgi che vul far ina fotografia da questa societad è supplitgà dad esser mardi, ils 9 da settember 1997 a las 15.50 en il foier da l'edifizi dal cussegl grond, Masanserstrasse 3, Cuira. 
Jahr: 1998 Data: 31.12.1997 
Funtauna: rg 
Resalvas envers la nova ordinaziun federala davart la protecziun da las auas 
Da princip considerescha la regenza il sboz per ina nova ordinaziun federala davart la protecziun da las auas per in bun instrument. 
Ma ella refusa cleramain las disposiziuns davart la quantitad d'aua restanta e propona d'eliminar ulteriurs mancos. 
Il sboz da la confederaziun per ina nova ordinaziun davart la protecziun da las auas tracta praticamain tut ils secturs ch'èn reglads en la lescha federala davart la protecziun da las auas, numnadamain las pretaisas envers las auas persas ch'èn da deviar, las pretaisas per la planisaziun, la construcziun ed il manaschi da las sereneras, la protecziun planisatoria da las auas (spezialmain da l'aua da fund), la garanzia da quantitads adequatas d'aua restanta, l'impediment d'autras influenzas duraivlas sin las auas sco er l'execuziun da la protecziun da las auas. 
La regenza beneventa la structura survesaivla da l'ordinaziun e la libertad d'agir ch'è daventada pli gronda per las autoritads. 
Cun la gronda part da las regulaziuns materialas va la regenza da princip d'accord, ma ella refusa expressivamain la garanzia da quantitads adequatas d'aua restanta. 
Ultra da quai constatescha ella ulteriurs mancos: Per part è il sboz formulà a moda fitg cumplitgada, i mancan pretensiuns per la qualitad da l'aua da funs e l'idea preventiva n'è betg vegnida resguardada avunda en il chapitel davart l'allontanament da las auas persas. 
Perquai vegni proponì d'eliminar anc quests defects. 
La prescripziun, tenor la quala igl è da dumandar ina permissiun per prelevaziuns d'aua or d'auas currentas cun trajects che na mainan betg permanentamain aua, premess che l'aua dispona d'ina quantitad d'aua permanenta al lieu da la prelevaziun, cuntrafa, tenor l'opinun da la regenza, al princip da la separaziun da las pussanzas e da la legalitad. 
Sa basond sin il cler text sco er sin l'evidenta voluntad dal legislatur, constatescha la regenza che las disposiziuns pertutgant l'aua restanta en la lescha davart la protecziun da las auas n'èn betg d'observar per auas che sfundran dal tut durant pli che 18 dis per onn. 
Da questa constataziun esi da deducir stringentamain ch'i sto er esser pussaivel da prelevar aua senza dumandar ina permissiun en in lieu d'ina aua permanentamain currenta, sche l'ual na maina betg aua sin ses curs inferiur durant pli che 18 dis per onn. 
L'ordinaziun davart la protecziun da las auas sco ordinaziun executiva na po ni cumplettar, ni midar la lescha davart la protecziun da las auas, mabain ella sto suandar la mira da la lescha davart la protecziun da las auas e po sulettamain explitgar las regulaziuns ch'èn gia cuntegnidas da princip en la lescha. 
Tenor la nova lescha davart la protecziun da las auas valan las disposiziuns pertutgant l'aua restanta sulettamain per auas currentas che mainan permanentamain aua. 
L'ordinaziun davart la protecziun da las auas previsa vul uss er suttametter a l'obligaziun da dumandar ina permissiun las prelevaziuns d'aua or d'auas currentas cun trajects senza aua permanentamain currenta. 
Quest intent snega, tenor l'opiniun da la regenza, il cler text da la lescha. 
Ella propona d'elavurar l'ordinaziun en quel senn, ch'il champ d'applicaziun da las disposiziuns pertutgant l'aua restanta vegn limità sin quellas auas currentas, da las qualas la quantitad da deflussiun è pli gronda che nulla sin tut la lunghezza dal traject d'aua restanta. 
Surdada da las lavurs per la construcziun nova e la renovaziun da l'ospital chantunal e regiunal retic: La regenza renvia la fatschenta ad ina reponderaziun 
En connex cun la surdada da l'incarica tras la Fundaziun Ospital chantunal e regiunal retic a Cuira pertutgant las lavurs d'impressari per la construcziun nova da la chasa da letgs e per la renovaziun dal tract da visitas ha la regenza gì da s'occupar, en sias duas davosas sesidas, dals aspects concernent il dretg da submissiun dal cas. 
En il rom da duas refusas pertutgant las surdadas dispitaivlas da l'ospital chantunal aveva la dretgira administrativa dal chantun constatà en sias ponderaziuns a l'entschatta d'october, che las purschidas da las duas cuminanzas da lavur resguardadas hajan stuì vegnir exclusas da la concurrenza sco nunvalaivlas. 
En sia funcziun sco autoritad da submissiun e suenter in'examinaziun detagliada ed ina ponderaziun dals interess publics che stattan en discussiun, è la regenza vegnida a la conclusiun, ch'ils interess dal chantun sco donatur da subvenziuns per ina applicaziun consequenta e correcta da las prescripziuns da submissiun decisivas prevalan cleramain envers quels da l'ospital chantunal per ina realisaziun sperta dal project. 
La regenza aveva gia fatg attent expressivamain a chaschun da l'approvaziun dal project da construcziun a l'observanza stricta da las disposiziuns valaivlas sco premissa per las contribuziuns chantunalas. 
Suenter ch'ins n'ha betg tegnì quint da questa circunstanza cun surdar las lavurs a dus offerents cun purschidas nunvalaivlas, ha la regenza decidì da n'empermetter naginas subvenziuns, sche l'ospital chantunal e regiunal retic na revegn betg a sias decisiuns da surdada. 
La regenza ha uschia pretendì da l'ospital da reponderar anc ina giada questa chaussa. 
El duai decider surtut, sch'el duai surdar las lavurs dispitaivlas tras ina surdada directa ad in dals auters concurrents u tras ina nova publicaziun ed uschia tras ina repetiziun da la procedura. 
A la regenza displaschan ils ulteriurs retards, ma ella è da la ferma opiniun che las prescripziuns valaivlas sajan d'observar da tut ils participants. 
Las mesiras encunter la sturnadad bovina vegnan sustegnidas 
La confederaziun ha dà en consultaziun ina revisiun da l'ordinaziun davart epidemias d'animals, la quala vul adattar la regulaziun svizra a quella da la UE. 
Per il mument observan 32 pajais restricziuns e scumonds d'importar envers la Svizra, tranter quels la majoritad dals pajais da la UE. 
Cun tschertas restricziuns beneventa la regenza questa regulaziun nova. 
Contribuziuns umanitaras 
Il chantun Grischun sustegna en il rom da sias pussaivladads finanzialas agids da svilup ed en cas da catastrofas a l'ester. 
En quest senn conceda la regenza contribuziuns d'in import total da 54'000 francs a las suandantas instituziuns ed als suandants projects: 
- Swissaid en favur dal project "Mantegniment da l'ambient en la Sierra dal nord, Ecuador", 
- Swisscontact en favur dal program per promover il mastergn en Bolivia, 
- Amis svizzers da las vischnancas d'uffants SOS en favur dal project "Construcziun da la scola Hermann-Gmeiner a Ca Mau, Vietnam", 
- Médecins sans Frontières en favur dal sustegn dal sistem da sanadad per il pievel tibetan, 
- Agid protestant svizzer (HEKS) en favur dal project da svilup "Garanzia d'alimentaziun e svilup da vischnancas a Cambodscha", 
- Helvetas en favur dal project "Agricultura cun sauaziun a Fuladugu e Siby, Mali", 
- Armada dal salit en favur dal project "Canorta d'uffants a Carmo do Rio Claro, Brasilia", 
- Agid cun medicaments, apparats medicinals e d'ospital per la Rumania, e 
- Uniun "Pro Predeal, Bravuogn", che vul meglierar las cundiziuns da viver en la citad rumena Predeal. 
La regenza approva cun recumandaziuns la revisiun parziala da la planisaziun locala da Beiva e la revisiun parziala da la planisaziun locala da Tartar. Da las tractandas da la regenza 
Funtauna (inditgar adina): Chanzlia chantunala dal Grischun 
Data da la consegna: Gievgia, ils 6 da november 1997 
Jahr: 1998 Data: 31.12.1997 
Funtauna: rg 
Cun anim en il futur - Gea a la revisiun totala da la constituziun chantunala 
Il temp dad oz è caracterisà da grondas midadas che portan ton numerusas schanzas sco er numerus ristgs. 
La midada permanenta porta di per di novas provocaziuns ed è cumbinada cun ina tscherta malsegirezza. 
Quai che valaiva anc ier per definitiv, po gia esser antiquà damaun. 
En talas situaziuns basegna la societad in cumpass che mussa la direcziun generala. 
La constituziun grischuna na po dentant betg satisfar pli en la furma actuala a las grondas pretaisas. 
Ils 28 da settember 1997 vegnan las vischinas ed ils vischins a decider, schebain las lavurs per ina nova constituziun chantunala duain vegnir iniziadas u betg. 
Il temp per ina revisiun totala è madir 
La constituziun chantunala valaivla datescha da l'onn 1892. 
Numerus secturs essenzials èn dentant vegnids surpigliads da constituziuns pli veglias. 
Da lez temp ha l'administraziun chantunala acquistà circa l'emprima maschina da scriver ed ella ha obtegnì l'emprima colliaziun da telefon. 
Cunquai ch'ils automobils eran anc scumandads en il Grischun, viagiav'ins en charrotscha, a chaval u a pe. 
Dapi alur è succedida ina midada sociala ernorma che sa manifestescha malgrà pli che 20 revisiuns parzialas be a moda minimala en la constituziun chantunala. 
Differentas disposiziuns èn daventadas oz obsoletas, autras èn strusch pli chapaivlas pervi da lur cuntegn u pervi da lur formulaziuns. 
La realitad constituziunala sa differenziescha en plirs puncts dal text constituziunal e secturs impurtants n'èn gnanc cuntegnids u registrads be fragmentariamain. 
La constituziun chantunala è sco in vestgì vegl che mava sco culà tar la cumpra, che na stat dentant oz bain. 
Ella ha munglaments pertutgant il cuntegn sco er furmals che ston vegnir eliminads. 
La necessitad per ina revisiun totala na vegn betg contestada en il cussegl grond ed en la regenza e vegn er cumprovada entras in'expertisa independenta. 
Far ina revisiun totala da la constituziun chantunala vul dir da reponderar fundamentalmain il dretg constituziunal existent en tut las parts. 
Ella dat la pussaivladad da far refurmas ed adattaziuns là, nua che la constituziun valaivla n'è betg pli adequata al temp. 
I na sa tracta betg d'ina revisiun totala per amur da la revisiun, mobain questa ha la finamira, d'obtegnair ina lescha da basa moderna, chapaivla e manaivla al burgais. 
I sa tracta pia da rinforzar il cumprovà e d'introducir las novaziuns necessarias. 
Tschertas mancanzas da nossa constituziun chantunala pudessan er vegnir eliminadas cun agid da revisiuns parzialas. 
La constituziun restass ina cuntschadira nuncumpletta. 
Be ina revisiun totala permetta da crear ina constituziun cumpacta. 
Be alur datti la pussaivladad da metter en discussiun dumondas da princip statalpoliticas. 
En quest connex pon tut las vischinas e tut ils vischins exprimer, co els vulan furmar lur stadi pertutgant las incumbensas publicas, l'organisaziun da las autoritads sco er lur dretgs ed obligaziuns. 
"L'identitad" che vegn elavurada uschia furma il punct da partenza da l'identificaziun da las burgaisas e dals burgais cun il chantun. 
Eventuals secturs da refurma 
La revisiun totala da la constituziun chantunala ha per mira da garantir per il futur la libertad d'agir da tut ils stgalims statals e da crear la basa per sligiar ils problems futurs. 
Per quai motiv na dastga la revisiun betg sa cuntentar be cun adattaziuns furmalas e linguisticas. 
Midadas dal cuntegn sin differents secturs èn indispensablas. 
Senza vulair preschentar soluziuns sa tracti da discutar las sequentas dumondas en il rom da las lavurs da revisiun: 
Èn las cumpetenzas repartgidas a moda optimala sin ils differents staglims statals (chantun, regiun, vischnanca)? 
Ultra da questa e da sumegliantas dumondas pertutgant l'organisaziun statala sa tracti er anc da la collavuraziun en las regiuns sco er sur il cunfin dal chantun or (cun ils chantuns/vischnancas cunfinants/as e cun l'exteriur). 
Pussibilitescha l'organisaziun administrativa dal chantun en il futur a mintga stgalim d'accumplir effizientamain e raziunalmain las incumbensas sin lur sectur da cumpetentas? 
En quest connex esi da menziunar sco chavazzins las corporaziuns da vischnancas e las aglomeraziuns. 
Lubescha l'urden da cumpetenzas tranter pievel, parlament e regenza ina procedura democratica ed en il medem temp objectiva e confurma al temp? 
Po il pievel s'exprimer davart tut las dumondas impurtantas? 
I sa tracta da secturs sco condecisiun dal pievel en dumondas administrativas (referendum administrativ), la pussaivladad dal referendum encunter singulas disposiziuns da la lescha (referendum constructiv), il referendum facultativ da lescha u dal sistem electoral. 
Ils principis da l'urden da finanzas duain vegnir resumads en la constituziun. 
Quai pertutga l'acquisiziun, l'administraziun ed il diever dals daners publics. 
Incontestà è il basegn da revisiun da l'organisaziun giudiziala dal Grischun. 
Las lavurs persuenter èn gia vegnidas instradadas independentamain da la revisiun totala da la constituziun chantunala. 
Condecisiun dal pievel è garantida 
L'elavuraziun d'in sboz da la constituziun duai vegnir surdada ad ina cumissiun d'experts che duai tegnair quint da la diversitad linguistica, culturala, geografica e politica da noss chantun. 
En ina vasta procedura da consultaziun pon tut las burgaisas ed ils burgais interessads s'exprimer vers quest sboz. 
Cun ulteriuras mesiras vegn garantida plinavant l'infurmaziun permanenta da la populaziun. 
Questa procedura garantescha ina constituziun chantunala manaivla al burgais che vegn purtada da tuts. 
Cun l'actuala decisiun da princip na vegn dentant betg cumprà il "giat en il sac", pertge che davart la nova constituziun ha il pievel da decider obligantamain en ina votaziun. 
Quel po decider alur libramain, schebain il resultat preschentà correspunda a sias ideas e sch'el vul acceptar la constituziun u sch'el vul refierer quella. 
Crear buna premissas 
Il medem mument cun la dumonda da princip duain vegnir creadas cundiziuns generalas favuraivlas per ina buna reussida dalla revisiun totala e quei cun introducir pussaivladads differenziadas da s'exprimer. 
Persuenter sto vegnir adattada la constituziun valaivla. 
Sco recumandà en l'expertisa independenta proponan il cussegl grond e la regenza da pussibilitar uschè numnadas votaziuns da variantas. 
Tar questa procedura pon ils votants decider en votaziuns separadas davart variantas pertutgant singuls artitgels. 
Tar l'acceptaziun da questa revisiun pudess per exempel vegnir preschentada als votants la dumonda per in remplazzament dal referendum obligatori da lescha entras il referendum factulativ da lescha u questa da la partiziun da l'administraziun a moda separada sco varianta. 
La disposiziun proponida è caracterisada d'ina gronda flexibilitad. 
Uschia tegna ella quint al fatg che la procedura da votaziun optimala po anc pir vegnir fixada, cura ch'il text da la constituziun è enconuschent. 
La procedura proponida pussibilitescha a las vischinas ed als vischins ina manifestaziun libra e vardaivla da l'opiniun. 
Ella porta al pievel dapli dretgs da cooperaziun, cunquei ch'ins po s'exprimer en votaziuns separadas davart novaziuns dispitaivlas. 
Ton la decisiun da princip per la revisiun totala da la constituziun chantunala sco er l'adattaziun da la procedura èn vegnidas beneventadas cleramain dal cussegl grond e da la regenza e valan la paina da vegnir sustegnidas. 
Ina nova constituziun chantunala che tegna quint da las pretaisas socialas, economicas e giuridicas furma ina buna basa per sligiar ils problems actuals e futurs. 
En num da la regenza e dal cussegl grond intimesch jau Vus da gidar a rinforzar il Grischun cun in "Gea" persvadent per ils dus projects e da demussar ch'il Grischun è "en buna constituziun". 
Cusseglier guvernativ dr. Peter Aliesch 
Schef dal departament da giustia, polizia e sanitad dal Grischun 
Jahr: 1998 Data: 31.12.1997 
Funtauna: rg 
Ina lescha per promover la cultura adattada als basegns. 
La nova lescha per promover la cultura è vegnida adattada als basegns da la lavur culturala grischuna: Ella resguarda las atgnadads da nossa lavur culturala cun metter prioritads. 
Cun mesiras decisas da promoziun duain vegnir megliuradas ultra da quai las deblezzas da la promoziun culturala da fin uss. - Il cussegl grond ha deliberà questa lescha unanimamain (102 encunter 0) ed ha er accentuà uschia la necessitad da la promoziun culturala. 
La definiziun da la cultura che furma la basa da questa lescha è fitg averta e cumplessiva. 
Ella cuntegna medemamain ils secturs dals arts, dals classics fin agl art da video, la cultura da laics e la cultura populara, il mantegniment e la promoziun da las regiuns linguisticas, la perscrutaziun dal spazi cultural e da viver, dentant er la cultura dals giuvenils. 
Tgi che promova tut, promova nagut en urden. - Questa critica che sa drizza encunter il princip da repartiziun eguala sto sa chapescha vegnir prendida seriusa. 
Malgrà che la nova lescha prevesa custs supplementars da 2.5 miu. francs per la promoziun da la lingua e cultura, ston ils meds vegnir impundids a moda ponderada. 
La nova lescha per promover la cultura prova da tegnair quint da quests interess differents cun avair en egl ina promoziun decisa da prioritads, dentant er cun promover il medem mument avertamain projects. 
Domadus presupponan il medem: ina lescha da promoziun adattada als basegns. 
Ils puncts principals da la promoziun..... 
- La cultura e las linguas duain vegnir mantegnidas. 
Oravant tut las regiuns linguisticas dal Grischun cun sias trais linguas e ses divers idioms meritan ina tgira plain quità. 
- Cun contribuziuns a las instituziuns culturalas da muntada duai la basa da la cultura grischuna vegnir rinforzada. 
- La scolas da cant e musica prestan lavur da basa sin il sectur cultural e da giuventetgna e meritan uschia in sustegniment correspundent. 
- Cun concurrenzas e stipendis libers poi vegnir purschì impuls per las persunas activas sin il champ cultural. 
- Las atgnas iniziativas da la lavur culturala da laics e da la cultura populara duain vegnir sustegnidas cun contribuziuns a las federaziuns tetgalas e per curs spezialisads. 
- Per render attent in publicum interessà obtegnan las bibliotecas contribuziuns per renovar lur effectivs. 
- Il sustegniment da la cultura da giuventetgna duai permetter als giuvenils da viver lur atgna cultura. 
- Ils puncts debels specifics duain vegnir eliminads entras programs d'accents. 
- La perscrutaziun da la cultura merita in sustegniment intensivà, gist en in chantun da tala diversitad culturala e linguistica. 
..... e la promoziun libra da projects 
Cumplessiva na duai betg esser almain la chapientscha da la cultura, mobain er la promoziun da projects. 
En quest connex po vegnir fatg diever da la pratica cumprovada da la cumissiun per promover la cultura. 
Questa cumissiun che sa cumpona da set represchentantas e represchentants dals secturs culturals ils pli differents na selecziunescha betg entras ina chapientscha da la cultura restrictiva, mobain tschenta er clers criteris qualitativs. 
Mantegnair il tradiziunal - recepir il nov 
La cultura permetta a l'uman da chapir meglier sia situaziun, damai ch'ella demussa sia relaziun envers il mund, la societad e l'ierta tradiziunala; uschia definescha il cussegl europeic las prestaziuns culturalas. 
Ditg in zichel pli simpel: La cultura creescha in spievel da nossa societad, mussa nus en nossa particularitad. 
Dapli tendenzas e secturs culturals differents che vegnan integrads e pli divers che quest maletg daventa. 
La lavur culturala tradiziunala e las novas tendenzas, la cultura tradiziunala e l'avantgarde furman pia nagins cuntrasts ch'excludan in l'auter, mobain differentas modas da viver che dattan ensemen in interessant e different maletg. 
Na betg cultura populara encunter lavur professiunala, 
mobain cultura populara e lavur professiunala 
La diversitad culturala da noss chantun è impressiunanta, furma il medem temp dentant er in'obligaziun. 
Gia la plurilinguitad che sa manifestescha en noss dialects ed idioms è ina ritgezza cultura impressiunanta cun ina cultura populara pregnanta. 
La cultura populara manegia questa cultura ch'è sa furmada da las circumstanzias da viver tradiziunalas e da las furmas da viver, sco per exempel il cant choral fitg derasà, il moviment musical, il teater da laics, dentant er la cultura da noss museums e da nossas bibliotecas. 
Questas furman il fundament d'ina regiun culturala. 
Da l'autra vart esi la lavur culturala professiunala che dat impuls essenzials en connex cun la confruntaziun e cun la provocaziun dal temp ed en furma experimentala. 
Ina regiun culturala vitala basegna domaduas, la colliaziun e l'innovaziun. 
Gist sil sectur dal teater pudain nus persequitar adina puspè quella collavuraziun captivanta tranter laics ed acturs professiunals. 
In pled pertutgant ils custs ed il nez economic 
Na sa tracti betg tar las expensas per la cultura d'in luxus che nus na pudain betg sa lubir pli? 
Èn expensas supplementaras inditgadas oz? - Da refusar èn expensas supplementaras alur, sch'ellas n'èn betg giustifitgadas pli. 
Franc datti anc adina cerchels che considereschan expensas culturalas per in luxus che nus na pudain betg sa lubir pli en temps che las finanzas daventan pli e pli stgarsas. 
Questa optica n'è dentant betg acceptabla. 
Ina lavur culurala vitala è il spievel d'ina societad. 
Ella po contemplar sasezza en quel, ella chatta en quel sia identitad. 
Ina crisa è adina er ina crisa d'identitad e quella na po betg vegnir supperada be cun mesiras economicas. 
La "persunalitad" culturala d'in pajais è manegiada, sch'il professer da dretg public Peter Saladin di en in artichel: "Sch'il stadi vul esser a lung termin in urden stabil, fidà ed avert, sto el s'occupar spezialmain da sias incumbensas culturalas". 
Ultra da quai dastga vegnir constatà che la promoziun da la cultura n'è betg ina but senza fund. 
Diversas studias mussan che las contribuziuns statalas per promover la cultura dastgan tuttavia er vegnir consideradas sco investiziuns, investiziuns che rendan dal reminent in pulit zic dapli che sin tscherts auters secturs. 
Plinavant è la promoziun da nossa cultura in argument impurtant per il Grischun sco lieu turistic. 
La nova lescha per promover la cultura merita in GEA, 
Joachim Caluori, cusseglier guvernativ 
Jahr: 1998 Data: 31.12.1997 
Funtauna: rg 
Diesch pertschient rabat sin las premias da l'assicuranza d'edifizis 
Sin las premias da l'assicuranza d'edifizis per l'onn 1998 vegni concedì ina reducziun unica da pretsch da diesch pertschient. 
Il bun andament dal donn sco er buns retgavs da la facultad rendan pussaivla questa participaziun al resultat. 
L'onn 1998 vegn l'assicuranza d'edifizis dal Grischun a reducir tut las premias per diesch pertschient ad interim. 
En vista a las premias ch'èn gia oz fitg bassas, na chaschuna quai en il singul cas savens betg in grond respargn. 
Ma en tut restan tuttina 3.5 milliuns francs tar las proprietarias ed il proprietaris da chasas dal Grischun. 
Pitschens donns 
La preschientscha d'ina prevenziun efficazia dals donns e da l'assicuranza en ils mauns da l'assicuranza chantunala d'edifizis ha ina gronda efficacitad per consequenza. 
La quota da donns sa chatta dapi onns per 40 pertschient sut quella da quels chantuns che n'enconuschan betg il sistem da l'assicuranza da dretg public. 
Prevegnir n'è betg sulettamain meglier, mabain er pli bunmartgà che guarir. 
Gronds retgavs da la facultad 
L'assicuranza d'edifizis è obligada d'acceptar tut las ristgas e da cuvrir illimitadamain ils donns assicurads. 
Perquai sto ella avair ultra da potentas reassicuranzas er grondas reservas. 
La politica d'investiziun precauta ed a lunga vista sa mussa en buns retgavs da la facultad. 
Quels vegnan puspè duvrads per furmar las reservas e per finanziar las fatschentas. 
Ils pitschens donns ed ils gronds retgavs da la facultad ensemen cun in'administraziun extraordinariamain favuraivla èn il motiv, pertge che las premias da l'assicuranza d'edifizis èn diminuidas dapi l'onn 1986 per passa 35 pertschient. 
En il Grischun importan ellas mo la mesadad da las premias da quels chantuns che n'enconuschan betg in'assicuranza d'edifizis da dretg public. 
Tuttina po l'assicuranza d'edifizis dal Grischun finanziar la prevenziun encunter incendis ed ils corps da pumpiers cun var diesch milliuns francs per onn ch'èn entrads tras las premias. 
Persuna da referenza: 
dr. Markus Fischer, directur da l'assicuranza d'edifizis, tel. 257 39 01 
Jahr: 1998 Data: 31.12.1997 
Funtauna: rg 
Ils chantuns alpins èn per la taxa d'energia tenor il cussegl naziunal 
La conferenza da las regenzas dals chantuns alpins (CRCA) è unanimamain per introducir ina taxa directiva d'energia tenor il concept dal cussegl naziunal. 
Quest concept è da preferir a quel da la cumissiun dal cussegl dals chantuns, perquai ch'el sa lascha realisar pli spert, garantescha ils meds che vegnan basignads en furma suffizienta ed è abel da chattar ina maioritad. 
Sco in studi da l'Electrowatt Engineering ha mussà è necessari per ils proxims 25 onns in basegn da finanzas da var 11 milliardas francs per garantir la cumpetitivitad da las ovras idraulicas existentas e per meglierar l'ecologia da las auas en ils territori da las Alps svizras. 
Ina taxa directiva sco emprima cundiziun per liberalisar il martgà d'electricitad 
L'introducziun d'ina taxa directiva sin energias betg regenerablas è per la CRCA ina premissa stringenta per liberalisar il martgà d'electricitad. 
Ella considerescha la taxa per uschè dir sco "pretsch d'entrada en il martgà d'electricitad liber". 
Sco quai che la CRCA ha gia accentuà pli baud vegn la liberalisaziun dal martgà d'electricitad numnadamain ad avair renconuschidamain consequenzas finanzialas ed ecologicas, uschenavant che la midada dal sistem dal martgà na vegn betg cumbinada cun mesiras directivas ("eco-dumping", "investiziuns betg amortisablas" etc). 
Igl è inditgà d'introducir la taxa d'energia uschè spert sco pussaivel 
La liberalisaziun dal martgà succeda pli spert che giavischà da l'economia d'electricitad. 
Uschia ha la Germania liberalisà en il fratemp cumplettamain ses martgà d'electricitad. 
Consequentamain datti ina dira concurrenza per il provediment da las citads tudestgas. 
Da questa concurrenza èn er participadas interpresas d'electricitad svizras. 
Las citads svizras vulan far pari sin quest sectur e pretendan da vegnir furnidas cun electricitad per cundiziuns equivalentas per las citads da l'exteriur. 
La dinamica dal martgà na s'orientescha betg tenor las disposiziuns transitorias legislativas. 
Perquai è necessaria ina introducziun speditiva da la taxa d'energia. 
Quai è pussaivel mo cun il conclus davart la taxa d'energia tenor il cussegl naziunal, il qual è vegnì considerà per confurm a la constituziun e ch'è gia sa mussà per abel da chattar ina maioritad. 
Ils meds da la taxa directiva vegnan duvrads urgentamain 
a) per garantir la cumpetitivitad da l'utilisaziun da la forza idraulica 
En il studi da l'Electrowatt Engineering per incarica da la CRCA davart "il basegn finanzial per mantegnair las ovras idraulicas existentas e per meglierar l'ecologia en il territori da las Alps svizras" vegn mussà che dastgassan resultar tras la liberalisaziun dal martgà d'electricitad investiziuns betg amortisablas (IBA) en la dimensiun da circa 1,8 milliardas francs (cun ina derasaziun relativamain auta, mintgamai tenor il svilup dal martgà d'electricitad futur e dals pretschs dal martgà resultants) tar las ovras idraulicas svizras. 
Per garantir la cumpetitivitad da las ovras idraulicas indigenas èn ils meds da la taxa d'energia er d'utilisar per cumpensar las IBA inevitablas. 
Qua sa tracti d'ina pretaisa centrala da la CRCA. 
b) per pudair renovar tecnicamain las ovras idraulicas existentas 
La renovaziun tecnica da las ovras idraulicas existentas è in'ulteriura mesira per garantir la cumpetitivitad. 
Per quest intent è d'impunder mo en ils chantuns alpins in basegn finanzial en la dimensiun da 140 milliuns francs per onn. 
Circa la mesadad da quest import - 70 milliuns francs per onn u 1,75 milliardas francs en 25 onns - èn dentant da finanziar cun meds da la taxa directiva d'energia tenor il cussegl naziunal. 
c) per augmentar la valita ecologica da las auas en il territori da las Alps svizras 
Sin fundament da las experientschas executivas da fin uss cun la lescha davart la protecziun da l'aua è la CRCA da la ferma persvasiun che enstagl da quotas d'aua restanta calculadas matematicamain (mesiras punctualas) pudessan vegnir prendidas autras mesiras, ch'èn ecologicamain pli efficazias. 
Ella propona perquai da realisar in model, tenor il qual las auas utilisadas en il territori da las Alps duain obtegnair ecologicamain dapli valita a basa d'in concept general cumplessiv. 
L'idea fundamentala da questa ponderaziun globala è in meglierament da "las auas sco spazi da viver" senza reducziuns da producziun per las ovras da forza idraulica. 
Per realisar quest model, significativ tant ord vista ecologica sco er da la politica d'energia, datti in basegn finanzial da total var 6 milliardas francs durant 25 onns u da circa 240 milliuns francs per onn. 
Sco auas utilisadas en il senn da noss model na valan betg mo questas auas che vegnan utilisadas directamain per l'explotaziun d'energia, mobain er questas che vegnan influenzadas indirectamain da la producziun d'energia. 
Damai ch'er mesiras da cumpensaziun pon servir sut circumstanzas ad in augment ecologic, ston er esser permessas intervenziuns tar auas betg utilisadas. 
Sut questa categoria esi da chapir intervenziuns tecnicas, da manaschi e da l'administraziun tecnica ch'èn adattadas da meglierar la qualitad da "las auas sco spazi da viver". 
Perquai duain er vegnir resguardadas mesiras ord l'ambient da las auas. Cumpilaziun dal basegn finanzial per ils proxims 25 onns 
(Cifras sco cifras directivas) 
La cumissiun predeliberanta deliberescha unanimamain la lescha da submissiun 
Ils 22 da december 1997 ha ina cumissiun predeliberanta dal cussegl grond tractà a fund sut il presidi da deputà Christoph Suenderhauf ed en preschientscha da cusseglier guvernativ Luzi Bärtsch, schef dal departament da construcziun, traffic e selvicultura il sboz per ina nova lescha chantunala da submissiun. 
La cumissiun ha decidì unanimamain da tractar il project ch'è planisà per la sessiun dal schaner 1998. 
Ella considerescha il sboz da la lescha, ch'è daventada necessaria oravant tut sin fundament da las directivas stringentas da la lescha federala davart il martgà intern, per in bun e modern project per reglar ils fatgs da submissiun sin il sectur chantunal e communal. 
Tenor l'avis da la cumissiun predeliberanta sto l'execuziun dentant vegnir observada tut spezialmain per betg derasar il furmalissem. 
En quest connex è la cumissiun dentant conscienta che quest postulat tschenta grondas pretaisas als posts che surdattan incaricas dentant er a las instanzas da meds legals. 
Cun la nova lescha da submissiun vegni tegnì quint da la liberalisaziun pretaisa e da l'access al martgà liber da discriminaziuns per incaricas publicas sut las limitas minimalas da la GATT. 
La cumissiun è sco la regenza persvasa dal fatg che questa regulaziun è per las vischnancas ina regulaziun raschunaivla e pratitgabla. 
Uschia vegni pussibilità a las vischnancas da surpigliar integralmain questa lescha senza stuair relaschar atgnas disposiziuns da submissiun che stuessan correspunder en mintga cas a las pretaisas da la lescha davart il martgà intern. 
A moda animada èn er vegnidas discussiunadas las differentas limitas minimalas per la surdada a maun liber, la procedura d'invit e la procedura averta u selectiva. 
La cumissiun è vegnida unanimamain a la conclusiun che las valurs da las incaricas proponidas da la regenza pon vegnir acceptadas sco soluziun equilibrada. 
Per pudair tegnair quint da la problematica en relaziun cun ils auters chantuns, nua che valan per part autras limitas minimalas ed offeriders grischuns pudessan esser en dischavantatg, ha la cumissiun previs expressivamain ina nova disposiziun, tenor la quala la regenza po adattar tenor basegn las valurs da las incaricas per garantir l'egualisaziun interchantunala. 
Unanimamain èn la finala er vegnidas beneventadas las prescripziuns davart la protecziun dals lavurers e las cundiziuns da lavur. 
Qua tras vegn la pratica cumprovada fin uss ch'è ton per ils lavurers sco er per ils patruns da gronda muntada surpigliada en il dretg nov e per part schizunt accentuada. 
La finala considerescha la cumissiun predeliberanta materialmain per en urden che la regenza - analogamain a las prescripziuns da la GATT - vegn declerada cumpetenta per relaschar las disposiziuns executivas necessarias. 
En quest senn ha la cumissiun concludì da recumandar al cussegl grond d'entrar en il project sco er da vulair prender enconuschientscha da la liquidaziun da differents postulats pendents. 
Data: 13.01.1998 
Funtauna: rg Chanzlia chantunala dal Grischun 
Revisiun parziala da la lescha chantunala da taglia 
Davent dal 1. da schaner 2001 vegn applitgada directamain la lescha federala davart l'armonisaziun da las taglias directas dals chantuns e da las vischnancas (lescha d'armonisaziun). 
Quella remplazza las regulaziuns chantunalas divergentas. 
Sin il medem termin sto la lescha chantunala da taglia vegnir adattada al dretg federal. 
Il departament da finanzas e militar iniziescha la procedura da consultaziun pertutgant la revisiun parziala da la lescha chantunala da taglia. 
La revisiun parziala cumpiglia principalmain ils sequents secturs: 
Adattaziuns al dretg d'armonisaziun 
Tut las disposiziuns da la lescha da taglia vegnan examinadas en quest senn, sch'ellas correspundan a la lescha d'armonisaziun. 
Midadas essenzialas sa resultan en quai connex sin il sectur da las deducziuns sco er concernent imponer taglia sin las rentas d'AVS e da AI. 
Adattaziuns ord vista dal chantun 
Sut quest titel vegnan differents puncts da revisiun mess en discussiun, tranter auter er imponer taglia sin la valur da l'atgna fittanza. 
Fixaziun temporala per las persunas natiralas 
Il departament da finanzas propona da midar da la fixaziun valaivla tenor il passà da dus onns a la fixaziun tenor il preschent d'in onn. 
Cun la fixaziun tenor il preschent po vegnir tegnì quint in pulit zic meglier al princip da l'imposiziun tenor la capacitad economica, damai che l'incassament da la taglia correspunda meglier a las entradas cuntanschidas ed eventualas variaziuns d'entradas pon vegnir resguardadas pli spert. 
Dretg davart la taglia supplementara e la taglia penala 
En quest pachet da revisiun vegnan adattadas principalmain las disposiziuns davart las taglias penalas al dretg d'armonisaziun ed a las garanzias minimalas da la convenziun europea per proteger ils dretgs umans (CEDU). 
Plan da termin per la revisiun da la lescha 
Il termin da consultaziun dura fin la mesadad d'avrigl 1998. 
L'onn 1999 duai il project vegnir tractà en il cussegl grond e suenter vegnir suttamess al pievel per la votaziun. 
Data: 13.01.1998 
Funtauna: rg Chanzlia chantunala dal Grischun 
Diesch pertschient rabat sin las premias da l'assicuranza d'edifizis 
Sin las premias da l'assicuranza d'edifizis per l'onn 1998 vegni concedì ina reducziun unica da pretsch da diesch pertschient. 
Il bun andament dal donn sco er buns retgavs da la facultad rendan pussaivla questa participaziun al resultat. 
L'onn 1998 vegn l'assicuranza d'edifizis dal Grischun a reducir tut las premias per diesch pertschient ad interim. 
En vista a las premias ch'èn gia oz fitg bassas, na chaschuna quai en il singul cas savens betg in grond respargn. 
Ma en tut restan tuttina 3.5 milliuns francs tar las proprietarias ed il proprietaris da chasas dal Grischun. 
Pitschens donns 
La preschientscha d'ina prevenziun efficazia dals donns e da l'assicuranza en ils mauns da l'assicuranza chantunala d'edifizis ha ina gronda efficacitad per consequenza. 
La quota da donns sa chatta dapi onns per 40 pertschient sut quella da quels chantuns che 
betg 
il sistem da l'assicuranza da dretg public. 
Prevegnir n'è betg sulettamain meglier, mabain er pli bunmartgà che guarir. 
Gronds retgavs da la facultad 
L'assicuranza d'edifizis è obligada d'acceptar tut 
Perquai sto ella avair ultra da potentas reassicuranzas er grondas reservas. 
La politica d'investiziun precauta ed a lunga vista sa mussa en buns retgavs da la facultad. 
Quels vegnan puspè duvrads per furmar las reservas e per finanziar las fatschentas. 
Ils pitschens donns ed ils gronds retgavs da la facultad ensemen cun in'administraziun extraordinariamain favuraivla èn il motiv, pertge che las premias da l'assicuranza d'edifizis èn diminuidas dapi l'onn 1986 per passa 35 pertschient. 
En il Grischun importan ellas mo la mesadad da las premias da quels chantuns che 
betg 
in'assicuranza d'edifizis da dretg public. 
Tuttina po l'assicuranza d'edifizis dal Grischun finanziar la prevenziun encunter incendis ed ils corps da pumpiers cun var diesch milliuns francs per onn ch'èn entrads tras las premias. 
Data: 13.01.1998 
Funtauna: rg Chanzlia chantunala dal Grischun 
Communicaziun a las medias da la cumissiun predeliberanta dal cussegl grond per relaschar ina lescha davart la banca chantunala grischuna 
Sut la direcziun da deputà Hansjörg Trachsel, Schlarigna, ha la cumissiun predeliberanta dal cussegl grond en preschientscha da president da la regenza dr. Aluis Maissen, schef dal departament da finanzas e militar, entschavì la predeliberaziun da la lescha davart la banca chantunala grischuna. 
Durant la sesida han ils commembers da la cumissiun predeliberanta obtegnì la pussaivladad da dumandar represchentants da la BCG davart ils svilups en ils conturns da la banca en general e davart l'andament da gestiun da la banca chantunala en spezial. 
Els han fatg diever da questa pussaivladad. 
Cun satisfacziun han ils commembers da la cumissiun predeliberanta prendì enconuschientscha dal stadi zunt saun da la banca dals Grischuns. 
En general vegni beneventà fitg che las lavurs vid la basa legala da la banca pon vegnir fatgas en in mument, en il qual la banca è en ina situaziun economica fitg buna e sia fixaziun en il chantun è meglra che mai. 
En vista a las midadas rasantas sin la fiera da bancas ed er sut l'impressiun dals svilups ils pli novs (la gronda fusiun UBS/SBV) vul la cumissiun predeliberanta tadlar ultra da quai in expert extern, per obtegnair in maletg da las tendenzas las pli novas. 
Quest intent duai pussibilitar la cumissiun predeliberanta da pudair decider a moda pli cumpetenta davart ils puncts centrals dal project. 
La deliberaziun da la lescha davart la banca chantunala previsa per la sessiun da schaner 1998 vegn perquai spustada. 
La deliberaziun dal project è uss previsa per la sessiun da matg 1998. 
Data: 13.01.1998 
Funtauna: rg Chanzlia chantunala dal Grischun 
Il segund lieu da staziunament per vagants a Cazas è pront 
Uss è pront er il segund lieu da staziunament per vagants svizzers a Cazas. 
El sa chatta sin l'intschess da la vischnanca da Cazas en la "Waldau" e porscha plaz per diesch famiglias. 
Las singulas parcellas èn circa 150 m2 grondas e disponan da colliaziuns per current electric, aua e chanalisaziun. 
Ultra dals dus lieus da staziunament per vagants svizzers a Cuira (Sommerau) e Cazas existan en il Grischun plazzas da transit per vagants svizzers ad Andeer, Panaduz, Favugn, Tavanasa e Roten. 
Ultra da quels datti a Domat/Ems ina plazza da transit per vagants esters. 
Ils vagants svizzers sa trategnan l'enviern en ils lieus da staziunament, da la primavaira fin l'atun mintgamai temporarmain sin las plazzas da transit. 
Il departament da giustia, polizia e sanitad cumpetent en chaussa engrazia a tuts participads per lur sustegn cooperativ ed exprima la speranza che er autras vischnancas sa laschian motivar da prestar ina contribuziun per meglierar las cundiziuns da viver dals vagants svizzers. 
Data: 13.01.1998 
Funtauna: rg Chanzlia chantunala dal Grischun 
La regenza relai l'ordinaziun per promover la cultura 
La lescha per promover la cultura ch'è vegnida acceptada la fin da settember 1997 dal pievel vegn messa retroactivamain en vigur l'entschatta da l'onn 1998. 
Plinavant relascha la regenza sin il medem termin in'ordinaziun per promover la cultura. 
Quella regla ultra da las cumpetenzas ed ils gremis ch'existevan gia fin uss principalmain ils sequents secturs reglads per part da nov: Scolas da chant e musica, la lavur professiunala da cultura e mesiras spezialas da promoziun. 
Il text vegn publitgà proximamain en il Fegl uffizial dal chantun. 
Da las vischnancas 
Cun resalvas e prescripziuns vegnan approvadas la prima part da la revisiun totala da la planisaziun locala da Tavau e la revisiun totala da la planisaziun locala da Cuvlignas. La revisiun parziala da la planisaziun locala da Seglias vegn approvada medemamain sco ina revisiun parziala da la lescha da taglia da Pasqual. Per differents projects da construcziun da vias en il chantun vegnan dads liber credits en l'import total da var 1.3 milliuns francs. 
Fatgs da persunal 
Giuliano Castigliego, naschì 1961, da Brescia (I), sesent a Locarno, daventa medi superiur tar la clinica psichiatrica Beverin. 
El entra en uffizi l'entschatta d'avrigl 1998. 
Da las tractandas da la regenza - Data da consegna: Gievgia, ils 15 da schaner 1998 
Data: 15.01.1998 
Funtauna: rg Chanzlia chantunala dal Grischun 
La cumissiun predeliberanta dal cussegl grond s'occupa da la revisiun da l'ordinaziun davart il promover l'economia publica 
Sut il presidi da deputà Werner Bär, Jenaz, ed en preschientscha da cusseglier guvernativ Klaus Huber, schef dal departament da l'intern e da l'economia publica ha tractà ils 8 da schaner 1998 ina cumissiun predeliberanta dal cussegl grond la revisiun parziala da l'ordinaziun davart il promover l'economia publica en il chantun Grischun (OPE). 
La cumissiun ha concludì unanimamain d'acceptar la revisiun e recumonda al cussegl grond da tractar quella en la proxima sessiun da schaner. 
En il center da la revisiun stattan adattaziuns a la lescha federala revedida davart agids d'investiziun per territoris da muntogna (LAI) ch'è ida en vigur il 1. da schaner 1998. 
Cun la revisiun da la LAI vegnan dadas dapli cumpetenzas al chantun. 
Uschia approvescha uss il chantun ils concepts regiunals da svilup e fixescha ils emprests d'agid d'investiziun ed ils agids finanzials als purtaders regiunals da svilup. 
Nov è er il program REGIO plus, cun il qual duain vegnir sustegnids projects da natira organisatoria, concepziunala ed instituziunala per vegnir a fin cun la midada da structura sin il territori rural. 
Finamira da la preschenta revisiun da l'ordinaziun chantunala davart il promover l'economia publica esi, da crear la basa per trair a niz ton sco pussaivel ed a moda efficazia ils programs federals da promoziun, e quai cun agid da proceduras simplas e spertas. 
La cumissiun na fa al cussegl grond naginas propostas per midadas pertutgant la preschenta revisiun, ella è dentant da l'opiniun ch'impurtants postulats da la promoziun da l'economia sco p. ex. la promoziun dal lieu, la promoziun da las interpresas pitschnas e mesaunas, il chapital da ristga u il forum economic dal Grischun duain vegnir schliads uschè spert sco pussaivel en il rom d'ina revisiun da la lescha chantunala davart il promover l'economia publica. 
DEPARTAMENT DA L'INTERN E 
DA L'ECONOMIA PUBLICA 
Data: 16.01.1998 
Funtauna: rg Chanzlia chantunala dal Grischun 
Novaziuns sin il sectur da la protecziun dal terren vegnan beneventadas 
En sia posiziun beneventa la regenza il sboz da revisiun da l'uschenumnada ordinaziun federala davart la protecziun dal terren. 
Ultra da quai vegn introducì in appendix davart substanzas organicas nuschaivlas. 
Da las vischnancas 
En la construcziun nova da la chasa da scola e sala plurivalenta a Lavin vegn installà in stgaudament da zinslas. 
Quel stgauda ultra da las localitads construidas da nov er il local da pumpiers existent sco er la chasa da scola veglia. En cumparegliaziun cun in stgaudament d'ieli presta il chantun 70 pertschient vi dal custs supplementars da 134'000 francs. La regenza approva il statut d'organisaziun da la corporaziun regiunala da Bergiaglia, ina revisiun parziala da la constituziun communala da Parpan sco er las revisuns parzialas da las leschas da taglia da Castrisch, Lon, Parpan e Praden. Fatgs da persunal 
Thomas Villmar, naschì 1960, burgais da la Germania, sesent a Favugn, daventa medi da partiziun en la clinica psichiatrica Beverin. 
Da las tractandas da la regenza - Data da consegna: Gievgia, ils 22 da schaner 1998 
Data: 22.01.1998 
Funtauna: rg Chanzlia chantunala dal Grischun 
Entschatta da la revisiun totala da la constituziun chantunala 
La regenza numna ina cumissiun per la constituziun. 
Questa cumissiun ha l'incarica d'elavurar in sboz per ina nova constituziun. 
Ina cumissiun per la constituziun da bunamain 30 persunas duai elavurar en il Grischun in sboz per ina nova lescha fundamentala. 
La cumposiziun da la cumissiun è fitg vasta e tegna quint da la gronda varietad dal chantun. 
Ultra da las grondas partidas chantunalas èn represchentadas er gruppas d'ordaifer il parlament. 
En pli fan part da la cumissiun ils dus experts prof. dr. Tobias Jaag e PD dr. Tomas Poledna sco er represchentants da l'administraziun e da las dretgiras chantunalas. 
La cumissiun per la constituziun stat sut il presidi da cusseglier guvernativ dr. Peter Aliesch, schef dal departament da giustia, polizia e sanitad. 
L'incarica a la cumissiun per la constituziun è d'elavurar in sboz da la constituziun per mauns da la regenza e da rediger in rapport explicativ latiers. 
I sa tracta spezialmain da preschentar las pussaivladads per midadas ch'èn giavischablas u necessarias. 
En dumondas dispitaivlas po la cumissiun recumandar soluziuns u proponer differentas variantas a la regenza. 
La valitaziun politica conclusiva resta resalvada a la regenza. 
La basa per las lavurs da la cumissiun èn las lavurs preliminaras da l'administraziun e dals dus experts. 
La cooperaziun da tut las burgaisas ed ils burgais è garantida. 
En ina vasta procedura da consultaziun vegnan els a pudair prender posiziun davart il sboz da la constituziun. 
Ultra da quai vegn la publicitad orientada regularmain tras las medias davart il stadi da las lavurs. 
Ina "chascha da brevs per la constituziun" er da spezia electronica accepta las propostas da la populaziun durant l'entira durada da las lavurs. 
La finamira da la revisiun totala è da crear ina lescha fundamentala manaivla al burgais e progressiva che rinforza quai ch'è sa cumprovà ed introducescha las novaziuns necessarias. 
L'abilitad d'agir dal chantun duai vegnir garantida per l'avegnir. 
La nova constituziun chantunala sto satisfar en emprima lingia a las suandantas pretaisas: 
- 
L'organisaziun dal chantun è furmada a moda manaivla ed empernaivla per il burgais. 
- 
La classificaziun da l'administraziun dat la pussaivladad a tut ils plauns chantunals d'ademplir lur cumpetenzas a moda efficazia ed economica. 
- 
Ils dretgs dal pievel sin plaun chantunal garanteschan ina procedura da decisiun democratica e medemamain confurma a la materia ed al temp. 
- 
La structura da la constituziun è chapibla per tuts e logica. 
Il settember 1997 han las votantas ed ils votants decidì cun gronda majoritad che la constituziun chantunala dal Grischun saja da suttametter ad ina revisiun totala. 
Els han dat suatientscha a la proposta da la regenza e dal cussegl grond. 
La procedura correspunda a la procedura legislativa usitada. 
Questa moda da procedura è vegnida concludida dal cussegl grond sin proposta da la regenza. 
Cumposiziun da la cumissiun per la constituziun: 
cusseglier guvernativ dr. Peter Aliesch (president) 
Beatrice Baselgia 
Andrea Bianchi 
Benno Burtscher 
dr. Martin Bundi 
Remo Cavegn 
dr. Werner Caviezel 
Anna-Alice Dazzi Gross 
Walter Decurtins 
dr. Marco Ettisberger 
Sandra Felix 
Thomas Hensel 
dr. Hans Joos 
Gieri Luzi 
Margrith Raschein-Patt 
Christian Rathgeb 
Luca Tenchio 
Hansjörg Trachsel 
Christian Walther 
PD dr. Tomas Poledna (expert) prof. dr. Tobias Jaag (expert) 
dr. Alex Schmid (president da la dretgira chantunala) 
dr. Johann Martin Schmid (president da la dretgira administrativa) 
dr. Claudio Riesen (chancelier) 
Willi Berger (secretari dal DFM) 
Christian Boner (secretari dal DIEP) 
Alberto Crameri (secretari dal DCTS) 
Mathias Fässler (secretari dal DGPS) 
dr. Silvio Jörg (secretari dal DECA) 
Data: 29.01.1998 
Funtauna: rg Chanzlia chantunala dal Grischun 
Resalvas pertutgant la nova lescha davart la dretgira federala 
L'atun passà ha il departament federal da giustia e polizia tramess en consultaziun in sboz per ina nova lescha federala davart la dretgira federala. 
Las novaziuns han per mira da distgargiar la dretgira federala. 
Concret vegnan proponidas las sequentas mesiras: 
- Il sistem dals meds legals duai vegnir simplifitgà radicalmain cun introducir in recurs unifitgà. 
- Recurs che na satisfan betg a tscherts criteris duain pudair vegnir declerads per inadmissibels en ina uschenumnada procedura da preexaminaziun. 
- La dretgira d'assicuranza vegn integrada en la dretgira federala. 
- I vegn creà ina dretgira administrativa federala ed ina dretgira penala federala independenta. 
- Ils chantuns vegnan obligads da stabilir da princip autoritads giudizialas sco preinstanzas da la dretgira federala. 
- La dretgira federala fungescha er sco dretgira federala constituziunala cun examinar precedentamain decrets federals, cumbain che quels sajan cumpatibels cun ils dretgs constituziunals e cun il dretg internaziunal. 
Da princip beneventa la regenza grischuna bain las novaziuns proponidas. 
Ella è dentant decididamain encunter las instanzas dublas sin il sectur dal dretg civil e penal. 
Cun quai vegniss intervegnì en l'autonomia d'organisaziun dals chantuns, quai ch'avess considerablas consequenzas per il Grischun. 
L'organisaziun giudiziala grischuna pudess strusch schliar quels problems. 
Empè che la dretgira federala vegniss distgargiada cun questa novaziun, daventassan las proceduras anc pli lungas e la giustia vegniss strapatschada supplementarmain. 
La surchargiada da la dretgira federala na dastga betg vegnir dada vinavant als chantuns. 
Ulteriuras resalvas formulescha la regenza pertutgant las restricziuns d'access a la dretgira federala. 
I na dastga betg vegnir surlaschà a la dretgira d'eleger, tge cas da dretg ch'ella vul tractar. 
Credits per la construcziun da vias 
Per differents projects da construcziun da vias en il chantun dat la regenza liber credits en l'import total da var 25.5 milliuns francs. 
Fatgs da persunal 
La fin da december 1997 èn ids en pensiun: 
- Diegeo Rueda, Cazas, tgirunz auxiliar a la clinica psichiatrica Beverin. 
La fin da schaner van en pensiun: 
- Josef Casanova, Lumbrein, manader da construcziun tar l'uffizi districtual da construcziun bassa 6, Glion, e 
- Josef Plangger, Mut, vier tar l'uffizi districtual da construcziun bassa 7, Tusaun. 
La regenza engrazia a quels collavuraturs per ils servetsch prestads en favur dal chantun. 
Da las tractandas da la regenza - Data da consegna: Gievgia, ils 22 da schaner 1998 
Data: 29.01.1998 
Funtauna: rg Chanzlia chantunala dal Grischun 
Contribuziuns per reducir las premias da las cassas da malsauns 1998 
Persunas e famiglias cun pitschnas entradas pon far quint er quest onn cun ina contribuziun vid lur custs per las premias da las cassas da malsauns. 
A las persunas ch'han probablamain dretg d'ina contribuziun, vegn il formular da dumonda en general tramess directamain. 
Persunas che na survegnan nagin formular da dumonda e che sa considereschan tuttina cun dretg da contribuziuns, pon pretender il formular tar la filiala AVS da lur vischnanca da domicil. 
La dumonda sto vegnir inoltrada fin il pli tard la fin da mars da quest onn a la filiala AVS da la vischnanca da domicil. 
Per part èn las premias per l'assicuranza da malsauns augmentadas fitg per ils blers assicurads durant ils davos onns. 
Surtut per persunas e famiglias cun pitschnas entradas daventi pli e pli difficil da purtar sezzas quests custs. 
Per reducir la grevezza tras las premias da la cassa da malsauns da questas persunas sin ina mesira supportabla, prestan la confederaziun ed il chantun er quest onn contribuziuns. 
En il chantun Grischun vegnan a star a disposiziun per reducir las premias da las cassas da malsauns totalmain ca. 4.5 milliuns francs dapli contribuziuns che l'onn passà u totalmain ca. 49.3 milliuns francs. 
Davart l'otezza da las contribuziuns e davart la gruppa cun dretg da contribuziuns vegn la regenza a decider il settember, suenter la valitaziun da las annunzias. 
Persunas cun dretg da contribuziuns 
Dretg d'ina contribuziun han tut las persunas ch'èn suttamessas, sin fundament da lur domicil fiscal en il chantun Grischun, a l'obligaziun d'assicuranza e che vivan en relaziuns economicas modestas. 
Per calcular las relaziuns economicas è decisiva l'entrada suttamessa a la taglia inclusiv 10% da la facultad suttamessa a la taglia, tenor la davosa disposiziun da l'uffizi da taglia. 
Persunas che vegnan imponidas ensemen, han in dretg general da reducziun da las premias. 
Persunas ch'èn obligadas da pajar las premias da la cassa da malsauns per autras persunas, han medemamain in dretg general, ensemen cun las persunas sustegnidas. 
Annunzia dal dretg fin la fin da mars 
Persunas che vegnan probablamain a far part da la gruppa cun dretg da contribuziuns sin fundament da lur relaziuns d'entrada, survegnan quests dis ina brev da la cassa da cumpensaziun AVS dal chantun Grischun; ensemen cun quella survegnan ellas lur formular persunal da dumonda. 
Persunas che n'han betg survegnì in formular da dumonda e che sa considereschan tuttina cun dretg da contribuziuns, pon pretender in tal tar la filiala AVS da lur vischnanca da domicil. 
Las dumondas èn d'inoltrar fin il pli tard la fin da mars da quest onn a la filiala AVS da quella vischnanca, en la quala la persuna che fa la dumonda ha ses domicil fiscal. 
Stagiunaris e requirents d'asil 
Stagiunaris e persunas cun dimora curta cun ina permissiun da dimora che vala pli ditg che trais mais, sco er requirents d'asil e persunas admessas provisoriamain pon, sch'els vivan en relaziuns economicas modestas, pretender il formular da dumonda tar lur patrun resp. tar la filiala AVS da lur vischnanca da dimora. 
Els han d'inoltrar il formular fin la fin da mars u aifer in mais suenter lur annunzia tar l'uffizi d'abitants, a la filiala AVS da lur vischnanca da dimora. 
Moda da pajament 
La contribuziun a las premias da la cassa da malsauns vegn pajada a la cassa da malsauns, sche la cassa pretenda quai. 
L'onn passà han las bleras cassas fatg diever da questa pussaivladad. 
Tut tenor la decisiun da la cassa vegn en quest cas il quint da las premias reducì en la dimensiun da la reducziun da las premias u l'import correspundent transmess als assicurads. 
In dretg direct dals assicurads envers il chantun exista mo, sche la cassa da malsauns na pretenda betg il pajament ad ella sezza. 
Infurmaziuns davart la reducziun da las premias dat scadina filiala AVS da las vischnancas u la cassa da cumpensaziun AVS dal chantun. 
Data: 3.02.1998 
Funtauna: rg Chanzlia chantunala dal Grischun 
La regenza sa scuntra cun ils uffiziers superiurs da l'armada 
Mardi, ils 10 da favrer 1998 sa scuntra la regenza cun ils uffiziers superiurs da l'armada. 
Sin il program stattan in bainvegni en la sala da la regenza, in apéro en il tschaler statal e silsuenter in gentar communabel. 
Quella scuntrada serva a la tgira dals contacts ed ad ina discussiun libra. 
La rolla d'ospitant vegn surpigliada da la regenza grischuna e dal cumandant cirquital colonel Ferdinand Marty, entant che las sequentas persunas vegnan spetgadas sco giasts: 
- cumandant da corp (cdtC) Hansulrich Scherrer, schef dal stab general 
- cumandant da corp (cdtC) Simon Küchler, cumandant dal corp d'armada da muntogna 3 
- divisiunari (div) Valentino Crameri, cumandant da la divisiun da muntogna 12 
- divisiunari (div) Martin von Orelli, substitut dal schef dal stab general 
- brigadier (br) Erhard Semadeni, cumandant da la brigada territoriala 12 
- brigadier (br) Bruno Gähwiler, cumandant da la brigada da fortezza 13 
- brigadier (br) Fritz Meisser, fin uss substitut dal cumandant da la divisiun da muntogna 12 
Data: 5.02.1998 
Funtauna: rg Chanzlia chantunala dal Grischun 
La purschida da plazzas d'emprendissadi duai vegnir meglierada 
La confederaziun ed il chantun sustegnan differentas mesiras per promover la scolaziun d'emprendists cun contribuziuns spezialas. 
Dapi in pèr onns esi per giuvenils ch'han terminà lur scolaziun obligatoria pli e pli difficil da chattar ina plazza d'emprendissadi. 
L'avrigl 1997 ha il parlament federal prendì perquai l'uschenumnà conclus pertutgant las plazzas d'emprendissadi. 
Quel prevesa da conderscher contribuziuns d'in import total da 60 milliuns francs per ils onns da scolaziun 1997, 1998 e 1999 per mesiras per meglierar la purschida da plazzas d'emprendissadi. 
Al chantun Grischun esi vegnì concedì a basa d'ina clav da repartiziun radund in milliun francs. 
La clav resguarda il dumber d'abitants, il dumber da las relaziuns d'emprendissadi, la dischoccupaziun dals giuvenils sco er la forza finanziala dals chantuns. 
Ils daners federals pon vegnir pretendids dal chantun, sch'er el ademplescha prestaziuns cumparegliablas. 
En il fratemp datti in pachet general da mesiras ch'è resultà en collavuraziun tranter l'administraziun chantunala, l'economia e las associaziuns. 
Quel è vegnì inoltrà a l'UFIML per stipular ina cunvegna da prestaziuns. 
Il project cumpiglia ils sequents secturs: 
- meglierar las infurmaziuns da professiuns (marketing d'emprendissadi), 
- crear federaziuns da scolaziun, 
- sustegnair curs d'introducziun per distgargiar ils manaschis d'emprendissadi. 
Il chantun sa participescha cun contribuziuns ed atgnas prestaziuns d'ina valita totala dad 1.15 milliuns francs vi da las mesiras, cun las qualas la furmaziun dals emprendists duai vegnir promovida. 
En il rom d'ina incumbensa extendida vegnan las instituziuns existentas per la scolaziun preprofessiunala ad avair l'incumbensa d'adattar lur purschida pli fitg als basegns dal martgà e da promover la pratica. 
Spezialmain duain vegnir creadas purschidas per giuvenils cun deficits da scolaziun e vegnir pussibilitada a las mattatschas l'invista en professiuns che n'èn betg tipicas per dunnas. 
Clera basa legala per las taxas da dretg d'aua da la confederaziun 
En sia posiziun a cusseglier federal Moritz Leuenberger beneventa la regenza il sboz per ina nova ordinaziun davart las taxas da l'uffizi federal da l'economia d'aua. 
Cun quai vegn creada ina clera basa legala per tut las taxas da la confederaziun sin il sectur da las concessiuns e permissiuns tenor il dretg d'aua. 
La regenza n'oppona betg encunter l'intenziun da la confederaziun d'introducir in'obligaziun da pajar taxas per ses custs administrativs. 
En vista a l'avertura dal martgà d'electricitad vuless ella entant minimar las grevezzas supplementaras per la producziun idraulica d'electricitad. 
D'accord è la regenza cun la regulaziun ch'ils chantuns e las vischnancas na pajan betg taxas per cas che la confederaziun conceda dretg reciproc. 
Sin il sectur dals implants da fermada propona la confederaziun duas variantas: Taxas pauschalas u ina cumbinaziun dals custs tenor il temp e las taxas pauschalas. 
La regenza è cleramain per las taxas pauschalas, cunquai che quellas chaschunan main lavur. 
La cumissiun per la constituziun vegn cumplettada 
La cumissiun per la constituziun vegn cumplettada cun Guido Lardi e cumpiglia uss exact 30 persunas. 
La cumposiziun ha da tegnair quint da la diversitad dal chantun Grischun. 
Glindesdi, ils 16 da favrer 1998 sa raduna la cumissiun a sia prima seduta. 
Da las vischnancas 
La regenza approva da princip il project preliminar per l'engrondiment da la chasa da scola a Sils e.T. (prima etappa). Vi dals custs imputabels vegnan empermessas las suandantas contribuziuns da construcziun: per la scola primara 10 pertschient e per il stgalim superiur 15 pertschient. Approvadas vegnan las revisiuns parzialas da las constituziuns communalas da Sievgia e da Vaz-sut. Per differents projects da construcziun da vias en il chantun vegnan dads liber credits d'in import total da var 1.3 milliuns francs. 
Fatgs da persunal 
Andrea Caviezel, naschì 1960, da Tumegl, domicilià a Tusaun daventa inspectur da scola tar l'uffizi per las scolas popularas e las scolinas. 
El entra en plazza mez avust 1998. 
Esterina Degiacomi, naschida 1960, da Cazas, Lantsch e Rossa, domiciliada a Peiden, daventa cussegliadra da scola e d'educaziun cun in pensum da 50 pertschient tar il servetsch psicologic da scola. 
Ella entra en plazza mez favrer 1998. 
Da las tractandas da la regenza 
Data: 12.02.1998 
Funtauna: rg Chanzlia chantunala dal Grischun 
Viadis ecologics spargnan carburant ed augmentan la segirezza sin via 
L'uffizi d'energia dal Grischun organisescha in'emna da scolaziun ensemen cun il ressort per carburants da l'Energia 2000, e quai dals 16 fin ils 20 da favrer 1998 a Cuira. 
Igl ha num da viagiar ecologicamain. 
Quai gida a reducir il consum da carburant ed ad augmentar la segirezza sin via. 
Ultra da vehichels che consuman pauc carburant, gida en emprima lingia in cumportament conscient en il traffic a reducir il consum da carburant e la contaminaziun da l'ambient sco er ad augmentar la segirezza sin via. 
Ils uschenumnads viadis ecologics èn ina pussaivladad simpla ed efficazia per reducir il consum da carburant per 10 fin 20 pertschient. 
Las reglas d'emprima impurtanza dal nov stil d'ir cun auto a moda prevesenta èn: charrar cun paucs turs, midar gir il pli pauc pussaivel ed evitar manevras andetgas da franar e d'accelerar. 
En plirs curs da perfecziunament vegn mussà da viagiar ecologicamain a manischunzs professiunals, magisters d'ir cun auto ed ad experts da l'uffizi per il traffic sin via. 
L'offerta da scolaziun sa drizza spezialmain als manischunzs da la Stadtbus SA e dals autos da posta dal Grischun sco er als commembers da la federaziun dals magisters d'ir cun auto dal Grischun/Liechtenstein. 
Ils curs vegnan dads da spezialists dal center per la segirezza sin via a Veltheim, els intermedieschan la basa teoretica la pli nova e pussibiliteschan la realisaziun pratica en simulaturs d'ir cun auto. 
In simulatur d'ir cun auto stat a disposiziun al publicum 
L'emna da scolaziun vegn cumplettada cun in aperitiv d'energia en la scola d'inschigners STS a Cuira. 
En questa chaschun vegnan a rapportar differents referents cumpetents davart il niz dals viadis ecologics. 
Ultra da quai vegn il scrivant da la citad a preschentar il concept dals bus da la citad da Cuira. 
Sco program per enramar l'aperitiv d'energia vegnan ils simulaturs d'ir cun auto a star a disposiziun al publicum tranter las 15.00 e las 17.00 per far viadis da prova. 
Cun quests viadis pon ins mussar che tras in cumportament adattà en il traffic e senza restrenscher la mobilitad ins possia contribuir ina part per ademplir las finamiras da l'Energia 2000. 
Il program d'acziuns da l'Energia 2000 ch'ha lieu en tut la Svizra vul stabilisar ed alur reducir il consum d'energia e il sbuf da CO2 sco er augmentar la part da las energias regenerablas. 
Data: 13.02.1998 
Funtauna: rg Chanzlia chantunala dal Grischun 
Augment dals incendis da funs e da guaud - Setgira - privel d'incendi! 
Ils davos dis han ils corps da pumpiers grischuns stuì cumbatter incendis da guaud e da funs en differents lieus. 
Il motiv per quels eveniments privlus è stà adina in cumportament uman sbaglià. 
Mo a Degen ed a Seewis èn brischadas 6 hectaras pradas, bostgam e guaud. 
Il motiv per quest privel spezial d'incendi è la setgira constanta e la mancanza d'ina cuverta da naiv protegenta fin en autezzas mesaunas. 
L'impuls per quels incendis è dentant stà adina in cumportament uman sbaglià. 
Tgi che fa fieu en il liber sut talas circumstanzas, agescha per greva negligientscha ed sto star bun per il donn chaschunà. 
L'inspecturat forestal e la polizia da fieu sa drizzan perquai cun in appel urgent a la populaziun da na betg far fieu en il liber fin las proximas precipitaziuns. 
En il pastg ed en il fegliom setg pon las flommas sa derasar a moda explosiva e disfar pastgiras, chaglias ed en vista a las relaziuns actualas er ils guauds fin en autezzas mesaunas. 
Ultra da la derasaziun privlusa e nuncalculabla dal fieu disfà mintga incendi da guaud e da funs er nundumbraivels animals che vivan en la terra e lur spazi da viver. 
Inspecturat forestal dal chantun Grischun 
Uffizi da polizia da fieu dal chantun Grischun 
Data: 17.02.1998 
Funtauna: rg Chanzlia chantunala dal Grischun 
Tge fa il chantun cunter donns da selvaschina en il guaud? 
Las disposiziuns chantunalas davart prevegnir sco er indemnisar ils donns da selvaschina en il guaud duain vegnir adattadas al dretg federal. 
Ins vul cuntanscher cleras regulaziuns sco er proceduras uschè simplas e nuncumplitgadas sco pussaivel. 
La regenza grischuna suttametta al parlament in sboz per ina revisiun totala da l'ordinaziun executiva tar la lescha da chatscha dal chantun. 
En emprima lingia sa tracti tar la revisiun da reducir las regulaziuns existentas sin l'essenzial e da crear proceduras uschè speditivas sco pussaivel. 
In punct principal da la revisiun sa chatta sin il sectur da la selvicultura: L'inspecturat forestal sto examinar regularmain la situaziun dals donns da selvaschina. 
Sch'i vegn constatà en tschertas regiuns che pli ch'in quart da la surfatscha dal guaud na po betg pli sa regiuvinar a moda natirala pervi da donns da selvaschina, sto il chantun prender mesiras. 
Quellas pon esser da natira da chatscha u da natira forestala e ston sa basar sin in concept correspundent che sto vegnir approvà dal departament cumpetent. 
Contribuziuns culturalas 
La regenza conceda contribuziuns e dat garanzias da deficit en l'import total da 330'000 francs als suandants projects ed a las suandantas ovras culturalas ed occurrenzas: 
- stampa da la lavur filologica "Phasenstrukturen des Unterengadinischen - Beiträge zu einer sintaxa vallàdra" da dr. Boni Kirsten, 
- project dal roman "Einer wie Primo und Hans" da Andreas Bellasi, 
- preschentaziun en il liber dal toc "Katharina Knie" da Carl Zuckmayer tras il Theater Grischun il fanadur 1998 al Lai da Canova, 
- ediziun d'in DC/CM tras il Cor da Baselgia da Müstair ensemen cun il Cerchel Musical Sursilvan, 
- project da film "Ring frei" (titel da lavur) da Men Lareida, 
- film documentar "Not Vital- zwischen Mensch und Tier" (titel da lavur) da Hercli Bundi, 
- ediziun dal roman "Der Kreis" da Hans Boesch, 
- ediziun d'in DC e d'ina scrittira festiva per ils 150 onns d'existenza dal chor viril da Cuira, 
- preschentaziuns en il liber dal musical "Anatevka" tras la Cumpagnia da teater da Laax, il fanadur ed l'avust 1998, 
- set producziuns da teater professiunalas da l'uniun "Freilichtspiele", da la "Klibühni" e dal "Kulturwerkstatt In Situ" 1998 a Cuira, 
- concerts dal chor "Las Vouschs dalla Gelgia" dals 16 da mars a Savognin e dals 21 da mars 1998 a Tusaun, 
- 4. festival da teater da l'Uniun grischuna per il teater popular dals 23 fin ils 26 d'avrigl 1998 a Tusaun, 
- "Tartarer Frühling 1998" (exposiziun e concert tar il tema guaud) dals 17 da matg 1998, 
- ediziun d'in DC tras la gruppa da rock "Bulais sexuals", e 
- ediziun dal tom da poesias "Mistira" da Victor Durschei. 
Contribuziuns a favur dal sport 
Sut il titel promoziun da l'economia resp. dal sport vegnan sustegnids ils sequents arranschaments sportivs e las investiziuns da natira sportiva cun contribuziuns da total radund 76'000 francs: 
- campiunadis alpins svizzers 1998 a Sursaissa (21 fin ils 29 da mars), 
- lavurs da finiziun vi dal center da sport da chavals da la "Reithalle Davos AG", 
- organisaziun da duas arrivadas d'etappa dal Tour de Suisse 1998 a Lai-Valbella (20/21 da zercladur), 
- indriz da mesirar il temp per il "Eisenbahner Sportverein" Cuira, 
- maschina da far pista e material da sport per l'Uniun sportiva da Lumbrein, e 
- stabiliment da spundas ed atgnas prestaziuns dal "Eishockey Club Grüsch" en la nova halla da glatsch. 
Da las vischnancas Vi dals custs imputabels da mintgamai radund 450'000 francs per la scola primara e per il stgalim superiur vegnan messas en vista contribuziuns da 17.5 resp. da 20 pertschient. Approvà definitivamain vegn il project preliminar per la nova construcziun da la chasa da scola per il stgalim superiur da la corporaziun da scola Rueun e contuorn a Rueun. Vi dals custs imputabels dal stabiliment da radund 2 miu. francs vegn garantida ina contribuziun da construcziun dal chantun da 32 pertschient. La nova constituziun da la vischnanca da Stierva vegn approvada. Da las tractandas da la regenza - Data da la consegna: Gievgia, ils 19 da favrer 1998 - 
Data: 19.02.1998 
Funtauna: rg Chanzlia chantunala dal Grischun 
Revisiun da la constituziun: Cun schlantsch a la lavur 
Cun grond schlantsch ha la cumissiun per reveder la constituziun cumenzà mez favrer sia lavur. 
Ella ha tschentà finamiras ambiziusas. 
A chaschun da l'emprima seduta ha la cumissiun per reveder la constituziun fixà sut il presidi da cusseglier guvernativ dr. Peter Aliesch la maniera da lavurar e da proceder. 
Ella è unanimamain da l'opiniun ch'in sboz preliminar concret per ina nova constituziun chantunala duessi esser avant maun per ina lavur da cumissiun efficazia. 
Mo aschia po la cumissiun discutar da rudien tut las dumondas e tuttina lavurar efficaziamain. 
Cun la formulaziun dal sboz da lavur vegnan incumbensads prof. dr. Tobias Jaag e DP dr. Tomas Poledna ch'èn gia stads incumbensads sco experts per la revisiun totala da la constituziun chantunala. 
La cumissiun per reveder la constituziun planisescha da discutar il sboz l'emprim en gruppas da lavur ed alur en la cumissiun. 
Sco mussavia per ils experts ha la cumissiun discutà ils champs essenzials da la constituziun. 
Il sboz da lavur ha da porscher in spectrum vast per pussibilitar uschia ina discussiun a fund. 
Differentas novaziuns duain esser cuntegnidas en variantas da princip. 
A basa dal sboz da lavur che duai esser avant maun la fin da matg vegn la cumissiun a discutar las propostas a fund ed elavurar ses sboz da la constituziun per mauns da la regenza. 
A l'entschatta da la lavur han ils commembers da la cumissiun per reveder la constituziun laschà explitgar ils dus experts il spazi d'agir dals chantuns tar la revisiun totala da la constituziun chantunala. 
Plinavant han ils experts explitgà il basegn d'agir concret ch'els han fixà en lur giudicat. 
La cumissiun per reveder la constituziun è vegnida nominada da la regenza per elavurar in sboz per ina constituziun e per rediger in rapport explitgant. 
La cumposiziun da la cumissiun da 30 persunas resguarda tut ils cerchels e tegna quint da la diversitad dal chantun. 
Funtauna: rg 
Data: 03-03-1998 
Il pionier da la EED Sergio Crosina va en pensiun 
Sergio Crosina, schef da l'uffizi d'informatica dal chantun Grischun, va ils 28 da favrer 1998 en la pensiun meritada. 
Passa 27 ha el manà il destin da l'uffizi cun grond quità ed engaschi persunal. 
Sco um da l'emprim'ura ha el accumpagnà l'introducziun da la EED en l'administraziun chantunala da l'entschatta ennà. 
Durant si'entira perioda d'uffizi è el s'engaschà per amplifitgar la EED en l'administraziun chantunala en in rom finanzial acceptabel ed il medem temp per l'adattar a moda raschunaivla al svilup tecnic rasant. 
Naschì e creschì si a Turitg ha el absolvì suenter la matura l'emprim in emprendissadi commerzial ed ha lavurà in temp sin ina banca. 
Alur ha el entschavì sco student lavurer in studi d'economia a l'universitad da Turitg. 
Suenter ch'el ha puspè lavurà sin il sectur da banca è el daventà assistent tar professer Küenzi a Turitg. 
Il medem temp ha el redigì ina dissertaziun davart models economics da simulaziun. 
Sin proposta dal chantun Grischun ha Sergio Crosina alur midà a Cuira. 
Là aveva il cussegl grond creà 1969 da nov il post d'organisaziun per l'elavuraziun da datas (PpE). 
Gia l'avust 1970 è Crosina vegnì elegì sco manader dal PpE ed engaschà fix dal chantun. 
El ha manà il PpE da l'emprima entschatta fin a l'uffizi actual d'informatica cun ils secturs center da calculaziun e telecommunicaziun, svilup d'applicaziun e sustegn decentral e cun passa 20 collavuraturas e collavuraturs. 
Dependent l'emprim da l'adiever dal calculatur da la banca chantunala grischuna, han Sergio Crosina e ses uffizi disponì pir dapi 1978 d'in agen host. 
Sco term impurtant designa Sergio Crosina en quest connex la fundaziun d'in center cuminaivel da calculaziun cun la cassa da cumpensaziun, ch'ha gì lieu durant quel temp. 
La collavuraziun dura anc oz. 
1985 han ils PCs cuntanschì il chantun. 
Dapi alur hai gì num: "Decentralisaziun da la EED". 
Durant ils davos onns han ins cuntinuà d'extender la rait chantunala e sut la responsabladad da Sergio Crosina han ins pudì introducir la posta electronica (E-mail) ed - almain punctualmain - l'internet en l'administraziun chantunala. 
Tgi ch'ha preschent l'immens svilup dals davos 30 onns sin il sectur da la EED, po s'imaginar, tge lavur che Sergio Crosina ha prestà per il chantun. 
Sias prestaziuns na menziunass Sergio Crosina dentant mai sez. 
El n'è betg in um da gronda cumparsa e da gronds pleds, il cuntrari. 
El accentuescha plitost las prestaziuns dals auters che da metter sasez en il center. 
Tgi ch'enconuscha Sergio Crosina sa dentant ch'el ha adina lavurà conscienziusamain e perseverantamain per realisar sias incumbensas. 
Latiers è el stà adina amiaivel e curtaschaivel. 
Sias collavuraturas e ses collavuraturs han dapli sco be apprezià el. Dumandà suenter sias experientschas positivas numna el spontanamain las bunas relaziuns cun las partiziuns da servetsch ed il bun clima a l'intern da l'uffizi. 
Spezialmain il davos vegn confermà impressiunantamain da la pitschna rata da fluctuaziun. 
Durant la carriera da Sergio Crosina hai dentant er dà varts negativas, da las qualas el quinta a mintgin che las vul savair. 
L'entschatta dals onns 90 ha la pressa supponì in "caos da computer aifer l'administraziun chantunala" ed intervenziuns en il cussegl grond han chaschunà ina vasta examinaziun tras in expert d'ordaifer. 
L'expertisa ha dentant dà cumplettamain distgargia al schef d'uffizi ed ha schizunt attestà in'utilisaziun spargnusa e raschunaivla dals meds ed ina procedura adequata en connex cun la planisaziun e l'acquisiziun. 
La fin 1997 ha Sergio Crosina surdà a ses successur, Hans Ruedi Graf, in uffizi che funcziuna bain. 
Dr. Sergio Crosina po sa regordar d'ina vita professiunala interessanta ed ademplida. 
Igl è da giavischar ad el da cor ch'el vegnia a gudair plainamain la terza part da sia vita ensemen cun sia consorta. 
Tenor sias atgnas indicaziuns vul el tranter auter far divers viadis e frequentar prelecziuns a l'universitad da Turitg. 
Funtauna: rg Cusseglier guvernativ dr. Aluis Maissen 
Data: 03-03-1998 
Ord persvasiun per la participaziun dal chantun Grischun a la cunvegna interchantunala davart las universitads 
Posiziun da cusseglier guvernativ Joachim Caluori tar la votaziun chantunala dals 15 da mars 1998 
Pliras cunvegnas interchantunalas davart las universitads ch'eran mintgamai limitadas han garantì fin uss che las studentas ed ils students dal Grischun giaudevan l'access egual a las universitads. 
Per cuntanscher questa finamira er vinavant dovri la participaziun dal chantun Grischun a la cunvegna interchantunala davart las universitads che rimplazza "la cunvegna interchantunala pertutgant contribuziuns a las universitads 1993 - 98". 
Sin fundament da la cunvegna davart las universitads vegn il chantun a prestar er vinavant contribuziuns als chantuns universitars per nossas studentas e noss students ed uschia gidar a purtar ils custs da la scolaziun universitara. 
Sco votantas e votants decidais Vus ils 15 da mars 1998 davart la participaziun da noss chantun a la cunvegna davart las universitads. 
Jau vuless preschentar Vus qua sut en trais aspects, pertge ch'jau m'engasch ensemen cun la regenza e cun il cussegl grond, ch'il chantun Grischun sa participeschia a la cunvegna davart las universitads. 
Medemamain vuless jau far attent Vus sin intginas consequenzas d'ina eventuala refusa dal project. 
- Perquai ch'il Grischun n'ha betg ina universitad esi impurtant che las studentas ed ils students grischuns giaudian l'access egual a las universitads da la Svizra. 
Uschiglio fissan las Grischunas ed ils Grischuns quels che stuessan purtar las consequenzas e na vegnessan strusch pli recepids a las universitads, sche vegnessan introducidas restricziuns d'admissiun. 
- Voss "GEA" per la participaziun a la cunvegna davart las universitads garantescha che las Grischunas ed ils Grischuns da tut la populaziun ch'èn talentads per ir a scola, pon absolver ina scolaziun en ina universitad er en il futur. 
L'avantatg ch'ils giuvenils pon entschaiver in studi sin basa da lur talent, e quai er sch'els derivan da famiglias da la classa mesauna u da famiglias cun entradas bassas, na pudain nus, tenor mia opiniun, betg laschar ir a perder. 
Ma quai succedess, sch'il project vegness refusà. 
Er per ina famiglia da la classa mesauna fissi per regla insupportabel, sch'ella avess da pajar p.ex. per il studi da chemia da sia figlia u da ses figl taxas supplementaras da 23'000 francs per onn. 
In "NA" al project avess pia la greva consequenza ch'uffants d'ina vasta part da la populaziun na pudessan betg studegiar a l'universitad er sch'els fissan fitg talentads. 
- Voss "GEA" per la participaziun a la cunvegna davart las universitads dat ina schanza a la giuventetgna. 
Vus dais la pussaivladad a passa 2000 giuvenils che frequentan ils gimnasis en noss chantun d'absolver ina scolaziun che correspunda a lur talents ed interess. 
Ina refusa dal project signifitgass per memia bleras giuvnas e per memia blers giuvens che frequentan noss gimnasis che, per motivs finanzials, lur prontezza d'emprender e da prestar na pudess betg cuntanscher la finamira. 
Ina scolaziun gimnasiala che na cuntanschess betg la finamira, na fiss dentant betg attractiva per blers giuvenils e las consequenzas d'in tal svilup sbaglià fissan catastrofalas per ils gimnasis dal Grischun. 
Jau sun persvadì che la participaziun dal chantun Grischun a la cunvegna interchantunala davart las universitads è necessaria. 
Cun Voss "GEA" bainponderà per quest project avris Vus las perspectivas per l'avegnir a noss giuvenils e prendais la dretga via. 
Gremi: Departament d'educaziun, cultura e protecziun da l'ambient 
Funtauna: rg Cusseglier guvernativ 
Data: 03-03-1998 
Adattar il dretg grischun da finanzas als novs svilups 
Dacurt è sa scuntrada ina cumissiun dal cussegl grond sut il presidi da deputà Ernst Nigg ed en preschientscha da cusseglier guvernativ Aluis Maissen, schef dal departament da finanzas e militar, per predeliberar la revisiun da la legislaziun davart las finanzas dal chantun Grischun. 
En tut duai il nov dretg da finanzas vegnir adattà als novs svilups. 
Ina da las meras fundamentalas da la revisiun è da crear ina basa moderna per ina politica da finanzas progressiva e confurma a la conjunctura. 
Ins na vul betg cuntanscher ina politica da conjunctura activa, mabain che la grevezza fiscala e ch'il svilup dals custs en il senn d'ina stabilisaziun a media vista da la quota statala, restian uschè constants sco pussaivel. 
Ina tala politica finanziala ha in effect anticiclic e contribuescha da mitigiar ils svilups conjuncturals extrems. 
Questa revisiun da la lescha pretenda il medem mument ina revisiun parziala da la constituziun chantunala. 
Tar ils novs princips impurtants tutga er che las finanzas chantunalas ston vegnir equilibradas a media vista e ch'in strict limit d'indebitament vegn introducì. 
Per experiments limitads dals novs models da gestiun administrativa (NPM, project da GRiforma) vegn creada plinavant la basa legala en furma d'in artitgel d'experiment. 
En pli duain vegnir acceptads en la lescha davart las finanzas er princips da subvenziun, per ch'il cussegl grond e la regenza possian diriger a moda efficazia las contribuziuns. 
Ina pussaivla reducziun limitada da las contribuziuns tras il cussegl grond ch'è integrada en quests princips, è vegnida concipida pir sco davosa mesira dal budget, per il cas ch'ils ulteriurs elements da direcziun n'avessan betg success. 
La finala duai vegnir creada ina basa legala suffizienta per la cassa da pensiun chantunala e per ulteriuras instituziuns chantunalas d'assicuranza, che cumpiglia la pussaivladad da sa far independentas pli tard. 
Suenter ina lunga discussiun è la cumissiun vegnida a la conclusiun che la revisiun producescha in dretg da finanzas modern e concentrà sin il necessari. 
Quest dretg vegn a permetter al cussegl grond, a la regenza ed a l'administraziun, da diriger las finanzas e da reagir spert sin las circumstanzas midadas. 
La politica da finanzas confurma a la conjunctura vegn fixada meglier en la constituziun ed in limit d'indebitament efficazi vegn introducì. 
Giavischs impurtants da moziuns vegnan resguardads en il project. 
En tut creescha la revisiun la basa, tenor l'opiniun da la cumissiun, per che las finanzas dal Grischun restian equilibradas er en il futur. 
La cumissiun predeliberanta ha relaschà perquai in bun project gulivà senza propostas da midadas per mauns dal cussegl grond. 
Il cussegl grond vegn a tractar la fatschenta en la proxima sessiun da mars. 
Gremi: Cumissiun predeliberanta finanzas 
Funtauna: rg Departament da finanzas e militar 
Data: 03-03-1998 
"Rait sociala dal Grischun", in program d'intervenziun e d'occupaziun per persunas senza gudogn e manglusas 
L'uffizi dal servetsch social ha creà en collavuraziun cun l'uffizi per industria, mastergn e lavur in program d'intervenziun e d'occupaziun per persunas che na benefizieschan pli da l'indemnisaziun da dischoccupaziun e per retschaviders da prestaziuns da l'agid social, che vegn numnà "rait sociala dal Grischun". 
Pervi che las midadas cuntinuantas da la structura economica, van a perder ulteriuras plazzas da lavur. 
Numerusas forzas da lavur che na vegnan pli duvradas ston perquai vegnir sustegnidas da l'assicuranza da dischoccupads, eventualmain da l'agid social. 
Il dumber da las persunas ch'han stuì pretender in agid social l'onn 1997, è puspè s'augmentà envers ils onns precedents. 
Medemamain han las vischnancas ed il chantun stuì pajar dapli prestaziuns da sustegn. 
La dischoccupaziun, ils problems actuals sin il lieu da lavur, il quità da perder la plazza da lavur u da na benefiziar pli da l'indemnisaziun da dischoccupaziun, èn ils temas centrals per las persunas che dumondan agid dals servetschs socials. 
Perquai ha l'uffizi chantunal dal servetsch social en collavuraziun cun l'uffizi chantunal per industria, mastergn e lavur creà in program d'intervenziun e d'occupaziun per persunas che na benefizieschan pli da l'indemnisaziun da dischoccupaziun e per retschaviders da prestaziuns da l'agid social, che vegn numnà "rait sociala dal Grischun". 
Gia il studi davart la povradad "Povradad e problems socials en il Grischun" ch'è vegnì publitgà 1996 ha constatà che las lutgas sin ils secturs da la lavur, l'abitar e dals contacts socials chaschunan povradad a lunga vista. 
Perquai èn la lavur, l'abitar ed ils contacts socials centrals per reintegrar ils pertutgads. 
La "rait sociala dal Grischun" duai pussibilitar en emprima lingia l'integraziun sociala e professiunala. 
Suenter in scleriment detaglià da la situaziun vegnan intermediads programs d'occupaziun adattads. 
Lur finamira è l'integraziun respectivamain la reintegraziun en la vita da mintgadi professiunala. 
En stretga collavuraziun cun ils uffizis dal servetsch social, las vischnancas e cun ils collavuraturs da la partiziun per mesiras sin il martgà da lavur dal UCIML vegni cusseglià ed assistì als pertutgads. 
Mesiras intenziunadas da furmaziun cumpletteschan las duas purschidas da "lavur ed assistenza". 
Scolaziun e perfecziunament duaian gidar ad integrar ils pertutgads puspè en la procedura da lavur. 
La "rait sociala dal Grischun" ha entschavì sia lavur mez da favrer 1998. 
Gremi: Departament da giustia, polizia e sanitad 
Funtauna: rg Uffizi dal servetsch social 
Data: 06.03.1998 
Imposiziun da taglia a las ovras idraulicas 
Das nachfolgende Schreiben ging mit separater Post an alle ca. 160 Kraftwerk-Gemeinden im Kanton Graubünden. 
Es wird herimt auch den Medien zur Verfügung gestellt. 
Stimà signur president communal 
Stimadas damas e preziads signurs 
Il davos temp ha la dumonda da l'imposiziun da taglia a las ovras idraulicas occupà singuls represchentants da las vischnancas e la pressa a moda exprimida. 
En quest connex n'èn differents aspects betg vegnids resguardads avunda. 
Quai fatg ha motivà nus da sclerir quella problematica e da prender posiziun vers singulas expectoraziuns en las medias. 
Cun la revisiun totala da la lescha da taglia l'onn 1986 è l'imposiziun da taglia sin la facultad da las persunas giuridicas vegnida remplazzada cun ina imposiziun da taglia sin chapital. 
Sin basa contractuala èn las societads d'ovras idraulicas sa decleradas prontas da vegnir suttamessas vinavant a la taglia sin facultad. 
Uschia èn las societads d'ovras electricas stadas prontas da supportar per in temp limità prestaziuns fiscalas supplementaras. 
Cun la revisiun parziala da la lescha da taglia l'onn 1996 è crudada la suttamessa da la facultad a la taglia. 
Las societads d'ovras electricas èn entant stadas ad interim prontas da porscher il maun per ina renovaziun da l'imposiziun da taglia sin la facultad. 
Cura ch'ils tschains d'aua èn dentant vegnids augmentads silsuenter senza in temp transitori da fr. 54.- sin fr. 80.- per kWbr han ellas interrut las tractativas. 
En vista a quest augment massiv da bunificaziun per la forza d'aua n'èn las societads d'ovras electricas betg stadas prontas d'ademplir pli ditg sin basa contractuala ulteriuras prestaziuns fiscalas. 
Betg pertutgada da quella midada è la EWZ ch'è suttamessa sin fundament da l'art. 90 al. 2 lit. b LT sco "ulteriura persuna giuridica" vinavant a la taglia sin facultad. 
Cun la revisiun parziala da la lescha da taglia è vegnida creada en l'art. 70 al. 3 LT la basa legala per ina correctura dal gudogn. 
Questa disposiziun è applitgabla per interpresas economicamain maschadadas ch'ageschan en l'interess public, ch'accumpleschan lur prestaziuns predominantamain a persunas che stattan datiers. 
Pertutgadas èn pia las ovras da partenadi che furneschan lur current principalmain als acziunaris. 
La correctura dal gudogn na po betg vegnir applitgada per la BK e la KWB che na pon betg vegnir giuditgadas sco ovras da partenadi. 
Sa basond sin quella disposiziun na pon dentant er betg vegnir fatgas correcturas dal gudogn per ovras da partenadi sco la KWI, che produceschan current per custs ch'èn sur ils pretschs da media tar ils consuments. 
Cun la basa legala per ina correctura dal gudogn n'esi anc betg gudagnà bler. 
La lescha di mo ch'ina correctura dal gudogn vegnia en dumonda, sche las furniziuns dal current na succedian betg per pretschs da martgà. 
Davart il sistem e la dimensiun da la correctura dal gudogn cuntegna la lescha dentant nagina regulaziun concreta. 
La finala sa tractia d'eruir in gudogn sco quai ch'el pudess vegnir cuntanschì tranter partenaris independents ed uschia da fixar ina prestaziun fiscala che correspunda a la capacitad economica da la societad respectiva. 
La dumonda ch'è da respunder sa cloma: "Tge gudogn cuntanschess l'ovra da partenari, sch'ella pudess vender ses current sin in martgà liber ad in terz independent?" 
Quella dumonda mussa er gia il problem cardinal. 
En in ambient, en il qual i n'exista betg in martgà effectiv, stoi vegnir eruì in pretsch da martgà che serva alur sco basa per eruir il gudogn. 
Il departament da finanzas è s'occuppà fitg baud da la dumonda da l'imposiziun da taglia a las ovras idraulicas ed ha examinà differents models; las primas stentas dateschan da l'onn 1992. 
Suenter ch'ina expertisa da l'institut per l'economia da finanzas e dal dretg da finanzas da la scol'auta da Son Gagl n'è betg vegnida a resultats cuntantaivels, èn atgnas soluziuns vegnidas pridas en mira. 
Ensemen cun in cussegliader extern è vegnì sviluppà in model che sa basa sin princips da l'economia da manaschi e che s'orientescha al quint annual da la EWZ. 
Quest model vegn refusà dals represchentants da l'economia d'electricitad e pudess vegnir realisà per quest motiv be sin via da dretg. 
Per evitar ils ristgs d'in process e per guntgir l'intschertezza giuridica che resulta d'ina dispita giuridica da plirs onns è vegnida examinada in'autra soluziun. 
En numerusas tractativas cun ils represchentants da l'economia d'electricitad è vegnì discutà il model d'ina dividenda obligatoria augmentada per intents fiscals. 
Las societads d'ovras idraulicas han pudì sa cunvegnir cun il chantun Vallais sin quest sistem. 
Per il departament da finanzas esi stà cler da l'entschatta ennà ch'ils supplements a la dividenda obligatoria ston esser en il chantun Grischun pli auts ch'en il chantun Vallais. 
En lungas e diras tractativas ha quella finamira pudì vegnir cuntanschida uss. 
Per ils onns 1997 fin 2000 esi reussì da far contribuir ils represchentants da l'economia d'electricitad supplements da 7%, 7%, 6% e 5% ultra da la dividenda obligatoria fixada contractualmain. 
Quai vul dir che las dividendas obligatorias fixadas tenor ils contracts da concessiun per intents fiscals vegnan augmentadas per ils supplements correspundents. 
Per l'onn 1997 vegniss pia suttamess a la taglia in gudogn che permettess da conderscher ina dividenda obligatoria da 14%, sche la dividenda obligatoria tenor il dretg da concessiun dependa da l'emprest dal chantun. 
Quest resultat da las tractativas è in pulit zic sur ils resultats ch'il chantun Vallais ha pudì cuntanscher. 
Il chantun Vallais ha stuì sa cuntentar cun ina dividenda obligatoria da total maximal 8%. 
L'imposiziun da taglia sin ina dividenda obligatoria augmentada ha pudì vegnir cuntanschida en enclegientscha e senza ils ristgs d'in process. 
Il model da la dividenda obligatoria è in'applicaziun da la correctura dal gudogn fixada en l'art. 79 al. 3 LT. 
Las opiniuns exprimidas sporadicamain ch'il departament da finanzas fetschia cun singuls pajataglias cunvegnas che n'hajan nagina basa legala ni ch'il departament da finanzas n'applitgeschia betg il dretg vertent, èn pia faussas. 
Quellas sa basan evidentamain sin enconuschientschas insuffizientas da la situaziun giuridica. 
Oz vegni renfatschà a la regenza ch'ella na saja anc betg sa decidida co ella veglia proceder en la dumonda da l'imposiziun da taglia a las ovras idraulicas. 
Quella rinfatscha sto vegnir rinviada. 
En la discussiun actuala sa tractia da la taxaziun per l'onn fiscal 1997. 
L'onn fiscal da las persunas giuridicas è identic cun l'onn da gestiun. 
La gronda part da las ovras da partenari pli grondas terminan lur onn da gestiun cun la fin da settember, en quest cas pia ils 30 da settember 1997. 
Silsuenter han las societads d'ovras electricas, sco dal reminent tut las autras persunas giuridicas er, temp 9 mais, d'inoltrar las decleranzas da taglia. 
Cun las decleranzas da taglia per l'onn 1997 esi pia da quintar la fin da zercladur 1998. 
Avant quest termin, q.v.d. avant che las societads d'ovras idraulicas n'han betg inoltrà lur decleranza da taglia na po betg vegnir fatga ina taxaziun. 
Avant quest termin na sto e na po ina decisiun davart il sistem d'imponer taglias betg vegnir fatga. 
La regenza fiss cussegliada fitg mal, sch'ella sa decidess per in model d'imponer taglia a las ovras idraulicas senza disponer da la basa actuala da decider. 
Uschespert che las decleranzas da taglia da las societads d'ovras idraulicas èn avant maun vegnan fatgas las calculaziuns necessarias. 
Alur po il model grischun da la correctura dal gudogn vegnir cumpareglià cun il model da la dividenda obligatoria. 
Pir en quest mument pon ils avantatgs ed ils dischavantatgs da las differentas metodas vegnir giuditgadas e valetadas. 
Quels connex paran ils critichers da la procedura d'ozendi da na savair ni da na vulair savair. 
La discussiun actuala davart l'imposiziun da taglia a las ovras idraulicas è vegnida evocada entras las taxaziuns provisorias per l'onn fiscal 1997. 
L'administraziun da taglia è stada obligada da trametter a las societads d'ovras electricas entaifer dus mais suenter la terminaziun da l'onn da gestiun in quint da taglia provisori. 
Il gudogn suttamess a la taglia è vegnì eruì a basa d'ina dividenda obligatoria augmentada da 12%. 
Quests quints n'han nagina muntada pregiudiziala per la taxaziun definitiva. 
En la resposta al postulat Cathomas ed a l'interpellaziun Gartmann pertutgant l'imposiziun da taglia a las ovras da partenadi da l'economia d'electricitad ha la regenza prendì posiziun davart la dumonda da l'imposiziun da taglia a las ovras idraulicas. 
Ils postulants han supplitgà la regenza d'imponer taglia a las ovras da partenadi uschia che las perditas da taglia possian vegnir minimadas tant sco pussaivel e d'examinar spezialmain, sch'ina correctura dal gudogn tenor l'uschenumnà "model grischun" na manassia betg a perditas da taglia pli pitschnas. 
La regenza è sa declerada pronta d'acceptar il postulat Cathomas, schegie ch'i vegn pretendì cun quel nagut auter ch'ina imposiziun da taglia sco quai che la regenza aveva gia adina planisà e prendì en mira. 
Las dumondas ch'èn vegnidas fatgas concretamain en l'interpellaziun davart il connex cun tschains d'aua e taglias, davart ils motivs da la midada da sistem e davart la correctura dal gudogn èn vegnidas respundidas da la regenza. 
Quellas intervenziuns vegnan tractadas a chaschun da la proxima sessiun da mars dal cussegl grond, quai che dat la pussaivladad da discussiunar pli profund quellas dumondas. 
En la pressa esi er vegnì represchentà differentas giadas l'opiniun che la problematica da l'imposiziun da taglia a las ovras idraulicas possia vegnir schliada ina giada per adina cun ina disposiziun legala clera. 
Per differents motivs è il departament da finanzas betg da quell'opiniun. 
D'ina vart restrenscha la lescha federala davart l'armonisaziun da las taglias directas dals chantuns e da las vischnancas (lescha d'armonisaziun) considera-blamain il spazi da furmaziun dal legislatur chantunal. 
Da l'autra vart scumonda il cumond da l'egualitad da dretg (art. 4 da la constituziun chantunala) al legislatur chantunal d'introducir regulaziuns spezialas per imponer taglias a tschertas spezias da persunas giuridicas. 
La finala sa tracti qua er d'ina dumonda da la repartiziun dal gudogn en la relaziun interchantunala. 
Quellas dumondas na po il legislatur chantunal betg reglar unilateralmain, cunquai che la repartiziun dal gudogn sin ils singuls chantuns vegn giuditgada la finala da la dretgira federala en applicaziun da las disposiziuns davart il scumond da l'imposiziun dubla da taglia interchantunala (art. 46 al. 2 da la constituziun federala) e da las disposiziuns correspundentas da la lescha d'armonisaziun. 
Da considerar esi plinavant ch'ina nova basa legala na pudess betg vegnir applitgada retroactivamain per l'onn fiscal 1997. 
Davent da l'onn 2001 daventan las disposiziuns da la lescha d'armonisaziun dretg directamain applitgabel en l'entira Svizra e substitueschan las normas divergentas da la lescha chantunala da taglia. 
Davent da quest termin sto vegnir renconuschida ina correctura dal gudogn en il chantun Grischun dals chantuns da partenari, q.v.d. dals chantuns, en ils quals ils acziunaris ed ils abunents d'electricitad da las ovras grischunas da partenari èn domiciliads. 
Ils custs d'explotaziun augmentads han per consequenza ina correctura dal gudogn en quests chantuns. 
Quai cundiziunescha ch'i duess vegnir chattà per l'imposiziun da taglia davent da l'onn 2001 soluziuns che vegnan purtadas da tut ils partenaris participads, q.v.d. dals chantuns da muntogna, dals chantuns da partenari, da la confederaziun e da l'economia d'electricitad. 
Sin quest termin esi dentant er da quintar cun ina liberalisaziun (almain pass per pass) dal martgà d'electricitad. 
Las consequenzas da quella liberalisaziun na pon betg anc vegnir valetadas per il mument. 
Nus sperain d'avair dà a Vus cun quellas expectoraziuns ina survista davart las dumondas da l'imposiziun da taglia a las ovras idraulicas. 
Per scleriments davart las consequenzas concretas da la dividenda obligatoria contractuala sin las entradas da taglia da Vossa vischnanca As drizzai p. pl. directamain al revisurat da l'administraziun da taglia. 
Per ulteriuras dumondas pli precisas As stattan gugent a disposiziun il sutsegnà u il schef da l'administraziun da taglia, Urs Hartmann (tel. 081-257 33 24). 
Cun cordials salids 
Departament da finanzas e militar 
Il schef 
Gremi: Departement da finanzas e militar 
Funtauna: rg Cusseglier guvernativ dr. Aluis Maissen 
Data: 12-03-1998 
Contribuziuns culturalas 
La regenza conceda contribuziuns e dat garanzias da deficit en l'import total da 89'000 francs als sequents projects culturals ed a las sequentas instituziuns culturalas: 
Per laa restauraziun da la chasa da corporaziun dals cusunzs a Cuira che vegn utilisada da la "Klibühni. 
Das Theater" sco chasa publica da teater. 
A l'associaziun chantunala da chant dal Grischun per promover il chant sin tut ils stgalims per organisar las emnas da chant per chors da scolars e da giuvenils sco er curs professiunals. 
Al circus d'uffants Lollypop per ses programm 1998. 
Da las vischnancas 
La regenza approvescha ina nova zona da mastergn per in nov manaschi da producziun concludida da la vischnanca da Müstair e cun pretaisas ina revisiun parziala da la planisaziun locala da Domat. Approvada vegn la revisiun parziala da la lescha da taglia da Tschappina. Per differents projects da construcziun da vias vegnan dads liber credits da total var 3.2 milliuns francs. 
Gremi: Regenza 
Funtauna: rg Chanzlia chantunala dal Grischun 
Data: 12-03-1998 
La cumissiun predeliberanta dal cussegl grond tracta il relasch d'ina lescha davart la scol'auta professiunala da pedagogia 
Sut il presidi da deputà Hans-Peter Pleisch, Tavau, ed en preschientscha da cusseglier guvernativ Joachim Caluori, schef dal departament d'educaziun, cultura e protecziun da l'ambient, ha ina cumissiun predeliberanta dal cussegl grond tractà dacurt la lescha davart la scol'auta professiunala da pedagogia. 
La cumissiun ha concludì unanimamain d'entrar en chaussa e recumonda al cussegl grond da tractar quest project en la proxima sessiun da mars. 
La lescha davart la scol'auta professiunala da pedagogia (LSAP) ch'è vegnida concipida sco lescha da basa concisa prevesa da midar las scolaziuns actualas al seminari en talas da l'instrucziun d'orientaziun pratica a la scol'auta professiunala da pedagogia. 
Uschia vegni creà la basa per ina renconuschientscha svizra dals certificats finals da scolaziun da persunas d'instrucziun per la scolina, per la scola primara sco er per lavurs da maun e tegnairchasa. 
L'instituziun d'ina scol'auta professiunala da pedagogia tenor dretg chantunal rinforza il chantun Grischun sco lieu da furmaziun e d'economia e pussibilitescha ina scolaziun d'auta qualitad per las persunas d'instrucziun tudestgas, rumantschas e talianas. 
Cun sviluppar ulteriurmain il model grischun pon ins eliminar differents mancos da las scolaziuns actualas, spezialmain cun separar l'instrucziun da furmaziun generala e quella da la pratica professiunala. 
La prescolaziun per persunas d'instrucziun da scolina sco er da lavurs da maun e tegnairchasa vegn ad esser ina scola media da diplom terminada, quella per la scolaziun a persuna d'instrucziun da scola primara è cun preferenza la maturitad gimnasiala, ma l'admissiun a la scolaziun da magisters è garantida er per persunas che vulessan emprender questa professiun suenter in emprendissadi pratic. 
La lescha davart la scol'auta professiunala da pedagogia creescha ultra da quai la basa necessaria per ina stretga cooperaziun tranter il chantun e la partiziun da seminari a la scola media evangelica da Schiers. 
La cumissiun ch'ha deliberà il project da lescha cun in per propostas per midadas per mauns dal cussegl grond, è ensemen cun la regenza da l'avis che tras l'instituziun d'ina scol'auta professiunala da pedagogia tenor il dretg chantunal, vegnia prendida il dretg mument la dretga via per la futura furmaziun tudestga, rumantscha e taliana dals magisters en noss chantun. 
Gremi: Cumissiun predeliberanta 
Funtauna: rg Departament d'educaziun, cultura e protecziun da l'ambient 
Data: 12.03.1998 
Egualitad sin plaun communal a l'exempel da la vischnanca da Trimmis 
L'entschatta dal davos onn è la suprastanza communala da Trimmis sa volvida a l'uffizi chantunal per dumondas d'egualitad. 
Medemamain ha ella vulì propostas concretas, co ch'ins pudess cuntanscher eventualas meglieraziuns. 
Il biro per dumondas d'egualitad ha acceptà fitg gugent quest giavisch. 
En collavuraziun cun las duas suppleantas dal cussegl communal Annie Fleischhauer-Peretti e Lore Schmid-Herterich esi vegnì fatg in scleriment detaglià. 
Co statti oz cun l'egualitad a Trimmis? 
La retschertga davart il stadi actual ha dà il suandant maletg. 
En las autoritads communalas èn las dunnas zunt sutrepreschentadas, bain represchentadas èn ellas mo sco suppleantas. 
En pliras cumissiuns permanentas da la vischnanca n'esi betg meglier, la suletta excepziun: la cumissiun da scolina (100% dunnas). 
Igl è remartgabel che las dunnas èn da chattar plitost en cumissiuns ch'han in cuntegn che vegn chapì tradiziunalmain sco "da las dunnas" (provediment, cultura e scolina). 
Sco divergenza allegraivla da questa tendenza sa lascha valitar la participaziun d'ina dunna a la cumissiun per la planisaziun da finanzas. 
Er sin auters secturs d'incumbensas da la vischnanca n'èn dunnas strusch betg activas, auter che sin il secretariat da vischnanca (puspè ina domena tradiziunala da dunnas). 
Ina tala repartiziun è vesibla er sin il plaun da scola: en la scola primara bunamain relaziuns egualas, sin il stgalim superiur domineschan dentant puspè ils umens. 
Sco fatg positiv ord vista da l'egualitad esi da menziunar qua che la vischnanca pussibilitescha dapi in per onns in job-sharing da duas magistras. 
Ins ha examinà medemamain il contact da la vischnanca cun ses commembers (surtut sin il sectur en scrit). 
Da quest contact fan part las titulaziuns da brevs, il certificat dal dretg da vuschar, la quittanza da las scrittiras deponidas, ils inserats per plazzas da lavur e sumegliantas chaussas. 
Vegni fatg appel tant a las dunnas sco als umens? 
En ils exempels prendids en mira han ins tegnì quint da l'egualitad linguistica ultra da paucas excepziuns. Per resumar pon ins dir ch'igl exista in basegn d'agir surtut areguard la represchentanza da dunnas en differents gremis. 
Per ch'ins possia integrar tant ils interess dals umens sco er quels da las dunnas en il svilup da la vischnanca, ston las dunnas cooperar. 
E quai betg sulettamain sin ils secturs da la famiglia, la scola ed ils fatgs socials, mabain er en la direcziun da la vischnanca, sin il sectur da construcziun ed en ils fatgs da finanzas. 
Co proceder en il futur? 
Co duain ins schliar quest problem? 
La gruppa da lavur ha elavurà differentas propostas per mauns da la suprastanza communala. 
En il center stat qua la sensibilisaziun da la populaziun sco er mesiras concretas per promover las dunnas. 
I na tanscha betg d'approvar mo da princip ina meglra represchentanza da las dunnas, igl è er da far insatge persuenter. 
Ins sto trair suenter dunnas. 
La suprastanza communala po far frunt a questa situaziun cun ina vasta infurmaziun e promoziun. 
En in emprim pass ha ella p.ex. appellà a las partidas da far in'attenziun speziala a questa tematica e da prender lur responsabilitad respectiva. 
En in segund pass ha ella previs d'organisar ina retscha d'occurrenzas ch'ha sco tema l'engaschament da las dunnas en la publicitad. 
A quellas occurrenzas esi d'envidar tut las dunnas da la vischnanca. 
Per questa retscha d'occurrenzas vegni er prestà ina contribuziun finanziala. 
L'avertura per dumondas da lavur a temp parzial sco er da job-sharing è er in'expressiun da questa tenuta fundamentala. 
En connex cun tuttas formulaziuns novas en scrit (p.ex. la constituziun communala) duai vegnir realisada l'egualitad linguistica. 
Igl è da giavischar ch'er autras vischnancas s'occupeschian dals interess d'egualitad. 
Gist en vischnancas pli pitschnas po quai esser d'interess vital, sch'i daventa p.ex. difficil d'occupar tut ils uffizis. Il biro chantunal per dumondas d'egualitad po esser in post da consultaziun per las vischnancas. 
El po gidar cun cussegliaziuns e sa basar sin la retschertga fatga a Trimmis. 
In mussavia che dat respostas a las dumondas las pli impurtantas da las vischnancas vegn elavurà e mess a disposiziun dal biro per dumondas d'egualitad. 
Gremi: Departament da finanzas e militar 
Funtauna: rg Post da stab per dumondas d'egualitad 
Data: 13.03.1998 
Il tschancun da la viafier da l'Alvra en la Val Bever vegn protegì meglier encunter lavinas 
La viafier da l'Alvra da la Viafier retica (VR) passa tant da la vart dal nord sco dal sid tras differents laviners. 
L'entschatta da quest tschientaner èn perquai vegnids construids il medem temp sco la viafier er ils emprims rempars da lavinas. 
En il decurs dal temp èn quels vegnids amplifitgads e cumplettads successivamain, per part er tras implantaziuns e cultivaziuns. 
Malgrad questas lavurs hai dà adina puspè interrupziuns dal traffic tras lavinas. 
Ils mirs da rempar sin l'intschess da la spunda "Alpetta" en la Val Bever ston vegnir sanads urgentamain. 
Aifer ils proxims diesch onns èn renovaziuns e cumplettaziuns generalas inevitablas. 
In'emprima etappa da realisaziun vegn entschavida quest onn. 
Ella vegn a durar quatter onns ed a custar var 2.7 milliuns francs. 
La finanziaziun succeda per 65 pertschient tras la confederaziun, per 25 pertschient tras il chantun e per 10 pertschient tras ils patruns da fabrica. 
Agid umanitar 
Il chantun Grischun sustegna en il rom da sias pussaivladads finanzialas agids da svilup e da catastrofas a l'ester. 
La regenza conceda contribuziuns correspundentas en l'import total da 25'000 francs a las suandantas instituziuns resp. als suandants projects: 
- ovra d'agid svizra dals lavurers (OASL) per il project da svilup "UCA San Ramón" en la Nicaragua, 
- servetsch dals Svizzers a l'ester dal departament federal dals affars externs per las subvenziuns 1997/1998 a las societads svizras d'agid a l'ester, 
- agid als leprus Emmaus da la Svizra per il project "COIMBATORE" en l'India dal sid, 
- agid a la Rumania da Malans, 
- gruppa da lavur agid a la Rumania da Vaz, 
- Caritas da la Svizra per il project "Internat Juan XXIII", Cochabamba, Bolivia, 
- Terre des hommes da la Svizra per il program da svilup "Agid rural a sasez" en Tansania, e 
- organisaziun mundiala encunter la tortura per il program d'acziuns 1998. 
Da las vischnancas 
La regenza approva da princip il project preliminar per la construcziun nova da duas chasas da gruppas per la chasa d'uffants Gott hilft a Zizers. 
Als custs imputabels da ca. quatter milliuns francs vegnan garantidas contribuziuns chantunalas da construcziun da 20 pertschient. 
Approvadas vegnan las revisiuns parzialas da la constituziun communala da Pignia e da la lescha da taglia da Bravuogn sco er la nova lescha davart las taxas da cura da Valragn. 
Per differents projects da construcziun da vias en il chantun vegni dà liber credits d'in import total da ca. 2.5 milliuns francs. 
Fatgs dal persunal 
Flurin Caviezel-Hidber, naschì 1956, da Valendau, domicilà a Panaduz daventa incumbensà per dumondas da cultura e da meds tar il secretariat dal departament da cultura e protecziun da l'ambient. 
Caviezel è musicolog, istoricher e musicist. 
El succeda a Christian Brosi ed entra en uffizi l'entschatta da matg 1998. 
Gremi: Regenza 
Funtauna: rg Chanzlia chantunala dal Grischun 
Data: 19.03.1998 
La cumissiun predeliberanta dal cussegl grond tracta la revisiun da la lescha davart las scolas medias 
Sut il presidi da deputà Hans Joos, Samedan ed en preschientscha da cusseglier guvernativ Joachim Caluori, schef dal departament d'educaziun, cultura e protecziun da l'ambient, ha ina cumissiun predeliberanta dal cussegl grond tractà dacurt la revisiun parziala da la lescha davart las scolas medias. 
La cumissiun ha concludì unanimamain d'entrar en chaussa e recumonda al cussegl grond da tractar il project en la proxima sessiun da mars. 
En il center da la revisiun parziala stattan las adattaziuns da la lescha davart las scolas medias ch'èn necessarias per realisar il reglament per renconuscher la maturitad (RRM) da l'onn 1995 en ils gimnasis dal Grischun e per introducir ina maturitad prioritara enstagl dals tips da maturitad ch'existan oz. 
La revisiun da la lescha davart las scolas medias creescha uschia la basa per renconuscher ils attestats da maturitad che vegnan emess suenter l'onn 2003 en ils gimnasis grischuns. 
Quella renconuschientscha è la premissa per ch'ils attestats da maturitad pussibiliteschian er en il futur in'admissiun senz'examen a las universitads, a la scola politecnica federala ed als instituts da scolaziun per persunas d'instrucziun. 
La realisaziun dal RRM dat la pussaivladad al chantun Grischun da promover dapli sias linguas chantunalas e da porscher ina scolaziun gimnasiala bilingua. 
La qualitad da la scolaziun en ils gimnasis grischuns duai vegnir garantida a moda duraivla e la durada da la scolaziun duai vegnir reducida per in onn. 
La revisiun ha plinavant per consequenza che las disposiziuns davart il pajament da contribuziuns a las scolas medias privatas vegnan adattadas. 
La lescha davart las scolas medias vegn midada be pauc pertutgant sia dimensiun e resta ina lescha generala concisa. 
Il model grischun da scola media ch'è sa cumprovà dapi passa 35 onns vegn consolidà. 
La cumissiun ch'ha deliberà per mauns dal cussegl grond il project da lescha cun paucas propostas per midadas, è ensemen cun la regenza da l'opiniun ch'ina revisiun saja necessaria ed avria la via per in svilup dinamic da la scolaziun gimnasiala che dat gronda paisa a la garanzia da la qualitad d'instrucziun. 
Gremi: Departament d'educaziun, cultura e protecziun da l'ambient 
Funtauna: rg Cumissiun predeliberanta 
Data: 20.03.1998 
Viafier retica, atmosfera da vacanzas, chaussas culinaras e musica sco ingredenzas grischunas a la festa giubilara "150 onns stadi federal" a Berna 
Il Grischun sa participescha a la festa giubilara "150 onns stadi federal". 
Quella ha lieu dals 11 fin ils 13 da settember 1998 en la citad viglia da Berna e cumpiglia ina schelta multiculturala da l'entira Svizra. 
L'act festiv uffizial ha lieu sonda, ils 12 da settember. 
La confederaziun planisescha d'organisar dals 11 fin ils 13 da settember 1998 ina festa giubilara a Berna che duai regurdar a la fundaziun dal stadi federal svizzer. 
Sonda, ils 12 da settember 1998 è planisà l'act festiv uffizial sin la plazza federala. 
Ils chantuns pon sa participar e dar uschia tempra al program festiv. 
L'organisaziun e la coordinaziun schain en ils mauns da l'uffizi federal per cultura. 
Il Grischun vegn a sa participar cun ils sequents elements a la festa giubilara: 
En in plaz adattà a Berna vegn installada la Stiva Retica (in vagun da viafier modifitgà sco stiva grischuna rullanta). 
Questa è generalmain accessibla ed offrescha spezialitads grischunas. 
Furmaziuns grischunas procuran per l'atmosfera musicala. 
Ils uffants pon ir gratuitamain cun ina viafier a vapur da la VR (model en la scala 1:10). 
Sin in stan vegnan consegnads documents davart il chantun da vacanzas da la Svizra e vendids artitgels dal Grischun. 
Ils custs per questas activitads vegnan calculads cun 45'000 francs. 
In gea reservà per la revisiun totala da la lescha federala per promover las scolas autas 
La regenza pren posiziun per mauns da cussegliera federala Ruth Dreifuss davart il sboz per ina nova lescha federala davart promover las scolas autas (LPS). 
Ella va bain d'accord cun la direcziun generala, giavischa dentant ch'ils interess dals chantuns senza scolas autas vegnian resguardads meglier. 
La nova lescha vul augmentar l'efficienzia dals organs existents che s'occupan da la politica da las scolas autas e simplifitgar la collavuraziun cun ils chantuns. 
La collavuraziun naziunala duai vegnir ordinada da nov. 
Sco gremi da discussiun politic è previda ina conferenza da las regenzas, sco organ strategic da las scolas autas ina conferenza da las universitads. 
La conferenza dals recturs ed ils chantuns duain vegnir integrads en quests gremis. 
En quest connex fa la regenza valair che la promoziun intenziunada da las universitads sco incumbensa da colliaziun presuppona ch'ils chantuns senza universitads possian sa participar in pulit zic pli fitg en la conferenza svizra da las universitads che quai ch'igl è prevì en il sboz da la LPS. 
Il sboz vuless er reglar da nov ils instruments da finanziaziun. 
Fin uss vegnevan las contribuziuns fundamentalas calculadas tenor ils custs. 
Da nov duai quai succeder tenor las prestaziuns (orientà tenor l'output). 
Per l'innovaziun e la coordinaziun tranter las universitads vegnan creadas contribuziuns da project colligiadas vi da projects. 
Contribuziuns d'investiziun e contribuziuns extraordinarias duain vegnir dismessas. 
Da la vista da la finamira va la regenza d'accord cun la midada ad ina basa che sedrizza tenor l'output. 
Quei na dastga dentant betg succeder sin donn e custs dals chantuns. 
Plinavant sto la revisiun totala da la LPS vegnir integrada en las mesiras executivas tar la nova gulivaziun da finanzas. 
Avant che la LPS vegn revedida, duess vegnir spetgà sin la decisiun da princip davart la gulivaziun da finanzas. 
Contribuziuns culturalas 
La regenza dat liber (per part sut resalva da l'approvaziun dals credits tras il cussegl grond) contribuziuns e garanzias da deficit en l'import total da var 125'000 francs a las sequentas instituziuns e per ils sequents projects: 
Federaziun da musica dal chantun Grischun (contribuziun annuala, contribuziun per curs da sunaders giuvens e per curs e camps da musicas da giuvens e giuvnas, per curs spezialisads), 
Societad svizra da picturs, sculpturs ed architects GSMBA (contribuziun annuala), 
Federaziun grischuna per il teater popular BVV (contribuziun annuala, installar in pool regiunal da material, curs spezialisads), e 
Exposiziun ambulanta "Architektur da Peter Zumthor in Fogografien von Hélène Binet". 
Da las vischnancas 
Da princip vegn approvà il project preliminar per sanar la scola da muntogna Avrona a Tarasp. 
Vi dals custs imputabels da var 7.5 milliuns francs vegnan empermessas contribuziuns chantunalas da construcziun en l'auteza da diesch pertschient. 
Cun resalvas e prescripziuns vegn approvada la revisiun totala da la planisaziun locala da Fläsch. 
La revisiun da la lescha d'ustaria da Trun vegn approvada. 
Per differents projects da construcziun da vias en il chantun vegnan dads liber credits en l'import total da var 11 milliuns francs. 
Fatgs da persunal 
La fin da mars van en pensiun: 
Georg Caspescha-Zinsli, Riein, mastergnant spezial tar l'uffizi districtual da construcziun bassa 6, Glion, e 
Giusep Deflorin, Mustér, vier/capolavurer tar l'uffizi districtual da construcziun bassa 6, Glion. 
La regenza engrazia a quels funcziunaris per lur servetschs en favur dal chantun. 
Markus Helbling, naschì 1961, da Jona SG, domicilià a Churwalden, daventa manader dal project New Public Management tar il secretariat da finanzas e militar. 
El entra en plazza l'entschatta d'avrigl 1998. 
Martin Nett, naschì 1953, da Luzein, domicilià a Cuira, daventa controller da finanzas tar il secretariat dal departament da sanitad, partiziun finanzas e controlling. 
El entra en plazza l'entschatta da zercladur 1998. 
Gremi: Regenza 
Funtauna: rg Chanzlia chantunala dal Grischun 
Data: 26-03-1998 
La regenza dal chantun Glaruna visita il Grischun 
Mardi/mesemna proxima, ils 31 da mars/1. d'avrigl 1998, fa la regenza glarunaisa ina visita al chantun Grischun 
La regenza dal chantun Glaruna fa ses viadi en il Grischun sut la direcziun da Landammann Christoph Stüssi. 
Il gremi executiv da Glaruna consista da set persunas e vegn accumpagnà dal chancelier en uffizi e da l'anteriur chancelier, tuts cun lur dunnas. 
A la staziun a Cuira vegnan els beneventads da la regenza grischuna e dal chancelier cun lur dunnas. 
Communablamain viageschan el alur en in char-salun da la Viafier retica via Tusaun e Filisur vers Tavau. 
Cunter saira visitan els il museum da Kirchner e suenter vegni giudì ina tschaina communabla. 
Per la mesemna esi previs il suandant program: Visita da l'Institut per la perscrutaziun da naiv e lavinas Weissfluhjoch, preschentaziun da la regiun da Parsenn e viadi sin il Weissfluhgipfel. 
Da là va il viadi puspè a val e cun la viafier vers Landquart, nua ch'ils giasts prendan cumià dal Grischun. 
La scuntrada duai promover il barat informal d'opiniuns ed approfundar ils contacts collegials. 
Gremi: Regenza 
Funtauna: rg Chanzlia chantunala 
Data: 27-03-1998 
Durant in onn distribuziun da squittas en il stabiliment Realta -Emprimas experientschas 
Il favrer 1997 ha cusseglier guvernativ Peter Aliesch, schef dal departament da giustia, polizia e sanitad, pudì dar l'entschatta a la distribuziun da squittas en il stabiliment Realta. 
Cun questa distribuziun han ins fatg en tuts grads in pass exemplar per promover la sanadad en l'execuziun dal chasti en Svizra. 
Suenter in onn da distribuziun da squittas pon ins constatar che tant il persunal sco ils praschuniers san ir enturn cun questa mesira da prevenziun. 
Ins n'ha betg pudì cumplanscher disturbis ch'avessan pertutgà la segirezza dal persunal e dals praschuniers. 
Da l'effectiv da praschuniers da 110 umens èn var 30 fin 40 da quels toxicomans da heroin. 
15 fin 25 da quests praschuniers toxicomans vegnan tractads en il program da metadon. 
En vista a quests fatgs e savend ch'i po durar onns per vegnir liber da la toxicomania, obtegna la lavur preventiva ina fitg gronda muntada er durant l'execuziun dal chasti. 
Las mesiras preventivas durant l'execuziun dal chasti ston esser identicas cun quellas d'ordaifer, per che las ristgas da sanadad e d'infecziun ch'accumpagnan la toxicomania na determineschian betg la vita. 
Tranter il favrer ed il december 1997 èn vegnidas distribuidas en il stabiliment Realta totalmain 925 squittas tras l'automat. 
Cun la distribuziun da squittas e cun las mesiras preventivas ch'èn en vigur dapi1995 vul ins cuntanscher ina stabilisaziun ed in meglierament dal stadi da sanadad dals praschuniers toxicomans. 
Schebain questa finamira vegn cuntanschida, examinescha l'uffizi federal da la sanadad dapi il settember 1997 per la perioda d'in entir onn. 
La prevenziun activa da HIV e da hepatitis è ina chaussa, las mesiras da promoziun per ina vita senza heroin l'autra. 
Er per quest intent han ins fatg in pass en la dretga direcziun en il stabiliment Realta, parallelamain a la distribuziun da squittas. 
631 emprovas d'urin che vegnan fatgas uschia, che las fasas senza consum pon vegnir sustegnidas e survegliadas, han l'intent da cuntanscher en pitschens pass ina vita senza heroin. 
Questas mesiras èn cumbinadas cun ina cussegliaziun sociala, cun terapias ambulantas, cun la furmaziun d'in di da lavur normal e cun las pussaivladads d'ina occupaziun activa en il temp liber. 
Il stabiliment Realta ha realisà questas mesiras senza ulteriurs pertschients da plazzas en collavuraziun cun l'Agid grischun cunter AIDS e cun il medi dal stabiliment dr. med. Huber, Cazas. 
Cun quai ha il stabiliment fatg in pass impurtant per in ulteriur svilup diferenzià da la promoziun da la sanadad durant l'execuziun dal chasti ed el ha mussà plinavant che soluziuns favuraivlas èn pussaivlas er en in temp da stgarsezza finanziala. 
Differents stabiliments e posts spezialisads en Svizra persequiteschan cun interess il model da Realta. 
Il december 1997 ha il program "Realta" pudì vegnir preschentà a Bonn (Germania) a chaschun d'in congress europeic davart la prevenziun durant l'execuziun dal chasti. 
Gia la stad 1998 vegn introducida la distribuziun da squittas en differents stabiliments dal chantun Berna. 
La basa legala per quest intent è ina expertisa da prof. Heinrich Koller, directur da l'uffizi federal da giustia. 
gremi: Departament da giustizia, polizia e sanitad 
Funtauna: rg stabiliment Realta 
Data: 31.03.1998 
La cumissiun predeliberanta dal cussegl grond tracta il relasch d'ina lescha davart la banca chantunala grischuna (BCG) sco er da l'ordinaziun executiva latiers 
Sut il presidi da deputà Hansjörg Trachsel, Schlarigna, ed en preschientscha da cusseglier guvernativ Aluis Maissen, schef dal departament da finanzas e militar, ha la cumissiun predeliberanta tractà la lescha e l'ordinaziun davart la banca chantunala grischuna en quatter sesidas. 
A chaschun da l'emprima sesida il december 1997 ha la cumissiun concludì d'envidar, ultra dals represchentants da la BCG, in ulteriur expert d'ordaifer. 
Cun Kurt Hauri, president da la cumissiun federala da las bancas, è stà a disposiziun, a chaschun da la segunda sesida da la cumissiun, in spezialist cumprovà. 
Suenter ch'ils commembers da la cumissiun avevan fatg lartg diever da la pussaivladad da pudair s'infurmar tar l'expert, han els discutà la lescha e l'ordinaziun a moda cumplessiva e fitg engaschada. 
Il sectur da finanzas è enconuschentamain suttamess ad ina reorganisaziun rasanta, a la quala ils statuts da la BCG da l'onn 1970 satisfan pli e pli pauc. 
Cun relaschar ina lescha ed in'ordinaziun executiva davart la BCG duai la basa legala da la banca dals Grischuns obtegnair in fundament modern e progressiv. 
En il project ch'è vegnì discutà uss, cun la lescha e l'ordinaziun executiva davart la BCG, èn vegnidas integradas il medem temp en il dretg chantunal las adattaziuns pretendidas da la lescha federala davart las bancas e cassas da spargn ch'è vegnida revedida 1994. 
Da l'autra vart han ins mantegnì en il project quai ch'era sa cumprovà, sco ch'ils exempels suantants mussan concretamain: 
- crear in post extern da revisiun; 
- suttametter la surveglianza tenor la lescha davart las bancas a la cumissiun federala da las bancas (CFB); 
- mantegnair la garanzia dal stadi e l'incarica da prestaziun; 
- separar cleramain e consequentamain las incumbensas da surveglianza e strategicas dal cussegl da banca da quellas operativas da la direcziun. 
Ina minoritad da la cumissiun predeliberanta è s'exprimida per l'acceptaziun d'in artitgel en la lescha che pussibilitass al cussegl grond da concluder la privatisaziun da la BCG pli tard, senza suttametter questa midada al pievel. 
Ultra da quai ha ina minoritad da la cumissiun pretendì da reducir il cussegl da banca sin set commembers. 
La maioritad da la cumissiun è dentant s'exprimida cleramain cunter questas propostas. 
Cuntrari al messadi dal cussegl guvernativ ha la cumissiun concludì unanimamain da proponer al cussegl grond ina limitaziun da vegliadetgna per ils cussegliers da banca. 
Tenor quella duain ils cussegliers da banca bandunar il cussegl, suenter ch'els han ademplì il 65avel onn. 
En la cumissiun predeliberanta han ins exprimì ch'il grond success da fatschenta e ch'il svilup allegraivel da la BCG en ils davos onns, sajan stads pussaivels be, grazia ad ina direcziun ed in stab da collavuraturas e collavuraturs motivads e bain scolads e grazia ad in cussegl da banca ch'agescha precautamain. 
Malgrà questa situaziun da partenza optimala n'ha la cumissiun predeliberanta betg gì ina leva incumbensa. 
Cun la voluntad da dar in vestgì legal pli adattà pussaivel a la banca per il proxim millenni, ha la cumissiun predeliberanta discutà a moda fitg detagliada il project e singuls secturs da quel, sco per exempel la garanzia dal stadi, la furma giuridica, l'incarica da prestaziun, la controlla e la surveglianza. 
Ella ha beneventà expressivamain la clera separaziun tranter il plaun operativ e quel strategic sco er la furmaziun moderna da la surveglianza. 
Per mauns dal cussegl grond ha ella deliberà la fin finala ina lescha ed in'ordinaziun che correspundan, cun paucas divergenzas, al project da la regenza. 
Igl è previs da tractar questa chaussa en la sessiun da matg 1998 en il cussegl grond. 
Gremi: Departament da finanzas e militar 
Funtauna: rg Cumissiun predeliberanta 
Data: 01.04.1998 
Il program d'acziun "Energia 2000" vegn realisà a moda speditiva en il Grischun 
Dapi 1994 fa l'uffizi d'energia mintg'onn bilantsch davart il program d'acziun "Energia 2000" en il Grischun. 
Il bilantsch ch'è vegnì fatg per la fin da 1997 cumpiglia l'entira perioda da 1990 fin 1997. 
Da quest bilantsch pon ins vesair ch'il Grischun n'ha betg sulettamain prendì tut las mesiras ch'eran vegnidas concludidas cun la confederaziun, sin fundament dal program da politica d'energia e d'acziun "Energia 2000", mabain ch'el è ì anc plinavant. 
Spezialmain posseda il chantun, cun ses sistem finanzial da promoziun, in instrument che rinforza considerablamain l'effect da "Energia 2000". 
Ultra da quai èn vegnidas augmentadas en il Grischun sco in dals paucs chantuns las capacitads persunalas per ina plazza en la cussegliaziun d'energia. 
La regenza piglia enconuschientscha dal rapport detaglià "Energia 2000 en il Grischun". 
Ulteriuras infurmaziuns èn d'obtegnair tar l'uffizi d'energia (tel. 081-257 36 22). 
Midada dal project en connex cun l'engrondiment dal seminari da magisters a Cuira 
La regenza prenda enconuschientscha d'ina midada dal project en vista a l'engrondiment dal tract per scienzas natiralas dal seminari da magisters a Cuira. 
Questa midada chaschuna meglieraziuns essenzialas da la construcziun e dal manaschi, dentant na chaschuna ella nagins custs supplementars. 
L'orientaziun principala da la nova construcziun cumplementara n'è betg pli la spunda al nord, mabain al sid resp. l'orientaziun vers l'edifizi existent dal seminari. 
L'entschatta da mars 1998 ha il cussegl da la citad da Cuira concedì la permissiun correspundenta da construcziun. 
Nov med legal per notars ed advocats 
Cunter disposiziuns da la cumissiun da notariat e da la cumissiun da surveglianza pertutgant ils advocats na pon ins per il mument betg recurrer cun in med legal tar ina dretgira independenta. 
Per quest motiv propona la regenza al cussegl grond da reveder l'ordinaziun davart il notariat e l'ordinaziun davart l'attestat da qualificaziun dals advocats. 
Sco instanza da med legal duai la dretgira administrativa vegnir designada en domadus cas. 
Votaziun dals 7 da zercladur 1998 
Dumengia, ils 7 da zercladur 1998 vegnan suttamess ils suandants projects federals a la votaziun dal pievel: 
- conclus federal davart las mesiras per equilibrar il preventiv 
- iniziativa dal pievel per proteger la vita e l'ambient da manipulaziuns geneticas (iniziativa per la protecziun genetica) 
- iniziativa dal pievel S.o.S. - per ina Svizra senza ina polizia spiunanta 
Il medem di vegni votà plinavant davart ils suandants projects materials chantunals: 
- revisiun totala da la lescha d'ustaria 
- relasch d'ina lescha da submissiun 
- revisiun parziala dal conclus da participaziun dal chantun Grischun a la cunvegna interchantunala davart las acquisiziuns publicas (CIAp) 
- revisiun parziala da la constituziun chantunala (art. 19 urden da finanzas) 
- revisiun totala da la lescha chantunala davart las finanzas. 
Consultaziuns a la confederaziun 
Da princip beneventa la regenza il sboz preliminar dal project federal da la gen-lex. 
Quest project cumpiglia in pachet da leschas che prevesa midadas spezialmain en la lescha davart la protecziun da l'ambient, ultra da quai en la lescha davart la protecziun dals animals, en la lescha davart la protecziun da la natira e da la patria, en la lescha da victualias, en la lescha d'epidemias, en la lescha d'agricultura, en la lescha davart epiedemias d'animals sco er en la lescha davart la garanzia per products. 
Las regulaziuns essenzialas che vegnan integradas en la lescha davart la protecziun da l'ambient concernan spezialmain ils princips etics ch'èn d'observar per tractar cun organissems. 
Sch'il project da gen-lex vegn realisà, alur dispona la Svizra d'ina ovra da leschas cumplessiva davart la tecnologia da gens sin il sectur extrauman, la quala resista er en cumparegliaziun internaziunala. 
Medemamain vegnan sustegnidas las midadas proponidas da la lescha federala davart credits da consum (credits pitschens). 
Spezialmain la regulaziun che la lescha davart credits da consum duai avair in caracter definitiv (valaivel per l'entira Svizra) vegn beneventada expressivamain. 
Uschia n'hai pli plazza per in dretg chantunal divergent. 
Las persunas che prendan si in credit perdan tras questa regulaziun la pussaivladad d'emprestar daners, tut tenor la situaziun, simplamain en quel chantun, nua che l'emprest è il pli facil. 
In'ulteriura mesira è l'examinaziun da creditaivladad. 
Quella pretenda da confruntar las entradas da la persuna che pretenda il credit cun sias expensas. 
Dal rest duai il cussegl federal obtegnair la cumpetenza da reglar en in'ordinaziun la dumonda d'in fit maximal per l'entira Svizra. 
Da las vischnancas 
Il mir al sid dal lai d'accumulaziun Lago Bianco sin il pass dal Bernina sto vegnir sanà fin il pli tard l'onn 2000. 
La regenza approva las lavurs correspundentas che entschaivan anc questa primavaira. 
Spezialmain duain ins construir ina serra che tegna enavos l'aua durant il temp da construcziun. 
Il project per la midada e l'engrondiment dal plaunterren al nordvest da la veglia chasa da scola a Puntraschigna a locals da zambregiar cun lenn e cun metal, vegn approvà. 
Als custs imputabels da ca. 450'000 francs vegn empremessa ina contribuziun chantunala da construcziun da diesch pertschient. 
Il project per la midada e l'amplificaziun dal lavuratori a Mesauc da l'uffizi districtual da construcziun bassa 2, Mesauc, vegn approvà. 
Ils custs calculads sa muntan a 3.8 milliuns francs. 
Il project per la midada e l'engrondiment da la basa a Roveredo da l'uffizi districtual da construcziun bassa 2, Mesauc, vegn approvà. 
El prevesa custs da 2.5 milliuns francs. 
Medemamain vegn approvà il project per midar e sanar la chasa da scola existenta da la scola da puras e da tegnairchasa a Schiers. 
Als custs imputabels da ca. 4.7 milliuns francs vegn empermessa ina contribuziun da construcziun da 50 pertschient. 
La constituziun da Sumvitg vegn approvada. 
Per differents projects da construcziun da vias vegnan dads libers credits d'in import total da 7.3 milliuns francs. 
Fatgs dal persunal 
Otmar Deflorin, naschì 1967, da Mustèr, domicilià a Cuira, daventa chemicist en il laboratori da la protecziun da l'ambient, tar il laboratori chemic per la controlla da victualias e la protecziun da l'ambient. 
El cumenza sia plazza l'entschatta da zercladur 1998. 
Gremi: Regenza 
Funtauna: rg Chanzlia chantunala dal Grischun 
Data: 02.04.1998 
Il quint statal grischun 1997 - levamain en las cifras cotschnas 
Il quint statal dal Grischun 1997 preschenta sco resultat brut l'emprima giada dapi 1973 puspè in deficit. 
Dal quint current resulta in surpli d'expensas da 5,1 milliuns francs. 
Il quint da finanziaziun mussa in deficit da 41 milliuns francs. 
Quests dus resultats èn dentant in pulit zic sut ils deficits budgetads da 32,8 milliuns francs en il quint current e da 92,3 milliuns francs en il quint da finanziaziun. 
Entant ch'il quint current da l'onn passà ha anc pudì preschentar in avanzament brut da 50,4 milliuns francs, è il resultat da l'onn 1997 sa midà en in surpli d'expensas da 5,1 francs. 
Il pegiurament dal quint 1997 en cumparaziun cun l'onn passà da pli che 55 milliuns francs è la pli gronda irrupziun en l'istorgia dal tegnairchasa statal dal Grischun. 
En cumparegliaziun cun ils onns passads n'è restà nagin spazi pli per ulteriuras amortisaziuns ed assegnaziuns a las reservas (onn passà 41,8 milliuns). 
Cun expensas pli pitschnas da 73,6 milliuns francs e cun entradas pli pitschnas da 45,9 milliuns francs è il deficit dentant per 27,7 milliuns pli bass che budgetà. 
Al meglierament dal resultat en cumparegliaziun cun il preventiv han contribuì ina giada ils respargns tar ils custs dal persunal (-6,1 milliuns) e tar ils custs reals (-16,3 milliuns) d'ensemen 22,4 milliuns francs. 
Da l'autra vart èn s'effectuadas a moda positiva sin il quint preschent las investiziuns nettas pli bassas e las amortisaziuns sin la facultad administrativa ch'èn vegnidas fatgas supplementarmain l'onn precedent en furma da custs d'amortisaziun reducids per 36 milliuns francs. 
Grazia a quests custs pli pitschens han tranter auter pudì vegnir cumpensadas malgrà ils differents retgavs supplementars na cuvrì las sperditas da taglia (-9 milliuns) sco er las recumpensas (-7,4 milliuns). 
Senza resguardar ils pajaments d'emprests finanziads a moda speziala dal chantun a l'assicuranza per dischoccupads da 22,3 milliuns francs èn vegnids dads or en il quint d'investiziun en tut 325,4 milliuns francs. 
Dal volumen d'investiziun approvà dal cussegl grond da 351,6 milliuns francs esi vegnì fatg diever pia da 92,5% (onn passà 93,5%). 
Il Cash-flow (ils meds finanziads sez) da 119,9 milliuns francs è per 17 milliuns pli auts che budgetà. 
Cumpareglià ils meds cuntanschids sez cun las investiziuns nettas da 160,9 milliuns francs che restan suenter la deducziun da las entradas d'investiziun resulta in grad d'atgna finanziaziun da 74,5% (preventiv 52,7%, onn passà 113,3%). 
Questa cifra mussa che las investiziuns nettas han pudì vegnir finanziadas be per radund X cun agens meds. 
Il deficit da finanziaziun da 41 milliuns francs (preventiv 92,3 milliuns, onn passà in avanzament da finanziaziun da 20,2 milliuns) ha stuì vegnir cuvrì cun ina reducziun da las reservas da liquiditad e cun prender a tschains daners esters. 
Il quint da vias serra cun expensas totalas da 327,1 milliuns e cun entradas totalas da 324,4 milliuns francs, pia cun in surpli d'expensas da mo 2,7 milliuns francs.Tras quai è il daivet da vias s'augmentà sin 12,7 milliuns francs. 
En il budget era vegnì quintà cun in deficit da 21,1 milliuns francs. 
Cun il preschent resultat brut negativ ha la midada da tendenza er prendì possess da noss chantun. 
Grazia a la politica da finanzas persequitada consequentamain ils onns passads da stgaffir resp. da mantegnair ina buna basa d'agen chapital sa chattan las finanzas dal chantun Grischun actualmain anc adina en ina situaziun solida. 
Il resultat dal quint current 1997 è anc apaina gulivà e perquai betg alarmant. 
Da patratgar dat dentant il fatg che las entradas da taglia budgetadas n'han betg pudì vegnir realisadas. 
La situaziun economica constantamain difficila e las novas incumbensas fitg custusas che vegnan ad occupar il chantun vegnan ad engrevgiar ils quints futurs supplementarmain. 
Sco ulteriura mesira per segirar a lung termin il tegnairchasa ha la regenza preparà in program da spargn cumplessiv. 
Quest pachet da spargn pretendì dal cussegl grond a chaschun da la sessiun da november 1997 para evidentamain dad esser ina necessitad cumprovada. 
Il cussegl grond vegn a decider en chaussa durant la sessiun da matg 1998. 
Gremi: Regenza 
Funtauna: rg Departament da finanzas e militar 
Data: 08.04.1998 
Program da spargn da la regenza 
(Plan da mesiras per tegnair en equiliber las finanzas 1999) 
La regenza ha deliberà ils 7 d'avrigl 1998 in program da spargn extendì per garantir l'equiliber da las finanzas. 
La situaziun alarmanta da las finanzas chantunalas pretenda mesiras da spargn essenzialas e durablas sin tut ils secturs dal chantun. 
Qua tras duain puspè pudair vegnir observadas las directivas dal plan da finanzas dal cussegl grond. 
Il deficit en il quint current dal preventiv 1999 na dastga betg surpassar 50 milliuns francs. Partend d'in deficit en il plan da finanzas da 1999 da 113,2 milliuns francs resulta in 
basegn da distgargia da varga 63 milliuns francs. 
Quella vul la regenza cuntanscher cun las sequentas mesiras: 
- Budgetar extraordinariamain rigurus fr. 20,0 milliuns 
- Cuntinuar cun las reducziuns dal cuss. grond tar il budget 1998 fr. 3,3 milliuns 
- Correcturas dal budget decisas sin 63 posiziuns fr. 0,5 milliuns 
- Mesiras da prima prioritad dal program da spargn 1999 fr. 40,0 milliuns 
Las fitg malas perspectivas finanzialas suenter l'onn 1999 pretendan mesiras da distgargia durablas 
d'almain 40 fin 50 milliuns francs. 
Il pachet da mesiras cumpiglia 
326 propostas concretas. 
Betg resguardadas èn las correcturs decisas dal budget sin 63 posiziuns. 
251 mesiras cun in 
da las finanzas per 31,7 milliuns francs (1999) fin 46 milliuns francs (davent da 2001) 
prima prioritad. 
Questas mesiras duain vegnir realisadas tant sco pussaivel sin l'entschatta da l'onn 1999. 
La regenza na po betg garantir cun questas mesiras che las finamiras vegnian cuntanschidas cumplainamain. 
75 propostas cun distgargias supplementaras da 16,2 milliuns francs per l'onn 1999 e da 26,3 milliuns francs davent da l'onn 2002 duain vegnir suspendidas ad interim. 
En cas da basegn pon ins revegnir a questas mesiras. 
Il plan da mesiras ha l'intenziun da meglierar durablamain la vart da las expensas e da las entradas. 
L'accent vegn mess tar ils custs currents. 
Las propostas èn ordinadas tenor cleras prioritads politicas ed èn uschia equilibradas, cunquai ch'ellas tangheschan directamain la populaziun, l'economia e l'entira administraziun chantunala. 
Sin in equiliber esi er vegnì dà paisa en vista a las gruppas pertutgadas sco il persunal, ils custs reals, las contribuziuns e las recumpensas. 
Quest secturs vegnan ad esser pertutgads cun var 4 pertschient da lur volumen actual. 
Il preschent pachet da mesiras 1999 è vegnì mess ensemen en in fitg curt temp. 
I sa tracta plinavant 
dal segund program extendì da mesiras. 
L'emprim pachet è vegnì elavurà sco enconuschent l'onn 1993 ed è vegnì realisà per la gronda part ils onns 1994 e 1995. 
Il potenzial da spargnar realisabel tenor las metodas convenziunalas è vegnì tratgs a niz uschia cumplainamain. 
Ulteriurs meglieraments substanzials èn pussaivels be anc cun refurmas structuralas e cun ina reducziun marcanta da las prestaziuns. 
En quest connex ha la regenza consequentamain l'intenziun d'accumplir las prestaziuns statalas a moda efficacia e conform il basegn. 
Il program da spargn cumpiglia sfurzadamain 
numerusas mesiras nunpopularas. 
Mintga respargn è er cumbinà cun dischavantatgs e pudess vegnir classifitgà senz'auter per "donnegiant". 
La finamira surordinada da finanzas equilibradas ha dentant la pli auta prioritad. 
Quella pretenda mesiras consequentas. 
L'effizienzia dal stadi po vegnir mantegnida a lung termin be cun finanzas solidas. 
Da quest fatg esi da tegnair quint en connex cun il giudicament da mintga proposta concreta. 
En cumparaziun cun la confederaziun e numerus auters chantuns che ston sanar lur finanzas da rudien, è la finamira dal preschent plan da mesiras en prima lingia quel da segirar a lung termin la stabilitad finanziala dal chantun. 
Il plan da mesiras è ina 
decleraziun d'intenziun da la regenza 
senza prender definitivamain conclus davart singulas mesiras. 
La regenza ed il cussegl grond vegnan a decider pir la fin da november 1998 en connex cun la deliberaziun dal preventiv 1999 davart la realisaziun da las singulas mesiras. 
Il cussegl grond vegn a tractar il project a chaschun da la sessiun da matg. 
Gremi: Regenza 
Funtauna: rg Departament da finanzas e militar 
Data: 08.04.1998 
Contribuziuns culturalas 
La regenza dat contribuziuns en l'import total da 70'500 francs a las sequentas instituziuns culturalas e per ils sequents projects culturals: 
l'ediziun d'ina collecziun da scrittiras da Paul Zinsli ("Sprachspuren") entras la chasa editura Calven, 
- 
- 
l'ediziun d'in tom da poesias "L'azzurro di sera" da Paolo Gir, 
ils concerts da la Ligia Grischa dals 9/10 da matg 1998 a Glion, 
- 
l'ediziun dal DC "Gucken, was der Mond so macht" cun chanzuns d'uffants da Linard Bardill e Lorenz Pauli, 
ils concerts da 1998 en il Casti Aspermont a Sagogn, 
- 
- 
l'ediziun d'in cudesch da famiglias entras la vischnanca da Sent, 
- 
l'ediziun d'in DC da Patty Lardi, 
- 
- 
- 
- 
- 
la preschentaziun da la paraula musicala "Peter und der Wolf" da Sergej Prokofjeff entras l'ensemble a flad grischun "I cinque fiaschi" il zercladur 1998 en il Grischun, 
il concert da l'ensemble da percussiun da la scola da musica da Cuira e da l'orchester da giuvens "Il mosaico" da Wattwil dals 26 d'avrigl 1998 a Cuira, 
l'ediziun dal cudesch "Köpfe und Tische" cun contribuziuns davart la lavur artistica (entagls en lenn) da Renato Oggier, e 
- 
Da las vischnancas 
Il project da construcziun per ina sanaziun energetica e da construcziun da la chasa da scola da Bever vegn approvà. Vi dals custs imputabels da 280'000 francs vegn segirà in import chantunal da 17,5 pertschient. Il project per la midada da construcziun dal local da gimnastica e dals urdains en la chasa da scola da Langwies vegn approvà. Ils custs imputabels muntan a 72'000 francs, contribuziun 25 pertschient. Il project per la sanaziun da la chasa da scola existenta e la construcziun nova d'ina chasa da scola dal stgalim superiur a Ziràn-Reschen vegn approvà. 
Custs imputabels per la scola primara da Ziràn-Reschen 30'500 francs, contribuziun 10 pertschient. Custs imputabels per il consorzi da scola dal stgalim superiur 2.2 milliuns francs, contribuziun 25 pertschient. Il project preliminar per la construcziun nova d'ina halla da gimnastica a Ziràn-Reschen vegn approvà da princip. Vi dals custs calculads da var dus milliuns francs vegnan empermessas contribuziuns chantunalas da 15 pertschient. La revisiun totala da la lescha da taglia da Vaz sco er las revisiuns parzialas da las leschas da taglia da Farschno e da Vrin vegnan approvadas. Per differents projects da construcziun da vias en il chantun vegnan dads liberscredits en l'import total da var otg milliuns francs. Gremi: Regenza 
Funtauna: rg Chanzlia chantunala dal Grischun 
Data: 08-04-1998 
Il salvament aviatic sur ils cunfins or vegn simplifitgà 
Il Grischun e la provinza autonoma Bulsaun-Tirol dal sid/Alto Adige simplifitgeschan il salvament aviatic sur ils cunfins or. 
Gievgia, ils 16 d'avrigl 1998 vegn suttascritta a Glurn ina cunvegna correspundenta. 
Tgi che ha in accident tranter il territori da cunfin muntagnard tranter il Grischun ed il Tirol dal sid po quintar en il futur cun in salvament coordinà optimalmain. 
Fin uss na sa chapeva quai betg da sasez, damai ch'ils cunfins naziunals e las furmalitads cumpigliadas cun quest fatg impedevan in salvament pront ed efficaci. 
En il rom da la Arge Alp esi vegnì fatg ils davos onns grondas stentas per meglierar duraivlamain questa situaziun. 
In prim resultat furma la cunvegna tranter il Grischun ed il Tirol dal sid, cun la quala il salvament aviatic en il territori da cunfin vegn organisà uschè simpel e nuncumplitgà sco pussaivel. 
Per illustrar l'avantatg d'in tal agir in exempel concret: In helicopter da salvament è in pulit zic pli spert davent da Samedan en il territori da l'Ortler ch'in tal da Bulsaun ora, che fiss da princip responsabel persuenter. 
Sch'i na sto betg vegnir prendì pli resguard sin ils cunfins naziunals ha quai ils sequents avantatgs: 
il helicopter è pli sperts tar umans che basegnan agid, 
il helicopter è pli spert da return al punct da partenza ed uschia puspè disponibel per eventualas autras acziuns, ed 
ils custs èn considerablamain pli bass. 
La "cunvegna davart l'organisaziun dal salvament aviatic sur ils cunfins or cun agid da helicopters" fixescha uss cler e bain che helicopters e servetschs da salvament aviatics dastgan sgular sur ils cunfins naziunals or en cas d'acziuns da salvament e da sgols da transferiment e ch'els dastgan er partir ed atterrar ordaifer las plazzas aviaticas da duana. 
Dapi l'onn 1995 han gì lieu differents contacts en questa chaussa ch'èn vegnids animads a moda decisiva da Marco Mehli, il manader da la basa da la Rega a Samedan, e da la cumissiun IV (sanitad publica, politica sociala e da famiglia) da l'Arge Alp. 
Cun questa cunvegna vegn s'avischinà in pulit zic a la finamira oriunda da coordinar e simplifitgar ils salvaments el territori dal Grischun, dal Tirol dal sid e dal Tirol. 
La nova cunvegna vegn suttascritta gievgia suentermezdi, ils 16 d'avrigl 1998 en la chasa communala da Glurns en il Vnuost. 
Il medem temp duai avair lieu in'occurrenza festiva. 
Da vart dal chantun prendan part il president da la regenza Luzi Bärtsch ed il chancelier Claudio Riesen, entant che la provinza autonoma da Bulsaun-Tirol dal sid/Alto Adige è represchentada cun il guvernatur Luis Durnwalder, il cusseglier Otto Saurer e d'ulteriurs/as funcziunaris/as e mandataris/as dal Tirol dal sid. 
Gremi: Regenza 
Funtauna: rg Chanzlia chantunala dal Grischun 
Data: 14-04-1998 
Il dretg chantunal vegn rumì da ballast nunnecessari 
Il Grischun cumenza cun in project fin uss singular en Svizra: Il dretg chantunal duai vegnir rumì sin tuts stgalims da ballast nunnecessari. 
D'ina analisa correspundenta esi resultà che quasi trais quarts da tuts relaschs han basegn d'ina rumida. 
La regenza prenda conuschientscha dal rapport davart l'emprima fasa dal project "Substanzialisaziun e flexibilisaziun da la legislaziun e da l'applicaziun dal dretg" (SFLAD). 
Quest palpiri cumpiglia ina impressiunanta retscha da decrets che pudessan vegnir midads u abrogads. 
La gruppa da project vegn autorisada da cuntinuar cun il project en il senn d'ina varianta concentrada. 
La rumida duai crear spazi d'agir 
Il project SFLAD ha l'intent da meglierar la qualitad da las regulaziuns e da las activitads dal stadi. 
Memia biaras regulaziuns, per part nunnecessarias, pon impedir in'administraziun flexibla che resguarda ils basegns e limitar considerablamain il spazi d'agir da persunas privatas. 
Per quest motiv duai il dumber da las regulaziuns dal dretg chantunal vegnir reducì. 
Concretamain intenda il project "Substanzialisaziun e flexibilisaziun da la legislaziun e da l'applicaziun dal dretg" las suandantas finamiras principalas: 
dapli spazi d'agir per privats, 
- 
- 
- 
rinforzar l'autonomia da las vischnancas e pussibilitar schliaziuns decentralas, 
- 
Da l'analisa resulta in cler basegn d'agir 
Durant circa in onn han ins examinà minuziusamain il guaud da paragrafs dal Grischun. 
Pli che 100 impiegads han mintgamai examinà criticamain lur sectur. 
Els han gì l'incarica da constatar quals relaschs chantunals che possian vegnir abrogads u modifitgads. 
Cun agid d'ina glista da controlla èn vegnidas examinadas en quest reguard tuttas leschas ed ordinaziuns dal cussegl grond e da la regenza. 
Il project SFLAD vegn manà d'ina gruppa da project sut la direcziun da la chanzlia chantunala. 
Ella sa cumpona da represchentants da mintga departament e vegn accumpagnada scientificamain da professer Georg Müller (docent per dretg statal ed administrativ e per scienza legislativa a l'universitad da Turitg). 
La gruppa da lavur SFLAD ha preschentà dacurt ses rapport. 
Quel cumpiglia in impressiunant urden da preschentaziun che concluda la fasa d'analisa. 
L'urden da preschentaziun è vegnì elavurà intenziunadamain da persunas che lavuran en l'administraziun, perquai che quellas disponan da la relaziun necessaria cun la pratica e ston pli tard er realisar las mesiras. 
Il resultat da l'analisa è cler e net: tar 460 u quasi trais quarts da tuts decrets chantunals exista in basegn d'agir. 
Per fixar las prioritads e per na surpassar las capacitads da l'administraziun ha la regenza decidì ch'il project SFLAD duai sa concentrar sin 273 decrets. 
La fasa dus vegn iniziada 
L'acziun da rumida dal project SFLAD percurra essenzialmain las suandantas fasas u fa ils sequents pass: 
1. Analisa dal basegn d'agir (gist finida cun preschentar la glista dals decrets ch'èn da reveder). 
2. Rumida sin il stgalim da las ordinaziuns da la regenza (fin la fin da l'onn 1998 vegnan 65 ordinaziuns da la regenza abrogadas e 106 da quellas midadas. 
La cumpetenza latiers ha la regenza. 
3. Rumida sin il stgalim da leschas ed ordinaziuns dal cussegl grond (entaifer l'entschatta da 1999 fin la mesadad da l'onn 2000 duain 4 leschas vegnir abrogadas e 17 da quellas modifitgadas, 15 ordinaziuns dal cussegl grond vegnir abrogadas e 15 da quellas modifitgadas e plinavant 4 ordinaziuns da la regenza vegnir abrogadas e 31 da quellas modifitgadas. 
La cumpetenza ha mintgamai tenor sectur il pievel, il cussegl grond u la regenza). 
4. Silsuenter duain ulteriurs 188 decrets vegnir elavurads en ina procedura ordinaria, pia ordaifer il project SFLAD. 
Igl è previs da concluder la part principala dal project SFLAD enturn il mez da l'onn 2000. 
Exempels concrets 
Tge consequenzas po il project SFLAD avair concretamain? 
Ils exempels suandants èn tut auter che definitivs, els duain dentant inditgar la mira dal project? 
Igl è da vesair cleramain che la realisaziun da las mesiras è be alur pussaivla, sche quellas han percurrì la procedura legislativa ordinaria (p. ex. tar leschas la procedura da consultaziun, approvaziun tras il cussegl grond e tras la votaziun dal pievel). 
Sco mesiras per engrondir il spazi d'agir da privats vegnan en dumonda: 
- abrogar l'assicuranza obligatoria per il muvel 
- desister da tschertas patentas obligatorias sin il sectur dal sport da skis 
- reducir la vegliadetgna per obtegnair la patenta da pestgar 
- abrogar il monopol da spazzachamin. 
Sut il titel "Rinforzament da l'autonomia da vischnanca" esi pussaivel da: 
- abrogar cundiziuns chantunalas per divers secturs en la lescha da vischnanca 
- dar dapli cumpetenzas a las vischnancas en la procedura per permetter construcziuns ordaifer la zona da construcziun 
- laschar la cumpetenza da decretar urdens forestals exclusivamain a las vischnancas. 
Per simplifitgar andaments administrativs concernent organisaziuns e proceduras pudessan: 
- numerusas cumpetenzas vegnir transferidas da la regenza sin ils departaments u dals departaments sin ils uffizis (p. ex. sin il sectur d'energia, da runcadas, da la scola populara, da collectas publicas, dal traffic sin via, dal persunal chantunal), e 
- vegnir abolidas cumissiuns consultativas ed autras. 
Legitimaziun democratica 
Il project SFLAD sa basa sin il program da la regenza 1997-2000. 
Sut il titel "Ina administraziun chantunala ed in'organisaziun dal stadi effizienta e manaivla al burgais" vegni ditg: "Divers secturs da l'activitad dal stadi en il Grischun pateschan d'in dumber da regulaziuns memia grond ch'engrevgia a l'administraziun d'agir flexiblamain e prendend resguard dals basegns. 
Projects sco 'Nova gestiun publica' han be alur in senn, sch'il dumber da las regulaziuns vegn reducì a medem temp. 
La regenza ha gia exprimì sia prontezza latiers cun preschentar il rapport davart la deregulaziun. 
Il potenzial per la reducziun sa lascha eruir be cun examinar integralmain il dretg vertent pertutgant las pussaivladads d'abrogaziun, da reducziun e da concentraziun. 
A medem temp cun la reducziun dal dumber da regulaziuns esi da sclerir concretamain co las reglas restantas pon vegnir applitgadas flexiblamain en il rom da las pussaivladads legalas". 
En la sessiun da matg 1996 ha il cussegl grond prendì conuschientscha dal program da la regenza. 
Il project SFLAD è vegnì discussiunà a fund e las mesiras correspundentas èn vegnidas sustegnidas expressivamain. 
Gia uss in effect positiv 
La discussiun intensiva davart las dumondas fundamentalas da l'urden legal dal Grischun ha gia oz in effect positiv entaifer l'administraziun chantunala. 
Per l'ina vegnan ils princips dal project applitgads per las proceduras legislativas currentas. 
Divers decrets han pudì vegnir "substanzialisads" ed èn vegnids approvads en ina furma pli concentrada. 
Quai è impurtant gist a vista da l'introducziun pussaivla dal New Public Management (nova gestiun publica). 
Per l'autra ha l'administraziun cumprovà ch'ella è pronta ed en la situaziun da prender sezza per maun las refurmas necessarias. 
La tenuta positiva vers midadas sto daventar la tenuta fundamentala per l'avegnir. 
Gremi: Regenza 
Funtauna: rg Canzlia cantunala 
Data: 14.04.1998 
L'ambassadur giapunais sin visita en il Grischun 
Glindesdi, ils 20 d'avrigl 1998 fa l'ambassadur giapunais ina visita curta al chantun Grischun. 
L'ambassadur giapunais Mitsuhei Murata che residescha a Berna vegn en cumpagnia da ses prim secretari Takhasi Goto a Cuira. 
Qua vegn la delegaziun beneventada dal president da la regenza Luzi Bärtsch e dal chancelier Claudio Riesen. 
Suenter il bainvgni e l'apero en Chasa grischa suonda in gentar communabel. 
Il suentermezdi stat ina visita da l'uniun da traffic dal Grischun sin il program. 
En quest connex sa tracti tranter auter da discutar aspects impurtants dal turissem en il Grischun. 
Gremi: Chanzlia chantunala 
Funtauna: rg chanzlia chantunala dal Grischun 
Data: 17-04-1998 
Il Grischun en l'internet: www.gr.ch 
Tgi che basegna infurmaziuns davart il chantun Grischun ni che tschertga il contact direct cun l'administraziun chantunala po er far quai uss en l'internet. 
L'adressa respectiva sa clama: www.gr.ch. 
Dacurt è il chantun er preschent en l'internet. 
"L'access a la pagina uffiziala dal Grischun" po vegnir clamà sut l'adressa www.gr.ch. 
Quella pagina porscha infurmaziuns davart pajais ed avdants, il parlament, la regenza e differents uffizis sco er interessantas colliaziuns traversalas (uschenumnads links) tar auters secturs ch'èn da muntada per il chantun Grischun. 
L'element essenzial da la preschentaziun grischuna en l'internet è ina banca da datas confortabla. 
Ella cumpiglia tut las communicaziuns a las medias da la chanzlia chantunala en tut las trais linguas chantunalas sco er quellas da la polizia chantunala per tudestg e questa banca da datas vegn actualisada permanentamain. 
Las novas tecnologias da communicaziun influenzeschan pli e pli er la vita da lavur da mintgadi en l'administraziun chantunala. 
Da la posta electronica (e-mail) vegni gia fatg diever a moda vasta ed intensiva.La navigaziun en la rait mundiala da datas (internet) sco instrumentari da retschertga sa chapescha bainbaud da sasez. 
Suenter ch'igl è vegnì relaschà l'onn passà directivas per l'access a l'internet e per il diever da la purschida mundiala sa chattan singuls uffizis gia en l'internet. 
Sut l'agraffa communabla da la pagina centrala d'access dal Grischun èn quellas cumpigliadas uss a moda survesaivla e sa laschan tschertgar senza difficultads via administraziun da link. 
Gremi: chanzlia chantunala 
Funtauna: rg chanzlia chantunala dal Grischun 
Data: 22-04-1998 
Il chantun promova las activitads dal nov center per las IPM a Cuira 
Sche la plazza economica dal Grischun duai vegnir rinforzada, alur esi da crear bunas cundiziuns generalas per las interpresas pitschnas e mesaunas (IPM) en il chantun. 
A quest intent duai servir il center per las IPM ch'è vegnì creà da nov a Cuira. 
La regenza sustegna quest center cun ina contribuziun da partenza. 
Il nov center per las IPM a Cuira è vegnì instituì cuminaivlamain da la STS a Cuira e da la SEA a Cuira-Samedan. 
El ha la finamira d'accumpagnar las interpresas pitschnas e mesaunas durant lur svilup. 
Trais ideas directivas stattan qua en il center: fundar cun success, colliar consequentamain e sviluppar permanentamain. 
Las IPM duain vegnir promovidas tras in transferiment da la savida e da la tecnologia sco er tras ina scolaziun, cussegliaziun ed assistenza per ils giuvens interprendiders e per las giuvnas interprendidras. 
Ils problems che pon resultar adina puspè èn da schliar a moda la pli simpla ed efficazia pussaivla. 
Questas prestaziuns da servetsch sa basan sin il mandat da prestaziun ch'è formulà en la lescha davart la scol'auta professiunala da pedagogia. 
Tenor quella lescha han las scolas autas professiunalas da procurar, ultra da per scolaziun e perfecziun, er per ina perscrutaziun ed in svilup applitgads e da porscher prestaziuns da servetsch correspundentas en favur da l'economia. 
Per garantir la colliaziun dal center cun las IPM, cun l'administraziun e cun las federaziuns, obtegna la direcziun dal center per las IPM in cussegl consultativ. 
Il preventiv prevesa per instituir il center e per il program annual 1998 dal center custs da var 100'000 francs. 
La regenza empermetta ina contribuziun per promover l'economia da 50'000 francs. 
Uschia ademplescha ella l'incumbensa che furma ina prioritad surordinada dal program da la regenza 1997-2000, numnadamain da rinforzar la plazza economica dal Grischun. 
L'economia grischuna consista per gronda part d'interpresas pitschnas e mesaunas. 
Dals 12'000 manaschis en il Grischun occupan be ca. 60 pli che 100 persunas. 
Var 10'000 quintan main che 10 collavuraturas e collavuraturs. 
Quests manaschis pitschens porschan 38'000 plazzas da lavur. 
40 pertschient da las lavurantas e dals lavurants dal Grischun han uschia lur plazza da lavuren in manaschi pitschen. 
Ins po ragiunscher il center per las IPM per telefon 081-257 16 44, fax 257 16 45 ed e-mail kmu@hwvgr.ch. 
Insatge nov en Svizra: A Samignun vegnan fermentadas las vanzadiras da spaisas 
La vischnanca da Samignun engrondescha sia serenera (ARA) cun insatge nov ch'è fitg interessant. 
A Samignun resultan tuttina 100 tonnas per onn da quellas (spezialmain da l'hotellaria). 
Fin uss vegnevan ellas deponidas. 
Uss vegnan ellas manizzadas, liberadas da las materias estras, furnidas cun oxigen e conducidas alur en il nov stabiliment per tractar glitta. 
Tras la fermentaziun ecologica CO da las vanzadiras da spaisas augmenta la ARA zunt fitg l'agen provediment d'energia. 
Il consum d'electricitad da la ARA sa reducescha per dus terzs. 
Il chantun presta ina contribuziun da 100'000 francs per quest stabiliment da pilot e da demonstraziun. 
Da las vischnancas Custs imputabels: 2.7 milliuns francs. Contribuziun chantunala: 17.5 pertschient. Er la sanaziun architectonica ed energetica da la scola primara da Lai vegn approvada. Custs imputabels: 400'000 francs. Contribuziun chantunala: 10 pertschient. Per differents projects da construcziun da vias en il chantun vegnan dads libers credits d'in import total da var 15.5 milliuns francs. Funtauna: rg chanzlia chantunala dal Grischun 
La posiziun da la conferenza da las regenzas dals chantuns alpins pertutgant il sboz per ina lescha davart il martgà d'electricitad 
Taxa directiva sin products energetics nunregenerabels sco pretsch d'entrada en il martgà liber d'electricitad 
Tenor la conferenza da las regenzas dals chantuns alpins (CRCA) è il pretsch d'entrada en il martgà liber d'electricitad da pajar en furma d'ina taxa directiva sin products energetics nunregenerabels. 
Ils meds da la taxa duain vegnir impundids durant in termin transitori per finanziar las investiziuns betg amortisablas per promover las energias regenerablas. 
Suenter la spiraziun dal temp transitori è la taxa da furmar a moda neutrala pertutgant la quota statala. 
La midada dal sistem dal martgà ha ses pretsch 
L'avertura dal martgà d'electricitad vegn ad avair renconuschidamain consequenzas finanzialas ed ecologicas nungiavischadas, per cas che la midada dal sistem dal martgà na succeda cun directivas correspundentas. 
Ils pli impurtants chavazzins sa cloman: "Investiziuns betg amortisablas" (IBA) sco er "Eco-dumping". 
Sco pli impurtanta mesira per reducir las consequenzas negativas pretenda la CRCA l'introducziun d'ina taxa directiva sin products energetics nunregenerabels. 
Il medem temp duai la finanziaziun da las IBA vegnir colliada a criteris rigurus. 
Proponida vegn in'obligaziun d'impegnaziun e da restituziun. 
La soluziun prendida en vista è memia malsegira 
Il sboz per ina lescha davart il martgà d'electricitad (sboz da la LME) emprova da schliar il problem da las IBA cun duas mesiras. 
Per ina cun in'avertura dal martgà pass per pass. 
Las IBA nunevitablas duain alura vegnir finanziadas da l'economia d'electricitad cun agid d'in supplement sin il transport dal current. 
La CRCA considerescha quest model - cun excepziun dal chantun da Sutsilvania - denton per ils sequents motivs per pauc realistic: 
1. Tgi che vul tschiffar las IBA cun in'avertura entardada dal martgà, sutvalitescha las forzas dal martgà. 
Ina pluralitad dal stadis da commembradi da l'UE vegn a prender en mira quotas d'avertura dal martgà ch'èn in pulit zic pli autas che las minimalas prescrittas da l'UE. 
Cheutras vegn l'economia svizra d'electricitad sut squitsch d'agir. 
Sch'ella vul numnadamain fitgar pe en il martgà interessant da l'exteriur, sto la Svizra medemamain arver svelt ses martgà per motivs da la reciprocitad. 
L'avertura pass per pass è plinavant en privel da vegnir neutralisada en il martgà da l'intern tras la construcziun da novas ovras cumbinadas cun gas sco er cun novs indrizs da colliaziun cun forza da chalur. 
Empè da reducir surcapacitads vegnan creadas uschia surcapacitads supplementaras, ch'augmentan ils problems energetics ed ecologics. 
2. Il model da las IBA previs en il sboz da la LME sa basa sin la voluntariadad da la branscha d'electricitad. 
I vegn surlaschà a las singulas interpresas da distribuiders d'electricitad e da provediment (IDP) d'incassar in supplement sin il pretsch per la furniziun d'electricitad. 
D'adossar il supplement per las IBA ad in tschert territori(da provediment) geografic è materialmain nunpussaivel, uschia che quai manass ad inegualitads giuridicas nunpussaivlas. 
Consequentamain vegn en dumonda be ina soluziun, tar la quala tut ils consuments en Svizra vegnan engrevgiads egualmain cun in supplement per las IBA. 
Sin fundament da la situaziun d'interess fitg differenta sin il sectur da la branscha d'electricitad avain nus dentant serius dubis per la solidaritad necessaria indispensabla per incassar en l'entira Svizra in supplement. 
La taxa directiva sco instrument pli segir 
Cun ina taxa directiva sin ils products energetics nunregenerabels vegnan las IBA reducidas ed il medem mument dispon'ins d'in instrument segir per finanziar las IBA inevitablas. 
Plinavant servan ils meds creschentads er a la promoziun d'energias regenerablas. 
Tar ina taxa da 0,6 rp./kWh resulta tar in augment successiv durant ils prims quatter onns, suenter dudesch onns in import total da diesch milliardas francs. 
Quest import vegn impundì durant il temp transitori da dudesch onns mintgamai per la mesadad (0,3 rp./kWh) per cumpensar las IBA e per promover ils products energetics regenerabels sco la forza idraulica, l'energia solara, la laina, l'autra massa da bio e.u.v. sco er per promover l'effizienza energetica. 
Suenter la spiraziun dal temp transitori duai l'entira taxa directiva ir directamain e cumplainamain enavos a la populaziun ed a l'economia per sbassar ils custs accessoris a la paja. 
Il medem vala per ils meds ch'èn vegnids creschentads durant il temp transitori per cumpensar las IBA, ch'èn dentant medemamain betg vegnids duvrads. 
La taxa directiva sin products energetics nunregenerabels è l'instrument segir e pli flexibel per mitigiar e tschiffar las consequenzas negativas da l'avertura dal martgà d'electricitad. 
Criteris pli rigurus per las IBA 
Las IBA èn da restrenscher sin cas gravants. 
Per garantir quai esi da fixar criteris rigurus per la cumpensaziun da las IBA. 
Ils retschaviders da cumpensaziuns duain per exempel stuair impegnar lur ovras. 
Sche las fatschentas duessan sa meglierar pli tard, stuessan las bunificaziuns vegnir restituidas. 
Sch'ina politica da sustegn restrictiva vegn persequitada, e sche tut las pussaivladads per limitar ils custs finanzials èn tratgas a niz, è la mesadad da la taxa mudesta da 0,6 rp/kWh per schliar la producziun indigena pregiudicada durant il temps transitori da metter a disposiziun durant dudesch onns per ils problems da las IBA. 
Ina societad svizra da rait vegn beneventada 
La rait da transmissiun vegn er a restar en il martgà avert in sectur da monopol. 
En connex cun la furmaziun dal manaschi da rait esi perquai da far grondas pretaisas pertutgant l'independenza, la nundiscriminaziun, l'objectivitad, la transparenza (bunificaziun, responsabladad e.a.v.), l'effizienza, e la confidenza. 
Ils possessurs actuals da las raits da transmissiun èn per part dentant er activs sin auters secturs dal provediment d'electricitad, uschia ch'els disponessan da considerabels avantatgs d'infurmaziun, per cas ch'i na vegness betg furmà ina societad da rait separada. 
Ina societad svizra da rait organisada tenor il dretg privat po tegnair il meglier quint dals princips menziunads. 
La pussaivladad da desditga dals contracts existents vegn refusada 
La dissoluziun dals contracts existents vegn refusada. 
Oz exista in sistem fitg cumplex da contracts per furnir e retrair energia. 
Quels èn vegnids fatgs per lunga durada. 
Tar disposiziuns da furnir electricitad en contracts da concessiun vegnissan ils contracts da concessiun mess totalmain en dumonda, q.v.d. en lur substanza, perquai che gist las furniziuns d'electricitad fixadas en contracts furman regularmain la pli gronda cuntraprestaziun dal concessiunari per il dretg concedì d'utilisar l'aua. 
Plinavant di il sboz per la LME nagut co ils contracts cun las interpresas d'electricitad da l'exteriur vegnan tractads. 
Consequentamain stuessan er tals contracts pudair vegnir dissolvids, cas cuntrari fissan las interpresas svizras confruntadas tuttenina cun situaziuns partischantas. 
Gremi: regenza 
Funtauna: rg chanzlia chantunala dal Grischun 
Data: 24.04.1998 
La cumissiun da las regenzas Svizra-Germania salva ina dieta ils 29/30 d'avrigl a Flem-Casa d'uaul 
La scuntrada annuala da la cumissiun per dumondas economicas Svizra-Germania ha lieu quest onn ils 29/30 d'avrigl a Flem-Casa d'uaul. 
L'onn 1997 ha la cumissiun salvà sia dieta a Leipzig e 1996 a Soloturn. 
La delegaziun svizra stat sut la direcziun da l'ambassadur Rudolf Ramsauer, delegà dal cussegl federal per contracts da commerzi en l'uffizi federal da l'economia exteriura (UFEE). 
La delegaziun tudestga vegna manada da dunna 'Ministerialdirigentin' Sibrid Selz dal ministeri federal d'economia. 
Las delegaziuns consistan mintgamai da ca. otg persunas e vegnan cumplettadas da represchentants da las chombras da commerzi Germania-Svizra. 
Ellas sa scuntran mesemna, ils 29 d'avrigl, cun represchentants dal chantun Grischun. 
Dad ella fan part funcziunaris directivs e diversas represchentanzas da corporaziuns regiunalas e d'interpresas. 
Ils discurs èn deditgads a dumondas da l'integraziun europeica e dal svilup da las relaziuns commerzialas bilateralas. 
La discussiun davart dumondas da las WOT ed OECD, davart la situaziun economica generala en Germania ed en Svizra sco er il svilup da las relaziuns cun ils pajais da l'Europa centrala ed orientala furman ulteriurs temas centrals. 
Il commerzi tranter la Republica federala tudestga e la Svizra ha cuntanschì l'onn passà 58 milliardas francs. 
La Republica federala tudestga è anc adina per la Svizra il pli impurtant partenari da commerzi. 
L'onn passà ha la Svizra furnì 22,4 pertschients da ses exports totals en noss pajais vischinant dal nord e 30,2 pertschients dals imports derivan da la Republica federala tudestga. 
Commerzi bilateral (en milliardas francs svizzers) 
Il commerzi bilateral cun la Republica federala tudestga mussa las suandantas valurs: 
1993: imports da la Germania 29.2 mia./exports en la Germania 21.4 mia. 
1994: imports 30.4 mia./exports 22.4 mia. 
1995: imports 31.9 mia./exports 22.9 mia. 
1996: imports 30.3 mia./exports 22.3 mia. 
1997: imports 33.2 mia./exports 24.7 mia. 
Structura dals imports: Maschinas (26.6 pertschient), products chemics e farmaceutics (13.2 pertschient), vehichels, aviuns, e.u.v. (11.9 pertschient), metals e rauba da metal (9.5 pertschient), textilias e vestgadira (6.6 pertschient), materias sinteticas, cautschuc (6.0 pertschient). 
Structura dals exports: Maschinas (32.5 pertschient), products chemics e farmaceutics (20.3 pertschient), metals e rauba da metal (10.9 pertschient), instruments, apparats, e.u.v. (6.3 pertschient), materias sinteticas, cautschuc (6.1 pertschient). 
Gremi: Uffizi federal da l'economia exteriura e departament da l'intern e da l'economia publica dal Grischun 
Funtauna: rg chanzlia chantunala 
Data: 25-04-1998 
Il president da la regenza Luzi Bärtsch: Per l'avertura da la pestga 1998 
Il 1. da matg vegn averta la pestga en bunamain tut las regiuns dal chantun.In pèr melli pestgadras e pestgaders duain e dastgan avair plaschair da lur passiun e da la purschida multifara da las auas cun pèschs en noss chantun. 
Il Grischun dispona per fortuna malgrà las influenzas civilisatorias anc adina da buns lieus dad ir a la pestga e d'effectivs da peschs intacts . 
Il concept davart la pestga 2000 ha er per mira da mantegnair e da meglierar la fauna dals peschs ed ils spazis da viver da quels sco er da garantir in diever dals effectivs da peschs durabel entras la pestga. 
En quest connex sa concentreschan las stentas principalmain sin il mantegniment e la promoziun da las spezias da peschs indigenas sco er sin la revitalisaziun da lur spazis da viver. 
Il mantegniment e la promoziun da las spezias indigenas da peschs pretenda mesiras d'utilisaziun adattadas. 
Perquai vegnan mess ora mintg'onn var dus milliuns peschs giuvens. 
Quella mesira è oravant tut là da gronda muntada, nua ch'ils spazis da viver èn pregiuditgads ed ina reproducziun natirala na po betg succeder en ina dimensiun giavischada. 
Dentant è la repopulaziun mo lur encorunada da success, sche quella vegn adattada a la producziun da las auas correspundentas. 
Per optimar la repopulaziun è vegnì examinà e valità da nov ils onns 1996 e 1997 il potenzial da producziun da tut las auas da peschs. 
La diversitad da las spezias e la concentraziun dals effectivs da la fauna dals peschs è puspè dependenta da la qualitad dal spazi da viver. 
In ulteriur punct cardinal en connex cun la pestga è la protecziun e revalitaziun dals spazis da viver. 
Quellas mesiras da revitalisaziun, tar las qualas appartegnan spezialmain stgavaments dals flums han gidà a meglierar la qualitad dal spazi da viver per ils peschs e per auters animals da l'aua. 
La repopulaziun e las mesiras da revitalisaziun vegnan er ad esser ils proxims onns da gronda muntada. 
En quest connex vegn il chantun er ad esser dependent ils proxims onns dal sustegniment da las pestgadras e dals pestgaders. 
En quest senn giavischain nus a tut las pestgadras ed a tut ils pestgaders plaschair, recreaziun e success per la stagiun da pestga vegnenta. 
Il president da la regenza Luzi Bärtsch 
Gremi: departament da construcziun, traffic e selvicultura 
Funtauna: rg il president da la regenza Luzi Bärtsch 
Data: 28-04-1998 
"topspo(r)t '98" a Tavau envida ad in viadi futuristic en il mund dal sport dal proxim tschientaner 
Co vesa il sport or il proxim tschientaner e tge muntada ha el en la societad futura? 
Da questas dumondas s'occupa l'occurrenza "topspo(r)t '98" che ha lieu sonda, ils 2 da matg 1998 en il center da congress a Tavau. 
Il "topspo(r)t '98" vul porscher in program pretensius e plain tensiun a tut quels ch'èn interessads al sport, che fan sez sport u che s'occupan dal sport sco funcziunaris. 
En il center stat in viadi futuristic en l'onn 2018, al qual envida Christian Lutz, il directur da l'institut Gottlieb Duttweiler per tendenzas e furmaziun dal futur. 
Lutz maina dapi 1980 la "fabrica da reflexziun" da l'institut Gottlieb Duttweiler. 
Quella occupa var 30 spezialists e spezialistas e creescha scenarios futurs per l'economia, la politica e la scineza. 
Christian Lutz è tranter auter parsura da la cumissiun federala d'experts per "la Svizra da damaun", commember da differents gremis d'experts che s'occupan dal futur e prepensader per l'Expo svizra 2001. 
Gia l'onn 1991 ha el previs sut il titel "societad, temp liber e sport en la Svizra da damaun" tendenzas e svilups a moda surprendenta. 
Martin Scheel, alpinist extrem da la prima generaziun e durant diesch onns in dals megliers raviders da sport dal mund, oz profi da parasgulada, pilot d'emprova e trenader da l'equipa naziunala svizra da parasgulada vegn a preschentar sia vista da la scienza futura da sport cun agid d'ina show musicala da dias. 
Per finir vegnan tschintg giuvenils da la regiun da Basilea a furmar ina show multimediala sut il titel "Mookie, Jez, Blueflame, Floormaster & DC Drotz". 
Lur demonstraziun vegn senza dubi a procurar per ina discussiun fitg animada, s'occupa ella numnadamain tranter auter da las dumondas suandantas: È Hip-Hop saut, sport, sentiment da vita, cultura da scena u sulettamain ina rebelliun pubertara? 
Tranter las 17.00 e las 20.00 è la publicitad cordialmain bainvegnida. 
"topspo(r)t '98" vegn organisà da l'uffizi da sport dal Grischun e da la federaziun grischuna per sport e cumpiglia en ina suletta occurrenza la conferenza da cader da G+S, la radunanza da delegads da la federaziun grischuna per sport sco er la surdada dal premi da sport grischun. 
Gremi: departament d'educaziun, cultura e protecziun da l'ambient 
Funtauna: rg uffizi da sport dal Grischun 
Data: 28-04-1998 
Contribuziun a la festa commemorativa da Chalavaina 1999 
Ils 22 da matg 1499 ha gì lieu la battaglia da Chalavaina en la part sut da la Val Müstair. 
Las truppas da las Trais Lias han battì cun agid dals Confederads ina armada da mercenaris da Maximilian I. Ord vista grischuna furma questa battaglia il punct culminant da la guerra svabaisa. 
En commemoraziun dals eveniments d'avant 500 onns ch'èn stads impurtants tant per la Val Müstair sco er per il stadi da las Trais Lias en svilup da lez temp, èn previsas l'onn 1999 differentas occurrenzas en la regiun da la Val Müstair/Vnuost: act festiv ils 22/23 da matg, staffetta che survarga il cunfin ils 29/30 da matg, simposi dals 8 fin ils 11 da settember, preschentaziuns da teater durant la stad e tir da Chalavaina. 
La regenza empermetta ina contribuziun da maximal 100'000 francs per cuvrir il deficit. 
Il sboz per ina nova ordinaziun tar la lescha federala davart las armas è nunacceptabel 
La constituziun federala (artitgel 40) incarichescha la confederaziun da relaschar prescripziuns davart il diever abusiv dad armas, ils accessoris d'armas e la muniziun. 
La lescha davart las armas, in'ordinaziun e reglaments per l'examinaziun duain procurar per reglas unifitgadas en tut la Svizra. 
Damai ch'il sboz per l'ordinaziun è uss er avant maun, constatescha la regenza, ch'il dretg davart las armas ha pers sias finamiras originalas, sa perda en detagls en il fauss lieu, n'è betg cler, chaschuna numerus problems d'execuziun per ils chantuns e na schlia betg ils problems giuridics da princip. 
La regenza grischuna fa perquai la proposta d'elavurar il pachet dal dretg davart las armas, da restrenscher las disposiziuns sin il pli impurtant, da las formular a moda clera e chapaivla e da partir las incumbensas a moda raschunaivla tranter la confederaziun ed il chantun. 
Silsuenter duai il sboz per l'ordinaziun elavurà puspè vegnir dà en consultaziun. 
Da las vischnancas 
La regenza approva il project per la segunda etappa da la midada da construcziun e da la sanaziun da la chasa da scola primara a Wiesen. 
Custs imputabels: 175'000 francs, contribuziun chantunala da construcziun 25 pertschient. 
Cun resalvas vegn approvada la planisaziun d'utilisaziun concludida da la vischnanca da Flem en vista al nov stabiliment da parcadi e transport "Vallorca", il plan directiv regiunal Surselva concernent las plazzas da golf e cun resalvas la revisiun da la planisaziun locala concludida da la vischnanca da Seewis tranter auter en vista a l'engrondiment da la chasa da giuventetgna a Seewis. 
Per differents projects da construcziun da vias en il chantun vegnan dads libers credits d'in import total da bunamain diesch milliuns francs. 
Fatgs dal persunal 
La fin d'avrigl 1998 van en pensiun: 
Emil Conrad, Cuira, impiegà da commerzi tar l'institut d'assicuranza sociala, e 
Christian Deplazes, Cuira, manader dal manaschi per l'armament dals recruts. 
La regenza engrazia a quests collavuraturs per ils servetschs ch'els han prestà per il chantun. 
Gremi: regenza 
Funtauna: rg chanzlia chantunala dal Grischun 
Data: 30.04.1998 
Ambassadurs dal Grischun en l'art: in'exposiziun da placats 
Durant sis emnas preschenta la biblioteca chantunala en la galaria da la citad en la chasa-cumin da Cuira ina tscherna da sia collecziun da placats che cumpiglia bunamain 4'000 exemplars, e quai davart il tema "Ambassadurs dal Grischun en l'art". 
Ordaifer il chantun èn artists e lur exposiziuns ambassadurs zunt efficazis da lur pajais. 
Avant trais onns ha il museum d'art dal Grischun cedì in dumber da placats d'exposiziuns a la biblioteca chantunala. 
Blers da quests placats faschevan reclama per exposiziuns d'artists grischuns en museums u en galarias d'ordaifer il Grischun. 
Quai è alura er daventà il tema da quest'exposiziun. 
Questa exposiziun vul cuntanscher ina survista represchentativa dals placats ch'èn avant maun en la collecziun. 
La tscherna è limitada. 
Exposiziun: 
dals 8 da matg fin ils 7 da zercladur 1998 
Uras d'avertura: 
mardi fin venderdi 14.30 - 18.00, sonda 10.00 - 15.00, dumengia 14.00 - 17.00 
Gremi: Departament d'educaziun, cultura e protecziun da l'ambient 
Funtauna: rg Biblioteca chantunala 
Data: 01-05-1998 
Il museum retic preschenta rar cliniez/ornament da las Alps 
Dals 8 da matg fin ils 18 d'october 1998 expona il museum retic a Cuira cliniez prezius dal temp preistoric, roman e medieval tempriv. 
Tut quest cliniez deriva da la regiun da las Alps ed è ina testimonianza unica da l'artisanat antic e da la moda da que lla giada. 
Il cliniez dal temp preistoric, roman e medieval tempriv ch'è d'ina qualitad extraordinaria deriva da la Svizra, dal Principadi da Liechtenstein, da la Germania, da l'Austria, da l'Italia e da la Slovenia. 
El preschenta las differentas tendenzas da la moda en las Alps durant la perioda dal temp d'arom (terz millenni avant Cristus) fin il temp medieval tempriv (otgavel tschientaner avant Cristus) e reflectescha er las relaziuns da commerzi e da cultura.Il cliniez è da differents materials: oss, ivur, conchiglias, crap, ambra, arom, bronz, fier, vaider, aur ed argient. 
L'exposiziun ch'ins po visitar uss a Cuira è vegnida mussada per l'emprima giada 1997 en il Castello del Buonconsiglio a Trento. 
Uras d'avertura dal museum retic: 
mardi fin dumengia: 10.00 fin 12.00 / 14.00 fin 17.00 
glindesdi: serrà 
Gremi: departament d'educaziun, cultura e protecziun da l'ambient 
Funtauna: rg museum retic 
Data: 01.05.1998 
Agid da montar per ils peschs tar il rempar idraulic a Domat vegn realisà 
Il chantun e las ovras electricas Reichenau SA han suttascrit in contract, tenor il qual i vegn construì in agid da montar per ils peschs cun in indriz d'aua dotada tar il rempar idraulic a Domat. 
En in proxim pass sa tracti d'accelerar la projectaziun da detagl per quest indriz. 
Igl è planisà da cumanzar anc quest onn cun la construcziun. 
Uschia daventa il viadi dals peschs puspè pussaivel suenter che quel era vegnì interrut l'onn 1962 entras il rempar idraulic a Domat. 
Ils custs per "la stgala da peschs" èn calculads sin var tschintg milliuns francs. 
Ina mesadad dals custs surpiglia l'ovra idraulica Reichenau SA, entant che l'autra mesadad vegn surpigliada da la confederaziun e dal chantun sco cumpensaziun per ils effects negativs sin la pestga, ch'èn resultads en consequenza da la dischlocaziun dal letg dal Rain tar la construziun da la via naziunala da lez temp. 
Gremi: regenza 
Funtauna: rg chanzlia chantunala dal Grischun 
Data: 06.05.1998 
Revisiun parziala da las disposiziuns executivas tar la lescha davart il traffic public 
Davent dal mars 1996 na paja la confederaziun betg pli contribuziuns a basa da la votaziun correspundenta dal pievel per stabiliments da parcadi e transport. 
Silsuenter è la lescha davart il carburant vegnida adattada correspundentamain e l'ordinaziun federalala davart ils parcadis a las staziuns è vegnida abolida. 
Uss sto er il dretg chantunal vegnir adattà correspundentamain. 
La regenza mida perquai las disposiziuns executivas tar la lescha davart il traffic public. 
Il text da la nova regulaziun vegn publitgà en il Fegl uffizial dal chantun. 
Consultaziuns a la confederaziun ed a la conferenza dals chantuns 
La regenza beneventa il sboz per ina lescha federala davart sin fiera products da construcziun. 
Cun quai vegn il dretg svizzer adattà a las prescripziuns europeas, uschia pon vegnir reducidas barrieras commerzialas. 
Las cumpetenzas chantunalas existentas sin il sectur dal dretg da construcziun na vegnan betg tangadas (pretaisas davart la planisaziun dal territori, da la furmaziun e da la polizia da segirtad). 
Per dal tuttafatg nunrealistica vegn refusada la regulaziun previsa d'adossar ils custs a quint da las assicuranzas chantunalas d'edifizis. 
Da las vischnancas 
Approvadas vegnan las revisiuns parzialas da las planisaziuns localas da Churwalden, Lavin, Samignun (cun resalvas) e da Tschlin. Per differents projects da construcziun da vias vegnan dads liber credits en l'import total da var nov milliuns francs. 
Gremi: regenza 
Funtauna: rg chanzlia chantunala dal Grischun 
Data: 07.05.1998 
L'ordinaziun executiva tar la lescha da chatscha duai vegnir revedida totalmain 
La cumissiun predeliberanta dal cussegl grond ch'è sa radunada dacurt sut il presidi da deputà Jakob Barandun propona unanimamain da tractar la revisiun totala da l'ordinaziun executiva tar la lescha chantunala da chatscha.. 
Il sboz da l'ordinaziun suttamess da la regenza vegn sustegnì da princip da la cumissiun predeliberanta. 
Adattaziuns dal sboz d'ordinaziun vegnan giavischadas principalmain sin trais secturs. 
Unanimamain beneventa la cumissiun predeliberanta in dretg da cogestiun pli ferm da la cumissiun da chatscha tar la fixaziun dals plans da reducziun. 
Ina minoritad da la cumissiun na po alur betg sustegnair la regulaziun prevedida, tenor la quala il pertgirar ils animals da nez per proteger quels d'animals da rapina vegn declerà sco mesira imputabla per impedir donns da selvaschinas e propona da stritgar quella disposiziun senza cumpensaziun. 
In'ulteriura minoritad da la cumissiun è alur da l'opiniun ch'i saja da dar en il rom da l'ordinaziun revedida dapli muntada a la protecziun da la natira e da las spezias. 
Ina buna accoglientscha han chattà las finamiras generalas da la regenza che vegnan persequitadas cun quella revisiun. 
Quellas vulan possibilitar da trair a niz las pussaivladads per essenzialisar e flexibilisar ils decrets, per simplifitgar e concentrar las proceduras sco er per adattar al dretg federal surordinà las disposiziuns davart la prevenziun dals donns da selvaschinas e per bunifitgar ils donns da selvaschinas en il guaud. 
Gremi: cussegl grond 
Funtauna: rg cumissiun predeliberanta 
Data: 07.05.1998 
Il vitg da Heidi a Maiavilla-Rofels vegn restaurà 
Il vitg da Heidi a Maiavilla-Rofels duai vegnir restaurà. 
La "Heididorf SA" ha l'intenziun da far accessibel il lieu d'acziun original da l'istorgia da Heidi enconuschenta sin l'entir mund ad in publicum pli grond. 
Ils stabiliments istorics ch'èn per la gronda part anc intacts, ston vegnir restaurads cumplettamain. 
Plinavant dovri differentas mesiras d'infrastructura da spezia organisatoria e turistica. 
Il project è dividì en duas etappas. 
L'emprima cumpiglia l'avertura, la renovaziun da la chasa da Heidi e dallas stallas latiers, la midada d'utilisaziun da la chasa ad in lieu da scuntrada sco er la construcziun d'ina plazza da vituraria. 
En la segunda etappa esi previs da sanar la "chasa cumin dals Gualsers" sco er l'alp da Heidi. 
Ils custs per l'emprima etappa muntan a var dus milliuns francs. 
Il chantun presta ina contribuziun da 200'000 francs per promover il turissem. 
Contribuziuns culturalas 
La regenza dat liber contribuziuns en l'import total da var 136'000 francs a las sequentas instituziuns culturalas e per ils sequents projects: 
Las festivitads "350 onns liberaziun da las regiuns Partenz e Tavau (lia da las Diesch Dretgiras) da l'Austria" che cosistan da la festa uffiziala dals 7 fin ils 11 da matg 1999 a Küblis e dal gieu festiv dals 10 fin ils 25 d'avust 1999 sin il chastè da Castels, 
a l'orchester da la Svizzera italiana (OSI) sco sustegniment per ils concerts en il Grischun, 
l'uniformaziun nova da la musica instrumentala da Salouf-Mon-Stierva. 
Las novaziuns planisadas tar la reducziun da las premias vegnan refusadas 
La confederaziun less che tut ils chantuns applitgeschan sin il sectur da la reducziun da las premias ils medems criteris unifitgads. 
Per quest intent esi vegnì elavurà sbozs correspundents per in conclus federal davart las contribuziuns federalas tar l'assicuranza da malsauns e per ina revisiun parziala da la lescha davart l'assicuranza da malsauns (LAM). 
Tranter auter duain las reducziuns da las premias vegnir conderschidas mintga mais e resguardar las relaziuns actualas d'entrada e da famiglia. 
La regenza refusescha decididamain domadus sboz e propona da repassar quels. 
Eventualas midadas tar la reducziun da las premias èn da far pir alur, cur ch'ils resultats d'ina analisa da l'effect èn avant maun. 
Plinavant na van questas novaziuns betg a prà cun la voluntad dal legislatur da furmar las reducziuns da las premias a moda federalistica e da surlaschar als chantuns la cumpetenza e responsabladad correspundenta. 
Da las midadas previsas esi da desister cumplettamain. 
Ils mancos spezials da la LAM èn da tschertgar tar la finanziaziun dals ospitals. 
Uschè ditg che quest sectur na vegn betg integrà en il sboz da la revisiun, resta il project nunperfetg. 
Dal rest duai la cumpetenza dals chantuns per la planisaziuns dals ospitals e las glistas dals ospitals e da las chasas da tgira vegnir surdada da nov al cussegl federal. 
Quest dirigissem centralistic vegn refusà energicamain. 
Da las vischnancas 
La regenza approvescha las revisiuns parzialas da las leschas da taglia da Cauco e da Versomi. 
Per differents projects da construcziun da vias en il chantun vegnan dads liber credits en l'import total da 7.7 milliuns francs. 
Gremi: Regenza 
Funtauna: rg chanzlia chantunala dal Grischun 
Data: 14.05.1998 
Extender la protecziun legala encunter decisiuns da la cumissiun da notariat e da la cumissiun da surveglianza per advocats: dretgira administrativa sco instanza da recurs 
La cumissiun predeliberanta dal cussegl grond ha tractà sut il presidi da deputà Fabrizio Keller ed en preschientscha da cusseglier guvernativ Peter Aliesch il messadi per la revisiun parziala da l'ordinaziun davart il notariat e da l'ordinaziun davart il mussament da qualificaziun e la pratica professiunala dals advocats. 
La revisiun parziala da questas duas ordinaziuns duai pussibilitar recurs a la dretgira administrativa encunter decisiuns da la cumissiun da notariat e da la cumissiun da surveglianza per advocats. 
Questa pussaivladad sa restrenscha sin ils cas, en ils quals il dretg superiur prescriva in recurs. 
Da discussiunar ha dà la dumonda, sche questa fatschenta duess vegnir spustada sin la sessiun d'october. 
Uschia avessan las instituziuns e las federaziuns pertutgadas da la revisiun pudì vegnir consultadas anc ina giada. 
Sin fundament da l'urgenza da la revisiun è la cumissiun dentant stada encunter ina spustada da questa fatschenta. 
Il cussegl grond dispona da la basa necessaria per sia decisiun. 
Unanimamain ha la cumissiun concludì da proponer al cussegl grond tenor il project da la regenza da preveder la dretgira administrativa sco instanza dals meds legals. 
I dat bain er motivs per in recurs a la dretgira chantunala. 
Suenter avair tratg en consideraziun ils avantatgs ed ils dischavantatgs è la soluziun proponida la pli adequata per la cumissiun. 
La revisiun preschenta sa basa sin ina decisiun dal tribunal federal. 
El ha pia snegà a la cumisssiun da notariat ina independenza giudiziala. 
In ulteriur motiv è er stà la moziun Meisser ch'è vegnida acceptada dal cussegl grond a chaschun da la sessiun dal november 1997 cun il consentiment da la regenza e ch'è vegnida declerada per urgenta. 
Il moziunari aveva envidà la regenza d'adattar spezialmain l'ordinaziun davart il notariat e davart ils advocats agl artitgel 6 cifra 1 da la convenziun europea davart ils dretgs umans. 
La revisiun parziala vegn tractada dal cussegl grond durant la sessiun dal matg. 
Infurmatur: 
Fabrizio Keller, deputà, Grono, tel. 091-827 20 01 
Gremi: cussegl grond 
Funtauna: rg cumissiun predeliberanta 
Data: 14.05.1998 
La regenza fixescha las pauschalas cumplainas da las partiziuns generalas dals ospitals 
La regenza ha relaschà las tariffas da las cassas da malsauns per las partiziuns generalas dals ospitals publics dal chantun Grischun. 
Tenor la lescha davart l'assicuranza da malsauns ston ils ospitals ed ils assicuraders concluder cuminaivlamain ina tariffa per tractar pazients assicurads en la partiziun generala. 
Quai n'è dentant betg reussì a las partidas fin la fin da 1997, malgrà lungas tractativas e diversas emprovas da mediaziun dal departament da giustia, polizia e sanitad. 
Per quest motiv ha la regenza stuì fixar las pauschalas dal di per las partiziuns generalas dals ospitals grischuns sa basond sin sias atgnas calculaziuns. 
Las tariffas èn ligiantas tant per ils ospitals sco er per ils assicuraders. 
Avant ch'ellas èn vegnidas fixadas han ins tadlà la federaziun chantunala dals assicuraders grischuns da malsauns, la federaziun dals ospitals grischuns ed il survegliader federal dals pretschs. 
Las posiziuns da quels èn vegnidas integradas en las ponderaziuns. 
Retroactivamain a partir dal schaner 1998 vegnan fixadas las suandantas tariffas: 
ospital chantunal e regiunal Cuira: fin uss 325 francs / nov 335 francs 
ospital Engiadin'ota, Samedan: 205.-/212.- 
ospital da la Crusch Cuira: 297.-/318.- 
ospital regiunal Surselva, Glion: 231.-/280.- 
ospital Tavau: 271.-/334.- 
ospital regiunal Schiers: 225.-/246.- 
ospital Tusaun: 206.-/247.- 
ospital Engiadina bassa, Scuol: 213.-/250.- 
ospital da la Bergiaglia, Promontogno: 226.-/227.- 
ospital cirquital Surses, Savognin: 189.-/184.- 
ospital Val Müstair, Santa Maria: 172.-/172.- 
ospital chantunal da dunnas Fontana, Cuira: 229.-/354.- 
Las novas taxas cumpiglian er ils custs da tgira per ils novnaschids sauns; per quels na vegn betg pli incassada ina taxa separada da poppins. 
Quest fatg ha ina gronda muntada spezialmain per la pauschala dal di a l'ospital da dunnas Fontana. 
L'augment envers las tariffas fixadas 1996 chaschuna totalmain custs supplementars per ils assicuraders da mo ca. 1.2 pertschient. 
Quai na vegn strusch ad avair consequenzas sin las premias, perquai ch'ina part da las pauschalas dal di pli autas vegn cumpensada tras ils pli paucs dis da tgira en ils ospitals. 
Ils davos onns è la durada media en ils ospitals sa reducida currentamain. 
Las pauschalas dal di ch'ils assicuraders han da bunifitgar als ospitals cuvran mo ina part dals custs effectivs, en media var 39 pertschient. 
La differenza vegn purtada dal maun public tras il deficit respectiv da l'ospital. 
Qua na vegnan las investiziuns betg anc resguardadas. 
Quellas vegnan finanziadas separadamain tras ils purtaders respectivs da l'ospital e tras il chantun. 
Dals custs effectivs dals ospitals vegnan fatgas tschertas reducziuns per calcular las tariffas da las cassas da malsauns. 
Uschia tranter auter per la scolaziun dal persunal medical, per la perscrutaziun, per las surcapacitads existentas (talas datti, cur che l'utilisaziun dals ospitals è sut 85 pertschient) u per ina transparenza insuffizienta en la preschentaziun dals custs (spezialmain sch'ils custs da las partiziuns privatas e generalas na vegnan betg registrads e cumprovads separadamain). 
Tenor la lescha n'èn questas parts dals custs betg da pajar tras las assicuranzas u tras las premias. 
Plinavant prescriva la lescha ch'ils assicuraders han da purtar maximal 50 pertschient dals custs imputabels eruids. 
Il rest sco er tut las investiziuns èn da finanziar tras il maun public. 
Uschia vulan ins impedir che la premia da la cassa da malsauns daventia ina grevezza smesirada per la populaziun. 
Quest fatg declera alur er ils gronds deficits ch'ils ospitals mussan mintg'onn: Quai èn parts da la finanziaziun principala tras il maun public ch'il legislatur ha vulì per il provediment da basa medicinal staziunar. 
Sche pazients grischuns ston vegnir tractads staziunariamain en ina partiziun generala d'in ospital public da noss chantun, alur na resultan per els nagins custs medicinals supplementars. 
Els han da pajar a l'assicuranza mo la franschisa tenor lur tscherna individuala (230 fin 1500 francs per onn) e la resalva persunala da diesch pertschient dal quint da l'ospital. 
L'ospital fa giu quint directamain cun l'assicuranza da malsauns (almain tenor il contract da fin uss), schebain che la lescha fixescha ch'il pazient saja il debitur primar. 
Igl è da sperar ch'il rendaquint direct tranter ils furniturs da prestaziuns ed ils assicuraders sa mantegnia malgrà il relasch da la regenza. 
Infurmaturs: 
Claudio Candinas, secretari dal departament da sanitad, tel. 081-257 25 12 (avantmezdi) 
Tino Morell, manader da l'uffizi da sanadad, tel. 081-257 26 41 
Gremi: regenza 
Funtauna: rg chanzlia chantunala dal Grischun 
Data: 14.05.1998 
Fusiun da las duas vischnancas da Tinizong e Rona 
La cumissiun predeliberanta dal cussegl grond ha tractà en il lieu e sut il presidi da deputada Rina Steier, Savognin, ed en preschientscha da cusseglier guvernativ Klaus Huber, schef dal departament da l'intern e da l'economia publica, il messadi per fusiunar las duas vischnancas da Tinizong e Rona. 
Il project ch'è vegnì preschentà da la regenza ha chattà il consentiment unanim. 
L'entrada en chaussa e la decisiun davart la fusiun da las duas vischnancas n'èn betg vegnidas contestadas. 
Il cussegl grond vegn a tractar il project en la sessiun da matg 1998. 
Infurmaziuns dat: 
dunna deputada Rina Steier, 7460 Savognin, tel. 081-684 12 63 
Gremi: cussegl grond 
Funtauna: rg cumissiun predeliberanta 
Data: 14.05.1998 
Regenza: La lescha federala davart il martgà d'electricitad è da princip en urden 
En sia posiziun a cusseglier federal Moritz Leuenberger beneventa la regenza grischuna il sboz per ina lescha federala davart il martgà d'electricitad (LME). 
Las regulaziuns ch'èn cuntegnidas en questa lescha èn da gronda muntada per l'economia d'aua dal Grischun. 
En connex cun l'avertura dal martgà europeic d'electricitad sto vegnir adattada la legislaziun respectiva da la confederaziun. 
Per quest motiv è vegnì elavurà il sboz per ina LME. 
Quest nov relasch duai pussibilitar in passadi reglà dal sistem actual al sistem futur. 
Ils puncts centrals dal sboz per la LME èn tranter auter: 
Il princip da cooperaziun e da subsidiaritad ch'è cuntegnì gia en la lescha davart l'ambient, l'energia ed il CO2. 
L'access a la rait ch'è reglà sin la basa d'in contract (Regulated Third Pary Access). 
Ils princips per il manaschi da la rait, la contabilitad e per la garanzia dal provediment. 
Las regulaziuns che duain impedir ch'implants existents vegnian mess ord funcziun per motivs economics. 
Ins duai preferir l'electricitad d'energias regenerablas. 
Il Grischun, chantun da las chombras d'aua 
Il chantun Grischun contribuescha bunamain 50 pertschient electricitad a la producziun totala d'electricitad ord forza d'aua en Svizra. 
L'electricitad ch'è vegnida producida ord forza idraulica è da gronda muntada tant per la Svizra sco er per il Grischun. 
D'ina vart porscha l'utilisaziun da la materia prima aua numerusas plazzas da lavur, da l'autra vart deriva ina gronda part da las entradas dal chantun e da las vischnancas ord las ovras idraulicas (taglias, tschains d'aua e.u.v.). 
Per il Grischun esi fitg impurtant da pudair mantegnair, segirar e rinforzar a lunga vista ils implants per l'utilisaziun da la forza d'aua er en il martgà d'electricitad liberalisà. 
La Svizra è impurtanta en la federaziun europeica 
Fin uss era la Svizra en la situaziun confortabla da sa proveder per gronda part cun electricitad ord agens implants da producziun. 
L'economia svizra d'electricitad ha acquistà ina posiziun excellenta en la federaziun europeica. 
Questa federaziun dat la pussaivladad, da vender surplis d'electricitad en l'exteriur e da cuvrir largias da provediment durant l'enviern. 
Grazia a l'export d'electricitad pon ovras idraulicas en l'exteriur vegnir messas ord funcziun per in tschert temp. 
Quellas ovras èn problematicas ord vista ecologica ed ord motivs da segirezza. 
La regenza accentuescha che quests avantatgs na pon betg vegnir bandunads. 
Introducir ina taxa directiva 
En connex cun la liberalisaziun dal martgà d'electricitad pretenda la regenza expressivamain d'incassar ina taxa directiva sin purtaders d'energia che n'èn betg regenerabels. 
La basa per quest intent duess vegnir registrada en scadin cas en la lescha d'energia che vegn tractada gist uss dals cussegls federals. 
La taxa fiss la mesira la pli simpla ed efficazia per rinforzar la capacitad da concurrenza da la forza d'aua. 
Dal rest propona la regenza da flexibilisar las prescripziuns davart la quantitad d'aua restanta en la lescha davart la protecziun da las auas e da reponderar las disposiziuns da sanaziun ch'èn cuntegnidas en la medema lescha. 
Per cuntanscher la capacitad da concurrenza da la forza d'aua esi da crear proceduras pli simplas. 
Contracts existents davart la furniziun d'electricitad na duessan betg vegnir abolids, sco ch'il sboz per ina LME prevesa. 
La Tour de Suisse passa per part tras il Grischun 
La regenza dat la permissiun a l'organisaziun da la Tour de Suisse 1998 da manar parts dal gir tras il Grischun. 
Ils ciclists professiunals vegnan ad arrivar ils 20 e 21 da zercladur 1998. 
Medemamain è vegnida annunziada per ils 21 da zercladur l'occurenza ciclista populara "Tour de Suisse-Trophy" per ciclists amaturs. 
Las rutas previsas: 
sonda, ils 20 da zercladur 1998 (5avla etappa Malpensa Italia - Lai, 225 km) cunfin Italia/GR - Pass dal Spleia - Spleia- Sur (Valrain) - Andeer - Ziràn - Tusaun - La Punt/Farschno - Seglias - Casti - Lantsch - Lai/arriv staziun da la pendiculara dal Rothorn 
dumengia, ils 21 da zercladur 1998 (6avla etappa circuit da las Alps cun partenza ed arriv a Lai 156 km) Lai - Lantsch - Brinzauls - Bogn d'Alvagni - Filisur - Bravuogn - Preda - pass da l'Alvra - La Punt - Samedan - San Murezzan - Silvaplauna - pass dal Güglia - Beiva - Rona - Savognin - Casti - Zorten - Valbella - Lai - Lantsch - Casti - Alvagni - Zorten - Valbella - Lai/arriv staziun da la pendiculara dal Rothorn 
La "TdS-Trophy" per amaturs ch'ha er lieu dumengia, ils 21 da zercladur maina tras il medem tschancun sco la 6avla etappa dals profis, dentant senza cirquit supplementar. 
Emetter scrits d'origin daventa pli simpel 
Sin il 1. da fanadur 1998 na sto la suttascripziun da l'uffiziant da stadi civil betg pli vegnir legalisada da la chanzlia chantunala. 
La prescripziun respectiva en l'ordinaziun da la regenza vegn abolida. 
Uschia daventi pli simpel e pli bunmartgà d'emetter scrits d'origin tant per las autoritads sco er per las burgaisas ed ils burgais. 
Da las vischnancas 
Ils suandants projects da construcziun e da sanaziun vegnan approvads definitivamain: 
Engrondiment da la chasa da scola per il stgalim aut a Savognin. 
Custs imputabels 490'000 francs, contribuziun chantunala 20 pertschient. 
Etappa 1998 da la sanaziun architectonica ed energetica dals edifizis da la chasa da tgira e da dimora per uffants Scalottas a Scharàns (cun resalva da la subvenziun tras la confederaziun). 
Custs imputabels var in milliun francs, contribuziun chantunala 40 pertschient. 
Center per pedagogia curativa Giuvalta a Giuvaulta: Sanaziun da la chasa da scola e restructuraziun da la curt interna tar l'edifizi principal e tar las chasas da gruppas. 
Custs imputabels 875'000 francs, contribuziun chantunala 40 pertschient. 
La nova lescha davart las taxas da cura e da sport sco er davart las taxas per promover il turissem da Parpan e la revisiun parziala da la planisaziun locala da Lü vegnan approvadas, cun resalvas er la revisiun parziala da la planisaziun locala da Breil. 
Per differents projects da construcziun da vias en il chantun vegnan dads libers credits d'in import total da var 4.7 milliuns francs. 
Fatgs dal persunal 
Cristina Maranta Tschümperlin e Guido Decurtins vegnan elegids sco persunas d'instrucziun da scola media II per istorgia ed eventualmain in ulteriur rom cun mintgamai in pensum da 50 pertschient. 
Els entschaivan mez avust 1998. 
Gremi: regenza 
Funtauna: rg chanzlia chantunala dal Grischun 
Data: 20.05.1998 
Contribuziuns culturalas 
En furma da contribuziuns e garanzias da deficit dat la regenza liber per ils sequents projects culturals l'import total da 145'500 francs. 
l'ediziun dal cudesch "Bergführer Surselva" a chaschun dal giubileum da 100 onns da la secziun CAS Piz Terri, 
l'ediziun dal cudesch "Wild und weise - Weibsbilder aus dem Land der Berge" da Ursula Walser-Biffiger, 
l'ediziun dal cudesch "I Walser. 
Studi sulle colonie tedesco-vallesane" da W.A.B. Coolidge entras la fundaziun taliana Enrico Monti, 
il project da film documentar "Marcellos Kuh" da Eva Roselt, 
il project da film "Das Bikini-Atoll" da la cuminanza da film Arosa "Klubkran", 
ils tschintgavels dis alpins da cultura a Tusaun dals 5 fin ils 7 da zercladur 1998, 
las preschentaziuns da concert da la messa en C-dur opus 86 da Ludwig van Beethoven entras ils chors da la scola chantunala grischuna e dal seminari da magisters grischun l'october/november 1998 a Cuira ed a Berna, 
las emnas da curs da musica 1998 dal circul cultural d'Arosa, 
sis "Salongespräche" da l'archiv da cultura da dunnas dal Grischun cun persunalitads grischunas durant la segunda mesadad da l'onn 1998, 
ils concerts da stad da Tumleastga 1998, 
l'ediziun d'in DC cun raquintaziuns d'Oscar Peer, 
l'ediziun dal cudesch "Feldis. 
Auf den Spuren deiner Vorfahren/Veulden. 
Sigls fastetgs da teas pardavaunts" da Plasch Barandun, 
in film davart la himna da Hölderlin "Der Rhein" da Wolfram Frank, 
il program d'occurrenzas da la Klibühni Cuira dal matg fin il december 1998, 
ils Open-Air-Music-Festivals da Chapella, Scharans e Valragn, 
ils 15 concerts durant l'onn 1999 da l'uniun grischuna per musica contemporana ch'è vegnida fundada dacurt, 
il "Progetto storia orale Bregaglia" da Urs Frey, Soglio, 
las occurrenzas culturalas 1998 da l'uniun turistica Valposchiavo e da la Pro Gridioni Italiano a Poschiavo, e 
l'exposiziun da Markus Raetz la stad 1998 en la Galleria Edizioni Periferia a Poschiavo 
Gremi: regenza 
Funtauna: rg chanzlia chantunala dal Grischun 
Data: 20.05.1998 
Allocuziun d'avertura da la sessiun da matg dal cussegl grond 
Gieri L u z i, president dal cussegl grond 
Igl è gia la terza giada dapi nossa refurma dal parlament ch'in president dal cussegl grond dastga avrir ina nova sessiun per surdar alur la batgetta al president ch'è d'eleger da nov. 
En questa funcziun benevent jau Vus tuts cordialmain a la terza sessiun da l'onn 1998. 
Ils dis da sesida dastgassan vegnir fitg intensivs, jau As giavisch persuenter l'interess necessari e la perseveranza necessaria. 
Vus savais gea tuts che la politica po esser captivanta, discussiuns politicas pon dentant er esser lungurusas e tut auter ch'interessantas. 
Betg mo il tema politic determinescha il nivel d'ina discussiun ni d'ina decisiun, ils participants sezs pon gidar considerablamain che la lungurella resta en dimensiuns supportablas per ils participants sco er per las persunas d'ordaifer. 
Vus savais er che l'interess per dumondas politicas sa reducescha onn per onn tar la populaziun. 
Entant che var 80 % dals votants giavan anc a l'urna suenter ils onns da guerra, è quai oz schizunt per fatschentas fitg impurtantas betg dapli che 40 %. 
Gia èn vegnidas iniziadas ni realisadas differentas chaussas sco cuntermesiras per quest svilup deplorabel. 
Mo er l'introducziun da votar per correspundenza n'ha betg chaschunà ina participaziun pli auta. 
Sch'ins dumonda las persunas che na votan betg per il motiv da lur absenza, vegni crititgà suvent la politica en general ed ils responsabels politics. 
La politica saja senza concept e lungurusa, ils politichers sajan inconsequents e las empermischuns electoralas na vegnian betg realisadas. 
Empè da far persenn permanentamain da tals puncts da critica e d'agir correspundentamain, ignorain nus quels fitg savens ed empruvain da sa giustifitgar. 
Laschar valair sbagls n'è generalmain betg la fermezza dals politichers. 
Cun agid dals suandants trais exempels emprov jau d'illustrar co ins po sa depurtar a moda nunchapaivla e nunlogica e co ins perda uschia sia verdaivladad. 
L'emprim exempel stat en connex cun ina votaziun materiala previsa per ils 7 da zercladur. 
Igl è enconuschent che la tema per la plazza da lavur vegn inditgada tar retschercas sco pli grond ed impurtant problem. 
La confederaziun, il chantun, las vischnancas, ils lavurants e las federaziuns dals patruns sa dattan gronda fadia da sbassar la dischoccupaziun. 
Quai n'è betg ina chaussa simpla, cas cuntrari fiss la situaziun actuala megldra. 
Uss esi enconuschent che almain in dals projects federals periclitescha plazzas da lavur. 
In adversari da l'iniziativa correspundenta ha cumprovà quai a chaschun d'ina occurrenza ed el ha empruvà d'illustrar quest fatg. 
Sias expectoraziuns èn alur vegnidas disqualifitgadas per demagogicas. 
Sch'ins vul mobilisar vuschs per ni encunter insatge dovri sco ch'i para decleraziuns emoziunalas. 
Mo polarisaziuns vegnan prendidas per notizia, arguments objectivs sco schizunt il tema nr. 1 da segirar las plazzas da lavur vegnan bain tedlads mintgatant, dentant chattan quels nagins novs adherents! 
Preschentaziuns confurmas a l'Arena èn fitg efficazias, mo il votant reflectant scurlattà il tgau vesend ina tala cultura da discussiun e resignescha. 
Nus sco politichers drizzain noss agir tenor las medias ed emblidain uschia che la lavur politica per propi seriusa sto vegnir prestada senza influenza da las medias. 
Ina tala moda e maniera da persvader auters d'ina idea politica vegn associada cun il tef d'ina morala nauscha e da la creanza mancanta. 
Fitg bleras burgaisas e fitg blers burgais èn actualmain malsegirs pervi da las numerusas fusiuns. 
Bancas grondas e pitschnas fusiuneschan per garantir ni per augmentar ils gudogns ed il pli savens sin donn e cust da las plazzas da lavur. 
Firmas da tutta spezia tschertgan plattafurmas communablas per evitar duplicitads, dentant er per eliminar ina concurrenza dira. 
La situaziun economica sforza els d'agir uschia. 
Fitg savens vegnan sfurzadas oz schizunt organisaziuns politicas da fusiunar. 
Andaments administrativs cumplitgads per il quals nus essan per part responsabels, laschan desperar vischnancas pitschnas e pretendan indirectamain structuras pli grondas. 
Tge fa la politica? 
Quella promova directamain ni indirectamain talas fusiuns cun si'activitad legislatoria euforica. 
Per dar damogn a quella situaziun vegni empruvà insacur da far frunt a questa situaziun. 
Cun leschas encunter cartels vegnan ils concerns gronds, promovids pli baud, oz impedids da vegnir memia pussants, bancas grondas ston vender filialas, cun mecanissems cumplitgads vegni empruvà da tegnair anavos vischnancas daventadas memia grondas per che quellas n'hajan betg memia gronda influenza e cun mesiras per promover l'economia vegni empruvà da mantegnair abla da viver ina regiun che vegneva protegida pli baud dal stadi superiur. 
Ina tala politica n'è betg verdaivla e tut auter che giavinanta. 
Il terz exempel: 
Ina anteriur parlamentari federal posseda en in lieu turistic en il Grischun ina chasa da vacanzas ordaifer la zona da construcziun amez ina pastira. 
Durant mes onn presidial hai jau dastgà emprender d'enconuscher questa persunalitad ed hai constatà ch'el less daventar en cumparaziun cun mai pli gugent gia oz che pir damaun commember da l'Uniun europea. 
Nus Svizzers veglian s'isolar ed hajan tema da stuair conceder insatge da noss curtin als vischins, ha el declerà durant noss'emprima sentupada. 
Nus Grischuns essan en general conscients da la muntada dal turissem ed uschia na sun jau betg exprimì en questa dumonda; hai dentant acceptà il medem mument ses invit per ina visita en sia chasa da vacanzas. 
Arrivà duas emnas pli tard là sun jau stà fitg surprais co che quest aderent da l'UE che vuless avrir immediat tut ils cunfins, ha segirà sia proprietad. 
L'emprim m'ha beneventà in chaun da guardia amez ina parcella circundada ermeticamain cun ina saiv. 
L'auta pitga alva cun ina bandera svizra e da l'UE è sco in corp ester en questa idilla ruassaivla da pastira e da guaud. 
Qua stoppia vegnir protegida la proprietad da la biestga pasculanta e da las bleras selvaschinas, ha il possessur giustifitgà la saiv auta cun il fildarom sut current a bassa tensiun. 
Vus pudais segiramain As imaginar tge ponderaziuns ch'jau hai fatg sco anteriur pastur. 
Jau supponel er che Vus hajas chapientscha persuenter, sche noss discurs a chaschun da questa curta visita ha cumpiglià strusch dapli che "l'aura". 
Sche nus sco politichers sa depurtain uschè inconsequent, na stuain nus betg sa smirvegliar sch'ils votants na s'occupan da la politica e supportan passivamain tut quai che succeda! 
Inconsequenza ha da far insatge cun verdaivladad, tgi ch'è inconsequent cun sasez dat er l'impressiun da betg esser verdaivels e na po er strusch persvader insatgi da sias ideas politicas. 
Mias damas, mes signurs, i dependa da nus politichers d'agir uschia che mintga votant ha il sentiment da vegnir prendì serius; i dependa da nus parlamentaris, saja quai sin stgalim chantunal ni federal -, da prender decisiuns politicas uschia che quellas influenzeschan noss'economia a moda sustegnanta e betg a moda impedenta; ed i dependa da nus tuts d'agir a moda verdaivla. 
Spezialmain tgi che na po betg satisfar al davos numnà gida indirectamain a promover ina mala participaziun a las votaziuns ed uschia l'abstinenza politica. 
Cun quests plaids introductivs e cun la remartga che la politica po e duess esser auter che quei che las numerusas votantas passivas ed ils numerus votants passivs vesan, declarel jau per averta la sessiun da matg da quest onn. 
Gremi: Cussegl grond 
Funtauna: rg President dal Cussegl grond 
Data: 26.05.1998 
A tgi va la collecta da la rogaziun quest onn? 
La collecta da la rogaziun 1998 va mintgamai per in terz a l'Agid grischun per mamma ed uffant, a l'Ovra da giuventetgna Rezia ed a l'Uniun grischuna per la promoziun dals impedids da spiert "Insieme". 
Il di da rogaziun federala vegn fatga ina collecta per intents d'utilitad publica en tut las baselgias dal chantun. 
La regenza ha concludì da conderscher quest onn la collecta a trais instituziuns, che vegnan sustegnidas dal chantun, ma che dependan tuttina da donaziuns supplementaras. 
L'associaziun Agid grischun per mamma ed uffant exista dapi 1979 e gida dunnas nubilas e maridadas ch'èn vegnidas en difficultads tras la gravidanza e la pagliola. 
Ella sustegna geniturs che dovran agid per la tgira e per l'educaziun da lur uffants. 
Dus terzs da las persunas che dumondan agid èn mammas ch'educheschan sulettas. 
L'Agid grischun per mamma ed uffant presta eventualas contribuziuns vi da las acquisiziuns per l'uffant sco er vi dals custs per la tgira da l'uffant, il tractament medical e vi da la scolaziun per mamma ed uffant. 
Ultra da quai intermediescha el contacts ed agid d'autras instituziuns. 
L'Ovra da giuventetgna Rezia ch'è vegnida fundada 1989 è in'uniun cristiana, independenta da la confessiun. 
Quest'uniun lavura sin il sectur da la prevenziun da toxicomania e collavura cun differentas organisaziuns en il chantun. 
L'Ovra da giuventetgna è activa spezialmain en la furmaziun dal temp liber per uffants e giuvenils. Ella organisescha champs, curs e purschidas per la fin da l'emna. 
Medemamain metta a disposiziun l'Ovra da giuventetgna Rezia il "impulsmobil" cun bler material e numerusas ideas per furmar il temp liber a moda raschunaivla. 
Cun questa purschida duain vegnir promovidas l'independenza e la creativitad dals uffants e giuvenils e dà sustegn als geniturs ed a la scola per lur stentas en favur da la prevenziun da la toxicomania. 
"Insieme" è in'uniun da geniturs cun purschidas da furmaziun e da temp liber. 
Quest'uniun organisescha champs da vacanzas per impedids da spiert da tut las vegliadetgnas sco er occurrenzas da furmaziun supplementara per ils confamigliars. 
Ensemen cun la gruppa regiunala dal Grischun da l'uniun svizra en favur dals paralisads dal tscharvè porscha "Insieme dal Grischun" in servetsch per dar distgargia a famiglias cun confamigliars impedids. 
Agid umanitar per l'Italia 
La regenza sustegna las acziuns d'agid da la Crusch Cotschna Svizra (CCS) en favur da las persunas pertutgadas da las bovas cun ina contribuziun dad 8000 francs. 
Da las vischnancas 
La sanaziun architectonica ed energetica dal stabiliment polivalent im Eschergut a Malans vegn approvada definitivamain. Custs imputabels 190'000 francs, contribuziun chantunala 25 pertschient. Cun resalvas vegn approvada la planisaziun d'utilisaziun per ina deponia da material da stgav a Samignun. Per differents projects da construcziun da vias en il chantun vegni dà liber credits d'in import total da var otg milliuns francs. 
Fatgs dal persunal 
La fin da matg 1998 van en pensiun: 
Walter Camenisch, Trin-Mulin, vier tar l'uffizi districtual da construcziun bassa 6, Glion 
Leo Hunger, Igis, cussegliader professiunal tar l'uffizi central per la cussegliaziun professiunala, e 
Franco Zala, Samedan, manstergnant tar l'uffizi districtual da construcziun bassa 3, Samedan 
Gremi: regenza 
Funtauna: rg chanzlia chantunala dal Grischun 
Data: 27.05.1998 
Duvrain nus ina nova lescha davart las finanzas? 
Da cusseglier guvernativ dr. Aluis Maissen, schef dal departament da finanzas e militar 
Sch'ins resguarda nossa situaziun a la periferia dal pajais, nossa diversitad geografica, topografica e culturala, che provotgescha savens noss chantun cun sfidas spezialas, alur fai tuttina smirvegliar, en tge buna situaziun finanziala che nus ans avischinain a l'entschatta dal nov tschientaner. 
Gnanc la stinada recessiun economica dals onns novanta n'ha betg pudì retegnair nus d'augmentar la prosperitad e la qualitad da viver da nossa populaziun. 
Noss'infrastructura chantunala custa bler. 
Ils proxims problems pudain nus dentant far frunt ed schliar cun success, senza stuair indossar custs e grevezzas irresponsablas a las generaziuns futuras. 
Anc adina disponin nus da finanzas publicas en urden ed uschia er d'ina abilitad d'agir suffizienta. 
Quai duai restar uschia er en il futur. 
Perquai esi necessari, en vista a las difficultads augmentontas, d'adattar l'urden da finanzas en nossa constituziun e da relaschar ina nova lescha davart las finanzas, per ademplir las pretaisas dal temp. 
Tgi ch'impunda dapli daners da taglia per ademplir incumbensas chantunalas, sto avair la tschertezza che l'impundaziun dals meds succeda a medem temp a moda spargnusa, economica ed efficazia. 
Il chantun na dastga betg pli conderscher contribuziuns senza dumandar co che quests daners vegnan impundids e tge niz ch'els han. 
Sche nus vulain garantir ch'il chantun restia abel d'agir er en il futur e ch'el possia ademplir sias incumbensas, alur sto noss budget restar en equiliber a media vista. 
Per quest intent vegn creada la basa cun ils projects preschentads. 
La finamira ed il temp per garantir la gulivaziun dal quint èn uschia prescrittas cleramain. 
Deficits transitoris èn admess be, uschenavant ch'els na pericliteschan betg la gulivaziun a media vista. 
En quest connex è impurtanta ina politica da finanzas constanta e transparenta cun in cumportament d'expensas pli constant e calculabel pussaivel da vart dal chantun. 
Disposiziuns stringentas duain impedir che nus crudain en ils daivets. 
La direcziun da noss'economia resta flexibla, ils chaschunaders vegnan intimads da far prestaziuns adequatas ed ils avantatgs ch'il chantun procura èn d'indemnisar correspundentamain. 
Il nov urden segira il spazi per l'applicaziun pratica da las enconuschientschas scientificas modernas sin il sectur da finanzas. 
Perquai che quest'applicaziun è zunt impurtanta per noss futur, duvrain nus ina nova lescha davart las finanzas ed ina basa cunvegnenta en la constituziun. 
Gremi: departament da finanzas e militar 
Funtauna: rg cusseglier guvernativ Aluis Maissen 
Data: 27.05.1998 
Nova lescha d'ustaria - progressiva e concentrada sin il necessari 
La nova lescha d'ustaria vul crear bunas cundiziuns generalas per la gastronomia en il chantun Grischun. 
La lescha d'ustaria valaivla datescha da l'onn 1979. 
En la pratica esi sa mussà ch'ella na po betg satisfar pli sin differents secturs als svilups da la gastronomia. 
Furmas novas sco bars da naiv, vacanzas sin il bain puril, ustarias en torcleras e.u.v. pretendan soluziuns flexiblas. 
La nova lescha circumscriva cleramain per tge activitads ina permissiun da la vischnanca è necessaria, numnadamain per consegnar tratgas e bavrondas per il consum en il lieu, per surlaschar localitads per il consum da tratgas ni bavrondas purtadas ni furnidas dals giasts sezs sco er per organisar occurrenzas, tar las qualas i vegn consumà tratgas ni bavrondas purtadas ni furnidas dals giasts. 
Uschia vegn garantida d'ina vart la libertad d'interpresa e da l'autra vart vegn er suttamessa a la lescha l'uschenumnada "paragastronomia". 
Da differentas obligaziuns dal possessur da la permissiun vegn desistì, cunquai ch'ellas n'èn betg pli confurmas al temp. 
Il possessur da la permissiun è dentant responsabel cumplettamain per la gestiun dal manaschi. 
La vischnanca dastga dar la permissiun mo a persunas ablas d'agir cun buna reputaziun. 
Abolì vegn l'obligatori dal certificat da qualificaziun. 
Er qua ha la pratica mussà che la qualitad en la gastronomia na po betg vegnir garantida entras in examen ch'è da far ina giada. 
Decisivas èn plitost offertas tenor il basegn da la clientella ed il tractament dals giasts. 
La concurrenza è il meglier garant per ina qualitad auta. 
La sanadad dals giasts è garantida entras las prescripziuns igienicas en la legislaziun federala davart las victualias ed entras las controllas correspundentas da l'inspecturat chantunal da victualias. 
In impurtont criteri è il cumbat da l'abus d'alcohol oravant tut tar ils giuvenils. 
La lescha scumonda perquai da consegnar bavrondas alcoholicas a giuvenils sut 16 onns ed a persunas aivras; la consegna d'auas arsas ni da bavrondas maschadadas sin la basa d'auas arsas a giuvenils sut 18 onns sco er la consegna da bavrondas alcoholicas cun agid d'automats accessibels publicamain. 
Mantegnì vegn l'uschenumnà "artitgel da sirup", ch'oblighescha manaschis che vendan alcohol d'offrir ina selecziun da bavrondas che na cuntegnan betg alcohol per in pretsch che n'è betg pli auts che la bavronda alcoholica la pli favuraivla en la medema dimensiun. 
Perencunter vegn stgassada la clausula dal basegn, perquai ch'ella è sa mussada en la pratica per ineffizienta. 
Per il commerzi en detagl e per la vendita d'auas arsas basegni sco fin uss ina permissiun chantunala ed il retgav net da las consegnas vegn impundids mintgamai mez a mez per intents d'utilitad publica e per promover il turissem. 
La nova lescha conceda la finala cumpetenzas fitg vastas a las vischnancas. 
Uschia èn ellas cumpetentas per dar e retrair las permissiuns, per fixar las taxas e per reglar ils temps d'avertura. 
L'autezza da las taxas ha da sa drizzar d'ina vart tenor ils custs administrativs ed ellas ston star da l'autra vart en ina relaziun raschunaivla cun la valita che la prestaziun statala ha per il contribuent. 
Il cussegl grond ha deliberà la lescha cun 91 : 0 vuschs. 
Uss dependi da las votantas e dals votants da crear cun in GEA bunas cundiziuns generalas per la gastronomia en noss chantun. 
Gremi: departament da l'intern e da l'economia publica 
Funtauna: rg cusseglier guvernativ Klaus Huber 
Data: 29.05.1998 
Seduta champestra da la regenza ils 2 e 3 da zercladur 1998 en Val Müstair 
Ultra da la visita da differentas instituziuns ed attracziuns localas vegnan er tgirads tradiziunalmain ils contacts cun las represchentantas ed ils represchentants da las autoritads da la regiun. 
Gremi: Regenza 
Funtauna: rg chanzlia chantunala 
Data: 29-05-1998 
La lescha da submissiun garantescha ina concurrenza correcta 
Ils 7 da zercladur 1998 vegn il pievel grischun a votar davart la nova lescha chantunala da submissiun. 
Il cussegl grond ha deliberà quest project a chaschun da la sessiun da schaner cun 91 : 0 vuschs. 
Il nov dretg surpiglia las reglas existentas ch'èn sa cumprovadas fin oz. 
I duai valair vinavant proceduras transparentas cun la pussaivladad da participaziun per tants concurrents sco pussaivel. 
Tuttina n'è in'adattaziun da l'ordinaziun da submissiun valaivla betg d'evitar cunquai che la nova lescha federala davart il martgà intern oblighescha ils chantuns, las vischnancas ed auters purtaders d'incumbensas publicas d'observar en il futur differents novs aspects per la procedura da concurrenza. 
La realisaziun tenor il dretg federal ha da succeder fin il pli tard il 1. da fanadur da quest onn e quai per il chantun e las vischnancas. 
La lescha davart il martgà intern creescha uss ina concurrenza correcta per tut ils offerents en Svizra, cunquai ch'ella pretenda in access senza discriminaziun al martgà per tuts offerents ed oblighescha ils chantuns e las vischnancas da publitgar tar acquisiziuns da gronda dimensiun ils criteris per la participaziun a la concurrenza e per la surdada da l'incarica. 
Da nov ston tut ils chantuns er preveder almain in med legal ad in'instanza da recurs independenta da l'administraziun. 
Uschia daventan en il futur tut las acquisiziuns publicas controllablas, quai ch'è da beneventar ord vista da la transparenza e da la segirtad giuridica. 
Uschia obtegnan dentant er las interpresas grischunas interchantunalmain in access senza discriminaziun als martgads d'acquisiziun. 
Il nov martgà da submissiun prevesa ina regulaziun che permetta a las vischnancas da desister da relaschar atgnas prescripziuns e da surpigliar enstagl integralmain las disposiziuns chantunalas. 
Igl è dentant da quintar che mo paucas vischnancas relaschan atgnas disposiziuns. 
Cun quai vegn realisada ina soluziun tant sco pussaivla unifitgada e survesaivla en favur dals offerents. 
Quai è ina cundiziun generala essenziala per ina concurrenza transparenta e correcta en l'entir chantun. 
Da discussiunar han dà fin uss las uschenumnadas limitas minimalas. 
Tar las limitas minimalas correspundentas sa decida numnadamain, sch'ina incarica po vegnir surdada directamain senza publicaziun ni sch'i sto vegnir fatg ina concurrenza limitada sin singuls offerents (procedura d'invit) resp. ina concurrenza publica. 
Limitas minimalas autas gidan tenor l'opiniun dals aderents da la lescha a rinforzar ed a mantegnair las structuras economicas regiunalas. 
Quell'opiniun è mo presumptivamain correcta. 
Abstrahà dal fatg ch'ina tala "protecziun da la patria" n'è betg acceptabla pli pervi da la lescha davart il martgà intern, avessan limitas minimalas autas er a lung termin consequenzas negativas. 
Gist la transparenza che vegn pretendida da tuttas varts e la liberalisaziun effectiva dal martgà pretenda stringentamain che las limitas minimalas vegnan fixadas uschè bassas sco pussaivel. 
Uschia vegni mess terms al protecziunissem ed a la restricziun sin martgads regiunals. 
Las limitas minimalas cuntegnidas en la lescha da submissiun furman in cumpromiss raschunaivel e responsabel che procura per ina concurrenza correcta tranter ils offerents. 
Quels obtegnan entras ina publicaziun tant sco pussaivla libra la schanza da concurrer er ordaifer lur regiun per incaricas dal maun public. 
La procedura d'invit previsa da la lescha dat da l'autra vart a las vischnancas in spazi d'agir ch'è en cumparaziun cun l'actual in pulit zic pli grond per ils offerents indigens. 
Uschia na vegnan ils spazis d'agir da las vischnancas malgrà las temas da singuls betg restrenschids. 
Il cuntrari è il cas. 
Il vent che suffla oz en fatscha als participants da concurrenzas sa manifestescha en tuts sin tut ils secturs. 
Quels sa manifestescha pli e pli en quel senn ch'ils participants a concurrenzas emprovan da cumbatter in l'auter pli e pli cun intervenziuns furmalas en il rom da dispittas giudizialas tar la procedura da submissiun. 
Ad in tal svilup nungiavischà esi da far frunt tar l'applicaziun da la nova lescha tant da la vart da l'instanza da surdada sco er da l'autoritad giudiziala. 
Per quest intent duain vegnir scolads ed infurmads ils posts responsabels da surdada sco er ils participants a concurrenzas en il rom d'occurrenzas e da curs. 
Per l'execuziun tant sco pussaivla raschunaivla esi er previs ina plazza da cussegliaziun tar il chantun. 
Cun la nova lescha da submissiun duai vegnir cuntanschida ina liberalisaziun intensivada dal martgà ed uschia er dapli efficienza en connex cun l'impundaziun dals daners publics resp. vegnir distgargiadas las finanzas dal chantun e da las vischnancas. 
Quai è da taxar sco schanza tant per ils posts che surdattan las incaricas sco er per ils numerus offerents. 
L'artisanadi grischun vegn er a trer a niz questa schanza tenor il nov dretg e quai tant entaifer sco ordaifer il chantun. 
Las experientschas da blers onns e la pratica elegida fin uss en connex cun ils fatgs chantunals da submissiun na muntan betg avantatgs nunimpurtants per ils offerents indigens che na ston er betg temair en il futur concurrents d'ordaifer il chantun. 
Per quest motiv merita la nova lescha da submissiun dals 7 da zercladur in grond sustegniment da las votantas e dals votants dal chantun. 
Luzi Bärtsch, president da la regenza 
Gremi: departament da construcziun, traffic e selvicultura 
Funtauna: rg Luzi Bärtsch, president da la regenza 
Data: 29.05.1998 
Il Grischun controlla la zoppina da nursas 
Da 105 alps da nursas ch'èn vegnidas registradas, n'han 87 naginas nursas cun la zoppina. 
Uschia pon turnar quest atun las bleras nursas ch'han alpegià en il chantun saunas e senza dolurs sin lur pastgiras d'enviern. 
Per l'uffizi chantunal da veterinari è il cumbat cunter la zoppina da nursas in bun exempel per ina protecziun activa dals animals. 
La zoppina è la malsogna da las nursas la pli enconuschenta e derasada dal mund. 
Questa malsogna dolurusa attatga las unglas e vegn avant tar tut las spezias da nursas. 
En il chantun Grischun, nua ch'ins metta ad alp, ultra da las atgnas nursas, er bleras nursas or d'auters chantuns, vegn la zoppina da nursas cumbattida cun success dapi blers onns. 
Perquai ch'ils chantuns d'origin da las nursas ospitantas n'enconuschan betg in tal cumbat sistematic da la malsogna, ston ins tegnair strictamain separadas las scossas saunas da quellas che n'èn betg vegnidas tractadas. 
Questa separaziun è pussaivla mo cun relaschar severas prescripziuns per l'alpegiaziun e cun laschar far las controllas necessarias als veterinaris uffizials. 
Tenor questas mesiras pon vegnir messas ad alp mo nursas ch'èn vegnidas tractadas en las uschenumnadas alps senza zoppina. A chaschun da las controllas d'alpegiaziun vegnan refusadas tuttas nursas malsaunas e las nursas che van ad alp ston far anc ina giada il bogn. 
En il Grischun cuntegna il program da tractament gia la tgira da las unglas durant l'enviern. 
Questa tgira cumpiglia il tagl ed il bogn da las unglas sco er controllas tras experts scolads specialmain per quest intent. 
Las grondas stentas per cumbatter la zoppina han valì la paina per il Grischun, sco che l'uffizi chantunal da veterinari comunitgescha. 
Oz valan dapli che 3/4 da las ca. 65 000 nursas dal Grischun sco tractadas e senza zoppina. 
Da las 105 alps da nursas registradas en il chantun fan 87 part da la categoria d'alps senza zoppina da nursas. 
Tenor l'uffizi da veterinari è il program per tractar la zoppina ina part impurtanta da las preparativas per la proxima alpegiaziun. 
Gremi: departament da l'intern e da l'economia publica 
Funtauna: rg uffizi da veterinari 
Data: 29.05.1998 
Ils asils chantunals da selvaschina vegnan fixads da nov 
Circa mintga tschintg onns fixa la regenza da nov ils asils chantunals da selvaschina. 
Il dumber dals asils vegn reducì da 324 sin 319, la surfatscha totala da 854 km2 sin 751 km2. 
Ils detagls vegnan publitgads en il Fegl uffizial dal chantun. 
En il Grischun existan trais differentas spezias d'asils da selvaschina: il Parc naziunal svizzer, ils territoris scumandads da la confederaziun ed ils asils chantunals da selvaschina. 
En tut quests territoris è la chatscha scumandada total- u parzialmain. 
L'object da la regulaziun nova èn mo ils asils chantunals da selvaschina. 
170 dals asils chantunals da selvaschina da fin uss vegnan mantegnids tals e quals e 70 vegnan adattads minimalmain. 
Grondas midadas succedan tar 34 territoris, 50 territoris vegnan dismess. 
Sco cumpensaziun per ils asils da selvaschina dismess vegnan creads 45 asils novs. 
La surfatscha dal Grischun nua ch'ins po ir a chatscha vegn extendida per la selvaschina d'ungla da 1261 sin 1279 km2. 
Quest'extensiun duai gidar a pudair ademplir ils plans da reducziun durant il temp ordinari da chatscha. 
Las disposiziuns generalas davart ils asils da selvaschina vegnan structuradas da nov e precisadas. 
Ils detagls vegnan publitgads en il Fegl uffizial dal chantun. 
Fossils spectaculars tar il glatscher dal Duncan (Tavau) 
Sin il territori da la chadaina da muntognas dal Duncan e da la Landwasser sa chattan en la crappa da sediment da la furmaziun Prosanto fossils petrifitgads d'animals e da plantas ch'èn fitg bain mantegnids. 
La stad 1997 ha l'institut e museum paleontologic da l'universitad da Turitg fatg las emprimas exchavaziuns. 
Quella giada han ins chattà numerus peschs pli gronds u pli pitschens ed in saurier da mar pli pitschen. 
In pèr da quests fossils duain vegnir exponids questa stad en il museum da minieras da Tavau. 
Ina copia d'in pesch spectacular è exponida actualmain en il pavigliun svizzer da l'exposiziun mundiala 1998 a Lissabon. 
L'evaluaziun scientifica dals chats da fin uss ha mussà, che las stresas Prosanto cuntegnan fossils dal trias da mez marin (ca. 230 milliuns onns vegl) ch'èn da muntada internaziunala. 
L'ulteriura perscrutaziun da questas stresas da fossils è interessanta er per il chantun Grischun. 
Las pussaivladads da cumparegliar cun auters plazs d'exchavaziun èn ultra da quai d'interess internaziunal. 
La regenza permetta ulteriuras exchavaziuns durant ils mais da stad 1998-2000 tar la furcla Duncan sut il glatschr dal Duncan sin il territori da la vischnanca da Tavau e conceda ina contribuziun da 6'500 francs vi dals custs per l'onn 1998. 
Fatgs da cultura 
La regenza tscherna las suandantas persunas en la cumissiun speziala per promover la lavur culturala professiunala: Flurin Caviezel, Carlo Portner, Miguela Tamò, Valentin Bearth e Peter Masüger. 
Tenor la nova lescha per promover la cultura è il nov gremi spezialmain cumpetent per concurrenzas, stipendis da studi libers, contribuziuns ad ovras ed art figurativ. 
Da las vischnancas e regiuns 
La regenza approva las planisaziuns d'utilisaziun ch'èn vegnidas relaschadas da la regiun Valragn e da la vischnanca da Spleia per construir ils indrizs da far naiv Tanatzhöhe. Approvà definitivamain vegn il project per la construcziun nova dal tract per il stgalim aut (emprima etappa da construcziun) a Feld, Jenaz. Ils custs imputabels muntan a 4.45 milliuns francs. 
Medemamain approvà definitivamain vegn il project per la construcziun nova dal center da sport a Zernez, per quella part che pertutga la scola. Custs imputabels 557'000 francs, contribuziun chantunala 10 pertschient. Approvadas vegnan las revisuns parzialas da las constituziuns communalas dad Andeer e da Guarda. Per differents projects da construcziuns da vias en il chantun vegnan dads libers credits d'in import total da 2.5 milliuns francs. Fatgs dal persunal 
Aurelia Spadin, naschida 1970, da Razén, domiciliada a Tusaun, daventa manadra da la partiziun per scolaziun e perfecziunament tar l'uffizi da persunal e d'organisaziun. 
L'entrada en servetsch succeda immediat. 
Gremi: regenza 
Funtauna: rg chanzlia chantunala dal Grischun 
Data: 04.06.1998 
La revisiun da la LAM n'ademplescha betg ils giavischs dals chantuns da la Svizra orientala 
Las scheffas ed ils schefs dals departaments da sanitad e sanadad dals chantuns da la Svizra orientala refusan la revisiun parziala da la lescha federala davart l'assicuranza da malsauns (LAM) en la furma ch'il departament federal da l'intern ha previs. 
Tschertas mancanzas fitg impurtantas da la LAM na vegnan betg tractadas en il project. 
La nova regulaziun en mira per reducir las premias vegn resguardada sco nunnecessaria. 
A chaschun da la dieta dals 4 da zercladur 1998 èn las scheffas ed ils schefs dals departaments da sanitad e sanadad dals chantuns da la Svizra orientala s'occupads cun la revisiun parziala da la LAM ch'il departament federal da l'intern ha prendì en mira. 
La revisiun parziala pertutga en emprima lingia la reducziun da las premias. 
Ils chantuns da la Svizra orientala refusan la nova versiun previsa per las disposiziuns en la LAM davart la reducziun da las premias, e quai per ils suandants motivs: 
I n'è betg raschunaivel da metter novs cunfins per ils chantuns gia dus onns suenter l'introducziun da la reducziun da las premias. 
Cun gronds custs èn vegnids creads sistems per reducir las premias en ils chantuns. 
Ils resultats definitivs da l'analisa da l'efficacitad che l'uffizi federal per assicuranzas socialas ha incaricà n'èn betg anc avant maun. 
La reproscha pertutgant l'execuziun insuffizienta da la reducziun da las premias n'è betg motivada. 
Las propostas manchentan puspè ina giada la relaziun cun la pratica. 
In pajament per mais da la reducziun da las premias a las persunas ch'han il dretg d'ina reducziun sin fundament da las entradas e da la facultad po vegnir fatg mo cun custs supplementars sproporziunads per l'administraziun. 
Gia l'autezza dals custs actuals da l'administraziun ha provocà critica en singuls chantuns. 
Sco ch'il departament federal da l'intern conceda sez, ha la LAM mancanzas. 
Tant pli smirvegliads èn ils schefs e las scheffas dals departaments da sanitad e sanadad dals chantuns da la Svizra orientala che las mancanzas vegnan strusch tractadas en il project da revisiun da la LAM. 
Las mancanzas pincipalas da la LAM èn la regulaziun davart la finanziaziun speziala ed en quest connex er la relaziun tranter l'assicuranza supplementara e l'assicuranza fundamentala. 
Pervi da las formulaziuns confusas e da las largias en la LAM han differentas sentenzias da derschaders suprems chaschunà resultats che n'èn betg acceptabels per ils chantuns, causa lur consequenzas finanzialas. 
Or da la vista dals chantuns è stringenta a curta vista ina regulaziun nova da las disposiziuns davart la finanziaziun dals ospitals. 
Ils chantuns da la Svizra orientala han exprimì quest giavisch cleramain er en lur posiziuns al departament federal da l'intern. 
Gremi: CDS ost 
Funtauna: rg departament da giustia, polizia e sanitad dal Grischun 
Data: 04.06.1998 
La nova regenza grischuna reparta ils departaments 
Il 1. da schaner 1999 entschaiva la regenza la perioda d'uffizi 1999-2002. 
Tenor l'artitgel 24 alinea 1 da l'urden da fatschenta per la regenza reparta la regenza avant l'entschatta da mintga perioda d'uffizi ils departaments tranter ses commembers e designa in substitut resp. ina substituta per mintga departament. 
Per la proxima perioda d'uffizi vala il suandant: 
Departament da l'intern e da l'economia publica 
schef: Klaus Huber 
substitut: Claudio Lardi 
Departament da giustia, polizia e sanitad 
schef: Peter Aliesch 
substitut: Stefan Engler 
Departament d'educaziun, cultura e protecziun da l'ambient 
schef: Claudio Lardi 
substitut: Klaus Huber 
Departament da finanzas e militar 
scheffa: Eveline Widmer-Schlumpf 
substitut: Peter Aliesch 
Departament da construcziun, traffic e selvicultura 
schef: Stefan Engler 
substituta: Eveline Widmer-Schlumpf 
Gremi: regenza 
Funtauna: rg chanzlia chantunala dal Grischun 
Data: 09.06.1998 
Votaziuns ed elecziuns dals 27 da settember 1998 
Dumengia, ils 27 da settember 1998 vegnan preschentads ils suandants projects federals per la votaziun: 
lescha federala davart ina taxa sin il traffic da camiuns pesants tenor prestaziuns 
iniziativa dal pievel per products alimentars bunmartgads e manaschis agriculs ecologics 
iniziativa dal pievel per la 10avla revisiun da l'AVS senz'augment da la vegliadetgna da renta 
Sin plaun chantunal vegnan fatgas las suandantas elecziuns resp. votaziuns: 
elecziun dals cussegliers dals chantuns 
revisiun parziala da la lescha davart las vias, part finanziaziun da las vias 
revisiun parziala da la lescha davart las scoulas medias 
relasch d'ina lescha davart la scol'auta professiunala da pedagogia. 
Da las vischnancas 
La regenza approva la revisiun totala da la lescha da taglia da Glion e cun remartgas la revisiun parziala da la planisaziun locala da Zuoz. 
Per differents projects da construziun da vias en il chantun vegnan dads libers credits d'in import total da bunamain 1.5 milliuns francs. 
Gremi: regenza 
Funtauna: rg chanzlia chantunala dal Grischun 
Data: 11.06.1998 
In cler gea a la decleraziun annuala da taglia 
La revisiun parziala da la lescha da taglia dal chantun Grischun (revisiun 2000) ha chattà in resun positiv. 
Quai è il resultat da la procedura da consultaziun ch'è ida a fin avant curt temp. 
En il center da la revisiun stat la midada a la valitaziun actuala annuala. 
Sin l'onn 2001 ston tuts chantuns adattar lur leschas da taglia al dretg federal. 
L'administraziun da taglia dal chantun ha per quest motiv elavurà in sboz da lescha correspundent. 
Las 66 consultaziuns arrivadas èn da princip s'exprimidas positivamain vers il sboz da lescha. 
I vegn beneventà che la revisiun parziala da la lescha da taglia saja vegnida prendida per mauns ad uras. 
Uschia saja pussaivel da far diever da la libertad legislativa, che stat a disposiziun als chantuns ed a las vischnancas, tenor las relaziuns grischunas. 
Valitaziun actuala 
In sustegn quasi unanim chatta la midada a la valitaziun actuala annuala. 
Il princip da fixar las taglias tenor la capacitad economica pledia cleramain per questa midada. 
La midada dal sistem saja dentant er cunvegnenta pervi da la crudada dals motivs per ina taxaziun intermediara e pervi dal svilup en auters chantuns. 
La finala saja la valitaziun actuala il sistem pli gist. 
La pli gronda lavur administrativa stoppia vegnir acceptada. 
Da las vischnancas vegni accentuà che la midada a la valitaziun actuala annuala saja colliada cun considerabla lavur supplementara. 
L'indemnisaziun a las vischnancas stoppia perquai vegnir adattada correspundentamain. 
Refusada vegn la valitaziun actuala annuala mo en trais consultaziuns. 
Deducziuns 
Per las premias da las assicuranzas da vita, da las assicuranzas da malsauns e d'accidents sco er per tschains da respargns è previsa ina deducziun da maximal fr. 7'800.-- per consorts che pajan communablamain la taglia ed ina tala da fr. 3'900.-- per ils auters pajataglia. 
Diversas consultaziuns pretendan pli grondas deducziuns. 
La deducziun per uffants sto vegnir furmada a basa dal dretg federal sco import fix lià ad in termin: Per uffants che giaudan ins scolaziun ordaifer lur domicil e che returnan mintga saira en quest lieu, vegn concedida ina deducziun da fr. 1'600.--. Per uffants cun scolaziun ordaifer e ch'abitan durant l'emna ordaifer lur domicil da taglia, munta la deducziun a fr. 6'500.--. En numerusas consultaziuns vegni fatg valair che la deducziun saja memia pitschna per uffants, che abiteschan durant l'emna pervi da lur scolaziun ordaifer lur domicil da taglia. 
Taglia sin l'ierta 
Da diversas varts vegni pretendì da dismetter la taglia sin l'ierta per consorts survivents e per ils descendents directs. 
Il Grischun vegnia sfurzà da far quai pervi da la concurrenza da taglia tranter ils chantuns. 
Questa mesira pudessia gist motivar pajataglia pli vegls, che possedan gia ina immobiglia en il Grischun, da midar lur domicil. 
En diversas consultaziuns vegn pretendida la dismessa da la taglia minimala sco er ina distgargiada da las persunas giuridicas. 
Ins stoppia prender en consideraziun che la concurrenza tranter ils chantuns saja daventada pli ferma e vegnia anc a s'augmentar en l'avegnir. 
Sch'il chantun na megliereschia betg sia attractivitad per las pesunas giuridicas, saja da quintar cun consequenzas negativas. 
Gremi: Departament da finanzas e militar 
Funtauna: rg Administraziun da taglia 
Data: 12.06.1998 
La realisaziun dal concept directiv economic è iniziada 
Da curt è il departament da l'intern e da l'economia publica sa scuntrà cun represchentants da las federaziuns economicas, dal forum economic, da Grischun vacanzas e dal center per interpresas pitschnas e mesaunas (Center IPM) per fixar en in proceder communabel co duai vegnir realisà il concept directiv economic dal Grischun. 
Las instituziuns responsablas per ils singuls secturs duajan concretamain cumenzar ad iniziar mesiras correspundentas. 
Igl è vegnì concludì d'engaschar ina gruppa accumpagnanta per la coordinaziun e per il barat d'infurmaziuns; quella vegn tranter auter er ad actualisar il catalog da mesiras. 
Da questa gruppa accumpagnanta duajan er far part ils sindicats. 
Sco post da consultaziun e da coordinaziun esi vegnì designà l'uffizi per economia e turissem. 
Gremi: Departament dal l'intern e da l'economia publica dal Grischun 
Funtauna: rg Departament da l'intern e da l'economia publica 
Data: 16.06.1998 
3/4 da fanadur 1998: Cursa da rullettas e maraton da rullettas en Engiadina 
En Engiadin'ota esi previs d'organisar per la terza giada il maraton da stad per skates inline. 
La regenza ha dà la permissiun necessaria. 
L'occurrenza da dus dis cumpiglia il venderdi, ils 3 da fanadur 1998, ina cursa aval da rullettas (downhill inline) a San Murezzan sco er la sonda, ils 4 da fanadur 1998, il dretg maraton inline che maina, analogamain al maraton d'enviern da passlung, da Malögia a S-chanf. 
La cursa downhill da venderdi entschaiva a las 19.30 sin la plazza da scola da San Murezzan. 
Il tschancun passa tras la via dal Bagn giu ils Bagns da San Murezzan. 
La partenza dal maraton inline succeda la sonda, a las 16.50 a Malögia, l'arriv è sin il sviamaint da S-chanf. 
Novaziuns tar la polizia chantunala en Surselva 
En l'interess d'in meglier provediment da polizia da di e da notg ha la regenza concludì da far tschertas novaziuns en Surselva. 
Il post da polizia a Trun vegn liquidà sin la fin da l'onn 1998. 
Las plazzas che vegnan libras causa questa liquidaziun vegnan attribuidas al post da polizia a Mustèr e vegnan uschia mantegnidas sco plazzas da lavur en Surselva. 
Ils posts da polizia restants a Glion (post districtual da polizia) ed a Mustèr stattan permanentamain a disposiziun a la populaziun. 
Il provediment fundamental da polizia sco er la disponibilitad da la polizia na vegnan betg disturbads tras questas midadas, mabain plitost meglierads tras la modificaziun dal manaschi. 
Agid umanitar 
Il chantun Grischun sustegna en il rom da sias pussaivladads tscherts projects da l'agid da svilup e da l'agid en cas da catastrofas a l'exteriur. 
En quest senn èn vegnidas conderschidas contribuziuns d'in import total da 26'000 francs a: * 
Enfants du monde en favur dal project per promover uffants a Batey Palabé, Santo Domingo, Republica dominicana, * 
Unfrenda da curaisma en favur dal project per meglierar il terren degradà a Haiti tras ina selvicultura agrara, * 
Agid protestant svizzer (HEKS) en favur dal project da svilup per garantir ils products alimentars e per sviluppar las vischnancas a Cambodscha, * 
ina contribuziun als custs da transport per l'uniun Pro Predeal Bravuogn, * 
Crusch cotschna svizra (CCS) en favur da las acziuns d'agid per las victimas dal terratrembel a Takhar, Afganistan, ed a * 
l'organisaziun d'agid Vivamos Mejor en favur dal project da svilup a Chircales, Bogotá III (zona 18), Columbia. 
Contribuziuns da sport 
Sin donn e cust dal fond da sport-toto vegnan conderschidas contribuziuns da var 33'000 francs a: * 
l'uniun da sport da Brinzouls per construir ina plazza da giugar da tschispet sco er per acquistar divers urdains da sport, * 
la gruppa da cursa d'orientaziun da Cuira per edir da nov la charta da cursa d'orientaziun Uaul Grond Flem/Trin, * 
al club da bartgas a vela da San Murezzan per sanar la chasa da club integrand tualettas, duschas e gardarobas, * 
al club da skis dad Igis per engrondir la chasa da club cun ina garascha per la maschina da far loipa, ed * 
al club da ballape da Domat per acquistar dus portals da training. 
Da las vischnancas 
Da princip vegn approvà il project preliminar per construir da nov la scola d'elecziun da professiun a la Sennensteinstrasse a Cuira. Vi dals custs imputabels da var 1.5 milliuns francs vegn empermessa ina contribuziun chantunala da construcziun da 50 pertschient. Er il project preliminar per renovar ed engrondir la chasa da scola Graben a Cuira per instruir la scola professiunala da commerzi vegn approvà da princip. Ils custs d'investiziun imputabels muntan a var 2.3 milliuns francs, la contribuziun da construcziun è 50 pertschient. Approvà definitivamain vegn il project per construir la plazza da tuttas auras a Vrin. 
Ils custs d'investiziun muntan a 220'000 francs, la contribuziun chantunala da construcziun è 40 pertschient. Funtauna: rg chanzlia chantunala dal Grischun Data: 18.06.1998 
Ils schefs da las regenzas da l'Arge Alp sa scuntran a Bad Gastein 
Gievgia/venderdi, ils 25/26 da zercladur 1998 sa scuntran ils schefs da las regenzas dals 11 pajais da l'Arge Alp a lur conferenza annuala. 
I vegn quintà cun var 100 persunas dals sequents pajais, da las sequentas provinzas e dals sequents chantuns: Baden-Württemberg, Baviera, Tirol dal sid/Alto Adige, Grischun, Lumbardia, Salzburg, Son Gagl, Tirol, Tessin, Trentino e Vorarlberg. 
Gievgia suentermezdi arrivan las differentas delegaziuns a Bad Gastein. 
La sera stat ina tschaina communabla sin il program. 
La conferenza per propi ha lieu venderdi avantmezdi e vegn terminada cun ina conferenza da medias. 
Davart las singulas fatschentas che vegnan tractadas a chaschun da la conferenza infurmeschan il suandant urden dal di e la survista da las tractandas: 
Urden dal di 
1. 
Avertura da la conferenza tras il president 2. 
Cultura e societad - projects ed occurrenzas 3. 
Ambient, agricultura e planificaziun territoriala - projects ed occurrenzas 4. 
Economia e lavur - projects ed occurrenzas 5. 
Traffic - projects ed occurrenzas 6. 
Lavur publica resultats 1998 - programm 1999 7. 
Iniziativa da l'Arge Alp tar l'agenda 2000 8. 
Iniziativa da l'Arge Alp tar Factory Outlet Centern 9. 
Iniziativa da l'Arge Alp davart la finanziaziun traversala tar infrastructuras da traffic 10. 
Preschentaziun dal project "vischnancas conscientas per dumondas d'energia" 11. 
Surdada dal premi da l'ambient da l'Arge Alp 12. 
Surdada dal presidi al chantun Tessin 13. 
Finiziun da la conferenza e fixaziun da la proxima conferenza dals schefs da las regenzas 
Survista da las tractandas resp. propostas da las cumissiuns 
- Cumissiun I, cultura e societad (tractanda 2) 
- Organisar in'occurrenza d'infurmaziun che s'occupescha cun l'emprim provediment e cun la reabilitaziun da pazients cun attatgas e cun grevas feridas da la chavazza e dal tschurvi. 
Stgomi d'experientschas e d'ideas pertutgant ina incumbensa extraordinara da la politica sanitara e sociala. 
Custs: ca. 7'000 francs (57'000 öS). 
- Organisar il camp per famiglias er 1999. 
Quel promova la chapientscha vicendaivla ed il spiert da cuminanza sur las Alps or. Custs: 30'000 francs (250'000öS). 
- Organisar la segunda giada la dieta "Mastergn e tgira da monuments en las Alps". 
Ils contacts vegnan intensivads, infurmaziuns ed enconuschientschas vegnan stgamiadas. 
Gida a mantegnair abilitads artisanalas istoricas e l'ierta culturala. 
Custs: 8'400 francs (70'000 öS). 
- Er 1999 duai avair lieu ina conferenza da giuvenils. 
Giuvenils elavuran en Workshops ideas, visiuns e resoluziuns. 
Cun s'occupar pli intensiv da l'agen ambient e cun s'engaschar sin il champ social, promovan ils giuvenils ina politica che s'orientescha vers il futur. 
Custs: 36'000 francs (300'000 öS). 
- Programs da sport 1999. 
La preschentaziun communabla da sportistas giuvnas e da sportists giuvens, d'expertas e da manaders dattan chaschun d'emprender d'enconuscher e d'intensivar uschia la chapientscha vicendaivla. 
Custs: 63'000 francs (525'000 öS). 
- Giubileum da 100 onns dapi la mort da Giovanni Segantini. 
Concurrenza da picturar en las scolas e project da panorama en Engiadina. 
Custs: 60'000 francs (500'000 öS). 
- Intensivar la promoziun da las linguas. 
Sustegnair ils pajais da commembradi tar l'intermediaziun da contacts e tar ils programs da stgomi sistematics per promover la lingua, spezialmain il stgomi cultural tranter classas da scola, segiurns da studi e pratica. 
Nagins custs. 
Cumissiun II, ambient, agricultura e planificaziun territoriala (tractanda 3) 
- L'instrumentari per mobilisar terren da construcziun duai vegnir evaluà e meglierà. 
Analisa da cumparegliaziun da las planisaziuns d'utilisaziun incl. conclusiuns e recumandaziuns per l'Arge Alp èn dumandadas. 
Custs 48'000 francs (400'000 öS). 
- Cumparegliar las strategias per la protecziun da la natira e da la cuntrada en ils pajais da l'Arge Alp. 
Finamira: Elavurar recumandaziuns per ina strategia d'integraziun d'ina protecziun futura da la natira e da la cuntrada, armonisar la basa legala e promover in depurtament che resguarda la natira tras stimuls correspundents. 
Custs ca. 45'000 francs (380'000 öS). 
Cumissiun III, economia e lavur (tractanda 4) 
- Il project "Acziun 2000 - vischnancas conscientas da l'energia" duai vegnir menà vinavant. 
Finamiras: Sviluppar concepts d'energia activs e communals ed installar ina schientscha per l'energia. 
Custs: 180'000 francs (1.5 milliuns öS). 
- Infurmaziuns turisticas e prestaziuns da servetsch duain vegnir messas a disposiziun, vegnir dumandadas ed utilisadas a moda centrala en ils pajais da l'Arge Alp (plattafurma communabla, p. ex. Internet). 
Custs: 3'000 francs (25'000 öS). 
- Budgetar ils custs currents cun var 32'000 francs (270'000 öS). 
Cumissiun IV, traffic (tractanda 5) 
- Project da viafier dal Brenner: Ultra dal tunnel da basa èn er las lingias d'access fitg impurtantas. 
Ils pajais e las provinzas per lung da la ruta dal Brenner duain pudair cooperar en la direcziun. 
La cuminanza d'acziun da la lingia dal Brenner vegn intimada da propagar pli intensiv en la publicitad il project Minca-Verona e da mussar en il rom d'in concept co il transferiment dal traffic da la via sin la viafier è da promover. 
- Il concept da la NEAT svizra cun ils dus tunnels da basa parallels dal Gotthard e dal Lötschberg èn da realisar bainbaud. 
- Il rapport da la gruppa da project traffic cumbinà vegn approvà e publitgà. 
- La dumbraziun dal traffic da persunas e da rauba sin las vias è en realisaziun. 
Deplorablamain hai dà retardaments, cunquai che differents pajais da l'Erge Alp n'han betg transferì las datas. 
- Il project "Traffic cumbinà" vegn manà vinavant. 
La gruppa da project vegn a persequitar e sustegnair la realisaziun en la pratica. 
Las enconuschientschas vegnan integradas en il rom da projects concrets (p. ex. en il project "Traffic da vitgira cumbinà Minca - Verona en sis uras"). 
Custs 7'200 francs (60'000 öS). 
- Il project approvà gia l'onn 1997 davart "il traffic da viafier-da persunas sur ils cunfins or en il territori da l'Arge Alp" vegn elavurà parallelmain cun quel davart il traffic cumbinà. 
Custs 72'000 francs (600'000 öS) per dus onns. 
- Per projects currents vegnan budgetads 30'000 francs (250'000 öS). 
Lavur publica (tractanda 6) 
- La lavur publica duai vegnir vegnir meglierada ed er daventar pli politica. 
- Edir vinavant la revista d'infurmaziun Arge-Alp (quatter ediziuns). 
- Edir da nov las broschuras d'infurmaziun e las infurmaziuns concisas. 
- Restampar il concept directiv (versiun concisa ed integrala) 
- Realisar ina contribuziun da televisiun "Klingendes Alpenland" cun il studio da l'ORF. 
- Segirar la refinanziaziun dal CD-Rom da picturas. 
- Metter a disposiziun ulteriuras valischas da presentaziun da l'Arge Alp. 
- Extender las infurmaziuns en l'Internet (www.argealp.at) 
- Segirar la finanziaziun restanta da la carta da vias da l'Arge Alp (cumpara l'avust 1998 en la chasa editura Freytag und Berndt). 
- Terminar il video davart l'Arge Alp. 
- L'Arge Alp duess surpigliar dapli patrunadis. 
Custs 36'000 francs (300'000 öS). 
Iniziativa da l'Arge Alp tar l'agenda 2000 (midada planisada dal fond da structura en la UE) 
La politica da structura da la UE sto vegnir refurmada urgentamain tenor l'avis da l'Arge Alp. 
L'iniziativa fa attent tranter auter las particularitads dal spazi alpin menziunà en il concept directiv da l'Arge Alp. 
La refurma da l'UE sto er vegnir vesida en quest context. 
Differents secturs sa cruschan a moda problematica (politica da concurrenza e politica agrara etc.). 
Iniziativa da l'Arge Alp davart la finanziaziun traversala tar infrastructuras da traffic (tractanda 9) 
En il rom da las taxas stradalas per camiuns esi da resguardar ina subvenziun da l'infrastructura da viafier. 
En ils pajais da l'Arge Alp esi urgentamain necessari da crear la basa legala per pudair impunder ina part essenziala da las entradas da las taxas dal traffic sin las vias (vias che traversan las Alps) a moda impegnativa per amplifitgar l'infrastructura parallela da la viafier. 
Appel a l'economia d'utilisar pli intensiv la viafier per ils transports. 
Premi da l'ambient da l'Arge Alp (tractanda 11) 
Quest onn van ils premis da l'ambient da l'Arge Alp en il Tirol ed en il Tirol dal sid/Alto Adige. 
Il prim premi va al Tirol, quel vegn dà al project "Virger Feldflus alter Kulturraum - neue Wege". 
Il project premià è in exempel extraordinari per in svilup cuzzaivel en las Alps. 
Grazia a la collavuraziun intensiva tranter vischnanca, pur, turissem e mastergn vegnan persequitadas vias novas che mussan en il futur. 
Il segund premi va en il Tirol dal sid. 
La construcziun nova da quest manaschi da viticultura fascinescha entras ses concept integral. 
Aspects ecologics ed energetics, culturals, in'auta qualitad da producziun e da lavur vegnan cumbinads ad in cumplex innovativ. 
Il terz premi va al stgaudament da distanza Toblach, en il Tirol dal sid. 
A basa d'ina biomassa vegn l'entir Toblach provedì pli u mains liber da CO2 cun chalira. 
Il project è en las Alps ed ultra da quai in exempel per in provediment d'energia favuraivla per l'ambient. 
Gremi: Arge Alp 
Funtauna: rg chanzlia chantunala dal Grischun 
Data: 19.06.1998 
La regenza grischuna fa ina visita al chantun da Sutsilvania 
Mardi/mesemna, ils 23/24 da zercladur 1998 è la regenza grischuna en il chantun da Sutsilvania. 
Ella fa ina visita a la regenza da Sutsilvania che sa cumpona da nov commembers. 
La tgira dals contacts tranter las regenzas chantunalas è fitg impurtanta en vista als problems pli e pli cumplex ed en vista a la chargia dals affars fitg savens imposanta. 
Il program cumpiglia visitas da las attracziuns localas, in viadi sin il lag e differentas delicatessas da la cuschina e dal tschaler. 
Il viadi succeda cun la viafier. 
Gremi: regenza 
Funtauna: rg chanzlia chantunala dal Grischun 
Data: 19.06.1998 
Tegnair liber il pass dal Lucmagn l'enviern 
Ils 19 da zercladur èn represchentants dals chantuns Tessin e Grischun sa scuntrads sin il Lucmagn sut il presidi dals directurs da construcziun cumpetents Marco Borradori e Luzi Bärtsch per discutar a basa da l'expertisa da l'institut federal per la perscrutaziun da la naiv e da lavinas a Tavau la dumonda da tegnair liber l'enviern questa via da pass. 
Il resultat po vegnir resumà sco suonda: 1. 
En vista als interess regiunals communabels accentueschan domadus chantuns la voluntad politica da prender en mira da tegnair liber questa via da pass. 
En in emprim pass vegn prendì en mira in manaschi d'emprova per l'enviern 1999/2000. 
Per quest intent han represchentants da domadus chantuns furmà ina gruppa da lavur che ha da sclerir differentas dumondas tecnicas, da manaschi e finanzialas. 
Gremi: departament da construcziun, traffic e selvicultura 
Funtauna: rg president da la regenza Luzi Bärtsch, inschigner superiur H. Dicht 
Data: 22.06.1998 
Novas incaricas individualas da prestaziun per ils ospitals publics acuts 
La regenza ha approvà las incaricas individualas da prestaziun per ils 13 ospitals publics acuts en il Grischun e metta en vigur quellas sin l'entschatta da fanadur 1998. 
Las incaricas individualas da prestaziun per ils 13 ospitals publics defineschan la prestaziun che vegn spetgada d'in ospital per champ medicinal spezialisà. 
Tras questa definiziun fixeschan ellas il rom, en il qual il chantun è pront da finanziar questas prestaziuns. 
Las incaricas da prestaziun garanteschan il provediment confurm al basegn per tut las persunas che vivan en il chantun sco er per tut las turistas e tut ils turists. 
Mintga singul ospital survegn ina incarica da provediment ch'è cleramain limitada. 
Mintg'onn vegni controllà, sche las incaricas da prestaziun vegnan observadas. 
Sche quai n'è betg il cas, alur po il chantun reducir u schizunt stritgar sias contribuziuns ed eliminar singuls secturs da l'incarica da prestaziun. 
Las incaricas individualas da prestaziun pussibiliteschan da reagir a moda simpla e sperta sin las midadas necessarias da la purschida da prestaziuns dals ospitals. 
Spezialmain èn ellas er in instrument, cun il qual la regenza po diriger economicamain ed a moda cunfurma al martgà la purschida da prestaziun dals ospitals e cun il qual ella po conceder als ospitals la libertad d'agir ch'è necessaria per manar il manaschi. 
Infurmaturs: 
* 
cusseglier guvernativ dr. Peter Aliesch, tel. 081-257 25 01 * 
Tino Morell, manader da l'uffizi da sanadad, tel. 081-257 26 41 
Gremi: regenza 
Funtauna: rg chanzlia chantunala dal Grischun 
Data: 23.06.1998 
Gieus mundials d'enviern per surds il mars 1999 a Tavau 
L'uniun svizra da sport per surds organisescha en stretga collavuraziun cun differentas uniuns da sport, cun Tavau-tourissem e cun las autoritads politicas da Tavau dals 6 fin ils 14 da mars 1999 ils 14avels gieus mundials d'enviern per surds a Tavau. 
Las concurrenzas pertutgan las disciplinas skis alpins, skis nordics, snowboard e hockey sin il glatsch. 
Ins spetga var 400 atletas ed atlets da 20 differents pajais cun ca. 800 persunas accumpagnantas. 
La regenza empermetta ina contribuziun d'organisaziun da 20'000 francs. 
Nov dretg chantunal da submissiun entra en vigur l'entschatta da fanadur 1998 
Ils 7 da fanadur 1998 han las votantas ed ils votants grischuns acceptà cun clera maioritad la nova lescha chantunala da submissiun. 
Cun quella è vegnì accordà il dretg valaivel cun la lescha federala davart il martgà intern. 
Quella lescha federala pretenda l'admissiun senza discriminaziun a las fieras per ils participants a la concurrenza da fiera. 
La regenza ha relaschà in'ordinaziun executiva tra la lescha da submissiun. 
Ultra da quai ha la regenza redigì explicaziuns tar singulas disposiziuns ch'èn in agid per l'interpretaziun. 
La lescha e l'ordinaziun entran en vigur l'entschatta da fanadur 1998. 
La regenza reparta raduond 315'000 francs or da la "taglia sin il vinars" 
La quota chantunala vi dal retgav net da l'administraziun federala da l'alcohol (dieschma d'alcohol) vegn applitgada per cumbatter l'alcoholissem sco er autras toxicomanias sco abus da narcotics e da medicaments. 
Il retgav net 1996/97 che vegn repartgì l'onn 1998 importa var 315'000 francs (l'onn avant var 475'000 francs). 
La diminuziun è vegnida chaschunada d'ina midada dal sistem per incassar la taglia sin l'alcohol. 
Ils daners vegnan mess a disposiziun a differentas organisaziuns ed instituziuns grischunas che sa deditgeschan a la prevenziun, al tractament, a la perscrutaziun, a la scolaziun ed al prefecziunament. 
Da las vischnancas 
La regenza approva definitivamain il project per la construcziun nova da la garascha da minibus sin l'areal da la scola-dimora per uffants paralisads cerebralmain ed impedids corporalmain a Cuira. Resalvada resta la subvenziun dal project da construcziun tras l'uffizi federal da las assicuranzas socialas. Als custs imputabels da 455'000 francs vegn empremessa ina contribuziun da construcziun da 40 pertschient. Da princip vegn approvà il project preliminar per la construcziun nova da duas salas da gimnastica inclusiv ils locals accessoris en la scola Türligarten a Cuira per l'instrucziun da la scola professiunala da commerzi. Als custs imputabels da var 6.1 milliuns francs vegn empermessa ina contribuziun da construcziun da 50 pertschient. Approvà definitivamain vegn il project per la terza e quarta etappa da construcziun da la sanaziun e da l'engrondiment dal stabiliment da scola e polivalent a Pany. 
Als custs imputabels da 310'000 francs vegn empermessa ina contribuziun da construcziun da 32.5 pertschient. A l'uffizi federal da traffic propona la regenza da dar la concessiun a l'Arena Alva SA per ina sutgera da trais da l'Alp da Nuorsas sin il Crest La Siala. 
Per differents projects da construcziun da vias en il chantun vegnan dads libers credits d'in import total da var 3.8 milliuns francs. Fatgs dal persunal Lore Santschi, Cuira, secretaria tar l'uffizi da polizia, * Marcello Pasini, Cuira, manader da projects tar l'uffizi da construcziun bassa, e * 
Helma Schittenhelm, Cuira, pedella auxiliara tar l'uffizi da construcziun auta. 
La regenza als engrazia per ils servetschs ch'els han prestà per il chantun. * 
Markus Buchli, naschì 1949, da Scharàns, domicilià a Cuira, daventa schef dals stimaders da la cumissiun 7, Tusaun, tar l'uffizi da stimaziun. 
El cumenza ses uffizi l'entschatta da settember 1998. * 
Markus Posti, naschì 1968, da Kuopio (Finlandia), domicilià da Trimmis, daventa cussegliader da IC tar l'uffizi d'informatica. 
El cumenza l'entschatta da november 1998. * 
Thomas Thöny, naschì 1971, da Medel Valragn, domicilià a Cuira, daventa tecnicist da IC tar l'uffizi d'informatica. 
El cumenza l'entschatta da december 1998. 
Gremi: regenza 
Funtauna: rg chanzlia chantunala dal Grischun 
Data: 25. 06. 
Revisiun da la constituziun: Las gruppas da lavur han cumenzà lur lavur 
Per discutar a fund tut las dumondas e per garantir ina moda e maniera da lavurar effizienta ha la cumissiun per la constituziun nova furmà tschintg gruppas da lavur. 
A chaschun da sia sesida dal zercladur ha la cumissiun per la constituziun nova decidì sut il presidi da cusseglier guvernativ Peter Aliesch da furmar tschintg gruppas da lavur tematicas. 
Quellas han l'incumbensa da preschentar per lur secturs in sboz formulà constituziunal. 
La cumissiun è da l'opiniun ch'ella possia discutar uschia a fund tut las dumondas e ch'ella sappia lavurar tuttina a moda effizienta. 
Ils puncts principals da las singulas gruppas da lavur (GL) èn sin ils sequents secturs: 
-GL 1: Preambla e finamiras statalas, dretgs fundamentals 
-GL 2: Incumbensas statalas, relaziun tranter baselgia e stadi 
-GL 3: Structura dal chantun, posiziun ed incumbensas da las vischnancas e regiuns 
-GL 4: Dretgs dal pievel 
-GL 5: Organisaziun da las autoritads 
Sco basa per las ulteriuras discussiuns serva in sboz da lavur redegì dals experts Tobias Jaag e Tomas Poledna. 
Il sboz cuntegna ina vasta preschentaziun da la tematica e garantescha che tut las dumondas e rapports impurtants vegnian discutads. 
Las gruppas da lavur vegnan a discutar uss las propostas a moda approfundada ed elavurar in sboz preliminar. 
A basa da quest sboz preliminar che duess esser terminà tochen la fin d'october 1998 vegn la cumissiun ad elavurar ses sboz per ina constituziun nova per mauns da la regenza. 
La cumissiun per la constituziun nova è vegnida nominada da la regenza per elavurar in sboz constituziunal e per redeger in rapport explicant latiers. 
La cumposiziun da la cumissiun da 30 persunas tegna quint dals pli vasts criteris e resguarda la diversitad dal chantun. 
Gremi: cumissiun per la constituziun nova 
Funtauna: rg departament da giustia, polizia e sanitad 
Data: 29.06.1998 
Integrar uffants cun impediments en il sistem da scola dal Grischun 
La regenza approva il concept per integrar uffants cun impediments en il sistem da scola dal Grischun. 
Quest concept entra en vigur a partir da l'onn da scola 1998/99. 
Sco contribuziun ad ina scola transparenta e varianta duai vegnir messa a disposiziun ina purschida externa da pedagogia curativa e da terapias. 
Cur che las premissas per l'integraziun ch'èn menziunadas en il concept èn ademplidas, duai obtegnair mintga regiun dal chantun la pussaivladad da realisar ina integraziun accumpagnada professiunalmain tras ina scola speziala renconuschida. 
Questa integraziun succeda en gruppas u en cas spezials a basa da scleriments accurats tras las scolas spezialas. 
La finanziaziun na chaschuna nagins custs supplementars per il chantun. 
Ils custs supplementars che vegnan chaschunads tras l'impediment vegnan surpigliads da princip da la AI. 
Il concept è vegnì fatg en stretga collavuraziun tranter differents uffizis chantunals e la direcziun da la Casa Depuoz a Trun, dal center per pedagogia speziala Giuvaulta a Giuvaulta e da la scola-dimora per uffants paralisads cerebralmain ed impedids corporalmain a Cuira. 
Ultra da quai èn vegnids integrads er l'uffizi federal da las assicuranzas socialas, l'uffizi AI dal Grischun, il departamaint da finanzas e militar sco eir la cumissiun per la scola speziala. 
Ir cun auto cun alcohol: La regenza è be cun resalvas per ina reducziun da 0.8 sin 0.5 promil 
Analogamain als stadis da la UE duai vegnir reducida er en Svizra la limita dal cuntegn d'alcohol en il sang da 0.8 sin 0.5 promil per il traffic sin via. 
Envers la confederaziun prenda la regenza posiziun davart il sboz per la midada da l'ordinaziun davart las reglas dal traffic sin via (ORT) concernent questa reducziun. 
Da princip vegnan sustegnidas tuttas stentas che gidan ad augmentar la segirezza dal traffic sin las vias da la Svizra. 
Igl è in fatg dal tuttafatg incontestà ch'igl è da cumbatter cunter l'ir cun auto cun alcohol. 
La regenza accentuescha dentant il fatg che l'execuziun da la reglamentaziun vulida sto vegnir garantida tras mesiras adattadas. 
Questa pretaisa na vegn betg ademplida en il sboz. 
Meglierar l'infurmaziun tar l'erupziun da malsognas contagiusas 
Sche malsognas contagiusas (p.ex. epidemias da grippa) cumparan pli savens, alur sto quai vegnir annunzià dals medis e da las medias, dals ospitals e dals laboratoris il pli spert pussaivel a l'uffizi federal da la sanadad publica. 
Il sistem d'annunzia respectiv duai daventar pli flexibel e pli efficazi. 
Perquai propona la confederaziun da reveder totalmain las ordinaziuns correspundentas. 
Spezialmain sa tracti da meglierar l'infurmaziun da la publicitad sco er d'armonisar e colligiar electronicamain ils sistems naziunals d'annunzia. 
La regenza beneventa questas stentas. 
Agid umanitar 
A la Crusch cotschna svizra (CCS) vegn conderschida ina contribuziun da 10'000 francs en favur da las acziuns d'agid sin il lieu per fugitivs dal Cosovo. 
Ensemen cun la Crusch cotschna albanaisa proveda il Comité internaziunal da la Crusch cotschna (CICC) ils fugitivs en l'Albania cun aua da baiver, victualias, medicaments e pachets d'igiena. 
La lescha d'ustaria e la lescha davart las finanzas entran en vigur l'entschatta 1999 
La nova lescha d'ustaria sco er la nova lescha davart las finanzas èn vegnidas acceptadas cleramain dals votants grischuns ils 7 da zercladur. 
Ils dus novs relaschs vegnan mess en vigur per il 1. da schaner 1999. 
L'artitgel 32 da la lescha davart las finanzas concernent ils instituts da prevenziun professiunala dal chantun entra en vigur antecipadamain sin il 1. d'avust 1998. 
Da las vischnancas 
La regenza approva definitivamain il project da construcziun per la sanaziun dal stabiliment da scola a Filisur (emprima etappa da construcziun). 
Cun prescripziuns vegn approvà definitivamain er il project per la construcziun nova d'ina sala da gimnastica a Ziràn-Reschen. Ils custs imputabels dal stabiliment 2.15 milliuns francs, la contribuziun chantunala da construcziun 15 pertschient. La revisiun totala da la planisaziun locala da Roten sco er la revisiun parziala da la lescha da taglia da Maton vegnan approvadas. 
Per las lavurs stradalas dal servetsch d'enviern durant ils onns 1998 fin 2006 en ils districts da Cuira, Mesauc, Samedan e Scuol vegnan dads libers credits d'in import total da var 23 milliuns francs, per differents projects da construcziun da vias en il chantun, credits da var 1.9 milliuns francs. Fatgs dal persunal 
Hans-Jürg Patzen, naschì 1957, da Scharàns, domicilià ad Almen, daventa directur dal stabiliment chantunal da Realta. 
L'entrada en uffizi succeda tenor cunvegna. 
Gremi: regenza 
Funtauna: rg chanzlia chantunala dal Grischun 
Data: 02.07.1998 
Planisaziun per l'avertura turistica dal territori Parsenn/Fondei/Fideriser Heuberge 
En vista a la creaziun d'in concept d'utilisaziun e d'avertura per il territori Parsenn/Fondei/Fideriser Heuberge è vegnì fatg l'emprim studi global. 
Il studi è vegnì incaricà da la giunta da coordinaziun e da las interpresas da pendicularas. 
Las vischnancas e las regiuns pertutgadas sco er las organisaziun per la protecziun da l'ambient han la pussaivladad da prender posiziun davart il studi fin la fin d'avust 1998. 
Il studi davart la planisaziun per l'avertura turistica dal territori Parsenn/Fondei/Fideriser Heuberge ch'è vegnì incaricà da la giunta da coordinaziun e da las pendicularas pertutgadas e ch'è vegnì tractà da la gruppa da coordinaziun ils 3 da fanadur 1998, s'occupa spezialmain da dumondas da l'avertura turistica e dal furniment dal territori da skis collià, da las consequenzas territorialas da las eventualas pendicularas d'apport supplementaras sin la natira, la cuntrada, l'abitadi e sin il traffic sco er da las consequenzas da l'economia publica sin las regiuns e las vischnancas. 
Ina gronda muntada en il studi han ils indrizs d'apport da Tavau e dal Partenz (variantas Fideris staziun-Heuberge resp. Serneus-Büel-Kreuzweg) sco er l'engrondiment dal territori da skis al Fondei dadens (corridor da colliaziun). 
Il studi serva per elavurar in concept d'utilisaziun e d'avertura per il territori da skis collià, e quai resguardond ils resultats da la procedura da consultaziun ch'è iniziada. 
En quest connex èn d'examinar ils conflicts d'utilisaziun e da realisabladad per las differentas variantas da soluziuns. 
En il rom d'in giudicament total e d'ina ponderaziun dals interess duai la finala vegnir fixà in concept che po vegnir integrà silsuenter successivamain en ils plans directivs da las regiuns participadas ed en las planisaziuns localas da las vischnancas territorialas pertutgadas. 
Ils purtaders da las planisaziun da tut ils stgalims ch'èn s'unids en la gruppa da coordinaziun spetgan da questa procedura ch'il territori en dumonda vegnia sviluppà en il futur tenor ina planisaziun cun in concept general ch'è accordà envers tut ils participads. 
Fin uss vegneva il svilup savens influenzà dals interess particulars da las singulas interpresas u bloccà pervi da las differentas finamiras dals participads. 
Ina planisaziun orientada envers in concept general e separada dal squitsch da tscherts projects concrets è segiramain da grond interess per la publicitad e promova la stretga collavuraziun tranter tut ils participads. 
Gremi: gruppa da coordinaziun planisaziun d'avertura turistica 
Funtauna: rg departament da l'intern e da l'economia publica 
Data: 03.07.1998 
Auters munds: Romanzas, roboters e rachetas: romans englais da science fiction dals onns tschuncanta e sessanta 
Exposiziun dals 6 da fanadur fin als 31 d'october 1998 en la biblioteca chantunala dal Grischun, Karlihof, 7001 Cuira. 
Uras d'avertura: gl, ma, gi 9.00-17.45 uras, me, ve 9.00-18.45 uras e so 9.00-15.45 uras. 
L'onn passà ha la biblioteca chantunala obtegnì sco regal ina gronda collecziun da romans englais da science fiction dals onns tschuncanta e sessanta. 
Quai ch'era da lez temp, cur che magisters, bibliotecars ed auters protegiders da la cultura han battì cunter la litteratura obscena e triviala e che questa litteratura è strusch vegnida collectada en l'intschess da lingua tudestga d'ina biblioteca cun nivel scientific, è oz interessant en divers reguards, uschia ch'i vala la paina da conservar, da metter a disposiziun ed exponer questa litteratura. 
L'exposiziun en las vitrinas da la biblioteca chantunala mussa ina pitschna selecziun or da la collecziun d'illustraziuns da cuverta ordinads tenor motivs. 
I sa tracta da temas tipics da la litteratura da science fiction: "roboters e vehichels a tschinta", "astronatica", "umans dal mars, monsters e mutants" ed "auters munds". 
La partiziun "rollas da las schlattainas" mussa la repartiziun da las rollas tranter um e dunna, che para comica u curiusa vis da nossa vista. 
L'exposiziun dat uschia ina vista en la diversitad da las imaginaziuns dal futur ed en ils temas da la litteratura da science fiction, ch'è restada fin oz ina sparta fitg populara. 
L'exposiziun duai intermediar ina impressiun dal temp d'origin da questa litteratura ed intimar da contemplar pli exactamain las illustraziuns da cuverta e spezialmain far quaida da leger sez cudeschs da science fiction. 
Ina selecziun da romans da science fiction en lingua tudestga sco er litteratura secundara tar quest tema èn avant maun per l'emprest. 
Tar la collecziun dals cudeschs englais exista ina glista dals titels. 
Tut las ovras sin quella glista, che na fan betg part da l'exposiziun, pon er vegnir emprestadas. 
Gremi: Departament d'educaziun, cultura e protecziun da l'ambient 
Funtauna: rg Christoph Steiner, biblioteca chantunala dal Grischun 
Data: 09.07.1998 
La regenza relascha ina nova ordinaziun davart ils medicaments 
La regenza relascha ina nova ordinaziun davart ils medicaments che sa basa sin la lescha chantunala da sanadad. 
Las innovaziuns e las midadas las pli impurtantas èn tranter auter las suandantas: 
- En l'interess da la segirezza dals medicaments vegn scumandada da princip la consegna da medicaments per martgà da spediziun, cun tschertas excepziuns. 
- La distribuziun da spezialitads farmazeuticas che n'èn betg registradas (Orphan Drugs), ma che vegnan duvradas per malsognas raras, vegn admessa cun l'obligaziun da dumandar ina permissiun. 
- Saung e products da saung vegnan attribuids cleramain tar ils medicaments, perquai che lur potenzial da periclitaziun pretenda ch'els vegnian tractads tuttina sco medicaments. 
- I vegn creada la basa legala per ina cumissiun chantunala d'etica. 
L'ordinaziun duai entrar en vigur l'entschatta d'avust 1998. 
Il protocol d'energia da la convenziun da las Alps vegn refusà 
En sia posiziun a cusseglier federal Moritz Leuenberger refusa la regenza grischuna il protocol d'energia da la convenziun da las Alps e propona da na ratifitgar quel. 
Las finamiras generalas sustegna ella bain, ma betg las mesiras previsas resp. la realisaziun da quellas. 
Ils puncts principals da la tenuta negativa èn ils suandants: 
- Las activitads en il protocol previs n'èn betg necessarias, perquai che las finamiras circumscrittas pon vegnir cuntanschidas en Svizra ed en il Grischun cun las leschas existentas. 
- Ina clera deposiziun ch'il niz da la forza idraulica duai vegnir mantegnì en la dimensiun actuala resp. promovì maunca. 
- Refusadas vegnan numerusas pretaisas da l'ambient ch'èn specificas per las Alps, sco las examinaziuns ecologicas resp. las mesiras per spargnar energia. 
Questas pretaisas pericliteschan la capacitad d'existenza da la populaziun locala. 
- Refusà vegn il fatg, che l'idea da protecziun duai represchentar ina finamira surordinada envers l'idea d'utilitad. 
Il Grischun sco chantun da turissem sa defenda cunter ina restricziun memia fixa da las lavurantas e dals lavurants esters 
Envers cusseglier federal Arnold Koller prenda la regenza posiziun davart il sboz per ina revisiun parziala da l'ordinaziun dal cussegl federal davart la restricziun dal dumber d'estras ed esters. 
En la proposta per la perioda da contingent 1998/1999 vegni previs ina giada dapli, da reducir ils dumbers maximals per las permissiuns da stagiunarias e stagiunaris. 
Per il Grischun stattan uschia a disposiziun anc 12'877 unitads da contingent. 
1996/97 ha noss chantun dentant duvrà ca. 16'000 permissiuns da stagiunarias e stagiunaris. 
En la medema dimensiun pudess sa chattar er il basegn actual. 
Ultra da quai dovra l'economia dal Grischun var 6'000 permissiuns da dimora curta. 
Ils dumbers mussan ch'i na vegn fatg nagina excepziun per il Grischun en l'attribuziun previsa. 
Il chantun è dentant dependent er en il futur d'auts contingents. Da nov duai vegnir passà dal model en trais circuls al sistem dual da recrutaziun. 
Tenor quel ha l'economia da princip mo la pussaivladad da recrutar en pajais da la UE/EFTA, uscheditg che las plazzas da lavur na pon betg vegnir occupadas cun Svizras e Svizzers (senza plazza) u cun estras ed esters en Svizra ch'han il dretg da far ina activitad da gudogn. 
Cun quest nov model vegnissan exclus ils Stadis unids da l'America ed il Canada. 
Quai avess consequenzas fatalas spezialmain per il sport (sports da trend, hockey, skis, tennis, golf e.u.v.). 
La regenza propona perquai da prevair ina regulaziun extraordinaria correspundenta per magistras e magisters da sport, per giugaders en la squadra naziunala e per autras sportistas e sportists professiunals. 
Dal rest stuess valair il medem per cuschinunzas e cuschinunzs da l'extrem Orient. 
Las ordinaziuns davart la refurma da la viafier èn da princip en urden 
Envers cusseglier federal Moritz Leuenberger s'exprima la regenza davart las ordinaziuns pertutgant la refurma da la viafier. 
Ella è da l'opiniun ch'il pachet d'ordinaziuns saja bain in instrument efficazi, ch'el stoppia dentant urgentamain vegnir elavurà areguard sia furma e sia lingua, per daventar chapibel e realisabel. 
L'ordinaziun davart la promoziun dal traffic cumbinà e dal transport da vehichels a motor accumpagnads vegn refusada, uschenavant ch'ella pertutga la nova regulaziun dal transport da vehichels a motor accumpagnads. 
La regulaziun actuala pussibilitescha in pajament dals transports confurms a la politica dal traffic ch'è simpel areguard l'administraziun e confurm a las prestaziuns. 
L'introducziun d'ina nova procedura d'empustaziun vegniss a provocar numerusas intschertezzas e difficultads, spezialmain per fixar ils custs imputabels. 
Contribuziuns da cultura 
I vegnan prestadas contribuziuns d'in import total da 104'500 francs per las suandantas ovras ed occurrenzas: 
- ediziun dal tom 5 da la "Ediziun da Breil/Ovras da Giacun Hasper Muoth" da la chasa editura Octopus, Cuira, - ediziun dals diaris da Clemente Maria a Marca, il davos guvernatur da la Vuclina, da 1792 fin 1819 e dals supplements da ses figls fin 1830, 
- ediziun d'ina monografia dal pictur Paolo Pola, 
- project da film "Storia di Celestino" da Riccardo Lurati, Roveredo, 
- 8. dis da litteratura rumantscha dals 4 als 6 da settember 1998 a Domat, - ediziun dal purtader da tun "Falera suna e conta", - concert dal chor da chombra da Cuira dals 18 d'october 1998, premess che la citad da Cuira dettia ina contribuziun, - ediziun da l'ovra da poesias en duas linguas "Das gestohlene Blau/Il blau engulà" da Clo Duri Bezzola, - concert da l'uniun d'orchester da Cuira dals 18 da settember 1998 e preschentaziuns da scola dals 23/24 da settember 1998, premess che la citad da Cuira dettia ina contribuziun, - project "Untergang der Titanic" dal teater Alpodrom cun var 20 preschentaziuns en il chantun, - ediziun da l'ovra da poesias en duas linguas "Uss - Jetzt" da Henri Spescha, - ediziun dal cudesch "Der Lukmanierpass - Streifzüge durch seine Geschichte im 19. und 20. Jahrhundert" da Leon Condrau, - ediziun d'in DC dal cabarettist Coni Allemann, - festival da musica a Tavau 1998, - occurrenza da musica "Swissfonie im Safiental" dal 1./2 d'avust 1998 sut la direcziun da Hannes Meyer, - film documentar da la chantadura "La Lupa" che vegn fatg per part a Cuira, ed en il qual accumpagnan pliras musicistas e plirs musicists grischuns, - exposiziun da la scriptura e schurnalista Annemarie Schwarzenbach (1908-1942) l'avust 1998 en la Chesa Planta a Samedan, e - ediziun da la publicaziun "The Rosewell Symbols" dal pictur Gaspare O. Melcher. Contribuziuns da sport 
I vegnan conderschidas contribuziuns da sport-toto da var 17'000 francs: 
- a la Societad svizra da salvament (SSS) da Cuira per cumprar material da scolaziun e da curs, in uder da surcurrent per butiglias da pressiun sco er in apparat da reanimaziun e da massascha da cor, 
- a la gruppa da sgols a motor da Cuira per far ina revisiun dals motors da l'aviun da scola Cessna 152, ed 
- al club da hockey dal Partenz a Schiers per engrondir las gardarobas da la plazza da glatsch artifiziala a Schiers. 
Da las regiuns e vischnancas A la corporaziun da vischnancas Surselva vegn concedida ina contribuziun da 30'000 francs vi dals custs dal project da pilot "Vivonda Surselva". Il project vul d'ina vart vender ils products agriculs da la regiun a cumpraders a l'engrossa e da l'autra vart commerzialisar ina part da la producziun en la regiun. Il project per la terza etappa da construcziun cun l'integraziun d'ina nova cuschina en la chasa da scola da Sedrun, vischnanca da Tujetsch, vegn approvà definitivamain. Custs imputabels 85'000 francs, contribuziun da construcziun 17.5 pertschient. Approvada vegn la revisiun da la planisaziun locala da Vaz sut concernent l'engrondiment dal territori d'explotaziun da crappa Fenza, Kleine Fenza e Haselboden (FEKLHAS). Sin quest territori vegn explotada la crappa che vegn duvrada per producir cement. 
La constituziun da Jenins vegn approvada. 
Per las lavurs da vier dal servetsch d'enviern dals onns 1998-2006 en ils districts da Tusaun e da la Foppa vegnan dads libers credits d'in import total da var 2.3 milliuns francs, per differents projects da construcziun da vias en il chantun credits da var 2.5 milliuns francs. Data: 09.07.1998 
Agricultura grischuna en cifras: retrospectiva e prospectiva 
Ils resultats da la davosa dumbraziun dals manaschis purils conferman la gronda midada da las structuras tranter 1985 e 1996 sin quest sectur da l'economia ch'è fitg impurtant per il Grischun. 
Las caracteristicas principalas da quest svilup èn d'ina vart il diever pli intensiv da maschinas, per spargnar lavurantas e lavurants, da l'autra vart la tendenza d'engrondir u da fusiunar manaschis, per pudair impunder pli efficaziamain ils meds finanzials. 
Cun questas mesiras pon ins augmentar la productivitad e meglierar la qualitad dals manaschis. 
Il dumber da manaschis diminuescha 
1996 han ins dumbrà en il Grischun 3'745 manaschis purils, 1243 (24,9 pertschient) damain che 1985. 
Diminuì han surtut ils manaschis pitschens cun ina surfatscha utilisabla da fin trais hectaras (main 45.4 pertschient). 
Ils manaschis cun ina surfatscha utilisabla da 3 fin 20 ha èn cun 60 pertschient la gronda part dal total dals manaschis. 
Lur dumber è sa reducì per ca. 29 pertschient. 
Ils manaschis cun ina surfatscha utilisabla da passa 20 ha han perencunter augmentà per 99 unitads (11.1 pertschient). 
Il dumber da las persunas occupadas en l'agricultura sa reducescha er 
Il dumber da las persunas occupadas en l'agricultura è sa reducì aifer indesch onns sin 10'242 (main 26.2 pertschient), set pertschient persunas en plazza cumplaina e 38.6 pertschient en plazza parziala: in segn da la mecanisaziun e da la raziunalisaziun ch'han augmentà. 
La surfatscha utilisabla è sa diminuida, la surfatscha da vignas ha augmentà 
La surfatscha utilisabla ha diminuì per 12.8 pertschient dapi 1985. 
La prada natirala e la pastgira, che muntavan ad ina quota da 92 pertschient da la surfatscha totala, èn sa reducidas per 12.7 pertschient. 
En connex cun las surfatschas cultivablas reducidas dattan en egl spezialmain ils tartuffels (main 56 pertschient sin 59 ha), il tirc verd da silo (main 27.6 pertschient sin 806 ha) e la prada artifiziala (main 24.9 pertschient sin 819 ha). 
Tschertas culturas mussan in augment da lur surfatschas cultivablas. 
La viticultura, che fa prova d'in potenzial da fiera ch'è abel da sa sviluppar e ch'ha schanzas, ha amplifitgà la surfatscha da vignas sin 401 ha. 
Surfatschas utilisablas pli grondas han mussà er las ravas da zutger (per 100 pertschient sin 14 ha) e la verdura / ils legums da cultivaziun al liber (per 10.8 pertschient sin 82 ha). 
La politica agrara da la confederaziun e las disas da consum ch'èn sa midadas mettan novas prioritads en la purschida dals products. 
Spustament en connex cun il tegnair animals 
En connex cun il tegnair animals han ins er pudì constatar questa midada. 
Entant che l'effectiv da muvel ha augmentà en total mo per 8.1 pertschient sin var 83'000 envernondas, ha l'effectiv da vatgas augmentà per 20.2 pertschient e quel da nursas per 44.5 pertschient. 
L'effectiv da purschels ha diminuì per var 50 pertschient. 
Adina dapli maschinas 
La mecanisaziun dals manaschis ha progredì zunt fitg. 
Apparats grevs, tecnicamain d'auta qualitad e multifuncziunals u cun in aut effect da raziunalisaziun han augmentà cleramain. 
Ils butschins da tschitschar e quels a pressiun mussan in augment da 117.8 pertschient, il tractors da tracziun a quatter rodas e quels a tschinta da 18.8 pertschient e las ventilaziuns da fain da 15.3 pertschient. 
Tar ils indrizs da mulscher han augmentà fitg ils indrizs da mulscher cun cilinders e las mulscheras. 
Ils transporters cun in chargiafain (plus 10.5 pertschient) han substituì ils transporters senza chargiafain (main 54.1 pertschient) ed ils chargiafains che vegnan tratgs d'in tractor (main 12.5 pertschient). 
L'agricultura sto sa cumprovar sin il martgà 
La midada da las structuras vegn a cuntinuar. 
La vendita directa dals products, saja quai sin il martgà da l'emna u sin il bain, vegn ad obtegnair pli e pli muntada. 
L'agricultura vegn ad avair pli e pli la muntada d'in motor independent per l'economia. 
Ella sto s'orientar envers novas incumbensas e savair schliar quellas ensemen cun il turissem e la manstergnanza. 
Per quest intent vegn la politica a crear las cundiziuns da basa necessarias ed a garantir la rentabilitad, la funcziunalitad ed il svilup, e quai sut circumstanzas acceptablas per il martgà e per l'ambient. 
Il cumportament da consum vegn a sa midar, novs martgads e novas furmas da martgà vegnan a surpassar las normas da fin uss e vegnan a pretender dal pur ch'el agescha e pensa consequentamain a moda interprendenta. 
Infurmaziuns dat: Kurt W. Oppliger, manader da la secziun da statistica, tel. 081 257 23 74 
Gremi: Uffizi per economia e turissem dal Grischun 
Funtauna: rg secziun da statistica 
Data: 09.07.1998 
Il chantun e la scola media evangelica a Schiers vulan collavurar tar la creaziun d'ina scol'auta professiunala da pedagogia 
A vista da la furmaziun planisada dals magisters a la scol'auta professiunala da pedagogia han la regenza e l'Uniun scola media evangelica a Schiers previs cun il contract da collavuraziun, concludì avant curt temp, da metter las stgomias en direcziun dal futur; questa collavuraziun duai succeder suenter ch'il pievel ha approvà la lescha davart la scol'auta professiunala da pedagogia. 
Ils instituts da scolaziun dals magisters a Cuira ed a Schiers duain tenor la veglia da las duas parts da contract collavurar stretgamain en il rom da la scol'auta professiunala da pedagogia. 
Regenza e scola media evangelica a Schiers conferman lur cooperaziun intenziunada cun in contract, en il qual ellas èn sa cunvegnidas davart ils princips per in svilup avert e davart la finamira da la collavuraziun. 
Il model da partenari sa basa sin la nova lescha davart la scol'auta professiunala da pedagogia, la quala vegn preschentada al pievel per la votaziun ils 27 da settember 1998. 
Per quest motiv ha il contract da collavuraziun vigur legala pir il mument che las votantas ed ils votants dal Grischun han apporvà la lescha. 
A basa da quella e dal contract da collavuraziun duain las regulaziuns detagliadas succeder pli tard tras cunvegnas da scolaziun e da prestaziun. 
En il rom da la scolaziun da las persunas d'instrucziun a la scol'auta professiunala da pedagogia sa stentan las parts dal contract per ina collavuraziun, che resguarda a moda la pli optimala pussaivla las fermezzas existentas concernent cuntegn ed infrastructura dals dus instituts da scolaziun. 
Las retschertgas han mussà che l'institut a Schiers è particularmain adattà per ademplir incumbensas sin ils secturs da la pratica professiunala, da l'introducziun en la professiun, d'emnas spezialas, dal perfecziunament e da la scolaziun da las persunas d'instrucziun per praticums. 
A Schiers duain uschia vegnir offrids quests impurtants elements da la scolaziun sco puncts centrals en il rom da la futura scolaziun orientada vers la pratica a la scol'auta professiunala da pedagogia. 
Il partenadi è d'avantatg per il chantun e per la regiun 
La cooperaziun dals instituts da scolaziun dals magisters a Cuira ed a Schiers garantescha l'existenza da l'institut da scolaziun a Schiers cun sia ritga tradiziun en il servetsch da la scolaziun dals magisters grischuns ed utilisescha las sinergias avant maun. 
Il know-how a disposiziun en ils dus instituts po vegnir utilisà cun cleras finamiras a favur da la furmaziun dals magisters dal Grischun ed ils indrizs d'infrastructura avant maun pon vegnir utilisads a moda optimala. 
Il partenadi intenziunà en il rom da la scol'auta professiunala da pedagogia è ultra da quai armonisà cun ils interess economics da la regiun pertutgada. 
El contribuescha a mantegnair en il Partenz plazzas da lavur qualifitgadas sin il sectur da la scolaziun dals magisters ed a rinforzar quest lieu d'economia e da scolaziun. 
Gremi: Departament d'educaziun, cultura e protecziun da l'ambient 
Funtauna: rg Secretari dal departament Hermann Laim 
Data: 10.07.1998 
Nagins camiuns da 40 tonnas al San Bernardin 
Envers cusseglier federal Leuenberger s'exprima la regenza puspè ina giada cleramain encunter in corridor da transit per camiuns da 40 tonnas sin la ruta dal San Bernardin. 
En il rom da las tractativas bilateralas tranter la Svizra e la UE stat en discussiun er l'augment da la limita da paisa per camiuns da 28 sin 40 tonnas. 
En ina brev a cusseglier federal Moritz Leuenberger ha la regenza grischuna exprimì ses quitads davart il transit da rauba al San Bernardin. 
La segirezza da las utilisadras e dals utilisaders da las vias na pudess betg pli vegnir garantida cun in augment da la limita da paisa. 
La via per gronda part a dus vials ha in caracter expressivamain alpin cun pendenzas da fin otg pertschient, stortas stretgas e relativamain paucs trajects per surpassar. 
Il stadi da la construcziun ed ils stabiliments artifizials na supportan betg in augment da la limita da paisa, la via chantunala sco ruta da guntgida insumma betg. 
Da las vischnancas 
La regenza approva la revisiun parziala da la planisaziun locala dad Arosa concernent l'engrondiment da la plazza da golf Maran da l'implant da 9 rusnas sin in implant da 18 rusnas sco er las revisiuns parzialas da las planisaziuns localas da Ramosch e Tujetsch. 
Cun resalvas vegn approvada er la revisiun totala da la planisaziun locala da Valchava. 
Fatgs dal persunal El cumenza ses uffizi l'entschatta da schaner 1999. En il departament da finanzas vegnan las incumbensas separadas ed organisadas da nov. 
Entant ch'il departament s'occupa d'incumbensas strategicas, surprenda l'uffizi da contabilitad, che sa cloma uss administraziun da finanzas, la part operativa; e la controlla da finanzas las incumbensas da controlla. 
2. Peter Muri, naschì 1970 da Schötz LU, domicilià a Landquart-Fabriken daventa inspectur da victualias tar il laboratori chemic per la controlla da victualias e la protecziun da l'ambient. 
L'entrada en uffizi succeda tenor cunvegna. 
Gremi: regenza 
Funtauna: rg chanzlia chantunala dal Grischun 
Data: 16.07.1998 
Mesa praschunia per chastis da sis fin dudesch mais 
A partir dal 1. d'avust 1998 pon er vegnir exequids en il chantun Grischun chastis da praschunia da sis fin dudesch mais en mesa-praschunia. 
Durant l'execuziun dal chasti sto il praschunier sa suttametter ad ina tgira ed ad in accumpagnament che resguardan ses basegns e quai tras persunal spezialisà dal sectur da l'agid social, da la psicoterapia u da l'agid per toxicomans. 
Ils sentenziads pon ultra da quai far diever da l'agid dals servetschs socials per dumagnar problems familiars, finanzials u d'autra natira. 
Cun la permissiun dal departament federal da giustia e polizia è la mesa-praschunia fin ad in onn pussaivla en il Grischun en ils instituts correspundents a Cuira, Realta/Cazas e Silvaplana. 
La pussaivladad d'exequir chastis da praschun e d'arrest da pli che sis mais fin ad in onn en mesa-praschunia ha il legislatur federal creà l'onn 1996 cun la midada da l'ordinaziun 3 tar il cudesch penal Svizzer. 
Gremi: departament da giustia e polizia 
Funtauna: rg secretari dal departament Mathias Fässler 
Data: 29.07.1998 
Lampas da maun e reflecturs èn scumandads per observar selvaschina 
La regenza cumplettescha las disposiziuns executivas tar la lescha chantunala da chatscha tras in scumond per l'entir onn da lampas da maun. 
Talas lampas vegnan duvradas spezialmain dal favrer fin l'avrigl per tschertgar cornas da tschiervs. 
Il diever da lampas da maun, da reflecturs da halogen u d'auters reflecturs e da sumegliantas glischs artifizialas per scurrentar ed observar selvaschina è daventà uschè grond, spezialmain dal favrer fin l'avrigl, ch'el disturba considerablamain la selvaschina. 
Quests disturbis chaschunan puspè dapli donns da selvaschina la primavaira. 
Per proteger la selvaschina da quests disturbis, vegn franà quest svilup cun agid d'in nov artitgel 36a en las disposiziuns executivas tar la lescha da chatscha. 
La revisiun parziala respectiva sto anc vegnir approvada da la confederaziun. 
La gulivaziun da finanzas dal Grischun duai vegnir meglierada 
La regenza suttametta al cussegl grond il messadi ed il sboz per ina revisiun parziala da la lescha davart la gulivaziun da finanzas tranter las vischnancas (lescha davart la gulivaziun da finanzas) e da l'ordinaziun executiva da quella sco er per in'adattaziun da la lescha davart il dretg da las auas. 
Principalmain cumpiglian las midadas da las leschas ils sequents secturs: L'autezza dal tschains d'aua ch'è decisiva per la gulivaziun da finanzas vegn definida da nov, a moda ch'èn decisivas las summas che vegnan effectivamain pajadas a las vischnancas. 
Plinavant duain vegnir resguardadas las entradas da las vischnancas or da prestaziuns da cumpensaziun per las perditas ch'ellas han cun desister da l'utilisaziun da la forza d'aua. 
Ultra da quai duai vegnir partì il "franc per la cuntrada" tranter il chantun e las vischnancas (il franc per la cuntrada = il tribut d'ina part dal tschains d'aua da maximalmain in franc per kilowatt prestaziun brutta a la confederaziun). 
L'imposiziun vicendaivla da taglia tranter las vischnancas, cun la taglia d'adgiudicaziun, duai puspè vegnir introducida en quels cas, en ils quals ina vischnanca ha ina interpresa sin il territori d'ina autra vischnanca. 
En la meglieraziun planisada da la clav da forza finanziala duain vegnir resguardads da nov, enstagl dals custs per la scola, il dumber da scolars ed enstagl dals custs per rempars da lavina e cuntschets, la surfatscha. 
Alur duai vegnir reducida la paisa dal pè da taglia per in terz ed il pè da taglia duai vegnir applitgà en la media da dus onns. 
La revisiun parziala proponida na chaschuna betg novas expensas, ni per il chantun ni per las vischnancas, ma ella maina tscherts spustaments en singulas gruppas da forza finanziala cun tschertas consequenzas sin las contribuziuns chantunalas. 
Midada da las prestaziuns cumplementaras 
Al cussegl grond vegn preschentà in messadi davart la revisiun parziala da l'ordinaziun executiva tar la lescha chantunala davart las prestaziuns cumplementaras (PC). 
Questa revisiun è ina consequenza directa e stringenta da la terza revisiun da la lescha federala davart las prestaziuns cumplementaras. 
Principalmain sa tracti da mantegnair il dretg da las retschavidras e dals retschaviders da PC. 
Medemamain vegn creada la basa legala per realisar ina mesira da spargn en il rom dal plan da mesiras davart l'equiliber da las finanzas 1999. 
La fatschenta duai vegnir tractada durant la sessiun da november 1998, per che l'ordinaziun revedida possia entrar en vigur l'entschatta 1999. 
En consequenza da la mesira da spargn vegn il chantun a sa distanziar levamain da las tariffas maximalas en connex cun il basegn per viver e cun las expensas persunalas. 
Las prestaziuns cumplementaras chantunalas tar la AVS/AI èn augmentadas durant ils emprims 19 onns dapi lur introducziun, quai vul dir tranter 1966 e 1983, be per stgars 50 pertschient resp. da 6.5 milliuns francs (1966) sin 9.7 milliuns francs (1983). 
Durant ils sequents 15 onns èn questas prestaziuns dentant sa multiplitgadas per trais. 
Per l'onn current 1998 vegni fatg quint cun custs da passa 30 milliuns francs. 
Il dumber da quellas persunas che retschaivan PC è augmentà envers 1983 da var 2'600 sin var 3'000. 
Trais quarts dals custs totals van en favur da persunas che stattan en asils da vegls e chasas da tgira sco er en ospitals. 
Ils custs medis per retschavidra resp. retschavider da PC èn muntads 1997 sin var 9'400 francs. 
Dals ca. 3'000 retschaviders da PC van dus terzs en favur da pensiunads ch'han la AVS ed in terz en favur da retschaviders da la AI. 
Dals pensiunads ch'han la AVS han var 11 pertschient basegn d'ina PC. 
Dals retschaviders da la AI retiran 25 pertschient prestaziuns cumplementaras. 
Il Grischun sa participescha ad ina retschertga davart la furmaziun dals giuvenils da 15 onns 
Il chantun Grischun participescha als custs per l'emprima fasa dal project internaziunal "indicaturs da furmaziun: mesirar la prestaziun dals giuvenils da 15 onns". 
Per ils onns 1999, 2000 e 2001 vegnan mess a disposiziun mintgamai 7'000 francs. 
La OECD prepara actualmain in project che cuntegna trais enquistas da scolaras e scolars da 15 onns aifer nov onns. 
Ils onns 2000, 2003 e 2006 duain vegnir eruidas las cumpetenzas sin ils sequents secturs: leger, matematica e scienzas natiralas. 
Mintgamai è in sectur il tema prioritar. 
Ultra da quai vegnan registradas las cumpetenzas persunalas e spezialas. 
Da las retschertgas sa laschan deducir mintga trais onns las tendenzas dal svilup e mintga nov onns la laschan far analisas pli detagliadas. 
Igl è previs che tut ils chantuns sa participeschian al project. 
Ils custs vegnan purtads 60 pertschient da la confederaziun e 40 pertschient dals chantuns. 
Ils emploiads chantunals pajan sezs las premias per accidents ordaifer il manaschi 
Fin uss ha il chantun, sco patrun, surprendì per ses emploiads var 11 pertschient da las premias per accidents ordaifer il manaschi. 
En connex cun las mesiras da spargn vegn abrogada questa regulaziun. 
Consultaziuns a la confederaziun 
La regenza prenda posiziun davart trais projects federals: revisiun da la lescha federala davart il diever da la taglia sin il petroli ch'è liada ad in intent specific, ordinaziun davart l'acquist da bains immobigliars tras persunas a l'exteriur (fixar ils contingents chantunals da permissiuns per abitaziuns da vacanzas per la perioda da 1999 a 2000) e lescha davart il persunal. 
Areguard la taglia sin il petroli duain vegnir augmentadas las tariffas da contribuziun per mantegnair las vias naziunalas. 
La confederaziun propona che las tariffas da contribuziun vegnan calculadas da nov resguardond las valurs actualas. 
La regenza sustegna questa proposta senza resalvas. 
Concernent ils contingents per abitaziuns da vacanzas beneventa la regenza il fat ch'il dumber total dals contingents vegn mantegnì. 
En vista a la situaziun economica precara na po ina reducziun betg vegnir approvada. 
Medemamain sustegna la regenza il fatg che la clav da repartiziun tranter ils chantuns na vegn betg midada e ch'al Grischun stattan a disposiziun er vinavant almain 270 contingents. 
Cun la nova lescha davart il persunal duain las cundiziuns dal martgà da lavur da la confederaziun vegnir adattadas a quellas da l'economia privata. 
A la regenza para il project d'esser in pass en la dretga direcziun. 
Da las vischnancas 
Il project da construcziun per ina halla polivalenta a Bravuogn vegn approvà definitivamain. Als custs imputabels da ca. dus milliuns francs vegn empermessa ina contribuziun da construcziun da 40 pertschient. 
Las constituziuns da Grono e Tinizong-Rona vegnan approvadas. Per differents projects da construcziuns da vias en il chantun vegnan dads libers credits d'in import total da var 5.1 milliuns francs. Gremi: regenza 
Funtauna: rg chanzlia chantunala dal Grischun 
Data: 13-08-1998 
Entschatta da la dumbraziun dal pievel 2000 en las vischnancas 
Ils 18 d'avust parta la secziun da statistica a Cuira sin turnea per infurmar tut las vischnancas dal Grischun davart la dumbraziun dal pievel 2000. 
En 13 differents lieus da reuniun da l'entir chantun vegnan orientads detagliadamain davart questa retschertga ils funcziunaris communals ch'èn responsabels per la dumbraziun dal pievel. 
Passa 300 participantas e participants èn s'annunziads per ina da questas occurrenzas ch'han lieu la segunda mesadad d'avust. 
Ina ritga paletta d'infurmaziuns als spetga. 
Tut tenor la grondezza da la vischnanca e l'infrastructura avant maun, stattan a disposiziun quatter variantas per far la retschertga davart las persunas e las chasadas. 
La varianta classica correspunda per gronda part a la davosa dumbraziun dal pievel 1990. 
Las autras variantas sa basan sin in concept progressiv ch'è vegnì concepì gia per la dumbraziun dal pievel 2010. 
Duas variantas stattan a disposiziun a quellas vischnancas ch'han registers electronics d'abitants e la varianta la pli moderna stat a disposiziun a vischnancas e citads che lavuran cun registers colliabels d'abitants e d'abitaziuns. 
Ils edifizis e las abitaziuns vegnan eruids directamain dals proprietaris da chasas resp. da las administraziuns d'immobiglias. 
Il chantun e la confederaziun sustegnan las vischnancas cun cussegliaziun, metter a disposiziun software e cun centers da servetsch che surprendan sin giavisch differentas lavurs da las vischnancas (per exempel la stampa e la spediziun dals formulars d'enquista, la controlla da las respostas e da la cumplettezza etc.). 
En vischnancas grondas, nua la dumbraziun vegn fatga cun agid da la EED, n'han ils burgais betg d'emplenir formulars d'enquista en quel senn, ch'ils formulars vegnan gia stampads cun las datas ch'èn cuntegnidas en ils registers da las vischnancas. 
Questa metoda dat al burgais ultra da quai la pussaivladad da far ina controlla da las datas ch'èn cuntegnidas en las registraturas. 
Tut las variantas da la retschertga adempleschan las severas prescripziuns da la protecziun da datas, a las qualas i vegn dà gronda paisa. 
Gremi: uffizi per economia e turissem 
Funtauna: rg secziun da statistica 
Data: 14.08.1998 
L'ambassadur tudestg fa ina visita al Grischun 
Mesemna, ils 19 d'avust 1998 fa l'ambassadur tudestg che residescha a Berna ina visita al chantun Grischun. 
L'ambassadur tudestg Lothar Wittmann vegn accumpagnà da sia consorta Ursula Wittmann sco er da l'ambassadur Wolf Cabelow e da sia dunna Jutta Cabelow. 
Da vart da la regenza grischuna fan part da questa scuntrada il president da la regenza Luzi Bärtsch cun sia dunna Clara Bärtsch sco er il chancelier Claudio Riesen cun sia dunna Béatrice Riesen. 
Sin il program stattan tranter auter in bainvegni en Chasa grischa ed in tur cun charrotscha da chavals a Conn, nua ch'è previs in gentar communabel cun ils exponents locals. 
Gremi: regenza 
Funtauna: rg chanzlia chantunala dal Grischun 
Data: 18.08.1998 
La praschun d'expulsiun a Tavau è en funcziun 
En il decurs da quests dis è vegnida messa en funcziun la nova praschun d'expulsiun a Tavau per exequir l'arrest preparatori e d'expulsiun. 
Quella duai vegnir utilisada sco provisori fin l'avertura d'ina praschun definitiva d'expulsiun. 
La praschun d'expulsiun dat plaz a maximal diesch praschuniers. 
Ella dispona da tschintg cellas, d'in local da dimora, da locals per visitaders sco er d'ina curt per ir a spass. 
Cun il manaschi da la praschun d'expulsiun è vegnida incumbensada la polizia chantunala a Tavau. 
La regenza ha concludì la primavaira passada da midar provisoriamain l'utilisaziun da e la construcziun da las cellas d'arrest en l'edifizi da la polizia chantunala a Tavau per exequir l'arrest preparatori e d'expulsiun. 
Durant ina fasa da transfurmaziun da trais mais èn las cellas existentas ch'eran destinadas per exequir l'arrest polizial e d'inquisiziun vegnidas adattadas a las pretaisas midadas da l'arrest d'expulsiun. 
Fin uss stuevan ils praschuniers d'expulsiun dal chantun Grischun vegnir allogiads per part en auters chantuns, quai ch'era cumbinà per il chantun Grischun cun fitg gronds custs. 
Per garantir l'execuziun d'ina procedura d'expulsiun pon esters che na disponan betg d'ina permissiun da dimora u da domicil vegnir arrestads durant la preparaziun da la decisiun per maximal nov mais. 
Durant l'utilisaziun da las cellas a Tavau per l'arrest preparatori e d'expulsiun ston ils arrestads da polizia e d'inquisiziun vegnir plazzads en las cellas d'arrest dals posts da polizia vischins u en la praschun dal Sennhof a Cuira. 
Gremi: departament da giustia, polizia e sanitad 
Funtauna: rg uffizi da polizia, lic. iur. Heinz Brand, tel. 257 25 21 
Data: 20.08.1998 
Contribuziuns da sport 
La regenza conceda contribuziuns da sport-toto en l'import total da var 81'000 francs a las sequentas organisaziuns: 
-club da ballape Tusaun/Cazas per construir in indriz da sauar cun ils indrizs accessoris, 
-club da ballape Panaduz per construir ina chamona da material ed ina plazza da beach-ballarait, 
-club da tennis Trin per construir la terza plazza da tennis cun indriz da sauar, illuminaziun e saiv, 
-battasendas Pro Patria ed a la Pfadi St. Georg, Tavau, vi da la construcziun nova da la chasa da battasendas a Tavau, 
-club da hochey Zernez per acquistar bandas moviblas da hochey e raits da protecziun, 
-club da unihochey Torkel Canadiens Zizers per acquistar bandas per ina plazza da dimensiun gronda, 
-Società carabinieri Arvigo per remplazzar l'indriz d'indicaziun dals culps da fin uss tras in indriz electronic, e 
-tiradurs da sport da Landquart per construir in stan da tir da caliber pitschen cumplettamain electronisà en il stan existent da 300 meters ad Igis-Landquart. 
Da las vischnancas 
La regenza approvescha definitivamain il project da construcziun da la citad da Glion e da la federaziun chantunala dals meisters scrinaris dal Grischun VSSM per engrondir las localitads da curs en la chasa da scola professiunala a Glion. Vi dals custs imputabels da 500'000 francs vegn concedì ina contribuziun da construcziun da 50 pertschient. Approvadas vegnan la revisiun parziala da la planisaziun locala d'Almen sco er las revisiuns parzialas da las planisaziuns localas d'Andeer, Donat, Fanas, Ftan e Sevgein. Per differents projects da construcziun da vias en il chantun vegnan concedids credits en l'import total da var 2.4 milliuns francs. 
Fatgs da persunal 
Joachim Rahn, naschì 1964, da Issum (D), domicilià ad Azmoos, daventa inspectur da victualias tar il laboratori chemic per la controlla da victualias e la protecziun da l'ambient. 
L'entrada en uffizi succeda tenor cunvegna. 
Gremi: regenza 
Funtauna: rg chanzlia chantunala dal Grischun 
Data: 20.08.1998 
Relaziuns da spazi fitg precaras a la scola chantunala a Cuira 
In dumber da record da giuvenils frequenta il nov onn da scola il gimnasi, la scola da diplom e la scola media commerziala da la scola chantunala grischuna a Cuira. 
Mo cun il dumber augmentant da scolars daventa er la mancanza da spazi pli e pli evidenta. 
1153 scolaras e scolars (30 dapli che l'onn passà) en 63 classas (plus 2) cumenzan quests dis in nov onn a la scola chantunala. 
Quai è in record. 
Il rectur Hans Peter Märchy persequitescha quest svilup cun in tschert quità, damai che las difficultads organisatorias s'augmentan en consequenza da la mancanza da spazi. 
Mancanza da spazi sin tut ils secturs 
Durant las vacanzas da stad han oravant tut ils dus planisaders dals uraris (conrectur Arnold Spescha e scolast da fisica Herbert Alder) gì da suar, fin ch'els han gì repartgì las lecziuns uschia sin las stanzas disponiblas ch'uraris pli u mains cuntentaivels èn resultads. 
Cun quità miran ils responsabels sin l'onn vegnent, nua ch'igl è da quintar pli probabel anc ina giada cun dapli scolaras/scolars e classas. 
Anc pli gronda che tar las stanzas d'instrucziun è la mancanza d'ulteriurs locals. 
Qua mancan per gronda part locals plurivalents, stanzas per lavurs en gruppas, stanzas da preparaziun per las persunas d'instrucziun sco er plazs per ils scolars. 
Quai cumplitgescha l'introducziun da tschertas furmas d'instrucziun. 
En consequenza da la refurma currenta da las scolas medias vegn la scola chantunala a stuair extender oravant tut sia spierta sin il sectur music; en las localitads ch'èn actualmain disponiblas na vegn quai betg ad esser pussaivel. 
Latiers vegn anc che la sanaziun adina puspè suspaisa da tut ils edifizis daventa inevitabla en il decurs dals proxims onns. 
Grond basegn da cumpensaziun 
La mancanza da spazi actuala è il resultat d'in svilup dad onns ed onns. 
1967, cur che l'edifizi actual è vegnì planisà, frequentavan 748 scolaras e scolars la scola chantunala. 
Cur che las localitads novas èn vegnidas retratgas l'onn 1972 frequentavan gia 920 scolaras e scolars la scola. 
Il rectur da lez onn ha pudì scriver en ses rapport annual che la scola disponia uss da "relaziuns da spazi cuntentaivlas, dentant sajan las reservas calculadas gia consumadas." 
En il decurs dals sequents onns è il dumber da scolars e da magisters s'augmentà cuntinuadamain. 
Plinavant han stanzas d'instrucziun stuì vegnir duvradas per installaziuns tecnicas sco per exempel per ils apparats d'informatica. 
Nov spazi n'hai dentant strusch dà, mo in paviliun cun quatter stanzas da classa è vegnì construì. 
Votaziun dal pievel sco perspectiva allegraivla 
In'emprima strivla d'argient al horizont è la votaziun chantunala dals 27 da settember: La revisiun parziala da la lescha da la scola media sco er la lescha davart la scol'auta professiunala da pedagogia (LSAP) èn fitg impurtantas per la scola chantunala. 
Sch'il pievel accepta domadus projects vegnan concentradas las scolaziuns professiunalas da las persunas d'instrucziun per la scolina, la scola primara sco er per lavurs a maun e dal tegnairchasa en las localitads da la scola da dunnas actuala en il Kantengut. 
Suenter in temps transitori stattan alur er ils edifizis che vegnan utilisads oz dal seminari da magisters al Plessurquai a disposiziun a la scola chantunala. 
Quests lieus da scolaziun èn vegnids proponids d'ina cumissiun nominada dal departament d'educaziun ch'è s'occupada durant l'elavuraziun dals projects da scolaziun menziunads cun dumondas e soluziuns dal basegn da spazi. 
Experts d'ordaifer l'administraziun han examinà il rapport final da la cumissiun. 
Lur giudicament davart l'elecziun dals lieus proponids ha chattà in resun fitg positiv. 
Gremi: departament d'educaziun, cultura e protecziun da l'ambient 
Funtauna: rg gruppa da lavur per la lavur publica 
Data: 21.08.1998 
Ils chantuns alpins sustegnan la TCPTP (LSVA) 
La conferenza da las regenzas dals chantuns alpins (CRCA), da la quala fan part ils chantuns Uri, Sursilvania, Sutsilvania, Glaruna, Grischun, Tessin e Vallais ha concludì a chaschun da sia sesida dals 18 d'avust 1998 ad Andermatt da sustegnair il project per ina taxa sin il traffic da camiuns pesants tenor prestaziun (TCPTP). 
Tenor l'avis da la CRCA è il project da la TCPTP en l'interess general da noss pajais perquai ch'ella gida essenzialmain a realisar novas transversalas alpinas da viafier sco er a transferir il traffic da rauba da la via sin la viafier, quai ch'è giavischà tant da la politica da traffic sco er da la politica da l'ambient e plinavant procura ella che noss pajais na vegn betg chatschà a chantun d'ina lavina da camiuns da 40 tonnas. 
Cun quai accumplescha il project ils interess da la protecziun da las Alps che vegn pretaisa dal pievel svizzer. 
A questa tenuta positiva da la CRCA envers la TCPTP ha manà plinavant il fatg ch'il project da la TCPTP tegna quint spezialmain dals dischavantatgs dals territoris da muntogna e perifers en connex cun la redistribuziun dal terz dals chantuns. 
Per la plipart dals vitgs muntagnards èn limitadas las pussaivladads da far diever dals camiuns da 40 tonnas e quai per motivs geografics, uschia che las regiuns da muntogna pauc populadas pon profitar mo marginalmain da l'augment da la productivitad tras ils camiuns da 40 tonnas. 
Plinavant èn las distanzas tar ils centers da distribuziun da la Svizra bassa suvent fitg grondas, quai che ha per consequenza custs da transport pli auts. 
Gremi: conferenza da las regenzas dals chantuns alpins 
Funtauna: rg departament da l'intern e da l'economia publica dal Grischun 
Data: 26.08.1998 
49 milliuns per reducir las premias en il Grischun 
La regenza ha fixà l'autezza da l'import per reducir individualmain las premias per l'onn current. 
Persuenter vegnan impundids quest onn totalmain 49,3 milliuns francs. 
72'980 persunas, quai è 40 pertschient da la populaziun grischuna obtegnan ina reducziun da premias. 
L'instrument per reducir las premias ha per mira da garantir ina protecziun d'assicuranza commensurada per cundiziuns finanzialas supportablas a persunas en relaziuns economicas mudestas sin il sectur da l'assicuranza da basa per la tgira da malsauns. 
Refluss da 93 pertschient 
L'institut d'assicuranza sociala dal chantun Grischun ha tramess ils formulars d'annunzia per reducir las premias l'entschatta da quest onn a tut las persunas nunmaridadas cun entradas imputablas fin 30'000 francs sco er a tut las persunas maridadas cun entradas imputablas fin 45'000 francs ed a tut ils assicurads maridads cun fin trais uffants ed entradas imputablas fin 65'000 francs. 
Plinavant han ins medemamain tramess formulars a famiglias cun entradas pli autas e cun in dumber d'uffants pli aut. 
En tut èn vegnids tramess 46'227 formulars d'annunzia. 
En tut èn vegnids plidentads directamain 83'210 assicurads, pia circa la mesadad da la populaziun dal chantun. 
La quota da reflussiun da questas dumondas tramessas directamain ha muntà a var 93 pertschient. 
1997 eran 90 pertschient dals formulars tramess vegnids returnads. 
49,4 milliuns francs vegnan conderschids 
Tenor il conclus da la regenza che sa basa sin il dumber dals formulars d'annunzia inoltrads obtegnan persunas singulas fin entradas imputablas da 30'714 francs, conjugals fin entradas imputablas da 55'806 francs, famiglias cun dus uffants fin entradas imputablas da 59'081 francs anc reducziuns da las premias. 
15'239 persunas che vivan sulettas obtegnan en tut 13'187'666 francs, 1'653 persunas ch'educheschan sulettas total 2'370'415 francs, 4'168 conjugals en tut 6'363'616 francs e 9'640 famiglias en tut 18'665'576 francs, orfens en tut 4'716 francs e 3'041 retschaviders/dras da PS en tut 6'800'000 francs contribuziuns per reducir las premias. 
La fin da settember succedan ils sbursaments 
La regenza quinta che la finamira dal legislatur da garantir a las persunas cun dretg da contribuziun en relaziuns finanzialas mudestas ina protecziun d'assicuranza commensurada per cundiziuns finanzialas supportablas tras la reducziun da las premias ch'ella ha fixà per l'assicuranza da basa per la tgira da malsauns. 
Il sbursament da las contribuziuns per reducir las premias a las cassas da malsauns, respectiv a las persunas cun dretg da contribuziuns en ils cass che quellas desistan da la scuntraziun directa cun la premia, succeda la fin da settember. 
Las persunas che han inoltrà in formular d'annunzia da la cassa da cumpensaziun da la AVS obtegnan ina communicaziun davart lur dretg sin ina reducziun da las premias. 
Consultaziuns a la confederaziun 
Per mauns da cusseglier federal Arnold Koller prenda la regenza posiziun vers il sboz preliminar davart la midada dal cudesch civil, il dretg d'obligaziuns, il cudesch penal e davart la lescha federala davart stumadira e concurs. 
La revisiun da singulas disposiziuns dals decrets menziunads ha per mira da tegnair quint dal sentiment dal pievel midà envers ils animals e da meglierar il status giuridic dals animals. 
L'idea che sa basa sin la tradiziun roman-giuridica tenor la quala l'animal saja ina chaussa vegn considerada en grondas parts da la populaziun per antiquada. 
Il respect envers l'animal sco creatira vegn fixà expressivamain. 
La regenza sustegna las midadas prevedidas. 
Vers cusseglier federal Pascal Couchepin s'exprima ella concernent la midada da l'ordinaziun davart epidemias d'animals e vers in'ordinaziun davart il sustegniment dal servetsch da cussegliaziun e da sanadad per remagliaders manidels. 
En mira vegn prendida cheutras l'eliminaziun d'ina malsogna da virus tar chauras, la Caprinem Arthritis-Encephalitis (CAE). 
Las novas mesiras duain anc meglierar il nivel da sanadad dals effectivs da chauras en Svizra ch'è fitg aut en cumparaziun internaziunala. 
Il servetsch da cussegliaziun e da sanadad per remagliaders manidels remplazza il servetsch da sanadad per chauras e duai gidar ad evitar in'extensiun da malsognas tar chauras, nursas sco er tar tschiervs che vegnan tegnids en saivs. 
La regenza grischuna beneventa questas intenziuns. 
Da las vischnancas 
La regenza approva las revisiuns parzialas da las planisaziuns localas da Furna, Luzein e Poschiavo (fixaziun d'ina zona da camping e da las zonas da privel en il territori da Cavresc). 
Per differents projects da construcziun da vias en il chantun vegnan dads liber credits en l'import total da var 1,6 milliuns francs. 
Fatgs da persunal 
La fin d'avust 1998 van en pensiun: 
- Ignaz Cathomen, Falera, translatur tar la chanzlia chantunala, 
- Thomas Poltera, Sur, vier tar l'uffizi districtual da construcziun bassa 3, Samedan, e 
- Herbert Strohbach, Trin, magister da geografia al seminari da magisters grischun. 
La regenza engrazia a quests collavuraturs per lur servetschs a favur dal chantun. 
Daniel Andenmatten, naschì 1950, da Eisten VS, domicilià a Cuira, daventa referendari/manader da project per il sectur sanitar da l'uffizi da sanadad. 
L'entrada en uffizi succeda tenor cunvegna. 
Gremi: regenza 
Funtauna: rg chanzlia chantunala dal Grischun 
Data: 27.08.1998 
La Regenza grischuna fa ina visita al chantun Tessin 
La gievgia, ils 3 da settember 1998 vegn la Regenza a passentar en il Tessin per far ina visita a l'executiva chantunala 
La scuntrada tranter las regenzas dals chantuns Grischun e Tessin dat la pussaivladad da discutar dumondas ch'interesseschan domadus chantuns sco er d'approfundir ils contacts collegials. 
Sin il program stattan las visitas da differentas attracziuns, da museums sco er dad interpresas impurtantas per la regiun e d'instituts d'instrucziun superiura. 
Gremi: Regenza 
Funtauna: rg Chanzlia chantunala dal Grischun 
Data: 27.08.1998 
Psichiatria dals attempads e ses ambient social 
En la clinica psichiatrica Waldhaus vegn intensivà il tractament da persunas attempadas che s'orientescha pli ferm vid ils basegns dals pazients e dals confamigliars. 
La collavuraziun cun autras instituziuns duai daventar pli effectiva e pli transparenta. 
Ils 30 d'avust 1998 ha lieu ina scuntrada da confamigliars sin duas partiziuns gerontopsichiatricas, ed ils 3 da settember 1998 organisescha la clinica ina dieta d'experts cul tema "Psichiatria d'attempads en la chasa da tgira e la clinica". 
Igl è in fatg enconuschent che nus umans daventain per differentas raschuns adina pli vegls. 
Quest process n'è betg reversibel; nus al pudain be acceptar, perquai che nus tuts essan pertutgads. 
Umans attempads guardan enavos sin blers decennis d'experientscha da vita ch'han furmà lur persunalitad. 
La chapientscha per l'uman attempà po be reussir, sch'ins resguarda las experientschas istoricas e persunalas. 
I correspunda era ad in sentiment fundamental uman da vulair restar uschè saun sco pussaivel durant l'entira vita. 
Savens restrenschan lura gist las malsognas psichicas la qualitad da vita ed il bainstar en la terza vegliadetgna a moda considerabla. 
Per pudair resguardar meglier la structura da vegliadetgna che sa mida sco er ils problems psichiatrics spezials ha la clinica psichiatrica Waldhaus creà il process essenzial "gerontopsichiatria" che s'occupa directamain dal provediment e dal tractament psichiatric optimal da persunas attempadas. 
Disturbis psichics per raschuns da vegliadetgna 
Umans attempads pateschan per exempel pli savens da depressiuns che pon avair d'ina vart motivs biologics, da l'autra vart era raschuns psicosozialas. 
Disturbis psichics da quest gener respundan per regla bain ad in tractament. 
Tar ina malsogna degenerativa dal tscharvè, la malsogna d'Alzheimer, esi almain pussaivel da cuntanscher in retard dal decurs grazia als meds ch'ins ha oz a disposiziun. 
Demenzas u auters disturbis organics dal tscharvè èn malsognas cronicas u progressivas. 
La finamira dal tractament è perquai in levgiament dals mals sco er ina megliera adattaziun ad ina vita cun la malsogna. 
Gist en ils davos onns è sa midà bler tar il tractament da las malsognas da persunas attempadas. 
Ultra dal diever da novs medicaments giogan er la terapia d'ambient, il sustegn dals confamigliars e d'auters tgirunzs sco er la psichoterapia ina gronda rolla. 
Confamigliars ed experts 
In pass en questa direcziun è ina scuntrada da confamigliars sin nossas partiziuns gerontopsichiatricas C11 e C12, cun la finamira d'intermediar infurmaziuns davart la clinica e sias pussaivladads da terapia sco er da rinforzar la collavuraziun tranter pazient, confamigliars e squadra da tgira. 
Tar la dieta d'experts "Psichiatria d'attempads en la chasa da tgira e la clinica" dals 3 da settember 1998 stat en il center il barat d'experientschas tranter differentas instituziuns ed experts sin il sectur da la vegliadetgna. 
En emprima lingia vul ins preschentar las purschidas actualas en la lavur cun persunas attempadas e l'utilisaziun optimala da differents servetschs tras ils pertutgads. 
Gremium: Klinik Waldhaus 
Quelle: rg Klinik Waldhaus 
Data: 27.08.1998 
Per l'avertura da la chatscha 1998 
Il temp da chatscha desiderà daditg dal chatschaders è arrivà. 
Il temp, en il qual il chatschader po sa deditgar a sia pli chara activitad, a la pli bella chaussa secundara dal mund e giudair bleras uras empernaivlas. 
La chatscha è dentant dapli ch'in hobi. 
L'incumbensa da la chatscha è da mantegnair effectivs da selvaschinas adattads a las relaziuns localas e structuradas a moda natirala, da limitar ils donns vi dals guauds e vi da las culturas agriculas sin ina dimensiun supportabla e da far chatscha sin ils effectivs da selvaschinas tenor il princip da la durabladad. 
Tar ils capricorns, ils chamutschs ed ils tschiervs èn questas finamiras vegnidas cuntanschidas per la gronda part. 
La reponderaziun da la situaziun ch'è vegnida fatga avant dus onns ha dentant mussà ch'i dat in basegn d'agir tar la chatscha sin chavriels. 
Tar l'effectiv dals chavriels datti ina surpopulaziun da chauras e da selvaschinas giuvnas e l'augment annual d'almain 30% da l'effectiv da la primavera na vegn betg reducì cun la chatscha. 
Las consequenzas èn in fitg grond dumber d'animals ids en malura, effectivs locals memia gronds, per part chavriels sut paisa e donns augmentants da selvaschinas. 
Tut quai n'è betg acceptabel ord vista da la protecziun dals animals e da la natira. 
Perquai ha il chantun elavurà en stretga cooperaziun cun la cumissiun da chatscha in concept adequat al temp e fundà ord vista da la biologia da selvaschinas per far chatscha sin ils chavriels. 
En in prim pass han ils guardaselvaschinas sajettà l'atun tardiv 1996 var 100 chavriels e fatg l'onn passà en in segund pass chatschas spezialas sin chavriels en trais regiuns da test. 
Cun questa experientscha è vegnì optimà il nov concept da chatscha sin chavriels e quel po vegnir extendì quest onn sin l'entir chantun. 
La finamira da quest concept è da regular effectivs regiunals e locals memia gronds e da far chatscha sin ils chavriels tenor il princip da la durabladad. 
Questa finamira duai vegnir cuntanschida cun far en cas da basegn chatschas spezialas sin chavriels l'atun tardiv en singulas regiuns. 
En il rom da questas chatschas spezialas dastgan - cun excepziun da selvaschinas malsaunas e blessadas - vegnir sajettadas mo selvaschinas giuvnas e femininas. 
La chatscha inteniva sin animals giuvens e feminins regla a moda natirala l'effectiv e meglierescha plinavant la structura dals effectivs. 
Perquai è necessaria la chatscha sin ils ansiels chavriels creschids l'atun tardiv. 
La sajettada d'ansiels chavriel l'atun tardiv n'è betg ina mesira speziala, succeda quai gia dapi onns en la plipart dals chantuns per ils motivs menziunads. 
Il nov concept per far chatscha sin chavriels è in ulteriur mument decisiv per la planisaziun da la chatscha en il Grischun. 
La regulaziun nova da la chatscha sin chavriels è correcta ed en urden per motivs da la protecziun dals animals e da la natira. 
Quella pretenda dentant er en different senn dapli dals chatschaders grischuns. 
Jau sun persvas ch'ils chatschaders grischuns surpiglian questa sfida e vegnan ad accumplir las incumbensas adossadas ad els. 
En quest senn giavisch jau a tut las chatschadras ed a tut ils chatschaders per quest onn da chatscha plaschair, ina buna mira e bun success. 
Gremi: departament da construcziun, traffic e selvicultura 
Funtauna: rg il president da la regenza Luzi Bärtsch 
Data: 01.09.1998 
Apero d'energia a Valchava 
Dal furnitur d'energia al prestader da servetsch sin il sectur d'energia 
Il PEM (Provedimaint Electric Val Müstair) organisescha ensemen cun il museum da vallada Chasa Jaura e l'uffizi d'energia dal chantun Grischun in apero d'energia che ha lieu ils 5 da settember 1998 a Valchava. 
Dapi l'entschatta dals onns 90 è il PEM sa midà d'in furnitur d'energia ad in prestader da servetsch innovativ sin il sectur d'energia. 
Ultra da l'activitad principala da mintg'ovra electrica, la producziun e la vendita d'energia electrica, ha il PEM la finamira da promover l'utilisaziun raziunala d'energia e da sa preschentar a ses clients sco prestader da servetsch cumpetent sin il sectur d'energia. 
Quai sa basa sin l'experientscha ch'ils clients n'han betg en emprima lingia in basegn d'electricitad, ma ch'els vulan satisfar cun quest'energia lur basegns da chalira, glisch, forza, motors euv. Perquai porscha il PEM en ses territori da provediment d'energia in sustegn en furma da consultaziun u contribuziuns finanzialas sin il sectur da l'utilisaziun raziunala d'energia. 
Tras quai ha il PEM clients cuntents che satisfan lur basegn d'energias tenor criteris ecologics ed economics. 
En emprima lingia vegn utilisada la forza d'aua indigena existenta en la Val Müstair. 
Sco emprima regiun da la Svizra elavurescha la Val Müstair ina planisaziun cumplessiva da la protecziun ed utilisaziun. 
Apero d'energia 
En il rom da las festivitads dal museum da vallada Chasa Jaura a Valchava ha lieu ils 5 da settember 1998 a partir da las 09.30 in apero d'energia cun referents enconuschents. 
Ils sequents temas vegnan tractads: pumpas da chalur per aua chauda e stgaudament, ecologia sin il sectur da construcziun, programs da promoziun federals e chantunals sco er mesiras da promoziun dal PEM per l'utilisaziun raziunala d'energia. 
Il suentermezdi vegn purschì in program cultural attractiv, e sco punct culminant vegni fatg fieu en ina chaltgera a las 14.00. 
Gremi: Departament da construcziun, traffic e selvicultura 
Funtauna: rg Uffizi d'energia 
Data: 01.09.1998 
Refurma da l'organisaziun da las dretgiras: La consultaziun è iniziada 
L'organisaziun valaivla na po betg satisfar pli a las pretaisas d'ozildi. 
Il departament da giustia, polizia e sanitad avra la procedura da consultaziun pertutgant las propostas cuntegnidas en quests documents. 
La refurma proponida ha per mira da crear in'organisaziun giudiziala pli efficazia. 
En mira vegnan prendids in augment da l'effizienza da las instanzas giudizialas, in augment da la qualitad da las decisiuns sco er in'acceleraziun da las proceduras. 
Quests meglieraments èn en l'interess da tut las burgaisas e da tuts burgais. 
En quest connex n'excluda la finamira betg l'elecziun da derschadras e da derschaders laics. 
En il senn d'ina giustia manaivla al burgais na duai ina scolaziun giuridica er betg esser el futur premissa per l'activitad sco derschadra u derschader. 
Ils puncts principals da la refurma proponida da las dretgiras pon vegnir resumads sco suonda: 
- la funcziun dal mastral sco derschader singul vegn mantegnida vinavant 
- las dretgiras cirquitalas e las dretgiras pitschnas, ils mediaturs e las dretgiras per giuvenils vegnan dismess 
- la funcziun dal mediatur vegn adossada al mastral 
- i vegn fatg ina nova repartiziun dals districts 
- l'elecziun da las dretgiras districtualas succeda tras il pievel e quellas duain obtegnair in'organisaziun pli flexibla 
- l'introducziun dal derschader d'arrest 
- la reorganisaziun dals fatgs da concurs 
Las propostas per la refurma da las dretgiras sa basan principalmain sin las structuras organisatorias valaivlas e sin la repartiziun dal chantun. 
Ina repartiziun nova dal chantun surpassa il rom d'ina refurma da las dretgiras. 
Quella è da trair en consideraziun plitost en il rom da la revisiun totala da la constituziun chantunala. 
Ina refurma da las dretgiras significativa na maina betg senz'auter ad ina dismessa dals circuls e na premetta er betg ina repartiziun nova dal chantun. 
L'organisaziun da las dretgiras datescha en sias parts principalas da l'onn 1851 ed è vegnida midada silsuenter mo marginalmain. 
Igl è per gronda part nundispitaivel ch'ella è pauc transparenta e fitg cumplitgada. 
La regenza ed il cussegl grond han affirmà repetidamain il cler basegn per ina revisiun. 
Il november 1996 ha la regenza nominà ina cumissiun d'experts sut il presidi da cusseglier guvernativ dr. Peter Aliesch per elavurar in rapport davart l'organisaziun da las dretgiras dal Grischun. 
Sin proposta da questa cumissiun è il president da la dretgira chantunala dr. Alex Schmid vegnì incumbensà d'elavurar in sboz preliminar concret. 
La cumissiun d'experts da tractà il rapport da dr. Schmid ed ha surpassà singuls puncts da quel. 
La cumissiun va cumplettamain d'accord cun las propostas ch'èn cuntegnidas uss en il rapport. 
Gremi: Departament da giustizia, polizia e sanidad 
Funtauna: rg Departament da giustizia, polizia e sanidad 
Data: 01-09-1998 
Festivitads "500 onns Banadetg Fontana" en la regiun da Surses 
En regurdientscha da la battaglia da Chalavaina e dal chapitani Banadetg Fontana da Salouf ch'è mort là, vegni festivà l'onn 1999 en la regiun dal Surses. 
Il chantun surpiglia ina garanzia da deficit da maximalmain 75'000 francs. 
Ils 22 da matg 1499 esi 500 onns dapi che las truppas da las Trais Lias, sustegnidas dals Confederads, han battì a Chalavaina giusum la Val Müstair in'armada da mercenaris da l'imperatur Maximilian l'Emprim. 
In dals chapitanis è stà il Grischun legendar Banadetg Fontana ch'è cumprovadamain mort en la battaglia da Chalavaina. 
Different dad auters erox naziunlas sco per exempel Guglielm Tell u Winkelried n'èn dubis davart l'existenza istorica da Banadetg Fontana betg inditgads. 
El è naschì enturn 1450 e vegn menziunà per l'emprima giada en in document da 1474. 
La famiglia Fontana deriva da Salouf ed è stada il 14avel/15avel tschientiner en servetsch da l'uvestg da Cuira. 
Sco avugà residiava ella sin il chastè da Riom. 
Ina muntada speziala ha cuntanschì il chapitani Banadetg Fontana tras sia mort en la battaglia da Chalavaina. 
Quella battaglia è stada ord vista dals Grischuns il punct culminant da la guerra svabaisa, ch'ha chaschunà la deliberaziun da la Confederaziun e da las Trais Lias da l'imperi german. 
La regurdientscha da questa battaglia è restada en la memorgia al pievel fin oz, betg il davos grazia a la persunificaziun tras Banadetg Fontana en chanzuns, gieus festivs, monuments e raquints. 
Il comité d'organisaziun "500 onns Banadetg Fontana" ha elavurà in concept per las fesitivitads en Surses. 
La regenza surpiglia ina garanzia da deficit da maximalmain 75'000 francs. 
Da las vischnancas 
La Regenza approva la constituziun da Giuvaulta e dat liber credits d'in import total da var 600'000 francs per differents projects da construcziuns da vias. 
Gremi: regenza 
Funtauna: rg chanzlia chantunala dal Grischun 
Data: 03.09.1998 
Gea a la taxa sin il traffic da camiuns pesants tenor prestaziun (TCPTP), gea ad in sistem pli gist 
Da cusseglier guvernativ dr. Aluis Maissen 
Il remplazzament da la taxa pauschala sin il traffic da camiuns pesants tras ina taxa dependenta da la prestaziun e dals custs è in pass essenzial ad ina finanziaziun dal traffic tenor il chaschunader e tenor criteris ecologics. 
La TCPTP maina a dapli gistadad: Manischunz che charran bler pajan dapli, manischunz che charran pli pauc consequentamain damain. 
Uschia n'èn lungs viadis d'access betg pli rendabels. 
Manaschis artisanals cun in champ d'activitad en la regiun obtegnan uschia ina pli gronda protecziun da distanza en cumparaziun cun la concurrenza ord centers pli allontanads da l'interiur e da l'exteriur. 
La TCPTP gida oravant tut er a transferir il traffic da transit ed internaziunal sin la viafier. 
Quai è la finamira principala da l'iniziativa da las Alps. 
Sch'ins vul che quest transferiment haja success esi inevitabel da render pli char il traffic cun camiuns pesants. 
Cas cuntrari fiss necessaria ina subvenziun dal traffic da viafier che na fiss betg pli supportabla. 
Prender resguard dal Grischun sco cas spezial 
Per noss chantun èn las relaziuns adina insatge spezial. 
Bleras parts dal chantun n'èn betg cuntanschiblas cun la viafier. 
Il transport da rauba è perquai pussaivel en questas valladas - ch'èn dentant pauc populadas- mo sin las vias. 
Plinavant pon nossas interpresas da transport trair a niz mo per part ils avantatgs economics d'in augment da la limita da paisa da 28 a 40 tonnas. 
Ina gronda part da nossa rait da vias na vegn betg en dumonda per vehichels da 40 tonnas. 
L'effect da productivitad che resulta d'in augment da la limita da paisa n'ha nagin effect per quests territoris. 
Il transport da rauba daventa uschia pli char. 
La gronda part da la populaziun grischuna abita dentant en regiuns che n'èn betg accessiblas cun vehichels da 40 tonnas. 
Plinavant muntan ils custs da transport per regla mo ina pitschna part dal pretsch da vendita d'in product. 
Ils retgavs da la TCPTP surpassan in pulit zic las grevezzas 
Ils retgavs da la TCPTP che van per gronda part a favur da noss chantun surpassan in pulit zic las grevezzas per l'economia e la populaziun. 
Tenor la constituziun e la lescha èn da resguardar las consequenzas spezialas da la taxa en regiuns muntagnardas e periferas tar la repartiziun da las parts als chantuns. 
Suenter che l'autezza maximala da las taxas è cuntanschida l'onn 2005 dastga noss chantun quintar cun retgavs tranter 45 e 50 milliuns francs. 
Quai munta tranter 600 e 700 francs per chasada, quai che surpassa cleramain la grevezza tras la TCPTP. 
Uschi vegnan gulivads senza dubi ils dischavantatgs dal lieu da noss chantun. 
Quests meds han la finala in effect positiv per l'entira populaziun. 
Quest aspect fitg impurtant vegn supprimì dals adversaris dal project. 
Il chantun po e duai impunder las entradas da la TCPTP per meglierar nossa infrastructura da traffic, per indemnisar e per evitar ils uschenumnads custs externs dal traffic sco er per gulivar la grevezza speziala da l'economia e da la populaziun en las regiuns periferas. 
En il center stattan en quest connex mesiras sin ils secturs da la construcziun e dal mantegniment da las vias sco er dal traffic public regiunal (Viafier retica). 
Quai èn secturs che ston quintar en mintga cas cun in aut augment da las expensas. 
La TCPTP gida er a moda decisiva a tegnair en equiliber nossas finanzas, senza stuair augmentar il pe da taglia. 
Mintga project impurtant ha avantatgs e dischavantatgs, oravant tut sch'i sa tracta d'introducir taxas supplementaras. 
Uschia ha er la TCPTP senza dubi dischavantatgs spezials per noss chantun muntagnard spazius. 
Sch'ins prova dentant d'analisar tut ils elements uschè cumplessiv sco pussaivel ord ina optica a lunga vista, dominan ils avantatgs cleramain. 
La furmaziun e la repartiziun dals meds da la taxa sin il traffic da camiuns pesants tegna cumplainamain quint da nossa situaziun, uschia che l'optica generala è positiva ed il project furma er per noss chantun la finala in cler progress. 
Gremi: departament da finanzas e militar 
Funtauna: rg cusseglier guvernativ Aluis Maissen 
Data: 08.09.1998 
La procedura da consultaziun davart la nova ordinaziun davart las stimaziuns ufficialas è vegnida iniziada 
La Regenza dat liber la consultaziun davart il sboz per ina nova ordinaziun davart las stimaziuns ufficialas che cuoza fin ils 25 d'october 1998. 
Ina revisiun è urgentamain necessaria per adattar il decret a la situaziun actuala.Ultra da las meglieraziuns redacziunalas vegnan adattads tscherts fatgs da persunal al dretg superiur, la procedura da stimaziun vegn cumplettada e midada ed ils princips da l'incassament da taxas vegnan regladas autramain. 
Las cumissiuns da stimaziun duain lavurar cun pli pauc persunal. 
Las valurs da stimaziuns duain s'orientar vid il martgà. 
Protestas na vegnan pli taxads da las cumissiuns da stimaziun cumpetentas, mabain da l'uffizi da stimaziun. 
Cunter decisiuns da protesta pon ins recurrer a la dretgira administrativa. 
La regenza fixescha ils custs per las stimaziuns ufficialas. 
Quels vegnan pajads tras las indemnisaziuns e taxas che vegnan incassadas da las utilisadras/dals utilisaders da las valitas da stimaziun e da las proprietarias/dals proprietaris. 
Contribuziuns ad ovras ed occurrenzas culturalas 
I vegnan pajadas resp. empermessas contribuziuns e garanzias da deficit en la summa totala da fr. 68'000 a las sequentas ovras ed occurrenzas culturalas: - 
Exposiziun da sculpturas cun ovras da Piero del Bondio, Reto Rigassi e Miguela Tamò, settember/october 1998 en la Torre Fiorenzana a Grono, 
- Quatter concerts dal chor da concert grischun dals 12 als 20 da december 1998 en il chantun, 
- Ediziun dal DC "Revoluziun" cun musica da gruppas e chantauturs da l'entir Grischun rumantsch, 
- Program da cultura "Klup" per scolar(a)s en il Grischun central per l'onn da scola 1998/99, 
- 7. biennala internaziunala da cartoons dals 1 als 21 d'october 1998 a Tavau, 
- Stagiun da concerts 1998/99 dal studio da concerts Cuira (tschintg concerts), sche la citad da Cuira sa participescha er, 
- Dis mundials da film Tusaun 1998 dals 4 als 9 da november, 
- Exposiziun/installaziun da video "Heidji" da Christoph Draeger e Martin Frei, settember 1998 a Cuira 
- Exposiziun/installaziun da video "forever young" da Lukas Bardill e Gabriela Gerber, settember 1998 en il center da cultura Nairs a Scuol, 
- Ediziun d'in DC cun ovras d'orgel dad Otto Barblan (1860-1943) tras Thilo Muster, 
- Apero d'operas dals 1 da schaner 1999 a Tavau, sche la vischnanca da Tavau sa participescha er, 
- Concert dal Collegium Cantorum St. Gallen dals 19 da settember 1998 a Trun, 
- Program d'atun 1998 dal Folk Club Cuira (otg concerts) 
- Custs per la participaziun da l'artista figurativa Pascale Wiedemann ad in'exposiziun da gruppa a l'academia dals arts a Berlin, settember 1998, 
- trais concerts da l'orchester da chambra Musicuria dals 23 als 27 da settember 1998 en il chantun, 
- Ediziun dal cudesch "Arosa, wie es damals war" (tom 2) da Hans Danuser, ed 
- Ediziun dal cudesch "Poschiavo - terra d'incontri" da Grytzko Mascioni (text) e Piotr Jaxa (fotos). 
Consultaziuns a la confederaziun 
La regenza prenda posiziun visavi la confederaziun tar las ordinaziuns da la politica agrara 2002 e tar la lescha federala davart la "fundaziun Svizra solidaria". 
La direcziun da la nova politica agrara, tschernida tras la nova lescha agricula, vegn en general beneventada. 
Il stadi cuntinuescha a sa retrair dals mecanissems da martgà, ed ins vul cuntanscher in'ulteriura liberalisaziun. 
La regenza grischuna sa fa dentant quitads per la regressiun da l'agricultura en las regiuns muntagnardas, perquai ch'i vegn creà in dischequiliber tranter l'agricultura e la tratga da muvel. 
Quai s'oppona a l'obligaziun da mantegnair ina cuntrada da cultura multifara. 
Ultra da quai esi da temair che la cultivaziun da graun sa reduceschia en ils territoris d'agricultura per propi, entant che l'effectiv da muvel s'augmentia. 
En connex cun la fundaziun da solidaritad è la regenza conscienta dal fatg e metta paisa sin la constataziun che la lescha federala relativa na stat e na dastga star en nagin connex cun il fond per victimas da l'olocaust. 
Ina differenziaziun clera è impurtanta gia per evitar l'idea che la fundaziun da solidaritad saja naschida sco resultat da numerusas emprovas da far pressiun da differentas organisaziuns. 
Per che la realisaziun da l'idea d'ina fundaziun da solidaritad haja ina schanza en la discussiun politica e tar il pievel, considerescha la regenza sco necessari che scadinas emprovas da pressiun d'instituziuns e persunas da l'exteriur vegnian tralaschadas. 
La regenza va d'accord che ina part dals effectivs d'aur da la banca naziunala svizra vegnia transferida en il possess da la fundaziun. 
L'administraziun da las finanzas duai dentant restar en la cumpetenza da la banca naziunala. 
Or da las vischnancas 
La revisiun parziala da la planisaziun locala da Stierva vegn approvada. Per differents projects da construir vias en il chantun vegnan concess credits en la summa totala da bunamain 1,5 milliuns francs. 
Fatgs da persunal 
Davide Lurati, nat il 1965, dad Arvigo a Grono, daventa inschigner forestal cirquital tar l'inspecturat forestal. 
El entschaiva il 1. da mars 1999. 
Gremi: regenza 
Funtauna: rg chanzlia chantunala dal Grischun 
Data: 10.09.1998 
Raziunalisar è la maxima da la politica da sanitad dal Grischun 
La cumissiun predeliberanta dal cussegl grond sut il presidi da Fabrizio Keller (PCD) è s'occupada en duas sesidas ch'han durà l'entir di dal rapport davart il svilup dals custs en ils fatgs da sanitad dal Grischun. 
Cusseglier guvernativ Peter Aliesch e collavuraturas e collavuraturs dal departament han declerà a la cumissiun las causas dal svilup dals custs e las pussaivladads per influenzar ils custs. 
La cumissiun predeliberanta dal cussegl grond è sco la regenza da l'opiniun, ch'igl n'è betg da cumenzar en emprima lingia a pruvar d'influenzar ils custs da la vart da la dumonda, mabain da la vart da la purschida, q.v.d. tar ils furniturs da prestaziuns. 
La maxima da la politica sanitara dal chantun na duai betg esser da raziunar, mabain da raziunalisar. 
Ins vul raziunalisar spezialmain cun optimar las structuras dals ospitals. 
En quest connex è la cumissiun predeliberanta da l'idea, ch'il project da la regenza che vul repartir ils ospitals dal chantun en trais regiuns d'ospital, saja cunvegnent. 
En il rom dal provediment cun ospitals graduà duain ils ospitals regiunals restar er vinavant cumpetents per il provediment medicinal da basa da lur populaziun. 
Per ademplir l'incarica da provediment na duai pli esser decisiv il fatg da maximar la purschida da prestaziuns da mintga ospital, mabain quel d'optimar la purschida da prestaziuns aifer la regiun d'ospitals. 
Questa finamira duain ins cuntanscher cun furmas instituziunalisadas da collavuraziun tranter ils ospitals d'ina regiun e cun concentrar ils tractaments cumplexs e las proceduras da support aifer la regiun. 
Il provediment sanitar da la populaziun dal chantun duai succeder er vinavant sin in nivel qualitativ optimal. 
Las finamiras e las directivas che la regenza ha formulà en sia politica sanitara sco er las mesiras ch'il departament da giustia, polizia e sanitad ha previs, vulan ch'ils ospitals, ils asils da vegls e las chasas da tgira, las organisaziuns da spitex sco er ils medis generalists e las medias generalistas cuntanschian structuras e modas da sa cumportar respectivamain promovian talas, per pudair furnir las prestaziuns correspundentas a la moda la pli economica pussaivla. 
La cumissiun predeliberanta ha prendì enconuschientscha en quest connex, che per ils ospitals publics, ils asils da vegls e las chasas da tgira sco er per las organisaziuns da spitex duai vegnir introducì a curta vista in nov sistem da finanziaziun cun impuls per furnir las prestaziuns a moda economica. 
La cumissiun predeliberanta beneventa las finamiras e directivas da la politica sanitara dal chantun che la regenza ha formulà sco er las mesiras ch'ins ha prendì en mira sa basond sin questas finamiras e sin quests princips. 
En quest connex propona la cumissiun predeliberanta al cussegl grond da fixar expressivamain cun tractar il rapport, ch'i saja da prender en consideraziun da serrar ospitals sulettamain, sche autras mesiras n'influenzeschan betg suffizientamain il svilup dals custs dals ospitals. 
Gremi: cumissiun predeliberanta dal cussegl grond 
Funtauna: rg departament da giustia, polizia e sanitad 
Data: 15.09.1998 
Dar ina schanza a nossa giuventetgna: 
Gea a la revisiun parziala da la lescha da la scola media 
Gea a la lescha davart la scola auta professiunala da pedagogia 
Posiziun da cusseglier guvernativ Joachim Caluori 
Ils 27 da settember vuschais Vus, stimadas votantas e stimads votants, sur da dus projects chantunals da furmaziun da grond'impurtanza che stattan en stretg connex in cun l'auter. 
Cun Voss GEA a tuts dus projects gidais Vus a realisar che nossa giuventetgna grischuna che vul vegnir instruida possia acquistar en avegnir certificats da maturitad e diploms da magisters acceptads en l'entira Svizra. 
Cun Voss GEA a la revisiun parziala da la lescha da la scola media ed a la lescha davart la scola auta professiunala da pedagogia creais Vus la basa necessaria per realisar als gimnasis grischuns il nov reglament per renconuscher la maturitad e per gulivar flaivlezzas en la furmaziun da magisters cun curs da l'instrucziun a la scola auta professiunala da pedagogia che s'orienteschan dapli vi da la pratica. 
A maun d'insaquants aspects spezials vuless jau explitgar pertge che jau - ensemen cun la regenza ed il cussegl grond - m'engasch per la revisiun parziala da la lescha da la scola media e per la lescha davart la scola auta professiunala da pedagogia. 
Jau vuless era render attent ad in pèr consequenzas d'in'eventuala refusaziun da quests projects. 
Jau sun persvas ch'ils certificats d'instrucziun grischuns stoppian avrir a lur titulari(a)s las portas per in'ulteriura instrucziun e per exercitar lur mastergn e che quels stoppian era intermediar perspectivas. 
Nus na pudain betg ans prestar instrucziuns che mainan en ina via tschorva, ch'èn renconuschidas mo en l'agen chantun e ch'impedischan il svilup dals giuvenils u als mainan en ina posiziun marginala. 
Voss GEA a la revisiun parziala da la lescha da la scola media ed a la lescha davart la scola auta professiunala da pedagogia garantescha che giuvenils che possedan il certificat da matura grischun possian entrar er en avegnir en ina scol'auta senza stuair far in examen, perquai che l'instrucziun gimnasiala vegn a correspunder a las disposiziuns dal reglament per renconuscher la maturitad, valaivel en tut la Svizra. 
Voss GEA a domadus projects garantescha ultra da quai che giuvens titulars d'in diplom da magister grischun vegnan a pudair exercitar lur professiun en l'entira Svizra, perquai ch'ils curs da l'instrucziun a la scola auta professiunala da pedagogia vegnan a correspunder a las pretensiuns dals reglaments da renconuschientscha federalas. 
Ils magisters instruids en il Grischun vegnan ad esser eguals a noss giuvenils cun in diplom mercantil u ina instrucziun professiunala industriala, essend ch'er els pon exercitar lur clamada en l'entira Svizra. Cun Voss GEA a tuts dus projects vegnan las instrucziuns grischunas ad avrir portas ed a dar perspectivas als umans giuvens. 
Cun la persvasiun e savend che la prosperitad ed il bainstar da la populaziun grischuna e da l'economia grischuna èn colliads stretgamain cun la ferma motivaziun e la prontadad da prestar insatge da mintga singul, ma era cun ina purschida d'auta qualitad sin il sectur da la furmaziun professiunala, racumond jau a Vus d'acceptar domadus projects. 
Cun Voss GEA a la revisiun parziala da la lescha da la scola media ed a la lescha davart la scola auta professiunala da pedagogia schais Vus era GEA a la promoziun da la qualitad da l'instrucziun. 
L'instrucziun gimnasiala vegn a reagir sin pretensiuns midadas; al mument da la realisaziun dal reglament per renconuscher la maturitad vegn ella a preparar ils giuvenils a moda optimala per in studi ad ina scola auta. 
En la furmaziun dals magisters vegn ins a pudair eliminar differentas mancanzas da l'instrucziun actuala ch'èn per part evidentas, sco p. ex. l'instrucziun munglusa en quai che pertutga la pratica professiunala. 
Instrucziuns orientadas vi da la pratica per ils magisters contribueschan betg il davos al bainstar dals uffants da scolina e dals scolars. 
Cun Voss GEA a domadus projects creais Vus la basa per ina promoziun rinforzada da nossas linguas chantunalas, spezialmain dal rumantsch e dal talian. 
Cun la realisaziun dal reglament per renconuscher la maturitad duai vegnir instruì als gimnasis grischuns ina lingua chantunala sco segund rom da lingua. 
L'instrucziun en ina segunda lingua en la scola populara obtegna ina "colliaziun" cul gimnasi, ed il Grischun rumantsch e talian han la schanza d'obtegnair ina nova generaziun da cader cun gronda cumpetenza linguistica. 
Magisters vegnan a pudair approfundir lur enconuschientschas linguisticas a la scol' auta professiunala da pedagogia ed ad acquistar la cumpetenza linguistica adattada als basegns da las scolas grischunas. 
Cun voss GEA a domadus projects gidais era Vus a promover las linguas chantunalas. 
Ina refusaziun dals dus projects avess consequenzas negativas agravantas per la giuventetgna che vul vegnir instruida: * 
Suenter l'onn 2003 obtegnessan giuvenils grischuns in certificat da maturitad che fiss mo anc renconuschì en l'agen chantun e na pudess betg pli garantir l'access ad universitads u scolas autas senza far in examen. 
Ils giuvens gimnasiasts na pudessan betg approfundir lur enconuschientschas en las linguas chantunalas; l'instrucziun gimnasiala en noss chantun na fiss en general betg pli orientada a la finamira. 
In diplom da magister grischun fiss renconuschì mo en l'agen chantun e l'admissiun ad exercitar la professiun fiss restrenschida al territori chantunal. 
A basa da la cunvegnientscha davart ils diploms, approvada il 1995, pudessan magisters cun in diplom extrachantunal, renconuschì en Svizra, egualmain exercitar lur professiun en il Grischun. 
La patenta da magister primar, sco er la maturitad gimnasiala tenor urden vegl, na pudessan betg pli garantir l'access ad ina universitad senza far examen, p.ex. per entschaiver in studi da magister secundar. * 
Ils seminaris a Cuira ed Aschera sco er ils gimnasis grischuns patessan dal fatg ch'els na pudessan betg realisar las refurmas necessarias e na fissan strusch pli attractivs per scolar(a)s e student(a)s grischun(a)s sco er d'auters chantuns, perquai ch'els na pudessan betg intermediar in certificat final renconuschì en Svizra. 
Il Grischun sco lieu da furmaziun e d'economia patess tenor mai in grond donn tras quest fatg. 
En cas ch'ins n'acceptass betg domadus projects, na pudess ins surtut betg realisar dal tuttafatg il reglament per renconuscher la maturitad a la scola chantunala. 
Ultra da quai fissan necessaris numerus edifizis novs - quai en in temp da stgarsezza da meds finanzials chantunals - sche l'instrucziun dals magisters a Cuira na pudess betg vegnir concentrada en la scola da dunnas, uschia ch'ins pudess metter a disposiziun ils edifizis dal seminari da magisters a la scola chantunala. 
Na be per quests motivs sun jau persvas che la revisiun parziala da la lescha da la scola media e la lescha davart la scola auta professiunala da pedagogia meritian Vossa approvaziun. 
Jau sun fermamain persvas che Vus voteschias duas giadas GEA e sajas cun quai pronts d'avrir perspectivas e da preparar l'avegnir per nossa giuventetgna. 
Uschia dais Vus a nus la pussaivladad da crear instrucziuns per il bainstar da nossa giuventetgna e da l'entira populaziun grischuna ch'arvan portas e na mainan betg en ina posiziun marginala. 
Gremi: departament d'educaziun, cultura e protecziun da l'ambient 
Funtauna: rg cusseglier guvernativ Joachim Caluori 
Data: 16.09.1998 
Da las regiuns e vischnancas 
Cun tschertas resalvas approva la regenza il project dal plan directiv "Concept per indrizs da far naiv" da la regiun Mantogna-Tumleastga e declera quel sco impegnativ per las autoritads chantunalas. 
Cun cundiziuns e resalvas vegnan approvadas las revisiuns da las planisaziuns localas da Tschappina e d'Urmagn. 
Per differents projects da construcziun da vias en il chantun vegnan dads libers credits d'in import total da var trais milliuns francs. 
Gremi: regenza 
Funtauna: rg chanzlia chantunala dal Grischun 
Data: 17-09-1998 
Nov concept per la finanziaziun da las vias 
Da cusseglier guvernativ dr. Aluis Maissen, schef dal departament da finanzas e militar 
La dumengia da votaziun dals 27 da settember decidan las votantas ed ils votants dal Grischun er davart ina revisun parziala da la lescha chantunala davart las vias. 
I sa tracta en quest connex da crear ina nova basa legala per la finanziaziun da nossas vias. 
Il fatg da metter a disposiziun ina infrastructura efficazia per il traffic è enconuschentamain ina obligaziun indispensabla dal chantun. 
Ultra da las investiziuns per la Viafier retica sa concentreschan nossas investiziuns sco adina en emprima lingia sin il sectur da la construcziun da vias e dal mantegniment da vias. 
Var 350 milliuns francs vegnan impundids mintg'onn da la confederaziun e dal chantun per vegnir a frida cun questas incumbensas. 
Pli baud vegnevan noss custs per las vias cuvrids ultra da taxas finanziadas dal chaschunader, principalmain da funtaunas spezialas (taglia speziala). 
Ma a lunga vista n'ha questa moda da procurar ils meds betg pudì satisfar e la finanziaziun n'era betg pli garantida avunda. 
Per restrenscher il debit sin las vias e per vegnir a frida cun las lavurs pli e pli grondas per construir e mantegnair vias, han ins stuì impunder ulteriurs meds da las finanzas generalas. 
Tenor il nov concept duain vegnir impundids er vinavant meds da las finanzas generalas per construir e mantegair vias. 
Quels dessan muntar da nov, dentant sco valur directiva - tut tenor il basegn e la libertad d'agir finanziala - tranter 70 e 110 pertschient da la taglia sin vehichels a motor liada ad in intent specific. 
Uschia vegn creada ina proporziun equilibrada tranter la finanziaziun tras il chaschunader e las prestaziuns sin donn e cust dal pajataglia. 
La taxa speziala sin facultad va da nov en favur da las finanzas generalas; la taxa da pernottaziun duai vegnir abrogada, suenter che la perdita è vegnida cumpensada, e quai en il rom da la proxima revisiun da la legislaziun chantunala da taglia. 
Quest sistem pli simpel e pli transparent envers la soluziun da fin uss, garantescha a lunga vista la finanziaziun dals custs per las vias. 
La regenza ed il cussegl grond pon diriger il svilup dals custs a moda bler pli efficazia che fin uss. 
Adattaziuns flexiblas als basegns dattan la pussaivladad da sa cuntegnair a moda confurma a la conjunctura en ils fatgs da construcziun, nua ch'il chantun sco incumbensader po dar impuls essenzials sin la situaziun d'occupaziun. 
Aifer ils davos 10 onns èn noss custs annuals per las vias s'augmentads per pli che 100 mil-liuns francs. 
Ils custs vegnan a s'augmentar er vinavant, sche nus vulain realisar tenor plan las grondas guntgidas che vegnan construidas ed ils projects anc sin la glista sco er ulteriuras mesiras da segirezza per proteger la populaziun. 
Per quest intent dovra il chantun dapli daners che fin uss. Perquai s'impona in augment dal debit sin las vias ch'è legalmain admess. 
Cun abrogar la restricziun dals debits ch'è pussaivla da 175 sin 250 milliuns francs obtegna il chantun er per l'avegnir libertad d'agir avunda. 
Quest'abrogaziun è tant pli inditgada, gea schizunt necessaria, perquai che la confederaziun reducescha ils credits per construir vias en scadina da sias stentas da spargn. 
Perquai stuain nus sezs prender per mauns las chaussas e crear las premissas, per ch'il chantun restia abel d'agir da tuts temps. 
Il cussegl grond ha, resguardand la muntada per la politica da finanzas da noss quint per las vias, deliberà il project cun 99:0 vuschs per mauns da la votaziun dal pievel. 
Gremi: departament da finanzas e militar dal Grischun 
Funtauna: rg cusseglier guvernativ Aluis Maissen 
Data: 21-09-1998 
Per la pensiun da Stefan Niggli, schef da l'uffizi per las scolas popularas e las scolinas en il departament d'educaziun dal Grischun 
Stefan Niggli, il schef da fin ussa da l'uffizi per las scolas popularas e las scolinas en il departament d'educaziun dal Grischun, va la fin da settember 1998 en sia meritada pensiun. 
Ses successur, Paul Engi, è en uffizi dapi l'entschatta d'avust 1998. 
Nus vulessan engraziar a Stefan Niggli zunt fitg per ses grond engaschament. 
El è stà in um da la scola ch'ha gidà a dar la tempra, furmar e sviluppar ils interess da la scola dal Grischun per decennis. 
En sia moda modesta e discreta ha el prestà blera lavur da detagl. 
Blers han dastgà profitar da sia lavur. 
L'emprim sco magister primar, alur sco magister secundar ha el occupà l'uffizi d'inspectur da scola da 1975 fin 1993 en il district actual Signuradi/Partenz/Tavau suenter blers onns d'activitad pratica en il Partenz. 
L'onn 1993 è Stefan Niggli succedì a Paul Ragettli en il departament d'educaziun sco schef da l'uffizi per las scolas popularas e las scolinas. 
Durant tschintg onns ha el servì en questa plazza cun sia atgna responsabladad envers ils giavischs da la scola populara e las dumondas da l'educaziun. 
El ha pudì profitar d'ina gronda experientscha ch'el ha pudì prender cun sai en il departament. 
Ses stil da lavur era disciplinà, sia lavur perseveranta, ses demanar calm e las sentupadas cun el encuraschavan. 
El transmetteva sia disciplina sin ils umans ch'avevan in pli stretg contact cun el. 
Adina puspè faschevi smirvegliar cun tge precisiun che Stefan Niggli entschaveva las singulas lavurs e co ch'el pruvava d'unir quellas en ina totalitad. 
Là nua ch'i aveva num da vesair connexs, demussava Stefan Niggli ina fitg gronda cumpetenza. 
La scola en sia totalitad al stava zunt a cor. 
En sasez vuleva el mantegnair las structuras ch'eran sa cumprovadas, dentant er promover novas tendenzas ed ideas che cumpigliavan il departament d'educaziun. 
Stefan Niggli dispona d'ina tenuta fitg positiva che na lascha betg nascher la resignaziun. 
Ses coc è restà quel d'in pedagog, d'in magister. 
Durant sia perioda d'uffizi èn vegnidas introducidas numerusas innovaziuns en la scola populara. 
Exequir novas parts dal plan d'instrucziun, realisar l'instrucziun coeducativa da lavur da maun e da tegnairchasa, concepir la refurma dal stgalim superiur e dal giudicament da las scolaras e dals scolars, accumpagnar experiments da scola, s'occupar da novs models da la scolaziun da las magistras e dals magisters e da las revisiuns parzialas da la lescha da scola sco er preparar la futura instrucziun bilingua en las scolas primaras e classas pitschnas tudestgas dal Grischun èn stadas per exempel intginas da quellas innovaziuns. 
In grond dumber da construcziuns da chasas da scola ha il schef da l'uffizi accumpagnà ord vista pedagogica e da la scola. 
Tut las lavurs eran caracterisadas d'ina ferma cretta en la necessitad pedagogica ed en la prontezza da renovaziun da la scola. 
En quest connex èn stads ils interess da la giuventetgna la basa fundamentala. 
Cun renconuschientscha guardain nus enavos sin l'enritgament che la scola grischuna ha obtegnì tras la lavur da Stefan Niggli durant ils davos onns. 
Per sia pensiun e per sia terza fasa da la vita giavischain nus al pedagog tut il bun ed adina puspè il plascher da vesair a madirar ils fritgs ch'el ha semnà. 
Cusseglier guvernativ Joachim Caluori 
Departament d'educaziun, cultura e protecziun da l'ambient 
Gremi: departament d'educaziun, cultura e protecziun da l'ambient 
Funtauna: rg cusseglier guvernativ Joachim Caluori 
Data: 23-09-1998 
Ils ospitals grischuns sa sutamettan a l'analisa da qualitad 
La lescha davart l'assicuranza da malsauns prescriva als ospitals ed als chantuns da procurar in provediment medicinal d'auta qualitad e cunvegnent da la populaziun. 
Per pudair accumplir questa incumbensa stattan a disposiziun differents sistems per segirar la qualitad. 
L'ospital chantunal a Cuira e l'ospital regiunal da Scuol èn sa decidids en quest connex per l'uschenumnada procedura d'accrediziun. 
En Svizra tudestga è quest model derasà il pli fitg. 
En il decurs da las duas emnas passadas èn vegnids manads ils prims discurs d'accrediziun. 
En quest connex giuditgeschan experts externs independents davart las mesiras e las disposiziuns da l'ospital chantunal a Cuira e l'ospital regiunal da Scuol. 
Igl è vegnì intercurrì quant enavant questas mesiras correspundan als standards fixads ordavant e tge mesiras ils responsabels dals ospitals han prendì per gudagnar tut las collavuraturas e tut ils collavuraturs per questas provocaziuns qualitativas. 
En prima lingia è il cader vegnì consultà ed analisadas èn vegnidas las materialias e mesiras elavuradas dals ospitals. 
Ultra da quai esi dentant er vegnì discurrì cun pliras collavuraturas e plirs collavuraturs che lavuran a "la front". 
Entant ch'il resultat da l'emprima analisa vegn ad esser accessibla be per l'ospital pertutgà, duain ils rapports da las analisas cuntinuantas esser accessiblas publicamain. 
Per il futur a mez termin d'in ospital esi da gronda impurtanza da segirar e da promover la qualitad. 
Cun giuditgaments da qualitad instituziunalisads sto vegnir garantì che la publicitad obtegna infurmaziuns expressivas davart la qualitad dals ospitals grischuns. 
Igl è da partir dal fatg ch'ils deficits dals ospitals tar la garanzia da la qualitad possian s'effectuar sin las tariffas. 
En il rom da las tractativas davart las tariffas pon ils assicuraders da malsauns far deducziuns tar ospitals che na pon betg cumprovar stentas qualifitgadas per segirar la qualitad. 
Il departament da giustia, polizia e sanitad vegn alur er a far deducziuns tar la fixaziun da la contribuziun chantunala. 
Gremi: departament da giustia, polizia e sanitad 
Funtauna: rg departament da giustia polizia e sanitad 
Data: 23.09.1998 
Ils premis da cultura 1998 van a Gion Deplazes e Peter Zumthor 
Quest onn surdat la regenza dus premis da cultura. 
Els èn mintgamai dotads cun 15'000 francs e van al scriptur Gion Deplazes ed a l'architect Peter Zumthor. 
Ultra da quai vegnan concedids diesch premis da renconuschientscha da mintgamai 10'000 francs e set premis da promoziun da mintgamai 7'000 francs. 
La consegna dals premis ha lieu ils 6 da november 1998. 
Gion Deplazes retschaiva il premi da cultura da quest onn en undrientscha da sia ovra litterara extendida ed impurtanta ed en renconuschientscha da ses gronds merits per promover la cultura grischuna ed oravant tut la cultura rumantscha. 
Peter Zumthor obtegna il premi da cultura en undrientscha da sia lavur architectonica che sa distingua tras sia auta pretensiun da qualitad, senza cumpromiss per quai che reguarda la furma, la creativitad e las ideas, sco er per sia activitad d'instrucziun che ha contribuì al renum internaziunal da l'architectura grischuna actuala. 
Premis da renconuschientscha 
Premis da renconuschientscha da mintgamai 10'000 francs vegnan concedids a: - 
Alfred Berger en renconuschientscha da ses engaschament per il teater laic, oravant tut per sia activitad da blers onns sco directur artistic da la gruppa da teater da Jenins, - 
Elsy Caprez-Schäublin en renconuschientscha da sia activitad sco pioniera da l'art da far lavurs a battarels e sco fundatura d'ina nova tradiziun da battarels en il Grischun, - 
Heinrich Figi en renconuschientscha da ses grond engaschament per construcziuns che persvadan pertutgant lur funcziunalitad e creativitad sin il sectur da la construcziun da vias en il chantun, - 
Colette Hasler-Mühlethaler en renconuschientscha da sia vasta activitad da concerts sco solista ed accumpagnadra a l'orgel, al clavazin ed al cembalo, - 
Touty Hunziker-Druey en renconuschientscha da sia activitad musicala sco instrumentalista e pedagoga ed er sco confundatura ed animatura dals concerts da stad en Tumleastga, - 
Robert Indermaur en renconuschientscha da sias lavurs sco pictur e sculptur, oravant tut sin il territori dal chantun Grischun, - 
Hans Lanicca en renconuschientscha da sias prestaziuns sco cumponist, dirigent e pedagog da chant en la regiun Mantogna/Tumleastga, - 
Philipp Lenz en renconuschientscha da ses engaschament multifar per il teater da laics, oravant tut da sias prestaziuns creativas artisticas sco reschissur dal "Theater Muntanellas", - 
Emil Anton Räber en renconuschientscha da sia activitad da blers onns per ils fatgs da film e kino en il chantun Grischun, e - 
Hansheinrich Rütimann en renconuschientscha da sia lavur da scriptur e da las contribuziuns creativas per l'instrucziun da basa pedagogica, oravant tut sin il sectur da la didactica da linguas. 
Premis da promoziun 
Premis da promoziun en l'import da mintgamai 7'000 francs survegnan: - 
Mathias Balzer-Brunold, actur da teater, - 
Evelina Cajacob, artista figurativa, - 
Martin Camenisch, botanicher, - 
Gion Andrea Casanova, musicist, - 
Menga Huonder-Jenny, actura e realisatura da films, - 
Gian Rupf, actur, e - 
Corsin Tuor, musicist. 
Consegna dals premis 
Ils premis vegnan surdads en il rom d'ina festa mudesta che vegn organisada dal departament d'educaziun, cultura e protecziun da l'ambient. 
L'occurrenza ha lieu venderdi, ils 6 da november 1998 a las 17.15 en la sala da l'edifizi dal cussegl grond a Cuira. 
40 vischnancas midan en ina nova gruppa da forza finanziala 
La regenza ha attribuì las vischnancas grischunas da nov a las tschintg gruppas da forza finanziala. 
La repartiziun vala per ils onns 1999 e 2000, ed il resultat da la revisiun da lescha pendenta resta resalvà. 
Suenter las calculaziuns las pli novas midan 40 vischnancas u ca. 18 pertschient la classa da forza finanziala. 
Tar 12 vischnancas han midadas dal pe da taglia chaschunà ina midada da classa. 
Sch'ins cumpareglia il dumber da vischnancas per classa da forza finanziala, sa mussan las pli grondas midadas tar las vischnancas cun finanzas flaivlas: la gruppa 5 sa reducescha per trais vischnancas, entant che la gruppa 4 s'augmenta per quatter. 
Tar las gruppas cun finanzas fermas datti mo pitschnas midadas. 
Il dumber cumplessiv da vischnancas è sa reducì sin 212 grazia a la fusiun da Rona e Tinizong. 
Ils detagls vegnan publitgads en il fegl uffizial chantunal. 
Contribuziuns a la cultura 
A cust dal fond da la lottaria naziunala vegnan pajadas contribuziuns per intents culturals en l'import total da ca. 333'000 francs a 63 differentas uniuns ed organisaziuns. 
Agid umanitar 
A la "chadaina da fortuna" vegn pajà in import da 8'000 francs per las victimas da la fomina en il Sudan dal sid. 
Visavi la confederaziun beneventa la regenza la revisiun da la lescha federala davart l'assicuranza per vegls e survivents. 
Las novaziuns ch'ins ha en egl sin il sectur da l'AVS pertutgan certas restricziuns tar l'assicuranza facultativa da Svizzers/Svizras a l'ester. 
Per questa assicuranza duai mo pli vegnir recepì chi che stat en in pajais che n'ha nagina cunvegnientscha davart l'assicuranza sociala. 
Questa restricziun daventa necessaria perquai che l'assicuranza facultativa è deficitara dapi ch'ella exista (1948) e causa ch'igl è per gronda part pussaivel senza problems che las Svizras ed ils Svizzers che vivan a l'ester concludian in'assicuranza equivalenta en il pajais da domicil. Da las vischnancas 
I vegn mess en vista ina contribuziun da construcziun da 17,5 pertschient als custs d'investiziun imputabels. 
Gremi: regenza 
Funtauna: rg chanzlia chantunala dal Grischun 
Data: 24.09.1998 
La regenza da la provinza da Sondrio sin visita en il Grischun 
La mesemna, ils 30 da settember 1998, fa la regenza da la provinza da Sondrio ina visita al chantun Grischun. 
La scuntrada cun la regenza grischuna ha lieu en la Bergiaglia. 
Sut la direcziun da lur president Enrico Dioli vegnan ils tschintg commembers da l'executiva e dus funcziunaris superiurs da la provinza taliana da Sondrio a far ina visita a la regenza grischuna. 
Da vart dal chantun Grischun sa participeschan ils commembers da la regenza ed il directur da la chanzlia a l'occurrenza. 
Sin il program figureschan tr.a. ina visita dal Palazzo Castelmur a Stampa, inscunters e discurs cun represchentants da la Bergiaglia, excursiuns a Promontogno e Soglio sco er in'inspecziun dal sviament da Castasegna. 
La scuntrada duai pussibilitar la discussiun da differents temas che surpassan ils cunfins e vul rinforzar ils buns contacts tranter ils vischins. 
Termin per fotografias ed intervistas curtas: 
Mesemna, ils 30 da settember 1998, 09.30, Palazzo Castelmur, Stampa 
Gremi: regenza 
Funtauna: rg chanzlia chantunala 
Data: 24.09.1998 
Projects da votaziun dals 29 da november 1998 
Dumengia, ils 29 da november 1998, ha lieu ina votaziun dal pievel. 
Da vart da la confederaziun esi da decider davart ils suandants projects: - 
conclus federal davart la construcziun e finanziaziun da projects d'infrastructura dal traffic public, - 
conclus federal davart in nov artitgel da granezza limità temporarmain, - 
iniziativa dal pievel "per ina politica da drogas raschunaivla", e - 
midada da la lescha federala davart la lavur en l'industria, en il mastergn ed en il commerzi (lescha da lavur). 
Plinavant vegni votà davart il suandant project chantunal: - 
relasch d'ina lescha davart la banca chantunala grischuna 
Posiziuns envers la confederaziun 
La regenza prenda posiziun envers la confederaziun davart las duas propostas da l'assamblea federala concernent la taxa d'energia, davart las cumplettaziuns tar la lescha federala davart la coordinaziun e la simplificaziun da la procedura d'approvaziun da plans cun midadas da la lescha davart las vias naziunalas sco er davart la revisiun da la lescha penala svizra pertutgant la corrupziun. 
Areguard la taxa d'energia vegni referì a la posiziun da la conferenza da las regenzas dals chantuns da muntogna. 
L'introducziun sperta d'ina taxa d'energia sin energias che n'èn betg regenerablas (petroli, charvun, gas ed carburants atomics) vegn definida sco premissa stringenta per il pass en in martgà avert da l'electricitad. 
La taxa d'energia augmenta il pretsch da las energias importadas bunmartgadas che derivan da purtaders fossils d'energia. 
Sin il sectur da las vias naziunalas sa tracti da transferir la decisiun da protesta dal chantun (regenza) a la confederaziun (departament federal per ambient, traffic, energia e communicaziun). 
Uschia n'approva la confederaziun betg mo sco fin uss ils projects d'execuziun, mabain decida er davart eventualas protestas. 
Da nov duai vegnir installada ina cumissiun federala da recurs. 
La regenza va d'accord cun questa procedura. 
La confederaziun è uschia cumpetenta mo per la fasa da planisaziun. 
La decisiun davart la realisaziun e la fasa da realisaziun duain dentant restar er vinavant chaussa dals chantuns. 
Areguard la corrupziun duai in concept general rinforzar il cumbat penal che consista da trais parts (cudesch penal, lescha penala militara e lescha federala davart la concurrenza illoiala). 
Las disposiziuns sa drizzan cunter la corrupziun d'uffizials svizzers e d'uffizialas svizras, cunter la corrupziun activa d'uffizials esters e d'uffizialas estras sco er cunter la corrupziun privata activa e passiva che duai uss vegnir persequitada d'uffizi. 
Per perfecziunar l'entir sistem po la regenza acceptar er ina participaziun da la Svizra a la cunvegna da la OECD davart cumbatter la corrupziun d'uffizials esters en fatschentas internaziunalas. 
Da las vischnancas 
La regenza approva la revisiun da la planisaziun locala da Lostallo ch'è vegnida fatga en vista ad ina nova pista da cursa per autos da model, la revisiun parziala da la planisaziun locala da Maladers concernent la deponia Cholplatz sco er tschertas midadas da la planisaziun locala da Tschlin. 
Approvadas vegnan las revisiuns parzialas da las constituziuns communalas da Bever, Pignia e Sent. Fatgs dal persunal 
La fin da settember 1998 èn ids en pensiun: - 
Enrico Caviezel, Strada, vier tar l'uffizi districtual da construcziun bassa a Scuol, - 
Johann-Josef Lerjen, Zizers, manader da project per meglieraziuns tar l'uffizi da meglieraziuns e mesiraziun e - 
Stefan Niggli, Grüsch, schef da l'uffizi per las scolas popularas e las scolinas. 
La regenza engrazia a quests collavuraturs per ils servetschs ch'els han prestà per il chantun. - 
Raimund Klesse, naschì 1963, da Turitg e Winterthur, domicilià a Maiavilla daventa medi superiur en la clinica psichiatrica Waldhaus a Cuira. 
El entschaiva sia plazza tenor cunvegna. 
Gremi: regenza 
Funtauna: rg chanzlia chantunala dal Grischun 
Data: 01.10.1998 
Nova era per promover la cultura en il chantun Grischun 
Persunas activas professiunalmain sin il champ cultural pon s'annunziar immediat tar la nova "cumissiun per concurrenzas da la lavur culturala professiunala" per stipendis e contribuziuns per realisar ovras. 
Il termin dura fin mez november 1998. 
Grazia a la nova lescha per promover la cultura vegnan megliuradas las cundiziuns generalas per la lavur culturala professiunala en noss chantun. 
L'emprima giada vegnan mess en concurrenza stipendis libers e contribuziuns per realisar ovras per promover a moda decisa artistas ed artists. 
Il sustegniment duai pussibilitar ad els da pudair sa deditgar pli intensiv a lur lavur, a l'art. 
Tgi po s'annunziar per in sustegniment? 
Per obtegnair in stipendi u ina contribuziun per realisar in'ovra pon s'annunziar persunas activas professiunalmain sin il champ cultural, ch'èn: 
- burgaisas u burgais dal chantun Grischun, u 
- domiciliads almain dus onns en il chantun Grischun, u 
- colliads a moda fitg stretga cun la cultura grischuna tras la tematica ed il lieu da lavur. 
Plinavant vegnan pajadas contribuziuns mo ad artistas ed ad artists ch'èn sa cumprovads fingià cun ina tscherta capacitad e cun prestaziuns artisticas e che basegnan ina promoziun finanziala per sa sviluppar artisticamain vinavant. 
En tge furma consistan ils stipendis da studi e las contribuziuns per realisar ovras? 
L'autezza d'in singul stipendi liber munta a maximal 20'000 francs per onn. 
Per scolaziuns a scolas d'art svizras è cumpetent vinavant il post da stipendis chantunal. 
Ils stipendis da studi libers duain dar a las artistas professiunalas ed als artists professiunals la pusseivladad da pudair sa deditgar exclusivamain a la lavur artistica senza esser sut squitsch da furnir il davos in product terminà, senza l'obligaziun da dastgar sa scolar mo aifer ils cunfins naziunals. 
Cun ils stipendis da studi pon er vegnir sustegnids segiurns en ateliers da l'entir mund. 
Per contribuziuns per realisar ovras sto vegnir inoltrà a la cumissiun da concurrenza ina descripziun detagliada dal project. 
Ils petents e las petentas ston pudair sa legitimar davart il nivel professiunal da lur ovra. 
Ulteriuras mesiras sin il champ da l'art 
Sco furma speziala da contribuziuns per realisar ovras pon er vegnir concedids daners per "mesiras decisas sin il champ da l'art". 
Cun quai pon vegnir sustegnids lavurs concepziunalas, retschertgas u projects che megliureschan il Grischun sco regiun culturala. 
Tar l'emprima publicaziun pon vegnir inoltradas dumondas per contribuziuns per realisar ovras, per stipendis da studi libers e per mesiras sin il champ da l'art, che pertutgan l'onn 1998. 
Tgi fa part da la cumissiun da concurrenza? 
La cumissiun da concurrenza sa cumpona da las sequentas tschintg persunas: 
- Flurin Caviezel, incumbensà per dumondas da cultura e da medias 
- Carlo Portner, president da la cumissiun chantunala per promover la cultura 
- Miguela Tamò, artista visuala 
- Peter Masüger, schurnalist da cultura 
- Valentin Bearth, architect. 
Quest gremi vegn ad examinar las dumondas inoltradas, consultar experts per valitar ils projects e suttametter anc quest onn sias propostas a la regenza. 
Esser flexibel ed en contact permanent cun la cumissiun per promover la cultura 
La nova cumissiun da concurrenza vegn a rimnar cun questa prima publicaziun experientschas ead optimar la promoziun en il stgomi cun las persunas activas sin il champ cultural e ad adattar mintgamai a las relaziuns annualas. 
Grazia al fatg ch'il president da la cumissiun per promover la cultura è medemamain commember è garantì in contact permanent cun la cumissiun gia existenta. 
La cumissiun per promover la cultura vegn er a tgirar vinavant la gronda part da la promoziun culturala en noss chantun. 
A la cumissiun da concurrenza stat a disposiziun in budget total da 225'000 francs per onn. 
Cun quest import esi cler che betg tut las dumondas pon vegnir resguardadas, nun ch'il princip da la repartiziun eguala vegnia applitgà; tuts obtegnessan tuttina "pauc". 
S'annunziar fin il pli tard mez november 1998 
Artistas professiunalas ed artists professiunals ch'èn activs sin differents champs, numnadamain da l'art figurativ, la musica, la litteratura fin a l'art da video, per menziunar mo inqual disciplinas, pon pretender il formular d'annunzia tar il secretariat dal post da servetsch "Cultura & medias", Quaderstrasse 17, 7000 Cuira (tel.: 081-257 27 16, fax: 081-257 21 51, E-mail: therese.furter@kmf.gr.ch). 
Termin da consegna è ils 15 da november 1998. 
La proxima publicaziun vegn ad avair lieu il favrer 1999. 
Gremi: departament d'educaziun, cultura e protecziun da l'ambient 
Funtauna: rg cultura & medias 
Data: 02.10.1998 
Novas structuras en il departament d'educaziun grischun 
Il departament d'educaziun dal chantun Grischun ha terminà l'emprima fasa d'in process da svilup d'organisaziun e realisescha ussa las mesiras elavuradas. 
Questas portan ina structura d'organisaziun pli clera e novs instruments directivs. 
A basa da las midadas en il sectur da l'instrucziun en il decurs dals davos onns èn er las incumbensas dal departament d'educaziun daventadas adina pli extendidas e variadas. 
Per adattar il departament a la situaziun sociala midada e per esser preparà per svilups futurs, ha il chau dal departament d'educaziun, cultura e protecziun da l'ambient, cusseglier guvernativ Joachim Caluori, inizià avant circa in onn in process d'organisaziun sin basa vasta. 
En la segunda fasa ston ins ussa realisar las mesiras mussadas si en il rapport. 
Las mesiras las pli impurtantas dal rapport detaglià pon ins resumar sequentamain: - 
nova structura per il departament d'educaziun cun ierarchias orizontalas e relaziuns cleras da subordinaziun 
- novs instruments directivs 
- reglamentaziun cumplessiva da l'infurmaziun e la communicaziun 
- nova structura dal secretariat dal departament, tr.a. cun servetsch giuridic e post da lavur pedagogic/post da stab instrucziun 
- reordinaziun da l'uffizi per las scolas popularas e las scolinas 
- reordinaziun da l'uffizi per dumondas da la furmaziun superiura 
- independenza da l'uffizi per la furmaziun professiunala. 
Il process d'organisaziun ha manà vinavant il svilup d'enfin uss dal departament d'educaziun ed ha realisà ils ulteriurs svilups cun la participaziun activa da las collavuraturas e dals collavuraturs. 
Tar quest project esi stà impurtant da l'entschatta naven d'integrar las persunas pertutgadas directamain. 
Il process d'organisaziun è vegnì presidià dal cussegliader extern dr. Cyrill Häring, Basilea. 
El vegn ad accumpagnar - e cun quai a segirar - la realisaziun da las mesiras mintga quartal per la durada d'in onn. 
Gremi: departament d'educaziun, cultura e protecziun da l'ambient 
Funtauna: rg departament d'educaziun 
Data: 06.10.1998 
Il chantun iniziescha la consultaziun per ina nova ordinaziun davart l'igiena da charn 
La regenza ha inizià la procedura da consultaziun per in'ordinaziun nova davart l'igiena da charn. 
Il termin dura fin ils 27 da november 1998. 
Cun quest nov decret duai l'organisaziun da la controlla da charn vegnir adattada a las pretaisas da la lescha da victualias e vegnir structurada analogamain a la controlla da victualias sin ils trais secturs: veterinari chantunal, inspectader da charn e controlladers da charn. 
Da nov duai la controlla da charn succeder da princip tras veterinaris che vegnan elegids ed indemnisads da l'uffizi da veterinari. 
La regenza fixescha las tariffas da lur activitad. 
Approvadas vegnan ina revisiun parziala da la planisaziun locala da Zizers, las constituziuns communalas da Ftan, Jenins e Nufenen sco er las leschas da taglia da Schlans e da Tinizong-Rona. Gremi: regenza 
Funtauna: rg chanzlia chantunala dal Grischun 
Data: 06.10.1998 
Prestaziuns da cumpensaziun per la Val Frisal, dentant betg per la Val Madris 
La vischnanca da Breil obtegna da la confederaziun mintg'onn pli che 100'000 francs sco contribuziuns da cumpensaziun per metter sut protecziun la Val Frisal sco cuntrada degna da protecziun da muntada naziunala. 
La vischnanca da Soglio (per la Val Madris) ed il chantun obtegnan perencunter nagut. 
Quai è il resultat da l'examinaziun da la confederaziun sin las duas dumondas per contribuziuns a favur da la Val Madris e la Val Frisal. 
L'onn passà ha la vischnanca da Breil inoltrà al chantun ina dumonda per contribuziuns da cumpensaziun. 
Questas contribuziuns duain cumpensar las perditas da metter sut protecziun la Val Frisal. 
Il medem ha er fatg la vischnanca da Soglio pertutgant la Val Madris. 
Il chantun ha tramess questas dumondas ensemen cun in agen postulat a l'uffizi federal per l'economia d'aua (UFEA). 
Dacurt ha quel prendì posiziun en ina prima decisiun pertutgant quests giavischs e quella n'è betg dal tuttafatg positiva. 
Sa basond sin l'ordinaziun da la confederaziun davart la cumpensaziun da perditas tar l'utilisaziun da la forza idraulica (OCPF) han las calculaziuns dal UFEA demussà che la probabilitad d'ina realisaziun economica na saja betg dada en il cas da la Val Madris. 
Uschia scroda gia ina da las premissas essenzialas per pajar contribuziuns da cumpensaziun a la vischnanca da Soglio ed al chantun. 
En il cas da la Val Frisal esi perencunter sa mussà che la dimensiun dal perimeter da protecziun da la vischnanca da Breil stoppia vegnir extendida tenor l'opiniun da l'uffizi federal d'ambient, guaud e cuntrada (UFAGC) per conceder il dretg da cumpensaziun. 
Ultra da quai èn accumplidas en quest cas tut las ulteriuras premissas per pudair pajar contribuziuns da cumpensaziun. 
La vischnanca da Breil dastga quintar cun ina contribuziun da cumpensaziun annuala da pli che 100'000 francs, premess che las votantas ed ils votants da la vischnanca acceptan las pretaisas che vegnan fatgas da la confederaziun. 
La durada da questas prestaziuns n'è anc betg fixada. 
Damai che l'import da cumpensaziun per il chantun na cuntanscha betg l'autezza minimala decisiva tenor la OCPF, obtegna il chantun dentant er nagut en il cas da la Val Frisal. 
Suenter il cas da la "Greina" daventa pia pli probabel la Val Frisal il segund cas per pajaments da cumpensaziun en noss chantun. 
Per il cas da la Greina era vegnida fixada da lez temp ina regulaziun speziala ch'è sa basava - per mancanza da pratitgabladad da la OCPF - directamain sin la lescha federala davart il dretg d'aua. 
Tar la regulaziun speziala da lezza giada è l'autezza da la contribuziun da cumpensaziun bain er vegnida calculada tenor la surmenziunada OCPF, la repartiziun sin las vischnancas da Vrin, Sumvitg e sin il chantun è dentant succedida en relaziun da mintgamai dus tschintgavels per las vischnancas ed in tschintgavel per il chantun. 
Tar ina interpretaziun formalistica, dentant correcta da la OCPF avess la vischnanca da Vrin, che metta sut protecziun la gronda part dal plaun da la Greina, obtegnì praticamain nagut. 
Las prestaziuns da cumpensaziun a Vrin, Sumvitg ed al chantun Grischun èn dentant ina contribuziun per las perditas per metter sut protecziun la Greina. 
En cumparaziun cun ils avantatgs economics ch'ina realisaziun dal project avess purtà è quai dentant in import mudest. 
Gremi: departament da construcziun, traffic e selvicultura 
Funtauna: rg uffizi d'energia 
Data: 06.10.1998 
Termin da grazia per la taxa d'alloschament tochen la fin da l'onn 2001 
La revisiun parziala da la lescha davart las vias ch'è vegnida acceptada dal pievel ils 27 da settember 1998 vegn messa en vigur il 1. da november 1998. 
Uschia vegn er abrogada la lescha davart la finanziaziun da las vias che datescha da l'onn 1962. 
Plinavant è la regenza autorisada da suspender l'abrogaziun da la taxa d'alloschament tochen la fin da l'onn 2004. 
Contribuziuns culturalas 
Per las sequentas ovras ed occurrenzas culturalas vegnan concedidas contribuziuns e garanzias da deficit en l'import total da var 70'000 francs: 
- l'ediziun dal roman "Die Puppen von Zerbrau" da Hansjörg Zinsli, 
- l'ediziun dal cudesch "Spätgotische Flügelaltäre in Graubünden" (titel da lavur) entras la tgira chantunala da monuments (divers auturs e diversas auturas), 
- l'ediziun d'in cudeschs da la chasa da scola per il stgalim superiur a Pasqual da l'architect Valerio Olgiati entras Dino Simonett, 
- l'ediziun d'in catalog tar in'exposiziun da la fotografa Anna Lenz, Mastrils, a Cuira, 
- l'ediziun d'in catalog tar in'exposiziun da Christoph Draeger l'october/november 1998 en la chasa da cultura Rosengarten a Grüsch, 
- ils concerts d'atun 1998 dal club da jazz da Cuira, uschenavant che la citad da Cuira sa participescha, 
- tschintg concerts dal Pass-Chor Lai il december 1998 en il chantun, 
- il concert da s. Silvester 1998 da l'orchester sinfonic d'Engiadin'ota a Puntraschigna, Zuoz, Segl-Maria e Schlarigna, 
- quatter concerts da Bumaun dal Collegium Vocale Turitg ensemen cun l'ensemble artgist Musicuria en il chantun, 
- trais concerts dal chor "cantAurora" la fin d'october/l'entschatta da november 1998 en il chantun, 
- il concert da Roman e Dorothea Cantieni cun l'orchester da chombra Kaiserslautern dals 29 da matg 1999 a Cuira, uschenavant che la citad da Cuira sa participescha medemamain, 
- il film curt "Tobias" da Mike Eschmann en collavuraziun cun quatter realisaturs da film grischuns 
- il project "Natur - Kultur, Gegensätze und Übergänge" ed ulteriuras occurrenzas dal center cultural e da scuntrada "La Vouta" a Lavin (1998/1999), e 
- l'exposiziun da Zilla Leutenegger l'october/november 1998 a Turitg. 
Contribuziuns da sport 
A las sequentas instituziuns resp. per ils sequents projects vegnan pajadas contribuziuns da sport-toto en l'import total da 54'500 francs: 
- al club da ballapei Lumnezia per cumprar in segapastget, in indriz da sprizzar cun uder ed in char per uders sco er ina maschina per marcar la plazza, 
- a l'Unione sportiva Gloria Leggia per cumprar in tractor da segapastget e per sanar e midar l'edifizi da club, 
- al club da hockey Bravuogn per cumprar bandas cun indrizs da segirtad e per construir garderobas e localitads da material, 
- a l'uniun da gimnastica da dunnas Bravuogn per construir ina plazza da tut'aura e da gieu cun garderobas e localitads da material, e 
- a l'uniun da tir Avras per construir in stan da tir da 50 meters. 
Da las vischnancas 
La regenza approvescha definitivamain il project per la construcziun nova da duas hallas da gimnastica sutterranas ed in local da gimnastica inclusiv las localitads lateralas en il Türligarten a Cuira per l'instrucziun en la scola professiunala commerziala. 
Vi dals custs imputabels da 6.12 milliuns francs vegn segirada ina contribuziun da construcziun da 50 pertschient. 
Envers l'uffizi federal per communicaziun sustegna la regenza la dumonda da concessiun d'Arosa turissem per il manaschi da "Teletext Arosa". 
Approvada vegn la revisiun parziala da la planisaziun locala da la vischnanca da Ruschein en connex cun ina nova zona da mastergn Caldun/Sut Baselgia. 
Gremi: regenza 
Funtauna: rg chanzlia chantunala dal Grischun 
Data: 22.10.1998 
Viafier moderna: Avantatgs per il Grischun 
Explicaziuns davart il project da fintp dal president da la regenza Luzi Bärtsch 
Ils 29 da november 1998 decida il pievel svizzer davart la modernisaziun da las viafiers. 
L'object dal project da la fintp furma la finanziaziun dals quatter projects da gronda dimensiun, VIAFIER 2000, NVTA, colliaziun da la Svizra da l'ost e dal vest cun la rait europeica d'auta prestaziun e la protecziun encunter la canera da las viafiers. 
Per la modernisaziun da las viafiers svizras duai vegnir mess a disposiziun aifer in interval da 20 onns in import total da var 30 milliardas francs. 
Da quels crodan dentant mo 13,6 milliardas francs u var 45 pertschient sin la NVTA. 
Per plirs motivs esi en l'interess dal Grischun ch'il pievel ed ils chantuns acceptian il project da la fintp. 
Levgiament da la via dal San Bernardino dal traffic pesant 
La regenza è s'exprimida repetidamain encunter in corridor da transit per camiuns da 40 tonnas sin la ruta dal San Bernardino. 
Quest postulat giustifitgà sa lascha dentant realisar mo, sche la viafier dispona da capacitads sufficientas per transportar il traffic da martganzia. 
Questas capacitads vegnan stgaffidas cun la NVTA e distgiargian l'axa dal San Bernardino dal traffic pesant. 
Colliaziun dal Grischun al concept VIAFIER 2000 
Cun la realisaziun dal concept VIAFIER 2000 vegnan a cursar mintg'ura in IC ed in tren direct tranter Turitg e Cuira. 
En cumbinaziun cun l'avertura dal Vereina ha quai per consequenza considerablas reducziuns dal temp da viadi sin la rait da la VR. 
La realisaziun dal concept VIAFIER 2000 cundiziunescha dentant il prim amplificaziuns sin la ruta da la VFF tranter Turitg e Cuira ed in schlargiament da la staziun da Cuira. 
Quests projects d'infrastructura e cumbinà cun quels la realisaziun dal concept VIAFIER 2000 pon vegnir realisads mo en cas ch'il project da fintp vegn acceptà. 
Cuntinuaziun da las amplificaziuns sin la ruta da la VF e da la FA en Surselva 
La colliaziun pertutgant il traffic dal plazzal da gronda dimensiun "plazzal intermediar Sedrun" succeda sin la ruta sursilvana da la VR e da la Viafier Furca Alpsur (FA). 
Questa lingia vegn amplifitgada correspundentamain. 
La confederaziun e la VFF han garantì in import da 120 milliuns francs per las investiziuns necessarias. 
Cun questas investiziuns vegnan stgaffidas valurs durablas per las duas viafiers en il Grischun. 
Actualmain èn realisads singuls projects, auters èn en construcziun e per ils ulteriurs projects èn las permissiuns vegnidas dadas. 
Questas lavurs pon vegnir cuntinuadas mo en cas ch'il project da la fintp vegn acceptà. 
Cas cuntrari na pon betg vegnir realisads novs projects ed ils projects ch'èn en construcziun ston vegnir etappads. 
Consequenzas engrevgiantas avess quai spezialmain per l'amplificaziun da la staziun da Mustér. 
Sanaziuns encunter la canera sin la rait da la VR 
Er las viafiers ston observar las limitas da canera fixadas. 
Las alitas da canera duain vegnir reducidas oravant tut a la funtauna. 
Persuenter èn necessaris ils meds correspundents per la renovaziun dals vaguns. 
Quests meds vegnan mess a disposiziun cun il project da la fintp. 
Giudiders da las sanaziuns encunter la canera èn pia las viafiers ed ils abitants pertutgads. 
Finanziaziun speziala per tut ils projects da gronda dimensiun 
La finanziaziun da tut ils projects da viafiers da gronda dimensiun succeda or d'in fond lià ad in intent specific. 
Questa finanziaziun speziala garantescha ch'ils projects da viafier da gronda dimensiun na vegnan betg finanziads sin donn e cust d'autras incumbensas dal stadi (p. ex. il traffic regiunal). 
Indirectamain vegnan er distgiargiadas uschia las finanzas ordinarias da la confederaziun. 
La soluziun cun il fond ha pia gronds avantatgs per il chantun Grischun sco retschavider da considerablas prestaziuns da transfer da la confederaziun, cumpareglià cun ina finanziaziun dals projects da viafier da gronda dimensiun ord meds ordinaris dal tegnairchasa federal. 
Mintga project d'impurtanza ha avantatgs e dischavantatgs. 
Ord vista dal chantun Grischun survargan dentant ils avantatgs cleramain tar il project da la fintp. 
In'acceptaziun dal project munta perquai per noss chantun in cler progress ord vista da la politica da traffic. 
Gremi: departament da construcziun, traffic e selvicultura 
Funtauna: rg il president da la regenza Luzi Bärtsch 
Data: 28.10.1998 
Emprima acziun per sa deliberar da ballast tar il dretg chantunal en december 1998 
Suenter in'analisa fundada ha il chantun Grischun entschavì questa primavaira in project enfin uss unic en Svizra che vul far urden cun il dretg chantunal sin tut ils stgalims. 
Sin l'entschatta december entran en vigur ils emprims pass concrets: 68 ordinaziuns da la regenza vegnan abrogadas e 92 vegnan midadas. 
Il project "Essenzialisaziun e flexibilisaziun da la giurisdicziun e da l'applicaziun dal dretg" (EFLAD) ha l'intenziun d'augmentar la qualitad da las reglamentaziuns ed activitads dal stadi. 
Memia bleras reglamentaziuns per part betg necessarias impedischan in agir administrativ flexibel e confurm als basegns e restrenschan ils spazis libers per privats. 
Il project EFLAD stat sut la direcziun d'ina gruppa da project che vegn manada da la chanzlia chantunala. 
Ella sa cumpona da represchentants da mintga departament e vegn accumpagnada scientificamain da prof. Georg Müller, docent da dretg public ed administrativ sco er da scienza da legislaziun a l'universitad da Turitg. 
Progress tenor plan 
Ils progress dal project EFLAD succedan tenor plan. 
A partir da la primavaira 1997 han ins fatg urden duront in onn en il guaud da paragrafs grischun. 
Passa 100 emploiads chantunals han mintgamai prendì sut la marella critica lur sectur a maun d'ina glista detagliada. 
Da questa "controlla da l'effectiv" è vegnì fatg in rapport extendì ch'infurmescha tgenins dals decrets chantunals che pon vegnir midads u abrogads. 
Suenter che la fasa d'analisa era terminada ha la gruppa da project EFLAD proponì l'emprim pass operativ ch'è vegnì approvà da la Regenza avant curt. 
Sin il sectur da las ordinaziuns da la regenza datti ina clerificaziun marcanta: 68 decrets vegnan abrogads dal tuttafatg, 92 vegnan midads dal tut u per part (ils decrets pertutgads vegnan publitgads en la collecziun ufficiala da leschas). 
Quest pachet cumpiglia tut las ordinaziuns da la regenza che pon vegnir abrogadas u modificadas senza resguard al dretg superiur. 
Quest emprim pass maina gia ina "deliberaziun da ballast" e meglieraziun considerabla, senza dentant cuntanscher las finamiras centralas dal project. 
Quellas vegnan visadas cun ils proxims pass dal project che vulan effectuar insatge sin il sectur da las leschas ed ordinaziuns dal cussegl grond. 
Sin quel sectur ha il pievel, resp. il cussegl grond las cumpetenzas. 
Igl è previs da terminar la part principala dal project EFLAD fin la mesadad da l'onn 2000. 
Legitimaziun democratica 
Il project EFLAD sa basa sin il program da la regenza 1997-2000. 
Sut il titel "Administraziun chantunala ed organisaziun statala effzienta e vicina al burgais" vegn explitgà: "Differents secturs da l'activitad statala en il Grischun pateschan d'ina gronda densitad da reglamentaziuns ch'engrevgiescha in agir administrativ flexibel e confurm als basegns. 
Projects sco NPM han mo in senn sch'ins reducescha a medem temp la quantitad da las reglamentaziuns. 
La regenza ha gia mussà sia veglia da far quai cun la consegna dal rapport da deregulaziun. 
Il potenzial da reducziun pon ins mo eruir cun in'examinaziun integrala dal dretg en vigur en quai che concerna las pussaivladads d'abrogar, reducir e concentrar. 
Parallel a la reducziun da la quantitad da las reglamentaziuns esi da sclerir concretamain co ins po applitgar las reglas che restan a moda flexibla ed en il rom da las pussaivladads giuridicas." 
En la sessiun da matg 1996 ha il cussegl grond prendì enconuschientscha dal program da la regenza. 
Il project EFLAD è vegnì discutà manidlamain e las mesiras correspundentas han chattà sustegn. 
Procedura da consultaziun a la confederaziun 
Visavi la confederaziun prenda la regenza posiziun concernent la midada da l'ordinaziun davart las taxas directivas sin cumbinaziuns organicas svapurantas (VOC) e tar il plan real da conducts da transmissiun electrics. 
Perquai che la realisaziun da la taxa directiva VOC è pretensiusa per tut ils participads, duai l'emprim incassament da quella vegnir suspendì sin l'entschatta da schaner 2000. 
A medem temp vegn proponì da sursaglir l'emprim stgalim da taxa d'in franc per kilo VOC e d'anticipar per in onn il segund stgalim cun dus francs. 
La regenza grischuna na fa nagin'opposiziun cunter las midadas proponidas. 
Las premissas per in'execuziun irreproschabla vegnan meglieradas considerablamain, senza ch'ins stoppia desister d'insatge tar las finamiras da la politica da mantegnair l'aria pura e senza che l'efficacitad da la taxa vegnia pregiuditgada. 
Il plan real prevedì per ils conducts da transmissiun electrics vul sclerir a lunga vista e globalmain en tge valladas u territoris ch'ins possia crear in corridor per in trassé da conducts ch'è pir da definir pli tard. 
El duai mussar co ils projects da conducts d'auta tensiun s'integreschan en la rait da transmissiun existenta en Svizra da las ovras electricas e da la VFF e co ins accordescha l'ulteriura planisaziun sin il stgalim federal e chantunal. 
Il plan real è il resultat d'ina collavuraziun da plirs onns d'autoritads federalas e chantunalas, ovras electricas ed organisaziuns da l'ambient en il rom dad Energia 2000. 
La regenza grischuna po approvar quest plan sulettamain sut las sequentas premissas: il plan real ha da sa restrenscher a las structuras da basa da la rait da conducts d'auta tensiun dal provediment general a partir da 200kV e, sche la rait da la viafier ha insumma da vegnir integrada, a la rait da colliaziun a partir da 130 kV, el ha da resguardar las colliaziuns cun la rait europeica ed ha d'abrogar pass da la procedura actuala per pudair cuntanscher ina simplificaziun effectiva. 
Agid umanitar 
Il chantun Grischun sustegna en il rom da sias pussaivladads finanzialas projects da svilup e d'agid en cas da catastrofas a l'exteriur. 
La regenza paja contribuziuns en la summa totala da 38'000 francs a las sequentas instituziuns: 
- Crusch cotschna svizra en favur da las acziuns d'agid per las victimas da l'inundaziun a Bangladesh ed en China, 
- Terre des Hommes en favur dal project d'agid als uffants cunter Aids en Uganda, 
- Paun per tuts en favur dal project SAHANIVASA (sustegn da lavurantas e lavurants agriculs senza terren e purs pitschens) en Andhra Pradesh, India, 
- Médecins sans Frontières en favur dal sustegn tecnic da la rait da sanitad en la regiun da Salamago, Etiopia, 
- Swisscontact en favur dal program per promover ils mastergns en Bolivia, e 
- Amis svizzers dals vitgs per uffants SOS en favur da la construcziun d'in vitg per uffants a Korca, Albania. 
Ord las vischnancas 
Da princip han ins approvà ils projects preliminars per la renovaziun/sanaziun da la chasa da scola dal vitg e da la chasa da scola cotschna a Tusaun. 
Vi dals custs calculads da ca. 1.25 milliuns francs vegnan messas en vista contribuziuns chantunalas da 17.5 pertschient. 
La nova lescha da construcziun da Churwalden vegn approvada cun ina remartga. 
Fatgs da persunal 
A la fin d'october vegnan pensiunads: 
- Adrian Bernegger, Claustra, vier tar l'uffizi districtual da construcziun bassa Tavau, 
- Christian Capaul, Domat/Ems, polizist chantunal, e 
- Enrico Turganti, Grono, manader dal center social regiunal Moesa. 
La regenza engrazia a quests collavuraturs per lur servetsch prestà en favur dal chantun. 
- Beat Calonder, naschì il 1955, da e domicilià a Cuira, daventa sin l'entschatta da favrer 1999 manader da secziun tar l'uffizi per la protecziun da l'ambient, 
- Claudio Hagmann, naschì il 1972, da Sevelen, a Trin, daventa tecnicist IC tar l'uffizi d'informatica. 
El entschaiva il schaner 1999, 
- Alexander Hänni, naschì il 1962, da Gerzensee BE, a Trimmis, daventa sin l'entschatta da schaner 1999 manader dal ressort cussegliaziun tar l'uffizi d'informatica, e 
- Marcel Suter, naschì il 1965, dad Oberentfelden AG, a Cuira, daventa collavuratur giuridic da l'inschigner superiur tar l'uffizi da construcziun bassa. 
El entschaiva il marz 1999. 
Gremi: regenza 
Funtauna: rg chanzlia chantunala dal Grischun 
Data: 29.10.1998 
Implants da protecziun civila en il Grischun pudessan dar albiert a fugitivs dal Kosovo 
Sch'il dumber da fugitivs resta constant, duain ils numerus fugitivs da la provinza Kosovo che vegnan attribuids al chantun Grischun vegnir alloschads e tgirads en differents implants da protecziun civila. 
Dapi il settember 1998 è il dumber da requirents d'asil s'augmentà considerablamain er en il Grischun e las structuras d'alloschi existentas èn utilisadas cumplettamain. 
Cun quai è il Grischun confruntà cun ina situaziun extraordinaria, per la quala ins ha da chattar mesiras correspundentas. 
Sch'i n'è betg pussaivel da metter a disposiziun plazzas d'alloschi en dumber sufficient sin la via tradiziunala, ston ins trair a niz ils implants da protecziun civila. 
Tenor las valitaziuns actualas vegnan ins a duvrar 200 fin 400 plazzas. 
En ina emprima fasa duain quellas vegnir creadas a Cuira, Domat/Ems, Igis, Tumein e Tusaun. 
En cas da basegn pli grond pudess ins er occupar ils implants da Klosters-Serneus, Glion, Maienfeld, Malans, Breil/Brigels, Celerina/Schlarigna, Silvaplauna e Segl en Engiadina. 
La basa legala furma la lescha davart l'agid en cas da catastrofas. 
Ils requirents d'asil obtegnan primarmain assistenza tras il persunal da l'uffizi da servetsch social. 
En cas da basegn pon ins er engaschar ils commembers da la protecziun civila. 
Quels vegnan er convocads per garantir il manaschi tecnic dals implants. 
Per eventualas incumbensas da surveglianza pon ins engaschar ultra da la polizia chantunala er societads da surveglianza privatas. 
Il chau dal departament da giustia, polizia e sanitad, cusseglier guvernativ Peter Aliesch, determinescha il temin ed il lieu da l'alloschi d'urgenza en ils implants da protecziun civila, entant che Hans Gasser, schef dal stab directiv chantunal, vegn a convocar en cas da basegn il dumber necessari da persunas obligadas al servetsch da protecziun civila. 
Per pudair dumagnar l'augment massiv d'interrogaziuns da fugitivs e per pudair reglar en urden las proceduras èn ultra da quai da prender en mira mesiras persunalas e d'infrastructura tar l'uffizi da servetsch social, l'uffizi da polizia e tar la polizia d'esters. 
La finanziaziun dals alloschis e dal persunal succedan tenor las directivas da l'uffizi federal per fugitivs. 
La part da las vischnancas vi dals custs per engaschar commembers da la protecziun civila va a cust da l'uffizi da servetsch social resp. da l'uffizi federal per fugitivs. 
Gremi: regenza 
Funtauna: rg chanzlia chantunala dal Grischun 
Data: 02.11.1998 
L'uffizi da servetsch social organisescha alloschis per fugitivs dal Kosovo 
Causa ch'il grond dumber da novs requirents d'asil vegn probablamain a restar constant fin la primavaira 1999 e perquai che l'affittanza d'abitaziuns pli pitschnas na po betg satisfar al basegn d'alloschament, sto l'organisaziun d'asil pudair prender a fit ulteriuras immobiglias pli grondas sco albiert collectiv. 
Sin il 1. da december 1998 vegn avert in nov center da dimora transitoria en la chasa da persunal d'ina interpresa da construcziun a la Schönbühlstrasse 10 a Cuira. 
Il center ha plaz per ca. 100 persunas. 
La recrutaziun dal persunal d'assistenza è instradada. 
Il svilup sin il sectur da novs requirents d'asil en il Grischun è vegnì pli problematic. 
Las structuras d'alloschi d'enfin uss èn cumplettamain tratgas a niz ed utilisadas dal tuttafatg dapi la mesadad d'october. 
L'uffizi da servetsch social s'occupa actualmain da l'evaluaziun d'ulteriuras offertas per immobiglias. 
A basa da la situaziun actuala ston vegnir creadas en il proxim temp ulteriuras 200 plazzas. 
Gremi: departament da giustia, polizia e sanitad 
Funtauna: rg uffizi da servetsch social 
Data: 02.11.1998 
"aua extrema" per l'EXPO.01, la direcziun dal project vegn publitgada 
Il project dals chantuns da la Svizra orientala per l'EXPO.01 avanzescha. 
La giunta directiva vegn a publitgar proximamain il project general "aua extrema". 
"aua extrema" è il project da la conferenza da las regenzas dals chantuns da la Svizra orientala per l'EXPO.01. 
La skizza dals chantuns da la Svizra orientala per il project, la quala è vegnida approvada da l'EXPO.01 duai mussar a las visitadras ed als visitaders da l'EXPO la Svizra orientala sco ina part variada e segira da la Svizra, sco er far endament ils chantuns da la Svizra orientala sco partenaris eguals, productivs e fidaivels. 
L'aua daventa qua il purtader da quests messadis tematics. 
Ultra da las exposiziuns sin las quatter "arteplages" da l'exposiziun naziunala èn previsas er ulteriuras preschentaziuns culturalas e programmads dis regiunals. 
Per render attenta la Svizra orientala e ses chantuns e pajais vaschins gia ordavant da la contribuziun, èn planisadas uschenumnadas "gwundertrugga". 
Ina presidenta è elegida 
Ils chantuns da la conferenza da las regenzas dals chantuns da la Svizra orientala culs chantuns Appenzell dador e dadens, Glaruna, Grischun, Son Gagl, Schaffusa e Turgovia èn ils purtaders dal project "aua extrema". 
Ina giunta directiva, en la quala las regenzas da quests chantuns da la conferenza da las regenzas dals chantuns da la Svizra orientala han delegà mintgamai in commember da la regenza, è responsabla per realisar la skizza dal project. 
A chaschun da la dieta a Näfels è vegnida elegida la directura dal departament da sanitad dal chantun Appenzell dador, Alice Scherrer-Baumann sco presidenta da la giunta directiva. 
La gruppa accumpagnanta è confermada 
La giunta directiva ha confermà la funcziun da la gruppa accumpagnanta ch'ha elavurà la skizza dal project sut la direcziun da Canisius Braun da la chanzlia chantunala da Sogn Gagl. 
Questa gruppa accumpagnanta vegn sustegnida da las realisaturas e dals realisaturs dal project "aua extrema" e vegn ad integrar en las decisiuns da detagl ils interess da tut ils chantuns da la Svizra orientala. 
Ella vegn dentant er ad observar incumbensas da coordinaziun e da controlling ed a sustegnair l'activitad da la giunta directiva. 
Entant che l'administraziun da finanzas dal chantun Son Gagl operescha sco post da finanzas, ha la controlla da finanzas dal chantun Turgovia l'incarica da reveder il quint. 
Publicaziun anc en il november 
La giunta directiva ha decidì da publitgar l'inserat per la direcziun generala dal project per "aua extrema" vers la fin da november. 
Dal champ d'incumbensas da questa direcziun fa part: elavurar il concept general a basa dal Corporate Design e las directivas da furmaziun da l'EXPO.01, planisar la strategia dals eveniments per la contribuziun dals chantuns da la Svizra orientala a l'Expo, publitgar ed organisar las concurrenzas d'ideas per ils projects d'arteplage e da la gwundertrugga sco er coordinar ils programs generals, ils dis d'eveniment ed ils dis chantunals. 
Secapescha che er la coordinaziun cun l'EXPO.01 fa part dal carnet da duairs da la direcziun generala dal project. 
Per incarica dals chantuns da la Svizra orientala vegn la direcziun dal project ad avair a disposiziun in preventiv total da probablamain dapli che nov milliuns francs per duvrar a moda raschunaivla per ina preschentaziun marcanta. 
La publicaziun succeda a moda confurma a la GATT tenor il dretg da submissiun dal chantun Grischun, e quai en ils Fegls uffizials dals chantuns da la Svizra orientala, dentant cun la resalva che l'EXPO.01 permetta, suenter l'approvaziun dal project, er la garanzia da finanziaziun or dal fond da solidaritad dals chantuns. 
Dis chantunals 
La giunta directiva da la conferenza da las regenzas da la Svizra orientala è s'occupada er dals dis chantunals che vegnan ad avair lieu a chaschun da l' EXPO.01. 
Las directivas da furmaziun ch'èn vegnidas messas en discussiun da la direcziun da l'Expo, duain anc vegnir meglieradas ord vista dals chantuns da la Svizra orientala. 
Spezialmain giavischa la giunta directiva ina vasta libertad d'agir per la furmaziun tematica sco er cleras offertas pertutgant l'infrastructura che vegn a star a disposiziun als chantuns. 
Dal rest èn ils chantuns independents per furmar e realisar ils dis chantunals e la coordinaziun duai sa restrenscher sin in minimum indispensabel. 
Gremi: Expo.01 
Funtauna: rg conferenza da las regenzas dals chantuns da la Svizra orientala 
Data: 05.11.1998 
La regenza approva la contribuziun d'investiziun a la Viafier retica 
L'uffizi federal da traffic ha suttamess al chantun in sboz per la 26avla cunvegna davart l'agid d'investiziun a la Viafier retica (VR). 
Cun resalva da la consutsignaziun tras las ulteriuras partidas dal contract vegn ella approvada da la regenza. 
Ils meds vegnan utilisads per renovar la surstructura (2 milliuns francs), per midar otg chars da persunas (4 milliuns francs) sco er per recumprar diesch chars da cupitgar dal Vereina (1.1 milliuns francs). 
Tenor la clav da repartiziun valaivla resultan 18 pertschient u 1.278 milliuns francs per il chantun. 
Ils meds vegnan resguardads en il preventiv chantunal ed en il plan da finanzas. 
Approvadas vegnan la revisiun parziala da la lescha davart las taxas da cura e da sport sco er davart las taxas per promover il turissem da Parpan e la constituziun da Pratval. Gremi: regenza 
Funtauna: rg chanzlia chantunala dal Grischun 
Data: 05.11.1998 
Planisaziun d'avertura turistica Parsenn/Fondei/Fideriser Heuberge: Ulteriurs scleriments èn necessaris 
Ils resultats da la consultaziun pertutgant l'avertura turistica dal territori da Parsenn/Fondei/Fideriser Heuberge èn qua. 
Els pretendan scleriments cumplementars e pli detagliads che duain esser avant maun l'entschatta 1999. 
L'entschatta da fanadur 1998 è vegnì dà en consultaziun il studi davart la planisaziun d'avertura turistica dal territori da Parsenn/Fondei/Fideriser Heuberge. 
Ils resultats èn uss qua. 
Els pretendan scleriments cumplementars e pli detagliads. 
Sa basond sin quels duai vegnir elavurà l'entschatta 1999 in concept d'utilisaziun e d'avertura. 
Il concept rectifitgà vegn silsuenter ad esser la basa per las planisaziuns directivas e d'utilisaziun sco er per las proceduras da concessiun e da permissiun da construir per implants turistics da transport en quest territori. 
Posiziuns cuntraversas 
Ils resultats da la consultaziun pertutgant il studi davart la planisaziun d'avertura turistica Parsenn/Fondei/Fideriser Heuberge èn cumpigliads en in rapport evaluativ. 
Differentas instanzas consultativas giavischan, en vista a l'ulteriura planisaziun, che la preschenta basa per decider vegnia elavurada pli detagliadamain en tscherts secturs. 
Da l'autra vart vegni dà impuls per cumplettar las pendicularas da Schatzalp e da Strela, las pistas e las vias da schlieusas giu val, las consequenzas sin il territori, la qualitad ecologica ed il traffic sco er per eventualas mesiras da cumpensaziun (asils da selvaschina resp. territoris serrads per skiunzs da variantas). 
Entant ch'ils implants d'apport dal circul da Tavau restan per gronda part incontestads per il territori da Parsenn, vegnan fatgas constataziuns divergentas e per part cuntraversas pertutgant ils implants d'apport dal Partenz (varianta Fideris/Fideriser Heuberge e varianta Serneus-Büel/Kreuzweg). 
Las vischnancas dal Partenz (senza Claustra-Serneus) e Tavau s'expriman per exempel a moda positiva davart il preschent concept da studi e beneventeschan en general in nov implant d'apport davent da Fideris. 
A la vischnanca da Claustra-Serneus pari memia baud da fixar e da realisar in implant d'apport dal Partenz. 
Quai tranter auter per resguardar la situaziun dal turissem da skis, las prioritads d'investiziun, la situaziun finanziala da la vischnanca ed ils interess dal turissem. 
Las federaziuns ecologicas percunter sa defendan da princip cunter il fatg, ch'il territori da skis duai vegnir amplifitgà. 
Las variantas d'apport en il Partenz pon vegnir giuditgadas a moda conclusiva pir, sch'ina ulteriura basa per decider è avant maun. 
Per quest motiv vul la cumissiun da coordinaziun far ulteriurs scleriments per il plan d'avertura turistica (studi cumplementar; studi pli detaglià tras las pendicularas), elavurar in sboz per in concept d'utilisaziun e d'avertura e rectifitgar quel silsuenter cun ils purtaders regiunals da decisiun. 
Accordar las variantas d'apport sur la regiun 
Il svilup turistic en mira prevesa implants d'avertura sur la regiun. 
Er las mesiras d'utilisaziun e da protecziun ston vegnir accordadas sur la regiun. 
Perquai duai la decisiun da varianta per ils implants d'apport dal Partenz succeder en il rom dal concept d'utilisaziun e d'avertura. 
Quel è ultra da quai la basa per giuditgar la cumpatibilitad cun il territori e cun l'ambient e per ponderar ils interess tras las autoritads cumpetentas en il rom d'ina valitaziun generala. 
Il concept cunvegnì duai la finala vegnir integrà en ils plans directivs da las regiuns Partenz, Scanvetg e Tavau e sbuccar en las revisiuns da las planisaziuns localas actualas da las vischnancas pertutgadas. 
I fa prescha, perquai che en singulas vischnancas (p.ex. Tavau) id existan gia planisaziuns e projects concrets ch'èn pronts per vegnir examinads ed approvads respectivamain concessiunads. 
Las vischnancas da Langwies e da Fideris èn s'exprimidas, tras in conclus da la radunanza communala, a moda positiva pertutgant l'amplificaziun dal territori da skis en il Fondei dadens respectivamain sin il territori da las Fideriser Heuberge. 
Quest conclus documentescha la voluntad politica da questas vischnancas da realisar il concept d'avertura. 
La cumissiun da coordinaziun ed ils purtaders da la planisaziun ch'èn reunids en la gruppa da coordinaziun sa stentan sin tut ils stgalims per realisar ina planisaziun averta, cun cleras finamiras ed accordada da tuttas varts. 
L'obligaziun da planisar e d'accordar ch'è fixada en la lescha davart la planisaziun dal territori premetta ultra da quai che las autoritads e las gruppas d'interess pertutgadas collavureschian a moda intensiva. 
Gremi: cumischiun da coordinaziun per la planisaziun d'avertura turistica Parsenn/Fondei/Fideris, c/o departament da l'intern e da l'economia publica dal Grischun 
Funtauna: rg cumisssiun da coordinaziun per la planisaziun d'avertura turistica 
Data: 05.11.1998 
Collavuraziun interchantunala en la furmaziun professiunala 
Diesch chantuns sa reuneschan en ina cuminanza d'interess per l'infurmatica en la furmaziun professiunala. 
Ils chantuns commembers han chattà ina soluziun cuminaivla per l'infurmatica cun l'applicaziun speziala KOMPASS, e quai per executar la lescha davart la furmaziun professiunala. 
Grazia a la reuniun pon ins reagir pli spert e pli favuraivel en ils singuls chantuns sin las midadas da las incumbensas executivas en la furmaziun professiunala. 
Ils chantuns Basilea-Champagna, Grischun, Lucerna, Schaffusa, Soloturn, Son Gagl, Turgovia, Vad, Zug e Turitg èn sa reunids a basa da la collavuraziun resultada ils davos onns per executar la lescha davart la furmaziun professiunala en la "cuminanza d'interess per l'infurmatica en la furmaziun professiunala". 
La collavuraziun è resultada dal svilup d'ina soluziun per EED tras l'uffizi per la furmaziun professiunala dal chantun da Son Gagl a l'entschatta dals onns 80. Ella è s'approfundada pli e pli cun sviluppar cuminaivlamain in'applicaziun speziala per ademplir las incumbensas executivas en la furmaziun professiunala. 
L'applicaziun speziala "KOMPASS" è vegnida sviluppada ils onns 1990 fin 1992 tras ils chantuns da Son Gagl e da Turitg ed è vegnida finanziada anticipadamain dal chantun da Son Gagl. 
Ils ulteriurs uffizis per la furmaziun professiunala che fan uss part da l'uniun èn s'acquistads "KOMPASS" en licenza ils onns 1993 fin 1997. 
L'applicaziun speziala "KOMPASS" cumpiglia ils champs surveglianza da l'emprendissadi, examen final da l'emprendissadi, cussegliaziun professiunala, curs, statisticas, subvenziuns, finanzas sco er stipendis ed emprests. 
Ella è er la basa per la bursa da plazzas d'emprendissadi che vegn publitgada da quests chantuns en l'Internet. 
En consequenza da la midada tecnologica sa midan las pretaisas als emprendissadis professiunals adina pli spert. 
Questas midadas han in effect er sin l'execuziun da la furmaziun professiunala e chaschunan adattaziuns en las soluziuns da l'infurmatica. 
Cun in'applicaziun speziala unifitgada e cun la repartiziun dals custs ch'è daventada pussaivla tras quella, pon ins far adattaziuns e svilups ulteriurs a moda bler pli bunmartgada. 
Ina preschentscha cuminaivla vers terzas persunas vegn spetgada er per il mantegniment. 
Gremi: Departament d'educaziun, cultura e protecziun da l'ambient 
Funtauna: rg Cuminanza d'interess per l'infurmatica en la furmaziun professiunala, CIIFP 
Data: 10.11.1998 
Da l'uffizi da contabilitad a l'administraziun da finanzas 
Tar il departament da finanzas e militar dal Grischun vegn organisà da nov il sectur dals fatgs da finanzas. 
Las incumbensas vegnan detretschadas e structuradas en ils sequents secturs: prestaziuns strategicas, prestaziuns operativas ec incumbensas da controlla. 
Il sectur strategic resta tar il secretariat dal departament. 
L'uffizi da contabilitad vegn a surpigliar da nov tut las incumbensas operativas sin il sectur da las finanzas e da la contabilitad, entant che la controlla da finanzas sa concentrescha sin sias incumbensas da controlla. 
En il rom da questa reorganisaziun vegnan transferidas tut las lavurs operativas en connex cun l'elavuraziun dal preventiv e dal plan da finanzas da la controlla da finanzas a l'uffizi da contabilitad. 
En vista al champ d'incumbensas extendì considerablamain vegn l'uffizi da contabilitad rinforzà persunalmain e renumnà davent dal 1. da schaner 1999 en administraziun da finanzas. 
La direcziun da la nova administraziun da finanzas cumpetta al schef da fin uss da l'uffizi da contabilitad, Willi Benz, contabilist diplomà. 
El surpiglia il sectur d'incumbensas da la contabilitad statala/dal quint chantunal. 
El vegn assistì dals manaders da secturs Peter Crufer, contabilist diplomà e substitut dal directur (preventiv, plan da finanzas, quint dals custs, controlling), Werner Meng, spezialist da banca diplomà (tresoreria, Cash management) e Christian Cadalbert (EED, logistica). 
L'adressa exacta è: Administraziun da finanzas dal chantun Grischun, Steinbruchstrasse 18-20, chascha postala, 7001 Cuira. 
Contribuziuns da sport-toto 
La regenza conceda contribuziuns da sport-toto en l'import total da var 42'600 francs a las sequentas uniuns: - 
Secziun CAS Tavau vi da la construcziun nova da la camona da Kesch, - 
BTV Cuira sport per impedids per acquistar duas novas sutgas da rodas per curs da nudar, ed al - 
Club da skis Ruschein per cumprar in runal pitschen "Pony 1000". 
Da las vischnancas 
Il project per la midada da construcziun dal plaunterren e per amplifitgar il palantschin da la chasa da scola dal Graben per l'instrucziun commerziala professiunala vegn approvà definitivamain cun resalvas e directivas. Vi dals custs imputabels da var 1.3 milliuns francs vegnan segiradas contribuziuns chantunalas da construcziun da 50 pertschient Il project per ina construcziun nova da la chasa da scola primara (segunda etappa) a Jenaz vegn approvà definitivamain cun directivas. Vi dals custs imputabels da var 3.4 milliuns francs vegnan segiradas contribuziuns chantunalas da construcziun da 25 pertschient. Il project per l'engrondiment da la chasa da scola a Scharans vegn approvà da princip cun remartgas. Vi dals custs imputabels d'investiziun da var 885'000 francs vegnan empermessas contribuziuns chantunalas da construcziun da 25 pertschient. Approvada vegn la revisiun parziala da la constituziun da la vischnanca da Müstair. 
Funtauna: rg chanzlia chantunala dal Grischun Data: 12.11.1998 
Ina lescha per nossa banca chantunala 
Explicaziuns da cusseglier guvernativ Aluis Maissen per la votaziun dals 29 da november 1998 
La banca chantunala grischuna - la banca da tut las Grischunas e da tut ils Grischuns, perquai ch'ella appartegna finalmain al chantun ed uschia al pievel grischun - ha lavurà fitg bain dapi onns, cuntanschì resultats allegraivels ed intensivà fermamain sia posiziun tranter las bancas chantunalas da noss pajais. 
In mussament per questas prestaziuns è il fatg che nossa banca chantunala grischuna (BCG) dispona da considerabels agens meds; sa referind a l'uschenumnada garanzia tras agens meds figurescha la BCG sin ils emprims rangs da la Svizra. 
Quest'observaziun calma e relativescha duraivlamain l'uschenumnada "garanzia chantunala" cun l'obligaziun eventuala che resulta da quella per il chantun. 
Uschè ditg che la BCG posseda avunda agens meds, na sto il chantun segir betg pajar. 
Questa buna situaziun da partenza, per la quala i n'è betg il davos d'engraziar a la direcziun da la banca ed a l'autoritad da la banca sco er a tut las collavuraturas ed a tut ils collavuraturs da la banca per lur lavur cumpetenta e responsabla durant blers onns, esi da prender per chaschun da crear ina nova basa legala per nossa banca dal chantun. 
Quai succeda la fin d'emna dals 29 da november, premess ch'il pievel acceptia il project da votaziun che garantescha las cudiziuns generalas a la BCG per pudair exister cun success er en il futur en in ambient che sa mida spert. 
Ils statuts dal cussegl grond ch'èn en vigur e derivan da l'onn 1970 cuntegnan diversas disposiziuns da natira organisatorica, strategica ed operativa. 
Il cuntegn da quests statuts na pudeva quasi pli star a pèr cun il svilup rasant sin il sectur da bancas. 
Durant ils davos onns èn ultra da quai daventadas cleramain pli rigurusas las prescripziuns federalas per las bancas chantunalas pertutgant la surveglianza e la controlla. 
Cun transferir ils statuts en ina nova lescha han ins pudì integrar las novas prescripziuns dal dretg federal en la legislaziun chantunala. 
Ultra da quai vegnan las votantas ed ils votants grischuns en il futur a decider sezs davart la basa legala da la BCG. 
Ils statuts davart la banca da fin uss vegnivan relaschads ed adattads mintgamai dal cussegl grond; in spustament da questa cumpetenza dal parlament sin il pievel è pli che giustifitgà en vista a la posiziun ed a la muntada da la BCG en il chantun. 
Meglieraziuns essenzialas cuntegna la nova lescha pertutgant la surveglianza e la controlla. 
La confederaziun ha obligà ils chantuns l'onn 1994 da numnar in post extern da revisiun qualifitgà per lur bancas chantunalas. 
Il medem mument han ils chantuns obtegnì la pussaivladad da surdar la surveglianza tenor lescha da banca dal tuttafatg a la cumissiun federala da bancas. 
En il sboz da lescha per la BCG èn previs domadus mecanissems da controlla. 
En vista als affars da banca che daventan pli e pli complexs creescha questa mesira dapli segirezza e chaschuna ina evidenta distgargia al chantun. 
En pli vegnan separadas las decisiuns strategicas cleramain da las incumbensas operativas en la nova lescha ed attribuidas al cussegl da banca (interess strategics) sco er a la direcziun (funcziuns operativas). 
La finala èn las premissas electoralas per ils cussegliers da banca daventadas pli rigurusas envers quellas da fin uss. 
D'experiments nunneccessaris vegni desistì en quest porject. 
Uschia duai la BCG avair anc adina la furma giuridica d'in institut autonom. 
En la discussiun politica esi vegnì pretendì da tscherts circuls da midar la BCG en ina societad d'aczias u almain da crear las premissas per ch'il cussegl grond possia far la midada en ina SA da tuts temps. 
Ma questas ideas n'èn betg vegnidas sustegnidas avunda ni dals experts consultads, ni dal cussegl grond. 
Decisiv per il success d'ina banca chantunala - specialmain en nossas relaziuns specificas - n'è betg tant la furma giuridica, mabain plitost il cader e las collavuraturas ed ils collavuraturs bain scolads e motivads. 
Ultra da quai na pudess ins strusch plazzar il chapital d'aczias da la BCG be en il chantun Grischun sez. 
"Emigraziun" da chapital e da facultad publica en plazzas da finanzas ed en centers economics d'ordaifer il chantun fissan la consequenza. 
Ed in ulteriur squitsch sin la rendita pudess chaschunar facilmain che las filialas en lieus giud via stuessan vegnir serradas. 
Per noss chantun esi specialmain impurtant ch'ils basegns da credits e da daners da la populaziun, dal manstergn e da l'industria sco er da noss giasts possian vegnir reglads currentamain e sin il lieu er en regiuns e vals giud via. 
La BCG surpiglia qua ina incumbensa impurtanta cun offerir prestaziuns da servetsch da banca sin l'entir territori dal chantun. 
Ella vegn obligada da far quai tras l'incarica da prestaziun ch'il legislatur prescriva en l'art. 2. Il pendant tar l'incarica da prestaziun è la garanzia chantunala ch'obligass finalmain il chantun da surprender obligaziuns da la banca, sch'ils agens meds da la banca na fissan betg suffizients. 
Il mantegniment da la garanzia chantunala ch'è ina part essenziala da la banca chantunala sco er il mantegniment da l'incarica da prestaziun èn in cler confess per la BCG sco banca dal chantun. 
Da quai ch'è sa cumprovà na duain ins betg sa deliberar, sch'ins na sto betg e mo per midar insatge. 
Premess l'acceptaziun dal pievel, obtegna la BCG ina nova basa legala ch'è adattada per nossas relaziuns. 
Per regla na creain nus betg leschas per l'eternitad. 
Adattaziuns a las pretaisas dal temp èn e restan ina provocaziun ed ina incumbensa permanenta per il legislatur. 
Cusseglier guvernativ dr. Aluis Maissen 
schef dal departament da finanzas e militar 
Gremi: departament da finanzas e militar dal Grischun 
Funtauna: rg cusseglier guvernativ Aluis Maissen 
Data: 12.11.1998 
La cumissiun dal cussegl grond beneventa la revisiun parziala da la lescha davart la gulivaziun da finanzas 
Sut il presidi da deputà Sep Cathomas, Breil, ed en preschientscha da cusseglier guvernativ Klaus Huber, schef dal departament da l'intern e da l'economia publica ha ina cumissiun predeliberanta dal cussegl grond tractà ils 9 da november 1998 la revisiun parziala da la lescha davart la gulivaziun da finanzas e da l'ordinaziun executiva latiers sco er ina cumplettaziun da la lescha davart il dretg da las auas. 
La cumissiun ha concludì unanimamain d'entrar en chaussa e recumonda al cussegl grond da tractar quest project a chaschun da la sessiun da november. 
Cun quest project vegn realisà il basegn da refurma demussà en il rapport da l'onn passà davart la gulivaziun da finanzas tranter las vischnancas. 
Spezialmain sa tracti da perfecziunar la clav da la forza finanziala, da precisar l'autezza per ils tschains d'aua decisivs per la gulivaziun da finanzas, da reparter il franc da la cuntrada tranter il chantun e las vischnancas e da resguardar las entradas da las vischnancas or da prestaziuns da cumpensaziun per perditas da l'utilisaziun da la forza d'aua per la calculaziun da la forza finanziala e per la gulivaziun da la forza fiscala. 
Plinavant duai vegnir introducida da nov la taxaziun da taglia vicendaivla tranter las vischnancas cun la taglia supplementara per quels cass, en ils quals ina vischnanca è activa a moda interprendenta sin il territori d'ina autra vischnanca. 
La clav da la forza fiscala duai vegnir adattada sco suonda: - 
Il basegn finanzial vegn eruì a basa dals criteris statistics, dal basegn fundamental, dal dumber da scolars e da la surfatscha. - 
Tar l'utilisaziun dal pe da taglia en la media da dus onns vegn la valitaziun dal pe da taglia reducì per in terz. 
La cumissiun fa al cussegl grond las propostas da tractar il project, d'adattar la lescha davart la gulivaziun da finanzas e l'ordinaziun executiva latiers sco er d'adattar la lescha davart il dretg da las auas en il senn dal messadi da la regenza. 
Infurmatur: 
- 
Sep Cathomas, Breil, president da la cumissiun predeliberanta, 
Gremi: departament da l'intern e da l'economia publica dal Grischun 
Funtauna: rg cumissiun predeliberanta dal cussegl grond per la lescha davart la gulivaziun da finanzas 
Data: 17.11.1998 
Premi d'ambient 1999 da la Arge Alp: s'annunziar ussa! 
Il premi d'ambient da la cuminanza da lavur dals pajais da las Alps (Arge Alp) vul premiar l'engaschament en favur da l'ambient en il territori alpin ed animar da suandar quest exempel. 
Sco novaziun sa drizza il premi d'ambient 1999 tematicamain sin mesiras per la protecziun dal clima. 
Il termin da publicaziun dura fin la fin da december 1998. 
Per il premi d'ambient 1999 da l'Arge Alp pon candidar abitantas ed abitants, vischnancas, interpresas, federaziuns ed organisaziuns ch'èn sa fatgs meritaivels per l'ambient. 
Els vegnan envidads d'annunziar a l'Arge Alp lur projects tar la protecziun dal clima. 
Tema 1999: Protecziun dal clima 
En il territori da las Alps èn las midadas dal clima spezialmain significativas. 
La protecziun dal clima è perquai ina da las finamiras surordinadas da la politica da l'ambient. 
Tschertgads èn projects cun mesiras concretas e cumplessivas per la protecziun dal clima. Els ston gia esser realisads e ston chaschunar ina reducziun da la contaminaziun da l'aria tras dioxid carbonic. 
Pussaivels èn tranter auter mesiras directivas da spargnar energia, u l'adiever da funtaunas d'energia regenerablas. 
Ultra da quai pon ins inoltrar acziuns che contribueschan a la protecziun dal clima tras infurmaziun efficazia. 
Vistas per il Grischun 
En il chantun Grischun, ritg da sulegl e cun abitantas ed abitants fitg sensibels per ils giavischs da la protecziun dal clima, vegn il tema per il premi d'ambient 1999 segir e franc a chattar grond interess. 
Las vistas èn bunas. 
Ins sto profitar da l'occasiun ed augmentar il dumber da projects per il Grischun ch'han obtegnì premis d'ambient. 
L'onn 1996 ha l'Arge Alp premià cun documents da renconuschientscha ils dus projects "Protecziun da natira e cuntrada a Trimmis" da l'uniun d'istorgia natirala e da l'uniun da purs da Trimmis sco er la "Maestranza europeana alpina da mobils solars" da l'uniun da promoturs Tour de Sol e da la societad da traffic dal Grischun. 
1997 è il segund premi per il project "Siddhartha" vegnì surdà a la cuminanza d'interess "Lebendige Landquart" ed a la gruppa d'ambient Pro Prättigau. 
L'uniun d'istorgia natirala da Trimmis ha obtegnì il 1997 er in premi da la fundaziun Binding a Schaan. 
Ulteriurs premis per la protecziun da la natira e da l'ambient da la fundaziun Binding èn ids 1986 a dr. Hans Ulrich Hollenstein, Cuira, per sias prestaziuns en servetsch da la protecziun da la natira, 1989 a dr. Walter Trepp, Cuira (+) per sia lavur en favur da la selvicultura confurm a la natira, 1990 a Hans Moser, Laax, per ses engaschament per l'ambient sco caricaturist ed autur, 1991 al project internaziunal per la recolonisaziun dal tschess barbet en las Alps e 1993 a la gruppa da protecziun da la natira Val Müstair per ses sforzs per mantegnair valitas da natira e cuntrada en la Val Müstair. 
Surdada dals premis il zercladur 1999 
Il premi è vegnì regalà dals schefs da regenza da l'Arge Alp. 
Or dals pajais alpins vischins fan part il stadi liber da Baviera, il pajais federativ Baden-Württemberg, ils pajais federativs austriacs Salzburg, Tirol e Vorarlberg sco er las provinzas talianas Tirol dal sid, Trento e la regiun Lumbardia. 
II premi d'ambient da l'Arge Alp consista d'in object cun valita simbolica. 
Ultra da quai pon las premiadas ed ils premiads obtegnair premis en contant. 
Il premi duai vegnir surdà en il rom da la conferenza dals schefs da regenza da l'Arge Alp il zercladur 1999 en il chantun Tessin. 
Termin d'inoltraziun: 31 da december 1998 
Il premi d'ambient da l'Arge Alp vegn publitgà en tut ils pajais commembers. 
Post da contact per candidatas e candidats dal chantun Grischun è l'uffizi per la protecziun da l'ambient dal Grischun, Gürtelstrasse 89, 7001 Cuira. 
Là pon ins retrair tut la documentaziun detagliada da publicaziun. las candidaturas ston vegnir inoltradas fin ils 31 da december 1998. 
Gremi: Departament d'educaziun, cultura ed ambient dal Grischun 
Funtauna: rg cusseglier guvernativ Joachim Caluori 
Data: 19.11.1998 
La conferenza da las regenzas dals chantuns alpins sustegna la modernisaziun da la viafier 
L'object dal project da viafier, davart il qual il pievel svizzer ha da votar ils 29 da november 1998, è la finanziaziun dals quatter projects gronds VIAFIER 2000, NVTA, colliaziun da la Svizra da l'ost e dal vest cun la rait europeica d'auta sveltezza sco er mesiras da protecziun encunter la canera da las viafiers. 
Per modernisar las viafiers svizras duai vegnir mess a disposiziun in import da totalmain ca. 30 milliardas francs sur ina perioda da 20 onns. 
Ils chantuns Uri, Sursilvania, Sutsilvania, Glaruna, Grischun, Vallais e Tessin che s'uneschan en la conferenza da regenzas dals chantuns muntagnards han grond interess ch'il project davart la modernisaziun da la viafier vegnia acceptà. 
L'augment da las capacitads da la viafier promova il transferiment dal traffic da martganzia da la via sin la viafier. 
La realisaziun dal concept da la VIAFIER 2000 succeda er en il territori alpin e porta als abitants da quest differents avantatgs, sco p. ex. temps da viadi considerablamain pli curts, quai ch'è positiv er per il turissem. 
Las mesiras encunter la canera èn gist en las valladas alpinas per part stretgas fitg necessarias per augmentar la qualitad da viver. 
La finanziaziun dals projects gronds ord in fond lià a quest intent garantescha che quests projects na vegnan betg pajads a cust d'autras expensas statalas. 
Uschia stattan vinavant a disposiziun meds per finanziar las vias principalas en il territori alpin sco er per finanziar il traffic public regiunal. 
L'acceptaziun dal project munta perquai gist per il territori alpin in cler progress da la politica da traffic. 
President: cusseglier guvernativ Klaus Huber 
Secretariat: lic. iur. Christian Boner, departament da l'intern e da l'economia publica, 7000 Cuira 
Nr. da tel. 081-257 23 11 / nr. da fax 081-257 21 71 
Gremi: conferenza da las regenzas dals chantuns alpins 
Funtauna: rg conferenza da las regenzas dals chantuns alpins 
Data: 20.11.1998 
Per las permissiun da EOC vegn introducida ina taxa 
Tgi che vul construir u renovar in edifizi ordaifer la zona da construcziun, basegna ina uschenumnada permissiun da EOC (EOC edifizis ordaifer la zona da construcziun) dal departament da l'intern e da l'economia publica (DIEP). 
Il DIEP tracta var 1'300 da tals cass per onn. 
En il rom da las mesiras da spargn vegn introducida davent da l'entschatta da l'onn 1999 ina taxa per tut las disposiziuns da EOC. 
Uschia po vegnir quintà cun entradas annualas da 200'000 fin 400'000 francs. 
L'incasso fa il chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 24.11.1998 
Las mancanzas en la Casa di Cura Immacolata a Roveredo vegnan cumbattidas 
En ina brev dals 17 d'october 1997 al departament da giustia, polizia e sanitad, suttascritta da "malsauns e persunal", han ins fatg reproschas massivas a la direcziun ed als responsabels da la tgira en quai che reguarda la moda e maniera da la tgira ed assistenza dals abitants da la Casa di Cura Immacolata a Roveredo. 
Observond sia incumbensa da polizia da sanitad ha il departament da giustia, polizia e sanitad incumbensà il team grischun per taxar la qualitad da sclerir las reproschas en occasiun d'ina visitaziun da la chasa. 
Il team per taxar la qualitad ha constatà en ses rapport dal favrer 1998 che la structura directiva da la chasa, la qualificaziun dals collavuraturs sco er la moda e maniera da la tgira ed assistenza mussan mancanzas considerablas. 
Il departament da giustia, polizia e sanitad ed il team grischun per taxar la qualitad èn vegnids informads l'entschatta da november da la direcziun da la Casa di Cura Immacolata davart las acziuns gia fatgas e planisadas da la chasa per eliminar las mancanzas constatadas. 
Sco ch'igl è vegnì constatà da vart dal departament da giustia, polizia e sanitad e dal team grischun per taxar la qualitad, ha la direcziun da la chasa instradà in vast pachet da mesiras per eliminar las mancanzas constatadas. 
Impurtant è en quest connex surtut l'introducziun da structuras da direcziun meglieradas ed ina nova filosofia da tgira. 
La realisaziun dal pachet da mesiras vegn accumpagnada d'ina forza spezialisada externa. 
Ils sforzs da la direcziun da la chasa dattan speranza che la tgira ed assistenza dals abitants da la Casa di Cura Immacolata a Roveredo vegnia meglierada considerablamain en il proxim temp en quai che reguarda la qualitad. 
En l'interess dals abitants da la chasa vegn il departament da giustia, polizia e sanitad er en avegnir ad observar cun attenziun las mesiras da la direcziun da la chasa che servan a l'eliminaziun da las mancanzas. 
Per la primavaira da l'onn 1999 è prevedida in'inspecziun da la chasa tras il team grischun per taxar la qualitad, suandada d'in rapport al departament da giustia, polizia e sanitad en la Casa di Cura Immacolata sezza. 
Infurmant: - 
Gion Claudio Candinas, secretari dal departament da sanitad e dals fatgs socials, tel. 081-257 25 12 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad 
Data: 26.11.1998. 
Il Grischun vul gulivar disavantatgs dal lieu cun daners da TCPTP (LSVA) 
La regenza vul duvrar ils daners ch'èn da spetgar da la TCPTP per l'entira populaziun dal chantun, oravant tut per il sectur da traffic. 
A partir da l'onn 2001 spetga la confederaziun da la taxa sin il traffic da camiuns pesants tenor prestaziun (TCPTP) retgavs totals da ca. 750 milliuns francs ed a partir da 2005 retgavs da 1'500 milliuns francs. 
In terz dal retgav net vegn distribuì als chantuns. 
Il cussegl federal n'ha anc betg fixà la clav da repartiziun exacta. 
Il Grischun quinta d'obtegnair tranter nov e diesch pertschient da la petta che vegn repartida sin ils chantuns, quai che muntass a partir dal 2001 probablamain a 22 fin 25 milliuns francs, a partir da 2005 a 45 fin 50 milliuns francs da la TCPTP. 
Per tgau da la populaziun cuntschanscha il chantun Grischun en la cumparegliaziun da l'entira Svizra la valita suprema avant il Vallais ed Uri. 
Sin il quart rang suonda il chantun Giura cun ina valita ch'è sulettamain la mesadad da quella dal Grischun. 
En cifras absolutas obtegna il chantun Berna il pli bler, suandà da Turitg, dal Grischun e dal Vallais. 
Ils chantuns pajan cun lur part en l'emprima lingia lur custs betg cuvrids dal traffic sin via. 
Cun distribuir las parts dals chantuns vegnan ultra da quai resguardads ils effects spezials da la TCPTP en territoris muntagnards e regiuns periferas (uschenumnada part che vegn dada ordavant). 
Punct central è qua il disavantatg da las regiuns cun access reducì per ils camiuns da 40 tonnas. 
Ils chantuns na pon betg duvrar dal tuttafatg senza intent las parts da la TCPTP. 
La legislaziun federala e la lescha chantunala davart il traffic sin via reglan nua ch'ils raps èn d'impunder. 
Per il Grischun resultan las sequentas cumponentas da contribuziuns ed intents da diever: - 
La part che vegn dada ordavant a territoris muntagnards e regiuns periferas munta per il Grischun a ca. 58 pertschient dals daners ch'ins po spetgar da la TCPTP e n'è betg lià ad in intent spezial. 
Ella vala sco cumpensaziun dals custs betg cuvrids, purtads dal chantun, per il traffic sin via e duai servir a l'entira populaziun dal chantun. 
La regenza vul impunder almain in quart da questa part per il traffic public, in ulteriur quart vegn duvrà tenor basegn per la construcziun ed il mantegniment da vias, entant ch'il rest va en l'economia generala per cuvrir u reducir ils custs externs dal traffic da camiuns pesants. 
Sco tals valan tr.a. custs da sanadad u d'accidents u donns vi d'edifizis che na vegnan betg pajads dal chaschunader, mabain che ston vegnir purtads da la generalitad. - 
La part ordinaria munta a ca. 42 pertschient e duai vegnir duvrada dal tuttafatg per la construcziun ed il mantegniment da las vias grischunas. 
La cultivaziun da chonv duai vegnir controllada meglier 
La controlla da la cultivaziun grischuna da chonv vegn intensivada. 
La regenza relascha in'ordinaziun davart l'obligaziun d'annunzia per la cultivaziun e l'utilisaziun da chonv. 
Tgi che planta chonv (cannabis) en il Grischun, sto uss annunziar quai a l'uffizi chantunal d'agricultura. 
In'emprima annunzia ha da succeder avant la semnada, in'ulteriura avant la racolta. 
Cun questas novaziuns vegn intenziunada ina survista davart la dimensiun e la spezia dal chonv plantà. 
Chonv vala sco materia prima regenerabla preziusa e po vegnir impundì per nundumbraivels intents industrials ed energetics. 
Spezias da chonv cun auta concentraziun da THC pon er vegnir duvradas sco uschenumnadas drogas lommas. 
THC (tetrahydrocannabinol) è la substanza decisiva per marihuana e haschisch. 
L'uffizi d'agricultura controllescha ensemen cun il laboratori chemic la semenza, las culturas e l'intent d'utilisaziun dal chonv. 
En quest connex è primarmain da muntada la valur da THC da las plantas tar la racolta. 
L'uffizi d'agricultra examinescha ultra da quai sche las persunas che produceschan chonv fan part da l'experiment per materias primas regenerablas e cultiveschan chonv industrial (tenor catalog da spezias). Indizis per in'utilisaziun cuntraria a l'intent dal chonv cun ina concentraziun da THC pli auta èn avant maun sch'i na vegn betg cumprovà in adiever industrial admess e sch'i vegnan producids products che pudessan er vegnir duvrads sco meds narcotics (uschenumnads bains da "dual-use"). 
Sch'ins suppona che la racolta spetgada possia er servir a la producziun da meds narcotics u sche products vegnan offrids al consum correspundent, esi d'annunziar quai a la procura publica. Cun la nov'ordinaziun vegn empruvà d'impedir abus tar la cultivaziun da chonv. 
Tgi che cultivescha main che diesch plantas na suttastat betg a l'oblig d'annunzia. 
Quai ha manà er en il chantun Grischun a la situaziun che la cultivaziun da chonv è creschida considerablamain ils davos onns. 
Il text da la nova ordinaziun davart il chonv vegn publitgà en il Fegl uffizial dal chantun ed en las collecziuns da leschas correspundentas. 
Program per promover la lingua e la cultura La regenza suttametta al departament federal da l'intern il program ed il preventiv 1999 per promover e mantegnair la lingua e cultura rumantscha e taliana en il chantun Grischun. 
Las expensas totalas figureschan en il preventiv cun 6.909 milliuns francs (l'onn precedent 7.315 milliuns). 
Da quels portan la confederaziun 68.5 pertschient ed il chantun 31.5 pertschient. ils daners duain vegnir impundids per: - 
atgnas mesiras dal chantun, tr. a. servetsch da translaziun, ediziun dal cudesch da dretg en las trais linguas chantunalas, instrucziun da lingua - 
sustegnair ulteriuras mesiras, tr. a. projects da scola, mesiras regiunalas en favur dal rumantsch - 
contribuziuns per projects scientifics - 
contribuziuns ad instituziuns ed organisaziuns - 
promoziun da l'activitad d'ediziun e da la pressa rumantscha. 
L'informatica da l'administraziun chantunala e la midada dal millenni 
Ins ha da prender mesiras per evitar che sistems da computer ed auters che cuntegnan processurs dettian ensemen la notg da la midada dal millenni. 
Il chantun impunda ultra dal budget ordinari 3.38 milliuns francs per quest intent. 
La midada da data da l'onn 1999 sin l'onn 2000 chaschuna l'uschenumnà problem da l'onn 2000 en il mund d'informatica. 
Per spargnar spazi d'arcunar han ins inditgà en numerus sistems da computer las cifras dals onns sulettamain cun las duas davosas cifras (p. ex. 1998 empè da 1998). 
Tras quai n'èn las cifras 00 betg definidas cleramain e pudessan vegnir interpretadas dal computer er sco 1900. 
En l'elavuraziun da datas po quai chaschunar resultats fallads e cupitgas dal sistem. 
Ins na dastga betg patratgar vi dal chaos che quai pudess dar per exempel sin il sectur da las rentas da l'AVS u da las taglias. Pertutgads n'èn dentant betg sulettamain computers en il senn pli stretg, mabain er tut ils indrizs che cuntegnan processurs èn sensibels per funcziuns sbagliadas (p. ex. maschinas d'iseglias dirigidas numericamain, sistems da lifts, centralas da telefon u da distribuziun d'electricitad euv.) 
Il chantun è dapi intgin temp vidlonder da far analisas e prender mesiras correspundentas sin il sectur dals meds d'informatica da l'administraziun chantunala per esser pront per la midada dal millenni. 
L'uffizi d'informatica ha elavurà in "concept per evitar problems cun l'onn 2000" e cumpilà in catalog da mesiras cumplessiv che cumpiglia er ils custs. 
Il concept è il medem mument in grond pass en direcziun d'ina strategia d'acquisiziun e plattafurma da lavur unitara entaifer l'administraziun chantunala. 
Ils custs supplementars effectivs per evader il problem cun l'onn 2000 muntan a 3.38 milliuns francs. 
Gia tar la realisaziun dal budget 1999 vegn dentant gia acquistà intenziunadamain hard- e software per il sectur da computers, quai che dat als custs supplementars ina dimensiun acceptabla. 
Cun la resalva da l'approvaziun tras il cussegl grond resp. tras la cumissiun da gestiun ha la regenza dà liber in credit supplementar correspundent. 
19.4 milliuns francs per vischnancas cun finanzas flaivlas 
L regenza dat liber contribuziuns en l'autezza totala da ca. 19.4 milliuns francs per la gulivaziun finanziala tranter las vischnancas da l'onn 1998. 
Questa contribuziun vegn duvrada per contribuziuns da gulivaziun a vischnancas cun finanzas flaivlas e vegn scumpartida sco suonda: - 
9.3 milliuns francs per la gulivaziun da la forza finanziala - 
7.6 milliuns francs per contribuziuns vi dad ovras publicas e - 
2.5 milliuns francs per la gulivaziun dals basegns spezials (repartiziun ordinaria 1.94 milliuns, contribuziun extraordinaria a Tschiertschen da 200'000 francs sco er contribuziun da fusiun Rona-Tinizong da 400'000 francs.) 
Oleodotto: da la pipeline d'ieli al conduct da gas natiral 
La regenza va da princip d'accord cun la dumonda da concessiun da la Oleodotto del Reno SA, Cuira, da reutilisar il conduct d'ieli existent tranter il pass dal Spligia e St. Margrethen che na vegn oz betg pli duvrà sco conduct da gas natiral ad auta pressiun. 
Ella renconuscha l'interess public dal project ch'ella considerescha sco raschunaivel tant en quai che reguarda las expensas sco er dal punct da vista da l'economia d'energia e da l'economia publica. 
L'iniziativa da la concessiunaria vegn beneventada. 
Quai vala er per il fatg ch'il provediment d'energia dal chantun vegn cumplettà d'in purtader d'energia interessant. 
Visavi la confederaziun accentuescha la regenza che las disposiziuns da segirtad stoppian vegnir observadas cumplainamain avant che la concessiun vegnia dada. 
En singulas vischnancas maina il conduct tras territoris d'abitar u zonas da construcziun. 
Forsa ston ins spustar il conduct en tscherts secturs per betg pregiuditgar a moda nuncommensurada las pussaivladas da svilup correspundentas. 
Tals cass èn d'examinar manidlamain cun las vischnancas pertutgadas il mument da l'elavuraziun dals plans ed eventualmain da realisar a cust da la concessiunaria. 
Avant che conceder la permissiun da construcziun ston vegnir fatgs ils contracts da conduct necessaris cun ils/las proprietari(a)s. Ultra da quai ston vegnir accumplidas tschertas cundiziuns da basa dal chantun, tr. a. la construcziun d'in post da prelevaziun da gas a cust da la concessiunaria. 
Nova staziun da psicoterapia a Cuira 
En noss chantun na datti anc nagina staziun da psicoterapia. 
Ina tala duai vegnir creada en la clinica Waldhaus a Cuira e star a disposiziun ca. a partir da la mesadad da l'onn 1999. 
Per quest intent vegn transfurmada correspundentamain ina da las staziuns acutas. 
Il basegn da letgs munta a 10 fin 15. Las adattaziuns architectonicas èn realisablas cun il mantegniment normal, per il persunal spezial necessari vegni a duvrar tschertas midadas e spustaments da plazzas che ston anc vegnir approvads da la cumissiun da gestiun. 
I vegn quintà che la nova purschida portia dapli entradas da pazients privats staziunars. 
Consultaziuns a la confederaziun 
La regenza prenda posiziun tar differents projects visavi la confederaziun. 
Uschia sustegna ella da princip l'emprima revisiun da la lescha federala davart la prevenziun persunala da vegliadetgna, survivents ed invaliditad (LPP). 
Cun questa revisiun ston ins empruvar a tut pretsch da simplifitgar e render pli concisa la lescha e l'ordinaziun. 
Ultra da quai esi da differenziar cleramain tranter las incumbensas da l'AVS e da la LPP. 
La segunda pitga na dastga betg vegnir duvrada per sanar l'AVS. 
La finamira constituziunala da la segirezza da l'existenza sto vegnir cuntanschida en il rom da l'AVS e da las prestaziuns supplementaras. 
La confederaziun vul suspender il temp da perscripziun da 10 resp. 15 onns per acziuns sexualas chastiablas vi d'uffants sut 16 onns fin che la victima ha cuntanschì il 18avel onn. 
La regenza refusescha quai d'ina vart per raschuns dal dretg da cumprova. 
Da l'autra vart declera ella ch'ina tala reglamentaziun s'oppona a la sistematica ed als princips fundamentals da la perscripziun penala. 
Ultra da quai vul la confederaziun uss declerar sco chastiabels l'acquist, il possess e la procuraziun da pornografia dira e da represchentaziuns da violenza. 
La regenza sustegna questa proposta da revisiun,er sch'ella vegn ad esser realisabla mo parzialmain en la pratica. 
I vegn beneventà ch'il program Interreg (promoziun da la participaziun svizra a l'iniziativa communabla per la collavuraziun sur ils cunfins) duai vegnir cuntinuà. 
Per la perioda dal 2000 fin il 2006 è prevedì per quest intent in credit da basa da 39 milliuns francs. 
Il Grischun vegn er en avegnir a sa participar en il rom d'enfin uss a la finanziaziun da projects sur ils cunfins ora. 
Il project per la nova construcziun da la scola d'elecziun da professiun a Cuira vegn acceptà definitivamain cun resalvas e recumandaziuns. Vi dals custs imputabels dal stabiliment da ca. 1.5 milliuns francs vegn empermessa ina contribuziun chantunala da construcziun da 50 pertschient. La prolungaziun dal scumond da rimnar bulieus en il guaud da Bonaduz vegn approvada. Ultra da quai èn vegnidas approvadas la lescha davart las taxas da cura e las taxas per promover il turissem da Flerden sco er cun resalvas la revisiun parziala da la constituziun communala da Waltensburg/Vuorz. Fatgs dal persunal 
Marco Belleri, Summaprada, schefstimader tar l'uffizi da stimaziun, vegn pensiunà a la fin da november 1998. 
La regenza engrazia ad el per ils servetschs prestads a favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 26.11.1998 
Regiunalisaziun da la protecziun civila grischuna 
En il Grischun vegnan realisadas las incumbensas da la protecziun civila tras 44 organisaziuns da protecziun civila (OPC). 
La regiunalisaziun correspundenta pussibilitescha gronds respargns da custs. 
La furmaziun d'organisaziuns da protecziun civila regiunalas en il Grischun è terminada. 
Las davosas vischnancas ch'èn s'unidas èn la citad da Cuira, Calfreisen, Castiel, Haldenstein, Lüen e Maladers. 
Ils 2 da december 1998 è vegnida suttascritta ina cunvegna da fusiun correspundenta en il chastè da Haldenstein. 
Oriundamain vegnivan realisadas las incumbensas da la protecziun civila da las singulas 213 vischnancas dal Grischun. 
Il 1992 ha l'uffizi chantunal da protecziun civila instradà il process da regiunalisaziun. 
Dentant èn las structuras vegnidas transfurmadas tras la creaziun da 44 organisaziuns regiunalas da protecziun civila (OPC). 
La nova organisaziun è pli effizienta e pussibilitscha da spargnar custs per la scolaziun e l'infrastructura en l'autezza da milliuns. 
Novaziuns a partir dal 1999 
A partir da l'onn proxim vegnan realisadas tar la protecziun civila las optimaziuns concludidas dal cussegl federal. 
Perquai ch'il cunfin da vegliadetgna tar l'obligatori da servetsch civil vegn sbassà da 52 sin 50 onns, pon a la fin dal 1998 vegnir relaschads en il Grischun bunamain 4000 persunas obligadas da prestar servetsch civil da las annadas 1946, 1947 e 1948. 
En avegnir vegnan clamads mo pli tants obligads da prestar servetsch civil sco i fa basegn per remplazzar las relaschadas en las singulas funcziuns. 
Ils ulteriurs vegnan attribuids a la reserva da persunal. 
I vegn creà da nov in servetsch d'assistenza per il cas che la populaziun avess da retrair las localitads da protecziun. 
Avair quità per fugitivs 
Dapi ils 9 da november 1998 dattan persunas obligadas da prestar servetsch civil da l'OPC Cuira, en stretga collavuraziun cun l'uffizi da servetsch social dal Grischun, assistenza a ca. 40 fugitivs en il stabiliment da protecziun civila da la scola professiunala a Cuira, e quai durant 24 uras il di. 
Las persunas obligadas al servetsch civil prestan per regla in servetsch d'in emna. 
La confederaziun attribuischa 2.6 pertschient dals requirents d'asil al chantun Grischun per l'alloschament e l'assistenza. 
A basa dal grond dumber da fugitivs da Kosovo aveva la regenza concludì da metter a disposiziun il mument che las structuras d'alloschament existentas sajan utilisadas dal tut. 
Gremi: Departament da finanzas e militar 
Funtauna: rg Departament da finanzas e militar 
Data: 02-12-1998 
Sviament da Saas: la regenza vuless entschaiver l'onn 2001 
La regenza grischuna s'engascha per ina soluziun optimala dal sviament da la vischnanca da Saas en Partenz. 
A partir dal 2001 duai vegnir construida la varianta cun il tunnel pli lung. 
Ils 16 da november 1998 ha la regenza discutà il problem dal sviament da Saas en Partenz cun cusseglier federal Moritz Leuenberger. 
Tenor l'opiniun dal schef dal departament federal d'ambient, traffic, energia e communicaziun (DATEC) duai vegnir realisada ina soluziun optimala da sviament per la populaziun da Saas che patescha dal traffic. 
Las finanzas èn bain in criteri per ina realisaziun accelerada , ellas n'èn dentant betg relevantas dal punct da vista da la confederaziun. 
Cun quai stat puspè en il center il project approvà da la regenza il 1994 cun il tunnel pli lung. 
La varianta cun il tunnel scursanì ch'è daventada actuala per motivs da custs è adina vegnida refusada vehementamain da la vischnanca da Saas. 
Ultra da quai ha cusseglier federal Moritz Leuenberger offrì d'examinar er soluziuns nunconvenziunalas per la finanziaziun. 
La regenza vul immediat entrar en discurs cun las autoritads federalas cumpetentas. 
Ella s'engascha anc adina per ch'il project da sviament da Saas vegnia recepì en il program da plirs onns da 2000-2003 da la confederaziun per la construcziun da la rait da vias principalas. 
L'uffizi da construcziun bassa dal Grischun vegn incumbensà da far las ulteriuras lavurs da project e da preparaziun en ina moda ch'ins po entschaiver l'onn 2001 cun la construcziun dal sviament da Saas. 
Votaziun dals 7 da favrer 1999 
La dumengia, ils 7 da favrer vegnan preschentads ils sequents projects a la votaziun dal pievel: 
Projects federals: - 
conclus federal davart la midada da las premissas per l'elegibladad en il cussegl federal, - 
conclus federal davart ina midada constituziunala davart la medischina da transplantaziun, - 
iniziativa dal pievel "Proprietad d'abitar per tuts" e - 
midada da la lescha federala davart la planisaziun dal territori. 
Projects chantunals: - 
revisiun parziala da la lescha davart la gulivaziun da finanzas tranter las vischnancas e - 
revisiun parziala da la lescha davart ils dretgs d'aua dal chantun Grischun. 
Fatgs da persunal 
Christian Gruber, naschì ils 1965, da Cuira, che abita ad Untervaz, daventa manader da ressort da center da calculaziun tar l'uffizi d'informatica. 
El entschaiva l'entschatta schaner 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.12.1998 
Nova politica da permissiun per indrizs da far naiv artifiziala en il Grischun 
Il chantun vul schluccar sia pratica d'enfin uss en quai che reguarda ils indrizs da far naiv artifiziala. 
Il departament da l'intern e da l'economia publica ha remplazzà sias directivas veglias dal 1988 cun ina nova versiun. 
L'obligaziun d'avair ina permissiun e l'examinaziun da la cumpatibilitad ecologica na vegnan betg tangadas. 
En il center da la nova reglamentaziun per approvar las planisaziuns communalas d'indrizs da far naiv artifiziala e per permetter projects concrets d'ennavada stat la reducziun d'impediments da caracter politic, quai vul dir da tut quellas restricziuns che na resortan betg logicamain dal dretg da planisaziun da territori u dal dretg d'ambient existent. 
La clausula dals tschintg pertschient scroda 
Emprima prioritad ha l'abrogaziun da la clausula dals tschintg pertschient, tenor la quala ins dastga ennavar maximalmain tschintg pertschient da las pistas. 
Ultra da quai vegn renunzià a la prescripziun, tenor la quala il far naiv artifiziala cun maschinas ha da sa concentrar entaifer las regiuns sin tscherts puncts ch'èn da fixar en il rom da la planisaziun directiva da la regiun. 
Tenor il princip duai en avegnir mintga interpresa da pendiculara avair il dretg entaifer sias pussaivladads d'investir betg sulettamain en la renovaziun da ses indrizs da transport ed ulteriurs indrizs, mabain er en l'infrastructura per far naiv artifiziala, sch'ins po cumprovar in basegn e sche la construcziun, il manaschi e la procuraziun da l'aua correspundan als princips da la cumpatibilitad ecologica. 
Turissem d'enviern duai restar cumpetitiv 
Decisiva per la midada da direcziun è oravant tut l'experientscha che l'adiever discret da tals indrizs ch'è oriundamain vegnida pratitgada dal Grischun n'è betg vegnì imità en l'ulteriur territori alpin. 
I na dat nagins segns per ina limitaziun da la producziun da naiv en l'entir territori da las Alps. 
Sut questas circumstanzas na duai er il Grischun betg pli stuvair sa restrenscher en l'avegnir. 
Ecologicamain respunsabel 
La schluccada prevedida è ecologicamain respunsabla. 
Las experientschas praticas d'enfin uss han mussà ch'ils effects sin l'ambient che resultan dals indrizs da far naiv artifiziala n'èn betg uschè problematicas sco supponì. 
Quai na fa betg surstar, sch'ins ponderescha il fatg che tals indrizs na vegnan betg mess en funcziun en cuntradas intactas, mabain en territoris da skis existents e creschids ch'èn vegnids zavrads or da la planisaziun da tut ils stgalims sco spazi da recreaziun intensiva e ch'èn cunfinads cunter ils spazis da recreaziun extensiva che stattan en accord cun la natira. 
Sche singuls territoris èn già deditgads a l'utilisaziun intensiva en quest senn ed èn er gia engrevgiads cun differentas infrastructuras da basa sco pendicularas, pistas, parcadis, restorants euv., lura n'esi segir e franc betg fallà - er betg dal punct da vista ecologic - da sviluppar vinavant tals territoris uschia ch'i vegn pussibilità in adempliment da lur funcziun sco territoris da sport e da temp liber a moda optimala e cumpetitiva. 
Indrizs da far naiv artifiziala n'èn perquai er betg il punct gist per cuntinuar la discussiun actuala davart il senn u il nunsenn dal sport d'enviern che vegn er bullada da las prognosas davart il clima. 
Decisivas èn plitost las planisaziuns dals territoris da skis e la politica da concessiuns per pendicularas. 
I n'è betg da quintar cun in augment excessiv 
Cun las directivas d'enfin uss han ins lubì surfatschas d'ennavada d'ina dimensiun totala da ca. 250 hectaras (ha), da las qualas vegnan ca. 200 ha ennavadas sin l'entira surfatscha e ca. 50 ha mo punctual sin lieus privlus. 
Tut tenor la regiun correspunda quai ad ina part da 2,5 fin 5 pertschient da la purschida da pistas. 
Igl è da far quint ch'il svilup futur vegn a sa mover en il rom d'enfin uss, malgrà la schluccada prevedida da la pratica. 
Tenor in nov studi che sa basa sin retschertgas tar las interepresas da pendiculara vegn il svilup schizunt ad esser tendenziunalmain regressiv. 
La raschun è probablamain il fatg ch'ina gronda part dals meds finanzials vegn ad esser liada sco consequenza dal basegn da renovaziun imminent tar ils indrizs da transport. 
La schluccada prevedida è dentant tuttina necessaria, perquai che singulas regiuns han cuntanschì gia oz la marca dals tschintg pertschient. 
La cumpatibilitad ecologica vegn examinada er en avegnir 
Cun ina nova glista da controlla davart l'andament da las proceduras da planisaziun e da permissiun ch'èn anc adina necessarias sco er cun in nov agid executiv davart ils criteris ecologics tar la planisaziun e la permissiun d'indrizs da far naiv artifiziala esi garantì ch'i vegnan construidas er en avegnir sulettamain infrastructuras d'ennavada che correspundan al basegn ed èn ecologicamain cumpatiblas. 
Gremi: Departament da l'intern e da l'economia publica dal Grischun 
Funtauna: rg Departament da l'intern e da l'economia publica 
Data: 07-12-1998 
Cumissiun da constituziun approva la refurma da las dretgiras 
Avant curt è la cumissiun da constituziun sut il presidi da cusseglier guvernativ Peter Aliesch s'occupada dal sboz per la refurma da l'organisaziun giudiziala dal Grischun. 
Ella è sa restrenschida sin dumondas che stattan en connex cun la nova constituziun. 
La refurma giudiziala intenziunescha in'organisaziun pli effizienta sco er ina giustia pli speditiva e pli adattada als burgais. 
La cumissiun da constituziun è cumplettamain d'accord cun questa finamira. 
La cunfinaziun envers la nova constituziun chantunala na dat tenor l'opiniun da la cumissiun nagins problems essenzials, uschia ch'ella sustegna il preschent sboz. 
In impurtant punct cuminaivel tranter la refurma da las dretgiras e la revisiun da la constituziun pertutga la divisiun dal chantun. 
La refurma da las dretgiras prevesa per las dretgiras penalas e civilas da l'emprim'instanza ina reducziun da 14 a 10 districts. 
La cumissiun da constituziun examinescha er, sch'ins pudess ademplir meglier e cun main custs tschertas incumbensas administrativas sin il plaun regiunal cun stgaffir structuras novas. 
Pervia da las examinaziuns fundamentalas na po la cumissiun anc dar naginas decleraziuns concretas. 
Eventualas structuras novas ston pussibilitar in adempliment raschunaivel, effizient ed economic da las incumbensas e sto resguardar ils fatgs geografics. 
Sut quest punct da vista n'avess la repartiziun per incumbensas administrativas betg d'esser identica a tut pretsch cun ils districts giuridics. 
La cumissiun da constituziun sustegna dal reminent il mantegniment prevedì dals circuls actuals e da la funcziun dal mastral. 
Ins sto dentant desister urgentamain da las dretgiras cirquitalas e da lur giuntas. 
Sulettamain uschia pon ins metter ina fin al ferm sparpagliament ed a l'organisaziun exagerada evidenta en l'organisaziun giudiziala. 
Ultra da quai vegn beneventada la proposta che las dretgiras districtualas duain da nov vegnir elegidas dals votants. 
Gia ils professers Tobias Jaag e Tomas Poledna han menziunà en lur giudicat in basegn considerabel d'acziun tar l'organisaziun giudiziala. 
Perquai che la regenza considerescha la refurma da las dretgiras sco urgenta, duai la refurma vegnir realisada sco emprima prioritad ed independentamain da la revisiun totala da la constituziun chantunala. 
Il project da la refurma da las dretgiras, cumpilada dal president da la dretgira chantunala, Alex Schmid, è concepida uschia ch'ella sa lascha integrar armonicamain en la revisiun da la constituziun. 
La coordinaziun necessaria tranter ils dus projects è garantida. 
Persunas d'infurmaziun: 
cusseglier guvernativ dr. Peter Aliesch, tel. 081-257 25 01 
Gremi: departament da giustia, polizia e sanitad dal Grischun 
Funtauna: rg cumissiun da constituziun 
Data: 08.12.1998 
Il dretg da midar libramain assicuranza per las persunas assicuradas tar la VISANA scroda la fin da 1998 
Tgi ch'ha gì fin uss sia assicuranza obligatoria fundamentala per la tgira da malsauns tar la VISANA po tscherner libramain be anc fin la fin da 1998 in'autra assicuranza. 
A partir da 1999 scroda quest dretg da tscherna e las perunas pertutgadas vegnan attribuidas da lur vischnanca ad in'assicuranza. 
Per persunas ch'èn stadas assicuradas fin uss tar la VISANA scroda definitivamain ils 31 da december 1998 il termin da pudair tscherner libramain ina nova societad per l'assicuranza obligatoria fundamentala per la tgira da malsauns. 
Pervi da la retratga da la VISANA da l'assicuranza fundamentala en il chantun Grischun, ston las persunas assicuradas tar la VISANA far lur assicuranza fundamentala per la tgira da malsauns tar in nov assicurader, e quai fin il pli tard ils 31 da december 1998. 
Ils assicuraders posteriurs ston respectar il dretg da libra tscherna da las persunas obligadas d'avair in'assicuranza ed acceptar senza resalva las propostas da recepziun. 
A las persunas assicuradas tar la VISANA esi da render attent a temp e repetidamain en las medias sco er tras infurmaziuns persunalas da la confederaziun e dal chantun sin questas circumstanzas. 
Tuttina esi da far quint che varsaquantas abitantas e varsaquants abitants dal chantun ch'èn assicurads uss tar la VISANA, na vegnan betg a disponer d'ina assicuranza obligatoria fundamentala per la tgira da malsauns a partir dal 1. da schaner 1999. 
Sut la surveglianza da l'uffizi federal per assicuranzas socialas vegnan las persunas pertutgadas attribuidas tenor il princip da solidarietad ad ina nova assicuranza. 
Resguardadas vegnan tut las assicuranzas ch'èn activas en l'entir chantun e che disponan d'ina quota da participaziun al martgà d'almain in pertschient. 
La quota d'attribuziun sa drizza tenor l'intensitad dal martgà dals singuls assicuraders. 
L'uffizi chantunal da sanadad vegn a trametter mez schaner 1999 a las vischnancas pertutgadas ina glista da quellas abitantas e da quels abitants che ston vegnir attribuids ad in nov assicurader da malsauns. 
Ultra da la recumandaziun a tge assicurader da malsauns che las persunas duain vegnir attribuidas, vegn mess a disposiziun a las vischnancas er in model d'ina disposiziun d'attribuziun. 
Per garantir ina protecziun integrala d'assicuranza sto l'attribuziun succeder avant la fin da schaner. 
Tenor dretg federal ston ils chantuns procurar che l'obligaziun d'avair in'assicuranza vegnia observada. 
L'execuziun da l'obligaziun d'avair in'assicuranza è chaussa da las vischnancas tenor la lescha chantunala davart l'assicuranza da malsauns e la reducziun da las premias. 
Ellas han l'incumbensa d'attribuir las persunas che n'observan betg lur obligaziun d'avair in'assicuranza ad in assicurader. 
Represchentants da la confederaziun e dal chantun han prendì, ensemen cun ils responsabels da la VISANA e dals ulteriurs assicuraders, las mesiras necessarias per pudair metter a disposiziun a las vischnancas il schaner 1999 il pli spert pussaivel ed a moda la pli integrala pussaivla las infurmaziuns necessarias per executar l'obligaziun d'avair in'assicuranza. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad 
Data: 08.12.1998 
L'ordinaziun grischuna da chatscha menziuna er l'urs ed il luf 
L'entschatta d'avrigl 1999 vegn messa en vigur la nova ordinaziun chantunala da chatscha (OCC). 
Per l'emprima giada vegnan menziunads ultra dal luf-tscherver er l'urs ed il luf. 
Urs, lufs e lufs-tscherver pudessan en relativamain curt temp puspè sa chasar en il Grischun. 
Il pertgirar d'animals da niz sco protecziun cunter animals da rapina furma tenor il dretg niev ina mesira da defensiun raschunaivla. 
La regenza vul relaschar directivas correspundentas pir cur ch'ils animals da rapina menziunads sa chattan propi en il Grischun. 
En il fratemp vegnan indemnisads cumplainamain eventuals donns chaschunads tras il luf-tscherver, il luf u l'urs. 
L'inspecturat da chatscha ha d'eruir tenor il dretg actual ils effectivs da selvaschina cun l'agid da represchentants dals chatschaders sco er da la selvicultura e da l'agricultura. 
Ins vegn a mantegnair questa pratica er en avegnir. 
Ins desista dentant da cumplettar correspundentamain las disposiziuns executivas tar la lescha chantunala da chatscha. 
En vista a l'indemnisaziun da donns da selvaschina resp. da mesiras per evitar tals donns en la selvicultura e l'agricultura vegnan giuditgadas las dumondas pendentas ch'eran d'inoltrar fin a la fin da november 1998 anc tenor il dretg vegl. 
Ils dus secturs vegnan reglads en dus decrets executivs tar l'OCC e cumpiglian essenzialmain las disposiziuns da procedura. 
Questas èn er vegnidas revedidas, simplifitgond las proceduras e faschend ellas pli concisas. 
Lavuratori principal da las VFF a Cuira: i vegn pretendì ina discussiun 
La regenza vul discurrer anc ina giada cun la direcziun generala da las VFF davart il lavuratori principal a Cuira che duai vegnir serrà. 
Per defender ils interess dal chantun duai vegnir discutà sur da la purschida da plazzas da lavur da las VFF en il Grischun. 
Il termin para adattà, cun quai che la midada da structura da las VFF è en moviment ed anc betg terminada. 
Ultra da quai represchentan er las VFF la tesa ch'i na saja nagliur fixà en scrit che l'era da las raits electronicas pretendia che tut ils servetschs centrals da las VFF stoppian esser domiciliads a Berna. 
Sustegn da lavur culturala professiunala 
A basa da la nova lescha davart promover la cultura vegnan per l'emprima giada pajads a persunas che fan professiunalmain lavur culturala stipendis e contribuziuns per realisar in ovra en l'autezza da 146'000 francs. 
Il sustegn duai pussibilitar a las artistas ed als artists da pudair sa deditgar dapli a lur lavur. 
Profis da cultura ch'èn burgais(a)s dal chantun Grischun, che vivan dapi almain dus onns en il Grischun u ch'èn colliads stretgamain cun la cultura grischuna tras la tematica ed il lieu da lavur pon s'annunziar per in stipendi u ina contribuziun per realisar in'ovra. 
La proxima concurrenza vegn publitgada probablamain a la fin da favrer 1999. 
Las sequentas persunas obtegnan ina contribuziun en il rom da l'emprima concurrenza per lavur culturala professiunala: - 
Elisabeth Arpagaus, Turitg, per sia lavur vi dal nov project da maletgs da colur: "Muntognas grischunas", - 
Corina Curschellas, Rueun, per sia lavur sco cumponista e chantadura, - 
Martin Derungs, Turitg, per sia lavur da cumponist, tr. a. d'ina "operetta moderna", - 
Luciano Fasciati, Cuira, per ina retschertga ed in studi davart la realisabladad per in "spazi d'art grischun", - 
Romano Fasciati, Stampa, per la lavur vid ses project da cudesch "Der achte Tag" - 
Manfred Ferrari, Cuira, per retschertgas e lavur vid il scenari per ses project da film "Der Prädikantenstreit", - 
Fortunat Frölich, Trin-Digg, per la lavur da cumponist vid sia "missa verde", - 
Hans Peter Gansner, Genevra, per la lavur vid ses project da cudesch cun il titel da lavur "Der Engel der Geschichte", - 
Philippe Gasser, Basilea, per la lavur vid in'installaziun da medias cun il titel "Verwaschenes Blau", - 
Arno Hassler, Crémines, per realisar differentas ovras sin il sectur da video e fotografia, - 
Dieter Menz, Davos-Platz, il mument en Frantscha, per cuntinuar il ciclus "Description d'une déchirure", - 
Gaudenz Signorell, Domat/Ems, per sia lavur sco fotograf e per realisar 120 ovras en format pitschen ed insaquantas ovras en format grond, - 
Peter Trachsel, Dalvazza, per sia lavur e ses institut "Hasena für zeitgenössiche Kunst" sco er per ses project "Das Jahr des Hasen", - 
Cristina Vital, Cuira, per sia scolaziun da dirigenta, e - 
GSMBA. secziun dal Grischun, per persunas activas sin il champ cultural che han pudì utilisar il 1998 suenter ina procedura da selecziun severa l'atelier "Fernando et Jean-Luc Lardelli Canton des Grisons" a Paris. 
Ulteriuras contribuziuns culturalas or dador la concurrenza 
Totalmain 9'000 francs vegnan pajads sco contribuziuns culturalas a: - 
la gruppa da film Arcus, Mustér, per realisar il film curt "Il limit", e - 
la musica da giuvenils Cuira per l'instrumentaziun parziala 1999. 
Contribuziuns al sport 
Contribuziuns dal sport-toto da totalmain 605'000 francs vegnan pajadas a 52 federaziuns ed organisaziuns da sport. 
Novs decrets a partir da 1999 
Sin il 1. da schaner 1999 vegnan messas en vigur la nova lescha davart la banca chantunala grischuna e las disposiziuns executivas revedidas totalmain tar la lescha davart las finanzas. 
Da las vischnancas 
Approvadas vegnan las constituziuns communalas da Bivio e Pasqual, las revisiuns parzialas da las constituziuns communalas d'Avras e Versomi, la revisiun parziala dals statuts da la vischnanca da burgais da Luven sco er la revisiun parziala da la lescha davart las taxas da cura da Feldis/Veulden. 
Fatgs da persunal 
Jachen Erni, naschì 1946, da Trin, domicilià a Scuol, daventa schef da l'uffizi da stimaziun. 
El entschaiva sia lavur l'entschatta da matg 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.12.1998 
Lescha da taglia: Il Grischun vul midar tar la valitaziun actuala d'in onn 
La regenza grischuna ha deliberà il messadi tar la revisiun parziala da la lescha da taglia. 
Ils puncts principals da la revisiun èn l'adattaziun al dretg federal e la midada tar la valitaziun actuala d'in onn. 
Suenter ina procedura extendida da consultaziun a l'entschatta da l'onn è vegnì elavurà il messadi tar la revisiun parziala da la lescha da taglia dal departament da finanzas. 
Numerusas pretaisas da las consultaziuns han pudì vegnir resguardadas en il project. 
Auters giavischs n'han betg pudì vegnir resguardads per motivs finanzials. 
La regenza ha deliberà il messadi per mauns dal cussegl grond. 
Il project vegn tractà en il parlament a chaschun da la sessiun da mars e suttamess alur al pievel per la votaziun. 
L'entrada en vigur è planisada per il 1. da schaner 2001. 
In'armonisaziun è indispensabla 
Sin l'onn 2001 ston tut ils chantuns adattar lur leschas da taglia a la lescha federala davart l'armonisaziun da las taglias directas dals chantuns e da las vischnancas (LHT). 
Sin il sectur da las disposiziuns stringentas da la LHT n'ha il legislatur chantunal nagin spazi liber d'agir, damai ch'il dretg d'armonisaziun vegn applitgà directamain. 
Quai munta che numerusas midadas proponidas en la revisiun parziala succedessan er, sch'ellas na vegnessan betg concludidas dal legislatur chantunal. 
Tar questas midadas stringentas appartegna per exempel da suttametter las rentas d'AVS e d'AI cun 100 pertschient a la taglia (oz 80 pertschient). 
Deducziuns: Il spazi d'agir per il chantun è restrenschì 
La lescha d'armonisaziun cuntegna spezialmain sin il sectur da las deducziuns restricziuns rigurusas da l'autonomia chantunala. 
Pliras deducziuns n'èn betg pli permessas generalmain u tenor la furma actuala. 
En la revisiun parziala proponida esi vegnì empruvà da cumpensar questas consequenzas dal dretg d'armonisaziun uschenavant sco pussaivel e finanzialmain supportabel. 
La deducziun per las premias da l'assicuranza da malsauns e da vita sco er per ils tschains da spargn sto vegnir limitada concernent l'import. 
En il project da revisiun vegn questa limita maximala fixada fitg auta. 
La deducziun maximala pussaivla è pli auta ch'en ils ulteriurs chantuns. 
La deducziun valaivla per ils uffants en ina scolaziun d'ordaifer s'oppona a la lescha d'armonisaziun. 
Sin fundament da la situaziun geografica speziala en il chantun na po questa deducziun dentant betg vegnir stritgada senza cumpensaziun. 
Da nov vegn fixà in import fix che sa referischa sin in di da referenza che na dependa betg pli dals custs effectivs. 
La deducziun actuala per pensiunadas e pensiunads che vivan sulets n'è betg permessa pli. 
Las consequenzas da la stritgada da questa deducziun vegnan cumpensadas cun permetter da nov da deducir ils custs da malsogna e da tgira senza limitaziun da l'entrada suttamessa a la taglia. 
Valitaziun actuala: Il sistem dal futur 
Per la taxaziun da las persunas natiralas duai la valitaziun posteriura oz valaivla, sin fundament da la quala l'entrada vegn eruida a basa da las entradas cuntanschidas en ils onns precedents, vegnir remplazzada da la valitaziun actuala. 
Tar la valitaziun actuala vegn l'entrada suttamessa a la taglia per in tschert onn fiscal eruida a basa da las entradas nettas cuntanschidas en il medem onn. 
Las taglias sin entrada e facultad vegnan taxadas ed incassadas l'onn succedent. 
La midada dal sistem succeda er per la taglia federala directa. 
Cun la valitaziun actuala po vegnir realisada in zic meglier ina imposiziun da taglia tenor la capacitad economica. 
Gist en temps da grondas midadas economicas esi necessari che la taxaziun e l'incassament da la taglia succedian usche da manaivel sco pussaivel dal temp, en il qual las entradas èn vegnidas realisadas. 
Per la midada dal sistem discurran er l'aboliziun da las taxaziuns intermediaras ed il svilup en ils auters chantuns. 
La gronda part dals chantuns vegn ad applitgar l'onn 2001 la valitaziun actuala. 
Quest sistem da valitaziun gist vegn a sa far valair en Svizra; en insaquants onns dastgass quel vegnir prescrit stringentamain da la confederaziun. 
Il sulet dischavantatg da muntada da la valitaziun actuala è la lavur administrativa pli gronda per ils pajataglias e per las autoritads da taxaziun. 
La midada tar la valitaziun actuala vegn realisada per la confederaziun e per il chantun tras l'uschenumnada procedura da la taglia annuala. 
La valitaziun actuala vegn applitgada gia per l'onn transitori 2001. 
Las entradas ordinarias cuntanschidas ils onns 1999 e 2000 crodan en ina largia da valitaziun e na vegnan betg suttamessas a la taglia sin entrada. 
Las entradas extraordinarias (p. ex. indemnisaziuns en chapital, parts extraordinarias da paja) cuntanschidas en quels onns vegnan cumpigliads en ina taglia annuala. 
Medemamain vegnan er resguardads tscherts custs extraordinaris per la taglia (p. ex. contribuziuns per l'acquist d'onns da contribuziun en la prevenziun professiunala, custs extraordinaris da mantegniment per bains immobigliars). 
Ulteriuras midadas 
Ultra dals puncts principals menziunads da la revisiun parziala vegnan midadas numerusas disposiziuns da lescha da taglia actuala. 
Las disposiziuns pertutgant las proceduras vegnan adattadas a la lescha federala davart la taglia federala directa. 
Il dretg penal fiscal vegn adattà d'ina vart a la lescha d'armonisaziun e da l'autra vart a la convenziun europeica dals dretgs umans. 
Per ils custs per avair quità dals uffants che na pon betg vegnir deducids tenor il dretg actual vegn introducì da nov ina deducziun sociala. 
Uschia po vegnir tegnì quint dals custs supplementars da geniturs ch'educheschan sulet e da pèrs che lavuran domadus. 
En cumparaziun cun ils auters chantuns duai vegnir rinforzà il Grischun sco lieu da societads da domicil e da holding. 
Consequenzas finanzialas 
La revisiun parziala da la lescha da taglia croda en ina perioda, en la quala il chantun ha da batter cun ina situaziun finanziala fitg precara. 
Malgrà las stentas intensivas da spargnar ha stuì vegnir preschentà per l'onn vegnent in preventiv cun in deficit da var 46 milliuns francs. 
En il plan da finanzas per ils onns 2000 fin 2003 s'augmenta anc quest deficit. 
En vista a questa situaziun finanziala ed al fatg che la grevezza fiscala da las persunas natiralas en il chantun è gia sut la media svizra è la regenza da l'avis che mo ina part da las entradas supplementaras che resultan da las adattaziuns stringentas a la lescha d'armonisaziun, possian vegnir dadas vinavant. 
Gremi: Departament da finanzas 
Funtauna: rg Departament da finanzas 
Data: 16.12.1998 
Mattatschas e buobs splanan e cusan en cuminanza 
Dapi l'entschatta da l'onn da scola splanan e cusan las mattatschas ed ils buobs da las classas primaras e da las classas pitschnas dal Grischun en cuminanza. 
Sin l'entschatta da l'onn da scola 1992/93 è vegnì mess en vigur il nov plan d'instrucziun da la scola primara dal chantun. 
Il departament d'educaziun, cultura e protecziun da l'ambient (DECA) ha introducì pass per pass l'instrucziun coeducativa da lavurs a maun. 
Ella prevesa che las mattatschas ed ils buobs vegnan instruids ensemen er en ils roms "lavurs a maun textilas" e "zambregiar" En las classas primaras e classas pitschnas è quai gia il cas dapi l'entschatta da l'onn da scola current. 
Il process d'introducziun che ha durà plirs onns è vegnì planisà ed accumpagnà d'ina gruppa da lavur. 
En il rom dal perfecziunament dals magisters han ins pudì instruir per tut ils districts d'inspecturat mintgamai in team da manadras e manaders da curs. 
Quests teams han dà vinavant lur savida a las magistras ed als magisters da las scolas primaras e da las classas pitschnas en las regiuns en furma d'in perfecziunament obligatori dals magisters. 
Malgrà che las magistras ed ils magisters eran gia s'occupads durant onns cun las ideas e teorias da l'instrucziun da lavurs a maun coeducativa, era la realisaziun concreta en il mintgadi da scola insatge nov per numerusas persunas d'instrucziun. 
Grazia a la buna scolaziun ed il proceder miaivel dal cader dal curs è l'introducziun dentant succedida senza problems. 
Las experientschas che las magistras ed ils magisters, ils commembers dal cader dal curs sco er las inspecturas ed ils inspecturs han fatg durant la fasa introductiva da sis onns èn avant curt vegnidas preschentadas al chau dal departament, cusseglier guvernativ Joachim Caluori. 
El ha plaschair da quai ch'ins ha cuntanschì fin uss e spera che la lavur a maun coeducativa possia vegnir introducida durant ils proxims onns cun il medem schlantsch e success er en il stgalim superiur da la scola populara. 
Gremi: departament d'educaziun, cultura e protecziun da l'ambient 
Funtauna: rg departament d'educaziun 
Data: 17.12.1998 
Nagina cumpensaziun da chareschia 
La chareschia annuala è sa sbassada per la fin da november 1998 per 0.1 promil. 
Cun quai scroda ina cumpensaziun correspundenta per il persunal chantunal e las persunas d'instrucziun da la scola populara sin l'entschatta 1999. 
La chareschia vala sco equilibrada fin tar in index da 103.9 puncts. 
I vegn er desistì d'ina cumpensaziun da chareschia sin las rentas da la cassa chantunala da pensiun e sin las pensiuns dals cussegliers guvernativs. 
Midadas tar il commerzi da bains immobigliars 
La regenza ha incumbensà il departament da l'intern e da l'economia d'avrir la consultaziun davart tschertas midadas sin il sectur dal commerzi da bains immobigliars sco er concernent il register funsil. 
Las restricziuns chantunalas da l'acquist d'abitaziuns da vacanzas tras estras u esters duain vegnir formuladas uschè generusas sco pussaivel. 
Uschia avessan las vischnancas la pussaivladad da reglar quest sectur senza gronda lavur legislativa tenor lur agens basegns. 
Las barrieras per crear brevs ipotecaras duain vegnir reducidas tras l'abrogaziun da l'artitgel 135 da la lescha introductiva chantunala tar il cudesch civil. 
Tras questa prescripziun èn proprietarias e proprietaris che vulan engrevgiar lur bain immobigliar cun ina brev ipotecara numnadamain sfurzads en ils pli blers cas da pretender ina nova valitaziun uffiziala. 
Quai è collià cun disturbis, perdita da temp e taxas. 
Ultra da quai impedischa la disposiziun menziunada la finanziaziun dad edifizis novs cun brevs ipotecaras, perquai che la valita commerziala vala sco limit d'engrevgiament. 
Questa valita po dentant pir vegnir eruida, sche l'edifizi è terminà. 
Ultra da quai vegn reducida la publicaziun da transferiments da proprietad tras il remplazzament da l'ordinaziun executiva d'enfin uss tras ina suletta disposiziun en l'ordinaziun chantunala dal register funsil. 
Tut questas novaziuns èn ina part dal project da la regenza "Essenzialisaziun e flexibilisaziun da la legislaziun e da l'applicaziun dal dretg" (EFLAD). 
Contribuziuns culturalas 
Contribuziuns en l'import total da 182'500 francs vegnan concedids a las sequentas ovras culturalas, occurrenzas ed organisaziuns: - 
ediziun dal DC "Goodbye Gary Cooper" cun chanzuns en rumantsch, englais e franzos da Corina Curschellas, - 
film cultural/documentar "Ils von Salis ed il Grischun" (titel da lavur) da Willy Walther, - 
occurrenzas musicalas e litteraras dal circul cultural Arosa durant l'enviern 1998/99. - 
concerts dal chor La Cantata dals 6 fin ils 13 da mars 1999 a Cuira, Lenzerheide/Lai e Tusaun (messa da pauca da Joseph Haydn), - 
concerts dal "Bündner Vokalensemble" dals 13 e 14 da marz 1999 a Cuira (passiun da Matteus da Johann Sebastian Bach), - 
concerts dal "Orchesterverein Chur" dals 9 ed 11 da favrer 1999 a Cuira e Tavau (ovras da Johann Christian Bach, Wolfgang Amadeus Mozart e Joseph Haydn), - 
ediziun da "Nies Tschespet" nr. 66 cun il titel "Schi lunsch naven" tras la Romania, - 
trais producziuns dal teater Muntanellas, primavaira 1999, - 
concerts dal "Engadiner Kammerchor" dals 20 e 21 da mars 1999 a San Murezzan e Cuira (requiem tudestg da Johannes Brahms), - 
concerts dal "Folk-Club" Cuira en l'emprima mesadad dal 1999, - 
program d'occurrenzas da la "Klibühni" en l'emprima mesadad dal 1999, - 
ediziun dal cudesch "Das Prättigau" tras la chasa editura Paul Haupt, - 
film documentar davart il pictur artist Giovanni Segantini da Johannes Barandun (scenari) e Peter Beck (reschia), - 
concerts dal chor "Proget 99" cun cooperaziun dal bariton Simon Estes dals 26 e 27 da favrer 1999 a Ramosch e Puntraschigna, - 
concerts da la "Chorgemeinschaft der evangelischen Kirchenchöre Igis-Landquart und Malans" dals 20 e 21 da november 1999 a Landquart e Malans, - 
concerts d'orgla a Cuira 1999, - 
Fundaziun Giovanni Segantini per las mesiras architectonicas per il provisori dal museum Segantini en la rondella da la chasa da parcar a San Murezzan, - 
Fundaziun Museum Regiunal Surselva (MRS) per la sanaziun dals daivets, - 
gieu cun chant "Hänsel und Gretel" en rumantsch dal chor d'affons facultativ da Mustér, e - 
ludoteca Cuira per l'onn da gestiun 1997/1998. 
Restructuraziun en il departament d'educaziun 
L'uffizi per dumondas da furmaziun superiura e l'uffizi per la furmaziun professiunala vegnan separads e manads sco posts da servetsch independents. 
Il post da contabilitad vegn manà sco agen post da servetsch sut il num "Uffizi per stipendis e finanzas". 
Questas novaziuns entran en vigur a l'entschatta 1999. 
Reorganisaziun dal servetsch forestal dal Grischun 
Il servetsch forestal duai ademplir las pretensiuns multifaras al guaud a moda pli effizienta, pli datiers al client ed a moda pli flexibla. Tar sias incumbensas centralas tutgan il mantegniment dal guaud tras la polizia forestala, la prevenziun da privels da la natira ed ils acquists da basa. 
Oz sa cumpona il servetsch forestal dal chantun d'ina centrala a Cuira (inspecturat forestal) sco er da 29 uffizis forestals cirquitals decentrals ch'èn repartids en l'entir chantun. 
Questa structura administrativa decentrala è sa cumprovada da princip. 
Ella contribuischa considerablamain a la politica da mantegniment dal guaud dal chantun e da las vischnancas. 
Tras la creaziun da tschintg centers da cumpetenza regiunals cun mintgamai in respunsabel per ina regiun pudess ins dentant cuntanscher anc ulteriuras meglieraziuns. 
Las tschintg novas regiuns forestalas vegnan fixadas definitivamain sco suonda: Surselva, vallada dal Rain da Cuira, Partenz inclus Tavau, regiun dal Grischun central cun Mesolcina e Calanca sco er l'Engiadina cun las valladas dal sid Val Müstair, Poschiavo e Bergiaglia. 
Fin la mesadad da favrer 1999 vegnan inditgads ils novs schefs regiunals. 
Partind da l'organisaziun actuala vegn'ins a tschertgar er en avegnir ina "soluziun d'allrounder" cun tgira da territori evidenta. 
Ultra da quai duai er vegnir examinada e sche pussaivel realisada ina decentralisaziun da cumpetenzas da la centrala en las regiuns. 
Nov cataster da privels da la natira 
La regenza prenda conuschientscha dal rapport final e dal concept "Valitaziun da privels dal Grischun" da l'inspecturat forestal. 
Ils princips cuntegnids en il concept vegnan approvads: - 
La sfera da registraziun sa restrenscha sin las zonas d'abitadis, territoris da svilup e purtaders da traffic. - 
I vegn manà in cataster cundivisibel d'eveniments davart ils privels da la natira. - 
Las chartas da privels vegnan cumpiladas e cumplettadas separadamain tenor geners da privels. - 
I vegnan relaschads plans da zonas da privel cun dus stgalims da privels. 
La realisaziun succeda en ils onns 1999 fin 2019, ed i vegn quintà cun expensas da 22.5 milliuns francs. 
La registraziun e valitaziun da privels è vegnida reglada da nov tras la lescha da guaud e l'ordinaziun da guaud da la confederaziun. 
La confederaziun sustegna ils chantuns tar l'elavuraziun da la basa necessaria, quai che permetta al Grischun d'unifitgar e da meglierar la separaziun da privels ch'è sa verifitgada fin uss. 
Consultaziun a la confederaziun Ella pussibilitescha essenzialmain ina megliera controlla da las relaziuns finanzialas da las assicuranzas. 
Da nov duai ultra da quai er vegnir introducì il dretg general da pudair visar in contract d'assicuranza suenter trais onns, n'emporta nagut tge termin ch'è vegnì stipulà a ses temp. Da las vischnancas A las vischnancas purtadras da la chasa da vegls e da tgira Rain posteriur ch'è planisada ad Andeer cun 30 letgs vegnan garantids ils medems dretgs, sch'els termineschan il mument da l'entschatta dal manaschi lur participaziun a la chasa da vegls e da tgira a Tusaun. Il medem vala er per las duas gruppas d'abitar e da tgira cun 6 fin 7 letgs a Sursaissa e Val S. Pieder, sche questas duas instituziuns termineschan il mument da l'entschatta dal manaschi lur participaziun en la medema dimensiun a la chasa da vegls e da tgira a Glion. 
Al center turistic da Breil/Brigels vegn dada la permissiun per la construcziun ed il manaschi d'in driving-range sin l'aua (plazza da trenar ils culps) sin il lai da Breil. 
I vegnan approvadas la constituziun communala da Medel/Valrain, las revisiuns parzialas da las constituziuns communalas da Maladers ed Aschera, las midadas da las planisaziuns localas da Conters en P. e da Giuvaulta sco er la revisiun da la lescha da taglia da Valendau. 
I vegnan dads libers credits en l'import total da quatter milliuns francs per differents projects da construcziun da vias. 
Persunal 
Yves Mühlemann, naschì 1964, dad Alchenstorf BE, domicilià a Lausanne, daventa assistent scientific per numismatica (scienza da munaidas) tar il museum retic. 
El entschaiva sia lavur il pli tard l'entschatta da settember 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.12.1998 
Fin en dus onns ston tut las vischnancas avair introducì taxas da rument 
La regenza fixescha in davos termin fin la fin da november 2000 a quellas vischnancas grischunas che n'han anc betg introducì la taxa da rument. 
Pli tard daventass il chantun activ. 
Dapi l'entschatta 1985 è en vigur la lescha federala da protecziun da l'ambient (LPA). 
Ella prevesa che la dismessa da rument sto vegnir finanziada tras taxas giustifitgadas dal chaschunader. 
Il medem princip è er fixà en la lescha chantunala da rument. 
Sco megliera soluziun per realisar il princip dal chaschunader recumonda l'uffizi chantunal per la protecziun da l'ambient (UPA) d'incassar taxas dependentas da la quantitad (taxas da satg e da container tenor volumen e paisa) ed ultra da quai ina taxa da basa. 
Questa soluziun è derasada en grondas parts da la Svizra tudestga. 
Il departament chantunal da protecziun da l'ambient ha supplitgà las vischnancas gia duas giadas (1996 e 1997) d'adattar lur reglamentaziun da las taxas da rument al dretg surordinà. 
Fin la mesadad da 1999 vegnan ca. trais quarts dals abitants dal Grischun a pajar taxas da rument. 
Ma en ca. 100 vischnancas na correspunda la reglamentaziun anc adina betg al princip dal chaschunader. 
Per quest motiv vegni mess in termin da dus onns a las vischnancas grischunas (fin da november 2000) per adattar correspundentamain lur decrets. 
En vischnancas nua ch'i na succeda nagut fin quel termin vegn il chantun sez a stuair fixar ina reglamentaziun da taxas che stat en concordanza cun il dretg surordinà. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.12.1998 
La lescha d'ustaria vegn concretisada 
L'entschatta da l'onn 1999 va en vigur la nova lescha d'ustaria. 
La regenza relascha sin il medem termin las disposiziuns executivas necessarias. 
Quellas pertutgan las activitads d'ustaria che basegnan ina permissiun, il loschament da giasts sco er il commerzi en detagl cun auas barschadas. 
Il text cumplet vegn publitgà en il Fegl uffizial dal chantun. 
Cunvegnas sin il sectur da furmaziun 
Il chantun Grischun sa participescha a las sequentas cunvegnas: cunvegna interchantunala davart las scolas autas professiunalas, cunvegna administrativa davart la scol'auta professiunala da la Svizra orientala e cunvegna interchantunala da las scolas professiunalas. 
Contribuziuns culturalas 
Total 185'900 francs survegnan il teater da la citad da Cuira per la stagiun 1998/99 e l'orchester grischun da chombra per la surdada da trais cumposiziuns a chaschun dal giubileum da 10 onns. 
Da las vischnancas 
La zona da tempo 30 en il quartier "Neudorf" vegn abrogada ed il medem mument vegn introducida la limita generala da 50 km/h sveltezza maximala. 
Questas mesiras van en vigur suenter la spiraziun dal termin legal da recurs cun adattar la signalisaziun correspundenta e cun allontanar ils objects per diminuir la sveltezza. 
Las revisiuns parzialas da las planisaziuns localas da Sched e da Ziràn-Reschen vegnan approvadas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.12.1998 
Las ovras idraulicas duain vegnir suttamessas a la taglia tenor il "model grischun" 
La regenza considerescha l'uschenumnà "model grischun" per suttametter las ovras idraulicas a la taglia per soluziun adequata. 
Ella pren uschia er en cumpra in eventual process cun l'economia d'electricitad. 
Sch'ina ovra idraulica venda current per pretschs spezials a ses acziunaris u ad autras persunas che stattan datiers, po la differenza tar ils pretschs da martgà vegnir curregids tenor la lescha da taglia da l'autoritad da taxaziun. 
Per questa correctura dal gudogn vegnan en dumonda da princip duas metodas: l'uschenumnà model da dividenda e l'uschenumnà model grischun. 
Il model da dividenda fiss be in provisori 
L'emprim model sa basa sin las dividendas obligatorias tenor il dretg da concessiun e prevesa per ils onns fiscals 1997 fin 2000 supplements sin questas dividendas obligatorias. 
Quai fiss dentant be ina soluziun transitoria fin che la lescha federala davart l'armonisaziun da las taglias directas dals chantuns e da las vischnancas ston vegnir applitgadas en tut ils chantuns davent da l'onn 2001. 
Sin quest termin stuessan vegnir sviluppadas novas soluziuns ensemen cun auters chantuns. 
Quest model vegness acceptà da l'economia d'electricitad e pudess vegnir realisà directamain. 
Il model grischun differenziescha meglier ... 
La regenza è sa decidida perencunter per il model grischun, cumbain che quel na vegn betg acceptà da l'economia d'electricitad e po vegnir fatg valair be sin via da dretg. 
Il model grischun parta da pretschs da media da consum tenor la statistica federala d'electricitad. 
Da quests pretschs vegnan deducids ils custs per transportar e distribuir il current sco er ils custs da client. 
Tras valitar la valenza da l'energia (energia da stad u d'enviern; furniziun durant il di u la notg) vegn eruì il pretsch effectiv da vendita dal current per mintga singula societad d'ovra idraulica. 
Questa valita vegn cumparada mintgamai cun ils pretschs da cumpensaziun, uschia che resulta la correctura dal gudogn. 
Cun il model grischun vegnan pretendidas correcturas dal gudogn fitg differentas per las singulas ovras idraulicas. 
... e porta pli pitschnas perditas da taglia 
Cun il model da dividenda na pon betg vegnir mantegnidas las entradas fiscalas da pli baud. 
Il chantun e las vischnancas stuessan prender en cumpra considerablas perditas da taglia. 
Er cun il model grischun sa reduceschan las entradas fiscalas en cumparaziun cun la taglia sin la facultad da pli baud. 
Las perditas èn dentant tar il nov model in zic pli pitschnas che tar il model da dividenda. 
Il ristg ch'il model grischun possia vegnir realisà be sin via da dretg sto vegnir prendì en cumpra. 
La regenza è da l'avis ch'il model grischun saja la soluziun adequata per suttametter las ovras idraulicas a la taglia. 
Spezialmain resguarda quest model er in zic meglier la capacitad economica da las ovras idraulicas e po er esser da lunga durada. 
Gremi: Regenza 
Funtauna: rg chanzlia chantunala 
Data: 23-12-1998 
La chatscha d'atun 1998 encurunada da success è terminada 
La chatscha da quest onn sin tschiervs e chavriels è ida a fin mesemna, ils 16 da december 1998. 
Las experientschas ch'èn vegnidas fatgas cun questa chatscha èn positivas. 
En tut èn vegnids schluppettads 4'274 tschiervs e 5'061 chavriels. 
L'emprima giada è vegnì applitgà il nov concept da chatscha sin chavriels. 
Tschiervs 
Per mantegnair in effectiv da tschiervs sanadaivel, adattà al spazi da viver, structurà a moda natirala sco er per evitar donns da selvaschinas han stuì vegnir schluppettads quest onn 4'150 tschiervs en il chantun Grischun. 
Cun quest dumber schluppettà vegn l'effectiv da la primavera da circa 11'000 tschiervs stabilisà e reducì tenor basegn. 
Enconuschentamain esi vegnì schluppettà durant la chatsch'auta in dals pli gronds dumbers da tschiervs dapi ch'i dat statisticas da chatscha ed uschia è gia vegnida realisada ina gronda part da las schluppettadas. 
Il clima fitg suvent bletsch e plievgius cun pauc sulegl, il bun effectiv da selvaschinas e sia repartiziun confurm a la spezia sin il spazi da viver sco er la regulaziun nova dals asils da selvaschinas han gidà a cuntanscher quest resultat. 
Cheutras ha la chatsch'auta da quest onn cumprovà che la chatscha d'atun n'è betg ina concurrenza per la chatsch'auta, mabain ina cumplettaziun da quella; tuttina è vegnida realisada quest onn cun pli che 3'200 tschiervs in dals pli auts dumbers d'animals schluppettads durant la chatsch'auta ed 80 pertschient dal plan da reducziun. 
La chatscha d'atun permetta in agir differenzià che resguarda da mantegnair effectivs da selvaschinas sanadaivels e confurm a las relaziuns localas e permetta d'organisar chatschas regiunalas cun dumbers da chatschaders adattads durant in termin cunvegnent ed ina dimensiun favuraivla. 
Chavriels 
Tar ils chavriels è vegnì realisà cun 4'096 animals schluppetads il pli aut dumber durant la chatsch'auta e per l'emprima giada èn vegnidas schluppettadas dapli chauras che bucs. 
Sin fundament dals bucs schluppettads il settember è vegnì fatg per mintga regiun il plan da reducziun per l'entira chatscha sin chavriels. 
Per la chatscha d'atun che ha gì lieu per l'emprima giada en l'entir chantun ha il plan prevedì in dumber da 1'026 chavriels. 
Remartgabel è il fatg ch'ils plans da reducziun èn er vegnids cuntanschids tar ils chavriels per circa 80 pertschient durant la chatsch'auta. 
Bun start per la nova chatscha d'atun 
Fitg legraivel è il fatg che 40 pertschient dals chatschaders da la chatsch'auta èn s'annunziads e pli che 1'200 chatschadras e chatschaders pan prendì part da la chatscha speziala. 
Il chatschader grischun mussa pli e pli chapientscha per la chatscha d'atun e percorscha che quella n'è betg ina concurrenza, mabain ina cumplettaziun significativa da la chatsch'auta. 
Las chatschas spezialas èn vegnidas avertas en las singulas regiuns mintgamai suenter l'arrivada dals tschiervs resp. dals chavriels tranter ils 14 ed ils 28 da november. 
Ellas han durà tranter in ed indesch dis, mintgamai tenor regiun e spezia d'animal. 
En tut las regiuns è la chatscha succedida a moda correcta e per la tschertga esi vegnì fatg diever mintgamai d'in tandem da chans da sang. 
La statistica dals tschiervs e dals chavriels schluppettads sa preschenta sco suonda: 
Tschiervs schluppettads 
total taurs vatgas vadels 
chatsch'auta (incl. schluppettadas 
chatscha d'atun (incl. schluppettadas 
total (plan = 4'150) 4'274 1'888 1'809 577 
Tar ils tschiervs èn vegnids cuntanschids ils plans da reducziun en la plipart da las regiuns, en singulas perfin surpassads e mo en duas n'è quai betg stà il cas (Suot Funtauna Merla -12; Zernez-Ardez -14). 
En 4 regiuns è il plan vegnì surpassà per pli che 15 animals (Surselva +38, Grischun central +23, Mittel-/Hinterprättigau +17, Scanvetg +31). 
Finamira da la chatscha d'atun è da cuntanscher uschè exact sco pussaivel il plan da reducziun. 
Sa fundond sin las experientschas ston schliaziuns vegnidas chattadas latiers. 
Chavriels schluppettads 
total bucs chauras ansiels 
chatsch'auta (incl. schluppettadas 
chatscha d'atun (incl. schluppettadas tras ils guardiaselvaschinas) 891 48 373 470 
total (plan = 5'161) 5'061 2'023 2'512 526 
En 17 da las 21 regiuns è il plan da reducziun vegnì cuntanschì, en 4 regiuns dentant betg: Val Poschiavo -38, Grischun central: Areal Tavau -11, Vorderprättigau -12. 
En tut è quai in bun resultat e nus essan persvadids ch'i reussescha cun l'engaschament necessari als chatschaders d'accumplir il plan da reducziun en tut las regiuns tar ils chavriels. 
Il dumber total dals animals schluppettads preschenta ina quota da bucs da 40 pertschient, ina quota da chauras da 49.6 pertschient ed ina tala d'ansiels da 10.4 pertschient. 
En il futur duai vegnir empruvà anc dapli d'augmentar la quota dals ansiels. 
La finamira è vegnida cuntanschida grazia als chatschaders averts per midadas 
Ils effectivs da tschiervs e da chavriels han pudì vegnir regulads per gronda part grazia al sustegniment dals chatschaders cun la patenta da chatscha grischuna. 
Quai è dentant stà pussaivel mo grazia a las chatschas d'atun, cun schluppettar animals feminins e giuvens sco er cun proteger ils animals masculins creschids. 
La chatscha da patenta grischuna ha er accumplì quest onn sias incumbensas en il servetsch da la publicitad. 
Quai è stà pussaivel mo grazia a l'engaschament activ ed avert dals chatschaders. 
Gremi: departament da construcziun, traffic e selvicultura 
Funtauna: rg inspecturat da chatscha 
Data: 29.12.1998 
L'assicuranza d'edifizis sbassa danovamain las premias 
1998 aveva l'institut d'assicuranza d'edifizis reducì las premias per diesch pertschient. 
1999 vegn quest rabat sin las premias augmentà per ulteriurs tschintg pertschient cumpareglià cun l'onn 1997. 
Grazia al dumber da donns reducì ed en vista als buns retgavs da chapital po vegnir augmentà il rabatt da fin uss diesch pertschient sin las premias fundamentalas e supplementaras a basa da l'onn 1997 sin 15 pertschient per l'onn proxim. 
Cun questa mesira vegnan ils assicurads participads als buns resultats. 
Las premias per construcziuns massivas muntan da nov anc a stgars 30 centims per 1'000 francs da la valur d'assicuranza, per edifizis da lain a 51 centims e per construcziuns maschadadas a 38 centims. 
Dapi 1987 ha la premia media pudì vegnir reducida per circa 40 pertschient. 
Ella munta uss a radund 44 centims per 1'000 francs da la valur d'assicuranza ed è uschia sut la media da las 19 assicuranzas chantunalas d'edifizis. 
Tgi che posseda en il Grischun ina chasa paja dal reminent pli pauc che la mesadad da las premias cumpareglià cun las proprietarias ed ils proprietaris da chasas en ils siat chantuns senza in institut d'assicuranza d'edifizis da dretg public. 
Camiuns a 40 tonnas al San Bernardino fissan privlus 
En ina charta a cusseglier federal Moritz Leuenberger propona la regenza danovamain da betg auzar la limita da paisa per camiuns sin la ruta dal San Bernardino e d'admetter en avegnir nagins vehichels a 40 tonnas. 
Il motiv per questa dumonda è la segirezza dal traffic. 
Questa po vegnir garantida be lura, sche las tonnaschas restan limitadas. 
I existan privels extraordinaris sin l'axa dal San Bernardino surtut en las pendenzas da fin otg pertschient, en las stortas per part stretgas, en la mancanza frequenta dals vials da surpassar sco er en il fatg che la via d'autos n'è per la gronda part betg separada tenor direcziuns. 
La regenza intimescha da tractar la problematica uschè spert sco pussaivel a chaschun d'ina conferenza. 
Novs decrets 
La lescha davart la banca chantunala grischuna (lescha-BCG) na vegn betg messa en vigur sco previs oriundamain sin l'entschatta schaner, mabain pir sin l'entschatta da fanadur 1999. 
Questa modificaziun succeda per motivs organisatorics da la BCG. 
La revisiun parziala da la lescha da la scola media en il chantun Grischun (lescha da la scola media) vegn messa en vigur sin l'entschatta d'avust 1999. 
Da las vischnancas 
La regenza approvescha da princip il project preliminar per ina nova plazza da giug e da sport a Castasegna. 
Vi dals custs imputabels da ca. 260'000 francs vegn empermess ina contribuziun chantunala da construcziun da 32.5 pertschient. 
Approvadas vegnan la revisiun parziala da la lescha da taglia da Valendau e la revisiun parziala da la planisaziun locala da Sta. Maria V.M. 
Fatgs da persunal 
Las sequentas collavuraturas ed ils sequents collavuraturs van la fin da december 1998 en pensiun: - 
Stefanie Cekon, Cuira, tgirunza auxiliara en la clinica psichiatrica Waldhaus, - 
Martha Florin, Igis, manadra cirquitala d'AVS tar l'institut d'assicuranza sociala, - 
Emerita Lütscher, Cuira, secretaria tar il departament d'educaziun, cultura e protecziun da l'ambient, - 
Elisabeth Messmer, Cuira, collavuratura scientifica tar l'archiv chantunal, - 
Georg Christoffel, Cuira, secretari da taglia tar l'administraziun da taglia, - 
Karl Lombris, Cuira, assistent administrativ tar la centrala per stampats e material, - 
Gian Melchior, Tavau, adjunct tar la polizia chantunala, - 
Jacob Müller, Trimmis, sergent cun incumbensas spezialas tar la polizia chantunala, - 
August Obrist, Cuira, directur da la praschun Sennhof, - 
Pronj Pavle, Cuira, tgirunz d'anestesia en l'ospital Fontana, e - 
Walter Steiner, Cuira, magister a la scola chantunala. 
La regenza engrazia a questas persunas per ils servetschs en favur dal chantun. - 
Andrea Bass, naschì 1969, da Sumvitg, domicilià a Cuira, daventa giurist per dumondas da submissiun tar il secretariat dal departament da construcziun, traffic e selvicultura. 
El entschaiva l'entschatta schaner 1999. - 
Othmar Schnoz, naschì 1944, da Mustér, domicilià a Domat, daventa manader da partiziun e substitut dal manader da partiziun da l'uffizi per la protecziun civila e l'agid en cas da catastrofas. 
El entra en uffizi l'entschatta schaner 1999. 
Per la fin da l'onn 
La regenza è sa radunada quest onn a 44 sedutas. 
En quest connex ha ella prendì 2527 conclus. 
A las collavuraturas ed als collavuraturs en l'administraziun chantunala engrazia la regenza zunt fitg per la lavur prestada e giavischa a tut las conburgaisas ed a tut ils conburgais tut il bun e prosperitad per l'onn nov. 
La regenza vegn presidiada davent dal 1. da schaner 1999 da Klaus Huber, vicepresident daventa Peter Aliesch. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.12.1998 
Las regiuns da guaud dal Grischun tschiffan furma 
La regenza fixa ils centers da biro ed ils posts exteriurs per las tschintg regiuns da guaud ch'èn vegnidas creadas avant in onn. 
La nova repartiziun da las incumbensas tranter la centrala e las regiuns sco er aifer las regiuns vegn approvada. 
En il rom da la nova organisaziun èn vegnids fixads ils centers da biro ed ils posts exteriurs sco suonda: 
Il project d'exposiziun per il sviament da Silvaplauna è vegnì approvà 
La via dal Güglia è ina colliaziun da traffic impurtanta per l'Engiadina e per las valladas dal sid cunfinantas. 
Sco via alpina furma ella ina part da la rait svizra da vias principalas. 
Surtut durant l'enviern è il pass dal Güglia savens la suletta colliaziun da via charrabla tranter l'Engiadina e la part dal nord dal Grischun. 
La via fermamain frequentada traversa la vischnanca da Silvaplauna ed è surtut l'enviern cun sias relaziuns da via problematicas in privel per ils abitants. 
Regularmain sa furman colonnas chi chaschunan ultra da quai emissiuns da canera da da svapurs. 
Cun il project da sviament che la regenza ha uss approvà po vegnir augmentada la segirezza, meglierada la qualitad da viver e d'abitar a Silvaplauna. 
Tenor il project d'exposiziun repassà duai la via dal Güglia s'unir cun la via d'Engiadina en il territori da Piz en furma d'in giratori. 
Object central dal sviament è il tunnel "Clavanövs" d'ina lunghezza da 745 m. En general duai l'ovra vegnir adattada a moda natirala a la cuntrada. 
I vegn quintà cun custs totals da ca. 39 milliuns francs. 
La finanziaziun e cun quai er il termin da la realisaziun da quest project èn il mument anc averts. 
Execuziun da la legislaziun davart las armas duai restar chaussa dal DGPS 
La nova lescha federala d'armas sco er l'ordinaziun relativa èn entradas en vigur a l'entschatta 1999. 
La finamira da questas disposiziuns novas è essenzialmain quella da reglar a moda unitara en l'entira Svizra la manipulaziun cun armas, accessoris e muniziun. 
La populaziun duai esser protegida meglier cunter abus. 
Il dretg federal prescriva ch'ils chantuns stoppian relaschar quellas disposiziuns organisatorias ch'èn necessarias per l'execuziun chantunala. 
La regenza suttametta al cussegl grond perquai il messadi ed il sboz per in'ordinaziun executiva. 
Tenor questa sco er tenor las disposiziuns executivas da la regenza duai en il Grischun anc adina esser responsabel il departament da giustia, polizia e sanitad (DGPS) resp. la polizia chantunala per l'execuziun da la legislaziun davart las armas. 
Da las vischnancas 
La Casa di Cura Immacolata a Roveredo e la chasa da vegls e da tgira Lindenhof a Churwalden vegnan recepids da nov en la glista da las chasas da tgira dal chantun Grischun. 
Approvadas vegnan la revisiun parziala da la lescha da taglia da Celerina/Schlarigna, la constituziun dal circul Ramosch e la lescha davart las taxas da cura e las taxas per promover il turissem d'Urmein. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.01.1999 
Iniziativa "Proprietad d'abitar per tuts" - proprietad d'abitar per tuts? 
Da cussegliera guvernativa Eveline Widmer-Schlumpf 
Per dir ordavant: ina vasta derasaziun da proprietad d'abitar è senza dubi giavischada ord vista sociopolitica. 
L'iniziativa "Proprietad d'abitar per tuts" è dentant la faussa via per la soluziun d'in problem che vegn preschentà cun raschun. 
Finamiras falladas 
Las reducziuns fiscalas che l'iniziativa prenda en mira na pon betg cuntanscher la finamira d'ina derasaziun pli vasta da la proprietad d'abitar. 
En quest senn è il titel da l'iniziativa "Proprietad d'abitar per tuts" illusori. 
Cun auters pleds: l'iniziativa empermetta ina reducziun fiscala surtut a quels che possedan gia ina chasa u abitaziun. 
Oravant tut las persunas cun entradas pli autas pudessan far deducziuns da taglia pli grondas, perquai ch'ellas sa chattan en ina progressiun da taglia pli auta; tar ellas han las reducziuns dapli paisa. 
La pretensiun da l'iniziativa da "schelar en las valitas da l'atgna fittanza", cuntrafa a la devisa da la giustia da taglias, surtut en cumparegliaziun cun las fittadinas ed ils fittadins che na pajan per regla betg tschains constants durant plirs onns. 
Ins sto esser realistic e partir dal fatg ch'ils tschains suondan a lunga durada ad ina rata d'inflaziun media da dus pertschient. 
In'acceptaziun da l'iniziativa augmentass a lunga vista er il dischequiliber existent tranter duas categorias da pensiunads: quels che han da pajar tschains e quels ch'èn proprietaris d'abitaziuns u chasas. 
In "gea" chaschunass dentant er in tractament giuridic inegual da proprietaris. 
Dals privilegis da spargnar per la construcziun che l'iniziativa prevesa pudess far diever mo ina pintga part da la populaziun. 
Tenor statistica da taglia han sulettamain circa 15-17 pertschient in'entrada ch'è auta avunda per pudair sa permetter ina tala activitad da spargn. 
Var la mesadad da quests pajataglias viva gia oz en l'atgna chasa u abitaziun e na po perquai gnanc trair a niz la pussaivladad da spargnar per construir. 
Ina cumparaziun cun la reglamentaziun en noss stadis vischins mussa chi sa tracta da differents facturs ch'influenzeschan la quota da proprietad d'abitar en in pajais. 
Raschuns fiscalas n'èn qua betg decisivas. 
Bler dapli paisa han auters facturs, uschia p. ex. il tschains ipotecar, la facultad disponibla, ils pretschs da terren e da construcziun, l'existenza da terren pront da vegnir surbajegià, in martgà d'immobiglias che funcziuna a moda effectiva. 
Finalmain ston ins esser realistic e betg spetgar che l'acceptaziun da l'iniziativa portia impuls da creschentscha economica en ina tala mesira sco ils iniziants empermettan quai. 
Tar l'effectiv actual d'abitaziuns vidas ed en vista al terren restrenschì purtassen ils stimuls da taglia a l'entschatta plitost in spostament da la proprietad tar la substanza da construcziun existenta e be in modest augment da l'activitad da construcziun. 
Budget dal stadi en privel 
L'acceptaziun da l'iniziativa avess ultra da quai grevas consequenzas finanzialas per il budget da la confederaziun e dals chantuns che na sa chatta tuttina betg en ina buna situaziun. 
Tant la confederaziun sco er ils chantuns avessan da far quint cun perditas da taglia en l'autezza da blers milliuns. 
Sche l'iniziativa vegn acceptada e sche la valita da fittanza vegn sbassada da fin uss 70 pertschient (per la taglia federala directa 100 pertschient) a 60 pertschient per emprimas abitaziuns, per segundas abitaziuns da fin uss 100 pertschient a 60 pertschient, sch'i vegn fatg diever da la pussaivladad da spargnar per construir e sch'i vegn prestà l'agid da start fiscal als novs proprietaris d'abitaziuns u chasas durant ils emprims diesch onns, resultan or da quai sulettamain per il chantun Grischun perditas immediatas da la taglia chantunala da 18 milliuns francs. 
A lunga vista vegnan latiers anc 7 milliuns francs perdita da taglia (sch'ins parta d'in tschains ipotecar da 5,5 pertschient), en cas che las valitas da l'atgna fittanza vegnan "scheladas en". 
Las parts dal chantun a la taglia federala directa fan or ca. 30 pertschient. 
Sin il stgalim federal ston ins quintar cun perditas da taglia en l'autezza da 400 milliuns francs en cas che l'iniziativa vegn acceptada. 
Sco consequenza da quai avess il chantun da quintar cun ulteriuras perditas da taglia immediatas da ca. 4,3 milliuns francs. 
Tut en tut avess noss chantun da spetgar e da supportar perditas da taglia da pli che 30 milliuns francs. 
Er las vischnancas avessan da quintar cun perditas immediatas da taglias en l'autezza da ca. 17 milliuns francs, resp. da 24 milliuns francs (cun l'effect dal "schelar en" las valitas da l'atgna fittanza). 
Quai avess in grond effect sin las vischnancas da turissem. 
Ellas disponan d'ina gronda part da las segundas abitaziuns, e tar questas fiss la perdita da taglia considerablamain pli auta che tar las emprimas abitaziuns. 
Cun auters pleds: en cas che l'iniziativa en discussiun vegniss acceptada fissan la confederaziun e numerus chantuns bloccads per blers onns puncto lur politica finanziala. 
Proprietad vegn promovida gia uss 
Gia cun la reglamentaziun actuala observ'ins l'incumbensa constituziunala da promover la proprietad d'abitar. 
Las valitas da fittanza chantunalas ch'èn fiscalmain decisivas sa chattan considerablamain sut ils pretschs da martgà per las emprimas abitaziuns. 
Per ca. la mesadad dals proprietaris èn las deducziuns per tschains ipotecars e custs da mantegniment pli autas che la valita da l'atgna fittanza ch'è suttamessa a la taglia; cun quai èn els situads bain, perquai ch'els pon trair giu domaduos da las taglias. 
Sche la confederaziun ed ils chantuns perdan en la situaziun finanziala dad oz ca. 1,9 milliardas francs da taglias, stuvess ins almain era patratgar co ins pudess finanziar questa perdita che purtass tuttina mo profit ad ina tscherta gruppa da pajataglias. 
Las perditas da taglia chaschunadas da l'iniziativa avessan d'entrar puspè, saja quai tras spargnar resp. scursanir sin differents secturs u cun augmentar las taglias. 
Quai na po dentant betg esser d'interess, cunzunt betg per proprietaris d'abitaziuns u chasas; els èn er consuments, lavurants, impressaris e cun quai interessads che l'economia svizra prospereschia e che las finanzas publicas sajan saunas. 
Il giavisch da promover la proprietad, fixada dapi 1972 en la constituziun federala, è incontestada. 
Las stentas correspundentas duessan dentant sa drizzar sin novs proprietaris e betg en emprima lingia sin quels che possedan gia abitaziuns u chasas. 
Ins sto examinar sche questa finamira fiss pli bain cuntanschibla cun ina midada dal sistem (nagina valita da l'atgna fittanza, ma er nagina deducziun da tschains da daivets e nagina deducziun per custs da mantegniment). 
NA a l'iniziativa 
La confederaziun ed ils chantuns sa stentan oz per ina politica da sanaziun efficazia en pass socialmain cumportabels. 
Il spazi per respargns considerabels e pussaivels per ina maioritad è fitg restrenschì.L'iniziativa "Proprietad d'abitar per tuts" è da refusar en l'interess da la sanaziun prioritara dal budget dal stadi ed er per motivs da ponderaziuns socialpoliticas. 
Questa posiziun da la scheffa dal departament da finanzas e militar vegn er sustegnida da la regenza grischuna. 
Gremi: departament da finanzas e militar 
Funtauna: rg cussegliera guvernativa Eveline Widmer-Schlumpf 
Data: 20.01.1999 
Acquist da bains immobigliars: La regenza approva las quotas dals esters da las vischnancas 
Per l'onn 1999 ha il cussegl federal concedì al chantun Grischun danovamain in contingent da 270 permissiuns per la vendita d'abitaziuns da vacanzas resp. chasas da vacanzas a persunas a l'exteriur. 
La regenza ha approvà las quotas procentualas dals esters da las vischnancas. 
La repartiziun da las 270 permissiuns per abitaziuns da vacanzas sin las singulas vischnancas grischunas succeda principalmain tenor ils sequents criteris: 
- La vendita da bains immobigliars en vischnancas e regiuns da svilup economic flaivel èn da preferir a venditas en vischnancas e regiuns da svilup economic ferm 
- petents cun domicil u sedia en il Grischun vegnan preferids a petents d'ordaifer il chantun 
- projects che vegnan realisads principalmain cun interpresas indigenas vegnan preferids. 
Per cas da direzza, abitaziuns da segund maun, permissiuns da colliaziun e cumparaziuns vegnan tegnidas liber 40 permissiuns singulas. 
Ils singuls lieus e lur quotas dals esters procentualas maximalmain valaivlas vegnan publitgadas en il fegl uffizial dal chantun. 
Da las vischnancas 
Envers l'uffizi federal da traffic propona la regenza da conceder a la Brämabüel & Jakobshorn SA la concessiun per ina sutgera da quatter persunas da l'alp Clavadel sin il Jatzhorn (Tavau). 
Approvadas vegnan la lescha davart las taxas da cura e las taxas per promover il turissem da la corporaziun turistica Surses sco er las constituziuns da Clugén e Preaz. 
Per differents projects da construcziun da vias en il chantun vegnan concedids credits en l'import total da var 4.5 milliuns francs. 
Fatgs da persunal 
Thomas Villmar, naschì 1960, da Einbeck, Niedersachsen (Germania), domicilià a Favugn, daventa medi superiur en la clinica psichiatrica Beverin, Cazas. 
El entra en plazza l'entschatta favrer 1999. 
Chanzlia chantunala 
Gremi: regenza 
Funtauna: rg chanzlia chantunala dal Grischun 
Data: 21.01.1999 
La gulivaziun da finanzas dal Grischun vegn perfecziunada anc pli fitg 
Dal president da la regenza Klaus Huber 
La gulivaziun da finanzas tranter il chantun e las vischnancas sco er tranter las vischnancas gioga dapi 40 onns ina rolla impurtanta en noss chantun muntagnard multifar. 
Ella è in instrument indispensabel per promover e rinforzar las vischnancas e las regiuns. 
Il fatg, ch'i dat fitg paucas vischnancas ch'èn en ina situaziun finanziala precara e che la gronda part da las vischnancas - er pitschnas - han pudì mantegnair lur populaziun dat perditga d'in sistem da gulivaziun da finanzas efficazi e che funcziuna bain. 
Perquai na duai quest sistem betg vegnir modifitgà radicalmain. 
La preschenta revisiun parziala da la lescha davart la gulivaziun da finanzas, da la quala nus avain da decider ils 7 da favrer, eliminescha dentant singuls mancos e realisescha ladinamain meglieraziuns pussaivlas. 
Igl è enconuschent che las vischnancas vegnan classifitgadas en gruppas da forza finanziala. 
Quella classificaziun en gruppas vegn resguardada per regla per fixar subvenziuns chantunalas ed è decisiva per il dretg da contribuziuns da la gulivaziun da finanzas. 
Ils criteris per la classificaziun èn la forza fiscala, la grevezza fiscala ed il basegn finanzial d'ina vischnanca. 
Sco quai ch'igl è gia il cas tar ils retgavs dals tschains d'aua duain er las entradas da las vischnancas ord prestaziuns da cumpensaziun per perditas da l'utilisaziun da la forza idraulica (sco p. ex. la cumpensaziun per la Greina) vegnir resguardadas per calcular la forza finanziala e per la gulivaziun da la forza finanziala. 
Il medem mument vegn precisada l'autezza decisiva dals tschains d'aua. 
Las vischnancas duain vegnir suttamessas a la taglia per quests cas, en ils quals ina vischnanca exequescha in'activitad d'interpresa en in'autra vischnanca; p. ex. tras il manaschi d'in implant electric u ina interpresa turistica. 
La clav valaivla per classifitgar las vischnancas en las gruppas da forza finanziala duai vegnir perfecziunada. 
Decisivas per la forza finanziala duain dentant esser er vinavant ils trais criteris: forza finanziala (taglia chantunala, tschains d'aua), pe da taglia e basegn finanzial, dentant duai il basegn finanzial vegnir calculà da nov a basa dal basegn fundamental, dal dumber da scolars e da la surfatscha. 
Tar la fixaziun da la grevezza fiscala vegn la muntada dal pe da taglia reducida per in terz ed applitgà il pe da taglia en media da dus onns. 
Uschia vegn evità ch'il pe da taglia vegn augmentà per vegnir en ina gruppa da forza finanziala pli favuraivla. 
Il medem mument cun la lescha davart la gulivaziun da finanzas vegn er revedida parzialmain la lescha davart il dretg da las auas. 
Tenor quest project da revisiun duai l'uschenumnà "franc per la cuntrada", ch'è da pajar en in fond, dal qual vegnan indemnisadas las vischnancas da Vrin e Sumvitg, vegnir purtada a mesas dal chantun e da las vischnancas. 
En quest connex vegnan er adattadas singulas disposiziuns al dretg federal. 
Ils dus projects da votaziun n'èn betg contestads. 
Il cussegl grond ha deliberà la revisiun parziala da la lescha davart la gulivaziun da finanzas cun 95 encunter 0 vuschs e la revisiun parziala da la lescha chantunala davart il dretg da las auas cun 93 encunter 0 vuschs. 
Ellas na portan er betg midadas radicalas. 
Ellas signifitgan dentant ina perfecziun e meglieraziun da noss sistem da gulivaziun da finanzas. 
La regenza supplitgescha perquai d'acceptar las revisiuns. 
Gremi: departament da l'intern e da l'economia publica dal Grischun 
Funtauna: rg president da la regenza Klaus Huber 
Data: 26.01.1999 
Mandat individual da prestaziun per las clinicas psichiatricas Beverin e Waldhaus 
Sin il 1. da schaner 1999 ha dà la regenza grischuna in mandat individual da prestaziun a las duas clinicas psichiatricas chantunalas Beverin e Waldhaus ed ha uschia reglà ils detagls da la spierta da prestaziun da la psichiatria instituziunala en il Grischun. 
Intent 
L'intent dal mandat individual da prestaziun (MIP) èsi da coordinar la spierta da prestaziun da la psichiatria instituziunala en il chantun Grischun en il senn dal provediment psichiatric prescrit legalmain (lescha da la tgira dals malsauns) e d'optimar quella sut l'optica da la medischina, da la terapia, da la tgira e sut il pugn da vista social ed economic. 
Finamira 
Il mandat individual da prestaziun adossescha a las clinicas psichiatricas chantunalas Beverin e Waldhaus quests secturs da prestaziun e quests champs spezials ch'èn necessaris per in provediment psichiatric confurm al basegn da tut las abitantas e tut ils abitants dal chantun e dals giasts stagiunals. 
Spierta 
Domaduas clinicas èn clinicas spezialisadas per psichiatria e psicoterapia. 
Domaduas offran il provediment fundamental per la psichiatria acuta, gerontologica e per pazients stabels/reabilitaziun. 
Secturs spezials vegnan purschids per l'entir chantun mo en ina da quellas duas clinicas. 
Uschia vegn purschida en la clinica Beverin la staziun da drogas Downtown e l partiziun per la dependenza d'alcohol Danis sco spiertas spezialas per tut las abitantas e tut ils abitants dal Grischun. 
Management 
Er las structuras da management vegnan adattadas als basegns dal novissim temp. 
Da nov vegnan coordinads ils fatgs da las clinicas psichiatricas chantunalas sco er da las chasas da dimora e da lavur per umans impedids psichicamain d'ina direcziun strategica communabla. 
Cun il mandat individual da prestaziun obtegna la direcziun da las clinicas e dals ospitals chantunals in instrumentari directiv ch'infurmescha a moda cumplessiva davart las pretaisas da questas duas clinicas e che fixescha directivas cleras en la spierta da prestaziun sco er concernent l'rganisaziun, la direcziun e la garanzia da la qualitad. 
Internet 
Davart las spiertas da prestaziun e las ulteriuras infurmaziuns pertutgant las clinicas Beverin e Waldhaus sco er davart las chasas da dimora ed ils lavuratoris da lavur dal chantun infurmescha l'internet sut l'adressa www.psychiatrie.gr.ch. 
Gremi: regenza 
Funtauna: rg departament da giustia, polizia e sanitad dal Grischun 
Data: 26.01.1999 
La regenza sa scuntra cun uffiziers superiurs da l'armada 
Mardi, ils 2 da favrer 1999 sa scuntra la regenza cun differents uffiziers superiurs da l'armada. 
Sin il program stattan in bainvegni en la sala da la regenza, in apéro en il tschaler statal e silsuenter in gentar communabel. 
La scuntrada serva a la tgira dals contacts ed ad ina discussiun libra. 
La rolla d'ospitant vegn surpigliada da la regenza e dal cumandant cirquital colonel Ferdinand Marty, entant che las sequentas persunas vegnan spetgadas sco giasts: - 
cumandant da corp (cdtC) Hansulrich Scherrer, schef dal stab general 
- cumandant da corp (cdtC) Simon Küchler, cumandant dal corp d'armada da muntogna 3 
- divisiunari (div) Valentino Crameri, cumandant da la divisiun da muntogna 12 
- divisiunari (div) Martin von Orelli, substitut dal schef dal stab general 
- brigadier (br) Erhard Semadeni, cumandant da la brigada territoriala 12, e 
- brigadier (br) Bruno Gähwiler, cumandant da la brigada da fortezza 13. 
Gremi: regenza 
Funtauna: rg chanzlia chantunala dal Grischun 
Data: 26.01.1999 
Alarm da prova dals 3 da favrer 1999 allas uras 13.30 
Sco mintg'onn precis al medem temp ha lieu mesemna, ils 3 da favrer1999, da las 13.30 a las 14.00 h in alarm da prova en l'entira Svizra. 
Tar l'alarm da prova vegni examinà sche bunamain 7'000 sirenas funcziuneschian. 
Cun quellas vegn la populaziun alarmada en il cas dad in privel smanatschand. 
II signal "alarm general" vegn dà d'in tun urlont regular che crescha e chala e che dura ina minuta. Sch'igl fa lura da basegn po la controlla da las sirenas vegnir repetida fin a las 14.00 h. 
Sch'il signal "alarm general" dat avisada ordaifer la controlla da sirena, lura signifitga quai ch'ina periclitaziun da la populaziun è pussaivla. 
En quest cas vegni giavischà da la populaziun da tedlar il radio DRS 1, da suandar las ordinaziuns da las autoritads e dad infurmar ils vischins. 
Ulteriuras indicaziuns e reglas da cumportament sa chattan sin las davosas paginas da mintga numer dal cudesch da telefon en il fegl d'infurmaziun "Alarm da la populaziun en cas da privel imminent". 
Ulteriuras infurmaziuns catt'ins er en l'internet (www.zivilschutz.admin.ch). 
La populaziun vegn supplitgada d'avair chapientscha per las malempernaivladads colliadas cun la controlla da las sirenas. 
Gremi: Defensiun-Protecziun da la Populaziun, Berna 
Funtauna: rg Uffizi per la protecziun civila 
Data: 28.01.1999 
Il chantun sa prepara sin il dretg matrimonial 2000 
Il chantun ha inizià la consultaziun pertutgant l'ordinaziun executiva chantunala tar il nov dretg matrimonial resp. da divorzi. 
Il termin per prender posiziun dura fin mez mars 1999. 
Sin l'entschatta da l'onn 2000 va en vigur il cudesch civil svizzer (CCS) revedì. 
Las midadas proponidas pertutgan oravant tut il dretg da divorzi. 
Da nov duai in divorzi esser pussaivel independentamain da la culpa e plinavant vegnan las consequenzas economicas regladas a moda pli equilibrada. 
Spezialmain vegnan francads legalmain in divorzi sin dumonda communabla sco er quel tenor la spiraziun d'in temp da separaziun da quatter onns. 
Per che las novas disposiziuns dal CCS possian vegnir applitgadas èsi da reglar en la legislaziun consecutiva dals chantuns oravant tut dumondas da cumpetenza sco er da far insaquantas adattaziuns. 
Las disposiziuns executivas chantunalas vegnan cumpigliadas ad intermin en in'ordinaziun dal cussegl grond. 
Dumondas da la cumpetenza e da la procedura èn dentant d'integrar pli tard en ina lescha formala. 
La revisiun da la CC va en vigur sin l'entschatta fanadur 1999 
Cun gronda maioritad ha il pievel grischun acceptà la fin da settember 1997 la midada da l'artitgel 54 da la constituziun chantunala (CC) e creà uschia la basa legala per uschenumnadas votaziuns da variantas. 
En connex cun la revisiun totala da la CC po vegnir resguardada meglier la voluntad dal pievel. 
Las votantas ed ils votants pon numnadamain votar da nov separadamain davart variantas da singuls artitgels constituziunals. 
Contribuziuns culturalas 
Contribuziuns en l'import total da 20'000 francs obtegnan la societad da musica Maiavilla per novas unifurmas e la societad da musica Tschlin per novs instruments. 
Da las vischnancas 
La regenza approva la midada da la planisaziun locala da Grüsch concernent ina midada da zona, ch'è cumpigliada cun l'engrondiment planisà da la fabrica da maschinas Trumpf Grüsch SA. 
Per differents projects da construcziun da vias en il chantun vegnan concedids credits en l'import total da var 1.9 milliuns francs. 
Fatgs da persunal 
La fin da schaner 1999 van en pensiun: - 
Robert Caflisch, Haldenstein, manader da l'administraziun tar l'uffizi da megliuraziun e mesiraziun, - 
Reto Schuoler, Cuira, manader da project tar l'uffizi d'informatica, e - 
Vico De Tann, Mesocco, schef da garascha tar l'uffizi districtual da construcziun bassa 2, Mesocco. 
La regenza engrazia a quests collavuraturs per ils servetschs en favur dal chantun. - 
Sabina Studer, naschida 1967, da Grafenried BE, domiciliada a Biel, daventa pedagoga da museum tar il museum d'art dal Grischun. 
Ella entra en plazza l'entschatta avrigl 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.01.1999 
"Giuventetgna+sport" è dal tuttafatg en il trend, il Grischun a la testa 
L'entusiassem per il sport n'è betg mo restà constant tar la giuventetgna grischuna, mabain è schizunt anc s'augmentà. 
L'onn 1998 è stà per "Giuventetgna +sport" en il Grischun in onn absolutamain extraordinari. 
Quai vegn documentà da la statistica da la scola federala da sport Magglingen ch'è vegnida publitgada dacurt. 
"Giuventetgna + sport" (G+S) promova giuvenils en la vegliadetgna da 10 fin 20 onns. 
1997 ha la G+S festivà ses giubileum da 25 onns cun cifras da record. 
En il Grischun ha l'augment muntà en cumparaziun cun l'onn precedent schizunt ad 1.4 pertschient. 
Mesirà vegn en unitads da trenament d'almain in'ura e mesa per persuna participanta. 
Concret ha il dumber da las unitads da trenament muntà en il Grischun per l'onn 1998 a 538'870, en l'entira Svizra a 18'245'830. 
Er l'onn 1998 ha la promoziun dal sport svizzer chattà la ferma accoglientscha da nossa giuventetgna. 
Entant che las cifras da record da l'onn 1997 han pudì vegnir attribuidas a las differentas activitads ed occurrenzas da reclama en connex cun il giubileum da 25 onns "Giuventetgna + sport", èsi fitg legraivel cha la participaziun ha pudì vegnir augmentada danovamain per l'onn "normal" consecutiv 1998. 
Quai vala tut spezial er per il chantun Grischun. 
Il pli fitg è il sport da naiv s'augmentà en noss chantun, uschia che quel ha pudì consolidar sia posiziun sco cleramain il pli grond rom da sport da G+S. Medemamain in augment èsi da constatar tar il ballape, judo, polisport sco er tar viandar+sport champester. 
La glista da rangaziun dals pli populars sports sa preschenta sequentamain (UT = unitads da trenament): 
1. sport da naiv 158'451 UT 
2. hockey sin glatsch 55'451 UT 
3. ballape 55'091 UT 
4. gimnastica 33'353 UT 
5. unihockey 28'494 UT 
6. nudar 24'979 UT 
7. tennis 24'372 UT 
8. passlung 20'192 UT 
9. volleyball 17'955 UT 
10. viandar + sport champester 16'513 UT 
Per la spierta da sport G+S han obtegnì las uniuns, ils clubs, las scolas e las organisaziun da giuventetgna participadas contribuziuns federalas da vart 1.6 milliuns francs. 
L'uffizi da sport dal Grischun gratulescha a tut las manadras activas ed a tut ils manaders activs da G+S per quest excellent resultat ed engrazia ad ellas/els per lur grond engaschi pli u mains gratuit en favur da nossa giuventetgna sportiva. 
Statistica GR 1998 1997 augment 
Participants/as 28'306 27'863 + 1,5 pertschient 
Unitads da trenament 538'870 531'311 + 1,4 pertschient 
Gremi: departament d'educaziun, cultura e protecziun da l'ambient 
Funtauna: rg uffizi da sport 
Data: 28.01.1999 
Annunzia d'ina emprima valitaziun da l'alarm da prova dals 3 da 
favrer 1999 
Chantun Grischun 
Dumber da sirenas examinadas: 320 
Dumber da sirenas che n'han betg funcziunà, 
- en dumber absolut : 2 
- en pertschient : 0.6 % 
Gremi: Departament da finanzas e militar 
Funtauna: rg Uffizi per la protecziun civila e dell'agid en cass da catastrofas 
Data: 03-02-1999 
Nov concept da salvament sin via cun 19 basas en il chantun 
19 corps da pumpiers existents vegnan definids sco basas per il salvament sin via ed equipads correspundentamain. 
Els han da garantir il servetsch en cas d'urgenza sin l'entira rait da las vias chantunalas. 
La regenza prenda enconuschientscha dal rapport da l'institut d'assicuranza d'edifizis (inspecturat da pumpiers) concernent il concept grischun da salvament sin via ed approva las sequentas 19 basas (en successiun alfabetica): Arosa, Bravuogn, Tavau-Plaz, Mustér, Glion, Claustra, Küblis, Lai, Puntraschigna, Poschiavo, Sta. Maria/Tschierv, San Murezzan, Savognin, Scuol, Segl, Silvaplana, Stampa, Zernez/Susch e Zuoz. 
Davent da questas basas duain vegnir liberadas eventualas unfrendas d'accidents uschè svelt e cun tant quità sco pussaivel da lur vehichels e pudair vegnir provedidas medicinalmain a temp. 
Ils custs unics da 175'000 francs surpiglia l'institut d'assicuranza d'edifizis dal Grischun. 
Ils utensils da piunier basignads vegnan consegnads ad emprest e gratuitamain a las basas entras la protecziun civila. 
Ils custs periodics per la scolaziun e l'instrucziun supplementara da pauschal 40'000 francs per onn surpiglia l'uffizi da construcziun bassa. 
Ils custs d'acziun da las organisaziuns da las basas vegnan mess a quint als chaschunaders. 
Las taxas per di per il tractament psichiatric s'augmentan 
Suenter ch'igl è vegnì fixà davent da l'entschatta 1999 novas taxas cun la federaziun chantunala dals assicuraders grischuns da malsauns, adattescha la regenza correspundentamain l'urden da taxas per las clinicas Waldhaus (Cuira) e Beverin (Cazas) per pajaders autonoms. 
Las taxas per ils pazients chantunals vegnan augmentads retroactivamain sin l'entschatta da l'onn 1999 per var sis pertschient. 
Da las vischnancas 
Cun pretaisas vegnan approvads definitivamain ils sequents dus projects da construcziun: Installaziun d'ina cuschina da scola en la chasa da pliras famiglias Meiliboda 2 ad Arosa (custs imputabels da 265'000 francs, contribuziun chantunala da construcziun da diesch pertschient) ed engrondiment da la chasa da scola primara a Cama (custs var 2.2 milliuns francs, contribuziun da construcziun da 18 pertschient). 
Da princip vegn approvà il project preliminar per la construcziun d'ina halla da sport e plurivalenta a Vicosoprano (custs imputabels da circa 1.7 milliuns francs, empermess vegn ina contribuziun da construcziun da 17.5 pertschient). 
Per differents projects da construcziun da vias vegnan dads libers credits en l'import total da var 5.4 milliuns francs. 
Fatgs da persunal 
Sina Bardill, naschida 1966, da Luzein, domiciliada a Scharans-Cresta, daventa davent da l'entschatta da mars 1999 manadra dal post da stab per dumondas d'egualitad cun in pensum da 50 pertschient. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.02.1999 
Ils 18 d'avrigl 1999 vegni votà unicamain davart la nova constituziun federala 
La regenza prenda enconuschientscha dal fatg ch'i vegn votà dumengia, ils 18 d'avrigl 1999 unicamain davart il conclus federal pertutgant ina nova constituziun federala. 
Votaziuns chantunalas n'han betg lieu. 
Da las vischnancas 
La regenza approva la revisiun parziala da la planisaziun locala da Falera concernent la reducziun da la zona per la protecziun da la cuntrada e cun la cumplettaziun da la zona da pistas da skis en il territori Crest la Siala. Cun resalvas vegn approvada er la revisiun parziala da la planisaziun locala da Medel/Lucmagn concernent ina zona da deposits per material da construcziun, da stgav e da reciclagi. Las revisiuns parzialas da las leschas davart las taxas da cura da Bondo, Castasegna, Soglio, Stampa e Vicosoprano vegnan approvadas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.02.1999 
Mancanzas en la chasa da tgira Promulins a Samedan vegnan cumbattidas 
Las reproschas fatgas visavi la chasa da tgira Promulins a Samedan èn vegnidas scleridas a moda cumplessiva. 
En tscherts puncts duai schizunt in'inquisiziun penala dar scleriment final. 
La stad 1997 han trais anteriuras collavuraturas fatg grevas reproschas en las medias cunter la cumissiun da la chasa da vegls da lez temp e sia moda e maniera da realisar la tgira ed assistenza dals abitants da la chasa, cunter l'incumpetenza da la tgirunza da partiziun, las mancanzas sin il sectur da la structura e la direcziun sco er en quai che reguarda las examinaziuns insuffizientas, fatgas en occasiun d'anteriurs eveniments en la chasa da vegls e da tgira. 
Suenter differents scleriments preliminars (oravant tut discurs cun represchentants dals purtaders sco er cun anteriuras collavuraturas da la chasa da tgira) ha il departament da giustia, polizia e sanitad, observond sia obligaziun da surveglianza sco polizia da sanitad ed en cunvegna cun il circul d'Engiadin'auta, incumbensà la primavaira 1998 il team grischun per valitar la qualitad d'examinar las reproschas fatgas. 
Il team grischun per valitar la qualitad ha discurrì tranter ils 18 da matg ed ils 30 da november 1998 cun il persunal e cun ils abitants da la chasa, cun las medias ed ils medis responsabels sco er cun collavuraturas e collavuraturs che na lavuran betg pli en la chasa da vegls e da tgira. 
Il resultat da l'examinaziun è vegnì formulà en in rapport ch'ins ha surdà ils 14 da december 1998 al departament da giustia, polizia e sanitad. 
L'examinaziun dal team per valitar la qualitad ha fatg resortir ch'ina gronda part dals problems da la chasa resp. da las reproschas cunter la chasa sa basan sin las structuras dal 1991 che prevesan dus differents purtaders per la chasa da vegls e la chasa da tgira. 
Quests purtaders dubels han gì per consequenza che la surveglianza dal manaschi da la chasa n'è betg vegnida realisada a moda suffizienta resp. è vegnida delegada sin il sectur operativ. 
Ultra da quai èn collidadas duas differentas filosofias da tgira, e quai ha chaschunà la furmaziun da gruppas tar il persunal da tgira. 
Pervia da sia filosofia da tgira n'era ina part dal persunal betg abla da s'identifitgar cun il sistem da tgira sin basa d'ina persuna da contact ch'è vegnì introducì 1996 ed ha furmà uschia resistenzas, surpassond cumpetenzas ed ignorand directivas. 
Las mesiras concernent il persunal ch'ils purtaders, resp. la cumissiun cuminaivla da la chasa han alura ordinà han gì il resultat che trais anteriuras collavuraturas èn sa drizzadas a la publicitad. 
Il sistem da tgira sin basa d'ina persuna da contact prevesa che mintga abitant e mintga abitanta ha ina persuna da contact entaifer il team da tgira ch'enconuscha mintgamai l'istorgia, la famiglia, las caracteristicas ed ils basegns, las malsognas ed ils giavischs da la persuna en dumonda. 
Questa persuna da contact planisescha la tgira, il decurs dal di, las activitads euv. ensemen cun la persuna tgirada, la famiglia e la media resp. il medi. 
Il team per valitar la qualitad constatescha en ses rapport che las reproschas da las anteriuras collavuraturas en quai che reguarda la flaivlezza da manar dals posts surordinads sco er la mancanza da cumpetenza sociala da singulas persunas èn giustifitgadas. 
Oravant tut la manadra da partiziun incumbensada cun la realisaziun dal nov model da tgira era surdumandada tant en fatgs professiunals sco er organisatorics. 
En quai che pertutga las valitaziuns sbagliadas en la tgira ed assistenza da singuls abitants e singulas abitantas considerescha dentant il team per valitar la qualitad las reproschas fatgas da las trais collavuraturas sco exageradas e sco fatg che na pertutga betg l'entira chasa. 
Las mancanzas constatadas sin il sectur da la tgira èn en emprima lingia d'explitgar cun la chapientscha betg unitara da la tgira. 
Quai ha gì consequenzas sin la cuntinuitad da la tgira ed ha uschia chaschunà che la segirezza dals abitants n'era betg adina garantida. 
A basa da las constataziuns dal team per valitar la qualitad e dal giudicament medicinal dal medi chantunal na po betg vegnir exclus en singuls cas l'existenza d'in cumportament relevant da dretg penal. 
Per sclerir ils fatgs ha il departament da giustia, polizia e sanitad inoltrà ina atgisa a la procura publica. 
La procura publica vegn a decider a basa da sia valitaziun dals fatgs, sch'igl è eventualmain d'avrir ina procedura penala e per tge puncts. 
Per eliminar las mancanzas constatadas sco er per garantir ina filosofia unitara da tgira recumanda il departament da giustia, polizia e sanitad als purtaders da la chasa da vegls e da tgira Promulins da consultar ina persuna spezialisada externa. 
Per l'atun 1999 èsi previs ch'il team per valitar la qualitad fetschia in'analisa cumplessiva da las structuras e da l'organisaziun da la chasa da vegls e da tgira Promulins e rapporteschia alura al departament da giustia, polizia e sanitad. 
Gremi: departament da giustia, polizia e sanitad 
Funtauna: rg departament da sanitad dal Grischun 
Data: 16.02.1999 
Il Plantahof obtegna in nov directur 
La regenza ha tschernì Peter Küchler sco nov directur dal Plantahof. 
Il pli tard l'entschatta da settember vegn el a surpigliar la successiun da Heinrich Meli 
Peter Küchler, il directur novelegì da la scola agricula Plantahof, è naschì 1961, maridà e bab da dus uffants en la vegliadetgna da 12 e 14 onns e burgais da Kerns (OW). 
Suenter la terminaziun da ses studi sco inschigner agrar SPF ha Küchler absolvì plirs praticums en Svizra ed en l'exteriur, avant ch'el ha midà 1987 sco magister e cussegliader a la scola agricula Rheinhof Salez (SG). 
Ils accents da si'activitad d'instrucziun èn ils secturs da l'agricultura biologica, da la pedologia, da l'instrucziun davart il pavel ed il ladim, da la protecziun da l'aua e da la tratga da portgs. 
Dapi 1993 è el directur da la surmenziunada scola ed instruescha sin ils secturs da la politica agrara e da la teoria da manaschi. 
Da 1992 fin 1994 è Peter Küchler er stà docent per pedologia e protecziun dal terren a la scol'auta professiunala da Liechtenstein a Vaduz. 
Peter Küchler daventa successur da Heinrich Meli ch'è entrà 1964 en servetsch dal chantun e ch'è vegnì elegì 1971 sco directur dal Plantahof. 
Meli ha occupà quest uffizi dapi l'entschatta d'avust 1972 e vegn ad ir en pensiun la stad vegnenta. 
Gremi: regenza 
Funtauna: rg chanzlia chantunala dal Grischun 
Data: 17.02.1999 
Revisiun da la constituziun grischuna: lavurs progredeschan 
Las lavurs vid la revisiun totala da la constituziun chantunala progredeschan bain. 
Tschintg gruppas da lavur tematicas han terminà lur incumbensa entaifer il termin e preschentan a la cumissiun per la constituziun in sboz formulà. 
Ils experts Tobias Jaag e Tomas Poledna da l'universitad da Turitg examineschan quest sboz en vista ad eventualas contradicziuns e malgulivezzas, alura vegn el discutà da la cumissiun. 
A basa d'in emprim sboz dals dus perits han las gruppas da lavur discutà intensivamain tut las dumondas ed elavurà in agen sboz. 
Puncts da discussiun essenzials furman per exempel las sequentas dumondas: 
- Tenor tge reglas duain succeder las elecziuns en il cussegl grond? 
- Co duai sa preschentar ina structuraziun effizienta ed adequata dal chantun? 
Duain ins furmar regiuns, u èn las structuras organisatorias existentas suffizientas er en il futur? 
Tge posiziun obtegnan ils circuls? 
- Tge instruments pussibiliteschan a las burgaisas ed als burgais ina cooperaziun optimala ed effizienta en decisiuns dal stadi? 
Finamira da la revisiun da la constituziun è ina lescha fundamentala che correspunda a la chapientscha actuala da la populaziun dal chantun. 
Er en l'avegnir sto il stadi esser abel d'agir e da schliar ils problems vegnents. 
L'organisaziun dal stadi è da concepir a moda manaivla ed adattada al burgais. 
Sin la basa inoltrada da las gruppas da lavur vegn la cumissiun ad elavurar ses sboz da constituziun per mauns da la regenza. 
Las lavurs da la cumissiun duessan esser terminadas fin la fin da quest onn. 
En il rom d'ina vasta procedura da consultaziun che ha lieu l'onn 2000 pon tut las persunas ed organisaziuns interessadas prender posiziun tar il sboz per ina nova constituziun chantunala. 
La cumissiun per la constituziun è vegnida instituida da la regenza per elavurar in sboz d'ina constituziun e per cumpilar in rapport explicativ. 
Ella vegn presidiada da cusseglier guvernativ Peter Aliesch. 
Gremi: departament da giustia, polizia e sanitad dal Grischun 
Funtauna: rg cumissiun per la constituziun 
Data: 18.02.1999 
Las stimaziuns uffizialas vegnan revedidas 
La regenza suttametta al cussegl grond il messadi ed il sboz per ina revisiun totala da l'ordinaziun davart las stimaziuns uffizialas. 
Las midadas pertutgan il sectur organisatori sco er quel material. 
La midada materiala la pli impurtanta è che las valurs da stimaziun s'orienteschan da nov consequentamain tenor il martgà e che las taxas per stimaziuns duain vegnir augmentadas sin in nivel che cuvra ils custs. 
La nova ordinaziun vul crear ina clera basa legala per quest intent. 
Tut ils custs da las stimaziuns uffizialas duain vegnir cuvrids en il futur tenor il princip da l'usufructuari e dal chaschunader. 
La basa per fixar las taxas è in quint dals custs totals che vegn fatg aifer il manaschi. 
Quest quint dat la garanzia che l'autezza da las taxas vegn fixada correctamain e che las quotas pon vegnir repartgidas sin ils usufructuaris (institut d'assicuranza d'edifizis, administraziun da taglia ed auters uffizis chantunals, proprietaris da bains immobigliars sco er da nov vischnancas). 
Tgi che posseda bains immobigliars ha da nov l'obligaziun da dumandar ina stimaziun en cas da construcziuns novas e da midadas essenzialas d'edifizis. 
Il sboz prevesa plinavant d'extender il dretg da l'invista en las actas e da reglar per part da nov la protecziun legala. 
En vista organisatoria vegn reducì il dumber dals commembers da las cumissiuns da stimaziun da trais sin dus e la limita da vegliadetgna per stimadras e stimaders en uffizi secundar vegn fixada sin 65 onns, entant che las disposiziuns d'elecziun per stimadras e stimaders en uffizi cumplain vegnan adattadas a l'ordinaziun chantunala davart il persunal. 
La controlla da charn passa da las vischnancas al chantun 
In ulteriur messadi concerna la nova ordinaziun chantunala davart l'igiena da la charn. 
Las vischnancas duain vegnir distgargiadas, a moda che la responsabladad per la controlla da la charn vegn surdada al chantun. 
L'organisaziun da la controlla da la charn duai vegnir adattada a las prescripziuns da la lescha da victualias e da l'ordinaziun federala davart l'igiena da la charn e vegnir structurada analogamain a la controlla da victualias en ils trais stgalims veterinari chantunal, inspectur da charn e controlladers da charn. 
Actualmain ston las vischnancas eleger mintga quatter onns in inspectur da charn ed in substitut per quel er sch'i na dat nagin stabiliment da maz en la vischnanca. 
En l'avegnir duain ils controlladers da charn e lur suppleants vegnir elegids da l'uffizi da veterinari be anc per ils stabiliments da maz cun permissiun. 
Oz vegnan ils controlladers da charn indemnisads principalmain da las vischnancas, las qualas enchaschan da lur vart taxas da las mazlarias. 
Da nov duai la regenza fixar las taxas a moda sumeglianta sco ch'ella fixa la tariffa per veterinaris, inspecturs da muvel e d'avieuls uffizials. 
En cas da meztgas regularas na resultan nagins custs supplementars per il chantun, en cas da meztgas urgentas e da malsogna dentant vegni fatg quint cun custs supplementars d'annualmain 12'000 fin 15'000 francs. 
En il Grischun vegnan exequidas en media 400 fin 500 meztgas urgentas e da malsogna per onn. 
Da nov duai il chantun purtar ina part dals custs supplementars che resultan da quellas meztgas. 
Ina grevezza totala dals custs sin ils chaschunaders pudess avair per consequenza ch'animals malsauns vegnessan annunziads memia tard u insumma betg. 
En il rom dal cumbat cunter la sturnadad bovina è prescritta a partir da l'entschatta 1999 da nov ina controlla da l'animal da maz tras il controllader da charn cumpetent, per animals bovins pli vegls che sis mais sco er per nursas e chauras pli veglias che 12 mais. 
Ils animals da maz ston vegnir controllads avant e suenter la meztga, pia duas giadas. 
1997 èn vegnids mazzads en il Grischun var 12'500 animals da questa categoria. 
Ils custs per la controlla per propi dals animals da maz èn cuntegnids en la taxa fundamentala da la controlla da la charn, la lavur da la segunda visita en mazlaria sto dentant vegnir indemnisada. 
Tenor l'ordinaziun federala davart l'igiena da la charn pon vegnir pretendids per questa segunda visita maximalmain 20 francs. 
Ils custs supplementars da var 250'000 francs vegnan spustads dal chantun sin ils chaschunaders. 
Adattaziuns tar il traffic public 
La revisiun parziala da las disposiziuns executivas da la regenza pertutgant la lescha davart il traffic public vegn approvada. 
Ella cumpiglia tschertas adattaziuns sin plaun chantunal, perquai che l'entschatta 1999 èn entrads en vigur la refurma da la viafier ed ils decrets che stattan en connex cun quella. 
Uschia è vegnida abrogada tranter auter l'ordinaziun federala davart concessiuns ad automobils e substituida tras l'ordinaziun davart la concessiun dal transport da persunas. 
Er l'ordinaziun federala davart l'urari è vegnida revedida totalmain. 
La nova lescha federala na pretenda betg stringentamain ina nova partiziun da las regiuns chantunalas d'urari. 
Las novas disposiziuns executivas vegnan publitgadas en il Fegl uffizial dal chantun. 
Contribuziuns da cultura 
I vegnan empermessas contribuziuns e garanzias da deficit d'in import total da 357'000 francs a las suandantas ovras culturalas, als suandants projects ed a las suandantas occurrenzas: 
- otg producziuns professiunalas da teater l'onn 1999 a Cuira da l'uniun gieu al liber, Klibühni. 
- represchentaziuns al liber dal toc da teater "Madris" l'avust 1999 a Vaz sut, 
- ediziun dal tom 2 dal cudesch "Erzählenhören - Frauenleben in Graubünden" tras la chasa editura Octopus, 
- ediziun d'in tom da paraulas da Vic Henry, 
- ediziun d'in tom da poesias da Martin Fontana tras la Renania, 
- ediziun d'in cudesch davart Richard La Nicca tras la clinica psichiatrica Beverin, 
- turnea da concerts 1999 en il Giapun dal musicist da jazz Werner Lüdi, Malans, 
- ediziun dal DC "MinuteAge" da Reto Senn (Trin) cun Margrit Rieben e John Wolf Brennan, 
- festival da jazz Uncool dals 13 fin ils 15 da matg 1999 a Le Prese, 
- primaudiziun da la sinfonia nr. 4 da Gion Antoni Derungs tras l'orchester da chombra da l'Oberthurgau, 
- concerts da la scola da chant da Cuira, da la scola da chant da Son Gagl e da l'orchester dal conservatori Kromeriz (Tschechia) en l'avrigl/matg 1999 (represchentaziun da l'oratori "Paulus" e d'ina cantata da Mendelssohn), 
- concerts dal chor da giuvenils "Ils Cantins" sco er dal chor e da l'orchester dal conservatori da Turitg dals 7 da mars 1999 a Mustèr (messa glagolitica da Janacek), 
- concert dal chor maschadà da la scola media evangelica a Schiers dals 26 da mars 1999 a Schiers (ovras da Schubert e da Mendelssohn), 
- concerts dal chor "CantAurora" dals 5 fin ils 7 da mars 1999 a Cuira, Tumegl ed a Schiers (requiem da Mozart), 
- 17avel Concorso internazionale di musica per giovani interpreti in Roveredo (15/16 da matg 1999), 
- concerts 1999 en il chastè Aspermont a Sagogn, 
- occurrenza culturala dals 13/14 da mars 1999 sin il chastè Tagstein a Masagn (concerts e referats en memorgia da Paul Juon ed Anton Feltscher), 
- ediziun d'in DC tras il chor da giuvenils Festival da las emnas da curs da musica dal cerchel cultural d'Arosa, ed 
- unifurmas novas 1999 da la societad da musica Union, Cuira. 
Contribuziuns da sport 
Var 35'000 francs vegnan conderschids sco contribuziuns da sport-toto a: 
- UHC Desertina Bulls Mustèr, per cumprar bandas per plazzas grondas e pitschnas d'unihockey, 
- Club da skis Turba Beiva, per s'acquistar in indriz cronometric cun software evaluativa, in computer cun stampadur, 50 lattas da cupitga ed ina tanvella, 
- Club da svoul a vela Muottas Samedan, per cumprar in aviun senza motor da duas plazzas, in pendariel cun accessoris sco er duas paracrudada, 
- Club internaziunal da scarsola a Tavau, per s'acquistar tavlas da lain che duain segirar la nova via da scarsolar per schlieusas Rotschtobel-Tavau-Glaris, 
- Club da skis da Glion, per cumprar in nov indriz cronometric radiofon, 
- Ski St. Antönien, per s'acquistar ina tavla d'avis per l'indriz cronometric e 50 lattas da cupitga, 
- Club da skis e da sport Sursaissa, per cumprar ina tanvella Taco cun accessoris, e 
- Tiradurs da sport da Domat, per montar 12 novas schibas electronicas en l'implant da tir existent per armas a caliber pitschen. 
Da las vischnancas 
A la vischanca da Furna vegn empermessa ina contribuziun chantunala da 25 pertschient vi dals custs cun dretg da subvenziuns da 500'000 francs per il lavuratori forestal. Il project per engrondir il stabiliment da scola a Seglias (emprima etappa) vegn approvà definitivamain. 
Ils custs che pon vegnir quintads per la scola primara èn var 1.5 milliuns francs e per il stgalim superiur var 1.9 milliuns francs, las contribuziuns da construcziun empermessas 17.5 resp. 22.5 pertschient. Il project per la sanaziun e l'amplificaziun dal stabiliment da scola da Uors (scola e scolina) vegn approvà definitivamain. Als custs che pon vegnir quintads da var 1.7 milliuns francs vegnan empermessas contribuziuns da construcziun da 40 pertschient. Envers l'uffizi federal da traffic propona la regenza da permetter la midada da concessiun da la pendiculara Diavolezza SA, per midar e preparar la sutgera da quatter "Diavolezzafirn". Data: 18.02.1999 
Decleraziun da taglia 1999-2000: L'atgna fittanza per la taglia federala vegn reducida 
Las valurs da l'atgna fittanza valitadas en il chantun Grischun correspundan a las valurs da la locaziun da martgà. 
Questas stimaziuns han per consequenza che la valur da l'atgna fittanza suttamessa a la taglia è per la taglia federala directa sur il nivel d'auters chantuns. 
Per pudair garantir in tractament egual da tut las persunas obligadas da pajar taglia ha l'administraziun federala da taglia approvà ina proposta da l'administraziun da taglia dal chantun Grischun per reducir las valurs da l'atgna fittanza. 
Per la perioda da taglia 1999-2000 pon las valurs da l'atgna fittanza vegnir reducidas per la taglia federala directa sin 70 pertschient da la valur da la locaziun da martgà. 
La pauschala per il mantegniment da las immobiglias da 10 resp. 20 pertschient vegn calculada da questa valur reducida. 
La novaziun sa referischa be sin la taglia federala directa. 
La valur da l'atgna fittanza per la taglia chantunala e communala è da declerar tenor las directivas en l'entruidament. 
Decleraziuns da taglia gia inoltradas vegnan currigidas d'uffizi . 
Gremi: departament da finanzas e militar dal Grischun 
Funtauna: rg administraziun da taglia dal Grischun 
Data: 23.02.1999 
Situaziun da naiv e da lavinas: La regenza s'infurmescha permanentamain 
La situaziun da lavinas è critica er en il Grischun. 
Parts dal stab directiv chantunal e dal stab directiv da la polizia per situaziuns extraordinarias sa scuntran regularmain, la regenza vegn infurmada permanentamain. 
Ils stabs directivs dal Grischun èn en acziun dapi ier. 
Els s'infurmeschan regularmain davart la situaziun da naiv e da lavinas en tut las regiuns dal chantun. 
Per quest intent vegnan els sustegnids a moda efficazia dals servetschs communals da lavinas. 
Tar il stab directiv chantunal stat ultra da quai a disposiziun dapi ier in post d'infurmaziun avert da di e da notg per las vischnancas. 
La communicaziun permanenta tranter ils posts chantunals e communals è la basa per pudair giuditgar permanentamain la situaziun actuala e per pudair pigliar eventualmain las mesiras necessarias. 
Ils stabs directivs dal Grischun garanteschan ultra da quai che la regenza grischuna è adina infurmada perfetgamain davart la situaziun actuala. 
La situaziun dal mument sto vegnir considerada sco fitg critica. 
La populaziun vegn perquai supplitgada urgentamain d'observar strictamain tut las disposiziuns da las autoritads communalas. 
Gremi: regenza 
Funtauna: rg chanzlia chantunala dal Grischun 
Data: 23.02.1999 
Per il di naziunal da las chaglias sonda, ils 27 da favrer 1999: 
Chaglias: Avainas da vita en la naiv 
Uss che la cuntrada pausa sut ina grossa cuverta da naiv, "viva" la natira en las chaglias ed als urs dal guaud. 
Qua in per tips co ch'ins po perscrutar l'activitad d'enviern. 
S'imaginai che Vus sajas in chavriel, ina vulp u ina lieur. 
Guardai ina giada or da fanestra: Nua vegnissas Vus a durmir? 
Nua a magliar? 
Quant lunsch vulessas Vus ir a tschertgar la maglia? 
Nua pudessas Vus as zuppar? 
Ah uschia, Vus restais sut questas cundiziuns pli gugent en Vossa stiva chauda. 
Quai pon ins chapir. 
Be - animals selvadis n'han nagina letga. 
Sch'i na dat nagina naiv, alur pon ins tschiffar mieurs e pascular fitg bain sin la champogna. 
Ma chatta la vulp uss sias mieurs? 
Nua èn ils chatschs frestgs per vegnir rusignads dal chavriel e da la lieur? 
Sche Vus laschais girar Voss'egliada sur la cuntrada, alur vegn ella a sa fermar sin il guaud, en las chaglias, sin il bostgam ed a las rivas dals uals - tut il rest è cuvert sut la naiv. 
Sin questas structuras sa concentrescha quests dis tut la vita. 
Essas Vus interprendents? 
Sin ina spassegiada (eventualmain culs skis) pudais Vus uss tut simplamain scuvrir fastizs: Vus stuais be ir lung l'ur dal guaud, las chaglias ed ils uals. 
Quai vala surtut la paina, sch'igl n'ha betg pli navì il di avant. 
Segiramain chattais Vus fastizs da la vulp e da chavriels, forsa er da la fiergna, da tschiervs, da lieurs u da mieurs. 
Sche Vus observais pli bain la chaglia, remartgais Vus tschert fastizs da maglia sco per exempel scorsa rusignada e brumbels mors giu. 
Per terra pudais vus scuvrir co che la vulp ha chavà ora mieurs. 
Chattais Vus romins mors giu? 
Guardai quels pli bain: han ins piclà or ils brumbelins? 
Rimnai puschas-pign ch'èn crudadas giu. 
Savais Vus engiavinar tgi ch'ha maglià qua? 
Las mieurs rusignan bain, bain giusum las stgaglias, ils stgilats tiran ora las stgaglias, ils pitgalains las stgarpan ed il cruscharel las sparta. 
Sche Vus vulais chapir meglier il linguatg dals fastizs, alur chattais Vus buns cudeschs en las librarias. 
Sonda, ils 27 da favrer è il di naziunal da las chaglias. 
Per quest'occurrenza organisescha la protecziun svizra dals utschels in'excursiun da duas uras ad Almen (lieu da scuntrada a las 14.00 tar la fermada da l'auto da posta). 
In'annunzia n'è betg necessaria. 
Gremi: departament d'educaziun, cultura e protecziun da l'ambient dal Grischun 
Funtauna: rg uffizi per la tgira da la cuntrada e la protecziun da la natira 
Data: 25.02.1999 
Provediment psichiatric da las valladas grischunas dal sid a Mendrisio/TI 
Ils chantuns Tessin e Grischun èn sa cunvegnids che pazientas e pazients da las valladas grischunas dal sid possian vegnir tractads a Mendrisio. 
Igl è fitg impurtant per la psichiatria che las pazientas ed ils pazients possian communitgar en lur lingua materna.Tgi ch'è creschì, discurra talian e viva en ina regiun taliana dal chantun Grischun po sa laschar enviar en cas da basegn en la "Clinica psichiatrica cantonale del Ticino" (CPC). 
La collocaziun ha da succeder tras la persuna medicinala dal servetsch da psichiatria sociala da la clinica Beverin ch'è cumpetenta per il Grischun dal sid; ella vala il medem mument sco garanzia per ils custs tras il chantun Grischun. 
Per las pazientas ed ils pazients grischuns valan las medemas taxas dal di sco per quels ch'èn domiciliads en il Tessin. 
Il chantun Grischun s'oblighescha ultra da quai da pajar a la CPC per mintga di la medema taxa dal di che las cassas da malsauns pajessan er per abitants dal chantun Tessin. 
Cun questa soluziun favuraivla per il chantun Grischun vegnan pajads ils custs da gestiun nets senza resguardar ils custs d'investiziun. 
Da la cunvegna da psichiatria resultan per il chantun Grischun custs ulteriurs en l'autezza da probablamain ca. 140'000 francs l'onn. 
En vista al provediment psichiatric meglierà da la populaziun da lingua taliana dal Grischun è quai dentant absolutamain giustifitgabel. 
Cun la resalva d'in credit supplementar necessari dal cussegl grond entra la cunvegna en vigur retroactiva sin l'entschatta 1999. 
Tschintg manaders regiunals per il servetsch forestal grischun 
Suenter ch'il Grischun è vegnì dividì a la fin 1998 en tschintg regiuns forestalas, ha la regenza numnà ils sequents tschintg manaders regiunals en funcziun a partir dal mars 1999: - 
Regiun Partenz Gion Caprez, Tavau 
- Vallada dal Rain da Cuira Reto Hefti, Flem 
- Surselva Arthur Sandri, Glion 
- Grischun central - Mesolcina Christian Barandun, Bravuogn 
- Engiadina - Valladas dal sid Markus Stadler, Zernez 
Fin la mesadad 1999 vegn l'inspecturat forestal a reglar cun ils manaders regiunals las structuras organisatorias e las cumpetenzas novas. 
Il servetsch forestal grischun duai ademplir las differentas pretaisas al guaud a moda pli effizienta, pli manaivla al client e pli flexibla. 
Tras la creaziun da tschintg centers da cumpetenza cun mintgamai in responsabel per ina regiun sper'ins da pudair cuntanscher differentas meglieraziuns. 
Ins duai oravant tut intensivar il contact cun las vischnancas ed in'eventuala spezialisaziun professiunala dals singuls collavuaturs. 
Seminari inferiur introducescha in segiurn per emprender la lingua La lescha da scola revedida prevesa che tut las scolaras e tut ils scolars dal Grischun han d'emprender a partir da la quarta classa ina segunda lingua. 
Questa novaziun vegn introducida successivamain a partir da l'onn da scola 1999/2000 e duai esser installada en l'entir chantun fin l'onn da scola 2004/2005. 
Las preparativas che vegnan realisadas actualmain cumpiglian er la scolaziun dals magisters. 
Da nov vegn introducì suenter la terza classa dal seminari inferiur in segiurn per emprender la lingua per las seminaristas ed ils seminarists da la partiziun tudestga e rumantscha ch'absolvan la scolaziun tenor la reglamentaziun veglia. 
Il segiurn po vegnir fatg en las valladas talianas dal Grischun, en il Tessin u en Italia e cumpiglia quatter emnas coerentas en il temp tranter las davosas duas emnas da scola e las vacanzas da stad. 
Durant il segiurn na duain ins betg frequentar scolas, mabain tgirar il contact direct cun la populaziun en il rom da differentas activitads. 
Il chantun paja ina contribuziun da 150 francs per persuna vid las spesas da viadi. 
Gea tar la nova ordinaziun federala davart lavurs da construcziun 
Visavi l'uffizi federal per assicuranzas socialas prenda la regenza posiziun tar il sboz per ina nova ordinaziun davart la segirezza e la protecziun da la sanadad da las lavurantas e dals lavurants tar lavurs da construcziun (ordinaziun davart lavurs da construcziun). 
Cun il nov decret federal vegnan adattadas las mesiras da segirezza necessarias al stadi actual da la tecnica ed a las relaziuns dadas sin ils plazzals da construcziun. 
En quest senn approva la regenza da princip il project. 
Ella deplorescha dentant ch'ins n'ha betg anc integrà en il sboz las disposiziuns da l'ordinaziun davart la prevenziun d'accidents tar la construcziun da foss e chavas sco er tar lavurs sumegliantas. 
Contribuziuns culturalas 
I vegnan concedidas contribuziuns culturalas en l'import total da 37'000 francs a la societad "Giuventetgna e musica" per la festa da musica dal 1999 cun il medem num sco er a la Musica Giuventüna Rom vid ils custs per instruments novs. 
Da las vischnancas 
I vegnan approvads il plan directiv regiunal da la Val Müstair en vista al territori da skis Minschuns (cun resalvas e directivas), las revisiuns parzialas da las planisaziuns localas da Grono, Laax, Puntraschigna e Samignun sco er las midadas da las constituziuns communalas da Furna e Tschappina. 
Per differents projects da construcziun da vias en il chantun vegnan deliberads credits en l'autezza totala da 4.7 milliuns francs. 
Fatgs da persunal 
Sin la fin da favrer 1999 vegnan pensiunads 
- Bernadette Schmid, Cuira, magistra al lavuratori d'emprendissadi per cusunzas a la scola grischuna da dunnas 
- Egidio Andreoletti, Surava, vier tar l'uffizi da construcziun bassa dal district da Tavau 
- Pius Heini, Panaduz, manader da secziun tar l'uffizi per la protecziun da l'ambient 
- Simon Henny, Zizers, collavuratur giuridic tar l'uffizi da construcziun bassa, e 
- Christian Saxer, Sevgein, vier tar l'uffizi da construcziun bassa dal district da Glion. 
La regenza als engrazia cordialmain per lur servetschs en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.2.1999 
Asil en il Grischun 1998 
Il dumber da las dumondas per asil è s'augmentà a moda extraordinaria durant l'onn passà. 
Oravant tut a partir dal settember 1998 è il dumber da fugitivs sa midà radicalmain entaifer curt temp. 
Durant ils davos mais da l'onn passà èn vegnids mintgamai circa 120 asilants novs a Cuira. 
Tras quai èsi daventà necessari da crear spert trais novs centers transitoris a Cuira, Sedrun e Landquart. 
Transitoriamain han ins er duvrà in stabiliment da protecziun civila per l'alloschi a curt termin dals requirents d'asil. 
Durant ils onns passads è l'effectiv dals requirents d'asil e cun quai er il dumber da las plazzas d'alloschi en il Grischun sa stabilisà malgrà tut sin circa 1'500 persunas. 
Per l'alloschament èn stads a disposiziun sis centers transitoris e maximal 80 abitaziuns. 
Questas èn per part puspè vegnidas reducidas 1997 e 1998, suenter che gruppas pli grondas da requirents d'asil èn puspè partidas, surtut era fugitivs da Bosnia-Herzegowina ch'ins ha prendì si provisoriamain. 
Il grond dumber da novas dumondas d'asil, oravant tut la la republica federala da Jugoslawia, ha chaschunà l'onn passà retards er tar l'andament da las proceduras d'asil. 
Uschia n'han ins durant il davos quartal betg pli pudì observar il termin da 20 dis, prescrit da la lescha, durant il qual l'interrogaziun dals asilants tras il chantun sto succeder. 
Il grond augment da proceduras d'asil ha ultra da quai chaschunà ina dumonda creschenta per interprets e represchentants da las ovras d'agid. 
Cun quai èn il medem mument vegnids mess cunfins ad ina cadenza d'interrogaziuns pli auta da la polizia d'esters. 
Suenter che l'uffizi federal per fugitivs ha sistì il tractament da las dumondas d'asil da la republica federala da Jugoslawia, n'han ils retards en la procedura chantunala almain betg chaschunà ina prolungaziun dal segiurn. 
En vista als eveniments da guerra en la republica federala da Jugoslawia ha il cussegl federal ordinà ina prolungaziun da tut ils termins da partenza per persunas da la provinza Kosovo. 
Tras quai è il process da repatriaziun ch'ha entschavì il 1997 puspè vegnì frenà ed è sa restrenschì sin il repatriament da delinquents. 
Grazia ad ina praschun da preparaziun e da repatriament a Tavau han ins l'onn passà pudì trametter ord pajais dapli estras ed esters e requirents d'asil delinquents e dissocials. 
Dal settember fin il november 1998 han ins registrà en la praschun da repatriament a Tavau 500 pernottaziuns. 
Sin incumbensa da la polizia d'esters ha la polizia chantunala 1998 mess al cunfin 228 persunas. 
A moda ordvart plaschaivla ha funcziunà il return dals burgais bosniacs. 
Cun l'agid da la cussegliaziun da return intensiva èn quasi tut las Bosniacas ed ils Bosniacs partids u viagiads vinavant da libra veglia. 
Ord la vista da la polizia è il cumbat efficazi da la criminalitad dals esters ina contribuziun decisiva per cumbatter er l'ostilitad envers esters. 
L'acziun "STRANICUREZZA", inviada e coordinada dal cumandant da polizia, persequitescha questa finamira e po preschentar in bun resultat. 
Sco segn positiv per la collavuraziun d'ina entira rait da differents uffizis da l'administraziun chantunala ha l'acziun "STRANICUREZZA" cuntanschì ina quietezza considerabla tar la populaziun. 
En il chantun Grischun han gì 1997 e 1998 circa 30 pertschient dals asilants sur 16 onns conflicts cun la lescha. 
Questas cifras sa basan sin ils rapports da la polizia che cuntegnan er multas e denunzias administrativas sco er rapports da denunzias ord auters chantuns. 
I na sa tracta damai betg d'ina statistica da sentenziads. 
Controllas intensivadas, campagnas d'infurmaziun preventivas e puniziun consequenta d'acziuns chastiablas han furmà ils elements essenzials da l'acziun "STRANICUREZZA" da l'onn passà. 
Dal fanadur fin il november 1998 èn vegnidas fatgas circa 400 controllas da persunas u da vehichels. 
Cun quellas occasiuns han ins examinà pli detagliadamain circa 2'600 persunas (da quellas 1'288 requirents d'asil) e 630 vehichels. 
Gremi: Departament da giustia, polizia e sanitad dal Grischun 
Funtauna: rg Departament da giustia, polizia e sanitad 
Data: 03-03-1999 
Ils tschess barbet paran da sa sentir bain en il Grischun 
Insaquants dals 15 giuvens tschess barbet ch'ins ha laschà liber dapi 1991 en Svizra paran da sa sentir bain en il Grischun. 
En il territori da Zernez-Pass dal Fuorn-Stelvio èn sa chasads dus pèrs da tschess barbet. 
La regenza sustegna lur reintroducziun puspè cun ina contribuziun. 
Dapi 1978 vegn empruvà sur ils cunfins ora da reintroducir il tschess barbet en il territori da las Alps. 
En Svizra ha la societad per la reintroducziun dal tschess barbet surpiglià sper il laschar liber e survegliar ils animals er incumbensas d'infurmaziun e da coordinaziun. 
Cun la permissiun dal cussegl federal ha questa societad laschà liber tranter 1991 e 1998 tut en tut 15 tschess barbet giuvens. 
Il project dals tschess barbet è collià cun custs annuals da 80'000 fin 90'000 francs, il chantun Grischun è sa participà da l'entschatta davent. 
La regenza paja ina contribuziun da 15'000 francs al project parzial "realisaziun e surveglianza scientifica da la reintroducziun dals tschess barbet". 
Il project dals tschess barbet è entrà durant ils davos dus onns en ina nova fasa: en il territori da Zernez-Pass dal Fuorn-Stelvio èn sa furmads dus pèrs ed en il Parco Nazionale dello Stelvio han ins pudì observar per l'emprima giada in cuaditsch. 
Cumissiun duai reparter las donaziuns per victimas da lavina 
Per coordinar la distribuziun dals daners ord las donaziuns per ils donns da lavinas dal favrer 1999 vegn instituida ina cumissiun (coordinaziun da donaziuns, lavinas favrer 1999). 
Ella vegn manada da cusseglier guvernativ Stefan Engler, ultra da quai fan part las sequentas persunas: Alberto Crameri (secretari dal departament da construcziun, traffic e selvicultura), Paul Cathomen (vicedirectur da l'institut d'assicuranza d'edifizis dal Grischun), Haimo Heisch (schef da l'inspecturat chantunal da vischnancas) ed Andrea Ferroni (schef da l'uffizi chantunal da servetsch social). 
La cumissiun eruischa e registrescha las entradas da las donaziuns, prenda encunter las annunzias da donns e las dumondas per agid, procura per la repartiziun e coordinaziun da las prestaziuns d'agid ord las donaziuns sco er ord ils meds dal fond per donns da lavinas 1999, dat infurmaziuns e fa alura rapports. 
Ulteriurs detagls, oravant tut er infurmaziuns davart il proceder per far dumondas per agid, vegnan publitgads en il Fegl uffizial dal chantun. 
Da princip èn tut las dumondas d'inoltrar en scrit a la vischnanca. 
Ils daners duain vegnir duvrads en emprima lingia en cas da privel d'existenza u en cas d'autas grevezzas tras custs restants. 
Er en avegnir set cussegliers federals 
La regenza grischuna prenda posiziun visavi cusseglier federal Arnold Koller concernent la refurma da direcziun dal stadi da la confederaziun. 
La confederaziun metta en discussiun duas variantas. 
L'emprima vuless rinforzar il presidi federal, la segunda prevesa ina regenza sin dus stgalims (collegi da cussegl federal e ministers). 
La regenza grischuna n'è ventiraivla cun naginas da questas variantas, preferescha dentant tendenzialmain quella cun il presidi rinforzà da la confederaziun. 
Questa varianta mantegness il princip collegial e departamental cumprovà e sviluppass vinavant il sistem dad oz. 
Ina regenza federala sin dus stgalims chaschunass ina midada da las structuras directivas d'enfin uss, indebliss il sistem collegial, maschadass cumpetenzas e scuflentass l'apparat administrativ e las proceduras. 
Domaduas variantas da novaziun proponidas vegnan observadas cun ina certa sceptica, cunquai ch'i sa tracta be da refurmas organisatorias. 
La regenza grischuna perencunter s'engascha per deliberar il cussegl federal d'incumbensas d'impurtanza sutordinada. 
La creaziun dals spazis libers necessaris per las incumbensas en connex cun la direcziun dal stadi per propi pretenda in'analisa cumplessiva da las incumbensas. 
Sch'il cussegl federal duai vegnir engrondì dependa tenor l'opiniun da la regenza da la dumonda, sche las mesiras da deliberaziun menziunadas dals commembers dal cussegl federal vegnan realisadas consequentamain. 
Avant ch'ins ha cuntanschì questa finamira duess ins desister d'engrondir il cussegl federal. 
Contribuziuns culturalas 
Las sequentas instituziuns obtegnan contribuziuns culturalas en l'import total da 34'000 francs: - 
Societad da picturs, sculpturs ed architects svizzers (GSMBA) secziun dal Grischun, contribuziun da stipendi per las utilisadras ed ils utilisaders da l'atelier Fernando et Jean-Luc Lardelli Canton des Grisons a Paris, - 
Comité d'organisaziun da la 23. festa chantunala da chant dal Grischun, 19/20 da zercladur 1999 a Samedan per ils dus concerts dals cors da giuvenils (cudesch da purtrets musicals da Francestg d'Assisi), e - 
Circus d'uffants Lollypop per ses program 1999. 
Da las vischnancas 
Il project per l'edifizi nov da duas chasas per gruppas da la chasa d'uffants "Gott hilft" a Zizers vegn approvà definitivamain cun resalvas ed indicaziuns (custs d'investiziun imputabels circa 4.3 milliuns francs, contribuziun chantunala 20 pertschient). 
La revisiun parziala da la constituziun communala da Sufers vegn approvada. 
Visavi l'uffizi federal da traffic propona la regenza da dar a la Stätzerhorn runal e sutgera SA la concessiun per ina nova sutgera a sis da Rungg sin il Stätzerhorn cun cundiziuns e resalvas. 
La sutgera nova duai remplazzar il runal dubel. 
Per differents projects da construcziun da vias en il chantun vegnan concedids credits en l'autezza da total circa 1.5 milliuns francs. 
Fatgs da persunal 
Hans Ulrich Wehrli, naschì 1972, da Saas en Partenz e domicilià là, daventa revisur/economist da manaschi tar la controlla da finanzas. 
El cumenza l'entschatta matg 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.03. 
1999 
Consul general da la China fa ina visita al Grischun 
Gievgia, ils 11 da mars 1999 fa il consul general da la China che residiescha a Turitg ina visita al chantun Grischun. 
Il consul general chinais Duanben Li vegn accumpagnà dal viceconsul Jian Guan. 
Da vart da la regenza grischuna sa participeschan il president da la regenza, Klaus Huber, ed il chancelier, Claudio Riesen, a quest inscunter. 
Sin il program figureschan in bainvegni en Chasa Grischa, in gentar communabel sco er ina visita tar l'Ems-Chemia. 
Gremi: regenza 
Funtauna: rg chanzlia chantunala dal Grischun 
Data: 04.03.1999 
Nova emprova per ina soluziun unifitgada d'informatica per ospitals grischuns 
Il project d'ina soluziun unifitgada d'informatica per ils ospitals publics en il chantun vegn cumenzà da nov. 
L'autezza dals custs sco er aspects temporals han chaschunà che la soluziun da deplazzament ch'ins aveva prendì en vista per ils sis ospitals cun in'EED betg adattada per l'onn 2000 na sa lascha betg realisar. 
La mesadad 1998 ha la regenza decidì d'unifitgar l'informatica dals ospitals, da deplazzar il manaschi e da midar enturn sin l'entschatta 2000 ils sis ospitals cun in'EED betg adattada per l'onn 2000 sin la plattafurma unifitgada. 
En il decurs da l'elavuraziun dal project è sa mussà ch'ina midada a temp per ils sis ospitals en dumonda na po betg vegnir garantida. 
Ins ha perquai sistì las tractativas da contract respectivas cun il partenari d'Outsourcing (Outsourcing = deplazzament) evaluà per la creaziun ed il manaschi d'in sistem da tecnologia d'infurmaziun per las chasas da dimora ed ils ospitals grischuns. 
Quai ha per consequenza ch'ils problems d'informatica dals sis ospitals sut squitsch da temp ston vegnir schliads individualmain. 
Oravant tut duas raschuns han chaschunà la sistida da las tractativas da contract. 
Ils custs da la soluziun d'Outsourcing per ils sis ospitals eran memia auts en cumparegliaziun cun las soluziuns individualas. 
Pervia dals credits supplementars ch'èn da pretender gia ordavant fissan ils consentiments impegnativs dals ospitals pir avant maun ad in termin che na permettess betg pli ina midada a temp dal sistem d'informatica. 
En quest connex ha ella constatà expressivamain ch'ins vul persequitar vinavant la finamira da crear ina plattafurma unifitgada per datas e process dals ospitals grischuns. 
Il departament da giustia, polizia e sanitad vegn ad elavurar per mauns da la regenza in nov plan da project provisori per la realisaziun da la strategia d'informatica. 
La situaziun da partenza midada pussibilitescha d'elavurar il project d'informatica senza squitsch da temp. 
Ultra da l'Outsourcing duain er vegnir examinadas autras soluziuns. 
Ils meds finanzials e da persunal ch'ins ha investì enfin uss vegnan ad esser nizzaivels per l'ulteriura elavuraziun dal project. 
Gremi: regenza 
Funtauna: rg departament da giustia, polizia e sanitad dal Grischun 
Data: 05.03.1999 
Schanegiar il San Bernardino dals camiuns a 40 tonnas 
La regenza na chatta naginas explicaziuns concretas da la confederaziun, cun tge mesiras ch'il traffic da martganzia duai vegnir transferì da la via sin la viafier e s'exprima danovamain encunter ils camiuns a 40 tonnas sin il San Bernardino. 
Visavi la confederaziun prenda la regenza posiziun concernent la realisaziun da la cunvegna bilaterala davart il traffic sin via e binaris cun la UE e las mesiras accumpagnantas tar il traffic liber da persunas tranter la Svizra ed ils pajais da la UE. 
Co vegn il traffic da martganzia sin la viafier? 
La realisaziun da la cunvegna bilaterala davart il traffic sin via e binaris cun la UE porta als chantuns ulteriuras grevezzas considerablas, perquai ch'il persunal sin il sectur da la polizia e da l'uffizi per il traffic sin via sto vegnir augmentà. 
Tant en il chantun Grischun sco er en la gronda part dals auters chantuns exista dentant in stop da persunal. 
Igl è perquai necessari da finanziar ils custs supplementars or dal retgav da la TTCP. 
Quai pretenda ina retratga anticipada cun l'incumbensa als chantuns d'impunder quest import per las controllas resp. las mesiras accumpagnantas da la cunvegna davart il traffic sin terra. 
Ins constatescha cun displaschair ch'ins n'ha anc adina betg concretisà las mesiras, cun las qualas il traffic da martganzia duai vegnir transferì da la via sin la viafier. 
I vegn perquai pretendì da la confederaziun che quai vegnia fatg en temp util. 
Tar la repartiziun dal permiss da 40 tonnas sin transportaders svizzers vegn fatg la proposta che quests transports sajan da distribuir als chantuns a basa da l'effectiv da vehichels e da la lunghezza totala da las vias. 
Il princip "first come first serve" vegn perencunter refusà categoricamain. 
Per motivs da segirezza s'exprima la regenza er uss cleramain cunter in'avertura da l'axa dal San Bernardino per il traffic cun camiuns a 40 tonnas. 
Betg impedir la creschientscha economica 
En reguard a las mesiras accumpagnantas tar il traffic liber da persunas tranter la Svizra ed ils stadis da l'UE vegn constatà che questas mesiras restrenschan per part massivamain la liberalisaziun intenziunada. 
En vista a la pressiun da pajas e da pretschs che pudess daventar actuala tras il traffic liber da persunas è la necessitad da mesiras incontestada. 
Ellas duessan dentant vegnir limitadas temporalmain per ch'ins possia reagir en cas da basegn e per ch'ellas n'impedeschian betg il svilup economic sperà. 
Scumond da clonar umans 
Visavi il cusseglier federal Arnold Koller prenda la regenza posiziun concernent la cunvegna europeica davart ils dretgs dals umans e la biomedischina sco er davart il protocol supplementar davart il scumond da clonar essers umans. 
Ils aspects tractads èn d'in'impurtanza uschè fundamentala ch'igl è cunvegnent da reglar quests sin plaun europeic. 
La regenza è d'accord ch'il cussegl federal suttascriva e ratifitgescha las cunvegnas correspundentas. 
La cunvegna davart la bioetica è in consens minimal dals pajais europeics per mantegnair ils dretgs dals umans sin il sectur medicinic. 
Ils stadis che suttascrivan pon relaschar disposiziuns protectivas pli restrictivas. 
Adattar ils decrets davart la dischoccupaziun 
La lescha davart l'assicuranza federala da dischoccupads, revedida 1995 ed alura messa en vigur en etappas, ha purtà differentas novaziuns. 
Uschia han ins introducì ils centers regiunals d'intermediaziun da lavur (CRIL), organisà mesiras da furmaziun e d'occupaziun, installà in nov sistem da schurnadas ed abolì la controlla emnila da bul. 
Tras questas midadas daventi necessari d'adattar correspundentamain las disposiziuns executivas chantunalas. 
Quellas èn actualmain regladas en quatter decrets. Per evitar repetiziuns e duplicitads duain quests vegnir concentrads. 
Quai succeda tras l'aboliziun da la lescha introductiva chantunala e la reglamentaziun da las dumondas d'execuziun restantas en in'ordinaziun executiva dal cussegl grond. 
La regenza avra la procedura da consultaziun da quest project che dura fin la fin da matg. 
Agid umanitar 
Sco segn da solidaritad tranter ils chantuns da muntogna d'ina vart e tranter ils commembers da la Arge Alp da l'autra vart conceda la regenza in sustegn finanzial a las victimas dals donns da lavinas dal favrer 1999. 
En quest senn vegnan pajads or mintgamai 10'000 francs al chantun Vallais ed al pajais Tirol (Austria). 
Contribuziuns culturalas 
La gruppa da musica populara "Prättigauer Stubehöckler" ed ils editurs da la publicaziun "Mesolcina praehistorica - Mensch und Naturraum in einem Bündner Südalpen-Tal vom Mesolithikum bis in römische Zeit" obtegnan contribuziuns da total 12'500 francs. 
Da las vischnancas 
La scola media commerziala vegn concentrada a Cuira e manada tras il chantun (scola chantunala grischuna). 
La regenza approva in contract correspundent tranter il chantun e la citad da Cuira. 
La scola superiura cumplessiva da commerzi a la scol'auta per economia e turissem a Cuira vegn renconuschida definitivamain sco scola professiunala superiura, e quai cun effect retroactiv a partir da l'entschatta 1998. 
Il project da construcziun per il stgalim superiur communabel Trin/Tumein a Tumein vegn approvà definitivamain cun indicaziuns. Las revisiuns parzialas da la lescha da construcziun da Tavau e da la planisaziun locala da Rueun vegnan approvadas. Per differents projects da construcziun da vias en il chantun vegnan concedids credits da total circa tschintg milliuns francs. 
Fatgs da persunal 
- 
Remo Berther, naschì 1970, da Tujetsch, domicilià a Flamatt, daventa analist da sistem tar l'uffizi d'informatica. 
El cumenza l'entschatta zercladur 1999. - 
Giusep Quinter, naschì 1967, da Trun, domicilià a Cuira, daventa collavuratur giuridic tar l'uffizi da construcziun bassa. 
El cumenza sia lavur l'entschatta fanadur 1999. 
Gremi: regenza 
Funtauna: rg chanzlia chantunala dal Grischun 
Data:11.03.1999 
Nov cas da BSE en il chantun Grischun 
Al cumenzament da quest onn han ins rinforzà la surveglianza da BSE en Svizra. 
Dapi quest termin vegnan suttamessas tut las vatgas ch'èn mortas u che ston vegnir mazzadas u stgannadas pervia da problems da sanadad al nov test da BSE da la firma svizra Prionics. 
Questas examinaziuns vegnan cumplettadas tras ulteriuras emprovas da controlla ed ultra da quai tras l'examinaziun prescritta da las vatgas vivas avant ch'ellas vegnan mazzadas (examinaziun dals aminals da maz). 
Cun quai dispona la Svizra d'ina surveglianza da BSE unica sin il mund. 
Ier avain nus obtegnì la communicaziun ch'il test Prionics ha mussà in resultat da BSE positiv tar ina vatga mazzada il favrer sin in bain puril pli grond en il conturn da Cuira. 
La vatga da tschintg onns era pir vegnida cumprada l'entschatta schaner 1999 en in auter chantun ed integrada en il muvel grischun; avant sia mort ha ella vivì sulettamain durant stgars dus mais en il Grischun. 
Malgrà tut ston vegnir exequidas las mesiras prescrittas da la lescha. 
Causa ch'il animal pertutgà è naschì suenter il scumond da pavlar farina organica da 1990 (in uschenumnà cas da born after ban u BAB), ston vegnir mazzads e dismess tut ils animals tant en il manaschi grischun sco er en il manaschi puril d'origin da la vatga. 
L'ordinaziun menziunada che na prevesa naginas reglamentaziuns excepziunalas è vegnida relaschada dal cussegl federal ils 13 da december 1996 e tutga tar il pachet da mesiras che duai garantir ch'ils effectivs svizzers d'arments sajan libers da BSE e che l'export d'arments duess puspè esser pussaivel. 
Gremi: departament da l'intern e da l'economia publica dal Grischun 
Funtauna: rg uffizi da veterinari dal Grischun 
Data: 11.03.1999 
La revisiun parziala da la lescha da taglia vegn deliberada 
La cumissiun predeliberanta dal cussegl grond ha tractà la revisiun parziala da la lescha chantunala da taglia ed ha deliberà quella cun singulas midadas. 
Prioritads ha la cumissiun predeliberanta dà a la taglia sin l'ierta per conjugals ed a la taglia minimala. 
Domaduas taglias duain vegnir stgassadas. 
Sut il presidi da Benno Burtscher (PCD, Alvaschagn) ed en preschientscha da cussegliera guvernativa Eveline Widmer-Schlumpf sco er da represchentants da l'administraziun ha la cumisssiun predeliberanta tractà il project en duas sesidas da l'entir di. 
Las adattaziuns a la lescha federala davart l'armonisaziun da la taglia directa dals chantuns e da las vischnancas han pudì vegnir deliberadas per gronda part senza discussiun. 
I sa tracta qua da puncts da revisiun ch'il dretg federal prescriva stringentamain. 
Il legislatur chantunal ha ina fitg pitschna libertad da furmar. 
La midada per la valitaziun postnumerando n'è betg vegnida contestada. 
Ils commembers da la cumissiun han dà suatientscha a l'argumentaziun da la regenza, tenor la quala la valitaziun postnumerando è in sistem da valitaziun pli simpel e pli gist, cun il qual la taxaziun tenor prestaziun economica po vegnir realisada a moda pli optimala. 
Sin il sectur da las deducziuns generalas e da las deducziuns per l'agid social vegnan fatgas pliras dumondas e quellas vegnan discutadas intensivamain. 
La maioritad da la cumissiun ha dentant defendì la finala cleramain l'opiniun ch'ulteriuras deducziuns resp. in augment da las deducziuns prevedidas en il messadi na sa laschan betg giustifitgar, perquai che la grevezza fiscala da las persunas natiralas po vegnir considerada sco fitg favuraivla en cumparegliaziun interchantunala. 
La gronda maioritad da la cumissiun ha votà per stgassar la taglia sin l'ierta per conjugals. 
Decisiv per questa decisiun è stada d'ina vart la cumparegliaziun cun auters chantuns che mussa che be trais chantuns incassan ina taglia sin l'ierta da conjugals. 
Sch'ils conjugals vegnan considerads sco unitad tenor il dretg da taglia e sch'ils facturs da taglia da l'um e da la dunna vegnan dumbrads ensemen e suttamess a la taglia per ina tariffa totala, alur na duess betg valair en cas da mort d'in conjugal in giudicament divergent che chaschuna in'imposiziun da taglia sin l'ierta. 
Er en in segund punct ha la maioritad da la cumissiun decidì insatge auter ch'il project. 
La taglia minimala, ina taglia d'object incassada sin il possess da bains immobigliars, duai vegnir stgassada. 
Ins sto impedir ch'interpresas che cumbattan per surviver en ina situaziun economica precara, vegnian anc engrevgiads cun ina taglia supplementara. 
Sche las propostas ch'èn vegnidas decididas da la maioritad da la cumissiun predeliberanta vegnan surpigliadas dal cussegl grond, alur vegnan las entradas da taglia a diminuir levamain tenor las calculaziuns da l'administraziun. 
Il cussegl grond vegn a tractar la revisiun parziala en la sessiun da mars. 
Gremi: departament da finanzas e militar 
Funtauna: rg cumissiun predeliberanta 
Data: 16.03.1999 
Refurma da las dretgiras: relaschà il messadi 
La Regenza ha consegnà al cussegl grond il messadi tar la refurma da l'organisaziun giudiziala grischuna. 
L'organisaziun actuala na satisfa betg pli a las pretensiuns che creschan cuntinuadamain. 
La refurma porta ina clera meglieraziun da la giustia d'emprim'instanza. 
Il basegn d'agir è incontestà. 
La refurma proponida vul crear in'organisaziun giudiziala pli professiunala ed effizienta. 
Quai pertutga en emprima lingia las dretgiras d'emprim'instanza, perquai ch'ellas èn da fitg grond'impurtanza per la funcziun da la giustia. 
La finamira è quella d'augmentar l'effizienza da las instanzas giuridicas e la qualitad da sias sentenzias sco er d'accelerar las proceduras. 
Questas meglieraziuns succedan en l'interess da tut las burgaisas e tut ils burgais. 
La finamira n'excluda betg l'elecziun da derschadras e derschaders laics. 
En il senn d'ina giustia manaivla al burgais na duai la furmaziun giuridica er en il futur betg esser ina premissa per l'activitad en ina dretgira. 
Ils puncts centrals da la refurma da las dretgiras proponida pertutgan l'uffizi da mediatur, las cumpetenzas en la procedura penala, la repartiziun en districts sco er l'organisaziun da las dretgiras districtualas. 
Las propostas correspundentas èn per gronda part incontestadas ed èn generalmain vegnidas acceptadas en la procedura da consultaziun. 
I sa tracta dals sequents puncts: - 
La funcziun dal mediatur vegn adossada al mastral. 
Ultra da quai resta el er derschader singul. 
- Las dretgiras cirquitalas e las giuntas da las dretgiras cirquitalas vegnan abolidas, las cumpetenzas da dretg penal vegnan adossadas a las dretgiras districtualas resp. a lur giuntas. 
Per incumbensas administrativas è uss en general cumpetent il cussegl cirquital. 
- Per stgaffir bunas premissas per ina giustia effizienta, duain singuls districts vegnir unids ed adattads geograficamain a las regiuns actualas. 
Quai pertutga ils districts Val Müstair ed En, Rain posteriur e Mantogna sco er Glogn e Rain anteriur. 
Ultra da quai vegnan tant il Partenz sco er il circul da Stussavgia adattads a la regiun. 
- Per rinforzar las dretgiras districtualas, duain quellas uss vegnir elegidas directamain dals votants. 
En quai che reguarda l'organisaziun da las dretgiras districtualas propona la regenza ina soluziun pli flexibla e cun quai pli adattada. 
Ultra da quai cumpiglia la refurma da las dretgiras proponida anc pliras midadas: 
- Uschia vegnan per exempel abolidas las dretgiras da giuvenils sco dretgiras autonomas. 
- A basa da las pretaisas da la cunvenziun europeica dals dretgs d'umans duai vegnir creada la funcziun dal derschader d'arrest. 
Quest ordaina l'arrest d'inquisiziun sin proposta dal procuratur public. 
La funcziun vegn organisada a moda decentrala e surdada a quatter presidents da dertgiras districtualas. 
- Er ils fatgs da concurs duain vegnir reordinads. 
Entant che l'uffizi da stumadira vegn er en l'avegnir organisà tenor circuls, duai l'uffizi da concurs vegnir manà sin plaun districtual. 
- En il futur vegn il chantun a pajar ina part pli gronda dals custs per la giustia ch'enfin uss. 
Oz paja el stgars 30 pertschient dal defizit da las dretgiras districtualas. 
Las deliberaziuns en il cussegl grond davart la refurma da las dretgiras entschaivan il matg da quest onn. 
La votaziun dal pievel pudess avair lieu la primavaira da l'onn proxim, uschia ch'ins avess be pli d'occupar las funcziuns novas en occasiun da las elecziuns cirquitalas dal matg 2000. 
L'entrada en vigur da la refurma e previsa per l'entschatta 2001. 
Abstrahà da la repartiziun dals districts na vegn la partiziun dal chantun betg tangada da la refurma da las dretgiras. 
Ina refurma giudiziala raschunaivla na chaschuna betg stringentamain in'aboliziun dals circuls e na premetta er betg ina nova repartiziun dal chantun. 
Questas dumondas èn plitost d'examinar en il rom da la revisiun totala da la constituziun chantunala. 
Las propostas da la regenza en connex cun la refurma da las dretgiras correspundan en general a las soluziuns dal sboz preliminar ch'è vegnì elavurà dal president da la dretgira chantunala, dr. Alex Schmid, sin incumbensa da la regenza. 
Sias propostas èn gia vegnidas sustegnidas d'ina cumissiun d'experts sut il presidi da cusseglier guvernativ dr. Peter Aliesch. 
Gremi: Departament da giustia, polizia e sanitad dal Grischun 
Funtauna: rg Departament da giustia, polizia e sanitad dal Grischun 
Data: 17-03-1999 
Tschertga da fossils sin il glatscher dal Ducan a Tavau va vinavant 
Dapi il 1997 vegn chavà mintgamai la stad per fossils sin la "Ducanfurgga". 
Ils chats d'enfin uss èn spectaculars. 
Las lavurs vegnan cuntinuadas fin l'onn 2000. 
Ils craps da sediment en il territori da la chadaina dal Ducan e dal Landwasser sin il territori communal da Tavau cumpiglian rests petrifitgads d'animals e da plantas ch'èn mantegnids fitg bain. 
Ils fossils da peschs cun ossa dira, reptils, animals invertebrads e plantas derivan dal trias mesaun marin. 
Els han pia ina vegliadetgna da ca. 230 milliuns onns ed èn da grond interess per la scienza. 
La stad 1997 ha l'institut ed il museum paleontologic da l'universitad da Turitg cumenzà cun exchavaziuns sistematicas. 
En il fratemp han ins chattà surtut peschs sco er in pitschen saurier da mar. 
Ils chats ord las uschenumnadas stresas da Prosanto èn d'impurtanza internaziunala. 
Els vegnan preparads ed elavurads scientificamain tras spezialists. 
Differentas giadas èsi vegnì rapportà en las medias davart las exchavaziuns, ed en il pavigliun svizzer da l'exposiziun mundiala a Lissabon han ins mussà ina culada d'in pesch fossil chattà al Ducan. 
Il material chattà e proprietad dal chantun Grischun. 
Fin la stad 2000 vul ins anc chavar vinavant. 
Cur che las exchavaziuns èn terminadas ed ils chats valitads scientificamain, duain ils resultats ils pli impurtants vegnir preschentads en collavuraziun cun il museum grischun da natira en in'exposiziun ambulanta ed ina broschura illustrada. 
Per l'exchavaziun planisada per 1999 conceda la regenza a l'institut ed al museum paleontologic da l'universitad da Turitg ina contribuziun da 5'600 francs a las spesas da viadi, alloschi, dunsena, material da lavur e transports cun il helicopter. 
L'universitad da Turitg surpiglia ils custs da salari da las lavurs en il lieu sco er ils custs da la valitaziun da quellas. 
L'ulteriura perscrutaziun da l'effectiv da fossils sin la "Ducanfurgga" succeda er en l'interess dal chantun Grischun, perquai ch'ils chats permettan conclusiuns davart la vita da lez temp e davart la naschientscha geologica da noss chantun. 
Abrogar l'artitgel davart ils uvestgieus 
Visavi cusseglier federal Arnold Koller sa declera la regenza d'accord da vulair abrogar l'uschenumnà artitgel davart ils uvestgieus ord la constituziun federala. 
Questa disposiziun excepziunala religiusa è discriminanta e stat en cuntradicziun al dretg internaziunal. 
Ella è in relict antiquà dal temp dal cumbat cultural dal davos tschientaner e n'ha nagina muntada pli. 
Agid umanitar 
Il chantun sustegna en il rom da sias pussaivladads finanzialas projects d'agid a l'exteriur. 
En quest senn conceda la regenza contribuziuns en la summa totala da 26'000 francs a las sequentas instituziuns resp. als sequents projects: 
- Crusch cotschna svizra a las acziuns d'agid per las victimas dal terratrembel en Columbia 
- terre des hommes Svizra al project "Scolas per uffants che lavuran a Nicaragua" 
- Helvetas al project "Cultivaziun durabla da resursas natiralas a Lesotho" 
- Caritas Svizra al project "Meglieraziun da la situaziun da viver da dunnas ed uffants en dus quartiers da slum a Manila, Filippinas" 
- Agid a la Rumenia da la gruppa da samaritans da Cuira per gidar a finanziar ils attatgs privats d'aua a Plaiesii de Jos en Transilvania, e 
- Agid a Tschernobyl Surselva (sogiurns da recreaziun per uffants). 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 18.03.1999 
La nova ordinaziun davart las armas è deliberada per mauns dal cussegl grond 
La cumissiun predeliberanta dal cussegl grond sut il presidi da deputà Hans Sprecher, St. Antönien, ha deliberà dacurt, en preschientscha da cusseglier guvernativ Peter Aliesch, il messadi pertutgant l'ordinaziun executiva tar la lescha federala davart las armas, ils accessoris d'armas e la muniziun. 
Cun l'ordinaziun executiva vegnan fixadas las cumpetenzas e la procedura per exequir la nova lescha federala davart las armas, ils accessoris d'armas e la muniziun. 
L'ordinaziun executiva daventa necessaria, perquai che la nova lescha federala davart las armas renda superpli il concordat dals chantuns da fin uss. 
Per ils chatschaders ed ils tiradurs da sport resultan da la nova lescha davart las armas be pitschnas midadas. 
Uschia sto p.ex. vegnir concludì in contract en scrit er per transferir ina arma tranter persunas privatas. 
L'ordinaziun n'è per gronda part betg vegnida contestada. 
Ma la dumonda, sche uschenumnadas armas da softair e laserpointers pertutgan la nova lescha davart las armas è stada in motiv da discussiun. 
D'ina vart resulta da la documentaziun pertutgant la lescha federala davart las armas che las armas-giugaret na pertutgan er en l'avegnir betg la lescha davart las armas. 
En il rom da l'ordinaziun executiva n'han ils chantuns perquai betg pli la pussaivladad da far ulteriuras restricziuns tar la lescha federala u d'extender la definiziun tge utensils che valan sco armas. 
Abus sco ch'els han evidentamain stuì vegnir constatads en scolas, pon ins dentant cumbatter cun la legislaziun da scola. 
Il sboz da l'ordinaziun vegn tractà dal cussegl grond en la sessiun da mars. 
Gremi: departament da giustia, polizia e sanitad dal Grischun 
Funtauna: rg cumissiun predeliberanta dal cussegl grond 
Data: 23.03.1999 
Uffants impedids duain pudair frequentar scolas publicas 
Il chantun vul crear ina clera basa legala per ch'uffants cun impediments possian frequentar ultra da las scolas spezialas internas ed externas existentas er la scola populara. 
Ils davos onns è daventada l'integraziun d'uffants cun impediments en las scolinas e scolas publicas pli e pli impurtanta er en il Grischun. 
La scolaziun da fin uss en las scolas spezialas publicas e privatas duai vegnir cumplettada a nivel da la lescha tras la pussaivladad da la scolaziun speziala en il rom da las scolas publicas. 
A nivel da las scolinas è la pussaivladad da l'integraziun fixada en la lescha gia dapi 1993. 
Per crear la basa legala per questa clera tendenza dal temp er sin il sectur da la scolaziun speziala e per pudair reglar la finanziaziun da la scola speziala independentamain da la regulaziun da l'assicuranza federala d'invaliditad, vegn dada en consultaziun ina revisiun parziala da la lescha chantunala d'impedids. 
Simplifitgar il salvament cun helicopter sur ils cunfins 
La Svizra e l'Austria han l'intenziun da far proximamain ina cunvegna davart l'agid vicendaivel en cas da catastrofas u da grevas disgrazias. 
Quai è da gronda muntada per il chantun Grischun al cunfin. 
Las stentas correspundentas sustegna il chantun energicamain. 
Spezialmain renda el attent al fatg ch'er il salvament vicendaivel cun helicopter sur ils cunfins è in giavisch prioritar. 
Gist sin quest sectur esi da surventscher difficultats birocraticas nunnecessarias. 
Sa basond sin in protocol supplementar d'ina cunvegna sumeglianta tranter la Svizra e l'Italia ha il Grischun fatg ina cunvegna cun la provinza da Bulsan-Tirol dal sid/Alto Adige davart il salvament cun helicopter sur ils cunfins la primavaira 1998. 
La regenza propona perquai da cuntanscher in protocol supplementar analog en connex cun la cunvegna cun l'Austria. 
Midada da l'examen da chatscha 
Tgi che vul far la patenta da chatscha sto prestar in examen da qualificaziun. 
Quest examen cumpiglia er il tir cun flinta e schluppet. 
Ils davos onns èn vegnids meglierads essenzialmain ils indrizs cun lieur en moviment. 
Da nov pon vegnir renconuschidas sco culp tant la lieur davant sco er la lieur mesauna che cupitga. 
Uschia vegn bunamain redublada la surfatscha ch'è da culpir en cumparegliaziun la regulaziun da fin uss. 
Entant che la pretaisa minimala era fin uss sis culps, ston da nov esser set da totalmain diesch tirs culps. 
Tras questa innovaziun na vegn betg engrevgià l'examen da tir cun la flinta en sia totalitad. 
I na dat naginas midadas da l'examen da tir cun schluppet sco er da las disposiziuns davart la repetiziun da l'examen da tir. 
Reglamentar pli bain ils viadis cun bartgas da gumma 
Viadis professiunals e nunprofessiunals cun bartgas da gumma sin las auas dal Grischun duain esser suttamess a las medemas restricziuns, sch'i vegn duvrà material da bartga da la medema spezia. 
Questa è ina da las innovaziuns ch'è cuntegnida en il sboz per ina nova lescha introductiva a la lescha federala davart la navigaziun interna. 
Il chantun avra la consultaziun pertutgant quest decret. 
La revisiun ha surtut la finamira d'adattar la legislaziun grischuna davart la navigaziun a la lescha federala e da reglamentar l'ir cun bartgas da gumma sin auas currentas (l'uscheditg riverrafting). 
La lescha federala parta novamain da la libertad da princip da l'ir cun bartga, entant che pli baud valeva il princip dal scumond general d'ir cun bartga. 
Il sboz da la lescha introductiva chantunala menziuna perquai expressivamain quellas auas currentas, per las qualas i vala in scumond absolut d'ir cun bartga. 
Consultaziuns a la confederaziun 
Envers cusseglier federal Koller prenda la regenza posiziun pertutgant il sboz preliminar per ina lescha federala davart analisas geneticas d'umans. 
Talas analisas èn pussaivlas be sut premissas cleramain circumscrittas, p.ex. sch'ellas servan a la planisaziun da famiglia u a l'identificaziun. 
La regenza considerescha il sboz sco soluziun moderna. 
Envers cusseglier federal Adolf Ogi prenda la regenza posiziun pertutgant il sboz per ina revisiun parziala da la lescha militara (lescha federala davart l'armada e l'administraziun militara). 
Quest sboz cumpiglia spezialmain er il sectur da las federaziuns svizras armadas en il servetsch per promover la pasch a l'exteriur. 
A la regenza pari ristgà politicamain da tractar las dumondas avant ch'igl existia in rapport da la politica da segirezza e avant che las conturas da la nova armada sajan enconuschentas ed acceptadas. 
Da las vischnancas 
La regenza approva la revisiun parziala da la planisaziun locala da Puntraschigna e cun resalvas quellas da Trimmis. 
Per differents projects da construcziun da vias en il chantun vegnan dads libers credits d'in import total da var tschintg milliuns francs. 
Fatgs dal persunal 
Chasper Stupan, naschì l'onn 1947, da ed ad Ardez, daventa sin l'entschatta da matg 1999 parsura da la cumissiun da stimaziun 6 a Scuol. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.03.1999 
La serrada da l'autostrada dal Gottard pervi da lavinas ha chaschunà in sviament dal traffic e da l'impestaziun da l'aria sin l'axa dal San Bernardin 
Scumandà da publitgar fin glindesdi, ils 29 da mars 1999, a las 11.30 
L'elavuraziun dals documents che vegnan preschentads a la conferenza da medias è succedida en collavuraziun cun ils uffizis per la protecziun da l'ambient dals chantuns Tessin e Grischun. 
Durant il temp da la serrada da la A2 al Gottard pervi da lavinas tranter ils 18 ed ils 26 da favrer 1999 è vegnì svià l'entir traffic nord/sid via la A13 sin il pass dal San Bernardin. 
Cun sviar il traffic è succedì er in ferm sviament da l'impestaziun da l'aria tranter ils chantuns. 
Las grevezzas resp. las distgargias n'han ins betg sentì fitg ferm be en la proxima vischinanza da la via, mabain er en ils posts da mesiraziun lunsch davent da las vias da las vals pertutgadas. 
Quests sviaments mussan quant ferm che la qualitad da l'aria en l'intschess da las axas da transit tras las Alps vegn dominada dal traffic da transit e quant impurtant ch'igl è da spustar il traffic da rauba tras las Alps da la via sin ils binaris. 
Els mussan er cleramain che las autoritads chantunalas han fitg paucas pussaivladads da prender mesiras per meglierar la qualitad da l'aria en ils territoris pertutgads. 
Distgargia en il chantun Uri per la mesadad, grevezza supplementara en la Val dal Rain grischuna per fin 92 pertschient 
En la Val da la Reuss uranaisa èn sa reducidas las concentraziuns d'oxids da nitrogen (NOx) en la vischinanza da la via per la mesadad ed en ils lieus lunsch davent da l'autostrada per in quart. 
Questas cifras mussan ch'il traffic local, ils stgaudaments e l'industria chaschunan be ina pitschna part da l'impestaziun da l'aria en cumparegliaziun cun la A2. 
En la Val dal Rain grischuna è succedì perencunter praticamain in redublament da las immissiuns d'oxids da nitrogen. 
Cumbain ch'en l'intschess da Cuira igl existan funtaunas staziunaras impurtantas e che la citad da Cuira ha in traffic da pendulars considerabel, ha il traffic supplementar praticamain redublà l'impestaziun da l'aria. 
L'augment han ins pudì constatar cleramain cun 55 pertschient er sin il post da mesiraziun a Zizers ch'è 660 meters davent da la A13. 
Smezzada en la Leventina, redublament en la Mesolcina 
Er il sid da las Alps senta evidentamain l'effect dal sviament. 
Il post da mesiraziun a Bodio en la Leventina mussa per il temp durant la serrada ina reducziun da las valurs da NOx per la mesadad. 
En la Mesolcina, nua che la media annuala è 92 pertschient oxids da nitrogen che derivan da la via naziunala, è la grevezza sa redublada. 
Gronda paisa dal traffic da camiuns pesants 
Il traffic da camiuns pesants producescha ina gronda part da las substanzas nuschaivlas che vegnan emessas sin las vias. 
Uschia emetta per exempel in camiun ordinari sin in viadi sin l'autostrada tuttina blers oxids da nitrogen sco 7.3 autos da persunas. 
Tras il tunnel dal Gottard passan mintg'on 6.6 milliuns vehichels, tranter quels 1 milliun vehichels utilitaris pesants (15 pertschient). 
Las frequenzas al San Bernardin èn pli bassas: 2.2 milliuns vehichels per onn, da quels 125'000 vehichels utilitaris pesants (6 pertschient). 
Durant la serrada è il traffic da camiuns pesants tras il tunnel dal San Bernardin daventà tschintg giadas pli grond, il traffic d'autos da persunas è sa redublà. 
Consequenzas surtut la damaun e la sera 
En il decurs dal di han ins sentì il sviament differentamain. 
In augment da las concentraziuns da substanzas nuschaivlas en la Val dal Rain grischuna ed en la Mesolcina han ins pudì constatar surtut la damaun tranter las 5.00 e las 12.00 ed il tard suentermezdi/la sera tranter las 15.30 e las 22.00. 
Sur mezdi è la maschaida da l'aria tras ils vents stada uschè buna che malgrà las emissiuns pli autas, ins n'ha quasi betg pudì registrar augments mesirabels da l'impestaziun da l'aria. 
Als augments durant tschertas uras dal di lung la ruta dal San Bernardin correspundan a las reducziuns evidentas da la grevezza da l'aria lung la A2. 
Gremi: uffizi per la protecziun da l'ambient dal Grischun 
Funtauna: rg uffizi per la protecziun da l'ambient 
Data: 29.03.1999 
Ils commembers da la protecziun civila dal Grischun gidan a reparar ils donns da lavinas 
3'900 commembers da la protecziun civila vegnan a gidar quest onn en il rom da lur curs da repetiziun a reparar ils donns da naiv e da lavinas en il Grischun. 
Las navadas extraordinarias dal favrer 1999 han chaschunà tras lavinas e tras terradas da naiv gronds donns en ils guauds, sin la prada e materials en il Grischun. 
38 vischnancas han pia er dumandà la protecziun civila e l'armada per agid. 
Per reparar ils donns ch'èn vegnids constatads fin uss, èn necessaris var 5'000 fin 7'000 "dis da lavur per um". 
1999 prestan ca. 3'900 obligads da far il servetsch da protecziun civila lur curs da repetiziun (CR) da trais dis. 
En il rom d'in agid surregiunal prestan las organisaziuns da protecziun civila che n'han da reparar nagins u be pitschens donns sin lur territori, lur acziun en autras regiuns. 
La durada dal CR vegn augmentada en cas da basegn da trais sin quatter dis. 
Ils CR han lieu per regla durant las emnas planisadas. 
Il project per ina stgala da peschs tar il rempar idraulic a Domat vegn approvà 
Cun tschertas cundiziuns e pretaisas vegn approvà il project "stgala da peschs cun in indriz d'aua da dotaziun e cun in rastè d'affluenza ch'ha in indriz per nettegiar" da las ovras electricas La Punt SA. 
Cun questa stgala da peschs vegn puspè collià il viadi liber dals peschs ch'è vegnì interrut dapi l'onn 1962 tras il rempar idraulic a Domat. 
Ils custs per la stgala da peschs èn previs sin var 5.9 milliuns francs. 
Areguard la finanziaziun fixa il contract ch'è vegnì stipulà il matg 1998 tranter las ovras electricas La Punt SA ed il chantun Grischun che la confederaziun ed il chantun sa participeschan mintgamai a mesadad als custs previs, e quai sco indemnisaziun per las consequenzas negativas sin la pestga ch'èn resultadas en connex cun spustar il letg dal Rain cur ch'è vegnida construida la via naziunala, entant che l'autra mesadad vegn surprendida da la societad d'ovras electricas. 
I vegn quintà che la stgala vegn ad esser terminada la primavaira 2000. 
La lescha da pestga vegn revedida totalmain 
La regenza avra la procedura da consultaziun davart ina nova lescha da pestga per il Grischun. 
Il termin scroda ils 23 da fanadur 1999. 
Las innovaziuns las pli marcantas dal sboz èn las suandantas: - 
la vegliadetgna per il dretg d'ir a pestgar vegn reducida da 16 sin 12 onns, - 
i vegn introducì il dretg d'ir a pestgar cun insatgi per giuvenils da 7 ad 11 onns, 
- las taxas per las patentas da pestga vegnan augmentadas moderadamain. 
Per giuvenils fin 16 onns importan ellas maximal la mesadad, il dretg d'ir a pestgar cun insatgi è gratuit. 
La lescha da pestga valaivla è vegnida messa en vigur l'entschatta 1969 e sto vegnir adattada d'ina vart a las prescripziuns federalas, entant che da l'autra vart s'imponan innovaziuns areguard la protecziun da las auas e dals animals. 
Ulteriuras consultaziuns chantunalas 
Tant la revisiun da la lescha da pestga sco er las suandantas innovaziuns succedan en il rom dal project "essenzialisaziun e flexibilisaziun da la legislaziun e da l'applicaziun dal dretg (EFLAD)". 
Mintgamai cun il termin fin ils 18 da fanadur 1999 vegn averta la consultaziun pertutgant ina revisiun parziala da la lescha forestala dal chantun Grischun sco er pertutgant tschertas adattaziuns sin il sectur da la lescha d'expropriaziun dal chantun Grischun. 
Areguard la lescha forestala vegnan surtut stgassadas repetiziuns dal dretg federal, entant che la lescha d'expropriaziun vegn adattada a la pratica da procedura e giudiziala ch'è sa midada e ch'è vegnida simplifitgada. 
Tranter auter duai il dretg d'expropriaziun, correspundentamain a la teoria ed a la giurisdicziun, pudair vegnir concedì en l'avegnir er a persunas dal dretg privat. 
Contribuziuns da cultura 
I vegnan prestadas contribuziuns d'in import total da var 249'000 francs a las suandantas ovras ed occurrenzas culturalas: 
- orchester da chombra dal Grischun per concerts l'onn 1999. 
- Jot-team per tschintg concerts sin il sectur da la musica da rock, 
- film documentar "Reise zum Königreich der Brücken" (titel da lavur) da Susanna Fanzun, 
- trais concerts dal chor viril Alvra a Tschuncaisma 1999 a Cuira ed a Lai (chors d'opera), 
- seria da concerts "Musica Wald Haus" la stad 1999 en differents hotels a Flem, 
- exposiziun (installaziun) da Christoph Draeger en il museum da Zeppelin a Friederichshafen, 
- exposiziun "Schuobacheclers" dals 23 d'avrigl fin ils 20 da zercladur 1999 en la chasa da cultura Rosengarten a Grüsch, 
- ediziun dal cudesch "Istorgias da Flurin" da Flurin Brunies, 
- 12avel lavuratori internaziunal da musica da la federaziun per promover las musicistas / ils musicists professiunals dals 2 fin ils 7 d'avust 1999 a Cuira, 
- concerts dal chor da la scola chantunala e dal chor facultativ dal seminar da magisters dals 11/12 da zercladur 1999 a Cuira (gospels e spirituals), 
- film documentar da la scriptura, schurnalista e fotografa Annemarie Schwarzenbach (1908 - 1942) 
- emnas da curs da musica 1999 dal cerchel cultural d'Arosa, 
- film "Eden" da Riccardo Signorell, Samuel Schwarz e Simon Hesse, 
- (prim)audiziun da la "missa verde" da Fortunat Fröhlich, Trin, ils 27/28 da november 1999 a Cuira ed a Turitg, 
- ediziun dal tom da poesias "Fnestras aviertas" da Paolo Gir, 
- project "Zona" dal teater grischun Alpodrom cun trais projects principals ed intginas occurrenzas generalas durant l'onn 1999, 
- concerts dal rudè da chant grischun dals 13/14 da november 1999 a Cuira (Messa di Gloria da Giaccomo Puccini), 
- concerts dals chors e da la scola da musica dal Moesano dals 29 e 30 da matg 1999 a Roveredo e Mesauc a chaschun da l'independenza da 450 onns dal Moesano, 
- concerts da stad 1999 dal trio Calamus en nov lieus dal chantun, 
- concerts da primavaira 1999 dal club da jazz a Cuira, 
- exposiziun"60 onns jazz a Cuira" per la midada dal millenni en la galaria da la citad da Cuira, 
- concerts dal chor viril Surses dals 5 e 10 d'avrigl 1999 a Savognin (musica per il gieu festiv da Chalavaina dad Otto Barblan) 
- "Primavaira a Tartar 1999" (concert/recitaziun en memorgia da Clément de Loë, 1838 -1894), ed 
- ediziun d'in tom da poesias da Chatrina Filli (1914 - 1983) 
Contribuziuns da sport 
Totalmain var 25'000 francs van sco contribuziuns da sport-toto a las suandantas organisaziuns: 
- club da skis e da snowboard da Mustér, per sa procurar in carving-race-kit cun in tunnel da partenza, 
- club da curling da Mustér, per sa procurar quatter sets craps da curling e 20 scuas da curling, 
- tiradurs/as da pistolas da Küblis, per midar l'implant da tir da 50 meters, e 
- club dad unihockey Calanda Flyers da Trimmis, per sa procurar bandas per plazzas grondas d'unihockey. 
Da las vischnancas 
La regenza approva las revisiuns parzialas da las planisaziuns localas da Mustér e da La Punt-Chamues-ch sco er la constituziun da Schnaus. 
Per ils suandants projects da construcziun da vias en il chantun vegnan dads libers credits d'in import total da var 14.5 milliuns francs: amplificaziun da la via locala Nufenen - Spleia, correctura Steilerbach-Sur (Valragn), lavurs da cuvrida vid la via naziunala A13c sin il tschancun Tusaun-Reischen, amplificaziun da la via da la Val Calanca, mantegniment da la via taliana Piani di Verdabbio-Cama nord, correctura Furnatsch-Scalotta sin il Pass dal Güglia, centrala da ventilaziun Drostobel sin la via dal Partenz sviament da Claustra, amplificaziun da la via da St. Antönien, amplificaziun da la via da colliaziun Giarsun-Guarda e sanaziun dal rempar Rieinertobel sin la via da Val Son Pieder. 
Fatgs dal persunal 
La fin da mars 1999 van las suandantas collavuraturas ed ils suandants collavuraturs en pensiun: 
- Eugen Jäger, Churwalden, mastergnant spezialisà tar l'uffizi da construcziun bassa 1, Cuira, 
- Camillo Merlo, Campascio, vier tar l'uffizi da construcziun bassa 3, Samedan e 
- Nina Rotehnberger, Cuira, assistenta d'administraziun tar la centrala per stampads e material (CSM). 
- Manuela Della Ca'-Tuena, naschida 1963, da Brusio, domiciliada a Schiers, daventa inspectura per lavur da maun e tegnairchasa tar l'uffizi per las scolas popularas e las scolinas. 
Ella entschaiva sia plazza da 50 pertschient mez avust 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 31.03.1999 
"Outsourcing" da l'informatica da la vischnanca da Tavau 
L'uffizi d'informatica dal chantun Grischun e la vischnanca da Tavau vegnan en il futur a collavurar stretgamain. 
Quai è vegnì decidì dacurt en il parlament da la vischnanca da Tavau. 
Decisiv per quest pass è stada l'offerta cumplessiva da soluziuns per ils basegns d'in'administraziun communala, inclusiv las soluziuns effectivas per vischnancas sin il sectur dals fatgs d'abitants, taxas, finanzas euv. Ultra da quai è er garantida l'integraziun cun il program chantunal per la taxaziun da taglia EVA e la colliaziun cun l'internet ed e-mail. 
En il decurs da quest onn fin il 2000 vegnan tut las applicaziuns transferidas en il center da calculaziun che vegn manà da l'uffizi d'informatica. 
Tavau e l'uffizi d'informatica èn colliads cun ina lingia d'auta prestaziun. 
Uschia ha l'administraziun communala adina access a sias datas e po sezza decider l'andament da ses process d'informatica. 
Sco consequenza da questa repartiziun da lavur po la vischnanca sa deditgar meglier a sias funcziuns centralas e vegn sustegnida a moda professiunala durant ils proxims onns en tuttas dumondas d'informatica. 
Tavau spera er d'avair in aut profit economic tras quest "outsourcing". 
Gremi: uffizi d'informatica dal Grischun 
Funtauna: rg uffizi d'informatica 
Data: 01.04.1999 
Ir a pestgar en il Grischun: Nua prend jau la patenta? 
(Retrair la patenta da pestga per la stagiun da pestga 1999) 
Cun il sa svegliar da la primavaira luan naiv e glatsch ed ils pestgaders e las pestgadras s'allegran. 
Per preparar la proxima stagiun da pestga èsi er da prender la patenta. 
Da nov vegnan emessas quest onn tut las patentas tras la surveglianza da pestga e tras il biro per passaports e patentas. 
En il Fegl uffizial dal chantun Grischun dals 8 d'avrigl 1999 èn publitgads ils lieus d'emissiun, las datas e las uras per retrair la patenta, e quai tenor ils districts da pestga. 
Per retrair la patenta chantunala da pestga èn autorisadas quest onn (anc) persunas ch'han ademplì tranter auter il 16avel onn da naschientscha. 
Ina revisiun da questa e d'autras disposiziuns vegn fatga actualmain, ma n'è dentant betg anc en vigur. 
Gremi: inspecturat da chatscha e pestga dal Grischun 
Funtauna: rg inspecturat da chatscha e pestga 
Data: 06.04.1999 
Generalmain 40 emnas da scola per onn 
La regenza suttametta la nova lescha da scola per la consultaziun. 
La lescha vertenta per las scolas popularas dal chantun Grischun da 1961 e l'ordinaziun executiva respectiva dal cussegl grond duain vegnir revedidas e deliberadas da reglamentaziuns che n'èn betg pli actualas u ch'èn daventadas obsoletas. 
Il termin scada la fin da fanadur 1999. 
Ina da las novaziuns las pli marcantas dals sbozs è quella ch'il temp da scola annual per tut las scolas vegn fixà sin 40 emnas e ch'ins po promover spezialmain ultra da las scolaras e dals scolars cun problems d'emprender er spezialmain tals cun talents particulars. 
La posiziun dals purtaders da scola vegn rinforzada considerablamain tras il fatg che quests obtegnan dapli cumpetenzas sin il sectur dal dretg dal persunal. 
Ultra da quai duain ils cussegls da scola avair da nov la pussaivladad d'excluder da la scola las scolaras ed ils scolars ch'engrevgieschan considerablamain il manaschi da scola. 
Per famiglias èsi segir interessant ch'ins vul introducir per onn trais "dis da joker" libramain elegibels, durant ils quals ils geniturs pon prender lur uffant ord scola. 
Obligaziun da patenta en il sport da muntogna vegn per gronda part abrogada 
Ina nova lescha davart il sport en muntogna duai remplazzar il decret vertent davart ils guids da muntogna ed il sport da skis. 
La regenza suttametta la lescha per la consultaziun, il termin scada la fin da zercladur 1999. 
Il sboz prevesa tranter auter ch'ina furmaziun renconuschida sin il sectur dals guids da muntogna e dal sport da naiv cun certificat correspundent vegn be anc duvrà da persunas ch'exerciteschan questas activitads en territori privlus. 
En territori betg privlus astga mintgin far prestaziuns da servetsch ed offertas da sport da muntogna. 
La suletta premissa è qua il mussament d'in'assicuranza correspundenta da responsabladad civila. 
L'obligaziun da patenta vegn uschia abrogada per l'activitad sin la pista. 
Tras quest'avertura en il territori betg privlus pon lavurar betg be magisters diplomads, mabain er tals senza diplom ordaifer las scolas. 
Agid per fugitivs dal Kosovo 
I vegn pajà in import da 10'000 francs a la crusch cotschna svizra (CCS) per l'agid per fugitivs en Albania e Macedonia. 
La crusch cotschna internaziunala (CICC) sa trategna en la republica federala Jugoslavia e proveda ils umans en basegn cun bains d'impurtanza vitala. 
Als posts per traversar ils cunfins vers Albania e Macedonia vegnan ils fugitivs retschavids da la federaziun internaziunala da la crusch cotschna ed obtegnan bains essenzials per surviver, sco per exempel victualias, aua da baiver, medicaments, tendas e cuvertas da launa. 
Exposiziun grischuna d'agricultura en l'avrigl 2000 a Cuira 
En l'avrigl 2000 duai vegnir organisada a Cuira in'exposiziun d'agricultura. 
Medemamain l'onn 2000 vegn l'uniun purila dal Grischun a festivar ses giubileum da 150 onns. 
Las duas occurrenzas duain vegnir combinadas. 
Il comité preparativ ha sviluppà in concept provisoric e na vuless betg sulettamain far ina preschentaziun da muvel, mabain in'exposiziun generala da l'agricultura grischuna. 
Questa duai intermediar in maletg actual da l'agricultura moderna, ecologic-innovativa dal Grischun. 
Cun la resalva ch'il cussegl grond delibereschia il credit necessari, duain l'exposiziun e las festivitads da giubileum avair lieu dals 27 fin e cun ils 30 d'avrigl 2000. 
Il departament da l'intern e da l'economia publica vegn autorisà da far las preparaziuns organisatorias. 
La davosa exposiziun chantunala d'agricultura ha gì lieu 1988. 
Rapport da politica da segirezza 2000 da la confederaziun chatta simpatia 
En sia posiziun visavi cusseglier federal Adolf Ogi sustegna la regenza las finamiras dal rapport da politica da segirezza 2000 (SIPOL B 2000). 
Ellas correspundan per gronda part a l'idea da la regenza davart ina politica da segirezza actuala ed orientada vers il futur. 
Oravant tut vegn previs che la collavuraziun tant en Svizra sco er cun l'exteriur vegnia rinforzada. 
Critica davart ils novs pesticids 
Visavi cusseglier federal Pascal Couchepin prenda la regenza posiziun davart ils sboz per ina nova ordinaziun davart pesticids e per midadas da l'ordinaziun davart ils tissis. 
La finamira da las novaziuns è da sbassar ils custs da producziun per l'agricultura svizra cun abrogar il sforz da duvrar exclusivamain pesticticids admess en Svizra. 
La regenza explitgescha che quai pussibilitass a l'agricultura d'importar products da tissi e che tals pericliteschan l'ambient tras guntgir disposiziuns essenzialas da protecziun. 
Ins na po betg acceptar ina reducziun dal nivel da protecziun en la dimensiun previsa. 
Ultra da quai cumpiglia l'avertura da la Svizra per imports parallels il privel ch'i dettia in commerzi cun products favuraivels. 
Perquai che tut ils pesticids cuntegnan substanzas che pericliteschan la sanadad e che tutgan per gronda part ad ina classa da tissi pretenda la regenza ina permissiun generala da commerzi che sa basa sin la lescha da tissi per il commerzi cun pesticids esters, analog als products svizzers. 
Da las vischnancas 
Il project da construcziun per l'engrondiment da la chasa da scola a Scharans vegn approvà definitivamain (custs imputabels d'investiziun 865'000 francs, contribuziun chantunala 25 pertschient). Approvà definitivamain vegn er il project per in nov edifizi d'ina chasa da scola en la Compogna a Tusaun (custs d'investiziun 7.14 milliuns francs, contribuziun a la construcziun 17.5 pertschient. Approvadas vegnan las midadas da las leschas da taglia da Tavau e Sursaissa sco er la nova lescha da taxas da cura e da promoziun dal turissem a Sagogn. 
Fatgs da persunal 
Susanna Mazzetta, naschida 1967, da Trun, domiciliada a Cuira, daventa collavuratura giuridica tar il post da stab per dumondas d'egualitad cun in pensum da lavur da 20 pertschient. 
Ella cumenza l'entschatta matg 1999. 
Hanspeter Lötscher, naschì 1959, d'Aschera, domicilià a Favugn, vegn igienist d'aria tar l'uffizi per la protecziun da la natira. 
El entschaiva sia lavur il cumenzament da settember 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 15.04.1999 
Mesolcina: ina plazza da transit per ils vagants esters duai calmar la situaziun 
En la resposta ad ina petiziun concernent la dimora da vagants esters a San Vittore è la regenza per metter a disposiziun ina plazza da transit en la Mesolcina. 
Il settember 1998 è vegnida suttamessa a la regenza ina petiziun da la Mesolcina, en la quala ils sutsegnaders sa defendan cunter il fatg che vagants esters sa domicilieschan transitoriamain sin il territori da San Vittore. 
Dal chantun èsi vegni pretendì da realisar quest giavisch eventualmain cun mezs da la polizia. 
La regenza declera en sia resposta respectiva ch'i na saja betg pussaivel giuridicamain d'impedir l'immigraziun da vagants esters en il chantun. 
Per ch'els na prendian betg en possess sezs mintg'onn ils bains immobigliars ch'els vulan, è la regenza da l'avis da dissolver ils problems cun ils vagants a moda activa cun crear ina plazza da transit en la Mesolcina. 
Pussaivlas èn er pliras plazzas pli pitschnas. 
Ch'ins po calmar questa situaziun cun crear ina plazza da transit mussa l'exempel da la Val dal Rain grischuna ch'è stada confruntada cun ils medems problems. 
Dapi ch'i stat a disposiziun ina plazza da transit a Domat è la situaziun en la Val dal Rain grischuna sa meglierada considerablamain. 
A medema moda ha agì ils davos onns er il chantun Tessin ensemen cun las vischnancas ed ha fatg bunas experientschas. 
Il departament da giustia, polizia e sanitad vegn perquai puspè ad empruvar da chattar ina soluziun che vegn purtada er da las vischnancas da la Mesolcina. 
Avant ch'ordinar mesiras repressivas, sto succeder ina ponderaziun dals interess detagliada ed ils meds che vegnan applitgads duain esser proporziunals a la chaussa. 
Applitgond quests princips è la regenza autorisada be en il mender cas d'urgenza da metter a disposiziuns meds da la polizia per in'acziun violenta. 
Ina tala procedura envers gruppas pli grondas da vagants esters è fitg problematica; il privel d'ina escalaziun è grond, sch'i vegn duvrà violenza. 
La regenza ha dentant ordinà a la polizia chantunala d'augmentar la preschientscha da la polizia a l'immigraziun e durant la dimora dals vagants esters. 
Il chantun Tessin proceda analogamain. 
Dacurt ha la regenza puspè supplitgà il cussegl federal da metter a disposiziun in bain immobigliar da la confederaziun en la Mesolcina per construir ina plazza da transit per ils vagants esters. 
L'agricultura en transfurmaziun 
Er per l'agricultura vala uss la suandanta maxima: Dapli martgà, damain stadi. 
La nova politica agrara da la confederaziun maina ad ina ferma liberalisaziun. 
Il stadi duai bain procurar per bunas cundiziuns generalas, dentant betg pli intervegnir en il martgà. 
Uschia na s'occupa el betg pli da la tratga da biestga. 
Sin plaun chantunal è uschia daventada superpli la cumischiun per la tratga da biestga e po perquai vegnir dissolvida. 
Ils experts per muvel grond e muvel manidel èn stads fin uss funcziunaris uffizials che manavan er il cudesch da tratga. 
Perquai che quest'incumbensa daventa novamain chaussa da las federaziuns per la tratga da biestga, na drovi er nagins experts chantunals pli. 
Ultra da quai duai il fond puril per l'esit da biestga, cun ils meds dal qual ins ha promovì ulteriurmain la vendita da muvel, vegnir liquidà tras il chantun, perquai che las contribuziuns obligatorias da solidarietad na dastgan betg pli vegnir pretendidas, tenor dretg federal. 
L'assicuranza dal muvel cunter malsogna ed accident daventa facultativa per proprietarias e proprietaris d'animals, ella n'è pia betg pli prescritta stringentamain. 
Perencunter duain vegnir furmadas associaziuns regiunalas d'assicuranza da muvel, per ch'ils purs possian s'assicurar cunter gronds donns (incendi, donns elementars, accident e.u.v.). 
Quests èn ils puncts principals da las innovaziuns proponidas en ils decrets chantunalas respectivs pertutgant l'agricultura e la tratga da biestga. 
La regenza avra la consultaziun per quest pachet da refurmas ch'è ina part dal project "Essenzialisaziun e flexibilisa-ziun da la legislaziun e da l'applicaziun dal dretg EFLAD". 
Il termin dura fin la fin da zercladur 1999. 
Midadas en la furmaziun professiunala 
Actualmain vegn revedida la lescha federala davart la furmaziun professiunala. 
Tuttina pon vegnir fatgas differentas adattaziuns da la lescha chantunala davart la furmaziun professiunala en il rom dal project EFLAD. 
La regenza avra la consultaziun en chaussa, il termin dura fin mez fanadur 1999. 
Las suandantas innovaziuns èn previsas: 
- Il departament d'educaziun obtegna ina libertad da decider pli vasta areguard la repartiziun dals intschess da las scolas professiunalas, 
- excepziuns duain esser pussaivlas per il princip, tenor il qual il lieu d'emprendissadi è decisiv per frequentar la scola professiunala. 
- tgi ch'ha fatg in emprendissadi scursanì duai medemamain vegnir admess a l'examen final d'emprendissadi, 
- studentas e students esters na duain betg vegnir admess mo a las scolas autas professiunalas, mabain er a las scolas spezialas superiuras en il Grischun. 
Per decisiuns d'admissiun è responsabla la regenza, 
- la conclusiun da cunvegnas dal dretg administrativ cun auters chantuns e cun il Principadi da Liechtenstein duai vegnir extendida sin l'exteriur. 
Sin il sectur finanzial vegnan a resultar custs supplementars per las vischnancas d'ina dimensiun da totalmain 310'000 fin 620'000 francs, perquai che las contribuziuns chantunalas a las scolas professiunalas, a las instituziuns per la scolaziun preprofessiunala sco er a la scola professiunala d'hotellaria e gastronomia dal Grischun ston vegnir reducidas correspundentamain tenor il plan da mesiras per equilibrar las finanzas 1999. 
In'ulteriura reducziun è previsa per las chasas da giarsuns e da dimora da las instituziuns per la scolaziun preprofessiunala e per las scolas da tegnairchasa e da puras. 
Questas reducziuns chaschunassan per il chantun respargns tranter 20'000 e 40'000 francs e fissan da purtar da las instituziuns pertutgadas. 
Nova ordinaziun davart ils films 
Medemamain en il rom dal project EFLAD dat la regenza en consultaziun l'ordinaziun dal cussegl grond davart ils films. 
Il termin dura fin ils 12 da fanadur 1999. 
Il decret ch'è oz en vigur deriva essenzialmain da l'onn 1960. 
El ha en emprima lingia in intent polizial, numnadamain da segirar l'urden public (morala e creanza, segirezza dals utilisaders e.u.v. tar la preschentaziun dals films). 
L'ordinaziun davart ils films vegn adattada als basegns midads e duai tegnair quint da las realitads localas (p.ex. preschentaziuns da films en lieus da cura, festivals da films e.u.v.). 
Gea retegnì tar las novas ordinaziuns per asilants 
Envers cusseglier federal Arnold Koller prenda la regenza posiziun pertutgant las ordinaziuns executivas tar la lescha d'asil revedida. 
Da princip vegnan quellas giuditgadas positivamain pertutgant lur concept. 
La cumplettaziun da las duas ordinaziuns executivas da fin uss cun trais ordinaziuns supplementaras è giustifitgada materialmain e renda pli clers ils secturs sensibels da la protecziun da datas e dal sustegn da l'execuziun. 
Ina remartga expressivamain negativa obtegnan dentant las stentas da spargn da la confederaziun sin donn e custs dals chantuns. 
Ultra da quai èn formulads tscherts reglaments a moda uschè nunclera, che l'obligaziun da surpigliar ils custs per ils chantuns n'è betg previsibla. 
Cler na tar la revisiun da la LAM 
Envers cussegliera federala Ruth Dreifuss s'exprima la regenza pertutgant la revisiun parziala da la lescha federala davart l'assicuranza da malsauns LAM (sectur finanziaziun dals ospitals). 
Ella è da la medema opiniun sco la confederaziun ch'igl exista in basegn d'agir urgent spezialmain per la finanziaziun dals ospitals. 
Las soluziuns en il project da lescha van dentant en la faussa direcziun per tscherts puncts decisivs. 
Il sboz vegn refusà en questa formulaziun, perquai ch'ils custs supplementars dal chantun èn insupportabels e perquai ch'el na resguarda insumma betg las finanzas chantunalas. 
Enstagl da sclerir, vegnan creadas numerusas novas intschertezzas. 
Las partiziuns mez privatas e privatas dals ospitals vegnan sutminadas per gronda part. 
Da princip na satisfan ellas betg a las cifras, sin las qualas il sboz sa basa. 
Il reglament proponì cuntrafa zunt fitg als arranschaments a la "maisa radunda". 
Ils chantuns han approvà quella giada il respargn da var 500 milliuns francs en il rom dal program per stabilisar las finanzas 1998 da la confederaziun be sut l'expressiva cundiziun, ch'i na vegnan adossads nagins ulteriurs custs supplementars als chantuns en il rom da la proxima revisiun da la LAM. 
La proposta da revisiun quinta uss dentant cun custs supplementars da milliardas, ch'ils chantuns pudessan cumpensar be cun in augment da taglia. 
Las stentas da spargn intensivas e da plirs onns fissan destruidas immediat. 
Per il Grischun resultassan custs supplementars da 15 fin 20 milliuns francs da las midadas proponidas da la finanziaziun dals ospitals. 
Per la dumonda d'ina nova finanziaziun dals ospitals propona la regenza da numnar ina gruppa d'experts che cumpiglia er represchentants dals chantuns e da restrenscher la participaziun als custs dals chantuns en cas d'ina ospitalisaziun ordaifer il chantun ch'è inditgada medicinalmain sin il tractament staziunar en la partiziun generala. 
Projects da votaziun dals 13 da zercladur 1999 
Dumengia, ils 13 da zercladur 1999 ha lieu ina votaziun dal pievel. 
Qua vegni decidì davart tschintg projects federals ed in chantunal. 
Projects federals 
- lescha d'asil 
- conclus federal davart las mesiras urgentas sin il sectur d'asil e d'esters 
- conclus federal per dar heroin sin recept dal medi 
- midada da la lescha federala davart l'assicuranza d'invaliditad 
- lescha federala davart l'assicuranza da maternitad 
Projects chantunals 
- revisiun parziala da la lescha da taglia per il chantun Grischun 
Da las vischnancas 
La regenza approva il project per construir da nov ina serra cun equipament interiur sin l'areal da la fundaziun J.P. Hosang Plankis a Cuira, la nova lescha davart las taxas da cura e la taxa per promover il turissem da Bravuogn sco er cun resalvas la revisiun totala da la planisaziun locala da St. Antönien. 
Per ils sequents projects da construcziun da vias en il chantun vegni dà liber in import total da var 10.6 milliuns francs: correctura da la via taliana per la guntgida dal traffic sin la A13c, Soazza-tunnel sid dal San Bernardin, tschancun Pian San Giacomo-Malabarba, amplificaziun da la via da Mompé Tujetsch aifer il vitg, amplificaziun da la via da Sursaissa Chumenbühl-Meierhof, lavurs da cuvrida a Duvin aifer il vitg, guntgida da Flem tschancun e sutpassadi Staderas, lavurs da cuvrida aifer il vitg da Tavau ed a San Gaudenzio-Casaccia, amplificaziun da la via da Spinas ed amplificaziun da la via da colliaziun Ardez-Ftan-Scuol. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.04.1999 
Interrupziun da l'emprendissadi en il chantun Grischun 
"Interrupziun da l'emprendissadi - Ed uss?" 
Sut quest titel è cumparida avant pauc temp ina retschertga davart l'interrupziun da l'emprendissadi en il chantun Grischun. 
Quest studi è vegnì redigì da Hansjörg Wehrli ch'è stà fin la fin da l'onn 1998 directur da la scola d'hotellaria e da turissem a Cuira e che lavura uss sco cussegliader independent per differentas scolas ed instituziuns. 
La retschertga è vegnida fatga en il rom d'in studi da diplom supplementar en pedagogia d'economia a l'universitad da Son Gagl sin giavisch da la cussegliaziun professiunala dal Grischun. 
La quota da dissoluziun dal contract d'emprendissadi è en la media da la Svizra 
La basa da la retschertga è ina interrogaziun anonima en scrit ch'è vegnida fatga en stretga collavuraziun cun l'uffizi per la furmaziun professiunala dal Grischun. 
Ultra da las 395 persunas interrogadas, han bandunà lur emprendissadi durant quella perioda anc 341 ulteriuras emprendistas ed emprendists. 
Perquai che quels han dentant entschavì immediat suenter lur IDE puspè in nov emprendissadi u perquai ch'els han cuntinuà lur emprendissadi en in auter manaschi, n'èn els betg vegnids resguardads en la retschertga. Sch'ins cumpareglia il dumber da las interrupziuns da l'emprendissadi cun tut ils contracts d'emprendissadi existents durant la medema perioda, alur obtegnan ins l'uschenumnada quota da dissoluziun dal contract d'emprendissadi. 
Cun 6% è la quota dal chantun Grischun en la media da tschels chantuns da la Svizra. 
Il studi per il Grischun prenda ina nova via 
Ils studis ch'existan en Svizra vegnan preschentads curtamain a l'entschatta da la retschertga ch'è vegnida fatga. 
En emprima lingia sclerischan els tuts la dumonda dals motivs per ina IDE. 
Ma il studi per il chantun Grischun prenda in'autra via, el na dumonda betg tgenins ch'èn stads ils motivs per la IDE, mabain tge è stà il curs professiunal suenter la IDE. 
Quai vul dir che l'autur emprova da retschertgar tge ch'han fatg las emprendistas ed ils emprendists ch'han interrut in emprendissadi suenter la IDE. 
Questa dumonda è d'impurtanza centrala per la scolaziun professiunala futura e per tractar las IDE. 
L'uffizi per la furmaziun professiunala sco emprima persuna da contact 
Sch'ins ha l'intenziun da dissolver ina relaziun d'emprendissadi, alur vegn orientà l'uffizi per la furmaziun professiunala. 
Sche la IDE è inevitabla, alur vegni tschertgà ina nova soluziun en collavuraziun cun l'uffizi. 
Bunamain la mesadad da las persunas pertutgadas d'ina IDE chattan en questa moda immediat puspè ina nova plazza d'emprendissadi. 
Da l'autra mesadad n'han ins betg pudì discurrer fin uss. 
Quai prova da far il studi "Interrupziun da l'emprendissadi - Ed uss?". 
En 75% dals cas maina l'interrupziun da l'emprendissadi ad ina nova plazza 
La retschertga pertutga be la gruppa da giuvenils che n'obtgnan directamain suenter la IDE betg ina nova plazza. 
51 % da las persunas da questa gruppa han entschavì in onn suenter la IDE puspè ina nova scolaziun. 
Dals ulteriurs 49% vuless la gronda part medemamain entschaiver in nov emprendissadi. 
Per resumar pon ins dir che la mesadad da tut las persunas pertutgadas concludan puspè in nov contract d'emprendissadi directamain suenter la IDE. 
50% da l'autra mesadad ha medemamain chattà ina nova plazza d'emprendissadi in onn suenter la IDE, sco che questa retschertga demussa. 
Uschia pon ins calcular che almain 75% da tut las emprendistas ed ils emprendists ch'interrumpan in emprendissadi restan en il sistem da furmaziun professiunala. 
Dals ulteriurs 25% na pon ins betg far ina constataziun fidada. 
Il tractament futur d'ina IDE 
Per facilitar en il futur il tractament d'ina IDE per las persunas pertutgadas, vegnan menziunadas a la fin da la retschertga intginas recumandaziuns. 
Uschia prevesa ina da las propostas d'organisar ina spezia da mentorat per gidar las persunas pertutgadas. 
In'autra proposta sa drizza en furma d'in appel a la scocietad. 
Entant ch'ins accepta ina midada da la direcziun da studi sin il sectur academic, vegn ella baud survalitada sin il sectur professiunal. 
En il Grischun vegnan giuvenils ch'interrumpan in emprendissadi e che n'entschaivan betg immediat in'autra scolaziun, renviads a differentas purschidas da sustegn da vart dal chantun sco er sustegnids ulteriurmain dapi 1999 er suenter l'interrupziun da l'emprendissadi. 
Ulteriuras retschertgas 1999/2000 
En il rom d'ina dissertaziun vegn ad avair lieu ina retschertga naziunala l'onn da scola 1999/2000. 
Ina finamira da questas ulteriuras retschertgas è quella d'obtegnair ulteriuras pussaivladads per il sustegn d'interrupziuns da l'emprendissadi. 
Per dumondas As stattan gugent a disposiziun 
L'autur 
Hansjörg Wehrli 
lic. oec. publ. 
studi supplementar da diplom en pedagogia d'economia a l'universitad da Son Gagl 
Fin la fin da l'onn 1998 directur a la SHT scola d'hotellaria e da turissem a Cuira. 
Dapi il 1. da schaner 1999 lavur independenta sco cussegliader d'interpresa sin il sectur dal turissem, da la scolaziun e dal management da projects. 
Incumbensas d'instrucziun - 
SET Cuira - 
SHT Cuira - 
IFSP Cuira 
Mandats da cussegliaziun sin il sectur dal marketing - 
SHT Cuira 
- Academia Engiadina 
Mandats da cussegliaziun en l'economia dal turissem 
- hotels 
- biro da viadis 
Uffizi per la furmaziun professiunala 
Stefan Eisenring, Quaderstr. 
17, 7000 Cuira 
081/257 27 68, e-mail: info@afb.gr.ch 
Gremi: regenza 
Funtauna: rg chanzlia chantunala dal Grischun 
Data: 22.04.1999 
Igl ha dà - e dat - bler da far per il biro d'egualitad... 
En il rapport annual 1998 dat il post da stab per dumondas d'egualitad ina survista dals cuntegns e da la moda da sia lavur. 
L'onn passà è stà caracterisà tranter auter da diversas lavurs da project. 
il biro d'egualitad ha uss bunamain dus onns. 
Pertge ch'igl è in fatg tipic per la tematica d'egualitad: i dat pauc che n'ha betg da far en ina moda u l'autra cun l'egualitad. 
En dumondas che pertutgan il mund da lavur è quest connex evident. 
Uschia èn las persunas incumbensadas cun las dumondas d'egualitad s'occupadas da numerus giavischs da tranter auter ils suandants secturs: discriminaziun da paja, mulesta sin il plaz da lavur, cumpatibilitad tranter lavur e famiglia e.u.v. Quests temas èn cumparids savens en il rom da cussegliaziuns ed èn fitg preschents a nivel individual. 
Ultra da quai èn vegnids elavurads divers projects. 
Tranter auter è vegnida creada ina datoteca da dunnas spezialisadas, che duai augmentar la preschientscha da las dunnas en ils gremis politics. 
Sin il sectur da la furmaziun è vegnì sviluppà il project "onn da las schanzas". 
Qua sa tracti d'in onn spezial intermediar cun blera pratica per dunnas giuvnas. 
In ulteriur project s'occupa dal fatg, co che la savida da l'egualitad po vegnir integrada pli ferm en la scolaziun da las persunas d'instrucziun giuvnas. 
Ma er la legislaziun da taglia, ils fatgs da stipendis u il tema violenza èn stads secturs ch'han dà lavur al biro d'egualitad, saja quai tras consultaziuns, posiziuns, dumondas, collavuraziun cun autras instituziuns u sumegliantas chaussas. 
Incumbensas e temas datti pia avunda, ma las persunas incumbensadas cun las dumondas d'egualitad en il Grischun na pon betg elavurar u pon elavurar be rudimentarmain numerusas dumondas impurtantas e fundamentalas, perquai che las capacitads èn limitadas. 
Tgi che vuless savair ils detagls dals exempels surmenziunads e da las activitads, po retrair il rapport annual tar il biro d'egualitad (tel. 081-257 35 70). 
Gremi: biro d'egualitad dal Grischun 
Funtauna: rg biro d'egualitad dal Grischun 
Data: 28.04.1999 
Sigil da qualitad per il laboratori veterinari-bacteriologic dal Grischun 
Il laboratori veterinari- bacteriologic dal Grischun (LvbGR) è vegnì accredità dal post svizzer d'accreditaziun da l'uffizi federal da metrologia sco post da controlla per analisas veterinaras da laboratori tenor la norma SN EN 45001. 
Cun questa accreditaziun èn er accumplidas las pretaisas relevantas da la norma da ISO 9002. 
Tenor la nov'ordinaziun d'epidemias d'animals ston avair acquistà quest'accreditaziun tochen la fin da l'onn current tut ils laboratoris renconuschids per la diagnostica uffiziala d'epidemias. 
Uschia duai vegnir cuntanschì per l'entira Europa in standard unifitgà per cumbatter epidemias d'animals. 
Davent dal 1. da schaner 2000 dastgan exequir incaricas uffizialas da la confederaziun u dals chantuns per la diagnostica d'epidemias d'animals be anc laboratoris accreditads. 
Per accumplir las pretaisas da l'ordinaziun d'epidemias d'animals ha il LvbGR installà in agen sistem per garantir la qualitad en il qual vegnan integrads tut las activitads e tut ils andaments impurtants. 
Uschia duai vegnir garantì che l'aut standard pretendì possia vegnir tegnì da tut temp e ch'i possia vegnir reagì immediat sin eventualas divergenzas. 
Il sistem per garantir la qualitad pussibilitescha al LvbGR d'ina vart d'optimar ils andaments interns da lavur, da l'autra vart è quai er en favur dals clients, saja quai pervi da la scolaziun e da la perfecziun currenta da las collavuraturas e dals collavuraturs u pervi da l'adattaziun permanenta da las metodas d'analisa a las enconuschientschas novissimas da la scienza. 
In element central dal sistem per garantir la qualitad è il novelavurà vademecum per la clientella dal LvbGR. 
Da quel resultan tut las infurmaziuns impurtantas per la collavuraziun cun il laboratori. 
Latiers appartegnan spezialmain las indicaziuns davart la retratga dal material da prova u la descripziun e la spediziun da quel. 
Tras la descripziun da las pretaisas per il material da prova pon vegnir evitads numerus sbagls. 
Uschia è garantida da tut temp ina qualitad optimala da la lavur, quai che maina a resultats segirs. 
Plinavant infurmescha il vademecum davart tut las analisas exequidas en il laboratori e davart ils pretschs per ils differents servetschs. 
Il LvbGR è ina instituziun che vegn purtada dal chantun Grischun ed è incorporada en l'uffizi da veterinari. 
En il center da la lavur dal LvbGR stattan la sanitad publica e la protecziun dals animals da niz encunter epidemias d'animals e las consequenzas da quellas. 
Intoxicaziuns da victualias ed epidemias d'animals pon avair tant consequenzas fitg vastas per la sanitad publica sco er consequenzas finanzialas considerablas. 
Il LvbGR ha ina lunga tradiziun. 
Dapi alur è il LvbGR sa sviluppà ad in institut da servetsch per ils veterinaris dal chantun e per posts uffizials d'ordaifer il chantun. 
Oz garantescha il LvbGR per incarica dal chantun il provediment fundamental da veterinaria per cumbatter uffizialmain las epidemias d'animals e per survegliar l'igiena da charn e victualias en il Grischun. 
Ultra da quai stat il laboratori endrizzà fitg modern er a disposiziun a tut ils veterinaris cun atgna pratica per la diagnostica quotidiana da rutina. 
Gremi: departament da l'intern e da l'economia publica dal Grischun 
Funtauna: rg uffizi da veterinari 
Data: 28.04.1999 
Decleraziun d'intenziun per ina fusiun entaifer l'economia d'electricitad dal Grischun 
Ils partenaris principals da la SA Ovras electricas grischunas (OEG), da las Ovras electricas Brusio (OEB) e da las Ovras reticas per electricitad SA (OR) vulan fusiunar lur societads. 
L'integraziun da l'economia energetica da la Grischelectra SA (GESA) vegn er examinada. 
La fusiun augmenta la capacitad da concurrer specialmain da las OEG e da las OEB. 
Uschia pon vegnir utilisadas meglier las pussaivladads che vegnan offeridas tras l'avertura dal martgà d'electricitad, retegnidas las restgas e segiradas a lunga vista plazzas da lavur ablas da concurrer. 
La liberalisaziun dal martgà d'electricitad è in fatg en l'Europa. 
La Svizra vegn a suandar questa tendenza cun la liberalisaziun. 
Gia oz sentan ins dentant ils effects da la proxima liberalisaziun sin il martgà svizzer d'electricitad. 
L'effect da l'avertura dal martgà d'electricitad sco er la situaziun cun in surpli sin il sectur d'electricitad chaschunan dapli concurrenza, pretschs pli bass, marschas pli pitschnas e dapli pretaisas per prestaziuns da servetsch. 
La nova situaziun dal martgà pretenda che las interpresas d'economia d'electricitad adatteschian lur structuras, exaureschian lur pussaivladads da raziunalisar e tirian a niz sinergias cun eventualas cooperaziuns. 
Questas mesiras duain chaschunar ina reducziun dals custs e correspundentamain ina meglra posiziun sin il martgà. 
Pervi dal dictat dals custs giavischà politicamain e pretendì dal martgà - er sin il sectur d'energia - daventan necessarias restructuraziuns, per segirar a lunga vista l'existenza da la societad. 
Il chantun Grischun, la societad d'electricitad Laufenburg SA (SEL) e l'Aare Tessin SA per electricitad (ATEL) possedan, en differentas cumbinaziuns, participaziuns pli grondas vid nossas societads d'ovras electricas, numnadamain las OEG, las OEB, las OR e la GESA. 
Las OEG e las OEB èn colliadas gia oz fermamain ina cun l'autra pertutgant l'economia d'energia. 
Las duas societads demussan tratgs cuminaivels ed er activitads cumplementaras. 
La regenza dal chantun Grischun, la SEL e l'ATEL spetgan d'ina collavuraziun pli stretga da las societads d'ovras electricas surmenziunadas, in rinforz da la posiziun sin il martgà e da la capacitad da concurrer, effects positivs da sinergia per reducir ils custs ed in augment dal retgav sco er ina reducziun da las ristgas d'interpresa. 
Uschia pon ins trair a niz meglier las pussaivladads resultadas da la liberalisaziun dal martgà d'electricitad e retegnair las ristgas. En vista a las novas pretaisas fundamentalas da la proxima avertura dal martgà svizzer d'electricitad e cun la convincziun che la capacitad da concurrer spezialmain da las OEG e da las OEB vegnia rinforzada a moda durabla e ch'uschia possian vegnir mantegnidas plazzas da lavur ablas da concurrer en il chantun, han ils partenaris (chantun Grischun, ATEL e SEL) l'intenziun da fusiunar las activitads da las OEG, OEB e las OR. 
Per fusiunar las OEG, OEB e las OR sa laschan ils partenaris guidar dals suandants princips: 
-La fusiun giuridica duai succeder en emprima lingia sur ina structura da holding u da mamma-figlia. 
-Las activitads duain vegnir fatgas resguardond las cundiziuns generalas legalas ed ina direcziun unitara. 
-La structura giuridica ha da resguardar las realitads dal dretg da concessiun e regiunalas. 
-La structura organisatoria duai vegnir concentrada a moda ch'ella s'orientscha tenor la funcziun, e quai resguardond las realitads regiunalas. 
-Igl è da crear ina structura averta che pussibilitescha la collavuraziun er cun ulteriuras societads interessadas. 
-L'integraziun da l'economia d'energia da la GESA en il concept total duai vegnir examinada. 
-Il potenzial da raziunalisaziun duai vegnir utilisà spert. 
Quai vegn ad avair in effect per las singulas plazzas da lavur. 
Ils partenaris èn conscients da lur responsabladad sociala en las regiuns periferas dal chantun. 
Adattaziuns dal numer da collavuraturas e collavuraturs duai succeder tenor pussaivladad sur la fluctuaziun natirala e sur pensiunaments anticipads. 
Questa decleraziun d'intenziun vegn fatga per tut ils puncts cun resalva da las novas enconuschientschas che pon resultar en il decurs dals proxims scleriments pli detagliads. 
Gremi: departament da construcziun, traffic e selvicultura dal Grischun 
Funtauna: rg departament da construcziun, traffic e selvicultura 
Data: 28.04.1999 
La regenza sustegna la dumonda da concessiun per l'emprima televisiun locala dal Grischun 
A la regenza grischuna para la plattafurma da program cun la "Tele Südostschweiz SA" e cun il "Tele Rätia Service" in enritgiment per la regiun. 
Planisads èn in program parzial regiunal ed in servetsch d'infurmaziun sin il monitur. 
Sch'i va tenor l'urari dals iniziants, alur duai vegnir emessa la televisiun locala "Tele Südostschweiz" gia l'avust 1999. 
La fin da favrer 1999 è vegnida inoltrada ina dumonda correspundenta da concessiun a l'uffizi federal da communicaziun a Bienna, suenter ch'il medem mais è vegnida fundada la "Südostschweiz Service SA" sco purtadra dal project per ina televisiun locala. 
Las quatter suandantas societads èn actualmain participadas mintgamai per in quart a la "Südostschweiz Service SA": 
- Tele Rätia SA, distribuidra da programs esters da televisiun en il Grischun, 
- Radio Grischa SA, il radio privat il pli grond dal Grischun, 
- Radio Piz SA, il radio privat per l'Engiadina e las vals dal sid, e 
- Gasser Holding Cuira SA, editura tranter auter da la gasetta dal di "Die Südostschweiz". 
Igl è pervis d'acceptar ulteriurs acziunaris. 
Il project per ina televisiun locala "Tele Südostschweiz" duai vegnir creà l'emprim en il Grischun ed a Glaruna e silsuenter duai el vegnir extendì pass per pass sin l'entira Svizra meridiunala orientala (Sviz, la part meridiunala da Son Gagl, Principadi da Liechtenstein). 
Planisà è uschia l'emprim program da televisiun regiunala dal Grischun cun in text sin il monitur. 
"Tele Südostschweiz" vul producir en emprima lingia emissiuns da discussiun davart temas actuals u discurs cun giasts prominents. 
Durant las pausas d'emissiun resp. tranter las repetiziuns duai star a disposiziun da tuttas uras in servetsch da text sin il monitur. 
Las emissiuns e las prestsaziuns da servetsch da la "Tele Südostschweiz" resp. da la "Tele Rätia Service" duain vegnir distribuidas sin il medem chanal (l'emprim) a moda radiofonica terrestra. 
La regenza sustegna en sia posiziun a l'uffizi federal da communicaziun la dumonda da concessiun da la "Tele Südostschweiz SA" per in program da televisiun regiunal cumbinà cun in servetsch al monitur da la "Tele Rätia Service". 
Il chantun Grischun posseda passa 80 pertschient da las aczias da la "Tele Rätia SA", entant ch'ils pertschients restants sa repartan sin vischnancas, circuls e federaziuns regiunalas. 
L'intent oriund da la "Tele Rätia SA" es stà quel da proveder il chantun almain cun trais programs esters da televisiun, e quai a moda radiofonica. 
Oz proveda la societad, ultra da ses contract fundamental, ina gronda part da las vischnancas che na disponan betg d'ina rait da cabel cun ils programs dals radios locals Grischa e Piz. 
En l'avegnir vuless ella meglierar considerablamain sia purschida telematica. 
Cun la fundaziun da la "NetCom Grischun SA" e cun la participaziun a la "Südostschweiz Service SA" ha la "Tele Rätia SA" fatg emprims pass impurtants per realisar sia nova entschatta strategica sin il martgà da telecommunicaziun liberalisà. 
La regenza beneventa quest svilup. 
Ella ha buna speranza ch'ins possia evitar uschia, ch'il chantun Grischun vegnia stuschà da la vart areguard las medias. 
Per pudair observar optimalmain ils interess chantunals, supplitgescha la regenza la "Tele Rätia SA" d'integrar ils posts chantunals cumpetents pli ferm en la procedura da decisiun da la "NetCom Grischun SA" e da la "Südostschweiz Service SA". 
La regenza na po betg far amicizia cun il fatg, che la direcziun da la "Tele Rätia SA" duai surprender er quella da la societad privata da producziun da televisiun "Tele Südostschweiz". 
Perquai pretenda ella da zavrar cleramain la direcziun operativa sin il sectur da la "Tele Rätia SA" e da la "Tele Südostschweiz". 
Midadas dals supplements da paja da las magistras e dals magisters 
L'atun 1998 ha il cussegl grond approvà ina revisiun parziala da l'ordinaziun davart la salarisaziun da las persunas d'istrucziun da la scola populara e da las mussadras. 
Tras quai vegnan realisadas trais mesiras da spargn dal plan da mesiras per "equilibrar las finanzas 1999". 
Concret sa tracti da trais differentas contribuziuns chantunalas a las vischnancas. 
La contribuziun a l'indemnisaziun per viadis per magistras da lavur da maun e las contribuziuns per supplements socials spezials per persunas d'instrucziun da la scola populara vegnan abrogadas e las contribuziuns pauschalas a la salarisaziun da persunas d'instrucziun da la scola populara e da mussadras vegnan reducidas per in pertschient a partir da l'onn 2000 e per in ulteriur pertschient a partir da l'onn 2001. 
Questas innovaziuns entran en vigur mez avust 1999. 
L'agid en cas da catastrofas daventa pli concentrà 
La lescha chantunala davart l'agid en cas da catastrofas (LAC) è en vigur dapi 1990. 
En il fratemp èn vegnids deliberads sin plaun federal il model directiv davart la protecziun civila e la lescha davart la protecziun civila sco er la lescha davart las ovras da protecziun. 
Uschia è vegnida iniziada la refurma da la protecziun civila 95. Questas innovaziuns rendan necessari d'adattar correspundentamain er la LAC. 
La regenza avra la consultaziun pertutgant ina revisiun parziala da la LAC, ch'è ina part dal project da la regenza "Essenzialisaziun e flexibilisaziun da la legislaziun e da l'applicaziun dal dretg" (EFLAD). 
Sin plaun chantunal e regiunal existan oz in stab directiv chantunal e trais stabs directivs regiunals. 
Quests davos n'èn dentant mai entrads en acziun. 
L'impundaziun dals daners necessaris e da las mesiras necessarias è vegnida coordinada adina dal stab directiv chantunal. 
Ultra da quai èn vegnidas amplifitgadas cuntinuadamain las raits directivas da la polizia chantunala, da l'uffizi da construcziun bassa sco er las raits civilas da colliaziun (natel). 
Questas raits garanteschan la colliaziun cun las vischnancas. 
Agid po vegnir dumandà directamain tar il stab directiv chantunal. Per quest motiv èsi giustifitgà da dissolver ils trais stabs directivs regiunals. 
Cun quest'abrogaziun pon ins desister a medem mument da scolar 70 commembers dal stab en uffizi accessori. 
Da l'autra vart vegnan intensivadas la scolaziun e la collavuraziun tranter ils stabs directivs communals e quel chantunal. 
Sco fin uss definescha la regenza la cumposiziun funcziunala dal stab directiv chantunal. 
L'autonomia communala daventa pli ferma 
Medemamain en il rom dal project EFLAD vegn averta la consultaziun pertutgant ina revisiun parziala da la lescha da vischnanca. 
Il medem mument duain vegnir abrogadas la lescha davart la fixaziun da las vischnancas politicas e quella davart l'applicaziun da la facultad da corporaziuns. 
En la lescha da vischnanca pretenda il chantun differentas cumpetenzas per sasez u restrenscha la libertad d'agir en vischnancas per secturs, ch'ellas pon observar gist uschè bain er sezzas, per ils quals ellas pon trair decisiuns ed ils quals èn adattads a lur relaziuns. 
La revisiun parziala tegna quint da la decentralisaziun e maina uschia dapli autonomia a las vischnancas. 
Uschia duai p.ex. pudair decider mintga vischnanca sezza (e betg mo las "pli grondas"), sch'ella vul introducir in cussegl communal u betg. 
Il relasch duai vegnir concentrà e modernisà. 
Percunter n'èn previsas per entant naginas midadas en connex cun la vischnanca burgaisa resp. cun la surveglianza da las vischnancas. 
L'assicuranza d'edifizis daventa pli flexibla 
Ultra da quai vegn tramessa en consultaziun ina revisiun parziala da la lescha davart l'assicuranza d'edifizis en il chantun Grischun, er questa revisiun en il rom dal project EFLAD. 
La cumpetenza per l'ordinaziun vegn spustada dal cussegl grond sin la regenza, uschia che la realisaziun tecnica dal relasch daventa per bainquant pli flexibla. 
Plinavant duain pudair vegnir offeridas soluziuns da resalva persunala cun ina reducziun da las premias correspundenta. 
Talas pussaivladads èn gia sa cumprovadas en divers chantuns. 
In meglierament impurtant è l'augment da la limita d'indemnisaziun per ils custs da demoliziun e da rumida sin 20 pertschient da la valur d'assicuranza (fin uss 20 pertschient da la valur dal donn). 
L'ordinaziun davart la polizia da fieu ed ils fatgs da pumpiers duai vegnir relaschada er en il futur dal cussegl grond, dentant en ina furma purifitgada, concentrada e precisada. 
La taxa da chauns po vegnir dismessa 
La lescha chantunala davart incassar ina taxa da chauns da l'onn 1871 prevesa ina taxa da quatter francs. 
La taxa da chauns vegn incassada oz essenzialmain da las vischnancas e dals circuls. 
D'ina ulteriura taxa da chauns chantunala minimala pon ins senz'auter desister. 
Ils circuls e las vischnancas vegnan dentant a stuvair examinar lur legislaziun en quel senn, sch'els disponan suenter la dismessa da las disposiziuns chantunalas d'ina basa legala suffizienta, per trair soluziuns autonomas. 
Rapport davart l'agid a victimas 
A l'uffizi federal da giustia preschenta la regenza in rapport intermediar davart l'agid a victimas (l'agid a victimas da malfatgs) durant ils onns 1997 fin 1998. 
En quel rapport vegni explitgà che la dumonda crescha e ch'ella vegn cuvrida dals dus posts da cussegliaziun a Cuira ed a Samedan, dals quals è vegnì augmentà il persunal. 
L'onn 1998 è vegnì organisà ultra da quai in servetsch da pichet da 24 uras. 
Quel è da cuntanscher sur il numer da telefon 081-257 30 30. Areguard la lescha federala davart l'agid a victimas vegni constatà ch'ella stuess urgentamain vegnir revedida, per garantir in'execuziun unitara ed in'applicaziun cunvegnenta. 
Da las vischnancas 
La regenza approva il project integral " a dretga da Bravuogn-Filisur " cun in preventiv da var 5.1 milliuns francs. 
La vart dretga da la val ch'è fitg taissa e grippusa tranter Bravuogn e Filisur vegn traversada tant da la via dal pass da l'Alvra sco er da la Viafier retica (VR). 
Ils rempars ch'existan là sco er il guaud da protecziun duain vegnir sanads a moda cumplessiva ils proxims tschintg onns. 
In ulteriur project integral che vegn approvà concerna il Heimwald dad Igis. 
Quest project ha la finamira da promover guauds stabels, vischins a la natira e cun spezias da plantas confurmas al lieu, per pudair ademplir tut las funcziuns dal guaud, spezialmain la protecziun da crudadas da crappa, da bovas e da lavinas. 
Per il project ch'è medemamain vegnì concipì per tschintg onns èsi da far quint cun custs da ca. in milliun francs. 
Il project per la construcziun d'ina halla da sport e polivalenta a Vicosoprano vegn approvà definitivamain. 
I vegn empermessa ina contribuziun chantunala da construcziun da 17.5 pertschient dals custs imputabels. 
Envers l'uffizi federal da traffic propona la regenza da dar la concessiun a las pendicularas Samignun SA per ina sutgera da sis sin la sella da l'Alp Trida e da dar ina tala a las pendicularas Sursaissa SA per ina sutgera da sis a Wali-Sezner (substituziun dal runal). 
Per ils suandants projects da construcziun da vias vegnan dads libers credits d'in import total da quasi 2.7 milliuns francs: segirada da la spunda Ricaldei sin la via da Tschiertschen e lavurs da cuvrida entaifer il vitg d'Andiast. 
Fatgs dal persunal 
La fin d'avrigl 1999 vegnan pensiunads: 
- Gabriele Delcò, Roveredo, inschigner forestal cirquital, e 
- Palmo Rinaldi, Brusio, vier tar l'uffizi da construcziun bassa 3, Samedan. 
La regenza engrazia per ils servetschs ch'els han prestà en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.04.1999 
Per l'avertura da la pestga 1999 
Da cusseglier guvernativ Stefan Engler 
Il 1. da matg vegn averta la pestga sin ina gronda part da las auas dal Grischun. 
In grond di per ils blers milli pestgaders e pestgadras che cumpran mintg'onn la patenta, per pudair giudair lur hobi predilet. 
Pestgar na signifitga betg mo da tschiffar peschs e da s'allegrar d'ina buna pestga. 
En lur uniuns prestan ils pestgaders gronda lavur per mantegnair las auas cun peschs, surtut cun la tratga e la repopulaziun da peschs giuvens, e novamain er en il servetsch da la publicitad cun instruir a giuvenils. 
La finamira da la pestga è quella da mantegnair e promover las spezias da peschs indigens e lur spazis da viver sco er da garantir in'utilisaziun duraivla tras la pestga da sport. 
Ils inventaris che l'inspecturat da chatscha e pestga fa mintg'onn mussan ch'ils effectivs da peschs èn sa sviluppads en general a moda positiva ils davos onns. 
En las auas cun peschs ed en ils lais dal chantun Grischun datti 27 spezias da peschs e dus spezias da giombers. 
Per sustegnair ils effectivs èn vegnidas messas ora ils davos onns puspè 2.2 milliuns stadivas da litgivas d'ual e da lai. 
Las stentas per mantegnair e revitalisar ils spazis da viver vegnan a daventar anc pli impurtantas ils proxims onns. 
Actualmain vegn revedida la lescha da pestga da l'onn 1968. 
Cun questa revisiun vegn instradà in project impurtant per l'avegnir da la pestga en il chantun Grischun. Las prioritads da la revisiun èn l'adattaziun da la lescha al dretg federal surordinà, l'avertura da la pestga per giuvenils sco er la garanzia dals meds finanzials per ademplir las incumbensas futuras. 
Jau vuless envidar gruppas interessadas da sa participar activamain a la reordinaziun da la lescha en il rom da la consultaziun. 
En quest senn giavisch jau a tut las pestgadras ed ils pestgaders plaschair, recreaziun ed ina buna pestga durant la proxima stagiun da pestga. 
Gremi: departament da construcziun, traffic e selvicultura dal Grischun 
Funtauna: rg cusseglier guvernativ Stefan Engler 
Data: 29.04.1999 
La regenza dal chantun Appenzell dador visita il Grischun 
Mesemna, ils 5 da matg 1999, visita la regenza chantunala d'Appenzell dador il chantun Grischun. 
La scuntrada ha lieu en la regiun da Landquart/Partenz. 
Sut la direcziun da Marianne Kleiner-Schläpfer fan ils set commembers executivs ed il nuder d'Appenzell dador ina visita a la regenza grischuna. 
Da vart dal chantun Grischun sa participeschan ils commembers da la regenza ed il chancelier a l'occurrenza. 
Sin il program èn tranter auter ina visita da manaschi en la scola d'agricultura Plantahof, in gentar cuminaivel en il Partenz ed ina visita da la firma Trumpf a Grüsch. 
La scuntrada duai servir per sclerir differentas dumondas d'interess cuminaivel e per approfundir ils contacts amicabels. 
Gremi: regenza 
Funtauna: rg chanzlia chantunala dal Grischun 
Data: 30.04.1999 
Il curtin - in element marcant en la cuntrada ed in impurtant spazi da viver! 
Curtins cun plantas autas èn in bain cultural che vegn creà e tgirà da las famiglias da purs. 
En il chantun da muntogna Grischun marcan els cun lur flurs da primavaira, lur fritgs e lur colurs d'atun la cuntrada da las regiuns pli bassas sco il Signuradi, ils Tschintg Vitgs, il Partenz inferiur, la Foppa e la Tumleastga. 
Quests territoris èn stads impurtants producents da fritga fin a l'entschatta da quest tschientaner ed han exportà onn per onn entirs trens plain fritga a l'exteriur. 
Er tar ils giasts en ils enconuschents lieus da cura era la fritga grischuna retschertgada sco delicatessa. 
Oz deriva be pli ina pitschna part dals products primars per la turta da nusch grischuna ed il paun cun pera grischun dal Grischun. 
Ils davos decennis è sa reducì en l'entira Svizra l'effectiv da pumera auta per var 70 pertschient ed il Grischun n'è betg in'excepziun. 
1951 han ins dumbrà en il chantun anc prest 300'000 pumers auts, oz èn quai anc 40'000 fin 50'000 e la tendenza sa diminuescha vinavant! 
Numerus curtins cun plantas autas n'èn oz probablamain betg pli interessants economicamain. 
La racolta da la fritga da plantas autas dumonda bler temp e n'è betg senza privel. 
Per che las plantas produceschian in retgav cumplain, ston ellas vegnir tagliadas regularmain. 
Perquai vegnan las plantas smerschas. 
Uschia na daventa be la cuntrada pli povra, mabain i va a perder er in vegl bain cultural. 
In element tipic da la cuntrada cultivada purila smanatscha da sparir. 
La cultivaziun da pumera auta sa basa ozendi per gronda part sin l'idealissem dals cultivaturs e da las cultivaturas. 
Curtins èn vegnids plantads e tgirads sur generaziuns e novas spezias adattadas al clima local èn vegnidas tratgas. 
Il dumber da las spezias da fritga vegn stimà per la Svizra sin passa 3000. 
Be en la Tumleastga èn vegnidas definidas fin oz var tschient spezias da maila e quaranta da pera. 
Questas spezias han bels nums sco Fraurotacher, Minister da Hammerstein, Mail d'ampuauna, Imperatur Wilhelm, Bel da Nordhausen, Schlarigna u Extasa. 
Mintga spezia ha sias qualitads sco ina madiranza tampriva u tardiva, in'adattaziun a lieus pli auts u ch'ella sa distingua da las autras spezias areguard sia adattaziun sco fritga da maisa, da cuschinar, da setgentar u da mailada. 
En curtins cun plantas bassas, che s'augmentan er en il Grischun, pon ins dentant trair be relativamain paucas spezias. 
En curtins tradiziunals n'èsi betg mo da chattar ina varietad da spezias da fritga, mabain er bleras plantas e blers animals èn qua da chasa. 
En cas d'ina cultivaziun extensiva u pauc intensiva dal prau chattan lur nutriment er numerus insects, tranter quels er blers insects utils sco il bau da noss Segner, vespras satiglias e mustgas dal vel verd e ballantschantas. 
Quests insects attiran utschels mezmieur e blers utschels per part fitg rars. 
Ils curtins cun plantas autas han, sumegliantamain al guaud, in effect positiv sin las relaziuns climaticas localas. 
Els protegian cunter ferms vents e daratgas ed impedeschan l'erosiun dal terren sin spundas taissas e sin terrassas cultivadas. La stad porschan els agreablas plazzas a la subriva per muvel ed umans. 
Perquai ch'ils curtins èn vegnids plantads per gronda part en la vischinanza dals bains, sa chattan els oz savens en la zona da construcziun. 
Tras l'activitad da construcziun svaneschan annualmain numerus pumers. 
En l'agricultura èn las plantas savens in impediment per la cultivaziun cun maschinas. 
Als cultivaturs da curtins paja la confederaziun annualmain 15 francs per planta. 
Questa contribuziun è dentant memia pitschna, per promover il mantegniment dal curtin u schizunt la plantaziun da novs pumers. 
En il rom da differents projects èn vegnids plantads ils davos onns en tscherts territoris dal chantun novs pumers. 
En la Tumleastga, a Trin, Trimmis ed a Malans vegnan sustegnids quests projects a moda decisiva dal fond cuntrada svizra (FCS). 
Sa basond sin questas experientschas han l'uffizi d'agricultura e l'uffizi per la tgira da la cuntrada e la protecziun da la natira creà cuminaivelmain in med auxiliar da lavur per purs, uniuns e per vischnancas, che demussa var 60 vias per mantegnair ils curtins cun plantas autas en il chantun. 
Il med auxiliar da lavur cuntegna er ina glista da spezias ch'èn adattadas per la plantaziun en lieus pli auts. 
Numerusas adressas pussibiliteschan in contact cun ils uffizis cumpetents, cun autras uniuns e cun persunas ch'han gia fatg experientschas cun la promoziun e la tgira da pumers auts. 
Il med auxiliar da lavur po vegnir retratg tar l'uffizi per la tgira da la cuntrada e la protecziun da la natira, Rohanstrasse 5, 7000 Cuira, e quai per il pretsch da 15 francs. 
Gremi: uffizi d'agricultura ed uffizi per la tgira da la cuntrada e la protecziun da la natira dal Grischun 
Funtauna: rg uffizi per la tgira da la cuntrada e la protecziun da la natira 
Data: 04.05.1999 
Ina giada clinica - nar per adina 
L'associaziun dals confamigliars da malsauns da schizofrenia (VASK) e las duas clinicas psichiatricas Beverin e Waldhaus sa scuntran duas giadas l'onn per promover la collavuraziun da confamigliars e spezialists. 
Avant curt è vegnì discutà il tema schizofrenia e societad en differents referats curts. 
Ordavant ha la VASK dal Grischun fatg dumandà 210 persunas sin via a Cuira e Glion tar il tema: "Tge pensa la societad davart la schizofrenia?" 
Savais Vus pertge ch'ina persuna vegn en ina clinica psichiatrica? 
Savais Vus er tge che succeda en ina clinica, tge ch'ins fa cun "quels"? 
"Gea, segir", pensais Vus forsa, "sulettamain ils nars vegnan en il Beverin u il Waldhaus, quai èn ils umans che battan, als quals "i ha pendì ora", ils asocials..! 
Ins ha gea vis films avunda per savair co i va tiers en la psichiatria. 
Qua vegnan ils pazients "emplenids" cun medischinas per ils quietar. 
Guarir? 
Quest patratg è bain absurd". 
Sinceramain, na paran questas construcziuns en connex cun la psichiatria betg conuschentas a Vus? 
Quests pleds sgradants ch'ins di be uschia pon dentant violar ils pertutgads. 
Nus spezialists udin adina puspè dals confamigliars co ch'ils pertutgads pateschan ultra da la malsogna psichica per propi da l'isolaziun tras la societad. 
Uschia han ins organisà a la fin d'avrigl 1999 in'occurrenza da la VASK e da domaduas clinicas tar il tema "Schizofrenia e societad". 
La schefmedia da la clinica Beverin, Suzanne von Blumenthal, ha referì davart il tema "Ina giada clinica - nar per adina...?" 
Ignoranza chaschuna tar blers umans malsegirtad. 
La referenta ha intimà da far ulteriuras iniziativas da scleriment per reducir en la publicitad ils pregiudizis e las temas ch'existan visavi ils pazients cun malsognas psichicas. 
Il tgirunz da psichiatria Martin Aebi ha referì davart il tema: "Tge pensan tschels?" 
Da vart dals pazients e da las pazientas vegn el savens confruntà cun questa dumonda. 
Ins duess construir punts per dar als pazients cun malsognas psichicas l'acceptanza necessaria en nossa societad e per prender resguard sin els. 
Nus tuts essan ina part da questa societad e gidain a purtar la responsabladad. 
Gist pazients cun malsognas psichicas dovran umans che mantegnan il contact cun els, er sch'els n'èn savens betg abels da mussar renconuschientscha u paran schizunt da refusar quai. 
Margrith Janggen, presidenta da la VASK GR, preschenta la valitaziun da las dumondas fatgas sin las vias da Cuira e Glion. 
Ins ha dumandà 210 persunas davart il tema schizofrenia. 
Igl è danovamain sa mussà en il questiunari represchentativ ch'in terz da las persunas dumandadas èn confus e pers en vista a la malsogna da schizofrenia. 
Temas visavi ils malsauns da schizofrenia han dominà las respostas. 
Sche nus vulain ch'ils malsauns cun malsognas psichicas vegnian acceptadas cun dignitad e possian viver en libertad tranter nus, duessan els betg vegnir discriminads e lur tractament duess betg vegnir degradà. 
Quai è er daventà il motiv central da quest'occurrenza. 
Gremi: departament da sanitad dal Grischun 
Funtauna: rg clinicas psichiatricas Waldhaus e Beverin 
Data: 04.05.1999 
Nagina amplificaziun dal "heliskiing" en il Grischun 
Sco chantun da muntogna e da turissem è il Grischun bain dependent d'ina buna infrastructura per l'aviatica civila, ma gist uschia hai num da surpigliar la responsabladad per proteger la natira e la cuntrada. 
Envers l'uffizi federal d'aviatica civila prenda la regenza posiziun davart il sboz per in plan sectoral davart l'infrastructura da l'aviatica (PIA). 
Quel pertutga essenzialmain ils champs d'aviaziun dals helicopters e las plazzas d'atterrar en muntogna e cumpiglia ina perspectiva temporala da 10 fin 15 onns. 
Gia l'onn 1993 ha la regenza en il rom d'in studi chantunal (concept 1993) resguardà e ponderà tant ils interess dal niz sco er quels da la protecziun. 
Il concept 1993 constatescha ch'il Grischun è dependent d'ina infrastructura d'aviatica bain sviluppada. 
Per il spazi da viver ed economic dal Grischun èsi impurtant, ch'er l'aviatica gida a mantegnair ed amplifitgar la capacitad da concurrer e la cumpetenza sin il martgà. 
La regenza spetga pia er ch'il PIA vegnia a sviluppar quests effects ed a sustegnair uschia la direcziun d'attatga da la planisaziun chantunala directiva che vegn elavurada actualmain. 
Il medem mument mussa il concept 1993 dentant er, che numnadamain per motivs da la protecziun da la natira e da l'ambient, èn raschunaivlas e necessarias restricziuns sin il sectur da l'aviatica civila. 
Na pertutgant la guntgida da las plazzas d'atterrar en muntogna 
Areguard pliras plazzas d'atterrar en muntogna dal Grischun vegnan segnadas en il PIA ulteriuramain ina u pliras plazzas da guntgida. 
En quest connex duai il pilot decider, sch'el vul atterrar sin ina plazza d'atterrar en muntogna u sin ina plazza da guntgida. 
Quest reglament duai vegnir introducì tenor l'idea da la confederaziun en l'interess da la protecziun da la natira e da la cuntrada. 
Perencunter constatescha la regenza che gist il cuntrari fiss il cas, sche tras quest'innovaziun vegnissan averts anc numerus novs territoris per il heliskiing. 
La regenza è s'exprimida gia en il concept 1993 cunter il fatg da zavrar novas plazzas d'atterrar en muntogna per il heliskiing ed observa anc'adina quest princip. 
Las plazzas da guntgida previsas vegnan perquai refusadas. 
La suletta plazza d'atterrar en muntogna en il Grischun ch'è adattada per il heliskiing, sa chatta sin la Fuorcla Chamuotsch en il territori dal Güglia/Engiadin'ota. 
Ella exista dapi 1981 e na dastga betg vegnir cumplettada cun ulteriuras plazzas. 
Buna rait da plazzas aviaticas, da ports da helicopters e da plazzas 
Pertutgant las singulas plazzas aviaticas regiunalas, ils singuls ports da helicopters e las singulas plazzas d'atterrar en muntogna (PAM) che vegnan menziunadas en il PIA s'exprima la regenza concret sco suonda: 
- Plazza aviatica regiunala a Samedan: La plazza aviatica da Samedan è la suletta plazza aviatica regiunala en il chantun Grischun. 
Ella è da gronda muntada per la regiun da turissem da l'Engiadin'ota. 
Sia existenza e sia amplificaziun han ina gronda prioritad ord vista dal chantun è vegnan perquai sustegnidas dal tuttafatg. 
- Construcziun nova dal port da helicopters a Tavau: Gia il concept 1993 beneventa ina ulteriura basa per helicopters a Tavau. 
La construcziun ed il manaschi da quest nov port vegnan sustegnids cleramain. 
- Port existent da helicopters a Domat: Quest port duai vegnir dismess fin il pli tard la fin da matg 2003, in fatg che la regenza beneventa. 
- Port existent da helicopters a San Vittore: Quest'impurtanta pitga na vegn betg contestada. 
Perencunter duai vegnir dismessa senza substituziun la plazza aviatica militara da San Vittore, a moda che la confederaziun duai far ina offerta faira da vendita a la vischnanca per l'areal che daventa liber. 
- Port existent da helicopters a San Murezzan: Il port da helicopters d'enviern a San Murezzan duai vegnir mantegnì per entant. 
Ina reponderaziun sto dentant succeder, uschespert che la plazza aviatica regiunala da Samedan è amplifitgada. 
La distanza da Samedan a San Murezzan è be 7.5 kilometers. 
Ultra da quai sa chatta il port da helicopters a San Murezzan a l'ur d'in territori da protecziun da la cuntrada e da la natira. 
Gia en il concept 1993 è la regenza s'exprimida en favur da dismetter il port da helicopters da San Murezzan a media vista. 
En quest connex stoi dentant esser garantì che la Heliswiss SA dastga er far diever da l'infrastructura da la plazza aviatica regiunala da Samedan. - Construcziun nova dal port da helicopters a Tavanasa: En quest connex è pendenta ina procedura. 
La regenza beneventa quest lieu. 
Premess ch'il port da helicopters planisà na possia betg vegnir realisà a Tavanasa per motivs giuridics, fissi da prevair ina construcziun nova per la regiun da Glion-Mustér. 
- Port da helicopters existent ad Untervaz: Quel è ensemen cun Samedan e San Vittore ina pitga impurtanta da l'infrastructura d'aviatica en il Grischun ed ha perquai in'auta prioritad. 
- Construcziun nova dal port da helicopters en la Val Müstair: Questa construcziun nova na vegn betg menziunada en il PIA, è dentant cuntegnida en il concept 1993. 
La regenza propona en il PIA da construir in ulteriur port da helicopters per la Val Müstair. 
- Port da helicopters proponì a Lostallo: Per questa construcziun na datti tenor la vista actuala nagin basegn. 
La Heli Rezia operescha actualmain da la plazza aviatica militara anteriura ad Ambri. 
- Port da helicopters proponì a Tusaun: Er quest port na po la regenza betg sustegnair. 
La suprastanza communala da Tusaun ha proponì d'examinar in port da helicopters a Tusaun sco cumpensaziun per quel da Domat. 
Cun las construcziuns novas planisadas a Tavau, en la Surselva ed en la Val Müstair vegn l'infrastructura gia optimada e cumplettada a moda raschunaivla. 
- Ils PAMs existents sin l'Alp Trida, ad Arosa, sin Crap Sogn Gion, sin la Fuorcla Chamuotsch, sin la Fuorcla Grischa, sin il Vadret dal Corvatsch duain vegnir mantegnids. 
- Il PAM existent sin il Madrisahorn è da muntada inferiura. 
La regenza propona ch'el dastgia vegnir frequentà be anc per intents da scolaziun e d'excercizi e ch'el obtegnia uschiglio in scumond general per sgols commerzials. 
- Il PAM existent sin il Vadret Pers ha be ina pitschna muntada e chaschuna gronds conflicts cun la protecziun da la cuntrada e cun la legislaziun da chatscha. 
A basa da quests fatgs propona la regenza da dismetter quest PAM senza substituziun, e quai en accordanza cun il concept 1993. 
- Il PAM existent sin il Glatscher dal Vorab è be 6.5 kilometers dalunsch dal PAM Crap Sogn Gion e vegn frequentà principalmain dal chantun Glaruna. 
Per il Grischun è el da pitschna muntada. 
Il lieu na chaschuna strusch conflicts è po perquai vegnir mantegnì per sgols cun il helicopter. 
Ma l'ulteriur diever per aviuns da surfatscha na vegn dentant betg beneventà. 
Gremi: regenza 
Funtauna: rg chanzlia chantunala dal Grischun 
Data: 06.05.1999 
Glisch verda per rumantsch grischun en l'instrucziun bilingua 
La regenza pussibilitescha a las vischnancas d'instruir er rumantsch grischun sco segunda lingua en la scola primara. 
A basa da la nova lescha chantunala da scola èn las vischnancas cun scolas fundamentalas tudestgas obligadas d'introducir en lur scolas primaras e classas pitschnas a partir da la quarta classa ina segunda lingua. 
En il cas che quella è rumantsch duain las singulas vischnancas pudair tscherner quella furma linguistica ch'è adattada il meglier per lur ambient linguistic. 
Sch'ins tscherna rumantsch, cumenza l'instrucziun da la segunda lingua per regla gia en l'emprima classa. 
La vischnanca da Vaz ha inoltrà ina dumonda concreta da pudair introducir rumantsch grischun sco segunda lingua. 
La medema dumonda è dentant actuala er per autras vischnancas al cunfin linguistic. 
Per quest motiv decida la regenza sa basond sin ina posiziun correspundenta da la gruppa da lavur "Rumantsch grischun en las scolas", che vischnancas ch'han tschernì rumantsch sco segunda lingua en lur scolas primaras e classas pitschnas, pon instruir a partir da l'onn da scola 2000/01 er rumantsch grischun. 
Rumantsch grischun è giustifitgà sco segunda lingua en ina vischnanca spezialmain alur, sche la relaziun cun in idiom da scrittira regiunal manca dal tuttafatg u parzialmain. 
En ina tala situaziun èsi da respectar la voluntad politica d'ina vischnanca d'introducir rumantsch grischun sco segunda lingua. 
Il rumantsch grischun ch'è vegnì concepì sco lingua da scrittira unifitgada vegn acceptà pli e pli e duai vegnir utilisà e promovì a moda intenziunada gia a partir da l'onn da scola 1999/2000 en ils gimnasis. 
Il perfecziunament da las persunas d'instrucziun per rumantsch grischun sco segunda lingua succeda uschenavant sco pussaivel en il rom dal project "Instrucziun bilingua en las scolas primaras e classas pitschnas da lingua tudestga" (IBS). 
La cumissiun chantunala per meds d'instrucziun elavura ils meds d'instrucziun necessaris en rumantsch grischun, che vegnan mess a disposiziun en furma da copias durant la fasa d'introducziun che dura fin l'onn 2004. 
Supponend che durant il temp dal project IBS (fin il december 2004) vegnan ad introducir rumantsch grischun sco segunda lingua vischnancas tudestgas cun totalmain var 15 fin 20 persunas d'instrucziun, èsi da far quint per il chantun cun custs supplementars da var 100'000 francs. 
Il nov dretg da locaziun e da fittanza vegn beneventà 
Envers cusseglier federal Pascal Couchepin prenda la regenza posiziun davart il nov dretg da locaziun e da fittanza. 
Il sboz prevesa ch'ils tschains da locaziun vegnian adattads en l'avegnir en emprima lingia al svilup da l'index naziunal dals pretschs da consum u ch'els vegnian adattads alur sa basond sin la midada da la valur d'investiziun dal bain immobigliar. 
Sut cundiziuns spezialas duain esser pussaivlas sco alternativa er en il futur modalitads d'adattaziun sco tschains da locaziun successivs u il far valair dals pretschs usitads per il quartier u il lieu. 
Ultra da quai prevesa il sboz analogamain a la regulaziun en il dretg da lavur ina procedura gratuita fin ad ina valur en lita da 30'000 francs sco er generala per tut ils cas da protecziun cunter desditgas. 
Il sboz da revisiun vala sco cutraproposta indirecta tar l'iniziativa dal pievel "Gea per locaziuns fairas". 
Da princip sustegna la regenza grischuna las innovaziuns previsas e beneventa il fatg, ch'il tschains da locaziun na duai betg pli vegnir cumbinà cun il tschains hipotecar. 
Da princip approva ella er la pretensiun da cumbinar las adattaziuns dal tschains da locaziun cun l'index naziunal dals pretschs da consum. 
Perencunter refiera ella la cumbinaziun cun la valur d'investiziun dal dretg da locaziun. 
La valur da l'assicuranza d'edifizis sco valur d'assicuranza e tecnica per la reacquisiziun na duess betg vegnir utilisada per auters intents. 
Da princip datti dubis tenor l'avis da la regenza, sch'in ferm rinforz da la posiziun dals locataris sin donn e cust dals locaturs è a lunga vista d'interess per ils locataris e per per l'economia publica. 
Gist per investiturs en instituziuns sco las chaschas da pensiuns, pudessan daventar investiziuns en immobiglias pli e pli nunattractivas. 
Ma sch'els investissan lur daners en in auter lieu, alur pudess quai avair consequenzas negativas per l'economia da construcziun. 
Da las vischnancas 
La revisiun totala da la planisaziun locala da Brusio vegn approvada cun resalvas, las revisiuns parzialas da las planisaziuns localas da Flem e da Ladir cun disposiziuns. 
Envers l'uffizi federal da traffic vegni proponì da conceder a l'Arena Alva SA la concessiun per construir ina sutgera da quatter da las Treis Palas sin Crest la Siala. 
Per ils suandants projects da construcziun da vias en il chantun vegnan dads libers credits d'in import total da var 5.7 milliuns francs: amplificaziun da la Islastrasse a Landquart Fabriken, amplificaziun da la via da Schuders aifer il vitg da Schiers, sanaziun da la via dal Scanvetg aifer il vitg da Castiel, correctura da la via d'Engiadina ad Ardez tar la punt a spunda a l'ost da la Tasna Varansuns, correctura da la via dal Güglia traject Burvagn-Cunter (Surmeir), correctura da la via dal Güglia cuvrida Furnatsch-Scalotta, correctura da la via dal Güglia da la punt da la Giustia fin a la Tges Alva, mantegniment da la via da Planeiras aifer il vitg da Malix, sanaziun aifer il vitg da Malans, correctura da la via dal Malögia traject San Gaudenzio-Casaccia. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.05.1999 
Ovras electricas dal Mesauc SA desistan da las concessiuns da Curciusa 
Las ovras electricas dal Mesauc (OEM) desistan da las concessiuns per l'ovra d'accumulaziun stagiunala Curciusa. 
La regenza deplorescha la decisiun da las OEM: suenter blers onns da stenta perdan las vischnancas da concessiun, l'entira regiun ed il chantun in project impurtant dal punct da vista da l'economia d'energia e da l'economia publica. 
La procedura d'approvaziun per il project da concessiun Curciusa da las OEM è pendenta dapi 1986. 
Suenter che la regenza grischuna ha approvà il project per l'emprima giada l'onn 1990 suenter scleriments fitg chars, han differentas organisaziuns da protecziun da l'ambient fatg recurs al tribunal federal. 
Quel ha rinvià il cas a l'autoritad chantunala per ina nova giudicaziun parziala a basa da la nova legislaziun restrictiva davart la protecziun da las auas. 
Er la segunda procedura d'approvaziun da la regenza da 1995 è vegnida contestada da las organisaziuns da protecziun da l'ambient tar il tribunal federal. 
Puspè hai dà ina procedura fich chara cun correspundenza voluminusa ed argumentaziuns sco era ina inspecziun oculara il november 1997. 
Dapi lura èsi stà quiet en connex cun questa procedura avant il tribunal federal. 
Sco consequenza dals custs creschents dal project e da la malsegirtad augmentada davart ils svilups futurs sin il martgà d'electricitad liberalisà da l'avegnir è la situaziun economica sa midada drasticamain era per il project da Curciusa. 
Ils custs da producziun sproporziunadamain auts d'actualmain ca. 18 raps per ura kilowat ed il svilup futur malsegir dals pretschs d'electricitad han chaschunà che las OEM desistan definitivamain dal project. 
La regenza ha chapientscha per il fatg che las OEM, sin fundament da las novas cundiziuns da basa, 
Ins sto constatar che la petenta ha en mintga cas il dretg da desister da tut temp da las concessiuns dumandadas. 
Ord il punct da vista da la regenza èsi da deplorar che questa renunzia è vegnida declerada avant ch'il tribunal federal è s'exprimì en chaussa. 
Uschia restan numerusas dumondas senza resposta che fissan stadas d'impurtanza decisiva per la realisaziun futura d'ovras idraulicas, e quai betg sulettamain per las vischnancas, la regiun u il chantun, mabain era per l'economia d'electricitad da l'entira Svizra (applicaziun da las disposiziuns davart l'aua restanta tenor la lescha davart la protecziun da las auas, impurtanza da la bilantscha positiva d'energia, limitaziun da differents geners d'inventaris euv.). 
Fitg deplorabla è la renunzia a quest project - ord vista da la regenza ecologicamain cumpatibel - surtut dal punct da vista da l'economia d'energia e da l'economia publica. 
Quest project avess pussibilità la producziun d'energia d'auta qualitad per il consum maximal oravant tut durant l'enviern. 
El avess er chaschunà investiziuns considerablas en ina regiun cun economia flaivla per la durada da blers onns. 
Las entradas che la communitad avess pudì spetgar avessan er cuntanschì imports considerabels (prestaziuns unicas per las vischnancas ed il chantun mintgamai 1.8 milliuns francs; prestaziuns annualas per las vischnancas 1.7 milliuns francs e per il chantun 1.3 milliuns francs. 
Ils retards da blers onns tras las differentas pussaivladads da recurs e la lunga durada da procedura han mussà puspè ina giada cleramain quant cumplitgadas ch'i sun surtut er las proceduras sin il sectur da l'utilisaziun da las auas e quant temp ch'ellas pretendan. 
Gremi: regenza 
Funtauna: rg chanzlia chantunala dal Grischun 
Data: 12.05.1999 
Studi istoric da la confederaziun vul elavurar la malgiustia envers ils vagants 
La regenza grischuna considerescha il studi ch'in team d'istorichers ha cumpilà sin incumbensa da la confederaziun davart il "Hilfswerk für die Kinder der Landstrasse" sco contribuziun da vaglia vid l'elavuraziun da la malgiustia commessa envers la populaziun vaganta en Svizra. 
Il studi "Hilfswerk Kinder der Landstrasse" da Roger Sablonier, Walter Leimgruber e Thomas Meier è l'emprima elavuraziun scientifica da l'istorgia da questa "ovra d'agid" che tutgava tar la Pro Juventute. 
Tranter 1926 e 1973 eran passa 600 uffants da vagants svizzers (jens) vegnids pigliads davent da lur geniturs e per part plazzads en famiglias da tgira, per part en chasas d'uffants, chasas d'orfens u clinicas. 
Il studi explitgescha co la "ovra d'agid" ei vegnida creada e tge activitads ch'ella ha sviluppà, el s'occupa da las rollas che la Pro Juventute e la confederaziun han giugà e renviescha era sin la responsabladad dals chantuns e da las vischnancas per quai ch'è succedì. 
Ultra da quai cumpiglia el propostas e recumondaziuns per ulteriuras mesiras, co quest chapitel stgir da la politica sociala e la politica da provediment en Svizra duai vegnir elavurada. 
La regenza s'exprima visavi la cussegliera federala Ruth Dreifuss davart quest studi ed explitgescha che ins stoppi sco conclusiun appellar a tut ils commembers da nossa societad da far bain attenziun da tut las furmas da discriminaziun. 
La populaziun stoppia vegnir sensibilisada per il contact cun minoritads e gruppas marginalas. 
En vista als vagants fissan adattads sco mesiras preventivas exposiziuns ambulantas, discussiuns dals vagants cun la populaziun domiciliada e scleriment en las scolas. 
En vista a las cundiziuns da vita actualas dals vagants indigens explitgescha la regenza che questas sajan satisfacentas e ch'ils vagants sajan er cuntents cun il dumber da las plazzas da segiurn stablas e transitorias che stattan a lur disposiziun. 
Per mauns da la fundaziun "Zukunft für Schweizer Fahrende" intimescha la regenza da s'engaschar dapli per ina repartiziun eguala da las plazzas da segiurn stablas e transitorias. 
Problems dettia quai oravant tut en il Mesauc cun ils vagants esters. 
Il studi "Hilfswerk Kinder der Landstrasse" po vegnir cumprà per il pretsch da 15 francs tar la centrala federala da stampats e material (CFSM) , 3003 Berna, tel. 031-325 50 50, e-mail: verkauf.zivil@edmz.admin.ch. 
Ord las vischnancas 
La regenza approva il project integral da selvicultura Bergiaglia, per il qual èn budgettads custs da ca. 5.2 milliuns francs, e garantescha contribuziuns chantunalas en l'autezza da 659'000 francs. 
Il project vegn a durar sis onns ed intenziunescha da sanar ils guauds da protecziun en la Bergiaglia e da cumplettar las vias forestalas a Bondo e Vicosoprano. 
La constituziun communala da S-chanf sco er la revisiun parziala da quella da Flem vegnan approvadas. 
Per differents projects da construcziun da vias en il chantun vegnan deliberads credits en l'autezza da ca. 1.5 milliuns francs. Chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 12.05.1999 
Gea ad ina refurma equilibrada e persvadenta da las dretgiras 
L'organisaziun da las dretgiras en il Grischun duai daventar pli professiunala e pli effizienta. 
La cumissiun predeliberanta dal cussegl grond è unanimamain da l'opiniun che l'organisaziun actuala na saja betg pli suffizienta per las pretaisas creschidas. 
Ins vul ussa meglierar la situaziun tar las dretgiras da l'emprim'instanza ch'èn d'impurtanza suprema per il funcziunar da la giurisdicziun. 
Ina refurma da l'organisaziun da las dretgiras grischunas è tenor l'opiniun da la cumissiun predeliberanta dal cussegl grond urgentamain necessaria. 
Sut il presidi da deputà Andrea Brüesch ed en preschentscha dal cusseglier guvernativ cumpetent Peter Aliesch ha la cumissiun deliberà il messadi per la refurma da las dretgiras. 
Il project da la regenza vegn taxà sco proposta equilibrada ch'è en tuts reguards ina via media persvadenta tranter las structuras tradiziunalas e las adattaziuns necessarias. 
La cumissiun sustegna perquai il project da la regenza unanimamain en tut ils puncts essenzials. 
Cun la refurma vul ins augmentar l'effizienza oravant tut tar las dretgiras da l'emprim'instanza, meglierar la qualitad ed accelerar las proceduras. 
Questas meglieraziuns vegnan fatgas en l'interess da tut las burgaisas e tut ils burgais. 
La finamira n'excluda absolutamain betg l'elecziun da derschadras e derschaders laics. 
En il senn d'ina giurisdicziun manaivla al burgais duai ina furmaziun giuridica er en l'avegnir betg esser ina premissa per l'activitad en ina dretgira. La cumissiun predeliberanta sustegna unanimamain l'opiniun ch'il project na duai betg vegnir collià ed engrevgià cun ulteriuras dumondas e revisiuns. 
Ella sa concentrescha cun tutta raschun sin la refurma da l'organisaziun giudiziala. 
La cumissiun ha la finamira clera da pussibilitar la realisaziun dal project da refurma ponderà, equilibrà ed accordà cun las relaziuns en il chantun Grischun. 
Quest'egliada sin l'integralitad pretenda ina tscherta reserva en cas da pretaisas ch'engrevgieschan il project sco unitad. Puncts essenzials da la refurma da las dretgiras 
Ils puncts centrals da la refurma proponida da las dretgiras concernan l'uffizi da mediatur, las cumpetenzas en la procedura penala, la repartiziun en districts sco era l'organisaziun da las dretgiras districtualas. 
Las propostas correspundentas èn per gronda part incontestadas. 
I sa tracta dals sequents puncts: - 
La funcziun da mediatur vegn surdada al mastral. 
Sias cumpetenzas vegnan modifitgadas in zic. 
Las dretgiras cirquitalas e las giuntas da las dretgiras cirquitalas vegnan abrogadas e las cumpetenzas da dretg penal vegnan adossadas a las dretgiras districtualas resp. a lur giuntas. 
Per incumbensas administrativas dals circuls è uss en general cumpetent il cussegl cirquital. 
- Per crear bunas premissas per ina giustia effizienta duain singuls districts vegnir unids ed adattads geograficamain per gronda part a las regiuns actualas. 
Quai pertutga ils districts Val Müstair ed En, Valragn e Mantogna sco era Glogn e Rain anteriur. 
Ultra da quai vegnan il Partenz ed il circul da Stussavgia adattads a la regiun. 
- Per rinforzar las dretgiras districtualas duain quellas da nov vegnir elegidas directamain tras ils votants. 
Areguard l'organisaziun da las dretgiras districtualas propona la regenza ina soluziun pli flexibla e cun quai pli adequata. 
Meglieraziuns tar la giurisdicziun gratuita e tar la separaziun da las pussanzas 
La cumissiun predeliberanta propona ina nova reglamentaziun da la giurisdicziun gratuita. 
Grazia ad in nov urden da cumpetenza duai ins avair la controlla sur dals custs creschents sin quest sectur. 
La proposta da la cumissiun na chaschuna nagin spustament dals custs tranter il chantun e las vischnancas. 
La cumissiun è da different avis en la dumonda, en tge dimensiun ch'il princip da la separaziun da las pussanzas en il chantun Grischun duai vegnir rinforzà. 
Ina maioritad da la cumissiun vul, sco la regenza, ina soluziun che tegna quint dals basegns da las vischnancas - oravant tut en regiuns periferas - e da la situaziun speziala da noss chantun. 
Cuntrari a quai propona la minoritad da la cumissiun ina separaziun stricta dals uffizis. 
Il cussegl grond vegn a tractar il messadi da la regenza en sia sessiun da matg. 
A l'entschatta discuta e decida il parlament grischun davart differentas dumondas da princip. 
A basa da questas decisiuns vegnan alura deliberadas las singulas disposiziuns da la lescha. 
Sch'er il cussegl grond accepta la refurma da las dretgiras, vegnan ils votants grischuns a pudair decider en questa chaussa probablamain en la votaziun dal pievel dals 12 da mars 2000. 
A las elecziuns cirquitalas dal matg 2000 fissan damai d'eleger ultra dals deputads en il cussegl grond be pli las funcziuns novas (mastral/mastralessa e substitut/a). 
L'entrada en vigur da la refurma è previsa per l'entschatta da l'onn 2001. 
La durada d'uffizi dals ulteriurs titulars (derschaders/derschadras cirquital(a)s e mediatur(a)s vegn prolungà enfin là. 
Las propostas da la regenza davart la refurma da las dretgiras reprendan substanzialmain las soluziuns dal sboz preliminar ch'il president da la dretgira chantunala, Alex Schmid, ha elavurà sin incumbensa da la regenza. 
Sias propostas èn gia vegnidas sustegnidas d'ina cumissiun d'experts sut il presidi da cusseglier guvernativ Peter Aliesch. 
Ellas han chattà vasta accoglientscha en ina procedura da consultaziun extendida. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 19.05.1999 
Ils mirs da fermada dal Lago Bianco sin il pass dal Bernina vegnan sanads 
Oriundamain sa cumponeva la cuntrada dal pass dal Bernina da plirs pitschens lais. 
L'onn 1912 han las Ovras electricas Brusio SA (OEB) creà il Lago Bianco, cun construir dus mirs da fermada. 
Il lai da fermada serva dapi alur a las OEB sco batschigl d'accumulaziun per las stagiuns. 
Domadus mirs èn vegnids auzads l'onn 1942. 
Il lai da fermada che sa chatta sin in'autezza da 2'234 m.s.m. cumpiglia 18.6 milliuns meters cubics aua. 
Uss han domadus mirs da fermada mancanzas da construcziun e ston vegnir sanads. 
La regenza approva cun differentas cundiziuns e pretaisas ils projects correspundents da las OEB. 
Igl è da quintar cun in temp da construziun da var otg onns. 
La legislaziun grischuna d'energia duai vegnir revedida 
La regenza avra la consultaziun pertutgant la revisiun da la lescha d'energia e da l'ordinaziun executiva latiers. 
Il termin dura fin la fin da fanadur 1999. 
Dapi che la lescha federala d'energia è ida en vigur a l'entschatta da l'onn 1999, s'imponan stringentamain adattaziuns correspundentas dal dretg chantunal. 
Da nov vul ins laschar crudar tranter auter il quint dal stgaudament dependent dal consum en chasas veglias, sco er l'obligaziun da dumandar in permiss per uschenumnads stgaudaments electrics da resistenza liads al lieu, stgaudaments exteriurs ed ulteriurs indrizs sco p.ex. stgaudaments d'aria chauda. 
Tgi survegn quest onn la collecta dal di da rogaziun? 
La collecta dal di da rogaziun 1999 va mintgamai per in terz a l'uniun "Il maun offert/pastoraziun al telefon da la Svizra orientala", a la Pro Senectute dal Grischun ed a la federaziun grischuna d'impedids. 
La pastoraziun al telefon, identica cun "Il maun offert", vul dar la pussaivladad ad umans en basegn e disperaziun da's confidar cun in auter conuman. 
La pastoraziun al telefon è in'instituziun autonoma e confessiunalmain neutrala ch'è s'unida cun auters posts a l'associaziun svizra da tetg "Il maun offert". 
La Pro Senectute dal Grischun lavura dapi onns en favur dals umans attempads. 
Sias prestaziuns da servetsch cumpiglian purschidas d'agid e d'intermediaziun specificas per ils vegls. 
La Pro Senectute dispona da tschintg posts da cussegliaziun en il chantun e porscha ina cussegliaziun sociala individuala e sch'il è necessari in sustegn finanzial. 
La federaziun grischuna d'impedids e in'organisaziun d'autoagid ed observa ils interess da las persunas cun impediments. 
Ella promova las relaziuns interumanas sco er l'agid per l'autoagid. 
Ultra da quai vul la federaziun svegliar la chapientscha da la populaziun per ils giavischs da las persunas cun impediments e reducir pregiudizis. 
Da las regiuns e vischnancas 
La corporaziun da vischnancas Surselva construescha sin la deponia Prau Grond ina staziun da transtgargiada cun in indriz da sortir. Als custs d'investiziun imputabels da 2.8 milliuns francs presta il chantun ina contribuziun da 14.1 pertschient. Il transport dal rument sco er la retratga da las vigliaunas ha da succeder da princip sin ils binaris. La revisiun parziala da la planisaziun locala da Val S. Pieder vegn approvada. 
Fatgs dal persunal 
- Peter Guidali, naschì 1952, da Vuorz, domicilià a Cuira, daventa controllader da finanzas tar il secretariat dal departament da sanitad, partiziun finanzas e controlling. 
El entschaiva sia plazza l'entschatta da settember 1999. 
- Marco Weisshaupt, naschì 1951, da Neunkirch SH, domicilià a San Vittore, daventa cun effect a partir da l'entschatta d'avust 1999 schef da l'uffizi districtual da construcziun bassa 2, Mesauc. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.05.1999 
Sesida champestra da la regenza dals 2 da zercladur 1999 en il Partenz 
Mesemna, ils 2 da zercladur 1999, ha lieu la sesida champestra da quest onn da la regenza en il Partenz (Grüsch, Aschera, Stels, Mottis). 
Sper la visita da differentas instituziuns ed attracziuns localas vegn tradiziunalmain era tgirà il contact cun las represchentantas ed ils represchentants da las autoritads regiunalas. 
Gremi: regenza 
Funtauna: rg chanzlia chantunala dal Grischun 
Data: 26.05.1999 
A partir da l'onn 2000 be anc benzin senza plum 
Cun l'entschatta da l'onn 2000 vul la confederaziun metter en vigur la nova ordinaziun cunter l'impestaziun da l'aria. 
Il sboz prevesa da scumandar il benzin cun plum e da sbassar il cuntegn da benzol. 
La regenza grischuna beneventa questas novaziuns. 
Tut ils tancadis da l'UE astgan vender a partir da l'entschatta 2000 be anc benzin senza plum. 
Benzin da motors cun plum vegn scumandà, il cuntegn da benzol en il benzin vegn sbassà da tschintg sin in pertschient, las valurs da limit per il cuntegn da zulper en il benzin ed il diesel daventan pli rigurusas. 
Il cussegl federal è s'exprimì pliras giadas en favur da l'introducziun parallela da questas novaziuns er en Svizra. 
L'ordinaziun cunter l'impestaziun da l'aria (OIA) duai vegnir adattada correspundentamain. 
Quasi tut ils vehichels admess en Svizra che circuleschan anc oz cun benzin cun plum han motors che pon er funcziunar cun benzin senza plum. 
Eventuals problems pudessi dar sulettamain tar "oldtimers" e vehichels sumegliants a quels dal sport da cursa. 
Per quels exista dentant la pussaivladad da metter sez las substanzas necessarias en il tanc. 
Benzol è problematic per l'igiena da l'aria perquai ch'el po chaschunar cancer. 
Benzol entra en l'aria en emprima lingia cun las svapurs dals vehichels a motor, durant il tancar sco er tras svapuraziun ord tancs da benzina e carburaturs. 
Cun sbassar il cuntegn da benzol sin in volumpertschient reducesch'ins considerablamain ils privels d'impestaziuns da l'aria che chaschunan cancer. 
Nova speranza per producents svizzers da charn 
La regenza sustegna la nova ordinaziun davart la banca da datas dal commerzi d'animals che vegn proponida da la confederaziun. 
Cun quai vegn realisada essenzialmain la midada da la lescha davart las epidemias d'animals ch'è vegnida concludida il zercladur 1998 e che prescriva in nov sistem da controlla per il commerzi d'animals. 
Questa controlla è ina premissa impurtanta per realisar mesiras da la polizia d'epidemias. 
Animals infectads, ma anc betg amalads pon vegnir diagnostitgads ed eliminads a temp. 
Ultra da quai san ins constatar la derivanza d'animals mazzads. 
Las proprietarias ed ils proprietaris d'animals èn obligads da manar in register da lur vatgas, nursas, chauras e portgs e dals augments e da las sminuziuns. 
A l'entschatta ston ins annunziar a la banca da datas centrala be las mutaziuns da las vatgas, pli tard er quellas dals auters geners d'animals menziunads. 
Uschia daventa quai pussaivel da persequitar la via da l'animal davent dal manaschi da naschientscha fin tar la chasa da maz. 
Il nov sistem correspunda a las prescripziuns davart il commerzi d'animals entaifer l'UE ed è ina contribuziun impurtanta per ch'ils animals, la charn ed ils products da charn da la Sviza possian puspè sa participar al martgà europeic. 
Reglas unitaras davart il commerzi ambulant en Svizra 
La confederaziun vul relaschar ina nova lescha federala davart il commerzi ambulant inclusiv la tariffa da taxas ed unifitgar uschia las reglamentaziuns fitg differentas dals singuls chantuns. 
La regenza sustegna il sboz preliminar correspundent e pretenda ch'ins prendia dapli resguard sin ils basegns dals vagants. 
Contribuziuns culturalas 
I vegnan pajadas contribuziuns en la summa totala da 84'500 francs a las sequentas ovras ed occurrenzas culturalas: - 
emprims dis da cultura engiadinais a Zuoz, dals 16-19 d'avust 1999, 
- emprima academia retica a Zuoz dals 16-22 d'october 1999, 
- exposiziun "Placebos & Surrogates" dad Urs Lüthi il fanadur /avust 1999 en la Galleria Edizioni Periferia a Poschiavo, 
- lavur da diplom da video da Martina Riederer, Malans, sco terminaziun da la furmaziun a la scol'auta per creaziun ed art a Lucerna, 
- represchentaziuns dal toc "Tanz der Vampire" tras la societad da teater da Domat dals 10-25 da settember 1999, 
- ediziun d'in catalog d'ovras davart Varlin (1900-1977), 
- ediziun dal cudesch "Viaggio pittorico in Engadina", 
- ediziun dal cudesch "Tra due mondi" en onur dal scriptur e poet Remo Fasani, 
- ediziun dal cudesch "100 istorgias/Geschichten" da Jon Nuotclà, 
- ediziun da la collecziun "Studis romontschs - Beiträge des Rätoromanischen Kolloquiums in Giessen/Rauischholzhausen/D, 21-26 da mars 1996" 
- concerts da l'uniun d'orchester da Cuira dals 19-22 zercladur 1999 a Poschiavo e Cuira, 
- project musical "Weisen von Liebe und Tod" da Fortunat Frölich (violoncello, recitaziun) e Samir Essahbi (percussiun), 
- concerts da stad en Tumliastga 1999, 
- di da scola e da furmaziun dals 5 da zercladur 1999 per sunaders/dras grischun(a)s d'instruments da sturs dal Cerchel musical dalla Surselva en occasiun da ses giubileum da 10 onns, 
- trais concerts da l'orchester da chambra Musicuria dals 24-28 d'avust 1999 a Cuira, 
- concert spezial da l'uniun da concert da Cuira dals 24 da settember 1999 a Cuira en occasiun dal 70avel cumplion dal dirigent Räto Tschupp, 
- 5. Open Air Valragn dals 10/11 da fanadur 1999. 
- 15. Open Air Val Lumnezia dals 23/24 da fanadur 1999, 
- 18. Open Air Chapella dals 24/25 da fanadur 1999, 
- 3. Open Air La Punt-Chamues-ch dals 10/11 da fanadur 1999, 
- ediziun d'in DC tras la gruppa vocala "i Segriséi", Soazza, e 
- ediziun d'in DC tras la Funny Hill Country Band, Cuira, en occasiun da ses giubileum da 20 onns. 
Tour de Suisse en il Grischun 
La mesemna e la gievgia, ils 23 e 24 da zercladur 1999 vegn la Tour de Suisse ad absolver ils sequents trajects parzials en il Grischun, per ils quals la regenza ha dà la permissiun: 
Mesemna, ils 23 da zercladur (9. etappa Danuder A - Arosa, 168 km): cunfin naziunal Austria-Grischun - Martina - Scuol - Susch - pass dal Flüela - Tavau - Wiesen - Surava - Tiefencastel - Seglias - La Punt-Farschno - Cazas - Panaduz - La Punt (Reichenau) - Cuira - Maladers - Castiel - St. Peter - Langwies - Arosa. 
Gievgia, ils 24 da zercladur (10. etappa Cuira - Winterthur, 224 km): Cuira (halla da martgà) - Zezras - Landquart - Maiavilla - Bad Ragaz - Sargans - Buchs - Winterthur. 
Contribuziuns da sport-toto 
I vegnan pajadas contribuziuns da sport-toto en l'import total da ca. 11'200 francs a: - club d'unihockey Alligator Malans per acquistar bandas per ina plazza gronda e - societad da gimnastica da Landquart per la decoraziun interna da la chasa per mesirar il temp e dal local dal speaker. 
Ord las regiuns e vischnancas La revisiun parziala dal concept da svilup da la Bergiaglia vegn approvada. Per differents projects da construir vias en il chantun vegnan deliberads credits en l'import total da circa 5.3 milliuns francs. 
Fatgs da persunal 
A la fin da matg entran en pensiun: 
- Margreth Balzer-Coll, Cazas, collavuratura en la cafeteria da la clinica psichiatrica Beverin, 
- Kurt Hofmann, Maiavilla, tecnicist al museum d'art grischun, 
- Rudolf Ilg, San Bernardino, mastergnant specialisà da l'uffizi da construcziun bassa en il tunnel dal San Bernardino, 
- Josef Rickenbacher, Cuira, contabilist tar la procura publica, e 
- Karl Wittmer, Cuira, schef da l'uffizi da stimaziun. 
La regenza engrazia ad els per ils servetschs prestads en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.05.1999 
La nova lescha da taglia è pli gista 
Da cussegliera guvernativa dr. Eveline Widmer-Schlumpf, 
scheffa dal departament da finanzas e militar 
Ils proxims 13 da zercladur n'han las votantas ed ils votants betg mo l'occasiun da decider davart differents projects federals, mabain er davart la revisiun parziala da la lescha chantunala da taglia. 
Cun questa revisiun parziala fa il chantun Grischun in'adattaziun a la lescha d'armonisaziun da taglia da la confederaziun. 
Questa adattaziun è stringenta; diversas disposiziuns da la lescha d'armonisaziun da taglia entrassan en vigur il 1. da schaner 2001, er sche questa revisiun parziala vegniss refusada. 
Ma la regenza ed il cussegl grond n'han betg concepì la revisiun mo sco ina suletta adattaziun, mabain els han creà ultra da quai differentas disposiziuns ch'han in effect positiv per ils pajataglias e signifitgan in pass en direcziun d'ina pli gronda giustia fiscala. 
Da questas disposiziuns fan part numnadamain la distgargia da las persunas ch'èn pli deblas socialmain, la deducziun per uffants en scolaziun ordaifer, la deducziun per la tgira d'uffants e la midada da la valitaziun prenumerando da dus onns a la valitaziun postnumerando d'in onn. 
La lescha da taglia revisa prevesa che persunas sulettas cun entradas suttamessas a la taglia da main che fr. 10'000.- e persunas maridadas cun entradas suttamessas a la taglia da main che fr. 12'000.- n'han betg da pajar ina taglia sin las entradas. 
Cun l'acceptaziun da la revisiun parziala pudain nus distgargiar uschia las classas d'entrada pli bassas. 
Ils custs per la scolaziun ordaifer dals uffants sustegnids dal pajataglia pon vegnir deducids tenor il dret valaivel fin maximal fr. 10'400.-. Questa deducziun ch'è dependenta dals custs effectivs, na vegn betg admessa da la lescha d'armonisaziun da taglia. 
La deducziun per uffants en scolaziun ordaifer na vegn dentant betg stritgada en la revisiun parziala, mabain ella vegn midada en ina deducziun sociala ch'è admessa da la lescha d'armonisaziun da taglia. 
Quai succeda a moda che la deducziun da scolaziun vegn concedida independentamain da las expensas effectivas sco import fix che sa referescha ad in termin. 
Per pudair tegnair quint meglier da las relaziuns effectivas, prevesa la nova lescha duas differentas deducziuns da scolaziun. 
Ina deducziun da fr. 1'600.- per uffants che returnan da la scolaziun ordaifer mintga di al lieu da domicil ed ina deducziun da fr. 7'800.- per uffants che n'èn betg mo ordaifer en scolaziun, mabain sa trategnan er durant l'emna ordaifer lur lieu da domicil. 
Sche la revisiun parziala da la lescha da taglia vegniss refusada, alur na pudess ins betg pli pretender ina deducziun da scolaziun a partir da l'onn 2001. 
En la lescha da taglia odierna na sa chatta nagina deducziun per la tgira d'uffants. 
Cun la revisiun parziala da la lescha da taglia vegn ina tala deducziun creada da nov. 
Questa deducziun tegna quint d'in giavisch giustifitgà, numnadamain da circuls da dunnas. 
La deducziun per la tgira d'uffants po vegnir pretendida da geniturs sulets sco er da conjugals che gudognan tuts dus ch'han ensemen in'activitad da gudogn da pli che 120 %. 
L'autezza da la deducziun importa fr. 2'600.- per uffant. 
En cas d'in na dals votants per la revisiun parziala na pudess questa deducziun betg vegnir introducida. 
Per eruir las entradas suttamessas a la taglia vegni sa basà oz sin las entradas ch'èn vegnidas cuntanschidas ils onns avant; ins discurra en quest connex da la valitaziun prenumerando. 
Cun la revisiun parziala vegni midà per la valitaziun postnumerando. 
Tenor quella vegni mess en quint la taglia sin las entradas a norma da las entradas ch'èn effectivamain vegnidas cuntanschidas l'onn respectiv. 
Cuntrariamain a la valitaziun prenumerando parta la valitaziun postnumerando da las relaziuns effectivas. 
Uschia è la valitaziun postnumerando il sistem pli gist che tegna quint bler meglier da la capacitad economica per la valitaziun, e quai cun resguardar pli spert las variaziuns d'entrada che quai è il cas tar la valitaziun prenumerando. 
Ultra da quai han er tut ils auters chantuns la tendenza d'introducir la valitaziun postnumerando; il chantun Grischun na po betg sa serrar envers questa tendenza. 
Cun l'acceptaziun da la revisiun parziala da la lescha chantunala da taglia pon ins evitar che la lescha d'armonisaziun da taglia vegnia applitgada directamain, in fatg che chaschunass grevezzas supplementaras spezialmain per las persunas natiralas. 
Gist cun introducir la valitaziun postnumerando, cun dar distgargia a las classas d'entrada pli bassas sco er cun crear in deducziun per la tgira d'uffants porta questa revisiun parziala dapli giustia fiscala. 
Ella creescha er ina gulivaziun tanter las grevezzas supplementaras stringentas a basa da la lescha d'armonisaziun da taglia e tranter las distgargias fiscalas introducidas dal legislatur chantunal. 
Sia acceptaziun è uschia d'interess per nus tuts. 
Gremi: departament da finanzas e militar dal Grischun 
Funtauna: rg cussegliera guvernativa dr Eveline Widmer-Schlumpf 
Data: 01.06.1999 
Il chantun fa in atlas davart il provediment d'aua Il chantun vul far in atlas davart il provediment d'aua dal Grischun. 
Quest inventari duai dar infurmaziuns davart ils implants da provediment d'aua, las funtaunas e davart l'existenza d'aua sutterrana. 
Sa basond sin la lescha davart la protecziun da las auas fan ils chantuns in inventari davart ils implants da provediment d'aua, las funtaunas e davart l'existenza d'aua sutterrana. 
Per quest intent obtegnan els il sustegn da la confederaziun. 
L'uffizi federal d'ambient, guaud e cuntrada (UFAGC) sto sa participar als custs da quest project cun 40 pertschient. 
Las datas vegnan menziunadas en il sistem d'infurmaziun geografica (SIG). 
A basa da quest project da pilot èsi da far quint cun custs da var in milliun francs per in atlas da l'entir territori chantunal. 
Igl è previs da realisar quest inventari per l'entira surfatscha aifer trais fin quatter onns (1999 - 2002). 
La confederaziun vegn puspè a sustegnair quest project ed a sa participar cun 40 pertschient als custs. 
L'ordinaziun federala davart la garanzia dal provediment cun aua da baiver en situaziuns d'urgenza circumscriva las incumbenzas dals chantuns ch'èn necessarias per garantir il provediment cun aua da baiver en situaziuns d'urgenza. 
Da questas incumbensas fan part, ultra da l'elavuraziun da l'inventari, er differentas lavurs da logistica. 
L'uffizi per la protecziun da l'ambient vegn ad elavurar in concept ed ad infurmar las vischnancas davart l'execuziun da quel. 
Taxas unifitgadas en il stadi civil da la Svizra 
Envers la confederaziun prenda la regenza posiziun davart il sboz preliminar pertutgant las taxas en il stadi civil (OTStC). 
I vegn bain beneventà che questas taxas duain vegnir unifitgadas per l'entira Svizra, ma la gronda marscha per las taxas sco er la pussaivladad da pudair reducir u desister da las taxas na vegnan betg chapidas. 
Quai pudess chaschunar p.ex. ch'il matrimoni è en tscherts chantuns gratuit, pudess dentant esser collià cun gronds custs en auters chantuns. 
Il sboz preliminar cuntegna in augment considerabel dals custs envers il dretg actual da la gronda part dals chantuns. 
Quai vegn bain beneventà da princip, tuttina èsi da far mintgatant la dumonda da la proporziunalitad. 
Tut en tut pari a la regenza ch'il sboz preliminar na saja betg cuntentaivel. 
Da las vischnancas Approvadas vegnan las revisiuns parzialas da las leschas da taglia da Clugin, Rueun, Surcuolm e la revisun da la lescha davart las taxas da cura da Valragn. Envers l'uffizi federal da traffic propona la regenza da dar a las pendicularas Rothorn e Scalottas SA la concessiun per construir ina sutgera da sis Scharmoin-Stivetta Weisshorn ed a las pendicularas da sport Danis SA la concessiun per ina sutgera da quatter Val Schameala-Cumascheals, e quai mintgamai cun resalvas e pretaisas. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.06.1999 
L'assicuranza da maternitad ord vista da l'egualitad 
L'onn 1945 ha il pievel fixà l'artitgel davart la protecziun da las famiglias en la constituziun ed ha dà uschia l'incumbensa a la confederaziun d'endrizzar in'assicuranza da maternitad. 
Uss avain nus la schanza da realisar finalmain quest'incumbensa constituziunala cun ina proposta moderada e finanziabla. 
Sin plaun politic vegni tratg savens in cunfin tranter temas, per ils quals il stadi duai sa sentir cumpetent e tanter quels nua ch'i na duai betg succeder ina "intervenziun". 
Sch'ins observa pli bain quest cunfin, alur datti en egl ch'igl èn savens uschenumnads temas da dunnas che na vegnan betgs valitads sco essenzials per la promoziun statala. 
Da quels fa part p.ex. la renconuschientscha da la lavur da tegnairchasa e da famiglia, il sustegn da la tgira d'uffants ordaifer la famiglia, il mantegniment u la creaziun d'in ambient ch'è giustifitgà per uffants ed umans u er quai che vegn designà en general sco "lavur facultativa". 
Il medem è er adina puspè d'udir pertutgant la maternitad: quai è bain ina fatschenta dal tuttafatg privata, mintgina e mintgin duai bain savair sez, sche e co ch'ins duai s'organisar. 
La creaziun da cundiziuns generalas pli nizzaivlas pussaivel, po be esser en l'interess da nus tuts. 
Tge pleda, ord vista da la cumissiun d'egualitad, en favur da quest project? 
- Sch'igl exista in scumond da lavur stringent d'otg emnas durant il temp da maternitad, alur sto esser garantì en scadin cas il pajament cuntinuà dal salari per quest temp. 
Da la mancanza actuala da protecziun èn pertutgadas be dunnas. 
- La regulaziun actuala sminuescha las schanzas da las dunnas sin il martgà da lavur. 
Ils eventuals custs che resultan en cas da la maternitad d'ina collavuratura, ston gnir purtads dal patrun/da la patruna. 
En cumparegliaziun vegn la cumpensaziun dal gudogn, en cas da l'obligaziun da far servetsch militar dals collavuraturs, finanziada dal stadi. 
- La regulaziun actuala disfavurisescha branschas e manaschis ch'occupeschan en emprima lingia dunnas, perquai che per questas plazzas da lavur i resultan pli auts custs. 
Uschia ha lieu ina discriminaziun er sin il nivel dal manaschi. 
L'assicuranza da maternitad fa ina gulivaziun da las grevezzas. 
- La finanziaziun da l'assicuranza è segirada e sa mova en in rom supportabel. 
Ord vista da l'egualitad èsi indispensabel d'impunder ina contribuziun statala minimala per observar l'incumbensa da la maternitad. 
L'assicuranza da maternitad sco ovra sociala per tut las mammas e las famiglias è in element, dal qual ins na po betg desister en ina politica moderna da famiglia. 
En cumparegliaziun cun auters pajais europeics fissan nus er cun las prestaziuns da quest'assicuranza da maternitad a la cua. 
Sche nus manegiain propi serius cun la protecziun da la maternitad e sche nus na vulain betg che quai saja mo ina decleraziun vida, alur acceptain nus quest project ils 13 da zercladur cun persvasiun. 
Gremi: cumissiun chantunala d'accumpagnament e d'impuls per dumondas d'egualitad dal Grischun 
Funtauna: rg cumissiun chantunala d'accumpagnament e d'impuls per dumondas d'egualitad 
Data: 04.06.1999 
Protecziun cunter molestas sexualas al post da lavur 
Molestas sexualas al post da lavur èn scumandadas e na vegnan betg toleradas. 
La regenza prenda conuschientscha d'in concept che cumpiglia mesiras d'infurmaziun e da furmaziun per il persunal chantunal. 
Questas duain valair en furma adattada er per l'economia privata. 
Sco molesta sexuala vala mintga attatga betg giavischada sin l'integritad corporala u sexuala d'ina persuna u d'ina gruppa da persunas. 
Ella sa manifesta en differentas furmas e cumpiglia l'entir spectrum da remartgas indecentas, externaziuns sexisticas, sgnoccas fin tar las furmas las pli massivas da violaziuns corporalas. 
Persunas che molestan sexualmain autras persunas han da quintar cun sancziuns tenor l'ordinaziun davart il persunal. 
Tenor il dretg d'obligaziuns svizzer èn ils patruns obligads tras lescha da proteger la dignitad da dunnas ed umens al post da lavur e d'impedir cun mesiras correspundentas molestas sexualas al post da lavur. 
La lescha federala d'egualitad dat a la persuna pertutgada la pussaivladad da pretender in'indemnisaziun fin a l'import da sis salaris mensils, sch'il patrun u la patruna na po betg cumprovar ch'i vegnan prendidas mesiras per evitar la discriminaziun tras molesta sexuala. 
Sin fundament da la basa legala menziunada è l'administraziun chantunala sco patruna obliada da prender las mesiras correspundentas. 
L'uffizi da persunal e d'organisaziun ed il biro chantunal per dumondas d'egualitad han perquai elavurà in concept. 
Da las vischnancas 
La regenza approva la constituziun communala da Mesauc e la revisiun parziala da la planisaziun locala da Vaz e cun resalvas er quella da Maiavilla. 
Per la construcziun dal tunnel dal crap da Flem per il sviament da Flem vegn deliberà in credit da circa 127 milliuns. La regenza propona a l'uffizi federal da traffic da dar als Runals Mantogna SA la concessiun per construir ina sutgera dubla da Sarn a Foppa. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.06.1999 
Talian sco segunda lingua en las scolas primaras 
L'introducziun da la lingua taliana en las scolas primaras da lingua tudestga ed en las classas pitschnas cumenza l'onn da scola 1999/2000. 
Las magistras ed ils magisters vegnan preparads en curs per lur nova incumbensa. 
En in curs intensiv en il territori linguistic (Val Puschlav) vegnan els a rinfrestgar ed ad amplifitgar las enconuschientschas dal talian ch'els èn s'acquistads al seminari. 
L'atun 1999 vegnan instruids ils scolars e las scolaras da las quartas classas en las scolas primaras e classas pitschnas tudestgas per l'emprima giada en la segunda lingua talian. 
En las scolas primaras rumantschas e talianas vegni emprendì gia dapi decennis tudestg sco segunda lingua. 
La schanza d'emprender talian gia durant il temp da scola primara han uss er las scolaras ed ils scolars da la part tudestga da noss chantun. 
Las magistras ed ils magisters sa preparan gia dapi il schaner 1999 per lur novas incumbensas. 
En curs emnils a duas lecziuns amplifitgeschan els lur capacitads linguisticas en talian. 
Durant in curs da trais dis han els emprendì ad enconuscher la didactica da l'instrucziun da la segunda lingua (ISE). 
Curs intensiv a Puschlav 
Sco proxim pass vegnan las magistras ed ils magisters a rinforzar lur cumpetenza linguistica dal talian durant quatter emnas en in curs intensiv. 
Dals 14 da zercladur fin ils 9 da fanadur 1999 ha lieu quest curs a Puschlav. 
Qua vegnan las magistras ed ils magisters er ad enconuscher meglier il Grischun talian, ultra d'emprender la lingua taliana. 
Dapli che be emprender la lingua 
Uschia vegnan visitadas en excursiuns d'entirs dis la Val Puschlav, la Bergiaglia, la Vuclina e la Val di Campo. 
I vegn renvià a las caracteristicas da las singulas valladas e quellas vegnan fatgas enconuschentas a las futuras magistras ed als futurs magisters da talian. 
Visitas da museums, guidas tras las interpresas impurtantas da las valladas, visitas da lieus culturals e l'experientscha da las caracteristicas da la cuntrada fan er part dal program general. Ina purschida facultativa da curs enritgescha il program. 
Ulteriur perfecziunament 
Cun ils curs da lingua, da didactica e cun il curs intensiv è terminada l'emprima fasa dal perfecziunament da l'ISE talian. 
L'onn 2000 ha lieu en il rom d'ina segunda fasa in ulteriur segiurn per emprender la lingua en il territori talian sco er la segunda part da l'introducziun en la didactica da l'instrucziun da la segunda lingua. 
L'entir perfecziunament dura totalmain diesch enmnas, almain la mesadad da quellas durant il temp liber. 
Gremi: departament d'educaziun, cultura e protecziun da l'ambient dal Grischun 
Funtauna: rg departament d'educaziun 
Data: 14.06.1999 
Sports en muntogna: Cumissiun taxescha la lescha nova a moda cuntraversa 
La cumissiun chantunala per sports da skis ha deliberà in occasiun da sia davosa sesida il sboz per ina revisiun totala da la lescha davart ils guids da muntogna ed il sport da skis resp. per ina nova lescha davart ils sports en muntogna. 
I sa tracta d'ina part dal project "Essenzialisaziun e flexibilisaziun da la giurisdicziun e da l'applicaziun dal dretg (EFLAD). 
Il termin da consultaziun curra anc fin la fin da zercladur 1999. 
Las disposiziuns legalas davart ils sports da skis na duain betg vegnir abrogadas senza substituziun, sco igl è succedì en il chantun Berna u sco igl è intenziunà actualmain en il chantun Sursilvania. 
Cun la nova lescha duai l'intervenziun dal stadi en l'activitad dals magisters e da las magistras da sports da naiv vegnir reducida sin in minimum. 
Il pli impurtant è la segirezza dal giast e betg ils aspects da la politica d'economia. 
Perquai duai uss vegnir reglada sulettamain l'activitad da magisters e magistras da sports da naiv (magisters/magistras da skis, snowboard u passlung) en territori privlus. 
Quai signifitgass ch'i n'è betg pli prescrit ina patenta resp. in certificat d'abilitad per l'instrucziun commerziala da skis, da snowboard u da passlung sin las pistas. 
Ordaifer il territori da las pistas resp. là, nua ch'igl exista il privel da lavinas u da crudar dovra quai anc adina ina furmaziun renconuschida sco la patenta grischuna d'entochen uss. 
La furmaziun duai er en avegnir esser garantida e vegnir sustegnida cun contribuziuns. 
La cumissiun chantunala per sports da skis che sa cumpona da represchentants da la federaziun svizra da scolas da skis dal Grischun, da la federaziun da magisters da skis professiunals, dals secturs da snowboard, passlung e turissem sco er da la furmaziun da magister da skis ha deliberà il sboz da lescha. 
Ella beneventa da princip ils sequents puncts: 
- La patenta grischuna vegn remplazzada tras certificats equivalents svizzers. 
- La furmaziun da magisters/magistras da sports da naiv e da guids/guidas da muntogna è garantida er en il futur e vegn realisada tenor directivas svizras. 
Ella duai dentant sche pussaivel vegnir realisada d'organisaziuns svizras. 
- Il chantun paja er en il futur contribuziuns vid la furmaziun da magisters/magistras da sports da naiv e guids/guidas da muntogna. 
- Las duas cumissiuns chantunalas (sport da skis e guids da muntogna) vegnan fusiunadas ad ina cumissiun da sports en muntogna. 
- Las prescripziuns da tariffas vegnan abrogadas. 
La cumissiun n'è betg dal medem avis davart la reglamentaziun che mintgin possia porscher instrucziun da sports da naiv en territoris betg privlus (q.v.d. sin il territori da pistas utilisà). 
Ina part dals commembers da la cumissiun beneventa la liberalisaziun e spera tras quai ina concurrenza rinforzada. 
Auters vulessan mantegnair il sistem da fin uss cun la permissiun, perquai ch'els teman che la liberalisaziun possia purtar ina perdita da qualitad ed ina tscherta "creschientscha selvadia". 
La cumissiun giavischa perquai che questa disposiziun vegnia anc ina giada examinada il mument da l'evaluaziun da la consultaziun e ch'ins tschertgia eventualmain alternativas. 
Gremi: cumissiun chantunala per sports da skis dal Grischun 
Funtauna: rg cumissiun per sports da skis 
Data: 15.06.1999 
Agid als spitals en Russia 
Dapi onns exista in project da partenaris dals ospitals grischuns cun quels da la regiun Ivanovo en Russia, circa 300 km en il vest da Moscau. 
Per dar a quest project in fundament stabil e per obtegnair dapli sustegn, ha la delegaziun dals ospitals grischuns fundà l'entschatta 1999 la "Uniun d'agid a la Russia". 
Questa stad vegn realisada la settavla missiun d'agid. 
Rauba d'agid preziusa ed en grondas quantitads ch'è vegnida rimnada en il chantun Grischun vegn transportada cun tschintg camiuns a lur lieu da destinaziun. 
Il chantun sustegna questa missiun d'agid cun 30'000 francs. 
2/3 da fanadur 1999: Descensiun e maraton sin rullettas en Engiadina 
En Engiadin'auta ha lieu la quarta ediziun dal maraton da stad per inline-skates. 
La regenza conceda la permissiun necessaria. 
L'occurrenza da dus dis cumpiglia il venderdi, ils 2 da fanadur 1999 ina cursa da descensiun a S. Murezzan e la sonda, ils 3 da fanadur 1999 il maraton d'inline che maina da Maloja a S-chanf, analog al maraton engiadinais da passlung durant l'enviern. 
La cursa da descensiun dal venderdi ha lieu a las 19.30 tar la plazza da scola a S.Murezzan vitg. 
Il traject maina sur la via dal Bagn fin a S.Murezzan Bogn. 
Il start per il maraton d'inline succeda la sonda a las 16.45 tar il hotel Maloja Palace a Maloja, l'arriv sa chatta sin la via da sviament da S-chanf. 
Da las vischnancas 
La revisiun parziala da las planisaziuns localas da Churwaldcn, Praden e Tumein vegnan approvadas, cun resalvas er las revisiuns totalas da las planisaziuns localas da Runtgaglia e Fideris e las revisiuns parzialas da las planisaziuns localas da Bravuogn e Valendau. Per differents projects da contrucziun da vias en il chantun vegnan deliberads credits en in import total da circa 1.4 milliuns francs. Fatgs da persunal 
El entschaiva ils 9 d'avust 1999. 
Max Schlorff, naschì 1964, da Schattdorf UR, domicilià a Samedan, daventa cussegliader da scola e d'educaziun tar l'uffizi per secturs spezials da scola. 
El entschaiva sia plazza da 60 pertschient l'entschatta avust 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.06.1999 
Inoltrar uss ils giavischs en connex cun l'urari 2000/01 
Tenor il conclus dil Forum Train Europe (conferenza europeica dals uraris) va l'urari 2000/01 en vigur ils 28 da matg 2000. 
Per che las midadas necessarias possian vegnir accordadas cun las interpresas da transport sco er cun la procedura d'ordinaziun confederaziun/chantun fin il mument da la publicaziun dal sboz d'urari a la fin da favrer 2000, èn propostas e giavischs d'inoltrar al president responsabel per l'urari fin a la fin da fanadur 1999. 
Ils presidents d'urari elegids da la regenza decidan a moda autonoma davart l'andament en detagl da la procedura uffiziala da l'urari 2000/01, sco p. ex. la publicaziun cumplettanta en las medias regiunalas, infurmaziun directa da vischnancas e da gruppas d'interess, la convocaziun d'ina conferenza regiunala d'urari. 
Ils giavischs vegnan discutads suenter l'emprima taxaziun tras ils presidents d'urari cun il servetsch chantunal per il traffic public e cun las interpresas da transport, accordads cun las regiuns d'urari cunfinantas e resguardads tant sco pussaivel en il rom da la procedura d'ordinaziun confederaziun/chantun. 
Num / adressa dals presidents d'urari regiunals: Regiun d'urari Num/prenum Adressa Regiun d'urari 1: Cuira, Domat, Favugn, Tumein, Haldenstein, Termin e Says Sasso Mario Strässli 3 7203 Termin Regiun d'urari 2: Val Scanvetg Holenstein Philipp Elektrizitätswerk 7050 Arosa Regiun d'urari 3: Tschintg Vitgs (senza Haldenstein,Termin e Says) e Signuradi Krause Roland Gufel 17 7204 Vaz sut Regiun d'urari 4: Partenz e Tavau Meisser Andrea Chasa-cumin 7270 Tavau Plaz Regiun d'urari 5: Surselva Degonda Ernest Via Gravas 11 7130 Glion Regiun d'urari 6: Mantogna-Tumleastga, Grischun central, Valragn Valsecchi Marco Chasa-cumin 7430 Tusaun Regiun d'urari 7: Val Mesauc e Calanca Mazzoni José Via S. Martino 6562 Soazza Regiun d'urari 8: Engiadina, Val Müstair, Bergiaglia Filli Reto Uffizi dal circul d'Engiadin'auta 7503 Samedan Regiun d'urari 9: Poschiavo e Brusio Plozza Rodolfo Casa Scalotta 7743 Brusio 
Ultra da quai vulessan nus far endament ch'i dat en cumplettaziun da questa procedura uffiziala d'urari er anc ina procedura permanenta che pussibilitescha d'inoltrar propostas als presidents regiunals d'urari durant l'entir onn e senza termins fixads. 
Quai è pensà en emprima lingia per propostas ch'intenziuneschan ina meglieraziun substanziala da la purschida dal traffic public (p. ex. novas lingias da bus) e che dovran in pli lung temp da preparaziun. 
Gremi: departament da construcziun, traffic e selvicultura dal Grischun 
Funtauna: rg cusseglier guvernativ Stefan Engler 
Data: 17.06.1999 
Ils ospitals da Cuira vulan collavurar pli intensiv 
A la conferenza da coordinaziun dal plaz d'ospital Cuira èsi reussì a chaschun da sia davosa seduta da far strada ad ina nova soluziun. 
L'optimaziun da la collavuraziun dals ospitals sin il plaz da Cuira duai succeder tras la reuniun dals trais ospitals ad ina societad simpla "Ospitals da Cuira". 
En la citad da Cuira vegnan manads oz trais ospitals acuts, numnadamain l'ospital retic chantunal e regiunal, l'ospital da la Crusch e l'ospital da dunnas Fontana. 
Tras ina collavuraziun pli intensiva èsi pussaivel d'evitar duplicitads e da spargnar custs. 
La conferenza da coordinaziun plaz d'ospital Cuira ch'è vegnida furmada per quest intent ha laschà examinar ils avantatgs ed ils dischavantatgs da differentas variantas da cooperaziun tras la firma PricewaterhouseCoopers SA. 
Sa basond sin il rapport d'analisa è vegnida la conferenza da coordinaziun plaz d'ospital Cuira a chaschun da sia seduta dals 9 da zercladur 1999 a la conclusiun che la procedura cunvegnenta per optimar la collavuraziun saja ina cumbinaziun dals trais ospitals ad ina societad simpla sut il num "Ospitals da Cuira" Il sboz deliberà da la conferenza da coordinaziun en quest senn per in contract da societad prevesa da stabilir ina cumissiun communabla d'ospital per la direcziun strategica dals trais ospitals. 
La direcziun operativa perencunter duai succeder vinavant tras mintga singul ospital. 
Igl è previs d'intensivar cuntinuadamain la collavuraziun. 
Igl è l'incumbensa d'ina gruppa da project paritetica da preparar las sedutas da la cumissiun communabla d'ospital e da procurar la realisaziun da ses conclus. 
Per in scleriment intensiv e per posiziuns davart dumondas specificas medicinalas vegn nominà da la cumissiun communabla d'ospital in collegi paritetic da medis. 
Igl è uss l'incumbensa da l'ospital retic chantunal e regiunal, da l'ospital da la Crusch Cuira, da l'ospital da dunnas Cuira e da la corporaziun da vischnancas da la regiun d'ospital da la Val dal Rain grischuna da prender posiziun envers la procedura proponida da la conferenza da coordinaziun per optimar la collavuraziun dals trais ospitals. 
En l'interess d'ina furnziun da prestaziuns dals ospitals publics sin la plazza da Cuira ch'è er vinavant da buna qualitad sco er economicamain optimala spera la conferenza da coordinaziun da la plazza d'ospital Cuira sin in giudicament positiv da la reuniun proponida dals trais ospitals ad ina societad simpla. 
Gremi: conferenza da coordinaziun plazza d'ospital Cuira 
Funtauna: rg conferenza da coordinaziun plazza d'ospital Cuira 
Data: 21.06.1999 
Arge Alp vul approfundir la lavur politica 
Venderdi, ils 25 da zercladur 1999, sa radunan ils schefs da las regenzas dals 11 pajais da la Arge Alp a Lugano per lur 30avla conferenza annuala. 
Ins spetga ca. 100 persunas ord ils sequents pajais, provinzas e chantuns: Baden-Württemberg, Baviera, Tirol dal sid/Alto Adige, Grischun, Lumbardia, Salzburg, S. Gagl, Tirol, Tessin, Trentino e Vorarlberg. 
Las delegaziuns vegnan ad arrivar la gievgia suentermiezdi, ils 24 da zercladur. 
La saira stat ina tschaina communabla sin il program. 
La conferenza sco tala ha lieu il venderdi avantmezdi e vegn concludida cun ina conferenza da medias. 
Il sequent urden dal di infurmescha davart las singulas tractandas da la conferenza: 
Urden dal di - 
Avertura - 
Perspectivas politicas e strategias da la Arge Alp en il process d'integraziun europeic - 
Tema directiv: protecziun cunter catastrofas en il territori alpin - 
Project d'agid per il Kosovo - 
Resultats da la conferenza da giuventetgna Arge Alp - 
Concessiun dal premi d'ambient Arge Alp - 
Cultura e societad (rapports e propostas tar divers projects, tr. a. program da sport, dietas spezialas, forum da giuventetgna, premi da film) - 
Ambient, urden dal territori ed agricultura (rapports e propostas, tr. a. project da perscrutaziun bovas e lavinas,dieta d'economia e territoris da protecziun) - Economia e lavur (rapports e propostas, tr. a. emprendists d'euro, vischnancas conscientas da l'energia, program da barat per emprendist(a)s e scolar(a)s) - 
Traffic (rapports e propostas, tr. a. traffic da martganzia e da persunas sin ils binaris, traffic cumbinà, dumbraziuns da traffic) - 
Reoccupaziun dals presidis da las cumissiuns - 
Conclusiun e conferenza da medias 
Dapli paisa politica 
Ils pajais commembers da la Arge Alp vulan persequitar lur interess specific da las Alps oravant tut visavi las instituziuns da l'UE cun pli gronda insistenza. 
Per quest intent dovri tant discussiuns strategicas sco er ina stretga collavuraziun cun ils politichers e las politicras da l'Europa dals pajais commembers. 
Ultra da quella rait duai la Arge Alp er preschentar ses puncts da vista a la collavuraziun tranter ils stadis en Europa. 
Per sia funcziun sco portavusch da las regiuns da las Alps sto la Arge Alp dar dapli paisa politica a sia moda da lavurar. 
Ils singuls pajais commembers vulan s'obliar da deliberar mintg'onn in tema directiv politic. 
Tar las regenzas centralas e tar las instituziuns europeicas duai ins empruar da cuntanscher che la Arge Alp vegnia renconuschida instituziunalmain sco factur da pussanza politica. 
Ultra da quai vuless ins cuntanscher che las regiuns e lur organisaziuns hajan la pussaivladad da concluder contracts liants da dretg internaziunal. 
Project d'agid per il Kosovo 
La Arge Alp vul sustegnair in project da reconstrucziun a vista mesauna u lunga d'in'organisaziun che lavura en la regiun da conflicts e deliberescha per quest intent in emprim import da 120'000 francs. 
Protecziun encunter catastrofas en il territori da las Alps 
La Arge Alp sa stenta cun insistenza per che affirmaziuns liantas ed obligaziuns da prestar agid vicendaivel en cas da catastrofas vegnian garantidas tras contracts correspundents tranter ils stadis. 
Premi d'ambient: terz rang per project grischun 
Il project "Auf den Spuren des Klimawandels - Ein Erlebnis-Lehrpfad im Oberengadin" da la societad per la perscrutaziun da la natira da l'Engiadina e dal WWF Svizra, Samedan, obtegna il terz premi en il rom da la premiaziun d'iniziativas decisivas en favur da l'ambient. 
Questa emprima senda da clima en Europa emprova da documentar ils effects da la midada dal clima en las Alps a maun da fastizis en la cuntrada muntagnarda da l'Engiadin'auta. 
Il project furnescha ina contribuziun exemplarica per sensibilisar la populaziun per in dals pli gronds problems da l'umanitad e per la protecziun dal clima. 
Ils dus emprims premis van a Vorarlberg ("Sonnen-Schein-Kampagne" da l'institut d'energia Vorarlberg a Dornbirn concernent la fotovoltaica) e Salzburg (project "Wohnanlage Ölzlbündt" da l'architect Hermann Kaufmann, Schwarzach; in model en la problematica da construcziun d'edifizis d'abitar cun contribuziuns decisivas per la protecziun da l'ambient). 
Il Grischun duai presidiar ina cumissiun 
Il chantun Grischun duai surprender il presidi da la cumissiun cultura e societad. 
Sco president è previs cusseglier guvernativ Claudio Lardi. 
Gremi: Arge Alp 
Funtauna: rg Chanzlia chantunala dal Grischun 
Data: 22.06. 
Situaziun concernent las plazzas d'emprendissadi en il chantun Grischun è sut controlla 
L'uffizi per la furmaziun professiunala ed il post central per la cussegliaziun professiunala han documentà tras ina retschertga la situaziun sin il sectur da las plazzas d'emprendissadi per il zercladur 1999. 
La situaziun da las plazzas d'emprendissadi en il Grischun po vegnir taxada tut en tut sco satisfacenta. Tut tenor il sectur sa preschenta la situaziun da las plazzas d'emprendissadi fitg differenta. 
Tendenzialmain datti sin il sectur artisanal-industrial plazzas d'emprendissadi en dumber suffizient, sin il sectur da servetschs dentant datti pli paucas plazzas. 
En las sequentas plazzas datti anc plazzas d'emprendissadi libras: mastergns da nutriment; hotellaria, tegnairchasa; vestgadira - textilias - tgirom; bellezza - igiena dal corp; mastergn da stampa; mastergns da construcziun; tecnica da chasa; elavuraziun da lain, decoraziun interna; auto, velo, moto; mastergns d'electro; elavuraziun da metal; producziun industriala; mastergns da dissegnader tecnic; mastergns commerzials; mastergns da vendita. 
Quest maletg mussa ch'il martgà da plazzas d'emprendissadi en il chantun Grischun è anc adina stabil e che giuvenils han la pussaivladad d'absolver in emprendissadi en il mastergn giavischà u almain en in sectur vischin dal mastergn giavischà. 
Malgrà che nus n'avain anc betg tut ils resultats da las retschertgas ch'ins ha fatg quest onn tar las scolaras ed ils scolars che bandunan la scola, paran nossas constataziuns da sa verifitgar a basa da la flexibilitad creschenta da vart dals giuvenils. 
Actualmain ves'ins las sequentas tendenzas: Scolaras e scolars cun bunas prestaziuns ed interess pratics han savens chattà ina plazza d'emprendissadi en il mastergn giavischà. 
Scolaras e scolars cun pussaivladads reducidas da scola han stuì tschertgar lur via tar il mastergn da giavisch sur in'alternativa. 
Problems da chattar insatge adattà han esters d'autra lingua cun pitschnas conuschientschas da tudestg. 
Mintga di dumondan giuvenils tar la cussegliaziun professiunala per plazzas d'emprendissadi sin secturs sco informatica, assistenta medicala, emprendissadi commerzial (biro da viadi), cuschinier, emploià/ada da fotografia (en questas professiuns na datti dapi emnas naginas plazzas d'emprendissadi pli) u dumondan per autras variantas da soluziuns. 
Er quest onn ha ina gronda part da las scolaras e dals scolars che banduna la scola suspendì la tscherna d'in mastergn e preferescha in 10avel onn da scola sco soluziun intermediara. 
Situaziun quietanta grazia ad in'elavuraziun activa dal martgà 
La situaziun en il chantun Grischun è per differents motivs relativamain quietanta en cumparegliaziun cun l'ulteriura Svizra. 
D'ina vart è ina gronda part dals manaschis d'emprendissadi da l'industria pitschna e mesauna anc adina pronta da porscher plazzas d'emprendissadi. 
Da l'autra vart pon ins er constatar che las mesiras en il rom dal conclus da plazzas d''mprendissadi han pussibilità d'acquirir u da mantegnair plazzas d''mprendissadi e che la transparenza pli gronda tar la documentaziun da las plazzas (actualmain ca. 5700 access) ha simplifitgà considerablamain la tschertga sin il martgà. 
Questas mesiras na vegnan dentant betg ad esser suffizientas durant ils proxims onns. 
L'uffizi per la furmaziun professiunala vegn a sustegnair ed a promover ensemen cun il post central per la cussegliaziun professiunala ulteriurs projects ed ulteriuras mesiras per promover ed acquirir novas plazzas d'emprendissadi e per meglierar la situaziun da las plazzas d'emprendissadi. 
Sche giuvenils han actualmain in problem u na chattan nagina plazza d'emprendissadi u soluziun da furmaziun, duain els sa drizzar al post da cussegliaziun professiunala da lur regiun. 
Las plazzas d'emprendissadi libras cun entschatta da l'emprendissadi durant la stad 1999 chatt'ins en l'internet sut 
http://lena.gr.ch 
Gremi: Uffizi per la furmaziun professiunala dal Grischun, 
Funtauna: rg Uffizi per la furmaziun professiunala dal Grischun 
Data: 23.06.1999 
Salvament grischun vegn unifitgà ed optimà La regenza approva il concept da salvament dal Grischun. 
Sia finamira è quella da garantir in salvament uschè optimal e spert sco pussaivel da persunas disgraziadas, malsaunas u che sa chattan en privel. 
A partir da l'entschatta fanadur 1999 è en funcziun il clom d'agid sanitar 144. 
Mintga persuna en ina situaziun d'urgenza duai obtegnair agid cumpetent entaifer il temp util. 
In'organisaziun cunvegnenta dal salvament duai garantir che pazients da cas urgent obtegnan in emprim tractament ed in'assistenza optimala al lieu da l'accident sco er ina tgira medicinala cumpetenta durant il transport. 
In salvament optimal e spert da persunas che sa chattan en privel acut po salvar vitas umanas, impedir u reducir donns consecutivs sco er impedir l'invaliditad. 
Sut quests aspects sa basa il concept da salvament dal Grischun sin structuras gia existentas e definescha en il rom d'incumbensas da prestaziun las incumbensas e las pretaisas dals differents partenaris da salvament. 
Ultra da quai vegnan fatgas directivas concernent l'alarm, la prontezza per l'acziun, l'equipament, la furmaziun e la furmaziun supplementara, la coordinaziun e la communicaziun. 
A partir da l'entschatta fanandur 1999 pon ins er en il Grischun dumandar agid durant 24 uras il di sur il numer curt da telefon 144 (clom d'agid sanitar). 
Il post directiv activescha immediatamain las mesiras necessarias da medischina d'urgenza che vegnan surpigliadas dal medi per cas urgents il pli damanaivel en collavuraziun cun il servetsch da salvament respectiv. 
L'organisaziun dal provediment da l'entir territori chantunal cun medis per cas urgents vegn adossada a l'uniun grischuna da medis. 
Per situaziuns extraordinarias e catastrofas existan concepts spezials d'acziun e da coordinaziun da la polizia chantunala resp. dal stab directiv chantunal. 
Scolas secundaras da vallada duain pudair manar ina "classe preliceale" 
La regenza trametta en consultaziun fin ils 7 d'avust 1999 ina revisiun parziala da l'ordinaziun davart las scolas secundaras da vallada. 
Il decret duai vegnir adattà a las relaziuns dad oz. 
En connex cun la durada scursanida sin sis resp. quatter onns da la furmaziun en il gimnasi da lunga durada resp. da curta durada sa dat per la terza classa d'ina scola secundara da vallada la nova incumbensa da manar ina "classe preliceale". 
Uschia ston scolaras e scolars dal Grischun talian che han l'intenziun d'absolver il gimnasi da curta durada betg bandunar la patria gia suenter la segunda classa secundara, ma pir in onn pli tard. 
Ultra da quai vul ins renovar il sistem da subvenziuns. 
Contribuziuns per lavur culturala professiunala 
Las sequentas persunas engaschadas per la cultura obtegnan en il rom da la segunda concurrenza per lavur culturala professiunala sustegns en l'import total da 206'000 francs: 
- Guido Baselgia, Baar. 
Contribuziun per realisar ses project "Die Erforschung des Sichtbaren. 
Lebensraum Engadin." 
- Corina Bezzola, Basilea. 
Stipendi liber per cuntinuar sia lavur fotografica. 
- Flurin Bischoff, Lavin. 
Stipendi liber per pudair sa concentrar sin sia lavur artistica. 
Sias davosas lavurs da culada en betun han persvadì. - Reto Cavigelli, Cuira. 
Stipendi liber per cuntinuar ed approfundir sia lavur. 
Cavigelli è in dals picturs ils pli impurtants dal Grischun. 
- Hansjörg Gadient, Forch. 
Contribuziun per realisar ses project "Wirkungen - Wirklichkeiten". 
Sco resultat vul el realisar in'exposiziun ambulanta cun dudesch vitrinas, in film da video ed in'installaziun artistica en in local 
- GSMBA, secziun dal Grischun, Cuira. 
Contribuziun per far sia lavur da basa tar il tema "Kunst im öffentlichen Raum in Graubünden". 
- Yuri Höpflinger, Turitg. 
Contribuziun per realisar ses film cun il titel "P" che sa deditgescha al tema da la digestiun. 
- Silvio Huonder, Berlin. 
Contribuziun per realisar ses terz roman cun il titel da lavur "Über die Kälte". 
- Domenic Janett, Stugl. 
Stipendi liber per cumponer in'ovra pli gronda per instruments da musica populara ("Ländlerorchester"). 
- Men Lareida, Turitg. 
Stipendi liber per la retschertga per in film documentar cun il titel da lavur "Auf Abruf. 
Jugendliche Flüchtlinge in der Schweiz." 
- Elisabeth Payer, Wien. 
Contribuziun per cuntinuar sia seria da maletgs da vasas. 
- Leo Tuor, Surrein. 
Contribuziun per realisar "Veta da tgaun", in'istorgia nunusitada per la litteratura rumantscha. 
- Thomas Zindel, Cuira. 
Stipendi liber per cuntinuar sia lavur da dissegnar e malegiar. 
Da las vischnauncas 
Il project preliminar per l'engrondiment da la scola professiunala Poschiavo vegn approvà da princip. 
Vid ils custs imputabels dal stabiliment da ca. 330'000 francs vegn empermess ina contribuziun vid la construcziun chantunala da 50 pertschient. 
Projects forestals integrals han la finamira da mantegnair las funcziuns multifarias dal guaud. La regenza approvescha ils projects integrals da Brusio, Sela/Filisur, Maladers, Tschierv e Zuoz/2. etappa. Vid ils custs da totalmain ca. 7.6 milliuns francs vegnan garantidas contribuziuns chantunalas tranter 9 e 26 pertschient. La revisiun parziala da la constituziun communala da Peist vegn approvada 
Per las lavurs d'impressari dal sviament punt dal Rain a Valragn en connex cun la sanaziun dal tunnel dal San Bernardino e per las lavurs dal tunnel Prau Pulté, sviament da Flem, vegnan deliberads credits en l'import total da ca. 71 milliuns francs. La regenza propona a l'uffizi federal da traffic da dar a las Pendicularas Motta Naluns Scuol-Ftan-Sent SA la concessiun per ina pendiculara a quatter da Jonvrai a Clünas. 
Fatgs da persunal 
Marco Ronchetti, naschì 1957, da Pedrinate-Chiasso TI, domicilià a Tusaun, daventa schef da l'uffizi districtual da construcziun bassa 7 a Tusaun. 
El entschaiva sia lavur mez december 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 24.06.1999 
L'ambassadura da l'USA sin visita en il Grischun 
Mesemna, ils 30 da zercladur 1999 visitescha l'ambassadura dals Stadis Unids da l'America che residiescha a Berna, il chantun Grischun. 
L'ambassadura americana Madeleine May Kunin vegn accumpagnada dal consul Douglas Kremer. 
Da vart dal Grischun prendan part a questa scuntrada president da la regenza Klaus Huber e chancelier Claudio Riesen. 
Sin il program èn previs tranter auter in bainvegni en la chasa grischa, in gentar cuminaivel a Cuira ed ina visita dal museum d'art dal Grischun. 
Silsuenter van ils giasts vinavant en Engiadina, nua ch'è planisada tranter auter ina visita dal parc naziunal. 
Gremi: regenza 
Funtauna: rg chanzlia chantunala dal Grischun 
Data: 24.06.1999 
Novaziuns tar la controlla dal commerzi cun animals a partir dal 1. da fanadur 1999 
Transparenza dal plat fin en stalla - ina pussaivladad meglierada da reconstruir la derivanza dals animals e da la charn. 
Il parlament svizzer ha tegnì quint da quest basegn en il rom da la nova politica agrara (PA 2002) e concludì il zercladur 1998 in nov sistem da registrar ils effectivs d'animals e da controllar il commerzi cun animals. 
Il punct central dal sistem è ina banca da datas centrala davart il commerzi cun animals (BCA), en la quala po vegnir registrada l'entira vita d'arments, portgs, nursas e chauras (animals cun unglas) da la naschientscha fin ch'els vegnan mazzads. 
In ulteriur element impurtant per la surveglianza da questa vita furman ils novs documents accumpagnatoris che vegnan en ils proxims dis tramess gratuitamain a tut las persunas en il Grischun che tegnan animals cun unglas. 
Ils certificats commerzials da fin uss vegnan abrogads e remplazzads tras documents accumpagnatoris che ston vegnir emplenids ora dal possessur sez u da la possessura sezza dals animals. 
Co ins ha da proceder vegn ditg en las explicaziuns detagliadas da l'uffizi federal che vegnan aschuntadas a l'emprim bloc cun 50 documents accumpagnatoris. 
Medemamain a partir dal 1. da fanadur 1999 ston ils possessurs e las possessuras d'animals manar in register che dat infurmaziuns davart ils segns distinctivs da lur animals, davart tut las midadas da l'effectiv sco er davart tut las datas d'inseminaziun e da toradi. 
Ils documents necessaris cun las explicaziuns necessarias èn medemamain aschunadas a la furniziun dals documents accumpagnatrois. 
Igl è previs d'introducir l'atun proxim il duair da marcar ils vadels novnaschids cun la nova marca d'ureglia uffiziala da la banca da datas davart il commerzi cun animals (BCA). 
La marcaziun dals ulteriurs animals vegn introducida l'onn proxim. 
La BCA vegn a trametter als possessurs dals animals a temp il dumber necessari da marcas d'ureglia uffizialas, siond che naven d'uss èn ils possessurs e las possessuras d'animals sezs responsabels 
L'uffizi da veterinari è persvadì che las possessuras grischunas ed ils possessurs grischuns d'animals vegnan a gidar a purtar a moda conscienziusa las novas mesiras per ina controlla credibla dal commerzi cun animals. 
Be uschia pon ins cuntanscher la finamira da garantir la sanadad dals animals e la sanadad publica e da rinforzar la fidanza da la populaziun en la charn ed en auters products d'animals. 
Ultra da quai furma la nova controlla dal commerzi cun animals ina premissa essenziala per l'access d'animals svizzers e da victualias che derivan dad els a las fieras internaziunalas. 
Gremi: uffizi da veterinari dal Grischun 
Funtauna: rg uffizi da veterinari dal Grischun 
Data: 25.06.1999 
Il Grischun insista sin l'empermischun da TCPTP (LSVA) dal cussegl federal 
Anc ina giada accentuescha la regenza visavi la confederaziun la gronda muntada dals retgavs da la TCPTP per las regiuns muntagnardas e periferas. 
Ils cussegliers federals Kaspar Villiger e Moritz Leuenberger han envidà ils chantuns da prender posiziun davart ina taxa sin il traffic da camiuns pesants dependenta da la prestaziun (TCPTP). 
La basa legala per questa taxa è vegnida acceptada il settember 1998 dal pievel e dals chantuns (vuschs en favur dal project en il Grischun: 58.9 pertschient). 
La TCPTP vegn introducida l'entschatta 2001. 
Ils chantuns obtegnan in terz dal retgav net (250 milliuns francs). 
Tar la distribuziun da questa part da la TCPTP sin ils chantuns èn da resguardar las consequenzas particularas da la taxa en territoris muntagnards e perifers. 
Avant la votaziun dal pievel dal settember 1998 ha la confederaziun mess en vista al chantun Grischun ina part tranter nov e diesch pertschient dal terz per ils chantuns. 
Per exequir l'incassament da las taxas èn respunsabels la direcziun generala da las duanas ed oravant tut ils chantuns. 
La regenza pretenda cun insistenza ch'ils chantuns vegnian indemnisads cumplainamain per lur expensas d'execuziun. 
Ella sustegna la reglamentaziun speziala previsa per transports da laina, s'engascha dentant per in redublament da la tariffa da restituziun proponida da 1.30 francs per meter cubic da laina transportada. 
Ultra da differentas reglamentaziuns tecnicas ed administrativas vegn fixada en il sboz da l'ordinaziun dal cussegl federal er la clav da repartiziun da las taxas da TCPTP sin ils chantuns. 
Ils aspects tecnics èn vegnids reglads en stretga collavuraziun cun ils uffizis chantunals da traffic sin via. 
L'ordinaziun prevesa la clav da repartiziun messa en vista. 
En il senn da duas variantas pussaivlas importa la part preliminara per ils territoris perifers u muntagnards u 20 u 25 pertschient. 
La consultaziun duai mussar, tgenina da las tariffas che duai vegnir applitgada. 
La regenza pretenda en sia posiziun che la confederaziun tegnia cumplainamain sias empermischuns e resguardia las regiuns periferas e muntagnardas cun la valita maximala. 
En sia motivaziun accentuescha ella tranter auter la situaziun particulara da noss chantun perifer e vast. 
Las valladas en il chantun Grischun ch'èn spezialmain dependentas dal transport sin via èn pertutgadas particularmain ferm da la nova TCPTP. 
En grondas parts dal territori chantunal e surtut en las valladas allontanadas èsi betg pussaivel da duvrar camiuns a 40 tonnas ed er betg da transferir il traffic da martganzia sin ils binaris. 
En la pli gronda part da las valladas po perquai il traffic da martganzia sulettamain funcziunar cun camiuns pesants. 
L'augment general da las taxas e lur furmaziun dependenta dal viadi augmentan oravant tut il pretsch per transports en talas regiuns periferas. 
Ils custs supplementars na pon betg vegnir cumpensads cun gudogns da productivitad tras tonnaschas pli autas u meglra logistica (evitar viadis cun vehichels vids). 
Quest enchariment dal transport sin via tutga il center vital da bleras regiuns allontanadas e s'oppona diametralmain a las emprovas da promover l'economia en quests territoris pregiuditgads. 
Cassa cantunala da pensiun vul midar tar il primat da contribuziuns 
L'entschatta 2001 duai ir en vigur in'ordinaziun revedida davart la cassa da pensiun. 
Per la calculaziun da las prestaziuns da vegliadetgna stat en il center la midada dal primat da prestaziuns al primat da contribuziuns. 
Tar il primat da prestaziuns vegnan fixadas las prestaziuns en pertschient da la paja assicurada il davos, la finanziaziun succeda tras contribuziuns medias. 
Tar il primat da contribuziuns vegnan las prestaziuns calculadas a basa da la facultad da spargn individuala. 
Las contribuziuns da spargn vegnan graduadas correspundentamain a la vegliadetgna. 
L'autezza da las bunificaziuns da spargn è vegnida fixada uschia che tar ina carriera da standard ed in tschains da quatter pertschient sin la facultad spargnada sco er cun ina rata d'augment annuala da la paja en l'autezza da 1.5 pertschient, chaschunada tras la chareschia, vegn cuntanschì suenter la durada cumpletta da l'assicuranza ina renta da vegliadetgna da 60 pertschient da la paja assicurada il davos. 
Las prestaziuns da ristga (invaliditad e mort) vegnan definidas sco fin uss en pertschients da la paja assicurada. 
En l'ordinaziun da la cassa da pensiun vegnan be anc fixads imports cumplessivs; lur repartiziun tranter ils lavurants ed ils patruns duai esser chaussa dals partenaris socials. 
En favur d'ina midada dal primat da prestaziuns al primat da contribuziuns discurran il concept cler da finanziaziun cun in process da furmar chapital ch'ils assicurads pon chapir e reconstruir facilmaing, la reducziun da solidaritads betg giavischadas, la flexibilitad pretendida en cas da midadas sin il sectur da pajas sco consequenza da models moderns da temp da lavur e da differenzas da pensums, la realisaziun simpla da la libra circulaziun e da la promoziun da la proprietad d'abitar cun agid da meds ord la prevenziun professiunala. 
Cun questa midada da sistem suonda la cassa da pensiun dal chantun Grischun a la tendenza actuala. 
Numerusas instituziuns da prevenziun dal dretg privat ed insaquantas dal dretg public han gia fatg quest pass. 
Ina nova definiziun da la paja assicurada duai oravant tut garantir a persunas assicuradas cun entradas pli bassas ina quota da cumpensaziun pli auta en il cas da pensiun (relaziun tranter las entradas da renta e las entradas da gudogn). 
La cassa da pensiun dal chantun Grischun è oz in'instituziun dependenta dal dretg public dal chantun. 
2001 duai la cassa esser in'instituziun independenta dal dretg public e sco tala esser abla d'esser partida e da processar. 
Il termin per la consultaziun curra fin mez october 1999. 
Suenter sia evaluaziun vegn la regenza ad elavurar in messadi al cussegl grond. 
Nov model da finanziaziun per il sectur da vegliadetgna e da tgira 
Sin il sectur da la tgira e da l'assistenza staziunara da pazients stabels e da persunas attempadas duai vegnir introducì in nov model da finanziaziun. 
Quai pretenda ina revisiun parziala da la lescha chantunala davart la tgira da malsauns. 
La regenza avra la consultaziun correspundenta che dura fin la fin da settember 1999. 
Proponì vegn il model da la finanziaziun subsidiara da las vischnancas. 
El prevesa ch'ils furniturs da prestaziuns incasseschian taxas che cuvran ils custs e ch'èn graduadas tenor il basegn da tgira. 
Sche las entradas da las abitantas e dals abitants da las chasas da vegls e da tgira, inclusiv la consumaziun prescritta da la facultad e las prestaziuns supplementaras, na tanschan betg per pajar las taxas, sto la vischnanca da domicil surpigliar la differenza. 
Per garantir ch'ils furniturs da prestaziuns na reduceschian betg la qualitad, vegnan las purschidas da la tgira e da l'assistenza da pazients stabels e persunas attempadas suttamessas ad ina surveglianza cumplessiva dal chantun. 
Concept dal commerzi da muvel duai promover las venditas d'atun 
La regenza prenda conuschientscha dal concept per la vendita da muvel l'atun 1999 e deliberescha in import da 600'000 francs per promover la vendita da muvel e vi da cumpras da distgargia. 
Tenor la nova politica agrara na prevesa la confederaziun naginas cumpras da distgargia pli , uschia ch'il Grischun ha elavurà ina soluziun chantunala. 
Per eliminar la purschida surdimensiunada da l'atun, promova il chantun la vendita d'animals da niz, organisond martgads da muvel e realisond mesiras accumpagnantas. 
Sch'il commerzi sin ils martgads gronds funcziuna mal u ensumma betg, cumpra l'intermediaziun grischuna da muvel SA a partir da la fin d'avust fin mez december 1999 per pretschs da martgà. 
Ils animals cumprads vegnan pli tard vendids vinavant en il center da commerzalisaziun a Cazas ed en la stalla da martgà a Glion. 
Tgi che cumpra l'atun 1999 in arment dal Grischun e sto mazzar quel pervia da mancanzas, obtegna per in arment da cumpensaziun ina reducziun da pretsch da 400 francs, sch'el cumpra l'animal a Cazas-Riòlta u Glion da l'intermediaziun grischuna da muvel SA. 
Perquai che l'export en Italia è anc adina scumandà, ston ins quintar sco 1998 er l'atun 1999 cun ina purschida stagiunala surdimensiunada. 
La regenza distribuischa ca. 342'000 francs ord la "taglia da vinars" 
La part chantunala al retgav net da l'administraziun federala d'alcohol (dieschavel d'alcohol) vegn duvrada per cumbatter l'alcoholissem sco er autras dependenzas (drogas, tabac, medicaments). 
Da las entradas da 1997/98 che vegnan distribuidas 1999 vegnan duvrads ca. 342'000 francs (l'onn precedent 315'000 francs) per sustegnair mesiras da prevenziun e per promover instituziuns, la perscrutaziun e la furmaziun da spezialists. 
Lescha davart la banca chantunala va en vigur pir l'october 1999 La lescha davart la banca chantunala grischuna na vegn betg ad entrar en vigur a l'entschatta da fanadur, sco quai ch'igl è stà previs, mabain pir a l'entschatta d'october 1999. Per il retard èn decisivas differentas adattaziuns internas da la banca. 
La regenza ha in interess che la banca chantunala grischuna possia terminar conscienziusamain e cun calma las lavurs preparativas. 
Sco post da revisiun extern vegn elegida la firma PricewaterhouseCoopers SA, Turitg. Da las vischnancas 
Vid ils custs imputabels da 190'000 francs vegn empermessa ina contribuziun chantunala da construcziun da 17.5 pertschient. 
Cun resalvas vegnan approvadas las revisiuns parzialas da las planisaziuns localas da Grüsch e Surcuolm. 
En connex cun la cumplettaziun da la via da colliaziun Solas-Mut vegn deliberà in credit da 13 milliuns francs per il tunnel da Muttnerboden. Resalvada è l'approvaziun tras il cussegl grond. Fatgs da persunal 
A la fin da zercladur 1999 van ils sequents collavuraturs en pensiun: 
- Eva Hartmann, Zezras, assistenta d'administraziun tar l'uffizi da construcziun bassa, e 
- Christian Köhl, Eigias, cumissari da taglia. 
La regenza engrazia ad els per ils servetschs prestads en favur dal chantun. 
- Rudolf Leuthold, naschì 1962, da Nesslau SG, domicilià a Grüsch, daventa cheu da l'uffizi da sanadad. 
El entschaiva sia lavur l'entschatta 2000. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.07.1999 
Project global per restabilir donns da naiv e d'aua 
Ils donns da lavinas, d'aua e da bovas repartgids sin l'entir chantun muntan a var 10 milliuns francs e vegnan restabilids en il rom d'in project global. 
Quai pussibilitescha in proceder efficazi, spert e nuncumplitgà dals organs forestals. 
Las navadas extraordinarias dals mais favrer fin avrigl 1999, las differentas lavinas e surtut las precipitaziuns abundantas ed intensivas dals mais matg e zercladur 1999 ch'èn succedidas a medem temp sco la marschauna, han chaschunà gronds donns al guaud ed a la cultira en bleras parts dal Grischun. 
L'entir chantun è stà pertutgà da quai, spezialmain ferm dentant las regiuns Partenz/Tavau, Scanvetg ed Engiadina bassa. 
En quest connex èn vegnidas donnegiadas spezialmain las vias da guaud tras bovas. 
Totalmain èn vegnids annunziads a l'inspectorat forestal dal Grischun fin la fin da zercladur 230 cas da donn, la summa dal donn da quels cas munta a 10.5 milliuns francs. 
Ils donns sa repartan sin 92 vischnancas e corporaziuns. 
La summa dal donn che na po betg vegnir indossada a projects currents, munta a 8.7 milliuns francs. 
71 objects pon vegnir integrads en projects currents, dus vegnan examinads, ils ulteriurs 157 objects da donn èn chaussa d'in project global per restauraziuns forestalas. 
L'emprima etappa da credit en la dimensiun dad 8.7 milliuns francs vegn approvada da la regenza, a moda che vegnan empermessas contribuziuns chantunalas da var 1.4 milliuns francs sin il sectur d'averturas e da 560'000 francs sin il sectur da rempars. 
Per pudair gidar spert ed a moda efficazia vegn simplifitgà l'andament dal project pertutgant la tecnica administrativa. 
En enclegientscha cun la direcziun forestala federala po l'inspectorat forestal dal Grischun inoltrar in project collectiv che vegn subvenziunà da la confederaziun e dal chantun. 
Emprimas lavurs da restauraziun èn gia vegnidas ordinadas per pussibilitar il diever dals culms e las alpegiadas e per pudair puspè far diever da las numerusas vias da guaud e d'alp. 
La finamira dal project global è quella da reparar ils donns uschespert che pussaivel. 
Uschia duai d'ina vart vegnir impedida in'extensiun dals donns, da l'autra vart sto esser garantida la segirezza per tut las utilisadras ed ils utilisaders da las vias. 
Ultra da quai vegni spetgà ch'ils rempars adempleschian la medema funcziun da segirezza sco durant l'enviern passà. 
Las mesiras principalas sa concentreschan sin il segirar scarpas, il deviar auas, il preparar vias ed il sustegnair ils fundaments da singuls rempars sco er il midar parts donnegiadas. 
Il stabiliment da Realta vegn amplifitgà ad ina praschun preparatoria ed ad ina praschun da repatriament 
Tenor la giurisdicziun dal tribunal federal pertutgant las mesiras repressivas en il dretg d'esters na dastgan arrestads preparatoris e da repatriament betg vegnir collocads cun praschuniers penals e d'inquisiziun. 
Percunter sto quai succeder en stabiliments separads ch'èn adattads per executar quest arrest spezial e che permettan in reschim d'arrest liberal. 
En il Grischun n'exista fin oz nagin indriz definitiv, nua ch'ils arrestads preparatoris e da repatriament pon vegnir collocads. 
Dapi l'avust 1998 exista unicamain il provisori a la Promenada a Tavau. 
En il fratemp ha il chantun fatg differents scleriments, nua ch'ina praschun correspundenta pudess vegnir endrizzada. 
Quests scleriments vegnan a la conclusiun ch'il basegn per ina praschun preparatoria e da repatriament cun almain 16 plazzas è cumprovà. 
Er a l'uffizi federal da giustia para quest giudicament realistic. 
Sco lieu è resultà, betg il davos per ponderaziuns finanzialas, l'areal dal stabiliment da Realta a Cazas. 
La regenza vegn a suttametter ina missiva correspundenta al cussegl grond. 
En il cas d'in ulteriur basegn duain vegnir realisadas a curta vista autras pussaivladads da collocaziun (p.ex. las praschuns d'inquisiziun a Tavau u a Tusaun). 
A partir da l'avust 1999 vala la nova ordinaziun davart ils gimnasis 
La regenza relascha ina nova ordinaziun davart il gimnasi en il Grischun (ORGim) e la metta en vigur per l'entschatta d'avust. 
Tranter auter vegn reducida la durada da la scolaziun da set sin sis resp. da tschintg sin quatter onns, la dumonda da la bilinguitad vegn reglada ed i vegn emprovà da cuntanscher ina collavuraziun pli stretga cun la scola svizra a Milaun. 
Innovaziuns pertutgan er las disposiziuns davart la promoziun ed ils examens da maturitad. 
Furmaziun da magisters/tras: collavuraziun cun il Principadi da Liechtenstein 
Il Grischun ed il Principadi da Liechtenstein fan in cunvegna en il sectur da la scolaziun postmaturitara. 
Studentas e students dal Principadi da Liechtenstein pon sa scolar a magistra resp. magister primar en il seminar da magisters grischun, ina scolaziun che dura dus onns. 
Quest curs d'instrucziun vegn purschì anc fin l'onn da scola 2003/04 e vegn substituì silsuenter da purschidas a la scol'auta professiunala da pedagogia. 
La regenza sa dosta cunter ina dubla taxa pauschala sin il traffic da camiuns pesants 
In onn avant ch'inaugurar la taxa sin il traffic da camiuns pesants tenor prestaziun (TCPTP) na dastga, tenor l'avis da la regenza grischuna, betg vegnir redublada la taxa pauschala. 
Cusseglier federal Kaspar Villiger ha l'intenziun da redublar las tariffas da la taxa actuala pauschala sin il traffic da camiuns pesants per l'onn 2000. 
El ha dà en consultaziun in project correspundent. 
La taxa pauschala en vigur è ina regulaziun provisoria cun numerusas ingiustias e numerus dischavantatgs. 
L'entschatta 2001 duai ella vegnir substituida da la TCPTP. 
I para stgandelus che curt avant la midada dal sistem, la taxa vegn augmentada a questa moda. 
La TCP pauschala ha incontestadamain numerusas mancanzas. 
Uschia n'è p.ex. betg previsa ina regulaziun speziala per ils transports da laina che parescha las consequenzas negativas per la cultivaziun dal guaud e per ils pretschs da la laina. 
Las interpresas da transport vegnan agravadas supplementarmain l'onn 2000 ultra da quai tras la proxima midada per la TCPTP (integraziun dals apparats da registraziun, adattaziun da la basa da calculaziun e.a.p.). 
In redublament da la taxa na chattess insumma betg la chapientscha da la populaziun e spezialmain er betg da las interpresas da transport pertutgadas. 
La necessitad dal redublament propost da la TCP na vegn insumma betg motivada en ils documents da consultaziun. 
I manca er scadin renviament sin la supportabladad e sin las consequenzas negativas d'in tal conclus. 
Nov dretg da divorzi a partir da l'onn 2000: il dretg chantunal vegn adattà 
L'entschatta 2000 va en vigur il cudesch civil svizzer (CCS) revedì. 
A moda in pau scursanida vegnan numnadas las innovaziuns savens "lescha da divorzi". 
En la revisiun sa tracti ultra dal dretg da divorzi dentant er anc d'ulteriurs secturs: il stadi civil, la maridaglia, il dretg dals uffants, l'obligaziun d'assistenza per parents, ils asils da famiglia, l'avugadia e l'intermediaziun matrimoniala. 
Las innovaziuns las pli impurtantas pon vegnir resumadas sco suonda: - 
Il divorzi na sa basa betg pli sin la culpa e las consequenzas economicas vegnan regladas a moda equilibrada. 
Il divorzi sin dumonda cuminaivla sco er sin plant suenter ch'il termin stabilì da quatter onns per la separaziun è spirà vegn fixà en la lescha. 
Rentas da divorzi dependan novamain da princip da criteris legals objectivs e betg pli da la culpa. 
- Per regla vegn la segunda pitga ch'è vegnida stabilida durant la lètg partida mez per in independentamain dal stadi dals bains e dal motiv dal divorzi. 
Quest fatg meglierescha essenzialmain la situaziun economica da las dunnas divorziadas. 
- Il meglier bain da l'uffant vegn realisà. 
Uschia vegn tranter auter ad esser pussaivel il quità cuminaivel dals geniturs er en cas d'ina lètg divorziada, sch'ils geniturs fan ina dumonda cuminaivla e sch'els van d'accord davart lur parts a l'assistenza da l'uffant e davart il fatg co ch'els vulan repartir ils custs da mantegniment. 
Er in dretg d'audienza dals uffants è fixà en il nov dretg da divorzi. 
- Innovaziuns datti plinavant en connex cun legalisar il stadi civil e la maridaglia sco er en ulteriurs secturs dal dretg da famiglia. 
Ultra da quai vegn suttamessa l'intermediaziun matrimoniala e partenariala professiunala ad in oblig chantunal da dumandar ina permissiun. 
Il dretg chantunal sto vegnir adattà al dretg federal fin l'entschatta da l'onn 2000. 
Pervi dal stgars temp na po quai betg succeder en ina lescha formala. 
Sco soluziun intermediara duai dentant vegnir relaschada in'ordinaziun dal cussegl grond che duai vegnir transferida pli tard en il rom da la refurma da las dretgiras en ina lescha formala (lescha introductiva tar il CCS). 
La regenza surdat al parlament ina missiva correspundenta. 
Il nov decret vegn a cumpigliar ultra da las dumondas da cumpetenza tut las disposiziuns davart la procedura da divorzi e vegn formulà a moda "favuraivla per ils applitgaders". 
Contribuziuns da cultura 
I vegnan prestadas contribuziuns e garanzias da deficit d'in import total da 73'000 francs a las suandantas ovras ed occurrenzas culturalas: 
- sisavels dis da cultura alpina a Tusaun (dals 25 fin ils 29 d'avust 1999), 
- ediziun d'in tom illustrà davart il reschissur grischun Daniel Schmid tras la chasa editura Simonett Project, 
- ediziun dal cudesch per giuvenils "Nick e Pieder" (titel da lavur) da Cornelia Monn-Casanova, 
- ediziun da la segunda ediziun elavurada dal cudesch "Bauen in Graubünden" tras la revista d'architectura "Hochparterre", 
- ediziun dal cudesch "Gian Battista Frizzoni (1727-1800) - Ein Engadiner Pfarrer und Liederdichter im Zeitalter des Pietismus" tras la chasa editura Bündner Monatsblatt, 
- ediziun d'ina seria da cartas postalas cun lavurs da l'artist-pictur da Domat Albert Anton Willi (1872-1954) tras Armon Fontana, 
- novavels dis da litteratura rumantscha a Domat (dals 3 fin ils 5 da settember 1999), 
- producziun dal toc teater da film "Die Tourismusfalle" che vegn preschentà en il rom dal "Theaterkessel" 1999 ad Arosa ed en auters lieus, tras las Klubkran Productions ed il teater THumor, Arosa, 
- exposiziun da fotografias "Erinnerige a Mesteiner" da l'uniun Pro Monstein (avust fin october 1999), 
- surdada d'ina incarica da cumposiziun a Martin Derungs tras il trio da (flautas) O'Henry, 
- 14avel festival internaziunal da musica a Tavau (dals 23 da fanadur fin ils 14 d'avust 1999), 
- occurrenzas musicalas "Stimmhorn" e "Kumulusik" en il rom da la festa d'atun a Malans 1999, 
- retscha da concerts "Il clavazin blau" (dals 25 da fanadur fin ils 5 da settember 1999), organisada da Guido Casty, Flem, 
- apero d'opera dal 1. da schaner 2000 a Tavau, e 
- concerts dal club da folk a Cuira durant il segund mez onn 1999. 
Agid umanitar 
Las suandantas organisaziuns ed ils suandants projects d'agid obtegnan contribuziuns da totalmain 20'000 francs: 
- Crusch Cotschna Svizra (CCS) per il program da restabiliment a Honduras, nua ch'il ciclon "Mitch" ha chaschunà ina gronda destrucziun e devastaziun, 
- agid dals lavurants svizzers (ALS) per il project d'agid d'urgenza "Nicaragua - Agid per las victimas dal hurikan "Mitch", 
- agid per l'uffant "Enfants du monde" per il project "Promoziun da las dunnas en la prefectura Tahoua, Niger", 
- ovra d'agid "unfrenda da curaisma" per il project "Organisaziun da las lavurantas/dals lavurants agriculs en India", 
- uniun per projects d'autoagid a l'ost, Cuira (UAO) per in sustegn general, e 
- School-Chain Project per ils custs da transport da CPs a Kenia. 
Da las vischnancas 
Il project per ina stgala da peschs en connex cun la construcziun da l'ovra electrica pitschna Mühlbach a Malans vegn approvà. Uschia vegn creada la pussaivladad, spezialmain per litgivas da lai, da muntar dal Rain en la Landquart ed en sias auas lateralas sur la Klus. Il project vegn sustegnì finanzialmain da la confederaziun e dal chantun. Il project da construcziun per ina nova plazza da gieu e da sport a Castasegna vegn da princip approvà (custs imputabels circa 170'000 francs, contribuziun chantunala empermessa 32.5 pertschient). 
Il project preliminar per la construcziun nova dal pavigliun da scola sin l'areal da la chasa da scola Herold a Cuira vegn approvà da princip cun renviaments (custs imputabels circa 975'000 francs, contribuziun chantunala diesch pertschient). Per differents projects da construcziun da vias vegnan dads libers credits d'in import total da 7.4 milliuns francs. 
Fatgs dal persunal 
La fin da zercladur 1999 èn ids en pensiun: 
- Bruna Ciaschini-Spallacci, Razèn, collavuratura da tegnairchasa en la clinica psichiatrica Beverin, 
- Otto Kreienbühl, Haldenstein, manader da la partiziun da construcziun auta tar l'uffizi da meglieraziun e mesiraziun, 
- Josef Rickenbacher, Cuira, contabilist tar la procura publica, 
- Heinrich Seglias, Domat, referendari tar l'administraziun da taglia, e 
- Xaver Willi, Cuira, schef da la centrala d'alarm e d'acziuns tar la pulizia chantunala. 
La regenza als engrazia per ils servetschs ch'els han prestà en favur dal chantun. 
- Arno Lanfranchi, naschì 1960, da Puschlav, domicilià a Haldenstein, daventa manader da secziun tar la controlla da finanzas. 
El cumenza sia plazza l'entschatta da november 1999. 
- Hansjörg Tschudi, naschì 1969, da Schwanden GL, domicilià a Cuira, daventa geoinformaticher tar l'uffizi da planisaziun. 
El cumenza sia plazza l'entschatta d'october 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.07.1999 
Da las vischnancas Fatgs da persunal 
- Reto Frey, naschì 1965, da Schiers, domicilià ad Igis, daventa manader da l'administraziun tar l'uffizi d'informatica. 
El cumenza l'entschatta da november 1999 
- Daniel Gruber, naschì 1966, da Rossa, domicilià a Favugn, daventa tecnicist IC tar l'uffizi d'informatica e cumenza l'entschatta d'avust 1999. 
- Andreas Leisinger, naschì 1944, da ed a Tavau, daventa en il rom d'ina restructuraziun tar l'uffizi dal servetsch social incumbensà per dumondas d'impedids. 
Chanzlia chantunala 
Gremi: regenza 
Funtauna: rg chanzlia chantunala dal Grischun 
Data: 15.07.1999 
Ir a chatscha en il Grischun: Nua poss jau retrair la patenta? 
(Retrair las patentas da chatscha per la stagiun da chatscha 1999) 
La chatscha stat avant porta. 
Ils chatschaders e las chatschadras sa legran da la proxima stagiun da chatscha e fan las empremas preparativas. 
Latiers appartegna er la retratga da la patenta. 
En il Fegl uffizial dal chantun Grischun dals 29 da fanadur 1999 èn publitgads ils lieus, las datas e las uras per retrair las patentas. 
Gremi: Inspecturat da chatscha e pestga dal Grischun 
Funtauna: rg Inspecturat da chatscha e pestga dal Grischun 
Data: 27.07.1999 
Il dumber da las pernottaziuns en las abitaziuns da vacanzas sa stabilisescha 
Cun in onn retard envers l'hotellaria sa stabiliseschan en il Grischun er ils dumbers da las pernottaziuns en la parahotellaria. 
Quai resulta da las cifras publitgadas dacurt da l'uffizi federal da statistica. 
Ils manaschis d'hotellaria e da cura han mess fin al regress da las pernottaziuns gia l'onn da turissem 1996/97 ed han pudì augmentar las cifras per 3.1 pertschient durant la perioda passada. 
Perencunter ha demussà la parahotellaria 1997/98 anc ina pitschna perdita da 0.1 pertschient, q.v.d. ch'igl èn vegnidas annunziadas 6'481'540 pernottaziuns u 5'500 pli pauc che l'onn precedent. 
L'onn current èn dadas las premissas per in lev augment. 
En l'entira Svizra èn s'augmentadas las pernottaziuns en la parahotellaria gia l'onn passà da 19.9 sin 20.05 milliuns. 
Per il Grischun munta la parahotellaria, tar la quala vegnan quintads er ils campadis, ils alloschis per gruppas ed ils albierts per la giuventetgna, ad in factur economic impurtant. 
La quota ha impurtà 1997/98 52 pertschient (Svizra 30 pertschient) da las total 12.5 milliuns pernottaziuns registradas en il Grischun. 
1993 è questa quota anc stada 54 pertschient. 
Qua derivan 59 pertschient da 100 giasts da la Svizra, en cumparegliaziun cun l'hotellaria, nua ch'ils giasts indigens cumpiglian 46 pertschient da las pernottaziuns. 
En il Grischun vegnan purschids var 173'000 letgs e plazs da durmir. 
La hotellaria cumpiglia var 48'000 letgs (28 pertschient), la parahotellaria 125'000 unitads (72 pertschient). 
Malgrà la pitschna purschida da letgs da l'hotellaria cumpiglia quella quasi la mesadad da las pernottaziuns. 
Tuttina ston vegnir resguardadas las differentas cundiziuns da locaziun. 
Per ina meglra occupaziun èn chombras da dus letgs en hotels pli adattadas che p.ex. abitaziuns da vacanzas cun plirs letgs, dals quals vegnan occupads be dus u trais, u che alloschis per gruppas e campadis che dependan pli ferm da l'aura ch'ils hotels. 
En cumparegliaziun cun l'entira Svizra sa rechatta l'utilisaziun da l'hotellaria en il Grischun var in pertschient e quella da la parahotellaria var dus pertschient sur la media. 
Var 18 pertschient da las pernottaziuns vegnan reservadas en il "chantun da vacanzas da la Svizra". 
Gremi: uffizi per economia e turissem dal Grischun 
Funtauna: rg uffizi per economia e turissem dal Grischun, statistica 
Data: 04.08.1999 
Concurrenza naziunala da reportaschas davart mastergns "Profis en il profil": 
Victoria per il stgalim superiur da Flearda-Urmein-Tschappina 
Dapi il mars 1998 organisescha l'uffizi federal per furmaziun professiunala e tecnologia (UFFT) en il rom dal conclus davart las plazzas d'emprendissadi campagnas da motivaziun. 
La campagna actuala vegn accumpagnada sin il champ naziunal tras ina concurrenza "profis en il profil". 
L'UFFT ensemen cun sponsurs da renum, ha invidà scolaras e scolars dals stgalims superius da perscrutar activamain il mund professiunal cun agid d'ina concurrenza. 
In grond dumber da teams engaschads e da classas engaschadas han preparà sin fundament da retschertgas fundadas, numerusas intervistas, registraziuns da magnetofon e da video plain vita, visitas da firmas e d'experientschas praticas d'emprendissadi d'emprova 360 reportaschas professiunalas captivantas ed han inoltrà quellas a l'UFFT. 
Las cundiziuns da la concurrenza èn stadas simplas: ils purtrets da mastergns han stuì vegnir elavurads en teams da minimalmain tschintg scolaras e scolars, maximalmain d'ina classa intera. 
Ins ha pudì eleger libramain tranter ils mastergns ch'ins po emprender durant in emprendissadi. 
La furma da la preschentaziun è stada libra; per mintga contribuziun han ins stuì crear in placat en ils formats B4 u A2. 
Las reportaschas han ins stuì inoltrar fin ils 30 d'avrigl 1999 tar l'UFFT. 
Las 360 reportaschas inoltradas han ins suttamess ad ina preselecziun. 
Da las 360 lavurs inoltradas han 20 obtegnì in premi. 
Tranter las 20 meglras lavurs figurescha quella dal stgalim superiur da Flearda-Urmein-Tschappina ch'ha obtegnì ils 2 da fanadur 1999 l'emprim premi en la categoria da mastergns da construcziun da maschinas per sia lavur inoltrada. 
Las scolaras ed ils scolars dal stgalim superiur da Flearda-Urmein-Tschappina han elegì il mastergn da l'automaticist e l'han mess en il center da lur lavur cun agid d'in placat da format grond, d'ina broschura plegabla e d'ina projecziun da dias. 
La giuria, ch'è sa cumponida da represchentants da las federaziuns professiunalas las pli impurtantas, ha elegì questa lavur sco victura da questa categoria. 
Il stgalim superiur da Flearda-Urmein-Tschappina è sa participà a la concurrenza en il rom da l'instrucziun davart la tscherna da mastergn che succeda communablamain per la scola reala e secundara. 
Grazia al grond engaschament da la classa e la lavur innovativa dals magisters dal stgalim superiur da Flearda-Urmein-Tschappina han els obtegnì ils 2 da fanadur 1999 a Berna in premi en l'autezza da 2'500 francs. 
Fin uss èsi anc betg decidì co ins vul impunder il premi, ma la forza innovativa da la classa vegn er qua a chattar ina soluziun. 
Ensemen cun las scolaras ed ils scolars dal stgalim superiur da Flearda-Urmein-Tschappina e cun lur magisters sa legran natiralmain er ils respunsabels per la furmaziun professiunala en il chantun Grischun davart la victoria da la classa grischuna. 
Quai cumprova ch'il Grischun po ed astga esser cumpetitiv er sin il sectur da scola e mussa che las preparaziuns per la tscherna d'in mastergn en il chantun vegnan manadas sin in aut nivel. 
L'acquist dal premi mussa dentant er che las lavurs che derivan dal chantun Grischun vegnan onuradas correspundentamain en Svizra e che l'impurtanza da la furmaziun professiunala en il Grischun è anc adina fitg auta. 
Gremi: Uffizi per la furmaziun professiunala dal Grischun 
Funtauna: rg Uffizi per la furmaziun professiunala dal Grischun 
Data: 10.08.1999 
Buttiglias da vaider persas duain vegnir imponidas cun ina taxa d'allontanament anticipada 
Sumegliantamain a las buttiglias da PET duai esser cuntegnida en il futur er tar las buttiglias persas ina taxa d'allontanament en il pretsch da cumpra. 
La rimnada e l'economisaziun dal vaider vegl chaschuna en l'entira Svizra custs annuals da circa 30 milliuns francs. 
Uss na duain betg pli surprender las vischnancas, mabain directamain ils chaschunaders quests custs. 
Il departament federal per ambient, traffic, energia e communicaziun (DATEC) vuless midar correspundentamain l'ordinaziun davart ils emballagis per bavrondas. 
En il pretsch da cumpra da buttiglias da vaider duai esser cuntegnida novamain ina taxa d'allontanament anticipada. 
Questa taxa vegniss a muntar per buttiglias da vaider sur in mez liter tranter quatter e diesch raps, per buttiglias pli pitschnas tranter dus e tschintg raps. 
La regenza grischuna è da princip perencletga cun la revisiun totala previsa. 
Ella beneventa specialmain la taxa d'allontanament anticipada. 
Ultra da quai dat la regenza impuls per resguardar meglier ils suandants postulats: la quota dals emballagis nunutilisabels per bavrondas ch'arrivan en il rument, duai restar zunt pitschna ed ils emballagis reutilisabels duain vegnir promovids intenziunadamain. 
La regenza n'è betg d'accord cun l'idea d'abrogar il scumond da buttiglias PVC, dentant d'introducir in pegn. 
Il PVC è e resta ina materia problematica, en l'industria da bavrondas ha el pers sia giustificaziun. 
Il Grischun refiera la taxa per sanar deponias veglias 
Cun la taxa planisada per sanar deponias veglias vuless la confederaziun finanziar 40 pertschient dals custs dals chantuns ch'èn necessaris per sanar deponias, manaschis e lieus d'accident. 
Las taxas a la confederaziun duain vegnir prestadas dals possessurs da deponias da rument en Svizra e dals exportaders che deponan ruments a l'exteriur. 
A basa da l'autezza previsa da las taxas e dals ruments deponids annualmain vegnan imponidas las deponias da qua probablamain cun taxas da pli ch'in milliun francs per onn. 
Perencunter po far quint il chantun cun in return da be 800'000 francs. 
Uschia stuess il Grischun confinanziar la sanaziun da deponias veglias en auters chantuns en ina dimensiun considerabla, senza avair chaschunà er el quests custs. 
La regenza refiera perquai er energicamain il sboz per ina ordinaziun davart la taxa per sanar deponias veglias. 
Essenzialmain explitgescha ella che la taxa previsa na saja betg necessaria e ch'ella chaschunia ina repartiziun massiva sin donn e custs da chantuns cun damain cas da sanaziun. 
Ultra da quai na saja la taxa betg confurma al chaschunader e chaschunia in augment inutil da l'apparat administrativ. 
Da las vischnancas 
Las revisiuns parzialas da las planisaziuns localas da Degen, Ruschein, Samedan, Schluein, Uors-Peiden, Valragn e Zuoz vegnan approvadas. 
Il project da construcziun per meglierar la plazza da sport exteriura a Val S. Pieder vegn approvà definitivamain. 
Als custs imputabels da var 129'000 francs empermetta il chantun contribuziuns da construcziun da diesch pertschient. 
Per differents projects da construcziuns da vias en il chantun èn vegnids dads libers credits d'in import total da 4.8 milliuns francs (installaziuns electricas per l'illuminaziun e per l'indriz da cabel da fibra da vaider en il tunnel dal San Bernardin, sanaziun/construcziun nova dal mir e dals mirs da sustegn Tröglitobel sin il traject Ziràn-Tusaun da la A13c, prolungaziun dal trottuar ad Andeer, lavurs da construcziun e da cuvrida sin la via taliana Piazza-Resgia de Scima, correcziun da la via d'Alpsu traject parzial Vals Segnas-Pignola, transfurmaziun da la plazza da la staziun da Scuol). 
Nov schef da l'uffizi da sanadad 
Rudolf Leuthold è vegnì elegì sco nov schef da l'uffizi da sanadad. 
El è naschì l'onn 1962 ed abita a Grüsch. 
Da 1991 fin avust 1998 ha Rudolf Leuthold lavurà en la partiziun da perscrutaziun e da svilup da la Hamilton Panaduz SA. 
L'entschatta da l'onn 1996 ha el obtegnì la responsabladad totala da la partiziun da software aifer la partiziun da perscrutaziun e da svilup. 
Dapi settember 1998 lavura Rudolf Leuthold tar la Krupp Presta SA ad Eschen sco manader da svilup en la partiziun d'alvers d'empalms. 
Rudolf Leuthold cumenza ses uffizi l'entschatta 2000. 
Fatgs dal persunal 
Maria Tscharner, Sched, emploiada da chasa en la chasa da dimora Giuvaulta da la clinica Beverin è ida en pensiun la fin da fanadur 1999. 
La regenza engrazia per ils servetschs ch'ella ha prestà en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 12.08.1999 
50 milliuns per reducziun da premias en il Grischun 
La regenza ha fixà l'autezza da la reducziun individuala da las premias per l'onn current. 
Per quest intent vegnan impundids quest onn totalmain 50.1 milliuns francs. 
68'267 persunas profiteschan da las contribuziuns per reducir las premias, quai èn circa 40 pertschient da la populaziun grischuna. 
L'instrument da la reducziun da las premias intenziunescha da garantir a persunas en relaziuns economicas modestas ina protecziun commensurada en l'assicuranza da basa per la tgira da malsauns a cundiziuns finanzialmain supportablas. 
Return da 97 pertschient dals formulars 
L'institut d'assicuranzas socialas ha tramess a l'entschatta da quest onn formulars d'annunzia per la reducziun da las premias a tut las persunas nubilas cun entradas imputablas da fin 30'000 francs, a tut las persunas maridadas cun entradas imputablas da fin 45'000 francs sco er a tut las persunas maridadas assicuradas che han fin trais uffants ed entradas imputablas da fin 65'000 francs. 
Ultra da quai han ins tramess formulars d'annunzia a famiglias cun entradas imputablas pli autas ed in dumber d'uffants pli grond. 
Totalmain han ins spedì 36'926 formulars. 
Tut en tut han ins plidentà directamain 84'663 persunas assicuradas, pia circa la mesadad da la populaziun dal chantun. 
Returnads èn vegnids circa 97 pertschient dals formulars. 
L'onn 1997 aveva la quota muntà a 93 pertschient dals formulars spedids. 
I vegnan pajads 48.3 milliuns francs 
Tenor il conclus che la regenza ha prendì sin basa dals formulars d'annunzia returnads obtegnan 14'791 persunas singulas totalmain 13'934 francs, 1'589 persunas ch'educheschan sulettas totalmain 2'241'570 francs, 4'075 pèrs maridads totalmain 6'649'427 francs e 9'150 famiglias totalmain 18'310'414 francs, orfens totalmain 7'068 francs e 3'456 persunas ch'obtegnan prestaziuns supplementaras tut en tut circa 7'200'000 francs contribuziuns per reducir las premias. 
Pajament a la fin da settember 
La regenza parta dal fatg che cun las reducziuns da premia ch'ella ha fixà vegnia ademplida la finamira fixada dal legislatur da garantir a las persunas cun dretg da contribuziun che vivan en relaziuns economicas modestas ina protecziun d'assicuranza a cundiziuns finanzialmain supportablas tras ina reducziun da las premias per l'assicuranza da basa per la tgira da malsauns. 
Il pajament da las contribuziuns per reducir las premias a las cassas da malsauns respectivamain a las persunas cun dretg, sche las cassas desistan ad ina cumpensaziun directa cun la premia, succeda a la fin da settember. 
Las persunas ch'han inoltrà in formular d'annunzia da la cassa da cumpensaziun da l'assicuranza da vegls e survivents obtegnan ina communicaziun davart lur dretg da reducziun da la premia. 
La regenza sustegna il scumond da lavurar limità per requirents d'asil 
Per sminuir l'attractivitad da la Svizra sco pajais d'asil e sco martgà da lavur vul la confederaziun introducir in scumond da lavur limità sin in onn per requirents d'asil e persunas recepidas provisoriamain. 
La regenza grischuna sustegna quest project. 
L'intent dal concept svizzer per recepir fugitivs è quel da dar protecziun a quests umans e na vegn betg mess en dumonda tras il scumond da lavurar. 
Il scumond da lavurar limità è dentant er pensà sco signal a talas persunas che vegnan a vegnir en il futur en Svizra per lavurar qua. 
Sin quest sectur sa concentrescha er l'argument principal da la confederaziun per la mesira previsa. 
Ella duai numnadamain evitar che persunas immigreschian pervia dal martgà da lavur attractiv en Svizra. 
Igl è previs da colliar il scumond da lavur cun mesiras d'occupaziun e da furmaziun per cumbatter ils eventuals effects negativs sco p. ex. l'augment da la lavur naira, pli blers delicts, problems psichics e famigliars en cas d'ina fasa pli lunga da dischoccupaziun. 
La regenza grischuna sustegna las novaziuns planisadas. 
Ella è ultra da quai da l'avis ch'ils programs da repatriaziun daventian considerablamain megliers tras in scumond da lavur extendì, rendend l'attractivitad da returnar pli gronda ch'il segiurn en Svizra. 
Ultra da quai renda la regenza attent al fatg che durant l'onn 1996 numerus stagiunaris da blers onns e persunas cun dimora curta da la republica federala jugoslava sajan daventads la victima dal stop d'admissiun. 
Senza scumond da lavur fissi fitg attractiv per questa glieud da returnar en Svizra sco requirents d'asil, e numerus patruns fissan probablamain pronts d'occupar puspè lur anteriurs lavurants. 
In'avertura dal martgà da lavur en questa direcziun fiss oz segir e franc in signal fallà. 
Da las vischnancas 
La regenza mida il plan directiv chantunal en quai che reguarda il sviament da Glion. 
Da niev vegn fixada in sviament en il vest empè dal sviament en l'ost previs fin uss. 
La nova constituziun communala da Tumegl vegn approvada. 
Fatgs da persunal 
- Martin Andreoli, naschì 1962, da Cazas, domicilià ad Eigias 
- Christian Humm, naschì 1953, da Sevelen SG, domicilià a Cuira, 
- Urs Schmocker, naschì 1954, da Beatenberg BE, domicilià a Favugn e 
- Albert Thürler, naschì 1964, da Jaun FR, domicilià a Cuira, 
daventan commissaris da taglia tar l'administraziun da taglia. 
Els entran en plazza l'entschatta d'avust 1999 (Andreoli e Humm) resp. l'entschatta da schaner 2000 (Schmocker e Thürler). 
- Wendelin Meyer, naschì 1954, da Buchs LU, domicilià a Cuira, e 
- Jürg Zumbühl, naschì 1971, da Oberdörf/Büren NW, domicilià a Cuira, 
daventan revisurs tar l'administraziun da taglia. 
Els entran en plazza l'entschatta da november resp. l'entschatta da december 1999. 
Gremi: regenza 
Funtauna: rg chanzlia chantunala dal Grischun 
Data: 19.08.1999 
L'utilisaziun dals implants idraulics existents en il Partenz è economicamain raschunaivla 
Duain ils implants idraulics existents en il Partenz vegnir utilisads vinavant en il futur? 
Las concessiuns che las vischnancas han dà per 80 onns a las Ovras electricas grischunas SA (OEG), scadan l'onn 2001. 
Dapi in tschert temp vegnan scleridas e discutadas intginas variantas da procedura: Las concessiuns pon puspè vegnir dadas a terzs, las vischnancas pon manar sezzas ils implants u renunziar en general a l'utilisaziun da la forza idraulica sco funtauna d'energia natirala e schubra. 
Las tractativas tranter las vischnancas conces- siunarias, il chantun e las OEG, che vulan cuntanscher ina nova concessiun, èn uss prest terminadas. 
L'onn 2001 scadan las concessiuns per l'utilisaziun da la forza idraulica en il Partenz sin ils stgalims Tavau - Claustra-Serneus, Schlappin - Claustra sco er Claustra-Serneus - Küblis. 
Questas concessiuns han las vischnancas Tavau, Claustra-Serneus, Cunter, Saas e. P., Luzein, St. Antönien-Ascharina sco er Küblis dà l'onn 1921 a las OEG. 
Uschia vegnan questas vischnancas concessiunarias ad avair la pussaivladad, suenter la scadenza dals contracts da concessiun l'onn 2001, u da conceder puspè il dretg d'utilisaziun ad in terz - per exempel a las OEG - u d'exequir in return a tschep. 
Exequir il return a tschep signifitgass per las vischnancas d'utilisar sezzas la forza idraulica en il Partenz e da crear ina atgna societad da producziun. 
Ils scleriments da plirs onns han purtà a clers resultats 
Per sviluppar la basa da decisiun necessaria per exequir il return a tschep resp. per manar las tractativas cun las OEG, han las vischnancas concessiunarias numnadas furmà, ensemen cun il chantun, ina cumissiun da coordinaziun cuminaivla, la CO-2001. 
Quai cun la ponderaziun, da deliberar cuminaivlamain davart la spezia e l'autezza d'ina eventuala indemnisaziun per ils implants da las OEG che returnan a tschep. 
Las vischnancas concessiunarias ed il chantun èn arrivads al resultat, en il rom da la CO-2001, che la creaziun d'ina atgna societad da producziun tras las vischnancas ed il chantun sco er la renunzia da l'utilisaziun energetica a basa da l'actuala situaziun economica d'energia (surpli d'electricitad sin il martgà europeic, avertura dal martgà d'electricitad, concentraziun en l'economia d'electricitad, separaziun da territoris da producziun e da provediment) n'è betg fitg empermettenta economicamain. 
Perquai n'hai betg pudì vegnir recumandà als organs cumpetents da crear ina atgna societad da producziun. 
Correspundentamain èn las tractativas cun las OEG sa concentradas, en vista ad ina nova concessiun per ulteriurs 80 onns, sin la fixaziun da l'indemnisaziun per ils implants che returnan a tschep. 
En il cas d'ina nova concessiun a las OEG pon la populaziun e las vischnancas partir d'ina soluziun ch'è er vinavant raschunaivla areguard l'economia e l'ecologia. 
Las tractativas èn uss prest terminadas e fan quint cun ina indemnisaziun da totalmain var CHF 112 milliuns. 
Per garantir a las OEG en il nov martgà la libertad d'interpresa necessaria è vegnì cunvegnì da princip in import ch'è da pajar contant al mument da l'entschatta da la nova concessiun da CHF 65 milliuns sco er ina furniziun d'energia ch'è da prestar dependentamain da l'andament da las fatschentas en la valur da CHF 47 milliuns. 
La dimensiun da la furniziun parziala annuala è previsa a partir dal november 2011, premess che las pussaivladads d'economia da manaschi da las OEG premettian. 
Independenza e fermezza regiunala 
Actualmain posseda il chantun la maioritad da las aczias da las OEG. 
Var 46% da l'entir chapital d'aczias da las OEG ha el surprendì l'onn 1996 da las Ovras electricas da la Svizra nordorientala SA (ONO). 
La cumpra da quest pachet ha correspundì tranter auter al giavisch da las vischnancas concessiunarias en il Partenz, che vulevan cuntanscher ina rolla pli activa da la politica d'electricitad e ch'han l'intenziun da surprender per quest intent ina part dal pachet d'aczias ONO da las OEG ch'il chantun posseda actualmain. 
Il chantun ha offert a las vischnancas concessiunarias perquai ca. 60% da las aczias menziunadas. 
Las vischnancas pon prender la decisiun davart in'eventuala cumpra da questas aczias il pli tard fin ils 7 da favrer 2002. 
Il pajament duai succeder dals meds che las vischnancas vegnan ad obtegnair per la vendita dals implants che returnan a tschep. 
Quai per pussibilitar ad ellas d'applitgar ina part da l'indemnisaziun per la renunzia dal return a tschep, per la cumpra d'aczias. 
Gremi: departament da construcziun, traffic e selvicultura 
Funtauna: rg uffizi d'energia 
Data: 24.08.1999 
Plivalur tras tetgs plats verds 
L'apero d'energia da mesemna proxima a Cuira è deditgà al tema "tetgs plats moderns" 
Mesemna, il 1. da settember 1999, ha lieu in apero d'energia a las 17.00 en l'aula da la scol'auta da tecnica ed architectura a Cuira. 
Sut il tema "Tetgs plats moderns" vegni mussà, cur che tetgs plats èn raschunaivels e co ch'els pon vegnir concepids. 
Ils referats vegnan enramads d'ina exposiziun davart tetgs plats e d'in apero, per ch'ins possia entrar en contact e barattar infurmaziuns en la discussiun directa. 
Ensemnar ils tetgs è la davosa moda 
Sco sch'i fiss in toc natira, flureschi e prospereschi en ils abitadis da terrassa, nua ch'ils tetgs daventan ierts. 
Quai che valeva anc avant decennis sco acziun ecologica da pionier, è oz la davosa moda. 
Tetgs plats ensemnads èn custaivlas surfatschas da cumpensaziun sin ils tetgs da las citads e da las agglomeraziuns. 
Els restitueschan a la natira in pau da quai ch'è i a perder per gronda part cun construir. 
"Tetgs plats ston vegnir construids e mantegnids a moda professiunala per garantir ina lunga vita", declera inschegner da construcziun Leo Müller, referent a l'apero d'energia, "ils custs supplementars per ensemnar èn pitschens, il plus da la qualitad da viver ed il niz per il microclima dentant gronds". 
Edifizis cun tetgs verds duran pli ditg 
Perquai che la differenza da temperatura sa gulivescha e reducescha uschia tensiuns en l'edifizi, prolungheschan tetgs ensemnads - sch'els èn vegnids construids a moda professiunala - la vita dals edifizis. 
La stad èn las temperaturas sut ils tetgs verds agreablas er senza indrizs da climatisaziun. 
Tetgs ensemnads chaschunan da l'autra vart custs supplementars en connex cun construcziuns da tetg pli fermas e la constituziun da las vettas tras l'emplantaziun. 
Durant l'apero vegn l'expert Dietmar Blum a dar ina survista davart ils differents sistems ch'èn sin il martgà ed a metter en relaziun l'ecologia e la rentabilitad. 
Biotops en la citad 
Enstagl da sterner glera sin ils tetgs plats, vegni emplantà oz a moda extensiva, quai vul dir senza ladim. 
Questas ensemnadas na dovran betg tanta tgira co ina emplantaziun intensiva; ma la tgira professiunala è er qua indispensabla. 
Il biotop che na sa chatta betg forsa en in cleragl, mabain sin il tetg plat d'ina banca a Turitg cumpiglia grassella, semperviv, fendacrap ed autras plantas ch'èn daventadas raras. 
Er la policlinica sa chatta entamez la citad è fa impressiun, sco plirs auters edifizis gronds a Turitg, tras ses vasts tetgs plats ensemnads. 
Quests tetgs èn oasas, da las qualas la populaziun profitescha directamain, perquai che l'ensemnada dal tetg meglierescha l'aria. 
Basegn da cumpensaziun en il Grischun 
En il Grischun èn tetgs pli gronds ensemnads malavita anc adina rars ed i dat paucs edifizis publics cun tetgs verds. 
Per garantir la qualitad e per promover la perscrutaziun è vegnida fundada l'onn 1995 l'uniun professiunala svizra per ensemnar edifizis (UPE). 
Passa 100 commembers da manaschis d'orticultura, da biros d'architectura e d'uffizis chantunals e federals èn gia commembers da l'UPE. 
"Tetgs ensemnads" è il titel d'ina publicaziun che l'uffizi federal d'ambient, guaud e cuntrada (UFAGC) edescha. 
Cun blers exempels rendan spezialists plausibla la funcziun dal tetg verd sco surfatscha da cumpensaziun natirala e biologica e dattan curaschi da realisar quellas. 
La confederaziun va cun il bun exempel ordavant: Ils edifizis cun tetg plat da l'administraziun federala, da la PTT e da la VFF vegnan per regla ensemnads. 
Annunzias supplitgain nus da far a la scol'auta da tecnica + architectura, Ringstrasse, 7000 Cuira, fax 081-286 24 00. 
Entrada fr. 10.- 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 25.08.1999 
Las vischnancas èn vegnidas classifitgadas da nov en gruppas da forza finanziala 
Las vischnancas dal Grischun èn vegnidas classifitgadas per ils onns 2000 e 2001 tenor ina nova clav en tschintg gruppas da forza finanziala. 
La nova calculaziun sa basa sin la lescha revisa davart la gulivaziun da finanzas. 
L'attribuziun a las singulas gruppas dat il suandant maletg: 
Gruppa 1: fitg fermas finanzas, 26 vischnancas cun 61'731 abitantas ed abitants, 
Gruppa 2: fermas finanzas, 31 vischnancas cun 40'452 abitantas ed abitants, 
Gruppa 3: mez fermas/mez flaivlas finanzas, 52 vischnancas cun 57'622 abitantas ed abitants, 
Gruppa 4: flaivlas finanzas, 50 vischnancas cun 16'024 abitantas ed abitants, e 
Gruppa 5: fitg flaivlas finanzas, 53 vischnancas cun 9'703 abitantas ed abitants. 
Per 154 vischnancas na datti nagina midada. 
Las ulteriuras 58 vischnancas han midà lur gruppa. 
Per quest fatg è responsabla en emprima lingia la reducziun giavischada da la muntada dal pe da taglia. 
Vischnancas cun pes da taglia auts e bass na sa chattan uss betg uschè lunsch ina da l'auter pertutgant l'index. 
Tar var ina dunzaina da vischnancas cun ina gronda surfatscha ha chaschunà l'integraziun da la surfatscha in index pli bass. 
Perquai che plinavant diversas vischnancas han augmentà fermamain lur pe da taglia tranter 1997 e 1999, è il dumber da las vischnancas cun fermas finanzas (gruppas 1 e 2) sa reducì per saldo per 16. Cumbain che questas duas gruppas demussan be 57 vischnancas, abita en questas vischnancas pli che la mesadad da la populaziun dal Grischun. 
La survista detagliada vegn publitgada en l'ediziun dad oz dal Fegl uffizial dal chantun (nr. 34 dals 26 d'avust 1999). 
Innovaziuns da la viticultura, pumicultura ed orticultura 
La regenza relascha disposiziuns executivas pertutgant l'ordinaziun federala davart il vin e suttametta al cussegl grond ina missiva per midar il concordat davart la scol'auta (fin uss tecnicum) da pumicultura, viticultura ed orticultura Wädenswil. 
Las disposiziuns executivas pertutgant l'ordinaziun federala davart il vin (ordinaziun davart la viticultura e l'import da vin) sa basan sin il nov decret federal ch'è ì en vigur il december 1998. 
L'ordinaziun federala davart il vin regla parts essenzialas dal martgà svizzer da vin. 
Ina midada marcanta è resultada dal fatg, che per il cataster da vin n'è betg pli responsabla la confederaziun, mabain ils chantuns. 
Essenzialmain prevesa il sboz per las disposiziuns executivas chantunalas tranter auter d'abolir la cumissiun per la limitaziun da la quantitad. 
Enstagl da quella vegniss il departament da l'intern e da l'economia publica a fixar ils retgavs maximals admissibels per meter quadrat e spezia, e quai suenter avair consultà las organisaziuns professiunalas dal Grischun dal nord e da la Mesolcina. 
En il rom da la consultaziun ha l'uniun per viticultura da la Tumleastga proponì d'integrar er la Tumleastga en il territori da producziun. 
Ma a quest giavisch na poi betg vegnir aderì oz, perquai ch'i n'existan naginas viticulturas enzonadas en la Tumleastga. 
L'artitgel 17 dal sboz prevesa dentant che la regenza po reunir, ultra dals territoris existents, autras vischnancas, a territoris da producziun unifitgads. 
Quai stuess succeder en il rom da la procedura da permissiun correspundenta, a moda ch'i fiss surtut er da giuditgar, sch'ils lieus èn adattads per la viticultura. 
Il concordat davart il tecnicum da pumicultura, viticultura ed orticultura a Wädenswil duai vegnir midà. 
Quest institut da scolaziun vegn ad avair num da nov scol'auta Wädenswil ed el vegn integrà sco scola parziala en la colliaziun da la scol'auta professiunala Turitg. 
Il chantun Grischun è sa participà 1976 al concordat. 
Dal concordat fan part ulteriurs 15 chantuns ed il Principadi da Liechtenstein. 
Las midadas dal concordat cumpiglian tranter auter l'integraziun d'ina retscha da novas direcziuns da studi sco er in parzialmain nov model da finanziaziun. 
La cunvegna da prestaziun 2000 sin il sectur dals dischoccupads vegn beneventada 
Envers cusseglier federal Pascal Couchepin prenda la regenza grischuna posiziun davart il sboz per la cunvegna da prestaziun 2000 per l'execuziun da la lescha davart l'assicuranza da dischoccupads. 
La cunvegna pertutga ils secturs cussegliaziun ed intermediaziun dals centers regiunals d'intermediaziun da lavur (CRIL) sco er mesiras sin il martgà da lavur. 
Qua duain vegnir cuntanschids il pli spert pussaivel respargns e meglieraziuns. 
L'intenziun è quella da metter en quint ina part specifica dals custs administrativs imputabels dals uffizis chantunals, dals CRILs e da las mesiras sin il martgà da lavur ina giada per onn dependentamain da l'effect, e quai tras in sistem da bonus/malus. 
La regenza beneventa la nova incarica da prestaziun tenor ils princips da la nova gestiun publica sco emprim pass en la dretga direcziun. 
Als chantuns saja da metter a disposiziun in import total per ils secturs intermediaziun regiunala da lavur, logistica, mesiras sin il martgà da lavur, curs e programs sco er per cumbatter il maldiever. 
Da las vischnancas 
Cun la resalva ch'il cussegl grond dettia liber ils credits necessaris vegn concedida a l'associaziun da la halla da fiera, festa e d'exposiziun da Cuira per ils custs per sanar e modernisar la halla da fiera ina contribuziun da 500'000 francs. 
Als custs supplementars per il stgaudament da zinslas da la chasa communala da Filisur vegn conderschida ina contribuziun da maximal 21'000 francs. La revisiun parziala da la planisaziun locala da Puschlav vegn beneventada, quella da Casti cun resalvas. Approvada vegn plinavant la revisiun da la lescha da taglia da la vischnanca da Falera. 
Per differents projects da construcziun da vias en il chantun vegnan dads libers credits d'in import total da var 1.5 milliuns francs (lavurs da construcziun e cuvrida vi da la punt sur l'Alvra da la A3a, guntgida da Casti e correcziun/sanaziun da la via chantunala inclusiv construcziun nova dal trottuar aifer la citad da Maiavilla). Gremi: regenza 
Funtauna: rg chanzlia chantunala dal Grischun 
Data: 26.08.1999 
L'uffizi per la natira e la cuntrada metta trais prioritads 
L'uffizi per la tgira da la cuntrada e la protecziun da la natira dal chantun Grischun (UTP) metta trais terms pertutgant sia lavur da publicitad. 
L'emprim sa dat el in nov num uffizial pli concis: Uffizi per la natira e la cuntrada (UNC); sco segund cumpara el sut in nov logo; e sco terz porscha el ina nova website - ina racolta cumplessiva d'infurmaziuns pertutgant la natira e la cuntrada en il Grischun. 
Ina spirala, in chau, dus egls, in maun. 
Ina figura fabulusa da spezia dal tuttafatg speziala nascha sin il monitur or d'in punct nair ed envida l'aspectatur a dar virtualmain il maun tras la mieur. 
Ella beneventa a tut quels che selecziuneschan la nova website da l'uffizi per la natira e la cuntrada (UNC) (guarda quader). 
P a l'UNC 
La creaziun da questa figura fabulusa è represchentativa per plirs svilups sin il sectur da la lavur da publicitad che l'UTP ha fatg ils davos mais. 
L'innovaziun la pli impurtanta: l'uffizi per la tgira da la cuntrada e la protecziun da la natira (UTP) sa cloma uss "uffizi per la natira e la cuntrada" (UNC) (tudestg: "Amt für Natur und Landschaft" (ANL); taliaun "Ufficio per la natura e il paesaggio" (UNP)). 
Il motiv per la midada: La veglia denominaziun uffiziala "bloccanta" impediva ina lavur moderna da publicitad; memia savens vegniva ella chapida, citada e scritta fauss. 
vestgì 
Il medem mument cun la designaziun eleganta e concisa stat uss er in nov logo a disposiziun a l'uffizi. 
Il logo cuntegna differents elements ch'han in stretg connex cun l'activitad da l'uffizi. 
La "figura fabulusa" è in ulteriur svilup grafic da la represchentaziun d'ina siarp sin in vegl bul da cheramica dal Mexico. 
La spirala simbolisescha la vita (che crescha) e la natira. 
La surfatscha grischa represchenta d'ina vart il spazi da viver (limità); da l'autra vart er ils inventaris, en ils quals l'uffizi per la natira e la cuntrada lavura tranter auter er a moda limitada. 
Il "maun" simbolisescha il contact tranter uman e natira. 
Natira viva, spazi da viver limità, contact tranter uman e natira, quests trais elements dal logo èn secturs centrals da la lavur da l'UNC. 
Nova website 
Tuttas bunas chaussas èn trais. 
L'innovaziun bain la pli gronda da l'UNC pertutgant la lavur da publicitad è ina website cun ina vasta purschida da princips e da savida davart la protecziun da la natira e da la cuntrada (guarda quader). 
L'UNC vul sensibilisar cun questa website pli fitg la publicitad per la protecziun da la natira e da la cuntrada e dar impuls ad ella per agir. 
El vul crear contacts - cun la publicitad, dentant er tranter tut quellas persunas ed instituziuns che s'occupan en il Grischun cun la protecziun da la natira e da la cuntrada. 
En la publicitad vul el crear il goodwill per las finamiras e las incumbensas da l'uffizi; el vul cumbatter malchapientschas e pregiudizis envers l'uffizi e sia lavur; e la finala vul el intimar da dar in feedback. 
La nova website da l'uffizi per la natira e la cuntrada 
Co pon ins cooperar activamain pertutgant la protecziun da la natira e da la cuntrada? 
Cur pon ins ir per bulieus? 
Co obtegnan ins ina indemnisaziun per la tgira da las chaglias? 
Tge è la differenza tranter ina palì auta ed ina palì planiva? 
E pertge dastga ina vatga magliar plantas protegidas, il viandant dentant betg cleger ellas per las salvar da la vatga? 
Davart in grond dumber da talas dumondas dat la nova website da l'uffizi per la natira e la cuntrada (UNC) ina infurmaziun detagliada. 
Concretamain cuntegna la website 
- in chalender cun infurmaziuns davart occurrenzas actualas pertutgant la natira e la cuntrada 
- in ABC cun explicaziuns en furma da chavazzins davart tut las noziuns impurtantas da la protecziun da la natira e da la cuntrada 
- respostas a differentas dumondas che vegnan fatgas savens davart il tema natira e cuntrada 
- infurmaziuns per gruppas spezialas en mira: rimnaders/dras da bulieus, tgiraders/dras da chaglias, protecturs/ras da plantas 
- impuls per la collavuraziun cun l'uffizi 
- ina racolta cumplessiva da las basas legalas las pli impurtantas per la protecziun da la natira e da la cuntrada 
- infurmaziuns davart ils inventaris da l'uffizi 
- purtrets da tut las collavuraturas e collavuraturs da l'uffizi 
- numerusas adressas, links e pussaivladads da prender contact 
La website sa drizza a 
- differentas gruppas da persunas, che s'occupan da la protecziun da la natira e da la cuntrada durant lur professiun e lur temp liber (p.ex. rimnaders/dras da bulieus, purs, guardiaselvaschinas, chavacristals) 
- scolaras e scolars che dovran infurmaziuns per pensums u lavurs da semester; magistras e magisters che vulan tematisar la protecziun da la natira e da la cuntrada en lur instrucziun 
- collavuraturs/ras da medias che vulan sa basar sin infurmaziuns fundadas per rapportar davart la protecziun da la natira e da la cuntrada 
- tut quellas e quels ch'èn activs u che vulan daventar activs per la protecziun da la natira 
- politichers/cras, autoritads e purtaders/dras da decisiuns che vulan prender invista da l'uffizi e da sia activitad. 
Access internet: www.anl.gr.ch 
Gremi: uffizi per la natira e la cuntrada (UNC) dal Grischun 
Funtauna: rg uffizi per la natira e la cuntrada (UNC) dal Grischun 
Data: 31.08.1999 
La gruppa da lavur internaziunala REGIONALP sa raduna a Cuira 
Il terz seminar da la gruppa da lavur REGIONALP ha lieu gievgia, ils 2 da settember 1999 a Cuira (sala da Chalavaina, institut d'assicuranza sociala, Ottostrasse 24). 
Ils temas principals èn las relaziuns e las ideas dal la regiun alpina en il context europeic. 
Il terz seminari da la gruppa da lavur REGIONALP (svilup e planisaziun dal territori transnaziunals en la regiun alpina) s'occupa da temas che vegnan ad esser da gronda impurtanza per l'ulteriur svilup da la regiun alpina. 
En il center stattan la relaziun da la regiun alpina cul concept europeic per il svilup dal territori EUREK sco er l'iniziativa cuminaivla INTERREG III. La finamira principala dal seminari è quella da concretisar las ideas da la regiun alpina (orientala) pertutgant il program INTERREG III ch'iniziescha proximamain. 
La cumissiun europeica ha prescrit per la perioda da 1997 fin 1999 la promoziun da la collavuraziun sur ils cunfins sco tema central. 
Cun il project REGIONALP (svilup e planisaziun dal territori transnaziunals en las Alps) vulan l'Austria, la Germania e l'Italia, integrond ils pajais che na fan betg part da la UE la Svizra e la Slovenia, rinforzar la cooperaziun transnaziunala en la regiun alpina (orientala). 
REGIONALP è in project aifer in program d'acziuns da pilot da la UE tenor l'art. 10 dal fondo europeic da svilup regiunal (FESR). 
La finamira principala è quella da gidar a cuntanscher in svilup persistent en las regiuns alpinas sco spazi da viver, economic e natiral en connex cun la politica europeica e transnaziunala davart il svilup dal territori. 
A chaschun dal terz seminar da REGIONALP a Cuira vegnan discutads spezialmain ils suandants trais temas: 
- il svilup da raits d'infurmaziun e da cooperaziun per intensivar la collavuraziun e la coordinaziun sin il sectur da la planisaziun dal territori, 
- il concept europeic per il svilup dal territori (EUREK) ord vista da la regiun alpina ed emprimas ideas, co quest concept pudess vegnir realisà en il rom da l'iniziativa cuminaivla INTERREG III, e 
- mussar, co la regiun alpina po vegnir posiziunada a moda efficazia en la politica europeica davart il territori per render conscient e defender efficaziamain ils interess e giavischs dals umans che vivan en las Alps. 
La cumpetenza professiunala dal sectur planisaziun dal territori, che sa raduna al seminari duai gidar a formular las pretaisas al program INTERREG III ed ad integrar en quest program ils temas impurtants ord vista dals pajais da las Alps. 
En quest connex duain ils cuntegns sa basar essenzialmain sin ils temas da l'EUREK. La collavuraziun transnaziunala e sur ils cunfins che la cumissiun da la UE vul cuntanscher vegn ad avair consequenzas er per il pajais da las Alps Svizra. 
Perquai fai plaschair ch'il pajais che n'è betg participà a la UE è represchentà en quest process e ch'il terz seminari da la gruppa da lavur REGIONALP vegn organisà a Cuira en collavuraziun partenaria tranter il ministeri dal stadi baiuvar per svilup regiunal e dumondas ecologicas e l'uffizi da planisaziun dal Grischun. 
Questa occurrenza è ina occasiun excellenta per integrar la vista da las Alps. 
Uschia referescha il president da la regenza grischuna Klaus Huber davart il tema "Provocaziuns futuras a la regiun alpina ord vista dals chantuns da muntogna". 
Gremi: departament da l'intern e da l'economia publica dal Grischun 
Funtauna: rg uffizi da planisaziun 
Data: 31.08.1999 
Contribuziuns culturalas 
A las sequentas ovras ed occurrenzas culturalas vegnan pajadas contribuziuns e garanzias da deficit en l'import da 167'500 francs: 
- primaudiziun ed ulteriuras represchentaziuns da l'opera "Zauberberg" da Robert Grossmann, Pasqual, zercladur 2000 a Cuira e Tavau, 
- turnea da concerts dal musicist e cumponist Fortunat Frölich, Trin, a Niger e Burkina Faso en il rom d'in scomi da cultura, 
- concerts dal "Konzert-Studio" a Cuira, atun/enviern 1999/2000, 
- concerts da l'orchester da chombra Orchestrina Cuira, october 1999 a Sent, Aschera e Cuira, 
- concerts dal Jazz Club Cuira durant il segund semester 1999, 
- concerts d'orgla a Cuira durant il 2000, 
- project scenic-musical "Wahnfried" dal cumponist Martin Derungs, 
- ediziun d'in DC cun musica da chombra instrumentala e vocala da Meinrad Schütter per ses 90. di da naschientscha, settember 2000, 
- ediziun d'in portatun tras il Chor mischedau Suraua en occasiun da sia existenza da 25 onns 
- dis da films mundials a Tusaun 1999 (27-31 d'october) 
- program da cultura "klup" per scolaras e scolars dal Grischun central durant l'onn da scola 1999/2000, 
- exposiziun/performance da Heinrich Lüber, november 1999 en la galaria Fasciati, 
- ediziun d'ina monografia davart Matias Spescha tras la chasa editura Benteli, 
- ediziun dal cudesch "Mammals" en rumantsch grischun tras l'Uniun Rumantsch Grischun, 
- ediziun da l'ovra "Giovanni Giacometti: Korrespondenz" en dus toms tras l'institut svizzer per scienza d'art, 
- ediziun dal cudesch "Das Museum St. Hippolytus, Feldis/Veulden" (tudestg e rumantsch) da Plasch Barandun, 
- ediziun d'in catalog d'ovras da l'artista Pascale Wiedemann, e 
- creschientscha dal chapital da fundaziun per ina fundaziun d'istorgia militara dal chantun Grischun ch'ha da vegnir creada. 
Consultaziuns a la confederaziun 
La regenza prenda posiziun visavi il departament federal da giustia e polizia davart il sboz preliminar d'in'ordinaziun davart l'intermediaziun professiunala transnaziunala da matrimonis e partenadis. 
Da princip vegn beneventà il sboz, essend ch'el pussibilitescha probablamain il meglier da cumbatter la creschientscha e l'abus d'intermediaziuns transnaziunalas da matrimonis e da partenadis. 
Tenor l'opiniun da la regenza stuess ins dentant extender las disposiziuns da controlla sin tut las intermediaziuns che succedan cunter indemnisaziun. 
Sulettamain uschia vegni ad esser pussaivel da limitar il dumber dals matrimonis simulads. 
Ultra da quai s'exprima la regenza visavi il medem departament federal davart il sboz da l'ordinaziun davart il register penal automatisà. 
Ella beneventa l'automatisaziun dals registers e che il scomi da datas cun uffizis da la confederaziun e d'auters chantuns duai en il futur succeder sin via electronica. 
Tuttas duas ordinaziuns duain ir en vigur sin l'entschatta 2000. 
Fatgs da persunal 
La fin da fanadur 1999 èn entrads en pensiun las sequentas collavuraturas ed ils sequents collavuraturs dal chantun: 
- Romano Barella, Mesauc, schef da l'uffizi districtual da construcziun bassa 2, Mesauc, 
- Thomas Bürkli, Vaz-sut, expert da traffic tar l'uffizi per il traffic sin via, 
- Ernst Esslinger, Tusaun, schef d'electro tar l'uffizi districtual da construcziun bassa 7, Tusaun, 
- Sebastian Gander, Stussavgia, vier tar l'uffizi districtual da construcziun bassa 7, Tusaun 
- Gisela Hertel, Cazas, terapeuta d'occupaziun en la clinica psichiatrica Beverin, e 
- Wilhelm Trautmann, Favugn, Manader da project tar l'uffizi da megliuraziun e mesiraziun. 
La fin d'avust èn vegnids pensiunads: 
- Silvio Casutt, Favugn, magister a la scola chantunala grischuna, 
- Arno Darms, Cuira, magister a la scola chantunala grischuna, 
- Gion Antoni Derungs, Cuira, magister al seminari da magisters grischun, 
- Santina Frehner, Cuira, secretaria tar l'uffizi per il traffic sin via, 
- Heinz Karrer, Cuira, magister a la scola chantunala grischuna, 
- Heinrich Meli, Landquart, directur da la scola agricula Plantahof 
- Pia Meli, Landquart, manadra dal tegnairchasa da la scola agricula Plantahof, 
- Jon Nuotclà, Cuira, magister a la scola chantunala grischuna, 
- Stephanie Posti, Cuira, tgirunza da psichiatria en la clinica Waldhaus, e 
- Siegfried Slaby, Cuira, portier al spital da dunnas Fontana. 
La regenza engrazia ad els tuts per lur servetschs prestads en favur dal chantun. 
- Lukas Heitz, naschì 1961, da Basilea e San Murezzan, domicilià a Tusaun, daventa inschigner forestal tar l'inspectorat forestal. 
El cumenza sia plazza da 70 pertschient l'entschatta da november 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.09.1999 
Il Grischun cun ina spierta extendida en l'internet: www.gr.ch 
La spierta d'infurmaziun dal chantun Grischun en l'internet è vegnida extendida. 
Las novaziuns las pli marcantas èn l'annuari actual dal chantun, ina glista da las intervenziuns parlamentaras davent dal matg 1999 ed ina galaria da fotografias en colur. 
Tgi che basegna infurmaziuns davart il chantun Grischun u tschertga maletgs dal chantun alpin triling, chatta quels en l'internent sut l'adressa www.gr.ch. 
La website ch'exista dapi l'avrigl 1998 è vegnida extendida en il fratemp per insaquants secturs interessants. 
Uschia pon ins s'orientar davart infurmaziuns generalas davart il chantun sco er vegnir clamads circa 40 maletgs en colur da differents grads da qualitad (rubrica "Pajais ed Avdants"). 
Dapi la sessiun da matg 1999 èn accessiblas plinavant tut las intervenziuns parlamentaras (rubrica "Parlament"). 
Parallel cun la nov'ediziun da l'annuari stampà dal chantun vegn quel er publitgà immediatamain en l'internet. 
En il decurs da l'atun duain ultra da quai esser disponibels il cudesch da dretg grischun (collecziun da dretg) sco er tut las datas interessantas davart las elecziuns dal cussegl naziunal dals 24 d'october. 
La spierta uffiziala da l'internet dal chantun Grischun vegn cumplettada cun duas glistas da links che vegnan actualisads e cumpletads permanentamain. 
Sut la rubrica "administraziun" pon vegnir consultads l'Annuari dal Chantun sco er las websites da differents uffizis, entant che la rubrica "links" cuntegna interessants rinviaments a websites externas. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 02.09.1999 
Vischinanza tranter il Grischun ed il Tirol - Chalavaina 1499-1999 
Dieta dals 8-11 da settember 1999 a Gluorn/Glorenza 
Enconuschentamain ha lieu il 1999 il 500avel anniversari da la battaglia da la Chalavaina sin il territori da cunfin tranter la Val Müstair ed il Vnuost. 
Las occurrenzas commemorativas han ins mess sapientivamain sut il motto "500 onns da convivenza", essend ch'ins ha vulì trair endament plitost las relaziuns tranter buns amis e vischins ch'èn creschidas en il decurs dals tschientaners che ils cuntrasts da lez temp. 
In anè impurtant en la chadaina d'occurrenzas durant l'onn commemorativ furma il simposi scientific "Vischinadi tranter il Grischun ed il Tirol - Chalavaina 1499-1999" che ha lieu dals 8-11 da settember 1999 en la chasa-cumin da la pitschna citad istorica da Gluorn. 
Questa dieta vegn organisada communablamain da l'institut cultural dal Tirol dal sid, l'archiv chantunal dal Grischun, l'universitad da Puntina (Innsbruck) e l'uniun grischuna per la perscrutaziun da la cultura. 
Ella duai sclerir ed actualisar ils fundaments istorics da la battaglia a la Chalavaina, ses effects sco er l'istorgia sociala, l'istorgia da l'economia, la baselgia, la cultura e l'art dal territori dal Grischun e dal Vnuost superiur sin la sava dal temp medieval al temp modern. 
Ultra da quai vegnan dentant er pledentadas las relaziuns actualas cun in sguard sin il proxim millenni. 
Cun ina visita guidada da spezialists vul ins plinavant dar invista en l'istorgia da la claustra da Müstair che cumpiglia pli d'in millenni. 
Sco referents èn sa mess da disposiziun spezialists renumads che garanteschan ina preschentaziun cumpetenta da la tematica or da differentas perspectivas. 
I sa tracta da dr. Leo Andergassen, Brixen; dr. Mercedes Blaas, Damal/Puntina (Innsbruck); dr. Martin Bundi, Cuira; Claudio Gustin, Sta. Maria VM; dr. Christoph Haidacher, Puntina; lic. fil. Florian Hitz, Claustra/Turitg; lic. oec. Gottfried Hohenegger, Sta. Maria VM; dr. Julia Hörmann, Puntina; prof. dr. Rainer Loose, Tübingen; prof. dr. Werner Meyer, Basilea; prof. dr. Ulrich Pfister, Münster/Westf.; prof. dr. Guntram Plangg, Puntina; prof. dr. Josef Riedmann, Puntina; prof. dr. Roger Sablonier, Turitg; prof. dr. Hans Rudolf Sennhauser, Zurzach e prof. dr. Max Siller, Puntina. 
Ultra da quai ha lieu venderdi, ils 10 da settember ina saira commemorativa, durant la quala indigens da tuttas duas varts dal cunfin vegnan a raquintar da lur experientschas persunalas da convivenza sur ils cunfins ora. 
L'occurrenza è publica, l'entrada è libra. 
Visitadras e visitaders èn bainvis. 
La dieta entschaiva mesemna, ils 8 da settember 1999 a las 10.00 en la chasa-cumin a Gluorn. Ils referents vegnan a sa stentar da preschentar lur temas en ina moda generalmain chapaivla. Gremi: archiv chantunal dal Grischun Funtauna: rg archiv chantunal Data: 03.09. 
"Vinavant cun schlantsch! 
Traffic ed energia dal temp medieval fin oz" 
"Vinavant cun forza cumplaina" reflectescha l'atmosfera euforica da partenza ch'ha accumpagnà il progress tecnic durant il temp da l'industrialisaziun. 
Edifizis industrials dal 19. e 20 tschientaner furman perquai er in punct central dal di dal monument avert 1999. 
Cun agid da las vias istoricas da traffic cun lur infrastructura da vias, lur punts e lur posiziuns decisivas per il traffic pon ins reconstruir la stretga colliaziun da traffic ed energia en il decurs dal temp. 
Il Grischun cun purschida variada 
Cun 5 excursiuns e 4 objects singuls vegn purschida en il Grischun ina schelta attractiva da monuments da construcziun. 
Regiun Surselva: Cuira - Mustér (excursiun 1) 
La viafier retica organisescha in viadi spezial cun ina cumposiziun istorica dal tren. 
Ins po guardar la lingia da viafier da La Punt-Glion ch'è vegnida construida 1900-1903 sco er il traject da Glion a Mustér, construì 1912. 
Regiun Partenz: Cuvlignas - Aschera - Crusch - Sievgia (excursiun 2) 
Ovras electricas dal Grischun, centrala da Cuvlignas 
L'emprima staziun da l'excursiun è la visita en la centrala principala da las ovras electricas dal Grischun a Cuvlignas. 
En quai che reguarda la tecnica e l'architectura èn ils edifizis che l'architect renumà Nicolaus Hartmann ha construì 1923 perditgas imposantas da la construcziun d'ovras electricas en il Grischun. 
Punt sur la chavorgia da Salgina, Aschera 
La punt ad artgs ch'è vegnida construida 1929-1930 en betun tenor ils plans da l'inschigner da construcziun renumà Robert Maillart è vegnida distinguida 1991 tras la "American Society of Civil Engineers" sco segn caracteristic internaziunal da l'art d'inschigners. 
La punt è vegnida restaurada durant ils davos onns cun la pli gronda tgira pussaivla e confurm a l'original. 
Mulin Lietha & Cia, Crusch 
L'ovra electrica dal mulin da 1889 proveda sper l'agen mulin per part anc oz las vischnancas da Crusch, Sievgia e Fanas cun electricitad. 
La tschiffada da l'aua en la chavorgia datescha da l'onn 1910. 
Centrala secundara da las ovras electricas dal Grischun, Sievgia 
L'ovra creada 1994 da l'architect Conradin Clavuot ha obtegnì plirs premis d'architectura. 
Sco in spelm gigantic sa preschenta l'edifizi da betun natiral sin l'insla da traffic. 
El cuntegna exclusivamain maschinas. 
En la centrala secundara a Sievgia vegn transfurmada l'electricitad ord la rait da distribuziun dals conducts a distanza per vegnir distribuì regiunalmain. 
Regiun Puschlav: Lago Bianco-Brusio (excursiun 3) 
Ils implants da las ovras electricas da Brusio tutgan tar ils pli vegls dal chantun e cumpiglian centralas e mirs da fermada en il stil grischun. 
Remartgabel èn il mir da fermada dal Lago Bianco e la centrala Palü da l'architect Nicolaus Hartmann, construida 1927. 
Sco ina tur stat ella sin ina collina en la Val Palü. 
Ina teleferica sutterrana collia Cavaglia cun Palü. 
La viafier dal Bernina è vegnida concepida sco tramway e dovra perquai sin tscherts trajects il trassé da la via dal Bernina ch'era quella giada anc giuvna (1860). 
Regiun Bergiaglia: Centrala da Löbbia e mir da fermada Albigna (excursiun 4) 
Las ovras electricas da la Bergiaglia èn vegnidas construidas tranter 1954 e 1961 da la citad da Turitg. 
Remartgabla è la centrala sur terra a Löbbia, ed il local da turbinas sutterran a Castasegna è imposant. 
Ils chaviertgs en il mir da fermada paran d'esser catedralas. 
L'opposiziun cunter ils emprims plans d'engrondiment dal stgalim da la Bergiaglia ha chaschunà la protecziun da la cuntrada dals lais da l'Engiadin'auta. 
Regiun Schons, Valragn, Mesauc (excursiun 5) 
Las vias commerzialas da l'entschatta dal 19. tschientaner per las charrotschas ed ils chars da martganzia èn per part anc oz mantegnidas en lur furma oriunda. 
En quai che pertutga l'istorgia, la cuntrada e la construcziun da vias valan ellas sco monuments da construcziun da l'art d'inschigners d'emprima qualitad. 
Cuira 
Edifizi d'administraziun da la viafier retica 
L'edifizi d'administraziun da la viafier retica è l'edifizi il pli significativ da l'architect Nicolaus Hartmann il giuven en l'uschenumnà stil indigen grischun. 
La sala dal cussegl administrativ e la stanza da la direcziun èn munidas da tavladira da schember ritgamain profilada, la stanza da sesidas è picturada cun ina curnisch da Christian Conradin. 
Poschiavo-Aino 
Cumplex da mulins 
Ad Aino sa chatta in cumplex artisanal interessant da l'emprima mesadad dal 19. tschientaner. 
Anc oz èn mantegnids il mulin da graun, ina fuschina, ina resgia cun ses equipament cumplet dal temp preindustrial, il chanal dal conduct d'aua fatg da grondas plattas da crap sco er ina veglia plazza da lavar respectiva. 
Schnaus 
Uffizina istorica dals frars Giger 
Sur la vischnanca da Schnaus sa chatta la veglia fravgia d'arader d'Arnold Giger (1843-1908) ch'aveva emprendì constructur da resgias e da mulins. 
Durant quasi tschient onns èn vegnids construids qua ils uschenumnads "araders da Schnaus" ch'el aveva sviluppà. 
Tgi che visita l'uffizina mecanica sa smirveglia da tut quai ch'ins ha pli baud pudì metter en moviment sulettamain cun la forza da l'aua (roda d'aua e 156 m suga d'atschal) per construir ils araders tschertgads. 
Tumein 
Mulin da graun, chavorgia dal mulin 
L'ual da Tumein ha tenor il formular da dumbraziun dal pievel e dals manaschis da 1834 mess en funcziun tschintg mulins ed ina resgia. 
Il mulin da graun "Mühletobel" è vegnì construì 1889 dal basat dal possessur actual ed è stà cuntinuadamain en funcziun fin 1955. 
L'intern dal mulin è anc mantegnì en ses stadi original ed intermediescha ina viva impressiun d'in manaschi da mulin. 
Program da sonda, ils 11 da settember 1999 
Regiun Surselva: Cuira-Mustér (excursiun 1) 
Direcziun: Gion Rudolf Caprez e Marc Antoni Nay 
Partenza: Return: 
da Cuira 10.00 da Mustér 15.15 
da Favugn 10.05 fermada tar la 
da Domat 10.10 arriv a La Punt 16.45 
da La Punt 10.15 arriv a Domat 16.50 
arriv a Mustér 12.35 arriv a Favugn 16.55 
temps a libra disposiziun arriv a Cuira 17.00 
Bigliet spezial valaivel davent da Cuira: frs. 25.- 
uffants frs. 12.50 
uffants cun carta da famiglia gratuit 
naginas ulteriuras reducziuns; bigliets pon ins cumprar en il tren. 
L'annunzia sut il chavazzin "Denkmalzug" sut il numer da telefon 081/633 10 67 è necessaria. 
Regiun Partenz: Cuvlignas - Aschera - Crusch - Sievgia (excursiun 2) 
Direcziun: Conradin Clavuot, Hans Kästli, Christian Hansemann, Jürg Lietha, Peter Mattli, Markus Valaulta 
Cuvlignas centrala OE 09.00 - 10.30 
Aschera, punt da Salgina 11.00 - 11.45 
Temp sur mezdi a libra disposiziun 
Crusch, mulin Lietha & Cia. 
Sievgia, centrala secundara OE 15.30 - 16.30 
Regiun Puschlav: Lago Bianco-Brusio (excursiun 3) 
Direcziun: Hansjürg Gredig, Jürg Ragettli 
L'arriv è pussaivel cun la viafier retica u cun l'auto privat: 
Lieu da scuntrada avant la staziun Bernina-ospiz 11.00 
Viadi a pe tar il mir da fermada Lago Bianco e vinavant fin Alp Grüm 
Evt. gentar ad Alp Grüm 12.30 
Viadi a pe tar la centrala OE Palü 14.00 
Visita da la centrala OE Palü 14.30 
Viadi cun la teleferica da galaria tar la centrala Cavaglia e visita da la centrala 
Fin da la visita 16.00 
Return, davent da Cavaglia 16.17 u 16.42 
arriv Bernina-ospiz 16.48 u 17.08 
Regiun Bergiaglia: Centrala da Löbbia e mir da fermada Albigna (excursiun 4) 
Direcziun: Andreas Fasciati 
Ins sto s'annunziar tar la tgira da monuments dal chantun GR (tel. 081 257 27 92). 
Lieu da scuntrada: fermada da l'auto da posta a Löbbia a las 10.11 (arriv auto da posta; prender cun sai proviant, bunas stgarpas). 
Viadi fin là sin agens custs. 
Als participants vegni mess a disposiziun material d'infurmaziun. 
Regiun Schons, Valragn, Mesauc (excursiun 5) 
Direcziun: Diego Giovanoli, Arne Hegland, Paolo Mantovani 
Ins sto s'annunziar tar la tgira da monuments dal chantun GR (tel. 081 257 27 92). 
Cuira 
Direcziun: Andreas Bott e dr. Hans Rutishauser 
Girs, cumenzament a las 10.00 e 14.00, lieu da scuntrada: entrada principala, via da la staziun. 
La visita è sulettamain pussaivla en il rom da las duas visitas guidadas. 
Poschiavo-Aino 
Direcziun: Urbano Beti e Thomas Meyer 
Visitas guidadas en tudestg e talian. 
Plazzas da parcar èn signalisads sin la via maistra 
Schnaus 
Direcziun: Ueli Giger 
Visitas guidadas: Cumenzament a las 10.00 e 13.30, lieu da scuntrada: sper l'object, observar la signalisaziun a partir da la via chantunala 
Tumein 
Direcziun: Felix Jörimann 
Visitas guidadas: cumenzament a las 14.00 e 15.30, reuniun tar la funtauna sin la plazza da vischnanca, pussaivladads da parcar tar la chasa communala e la chasa da scola primara. 
Di dal monument avert - in event internaziunal! 
Dapi 1994 organisescha il post naziunal d'infurmaziun per il mantegniment da bains culturals (NIKE) en collavuraziun cul ils posts da la tgira da monuments e dals servetschs archeologics dals chantuns per la Svizra il di dal monument avert ch'ha lieu en l'entira Europa. 
Las "Journées européennes du Patrimoine" che Jack Lang, da quel temp minister da cultura en Frantscha, ha inizià l'onn 1984 han gì spert grond success. 
En Svizra pon ins ir a guardar circa 200 objects en tut ils chantuns, accumpagnà da visitas guidadas e programs generals. 
La gasetta ritgamain illustrada per il di dal monument avert cun tut las infurmaziuns impurtantas (temps d'avertura, visitas guidadas e texts introductivs) davart las occurrenzas po vegnir empustada gratuitamain tar il post naziunal d'infurmaziun da bains culturals, Moserstrasse 52, 3014 Berna, tel. 031-336 71 11, fax 031-333 20 60, e-mail: nike-kultur@bluewin.ch. 
Gremi: tgira da monuments dal Grischun 
Funtauna: rg tgira da monuments 
Data: 07.09.1999 
Il talian e l'englais daventan novs roms obligatoris sin il stgalim superiur da la scola populara 
La regenza approva il "Concept per la scolaziun a persuna d'instrucziun per englais u talian per il stgalim superiur da la scola populara grischuna". 
Quel duai render capavel las magistras ed ils magisters dal stgalim superiur da la scola populara d'instruir davent da l'onn da scola 2002/03 a la scola secundara e reala l'englais ed il talian sco roms obligatoris. 
Damai che las persunas d'instrucziun dal stgalim superiur vegnan scoladas per regla per dar franzos èsi vegnì sviluppà in concept da scolaziun che duai pussibilitar d'acquistar entaifer trais onns da scola la cumpetenza speziala necessaria en ils roms englais e talian. 
Il chantun Grischun accumplescha uschia er las aspectativas d'ina gruppa d'experts da la conferenza svizra dals directurs d'educaziun che recumonda ultra da duas linguas naziunalas l'englais sco rom obligatori per la scola populara. 
Ils pli blers chantuns realiseschan questas recumandaziuns en il decurs dals proxims onns. 
Il concept da scolaziun tegna quint da las relaziuns grischunas specificas e prevesa ina scolaziun da trais semesters cun duas emnas cumpactas integradas e dus segiurns a l'exteriur da mintgamai trais emnas. 
Il curs principal da la scolaziun cumpiglia set blocs a sis emnas. 
L'accent tar il curs da linguatg vegn dà als secturs da l'enclegientscha, da la capacitad da discurrer, al vocabulari ed a la grammatica. 
L'emprim curs da scolaziun cumenza sco curs da pilot la primavaira 2000 cun ina gruppa da magistras e magisters interessads e motivads. 
Sco di da scolaziun vegn pli probabel en dumonda la sonda. 
A persunas d'instrucziun cun fitg bunas enconuschientschas da basa po vegnir relaschada ina part da la scolaziun. 
Persunas cun ina cumpetenza linguistica pitschna pon frequentar in curs preliminar dad in semester. 
Sco magistras e magisters vegnan ad instruir anglistas ed anglists grischuns e turitgais resp. talianistas e talianists. 
Per mintgamai ina emna cumpacta duain vegnir engaschads professurs da linguistica e da litteratura da l'universitad da Turitg. 
In certificat vegn a cumplettar il curs e procurar che la scolaziun vegnia er renconuschida sur il chantun ora. 
Il talian, il rumantsch ed il tudestg vegnan er instruids vinavant sco emprima lingua sin ils stgalims superiurs da las regiuns linguisticas correspundentas. 
Il franzos vegn offerì vinavant sco rom facultativ. 
Il medem vala per il rumantsch ch'è menziunà sco rom facultativ tant en scola secundara sco reala. 
Enviern da lavinas 1999: las structuras chantunalas èn sa cumprovadas da princip 
La regenza prenda conuschientscha dal rapport final "Lavinas 1999" dal schef dal stab directiv chantunal. 
El cumpiglia ils resultats ils pli impurtants e fa tschertas propostas da meglieraziun. 
Sco consequenza da las grondas navaglias durant il favrer 1999 hai dà en grondas parts dal chantun situaziuns criticas da privel e da provediment. 
En quest connex èn il stab directiv da la polizia ed in stab parzial dal stab directiv chantunal stads en acziun dals 22 fin ils 27 da favrer 1999. 
La conclusiun dal rapport "Lavinas 1999" è quella che la structura da moduls dal stab directiv chantunal dal Grischun saja da princip sa cumprovada. 
La structura directiva en il cas da catastrofa sa lascha senz'auter cumparegliar cun auters chantuns, ella è simpla ed effizienta. 
La collavuraziun cun l'armada, cun ils uffizis chantunals involvids e cun la viafier retica ha funcziunà bain ed è stada impurtanta. 
Ils secturs problematics da las acziuns cun helicopters (resguardar meglier la situaziun da concurrenza) e siglientar lavinas (meglierar la coordinaziun cun posts locals/regiunals) duain vegnir elavurads pli detagliadamain tras gruppas da lavur spezialas. 
Ultra da quai vul l'uffizi per la protecziun civila e l'agid en cas da catastrofas elavurar separadamain ils sequents secturs: 
- la circulaziun d'infurmaziuns a las medias duai vegnir optimada tras l'integraziun da collavuraturas u collavuraturs da l'administraziun cun experientscha da medias en il stab directiv chantunal, 
- las vischnancas duain vegnir incumbensadas da procurar per meglras pussaivladads da communicaziun cun il chantun, 
- la gestiun d'ina "hotline" durant 24 uras il di duai vegnir meglierada, la purschida publica d'infurmaziuns en l'internet duai vegnir extendida, e 
- in represchentant da la partiziun da donns da l'assicuranza d'edifizis duai far part dal stab directiv chantunal. 
Agid a las victimas dal terratrembel en Tirchia 
A la Crusch Cotschna Svizra (CCS) vegn segirada ina contribuziun da 10'000 francs a favur da las acziuns d'agid per las victimas dal terratrembel en Tirchia. 
Consultaziuns visavi la confederaziun 
La regenza grischuna s'exprima visavi la confederaziun davart differents sbozs per novs decrets resp. per decrets midads. 
Ensemen cun ils auters chantuns da la Svizra orientala vegn taxada per significativa la midada proponida da l'ordinaziun davart la protecziun da la natira e da la patria. 
La revisiun pertutga principalmain la protecziun da las spezias e dals biotops sco er la surveglianza e la controlla dal success. 
Beneventada vegn spezialmain la midada da las chartas ecologicas als tips da spazi da viver degns da vegnir protegids. 
Il nov artitgel per survegliar la controlla dal success vegn valetà da princip per positiv, correspunda el bain a l'enclegientscha actuala d'ina protecziun significativ da la natira. 
Er la revisiun da l'ordinaziun davart la protecziun cunter canera e l'ordinaziun davart l'infrastructura da l'aviatica vegn beneventada. 
Cun las midadas previsas pon vegnir eliminadas cuntradicziuns tranter il dretg davart l'ambient, l'aviatica e la planisaziun dal territori e mancanzas da la lescha. 
Materialmain pertutga la nova regulaziun proponida las limitas da grevezza per la canera da las plazzas aviaticas per atterrar sco er per questas plazzas aviaticas, sin las qualas circuleschan aviuns da gronda dimensiun. 
Betg cuntenta è la regenza cun la revisiun parziala da l'ordinaziun 1 e da la revisiun totala da l'ordinaziun 2 tier la lescha da lavur. 
Domaduas propostas per ils novs decrets èn regladas memia detagliadamain. 
Cheutras èn ellas strusch enclegentaivlas spezialmain per quests umans ch'èn pertutgads directamain da quellas: Patruns e patrunas e lavurers e lavureras. 
L'ordinaziun 1 cuntegna disposiziuns generalas, l'ordinaziun 2 disposiziuns spezialas per tschertas branschas sco per exempel ils ospitals, la gastronomia u la branscha davart il temp liber. 
En accordanza cun ils chantuns da la Svizra orientala vegn sustegnida l'ordinaziun davart il fond da dismessa definitiva per ovras atomaras. 
Cun in fond ch'è d'alimentar dals implonts atomars duain vegnir cuvrids ils custs che resultan suenter l'interrupziun dals implants atomars per dismetter definitivamain ils curdems radioactivs. 
La regenza renda attent cun insistenza che questa grevezza finanziala supplementara da las societads da purtaders dals implants atomars na dastga betg avair per consequenza ch'ils implants idraulics vegnian engrevgiads supplementarmain tras subvenziuns traversalas. 
Da las vischnancas 
La revisiun parziala da la constituziun communala da Falera vegn approvada medemamain las midadas da las planisaziuns localas d'Andeer, Castasegna, Mut, Sursaissa e Peist. 
Il project da rempar per lavinas "Monbiel" da Claustra-Serneus vegn approvà. 
Vi dals custs da circa dus milliuns francs vegn garantida ina contribuziun chantunala da 17 pertschient. Chanzlia chantunala dal Grischun 
Funtauna: rg chanzlia chantunala dal Grischun Data: 09.09.1999 
Mandat per la Rogaziun federala 1999 
La restampa è permessa pir suenter ils 15 da settember 1999 
La regenza a la populaziun dal chantun Grischun 
Charas convischinas, chars convischins 
Avant 500 onns han eveniments da guerra influenzà il pajais e la populaziun dal Grischun. 
Sco eveniment sanguinus è oravant tut la battaglia da Chalavaina ida en l'istorgia. 
Quest onn han gì lieu pliras occurrenzas en il Grischun ed en pajais cunfinants ch'èn s'occupads dals eveniments da lez temp. 
Igl è caracteristic per talas occurrenzas ch'ellas n'èn betg deditgadas tant als aspects dal passà, mabain plitost a la dumonda, tge senn ch'in tal "giubileum da battaglia" possia anc avair en noss temp. 
Il senn da la commemoraziun d'eveniments da guerra po esser multifar. 
Il sguard enavos po svegliar sentiments d'engraziaivladad che noss pajais, noss chantun e noss vischins directs en l'exteriur dastgan viver oz en pasch. 
El dat dentant er la pussaivladad d'intensivar las relaziuns cun ils vischins ch'èn caracterisadas oz da bun'armonia e respect vicendaivel, cun l'intenziun da chapir anc dapli in da l'auter e da trair a niz questas experientschas per schliar ils problems sur ils cunfins ora. 
Pussaivla è alura er la reacziun stinada che tals u sumegliants eveniments na dastgan betg pli sa repeter - ni uss ni en il futur. 
Charas convischinas e chars convischins, Vus vegnis forsa a dir ch'ils arguments pussaivels menziunads per in sguard enavos sin eveniments da guerra sa chapeschian oz da sasez. 
Nus giudain oz ina vita en pasch e bainstanza che metta cumplettamain a chantun la tema da guerras e destrucziuns. 
La situaziun actuala en Europa e sin il mund ans mussa deplorablamain che quai n'è betg il cas. 
Bain n'essan nus betg las unfrendas d'ina smanatscha directa. 
Ma nus tuts essan quest onn perditgas d'ina tragedia umana che ha lieu en pauca distanza da noss pajais en Serbia, en il Kosovo e per part en ils territoris cunfinants. 
Esser perditga da suffrientschas umanas vul er dir: esser participà directamain. 
Il cumond dal respect cristian per il proxim pretenda che nus fetschian tut noss pussaivel per gidar las persunas ch'èn en privel da mort, ils persequitads, ils torturads, ils blessads e quels ch'èn periclitads en lur existenza fisica e psichica. 
I dovra agid en dus reguards: l'emprim dovri agid umanitar che prova da mitigiar la misergia acuta, che pussibilitescha da viver e da surviver, che maina ensemen quels ch'èn vegnids separads e che mussa perspectivas per in return en la patria. 
Ma i dovra er la manifestaziun clera ch'eveniments identics u sumegliants na dastgan betg sa repeter ni en Serbia ed en il Kosovo, ni en la regiun muntagnarda curda, ni uschiglio en l'Europa u en in auter continent. 
I fiss prepotent da crair che nus sulets sco pajais e pievel pitschen hajan la forza e l'influenza da chaschunar ina tala midada al meglier. 
Il sentiment da flaivlezza ch'è mintgatant absolutamain giustifitgà en vista a conflicts che vegnan reglads cun armas na dastga dentant betg ans surmanar d'acceptar la guerra, la destrucziun e la misergia umana sco part integrala da noss mintgadi. 
Be sche nus, ans regurdond da nossa cardientscha, da nossas valurs fundamentalas cristianas e da nossa tradiziun umanitara, faschain tut noss pussaivel per evitar conflicts, es noss agir consequent e sincer. 
Questa constataziun vala egualmain per regenzas, instituziuns internaziunalas, persunas e gruppas cun auta stima en la publicitad e per las simplas burgaisas ed ils simpels burgais. 
Mintgina e mintgin ha en sia funcziun la pussaivladad da viver toleranza e respect per il proxim, da mussar chapientscha per autras culturas ed auters usits, da pratitgar prontezza da gidar en la vita da mintgadi. 
Forsa è quai la semenza che vegn in di a crescher en ina cuminanza da pievels che n'è forsa betg dal tut libra da conflicts, ma che ha pli paucs conflicts e conuscha pli pauca violenza. 
Charas convischinas e chars convischins, en vista als conflicts internaziunals na vulain nus betg emblidar ils conumans en noss agen pajais che han per in motiv u l'auter da purtar ina greva chargia. Lain empruvar da gidar er quels, pratitgond quai che nus sperain per l'entir mund: ina cuminanza che vegn sustegnida dal respect vicendaivel e da l'assistenza sincera. 
A Vus tuts giavischain nus fortuna e la bendedicziun dal Segner. 
Possia il Tutpussant proteger noss conumans e nus. 
Cuira, il settember 1999 
En num da la regenza 
Il president: 
Klaus Huber 
Il chancelier: 
dr. Claudio Riesen 
Gremi: Regenza dal Grischun 
Funtauna: rg Regenza 
Data: 15.09.1999 
La regenza accentuescha la muntada economica dals casinos 
La regenza grischuna na po betg sustegnair il sboz per in'ordinaziun federala davart ils casinos. 
Ella refusescha cleramain las numerusas restricziuns da las prescripziuns da gieu e da gestiun perquai che quellas periclitassan fitg l'existenza da las bancas da gieu. 
La regenza grischuna è da l'avis che las bancas da gieu gidian considerablamain a promover il turissem. 
Ella constatescha en quest connex che las bancas da gieu hajan er ina muntada economica fitg impurtanta per il chantun Grischun e hajan er gidà a distgargiar las finanzas dal chantun. 
Perquai è la regenza interessada fitg d'ina legislaziun executiva conscienziusa tar la lescha federala davart ils gieus da fortuna e las bancas da gieus (LBG). 
Ella spetga dentant er che las decleranzas ed ils votums ch'èn vegnids fatgs repetidamain en il rom da la discussiun en il parlament davart la lescha da bancas da gieu vegnian observads, tenor ils quals las consegnaziuns da las bancas da gieu vegnian impundidas essenzialmain per sustegnair las diversas stentas turisticas. 
Il sboz preschent d'ordinaziun cun las numerusas grevezzas, pretaisas, restricziuns e cun ils numerus scumonds dettia dentant be ina pitschna speranza ch'i vegnia pussibilità in manaschi da bancas da gieu prosperant e cun in niz economic. 
Plitost tema la regenza ch'i na saja spezialmain betg attractiv da manar bancas da gieu cun ina concessiun B pervia da las prescripziuns da gestiun restrictivas. 
In tal svilup na fiss betg mo da deplorar pervia da la sperdita da plazzas da lavur, mabain er en vista a las ulteriuras consequenzas positivas da las salas da cura per il sectur turistic. 
Il chantun perdess ina funtauna d'entradas impurtanta e las vischnancas cun ils casinos existents perdessan ina part da lur attractivitad. 
La regenza grischuna supplitgescha perquai il cussegl federal cun insistenza da repassar e simplifitgar anc ina giada il sboz per in'ordinaziun davart las bancas da gieu. 
En quest connex saja da dar als possessurs da las bancas da gieu ina responsabladad pli gronda e las consequenzas fiscalas dal project stoppian vegnir obeservadas spezialmain. 
Bancas da gieu cun ina concessiun A èn uschenumnads grand-casinos cun gieus a la maisa e gieus vi d'automats da gieus da fortuna. 
Ellas dastgan er colliar differents jackpots in cun l'auter. 
Bancas da gieu cun ina concessiun B èn uschenumnadas salas da cura cun maximalmain trais gieus a la maisa e gieus vi d'automats da gieus da fortuna. 
En quest connex è limità il potenzial da sperdita e da gudogn. 
Ellas dastgan manar be in sistem limità da jackpot. 
Examens d'admissiun unifitgads a las scolas medias grischunas La nova lescha grischuna davart las scolas medias pretenda mesiras per garantir la qualitad da la scolaziun. 
En quest senn vegn relaschada ina nov'ordinaziun davart ils examens d'admissiun a las scolas medias grischunas e repassada l'ordinaziun existenta davart ils examens d'admissiun e la promoziun a las partiziuns dal gimnasi ed a la scola media commerziala da la scola chantunala grischuna. 
Materialmain regla il nov decret l'entrada en il gimnasi (inclusiv en il gimnasi inferiur), en la scola media commerziala ed en la scola media da diplom da las scolas medias grischunas. 
Las sequentas novaziuns dattan en egl: 
- Ils examens d'admissiun èn furmads a moda unifitgada, vegnan fatgs dezentralmain il medem temp e vegnan valitads a moda unifitgada. 
- L'examen d'admissiun absolvì cun success permetta da frequentar ina scola media grischuna. 
- Ils roms d'examen resguardan ils interess dal Grischun talian e da la Rumantschia. 
- La nota d'admissiun da la persuna d'instrucziun da la scola partenta vegn resguardada. 
Contribuziuns culturalas 
Or da meds da la lottaria naziunala interchantunala vegnan conderschidas contribuziuns per intents culturals en l'import total da circa 354'000 francs a 66 adressats. 
Consultaziuns a la confederaziun 
La regenza beneventa da princip las stentas da la confederaziun per refurmar la scolaziun medicinala. 
Il sboz preliminar per ina lescha federala davart la scolaziun universitara en las professiuns medicinalas tegna quint da la scolaziun academica fundamentala dals medis, dentistas, veterinaris, apotecras e da nov e dals chiropratitgants che vegneva reglada fin uss da la lescha da libra circulaziun. 
Ils interess centrals dal sboz da la lescha han per mira da mantegnair e da promover in provediment medicinal d'auta qualitad tras ina scolaziun optimala sco er da garantir la libra circulaziun interchantunala ed internaziunala per las persunas medicinalas. 
Als students duai vegnir dà plinavant dapli flexibilitad da furmar lur studi. 
A moda positiva giuditgescha la regenza spezialmain che la furmaziun dal studi vegn flexibilisada tras lavurar pli intensiv cun finamiras, ch'il studi vegn dividì en in studi central e general e ch'ina accreditaziun dals lieus da scolaziun duai vegnir introducida. 
Deplorà vegn dentant che l'obligatori da scolaziun supplementara na duai betg valair per tschertas professiuns. 
Betg schlià n'è plinavant il problem ch'i dovra per in titel da medi svizzer spezialist in temp da scolaziun supplementara d'almain tschintg onns, entant che diploms europeics correspundents pretendan in temp ch'è in in bun pau pli curt. 
Quest pregiudicament da las medias e dals medis indigens na po betg vegnir acceptà en vista a la libra circulaziun da persunas e sto vegnir eliminà. 
En il sboz mancan plinavant disposiziuns transitorias che reglan la garanzia dal stadi actual p. ex. per medias e medis pratitgants senza titel da medi spezialist. 
La regenza considerescha per indispensabel da sclerir questas dumondas en la lescha. 
En accordanza cun ils chantuns da la Svizra orientala prenda la regenza grischuna posiziun davart l'inventari e l'ordinaziun da las plazzas da frega da muntada naziunala per amfibis. 
En quest connex èsi da sa dumandar quant cunvegnent ch'igl è da relaschar in nov inventari federal per ina part da las auas da multiplicaziun per ina tscherta gruppa da spezias. 
En la Val dal Rain grischuna u en la Val Mesauc fiss da preferir in'optica che sa drizza sin il spazi, perquai che betg il dumber casual d'objects d'inventari n'è impurtant per mantegnair las spezias, mabain l'interdependenza dals singuls spazis da viver. 
Perquai fissi d'examinar, sch'ins na pudess betg definir "territoris da prioritad per la protecziun dals amfibis". 
Da las regiuns e da las vischnancas 
Il project per la construcziun nova d'in pavigliun da scola sin l'areal da la scola Herold a Cuira vegn approvà definitivamain. 
Vi dals custs imputabels da 975'000 francs vegn garantida ina contribuziun chantunala da construcziun da diesch pertschient. Approvadas vegnan las revisiuns parzialas da las constituziuns cirquitalas da Razén e Tusaun, la nova constituziun da Mustér, las constituziuns midadas da Castasegna e Trun, la revisiun parziala da las statutas da la federaziun per economisar il rument dal Grischun central sco er la revisiun parziala da la planisaziun locala d'Alvaschagn. Fatgs da persunal 
Patricia Schmed-Sialm, naschida 1969, da Vaz sut e Mustér, domiciliada a Cuira, daventa magistra per rumantsch (sursilvan) ed in ulteriur rom al seminari cun in pensum da 60 pertschient. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.09.1999 
Gea per ina refurma da las dretgiras equilibrada e persvadenta 
L'organisaziun da las dretgiras en il Grischun duai daventar pli professiunala e pli efficazia. 
Tuts vulan cuntanscher questa finamira. 
En vista a la segunda lecziun vul la cumissiun predeliberanta dal cussegl grond gidar cun propostas equilibradas che la refurma impurtanta reusseschia. 
La refurma da l'organisaziun da las dretgiras dal Grischun è stringentamain necessaria tenor l'opiniun da la cumissiun predeliberanta dal cussegl grond. 
En vista a la segunda lecziun en il cussegl grond ha la cumissiun discutà la missiva pertutgant la refurma da las dretgiras sut il presidi da deputà Andrea Brüesch ed en preschientscha dal cusseglier guvernativ cumpetent Peter Aliesch. 
Sin fundament da las discussiuns en il cussegl grond a chaschun da l'emprima lecziun il matg, propona la cumissiun differentas midadas. 
Ella ha la clera finamira da pussibilitar la realisaziun dal project da refurma prudent, equilibrà ed accordà cun las relaziuns en il chantun Grischun. 
Quest sguard cumplessiv recumonda ina reserva envers pretaisas ch'engrevgeschan il project total. 
Il matg han ils mastrals fatg cun success opposiziun en il cussegl grond encunter transferir singulas cumpetenzas als presidents da las dretgiras districtualas. 
La cumissiun resguarda questa decisiun da princip e desista d'examinar puspè questa dumonda. 
Er senza quest punct pari ad ella che la refurma saja necessaria ed impurtanta. 
Ella è persvadida ch'ins possia uschia augmentar ulteriuramain l'acceptanza dal project. 
Meglieraments en cas d'ina giurisdicziun gratuita e d'ina separaziun da las pussanzas 
La cumissiun predeliberanta propona ina nova regulaziun sin il sectur da la giurisdicziun gratuita. 
Cun in nov urden da cumpetenzas duain ins survegnir sut controlla ils custs da quest sectur. 
La proposta repassada da la cumissiun na chaschuna betg in spustament dals custs tranter il chantun e las vischnancas e tegna quint dals giavischs giustifitgads. 
La cumissiun è da differenta opiniun en tge dimensiun ch'il princip da la separaziun da las pussanzas duai vegnir rinforzà en il chantun Grischun. 
Ins è da la medema opiniun davart il fatg, ch'igl è da garantir meglier l'independenza da la giustia. 
Ina maioritad da la cumissiun vul excluder dal cussegl grond, ultra dals commembers da las dretgiras chantunalas, be ils presidents da las dretgiras districtualas ed ils derschaders districtuals en uffizi cumplain. 
Perencunter propona la minoritad da la cumissiun ina soluziun pli vasta cun ina clera separaziun tranter l'uffizi da derschader ed il cussegl grond, che cumpiglia er ils mastrals e lur substituts. 
Ils puncts essenzials da la refurma da las dretgiras 
Ins vul cuntanscher cun la refurma d'augmentar l'effizienza spezialmain tar las dretgiras d'emprima instanza, da meglierar la qualitad e d'accelerar las proceduras. 
Quests meglieraments èn d'interess per tut las burgaisas e tut ils burgais. 
Ina giustia che funcziunescha vul dir, che las pretaisas da la populaziun vegnan tractadas e giuditgadas da las dretgiras a moda optimala e sperta. 
Questa finamira n'excluda insumma betg l'elecziun da derschadras e derschaders laics. 
En il senn d'ina giustia favuraivla per ils burgais na duai ina scolaziun giuridica betg esser la premissa per l'activitad en ina dretgira. 
Ils puncts centrals da la refurma da las dretgiras proponida pertutgan l'uffizi da mediaziun, las cumpetenzas en la procedura penala, la repartiziun dals districts sco er l'organisaziun da las dretgiras districtualas. 
Las propostas correspundentas èn per gronda part incontestadas ed èn gia vegnidas approvadas dal cussegl grond. 
I sa tracta dals suandants puncts: - 
La funcziun da mediatur vegn surdada al mastral. 
Quel resta ultra da quai derschader singul e derschader da mandat penal cun cumpetenzas amplifitgadas. - 
Las dretgiras cirquitalas e las giuntas da las dretgiras cirquitalas vegnan abrogadas e las cumpetenzas da dretg penal vegnan surdadas a las dretgiras districtualas resp. a lur giuntas. 
Per las incumbensas administrativas dal circul è uss cumpetent en general be il cussegl cirquital. - 
Per crear bunas premissas per ina giustia efficazia, duain vegnir fusiunads singuls districts e vegnir adattads geograficamain per gronda part a las regiuns actualas. - 
Per rinforzar las dretgiras districtualas duain vegnir elegidas quellas da nov directamain da las votantas e dals votants. 
Il cussegl grond vegn a tractar e deliberar la refurma da las dretgiras durant sia sessiun d'october en segunda lecziun. 
Sch'il cussegl grond accepta la refurma da las dretgiras, alur vegnan las votantas ed ils votants grischuns a pudair decider davart quella probablamain en la votaziun dal pievel dals 12 da mars 2000. 
Uschia fissan d'occupar a las elecziuns cirquitalas dal matg 2000 ultra dals commembers dal cussegl grond be anc las funcziuns novas (mastral/mastralessa e substitut/a). 
L'entrada en vigur da la refurma è previsa per l'entschatta da l'onn 2001. 
La perioda d'uffizi da las ulteriuras titularas e dals ulteriurs titulars (derschaders/dras e mediaturs/turas) vegn prolungada fin quel termin. 
Infurmatur: 
deputà dr. Andrea Brüesch, Churwalden, tel. 081-284 77 44 u 284 77 41 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 21.09.1999 
Nov dretg da divorzi: Gea per l'adattaziun dal dretg chantunal 
L'entschatta da l'onn 2000 va en vigur il cudesch civil svizzer (CCS) revedì. 
La novaziun la pli impurtanta pertutga il dretg da divorzi. 
Fin là sto vegnir adattà il dretg chantunal. 
La cumissiun predeliberanta dal cussegl grond sustegna unanimamain il project da la regenza e la procedura proponida. 
In'adattaziun da las disposiziuns chantunalas pertutgant il dretg da divorzi è tenor l'opiniun da la cumissiun predeliberanta dal cussegl grond stringentamain necessaria e duai succeder en dus pass per motivs temporals. 
Sut il presidi da deputà Andrea Brüesch ed en preschientscha dal cusseglier guvernativ cumpetent Peter Aliesch ha la cumissiun discutà la missiva pertutgant il relasch da las disposiziuns executivas chantunalas. 
Il project da la regenza vegn giuditgà en quest connex sco proposta equilibrada che pussibilitescha en scadin cas ina procedura adequata a las dretgiras. 
La cumissiun sustegna perquai il project da la regenza. 
Las disposiziuns executivas chantunalas sclereschan surtut las cumpetenzas e la procedura. 
Il dretg federal cuntegna dentant numerusas reglas ch'han consequenzas considerablas per la procedura. 
I n'è perquai betg simpel d'adattar il dretg chantunal e da coordinar quel cun il dretg ordinari da procedura. 
La proposta da la regenza sa restrenscha sin las adattaziuns stringentamain prescrittas. 
La cumissiun sustegna questa intenziun. 
Las disposiziuns ch'èn necessarias per realisar il nov dretg da divorzi ston vegnir messas en vigur l'entschatta da l'onn 2000. 
Perquai propona la regenza, sco soluziun intermediara, da far l'adattaziun cun agid d'ina ordinaziun dal cussegl grond. 
En il rom da la refurma da las dretgiras duain vegnir integradas disposiziuns identicas en la lescha (lescha introductiva tar il CCS). 
Domadus decrets adempleschan dus giavischs principals. 
Els cumpiglian ultra da las dumondas da cumpetenza er tut las disposiziuns davart la procedura da divorzi ed èn formulads a moda "favuraivla per ils applitgaders". 
Els sa restrenschan sin il pli necessari e tegnan quint da las stentas per concentrar la legislaziun. 
La formulaziun averta permetta er d'ademplir en la pratica las prescripziuns dal dretg federal e da prender la meglra soluziun en il singul cas. 
Las propostas da la regenza pertutgant la refurma da las dretgiras reprendan essenzialmain las soluziuns dal sboz preliminar ch'il president da la dretgira chantunala, Alex Schmid, ha elavurà per incarica da la regenza. 
En la procedura da consultaziun èn ellas vegnidas approvadas per gronda part. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 21.09.1999 
Damain accidents en ils guauds grischuns 
Sch'il guaud e l'economia forestala fan sensaziun en las medias vegni rapportà fitg suvent be dals accidents da lavur. 
Er sche la lavur en il guaud è anc adina ina da las pli privulusas occupaziuns, èsi reussì als manaschis forestals grischuns grazia al grond engaschament da reducir il dumber d'accidents sin in nov record minimal l'onn passà. 
La lavur en il guaud è stada cumbinada gia da vegl ennà cun ina gronda ristga d'accident. 
Il trist punct culminant han las cifras d'accidents cuntanschì suenter ils donns da stemprà l'onn 1990. 
Il ISSA ha reagì sin questa tendenza cun la campagna per render la lavur pli segira "Guaud - segirezza è realisabla". 
Quella ha gì la finamira da reducir il dumber d'accidents en ils manaschis forestals per almain 25 pertschient fin l'onn 2000. 
A lunga vista era vegnì prendì en mira da sbassar il dumber d'accidents a sut 300 accidents professiunals per 1000 persunas en plazza cumplaina. 
Questa cifra n'è mai vegnida sutpassada ils davos 20 onns. 
Il chantun ha reagì 
Er il chantun Grischun ha reagì sin il dumber d'accidents starmentus da l'onn da stemprà 1990. 
Sco mesira la pli evidenta è vegnida introducida tar la revisiun da la lescha chantunala da guaud la scolaziun obligatoria per lavurants da guaud. 
Medemamain ha l'inpecturat forestal sustegnì activamain la campagna dal ISSA ed ha organisà il curs "Il manaschi forestal productiv e segir" cun praticamain tut ils selviculturs da revier e cun numerus responsabels per il guaud en las vischnancas. 
Er tar ils ulteriurs curs da scolaziun e da scolaziun supplementara per il persunal forestal dal Grischun èsi vegnì dà paisa a la segirezza da lavur. 
Spezialmain tar la scolaziun dals bostgers èsi stà pussaivel da svegliar la schientscha per la segirezza da lavur cun dar dapli paisa a surpassaments da la segirezza da lavur a chaschun dals examens finals d'emprendissadi. 
Persunal forestal engaschà 
Effectivamain èn sa reducidas las cifras d'accident tenor la statistica dal ISSA tant sin il stgalim svizzer sco er en il chantun Grischun dapi l'onn 1990. 
Dapi l'onn 1993 èn las cifras d'accident grischunas stadas adina sut la media naziunala. 
Las pli novas cifras dal ISSA mussan ch'il cunfin magic da 300 accidents è vegnì sutpassà l'emprima giada en il chantun Grischun e quai cleramain cun ina quota da 285 accidents per 1000 persunas en plazza cumplaina. 
Er en cumparegliaziun cun la media svizra da 309 accidents per 1000 persunas en plazza cumplaina fan ils manaschis forestals grischuns ina buna parita. 
D'engraziar èn questas cifras legraivlas a tut las persunas che lavuran en il guaud e che n'eviteschan betg mo cun lur agir conscient da la responsabladad accidents en il guaud, mabain prevegnan er a disturbis custus dal manaschi. 
Igl è da sperar che las cifras d'accident possian vegnir tegnidas bassas er per l'onn current e quai malgrà las lavurs privulusas da rumida en consequenza dals donns da lavinas da l'enviern passà. 
Gremi: inspecturat forestal dal Grischun 
Funtauna: rg inspecturat forestal 
Data: 22.09.1999 
L'ambassadur austriac sin visita en il Grischun 
Gievgia proxima, ils 30 da settember 1999 fa l'ambassadur da l'Austria che residescha a Berna ina visita al chantun Grischun. 
L'ambassadur austriac Anton Prohaska vegn accumpagnà dad Erich Dix, delegà da commerzi austriac en Svizra e dal consul onurari Wolfgang Wunderlich, Cuira. 
Per il chantun prendan part a quest inscunter: il president da la regenza Klaus Huber, il chancelier Claudio Riesen, il directur da la viafier retica Silvio Fasciati e l'inschigner superiur Heinz Dicht. 
Sin il program stattan tranter auter in bainvegni en la Chasa grischa, in'orientaziun ed ina discussiun davart dumondas dal traffic (sanaziun dal tunnel dal San Bernardino e l'avertura da la lingia da la VR dal Vereina) sco er in gentar communabel. 
Gremi: chanzlia chantunala 
Funtauna: rg chanzlia chantunala dal Grischun 
Data: 23.09.1999 
Elecziuns cirquitalas 2000: trais midadas da mandats 
A las elecziuns cirquitalas da l'onn 2000 vegnan ils circuls da Cuira, dals Tschintg Vitgs e da Maiavilla ad obtegnair mintgamai in mandat supplementar en il cussegl grond, e quai sin donn e cust dals circuls da Mesauc, da Puschlav e da Tusaun. 
Quista consequenza resulta da las statisticas da la confederaziun ch'èn vegnidas publitgadas da curt. 
Il fatg decisiv, co ch'ils mandats dal cussegl grond vegnan repartids sin ils circuls, è numnadamain la populaziun svizra dals circuls sin fundament da la statistica federala che vegn publitgada mintgamai l'onn avant las elecziuns cirquitalas. 
Per las elecziuns cirquitalas 2000 vegni sa basà uschia sin las cifras publitgadas l'onn 1999, q.v.d. sin il stadi da la populaziun dals 31 da december 1998. 
La procedura da repartiziun (l'uscheditta procedura per fracziun electorala) garantescha in mandat als circuls pitschens e regla dal rest la repartiziun proporziunala dals mandats ch'èn anc avant maun sin ils circuls restants. 
En total resultan uschia las midadas da mandats menziunadas. 
Medias e democrazia 
Envers la confederaziun prenda la regenza posiziun pertutgant las novas disposiziuns planisadas en la constituziun federala (CF) che pertutgan las medias e las mesiras da la politica da pressa. 
Sco basa per las novaziuns valan ils dretgs fundamentals da la libertad d'opiniun, d'infurmaziun e da medias. 
Il radio e la televisiun èn gia cumprendids en la CF, perencunter manca in artitgel specific per la pressa. 
Il sboz prevesa in artitgel da basa (art. 92bis CF) che constatescha ils aspects generals da la politica da medias. 
A quest artitgel suondan las disposiziuns constituziunalas pertutgant la pressa (art. 92ter CF) e l'artitgel gia existent pertutgant il radio e la televisiun (art. 93 CF). 
Tenor il sboz vul la confederaziun promover la varietad e l'independenza da las medias sco er la qualitad da la lavur jurnalistica. 
Ultra da quai duai el obtegnair tranter auter la cumpetenza da pudair eventualmain obligar ils editurs ed ils organisaturs da render transparentas las participaziuns a lur interpresas sco er da crear in organ da mediaziun che duai pacifitgar dispittas tranter persunas privatas sin il sectur da la pressa. 
Da nov duai vegnir fixà er l'uschenumnà "princip da publicitad" per actas uffizialas da la confederaziun. 
Cun las novaziuns na vul la confederaziun betg intervegnir directamain en il martgà, mabain cuntanscher ina tscherta direcziun en il senn dals interess da la politica statala. 
La diversitad da las opiniuns en la democrazia duai vegnir mantegnida resp. promovida. 
Ils novs princips constituziunals duessan anc vegnir concretisads en ina lescha davart las medias. 
La regenza grischuna suttastritga che medias equilibradas èn la basa fundamentala per ina furmaziun da l'opiniun libra ed objectiva ed uschia d'impurtanza centrala per ina comunitad democratica che funcziunescha. 
Ella beneventa perquai er las finamiras ch'ins emprova da cuntanscher cun la revisiun da la constituziun planisada. 
Dentant è ella conszienta che las mesiras statalas sin il sectur da las medias èn difficilas. 
Per quest motiv pari gist ad ella, che las mesiras che pertutgan la politica da pressa han surtut in effect indirect, da sustegn e betg intervegnent. 
La finala gioga l'observaziun da la libertad da pressa per il chantun Grischun triling ina rolla impurtanta, e quai er per motivs da la politica da lingua. 
Da las vischnancas 
La regenza approva la midada da construcziun dal bain immobigliar Loestrasse 26 a Cuira. 
L'anteriura scola da dunnas è proprietad dal chantun e vegn utilisada dapi l'entschatta d'avust 1983 sco center transitori per requirents d'asil. 
Il vegl edifizi dovra ina sanaziun. 
Ils custs sa muntan a var 1.3 milliuns francs e vegnan prefinanziads da l'uffizi federal per fugitivs. 
Approvadas vegnan las revisiuns parzialas da las planisaziuns localas da Pasqual, Preaz, Tarasp e Vaz sco er cun resalvas la revisiun totala da la planisaziun locala da Rossa. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.09.1999 
Il premi da cultura dal Grischun 1999 va ad Erica Pedretti 
La scriptura ed artista figurativa Erica Pedretti obtegna il premi da cultura dal chantun Grischun 1999. 
Quel è dotà cun 15'000 francs. 
Ultra da quai surdat la regenza otg premis da renconuschientscha en l'import da mintgamai 10'000 francs e diesch premis da promoziun da mintgamai 7'000 francs. 
Las consegnas han lieu venderdi, ils 12 da november 1999. 
Erica Pedretti obtegna il premi da cultura en undrientscha da sia ovra litterara, che chatta e circumscriva palpond, curaschusamain e premurusamain il senn da la patria e da la mancanza da patria, da la lingua e da la litteratura, da l'existenza artistica e femminila, sco er da sia lavur figurativa che formulescha cun ses objects spazials e sgulants ch'èn naschids or da furmas organicas la speranza utopica da libertad e che cumpara il medem mument sco monument commemorativ d'in coc interiur da l'existenza umana. 
Premis da renconuschientscha 
Premis da renconuschientscha en l'import da 10'000 francs vegnan dads a: 
- Jaap Achterberg en renconuschientscha da sia prestaziun artistica sco actur excellent e sco interpret da rollas variadas e pretensiusas, 
- Giovannina Brunold-Claglüna en renconuschientscha da sia ovra lirica resentida e da ses engaschament instancabel per la cultura e la lingua rumantscha, 
- Gion Condrau en renconuschientscha da sia variada ovra da la vita sco medi, analiticher da l'existenza, autur ed editur, 
- Erika Engler en renconuschientscha da sias prestaziuns creativas sco pioniera e choreografa da la "Danse verticale", 
- Lilo Kuhn en renconuschientscha da sia ovra artistica intensiva e variada per il teater ed il film, spezialmain sco costumista, 
- Magdalena Popescu-Marin en renconuschientscha da sia gronda prestaziun sco translatura da texts rumantschs en rumen e per ses engaschament extraordinari en la Rumenia en favur da la lingua e la cultura dals Retorumantschs, 
- Piero Stanga en renconuschientscha da ses engaschament instancabel en favur da la cultura e spezialmain da l'istorgia locala, grazia al qual el pussibilitescha a mintgin da chattar e scuvrir sias atgnas ragischs e d'observar las differentas midadas che sia regiun ha fatg tras u fa tras anc oz, 
- David Willi en renconuschientscha da sias prestaziuns immaterialas sco animatur cultural sin il sectur da l'art figurativ e da la musica 
Premis da promoziun 
Premis da promoziun en l'import da 7'000 francs obtegnan: 
- Lukas Bardill e Gabriela Gerber (ensemen), artist ed artista da video, 
- Fabiola Carigiet, scriptura, 
- Urban Derungs, musicist, 
- Christoph Draeger, artist figurativ, 
- Claudia Fenner, actura, 
- Franco Mettler, musicist, 
- David Sontòn, musicist, 
- Jules Spinatsch, fotograf, 
- Gian-Reto Walther, geobotanicher, e 
- Mattias Zindel, musicist. 
Consegna dals premis 
Ils premis vegnan consegnads en il rom d'ina festa modesta che vegn organisada dal departament d'educaziun, cultura e protecziun da l'ambient. 
L'occurrenza ha lieu venderdi, ils 12 da november 1999, a las 17.15 en la sala da l'edifizi dal cussegl grond a Cuira. 
La scola bilingua a Cuira entschaiva la stad 2000 
La regenza approva da princip il concept detaglià per l'experiment da scola "Scola bilingua en la citad da Cuira" che vegn a durar da la stad 2000 fin la stad 2006. 
Sco contribuziun chantunala vegnan mess a disposiziun 90'000 francs repartids sin sis onns. 
Resalvada resta dentant l'approvaziun dal preventiv respectiv tras il cussegl grond. 
Tenor il concept sa muntan ils custs totals per l'experiment da sis onns sin circa 650'000 francs. 
Al concept detaglià vegn a preceder in scleriment cumplessiv dal basegn. 
Il proxim onn da scola 2000/01 entschaiva l'experiment da scola che vegn accumpagnà scientificamain cun duas classas tudestg/talian e cun ina classa tudestg/rumantsch (med d'instrucziun en rumantsch grischun). 
Circa la mesadad dals uffants che prendan part al project derivan d'ina famiglia da lingua taliana resp. rumantscha, l'autra mesadad deriva da famiglias tudestgas. 
Las duas linguas duain vegnir instruidas durant l'experiment da scola a moda immersiva, q.v.d. cun agid d'ina instrucziun reala en domaduas linguas. 
Il Plantahof daventa in center da furmaziun e da cussegliaziun agricula 
L'agricultura ha ina impurtanza sociopolitica speziala en il Grischun. 
Perquai ha il departament da l'intern e da l'economia publica entschavì il project "Agro 1999". 
Quest project ha l'intent d'examinar las structuras tuttina sco la repartiziun da las incumbensas e cumpetenzas. 
L'emprima fasa dal project "Agro 1999" è vegnida terminada la primavaira 1999, là èn vegnidas prendidas las suandantas decisiuns: 
- La scola d'agricultura Plantahof survegn il num Center da furmaziun e cussegliaziun agricula Plantahof (CFCA). 
- La cussegliaziun da manaschis agriculs passa l'entschatta da l'onn 2000 da l'uffizi d'agricultura al CFCA. 
- Il CFCA vegn structurà en las suandantas quatter partiziuns: furmaziun (manader Rudolf Wenger), cussegliaziun (manader Curdin Foppa), manaschi puril (manader Carl Brandernburger) e prestaziuns da servetsch (manader Thomas Lüssi). 
- L'uffizi d'agricultura e l'uffizi da meglieraziun e mesiraziun duain probablamain fusiunar per l'entschatta da l'onn 2002. 
Il nov uffizi vegn alur ad avair num uffizi d'agricultura, meglieraziun da structura e mesiraziun (UAMM). 
- La plazza dal cussegliader da construcziun vegn zavrada davent da l'entschatta 2000 dal servetsch da cussegliaziun agricula ed integrada en la partiziun da construcziun auta da l'actual uffizi da meglieraziun e mesiraziun. 
Tut questas mesiras e midadas organisatorias pon vegnir realisadas senza custs supplementars. 
Ils decrets pertutgant la dischoccupaziun duain vegnir concentrads 
Ils decrets chantunals sin il sectur da la dischoccupaziun èn per part antiquads e surpassads e ston perquai vegnir repassads. 
La regenza propona ina revisiun generala al cussegl grond. 
La lescha davart l'assicuranza da dischoccupads e l'ordinaziun federala latiers èn vegnidas structuradas da nov ils davos onns en differentas etappas. 
Sco novaziuns las pli impurtantas sajan menziunads ils centers regiunals d'intermediaziun da lavur, las mesiras intensivadas sin il martgà da lavur e la nova regulaziun da diarias. 
Gia entschaivan las proximas revisiuns dal dretg federal. 
Sin plaun chantunal vegnan reglads oz ils interess da l'assicuranza da dischoccupads e da l'indemnisaziun per insolvenza en quatter decrets che sa basan anc sin la veglia lescha federala da l'onn 1982. 
Bleras regulaziuns cuntegnidas en quella èn daventadas inutilas en il fratemp. 
Per furmar il sectur da la dischoccupaziun a moda pli concentrada e survesaivla propona la regenza al cussegl grond da resumar las futuras duas disposiziuns executivas en dus decrets. 
I duain vegnir creadas ina ordinaziun executiva tar il dretg federal e disposiziuns executivas tar il dretg federal e chantunal. 
Il project è ina part dal project "Essenzialisaziun e flexibilisaziun da la legislaziun e da l'applicaziun dal dretg" (EFLAD). 
Per il chantun na datti naginas consequenzas finanzialas e persunalas dal project. 
Contribuziuns culturalas 
I vegnan dadas libras contribuziuns d'in import total da 139'000 francs per: 
- la fabricaziun d'in CD ROM tar il Manual da l'Istorgia Grischuna tras la societad per la perscrutaziun da l'istorgia grischuna (materialias dal tom da las funtaunas, documents sonors, sequenzas da film), e 
- la participaziun da la musica da la citad da Cuira, sco accumpagnament dal batagliun svizzer da marsch, al marsch da quatter dis a Nijmwegen (NL) il fanadur 2000. 
La nova ordinaziun davart las vias naziunalas vegn beneventada 
La regenza prenda posiziun envers la confederaziun pertutgant la revisiun da l'ordinaziun davart las vias naziunalas (OVN) e beneventa quella expressivamain. 
La posiziun dal Grischun correspunda a quella dals chantuns Appenzell AR, Son Gagl e Schaffusa. 
Las midadas las pli impurtantas èn, ch'er sin paussadis senza tancadis i possian vegnir creadas pussaivladads d'alimentaziun, che la confederaziun prevesia contribuziuns pli autas per il mantegniment da las vias naziunalas e ch'ella prendia mesiras per evitar ulteriurs augements dals custs en la construcziun d'autostradas. Als custs totals da 38'000 francs per in stabiliment da collectur solar (surfatscha 120 m2) sin il tetg dal bogn da Fideris, presta il chantun ina contribuziun da maximal 11'400 francs. 
Fatgs dal persunal 
La fin da settember 1999 van en pensiun: 
- Margrith Desax, tgirunza en l'ospital da dunnas Fontana, 
- Georg Heis, Compatsch, mastergnant tar l'uffizi districtual da construcziun bassa 4, Scuol, 
- Cesar Maissen-Bürge, Cuira, referendari tar l'administraziun da taglia, 
- Guido Oswald, Tschierv, vier tar l'uffizi districtual da construcziun bassa 4, Scuol, e 
- Armin Schatz, Tusaun, pulizist chantunal. 
La regenza engrazia ad els per ils servetschs ch'els han prestà per il chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.09.1999 
L'atun - in temp critic per ils erizuns 
Mintg'onn moran en las vignas svizras millis utschels e tschients erizuns, perquai ch'els restan fitgads en las raits da vignas. 
Las raits vegnan tendidas per proteger l'iva d'uschenumands utschels problematics sco merlotschas e sturnels. 
Tuttina na fan las raits betg ina distincziun tranter ils laders d'iva ed ils auters utschels. 
Er utschels da preda ch'han quintà cun in lev butin en las raits, sa scumbiglian en las anzas e moran d'ina crudaivla mort. 
Questa mazzacra pudessan ins evitar senza grondas stentas, sch'ins tendass bain las raits senza laschar foras. 
Ultra da quai duessan ins francar las raits sche pussaivel in pau sur il terratsch. 
Sche las raits ston tuttina cuntanscher il terratsch, alur na dastgan nagins tocs da rait libra restar sin il terratsch. 
E suenter la vendemia èn las raits d'allontanar imediat. 
Ils erizuns èn per regla la notg sin via. Nua che tocs da rait libra sa chattan sin il terratsch, datti grond privel ch'els sa scumbiglian en las anzas da la rait cun lur chommas, lur testa e lur spinas. 
Alur na pon els pli fugir. 
Ils fils fins da las raits sinteticas als taglian la pel ed als chaschunan uschia ina mort dolurusa. 
Erizuns cun grevas feridas pon savens be pli anc vegnir mazzads. 
Als viticulturs che francheschan lur raits senza quità, duain ins perquai appellar ed als render attents dals problems. 
Ils erizuns fan in sien d'enviern. 
Be en il mender cas vegnan erizuns envernads er en staziuns d'erizuns. 
Ma ils amitgs dals animals emblidan adina puspè ch'ils erizuns èn animals selvadis protegids ch'èn adattads fitg bain ad ina vita or en il liber e che ston perquai vegnir laschads en libertad tant sco pussaivel. 
Mintga erizun ch'ins entaupa durant il di n'è betg malsaun e na sto betg vegnir tgirà! 
E mintga erizun pitschen n'è betg in orfen abandunà da ses geniturs! 
Per ils erizuns daventi critic pir, sch'els vegnan chattads cur ch'il terratsch è gia schelà u cur ch'i dat gia ina cuverta da naiv serrada. 
Tgi ch'ha gugent erizuns, als fa il meglier servetsch, sch'el prepara in mantun feglias en ses iert per ch'els possian far lur sien d'enviern là. 
Per tegnair erizuns vuli da princip ina permissiun. 
Tgi che chatta d'enviern in erizun ed ha la pussaivladad da'l laschar envernar en ses iert, po retrair in fegl d'infurmaziun correspundent tar l'uffizi per la natira e la cuntrada, Rohanstrasse 5 a 7000 Cuira. 
Ins stuess ir a la staziun d'erizuns be cun animals malsauns u blessads. 
Ad interim posseda en il Grischun be l'asil d'animals a Cuira, Rheinmühleweg 84, ina staziun d'erizuns. 
Gremi: uffizi per la natira e la cuntrada 
Funtauna: rg uffizi per la natira e la cuntrada 
Data: 30.09.1999 
Aspects favuraivels per famiglias dal persunal chantunal 
En ils davos onns han ins introducì per il persunal da l'administraziun chantunala differentas reglamentaziuns favuraivlas per famiglias. 
Perquai ch'i sa tracta il pli savens da dunnas che s'occupan da la famiglia, pon ins er discurrer d'aspects favuraivels per las dunnas. 
Il grond potenzial che vegn acquistà en la lavur per la famiglia duai er influenzar l'acquist da gudogn e duai vegnir tratg a niz. 
Uschia han las ideas midadas da las valurs da nossa societad influenzà il sistem da salarisaziun revedì 1995. 
En in spectrum vast han uss ils sequents facturs dapli paisa: l'egualitad da dunna ed um, l'impurtanza augmentada da la cumpetenza sociala, l'experientscha organisatoria tras manar in tegnairchasa e l'experientscha tras lavur per la famiglia e lavur d'assistenza. 
Quests puncts èn vegnids resguardads tar la valitaziun da las funcziuns da l'administraziun e dattan uss in maletg midà. 
Cun la revisiun da la salarisaziun vegnan il medem mument er fixadas directivas internas per resguardar las incumbensas en la famiglia tar la fixaziun da la paja. 
In exempel: Ina dumma cun famiglia s'annunzia per in nov post da lavur. 
Sco uschenumnada persuna che returna en la vita professiunala po ella preschentar ils attestats, diploms, experientschas professiunalas euv. Da nov vegnan uss er resguardadas las abilitads acquistadas durant ses temp da lavur per la famiglia. 
Las directivas internas da l'administraziun prevesan in sistem che sa lascha applitgar a moda simpla. 
I vala il princip ch'i vegnan inquintads tar mintga funcziun almain 20 pertschient dals onns da famiglia. 
Tar funcziuns cun gronda sumeglientscha a las incumbensas en la famiglia, p. ex. pedagoga sociala, mussadra euv. vegnan resguardads fin a 60 pertschient dals onns da famiglia. 
Quest quint maschadà d'experientscha professiunala e da famiglia vegn resguardà tar la fixaziun da la paja. 
Ins fa er adina cumparegliaziuns cun las pajas da posiziuns egualas u sumegliantas entaifer l'administraziun. 
I sa chapescha da sasez ch'er il martgà da lavur actual gioga ina rolla. 
Il sistem descrit remunerescha las experientschas da famiglia en favur da la persuna che returna en la vita professiunala. 
Almain uschè impurtant èsi da vesair las qualitads multifaras d'ina persuna che returna en la vita professiunala er sco schanza per il patrun. 
Er il reglament dal temp da lavur ch'è vegnì introducì da nov l'entschatta 1998 cumpiglia aspects favuraivels per famiglias. 
Per collavuratur(a)s cun temp da lavur flexibel sa dat in spazi che permetta da surpigliar tschertas obligaziuns d'assistenza. 
Durant ils temps da bloc han da princip d'esser preschents tut ils collavuraturs. 
L'ulteriur temp da lavur, il temp flexibel, po vegnir partì en libramain tenor tschertas reglamentaziuns e tenor cunvegna. 
Ultra da quai èsi pussaivel per bleras collavuraturas d'eleger en cunvegna cun ils superiurs in dals indesch menus da temp da lavur. 
Quests menus lubeschan da sbassar il temp da lavur per emna cun ina reducziun correspundenta da la paja u da retrair ulteriurs dis libers. 
Las variantas sa laschan er cumbinar. 
Il temp da lavur per emna po vegnir reducì sin 40 uras, ed ins po retrair supplementarmain tschintg u diesch dis libers. 
Grazia a quests menus da temp da lavur pon las collavuraturas ed ils collavuraturs esser activs a temp parzial en favur da la famiglia; quai è pussaivel en in rom modest e senza basegn da motivar quai. 
Gremi: cumissiun d'accumpagnament e d'impuls per dumondas d'egualitad 
Funtauna: rg cumissiun d'accumpagnament e d'impuls per dumondas d'egualitad 
Data: 06.10.1999 
Senza dunnas na fa il stadi nagina parada! 
Pli che la mesadad da la populaziun èn dunnas. 
Malgrà quai èn ellas per regla fermamain sutrepreschentadas en uffizis e gremis politics. 
Quai vala er pr il parlament federal. 
Suenter las davosas elecziuns federalas èn be gist 43 dals 200 mandats dal cussegl naziunal occupads da dunnas, quai correspunda a 21,5 pertschient. 
En il cussegl dals chantuns è la part da las dunnas cun sulettamain otg da 46 mandats (17,4 pertschient) anc pli pitschna. 
Anc adina na delegheschan bunamain la mesadad dals chantuns nagina dunna a Berna. 
I dat differents motivs per la participaziun minima da dunnas a la politica. 
Las instituziuns da la democrazia parlamentara èn vegnidas creadas avant 150 onns, excludend las dunnas. 
Las dunnas en Svizra astgan condecider pir dapi 28 onns en dumondas politicas sin il plaun svizzer, eleger persunas en gremis politics u vegnir elegidas sezzas en in tal gremi - il dretg da votar per dunnas è vegnì introducì pir l'onn 1971. 
Dunnas en la politica vegnan confruntadas cun autras cundiziuns da basa da la societad ch'ils umens. 
Malgrà las premissas legalas egualas èn las pussaivladads facticas per surpigliar mandats politics ed incaricas politicas differentas per dunnas ed umens. 
In punct è per exempel l'occupaziun da la dunna cun pliras incumbensas. 
Ultra d'in engaschament adina pli grond en la vita professiunala èn quai las dunnas ch'èn anc adina quasi exclusivamain respunsablas per il tegnairchasa e la tgira dals uffants. 
Ideas ed attribuziuns tradiziunalas da rollas han bullà tant ils umens sco er las dunnas. 
A las dunnas che candideschan stattan per regla a disposiziun resursas finanzialas pli pitschnas che als candidats masculins. 
Il dumber da candidatas per uffizis e posiziuns en la politica è s'augmentà cuntinuadamain durant ils davos onns, malgrà la situaziun da partenza particularmain difficila per las dunnas che vulan far politica. 
Las schanzas electoralas dals umens èn dentant anc adina considerablamain pli grondas. 
Uschia han ils umens en la Svizra tudestga durant las elecziuns dal cussegl naziunal 1995 gi 1 1/2 giadas dapli schanzas da vegnir elegids che las dunnas, en la Svizra franzosa schizunt bunamain 3 1/2 giadas dapli (funtauna: manifest neutral tar las elecziuns federalas 1999 "Dapli dunnas en il parlament", lantschà da la cumissiun federala per dumondas da dunnas). 
En il chantun Grischun èn actualmain dus da tschintg mandats dal cussegl naziunal occupads da dunnas. 
Ina quota da dunnas uschè legraivla na chatt'ins uschiglio en nagin dals organs politics grischuns: en il cussegl grond fan las 20 dunnas elegidas ora ina part da 16 pertschient. 
Sin las glistas per las elecziuns naziunalas ch'han lieu proximamain candideschan 18 dunnas. 
Uschia avain nus er tranter las dunnas ina schelta veritabla. 
Gremi: Biro per dumondas d'egualitad dal Grischun 
Funtauna: rg Biro per dumondas d'egualitad 
Data: 07.10.1999 
Las scolas secundaras da vallada duain pudair manar ina "classe preliceale" 
Il concept da scolaziun da las scolas secundaras da vallada duai vegnir reordinà ed amplifitgà. 
Da nov è previsa ina prescolaziun gimnasiala d'in onn en furma d'ina "classe preliceale". 
Ella amplifitgescha la furmaziun da scola generala. 
En ina missiva propona la regenza al cussegl grond da reveder l'ordinaziun davart las scolas secundaras da vallada. 
Il decret sto vegnir adattà a las relaziuns actualas. 
En connex cun la durada da la scolaziun en il gimnasi da lunga resp. da curta durada ch'è vegnida reducida sin sis resp. quatter onns, resulta per la terza classa da las scolas secundaras da vallada la nova incumbensa da manar ina "classe preliceale". 
Questa purschida d'ina prescolaziun gimnasiala d'in onn duai crear la pussaivladad a las scolaras ed als scolars da restar in onn pli ditg en la val e da pudair passar per regla, suenter avair absolvì cun success in examen d'admissiun, en la quarta classa d'in gimnasi grischun senza stuair perder in onn da scola. 
Betg il davos obtegna la frequenza d'in gimnasi grischun ina impurtanza centrala er en vista a la scolaziun da las magistras e dals magisters a la scol'auta professiunala da pedagogia. 
La revisiun parziala da l'ordinaziun davart las scolas secundaras da vallada duai gidar a pudair resguardar las spezialitads regiunalas da las "vals" cun realisar il nov reglament per renconuscher la maturitad (RRM). 
Plinavant vegni proponì da renovar il sistem da subvenziun. 
El duai vegnir furmà a moda pli simpla, pli clera ed orientada envers la prestaziun. 
Durant ils davos onns èn vegnidas introducidas en ils suandants lieus scolas secundaras da vallada: Brusio, Mesauc, Puschlav, Roveredo e Stampa. 
Resalvas envers la nova lescha federala davart la furmaziun professiunala 
La confederaziun vul reveder la lescha davart la furmaziun professiunala (LFPr). 
L'uschenumnà sistem dual da la furmaziun professiunala (cumbinaziun da teoria e pratica) duai vegnir rinforzà e furmà a moda averta per il futur. 
La furmaziun professiunala è la via educativa che vegn prendida da dus terzs dals giuvenils suenter il temp da scola obligatori. 
En sia posiziun pertutgant il sboz da la nova LFPr accepta la regenza da princip las novaziuns previsas, uschenavant ch'ellas creeschan dapli libertad per la furmaziun professiunala. 
Il sistem dual cun la colliaziun ch'è sa cumprovada tranter teoria e pratica sto vegnir mantegnì sco pitga centrala e duai il medem mument vegnir sviluppà vinavant. 
Dentant n'è la nova separaziun da las incumbensas tranter la confederaziun ed ils chantuns betg equilibrada. 
La regenza constatescha cun insistenza che la direcziun e la surveglianza da las scolas professiunalas superiuras è chaussa dals chantuns e duai restar chaussa dals chantuns. 
Intervenziuns da la confederaziun en la suveranitad chantunala sin quest sectur na pon betg vegnir acceptadas. 
Er cun ils reglaments proponids e cun las cumpetenzas sin il sectur finanzial na va la regenza betg d'accord. 
Ils chantuns duain portar er vinavant la part principala dals custs publics per la furmaziun professiunala. 
La confederaziun regla relativamain bler, surpassa per part ils chantuns e fa pretaisas ad els davart la garanzia ed il mantegniment da la qualitad, vul dentant sa participar be minimalmain als custs supplementars che resultan. 
La regenza propona da repassar urgentamain l'entir sectur da las finanzas. 
Da las vischnancas La revisiun parziala da la lescha da construcziun da Sta. Maria V.M. vegn approvada. Fatgs dal persunal 
- Svjetlana Vinkovic, naschida 1960, da Sarajevo (Jugoslavia), domiciliada a Tumein, daventa a partir d'immediat media superiura en la clinica psichiatrica Waldhaus. 
- Claudio Ciabuschi, naschì 1951, da Wangen tar Olten SO, domicilià ad Unterseen, davanta manader dals servetschs socials tar l'uffizi dal servetsch social. 
El cumenza sia plazza l'entschatta da favrer 2000. 
- Markus Stieger, naschì 1963, dad Oberriet, domicilià a Cuira, daventa cussegliader tar l'uffizi d'informatica. 
El cumenza sia plazza l'entschatta da schaner 2000. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.10.1999 
Davart l'organisaziun da las elecziuns dal cussegl naziunal en il Grischun 
La proxima fin d'emna han lieu las elecziuns dal cussegl naziunal. 
Quellas pretendan in'organisaziun rigurusa ed efficazia. 
Grazia a las calculaziuns approximativas pon vegnir communitgadas las primas tendenzas gia baud suentermezdi. 
La chanzlia chantunala dal Grischun ha gia cumenzà l'entschatta da l'onn cun las lavurs preliminaras da las elecziuns dal cussegl naziunal. 
Tut ils andaments ston vegnir preparads minuziusamain. 
Latiers appartegnan las instrucziuns da las vischnancas e dals commembers dal biro electoral chantunal sco er dals cussegliaders e da las cussegliadras per las elecziuns ch'èn staziunads en las regiuns. 
En il decurs dals davos mais han gì lieu adina puspè curs respectivs d'instrucziun. 
Ultra da quai han tut las glistas e tut ils formulars stuì vegnir examinads, stampads e spedids. 
Il di da l'elecziun èn ultra da nundumbraivels/as funcziunaris/as communals/alas er 36 impiegads chantunals en acziun. 
Sis mainan il biro electoral chantunal, dal qual fan part plinavant 20 cussegliaders/adras per las elecziuns e diesch registradras da datas. 
Cussegliaziun electorala per las vischnancas 
Tut las 20 persunas che dattan garanzia per ina cussegliaziun electorala regiunalas èn responsablas per in tschert dumber da vischnancas cun dar scleriments per telefon u cun ir en cas d'urgenza tar las vischnancas. 
La lavur da questas persunas duai gidar ch'ils resultats vegnian eruids correctamain en las vischnancas. 
Il computer controlla ils resultats 
Ils resultats che vegnan annunziads da las vischnancas per telefon al biro electoral chantunal vegnan registrads directamain da diesch registraturas da datas en il computer. 
Quel controlla automaticamain las indicaziuns concernent lur correctadad aritmetica e mussa immediat eventuals sbagls. 
L'arcunaziun dals resultats da las vischnancas è pir pussaivla, sche las cifras necessarias èn cumplettas e controlladas. 
Communicaziun periodica 
Il biro electoral chantunal è staziunà la dumengia en chasa grischa a Cuira. 
Periodicamain vegnan orientadas tant las medias sco er la publicitad davart la situaziun actuala. 
Resultats intermediars sco er il resultat final vegnan transmess via posta electronica en la centrala electorala da l'edifizi dal cussegl grond sco er publitgads en l'internet (www.gr.ch). 
Las schurnalistas ed ils schurnalists van davent da las 15.00 en la centrala electorala en l'edifizi dal cussegl grond. 
En il decurs dal suentermezdi arrivan er las exponentas ed ils exponents politics en quest lieu. 
Calculaziuns approximativas 
Per incarica da las Societad svizra da radio e televisiun DRS vegnan fatgas er quest onn calculaziuns approximativas per las qualas l'institut GfS da perscrutaziun a Berna è responsabel. 
Per il chantun Grischun vegni fatg diever dals resultats da diesch vischnancas represchentativas. 
Plinavant vegn l'institut, analogamain a las medias, servì permanentamain dal biro electoral chantunal cun resultats intermediars. 
Ils resultats da las calculaziuns approximativas vegnan derasads mintgamai en il radio ed en la televisiun sco er en l'internet e sur il teletext. 
Resultat final 
Uschespert ch'ils resultats finals èn avant maun per il chantun Grischun vegnan quels communitgads en il center electoral en l'edifizi dal cussegl grond e publitgads parallelmain er en l'internent. 
Plinavant pon quels er vegnir dumandads sur il numer da servetsch da telefon 1600. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 19.10.1999 
Project "Rait sociala Grischun" vegn cuntinuà 
Malgrà che las cifras dals dischoccupads èn actualmain regressivas, datti en in Grischun er oz umans che n'han nagin access al martgà da lavur, saja quai a basa da lur premissas persunalas u pervia d'ina mancanza da furmaziun. 
Els perdan la lavur ed èn pli tard dependents da l'agid social. 
Suenter ch'il studi chantunal davart la povertad 1996 ha mussà che la reintegraziun d'umans daventads povers po vegnir promovida cun programs d'occupaziun, ha l'uffizi da servetsch social sviluppà en collavuraziun cun l'uffizi d'industria e da lavur la "Rait sociala Grischun". 
I sa tracta d'in program d'acziun e d'occupaziun per persunas dischoccupadas che han consumà dal tuttafatg lur dretgs da schurnada e che retschaivan agid social. 
Dapi l'entschatta da favrer 1998 è la "Rait sociala Grischun" vegnida examinada sco project da pilot. 
Ella è terminada la fin da quest onn. 
Las experientschas ed ils resultats han mussà ch'ins po evitar la dischintegraziun da persunas dischoccupadas resp. promover lur reintegraziun en il martgà da lavur. 
Ussa vul ins chattar purtaders privats per il project da rait sociala. 
Per quest intent vegn fatg ina publicaziun correspundenta. 
Cun ils purtaders vegn fatg ina cunvegna da prestaziuns. 
La stretga collavuraziun cun l'uffizi da servetsch social e l'uffizi d'industria e da lavur è garantida. 
La regenza prenda conuschientscha dal rapport davart il project e vul cuntinuar la "Rait sociala Grischun" ad interim fin la fin da 2001. 
Nov concept da pumpiers en cas d'incendis da guaud 
Suenter ils gronds incendis da guaud da 1997 a Brusio ed en la Mesolcina-Calanca èsi sa mussà ch'ils pumpiers pertutgads stuessan avair pli spert a disposiziun il material d'armada e persunal scolà en in dumber suffizient. 
Perquai ha l'uffizi da polizia da fieu elavurà en cunvegna cun l'inspecturat forestal in concept per cumbatter incendis da guaud. 
Quest concept preveda il diever da material d'armada adattà cun prestaziun pli auta e cun unitads spezialas da persunal dals pumpiers. 
Uschia vul ins crear las premissas per in cumbat efficazi d'incendis da guaud en la fasa iniziala e per sbassar ils custs. 
La regenza prenda conuschientscha dal concept correspundent che duai vegnir realisà dals uffizis participads fin la fin da mars 2000. 
Consultaziun a la confederaziun Questas quatter leschas duain vegnir detretschadas ed armonisadas en favur d'in levgiament administrativ da l'economia. Ins vul cuntanscher che be in post saja cumpetent per ina singula fatschenta e che questa dovria sulettamain ina permissiun tenor in'unica lescha. Il sistem da controlla actual na duai betg vegnir midà. 
Da las vischnancas 
I vegnan garantidas contribuziuns chantunalas da circa 950'000 francs vid ils custs totals da 3.35 milliuns francs. 
A la Pradaschier SA, Churwalden, vegn garantì sco agid d'investiziun in emprest senza tschains da la confederaziun da 850'000 francs vid la construcziun d'ina via da scarsolar ch'è averta durant l'entir onn. 
Il chantun ha da star bun per la mesadad da quest import. 
L'emprest vala per 10 onns. 
Ultra da quai conceda il chantun ina contribuziun da maximalmain 177'000 francs vid il project. Resalvada resta l'approvaziun dals credits tras il cussegl grond. 
La revisiun totala da la lescha da taglia da Clugin sco er las novas leschas davart la taxa da cura da Baiva e da Soazza vegnan approvadas. 
Il chantun cumpra la halla da parcar a "Chant Sura" al pass dal Flüela sco er il terren, sin il qual il post da mantegniment Lai da l'uffizi districtual da construcziun bassa 1 è stà fin uss sut dretg da construcziun. Per differents projects da construcziuns da vias en il chantun vegnan garantids credits en in import total da circa 4.1 milliuns francs (lavurs da construcziun e da cuvrida da la correctura da la via Coltura-Promontogno e dal sviament da Castasegna, custs supplementars per la renovaziun da la punt dal Glogn tranter Lumbrein e Surin sco er fermada da bus e plazza da volver a la staziun da Samedan). 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.10.1999 
Apero d'energia dals 10 da november a Cuira- Haldenstein 
Tips prominents per ina moda da construir persistenta 
Ils 10 da november ha lieu en il nov edifizi che demussa in pitschen consum d'energia da la firma Gasser a Cuira-Haldenstein in aperitiv d'energia. 
Cusseglier guvernativ Stefan Engler, interprendider Josias F. Gasser e dus ulteriurs referents vegnan ad infurmar davart models chantunals da promoziun ed a dar tips, co ch'ins cuntanscha il meglier ina chasa ecologica exemplara. 
Il premi d'architects SIA ch'è fitg desiderà per la moda da construir persistenta ha obtegnì quest onn la firma Josias Gasser materials da construcziun SA. 
En l'edifizi da biros ch'è vegnì premià dasper la staziun da Haldenstein a Cuira procura il sulegl per la gronda part dal basegn d'energia moderà. 
En questa chasa ha lieu ils 10 da november a las 17.00 in apero d'energia che na sa drizza betg mo a spezialists, mabain a tut quels che s'interessan per ina moda da construir efficazia ed ecologica. 
Visita da l'edifizi exemplar 
La moda da construir persistenta è in giavisch persunal da l'osp e dal referent Josias F. Gasser. 
Dentant er sco interprendider dovra el materials ecologics che consuman d'ina vart fitg pauca energia per lur producziun e che contribueschan da l'autra vart pli tard ad in pitschen consum da chalur ed ad in grond confort da l'edifizi. 
In exempel per quest intent èn ils vaiders da protecziun cunter la chalur cuvrids da folias, che cumpiglian ina part pli e pli gronda da la svieuta da l'interpresa da construcziun da Cuira. 
Gasser vegn a discurrer davart sias experientschas sco patrun da construcziun e sco utilisader da la chasa da biros che demussa in pitschen consum d'energia. 
Las persunas interessadas han suenter ils referats l'occasiun da far in gir tras la chasa. 
Cusseglier guvernativ Engler discurra davart la politica d'energia dal chantun Grischun 
Cusseglier guvernativ Stefan Engler descriva la politica d'energia dal chantun Grischun a l'apero d'energia. 
El vegn a preschentar las mesiras da promoziun, cun las qualas il chantun promova l'effizienza d'energia sco er il diever da las energias indigenas e regenerablas: il sulegl e la laina. 
Per assegnar agids finanzials a proprietaris privats da chasas èn ins sa concentrads dapi l'onn 1994 sin sanaziuns, perquai che qua datti il pli grond potenzial. 
Ina evaluaziun ha confermà quest fatg: fin la fin da l'onn 1998 ha il chantun sustegnì 250 sanaziuns d'edifizis cun totalmain stgars 5 milliuns francs ed ha dà tras quai impuls per investiziuns da 65 milliuns sin il sectur d'energia. 
Las mesiras per isolar cunter la chalur ed il diever pli intensiv da las energias regenerablas reducescha il consum da l'ieli da stgaudar da las chasas sanadas, e quai totalmain per dapli ch'in milliun liters ieli da stgaudar per onn. 
En las vals grischunas cun lur vias da transport ch'èn per part lungas e ristgadas profita l'ambient dublamain da quest respargn. 
Er per l'onn 2000 metta il chantun puspè a disposiziun 1,4 milliuns per contribuziuns da promoziun. 
Cusseglier guvernativ Stefan Engler vegn er ad infurmar davart il nov post da cussegliaziun dal post spezialisà d'energia chantunal (Rohanstrasse 5, Cuira) ch'è public e davart la cussegliaziun per telefon. 
Questa prestaziun da servetsch gratuita ch'ins po obtegnair sut il numer da telefon 081 257 36 30 vegn utilisada savens dals proprietaris da chasas, dals planisaders e da las vischnancas; per onn survegn il post spezialisà var 1'500 telefons. 
Tips pratics per cumprar chasas 
Sco terz referent vegn l'architect solar turitgais Ueli Schäfer a dar infurmaziuns davart ses vast champ d'activitad ed a dar tips, co ch'in patrun da construcziun cuntanscha in bun architect. 
Tenor ses avis na pon ins betg esser delicats avunda per tscherner l'architect: "I vala la paina da guardar chasas da differents architects e da s'infurmar tar ils abitants davart lur experientschas." 
Perquai che actualmain tant è en moviment, duess ins dar la preferenza ad in architect che sa patratgar e planisar ordavant. 
Tgi ch'ha il giavisch da posseder ina chasa energeticamain exemplara cun in grond confort, po s'orientar oz tenor il label renconuschì "Minergie". 
Tenor l'opiniun da Schäfer sto pudair garantir oz mintga architect per contract il standard Minergie. 
Il referat final, avant l'apero che vegn servì a las 19.00, tegna il giurist Peter Diener da la societad grischuna da proprietaris da chasas. 
El infurmescha davart las reglas las pli impurtantas per tscherner il terren da construcziun, davart las pretaisas da las bancas en connex cun conceder credits e davart ils puncts delicats che las persunas ch'èn interessadas da cumprar e da construir ston observar en scadin cas cun concluder il contract. 
Peter Diener vegn ultra da quai a dar ina survista davart las reducziuns dal tschains che differentas bancas concedan oz per sanaziuns e per edifizis novs ch'èn ecologicamain exemplars. 
Annunzias èn giavischadas a la scol'auta da tecnica ed architectura, Ringstrasse, 7000 Cuira, fax 081-286 24 00. 
Entrada 10 francs. 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 26.10.1999 
Nova promoziun da l'artisanat grischun 
La nova fundaziun per promover l'artisanat grischun ch'è resortida da l'associaziun d'artisanat indigen, ch'è vegnida liquidada, ha concedì quest onn per l'emprima giada in premi da renconuschientscha en l'autezza da 5'000 francs e trais premis da promoziun en l'autezza da mintgamai 10'000 francs. 
Il premi da renconuschientscha va al construider da scarsolas Walter Caprez da Küblis; mintgamai in premi da promoziun obtegnan la dessignadra da textilias Tanja Jörimann, la creadra da mobiglia Marion Klein e il construider da ghitarras Claudio Pagelli. 
La surdada dals premis ha lieu ils 7 da december 1999 en la chasa al Rosengarten a Grüsch. 
Fundaziun per promover l'artisanat grischun 
Christian Brosi, president, Chasa Obrecht Metzgergasse, 7214 Grüsch 
Gremi: Departement d'educaziun, cultura e protecziun da l'amient 
Funtauna: rg Departement d'educaziun, cultura e protecziun da l'amient 
Data: 26.10.1999 
Cudesch da dretg grischun uss er en l'internet: www.gr.ch 
Tgi che vul spert dar in'egliada en ina lescha u ordinaziun chantunala po uss far quai en l'internet. 
Novissimamain stat il cudesch da dretg grischun a disposiziun online. 
Bunas novas per advocats, notars, dretgiras, vischnancas, autoritads d'administraziun, ma er per firmas e persunas privatas che ston avair access a moda sperta e simpla als decrets giuridics chantunals: A partir d'immediat pon ins consultar en l'internet il cudesch da dretg grischun che cumpiglia tut ils decrets dal chantun Grischun. 
Differentas funcziuns da tschertgar pussibiliteschan da chattar ils decrets da tut gener senza problems. 
Cun la preschentscha en l'internet daventa il dretg grischun anc pli actual per las utilisadras ed ils utilisaders, perquai ch'el vegn cumplettà en in ritmus da trais mais. 
Il cudesch da dretg, inclusiv ils supplements che cumparan mintga mez onn, vegn anc adina publitgà er en furma da DC-rom e sin palpiri. 
Uschia pon las utilisadras ed ils utilisaders tscherner or da pliras purschidas quella che correspunda il meglier a lur basegns. 
Mantegnida vegn er la publicaziun da la collecziun uffiziala da leschas en furma da palpiri. 
La chanzlia chantunala dal Grischun intenziunescha d'extender cuntinuadamain sia purschida d'infurmaziuns e ses servetschs per pudair correspunder als giavischs ed als basegns da la publicitad che sa midan spert. 
Cun la novaziun la pli actuala, la preschentscha online dal cudesch da dretg grischun, han ins senza dubi mess in term impurtant. 
Sin la website dal chantun Grischun vegnan registrads pli e pli access. 
Il di da record è stà dumengia passada, ils 24 d'october, cur ch'ins ha registrà 29'568 uschenumnads hits. 
In hit correspunda a l'appel d'ina pagina. 
Var 4000 utilisadras ed utilisaders han visità la pagina cun ils resultads da las elecziuns dal cussegl naziunal, nua ch'ins po clomar giu tranter auter ils resultads da las singulas vischnancas per scadina candidata e scadin candidat sco er per tut las glistas da partida. 
Dapi l'entschatta da quest onn èn vegnids registrads passa 400'000 access sin la website dal chantun. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 27.10.1999 
Il chantun vul segirar sia part da la taxa federala sin casinos da gieu 
La regenza suttametta al cussegl grond il messadi ed il sboz per relaschar ina lescha davart ils gieus per daners. 
Uschia duai vegnir creada la basa legala per il chantun per sa participar a las entradas ord la taxa da la confederaziun sin casinos da gieu. 
La taxa sin casinos da gieu vegn incassada entiramain da la confederaziun, sch'il chantun na pretenda nagina taxa correspundenta. 
Ella vegn dentant reducida per l'import da la taxa chantunala, sch'il chantun fa diever da sia cumpetenza d'incassar taxas. 
Questa reglamentaziun ha la consequenza per ils casinos che la grevezza da taglias na vegn betg augmentada tras l'incassament d'ina taxa chantunala. 
La taxa chantunala chaschuna sulettamain che las entradas vegnan repartidas tranter la confederaziun ed il chantun. 
Ils casinos na vegnan betg engrevgiads ulteriurmain tras l'incassament d'ina taxa chantunala. Igl è evident ch'il chantun vul far diever da sia cumpetenza d'imponer taglias. 
I dovra dentant ina basa legala clera per ch'el possia far quai. 
Las disposiziuns davart la polizia da gieu ch'èn actualmain integradas en la lescha davart il commerzi ambulant duain vegnir transponidas senza midadas en il decret nov. 
Uschia vegnan unidas en in unic decret tut las disposiziuns legalas che pertutgan il gieu per daners u ils apparats per far gieus per daners. 
Vid la reglamentaziun chantunala, existenta dapi 1977, davart il scumond en general d'automats da gieus per daners na vegn da princip midà nagut. 
Suenter ina midada da la constituziun l'onn 1993 è vegnì schluccà il scumond d'automats per far gieus per daners en quest senn che tals indrizs èn permiss en casinos. 
Fin oz ha la regenza dà in permiss chantunal per manar in casino ad Arosa, Tavau, S. Murezzan, Cuira e Lai. 
Ils casinos d'Arosa e S. Murezzan èn en funcziun, entant che quels da Cuira e Lai n'han obtegnì nagin permiss da la confederaziun. 
Il chantun vuless cumprar il center da protecziun civila Meiersboden a Cuira 
La regenza suttametta al cussegl grond in messadi, tenor il qual il chantun vuless cumprar il center da protecziun civila Meiersboden ch'è en possess da la citad da Cuira. 
L'implant da protecziun civila Meiersboden è vegnì construì 1973/74 da la citad da Cuira e cumpiglia 53'660 m2 terrain da construcziun en la zona per edifizis publics da la vischnanca da Churwalden, in edifizi da scola e d'alloschi inclusiv in restorant ed in'abitaziun, in magazin cun plazza d'instrucziun cuvrida, in'ufficina da reparatura, ina remisa d'iseglias, ina pista da trenar e 102 plazzas da parcar. 
Sin basa da la refurma 95 da la protecziun civila (PC) èn las organisaziuns da PC vegnidas regiunalisadas ed ils effectivs da persunal che ha da vegnir furmà èn vegnidas reducidas per circa 30 pertschient. 
Durant ils davos onns ha la furmaziun da PC en il Grischun per gronda part gì lieu en il center da PC Meiersboden a Cuira e per ina pitschna part en il center da PC Pantun a Tusaun. 
Ussa vuless il chantun concentrar la furmaziun da PC dal tuttafatg sin il center Meiersboden. 
Perquai vegni proponì al cussegl grond da cumprar d'ina vart il center da PC Meiersboden, da ceder da l'autra vart la mesadad dal center da PC Pantun a Tusaun a la vischnaunca. 
Domaduas fatschentas han la resalva ch'ellas ston vegnir approvadas tras las autoritads cumpetentas da la citad da Cuira e da la vischnaunca da Tusaun. 
Ultra da quai vegni proponì che la citad da Cuira obtegnia in dretg d'utilisaziun da plirs onns per singulas localitads dal center da PC Meiersboden che vegnissan er en il futur duvradas da l'administraziun da PC da la citad. 
La concentraziun sin in center da PC è er ina consequenza da las cundiziuns da la confederaziun. 
La refurma 95 da la PC ha numnadamain mussà ch'in center è suffizient per il Grischun. 
La confederaziun è ultra da quai s'impegnada cun dretg transitori da desister a las restituziuns da contribuziuns federalas fin la fin da l'onn 2000, sche centers da furmaziun ed implants na vegnan betg pli duvrads sco consequenza da la refurma 95 da la PC. 
Per ch'il chantun possia profitar da questa reglamentaziun, duai la fatschenta vegnir realisada senz'auter en il decurs da l'onn proxim. 
Partind da la valur da stimaziun uffiziala munta il pretsch da cumpra da l'implant Meiersboden a circa trais milliuns francs suenter la deducziun da las contribuziuns da la confederaziun (10 milliuns francs) e chantun (circa 1,3 milliuns francs). 
Consultaziuns a la confederaziun 
La confederaziun vuless adattar las disposiziuns davart la societad a responsabladad limitada (SARL) a quellas davart la societad acziunara (SA) e resguardar a medem mument las directivas da l'UE sin il sectur dal dretg da societads. 
La regenza accentuescha en sia posiziun ch'il basegn d'ina furma da societad che sa drizza spezialmain a manaschis pitschens e mesauns resta actuala gist en il Grischun er en il futur. 
Essend che las novaziuns previsas sin il sectur da la SARL vegnan a procurar per tschertas cumplicaziuns, avertescha la regenza da betg surdumandar ils manaschis pitschens e mesauns ed intimescha da restrenscher las adattaziuns al dretg da las aczias sin il minimum necessari. 
Uschiglio daventia la SARL memia cumplitgada e pretendia memia blera lavur, quai che reduceschia ses avantatgs principals. 
L'ordinaziun federala davart l'assicuranza da malsauns duai vegnir midada. 
Tras las sequentas mesiras vegn intenziunà da reducir in augment da las premias: las franschisas duain vegnir sbassadas, ils pretschs dals medicaments vegnir controllads meglier ed adattads a quels da l'exteriur, il martgà d'investir daners per las cassas da malsauns duai vegnir extendì. 
Ultra da quai èsi previs da conceder pli bleras pussaivladads da recurs a la confederaziun. 
La regenza beneventa questas midadas. 
La confederaziun vuless midar la lescha davart ils films che datescha da 1962 e dar ina basa legala moderna a la promoziun da films. 
Il nov decret vegn a purtar il num "Lescha federala davart la producziun da films e la cultura da films". 
Da princip sustegna la regenza las intenziuns correspundentas. 
La fixaziun da las mesiras finanzialas per promover il film svizzer en la lescha è ina premissa per ina creaziun sauna da films en Svizra. 
La pussaivladad da crear agid finanzial tenor criteris objectivs e dependent dal success vegn sustegnì cumplainamain da la regenza. 
Ella è er d'accord cun l'introducziun d'in fond lià ad in intent specific per finanziar la promoziun da films, dentant betg cun ina taxa directiva che sa basass sin il dumber da copias dal film, essend che quai fiss in dischavantatg per regiuns periferas. 
La taxa directiva stuess sa referir a la grondezza da las salas da kino. 
Da las vischnancas 
La regenza approvescha il project da drenascha dal sbuvaditsch da Saas. Il chantun paja contribuziuns da circa 119'000 francs vi dals custs totals da 396'000 francs. Il project per il rempar Sägatobel/Cavällbach ad Aschera vegn approvà. I vegnan garantids contribuziuns da 124'000 francs vi dals custs totals da 620'000 francs. Per differents projects da construcziun da vias vegnan deliberads credits da totalmain circa in milliun francs (cumbinaziuns d'indrizs da distribuziun per l'illuminazuiun dal tunnel dal San Bernardino e lavurs d'inschigner per la punt da la cavorgia da Castiel a la via dal Scanvetg). 
Fatgs da persunal 
A la fin d'october 1999 vegnan pensiunads: 
- Heinz Albrecht, cuira, mecanist d'agro tar la scola agricula Plantahof, e 
- Theodosi Huonder-Föllmi, Cuira, manader da secziun tar la controlla da finanzas. 
La regenza engrazia ad els per lur servetsch en favur dal chantun. 
- Niklaus Oechslin, naschì 1965, da Turitg, domicilià a Cuira, daventa medi superiur a l'ospital da dunnas Fontana a Cuira cun l'entschatta november 1999. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.10.1999 
Alfred Wyss Basilea/Haldenstein festivescha ses 70avel anniversari 
Mardi, ils 2 da november 1999 festivescha dr. Alfred Wyss, l'anteriur tgirader da monuments dal chantun Grischun e dal chantun da Basilea - Citad ses settantavel anniversari. 
L'onn 1960 è Alfred Wyss, ch'aveva promovì a Basilea a docter da l'istorgia d'art, vegnì tschernì sco emprim tgirader chantunal da monuments. 
Durant ils emprims onns han ils secturs da la tgira da monuments sco er da la protecziun da la natira e da la cuntrada furmà in'incumbensa communabla dal tgirader chantunal da monuments. 
Alfred Wyss n'è betg mo sa deditgà a la perscrutaziun, a la conservaziun ed a l'accumpagnament da las construcziuns dals objects principals e dal stadi, sco p. ex. la claustra da Müstair, la Chasa Grischa a Cuira ed il palantschieu sur da maletgs da Ziràn, mabain ad el èn er stads a cor la tgira da l'aspect dal vitg e da l'architectura rurala. 
Ensemen cun Peter Zumthor e Diego Giovanoli èn resultads ils prims inventaris fundamentals d'abitadis. 
Cun l'analisa structurala dals vitgs è vegnì elavurà in inventari grischun metodic. 
L'uffizi da la tgira da monuments sa cumponiva l'emprim be dal schef Alfred Wyss, pli tard è alur vegnida vitiers la secretaria dunna Anny Frank, che ha lavurà durant blers onns en questa funcziun. 
Durant ils 18 onns da sia activitad sco tgirader da monuments en il Grischun è Alfred Wyss s'occupà intensivamain da tut las dumondas da la tgira da monuments: realias, tecnologia, istorgia da l'art, dentant er davart la perscrutaziun dals edifizis, las inventarisaziuns e la planisaziun dal territori. 
El ha adina puspè motivà da scriver lavurs scientificas ed ha er sustegnì questas, sco per exempel l'ediziun nova dal cudesch da chastels tras Otto P. Clavadetscher e Werner Meyer, l'inventari dals edifizis da la Viafier retica tras Luzi Dosch e l'inventari d'orglas tras Willy Lippuner. 
Ultra da si'activitad en il chantun era ed è Alfred Wyss er enconuschent en l'entira Svizra sco expert e vicepresident da la cumissiun federala per la tgira da monuments (CFTM) e quai sco spezialist critic e bain documentà. 
El appartegna er tar ils fundaturs da la federaziun dals tgiraders svizzers da monuments (FST). 
El ha referì a chaschun da bleras sedutas naziunalas ed internaziunalas dal fatg davart numerus aspects da la tgira da monuments. 
Da 1978 fin 1994 è Alfred Wyss stà tgirader da monuments dal chantun Basilea - Citad, nua ch'el ha er creà in uffizi confurm al temp e nua ch'el ha oravant tut gidà essenzialmain a concepir la nova lescha davart la tgira da monuments. 
Alfred Wyss è anc oz activ en gremis spezialisads davart la tgira da monuments. 
Gremi: tgira da monuments dal Grischun 
Funtauna: rg tgira da monuments dal Grischun 
Data: 01.11.1999 
Nov num: Uffizi per l'ambient 
L'uffizi per la protecziun da l'ambient che sa numnava oriundamain uffizi per la protecziun da las auas obtegna in nov num pli curt. 
Davent da l'entschatta november 1999 sa cloma quel "Uffizi per l'ambient dal Grischun (UPA)". 
Agid umanitar 
Las sequentas organisaziuns ed ils sequents projects d'agid obtegnan contribuziuns da total 10'000 francs: 
- Vivamos Mejor per il project per la tgira d'uffants pitschens e l'educaziun, nutriment e sanitad, scolaziun dals creschids, organisaziun communabla a Rio de Janeiro, Brasilia. 
- Agid a la Rumenia Malans, 
- Agid per medicaments, apparats medicinals e da l'ospital per la Rumenia, Cuira, e 
- Pro Predeal Rumenia, Bravuogn. 
Da las regiuns e vischnancas 
Davent da l'entschatta november 1999 vegnan ils dus uffizis da stadi civil da Mustér e da Medel (Lucmagn) fusiunads ad in nov circul da stadi civil. 
La sedia sa chatta a Mustér. 
Il flum Landquart e ses dutgs laterals sin il territori dad Igis, Malans, Maiavilla, Grüsch e Schiers duai obtegnair rempars e vegnir revitalisà. 
L'uffizi da construcziun bassa dal Grischun vegn incumbensà d'elavurar in project correspundent. 
Per differents projects da construcziun da vias en il chantun vegnan dads libers credits en l'import total da var 700'000 francs (custs supplementars per lavurs d'inschigner per tschintg punts gronds vi da la A 13c tranter Malabarba e San Bernardino e lavurs d'inschigner per l'untgida da Roveredo). 
Fatgs da persunal 
Werner Collenberg, naschì 1966, da Morissen, domicilià en ils Stadis Unids, daventa manader da la partiziun tecnica tar l'uffizi da construcziun bassa. 
El cumenza mez schaner 2000. 
Ralf Hillmann, naschì 1965, da Cuira, domicilià ad Igis, daventa revisur da taglia tar l'administraziun da taglia. 
El entra en plazza tenor cunvegna. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.11.1999 
Moviment durant l'enviern per arments: controllas durant l'enviern 1999/2000 
Animals na dastgan betg esser rentads permanentamain. 
Arments che vegnan rentads ston pudair sa muventar regularmain dador l'uigl, e quai almain durant 90 dis l'onn. 
Da quests 90 dis cun pussaivladad per sa muventar è da conceder almain in terz durant la perioda da pavlar d'enviern. 
Il moviment regular è da planisar uschia ch'ils animals n'èn betg liads durant pliras emnas senz'interrupziun. 
Questas prescripziuns da l'ordinaziun davart la protecziun dals animals (art. 18 OPA) valan da princip per tut ils animals bovins che vegnan rentads, quai vul dir er per animals giuvens e d'engrasch sco er per taurs da tratga. 
En il rom da la nova politica agrara 2002 ha il parlament en la lescha d'agricultura fatg dependenta la prestaziun da pajaments directs tranter auter er d'ina tratga confurma a l'animal. 
Il proprietari d'animals sto cumprovar ch'el observa las disposiziuns da la lescha davart la protecziun dals animals e da l'ordinaziun davart la protecziun dals animals. 
Per cumprovar ch'ils animals hajan la pussaivladad da sa muventar po vegnir manà in simpel diari da quests dis da moviment. 
Proprietaris da muvel bovin che n'han nagin model per in tal diari pon retrair in tal en occasiun da las infurmaziuns da gruppa che vegnan organisadas quest atun dals cussegliaders purils. 
Controllas da l'obligaziun da sa muventar 
En collavuraziun cun il servetsch da controlla agricul dal Grischun ed ultra da las controllas da protecziun dals animals d'enfin uss vegn l'uffizi da veterinari dal chantun Grischun durant l'enviern proxim oravant tut a far stim ch'ils animals rentads hajan regularmain la pussaivladad da sa muventar. 
En quest connex vegnan er controllads ils manaschis che n'obtegnan nagins pajaments directs, perquai ch'er quests èn obliads da sa tegnair vi da las prescripziuns da la legislaziun en connex cun la protecziun dals animals. 
A basa da l'art. 76 da l'ordinaziun davart la protecziun dals animals e d'ina dumonda en scrit dal proprietari d'animals po l'uffizi da veterinari en cas motivads permetter in'excepziun limitada temporarmain da quest'obligaziun. 
Talas permissiuns excepziunalas temporaras vegnan dadas per exempel cur ch'i n'è betg pussaivel per raschuns topograficas, architectonicas u da traffic d'endrizzar il plaz che dat als animals la pussaivladad da sa muventar durant ils mais d'enviern. 
Ina tala permissiun excepziunala vegn be concedida, sch'ins po chattar ina meglra soluziun per ils onns sequents. 
Il moviment regular dals animals rentads è nagin problem per la gronda maioritad dals proprietaris d'animals. 
L'uffizi da veterinari è persvas ch'ins possia chattar ensemen cun il servetsch da cussegliaziun agricula soluziuns raschunaivlas e confurmas als animals per ils ulteriurs proprietaris d'animals che fan la dumonda per ina permissiun excepziunala. 
Proprietaris d'animals ston quintar cun multas 
Sch'ins constatescha durant las controllas cuntravenziuns cunter las prescripziuns davart la protecziun dals animals, vegn intorducida ina procedura penala; ils pajaments directs vegnan reducids u - sch'i sa tracta d'in cas da repetiziun - annullads. 
Quai vul dir che proprietaris d'animals che na pon quest enviern betg cumprovar visavi ils controlladers che lur animals hajan gì lur moviment regular u che na pon betg preschentar ina permissiun excepziunala da l'uffizi da veterinari han da quintar cun multas considerablas e cun reducziuns dals pajaments directs. 
Per la maioritad dals purs grischuns sa chapescha quai per fortuna da sasez che lur animals possian giudair regularmain la pussaivladad da sa muventar. 
Il moviment regular ordaifer l'uigl è in grond avantatg per ils animals rentads ed ha in'influenza positiva sin la sanadad e la cundiziun dals animals; quai ha finalmain in effect positiv sin la fertilitad e la prestaziun dals animals. 
Il trategn ordaifer l'uigl pussibilitescha a l'animal ultra da quai impurtantas modas socialas da sa cumportar. 
Il cumportament puncto tgira dal corp na vegn betg restrenschì tras il trenader da vatgas, animals vischins ed indrizs da rentar. 
Experientschas dal temp cur ch'i na deva anc nagins bavraduirs e ch'ils animals stuevan vegnir manads mintga di al bigl, ma er experientschas pli novas da la pratica mussan ch'ils animals sa disan spert ad ina pussaivladad regulara da sa muventar, uschia ch'il laschar liber e rentar vegn facilità considerablamain. 
Quai ha d'ina vart per consequenza ina buna relaziun tranter l'uman ed ils animals e signifitgescha ultra da quai pli pauc stress e privel d'accidents per uman ed animal. 
Passa 80 pertschient dals proprietaris grischuns d'animals produceschan oz tenor las directivas biologicas u ecologicas. 
Per quests proprietaris d'animals èn questas conuschientschas ed ina tratga confurma als animals betg novas. 
Els concedan a lur animals dapi onns regularmain la pussaivladad da sa muvantar durant l'enviern ed han endrizzà curts correspundentas u pastgiras d'enviern. 
Gremi: uffizi da veterinari dal Grischun 
Funtauna: rg uffizi da veterinari dal Grischun 
Data: 09.11.1999 
Faschai ina visita a l'uffizi per il traffic sin via dal Grischun en l'internet 
Sut l'adressa www.stva.gr.ch è l'uffizi per il traffic sin via dal Grischun da chattar a partir d'uss er en l'internet. 
Sin pli che 80 paginas survegn ins infurmaziuns detagliadas davart secturs parzials dal dretg vertent dal traffic sin via e numerusas indicaziuns utilas da gener administrativ. 
La pussaivladad da communicaziun interactiva spargna ultra da quai en blers cas dad ir sez tar l'uffizi per il traffic sin via. 
La cumparsa da l'uffizi per il traffic sin via en l'internet sa chapescha oravant tut sco funtauna d'infurmaziun per manischunzas e manischunzs activs u futurs che tschertgan a moda simpla respostas a dumondas spezialas en connex cun la carta da manischunz ed il certificat dal vehichel sco er cun ils examens. 
A medem temp duai quai esser ina contribuziun per simplifitgar ils contacts da fatschenta cun l'uffizi. 
D'ina vart vegn messa a disposiziun ina gronda quantitad d'infurmaziuns, ordinadas tenor gruppas da materia. 
Da l'autra vart pon ins clamar ils formulars ils pli impurtants - saja quai per stampar u per la spediziun electronica - che vegnan duvrads per reglar ina fatschenta. 
La purschida d'infurmaziuns vegn cumplettada cun indicaziuns davart l'import e l'export da vehichels, extracts or da las tariffas vertentas da la taglia da traffic e da taxas, buns cussegls en connex cun la segirtad dal traffic sco er tras links cun sites spezialas da la confederaziun sco er cun l'uniun dals uffizis per il traffic sin via. 
Gremi: uffizi per il traffic sin via dal Grischun 
Funtauna: rg uffizi per il traffic sin via dal Grischun 
Data: 09.11.1999 
Georg Brosi daventa nov inspectur da chatscha e da pestga dal chantun Grischun 
A la fin da matg 2000 vegn pensiunà Peider Ratti, inspectur da chatscha e da pestga dal chantun Grischun. 
Ses successur ha num Georg Brosi, veterinari, deputà al cussegl grond e president communal da Scuol. 
El entschaiva il cumenzament da zercladur 2000. 
Georg Brosi è naschì 1953, burgais da Claustra e domicilià a Scuol, nua ch'el è actualmain president communal. 
Brosi ha frequentà la scola primara, secundara e chantunala a Cuira. 
1980 ha el fatg l'examen da stadi. 
Suenter numerusas plazzas d'assistent ha el absolvì 1982/83 in'ulteriura furmaziun a la clinica medicinala d'animals da l'universitad da Minca e terminà ses studis cun il doctorat. 
Dapi 1984 maina Brosi in'atgna pratica da veterinari a Scuol. 
1997 è el vegnì elegì en il cussegl grond sco deputà dal circul Sut Tasna. 
Dapi 1975 va Brosi a chatscha, da la quala el preferescha la chatscha da chamutschs. 
1996 è Brosi ultra da quai vegnì elegì en la suprastanza centrala da l'uniun grischuna da chatschaders da patenta (UGCP). 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.11.1999 
Plan directiv Grischun 2000 daventa concret 
Il project "Plan directiv Grischun 2000" proceda tenor urari. 
Tochen la fin da l'onn vegnan ad esser disponibels ils sbozs elavurads ensemen cun l'administraziun. 
Las lavurs da fin uss vegnan preschentadas gievgia, ils 11 da november 1999 en il rom d'ina conferenza concernent il plan directiv en l'edifizi dal cussegl grond a Cuira. 
Avant in onn - ils 12 da november 1998 - è vegnì preschentà il project "Plan directiv Grischun 2000" (PDI GR 2000) a chaschun d'ina conferenza concernent il plan directiv. 
Avant che las lavurs dal sboz davart il PDI GR 2000 vegnan terminadas, obtegnan ils represchentants da las regiuns, da l'economia e da las uniuns per proteger l'ambient sco er l'administraziun - in onn suenter l'emprima conferenza - la pussaivladad da far propostas e da prender uschia influenza sin ils sbozs. 
In nov plan directiv è necessari 
La repassada dal plan directiv chantunal è daventada necessaria perquai ch'il plan directiv legalmain valaivel da l'onn 1982 è antiquà en il fratemp. 
Il plan directiv mussa cun agid da la charta e dal text d'ina vart ils impurtants territoris e lieus da conflict sco er ils potenzials ch'èn da reservar a moda preventiva, da l'autra vart er il svilup spazial ch'è da prender en mira. 
El è l'instrument directiv da la regenza per l'urden dal territori en il Grischun. 
Ils experts lavuran ensemen cun l'administraziun 
Ils experts che han obtegnì la lavur a chschun da la submissiun publica èn occupads dapi l'avrigl 1999 d'elavurar ils sbozs ensemen cun ils uffizis. 
Dals sbozs sa cristalliseschan gia directivas per il svilup futur dal territori sco er mesiras da coordinaziun. 
Contemplaziuns spazialas differenziadas ... 
En il chantun Grischun po vegnir constatada ina disposiziun dal territori simpla e logica en quatter tips da territori. 
Tar ils centers/las axas sa tracti dals territoris populads spess cun ina concentraziun dals lieus d'abitar e da plazzas da lavur e cun in fitg grond traffic da pendularis per lung da las axas impurtantas (p. ex. la Vallada dal Rain da Tusaun fin Landquart e la part sut dal Partenz, la part sut dal Mesauc). 
En ils territoris da turissem regia durant l'enviern prest caracter da citad (p. ex. Claustra/Tavau). 
Quels disponan d'ina excellenta infrastructura turistica fitg variada che duai en il futur vegnir optimada sco er colliada ed engrondida cun cleras finamiras. 
Ils spazis rurals èn il maletg tipic dal chantun Grischun ed èn impurtants per l'identitad dal Grischun. 
Exempels èn la Bergiaglia, la val d'Alvra, la Mantogna, il Scanvetg central. 
La finala datti en il chantun Grischun anc gronds territoris natirals intacts sur ils territoris da las alps ch'èn giud via e per la gronda part anc betg colliads. 
In exempel è il territori dal Kesch. 
...vegnan surpostadas cun expectoraziuns tematicas specificas 
Là, nua che quai è significativ cuntegna il plan directiv expectoraziuns tematicas che sa differenzieschan mintgamai tenor quests tips da territori. 
Uschia duai per exempel vegnir differenziada l'intensitad e la dimensiun da las infrastructuras turisticas en ils territoris turistics ed en il spazi rural. 
Consequentamain èn er da prender en mira partenadis differenziads. 
Per fixar ils territoris da tschep per il turissem han ils territoris da skis e lur potenzials d'extensiun fixads en ils plans directivs regiunals ina gronda muntada. 
Sin il sectur dal svilup dals abitadis duai quel succeder en il futur oravant tut a l'interiur. 
Ina gronda muntada èsi da dar en quest connex al mantegniment da la valur da l'abitadi (renovaziun da l'abitadi). 
In grond potenzial han er las segundas abitaziuns chèn vegnidas construidas avant insaquants onns e che sa chattan principalmain en ils lieus turistics. 
Er questas ston vegnir renovadas en il futur per pudair trair a niz a lung termin ils potenzials disponibels. 
En ils puncts centrals dal traffic vegnan designads territoris da center, en ils quals duain vegnir creadas las premissas per ina buna purschida da prestaziuns da servetsch e da pussaivladads d'occupaziun. 
Cumplettadas vegnan quellas tras territoris da plazzas da lavur cun capacitads da sviluppar cun access a l'autostrada/viafier, en ils quels duain vegnir creadas las premissas per plazzas da lavur predominantamain industrialas ed artisanalas (p. ex. il territori d'industria a Cazas u ad Igis/Zizers). 
Sin il sectur dal traffic sa tracti da las differentas incumbensas dal traffic en ils singuls tips da territori. 
Impurtanta è er la colliaziun dal Grischun al context internaziunal e l'interdependenza dals centers entaifer il chantun. 
Sin il sectur dal traffic sin via vegnan fixads ils projects da construcziun da vias ch'èn da realisar en il futur. 
Concernent il traffic public sa tracti da mantegnair, da midar e d'extender la purschida en las valladas. 
Sin il sectur dal provediment e da l'allontanament èn ils potenzials spezialmain en il territori rural. 
I sa tracta en quest connex da resursas regenerablas per producir l'energia sco er da sablun, glera e da crappa. 
Questas resursas duain vegnir segiradas, ed ultra da l'utilisaziun actuala duai er vegnir garantida la libertad d'agir e da decider per las generaziuns vegnentas. 
Tge consequenzas ha il plan directiv? 
Il plan directiv è ina survista generala davart las activitads che han effect sin il spazi e ch'èn da muntada essenziala per il chantun. 
El dat directivas per il svilup territorial ed oblighescha las autoritads. 
El serva a la cumbinaziun dals differents instruments da planisaziun e da svilup (planisaziun locala, planisaziun regiunala directiva, concepts regiunals da svilup, plans da svilup dal guaud). 
Dus pass da cooperaziun en l'onn 2000 consolideschan il PDI GR 2000 
Tenor lescha sto il plan directiv integrar la populaziun a moda cunvegnenta. 
La primavaira 2000 vegn il plan directiv preschentà en las regiuns e tar ils partenaris impurtants e silsuenter adattà a basa da las propostas. 
Pli probabel vers la fin da l'onn 2000 vegn in e scadin a pudair s'exprimer davart il plan directiv a chaschun da l'exposiziun publica. 
Gremi: departament da l'intern e da l'economia publica 
Funtauna: rg uffizi da planisaziun 
Data: 10.11.1999 
Assicuranza d'edifizis sbassa las premias 
Malgrà las autas grevezzas da donns da l'onn 1999 permettan ils decurs da donns durant plirs onns en l'assicuranza d'edifizis, las grondas renditas da chapital e las reservas avant maun da conceder in rabat da tschintg pertschient sin premias da basa e sin premias supplementaras da l'onn 2000. 
Cun questa mesira pon ils assicurads sa participar commensuradamain al success da la fatschenta. 
Contribuziuns culturalas 
I vegnan pajadas contribuziuns en l'import total da 127'000 francs a las sequentas ovras ed occurrenzas culturalas: 
- Exposiziun d'artistas ed artists da Cuira resp. dal Grischun dals 12 d'avust fin ils 3 da settember 2000 a Bad Homburg (D), ina citad partenaria da Cuira, 
- Exposiziun da Christoph Draeger, Serneus, il december 1999/schaner 2000 en la Liebmann Magnan Gallery a New York, 
- Program d'occurrenzas da la Klibühni a Cuira da l'atun 1999, 
- Occurrenzas musicalas e litteraras dal cerchel cultural d'Arosa, enviern 1999/2000, 
- Concerts dal chor St. Johann da Tavau dals 11/12 da december 1999 a Tusaun e Tavau en occasiun da ses giubileum da 50 onns (melodias "Gloria" da la famiglia Bach) 
- Concerts per la fin da l'onn 1999 da l'orchester sinfonic da l'Engiadin'auta a Puntraschigna, Zuoz, Segl e Schlarigna, 
- Quatter concerts da Bumaun dal Collegium Vocale da Turitg ensemen cun l'ensemble d'artgists Musicuria en il chantun (ovras da Frank Martin), 
- Concerts da l'uniun d'orchester da Cuira dals 10/14 da mars 2000 a Tavau e Cuira (Ovras da Paul Juon, Liadow e Bizet), 
- Concert dals 21 d'avrigl 2000 (Venderdi sontg) dal cor da baselgia evangelic Comander a Cuira (segunda part da la "Johannes-Passion" da Bach), 
- Ediziun d'in DC cun musica dals orgels istorics da la Val Müstair, 
- Ediziun d'in DC cun la musica per la festa da la Chalavaina dad Otto Barblan, purschida dal Chor viril Surses ils 5 d'avrigl 1999 en il rom dal giubileum "500 onns Banadetg Fontana", 
- Ediziun d'in DC cun ovras da Raffaele d'Alessandro 
- Ediziun dal sisavel e davos tom (prosa e register) da la "Ediziun da Breil/Ovras da Giacun Hasper Muoth" tras la chasa editura Octopus, Cuira, 
- Ediziun dal cudesch "La mort da Giulietta" cun dudesch raquints en rumantsch grischun da Giovanni Netzer, Savognin, 
- Ediziun dal cudesch da poesias "Equinotg d'atun - Herbstliches Äquinoktium" da Theo Candinas, 
- Ediziun dal cudesch da poesias "Sentieri umani" da Gerry Mottis, Lostallo, 
- Gieu liber "La Svouta" la stad 2000 a Zuoz sco contribuziun principala da la vischnanca da Zuoz a la "Scuntrada 2000", 
- Gieu liber "Der letzte Freiherr von Vaz" la stad 2000 a Lai, e 
- Lavur fotografica "Berlin Umbruch" da Michael Bühler, Cuira. 
Fatgs da persunal 
Rudolf Thoma, naschì 1966, dad Amden, domicilià a Bilten, daventa adjunct e manader dal labor en l'uffizi da veterinari. 
El cumenza l'entschatta schaner 2000. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.11.1999 
Occurrenza d'infurmaziun a Landquart: "Picturar e vernischar a moda ecologica e segira" 
Venderdi/sonda, ils 26/27 da november 1999 organiseschan l'uffizi per l'ambient (UPA) ed ulteriurs uffizis ensemen cun la federaziun grischuna dals maisters picturs en il forum Ried a Landquart ina occurrenza d'infurmaziun davart il tema "Picturar e vernischar a moda ecologica e segira". 
Il medem mument ha lieu ina exposiziun. 
A l'occurrenza vegnan envidads ils manaschis da picturs (var 200), da squittar (var 100) ed ils manaschis da bugadar sco er ils picturs da manaschi da firmas grondas en il Grischun. 
La finamira da la dieta è quella da transmetter ils criteris actuals da l'ecologia e da la segirezza a fatschentas da picturs, da squittar e da bugadar sco er ad auters manaschis ch'elavureschan colurs e vernischs. 
Sco mussavia tras il grond dumber da products, prestaziuns da servetsch e prescripziuns han l'UPA ed ulteriurs uffizis ensemen cun la federaziun grischuna dals maisters picturs elavurà in "ordinatur da picturs" cun infurmaziuns per il basegn pratic. 
En l'ordinatur vegnan preschentats ils singuls temas a moda cumplessiva. 
A chaschun da l'occurrenza vegnan ils spezialists dals expositurs ed uffizis participads a star a disposiziun per dumondas. 
Indicaziun a las medias: 
L'occurrenza ha lieu en duas "parts" analogas, l'emprima (per persunas d'ordaifer) venderdi, ils 26 da november 1999, da las 13.00 fin las 18.00, la segunda (per participants da la regiun da Cuira) sonda, ils 27 da november 1999, da las 8.00 fin las 13.00. 
Represchentantas e represchentants da las medias èn envidads cordialmain d'accumpagnar schurnalisticamain l'occurrenza. 
Infurmaziuns: 
Hanspeter Willi, UPA, tel. 081-257 29 69 
Gremi: uffizi per l'ambient dal Grischun 
Funtauna: rg uffizi per l'ambient dal Grischun 
Data: 18.11.1999 
Il Grischun prenda l'iniziativa dal chantun cunter augments da premias 
La Regenza ha decis ch'il chantun Grischun suttamettia in'iniziativa dal chantun a l'assamblea federala. 
En connex cun la retratga da l'assicuranza da malsauns Visana or da differents chantuns, tranter auter er or dal Grischun, è sa mussada ina mancanza da sistem da la lescha federala davart l'assicuranza da malsauns (LAM). 
Sche persunas assicuradas midan numnadamain la cassa da malsauns, restan las parts da las retenziuns e premias ch'ellas han gidà a finanziar tar l'assicuranza da fin uss. 
L'assicuranza nova sto finanziar da nov questas retenziuns e reservas. Quai ha l'effect che las premias daventan pli autas. 
Sumegliantas consequenzas nungiavischadas sa resultan tar la midada facultativa da l'assicuranza e tar la midada ad in'autra furma d'assicuranza entaifer la medema cassa. 
Tant tar la midada da l'assicuranza sco er tar la midada da la furma d'assicuranza chaschuna la LAM gudogns da mutaziuns en disfavur da la persuna assicurada. 
A la regenza pari necessari da proponer a l'assamblea federala cun in'iniziativa dal chantun d'introducir en il rom da la revisiun currenta da la LAM in nov artitgel 60a. 
Alinea 1: En cas da midada da l'assicurader transpona l'assicurader d'enfin uss la part da las reservas e la part da las retenziuns che la persuna assicurada che vul midar ha betg pretendì a l'assicurader nov. 
Alinea 2: En cas da midada da la persuna assicurada ad in'autra furma d'assicuranza tar il medem assicurader transpona l'assicurader las parts da las reservas e las parts da las retenziuns che la persuna assicurada che vul midar n'ha betg pretendì sin la nova furma d'assicuranza. 
Alinea 3: Quest artitgel va en vigur retroactiva sin igl 1. da fanadur 1998. 
Amnestia da taglia vegn sustegnida per part 
La regenza beneventa en princip la proposta da la confederaziun d'introducir in'amnestia individuala da taglia en il senn d'in'autodenunzia senza chasti. 
La responsabladad dals ertavels per defraudaziuns da taglias dal testader na dastgia dentant betg vegnir abrogada. 
Tenor il sboz preliminar da la confederaziun duain persunas natiralas avair ina giada en la vita, persunas giuridicas mintga 30 onns la pussaivladad d'inditgar sez lur delicts da taglia. 
La cumissiun per dumondas da dretg dal cussegl dals chantuns propona da midar correspundentamain la lescha federala davart la taglia federala directa e la lescha davart l'armonisaziun da las taglias directas dals chantuns e da las vischnancas. 
L'amnestia da taglia cumpigliass sulettamain las taglias penalas, taglias supplementaras ed ils tschains da retard fissan da pajar. 
Tenor l'opiniun da la regenza grischuna duai la pussaivladad da l'autodenunzia senza chasti sulettamain esser pussaivla en cas da defraudaziun da taglia, dentant betg en cas d'engion fiscal. 
Ultra da quai vegni formulà en la posiziun per mauns da la confederaziun ch'in'amnestia da taglia possia be vegnir prendida en mira, sch'ella chaschunia ina decleraziun uschè cumpletta sco pussaivel da las valurs da taglia defraudadas. 
En quai che reguarda la dumonda, sch'i duai vegnir abrogada mintga responsabladad dals ertavels per defraudaziuns commessas dal testader/da la testadra, vuless la regenza mantegnair la responsabladad dals ertavels per multas fixadas legalmain. 
Scola media commerziala d'informatica, ina nova purschida da furmaziun 
Il Grischun sa participescha al project da pilot "Scola media commerziala d'informatica". 
A partir da l'onn da scola 2000/01 vegnan stgaffidas plazzas d'instrucziun ad interim durant quatter onns sin il sectur da l'informatica d'applicaziun en connex cun ina furmaziun da basa commerziala. 
La furmaziun, inclusiv in onn da pratica, vegn a cuzzar quatter onns. 
Tgi che vul far la furmaziun da pilot sto absolver in examen d'admissiun a la scola media commerziala ed in test da qualificaziun. 
Il studi vegn terminà cun la maturitad professiunala commerziala ed il certificat federal per informaticher/informaticra. 
En il Grischun collavuran trais partenaris en il project da pilot: la scola media commerziala da la scola chantunala (furmaziun da basa commerziala), la scola professiunala (furmaziun d'informatica) e la Swisscom (curs d'introducziun). 
La part pratica sin il sectur da l'informatica succeda en in'interpresa tenor atgna tscherna. 
Pass dal Flüela vegn serrà durant l'enviern 
Suenter ch'il Partenz e l'Engiadina bassa èn colliads tras la "via rodlanta" dal tunnel dal Vereina, vegn la via sur il pass dal Flüela en il futur a restar serrada durant l'enviern. 
Ella resta be averta uschè ditg che l'aura e la segirtad dal traffic permettan quai. 
Tenor la reglamentaziun analoga restan plinavant serrads ils sequents pass durant la stagiun d'enviern: Alvra, Forcola di Livigno, Lucmagn, Alpsu, San Bernardino, Spleia ed Umbrail. 
Al pass dal Bernina vegn il servetsch d'enviern ad interim betg fatg dal chantun sez, mabain da terzas persunas cunter bunificaziun dals custs. 
Or da las regiuns e vischnancas Particularmain pertutgadas èn las regiuns Partenz/Tavau, Scanvetg, Grischun central ed Engiadina bassa. Las revisiuns parzialas da las planisaziuns localas d'Ardez (concernent la fracziun Bos-cha) e da Farschno vegnan approvadas cun resalvas. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 18.11.1999 
Intimaziuns per il contact cun disturbis da cumportament en scola e scolina 
Il mais d'october 1999 ha decretà il departament d'educaziun, cultura e protecziun da l'ambient las "Intimaziuns per il contact cun disturbis da cumportament en scola e scolina" che l'uffizi per secturs spezials da scola ha sviluppà durant l'onn passà entaifer ina gruppa da lavur. 
La lavur mussa aspects sco: 
- Percepziuns, finamiras e cumpetenzas en cas che disturbis da cumportament sa mussan en scola e scolina; 
- Dumondas standardisadas per persunas d'instrucziun en cas da disturbis da cumportament; 
- Propostas per mesiras pedagogicas ed organisatorias da scola sco er instruments per mauns da las persunas d'instrucziun, da la scola e da la scolina en cas da disturbis da cumportament; 
- Ideas per mesiras entaifer ed ordaifer la scola populara e la scolina (p. ex. discussiuns, dispensa dal medi, scolaziun speziala, exclusiun da la scola); 
- Infurmaziuns davart las funcziuns da las instanzas pertutgadas en chaussa en situaziuns da problems. 
Talas instanzas èn: cussegl da scola, cumissiun da scolina, inspecturats da scola, servetsch psicologic da scola, sevetsch da pedagogia curativa, servetsch da psichiatria per uffants e giuvenils, servetsch social, perfecziunament dals magisters, post per la prevenziun da toxicomania, autoritads tutelaras, procura per giuvenils, polizia chantunala euv. 
La lavur accentuescha che la direcziun, l'administraziun e la surveglianza da la scola e la scolina en il lieu è da princip chaussa da las persunas d'instrucziun, da la direcziun da scola sco er dal cussegl da scola resp. da las cumissiuns da scolina; quai includa er la realisaziun d'ordinaziuns disciplinaras existentas sin basa da la legislaziun chantunala. 
En cas da disturbis da cumportament èn provocads ultra da las persunas d'instrucziun en emprima instanza il cussegl da scola e la cumissiun da scolina. 
Las instanzas da contact inditgadas en la lavur gidan quests titulars d'ademplir lur incumbensa sulettamain en funcziun da post da consultaziun, sustegn u eventualmain da coordinaziun. 
En in emprim pass incumbensescha il departament ils inspecturats da scola e scolina sco er ils cussegliaders da scola e d'educaziun en il Grischun da prender per mauns la derasaziun da la lavur en las regiuns. 
En quest senn pon ins ad interim desister d'ina spediziun a las mussadras ed ils mussaders, a las persunas d'instrucziun, als cussegls da scola e purtaders da scolina. 
I sa chapescha dentant che persunas ed instanzas che vegnan confruntadas cun dumondas da singularitad da cumportament, violenza euv., pon sa drizzar a las cussegliadras ed als cussegliaders respectivs en la regiun u tar il departament. 
Gremi: departament d'educaziun, cultura e protecziun da l'ambient dal Grischun 
Funtauna: rg uffizi per secturs spezials da scola 
Data: 18.11.1999 
Fatgs d'asil: La confederaziun sforza ils chantuns da spargnar 
La gronda prontezza da returnar da las Albanaisas e dals Albanais dal Cosovo chaschuna ina partenza da passa 400 persunas en il Grischun. 
Ensemen cun l'introducziun precipitada da la nova lescha d'asil tras la confederaziun è il chantun sfurzà da realisar gia per l'emprim quartal 2000 respargns drastics sin il sectur dal persunal. 
L'onn 1999 è sa mussà sco onn praticamain nunplanisabel per ils fatgs d'asil. 
Durant l'emprima mesadad da l'onn 1999 è l'uffizi chantunal dal servetsch social dal Grischun stà confruntà cun in grond dumber da novs requirents d'asil. 
Cun l'arriv dad 869 persunas dal schaner fin la fin da fanadur 1999 èsi daventà necessari d'engaschar nov persunal d'assistenza. 
Vetg collavuraturas e collavuraturs èn vegnids engaschads per in termin limità. 
Il program federal da repatriaziun ha gì grond success tar ils requirents d'asil cosovo-albanais, tant che passa 400 persunas èn sa participadas a quel fin la fin da settember 1999. 
Las collavuraturas ed ils collavuraturs da l'organisaziun d'asil dal Grischun han gì difficultads da collocar tut ils requirents d'asil la stad 1999. 
Parallellamain a questa sperta partenza ha la confederaziun introducì a fitg curt termin la nova lescha d'asil. 
Cun las disposiziuns executivas cumbinadas cun quella ha il cussegl federal concludì reducziuns massivas en la pauschala per il sustegniment, la collocaziun e per l'assistenza. 
En quest cas è l'uffizi chantunal dal servetsch social sfurzà da prender las suandantas mesiras: 
1. Reducziuns voluntaras dal pensum e demissiuns anticipadas da singulas collavuraturas e da singuls collavuraturs vegnan examinadas. 
2. Contracts da lavur limitads na vegnan betg prolungads, sch'i n'è betg necessari per motivs da manaschi. 
3. In center transitori (Razén/Tusaun) vegn serrà temporarmain. 
La relaziun da lavur cun tschertas collavuraturas e tscherts collavuraturs sto vegnir schliada. 
L'uffizi chantunal dal servetsch social dal Grischun è pront da tractar cun il persunal ch'è pertutgà directamain da la reducziun da las plazzas davart novs engaschaments, sch'i dat pussaivladads internas. 
Ultra da quai è l'uffizi chantunal dal servetsch social dal Grischun en stretg contact cun ils centers regiunals d'intermediaziun da lavur (CRIL). 
Gremi: Uffizi chantunal dal servetsch social dal Grischun 
Funtauna: rg Uffizi chantunal dal servetsch social dal Grischun 
Data: 19.11.1999 
Cumissiun da giustia dal cussegl grond s'exprima davart la petiziun per pussibilitar la dimora da Mario Murgovski, Sent 
La cumissiun da giustia dal cussegl grond dal chantun Grischun ha tractà en sia davosa sesida la petiziun Mario Murgovski. 
Cun la petiziun che figurescha sin la glista da tractandas da la proxima sessiun da november, proponan 141 persunas sutsegnadas da laschar restar Mario Murgovski tar sia mamma a Sent e da laschar ir el là a scola. 
Ina repatriaziun para inumana e dal tuttafatg sproporziunada ad ellas. 
La cumissiun da giustia propona al cussegl grond da prender enconuschientscha da la petiziun senza dentant reponderar las decisiuns da la polizia d'esters e dal departament da giustia, polizia e sanitad. 
Sin fundament da l'ordinaziun dal cussegl grond tar la legislaziun federala davart ils esters ed ils fatgs d'asil è la polizia d'esters l'autoritad chantunala cumpetenta ch'ha da decider davart la concessiun e la revocaziun da permissiuns da dimora. 
La cumissiun da giustia ha prendì enconuschientscha dal fatg, che la decisiun negativa da la polizia d'esters è vegnida confermada dal departament. 
In recurs tar la dretgira administrativa n'è betg succedì. 
Per fatgs da la polizia d'esters n'è il cussegl grond dal chantun Grischun betg la via da meds legals previsa, uschia ch'el n'ha betg il dretg da far examinaziuns u da dar cumonds en singuls cas. 
Consequentamain n'ha el er betg la cumpetenza da controllar, abrogar, midar u d'eliminar singuls documents administrativs. 
Gremi: cumissiun da giustia 
Funtauna: rg cumissiun da giustia 
Data: 22.11.1999 
Premi d'ambient 2000 da la Arge Alp: s'annunziar ussa! 
Il premi d'ambient da la cuminanza da lavur dals pajais da las Alps (Arge Alp) vul premiar l'engaschament en favur da l'ambient ed animar d'imitar quest agir. 
Il tema per il premi d'ambient 2000 èn prestaziuns exemplaricas davart la cumpatibladad dals interess dal temp liber e dals giavischs da la protecziun da la natira. 
Il termin da publicaziun dura fin ils 31 da december 1999. 
Per il premi d'ambient 2000 da la Arge Alp pon candidar abitantas ed abitants, vischnancas, interpresas, federaziuns ed organisaziuns ch'èn sa fatgs meritaivels per l'ambient. 
Els èn invidads d'annunziar a l'Arge Alp lur exempels per la cumpatibladad dals interess dal temp liber e dals giavischs da la protecziun da la natira. 
Tema 2000: Turissem, interess dal temp liber e protecziun da la natira 
La conferenza dals schefs da las regenzas da la Arge Alp ha tschernì il sequent tema per il premi d'ambient 2000: "Exempels gartegiads per la cumpatibladad d'interess dal temp liber e tals che s'orienteschan vers la protecziun da la natira", cun la motivaziun ch'il success d'acziuns e d'iniziativas en las regiuns alpinas che s'orienteschan vers la protecziun da la multifaritad biologica, vers il mantegniment da las spezias ed ils spazis da viver e vers il svilup persistent dals territoris protegids dependa per gronda part da la cumpatibladad cun interess dal temp liber. 
Impurtanta è l'abilitad da cuntanscher ina sinergia tranter ils interess dal turissem e dal temp liber ed ils interess en favur da la protecziun da la natira cun sias valurs renconuschidas. 
Schanzas per il Grischun 
En il chantun Grischun ch'è in chantun turistic, ma che ha ina gronda varietad da valurs natiralas, datti segir in viv interess vi dal tema per il premi d'ambient 2000. 
Las vistas èn bunas. 
Uss hai num d'agir e d'augmentar il dumber dals projects per il Grischun ch'èn vegnids distinguids cun premis d'ambient. 
1996 ha l'Arge Alp premià ils dus projects "Protecziun da natira e cuntrada a Trimmis" da l'uniun da scienza natirala e da l'uniun da purs da Trimmis sco er "Maestranza europeana alpina da mobils solars" da l'uniun da promoziun Tour de Sol e da "Grischun vacanzas" cun documents da renconuschientscha. 
1997 è ì il segund premi per il project "Siddhartha" a la cuminanza d'interess "Lebendige Landquart" ed a la gruppa d'ambient Pro Prättigau. 
Quest onn è il terz premi ì a la societad da scienzas natiralas da l'Engiadina ed al WWF Svizra ch'han realisà la via da clima en Engiadin'auta. 
Surdada dals premis il zercladur 2000 
Il premi è vegnì offrì dals schefs da las regenzas da la cuminanza da lavur dals pajais en las Alps. 
Or dals pajais alpins vischins fan part il stadi liber da Baviera, il pajais federativ Baden-Württemberg, ils pajais federativs austriacs Salzburg, Tirol e Vorarlberg sco er las provinzas talianas Tirol dal sid, Trento e la regiun Lumbardia.Il premi d'ambient da la Arge Alp consista d'in object cun valita simbolica. 
Ultra da quai pon las premiadas ed ils premiads obtegnair premis en contant. 
Il premi duai vegnir surdà en il rom da la conferenza dals schefs da las regenzas da l'Arge Alp il zercladur 2000. 
Termin d'inoltraziun: 31 da december 1999 
Il premi da l'Arge Alp vegn publitgà en tut ils pajais commembers. 
Post da contact per candidatas e candidats dal chantun Grischun è l'uffizi d'ambient dal Grischun, Gürtelstrasse 89, 7001 Cuira. 
Las candidaturas ston vegnir inoltradas fin ils 31 da december 19999. 
Gremi: Departament d'educaziun, cultura e protecziun da l'ambient dal Grischun 
Funtauna: rg Departament d'educaziun, cultura e protecziun da l'ambient dal Grischun 
Data: 25.11.1999 
Enviern da lavinas 1999: Donns da 15 milliuns 
Las precipitaziuns extraordinarias da l'enviern passà han destruì 100'000 meters cubics laina ed ina surfatscha da guaud da 375 hectaras. 
La regenza prenda conuschientscha dal rapport da l'inspecturat forestal davart l'enviern da lavinas 1999. 
Sin la vart settentriunala da las Alps aveva quai dà fitg grondas navadas tranter la fin da schaner e la fin da favrer 1999. 
La situaziun da lavinas è daventada fitg critica ed ha tranter auter gì per consequenza ch'ins ha stuì serrar vias, interrumper il traffic da viafier ed evacuar persunas. 
Ils experts discurran d'in eveniment dal tschientaner. 
Il matg/zercladur hai alura dà daratgas intensivas. 
Surtut a Tschuncaismas èn questas plievgias coincidadas cun la marschauna ed han fatg gronds donns al guaud, al terren da cultura ed a l'infrastructura, tant pli ch'il terren era fermamain bagnà da las grondas quantitads da naiv luada. 
In'ulteriura perioda da plievgia intensiva è crudada en la segunda mesadad dal mais settember 1999. 
Las fermas precipitaziuns han chaschunà donns en l'entir chantun. 
Sco consequenza ha l'inspecturat forestal fatg controllar tut ils rempars da lavinas. 
En differents lieus han ins constatà donns pli pitschens. 
Be dus rempars (Monbiel/Claustra e Platta Liunga/Breil) han subì donns pli gronds. 
Da princip han ils rempars da lavinas ademplì lur funcziun. 
Ils donns èn reparads e rugalads, per ch'ins possia garantir per l'enviern proxim la medema segirezza sco avant ils eveniments da 1999. 
Tut en tut èn vegnids annunziads pli che 330 donns cun custs calculads da totalmain 15.2 milliuns francs. 
La dimensiun dals donns da lavinas, las chargias da naiv e las terradas da vent munta a 100'000 meters cubics laina sco er ina surfatscha da guaud destruida da totalmain 375 hectaras. 
Las rumidas èn mintgamai vegnidas ordinadas immediatamain. 
Ina part dals donns ha pudì vegnir rugalada e finanziada en il rom da projects currents, ma la gronda part vegn finanziada en il rom da dus projects globals. 
Contribuziun d'investiziun a la Viafier retica vegn approvada 
L'uffizi federal da traffic ha suttamess al chantun in sboz per la 27. cunvegna davart agids d'investiziun da la viafier retica. 
Sut la resalva da la consuttascripziun tras las ulteriuras parts dal contract vegn el approvà da la regenza. 
Ils meds vegnan impundids per ina prolungaziun dals binaris da cruschar a Brusio e Lagalp (3.5 resp. 3 milliuns francs), la construcziun d'ina nova staziun da cruschar Stablini (5.38 milliuns), l'equipament da la lingia dal Bernina cun il sistem d'arretaziun ZSI 90 (2.235 milliuns), l'equipament dal tunnel da l'Alvra cun in sistem da radiofonia per tunnels (1.7 milliuns), la recumpra e la transfurmaziun diesch vaguns da martganzia dal Vereina (1.525 milliuns) sco er la procuraziun da 21 novs vaguns da martganzia R-ACTS (5.245 milliuns). 
Tenor la clav da repartiziun crodan 18 pertschient u 4.068 francs al chantun. 
Ils meds èn resguardads en il budget chantunal ed en il plan da finanzas. 
Protecziun da la populaziun duai trair a niz las structuras existentas da la protecziun civila 
La regenza prenda posiziun visavi la confederaziun davart ils cuntegns essenzials e las valurs da chantun per la protecziun da la populaziun. 
Questa è in instrument civil per la direcziun, la protecziun e l'agid en cas da catastrofas, d'autras situaziuns d'urgenza sco er en cas da smanatschas da politica da pussanza. 
Ella remplazza quasi la protecziun civila d'enfin uss. 
La structura da la protecziun da la populaziun quinta cun l'uniun da plirs meds civils ch'èn necessaris per ademplir questas incumbensas. 
Per quest motiv duain da princip ils chantuns avair la cumpetenza. 
Quai vala a moda cumplessiva, quai vul dir per tut ils meds, per lur prontadad e per l'organisaziun directiva. 
En il rom dals studis detagliads vegn ins a stuair repartir a moda optimala las incumbensas ed a fixar las cumpetenzas effectivas medemamain sco la repartiziun dals custs tenor ils princips da la nova gulivaziun da finanzas tranter la confederaziun ed ils chantuns. 
Tar la realisaziun da la protecziun da la populaziun èsi da sa basar tant sco pussaivel sin las structuras existentas dals elements civils ch'èn avant maun. 
Igl è d'impurtanza centrala ch'in'organisaziun civila saja cumpetenta per la furmaziun e l'acziun. 
Questas incumbensas duain er en avegnir vegnir ademplidas tras la protecziun civila adattada. 
Tenor l'opiuniun da la regenza na fai nagin senn da furmar per quest intent ina nova organisaziun. 
Da las vischnancas 
Il project da rempar cunter crappa "Grotti" da la vischnanca da Bondo vegn approvà. 
I vegn garantì ina contribuziun chantunala da 20 pertschient als custs calculads da 360'000 francs. 
Ils programs da sanaziun encunter la canera per la via dal Partenz en il sectur da la fracziun da Dalvazza, Luzein, sco er per la via da Landwasser en il sectur da la vischnanca da Ferrera/Schmitten vegnan approvads. 
La constituziun da la vischnanca da Breil, la segunda fasa da la revisiun totala da la planisaziun locala da Cauco, la cumplettaziun da la planisaziun locala da Haldenstein e la midada da la planisaziun locala da Sievgia en Partenz/Seewis en vista a l'engrondiment da la chasa da cura vegnan approvadas. Fatgs dal persunal 
A la fin da november 1999 va en pensiun Frieder Neunhoeffer, Cuira, incumbensà per dumondas da persunas impedidas tar l'uffizi da servetsch social. 
La regenza l'engrazia per ils servetschs prestads en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.11.1999 
La regenza grischuna pretenda ina realisaziun integrala da la nova gulivaziun da finanzas 
En sia posiziun a cusseglier federal Kaspar Villiger sustegna la regenza grischuna la furmaziun proponida da la nova gulivaziun da finanzas tranter la confederaziun ed ils chantuns. 
En quest connex premetta ella ch'i na vegnian betg fatgas reducziuns dals elements previs per indemnisar ils custs specifics dals territoris da muntogna ("custs da la vastezza"). 
Il project preschentà è la furma federalistica la pli curaschusa e consequenta da la Svizra ch'è vegnida prendida per mauns ils davos 50 onns. 
Correspundentamain è ella da gronda impurtanza statala e politic-finanziala, quai spezialmain per il chantun Grischun sco chantun perifer e da muntogna. 
Las mancanzas evidentas da la regulaziun valaivla pon vegnir corregidas be cun ina refurma fundamentala. 
Il preschent project da refurma dastgess esser la davosa gronda schanza per renovar il federalissem e rinforzar ils chantuns - sco er la confederaziun - a moda persistenta. 
Alternativas qualifitgadas na datti betg. 
La regenza grischuna sustegna perquai il detretschament da las incumbensas previs tranter la confederaziun ed ils chantuns, las novas furmas da collavuraziun partenaria, la gulivaziun da las resursas che po vegnir dirigida politicamain e las vias envers ina cumpensaziun intenziunada da las grevezzas spezialas dals chantuns da muntogna d'ina vart e dals centers da l'autra vart. 
La regenza pretenda en quest connex ina realisaziun pli integrala pussaivel da l'entir project. 
Il project NGF è vegnì elavurà da represchentants d'ina organisaziun da project che vegn purtada communablamain da la confederaziun e dals chantuns. 
Il rapport final dals 31 da mars 1999 che vegn preschentà per la consultaziun concretisescha ils tratgs fundamentals dal rapport dal favrer 1996. 
Ils plans da refurma èn oz bler pli concrets ch'avant pli che trais onns. 
Las pretaisas essenzialas dal chantun Grischun en sia posiziun dal fanadur 1996 vegnan resguardadas en il nov concept. 
Sche la refurma vegn realisada sco preschentà, alur na sto il chantun Grischun betg temair perditas da las cifras calculadas oriundamain da 70 fin 150 milliuns francs. 
Or da la vista actuala na dastga betg vegnir calculada ina bilantscha equilibrada per l'onn transitori. 
La concepziun da la NGF tegna per gronda part quint - per quant ch'ins po vesair oz - da las pretaisas existenzialas dals chantuns perifers e da muntogna. 
Ils differents elements da la NGF èn dentant vegnids concretisads a moda differentamain intensiva en il rapport da consultaziun. 
La posiziun da la regenza cuntegna perquai ina resalva pertutgant la furmaziun concreta, quai vul dir la recepziun da correcturas e da cumplettaziuns en las parts dal project che pertutgan spezialmain il Grischun. 
Giavischs spezials e pretaisas da la regenza: 
Il preschent concept NGF na correspunda betg anc en tut ils puncts a las ideas da la regenza. 
Las propostas per correcturas las pli impurtantas sa referischan a las sunandantas parts dal project: - 
fundament pli vast da l'index da las resursas, eventualmain resguardond la forza fiscala da fin uss e l'entrada naziunala; - 
resguard da tut ils chantuns en la gulivaziun da las resursas; - 
renunzia da l'ulteriura reducziun previsa da las contribuziuns federalas a la construcziun da las vias principalas; - 
renunzia d'ina reducziun da las contribuziuns generalas or da la taglia sin ielis minerals ed adattaziun da la clav da repartiziun senza perditas finanzialas per ils chantuns da muntogna; - 
totalmain in engaschament finanzial pli ferm da la confederaziun; 
- garanzia da l'agid da vegliadetgna sur las instituziuns Pro Senectute, Crusch cotschna svizra e sur las organisaziuns da SPITEX. 
Situaziun da partenza: 
Resguardond las contribuziuns federalas a la VR survegn il Grischun annualmain passa 800 milliuns francs da la confederaziun. 
Quai correspunda a passa 45 pertschient da las entradas chantunalas totalas. 
La dependenza da la confederaziun è correspundentamain gronda; quai na be en incumbensas cun la cumpetenza primara da la confederaziun (p.ex. militar, agricultura e vias naziunalas), mabain er sin secturs chantunals d'incumbensas fitg impurtantas (p.ex. guaud, vias principalas, stabiliments per ruments ed auas persas, agid da vegliadetgna, protecziun civila, scolaziun speziala e.u.v.). 
La confederaziun dictescha en emprima lingia la spezia e la dimensiun da l'adempliment da las incumbensas. 
Il sistem da gulivaziun da fin uss sa basa sin in dumber quasi betg pli survesaivel da mesiras singulas; in fatg ch'impossibilitescha ina direcziun intenziunada, che - tras faussas structuras da stimulaziun - dat andit da sfarlatar ils daners publics e che pregiuditgescha fermamain l'independenza chantunala. 
Las mancanzas dal sistem valaivel sentan spezialmain ferm e pli e pli ils chantuns da muntogna e perifers. 
Surtut il svilup politic durant ils onns 90 ha cumprovadamain indeblì la posiziun dals chantuns da muntogna. 
Il basegn da refurma è cumprovà e stringent. 
Detretschament da las incumbensas: 
Las incumbensas tranter la confederaziun ed ils chantuns duain vegnir detretschadas uschè ferm sco pussaivel ed a moda raschunaivla e la gulivaziun da finanzas duai vegnir furmada a moda simpla, transparenta, effizienta ed imponibla. 
Las incumbensas duai puspè ademplir quel che sa far quai il meglier en il cas concret. 
Uschia vegnan rinforzads la confederaziun ed ils chantuns. 
Da las oz bunamain 50 incumbensas communablas duain vegnir surdadas da nov sis incumbensas dal tuttafatg a la confederaziun, 15 incumbensas entiramain als chantuns e 25 incumbensas duain vegnir furmadas da nov cun agid d'in detretschament parzial u tras adattaziuns fundamentalas da las furmas da collavuraziun e da finanziaziun. 
L'entira massa da detretschament importa 5.3 milliardas francs. 
Cun quels vegnan detretschads pli che 40 pertschient da la valur da las incumbensas communablas actualas. 
La confederaziun sa concentrescha sin las incumbensas principalas ed ils chantuns obtegnan dapli libertad d'agir. 
43 milliuns francs dals meds federals liads ad in intent specific fin uss survegn il chantun Grischun da nov en ina furma libramain disponibla. 
Ultra da quai scrodan obligaziuns chantunalas fixas a la AVS, AI ed als supplements da famiglia en l'agricultura d'annualmain bundant 35 milliuns francs. 
La regenza è conscienta ch'il detretschament da las incumbensas previs pretenda la prontezza d'acceptar tschertas differenzas chantunalas en la moda e maniera da l'execuziun da las incumbensas. 
Ils chantuns duain avair la pussaivladad da realisar soluziuns innovativas e confurmas al basegn. 
Secapescha ston tut ils chantuns garantir ina purschida fundamentala suffizienta. 
Per incumbensas impurtantas che pretendan in standard naziunal minimal vegnan ins a stuair crear ed acceptar cundiziuns generalas unifitgadas. 
Da quellas fan part numnadamain il sectur da las prestaziuns dad AI ch'eran fin uss collectivas e la scolaziun speziala. 
Differentas incumbensas vegnan ins a stuair definir ed ademplir en stretga coordinaziun tranter ils chantuns. 
Collavuraziun interchantunala cun gulivaziun da las grevezzas: 
La regenza renconuscha la collavuraziun interchantunala cun gulivaziun da las grevezzas (GGI) sco part da la NGF. 
Pertutgadas èn surtut las universitads chantunalas, las scolas autas professiunalas, la medischina da perfecziun e la scolaziun speziala. 
La collavuraziun tranter ils chantuns duai vegnir rinforzada ed uschia duai vegnir reducida la dependenza da la confederaziun tranter auter. 
Chantuns che retiran prestaziuns dad auters, han d'indemnisar quels adequatamain. 
Per eruir las contribuziuns da gulivaziun per ils offerents da prestaziuns èn tranter auter da resguardar ils avantatgs dal lieu ed ils gudogns da migraziun dals chantuns offerents. 
Ina gulivaziun da las grevezzas è ultra da quai da prevesair expressivamain be per prestaziuns cleramain definidas cun custs considerabels. 
Ins na vul betg scuflar si l'administraziun e provocar nundumbraivels pajaments da gulivaziun tranter ils chantuns. 
La regenza è sceptica envers instruments memia directivs (collavuraziun obligatoria; decleranzas impegnativas). 
Quels pon esser be ultima ratio envers la collavuraziun facultativa ed averta tranter ils chantuns suverans. 
Envers las soluziuns da concordat che vegnan pratitgadas oz han las novas furmas da collavuraziun dapli legitimaziun democratica ed èn pli gistas. 
Qua ha la confederaziun ina funcziun directiva impurtanta, a moda ch'ella po introducir en cas da basegn ils dus instruments decleranza impegnativa ed obligaziun da participaziun. 
La confederaziun duai pudair proteger d'in abus da la suverenitad dals chantuns sco er cumbatter profitunzs. Gulivaziun da las resursas: 
La regenza sustegna il concept dal mecanissem ch'è vegnì proponì per la gulivaziun da las resursas (reducziun orizontala da las disparitads ed equipament vertical minimal). 
Cun quai duain vegnir reducidas a moda efficazia las differenzas considerablas e statalpoliticas problematicas da la forza finanziala dals chantuns. 
Tenor las supposiziuns da model en il rapport NGF vegnan repartids sur quests chanals annualmain 1'900 milliuns francs en favur dals chantuns debels da finanzas. 
Quest volumen da repartiziun è ina cifra che po vegnir fixada dal parlament. 
L'index da las resursas previs sa basa sulettamain sin il potenzial da taglia dals singuls chantuns. 
Questa valur d'index è suttamessa a grondas fluctuaziuns en il decurs dal temp. 
La lavur da planisaziun e la stabilitad da la gulivaziun da las resursas n'è betg suffizienta en vista al volumen annual da pressapauc duas milliardas francs. 
L'index stuess vegnir fundà statisticamain a moda pli vasta. 
Igl èn da consultar cifras cumplementaras sco p.ex. la forza fiscala duvrada fin uss e spezialmain l'entrada naziunala. 
Da la gulivaziun da las resursas na vegnan betg tangads chantuns cun ina valur d'index tranter ina limita inferiura ch'è da fixar politicamain (en il rapport sco supposiziun 87 puncts) e 100 puncts. 
Da quest fatg èn pertutgads sis chantuns. 
Da quels fa part er il chantun Grischun. 
La gulivaziun da las resursas è d'adattar en la furmaziun detagliada uschia, che tut ils chantuns cun ina forza finanziala sut la media obtegnan meds da gulivaziun. 
Gulivaziun da las grevezzas per ils chantuns da muntogna ed ils centers: 
Per l'indemnisaziun parziala da grevezzas spezialas dals chantuns da muntogna d'ina vart e dals chantuns da center da l'autra vart vegn creada mintgamai ina gulivaziun da las grevezzas cun in volumen annual da 210 milliuns francs. 
La regenza renconuscha la necessitad d'indemnisar er las grevezzas dals centers cun ina contribuziun da gulivaziun. 
L'import previs per la gulivaziun da las grevezzas geografic-topograficas na dastga en scadin cas betg vegnir sutpassà. 
Al chantun Grischun tutgan da quel bunamain 100 milliuns francs. 
Quest volumen è necessari per pudair cuvrir las grevezzas spezialas che na sa laschan quasi betg influenzar sin ils secturs guaud, protecziun cunter eveniments da la natira, protecziun cunter auazuns e vias principalas, a moda ch'ellas surpassan - calculà per abitant/a - la media da tut ils chantuns per maximal 50 pertschient. 
Ulteriurs pass: 
Fin a la realisaziun da la refurma vegni a durar anc quatter fin tschintg onns. 
En ina emprima etappa stattan en discussiun ina revisiun parziala da la constituziun federala sco er ina revisiun totala da la lescha federala davart la gulivaziun da finanzas. 
Pir suenter vegnan adattadas las basas legalas sin ils singuls secturs d'incumbensas. 
La regenza pretenda ina pussaivladad da cooperaziun per ils chantuns per l'adattaziun consecutiva da las leschas federalas. 
Gremi: regenza 
Funtauna: rg departament da finanzas e militar dal Grischun 
Data: 02.12.1999 
Il Grischun vul porscher in ambient adattà al luv- tscherver 
La regenza grischuna vul crear in ambient positiv en vista ad in'immigraziun pussaivla dal luv-tscherver. 
Ella s'oppona dentant actualmain anc a la recolonisaziun activa da quest giat da rapina en il Grischun 
En sia posiziun davart il "concept luv-tscherver en Svizra" da la confederaziun signalisescha la regenza ch'ella beneventa da princip in'immigraziun dal luv-tscherver en il chantun Grischun. 
Las cundiziuns da basa necessarias fissan dentant anc da crear e da communitgar a moda professiunala. 
Il "concept luv-tscherver en Svizra" da la confederaziun cumpiglia bain propostas per soluziuns ch'empermettan resultats. 
Cun quai che la totalitad da questas na po dentant anc betg persvader, na po la regenza betg approvar la versiun preschenta. 
Il concept da la confederaziun parta surtut da la supposiziun ch'il luv-tscherver vegnia acceptà d'ina gronda part da la populaziun. 
I dat dentant ina gronda differenza tranter citad e pajais. 
Surtut en il sectur da l'agricultura e la tratga da nursas ed en ils circuls dals chatschaders èn anc da sclerir dumondas avertas per augmentar l'acceptanza visavi il luv-tscherver. 
D'impurtanza centrala per ils chatschaders vegn ad esser la dumonda da las consequenzas sin l'effectiv da selvaschina e sin la chatscha. 
Gist questa dumonda na vegn betg tematisada en il "concept luv-tscherver en Svizra". 
Er la lavur da publicitad è strusch menziunada en il concept da la confederaziun, malgrà che las experientschas cun il project dal tschess-barbet ch'è stà curunà da success mussa cleramain ch'i dovra ina lavur da publicitad professiunala e cuntinuanta cun campagnas d'infurmaziun coordinadas per pudair reducir temas e pregiudizis betg giustifitgads. 
Sche la regenza refusescha il "concept luv-tscherver en Svizra" en sia furma actuala, na vul quai betg dir ch'ella saja da princip cunter il luv-tscherver. 
Ella vul plitost crear in ambient positiv per sia immigraziun. 
Ins ha già inizià pass correspundents. 
A l'entschatta da l'onn ha il departament cumpetent instituì ina gruppa da lavur che sa cumpona da represchentants da tut las organisaziuns decisivas. 
Questa s'occupa intensivamain da tut las dumondas e tut ils effects d'in'eventuala cumparsa d'animals gronds da rapina en il Grischun. 
Gist questas lavurs preparativas dal chantun conferman che l'entira tematica è considerablamain pli cumplexa che quai che vegn preschentà en il "concept luv-tscherver en Svizra". 
Perquai na po la regenza betg approvar ina recolonisaziun activa dal luv-tscherver en il Grischun. 
A vista mesauna na vul ella dentant betg excluder quai, sche la confederaziun vegn a crear las cundiziuns da basa ch'empermettan success. 
Quai èn per exempel l'urden da cumpetenza tranter confederaziun e chantun, la dumonda da las contribuziuns federalas, la lavur da publicitad sco er l'influenza dal luv-tscherver sin ils effectivs da selvaschina e sin la chatscha. 
Sch'il luv-tscherver sa domiciliescha puspè en il Grischun, vegn quai en emprima lingia ad avair effects sin ils chavriels, ils chamutschs vegnan ed esser influenzads pli pauc dal luv-tscherver, ils tschiervs ed ils capricorns anc pli pauc. 
Quests effects ston vegnir dirigids tras il chantun en il rom da la planisaziun da chatscha, uschia ch'in'utilisaziun commensurada dals effectivs da selvaschina tras la chatscha è garantida. 
La regenza vuless perquai dir cleramain ch'ina coexistenza d'animals gronds da rapina e chatscha na saja betg sulettamain necessaria, ma ch'ella saja sapientivamain da prender en mira. 
Promover il rumantsch ed il talian 
La regenza suttametta al departament federal da l'intern il program ed il preventiv 2000 tar la promoziun ed il mantegniment da la lingua e cultura rumantscha e taliana en il chantun Grischun. 
Las expensas totalas vegnan calculadas sin circa 7.1 milliuns francs (confederaziun 67 pertschient, chantun 33 pertschient). 
I vegnan dumandadas contribuziuns da la confederaziun en l'autezza da 4.75 milliuns francs. 
Ils daners duain vegnir impundids per: 
- Mesiras dal chantun, tranter auter il servetsch da translaziun, ediziun dal cudesch da dretg en las trais linguas chantunalas, instrucziun da linguas. 
- Sustegnair las mesiras da terzas persunas, tranter auter projects da scola, mesiras regiunalas, manual da l'istorgia grischuna en lingua rumantscha. 
- Contribuziuns a projects scientifics. 
- Contribuziuns ad organisaziuns ed instituziuns 
- Promover l'activitad da publicaziun. 
- Promover la pressa rumantscha. 
Novaziun en il dretg da lavur vegn refusada 
En sia posiziun visavi il departament federal da giustia e polizia s'exprima la regenza davart las novaziuns previsas en la part dal dretg da lavur dil dretg d'obligaziuns svizzer (DO). 
Il limit da la valur en lita per las proceduras gratuitas en dispitas dal dretg da lavur duai uss vegnir auzà da 20'000 francs a 30'000 francs. 
Uschia vegnia resguardada la chareschia e meglierada la protecziun dal dretg processual da las lavurantas e dals lavurants (procedura civila sociala). 
1972 han ins introducì ina procedura simpla, sperta e gratuita per dispitas dal dretg da lavur. 
Il limit da la valur en lita era da lez temp 5'000 francs. 
En il Grischun vegn la gronda part dals process dal dretg da lavur manada sut il limit actualmain vertent da 20'000 francs. 
Sch'il limit da la valur en lita vegn surpassada e sch'ina part n'è betg abla da pajar ils custs da dretgira e d'advocat, po vegnir pretendida la procedura gratuita. 
Tenor la regenza èsi perquai pauc raschunaivel d'augmentar il limit da la valur en lita, essend ch'ins ha da quintar cun in augment dals process, in fatg che chaschunass ulteriurs custs per il maun public. 
La midada previsa digl artitgel 343 DO vegn refusada. 
Nov urden da stimaziun vala a partir da l'entschatta 2000 
L'ordinaziun revedida davart las stimaziuns uffizialas vegn messa en vigur il cumenzament da l'onn 2000. 
Las midadas materialas las pli impurtantas èn quellas che las valurs da stimaziun s'orienteschan da nov consequentamain tenor il martgà e che las taxas per stimaziun vegnan augmentadas sin in nivel che po curclar ils custs. 
Da las vischnancas 
La regenza conceda ina contribuziun da maximalmain 132'000 francs vi dals custs supplementars per il stgaudament da zinslas da laina en l'edifizi nov da l'Ospedale San Sisto a Poschiavo. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.12.1999 
Colliaziun tar l'economia d'electricitad grischuna a la Rezia energia SA 
L'avrigl 1999 han ils partenaris principals da las Ovras electricas grischunas SA (BK), da las Ovras electricas Brusio SA (KWB) e da las Ovras reticas per electricitad SA (RW) orientà davart l'intenziun communabla da fusiunar las uschenumnadas societads d'electricitad. 
Ils scleriments ch'èn vegnids fatgs en il fratemp mussan che la fusiun è giuridicamain pussaivla ed economicamain cunvegnenta. 
Perquai han ils partenaris principals concludì da fusiunar questas societads. 
La Grischelectra SA (GESA) vegn integrada be energeticamain. 
Cun la fusiun pon las societads involvadas vegnir rinforzadas e las ristgas d'interprendider pon vegnir repartidas a basa pli vasta. 
Uschia vegnan creadas las premissas per trair a niz las schanzas che sa preschentan en il rom da la liberalisaziun dal martgà e da retegnair las ristgas existentas. 
La liberalisaziun dal martgà d'electricitad è in fatg en l'Europa. 
La Svizra vegn a suandar cun la liberalisaziun. 
Gia oz èn vesaivlas sin il martgà svizzer d'electricitad las consequenzas da la liberalisaziun ch'è pir anc da spetgar. 
L'influenza da la liberalisaziun dal martgà d'electricitad sco er la situaziun da surpli sin il sectur da l'electricitad mainan a dapli concurrenza, a pretschs pli bass, marschas pli pitschnas ed a dapli pretaisas per prestaziuns da servetsch. 
La nova situaziun dal martgà pretenda da las interpresas d'electricitad d'adattar lur structuras, da metter a disposiziun novs instruments dal martgà, da trair a niz las pussaivladads da raziunalisaziun e d'utilisar sinergias cun agid d'eventualas cooperaziuns. 
Questas mesiras duain manar ad ina reducziun dals custs ed ad ina meglra posiziun sin il martgà. 
Pervia dal dictat dals custs ch'è politicamain giavischà e pretendì dal martgà - er sin il sectur da l'electricitad - èn restructuraziuns necessarias per garantir l'existenza da la societad a lunga vista. 
Il chantun Grischun, la Societad d'electricitad Laufenburg SA (EGL) e la Aare Tessin SA per electricitad (ATEL) disponan en differenta cumposiziun da participaziuns pli grondas vi da las medemas societads d'electricitad, numnadamain vi da la BK, la KWB, la RW e la GESA. 
Las BK e KWB èn cumpigliadas energeticamain gia oz fitg ferm ina cun l'autra. 
Questas duas societads èn cumparegliablas e disponan d'activitads cumplementaras. 
La regenza dal chantun Grischun, la EGL e la ATEL spetgan da la fusiun da las societads d'electricitad menziunadas in rinforzament da la posiziun dal martgà e da la cumpetitivitad, effects positivs da sinergia per reducir ils custs ed in augment dal retgav sco er la reducziun da las ristgas d'interpresa. 
Uschia pon las schanzas che vegnan dadas cun la liberalisaziun dal martgà d'electricitad vegnir utilisadas meglier e las ristgas pon vegnir retegnidas. 
En vista a las pretaisas novas midadas fundamentalmain tras la proxima liberalisaziun dal martgà svizzer d'electricitad ed en vista a la persvasiun che la cumpetitivitad da la BK e da la KWB vegn rinforzada a moda spezialmain persistenta ed a la speranza ch'uschia possian er vegnir mantegnidas plazzas da lavur cumpetitivas en il chantun, han ils acziunaris principals (chantun Grischun, ATEL ed EGL) concludì, 
- d'unir las activitads da las societads en mira e da suttametter quellas observond las cundiziuns legalas generalas ad ina direcziun unifitgada, 
- d'optimar las structuras giuridicas da las societads en mira tenor la funcziun, observond las obligaziuns dal dretg da concessiun e resguardond las relaziuns regiunalas, 
- da crear ina structura averta che pussibilitescha la collavuraziun cun autras societads interessadas. 
La reuniun giuridica da las societads en mira succeda principalmain tras duas mesiras: D'ina vart vegn la RW existenta a fusiunar cun la KWB. 
Als terzs acziunaris da la BK vegn pussibilità tras ina offerta publica da barattar las aczias dal purtader da la BK per las cundiziuns che valan per il chantun e la ATEL encunter aczias dal purtader da la Rezia energia SA. 
La KWB vegn furmada enturn sco societad da tetg en la Rezia energia SA (RE). 
La BK existenta sa cloma da nov Rezia energia Claustra SA (REK). 
La KWB e la BK mantegnan lur sedia da fin uss. 
L'entira transacziun succeda a basa da barat e per la pitschna part cun cumprar aczias da reserva che vegnan basegnadas per l'offerta publica als terzs acziunaris. 
Per la nova societad sa resultan las sequentas participaziuns: 
Chantun Grischun 44.26 pertschient 
ATEL 24.64 pertschient 
EGL 21.25 pertschient 
Ulteriurs 9.85 pertschient 
Il concept strategic da la RE ha per mira ch'ella s'engaschia sin il sectur da commerzi, provediment e da la producziun. 
La finamira èsi da servir vinavant ils terrirois da provediment dal Partenz, la l'Engiadin'ota e da la Val dal Rain, d'extender la vendita ed il commerzi, da cumplettar cun cleras finamiras las raits, da realisar svelt mesiras da raziunalisaziun, d'offerir prestaziuns da servetsch. 
L'intenziun declerada èsi d'extender la collavuraziun sin ulteriuras societads grischunas. 
L'integraziun energetica da la GESA vegn a succeder a moda che l'energia da la GESA vegn surpigliada dal tuttafatg da la RE. 
Uschia resulta ina societad cun pli che 4000 GWh svieuta d'energia per onn e prestaziuns totalas d'annualmain var 220 milliuns francs. 
Las partidas da contract procuran ch'ils organs da la KWB, da la BK e da la RW preschentan e realiseschan tut ils necessaris contracts, conclus, midadas dals statuts ed elecziuns a las radunanzas generalas ordinaras respectivas da l'onn 2000 cun lur propostas per l'approvaziun. 
Las radunazas generalas da tuttas trais societads ston succeder avant il 1. d'avrigl 2000. 
La fusiun tranter la KWB e la RW duai succeder retroactivamain per il 1.1-2000. 
Mademamain retroactivamain davent dal 1.1-2000 vegnan consolidads ils quints annuals da la KWB e da la BK. 
Gremi: departament da construcziun, traffic e selvicultura dal Grischun 
Funtauna: rg uffizi d'energia 
Data: 03.12.1999 
Il chantun sto spargnar: Reducziun da paja tar il persunal, nagina cumpensaziun da chareschia 
Il persunal chantunal presta l'onn 2000 ina contribuziun considerabla vi da las stentas da spargnar, retrajend dus dis da vacanzas betg pajadas che vegnan deducids directamain da la paja. 
Ultra da quai n'obtegn el nagina cumpensaziun da chareschia. 
Las finanzas chantunalas na sa preschentan betg en ina buna glisch. 
La regenza ha reglà ils detagls da questa mesira da spargn per l'onn 2000 sco suonda: 
- Ella vegn applitgada per tut ils emploiads cun paja mensila. 
- Ella pertutga er ils commembers da la regenza sco er ils presidents e vicepresidents da las dretgiras chantunalas. 
- Emprendist(a)s e practicant(a)s èn exceptad(a)s da questa mesira da spargn. 
- La reducziun da la paja sa basa sin il salari da basa mensil inclusiv ils supplements da funcziun. 
- La reducziun da la paja n'ha nagin effect sin la 13. paja. 
- Emploiads chantunals cun in menu reducì dal temp da lavur pon tscherner, sch'els vulan retrair u betg retrair ils dus dis da vacanzas betg pajadas. 
- La reducziun da la paja n'ha nagin'influenza sin il salari segirà per la pensiun. 
- Ils dus dis da vacanzas betg pajadas vegnan agiuntads al dabun dals dis da vacanzas 2000 e pon vegnir tschernids libramain. 
- En las scolas chantunalas crodan ils dus dis da vacanzas betg pajadas sin igl 1. da matg ed igl 1. da november 2000. 
Tras l'ordinaziun da quests dus dis da vacanzas betg pajadas vegnan reducidas las pajas per 0.79 pertschient. 
Tenor las directivas dal plan da mesiras per l'equiliber da finanzas na dastgan a partir da 1999 betg vegnir cumpensads dus pertschient da chareschia. 
A l'entschatta 1999 n'hai dà nagina chareschia, fin la fin da november 1999 è ella muntada a 1.25 pertschient. 
Uschia scroda ina cumpensaziun da chareschia per il persunal chantunal e las persunas d'instrucziun da la scola publica per l'entschatta 2000. 
Fin tar in index da 105.2 puncts vala la chareschia sco equilibrada. 
I vegn er desistì d'ina cumpensaziun da chareschia sin las rentas da la cassa da pensiun chantunala e sin las pensiuns dals anteriurs cussegliers guvernativs. 
Projects da votaziun dals 12 da mars 2000 
La dumengia, ils 12 da mars 2000 vegn votà davart ils sequents projects: 
Projects federals 
- Conclus federal davart la refurma da la giustia, 
- iniziativa dal pievel per l'acceleraziun da la democrazia directa (termins da tractament per iniziativas dal pievel en furma d'in sboz elavurà), 
- iniziativa dal pievel per ina represchentanza gista da las dunnas en las autoritads federalas (iniziativa dals 3 da mars), 
- iniziativa dal pievel per proteger l'uman da manipulaziuns en la tecnologia da reproducziun (iniziativa per ina reproducziun degna da l'uman IRD), e 
- iniziativa dal pievel per smesar il traffic motorisà sin via per mantegnair e meglierar spazis da viver (iniziativa per smesar il traffic). 
Projects chantunals 
- Revisiun parziala da la constituziun per il chantun Grischun (refurma da las dretgiras), e 
- relasch da la lescha davart la midada da l'organisaziun da las dretgiras. 
Contribuziuns culturalas 
I vegnan concedidas contribuziuns da totalmain circa 147'000 francs vi da la stagiun 1999/2000 dal teater da la citad da Cuira, l'instrumentaziun parziala da la musica da giuvenils da Cuira e l'ediziun da l'Almanacco Mesolcina-Calanca 2000. 
Consultaziuns a la confederaziun 
La regenza s'exprima davart la revisiun totala planisada da l'ordinaziun federala davart la planisaziun dal territori (OPT). 
Concernent il sectur "concepts e plans sectorals" vegn explitgà en vista als projects gronds NEAT e Viafier 2000 ch'i saja impurtant da chattar proceduras che realiseschan d'ina vart las strategias da la confederaziun e che resguardan da l'autra vart suffizientamain ils basegns dals chantuns. 
Tar l'elavuraziun da concepts e plans sectorals duai la confederaziun sa restrenscher sin projects che stattan en sia cumpentenza. 
Cun diversas resalvas po la regenza approvar la direcziun generala sin il sectur "edifizis e stabiliments ordaifer las zonas da construcziun". 
Il sboz sto dentant vegnir elavurà a moda intensiva en quai che reguarda la dimensiun, la realisabladad e la chapaivladad. 
Memia pauc cler resorta ultra da quai il cunfin tranter la pratica da realisaziun, che duai valair per tut la Svizra, e quels secturs, en ils quals ils chantuns pon resguardar a moda flexibla lur structuras e fatgs differents. 
La confederaziun vul midar l'ordinaziun davart las reglas da traffic. 
La regenza considerescha l'obligatori previs d'indrizs da tegnair enavos ils uffants sin ils sezs davos dals autos sco betg opportun per uffants sut set onns, beneventa l'augment da la spertadad maximala per camiuns cun chars annexs e camiuns-tracturs da 60 a 80 km/h e refusescha la proposta da tolerar ina tscherta surpendenza tar vehichels a motor che transportan velos. 
Ultra da quai duain vehichels agriculs astgar circular la notg e la dumengia. 
En vista a las variantas che vegnan proponidas en il rapport da la confederaziun davart la situaziun giuridica da pèrs omosexuals sustegna la regenza quella soluziun che n'ha naginas consequenzas per il dretg da num, da burgais e da mantegniment. 
La varianta che mettess in partenadi omosexual en in stadi sumegliant ad ina lètg vegn refusada da la regenza sco memia liberala. 
Percunter fissi da prevair stringentamain il stadi dals bains e la separaziun dals bains, analog a la terminologia dal dretg matrimonial. 
Refusada vegn ultra da quai l'adopziun communabla sco er ina reproducziun sustegnida da la medischina en cas da partenaris feminins. 
Da las regiuns e vischnancas 
La regenza approva cun resalvas e renviaments l'emprima fasa dal plan directiv regiunal Valle di Poschiavo che cumpiglia ils sequents secturs: Territoris regiunals da protecziun da la cuntrada, turissem, traffic sco er provediment e dismessa. 
La revisiun parziala da la constituziun communala da Susch e las midadas da la planisaziun locala da Soglio vegnan approvadas. 
Fatgs dal persunal 
- Urban Maissen, naschì 1965, da Sumvitg, domicilià a Favugn, daventa inschigner forestal dal circul da la Cadi. 
El entra en plazza l'entschatta zercladur 2000. 
- Donat Rischatsch, naschì 1961, da Vaz, domicilià a Lai, daventa referendari GIS tar l'uffizi da megliuraziun e mesiraziun. 
El cumenza l'entschatta mars 2000. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.12.1999 
Intermediaziun professiunala da persunas da l'exteriur u en l'exteriur per matrimoni e partenadi stabel 
Il 1. da schaner 2000 va en vigur l'ordinaziun dal cussegl federal davart l'intermediaziun professiunala da persunas da l'exteriur u en l'exteriur per matrimoni u partenadi stabel. 
Silsuenter basegna l'intermediaziun professiunala da persunas u a persunas da l'exteriur per l'intent da maridar u dad ir en in partenadi stabel ina permissiun. 
D'ina tala permissiun basegnan persunas natiralas e giuridicas sco er societads collectivas e commanditas cun domicil u sedia en Svizra. 
Tgi che fa cun intenziun l'intermediaziun senza la permissiun necessaria vegn punius cun ina multa fin a 50'000 francs (art. 18 da l'ordinaziun). 
Per dar la permissiun e per la surveglianza en il chantun Grischun è cumpetent l'uffizi da dretg civil. 
Tgi ch'exequescha en quest senn activitads d'intermediaziun vegn supplitgà da s'annunziar fin il pli tard ils 15 da schaner 2000 tar l'uffizi da dretg civil dal chantun Grischun, 7001 Cuira. 
L'uffizi vegn ad orientar a basa da l'annunzia davart il proceder per dar la permissiun. 
Gremi: Uffizi da dretg civil dal Grischun 
Funtauna: rg Uffizi da dretg civil dal Grischun 
Data: 16.12.1999 
Il rumantsch grischun duai vegnir applitgà pli stediamain 
La decisiun da princip d'applitgar il rumantsch grischun là, nua ch'ins appellescha a l'entira populaziun rumantscha è vegnida tratga gia la stad 1996. 
Perquai vul la regenza duvrar il rumantsch grischun en il futur er per il material da votaziun ed il cudesch da dretg grischun. 
Er en scola duai il rumantsch grischun obtegnair dapli impurtanza. 
Il fanadur 1996 aveva la regenza acceptà da princip il rumantsch grischun e circumscrit la muntada futura da questa furma linguistica per l'administraziun e la scola. 
Il rumantsch grischun duai vegnir applitgà sco furma linguistica rumantscha uffiziala dal chantun surtut cur che l'entira populaziun rumantscha è appellada. 
En las scolas duain vegnir instruids er vinavant en emprima lingia ils idioms. 
Fin a la fin da la scola populara duain vegnir dadas tschertas infurmaziuns davart il rumantsch grischun e tschertas enconuschientschas passivas en questa furma linguistica. 
Pir en scolas superiuras (surtut a partir dal stgalim da la scola media) duain vegnir mussadas er enconuschientschas activas da la lingua rumantscha da scrittira unifitgada. 
Quest conclus sa basa sin ils resultats da la retschertga tar la populaziun rumantscha pertutgant l'acceptanza d'ina lingua da scrittira unifitgada. 
66 pertschient eran s'exprimids là en favur d'ina tala, a moda ch'il rumantsch grischun era vegnì favurisà cleramain da tut las variantas. 
Dapi il conclus da princip da la regenza da l'onn 1996 vegn il rumantsch grischun applitgà tant sin il sectur da la lingua uffiziala sco er punctualmain en scola. 
Per realisar ils princips d'applicaziun èn dentant necessarias ulteriuras mesiras. 
La regenza ha concludì d'avrir la consultaziun pertutgant ina revisiun da l'artitgel 23 da la lescha davart il diever dals dretgs politics sco er da l'artitgel 1 da l'ordinaziun dal cussegl grond davart la publicaziun d'in nov cudesch da dretg grischun. 
Tenor il sboz da revisiun duai vegnir abolida l'obligaziun da publitgar il material chantunal da votaziun e la collecziun sistematica dal dretg grischun en ils idioms sursilvan e ladin. 
La regenza pudess pia fixar en ina ordinaziun qualas modalitads linguisticas che valan per questas publicaziuns, a moda ch'igl è previs d'applitgar il rumantsch grischun. 
Il departament d'educaziun, cultura e protecziun da l'ambient vegn incumbensà da far, sin fundament dal concept fundamental ch'exista gia per introducir rumantsch grischun en scola, ina ulteriura planisaziun e da preschentar a la regenza ina proposta pronta per vegnir realisada. 
En quella èn circumscrittas las finamiras directivas temporaras per ils differents stgalims da scola e planisadas las mesiras ch'èn necessarias per introducir il rumantsch grischun spezialmain sin ils secturs: plans d'instrucziun, scolaziun e perfecziunament da las persunas d'instrucziun sco er meds e materialias d'instrucziun. 
Supplementarmain als pass concludids duai vegnir elavurà in concept cumplessiv e da lunga vista per introducir rumantsch grischun e quel duai vegnir preschentà a la regenza. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.12.1999 
Telefonia mobila: Pretaisas da la Svizra orientala al cussegl federal 
Otg chantuns da la Svizra orientala pretendan en ina brev communabla a cussegliera federala Ruth Metzler ed a cusseglier federal Moritz Leuenberger ina basa legala per giuditgar las dumondas da construcziun per antennas che tegna quint dal dretg d'ina protecziun cunter immissiuns. 
Dapi l'onn 1998 amplifitgeschan las trais interpresas concessiunadas da telecommunicaziun lur raits da telefonia mobila. 
Las novas plazzas da las antennas provotgeschan ina gronda opposiziun en la populaziun. 
Cun protestas, petiziuns ed iniziativas en las vischnancas sa defendan persunas singulas e gruppas. 
En emprima lingia cumparan temas envers la radiaziun electromagnetica, dentant er ponderaziuns da planisaziun che resguardan la protecziun dal vitg e da la cuntrada. 
Ils chantuns da la Svizra orientala solidariseschan 
Las autoritads da permissiun e las instanzas da meds legals han da supportar in grond squitsch. 
Ina basa legala concreta da la confederaziun manca. 
La conferenza dals directurs da construcziun, planisaziun e protecziun da l'ambient dals chantuns AI, AR, GL, GR, SG, SH, TG e ZH (CCPA-Ost) propona perquai al cussegl federal da formular las cundiziuns generalas necessarias. 
Verbalmain hai num en la brev: "Be cun ina clera basa legala èsi pussaivel a las autoritads ch'applitgeschan il dretg da crear d'ina vart bunas cundiziuns per il svilup d'ina concurrenza faira sin il martgà da telecommunicaziun e da satisfar da l'autra vart er a las finamiras impurtantas da la protecziun da l'ambient e da la planisaziun dal territori sco er da tegnair quint da las temas pli e pli grondas preschentas en la populaziun." 
I vul finalmain ina basa legala 
Il postulat dals chantuns da la Svizra orientala al cussegl federal cuntegna la pretaisa da metter a disposiziun ina basa legala per il sectur da la protecziun cunter immissiuns e per giuditgar indrizs da telefonia mobila. 
Gremi: conferenza dals directurs da construcziun, planisaziun e protecziun da l'ambient ost 
Data: 21.12.1999 
La EED dal chantun vegn survegliada criticamain durant la midada dal millenni 
Per pudair constatar immediatamain eventuals problems dal sistem u auters disturbis durant la midada da l'onn 1999 al 2000 e per pudair reagir a moda adequata ha il chantun organisà servetschs da pichet. 
Las vischnancas èn vegnidas orientadas correspundentamain. 
Eventualas difficultads che pudessan cumparair sin il sectur da l'EED cun la midada da l'onn 1999 a l'onn 2000 vegnan numnadas "problem da l'onn 2000". 
Numerus computers pli vegls conuschan sulettamain las dus davosas cifras d'in'annada e na pon perquai betg "savair", sche "00" veglia uss dir 2000 u 1900. 
Las davosas duas nullas da l'annada 2000 n'èn pia betg definidas cleramain.Quai po chaschunar resultats sbagliads e cupitgas dal sistem. 
Betg be computers en il senn pli stretg èn pertutgads da quest problem. 
Er tut las installaziuns che cuntegnan processurs èn sensiblas per funcziuns sbagliadas (per exempel maschinas d'iseglias cun direcziun numerica, sistems d'ascensurs, centralas da telefon u da distribuziun d'electricitad). 
Sistems d'informatica vegnan examinads 
En l'administraziun chantunala èn ins s'occupà da questa situaziun. 
Sin il sectur da l'informatica èn vegnids examinads ils CPs, ils servers, ils sistems da las secziuns e la software da tut ils uffizis. 
En blers cas han ins remplazzà la hardware ed installà novas versiuns da software. 
Questas lavurs èn terminadas. 
Durant il temp digl 1. da december 1999 fin ils 15 da schaner 2000 na pon da princip vegnir installads u modifitgads nagins sistems. 
Excepziuns èn be permissas en cas urgents. 
Uschia vul ins evitar l'import da novas difficultads chaschunads da l'onn 2000; eventuals problems pon ins attribuir cleramain al "problem da l'onn 2000". 
Quai facilitescha la tschertga dals sbagls. 
Sch'i resulta in datum correct da l'examinaziun absolutamain necessaria l'emprim di da lavur da l'onn 2000, è la probabilitad fitg gronda che tut las componentas funcziuneschian. 
L'uffizi d'informatica è pront 
L'uffizi d'informatica è cuntanschibel ed en servetsch durant 24 uras durant ils dis da la midada dal millenni. 
En quest temp vegnan segiradas e controlladas tut las plattafurmas dirigidas da l'uffizi d'informatica per la midada da l'onn. 
Per garantir ch'il temp saja suffizient na pon ins betg duvrar ils sistems dals 31 da december 1999 fin ils 2 da schaner 2000. 
Questa restricziun è giustifitgada, cun quai ch'i sa tracta tuttavia da temp liber. 
La suletta excepziun è il sistem da mail. 
Quest stat a disposiziun senza interrupziun per ch'ins possia reagir spert en cas da problems 
La polizia chantunala extenda il servetsch da pichet 
Er la polizia chantunala dal Grischun vegn ad extender ses servetsch da pichet. 
D'ina vart tegna ella quint dals disturbis ch'èn pussaivels, da l'autra vart dal basegn da segirezza augmentà en connex cun las numerusas occurrenzas da millenni en il chantun. 
Ils posts da polizia e las basas da la polizia da traffic da la polizia chantunala èn occupads tut il temp tranter ils 31 da december 1999 a las 22.00 ed igl 1. da schaner 2000 a las 02.00. 
Uschia è la polizia er cuntanschibla en cas che las raits da telefon fissan surchargiadas (centrala d'alarm e d'acziun da la polizia chantunala: tel. 081-257 71 11). 
Er la direcziun da la polizia ed eventualas acziuns èn garantidas tras pichet extendì. 
La colliaziun cun il center d'infurmaziun da la confederaziun vegn mantegnì cun lingias protegidas. 
Er il stab directiv e la protecziun civila sin pichet 
Il center dal stab directiv chantunal e spezialists adattads èn er sin pichet durant la midada da l'onn e pon en cas da basegn vegnir convocads entaifer ina mes'ura. 
Funcziunaris superiurs che fan part dal stab directiv chantunal èn vegnids orientads correspundentamain e stattan a disposiziun entaifer duas uras, sche quai è necessari. 
En cas da disturbis u donns stattan er a disposiziun parts da las organisaziuns da protecziun civila. 
L'alarm po immediatamain vegnir mess en funcziun e na vegn betg influenzà d'eventuals problems da l'onn 2000. 
Midada da la data entschaiva en la Nova Zelanda 
La midada da la data dal 1999 al 2000 entschaiva a las 12.00 (temp svizzer) en la Nova Zelanda e sa sposta plaun plaunet en direcziun vest. 
I vegn perquai recumandà da tadlar las novitads il suentermiezdi dals 31 da december 1999. 
D'ina vart pon las communicaziuns infurmar davart las consequenzas da la midada da la data, da l'autra vart pon ellas furnir infurmaziuns impurtantas per las organisaziuns da pichet. 
Ulteriuras infurmaziuns davart il problem da l'onn 2000 datti tras il numer da telefon 0848 8 2000 00 sco er en l'internet sut www.millenium.ch. 
Gremi: regenza 
Funtauna: rg chanzlia chantunala dal Grischun 
Data: 21.12.1999 
Il dretg grischun vegn sgumbrà da radent, il project EFLAD cuntanscha la mira 
Il Grischun s'occupa d'in project ch'è fin uss unic en Svizra: Il dretg chantunal vegn sgumbrà da radent. 
In zic è gia capità, la part principala vegn a succeder il schaner 2000. 
La regenza suttametta al cussegl grond ina missiva collectiva. 
Il project "Essenzialisaziun e flexibilisaziun da la legislaziun e da l'applicaziun dal dretg" (EFLAD) è ina schanza per il chantun Grischun da reglar ses urden giuridic a moda intenziunada. 
Ils reglaments nunnecessaris duain vegnir abrogads e las regulaziuns malgartegiadas u surpassadas meglieradas. 
L'efficienza e manaivlezza als burgais da l'administraziun chantunala duain vegnir meglieradas a moda persistenta. 
Il project EFLAD ademplescha ina clera funcziun da clav en il context da plirs projects da refurma ch'han lieu en quest mument. 
El irradiescha uschia en tut questas stentas e facilitescha tras quai la lavur vi dal project "GRiforma". 
GRiforma vul cuntanscher ina activitad da l'administraziun efficazia che duai pussibilitar, tras novas structuras directivas ed ina orientaziun pli ferma envers ils "clients", dapli manaivlezza als burgais ed ina pli gronda conscienza dal custs. 
L'atun 1998, è succedida ina emprima repassada dal dretg grischun. 
Quest emprim "stausch" sa chattava en la cumpetenza da la regenza. 
El ha bain chaschunà ina sgumbrada e meglieraziun considerabla, ma n'ha betg anc cuntanschì las finamiras centralas dal project EFLAD. 
Ils proxims pass dal project èn bler pli marcants. 
Questa cumpetenza sa chatta tar il pievel respectivamain tar il cussegl grond. 
La regenza ha reunì ils differents projects da revisiun en ina missiva collectiva che vegn tractada en la sessiun da mars dal cussegl grond. 
Dar spazi 
Il project EFLAD vul meglierar la qualitad da las regulaziuns ed activitads chantunalas. 
Bler memia blers reglaments per part nunnecessaris pon impedir in'activitad administrativa flexibla e confurma al basegn e restrenscher considerablamain las libertads da las persunas privatas. 
Per quest motiv duai vegnir reducida la spessira da las regulaziuns dal dretg chantunal. 
Concret vul il project EFLAD cuntanscher las suandantas finamiras principalas: 
- Crear dapli libertads d'agir per persunas privatas. 
- Restrenscher il dretg d'organisaziun e da procedura sin il pli necessari. 
- Amplifitgar las libertads d'agir da l'administraziun, per ch'ella possia lavurar a moda pli efficazia ed effectiva. 
- Crear ina legislaziun che po s'adattar spert a las relaziuns che sa midan. 
- Rinforzar l'autonomia communala e pussibilitar soluziuns decentralas. 
- Introducir instruments da procedura, per controllar e garantir la qualitad da la legislaziun e da l'applicaziun dal dretg. 
Insatge sto capitar 
A partir da la primavaira 1997 è la spessira grischuna da paragrafs vegnida repassada da radent e cun egl critic durant ca. in entir onn. 
Var 120 emploiad/as chantunal/as han repassà criticamain lur sectur respectiv. 
En questa lavur stuaivan els constatar, tge decrets chantunals che pudessan vegnir abrogads u midads. 
A maun d'ina glista da controlla detagliada èn vegnidas examinadas correspundentamain 643 leschas, ordinaziuns dal cussegl grond ed ordinaziuns da la regenza. 
Il resultat da l'analisa è stà cler: 460 u quasi trais quarts da tut ils decrets chantunals ston vegnir repassads. 
Per metter prioritads e per betg surpassar las capacitads da l'administraziun, ha la regenza concludì la primavaira 1998 ch'il project EFLAD stuess sa concentrar sin bunamain la mesadad dals decrets che ston vegnir midads. 
La fasa trais marscha 
L'acziun da sgumbrada dal project EFLAD percurra essenzialmain las suandantas fasas ed ils suandants pass da project: 1. 
Analisa dal basegn d'agir (terminada la primavaira 1998) 2. 
Sgumbrada sin il stgalim da las ordinaziuns da la regenza (terminada l'atun 1998) 3. 
Sgumbrada sin il stgalim da las leschas ed ordinaziuns dal cussegl grond (iniziada l'entschatta 1999). 
En il decurs da l'onn 2000 duain vegnir abrogadas 4 leschas e midadas 13 sco er abrogadas 15 ordinaziuns dal cussegl grond e midadas 10. Tut tenor il sectur è il pievel u il cussegl grond cumpetent. 
Per las leschas ed ordinaziuns impurtantas èn vegnidas fatgas las consultaziuns davart las midadas planisadas mez 1999. 
4. 
Silsuenter duain quels decrets, tar ils quals ins ha medemamain constatà in basegn d'agir, vegnir elavurads en la procedura ordinaria, pia ordaifer il project EFLAD. 
Igl è previs da concluder la part principala dal project EFLAD l'atun 2000 cun suttametter ina collecziun da projects da lescha al pievel per la votaziun. 
Exempels concrets 
Tge consequenzas po il project EFLAD avair concret? 
Ils suandants exempels n'èn insumma betg conclusivs, mabain duain skizzar la direcziun dal project. 
La realisaziun da las mesiras transponiblas en la pratica vegn ad esser pussaivla pir, cur ch'ellas han percurs, suenter la procedura da consultaziun, er la procedura ordinaria da legislaziun. 
Uschia ston vegnir acceptadas midadas da la lescha tant dal cussegl grond sco er dal pievel. 
Tut las mesiras han la finamira d'augmentar la libertad d'agir da las persunas privatas, da rinforzar l'autonomia communala u da simplifitgar ils andaments da procedura or da vista organisatoria e procedurala. 
Tranter bleras sajan menziunadas qua las suandantas mesiras: 
- Las vischnancas pon introducir per ils geniturs trais "dis da joker" per onn ch'èn libramain elegibels, durant ils quals els pon prender lur uffants davent da la scola. 
- Na be las scolaras ed ils scolars cun difficultads en scola, mabain er quels cun in dun spezial pon vegnir promovids spezialmain. 
- Ils uffants cun impediments duain pudair vegnir integrads er en las scolas publicas. 
- Las patentas chantunalas per guid/as da muntogna e magiters/tras da sport da naiv vegnan remplazzadas tras tschertificats da las federaziuns professiunalas. 
Quellas èn responsablas per la scolaziun. 
Las disposiziuns davart las tariffas per las turas e per la scolaziun vegnan abrogadas. 
- La patenta da pestga po vegnir retratga gia en la vegliadetgna da 14 onns (fin uss 16) e giuvenils pon pestgar sut la survigilanza da creschids. 
- L'assicuranza obligatoria da muvel vegn abrogada. 
- Fin uss ston ins votar en tut las vischnancas davart novas leschas e davart midadas da leschas (referendum obligatori). 
Da nov pon las vischnancas cun in cussegl communal introducir il referendum facultativ. 
Uschia stuess succeder ina votaziun be, sch'in tschert numer da votant/as pretenda ella. 
- Mintga vischnanca (e na be las pli grondas) po decider sezza, sch'ella vul introducir in cussegl communal u betg. 
- La collavuraziun tranter las vischnancas vegn facilitada. 
Las furmas giuridicas da la collavuraziun intercommunala che stattan a disposiziun vegnan preschentadas a moda survesaivla en la lescha da vischnancas. 
Ultra da las furmas giuridicas actualas pon las vischnancas tscherner da nov er la furma d'in institut da dretg public. 
- Tschertas incumbensas communalas pon vegnir excorporadas da l'administraziun centrala. 
Per quest intent vegnan menziunads differents models fin tar la privatisaziun. 
- En l'administraziun chantunala vegnan simplifitgads ils andaments cun delegar numerusas cumpetenzas da la regenza als departaments u dals departaments als uffizis (p.ex. en ils secturs: scola populara, persunal chantunal, runcadas e.u.v.). 
- Las restricziuns chantunalas tar l'acquist d'abitaziuns da vacanzas tras persunas a l'exteriur vegnan abrogadas, las vischnancas pon dentant sezzas relaschar talas. 
- Las structuras da l'agid en cas da catastrofas vegnan concentradas cun nomnar trais stabs directivs regiunals. 
Uschia sa reduceschan las vias da decisiun ed i scroda la scolaziun da 70 commembers dal stab en uffizi accessori. 
Legitimaziun democratica 
Il project EFLAD sa basa sin il program da la regenza 1997-2000. 
Sut il titel "Administraziun ed organisaziun chantunala effizienta e manaivla dals burgais" vegni explitgà: "Divers secturs da l'activitad chantunala dal Grischun pateschan d'in dumber da regulaziuns memia grond ch'engrevgia a l'administraziun d'agir a moda flexibla e confurma als basegns. 
Projects sco la Nova gestiun publica (GRiforma) han be alur in senn, sch'il dumber da las regulaziuns vegn reducì a medem temp. 
La regenza ha gia exprimì sia voluntad da far quai cun preschentar il rapport davart la deregulaziun. 
Il potenzial per la reducziun sa lascha eruir be cun examinar integralmain il dretg valaivel pertutgant las pussaivladads d'abrogaziun, da reducziun e da concentraziun. 
A medem temp cun la reducziun dal dumber da regulaziuns èsi da sclerir concretamain co las reglas restantas pon vegnir applitgadas a moda flexibla en il rom da las pussaivladads legalas". 
En la sessiun da matg 1996 ha il cussegl grond prendì enconuschientscha dal program da la regenza. 
Il project EFLAD è vegnì discussiunà a fund e las mesiras correspundentas èn vegnidas sustegnidas expressivamain. 
Il project EFLAD vegn manà d'ina gruppa da project sut la direcziun da la chanzlia chantunala. 
Questa gruppa sa cumpona da represchentants da mintga departament e vegn accumpagnada scientificamain da professer Georg Müller (docent per dretg public ed administrativ e per scienza da legislaziun a l'universitad da Turitg). 
Nov stil legislativ 
Che l'administraziun s'occupa da dumondas da princip pertutgant l'urden legal dal Grischun ha in effect positiv dapi l'entschatta dal project EFLAD. 
D'ina vart vegnan applitgads ils princips dal project er en las proceduras legislativas currentas. 
Differents decrets han pia er pudì vegnir "essenzialisads" e deliberads en ina furma concentrada. 
Quai è impurtant er en vista ad ina pussaivla introducziun da la Nova gestiun publica (GRiforma). 
Da l'autra vart ha l'administraziun mussà ch'ella è pronta ed en il cas da prender sezza per mauns las refurmas necessarias. 
La tenuta positiva pertutgant midadas sto daventar ina tenuta fundamentala per il futur. 
Gremi: regenza 
Funtauna: rg chanzlia chantunala dal Grischun 
Data: 21.12.1999 
Rinforzar il Grischun sco lieu economic 
Ina finamira principala dal program da la regenza 1997-2000 è quella da rinforzar il Grischun sco lieu economic. 
En quest connex prenda la regenza enconuschientscha da las incaricas da prestaziun per il forum economic dal Grischun e per il center da las interpresas pitschnas e mesaunas (center da las IPM). 
Durant ils davos onns èn vegnidas prendidas differentas mesiras per inforzar il Grischun sco lieu economic. 
Da quellas fa part il concept directiv per l'economia dal Grischun, la fundaziun e la concepziun dal forum economic dal Grischun sco er dal center da las IPM a las scolas autas professiunalas dal Grischun SET e STA, las novas structuras da Grischun vacanzas ed il rapport davart la promoziun da l'economia 2001. 
In basegn d'agir exista tranter auter per ils suandants secturs: 
- I sto vegnir fatg in marketing dal Grischun sco lieu economic sin ina basa professiunala e tenor in concept strategic. 
- I vul in post da consultaziun efficazi per l'economia. 
- Las activitads dals differents partenaris da la promoziun da l'economia duain vegnir coordinadas tras incaricas da prestaziun, e quai per pudair evitar duplicitads e crear sinergias. 
Aifer il departament da l'intern e da l'economia publica han ins pudì crear ed occupar la plazza d'in delegà per promover l'economia chantunala (cump. fatgs dal persunal) en il fratemp. 
Ils partenaris da la promoziun chantunala da l'economia èn spezialmain il center da las IPM, il forum economic dal Grischun, l'institut per turissem e temp liber, Grischun vacanzas sco er las federaziuns economicas. 
Uschenavant che las activitads da questas gruppas vegnan sustegnidas dal chantun èn ellas da coordinar tras incaricas da prestaziun. 
Talas èn avant maun per il mument per il center da las IPM e per il forum economic. 
La regenza prenda enconuschientscha da las incaricas da prestaziun ed empermetta a las duas organisaziuns contribuziuns chantunalas da totalmain 725'000 francs per ils onns 1999 fin 2001. 
Las incaricas da prestaziun per Grischun vacanzas e per l'institut turissem e temp liber stattan actualmain en elavuraziun. 
Il consum da drogas na duai betg pli vegnir criminalisà 
Envers la confederaziun prenda la regenza posiziun davart las propostas da revisiun per la lescha da narcotics e davart las midadas da l'ordinaziun pertutgant la meglra controlla da la cultivaziun da chonv e da la vendita da products da chonv. 
Per eruir la criminalitad da drogas vul ins sa concentrar a moda pli consequenta sin il commerzi, entant ch'ils solits consuments duain vegnir chastiads en ina furma main rigurusa. 
Sco punct central da la revisiun da la lescha duain vegnir elavuradas las disposiziuns penalas (art. 19 LN). 
La regenza sustegna qua quella partida che na vul betg pli chastiar il consum da narcotics e las acziuns preparativas che servan al consum per l'agen diever. 
Ultra da quai duain ils pitschens commerziants dependents ch'èn vegnids giuditgads fin uss savens sco cas grevs, pudair giudair uss pli e pli il princip da "terapia enstagl d'in chasti". 
Plinavant èsi previs da fixar il tractament che sa basa sin la prescripziun da heroin definitivamain en la lescha. 
Resalvas expressivas pertutgant il consum datti en connex cun la protecziun da la giuventetgna ed en connex cun il traffic sin via. 
Sco mesira da la protecziun da la giuventetgna duai esser scumandà expressivamain da vender alcohol, tubac ed autras drogas a giuvenils sut 16 onns. 
Per separar ils martgads sustegna la regenza la proposta da distinguer haschisch (chonv) generalmain dals meds narcotics illegals e da'l metter sin il medem stgalim sco ils meds enivrants (alcohol e nicotin). 
En las novaziuns previsas sa tracti en emprima lingia d'ina adattaziun leglislativa a la realitad. 
Areguard la prevenziun, la terapia e la sminuziun dal donn vegn extendì il champ d'applicaziun da las disposiziuns respectivas dals meds narcotics ed enivrants. 
Tenor il giudicat dals experts èn ils custs per persecutar e chastiar il consum da drogas sco er per las acziuns preparativas sa muntads en l'entira Svizra l'onn 1997 sin var 46 milliuns francs. 
Sch'ins desistess da la persecuziun penala pudessan ils chantuns spargnar var 30 milliuns francs per onn. 
Sche quels daners vegnissan impundids per la prevenziun, la terapia e la sminuziun dal donn, alur dastgass il niz da la renunzia dal chasti dal consum da narcotics la finala surmuntar il donn. 
Contribuziuns da cultura 
I vegnan pajadas contribuziuns da cultura e garanzias da deficit d'in import total dad 80'500 francs a las suandantas occurrenzas, ovras ed als suandants projects: 
- ediziun dal DC "Vu Helda und andarna Träumer" da Herbert Caduff, Seglias, 
- ediziun d'in DC tras il chor viril dad Igis, 
- ediziun d'in DC ("Passiun e levada da Jesus Cristus" da Carli Scherrer) tras il chor maschadà da Schlans, 
- tschitg concerts dals chors maschadads da Laax, Sumvitg-Cumpadials e Surselva il mars 2000 a Trun, Glion, Cuira e Laax (ovras da Rutter e Mendelssohn) 
- concerts dal chor da chombra Engiadina dals 25/26 da mars 2000 a Puntraschigna e Cuira (ovras da Rossini e Gion Antoni Derungs), 
- concert dals 9 da settember 2000 a Cuira a chaschun dal 65avel anniversari dal cumponist ed onurà dal premi da cultura Gion Antoni Derungs, 
- concerts dals chors maschadads da Sedrun e Rueras dals 15/16 d'avrigl 2000 a Sedrun ("Ils set davos pleds da Cristus sin la crusch" da César Franck), 
- concerts da l'ensemble Musicuria durant l'onn 2000, 
- concerts da la scola da chant da Cuira dals 13/14 da matg 2000 ("Il Messias" da Händel), 
- concerts dal chor CantAurora dals 27 da favrer 2000 a Cuira (ovras da Bernstein e Dvorak), 
- concrets dal rudè da chant da Tavau dals 17/18 da zercladur 2000 ("Elias" da Mendelssohn), 
- nov program da cabaret "Ersatzteil-Kater" da Rolf Schmid, Giuvaulta, 
- project "Raquints - punts tranter las culturas" (sis occurrenzas) ed ulteriuras occurrenzas dal center da cultura e scuntrada "La Vouta" a Lavin durant l'onn 2000, 
- prelecziuns scenicas davart Meta von Salis-Marschlins (1855-1929) il favrer/mars 2000, organisadas da l'archiv cultural da dunnas dal Grischun en sis lieus en il chantun, 
- participaziun da Pascale Wiedemann ad ina exposiziun en gruppa en il Centre Culturel Suisse a Paris la primavaira 2000, e 
- ediziun dal cudesch "Minister Ulysses von Salis-Marschlins" da Peter Metz tras la chasa editura Calven 
Ordinaziun davart l'igiena da la charn va en vigur l'entschatta da l'onn 2000 
L'ordinaziun chantunala davart l'igiena da la charn vegn messa en vigur per il 1. da schaner 2000. 
Sin il medem termin relascha la regenza la tariffa d'indemnisaziun per ils controlladers da charn e la tariffa da taxas per la controlla dals animals da maz e da la charn sco er per approvar ils plans e dar permissiuns da manaschi a stabiliments da maz. 
Il text exact dals novs decrets vegn publitgà en il Fegl uffizial dal chantun. 
Da las vischnancas 
Il project per la construcziun nova e la midada da construcziun da l'ospital San Sisto, Puschlav, vegn approvà cun resalvas. 
Sco subvenziun cumplessiva a quest project empermetta il chantun als patruns da construcziun var 12.4 milliuns francs. 
Il project per l'amplificaziun da la scola professiunala a Puschlav vegn approvà. 
Als custs imputabels da 340'000 francs vegn garantida ina contribuziun chantunala da 50 pertschient. 
Approvadas vegnan ultra da quai la revisiun totala da la lescha da taglia da Sched e la revisiun parziala da la lescha davart las taxas da cura e da sport da Lantsch. 
Fatgs dal persunal 
La fin da december 1999 van las suandantas collavuraturas ed ils suandants collavuraturs en pensiun: 
- Eduard Alesch, Panaduz, manader da la tessaria en il stabiliment da Realta, 
- Georg Balzer, Cuira, expert tecnic tar l'uffizi per la protecziun da l'ambient, 
- Hans Barandun, Tusaun, schef da l'uffizi districtual da construcziun bassa Tusaun, 
- Hansjörg Bühler, Cazas, tgirunz en la clinica psichiatrica Beverin, 
- Phlipp Peng, Pratval, capovier tar l'uffizi da construcziun bassa Tusaun, 
- Agostino Crameri, San Carlo, survegliader da chatscha e pestga, 
- Mathias Caluori, Cuira, polizist chantunal, 
- Giachen Steger, Danis, vier tar l'uffizi districtual da construcziun bassa Glion, 
- Elke Thöny, Cuira, assistenta administrativa tar l'inspectorat forestal, 
- Hans Widmer, Samedan, secretari/referendari tar l'uffizi d'inquisiziun Samedan, e 
- Karl Zöschg, Ziràn, vier tar l'uffizi districtual da construcziun bassa Tusaun. 
La regenza engrazia els fitg per ils servetschs ch'els han prestà per il chantun. 
- Eugen Arpagaus, naschì 1962, da Uors-Peiden, domicilà a Zizers, daventà delegà per promover l'economia tar l'uffizi per economia e turissem. 
La plazza ch'è vegnida creada da nov è vegnida concepida sco post da consultaziun per ils interess da l'economia e stat en connex cun las stentas da rinforzar il Grischun sco lieu economic. 
Las incumbensas principalas dal titular da la plazza èn la concepziun e la realisaziun dal marketing dal lieu. 
Arpagaus ha frequentà la scola primara e secundara a Landquart e Zizers ed ha absolvì in emprendissadi sco mecanist da precisiun a Cuira. 
Ses studis consecutivs ha el terminà sco tecnicist da precisiun ed inschigner da manaschi UTS. 
Actualmain è Arpagaus directur da marketing per instruments tar la Hamilton Panaduz SA. 
El entschaiva sia plazza tenor cunvegna. 
- Paul Schulthess, naschì 1944, da ed a Cuira, daventa magister da scola media II a la scola chantunala grischuna. 
El entschaiva sia plazza ils 21 d'avust 2000. 
- Klaus-Dieter Gerhard Bodyl, naschì 1958, da Bienrode (D), domicilià a Cuira, daventa magister da scola media II a la scola chantunala grischuna. 
El entschaiva sia plazza ils 21 d'avust 2000. 
Per la fin da l'onn 
La regenza ha salvà 44 sesidas durant quest onn. 
A las collavuraturas ed als collavuraturs da l'administraziun chantunala engrazia la regenza fitg per la lavur prestada. 
La midada dal "vegl" al "nov" millenni ans spetga. 
Per quest eveniment spezial giavischa la regenza a tut las conburgaisas ed ils conburgais tut il bun, fidanza e prosperitad. 
Il presidi da la regenza passa il 1. da schaner 2000 a Peter Aliesch, vicepresidenta daventa Eveline Widmer-Schlumpf. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.12.1999 
Fin da la chatscha d'atun 1999 
Ils 15 da december 1999 è ida a fin la chatscha speziala sin tschiervs e chavriels. 
1'340 chatschadurs/as èn sa participad/as (1998: 1'203, 1997: 980, 1994: 648). 
La finamira d'entschaiver l'enviern e l'onn 2000 cun effectivs gulivads ha pudì vegnir cuntanschida per gronda part. 
Il plan da reducziun è vegnì ademplì tar ils tschiervs a 95% e tar ils chavriels a 98%. 
En detagl sa preschentan ils resultats sco suonda. a) 
Tschiervs Cun la finamira da stabilisar ils effectivs e da'ls reducir localmain, eri da prelevar da l'effectiv ch'era creschì ils davos onns sin 12'800 chaus, 4'350 chaus u 34%. 
A la chatsch'auta èn crudads 2'731 chaus ed a la chatscha speziala 1'198. 
Ils organs da surveglianza da chatscha han chattà 200 chaus - vadels orfens, animals blessads e che fan donn. 
Il butin sa munta en total sin 4'117 chaus, uschia ch'il plan da reducziun è vegnì ademplì a 95%. 
Butin da tschiervs 1999 total taurs vatgas vadels 
chatsch'auta (incl. reducziuns 2'850 1'531 1'223 96 
tras ils organs da surveglianza) 
chatscha d'atun (incl. reducziuns 1'279 110 583 586 
tras ils organs da surveglianza) total (plan = 4'350) 4'129 1'641 1'806 682 
La cumposiziun dal butin tenor las schlattainas è buna en total (RS 1:1.08). 
La relaziun disfavuraivla tranter las schlattainas (RS) en il butin da la chatsch'auta (1:0.8) ha pudì vegnir corregida cun la chatscha speziala (1:2.33). 
Las differenzas sa laschan constatar en emprima lingia en il territori Rätikon/Calanda ed en il Parc naziunal svizzer. 
Las chatschas èn vegnidas interruttas al nord ils 24 da november pervia da la naiv ed ils 12 da december sin fundament da la trid'aura. 
Las cha-tschas èn idas bain. 
Ils/las chatschadurs/as èn stads prudents ed han seguì ils cumonds. 
A questa moda han ils plans da reducziun pudì vegnir ademplids per gronda part. 
Il dumber da las cuntravenziuns è pitschen. b) 
Chavriels Per crear ina structura natirala da l'effectiv èsi stà - resguardond ina creschientscha flaivla durant questa stad - da sajettar ensemen cun in butin da bucs (da 40%), in butin da chauras ed ansiels (da 60%). 
Durant la chatsch'auta èn crudads 2'310 chavriels e durant la chatscha speziala 249 chavriels. 
117 chaus han chattà ils organs da surveglianza (ansiels orfens, chavriels blessads e che fan donn). 
En total èn vegnids sajettads 2'676 chaus, uschia ch'il plan da reducziun è vegnì ademplì a 98%. 
Butin da chavriels 1999 total bucs chauras ansiels 
chatsch'auta (incl. reducziuns 2'346 1'100 1'195 51 
tras ils organs da surveglianza) 
chatscha d'atun (incl. reducziuns 330 19 143 168 
tras ils organs da surveglianza) total (plan = 2741) 2'676 1'119 1'338 219 
La relaziun tranter las schlattainas (RS) dal butin total è buna, resguardond il surpli da chauras en l'effectiv. 
La part d'ansiels sa chatta cun 8.2% levamain sut il resultat da l'onn precedent. 
Chavriels vesan ins oz damain. 
Ils chavriels ch'èn da memia e ch'èn vegnids stga- tschads or dal spazi da viver dal guaud, en las vignas, ils ierts ed ils urs dal guaud vischins existan main. 
Nua ed en tge dimensiun ch'er ina reducziun da l'effectiv è resultada, vegnan ins a verifitgar cun las registraziuns da l'effectiv. c) 
Facit La chatscha speziala è in med adattà per crear effectivs gulivads localmain. 
La regula-ziun succeda en emprima lingia durant la chatsch'auta. 
Il butin da la chatsch'auta è dentant dependent da l'aura e da las relaziuns dal pavel. 
Ultra da quai na pon animals che sa trategnan en refugis (p.ex. en il Parc naziunal svizzer, sur il cunfin dal pajais, en territoris da protecziun natirals e zavrads) betg vegnir cuntanschids. 
Finalmain crodan a la chatsch'auta adina dapli taurs da tschiervs che vatgas. 
Per consequenza po ina chatscha speziala ch'è adattada a las relaziuns regiunalas gulivar las differenzas pli u main grondas envers il plan da reducziun. 
Ils chatschadurs èn pli e pli conscients da l'incumbensa da la chatscha speziala e vulan far il dretg: resguardar lur butin sco ina part da la prelevaziun necessaria, per crear in effectiv resistent che fa frunt a las diras cundiziuns d'enviern. 
L'adattaziun dals effectivs als trieps che passentan l'enviern, è la pli gronda garanzia, che quels survivian in enviern normal senza grondas perditas e senza chaschunar donns considerabels. 
Effectivamain, dapi l'introducziun da la chatscha speziala sin tschiervs n'han ins betg pli registrà ina muria envernala da la selvaschina. 
Per ina regulaziun confurma a la selvaschina è ina chatscha speziala necessaria ed utila er en il futur. 
Ella sa mida ad ina cumponenta fixa da nossa chatscha = la chatscha d'atun, che daventa gia tradiziun en la gronda part da las regiuns. 
Gremi: Inspecturat da chatscha e pestga dal Grischun 
Funtauna: rg Inspecturat da chatscha e pestga dal Grischun 
Data: 04.01.2000 
Novas finamiras per la politica d'energia per il Grischun 
La regenza grischuna ha repassà las finamiras per la politica d'electricitad che dateschan da l'onn 1990 ed ha extendì quellas a finamiras per la politica d'energia. 
Il medem mument suttametta ella al cussegl grond ina missiva davart las consequenzas da la liberalisaziun dal martgà d'electricitad. 
Il settember 1999 aveva la regenza incumbensà tranter auter il departament da construcziun, traffic e selvicultura en connex cun la revisiun currenta da la legislaziun d'energia d'elavurar novas finamiras per la politica d'energia. 
Quellas èn uss avant maun ed èn vegnidas deliberadas da la regenza. 
Il medem mument vegn suttamess al parlament in rapport davart la liberalisaziun dal martgà d'electricitad. 
Quel è vegnì inizià tras duas intervenziuns parlamentaras ed explitgescha la strategia dal chantun concernent la producziun, il transport, la distribuziun e la commerzialisaziun da l'electricitad or da forza idraulica. 
Fin uss aveva la regenza formulà be finamiras per la politica d'energia. 
Da nov vegn differenzià tranter finamiras per la politica d'energia e finamiras per la politica d'electricitad. 
Las finamiras per la politica d'energia èn da chapir en in senn cumplessiv. 
Sut quest aspect crodan tut las stentas che pertutgan la producziun e l'utilisaziun d'energias da tut gener. 
Las finamiras per la politica d'electricitad perencunter furman be ina part da las finamiras per la politica d'energia. 
Recapitulond sa cloman las finamiras per la politica d'energia sco suonda: - 
Las consumentas ed ils consuments en il chantun èn da proveder suffizientamain ed a moda segira e favuraivla cun energia. 
- L'infrastructura dal provediment d'electricitad da las vischnancas è d'utilisar cun rendita. 
- La cumpetitivitad da l'utilisaziun da la forza idraulica è da mantegnair a lung termin. 
- Ils retgavs da l'utilisaziun da la forza idraulica èn da mantegnair e d'augmentar tant sco pussaivel. 
- Mintg'energia è d'utilisar a moda raziunala e spargnusa. 
- La politica d'energia dal chantun è da preschentar en la publicitad pli intensiv ed a moda enclegentaivla. 
Dapi che las davosas finamiras per la politica d'electricitad èn vegnidas formuladas l'onn 1990 è sa midà fitg bler sin il sectur da la politica d'energia. 
Trair a niz las schanzas 
La liberalisaziun dal martgà d'electricitad è cumbinà cun tscherts ristgs economics tant per il chantun sco er per las vischnancas. 
Per las vischnancas datti dentant er schanzas che pon vegnir utilisadas tras ina concentraziun da las forzas ed uschia tras ils avantatgs che resultan d'ina tscherta grondeza. 
Da l'utilisaziun da la forza idraulica èsi da dar spezial quità. 
L'electricitad e la forza idraulica appartegnan a las energias las pli ecologicas ed adempleschan optimalmain las pretaisas da la persistenza en vista a las grevezzas globalas da l'atmosfera cun substanzas nuschaivlas. 
La forza idraulica indigena è ina valur persistenta. 
En vista a l'instabilitad politica en la gronda part dals pajais d'ieli mineral e damai che l'accent da la dumonda concernent l'ieli mineral dastgass sa transferir tendenzialmain dals pajais industrialisads en la regiun da l'Orient extrem, obtegna la forza idraulica pli e pli muntada. 
La liberalisaziun dal martgà d'electricitad favurisescha la Bassa industrialisada cun ses centers da provediment, entant ch'ils territoris perifers pauc populads ed il territori da muntogna ston quintar plitost cun dischavantatgs. 
Questa inegualitad sto vegnir eliminada. 
Da la confederaziun vegn pretendì da gulivar ils dischavantatgs aspectativs cun integrar l'entira economia d'energia da la Svizra e cun garantir er vinavant il provediment dals territoris perifers sut cundiziuns supportablas. 
Plinavant ston las interpresas surregiunalas u communalas dal provediment d'energia collavurar pli stretg ed interprender en quest connex tut il pussaivel per pudair trair a niz l'avantatg da la vischinanza a la clientella. 
L'asil da pestga tar il rempar idraulic a La Punt vegn prolungids 
La primavaira 2000 vegn la "stgala da peschs" tar il rempar idraulic a La Punt messa en funcziun. 
Uschia pon las litgivas da lai puspè cuntanscher lur plazzas da frega en il Rain anteriur ed en il Rain posteriur. 
L'aua restanta vegn dotada cun trais meters cubics aua per secunda per quest traject. 
I vegn quintà temporarmain cun concentraziuns pli grondas da litgivas da lai en quest lieu. 
Per che l'access e la descensiun dals peschs na vegnia betg pregiuditgads tras il manaschi da pestga, sto l'asil da fin uss vegnir prolungì. 
Quel è uss tranter la punt d'Oleodotto sur il mir da fermada fin la tabla da scumond 200 meters sut la centrala da l'ovra d'electricitad. 
Cun questa cunfinaziun cumpiglia l'asil er il chanal surterren da l'ovra d'electricitad. 
La regenza ha approvà ina midada correspundenta da las prescripziuns da pestga 1996-2000. 
Da las vischnancas 
La constituziun da Pazen-Farden sco er las revisiuns parzialas da las planisaziuns localas da Falera e da Scharans vegnan approvadas. 
Fatgs da persunal 
- Otmar Deflorin, naschì 1967, da Mustér, domicilià a Cuira, daventa nov chemicist chantunal. 
Da 1990 fin e cun 1992 è Deflorin stà magister da biologia en scolas secundaras e realas sco er a la scola chantunala a Cuira. 
Tranter 1993 e 1998 è el stà tecnolog da victualias tar ina setgentaria e d'inspectur da victualias, avant ch'el ha surpiglià l'entschatta zercladur 1998 sco chemicist la direcziun dal laboratori da la protecziun da l'ambient tar il laboratori chemic dal Grischun. 
- Jacqueline Giger, naschida 1963, da Mustér, domiciliada a Cuira, è collavuratura giuridica tar l'uffizi social e daventa da nov substituta dal schef da l'uffizi. 
- Hans Trüssel, naschì 1950, da Sumiswald BE, domicilià a Laax, daventa manader per l'acquist da terren tar l'uffizi da construcziun bassa. 
El cumenza l'entschatta da zercladur 2000. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.01.2000 
Gea per cumprar il center da scolaziun da protecziun civila Meiersboden a Cuira 
La cumissiun predeliberanta dal cussegl grond sut il presidi da deputà Carlo Portner ed en preschientscha da cussegliera guvernativa Eveline Widmer-Schlumpf è unanimamain per cumprar l'immobiglia dal center da scolaziun da protecziun civila Meiersboden a Cuira. 
Quest object è sin territori da la vischnanca da Churwalden. 
Fin uss ha il chantun scolà ils obligads a la protecziun en ils centers da protecziun civila a Tusaun ed a Cuira. 
En consequenza da la refurma da la protecziun civila 95 ha la confederaziun fixà ch'in center saja suffizient per il Grischun. 
La confederaziun è plinavant s'obligada transitoriamain da desister da restituir contribuziuns federalas - cun excepziun da talas per l'acquist dal terren, sch'ils centers ed ils stabiliments da scolaziun na vegnan betg duvrads pli en consequenza da la refurma da la protecziun civila 95. La confederaziun ha limità la renunzia fin la fin da l'onn 2000. 
Per pudair profitar da questa regulaziun è la protecziun civila da concentrar en mintga cas en in lieu fin la fin da l'onn 2000. 
En sia missiva al cussegl grond propona la regenza da vender la part dal chantun vi dal center da scolaziun da protecziun civila cun cantunament a Tusaun a la vischnanca da Tusaun e da concentrar la scolaziun da protecziun civila en il center da Meiersboden. 
Ella renda plinavant attent ch'il pretsch da cumpra da l'entira immobiglia da Meiersboden muntia suenter la deducziun da las contribuziuns da la confederaziun e dal chantun a 3.05 milliuns francs, partend d'ina valur da stimaziun dal stabiliment da var 15,6 milliuns francs per quatter tracts d'edifizis, pista d'excercizi, parcadis sco er per ina surfatscha totala da var 54'000 meters quadrat. 
Avant sia seduta dals 7 da schaner 2000 ha la cumissiun predeliberanta pudì far in maletg cumplessiv dal stadi dal stabiliment a Meiersboden e quai a chaschun d'in tur tras tut ils edifizis. 
Silsuenter è la fatschenta vegnida discutada detagliadamain. 
Ultra da las dumondas davart la protecziun civila e concernent l'utilisaziun futura dal center han ils participants er pudì far dumondas davart il stadi architectonic a l'expert da construcziun ch'è vegnì envidà spezialmain per quest intent. 
Suenter ina discussiun fitg intensiva è la cumissiun predeliberanta dal cussegl grond vegnida a la conclusiun ch'il center da protecziun civila Meiersboden correspundia a moda ideala als basegns da la protecziun civila. 
Ils edifizis sa chattan en in bun stadi. 
I dat localitads optimalas da scolaziun e pistas adattadas d'excercizi. 
Plinavant stattan a disposiziun en il center las pussaivladads d'alimentaziun e da pernottaziun che vegnan pretendidas dal dretg federal. 
Grazia a sia infrastructura po il center en cas da basegn er vegnir duvrà d'auters circuls. 
La cumissiun predeliberanta recumonda per quest intent unanimamain al cussegl grond da consentir questa cumpra. 
La fatschenta vegn tractada durant la sessiun da schaner (24 - 26. da schaner 2000). 
Per cass ch'il cussegl grond dat il consentiment per questa cumpra è quella en vista a la summa da cumpra da suttametter al referendum facultativ. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 18.01.2000 
Midadas tar l'assicuranza da dischoccupads e l'indemnisaziun per insolvenza 
Sut il presidi da deputada Antoinette Picenoni, San Murezzan, ed en preschientscha da cusseglier guvernativ Klaus Huber, schef dal departament da l'intern e da l'economia publica, ha ina cumissiun predeliberanta dal cussegl grond tractà l'abrogaziun da la lescha introductiva a la lescha federala dals 25 da zercladur 1982 davart l'assicuranza obligatoria da dischoccupads e l'indemnisaziun per insolvenza sco er la revisiun totala da l'ordinaziun executiva tar la lescha federala davart l'assicuranza obligatoria da dischoccupads e l'indemnisaziun per insolvenza. 
La cumissiun ha concludì unanimamain da tractar il project e recumonda al cussegl grond da tractar quest project a chaschun da la sessiun da schaner. 
En il senn dal project "Essenzialisaziun e flexibilisaziun da la legislaziun e da l'applicaziun dal dretg" duai vegnir desistì d'ina lescha introductiva; las disposiziuns chantunalas duain vegnir regladas a moda efficazia en in'ordinaziun executiva dal cussegl grond. 
Damai che las regulaziuns prescrittas da la confederaziun sin il sectur da l'assicuranza da dischoccupads èn fitg extendidas e detagliadas, sa restrenscha il basegn da regulaziun dal chantun en prima lingia sin la fixaziun da las cumpetenzas. 
La cumissiun propona al cussegl grond d'adattar las disposiziuns chantunalas sin il sectur da l'assicuranza da dischoccupaziun en il senn da la missiva da la regenza cun ina midada redacziunala. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 20.01.2000 
Il Grischun gida a reparar ils donns da "Lothar" en auters chantuns 
L'orcan "Lothar" ha sufflà ils 26 da december 1999 sur la Svizra bassa e la Svizra centrala, nua ch'el ha chaschunà gronds donns vi dal guaud, ils edifizis e las infrastructuras. 
Il Grischun sa mussa solidari e gida gia activamain tar las lavurs da rumida. 
En ils guauds ch'èn vegnids tutgads da l'orcan "Lothar" èn vegnids donnegiads var diesch milliuns meters cubics laina en la valita da circa ina milliarda francs. 
Ils donns vi dals edifizis ed il mobigliar vegnan calculads a var 450 milliuns francs. 
Latiers vegnan anc quels vi da l'infrastructura da las viafiers ed ils implants electrics. 
Profis èn tschertgads 
En tut èn var 250 lavurers da guaud pronts da sustegnair ils chantuns pertutgads spezialmain a dar damogn dals donns. 
I sa tracta en quest connex da gruppas da manaschis forestals che consistan da selviculturs, bostgers e da lavurers da guaud sco er d'interpresas forestalas. 
Actualmain èn gia circa 100 lavurers en ils chantuns Turitg, Lucerna, Zug, Argovia e Schaffusa en acziun. 
Damai che las lavurs da rumida en il guaud èn fitg privulusas, pon ellas vegnir fatgas be d'experts cumprovads. 
La coordinaziun generala è tar l'inspectorat forestal, ils lavurers vegnan intermediads da la federaziun d'economia forestala SELVA. 
Tar quest'acziun sa tracti d'in segn da solidaritad. 
Il chantun Grischun ha dastgà far diever pli baud differents giadas da l'agid d'auters chantuns en connex cun catastrofas da la natira. 
En il preschent cas è el stà schanegià da l'orcan. 
En il Grischun datti actualmain in stop per utilisar laina. 
Quel gida a reducir la laina che vegn sin martgà 
La protecziun civila è medemamain pronta 
Per cas ch'ils chantuns pertutgads faschessan la dumonda per ulteriurs agids mettess il Grischun er a disposiziun furmaziuns da la protecziun civila per tschertas lavurs da reparatura e da rumida. 
L'agid d'ina furmaziun d'acziun fiss limitada en quest connex a maximalmain tschintg dis. 
Il nov passaport svizzer vegn beneventà 
En il decurs dals proxims onns duai vegnir creà in nov passaport e las duradas da la valaivladad dal passaport e da las chartas d'identitad duain vegnir unifitgadas. 
Il passaport svizzer actual datescha da l'onn 1985. 
El na correspunda betg pli als standards internaziunals e na po betg vegnir decifrà da maschinas. 
La regenza beneventa las stentas da la confederaziun da crear in nov passaport svizzer e da reglar la basa legala per passaports e documents da legitimaziun en ina lescha. 
Cumbain ch'il passaport da 1985 è fitg segir encunter falsificaziuns, hai dà il davos temp relativamain savens sfalsificaziuns. 
Spezialmain vegnan remplazzadas las fotografias, falsificaziuns totalas èn raras. 
Per motivs da segirtad duai vegnir creà ils proxims onns in nov pass. 
El duai vegnir adattà al format internaziunal ed esser legibel per maschinas. 
Plinavant èsi previs d'unifitgar las proceduras per dumandar in passaport ed ina charta d'identitad (CID), medemamain sco la durada da valaivladad dals dus certificats (diesch onns per creschids). 
Da nov na duai betg vegnir impurtà pli il lieu da burgais, mabain analogamain a l'exteriur be anc il lieu da naschientscha. 
L'uschenumnada inscripziun dals uffants en il certificat d'ina part dals geniturs croda, ils uffants duain obtegnair obligantamain in agen passaport. 
Il nov passaport duai vegnir introducì l'onn 2003 e correspunder al novissim stadi da la tecnica da segirtad. 
"Infostar", il nov register digital dal stadi civil 
Sut il num "Infostar" (register da stadi civil informatisà) vul la confederaziun introducir pli probabel davent da l'onn 2002 in register naziunal da stadi civil a basa electronica. 
Quel cumpiglia er ina banca da datas centrala che duai vegnir manada communablamain da la confederaziun e dals chantuns. 
Questa novaziun premetta ina midada dal cudesch civil. 
La regenza beneventa l'intenziun da remplazzar ils registers sin palpiri tras ina banca da datas electronica. 
Perencunter propona ella che la confederaziun surpiglia cumplettamain ils custs da svilup senza engrevgiar ils chantuns ed ils utilisaders e las utilisadras cun quests. 
Da las vischnancas 
La constituziun communala da Pigniu sco er las revisiuns parzialas da las planisaziuns localas da Masagn e da Savognin vegnan approvadas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.01.2000 
La cumissiun predeliberanta dal cussegl grond tracta la revisiun parziala da l'ordinaziun davart las scolas secundaras da vallada en il chantun Grischun 
Sut il presidi da deputà Walter Gartmann, Val S. Pieder, ed en preschientscha da cusseglier guvernativ Claudio Lardi, schef dal departament d'educaziun, cultura e protecziun da l'ambient, ha ina cumissiun predeliberanta dal cussegl grond tractà avant curt temp la revisiun parziala davart las scolas secundaras da vallada en il chantun Grischun. 
La cumissiun ha concludì unanimamain d'entrar en chaussa ed ella recumonda al cussegl grond da tractar quest project a chaschun da la proxima sessiun da schaner. 
En il center da la revisiun parziala stat l'extensiun da la purschida da furmaziun da las scolas secundaras da vallada. 
A basa dal nov reglament davart la renconuschientscha da la maturitad (RRM) datti per la terza classa da las scolas secundaras da vallada la pussaivladad da manar ina "classe preliceale". 
Cun questa purschida d'ina instrucziun preparatoria gimnasiala dad in onn duai vegnir creada tranter auter la pussaivladad che las scolaras ed ils scolars possian restar in onn pli ditg en lur vallada e possian midar suenter avair absolvì cun success l'examen da recepziun per regla senza perder in onn da scola en la quarta classa d'in gimnasi grischun. 
In ulteriur punct central da la revisiun parziala furma il remplazzament dal sistem antiquà da contribuziuns per las scolas secundaras da vallada tras ina subvenziun pauschala pli transparenta ed orientada tenor la prestaziun. 
La cumissiun ha deliberà il project cun ina midada per mauns dal cussegl grond. 
Ella è ensemen cun la regenza da l'avis che la revisiun parziala saja necessaria per adattar als novs basegns l'ordinaziun davart las scolas secundaras da vallada ch'è sa cumprovada. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 20.01.2000 
La cumissiun predeliberanta dal cussegl grond tracta la lescha davart ils automats da gieu ed ils manaschis da gieus 
La cumissiun predeliberanta dal cussegl grond ha tractà sut il presidi da deputà Lorenz Zinsli (Cuira) ed en preschientscha dal president da la regenza Peter Aliesch sco er dals represchentants da l'administraziun la missiva tar la lescha davart ils automats da gieu ed ils manaschis da gieu. 
La cumissiun predeliberanta dal cussegl grond ha laschà infurmar en il casino ad Arosa davart in manaschi en ina sala da gieu existent ch'è innovativ e che funcziuna bain. 
Latiers han er appartegnì orientaziuns davart il gieu da boule, la differenza tranter automats da gieu da fortuna e d'inschign, las novaziuns da la lescha federala davart las bancas da gieu, las mesiras da segirtad en ina sala da gieu sco er las mesiras da protecziun encunter consequenzas nuschaivlas dal manaschi da gieus. 
La cumissiun predeliberanta ha stuì prender per enconuschientscha che l'ordinaziun previsa dal cussegl federal tar la lescha federala davart las bancas da gieu e l'imposiziun da taglias tras la confederaziun vegn a purtar grevezzas supplementaras considerablas per las salas da gieu. 
Ella tema perquai che l'existenza da quests manaschis ch'èn impurtants per il turissem da noss chantun sajan periclitads ed ella spetga ch'il cussegl federal tegnia sias empermischuns per il turissem e creeschi cundiziuns generalas favuraivlas per las bancas da gieu en ils territoris turistics. 
En favur da l'aboliziun dal scumond da las bancas da gieu l'onn 1993 aveva il cussegl federal argumentà tranter auter er cun il fatg ch'exempels en l'exteriur hajan mussà che las bancas da gieu sa sviluppeschian ad instituziuns attractivas per il turissem. 
Lur admissiun vegnia a meglierar senza dubi l'attractivitad da noss lieus da cura, rinforzar la posiziun dal turissem svizzer ed a dar impuls positivs a favur da l'economia regiunala. 
Cun las tariffas da taglia èn uss dentant er periclidadas en lur existenza las salas da gieu existentas sco quellas ad Arosa, Tavau e San Murezzan. 
Ulteriuras na duain betg vegnir permettas pli en il chantun Grischun tenor l'avis dal cussegl federal. 
Tenor las directivas per la surdada da concessiuns per bancas da gieu per mauns da la cumissiun per bancas da gieu planisescha il cussegl federal da limitar il dumber da las bancas da gieu da la categoria A (Grand Casinos) a totalmain quatter fin otg e quel da la categoria B (salas da gieu) a maximalmain 15 fin 20. Sin fundament da la repartiziun regiunala duai vegnir permess nagin Grand Casino e be dus fin trais salas da gieu en il chantun Grischun. 
Tenor l'avis da la cumissiun predeliberanta n'ha il cussegl federal betg tegnì pled cun questas directivas. 
La finala na portan talas directivas da la confederaziun betg mo nagina promoziun economica, mabain ellas pericliteschan l'existenza dals manaschis innovativs e qualitativamain buns che gidan ad augmentar l'attractivitad da las vischnancas dal lieu e dal turissem grischun che porschan diversas plazzas da lavur. 
La cumissiun predeliberanta pretenda perquai dal cussegl federal da reponderar la tenuta da fin uss. 
Ella vegn er a proponer al cussegl grond d'inoltrar ina resoluziun al cussegl federal. 
Cun la lescha chantunala davart ils automats da gieu ed ils manaschis da gieus ch'è vegnida tractada da la cumissiun predeliberanta vegn creada la basa per incassar ina taxa da bancas da gieu tenor las disposiziuns da la lescha federala davart las bancas da gieu. 
Il medem mument vegnan cumpigliadas en ina lescha tut las disposiziuns chantunalas davart la polizia da gieus, il manaschi da gieus ed ils automats da gieus. 
Plinavant èsi previs da permetter automats d'inschign en salas da gieu da dretg chantunal e da surdar a las vischnancas las cumpetenzas da relaschar disposiziuns davart ils locals da gieus cun automats da gieus da divertiment. 
Tant la dumonda d'entrar en chaussa sco er la concepziun da la revisiun n'èn pli u main betg vegnidas contestadas en la cumissiun predeliberanta dal cussegl grond. 
Da discussiunar ha dà spezialmain la dumonda da destinar la taxa da las bancas da gieu a favur da las vischnancas dal lieu u per il turissem e per intents d'util public. 
La revisiun è ina consequenza dal scumond da las bancas da gieu ch'è vegnì abolì 1993 dal pievel svizzer. 
La lescha federala davart las bancas da gieu che va en vigur il 1. d'avrigl 2000 permetta Grand Casinos e salas da gieu e pussibilitescha a la confederaziun d'incassar da quests manaschis ina taxa da banca da gieu. 
Per salas da gieu incassescha la confederaziun la taxa en l'autezza cumplaina, sch'il chantun n'incassescha betg ina taxa correspundenta. 
Cas cuntrari vegn la taxa dentant reducida per l'import da la taxa chantunala. 
Questa regulaziun n'ha per consequenza naginas taxas u grevezzas supplementaras per las salas da gieu, mabain ella ha l'effect che las entradas tranter la confederaziun ed il chantun vegnan repartgidas. 
Il sboz da la lescha vegn tractà dal cussegl grond durant la sessiun da schaner. 
Il pievel vegn a decider en chaussa ils 21 da matg 2000. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 21.01.2000 
Alarm da prova dals 2 da favrer 2000 allas uras 13.30 
Sco mintg'onn precis al medem temp ha lieu mesemna, ils 2 da favrer 2000, da las 13.30 a las 14.00 h in alarm da prova en l'entira Svizra. 
Tar l'alarm da prova vegni examinà sche bunamain 7'000 sirenas funcziuneschian. 
Cun quellas vegn la populaziun alarmada en il cas dad in privel smanatschand. 
II signal "alarm general" vegn dà d'in tun urlont regular che crescha e chala e che dura ina minuta. Sch'igl fa lura da basegn po la controlla da las sirenas vegnir repetida fin a las 14.00 h. 
Sch'il signal "alarm general" dat avisada ordaifer la controlla da sirena, lura signifitga quai ch'ina periclitaziun da la populaziun è pussaivla. 
En quest cas vegni giavischà da la populaziun da tedlar il radio DRS 1, da suandar las ordinaziuns da las autoritads e dad infurmar ils vischins. 
Ulteriuras indicaziuns e reglas da cumportament sa chattan sin las davosas paginas da mintga numer dal cudesch da telefon en il fegl d'infurmaziun "Alarm da la populaziun en cas da privel imminent". 
II departament defensiun, protecziun da la populaziun e sport giavischa da chapir las malempernaivladads colliadas cun la controlla da las sirenas. 
Gremi: Defensiun, Protecziun da la populaziun, Sport, Berna 
Funatauna: rg Defensiun, Protecziun da la populaziun, Sport, Berna 
Data: 25.01.2000 
Ina nova broschura da la Arge Alp cuntegna las reglas da cumportament en las "Alps" 
Sut il titel "Ti n'es betg sulet" preschenta la Arge Alp ina broschura che sa drizza en ina furma attractiva ed infurmativa a tut quellas persunas che sa trategnan en las Alps. 
Ella cuntegna renviaments prezius per sa cumportar a moda raschunaivla en ina cuntrada unica. 
As plaschan las muntognas? 
Vus n'essas betg sulets! 
La broschura "Ti n'es betg sulet" è in'acziun da la gruppa per la protecziun da la natira da la Arge Alp e sa drizza a tut quellas persunas ch'han plaschair da la natira, saja quai sco persunas che tschertgan recreaziun, sco sportists, viandants u simplamain sco persunas che giaudan. 
Las Alps èn la "regiun da turissem numer in" da l'entir mund. 
En nagina autra regiun van dapli umans, nagliur auter giaudan dapli umans la vita en la natira e tschertgan recreaziun là. 
Gia da ditg ha cuntaschì la chargia e la grevezza dal spazi natiral e da recreaziun da las "Alps" dimensiuns che pon chaschunar problems persistents. 
Per incarica dals schefs da las regenzas dals pajais da l'ARGE ALP ha ina gruppa da lavur redigì ina broschura cun ina placat appartenent. 
A moda infurmativa ed originala vegni rendì attent als conflicts pussaivels ed a moda umoristica vegni renvià a las reglas da cumportament. 
La broschura sa drizza a tut quellas persunas che sa trategnan en las Alps: turists ed indigens, lavurants e persunas che tschertgan recreaziun, sportists e pultruns. 
Ella vegn consegnada a las uniuns da traffic e po vegnir retratga gratuitamain d'uniuns interessadas. 
La publicaziun datti per tudestg e talian. 
Adressa da retratga: 
- uffizi per la natira e la cuntrada, Rohanstrasse 5, 7001 Cuira tel. 081-257 29 33, fax 081-257 20 33, e-mail: info@aln.gr.ch 
Gremi: Arge Alp 
Funtauna: rg uffizi per la natira e la cuntrada 
Data: 25.01.2000 
Almain in Grand Casino en il Grischun ed ina sala da gieu en scadina regiun 
La regenza grischuna s'oppona a l'intenziun dal cussegl federal da limitar il dumber da concessiuns per ils Grand Casinos e las salas da gieu. 
Il chantun da turissem Grischun perdess numnadamain varsaquantas plazzas da lavur e detg bler da sia attractivitad. 
Enconuschentamain ha il cussegl federal relaschà la fin da december 1999 las directivas per la politica da concessiun e per la procedura da concessiun concernent las bancas da gieu. 
El ha l'intenziun da concessiunar, en il senn da las cifras directivas, en l'entira Svizra quatter fin otg Grand Casinos e 15 fin 20 salas da gieu. 
Cun questa intenziun s'oppona il cussegl federal al parlament. 
Quel ha numnadamain refusà da limitar il dumber da las concessiuns. 
Tenor l'opiniun dal cussegl federal na duai vegnir empermess nagin Grand Casino en il Grischun e be duas fin trais salas da gieu. 
Perquai ch'i dat oz trais salas da gieu en il Grischun (Arosa, Tavau, San Murezzan), èsi da temair en il mender cas, ch'ina da quellas n'obtegna betg pli la permissiun. 
Las intenziuns dal cussegl federal avessan per consequenza ina reducziun da la purschida turistica sco er da las plazzas da lavur en il chantun Grischun. 
D'ina vart ha il cussegl federal da resguardar las realitads regiunalas e da l'autra vart duain las bancas da gieu promover il turissem tenor la lescha correspundenta sco er procurar per entradas per la confederaziun ed ils chantuns. 
La regenza regorda al cussegl federal las empermischuns ch'el ha fatg en sias explicaziuns davart l'abrogaziun dal scumond da bancas da gieu. 
Tenor quellas èn decisivs differents criteris per conceder concessiuns, spezialmain las infrastructuras, il turissem, las relaziuns regiunalas, il territori cumpiglià e la tradiziun. 
Ultra da quai ha il cussegl federal explitgà sut il titel "Ina schanza per il turissem" ch'exempels en l'exteriur mussan che bancas da gieu sa sviluppan ad instituziuns attractivas per il turissem. 
Lur admissiun meglierass senza dubi l'attractivitad da noss lieus da cura, rinforzass la posiziun dal turissem svizzer e dess impuls positivs en favur da l'economia regiunala. 
Gia oz mussan in pèr salas da gieu ch'ellas adempleschan a moda optimala las aspectativas ch'èn vegnidas cumbinadas cun l'abrogaziun dal scumond da bancas da gieu. 
En emprima lingia menziuneschan ellas las salas da gieu grischunas ad Arosa, Tavau ed a San Murezzan. 
Salas da gieu cun automats da giugar per daners èn daventadas oz en il Grischun, nua che pli che la mesadad da las entradas naziunalas èn dependentas directamain u indirectamain dal turissem, ina part absolutamain necessaria da la purschida turistica. 
Perquai na po la limitaziun previsa da las concessiuns insumma betg vegnir acceptada. 
La regenza supplitgescha il cussegl federal da crear las premissas che rendan pussaivel da manar vinavant ils manaschis da fin uss, ils quals èn qualitativamain sin in fitg bun stadi e d'avrir auters. 
En il chantun Grischun duai vegnir pussibilità almain in Grand Casino ed en scadina regiun turistica dal Grischun ina sala da gieu. 
Ultra da quai propona la regenza ch'il cussegl federal duai reponderar sias tariffas da taglia e crear cundiziuns da basa economicas ch'adempleschan sias empermischuns e las prescripziuns da la lescha davart las bancas da gieu. 
Contribuziuns da cultura 
Contribuziuns d'in import total da 31'000 francs vegnan conderschidas als suandants projects culturals: 
- quarta Biennala svizra dal teater d'amaturs dals 8 als 10 da settember 2000 a Lai, e 
- ediziun d'in numer spezial dad "Archeologia da la Svizra", ch'è deditgà al chantun Grischun, tras la societad svizra da preistorgia e d'archeologia. 
Quella fa sia radunanza annuala dals 17 fin ils 19 da zercladur 2000 a Cuira. 
Consultaziuns a la confederaziun 
En la pestga duai vegnir restrenschì il diever da peschs d'estga vivs. 
La litgiva giaglia duai pudair vegnir reintroducida en l'avegnir er en auas serradas, sumegliantas ad auas per la tratga da peschs. 
Plinavant èsi previs da realisar las prescripziuns internaziunalas per il salmun, d'admetter sturiuns che n'èn betg indigens en stabiliments per tratga da peschs e d'adattar divers nums da peschs a la nomenclatura midada. 
La regenza grischuna renviescha al fatg ch'il diever da peschs d'estga vivs è generalmain scumandà en il Grischun. 
Questa regulaziun è sa verifitgada e duess vegnir introducida en l'entira Svizra. 
En il Grischun na vegnan betg pli reintroducidas litgivas giaglias. 
La reintroducziun previsa en uschenumnads puzs da pestgaders para dentant d'esser nunproblematica. 
La confederaziun vul midar tschintg ordinaziuns davart il traffic sin via che pertutgan ils suandants secturs: pretaisas tecnicas als vehichels, approvaziun da tips da vehichels, admissiun da persunas e da vehichels, assicuranza da traffic e multas disciplinaras. 
La regenza va d'accord cun las midadas previsas. 
Persunal 
La fin da schaner 2000 van en pensiun: 
Rolf Berger, Ramosch, mastergnant spezialisà tar l'uffizi da construcziun bassa 4, Scuol, 
Lorenz Habicher, Scuol, vier tar l'uffizi da construcziun bassa 4, Scuol, 
Anton Liver, Cazas, schef da cuschina en la chasa da dimora Giuvaulta, 
Antonio Mauri, Scuol, vier tar l'uffizi da construcziun bassa 4, Scuol, e 
Heikko Posti, Cuira, tgirunz da psichiatria en la clinica Waldhaus, Cuira. 
La regenza engrazia a quests collavuraturs per ils servetschs ch'els han prestà per il chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.01.2000 
Il Grischun sa prepara per il return dal luf-tscherver, il luf e da l'urs 
La regenza ha prendì enconuschientscha dal rapport da la gruppa chantunala da lavur per ils gronds animals da rapina. 
Quest rapport descriva las strategias pussaivlas e las mesiras ch'èn da prender en vista al return dal luf-tscherver, il luf e da l'urs. 
La regenza resguarda il rapport sco ina basa impurtanta per ina moda da procedura che vul cuntanscher ina schliaziun en cas ch'ils gronds animals da rapina cumparan. 
Cun il return da las spezias d'animals da rapina protegidas luf-tscherver, luf ed urs èsi da far quint er en il chantun Grischun. 
Da quest fatg resultan numerus conflicts. 
Questas strategias e soluziuns ston avair la finamira da crear in ambient positiv en il chantun Grischun per il return dals gronds animals da rapina. 
Il return dal luf-tscherver, il luf e da l'urs pretenda differentas strategias 
En vista ad in return pussaivel dal luf-tscherver, il luf e da l'urs èn da prender en mira differentas strategias. 
En connex cun il luf-tscherver èsi da far quint a curta vista cun ina immigraziun d'animals singuls. 
Ina reintroducziun activa da quest giat da rapina en il Grischun na duai betg succeder per il mument. 
Ma a media vista na duai quella betg vegnir excludida, sche la confederaziun ha creà fin quella giada cundiziuns generalas ch'empermettan success. 
Sut questa premissa duai pudair viver a lunga vista ina populaziun da lufs-tscherver ch'è adattada al spazi da viver e ch'è autosuffizienta er en il chantun Grischun. 
Il luf e l'urs na vulan ins betg reintroducir. 
En cas d'ina immigraziun natirala duain il luf e l'urs pudair surviver en il Grischun. 
Cun questa decisiun vul il chantun gidar a stabilir e mantegnair en l'artg alpin populaziuns da lufs e dad urs ch'èn ablas da viver. 
Las consequenzas per la chatscha e l'agricultura ston esser supportablas 
Ils gronds animals da rapina chaschunan principalmain conflicts cun la chatscha e cun l'agricultura. 
Per schliar quests conflicts ston crear la confederaziun ed il chantun las cundiziuns generalas necessarias durant ils proxims onns. 
Per la chatscha èn d'examinar spezialmain las consequenzas da l'immigraziun dals gronds animals da rapina sin ils effectivs da selvaschina d'ungla e sin la chatscha. 
Questas consequenzas ston pudair vegnir reguladas dal chantun en il rom da la planisaziun da chatscha, uschia ch'ina utilisaziun adequata dals effectivs da selvaschina tras la chatscha resta garantida er en il futur. 
A lunga vista duai perquai esser pussaivla en il rom da la planisaziun da chatscha er ina chatscha persistenta da l'effectiv da lufs-tscherver. 
Per l'agricultura è relevanta surtut la dumonda da la prevenziun e da l'indemnisaziun dals donns da selvaschina. 
En in emprim pass duai vegnir eruida, en il rom da projects da pilot, l'efficacitad da las mesiras pussaivlas per prevegnir ils donns da selvaschina encunter animals da niz. 
A media vista vulan ins augmentar las tariffas da contribuziun da la confederaziun per la prevenziun e l'indemnisaziun dals donns da selvaschina e crear sistems da stimulaziun per tegnair muvel manidel a moda ch'i na dat betg conflicts. 
Inditgond las mesiras da defensiun imputablas duai dentant avair effect, en il senn d'ina perspectiva a lunga vista, il princip da l'atgna responsabladad dals proprietaris d'animals da niz. 
Ultra da quai duai vegnir delegada la cumpetenza da sajettar e tschiffar lufs-tscherver e lufs che fan donn da la confederaziun als chantuns. 
Sin plaun chantunal duai la finala succeder ina reordinaziun da las funtaunas finanzialas per indemnisar ils donns dals gronds animals da rapina luf-tscherver, luf ed urs. 
La lavur da publicitad è impurtanta per l'acceptanza dals gronds animals da rapina 
Per l'acceptanza dals gronds animals da rapina gioga la lavur da publicitad ina rolla impurtanta. 
Ultra d'appellar a la publicitad generala èsi d'appellar spezialmain als purs, allevaturs da nursas ed als chatschaders, sco gruppa en mira. 
Ina ulteriura finamira da la lavur da publicitad sto esser quella da reducir la differenza tranter citad e champagna en la dumonda davart l'acceptanza dals gronds animals da rapina sco er da reducir ils pregiudizis vicendaivels. 
La regenza resguarda il rapport sco positiv 
En vista al return dals gronds animals da rapina resgurada la regenza il rapport da la gruppa chantunala da lavur per ils gronds animals da rapina sco ina basa impurtanta per ina procedura che vul cuntanscher ina schliaziun. 
Questas dumondas duain vegnir scleridas er en il futur en in vast rom ed integrond tut las organisaziuns e federaziuns decisivas. 
Per schliaziuns che laschan cuntanscher la finamira è necessaria ultra da quai ina stretga collavuraziun tranter la confederaziun ed il chantun. 
Gremi: regenza 
Funtauna: rg departament da construcziun, traffic e selvicultura dal Grischun 
Data: 27.01.2000 
Dapli confort cun ina ventilaziun mecanica da l'abitaziun 
Apero d'energia dals 9 da favrer 2000 en la STA a Cuira 
Ils 9 da favrer ha lieu in apero d'energia a las 17.00 en l'aula da la scol'auta da tecnica ed architectura a Cuira. 
Ils experts vegnan a mussar co ch'ins po optimar il confort ed ils custs da stgaudament d'edifizis d'abitar tras ventilaziuns mecanicas. 
Emprims producents preschentan ils products actuals e mussan exempels. 
Cussegliader d'energia Eric Bush: Ina ventilaziun d'abitaziun controllada è confortabla e spargna energia. 
Ina retschertga tranter las abitantas ed ils abitants d'edifizis cun ina ventilaziun mecanica mussan resultats positivs. 
Adina aria frestga, nagin current d'aria e damain custs da stgaudament èn ils avantatgs principals. 
Tuttina na vegnan betg taschentads ils problems dals indrizs manglus. 
Immissiuns fonicas da ventilaturs u temperaturas memia bassas da l'aria apportada en ils sistems bunmartgads senza recuperaziun da chalira na vegnan betg acceptadas. 
Quai è motiv avunda da discutar a l'apero d'energia sin tge ch'igl è da mirar cun cumprar e planisar ventilaziuns d'abitaziuns. 
Sin fundament da progress tecnics e da custs fermamain reducids daventan las ventilaziuns d'abitaziuns interessantas spezialmain per edifizis novs. 
Architect Rudolf Fraefel: La ventilaziun tras sfessas u permanenta ha dischavantatgs 
En blers edifizis d'abitar è la midada d'aria in factur critic tant areguard il confort sco er il consum d'energia. 
Las chasas pli veglias cun tut lur sfessas e rusnas han bain ina midada d'aria suffizienta - persuenter dentant er in current d'aria malempernaivel e perditas da chalira nunnecessarias. 
Per evitar aria stitga vegnan edifizis "serrads" moderns anc adina ventilads bler memia savens cun la fanestra-stadaira averta. 
Las consequenzas èn er qua chombras fermamain sfradentadas, aria sitga ed enormas perditas d'energia. 
L'ariaziun en furma da stausch, pia ariar regularmain curt e ferm, è da princip gista, dentant praticamain strusch realisabla. 
Cun in indriz per midar l'aria è garantì en mintga local da tuttas uras precis la dretga quantitad d'aria frestga. 
E - detagl impurtant - cun installar ina recuperaziun da chalira poi vegnir tratg a niz fin 90 pertschient da l'energia da l'aria partenta per stgaudar l'aria appurtada. 
Quai reducescha il quint da stgaudament e meglierescha il confort e l'igiena. 
Constructur da ventilaziuns Luzi Willi: Las schanzas e las ristgas da la ventilaziun mecanica 
Cun ina ventilaziun controllada pon ins far frunt als dischavantatgs essenzials da l'ariaziun tras la fanestra, sco p.ex. sfradentar las chombras, aria memia sitga u memia umida u canera exteriura. 
La premissa è dentant ina buna planisaziun ed in'auta qualitad da las cumponentas da l'indriz. 
Tenor l'experientscha spetgan las abitantas ed ils abitants da la chasa en emprima lingia ch'ils indrizs da ventilaziun: 
- funcziuneschian senza canera, 
- produceschian ina buna qualitad d'aria, 
- sajan bunmartgads, 
- na chaschunian betg gronda lavur da manaschi e mantegniment, sco er 
- consumeschian pauca electricitad e spargnian custs d'energia. 
Tenor l'experientscha sa laschan questas finamiras cuntanscher il meglier, sch'ins lavura cun pitschnas quantitads d'aria e sch'ins tschertga consequentamain ina soluziun simpla. 
La premissa è er ina recuperaziun da chalira efficazia per pudair effectivamain trair a niz ils avantatgs energetics e da confort. 
Annunzias èn giavischadas a la scol'auta da tecnica ed architectura, Ringstrasse, 7000 Cuira, fax 081-286 24 00. 
Entrada diesch francs. 
Infurmaziuns: 
- Andrea Lötscher, uffizi d'energia, Cuira, tel. 081-257 36 30 
- Eric Bush, Bush Energia ScRL, Favugn, tel. 081-252 63 64 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 01.02.2000 
Il perfecziunament dals magisters e da las magistras va en ina nova direcziun 
L'atun 1999 ha la regenza grischuna declerà insaquants projects da svilup da scola per temas centrals dal perfecziunament dals magisters e da las magistras. 
Dapi l'entschatta da l'onn 2000 elavuran differentas gruppas da project concepts che s'orienteschan tenor la purschida 
Las scolas duain obtegnair dal chantun in support optimal per realisar ils projects da svilup da scola. 
Tgenins dals projects che vegnan preschentads sequentamain a moda concisa e che duain vegnir realisads, duain fixar communablamain ils participads a la scola locala, pia las autoritads da scola e la magistraglia en in dialog vicendaivel. 
"Refurma dal stgalim superiur dal Grischun" 
Las scolas realas e secundaras pudessan collavurar in pulit zic pli stretg ina cun l'autra. 
Al stgalim superiur da la scola populara dal Grischun vegn fatg diever be anc a moda targlinanta da las pussaivladads extendidas da furmaziun. 
Perquai ha ina gruppa chantunala da project cumenzà ad elavurar agids concrets da realisaziun. 
Plitost duain las experientschas e las materialias vegnir tratgas a niz en ina rait che duai sustegnair las persunas d'instrucziun e las autoritads en quest project da structura. 
Il mars 2000 vegn preschentà en tut ils districts d'inspecturat da scola in DC-ROM davart la refurma dal stgalim superiur. 
D'ina vart duain vegnir infurmadas detagliadamain las persunas d'instrucziun da la scola primara e dal stgalim superiur davart la refurma e da l'autra vart vegn mess a disposiziun cun il DC-ROM in bun med d'agid per realisar la refurma en furma da process. 
En il decurs dals proxims trais onns duain persunas d'instrucziun interessadas pudair s'approfundar en la tematica cun agid da curs chantunals da cader. 
Primarmain vegnan purschidas a questas persunas da cader moduls da scolaziun che vegnan a pussibilitar ad ellas da realisar quests process da team e da svilup en lur scola. 
"Promover e giuditgar a moda integrala" 
Il departament d'educaziun vuless gidar che la promoziun ed il giudicament integral da las scolaras e dals scolars vegnian applitgads ils proxims onns en tut las classas e per tut ils stgalims da la scola populara da noss chantun. 
La partenza per quest project da svilup da scola fundamental e cumplessiv or da vista pedagogica succeda ensemen cun ils novs attestats per la scola populara grischuna l'onn da scola 2000/01. 
Quests attestats pussibiliteschan ultra dal giudicament tradiziunal per l'emprima giada da giuditgar las scolaras ed ils scolars er a moda integrala. 
In team chantunal per la direcziun dal project vegn ad elavurar ed offerir ensemen cun il perfecziunament dals magisters purschidas da sustegniment e da perfecziunament per las persunas d'instrucziun dal Grischun e per las scolas. 
En tut ils districts d'inspecturat da scola vegnan organisadas occurrenzas d'infurmaziun per declerar ils attestats e las directivas da promoziun gist uschia sco las purschidas da sustegniment. 
Gia ils proxims dis vegnan tut las chasas da scola ad obtegnair ina publicaziun per curs da cader. 
Tschuncanta persunas d'instrucziun ch'èn interessadas d'ina promoziun e d'in giudicament integral, duain obtegnair la pussaivladad da sa laschar scolar a manadras da curs. 
Il perfecziunament chantunal da magisters/tras po offerir a questas persunas d'instrucziun ina spierta da curs che garantescha ina scolaziun da basa fundada. 
Las persunas scoladas èn ablas da diriger e d'accumpagnar ils process da svilup en la scola locala. 
"Assistenza per las persunas d'instrucziun giuvnas" 
La cussegliaziun e l'assistenza da magistras giuvnas e da magisters giuvens è in element impurtant da la lavur dals inspecturats da scola. 
Duplicitads sin il sectur da l'assistenza da las persunas d'instrucziun giuvnas dals inspecturats dal stgalim e dal rom e la speranza da trair a niz sinergias e da distgargiar las singulas persunas d'instrucziun giuvnas han intimà ils inspecturats d'elavurar communablamain in concept concernent l'assistenza da questas persunas. 
Sin fundament da quest concept e da la reorientaziun concernent il perfecziunament dals magisters grischuns è naschì il project "ASPE". 
La denominaziun e l'abreviaziun da ASsistenza da las PErsunas d'instrucziun giuvnas sin il stgalim da scolina e da la scola populara durant l'emprim ed il segund onn da servetsch. 
Ina gruppa da project che consista da trais persunas emprova durant ina fasa d'emprova da dus onns da coordinar l'assistenza da las persunas d'instrucziun giuvnas da las differentas instituziuns dal servetsch da scola. 
Cun quai duai vegnir creà il fundament per in'assistenza futura da las persunas d'instrucziun giuvnas en il rom da la scol'auta professiunala da pedagogia. 
In'ulteriura finamira da la ASPE è da sustegnair e da simplifitgar l'entrada en la professiun. 
"Scolaziun per manaders/dras da scola" 
La gruppa da project davart las scolaziun da manaders/dras da scola ha l'incumbensa d'elavurar per il chantun Grischun in concept per la scolaziun e per il perfecziunament da manaders e da manaders da scola. 
Questa scolaziun duai esser modulara e prender en mira ina certificaziun interchantunala. 
En ina emprima fasa duain las purschidas existentas da scolaziun en Svizra vegnir analisadas e cumparegliadas. 
Da las conclusiuns correspundentas vegn la gruppa da project a sviluppar in concept da scolaziun grischun. 
Per garantir la certificaziun sto vegnir collavurà stretgamain cun auters chantuns. 
Il medem mument vegn er stipulà in profil da las pretaisas per las direcziuns da scola, al qual la scolaziun ha da s'orientar. 
Fin il pli tard l'onn 2000 vegnan inoltrads al departament d'educaziun eventuals models da scolaziun ensemen cun ina calculaziun dals custs, ina proposta da finanziaziun sco er cun in concept d'infurmaziun. 
Facit 
Il perfecziunament dals magisters e la cumissiun da curs speran instantamain che questas purschidas d'infurmaziun e da curs vegnian a sustegnair ils process da svilup en las singulas scolas a moda nuncumplitgada e decisa. 
Gremi: departament d'educaziun dal Grischun 
Funtauna: rg departament d'educaziun dal Grischun 
Data: 02.02.2000 
Emprema valitaziun da l'alarm da prova dals 2. da favrer 2000 
Chantun Grischun 
Dumber da sirenas examinadas: 320 
Dumber da sirenas che n'han betg funcziunà: dus (0.6 pertschient) 
Gremi: Uffizi per la proteziun civila e dell'agid en cass da catastrofas 
Funtauna: rg Uffizi per la proteziun civila e dell'agid en cass da catastrofas 
Data: 02.02.2000 
Contribuziuns per reducir las premias da las cassas da malsauns 2000 
Persunas singulas e famiglias cun pitschnas entradas pon far quint er quest onn cun ina contribuziun a lur custs per las premias da las cassas da malsauns. 
La dumonda sto vegnir inoltrada fin il pli tard la fin da mars 2000 a la filiala da la AVS da la vischnanca da domicil. 
Las contribuziuns vegnan pajadas l'atun 2000. 
Las persunas ch'han probablamain il dretg da retrair premias survegnan automaticamain il formular da dumonda. 
Persunas che na survegnan nagin formular, ma che sa considereschan tuttina sco persunas cun dretg pon retrair in formular da la filiala da la AVS da lur vischnanca da domicil. 
I stattan a disposiziun var 45 milliuns 
Las premias da l'assicuranza da malsauns èn s'augmentadas ferm ils davos onns. 
Surtut per persunas assicuradas cun pitschnas entradas daventi pli e pli difficil da purtar sezzas quests custs. 
Per reducir in pau la grevezza che vegn chaschunada tras las premias da las cassas da malsauns a questas persunas, prestan la confederaziun ed il chantun er quest onn contribuziuns finanzialas. 
L'onn 2000 vegnan mess a disposiziun en il chantun Grischun ca. 45 milliuns francs per reducir las premias da las cassas da malsauns. 
Davart las resalvas persunalas ed uschia davart la gruppa da persunas cun dretg da contribuziuns vegn la regenza a decider il settember, suenter avair evaluà las annunzias inoltradas. 
Tgi ha dretg da contribuziuns? 
Dretg d'ina contribuziun han tut las persunas che, sin fundament da lur domicil da dretg fiscal en il chantun Grischun, èn suttamessas a l'obligaziun da posseder in'assicuranza e che vivan en relaziuns economicas modestas. 
Per valitar las relaziuns economicas èn decisivas las entradas imputablas inclusiv 10 pertschient da la facultad imputabla da la davosa disposiziun da l'uffizi da taglia. 
Persunas ch'èn suttamessas communablamain a la taglia, pon far valair in dretg general d'ina reducziun da las premias. 
Annunziar il dretg tochen la fin da mars 
Persunas che, sin fundament da lur relaziuns d'entrada, fan probablamain part da la gruppa da persunas cun dretg, survegnan quests dis automaticamain ina brev da la cassa da cumpensaziun da la AVS dal chantun Grischun; en quella è agiunt lur formular da dumonda persunal. 
Persunas che n'han survegnì nagin formular da dumonda, ma che sa considereschan tuttina sco persunas cun dretg, pon retrair in formular da la filiala da la AVS da lur vischnanca da domicil. 
Las dumondas èn d'inoltrar fin il pli tard la fin da mars 2000 a la filiala da la AVS da quella vischnanca, en la quala la persuna che fa la dumonda ha ses domicil da dretg fiscal. 
Stagiunaris e requirents d'asil 
Stagiunaris e dimorants temporars cun ina permissiun che vala pli ditg che trais mais sco er requirents d'asil e persunas admessas provisoriamain pon, premess ch'els vivian en modestas relaziuns economicas, retrair il formular tar lur patrun resp. da la filiala da la AVS da lur vischnanca da dimora. 
Els ston inoltrar il formular tochen la fin da mars (u aifer in mais suenter l'annunzia a la controlla d'abitants) a la filiala da la AVS da lur vischnanca da dimora. 
Infurmaziuns davart la reducziun da las premias dat mintga filiala da la AVS da las vischnancas u la cassa da cumpensaziun da la AVS dal chantun. 
Gremi: uffizi da sanadad dal Grischun 
Funtauna: rg uffizi da sanadad dal Grischun 
Data: 03.02.2000 
En il Grischun duai il riverrafting vegnir reglà en ina lescha 
Il rafting commerzial sin flums è permess be da l'entschatta da matg tochen la fin d'october da las 9.00 a las 19.00. 
Per quest intent è necessaria er vinavant ina permissiun ed èn d'observar cleras reglas da gieu. 
Il dretg chantunal davart la navigaziun ch'è reglà fin uss sin il stgalim d'ina ordinaziun sto vegnir adattà al dretg federal. 
La regenza suttametta al cussegl grond il sboz per ina lescha introductiva tar la lescha federala davart la navigaziun interna (LItLNI). 
Il decret proponì vul reglar en emprima lingia l'ir cun rafts (bartgas da gumma) organisà commerzialmain sin auas currentas e quai per proteger la natira e l'ambient da disturbis excessivs. 
Directivas per viadis commerzials cun bartgas da gumma 
Durant las bellas fins d'emna da stad regna in grond traffic da bartgas sin blers flums dal Grischun. 
Quai ha tschertas consequenzas per la natira e l'ambient. 
Perquai èsi necessari da suttametter spezialmain il rafting commerzial a tschertas restricziuns e quai per dar temp a la flora e fauna da sa recrear. 
Uschia èn limitads ils viadis commerzials cun bartgas sin la perioda tranter l'entschatta da matg e la davosa fin d'emna d'october. 
L'entschatta e la fin dals viadis sco er la pausa e l'alimentaziun dastgan succeder be sin las plazzas permessas per quest intent. 
Per proteger ils utschels vala in strict scumond d'ir a riva sin las inslas dals flums. 
Dismessa dal scumond da far viadis cun bartgas 
Tenor il dretg valaivel è la navigaziun sin flums, auas currentas retegnidas, chanals e sin auals da princip scumandada en il Grischun. 
Da quest scumond èn excepids pedalos ed autras bartgas senza motor u velas. 
La lescha federala perencunter fixescha che la navigaziun è da princip permessa e ch'eventualas restricziuns chantunalas dastgan vegnir relaschadas be, sche l'interess public u la protecziun da bains giuridics impurtants fan daventar necessari quai. 
Il sboz per la nova LI tar la LNI ha pia er l'intent d'adattar il dretg chantunal al dretg federal. 
Cumbinada cun quest'adattaziun è la midada dal scumond da navigaziun da princip per la libertad da navigaziun. 
En il nov decret vegnan enumeradas a moda definitiva las auas currentas ch'èn serradas per la navigaziun. 
La nova LI tar la LNI vegn tractada probablamain durant la sessiun da matg dal cussegl grond. 
Lantschà la consultaziun davart il concept da linguas per il stgalim superiur da la scola populara 
Suenter la debatta durant la sessiun da november 1999 dal cussegl grond davart il perfecziunament planisà per il talian e l'englais da las persunas d'instrucziun dal stgalim superiur lantscha la regenza la consultaziun pertutgant l'ulteriura procedura. 
Il concept da linguas per il stgalim superiur da la scola populara (scola reala e secundara sco er classas pitschnas) duai vegnir sviluppà ulteriurmain. 
En in proxim pass sa tracti da fixar quels roms che vegnan frequentads per regla da tut las scolaras e da tut ils scolars sco roms obligatoris. 
Plinavant duain vegnir definids da nov er ils roms d'elecziun ed ils roms d'elecziun obligatoris. 
La summa da las differentas cumbinaziuns da roms dat l'uschenumnà canon da roms ch'è fixà en l'ordinaziun executiva tar la lescha da scola. 
La regenza è conscienta che la finala è il cussegl grond cumpetent da fixar las differentas cumbinaziuns da roms. 
La consultaziun duai gidar a metter a disposiziun la basa per las discussiuns en chaussa. 
Tenor la votaziun dal pievel da l'onn 1997 davart l'instrucziun bilingua en las scolas primaras e classas pitschnas tudestgas vegn instruida ina segunda lingua chantunala dapi l'entschatta da l'onn da scola 1999/2000 en tut las regiuns linguisticas e quai il pli tard a partir dal quart onn da scola. 
En las scolas tudestgas è questa segunda lingua talian u rumantsch, en las scolas talianas e rumantschas vala il tudestg sco segunda lingua. 
Per pudair metter a disposiziun a las scolas realas e secundaras sco er a las classas pitschnas dal stgalim superiur a temp (per la stad 2002) ina cuntinuaziun, sche pussaivel senza interrupziun, sto l'instrucziun da lingua sin il stgalim superiur da la scola populara vegnir adattada a la nova situaziun da la scola primara. 
Qua sa tracti en emprima lingia da sclerir la proporziun tranter las linguas chantunalas (tudestg, talian e rumantsch) e la quarta lingua naziunala (franzos) sco er da definir la valur da l'englais sco lingua mundiala. 
La tschertga da fossils sin il glatscher dal Ducan a Tavau cuntinua 
Dapi l'onn 1997 vegni chavà fossils mintgamai la stad sin la furcla dal Ducan. 
Las lavurs cuntinuan durant la stad 2000. 
La crappa da sediment sin il territori da la chadaina dal Ducan e da la Landwasser sin il territori communal da Tavau cuntegnan restanzas petrifitgadas d'animals e da plantas ch'èn fitg bain mantegnidas. 
Ils fossils da peschs cun ossa dira, da reptils, d'animals senza spina dorsala e da plantas derivan tuts dal trias mesaun marin. 
Els èn pia var 230 milliuns onns e da grond interess per la scienza. 
La stad 1997 ha l'institut e museum paleontologic da l'universitad da Turitg entschavì sias exchavaziuns sistematicas. 
En il fratemp èn vegnids chattads spezialmain peschs sco er in pitschen saur marin. 
Ils chats da las uschenumnadas stresas prosanto èn d'impurtanza internaziunala. 
Els vegnan preparads da spezialists ed elavurads scientificamain. 
A differentas chaschuns èsi vegnì rapportà davart las exchavaziuns en las medias ed en il pavigliun svizzer da l'exposiziun mundiala a Lissabon han ins mussà la copia d'in pesch fossil ch'è vegnì chattà sin il Ducan. 
Il material chattà è proprietad dal chantun Grischun. 
Er la stad 2000 duain ins chavar vinavant. 
Cur che las exchavaziuns èn terminadas e ch'ils chats èn vegnids evaluads scientificamain, duain ils resultats ils pli impurtants vegnir preschentads en collavuraziun cun il museum grischun da la natira en ina exposiziun ambulanta ed en ina broschura illustrada. 
Per l'exchavaziun planisada l'onn 2000 conceda la regenza a l'institut e museum paleontologic da l'universitad da Turitg ina contribuziun da 6'200 francs vi dals custs da viadi, l'alloschament, la dunsena, il material da lavur e vi dals transports cun il helicopter. 
L'universitad da Turitg da sia vart surpiglia ils custs da salari per las lavurs champestras e quels da l'evaluaziun consecutiva. 
L'ulteriura perscrutaziun da las plazzas d'exchavaziun dals fossils sin la furcla dal Ducan è interessanta er per il chantun Grischun, perquai ch'ils chats laschan trair conclusiuns davart la vita da lezzas uras e davart la naschientscha geologica da noss chantun. 
Da las vischnancas 
Per differents projects da construcziun da vias vegnan dads libers credits d'in import total da 2.2 milliuns francs (reparatura dal surpassadi da l'Oleodotto en connex cun la sanaziun da la A13 c tranter Tusaun e Ziràn e reparatura da la punt sur l'Anugl en connex cun la sanaziun da la via dal Meir). Envers l'uffizi federal da traffic propona la regenza d'approvar cun cundiziuns la dumonda da concessiun da las pendicularas da Schlarigna SA per duas sutgeras da quatter si Corviglia e da Marguns a Plateau Nair. Persunal 
- Manuela Weichelt, naschida 1967, da Ziràn, domiciliada a Zug, daventa a partir da l'entschatta da fanadur 2000 manadra da project tar l'uffizi da sanadad. 
- Roman Bezzola, naschì 1947, da Zernez, domicilià a Champfér, daventa inspecter da scola tar l'uffizi per las scolas popularas e las scolinas. 
L'entrada en plazza succeda tenor cunvegna. 
- Paul Dosch, naschì 1954, da Tinizong-Rona, domicilià a Tinizong, daventa inspecter da scola tar l'uffizi per las scolas popularas e las scolinas. 
L'entrada en plazza succeda tenor cunvegna. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.02.2000 
Nov dretg chantunal da submissiun: Las emprimas experientschas èn positivas 
Il dretg surordinà ha chaschunà numerusas novas disposiziuns da submissiun. 
Quest grond dumber da disposiziuns na facilitescha betg adina als incumbensaders ed als offerents da chattar l'orientaziun en il dretg chantunal davart la surdada da lavurs publicas. 
Tuttina han las emprimas experientschas cun il nov dretg da submissiun gì in effect positiv en il chantun Grischun. 
L'entschatta da fanadur 1998 èn idas en vigur la nova lescha da submissiun e l'ordinaziun correspundenta da la regenza. 
Cun quellas ha il chantun Grischun adattà sia basa legala a la lescha federala davart il martgà intern. 
La regenza prenda enconuschientscha dal rapport dal departament da construcziun, traffic e selvicultura dal Grischun (DCTS) davart las emprimas experientschas cun il nov dretg chantunal da submissiun. 
Quest rapport mussa ch'il Grischun dispona d'ina buna basa per applitgar las acquisiziuns publicas a moda transparenta, raschunaivla e pratitgabla. 
Il chantun po sa fundar per quest intent sin sia pratica cumprovada e sin sia experientscha en ils fatgs da submissiun. 
Cun exequir il nov dretg sa chattan ils incumbensaders ed ils offerents per part anc en ina fasa iniziala, en la quala tut na po betg anc sa splegar a moda optimala. 
Cumpareglià cun il grond dumber da submissiuns ch'è vegnì exequì è il dumber dals cas problematics dentant pitschen. 
La lescha dat libertads d'agir 
Savens vegni pretendì che la "protecziun da la patria" en il senn d'ina favurisaziun dals offerents indigens na valia betg pli en cumparegliaziun cun il vegl dretg. 
Las pussaivladads che la nova lescha chantunala da submissiun ha creà, cumprovan dentant il cuntrari. 
Uschia pon vegnir surdadas incaricas, aifer tschertas valurs d'incarica, a moda directa u en la procedura d'invit ad offerents indigens. 
Savens n'èn las instanzas da surdada betg conscientas da questas pussaivladads u ch'ellas n'han betg il curaschi da trair a niz dal tuttafatg las libertads d'agir che la lescha las conceda. 
Plinavant permettan ils novs fatgs d'acquisiziun als incumbensaders da menziunar en la publicaziun, ultra da la relaziun tranter il pretsch e la prestaziun, auters criteris objectivs e specifics per l'incarica, uschia che la surdada na sto betg vegnir attribuida adina a l'offerta la pli bunmartgada. 
Autas pretaisas per las incaricas da prestaziun da servetsch 
Il nov dretg da submissiun suttametta da nov er las incaricas da prestaziun da servetsch (p.ex. architectura, inschigneria, informatica e.u.v.) a las acquisiziuns publicas. 
La surdada d'ina tala incarica fa savens grondas pretaisas a tut ils pertutgads. 
Las relaziuns èn savens pli cumplitgadas che per la gronda part da las incaricas publicas da construcziun e da furniziun. 
Bleras giadas n'èsi perquai betg facil da descriver exactamain las prestaziuns e las pretaisas da quest sectur. 
Malgrà questas difficultads en l'acquisiziun da prestaziuns da servetsch datti sin plaun chantunal e federal diversas pussaivladads da soluziun e divers models che permettan da realisar meglier las prescripziuns da la lescha (p.ex. concurrenzas, proceduras da dus u plirs stgalims). 
Dapli concurrenza dentant er dapli pussaivladads 
Las novas disposiziuns han chaschunà fin uss be en singuls cas excepziunals surdadas nungiavischadas da l'economia regiunala da vart dal chantun. 
La gronda part da las agiudicaziuns èn succedidas, malgrà la procedura averta da submissiun, ad offerents interchantunals. 
En vista a las incaricas publicas dal chantun gioga la protecziun natirala encunter offerents d'ordaifer per regla er anc en il rom da la nova avertura dal martgà. 
En il vegl dretg da submissiun existevan uschenumnadas clausulas pertschientualas da quatter pertschient per incaricas grondas resp. da diesch pertschient per pitschnas. 
En la surdada davan ellas ina tscherta preferenza als offerents locals envers la concurrenza d'ordaifer. 
Questas clausulas èn scrudadas, in fatg ch'ha chaschunà surtut ina liberalisaziun essenziala dals martgads communals d'acquisiziun. 
Ils offerents locals èn exposts uschia pli fitg a la concurrenza. 
Da l'autra vart han els la pussaivladad da pudair inoltrar offertas ordaifer lur agen territori communal e d'obtegnair l'agiudicaziun. 
Il chantun porscha agid ed assistenza 
Il DCTS è dapi in onn il post uffizial da consultaziun per dumondas da submissiun. 
Dal nov post da consultaziun na fa betg diever stediamain mo l'administraziun, mabain er vischnancas ed auters purtaders d'incumbensas communalas u chantunalas. 
Il post porscha cussegl ed agid er a numerus offerents, manaders da projects, a numerusas federaziuns professiunalas ed economicas sco er ad ulteriurs interessents en dumondas e giavischs dal dretg da submissiun. 
Il matg 1999 è vegnì edì ultra da quai il "Manual per acquisiziuns publicas en il chantun Grischun". 
Er quel ha l'intent da prestar servetschs nizzaivels als pertutgads en l'applicaziun pratica da las prescripziuns. 
Da las vischnancas 
Il project preliminar per l'amplificaziun dals stabiliments da scola primara a Vaz sut vegn approvà da princip. 
Als custs imputabels da var 2.1 milliuns francs vegnan empermessas contribuziuns chantunalas da 17.5 pertschient. 
La nova constituziun da la vischnanca da Trimmis vegn approvada cun excepziun da l'artitgel 33, alineas 2 e 3. 
La rait da loipa da passlung ch'è fixada en il plan general d'avertura da Tavau vegn approvada. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.02.2000 
Consegna da heroin controllada dal medi a toxicomans fermamain dependents en l'ambulatori a Cuira 
La stad 2000 vegn la clinica psichiatrica chantunala Beverin ad avrir in ambulatori regiunal a Cuira. 
Quest ambulatori cumpiglia 30 plazzas e po prescriver heroin a toxicomans fermamain dependents. 
La regenza ha approvà il concept da manaschi per il tractament che sa basa sin la prescripziun da heroin en il Grischun. 
La finamira dal tractament che sa basa sin la prescripziun da heroin è quella da reducir il consum da narcotics e da gidar a cuntanscher l'abstinenza da drogas. 
Il heroin po vegnir applitgà per persunas, tar las qualas autras furmas da tractament n'han betg gì success u da las qualas la sanadad na permetta betg auters tractaments. 
Per vegnir acceptà en il tractament che sa basa sin la prescripziun da heroin, ston ils toxicomans ademplir ils suandants criteris: ina dependenza da heroin d'almain dus onns, ina vegliadetgna minimala da 18 onns, la cumprova ch'almain duas emprovas da tractament n'han betg gì success e deficits medicinals, psicologics e/u socials che derivan dal consum da drogas. 
En il Grischun vivan ca. 20 toxicomans fermamain dependents, en ils districts songagliais Sargans e Werdenberg var 15 fin 20. Sch'ins chatta ina immobiglia adattada en la vischinanza da la staziun da Cuira, po la gronda part dals toxicomans cuntanscher l'ambulatori aifer 30 minutas. 
Quai è impurtant en quel senn, che la consegna da heroin sto succeder da princip en il post da consegna e che las pazientas ed ils pazients arrivan là fin duas giadas per di. 
Ultra da quai vul il stabiliment da Realta porscher diesch plazzas da terapia per praschuniers toxicomans. 
Ils toxicomans da regiuns pli distantas han la pussaivladad da far diever transitoriamain da la purschida d'abitar accumpagnà ed assistì da l'uniun per l'agid da survivenza a Cuira e d'entschaiver da là davent in tractament che sa basa sin la prescripziun da heroin. 
Per il rest sa restrenscha lur tractament sin las purschidas da terapia da fin uss (p.ex. program che sa basa sin la prescripziun da metadon). 
Il concept per il tractament che sa basa sin la prescripziun da heroin en il Grischun è vegnì elavurà en collavuraziun dal medi chantunal, da l'uffizi dal servetsch social e da la clinica Beverin. 
El sa basa sin las quatter pitgas da la politica da drogas dal cussegl federal: prevenziun, terapia, agid da survivenza e repressiun. 
Il tractament che sa basa sin la prescripziun da heroin vegn attribuì a la pitga da terapia. 
Igl è previs d'avrir l'ambulatori regiunal a Cuira la stad 2000. 
Ma cun la resalva ch'il cussegl grond dettia liber ils credits posteriurs necessaris e ch'il chantun Son Gagl e las assicuranzas da malsauns sa participeschian a la finanziaziun dal project. 
Per il chantun Grischun dastgassan resultar custs annuals da var 100'000 francs. 
Ils emprims trais onns valan sco fasa d'emprova. 
Sche l'ambulatori sa cumprova, alur duai el pudair vegnir installà definitivamain. 
Sch'ins guarda a moda cumplessiva, ha il tractament che sa basa sin la prescripziun da heroin in grond avantatg tant per las persunas pertutgadas sco er per la publicitad. 
La qualitad da viver e l'integraziun sociala vegnan meglieradas, la sanadad vegn promovida e sin il sectur dal tractament staziunar sa laschan far respargns. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.02.2000 
Il chantun creescha in post spezialisà per la protecziun da l'uffant 
Perquai ch'ils abus sexuals e la violenza encunter uffants s'augmentan er en il Grischun, creescha il chantun in post spezialisà per la protecziun da l'uffant. 
Quest post vegn manà l'emprim sco project da pilot per ina fasa d'emprova da trais onns (2001-2003). 
El duai vegnir localisà en l'ospital d'uffants a Cuira. 
Ils uffizis dal servetsch social ed auters posts da cussegliaziun sco er posts spezialisads medicinics constateschan dapi in tschert temp ch'ils abus sexuals e la violenza encunter uffants s'augmentan er en il Grischun en ina dimensiun inquietanta. 
En quest connex sa tracti essenzialmain da violaziuns corporalas e psichicas, abus sexuals e da negligientscha. 
Sch'ins considerescha il grond dumber inuffizial, alur dastgassan crescher si en il Grischun blers uffants e giuvenils sut cundiziuns traumaticas. 
Las consequenzas tardivas èn disturbis en las relaziuns, depressiuns, crisas socialas, suicidi, criminalitad, toxicomania e danovamain mulestas sexualas e/u abus sexuals dals uffants da la proxima generaziun tras las victimas anteriuras. 
Per far frunt a moda adequata ed efficazia a quest problem èn necessarias ina savida professiunala en la cussegliaziun, l'assistenza medicinala sco er en la persecuziun penala ed ina coordinaziun da tut las instanzas participadas. 
Per quest motiv vegn creà in post spezialisà per la protecziun da l'uffant che vegn fusiunà cun l'agid a victimas. 
Quest post porscha ina cussegliaziun ed in'assistenza spezialisada per las persunas e famiglias pertutgadas e fa ultra da quai ina prevenziun activa. 
Qua èsi enormamain impurtant ch'il post da consultaziun stettia a disposiziun spert ed a moda nuncumplitgada sco er da tuttas uras als uffants e giuvenils pertutgads. 
Il champ d'activitad dal post spezialisà cumpiglia l'entir territori dal chantun. 
Per la fasa da pilot vegni fatg quint cun custs dad 800'000 francs. 
Il project vegn realisà cun la resalva ch'il cussegl grond dettia liber ils credits necessaris. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.02.2000 
Il chantun duai contribuir 7 milliuns per il CM 2003 da skis en l'Engiadin'ota 
La regenza propona al cussegl grond da sustegnair il "CM 2003 da skis alpins FIS a San Murezzan, Puntraschigna, Engiadina" cun contribuziuns chantunalas e garanzias da deficit da total set milliuns francs. 
Per quest intent sto vegnir midada l'ordinaziun davart il promover l'economia publica. 
Il campiunadi mundial 2003 (CM 2003) da skis alpins vegn ad avair lieu dals 2 fin ils 16 da favrer. 
El fa segiramain part da las occurrenzas da sport las pli impurtantas e vegn ad avair in effect da reclama correspundent per il turissem. 
Las grondas investiziuns en l'infrastructura turistica na vegnan dentant betg fatgas mo en vista al CM 2003. 
Ellas duain gidar il medem mument ad augmentar la concurrenza turistica er a lunga vista. 
En quest senn correspunda l'organisaziun dal CM 2003 a las finamiras decleradas en il program da la regenza, numnadamain da rinforzar il Grischun sco lieu economic e da promover il turissem. 
Grondas occurrenzas da sport che vegnan remartgadas sin l'entir mund pon attrair l'attracziun d'in vast public sin il Grischun sco regiun turistica la pli impurtanta da la Svizra. 
Ina schanza per il Grischun 
La regenza considerescha il CM 2003 sco ina schanza speziala per il chantun Grischun e spetga ch'el portia in niz considerabel per l'economia publica. 
Las occurrenzas duain sa caracterisar tras in bun management, in program general d'auta qualitad e tras cordialitad e promover uschia la reputaziun dal chantun a moda persistenta. 
Il CM duai accentuar d'ina vart la cumpetenza e cumpetitivitad internaziunala dal Grischun sin il sectur dal sport da skis alpins ed exprimer da l'autra vart in'attracziun sociala e culturala. 
Correspundentamain a la reputaziun dal Grischun duai il CM 2003 vegnir organisà a moda ecologica e dar impuls lunsch sur la regiun or. 
La finanziaziun è segirada per gronda part 
Il budget total prevesa expensas da var 77 milliuns francs. 
Las entradas vegnan stimadas cun var 60 milliuns francs e sa cumponan suandantamain: Sponsoring FIS (30 milliuns), ulteriurs sponsurs (1.5 milliuns), contribuziuns/participaziuns da la vischnanca da San Murezzan (25.5 milliuns), uniun da cura e da traffic (250'000 francs), pendicularas e.u.v. (1.3 milliuns), divers (500'000 francs) e bigliets (in milliun). 
Uschia vegni fatg quint cun in deficit da var 17 milliuns francs. 
Las prestaziuns da la confederaziun premettan, che la vischnanca da San Murezzan ed il chantun Grischun sa participeschian era. 
San Murezzan impunda il grond import da 25.5 milliuns francs e realisescha cun quel per part investiziuns che ston vegnir fatgas er senza il CM. 
Il chantun s'orientescha perquai tenor las prestaziuns sin plaun naziunal e duai empermetter ina contribuziun tuttina auta sco quellas da la confederaziun e da la federaziun svizra per l'Olimpiada ensemen. 
Sut la premissa ch'ils daners federals e quels da la federaziun per l'Olimpiada vegnian empermess definitivamain, resulta per il chantun in import da 5.5 milliuns ed ina garanzia da deficit dad 1.5 milliuns francs. 
Nagina votaziun dal pievel 
Tenor l'ordinaziun davart il promover l'economia publica (OPE) ston contribuziuns da passa 200'000 francs ad occurrenzas grondas da sport vegnir suttamessas a la votaziun dal pievel. 
La regenza propona al cussegl grond da stritgar senza substituziun la disposiziun respectiva. 
Ella è en vigur dapi l'onn 1990, n'è dentant mai stada actuala. 
Il parlament s'aveva dà lezza giada in'autorestricziun che n'era betg succedida per motivs da la politica da finanzas, mabain resguardond ils quitads dals circuls per la protecziun da l'ambient. 
La regenza è da l'opiniun che las numerusas proceduras da permissiun da las vischnancas, dal chantun e da la confederaziun porschian pussaivladads avunda, per tegnair quint dals interess da la protecziun da l'ambient. 
Il cussegl grond vegn probablamain a tractar las duas missivas en la sessiun da matg 2000. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.02.2000 
Il program da la regenza ed il plan da finanzas 2001-2004: Il Grischun vul trair a niz sias schanzas 
Il program da la regenza ed il plan da finanzas 2001-2004 stattan sut il motto "Il Grischun - singular, varià". 
Cun ina sauna franchezza manifestescha il chantun triling confidenza en sia funcziun da punt tranter las culturas. 
Questa funcziun al dat la pussaivladad da s'avrir ulteriuramain e da tgirar activamain contacts. 
Il program da la regenza ed il plan da finanzas èn ils instruments strategics da gestiun da la regenza. 
Els fixan las prioritads politicas, resguardond adina er las pussaivladads finanzialas. En il senn d'ina nova entschatta ha la regenza empruvà da planisar ils champs d'incumbensa e da colliar qua las incumbensas e las finanzas ina cun l'autra. 
Il cussegl grond vegn a tractar il program da la regenza ed il plan da finanzas en la sessiun da matg 2000. 
El vegn ad avair la pussaivladad da far in'atgna valitaziun da la situaziun. 
Il Grischun - singular, varià 
Il chantun Grischun ha senza dubi sias fermezzas e spezialitads specificas. 
Ellas èn da chapir sco ina schanza e da trair a niz correspundentamain. 
Il Grischun triling dat essenzialmain la tempra a la varietad culturala da la Svizra. 
Il Grischun furma la punt tranter ils spazis economics impurtants da l'Europa; el porscha las pussaivladads correspundentas da scuntrada, collavuraziun e svilup economic. 
En il Grischun chattan ins cundiziuns da viver attractivas ed in lieu interessant per lavurar, sa scolar e per far investiziuns. 
Il Grischun posseda ina natira per gronda part intacta, ensemen cun l'avertadad e l'ospitalitad da la populaziun è quai in ambient ideal per sa revegnir e sa recrear. 
En il Grischun exista la convivenza paschaivla da differentas linguas, culturas e confessiuns sco en in model. 
Directivas 
Da questas realitads spezialas deducescha la regenza las suandantas directivas programmaticas: 
- Il Grischun è degn da vegnir vivì ed abel da viver. 
La colonisaziun decentrala dal chantun vegn mantegnida, las raits socialas vegnan rinforzadas. 
- Il Grischun sto daventar in lieu attractiv da lavur, vita, scolaziun, cultura e da recreaziun per giuven e vegl. 
- Il Grischun s'avra vers l'exteriur e tgira activamain contacts per sa metter pli e pli en il center dals interess economics e culturals. 
- Il Grischun sa collia cun il spazi economic che s'augmenta da Turitg e tgira contacts intensivs cun las conferenzas regiunalas dal chantuns da muntogna e da la Svizra orientala. 
Uschia cuntanscha il Grischun ina clera posiziun tranter ils chantuns da la Svizra. 
- Ils problems che surpassan ils cunfins vegnan schliads en ils gremis correspundents. 
La collavuraziun cun las regiuns vischinas da l'exteriur vegn intensivada. 
- Cun render vesaivla la posiziun speziala dal Grischun en Svizra e cun intensivar il marketing dal lieu vegn augmentada l'attractivitad per indigens, immigrads ed investiders. 
Metter prioritads 
En vista a la situaziun finanziala precara vul la regenza sa concentrar sin sias incumbensas centralas per propi e sin finamiras da princip. 
Ella sto desister da quai ch'ella giavischass. 
En emprima lingia sto ella s'occupar da projects per segirar la finanziaziun da las incumbensas chantunalas. 
Da quests projects fan part en emprima lingia las propostas per refurmas da structura ed ils respargns specifics. 
L'emprima prioritad per segirar ils meds finanzials metta la regenza tranter auter en l'intenziun da meglierar las structuras sin ils secturs da la protecziun civila e da l'agid en cas da catastrofas sco er da la sanitad e dals pumpiers e da reducir tras quai las vias da decisiun. 
Igl è er da trair a niz meglier las sinergias. 
Medemamain pertutgant las prestaziuns sin il plaz d'ospitals a Cuira. 
Sut il medem titel vulan ins furmar a moda pli efficazia la gulivaziun da finanzas e quai cun sustegnair activamain refurmas da vischnancas. 
Dal rest ha valità la regenza tranter auter las suandantas finamiras sco d'emprima prioritad per l'agir politic durant la perioda dal plan 2001 fin 2004: 
- La regenza e l'administraziun giogan ina rolla activa en l'avertura necessaria vers l'exteriur. 
- L'agir dal chantun sto esser efficazi, economic e confurm al temp ed a la chaussa. 
Il project NPM "GRiforma" progredescha spert. 
- La collavuraziun cun la confederaziun, auters chantuns e cun ulteriurs partenaris en Svizra ed a l'exteriur vegn coordinada meglier. 
- Il Grischun vegn rinforzà sco lieu da scolaziun e da furmaziun supplementara. 
Tranter auter duai vegnir amplifitgada la purschida da plazzas d'emprendissadi e sin il sectur da las scolas professiunalas superiuras duain vegnir rinforzadas l'orientaziun internaziunala e la furmaziun d'informatica. 
- La varietad culturala vegn tgirada intensivamain, il rumantsch grischun vegn applitgà dapli. 
- Ils custs dal sectur da sanadad vegnan reducids cun basar la politica pli ferm sin la prevenziun. 
- Per amplifitgar e mantegnair la rait da vias stattan en il center il traffic public ed ils sviaments. 
- Il Grischun sco lieu economic e sia cumpetitivitad (turissem, industria, mastergn e prestaziuns da servetsch) vegnan rinforzads. 
I vegn creada la "marca Grischun". 
- Las novas tecnologias d'infurmaziun e da communicaziun vegnan promovidas intenziunadamain en il rom d'ina strategia cumplessiva. 
- Las subvenziuns (contribuziuns chantunalas) vegnan conderschidas cun cleras finamiras ed orientadas tenor las prestaziuns e l'effect. 
Il volumen total dad actualmain passa 470 milliuns francs per onn sto vegnir reducì. 
Las finanzas fan quitads 
Las finanzas chantunalas han perdì l'equiliber. 
Gia il deficit 2001 dal quint current surpassa cun pli che 81 milliuns francs la valur maximala admissibla da 40 milliuns francs per bundant il dubel. 
Senza cuntramesiras vegn il deficit a restar er durant ils onns sequents en questa dimensiun. 
Er il deficit previs è memia aut. 
Il fatg ch'il deficit augmenta durant la perioda dal plan 2001-2004 vegn chaschunà tranter auter perquai ch'ils projects impurtants dal program da la regenza ed ils custs da las contribuziuns chantunalas pegiureschan marcantamain la relaziun tranter las expensas e las entradas. 
Questas nauschas perspectivas finanzialas contrasteschan curiosamain cun la recreaziun economica da la Svizra e cun il fatg che las finanzas publicas da la confederaziun e d'auters chantuns sa megliereschan. 
Dapi che las finanzas dal Grischun han subì ina perdita persistenta l'onn 1997, s'augmentan ils deficits cuntinuadamain. 
Ni il program cumplessiv da spargn, ni las investiziuns evidentamain pli pitschnas n'èn stads buns da midar questa situaziun. 
Ultra da quai sto il Grischun vegnir a frida en la proxima perioda dal plan da finanzas cun las consequenzas dal program da stabilisaziun 98 da la confederaziun sco er cun ils spustaments considerabels da las grevezzas en connex cun la gulivaziun da finanzas tranter ils chantuns. 
Quai chaschuna grevezzas supplementaras da passa 40 milliuns francs per onn. 
La libertad d'agir è a fin 
Il chantun n'ha quasi betg pli ina libertad d'agir per meglierar questa situaziun. 
Las mesiras da spargn ch'èn vegnidas prendidas fin uss èn a fin. 
Tschertas distgargias èn tuttina previsas. 
Da quellas fan part spezialmain ils projects da structura e da spargn dal program da la regenza, il mantegniment da la taxa d'alloschament fin la fin da l'onn 2002, la reducziun lineara da las contribuziuns d'investiziun a terzas persunas e la revalitaziun da las immobiglias dal chantun. 
Sin fundament da las nauschas perspectivas finanzialas n'è er in augment da la taglia betg d'excluder. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.02.2000 
Onn da record 1999: La pli gronda producziun d'electricitad en il Grischun 
I n'è anc mai vegnì producì tanta electricitad en las ovras electricas dal Grischun sco l'onn passà. 
Cun 9'552 milliuns uras kilowat (kWh) han ins cuntanschì ina producziun d'electricitad che surpassa la media per 27 pertschient. 
Er il consum d'electricitad è creschì l'onn idrologic per quatter pertschient sin 1'762 milliuns kWh ed ha cuntanschì uschia ina nova valur maximala. 
L'onn passà vegn a restar en memoria a nus en plirs graus sco onn da record: Las grondas navadas cun lur privel da lavinas l'entschatta da l'onn e la plievgia extrema cun ses privel d'aua gronda la primavaira èn be dus dals eveniments extraordinaris. 
Els èn responsabels per il fatg ch'ils flums han manà dapli aua che usità e ch'ils lais da fermada èn s'ademplids zunt spert. 
Quai ha chaschunà la producziun da record da 9'552 milliuns uras kilowat (kWh) electricitad. 
En in onn normal produceschan las ovras idraulicas dal Grischun var 7'500 milliuns kWh. 
Var 20 pertschient da la producziun d'electricitad or da forza idraulica en Svizra deriva dal Grischun. 
Per pudair trair a niz la materia prima forza idraulica han las ovras electricas da pajar ina taglia sin implants idraulics e tschains d'aua al chantun ed a las vischnancas concessiunarias. 
Las entradas da quella taglia èn colliadas cun la pussaivladad da producziun. 
Per l'onn 1999 obtegna il chantun var 57 milliuns francs e las vischnancas concessiunarias var 50 milliuns francs. 
En in onn medi muntan questas entradas a bundant 45 milliuns francs per il chantun resp. 41 milliuns francs per las vischnancas. 
Las vischnancas concessiunarias ed il chantun obtegnan quatras per lur materia prima forza idraulica radund in rap per ura kilowat electicitad producida. 
Questa indemnisaziun dastga vegnir resguardada sco adequata, sch'ins resguarda las qualitads ecologicas ed energeticas da la forza idraulica. 
Plinavant è la taglia sin la plivalita gia oz pli auta cun in pretsch medi d'electricitad da 16 raps per ura kilowat. 
En l'entira Svizra è la producziun da las ovras idraulicas s'augmentada l'onn 1999 per 14.7 pertschient sin 38'794 milliuns kWh (perioda precedenta 33'806 milliuns kWh). 
Quest resultat è il segund aut resultat da producziun ch'è vegnì cuntanschì insacur (record 1993/94 cun 40'268 milliuns kWh). 
Las parts da las differentas firmas da producziun vi da l'energia electrica han importà en l'entira Svizra: forza idraulica 60 pertschient, energia nucleara 36 pertschient ed energia termica convenziunala quatter pertschient. 
Er il consum d'electricitad è puspè s'augmentà 
Il consum d'electricitad en il Grischun è s'augmentà durant l'onn idrologic (october 1998 fin settember 1999) envers la perioda precedenta per 4.5 pertschient sin 1'762 milliuns kWh (perioda precedenta 1'682 milliuns kWh). 
Il motiv principal per quest cler augment dal consum dastgass esser en emprima lingia la megliera situaziun economica e d'occupaziun. 
En l'entira Svizra è il consum d'electricitad s'augmentà durant la medema perioda per 2.9 pertschient sin 50'784 milliuns kWh (perioda precedenta 49'367 milliuns kWh). 
Gremi: uffizi d'energia 
Funtauna: rg uffizi d'energia 
Data: 22.02.2000 
Votaziun chantunala dals 12 da mars 2000 davart la refurma da las 
dretgiras (revisiun parziala da la constituziun chantunala e lescha davart la midada da l'organisaziun da las dretgiras) 
Gea per ina refurma da las dretgiras equilibrada e persvasiva 
Ina giustia che funcziunescha signifitga che las pretaisas da la populaziun vegnan tractadas e giuditgadas spert e bain da las dretgiras. 
Ina giustia che funcziunescha stat en l'interess da l'entira populaziun ed è ina incumbensa centrala da scadin stadi. 
La pli gronda impurtanza han qua las dretgiras d'emprim'instanza; ellas èn per uschè dir la carta da visita da la giustia. 
L'organisaziun da las dretgiras dal Grischun na satisfa en la furma actuala betg pli a las autas pretaisas. 
Ils 12 da mars 2000 vegnan las votantas ed il votants a decider davart ina refurma da las dretgiras. 
La refurma è necessaria 
L'organisaziun da las dretgiras valaivla sa basa sin structuras ch'èn per part pli veglias che 150 onns. 
Da lez temp viagiavan ins en charrotscha, a chaval u a pe. 
Dapi lezza giada è succedida ina midada sociala enorma. L'organisaziun da las dretgiras sumeglia ad in vestgì vegl che mava ina giada perfetg, ma na stat oz dentant betg pli bain. 
Tut las structuras ston esser uschè efficazias e concentradas sco pussaivel; quai vala er per la giustia. 
Gist tar las dretgiras en emprima instanza exista oz ina clera surorganisaziun. 
Bleras derschadras e blers derschaders han strusch da giuditgar cas. 
Questas mancanzas structuralas han dischavantatgs per las persunas che tschertgan dretg. 
La necessitad d'ina refurma cumplessiva da las dretgiras è incontestada da vart dal cussegl grond e da la regenza. 
La refurma proponida ha la finamira da crear in'organisaziun da las dretgiras pli professiunala e pli efficazia. 
Ella vul cuntanscher ina effizienza pli gronda en las dretgiras d'emprim'instanza, ina megliera qualitad da las sentenzas sco er proceduras pli spertas. 
La finamira n'excluda betg l'elecziun da derschadras e derschaders laics. 
En il senn d'ina giustia manaivla dals burgais na duai ina scolaziun da giurisprudenza betg esser la premissa per l'activitad en ina dretgira. 
Ils puncts centrals da la refurma 
La refurma da las dretgiras proposta va en trais direcziuns: 
- Concentraziun sin il plaun cirquital: La funcziun dal mastral sco derschader vegn rinforzada. 
Las incumbensas da fin uss vegnan amplifitgadas en duas direcziuns. 
Da nov ademplescha el supplementarmain l'uffizi da mediatur e po dar chastis pli gronds sco derschader da mandat penal. 
Las cumpetenzas sco derschader singul en chaussas civilas restan talas e qualas. 
Las dretgiras cirquitalas e lur giuntas vegnan abrogadas, perquai che qua datti ina clera surorganisaziun. 
Las incumbensas vegnan surdadas a las dretgiras districtualas ed a lur giuntas. 
- Rinforz dals districts: Per cuntanscher in'organisaziun effizienta è necessaria ina nova furmaziun dals districts sco circuls da dretgira. 
La repartiziun proponida en 11 enstagl d'en 14 districts resguarda surtut la grondezza numerica sco er ils aspects geografics, linguistics ed economics. 
Fin uss eran las dretgiras districtualas mo dretgiras civilas. 
Da nov obtegnan ellas er cumpetenzas dal dretg penal. 
Las dretgiras districtualas duain vegnir elegidas da las votantas e dals votants, uschia ch'ellas obtegnan dapli legitimaziun democratica. 
- Pli gronda independenza giudiziala: L'independenza giudiziala sco in dals aspects centrals dal project pertutga d'ina vart il princip da la separaziun da las pussanzas. 
Da l'autra vart sa tracti da l'independenza persunala da la derschadra u dal derschader. 
La refurma prevesa perquai ina clera separaziun da l'uffizi da derschader e dal mandat al cussegl grond. 
Dasperas datti ulteriuras novaziuns. Abrogadas vegnan las dretgiras per giuvenils autonomas. 
Da nov pon prescriver quatter derschaders d'arrest l'arrest d'inquisiziun. 
En cas da giurisdicziun gratuita èn previsas meglieraziuns per las persunas e vischnancas pertutgadas, senza chaschunar custs supplementars. 
L'uffizi da stumadira resta situà sin plaun cirquital; l'uffizi da concurs duai dentant vegnir manà en scadin district. 
En l'avegnir vul il chantun plinavant sa participar pli ferm als custs da las dretgiras districtualas. 
Ina via da mez persvasiva 
Tant la revisiun da la constituziun chantunala pertutgant la refurma da las dretgiras sco er la lescha davart la midada da l'organisaziun da las dretgiras èn vegnidas beneventadas cleramain dal cussegl grond e da la regenza ed ellas meritan in vast sustegn. 
La nova organisaziun da las dretgiras tegna quint da las relaziuns midadas en il chantun. 
Ella represchenta ina via da mez persvasiva tranter las structuras tradiziunalas e las adattaziuns necessarias. 
Ella stat en l'interess da tut las burgaisas e da tut ils burgais. 
President da la regenza dr. Peter Aliesch 
Schef dal departament da giustia, polizia e sanitad dal Grischun 
Gremi: president da la regenza 
Funtauna: rg president da la regenza 
Data: 23.02.2000 
Mantegnair e sviluppar il spazi da viver en las Alps 
La regenza prenda posiziun envers cusseglier federal Moritz Leuenberger davart il protocol da traffic da la convenziun da las Alps. 
Ella beneventa da princip il sboz, accentuescha dentant ina giada dapli l'interess vital da la populaziun indigena per in svilup economic independent. 
La posiziun da la regenza grischuna davart il protocol da traffic da la convenziun da las Alps è ina cumplettaziun da quella da la conferenza da las regenzas dal chantuns alpins. 
En concordanza è il giavisch dals chantuns alpins anc adina quel da furmar la convenziun da las Alps uschia, ch'i vegn creà in equiliber tranter protecziun ed utilisaziun. 
La convenziun da las Alps e ses protocols executivs na dastgan dentant betg vegnir interpretads unilateralmain sco instrument da protecziun, ma ston tegnair quint medemamain dals interess impurtants da la populaziun indigena per in svilup economic independent. 
En il singul cas duai vegnir fatga ina ponderaziun cumplessiva dals interess. 
I vegn pia er spetgà ch'ils basegns spezials dal territori da muntogna da pussibilitar e sviluppar il spazi da viver da las Alps vegnian observads e garantids er tras il protocol da traffic. 
La confederaziun sto pia responsar sia decleraziun, tenor la quala il protocol da traffic s'accorda cun ils princips d'ina persistenza sociala, ecologica ed economica. 
Il protocol da traffic ch'exista entant sco sboz tegna per gronda part quint da quest giavisch. 
El cuntegna er la clera finamira da proteger il territori da las Alps da las consequenzas negativas dal traffic da transit tras las Alps. 
La regenza propona da cumplettar resp. formular a moda pli precisa tscherts puncts dal protocol da traffic. 
Tranter auter explitgescha ella ch'eventualas influenzas ed emissiuns che fan donn a l'ambient en l'artg alpin n'èn en emprima lingia betg "fatgas sez", mabain vegnan chaschunadas da las grondas agglomeraziuns ordaifer las Alps cun lur industrias e dal traffic pli e pli grond tras las Alps. 
La regenza pretenda perquai chi vegnia reducì en emprima lingia il traffic da transit tras las Alps. 
Plinavant spetga ella en general che las mesiras necessarias vegnian exequidas surtut a la funtauna. 
Er il princip da l'autenticitad dals custs ed il transferir dals custs externs als chaschunaders sto vegnir precisà. 
Tenor il protocol desistan las parts contrahentas ultra da a la construcziun da novas vias d'emprima qualitad tras las Alps er a la construcziun da novas vias entaifer las Alps. 
Sut tschertas consequenzas duain dentant pudair vegnir fatgas excepziuns. 
Cun insistenza declera la regenza ch'er sviaments novs (p.ex. la via tras il Partenz, Flem) stoppian restar realisablas er en il futur, perquai che las relaziuns dal Grischun pretendan stringentamain in traffic individual che funcziuna bain. 
Sin il sectur dal traffic aviatic resulta ina incumpatibilitad là, nua ch'il protocol vul desister da construir ed amplifitgar eroports en l'artg alpin. 
La disposiziun na sa cunfà betg ni cun las finamiras da la confederaziun, ni cun quellas dal chantun (Finamiras confederaziun: mantegniment, garanzia e diever optimal da las infrastructuras existentas, integraziun en il sistem da traffic internaziunal e naziunal, resguard dals basegns fundamentals da la societad, l'economia e da l'ambient. 
Finamiras chantun: colliaziun da las regiuns al traffic aviatic internaziunal tras eroports correspundents). 
Sch'ins desistess da construir u amplifitgar eroports en l'artg alpin, alur pudess quai signifitgar, che l'engrondiment planisà da l'eroport regiunal da Samedan na pudess insumma betg vegnir realisada resp. betg en la dimensiun necessaria. 
Gist l'engrondiment dals eroports regiunals existents sto dentant restar garantida er vinavant en il rom da las pretaisas dal dretg davart la protecziun da l'ambient e la planisaziun dal territori ch'èn valaivlas oz en Svizra. 
En vista al scumond dal heliskiing e helibiking è la regenza da l'avis ch'i veglia ina votaziun en connex cun il protocol da turissem per quest intent. 
Las chasas da tgira vegnan examinadas 
Las disposiziuns executivas tar la lescha davart promover la tgira da malsauns èn vegnidas midadas en quel senn, che las chasas e las partiziuns da tgira ston sa suttametter en il futur obligatoriamain ad ina controlla da qualitad. 
Questa controlla succeda en intervals periodics tras in gremi professiunal extern che sa cumpona da represchentants dal departament da sanitad, da la federaziun chantunala dals assicuraders grischuns da malsauns e da la federaziun ospitals e chasas dal Grischun resp. da la federaziun da chasas da dimora svizras, secziun Grischun. 
La finamira da questa novaziun è quella da manar aifer quatter onns tut las chasas e partiziuns da tgira sin in nivel da qualitad da medema autezza. 
Qua èsi da constatar che las bleras chasas da tgira han gia fatg grondas stentas en quest connex ed han laschà giuditgar facultativamain lur qualitad. 
Contribuziuns culturalas 
I vegnan empermessas contribuziuns e garanzias da deficit d'in import total da var 315'000 francs a las suandantas ovras ed occurrenzas culturalas: - 
exposiziun "Alberto Giacometti, Stampa - Paris" da l'uniun grischuna d'art dals 24 da zercladur fin ils 17 da settember 2000 en il museum d'art dal Grischun, Cuira, 
- exposiziun internaziunala d'art "Weg-Zeichen" la stad 2000 a Buchs SG cun la participaziun da quatter artistas ed artists grischuns, 
- ediziun d'ina documentaziun davart il project "Zur falschen Zeit. 
Am falschen Ort. 
Kunst." 
(Onn cultural e da studi Dalvazza 1999) tras Peter Trachsel, 
- ediziun da l'autobiografia "Entrissen und entwurzelt/Die Ewigkeit beginnt im September" (titel da lavur) da Peter Paul Moser, 
- ediziun dal fragment "Planeiras" da Nietzsche davart il nihilissem europeic tras la chasa editura Kranich, 
- film documentar "Ajer e tschêl - Dumeng Secchi und seine Flugobjekte" (titel da lavur) dad Urs Frey ed Adrian Zschokke, 
- film documentar (film da diplom) davart lavinas da Nicole Wangler, 
- producziuns da teater da la Klibühni durant l'onn 2000, 
- producziuns da teater dad In Situ durant l'onn 2000, 
- represchentaziuns al liber dal toc "Scapins Schelmenstreiche" da Molière tras il teater Grischun la stad 2000 a Seglias, 
- 7avels dis da las culturas alpinas a Tusaun dals 30 d'avust fin ils 3 da settember 2000, 
- emnas culturalas il fanadur/avust 2000 en il chastè da Riom ("Cultura aint'igl casti"), 
- concerts dal chor maschadà da la scola media evangelica da Schiers ils 7/8 d'avrigl 2000 a Schiers ed Andeer (ovras da Puccini e Mozart), 
- retscha da concerts da la Wald Haus Musik dals 14 fin ils 28 da fanadur a Flem, 
- concerts dal club da folk a Cuira durant l'emprim semester 2000, 
- concerts dal club da jazz a Cuira durant l'emprim semester 2000, 
- emnas da curs da musica 2000 dal circul cultural d'Arosa, 
- producziun d'in videoclip da musica cun DC da Marcus Abplanalp ("Silver"), Zizers, e 
- producziun d'in videoclip da musica cun DC da Gian-Marco Schmid, Cuira. 
Da las vischnancas 
La revisiun parziala da la constituziun communala da Silvaplauna vegn approvada. Per la reparaziun e cumplettaziun dal rempar da lavinas "Rüggen" en la fracziun Aeuja a Claustra-Serneus vegn empermessa ina contribuziun chantunala da 200'000 francs. I vegn fatg quint cun custs totals dad in milliun francs. 
Persunal 
- Cun effect davent da l'entschatta da matg 2000 daventa Marc Antoni Nay, naschì 1956, da Trun, domicilià a Giuvaulta, adjunct tar la tgira da monuments. 
El lavura gia en quest uffizi e succeda là a Diego Giovanoli. 
- Andrea-Alex Kaltenbrunner, naschì 1966, da Tavau e Winterthur, domicilià a Tavau Plaz, daventa inschigner forestal tar l'inspecturat forestal e cumenza sia plazza l'entschatta da zercladur 2000. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 24.02.2000 
Emprender dals donns chaschunads da Vivian per quels da Lothar 
Ils 27 da favrer 2000 èsi diesch onns dapi il stemprà Vivian. 
En la publicitad n'è quest tema strusch pli preschent, perquai che umans ed animals n'èn betg pli en privel immediat e las plajas èn plaun a plaun per guarir. 
Per ils proprietaris da guaud percunter èn eveniments da tala grondezza savens colliads cun consequenzas finanzialas. 
Rempars custaivels, emplantaziuns da guaud, tgira dal guaud giuven, mesiras da protecziun dal guaud e sanaziuns ston vegnir realisads. 
Talas lavurs pon durar plirs onns, savens er decennis. 
En il guaud percunter èn guaridas las plajas pli grondas pir sch'i dat in equiliber e sche la stabilitad è progredida da tala maniera che las incumbensas multifaras pon puspè vegnir ademplidas. 
Oz, diesch onns suenter Vivian, pudessan las sequentas constataziuns ed experientschas er esser impurtantas per dumagnar ils donns da Lothar. 
Fin oz èn stadas las terradas e sragischadas dal vent, chaschunadas da l'orcan Vivian dals 27 da favrer 1990, l'eveniment cun ils pli gronds donns vi dal guaud en il Grischun. 
Auters donns tras lavinas, stemprads, naiv bletscha, incendis da guaud euv. èn minims en cumparegliaziun, succedan dentant relativamain savens. 
En media ston vegnir utilisadas sfurzadamain la mesadad da tut las plantas en il chantun, e quai a basa da donns e malsognas. 
Vivian percunter ha furnì 720'000 meters cubics laina; quai correspunda a 220 pertschient d'in'utilisaziun annuala. 
Approximativamain otg fin diesch pertschient da questa laina èn restads en il guaud. 
I sa tracta oravant tut da singulas plantas sparpagliadas, da tocs da tschimas e da ragischs sco er da parts da mutagls sfratgads. 
Immediatamain suenter l'eveniment è daventà activ il stab da crisa dal chantun per coordinar las activitads dal militar e da la protecziun civila. 
En las regiuns han ins stuvì prender emprimas mesiras immediatas per avrir colliaziuns da traffic impurtants e per reducir ulteriurs privels. 
A maun da las annunzias dals donns tras ils silviculturs cirquitals han ins alura graduà las prioritads per las lavurs da rumida tenor ils sequents criteris: 
1.Segirezza per umans e valurs realas considerablas, mesiras immediatas per facilitar la lavur. 
2. Protecziun dals guauds restants per motivs fitosanitaris, cunzunt per evitar donns da baus. 
3. Protecziun dal guaud giuven existent. 
4. Rumida exclusivamain per motivs economics. 
5. Elavuraziun minimala dal lain per motivs fitosanitaris e da tecnica da segirezza, dentant senza vendita da laina. 
6. Naginas mesiras, la laina po restar en il guaud senza privel. 
En general èn ins stà da l'idea ch'ins stoppia pinar, allontanar or dal guaud e vender uschè blera laina sco pussaivel, malgrà il collaps dal martgà da laina. 
Oravant tut ils proprietaris da guaud han fatg opposiziun e n'han betg vulì laschar la laina giu per terra en il guaud. 
Ins ha spetgà in gudogn net grazia a subvenziuns en cas che la laina vegnia vendida. 
Il chantun n'ha deplorablamain gì naginas pussaivladads legalas da far valair las prioritads fixadas. 
En ils blers lieus han ins alura rumì l'emprim ils donns sin surfatschas planivas. 
Donns sparpagliads che pretendan dapli lavur èn tras quai vegnids negligids. 
Els han alura savens chaschunà donns tras baus-scorsa. 
Quests han 1993 cuntanschì la culminaziun ed èn s'extendids fin 1996 pervia d'ulteriurs eveniments. 
Sche la laina terrada dal vent ch'è vegnida pinada 1990 e 1991 vegn confruntada cun ils donns da baus dals onns 1990-94, hai dà ultra dals donns tras Vivian almain anc 25 pertschient laina infestada tras ils baus. 
Las parts en ils singuls circuls forestals varieschan tranter tschintg e 55 pertschient. 
En la Surselva èn els muntads a 53, 31, 13, 55 e 23 pertschient. 
Ins po resumar sco suonda las experientschas fatgas cun dumagnar ils donns da stemprà da quella giada: 
1. Mesiras consequentas da proteger ils guauds valan la paina. 
Las prioritads fixadas ston dentant er vegnidas realisadas, e surtut sto vegnir dà dapli paisa ad ina realisaziun confurma al temp. 
Sch'ins prenda mesiras cur ch'ils baus èn gia sgulads or, na gidan ellas nagut pli. 
2. Las entschattas d'ina valitaziun differenziada da las singulas surfatschas donnegiadas èn stadas bunas, pon dentant anc vegnir meglieradas. 
3. Il sistem da subvenziun da quella giada da la confederaziun e dal chantun è stà memia pauc differenzià. 
El è stà adattà per la gronda part dals cas, ma i ha dà situaziuns nua ch'el ha sveglià impuls sbagliads ed ha provocà transports da laina ch'ins avess meglier tralaschà dal puntg da vista economic. 
En il fratemp ha ina gruppa da lavur, manada da la direcziun forestala da la confederaziun, cumpilà las enconuschientschas da la perscrutaziun e las experientschas da la pratica cun dumagnar ils donns da Vivian. 
Il resultat è in agid da trair decisiuns per rumir u laschar giu per terra la laina suenter donns da stemprà sin surfatschas planivas. 
A basa da ponderaziuns cumplessivas han ins en emprima lingia gì l'intenziun da laschar dapli laina giu per terra e da tegnair quint da las pretaisas da la protecziun da la natira. 
A medem temp obtegnan las autoritads da subvenziun er criteris per il pajament da contribuziuns per reparar donns da guaud. 
Quest agid da trair decisiuns è directiv per dumagnar ils donns da Lothar dals 26 da december 1999. 
Gremi: inspecturat forestal dal Grischun 
Funtauna: rg inspecturat forestal dal Grischun 
Data: 24.02. 
Fatgs dal persunal 
A la fin da favrer èn entrads en pensiun: 
- Gion Giachen Caduff, Sedrun, vier tar l'uffizi districtual da construcziun bassa a Glion, e 
- Andreas Stocker, Fläsch, vier tar l'uffizi districtual da construcziun bassa a Cuira. 
La regenza engrazia a quests collavuraturs per lur servetschs ch'els han prestà en favur dal chantun 
- Hans-Ulrich Minnig, naschì 1949, dad Erlenbach BE e Bäretswil ZH, domicilià a Cuira, daventa architect tar l'uffizi da construcziun auta. 
El entra en plazza l'entschatta matg 2000. 
- André Hug, naschì 1961, da Vaz sut, domicilià a Vaz sut, daventa analiticher-programmader tar l'uffizi d'informatica. 
El cumenza l'entschatta zercladur 2000. 
Da las vischnancas 
Per differents projects da construcziun da vias en il chantun vegnan dads libers credits en la summa totala da circa 1.8 milliuns francs (quarta etappa dal sviament da Claustra, sanaziun da la via dal pass dal Fuorn a Müstair en il vitg, provisori/sutpassagi Staderas dal sviament da Flem). 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.03. 
"Onn da record" 1999 per ils fatgs d'asil en il Grischun 
L'onn 1999 è stà in onn extraordinari per il sectur d'asil ed ina sfida particulara tant per l'uffizi dal servetsch social sco er per la polizia d'esters dal chantun Grischun. 
Il grond dumber da requirents d'asil dal Cosovo ch'è restà constant dapi l'atun 1998 ha necessità in'extensiun da las structuras entaifer l'uffizi dal servetsch social dal chantun. 
Durant l'onn passà han ins mess en funcziun trais novs centers transitoris cun totalmain 230 plazzas ed augmentà temporarmain l'effectiv da persunal per 16 plazzas. 
Malgrà ils novs alloschis collectivs han ins stuvì metter a disposiziun stabiliments da protecziun civila da l'avrigl fin l'avust 1999 per dar suttetg a tut ils requirents. 
A partir da l'avust 1999 ha entschavì l'emigraziun sperta e massiva da requirents d'asil dal Cosovo en il rom dal program da repatriaziun lantschà da la confederaziun. 
Cun quai han ins puspè stuì reducir las structuras ch'ins aveva extendì curt avant. 
Dapi l'october 1999 è en vigur la nova lescha d'asil cun las pauschalas scursanidas per ils custs da sustegn, d'alloschi e d'assistenza. 
En il Grischun n'han ins anc mai dà suttetg a tants umans che tschertgan protecziun da la guerra en lur patria, e quai entaifer uschè curt termin. 
Da l'autra vart n'han ins anc mai realisà entaifer mais in program da repatriaziun che ha pussibilità a tantas persunas da returnar a moda ordinada en lur patria. 
La mancanza da reglamentaziuns da recepziun duvrablas ha chaschunà, sco gia pli baud tar ils umans da la Bosnia, er tar la recepziun da fugitivs da guerra dal Cosovo attribuziuns arbitraras da proceduras e cun quai reglamentaziuns da dimora las pli differentas. 
Ins po sperar ch'il titel da dimora da las persunas cun basegn da protecziun, introducì cun l'entrada en vigur da la nova lescha d'asil, pussibiliteschia ina reglamentaziun pli effizienta da la dimora dals fugitivs en cas da futuras catastrofas umanitaras. 
Cuntrari a quai ha gì il project da repatriaziun, lantschà da la confederaziun e realisà cun agid da la polizia d'esters, grond success er en il Grischun, surtut grazia a sia structura simpla, las attracziuns finanzialas sco er sia communicaziun clera. 
En il segund quartal da l'onn passà han ins gia pudì repatriar 44 pertschient da las persunas or dal sectur d'asil (requirents d'asil e persunas recepidas provisoriamain) sco er 30 pertschient da quellas persunas che han gì sulettamain in visum u in auter titel per reglar lur dimora. 
Malgrà questa quota da repatriaziun considerabla vegnan ils gronds problems en connex cun la repatriaziun dals fugitivs da guerra dal Cosovo pir a sa preschentar en il decurs da quest onn. 
Ultra dals effects da la crisa dal Cosovo ha la polizia d'esters stuvì s'occupar surtut da las consequenzas da la misergia d'execuziun ch'exista dapi intgin temp. 
A basa dal sustegn d'execuziun mancant da la confederaziun daventa l'expulsiun da requirents d'asil refusads u da persunas estras nungiavischadas adina pli cumplitgada u per part schizunt nunpussaivla. 
Adina pli savens na pon ins betg pli far valair decisiuns en consequenza da documents da viadi che mancan u da pussaivladads da viadi objectivas. 
Quest svilup na difficultescha betg sulettamain l'applicaziun da las mesiras repressivas, mabain el po er pregiuditgar la segirezza interna. 
Ina interrupziun pli lunga da l'execuziun, sco p. ex. tar ils burgais da Sri Lanka, po er avair la consequenza che las persunas na partan betg, mabain ch'i vegnan inoltradas pli bleras dumondas per permissiuns da dimora per motivs umanitars. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 08.03.2000 
La regenza sa legra: Landquart daventa la sedia da la regiun da posta ost 
Cun gronda satisfacziun prenda la regenza enconuschientscha da la decisiun dal cussegl administrativ da la posta svizra ch'ha attribuì la sedia da la regiun ost a Landquart. 
Pliras giadas era la regenza grischuna s'engaschada per crear ina regiun da posta cun sedia a Cuira u Landquart. 
La fin da favrer 2000 ha il cussegl administrativ da la posta svizra fixà set regiuns e lur sedias. 
La regiun ost cumpiglia ils chantuns Glaruna, ils dus Appenzells, Son Gagl e Grischun, sia sedia ha ella a Landquart. 
Per questa tscherna han ins resguardà criteris sco colliaziuns da traffic, martgà da lavur, martgà sco er infrastructura. 
La furmaziun da las regiuns è succedida sut l'aspect da la structura culturala, linguistica, politica ed economica da la Svizra. 
La midada da l'organisaziun odierna cun 40 regiuns da vendita a la nova organisaziun cun set regiuns dastgass esser terminada tochen la fin da l'onn 2000 tenor l'avis da la posta. 
Ulteriuras regiuns èn: nord (sedia Basilea), nordost (Turitg), center (Lucerna), nordvest (Friburg), vest (Losanna) e sid (Bellinzona). 
Il Grischun participescha a la cunvegna davart pedagogia curativa 
Dapi l'onn 1990 ha il Grischun in contract cun il seminari da pedagogia curativa (SPC) Turitg e dapi l'onn 1996 è el commember dals purtaders da quel. 
Questa colliaziun duai restar garantida er suenter la midada da l'institut da scolaziun en ina scol'auta interchantunala da pedagogia curativa (SAPC). 
La regenza concluda perquai la participaziun ad ina cunvegna correspundenta. 
Il SPC scolescha persunas d'instrucziun per classas pitschnas sco er pedagogas e pedagogs curativs e maina er ina scolaziun decentrala iniziada dal Grischun. 
Da las vischnancas 
Il project preliminar per la midada da construcziun per instituir ina quarta gruppa d'assistenza en la chasa da terapia Fürstenwald a Cuira vegn approvà da princip. Actualmain vegnan assistids 19 giuvenils là. Il basegn da dapli pussaivladads per promover uffants cun singularitads dal cumportament è cumprovà cleramain en il Grischun. Il project per sanar il bogn cuvert ed il stgaudament dal center per pedagogia speziala Giuvalta a Giuvaulta vegn approvà. Als custs imputabels da var 2.3 milliuns francs vegnan empermessas contribuziuns chantunalas da 40 pertschient. La revisiun parziala da la planisaziun locala da San Murezzan e la revisiun parziala da la planisaziun locala da Molinis vegnan approvadas cun diversas resalvas. 
Las revisiuns parzialas da las leschas davart las taxas da cura dad Andiast e Vuorz vegnan approvadas. 
Per differents projects da construcziun da vias en il chantun vegnan dads libers credits d'in import total da var 2.7 milliuns francs (correcziun da la via d'Engiadina tar l'access Ardez ost, trottuar via dal Bernina tranter Campascio e Campocologno, sanaziun da la via da colliaziun Cuira-Meiersboden sin il traject parzial Totengut-Brücke-Sassalbrücke, trottuar e fermada da l'auto da posta sin la via d'Alpsu a Rueun, trottuar sin la via dal Fuorn a Müstair). Persunal 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.03.2000 
Stgaudar net e bunmartgà 
Tge sistem da stgaudament tschern jau per mia chasa? 
Quant economics ed ecologics èn ils sistems disponibels? 
Questas dumondas fan quels che construeschan. 
Savens n'èn ellas betg facilas da respunder. 
A chaschun da l'apero d'energia da mesemna, ils 15 da mars 2000, a la scol'auta da tecnica ed architectura Cuira discutan represchentants da l'economia d'energia ed in architect davart ils temas actuals pertutgant il stgaudar. 
En il center da l'occurrenza stat la vista dals planisaders: L'architect Heini Glauser metta las prioritads cleramain en las paraids ed en ils mirs exteriurs da l'edifizi. 
In volumen da construcziun cumpact ed ina buna isolaziun termica èn l'A e l'O d'ina chasa progressiva. 
Ensemen cun ina gronda massa d'accumulaziun da las paraids e cun l'utilisaziun passiva dal sulegl reduceschan els enormamain il basegn da stgaudar. 
La tscherna dal sistem da stgaudament è pia libra: laina, ieli u gas cuvran dal tuttafatg il basegn fundamental. 
Tut tenor la valitaziun persunala èn cumbinaziuns intelligentas dals differents purtaders d'energia la soluziun. 
Cun l'energia solara pon ins producir a moda efficazia aua chauda. 
Stgaudà vegni cun ina pigna da laina, in stgaudament cun ieli u da gas u cun ina pumpa da chalur. 
Er la producziun cumbinada da chalur e d'electricitad ha in avegnir, per exempel en pitschnas centralas termoelectricas sin distanza. 
Tar la tscherna dal sistem da stgaudament duess vegnir resguardà er l'aspect da la grevezza per l'ambient. 
Cun rabatt na pon ins betg stgaudar 
Decisiv per la tscherna d'in sistem specific da stgaudament na duess betg esser il pretsch, mabain la qualitad, accentuescha Martin Stadelmann, represchentant da la federaziun da l'industria svizra da gas. 
Per apparats da gas va la tendenza vers stgaudaments a condensaziun che tiran a niz la chalur ch'è cuntegnida en las svapurs cun sfredentar las svapurs sut il punct da sdregliar. 
Spezialmain ecologica è la cumbinaziun da quests stgaudaments cun in brischader modulà, dal qual la flomma s'adatta a l'aura, quai vul dir al basegn respectiv da chalur. 
A questa moda s'envida e sa stizza il brischader mo pli raramain, in fatg che spargna energia. 
Qua èsi da considerar ch'il brischader demussa ina prestaziun minimala pli bassa pussaivla. 
Uschia vegn garantida la modulaziun er en ina chasa cun ina isolaziun termica fitg buna. 
En la medema direcziun va il svilup tar ils stgaudaments cun ieli: la tecnologia dals apparats la pli nova ed ils combustibels meglierads sco per exempel l'ieli ecologic da stgaudar augmentan l'effizienza e diminueschan la svapur da materias nuschaivlas dals stgaudaments cun ieli. 
Ina opziun per l'avegnir è la producziun cumbinada da chalur e d'electricitad cun il purtader d'energia liquid, disch Kurt Rüegg dal post d'infurmaziun per ieli da stgaudar. 
Proteger l'ambient 
Ils apparats da las pumpas da chalur han cleramain augmentà lur effizienza durant ils davos onns. 
Quai resulta da las statisticas dal center da pumpas da chalur a Winterthur-Töss. 
Per tscherner ina pumpa da chalur da buna qualitad gida il sigil internaziunal da qualitad. 
Dieter Wittwer da la cuminanza da promoziun per las pumpas da chalur en Svizra spera che la nova lescha d'energia vegnia acceptada il proxim atun. 
Las contribuziuns da promoziun ch'èn previsas en quella per il diever d'energias regenerablas faciliteschan la decisiun per in sistem alternativ da stgaudament, perquai ch'ils custs n'èn betg bler pli auts che tar in stgaudament tradiziunal, declera Wittwer. 
Da quest sustegn finanzial profitassan er las pignas da laina. 
A blera glieud plascha l'atmosfera empernaivla d'ina pigna da laina ed ella fa diever da la pigna sco stgaudament supplementar. 
En la chasa moderna cun ina buna isolaziun termica, in pitschen basegn da chalur ed in plan avert u en la chasa da minergia tanscha ina pigna da plattinas u ina pigna accumulativa schizunt sco sulet stgaudament. 
Er en cas d'in basegn pli grond da chalur pon ins stgaudar senza gronda lavur cun laina, perquai che la tecnica la pli nova renda il stgaudar cun laina fitg net e confortabel. In stgaudament modern da fessels stgauda cun in fieu per di in'entira chasa ed en il cas d'in stgaudament central da pellets scroda il runar laina dal tuttafatg, ils combustibels vegnan pumpads directamain en la pigna. 
In agid cumpetent per pudair decider 
L'occurrenza sa drizza a tut las patrunas ed ils patruns da construcziun interessads ed a las architectas ed architects e dat ina survista dals svilups ils plü novs en la tecnica da stgaudament. 
La discussiun tranter ils spezialists da la szena d'energia tematisescha l'applicaziun pratica ed ils avantatgs e dischavantatgs dals differents sistems e porscha in agid cumpetent per pudair decider a tut las interessadas ed ils interessads. 
L'apero d'energia ha lieu mesemna, ils 15 da mars 2000, en l'aula da la scol'auta da tecnica ed architectura Cuira, da las 17.00 a las 19.00. 
L'emprim referats e discussiun, silsuenter l'apero. 
Contribuziun a las spesas diesch francs. 
Annunzia fin venderdi, ils 10 da mars, per fax (081-286 24 00) u per posta a: Scol'auta da tecnica ed architectura Cuira, dr. Bruno Bachmann, Ringstrasse, 7004 Cuira. 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 10.03.2000 
Il plan sectoral lingias da transmissiun (PSL) vegn exponì publicamain 
Il plan sectoral lingias da transmissiun (PSL) dat ina survista per l'entir pajais da la rait existenta da las lingias da transmissiun e da las lingias planisadas. 
L'object da survista è la rait da las ovras electricas sin ils nivels da tensiun 380 e 220 kV sco er quella da las viasfier sin 132 kV. 
Il PSL è ina ovra communabla da la confederaziun, ils chantuns, las ovras electricas, las viasfier e da las organisaziuns per la protecziun da l'ambient. 
El stat sut la direcziun da l'uffizi federal d'energia. 
Il giudicament pertutga ils suandants trais secturs: 
- Il basegn duai vegnir giuditgà resguardond il provediment d'ina ovra/viafier sco er la vista naziunala ed internaziunala. 
- I duai vegnir chattà in corridor (cuntrada) adattà u eventualmain variantas da corridors per il project. 
Adattà vul dir resguardond ils interess da la planificaziun territoriala e da la protecziun da la cuntrada e da la natira. 
- Conflicts evidents che resultan dal fatg ch'i vegnan fatgs valair differents dretgs vi dal spazi duain vegnir sclerids a temp ed ins duai empruar da chattar soluziuns. 
En total vegnan menziunads 62 projects d'engrondiment. 
Ils blers pertutgan midadas da construcziun (substituziun, augments da la tensiun) e be paucs èn construcziuns novas per propi. 
Il chantun Grischun è pertutgà dals suandants set projects: Tinizong - Löbbia, Löbbia - Castasegna, Tinizong - Silvaplauna, Amsteg - Sedrun, Sedrun - Bodio, Sargans - Landquart, Landquart - Cuira. 
Tuts èn projects d'engrondiment planisads a lunga vista en il senn da las decleranzas d'intenziun da las ovras/viasfier. 
Il plan sectoral lingias da transmissiun è exponì tar las regiuns pertutgadas sco er tar l'uffizi da planisaziun dals 10 da mars fin ils 9 d'avrigl 2000. 
Posiziuns ed objecziuns èn da drizzar fin ils 14 d'avrigl 2000 a l'uffizi chantunal da planisaziun. 
Gremi: departament da l'intern e da l'economia publica dal Grischun 
Funtauna: rg departament da l'intern e da l'economia publica dal Grischun 
Data: 10.03.2000 
In gea tar la repassada dal dretg grischun 
Il Grischun s'occupa d'in project enfin uss unic en la Svizra: il dretg chantunal vegn repassà cun egl critic. 
Suenter la repassada gia succedida sin il stgalim da las ordinaziuns da la regenza vegn ins a cuntinuar en in segund pass cun las leschas e cun las ordinaziuns dal cussegl grond. 
La cumissiun predeliberanta dal cussegl grond approva il project, propona dentant en singuls secturs midadas dal project da la regenza. 
Il project "Essenzialisaziun e flexibilisaziun da la legislaziun e da l'applicaziun dal dretg" (EFLAD) è ina schanza per il chantun Grischun da metter sistematicamain en urden ses urden giuridic. 
Reglamentaziuns nunnecessarias duain vegnir eliminadas, quellas ch'èn betg gartegiadas u daventadas nunduvrablas duain vegnir meglieradas. 
Uschia vul ins meglierar a moda persistenta l'effizienza da l'administraziun dal stadi che duai er daventar pli manaivla als burgais. 
Sut il presidi da deputà Thomas Casanova ed en preschentscha dals commembers da la regenza è la cumissiun predeliberanta dal cussegl grond, suenter ina emprima sesida d'entrada, s'occupada intensivamain dal messadi da la regenza. 
Il messadi prevesa d'abrogar quatter leschas e 15 ordinaziuns dal cussegl grond sco er da midar 13 leschas e diesch ordinaziuns dal cussegl grond. 
L'entrada en la fatschenta n'è mai stada contestada. 
La cumissiun approva il project. 
Entant che las abrogaziuns proponidas èn medemamain restadas incontestadas, metta la cumissiun agens accents tar las midadas sin differents secturs, uschia per exempel tar: 
- la lescha davart las scolas popularas: Il canon da roms sin il sectur dals roms obligatoris e facultativs duai vegnir fixà dal cussegl grond e betg da la regenza. 
Ils dumbers minimals da scolars per scolas primaras, classas pitschnas, scolas realas sco er partiziuns da lavur a maun e da tegnairchasa na duain betg vegnir augmentads. 
- la lescha da vischnancas: l'exclusiun che persunas parentas u parentadas na pon betg far part il medem temp d'autoritads communalas duai vegnir reglada er en il futur en il dretg chantunal. 
I duai esser chaussa da las vischnancas da reglamentar l'obligaziun d'acceptar l'elecziun en in uffizi. 
- la lescha d'agricultura e l'ordinaziun d'agricultura: En il dretg chantunal duai vegnir mantegnida la basa legala per in fond d'agid a sasez da l'uniun purila dal Grischun per promover la vendita da muvel bovin e per l'obligaziun da contribuziun dal chantun e dals proprietaris da muvel bovin. 
Il temp d'uffizi dals commembers da la cumissiun agricula duai vegnir limitada a dudesch onns. 
En l'ordinaziun duai vegnir fixà explicitamain che l'execuziun da l'agid als manaschis e dals credits d'investiziun cumpetia a la societad cooperativa da credit agricula. 
- l'ordinaziun davart ils films: L'execuziun da l'ordinaziun davart ils films duai vegnir attribuida dal tuttafatg ed a moda simplifitgada a las vischnancas. 
Tras quai po vegnir abrogada la cumissiun chantunala da films. 
La vegliadetgna d'admissiun duai vegnir fixada da princip dals proprietaris dal manaschi. 
Las vischnancas la pon dentant auzar sut tschertas premissas. 
Insaquants projects ha la cumissiun discutà a moda cuntraversa, sco per exempel: 
- l'ordinaziun davart il persunal Ina pitschna minoritad da la cumissiun na vul betg discutar il project, perquai ch'el portia ina pegiuraziun da la posiziun dals collavuraturs e na resguardia betg il patratg da la relaziun da lavur collegiala. 
La maioritad da la cumissiun percunter è per entrar en chaussa. 
Il project resguardia las relaziuns particularas dal Grischun, portia ina avischinaziun al dretg da lavur privat e resguardia er differents giavischs da las federaziuns dal persunal. 
- la lescha davart ils guids da muntogna ed il sport da skis Per la maioritad da la cumissiun è la liberalisaziun previsa en il messadi commensurada. 
Per ina minoritad da la cumissiun va ella memia pauc lunsch. 
Ella vul che mintgin possia instruir quests sports en il territori avert da pistas. 
- la lescha davart la pestga Ina minoritad da la cumissiun vuless ch'in eventual retgav da regal vegnia lià ad in intent e duvrà per mesiras da pestga empè da metter quel en la cassa dal stadi. 
La maioritad percunter considerescha la reglamentaziun tenor il messadi sco pli raschunaivla, perquai che er eventuals deficits da la pestga giessan a charg dal budget general. 
Uschenavant ch'il plan da mesiras equiliber da finanzas 1999, gia ina giada approvà dal cussegl grond, duai vegnir realisà en il rom dal project EFLAD, propona la cumissiun be ina midada en in sectur: En cas da vischnancas cun finanzas fitg flaivlas duain vegnir pajadas er en il futur contribuziuns chantunalas a la salarisaziun da las persunas d'instrucziun. 
Las tractativas en la cumissiun han mussà ch'il project è bain voluminus e cumplex, ch'igl è dentant pussaivel da dumagnar quel cun ina preparaziun correspundenta. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 10.03.2000 
La regenza da Bulsaun-Tirol dal sid sin visita en il Grischun 
Mardi, ils 21 da mars 2000 sa scuntran las regenzas da Bulsaun-Tirol dal sid e dal Grischun en Engiadin'ota. 
La scuntrada serva al stgomi d'ideas e duai intensivar ils contacts sur ils cunfins or dals dus vischins da las Alps. 
Sin il program stattan tranter auter in gentar communabel a San Murezzan e la visita da la plazza aviatica regiunala Samedan, nua ch'i vegn orientà davart il project d'amplificaziun. 
La delegaziun dals envidads vegn manada dal guvernatur Luis Durnwalder e cumpiglia plinavant l'assessura Luisa Gnecchi, ils assessurs Alois Kofler, Werner Frick, Michl Laimer e Hans Berger sco er il directur general Adolf Auckthaler, il substitut dal schef da medias Carlo Ziller ed il schef dal cabinett Klaus Luther. 
Il Grischun è represchentà cun l'entira regenza e cun il chancelier. 
Gremi: regenza 
Funtauna: rg chanzlia chantunala al Grischun 
Data: 15.03.2000 
Il rapport davart la liberalisaziun dal martgà d'electricitad vegn deliberà unanimamain 
La cumissiun predeliberanta dal cussegl grond beneventa las finamiras preschentadas en il rapport da la regenza davart las consequenzas da la liberalisaziun dal martgà d'electricitad per il chantun Grischun. 
En vista al tractament da la fatschenta durant la sessiun da mars propona la cumissiun al cussegl grond da prender enconuschientscha dal rapport en furma d'ina atgna decleraziun. 
La cumissiun predeliberanta dal cussegl grond è s'occupada dacurt sut il presidi da deputà Andrea Brüesch ed en preschientscha dal schef dal departament cumpetent, cusseglier guvernativ Stefan Engler, intensivamain dal rapport davart las consequenzas da la liberalisaziun dal martgà d'electricitad per il chantun Grischun, e quai en il rom d'ina sesida da la cumissiun ch'è durada l'entir di. 
En quest connex ha ella dentant er consultà dus experts d'ordaifer l'administraziun. 
La cumissiun beneventa las finamiras ed intenziuns, sin las qualas il rapport sa basa. 
Las midadas che vegnan a succeder sin fundament da l'avertura dal martgà d'electricitad èn d'impurtanza primordiala per tut ils participads. 
Tant il chantun e las vischnancas sco er l'economia d'electricitad èn dentant dumandads. 
Parallellamain cun la creaziun da las cundiziuns legalas generalas vul ins abandunar en emprima lingia il patratgar da monopol da fin uss en favur d'ina situaziun da concurrenza. 
La vendita da current ch'è oz segirada per ils furniturs d'electricitad sin lur territoris da martgà tradiziunals vegn suttamessa al martgà liber pertutgant la producziun e la vendita d'electricitad. 
Tenor il sboz da la nova lescha federala davart il martgà d'electricitad duai restar sulettamain il transferiment e la repartiziun da current ina structura da monopol cun pussaivladad d'intervenziun statala. 
Tenor l'avis da la cumissiun predeliberanta pon las finamiras preschentadas en il rapport chaschunar, tut tenor situaziun, conflicts da finamira. 
Perquai vegni ad esser l'incumbensa da la regenza da ponderar e sclerir la paisa necessaria da cas a cas. 
La cumissiun accentuescha spezialmain er la necessitad d'in provediment d'energia electrica segir e favuraivel sin l'entira surfatscha dal chantun Grischun (servetsch public). 
Per il tractament dal rapport en il cussegl grond fa la cumissiun diever da sia pussaivladad correspundenta a l'urden da gestiun e propona al parlament da far in'atgna decleraziun resguardond las finamiras da la regenza. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 15.03.2000 
Vischnancas grischunas: Cooperaziun u fusiun? 
Dovra il Grischun suenter la refurma da las dretgiras er ina refurma da las vischnancas? 
È ina cooperaziun intensiva suffizienta u èn dumandadas pli e pli fusiuns da vischnancas? 
Tge scenaris èn imaginabels? 
Èn fusiuns da vischnancas per il Grischun tabu, meds universals u schizunt antiquadas? 
En in'ediziun speziala da la broschura d'infurmaziun da l'inspecturat da vischnancas vegn dada ina vasta survista davart questas dumondas. 
Il schef dal departament da l'intern e da l'economia publica, cusseglier guvernativ Klaus Huber fa valair en quella er la posiziun da la regenza. 
Il studi preschentà duai dar infurmaziuns ed impuls per in'occupaziun objectiva cun il futur da las vischnancas grischunas. 
Inizià è ques studi vegnì dal postulat Zegg concernent la refurma da las structuras communalas. 
Questa intervenziun è vegnida acceptada a chaschun da la sessiun da november 1998 suenter la debatta dal cussegl grond davart la novissima revisiun da la lescha davart la gulivaziun da finanzas. 
En la resposta al postulat è la regenza sa declerada pronta da publitgar en in numer spezial da la broschura d'infurmaziun da l'inspecturat da vischnancas (Ginfo) infurmaziuns davart las fermezzas e las flaivlezzas da la structura actuala da vischnancas, davart la collavuraziun intercommunala sco er davart il stadi da las fusiuns da vischnancas e ses instruments. 
En la preschenta broschura d'infurmaziun vegnan er preschentads models da refurma e scenaris da fusiun che vegnan a dar senza dubi motiv ed impuls per ina discussiun animada. 
La publicaziun "Ginfo" po vegnir empustada tar l'inspecturat da vischnancas dal Grischun, Grabenstrasse 1, Cuira (tel. 081-257 23 91, e-mail: Sandra.Sandra.Fritschi@gi.gr.ch. 
Gremi: inspecturat da vischnancas dal Grischun 
Funtauna: rg inspecturat da vischnancas dal Grischun 
Data: 16.03.2000 
Il Grischun refusa il sboz per ina lescha federala davart implants da fermada 
Il sboz per ina lescha federala davart implants da fermada vegn refusà energicamain dals chantuns alpins pertutgads ed uschia er dal Grischun. 
La confederaziun vul augmentar marcantamain la responsabladad dals possessurs d'implants da fermada. 
Ils chantuns alpins èn s'exprimids communablamain gia la fin da favrer davart il sboz per ina lescha davart implants da fermada ed han scarplinà zunt fitg il project. 
Uss turna il Grischun a rebatter e fa anc ina giada endament cun tutta forza las objecziuns cunter la nova lescha federala planisada. 
Las regenzas da set chantuns alpins (GR, VS, UR, TI, GL, OW e NW) furman la conferenza da las regenzas dals chantuns alpins (CRCA). 
Dal sboz per ina lescha davart implants da fermada vegn pertutgada spezialmain ferm la societad d'ovras electricas da lur territori, perquai che la gronda part da las ovras electricas sa chatta natiralmain en ils chantuns alpins. 
Tut en tut na mida il sboz nagut vi da la segirezza dals implants. 
I sa tracta plitost d'ina grevezza finanziala supplementara per las societads d'ovras electricas. 
La confederaziun vul puspè ina giada crear novas disposiziuns e surdar las consequenzas finanzialas da quellas indirectamain als chantuns en las regiuns periferas. 
Il sboz è en emprima lingia in project davart il dretg da responsabladad e d'assicuranza. 
El parta d'in potenzial da donn en cas d'ina ruttadira totala dal mir da fermada da lais artifizials emplenids. 
Ina regulaziun da responsabladad duess dentant partir dal potenzial realistic da donn e betg da tschertas supposiziuns ipoteticas. 
La realitad è quella che la segirezza dals implants svizzers da fermada vegn valitada sco fitg auta ed exemplara per l'entir mund. 
Quest fatg vegn cumprovà da la realitad, ch'ils implants vegnan duvrads uss durant pressapauc 100 onns quasi senza disturbis. 
Ils dus sulets disturbis ch'èn succedids en il passà a Zeuzier (VS) ed Albigna (GR) han mussà a moda exemplara che la surveglianza dals implants da fermada pli gronds funcziuna fitg bain. 
Enstagl da vulair augmentar uss las premias d'assicuranza duessan ils daners vegnir impundids meglier per pudair survegliar pli ferm er las ovras da fermada pli pitschnas. 
Ensemen cun ils auters chantuns alpins refusa la regenza grischuna il sboz per ina lescha federala davart implants da fermada e propona da remetter il project, perquai ch'el n'è betg urgent ni materialmain, ni temporalmain. 
Ella manegia ch'i saja plitost da spetgar fin che las consequenzas da la liberalisaziun dal martgà d'electricitad èn cleras e fin che la revisiun da l'unificaziun dal dretg da responsabladad ha obtegnì conturas pli cleras. 
La segirezza è garantida, la surveglianza dals implants gronds da fermada funcziuna fitg bain ed en ils chantuns Grischun e Vallais che cuntegnan las "chombras d'aua" las pli impurtantas exista gia oz ina obligaziun d'assicuranza. 
La necessitad materiala dal project na vegn dentant da princip betg snegada. 
Ma ella sto vegnir elavurada concernent il cuntegn. 
La responsabladad dals possessurs da las ovras idraulicas per donns che vegnan chaschunads tras eveniments extraordinaris da la natira, guerrescs u tras greva culpa da terzas persunas vegn refusada. 
Novas regiuns d'urari per il traffic public 
La regenza iniziescha la consultaziun davart ina revisiun parziala da las disposiziuns executivas da la regenza tar la lescha davart il traffic public. 
Il termin scroda la fin da zercladur 2000. 
La revisiun ha l'intent da repartir da nov las regiuns d'urari da l'agglomeraziun da Cuira e da las regiuns Mantogna-Tumleastga, Valragn e Grischun central: 
- La regiun d'urari 1 actuala (citad da Cuira, vischnancas Domat, Favugn, Tumein, Haldenstein, Trimmis e da Says) e la regiun d'urari 3 actuala (Signuradi e circul dals Tschintg Vitgs senza Haldenstein, Trimmis e Says) duain vegnir cunfinadas da nov. 
Regiun 1: citad da Cuira, circuls Tschintg Vitgs e Maiavilla, regiun 4: citad da Cuira, circul da Razén, vischnancas da Favugn e Tumein. 
- La regiun d'urari 6 actuala (Mantogna-Tumleastga, Valragn e Grischun central) duai vegnir separada da nov en ina regiun 5: Mantogna-Tumleastga e Valragn ed en ina regiun 7: Grischun central. 
Er uffants da quatter onns duain pudair ir a scolina 
Uffants da quatter onns pudevan ir fin uss be alur a scolina, sche questa pussaivladad existiva en lur vischnanca da domicil gia avant l'onn 1992. 
Uss duain tut las vischnancas pudair crear purschidas correspundentas. 
La lescha da scolina valaivla dapi l'onn 1992 oblighescha las vischnancas da domicil da pussibilitar a mintga uffant da pudair frequentar almain durant in onn la scolina. 
Il chantun subvenziunescha maximalmain dus onns. 
En la gronda part da las vischnancas frequentan ils uffants durant dus onns la scolina. 
Surtut en il Grischun dal sid era ed è derasada in'autra assistenza prescolara dals uffants, en la quala ils uffants van durant trais onns a scolina. 
Per che las vischnancas cun in model da trais onns possian cuntinuar cun quel, è quai vegnì permess ad ellas en l'ordinaziun concernent l'admissiun d'uffants da quatter onns en scolina. 
En il fratemp è il basegn per scolinas da trais onns s'augmentà cleramain er en il Grischun tudestg e rumantsch. 
Tras questa pussaivladad pon numnadamain vischnancas pli pitschnas mantegnair la scolina en il vitg e la manar cun ina gruppa raschunaivla dal punct da vista pedagogic. 
Sin fundament da quests fatgs vegni ad esser pussaivel a partir dal proxim onn da scola d'introducir la scolina da trais onns en tut las vischnancas. 
L'ordinaziun respectiva vegn midada correspundenta-main. 
Perquai ch'il chantun resguarda dus onns da scolina avant l'entschatta da la scola sco suffizients, na vegn el anc adina betg a subvenziunar periodas pli lungas. 
Cun la revisiun parziala vegn dentant augmentada la libertad d'agir da las vischnancas. 
Per il chantun na resultan nagins custs supplementars. 
Agid umanitar 
I vegnan concedidas contribuziuns d'agid umanitar d'in import total da 22'000 francs a: 
- Crusch cotschna svizra en favur da "Agid a la populaziun dal sid da l'Africa", 
- Amis svizzers dals vitgs d'uffants SOS en favur dal project "Construcziun dal vitg d'uffants SOS a Monaragala, Sri Lanka", 
- Helvetas en favur dal project "Postcosecha, reducziun da perditas da la segunda racolta a Paraguay", e 
- Servetsch dals Svizzers a l'exteriur dal departament federal dals affars exteriurs en favur da las "subvenziuns 1999/2000 a las societads svizras d'agid a l'exteriur". 
Da las vischnancas 
La vischnanca da Puschlav dastga manar ina classa da tscherna da professiun (dieschavel onn da scola) durant in'emprova che dura ad interim trais onns. 
Las constituziuns communalas da Pagig, Riein e Medel/Lucmagn vegnan approvadas. 
La revisiun parziala da la planisaziun locala da Rueun vegn approvada, quella da Ruschein per part. 
Per differents projects da construcziun da vias en il chantun vegnan dads libers credits d'in import total da var quatter milliuns francs (lavurs da cuvrida en la Viamala, sin il traject Soazza-San Bernardino e tranter Fideris Au e Küblis, correcziun da la via dal Bernina tranter Resgia-Montebello, acquist da terren per la correcziun da la via dal Güglia en il sectur dal Crap Ses e nova via da velos Campagnastrasse a Panaduz). 
Persunal 
René Simeon, naschì 1964, da Panaduz, domicilià a Cuira, daventa medi superiur a l'ospital da dunnas Fontana a Cuira. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.03.2000 
L'aviez: Amà da tuts - sconuschì da blers 
Per il di internaziunal dal guaud (21 da mars 2000) 
L'aviez è in element impurtant da noss ecosistems dal guaud. 
El protegia spundas taissas cunter erosiuns, furnischa il lain sco materia prima custaivla e porscha ina nischa per differents abitants dal guaud. 
En noss mund da curta durada è el dentant er exponì a numerus privels. 
L'aviez, cun sias dimensiuns giganticas e sia gronda vegliadetgna, dominescha la pli gronda part dals edifizis e monuments culturals civilisatoris. 
Tge selvicultur sa fa patratgs durant ina regiuvnament dal guaud cun aviezs, tge ch'ina singula planta fa atras durant sia lunga vita e sche ses product final, il lain, po anc vegnir duvrà suenter 200 fin 250 onns? 
Qua mussa l'aviez a moda impressiunanta, sche las cundiziuns da l'ambient il plaschan u betg. 
Lieus cun mesa sumbriva tar il regiuvnament, pli tard er plazza avunda per furmar ina tschima bainproporziunada, èn premissas idealas per ch'el sa possia sviluppar a moda optimala en ils lieus frestgs e profunds ch'èn adattads per el e ch'el possia producir sortiments da lain prezius. 
Talas premissas fissan dadas en il Grischun surtut en il Partenz, a las spundas pli sumbrivantas da la Val dal Rain grischuna, da la Surselva, da Valragn fin Andeer ed en las valladas dal sid Puschlav, Bergiaglia, Mesauc e Calanca. 
Tras sias ragischs profundas promova ella l'effect da spungia dal terren ed impedescha uschia il scul superfizial da l'aua, erosiuns e sbuvadas dal terren. 
Promover l'aviez 
Deplorablamain han ins sconuschì la valur ecologica da l'aviez durant plirs decennis e preferì il lain dal pign visavi quel da l'aviez. 
En insaquantas regiuns è el vegnì eliminà quasi sistematicamain. 
En situaziuns pli bassas da las vals cun favugn, a l'ur da sia derasaziun natirala, ha el patì adina dapli da la vistga e surtut da la setgira e da las substanzas nuschaivlas en l'aria. 
En il fratemp han ins midà idea. 
Cun grond engaschament emprov'ins da cultivar l'aviez e da stgaffir guauds maschadads confurm al lieu. 
Quai reussescha dentant be en saivs, perquai che l'aviez giuven è il favorit e stat sisum la carta da menu dals chavriels, tschiervs e chamutschs. 
Ils organs da chatscha pon gidar l'aviez, sch'els cuntinueschan ils sforzs per adattar ils effectivs da selvaschinas d'ungla. 
Ils utilisaders potenzials da laina e lur responsabels vegnan dumandads da favurisar il diever pli frequent da lain d'aviez e da promover sin tut ils secturs questa materia prima producida cun resguard a l'ambient e cun persistenza. 
Mintgin da nus serva al mantegniment ed a la promoziun da l'aviez, sche nus evitain disturbis betg necessaris da territoris da viver da selvaschina e gidain a reducir las substanzas nuschaivlas en l'aria. 
Finalmain vegni appellà a tut la populaziun d'empruvar da chapir las particularitads e pretensiuns da l'aviez, d'emprender dad el e da subordinar nossas ideas da valur da curta durada al patratgar a lunga durada en periodas da 100 fin 200 onns. 
Di internaziunal dal guaud 2000 
Il DIG 2000 vul mussar cun l'exempel da l'aviez, tge consequenzas che la midada da las valurs ha sin la persistenza en il guaud e sin l'economia da laina. 
Ils messadis dal DIG 2000 vegnan propi chapids be sche tants umans sco pussaivel vesan, experimenteschan e renconuschan la bellezza, l'impurtanza ed ils problems en connex cun l'aviez en "lur guaud". 
Perquai va l'appel a la populaziun da sa participar ad occurrenzas localas dals servetschs forestals u d'iniziar sez ulteriurs arranschaments. 
Il tema è surtut er adattà per classas da scola. 
Nova publicaziun 
La broschura "Giganten und Überlebenskünstler" infurmescha a moda simpla ed enclegentaivla davart l'impurtanza e la periclitaziun da l'aviez. 
La publicaziun è vegnida edida da l'inspecturat da guaud dal Grischun spezialmain per il di dal guaud. 
Gremi: inspecturat forestal dal Grischun 
Funtauna: rg inspecturat forestal dal Grischun 
Data: 17.03.2000 
La lescha chantunala d'energia duai vegnir adattada al dretg federal 
La cumissiun predeliberanta dal cussegl grond fa la proposta da tractar la revisiun da la lescha cantunala d'energia e da l'ordinaziun executiva respectiva. 
Cun la revisiun parziala proponida vegn prendida en mira en emprima lingia in'adattaziun al dretg federal superiur. 
La cumissiun predeliberanta dal cussegl grond è s'occupada dacurt sut il presidi da deputà Ernst Bachmann ed en preschientscha dal schef dal departament cumpetent, cusseglier guvernativ Stefan Engler da la revisiun parziala da la lescha d'energia sco er da l'ordinaziun executiva respectiva dal cussegl grond. 
La cumissiun beneventa las finamiras da la revisiun parziala e va per la gronda part d'accord cun las propostas da la regenza. 
Correspundentamain recumanda ella al cussegl grond unanimamain d'entrar en chaussa. 
La legislaziun d'energia è suttamessa tenor la constataziun da la cumissiun ad ina dinamica enorma e quai tant sin stgalim federal sco er chantunal. 
La lescha federala d'energia revedida è vegnida messa en vigur gia avant pli ch'in onn, quai che pretenda obligantamein d'adattar la legislaziun chantunala d'energia. 
D'accord va la cumissiun concernent il fatg che la revisiun parziala na cumpeglia betg ina reducziun da las stentas da promoziun dal chantun sin il sectur energetic. 
Plitost duai sulettamain vegnir desistì da quests instruments che n'èn betg sa cumprovads en la pratica, che n'han betg demussà in effect da promoziun e ch'engrevgieschan uschia inutilmain la cassa chantunala. 
En la discussiun da detagl ha la cumissiun tractà differentas novaziuns materialas. 
Uschia vegn abolì il quint individual dals custs da stgaudament e da l'aua chauda en edifizis existents. 
Per edifizis novs stgaudads centralmain d'almain tschintg consuments da chalira duain quests quints dentant vegnir mantegnids vinavant. 
Plinavant crodan davent ils sustegniments per investiziuns che spargnan energia tras levgiaments fiscals. 
Tenor l'opiniun unanima da la cumissiun predeliberanta na duai en il futur l'installaziun da stgaudaments da resistenza electrics liads al lieu e d'auters indrizs la finala betg vegnir fatg dependenta pli d'ina permissiun chantunala. 
Igl è vinavant chaussa da las vischnancas da prescriver per l'installaziun da tals indrizs in'obligaziun d'avair ina permissiun. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 22.03.2000 
Studi da lunga durada davart las consequenzas dal plazzal da construcziun da la NVTA a Sedrun 
Il grond plazzal da construcziun a Sedrun da la Alp Transit Gotthard SA vegn examinà scientificamain. 
En il decurs dals proxims 15 onns vegn fatg in studi da project davart las consequenzas dal grond plazzal da construcziun da la NVTA a Sedrun sin la vallada e sin las structuras da la vischnanca e da la regiun. 
L'uffizi federal da traffic, il chantun Grischun, la corporaziun da vischnancas Surselva e la vischnanca da staziunament Tujetsch han dà glisch verda per quest project. 
La construcziun en l'artg alpin fa pretaisas spezialas a tut ils pertutgads. 
Sin in pitschen spazi sa surpostan qua plirs interess d'utilisaziun. 
Quai vala spezialmain er per il grond plazzal da construcziun a Sedrun da la Alp Transit Gotthard SA en la part sura da la Surselva. 
Cun la galaria da l'entschatta intermediara vegn realisada a Sedrun ina part essenziala dal volumen da construcziun dal nov tunnel da basa tras il Gotthard. 
Durant passa 15 onns vegnan occupadas fin 600 persunas directamain en la construcziun. 
Cun quest plazzal da construcziun fitg grond per la regiun obtegna la vischnanca da Tujetsch, dentant er l'ulteriur territori da la part sura da la Surselva impuls economics, socials e regiunals da gronda muntada. 
Il grond plazzal da construcziun da la NVTA a Sedrun porscha perquai ina occasiun unica da registrar, evaluar e da documentar en tscherts intervals ils svilups e las consequenzas economicas, socialas ed ecologicas persistentas sin in spazi survesaivel. 
Il studi ch'è concepì en furma d'ina retschertga relativa al project e ch'è in accumpagnament da lunga durada da quel vul cuntanscher differentas finamiras en il decurs dals proxims 15 onns: - 
Il svilup areguard la persistenza (resguardond spezialmain l'economia, il turissem, la societad e la cuntrada avant, durant e suenter la construcziun) duai vegnir documentà. 
- Ils secturs problematics en il svilup da la vischnanca da Tujetsch e da la regiun Surselva duain vegnir renconuschids a temp tras l'accumpagnament permanent, per ch'eventualas mesiras da correctura possian vegnir iniziadas immediat. 
- L'exempel da la Surselva duai laschar far enconuschientschas en vista a projects sumegliants. 
- Tras rapports intermediars bain enclegentaivels e ch'accentueschan ils problems duai vegnir creà in instrument per far ina politica da communicaziun averta. 
Sco purtaders da quest studi da lunga durada da la NVTA a Sedrun che vegn confinanzià da la confederaziun funcziunan l'uffizi federal da traffic, il chantun Grischun, la corporaziun da vischnancas Surselva e la vischnanca da staziunament Tujetsch. 
La direcziun ha il chantun Grischun. 
L'accumpagnament dal studi da project vegn affidà ad ina gruppa da lavur cun represchentants dals purtaders e da la Alp Transit Gotthard SA. 
La realisaziun per propi dal studi ha surdà la gruppa da lavur a l'institut per prestaziuns publicas da servetsch e turissem da l'universitad da Son Gagl, la documentaziun audiovisuala accumpagnanta a la Prisma producziun da videos e sistems SA, Cuira. 
Il project duai avair lieu en sis fasas durant la perioda da 1999/2000 fin 2013/2014. 
Gremi: departament da l'intern e da l'economia publica dal Grischun 
Funtauna: rg departament da l'intern e da l'economia publica dal Grischun 
Data: 22.03.2000 
Gea per l'autenticitad dals custs tar il traffic. Dentant betg uschia sco proponì da la confederaziun 
La regenza grischuna è da princip persuenter che tut ils purtaders dal traffic cuvrian ils custs en il senn dal princip dal chaschunader. 
Perquai ch'ella na chatta betg in giudicament general refusa ella l'artitgel constituziunal nov proponì da la confederaziun en la furma preschentada. 
Oz na cuntegnan ils pretschs da las prestaziuns dal traffic che vegnan pretendids sin il martgà betg tut ils custs che la singula prestaziun chaschuna. 
Bain èn cuvrids en il fratemp ils custs da via dal traffic pesant (per la construcziun, il manaschi ed il mantegniment da las infrastructuras) ed ils custs externs per l'ambient ed ils accidents (uschenumnads "custs externs") vegnan mess a quint davent da l'entschatta da l'onn 2001 cun la taxa sin il traffic da camiuns pesants dependenta da la prestaziun (TTCP). 
Tar ulteriurs purtaders dal traffic (oravant tut las viasfier, ils autos da persunas, il traffic aviatic) èn dentant fin uss cuvrids ni ils custs interns ni ils custs externs da l'ambient e da la sanadad. 
Cun il sboz proponi per in nov artitgel constituziunal duai vegnir fixà il princip da l'autenticitad dals custs per tut ils purtaders dal traffic. 
Ils purtaders da viafier, via, aria ed aua sco er ils conducts da bischens duain cuvrir en il senn dal princip dal chaschunader tut ils custs chaschunads dad els. 
La confederaziun na duai betg obtegnair cun il nov artitgel constituziunal novas cumpetenzas per incassar taxas. 
Las corporaziuns communalas cumpetentas obtegnan dentant ina incumbensa legislativa e d'agir en direcziun da la "autenticitad dals custs". 
Il sboz prevesa plinavant che la confederaziun ed ils chantuns desegnian las excepziuns dal princip dal chaschunader e cumprovian las prestaziuns d'economia collectiva ch'èn da cumpensar separadamain. 
Damai ch'ils custs ch'èn d'engrevgiar èn fixads be parzialmain e che l'economia e la populaziun ston anc sa disar vi da questa novaziun duai l'autenticitad dals custs vegnir introducida tenor l'artitgel constituziunal proponì pass per pass per tut ils purtaders dal traffic. 
Da princip è la regenza grischuna bain persuenter d'exequir pli fitg il princip dal chaschunader (betg mo per il sectur dal traffic) perquai che quel gida ad impunder ils meds publics a moda raziunala e tenor il basegn. 
Tgi che dovra prestaziuns spezialas u chaschuna custs duai purtar quels tant sco pussaivel sez. 
Il princip dal chaschunader na po dentant betg valair sco sulet criteri per l'agir statal. 
Plitost è mintga singul cas d'examinar (spezialmain concernent l'autenticitad da las datas davart ils custs ed il niz, l'effect directiv da la taxa incassada, la repartiziun regiunala, la raschunaivladad per ils purtaders dals custs e la raziunalitad administrativa da la realisaziun). 
Sch'il princip dal chaschunader duai vegnir realisà stoi dar in giudicament general cumplessiv en il cas concret. 
Ina vista cumplessiva è urgentamain necessaria. 
En la soluziun proponida da la confederaziun vegn gist quest factur a la curta. 
L'artitgel constituziunal proponì cumpiglia mancanzas uschè gravantas ch'el sto vegnir refusà da la regenza en la furma preschentada. 
Da princip per la nova lescha da transplantaziun 
Ils davos 30 onns è la transplantaziun d'organs, da tessids e cellas er daventada en Svizra ina metoda da tractament che vegn pratitgada cun success. 
Numerus umans engrazian ad ella lur vita u almain ina meglra qualitad da viver. 
Sin il sectur da la medischina da transplantaziun dispona la Svizra d'ina infrastructura fitg buna. 
L'onn 1998 han ils sis centers svizzers da transplantaziun a Basilea, Berna, Genevra, Losanna, S. Gagl e Turitg fatg 421 transplantaziuns. 
Las premissas giuridicas per dar, prender or e transplantar organs, tessids e cellas n'èn betg regladas en Svizra a moda unifitgada en ina lescha. 
1999 è vegnida creada la basa constituziunala per che la confederaziun possia reglar a moda cumplessiva quest sectur. 
Il sboz per ina nova lescha da transplantaziun è uss avant maun. 
La regenza grischuna considerescha il sboz sco basa utila per reglar sin stgalim naziunal ils problems che sa dattan en connex cun las transplantaziuns. 
En vista a la segirtad giuridica ed a la confidenza da la populaziun en la medischina da transplantaziun beneventa ella ina regulaziun legala cumplessiva sin stgalim federal da quest sectur sensibel medicinal, legal ed etic. 
Concernent singulas disposiziuns vegnan dentant er fatgas tschertas resalvas. 
Projects da votaziun dals 21 da matg 2000 
Dumengia, ils 21 da matg 2000 èsi da votar davart in project federal e chantunal. 
Sin stgalim federal sa tracti dals contracts bilaterals cun la UE, sin stgalim chantunal da la lescha davart ils automats da gieu ed ils manaschis da gieus. 
Contribuziuns culturalas 
A las sequentas instituziuns resp. per ils sequents projects vegnan conderschidas contribuziuns culturalas en l'import total da 116'000 francs: 
- orchester grischun da chombra (OGC) per l'activitad da concerts l'onn 2000, e 
- Dieter Menz per il project "Gegenstrom/Contrecourant", che ha lieu dals 27 d'avrigl fin ils 27 da matg 2000 a Chareton-le-Pont (Paris). 
Construcziun da vias 
Per differents projects da construcziun da vias vegnan dads liber credits d'in import total da var 4.4 milliuns francs (lavurs da miradur e da cuvrida per il sviament da Claustra Büel-Selfranga e per lavurs da cuvrida entaifer il vitg da Müstair). 
Fatgs da persunal 
Cristina Maranta, naschida 1963, da Poschiavo, domiciliada a Cuira, daventa a partir da l'entschatta da fanadur 2000 scheffa dal gimnasi superiur da la scola chantunala grischuna. Gremi: regenza 
Funtauna: rg chanzlia chantunala dal Grischun 
Data: 23.03.2000 
La refurma da las dretgiras va en vigur a moda graduada 
La refurma da las dretgiras sco ovra cumplessiva va en vigur l'entschatta schaner 2001, las disposiziuns davart las tschernas cirquitalas e la nova elecziun da las dretgiras districtualas dentant gia l'entschatta avrigl 2000. 
Ils 12 da mars 2000 han las votantas ed ils votants dal Grischun acceptà la refurma da las dretgiras cun gronda maioritad. 
La regenza metta en vigur las novaziuns sin l'entschatta da l'onn 2001. 
Singulas disposiziuns da dretg transitori èn dentant effectivas gia avant. 
Quests effects preliminars pertutgan d'ina vart las elecziuns cirquitalas dals 7 da matg e da l'autra vart la nova elecziun da las dretgiras districtualas dals 24 da settember 2000. 
Las disposiziuns necessarias per questas elecziuns van perquai en vigur gia l'entschatta avrigl 2000. 
Da nov vegnan abrogads las dretgiras cirquitalas ed ils uffizis da mediatur, las dretgiras districtualas vegnan elegidas dal pievel. 
Empè dals 14 districts d'enfin uss datti da nov be anc indesch. 
Indemnisar cumplainamain la renunzia a l'utilisaziun da la forza idraulica er en il futur 
Tenor l'idea dal cussegl federal na correspundan ils criteris per pajar contribuziuns da cumpensaziun, circumscrits en l'ordinaziun davart l'indemnisaziun da las perditas tar l'utilisaziun da las forzas idraulicas (OIFI), betg pli a las relaziuns actualas. 
Las disposiziuns davart la calculaziun da la probabladad da realisaziun economica e davart la pauschala per prestaziuns secundaras sajan antiquadas. 
Ultra da quai vegnia resguardà l'augment dal maximum dal tschains d'aua be a moda insuffizienta. 
La OIFI stoppia perquai vegnir revedida. 
Il decret menziunà e la scursanida previda dals pajaments da cumpensaziun pertutga natiralmain ils chantuns muntagnards. 
Per quest motiv prenda la confederenza da las regenzas dals chantuns muntagnards communablamain posiziun davart la revisiun planisada. 
En quest connex sajan er da reponderar ils mecanissems d'indemnisaziun. 
Fin alura stoppian vegnir tractadas tut las dumondas futuras tenor il dretg vertent. 
Return en il Cosovo fin la fin da matg 2000 
Pervia da la guerra en il Cosovo eran fugids circa 60'000 umans en Svizra. 
Circa 20'000 èn puspè returnads facultativamain en il rom dal program per sustegnair il return. 
Fin la fin da matg ston er ils ulteriurs circa 40'000 fugitivs dal Cosovo bandunar la Svizra. 
Lur repatriaziun vegn ad esser ina gronda provocaziun per las autoritads da la confederaziun e dals chantuns. 
Per l'execuziun èn responsabels en emprima lingia ils chantuns. 
La prontezza per returnar saja sa diminuida fermamain durant il davos temp ed haja fatg plaz a la speranza da pudair restar vinavant en Svizra. 
Quest svilup derivia da signals sbagliads sco tr. a. da la "acziun umanitara 2000" da la confederaziun. 
Per ch'ins possia cuntanscher in return spert dals fugitivs da guerra e per ch'ins possia desister da forza poliziala tar las repatriaziuns, stoppian ils umans pertutgads anc ina giada vegnir orientads davart ils avantatgs dal return facultativ. 
Ils viadis enavos hajan da succeder primarmain sin via aviatica. 
Integrar ils projects da la Arge-Alp en il program Interreg III da la UE 
Cun il program Interreg promova la UE dapi 1991 la collavuraziun sur ils cunfins. 
Er la Svizra sa participescha. 
Interreg III sa referescha sin la perioda da 2000 fin 2006. 
La UE promova cun quai ultra da la collavuraziun internaziunala er projects da cooperaziun da plirs pajais en in territori coerent pli grond. 
Uschia vegn er sustegnida la collavuraziun tranter differentas regiuns da l'Europa cun problems e pussaivladads da gener sumegliant. 
Dapi 1972 collavuran indesch regiuns da la Germania, l'Austria, l'Italia e la Svizra en il rom da la Arge Alp. 
La finamira è in svilup persistent dal spazi da viver e d'economia alpin. 
Interess e modas da lavurar da la Arge Alp correspundan senza dubi a las directivas dal program Interreg. 
En quest senn propona la regenza grischuna al cusseglier federal Pascal Couchepin da resguardar las dumondas ed ils puncts centrals da la Arge Alp da moda che la UE po integrar ils projects en il program da l'Interreg e contribuir a lur finanziaziun. 
L'inspecturat forestal ha uss num "Uffizi forestal" 
Cun effect a partir dals 3 d'avrigl 2000 vegn l'inspecturat forestal dal Grischun ad avair num uffizi forestal. 
La denominaziun taliana sa cloma "Ufficio forestale", la tudestga "Amt für Wald". Da las vischnancas Il project per la nova construcziun d'ina scolina dubla a Razén vegn approvà (custs imputabels 786'000 francs, contribuziun chantunala 40 pertschient). Las revisiuns parzialas da las planisaziuns localas da Mustér e da Segl en Engiadina vegnan approvadas cun resalvas. Fatgs dal persunal 
Gabriela Huber, naschida 1967, da ed a Lucerna, daventa collavuratura giuridica cun in pensum da 70 pertschient tar il departament da sanitad. 
Ella cumenza l'entschatta fanadur 2000. 
Fernando Guntern, naschì 1968, da Biel VS, domicilià a Domat, daventa revisur d'informatica tar la controlla da finanzas. 
El cumenza sia lavur l'entschatta fanadur 2000. 
Gremi: regenza 
Funtauna: rg chanzlia chantunala dal Grischun 
Data: 30.03.2000 
Scumond d'antennas da natel a Küblis: la regenza approva il recurs da la diAx 
La regenza approva il recurs da la societad da radiofonia mobila diAx cunter il scumond general per eriger antennas da natel entaifer la zona da construcziun da la vischnanca da Küblis. 
La disposiziun da scumond correspundenta en la lescha da construcziun da la vischnanca da Küblis na po perquai betg vegnir approvada. 
Cun il giavisch da proteger la populaziun residenta da la radiaziun electromagnetica d'antennas da natel han las votantas ed ils votants da la vischnanca da Küblis acceptà la fin da l'onn 1999 ina iniziativa che prevesa ina cumplettaziun da la lescha da construcziun da la vischnanca. 
L'iniziativa è vegnida provocada tras ina dumonda da construcziun concreta da la diAx per in'antenna da natel en la zona da l'abitadi. 
Cunter il scumond da la lescha da construcziun d'eriger antennas da natel en las zonas da construcziun ha la diAx fatg recurs a la regenza ch'è il medem mument l'instanza d'approvaziun per decrets davart la planisaziun locala e tras quai er davart decrets en connex cun la lescha da construcziun. 
L'iniziativa è illegala 
En sia decisiun da recurs è la regenza vegnida a la conclusiun ch'il scumond d'antennas da natel cuntrafetschia tant al dretg da planisziun dal territori sco er a la lescha federala da telecommunicaziun e stoppia vegnir abrogà pervia da sia illegalitad. 
La regenza vesa ina cuntravenziun al dretg da planisaziun dal territori en il fatg che las antennas da natel sco installaziuns d'infrastructura d'in abitadi tutgan da princip en la zona da construcziun. 
I saja ina violaziun dal princip da basa da la planisaziun dal territori davart il zavrar il territori da construcziun ed il territori che na po betg vegnir bajegià da vulair stgatschar en general talas installaziuns en il territori ordaifer las zonas da construcziun, senza far l'examinaziun ch'è necessaria en mintga cas singul, sch'ellas sajan liadas al lieu. 
Mesiras per proteger ils umans da las consequenzas da l'electrosmog sajan bain en l'interess public, ma ch'ins stoppia partir dal fatg ch'il cussegl federal haja resguardà suffizientamain quest interess public cun l'ordinaziun davart la protecziun cunter la radiaziun nunionisanta (ORNI) decretada avant curt, e quai er sut l'aspect dal princip da prevenziun. 
Ultra da quai violescha il scumond da Küblis da las antennas da natel tenor la regenza la lescha federala da telecommunicaziun. 
Questa intenziunescha tranter auter da garantir servetschs da telecommunicaziun d'auta qualitad e cumpetitivs en favur da la populaziun e da l'economia. 
Tenor la regenza na sa lascha il scumond d'antennas betg s'accordar cun questa finamira, er per il motiv ch'el pudess vegnir imità en numerusas ulteriuras vischnancas en cas ch'el vegniss approvà. 
Gremi: regenza 
Funtauna: rg chanzlia chantunala dal Grischun 
Data: 30.03.2000 
Il biro per dumondas d'egualitad metta ad ir l'organ da publicaziun "IBLICK" 
En ses terz rapport annual guarda il biro chantunal per dumondas d'egualitad enavos sin in onn da lavur intensiva e fixescha ils puncts centrals per l'activitad futura. 
Finamira principala da tut las stentas èsi da promover la sensibilitad per dumondas d'egualitad. 
Il rapport annual 1999 cumpiglia in assortiment da las differentas activitads dal biro per dumondas d'egualitad. 
La paletta tanscha da l'infurmaziun e las cussegliaziuns sur la collavuraziun tar la legislaziun fin tar ils fatgs interns. 
Oravant tut vegn preschentà in dumber considerabel da projects differents sin ils secturs politica/vita publica, autoritads ed administraziun, lavur da publicitad e dumondas da furmaziun. 
I n'è betg ina casualitad che projects stattan en il center da la lavur d'egualitad. 
Midadas pon ins cuntanscher be cun s'occupar intensivamain da dumondas concretas. 
Er qua è la persistenza il pled magic (modern). 
Sco exempel sin il sectur da furmaziun serva la tematica da l'egualitad en ils meds d'instrucziun. 
Tge han ins d'observar en il mument ch'ins lavura cun materials d'instrucziun confurms a las schlattainas? 
Vegnan quests puncts resguardads tar l'elavuraziun da novs meds d'instrucziun en il Grischun? 
In rapport annual è natiralmain curt e cumpara sulettamain ina giada l'onn. 
Il biro per dumondas d'egualitad vegn a satisfar il basegn per ulteriuras infurmaziuns a partir d'immediat cun ina circulara che cumpara en intervals regulars e porta il num "IBLICK". 
Duas fin trais giadas l'onn duai vegnir rapportà davart projects currents, dumondas frequentas ed actualitads. 
Persunas interessadas pon s'infurmar a moda pli clera davart las activitads dal biro per dumondas d'egualitad. 
"IBLICK" vul francar pli ferm il biro per dumondas d'egualitad ed il render pli conuschent. 
Uschia resguarda l'organ da publicaziun ina da las incumbensas fundamentalas dal biro: da promover intenziunadamain ed a basa vasta la sensibilitad per dumondas d'egualitad. 
Il rapport annual e la publicaziun "IBLICK" pon ins retrair ubain abunar gratuitamain tar il biro per dumondas d'egualitad, tel. 081-257 35 70, e-mail: Sina.Bardill@stagl.gr.ch. 
Gremi: Biro per dumondas d'egualitad dal Grischun 
Funtauna: rg Biro per dumondas d'egualitad dal Grischun 
Data: 31.03.2000 
Pestgar en il Grischun: nua poss jau retrair la patenta? 
(Retratga da las patentas da pestga per la stagiun da pestga 2000) 
Tar las preparaziuns per la proxima stagiun da pestga tutga betg il davos la retratga da la patenta da pestga. 
Er quest onn vegnan distribuidas tut las patentas tras la surveglianza da pestga ed il biro da 
En il fegl uffizial dal chantun Grischun dals 6 d'avrigl 2000 èn publitgads ils lieus d'emissiun, las datas e las uras per retrair la patenta tenor ils districts da pestga. 
Il dretg da retrair la patenta chantunala han da princip persunas che han ademplì il 16. onn. 
La revisiun totala planisada da la lescha chantunala da pestga prevesa da sbassar la vegliadetgna minimala sin 14 onns. 
Questa midada po dentant ir en vigur il pli baud l'onn 2001. 
La votaziun dal pievel necessaria duai avair lieu l'atun 2000. 
Gremi: inspecturat da chatscha e da pestga dal Grischun 
Funtauna: rg inspecturat da chatscha e da pestga dal Grischun 
Data: 05.04.2000 
Il quint statal dal Grischun 1999: La tendenza vers deficits augmentants cuntinua 
Il quint statal dal Grischun 1999 serra cun in surpli d'expensas da 15,7 milliuns francs. 
Suenter ils deficits da 1997 (5,1 milliuns) e 1998 (8,9 milliuns) è quai il pli nausch resultat en seria. 
Engrevgiant è surtut il deficit en il quint da finanziaziun da 54,5 milliuns francs. 
Il quint current serra tar ina svieuta totala dad 1,88 milliardas francs cun in surpli d'expensas da 15,7 milliuns francs. 
L'agen chapital sa reducescha uschia sin 97,4 milliuns francs. 
En cumparegliaziun cun il deficit budgetà da 46,2 milliuns francs è il resultat per 30,5 milliuns francs meglier. 
Quest resultat han chaschunà expensas pli pitschnas da 6 milliuns francs (minus 0,3 pertschient) e gudogns supplementars da 24,5 milliuns francs (plus 1,3 pertschient). 
Da la vart dals custs èn cunzunt las contribuziuns chantunalas a terzas persunas stadas pli pitschnas che planisà. 
Ellas sa chattan cun in total da 368 milliuns francs per 16,7 milliuns francs resp. per 4,3 pertschient sut il volumen budgetà. 
Da questas expensas pli pitschnas pertutgan 6,2 milliuns francs las contribuziuns da manaschi ad ospitals e chasas da tgira, 4,2 milliuns francs las contribuziuns ad instituts d'emprendissadi superiurs ed a scolas autas sco er 2,6 milliuns francs las contribuziuns a vischnancas per ils fatgs da scola. 
Cun in import total da 334 milliuns francs èn restads er ils custs dal persunal per 3,8 milliuns francs sut il preventiv. 
Investiziuns nettas pli pitschnas han chaschunà silsuenter ina reducziun da las amortisaziuns da la facultad administrativa per 6,3 milliuns francs. 
A quests respargns stattan visavi tranter auter custs reals da 10,8 milliuns francs pli auts, pia da totalmain 279,7 milliuns francs. 
Quest augment vegn chaschunà essenzialmain dals custs pli auts per il mantegniment da las vias, en consequenza dals donns da malaura e da las grondas navadas la primavaira 1999. 
Al quint statal 1999 han pudì vegnir scrits buns per part gudogns supplementars impurtants envers il preventiv: Part vi dal retgav da la taglia federala indirecta e part vi da la gulivaziun da finanzas 17 milliuns francs, part vi dal gudogn net da la banca chantunala grischuna 3,3 milliuns francs, restituziuns da la confederaziun 7,2 milliuns francs. 
Perencunter èsi da registrar tar la taglia chantunala da las persunas natiralas, inclusiv taglia a la funtauna, in gudogn pli pitschen da 13,8 milliuns francs. 
Questa perdita ha pudì vegnir retegnida per gronda part tras ils gudogns supplementars tar la taglia sin las persunas giuridicas da 3,1 milliuns francs sco er tar la taglia sin il gudogn tras la vendita da bains immobigliars e tar la taglia sin l'ierta da 6,9 milliuns francs. 
Dal rest è stada er la part dal chantun vi da la taglia federala anticipada per 3,4 milliuns francs considerablamain pli pitschna che spetgà. 
En consequenza d'in retard en la procedura d'approvaziun vegn suspendì in gudogn da concessiun budgetà da 5,8 milliuns francs en l'onn 2000. 
Atgna finanziaziun reducida da las investiziuns 
Senza resguardar ils emprests cun ina finanziaziun speziala a l'assicuranza da dischoccupads (AD) ed a l'associaziun per credits a l'agricultura (ACA) èn vegnids spendids en il quint d'investiziuns totalmain 359,5 milliuns francs. 
Il volumen d'investiziuns da 367,3 milliuns francs ch'il cussegl grond aveva accordà en il preventiv 1999 è uschia vegnì tratg a niz fin 7,8 milliuns francs resp. 97,9 pertschient (onn precedent 93,8 pertschient). 
Suenter la deducziun da las entradas d'investiziun restan investiziuns nettas sinn donn e cust da las finanzas generalas dal chantun da 166,9 milliuns francs. 
La quota d'investiziun, q.v.d. la part da las investiziuns vi da las expensas totalas consolidadas, importa 19,5 pertschient (onn precedent 20,9 pertschient). 
Las contribuziuns d'investiziun ch'èn necessarias per garantir l'occupaziun en las regiuns e valladas dal chantun e che van en favur da vischnancas, instituziuns ed impresas privatas pon vegnir mantegnidas cun insatge sur 90 milliuns francs stgars en il rom dal preventiv. 
Il Cash flow (atgna finanziaziun) da 112,4 milliuns francs sa chatta bain per 32,7 milliuns sur las aspectativas dal preventiv. 
El resta dentant per 20 milliuns francs sut il resultat da l'onn precedent. 
Cumparegliond ils meds cun in'atgna finanziaziun e las investiziuns nettas decisivas da 166,9 milliuns francs resulta in deficit da finanziaziun da 54,5 milliuns francs (preventiv 91,7 milliuns, onn precedent 34,8 milliuns). 
Cun in grad d'atgna finanziaziun da 67,4 pertschient (preventiv 46,5 pertschient, onn precedent 79,2 pertschient) han pudì vegnir finanziadas las investiziuns nettas per var dus terzs tras l'affluenza da meds dal quint current. 
Per la part na cuvrida en la dimensiun dal deficit da finanziaziun han ins stuì far diever d'ulteriurs daners esters. 
Il quint statal serra tar expensas totalas da 368 milliuns francs ed entradas totalas da 351,5 milliuns francs cun in surpli d'expensas da 16,5 milliuns francs. 
Il debit sin las vias, q.v.d. il total dals deficits sin las vias activads, è uschia s'augmentà sin 30 milliuns francs. 
12,8 milliuns francs da las expensas sa basan sin credits supplementars en connex cun la reparaziun da donns da malaura. 
Project da pilot GRiforma 
En il rom dal quint statal 1999 suttametta la regenza al cussegl grond per l'emprima giada ils rapports annuals spezials dals tschintg uffizis da pilot cun il project da nova gestiun publica GRiforma. 
Ils uffizis da pilot rapportan co ch'els han pudì cuntanscher las finamiras dal budget global, respectivamain dal budget da las gruppas da product e commenteschan eventualas divergenzas. 
Cun quest project vegn augmentada la transparenza da l'agir administrativ e meglierada la direcziun specifica politica e da manaschi da las prestaziuns statalas. 
L'emprim onn d'emprova fa bunas propostas, mussa dentant sco spetgà er in basegn d'agir per megliurar l'emprova. 
Nauschas vistas 
La situaziun da finanzas dal chantun sa pegiurescha pli e pli. 
Dapi la perdita persistenta l'onn 1997 s'augmentan ils deficits cuntinuadamain. 
Cun il resultat deficitar da l'onn 1999 ha il chantun Grischun surpassà la barriera da la facultad netta (la fin da 1998 sa muntava quella anc sin 6,1 milliuns francs) vers il daivet public betg cuvrì en l'autezza da 49,5 milliuns francs. 
Il respargn relativamain pitschen en connex cun las expensas envers il preventiv da totalmain 6 milliuns francs u 0,3 pertschient mussa che correcturas dal preventiv èn pussaivlas praticamain be anc tras entradas supplementaras nunspetgadas. 
Spezialmain las contribuziuns chantunalas a las expensas currentas da las vischnancas e da las persunas privatas n'èn strusch pli d'influenzar sin fundament da las prescripziuns legalas fixas per la confinanziaziun da las expensas da consum. 
Per respargns che surpassan il preventiv n'exista praticamain nagina libertad d'agir pli. 
Il plan da mesiras cumplessiv "equiliber da las finanzas 1999" (MPHH99) è vegnì realisà per gronda part ed integrà en ils preventivs. 
Per ils onns da planisaziun da finanzas 2001 fin 2004 na vesan ins nagin megliurament, il cuntrari. 
Per evitar ch'ins sa movi en in'economia da daivets, èn urgentamain necessarias mesiras efficazias. 
Autramain n'è in augment da la taglia betg d'excluder. 
Gremi: departament da finanzas e militar dal Grischun 
Funtauna: rg departament da finanzas e militar dal Grischun 
Data: 05.04.2000 
Da las regiuns e da las vischnancas Fatgs da persunal 
- Alberto Ruggia, naschì 1957, da Pura, domicilià a Cuira, daventa planisader cirquital/manader da partiziun tar l'uffizi da planisaziun. 
El cumenza l'entschatta fanadur 2000. 
- Boris Spycher, naschì 1966, da Köniz, domicilià a Basilea, daventa manader da project/collavuratur scientific tar l'uffizi da planisaziun. 
El entra en plazza l'entschatta avust 2000. 
- Men Bischoff daventa l'entschatta da fanadur 2000 veterinari uffizial per il district da l'En. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.04.2000 
Champ da sport 2000 per giuvenils 
L'uffizi da sport dal Grischun organisescha er questa stad, en collavuraziun cun las federaziuns ed uniuns da sport, champs da sport per giuvenils en la vegliadetgna da 10 fin 20 onns. 
Totalmain èn previs 22 champs en las disciplinas ballape, alpinissem, surfing, navigar a vela, canu, hockey sin glatsch, tennis, mountainbike, budo e rampignar. 
Ultra da quai ha lieu a Tenero dals 2 fin ils 8 da fanadur 2000 in champ polisportiv da tendas. 
Ils champs dattan la pussaivladad unica a la giuventetgna grischuna ed extrachantunala da meglierar sias abilitads sportivas durant las vacanzas da stad en in ambient manà ed organisà da spezialists. 
Infurmaziuns ed annunzias: uffizi da sport dal Grischun, tel. 081-257 27 55 u per e-mail: claudia.belina@sportamt.gr.ch. 
Internet: www.sportamt-gr.ch. 
Gremi: uffizi da sport dal Grischun 
Funtauna: rg uffizi da sport dal Grischun 
Data: 06.04.2000 
La colliaziun parziala Saas vest vegn approvada 
La regenza approva il project da vias ch'è vegnì exponì publicamain l'atun 1999 per la colliaziun parziala dal sviament da Saas a Saas vest. 
Cun questa decisiun po vegnir inoltrà il project cumplessiv per il sviament da Saas uss sco project singul a la confederaziun per dar l'approvaziun e conceder las contribuziuns. 
Il sviament da Saas è ina part dal project cumplessiv da la via dal Partenz tranter Küblis e Claustra. 
Per motivs finanzials na po quest project da vias enconuschentamain betg vegnir realisà en sia totalitad previsa a l'origin, mabain en pliras etappas. 
Per pudair realisar il sviament da Saas en furma d'in project da vias independent, è necessaria ina colliaziun dal vitg da Saas cun il nov sviament a l'ur vest dal vitg. 
Il project correspundent è vegnì exponì publicamain il tard atun 1999. 
Las ulteriuras lavurs da projectaziun per il sviament da Saas sa splegan correspundentamain a las prescripziuns da termin che la regenza ha fixà il december 1999. 
Cun las emprimas lavurs da construcziun preparativas per il sviament da Saas duai vegnir entschavì l'onn 2002. 
Rumantsch a las scolas professiunalas artisanalas da Cuira e Glion 
Il proxim onn da scola 2000/2001 duai vegnir instruì rumantsch sco rom da la furmaziun generala tenor l'uschenumnà model da splitting a las scolas professiunalas artisanalas da Cuira e Glion. 
Fin ch'il nov plan d'instrucziun general per l'instrucziun da furmaziun generala (instrucziun FG) a las scolas professiunalas artisanalas è ì en vigur l'onn 1996, vegnivi instruì als emprendists da lingua materna rumantscha a la scola professiunala artisanala da Cuira (SPAC) enstagl da tudestg, rumantsch. 
Perquai ch'en il nov plan d'instrucziun general vegn purschì be anc in bloc general societad, lingua e communicaziun, n'han ins betg pudì mantegnair la veglia regulaziun per l'instrucziun da rumantsch. 
Sin l'onn da scola 2000/01 èsi da tschertgar ina nova soluziun per il rumantsch en l'instrucziun FG a las scolas professiunalas artisanalas da Cuira e Glion. 
Proponì vegn l'uschenumnà model da splitting. 
L'instrucziun dals roms vegn dada sco fin uss en la scola professiunala cumpetenta tenor la repartiziun en circuls da scola. 
Perquai ch'igl n'è betg pussaivel da pretender da tut ils giuvenils ch'els giaian fin a Glion, vegn realisada ina purschida da roms facultativs a Cuira per scolaras e scolars rumantschs. 
Ins vul cuntanscher ina soluziun cun linguas maschadadas en il bloc da roms societad, lingua e communicaziun, uschia ch'in terz da l'instrucziun vegn offerì en lingua rumantscha e dus terzs en lingua tudestga. 
La regenza autorisescha las scolas professiunalas artisanalas da Cuira e Glion d'introducir il model da splitting l'emprim per ina fasa d'emprova da trais onns. A la scola professiunala artisanala da Samedan vegn manà in model parzial da curs en bloc per l'instrucziun da rumantsch. 
A Samedan datti avunda persunas d'instrucziun che san instruir en las linguas tudestg, rumantsch e talian. 
Per Cuira na pon ins betg imaginar in tal model, perquai che la gronda part da las persunas d'instrucziun sa intstruir be per tudestg. 
Contribuziuns culturalas 
I vegnan prestadas contribuziuns d'in import total da 175'500 francs a las suandantas ovras, occurrenzas ed instituziuns: 
- atgnas producziuns da la Klibühni "Die Unterrichtsstunde" da Ionesco ed "Offene Zweierbeziehung" da Dario Fo l'avrigl e zercladur 2000, 
- program d'occurrenzas da la Klibühni da l'avrig fin il december 2000, 
- film documentar "Die Oper in drei Akten" (titel da lavur) da Robert Ralston jr., 
- ediziun d'in catalog tar in'exposiziun da sculpturas da Not Bott (1927-1998) la stad 2000 en il Palazzo Besta a Teglio/Vuclina, - 
dis da cultura Engiadina a Zuoz 2000 (dals 14 fin ils 18 d'avust), 
- ediziun d'in cudesch regiunal "Valle Mesolcina e Valle Calanca" tras la chasa editura Paul Haupt, 
- represchentaziun al liber dal toc "Geschichte eines Pferdes" il zercladur 2000 tras la gruppa da teater da Jenins, 
- exposiziun "Spuren-Transformationen" cun ovras d'artisas e d'artists da Son Gagl dals 9 da zercladur fin ils 8 da fanadur 2000 en la galaria Luciano Fasciati a Cuira, 
- exosiziun da Rémy Markowitsch la stad 2000 en la Galleria Edizioni Periferia a Puschlav, 
- exposiziun "15 onns art giuvna svizra" dals 13 da matg fin ils 10 da fanadur 2000 en la galaria Studio 10 a Cuira a chaschun dal 25avel giubileum da la galaria, 
- concerts dal chor da baselgia San Martin a Cuira dals 27/28 da matg 2000 ("König David" dad A. Honegger), 
- societad dals picturs, sculpturs ed architects svizzers (GSMBA), secziun Grischun, en favur dals stipendis dals utilisaders da l'atelier Fernando et Jean-Luc Lardelli a Paris, 
- concerts da stad 2000 dal Trio Calamus en otg lieus en il chantun, 
- occurrenza da musica e da teater "Sentupada a Vals & Vrin" dals 30 da zercladur/1. da fanadur 2000, 
- concerts en il Casti Aspermont a Sagogn durant l'onn 2000, 
- concert dal chor da chombra da Cuira dals 2 da december 2000 a chaschun dal 90avel anniversari dal cumponist da Cuira Meinrad Schütter, 
- exposiziun ed ediziun d'ina registraziun sonora dals concerts dal chor engiadinais "Proget 2000" dals 24/25 da zercladur 2000 a Müstair e Zernez, 
- ediziun d'in DC cun ovras da Gion Antoni Derungs tras il clarinettist Josias Just e musicants accumpagnants, 
- concerts dal Pass-Chor da Planeiras dals 23/25 da november 2000 a Cuira e Lai (ovras da Jan E. Kypta e Mozart), e 
- novas unifurmas da la societad da musica Arosa. 
30 da zercladur/1. da fanadur 2000: Cursa aval e maraton sin rullettas en Engiadina 
En Engiadin'ota èsi previs d'organisar per la tschintgavla giada il maraton da stad per skates inline. 
La regenza dat la permissiun necessaria. 
L'occurrenza da dus dis cumpiglia venderdi, ils 30 da zercladur 2000, ina inline downhill (cursa aval) a San Murezzan sco er sonda, il 1. da fanadur 2000, il maraton inline, che maina sco il maraton da passlung en Engiadina, da Malögia a S-chanf. 
La cursa downhill da venderdi entschaiva a las 19.30 tar la chasa da scola a San Murezzan Vitg. 
Il traject maina sin la Via dal Bagn giu San Murezzan Bagn. 
La partenza per il maraton inline ha lieu sonda, a las 16.45, tar l'hotel Malögia Palace a Malögia, l'arriv sa chatta sin il sviament da S-chanf. 
Consultaziuns a la confederaziun 
Envers la confederaziun piglia la regenza posiziun pertutgant la revisiun previsa da l'ordinaziun davart la navigaziun interna e da l'ordinaziun davart l'examinaziun dals tips da bartgas. 
Cun las novaziuns vegn il dretg svizzer adattà a quel da la UE. 
La regenza beneventa spezialmain che per las proprietarias ed ils proprietaris e per las possessuras ed ils possessurs cun domicil en Svizra, i vegn creada la pussaivladad da pudair immatricular en il chantun da domicil lur bartgas staziunadas a l'exteriur. 
Uschia po vegnir eliminà er en il chantun Grischun in dretg problem d'execuziun. 
Las midadas planisadas da l'ordinaziun davart l'assicuranza da malsauns e da l'ordinaziun davart la reducziun da las premias en l'assicuranza da malsauns resguarda la regenza sco basa adattada per reglar las pretaisas che vegnan fatgas en connex cun la cunvegna davart la libra circulaziun tranter la Svizra e la UE. 
En vista a las propostas da midadas che mancan anc per il sectur da la reducziun da las premias per persunas che na vivan betg en Svizra, vegni intimà d'eleger in sistem simpel, per pudair mantegnair la lavur administrativa en ina limita raschunaivla. 
Da las vischnancas 
La revisiun parziala da la constituziun communala da Puschlav vegn approvada. 
Per differents projects da construcziun forestala vegnan empermessas contribuziuns d'in import total da ca. 1.6 milliuns francs (mir da fermada Val Giandains, Puntraschigna, e rempar da lavinas Val Zordas, Vrin). 
Per differents projects da construcziun da vias en il chantun vegnan dads libers credits d'in import total da var 5.6 milliuns francs (construcziuns artifizialas Ponti Cebbia tranter Mesauc e Pian San Giacomo sin la ruta dal San Bernardin, amplificaziun da la via taliana tranter Cabbiolo e Lostallo, amplificaziun Tornanti sud Soazza, renovaziun da la via dal Schin entaifer il vitg da Seglias e tranter las punts a spunda, punt Val Motnaida sin la via da Samignun, amplificaziun da la via dal Bernina entaifer il vitg da Raviscè, sanaziun da la via d'Alpsu tranter La Punt e Tavanasa). 
Persunal 
La fin da mars 2000 èn ids en pensiun ils suandants collavuraturs e las suandantas collavuraturas: 
- Stefania Alig, Cuira, secretaria tar la chanzlia chantunala, 
- Silvia Beer, Domat, secretaria tar la chanzlia chantunala, 
- Lilian Zuber, Cuira, emploiada da chasa en il convict da la scola chantunala grischuna, 
- Walter Brenn, Cuira, manader da l'ufficina / scrinari en la praschun dal Sennhof, Cuira, 
- Ugo Fontana, Mesauc, vier tar l'uffizi districtual da construcziun bassa 2, Mesauc, 
- Fridolin Raguth, Domat, polizist chantunal, 
- Gianmauro Scaramella, Mesauc, maister vier tar l'uffizi districtual da construcziun bassa 2, Mesauc, e 
- Reto Tschurr, Scharans, vier tar l'uffizi districtual da construcziun bassa 7, Tusaun. 
La regenza als engrazia per ils servetschs ch'els han prestà per il chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.04.2000 
Contribuziuns culturalas 
Per ils sequents projects culturals resp. per las sequentas instituziuns culturalas vegnan concedidas contribuziuns en l'import total da 22'000 francs: 
- L'ediziun da duas publicaziuns sut il titel "Visionen für Graubünden" tras la federaziun da las organisaziuns grischunas per l'ambient, ed 
- il program 2000 dal circus d'uffants Lollypop. 
Da las vischnancas 
Il project per la construcziun nova dal tract da la curt interna da l'hotel da scola Passug vegn aprovà. Vi dals custs imputabels da prest dus milliuns francs vegn concedida ina contribuziun chantunala da 50 pertschient. Ils projects integrals d'economia forestala da Fläsch, Jenins, Malans e Ses (Riom-Parsonz, Salouf e Casti) vegnan approvads e dotads cun contribuziuns chantunalas da total var 1.1 milliuns francs. La revisiun parziala da la constituziun communala da Roveredo e las revisiuns parzialas da las planisaziuns localas da Farera e da Favugn vegnan approvadas. 
Envers l'uffizi federal per il traffic vegn proponì da conceder a la funiculara da Parsenn Tavau SA la concessiun per ina sutgera da sis da la senda alpina fin il Weissfluhjoch. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 19.04.2000 
Josef Müller daventa directur da las clinicas e dals ospitals chantunals 
La regenza ha elegì Josef Müller, actualmain directur administrativ a l'ospital regiunal Surselva a Glion sco directur da las clinicas e dals ospitals chantunals. 
El è successur dad Arnold Bachmann. 
Müller è naschì 1961, maridà e bab da duas figlias en la vegliadetgna da scola primara ed è domicilià a Glion. 
Suenter ch'el ha absolvì l'emprim in emprendissadi sco mecanist d'autos ha el frequentà sper la professiun ina scola commerziala e silsuenter ina scola da manaschi e d'administraziun cun il certificat da commerziant diplomà. 
Silsuenter ha el lavurà sco: schef da persunal e da contabilitad tar l'arsenal chantunal a Glaruna, manader da fatschenta da duas garaschas, adjunct administrativ a l'ospital chantunal a Glaruna e dapi la mesadad da l'onn 1997 sco directur administrativ e schef da la direcziun a l'ospital regiunal Surselva a Glion. 
Durant ses temp a l'ospital da Glaruna ha el frequentà ina scolaziun supplementara sco expert diplomà federal per administraziuns d'ospitals. 
Josef Müller entra en plazza tenor cunvegna cun il departament da sanitad. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 26.04.2000 
Elecziuns cirquitalas dals 7 da matg 2000 
A chaschun da las elecziuns cirquitalas grischunas da dumengia, ils 7 da matg 2000 vegnan occupads da nov ils suandants mandats: 
- mastral resp. mastralessa, 
- vicemastral resp. vicemastralessa, 
- commembers dal cussegl grond (parlament chantunal), e 
- suppleants/tas dal cussegl grond. 
En il decurs dal suentermezdi / da la sera da la dumengia da votaziun vegn la chanzlia chantunala a publitgar en l'internet e sin il teletext da SF DRS 1 tant ils resultats intermediars dals circuls, dals quals la dumbraziun è gia terminada, sco er il resultat final. 
Communitgads vegnan ils nums da las persunas elegidas (la partida mo per ils commembers dal cussegl grond). 
Internet: www.gr.ch, rubrica elecziuns cirquitalas 2000 (datotecas Excel cun pussaivladad da download) 
Teletext: a partir da pagina 102. 
Parallelamain vegnan furnids per e-mail a las medias tant ils resultats intermediars sco er il resultat final. 
Chanzlia chantunala dal Grischun 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 28.04.2000 
Elecziuns cirquitalas dals 7 da matg 2000: Scuntrada da medias en l'edifizi dal cussegl grond 
La televisiun da la Svizra taliana TSI sa chatta durant il suentermezdi da dumengia proxima en l'edifizi dal cussegl grond a Cuira, per organisar ina scuntrada da medias davart las elecziuns cirquitalas en il foyer. 
Mintgamai a las 18, 19 e 20 vegn la TSI ad emetter live da Cuira. 
La TSI comunitgescha che ses rapport vegn a sa concentrar sin las valladas dal Grischun dal sid. 
Igl è previs che singulas represchentant/as da las partidas vegnan ad esser preschent/as en l'edifizi dal cussegl grond, per pudair far emprimas valitaziuns e dar emprims commentaris davart las elecziuns cirquitalas 2000. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 03.05.2000 
La regenza sustegna las cunvegnas sectorialas tranter la Svizra e la UE 
La regenza grischuna recumonda al pievel d'acceptar il conclus federal davart l'approvaziun da las cunvegnas sectorialas tranter la Svizra e la UE. 
La regenza sustegna la conclusiun dals contracts, perquai ch'ella è persvadida ch'il resultat da las tractativas saja equilibrà or da vista cumplessiva, portia avantatgs per l'economia e las burgaisas ed ils burgais e n'impedeschia u na pregiuditgeschia betg pass che mainan vinavant en la politica svizra d'integraziun. 
Tras sia situaziun geografica dependa la Svizra da las relaziuns economicas cun ils pajais europeics vischins. 
Var 63 pertschient da l'export svizzer va en ils pajais da l'Uniun europeica ed apporta a la Svizra var 70 milliardas francs. 
Da la UE retira la Svizra 80 pertschient da ses imports e paja per quels 86 milliardas francs. 
Ina stretga collavuraziun cun ils pajais da l'Uniun europeica è perquai evidenta. 
Gia la stabilisaziun tras contracts economics tranter la Svizra e la UE vegn a meglierar il clima d'investiziuns e la creschientscha economica, da quai vegn a profitar er il Grischun. 
Ils davos onns hai dà pli e pli problems tranter la Svizra e la UE cun sia cumparsa pli e pli unida. 
Tras las set cunvegnas sectorialas vegnan schliads la gronda part da quests problems. 
Las cunvegnas garanteschan plinavant l'access als martgads ils pli impurtants e cumpiglian ils secturs economics cun la muntada la pli gronda. 
La Svizra vegn rinforzada cleramain sco lieu economic ed il potenzial da svilup s'augmenta marcantamain. 
Plinavant obtegna nossa giuventetgna la pussaivladad da sa scolar e lavurar en l'entira Europa. 
Sco scadin contract han er quests contracts avantatgs e dischavantatgs e consistan d'in dar e prender. 
Tscherts dischavantatgs sa laschan distinguer sin ils secturs dals transports terresters e da la libra circulaziun da persunas. 
Il resultat è dentant da giuditgar en sia totalitad. 
En quest senn sustegna la regenza la recumandaziun dal cussegl federal d'acceptar il project davart l'approvaziun da las cunvegnas bilateralas tranter la Svizra e l'Uniun europeica. 
Ma la regenza è conscienta che tut ils problems na pon betg vegnir schliads cun applitgar ils contracts e che quai vegn a represchentar spezialmain sin ils secturs dal traffic terrester e dal martgà da lavur ina provocaziun che n'è betg da schliar per il chantun Grischun. 
La Tour de Suisse en il Grischun 
Il mardi/mesemna, 20/21 da zercladur 2000, vegn la Tour de Suisse a passar sin ils suandants trajects parzials en il Grischun, per ils quals la regenza ha dà il permiss: 
Mardi, ils 20 da zercladur (otgavla etappa da Locarno a La Punt, 170 km): cunfin dals chantuns TI/GR - Roveredo - Mesauc - pass dal San Bernardin - Spleia - Casti - Filisur - pass da l'Alvra - La Punt. 
Mesemna, ils 21 da zercladur (novavla etappa da San Murezzan ad Arosa, 150 km): San Murezzan - La Punt - Zernez - Susch - pass dal Flüela - Tavau - Claustra - Küblis - Fideris - Landquart - Zizers - Cuira - Maladers - Castiel - St. Peter - Langwies - Arosa. 
Da las vischnancas 
La regenza approva il plan general d'avertura da Puntraschigna ed ina revisiun parziala da la planisaziun locala da Silvaplauna (amplificaziun da las surfatschas ennavadas) sco er cun resalvas tschertas midadas da la planisaziun locala da Sagogn. 
Per differents projects da construcziun da vias en il chantun vegnan dads libers credits d'in import total da ca. 5.5 milliuns francs (mantegniment da la via dal Güglia entaifer il vitg da Malix, lavurs da cuvrida sin la via dal Lucmagn entaifer il vitg da Curaglia, lavurs da cuvrida sin la via d'Avras, lavurs da cuvrida sin la via da St. Antönien, lavurs da construcziun e da cuvrida sin il sviament da Casti, lavurs da cuvrida sin la via dal Partenz tranter Claustra e Tavau, galaria da lavinas Val Raschitsch, Zernez, lavurs da construcziun sin la via da Schuders sco er lavurs da cuvrida per sanar la via taliana tranter Pian San Giacomo e Malabarba). Persunal 
La fin d'avrigl 2000 èn ids en pensiun: 
- Ruth Kessler, Cuira, secretaria tar l'uffizi da construcziun auta, 
- Trudi Roffler, Cuira, emploiada da biro e gidantra da nettegiament tar l'uffizi per il traffic sin via, 
- Markus Giger, Cuira, manader da construcziun tar l'uffizi districtual da construcziun bassa Cuira, 
- Diego Giovanoli, Malans, adjunct tar la tgira da monuments, 
- Reto Hassler, Cuira, polizist chantunal, e 
- Hansuli Leuenberger, Cuira, architect tar l'uffizi da construcziun auta. 
La regenza als engrazia per ils servetschs ch'els han prestà en favur dal chantun. 
- Mengia Mathis, nasch. 
Ella cumenza sia plazza l'entschatta da matg 2000. 
- Urs Ackermann, naschì 1964, da Mümliswil-Ramiswil SO, domicilià a Balsthal, daventa manader da l'analitica II tar il laboratori chemic per la controlla da victualias e la protecziun da l'ambient. 
En cumenza l'entschatta d'avust 2000. 
- Flavio Büsser, naschì 1969, dad Amden, domicilià a Son Gagl, daventa econom tar il secretariat dal departament da finanzas e militar. 
El cumenza sia plazza l'entschatta da zercladur 2000. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.05.2000 
La biblioteca chantunala mussa la cinematografia grischuna en las vitrinas d'exposiziun 
Fin ils 15 da fanadur 2000 expona la biblioteca chantunala en las vitrinas en il plaun terren e l'emprim plaun ina pitschna part dals effectivs tar il tema "film". 
Film durant passa tschient onns. 
L'istorgia dal maletg animà cun sias differentas fassettas è descrit en numerus cudeschs, magazins ed en autras medias sco portatuns e DC-ROMs. 
Ultra da quai possedala biblioteca chantunala numerus exempels da l'istorgia dal film en furma da films stretgs, videos e DVD-ROMs. 
I sa chapescha da sasez ch'er ils cinematografs eminents dal chantun èn represchentads a l'exposiziun, medemamain sco numerusas persunalitads che n'èn (anc) betg uschè renumadas. 
L'exposiziun en las vitrinas dat ina invista interessanta en ina sparta culturala, en la quala han lavurà - u lavuran anc adina - insaquantas persunalitads grischunas. 
En las vitrinas èn exponidas medias davart: 
- il film en general 
- gronds reschissurs 
- film svizzer 
- cinematografia grischuna. 
Uras d'avertura: 
Glindesdi, mardi, gievgia: 09:00-17:45 
Mesemna, venderdi 09:00-18:45 
Sonda 09:00-15:45 
Gremi: biblioteca chantunala dal Grischun 
Funtauna: rg biblioteca chantunala dal Grischun 
Data: 04.05.2000 
La regenza grischuna fa ina visita al chantun Zug 
Mardi, ils 9 da matg 2000 vegn la regenza ad esser en il chantun Zug per far ina visita a l'executiva da quest chantun. 
La scuntrada tranter la regenza grischuna e la regenza dal chantun Zug dat la pussaivladad da discutar dumondas d'interess communabel e d'approfundar ils contacts collegials. 
Sin il program figureschan visitas a differentas instituziuns sco er ina part culturala. 
Gremi: regenza 
Funtauna: rg chanzlia chantunala dal Grischun 
Data: 04.05.2000 
Deliberà il program da la regenza ed il plan da finanzas 2001-2004 
La cumissiun predeliberanta dal cussegl grond entra en il program da la regenza ed en il plan da finanzas 2001-2004. 
Ella sustegna las finamiras da la regenza e concluda davart il plan da finanzas. 
Sut il presidi da deputà Gieri Luzi ed en preschientscha dal president da la regenza Peter Aliesch e da cussegliera guvernativa Eveline Widmer-Schlumpf è la cumissiun predeliberanta dal cussegl grond è s'occupada dacurt dal program da la regenza e dal plan da finanzas 2001-2004. 
La cumissiun beneventa il project e recumonda al cussegl grond unanimamain da prender conuschientscha dal program da la regenza e da concluder davart il plan da finanzas. 
La cumissiun va da princip d'accord cun las schanzas per il chantun Grischun che vegnan preschentadas en il program da la regenza sco er cun las directivas per in agir futur. 
Plinavant sustegna ella las finamiras en ils singuls secturs da politica. 
En quai che pertutga la furmaziun orientada a projects è la cumissiun da l'opiniun ch'il chantun stoppia agir spert sin il sectur da las novas tecnologias d'infurmaziun e da communicaziun e surpigliar ina rolla activa en la lavur directiva e da coordinaziun. 
Ella s'exprima plinavant a moda positiva concernent las examinaziuns d'in'eventuala candidatura per l'olimpiada e beneventa las stentas pli intensivas da la regenza d'introducir NPM. 
Ella pretenda dentant ch'i sajan d'introducir instruments da lavur e da controlla adattads per il cussegl grond. 
Plinavant approva la cumissiun ils conclus davart il plan da finanzas tenor il rapport da la regenza. 
Tenor quel è il pe da taglia da tegnair uschè stabil sco pussaivel. 
Igl è in giavisch da la cumissiun ch'il cussegl grond e la regenza realiseschian strictamain eventuals respargns (refurmas da structura, respargns en il senn pli stretg). 
Sche las previsiuns dal plan na vegnan dentant betg meglieradas tras quels pass u sch'i dat ulteriuras grevezzas substanzialas ch'ins n'ha betg previs, pon ins tenor l'opiniun da la cumissiun betg excluder in augment da las taglias. 
Gremi:cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 04.05.2000 
La cumissiun dal cussegl grond vul ina votaziun dal pievel davart ina contribuziun dal chantun a favur dal campiunadi mundial da skis 2003 a San Murezzan 
Dacurt ha ina cumissiun predeliberanta dal cussegl grond tractà sut il presidi da deputà Christoph Suenderhauf ed en preschientscha da cusseglier guvernativ Klaus Huber, schef dal departament da l'intern e da l'economia publica, la revisiun parziala da l'ordinaziun davart il promover l'economia publica en il chantun Grischun (OPE) e la dumonda da conceder ina contribuziun chantunala a favur dals campiunadis mundials alpins da skis 2003 da la FIS a San Murezzan - Puntraschigna, Engiadina. 
La cumissiun ha concludì unanimamain da tractar il project e recumonda al cussegl grond da tractar questa revisiun parziala a chaschun da la sessiun da matg. 
La cumissiun fa al cussegl grond la proposta da midar l'art. 27 da l'ordinaziun davart il promover l'economia tenor la missiva da la regenza. 
Uschia duai vegnir abolida l'obligaziun che contribuziuns da pli che fr. 200'000.- che vegnan conderschidas per arranschaments da sport pli gronds da muntada internaziunala sajan da suttametter a la votaziun dal pievel. 
Il cussegl grond duai decider en il futur tut tenor la situaziun da cas en cas, sche la contribuziun chantunala a favur d'occurrenzas da sport pli grondas duai a basa da la constituziun chantunala vegnir suttamessa a la votaziun dal pievel. 
En quest senn propona la cumissiun al cussegl grond da suttametter a la votaziun dal pievel il credit per il campiunadi mundial alpin da skis 2003 da la FIS a San Murezzan - Puntraschigna. 
Plinavant duai vegnir fixà expressivamain en il cussegl grond en furma d'ina decleranza ch'il pievel vegnia consultà en connex cun las contribuziuns chantunalas per organisar gieus olimpics. 
La dimensiun da la contribuziun chantunala previsa a favur dal campiunadi mundial da skis da maximalmain 7 milliuns francs (5.5 milliuns francs sco contribuziun ed 1.5 milliuns francs sco contribuziun da deficit) dentant maximalmain en la medema dimensiun sco la confederaziun e la federaziun svizra d'olimpia - è stada incontestada. 
Correspundentamain propona la cumissiun al cussegl grond da conceder il credit impegnativ sco dumandà da la regenza. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 09.05.2000 
Candidatura per l'olimpiada d'enviern 2010 
La regenza grischuna prenda posiziun 
La gruppa da lavur "olimpiada d'enviern en il Grischun" ha envidà la regenza da prender posiziun davart ina candidatura pussaivla dal Grischun per l'olimpiada d'enviern 2010. 
La skizza dal project da la gruppa da lavur mussa ina pussaivladad, co ch'ins pudess organisar gieus olimpics d'enviern en il Grischun. 
En quest senn prenda la regenza enconuschientscha dal studi da realisabladad; ella è dentant da l'opiniun che differents secturs stoppian vegnir approfundads a moda essenziala. 
La preparaziun e l'organisaziun da l'olimpiada d'enviern duai provocar in'atmosfera da partenza en il Grischun per realisar visiuns e projects progressivs. 
L'olimpiada d'enviern è desiderabla or da vista economica e purtass in grond niz al chantun. 
En quest connex èsi in fatg decisiv ch'ils effects positivs na sa restrenschan betg mo sin il temp da la preparaziun e da l'organisaziun. 
L'olimpiada d'enviern duai dar impuls en il Grischun per investiziuns e diversas optimaziuns en il turissem e sin il sectur da l'infrastructura. 
Infrastructuras meglieradas e structuras pli efficazias duain chaschunar, ensemen cun il gudogn da l'image ch'ins vul cuntanscher e cun l'augment dal grad da publicitad, in rinforz essenzial e persistent da la capacitad internaziunala da concurrer dal Grischun sco lieu da destinaziun. 
Schebain che la realisabladad e la giavischaivladad existan da princip, è pussaivla in'approvaziun da l'olimpiada per la regenza be en cumbinaziun cun cudiziuns per la realisaziun dal project, e quai pervia da las ristgas (investiziuns falladas, surcapacitads turisticas, grevezza excessiva e donn da l'ambient e da la cuntrada). 
En quest senn constatescha la regenza expressivamain ch'il niz per l'economia publica haja in effect positiv be alur, sch'ils gieus olimpics pon obtegnair ina furma ecologica e persistenta. 
Premissas per quai èn tranter auter il diever persistent da las infrastructuras sco er ina realisaziun intenziunada dal project per ils secturs ambient e territori grazia ad in concept directiv ecologic ed a las mesiras correspundentas. 
En l'interess d'ina utilisaziun persistenta da las infrastructuras è indispensabla l'integraziun da Turitg, eventualmain da Nossadunnaun u dad Engelberg. 
Sche differentas cundiziuns generalas vegnan observadas, alur represchenta in'olimpiada d'enviern ina gronda schanza per il Grischun; ina schanza ch'igl è da trair a niz. 
En quest senn beneventa la regenza da princip la preparaziun d'ina candidatura dal Grischun per l'olimpiada. 
Ella è da la medema opiniun sco ils iniziants, tenor la quala il pievel grischun sto pudair s'exprimer davart ina candidatura per l'olimpiada d'enviern. 
La regenza è pronta da cooperar activamain e da proponer ils credits necessaris. 
Per pudair surventscher la votaziun previssa, pari a la regenza in fatg indispensabel che las gruppaziuns essenzialas da la politica e da l'economia sco er da las organisaziuns per la protecziun da l'ambient vegnian integradas en il project. 
Be purtaders cun ina basa solida ed ina buna transparenza sco er cun in management professiunal da project garanteschan ch'ins vegn ad avair success. 
Cun in quità correspundent èsi da crear las structuras d'organisaziun. 
Per quest intent è la regenza pronta da numnar ina task force che surprenda la direcziun en questas dumondas difficilas. 
D'uffizi vegn la regenza a sa metter en contact cun la citad ed il chantun da Turitg, per garantir l'integraziun resp. la cooperaziun da la regiun da Turitg. 
Per la regenza n'apporta ina candidatura per l'olimpiada d'enviern betg mo schanzas per l'economia publica. 
Il Grischun sco ospitant da la "famiglia olimpica" dastgass experimentar in'avertura anc pli gronda sin il plaun social e cultural. 
Plinavant po il Grischun sa preschentar avertamain sco spazi da viver cosmopolitic e multicultural sin ina plattafurma internaziunala. 
La collavuraziun cun Turitg duai plinavant rinforzar las relaziuns gia oz fermas tranter la regiun da Turitg ed il Grischun. 
In partenadi intensiv cun Turitg po chaschunar ina allianza strategica per il Grischun che lascha cuntanscher effects persistents e sinergias sin ils pli differents secturs, sco per exempel economia e cultura. 
La regenza è conscienta ch'ins na po betg partir dal fatg ch'ina candidatura per ils gieus olimpics d'enviern en il Grischun haja success gia l'emprima giada, mabain ch'ins dastga spetgar realisticamain in'acceptaziun pir per l'olimpiada d'enviern dals onns 2014 u 2018. 
Gremi: regenza 
Funtauna: rg departament da l'intern e da l'economia publica 
Data: 10.05.2000 
www.berufsbildung.gr.ch - l'adressa gista per tut las dumondas da furmaziun e furmaziun supplementara 
Cun la nova homepage www.berufsbildung.gr.ch en l'internet metta l'uffizi per la furmaziun e la cussegliaziun professiunala dal Grischun a disposiziun in'ulteriura prestaziun da servetsch als giuvenils, geniturs ed als manaschis d'emprendissadi. 
Uschia pon persunas interessadas cuntanscher l'entir mund professiunal cun smatgar la mieur dal computer. 
La homepage duai servir sco entrada en la furmaziun e la furmaziun supplementara e sa drizza a persunas d'instrucziun, geniturs e scolar(a)s dals stgalims superiurs che s'occupan da la dumonda da la tscherna d'ina professiun. 
Ella sa drizza a patruns ed emprendists ch'han dumondas en connex cun la furmaziun professiunala da basa, ma ella è er pensada per persunas che s'interessan per ina furmaziun supplementara u che vulan returnar en la vita professiunala. 
Persunas che tschertgan insatge obtegnan ritgas infurmaziuns davart la tscherna d'ina professiun, chattan plinavant er infurmaziuns davart ils partenaris sin il sectur da la furmaziun professiunala. 
Cumparsa a la REGI a Cazas 
L'emprima cumparsa uffiziala e la preschentaziun da la homepage da la furmaziun e la cussegliaziun professiunala dal Grischun ha lieu venderdi, ils 12 da matg 2000 en occasiun da l'avertura da la REGI (Exposiziun regiunala da commerzi e d'industria Tusaun / Tumleastga / Cazas) en l'arena a Riòlta sut / Cazas. 
Extensiun planisada 
La pagina da l'internet duai esser actuala e pussibilitar buna survista. 
Ultra da quai èsi planisà d'agiuntar infurmaziuns en rumantsch e talian. 
Plinavant duain vegnir extendids anc dapli ils links cun ils manaschis d'emprendissadi e cun las federaziuns. 
Gremi: uffizi per la furmaziun e la cussegliaziun professiunala dal Grischun 
Funtauna: rg uffizi per la furmaziun e la cussegliaziun professiunala dal Grischun 
Data: 11.05.2000 
Il departament da construcziun, traffic e selvicultura en l'internet 
Dapi pauc temp è il departament da construcziun, traffic e selvicultura represchentà en l'internet cun ses uffizis www.bvfd.gr.ch. 
Uschia ha il departament creà ina plattafurma, cun la quala el po rapportar a moda multimediala, simpla e sperta davart sia lavur. 
L'uffizi d'energia, l'uffizi da construcziun auta, l'uffizi da construcziun bassa, l'uffizi forestal, l'uffizi da stimaziun, l'inspecturat da chatscha e pestga sco er ils servetschs ed il secretariat dal departament disponan uss d'ina atgna adressa Web. 
Tar tut ils uffizis è il cuntegn structurà cun in layout attractiv tenor las medemas prescripziuns, per che las visitadras ed ils visitaders da l'entir departament arrivian spert ed a moda nuncumplitgada tar las infurmaziuns giavischadas. 
I vegnan numnadas las incumbensas da scadin uffizi, las adressas e las persunas da contact ed in organigram metta en evidenza la structura da la partiziun. 
En ina proxima part vegnan preschentadas bleras chaussas interessantas dal champ d'incumbensas per propi, sco per exempel davart il guaud, l'energia u davart la rait da vias dal chantun. 
Ultra da quai vegni infurmà er davart l'ulteriura purschida d'infurmaziuns dals uffizis sco las publicaziuns, las exposiziuns e las communicaziuns a las medias. 
Nua che quai exista, pon ins clomar giu formulars da dumonda e sur ils renviaments d'adressas chattan ins ulteriuras funtaunas pertutgant il tema. 
Ina resumaziun per uffizi en talian e rumantsch cun ils links correspundents vers las sites en lingua tudestga avra questa purschida d'internet er a las minoritads linguisticas da noss chantun. 
Las adressas d'internet dal DCTS 
www.bvfd.gr.ch 
www.oeffentlicher-verkehr.gr.ch 
www.wanderwege.gr.ch 
www.energie.gr.ch 
www.hochbauamt.gr.ch 
www.tiefbauamt.gr.ch 
www.wald.gr.ch 
www.schaetzungswesen.gr.ch 
www.jagd-fischerei.gr.ch 
Gremi: departament da construcziun, traffic e selvicultura dal Grischun 
Funtauna: rg departament da construcziun, traffic e selvicultura dal Grischun 
Data: 11.05.2000 
La lescha davart la scol'auta professiunala da pedagogia va en vigur l'entschatta 2001 
La lescha davart la scol'auta professiunala da pedagogia (LSAP) vegn messa en vigur, cun excepziun da l'artitgel 23, per il 1. da schaner 2001. 
L'abrogaziun da la scolaziun al seminari ch'è prescritta en l'artitgel 23 po vegnir messa en vigur pir pli tard, per che las scolaziuns al seminari ch'entschaivan ils onns 2001, 2002 ed eventualmain 2003 possian vegnir terminadas tenor il dretg vegl. 
Da las vischnancas 
Per differents projects che s'occupan da la reparatura dals donns da malaura da l'onn 1999 vegnan empermessas contribuziuns chantunalas d'in import total da var 484'000 francs (dustanzas da la Calancasca a Grono, donns da bovas a Fläsch, Maiavilla, Jenins e Zizers sco er dustanzas en la Val Plaunca a Breil ed a Schlans). 
Il project per la renovaziun da la stanza da scola per cuschinunz/as e mazler/as en la scola professiunala artisanala a Cuira vegn approvà. 
Als custs imputabels da 138'000 francs vegn empermessa ina contribuziun chantunala da 50 pertschient. 
Il project per l'engrondiment e la renovaziun dal lavuratori d'emprendissadi a Landquart-Fabriken vegn approvà. 
La revisiun parziala da la planisaziun locala da Sent vegn approvada. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.05.2000 
Gea per ina repartiziun da las entradas fiscalas da las bancas da gieu tranter la confederaziun ed ils chantuns 
Pertutgant la votaziun chantunala dals 21 da matg 2000 concernent la lescha davart ils automats da gieu ed ils manaschis da gieus 
Il mars 1993 ha il pievel svizzer acceptà cun ina clera maioritad ina midada da la constituziun federala, abrogà il scumond da las bancas da gieu e pussibilità uschia ch'en Svizra dastgan vegnir installads en avegnir automats da gieus da fortuna en ils casinos e las salas da gieu. 
Il 1. d'avrigl 2000 è uss ida en vigur la nova lescha federala davart ils gieus da fortuna e las bancas da gieu. 
Questa lescha ha d'ina vart l'intent da procurar per entradas en favur da la confederaziun e dals chantuns e da l'autra vart da promover il turissem. 
Las entradas fiscalas che la confederaziun incassa da las bancas da gieu cun ina concessiun A vegnan duvradas per cuvrir la contribuziun federala a la AVS. 
Las entradas fiscalas incassadas da las bancas da gieu cun ina concessiun B pon vegnir repartidas tranter la confederaziun ed ils chantuns. 
Sch'il chantun creescha ina basa legala per imponer taglias a las salas da gieu, alur reducescha la confederaziun sia taglia sin las bancas da gieu cun ina concessiun B per maximal 40 pertschient en favur dals chantuns. 
Quai vul dir che las singulas bancas da gieu en il chantun Grischun na vegnan betg engrevgiadas ulteriurmain tras l'incasso d'ina taglia chantunala. 
Al chantun èsi dentant pussaivel da duvrar 40 pertschient da la taglia sin las bancas da gieu dal Grischun per intents chantunals be, sch'el relascha ina lescha. 
Ils 21 da matg 2000 votain nus pia davart ina participaziun dal chantun vi da las entradas da la taglia sin las bancas da gieu. 
Ils puncts principals da la lescha 
Ultra da furnir la basa legala per incassar ina taglia chantunala reunescha la lescha plinavant tut las disposiziuns chantunalas pertutgant ils gieus en in decret. 
Las vischnancas obtegnan cumpetenzas supplementaras. 
Ellas pon decider, sch'ellas vulan suttametter ils locals da gieu cun automats da gieus da divertiment a l'obligaziun da dumandar ina permissiun u betg. 
Il scumond d'installar automats da gieus d'inschign ordaifer las salas da gieu, che vala en il chantun, duai vegnir mantegnì. 
Quest scumond na vegn er betg midà dal fatg, che la regenza po permetter en il futur, ultra da las bancas da gieu cun ina concessiun federala, er salas da gieu chantunalas, e quai tenor ils criteris da fin uss. 
En questas salas dastgan vegnir offrids be gieus d'inschign. 
L'obligaziun existenta da dumandar in permiss per automats da gieus da divertiment na vegn er betg midada. 
Ina decisiun per rinorzar las finanzas dal chantun 
La lescha davart ils automats da gieu ed ils manaschis da gieus vegn beneventada cleramain dal cussegl grond e da la regenza e merita in bun sustegn. 
L'incasso da la taglia chantunala sin las bancas da gieu è d'interess per tut las burgaisas ed ils burgais. 
En il num da la regenza e dal cussegl grond supplitgesch jau Vus d'acceptar il project. 
Cun in gea per la lescha chantunala davart ils automats da gieu ed ils manaschis da gieus obtegnin nus ina regulaziun politicamain favuraivla da las finanzas dals fatgs da gieu e procurain per ulteriuras entradas en favur da noss chantun, senza stuair engrevgiar ulteriurmain las bancas da gieu en il chantun. 
Cusseglier guvernativ dr. Peter Aliesch 
Gremi: president da la regenza dal Grischun 
Funtauna: rg president da la regenza dal Grischun 
Data: 12.05.2000 
Empruar sez ils vehichels dal futur 
A l'apero d'energia da mesemna proxima dattan spezialists invistas ed infurmaziuns davart la mobilitad futura. 
En emprima lingia sa chattan las libertads persunalas d'agir che scadina persuna po applitgar privatamain u en sia professiun. 
Avant e suenter l'apero pon ins empruar sez ils vehichels innovativs ed ecologics. 
Mesemna, ils 17 da matg 2000 a partir da las 17.00 ha lieu in apero d'energia a la scol'auta da tecnica ed architectura a Cuira. 
Sco referents èn envidadas las suandantas persunas: Werner Glünkin (manader dal servetsch per il traffic public), Ernst Bachmann (manader dal marketing e da la producziun da la VR), Sabine Ziegler (Mobility CarSharing Svizra) e Paul Hasler (Carlos ScRL). 
Mobilitad sin tut ils secturs 
Il traffic da persunas, da rauba e da novitads na sa lascha strusch ignorar en nossa societad. 
Durant ils davos 50 onns è p.ex. il traffic da persunas sa multiplitgà cun otg. 
Oz vegnan fatgs radund 100 milliardas kilometers per persuna en in onn. 
Quai vul dir, che nus circundain mintga di var 5'500 giadas la terra. 
Il traffic da temp liber occupa qua gia oz l'emprima plazza cun 60 pertschient. 
En il Grischun sa munta el schizunt a 72 pertschient da l'entir traffic motorisà. 
La mobilitad è in fenomen multifar. 
Ina politica da traffic progressiva cumpiglia perquai ina vista cumplessiva. 
Ultra da meglieraziuns tecnicas vegnan ad esser necessarias er midadas dal cumportament dals utilisaders da las vias. 
Qua na sa tracti betg d'ina renunzia unilaterala a l'automobil, mabain d'ina cumbinaziun raschunaivla da las differentas pussaivladads da traffic e d'ina eleminaziun vulida dals effects negativs. 
Novas purschidas da la viafier retica 
Il represchentant da la VR vegn a preschentar novas purschidas per la clientella indigena e per ils turists. 
Tge aspect han ils concepts da traffic per las occurrenzas grondas sco il maraton da skis en l'Engiadin'ota? 
Co collavura la Viafier retica cun las pendicularas, cun las organisaziuns turisticas u cun ils organisaturs d'occurrenzas da sport? 
Po il traffic public vegnir integrà en las purschidas turisticas e da temp liber? 
Per ils pendulars n'èsi betg mo d'optimar il viadi sco tal cun la viafier, mabain l'entira chadaina da transport da lur chasa fin a lur plaz da lavur. 
Partir l'auto cun auters 
Tge è carsharing? 
Quai è la cuntinuaziun individuala dal traffic public. 
Là, nua ch'ins na po betg pli proseguir cun il tram, il bus u cun la viafier, metta Mobility (pli baud Autoteilet) a disposiziun sin dumonda in auto. 
Carsharing ch'ha inizià l'onn 1987 modestamain sco project d'in per idealists, è sa sviluppà ad ina interpresa svizra impurtanta ed occupescha oz passa 120 collavuraturas e collavuraturs. 
Enstagl dad ir cun in agen auto, dovran ils gia passa 32'000 clients, autos da Mobility. 
Oz pon vegnir utilisads sin 700 lieus da staziunament en 300 vischnancas da la Svizra passa 1'300 autos da Mobility. 
La reservaziun succeda simplamain per telefon u per internet, da tuttas uras en autoservetsch. 
Mobility cumplettescha il traffic public, perquai che l'auto sto vegnir duvrà pir là, nua che la capacitad dal traffic public chala. 
Er en il Grischun manifestescha Mobility actualmain ina ferma tendenza. 
Gia stattan a disposiziun sin dumonda 18 vehichels staziunads a Cuira, Tavau, Domat, Claustra, Landquart, Samedan, Schiers, Scuol ed a Tusaun. 
Il traffic privat e public entschaivan in partenadi 
Ils plans da la Carlos ScRL èn oz anc memia progressivs: il traffic public e privat duain sa reunir e sa cumplettar. 
Il concept funcziuna sco in bus sin clamada. 
Mintga persuna ha il dretg dad ir cun l'auto d'insatgi u da prender passagiers cun ella. 
Quest concept vegn empruà a Burgdorf en furma d'in manaschi da pilot. 
Cun totalmain 14 fermadas vul ins empruar, sch'il project è adattà per la pratica. 
In mussavia per cumprar conscientamain in auto: 
Preschentada vegn l'uschenumnada glista dals autos ecologics. 
Var 450 models da la classa mesauna a la limusina da famiglia vegnan valitads là tenor lur grevezza per l'ambient. 
Ils criteris èn facturs sco la svapur da substanzas nuschaivlas, il consum dals combustibels sco er la grevezza per l'uman tras la canera e las substanzas cancerogenas. 
Viadis d'emprova 
Svais Vus tge ch'in Flyer è u eschas Vus gia ids cun in Twike? 
Domidus èn vehichels innovativs per en citad, cun ils quals ina avanzescha spert ed a moda ecologica. 
A l'apero d'energia na pudais Vus betg mo vesair quests vehichels, maibain er empruar ad ir cun els. 
Annunzias èn giavischadas a la scol'auta per tecnica ed architectura, Ringstrasse, 7000 Cuira, fax 081-286 24 00. 
Entrada diesch francs. 
Las medias èn cordialmain envidadas d'accumpagnar schurnalisticamain l'apero. 
Infurmaziuns 
- Andrea Lötscher, uffizi d'energia dal Grischun, Cuira, tel. 081-257 36 30 
- Eric Bush, Bush Energia ScRL, Favugn, tel. 081-252 63 64 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 15.5.2000 
Concept da marketing dal Grischun sco lieu economic 
Il concept da marketing dal Grischun s'occupa da la promoziun dal lieu e da la domiciliaziun d'interpresas d'industria, mastegnanza e da servetschs che han lur martgà da vendita per gronda part ordaifer il chantun Grischun. 
Il model directiv da l'economia pretenda ch'il lieu d'economia Grischun vegnia posiziunà en il futur cun ina concentraziun clera sin las atgnas fermezzas. 
Ultra dal turissem, l'agricultura, la selvicultura e l'economia d'energia duain vegnir rinforzads oravant tut la cumpetitivitad ed il renum dal Grischun. 
Procedura effizienta 
La finamira dal concept da marketing dal Grischun è ina creschientscha economica dal Grischun e da rinforzar la structura da las branschas tras interpresas e branschas cun intensivas creaziuns da valurs. 
Quai duai vegnir cuntanschì cun domiciliar novas interpresas e rinforzar interpresas existentas. 
Per cuntanscher las finamiras han ins definì ina strategia cun puncts centrals: 
1. Sa basond sin la situaziun actuala e sin in'analisa dals basegns d'investurs potenzials han ins definì martgads da finamira correspundents che porschan las pli grondas vistas da success per interpresas che sa domicilieschan da nov. 
Latiers sa tracti en emprima prioritad d'interpresas d'industria e da commerzi en Germania ed en l'Italia dal nord. 
En segunda prioritad vegnan elavurads potenzials en la tecnologia d'infurmaziun sco er sin il sectur d'instituts da finanzas. 
2. Tras ina definiziun transparenta e communitgabla dals "products e servetschs chantunals" duai quai daventar pussaivel da proponer per in investur process clers da domiciliaziun e da porscher las prestaziuns da servetsch correspundentas. 
Sco ina da las cumponentas da questa purschida da servetschs vala l'assistenza cumplessiva d'in investur tras il delegà per promover l'economia en il Grischun, l'uschenumnà "one-stop-shopping". 
3. Sco basa per l'acquisiziun e la tscherna d'interpresas novas han ins definì directivas che pussibiliteschan in'influenza positiva persistenta da l'economia. 
4. Tras la coordinaziun da tut ils posts che promovan l'economia entaifer il chantun Grischun vegn cuntanschida ina promoziun optimala ed effectiva da l'economia cun las resursas existentas. 
Rait da communicaziun 
Per la communicaziun vegn mess a disposiziun material d'infurmaziun sco er endrizzada ina pagina da l'internet. 
La distribuziun entaifer il concept da marketing dal Grischun vegn a sa basar sin differents chanals da distribuziun. 
L'element central da la promoziun chantunala da l'economia per l'acquisiziun vegn dentant ad esser il contact direct cun investurs potenzials. 
Ulteriurs chanals da distribuziun sco il Seco (Location Switzerland) e "The Zurich Network" èn da trair a niz. 
Ils fiduziaris e cussegliaders domiciliads en il chantun che stattan en contact direct cun investurs potenzials duain era vegnids utilisads sco chanal da distribuziun. 
Ina stretga collavuraziun cun il turissem cun differents instituts da finanzas sto vegnir elavurada e realisada. 
Il Grischun sco sentiment da vita 
L'element central da la cumparsa da marketing dal Grischun duai esser l'emoziun, il sentiment da vita "Grischun". 
Quest sentiment da vita (lavurar là nua che auters fan vacanzas) ch'è uschè impurtant en il preschent, è ina da las posiziuns strategicas da success che vegn ad esser decisiva tar l'acquisiziun da novas interpresas. 
Latiers èsi impurtant da chattar talas interpresas che han ina colliaziun emoziunala cun il Grischun, cun la natira u cun la situaziun dal chantun. 
Las vistas da l'avegnir per il Grischun è ina paletta orientada tenor gruppas da destinataris e conscienta da la concurrenza che po vegnir purschida als investurs. 
Cun soluziuns directas e spertas per ils problems en collavuraziun stretga cun l'administraziun chantunala pussibilitescha quai a l'interprendider ina domiciliaziun en ina cuntrada d'eveniments nunconfundibla, en ina natira exacta cun ina buna infrastructura en il center da l'Europa. 
Plazza nova tar il chantun 
Per realisar in marketing professiunal per il chantun Grischun han ins creà la plazza nova dal delegà per promover l'economia en il departament da l'intern e da l'economia publica. 
Questa plazza è en il fratemp vegnida occupada tras Eugen Arpagaus ch'è cumpetent per la strategia e la realisaziun dal marketing. 
Gremi: departament da l'intern e da l'economia publica dal Grischun 
Funtauna: rg departament da l'intern e da l'economia publica dal Grischun 
Data: 15.05.2000 
Inizià la consultaziun concernent la lescha chantunala davart la protecziun da l'ambient 
La regenza fa ina consultaziun davart il sboz per ina lescha chantunala davart la protecziun da l'ambient. 
Il termin dura fin mez fanadur 2000. 
La lescha chantunala davart la protecziun da l'ambient ch'è planisada duai garantir en emprima lingia l'execuziun dal dretg federal. 
La pratica executiva actuala è vegnida surprida tant sco pussaivel en il sboz da consultaziun. 
A las vischnancas vegnan surlaschadas questas incumbensas ch'ellas pon schliar tuttina bain u meglier ch'il chantun. 
Sco gia la lescha chantunala davart la protecziun da las auas da l'onn 1997 prevesa er il sboz da consultaziun per ina lescha chantunala davart la protecziun da l'ambient be paucas prescripziuns materialas. 
D'ina vart è il dretg federal numnadamain gia fitg detaglià e da l'autra vart ha la confederaziun reglà numerus secturs a moda definitiva, uschia ch'il chantun na dastga insumma betg relaschar ulteriuras prescripziuns. 
Var in terz dals artitgels dal sboz da consultaziun s'occupan dal rument. 
Damai che la lescha chantunala davart la protecziun da l'ambient vegn er a reglar quest sectur, pon vegnir abrogadas la lescha davart economisar il rument e l'ordinaziun davart economisar il rument. 
Ultra da regulaziuns davart las cumpetenzas cuntegna la lescha prescripziuns davart l'obligaziun da consegna e da prender encunter rument, da rimnar e d'economisar rument e la cumpetenza dal chantun da construir sez stabiliments per dismetter rument u da sa participar a tals. 
Plinavant èn previds en il sboz ina cumpensaziun per ils custs da transport per il transport a lunga distanza da las immundizias cun la viafier sco er ina regulaziun tgi che stoppia surpigliar ils custs per sanar deponias veglias, per cas ch'ils chaschunaders na pon betg vegnir eruids u èn insolvents. 
Contribuziuns culturalas 
Per las sequentas ovras culturalas ed occurrenzas vegnan prestadas contribuziuns e garanzias da defizit en l'import da 97'500 francs: 
- l'ediziun dal cudesch "Futur" da l'Uniun Rumantsch Grischun, 
- l'ediziun dal cudesch "Il tren cotschen" (titel da lavur) da Rut Plouda tras la chasa editura Octopus, Cuira, 
- l'ediziun dal cudesch da poesias "Poesie dal cuore" da Rosalia Crameri, 
- la realisaziun d'in film documentar davart l'Engiadina dad Erich Junker, 
- ils concerts "Classic Cinema" dal chor da giuvenils "Ils Cantins" e dal Cerchel musical dalla Surselva il december 2000 a Mustér, Laax e Cuira, 
- ils concerts da l'ensemble grischun da vocals dals 2 fin ils 17 da settember 2000 a Tusaun, Riom e Cuira (ovras da Brahms, Dvorak, Janacek e Tischhauser), 
- las represchentaziuns sut tschiel avert (Open Air Engiadina) da l'opera "Il Viaggio a Reims" da G. Rossini dals 8 fin ils 17 da fanadur 2000 en la curt da l'hotel Kronenhof a Puntraschigna, 
- ils concerts da stad da Tumleastga 2000 (12 fin ils 29 da fanadur), 
- ils concerts da l'Ensemble grischun Musicuria l'onn 2000 resp. vi da la retscha da concerts "Orte" (cumposiziuns svizras dal 20. tschientaner) il settember 2000 a Milano, Cuira, Brunnen e San Murezzan, 
- l'ediziun d'in DC tras la federaziun chantunala da musica dal Grischun a chaschun da ses giubileum da 100 onns l'onn 2001, 
- l'exposiziun "Viral Rooms" cun art contemporan l'avust/settember 2000 a Tavau, 
- l'exposiziun/installaziun "Trouble in Paradise" da Christoph Draeger in Ibos-Tarbes (Frantscha dal sid) e la stampa d'in catalog, 
- l'exposiziun da la galaria Studio 10, Cuira, a chaschun da ses giubileum da 25 onns cun intervenziuns artisticas che sa refereschan a l'object en edifizis istorics privats e publics ed en ierts (var 25 artists ed artistas) la stad 2000, 
- l'exposiziun "Der Kornplatz" (titel da lavur) l'atun 2000 en la galaria da la citad da Cuira, 
- l'exposiziun "Wer A sagt .. - Eine Buchstabengeschichte" la stad 2000 en la "Chasa melna" a Flem, 
- las preschentaziuns dal toc "Heimatlos - Die Wirtshausoper in einem Rausch" tras acturs ed acturas e musicists e musicistas il november/december a Cuira, e 
- las occurrenzas culturalas da l'uniun turistica Valposchiavo e da la Pro Grigioni Italiano l'onn 2000 a Poschiavo. 
65'000 francs vegnan sbursads en tut sco contribuziun annuala a la cuminanza da lavur grischuna per il cudesch da giuvenils e per la federaziun chantunala da cant dal Grischun. 
Per las unifurmas novas da la societad da musica San Murezzan e Sagogn vegnan concedidas contribuziuns da var 14'000 francs. 
Da las vischnancas 
Las revisiun parzialas da las planisaziuns localas da Schlarigna e Praden vegnan approvadas, cun resalvas er il plan general d'avertura concernent ennavar il territori da skis Corviglia a San Murezzan. Per differents projects da construcziun da vias en il chantun vegnan dads libers credits en l'import total dad 1.35 milliuns francs (lavurs da cuvrida da la via si Sursaissa a Surcuolm e la renovaziun da la cuvrida tranter Tartar e Sarn). Gremi: regenza 
Funtauna: rg chanzlia chantunala dal Grischun 
Data: 18.05.2000 
Reglar cleramain il riverrafting en il Grischun 
La cumissiun predeliberanta dal cussegl grond, sut il presidi da deputà Hans-Peter Pleisch (Tavau-Plaz) ed en preschientscha dal president da la regenza Peter Aliesch sco er da represchentants da l'inspecturat da chatscha e da pestga e da l'uffizi per il traffic sin via, ha tractà dacurt en dus sesidas la missiva da la regenza davart la decretaziun d'ina lescha introductiva davart la navigaziun interna (LI tar la LNI) e deliberà questa per mauns dal cussegl grond. 
Gia la dumonda d'entrar en chaussa ha chaschunà discussiuns extendidas. 
Partind da la libertad da navigaziun, previsa en la lescha federala davart la navigaziun interna, e sco spetgà ha la cumissiun predeliberanta discutà intensivamain davart ils trajects ed ils temps da navigaziun. 
Concernent ils trajects ch'ins po navigar cun rafts han ins pudì chattar in cumpromiss tranter ils interess da la pestga e dal turissem. 
La cumissiun predeliberanta è dentant da differenta opiniun davart ils temps da navigaziun. 
Ina part da la cumissiun pledescha per ina reducziun da las uras da navigaziun quotidianas la saira, cuntrari a la proposta da la regenza en la missiva. 
Cun la nova lescha introductiva tar la lescha federala davart la navigaziun interna duai vegnir reglada la navigaziun sin ils flums grischuns. 
La cumpetenza per decretar reglamentaziuns per la navigaziun sin lais duai er en il futur esser chaussa da las vischnancas a la riva. 
La libertad da navigaziun po be vegnir restrenschida tras ina lescha e per motivs da protecziun da la natira e da l'ambient. 
Las restricziuns sa basan essenzialmain sin in giudicat, en il qual èn vegnidas examinadas las influenzas dal riverrafting sin ils peschs ed ils utschels. 
La lescha va enavos sin in postulat dal deputà Schimun Vonmoos dal 1990. 
L'onn 1996 ha il cussegl grond remess in emprim project a la regenza per l'elavuraziun. 
Cun il relasch da la lescha vegn proponì il medem temp d'abrogar l'ordinaziun dal cussegl grond d'enfin uss. 
deputà Hans-Peter Pleisch, president da la cumissiun, Tavau, telefon 081-417 67 67 
Gremi: cumissiun predeliberanta dal cussegl grond Funtauna: rg cumissiun predeliberanta dal cussegl grond 
Data: 23.05.2000 
Il chantun cumpra il stabiliment da protecziun civila a Meiersboden 
Uss èsi definitiv: Il chantun surpiglia il center da protecziun civila a Meiersboden da la citad da Cuira. 
Il medem mument venda el sia mesadad dal stabiliment da protecziun civila "Pantun" a la vischnanca da Tusaun. 
Il stabiliment da protecziun civila a Meiersboden è vegnì construì durant ils onns 1973/74 da la citad da Cuira e cumpiglia 53'660 meters quadrat terren da construcziun en la zona per edifizis publics da la vischnanca da Churwalden, in edifizi da scolaziun e d'alloschament inclusiv in restaurant ed in'abitaziun, in magasin cun ina plazza cuvrida d'instrucziun, ina ufficina da reparaturas, ina remisa d'iseglias, ina pista d'excercizi e var 100 parcadis. 
Dapi ils onns 70 è il chantun cunproprietari dal center da scolaziun da la protecziun civila "Pantun" a Tusaun. 
La scolaziun da las persunas obligadas da far protecziun civila en il chantun Grischun ha gì lieu durant blers onns en quests dus centers. 
Ils davos onns è ella dentant vegnida organisada pli e pli er en il center a Meiersboden. 
La reducziun da las persunas ch'èn da scolar ch'ha gì lieu en connex cun la refurma da la protecziun civila 95 e la constataziun da l'uffizi federal da protecziun civila ch'il Grischun dovria mo pli in center, han dà l'impuls al chantun da sa concentrar sin in stabiliment. 
Il schaner 2000 ha il cussegl grond approvà l'intenziun da cumprar il stabiliment a Meiersboden e da vender il medem mument sia mesadad da quel da Tusaun a la vischnanca. 
Il referendum facultativ cunter questa fatschenta n'è betg vegnì pretendì, uschia ch'ella po vegnir realisada uss. 
Partend da la valur uffiziala da stima importa il pretsch da cumpra dal stabiliment a Meiersboden suenter la deducziun da las contribuziuns da la confederaziun (var 10 milliuns francs) e dal chantun (var 2.3 milliuns francs) anc var trais milliuns francs. 
Per l'administraziun da l'entira immobiglia Meiersboden procura l'uffizi chantunal da construcziun auta ensemen cun l'uffizi per la protecziun civila e l'agid en cas da catastrofas. 
Tgi survegn quest onn la collecta da la Rogaziun federala? 
La collecta da la Rogaziun federala 2000 va mintgamai per in terz en favur da la fundaziun per umans cun distrubis da percepziun en il Grischun, la fundaziun grischuna per la scolaziun prescolara e la terapia d'uffants paralisads dal tscharvè a Cuira e da l'uniun team per l'agid a sasez en il Grischun. 
La fundaziun per umans cun distrubis da percepziun en il Grischun ch'è vegnida fundada l'onn 1998 s'engascha per l'integraziun da quels umans en tut ils secturs da la vita da mintgadi. 
La fundaziun grischuna per la scolaziun prescolara e la terapia d'uffants paralisads dal tscharvè maina mintgamai in post da terapia e da cussegliaziun a Cuira, Landquart, Schiers, Claustra, Tavau, Tusaun e Samedan. 
Uschia pon uffants impedids vegnir promovids e sustegnids medicinalmain, terapeuticamain e pedagogicamain gia sco poppins, senza stuair sa separar da lur geniturs. 
L'onn 1998 è vegnida fundada l'uniun team per l'agid a sasez en il Grischun cun la finamira d'instituir in post da contact per tut las gruppas d'agid a sasez en il chantun. 
Contribuziuns da sport 
I vegnan empermessas contribuziuns da sport d'in import total da 29'4000 francs a las suandantas organisaziun resp. als suandants projects: - 
club da canu Cuira, per aquistar in char annex per ils transports da las bartgas, 
- secziun Bergiaglia dal CAS, per construir ina paraid da raiver, e 
- secziun per armas a caliber pitschen, per renovar architectonicamain l'implant da tir. 
Il chantun vul gidar ad eliminar las barrieras tecnicas per il commerzi 
Il chantun Grischun sa participescha a la cunvegna interchantunala davart l'eliminaziun da las barrieras tecnicas per il commerzi (CITC). 
Cun la cunvegna duai vegnir instituì tranter auter in organ ch'è autorisà da relaschar prescripziuns areguard las pretaisas envers las ovras architectonicas e la messa en circulaziun da products ch'èn impegnativas per ils chantuns. 
La cunvegna va en vigur pir, cur che 18 chantuns èn sa participads ad ella. 
La constituziun dal circul da la Foppa vegn approvada. 
Per ils projects integrals da selvicultura a Fanas ed a Samedan vegnan empermessas contribuziuns d'in import total dad 1.1 milliuns francs. Ils projects integrals cumpiglian mesiras da selvicultura en guauds cun ina funcziun protectiva sco er en guauds cun ina funcziun principala d'utilisaziun, recreaziun e da protecziun da la natira. La revisiun parziala da la planisaziun locala da Spleia vegn approvada. La regenza propona a l'uffizi federal per il traffic sin via da conceder a las pendicularas d'Arosa SA la concessiun per ina sutgera da quatter Kirchli-Untertüütschböda-Bänkli. La fin da matg 2000 van en pensiun: 
- Samuel Mark, Masein, schef da garascha tar l'uffizi districtual da construcziun bassa Tusaun, 
- Peider Ratti, Cuira, inspectur da chatscha e pestga, 
- Alexi Sialm, Mustér, silvicultur cirquital, e 
- Josef Tappeiner, Zernez, substitut dal schef da garascha tar l'uffizi districtual da construcziun bassa Scuol. 
La regenza engrazia a quests collavuraturs per ils servetschs ch'els han prestà en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.05.2000 
Ina vita per la chatscha e la pestga en il chantun Grischun 
Dr. Peider Ratti, inspectur da chatscha e da pestga dal chantun Grischun, va a la fin da matg 2000 en sia bain meritada pensiun. 
L'onn 1962 ha la regenza clamà Peider Ratti en quest uffizi. 
Questa nomina è spert daventada professiun e vocaziun a medem mument. 
Cun corp ed olma è el sa deditgà a l'incumbensa pretensiusa. 
Surtut cun las prescripziuns annualas per il manaschi da la chatscha ha el provocà regularmain la malcuntentientscha da tscherts circuls da chatschaders, er sche la regenza concluda questas prescripziuns. 
Igl è pussaivel che la selvaschina haja mintgatant gì dapli simpatia per Peider Ratti ch'ils chatschaders. 
Cun sia activitad ha Peider Ratti gidà considerablamain a metter nossa chatscha sin in fundament stabil. 
Peider Ratti po guardar enavos sin l'ovra da sia vita cun ina satisfacziun considerabla. 
El lascha enavos la chatscha e la pestga en noss chantun en in stadi, dal qual ins è scuidus en blers lieus. 
Ils effectivs da selvaschina e da peschs en il Grischun èn sauns, la chatscha e la pestga èn caracterisadas d'in pensar persistent e dal mantegniment da l'equiliber en la natira. 
Ina fauna da peschs ritga da spezias e d'individis è dependenta da spazis da viver intacts. 
Peider Ratti è s'engaschà cun vehemenza per auas natiralas e favuraivlas per ils peschs e per eliminar impediments per la migraziun. 
Sin il sectur da la chatscha ston ins menziunar spezialmain il concept per la chatscha da capricorns, ma er ils sforzs instancabels per perscrutar ils motivs da la tschorvadad dals chamutschs. 
Dr. Peider Ratti po guardar enavos sin ina vita professiunala interessanta ed accumplida. 
Conscient dals cunfins che la natira metta als umans, ha el prestà tut il pussaivel per ademplir plain respunsabladad l'incumbensa affidada ad el. 
Nus giavischain ad el da tut cor ch'el possia giudair la terza fasa da sia vita ensemen cun sia dunna ed en stretg contact cun la natira e cun ses interess multifars. 
Stefan Engler, cusseglier guvernativ 
Gremi: cusseglier guvernativ Stefan Engler 
Funtauna: rg departament da construcziun, traffic e selvicultura dal Grischun 
Data: 29.05. 
L'instrucziun da linguas sin il stgalim superiur duai s'orientar tenor il futur 
Sin il stgalim superiur da la scola populara duai vegnir offerida ina instrucziun da linguas che s'orientescha tenor ils basegns actuals e futurs. 
La regenza suttametta al cussegl grond ina missiva ed in sboz per ina revisiun parziala da l'ordinaziun executiva tar la lescha da scola. 
La finamira principala da las novaziuns proponidas è d'offrir en tut las regiuns linguisticas dal chantun per tut las scolaras e per tut ils scolars dal stgalim superiur da la scola populara ina purschida d'instrucziun che s'orientescha sin il sectur da las linguas tenor ils basegns actuals e futurs. 
Plinavant duai il model flexibel ch'è previs tenor il concept dal stgalim superiur tranter la scola reala e secundara er vegnir garantì suenter l'extensiun da l'offerta da linguas. 
Ultra da l'instrucziun "classica" da linguas duain er vegnir extendidas furmas d'instrucziun alternativas (immersiun, curs intensivs, segiurns en il territori linguistic e.u.v.). 
Il concept futur da las linguas per la scola populara grischuna sa basa sin ils sequents elements: 
- Ina lingua chantunala durant l'entir temp da la scola populara per tuts. 
- In'ulteriura lingua chantunala sco segunda lingua da la quarta fin la novavla classa per tuts (rumantsch sco segunda lingua davent dal prim onn da scola è pussaivel). 
- Englais davent dal settavel fin il novavel onn da scola per tuts. 
- Purschidas spezialas da roms facultativs sin il stgalim superiur da la scola populara per questas linguas naziunalas che na vegnan betg purschidas sco rom obligatori. 
La purschida da linguas dal stgalim superiur da la scola populara pussibilitescha d'introducir l'englais en tut las regiuns dal chantun e da promover las linguas chantunalas a moda intensiva, senza supprimer il franzos. 
Las clinicas psichiatricas e las chasas chantunalas da dimora vegnan autonomisadas 
Oz èn las clinicas chantunalas psichiatricas Waldhaus Cuira e Beverin Cazas ed er las diversas chasas chantunalas da dimora parts da l'administraziun chantunala. 
Questa furma d'organisaziun e giuridica na satisfà betg pli a las pretaisas d'ozendi, uschia che questas instituziuns duain vegnir autonomisadas sco societad da manaschi. 
En il futur pon numnadamain surviver be anc offerents da prestaziuns ch'èn abels da midar lur structuras a moda svelta, flexibla ed orientada tenor la prestaziun ed il martgà. 
L'interpresa planisada da nov ch'è sezza responsabla per las prestaziuns duai garantir il provediment psichiatric en il chantun. 
La societad da manaschi vegn manada tenor princips economics. 
Sco furma giuridica è previsa l'institutuziun independenta dal dretg public chantunal. 
Las immobiglias restan en possess dal chantun e vegnan affittadas da la societad da manaschi. 
La regenza dat liber la consultaziun davart ina lescha correspundenta, il termin dura tochen la fin d'avust 2000. 
Posiziun per mauns da la confederaziun 
Per mauns da cussegliera federala Ruth Metzler pren la regenza posiziun davart il rapport final da la gruppa da lavur "Finanziaziun dals fatgs d'asil". 
La regenza fa gronds quitads pertutgant il svilup dals custs dals davos onns e renconuscha perquai la voluntad politica dal cussegl federal da reducir las expensas. 
La finamira èsi da sbassar las expensas sin il sectur d'asil davent da l'onn 2001 puspè sut il limit d'ina milliarda francs. 
Cun las mesiras da spargn previsas sto tenor l'opiniun da la regenza vegnir prendida en mira ina renunzia effectiva d'expensas e betg - sco tar il program da stabilisaziun 1998 - be in transferiment sin auters purtaders dals custs. 
La regenza na chatta en il rapport naginas indicaziuns concretas en tge maniera che las finamiras duain vegnir cuntanschidas. 
Spezialmain n'èsi betg cler, nua ed en tge dimensiun ch'i pon vegnir cuntanschids spargns considerabels. 
La regenza vesa il pli grond potenzial da spargn tar ina reducziun da las proceduras. 
In aspect impurtant è er l'execuziun da las expulsiuns ch'è dal tuttafatg insuffizienta. 
Da las regiuns e vischnancas La revisiun parziala da la constituziun cirquitala dal circul da Churwalden vegn approvada. Fatgs da persunal 
- Margaretha Florin-Kurth, naschida 1963, da Claustra ed Attiswil BE, domiciliada a Cuira, daventa magistra da scola media per pedagogia a la scola da dunnas dal Grischun. 
Ella entschaiva sia plazza da 50 pertschient l'entschatta settember. 
- Curdin König, naschì 1967, da Scuol e Tarasp, domicilià a Cuira, daventa collavuratur da stab planisaziun e controlling tar la chanzlia chantunala. 
El cumenza l'entschatta settember. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 31.05.2000 
Midada da las cundiziuns d'engaschament dals schefmedis e dals medis directivs 
La regenza concluda d'augmentar per l'entschatta da fanadur 2000 la contribuziun fundamentala ch'ils medis dals ospitals han da consegnar al stadi per las entradas d'onurari or dal tractament da pazients privats e pazients ambulants sco er per l'activitad consiliara da 40 sin 50 pertschient e quella per las entradas d'onurari da l'activitad d'audienza da 40 a 45 pertschient. 
La tariffa da consegna differenziada sin las entradas d'onurari per l'activitad d'audienza sa basa sin il fatg che las contribuziuns da l'assicuranza sociala sin las entradas correspundentas vegnan prestadas vinavant mo dals medis. 
La consegna supplementara sin las entradas che survargan l'import da 350'000 francs vegn augmentada generalmain per tschintg a 75 pertschient. 
En il rom dal tractament dal preventiv 2000 ha il cussegl grond incumbensà la regenza a chaschun da la sessiun da november/december 1999 d'augmentar tranter auter sco mesira per gidar a meglierar la forza finanziala dal chantun Grischun las quotas vi dals onuraris dals schefmedis e dals medis directivs al chantun per tschintg pertschient per cuntanscher entradas supplementaras per ils ospitals e per reducir las contribuziuns da manaschi dal chantun als ospitals. 
L'institut d'assicuranza sociala dal chantun Grischun da sia vart qualifitgescha da nov davent dal 1. da fanadur 2000 las entradas dals schefmedis e dals medis directivs or dal tractament staziunar da pazients mezprivats e privats sco entradas d'ina activitad independenta. 
Perquai èn ils ospitals publics en il chantun Grischun obligads da prestar en lur qualitad sco patruns davent da l'entschatta da fanadur 2000 contribuziuns d'assicuranza sociala sin las entradas dals schefmedis, dals co-schefmedis e dals medis directivs. 
Excepidas èn las entradas d'audienzas persunalas. 
L'augment da la tariffa da consegna sin las entradas d'onurari or dal tractament da pazients privats e da pazients ambulants sco er da l'activitad consiliara, supplementarmain tar la prescripziun dal cussegl grond per ulteriurs tschintg pertschient, realisescha la midada da la pratica da l'institut d'assicuranza sociala dal chantun Grischun per neutrala concernent las entradas dals medis. 
Tras la participaziun dals ospitals vi da las prestaziuns da fin uss dals medis a las assicuranzas socialas sin lur entradas d'onurari resulta per ils medis numnadamain ina distgargia da var tschintg pertschient. 
La regenza è da la medema opiniun sco il departament da giustia, polizia e sanitad che l'ordinaziun davart las cundiziuns d'engaschament dals schefmedis e dals medis directivs en ils ospitals cun dretg da contribuziuns en il chantun Grischun sajan da reveder. 
Quest fatg na vegn da princip er betg contestà da la federaziun dals ospitals e da las chasas da dimora e tgira dal Grischun e da l'associaziun dals medis grischuns d'ospitals. 
En quest connex ha la regenza prendì enconuschientscha ch'il departament da giustia, polizia e sanitad vul nominar ina gruppa da lavur che consista da represchentants dal departament, da la federaziun d'ospitals e da las chasas da dimora e da tgira dal Grischun e da l'associaziun dals medis grischuns d'ospitals. 
Quella duai elavurar en cooperaziun cun la federaziun dals ospitals e da las chasas da dimora e da tgira dal Grischun e da l'associaziun dals medis grischuns d'ospitals tochen la fin da settember 2000 in sboz per ina revisiun cumplessiva da l'ordinaziun che duai ir en vigur l'entschatta da l'onn 2001. 
Per ch'ils contracts d'engaschament dals schefmedis e dals medis directivs possian vegnir adattads a temp a la revisiun cumplessiva da l'ordinaziun davart las cundiziuns d'engaschament dals schefmedis e dals medis directivs en ils ospitals cun dretg da contribuziuns en il chantun Grischun è il termin per ils contracts ch'èn da far da nov da limitar sin ils 31 da december 2000. 
Gremi: regenza 
Funtauna: rg departament da giustia, polizia e sanidad 
Data: 01.06.2000 
Promover intenziunadamain la lavur culturala professiunala 
Quest onn è vegnida organisada per la terza giada la concurrenza per promover la lavur culturala professiunala. 
I vegnan concedids 14 stipendis libers resp. contribuziuns d'ovra d'in import total da 196'000 francs. 
Cun ils subsidis concedids en il rom da la concurrenza duai vegnir dà la pussaivladad a singulas artistas ed a singuls artists da s'occupar durant in tschert temp da lur activitad creativa u da la realisaziun d'in project cultural specific senza esser suttamess ad in squitsch professiunal u finanzial. 
Per la terza concurrenza da questa spezia èn entradas 68 dumondas da las pli differentas spartas artisticas. 
Las suandantas artistas ed ils suandants artists survegnan ina contribuziun d'ovra u in stipendi: - 
Lukas Bardill e Gabriela Gerber, Schiers. 
Ils artists Lukas Bardill e Gabriela Gerber che vivan a Schiers fan part dals artists ils pli innovativs da noss chantun. 
Tras lur projects bain ponderads reuscheschan els adina puspè da provocar confruntaziuns artisticas cun il spazi e cun il temp; confruntaziuns che cuntegnan er ina schgnocca zuppada. 
- Andrea Caprez, Turitg. 
L'artist Andrea Caprez ch'è creschì si a Cuira ha sviluppà in agen stil da dissegn ed ha gia publitgà divers cudeschs. 
El è in dals cartoonists ils pli profilads da la Svizra. 
Andrea Caprez vuless s'occupar da sia patria pli stretga en in cudesch illustrà che raquinta istorgias da l'artg alpin. 
- Markus Casanova, Cuira. 
Il sculptur da Cuira Markus Casanova sa suttametta dapi bundant in decenni a la provocaziun da represchentar il corp uman. 
El è in sculptur classic en il temp da l'installaziun, in mastergnant en l'era dal computer. 
- Kurt Caviezel, Turitg. 
Il fotograf ch'è creschì si a Cuira e che lavura uss a Turitg entschaiva ina carriera professiunala. 
D'ina vart vul el cuntinuar la lavur fotografica actuala e da l'autra vart preparar in cudesch. 
- Lucia Degonda, Turitg. 
La fotografa Lucia Degonda s'occupa dapi onns dal Grischun. 
Ses project il pli nov examinescha ils aspects da las cuntradas sur il cunfin da la vegetaziun en emprima lingia da l'artg alpin, e quai cun in focus spezial sin la furma e la structura. 
- Menga Dolf, Cuira. 
Menga Dolf è ina da las picturas las pli impurtantas dal Grischun. 
Sia lavur da fin uss sa distingua tras independenza, cuntinuitad e qualitad. 
- Wolfram Frank, Tusaun. 
Wolfram Frank viva dapi l'onn 1984 en il Grischun ed è enconuschent surtut sco reschissur e fundatur da la gruppa da teater InSitu. 
El è er scriptur. 
- Zilla Leutenegger, Turitg. 
Las lavurs da video da la giuvna Grischuna Zilla Leutenegger èn savens ina confruntaziun cun sia atgna existenza. 
Ella ha gia sviluppà ina agen stil ed ha pudì mussar sias lavurs persvasivas en differents lieus. 
- Reto Mathis, Seewis. 
Il pianist, chantadur, texter e cumponist Reto Mathis è sa preschentà a la publicitad ils davos onns en emprima lingia sco "cheu" da la gruppa da musica/cabaret "Magaari". 
Il project "Geschichten aus dem Lehnstuhl" cumpiglia ultra da la musica cumponida da nov er texts e maletgs; el è concepì per duas persunas. 
- Chasper Otto Melcher, Vada (Livorno I). 
Schebain che Chasper Otto Melcher viva e lavura dapi l'onn 1991 en Italia, han el e sias ovras anc adina ina stretga relaziun cun il Grischun. 
L'occupaziun cun la lingua dals segns è in mument central en la lavur da Melcher. 
- Ursula Palla, Turitg. 
L'artista da video Ursula Palla po gia mussar in pèr lavurs considerablas. 
Cun ils dus novs projects "ibug", ina lavur d'internet, sco er cun "unit.imaginaire", ina installaziun da video interactiva, vul ella cuntinuar sia lavur. 
- Reto Senn, Trin. 
Il clarinettist e cumponist Reto Senn s'occupa dapi onns dals trais secturs: musica contemporana, musica libra e musica populara. 
Il project "Holzmusik" sa confrunta gist cun quests trais secturs musicals. 
Vegls sauts populars èn il material da partenza per arranschaments, cumposiziuns novas e models d'improvisaziun per trais clarinettas. 
- Maja Vonmoos, New York. 
Il nov project da l'artista grischuna Maja Vonmoos è l'ulteriur svilup da sias sculpturas moviblas da fin uss. 
Ina idea sculpturala traidimensiunala survegn ina furma. 
Dadens la sculptura èn zuppads projecturs da video che vegnan envidads e stizzads cun agid da sensurs. 
Dasper il moviment e la colur cumpara er musica electronica. 
La lavur è - per uschè dir - ina cuntinuaziun contemporana da las maschinas da Tinguely. 
- Pascale Wiedemann, Turitg. 
L'artista da Domat Pascale Wiedemann s'occupa surtut d'installaziuns spazialas che na s'adattan per gronda part betg per la vendita. 
Ella è ina artista cun enconuschientschas fundadas. 
La qualitad da sia lavur è incontestada. 
1.7 milliuns francs per il program d'impuls sin il sectur da las plazzas d'emprendissadi 
En connex cun il conclus federal davart las plazzas d'emprendissadi 2 stattan a disposiziun al Grischun durant ils proxims quatter onns 1.2 milliuns francs daners federals per mesiras pertutgant la furmaziun professiunala. 
La stad 1999 avevan las chombras federalas permess in nov pachet d'impuls d'ina dimensiun da 100 milliuns francs, per mitigiar ils problems structurals sin il martgà da las plazzas d'emprendissadi, per cuntinuar projects innovativs e per surmuntar la fasa fin a l'entrada en vigur da la nova lescha davart la furmaziun professiunala. 
Il chantun vul sa participar a las mesiras pertutgant la furmaziun professiunala cun 500'000 francs. 
En il rom dal preventiv 2001 vegni proponì al cussegl grond in credit impegnativ correspundent. 
Il credit total (confederaziun e chantun ensemen) per ils onns 2000 fin 2004 vegniss a muntar uschia sin 1.7 milliuns francs. 
Per realisar las mesiras previsas èn vegnidas fixadas las suandantas prioritads: 
- Crear novas plazzas d'emprendissadi per las professiuns da prestaziuns da servetsch e da hitech. 
- Realisar scolas da qualificaziun professiunala per il sectur da prestaziuns da servetsch e da hitech. 
- Professiunalisar l'infurmaziun professiunala e la lavur da publicitad. 
- Cuntinuar projects da tscherna da professiun. 
- Mesiras specificas per scolaras e scolars pli debels. 
- Garantir e rinforzar la qualitad da la scolaziun en scola ed en il manaschi. 
- Egualitad en la furmaziun professiunala. 
- Empruar pussaivladads da scolaziun tras ils meds auxiliars da las novas tecnologias. 
Consultaziuns envers la confederaziun 
En sia posiziun envers l'uffizi federal d'energia pertutgant il plan sectorial lingias da transmissiun (PSL) suttastritga la regenza la gronda muntada da quel per il chantun Grischun. 
Da princip beneventa ella il PSL. 
L'intent dal PSL è quel da giuditgar or da vista surordinada la construcziun sco rait da las lingias da transmissiun e da render transparent quest giudicament. 
Plinavant vul el simplifitgar la procedura cun distgargiar la procedura d'approvaziun dal plan e l'examinaziun ecologica (EE) per las construcziuns da las lingias da transmissiun da las ovras electricas. 
La regenza accentuescha ch'ina eventuala amplificaziun da la forza idraulica na dastga betg vegnir restrenschida. 
A la regenza para la nova procedura raschunaivla, sch'ella permetta da cuntanscher simplificaziuns efficazias. 
Envers cusseglier federal Pascal Couchepin beneventa la regenza la nova ordinaziun federala davart la protecziun da la vegetaziun forestala. 
Fin uss eran regladas las disposiziuns federalas davart las mesiras cunter l'import e la derasaziun da parasits spezialmain privlus en plirs decrets. 
La resumaziun da las disposiziuns respectivas en ina ordinaziun facilitescha l'execuziun a las persunas pertutgadas. 
Da las regiuns e vischnancas 
La constituziun cirquitala dal circul da Claustra vegn approvada sco er la constituziun communala da Samignun. Per differents projects da construcziun da vias en il chantun vegnan dads libers credits d'in import total da var 6.2 milliuns francs (preservaziun da crudada da crappa a Ponte Scalascia sin la via dal pass dal Bernina, lavurs da cuvrida tranter il tunnel dal San Bernardino e la fundaria da Sur (Valragn), il mantegniment architectonic general da las construcziuns artifizialas ed il mantegniment da manaschi general da las vias). 
Persunal 
- Heinz Bühler-Jost, naschì 1962, da ed a Domat, daventa controller da finanzas tar il departament da sanitad. 
El cumenza sia plazza l'entschatta da settember 2000. 
- Peter Düggeli, naschì 1970, da Schwarzenberg LU, domicilià a Cuira, daventa substitut dal schef da l'uffizi da sport. 
El cumenza sia plazza mez avust 2000. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.06.2000 
Svilup persistent en tscherts chantuns da la Svizra ed en cumparegliaziun internaziunala - situaziun dal chantun Grischun 
En cumparegliaziun cun sia entrada brutta per chau fà il chantun Grischun bler per l'ambient e las Grischunas ed ils Grischuns din da vegnir oz pli bain a frida cun lur budget da chasada che anc avant tschintg onns. 
La quota da dischoccupaziun ed il problem da la dischoccupaziun da lunga durada èn pitschens en cumparegliaziun cun auters chantuns. 
Quai èn aspects avantagius per il Grischun. 
Il studi che la Perscrutaziun da la conjunctura Basilea SA ha fatg è extraordinar perquai ch'ins ha observà per l'emprima giada a moda cumplessiva las trais pitgas dal svilup persistent. 
In svilup persistent ha per consequenza ina relaziun equilibrada tranter la productivitad, l'ecologia e l'equiliber social. 
Ils auturs dal studi tractan er aspects, nua ch'il Grischun obtegna menders resultats ch'auters chantuns u nua ch'el demussa in basegn da recuperar. 
Uschia è per exempel fitg bassa la quota dal product naziunal brut da las branschas cardinalas ed il budget da chasada da las lavurantas e dals lavurants figurescha a la fin da la retscha dals chantuns analisads. 
Las differenzas dal gudogn tranter dunna ed um èn las pli grondas en il Grischun ed il consum d'energia per chau il pli aut. 
La situaziun decentrala ed alpina dal Grischun e la structura economica èn la chaschun per tscherts dischavantatgs ch'il Grischun ha envers ils auters chantuns analisads. 
Tranter auter èsi ina finamira dal concept directiv da curreger tals dischavantatgs en l'avegnir. 
In aut consum d'energia per chau, dentant cun tendenza degressiva 
Cun 120 gigajoule per abitant è il consum d'energia dal chantun Grischun stà il pli aut da quels dals chantuns cumparegliads (media CH 105 gigajoule). 
Ils motivs èn d'ina vart l'autezza sur mar dals lieus d'abitar e da turissem ch'ha per consequenza ch'igl è da stgaudar durant in temp pli lung. 
L'expressiva economia turistica implitgescha plinavant il fatg, che blera energia vegn consumada dals giasts, quai ch'augmentescha puspè il consum d'energia per chau che sa referescha dentant als abitants. 
Er ils process da la producziun da cement staziunada en il Grischun consuman fitg blera energia. 
Tranter ils onns 1985 e 1997 è sa reducì il consum d'energia per chau en il Grischun allegraivlamain per quatter pertschient. 
Dals ulteriurs chantuns analisads ha pudì demussar be anc Lucerna ina pitschna reducziun da ses consum d'energia. 
Buna effizienza ecologica 
Schebain ch'il consum grischun d'energia per chau è fitg aut en cumparegliaziun interchantunala, sa chattan las emissiuns da dioxids carbonics per franc gudagnà tuttina circa en la media svizra. 
La producziun da substanzas nuschaivlas (substanzas nuschaivlas en l'aria) è vegnida reducida da l'onn 1982 fin l'onn 1998 per 48 pertschient en il Grischun; bunamain uschè ferm sco en l'entira Svizra, schebain che la valur agiuntada per chau è creschida main ferm che en la media svizra. 
Svilup economic: Il Grischun emprova da recuperar 
La productivitad (valur agiuntada brutta en francs per ura da lavur) è stada pli bassa en il Grischun ch'en ils auters chantuns analisads. 
Tuttina fa il svilup dals onns 90 spranza, perquai che la producziun è s'augmentada dapli ch'en la media svizra. 
Il medem maletg mussa la part dal product naziunal brut ch'è vegnì cuntanschì en las branschas cardinalas progressivas: Il Grischun furma er qua cun diesch pertschient (media CH: 30 pertschient) la cua. 
La creschientscha tranter ils onns 1990 e 1998 è stada extraordinariamain auta. 
L'effectiv e la creschientscha da las branschas liberalisadas (communicaziun, traffic, energia) èn sproporziunadamain auts er en il Grischun. 
Aspects socials: Grondas differenzas da gudogn tranter dunnas ed umens, perencunter pauca dischoccupaziun e gronda cuntentientscha cun il gudogn. 
Tenor il studi è il gudogn da las dunnas en il Grischun var 50 pertschient dal gudogn dals umens. 
Quai è la valur la pli bassa dals chantuns analisads, ils ulteriurs chantuns demussan valurs tranter 63 pertschient (Lucerna) e 75 pertschient (Basilea-Citad) e la media svizra è 71 pertschient. 
Questa gronda differenza dal chantun Grischun sa declera tras la structura da las branschas che cuntegna ina fitg gronda part hotellaria, nua lavuran ultra da quai bleras persunas a temp parzial. 
In resultat fitg positiv demussa la valitaziun subjectiva dal svilup dal gudogn durant ils davos tschintg onns: Bundant in tschintgavel da las Grischunas e dals Grischuns han inditgà da vegnir meglier a frida cun lur gudogn actual u gist uschè bain sco cun quel d'avant tschintg onns. 
Questa valitaziun positiva pudess avair in connex cul fatg, ch'en territoris rurals la populaziun valitescha sia situaziun da vita generalmain a moda pli favuraivla ch'en las citads. 
Numerus purtaders dal studi davart la persistenza 
Il Grischun, represchentà da l'uffizi per l'ambient, l'uffizi dal servetsch social sco er da l'uffizi per economia e turissem, è sa participà ensemen cun ils chantuns Turitg, Zug, Berna, Lucerna, Basilea-Citad sco er Argovia e Soloturn per far quest studi. 
Quests chantuns han in interess primordial per la cumparegliaziun interchantunala (Benchmark). 
Il studi preschentà entra dentant er en ina cumparegliaziun tranter ils stadis (USA, Germania, Frantscha, Svizra) sco er en la problematica citad - pajais a maun da l'exempel da Turitg. 
Ils purtaders da quest studi èn las bancas chantunalas da Turitg e Basilea, la banca Sarasin, la Novartis, la Pro Infirmis, la conferenza svizra da l'agid social (COSAS), la Pro Senectute, la Pro Juventute, la Caritas, la Roche, sco er Endress + Hauser. 
Gremi: departament da l'intern e da l'economia publica 
Funtauna: rg departament da l'intern e da l'economia publica 
Data: 08.06.2000 
L'Arge Alp vul sa participar activamain al program per l'artg alpin dad Interreg III B 
Venderdi, ils 16 da zercladur 2000, sa scuntran ils schefs da las regenzas dals indesch pajais da l'Arge Alp a Locarno per lur 31avla conferenza annuala. 
Ins spetga var 100 persunas dals suandants pajais, da las suandantas provinzas e dals suandants chantuns: Baden-Württemberg, Baviera, Tirol dal sid/Alto Adige, Grischun, Lumbardia, Salzburg, Son Gagl, Tirol, Tessin, Trentino e Vorarlberg. 
Las suandantas fatschentas vegnan tractadas en la conferenza: 
Glista da tractandas da la conferenza da l'Arge Alp 2000 
1. Avertura 
2. Partizipaziun da l'Arge Alp al program per l'artg alpin dad Interreg III B 
3. Resoluziun da l'Arge Alp pertutgant l'engrondiment da la UE 
4. Studi davart la situaziun giuridica e factica da la dunna en ils pajais da l'Arge Alp 
5. Surdada dal premi d'ambient tras l'Arge Alp 
6. Cumissiun cultura e societad (rapports e propostas pertutgant divers projects, tranter auter premi da lectura, program da sport, dietas spezialas) 
7. Cumissiun ambient, planificaziun territoriala ed agricultura (rapports e propostas, tranter auter project da film davart l'impurtanza da l'agricultura da muntogna) 
8. Cumissiun economia e lavur (rapports e propostas, tranter auter projects pertutgant la colliaziun da centers commerzials, iniziativs e tecnologics, la colliaziun e la commerzialisaziun communabla da las vias da viandar e da velo existentas) 
9. Cumissiun traffic (rapports e propostas, tranter auter project pertutgant ils standards da segirezza en ils tunnels da viafier, la retschertga davart il traffic en las Alps, las dumbraziuns da traffic) 
10. Passadi dal presidi al chantun da Son Gagl 
11. Fin e conferenza da medias 
Collavuraziun pli intensiva en il rom dad Interreg III B 
Ils stadis commembers da l'Arge Alp beneventan la cuntinuaziun da l'iniziativa communabla da las cumissiuns europeicas per promover in svilup persistent ed equilibrà da l'artg alpin (Interreg III). 
Els pretendan ch'ils responsabels per il program integreschian ils gremis da l'Arge Alp a temp en il process d'elavuraziun. 
Dal rest duess vegnir instituziunalisà il barat d'infurmaziuns ed examinada l'installaziun d'in secretariat central tar l'Arge Alp. 
L'Arge Alp vul sa participar activamain per realisar il program e porscha da gidar a tschertgar partenaris. 
Ina prioritad da l'onn proxim è pia er quella da procurar per ils meds necessaris per l'Interreg, e quai per pudair finanziar er projects da l'Arge Alp. 
Da las cumissiuns 
La cumissiun economia e lavur vul promover cun il project "Best-practice e colliaziun da centers commerzials, iniziativs e tecnologics (CIT)" cooperaziuns e contacts transnaziunals. 
En la medema direcziun mussa il project "Europamanagement Arge Alp". 
La colliaziun e la commerzialisaziun communabla da las vias da velo e da viandar progredescha cun in "DC viandar" (vias da viandar registradas a moda digitala). 
Ils projects Interreg da la cumissiun ambient, planificaziun territoriala ed agricultura s'occupan da l'agricultura da muntogna. 
In film sco er in'exposiziun ambulanta na duain betg mo accentuar la l'impurtanza economica, mabain er las consequenzas per l'ambient, la natira e la cuntrada. 
Premi d'ambient: Il Grischun na gudogna nagut 
Cun l'emprim premi per il project "Renaturisar il territori da skis Gschwender Horn" ha la giuria undrà la decisiun dad Immenstadt (pajais federativ Baviera) da desister dal sport d'enviern "dir" e d'instradar novas vias en direcziun d'in turissem "moderà". 
L'uniun "Backhaus-Natur-Projekt Höri" a Gailingen en il pajais federativ Baden Württemberg (segund premi) ha la finamira da declerar la natira ed uschia er d'emprender a l'appreziar. 
Il terz premi va en favur dal territori "Castello di Altaguarda" en il Trentino, nua ch'ins ha pudì recuperar ina cultira natirala tras in project exemplar. 
Gremi: Arge Alp 
Funtauna: rg chanzlia chantunala dal Grischun 
Data: 13.06.2000 
Ballape a chaschun dal di internaziunal dals fugitivs 2000 
A chaschun dal di dals fugitivs ils 17 da zercladur han lieu turniers tranter requirents d'asil e clubs svizzers da ballape. 
En collavuraziun cun l'associaziun svizra da ballape vegnan organisads quest onn gieus amicabels en l'entira Svizra tranter clubs locals da ballape ed equipas da fugitivs. 
Questas scuntradas da sport duain metter in signal e far punts tranter ils indigens ed ils fugitivs. 
En il Grischun vegnan organisads en tut trais turniers da ballape tranter requirents d'asil e clubs da quarta lia. 
Uschia han lieu sonda, ils 17 da zercladur 2000, a las 16.00 sin la plazza da ballape da Schluein in turnier cun tut las equipas dal club dal CB Schluein, en las qualas vegnan integrads requirents d'asil da las dimoras transitorias da Sedrun, Schluein e Rueun. 
Il FC Landquart sa metta en in gieu amicabel encunter l'equipa da las dimoras transitorias da Schiers- Maiavilla-Landquart. 
Il gieu sin la plazza da ballape Malans-Karlihof cumenza a las 16.00. 
Ultra da questas occurrenzas da sport è l'organisaziun d'asil dal Grischun er represchentada sco mintg'onn cun in stan a la plazza da Martin a Cuira. 
Offridas vegnan spezialitads da las differentas culturas che vegnan preparadas da las abitantas e dals abitants da las dimoras transitorias. 
Ina documentaziun da fotografias duai far enconuschent a las visitadras ed als visitaders il mund dals fugitivs. 
Gremi: uffizi dal servetsch social dal Grischun 
Funtauna: rg uffizi dal servetsch social dal Grischun 
Data: 13.06.2000 
La regenza grischuna n'è betg da princip cunter l'energia atomara 
La regenza è s'exprimida visavi la confederaziun davart il nov sboz per ina lescha davart l'energia atomara. 
Perquai che la forza idraulica na po betg garantir il provediment d'electricitad da l'entira Svizra, na possia betg vegnir desistì dal tuttafatg da l'energia atomara. 
La lescha proponida davart l'energia atomara vul pussibilitar tant il manaschi futur da las ovras atomaras existentas sco er l'eventuala construcziun d'ulteriurs stabiliments. 
Perquai ch'i na dat naginas ovras atomaras en il Grischun, desista la regenza bain d'ina consultaziun cumplessiva, rinviescha dentant sin in fatg impurtant per il chantun alpin. 
Tras la liberaziun dal martgà d'electricitad vegn l'entira branscha da l'economia d'electricitad messa sut in'enorma pressiun economica. 
Las societads da forza idraulica èn spezialmain pertutgadas. 
La regenza accentuescha che la grevezza finanziala da las ovras atomaras en connex cun lur messa ord funcziun e cun l'allontanament da ruments radioactivs na dastgia betg chaschunar ulteriuras grevezzas per las ovras idraulicas tras subvenziuns cruschadas. 
La garanzia solidara proponida d'autras societads da manaschi vegn refusada. 
Perencunter considerescha la regenza il concept dal deposit geologic en la profunditad per giustificabel. 
Ultra da quai vegn accentuà ch'ins na duess betg desister da l'opziun d'allontanar ils ruments radioactivs en stabiliments a l'exteriur. 
In scumond absolut da la regeneraziun taxescha la regenza sco problematic. 
Ins beneventa il dretg d'expropriaziun per tut ils projects d'allontanament ch'èn d'interess public. 
Projects da votaziun dals 24 da settember 
La dumengia, ils 24 da settember, vegn vuschà davart ils sequents projects: 
Projects federals: 
- Artitgel constituziunal davart ina taxa directiva d'energia per la protecziun da l'ambient (cuntraproposta a l'iniziativa davart l'energia e l'ambient ch'è vegnida retratga), 
- Iniziativa solara ed artitgel constituziunal davart la concessiun d'energia per promover energias regenerablas sco cuntraproposta latiers, 
- Iniziativa dal pievel per ina reglamentaziun da l'immigraziun ed 
- Iniziativa dal pievel "Dapli dretgs per il pievel grazia al referendum cun cuntraproposta" (referendum constructiv). 
Projects chantunals: 
- Lescha introductiva a la lescha federala davart la navigaziun interna (regla tranter auter il riverrafting), 
- Revisiun parziala da la lesch chantunala d'energia, 
- Abrogaziun da la lescha introductiva tar la lescha federala davart l'assicuranza da dischoccupads e l'indemnisaziun d'insolvenza e 
- Credit impegnativ per ina contribuziun al campiunadi mundial da ski alpin dal 2003 a San Murezzan. 
Or da las regiuns e vischnancas 
La constituziun dal circul da Jenaz e la revisiun parziala da la constituziun communala da Morissen vegnan approvadas. Cun resalvas vegn er approvada la revisiun parziala da la planisaziun locala da Morissen. Vi da la reconstrucziun e cumplettaziun dals binaris da colliaziun da la VR/VFF tar il stabiliment per arder rument CVARG/GEVAG a Vaz sut vegn garantida ina contribuziun chantunala da 30 pertschient dals custs imputabels da totalmain circa 700'000 francs. Per in passape ad Alvagni e per sanar la via da velo Favugn-Domat (Via Plarenga) vegnan garantidas contribuziuns da totalmain circa 183'000 francs. Gremi: regenza 
Funtauna: rg chanzlia chantunala dal Grischun 
Data: 15.06.2000 
Talian sco segunda lingua en las scolas primaras 
Curs intensivs a Roveredo e Puschlav 
L'onn da scola 1999/2000 è vegnida introducida la lingua taliana en las scolas primaras ed en las classas pitschnas tudestgas. 
Suenter ch'ina emprima gruppa da magistras e magisters èn vegnids preparads en curs per questa nova incumbensa la davosa stad, ha lieu per ina segunda gruppa in ulteriur curs intensiv en il territori linguistic (Val Mesauc e Val Puschlav) dals 19 da zercladur fin ils 14 da fanadur. 
Dapi l'atun 1999 vegnan las scolaras ed ils scolars da las quartas classas da las scolas primaras tudestgas instruids per l'emprima giada en la segunda lingua talian. 
En las scolas primaras rumantschas e talianas vegni instruì tudestg sco segunda lingua gia dapi decennis. 
La schanza da pudair emprender talian gia durant il temp da scola primara han uss pia er las scolaras ed ils scolars da la part tudestga da noss chantun. 
Las magistras ed ils magisters vegnan preparads en differents curs per las novas incumbensas. 
En curs da duas lecziuns per emna amplifitgeschan els lur abilitads linguisticas en talian. 
Durant in curs d'ina emna s'occupan els da la didactica da l'instrucziun da la segunda lingua (ISL) ed en dus curs intensivs amplifitgeschan els lur cumpetenza linguistica. 
Curs intensivs a Roveredo e Puschlav 
Dals 19 da zercladur fin ils 14 da fanadur vegnan totalmain 127 magistras e magisters a rinforzar lur cumpetenza linguistica dal talian durant quatter emnas en in curs intensiv a Roveredo e Puschlav. 
Qua vegnan els ad emprender ad enconuscher pli bain ultra da la lingua taliana er il Grischun talian. 
Emprender dapli che mo la lingua 
Il program da curs prevesa ultra dal curs da lingua sco tal differentas occurrenzas e guidas. 
En excursiuns d'in entir di vegnan visitadas las Vals Puschlav, Bergiaglia, Calanca e Mesauc. 
Là vegnan mussadas e fatgas enconuschentas las caracteristicas da las singulas valladas a las futuras magistras ed als futurs magisters da talian. 
Dal Puschlav davent èn planisadas er excursiuns en la Val Vuclina. 
Las participantas ed ils participants dal curs a Roveredo vegnan er a visitar il Tessin. 
Visitas da museums, guidas tras ils manaschis impurtants da las valladas, frequentaziuns da lieus culturals e l'experientscha da las caracteristicas da las cuntradas fan medemamain part dal program general. 
Ulteriur perfecziunament 
Cun il curs da lingua, da didactica e cun il curs intensiv vegn terminada l'emprima fasa dal perfecziunament da la ISL talian. 
En il rom d'ina segunda fasa suonda l'onn 2001 in ulteriur segurn linguistic en il territori talian sco er la segunda part da l'introducziun en la didactica da l'instrucziun da la segunda lingua per questa gruppa. 
L'entir perfecziunament dura totalmain diesch emnas, da quellas ha lieu almain la mesadad durant il temp liber. 
Gremi: departament d'educaziun, cultura e protecziun da l'ambient dal Grischun 
Funtauna: rg departament d'educaziun, cultura e protecziun da l'ambient dal Grischun 
Data: 16.06.2000 
Sesida champestra: La regenza visita il Signuradi ed il Partenz 
Mesemna, ils 21 da zercladur salva la regenza sia sesida champestra en il Signuradi ed en il Partenz (Jenins, Malans, Fanas, Fläsch, Maiavilla). 
Suenter la visita da differents manaschis locals e da differentas chaussas remartgablas sco er suenter ina curta spassegiada vegni dà spazi per tgirar ils contacts cun las represchentantas ed ils represchentants da las autoritads en la regiun. 
Gremi: regenza 
Funtauna: rg chanzlia chantunala dal Grischun 
Data: 20.06.2000 
Var 200 Grischunas e Grischuns han fatg in viadi sin la bartga a motor Son Gagl en il chantun Turgovia 
L'excursiun da las pensiunadas e dals pensiunads da quest onn organisada da l'uniun dal persunal chantunal grischun ha manà al Lai da Constanza. 
Cun in'aura grondiusa ed ina luna gist uschè buna han ils participants giudì in viadi da pliras uras sin la nav d'admiral "Son Gagl" da la societad svizra per la navigaziun sin il Lai da Constanza. 
Ins ha duvrà tschintg cars per conducir il grond dumber da 208 persunas da Cuira e Landquart tras la Val dal Rain a Romanshorn TG. 
Las pensiunadas ed ils pensiunads ils pli giuvens èn var 60 onns, il pli vegl ademplescha 100 onns quest onn. 
Blers sa conuschan bain da lur temp cuminaivel tar il chantun. 
Ins ria e fa sgnoccas, ins dà dal ti, tuttina sch'ins è in ex-vier, in ex-directur da scola u in ex-cusseglier guvernativ. 
In'aua sco en la Caribica 
Sin il cuntschet a la riva dal lai a Romanshorn vegn la legra cumpagnia beneventada dal chapitani e da sia squadra. 
Prest èn tuts installads en las quatter grondas salas da la bartga da passa 50 meters lunghezza, nua che las maisas èn pinadas e spetgan ils giasts. 
La damaun avevi anc pluì en il Grischun, ma gia curt avant mezdi malegian il sulegl ed ils nivels partents las pli bellas culurs sin la vasta surfatscha dal Lai da Constanza. 
Intgin constatescha schizunt che l'aua glischenta en tut las variaziuns dal blau stgir fin al blau cler fa endament la Caribica. 
Viver vul dir sa midar 
Cur che las emprimas bavrondas vegnan servidas s'augmenta il nivel da la discussiun evidentamain. 
Tuts han bler da quintar e natiralmain ch'ins sa perda en las regurdientschas. 
Pli baud cur ch'i na dava anc nagin computer e cunzunt nagin internet, regnava anc in clima famigliar e main hectic en l'administraziun. 
Che las bleras midadas fetschian per part tema, audan ins adina puspè. 
Il temp sa mida spert e viver vul dir s'adattar permanentamain a las midadas ed er furmar quellas. 
Ma quai duain far uss ils giuvens. 
Il viadi maina da Romanshorn per lung da Kreuzlingen e Constanza fin Meersburg e pia en Germania fin Immenstaad e Friederichshafen, nua ch'i penda in zeppelin alv a l'orizont, per turnar da là davent al port da partenza. 
Trais uras e mez viadi en bartga passan sco il vent. 
Tar il cafè datti anc ina lottaria, dus curts discurs e musica da bal sin la punt mesauna dal bastiment. 
In port impostant 
L'arriv a Romanshorn è impressiunant. 
Quest lieu posseda il port il pli grond dal Lai da Constanza. 
L'emprim implant è vegnì construì tranter ils onns 1842 e 1844 dal chantun Turgovia. 
Orasum il cuntschet dal port è vegnì construì lezza giada in clutger cun zains che permetteva da segnar il port cun tutgar ils zains en cas da tschajera. 
Gia tranter ils onns 1853 ed 1856 han ins stuì engrondir il port per dapli che sis giadas sin 74'000 m2. 
Gronds magasins dattan anc oz perditga dal grond traffic internaziunal da rauba ch'ha procurà qua durant passa in tschientiner per ina vita spir fatschegn. 
La fin da la segunda guerra mundiala han las flottas tudestgas ed austriacas tschertgà ricover en il port da Romanshorn per na betg vegnir destruidas. 
Excursiun da giubileum 2000 
En il batschigl dal port nodan differents utschels da l'aua, er intginas sfunsellas da la cresta. 
Quellas sa nutreschan en emprima lingia da peschs, san ir sut aua fin 40 meters profunditad e restar sut aua pli ch'ina minuta. 
Ellas na s'occupan betg dal grond dumber da Grischunas e Grischuns che descendan da la bartga a motor Son Gagl e muntan en ils bus che spetgan. 
La gruppa illustra da pensiunadas e pensiunads vegn a returnar en il Grischun viagiond sur il Toggenburg. 
Cun quai terminescha il viadi da giubileum 2000 da las pensiunadas e dals pensiunads. 
L'excursiun da giubileum perquai ch'ella è vegnida organisada quest onn per la 25avla giada. 
L'uniun dal persunal chantunal grischun UPC l'ha organisada cun il sustegn finanzial da la regenza e da la chascha chantunala da pensiun. 
Bleras impressiuns, bels inscunters e discurs vegnan anc ditg a resunar. Nevaira, en in onn essan nus puspè da la partida! 
Gremi: uniun dal persunal chantunal grischun 
Funtauna: rg chanzlia chantunala dal Grischun 
Data: 22.06.2000 
Il chantun vul sviluppar ina strategia da communicaziun 
Ina incumbensa centrala da la regenza è tenor ses program 2001 fin 2004 quella da promover novas tecnologias d'infurmaziun e communicaziun (NTIC) en tut ils secturs (infrastructura publica e privata, scolaziun e scolaziun supplementara, diever entaifer l'administraziun). 
La regenza vul cerar in ambient optimal per che las NTIC possian vegnir duvradas dapli. 
Per quest intent vul ella sviluppar ina strategia cumplessiva per promover activamain las NTIC en il Grischun. 
Tranter auter vegn incumbensada la firma Infras, Turitg, en collavuraziun cun l'institut per perscrutaziun applitgada, transferiment da tecnologia e scolaziun supplementara a la scol'auta professiunala Cuira d'elavurar in concept respectiv. 
Per quest intent vegn dà liber in credit da 46'000 francs. 
1.4 milliuns per la tgira dal guaud giuven en il Grischun 
La regenza approva il project tgira dal guaud giuven 2000 che prevesa custs totals da var 6.2 milliuns francs. 
Il project è ina part dal project federal analog 1998 fin 2002. 
Cun ils projects dals davos dus onns èn vegnidas fatgas experientschas dal tuttafatg positivas. 
Il project da quest onn vegn sustegnì dal chantun cun var 1.4 milliuns francs ed ha en emprima lingia la finamira da mantegnair, promover e meglierar 
- ils guauds stabils cun ina maschaida da spezias da bostga confurma al lieu e da buna qualitad, 
- in spazi da viver natiral, ritg da spezias e varià en il guaud, 
- furmas da cultivaziun e da guaud da valur per la scienza natirala, e 
- bunas purschidas da pasculaziun e da cuvrida en ils territoris, nua che la selvaschina passenta l'enviern. 
Consultaziun a la confederaziun 
La confederaziun ha l'intenziun da midar il cudesch penal. 
En discussiun stat ina schluccada dal scumond da registrar discurs al telefon tras ils pledaders. 
La registraziun da cloms d'urgenza per ils servetschs d'agid, da salvament e da segirezza na vegn betg chastiada. 
Plinavant na duai novamain la registraziun da discurs sin lunga distanza betg pli esser chastiabla, sch'ella succeda tras il possessur d'in attatg participà, premiss che las persunas che sa participeschan al discurs sajan vegnidas infurmadas ordavant a moda suffizienta davart la registraziun. 
Ultra da quai duain ils possessurs d'in attatg participà dastgair registrar discurs detagliads sin lunga distanza, mo sche la pussaivladad da registraziun resorta dals registers dals possessurs. 
La regenza grischuna beneventa las stentas da la confederaziun da tschertgar d'ina vart ina via da mez raschunaivla tranter ils interess da la vita sociala ed economica e da na pudair betg registrar discurs publics per intents da cumprova e da l'autra vart da proteger la sfera privata da mintga singul. 
Da las regiuns e vischnancas 
Il plan directiv regiunal Pro Partenz, secturs explotaziun da material, deponias da material, plazzas da rimnada e d'assortida vegn approvà cun resalvas. Il project per l'engrondiment dal tetg en la chasa da scola Eschergut a Malans vegn approvà. Als custs imputabels da var 850'000 francs vegn empermessa ina contribuziun chantunala da 25 pertschient. La revisiun parziala da las leschas da construcziun da Razén e da Sevgein sco eir la revisiun parziala da la planisaziun locala da Tartar vegnan approvadas. Persunal 
Ella cumenza ses pensum da 90 pertschient l'entschatta da settember. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.06.2000 
Indicaziun pertutgant l'elecziun da las dretgiras districtualas 
Ils 24 da settember vegnan elegidas da nov las dretgiras districtualas en il Grischun e quai per la perioda d'uffizi da l'entschatta 2000 fin la fin 2004. 
Fin uss vegnivan las derschadras ed ils derschaders elegids da l'uschenumnada radunanza dals electurs. 
La refurma da las dretgiras ch'è vegnida deliberada dal pievel il mars passà ha per consequenza ina midada dal sistem a moda ch'ils commembers da las indesch (fin uss 14) dretgiras districtualas vegnan elegids uss dal pievel. 
Las elecziuns da las dretgiras districtualas èn dal tuttafatg ina chaussa dal district. 
Per prevegnir ad eventualas malchapientschas inditgescha la chanzlia chantunala che dumengia, ils 24 da settember, na po ella communitgar nagins resultats da questas elecziuns. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 27.06.2000 
Emprim label da MINERGIE en il Grischun 
Il chantun Grischun surdat l'emprim label da MIERGIE. 
Premiada vegn ina chasa d'ina famiglia a Scharàns. 
MINERGIE stat per edifizis cun auta qualitad d'abitar e pitschen diever d'energia. 
Questas cumponentas augmentan la qualitad da viver e gidan al medem temp a l'ambient. 
MINERGIE reducescha il diever d'energias betg regenerablas ad in minimum. 
La chasa d'ina famiglia ch'è vegnida construida 1999 è l'emprima chasa en il Grischun che vegn certifitgà da l'uffizi d'energia. 
La tecnica da MINERGIE tschertga da cuntanscher in nivel d'utilisaziun persistentamain bass per energias betg renovablas. 
L'utilisaziun d'energia d'ina chasa da MINERGIE munta be a circa 35 pertschient d'in edifizi nov tenor la media. 
Cun ulteriuras investiziuns modestas da circa tschintg pertschient pon vegnir realisads avantatgs supplementars considerabels, surtut sin il sectur dal confort. 
Ils architects, Jost Wächter (Gockhausen) e Ruedi Berchtold (Trin) han construì per ils patruns ina chasa cun in confort d'abitar sur la media. 
En questa chasa autamain isolada cun in indriz che remplazza l'aria na datti naginas paraids fraidas, nagin current d'aria ed er nagins locals sfradentads pervia da fanestras cupitgadas. 
Las fanestras pon esser serradas durant l'entir di. 
L'indriz che remplazza l'aria cun recuperaziun da la chalira procura adina per aria frestga en abundanza e serva al medem temp a controllar l'umiditad. 
Trais cundiziuns essenzialas 
Per cuntanscher il standard da MINERGIE èn indispensabels surtut trais puncts: 
- ina cuvrida serrada 
- ina grossa isolaziun cunter la chalira per evitar che la chalira vegnia a perder u possia entrar 
- in bun sistem da ventilaziun, per ch'ils avantatgs da l'impermeabilitad, da l'isolaziun cunter la chalira e cunter la canera na vegnian betg ruinads tras fanestras avertas. 
Resumand pon ins dir che tras in'applicaziun cumplessiva da la tecnica da MINERGIE en Svizra vegniss la quantitad da dioxid carbonic emessa en l'aria reducida per quatter fin set giadas. 
Oz datti en Svizra gia 500 chasas che possedan il standard da MINERGIE e che prestan ina contribuziun impurtanta per levgiar noss ambient. 
Marca legalmain protegida 
MINERGIE è ina marca legalmain protegida; proprietaris èn ils chantuns Berna e Turitg. 
1998 han 20 chantuns sco er la confederaziun fundà la societad MINERGIE, ensemen cun circa 30 firmas, associaziuns e scolas. 
Dapi il 1999 è er il chantun Grischun commember da la societad MINERGIE. 
Uss han ins pudì distinguer l'emprima chasa cun il label da MINERGIE. 
Ils chantuns sco realisaturs 
Il chantun Grischun resp. il post d'energia promova la tecnica da MINERGIE tras l'infurmaziun e la cussegliaziun da patruns da construcziun interessads. 
Per quest intent vegn l'uffizi d'energia ad esser preschent a la GEHLA da quest onn cun in stand d'infurmaziun da MINERGIE. 
Label da MINERGIE 
Betg sulettamain ils standards da MINERGIE èn definids exactamain, er lur applicaziun gista vegn survegliada resp. marcada. 
Edifizis ch'adempleschan cumprovadamain il standard obtegnan dal post d'energia chantunal il label da MINERGIE encunter pajament dals custs d'examinaziun. 
Il label conferma al proprietari resp. a la proprietaria che l'edifizi correspunda a las novissimas conuschientschas da la moda da construir .effizienta puncto l'energia e ad autas pretensiuns da confort. 
Titulars dal label obtegnan in certificat ed ina plachetta. 
Uschia pon ins mussar via sin la qualitad ed il meglier mantegniment da valur visavi ils visitaders ed eventuals cumpraders. 
Gremi: uffizi d'energia 
Funtauna: rg uffizi d'energia 
Data: 27.06.2000 
Prescripziuns da chatscha 2000: 
La chatscha da tgira sin chavriels e l'ulteriur svilup dal plan da reducziun da tschiervs 
La regenza ha deliberà las novas prescripziuns da chatscha. 
Schebain che la chatscha grischuna da patenta ha cuntanschì in aut nivel, èsi da sviluppar vinavant la planisaziun da chatscha. 
En la chatscha sin tschiervs vegni mess accents en la realisaziun qualitativa dals plans da reducziun. 
En la chatsch'auta vegn introducida ina chatscha da tgira sin chavriels, sco ch'ella è sa cumprovada per ils chamutschs gia dapi diesch onns. 
En lur temp liber gidan ils chatschader grischuns fermamain a mantegnair l'equiliber tranter la selvaschina ed il spazi da viver. 
La finamira e l'incumbensa da la chatscha èn numnadamain quellas da mantegnair effectivs da selvaschina sauns, adattads a las relaziuns localas e structurads a moda natirala. 
Surpopulaziuns faschessan memia fitg diever dal spazi da viver tradiziunal. 
Ina surpopulaziun da la selvaschina femminila e giuvna chaschuna grondas scossas da selvaschina cun in grond dumber da selvaschina disgraziada e cun donns excessivs da selvaschina. 
La planisaziun da chatscha è ina garanzia per in diever persistent da questa resursa natirala. 
Il plan da reducziun per ils tschiervs - da la quantitad a la qualitad 
L'effectiv dals tschiervs da l'entir chantun ha demussà ils davos onns enconuschentamain ina tendenza augmentanta. 
La taxaziun posteriura da questa primavaira ha purtà ad in resultat sur la media cun 8'266 tschiervs dumbrads. 
Sin fundament da las datas existentas ston ins partir d'in effectiv da primavaira da var 12'600 chaus. 
Uschia vegn confermada la correctura ch'è vegnida fatga l'onn passà pertutgant la grondezza da l'effectiv. 
In motiv impurtant per l'augment regiunal da l'effectiv da tschiervs dapi l'onn 1992 è quel, ch'ils davos onns ils plans da reducziun èn bain vegnids ademplids en tschertas regiuns pertutgant la quantitad, ma ch'igl è vegni fatg pauca chatscha sin la part femminila da la populaziun. 
Da l'autra vart datti dentant er singulas regiuns cun blers tschiervs, en las qualas l'effectiv da tschiervs è sa reducì durant ils davos onns, schebain che la chatscha vuleva cuntanscher sulettamain ina stabilisaziun da l'effectiv. 
Il motiv per quests svilups betg intenziunads è quel, ch'ins ha fin uss mesirà l'adempliment dals plans da reducziun sulettamain pertutgant la quantitad, quai vul dir ch'ins ha examinà sulettamain, sch'il dumber total è vegni cuntanschì. 
Ins ha dà memia pauca attenziun al fatg, che la cumposiziun dal butin da tschiervs tenor las schlattainas influenzescha l'intensitad da l'intervenziun bler pli fitg ch'il dumber da reducziun sco tal. Sch'il butin sa cumpona per exempel da trais quarts animals masculins, alur ha quai ina influenza bler pli pitschna sin la reproductivitad da l'effectiv ch'en il cas cuntrari. 
Per giuditgar, sch'il plan da reducziun vegn ademplì en ina regiun u betg e sche la planisaziun da chatscha po cuntanscher las finamiras fixadas, na ston vegnir integrads en il futur betg mo ils criteris quantitativs, mabain er ils criteris qualitativs. 
Perquai datti quest onn novaziuns tar la planisaziun da chatscha da tschiervs. 
Sco fin uss vegn fixà in dumber da tschiervs ch'è da reducir per scadina regiun da tschiervs. 
Il dumber total previs en il plan da reducziun da 4'270 tschiervs ch'èn da reducir è dentant da resguardar sco valur directiva e vala en il cas ch'il butin ha ina cumposiziun equilibrada pertutgant las schlattainas. 
Per la chatscha qualitativamain gista da las populaziuns da tschiervs è uss decisiva la part dals animals feminils vi da l'entira reducziun. 
Il plan da reducziun en ina regiun vegn ademplì, sch'il dumber d'animals feminils sajettà importa almain la mesadad dal plan da reducziun prescrit. 
La midada d'ina planisaziun da reducziun sulettamain quantitativa ad ina reducziun qualitativa signifitga ina raffinaziun da la planisaziun da reducziun. 
En connex cun la chatscha sin tschiervs vegn enconuschentamain cumplettada la chatsch'auta grischuna tras las chatschas d'atun regiunalas. Cun la chatsch'auta en settember èsi pussaivel d'ademplir ina part impurtanta dal plan da reducziun e quai en emprima lingia pertutgant la quantitad. 
Suenter la chatsch'auta èsi da reponderar la situaziun per registrar ils deficits correspundents areguard ils plans da reducziun. 
Ils plans da reducziun per la chatscha d'atun vegnan fixads uschia ch'ils animals feminils che mancan anc per ademplir il plan vegnan probablamain sajettads. 
La chatscha da tgira sin chavriels 
Il butin da chavriels ha gì l'atun passà in resultat bler pli pitschen cun 2'676 animals sajettads che l'onn da chatscha precedent 1998 cun 5'061 animals. 
Il plan da reducziun da l'onn 1999 è stà in bun spievel da las midadas da l'effectiv ch'han gì lieu pervia da l'enviern dal tschientaner 1998/99. Tras questas midadas è il conept per ils chavriels sa cumprovà per l'emprima giada. 
Perquai ch'ins na po betg dumbrar ils chavriels e perquai che l'effectiv da chavriels è plinavant suttamess a fluctuaziuns considerablas, pari gist d'accordar la reducziun dals chavriels da princip cun il butin da bucs durant la chatsch'auta. 
Sco midada envers ils onns avant ha lieu novamain ina chatscha da tgira sin chavriels enstagl da sajettar ina segunda chavrola durant la chatsch'auta. 
Questa chatscha da tgira sin chavriels po esser ina chavriola flaivla u in buc flaivel tenor ils criteris fixads en las prescripziuns da chatscha (< 14 kg). 
Uschia vegn observà il princip da far dapli chatscha sin ils animals flaivels d'ina populaziun. 
Il sajettar d'animals flaivels è ina incumbensa da tgira che vegn ademplida cun il schluppet. 
Ina chatscha pli intensiva dals animals flaivels ha pia er ina consequenza positiva sin la quota da la selvaschina disgraziada. 
Plinavant chaschuna questa adattaziun ina chatscha da las chavriolas che demussa dapli respect envers questas creatiras. 
Novs asils da selvaschina 
Plinavant ha la regenza fixà dus novs asils da selvaschina. 
D'ina vart pertutga quai la nova zona centrala dal parc naziunal svizzer tar ils Lais da Macun che vegn messa en vigur il 1. d'avust 2000. 
Quest territori vegn serrà a partir da quest onn per tutta chatscha e sin el na dastgan ins betg metter pass en montura da chatscha. 
En il territori Chasellas a San Murezzan è vegnì zavrà da nov in asil nua ch'ins na po betg pli ir a chatsch'auta. 
Gremi: regenza 
Funtauna: rg inspecturat da chatscha e pestga dal Grischun 
Data: 28.06.2000 
Il chemicist chantunal dr. Albert Koller va en pensiun 
Albert Koller po guardar enavos sin ina activitad da 27 onns en il servetsch dal chantun Grischun. 
Il 1. da fanadur 2000 po el entrar da buna sanadad en sia meritada pensiun. 
L'onn 1973 ha Albert Koller surprendì la direcziun da la partiziun auas persas e protecziun da l'ambient tar il laboratori chemic per la controlla da victualias e la protecziun da l'ambient. 
Fitg spert ha el renconuschì ch'ins po vegnir a frida bain cun la gronda quantitad da datas e da valurs analisadas sco er cun la registraziun d'emprovas a lunga vista mo cun in sistem da EED. 
Silsuenter ha Koller programmà ils emprims sistems da registraziun ed ha dà ils impuls pli tard per concepir ina registraziun da datas efficazia. 
Fin oz è el restà il post da consultaziun cumpetent per dumondas da computer en il laboratori chemic. 
Pervia da la catastrofa dal reactur a Tschernobyl l'onn 1986 è el vegnì incumbensà d'evaluar in sistem efficazi per mesirar la radioactivitad en las victualias. 
Silsuenter ha il laboratori chemic pudì prender en funcziun l'onn 1990, ultra da l'apparat d'armada da lezza giada, sco emprim post da mesiraziun chantunal, in detectur da germanium. 
La regenza ha elegì Albert Koller l'onn 1988 sco adjunct e l'onn 1991 sco chemicist chantunal e quai sco schef dal lavuratori chantunal. 
In term impurtant en la funcziun sco chemicist chantunal è stada la realisaziun da la nova lescha federala da victualias ch'è vegnida messa en vigur sin il 1. da zercladur 1995. 
Correspundentamain ha stuì vegnir revedida l'ordinaziun chantunala da victualias. 
La nova ordinaziun da victualias ch'è ida en vigur sin il 1. da fanadur 1996 ha dà ina nova structura a la controlla da victualias en il chantun. 
Uschia è vegnida surdada l'execuziun da la controlla da victualias cumplettamain al chantun. 
Grazia a sia experientscha da plirs onns e grazia a sia survista èsi reuschì ad Albert Koller d'equipar il lavuratori chantunal en il rom necessari adina a moda, ch'el era pinà per las retschertgas ch'eran da far. 
Uschia s'haja p.ex. pudì intervegnir il dretg mument en connex cun il vin glicolisà austriac, las restanzas da plum en la charn da selvaschina ed en connex cun las spezias da charn ch'eran vegnidas decleradas fauss. 
Per proteger la populaziun èn vegnidas elavuradas, sut la direcziun d'Albert Koller, er metodas d'analisa che pussibiliteschan da cumprovar organissems geneticamain modifitgads en ils products OGM. 
Plinavant èn vegnidas fatgas, sut la surveglianza d'Albert Koller, mesiraziuns da radon sin l'entira surfatscha dal chantun. 
Sco chemicist chantunal ha Albert Koller fatg part dal stab directiv chantunal, a moda ch'el ha surprendì las incumbensas dal schef da la protecziun cunter radis nuclears e donns da chemia. 
En questa funcziun ha el gidà ad endrizzar dus laboratoris protegids AC en il Grischun. 
Tras sia demananza e sia cumpetenza professiunala era Albert Koller zunt stimà, spezialmain tar sias collavuraturas e ses collavuraturs, dentant er tar ses collegas chemicists chantunals d'auters chantuns. 
Uschia vegniva sia savida zunt appreziada en las differentas cumissiuns, federaziuns ed en las differentas gruppas spezialisadas da l'entira Svizra, nua ch'el era vegnì delegà. 
Cun Albert Koller va en pensiun in chemicist chantunal ch'ha gidà a proteger la populaziun ed ils consuments e che po surdar a ses successur in laboratori chantunal che satisfa dal tuttafatg a las pretaisas odiernas. 
President da la regenza dr. Peter Aliesch 
Schef dal departament da giustia, polizia e sanitad dal Grischun 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data:28.06.2000 
L'onn 2001 datti novaziuns per reducir las premias da la cassa da malsauns 
Tgi che survegn supplements dal maun public per las premias da la cassa da malsauns po sa legrar: A partir da l'onn 2001 duain las contribuziuns vegnir conderschidas pli baud. 
La regenza ha approvà in nov model per realisar la reducziun da las premias da la cassa da malsauns 2001. 
A partir da l'onn proxim na duain las persunas en relaziuns economicas modestas betg pli stuair anticipar lur premias da la cassa da malsauns. 
La gronda part da las persunas cun dretg na duai betg pli obtegnair la reducziun da las premias pir l'atun, mabain en duas ratas, probablamain il favrer ed il fanadur/avust. 
Il termin d'annunzia per la fin da mars vegn uschia a scrodar. 
Tgi ch'aveva fin uss il dretg d'ina reducziun da las premias e tgi che giauda anc adina quel dretg, sin fundament da las datas fiscalas actualas, vegn infurmà da la cassa da cumpensaziun AVS davart ses dretg d'ina reducziun da las premias cun in certificat da dretg da retratga. 
Tgi ch'obtegna da nov in dretg da retratga sin fundament da las datas fiscalas las pli actualas, survegn in formular da dumonda da la cassa da cumpensaziun AVS. 
Tgi che n'ha betg survegnì ni in certificat da dretg da retratga ni in formular da dumonda, ma che sa considerescha sco persuna cun dretg da retratga, po empustar in formular da dumonda per reducir las premias da la cassa da malsauns tar la filiala AVS. 
Plinavant duain pudair far da tut temp las persunas cun midadas da lur relaziuns economicas e/u famigliaras ina proposta da reponderar lur dretg da retratga, e quai sin fundament da lur relaziuns da gudogn e da famiglia. 
Per mauns da la regenza vegn il departament da giustia, polizia e sanitad ad elavurar la revisiun parziala da las disposiziuns executivas ch'è daventada necessaria pervia da la revisiun da la LAM e pervia da las cunvegnas bilateralas. 
Sanar la staziun sin il pass incl. il tunnel da la viafier Furca-Alpsu 
Tenor il sboz da la confederaziun duain ils meds da la 13avla cunvegna davart l'agid d'investiziun tranter la confederaziun ed ils chantuns Vallais, Uri e Grischun vegnir duvradas per la sanaziun urgentamain necessaria da la staziun sin il pass inclusiv dal tunnel da la viafier Furca-Alpsu. 
La contribuziun da la confederaziun e dals chantuns sa munta sin var 11.5 milliuns francs, da quels van 4.41 pertschient sin donn e cust dal chantun Grischun. 
Cun la resalva ch'ils ulteriurs partenaris dal contract fetschian er quai, vegn la cunvegna approvada e sutsegnada. 
Ils meds èn vegnids resguardads en il preventiv ed en il plan da finanzas. 
Perda la Svizra orientala la colliaziun cun la rait europeica da viafier da gronda prestaziun 
En sia consultaziun a la confederaziun pertutgant las missivas davart la garanzia da la capacitad dals access sid a la nova lingia da viafier tras las Alps NVTA sco er davart la colliaziun da la Svizra a la rait franzosa da viafier, spezialmain a la rait da viafier da gronda prestaziun, renviescha la regenza grischuna a la posiziun da la conferenza regiunala orientala dals directurs chantunals dal traffic public. 
Il chantun Grischun sustegna dal tuttafatg questa posiziun. 
E emprima lingia exprima el sia tema per il fatg, che la Svizra orientala perdia la colliaziun cun la rait europeica da viafier da gronda prestaziun. 
Las stentas da la Svizra da meglierar las colliaziuns da viafier cun ils pajais vischins, vegnan beneventadas. 
Per quest intent pon gidar infrastructuras novas e potentas sin ils binaris. Las preschentas cunvegnas cun l'Italia e cun la Frantscha sco er la cunvegna ch'era vegnida stipulada gia avant cun la Germania prevesan infrastructuras correspundentas al nord, vest ed al sid da la Svizra. 
Perencunter mancan talas cunvegnas d'investiziun per l'ost da la Svizra medemamain sco er mesiras architectonicas ed empermischiuns finanzialas da la confederaziun. 
Sco al nord, vest ed al sid èn d'examinar seriamain er per l'ost da la Svizra corridors che vegnan construids da nov e ch'èn adattads per trens da gronda sveltezza. 
Ils chantuns da la Svizra orientala appelleschan perquai al cussegl federal d'ademplir sia responsabladad statalpolitica per la part orientala da la Svizra e da crear sco al nord, sid ed al vest er a l'ost l'infrastructura per ina gestiun confurma a l'ambient dal traffic futur sin ils binaris. 
Da las vischnancas 
La vischnanca da Samedan obtegna la permissiun da cuntinuar durant l'onn da scola 2000/01 ses manaschi da scola en il senn da l'experiment da scola "Promover la bilinguitad rumantsch-tudestga en la scola populara ed en las scolinas". Il project da construcziun per ina plazza da scola e per indrizs da sport da scola a Cunter vegn approvà. Als custs imputabels da ca. 250'000 francs vegn empermessa ina contribuziun chantunala da 17.5 pertschient. Il project per la midada da construcziun da la plazza da gieu e da sport a San Carlo vegn approvà (custs imputabels var 279'000 francs, contribuziun chantunala 25 pertschient). 
La planisaziun d'utilisaziun per l'engrondiment da la chava da crappa Cuolmet ad Andeer vegn approvada, medemamain ina revisiun parziala da la planisaziun locala da Sursaissa. Per differents projects da construcziun da vias en il chantun vegnan dads libers credits d'in import total da 4.7 milliuns francs (communicaziun a bindel lad per annunzias da disturbis e d'alarms sin la via naziunala A13b, amplificaziun da la via da velos Tavanasa-Trun, meglieraziun da la colliaziun per peduns tranter la staziun e las pendicularas a Scuol, sviament da Claustra sco er sanaziun da la A13 tranter Ziràn e Tusaun.) Persunal 
- Andreas Müller, naschì 1954, da Basilea, domicilià a Zizers, daventa cussegliader da scola e d'educaziun tar il servetsch psichologic da scola. 
El cumenza ses pensum da 60 pertschient l'entschatta da l'onn 2001. 
La fin da zercladur van las suandantas collavuraturas ed ils suandants collavuraturs en pensiun: 
- Charlotte van den Broek, Domat, emploiada da chasa e da cuschina a la scola da dunnas, 
- Johann Luzi Bernhard, Vaz sut, polizist chantunal, 
- Rudolf Bernhard, Maiavilla, survegliader da chatscha e pestga, 
- Karl Bosch, Cuira, adjunct tecnic tar l'uffizi per il traffic sin via, 
- Werner Cadruvi, Ruschein, polizist chantunal, 
- Rudolf Capol, Zizers, schef per l'acquist da terren tar l'uffizi da construcziun bassa, 
- Reto Gabathuler, Flem Vitg, polizist chantunal, 
- Albert Koller, Domat, chemicist chantunal, e 
- Josef Schneider, Madulain, secretari da taglia. 
La regenza als engrazia per ils servetschs ch'els han prestà en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.06.2000 
La politica da vegliadetgna en il Grischun obtegna ina nova orientaziun 
Il model da finanziaziun sin il sectur dals asils per vegls e da las chasas da tgira vegn midà. 
El resguarda ils giavischs giustifitgads da la classa mesauna fixond las taxas dal di per la tgira e l'assistenza staziunaria independentamain da las entradas e da la facultad. 
Plinavant vegnan prescrittas taxas maximalas che na dastgan betg vegnir surpassadas. 
Per garantir la qualitad ston las chasas per la tgira e l'assistenza da las persunas attempadas e ch'han basegn da tgira dumandar ina permissiun en il futur. 
La regenza suttametta al cussegl grond ina missiva ed in sboz pertutgant la nova politica da vegliadetgna en il Grischun. 
Per realisar questa politica sto vegnir revedida parzialmain la lescha davart la tgira da malsauns. 
Tenor il sistem existent surpiglia il chantun ils deficits dal sectur staziunari da lunga durada. 
Il model da finanziaziun proponì da nov per il sectur staziunari prevesa che las chasas inchaschian da princip tariffas che cuvran ils custs da lur abitantas ed abitants. 
Questas tariffas èn da graduar tenor il basegn da tgira, a moda che las tariffas maximalas prescrittas dal chantun na dastgian betg vegnir surpassadas. 
Tras quai vegn abolida la dependenza da las entradas e da la facultad ch'è prescritta oz stringentamain per las taxas dal di en ils asils per vegls ed en las chasas da tgira ed en las partiziuns da tgira dals ospitals. 
Prescripziuns accumpagnantas garanteschan che scadina persuna ch'ha basegn da tgira e d'assistenza po pajar las prestaziuns necessarias senza stuair far diever dal subsidi public. 
Il nov model da finanziaziun parta - sco en auters chantuns - dal fatg, ch'ils custs per la dimora en ina chasa pon vegnir cuvrids er en cas d'ina gronda lavur d'assistenza e da tgira tras las prestaziuns dals differents elements da l'assicuranza sociala. 
Correspundentamain èsi previs ch'il chantun na sa participeschia betg pli als custs da manaschi dals asils per vegls e da las chasas da tgira sco er a quels da las partiziuns da tgira en ils ospitals suenter ina fasa transitoria da maximalmain tschintg onns. 
En l'interess da las pertutgadas e dals pertutgads sco er dals purtaders dals custs vegn introducida ina obligaziun da dumandar ina permissiun per las purschidas da tgira e d'assistenza staziunaria da persunas attempadas e ch'han basegn da tgira sco er per quellas da la tgira ed assistenza a chasa. 
Las premissas per conceder la permissiun s'orienteschan tenor il bain da la persuna affidada. 
Uschia ha la purschida da prestaziuns da correspunder a las prescripziuns da qualitad dal chantun. 
Mitga asil per vegls e chasa da tgira sto disponer plinavant d'in mediatur u d'ina mediatura. 
Gremi: Regenza 
Funtauna: rg Chanzlia chantunala dal Grischun 
Data: 30.06.2000 
Promover uffants spezialmain talentads 
Uffants spezialmain talentads duain pudair vegnir promovids. 
La regenza prenda enconuschientscha dal concept correspundent. 
La regenza ha deliberà il concept dal chantun Grischun per promover uffants spezialmain e fitg talentads. 
Cun quai pon entschaiver las lavurs preliminaras per realisar il concept durant ina fasa d'emprova da trais onns (2001 - 2004). 
Las premissas las pli impurtantas per realisar il concept èn tenor l'avis da la regenza l'acceptanza da la revisiun parziala da la lescha chantunala da scola tras il pievel e la deliberaziun d'ina ordinaziun che la regenza sto anc elavurar davart manar classas pitschnas. 
Ils puncts essenzials da la lavur èn directivas strategicas per promover uffants spezialmain e fitg talentads sco er il giudicament da mesiras pussaivlas per promover ils uffants pertutgads. 
En il concept vegnan mussadas numerusas mesiras che pon vegnir realisadas gia oz da la scola (p.ex. sursiglir ina classa, differenziaziun interna en scolina e scola, purschidas spezialas per gruppas e.u.v.). 
Talas mesiras na chaschunan nagins custs supplementars. 
Custs supplementars chaschuna la promoziun d'uffants spezialmain e fitg talentads tras ils centers da promoziun e/u tras ils menturats proponids en la lavur. 
Tenor il concept duain vegnir incumbensads en il chantun quatter centers da promover spezialmain ils uffants pertutgads, e quai cumplementarmain a l'instrucziun da la scola populara per in mez u per in entir di per emna e correspundentamain a lur talents. 
Da questa promoziun pon pon profitar, en furma d'ina instrucziun individuala u en ina gruppa da promoziun, quels uffants che demussan, pervia da lur talents spezials u extraordinaris, en il rom da l'instrucziun da la scola usitada, segns ch'els pudessian arrivar en difficultads che na sa laschessan betg mitigiar tras mesiras d'acceleraziun e da concentraziun. 
Per realisar il concept daventan necessarias mesiras spezialas sin il sectur dal perfecziunament da las magistras e dals magisters. 
Il concept prevesa ch'il perfecziunament chantunal da las magistras e dals magisters concepeschia e mettia a disposiziun purschidas correspundentas. 
Quellas pertutgan d'ina vart in tractament raschunaivel da la varietad en scola, da l'autra vart dentant er il sectur per propi da l'esser fitg talentà (p.ex. percorscher uffants fitg talentads en stiva da scola). 
La regenza ha incumbensà l'uffizi per secturs spezials da scola d'integrar ils meds finanzials necessaris en il preventiv. 
Per la fasa d'emprova vegni fatg quint tenor il concept cun custs totals d'annualmain 980'000 francs. 
Tenor la legislaziun da scola van var 30 pertschient da quels sin donn e cust dal chantun e 70 pertschient a charg da las vischnancas. 
Computer en scola primara 
A partir dal mais avust 2000 tochen la fin da l'onn 2002 vegnan ins ad entschaiver cun l'instrucziun d'informatica en las scolas primaras da Panaduz, Cuira, Domat, Igis/Landquart e Schiers. 
En quest experiment sa tracti d'elavurar la basa ed ils concepts metodics-didactics per pudair introducir silsuenter las medias da communicaziun e d'infurmaziun dapertut en l'instrucziun da scola primara. 
Primordial è il diever regular dals computers sco media d'emprender per ina software adattada. 
La regenza ha approvà il project "Novs meds en l'instrucziun da scola primara". 
La direcziun per il project ha il post per medias ed informatica en la scola populara (PMI). 
Ils cuosts per l'intera fasa d'emprova sa muntan sin var 54'000 francs. 
Per il territori da Macun exista in scumond da chatscha e pestga 
Dapi ch'il territori Lajs da Macun è vegnì integrà en il Parc naziunal, valan a partir dal mais avust las medemas disposiziuns sco per il Parc (lescha federala davart il Parc naziunal ed urden chantunal davart il Parc naziunal). 
Tenor quellas èsi dal tuttafatg scumandà d'ir a chatscha e pestga. 
L'urden davart il Parc naziunal sco er las prescripziuns davart la chatscha e pestga èn vegnids adattads correspundentamain. 
Il Grischun daventa ina part da la "Greater Zurich Area" 
La fin da l'onn 1998 ha il chantun Turitg instituì la fundaziun "Greater Zurich Area Standort-Marketing" (GZA). 
La finamira da questa fundaziun è quella da rinforzar a lunga vista ed a moda persistenta la cumpetitivitad da Turitg sco spazi economic europeic e sco domicil da novas activitads interprendidras. 
La fundaziun GZA è in instrument surordinà ch'è cumpetent per la coordinaziun politica-economica da la regiun economica surregiunala. La promoziun ed il marketing per Turitg sco spazi economic resp. per la fundaziun GZA fa la SA GZA. 
Ella ha l'incumbensa da preschentar a l'exteriur la regiun da Turitg sco lieu economic e da sustegnair las interpresas che vulan sa domiciliar a Turitg. 
Per quest intent apportan las interpresas participadas ed ils partenaris dal maun public mintg'onn var tschintg milliuns francs. 
La SA GZA è activa dapi var in onn. 
En la concurrenza adina pli intensiva tranter ils differents lieus duain esser l'enconuschientscha internaziunala da Turitg e la colliaziun cun l'eroport la marca per elavurar consequentamain il martgà. 
Per quest intent vegn duvrà il label "The Zurich Network". 
Ils chantuns che sa chattan entaifer in tschert radius enturn l'eroport da Turitg, duain sa participar sco partenaris a la regiun per promover l'economia, GZA. 
Il Grischun è vegnì envidà dal directur da l'economia publica dal chantun Turitg da sa participar a la fundaziun GZA. 
La regenza beneventa questa participaziun ch'è l'emprim anc limitada tochen la fin da l'onn 2002. 
Il perimeter sa restrenscha dentant sin la Val dal Rain grischuna cun circa 66'000 abitantas ed abitants. 
Ils custs per la participaziun dals chantuns a l'organisaziun per commerzialisar, GZA sa basan sin 1.50 francs per abitant resp. per abitanta, e sa muntan per il Grischun pia sin 99'000 francs per onn. 
Fin oz è sa participà il chantun Schaffusa a la GZA, il chantun Glaruna beneventa ina participaziun, ils chantuns Appenzell, Son Gagl, Sviz e Zug n'èn anc betg sa decidids, entant ch'ils chantuns Argovia e Turgovia na vulan betg esser da la partida. 
Tras la particiapziun dal chantun a la GZA duai vegnir promovida ed amplifitgada la reputaziun dal Grischun sco lieu economic. 
Las activitads da l'elavuraziun dal martgà ch'il chantun Grischun vuless realisar independentamain na vegnan betg influenzadas tras la collavuraziun cun la GZA. 
Ina preschentaziun vicendaivla averta e transparenta da las activitads correspundentas è dentant la premissa. 
Per l'orientaziun strategica dal spazi economic vulan ins cuntanscher ina collavuraziun politica-economica tranter ils chantuns. 
Agid umanitar 
Per ils suandants projects d'agid e da svilup vegnan conderschidas contribuziuns d'in import total da 24'000 francs: 
- project da l'Unfrenda da curaisma "Cussegliaziun da purs per meglierar lur agricultura e furmar organisaziuns en il Camerun", 
- project "Amplificaziun da l'igiena publica en il Panama, provinza Bocas del Toro" dals Médecins Sans Frontières, 
- project "Scolaziun da mastergnantas a Burkina Faso, Yatenga e Sourou" da l'ovra d'agid "Paun per tuts", 
- "Agid cun medicaments, medischina ed apparats d'ospital per Rumenia", 
- project da la Caritas "Lavur communabla e garanzia dal gudogn per dunnas en ils slums da la provinza Bicol, Legaspi, Filippinas", 
- contribuziun als custs da transport per l'uniun "Pro Predeal Bravuogn", e 
- proget "Management ecologic en interpresas pitschnas e mesaunas da la Bolivia" da Swisscontact. 
La regenza reparta var 307'000 francs or da la "taglia sin vinars" 
La part chantunala dal retgav net da l'administraziun federala d'alcohol (dieschma d'alcohol) vegn duvrada per cumbatter cunter l'alcoholissem sco er cunter autras toxicomanias (drogas, tubac, medicaments). 
Da las entradas dals onns 1998/99 ch'èn vegnidas repartidas l'onn 2000, vegnan conderschids var 307'000 francs (l'onn precedent 342'000 francs) per sustegnair mesiras preventivas sco er per promover tscherts instituts, la perscrutaziun e la scolaziun da spezialists. 
Da las vischnancas 
La revisiun parziala dal plan general d'avertura Vaüglia/Platta/Crasta/Curtins da Segl vegn approvada. Per differents projects da construcziun da vias en il chantun vegnan dads libers credits d'in import total da var 1.4 milliuns francs (protecziun cunter canera Bärenburg e trottuar da la vart sura da la via entaifer il vitg da Cumbel). 
Gremi: regenza 
Funtauna: rg chanzlia chantunala dal Grischun 
Data: 06.07.2000 
Betg abrogar la taglia sin la valur da l'atgna fittanza 
La regenza grischuna è encunter l'abrogaziun da la taglia sin la valur da l'atgna fittanza. 
En sia posiziun per mauns dal departament federal da finanzas s'exprima la regenza encunter l'abrogaziun da la taglia sin la valur da l'atgna fittanza. 
Ina tala midada dal sistem avess per consequenza perditas da taglia massivas per il chantun e per las vischnancas e na promovess betg la proprietad d'abitar. 
La valur da l'atgna fittanza cuntegna quel import ch'il proprietari pudess cuntanscher, sch'el fittass sia atgna chasa ad ina terza persuna enstagl da la duvrar per sasez. 
La valur da l'atgna fittanza è in retgav da facultad immovibla ed è suttamessa uschia a la taglia sin il gudogn. 
Il departament federal da finanzas ha inizià ina prodedura da consultaziun davart l'abrogaziun da la taglia sin la valur da l'atgna fittanza ed ha envidà tranter auter er ils chantuns da prender posiziun. 
Or da la vista da la politica da finanzas n'è questa abrogaziun betg da responsabiltar 
En il cas d'ina midada per propi dal sistem, q.v.d. en cas che la taglia sin la valur da l'atgna fittanza vegniss abrogada ed il medem mument vegnissan stritgadas las deducziuns per ils custs da mantegniment ed ils tschains da daivets, cuntanschessan il chantun e las vischnancas entradas da taglia da mintgamai var 30 milliuns francs pli bassas. 
Mo ils proprietaris da segundas abitaziuns chaschunassan perditas da taglia da mintgamai 20 milliuns francs. 
En vista a quests fatgs pari a la regenza ch'ina midada dal sistem na saja betg da responsabiltar or da la vista da la politica da finanzas. 
Sche ultra da l'abrogaziun da la taglia sin la valur da l'atgna fittanza ils custs da mantegniment ed ils tschains da daivets pudessian vegnir deducids er vinavant, alur fissi da far quint cun perditas da taglia anc bler pli grondas. 
Il sistem actual promova la proprietad d'abitar 
Il sistem actual per la taglia sin la valur da l'atgna fittanza è a medem temp confurm a la chaussa ed util. 
En cumbinaziun cun la pussaivladad da deducir ils custs da mantegniment ed ils tschains da daivets è el ina moda efficazia per promover la proprietad d'abitar, perquai ch'ils quints negativs da las immobiglias pon vegnir quintads ensemen cun l'ulteriur gudogn. 
Gist acquistaders novs profitan da questa regulaziun. 
Igl è d'agiuntar ch'il sistem actual privilegescha da princip las classas main benestantas, entant ch'ina midada dal sistem avantagess, grazia a las pitschnas grevezzas ipotecaras, las categorias cun in grond gudogn. 
La finamira da la promoziun da la proprietad d'abitar na vegniss betg cuntanschida cun midar il sistem, ella vegniss schizunt torpedada. 
Per finir chaschunass ina midada dal sistem in grond dumber da novs e difficils problems da definiziun. 
Perquai ch'ins na pudess betg pli deducir ils tschains da daivets ensemen cun il gudogn sch'il sistem vegniss midà, fissi per exempel da distinguer tranter ils differents daivets e tschains da daivets. 
Ina cumplicaziun da la procedura da taxaziun fiss ina consequenza da quai. 
Naginas deducziuns sch'il sistem vegniss midà 
Per il cas ch'i fiss da midar il sistem, vegniss en dumonda, tenor l'opiniun da la regenza, mo ina midada per propi. 
L'abrogaziun da la taglia sin la valur da l'atgna fittanza sto vegnir cumbinada stringentamain cun la stritgada da las deducziuns per ils custs da mantegniment e per ils tschains privats da daivets. 
Ina deducziun dals custs da mantegniment suenter ina midada dal sistem fiss da qualifitgar sco subvenziun statala zuppada per tut ils possessurs d'atgnas chasas. 
Gremi: regenza 
Funtauna: rg chanzlia chantunala dal Grischun 
Data: 06.07.2000 
Ils fatgs dal stadi civil ston daventar pli professiunals 
Dapi l'entschatta da quest onn èn en vigur las novas disposiziuns concernent la maridaglia, il divorzi e il stadi civil. 
Tranter auter èn ils chantuns obligads da professiunalisar ils fatgs dal stadi civil uschia che tut las persunas activas sin quest sectur ston esser occupadas almain per 40 pertschient sin quest champ spezial. 
Questa pretaisa vegn ademplida be da nov dals total 196 uffizis dal stadi civil. 
Il grad d'occupaziun da la plipart dals uffizis munta a strusch diesch pertschient. 
Per quest motiv vul la regenza introducir ina nova structura. 
L'inaa part dals circuls, l'autra dals districts. 
La varianta dals circuls ha il dischavantatg ch'ella na dispona betg da structuras organisatoricas unifitgadas. 
En differents cas stuessen plirs circuls politics vegnir colliadas ad in circul dal stadi civil per cuntanscher la pretaisa da 40 pertschient. 
Plinavant na vegniss la finamira da la professiunalisaziun betg cuntanschida en numerus cas, i na restassan betg ina giada mezs uffizis.Da l'autra vart fiss la varianta dals disctricts pli cunvegnenta. 
Ella corrispundess a la nova organisaziun da las dretgiras e purtass ina vaira professiunalisaziun, avess numnadamain schizunt il pli pitschen uffizi (Bernina) in volumen da lavur da 130 pertschient. 
Ultra da la rutina ch'è da spetgar en tut ils circuls dal stadi civil pussibilitass questa varianta er substituziuns internas e reducess ils custs administrativs, quai che fiss cumbinà cun reducziuns considerablas dals custs per il chaantun Grischun. 
La ceremonia civila vegn a restar pussaivla er vinavant en las differentas vischnancas dals circuls dal stadi civil. 
La regenza metta en consultaziun las propostas per las revisiuns parzialas correspundentas da l'ordinaziun executiva davart ils fatgs dal stadi civil. 
Contribuziuns culturalas 
A las sequentas ovras, occurrenzas ed organisaziuns culturalas vegnan prestadas contribuziuns e garanzias da deficit en l'import total da 163'000 francs: 
- Realisar il film documentar "Hirtenreise ins dritte Jahrtausend" dad Erich Langjahr, 
- ils dieschavels dis rumantsch da litteratura a Domat (10 fin ils 12 da november 2000), 
- l'ediziun dal cudesch "Zur geschichte der Flurbewässerung im rätischen Alpengebiet" da Martin Bundi, 
- l'ediziun dal cudesch "Die neue Stadt/Il marcau niev" (titel da lavur) dad Eva Riedi, 
- l'ediziun dals romans "Tea" e "L'anè ruot" tras l'Uniun dals Grischs, 
- l'ediziun dal cudesch "Nietzsche. 
Süden" tras la fundaziun da la chasa da Nietztsche a Segl ed ina exposiziun a Segl a chaschun dal 10avel di da la mort da Friedrich Nietztsche, 
- l'ediziun d'in cudesch giubilar tras l'associaziun grischuna da musica a chaschun da ses giubileum da 100 onns, 
- l'ediziun d'in cudesch illustrà da la val Calanca da Piernicola Federici ed in'exposiziun en chaussa l'avust 2000 a Sta. Maria e.C., 
- l'ediziun d'in cudesch da fotografias da Jules Spinatsch, 
- l'exposiziun singula (installaziun "Action/Time/Vision") da Christoph Draeger dals 6 da settember fin ils 15 d'october 2000 a Genevra, 
- l'otgavla biennala internaziunala da cartoon dals 2 fin ils 26 d'avust 2000 a Tavau, 
- "Glacier-Projekt" (titel da lavur) la stad 2000 cun in'exposiziun da motivs da glatschers alpins impurtants a Malögia ed in'installaziun da tuns a Segl, 
- 15avel festival internaziunal da musica a Tavau (21 da fanadur fin ils 11 d'avust 2000), 
- Workshops internaziunals da musica a Tavau cun trais concerts publics (8 fin ils 22 da fanadur), 
- la retscha da concerts "Frauenstimmen - vuschs blauas" dals 23 da fanadur fin ils 30 d'avust 2000, organisada da Guido Casty, Flem, 
- la retscha da concerts "Weltmusik" l'avust 2000 en il "Marsöl" a Cuira, 
- 16avel open air Val Lumnezia dals 21/22 da fanadur 2000, 
- 19avel Chapella open air dals 22/23 da fanadur 2000, 
- ils concerts da l'orchester turitgais da chombra ils 3 da settember 2000 en la baselgia da Ziràn, 
- il concert da l'uniun d'orchester da Cuira dals 22 da settember 2000 (premiera d'ina ovra da Meinrad Schütter per siu 90avel anniversari), 
- l'ediziun d'in DC cun ovras da Vivaldi tras la flautista grischuna Maurice Steger e conmusicists/as, 
- il terz festival internziunal da teater Tirano-Val Poschiavo "FestTeatro" il fanadur 2000, 
- la preschentaziun dal musical "Der Mann von La Mancha" il zercladur 2001 en l'arena grischuna a Cazas tras il teater Muntanellas, 
- ina contribuziun unica extraordinaria per meglierar la situaziun finanziala precara da la Klibühni ch'è periclitada en sia existenza. 
I vegn spetgà ch'era la citad da Cuira gidia a sanar la Klibühni tenor il concept che quella ha elavurà. 
Tractament che sa basa sin la prescripziun da heroin en la praschun da Realta 
Cun l'avertura da l'ambulatori Neumühle a Cuira sut la direcziun da la clinica psichiatrica Beverin l'entschatta fanadur ha cumenzà il program d'emprova da trais onns dal tractament che sa basa sin la prescripziun da heroin en il chantun Grischun. 
En la praschun Realta èn en media 30 fin 40 da 100 praschuniers dependents da drogas, regularmain sa chattan 20 fin 25 dals praschuniers en in program da metadon. 
Dapi l'onn 1995 persequitescha la praschun da Realta ina politica da drogas activa cun la finamira da cumbatter il consum da drogas e da proteger ils praschuniers da malsognas contagiusas. 
Realta vul sa participar uss al project da la clinica Beverin e pussibilitar il tractament che sa basa sin la prescripziun da heroin per dependents da drogas en l'execuziun dal chasti e meglierar il stadi corporal e/u psichic e l'integraziun sociala da quels. 
La regenza va d'accord cun quest project sut la premissa che la confederaziun dettia la permissiun da manaschi. 
180'000 francs per la Task Force da la candidatura da l'olimpiada 2010 Grischun/Turitg 
Il matg ha la regenza beneventà da princip da preparar ina candidatura grischuna d'olimpiada ed empermess ina contribuziun da circa 180'000 francs per l'uschenumnada fasa iniziala. 
Questa contribuziun duai vegnir impundida per l'approfundaziun professiunala dals documents dal project, specialmain per ils secturs da l'ambient, dal traffic, dal turissem e da l'economia publica. 
En il fratemp ha la Task Force ch'è vegnida nominada da la regenza cumenzà sia lavur ed ha installà ina gestiun. 
Ella ha discurrì cun l'associaziun svizra d'olimpiada, la citad da Turitg e cun ils chantuns da Turitg e Sviz per dar la direcziun concepziunala al project. 
Las lavurs preparatorias èn avanzadas uschia ch'il project po vegnir approfundà concernent l'ambient, il traffic, l'alloschament, il marketing e.u.v. La regenza garantescha a la Task Force ina contribuziun da 180'000 francs per sviluppar il project da la candidatura dal Grischun/Turitg per ils gieus olimpics d'enviern 2010. 
La banca chantunala dal Grischun da sia vart ha gia mess a disposiziun il medem import. 
Consultaziuns a la confederaziun 
La regenza beneventa da princip la lescha da publicitad (lescha federala davart la publicitad da l'administraziun) che vegn proponida da la confederaziun. 
Questa lescha porta ina midada dal sistem dal princip da la secretezza cun resalva da la publicitad al princip da la publicitad cun resalva da la secretezza. 
Sche tut era da princip secret fin uss, duai quai esser da princip public en il futur. 
Quest pass è buad u tard indispensabel en vista al svilup current social e tecnic (societad d'infurmaziuns). 
La direcziun da la nova politica forestala cun ina flexibilisaziun da la noziun dal guaud ed in'avischinaziun a la planisaziun dal territori vegn beneventada da princip. 
Ils puncts centrals politics che vegnan propagads dastgassan esser ina buna basa per ina discussiun da princip en vista ad ina revisiun futura da la lescha da guaud. 
Medemamain beneventada da princip vegn la prolungaziun dal conclus a favur dals territoris economics da renovaziun. 
La regenza spetga dentant da la confederaziun che las schanzas d'applitgar il conclus vegnian er meglieradas en il Grischun. 
En vista a la refurma da l'imposiziun da taglia per consorts e per famiglias dat la regenza la preferenza a l'uschènumnà model da splitting cumplain cun dretg d'elecziun per partenaris da concubinat. 
Conjugals e pèrs da concubinat en las medemas relaziuns economicas èn da suttametter egualmain a la taglia. 
Questa finamira duai vegnir cuntanschida cun in dretg d'elecziun dals partenaris da concubinat da vegnir suttamess a la taglia sco ils conjugals. Da las regiuns e da las vischnauncas 
Gremi: regenza 
Funtauna: rg chanzlia chantunala dal Grischun 
Data: 13.07.2000 
Examens communabels d'admissiun a las scolas medias grischunas 
Durant ils mais mars e zercladur 2000 èn vegnids organisads per l'emprima giada examens d'admissiun chantunals per l'access ad ina scola media grischuna. 
La regenza ha unifitgà uschia la procedura d'admissiun a las scolas medias grischunas. 
Per l'emprima giada han ins resguardà er ina nota da passagi. 
Ils 27 da settember 1998 ha il pievel grischun acceptà cun gronda maioritad la revisiun da la lescha davart las scolas medias. 
Avant questa votaziun han ins adina puspè renvià al fatg che l'access ad ina scola media grischuna, sco mesira per segirar la qualitad, ha da succeder cun agid d'in examen d'admissiun unifitgà. 
En stretga colliaziun cun quai stat spezialmain l'approvaziun dal mantegniment dal gimnasi inferiur cun agid d'in examen d'admissiun unifitgà. 
Quests examens han gì lieu per l'emprima giada durant ils mais mars e zercladur 2000. 
En tut èn s'annunziads 956 giuvenils en la vegliadetgna da 12 fin 17 onns als examens. 
Reussì ils examens han var 70 pertschient da las candidatas e dals candidats. 
Ina preparaziun equilibrada 
In'attenziun speziala èsi vegnì dà al fatg, che las dumondas han tegnì quint da la trilinguitad dal chantun. 
Las dumondas per mintga rom d'examen han formulà gruppas da persunas d'instrucziun. 
La procedura d'admissiun è vegnida tgirada d'ina gruppa directiva sut l'egida da Dieter Hasse, schef da partiziun a la scola chantunala grischuna. Las emprimas experientschas èn stadas positivas 
Las grondas lavurs preparatorias han valì la paina ed ils examens han pudì vegnir organisads cun success. 
Ins ha pudì far experientschas impurtandas. 
Ins ha fatg grondas stentas per resguardar las premissas linguisticas da las scolaras e dals scolars. 
Uss analisescha il departament d'educaziun ils resultats dals examens er en vista a l'equiliber linguistic da las dumondas. 
461 da 2181 scolaras e scolars da las 6avla classa primara èn s'annunziads per ils examens d'admissiun d'in gimnasi inferiur e 300 han reussì l'examen. 
Quai correspunda a 13.8 pertschient da tut las scolaras ed ils scolars da la sisavla classa da quest onn. 
Da las 371 scolaras e scolars rumantschs han reussì 50 scolaras e scolars u 13.5 pertschient l'examen d'admissiun. 
Las scolaras ed ils scolars talians entschaivan la scola media per gronda part pir suenter la segunda classa secundara u suenter la "classe preliceale". 
La procedura d'examen duai vegnir discutada en las regiuns 
Per ils examens d'admissiun dal proxim onn da scola vul il departament d'educaziun pudair profitar optimalmain da las experientschas da quest onn. 
Perquai vegn cusseglier guvernativ Claudio Lardi a star a disposiziun a las scolas medias privatas ed a persunas interessadas da las regiuns per discurs sin il lieu e quai durant il mais avust, fin quella giada èsi da spetgar pervia da las proceduras da recurs en curs. 
Gremi: departament d'educaziun dal Grischun 
Funtauna: rg departament d'educaziun dal Grischun 
Data: 13.07.2000 
La cassa da pensiun chantunala vul midar da la prioritad da prestaziuns a la prioritad da contribuziuns 
Il zercladur ha la regenza deliberà la missiva ed il sboz per la revisiun totala da l'ordinaziun davart la cassa da pensiun chantunala dal Grischun per mauns dal cussegl grond. 
La cassa duai vegnir adattada als svilups en la societad, l'economia ed en il mund da lavur. 
En il center da la revisiun totala stat la midada dal plan da prevenziun. 
Ins vul passar da la prioritad da prestaziuns a la prioritad da contribuziuns. 
Entant ch'en la prioritad da prestaziuns dependa l'autezza da las prestaziuns dal dumber d'onns ch'ins è participà a l'assicuranza e da la davosa paja assicurada, èn la basa per calcular las prestaziuns en la prioritad da contribuziuns ils dabuns da spargn augmentads e la tariffa da conversiun. 
Cun midar la prioritad vegni tegnì quint da la pretaisa per dapli flexibilitad e transparenza. 
La prioritad da contribuziuns dat simplas soluziuns flexiblas per dumondas che chaschunan difficultads en la prioritad da prestaziuns. 
Uschia pon ins schliar ils suandants fatgs senza calculaziuns cumplexas d'assicuranza: - 
midadas sin il sectur da paja pervia dals models moderns dal temp da lavur, 
- variaziuns dal pensum, 
- pajas tenor prestaziun, 
- entradas ed extradas da l'instituziun da prevenziun, 
- promoziun da la proprietad d'abitaziuns cun meds dal provediment professiunal, e 
- disposiziuns da la cassa da pensiun tenor il nov dretg da divorzi. 
Il cler concept da finanziaziun cun in process da furmaziun da chapital enclegiantaivel è transparent per scadina persuna assicurada e facil da chapir. 
En l'entira Svizra pon ins constatar in spustament vers la prioritad da contribuziuns en las instituziuns da prevenziun. 
Bleras instituziuns da dretg public ed er da dretg privat han gia fatg questa midada e fan senz'auter experientschas positivas. 
In punct da revisiun impurtant pertutga la surveglianza LPP. 
Da nov duai ella vegnir excercitada dal departament da giustia, polizia e sanitad (DGPS). 
Perquai ch'il DGPS è cumpetent gia oz per la surveglianza da las instituziuns da prevenziun en il chantun e perquai ch'el dispona uschia da las cugnuschentschas professiunalas necessarias, è la midada da la surveglianza LPP natirala e logica. 
Il medem mument pon ins rinforzar tras quai la surveglianza e la controlla e detretschar las incumbensas dal departament da finanzas e militar en connex cun la cassa da pensiun chantunala. 
Da nov duain las contribuziuns vegnir graduadas en dependenza da la vegliadetgna. 
I vegnan fixadas be anc contribuziuns totalas, da las qualas la repartiziun tranter ils lavurants ed ils patruns è chaussa dals partenaris socials. 
La paja assicurada vegn definida da nov. 
Sco usità en autras instituziuns da prevenziun duai vegnir resguardada er la 13avla paja mensila per calcular la paja assicurada. 
Tenor il dretg en vigur po ina persuna assicurada retrar be 20 pertschient da sia prestaziun da vegliadetgna sco indemnisaziun en chapital. 
La regenza propona d'augmentar questa opziun sin 50 pertschient. 
Singulas decisiuns che vegnivan tratgas fin uss da la regenza duain vegnir delegadas a la cumissiun administrativa. 
Quest organ paritetic daventa uschia pli impurtant. 
Igl è previs da suttametter pli tard in'autra missiva al cussegl grond che preschenta l'autonomia da la cassa sco ch'ella era vegnida planisada oriundamain e quai ensemen cun la proposta per finanziar il deficit. 
La cumissiun predeliberanta dal cussegl grond vegn a tractar la revisiun totala da l'ordinaziun davart la cassa da pensiun il mais avust, il cussegl grond probablamain en la sessiun d'october. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.07.2000 
Chatscha en il Grischun. 
Nua obtegn jau la patenta? 
(Consegna da las patentas da chatscha per la stagiun da chatscha 2000) 
Gia uss sentan ils chatschaders la fevra en vista a la proxima stagiun da chatscha e fan las emprimas preparativas. 
Equipads cun il perspectiv ed il telescop passentan els mintga mument liber en il territori da chatscha. 
A chasa vegnan preparads ils utensils da chatscha, las victualias e las bavrondas per vegnir transportads en la chamona da chatscha. 
Er la controlla, sche las taglias e l'assicuranza obligatoria da responsabladad sajan pajadas, è impurtanta. 
Quai ha da succeder tenor lescha sulettamain als lieus inditgads da las vischnancas. 
Finalmain tutga er l'acquist da la patenta tar las preparativas. 
En il fegl uffizial dal chantun Grischun dals 3 d'avust 2000 èn publitgads il lieu, la data e l'urari da la consegna da las patentas. 
Gremi: inspecturat da chatscha e pestga dal Grischun 
Funtauna: rg inspecturat da chatscha e pestga dal Grischun 
Data: 28.07.2000 
L'ambulatori per in tractament che sa basa sin la prescripziun da heroin ha gì ina buna entschatta 
Gia suenter l'emprim mais da gestiun èsi cler che la purschida d'in ambulatori per in tractament che sa basa sin la prescripziun da heroin correspunda ad in grond basegn. 
Dus terzs da las plazzas da terapia èn gia occupads, per las plazzas restantas datti ina glista da spetga. 
L'entschatta da fanadur 2000 ha l'ambulatori dal Grischun per in tractament che sa basa sin la prescripziun da heroin entschavì ses manaschi en la chasa Neumühle a Cuira. 
La manadra dal project dunna dr. Suzanne von Blumenthal, schefmedia da la clinica Beverin, ed il manader da gestiun Mathias J. Balzer pon guardar enavos sin ina buna entschatta dal project. 
La gronda dumonda d'interessentas e d'interessents che vulan sa participar al program da terapia mussa che l'ambulatori per in tractament che sa basa sin la prescripziun da heroin correspunda ad in basegn e ch'ins ha pudì stuppar ina largia en la purschida dal tractament ambulant per toxicomans. 
Las plazzas da tractament èn prest occupadas 
Var 20 pazientas e pazients en la vegliadetgna tranter 30 e 50 onns retiran sut survaglianza duas fin trais giadas per di lur dosa da heroin. 
15 ulteriuras candidatas e candidats sa chattan actualmain anc en la procedura d'admissiun resp. sin la glista da spetga per il program da heroin. 
Actualmain partan ins da l'idea che, sche las plazzas da tractament vegnan occupadas dal tuttafatg, vegnan a sa participar ca. 25 Grischunas e Grischuns e tschintg Songagliaisas e Songagliais al program. 
Trasora bunas experientschas 
Bunamain tut las pazientas ed ils pazients han reagì fitg bain sin la metoda da tractament. 
Suenter quest relativamain curt temp da tractament è sa meglierà considerablamain il stadi corporal e psichic da la gronda part da las retschaividuras e dals retschaividurs da heroin. 
Il manaschi da l'ambulatori n'ha gì nagins incaps. 
Fin oz n'èn er betg arrivadas naginas reacziuns negativas da las vischinas e dals vischins dal post da consegna da heroin. 
Gremi: clinica psichiatrica Beverin 
Funtauna: rg clinica psichiatrica Beverin 
Data: 02.08.2000 
Nomen est omen / il num sco providientscha 
Exposiziun en la biblioteca chantunala dals 7 d'avust fin ils 30 da settember 2000 
Cun pitschnas exposiziuns nunpretensiusas pussibilitescha la biblioteca chantunala regularmain da sa far in'idea da ses stgazis per part zuppads e ses effectivs pauc enconuschents. 
Il puntg da partenza da l'exposiziun actuala cun il titel "Nomen est omen / il num sco providientscha" è la scuntrada cun il cudesch da Richard Katz "Spass mit Hunden". 
Mintgin da nus ha gia scuntrà nums che han ina relaziun particulara, surprendenta e savens decisiva cun ina persuna u cun l'ovra d'ina persuna. 
En quest connex n'èsi betg impurtant sch'il num caracterisescha la persuna u sche la persuna sa stenta d'ademplir la significaziun da ses num. 
Perquai che la biblioteca chantunala ha tuttavia bler contact cun cudeschs ha ella durant il davos temp dà bler'attenziun a relaziuns "remartgablas" tranter auturs e titels. 
Uschia ha ella chattà circa 50 titels da quest gener che vegnan uss preschentads. 
Insaquants da quests titels fan daventar pensiv, sco per exempel l'ovra da Walter Friedensburg davart las guerras d'independenza talianas, dad auters ston ins rir, sco per exempel davart il "Lehrbuch der pathologischen Gewebelehre" dad Eduard Rindfleisch. 
La broschura "Echte Gräser" da Rudolf Kiffmann vegn segir e franc a provocar intginas risadas, e tar l'istorgia da kitsch "Zuckersüsse Herzen" dad Arthur Bitter ston ins far la dumonda, sche Bitter na saja betg forsa in pseudonim. 
Bun divertiment en occasiun da quest'exposiziun As giavischa la biblioteca chantunala. 
Gremi: biblioteca chantunala 
Funtauna: rg biblioteca chantunala 
Data: 04.08.2000 
L'uffizi d'informatica ha puspè in schef 
Il nov schef da l'uffizi chantunal d'informatica ha num Werner Danuser. 
Danuser è naschì 1953 ed ha entschavì sia lavur tar l'uffizi d'informatica 1972. 
Dapi 1980 è el stà il substitut dal schef da l'uffizi. 
Cun effect a partir da l'entschatta da settember avanzescha el a schef. 
Dals circuls 
Las revisiuns parzialas da las constituziuns dals circuls Bergiaglia e Tavau vegnan approvadas. 
Pensiunaments 
La fin da fanadur 2000 èn ids en pensiun ils suandants collavuraturs: - 
Claudio Gustin, Sta. Maria VM, inspectur da scoula, - 
Konrad Müller, Trimmis, contabilist tar l'institut d'assicuranza sociala, e - 
Paul Kieni, Cuira, adjunct tar l'uffizi per la furmaziun professiunala. 
La regenza als engrazia per ils servetschs ch'els han prestà en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.08.2000 
1 
Paul Kieni vegn pensiunà: 40 onns en il servetsch da l'instrucziun professiunala dal Grischun 
Paul Kieni, adjunct tar l'uffizi per l'instrucziun professiunala e la cussegliaziun professiunala, è entrà en pensiun a la fin da fanadur 2000. 
A l'entschatta d'avust 1960 ha Paul Kieni entschavì sia lavur tar l'uffizi chantunal d'emprendists da quella giada, il qual è sa cumponì da lez temp da trais persunas. 
Grazia a la collavuraziun activa da Pau Kieni è l'uffizi d'emprendists sa sviluppà a l'uffizi per l'instrucziun professiunala e la cussegliaziun professiunala dad oz ed è daventà in manaschi da servetsch per giuvenils, emprendists, geniturs, manaschis d'emprendissadi e federaziuns professiunalas. 
Da l'allrounder al spezialist 
Entant che Paul Kieni ha a l'entschatta tgirà sez tut ils secturs da la surveglianza da l'instrucziun, dals fatgs d'examens, da l'elavuraziun specifica da la scola professiunala sco er ils fatgs da contabilitad e subvenziuns, è el sa spezialisà en il decurs dal temp adina dapli sin las spartas da subvenziuns e contabilitad, dals examens finals d'emprendissadi sco er da la surveglianza dal sistem da la EED. 
Da l'entschatta davent ha Paul Kieni surveglià sco manader dals examens il sectur da las professiuns artisanal-industrialas. 
Tras ils numerus contacts ch'èn stads necessaris per el sco manader d'examens ha el gì gronda influenza sin il bun success da tut ils examens ch'han gì lieu sut sia direcziun. 
Per pudair realisar quest'incumbensa enorma ha Paul Kieni adina pudì quintar cun l'agid d'in grond team da passa 600 expertas ed experts. 
En connex cun quest'activitad è el stà conrespunsabel per il svilup d'ina software d'instrucziun professiunala ch'è vegnida creada en collavuraziun cun auters chantuns per ils uffizis per l'instrucziun professiunala. 
Ses superiurs han ludà sia moda da lavurar speditiva ed exacta ed èn stads cuntents d'avair tranter els in collavuratur loial e pront da gidar. 
Dunna Rita Wiesendanger vegn a daventar sia successura. 
Rentier activ 
Igl è pauc probabel che Paul Kieni vegnia a far in paus sin il banc che ses collavuraturs han regalà ad el. 
Tgi che conuscha ad el sa ch'el vegn a s'occupar er en il futur da l'instrucziun professiunala e d'emprendists. 
Cun plaschair vegn el a realisar in giavisch ch'el ha nutrì daditg ennà - el vegn a reactivar ses accordeon amà. 
L'emprim curs per far reviver ses inschign musical è gia reservà. 
Cusseglier guvernativ Claudio Lardi 
Gremi: departament d'educaziun, cultura e protecziun da l'ambient dal Grischun 
Funtauna: rg departament d'educaziun, cultura e protecziun da l'ambient dal Grischun 
Data: 17.08.2000 
Il plan sectoral da militar vegn exponì publicamain 
La confederaziun ha elavurà in ulteriur plan sectoral, numnadamain il plan sectoral da militar (PSM). 
El sa basa sin la planisaziun generala da militar e cumpiglia tut las activitads da planisaziun sin il sectur da las acziuns, da l'instrucziun sco er dal svilup da l'armada. 
Il plan sectoral da militar sa basa sin il plan sectoral existent concernent las plazzas d'armas e da tir (SAT) e cumplettescha quel cun ils secturs da las plazzas aviaticas militaras e da traversar (lieus, nua che vegnan construidas punts). 
Il PSM è in instrument directiv, da planisaziun e d'infurmaziun da la confederaziun. 
El serva d'ina vart a la planisaziun surlocala ed a l'adattaziun graduada (adattaziun generala) da quests projects militars che han influenza essenziala sin il spazi e sin l'ambient, da l'autra vart duain tut las activitads militaras che s'effectueschan sin il territori vegnir accordadas optimalmain ina cun l'autra. 
Il plan sectoral promova ina coordinaziun a temp tranter ils uffizis federals ed ils chantuns e las vischnancas. 
Uschia po vegnir gidà essenzialmain ad evitar respectivamain ad eliminar conflicts dal territori. 
Object dal plan sectoral da militar furman d'ina vart ils princips per la votaziun concernent activitads militaras cun effect sin il territori e da l'autra vart las 13 plazzas aviaticas da militar sco er ils 66 lieus principals da traversar (lieus nua che vegnan construidas punts). 
Il chantun Grischun è pertutgà dals sequents projects: duas plazzas aviaticas (San Vittore e Samedan) sco er da sis lieus da traversar en las vischnancas da Grono, Panaduz, Domat, Igis, Malans, Grüsch e Claustra-Serneus. 
Il sboz per il plan sectoral da militar è exponì publicamain en las vischnancas pertutgadas sco er tar l'uffizi chantunal da planisaziun dals 7 d'avust fin ils 4 da settember 2000. 
Posiziuns ed objecziuns èn da drizzar fin ils 4 da settember 2000 a l'uffizi chantunal da planisaziun. 
Gremi: departament da l'intern e da l'economia publica 
Funtauna: rg uffizi da planisaziun 
Data: 17.08.2000 
Plazzas libras da l'administraziun chantunala en l'internet 
Adina dapli lavurantas e lavurants tschertgan lur plazza dals siemis en l'internet. 
Per satisfar a quest basegn pon ins chattar dapi l'entschatta avust tut las plazzas libras da l'administraziun chantunala dal Grischun er sin la website www.gr.ch sut la rubrica "Plazzas libras". 
La website mussa cun intenziun ils avantatgs dal Grischun sco lieu da lavur: la bella natira, pussaivladads multifaras da s'occupar en il temp liber e da sa recrear. 
In engaschament en il Grischun, il chantun da vacanzas da la Svizra, è pli che mo in "job". 
Grazia a questa contemplaziun cumplessiva po il Grischun cumpeter sin il martgà da lavur cun las aglomeraziuns grondas. 
Gremi: uffizi da persunal e d'organisaziun dal Grischun 
Funtauna: rg uffizi da persunal e d'organisaziun dal Grischun 
Data: 17.08.2000 
Apero d'energia: Fanestras - punct flaivel u factur da profit en ils mirs exteriurs 
A l'apero d'energia da mesemna, ils 30 d'avust, vegnan las persunas spezialisadas a mussar co ch'ins po cuntantscher profits solars ed ina meglra qualitad d'abitar grazia a bunas fanestras e co ch'ins po evitar perditas da chalira ed eventuals donns d'edifizis cun ina buna planisaziun. 
Ultra da quai preschentan offerents impurtants vaiders, fanestras e sistems per l'isolaziun termica transparenta. 
Planisaders, spezialists da construcziun e proprietaris da chasa han qua la survista dal stadi actual da la tecnica e da las tendenzas essenzialas. 
Mesemna, ils 30 d'avust 2000 ha lieu a partir da las 17.00 in apero d'energia a la scol'auta per tecnica ed architectura a Cuira. 
Sco referents èn annunziadas las sequentas persunas: Andrea Rüedi (architect, Cuira), Thomas Nussbaumer, (IFCM, Dübendorf) e Markus Wunderle (Ernst Schweizer SA, Hedingen). 
Profits solars 
Co pon ins optimar profits solars, tge procedura è necessaria per evitar "chantuns umids" e donns vi da l'edifizi, tge ston ins observar suenter ch'ins ha midà or fanestras veglias cun novas, tge sistems porschan la meglra protecziun cunter il sulegl? 
L'architect Andrea Rüedi da Cuira ch'è renumà per edifizis che dovran fitg pauc'energia vegn a mussar problems tipics e soluziuns cun agid d'exempels construids e vegn a resumar las recumandaziuns las pli impurtantas per ils patruns da construcziun ed ils architects. 
Survista da las fanestras 
Tge caracteristicas da fanestras èn spezialmain impurtantas per patruns da construcziun: aut grad d'isolaziun termica, auta protecziun cunter la canera, custs da mantegniment bass, lunga durada d'utilisaziun, bilantscha ecologica favuraivla? 
L'expert IFCM Thomas Nussbaumer vegn ad explitgar ils avantatgs e dischavantatgs dals quatter tips da fanestras ils pli renumads (lain, etal, material sintetic e lain/metal). 
Ultra da quai infurma el davart sigils da qualitad per fanestras. 
La novissima tecnica cun vaider d'isolaziun porta avantatgs essenzials. 
Megliers vaiders signifitgeschan surfatschas da vaiders pli chaudas, nagins sumbrivals da fradur en vischinanza da las fanestras ed uschia dapli confort d'abitar. 
Glisch e chalira cun isolaziun termica transparenta 
Elements da construcziun d'isolaziun termica transparenta (ITT) pon vegnir duvrads per stgaudar cun sulegl u per diriger la glisch dal di en l'intern da la chasa. 
ITT agescha sco trapla da chalira optimala, perquai ch'ella collia in aut grad da transparenza per glisch dal sulegl cun bunas valurs d'isolaziun termica. 
En la paraid vegn accumulada l'energia da sulegl che radiescha plaunsieu en las localitads d'abitar. 
La paraid daventa in sistem da stgaudar cumplet: ella è producent da chalira, accumulatur da gulivaziun e radiaturs enina. 
Elements da ITT pon dentant er vegnids utilisads per metter dapli glisch dal di en las localitads e per la distribuir a moda favuraivla. 
Markus Wunderle da l'interpresa Ernst Schweizer SA vegn a mussar cun numerus exempels las pussaivladads da diever da la ITT per edifizis d'abitar, d'industria e d'uffizis. 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 22.08.2000 
Occupaziun e structura da las branschas en l'economia da la Svizra orientala 1985 - 1998 
Ils uffizis da statistica dals chantuns Grischun, Son Gagl e Turgovia collavuran. 
Els preschentan ina analisa statistica da las dumbraziuns federalas da manaschis 1985, 1991, 1995 e 1998. 
Las finamiras principalas dal studi èn la registraziun e l'analisa da las differenzas regiunalas dal svilup dal grad occupaziun. 
En emprima lingia vegn cumparegliada la regiun da la Svizra orientala e da ses chantuns cun l'entira Svizra. 
Per las regiuns dals trais chantuns editurs han ins fatg analisas supplementaras. 
Il svilup dal grad d'occupaziun dals davos 15 onns ha gì ina fasa da creschientscha durant ils onns 1985 fin 1990 ed ina perioda da regressiun davent da l'onn 1991. 
La regressiun da l'occupaziun chaschunada da la conjunctura durant ils onns 90 ch'ha augmentà il dumber dals dischoccupads sin in nivel che la Svizra n'aveva anc mai vis, ha commovì la populaziun. 
Ils chantuns da la Svizra orientala han demussà en cumparegliaziun cun l'entira Svizra quotas da dischoccupads sut la media. 
La dimensiun da la dischoccupaziun è dentant stada er qua istoricamain unica. 
En il fratemp è la situaziun d'occupaziun puspè sa meglierada. 
Il svilup dal grad d'occupaziun è - cun excepziun da las influenzas da la conjunctura - marcà essenzialmain da la midada da structura da las activitads economicas. 
Las datas da las dumbraziuns federalas da manaschis dattan la pussaivladad da reproducir statisticamain il svilup dal grad d'occupaziun e las midadas structuralas parallellas. 
La Svizra orientala demussa in relativamain bun resultat 
Durant la perioda 1985/1998 demussa la regiun gronda Svizra orientala cun in plus da trais pertschient il segund meglier resultat da las set regiuns grondas da la Svizra. 
Tranter ils chantuns da la Svizra orientala èn ils emprims ils chantuns Turgovia ed Appenzell dador cun ina creschientscha da var sis pertschient. 
Il chantun Son Gagl sa chatta cun var quatter pertschient en la media, suandà dal Grischun cun ina creschientscha da 2.6 pertschient. 
Da l'autra vart demussan Schaffusa e Glaruna in regress dal grad d'occupaziun da sis resp. set pertschient. 
Regiun da plazzas da lavur senza spezialisaziun specifica 
Areguard il dumber dals occupads en proporziun cun la populaziun occupan ils chantuns da la Svizra orientala ils davos rangs en cumparegliaziun cun l'entira Svizra. 
Excepziuns èn ils chantuns Grischun (5avel rang) e Son Gagl (7avel rang). 
Durant la perioda 1985/1998 è stà regressiv - sco en l'entira Svizra - il grad d'occupaziun en tut ils chantuns da la Svizra orientala, perquai che la populaziun ha augmentà dapertut pli ferm che l'occupaziun. 
Surrepreschentanza da branschas cun in flaivel svilup d'occupaziun 
Quotas d'occupaziun evidentamain sur la media demussan ils chantuns da la Svizra orientala en las branschas industrialas-artisanalas, entant che las branschas da prestaziuns da servetsch èn savens sutrepreschentadas. 
En proporziun cun l'entira Svizra na fan las branschas surrepreschentadas en ils chantuns da la Svizra orientala dentant betg part da las branschas cun ina ferma creschientscha. 
Qua sa reflectescha in problem da structura dals chantuns da la Svizra orientala. 
Surrepreschentada è en tut ils chantuns la branscha da l'elavuraziun da laina. 
Cun excepziun dal chantun Grischun vala quai er per las duas gruppas da branscha textilias/vestgadira/rauba da tgirom/chalzers ed industria metallurgica/construcziun da maschinas e da vehichels/electrotecnica. 
L'industria da construcziun demussa cleras quotas d'occupaziun sur la media en ils chantuns GR, TG, AI, GL e SG, las partiziuns economicas products alimentars/bavrondas/tubac en ils chantuns TG, SG, AI e SH. 
L'hotellaria e la gastronomia resortan cleramain en ils dus chantuns da turissem GR ed AI. 
Dal rest datti ina surrepreschentanza sur la media da la chemia en il chantun SH, dals fatgs da sanadad e socials en il chantun AR sco er da las branschas economicas palpiri/chartun/ediziun/stampa a SG. 
La Svizra orientala era in lieu economic relativamain ferm 
Durant ils onns da recessiun ha demussà ina retscha da chantuns da la Svizra orientala ina fermezza da ses lieu en quel senn, ch'il grad d'occupaziun da bleras branschas è sa sviluppà a moda pli favuraivla u main nauscha ch'en l'entira Svizra. 
Savens sa tractavi qua da branschas ch'èn gia represchentadas sur la media. 
En il singul cas sa tracti da l'elavuraziun da laina (SG, TG, AI, AR, SH), textilias/vestgadira/rauba da tgirom/chalzers (AI, AR), products alimentars/bavrondas/tubac (SG, AI, AR), palpiri/chartun/ediziun/stampa (SG, GR, AR), chemia (tuts danor AI e GL), industria da construcziun (tuts danor GR e SH), commerzi/reparaturas (tuts danor SH, AR) sco er traffic/transmissiun d'infurmaziuns (TG, GL, AI). - In svilup dal grad d'occupaziun sur la media en las branschas cun ina creschientscha en l'entira Svizra, che gida a mitigiar il problem da structura surmenziunà dals chantuns da la Svizra orientala, sa lascha observar pli da rar. 
Ins entaupa el tar las branschas economicas instrucziun/perscrutaziun en ils chantuns SG, TG ed AR sco er informatica/prestaziuns da servetsch per manaschins en ils chantuns TG, AR e SH. 
Damain occupads en manaschis gronds, dapli en prestaziuns da servetsch 
Sin il sectur da l'economia privata da la Svizra orientala è la part dal volumen d'occupaziun che cuntegna manaschis gronds cun passa 250 persunas occupadas a temp cumplain sa reducida totalmain da 23 sin 21.8 pertschient durant la perioda 1985/1998. 
L'augment il pli grond è succedì tar las uschenumnadas microinterpresas cun damain che 10 plazzas a temp cumplain. 
Areguard las branschas possedan las quotas las pli grondas ils manaschis gronds sco bancas/assicuranzas, chemia ed industria metallurgica/construcziun da maschinas e da vehichels/electrotecnica. 
La tendenza generala d'empitschnir las interpresas succeda en emprima lingia tras reducziuns en questas branschas ch'èn structuradas per gronda part sco manaschis gronds. 
Perencunter sa demussa in augment da la creschientscha tar manaschis da prestaziuns da servetsch ch'han ina structura da manaschis pitschens. 
La Svizra orientala n'è betg in center per firmas activas en l'entira naziun 
En la Svizra orientala lavuravan l'onn 1998 var otg pertschient da las persunas occupadas en filialas d'interpresas cun domicil ordaifer la Svizra orientala. 
Mo circa in terz da quels otg pertschient è il dumber da las persunas ch'èn vegnidas occupadas d'interpresas cun domicil en la Svizra orientala en autras regiuns grondas. 
Questa sproporziun reflectescha in pitschen grad d'influenza da la regiun gronda Svizra orientala en cumparegliaziun cun autras regiuns grondas. 
La medema analisa fatga sin plaun chantunal mussa AR e SG sco chantuns cun la (relativamain) pli gronda influenza, SH e GR sco chantuns cun la pli pitschna influenza da la Svizra orientala. 
Augment da l'occupaziun a temp parzial e da las quotas da dunnas 
Il grad d'occupaziun a temp parzial ha augmentà cuntinuadamain ils davos 15 onns. 
En il Grischun lavuravan 1998 73 pertschient dapli persunas en plazzas parzialas che 1985. 
Las plazzas a temp cumplain han augmentà durant la medema perioda per 2.6 pertschient. 
Qua datti differenzas considerablas tranter las branschas. 
Las dunnas han augmentà la quota da lur grad d'occupaziun en il GR dapì 1985 per 20 pertschient (umens - 0.4 pertschient) en emprima lingia sin il sectur da lavur a temp parzial per 92 pertschient (umens 27 pertschient). 
La quota da las dunnas variescha fermamain tut tenor la branscha. 
En ils fatgs da sanadad e socials han las dunnas prestà var 70 pertschient dal volumen d'occupaziun, en l'industria da construcziun muntan ellas mo gist a set pertschient. 
Las persunas da l'exteriur pauc qualifitgadas sentan la recessiun l'emprim 
La fasa da recessiun 1991/1998 ha chaschunà in regress sproporziunà dal grad d'occupaziun da persunas da l'exteriur. 
Cuntrariamain a questa tendenza èsi da constatar en branschas cun in basegn na garantì da persunal fermamain qualifitgà (p.ex. informatica) in augment da l'occupaziun da persunas da l'exteriur. 
Gremi: departament da l'intern e da l'economia publica dal Grischun 
Funtauna: rg uffizi per economia e turissem, statistica 
Data: 23.08.2000 
Votaziun dal pievel chantunala dals 24 da settember 2000 concernent la lescha introductiva a la lescha federala davart la navigaziun interna 
Gea a la libertad da navigaziun, dentant senza negliger la natira e l'ambient 
La lescha federala davart la navigaziun cumpiglia il princip che la navigaziun sin tut las auas publicas è libra. 
Sco excepziun dastgan ils chantuns bain relaschar restricziuns, dentant be cur ch'i dat in interess public u sche quai è necessari pervia da la protecziun da bains giuridics impurtants. 
L'ordinaziun executiva a la lescha federala davart la navigaziun interna che vala oz en il chantun Grischun è vegnida relaschada dal cussegl grond il 1. d'october 1980. 
Cuntrari a la lescha federala determinescha ella che la navigaziun sin flums, auas currentas accumuladas, chanals ed uals en il Grischun è da princip scumandada. 
Exceptads èn sulettamain bartgas a pala ed autras bartgas senza motor u vela. 
Quai stat en contradicziun cun las directivas stringentas dal dretg federal. 
La nova lescha introductiva a la lescha federala davart la navigaziun interna (LI a la LNI) vul uss coordinar il dretg chantunal cun il dretg federal ed abrogar uschia il scumond da navigaziun en general. 
Quai na vul dentant betg dir ch'i duai dar en il futur ina libertad absoluta da navigaziun en il Grischun. Là nua che motivs da protecziun da la natira e da l'ambient pretendan quai, duai valair vinavant il scumond da navigar sin auas currentas cun tschertas categorias da bartgas. 
Questas auas currentas vegnan enumeradas individualmain en il decret nov. 
Durant las bellas fins d'emna da stad regia sin numerus flums grischuns in grond traffic da bartgas. I sa chapescha da sasez che quai ha consequenzas per la natira e l'ambient. 
Perquai èsi necessari da suttametter a tschertas restricziuns oravant tut il rafting commerzial. 
Uschia han la flora e la fauna temp da sa recrear. 
Correspundentamain prevesa la lescha nova da limitar viadis commerzials cun bartgas da gumma da princip sin il temp tranter ils 15 da matg ed ils 30 da settember. 
Sin singulas auas currentas e singuls trajects enumerads individualmain dastga vegnir navigà excepziunalmain dal 1. da matg fin la davosa fin d'emna d'october. 
Il manaschi da rafting è mintgamai permiss tranter las 9 e las 19, e l'entschatta e la fin dals viadis sco era las pausas e l'alimentaziun dastgan be succeder als lieus permiss per quest intent. 
Per proteger ils utschels vala finalmain in scumond strict d'ir a riva sper inslas en il flum e da metter pe sin questas. 
Ina decisiun tant en favur dal turissem sco er da la protecziun da la natira e da l'ambient 
La lescha introductiva a la lescha federala davart la navigaziun interna vegn beneventada fitg tant dal cussegl grond sco er da la regenza e merita grond sustegn. 
Surtut la coordinaziun reussida da basegns dal turissem cun quels da la protecziun da la natira e da l'ambient garantescha ch'ils interess da tut las burgaisas e da tut ils burgais ch'èn da respectar en il rom dal dretg federal vegnan observads. 
En num da la regenza e dal cussegl grond As invid jau d'avrir la via ad ina reglamentaziun orientada vers il futur da la navigaziun cun in "GEA" persvadì. 
Gremi: president da la regenza 
Funtauna: rg president da la regenza 
Data: 24.08.2000 
Ambassadur da la Gronda Britannia sin visita en il Grischun 
Mesemna, ils 30 d'avust vegn l'ambassadur da la Gronda Britannia a far visita a la regenza grischuna. 
L'ambassadur da Sia Majestad la regina da la Gronda Britannia, Christopher Hulse, che residiescha a Berna, vegn retschavì dal president da la regenza Peter Aliesch e dal chancelier Claudio Riesen en la Chasa grischa. 
Punct central da la scuntrada è in discurs cun represchentants da la Lia Rumantscha, da la Pro Grigioni Italiano e da la Walservereinigung davart il Grischun triling. 
Ultra da quai stattan sin il program in apero ed in gentar communabel. 
Infurmaziun concernent fotografias: 
Tge che vuless far ina fotografia da questa societad è supplitgà dad esser preschent mesemna, ils 30 d'avust a las 11.00 avant la sala da la regenza en la Chasa grischa (segund plan). 
Gremi: regenza 
Funtauna: rg chanzlia chantunala 
Data: 24.08.2000 
Il chantun vul construir ina nova basa a Glion La regenza suttametta al cussegl grond in project per construir ina nova basa en la zona da mastergn Crappa Grossa a Glion. 
Per la construcziun nova vegni fatg quint cun custs da 14.86 milliuns francs. Il bajetg duai vegnir duvrà cuminaivlamain da l'uffizi districtual da construcziun bassa, dal post exteriur da controlla da l'uffizi per il traffic sin via e dal post exteriur da servetsch da l'uffizi forestal. L'atun 1998 ha il chantun cumprà da la citad da Glion ina parcella da var 8'000 m2 en la zona da mastergn Crappa Grossa a l'ur vest da la citad. 
Sin quist terren duai vegnir construida ina nova basa. Actualmain è l'uffizi districtual da construcziun bassa 6 a Glion dividì sin differents edifizis: basa chantunala e biros prendids a fit. Specialmain la veglia basa è per part en in nausch stadi architectonic e na satisfa betg pli a las pretaisas. Plinavant èn ils andaments da gestiun difficils e nunrentabels. Il project prevesa da construir in edifizi massiv en lenn che cumpiglia dus fin trais plauns ed ha la furma d'in angul. Las quotas d'investiziun per l'uffizi districtual da construcziun bassa da ca. 12.4 milliuns (83.4 pertschient) e da l'uffizi per il traffic sin via da ca. in milliun (6.8 pertschient) duain vegnir finanziads dal tuttafatg sur il quint da las vias, la quota da l'uffizi forestal da var 1.4 milliuns francs (9.8 pertschient) cun meds publics generals. La cumpetenza finanziala per la quota relativa a las vias da l'uffizi districtual da construcziun bassa sa chatta tar il cussegl grond, entant che las duas autras quotas da totalmain var 2.46 milliuns francs èn suttamessas al referendum facultativ. 
Il cussegl grond vegn a tractar questa fatschenta probablamain durant la sessiun da november. La gulivaziun da finanzas duai daventar pli efficazia La regenza vul furmar la gulivaziun da finanzas tranter las vischnancas a moda anc pli efficazia. Ella propona perquai ina revisiun parziala da l'ordinaziun executiva dal cussegl grond davart la gulivaziun da finanzas intercommunala. Qua vul ins augmentar la quota dals meds senza intent specific. 
Quai è pussaivel be, sche las limitas existentas per la gulivaziun da la forza fiscala vegnan schluccadas. 
La gulivaziun da la forza fiscala permetta d'avischinar la productivitad da vischnancas cun ina forza fiscala relativa (taglias per persuna) sut la media chantunala, a la media chantunala. 
Vi d'in exempel che parta d'ina media chantunala da 2'000 francs e d'ina forza fiscala da la vischnanca da 1'000 francs per persuna, po la gulivaziun da la forza fiscala vegnir explitgada sco suonda: La vischnanca obtegna in supplement da 600 francs per persuna ed augmenta cun quai sia forza fiscala sin 1'600 francs, in import che munta ad 80 pertschient da la media chantunala. 
Tenor la regulaziun en vigur è questa gulivaziun dentant pussaivla mo per ils emprims 200 abitants ed abitantas. 
Cun la revisiun duai la limita vegnir dauzada uss sin 300 abitants ed abitantas. 
Quai permetta in augment da la prestaziun. 
Ina cumpletta abrogaziun da la limita d'abitants na fiss dentant betg pussaivla sin fundament dals meds finanzials limitadamain existents. 
Per vischnancas che fusiuneschan duai la regenza dentant obtegnair la pussaivladad d'abrogar la limita d'abitants durant in termin transitori. 
Cun las mesiras previsas vegni tegnì quint dals basegns da gulivaziun midads da las vischnancas ch'èn sa spustads dal quint d'investiziuns al quint current. 
Perencunter duain tar tut las contribuziuns ad ovras publicas vegnir prendidas encunter perditas. 
Consultaziuns a la confederaziun 
Envers la confederaziun prenda la regenza posiziun pertutgant dus projects da consultaziun. 
Ella beneventa senza resalvas che la Svizra vul ratifitgar il statut da Roma da la curt penala internaziunala a Den Haag (NL). 
Quest statut è la basa legala per crear ina curt penala internaziunala permanenta che vegn ad esser cumpetenta per il giudicament da crims individuals spezialmain grevs (tranter auter genocid, crims cunter l'umanitad e crims da guerra). 
Actualmain exista mo ina curt penala ad hoc per Ex- Jugoslavia e Ruanda. 
La nova curt duai perencunter agir sin l'entir mund. 
Il statut creà la stad 1998 è vegnì sutsegnà fin uss da ca. 100 stadis, tranter quels er da la Svizra. 
El sto vegnir ratifitgà da 60 stadis, avant ch'el possia entrar en vigur ed avant che la curt possia entschaiver sia lavur. 
Sin plaun federal èsi previs da crear ina lescha federala davart la collavuraziun cun la curt penala internaziunala e da reveder correspundentamain il dretg penal. 
Er il sboz per ina midada da l'ordinaziun davart l'assicuranza da dischoccupads vegn approvà. 
- La participaziun finanziala dals chantuns a las mesiras sin il martgà da lavur vegn reglada e las disposiziuns davart la repartiziun da la purschida minimala vegn abrogada. 
- La midada da la responsabladad dals purtaders da la chascha e dal chantun ha per consequenza che la taglia militara vegn reglada. 
Plinavant duain vegnir introducidas ina bunificaziun da la ristga da responsabladad ed ina assicuranza per gronds donns. 
- Ils custs imputabels dals posts executivs chantunals vegnan reglads da nov. 
La regenza accentuescha puspè che blers chantuns han giavischà, cun sutsegnar l'incarica da prestaziun CRIL, da passar a la budgetaziun pauschala. 
Il project da construcziun per sanar e furmar da nov ils conturns dal stabiliment da scola Herold a Cuira vegn approvà. 
Als custs imputabels da var 120'000 francs vegnan empermessas contribuziuns chantunalas da 10 pertschient. Il project per la construcziun d'in giratori en furma d'ellipsa a la cruschada "Falknis" entaifer il vitg dad Igis vegn approvà. Als custs imputabels da var 348'000 francs vegnan empermessas contribuziuns chantunalas da 15 pertschient. La planisaziun d'utilisaziun concernent l'indriz da far naiv Jakobshorn a Tavau vegn approvada cun resalvas. Ina revisiun parziala da la planisaziun locala da Guarda ed ina revisiun da la lescha da taglia da St. Antönien vegnan approvadas. Il nov secretari da departament en il DIEP 
Sco successur da Christian Boner che daventa president da la citad da Cuira, ha la regenza tschernì Walter Schlegel sco secretari dal departament da l'intern e da l'economia publica. 
Schlegel è naschì l'onn 1962, è burgais da Buchs SG ed è domicilià a Trimmis. 
El è maridà e bab da dus uffants pitschens. 
Walter Schlegel ha frequentà la scola primara, secundara e chantunala a Cuira ed ha terminà 1990 ses studi da giurisprudenza a l'universitad da Turitg. 
Silsuenter ha el fatg in praticum d'advocat tar l'inspecturat dal register funsil ed en in biro d'advocatura a Cuira. 
Dapi 1992 è el vicedirectur da l'uffizi da polizia. 
Gremi: regenza 
Funtauna: rg chanzlia chantunala dal Grischun 
Data: 24.08.2000 
La Svizra orientala a l'Expo.02 a Neuchâtel 
sin 1000 meters quadrat locals e lieus d'aua 
Ils chantuns da la Svizra orientala mussan en il rom dal project da l'Expo.02 "aua extrema" sin l'arteplage a Neuchâtel in panopticum da maletgs, ideas ed istorgias davart locals e munds d'aua. 
Ils responsabels preschentan glindesdi a Cuira, Herisau ed a Stein am Rhein il cuntegn dal pavigliun da la Svizra orientala. 
Dals 15 da matg fin ils 20 d'october 2002 sa preschentan ils chantuns da la Svizra orientala Glaruna, Schaffusa, Appenzell dador, Appenzell dadens, Grischun, Son Gagl e Turgovia cun "aua extrema" sin l'arteplage a Neuchâtel. 
Ideas concretas 
Ils commembers da la regenza Marianne Dürst (Glaruna) e Klaus Huber (Grischun), ils commembers da la cumissiun da coordinaziun Beat Ryffel (Grischun), Heinz Martinelli (Glaruna) e Canisius Braun (Son Gagl) sco er Martin Zahner da la direcziun generala dal project han preschentà glindesdi a Cuira las emprimas ideas concretas da l'exposiziun, in videoclip davart il project, l'emprima broschura sco er ils documents per sa procurar ils meds. 
La sera è alura vegnì preschentà a Son Gagl il project da l'entira economia da la Svizra orientala. 
L'exposiziun appellescha en emprima lingia a l'aua sco elixir da la vita - en la Svizra orientala, dentant er sin l'entir mund. 
Ils gronds temas da l'exposiziun a Neuchâtel èn surabundanza, sitgira e Svizra orientala. "aua extrema" vegn a sa preschentar a Neuchâtel cun numerus eveniments e cun enconuschientschas surprendentas. "aua extrema" è situada sin l'arteplage ed integrada en il tema general "natira ed artificialitad". 
Canisius Braun ch'ha preschentà ils princips da l'object d'exposiziun ha dentant er mess en evidenza ch'i vegnia svelà pir ils 15 da matg 2002 a Neuchâtel, tge ch'ils expositurs s'imagineschan exactamain cun quai. 
Ma ch'ins possia vesair ed experimentar scuntradas umidas, gieus d'aua, staziuns d'aua u per exempel ina bognera enorma. "aua extrema" vegn ad esser in grond paltaun da 1000 meters quadrat. 
Sco ulteriuras noziuns ha el menziunà la chombra d'aua Svizra orientala e l'impurtanza globala da l'aua. 
Il videoclip sco product da la Svizra orientala tematisescha la noziun "aua extrema" a moda e maniera sumeglianta. 
Collavuraziun interchantunala 
Beat Ryffel, il commember da la cumissiun da coordinaziun dal chantun Grischun, ha regurdà a las finamiras dal project cuminaivel "aua extrema". 
Tras quel vulan ins promover la conscienza regiunala per la regiun, far resguardar quella conscientamain er anoravers, mantegnair las culturas sco er tgirar activamain las relaziuns tranter las culturas. 
Avant ch'ins è dentant uschè lunsch, vegn "aua extrema" a laschar fastizs umids en la Svizra orientala. 
L'emprima giuria dals objects d'art e da scuntrada "Gwondertroggen" ha gì lieu mez avust, la segunda runda è previsa per l'atun. 
Las "Gwondertroggen" vegnan a far tschiffar said per l'exposiziun en la Svizra orientala sco er en ils chantuns e pajais vischins dal matg fin l'october 2001. 
En quest connex ha la giuria da giuditgar en tut 111 inoltraziuns. 
Cussegliera guvernativa Marianne Dürst (Glaruna) ha exprimì ses plaschair ch'i va uss vinavant cun l'Expo.02. 
Ella ha fatg endament ch'ils chantuns da la Svizra orientala han sustegnì il project gia baud zunt fitg ed èn adina stads loials envers quel. 
Cun satisfacziun prenda la cumissiun strategica enconuschientscha dals cuntegns planisads da l'exposiziun, perquai ch'igl è adina stà cler che la Svizra orientala na vul nagina preschentaziun dals monuments u da las tradiziuns turisticas. "aua extrema" è in bun exempel per la collavuraziun interchantunala, per ina avischinaziun pragmatica. 
La sera è vegnì preschentà il concept e las pussaivladads correspundentas da participaziun e da sponsoring als emprims represchentants da l'economia da la Svizra orientala. 
A questa preschentaziun ha fatg part er il manader artistic da l'Expo.02, Martin Heller. 
Gremi: Departament da l'intern e da l'economia publica 
Funtauna: rg Departament da l'intern e da l'economia publica 
Data: 28.08.2000 
Mandat per la Rogaziun federala 2000 
LA REGENZA A LA POPULAZIUN DAL CHANTUN GRISCHUN 
Charas convischinas, chars convischins 
Il mandat per la Rogaziun federala da la regenza vegn prelegì dapi 150 onns en nossas baselgias. 
Durant quest temp hai dà grondas midadas. 
Sa midadas èn las relaziuns tranter stadi e baselgia, sa midada è medemamain nossa tenuta envers questas instituziuns. 
Betg sa midada è la colliaziun tranter stadi e baselgia che sa manifestescha en furma dal mandat per la Rogaziun. 
Quel renda attent oz sco avant 150 onns a la muntada da las valurs cristianas per l'agir statal e per nossa vita da mintga di. 
Il di da rogaziun è sco quai ch'il num di in di dal dun. 
Quest di avain nus da respunder sez la dumonda, sche nus concedin effectivamain a Dieu la posiziun che cumpetta ad el avant tut las valitas terrestras. 
Cun l'oraziun exprimin nus noss engraziament. 
Nus dastgain esser engraziaivels da pudair viver en in pajais che na vegn ni smanatschà d'ordaifer en sia existenza ni scurlattà en l'intern d'ina discordia profunda. 
Quai na sa chapescha deplorablamain betg da sasez per numerus umans da quest mund - ni oz ni avant 150 onns. 
L'entiert ch'umans piteschan en noss pajais u lunsch davent dals cunfins na dastga betg laschar nus indifferents, sche nus na vulain betg daventar conculpaivels. 
Martin Luther King, il plevon baptist american, purtader dal premi Nobel e manader dal cumbat senza violenza cunter la separaziun da las rassas ch'è vegnì assassinà l'onn 1968 ha exprimì questa tenuta sco suonda: "La giustia na po betg vegnir dividida". 
Ses messadi è in appel cunter l'indifferenza envers mintga malgiustia. 
Tenor ils pleds da Martin Luther King essan nus intimads da s'engaschar er ordaifer nossa vita pli stretga encunter misergia, despotissem, supressiun e nunlibertad. 
En quest senn avain nus er bler da far en l'agen pajais, er sche quai è necessari en in'autra moda che en pajais cun guerra e gronda misergia. 
Per fortuna n'è la solidaritad vivida envers conumans pregiuditgads a l'intern ed a l'exteriur betg in pled ester, il cuntrari è il cas. 
Il sustegniment dals umans opprimids è er ina da las pli noblas incumbensas da la baselgia. 
Nus vesain adina puspè co che la baselgia e la cardientscha cristiana dattan forza ad umans en gronda misergia. 
Er tar nus datti umans en questa situaziun. 
En quest connex è la misergia materiala pli simpla d'eliminar ch'il mal da l'olma, la tristezza e la desperaziun.Tuttina n'èsi per blers betg simpel d'acceptar l'agid da la baselgia e da sa fidar dal pled da Dieu. 
Eventualmain stat quai en connex cun l'infallibladad da Dieu e che questa infallibladad vegn transferida sin la baselgia. 
Quai sto manar a trumpadas. 
Mintgatant vegni simplamain emblidà ch'i vegn fatg sbagls dapertut nua ch'umans lavuran - saja quai en baselgia u en auters lieus. 
Perquai vegni pretendì toleranza envers tut quels che lavuran en buna intenziun per ils conumans. 
La baselgia sco noss stadi vivan da l'engaschament activ d'uschè blers umans sco pussaivel. 
Nus As vulessan animar da cooperar sin quest sectur. 
Cun questas reflexiuns recumandain nus Vus, charas convischinas e chars convischins e tut noss conumans e nus sezs a la protecziun dal Tutpussant. 
Cuira, il settember 2000 En num da la regenza 
Il president: Peter Aliesch 
Il chancelier: Claudio Riesen 
PER VOSSA ORIENTAZIUN 
1. Tenor l'ordinaziun dal cussegl grond dals 24 favrer 1971 vegnan ils uffizis parochials supplitgads da preleger giu da chanzla / scantschala il mandat per la rogaziun federala otg, eventualmain quattordesch dis avant il di da rogaziun, pia ils 10, eventualmain il 3 da settember 2000 e da far attent che tenor la medema ordinaziun, igl è da far ina collecta en tut las baselgias dal chantun, il di da rogaziun. 
Il retgav da quella vegn attribuì en trais parts egualas a la "fundaziun per umans cun disturbis da percepziun en il Grischun", a la "fundaziun grischuna per la scolaziun prescolara e la terapia d'uffants paralisads dal tscharvè" ed al "team per l'agid a sasez en il Grischun", tenor il conclus da la regenza dals 30 da matg 2000. 
- Fundaziun per umans cun disturbis da percepziun: La fundaziun s'engascha per l'integraziun dals umans cun disturbis da percepziun en tut ils secturs da la vita sco p.ex. la lavur, l'abitar, la furmaziun ed il temp liber. 
La fundaziun vul crear in post da consultaziun per intermediar l'assistenza professiunala e terapeutica. - Fundaziun grischuna per la scolaziun prescolara e la terapia d'uffants paralisads dal tscharvè: Questa fundaziun porscha als uffants cun impediments gia sco poppins ina promoziun ed in sustegn specific medicinal, terapeutic e pedagogic che correspunda a lur svilup. 
A la chasa per la terapia intensiva ch'exista a Cuira è colliada ina scolina da pedagogia curativa. 
- Team per l'agid a sasez en il Grischun: L'uniun ch'è vegnida fundada l'atun 1998 è in post da contact per tut las gruppas d'agid a sasez en il chantun Grischun. 
Ils giavischs da la gruppa d'agid a sasez duain vegnir sustegnids e promovids. 
Ils commembers che fan part d'ina gruppa d'agid a sasez emprendan ad ir enturn meglier cun lur conflicts persunals e cun lur atgnas difficultads. 
Per quest intent als stattan a disposiziun cussegliaders e cussegliadras. 
2. Las suprastanzas communalas vegnan incumbensadas d'exequir la collecta en enclegientscha cun las instanzas da baselgia e da consegnar il retgav da quella fin ils 28 da settember 2000 a l'administraziun da finanzas dal Grischun, 7000 Cuira, CP 70- 187-9. 
3. Las suprastanzas communalas vegnan plinavant envidadas da procurar ch'i vegnia sunà la sunasontga / ils zenns la sonda avant il di da rogaziun a las 18.00. 
La restampa dal mandat è permessa pir suenter ils 13 da settember 2000 
Gremi: Regenza 
Fonte: rg chanzlia chantunala dal Grischun 
Data: 29.08.2000 
Novitads sin il champ da las bibliotecas dal Grischun 
Cusseglier guvernativ Claudio Lardi ha preschentà ils 30 d'avust 2000 en la biblioteca chantunala il nov "Mussavia da las bibliotecas en il chantun Grischun" a las medias. 
"Bibliotecas èn ina instituziun fundamentala per la furmaziun, perscrutaziun, scuntrada, cultura e per il temp liber", uschia tuna ina da las maximas. 
Il mars 1999 ha la regenza instituì ina cumissiun cun l'incumbensa d'elavurar tranter auter curs da furmaziun e da perfecziunament per bibliotecarias e bibliotecaris en uffizi secundar. 
Ils 5 da settember entschaiva l'emprim curs fundamental en il Grischun sut la surveglianza dal chantun Grischun. 
Per questa furmaziun d'in onn èn s'annunziadas 16 dunnas. 
Il concept sa basa sin las directivas da furmaziun da la cuminanza da lavur da las bibliotecas svizras da lectura publica (CLP) ch'examinescha era il cuntegn dals curs per garantir la qualitad aspirada. 
Las absolventas vegnan a retschaiver suenter la terminaziun dal curs fundamental il certificat CLP. 
Uschia èn ellas qualifitgadas da realisar a moda pratica las conuschientschas fundamentalas acquistadas en il mintgadi da la biblioteca. 
Sco ulteriura novaziun èn represchentadas en la cumissiun cantunala da bibliotecas existenta er represchentantas da bibliotecas da scola e da bibliotecas communalas. 
Gremi: Departament d'educaziun, cultura e protecziun da l'ambient dal Grischun 
Funtauna: rg Departament d'educaziun, cultura e protecziun da l'ambient dal Grischun 
Data: 30.08.2000 
Planisader chantunal Erwin Bundi va en pensiun 
Sco schef da l'uffizi chantunal da planisaziun ha Erwin Bundi influenzà la planisaziun grischuna dal territori durant decennis. 
Si'activitad ha chattà attenziun en l'entira Svizra. 
La fin d'avust 2000 va Bundi en la bainmeritada pensiun. 
En cumbinaziun cun l'artitgel 22quater davart la planisaziun dal territori, ch'è vegnì acceptà l'onn 1969 dal pievel e dals chantuns en la constituziun chantunala, è Erwin Bundi vegnì elegì da la regenza sco planisader chantunal ed è vegnì incumbensà da furmar in post chantunal da planisaziun, l'uffizi da planisaziun da pli tard. 
Sut la direcziun politica dal cusseglier guvernativ da lez temp e dal cusseglier federal da pli tard, Leon Schlumpf, ha Bundi sviluppà ils concepts e programs necessaris per tegnair quint da las finamiras da la constituziun d'utilisar a moda cunvegnenta il terren e da promover in'urbanisaziun ordinada dal pajais er en il Grischun. 
L'expressiun da questa lavur da basa ha furmà l'onn 1973 la lescha davart la planisaziun dal territori per il chantun Grischun ch'è ida en vigur l'onn 1973 cun las prioritads "regiunalisar las incumbensas surcommunalas da la planisaziun" ed "introducir ina obligaziun communala da planisaziun". 
Specialmain en connex cun la realisaziun da l'obligaziun communala da planisaziun ch'è vegnida introducida da nov ha Bundi accumplì grazia a sia perseveranza, sia gronda forza da lavur sco er grazia a ses principis prestaziuns da piunier. 
Uschia èsi reussì ad el che praticamain tut las pli che 200 vischnancas grischunas han disponì gia la fin dals onns settanta d'atgnas planisaziuns localas. 
Resolutamain e cun forza persvasiva ha Bundi procurà silsuenter per l'adattaziun da questas planisaziuns localas da l'emprima generaziun a la lescha federala davart la planisaziun dal territori ch'è ida en vigur l'onn 1980. 
Quai è stà ina interpresa fitg difficila pervia da las pretaisas dal dretg federal concernent la reducziun da las zonas da construcziun sco er pervia da las novas pretaisas sin ils secturs da la legislaziun speziala relevanta per il territori e da la planisaziun structurala furmativa. 
Igl è il merit da Bundi che prest tut las vischnauncas grischunas pon preschentar oz planisaziuns d'utilisaziun modernas, adattadas al dretg surordinau e qualitativamain sur il nivel svizzer e ch'i ha pudì vegnir etablì en il Grischun il medem mument ina pratica consolidada sin il sectur da la construcziun ordaifer las zonas da construcziun. 
Numerus da ses concepts, lavurs da basa ed agids executivs ch'èn vegnids sviluppads sut sia direcziun, gist er sin il sectur da la planisaziun regiunala, han chattà attenziun sur il cunfins dal chantun or ed han fatg dad Erwin Bundi in expert renconuschì. 
Erwin Bundi ha prestà gronda lavur per la planisaziun dal territori dal Grischun ed uschia per in svilup ordinà dal territori da noss chantun ed ultra da quai ha el er dà blers impuls per la planisaziun svizra dal territori. 
Sia prestaziun merita renconuschientscha. 
Jau engraziel ad Erwin Bundi er en num da la regenza per ses engaschi nunstanclentaivel e caracterisà da responsabladad ed jau giavisch ad el buna sanadad e bler plaschair da viver per sia terza fasa da la vita. 
Klaus Huber, cusseglier guvernativ 
Gremi: departament da l'intern e da l'economia publica dal Grischun 
Funtauna: rg departament da l'intern e da l'economia publica dal Grischun 
Data: 31.08.2000 
Dis europeics dal monument 2000 a Haldenstein 
Ils dis europeics dal monument 2000 han lieu en il Grischun gia la fin d'emna dals 2/3 da settember. 
Quai sco concessiun a la veglia tradiziun grischuna: In'emna pli tard entschaiva en l'entir chantun la chatscha. 
Quest onn ha lieu l'occurrenza a moda concentrada a Haldenstein. 
In ciclus d'occurrenzas ch'è vegnì concepì da la protecziun grischuna da la patria e da la tgira chantunala da monuments, s'occupa da differents temas architectonics en connex cun il vitg. 
En il center da l'optica stattan tant construcziuns singulas interessantas e da muntada sco er l'entir vitg. 
En quest connex duain vegnir tractadas dumondas da la tgira da monuments, da l'archeologia fin al svilup dals abitadis e da l'architectura contemporana. 
La finamira èsi da svegliar cun l'exempel da Haldenstein l'interess per l'aspect istoric dal vitg e per ils edifizis caracteristics e da preschentar en quest connex er las midadas da las structuras dals abitadis en il decurs dal temp. 
Quest vitg pitschen è caracterisà da numerus edifizis da different gener sco il chastè magnific cun sia irradiaziun sin l'entira val, sias trais fortezzas Grottenstein, Haldenstein e Lichtenstein, ses center istoric dal vitg e ses excellents edifizis contemporans sco per exempel quels da l'architect indigen Peter Zumthor. 
Uschia datti guids atras il center vegl dal vitg fin als edifizis novs architectonicamain interessants, mo er visitas dal chastè ed in viadi tar las fortezzas. Tranter auter vegnan er preschentads ils resultats da las novas excavaziuns archeologicas e l'inventari d'abitadis che sa chatta en elavuraziun. 
Il svilup architectonic dal center dal vitg e las dumondas davart la planisaziun dal territori e da la tgira da monuments che stattan en quest connex duain vegnir discutadas ed er vegnir examinadas a moda concreta. 
Quests projects vegnan elavurads a chaschun da questa occurrenza per ina gruppa d'edifizis en il center dal vitg ch'è caracterisà tras chasas veglias da purs e d'habitar sco er dals numerus uigls gronds e pitschens. 
Uschia duain vegnir preschentadas soluziuns architectonicas per problems da la protecziun dal maletg dal vitg, da la midada e la furmaziun nova architectonica, per midadas d'utilisaziun per uigls, per parcadis e.u.v. 
Haldenstein - lieu istoric tranter ier e damaun/program 
Sonda, ils 2 da settember 2000 sentupada: chasti da Haldenstein 
09.00 Cussegliaziun da construcziun - furmar tranter mantegnair e svilup; duas perspectivas, dus referats 
10.00 Pausa da caffè 
10.30 Planisaziun locala a Haldenstein, co vinavant? -Preschentaziun da trais studis per furmar in quartier 
11.30 Discussiun al podi davart ils trais studis cun ils projectaders sco er cun represchentants da la vischnanca, da la protecziun da la patria e da l'economia da construcziun 
12.30 Gentar 
14.00 Il vitg istoric da Haldenstein - in tur tras il vitg 
15.30 Pausa da caffè 
16.00 Ils origins da Haldenstein - infurmaziuns davart las novissimas excavaziuns archeologicas en il vitg 
16.30 Il monument caracteristic da Haldenstein - in tur tras il chastè 
17.30 Apéro 
Dumengia, ils 3 da settember 2000 sentupada: Baselgia evangelica da Haldenstein 
10.00 Matinée - Clot Buchli & Friends en la baselgia da Haldenstein, ovras da Marenzio, Mozart, Derungs, Seiber per vuschs e clarinettas, entrada libra - collecta 
11.00 Ils segns caracteristics da Haldenstein - conservar las fortezzas - spassegiada tar las fortezzas cun gentar or dal satgados. 
(Il tur tar las fortezzas ha lieu be en cas da bell'aura. 
Infurmaziun dat il nr. da tel. 0800 800 404 davent da las 07.00). 
16.00 Fin da l'occurrenza 
Ulteriuras infurmaziuns dat la tgira chantunala da monuments sut il nr. da tel. 
Gremi: tgira da monuments dal Grischun 
Funtauna: rg tgira da monuments dal Grischun 
Data: 31.08.2000 
Gea a la revisiun parziala da la lescha d'energia, gea ad in diever persistent da l'energia 
Ultra dals trais projects federals pertutgant la politica d'energia vegn il pievel a votar ils 24 da settember er davart la revisiun parziala da la lescha chantunala d'energia. 
Cun la revisiun parziala previsa vulan ins cuntanscher en emprima lingia ina adattaziun al dretg federal surordinà. 
Las finamiras d'in diever spargnus da l'energia sco er d'ina promoziun da las funtaunas regenerablas d'energia determineschan il cuntegn da la lescha chantunala d'energia. 
L'entschatta 1999 è ida en vigur ina nova lescha federala d'energia. 
Perquai che la lescha chantunala d'energia da fin uss renviescha anc a la veglia legislaziun federala d'energia, sto ella vegnir adattada al dretg surordinà midà. 
Rinforzar quai ch'è sa cumprovà - stritgar quai ch'è senza effect 
Ultra da las adattaziuns formalas duain vegnir rinforzadas intenziunadamain las mesiras da promoziun ch'èn sa cumprovadas. 
Uschia duai vegnir extendida la promoziun che sa restrenscheva fin uss en connex cun edifizis publics mo sin l'energia solara e sin ils stgaudaments da laina, sin indrizs che tiran a niz tut las energias regenerablas (p.ex. er la geotermia). 
Er la promoziun da stabiliments communals che produceschan energia da laina vegn rinforzada. 
D'instruments da promoziun ch'èn sa demussads en la pratica sco surpli, nunnecessaris ed inefficazis desista la lescha d'energia revisa. 
Da quels fan part la subvenziun per analisas dal stadi energetic d'edifizis publics communals e regiunals sco er l'instrument da promoziun per las facilitaziuns fiscalas. 
Questas davosas n'èn betg sa cumprovadas en la pratica e lur imports n'han mai superà il caracter da subvenziuns da bagatella. 
Per finir prescriva il nov dretg il quint individual dals custs dal stgaudament e da l'aua chauda (QICS) per edifizis novs cun 5 e dapli consuments da chalur. 
In'adattaziun al svilup tecnic è pussaivla 
Il project resguarda las stentas actualas d'unifitgar las legislaziuns chantunalas d'energia. 
Correspundentamain n'è el betg vegnì engrevgià cun detagls tecnics, e quai per mantegnair la flexibilitad necessaria. 
Quests detagls duain vegnir reglads en ils decrets executivs da la regenza, a moda ch'els pon vegnir adattads pli spert a las circumstanzas che sa midan ed al svilup tecnic current. 
Questa revisiun da la lescha chantunala d'energia na demussa dal rest nagin connex intern cun ils trais projects federals d'energia dals 24 da settember. 
Er il cussegl grond ha beneventà cleramain quest project. 
Jau vuless envidar Vus da far in ulteriur pass sin la via vers in futur energetic persistent acceptond la revisiun parziala da la lescha chantunala d'energia. 
Stefan Engler, cusseglier guvernativ 
Gremi: cusseglier guvernativ Stefan Engler 
Funtauna: rg cusseglier guvernativ Stefan Engler 
Data: 31.08.2000 
Il chantun vul duvrar dapli il rumantsch grischun sco lingua uffiziala 
Ils documents da votaziun ed il cudesch da dretg grischun duain vegnir translatads en rumantsch grischun davent da mez 2001. 
La regenza surdat ina missiva correspundenta al cussegl grond. 
Il fanadur 1996 ha la regenza introducì il rumantsch grischun sco furma linguistica dal rumantsch uffizial. 
Il rumantsch grischun vegn duvrà dapi lezza giada en diversas spartas da la communicaziun uffiziala, p.ex. en il Fegl uffizial dal chantun, en las communicaziuns a las medias dal chantun e sin intgins formulars. 
Nua che disposiziuns spezialas prescrivan dentant expressivamain il diever dals idioms ladin e sursilvan, n'eri fin uss betg pussaivel da duvrar rumantsch grischun. 
Per pudair realisar ils princips fixads da la regenza davart il diever dal rumantsch grischun, ston talas disposiziuns vegnir revedidas. 
Questa finamira figurescha pia er expressivamain en il program annual 2000 da la regenza. 
Tenor il dretg valaivel vegn prescritta l'applicaziun dals idioms ladin e sursilvan per ils documents da votaziun e per il cudesch da dretg grischun (collecziun sistematica dal dretg dal chantun Grischun). 
Ils documents en connex cun las votaziuns sco er la publicaziun rumantscha dal cudesch da dretg grischun pertutgan secturs da la communicaziun uffiziala ch'appellescha a l'entira populaziun rumantscha. 
Tenor il conclus da la regenza dals 2 da fanadur 1996 èsi d'empruar da cuntanscher en quests cas il diever dal rumantsch grischun. 
Sin fundament d'ina acceptanza pli e pli gronda tar la populaziun da lingua rumantscha èsi giustifitgà d'introducir il rumantsch grischun per quests secturs. 
Correspundentamain propona la regenza al parlament da midar la lescha davart il diever dals dretgs politics ed il conclus dal cussegl grond davart l'ediziun d'in nov cudesch da dretg grischun. 
Las finamiras da questas revisiuns parzialas èn: 
- Rinforzar il rumantsch sco lingua uffiziala dal chantun. 
- Sviluppar ina solida lingua rumantscha giuridica ed administrativa. 
- Stabilir ina pratica linguistica chantunala unifitgada en quels secturs ch'appellescha a l'entira populaziun rumantscha. 
- Proveder tut ils territoris rumantschs cun texts rumantschs e na sco fin uss mo l'Engiadina e la Surselva. 
Areguard il termin han ins concretamain l'intenziun da metter en vigur las disposiziuns revedidas ed uschia la nova regulaziun linguistica sin l'entschatta da fanadur 2001. 
Quai ha per consequenza che davent da questa data vegn duvrà il rumantsch grischun per ils documents da votaziun rumantschs. 
Medemamain vegnan fatgs ils supplements currents dal cudesch da dretg grischun exclusivamain en rumantsch grischun. 
En connex cun revisiuns parzialas vegnan translatads mintgamai ils entirs decrets en rumantsch grischun. 
Ultra da quai duain vegnir translatads sistematicamain ils ulteriurs decrets dal cudesch da dretg en rumantsch grischun. 
Las capacitads restrenschidas dal servetsch da translaziun rumantsch pretendan dentant ina distribuziun da questas translaziuns sin trais onns. 
Tochen la fin da l'onn 2004 duai star a disposiziun l'entir cudesch da dretg grischun (var 3'000 paginas) en rumantsch grischun, e quai en furma stampada ed er electronica. 
Ins po responsar che, pervia da questa procedura, ina part dals decrets exista anc en ils dus idioms ladin e sursilvan durant in tschert temp ed ina part pli e pli gronda en rumantsch grischun. 
Per fixar las modalitads linguisticas vegn la regenza a statuir ina regulaziun transitoria correspundenta en l'ordinaziun executiva. 
La via sur il pass dal Flüela resta serrada durant l'enviern 
La regenza ha examinà il giavisch dal comité d'acziun "Pro Flüela", Tavau, or d'in puntg da vista cumplessiv. 
Sin fundament da la ponderaziun dals interess na po ella betg aderir al giavisch da mantegnair averta la via sur il pass dal Flüela durant l'entir onn. 
Cunter ina avertura dal pass dal Flüela durant l'entir onn pledan essenzialmain ils suandants motivs: 
- La lingia dal Vereina da la Viafier retica (VR) è vegnida concepida sco colliaziun segira d'enviern per las regiuns Engiadina bassa e Val Müstair cun la part dal nord dal chantun e cun il rest da la Svizra. 
Quai premetta ch'i vegnia mess a disposiziun ina purschida confurma al basegn da vart da la viafier. 
En cas d'ina avertura durant l'enviern dal pass dal Flüela fiss mess en dumonda seriamain il tact da mesa ura per il transport d'autos ed il transport d'autos durant las uras marginalas. 
Il resultat fiss quel, che la lingia dal Vereina na pudess betg pli ademplir dal tuttafatg ses intent sco colliaziun segira d'enviern per las regiuns Engiadina bassa e Val Müstair. 
Il pass dal Flüela n'è numnadamain betg ina alternativa equivalenta durant l'enviern, perquai che per motivs da segirezza, el sto vegnir serrà or d'experientscha dal tuttafatg u almain temporarmain durant 40 fin 50 dis. 
- L'avertura dal pass dal Flüela durant l'enviern chaschunass ina perdita annuala a la VR da var trais milliuns francs ed ina contribuziun per tant pli auta als custs betg cuvrids da vart da la confederaziun e dal chantun. 
Plinavant fiss colliada ina avertura dal pass dal Flüela durant l'enviern cun custs supplementars da var 600'000 francs per il chantun, e quai per il mantegniment da la via e per la surveglianza dal traffic. 
En consequenza na va ina avertura dal pass dal Flüela durant l'enviern betg a prau cun la pretaisa d'in diever spargnus dals meds publics. 
- L'avertura da la lingia dal Vereina ha chaschunà en las regiuns Partenz ed Engiadina bassa cumprovadamain in spustament dal traffic sin via (traffic da persunas e da rauba) sin ils binaris. 
Tras quai vegn dischimpegnada er la regiun da Tavau dal traffic da transit. 
Quest svilup n'è per finir betg mo d'interess per il chantun, mabain er d'interess per las regiuns pertutgadas e na duai perquai betg puspè vegnir mess en dumonda tras ina avertura dal pass dal Flüela durant l'enviern. 
- L'argument ch'il Grischun fetschia ina politica da "baiver e tschivlar" cun la construcziun da la lingia dal Vereina e cun l'amplificaziun contemporana d'ina via dal Flüela segira da stad ha chattà l'approvaziun d'in grond dumber da parlamentaris federals a chaschun da la deliberaziun dal credit per il Vereina en las chombras federalas. 
Ina avertura dal pass dal Flüela durant l'enviern confermass uss questas vuschs e mettess en dubi la credibladad dal chantun Grischun. 
- La regenza ha preschentà repetidamain ed en tutta publicitad ch'il pass dal Flüela vegn a restar serrà durant l'enviern suenter la messa en funcziun da la lingia dal Vereina. 
Tant il credit supplementar per la construcziun da la lingia dal Vereina sco er la contribuziun chantunala al concept da communicaziun per il Vereina èn vegnids concedids dal cussegl grond resp. da las votantas e dals votants grischuns betg il davos sin fundament da questa empermischun da la regenza. 
Er suenter ina ulteriura examinaziun dals fatgs na resultan nagins motivs che giustificassan ina divergenza da quest punct da vista da la regenza. 
La regenza è conscienta che la serrada dal pass dal Flüela durant l'enviern è cumbinada er cun dischavantatgs. 
En la ponderaziun cumplessiva dals interess è ella pia er pronta da sustegnair la regiun en il rom da sias pussaivladads per schliar ils problems anc existents. 
Plinavant è la regenza sa declerada pronta gia en in'autra occasiun da tegnair avert il pass dal Flüela mintgamai uschè ditg che la segirezza è garantida e che las lavurs da rumida da la naiv pon vegnir fatgas cun custs giustificabels. 
Questa empermischun vala er vinavant. 
En quest connex duai dal rest scrudar la cumbinaziun da la tariffa d'enviern resp. da stad per il transport d'autos cun la serrada d'enviern resp. cun l'avertura da stad dal pass dal Flüela. 
Las tariffas duain vegnir fixadas da nov per stagiun. 
Ins ha entschavì a far ils scleriments correspundents. 
Consultaziuns a la confederaziun 
Cun il program Interreg promova la UE dapi 1991 la collavuraziun sur ils cunfins. 
La regenza beneventa l'ordinaziun Interreg III per ils onns 2000 fin 2006. 
Il medem mument constatescha ella che la collavuraziun en il rom da la gruppa accumpagnanta durant la perioda dal program Interrg II ha gì in resultat satisfacent or dal punct da vista dal Grischun. 
Per ils onns 2000 fin 2006 ha la confederaziun permess in credit general da totalmain 39 milliuns per promover la participaziun svizra a l'iniziativa communabla per ina collavuraziun sur ils cunfins, transnaziunala ed interregiunala. 
Ils partenaris svizzers d'in project Interreg III ston empermetter almain ina prestaziun finanziala equivalenta. 
Per il chantun Grischun ha clera prioritad la collavuraziun sur ils cunfins. 
Er il sboz per in program da prevenziun encunter il consum da tubac 2001 fin 2005 vegn approvà. 
In engaschament pli ferm da la confederaziun sin quest sectur è inditgà en vista a la muntada da las consequenzas sin la sanadad tras il consum da tubac. 
Cancer dal lom, malsognas cardiovascularas e malsognas da la respiraziun chaschunan mintg'onn var 8'000 morts e var 16'000 cas d'invaliditad annunziads. 
Cun ils decrets executivs pertutgant la cunvegna davart il traffic terrester tranter la Svizra e la UE vegn creada la basa legala per realisar la cunvegna. 
Quella è in dals set contracts bilaterals ch'èn vegnids sutsegnads da domadus partenaris il zercladur 1999 e ch'il pievel ha acceptà cleramain il matg 2000. 
La regenza beneventa ils decrets executivs. 
Quels cumpiglian ils secturs contingents, admissiun a professiuns sco er normas tecnicas e socialas. 
La cunvegna davart la libra circulaziun è medemamain in contract bilateral. 
Qua è vegnida revedida la lescha federala davart la libra circulaziun dal persunal medical. 
Cun l'ordinaziun davart la furmaziun supplementara e la renconuschientscha dals diploms e dals titels da furmaziun supplementara da las professiuns medicalas duain vegnir decretadas disposiziuns executivas correspundentas. 
En connex cun la cunvegna cun la UE davart la libra circulaziun duai vegnir midada l'ordinaziun davart la caracterisaziun particulara dals tissis pertutgant las permissiuns per il commerzi cun tissis. 
La regenza va d'accord cun las innovaziuns. 
Da las regiuns e vischnancas 
La regenza approva las revisiuns parzialas da las constituziuns communalas da San Vittore e da Tinizong-Rona. 
La revisiun parziala da la planisaziun locala da Vella vegn approvada, cun resalvas er quellas da Breil e da Pagig. 
Chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 31.08.2000 
Verena Fankhauser, la concepidra da la scola da dunnas moderna dal Grischun va en pensiun 
Verena Fankhauser, la scheffa da la scola da dunnas dal Grischun, è ida la fin d'avust en la bainmeritada pensiun. 
Ella è vegnida elegida 1984 da la regenza sco ina da las fitg paucas scheffas d'uffizi. 
Sia funcziun, a la quala ella è sa deditgada cun corp ed olma, n'è betg stada per Verena Fankhauser be professiun, mabain plitost passiun. 
Ella ha ademplì sia incumbensa fitg pretensiusa sco scheffa da la scola da dunnas dal Grischun a moda excellenta, ella è s'occupada permanentamain da las pretaisas dal futur ed ha influenzà conceptualmain sia scola. 
Cun in lartg horizont e cun avertadad per innovaziuns 
Durant ils 16 onns sut la direcziun da Verena Fankhauser è la scola da dunnas dal Grischun s'etablida sco scola moderna. 
Sco scheffa cun in egl per il futur ha Verena Fankhauser adina mess en dumonda il tradiziunal e taxà novas sfidas sco schanza. 
Ella ha influenzà activamain innovaziuns e midadas. 
Uschia èn tut ils studis vegnids adattads e modernisads repetidamain a las novas pretaisas. 
Verena Fankhauser ha er influenzà la refurma da furmaziun 98 cun l'organisaziun da la scol'auta professiunala da pedagogia (SAP). 
La SAP vegn plinavant ad occupar las localitads da scolaziun da la scola da dunnas actuala. 
Grazia a la construcziun nova dal Kantengut e da l'amplificaziun ch'è succedida durant il temp d'uffizi da Verena Fankhauser l'onn 1994, stattan a disposiziun en il Kantengut localitads da scola che tegnan er quint da las pretaisas modernas d'ina scolaziun da las persunas d'instrucziun. 
Sut la direcziun da Verena Fankhauser ha la scola da dunnas dal Grischun er demussà l'ultim temp la prontezza da metter las scolaziuns sin il sectur da la sanadad sin ina nova basa e da sa midar puspè. 
L'instituziun da la scola da dunnas dal Grischun e la furmaziun da las dunnas en il chantun èn prontas per las midadas futuras. 
Renconuschientscha sur il chantun or 
Verena Fankhauser ha gidà essenzialmain che sia scola giauda er ordaifer il chantun in num excellent sco institut da scolaziun modern. 
Ina prestaziun da piunier da noss temp è er il model da linguas da la scola da dunnas dal Grischun che promova spezialmain las linguas chantunalas. 
Quest model da linguas giauda er gronda attenziun e renconuschientscha e quai schizunt dal cussegl federal. 
Verena Fankhauser po mirar enavos sin ina vita professiunala interessanta e plain cuntentientscha. 
Sias prestaziuns sin il sectur da la furmaziun meritan engraziament e renconuschientscha. 
Jau engraziel a Verena Fankhauser er en num da la regenza grischuna per ses engaschi nunstanclentaivel e decis. 
Claudio Lardi, cusseglier guvernativ 
Gremi: departament d'educaziun, cultura e protecziun da l'ambient dal Grischun 
Funtauna: rg departament d'educaziun, cultura e protecziun da l'ambient dal Grischun 
Data: 05.09.2000 
Radunanza dals administraturs svizzers da registers funsils ils 8/9 da settember a Flem 
La 52avla radunanza annuala da la federaziun svizra d'administraturs dal register funsil ha lieu quest onn a Flem. 
Ins spetga passa 200 participantas e participants da tut la Svizra a la radunanza. 
En il center da l'occurrenza stat la radunanza generala da venderdi cun differents referats. 
La radunanza entschaiva venderdi, ils 8 da settember 2000 a las 13.30 en il Parkhotel Waldhaus e tracta las fatschentas statutaricas da la federaziun. 
I suonda in referat da Urs Ch. 
Nef, professer per dretg privat a la SPF a Turitg davart la midada posteriura dal plan da repartiziun en cas da proprietad en condomini. 
La contribuziun en lingua franzosa vegn da Karsten Karau, collavuratur da l'uffizi federal per dretg dal register funsil e dal dretg funsil. 
En occasiun da l'avertura dal program da saira a las 19.00 fa il secretari dal departament Christian Boner in'allocuziun als participants da la radunanza. 
Suenter dat Gieri Seeli il bainvegni sco represchentant da la vischnanca da Flem. 
La sonda sa radunan ils administraturs dal register funsil sin il Crap Masegn per ina curta spassegiada a Crap Sogn Gion. 
Suenter il gentar communabel partan ils participants da la dieta da Laax. 
L'unificaziun vegn aspirada 
Fin a l'introducziun dal cudesch civil svizzer l'onn 1912 hai dà en Svizra 25 sistems da register funsil. 
Cun l'unificaziun dal dretg privat èn er vegnidas unifitgadas per tut la Svizra las disposiziuns davart manar ils registers funsils. 
Malgrà quai n'è il register funsil federal anc adina betg introducì dapertut en Svizra. 
Er en noss chantun vegnan anc manads en numerusas vischnancas ils protocols da cumpra e da pegn che van enavos sin l'onn 1837 ed ils registers d'immobiglias e servituts ch'èn admess dapi la stad 1950. 
In motiv è quel che las immobiglias pon pir vegnir registradas en il register funsil federal suenter ch'ins enconuscha las datas geometricas. 
Perquai che la mesiraziun uffiziala en insaquantas vischnancas dal chantun è vegnida terminada pir avon curt temp, ha il retard er in effect sin l'introducziun dal register funsil. 
In motiv pli grev per ils retards tar l'introducziun dal register funsil federal è dentant la mancanza da persunal qualifitgà tar ils uffizis. 
Il persunal è occupà cumplainamain cun manar il register funsil actual e n'ha en blers cas simplamain betg temp per l'introducziun urgenta e necessaria dal register funsil. 
Malgrà questas stretgas vegnan actualmain fatgas proceduras per introducir il cudesch funsil federal en circa 60 vischnancas dal chantun. 
Register public 
Noss urden giuridic ed economic pretenda che dretgs vi d'immobiglias sco p. ex. la proprietad u ils dretgs da pegns immobigliars sajan accessibels. 
Mintgin che vul acquistar in dretg real sto pudair constatar a moda segira a tgi che l'immobiglia appartegna e tge dretgs e grevezzas ch'èn colliadas cun ella. 
Il register funsil furma la basa per il contact giuridic cun immobiglias e dretgs reals. 
Dretgs reals vi d'immobiglias naschan da princip be sch'els èn inscrits en il register funsil. 
In ulteriur effect dal register funsil è quel ch'ina terza persuna da buna fai po sa fidar da l'inscripziun en il register funsil. 
Il register funsil è public. 
La publicitad ha la consequenza ch'igl è exclus ch'insatgi po pretender ch'el haja betg conuschì ina inscripziun en il register funsil. 
Il register funsil sin via en l'era digitala 
Al cumenzament han ins manà ils registers funsils sco cudeschs funsils en il vair senn dal pled. 
L'administratur dal register funsil ha fatg las inscripziuns cun tinta e cun bella scrittira a maun. 
Pli tard, cur che la maschina da scriver ha remplazzà la scrittira, han ins manà il register funsil sin fegls libers, quai vul dir per mintga immobiglia han ins avert in agen fegl da register funsil. 
Dapi insaquants onns po il register funsil er vegnir manà cun la EED. 
Las indicaziuns dal cudesch principal, dal diari e dals registers auxiliars vegnan tegnids en in sistem automatisà. 
Il fegl dal register funsil vegn remplazzà da l'arcunaziun electronica da datas. 
Da nov vegn examinà sin il plaun federal e chantunal da pudair offrir las datas dal register funsil da la EED sur l'internet, quai che fiss probablamain la fin da l'extract dal register funsil sin palpiri. 
Tge vul la federaziun? 
La federaziun svizra dals administraturs dal register funsil è vegnida fundada 1948 sco societad. 
Sia finamira è quella da promover ils fatgs cumplessivs da register funsil en Svizra. 
Quai duai vegnir cuntanschì tras l'organisaziun da dietas e referats e tras la collavuraziun en las proceduras da legislaziun respectivas. 
La federaziun ademplescha ultra da quai ina incumbensa impurtanta cun tgirar ils contacts cun ils administraturs dal register funsil, ils notars e cun l'autoritad da surveglianza. 
In'egliada en il register funsil da Flem 
Il circul da register funsil da Flem/Trin sa cumpona da las duas vischnancas da Flem e Trin. 
Las lavurs vegnan exequidas da l'administratur dal register funsil e da ses substitut. 
En la vischnanca da Trin cun circa 3'500 immobiglias e 400 unitads da plaun è introducì il register funsil federal. 
En la vischnanca da Flem cun circa 4'300 immobiglias e circa 3'400 unitads da plaun vegn manà in register bain actualisà da las immobiglias e da las servituts. 
La mesiraziun per il register funsil è avant maun per l'entir territori communal da Flem. 
Il commerzi cun immobiglias da l'onn 1999 ha muntà a 102 milliuns francs a Flem ed a 6 milliuns francs a Trin. 
Da quai resulta che questa regiun è attractiva e tschertgada per acquistar ina immobiglia. 
Latiers contribueschan sa chapescha er la buna via d'access (autostrada fin a La Punt/Reichenau), la bella cuntrada cun numerusas pussaivladads da viandar, il lai da Cresta ed il lai la Cauma sco er ina regiun da skis fitg bella e bain preparada. 
Indicaziun a las medias /infurmaziun 
Las medias èn invidadas cordialmain d'accumpagnar schurnalisticamain la radunanza a Flem. 
Per intervistas ed infurmaziuns stattan a disposiziun a partir d'immediat las sequentas persunas: 
- Bernhard Trauffer, inspectur dal register funsil, tel. 081-257 24 81 
- Urs Hubert, Val, president da la federaziun grischuna dals administraturs dal register funsil, tel. 081-936 90 10 
- Heinz Oswald, administratur dal register funsil da Flem, tel. 081-928 29 50 
Gremi: federaziun svizra d'administraturs dal register funsil 
Funtauna: rg inspecturat dal register funsil dal Grischun 
Data: 05.09.2000 
Instrucziun da linguas en il Grischun: La cumissiun predeliberanta dal cussegl grond accepta la revisiun parziala da l'ordinaziun executiva tar la lescha da scola 
Sut il presidi dal deputà Christian Demarmels, Panaduz, ha ina cumissiun predeliberanta dal cussegl grond tractà dacurt la revisiun parziala da l'ordinaziun executiva tar la lescha da scola. 
La cumissiun recumanda al cussegl grond da tractar il project a chaschun dalla proxima sessiun d'october. 
Cun la revisiun parziala che vegn proponida da la regenza duai vegnir adattada als basegns dal temp actual la purschida da linguas a las scolas realas e secundaras grischunas. 
En il center stattan ina promoziun intensiva da las linguas chantunalas sco er l'introducziun da l'englais sco rom obligatori. 
Plinavant duain questas linguas naziunalas che na stattan betg a disposiziun a las scolaras ed als scolars sco roms obligatoris vegnir promovidas tras purschidas correspundentas sin il sectur dals roms facultativs u tras autras purschidas spezialas. 
Per pudair sa far in maletg cumplessiv davart la tematica da linguas a las scolas popularas grischunas ha la cumissiun, da la quala han fatg part dal reminent tut las regiuns linguisticas dal chantun, er invidà ina delegaziun da las uniuns grischunas da magistras e magisters ad in hearing dad in'ura. 
Suenter ina discussiun intensiva è il project vegnì deiberà unanimamain per mauns dal cussegl grond e quai cun midadas pitschnas ch'èn per la gronda part be redacziunalas. 
La cumissiun va d'accord cun l'opiniun da la regenza che la revisiun parziala proponida furma ina buna basa legala per pussibilitar bunas cundiziuns a las scolaras ed als scolars da tut las regiuns linguisticas dal chantun per emprender linguas. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 06.09.2000 
Il chantun vul decretar ina lescha davart la protecziun da datas 
La regenza suttametta al cussegl grond la missiva ed il sboz per ina lescha davart la protecziun da datas. 
Da nov duai vegnir instituida ina persuna independenta per la protecziun da datas. 
En il Grischun duai la surveglianza davart la protecziun da datas vegnir attribuida sco lavur parziala ad ina persuna independenta ordaifer l'administraziun che vegniss elegida da la regenza. 
Sias incumbensas fissan tranter auter quellas da survegliar las prescripziuns davart la protecziun da datas, da manar in register da las collecziuns da datas e da cussegliar las autoritads e las persunas pertutgadas. 
Cun il relasch d'ina lescha chantunala davart la protecziun da datas (LCPD) pon ins unifitgar la basa ed eliminar mancanzas existentas. 
La lescha nova duai reglar surtut l'elavuraziun da datas persunalas tras l'administraziun chantunala e tras las autoritads dals districts. 
Per ils circuls e las vischnancas avess ella vigur, sche quels na relaschan naginas atgnas disposiziuns. 
Disposiziuns davart la protecziun da datas na sa drizzan betg primarmain a las burgaisas ed als burgais, mabain a las instanzas dal stadi ch'elavuran datas persunalas. 
La gronda extensiun da las incumbensas dal stadi e surtut il diever da las tecnologias da communicaziun modernissimas pretendan che l'elavuraziun da l'infurmaziun en l'administraziun vegnia ordinada e segirada legalmain. 
Il sboz per ina lescha chantunala da protecziun da datas prevesa ina reglamentaziun moderna, effizienta e pratitgabla che correspunda en ses tratgs essenzials a quella da la lescha federala correspundenta. 
Ultra da la confederaziun disponan almain 16 chantuns da leschas da protecziun da datas. 
Contribuziuns culturalas 
I vegnan dadas contribuziuns resp. garanzias da deficit en l'import total da 113'500 francs a las sequentas ovras ed occurrenzas: 
- Film "Dragan und Madlaina" da Kaspar Kasics e Linard Bardill (scenari), 
- Film documentar "Dunnas ad Alp" (titel da lavur) da Flavia Caviezel, 
- 10avels dis mundials da film a Tusaun dals 22 fin ils 26 da november 2000 e program da giubileum (kino ambulant en il chantun) d'october fin december 2000, 
- Ediziun dal roman "La raccolta dals siemis" en rumantsch grischun da Claudia Cadruvi, 
- Ediziun dal cudesch "Andreas Walser - Le balcon/Der Balkon" tras Marco Obrist, 
- Translaziun englaisa e taliana dal cudesch "Räumlinge - Valentin Bearth & Andrea Deplazes", 
- Producziun d'engrondiments fotografics da format grond da la gruppa da lavur 99/00 da Gaudenz Signorell, 
- Lavur fotografica "Uferzonen" da Linus Fetz cun exposiziuns en il Grischun ed utrò, 
- Concerts dal "Konzertchor Graubünden" a la fin d'october 2000 a Cazas, Cuira e Savognin, 
- Concerts dal "Vokalensemble Cantio Antiqua" dals 7/8 d'october 2000 a Segl i.E. e Sent, 
- Apero d'opera dal 1. da schaner 2001 a Tavau, 
- Ediziun da la DC/MC dubla "So tönt's im Prättigau II" tras la Pro Prättigau, 
- Produziun "Why" da l'Alpodrom Theater cun pliras represchentaziuns a Cuira ed en il chantun, 
- Nova instrumentaziun da la societad da musica da Lantsch. 
Consultaziuns a la confederaziun 
La regenza sustegna da princip ils sforzs da la confederaziun da crear ina lescha davart eliminar dischavantatgs per umans impedids. 
L'access ad edifizis e stabiliments publics è ina premissa centrala per che umans impedids possian sa participar a la vita sociala. 
Las mesiras (architectonicas) necessarias ston dentant esser raschunaivlas, tecnicamain pussaivlas ed economicamain giustificablas. 
La regenza è plitost malcuntenta cun il sboz per in'ordinaziun davart l'introducziun graduada dal traffic liber da persunas tranter la Svizra e la UE. 
L'ordinaziun nova è fitg concisa, uschia ch'ins ha tema ch'ins stoppia decretar directivas extendidas. Quai chaschuna la situaziun - savens crititgada - che nagin auter che l'administraziun haja la survista da las reglamentaziuns. 
Tar la realisaziun da la libra circulaziun sto er vegnir revedida l'ordinaziun davart la limitaziun dal dumber da las persunas estras. La procedura elegida per quest intent è tenor l'avis da regenza inacceptabla, essend che la confederaziun vul fixar las cifras dal contingent per persunas cun acquist da gudogn or da l'uschenumnà segund circul senza consultar ils chantuns. 
Da las vischnancas 
Vi dals custs imputabels da circa 2.8 milliuns francs vegn messa en vista ina contribuziun chantunala da construcziun da diesch pertschient. Il project da construcziun per sanar il stabiliment da scola Farb a Schiers vegn approvà definitivamain (custs imputabels 210'000 francs, contribuziun chantunala 25 pertschient). 
Il plan directiv regiunal da l'Engiadin'ota concernent plazzas da golf vegn approvà. 
Chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 07.09.2000 
Ils parlamentaris grischuns a Berna e la regenza grischuna recumondan da vuschar trais giadas GEA per ils projects d'energia dals 24 da settember 
Ils parlamentaris grischuns a Berna e la regenza grischuna han confermà en occasiun da lur scuntrada dals 5 da settember da sustegnair tuts trais projects d'energia. 
Els appelleschan communablamain a la populaziun da metter en l'urna in GEA traidubel a la votaziun dals 24 da settember. 
Ins va d'accord: Tant ils parlamentaris grischuns a Berna sco er la regenza grischuna recumondan in gea traidubel als projects d'energia, tar la dumonda decisiva in gea a la taxa da promoziun. 
Questa tenuta è dal rest identica cun quella da la conferenza da las regenzas dals chantuns muntagnards. 
Instradar la direcziun da la politica d'energia 
La votaziun dals 24 da settember pussibilitescha al pievel svizzer da far ina correctura fundamentala, moderada e supportabla da la politica d'energia. 
Questa nova politica è coordinada cun la politica d'ambient e d'occupaziun. 
Ella remunerescha il diever raziunal d'energia (p. ex. isolaziuns d'edifizis) e l'applicaziun d'energia regenerabla (p. ex. stgaudament cun lain). 
La politica nova è obliada a la persistenza e resguarda ils basegns da las generaziuns futuras. 
Ella engrevgiescha il consum d'energia e reducescha las contribuziuns da la AVS dals lavurants e dals patruns. 
A medem temp mitigescha ella las consequenzas da la liberalisaziun dal martgà d'electricitad tar l'utilisaziun da nossa producziun d'electricitad indigena e regenerabla or da forzas idraulicas en in temp transitori limità a 15 onns. 
La via nova n'emplenescha betg la cassa dal stadi. 
Tut ils meds van enavos en l'economia ed als burgais. 
Ils projects 
La norma fundamentala che prevesa ina taxa d'ambient limitada è la basa en la constituziun federala per introducir la refurma da taglias ecologica. 
Uschia pon vegnir engrevgiads l'energia atomica, il petroli, il gas mineral ed il charvun cun maximalmain dus raps per ura kilowat (20 raps per liter ieli da stgaudar). 
Il retgav va cumplainamain enavos a patruns e patrunas, lavurants e lavurantas (reducziun da las contribuziuns da AVS). 
La taxa da promoziun che po vegnir incassada a basa d'ina disposiziun transitoria en la constituziun federala serva a promover il diever raziunal da las energias indigenas regenerablas. 
Cun 0.3 raps per ura kilowat (trais raps per liter ieli da stgaudar) sin energia atomica, petroli, gas mineral e charvun vegnan procurads ils meds per intimar persunas singulas e la mastergnanza da trair a niz la tecnica en svilup dal diever effizient d'energia (dus quarts dal retgav, numnadamain 220 milliuns francs per onn). 
Per las ovras idraulicas stat ultra da quai a disposiziun almain in quart (110 milliuns francs per onn) per meglierar lur mantegniment da posiziun e lur cumpetitivitad sin il martgà d'electricitad che s'avra. 
Il davos quart dal retgav po il cussegl federal impunder per furmar accents tar las applicaziuns menziunadas. 
La taxa da promoziun è la cuntraproposta dal parlament cunter l'iniziativa solara. 
L'iniziativa solara va en la medema direcziun sco la taxa da promoziun. 
Ultra da quai na porscha ella naginas pussaivladads da sustegnair las ovras idraulicas en connex cun l'avertura dal martgà d'electricitad. 
Energia sco center vital 
L'energia è il center vital da mintga economia e societad industrialisada sco quella da la Svizra. 
Il consum d'energia - surtut d'ieli da stgaudar - ha effects incontestabels sin l'ambient natiral. 
La Svizra è dependenta per circa 80 pertschient d'imports d'energia da l'exteriur. 
Noss trumfs sin il sectur d'energia èn las energias indigenas e regenerablas: il sulegl, la forza idraulica, la forza dal vent e la laina. 
Chanzlia chantunala dal Grischun 
Gremi: regenza e parlamentaris grischuns a Berna 
Funtauna: rg chanzlia chantunala dal Grischun 
Data: 07.09.2000 
Sonda entschaiva la chatscha grischuna 
Co han els spetgà cun malpazienza il cumenzament da la chatsch'auta. 
Il plaschair anticipà che commova è in dals pli bels sentiments en connex cun la chatscha. 
I na dat nagin motiv da betg s'identifitgar cun las emoziuns e cun la passiun ch'èn cumbinadas cun la chatscha. 
Ir a chatscha vul dir en prima lingia d'observar la natira e da chapir sias leschas. 
Tar la chatscha appartegnan strapatschs, la distracziun da la lavur e la vita simpla. 
Las prescripziuns da chatscha mettan cunfins. 
En prima lingia servan ellas a la selvaschina, sch'ellas fixeschan la selvaschina permessa sco er ils territoris d'asil ed il temps da chatscha. 
Ellas sa drizzan dentant er als chatschders ed a las chatschadras, sch'ellas circumscrivan las reglas da chatschadur ed uschia d'ina chatscha undraivla. 
La chatscha grischuna da patenta fa grondas pretaisas als chatschaders ed a las chatschadras. 
Ella pretenda dad els da betg s'occupar be durant las trais emnas da la chatsch'auta dals connexs tranter selvaschina, ambient e chatscha. 
En cumparegliaziun cun l'onn passà èn las prescripziuns da chatscha vegnidas midadas be minimamain. 
Per cuntanscher che l'effectiv da tschiervs possia vegnir stabilisà èsi stà necessari da perfecziunar la planisaziun da reducziun e da prender en mira ina relaziun tant sco pussaivel equilibrada tranter las schlattas. 
Tar ils chavriels vegn la chatscha extendida sin selvaschina falombra e malsauna. 
Quest'adattaziun duai reducir la quota dals animals ids a la malura e reducir la pressiun da chatscha sin ils chavriels feminins. 
A tut quels che van damaun a chatscha giavisch jau ch'els vesian blers animals, oravant tut dentant ina chatscha senza accidents ed in bel temp d'atun en las muntognas. 
Stefan Engler, cusseglier guvernativ 
Gremi: cusseglier guvernativ Stefan Engler 
Funtauna: rg cusseglier guvernativ Stefan Engler 
Data: 07.09.2000 
La regenza dal chantun Schaffusa sin visita en il Grischun 
Mesemna, ils 13 da settember fa la regenza dal chantun da Schaffusa ina visita al chantun Grischun. 
La scuntrada ha lieu en la regiun dal Partenz/Signuradi. 
Sut la direcziun dal president da la regenza Hans-Peter Lenherr fan ils tschintg commembers executivs ed il chancelier da Schaffusa ina visita a la regenza grischuna. 
Da vart dal chantun sa participeschan ils commembers da la regenza ed il chancelier cun lur partenaris/as a quest'occurrenza. 
Sin il program stattan in viadi sin ils culms da Fideris, in'orientaziun davart las novas purschidas turisticas ed il Swiss-Bike-Masters en Partenz, in gentar communabel, ina marenda cun degustar vin a Malans, ina spassegiada al chastè Bothmar cun visita da l'iert istoric e per finiziun ina tschaina en il chastè Brandis a Maiavilla. 
La scuntrada duai gidar ad intensivar ils contacts amicabels sco er servir a la discussiun da temas communabels. 
Funtauna: rg chanzlia chantunala dal Grischun 
Data: 08.09.2000 
La cumissiun predeliberanta dal cussegl grond beneventa l'orientaziun nova da la politica d'attempads dal chantun 
La cumissiun predeliberanta dal cussegl grond è s'occupada sut il presidi dad Urs Hardegger (PPS) durant dus dis en preschientscha dal president da la regenza Peter Aliesch da la missiva da la regenza davart la revisiun parziala da la lescha da la tgira da malsauns. 
La cumissiun predeliberanta beneventa il nov model da finanziaziun per il sectur staziunar stabel che vegn proponì da la regenza. 
Il nov model prevesa che las chasas d'attempads e da tgira incasseschan da las abitantas e dals abitants tariffas graduadas tenor il basegn da tgira che cuvran ils custs per la tgira e l'assistenza. 
La cumissiun è s'occupada en quest connex detagliadamain da l'autezza da las tariffas maximalas fixadas da la regenza. 
En quest connex ha ella constatà ch'i resulta tras las tariffas maximalas previsas da la regenza tar ils custs per la hotellaria ina surcuvrida e concernent ils custs per il stgalim maximal da tgira in sutcuvrida. 
La cumissiun recamonda perquai a la regenza da fixar las tariffas maximalas uschia ch'ellas tegnan quint dals custs effectivs. 
La cumissiun predeliberanta beneventa l'introducziun d'ina obligaziun da permissiun che vegn medemamain proponida da la regenza per garantir la qualitad per purschidas da tgirar ed assister a persunas attempadas che basegnan tgira. 
La cumissiun considerescha per obligant che la persuna dal mediatur public ch'è da dessignar da las chasas d'attempads e da tgira saja independenta. 
En il senn da la solidaritad da las vischnancas èsi ord vista da la cumissiun predeliberanta impurtant che mintga vischnanca sa colligia cun ina regiun da planisaziun. 
Per quest intent duai la regenza vegnir autorisada da determinar regiuns da planisaziun suenter avair consultà las vischnancas e da las obligar da sa participar ad ina regiun da planisaziun. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 12.09.2000 
Dar impuls per spazis da viver confurms als uffants 
Avant exactamain 100 onns ha Ellen Key attratg l'attenziun cun ses cudesch renumà "Das Jahrhundert des Kindes" ed ha uschia mess en moviment ina discussiun generala en favur dals uffants. 
Il servetsch psicologic da scola dal Grischun vul puspè reactivar la discussiun davart ils spazis da viver dals uffants. 
Per quest intent è vegnì publitgà in cudesch che fascinescha tras sia cumparsa simpla; gist per quella raschun pussibilitescha el buna accoglientscha tar lecturas e lecturs. 
Guido Schmidt, conuschì tras sias exposiziuns da fotografias en il rom da la AlpArt en Engiadina, reproducescha ils munds dals uffants sin 27 fotografias. 
Ils maletgs envidan a s'approfundir en differents champs da la vita, ed els vegnan anc accentuads dals commentars che uffants grischuns han fatg davart las fotografias. 
Quests commentars duain famigliarisar la lectura ed il lectur cun las perspectivas dals uffants ch'èn mintgatant surprendentas e fan ch'ins daventa perplex. 
L'ovra vegn cumplettada cun texts dal scriptur grischun Hansheinrich Rütimann. 
Tuttas trais externaziuns ensemen furman in'unitad che viva da la tensiun che nascha tras la diversitad. 
Il cudesch duai intermediar speranza e dar forza per dumagnar in mund che daventa adina pli difficil. 
Cun la publicaziun vul ins plidentar persunas d'instrucziun, geniturs, educaturs e persunas che s'interessan per il svilup e l'educaziun dals uffants. 
Il cudesch è uss disponibel en las librarias. 
Gremi: servetsch psicologic da scola dal Grischun 
Funtauna: rg servetsch psicologic da scola dal Grischun 
Data: 12.09.2000 
Las dretgiras reflecteschan la cumposiziun da la populaziun 
Sin fundament da la refurma da las dretgiras elegia per l'emprima giada il pievel las derschadras ed ils derschaders en il Grischun. 
Pli baud vegnivan las dretgiras elegidas d'uschenumnads "electurs delegads" che vegnivan numnads da la vischnanca. 
"Electuras delegadas" na davi uffizialmain naginas, schebain ch'ils electurs delegads eran sa chapescha per part dunnas... 
E dunnas vegnivan elegidas er en las dretgiras districtualas: durant la davosa perioda d'uffizi represchentavan 32 derschadras ina quota da dunnas da circa in quart. 
Dentant nagina dretgira districtuala vegniva presidiada d'ina dunna. 
Las dretgiras districtualas vegnan a s'occupar sco dretgiras d'emprima instanza cun ils cas da dretg civil e penal. 
Igl è impurtant che questas dretgiras sa cumponian a moda uschè eterogena sco la populaziun dal Grischun, per ch'i possian affluir differentas posiziuns en il giudicament da causals. 
L'elecziun da las dretgiras è en emprima lingia in'elecziun politica. 
Persunas pli giuvnas e pli veglias duessan esser represchentadas sco er ils circuls e natiralmain las dunnas ed ils umens. 
Sch'ins s'imaginescha la situaziun d'in divorzi cumbattì, en il qual igl èn da reglar las dumondas dal dretg da tgira e dals aliments, alura èsi cler quant impurtant ch'igl è che las dunnas possian apportar lur savida e lur experientscha. 
Il medem vala er per autras dumondas giuridicas. 
En differents districts stattan a disposiziun diversas dunnas cun experientscha e cumpetenza. 
Ina represchentaziun adequata da las dunnas dependa uschia da las electuras e dals electurs. 
Gremi: biro d'egualitad dal Grischun 
Funtauna: rg biro d'egualitad dal Grischun 
Data: 12.09.2000 
La cumissiun predeliberanta dal cussegl grond ha tractà la revisiun totala da l'ordinaziun davart la cassa da pensiun chantunala dal Grischun 
Sut il presidi da deputà Vincent Augustin ha la cumissiun predeliberanta tractà en preschientscha da cussegliera guvernativa Eveline Widmer-Schlumpf la missiva ed il sboz da la regenza pertutgant la revisiun totala da l'ordinaziun davart la cassa da pensiun chantunala dal Grischun. 
En il rom da hearings èn vegnids consultads l'emprim represchentants da singulas vischnancas e da la banca chantunala. 
Numerusas vischnancas, la BCG ed ulteriurs patruns èn affiliadas a la cassa da pensiun chantunala. 
Alura ha gì ina delegaziun da las associaziuns da persunal la pussaivladad da s'exprimer envers la cumissiun predeliberanta davart la revisiun planisada. 
En in'ulteriura seduta ha l'expert da la cassa da pensiun explitgà il concept da prevenziun ed el ha respundì dumondas concretas dals commembers da la cumissiun predeliberanta. 
Quest proceder ha dà a la cumissiun predeliberanta ina buna survista davart il stadi da la cassa, davart las ideas dals patruns affiliads e concernent ils interess da las lavurantas e dals lavurants assicurads. 
En ina debatta d'entrada engaschada è la cumissiun predeliberanta s'occupada l'emprim da la dumonda da finanziar il deficit da cuvrida da la cassa. 
Unanimamain vegn ella a la conclusiun: La finanziaziun dal deficit da cuvrida è da reglar uss a moda obliganta. 
La midada previsa dal primat da prestaziuns al primat da contribuziuns è vegnida beneventada unanimamain. 
Cun questa midada vegn tegnì quint da la pretaisa per dapli flexibilitad e transparenza. 
Plinavant duai la surveglianza davart la LPP vegnir reglada da nov e vegnir exequida dal departament da giustia, polizia e sanitad (DGPS). 
Il DGPS è gia oz cumpetent per la surveglianza da las instituziuns da prevenziun en il chantun e dispona perquai da las enconuschientschas spezialas necessarias. 
Ulteriurs puncts da revisiun pertutgan midadas sin ils secturs da la finanziaziun da las contribuziuns e da las prestaziuns. 
Object d'in conclus spezial furma la finanziaziun dal deficit da cuvrida da la cassa fin l'onn 2011. 
Cun quai vegn cumbinada l'independenza legala da la cassa e la renunzia a la garanzia statala. 
Quest conclus va sur las propostas da la regenza or e duai vegnir suttamess obligatoriamain a la votaziun dal pievel. 
Ils meds finanzials èn da prestar dals patruns affiliads obligatoriamain a la casa. 
Suenter la stipulaziun da quest proceder ha la cumissiun predeliberanta concludì unanimamain da tractar il project en detagl. 
En la discussiun da detagl han las propostas da la missiva chattà pli u mains il consentiment da la cumissiun. 
Il nov concept da prevenziun vegn beneventà cun pitschas differenzas. 
Propostas da minoritad vegnan fatgas concernent la deducziun da coordinaziun, la repartiziun da las contribuziuns tranter patrun e lavurant e concernent il circul da las persunas cun dretg da prestaziuns. 
La revisiun totala da l'ordinaziun da persunal vegn tractada durant la sessiun d'october dal cussegl grond. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 12.09.2000 
Sch'ils animals da rapina fan donn pon ils chantuns permetter schluppettadas 
La regenza s'exprima da princip positiv envers la revisiun parziala da l'ordinaziun federala da chatscha. 
La confederaziun vul integrar pli fitg ils chantuns en il management dals animals protegids da rapina luf, luf-tscherver ed urs. 
Ils chantuns duain obtegnair la cumpetenza da schluppettar animals che fan spezialmain gronds donns. 
Questa cumpetenza è limitada en il senn d'in experiment tochen la fin da l'onn 2002. 
Il departament per ambient, traffic, energia e communicaziun (DATEC) ha mess en consultaziun ina midada correspundenta da l'ordinaziun federala da chatscha. 
Il luf, il luf-tscherver e l'urs restan animals protegids, las directivas per la schluppettada vegnan fixadas da la confederaziun. 
In'ulteriura novaziun pertutga l'augment da las contribuziuns da la confederaziun per ils donns che vegnan chaschunads dals trais animals menmziunads da rapina e d'ulteriuras spezias da selvaschina protegida. 
Ultra da quai ha la confederaziun l'intenziun da promover mesiras regiunalas cun las qualas donns dal luf- tscherver, dal luf e da l'urs duain vegnir evitads. 
Cun questas novaziuns vegnan ademplids per part ils postulats giustifitgads ch'ils chantuns han exprimì repetidamain. 
Perquai sustegna la regenza la revisiun previsa. 
Ella na po dentant betg ir d'accord cun la regulaziun, tenor la quala la confederaziun cumpensescha donns be alura, sch'il chantun surpiglia ils custs restants. 
Tenor l'opiniun da la regenza sto er sa mussar il princip da l'atgna responsabladad dals donnegiads. 
Perquai duai la dumonda co ch'ils custs restants vegnan repartgids suenter la deducziun da la contribuziun federala vegnir surlaschada al legislatur chantunal. 
Per che la cumpetenza da schluppettada dals chantuns ch'è limitada tochen la fin da l'onn 2002 possia vegnir transferida a moda speditiva en ina regulaziun definitiva spetga la regenza che la confederaziun s'occupeschia immediat da las lavurs legislativas correspundentas. 
Var 114'000 francs per onn per la protecziun da la Val Frisal 
Suenter ch'il territori da protecziun Val Frisal è vegnì extendì tenor proposta da la confederaziun fin al guaud selvadi Scatlè po vegnir suttascrit il contract tranter la confederaziun, la vischnanca da Breil/Brigels sco er il chantun Grischun. 
Quella ha per consequenza che la vischnanca da Breil/Brigels obtegna retroactivamain davent da l'onn 1999 contribuziuns annualas da gulivaziun da la confederaziun da var 114'000 francs. 
Contribuziuns culturalas 
Per 69 organisaziuns culturalas e projects culturals vegnan conderschidas contribuziuns en l'import total da circa 352'000 francs. 
Da las vischnancas 
Il project da construcziun per ina halla da sport e plurivalenta en Stussavgia vegn approbà. 
Vi dals custs imputabels da var 2.2 milliuns francs garantescha il chantun ina contribuziun da 40 pertschient. La regenza è persuenter da tegnair liber la via dal Lucmagn durant l'enviern ed autorisescha il departament da construcziun, traffic e selvicultura da far ina cunvegna correspundenta cun l'uniun "Pro Lugmagn". Las revisiuns parzialas da las planisaziuns localas da Favugn, Fuldera, Glion, Malans, Vaz sut, Tumein e Valendau vegnan approbadas. Per differents projects da construcziun da vias en il chantun vegnan dads liber credits en l'import total da bunamain dus milliuns francs (lavurs da cuvrida sin il traject tranter la punt sur il Rein da Medel e Curaglia, lavurs da servetsch d'enviern Sedrun- pass da l'Alpsu e Tumein-Laax sco er la fermada da bus e trottuar tranter Janza e Pragg-Jenaz). Data: 14.09.2000 
Votaziun dal pievel dals 24 da settember 2000 davart ils projects d'energia 
Il comité da las Alps è per la forza idraulica indigena 
En vista a la votaziun dal pievel dals 24 da settember 2000 davart ils projects d'energia è sa furmà in comité da las Alps per la forza idraulica indigena che consista da las regenzas dals chantuns da muntogna Uri, Sursilvania, Sutsilvania, Glaruna, Grischun, Tessin e Valleis, da la Gruppa svizra per las regiuns da muntogna (SAB) sco er da 27 cussegliers dals chantuns e dal cussegl naziunal da quests chantuns. 
Il "comité da las Alps per la forza idraulica indigena" vegn presidiada dals presidents da la conferenza da las regenzas dals chantuns da muntogna (CRCM) e da la Gruppa svizra per las regiuns da muntogna (SAB), dals cusseglier guvernativ da Glaruna Pankraz Freitag (PLD) e dal cusseglier dals chantuns dal Grischun Theo Maissen (PCD). 
Quest comité recumonda a la populaziun da muntogna da votar trais giadas GEA per ils projects d'energia e da far la crusch tar il cuntraproject (taxa da promoziun) tar la dumonda decisiva.. 
Singuls commembers dal comité da las Alps sustegnan be las duas cuntrapropostas da l'assamblea federala. 
Sch'il pievel ed ils chantuns duessan refusar ils 24 da settember 2000 la taxa da promoziun ch'è limitada sin maximalmain 15 onns vegn engrevgià il tractament da la lescha davart il martgà d'electricitad. 
La taxa da promoziun è la mesira la pli efficazia per defender las schanzas da la forza idraulica indigena ch'è netta e regenerabla en il martgà liberalisà d'electricitad. 
La forza idraulica ch'è la pli impurtanta resursa natirala da noss pajais cuvra oz var sessanta pertschient dal provediment svizzer d'electricitad. 
Duas terzas da la producziun indigena da la forza idraulica sa concentrescha sin il territori da las Alps. 
Senza mesiras efficazias en il senn d'in agid transitori vegn la forza idraulica sut squitsch. 
Ella sto numnadamain concurrer cun current bunmartgà subvenziunà ed ecologicamain dubius da l'exteriur. 
La Svizra ristga plinavant da perder la disponibladad sur da la producziun indigena d'electricitad. 
Ils chantuns da las chombras d'aua battan en in temp pauc favuraivel per els per lur entradas dals tschains d'aua da var 400 milliuns francs per onn. 
Dal comité da las Alps fan part las sequentas persunalitads: 
Aliesch Peter, president da la regenza (per la regenza dal chantun Grischun), Antille Charles-Albert, cusseglier naziunal, Bezzola Duri, cusseglier naziunal, Brändli Christoffel, cusseglier dals chantuns, Cavalli Francesco prof., cusseglier naziunal, Chevrier Maurice, cusseglier naziunal, Cina Jean-Michel, cusseglier naziunal, Decurtins Walter, cusseglier naziunal, Epiney Simon, cusseglier dals chantuns, Escher Rolf, cusseglier dals chantuns, Fournier Jean-René, president da la regenza (per la regenza dal chantun Vallais), Furrer Martin, president da la regenza (per la regenza dal chantun Uri), Gadient Brigitta M., cussegliera naziunala, Gendotti Gabriele, cusseglier naziunal, Gisler Rudolf, president da la regenza (per la regenza dal chantun Glaruna), Hämmerle Andrea, cusseglier naziunal, Hassler Hansjörg, cusseglier naziunal, Hofer Hans, president da la regenza (per la regenza dal chantun Sursilvania), Inderkum Hansheiri, cusseglier dals chantuns, Jenny This, cusseglier dals chantuns, Jossen-Zinsstag Peter, cusseglier naziunal, Keiser Ferdinand, cusseglier guvernativ (directur d'energia dal chantun Sutsilvania), Lombardi Filippo, cusseglier dals chantuns, Mariétan Fernand, cusseglier naziunal, Marti Werner, cusseglier naziunal, Marty Dick F., cusseglier dals chantuns, Pedrazzini Luigi, cusseglier guvernativ (directur d'energia dal chantun Tessin), Pedrina Fabio, cusseglier naziunal, Robbiani Meinrado, cusseglier naziunal, Rossini Stéphane, cusseglier naziunal, Schiesser Fritz, cusseglier dals chantuns, Schmid Odilo, cusseglier naziunal, Simoneschi-Cortesi Chiara, cussegliera naziunala, Stadler Hansruedi, cusseglier dals chantuns 
Gremi:Conferenza da las regenzas dals chantuns da muntogna (CRCM) e gruppa svizra per las regiuns da muntogna (SAB) 
Funtauna: rg Conferenza da las regenzas dals chantuns da muntogna (CRCM) e gruppa svizra per las regiuns da muntogna (SAB) 
Dunnas en las vischnancas dal Grischun 2000 
Ina reponderaziun da la situaziun actuala ch'è vegnida fatga dal biro d'egualitad davart il tema represchentanza da las dunnas sin plaun communal ha mussà che las vischnancas grischunas èn anc adina en maun dals umens. 
Mo gist mintga 17avla vischnanca vegn presidiada d'ina dunna, la quota da dunnas en las suprastanzas communalas è stgars 16 pertschient. 
A la dumonda dal biro d'egualitad èn sa participadas 142 vischnancas (67 pertschient). 
Ellas han respundì detagliadamain las dumondas davart la represchentanza politica da las dunnas, davart la participaziun da las dunnas en cumissiuns ed en auters gremis communals, en il corp da pumpiers e davart l'occupaziun da plazzas communalas cun dunnas. 
Uschia exista uss per l'emprima giada ina survista detagliada da quests temas. 
E questa survista conferma la tendenza ch'ins pudeva supponer, ma ch'ins na spetgava tuttina betg uschè cleramain: er sin plaun communal èn las relaziuns da pussanza anc adina unilateralas or da vista da l'egualitad. 
Las dunnas èn ina pitschna minoritad en las suprastanzas communalas. 
42 pertschient da tut las vischnancas vegnan manadas da spirs gremis masculins. 
En 46 pertschient da las vischnancas occupa ina suletta dunna in mandat en ina suprastanza uschiglio mo dad umens. 
Ina represchentanza ferma da las dunnas exista mo en ils gremis ch'appartegnan als ambients caracterisads tradiziunalmain sco plitost feminils: cussegl da scola, cumissiun sociala e da cultura, scola da musica. 
Il pli grond success ha la cumissiun da scolina cun circa 80 pertschient dunnas. 
Las dumondas da scolina paran d'esser ina chaussa da las dunnas. 
Tge intent ha il biro d'egualitad cun questa retschertga? 
Ins sto enconuscher la situaziun da partenza, sch'ins vul midar la situaziun. 
E cifras sin plaun communal datti fin uss (er en auters lieus da la Svizra) mo fitg paucas. 
Ils resultats da la retschertga duain servir sco basa per in engaschament pli intensiv dals circuls pertutgads da questa tematica: las partidas, las organisaziuns d'interess (er las organisaziuns da dunnas), dentant er las dunnas sezzas. 
Ideas per mesiras pussaivlas per rinforzar la represchentanza da las dunnas na mancan betg (ellas èn p.ex. resumadas en la broschura cumparida dacurt a Berna "Das Ziel ist halbe-halbe"). 
Plinavant èn vegnidas eruidas tras la retschertga quellas vischnancas che vulan s'occupar a moda pli detagliada da la promoziun da las dunnas en lur vischnanca. 
Ensemen cun ellas vegn il biro d'egualitad ad elavurar il tema sin fundament da lur giavischs individuals. 
Sin in auter plaun collavura il biro d'egualitad cun l'archiv da cultura da dunnas dal Grischun. 
Questa collavuraziun ha la finamira da sustegnair la voluntad da las dunnas da sa participar a la politica e da porscher sustegn ad ellas per surventscher las difficultads specificas per dunnas. 
Il chavazzin per quest intent è rait. 
Gremi: biro d'egualitad dal Grischun 
Funtauna: rg biro d'egualitad dal Grischun 
Data: 19.09.2000 
La chaplutta Sontga Maria Madleina a Gula sper Rueun è salvada 
La chaplutta Sontga Maria Madleina è ina da las quatter chapluttas da la vischnanca da Rueun. 
1983/84 è succedida la restauraziun da la chaplutta Sogn Francestg ch'è situada sper la via vers Pigniu. 
La baselgia parochiala da Sogn Andriu è vegnida restaurada cumplettamain ils onns 1993 fin 1995. 
Davart l'istorgia da la chaplutta 
La chaplutta Sontga Maria Madleina en l'anteriur aclaun Gula sa chatta da la vart dretga da la val envers Schnaus. 
Erwin Poeschel, l'inventarisader dals monuments d'art suppona ina chaplutta antecessura cun tetg plat dal 16avel tschientaner. 
I dat en egl che la baselgia da la vischnanca vischina construida da nov è consecrada dapi 1522 ultra a Sogn Bistgaun e Sogn Gieri en emprima lingia a la Sontga Maria Madleina. 
Gia quatter onns suenter la construcziun nova ha Schnaus acceptà 1526 la refurmaziun. 
Forsa è vegnida construida lezza giada ina chaplutta dals vischins a Gula, da l'autra vart da la Val da Mulin ed uschia ina nova patria per la sontga Maria Madleina bandischada da Schnaus. 
Il stumbel d'ina anteriura trav en il palantschin sur l'artg dal chor en la chaplutta lascha supponer ina midada da construcziun. 
Mademamain pudess il moviment da l'arvieut inditgar ina montascha posteriura. 
Domadus zains da l'onn 1643 (or da la construcziun nova?) cun l'inscripziun "SANCTA MARIA ED SS. 
FRANZISCE ET SANCTA MA. 
MAG. (maria Madleina) ORATE PRO NOBIS A. DO. 
1643" èn mantegnids. 
Il pli grond en il clutger construì pli probabel da nov lezza giada a Gula, il pli pitschen en il clutgeret da la chaplutta Sogn Antoni a Rueun. 
L'onn 1643 sco data per ina midada u schizunt per ina construcziun nova da la chaplutta vegn affirmada tras las picturas en l'arvieut che n'èn betg segnadas, che nus vulessan dentant tuttina attribuir sin fundament da lur particularitads formalas e stilisticas a Giovanni Battista Macholino u a ses lavuratori. 
Macholino da la Val San Giacomo sper Clavenna ha segnà e datà sias frescas, e quai 1636 en la baselgia da Pigniu e 1639 en la baselgia evangelica da Sagogn. 
Pli probabel deriva er la pictura main perfetga en la chaplutta Sogn Francestg e forsa er quella en il chor da la baselgia parochiala da Rueun or dal lavuratori da Macholino ch'ha segnà là il maletg da l'altar dretg cun il crucifitgà l'onn 1635. 
L'ovra la pli veglia da Macholino en la regiun è il maletg colossal da la battaglia da Lepanto en la baselgia Sogn Vintschegn a Pleif ch'è segnà e datà 1630. 
Conservar e restaurar 
Ina conservaziun e restauraziun cumplessiva da la chaplutta Maria Madleina a Gula è stada inditgada curt suenter la restauraziun da la baselgia parochiala, perquai che l'arvieut da la nav cun bleras picturas era sin dar ensemen. 
Il tetg da stuors era en in nausch stadi e l'umiditad donnegiava ils mirs e la liadira. 
Novas chinettas, novs stanschains ed in conduct d'aua da sfundrada enturn la baselgia procuran per ina deflussiun da l'aua da tetg e duain minimar l'umiditad dal fundament. 
Da nov è er montà in parachametg. 
Enstagl dal tetg da stuors donnegià è vegnì fatg in tetg da schlondas larisch, la nav ed il chor vegnan cuvrids d'in tetg en muster romboid or d'unigox-stuors d'itschal. 
Il tetg modern da metal è vegnì elegì enstagl dal tetg istoric da schlondas, perquai che utschels-mezmieur avevan chattà refugi sut il tetg da metal. 
Grazia a la meglra isolaziun en il sectur dal tetg è il clima daventà uschè bun che las femellas dals utschels-mezmieur rinolof pitschen han utilisà la stad 2000 il palantschin per trair si lur pitschens. 
La tetgaglia sur la nav era en in nausch stadi. 
L'arvieut sur la nav ch'era sin il precint da dar ensemen è vegnì fixà cun numerus fists d'atschal vi da la tetgaglia resp. è vegnì pendì vi dal nov purtader traversal. 
Quai è ina metoda cumprovada per segirar il palantschieu sura che l'inschigner planisader Jürg Buchli aveva gia applitgà en la baselgia claustrala da Faveras ed en la baselgia parochiala da Mustér. 
A chaschun da la davosa renovaziun da la chaplutta avant circa 60 onns avevan ins empruvà da dar damogn a l'umiditad en l'intern da la chaplutta cun in palantschieu da cement culà. 
Quest palantschieu da cement è vegnì resgià si uss per lung da las paraids, per garantir l'equiliber tranter aria ed umiditad. 
Il palaschieu da cement pauc bel è vegnì cuvrì cun plattas da Val S. Pieder fendidas. 
Ils bancs da lain pign da la davosa renovaziun han ins sulettamain bugadà. 
Las simplas fanestras trapartidas en lain dateschan pli probabel da l'entschatta dal 20avel tschientaner, quellas dal chor pudessan esser anc tschient onns pli veglias. 
La fanestra da la paraid vers sid ha pudì vegnir reparada, quella vers vest cun las numerusas picturas en la vieuta era donnegiada uschè ferm che sulettamain ina copia dal rom è stada pussaivla. 
Las paraids dal portal en verucan verd dal conturn èn decoradas cun emplenidas e rosettas. 
Ellas èn vegnidas conservadas dal restauratur Jörg Joos cun acid silicat. 
La porta dubla dal temp baroc ha obtegnì suenter la restauraziun entras il scrinari puspè in schlegn da fier battì. 
Il retabel da l'altar baroc da lain è picturà cun imitaziuns da marmel e per part surdorà. 
Duas colonnas canneladas cun capitels cumposits portan ina culmaina cun travs profiladas. 
Il frontispizi è ina cartutscha cun la vopna dals chaputschins entagliada ed enromada plasticamain (ils mauns cruschads da Cristus e Sogn Francestg cun las plajas). 
Il retabel deriva dal medem lavuratori sco quel en la chaplutta da Sogn Francestg ch'è vegnì creà pli probabel a listess mument sco ils maletgs ch'èn datads 1642. 
Ina surpresa speziala è stada la tavla da l'altar malegiada sin taila da glin da la chaplutta da Sontga Madleina. 
Ella mussa il crucifitgà en cumpagnia da Maria e Sogn Gion, als pes da Cristus stat en schanuglias la patruna da la chaplutta Madleina ed ha embratschà ils pes dal Segner, dasperas stat en schanuglias Sogn Francestg. 
Questa pictura malinschignaivla e senza qualitad da l'altar, en cumparegliaziun cun las illustraziuns da l'arvieut, ha adina disturbà. 
Ella è, sco quai che las examinaziuns dal restauratur han demussà, ina trida copia pli nova da l'illustraziun originala barocca da la vart davos da la taila da glin. 
Il motiv per quest remplazzament è stà in donn considerabel, numnadamain in donn d'aua, da l'illustraziun dal corp da Cristus. 
Questa tecnica da malegiar da buna qualitad, mo oravant tut las inizialas J.R.S a l'ur dal maletg affirman ch'i sa tracta d'ina ovra da Johann Rudolf Sturns, il pictur da la curt da Cuira. 
Quai ha manà a la decisiun da restaurar la pictura donnegiada. 
En quest connex ha il restauratur cumplettà il donn cun la tecnica reversibla tenor l'exempel da l'altar lateral da Cabbiolo (malegià 1645 da J. R. Sturn). 
Picturas da l'arvieut 
La decoraziun la pli preziusa da questa modesta chaplutta barocca èn las picturas da l'arvieut ch'èn mantegnidas fitg bain. 
Sin las paraids da la nav e dal chor èsi dà si chaltschina alva, dentant sur il profil da la curnisch che circundescha l'entira chaplutta èn ils arvieuts sur la nav e sur il chor, dentant er l'artg da triumf e l'artg sur l'entrada malegiads dal tuttafatg. 
En la zona da l'arvieut exista per propi in "horror vacui", pia la "tema dal vid". 
L'arvieut è cuvrì cun scenas figurativas da fluras e frastgas sgiagliadas sco er cun in rom da stuc malegià en grisaglias. 
A chaschun da reparaturas anteriuras, probablamain a l'entschatta dal 20avel tschientaner, n'han ins betg mo tratg suenter las curnischs en la nav, mabain er cuvrì las sfessas privlusas en il center da l'arvieut da la nav, dal chor e da l'artg da triumf cun largias stritgas da molta. 
Cun questa metoda n'han ins strusch emplenì las sfessas, mabain implastrà ils maletgs sin il palantschieu sura da domiduas varts da la sfessa e ruinà quels per part. 
Questas implastradas maladestras han allontanà ils restauraturs da la firma Joos, Andeer. 
Silsuenter han ins cumplettà las parts dals maletgs mancantas cun tecnica da stritgins (tratteggio). 
L'arvieut en il chor mussa en il center il maletg rectangular da Maria Madleina che vegn purtada dad anghels e che tegna in vasch da crisam or d'alabaster en ses maun dretg. 
Enromà è quest maletg (sco er quel sin l'arvieut da la nav) cun in rom da cartuscha picturà en tecnica da grisaglias e cun ina vieuta che cuntegna curnischs da feglias e da fists da perlas sco imitaziun d'in stuc plastic. 
Da domiduas varts vers la curnisch vegn il rom dal maletg sustegnì da mintgamai trais pitgas malegiadas cun stgaglias. 
Ils spazis tranter las pitgas èn decorads cun chaleschs da flurs sgiagliadas e cun frastgas malegiadas en la maniera dal 17avel tschientaner. 
Ils dus chomps da flurs pli gronds a la mesadad vers nord èran vegnids destruids quasi dal tuttafatg da l'aua, là nua ch'il clutger entschaiva. 
Las cumplettaziuns da questa mesadad ha il restauratur fatg en la moda da picturar sin l'entira surfatscha e tenor il model da la mesadad vers sid. 
El las ha segnadas e datadas. 
L'entschatta da la vista da sut ensi da l'artg da triumf embelleschan da domaduas varts ritgs matgs da flurs en bellas vasas d'aur cun manetschas. 
Talas vasas decoreschan a moda sumeglianta ils cugns da l'arvieut da l'avantchor a Sagogn e da l'artg da triumf a Pigniu. 
Er sin il palantschieu sura da la nav enromeschan urs cun vieutas en grisaglias tut las scenas figurativas. La fitg buna pictura en grisaglias cun umbrivas duai evidentamain simular stuc plastic. 
Vi da la paraid da mir da l'artg da triumf en la chaplutta da Sontga Madleina è vegni scuvrì sut ina vetta da chaltschina en il center la vopna dals chaputschins. 
Quella è medemamain vegnida deliberada e retuschada sco las frastgas da feglias da la vart. 
Er questas frastgas e la vopna possedan lur models plastics en la baselgia parochiala da Sagogn. En la paraid vers vest da la chaplutta s'avra la suletta fanestra sur la curnisch ed illuminescha directamain il palantschieu sura da la nav. 
La fanestra è enromada cun in larg ur ritgamain malegià. 
En tuns sgiagliads cotschens ed ochers è picturada ina vieuta che cuntegna sisum in putto e mascras en profil sco er frastgas. Sin ils cugns da l'artg en furma da scut che sa chatta sin la paraid al vest vegn illustrada l'annunziaziun da Maria. 
A sanestra stat Maria en schanuglias a l'oratori cun ils mauns cruschads davant il brust, a dretga stat l'archanghel Gabriel en schanuglias sin in banc da nivlas cun il maun dauzà per l'Anghel dal Segner. 
Cuntrariamain a la direcziun da la scrittira a sanestra ed en scrittira spievlada statti scrit "AVE MARIA". 
In profund gieu cun bustabs, perquai ch'il "AVE" spievlà vul dir "EVA", uschia che la mamma originala sco causa dal putgà vegn opponida a Nossadunna Maria sco salvadra dal putgà. 
(Ina scenza d'annunziaziun cumparegliabla ha Giovanni Battista Macholino picturà er en la baselgia da Pigniu. 
Da quella annunziaziun è mantegnì be anc l'archanghel Gabriel ed el è vegni transferì sin la paraid al sid suenter esser stà dissolvì da la paraid da la nav a l'ost l'onn 1984. 
A Pigniu ha Macholino segnà e datà sia ovra 1636.) 
Sin il palantschieu sura da la nav vegnan preschentadas sis staziuns impurtantas da la vita da Maria Madleina, tuttas èn tituladas cun citats latins or dals evangelis. 
Sin il maletg panoramic davant en il center da l'arvieut vegn mussada la scuntrada da Maria Madleina cun il Cristus resustà, il "Noli me tangere". 
Cristus è vestgì cun il sdratsch enturn ils flancs, in mantì cotschen undegiant e cun in grond chapè. 
El cumpara davant Maria Madleina che stat en schanuglias avant el, sco ortulan cun ina pala en ses maun sanester. 
La scena ha lieu en in iert baroc d'in uvestg talian, preschentada vegn ella cun in palazzo, rabattas rectangularas da flurs, ina axa centrala, saivs vivas e cun ina saiv da lattas. 
Il maletg panoramic sut a la part vest da la nav mussa la tschaina en la chasa da Simon, Maria Madleina è sa prosternada e sienta ils pes da Cristus cun ses chavels lungs. 
Il maletg rectangular davant a sanestra illustrescha la leventada da Lazarus. 
Il maletg visavis reproducescha la penitenta Maria Madleina en oraziun en l'eremitagi, la grotta da Ste. 
Baume tar Marsiglia. 
Maria Madleina tegna en schanuglias in crucifix e legia or d'in evangeli avert, dasper il qual ina chavazza signifitga la caducitad da tut il terrester. 
Sin il maletg sut a sanestra sa separa Maria Madleina da tut ses bains terresters. 
Ella stat avant ina maisa e rumpa ina tripla culana da curals. Cun l'auter maun stauscha ella in medagliun cun in purtret d'in um giu da maisa. Sin maisa sa chattan in spievel, ina forsch, cliniez, in anè, in vasch cun in viertgel ed ina vasa da flurs sco attributs dal luxus. 
Giu per terra en gia ureglins, perlas da curals e broschas. 
Grevas tendas da brocat cotschen han in ur d'aur sco la cuverta verda da maisa ed illustreschan il local luxurius, en il qual sa chatta la putganta plain ricla. 
Il maletg sut a dretga reproducescha la visita da Cristus tar las duas soras. 
Marta serva en pe il Signur, Maria Madleina stat tschantada a ses pes e taidla. 
Questas frescas sin las paraids e sin il palantschieu sura èn picturads en ina furma fluida e segira. 
Surtut ils roms da stuc imitads en maniera da grisaglias cun puttos e fraschlas da fritga èn malegiads a moda uschè virtuosa che nus vulessan attribuir las frescas da la chaplutta Maria Madleina a Gula al maister Macholino u almain a ses lavuratori. En in stadi d'ina periclitaziun fermamain progredida èsi reussì, grazia a l'iniziativa dal cumin-baselgia da Rueun e grazia al manader da construcziun architect Bruno Indergand, da salvar per il futur questa preziusa ovra d'art sacrala dal temp baroc. 
Gremi: tgira da monuments dal Grischun 
Funtauna: rg tgira da monuments dal Grischun 
Data: 19.09.2000 
RaetiaNet collia politicras en il Grischun 
RaetiaNet sa cloma la nova rait independenta per politicras e per las dunnas che s'interessan da la politica en il Grischun. 
RaetiaNet vegn lantschada dal post da stab per dumondas d'egualitad e da l'archiv da cultura per dunnas dal Grischun è duai esser en il rom da scuntradas regiunalas e surregiunalas ina plattafurma per contacts, stgomis d'experientschas e furmaziun. 
Il project alpin da pilot cumenza il schaner da l'onn 2001 cun in'emprima scuntrada en las regiuns da Cuira,Val dal Rain grischuna e dal Grischun central-Schons-Valragn. 
L'idea per la rait RaetiaNet è naschida a chaschun da la davosa dieta d'impuls a Tusaun "Dunnas en la politica 2000" da l'archiv da cultura per dunnas dal Grischun e da la centrala grischuna da dunnas. 
La dieta ha manifestà il basegn da numerusas dunnas che s'engaschan sin stgalim communal sco regiunal da sa colliar pli fitg per obtegnair impuls e resursas per l'ulteriura activitad politica. 
Ina retschertga ch'è vegnida iniziada sin fundament da quest resun dal post da stab per dumondas d'egualitad en numerus circuls è stada positiva ed ha concretisà las pretaisas. 
En il concept da la RaetiaNet èn ils contacts persunals da fitg gronda muntada. 
RaetiaNet vul metter a disposiziun cun agid d'ina purschida da furmaziun specifica dal rom il knowhow e las strategias per la lavur politica da mintgadi, promover la discussiun e trair a niz sco potenzial la savida da las politicras versadas. 
RaetiaNet duai offrir ultra da quai pussaivladads d'infurmaziun sveltas. 
En quest connex vegn giavischà d'ina maioritad impressiunanta da las dunnas interessadas ina plattafurma d'internet. 
L'access a l'internet per la RaetiaNet è gia en elavuraziun e duai infurmar ultra da quai ina vasta publicitad davart las activitads da la rait. 
Gremi: biro d'egualitad dal Grischun 
Funtauna: rg biro d'egualitad dal Grischun 
Data: 10.09.2000 
Il rapport REGIONALP è avant maun 
Il project REGIONALP davart il svilup dal territori transnaziunal e da la planisaziun dal territori en las Alps ha pudì vegnir terminà cun success. 
Il rapport resumant dals resultats è uss avant maun. 
Tranter auter èsi reussì d'etablir ina rait per ina cooperaziun ed infurmaziun intensiva en dumondas dal svilup dal territori en las Alps orientalas. 
La website InfoNET REGIONALP (www.alp-info.net) serva sco plattafurma communabla. 
Actualmain vegnan fatgas las lavurs preparatorias per l'iniziativa communabla INTERREG III B (program territori da las Alps) da l'Uniun europeica e l'integraziun e cuntinuaziun da la REGIONALP. 
Il project è er vegnì integrà en l'exposiziun ambulanta da la confederaziun che vegn ad esser preschenta il november e la primavaira 2001 en il chantun Grischun. 
La cumissiun dalla UE aveva tschernì per il temp da 1997 fin 1999 la promoziun da la collavuraziun transnaziunala sin il sectur da l'urden dal territori e da la planisaziun dal territori sco nov tema prioritar europeic. 
Cun il "programm communabel d'acziun da pilot tenor l'artigel 10 dal fond europeic per il svilup regiunal (ERFE) per il territori da las Alps" è vegnida promovida l'intensivaziun da la cooperaziun transnaziunala en il territori (oriental) da las Alps cun agid da nov projects specifics centrals. 
La finamira generala dal program è stà da gidar cun projects adattads a cuntanscher in svilup persistent da las regiuns alpinas sco territori da viver, economic e natiral sco part da la politica europea e transnaziunala dal territori. 
Il project REGIONALP ha servì sco project tetgal dal program general ed ha durà davent la primavaira da l'onn 1998 fin la primavaira da l'onn 2000. 
Il territori da cooperaziun da la REGIONALP ha cumpiglià las Alps orientalas cun ils pajais Germania, Italia ed Austria (stadis da l'UE) sco er Slovenia, Liechtenstein e la Svizra (stadis che n'èn betg en l'UE). 
Sut la direcziun dals chantuns da la Svizra orientala (l'uffizi da planisaziun dal territori dal Grischun ha servì sco post da coordinaziun) ha la Svizra pudì collavurar e far valair activamain si'optica en il project REGIONALP. 
Ils chantuns da la Svizra orientala èn cuntents cun il project REGIONALP e vesan en la participaziun al project INTRERREG III B ina gronda schanza per l'entira Svizra. 
Gremi: uffizi da planisaziun dal Grischun 
Funtauna: rg uffizi da planisaziun dal Grischun 
Data: 19.09.2000 
La regenza è cleramain per l'adesiun a l'ONU 
La regenza grischuna sustegna in'adesiun da la Svizra a l'Organisaziun da las Naziuns unidas (ONU). 
En vista a las cundiziuns politicas midadas considerescha ella quest pass per pli ch'inditgà. 
En il rom d'ina vasta consultaziun da la confederaziun beneventa la regenza l'intenziun dal cussegl federal da manar la Svizra en l'ONU. 
Differentas ponderaziuns plaidan ord vista grischuna cleramain per quest pass, damai ch'ils avantatgs d'ina adesiun a l'ONU domineschan. 
La regenza animescha da prender a mauns ladinamain ils pass necessaris per in'adesiun per ch'il pievel svizzer sappi decider uschespert sco pussaivel en chaussa. 
In'adesiun a l'ONU e cumpatibla cun la neutralitad svizra 
Er sco commember cumplain da l'ONU po la Svizra manar vinavant la politica da neutralitad. 
Neutralitad na dastga betg vegnir interpretada u scumbigliada en quest connex cun in agir discret u schizunt cun in'abstinenza cumpletta. Gia oz exequescha la Svizra cumplettamain e solidariamain las sancziuns economicas da las Naziuns unidas. 
Plinavant vendan interpresas svizras ils pli differents products, spezialmain vaccins per ils projects umanitars e per la collavuraziun da svilup directamain a l'ONU. 
Er da quai fiss da desister sche la neutralitad vegniss interpretada a moda restrictiva. 
L'adesiun a l'ONU è finanzialmain supportabla 
In ulteriur engaschament da var 50 milliuns francs è responsabel. 
Quai correspunda ad ina contribuziun da set francs per persuna da la populaziun svizra. 
Quest basegn finanzial supplementar è supportabel en vista als avantatgs d'ina adesiun ed en vista a las contribuziuns che la Svizra presta gia al sistem da l'ONU. 
Questas expensas supplementaras correspundan sulettamain ad in augment da diesch pertschient en cumparegliaziun cun las expensas actualas per l'ONU che vegnan prestadas oravant tut per las organisaziuns spezialas. 
L'adesiun a l'ONU è in act solidar 
La collavuraziun internaziunala, il svilup e la segirezza èn per tut ils pajais da fitg gronda muntada, p. ex. en vista als problems da migraziun e d'asil. 
Latiers duai e sto la Svizra prestar in agid commensurà. 
Actualmain profitescha la Svizra da las operaziuns da l'ONU per mantegnair la pasch, senza sa participar finanzialmain vid ils custs. 
L'adesiun a l'ONU va a prà cun las finamiras da la politica da l'exteriur da la Svizra 
Che las finamiras da las Naziuns unidas s'accordan cun quellas da la Svizra vegn accentuà gia dal fatg che la Svizra è commembra da tut las organisaziuns spezialas da l'ONU. 
La Svizra po realisar sias finamiras concernent la politica da l'exteriur be communablamain e betg persula. 
Ina represchentanza optimala dals interess da la Svizra en l'ONU è pussaivla be sco commember cumplain da questa organisaziun mundiala. 
L'adesiun a l'ONU dat a la Svizra ulteriuras schanzas 
Condecider en il cussegl da segirezza po avair per consequenza ch'ils interess svizzers vegnan resguardads meglier e quai er sco pajais neutral. 
Tras la collavuraziun pli e pli stretga da las differentas instituziuns da l'ONU tranter auter cun ils represchentants da l'economia, dentant er cun las organisaziuns betg guvernamentalas, sa preschentan novas pussaivladads da prender influenza per la Svizra sco commember a dretg cumplain. 
Duns culturals da renconuschientscha e da promoziun 
Ils sequents artists e las sequentas artistas obtegnan mintgamai in dun da renconuschientscha en l'import da 10'000 francs: 
- Linard Bardill en renconuschientscha da sia lavur encorunada da success sco cabarettist, chantautur ed autur, 
- Wolfram Bürkli en renconuschientscha da si'activitad durant decennis sco ornitolog che ha gidà ad emprender d'enconuscher il mund dals utschals da l'Engiadina e dal Grischun sco er per ses engaschament per promover l'ornitologia champestra, 
- Gion A. Caminada en renconuschientscha da sias ovras architectonicas che portan in'atgna e nova furma ch'è naschida or dal dialog e l'occupaziun cun la maniera da construir tradiziunala rurala da sia patria grischuna, 
- Vital Eggenberger en renconuschientscha da si'activitad sco autur ed illustrader da guids da raiver, turas da skis e da mountainbike, 
- Carl Elvedi en renconuschietnscha da sia gronda prestaziun sco solist ed en undrientscha da ses engaschament extraordinari sco oraifer chantadur en il servetsch da differents chors, 
- Maria Ettlin-Janka en renconuschientscha da sia prestaziun per mantegnair e documentar il dialect da Sursaissa, spezialmain sco autura da la "Obersaxer Wörtersammlung", sco scriptura dialectala e redactura, 
- Gisela Kuoni en renconuschientscha sa ses agir schurnalistic sco ambassadura grischuna per l'art figurativ cun ina derasaziun naziunala ed internaziunala, 
- Fritz Lichtenhahn en renconuschientscha da sias prestaziuns extraordinarias sco actur en il territori da lieunga tudestga, 
- Marcella Maier-Kühne en renconuschientscha da sias grondas prestaziuns sco schurnalista e cronista e da ses engaschament instanchabel en favur da la cultura e lingua da l'Engiadin'ota, 
- Hans Niederdorfer en renconuschientscha da ses gronds merets sco musicant popular, cumponist ed editur sco er per ses engaschament per tgirar e promover la musica populara, 
- Leonarda von Planta en renconuschientscha da sia lunga ed intensiva activitad en favur da la cultura tranter la Svizra e l'Italia e spezialmain dal museum retic da Cuira, al qual ella è sa deditgada a moda fitg intensiva e persistenta, 
- Faust Signorell en renconuschientscha da sia gronda prestaziun sin il champ da la linguistica e da la litteratur e per ses engaschament general en favur da lingua e cultura, 
- Mariano Tschuor en renconuschientscha da sia gronda prestaziun sco reschissur ed en undrientscha da sia lavur ordvart impurtanta per la cultura en general e per il teater en spezial, 
- Peter Zinsli en renconuschientscha da ses gronds merits sco musicant popular e cumponist sco er per ses engaschi en favur da la musica populara en il stil tradiziunal grischun. 
In dun da promoziun en l'import da mintgamai 7'000 francs obtegnan: 
- Ivo Bärtsch, sautunz 
- Marco Luca Castelli, actur 
- Urs Frey, geograf da cultura 
- Denise Carla Haas, actura/reschissura 
- Florian Hitz, istoricher 
- Florio Puenter, fotograf 
- Silke Redolfi, istoricra 
- Claudia Schmid, artista figurativa. 
Ils duns vegnan consegnads venderdi, ils 17 da november a las 17.15 en la sala dal cussegl grond. 
Contribuziuns da sport 
Ils sequents clubs da sport obtegnan contribuziuns da sport-toto en l'import total da circa 28'000 francs: 
- Secziun Péz Platta dal club alpin svizzer (CAS), per acquistar ina paraid da raiver, 
- il club da ballape Mesocco per acquistar in segapastget, 
- AC Poschiavo per sanar la plazza da ballape, 
- AC Bergiaglia per construir ina nova plazza da gieu e da sport a Castasegna, 
- l'uniun da tir Arosa per remplazzar tschintg indrizs da schibas da 50 m, e 
- OLG Cuira per acquistar il sistem d'infurmaziun da posts "Sport Ident". 
Consultaziun per mauns da la confederaziun 
Envers cussegliera federala Ruth Metzler-Arnold s'exprima la regenza a moda positiva concernent il sboz davart fixar da nov ils contingents da permissiun chantunals per l'acquist d'abitaziuns da vacanzas ed unitads d'abitar en hotels d'appartements tras persunas en l'exteriur per ils onns 2001 e 2002. 
La regenza beneventa il mantegniment dal dumber total dals contingents per la vendita d'abitaziuns da vacanzas e persunas en l'exteriur. 
Ella va d'accord che la clav da repartiziun tranter ils chantuns na vegn betg midada e che stattan a disposiziun vinavant al chantun Grischun 270 contingents. 
La midada dal plan regiunal directiv da la Val dil Rain grischuna concernent l'explotaziun da material, deponias da material e deponias vegn approbada cun resalvas e remartgas. I sa tracta en quest connex da remplazzar ils territori d'explotar gera "Rodauen" ed "Obere und Untere Auen", Trimmis, tras il territori d'explotaziun "Erweiterte Rheinauen". Il project integral Fideris da las vischnancas da Fideris e Malans per garantir a moda persistenta las funcziuns da protecziun dals guauds vegn approbada. Vid ils custs generals da 2.4 milliuns, repartgids sin tschintg onns vegnan garantidas contribuziuns chantunalas da 480'000 francs. La revisiun parziala da la planisaziun locala da Madulain e la revisiun totala da la planisaziun locala da Zuoz vegnan approbadas cun resalvas. Domaduas pertutgan tranter auter la construcziun d'ina nova plazza da golf, quella da Zuoz ultra da quai in indriz d'ennevar. Fatgs da persunal 
Andreas Hartmann, naschì 1947, da Luzein, domicilià a Maladers, e Max Wildhaber, naschì 1956, da Flums SG, domicilià a Cuira, daventan cumissaris da taglia tar l'administraziun da taglia. 
Domadus cumenzan l'entschatta da l'onn 2001. 
Chanzlia chantunal dal Grischun 
Gremi: regenza 
Funtauna: rg chanzlia chantunala dal Grischun 
Data: 21.09.2000 
Communicaziun a las medias pertutgant il preventiv 2001 dal chantun Grischun 
Anc nagina detensiun l'onn 2001 
Il preventiv 2001 dal chantun Grischun demussa tar ina svieuta dad 1,968 milliuns francs in deficit en il quint current da 41,7 milliuns francs. 
Il volumen d'investiziuns sa reducescha en cumparegliaziun cun il preventiv da l'onn precedent per 18,5 milliuns sin 328 milliuns francs. 
Suenter la deducziun da las entradas d'investiziun da 187 milliuns francs restan en il quint d'investiziuns expensas nettas sin donn e cust da las finanzas generalas dal chantun da 141 milliuns francs. 
Dal quint da finanziaziun resulta pia in deficit da 64,1 milliuns francs. 
Ferma grevezza da las finanzas dal chantun 
La regenza ha deliberà il preventiv per l'onn 2001 per mauns dal cussegl grond. 
Ils resultats cuntanschids sa basan sin las severas prescripziuns da la regenza e sin ina procedura da budget extraordinaria, consequenta e sustegnida da la cooperaziun da tut ils departaments ed uffizis. 
Malgrà las mesiras da meglieraziun rigurusas - il preventiv original è vegnì curregì per bundant 60 milliuns francs - na po la prescripziun centrala dal cussegl grond che vul restrenscher il deficit budgettà dal quint current sin 40 milliuns francs betg vegnir ademplida dal tuttafatg. 
Anc adina èsi fitg grev da mantegnair en equiliber las finanzas dal chantun. 
Ina grevezza considerabla han tranter auter las mesiras da spargn da la confederaziun en il rom dal "program da stabilisaziun 98" sco er la repartiziun da noss chantun ad ina categoria superiura da forza finanziala per ils onns 2000 e 2001. 
Questas duas mesiras sviluppan lur effect cumplain pir en il preventiv 2001. 
D'agiuntar è la creschientscha illimitada en differents secturs d'incumbensa dal chantun, uschia surtut en ils secturs furmaziun, sanitad e traffic. 
Quest svilup è collià cun in augment considerabel da las prestaziuns chantunalas da contribuziun ch'èn periodicas, per gronda part obligantas e pia strusch d'influenzar. 
Agravadas vegnan las finanzas dal chantun per finir anc tras l'augment da la chareschia ch'ha in effect immediat sin las expensas, dentant pir pli tard sin las entradas. 
Curtamain ils resultats 
Il quint current demussa cun custs totals da 1,968 milliardas francs ed in retgav total da 1,926 milliardas francs in deficit da 41,7 milliuns francs. 
Il resultat è uschia in pau pli bass ch'il deficit dal preventiv da l'onn 2000 da 46,8 milliuns francs. 
Il svilup da las expensas è marcà d'in ferm augment da las contribuziuns dal chantun a la confederaziun, als chantuns ed a las vischnancas sco er a las instituziuns privatas per 12,9 milliuns sin 398,6 milliuns francs. 
Questas contribuziuns èn anc adina la pli gronda gruppa da custs e muntan a ca. in quart dals custs totals ch'han in effect sin ils daners dal quint current. 
Sco consequenza da l'augment dals daners esters e da l'augment dals tschains èsi da far quint cun in augment dals custs da tschains per 5,5 milliuns sin 20,8 milliuns francs. 
Tar ils custs da persunal chaschuna la cumpensaziun da chareschia previsa custs supplementars da 5,1 milliuns francs. 
Perencunter sa reduceschan ils custs reals - surtut en consequenza dals custs per 10 milliuns francs pli bass en ils fatgs d'asil - totalmain per 2,2 milliuns sin 296,2 milliuns francs. 
Da las taglias chantunalas pon vegnir bunifitgads 543,2 milliuns francs. 
Cun in retgav supplementar dad 8,6 milliuns francs gidan ellas a moda decisiva a meglierar il preventiv. 
In svilup fitg allegraivel sa mussa tar las posiziuns dal retgav "Parts dal chantun vi da las entradas da la confederaziun" e "Parts da la confederaziun vi dals custs dal chantun". 
En total èn da spetgar 308,9 milliuns francs - percunter 281,7 milliuns francs da l'onn precedent. 
Da las entradas supplementaras da 27,2 milliuns francs van 15,9 milliuns francs per l'emprima giada en favur da la part dal chantun che sto vegnir conderschida a la taxa sin traffic grev dependent da la prestaziun (LSVA). 
Il quint da las vias mussa en il preventiv 2001 expensas na cuvridas da 17 milliuns francs (preventiv da l'onn precedent 21,1 milliuns francs). 
Las expensas bruttas en il quint d'investiziuns da 328,0 milliuns francs èn per 18,5 milliuns francs pli bassas che quellas dal preventiv 2000. 
La quota d'investiziuns, q.v.d. la quota da las investiziuns bruttas vi da las expensas totalas consolidadas da 17,5 % è sa sbassada uschia in pau sut la marca da l'onn precedent da 18,6 %. 
Suenter avair deducì las entradas d'investiziuns da 187 milliuns francs e senza resguardar ils emprests cun ina finanziaziun speziala a l'associaziun grischuna per credits a l'agricultura ed a l'assicuranza da dischoccupads restan investiziuns nettas sin donn e cust da las finanzas generalas da 154,1 milliuns francs (preventiv da l'onn precedent 159,8 milliuns francs). 
Cun cumparegliar il total spetgà da meds or d'atgna finanziaziun (atgna finanziaziun) da 90 milliuns francs e las investiziuns nettas decisivas resulta in deficit da finanziaziun da 64,1 milliuns francs (preventiv da l'onn precedent 80 milliuns francs). 
Cun in grad d'atgna finanziaziun da 58,4 % pon vegnir finanziadas las investiziuns nettas be per bundant la mesadad tras l'affluenza da meds dal quint current. 
Per la part che n'è betg cuvrida en la dimensiun dal deficit da finanziaziun vegnan ins a stuair far diever da daners esters. 
Perspectiva 
Il deficit calculà dal quint current sa chatta cun 41,7 milliuns francs anc malapaina ordaifer la prescripziun dal cussegl grond. 
Sco nunsuffizient sto vegnir designà il grad d'atgna finanziaziun da 58,4 %. 
El sa manifestescha en il quint total cun in deficit da finanziaziun da 64,1 milliuns francs. 
En tut na satisfan las vistas per l'onn 2001 betg. 
Pertutgant las expensas na datti praticamain nagina libertad d'agir per meglierar la situaziun a moda persistenta. 
Per dar damogn en ina tscherta maniera al deficit 2001 han ins stuì prender mesiras extraordinarias. 
Uschia han ins suspendì differents projects, reducì ils pajaments a quint per las contribuziuns chantunalas e desistì da tschertas amortisaziuns. 
Ma cun quai n'han ins betg spargnà effectivamain; ins ha mo transferì custs d'amortisaziun e da contribuziun en il futur. 
Ina distgargia a lunga vista da las expensas pon ins cuntanscher be, sch'ins examinescha las structuras ed adatta quellas uschenavant ch'igl è util e sch'ins metta criticamain en dumonda las incumbensas da tscherts secturs. 
Ina examinaziun speziala pretenda qua l'entir sectur da contribuziuns. 
Ins ha gia entschavì da far scleriments correspundents. 
L'economia svizra profita da l'expansiun conjuncturala. 
La situaziun finanziala da la confederaziun e da numerus chantuns è sa meglierada a moda persistenta en il fratemp. 
Ins dastga spetgar che quest svilup vegna ad avair consequenzas - cun il retard usità - er per l'economia grischuna e vegnia uschia distgargiar las finanzas dal chantun. 
Er la valitaziun postnumerando annuala da las persunas natiralas ch'en- tschaiva a partir da l'onn 2002 vegn a gidar a cuntanscher questa finamira. 
Grazia als buns bilantschs anteriurs dispona il chantun per la fin da l'onn 1999 anc d'in agen chapital da var 97 milliuns francs che po vegnir inserì provisoriamain per garantir deficits. 
Uschespert che la situaziun economica en il chantun sa meglierescha sensiblamain, na dastgan ins dentant betg pli acceptar deficits en il quint dal chantun. 
La regenza sa stenta da mantegnair stabil il pe da taglia. 
Cun il preventiv 2001 dastgassan ins avair cuntanschì il punct il pli bass. 
Sche quai na fiss betg il cas e sche la situaziun na sa meglierass betg a moda decisiva en ils onns sequents, alura na vegn in augment da las taglias strusch a sa laschar evitar. 
Gremi: regenza 
Funtauna: rg chanzlia chantunala dal Grischun 
Data: 28.09.2000 
Program annual 2001 da la regenza: Examinar las incumbensas dal stadi 
En il program annual 2001 formulescha la regenza grischuna quels secturs ch'han l'emprima prioritad l'onn proxim. 
Da quels fai part da repassar sistematicamain las incumbensas dal stadi en tscherts secturs parzials. 
L'efficienza e l'efficacitad duain vegnir augmentadas. 
Il rapport tar il program da la regenza ch'è vegnì tractà durant la sessiun da matg 2000 en il cussegl grond ed il plan da finanzas 2001 fin 2004 furman la basa per quest program annual 2001. 
Administraziun - refurmas - contacts externs 
Structuras progressivas, orientaziun vers la clientella e concentraziun sin las incumbensas centralas. 
Cun puncts da partenza moderns da l'economia da manaschi reagescha l'administraziun chantunala sin il svilup general e sin il squitsch pli e pli ferm sin la politica e las administraziuns publicas. 
Cun la finamira d'augmentar l'efficienza e l'efficacitad vegn elavurà, en il rom d'in project nov "examinaziun da las incumbensas", in concept da procedura che permetta in'examinaziun sistematica da las incumbensas dal stadi tenor criteris unifitgads en tscherts secturs parzials. 
Process da midada en la regenza, l'administraziun e la giustia chaschunan novas incumbensas sco er ina nova chapientscha da lur rolla per il parlament. 
Durant la sessiun da schaner 2001 vegn numnada ina cumissiun da refurma ch'elavura il project da refurma tochen la fin 2001. 
Il squitsch da prestaziun pli e pli ferm sin ils collavuraturs e sin il cader en l'administraziun chantunala sco er la midada en l'ambient da l'economia privata e da las autras administraziuns publicas pretenda adattaziuns correspundentas dal sistem da paja. 
In nov sistem da paja flexibel ed orientà vers la prestaziun vegn elavurà. 
En il futur duai vegnir resguardà dapli il giudicament dal persunal per fixar las pajas. 
Ils salaris na duain betg pli vegnir fixads tenor categorias da paja, mabain en francs. 
Per garantir ina direcziun dinamica e cumpetenta dals uffizis vegn elavurà in model da retratga flexibel per ils commembers dal cader superiur. 
Furmaziun en l'economia e la societad 
La refurma da la furmaziun 1998 ha la finamira d'introducir structuras e proceduras modernas e da metter a disposiziun infrastructuras progressivas en las scolas da furmaziun generala dal stgalim da scola secundara II sco er en la scol'auta professiunala da pedagogia. 
Diversas adattaziuns architectonicas sin l'areal Kantengut sco er las lavurs preliminaras da planisaziun per la sanaziun/l'engrondiment da la scola chantunala grischuna (Campus), dals stabiliments da sport Sand e dal seminari da magisters grischun (Campus) progredeschan l'onn proxim. 
Cultura, lingua e sport 
Il rumantsch grischun vegn derasà e rinforzà. 
Ils concepts existents per il diever dal rumantsch grischun en l'administraziun e la scola èn d'examinar. 
Il basegn d'agir en ulteriurs secturs vegn sclerì, sco per exempel il resguard adequat dal rumantsch grischun en il nov cudesch da lingua rumantsch per il stgalim inferiur da la scola populara. 
Per il stgalim dal gimnasi vegn creà nov material d'instrucziun en rumantsch grischun. 
Sanitad 
Per sbassar ils custs e per furnir a moda economica las prestaziuns sin il sectur da sanitad vegnan fatgas novas incaricas da prestaziun per las regiuns. 
Las lavurs da project pertutgant in nov sistem da finanziaziun globala progredeschan. 
Traffic 
Ultra da differentas lavurs sin las vias dal Grischun cumenzan ins las lavurs da project per il sviament da Saas, e quai en vista a l'entschatta previsa da las lavurs preliminaras l'onn 2002. 
Economia e cumpetitivitad 
La purschida da prestaziuns da servetsch da telecommunicaziun è daventada ils davos onns in factur central dal Grischun sco lieu economic. 
Per il Grischun sa tracti en emprima lingia da chattar l'access al "highway da telecommunicaziun". 
Per las mesiras necessarias per quest intent vegnan definidas soluziuns concretas ed elavurads concepts da realisaziun. 
Per dar ina distgargia administrativa a las IPM vegn elavurà in concept che vul integrar in test IPM en la procedura legislativa. 
Gremi: regenza 
Funtauna: rg chanzlia chantunala dal Grischun 
Data: 28.09.2000 
Augmentar la segirezza en ils tunnels da via 
En il Grischun surpiglia la gruppa da lavur gia existenta "Prevenziun da donns" l'incumbensa da procurar che las ristgas dal manaschi da tunnels da via sajan uschè bassas sco pussaivel. 
Suenter ils dus grevs accidents en il tunnel dal Mont-Blanc ed en quel dal Tauern ha l'uffizi federal da vias instituì ina Task Force ed incumbensà questa d'examinar differentas mesiras per ils tunnels da la rait da vias naziunalas. 
La Task Force fixescha differentas mesiras per ils tunnels da las vias naziunalas. 
El ha da procurar che ristgas che resultan dal manaschi dals tunnels da via vegnian realisads e ch'i vegnian prendidas las mesiras da segirezza necessarias. 
Questas incumbensas vegnan surdadas en il chantun Grischun ad ina gruppa da lavur da las organisaziuns da glisch blaua (organisaziun d'acziun prevenziun da donns), il presidi ha l'uffizi da construcziun bassa dal chantun. 
Il gremi sa cumpona concretamain dals sequents posts da servetsch dal chantun: l'uffizi da construcziun bassa, la polizia chantunala, l'uffizi da polizia da fieu, la sanitad e l'uffizi per l'ambient. 
En il Grischun datti tut en tut 18 tunnels sin la via naziunala e 47 sin las vias chantunalas. 
Consultaziuns a la confederaziun 
La regenza s'exprima a moda positiva davart il sboz da la lescha federala concernent facultads senza destinaziun. 
Ella beneventa la reglamentaziun da questa problematica sin il stgalim da la lescha. 
En il center stattan las obligaziuns da quellas instituziuns che prendan encunter professiunalmain facultads estras. 
Da nov ston questas tschertgar activamain lur clients, sch'il contact cun quels è interrrut durant otg onns. I vegn crititgà che las disposiziuns previsas na correspundan betg a questas da l'uniun svizra da banchiers; da quai resultan duplicitads che na servan betg a la chaussa e che chaschunan ultra da quai custs supplementars. 
Il sboz d'in'ordinaziun da pandemia, inclusiv plan da pandemia da la confederaziun, è tenor l'avis da la regenza ina buna basa per far frunt ad in'eventuala pandemia d'influenza (pandemia = gronda epidemia, influenza = grippa). 
Ella na duai dentant betg sa restrenscher a la grippa, mabain duai vegnir extendida er sin autras malsognas. 
Virus da grippa chaschunan tar ils umans dapi tschientaners regularmain epidemias localas e da temp in temp er pandemias extendidas en tut il mund. 
Tranter 1918 e 1920 ha in nov virus da grippa chaschunà 20 milliuns morts. 
En Svizra è stà amalà quella giada circa in quart da la populaziun, 25'000 persunas èn mortas. 
1957 e 1968 hai dà ulteriuras pandemias. 
L'organisaziun mundiala da la sanadad WHO quinta cun il fatg che la grippa vegn puspè a sa derasar a moda pandemica durant ils proxims onns u decennis. 
Tras midadas correspundentas da l'ordinaziun davart las substanzas e da l'ordinaziun dal guaud vul la confederaziun d'ina vart impedir il commerzi cun laina ch'è vegnida tractada cun ieli da catram. 
I sa tracta qua spezialmain da traversas betg pli duvradas e.u.v. Da nov èn admess be anc meds da protecziun da laina che cuntegnan ieli da catram che han ina concentraziun pli bassa da pheols e benzo(a)pirs solvibels. 
Da l'autra vart duain ils secturs a l'ur dals guauds vegnir protegids meglier cunter l'influenza da pesticids. La regenza beneventa las midadas proponidas. Da las vischnancas La constituziun communala da Ramosch vegn approvada. Il project preliminar per il nov stabiliment da scola da Flem vegn approvà da princip.I vegnan mess en vista contribuziuns chantunalas da diesch pertschient vi dals custs imputabels da circa 5.8 milliuns francs. 
Ins prenda conuschientscha dal project per la nova construcziun d'abitaziuns per attempads e gruppas d'abitar per persunas cun basegn da tgira a Sursaissa (custs totals circa 5 milliuns francs). Vi dals custs imputabels da circa in milliun francs vegn garantida ina contribuziun chantunala da 16 pertschient. Il project per la construcziun da la fermada Sutvitg e dal trottuar Posta Vella-Fretli a Vella en il vitg vegn approvà. 
Vi dals custs imputabels da la fermada da circa 238'000 francs vegn garantida ina contribuziun chantunala da 60 pertschient, vi dals custs per il trottuar da circa 189'000 francs ina contribuziun da 50 pertschient. La revisiun totala da la planisaziun locala da Flond vegn approvada cun resalvas, las revisiuns parzialas da las planisaziuns localas da Stierva, Vella, Degen e Vignogn sco er da Zizers vegnan approvadas. Fatgs dal persunal 
A la fin da settember van en pensiun ils sequents collavuraturs: 
- Richard Candrian, Cuira, salter tar l'institut d'assicuranza sociala, e 
- Christian Fischer, Tusaun, tgirunz da psichiatria en la clinica Beverin. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.09.2000 
Forza idraulica: La meglra e la pli ecologica moda da producir electricitad 
Ultra dals avantatgs economics ch'ella posseda visavi autras pussaivladads da la producziun d'electricitad cuntanscha la forza idraulica er ecologicamain ils megliers resultats sin praticamain tut ils secturs. 
Ina metoda per eruir las qualitads ecologicas è quella da valitar las consequenzas ecologicas da la producziun d'electricitad. 
Consequenzas ecologicas minimalas tar la forza idraulica 
La cumparegliaziun relativa da duas proceduras independentas (eco-indicatur e puncts da grevezza per l'ambient) mussa che l'utilisaziun da la forza idraulica cuntanscha evidentamain ils megliers resultats en domisdus cas, quai vul dir che las consequenzas èn las pli pitschnas (mira agiunta 1). 
I surprenda forsa ch'i resultan consequenzas relativamain autas tar las novas energias regenerablas energia dal vent e fotovoltaica. 
Quai sa lascha explitgar tras il fatg ch'ins ha d'impunder bler'energia per las prestaziuns preliminaras (consequenza da la construcziun dals stabiliments). 
Effects minimals tar las energias regenerablas 
Las metodas menziunadas sura na resguardan anc betg las consequenzas relevantas da l'utilisaziun da la forza idraulica u da l'energia dal vent per la natira e la cuntrada. 
Cun la metoda dals custs externs sa lascha curreger questa mancanza. 
L'agiunta 2 mussa ils sequents resultats: Tut las energias regenerablas chaschunan effects externs relativamain pitschens. 
La producziun fossila d'electricitad chaschuna effects externs relativamain auts pervia da l'impestaziun da l'aria e pervia da l'effect sin il clima che surpassan per factur dus fin tschintg ils custs da producziun en media da la Svizra. 
Ils custs externs da las ovras nuclearas varieschan fermamain pervia da la gronda dimensiun da la calculaziun da las ristgas: Il minimum è en il sectur da las energias regenerablas, il maximum circa tar la dubla valur media da las energias fossilas. 
Studi cun resultats approfundads 
Las qualitads ecologicas dals differents geners da producir electricitad vegnan preschentadas en in studi da la econcept SA. 
La cumparegliaziun cumpiglia ovras electricas cun turbinas a vapur (ovras electricas da charvun da terra u da charvun da crap, da termica d'ieli u ovras nuclearas), ovras electricas cumbinadas da gas e turbinas a vapur stgaudadas cun gas natiral (implants cumbinads da gas), ovras idraulicas (ovras electricas d'aua currenta e d'accumulaziun) sco er l'utilisaziun da l'energia dal vent e dal sulegl (stabiliment da fotovoltaica). 
Sco criteris han ins mintgamai resguardà las emissiuns en l'aria, en il terren ed en l'aua, ils ruments, l'utilisaziun da resursas, la problematica da l'energia nucleara, ils aspects da la natira e da la cuntrada, da las ristgas ed ulteriuras consequenzas. 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 29.09.2000 
Mario Murgoski dastga restar tar sia mamma a Sent 
Suenter ch'ils resultats necessaris dal scleriment èn stads avant maun per giuditgar definitivamain il cas Mario Murgoski, han ins pudì concluder la procedura. 
Mario Murgoski ha obtegnì ina permissiun da la polizia d'esters per restar tar sia mamma a Sent. 
L'uffizi federal dals esters ha approvà la regulaziun prendida. 
En vista a la muntada ed a l'interess ch'è vegnì dà en la publicitad al cas Mario Murgoski, han decidì il departament da giustia, polizia e sanitad e la polizia d'esters dal chantun Grischun d'infurmar davart la conclusiun dal cas. 
Las autoritads dal chantun èn stadas prontas dapi l'arriv da Mario en Svizra da gidar a chattar ina cunvegna amicabla. 
En quest senn ha la polizia d'esters fatg scleriments tras las represchentanzas svizras en Rumenia e Mazedonia, per apportar ils palpiris e mussaments necessaris. 
Quests scleriments han mussà, ch'en la procedura da permissiun eri vegnì fatg faussas indicaziuns davart il bab da Mario e davart la dimora da Mario tar ils tats en Rumenia, dentant er che Mario è l'agen figl da la mamma ch'è domiciliada en Grischun. 
Ils retards en la procedura èn vegnids chaschunads sulettamain pervia da las faussas indicaziuns sco er pervia dal depurtament da las persunas ch'han fatg la dumonda, dentant betg tras las autoritads. 
Per il bain da l'uffant han ins desistì per finir, a basa da tut ils resultats dal scleriment ed en il rom da l'avis da la polizia d'esters, da far apportar ulteriurs mussaments. 
La Svizra ha concludì differentas cunvegnas internaziunalas che s'occupan dals interess da l'uffant. 
La convenziun da Den Haag che vegn applitgada en quest cas pertutgant ils aspects da dretg civil dal rapiment internaziunal d'uffants e ch'è en vigur per la relaziun tranter la Rumenia e la Svizra dapi l'entschatta d'october 1994, ha l'intent, ch'ils dretgs da tgira e da visita ch'existan en in stadi contrahent, vegnian effectivamain era observads en ils auters stadis contrahents. 
Plinavant duain uffants che vegnan eventualmain manads u retegnids cunter dretg en in stadi contrahent pudair vegnir manads enavos en lur stadi d'origin u da domicil. 
En quest senn duain vegnir scleridas detagliadamain las relaziuns che domidus geniturs han envers l'uffant, pia la relaziun da la mamma sco er quella dal bab, per in uffant che vegn manà a l'ester. 
Perquai che la polizia d'esters n'ha betg obtegnì dals petents, malgrà ch'ella aveva admonì els, ils documents e las actas ch'ella aveva pretendì sin fundament da la convenziun da Den Haag, ha la polizia d'esters stuì sclerir, sch'in rapiment d'uffants avess pudì avair gì lieu en quest cas. 
Il mat Mario Murgoski, naschì ils 5 da settember 1991 a Sent, ha bandunà la Svizra ensemen cun sia mamma curt suenter sia naschientscha. 
Ils 19 da settember 1998, en la vegliadetgna da set onns, è Mario arrivà a Sent sco turist tar sia mamma ch'era entant sa maridada en Svizra. 
Fin al mument da sia immigraziun ha el vivì, durant quatter onns e mez, separà da sia mamma en Rumenia. 
Durant il segiurn sco turist ha sia mamma fatg la dumonda a la polizia d'esters dal Grischun da conceder a Mario ina permissiun da dimora da la polizia d'esters per ch'el possia restar definitivamain en Svizra. 
Malgrà ch'ella è vegnida admonida pliras giadas d'inoltrar ils documents necessaris per reglar la dimora da ses figl, n'ha ella betg apportà ils palpiris giavischads da la polizia d'esters. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 03.10.2000 
Paucs accidents malgrà las cundiziuns pli difficilas en il guaud grischun 
Cun 286 accidents sin 1'000 persunas occupadas en plazza cumplaina èn tenor las statisticas da la SUVA restadas sin il minimum da record da l'onn precedent (285 accidents) las cifras d'accidents en ils manaschis forestals dal Grischun ch'èn assicurads tar la SUVA. 
Quai malgrà las lavurs privlusas da rumida en consequenza da l'enviern da lavinas 1998/99. La media da l'entira Svizra cun 281 accidents sin 1'000 persunas occupadas en plazza cumplaina sa chatta per l'emprima giada dapi passa 20 onns sut 300 ed è levamain pli bassa ch'il resultat dal Grischun. 
La valur maximala da 300 accidents sin 1'000 persunas occupadas en plazza cumplaina che l'uffizi forestal ha formulà sco indicatur en il rom da NGP n'è cleramain betg vegnida cuntanschida, malgrà las temas en vista a la situaziun speziala da privels en ils guauds muntagnards. 
Uschia han ins cuntanschì la finamira da la segirezza augmentada da la lavur en il guaud er sut cundiziuns pli difficilas. 
Ins astga partir dal fatg ch'ils sforzs sin il sectur da la scolaziun e la furmaziun supplementara forestala hajan contribuì a questa meglieraziun. 
Per quest svilup èsi dentant d'engraziar a quels selviculturs che gidan di per di ad impedir accidents en il guaud cun lur agir plain responsabladad. 
Gremi: uffizi forestal dal Grischun 
Funtauna: rg uffizi forestal dal Grischun 
Data: 03.10.2000 
Projects da votaziun dals 26 da november 
Dumengia, ils 26 da november vegni votà en il Grischun davart 22 projects (tschintg confederaziun, 17 chantun). 
Ils projects chantunals èn quels dal project "Essenzialisaziun e flexibilisaziun da la legislaziun e da l'applicaziun dal dretg" (EFLAD) che vul repassar da rudien il dretg grischun. 
Il project EFLAD ha pretendì grondas stentas da l'administraziun, la regenza, ils adressats da la consultaziun e finalmain dal cussegl grond durant passa quatter onns. 
El ha la finamira da reducir regulaziuns nunnecessarias sco er da meglierar regulaziuns insuffizientas. 
Effizienza ed orientaziun envers il client en l'administraziun duain vegnir meglieradas a moda persistenta e per persunas privatas duain vegnir creadas dapli libertads d'agir. 
En il rom dal project EFLAD ha la regenza abrogà gia l'atun 1998 en ina giada 68 ordinaziuns da la regenza e revis 92 da quellas. 
Il cussegl grond da sia vart ha abrogrà durant la sessiun da mars da quest onn 15 ordinaziuns dal cussegl grond e revis diesch da quellas. 
Ils 26 da november vegnan las votantas ed ils votants a far il davos pass dal project ed a repassar las leschas. 
Projects federals: 
- iniziativa dal pievel per ina flexibilisaziun da la AVS - cunter l'auzament da la vegliadetgna da renta per las dunnas 
- iniziativa dal pievel per ina vegliadetgna flexibla da renta a partir da 62 onns per dunna ed um 
- iniziativa dal pievel spargnar tar il militar e tar la defensiun generala - per dapli pasch e per plazzas da lavur orientadas vers il futur (iniziativa da redistribuziun), 
- iniziativa dal pievel per custs d'ospital pli bass 
- lescha davart il persunal da la confederaziun 
Projects chantunals: 
- abrogaziun da la lescha davart la fixaziun da las vischnancas politicas 
- abrogaziun da la lescha davart l'applicaziun da la facultad da corporaziuns 
- abrogaziun da la lescha davart conducts da bischens per il transport da petroli, gas naturals e lur derivats 
- abrogaziun da la lescha davart incassar ina taxa da chauns 
- revisiun da lescha davart las scolas popularas dal chantun Grischun 
- revisiun parziala da la lescha davart la furmaziun professiunala en il chantun Grischun 
- revisiun parziala da la lescha davart la promoziun d'impedids 
- revisiun parziala da la lescha per mantegnair e promover l'agricultura 
- revisiun parziala da la lescha forestala dal chantun 
- revisiun totala da la lescha da pestga 
- revisiun parziala da la lescha davart l'assicuranza d'edifizis dal chantun Grischun 
- revisiun parziala da la lescha davart l'agid en cas da catastrofas 
- revisiun parziala da la lescha d'expropriaziun dal chantun Grischun 
- revisiun totala da la lescha davart ils guids da muntogna ed il sport da skis 
- revisiun parziala da la lescha introductiva tar il cudesch civil svizzer 
- revisiun parziala da la lescha da vischnancas dal chantun Grischun 
- revisiun parziala da la lescha introductiva tar la lescha federala davart l'acquist da bains immobigliars tras persunas a l'exteriur. 
La regenza approva la contribuziun d'investiziuns a la Viafier retica 
L'uffizi federal da traffic ha preschentà al chantun in sboz per la 29avla e 30avla cunvegna davart l'agid d'investiziuns a la Viafier retica (VR) en l'import da var otg resp. 16 milliuns francs. 
Cun la resalva ch'er las ulteriuras partidas vegnan a suttascriver il contract, vegn el approvà da la regenza. 
Ils meds da la 29avla cunvegna (sparta infrastructura) vegnan duvrads per remplazzar tscherts trajects dal binari tranter Laret e Wolfgang e tranter Zernez e Susch sco er la punt sur il flum Schaniela a Küblis, per renovar la protecziun da las lingias da contact e per amplifitgar la rait da datas, quella da la 30avla cunvegna (sparta traffic) per renovar a moda cumplessiva 29 vaguns da la viafier dal Bernina e per construir sistems da WC en quels. 
Tenor la clav da repartiziun valaivla pertutgan al chantun 18 pertschient dals bunamain 4.4 milliuns francs. 
Ils meds vegnan resguardads en il preventiv e plan da finanzas dal chantun. 
Consultaziuns a la confederaziun 
Sin il sectur da l'assicuranza da malsauns datti differentas novaziuns. 
Tgi ch'abita a l'exteriur, lavura dentant en Svizra sto da princip assicurar sasez en Svizra e betg ses confamigliars senza activitad da gudogn. 
Il medem vala per las titularas ed ils titulars d'ina renta ch'han lavurà en Svizra e che passentan lur vegliadetgna en in stadi da la UE. 
Tut tenor il pajais da domicil valan disposiziuns spezialas, tenor las qualas las persunas respectivas pon restar assicuradas cunter malsogna en lur pajais da domicil. 
Sin il sectur da la reducziun da las premias èn cumpetents ils chantuns per persunas assicuradas cun in liom actual cun in chantun (p.ex. cunfinaris/as e lur confamigliars). 
Per persunas assicuradas senza in tal liom en Svizra prevesa il cussegl federal ina procedura federala, en la quala la confederaziun procura per l'execuziun e conderscha contribuziuns per reducir las premias. 
La regenza beneventa da princip las midadas previsas. 
La calculaziun transparenta da la reducziun da las premias ed il sustegn als chantuns tras l'uschenumnada "instituziun communabla" vegnan considerads sco fatgs positivs. 
Problematic fissi dentant, sche persunas vegnissan tractadas a moda ineguala, tut tenor sch'ellas vegnissan repartidas a la procedura federala u a la procedura chantunala. 
L'entschatta da l'onn 2001 va en vigur la lescha davart la medischina da reproducziun. 
Davent da quest termin dovran ina permissiun dal chantun las persunas ch'applitgeschan proceduras da la medischina da reproducziun, che conserveschan schermenza u ch'intermedieschan spermas donadas. 
L'uffizi federal dal stadi civil maina in register da las datas dals donaturs da spermas, en il qual l'uffant schendrà tras donaziun da spermas po chattar pli tard las infurmaziuns necessarias. 
Las regulaziuns executivas necessarias vegnan beneventadas da la regenza. 
Fixar las premissas per la procedura da reporducziun sustegnida da la medischina è da gronda impurtanza sut l'aspect da la protecziun da la dignitad umana, la persunalitad e da la famiglia. 
Sin il sectur da la medischina veterinara duain vegnir midadas differentas ordinaziuns. 
Qua sa tracti spezialmain d'adattar la prevenziun ed il cumbat cunter epidemias d'animals al stadi il pli nov da la scienza ed a las enconuschientschas da la pratica. 
En emprima lingia stattan mesiras supplementaras cunter la sturnadad bovina ed in concept per cumbatter las pneumonias contagiusas las pli impurtantas dals portgs. 
Las novaziuns vegnan da princip beneventadas da la regenza. 
Ellas na servan betg mo per cumbatter cunter las epidemias, mabain er per infurmar las consumentas ed ils consuments davart la provegnientscha da la charn. 
Da las vischnancas 
La revisiun parziala da la planisaziun locala da Tenna vegn approvada, quella da La Punt-Chamues-ch e quella da Jenins cun resalvas. Chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 05.10.2000 
Procedura da permissiun per forzas da lavur da l'ester - naginas midadas per la stagiun d'enviern 2000/01 
La proxima stagiun d'enviern s'avischina, medemamain sco la transiziun a la libra circulaziun da las persunas. 
En vista a questa constellaziun regia ina tscherta malsegirezza, oravant tut en la branscha dal turissem, concernent la cuntinuaziun dal statut dals stagiunaris e davart la procedura da permissiun per forzas da lavur da l'ester. 
Malgrà ch'ins n'ha anc betg sclerì numerusas dumondas che resultan da l'introducziun da la libra circulaziun da las persunas, han decidì l'uffizi da polizia e l'uffizi per industria, mastergn e lavur dal chantun d'orientar las interpresas dal chantun davart il stadi actual. 
Stagiun d'enviern 2000/2001 cun permissiuns da stagiun e permissiuns per dimorants a curt temp 
Il termin da l'entrada en vigur dals contracts bilaterals n'è anc betg fixà definitivamain. 
Sco datas pussaivlas pon ins prender en mira il 1. d'avrigl 2001 sco er il 1. da fanadur 2001. 
Per la proxima stagiun d'enviern vegnan concedidas permissiuns da stagiun e permissiuns per dimorants a curt temp per ina durada da 4 mais en il rom d'enfin uss. 
I n'è anc betg segir, sch'i vegnan gia concedidas las novas "permissiuns EURO per dimorants a curt temp" per l'industria da construcziun e per la proxima stagiun da stad da la branscha dal turissem. 
Contingents anc fin l'onn 2006 
La transiziun a la libra circulaziun da las persunas succeda pass per pass. 
La contingentaziun da las permissiuns da lavur per forzas da lavur da l'ester vegn mantegnida durant 5 onns suenter l'entrada en vigur. 
L'examinaziun precedenta dals contracts da lavur tras l'uffizi per industria, mastergn e lavur scroda 2 onns suenter l'entrada en vigur dals contracts bilaterals. 
Questa examinaziun vegn substituida tras las mesiras accumpagnantas. 
Procedura da permissiun 
Fin al mument da l'entrada en vigur dals contracts bilaterals vala vinavant la procedura da permissiun d'enfin uss, e quai senza modificaziuns. 
A basa d'ina analisa dals problems da transiziun vegnan l'uffizi da polizia e l'uffizi per industria, mastergn e lavur a sviluppar ina reglamentaziun transitoria che cuntegna eventualmain er ina modificaziun da la procedura da permissiun. 
Infurmaziun e scolaziun 
En il senn d'ina transiziun uschè efficazia e nunproblematica sco pussaivel a la libra circulaziun da las persunas vegnan ils uffizis menziunads ad organisar en differents lieus dal chantun occurrenzas d'infurmaziun per patruns e vischnancas durant il proxim enviern e la primavaira. 
Ils termins per questas dietas d'infurmaziun e da furmaziun supplementara vegnan publitgads a temp en il fegl uffizial dal chantun Grischun ed en las gasettas quotidianas. 
Gremi: uffizi da polizia, uffizi per industria, mastergn e lavur 
Funtauna: rg uffizi da polizia, uffizi per industria, mastergn e lavur 
Data: 13.10.2000 
La chaplutta da San Gottardo a Miralago sa preschenta puspè en splendur 
Sonda, ils 14 d'october a las 14.00 vegn inaugurada a Miralago (Puschlav) la chaplutta San Gottardo ch'è vegnida renovada da nov. 
Il center da la fracziun Miralago è la chaplutta da San Gottardo da la fin dal 17avel tschientaner. 
Ses fundament è vegnì mess ils 8 da zercladur 1682 - quai tradescha il document en l'archiv parochial. 
Il zain che penda en il clutger porta l'inscripziun "PAOLO ANTONIO GAFFORI MI FECE IN PUSCHLAVO MDCL XXXIX (1689)". 
La data sin il zain è probablamain identica cun quella da la terminaziun da las lavurs da construcziun da la baselgia: Tenor la data stgalprada sin il stgalim da l'entrada ha la consecraziun gì lieu pir l'onn 1694. 
1909 hai dà ina nova decoraziun da pictura che porta la signatura da l'artist V. Mascioni sin la lunetta dal chor ch'è pli stretg che la nav principala. 
Mascioni è stà in pictur da baselgias talentà, schizunt virtuus ch'ha decorà a moda geniala l'arvieut dal chor, il frunt da l'arvieut dal chor e la curnisch cun frastgas plasticas da neo-renaschientscha en nianzas da cotschen ed oransch. 
La chaplutta en stil baroc classic è ina sala rectangulara cun duas travs e cun ina chasa d'altar pli stretga. 
Al sid dal chor è construida la sacristia cun l'arvieut a crusch e la stgala da la scantschala, visavi sa chatta il clutger elegant cun il plaun dals zains ch'è ornà da fanestras cun arvieuts radunds e garnituras quadraticas e che posseda sco terminaziun in tambur octogonal. 
La via da sviament da Miralago, construida 1974, ha bain deliberà il center da l'abitadi dal traffic da transit excessiv, ma l'immissiun da canera dals autos che passan sin l'autezza dal tetg da la baselgia è enorma durant ils dis da stad. 
Il fatg ch'ils automobilists - grazia a questa nova lingia da la via - vesan il clutger elegant or da la perspectiva da chavalier na chaschuna deplorablamain betg ina moda da guidar pli curtaschaivla. 
1974 han ins renovà l'access a la baselgia, la funtauna da la vart dal nord sco er il tetg defect da la baselgia. 
Questa renovaziun ha mess ina fin a las erupziuns d'aua ch'eran gia bain vesaivlas sco er als donns vi da la liadira e la pictura da l'arvieut ch'èn resultads da quellas. 
Vi da la fatschada da l'entrada che vegn structurada da quatter lisenas sut ina culmaina triangulara ves'ins sur il portal d'entrada renovà l'onn 1974 ina pictura murala dal son Godehard (Gottardo) en plain ornat d'uvestg. 
Las lavurs da preservaziun bainmanegiadas da 1974 han chaschunà grondas e fermas perditas da la surfatscha da la pictura, essend che ils tocs reparads quella giada cun colla èn sa distatgads da la paraid. 
La pictura murala 
L'examinaziun precauta tras il restauratur Ivano Rampa da Miralago ha pudì cumprovar cleramain la varianta oriunda da la pictura tant dador sco er dadens la baselgia, ma er la pictura fatga a l'intern da la baselgia durant ils onns 1836 e 1909. 
Dador è la chaplutta sa preschentada chaltschinada en alv al fresco (ornaments agiuntads en la liadira da chaltschina umida). 
A l'intern han ins pudì cumprovar cleramain la versiun oriunda da l'onn 1694, numnadamain paraids chaltschinadas en alv, arvieuts e profils da curnischs, las paraids dal chor ed il frunt da la paraid da l'arvieut dal chor picturadas en ina nianza da rosa. 
L'architrav era picturà cun frastgas da flurs da pliras colurs. 
Cun chaschun d'in'ulteriura renovaziun l'onn 1836 èn las paraids puspè vegnidas chaltschinadas en alv, las lisenas e las faschas èn marmoradas cun cotschen. 
Sin questa pictura ha dà il pictur da baselgia Mascioni, che ha probablamain fatg sia scolaziun a Milaun, ina stresa alva e sisura questa pictura virtuusa da frastgas en cotschen-oransch; sias umbrivas subtilas simuleschan stuccatura plastica. 
Il retabel da l'altar grond è ina construcziun satiglia che vegn flancada da duas pilasters a spirala cun in frontispizi ondulà che vegn ornà cun l'ensaina da IHS en l'aureola. 
La tavla d'altar mussa il son Gottard en l'ornat da l'uvestg avant ils pes da la trinitad ch'è situada sur el sin ils nivels. 
Il son Godehard u Gottard, naschì l'onn 960, è vegnì educà en la claustra da Niederaltaich en Baviera, nua ch'el è daventà l'onn 990 muntg e 996 avat. 
Heinrich II. l'ha convocà 1022 sco uvestg a Hildesheim, nua ch'el è mort 1038 suenter ina vita accumplida; l'onn 1131 è el vegnì sanctifitgà. 
Anc oz ves'ins a Hildesheim la magnifica basilica a pilasters da son Godehard, nua ch'il sontg è sepulì. 
L'intercessiun dal son Godehard vegn invocada cunter la gutta, il rumatissem, malsognas dals gnirunchels, malsognas d'uffants, pagliolas grevas sco er cunter il chametg e la tempesta. 
Sin il purtret da l'altar a Miralago mussa il sontg sin ina gruppa da malsauns, per ils quals el implora l'agid da Dieu. 
Il retabel da lain da l'altar è colurà cun ina marmoraziun en colurs da pastel en nianzas da blau e cotschen, las parts plasticas dals capitels èn surdoradas, medemamain sco ils entagls dal frontispizi. 
Er ils pilasters a spirala cuntracurrenta èn ornadas cun avainas d'aur muventadas. 
Il retabel da lain ha bain patì fermamain d'anobias (l'uschenumnà chariel) en la baselgia ch'è per in lung temp stada fitg umida, ma la coluraziun eleganta che fa pensar a porcellana picturada è sa mantegnida quasi dal tuttafatg en l'original. 
Quai è fitg rar, schizunt Mascioni n'ha numnadamain betg tutgà la varianta barocca en sia veglia splendur originala. 
Co dueva vegnir restaurada questa baselgia cun ses retabel d'altar dal temp baroc ch'è sa mantegnì extraordinariamain bain? 
Èsi stà giustifitgà da render visibla la versiun da 1694 e da sacrifitgar tras quai la varianta da 1836 sco er la pictura eleganta da Mascioni da l'onn 1909? 
Avess ins stuì applitgar in tric e reconstruir la pictura da 1694 sin ina stresa da separaziun che cuvra la pictura da Mascioni? 
Quai avess donnegià per adina la pictura en colurs da colla da Mascioni. 
Il "tric" avess pia mo pussibilità ina pseudosoluziun. 
Perquai ch'il pictur Mascioni ha respectà dal 1909 la coluraziun da l'altar en stil baroc classic e l'ha integrada en ses concept da decoraziun, è la soluziun optimala e la pli precauta stada quella da reconstruir la coluraziun donnegiada da 1909 da la localitad. 
Ultra da la coluraziun neogotica da la Collegiata da Poschiavo (1904) è la chaplutta da San Gottardo a Miralago ina da las paucas baselgias da noss chantun che ha mantegnì ina decoraziun cun picturas dal 20avel tschientaner tempriv. 
Il fatg che quai è stà pussaivel è d'engraziar a la lavur entusiastica da la cumissiun da construcziun sut il presidi da Adriano Zanoni, als architects Evaristo Zanolari e Andrea Zanetti sco er als restauraturs Ivano Rampa e Giacomo Mazzolini. 
Grazia a la precauziun ch'ins ha duvrà per far questa conservaziun e restauraziun èsi stà pussaivel da far onur a la prestaziun artistica dal pictur da baselgia Mascioni e da far traglischar en sia splendur oriunda la magnifica chaplutta en stil baroc classic da San Gottardo a Miralago, ensemen cun ses retabel d'altar ch'è sa mantegnì en sia furma autentica. 
Hans Rutishauser, tgirader da monuments 
Gremi: tgira da monuments dal Grischun 
Funtauna: rg tgira da monuments dal Grischun 
Data: 13.10.2000 
Agid d'enviern dal Grischun - collecta 2000 
Ils 23 d'october 2000 cumenza la collecta da l'agid d'enviern che stat quest onn sut il motto "Sche l'enviern na prenda nagina fin...". 
Cun questa acziun sustegna l'instituziun sociala danovamain umans en misergias en noss chantun. 
Era per els duai "l'enviern" prender insacura ina fin. 
L'agid d'enviern dal Grischun gida umans en noss chantun a surmuntar situaziuns difficilas. 
El na vul betg remplazzar, mabain cumplettar las prestaziuns da las assicuranzas socialas e da l'agid social. 
L'agid d'enviern dal Grischun gida l'entir onn cun prestaziuns da sustegn. 
En vista al svilup economic e social da noss temp che chaschuna per adina dapli umans en noss chantun difficultads d'existenza e d'isolaziun, daventa questa incumbensa pli e pli impurtanta. 
Blers umans en misergias survegnan sustegns punctuals per surmuntar situaziuns difficilas temporaras, saja quai cun surpigliar quints u metter a disposiziun p.ex. vestgadira e letgs. 
Ma er eveniments da la natira imprevis pon metter famiglias en difficultads, sco quai che las lavinas da l'enviern e las bovas da la stad 1999 han mussà. 
En talas situaziuns presta l'agid d'enviern dal Grischun in agid direct, discret e nunbirocratic. 
Cun cussegliar ed accumpagnar persunas che tschertgan agid emprova el d'insumma evitar situaziuns da misergia. 
L'ovra "Agid d'enviern dal Grischun" è vegnida fundada da ses temp per gidar umans basegnus a surmuntar ils mais d'enviern durant il temp d'avantguerra. 
Il num è restà perquai che nus pudain resentir l'enviern en ina maniera fitg differenta, saja quai sco temp rigurus, fraid e stgir, ma era sco temp da segirezza, d'amur per il proxim e da solidaritad. 
Las midadas economicas laschan enavos fastizs profunds. 
Il dumber da las famiglias e persunas sulettas che dovran sustegn è s'augmentà ils davos onns. 
Gremi: Agid d'enviern dal Grischun 
Funtauna: rg Agid d'enviern dal Grischun 
Data:13.10.2000 
Clinicas e chasas psichiatricas duain daventar independentas 
Las clinicas psichiatricas ed ils centers d'abitar psichiatrics dal chantun duain vegnir distatgads da l'administraziun chantunala e daventar giuridicamain independents. 
La regenza suttametta al cussegl grond ina missiva correspundenta che cumpiglia er il decret d'ina lescha davart l'organisaziun dals servetschs psichiatrics chantunals en il Grischun. 
Las cundiziuns da basa sin il sectur da la sanadad èn sa midadas fundamentalmain. 
Per pudair satisfar als novs basegns ston las clinicas e las chasas esser ablas d'adattar spert lur structuras e prestaziuns als basegns ch'èn sa midads. 
Las clinicas psichiatricas dal chantun, las chasas d'abitar e las ufficinas da lavur per umans impedids èn oz posts da servetsch da l'administraziun chantunala. 
Cun questa furma organisatoria e giuridica na pon ins betg pli schliar a moda optimala ils problems che sa preschentan oz pervia da las cundiziuns da basa differentas. 
La regenza suttametta perquai al parlament ina missiva ed il sboz per decretar ina lescha davart l'organisaziun dals servetschs numnads en il chantun Grischun. 
Il project prevesa da render giuridicamain independentas las clinicas psichiatricas chantunalas sco er las chasas d'abitar e las ufficinas da lavur per umans impedids. 
Per la firma "servetschs psichiatrics dal Grischun" cun domicil a Cuira propona la regenza la furma giuridica da l'instituziun autonoma dal dretg public chantunal. 
A basa da las novaziuns previsas sto plinavant vegnir midada parzialmain l'ordinaziun executiva tar la lescha davart promover la tgira da malsauns. 
- Clinica psichiatrica Beverin cun 117 letgs e servetschs ambulants a Cazas/Tusaun, Glion, Samedan, Scuol e Roveredo, 
- Clinica psichiatrica Waldhaus cun 120 letgs e servetschs ambulants a Cuira e Tavau, 
- Manaschi puril dal Waldhaus, 
- Center d'abitar Giuvaulta per persunas cun impediments psichics, cun otg gruppas d'abitar internas (60 plazzas), ina gruppa d'abitar externa a Pasqual (Sunnaschtuba, set plazzas), in center dal di en la Mesolcina (El Butt, sis plazzas dal di) e l'ufficina da lavur Giuvaulta cun 56 plazzas, 
- Center d'abitar Montalin per persunas cun impediments psichics a Cuira cun duas gruppas d'abitar internas (21 plazzas), trais gruppas d'abitar externas a Cuira (Casanna cun tschintg plazzas, Arcobaleno cun tschintg plazzas e WG 2000 cun set plazzas) e l'ufficina da lavur Montalin cun 30 plazzas da lavur protegidas, ed il 
- Center d'abitar Arche Nova per persunas cun impediments psichics cun 24 plazzas (trais gruppas d'abitar decentralas ad Untervaz, Igis e Schiers sco er in'ufficina d'occupaziun centrala cun gruppa d'abitar a Landquart). 
Sancziuns visavi l'Academia Engiadina 
Malgrà che trais scolaras ed in scolar n'han betg gì success a l'examen d'admissiun per il progimnasi da l'Academia Engiadina a Samedan, ils ha la direcziun da la scola tuttina admess a l'instrucziun. 
Quest cumportament s'oppona cleramain a l'ordinaziun chantunala davart ils examens d'admissiun. 
Malgrà pliras intervenziuns dal departament d'educaziun ha l'Academia Engiadina fin uss insistì sin las quatter admissiuns dispitaivlas. 
La regenza na po betg pli acceptar in tal agir. 
Perquai vegnan prendidas las sequentas sancziuns: 
1. Las contribuziuns chantunalas per l'onn da scola 2000/2001 per l'Academia Engiadina en favur da las scolaras e dals scolars da la classa gimnasiala 1G ch'èn da subvenziunar vegnan reducidas per in quart. 
2. I na vegnan pajadas naginas contribuziuns chantunalas per ils quatter scolars e scolaras recepids da l'Academia Engiadina. 
3. La decretaziun d'ulteriuras sancziuns en il futur resta resalvada expressivamain. 
4. Ins desista dad ulteriuras sancziuns, sche las sequentas premissas vegnan ademplidas: 
a) Ils quatter scolars e scolaras na pon betg pli frequentar l'emprima classa dal progimnasi suenter la terminaziun da las vacanzas d'atun, quai vul dir a partir dals 23 d'october 2000. 
b) La scola secundara privata che l'Academia Engiadina ha mess en vista è da manar sco partiziun autonoma e sco tip da scola independent e separà da l'emprima classa dal progimnasi en il sen da l'art. 4 al. 4 cif. 
1 da la lescha da scola. 
c) L'Academia Engiadina ha da communitgar al departament d'educaziun, cultura e protecziun da l'ambient ils uraris da la scola secundara che vegn manada privat sco er quels da l'emprima classa dal progimnasi sco er ils nums da quels magisters ch'instrueschan a la scola secundara privata, agiuntand ils certificats da qualificaziun respectivs fin la mesadad da november 2000. 
5. L'inspectur da scola responsabel per il lieu vegn incumbensà da rapportar periodicamain al departament d'educaziun, cultura e protecziun da l'ambient davart la scola secundara privata che vegn manada da l'Academia Engiadina. 
Las modalitads pli detagliadas vegnan fixadas dal departament d'educaziun, cultura e protecziun da l'ambient. 
Forzas da la protecziun civila dal Grischun per il Vallais 
Al chantun Vallais ch'è pertutgà fermamain da las malauras vegnan messas a disposiziun forzas da la protecziun civila dal Grischun per far lavurs da reparatura e da rumida, sch'el giavischa quai. 
Studi da lavur sociala e pedagogia sociala da nov a Son Gagl 
La regenza approva la recepziun dals studis da lavur sociala e pedagogia sociala (fin uss a Rorschach) sco sectur da studis da lavur sociala en la purschida da la scol'auta professiunala a Son Gagl. 
Uschia daventa obsolet la cunvegna da 1995 davart las scolas professiunalas superiuras per lavur sociala e pedagogia sociala da la Svizra orientala, ed il chantun Grischun sa retira dals purtaders. 
Per students dal Grischun vegn il chantun en il futur a pajar contribuziuns tenor las disposiziuns davart la cunvegna interchantunala da scolas autas professiunalas senza participaziuns als custs restants. 
Consultaziuns a la confederaziun 
La regenza po da princip sa declerar d'accord cun il plan sectoral militar da la confederaziun. 
Il Grischun è pertutgà concretamain en il sequents puncts: Plazzas aviaticas militaras a Samedan e San Vittore sco er puncts da traversada (lieus da construir punts) a Panaduz, Domat, Grono, Grüsch, Igis, Klosters-Serneus e Malans. 
Il plan sectoral militar sco instrument da direcziun, planisaziun e d'infurmaziun da la confederaziun serva a coordinar quels projects militars che han in effect considerabel sin il territori e l'ambient. 
Er cun la revisiun da l'ordinaziun davart l'insitut svizzer per la furmaziun professiunala va la regenza d'accord. 
Ella spera ch'ins possia cuntanscher en il futur ina decentralisaziun pli ferma da la furmaziun. 
L'institut svizzer per la furmaziun professiunala tgira la furmaziun e la furmaziun supplementara da las persunas d'instrucziun en uffizi cumplain ed en uffizi accessori a las scolas professiunalas. 
Da las vischnancas 
La revisiun parziala da la planisaziun locala da Sta. Maria V.M., la revisiun totala da la lescha da taglia da Segl i.E. e la revisiun parziala da la lescha davart las taxas da cura e la promoziun dal turissem da Vaz vegnan approvadas, cun excepziuns e remartgas vegn er approvada la revisiun totala da la lescha da taglia da Castasegna. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 19.10.2000 
Contribuziuns culturalas 
Contribuziuns e garanzias da deficit en la summa totala da 187'700 francs survegnan las suandantas ovras ed occurrenzas culturalas: 
- trais atgnas producziuns da la Klibühni l'onn 2001, 
- occurrenzas musicalas e litteraras dal circul cultural dad Arosa l'enviern 2000/01, 
- program cultural da la Chesa Planta Samedan l'enviern 2000/01, 
- program cultural "klup" per scolaras e scolars en il Grischun central, 
- represchentaziuns da la "Arche Noah" da Benjamin Britten dals 26 fin ils 28 da schaner 2001 a Cuira da musicistas e musicists giuvenils dal Grischun, 
- represchentaziuns da la performance dal musical "Die Alpen" dal chor da la scola chantunala dals 3 fin ils 6 da matg 2001 en l'Arena a Cazas, 
- represchentaziuns da la Passiun "Passio nova" da Giovanni Netzer dals 28 da settember fin ils 14 d'october 2001 a Savognin, 
- Concerts dal Chor mischedau Trin e dal Chor viril Alpina Cuera dals 18/19 da november 2000 a Trin e Malans, 
- stagiun da concerts 2000/01 dal Konzert-Studio Cuira, 
- retscha da concerts 2000/01 dal Klassik Forum Cuira, 
- program d'atun 2000 dal club da folc Cuira, 
- concerts d'atun 2000 dal club da jazz Cuira, 
- producziun d'in DC e d'in videoclip da musica da José Federspiel, Domat, 
- producziun d'in DC dal musicist da Cuira Lou Geniuz, 
- producziun dal film documentar "Saharig" da Robert Ralston jr., Cuira, 
- ediziun dal tom da poesias "Ei para l'alva" da Martin Fontana, Flem, tras la Renania, 
- ediziun dal cudesch "La veta culturala da Zignau" da Mathias Deflorin, Zignau, 
- sustegn da l'onn da gestiun 2000 da l'uniun da ludotecas dal Grischun, e 
- publicaziun dal tom da dieta "Bündnerisch-Tirolerische Nachbarschaft". 
Consultaziuns a la confederaziun 
La regenza s'exprima da princip positivamain envers il sboz da la lescha federala davart la repartiziun da las valurs patrimonialas confiscadas. 
Manegiads èn cun quai daners acquistads a moda criminala (p.ex. daners da drogas, reciclagi da daners suspectus, criminalitad organisada e criminalitad economica). 
Il cumbat pli intensiv cunter quest gener da criminalitad ha augmentà marcantamain ils daners confiscads. 
La repartiziun da questas valurs tranter las communitads participadas a la procedura penala daventa uschia adina pli impurtanta. 
I sa tracta d'indemnisar lur expensas a moda commensurada, da promover la collavuraziun e da mitigiar conflicts da cumpetenza. 
Cuntrari al sboz da lescha è la regenza grischuna da l'opiniun che la confederaziun duai be esser participada là, nua ch'ella ha effectivamain era purtà prestaziuns. 
En connex cun la midada previsa da l'ordinaziun che limitescha il dumber dals esters accentuescha la regenza che la politica d'immigraziun da la confederaziun saja d'impurtanza existenziala per il chantun Grischun en vista da la ferma dependenza dal turissem. 
Cun displaschair sto ella constatar che la politica da la confederaziun concernent il martgà da lavur sa drizza primarmain tenor ils basegns dals centers economics e ch'ils giavischs specifics dals chantuns da muntogna e da turissem vegnan negligids. 
Ella supplitgescha il cussegl federal da betg emblidar ch'era las regiuns da muntogna e turissem èn ina part da l'economia generala da la Svizra. 
Las economias publicas possian be prosperar, sche la politica dal martgà da lavur s'adatteschia er als interss regiunals. 
La regenza fa la proposta d'extender la recrutaziun sin ils pajais che na fan (anc) betg part da la UE. 
Las novaziuns previsas stattan en connex cun l'entrada en vigur da la cunvegna cun la UE davart la libra circulaziun. 
Cun l'avertura pass per pass envers la UE duai l'immigraziun dals ulteriurs stadis vegnir limitada a persunas dal cader, spezialist(a)s e bunas forzas da lavur qualifitgadas. 
Da las vischnancas 
Il concept general/project preliminar per la transfurmaziun e la sanaziun da las chasas B e C da l'ospital chantunal e regiunal retic a Cuira vegn da princip approvà. 
Ils custs d'investiziun vegnan limitads ad in import da 12 milliuns francs. 
Als custs da construcziun vegn garantida ina contribuziun chantunala da 70 pertschient, als custs d'endrizzament ina da 50 pertschient ed a las installaziuns dals centers per propi ina da 90 pertschient. 
Il concept general/project preliminar da l'abitadi evangelic per vegls a Masans, Cuira, per sanar, transfurmar ed engrondir la chasa da vegls ad ina chasa da vegls e da tgira, vegn approvà da princip. 
Ils custs totals stimads importan 9.9 milliuns francs. 
I vegn garantì ina contribuziun chantunala da 53 pertschient. 
Las revisiuns parzialas da las planisaziuns localas dad Andeer, Fideris, Farschno, Samignun e Val s. Pieder vegnan approvadas. 
Gremi: regenza 
Funtauna: rg chanzlia chantunala dal Grischun 
Data: 26.10.2000 
Cumissiun dal cussegl grond sustegna il rinforzament da la gulivaziun da la forza fiscala 
Sut il presidi da deputà Peter Wettstein, Domat, ed en preschientscha da cusseglier guvernativ Klaus Huber, schef dal departament da l'intern e da l'economia publica, ha ina cumissiun predeliberanta dal cussegl grond deliberà dacurt la revisiun parziala da l'ordinaziun executiva tar la lescha davart la gulivaziun da finanzas tranter las vischnancas. 
Cun il project na duain betg vegnir impundids dapli meds per la gulivaziun da finanzas, mabain ils meds disponibels duain vegnir distribuids en in'autra maniera e la gulivaziun da la forza fiscala duai vegnir concepida a moda pli efficazia. 
En il futur duain vegnir impundids per la gulivaziun da la forza fiscala almain 50 pertschient dals meds disponibels per la gulivaziun da finanzas en la summa da passa 20 milliuns francs. 
La part dals meds senz'intent en la gulivaziun da finanzas duai vegnir augmentada, quai che vegn sustegnì da la cumissiun. 
Incontestadas èn medemamain l'abrogaziun da la differenziaziun da la tariffa da gulivaziun tranter las gruppas da forza finanziala 4 e 5, dapli libertad d'agir per la regenza concernent la fixaziun da la tariffa surmenziunada sco er la fixaziun annuala da quella. 
Refurmas da las structuras communalas vegnan en il futur sustegnidas dapli cun cussegliaziun ed impuls finanzials. 
Cun schluccar la restricziun da la gulivaziun da la forza fiscala sin ils emprims 200 abitant(a)s duai correspundentamain vegnir eliminà in impediment per fusiuns da vischnancas. 
Quest limit duai vegnir augmentà da 200 a 300 abitants. 
En connex cun ina fusiun da vischnancas po el schizunt vegnir abrogà dal tut durant in termin transitori. 
Ina minoritad da la cumissiun vuless fixar il limit a 400 abitants ed uschia diriger la distribuziun dals meds per la gulivaziun da la forza fiscala en direcziun da las vischnancas in pau pli grondas e favurisar anc pli fitg las fusiuns da vischnancas. 
La cumissiun propona al cussegl grond da s'occupar dal project durant la proxima sessiun da november e da deliberar la revisiun parziala da l'ordinaziun executiva tar la lescha davart la gulivaziun da finanzas tranter las vischnancas en il senn da la missiva da la regenza. 
Gremi: departament da l'intern e da l'economia publica dal Grischun 
Funtauna: rg departament da l'intern e da l'economia publica dal Grischun 
Data: 31.10.2000 
La revisiun totala da la constituziun chantunala dal Grischun è uss en consultaziun 
La constituziun valaivla na correspunda betg pli a las pretaisas dad oz. 
La cumissiun da constituziun ha preschentà per incumbensa da la regenza in emprim sboz per ina nova constituziun chantunala ed in rapport explicativ latiers. 
Il departament da giustia, polizia e sanitad avra la procedura da consultaziun per las propostas cuntegnidas en il sboz. 
L'entira populaziun vegn envidada da s'exprimer davart la nova constituziun. 
La finamira da la revisiun totala proponida è da crear ina lescha fundamentala moderna, accessibla als burgais ed orientada a l'avegnir che rinforza il cumprovà ed introducescha las novaziuns necessarias. 
Ulteriurs puncts impurtants èn in'organisaziun statala adattada als burgais, in urden da cumpetenzas effizient ed economic sin tut ils plauns statals, proceduras da decisiun democraticas ed il medem temp objectivas e modernas sco er ina lingua clera e chapaivla. 
Las pli grondas midadas concernan trais secturs, numnadamain ils dretgs dal pievel, l'elecziun dal parlament sco er la structura da l'administraziun. 
La cumissiun da constituziun ha per exempel ordinà cumplettamain da nov il sectur dals dretgs dal pievel. 
Las midadas proponidas èn vegnidas adattadas ina a l'autra e furman ussa in pachet equilibrà che porscha clers avantatgs a las autoritads statalas ed a las votantas ed als votants. 
Las vischnancas duain per exempel pudair decider ussa sezzas, sch'ellas vulan dar a las persunas estras domiciliadas il dretg da votar e d'eleger sin plaun communal. 
En connex cun il referendum fa la cumissiun la proposta che las midadas da lescha na suttastattan en l'avegnir betg pli al referendum obligatori, mabain al referendum facultativ. 
I dat ina votaziun, sche 1'500 votantas e votants u in tschintgavel dals commembers dal cussegl grond pretendan quai. 
Il pievel vegn damai er en l'avegnir a pudair decider davart tut las leschas impurtantas u contestadas. Il medem mument prevesa la cumissiun da constituziun differentas pussaivladads per exprimer l'opiniun a moda differenziada: votaziuns da princip, votaziuns davart variantas ed il referendum constructiv. 
En connex cun il cussegl grond propona la cumissiun da constituziun ina midada al sistem electoral da proporz. 
Quel duai pussibilitar tant sco pussaivel a las differentas gruppaziuns politicas, economicas e socialas d'esser represchentadas commensuradamain en il parlament chantunal. 
La represchentaziun duai correspunder a la relaziun da las forzas reala e betg depender da la voluntad da la maioritad. 
Tenor l'opiniun da la cumissiun da constituziun duain ils districts furmar uss ils circuls electorals per las elecziuns dal cussegl grond. 
La creaziun da set regiuns che surpiglian incumbensas tant chantunalas sco er communalas tutga tar ina da las pli impurtantas novaziuns dal sboz da constituziun. 
Ils circuls duain dentant restar vinavant. 
Grazia ad in nov stgalim administrativ vegnan las vischnancas distgargiadas ed uschia rinforzadas. 
Il medem temp po il chantun er surdar incumbensas a las regiuns. 
Las cumpetenzas exactas da las regiuns na duai dentant betg reglar la constituziun, mabain la legislaziun. 
La revisiun totala da la constituziun chantunala pussibilitescha da metter en discussiun dumondas da princip statalpoliticas. 
Ella porscha la chaschun cumplessiva da far refurmas ed adattaziuns là nua che la constituziun valaivla na correspunda betg pli al temp dad oz. 
Ulteriurs puncts principals da la constituziun chantunala proponida pon vegnir resumads sco suonda: 
- Confess cler per la trilinguitad 
- Dretgs fundamentals ed atgna responsabladad 
- ntroducziun d'ina giurisdicziun constituziunala sin plaun chantunal 
- Posiziun e collavuraziun da las vischnancas 
- Survista sistematica da las incumbensas statalas las pli impurtantas 
Ina constituziun exprima en disposiziuns fundamentalas co che las burgaisas ed ils burgais vulan concepir lur stadi areguard las incumbensas publicas, l'organisaziun da las autoritads sco er lur dretgs ed obligaziuns. 
Ella sto empruvar da resguardar ils tratgs cuminaivels entaifer il chantun. 
Per che la constituziun correspundia il meglier pussaivel a quest consens fundamental, duain tut las burgaisas e tut ils burgais pudair s'exprimer davart il sboz da constituziun. 
La regenza spera sin numerusas posiziuns. 
La consultaziun duai demussar, sch'il sboz da constituziun po persvader ina maioritad e nua ch'i dovra anc eventualas modificaziuns. 
Ils 28 da settember 1997 han las votantas ed ils votants decidì che la constituziun dal chantun Grischun saja da suttametter ad ina revisiun totala. 
La regenza ha determinà il schaner 1998 ina cumissiun da constituziun da trenta persunas ed incaricà quella d'elavurar ina nova constituziun. 
La cumposiziun da la cumissiun tegna quint da la diversitad dal chantun Grischun. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 01.11.2000 
Il consum da laina grischuna duai vegnir augmentà fermamain 
Ils proxims onns duai il consum da laina vegnir augmentà per 20 pertschient en il Grischun. 
Per cuntanscher questa finamira è vegnida fundada l'uniun "Laina grischuna". 
Il chantun sa participescha a questa organisaziun da tetg. 
Tenor il program da la regenza 2001 fin 2004 duai la laina grischuna vegnir promovida intenziunadamain e vegnir duvrada dapli sco material da construcziun e sco funtauna d'energia. 
La finamira generala è quella d'augmentar il consum da laina per in tschintgavel durant ils proxims diesch onns. 
Ils proxims quatter onns vegn il chantun a metter a disposiziun daners per sustegnair projects d'impuls correspundents, mesiras da marketing, la lavur da publicitad, exposiziuns e.u.v. Sco cundiziun per il fatg ch'il chantun dat in sustegn finanzial a projects concrets, ha la regenza pretendì che tut las gruppas d'interess ch'èn sa participadas a la chadaina da lain dal Grischun vegnian integradas en la procedura per promover la laina grischuna e ch'i vegnian creadas structuras concisas d'organisaziun. 
Quai è reussì cun fundar l'uniun "Laina grischuna" l'avust 2000. 
En il rom da questa organisaziun da tetg ha lieu ina stretga collavuraziun traunter economia forestala ed industria da laina cun l'intenziun d'augmentar fermamain la valur agiuntada or da l'elavuraziun da laina e dal diever da laina en il Grischun. 
La colliaziun da l'economia forestala e da l'industria da laina vegn beneventada ord vista da l'economia publica e da la politica forestala. 
Il chantun sa participescha a l'uniun "Laina grischuna" e dumonda quel d'eleger il silvicultur chantunal Andrea Florin en la suprastanza. 
1959 è vegnida fundada la cuminanza grischuna d'acziun per la laina. 
1997 ha quella midà ses num en "Lignum Grischun". 
Sin fundament da las novas finamiras da la regenza ha la "Lignum Grischun" obtegnì novas structuras questa stad. 
D'ina societad simpla è resultada da nov l'uniun "Laina grischuna". 
Ils commembers da fundaziun èn stads la federaziun grischuna d'industria da laina, la federaziun forestala dal Grischun "Selva", la secziun grischuna da construcziun en lain svizra, la secziun grischuna da la federaziun svizra dals maisters scrinaris e fabricants da mobiglia, la federaziun grischuna dals impressaris forestals e la federaziun grischuna dals inschegners forestals independents. 
Consultaziuns a la confederaziun 
Cun realisar l'ordinaziun davart las palids autas e cun far l'inventari da las palids planivas ha la confederaziun chattà novas surfatschas cun palids autas. 
Las suandantas otg palids grischunas duain era vegnir registradas en l'inventari federal da las palids autas d'impurtanza naziunala: Kristallloch Val. 
Da princip approva la regenza questa registraziun. 
L' "iniziativa da las dumengias" inoltrada l'onn 1998 pretenda che ina dumengia per stagiun na possian circular nagins vehichels a motor. 
Quest'emprova fiss limitada ad interim sin quatter onns. 
Il cussegl federal refusa questa iniziativa. 
Sco cuntraproposta indirecta propona dentant la cumissiun da traffic dal cussegl dals chantuns ch'ins duaia relaschar in scumond da traffic mintgamai per il di da rogaziun sco er per in'autra dumengia. 
Er questa soluziun è vegnida limitada ad interim sin quatter onns. 
La regenza grischuna refusa cleramain domiduas propostas. 
Da las regiuns e vischnancas 
L'avust ha il Grischun gì precipitaziuns extremas e quellas han chaschunà donns considerabels en bleras parts dal chantun. 
Pertutgà è tant terren forestal e cultivà sco er guaud, bains e vias d'alp spezialmain en il Signuradi, Partenz ed en il Scanvetg. 
La regenza approva il project global Donns da malauras 2000 per cumadar construcziuns forestalas. 
Als custs totals da 5.5 milliuns francs vegnan empermessas contribuziuns chantunalas da var 1.2 milliuns francs. 
A la corporaziun da vischnancas per l'allontanament dal rument en il Grischun (CVARG) vegn empermessa ina contribuziun da 15 pertschient vi dals custs renconuschids per l'implant da preparaziun da vigliaunas en il stabiliment per arder immundizias a Trimmis che custa pressapauc 1.7 milliuns francs. La revisiun parziala dals statuts da la corporaziun da vischnancas Surselva vegn approvada. 
Chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 02.11.2000 
La cumissiun predeliberanta dal cussegl grond approva l'applicaziun dal rumantsch grischun per ils documents da votaziun chantunals e per il cudesch da dretg grischun 
Ils 30 d'october 2000 ha ina cumissiun predeliberanta dal cussegl grond tractà la revisiun parziala da la lescha davart il diever dals dretgs politics en il chantun Grischun sco er la revisiun parziala da l'ordinaziun dal cussegl grond davart l'ediziun d'in nov cudesch da dretg. 
La cumissiun ha discutà questas duas revisiuns parzialas sut il presidi da deputà Placi Berther, Sedrun, ed en preschientscha dal schef dal departament d'educaziun, cultura e protecziun da l'ambient, cusseglier guvernativ Claudio Lardi e ses collavuraturs. 
L'intent da las duas revisiuns parzialas è d'applitgar en l'avegnir per ils documents da votaziun chantunals sco er per la collecziun sistematica dal dretg grischun mo pli la lingua da scrittira unifitgada rumantsch grischun enstagl dals idoms sursilvan e ladin. 
Quai è in ulteriur pass vers la finamira da duvrar il rumantsch grischun sco lingua uffiziala oravant tut per texts che sa drizzan a l'entira populaziun rumantscha. 
La cumissiun predeliberanta dal cussegl grond e la regenza èn da l'avis che l'acceptanza creschenta da la lingua da scrittira unifitgada tar la populaziun rumantscha giustifitgeschia ina tala applicaziun dal rumantsch grischun. 
La finamira da las revisiuns planisadas è da rinforzar il rumantsch sco lingua uffiziala dal chantun. 
Cun introducir il rumantsch grischun en ils secturs numnads nun èsi pli necessari da far duas translaziuns dal medem text. 
Ultra da quai duain las revisiuns permetter da crear ina lingua giuridic-administrativa unifurma sco er da furnir ils documents da votaziun rumantschs a tut ils territoris linguistics rumantschs. 
Sche las revisiuns parzialas vegnan approvadas, vegn il cudesch da dretg grischun a star a disposiziun en rumantsch grischun en furma stampada ed electronica la fin da l'onn 2004. 
La cumissiun ha decidì unanimamain d'acceptar il project e recumonda al cussegl grond da tractar quel en la sessiun da november. 
Il conclus dal cussegl grond concernent la revisiun da la lescha davart il diever dals dretgs politics vegn suttamess a la votaziun dal pievel. 
Per infurmaziuns: 
Placi Berther, president da la cumissiun predeliberanta, Tgès'Alva, 7188 Sedrun 
Tel. f. 081 949 16 44, p. 081 949 20 30 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 02.11.2000 
Nova stgala da peschs tar l'ovra electrica La Punt 
La fin d'avrigl 2000 è vegnida messa en funcziun la stgala da peschs tar l'ovra electrica La Punt suenter in temp da construcziun da bunamain in onn. 
Suenter ina interrupziun da 38 onns pon las litgivas da lai puspè muntar dal lai da Constanza a lur plazzas da frega originalas en il Rain anteriur e posteriur. 
Cun quai è bain reussì in pass decisiv per salvar la litgiva da lai. 
Ils butins en la nassa mussan che var 280 litgivas da lai e 500 litgivas d'ual han gia muntà la stgala da peschs dapi l'avust da quest onn. 
La construcziun ch'ha custà pressapauc sis milliuns francs ha gì success. 
Il project grond "stgala da peschs" 
La stgala da peschs tar l'ovra electrica La Punt è bain la construcziun la pli custaivla da questa spezia en Svizra. 
Il project è vegnì finanzià da la Patvag Ovras electricas SA cun in agid considerabel da la confederaziun e dal chantun. 
Cun amplifitgar la via naziunala tranter Cuira e La Punt è l'uffizi federal da las vias s'obligà l'onn 1987 da surpigliar ina participaziun da 50 pertschient dals custs per la stgala da peschs ch'eran vegnids stimads quella giada sin 5.2 milliuns. 
Il project ch'ha obtegnì la permissiun l'onn 1999 cumpiglia la stgala da peschs cun in indriz per dotar l'aua, ina turbina da dotaziun sco er in rastè ed in indriz per nettegiar il rastè. 
Ils custs totals muntan sin var sis milliuns francs. 
Suenter in'examinaziun detagliada èn ins sa decidids d'integrar in uschenumnà passagi a sfessa (passagi Vertical-Slot). 
Quest passagi modifitgà d'in batschigl a l'auter è vegnì sviluppà en l'America dal nord e vegn applitgà pli e pli er en Europa. 
Ses avantatgs envers ils sistems tradiziunals èn incontestads. 
Las paraids tranter ils singuls batschigls han ina sfessa verticala che traversa tut l'autezza dal batschigl. 
Il letg dal batschigl è cuvrì cun crappa, uschia che la spertadad dal current è zunt reducida giusum. Il passadi a sfessa è perquai adattà er per spezias da peschs che na san betg nudar bain e per peschs pitschens. 
La stgala da peschs a la vart sanestra dal mir da fermada surmunta la differenza d'autezza considerabla da dudesch meters. 
Ella consista da 56 batschigls cun ina lunghezza da min- tgamai trais meters ed ina largezza da 2.1 meters. 
Ultra da quai èn integrads trais batschigls per far la paussa cun ina lunghezza da sis meters. 
La differenza d'autezza tranter ils batschigls importa 20 cm. 
La stgala da peschs è concepida per ina quantitad d'aua da 525 liters per secunda. 
En la part inferiura vegn fatga affluir l'aua dotada, uschia ch'ins po cuntanscher in effect carmalant optimal a l'entschatta da las stgala da peschs. 
Cun dotar permanentamain il traject dal Rain tranter il mir da fermada e la centrala cun trais meters cubics per secunda vegni garantì ch'ils peschs piglian la via tras il traject ch'era fin uss savens sitg ed arrivian fin tar la stgala da peschs. 
La stgala da peschs ha success 
Per pudair examinar il funcziunament da la stgala da peschs han ins integrà ina nassa en la part superiura. 
L'evaluaziun da fin uss dals butins en la nassa tras il survegliader da pestga principal han mussà cleramain che la stgala da peschs funcziuna e che numerusas litgivas da lai e d'ual han surmuntà quella. 
Totalmain han ins registrà var 280 litgivas da lai e 500 litgivas d'ual dals 10 d'avust fin ils 24 d'october. 
Ils butins en la nassa permettan ultra da quai da far deducziuns impurtantas davart las migraziuns ed il stadi dals peschs. 
Schebain che las emprimas litgivas da lai arrivan gia il mais avust a La Punt, entschaiva la migraziun principala vers ils lieus da frega evidentamain pir vers la fin da settember. 
La migraziun da frega da la litgiva d'ual, che metta ses ovs bler pli baud, culminescha dentant gia l'avust u il settember. 
La grondezza da las litgivas da lai è impressiunanta. 
Il pesch il pli grond ch'ins ha tschiffà fin uss ha cuntanschì ina lunghezza da stgars 90 cm ed in pais dad 8.3 kg. 
Ils butins fermamain augmentads suenter las auazuns dals 6 d'avust e dals 13 d'october da quest onn inditgeschan che tras las auazuns massivas, litgivas d'ual pli pitschnas èn vegnidas tratgas giu per il flum. 
Cun uschenumnadas migraziuns da cumpensaziun emprovan ils peschs d'arrivar pli spert pussaivel puspè en lur spazi da viver original. 
Areguard la remigraziun dals peschs ch'han mess ovs vegnan elavuradas novas soluziuns ensemen cun l'ovra electrica. 
Sco emprima mesira impurtanta han ins anticipà la svidada dal batschigl per far la revisiun dal november al matg. 
Quest'anticipaziun ha l'avantatg che las consequenzas da la svidada n'èn strusch pli da sentir en la part inferiura dal Rain alpin e che las litgivas da lai che remigreschan ston spetgar be curt temp en il batschigl. 
Ils peschs giuvens pon passar libramain dasper las turbinas. 
Il program da salvament per la litgiva da lai 
La litgiva da lai fiss prest s'extinguida l'entschatta dals onns 80. Il svilup dramatic da l'effectiv pon ins perseguitar a moda impressiunanta cun agid dals butins da peschs da frega ch'èn vegnids fatgs sut il mir da fermada a Domat. 
Igl è d'engraziar a l'iniziativa da la conferenza interchantunala d'autorisads per la pestga al Lai da Constanza (IBKF) e dals posts spezialisads per la pestga al Rain alpin, ch'ins ha pudì salvar il pesch il pli fascinant da nossa regiun. 
La fin dals onns 70 han ins renconuschì ils motivs ils pli impurtants per la perdita da l'effectiv e realisà pass per pass mesiras da promoziun. 
Tar las mesiras las pli impurtantas tutga l'introducziun da restrenscher il butin en la pestga sin il Lai da Constanza, la constituziun d'in program cumplessiv da tratga secundara sco er l'eliminaziun dals impediments a la migraziun en ils affluents. 
La construcziun da la stgala da peschs tar l'ovra electrica La Punt è segiramain in mument decisiv sin questa via. 
Revalitaziun dals spazis da viver dals peschs 
En la pestga daventi pli e pli enconuschent ch'igl è be pussaivel da mantegnair e promover effectivs cun bleras spezias, sch'i reussescha da mantegnair, revalitar u recuperar auas natiralas. 
La protecziun da las spezias è perquai stretgamain colliada cun la protecziun dal spazi da viver. 
En il traject grischun dal Rain alpin è il dumber da spezias da peschs sa reducì ils davos 100 onns da 20 sin nov spezias. 
La litgiva da lai represchenta numerusas autras spezias da peschs ch'èn medemamain periclitadas (p.ex. litschala, striola, nas). 
La perdita da las spezias è vegnida chaschunada per gronda part tras la perdita dals spazis da viver natirals. 
Ils flums en las vals han savens ina construcziun aritifiziala u èn fermamain donnegiads tras autras intervenziuns. 
Ils davos trajects natirals sa chattan per exempel be anc en la regiun umida tranter Vaz sut e Mastrils. 
La colliaziun da las auas lateralas cun il Rain alpin manca per gronda part. 
L'exempel da la litgiva da lai mussa quant impurtanta ch'ina colliaziun intacta tranter ils spazis da viver è. 
La revitalisaziun e la colliaziun tranter ils spazis da viver dals peschs èn pia las incumbensas las pli urgentas per promover ils effectivs dals peschs. 
Las stentas dals davos onns per revitalisar las auas èn da valitar a moda positiva (p.ex. amplificaziun dal flum a Favugn). 
La cumissiun interchanunala da las regenzas Rain alpin, en la quala èn represchentads tut ils cunfinants cun il Rain, sustegna questas stentas. 
Sias intrapresas han per finamira da coordinar ils differents interess d'utilisaziun dal Rain alpin e da resguardar ils aspects ecologics a moda commensurada. 
La protecziun e l'utilisaziun duain star en equiliber en il futur. 
Pertutgant la revitalisaziun da las auas da peschs vegnan messas novas prioritads er en la nova lescha chantunala da pestga che va en votaziun ils 26 da november 2000. 
En il futur duain vegnir mess a disposiziun dapli meds finanzials per meglierar il spazi da viver per ina fauna da peschs zunt variada. 
Gremi: Inspecturat da chatscha e pestga dal Grischun 
Funtauna: rg Inspecturat da chatscha e pestga dal Grischun 
Data: 08.11.2000 
Plattafurma da communicaziun Interreg en Svizra 
En collavuraziun cun l'uffizi federal da svilup dal territori endrizza il secretariat da stadi per economia seco en Svizra ina plattafurma da communicaziun per accumpagnar INTERREG III. La finamira da questa plattafurma è da promover il barat vicendaivel d'experientschas, know-how e d'ideas innovativas tranter las singulas regiuns en Svizra e l'ulteriura Europa. 
A lunga vista vul ins sviluppar uschia ina rait transeuropeica solida e transparenta. 
L'entschatta 2000 ha la UE prolungà per la segunda giada il program INTERREG. 
Quel cuntinuescha vinavant sut il titel INTERREG III tochen la fin dal 2006. 
Dapi che INTERREG I è vegnì lantschà l'onn 1990 han ins pudì realisar en las regiuns da cunfin svizras passa 400 projects internaziunals en ils secturs furmaziun e perscrutaziun, cultura, turissem, economia e.u.v. 
Per rinforzar l'effect dals singuls instruments da communicaziun èn las trais pitgas colliadas ina cun l'autra. 
Pitga 1: Internet 
L'emprima pitga sa cumpona dal website INTERREG www.interreg.ch. 
El serva sco plattafurma per il barat electronic d'infurmaziuns via internet ed è accessibel sin la rait dapi la mesadad da settember 2000. 
Il cuntegn sa divida en tschintg puncts principals: 
- infurmaziuns da basa davart INTERREG I, II e III 
- banca da datas davart ils differents projects INTERREG 
- utilisaders ed utilisadras pon chargiar giu u empustar directamain rapports, formulars ed ulteriurs documents 
- forum da discussiun per circuls interessads en Svizra ed a l'exteriur 
- divers links a websites cun sumegliants temas en Svizra ed a l'exteriur 
Pitga 2: Meds da massa stampads 
La segunda pitga furman la newsletter INTERREG ed il bulletin INTERREG ch'ins po abunar gratuitamain dal seco. 
La newsletter infurmescha duas giadas l'onn en furma curta davart novs svilups e projects, rinviescha a novas chaussas sin il website e cuntegna in'agenda da las occurrenzas professiunalas specificas. 
Il bulletin infurmescha ina giada l'onn cun reportaschas fundadas e purtrets detagliads davart il program INTERREG. 
Ultra da quai pussibilitescha el la colliaziun cun RegioPlus, il program naziunal da la Svizra per promover il spazi rural che dispona medemamain d'ina plattafurma d'infurmaziun. 
Pitga 3: Occurrenzas 
La terza pitga cumpiglia seminaris dad INTERREG che vegnan organisads mintg'onn per tut ils circuls interessads en Svizra, sco er in'exposiziun ambulanta davart INTERREG ch'ins po reservar tar il seco. 
L'exposiziun preschenta differents projects INTERREG cun participaziun svizra ed infurmescha davart l'organisaziun dad INTERREG III. Las visitadras ed ils visitaders emprendan a conuscher meglier las diversas regiuns da la Svizra e da l'Europa e vesan tge ch'ins ha gia pudì realisar cun INTERREG en questas regiuns. 
Ultra da quai dat l'exposiziun invista en la relaziun da la Svizra cun l'Europa sco er en il champ d'incumbensas da la collavuraziun transnaziunala, in sectur spezial dad INTERREG. 
Las singulas purschidas ed ils singuls servetschs che tutgan tar la nova plattafurma da communicaziun gidan a promover l'utilisaziun dal program INTERREG ed a superar eventualas difficultads pertutgant la realisaziun dal project cun sustegn da la communicaziun e cooperaziun. 
Co funcziunescha il program INTERREG? 
Ils daners dad INTERREG n'èn betg daners da subvenziun, mabain daners da promoziun. 
Quai vul dir: tgi che giavischa sustegn sto prender l'iniziativa ensemen cun partenaris da l'exteriur, preschentar in project concret, finanziar sez almain 50 pertschient da quel e cumprovar a moda vardaivla ch'il project sa porta finanzialmain sez er suenter la fasa da promoziun. 
Dumandads èn damai in spiert innovativ, avertadad ed iniziativa. 
Las experientschas mussan che bleras da questas premissas èn avant maun en Svizra ed en l'Europa cunfinanta. 
Per ulteriuras infurmaziuns: www.interreg.ch. 
Gremi: departament da l'intern e da l'economia publica dal Grischun 
Funtauna: rg uffizi da planisaziun 
Data: 08.11.2000 
Sboz consolidà dal plan directiv en la fasa finala 
Las lavurs vi dal sboz consolidà dal plan directiv chantunal stattan per terminar. 
A la conferenza annuala davart il plan directiv dals 9 da november 2000 vegnan preschentads ils puncts centrals ils pli impurtants dal futur svilup territorial. 
L'exposiziun publica è previsa per la primavaira 2001. 
La varietad dals temas (cuntrada, turissem, abitadi, furniment, traffic, resursas, infrastructuras da provediment) e la cumplexitad da la materia han procurà per in sboz primar da 180 paginas (incl. explicaziuns). 
En cumparegliaziun cun l'entira Svizra e tegnend quint da la grondezza e varietad dal chantun Grischun è quai tuttina in plan directiv "satigl". 
Consultaziun preliminara la primavaira/stad 2000 
Durant la primavaira/stad è vegnida fatga ina consultaziun preliminara dal sboz primar dal plan directiv chantunal tar las organisaziuns per la planisaziun regiunala, singulas vischnancas, l'administraziun, organisaziuns per la protecziun da l'ambient ed associaziuns economicas. 
Silsuenter è il sboz primar vegnì discutà a la "maisa radunda". 
Las numerusas opiniuns e posiziuns vegnan resguardadas en la runda d'adattaziun currenta. 
Resultats positivs e negativs 
La clera structura dal plan directiv e la survista dal chantun han chattà in resun positiv tar ils consultads. 
Las regiuns han scuvrì bunas propostas ed han beneventà la gronda transparenza en la protecziun da la cuntrada. 
Er da las associaziuns economicas ha il sboz primar obtegnì generalmain in resun positiv. 
Ellas han observà en senn positiv ch'ils giavischs ch'ellas avevan formulà en differents workshops èn vegnids integrads en il sboz dal plan directiv. 
En vista a la varietad tematica è vegnida giavischada ina essenzialisaziun dal plan directiv. 
En il sboz consolidà vegni distinguì tranter las prioritads futuras dal svilup territorial e las incumbensas generalas da coordinaziun. 
A chaschun da la conferenza davart il plan directiv dals 9 da november 2000 vegnan preschentadas las prioritads dal futur svilup territorial. 
Pertutgant il tema protecziun da l'ambient han ins constatà in deficit da communicaziun e cooperaziun che vegn recuperà. 
Ils resultats dals workshops cun las organisaziuns per la protecziun da l'ambient n'han betg pudì vegnir integrads en il sboz primar per motivs da temp. 
Quest fatg è vegnì crititgà. 
La confidenza en la planisaziun directiva è vegnida rinforzada tras la procedura tschernida ed eventuals deficits anteriurs da l'infurmaziun e da la communicaziun èn vegnids eliminads. 
Dumondas ch'èn anc avertas, sco p.ex. la collavuraziun tranter il chantun e las regiuns en la planisaziun directiva u la muntada futura da la planisaziun directiva regiunala, èn vegnidas scleridas en il rom da la consultaziun preliminara. 
Uschia vegn la planisaziun directiva realisada en il futur communablamain dal chantun e da las regiuns. 
Ina contribuziun per gidar ad accelerar las proceduras che vegn pretendida da bleras varts, vegn furnida a moda che las proceduras vegnan resumadas. 
In test impurtant per questa nova procedura vegn a succeder en l'exposiziun publica dal plan directiv che sto vegnir organisada communablamain da las regiuns e dal chantun. 
Rectifitgar ils detagls 
La consultaziun preliminara ha mess en dumonda blers detagls ch'èn impurtants per ils acturs locals. 
Quests detagls èsi uss da sclerir. 
D'ina vart succeda quai en gruppas da lavur spezialas (task-forces), da l'autra vart en l'organisaziun dal project regulara. 
La fin da l'onn 2000 vegnan terminadas las lavurs vi dal sboz consolidà. 
Silsuenter vegn preparada l'exposiziun publica dals plans (translaziun, scrittira d'infurmaziun, occurrenzas da publicitad). 
L'exposiziun publica dals plans, en la quala mintgina e mintgin po s'exprimer davart il plan directiv, ha lieu la primavaira 2001, medemamain l'examinaziun preliminara tras la confederaziun. 
Gremi: departament da l'intern e da l'economia publica dal Grischun 
Funtauna: rg uffizi da planisaziun 
Data: 08.11.2000 
L'ambassadur d'Israel fa ina visita a la regenza grischuna 
Oz gievgia, ils 9 da november, fa l'ambassadur d'Israel che residiescha a Berna ina visita a la regenza grischuna. 
L'ambassadur Yitzchak Mayer vegn accumpagnà da sia dunna Rivka Mayer e dal cusseglier d'ambassada Daniel Halevy-Goetschel. 
La regenza grischuna è represchentada tras il president da la regenza Peter Aliesch ed il directur da la chanzlia Claudio Riesen. 
Il program cumpiglia in apero ed in gentar communabel. 
Gremi: regenza 
Funtauna: rg chanzlia chantunala dal Grischun 
Data: 09.11.2000 
Accord da tariffas empè da tariffas coordinadas per la regiun da Cuira 
Il zercladur 2000 han ins suttamess per la consultaziun la versiun repassada da las tariffas coordinadas per la regiun da Cuira a las vischnancas centralas da la regiun Val dal Rain grischuna (Cuira, Favugn, Domat, Tumein, Panaduz, Razén, Trimmis, Untervaz, Igis, Malans, Jenins e Maiavilla). 
En cumparegliaziun cun l'emprima varianta han ins fatg las sequentas adattaziuns: bler damain custs surtut per las vischnancas pervia d'in nivel da tariffas pli aut e contribuziuns chantunalas pli autas sco er pervia da l'extensiun dal territori en direcziun dal Rain anteriur e posteriur. 
Sco resultat da la consultaziun tar las vischnancas centralas da la regiun Val dal Rain grischuna resulta uss in accord da tariffas empè da tariffas coordinadas. 
Sulettamain duas vischnancas (Igis e Razén) han approvà cumplainamain las tariffas coordinadas ch'èn vegnidas preschentadas en la versiun repassada ed èn er prontas da surpigliar lur part dals custs da 55 pertschient (circa 3 fin 10 francs per abitant/a ed onn). 
Las ulteriuras vischnancas han resalvas u refuseschan dal tut las tariffas coordinadas. 
I manca per gronda part la prontezza da sa participar als custs. 
Ultra da quai n'han las vischnancas centralas nagin interess da s'engaschar per tariffas coordinadas che resguardan er vischnancas pli lontanas. 
Il territori nov cumpigliass la Val dal Rain grischuna, il Partenz, il Scanvetg, la Surselva e las regiuns sper il Rain posteriur. 
Considerond il resultat negativ da la consultaziun sa preschenta la procedura futura sco suonda: 
- La segunda fasa da la planisaziun da tariffas coordinadas vegn sistida ad interim. 
- Empè da las tariffas coordinadas cumplessivas vegnan furmads ulteriurs accords da tariffas en la Val dal Rain grischuna. 
Ils abunaments, las cartas da plirs viadis ed eventualmain er ils bigliets singuls duain esser valaivels tenor giavisch tant per il tren sco er per il bus. 
- Las tariffas dals trens e dals bus duain esser egualas per ils medems trajects (adattaziun da las tariffas per kilometer ch'èn differentas per tren u bus). 
- L'AboPlus sco resultat da l'emprima fasa vegn mantegnì. 
AboPlus vul dir circulaziun libra sin l'entira rait da la citad da Cuira cunter in supplement a l'abunament da lingia a Cuira (15 francs il mais resp. 150 francs l'onn). 
Consultaziun a la confederaziun 
La regenza grischuna refusescha il sboz per la revisiun totala da la lescha federala davart la dimora ed il domicil dals esters (LDDE). 
Suenter l'entrada en vigur da la cunvegna bilaterala cun la UE davart la circulaziun libra da persunas vegn la LDDE revedida (da nov lescha davart ils esters) a reglar be anc la situaziun da persunas estras che derivan da pajais commembers da la UE u da la EFTA. 
Igl è incontestà che la lescha davart ils esters, datada da l'onn 1931, sto vegnir revedida urgentamain. 
Latiers èn er da resguardar tranter auter las furmas d'abitar e da lavurar ch'èn sa midadas, las novas modas da viver, ils basegns economics differents e la part creschenta da persunas estras. 
Ultra da quai ston ins mussar vias, co ch'ins duai diriger respectivamain dumagnar l'immigraziun permanenta en Svizra. 
Il sboz na satisfa a questas aspectativas en nagina maniera, mabain prevesa tranter auter er pretaisas da dretg sumegliantas sco ch'ellas èn cuntegnidas en la cunvegna bilaterala per il sectur da la concessiun e la prolungaziun da permissiuns sco er da las pussaivladads da prender la famiglia en Svizra. 
La regenza propona perquai da repassar il sboz cumplettamain. 
Agid umanitar 
Per ils sequents projects d'agid u da svilup vegnan pajadas contribuziuns da totalmain 4'000 francs: 
- Terre des hommes agid als uffants per il project "Lavur sociala per orfens da Sida a Tailanda" e 
- Agid a la Rumania, Malans, en favur d'umans en basegn che vivan en Rumania. 
Da las vischnancas 
La revisiun parziala da la constituziun communala da Brinzauls e las modificaziuns da la planisaziun locala da Peist vegnan approvadas. 
Gremi: regenza 
Funtauna: rg chanzlia chantunala dal Grischun 
Data: 09.11.2000 
La construcziun nova dal lavuratori a Glion duai vegnir realisada 
La cumissiun predeliberanta dal cussegl grond beneventa il project per la construcziun nova d'in lavuratori cun administraziun a Glion. 
Quest lavuratori duai reunir sut in tetg differents secturs da l'administraziun chantunala. 
Sut la direcziun da deputà Stefan Schmutz, Cuira ed en preschientscha da cusseglier guvernativ Stefan Engler, schef dal departament da construcziun, traffic e selvicultura, sco er da represchentants dals uffizis chantunals pertutgads ha la cumissiun predeliberanta dal cussegl grond tractà la missiva per la construcziun nova d'in lavuratori cun administraziun a Glion. 
La cumissiun ha era obtegnì la pussaivladad da s'infurmar sin il lieu davart il project da construcziun previs. 
Il nov lavuratori duai vegnir construì a l'ur vest da la citad da Glion sin ina parcella da circa 8'000 meters quadrat en la zona da mastergn Crappa Grossa, e quai tochen la fin da l'onn 2002. 
Uschia vegnan eliminadas surtut las relaziuns localas ch'èn oz per part precaras ed ils andaments da gestiun difficils da l'uffizi da construcziun bassa 6. Per trair a niz las sinergias en quest project da construcziun urgentamain necessari duain chattar alloschi en questa construcziun nova era ils posts exteriurs da l'uffizi per il traffic sin via e da l'uffizi forestal da la regiun Surselva. 
Il project che prevesa in edifizi en moda da construcziun massiva ed en lain, tegna quint spezialmain da l'urden architectonic local, da la qualitad architectonica sco era dals aspects energetics relevants. 
Ils custs totals dal stabiliment impurtant per la regiun Surselva muntan sin var 14.8 milliuns francs. 
Da quels vegn finanziada la part da l'uffizi da construcziun bassa che pertutga la via e che custa var 12.4 milliuns francs dal tuttafatg sur il quint da las vias, entant ch'ils custs dal stabiliment che van sin donn e cust da l'uffizi per il traffic sin via e da l'uffizi forestal e che muntan sin var 2.4 milliuns francs vegnan pajads cun meds publics generals. 
Perquai ch'il davos import è da qualifitgar sco nova expensa, vegn el suttamess al referendum facultativ. 
La cumissiun ha concludì unanimamain d'entrar en chaussa e recumonda il cussegl grond da tractar il project en la sessiun da november. 
Infurmaziuns: 
Stefan Schmutz, president da la cumissiun predeliberanta, Cuira, tel. 081-252 32 23 (f) 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 14.11.2000 
Ils projects da votaziun EFLAD meritan noss sustegn 
da cusseglier guvernativ Stefan Engler, schef dal departament da construcziun, traffic e selvicultura dal Grischun 
Ils 26 da november 2000 vegnan las votantas ed ils votants a stuair vuschar davart 22 projects (5 federals, 17 chantunals). 
Ils projects chantunals èn coerents, perquai ch'els servan tuts ensemen a "sgumbrar" ed a simplificar da l'urden giuridic grischun vertent. 
Els èn vegnids preparads da la regenza en il rom dal project "Essenzialisaziun e flexibilisaziun da la legislaziun e da l'applicaziun dal dretg (EFLAD)". 
Il cussegl grond ha tractà e deliberà ils projects en la sessiun da mars 2000. 
Lescha da pestga 
Proteger las spezias periclitadas da peschs e giombers, mantegnair la varietad natirala da spezias tar ils peschs indigens ed utilisar persistentamain ils effectivs da peschs tras la pestga sportiva en il Grischun - quai èn ils puncts centrals. 
La nova lescha da pestga collia perquai a moda ideala l'orientaziun ecologica cun l'utilisaziun. 
Da nov vegn la vegliadetgna minimala per ir a pestga d'actualmain 16 onns reducida a 14 onns ed introducida la pussaivladad da pestgar sut surveglianza, quai ch'è adattà per famiglias. 
Per "principiants" prevesa la lescha la pussaivladad da pretender ina furmaziun minimala. 
La lescha cuntegna er in sistem differenzià per las taxas da patenta che vegnan augmentadas commensuradamain en cumparegliaziun cun las tariffas d'enfin uss. 
Ina part considerabla da las entradas supplementaras vegnan duvradas per fatgs da pestga e per revitalisaziuns. 
Tut en tut preschenta la nova lescha da pestga in project empermettent che resguarda commensuradamain tant ils interess ecologics sco er ils giavischs da la pestga sportiva e dal turissem. 
Lescha da guaud 
Tar la lescha da guaud sto il dretg chantunal vegnir adattà en singuls secturs al dretg federal. 
I resultan per exempel midadas tar las cumpetenzas da runcada. 
Uschia decidan da nov ils chantuns davart las runcadas, independentamain da la surfatscha da runcada, sch'els èn er cumpetents per la realisaziun da l'ovra. 
Da l'autra vart concluda la confederaziun en il futur en atgna cumpetenza davart permissiuns da runcada be anc en cas da projects federals. 
Tras quai vegnan optimadas considerablamain las vias da procedura e da conclus. 
Lescha d'expropriaziun, lescha d'assicuranza d'edifizis 
Er quests dus projects servan a fixar novas soluziuns adattadas als burgais. 
Uschia duai vegnir concludì da nov directamain da la cumissiun d'expropriaziun en cas d'inaexpropriaziun contestada. 
Da l'autra vart ademplescha er la revisiun parziala da la lescha d'assicuranza d'edifizis las finamiras dal project da "sgumbrament", e quai en differentas manieras. 
Cun introducir ina reglamentaziun facultativa da la resalva persunala cun reducziun da la premia en cas d'in eveniment da donn datti schizunt novas attracziuns per ils assicurads. 
Remartga finala 
Ils projects menziunads, ensemen cun ils ulteriurs projects chantunals, tegnan quint da las finamiras dal project EFLAD en differents graus. 
L'dministraziun daventa pli effizienta e manaivla al burgais e vegn meglierada a moda persistenta, e persunas privatas obtegnan dapli spazi d'agir. 
Cun persvasiun poss jau perquai recumandar a las votantas ed als votants d'acceptar ils projects da la EFLAD. 
Gremi: departament da construcziun, traffic e selvicultura dal Grischun 
Funtauna: rg cusseglier guvernativ Stefan Engler 
Data: 15.11.2000 
Concernent la votaziun dal pievel dals 26 da november davart il pachet EFLAD 
Lescha d'agricultura 
La nova politica agrara (PA 2002) - cun la nova lescha federala d'agricultura - chaschuna ina ferma liberalisaziun cun dapli martgà e pli pauc stadi. 
Il punct central da la nova politica agrara è quel ch'il stadi procura per bunas cundiziuns da basa e conceda pajaments directs, ma ch'el na s'intermetta betg pli en fatgs da producziun e da martgà. 
En quest connex è er da reveder la lescha chantunala d'agricultura. 
Per l'allevament da muvel èn da nov responsablas las organisaziuns d'allevament da muvel, perquai daventan las reglamentaziuns chantunalas obsoletas. 
L'obligaziun d'assicurar tut ils arments vegn abrogada. 
Per pussibilitar d'assicurar il muvel cunvegnentamain er sin basa facultativa ha concludì il cussegl grond (en l'ordinaziun davart la producziun da muvel) da sustegnair las fusiuns d'assicuranzas da muvel communalas a quellas regiunalas durant in temp transitori da tschintg onns. 
Fin uss è stà il fond d'agid a sasez per la vendita da muvel in fond dal chantun. 
El vegn finanzià mintgamai per la mesadad dals purs e dal chantun. 
En il decurs da la liberalisaziun duai il fond vegnir conlcudì ed administrà da nov da l'uniun purila grischuna e betg pli dal chantun. 
Per che l'organisaziun professiunala possia administrar in fond d'agid a sasez per la vendita da muvel e possia registrar tut ils purs per la finanziaziun, dovri ina basa legala chantunala. 
Lescha davart il sport da muntogna e da naiv 
La segirezza dals giasts è la directiva da la lescha nova. 
Tgi che vul esser activ en il Grischun sco guid da muntogna u sco persuna d'instrucziun per sport da naiv (p. ex. ski, aissa da naiv e cursa lunga) sto avair ina furmaziun renconuschida. 
Cun la realisaziun da questa furmaziun duain sche pussaivel vegnir incumbensadas las federaziuns svizras spezialisadas che garanteschan in'auta qualitad. 
Las patentas grischunas d'enfin uss vegnan sa chapescha renconuschidas er en il futur. 
Persunas ch'exerciteschan in'activitad suttamessa a la lescha ston far in'assicuranza da responsabladad. 
Per pudair reagir sin activitads novas e sports da trend (p. ex. canyoning), fixescha la regenza, tge furmaziun ch'è necessaria per tge terren (p. ex. territori da pistas segirà u cursas aval da variantas). 
En il senn da la promoziun dal turissem po il chantun sustegnair finanzialmain la furmaziun e la furmaziun supplementara. 
Tant la cumissiun da guids da muntogna e da sport da skis sco er las federaziuns professiunalas correspundentas sustegnan il project. 
Lescha da vischnanca 
La revisiun parziala da la lescha da vischnanca è caracterisada dal patratg da vulair dar a las vischnancas anc dapli libertads d'acziun dapertut nua che quai è cunvegnent. 
Il chantun duai en il futur far prescripziuns a las vischnancas sulettamain là, nua che quai fa in senn e nua ch'igl è necessari d'avair ina reglamentaziun chantunala unitara. 
Las vischnancas obtegnan tras quai anc dapli pussaivladads da s'organisar tenor lur basegns e lur relaziuns. 
Cun auters pleds: En cumparegliaziun cun oz han ellas pli grondas libertads ed èn pli flexiblas d'ademplir lur incumbensas multifaras. 
Uschia vegni p.ex. en il futur da princip ad esser chaussa da mintga vischnanca da decider, sch'ella vul introducir in parlament communal. 
Fin oz han gì mo las vischnancas "pli grondas" questa libertad. 
Plinavant vegn rinforzada supplementarmain la libertad da concluder da las vischnancas cun in cussegl communal tras il fatg che decrets communals sin il stgalim da lescha na ston betg pli vegnir suttamess stringentamain al referendum obligatori. 
Consideraond tut las circumstanzas dal cas singul duai la vischnanca pudair decider, sch'ella vul suttametter in decret da lescha al referendum obligatori u sulettamain a quel facultativ. 
Cun l'instituziun communabla han las vischnancas finalmain a disposiziun ina nova furma giuridica pussaivla per la collavuraziun intercommunala. 
Naginas midadas fundamentalas percunter datti en connex cun la vischnanca burgaisa e la surveglianza suprema da las vischnancas. 
Gremi: departament da l'intern e da l'economia publica dal Grischun 
Funtauna: rg cusseglier guvernativ Klaus Huber 
Data: 15.11.2000 
GEA ad ina lescha da scola manaivla al burgais 
da cusseglier guvernativ Claudio Lardi, schef dal departament d'educaziun, cultura e protecziun da l'ambient dal Grischun 
Ils 26 da november 2000 votan las burgaisas ed ils burgais da noss chantun davart ils projects da leschas ch'èn vegnids elavurads en il rom dal project "Essenzialisaziun e flexibilisaziun da la legislaziun e da l'applicaziun dal dretg (EFLAD)". 
Tranter auter avais Vus l'occasiun da concluder per noss chantun ina lescha manaivla als burgais per las scolas popularas dal chantun Grischun (lescha da scola). 
Jau As recumond cun persvasiun da profitar da questa schanza e da dir GEA a quest project. 
In GEA meritan ultra da quai er tut ils auters projects da la EFLAD; il cussegl grond, suenter ina deliberaziun intensiva, ha recumandà al pievel d'acceptar quels. 
La lescha da scola vertenta è daventada nunsurvesaivla tras pliras revisiuns parzialas, ella cuntegna reglamentaziuns per part antiquadas e per part memia spessas. 
Tar la revisiun da la lescha da scola han ins prendì serius quell'opiniun ch'è vegnida exprimida qua e là. 
D'ina analisa minuziusa resulta che questa lescha - sco autras er - cuntegna effectivamain disposiziuns che na vegnan strusch pli applitgadas en la pratica. 
Ina da quellas è per exempel il scumond per scolaras e scolars da far part da societads. 
Ina tala disposiziun n'è betg pli confurma al temp. 
Quest scumond ed ulteriuras reglamentaziuns ch'èn antiquadas e restrenschan la libertad da decisiun dals purtaders da scola e per part er da las persunas autorisadas d'educar vegnan abrogads. 
En auters cas duain vegnir creadas u extendidas pussaivladads da decisiun per ils purtaders da scola. 
Empè dal chantun duai la vischnanca pudair fixar la reglamentaziun dals firads e duai pudair decider, sch'ella vul augmentar la libertad da decisiun da las persunas autorisadas d'educar en quai che reguarda maximalmain trais dis da scola. 
L'autoritad da scola dal lieu duai er avair la pussaivladad da laschar sursiglir in uffant talentà ina classa, sa chapescha suenter las examinaziuns necessarias. 
Ella duai dentant er avair la pussaivladad da prender mesiras disciplinaras visavi scolaras e scolars, en il cas extrem po schizunt vegnir ordinada la suspensiun. 
La revisiun da la lescha da scola prevesa per tut las scolas popularas en il Grischun in temp da scola unitar da 38 emnas. 
I na duai dar nagins uffants pli en noss chantun che van be a scola durant 35 emnas l'onn. 
Sco novaziuns impurtantas ed orientadas vers il futur consideresch jau la pussaivladad da promover specificamain ils uffants cun talents particulars sco er la pussaivladad da schliar problems che pon resultar en situaziuns extraordinarias da l'instrucziun d'uffants ch'èn vegnids recepids transitoriamain. 
Betg sulettamain pervia da questas ponderaziuns curtas sun jau persvadì ch'il project EFLAD davart la lescha da scola merita Vossa approvaziun. 
Voss GEA a la lescha da scola è in GEA ad ina lescha manaivla al burgais che rinforza la posiziun dals purtaders da scola sco er da las burgaisas e dals burgais. 
La lescha è daventada survesaivla. 
Jau As recumond ultra da quai da dir GEA a la revisiun parziala da la lescha davart la promoziun dals impedids (lescha d'impedids) che creescha la basa per integrar uffants cun impediments en il sistem da la scola publica e che procura per ina finanziaziun da la scola speziala orientada vers il futur. 
Jau As recumond er da dir GEA a la revisiun parziala da la lescha davart la furmaziun professiunala en il chantun Grischun. 
Quest project cuntegna p. ex. la basa impurtanta per augmentar la valur da l'emprendissadi scursanì. 
Absolventas ed absolvents obtegnan qua tras meglras schanzas sin il martgà da lavur. 
Impurtantas èn er las midadas per realisar la legislaziun federala davart las scolas autas professiunalas. 
Cun Voss GEA als projects menziunads ed a tut ils auters projects da la EFLAD exprimis Vus la voluntad per ina legislaziun dal chantun Grischun pli actuala, pli chapaivla e pli manaivla al burgais. 
Ils projects meritan Voss GEA. 
Gremi: departament d'educaziun, cultura e protecziun da l'ambient dal Grischun 
Funtauna: rg cusseglier guvernativ Claudio Lardi 
Data: 15.11.2000 
Novas regiuns d'urari davent dal zercladur 2001 
La regenza mida las disposiziuns executivas tar la lescha davart il traffic public en il chantun Grischun. 
1994 era il chantun vegnì repartì en nov regiuns d'urari. 
Per las repartiziuns èn decisivs plirs criteris. 
Da resguardar èn surtut las dumondas principalas sin il sectur da la circulaziun regiunala da persunas, la structura da las lingias dal traffic public sco era la creaziun da structuras concentradas ed efficazias. 
Suenter ina examinaziun cumplessiva vegnan las regiuns d'urari repartidas da nov sco suonda: 
1. citad da Cuira (nord), circuls Tschintg Vitgs e Maiavilla 
2. Partenz e circul da Tavau 
3. Scanvetg 
4. citad da Cuira (sid), circul da Razén, vischnancas da Favugn e Trimmis 
5. Mantogna-Tumleastga e Valragn 
6. Mesauc e Calanca 
7. Grischun central 
8. Surselva 
9. Engiadina, Val Müstair, Bergiaglia 
10. Puschlav e Brusio 
Las novaziuns en detagl: En l'intschess da l'aglomeraziun da Cuira vegnan cunfinadas da nov las regiuns d'urari actualas 1 (Cuira, Domat, Favugn, Tumein, Haldenstein, Trimmis e Says) e 3 (Signuradi ed ulteriuras vischnancas dal circul Tschintg Vitgs; cump. novas regiuns 1 e 4). 
La regiun actuala 6 (Mantogna-Tumleastga, Valragn e Grischun central) vegn sutdividida en duas regiuns (cump. novas regiuns 5 e 7). 
Panaduz e Razén vegnan repartids da nov a la regiun 4. Perquai che, davent da l'onn 2002, la midada d'urari n'è betg pli la fin da matg, mabain pir la mitad da december, na succeda la messa en vigur da las novas disposiziuns, sin fundament dals dretgs transitoris, betg sco previs en il sboz da consultaziun per l'entschatta 2001, mabain pir sin il 1. da zercladur 2001. 
Promover e mantegnair la lingua e cultura rumantscha e taliana 
La regenza suttametta al departament federal da l'intern il program ed il preventiv 2001 per promover e mantegnair la lingua e cultura rumantscha e taliana en il chantun Grischun. 
Ils custs totals previs èn 7.583 milliuns francs (confederaziun 63 pertschient, chantun 37 pertschient). 
I vegnan dumandadas contribuziuns federalas en l'autezza da 4.75 milliuns francs. 
Ils daners duain vegnir impundids per: 
- mesiras chantunalas sco il servetsch da translaziuns, l'ediziun dal cudesch da dretg grischun en las trais linguas chantunalas, l'applicaziun dal rumantsch grischun en votaziuns, la scolaziun da persunas d'instrucziun, l'introducziun da la segunda lingua en la scola primara, il nov concept da linguas per il stgalim superiur e.u.v., 
- sustegnair mesiras da terzas persunas sco projects da scola, mesiras regiunalas, translaziuns da cudeschs e meds d'instrucziun e.u.v., 
- contribuziuns a projects scientifics, 
- contribuziuns ad organisaziuns ed instituziuns (p.ex. Lia rumantscha e Pro Grigioni Italiano), 
- promover l'activitad editoriala, e 
- promover la pressa rumantscha. 
La contribuziun d'investiziun a la Viafier Furca-Alpsu (VFA) vegn approvada 
L'uffizi federal da traffic ha suttamess als chantuns Valais, Uri e Grischun in sboz per la 14avla cunvegna davart l'agid d'investiziuns a la VFA en l'import da 13.9 milliuns francs. 
Cun la resalva ch'er ils ulteriurs partenaris contractuals suttascrivian il contract, l'approva la regenza. 
Ils meds vegnan duvrads per sanar la sortida vest a Brig che vegn gia construida. 
La contribuziun da la confederaziun e dals chantuns munta a 7.35 milliuns francs. 
4.41 pertschient u var 320'000 francs van sin donn e cust dal Grischun. 
Contribuziuns culturalas 
Als suandants projects culturals vegnan empermessas contribuziuns d'in import total da 213'000 francs: 
- incarica a la societad per la perscrutaziun da la cultura grischuna d'elavurar istoricamain il tema "construcziun d'ovras electricas ed electrificaziun en il Grischun", 
- novas unifurmas da la societad da musica S-chanf, ed 
- ediziun da l'Almanacco Mesolcina-Calanca 2001. 
Consultaziuns a la confederaziun 
Sut noziuns sco teleadministraziun, stadi electronic, Electronic Government (e-government), elecziuns e votaziuns electronicas (e-voting) e spurtegl virtual (Guichet virtuel) vegnan discutadas novas pussaivladads da contact electronic cun autoritads e novas furmas da participaziun politica electronica. 
Enstagl da stuair entschaiver per part lungs viadis tras biros e spurtegls vulan las burgaisas ed ils burgais trair a niz pli e pli la lavur administrativa electronica (via internet). 
La regenza approva il project da la confederaziun da concepir in spurtegl virtual. 
Cun quel vulan ins cuntanscher in vast diever da las novas tecnologias d'infurmaziun e communicaziun (NTIC) tras la publicitad politica. 
Ils proxims dus onns vul ins far emprimas experientschas cun in spurtegl virtual central da las autoritads. 
Per quest intent è previsa ina collavuraziun tranter la confederaziun e singuls chantuns. 
Il chantun Grischun ha grond interess d'ina collavuraziun activa. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.11.2000 
Program annual 2001 da la regenza 
La cumissiun predeliberanta dal cussegl grond accepta il program annual 2001 da la regenza. 
Ella sustegna da princip las mesiras da la regenza e recumonda il cussegl grond da prender enconuschientscha dal program da la regenza. 
La cumissiun predeliberanta dal cussegl grond è s'occupada dacurt sut il presidi da deputà Walter Zegg ed en preschientscha da president da la regenza Peter Aliesch dal program annual 2001 da la regenza. 
Il program annual cumpiglia, sa basond sin il program da la regenza 2001-2004, decleraziuns detagliadas e concretas davart las mesiras ch'èn da realisar l'onn 2001. 
La cumissiun beneventa il project e recumonda unanimamain il cussegl grond da prender enconuschientscha dal program annual. 
La cumissiun sustegna da princip las mesiras preschentadas en il program annual. 
Pertutgant ils singuls secturs politics vegni constatà il suandant: 
Sectur politic "refurmas da l'administraziun - relaziuns exteriuras" 
En il senn d'ina planisaziun successiva beneventa la cumissiun spezialmain la recepziun dal nov project "verificaziun da las incumbensas" en il program annual. 
Cun la finamira d'augmentar l'effectivitad e l'effizienza vegn elavurà en il rom da quest project in concept da procedura che permetta ina verificaziun sistematica da las incumbensas publicas tenor criteris unifitgads per tscherts secturs parzials. 
La cumissiun sustegna in tractament prioritar da quest project. 
La cumissiun beneventa plinavant las refurmas en il rom dal project GRiforma. 
Ella pretenda dentant ch'i sajan d'integrar instruments adattads da controlla e direcziun per il cussegl grond gia avant ina eventuala extensiun da GRiforma sin auters secturs. 
Quai duai succeder en connex cun la refurma dal parlament previsa. 
Sectur politic "economia e cumpetitivitad" 
In giavisch spezial da la cumissiun è quel da rinforzar la cumpetitivitad dal turissem. 
Sa basond sin il program da la regenza 2001-2004 pretenda ella che projects da quest sectur vegnian entschavids gia l'onn da planisaziun 2001. 
Plinavant dat la cumissiun gronda paisa a la promoziun da las novas tecnologias d'infurmaziun e communicaziun per augmentar l'attractivitad dal Grischun sco lieu economic. 
Ella parta dal fatg ch'i vegnia preschentada ina strategia generala cun il mussament da la basa giuridica e da las mesiras previsas l'onn da planisaziun. 
Tenor l'avis da la cumissiun sto la realisaziun da projects sin il sectur da la promoziun da las novas tecnologias d'infurmaziun e communicaziun succeder cun emprima prioritad, e quai pervia dal svilup rasant sin quest sectur. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 16.11.2000 
Gea al basegn d'agir en il sectur da la protecziun da datas 
Sut il presidi da deputà Gieri Luzi (Cazas) ed en preschientscha da president da la regenza Peter Aliesch sco er da represchentants da l'administraziun, ha discutà la cumissiun predeli- beranta dal cussegl grond la missiva tar il decret d'ina lescha chantunala per proteger datas. 
La cumissiun propona al cussegl grond unanimamain d'entrar en chaussa e da deliberar la lescha per mauns da la votaziun dal pievel. 
Sin fundament dal svilup rasant da l'informatica e da las pussaivladads da la rait correspundentas è la cumissiun persvadida ch'i dovra in agir sin plaun legislativ en quest sectur. 
L'informatisaziun da la societad ha avantatgs evidents, ma ella porta cun sai era privels ch'ins na dastga betg sutstimar. 
Ins sto chanalisar il "regl" da datas en vias regladas e conceder a la burgaisa ed al burgais dretgs da scleriment e d'infurmaziun. 
La nova lescha chantunala per proteger datas serva surtut ad impedir l'utilisaziun abusiva da datas da persunas. 
Per survegliar la protecziun da las datas duai vegnir creà in post da controlla chantunal independent e betg lià a directivas ordaifer l'administraziun. 
Quel duai tranter auter survegliar las prescripziuns concernent la protecziun da las datas, manar in register cun las collecziuns da datas sco er cussegliar las autoritads e las persunas pertutgadas. 
Tant l'approvaziun sco er la concepziun da la revisiun èn stadas per gronda part incontestadas en la cumissiun predeliberanta dal cussegl grond. 
Motiv da discussiunar ha dà la dumonda, quant enavant che la nova lescha duai era vegnir applitgada per las vischnancas ed ils circuls. 
Cuntrari a la proposta en la missiva da la regenza, duai la lescha valair er per vischnancas, per colliaziuns da vischnancas e circuls, sche quels na decreteschan betg atgnas disposiziuns per proteger datas. 
Il decret d'ina lescha chantunala per proteger datas (LCPD) pussibilitescha d'unifitgar la basa legala e da serrar las largias existentas. 
Il cussegl grond tracta il sboz da lescha en la sessiun da november. 
Il pievel vegn a pudair votar davart il sboz l'onn proxim. 
Infurmaziuns: deputà Gieri Luzi, tel. 081-651 37 37 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 22.11.2000 
Il Grischun e Son Gagl tegnan ensemen sin il sectur da sanitad 
Il Grischun vul collavurar a moda pli intensiva cun il chantun Son Gagl sin il sectur da la promoziun da la sanadad e da la prevenziun. 
Il center per prevenziun e promoziun da la sanadad (CEPRE) a Son Gagl vegn ad avrir in nov post exteriur en ils locals dal post per la prevenziun cunter la toxicomania a Cuira. 
Sin il sectur da la prevenziun cunter la toxicomania en il Grischun hai dà in vid, perquai che l'uniun purtadra dal post spezialisà correspundent è sa schliada. 
Per quest motiv han ins examinà differents models. 
Il CEPRE ch'è affilià al departament da sanitad da Son Gagl dispona d'experientschas da plirs onns ed ha in know-how fitg fundà. 
El mussa er la flexibilitad necessaria per entrar en ils basegns dal chantun Grischun. 
Cun questa soluziun cunvegnenta pon ins profitar d'ina instituziun ch'è gia francada. 
En il fratemp è vegnida elavurada ina cunvegna da prestaziuns per ina fasa da project da trais onns (2001 tochen la fin 2003) tranter ils dus chantuns. 
Il CEPRE vegn ad avrir ultra dals posts a Wil ed Altstätten in nov post a Cuira ed endrizzar quel en las localitads dal post da prevenziun cunter la toxicomania a Cuira. 
Il post a Cuira vegn ad avair in grad d'occupaziun da var 200 pertschient. 
L'entschatta da la gestiun vegn ad avair lieu la primavaira 2001. 
Ils collavuraturs vegnan suttamess a la direcziun dal CEPRE a Son Gagl. 
Ultra da las incumbensas centralas da la prevenziun cunter la toxicomania duai vegnir surdada al CEPRE ina incarica pli vasta per la promoziun da la sanadad e la prevenziun en ils secturs famiglia, scola e sanadad, sco er stil da viver e sanadad. 
Durant ils davos onns ha gì lieu ina midada da paradigma da l'orientaziun tenor la malsogna vers l'orientaziun tenor la sanadad. 
D'ina politica da sanitad che s'orientescha dapli tenor la promoziun e la prevenziun spetgan ins ina qualitad da vita pli gronda, ina distgargia finanziala da la communitad e da l'assicuranza da malsauns sco er ina sminuziun dals custs da l'economia publica che vegnan chaschunads pervia da malsognas. 
La regenza approva la cunvegna davart la collavuraziun dals chantuns Grischun e Son Gagl en il sectur da la prevenziun e da la promoziun da la sanadad cun la resalva ch'il cussegl grond approvia in credit d'impegn dad 1.2 milliuns francs per la fasa da project da trais onns. 
Il Grischun duai obtegnair ina nova marca 
Il Grischun, il chantun da vacanzas da la Svizra. 
Questa marca che vegn duvrada dapi var 20 onns duai vegnir substituida cun ina nova marca. 
Tant il program da la regenza 2001 fin 2004 sco er il concept directiv per l'economia dal chantun Grischun pretendan ina marca ferma per il Grischun. 
Quella marca duai cumpigliar differents secturs da prestaziun sco il turissem, l'economia, ils transports, ils products e las prestaziuns da servetsch. 
Da la noziun geografica Grischun duai vegnir deducida ina marca cun valurs correspundentas. 
La marca stuess preschentar las valurs centralas natira, cultura e bainstar uschia ch'ella na pudess betg mo vegnir duvrada per il turissem, mabain er per autras branschas en il Grischun. 
L'effect duai irradiar per finir lunsch suror ils cunfins da la Svizra. 
L'idea da dar ina marca al Grischun è naschida durant in workshop pertutgant il concept directiv per l'economia dal Grischun. 
Silsuenter han differentas firmas ed organisaziuns surpiglià l'idea e dapi il matg 2000 s'occupa er il departament da l'intern e da l'economia publica en collavuraziun cun Grischun vacanzas dal project "marca Grischun". 
En quel vegnan integrads currentamain ils uschenumnads "keypartners" (ils represchentants dals lieus da turissem ils pli impurtants, la VR, l'industria e.u.v.). 
Suenter avair fatg ina analisa e planisaziun generala (fasa 1) sa tracti uss da crear e d'introducir ina nova marca Grischun (fasa 2). 
Quai duai succeder fin l'avrigl 2001. 
Per la fasa 2 vegn fixada ina limita da custs da 330'000 francs. 
En questa fasa vegn consultada ina firma externa. 
Pli tard vegnan ins a stuair stabilir e rinforzar la nova marca en il martgà. 
Proxima scola da polizia l'onn 2002 
Il cussegl grond n'ha betg permess d'organisar ina scola da polizia l'onn 2002. 
Sch'igl existia ina planisaziun actualisada da l'effectiv e sche l'effectiv dal corp da polizia sco er las incumbensas da la polizia chantunala vegnian survegliadas a moda pli approfundada, alura saja la cumissiun da gestiun dentant pronta d'examinar l'organisaziun d'ina scolaziun da polizia l'onn 2002. 
Cun in rapport correspundent vegni uss explitgà che la proxima scola da polizia per maximalmain 30 candidats/tas stoppia vegnir organisada l'onn 2002, per che l'effectiv actual possia vegnir mantegnì. 
La planisaziun a lunga vista mussa ultra da quai che l'onn 2004 fissi d'organisar in'ulteriura scola da polizia. 
La regenza concluda d'organisar ina scola da polizia l'onn 2002. 
Ina gruppa da lavur ch'il departament da giustia, polizia e sanitad sto numnar vegn a s'occupar da la dumonda per in'ulteriura scola da polizia l'onn 2004 e vegn a far scleriments davart l'effectiv futur da la polizia chantunala. 
In eventual augment dal corp da polizia stess per finir en connex cun las controllas pli intensivas dal traffic pesant. 
Da las regiuns e vischnancas 
La segunda etappa da realisaziun dal project rempars da lavinas Alpetta (Val Bever) da la VR vegn approvada. 
Igl è previs da sanar ils indrizs existents e da cumplettar quels cun ulteriurs. 
Vi dals custs totals da var 2.5 milliuns francs vegn empermessa ina contribuziun chantunala da 25 pertschient. 
Per differents projects da construcziun da vias en il chantun vegnan empermess credits d'in import total da var 1.3 milliuns francs (plantaziun substitutiva al sviament da Claustra, lavurs da construcziun en il sectur Scuol vest e fermada d'auto da posta "Gassa Sut/Bottaholds" entaifer il vitg da Domat). 
Gremi: regenza 
Funtauna: rg chanzlia chantunala dal Grischun 
Data: 23.11.2000 
Bazar en la clinica psichiatrica chantunala Waldhaus Cuira 
Ils 25 da november 2000 ha lieu en la sala plurivalenta da la clinica psichiatrica Waldhaus da las 9.00 fin las 16.00 il bazar annual d'Advent. 
La clinica psichiatrica chantunala Waldhaus ed il lieu da lavur e d'occupaziun ARBES Montalin èn responsabels per l'organisaziun e la realisaziun dal bazar. 
Lavurs da maun che vegnan producidas en las terapias da la clinica ed en las ufficinas da l'ARBES durant l'entir onn da mauns diligents, vegnan offeridas per la vendita. 
Mintgin è superbi e vuless che quai ch'el ha producì vegnia era vendì. 
Faschai diever da la chaschun per emprender ad enconuscher questas lavurs e visitai il bazar. 
Anc restan in pèr dis ed en ils ateliers e l'ufficina ARBES vegni lavurà hecticamain. 
Als pullovers vegnan cusids en ils davos fils, il chaval da lain obtegna ina vernisch e la vaschella ina glasura ed arsira. 
Cun agid dals assistents vegn la sala plurivalenta pinada per il bazar. 
A noss visitaders pitschens vegn offerida ina canorta tgirada, nua ch'ils uffants pon dissegnar, trair chandailas u decorar pizieutas. 
Nossa tombola procura per ina surpraisa. 
En nossa cafeteria procura il persunal per Voss bain e sa legra d'As maldisar cun buns baccuns. 
"EnergiaSvizra", il nov program da politica d'energia da la Svizra 
A l'apero d'energia da mesemna, ils 29 da november, vegnan experts a preschentar la direcziun da la politica d'energia dal futur en Svizra ed en il chantun Grischun. 
L'apero d'energia ha lieu a partir da 17.00 a la scol'auta per tecnica ed architectura a Cuira. 
Sco referents èn annunziads: Hans-Luzius Schmid (uffizi federal d'energia, Berna), Christoph Rutschmann (associaziun svizra per energia da laina, Turitg) e Paul Barandun (associaziun grischuna d'economia forestala, Cuira). 
En il center stattan il nov program da la confederaziun 
"EnergieSchweiz", la lescha da CO2 sco er eventualas prescripziuns davart il diever d'energia d'instruments, vehichels ed edifizis. 
Ultra da quai vegn mussà co ch'ins promova stgaudaments da laina cun il program "Lothar" e nua ch'ins survegna ina cussegliaziun cumpetenta. 
I stattan en discussiun schanzas da realisaziun en il Grischun. 
EnergieSchweiz 
A l'entschatta da l'onn proxim vegn il cussegl federal a remplazzar il program d'acziun "Energie 2000" tras il program "EnergieSchweiz". 
Perquai che ni la taxa da promoziun ni l'iniziativa solara èn vegnidas acceptadas, vegn il program finanzià da la cassa federala, sco fin uss "Energie 2000". 
Uschia stattan a disposiziun bler pli paucs meds finanzials che sche in da quests projects fiss vegnì acceptà. 
"EnergieSchweiz" vegn a sa basar sin "Energie 2000"; La tariffa facultativa vegn rinforzada. 
- La lescha d'energia prevesa l'instituziun d'agenturas d'energia 
- Tenor la lescha da CO2 duain vegnir fatgas cunvegnas cun utilisaders cun grond consum davart l'emissiun da CO2 
- La confederaziun ed ils chantuns vegnan a fixar prescripziuns davart il diever d'energia d'instruments, vehichels a motor ed edifizis. 
- Ins suppona ch'i stoppia vegnir introducida ina taxa da CO2 il pli baud l'onn 2004. 
Program da promoziun 
Il december 1999 ha il stemprà "Lothar" fatg cupitgar ina gronda quantitad da plantas. 
Lain da stemprà po savens be vegnir utilisà sco lain d'industria u d'energia. 
La confederaziun ha perquai concludì da promover finanzialmain stgaudaments da laina. 
Per trais onns stattan perquai a disposiziun 45 milliuns francs. 
Il program "Lothar" po surpigliar fin a 60% dals custs supplementars betg amortisabels visavi in stgaudament convenziunal. 
I ston esser ademplidas trais cundiziuns: 
- L'implant nov furnescha almain trais quarts dal basegn da chalira da l'edifizi 
- L'implant è examinà pertutgant ses tip e porta il sigil da qualitad da l'associaziun svizra per energia da laina. 
- L'implant n'è anc betg installà. 
L'energia verda grischuna deriva da laina da guaud e laina restanta 
Cun l'utilisaziun augmentada d'energia da laina pon vegnir segiradas numerusas plazzas da lavur en il Grischun, ed ins po prestar contribuziuns impurtantas per distgargiar l'atmosfera d'ulteriur CO2 e d'autras emissiuns nuschaivlas. 
Il potenzial da l'energia da laina en il Grischun n'è per gronda part anc betg utilisà; ins pudess redublar l'utilisaziun entaifer curt termin. 
Ina premissa centrala per l'utilisaziun augmentada da l'energia da laina è ina tecnica da combustiun che permetta da brischar la laina a moda cumadaivla, effizienta e confurma a l'ambient. 
Durant ils davos onns ha gì lieu in svilup considerabel sin il champ da las innovaziuns. 
Stgaudaments da laina moderns che vegnan utilisads correctamain cuntanschan ils pli auts grads d'efficacitad, en las pli paucas emissiuns ed adempleschan senza problems las valurs da limit severas da l'ordinaziun davart mantegnair l'aria pura OAP 92. La paletta da stgaudaments da laina moderns è vasta. 
Ella tanscha dal cheminé serrà fin tar il grond stgaudament automatic cun rait termala en vischinanza e cumbinaziun da chalira e forza. 
Tar la decisiun per in tschert sistem stat en il center il basegn da prestaziun da chalira. 
Ultra da quai giogan dentant er auters facturs ina rolla impurtanta, uschia p.ex. las relaziuns da spazi, las pretaisas da confort sco er la situaziun da provediment. 
I cunvegn adina d'esser precaut cun eleger il sistem da combustiun. 
L'associaziun per energia da laina cun ses quatter posts d'infurmaziun en las regiuns porscha las conuschientschas necessarias e la cussegliaziun. 
Suenter ils referats ha lieu ina discussiun, a la quala Balz Lendi da l'uffizi d'energia vegn a preschentar l'optica dal Grischun 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 26.11.2000 
Il chantun promova las mesiras per spargnar energia cun contribuziuns finanzialas 
Dapi l'onn 1994 sustegna il chantun Grischun cun contribuziuns finanzialas sanaziuns termicas d'edifizis, stgaudaments da laina ed implants d'energia solara. 
Las contribuziuns da promoziun permettan da smezzar il consum d'energia da stgaudar. 
Il settember ha il pievel refusà cleramain las taxas federalas d'energia. 
Quai ha per consequenza ch'ins cuntinua cun ils programs chantunals da promoziun. 
Contribuziuns per sanaziuns d'edifizis ed energias regenerablas 
Dapi l'onn 1994 ha il chantun Grischun sbursà stgars set milliuns francs per sanaziuns termicas d'edifizis. 
Durant la medema perioda ha el subvenziunà ultra da quai stgaudaments da laina ed implants d'energia solara cun var 3.8 milliuns francs. 
A l'entschatta dal program da promoziun l'onn 1994 eri previs d'impunder in preventiv annual da dus milliuns francs suenter ina perioda iniziala da var trais onns. 
Cun sustegn dal program d'investiziuns da la confederaziun han ins cuntanschì questa finamira l'onn 1997. 
Dapi l'onn 1998 ha il cussegl grond sminuì constantamain ils preventivs annuals per motivs da spargn. 
Quai ha gì per consequenza che singulas mesiras da promoziun èn vegnidas sistidas e ch'ins ha stuì far ina glista da spetga per las contribuziuns chantunalas. 
Dapi quest onn survegn il chantun Grischun contribuziuns globalas da la confederaziun per ses program da promoziun. 
Questas contribuziuns vegnan a cumpensar per part las reducziuns chantunalas en il preventiv. 
Contribuziuns chantunalas persistentas 
Edifizis ch'adempleschan las pretaisas per survegnir ina contribuziun chantunala demussan en media suenter la sanaziun termica da l'edifizi be pli la mesadad dal consum da chalur ch'avant la sanaziun. 
Per ch'il chantun conderschia contribuziuns da promoziun ston ils patruns da construcziun esser pronts d'isolar lur edifizi a moda cumplessiva e pli bain che quai che las prescripziuns da la lescha d'energia pretendan. 
Questas ulteriuras mesiras d'isolaziun chaschunan in ulteriur respargn da var 2.5 liters ieli per meter quadrat surfatscha d'abitar. 
Enfin la fin da l'onn 1999 èn vegnidas conderschidas contribuziuns chantunalas a 296 chasas cun ina surfatscha d'abitar totala da var 200'000 meters quadrats. 
Gia il respargn supplementar tras la meglra isolaziun correspunda a 420 tonnas ieli da stgaudar per onn. 
Il respargn total da quests edifizis che sa repeta mintg'onn munta a var 1'250 tonnas ieli da stgaudar per onn. 
In bel agid a noss ambient. 
Per cumparegliar vulain nus menziunar ch'ina nova chasa da MINERGIA demussa be pli la mesadad dal consum d'energia da stgaudar d'ina chasa sanada. 
Construir è in process dinamic che sa sviluppa permanentamain vinavant. 
Las finamiras futuras èn gia fixadas tras il label MINERGIA. 
Effects positivs sin l'economia publica 
In studi incumbensà da l'uffizi d'energia arriva a la conclusiun che las contribuziuns finanzialas concedidas dapi l'onn 1994 han, ultra d'effects energetics ed ecologics, er in effect sin la conjunctura e l'occupaziun. 
Plinavant cuntrastat a las contribuziuns in refluss considerabel en furma da taglias supplementaras e da taxas al maun public. 
En cumparegliaziun cun autras expensas publicas èn las contribuziuns per sanaziuns termicas d'edifizis da valitar sco fitg positivas or da vista da l'economia publica e pon vegnir consideradas, calculond la durada da las mesiras, almain sco investiziuns che sa portan finanzialmain sez. 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 26.11.2000 
Premis da la fundaziun per promover l'artisanat grischun 
La fundaziun per promover l'artisanat grischun ha concedì quest onn per la segunda giada in premi da renconuschientscha en l'autezza da 10'000 francs, dus premis da promoziun en l'autezza da mintgamai 10'000 francs ed ina contribuziun als custs da stampa en l'autezza da 3'000 francs. 
Il premi da renconuschientscha va al sculptur da lain Peter Ostertag da Casti per sia lavur artistica extraordinaria durant blers onns. 
In dals premis da promoziun va a Fabia Zindel ed Alexandra Hänggi che produceschan a Basilea tailas cun design spezial sut il num "MATRIX", per ch'ellas possian meglierar l'infrastructura da la producziun. 
La "Cuminanza d'interess per promover l'artisanat da fieuter en il Grischun" obtegna ina contribuziun als custs da stampa per la mappa "Filzszene Graubünden", en la quala nov artists dattan invista da la lavur contemporana cun la materia textila "fieuter". 
La surdada dals premis ha lieu ils 29 da november 2000 en la chasa "zum Rosengarten" a Grüsch. 
Tschintg regiuns forestalas substitueschan 29 circuls forestals 
Davent dal schaner 2001 vegnan midads ils 29 circuls forestals dal Grischun en tschintg regiuns forestalas. 
Questa novaziun stat en connex cun la reorganisaziun currenta dal servetsch forestal dal Grischun. 
En las tschintg regiuns forestalas Surselva, Val dal Rain/Scanvetg, Signuradi/Partenz/Tavau, Grischun central/Moesano e Grischun dal sid vegnan fundads pass per pass centers da cumpetenza. 
Cun questa reorganisaziun vulan ins far frunt a las numerusas pretaisas envers il servetsch forestal dal Grischun a moda efficazia, favuraivla per ils clients e flexibla. 
Mintga vischnanca ha anc adina ina persuna da contact en sia regiun ch'è cumpetenta per ella. 
Proximamain vegnan las vischnancas infurmadas en scrit davart la midada. 
19 milliuns per vischnancas flaivlas da finanzas 
La regenza dat liber contribuziuns da totalmain 19.3 milliuns francs per la gulivaziun da finanzas intercommunala 2000. 
Quest import vegn duvrà per contribuziuns da gulivaziun a vischnancas flaivlas da finanzas e repartì sco suonda: 
- 9.65 milliuns per la gulivaziun da la forza fiscala, 
- 6.92 milliuns per contribuziuns ad ovras publicas, e 
- 2.73 milliuns per la gulivaziun dal basegn spezial. 
La nova lescha davart il sport da muntogna e da naiv 
Il pievel grischun ha acceptà ils 26 da november la nova lescha davart il sport da muntogna e da naiv (LMN). 
Per che las novas disposiziuns legalas valian gia per la stagiun d'enviern 2000/2001, metta la regenza en vigur la lescha sin ils 11 da december e relascha disposiziuns executivas. 
Domadus decrets vegnan publitgads en il Fegl uffizial dal chantun. 
Votaziuns dal pievel dals 4 da mars 2001 
Dumengia, ils 4 da mars 2001 vegni votà davart trais projects federals ed in chantunal. 
Da vart da la confederaziun van ils suandants projects en votaziun: 
- iniziativa dal pievel Gea a l'Europa 
- iniziativa dal pievel per medicaments a pretsch pli bass 
- iniziativa dal pievel per dapli segirezza entaifer ils vitgs grazia a la spertadad maximala 30, cun excepziuns (vias per tuts) 
Plinavant vegni votà davart il suandant project chantunal: 
- revisiun parziala da la lescha davart promover la tgira da malsauns (lescha da la tgira da malsauns). 
Funtauna: rg chanzlia chantunala dal Grischun 
Data: 30.11.2000 
Nagins privels da sanadad en il "bajetg da chemia" a Cuira 
En l'edifizi da l'administraziun chantunala Hofgraben 11/Planaterrastrasse 11 a Cuira, nua che sa chattan l'uffizi da veterinari ed il laboratori chemic, pon ins excluder privels da sanadad. 
Suenter che trais persunas che lavuravan en la chasa menziunada èn mortas entaifer quatter onns, èn vegnidas fatgas examinaziuns cumplessivas. 
En las examinaziuns pertutgant eventuals privels da sanadad han ins integrà sper il "bajetg da chemia" (Hofgraben11/Planaterrastrasse 11) er l'edifizi da l'administraziun Hofgraben 5 e la staziun da trafo dals menaschis industrials da la citad da Cuira. 
Sut la direcziun da l'uffizi chantunal da construcziun auta ed en collavuraziun cun il medi chantunal, Mario Pajarola, èn ils suandants secturs vegnids examinads a moda minuziusa: clima da l'aria a l'intern da l'edifizi, asbest, toxins/substanzas nuschaivlas, radioactivitad, champs electromagnetics, aria exteriura e conturn sco er champs geomagnetics. 
Ils suandants uffizis spezialisads èn stads participads: laboratori chemic, uffizi per l'ambient, inspecturat da lavur sco era mintgamai in biro d'inschigner a Cuira ed a Rorschach. 
En il fratemp è avant maun il rapport final da las examinaziuns. 
L'evaluaziun è succedida tenor las directivas e las limitas da la SUVA, da l'uffizi federal d'ambient, guaud e cuntrada sco er da l'uffizi federal da sanitad. 
Tut ils resultats da la mesiraziun èn lunsch sut las limitas correspundentas. 
Ultra da quai mussan las examinaziuns ch'i na dat naginas grevezzas veglias sin fundament da la substanza architectonica. 
En differentas medias era vegnì speculà che surtut l'edifizi da l'administraziun Hofgraben 11/Planaterrastrasse 11 a Cuira pudessia esser "contaminà". 
Chaschun per questas speculaziuns aveva dà il trist fatg ch'il 1995 eran morts da cancer il veterinari chantunal ed in inspectur da victualias ed il 1999 er il successur dal veterinari chantunal. 
Els tuts avevan lavurà en la chasa menziunada. 
Dus ulteriurs mortoris èn alura vegnids mess en relaziun cun questa chasa. 
Perquai èsi da menziunar en quest connex anc il suandant: In expert da victualias da la citad da Cuira, mort il 1993, n'ha mai lavurà en la chasa pertutgada, in ulteriur controllader da victualias, mort il 1996, ha lavurà là mo gist durant tschintg mais. 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
Data: 04.12.2000 
Il Grischun duai obtegnair ina nova lescha davart la protecziun da l'ambient 
La regenza suttametta al cussegl grond la missiva ed il sboz per ina lescha chantunala davart la protecziun da l'ambient (lescha introductiva tar la lescha federala davart la protecziun da l'ambient). 
Il nov decret duai reglar surtut l'execuziun da la legislaziun federala davart la protecziun da l'ambient. 
Ils davos 15 onns è il dretg federal sa midà marcantamain sin il sectur da la protecziun da l'ambient. 
El surdat numerusas novas incumensas executivas als chantuns ed a las vischnancas. 
Per tegnair quint da quest svilup è inditgada er ina reordinaziun dal dretg chantunal davart la protecziun da l'ambient. 
L'ordinaziun dal cussegl grond davart la protecziun da l'ambient che datescha da l'onn 1984 è antiquada ed incumpletta e na satisfa betg pli al svilup dal dretg. 
Perquai che la lescha federala davart la protecziun da l'ambient regla la materia a moda quasi definitiva, ha il chantun ina pitschna libertad da relaschar atgnas prescripziuns materialas independentas davart la protecziun da l'ambient. 
En la lescha chantunala davart la protecziun da l'ambient (LCPAmb) duai vegnir fixà principalmain tgi che duai esser autorisà d'exequir la lescha federala en il Grischun. 
Sco fin uss èsi previs er en la nova LCPAmb che las incumbensas cumplexas vegnian ademplidas en emprima lingia da las autoritads chantunalas cumpetentas. 
I sa tracta en emprima lingia d'incumbensas en ils secturs protecziun cunter immissiuns (mantegniment da l'aria pura, protecziun cunter radiaziuns nunionisantas), protecziun cunter materias che pericliteschan l'ambient, planisaziun dal rument e sanaziun da deponias veglias, protecziun dal terren e cunter catastrofas. 
Tenor il princip da subsidiaritad duain vegnir attribuidas a las vischnancas tut quellas incumbensas ch'ellas san ademplir gist uschè bain u schizunt meglier ch'il chantun (p.ex. en ils secturs: allontanament dal rument, controlla da brischaders e protecziun cunter canera). 
Var in terz da las disposiziuns legalas s'occupan dals ruments. 
En quest connex èn da menziunar spezialmain la cumpetenza previsa da nov dal chantun da construir sez stabiliments per dismetter ils ruments u da sa participar a tals sco er la cumpensaziun dals custs da transport. 
Cun decretar ina LCPAmb cumplessiva pon vegnir abrogads ils suandants decrets chantunals davart la protecziun da l'ambient: la lescha davart economisar ils ruments, l'ordinaziun dal cussegl grond davart la protecziun da l'ambient e l'ordinaziun dal cussegl grond davart economisar ils ruments. 
La dumonda contestada davart la cumpensaziun dals custs ineguals per il transport sin lunga distanza dals ruments d'abitadi (cumpensaziun dals custs da transport) duai vegnir fixada sco suonda: il chantun conderscha pajaments da gulivaziun per il transport cun la viafier da ruments d'abitadi . 
En quest connex vegnan a resultar per il chantun custs supplementars da var 420'000 francs, sche tut las federaziuns laschan transportar lur ruments cun la viafier. 
Als transports da ruments che succedan cun camiuns, schebain ch'i dat ina colliaziun da viafier, na paja il chantun naginas contribuziuns. 
Tut las incumbensas executivas èn prescrittas da la confederaziun. 
Ellas èn colliadas cun custs da persunal e finanzials che resultan gia en l'urden actual. 
Il cussegl grond vegn a tractar la LCPAmb durant la sessiun da mars 2001. 
Reducziun da las premias 2001: augment marcant da la resalva persunala e las premias directivas 
Persunas cun ina reducziun da las premias da la cassa da malsauns na ston per l'emprima giada betg pli anticipar sezzas lur premias a partir da l'onn proxim. 
Tgi ch'ha il dretg da retrair ina reducziun da las premias quest onn u l'onn proxim, survegn l'emprima rata la fin da schaner/l'entschatta da favrer 2001. 
Per pussibilitar e calcular la reducziun da las premias 2001 sto la regenza fixar gia l'entschatta da december las premias directivas e las resalvas persunalas. 
Durant la sessiun da november ha il cussegl grond permess cun il preventiv 2001 in import da var 46 milliuns francs per la reducziun da las premias. 
Schebain ch'i stattan a disposiziun quest onn uschia 2.9 pertschient dapli daners per quest intent, na pon ins betg cumpensar cun quai l'augment da las premias da var otg pertschient. 
La regenza ha concludì d'augmentar las premias directivas sin l'import da las premias medias chantunalas per mais. 
Per uffants (fin 18 onns) vegni fatg quint cun ina premia directiva da 43 francs, per giuvens creschids (19 fin 25 onns) da 110 francs e per creschids (sur 26 onns) da 168 francs. 
Las resalvas persunalas ston vegnir augmentadas anc ina giada cleramain en cumparegliaziun cun quellas actualas. 
L'onn proxim han persunas da las davosas categorias d'entradas da duvrar sis pertschient (l'onn 2000: 5.2 pertschient) da lur entradas imputablas per pajar las premias da las cassas da malsauns. 
Sche las entradas augmentan, alura s'augmenta la resalva persunala fin 12.4 pertschient (l'onn 2000: 8.2 pertschient). 
Dus pertschient cumpensaziun da charischia per il persunal chantunal 
Per cumpensar la chareschia per il persunal chantunal e las persunas d'instrucziun da las scolas popularas vegn conderschida sin il 1. da schaner 2001 ina cumpensaziun da chareschia da dus pertschient. 
Sin il medem termin vegnan adattadas las rentas da vegliadetgna, d'invaliditad e da consorts da la cassa da pensiun chantunala e las pensiuns dals anteriurs cussegliers guvernativs cun 1.3 pertschient a la chareschia. 
Novaziuns sin il sectur dals fugitivs 
Tenor la nova lescha federala d'asil passa la cumpetenza da providenza per fugitivs renconuschids e requirents d'asil cun permissiun da dimora suenter in termin transitori da maximalmain dus onns da las ovras d'agid a las autoritads chantunalas. 
Fin uss vegniva ademplida questa incumbensa en il Grischun da las ovras d'agid Caritas e Crusch cotschna. 
Ellas vulessan surdar quest sectur d'assistenza pli spert pussaivel al chantun. 
En quest senn piglia la regenza enconuschientscha dal concept "agid als fugitivs en il chantun Grischun" da l'uffizi dal servetsch social. 
L'assistenza e la cussegliaziun da fugitivs e requirents d'asil renconuschids surpiglia sin l'entschatta da schaner 2001 l'uffizi chantunal dal servetsch social. 
Per ademplir l'incarica vegn endrizzà in post da cussegliaziun spezialisà. 
Ils custs che resultan surpiglia la confederaziun durant ils proxims tschintg onns. 
Las novas regulaziuns davart la pestga van en vigur pass per pass 
Suenter che la nova lescha chantunala da pestga (nLCP) è vegnida acceptada dal pievel ils 26 da november, concluda la regenza da metter en vigur las novaziuns pass per pass. 
- Las disposiziuns davart la vegliadetgna minimala per ir a pestgar, las regulaziuns davart pestgar sut surveglianza e las taxas da patenta per giuvenils van en vigur gia l'entschatta da l'onn 2001. 
Concretamain èn quai ils artitgels 5 alinea 2, 6 e 9 alineas 3 e 5 da la nLCP. 
- Tut las ulteriuras disposiziuns vegnan messas en vigur sin l'entschatta da l'onn 2002. 
Armonisar las taxas notarialas e dal register funsil 
Fin uss duvravan ils differents uffizials da documentaziun en il chantun differentas tariffas da taxas per las medemas documentaziuns. 
Cun la nova ordinaziun davart il notariat d'ina vart e cun la nova ordinaziun davart las taxas dals uffizis dal register funsil vegnan armonisadas las tariffas da taxas. 
In'ulteriura novaziun è quella, che tut las disposiziuns dals notars pon vegnir contestadas tar la cumissiun da notariat. 
Questa regulaziun cumpiglia er ils administradurs dal register funsil, sch'els fan da notars. 
Contribuziuns da cultura 
Las suandantas organisaziuns culturalas survegnan contribuziuns en l'import total da 158'000 francs: 
- teater da la citad da Cuira per la stagiun 2000/2001, e 
- societad da musica Ramosch per novas unifurmas. 
Contribuziuns da sport 
50 federaziuns ed organisaziuns da sport survegnan contribuziuns d'in import total da 760'000 francs. 
En quest connex sa tracti da la repartiziun dal gudogn da sport-toto 2000. 
Da las vischnancas 
Il project da construcziun per cuvrir la colliaziun tranter la chasa da scola veglia e quella nova a Vella vegn approvada definitivamain. Als custs dal stabiliment che pon vegnir quintads da 190'000 francs vegn empermessa ina contribuziun chantunala da 32.5 pertschient. - Christian Wilhelm, naschì 1960, da Schiers, domicilià a Claustra, daventa manader da secziun tar l'uffizi forestal. 
El cumenza ses uffizi l'entschatta d'avrigl 2001. - Michel Maïkoff, naschì 1957, da Chardonne VD, domicilià a Landquart, daventa a partir da l'entschatta d'avrigl 2001 inschigner forestal regiunal da la regiun forestala Signuradi/Partenz/Tavau. Data: 07.12.2000 
Pertge ha il pievel refusà la contribuziun chantunala al campiunadi mundial da skis 2003 a San Murezzan? 
Ina analisa. 
Las votantas ed ils votants grischuns han refusà ils 24 da settember 2000 in credit impegnativ da set milliuns francs en favur dal CM da skis 2003 cun 50.9 pertschient vuschs negativas. 
Il fatg ch'il suveran ha refusà in project ch'era vegnì sustegnì dal parlament cun 102 a 0 vuschs, ha stimulà la regenza da laschar analisar manidlamain il cumportament da votaziun. 
Ella ha incumbensà l'institut da perscrutaziun GfS a Berna da far ina analisa posteriura da la decisiun dal pievel. 
Dals 3 fin ils 17 da november 2000 ha l'institut da perscrutaziun fatg ina retschertga tar 1'053 persunas pli veglias che 18 onns. 
Questas persunas èn vegnidas elegidas tenor il princip da la casualitad. 
Recapitulaziun dal resultat da l'analisa posteriura da l'institut da perscrutaziun GfS 
Il stgars na da 51 pertschient na po betg vegnir attribuì mo ad in unic factur. 
Plitost pon ins constatar in grond dumber da differents motivs ch'han gidà ensemen a refusar il project. 
I sa maschaidan ponderaziuns finanzialas e da la politica regiunala cun la critica da projects gronds sco suletta promoziun dal sport d'elita u cun motivs ecologics. 
Tenor la politica da partida n'è la refusa betg sa concentrada mo sin las gruppa dals sanesters e dals verds. 
Ella ha cumpiglià er parts da las partidas burgaisas, a moda che surtut la PPS n'ha betg votà cun unanimitad. 
La regenza prenda enconuschientscha dals suandants resultats: 
1. Ina cumbinaziun da motivaziuns fitg differentas ha bastà per far far naufragi al project. 
2. Ina maioritad absoluta dals votants renconuscha il niz d'in CM per il turissem. 
3. L'argument ch'ils abitants da l'Engiadin'ota che vulan il CM duaian er pajar quel sez, è bain vegnì refusà da 66 pertschient dals votants. 
Pressapauc la mesadad da las persunas refusantas avevan dentant differentas aspectativas davart ses niz per las regiuns. 
4. La votaziun n'è betg stada in votum da princip encunter il sport. 
5. Igl exista ina tscherta critica envers il sport d'elita, spezialmain en connex cun la promoziun dal sport da massa. 
6. La decisiun na sa drizza da princip betg encunter projects gronds. 
7. Ils suandants quatter arguments èn stads decisivs per la refusa dal project: 
- motivs da la politica da finanzas (finanzas chantunalas), 
- quitads per l'ambient, 
- quitads per il traffic, e 
- naginas persunalitads che giaudan la confidenza dal pievel al timun da l'organisaziun. 
Conclusiuns: 
Dals resultats da l'analisa posteriura da la decisiun dal pievel prenda la regenza las suandantas conclusiuns: 
1. Perquai ch'i sa tracta d'ina cumulaziun dals differents arguments, ch'ina atmosfera encunter il sport na sa lascha betg constatar e perquai ch'eveniments gronds na vegnan betg refusads da princip, n'èsi betg da metter en dumonda generalmain projects gronds sco il campiunadi mundial da skis u ils gieus olimpics d'enviern en il Grischun. 
2. Per la populaziun è ina cundiziun generala impurtanta en tals projects gronds il fatg da resguardar ils interess da l'ambient (donns ecologics, traffic). 
Quai correspunda er a la tenuta da fin uss da la regenza. 
3. Resguardond ch'il niz regiunal n'è betg repartì egualmain per blers projects en il chantun, èsi da promover ina moda da patratgar per l'entir Grischun ed ina solidaritad tranter las regiuns sco er d'augmentar l'integraziun dal singul. 
4. In'acceptanza da sumegliants projects sco il credit per il CM pon ins cuntanscher be, sch'i vegn fatg frunt als differents arguments negativs cun ina vasta communicaziun ed infurmaziun activa e sch'i vegn creada la fiduzia necessaria en la populaziun. 
Gremi: departament da l'intern e da l'economia publica 
Funtauna: rg departament da l'intern e da l'economia publica 
Data: 13.12.2000 
La regenza metta en vigur decrets revedids 
Suenter che las votantas ed ils votants grischuns han acceptà il settember ed il november ina entira retscha da revisiuns da leschas, metta la regenza en vigur divers da quests decrets resp. diversas da questas disposiziuns sco suonda: 
- Revisiun parziala da la lescha d'energia e da l'ordinaziun d'energia il 1. da fanadur 2001. 
In'excepziun furma l'artitgel 10 da la lescha d'energia, tenor il qual il chantun sustegna investiziuns per spargnar energia cun facilitaziuns fiscalas. 
Questa disposiziun vegn abrogada gia sin il 1. da schaner 2001. 
- Revisiun parziala da la lescha forestala il 1. da schaner 2001. 
- Revisiun parziala da la lescha d'agricultura il 1. da schaner 2001. 
- Revisiun parziala da la lescha d'expropriaziun il 1. da schaner 2001. 
- Revisiun parziala da la lescha davart l'assicuranza d'edifizis il 1. da schaner 2001. 
- Revisiun parziala da la lescha davart l'agid en cas da catastrofas inclusiv las disposiziuns executivas da la regenza il 1. da schaner 2001. 
Consultaziuns a la confederaziun 
En sia posiziun envers cusseglier federal Pascal Couchepin sustegna la regenza grischuna da princip la midada previsa da la lescha da cartels. 
Sco punct principal da la revisiun duai la cumissiun da concurrenza (CumCo) vegnir autorisada da pudair pronunziar sancziuns directas. 
La regenza è dentant encunter reducir la CumCo dad actualmain 11 fin 15 giu sin set commembers e da la munir mo pli cun spezialists independents. Gist en tals gremis èsi impurtant che consuments e lavurants sajan represchentads. Da las regiuns e vischnancas 
Als custs imputabels da 9.1 milliuns francs vegn empermessa ina contribuziun chantunala da construcziun da 55 pertschient. La constituziun da la vischnanca da Ruschein e la revisiun totala da la lescha da taglia da Claustra-Serneus vegnan approvadas. 
Gremi: regenza 
Funtauna: rg chanzlia chantunala dal Grischun 
Data: 14.12.2000 
Las controllas dal traffic pesant vegnan intensivadas 
Per augmentar la segirezza dal traffic vegnan fatgas dapli controllas dal traffic pesant en il Grischun. 
L'entschatta da l'onn 2001 vegn introducida en Svizra la taxa sin il traffic da camiuns pesants tenor prestaziun (LSVA). 
Il medem mument vegn augmentada la limita da paisa dals camiuns ch'è generalmain valaivla dad oz 28 sin 34 tonnas. 
Plinavant vegnan introducids ils contingents previs per vehichels da 40 tonnas en la cunvegna bilaterala davart il traffic terrester, e quai per viadis levs e vids. 
Questas novaziuns signifitgan che las controllas dal traffic pesant ston vegnir intensivadas. 
Las lavurs da project da la plazza da controlla per il traffic pesant a Realta sut cuntinuan. 
Per las controllas pli intensivas vegn il chantun Grischun ad obtegnair l'onn 2001 totalmain 103'500 francs da la confederaziun. 
La regenza approva ina cunvegna da prestaziuns correspundenta tranter il chantun e la confederaziun. 
Las premias da l'assicuranza d'edifizis vegnan sbassadas 
Las premias fundamentalas e supplementaras da l'assicuranza d'edifizis vegnan sbassadas. 
Envers la basa valaivla 1997 vegnan ellas reducidas per 16 pertschient. 
Questa nova distgargia da las premias è pussaivla grazia a l'andament positiv da las ristgas ed als buns retgavs da chapital da blers onns. 
Ils assicurads vegnan infurmads l'entschatta da schaner 2001 directamain da l'institut d'assicuranza d'edifizis. La restauraziun da la claustra da Müstair progredescha Per il project da restauraziun da la claustra San Jon a Müstair vegnan deliberadas contribuziuns da totalmain 839'000 francs. 
Las lavurs cumpiglian controllas e segiradas. Gronds custs chaschunan surtut las mesiras d'urgenza vi da las frescas en la baselgia claustrala, là nua che las frescas romanas smanatschan da sa dissolver da la pictura carolinga sutvart. Ils custs totals per las lavurs da restauraziun previsas durant ils proxims trais onns vegn ad impurtar circa set milliuns francs. Il chantun sa participescha cun 15 pertschient. Cultura 
Il chantun cumpra la sculptura "Grosses Weib" da Rudolf Blättler, quella che sa chatta actualmain sut il grond fau en il zardin da la Chasa grischa a Cuira. 
L'artist che deriva da Lucerna tutga tar ils sculpturs svizzers arrivads. 
Ultra da quai acquista il chantun 12 ovras d'art da Menga Dolf, Corsin Fontana, Ladina Gaudenz e Cécile Wick, ch'èn destinadas sco decoraziun da biro. 
Questas cumpras custan 110'000 francs al chantun. 
Dal rest vegnan conderschidas contribuziuns d'in import total da var 224'000 francs a las suandantas ovras ed occurrenzas culturalas: 
- duas exposiziuns d'Alberto Giacometti la stad 2001 en il museum Ciäsa Granda a Stampa ed ediziun d'in catalog, 
- activitads da l'archiv da cultura da dunnas dal Grischun durant l'onn 2000, 
- tschintgavel festival da teater dal Grischun dals 26 als 29 d'avrigl 2001 a Cuira, 
- producziun dal film "Sömmis da Kerosen/Kerosinträume" da Manfred Ferrari, Cuira, 
- contribuziun al deficit da las festivitads "350 onns liberaziun da l'Austria" da las regiuns Partenz e Tavau dals 7 als 11 da matg e dals 10 als 25 d'avust 1999, 
- ediziun da la publicaziun "Die Anfänge des Pietismus in Graubünden" da Jürgen Seidel tras la societad per la perscrutaziun da la cultura grischuna, 
- participaziun da la cheramista Anna Haas, Cuira, al project cultural "CHinA" a Vienna, 
- ediziun da l'ovra cumplessiva dal poet dialectal defunct Josef Hug tras l'uniun da Vaz sut per chastels e ruinas, 
- UNCOOL festival da jazz dals 24 als 27 da matg 2001 a Le Prese, 
- concerts da l'uniun d'orchester da Cuira dals 14 e 30 da mars 2001 a Tavau e Cuira, 
- trais concerts da la scola da chant da Cuira da Nadal 2000 fin zercladur 2001, 
- concerts dal chor da chombra engiadinais dals 20/21 da schaner 2001 a San Murezzan e Cuira, 
- concerts dal rudè da chant Adula dals 17/18 da mars 2001 a Tusaun ed Andeer, 
- concerts dal chor da baselgia Concordia Tumleastga dadora dals 24 e 27 da matg 2001 a Tumegl, 
- concerts dal chor St. Johann Tavau dals 24/25 da mars 2001 a Maiavilla e Tavau, 
- concerts da l'orchester da chombra Orchestrina Cuira dals 28 da schaner als 3 da favrer 2001 a Sent, Schiers ed a Cuira, 
- concerts dal chor viril Domat dals 11 e 12 da matg 2001 (primaudiziun d'ina cumposiziun scritta dad Alvin Muoth sin incumbensa), 
- concerts dal chor maschadà da la scola media evangelica Schiers dals 6 e 7 d'avrigl 2001 a Schiers e Maiavilla, 
- concerts per la fin da l'onn 2000 da l'orchester sinfonic Engiadin'ota dals 28 als 30 da december 2000 a Puntraschigna, Zuoz, Segl e Schlarigna, 
- concerts d'orgel a Cuira durant l'onn 2001, 
- turnea da concerts dal cellist Luzius Gartmann resp. da ses trio l'avrigl 2001 en l'Ucraina (preschentaziun d'ovras da cumponists grischuns), 
- concerts dal club da folc Cuira durant il 1. semester 2001, e 
- ediziun dal DC "Schilter spielt Arabklezmen" tras la gruppa da musica Schilter. 
La regenza metta en vigur decrets revedids 
Suenter che las votantas ed ils votants grischuns han acceptà il november in'entira retscha da revisiuns da leschas, metta la regenza en vigur divers da quests decrets resp. diversas da questas disposiziuns sco suonda: 
- Revisiun parziala da la lescha davart la promoziun d'umans cun impediments il 1. d'avust 2001. 
Ils artitgels 32 e 32a valan dentant gia a partir dal 1. da schaner 2001. 
- Revisiun parziala da la lescha davart la furmaziun professiunala e da l'ordinaziun executiva respectiva il 1. da schaner 2001. 
Il nov artitgel 51 quinquies vala pir davent dal 1. d'avust 2001. 
- Revisiun parziala da la lescha da vischnancas il 1. da schaner 2001. 
Regiuns e vischnancas 
Ils plans directivs regiunals "protecziun da la cuntrada Engiadin'ota", "cuntrada" sco er "sendas e chamonas Val Mesauc e Calanca" vegnan approvadas. Per mesiras da reparatura en connex cun ils stemprads 1999 en il Scanvetg ed il Partenz dadens vegnan deliberadas contribuziuns da totalmain var 234'000 francs. 
Per differents projects da construcziun da vias en il chantun vegnan dads libers credits da totalmain 702'000 francs (direcziun dal project A13 galaria dal San Bernardin e nova fermada per l'auto da posta a Mulin da Pitasch ordaifer il vitg sin la via da Val S. Pieder). Gremi: regenza 
Funtauna: rg chanzlia chantunala dal Grischun 
Data: 21.12.2000 
Per la fin da l'onn 
Durant l'onn scadent ha la regenza salvà 44 sesidas. 
En quellas ha ella prendì 2176 conclus. 
Dapi l'onn 1995 han ins pudì reducir il dumber da las fatschentas tractadas da la regenza per schlassas 1001. 
Quai è ina consequenza da diversas reorganisaziuns e da divers transferiments da cumpetenzas. 
Cun delegar sias fatschentas da rutina sin in plaun inferiur, po la regenza sa deditgar dapli a las dumondas impurtantas. 
Questa tendenza vegn la realisaziun dal project EFLAD (essenzialisaziun e flexibilisaziun la legislaziun e da l'applicaziun dal dretg) anc a rinforzar. 
Il presidi da la regenza va il 1. da schaner 2001 ad Eveline Widmer-Schlumpf, vicepresident daventa Claudio Lardi. 
La regenza giavischa buna fin e bun principi, confidenza e bainstar a tut las conburgaisas ed ils conburgais. 
Gremi: regenza 
Funtauna: rg chanzlia chantunala dal Grischun 
Data: 28.12.2000 
Lavur d'util public enstagl d'in chasti che privescha da la libertad: 
La limita dal chasti vegn extendida da 30 a 90 dis 
A partir da l'entschatta da schaner 2001 vegn extendida la limita dal chasti. 
Quella admetta da prestar lavur d'util public enstagl da stuair expiar in curt chasti che privescha da la libertad. 
En il futur pon sentenziads ch'han incassà in chasti che privescha da la libertad da fin maximalmain 90 dis, expiar quel en furma d'ina prestaziun da lavur d'util public. 
Quatter uras da lavur d'util public correspundan ad in di chasti che privescha da la libertad. 
A questa furma d'execuziun dal chasti vegnan admessas persunas sentenziadas che garanteschan spezialmain areguard lur caracter e lur vita anteriura d'observar las cundiziuns da la lavur d'util public e da las qualas la lavur u la scolaziun da fin uss na vegnan betg periclitadas tras questa moda d'execuziun. 
La furma da l'execuziun da la lavur d'util public sa basa sin l'ordinaziun dal cussegl federal 3 tar il cudesch penal svizzer dal matg 1990. 
Dapi l'onn 1992 posseda il chantun Grischun ina permissiun per las persunas chastiablas d'expiar lur chastis da fin 30 dis arrest u praschun en furma d'ina prestaziun da lavur d'util public e gratuita. 
Infurmaziun: Karl Prader, departament da giustia, polizia e sanitad, tel. 081-257 25 14 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 28.12.2000 
Fin da la chatscha d'atun 2000 
La chatscha da tschiervs e chavriels è terminada cun success dumengia, ils 17 da december 2000. 
Totalmain èn vegnids sajettads 4'230 tschiervs e 3'009 chavriels. 
Schebain che la chatscha d'atun ha provocà er quest atun discussiuns en singulas regiuns, ella ha cuntanschì ina giada dapli l'adattaziun dals effectivs da selvaschina al spazi da viver d'enviern. 
L'introducziun da la planisaziun qualitativa da reducziun tar ils tschiervs ha gì success. 
Regulaziun tras la chatsch'auta e la chatscha cumplementara d'atun 
Er quest onn han ins realisà la chatscha da tschiervs e chavriels en ina procedura da dus stgalims. 
Il settember ha gì lieu la chatsch'auta tradiziunala dal Grischun, en la quala èn ids a chatscha tut ils chatschaders durant trais emnas sin l'entir territori chantunal. 
Da mez november fin mez december ha gì lieu la regulaziun fina tras chatschas d'atun regiunalas, e quai a moda pli effizienta pussaivla durant maximalmain 10 mez dis. 
Las chatschas d'atun permettan ina procedura differenziada ch'è orientada tenor las relaziuns localas. 
Questas chatschas vegnan organisadas regiunalmain, cun in dumber da chatschaders enconuschent, ed il dretg mument, q.v.d. suenter che la selvaschina è arrivada en ses quartier d'enviern. 
Ellas na concurrenzeschan betg la chatsch'auta, mabain cumpletteschan quella a moda optimala. 
Cun excepziun da las regiuns da Sur e Suot Funtauna Merla (entschatta tempriva da l'enviern) en l'Engiadin'ota han ins pudì realisar tut las chatschas. 
Ina giada dapli èsi sa mussà che per ina chatscha efficazia è d'avantatg ina cuverta da naiv minimala. 
Tschiervs 
Per mantegnair in effectiv da tschiervs cun ina structura natirala e per evitar donns da selvaschina, eri da sajettar quest onn en il chantun Grischun 4'270 tschiervs. 
Cun questa prelevaziun (34 pertschient) reusseschi da stabilisar l'effectiv da primavaira da bunamain 12'600 tschiervs. 
A la chatsch'auta èn vegnids sajettads 3'054 ed a la chatscha d'atun 917 tschiervs. 
Quests butins èn vegnids cumplettads tras las reducziuns da vadels daventads orfens, d'animals blessads e che fan donn. 
Il resultat cumplessiv ha il suandant aspect: 
Butin da tschiervs total / taurs / vatgas / vadels 
chatsch'auta (incl. reducziun organs 3'171 / 1'769 / 1'273 / 129 da surveglianza da chatscha) 
chatscha d'atun (incl. reducziuns 1'059 / 98 / 427 / 534 
total (plan = 4'270) 4'230 / 1'867 / 1'700 / 663 
Il plan da reducziun è vegnì ademplì en cumparegliaziun cun il butin total (quantitativ) a 99 pertschient, en cumparegliaziun cun il dumber d'animals feminins sajettads (qualitativ) a 95 pertschient. 
Cun excepziun da las regiuns Signuradi-Seewis, Partenz dadora ed Engiadin'ota è il plan da reducziun vegnì cundanschì en tut las regiuns. 
Sut las premissas da quest onn è quai tut en tut in bun resultat. 
Chatschaders ch'èn ids a la chatscha d'atun han fatg quai cun quità ed a moda confurma a las finamiras. 
Sin 917 tschiervs han els sajettà 452 vadels, 390 vatgas d'in onn e vatgas da tschierv sco er 75 lantschets e taurs. 
Ils chatschaders han medemamain pudì sajettar plirs tschiervs cun veglias blessuras. 
Chavriels 
Durant la chatsch'auta èn vegnids sajettads 2'397 chavriels. 
Sin fundament dal butin da bucs durant il settember han ins fatg in plan da reducziun per mintga regiun, e quai per l'entira chatscha da chavriels. 
Tenor quel impurtava il plan da reducziun totalmain 3'203 chavriels, per la chatscha d'atun 779 chavriels. 
Ils resultats da las duas fasas da la chatscha da chavriels han il suandant aspect: 
Butin da chavriels 
total / bucs / chauras / ansiels 
chatsch'auta (incl. reducziuns organs 2'441 / 1'304 / 1'084 / 53 
da surveglianza da chatscha) chatscha d'atun (incl. reducziuns organs 568 / 30 / 205 / 333 
da surveglianza da chatscha) 
Quest plan da reducziun è vegnì ademplì a 94 pertschient. 
Las finamiras da la chatscha d'atun n'èn betg vegnidas cuntanschidas en las regiuns Sur e Suot Funtauna Merla, Val Puschlav, Sent-Ftan, Signuradi-Seewis, Partenz central e davos sco er en l'areal da Tavau. 
Er questa chatscha è vegnida fatga generalmain cun quità, è tuttina la quota d'ansiels dal butin (13 pertschient) - sco previs - augmentada cleramain anc ina giada. 
Chatscha - paschiun e plaschair, dentant er ina incumbensa 
En pliras regiuns ha la chatscha d'atun en la naiv provocà animadas discussiuns e chartas da lecturs. 
En il futur vegni a daventar ina lavur impurtanta d'infurmar la populaziun ed ils chatschaders davart las finamiras ed incumbensas sco er davart las pussaivladads correspundentas da la chatscha. 
Ils effectivs da tschiervs e chavriels han pudì vegnir regulads per gronda part tras la chatscha grischuna da patenta. 
Uschia han ils effectivs da questas spezias pudì entschaiver l'enviern en ina grondezza adequata ed en ina buna structura da l'effectiv. 
Quai è dentant stà pussaivel be grazia a las chatschas d'atun ch'han gì in effect regulativ, a la prelevaziun consequenta era da selvaschina feminina e giuvna sco er grazia a la protecziun parziala d'animals masculins creschids. 
La chatscha grischuna da patenta ha ademplì er quest onn sia incumbensa en il servetsch da la publicitad. 
Quai è stà pussaivel be tras l'engaschi effectiv dals chatschaders averts per novaziuns. 
Gremi: inspecturat da chatscha e pestga dal Grischun 
Funtauna: rg inspecturat da chatscha e pestga dal Grischun 
Data: 04.01.2001 
Il cuntegn da plum en la charn-selvaschina grischuna n'è da princip betg problematic 
Durant la stagiun da chatscha 2000 han ins fatg differentas provas da controlla per eruir il cuntegn da plum en paiver da selvaschina gia cuschinà. 
Ils resultats dal laboratori chemic èn plaschaivels per il Grischun. 
En il chantun Grischun han ins fatg totalmain dudesch provas da controlla en differentas mazlarias e manaschis da gastronomia. 
Ins ha examinà il paiver gia cuschinà da tschiervs, chavriels e chamutschs ch'èn vegnids schluppettads durant la chatscha grischuna cun projectils cun mantel entir resp. mantel parzial che cuntegnan plum. 
In cuntegn da plum da sut 2 milligrams per kilo (mg/kg) n'è betg problematic. 
Tar nov da dudesch provas è il cuntegn da plum stà sut la limita da cumprova da 0.1 mg/kg, tar las ulteriuras trais provas ha el muntà a 0.2, 0.5 e 2.2 mg/kg. 
Concentraziuns da plum pli autas sa chattan surtut enturn il chanal dal projectil. 
Questas parts autamain contaminadas da la charn ston perquai vegnir eliminadas a moda generusa. 
Avant trais onns ha in'examinaziun sumeglianta mussà ina situaziun pli disfavuraivla, essend che trais da tschintg provas da paiver da selvaschina han gì valurs fitg autas ( 62, 52 e 8 mg/kg). 
Las provas da controlla da l'onn 1999 èn dentant gia stadas considerablamain meglras. 
Questa tendenza legraivla stat segir e franc en connex cun las stentas permanentas da la controlla da victualias e cun il fatg che las mazlarias ed ils manaschis da gastronomia èn vegnids sensibilisads ultra da quai tras la publicitad negativa en las medias. 
L'examinaziun da quest onn è succedida durant l'atun 2000 en il rom d'ina campagna coordinada cun auters laboratoris chantunals da la Svizra orientala. 
En il Grischun è stà responsabel il laboratori chemic per la controlla da victualias e la protecziun da l'ambient. 
Gremi: departament da giustia, polizia e sanitad dal Grischun 
Funtauna: rg laboratori chemic per la controlla da victualias e la protecziun da l'ambient 
Data: 04.01.2001 
DFM goes online 
Il departament da finanzas e militar (DFM) dal chantun Grischun ed ils singuls uffizis èn cuntanschibels dapi l'entschatta da schaner 2001 via clic da la mieur. 
Sut l'adressa da web www.fmd.gr.ch pon ins chattar numerusas infurmaziuns davart las incumbensas, ils projects ed ils puncts centrals dal departament. 
Tut ils uffizis disponan d'in'atgna adressa da web. 
Là chatt'ins infurmaziuns ed indicaziuns specificas. 
La creaziun da tut las paginas sa basa sin in model grafic communabel. 
Cun la preschentscha en l'internet duai vegnir amplifitgada e meglierada la purschida d'infurmaziun dal DFM en la rait. 
Gia dapi intgin temp èn accessiblas las purschidas da plazzas dal chantun er en l'internet. 
Las emprimas experientschas han mussà ch'i vegn savens fatg diever da questa purschida. 
Il departament da finanzas e militar vegn ad extender permanentamain sia preschentscha en l'internet durant ils proxims mais. 
Ins vul spezialmain infurmar davart projects actuals. 
Gia uss èn disponiblas infurmaziuns actuala davart il project GRiforma (refurma da l'administraziun grischuna/nova gestiun publica) u davart la nova gulivaziun da finanzas tranter la confederaziun ed ils chantuns. 
Survista da las adressas d'internet 
Departament da finanzas www.fmd.gr.ch 
Administraziun da finanzas www.five.gr.ch 
Administraziun da taglia www.stv.gr.ch 
Uffizi da persunal e d'organisaziun www.poa.gr.ch 
Uffizi d'informatica www.afi.gr.ch 
Controlla da finanzas www.fiko.gr.ch 
Uffizi per la protecziun civila www.azk.gr.ch 
Commando cirquital www.kreiskommando.gr.ch 
Post da stab per dumondas d'egualitad www.stagl.gr.ch 
Gremi: departament da finanzas e militar dal Grischun 
Quelle: rg departament da finanzas e militar dal Grischun 
Data: 11.01.2001 
Cumbatter a moda pli efficazia la lavur clandestina 
La regenza grischuna beneventa da princip che la confederaziun vul cumbatter a moda pli efficazia la lavur clandestina. 
Ils chantuns èn cumpetents per l'execuziun e duain numnar ina cumissiun tripartita ed inspecturs. 
Ils problems ils pli impurtants en connex cun la lavur clandestina èn ils suandants: il maun public e las assicuranzas socialas perdan entradas, la concurrenza vegn sfalsifitgada e la protecziun dals lavurants vegn messa en privel. 
En vista al donn che la lavur clandestina fa a l'economia publica, beneventa la regenza l'intenziun dal cussegl federal da metter a disposiziun megliers instruments per cumbatter la lavur clandestina. 
La confederaziun prevesa essenzialmain las suandantas mesiras che duain vegnir regladas en il rom d'ina nova lescha federala davart la lavur nunlubida (LLN): 
- rendaquints pli simpels per prestaziuns da servetsch en economias da chasa, 
- dapli cumpetenzas per las cumissiuns pariteticas (partenaris socials) e tripartitas (partenaris socials ed autoritads), 
- colliaziun da las datas administrativas 
- mesiras cunter independenza apparenta, e 
- sancziuns pli diras. 
En quest connex propona la confederaziun da crear ina cumissiun chantunala tripartita sco post da controlla, e quai en il rom dal cumbat cunter la lavur clandestina. 
Questa proposta succeda parallelamain a la creaziun d'ina sumeglianta cumissiun tripartita che sto observar il martgà da lavur suenter l'introducziun da la libra circulaziun da persunas e che sto exequir las mesiras accumpagnantas. 
En vista a las stentas per ina meglra coordinaziun da l'execuziun e betg il davos en vista als custs èsi senz'auter d'evitar ina tala bipartiziun da las cumpetenzas tenor l'avis da la regenza. 
Ella propona perquai da fusiunar las duas cumissiuns, perquai che lur activitads èn fitg parentas. 
Plinavant propona la regenza da surlaschar als chantuns l'indicaziun da las autoritads da sancziun cumpetentas, e quai pervia da las ordinaziuns chantunalas da submissiun. 
En quest connex è sa cumprovada fitg bain la pratica grischuna sin il sectur da las incumbensas publicas, tenor la quala la regenza po excluder intrapresas falliblas da la surdatta d'incaricas publicas, sch'ellas fan cuntravenziuns cunter las disposiziuns dal contract collectiv da lavur. 
En vista a la finanziaziun èsi actualmain anc pauc cler, co ch'ils custs duain vegnir repartids tranter la confederaziun ed ils chantuns. 
Cun la nova LLN ha la confederaziun ina giada dapli l'intenziun da surdar incumbensas supplementaras als chantuns. 
En quest connex pretenda la regenza ch'i vegnia examinà exactamain, sche las novaziuns correspundan a las finamiras e prescripziuns da la nova gulivaziun da finanzas. 
Gremi: regenza 
Funtauna: rg chanzlia chantunala dal Grischun 
Data: 11.01.2001 
Il cussegl federal pretenda ina nova glista d'ospitals dal chantun Grischun 
Tenor la decisiun dal cussegl federal sto la regenza elavurar e cumplettar la glista d'ospitals dal Grischun entaifer in onn. 
Quasi dus onns suenter che la glista d'ospitals è vegnida relaschada da la regenza ha il cussegl federal tractà ils recurs ch'èn vegnids fatgs cunter quella. 
La federaziun chantunala dals assicuraders grischuns da malsauns (FAM) aveva proponì d'abrogar la glista d'ospitals per il sectur acut e da reabilitaziun. 
Quest giavisch ha il cussegl federal refusà. 
Perencunter ha el acceptà la glista d'ospitals en il senn d'ina mesira preventiva che dura fin al decret legalmain valaivel d'ina nova glista d'ospitals, e quai cun las suandantas restricziuns: 
- la Clinica al Roc a Castaneda vegn stritgada da la glista d'ospitals; 
- la Clinica Berry a San Murezzan vegn stritgada preventivamain da la glista d'ospitals; 
- la Clinica autalpina Tavau-Wolfgang, la Clinica autalpina Valbella Tavau e la Clinica Alexander Tavau vegnan admessas cun las incaricas da prestaziun surdadas da la regenza, e quai uschenavant ch'ellas eran admessas sco sanatoris gia tenor la LAMA da fin uss; 
- plinavant è vegnida recepida preventivamain la Clinica Rheinburg a Walzenhausen en la glista d'ospitals. 
La regenza ha obtegnì l'incumbensa d'eliminar las mancanzas constatadas dal cussegl federal en la planisaziun ed en la glista d'ospitals entaifer in onn. 
Ella sto relaschar ina nova glista per il sectur acut, da reabilitaziun e psichiatric. 
Il cussegl federal ha constatà ch'i saja da cumplettar la glista d'ospitals e la planisaziun dal sectur acut, spezialmain l'attribuziun dals letgs als singuls ospitals tenor la frequenza da letgs fixada en il plan, ils detagls da las incaricas da prestaziun per ils singuls ospitals, l'impurtanza dals transports da pazients e l'evaluaziun d'ospitals extrachantunals. 
Il basegn da letgs è vegnì eruì correctamain 
Il cussegl federal ha constatà en sia decisiun che l'agir da la regenza saja objectiv, ch'i saja gist d'applitgar la metoda normativa, q.v.d. da fixar il basegn da letgs a maun da valurs previsas, per eruir il basegn da letgs. 
Il basegn da letgs che la regenza aveva previs per l'onn 2005 cun 3.5 letgs per 1'000 abitantas ed abitants è confurm al dretg federal tenor l'avis dal cussegl federal. 
La proposta da la FAM da fixar la frequenza da letgs per l'onn 2000 sin 3.0 per 1'000 abitantas ed abitants è vegnida refusada dal cussegl federal. 
Tenor l'avis dal cussegl federal giustifitgeschian las relaziuns topograficas dal Grischun in basegn da letgs levamain pli aut che quel d'auters chantuns. 
Prescriver impegnativamain la reducziun da las surcapacitads 
Las mesiras iniziadas da la regenza e preschentadas detagliadamain spezialmain en sia inoltraziun definitiva pertutgant ils recurs cunter il sectur acut èn vegnidas appreziadas dal cussegl federal areguard la reducziun da las surcapacitads sco pass en la dretga direcziun. 
Ma, tenor l'avis dal cussegl federal, avess la regenza stuì decider a moda giuridicamain impegnativa gia en connex cun la glista d'ospitals, e quai pertutgant il fatg co ch'ins veglia cuntanscher las finamiras da la planisaziun (frequenza da letgs da 4.0 per 1'000 abitantas ed abitants per l'onn 2000 e da 3.5 per l'onn 2005 en il sectur acut) e co che la reducziun da las surcapacitads duai vegnir reglada. 
Acceptà ospitals pitschens per il Grischun 
En connex cun la reducziun da las surcapacitads aveva la FAM fatg la dumonda, sch'ils ospitals pitschens a Promontogno, Sta. Maria u Savognin che possedan per part damain che diesch letgs, adempleschian, pervia da lur grondezza, insumma las prescripziuns pertutgant la rentabilitad, l'effizienza e la qualitad. 
Il cussegl federal ha sustegnì l'agir da la regenza. 
En quest connex ha el constatà ch'i saja da considerar la situaziun topografica speziala e l'isolaziun da las vals en il chantun Grischun. 
Per garantir il provediment fundamental cun prestaziuns medicinalas staziunarias da la populaziun correspundenta, pudessi daventar necessari da manar ospitals pitschens cun mo paucs letgs. 
La rentabilitad ed ils custs d'infrastructura da tals ospitals na sa laschessan betg cumparegliar senz'auter cun quels d'unitads pli grondas. 
Areguard l'utilitad dal provediment d'ospitals disponia il chantun d'ina gronda libertad da decider. 
Il cussegl federal pretenda sulettamain ch'il sectur da prestaziuns da quests ospitals pitschens vegnia definì e limità cleramain. 
L'obligaziun dal chantun da far ina planisaziun è limitada sin il sectur da l'assicuranza obligatoria per la tgira da malsauns 
L'obligaziun dal chantun da far ina planisaziun cumpiglia, tenor ina midada da la pratica ch'il cussegl federal ha decidì cur ch'el ha tractà la glista d'ospitals dal chantun, mo quel sectur, en il qual vegnan conderschidas prestaziuns or da l'assicuranza obligatoria per la tgira da malsauns a persunas ch'èn suttamessas a l'obligaziun d'avair ina assicuranza tenor la lescha federala davart l'assicuranza da malsauns (LAM). 
Tenor la decisiun dal cussegl federal avess la regenza stuì tegnair quint, per eruir il basegn actual da letgs, dal fatg che las capacitads staziunarias necessarias n'èn betg suttamessas a l'obligaziun da far ina planisaziun per persunas estras che na ston betg avair ina assicuranza tenor LAM sco er per pazientas e pazients extrachantunals ch'han gì in accident en il Grischun, sche lur custs vegnan surprendids da l'assicuranza d'accidents. 
Correspundentamain avess la regenza stuì distinguer en scadin ospital acut u en scadina partiziun acuta ils letgs duvrads per l'assicuranza obligatoria da malsauns. 
La decisiun dal cussegl federal na renconuscha betg ch'ina planisaziun raschunaivla dals ospitals vegn garantida be, sch'ella succeda integrond tut las categorias da pazients. 
Ina planisaziun è necessaria er sin il sectur da reabilitaziun 
Tenor la decisiun dal cussegl federal èsi da planisar il sectur da reabilitaziun analogamain als sectur acut. 
L'opiniun defendida da la regenza ch'en il sectur da reabilitaziun vegnia garantida la rentabilitad da la furniziun da prestaziuns prescritta en la LAM tras la concurrenza, n'ha betg chattà l'approvaziun dal cussegl federal. 
Ils elements da concurrenza ch'existan en il sectur da reabilitaziun na pon betg impedir ch'en cas da surcapacitads resultia in privel d'amplifitgar la quantitad. 
Indicaziun: 
Il dispositiv da la decisiun dal cussegl federal vegn publitgà en il Fegl uffizial dal chantun. 
Infurmaziun: 
Gion Claudio Candinas, secretari dal departament, tel. 081-257 25 12 
Gremi: regenza 
Funtauna: rg departament da giustia, polizia e sanitad dal Grischun 
Data: 11.01.2001 
"Nus, il pievel dal chantun Grischun ..." 
Cun quests pleds entschaiva il sboz per ina nova constituziun chantunala ch'è actualmain en consultaziun. 
La constituziun pertutga nus tuts. 
Perquai vegn envidada l'entira populaziun da prender posiziun davart la nova constituziun. 
Ina constituziun exprima en disposiziuns da princip co che las burgaisas ed ils burgais vulan concepir lur stadi concernent las incumbensas publicas, l'organisaziun da las autoritads sco er lur dretgs ed obligaziuns. 
La constituziun chantunala è pia la basa per l'agir sin tut ils plauns statals en il chantun. 
Be ina constituziun che vegn acceptada e chattada per buna d'ina gronda maioritad dals votants furma in fundament solid per noss chantun. 
Per quest motiv èn envidadas tut las persunas interessadas da sa participar a la consultaziun davart la nova constituziun. 
La revisiun totala proponida ha la finamira da crear ina lescha fundamentala moderna, favuraivla al burgais e progressiva che rinforza quai ch'è sa cumprovà ed introducescha las novaziuns necessarias. 
Ins vul cuntanscher in'organisaziun statala favuraivla al burgais, in urden da cumpetenzas efficazi ed economic sin tut ils plauns statals, proceduras da decisiun democraticas ed il medem temp realas e modernas sco er ina lingua chapaivla e clera. 
La regenza spera che pli bleras burgaisas e pli blers burgais pussaivel vegnian a far diever da las pussaivladads per concepir nossa lescha chantunala fundamentala. 
La constituziun sto numnadamain il sustegn dal pievel. 
Ella na dastga en scadin cas betg esser mo in'ovra giuridica che sa drizza be ad ina pitschna minoritad da spezialists. 
Plitost sto ella cumpigliar ils tratgs communabels entaifer noss chantun. 
Quai è pussaivel be, sche circuls pli vasts pussaivels sa participeschan a l'elavuraziun da la nova constituziun chantunala. 
Ensemen duai vegnir creada ina constituziun moderna, favuraivla al burgais e progressiva per noss chantun; ina constituziun che rinforza quai ch'è sa cumprovà ed introducescha las novaziuns necessarias. 
"Nus, il pievel dal chantun Grischun, [...] ans dain la sequenta constituziun." 
Na pir a l'urna, mabain gia oz en il rom da la consultaziun e da la discussiun publica che duai avair lieu il medem mument. 
La revisiun da la constituziun pertutga nus tuts; nus tuts essan concernads ed appellads en ina furma u l'autra. 
Il sboz da la cumissiun per la nova constituziun cuntegna novaziuns impurtantas che meritan ina vasta discussiun en la populaziun. 
La procedura da consultaziun dura fin la fin da mars 2001. 
Faschai diever da questa pussaivladad d'exprimer Vossa opiniun! 
Ans communitgai Voss avis e commentaris davart il sboz e las novaziuns proponidas. 
Nus ans legrain da Vossas ideas, Voss impuls e da Voss giavischs ed engraziain per Vossa contribuziun. 
Persuna da contact: 
Frank Schuler 
manader dal secretariat per la nova constituziun 
Hofgraben 5 
7001 Cuira 
tel 081-257 25 09 
fax 081-257 21 66 
e-mail: kantonsverfassung@jpsd.gr.ch 
Empustaziun dal text da la nova constituziun e da las explicaziuns: 
Centrala per stampats e material 
Planaterrastrasse 16 
7001 Cuira 
tel 081-257 22 60 
fax 081-257 21 91 
e-mail: bestellungen@dmz.gr.ch 
Adressa internet: www.gr.ch/verfassung 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 11.01.2001 
Il sviament da Claustra duai obtegnair duas rundellas 
Il project per la construcziun dal sviament da Claustra approvà l'onn 1993 vegn midà concernent la colliaziun a Claustra-Selfranga/Vereina, a moda che las sbuccadas T vegnan substituidas tras rundellas. 
Per ch'ils vehichels che spetgan per pudair passar cun la VR tras il tunnel dal Vereina na s'accumuleschian betg sin la via dal Partenz, ston vegnir amplifitgads ils spazis d'accumulaziun e spetga tar la staziun per il transport d'autos Claustra-Selfranga. 
Sin fundament da questas novas cundiziuns generalas han ins repassà correspundentamain il project dal sviament da Claustra. 
En ina emprima fasa ha la VR fatg ina project per l'amplificaziun dals spazis d'accumulaziun e spetga a la colliaziun provisoria cun la staziun per il transport d'autos Selfranga. 
En ina segunda fasa ha l'uffizi da construcziun bassa dal Grischun repassà il project da vias per la colliaziun Claustra-Selfranga/Vereina. 
Il nov project prevesa essenzialmain megliers andaments da procedura en la colliaziun. 
Enstagl da las sbuccadas T previsas originalmain duain vegnir construidas duas rundellas ("Bim Bad" e "Vereina"). 
Plinavant vegn midada la colliaziun da la staziun per il transport d'autos cun Tavau e zavrada ina surfatscha sco reserva per in spazi d'accumulaziun resp. per in stabiliment da parcadi e transport. 
La regenza approva las midadas correspundentas dal project. 
Da las regiuns e vischnancas 
Las novas constituziuns cirquitalas dals circuls da Lugnez e Tusaun vegnan approvadas. La revisiun parziala da la planisaziun locala da Sumvitg vegn approvada cun resalvas. 
Gremi: regenza 
Funtauna: rg chanzlia chantunala dal Grischun 
Data: 18.01.2001 
L'onn 2000 è il Grischun restà schanegià d'incendis da guaud pli gronds 
Anc fitg preschent è l'incendi da guaud catastrofal en la Val Mesauc l'onn 1997. 
Entaifer duas emnas èn 390 hectaras daventadas in'unfrenda da las flommas. 
Als custs da stizzar era il chantun Grischun sa participà cun contribuziuns d'ina autezza da passa 1.2 milliuns francs. 
L'onn 2000 n'èn perencunter betg succedids incendis da guaud pli gronds. 
Quai è tant pli impurtant, perquai che, pervia da l'extraordinariamain lunga perioda da setgira durant ils mais schaner fin mars, ha regnà puspè in fitg grond privel d'incendi da guaud al sid da las Alps. 
Durant quest temp ha l'uffizi forestal relaschà in scumond absolut da far fieu en las vals dal sid dal Grischun. 
Per fortuna n'hai dà nagins incidents pli gronds. 
Totalmain èn vegnids annunziads tschintg incendis da guaud pli pitschens a l'uffizi forestal per l'onn 2000. 
L'entira surfatscha donnegiada da 0.4 hecataras guaud dastga vegnir designada sco minimala. 
Consequentamain n'èn ni vegnidas conderschidas contribuziuns als custs da stizzar sin fundament da la legislaziun forestala, ni han ins stuì far diever da l'assicuranza per acziuns da pumpiers. 
Gremi: departament da construcziun, traffic e selvicultura dal Grischun 
Funtauna: rg uffizi forestal 
Data: 18.01.2001 
La rait per las dunnas RaetiaNet è vegnida fundada 
Dacurt è vegnida fundada a Tusaun la rait per las dunnas RaetiaNet. 
La rait ha la finamira da rinforzar l'influenza da las dunnas en la politica ed en la publicitad, da far funcziunar relaziuns e contacts sco er da facilitar l'entschatta, la persistenza e la carriera a quellas dunnas che s'engaschan e da las sustegnair sistematicamain cun l'agid da mentoring. 
L'idea d'ina rait per las dunnas en il Grischun è naschida tranter auter a las dietas d'impuls "Dunnas en la politica" ch'èn vegnidas organisadas da l'archiv da cultura da dunnas dal Grischun. 
La fundaziun da la rait è vegnida preparada dal biro chantunal per dumondas d'egualitad e da l'archiv da cultura da las dunnas dal Grischun. 
D'ina retschertga fatga l'onn 2000 tranter las dunnas engaschadas en la politica è resultà il giavisch da stgaffir ina tala rait. 
La retschertga fatga dal biro per dumondas d'egualitad davart la represchentanza politica da las dunnas en ils uffizis communals ha mussà ultra da quai che las dunnas èn cleramain sutrepreschentadas e ston (anc memia savens) sa far valair sulettas en gremis d'umens. 
La rait per las dunnas RaetiaNet sa cumpona uss da las duas gruppas regiunalas "Cuira e conturns" e "Tumleastga/Grischun central". 
La finamira è quella da crear ina gruppa en tut las regiuns dal chantun. 
Med da communicaziun è l'internet. 
Quai pussibilitescha da superar distanzas geograficas e tegna quint dal grond engaschament da las dunnas che pretenda bler temp. 
Las gruppas regiunalas sa chattan regularmain per barattar ideas. 
Ina coordinatura intermediescha tranter las gruppas ed il post da stab resp. l'archiv da cultura da dunnas dal Grischun. 
RaetiaNet n'è betg ina societad ni in club exclusiv, mabain ina rait per las dunnas che stat sur las partidas politicas e na suonda naginas ideologias. 
Infurmaziuns davart il RaetiaNet datti proximamain sin la homepage www.raetianet.ch, da preschent anc sut www.frauenkulturarchiv.ch e tar l'archiv da cultura da dunnas dal Grischun (glindesdi tel. 081-651 57 47, e-mail: frauenkulturarchiv@bluewin.ch) sco er tar il biro per dumondas d'egualitad (tel. 081-257 35 70, e-mail: sina.bardill@stagl.gr.ch). 
Gremi: biro per dumondas d'egualitad dal Grischun 
Funtauna: rg biro per dumondas d'egualitad dal Grischun 
Data: 23.01.2001 
La cumissiun predeliberanta dal cussegl grond beneventa l'autonomia da las clinicas psichiatricas chantunalas e da las chasas da dimora per umans cun impediments psichics 
La cumissiun predeliberanta dal cussegl grond sut il presidi da Mario Cavigelli (PCD) è s'occupada en duas sesidas salvadas en preschientscha da cusseglier guvernativ Peter Aliesch dal project da lescha preschentà da la regenza per l'organisaziun dals servetschs psichiatrics chantunals en il chantun Grischun. 
Ella beneventa l'intenziun da la regenza d'excorporar las clinicas psichiatricas chantunalas e las chasas chantunalas da dimora per umans cun impediments psichics or da l'administraziun chantunala e da las transferir en in institut autonom dal dretg public chantunal. 
La cumissiun predeliberanta è da la medema opiniun sco la regenza che la furma organisatoria da quests manaschis sco uffizis administrativs fetschia daventar adina pli difficil da dumagnar las cundiziuns generalas che sa midan permanentamain dapi intgins onns. 
Cun transferir ils manaschis en in institut giuridicamain autonom duain vegnir creadas las premissas per che las clinicas psichiatricas e las chasas da dimora per umans cun impediments psichics possian vegnir manadas tenor princips economics, e quai per pudair garantir er en il futur in provediment psichiatric e socialpedagogic optimal da la populaziun dal chantun tras meds finanzials limitads. 
Tenor la maioritad da la cumissiun duai l'ordinaziun dal persunal valair be enfin che la cumissiun administrativa relascha directivas per las cundiziuns d'engaschament dal persunal. 
La maioritad è da l'avis che l'ordinaziun chantunala dal persunal na resguardia betg ils basegns dals manaschis da sanitad. 
Ina minoritad da la cumissiun vul perencunter declerar l'ordinaziun dal persunal sco obligatoria er per il persunal da l'institut. 
Regulaziuns divergentas duain vegnir admessas be, sch'ellas vegnan accordadas en il rom da contracts collectivs da lavur tranter ils partenaris socials. 
Cuntrariamain a la proposta da la regenza na duai l'institut betg vegnir suttamess a la surveglianza da finanzas da la controlla chantunala da finanzas, tenor l'opiniun da la maioritad da la cumissiun. 
La maioritad da la cumissiun è da l'avis ch'a la regenza stettia a disposiziun in instrumentari suffizient per survegliar l'institut grazia a ses dretg general da surveglianza. 
Per che ultra da las clinicas psichiatricas possian vegnir transferidas en il nov institut er las chasas da dimora per umans cun impediments psichics, e quai sco sectur d'interpresa independent, propona la cumissiun al cussegl grond d'adattar correspundentamain il titel ed il champ d'applicaziun da la lescha. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 23.01.2001 
Mantegnair las emprovas da sang e d'urin en cas d'incapacitad d'ir cun auto 
Perquai ch'il model da fin uss cun controllas da la polizia e dal medi è sa cumprovà, refusa la regenza grischuna il concept Medralex sco procedura naziunala per constatar l'incapacitad d'ir cun auto. 
En il rom d'ina consultaziun davart la revisiun da la lescha davart il traffic sin via propona la confederaziun l'uschenumnà concept Medralex per constatar l'incapacitad d'ir cun auto. 
Medralex è ina strategia publitgada da l'institut per medischina legala da l'universitad da Turitg per renconuscher polizialmain e per cumprovar medicinalmain l'incapacitad d'ir cun auto. 
Il stadi d'in manischunz u d'ina manischunza duai vegnir documentà tenor Medralex cun ina procedura standardisada, a moda ch'ins desista da princip da prender emprovas da sang e d'urin. 
La regenza refusa Medralex. 
Il model da trais pitgas ch'è vegnì applitgà fin uss (constataziun/eruida da la polizia/visita medicala/analisa chemica d'emprovas da sang e d'urin) è sa cumprovà e furnescha cumprovas irrevocablas. 
I na po betg constar che las proceduras ch'èn sa cumprovadas, ch'èn sa mussadas er sco "restistentas envers meds giuridics", vegnian abrogadas en favur d'in sistem che sa basa surtut sin observaziuns subjectivas da la polizia e dals medis. 
L'incapacitad d'ir cun auto po vegnir provocada tras substanzas (p.ex. alcohol, meds narcotics e medicaments) u tras stanclentada, squitsch psichic, distracziun sco er tras disturbis acuts da la sanadad u privaziun da substanzas. 
Perquai che la toleranza envers ils meds narcotics dependa da la persuna, vul Medralex sa separar da l'orientaziun tenor las substanzas. 
Questa idea po la regenza beneventar parzialamain, ma ella vesa gronds problems en connex cun sia realisaziun. 
La lescha federala davart il transferiment da bains culturals vegn beneventada 
Envers il departament federal da l'intern beneventa la regenza il sboz per ina lescha federala davart il transferiment internaziunal da bains culturals. 
Cun questa lescha vulan ins tegnair quint da la muntada speziala ch'ha il mantegniment ed il tractament a moda eticamain responsabla dals bains culturals. 
Ils abus en il transferiment internaziunal da bains culturals èn s'augmentads enormamain ils davos decennis. 
La communitad internaziunala ha reagì sin quest augment cun pliras convenziuns per proteger la ierta culturala. 
En opposiziun cun ses vischins europeics n'enconuscha la Svizra fin oz nagina regulaziun legala sin quest champ e n'è er betg integrada en nagina regulaziun internaziunala. 
L'onn 1998 ha il cussegl federal decis d'instradar la ratificaziun da la convenziun Unesco 1970 davart mesiras per scumandar ed evitar l'import, l'export ed il transferiment illegal da bains culturals. 
Quai signifitga che las obligaziuns da convenziun ston vegnir recepidas en il dretg naziunal. 
Agid umanitar 
A la Crusch Cotschna Svizra vegn conderschida ina contribuziun da 10'000 francs en favur da l'agid per las unfrendas dal terratrembel en El Salvador. 
Contribuziuns da cultura 
Sin donn e cust dal fond da la lottaria naziunala vegnan empermessas contribuziuns d'in import total da 30'000 francs per ils suandants projects: 
- acquist da la fortezza d'artigliaria Crestawald tras la fundaziun militar-istorica dal chantun Grischun, e 
- surdada dal premi per meds d'instrucziun "planet blau" tras la fundaziun furmaziun e svilup Berna, ch'ha lieu la primavaira 2002 en il Grischun. I vegnan conderschidas contribuziuns da sport-toto en l'import total da 16'000 francs al: - club da skis Stussavgia per la reparatura dal runal pitschen, 
- constituziun cirquitala dal circul da Trin, 
- leschas da taglia da las vischnancas d'Arosa, Degen, Valragn, Malix, Scharàns e da Vignogn, e - leschas davart las taxas da cura da las vischnancas d'Ardez e Versomi. 
Gremi: regenza Funtauna: rg chanzlia chantunala dal Grischun Data: 25.01.2001 
Las nursas èn in "reservuar" per il scherm infectus da la tschorvadad da chamutschs 
L'infecziun cun la tschorvadad da chamutschs è fermamain derasada en las populaziuns svizras da nursas. 
En ils trieps da chamutschs perencunter na po l'infecziun betg cuzzar. 
Text curt: 
Las analisas terminadas dacurt en il rom dal project tschorvadad da chamutschs han mussà che l'infecziun cun Mycoplasma conjunctivae, il scherm infectus da la tschorvadad da chamutschs, è fermamain derasada en las populaziuns svizras da nursas. 
L'infecziun vegn evidentamain mantegnida tras frequents contacts tranter las nursas da differentas scossas. 
Perencunter cumpara la tschorvadad da chamutschs mo sporadicamain en ils trieps da chamutschs e l'infecziun na po betg cuzzar per adina entaifer la populaziun da selvaschina. 
La tschorvadad da chamutschs è fitg infectusa entaifer ina scossa u in triep. 
Sin curta distanza vegn il scherm transmess facilmain. 
Perencunter è la transmissiun tranter las spezias - ch'è da princip pussaivla tant da l'animal chasan a l'animal selvadi sco er da l'animal selvadi a l'animal chasan - in eveniment rar. 
Quai declera la cumparsa mo sporadica da la tschorvadad da chamutschs tar ils chamutschs e capricorns. 
Il cumbat cunter la tschorvadad da chamutschs tar las nursas n'è oz betg pli pussaivel en ina scossa. 
Inculpaziuns n'èn perquai betg appropriadas. 
En il rom dal project tschorvadad da chamutschs vegnan perscrutadas actualmain mesiras per cumbatter l'infecziun. 
Versiun detagliada: 
La tschorvadad da chamutschs è la malsogna dals egls la pli frequenta dals remagliaders. 
Ella cumpara tant tar nursas e chauras sco er tar chamutschs e capricorns. 
Exempels èn l'epidemia tar ils capricorns ad Arosa l'onn 1993 u quella tar ils chamutschs en il Simmental ed il Gruyère durant ils onns 1997 fin 1999. 
Là è morta ina tschentera selvaschina en consequenza da crudadas u pervia da flaivlezza generala. 
In project da perscrutaziun da l'universitad da Berna per incarica da la societad grischuna per la perscrutaziun da la natira (SGN) e da l'uffizi federal d'ambient, guaud e cuntrada (UFAGC) duai sclerir las dumondas las pli impurtantas en connex cun la tschorvadad da chamutschs e sviluppar mesiras per cumbatter questa malsogna. 
Actualmain han ins fatg novas enconuschientschas davart la derasaziun da l'infecziun cun Mycoplasma conjunctivae, il scherm infectus da la tschorvadad da chamutschs en Svizra. 
Ins ha examinà sche las emprovas dal saung da nursas e da chamutschs ch'èn vegnidas rimnadas sistematicamain cuntegnan anticorpuls. 
Ils resultats han mussà che l'infecziun è fermamain derasada en la populaziun svizra da nursas. 
Las nursas èn in reservuar per M. conjunctivae. 
La transmissiun dal scherm vegn evidentamain promovida tras il frequent commerzi cun animals (frequenta maschaida da las scossas). 
Sin fundament da las analisas dal saung han ins dentant constatà ch'ils scherms na pon betg s'etablir per adina entaifer las populaziuns da chamutschs dal Grischun. 
En las Alps da la Svizra orientala è il chamutsch in animal ospitant senza perspectivas per il scherm. 
La cumparsa unicamain sporadica d'epidemias da tschorvadad da chamutschs tar la selvaschina inditgescha che la transmissiun da M. conjunctivae entaifer las spezias è rara. 
Ina scossa da nursas infectada è pia stringentamain la funtauna per ina nova epidemia tar ils chamutschs u capricorns. 
Tuttina fissi da resguardar che las nursas cun ils simptoms da la tschorvadad da chamutschs na vegnian betg admessas senza tractament a l'alpegiada. 
Las nursas malsaunas pon vegnir tractadas cun in itg per ils egls. 
Cun quel pon ins curar la gronda part dals animals. 
En ina scossa da nursas n'è il cumbat cunter la tschorvadad da chamutschs dentant betg pussaivel, perquai ch'i manca il vaccin neccessari. 
Inculpaziuns n'èn perquai betg appropriadas. 
Possessurs da nursas s'engaschan per la sanadad da lur animals, sch'i dat mesiras efficazias per tschiffar sut controlla la malsogna. 
Quai mussa per exempel il program per cumbatter la zoppina da nursas, che vegn applitgà actualmain en il Grischun ed a Son Gagl e ch'ha in tschert success. 
En il rom dal project tschorvadad da chamutschs vegnan uss perscrutadas ed experimentadas mesiras per cumbatter l'infecziun. 
La tschorvadad da chamutschs (Infurmaziuns da basa) 
La cheratoconjunctivitis infectusa bovina - numnada er tschorvadad da chamutschs - è la malsogna dals egls la pli frequenta tar ils remagliaders. 
L'expressiun "cheratoconjunctivitis infectusa bovina" signifitga in stadi clinic che na po da princip betg vegnir associà cun in tschert scherm infectus. 
En las Alps è la Mycoplasma conjunctivae il scherm infectus da la cheratoconjunctivitis infectusa bovina tar las nursas, ils chamutschs e tar ils capricorns. 
La cheratoconjunctivitis infectusa bovina cumpara en l'entir mund tar las nursas, ed er tar las chauras è questa malsogna enconuschenta en blers pajais. 
La malsogna cheratoconjunctivitis infectusa bovina na tschiffan betg mo remagliaders chasans, mabain er chamutschs, capricorns, muflons e tars. 
Las consequenzas da la cheratoconjunctivitis infectusa bovina èn differentas tut segund la gruppa d'animals pertutgada. 
En connex cun ils animals da niz cumpara la malsogna il pli savens tar ils animals giuvens ed ils simptoms èn per gronda part moderads. 
Ils animals chasans tschorvs pon ins curar per regla. 
Er tar la selvaschina ha la cheratoconjunctivitis infectusa bovina il pli savens ina furma moderada, ils animals moran sparpagliads. 
Tuttina registreschan ins tar ils chamutschs e capricorns ina mortalitad pli frequenta en singulas epidemias. 
La mortalitad po muntar fin a 30 pertschient. 
In'epidemia da la tschorvadad da chamutschs en la colonia da capricorns ad Arosa l'onn 1993 ha dà novs impuls decisivs a la perscrutaziun da las infecziuns M. conjunctivae tar ils animals da niz sco er tar la selvaschina. 
Il "project da perscrutaziun tschorvadad da chamutschs" da l'universitad da Berna ha gidà ils davos onns ad approfundar las enconuschientschas davart la tschorvadad da chamutschs. 
Uschia han ins pudì cumprovar, tras ina infecziun experimentala, che M. conjunctivae chaschuna la tschorvadad da chamutschs er tar ils capricorns. 
Ins ha era cumprovà che singuls tscheps da M. conjunctivae chaschunan la malsogna tar remagliaders d'ina autra spezia ch'èn da princip sensibels per ina infecziun cun M. conjunctivae. 
Plinavant han lavurs davart la biologia dal cumportament ed entomologicas mussà ch'ina transmissiun da l'infect d'ina spezia a l'autra è pussaivla sin las pastgiras alpinas. 
En il rom dal project tschorvadad da chamutschs han ins sviluppà ed etablì novs tests molecular-biologics e serologics (PCR, Western-Blot, ELISA) per pudair cumprovar spert l'infecziun cun M. conjunctivae. 
Cun agid da questas metodas han ins pudì caracterisar la dinamica da l'immunitad e da l'infecziun cun M. conjunctivae e cumprovar retrospectivamain infecziuns cun M. conjunctivae tar nursas, chamutschs e tar capricorns. 
Ins ha pudì constatar che l'infecziun è fermamain derasada en las populaziuns svizras da nursas. 
Las nursas èn in reservuar per M. conjunctivae. 
La transmissiun dal scherm infectus vegn evidentamain favurisada dal frequent commerzi cun animals. 
Sin fundament da las analisas dal saung han ins constatà perencunter ch'il scherm infectus na po betg s'etablir per adina en las populaziuns da chamutschs dal Grischun. 
En las Alps da la Svizra orientala è il chamutsch in animal ospitant senza perspectivas per il scherm. 
Tuttina resta la dumonda sch'i dettia pussaivladas per cumbatter resp. prevegnir efficaziamain infecziuns cun M. conjunctivae. 
Las lavurs da svilup e d'examinaziun ch'èn oz en curs davart la cumpatibilitad e l'effect da vaccins cunter infecziuns cun M. conjunctivae tar nursas vegnan a furnir ulteriurs resultats. 
La perscrutaziun dovra sustegn 
Il "project da perscrutaziun tschorvadad da chamutschs" è sin la meglra via da daventar in bun exempel per il fatg ch'in sponsoring da la perscrutaziun po esser pussaivel e raschunaivel. 
In tal sponsoring na gida betg mo a la perscrutaziun, mabain er ad auters giudiders, sco en quest cas ils animals chasans e la selvaschina infestada cun ina nauscha malsogna. 
Ditg cun auters pleds: i sa tracta d'in agid efficazi. 
La direcziun dal project ed il team da perscrutaders engrazian per il sustegn dal project tras ina donaziun en il fond per la perscrutaziun da la tschorvadad da chamutschs da la societad grischuna per la perscrutaziun da la natira, banca chantunala, 7000 Cuira, PC 70-216-5, en favur dal conto: CD 232.535.704. 
Gremi: societad grischuna per la perscrutaziun da la natira 
Funtauna: rg societad grischuna per la perscrutaziun da la natira 
Data: 25.01.2001 
Communicaziun a las medias da la regenza grischuna 
Garantir il futur dal forum mundial economic a Tavau 
La prontezza da differents demonstrants da far diever da la forza ha mussà ch'i ha duvrà in dispositiv spezial da las forzas da segirezza durant la fin d'emna passada. 
Questas forzas da segirezza han ademplì lur incumbensa ch'è stada quella da garantir la segirezza dals participants dal WEF, da la populaziun e dals giasts a Tavau. 
La regenza exprima ad ellas ses engraziament. 
Cun grond displaschair prenda ella conuschientscha da las pregiudicaziuns e dals donns ch'èn resultads en auters lieus, oravant tut a Turitg. 
La regenza vegn ad analisar minuziusamain la situaziun al WEF ed en connex cun il WEF e vul elavurar speditivamain las dumondas centralas. 
Igl è la finamira d'integrar tut las forzas decisivas en il process da dar furma al futur dal WEF. 
La regenza è cleramain da l'avis che la realisaziun da quest'occurrenza sto anc adina esser pussaivla a Tavau. 
Gremi: regenza 
Funtauna: rg chanzlia chantunala 
Data: 29.01.2001 
EnergiaSvizra en il Grischun 
La contribuziun dal chantun Grischun ad EnergiaSvizra va en la medema direcziun sco fin uss "Energia 2000". 
Per cuntanscher las finamiras rinforza il Grischun ses sistem da promoziun. 
EnergiaSvizra vul reducir il consum d'energia e trair a niz a moda pli intensiva las funtaunas regenerablas d'energia. 
Tras in diever pli efficazi da l'energia duain vegnir reducids ils gas da serra e las substanzas nuschaivlas en l'aria sco er ademplidas las cunvegnas internaziunalas per reducir la concentraziun da CO2 en l'atmosfera. 
Mesiras dal chantun Grischun 
Per cuntanscher questas finamiras prenda il chantun Grischun las suandantas mesiras: 
- conderscher contribuziuns da promoziun per sanaziuns d'edifizis; rinforzar la promoziun cun augmentar ils meds finanzials che stattan a disposiziun; 
- organisar la concurrenza da sanaziun "Premi MINERGIA" ensemen cun ils uffizis spezialisads per dumondas d'energia dals chantuns da la Svizra orientala e dal Principadi da Liechtenstein; 
- promover a moda pli intensiva las funtaunas regenerablas d'energia indigena sulegl, chalur d'ambient (pumpas a chalur) e laina, spezialmain en ils edifizis publics; 
- rinforzar la conscienza da la populaziun che la forza idraulica è in'energia regenerabla indigena ed ha ina fitg gronda valur ecologica; 
- metter a disposiziun ina purschida pli gronda d'infurmaziun e da cussegliaziun en il rom da la lavur da publicitad (occurrenzas publicas, exposiziuns, aperitivs d'energia, website attractiva); 
- amplifitgar e concentrar la purschida dal traffic public per reducir il consum da carburants; 
- sanar e construir edifizis chantunals a moda energeticamain exemplara. 
Il Grischun è sin la dretga via 
Las finamiras ch'ins vul cuntanscher communablamain cun il program EnergiaSvizra en noss pajais demussan che la via instradada dal chantun Grischun è la dretga. 
En il futur vegn il chantun a far pli grondas stentas per promover las energias regenerablas indigenas e qua vegn el a sustegnair spezialmain la forza idraulica. 
Gremi: departament da construcziun, traffic e selvicultura dal Grischun 
Funtauna: rg uffizi d'energia 
Data: 30.01.2001 
EnergiaSvizra 
Intervista cun cusseglier guvernativ Stefan Engler, schef dal departament da construcziun, traffic e selvicultura dal Grischun 
Il program Energia 2000 è terminà. 
Uss instradescha la confederaziun il program EnergiaSvizra. 
È quai raschunaivel? 
Gea, senz'auter. 
Cuntinuond senz'interrupziun cun las stentas per augmentar l'effizienza da l'energia e per far diever a moda pli intensiva da las funtaunas regenerablas d'energia, daventain nus main dependents da l'exteriur. 
Ultra da quai vegn reducida drasticamain l'impestaziun da noss'aria cun substanzas nuschaivlas. 
Ensemen cun ils burgais, las vischnancas e l'economia empruvain nus da cuntanscher las finamiras che nus ans avain mess. 
Tge finamiras èn quai? 
Surtut vulan ins reducir las emissiuns da CO2 per diesch pertschient tras in diever pli efficazi da l'energia, e quai entaifer ils proxims diesch onns. 
Envers nus sez e las generaziuns futuras avain nus il duair da mantegnair ina basa da viver sauna. 
La finamira menziunada è ambiziusa. 
Pon ins cuntanscher ella? 
Senza dubi represchenta la finamira che nus ans avain mess ina difficultad quasi insuperabla. 
Nus essan tuts dumandads d'ans engaschar tenor meglier savair e pudair. 
Il program EnergiaSvizra vegn purtà da la confederaziun, dals chantuns e da las vischnancas, da l'economia e da las agenturas d'energia. 
Ensemen pudessan nus reussir. 
Dumandada il pli ferm è segiramain l'economia ch'ha cumbattì massivamain ils projects da votaziun dal settember 2000! 
Da tge meds dispona noss chantun? 
Gia a l'entschatta dals onns 90 ha il chantun adattà sias disposiziuns davart l'energia a las finamiras d'Energia 2000. 
La via ch'el ha instradà lezza giada furma la basa per las prestaziuns ch'il chantun ha da furnir er en il program successiv EnergiaSvizra. 
La readattaziun da las votaziuns grischunas davart l'energia signifitga anc ina giada in rinforz da la politica d'energia progressiva. 
Il chantun Grischun è pia bain equipà per prestar la contribuziun spetgada. 
Tge contribuziuns vul il chantun prestar effectivamain? 
Ils chantuns e las vischnancas duain procurar che la qualitad energetica dals edifizis sa meglierescha. 
Las finamiras communablas èn particularmain la reducziun dal basegn d'energia en il sectur dals edifizis sco er la cuvrida pli auta pussaivla d'in basegn pli moderà cun energias regenerablas. 
Per quests intents metta il chantun Grischun a disposiziun in program da promoziun exemplar. 
Tant per sanaziuns termicas d'edifizis e per meglieraziuns dal grad d'utilisaziun d'ina interpresa sco er per il diever d'energias regenerablas en edifizis publics presta il chantun in sustegn finanzial. 
L'uffizi d'energia dat qua gugent ulteriuras infurmaziuns. 
Il chantun vuless ir ordavant cun il bun exempel en ses agens edifizis. 
La sanaziun e construcziun d'edifizis chantunals duai esser exemplara pertutgant l'energia nua ch'igl è mo pussaivel. 
Natiralmain èsi da dar ina gronda attenziun er al traffic public. 
Sin quest sectur èsi da realisar l'amplificaziun e la concentraziun da la purschida. 
Tge rolla gioga la forza idraulica en EnergiaSvizra? 
EnergiaSvizra resguarda la forza idraulica indigena sco energia regenerabla la pli impurtanta. 
Igl è d'empruvar cun tutta forza da render la populaziun anc pli conscienta davart l'impurtanza da la forza idraulica. 
Ins sto puspè sa regurdar dals avantatgs dal current producì cun forza idraulica indigena, regenerabla ed ecologica ed ids in pau en emblidanza, per mantegnair commerzialisabel il current. 
Tge profit ha la populaziun dal program EnergiaSvizra? 
La direcziun dal program d'EnergiaSvizra situada tar l'uffizi federal d'energia surpiglia la funcziun da post naziunal d'infurmaziun. 
Sa chapescha ch'er l'uffizi d'energia stat adina a disposiziun per quest intent. 
El vegn a rinforzar conscientamain sia lavur d'infurmaziun e da cussegliaziun ed ad esser accessibel a moda anc pli attractiva en l'internet. 
Tgi dal Grischun è anc participà? 
Sco occurrenza da partenza per EnergiaSvizra dat la Viafier retica infurmaziuns sin la lingia dal Vereina. 
Nossa economia vegn appellada da la "Agentura d'energia da l'economia" da prender mesiras praticas. 
Co sa cloman las adressas da contact? 
EnergiaSvizra: infurmaziuns: www.energie-schweiz.ch 
hotline: telefon 031-323 22 44 
e-mail: office@bfe.admin.ch 
Uffizi d'energia: telefon: 081-257 36 21, signur Werner Böhi 
e-mail: energie@afe.gr.ch 
website: www.energie.gr.ch 
Allianza en la Val d'Alvra: telefon: 081-404 12 27, signur Th. 
Kollegger, president communal Alvagni 
Gremi: departament da construcziun, traffic e selvicultura dal Grischun 
Funtauna: rg cusseglier guvernativ Stefan Engler 
Data: 30.01.2001 
Alarm da prova dals 7 da favrer 2001 a las 13.30 h 
Sco mintg'onn precis al medem temp ha lieu mesemna, ils 7 da favrer 2001, da las 13.30 a las 14.00 h in alarm da prova en l'entira Svizra. 
Tar l'alarm da prova vegni examinà sche bunamain 7'000 sirenas funcziunan. 
Cun quellas vegn la populaziun alarmada en il cas d'in privel smanatschant. 
II signal "alarm general" vegn dà cun in tun urlant regular che crescha e chala e che dura ina minuta. Sch'i fa alura da basegn po la controlla da las sirenas vegnir repetida fin a las 14.00 h. 
Sch'il signal "alarm general" strasuna ordaifer la controlla da sirena, alura signifitga quai che la populaziun è eventualmain en privel. 
En quest cas vegni giavischà a la populaziun da tadlar il radio DRS 1, da suandar las ordinaziuns da las autoritads e d'infurmar ils vischins. 
Ulteriuras indicaziuns e reglas da cumportament sa chattan sin las davosas paginas da mintga numer dal cudesch da telefon en il fegl d'infurmaziun "Alarm da la populaziun en cas da privel imminent". 
II departament da defensiun, protecziun da la populaziun e sport giavischa d'avair chapientscha per las malempernaivladads colliadas cun la controlla da las sirenas. 
Gremi: Uffizi per la protecziun civila e l'agid en cas da catastrofas 
Funtauna: rg Uffizi per la protecziun civila e l'agid en cas da catastrofas 
Data: 01.02.2001 
En il Grischun vegnan construids ulteriurs indrizs d'alarm cunter lavinas 
Ils diesch indrizs d'alarm cunter lavinas ch'existan als puncts neuralgics dal Grischun èn sa cumprovads. 
Fin il proxim enviern duain vegnir agiuntads tschintg ulteriurs indrizs. 
L'atun 1996 ha la regenza approvà il concept dals servetschs d'alarm cunter lavinas sin il territori dal chantun Grischun. 
Quel concept prevesa en emprima lingia da metter a disposiziun in alarm cunter lavinas efficazi e tempriv per garantir la protecziun dals umans, da las vias da circulaziun e dals abitadis. 
Silsuenter han ins midà quatter indrizs ch'existevan gia, a moda ch'els pon vegnir integrads en la rait naziunala (Alp Puzzetta a Medel/Lucmagn, Lumpegna a Mustér, Gatschiefer a Claustra-Serneus e Piz Lagrev a Segl). 
Plinavant han ins construì differents indrizs novs (Culmatsch e Val Maighels a Tujetsch, Alpetta a Samedan, Kesch a Zuoz, Piz Alpetta a Tschlin, Chörbschhorn a Tavau e Güglia a Beiva). 
Las experientschas ch'èn vegnidas fatgas enfin oz cun il sistem da mesiraziun e d'infurmaziun èn dal tuttafatg positivas. 
Per l'enviern 2001/02 vegnan construids ulteriurs indrizs als suandants lieus: Bernina a Puntraschigna/Puschlav, Ravaischer Salaas a Samignun, Alp Calasa a Val S. Pieder/S. Martin, San Bernardin a Valragn sco er Lucmagn a Medel/Lucmagn. 
Ultra da quai vegn installada ina box d'infurmaziun tar l'uffizi forestal a Cuira. 
Ils custs totals muntan a 900'000 francs. 
La confederaziun surpiglia 60 pertschient da quels, il chantun 20 pertschient. 
Malgrà tut las tecnicas n'èsi oz dentant betg pussaivel da proteger umans e chaussas dal tuttafatg cunter lavinas. 
Igl è da prender en cumpra er en il futur che parts d'abitadis ston vegnir evacuadas per motivs da segirezza e che differents trajects da viafier e da vias ston vegnir serrads per in tschert temp en situaziuns criticas. 
Agid umanitar 
L'institut svizzer da svilup obtegna ina contribuziun da 5'000 francs en favur dal project "constituziun da societads civilas sin il Balcan". 
Da regiuns e vischnancas 
Il plan directiv da la regiun Surselva concernent ils implants da tir surregiunals vegn approvà, quel da la regiun Mesolcina concernent explotaziun da material/deponia per materias inertas/deposits da material, cun resalvas. 
La revisiun parziala da la planisaziun locala da Schlarigna vegn approvada. 
Per differents projects da construcziuns da vias en il chantun vegnan dads libers credits d'in import total dad 1.8 milliuns francs (reparatura e rinforz da la punt sur il Rain da Val S. Pieder a Uors-Surcasti, sanaziun da la spunda da bovas Ricaldei sin la via da Tschiertschen e lavurs da cuvrida sin la via da Malögia tranter Plaun dal Crot e Malögia). 
Gremi: regenza 
Funtauna: rg chanzlia chantunala dal Grischun 
Data: 01.02.2001 
Annunziar uss il dretg d'in supplement a las premias da la cassa da malsauns 2001 
A persunas en relaziuns economicas modestas presta il chantun supplements a las premias da la cassa da malsauns. 
Dacurt èn las persunas cun dretg vegnidas infurmadas da quai. 
Tgi che n'ha betg obtegnì formulars e crai d'avair dretg d'ina reducziun da las premias, sto reagir uss. 
Tgi ch'ha obtegnì l'onn passà in supplement a las premias da la cassa da malsauns e ch'ha dretg er quest onn d'ina tala reducziun tenor sias datas fiscalas, ha survegnì dacurt in certificat d'autorisaziun. 
Sche tut las indicaziuns èn correctas, na sto la persuna cun dretg far nagut. 
Be indicaziuns sbagliadas u incumplettas èn da curreger resp. da cumplettar da la persuna cun dretg. 
A persunas ch'obtegnan da nov il dretg d'ina reducziun da las premias sin fundament da lur datas fiscalas dal schaner, è vegnì tramess in formular da dumonda ils davos dis. 
Quel è d'emplenir ora cumplettamain e da trametter enavos. 
Pir cur che quest formular ed ils documents necessaris èn avant maun tar la filiala AVS da la vischnanca da domicil, po vegnir conderschida la reducziun da las premias. 
Tgi che viva en relaziuns economicas modestas e che n'ha obtegnì fin oz ni in formular d'autorisaziun, ni in formular da dumonda, vegn appellà d'ordinar u da retrair in formular d'annunzia tar la vischnanca da domicil. 
Funtauna: rg uffizi da sanadad 
Data: 01.02.2001 
Novs attestats per la scola populara dal Grischun 
L'onn da scola current 2000/01 vegnan duvrads novs attestats en la scola populara dal chantun Grischun. 
Per il diever da novs attestats en la scola populara dal Grischun datti differents motivs. 
Tant sin il stgalim da la scola primara sco er sin il stgalim superiur èn vegnids introducids novs roms en il passà (instrucziun d'ina segunda lingua sco er l'obligatori da frequentar il rom "informatica" sin il stgalim superiur). 
D'agiuntar è ina refurma dal staglim superiur da la scola populara cun differents models che stattan a disposiziun e che ston esser preschents en ils attestats. 
In ulteriur motiv per concepir da nov ils attestats è quel che sin il formular d'attestat èsi da metter a disposiziun suffizientamain spazi per in giudicament cumplessiv da las scolaras ed ils scolars. 
In giudicament cumplessiv cumpiglia ultra da las enconuschientschas generalas er criteris sco cumportament social, d'emprender e da lavurar. 
Ils novs attestats èn da gronda impurtanza er per il project entschavì a las scolas grischunas "promover e giuditgar a moda cumplessiva (pgc)". 
Fin uss pudevan ins giuditgar las scolaras ed ils scolars tant cun attestats da notas sco er cun pleds (attestat commentà). 
La spezialitad dal nov attestat è quella che cun il medem formular po vegnir fatg tant in attestat da notas sco er in uschenumnà attestat commentà. 
Il cussegl da scola decida, tgenina da las duas furmas che vegn applitgada en ina da las scolas. 
Sch'ins dovra ulteriuras decleraziuns davart ils progress d'emprender d'ina scolara resp. d'in scolar, alura po quai succeder cun in uschenumnà rapport davart l'emprender. 
Ils novs attestats vegnan edids per tudestg, talian e rumantsch grischun. 
Entant che las magistras ed ils magisters da scola primara pon tscherner tranter models stampads ed ina versiun electronica (DC), stat a disposiziun a las persunas d'instrucziun dal stgalim superiur da la scola populara be anc la varianta electonica per l'attestat. 
En il futur duai l'attestat daventar anc pli fitg in instrument da promoziun. 
El è la basa per discurs impurtants e dat la paisa principala a la promoziun da las singulas scolaras e dals singuls scolars. 
En quest senn duai vegnir pronunziada ina nunpromoziun be, sch'ella gida a promover l'uffant pertutgà. 
Ils novs attestats na signifitgan betg ina midada radicala, mabain in'adattaziun necessaria al mintgadi da scola midà. 
Gremi: departament d'educaziun, cultura e protecziun da l'ambient dal Grischun 
Funtauna: rg uffizi per las scolas popularas e las scolinas 
Data: 01.02.2001 
Ils stabs directivs chantunals vegnan schliads 
Venderdi, ils 2 da favrer ha gì lieu il rapport annual 2001 da l'organisaziun directiva per ils cas da catastrofa e da guerra dal Grischun (ODC). 
Là èn vegnids schliads definitivamain ils stabs directivs regiunals nord, center e sid. 
Presidenta da la regenza Eveline Widmer-Schlumpf ha licenzià en il center chantunal da protecziun civila Meiersboden a Cuira ils uffizials incumbensads da la regenza Albert Nadig (nord), Gieri Luzi (center) ed Arturo Reich (sid) sco er ils schefs da stab Rinaldo Jörg (nord), Peider Ganzoni (center) e Giachem Bott (sid). 
La schliaziun dals stabs directivs regiunals è ina consequenza dal project "essenzialisaziun e flexibilisaziun da la giurisdicziun e da l'applicaziun dal dretg (EFLAD)" acceptà da las votantas e dals votants grischuns ils 26 da november 2000. 
En connex cun il project EFLAD è vegnida revisa parzialmain er la lescha chantunala davart l'agid en cas da catastrofas. 
Quella revisiun prevesa d'abrogar ils stabs directivs regiunals. 
Dapi lur constituziun l'onn 1973 n'èn ils stabs directivs regiunals mai entrads en acziun per vegnir a frida cun catastrofas. 
En connex cun la schliaziun dals stabs directivs regiunals obtegna la ODC ina nova structura pli concentrada. 
En il futur pon singulas parts vegnir clomadas particularmain u en furma da moduls, e quai sut la direcziun da schef da stab Hans Gasser e tut tenor il basegn e l'eveniment. 
Ultra da quai ha brigadier Fritz Lier (cumandant da la brigada territoriala 12) skizzà il stadi da planisaziun da la refurma da l'armada XXI. 
Gremi: departament da finanzas e militar dal Grischun 
Funtauna: rg uffizi per la protecziun civila e l'agid en cas da catastrofas 
Data: 02.02.2001 
Betg constatà farina da charn en il pavel da muvel 
Il laboratori chemic per la controlla da victualias e la protecziun da l'ambient dal Grischun ha analisà l'onn passà 21 provas da pavel. 
Nagina prova cuntegneva restanzas da charn bov. 
En il Grischun existan numerus manaschis maschadads, en ils quals vegnan tegnids, ultra dal muvel, er portgs e giaglinas che ovan. 
Fin la fin da l'onn 2000 eri anc permess da dar pavel che cuntegneva farina da charn a giaglinas e portgs. 
Per examinar sch'il pavel ch'era destinà per ils portgs e las giallinas era vegnì pavlà eventualmain er al muvel, ha il laboratori chemic dal Grischun analisà l'onn 2000 totalmain 21 provas da controlla da manaschis purils grischuns. 
Il resultat è quietant: ins n'ha betg constatà albumins bovins en las provas dal pavel da muvel. 
Ultra da quai han ins analisà, sch'il pavel da muvel e da giaglinas cuntegna particlas nundecleradas da OGM (= organissems geneticamain modifitgads). 
Ils manaschis biologics na dastgan betg duvrar pavel che cuntegna OGM. 
En dus cas positivs era la concentraziun sut la limita da decleraziun da dus pertschient. 
La constataziun generala lascha deducir che, sin fundament da las mesiras federalas e chantunalas iniziadas dapi l'onn 1990, la situaziun dal pavel en Svizra sa preschenta a moda pli positiva che quella d'intgins pajais da la UE. 
Il pavel ademplescha en Svizra e numnadamain er en il Grischun las pretaisas da la segirezza dals products alimentars. 
Plinavant èsi sa confermà che l'onn 2000 circulava en Svizra anc ina pitschna quantitad da pavel da portgs e da giaglinas che cuntegneva farina da charn. 
Gremi: departament da giustia, polizia e sanitad dal Grischun 
Funtauna: rg laboratori chemic dal Grischun 
Data: 06.02.2001 
Ina giunta WEF duai elavurar mesiras per il futur 
Ina giunta da la regenza duai analisar la situaziun aregurad il WEF a Tavau e proponer mesiras chantunalas. 
La regenza ha l'intenziun d'elavurar las dumondas actualas areguard il World Economic Forum (WEF) a Tavau. 
Quai pretenda da fixar cleras cumpetenzas. 
Pertutgads da la problematica èn en emprima lingia il departament da l'intern e da l'economia publica sco instanza cumpetenta per l'economia ed il turissem, il departament da giustia, polizia e sanitad sco post responsabel per la segirezza poliziala da l'occurrenza ed il departament da finanzas e militar che coordinescha e guida l'acziun da las furmaziuns militaras. 
La giunta WEF da la regenza sa cumpona pia da la scheffa e dals schefs dals trais departaments menziunads. 
La giunta WEF ha l'incumbensa da far in'analisa da la situaziun ensemen cun ils circuls interessads e participads e da proponer silsuenter las mesiras necessarias or da la vista chantunala. 
Quellas mesiras duain garantir ina realisaziun dal WEF a Tavau sche pussaivel senza conflicts en il futur. 
Tut ils contacts dals organisaturs dal WEF, da las autoritads communalas e federalas, da las autoritads d'auters chantuns e circuls ch'han ina tenuta critica envers il Forum, vegnan coordinadas da la giunta WEF. 
Ils 29 da schaner 2001 è la regenza s'exprimida en ina communicaziuns publica en favur dal dispositiv da las forzas da segirezza. 
Tenor l'avis da la regenza adempleschan las forzas da segirezza lur incumbensa da garantir la segirezza dals participants al WEF, da la populaziun e dals giasts a Tavau. 
Da las pregiudicaziuns e dals donns ch'èn resultads en auters lieus, spezialmain a Turitg, ha la regenza prendì enconuschientscha cun displaschair. 
Il medem mument ha ella empermess d'analisar manidlamain l'ambient da l'occurrenza e d'elavurar spert las dumondas centralas. 
Per finir ha la regenza defendì l'opiniun ch'i stoppia esser pussaivel da realisar il WEF er en il futur a Tavau. 
Prolungar la concessiun per la plazza aviatica da Samedan 
La concessiun da gestiun valaivla da l'associaziun plazza aviatica Engiadin'ota scroda la fin d'avust 2001. 
La manadra ha pia inoltrà ina dumonda per prolungar la concessiun a la confederaziun. 
En sia posiziun davart questa dumonda sustegna la regenza da princip la prolungaziun da la concessiun. 
Ultra da quai duai succeder ina midada dal reglament da gestiun. 
Tenor la regulaziun valaivla dastgan ins sgular fin l'ura tranter di e notg, il pli tard dentant fin las 19. Novamain duain las uras da gestiun vegnir fixadas per l'entir onn da las 8 fin las 20, ura locala. 
Questa pretaisa na po la regenza betg acceptar al mument actual. 
Ella pretenda scleriments cumplementars areguard las immissiuns supplementaras ch'èn da spetgar, las consequenzas directas ed indirectas per l'ambient ed areguard ils indrizs tecnics necessaris. 
L'engrondiment planisà da la plazza aviatica da Samedan n'è betg object da la preschenta procedura. 
L'associaziun ha renvià quel project ad in termin nunfixà. 
A las suandantas organisaziuns ed als suandants projects vegnan conderschidas contribuziuns d'in import total da 20'000 francs. 
- Crusch Cotschna Svizra en favur da las acziuns d'agid per las unfrendas dal terratrembel en India, 
- servetsch dals Svizzers a l'exteriur dal departament federal d'affars exteriurs en favur da las subvenziuns ad ovras d'agid svizras a l'exteriur, 
- organisaziun d'agid Vivamos Mejor en favur dal project Calvo Sur al sid da Bogotá, Columbia, e 
- agid da medicaments, medischina ed apparats d'ospital per Rumenia. 
Da las vischnancas 
La regenza sustegna cun cundiziuns e resalvas las suandantas dumondas da concessiun da pendicularas grischunas envers l'uffizi federal da traffic: 
- construcziun d'ina funiculara pendulara cun cabinas dad 80 persunas da Corviglia sin il Piz Nair (substituziun da la pendiculara existenta) tras la pendiculara Corviglia-Piz nair SA, e 
- construcziun da dus sutgeras da quatter tras ils runals Tschiertschen SA (Tschiertschen-Waldstafel e Spinezman-Hüenerchöpf). 
Per ils dus projects da construcziun da vias vegnan dads libers credits d'in import total da 2.66 milliuns francs (correctura access Ardez ost-Tasna e mantegniment/renovaziun a la A13 tranter Ziràn er Runtgaglia). 
Gremi: regenza 
Funtauna: rg chanzlia chantunala dal Grischun 
Data: 06.02.2001 
La regenza sa scuntra cun auts uffiziers da l'armada 
Mardi, ils 13 da favrer sa scuntra la regenza cun auts uffiziers da l'armada. 
Il program prevesa in bainvegni en la sala da la regenza, in aperitiv en il schaler da la Chasa grischa e silsuenter in gentar communabel. 
La scuntrada serva per tgirar ils contacts e discutar en in rom liber. 
Osps èn la regenza grischuna ed il cumandant cirquital colonel Ferdinand Marty. 
Sco giasts vegnan spetgadas las suandantas persunas: 
- cumandant da corp (KKdt) Beat Fischer, cumandant dal corp d'armada da muntogna 3, 
- divisiunari (Div) Valentino Crameri, cumandant da la divisiun da muntogna 12, 
- divisiunari Martin Orelli, substitut dal schef dal stab general, 
- brigadier (Br) Bruno Gähwiler, cumandant da la brigada da fortezza 13, 
- brigadier Fritz Lier, cumandant da la brigada territoriala 12, e 
- brigadier Erhard Semadeni, anteriur cumandant da la brigada territoriala 12. 
Gremi: regenza 
Funtauna: rg chanzlia chantunala dal Grischun 
Data: 08.02.2001 
270 contingents d'abitaziuns da vacanzas per il Grischun 
Il Grischun dispona l'onn 2001 d'in contingent da 270 permissiuns per la vendita d'abitaziuns da vacanzas resp. da chasas da vacanzas a persunas a l'exteriur. 
La regenza ha fixà uss las quotas pertschientualas da las vischnancas. 
Resguardond la promoziun dal turissem e dal svilup local reparta la regenza ils contingents attribuids al chantun sin las singulas vischnancas. 
Per permissiuns or da surbajegiadas cumplettas vegnan mess a disposiziun l'emprim 200 contingents. 
70 permissiuns singulas per cas da direzza, objects singuls, abitaziuns da segunda maun, permissiuns successivas e cumparegliaziuns. 
Ils singuls lieus e lur quotas d'esters pertschientualas maximalmain valaivlas vegnan publitgads en il Fegl uffizial dal chantun. 
Contribuziuns da cultura 
I vegnan prestadas contribuziuns d'in import total da 319'500 francs a las suandantas organisaziuns, ovras ed occurrenzas culturalas: 
- uniun grischuna d'art per l'installaziun "Herz/Bau/Werke" da Catrin Lüthi K dals 6 d'october fin ils 18 da november 2001 en il Museum d'art dal Grischun a Cuira, 
- purtaders "Auszeichnung guter Bauten im Kanton Graubünden" per la premiaziun da buns edifizis l'onn 2001, 
- cumpra da duas serias da maletgs da Reto Rigassi per il sectur public da la chasa da medis da la Clinica psichiatrica Beverin a Cazas, 
- ediziun dal cudesch "Siemis spel Rein" dad Annamengia Bertogg, 
- ediziun dal cudesch "Pagig im Herzen des Schanfigg" da Jürg Ganz, 
- 13 prelecziuns a chaschun dal giubileum da 20 onns da la libraria Kunfermann a Tusaun, 
- producziun d'in film documentar davart Marcella Maier-Kühne, San Murezzan, dad Urs Frey, Soglio, 
- spectacul da cultura a La Punt il zercladur/fanadur 2001 (represchentaziun al liber dal toc "Der Verschwender" e program general), 
- represchentaziuns da "Romeo e Julia" l'avust/settember 2001 tras l'uniun gieus al liber Cuira, 
- differentas producziuns da la gruppa professiunala da teater In Situ durant l'onn 2001, 
- festival da teater "FestTeatro inverno 2001" la primavaira 2001 a Tiran e Puschlav, 
- occurrenzas musicalas ed autras da l'uniun Cultura el casti Sagogn durant l'onn 2001, 
- occurrenza "Das Safiental - Szenerien" (concerts, prelecziuns e.u.v.) a Tschuncaisma 2001, 
- "Concert per tuots" en il rom dal festival da musica "Snow and Symphony San Murezzan" il 1. d'avrigl 2001, 
- concerts dal Club da jazz a Cuira dal schaner fin l'avrigl 2001, 
- represchentaziuns da la musical-performance "Die Alpen" ils 3 fin ils 6 da matg 2001 en l'arena da Cazas tras il chor da la scola chantunala, 
- concerts dal rudè da chant grischun dals 24 e 25 da november 2001 a Cuira (Requiem da Maurice Duruflé), 
- concerts dal chor Cantus Firmus dals 17 fin ils 23 da mars 2001 a Glion, Cuira e Trun, 
- custs d'ina turnea da concerts da l'ensemble grischun "La Cumpagnia Rossini" en il Canada ed ils Stadis Unids, 
- ediziun d'in DC dubel cun musica populara dal Grischun tras l'uniun dals amitgs svizzers da la musica populara, chantun Grischun, 
- emnas da curs da musica 2001 dal circul cultural Arosa, 
- project d'art "Betonherzen aussetzen" la stad 2001 en il curtin da sculpturas Villa Hestia a Tusaun, ed 
- exposiziun "Muttner Auswanderung von A bis Z" (titel da lavur) da l'uniun dals Gualsers da Mut a Tschuncaisma 2001. 
Consultaziuns a la confederaziun 
Envers il departament federal da l'economia piglia la regenza posiziun davart las mesiras limitadas temporalmain per accumpagnar eventuals effects negativs da la liberalisaziun sin las regiuns. 
Ils meds duain vegnir impundids en quels chantuns ed en quellas regiuns ch'èn il pli ferm pertutgads da las mesiras da restructuraziun da la Swisscom, la VFF e da la posta. 
Ils plans vegnids enconuschents da curt per la restructuraziun da la rait dals uffizis postals mussan ch'igl è necessari d'applitgar las mesiras accumpagnantas en l'entir chantun Grischun. 
La regenza repeta perquai sia aspectativa ch'il cussegl federal creeschia las premissas per pudair applitgar questas mesiras a moda efficazia. 
Spezialmain sa tracti dal fatg che l'entir chantun (e betg mo singulas parts) vegnia suttamess al conclus federal en favur da territoris d'innovaziun economica. 
Envers il departament federal per ambient, traffic, energia e communicaziun beneventa la regenza l'introducziun da la telematica da traffic, per pudair organisar meglier il traffic general e per integrar ils meds da traffic en in sistem da traffic integrà e cumplessiv. 
Las novaziuns en la gulivaziun da finanzas van en vigur a partir dal mars 
En la sessiun da november 2000 ha il cussegl grond approvà la revisiun parziala da l'ordinaziun executiva tar la lescha davart la gulivaziun da finanzas intercommunala. 
Las novaziuns concernan la calculaziun e furmaziun da la gulivaziun da la forza fiscala. 
Ellas vegnan ad avair in effect pir cun la nova calculaziun da la forza finanziala e fiscala che vala per ils onns 2002 e 2003. 
Perquai ch'ins entschaiva gia il proxim avrigl a far las calculaziuns, metta la regenza en vigur las novas disposiziuns l'entschatta da mars 2001. 
Da las vischnancas 
La revisiun totala da la planisaziun locala da Purtagn vegn approvada. 
Per differents projects da construcziuns da vias en il chantun vegnan dads libers credits d'in import total da 730'000 francs (direcziun dal project general sviament da Roveredo, fermada d'auto da posta da domaduas varts da la via dal Malögia a Soglio e reparatura da la cuvrida sin la via da velos Cuira sid - Favugn staziun). 
Gremi: regenza 
Funtauna: rg chanzlia chantunala dal Grischun 
Data: 15.02.2001 
"Quai che pertutga tuts, ..." 
Avant trais onns han las votantas ed ils votants grischuns dà il culp da partenza a la revisiun totala da la constituziun chantunala. 
Fin la fin da mars 2001 han tut las persunas e gruppaziuns interessadas la pussaivladad d'exprimer lur opiniun davart il sboz da la nova constituziun chantunala. 
Ultra da chaussas ch'èn sa cumprovadas cuntegna il sboz er numerusas innovaziuns per adattar las structuras statalas a las provocaziuns da l'avegnir. 
Singulas propostas cuntegnan ina tscherta brisanza e meritan ina vasta discussiun en la populaziun. 
"Quai che pertutga tuts, po vegnir fatg mo da tuts ensemen". 
Questa constataziun da Friedrich Dürrenmatt vala er per la nova constituziun. 
Per quest motiv appellescha la regenza tut las burgaisas ed ils burgais da s'exprimer davart las propostas da la cumssiun per la nova constituziun. 
La nova constituziun è la basa da nossa convivenza futura. 
Perquai vegnis Vus envidads cordialmain da sa participar activamain a la discussiun publica davart la nova constituziun. 
Vossa opiniun interessa nus! 
La Regenza spera d'obtegnair numerusas posiziuns. 
Tge patratgais Vus da las innovaziuns proponidas? 
Prendai part! 
Vossas ideas e propostas, dentant er Vossa critica constructiva èn bainvegnidas e giavischadas. 
- Persuna da contact: 
Frank Schuler, manader dal secretariat per la nova constituziun, Hofgraben 5, 7001 Cuira (tel. 081-257 25 09, fax 081-257 21 66, e-mail: kantonsverfassung@jpsd.gr.ch) 
- Empustaziuns gratuitas dal text da la constituziun e da las explicaziuns: 
Centrala per stampats e material, Planaterrastrasse 16, 7001 Cuira (tel. 081-257 22 60, fax 081-257 21 91, e-mail: bestellungen@dmz.gr.ch) 
- Adressa internet: 
www.gr.ch/verfassung 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 15.02.2001 
Cun l'illuminaziun sa laschan spargnar blers daners 
A l'apero d'energia da mesemna, ils 21 da favrer, vegnan spezialists a preschentar las pli novas tendenzas da la tecnica d'illuminaziun. 
Cun ils novs standards da minergia pon ils patruns da construcziun ed ils architects prescriver criteris da qualitad efficazis. 
L'apero d'energia ha lieu a las 17 h a la scol'auta da tecnica ed economia a Cuira. 
Sco referents èn envidads l'expert d'illuminaziun Stefan Gasser sco er divers producents da glischs e da regulaziuns d'illuminaziun. 
Suenter ils referats mussa l'exposiziun bunas glischs, lampas e regulaziuns d'illuminaziun. 
Illuminaziuns antiquadas pon custar blers daners. 
Novas illuminaziuns custan insatge, mainan dentant in confort persistent che renda. 
Naginas glischs che tremblan cun envidar u splendurar ed ina reproducziun da las colurs optimala. 
Quai pussibiliteschan ils stabilisaturs electronics e las surtratgas modernas da las lampas. 
Novas illuminaziuns spargnan daners. 
Ina illuminaziun moderna dovra be pli la mesadad dal current d'in apparat antiquà. 
Cun regulaziuns d'illuminaziun tenor la glisch dal di e la preschientscha pon ins schizunt reducir il consum da glisch sin in quart. 
En construcziuns novas e sanaziuns vali la paina da pretender il standard da minergia. 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 16.02.2001 
Sport a la moda: concept da segirezza en il test pratic 
Ils chantuns Berna, Grischun e Vallais testan in concept da segirezza sin il sectur dal sport a la moda. 
La fasa da pilot dura fin la stad, silsuenter è planisada ina vasta introducziun. 
Il concept da segirezza dal "model bernais" exista en furma da sboz. 
El sa basa sin las modas da procedura ch'èn gia sa cumprovadas en autras branschas, per exempel per observar prescripziuns d'ambient. 
Las interpresas vegnan instruidas d'analisar lur lavurs, da renconuscher e da dumagnar las ristgas existentas. 
Il concept vegn uss testà praticamain tras trais manaschis da pilot en ils chantuns Berna, Grischun e Vallais. 
Silsuenter è planisada ina vasta introducziun. 
Il concept da segirezza è vegnì elavurà da la cuminanza d'inschigners Schütz, Brinkmann e RisCare che possedan experientschas cun il management da segirezza e ch'enconuschan il sport a la moda. 
La gruppa d'experts numnada dal chantun Berna, en la quala èn represchentads ils offerents, il turissem, las assicuranzas ed ils chantuns, ha examinà il concept e dà liber quel per la fasa da pilot. 
Quella fasa dura fin l'entschatta da fanadur 2001. 
Probablamain pon ils documents vegnir mess a disposiziun suenter las vacanzas da stad a tut las interpresas interessadas. 
Il concept da segirezza sa basa sin andaments sco ch'els èn per exempel generalmain enconuschents per la certificaziun ISO. 
Ma ils andaments vegnan simplifitgads uschia, ch'els èn applitgabels senz'auter er per interpresas pli pitschnas. 
La finamira: I vegn consegnà in label che po vegnir renovà mintg'onn, sche las mesiras da segirezza prendidas èn vegnidas examinadas d'in uffizi independent. 
Il concept da segirezza creescha in model generalmain valaivel per analisar e dumagnar ils puncts decisivs da la segirezza. 
Tut tenor il sport a la moda han auters puncts l'emprima prioritad (p.ex. aura e tscherna dal traject, scolaziun e cumpetenza sociala sco er standards tecnics). 
En in emprim pass vegnan elavurads models per las disciplinas a la moda las pli impurtantas, numnadamain riverrafting, canyoning e bungy jumping. 
Per riverrafting e canyoning datti standards renconuschids, particularmain las directivas per il canyoning elavuradas da l'uffizi federal da sport. 
En connex cun il bungy jumping èsi planisà da sa basar sin ils standards da la Neuselandia che gioga ina rolla da pionier per quest sectur. 
Per la fasa da pilot èn vegnids tschernids trais manaschis en ils chantuns Berna, Vallais e Grischun Quels manaschis èn da differenta grondezza e preschentan in'offerta variada. 
I sa tracta dal Alpinzentrum a Gstaad, da Garbely Adventures ad Ulrichen e da Swissraft a Flem. 
Ils trais manaschis gidan a moda essenziala a realisar il model. 
Sco cuntraprestaziun per lur engaschament vegnan els assistids sin donn e cust dal project durant la fasa da pilot. 
Ils manaschis vegnan preparads en workshops e tras in'assistenza individuala dals inschigners per la certificaziun. 
Questa incumbensa vegn ademplida durant la fasa da pilot da l'associaziun svizra per sistems da qualità e da management (SQS). 
Sin fundament da las experientschas en la pratica vegn il concept elavurà e silsuenter deliberà da la gruppa d'experts per mauns da la fundaziun ch'è da crear. 
Gremi: direcziun da l'economia Berna 
Funtauna: rg direcziun da l'economia Berna 
Data: 16.02.2001 
Garantir la qualitad en la giurisdicziun 
Suenter ch'il dretg grischun è vegnì repassà a fund e ch'il project per propi "essenzialisaziun e flexibilisaziun da la legislaziun e da l'applicaziun dal dretg" (EFLAD) è vegnì concludì il november 2000 cun la votaziun dal pievel, sa tracti uss da garantir er vinavant la qualitad sin il sectur da la legislaziun. 
Tras controllas dals effects duain ins constatar, sche e quant enavant che las finamiras d'ina tscherta regulaziun èn vegnidas cuntanschidas. 
Sche la regulaziun n'ha betg ils effects vulids, alura duess ella vegnir curregida correspundentamain a chaschun d'ina proxima revisiun. 
Las controllas dals effects succedan per regla tras la chanzlia chantunala en collavuraziun cun il departament mintgamai cumpetent. 
En quest connex vegnan fatgas simplas retschertgas specificas tar las persunas directamain pertutgadas dal decret; retschertgas che na chaschunan betg gronda lavur per quellas persunas. 
Sco persunas pertutgadas patratgan ins en emprima lingia als organs executivs (p.ex. vischnancas, uffizis chantunals, dretgiras, organisaziuns professiunalas e.u.v.). 
La nova procedura davart la controlla dals effects EFLAD vegn iniziada l'entschatta d'avrigl 2001. 
La nova lescha da scola va en vigur l'entschatta d'avust 
La nova lescha da scola e l'ordinaziun executiva latiers vegnan messas en vigur sin il 1. d'avust 2001. 
Las novaziuns essenzialas èn: il temp da scola per tut las scolaras ed ils scolars da la scola populara dal Grischun munta a 38 emnas, uffants fitg talentads pon vegnir promovids spezialmain, las vischnancas pon introducir maximalmain trais dis da joker (di da joker = di liber e libramain elegibel, al qual l'uffant na va betg a scola). 
Vischnancas 
Il project per la renovaziun en il plaun sut il tetg dal servetsch da pedagogia curativa dal Grischun a la Aquasanastrasse 12 a Cuira vegn approvà. Als custs imputabels da var 62'000 francs vegn empermessa ina contribuziun chantunala da 40 pertschient. Il project preliminar per la sanaziun e l'amplificaziun da la scola da Trun vegn approvà da princip. Als custs imputabels da var 5.6 milliuns francs vegn empermessa ina contribuziun chantunala da 25 pertschient. Il project integral da rempars cunter lavinas "L'Ondadusa" da la vischnanca da Tujetsch vegn approvà. Dals custs totals presumads da var 4.3 milliuns francs surpiglia il chantun var 20 pertschient. Per differents projects da construcziun da vias en il chantun vegnan dads libers credits da var dus milliuns francs (tschintgavla talgia da la direcziun generala dal project sviament da Claustra, segunda talgia da la direcziun generala dal project sviament da Saas e sanaziun da la bognera da betun armà a Panaduz). La nova constituziun communala da Falera, la revisiun parziala da la planisaziun locala dad Andeer e la revisiun parziala da la lescha da taglia da Cumbel vegnan approvadas. La fin da favrer van ils suandants collavuraturs en pensiun: 
- Christian Allemann, Cuira, lavurant social tar la surveglianza da patrunadi da l'uffizi dal servetsch social, 
- Hans Hübner, Cuira, pedel/guardiabogn a la scola chantunala, e - 
Cleto Zanolari, Cuira, schef da servetsch cassa/contabilitad tar l'uffizi per il traffic sin via. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.02.2001 
Il team da Zepra a Cuira è pront 
A partir dal matg proxim stat a disposiziun a la populaziun dal chantun Grischun ina nova purschida da prestaziun da servetschs: A Cuira vegn avert in center da prevenziun e promoziun da la sanadad (Zepra). 
Las preparativas da start èn sin buna via. 
Il Zepra entschaiva sia lavur a Cuira cun in team da trais persunas: Il post spezialisà vegn manà dad Iris Monstein d'Almen. 
Iris Monstein ha instruì durant blers onns sco magistra da scola professiunala a la scola grischuna da tgira. 
Ella è magistra diplomada da creschids ed ha vastas experientschas sin il sectur da sanadad. 
Sco cussegliadra da project han ins pudì engaschar Monika Rostetter da Cuira. 
Ella s'engascha gia dapi plirs onns sco lavurera sociala tar ils servetschs socials da la citad da Cuira. 
Ella absolva actualmain in studi da diplom supplementar da prevenziun e promoziun da la sanadad. 
Il secretariat ed il post da documentaziun public vegnan tgirads da Donata Paganini. 
Il Zepra a Cuira vegn ad entschaiver sias activitads tenor plan a l'entschatta matg. 
El surpiglia las localitads e l'infrastructura da l'anteriur post per la prevenziun da toxicomania a la Untere Gasse 23. Il post da documentaziun cun materialias d'infurmaziun e litteratura spezialisada vegn a star a disposiziun mintga avantmezdi a las persunas interessadas. 
Il Zepra a Cuira sa drizza a las vischnancas, scolas, interpresas, societads e persunas singulas dal chantun Grischun. 
La purschida da prestaziuns da servetschs cumpiglia cussegliaziun spezialisada, scolaziun, campagnas ed acziuns davart temas actuals sco per exempel la prevenziun da toxicomania e da violenza. 
Gremi: departament da sanitad da Son Gagl 
Funtauna: rg departament da sanitad da Son Gagl 
Data: 27.02.2001 
Gronda varietad en la lavur voluntara - in post da consultaziun 
Per l'onn internaziunal da las persunas voluntaras offrescha er il chantun Grischun in servetsch d'infurmaziun sut il numer da fatschenta BENEVOL 0848 820 002. 
Sut quest numer vegnan cussegliadas persunas interessadas ed intermediadas pussaivladads d'acziuns en las regiuns. 
Persunas voluntaras lavuran en in grond dumber d'organisaziuns, uniuns ed instituziuns e represchentan pia ina valur indispensabla en nossas relaziuns ed activitads socialas. 
La lavur voluntara vegn prestada en tut sias furmas, ultra da en il sectur social-caritativ, er sin il champ sportiv, cultural e politic. 
Las pussaivladads d'acziuns èn quasi illimitadas e per las persunas voluntaras stat a disposiziun ina vasta paletta d'activitads. 
Per render accessibla la purschida quasi nunsurvesaivla a persunas interessadas è vegnì endrizzà in numer da fatschenta da la cuminanza d'interess BENEVOL SVIZRA che vala per l'entira naziun. 
Sut il numer da telefon 0848 820 002 vegnan colliadas las persunas che telefonan dal Grischun durant las uras da biro automaticamain cun in post da consultaziun regiunal che s'occuppa da dumondas da la lavur voluntara. 
Qua vegnan cussegliadas las persunas interessadas e rinviadas a las pussaivladads d'acziuns concretas en la regiun. 
Questa incumbensa è vegnida surdada a l'uffizi chantunal dal servetsch social. 
Varietad da las acziuns voluntaras 
Las persunas voluntaras fan il biotop en vischnanca, procuran en in comité d'organisaziun per ina buna reussida da la cursa da skis, garanteschan l'emprest da termagls en la ludoteca, s'engaschan en l'iniziativa da burgaisas e burgais per ina via da scola segira per lur uffants e fan ina spassegiada sco "tat emprestà" cun in "biadi emprestà". 
La lavur voluntara sco valur economica 
Las statisticas las pli novas cumprovan che 26% da la populaziun svizra lavuran sco persunas voluntaras e prestan en media 14 uras da lavur per mais. 
En l'entira Svizra munta quai per mais a 44 milliuns uras da lavur cun ina valur da 19,4 milliardas francs per onn. 
Durant l'onn internaziunal da las persunas voluntaras na duain questas prestaziuns betg mo vegnir rendidas visiblas, mabain er renconuschidas. 
Crusch blaua dal Grischun 
Caritas dal Grischun 
Corporaziun evangelica Cuira 
Centrala da dunnas dal Grischun 
Insieme Grischun 
Ovra da giuventetgna Rezia 
Uffizi chantunal dal servetsch social dal Grischun 
Uniun catolica da dunnas Pro Infirmis 
Pro Juventute 
Pro Senectude 
Federaziun d'ospitals e chasas da dimora 
Fundaziun per umans cun disturbis da percepziun en il Grischun 
AFS Grischun 
Gremi: uffizi dal servetsch social dal Grischun 
Funtauna: rg uffizi dal servetsch social dal Grischun 
Data: 01.03.2001 
I vegn a dar in post da mediaziun per dumondas da vegliadetgna e spitex 
En il Grischun duai vegnir endrizzà in post da mediaziun interchantunal per dumondas da vegliadetgna e spitex. 
Tgi che fa diever da servetschs da spitex u viva en ina chasa da vegls u da tgira duai pudair contactar in post extern en cas da problems e conflicts che na pon betg vegnir schliads durant in discurs direct. 
Il medem vala per lur confamigliars. 
Il post da mediaziun duai intermediar e restar independent e neutral. 
Las prestaziuns da servetsch èn gratuitas per las persunas che tschertgan cussegliaziun. 
Sco purtadra è previsa ina societad che sa cumpona da las sequentas instituziuns: la societad da tetg da las organisaziun da spitex, la federaziun da chasas ed ospitals, la Pro Senectute dal Grischun e la Crusch cotschna dal Grischun. 
Pervia d'eventuals conflicts d'interess cun incumbensas da surveglianza refusa la regenza ina commembranza dal chantun en quest gremi. 
Perencunter para ina cooperaziun cun funcziun cusseglianta durant la fasa da creaziun, il pli tard fin la fin da l'onn 2002, dad esser raschunaivla. 
Durant quest temp presta il chantun er agid da start finanzial en l'import da maximalmain 39'000 francs. 
Il post da mediaziun vegn probablamain avert durant la segunda mesadad da l'onn. 
Da las vischnancas 
La nova constituziun communala da Sursaissa vegn approvada cun ina remartga. Per differents projects da construir vias en il chantun vegnan deliberads credits en l'import maximal da circa 3.8 milliuns francs (reconstrucziun colliaziun Landquart-ost), engrondiment via locala Valragn-fundaria da Sur (Valragn) e lavurs da cuvrida a la via dal Meir. 
Gremi: regenza 
Funtauna: rg chanzlia chantunala dal Grischun 
Data: 01.03.2001 
Biro d'egualitad: rapport annual ed "Iblick" davart il tema raits 
Il quart rapport annual dal biro d'egualitad dal Grischun metta en evidenza: activitads communablas en ina procedura cumbinatorica èn inditgadas. 
En il rapport annual 2000 sa chatta ina survista dals differents projects ch'han occupà il biro d'egualitad dal Grischun l'onn passà. 
La caracteristica communabla da tut ils projects è la collavuraziun cun differentas partenarias e differents partenaris: organisaziuns da dunnas, uf-fizis chantunals, instituziuns da furmaziun, partidas u singulas persunas engaschadas. 
Senza stentas communablas pon ins metter en moviment be pauc sin il sectur d'egualitad. 
In champ da lavur impurtant è stada la represchentanza da las dunnas en la politica. 
La ret-schertga "dunnas en las vischnancas dal Grischun" ha chattà in viv interess tar la publicitad. 
Cun quella retschertga han ins creà ina basa impurtanta per ulteriuras activitads. 
Concret è quai stà ch'ins ha creà ina rait da dunnas sut il titel Raetia-Net (en collavuraziun cun l'archiv da cultura da dunnas dal Grischun) e ch'ins ha pudì approfundar la collavuraziun cun las vischnancas interessadas. 
Ulteriuras prioritads han ins dà al sectur da furmaziun sco er al sec-tur da la lavur da publicitad (tranter auter han ins lantschà la circulara "Iblick", nova cumparsa en l'internet sut 
www.stagl.gr.ch 
). 
La pli nova ediziun dad "Iblick" che cumpara ensemen cun il rapport annual metta l'accent sin las raits. 
Qua sa tracti da la fundaziun da la RaetiaNet surmenziunada sco er d'ulteriuras raits sco per exempel la cumissiun chantunala d'accumpagnament e d'impuls per dumondas d'egualitad e la cumissiun federala per ils problems da las dunnas. 
Gremi: Biro d' egualitad dal Grischun 
Funtauna: rg Biro d'equalitad dal Grischun 
Data: 03.03.2001 
"guardar vi" davart l'exposiziun da maletgs en la clinica psichiatrica Waldhaus 
Suenter ina interrupziun pli lunga mussa la clinica psichiatrica Waldhaus davent dals 09 da mars 2001 ina ulteriura exposiziun da maletgs. 
Las ovras èn vegnidas creadas tuttas en il rom d'ina terapia tras la pictura. 
Blers pazients frequentan la terapia tras la pictura durant lur tractament staziunar u ambulant en la clinica. 
En l'atelier chattan els champs d'exercizi per differents basegns. 
Als pazients porscha quest local la pussaivladad d'experimentar cun l'expressiun figurativa e creativa. 
I n'exista nagin squitsch da prestaziun e da producziun; la provocaziun è plitost quella da far insatge per sasez e betg per ils auters. 
Entruidads pon els ristgar il gieu fascinant cun l'expressiun e la furma. 
Malegiar e modellar cuntegna adina er moviment. 
Grazia a l'access nunsfurzà ed a la libra concepziun pon ils pazients surmuntar retegnientschas, resistenzas u temas. 
I naschan e vegnan preschentads sentiments inconscients, en emprima lingia esters. La persuna che malegia sa metta cun adina dapli segirezza sin la via da sia atgna creativitad. 
Las picturas na vegnan betg discutadas u analisadas; mabain la procedura creativa ha l'effect d'ina terapia. 
Uschia decida per finir il singul pazient tge ch'i succeda cun ses maletg. 
Mussar quel en ina exposiziun signifitga er star en per sia atgna expressiun figurativa, emprender ad enconuscher sias atgnas fermezzas e sentir quellas. 
Betg per l'art,- mabain, per sasez. 
L'exposiziun avra venderdi, ils 9 da mars 01 a las 18, ella dura fin la fin da settember 01. 
Uras d'avertura: gli - ve mintgamai da las 9.00 fin las 17.00; so - du 10.00 fin 16.00. 
Zur Vernissage möchten wir Sie sehr gerne persönlich einladen. 
Es spricht Dr. med. Markus Bünter, Chefarzt. 
Funtauna: rg chanzlia chantunala dal Grischun 
Data: 06.03.2001 
Contribuziuns da cultura 
Per interess culturals vegnan empermess 44'410 francs a: 
- program annual 2001 dal circul d'uffants Lollypop, 
- cumpra da "Allegro con Spirito" dad Alois Carigiet, 1976, skizza cun tusch sin chartun, 49x75 cm, 
- cumpra da "Madlaina Lys" da Not Vital, 1979, tempera, 96x127 cm, e 
- cumpra da "Senza titel" da Stefan Gritsch, dissegn cun rispli sin palpiri, 40x60 cm. 
Projects da votaziun dals 10 da zercladur 
Ils 10 da zercladur vegni votà davart trais projects federals e 3 chantunals. 
Projects federals: 
- Midada da la lescha federala davart l'armada e l'administraziun militara (armas) 
- Midada da la lescha federala davart l'armada e l'administraziun militara (collavuraziun en l'instrucziun) 
- Conclus federal davart l'abrogaziun dal duair d'approvaziun per crear uvestgieus 
Projects chantunals: 
- Revisiun parziala da la lescha davart il diever dals dretgs politics en il chantun Grischun (midada da l'artitgel 23) 
- Nova lescha davart la protecziun da datas 
- Nova lescha davart l'organisaziun dals Servetschs psichiatrics chantunals e da las chasas da dimora per persunas cun impediments psichics (lescha davart l'organisaziun da la psichiatria) 
Da las vischnancas 
Da princip vegn approvà il project preliminar per renovar e sanar l'edifizi vegl resp. per substituir quel cun in edifizi nov da la chasa da tgira evangelica e da l'asil da vegls evangelic a Tusaun. 
Als custs imputabels da ca. 9.9 milliuns francs vegn empermessa ina contribuziun chantunala da 50 fin 65 pertschient. Per differents projects da construcziun da vias en il chantun vegnan dads libers credits d'ina summa totala da 13.9 milliuns francs (mantegniment/renovaziun A13 sin il traject tranter Medel (Valragn) e Mesauc, correctura da la via dal Güglia sin il traject Burvagn- Cunter, punt a spunda dal sviament da Casti sco er protecziun cunter canera a Küblis). Gremi: regenza 
Funtauna: rg chanzlia chantunala dal Grischun 
Data: 08.03.2001 
Success da la repatriaziun dals expulsads dal Cosovo pervia da la guerra 
L'onn passà èn vegnidas fatgas en Svizra uschè paucas dumondas d'asil sco avant tschintg onns. 
Quest regress en cumparegliaziun cun l'onn da record 1999 sco er il success dal program federal da repatriaziun per ils requirents d'asil cosovars-albanes han sfurzà l'uffizi chantunal dal servetsch social d'adattar sias structuras. 
Gia la primavaira 2000 è vegnì serrà il center transitori Romana a Razén, la stad il center transitori a Maiavilla sco er la chasa da dimora Central a Domat. 
Las abitaziuns che l'uffizi dal servetsch social aveva prendì a fit per famiglias requirentas d'asil èn vegnidas reducidas per bunamain la mesadad. 
Fin l'october 2000 han ins pudì registrar cleramain dapli partenzas che novas admissiuns, uschia ch'ulteriuras serradas da manaschis èn daventadas inevitablas. 
L'atun han ins schlià la chasa da dimora Welschdörfli a Cuira. 
Cur ch'ins è sa chasà en il nov center transitori Loestrasse a Cuira, serra il center transitori a Tusaun sias portas per la fin da favrer 2001. 
Per la fin da zercladur 2001 vegn plinavant serrà il center transitori Alpina a Sedrun. 
Reducziun da persunal 
Causa il regress permanent da las dumondas d'asil, sa reduceschan las plazzas d'assistents che la confederaziun ha permess e che vegnan adattadas en consequenza directa al dumber da las novas dumondas d'asil. 
Uschia han ins stuì reducir il dumber dal persunal per in quart. 
Cun la proxima serrada dal center transitori Alpina daventan ulteriuras mesiras radicalas inevitablas. 
Preparar per il return 
L'uffizi chantunal dal servetsch social ha pudì offrir l'onn passà ultra da las incumbensas centralas per propi sco l'alloschament e l'assistenza dals requirents d'asil er trais programs da scolaziun che preparan per il return ch'han gì grond success. 
Ultra d'in curs da construcziuns solaras han ins organisà er purschidas da scolaziun sco scrinari e lainari adattadas specificamain per ils basegns dals requirents d'asil cosovars-albanes. 
Cun quests projects ha l'uffizi dal servetsch social prestà in agid direct a la reconstrucziun sin il lieu ed ha sviluppà perspectivas ensemen cun ils participants per in return en lur patria destruida. 
En tut han 65 requirents d'asil cosovars pudì prender part als curs. 
Cuntinuà il project da repatriaziun 
L'incumbensa principala da l'uffizi da polizia è stada quella da cuntinuar consequentamain cun il project da repatriaziun en il Cosovo. 
Suenter che 543 persunas èn sa decididas voluntarmain da returnar gia l'onn precedent, èn returnadas totalmain ulteriuras 556 persunas en il Cosovo l'onn 2000. 
En la fasa II dal program, en la quala ins ha conderschì mo pli ina pitschna pauschala da return, èn partidas totalmain 386 persunas per l'exteriur. 
Suenter il 1. da fanadur 2000, q.v.d. en la fasa III dal project naziunal da repatriaziun, èn per finir returnadas anc 170 persunas en lur patria, dentant senza sustegn finanzial. 
Cun questas repatriaziuns ha il chantun Grischun ademplì dal tuttafatg las prescripziuns da la confederaziun, uschia ch'i na dat naginas consequenzas finanzialas pervia d'ina execuziun manglusa da las obligaziuns chantunalas da repatriaziun. 
Oz segiurnan mo pli paucas persunas en il chantun Grischun ch'eran vegnidas recepidas a chaschun da l'acziun d'admissiun en connex cun la guerra en il Cosovo. Lur dimora è vegnida prolungada per motivs medicals u en consequenza da l'appartegnientscha ad ina minoritad etnica speziala. 
Il dumber dals requirents d'asil en il chantun Grischun è pia sa reducì, betg mo pervia da las partenzas per l'exteriur, mabain er tras la permissiun formala da numerus cas pendents dapi onns. 
En il rom da la "acziun umanitara 2000", cun la quala il cussegl federal ha concludì la primavaira 2000 d'admetter provisoriamain pliras gruppas da persunas dal sectur d'asil e d'esters ch'eran immigradas avant ils 31 da december 1992, èn vegnidas admessas provisoriamain 152 persunas en il Grischun, per part malgrà las propostas negativas dal chantun. 
Sin fundament da questa regulaziun speziala da dimora vegni ad esser pussaivel per questas persunas d'inoltrar dumondas al chantun Grischun da conceder ina permissiun ordinaria da dimora da la polizia d'esters. 
Per motivs umanitars e cun il consentiment da l'uffizi federal dals esters han obtegnì l'onn 2000 pia ulteriuras 34 persunas permissiuns ordinarias da dimora. 
Profitar da questa regulaziun han pudì exclusivamain burgaisas e burgais da Sri Lanka che segiurnan dapi pli che otg onns en il chantun Grischun. 
La reducziun da las pendenzas iniziada tar ils Tamils vegn a chaschunar er en il futur ulteriuras regulaziuns definitivas da dimora. 
En consequenza da questa reducziun da las pendenzas sco er cun liquidar las singulas proceduras d'asil è sa reducì il dumber dals requirents d'asil sin 626 persunas per la fin da l'onn. 
L'onn 2000 èn vegnids repartids totalmain 475 requirents d'asil al chantun Grischun, a moda ch'ins ha puspè cuntanschì ina quota da repartiziun sco ch'ella existeva avant il conflict dal Balcan. 
Schebain che adina dapli requirents d'asil derivan da differents pajais d'origin, n'èn strusch resultads problems remartgabels en la procedura chantunala. 
Perencunter hai dà adina dapli problems en connex cun l'execuziun da las decisiuns legalmain valaivlas, e quai malgrà il sustegn da la confederaziun. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 08.03.2001 
Il chor da la kanti cuira cun in nov project 
"Hulda oder die Alpsucht" - novas perspectivas en las Alps 
La novissima producziun dal chor da la kanti cuira sa fatschenta cun las Alps. 
Ma las Alps, noss mintgadi e quai che nus pensain d'enconuscher, ans mussan ina giada dapli d'ina vart cumplettamain differenta: il project rumpa formalmain e tematicamain il rom enconuschent. 
Ensemen cun l'orchester da giuvenils da Cuira ed ina band da rock preparan las scolaras ed ils scolars sut il titel "Hulda oder die Alpsucht" in'ovra che preschenta elements da la tradiziun populara, dal musical, da la performance, dal saut e dal teater ed als furman ad ina nova unitad. 
"Hulda oder die Alpsucht" è in'ovra creada aposta per il chor da la kanti cuira. 
Christian Klucker, manader dal project e magister da musica a la scola chantunala grischuna: "Il project cumpiglia musica classica, rock e hip-hop . 
Ma ils differents stils na sa maschaidan betg. 
Anzi, els cuntrasteschan e sa cumpletteschan!" Tematicamain preschenta l'ovra differents aspects da las Alps e sveglia en quest connex dumondas filosoficas, culturalas ed existenzialas. 
Novas cumposiziuns da Martin Derungs 
Spezials accents musicals en "Hulda oder die Alpsucht" mettan segiramain las cumposiziuns dal renumà musicist grischun Martin Derungs sco er ils tuns moderns da Marco Todisco. 
Ma er il text da "Hulda oder die Alpsucht" è fitg particular. 
Il "libretto", concepì da Vincenzo Todisco, cuntegna sper texts originals da l'autur era extracts dal roman"Giacumbert Nau" da Leo Tuor, da la famusa poesia "Die Alpen" dad Albrecht von Haller e tranter auter er dal "Handbuch Alp". 
Natiralmain represchenta l'ovra tut las linguas naziunalas ed anc autras pli. 
"Hulda oder die Alpsucht" lavura cun effects da glisch e projecziuns, cun saut ed intermezzi scenics. 
Ambient professiunal cun giuvenils sin la tribuna 
Per ch'ils differents elements furmian in'unitad, sa participeschan numerus profis a la realisaziun dal project. 
Valerio Maffioletti ha surpiglià la reschia, magistras e magisters da la scola chantunala grischuna gidan ils giuvenils a concepir il spazi interiur ed als sustegnan en la lavur da publicitad, illuminaders professiunals èn responsabels per ils effects da glisch precis etc. La musica fan dentant ils giuvenils dal chor da la kanti, l'orchester da giuvenils e la band da rock. 
Christian Klucker vul cuntanscher gist pliras finamiras impurtantas cun "Hulda oder die Alpsucht". 
Sper la lavur musicala vul el surtut er mussar che "chantar en il chor" na sto betg avair da far insatge cun tradiziun antiquada. 
Er en in chor haja quai spazi per l'innovaziun. 
Las chantaduras ed ils chantadurs stoppian dentant esser pronts da s'avrir al nunenconuschent. 
"Hulda oder die Alpsucht" vegn represchentà en l'Arena grischuna a Cazas, damanaivel da Realta. 
Las represchentaziuns han lieu: mesemna, ils 2-5-2001 a las 20.15; venderdi, ils 4-5-2001 a las 20.15; sonda, ils 5-5-2001 a las 16.30 ed a las 20.15. 
Gremi: regenza 
Funtauna: rg chanzlia chantunala dal Grischun 
Data: 09.03.2001 
La cumissiun predeliberanta dal cussegl grond beneventa il decret d'ina lescha chantunala davart la protecziun da l'ambient 
Dacurt è s'occupada ina cumissiun pedeliberanta dal cussegl grond sut il presidi da daputà dr. Jon Domenic Parolini ed en preschientscha da cusseglier guvernativ Claudio Lardi, schef dal departament d'educaziun, cultura e protecziun da l'ambient dal sboz per ina lescha introductiva tar la lescha federala davart la protecziun da l'ambient (lescha chantunala davart la protecziun da l'ambient). 
La cumissiun ha concludì unanimamain d'entrar en chaussa e recumonda il cussegl grond da deliberar il project per mauns da la votaziun dal pievel. 
La nova lescha chantunala davart la protecziun da l'ambient serva en emprima lingia per garantir l'execuziun dal dretg federal davart la protecziun da l'ambient. 
Perquai cuntegna la lescha principalmain regulaziuns davart las cumpetenzas e las proceduras, spezialmain davart la repartiziun da las incumbensas executivas tranter las vischnancas ed il chantun. 
Qua vulan ins da princip mantegnair la separaziun da las cumpetenzas ch'è sa cumprovada. 
Incumbensas cumplexas vegnan exequidas tenor la pratica actuala dal chantun, entant che a las vischnancas vegnan assegnadas tut quellas incumbensas ch'ellas san schliar gist uschè bain u schizunt meglier ch'il chantun. 
La cumissiun è persvadida, tuttina sco la regenza, che questa repartiziun da las incumbensas tranter las vischnancas ed il chantun represchentia ina regulaziun raschunaivla e praticabla. 
Dal rest duain vegnir integradas las disposiziuns davart l'allontanament dals ruments en la lescha chantunala davart la protecziun da l'ambient, a moda ch'i pon vegnir abrogadas la lescha davart economisar ils ruments e l'ordinaziun da ruments ch'èn valaivlas oz. 
En la cumissiun ha subì ina discussiun animada spezialmain l'obligaziun previsa en il project da transportar ruments sur distanzas pli lungas cun la viafier, sche quai è economicamain supportabel e sche quai engrevgiescha main ferm l'ambient ch'auters meds da transport. 
La maioritad da la cumissiun è arrivada a la conclusiun che questa schliaziun preferida da la regenza saja gista e raschunaivla en il senn da la lescha davart la protecziun da l'ambient. 
Tuttina na duai, tenor l'avis da la maioritad da la cumissiun e cuntrariamain a la proposta da la regenza, betg vegnir subvenziunà be il transport dals ruments cun la viafier, mabain er quel cun auters meds da transport, sche quels n'engrevgieschan l'ambient betg pli ferm che la viafier. 
Per gronda part han ins per finir concludì in augment da la contribuziun chantunala per sanar deponias veglias, sin las qualas ins aveva deposità essenzialmain ruments d'abitadi. 
Il cussegl grond vegn a s'occupar dal project en la proxima sessiun da mars. 
Il conclus dal cussegl grond vegn suttamess a la votaziun dal pievel. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 09.03.2001 
La discussiun dal pievel davart la nova constituziun è prest a fin 
Fin la fin da mars curra la consultaziun davart la revisiun totala da la nova constituziun chantunala. 
L'entira populaziun è envidada da prender posiziun davart il sboz. 
La discussiun dal pievel davart il sboz per ina nova constituziun chantunala va plaunet a fin. 
Anc fin la fin da mars han tut las persunas e gruppaziuns interessadas la pussaivladad d'exprimer lur avis davart il sboz da consultaziun. 
La regenza spera che numerusas burgaisas e numerus burgais fetschian diever da la pussaivladad da furmar nossa lescha fundamentala chantunala. 
Perquai che la nova constituziun pertutga nus tuts. 
Il sboz per ina nova constituziun chantunala correspunda ad ina incarica dal pievel. 
Ils 28 da settember 1997 han las votantas ed ils votants concludì da suttametter la constituziun dal chantun Grischun ad ina revisiun totala. 
La revisiun totala è ina occasiun generala da far refurmas ed adattaziuns là, nua che la constituziun valaivla n'è betg pli adequata al temp. 
Il sboz da la cumissiun per la nova constituziun cuntegna ultra da quai ch'è sa cumprovà er numerusas novaziuns. 
El duai crear la basa per schliar problems actuals e futurs. Singulas propostas da la cumissiun per la nova constituziun meritan ina vasta discussiun en la populaziun. 
Il sboz per ina nova constituziun chantunala cuntegna spezialmain ils suandants puncts: - cler cunfess per la trilinguitad - 
definiziun dals dretgs fundamentals e da libertad - 
pussaivladad dal dretg da votar per estras ed esters en chausssas communalas - 
reordinaziun da l'iniziativa dal pievel - 
midada per il referendum facultativ - 
adattaziun dal dretg da referendum als basegns actuals - 
midada da la procedura electorala da proporz per il parlament chantunal - 
designaziun dals districts sco circuls electorals per las elecziuns dal cussegl grond - 
introducziun d'ina giurisdicziun constituziunala chantunala - 
creaziun da regiuns sco stgalim autonom da l'administraziun sco er - 
survista sistematica da las incumbensas publicas principalas 
Tge patratgais Vus da la revisiun? 
Tge tenuta avais Vus envers las novaziuns proponidas? 
Faschai diever da la pussaivladad d'exprimer libramain Vossa opiniun! 
Ans communitgai Vossas opiniuns e Voss commentaris davart il sboz e las novaziuns proponidas. 
Nus ans legrain da Vossas ideas, da Voss impuls e da Voss giavischs ed As engraziain per Vossa contribuziun. 
Persuna da contact: 
Frank Schuler, manader dal secretariat per la nova constituziun, Hofgraben 5, 7001 Cuira (tel. 081-257 25 09, fax 081-257 21 66, e-mail: kantonsverfassung@jpsd.gr.ch) 
Empustaziuns gratuitas dal text da la constituziun e da las explicaziuns: 
Centrala per stampats e material, Planaterrastrasse 16, 7001 Cuira (tel. 081-257 22 60, fax 081-257 21 91, e-mail: bestellungen@dmz.gr.ch) 
Adressa d'internet: 
www.gr.ch/verfassung 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 13.03.2001 
Peter Arbenz duai elavurar il rapport WEF 
La giunta WEF da la regenza grischuna ha incumbensà Peter Arbenz sco manader da project da rediger fin la stad in rapport davart il WEF 2001 a Tavau e da far propostas per garantir er en il futur la realisaziun dal WEF. 
En quest connex èn previs contacts intensivs cun tut ils circuls involvids. 
Peter Arbenz è oz cussegliader per svilup strategic e management. 
En la publicitad è el forsa pli enconuschent sco anteriur directur da l'uffizi federal da fugitivs u sco commember dal comitè internaziunal da la Crusch cotschna u sco cusseglier da la citad da Winterthur. 
L'incumbensa da manar il project per elavurar il rapport WEF è cumbinada cun la prescripziun ch'ina collavuraziun cun las organisaziuns ed autoritads participadas principalmain saja da garantir gist uschè sco ils contacts intensivs cun tut ils auters posts e cun tut las autras instituziuns che caracteriseschan l'ambient dal WEF. 
La fin da mars ha lieu l'emprima sesida da la gruppa da project, ils rapports intermediars vegnan preschentads mintga mais a la giunta WEF. 
Sveltezza 60 per camiuns sin la via chantunala tranter Razén e Giuvaulta 
La regenza approva il reglament per las zonas da protecziun 1996/1999 da la vischnanca da Razén, ils plans per las zonas da protecziun 1997 per las funtaunas d'aua minerala da Razén sco er il pumpadi d'aua da funs Isla, Razén. 
En quest connex vegn reducida la sveltezza maximala per camiuns pesants sin la via taliana tranter Razén e Giuvaulta dad actualmain 80 km/h sin da nov 60 km/h. Questa mesira va en vigur suenter la scadenza dal termin da recurs, uschespert ch'ils signals da traffic correspundents èn montads. Promover la fusiun da las assicuranzas da muvel 
Retschertgas posteriuras han dentant mussà che la gronda part dals purs na pon betg desister dal tuttafatg d'ina assicuranza d'animals. 
Almain cunter fieu, donns elementars ed accidents sin las alps dovran els ina assicuranza. 
Fin uss existevan 175 assicuranzas da muvel communalas che disponevan da reservas da totalmain 11 milliuns francs. 
Tras fusiuns pon ins cuntanscher in'assicuranza da basa cun premias pli bassas che quellas da las assicuranzas da muvel privatas. 
La regenza sustegna la fusiun da las assicuranzas da muvel ch'eran fin uss communalas ad assicuranzas da muvel regiunalas cun 400'000 francs per onn. 
Las contribuziuns succedan en graduaziun temporara per promover fusiuns pli spertas pussaivlas. 
Da las vischnancas 
Il project per sanar e construir da nov la scola Cuira-Masans vegn approvà definitivamain. Als custs imputabels da circa trais milliuns francs empermetta il chantun contribuziuns da diesch pertschient. Persunal 
El cumenza sia nova plazza l'entschatta da matg. 
Infurmatur davart il rapport WEF: Walter Schlegel, secretari dal departament da l'intern e da l'economia publica dal Grischun, tel. 081-257 23 11 
Gremi: regenza 
Funtauna: rg chanzlia chantunala dal Grischun 
Data: 15.03.2001 
Di internaziunal dal guaud - 21 da mars 2001 
Il guaud: arena da temp liber gratuita 
Tuts profitan dal guaud. 
El furnescha laina, protegia cunter lavinas e bovas en las muntognas e porscha ina libertad quasi illimitada per persunas che tschertgan recreaziun. 
A quest aspect sa deditgescha il di internaziunal dal guaud (DIG) da quest onn ch'ha lieu ils 21 da mars. 
Il guaud è in factur da sanadad ch'ins na sto betg sutvalitar. 
Gugent dovran ils lieus da cura e la branscha turistica indigena il guaud per far reclama e per preschentar a moda credibla l'effect recreativ da nossa cuntrada. 
Sin prospects e cartulinas da colur na dastga betg mancar il guaud che caracterisescha la cuntrada. 
Quest placat colurà na sveglia betg mo bellas associaziuns, mabain fa propi er effect, sch'el vegn duvrà activamain. 
Recreaziun gratuita 
Conscientamain u inconscientamain profitan ils umans mintga di d'ina enorma purschida natirala da recreaziun e da wellness. 
Il guaud n'offra betg mo ina vasta infrastructura per activitads sportivas, mabain metta er a disposiziun aria pura, in microclima empernaivel, atmosferas recreativas e bunas savurs. 
Ultra d'in grond dumber da plantas medegiantas per curar malsognas e per mantegnair la sanadad gida il guaud cun ses verd agreabel a recrear la psica umana. 
Tut en tut ha il guaud ina influenza positiva sin il corp e l'olma; ina prestaziun gratuita per promover la sanadad. 
Scola che promova la sanadad 
Dapi intgin temp dovran pedagogs da la natira e da l'ambient quest effect che promova la sanadad per lur atgnas occurrenzas. 
En scolas u gruppas da gieu en il guaud scuvran uffants in mund d'experientschas fantastic e sviluppan novas abilitads ch'els na pudessan mai emprender en il mund virtual dal computer. 
Giuvens umans chattan ina vasta paletta d'impuls en il guaud, experimenteschan fatgs che fan smirvegliar e ch'èn degns da savair e sviluppan lur senns per percepziuns pli finas. 
Numerusas experientschas han mussà ch'il gieu quotidian or en il liber e che la confruntaziun cun il vent, l'aura e cun la cuntrada rinforzan la resistenza dal corp e promovan la socialisaziun. 
"Acziun dis dal guaud" 
Tranter l'avrigl ed il settember prepara l'organisaziun davart la furmaziun ecologica SILVIVA en collavuraziun cun la fundaziun svizra per promover la sanadad "FeelYourPower" en l'entira Svizra numerus dis d'acziun en il guaud. 
La prioritad han gieus, termagls e recreaziun per uffants e creschids. 
Er en il Grischun ed en la regiun da Sargans èn previsas talas occurrenzas (guarda quaderet). 
L'entir chalender d'occurrenzas vegn cumplettà currentamain en l'internet sut www.Feel.Your.Power.ch. 
Occurrenzas en il Grischun 
Davart il tema guaud, aua e sanadad ad Andeer ils 30 da zercladur - (infurmaziuns 081 661 13 62). 
Davart il tema aventura guaud a Cuira ils 6 da matg/1. da fanadur/30 da settember, a Flem ils 20 da matg /24 da zercladur/2 da settember ed a Fläsch ils 10 da zercladur/15 da fanadur/16 da settember (infurmaziuns 01 935 44 76). 
Gremi: uffizi forestal dal Grischun 
Funtauna: rg uffizi forestal dal Grischun 
Data: 16.03.2001 
Patratgs davart il di mundial da l'aua ils 22 da mars 2001 
da cusseglier guvernativ Claudio Lardi, schef dal departament d'educaziun, cultura e protecziun da l'ambient dal Grischun 
Avant ch'jau hai dastgà surpigliar l'uffizi da cusseglier guvernativ e pia er la responsabladad per la protecziun da las auas e da l'ambient, hai jau patratgà relativamain pauc davart l'aua. 
Il dretg da posseder aua, gea aua avunda, sa chapescha per nus da sasez. 
Per 1.4 milliardas persunas è il cumbat per l'aua quotidiana gia oz in cumbat per surviver. 
E per las duas milliardas persunas che vegnan tiers fin l'onn 2020 medemamain. 
L'aua è bain l'element il pli frequent da nossa terra, ma l'aua en la dretga qualitad (da baiver) ed al dretg lieu daventa pli e pli rara e daventa in product nunpajabel. 
Il chantun Grischun è bain ina da las chombras d'aua da las pli impurtantas en il center da noss continent. 
Schebain che nus possedain aua avunda, merita l'aua er tar nus in'attenziun speziala. 
Nus tuts che ans occupain da l'aua savain ch'er noss'aua è smanatschada. 
Vulain ans regurdar: 
- Las consequenzas spertas e dramaticas d'incendis da guaud - patratgain als eveniments en la Val Mesauc e la Val Puschlav da l'avrigl 1997 -, sche l'aua en furma da plievgia vegn a mancar per in tschert temp, 
- Las cleras reducziuns da la quantitad e qualitad da l'aua da funs, 
- La cumbinaziun delicata tranter la productivitad da las sereneras, il diever da l'aua da funs e da l'aua restanta en vista a la qualitad da l'aua dals lais e flums. 
En il Grischun han ins investì fin oz bundant 1.5 milliardas francs en il provediment d'aua. 
Gia ils indrizs subvenziunads dal chantun muntan ad ina summa da 300 milliuns francs. 
Ins ha calculà che nus stuain impunder annualmain 60 milliuns per renovar quests indrizs e per als manar a moda ch'els mantegnan la substanza. 
Faschain nus quai? 
Studis mussan che 50 pertschient da l'aua da baiver e da diever van a perder en conducts che perdan. 
Ils onns passads avain nus prendì las pli differentas mesiras per mantegnair la qualitad da l'aua. 
A chaschun dal di mundial da l'aua ils 22 da mars 2001 vegnan munids ils bigls che sburflan aua da baiver cun l'inscripziun "aua da baiver è sanadad". 
Per mantegnair quest stadi er en il futur stuain nus avair quità surtut da l'aua da funs. 
Da quella retiran las funtaunas ed ils bigls lur aua da baiver. 
I ma para er impurtant ch'ils custs effectivs dal consum d'aua vegnian mess a quint. 
L'aua vegn quintada anc savens sut sia valur, q.v.d. memia bunmartgada. 
Per finir han ins pudì crear in instrument efficazi cun la lescha chantunala davart la protecziun da las auas, acceptada dal pievel grischun l'onn 1997, per applitgar ina protecziun effizienta da las auas en il chantun Grischun. 
Jau sun engraziaivel al pievel. 
Anc quest onn vulessan nus dar in schumellin a questa lescha cun la nova lescha chantunala davart la protecziun da l'ambient. 
La protecziun da las auas e la protecziun da l'ambient dumondan ina l'autra ed èn indispensablas per mantegnair la natira e l'ambient. 
Gia oz engraziel jau las Grischunas ed ils Grischuns er per lur sustegn da quest project. 
Gremi: departament d'educaziun, cultura e protecziun da l'ambient dal Grischun 
Funtauna: rg cusseglier guvernativ Claudio Lardi 
Data: 20.03.2001 
Il tractament che sa basa sin la prescripziun da heroin (TrPrHr) en l'execuziun dal chasti en mesa praschunia dal stabiliment chantunal da Realta 
Dapi il fanadur 2000 vegn applitgà cun success il tractament che sa basa sin la prescripziun da heroin en 30 plazs a Cuira. 
Gia 1999 ha la direcziun dal stabiliment chantunal da Realta signalisà al departament da giustia, polizia e sanitad sia intenziun da s'affiliar al project per in tractament dals toxicomans che sa basa sin la prescripziun da heroin. 
Il departament promova activamain questas lavurs. 
El na fa quai betg senza motiv: en il stabiliment da Realta èn vegnidas fatgas gia dapi onns fitg bunas experientschas cun ina lavur da toxicomania ch'ha in cler concept ed il manaschi po pia gia preschentar in mussament da prestaziun. 
Il fanadur 2000 ha la regenza prendì enconuschientscha dal concept da manaschi per diesch plazs en il stabiliment chantunal da Realta. 
Il medem mument ha ella beneventà l'introducziun da questa nova furma da tractament per persunas fermamain toxicomanas en il stabiliment da retenziun sin il 1. da schaner 2001 en collavuraziun cun la clinica psichiatrica Beverin. 
En il stabiliment da Realta èn sin 100 cussedents en media 30 fin 40 toxicomans. 
20 fin 30 da quests cussedents absolvan in program da metadon. 
Sco basa per la lavur cun toxicomans serva al stabiliment chantunal da Realta l'art. 37 dal cudesch penal: "L'execuziun da la paina da chasaforz e da praschun duai avair in effect educativ sin il praschunier ed al preparar per il return en la vita civila." 
Quest artitgel obligescha in'execuziun dal chasti ch'ha la finamira principala da reintegrar ils pertutgads en la societad. 
Cun la consegna da heroin entaifer la praschun na capitulescha il stabiliment chantunal da Realta insumma betg envers la toxicomania. 
Plitost offra la praschun cun il tractament che sa basa sin la prescripziun da heroin in agid adequat als fermamain toxicomans. 
Questa metoda da tractament è numnadamain adattada per promover la stabilisaziun dals participants al program e per reducir lur cumportament criminal. 
Cun il program da heroin a Realta tegnan ins quint en il Grischun dal princip, tenor il qual ils toxicomans en l'execuziun dal chasti duain avair las medemas schanzas e pussaivladads d'absolver in tractament sco ils toxicomans en libertad. 
Las premissas per l'admissiun èn: 
- vegliadetgna minimala 18 onns 
- toxicomania da heroin cumprovada dapi almain dus onns 
- mussament d'almain duas emprovas da tractament interruttas 
- deficits en il sectur medical, psicologic e social che derivan dal consum da drogas 
Gremi: departament da giustia, polizia e sanitad dal Grischun 
Funtauna: rg stabiliment da Realta 
Data: 21.03.2001 
Ensemen al Rain alpin 
La cumissiun da las regenzas Rain alpin dat pled e fatg davart sia lavur dals emprims tschintg onns. 
La broschura che vegn preschentada a la publicitad a chaschun dal di mundial da l'aua che l'UNO ha lantschà per ils 22 da mars, dat ina invista en ils projects currents sin ils secturs segirezza cunter auazuns, revitalisaziuns e protecziun cunter l'aua da funs e bitta in sguard en il futur. 
La cumissiun internaziunala da las regenzas Rain alpin sa stenta dapi tschintg onns da s'occupar communablamain a moda interdisciplinara ed internaziunala dals proxims problems e da las futuras incumbensas sin ils secturs construcziun da flums, ecologia da las auas e dals peschs, aua da funs sco er energia. 
Represchentants da las regenzas dal stadi Vorarlberg, dal Principadi da Liechtenstein sco er dals chantuns Grischun e Son Gagl èn sa dads l'incumbensa da garantir la protecziun e l'utilisaziun persistenta dal sistem internaziunal da flums en la regiun dal Rain alpin. 
I sa tracta spezialmain da dar dapli muntada al spazi da viver e d'introducir dapli variaziun en la cuntrada dal Rain alpin, suenter che las correcturas dal Rain han chaschunà in impovriment da las spezias. 
La finamira suprema resta dentant quella da cuntanscher ina segirezza suffizienta cunter auazuns. 
La broschura "Gemeinsam am Alpenrhein" 
La broschura dat ina invista en ils projects multifars e connexs al Rain alpin. 
Il president da fin uss, anteriur cusseglier guvernativ dr. Walter Kägi, Son Gagl, sclerescha la chaschun, las finamiras e quai ch'ins ha cuntanschì durant ils onns 1995 fin 2000. 
Ils represchentants da la cumissiun da las regenzas e quels da lur gruppa da coordinaziun rapportan en accents davart lur interess resp. champs da lavur principals. 
Il nov president, cusseglier guvernativ dr. Norbert Marxer, Liechtenstein, dat in sguard sin las stentas correspundentas da l'Uniun europeica sco er sin las lavurs concretas dals proxims onns. 
A pled vegnan er presidents communals dals quatter stadis resp. chantuns partenaris. 
I vegnan stampads l'entir text da la cunvegna da cooperaziun Rain alpin ch'è vegnida stipulada da las quatter regenzas il december 1998 e l'entir text dal program d'acziuns Rain alpin 2000+. 
Sviluppar vinavant il program d'acziuns 
Il program d'acziuns ch'è vegnì approvà avant dus onns da las regenzas vegn uss exequì, parts èn gia terminadas. 
En differents rapports vegnan sviluppads vinavant ils temas dal program d'acziuns, uschia spezialmain en vista a l'ulteriur diever da l'actual model per l'aua da funs, a la necessaria lavur da publicitad davart il tema revitalisaziuns, a la construcziun da concepts da svilup per ils affluents dal Rain ed ils auals sco er en vista a la cuntinuaziun da las lavurs per in concept cumplessiv per utilisar e proteger il sistem dal Rain alpin. 
Las lavurs preliminaras per crear in concept per economisar la glera, per registrar ils potenzials termics da l'aua sco er per elavurar in concept da svilup cumplessiv "Rain alpin" - per menziunar be in pèr elements - èn gia incumbensadas. 
Ulteriurs projects concrets vegnan ins a stuair entschaiver suenter l'evaluaziun da las lavurs currentas, uschia tranter auter las ponderaziuns davart la realisabladad da las revitalisaziuns dal Rain en lieus sco Diepoldsau, Eschnerau u en la regiun da Bogn Ragaz/Fläsch/Sargans e betg il davos la collavuraziun cun la planisaziun dal territori. 
Pussaivladad da retrair la broschura: 
uffizi d'energia dal Grischun, tel. 257 36 24 u e-mail: energie@afe.gr.ch 
Infurmaturs: 
- cusseglier guvernativ Stefan Engler, departament da construcziun, traffic e selvicultura, tel. 081-257 36 01 (ils 22 da mars da las 8 fin las 12) 
- Werner Böhi, schef da l'uffizi d'energia, tel. 081-257 36 21 (ils 22 da mars da las 8 fin las 12) 
Gremi: departament da construcziun, traffic e selvicultura dal Grischun 
Funtauna: rg cumissiun internaziunala da las regenzas Rain alpin 
Data: 22.03.2001 
La confederaziun ed ils chantuns vulan etablir ina statistica communabla davart l'agid social 
Il chantun Grischun suttascriva la cunvegna da prestaziun cun la confederaziun e cooperescha en il project per etablir ina statistica communabla davart l'agid social. 
Sin il sectur da l'agid social exista anc adina in deficit considerabel da statistica. 
Ni en ils chantuns, ni en l'entira Svizra n'existan datas fidadas. 
L'uffizi federal da statistica (UST) ha l'incumbensa da registrar cun ina statistica svizra davart l'agid social l'effectiv e la structura da las retschavidras e dals retschaviders d'agid social sco er la situaziun economica da las persunas che retiran prestaziuns. 
La statistica vegn fatga cun provas da controlla en vischnancas ed en servetschs socials regiunals e communals. 
Al chantun Grischun maina la retschertga las infurmaziuns urgentamain necessarias davart la structura ed il svilup da l'agid social. 
Da quellas fan part spezialmain datas ch'infurmeschan davart la demografia sociala dals retschaviders, la scolaziun, la situaziun da lavur e d'abitar sco er davart la spezia e l'autezza da las prestaziuns d'agid social. 
Da questa statistica vegnan las vischancas a posseder las datas che servan sco basa da decisiun per planisar ils fatgs socials communals. 
Ultra da quai vegnan messas a disposiziun infurmaziuns cumparegliablas en l'entira Svizra. 
Il chantun Grischun presta ina contribuziun finanziala da var 17'000 francs als custs che resultan cun cumpilar las datas necessarias. 
Da las vischnancas 
Als donns da malaura dal november 2000 a Puschlav conderscha il chantun ina contribuziun da var in milliun francs. Il project preliminar per sanar ed engrondir il center dal stgalim superiur Tircal a Domat, vegn approvà da princip. 
El cumpiglia ils suandants secturs parzials: renovaziun chasa da scola Tircal 48, renovaziun chasa da scola Tircal 58 ed engrondiment sin il local da pumpiers. Als custs imputabels dal stabiliment che muntan a var 2.4 milliuns francs vegn empremessa ina contribuziun chantunala da 17.5 pertschient. Per differents projects da construcziun da vias en il chantun vegnan dads libers credits d'in import total da var 2.7 milliuns francs (amplificaziun entaifer il vitg da Vulpera, nova cuvrida tranter Claustra e Tavau-Laret sco er nova cuvrida entaifer il vitg da Vuorz). Gremi: regenza 
Funtauna: rg chanzlia chantunala dal Grischun 
Data: 22.03.2001 
Las ovras electricas dal Grischun èn segiras 
Las ovras idraulicas en il Grischun èn segiras e vegnan mantegnidas regularmain. 
Ils possessurs da las ovras electricas èn conscients da lur responsabladad. 
Plinavant èn els assicurads cunter eventuals privels tenor il dretg da responsabladad. 
Ils 12 da december 2000 è rut in foss da pressiun da las ovras electricas vallesanas Cleuson-Dixence. 
Quest donn catastrofal ha fatg perder la vita a trais persunas. 
Silsuenter ha il departament da construcziun, traffic e selvicultura laschà sclerir la segirezza dals sistems d'aua motorica da las ovras electricas en il Grischun. 
Uss è avant maun il rapport correspundent, dal qual la regenza prenda enconuschientscha. 
Ils possessurs da las ovras electricas pli grondas dal Grischun han respundì ad ina retschertga davart differents aspects relevants per la segirezza. 
Quella retschertga ha mussà ch'oz pon ins partir per il chantun Grischun dal fatg ch'ins posseda ovras electricas resp. foss e conducts da pressiun segirs e bain mantegnids. 
Questa constataziun vegn confermada er d'in expert extern ch'ins ha consultà. 
Ils possessurs da las ovras èn dal tuttafatg conscients da lur responsabladad. 
Malgrà controllas regularas e lavurs da mantegniment na sa lascha dentant in accident mai excluder absolutamain. 
Perquai han ils possessurs da las ovras electricas en il Grischun stipulà avant plirs onns assicuranzas da responsabladad respectivas per lur implants. 
Las experientschas da blers onns cun il manaschi dals implants en il chantun han mussà che las ovras existentas èn sa cumprovadas dal punct da vista da la segirezza. 
Da princip pon ins garantir la segirezza er en il futur, sch'ins cuntinua a far premurusamain tant il mantegniment regular, sco er las controllas correspundentas. 
L'avertura dal martgà d'electricitad rinforza il squitsch dals custs sin las societads d'ovras electricas. 
Las ovras electricas Cleuson-Dixence en il chantun Vallais èn in implant spezial ed unic sut differents puncts da vista. 
Quest implant na permetta naginas conclusiuns equivalentas per las ovras electricas en il chantun Grischun. 
Avant ch'ins possia far eventualmain ulteriuras constataziuns davart la garanzia da la segirezza da las ovras electricas en noss chantun, èsi perquai da spetgar ils resultats da la retschertga pertutgant la ruttadira dal foss da pressiun en il chantun Vallais. 
In eveniment talmain gravant sco quel en il Vallais n'avevi anc mai dà en tala guisa en Svizra. 
En il foss armà da pressiun, tras il qual vegn conducida l'aua dal lai da fermada Grande-Dixance sin circa 2'360 m.s.m. tar las ovras Bieudron a la Rona sin circa 500 m.s.m., è sa furmada ina sfessa da circa nov meters lunghezza. 
L'entschatta da la sfessa sa chattava var 100 meters sut la surfatscha ad ina autezza da 1'260 m.s.m. Or da la ruttadira èn erumpids cun gronda vehemenza circa 50'000 meters cubics aua, han penetrà la stresa da grip ed èn culads en furma d'ina enorma lavina da glitta giu en la val. 
Questa bova ha prendì cun sai grondas quantitads da crappa e terra sco er dus chalets ed auters edifizis agriculs. 
En la bova han trais persunas pers lur vita. 
La ruttadira dal foss da pressiun sutterran, mess en funcziun pir l'onn 1999, ha fatg surstar tant ils possessurs da l'implant sco er ils experts externs. 
Il motiv da la ruttadira è anc oz l'object da scleriments, uschia ch'actualmain na pon vegnir preschentads anc nagins resultats segirs. 
Contribuziuns culturalas 
I vegnan conderschidas contribuziuns culturalas d'in import total da 90'000 francs a las suandantas organisaziuns e projects culturals: - 
festival Science et Cité per las acitivitads communablas da la Svizra orientala, en las qualas è integrada la citad da Cuira, sco lieu da scolaziun superiura, e 
- program annual 2001 dal teater da marionettas Arcasperli. 
La signatura electronica equivala a la suttascripziun autografa 
La regenza beneventa il sboz per ina lescha federala davart la signatura electronica. 
Uschia pon ins concluder contracts en il futur er per via electronica. 
Cun il decret proponì vegn dà in cler signal en favur dal svilup d'ina societad d'infurmaziun en Svizra. 
Il project è plinavant la basa per pudair promover ulteriurmain il contact electronic cun las autoritads (e-governement). 
En connex cun la regulaziun en detagl e cun l'execuziun vegnan ins dentant anc a stuair schliar differentas dumondas giuridicas, tecnicas e praticas. 
Da las vischnancas 
La revisiun totala da la planisaziun locala da S-chanf ed il plan directiv regiunal "Explotaziun da material, deponias e deposits da material" da la regiun Surselva vegnan approvads cun resalvas e cundiziuns. Approvadas vegnan plinavant la lescha davart las taxas da cura e las taxas per promover il turissem da l'uniun d'interess per il turissem da las vischnancas dal Sursès e la revisiun parziala da la lescha da scola e da scolina da la vischnanca da Domat. 
Il project da construcziun per la nova chasa da scola a Flem vegn approvà definitivamain. Als custs imputabels da var 6.7 milliuns francs vegn empermessa ina contribuziun chantunala da diesch pertschient. Persunal 
- La fin da mars va en pensiun Hans Peter Nold, Cuira, adjunct forestal tar l'uffizi forestal. 
La regenza engrazia el per ils servetschs ch'el ha prestà en favur dal chantun. 
- Christian Ambühl, naschì 1953, da ed a Tavau, daventa inspectur da victualias tar il laboratori chemic per la controlla da victualias e la protecziun da l'ambient. 
El cumenza l'entschatta da matg. 
Infurmaziuns conc. la segirezza da las OE: 
- cusseglier guvernativ Stefan Engler, tel. 081-257 36 01 (9 fin 12) 
- Werner Böhi, uffizi d'energia, tel. 081-257 36 21 (14 fin 17) 
- Luciano Lardi, inschigner consultativ, tel. 081-356 60 80 (9 fin 17) 
Gremi: regenza 
Funtauna: rg chanzlia chantunala dal Grischun 
Data: 29.03.2001 
Distincziun internaziunala per la punt da Sunniberg dal sviament da Claustra 
Dacurt ha l'Associaziun internaziunala per la construcziun da punts IABSE (International Association for Bridge and Structural Engineering) consegnà il "Outstanding Structure Award" (distincziun extraordinaria 2001) per la punt da Sunniberg sper Claustra. 
La ceremonia festiva ha gì lieu en il rom da la conferenza da la IABSE a Malta. 
La punt da Sunniberg che ha ina lunghezza da 526 meters ed è daventada en il fratemp il segn caracteristic conuschì en tut il mund dal sviament da Claustra, ha tras quai retschavì d'ina associaziun internaziunala d'inschigners ina distincziun internaziunala renumada per sias qualitads architectonicas ed esteticas. 
Tut ils participads a la construcziun da questa punt pon perquai esser particularmain superbis dal resultat da lur lavur en il Partenz. 
Ina tecnica innovativa cun cordas traversalas ed in mastergn da construcziun cumprovà han mess in nov monument al betun sco materia da construcziun. 
Ils 15 da settember 2001, en occasiun d'ina festa a Claustra-Serneus, vegn il president da la IABSE, ing. dipl. Klaus H. Ostenfeld da la Danemarca, ensemen cun auters commembers, a fixar la plachetta da bronz vi da la punt. 
Gremi: uffizi da construcziun bassa dal Grischun 
Funtauna: rg uffizi da construcziun bassa dal Grischun 
Data: 29.03.2001 
Pestgar en il Grischun: Nua acquist jau la patenta? 
(Emissiun da las patentas da pestga per la stagiun da pestga 2001) 
Tar las preparativas per la proxima stagiun da pestga tutga er il fatg ch'ins ha d'acquistar la patenta da pestga. 
Tut las patentas vegnan consegnadas tras la surveglianza da pestga e tras il biro da passaports e patentas. 
En il Fegl uffizial dal chantun Grischun dals 5 d'avrigl 2001 èn publitgads ils lieus da consegna, las datas e las uras cur ch'ins po retrair la patenta tenor districts da pestga. 
En il ravugl da las pestgadras e dals pestgaders vegnan beneventads quest onn spezialmain tut las pestgadras e tut ils pestgaders che pestgan sut surveglianza sco er tut las pestgadras ed ils pestgaders giuvens. 
Tras la nova lescha chantunala da pestga ch'è entrada parzialmain en vigur obtegna uss er la giuventetgna la pussaivladad da sa participar activamain a la pestga. 
Gremi: inspecturat da chatscha e pestga dal Grischun 
Funtauna: rg inspecturat da chatscha e pestga dal Grischun 
Data: 03.04.2001 
Il quint statal dal Grischun 2000 - puspè en las cifras cotschnas 
Il quint statal dal Grischun 2000 serra cun in deficit da 12,9 milliuns francs. 
Il resultat è tut auter che legraivel. 
En cumparegliaziun cun auters chantuns e cun la confederaziun na sentan ins anc betg ina detensiun da la situaziun finanziala. 
El sa chatta en il rom dals resultats dals davos trais onns cun deficits tranter 5 milliuns e 16 milliuns francs. 
Cun in agen chapital dad 84,6 milliuns francs ed in grad d'atgna finanziaziun da las investiziuns da var 88 % pon ins definir la situaziun dal chantun, malgrà il resultat puspè negativ dal quint statal, er en cumparegliaziun interchantunala tuttina anc sco cuntentaivla. 
Retgavs pli auts e custs pli bass en il quint current 
Il quint current serra cun ina svieuta totala dad 1,89 milliardas francs e cun in surpli dals custs da 12,9 milliuns francs. 
L'agen chapital sa reducescha tras quai sin 84,6 milliuns francs. 
En cumparegliaziun cun il deficit budgetà da 46,8 milliuns francs è il resultat sa meglierà per 33,9 milliuns francs. 
A quest resultat han manà essenzialmain ils suandants retgavs supplementars e custs pli bass: Da la vart da las entradas ha distgargià considerablamain las finanzas chantunalas il retgav da las taglias chantunalas dad 608,2 milliuns francs ch'è per 22,6 milluns francs resp. per 3,9 % pli aut che previs en il preventiv. 
Questa meglieraziun sa basa sin ils suandants retgavs supplementars en las singulas categorias fiscalas: taglia sin il gudogn ed il chapital da las persunas giuridicas + 10 milliuns francs, taglia sin l'ierta + 4,9 milliuns francs, taglia sin implants idraulics + 5,9 milliuns francs. 
Als retgavs da facultad da 52,8 milliuns francs (+ 7,4 milliuns) stattan visavi custs per tschains passivs da 17,9 milliuns francs (+ 2,6 milliuns). 
I resta uschia in retgav net da facultad da 34,9 milliuns francs ch'è per 4,8 milliuns francs pli aut che previs en il preventiv. 
En quel retgav è cuntegnida la part dal gudogn da la banca chantunala grischuna da 14,5 milliuns francs ch'è resultada per 2,5 milliuns pli auta ed ina revalitaziun da vaglias per 10 milliuns. 
Da la part d'entradas federalas (parts a la taglia federala anticipada, taglia federala directa e.u.v.) da 132 milliuns francs sun affluids al chantun totalmain 10,7 milliuns francs dapli che calculà en il preventiv. 
Da l'autra vart èn sa reducidas las contribuziuns federalas als custs currents dal chantun per 20,7 milliuns sin 139,8 milliuns francs. 
19,6 milliuns francs da quest retgav pli bass van sin donn e cust da la finanziaziun speziala da las vias. 
Las indemnisaziuns da la confederaziun èn stadas per var 10 milliuns francs pli bassas che budgetà. 
A questas entradas pli bassas stattan visavi custs pli bass sin il sectur d'asil da la medema autezza. 
Pervia d'in retard temporar en la procedura d'approvaziun sa sposta in retgav da concessiun da 5,8 milliuns francs budgetà sco indemnisaziun per la vendita d'implants idraulics che returnan a tschep sin l'onn 2001. 
Da la vart dals custs demussa la gruppa custs reals in respargn da 31,1 milliuns francs resp. da 10,4 % la divergenza la pli gronda envers il preventiv. 
20,8 milliuns francs da quests custs pli bass pertutgan il quint da las vias cun ina finanziaziun speziala e n'han perquai nagin effect sin il resultat. 
Ulteriurs 9,9 milliuns francs èn da deducir da custs pli bass en il sectur d'asil. 
Cun ina summa totala da 332,9 milliuns francs sa chattan ils custs dal persunal totalmain per 4,3 milliuns francs sut il preventiv. 
Per 3,8 milliuns francs pli bassas che previsas - e tuttina per 14 milliuns francs pli autas che l'onn precedent - èn resultadas las contribuziuns dal chantun a terzas persunas. 
Ellas muntan cun in total da 382 milliuns francs ad in tschintgavel dals custs totals. 
Investiziuns nettas pli bassas 
Senza resguardar ils emprests or da finanziaziun speziala concedids a l'associaziun grischuna per credits a l'agricultura (6,6 milliuns) e las contribuziuns percurrentas che derivan principalmain da la confederaziun (113,4 milliuns) èn vegnids impundids sin donn e cust dal quint d'investiziuns totalmain 239,6 milliuns francs. 
Il volumen d'investiziuns permess dal cussegl grond en il preventiv 2000 permetteva in volumen d'investiziuns da 255,7 milliuns francs ed è pia vegnì explotà a 93,7 % (onn precedent 98,7 %). 
Suenter la deducziun restan investiziuns nettas sin donn e cust da las finanzas chantunalas generalas da 150,5 milliuns francs. 
La quota d'investiziuns, q.v.d. la part da las expensas d'investiziun da 239,6 milliuns francs a las expensas totalas consolidadas dad 1'348,7 milliuns francs (senza ils emprests a la AD ed ACA sco er senza las contribuziuns percurrentas) munta 17,8 % (onn precedent 19,9 %). 
Deficit da finanziaziun pli moderà 
Las investiziuns nettas pli bassas ed il deficit pli pitschen dal quint current distgargia il quint da finanziaziun. 
Il total dals meds or d'atgna finanziaziun da 132,7 milliuns francs surpassan per 52,9 milliuns francs las aspectativas dal preventiv e per 20,3 milliuns francs il resultat da l'onn precedent. 
Da l'opposiziun dals meds or d'atgna finanziaziun e da las investiziuns nettas decisivas da 150,5 milliuns francs resulta in deficit da finanziaziun da 17,8 milliuns francs (preventiv 80 milliuns, onn precedent 54,5 milliuns). 
Correspundentamain s'augmenta il grad d'atgna finanziaziun sin 88,2 % (preventiv 50 %, onn precedent 67,4 %). 
Il quint da las vias serra cun expensas totalas da 339,9 milliuns francs ed entradas totalas da 328,5 milliuns francs ed in surpli da las expensas dad 11,4 milliuns francs. 
Il debit sin las vias, q.v.d. il total dals deficits da las vias activads è pia s'augmentà sin 41,4 milliuns francs. 
Perspectivas 
Il preschent resultat conferma la necessitad d'avair stuì prender per part mesiras da spargn fitg restrictivas durant ils davos dus onns. 
Il motiv per la situaziun finanziala dal chantun ch'è actualmain precara èn tranter auter la sensibla perdita da las contribuziuns federalas en connex cun il program da stabilisaziun 98 da la confederaziun e la repartiziun en la classa da forza finanziala per ils onns 2000 e 2001. 
D'agiuntar è in svilup da las expensas che fa quitads en differents secturs. 
Ina tendenza creschenta demussan anc adina las contribuziuns chantunalas a terzas persunas, uschia spezialmain en ils champs d'incumbensa sanadad, furmaziun e trafic public. 
La detensiun finanziala necessaria na resulta betg da sasez. 
La meglieraziun da la conjunctura vegn dentant segiramain ad avair in effect positiv. 
Suenter che la situaziun finanziala da la confederaziun e da numerus chantuns è sa meglierada a moda persistenta, pon ins partir dal fatg ch'en il chantun Grischun sa detendia la situaziun finanziala almain a media vista. 
Davent da l'onn 2002 va en vigur la revisiun da la lescha da taglia cun la valitaziun postnumerando annuala. 
La meglieraziun aspectada dastgess pia er avair in effect positiv per las finanzas chantunalas. 
Uschespert che la situaziun finanziala sa meglierescha sensiblamain, na dastgan ins betg pli prender en cumpra deficits. 
Per cuntanscher la finamira d'ina stabilisaziun finanziala vuli anc adina disciplina e reserva envers ils custs. 
Gremi: Departament da finazas e militar dal Grischun 
Funtauna: rg Administraziun da finanzas 
Data: 04.04.2001 
Guichet virtuel www.ch.ch, recumandaziuns a las vischnancas 
Quest text descriva il spurtegl virtual. 
El duai respunder a las dumondas tge effects ch'il spurtegl virtual vegn ad avair per offertas d'internet communalas existentas u planisadas. 
Il text è in palpiri da lavur. 
Questa procedura han ins tschernì, perquai ch'il project Guichet virtuel è fin uss unic areguard sia dimensiun ed il dumber da ses partenaris, e perquai ch'ins po sa basar be limitadamain sin las experientschas da fin uss. 
Dumondas, critica e contribuziuns acceptain nus pia gugent. 
En il chantun Grischun drizzai quellas per plaschair a: Hanspeter Hänni, servetsch da medias chanzlia chantunala dal Grischun, 7001 Cuira e-mail: hanspeter.haenni@staka.gr.ch 
Guichet virtuel: www.ch.ch 
Il spurtegl virtual (spurtegl electronic) è ina website che duai pussibilitar a la populaziun da pudair retrair da tuttas uras infurmaziuns da la confederaziun, dals chantun e da las vischnancas, e quai tenor ses basegn individual. 
Il num da la domena è: www.ch.ch. 
Schliar problems ed intermediaziun 
La finamira dal spurtegl virtual è quella da simplifitgar las relaziuns tranter las autoritads e la populaziun. 
Il spurtegl virtual cuntegna temas ch'èn u che pon esser impurtants per la populaziun en il contact cun l'administraziun sin tut ils stgalims. 
Tras l'internet pon las relaziuns cun autoritads cuntegnair las suandantas furmas d'interacziun: 
- intermediaziun d'infurmaziuns tras las autoritads (communicaziun unilaterala), 
- barat d'infurmaziuns, 
- realisaziun da proceduras resp. prestaziuns da servetsch (transacziuns). 
Sch'ils causals èn simpels, alura duain vegnir offertas schliaziuns directas dals problems (per exempel transmetter formulars), sche las dumondas èn pli cumplexas, alura duain vegnir intermediads ils dretgs posts da consultaziun. 
En ina fasa posteriura duain pudair vegnir schliadas fatschentas dal tuttafatg sur l'internet (p.ex. emplenir ora ils formulars da taglia, empustar ina nova carta d'identitad), a media ed a lunga vista emprovan ins pia da cuntanscher in engrondiment da las transacziuns. 
Entschatta a la fin dal 2001 
A la fin da l'on 2001 duai il spurtegl virtual esser online. 
Sistematica dals cuntegns: secturs da la vita 
Ils cuntegns dal spurtegl virtual vegnan classifitgads tenor otg secturs da la vita: 
- vita privata 
- societad 
- lavur, finanzas 
- sanadad, vegliadetgna, segirezza sociala 
- mobilitad, ambient 
- segirezza 
- stadi, taglias, politica 
- economia 
Temas per l'emprova da pilot 
L'entschatta dal spurtegl virtual vegn a succeder cun ina offerta fundamentala da var 15 fin 20 temas (uschenumnads temas da pilot). 
Il punct da partenza per la tscherna dals temas èn dumondas 
(1) ch'èn pli u main dumondas u proceduras quotidianas en connex cun uffizis federals, chantunals e communals e ch'èn d'impurtanza per las burgaisas ed ils burgais, e 
(2) nua stattan a disposiziun er offertas correspundentas dal maun public? 
Cun agid d'intgins temas essenzials per la gronda part da las burgaisas ed ils burgais e che derivan d'otg secturs da la vita vulan ins far valair la funcziunalitad dal spurtegl virtual. 
L'offerta da temas vegn engrondida successivamain suenter che l'emprova da pilot è vegnida lantschada resp. ella vegn adattada als basegns da la populaziun e da las autoritads. 
Ils suandants temas stattan en discussiun (stadi fin da favrer 2001): 
Sectur: vita privata 
- documents 
- maridaglia (en collavuraziun cun l'uffizi federal dal stadi civil) 
- viver a l'exteriur (en collavuraziun cun il DFAE) 
Sectur: societad 
- emprender 
- infurmaziun e medias 
- uman ed animal 
Sectur: lavur, finanzas 
- lavurar tar il maun public 
Sectur: sanadad, vegliadetgna, segirezza sociala 
- segirezza sociala 
- sanadad 
Sectur: mobilitad, ambient 
- ir cun auto, cun moto 
Sectur: segirezza 
- servetsch militar 
Sectur: stadi, taglias, politica 
- taglias (en collavuraziun cun l'administraziun federala da taglia) 
Sectur: economia 
- consum 
- fundaziun d'ina interpresa (en collavuraziun cun il seco) 
Interfatschas confederaziun-chantun-vischnanca, interfatschas tematicas 
Numerus cuntegns dal spurtegl virtual pertutgan dapli ch'in plaun statal da la Svizra. 
Quests cuntegns ston vegnir accordads in cun l'auter, per che las burgaisas ed ils burgais 
- obtegnian infurmaziuns correspundentas sin las websites da la confederaziun, dals chantuns e da las vischnancas, e 
- chattian er per propi las infurmaziuns giavischadas sin la website da lur chantun u da lur vischnanca. 
Ina incumbensa essenziala en l'elavuraziun dals cuntegns è pia quella da definir e descriver las interfatschas tematicas. 
Quai succeda en stretga collavuraziun cun ils partenaris en las administraziuns federala, chantunalas e communalas. 
Vastezza individuala da l'offerta 
En fasas posteriuras d'engrondiment suenter l'emprova da pilot duain ils cuntegns dal spurtegl virtual reflectar a moda pli cumplessiva pussaivla las relaziuns tranter las autoritads e las burgaisas ed ils burgais, q.v.d. tut las proceduras u relaziuns imaginablas tranter la populaziun e las autoritads duain sa chattar en il spurtegl virtual. 
Signifitga quai uss per las vischnancas ch'ellas ston illustrar resp. realisar l'entira dimensiun da questa offerta sin lur atgna website? 
Na. 
Ils cuntegns da la website communala correspundan en il cas ideal a l'offerta cumpletta ed a las prestaziuns da servetsch resp. proceduras che pon vegnir offridas resp. liquidadas tras l'internet. 
En ina vischnanca pitschna pon quai esser infurmaziuns minimalas (p.ex. davart las uras d'avertura da l'administraziun communala). 
En ina citad pli gronda datti dentant er offertas che surpassan per bainquant il rom dal spurtegl virtual (p.ex. infurmaziuns per turists u investurs). 
Tut tenor la dimensiun da l'offerta tras l'internet resp. tut tenor la grondezza vegnan pia las vischnancas a far ina tscherna or da la "offerta maximala" u a cumplettar quella cun offertas supplementaras. 
Ils chantuns e las vischnancas pon decider sco fin uss sez davart ils cuntegns ch'els vulan metter a disposiziun sin lur website. 
Il spurtegl virtual è ina offerta supplementara. 
Da l'autra vart ston dentant ils chantuns e las vischnancas savair tge infurmaziuns u offertas "empermetter" a las clientas ed ils clients dal spurtegl virtual. 
Interfatschas structuralas 
Las structuras da websites existentas d'uffizis federals, chantunals e communals èn fitg differentas. 
In grond dumber reproducescha la structura da l'administraziun respectiva, autras èn orientadas tenor tematicas. 
En cumparegliaziun cun quai vegn il spurtegl virtual concepì, sco gia ditg, cun ina structura tenor secturs da vita. 
Questas duas entschattas structuralas na s'excludan betg, ma ellas ston vegnir accordadas ina cun l'autra. 
Per quest intent na ston las vischnancas ni midar lur cumparsa en l'internet, ni surpigliar la structura tematica dal spurtegl virtual. 
Cruschadas na sa laschan betg evitar tras ina structura. 
D'impurtanza centrala è dentant ch'ils chantuns e las vischnancas sappian, davart quals temas che las applitgadras ed ils applitgaders dal spurtegl virtual spetgan infurmaziuns u prestaziuns da servetsch. 
Il niz principal dal spurtegl virtual è bain quel che per tschertgar ina tscherta schliaziun d'in problem ins na sto betg navigar tras l'entira structura administrativa, mabain ch'ins arriva directamain a la pagina respectiva. 
Quai vul dir ch'ina burgaisa u in burgais arriva tras il spurtegl virtual p.ex. directamain sin la pagina da la controlla d'abitants e spetga da chattar là infurmaziuns detagliadas davart l'ordinaziun d'ina carta d'identitad. 
Perquai ston las singulas proceduras vegnir accordadas ina cun l'autra. 
Co che quai ha da succeder tecnicamain, vegn communitgà pli tard. 
Terminologia 
Ina basa decisiva da l'accord vicendaivel è quella ch'ils uffizis federals, ils chantuns e las vischnancas dovrian noziuns unifitgadas (en tut las linguas naziunalas) per ils temas dal spurtegl virtual. 
Quai è tranter auter ina premissa impurtanta per colliar ils cuntegns correctamain (tras links). 
Questa lavur preliminara vegn furnida da la chanzlia federala. 
Incumbensas per chantuns e vischnancas 
Als chantuns ed a las vischnancas vegni giavischà d'examinar cun agid da las sitemaps 
- tge temas che pertutgan lur plaun, 
- nua ch'existan gia lavurs preliminaras correspundentas, 
- nua ch'èn vegnidas fatgas eventualmain emprimas experientschas (p.ex. interfatschas pretensiusas) ch'èn impurtantas per tuts, 
- nua ch'i mancan cuntegns en la preschenta structura dal spurtegl virtual or da vista da las vischnancas. 
Navigaziun 
Las burgaisas ed ils burgais che s'inservan dal Guichet virtuel disponan da differentas pussaivladads per acceder e per navigar: 
- la classificaziun tenor secturs da vita, 
- in index, glossari, 
- ina maschina da retschertga, 
- in register d'autoritads. 
Suenter la tscherna d'in tema u l'endataziun d'ina noziun da retschertga arrivan las visitadras ed ils visitaders dal Guichet virtuel l'emprim sin ina pagina cun infurmaziuns introductivas davart il tema giavischà. 
La finamira è quella da limitar il problem a moda uschè clera che per finir basta in clic cun la mieur per arrivar directamain sin la dretga pagina (tar la confederaziun, il chantun u las vischnancas) per schliar il problem. 
Etablir questas colliaziuns (links) è ina da las provocaziuns las pli grondas en la concepziun dal Guichet virtuel. 
Cas cuntrari duain dentant er las visitadras ed ils visitaders d'ina website communala u chantunala pudair arrivar facilmain al Guichet virtuel, sch'els han ina dumonda, a la quala els na chattan betg ina resposta correspundenta sin la website respectiva. 
Per quest intent datti diversas pussaivladads: 
- Ils chantuns u las vischnancas plazzeschan in link vers il Guichet virtuel sin lur homepage. 
- Sin la website dals chantuns u da las vischnancas pon ins clomar giu in menu separat per la navigaziun en il Guichet virtuel. 
- Ils chantuns u las vischnancas cumpletteschan lur website cun ina u pliras paginas che correspundan areguard ils cuntegns u las funcziuns a la homepage dal Guichet virtuel. 
Igl è fitg bain pussaivel che las visitadras ed ils visitaders arrivan sur il Guichet virtuel puspè enavos sin la website dal chantun u da la vischnanca. 
Cuntegns per la website communala, offerta fundamentala 
Ils cuntegns da la website communala sa distinguan spezialmain tenor la grondezza e la structura da las vischnancas. 
Sch'ins resguarda il grond dumber da websites communalas ch'existan gia, alura scuntran ins la suandanta offerta fundamentala quasi dapertut: 
- administraziun communala (adressa, uras d'avertura, telefon, fax, e-mail, prestaziuns da servetsch) 
- autoritads (executiva, legislativa) 
- votaziuns, elecziuns, radunanza communala 
- vacanzas da scola 
- termins impurtants, scadenzas (p.ex. inoltraziun da la decleranza da taglia) 
- numers da telefon per cas d'urgenza 
- posts da consultaziun (sanadad, fatgs socials) 
- allontanament da ruments 
- occurrenzas (da las qualas la vischnanca fa part uffizialmain). 
Offertas supplementaras 
Questa glista po vegnir cumplettada casualmain. 
Tras la colliaziun cun il Guichet virtuel obtegnan las vischnancas ina offerta supplementara d'infurmaziuns ch'ellas na ston betg elavurar stringentamain sezzas. 
Uschia vegnan per exempel preschentadas en il spurtegl virtual infurmaziuns davart il tema maridaglia. 
La vischnanca po cumplettar qua unicamain las infurmaziuns supplementaras ch'èn relevantas localmain sin sia website e partir dal fatg ch'ils temas federals "relevants" vegnan tegnids à jour dals uffizis federals. 
Gremi: gruppa accumpagnanta Guichet virtuel 
Funtauna: rg gruppa accumpagnanta Guichet virtuel 
Data: 05.04.2001 
Spurtegl virtual: cliccar la mieur ed arrivar a la chanzlia communala 
Cun tutta forza lavuran la confederaziun, ils chantuns e las vischnancas vi dal project "Guichet virtuel" (spurtegl electronic). 
Gia prest duain las burgaisas ed ils burgais pudair contactar las autoritads er en l'internet. 
L'emprima emprova da pilot entschaiva la fin da 2001 sut il num www.ch.ch en l'internet. 
Las lavurs en curs pon ins suandar gia oz en l'internet sut www.admin.ch/e-gov. 
Spurtegl virtual da las autoritads 
L'idea dal spurtegl virtual è quella da crear in access direct a las autoritads statalas da tut ils stgalims. 
Quel spurtegl vegn ad esser structurà tenor las situaziuns da la vita quotidiana da las burgaisas ed ils burgais. 
Pussaivels èn en quest connex chavazzins sco naschientscha, maridaglia, midada, scolas, chatscha, servetsch militar, ta-glias, mort e.u.v. Partend da quests chavazzins vegnan las applitgadras ed ils applitgaders guidads directamain tar las autoritads cumpetentas. 
En la gronda part dals cas èn quai las vischnancas, per part ils chantuns u la confederaziun. Ils cuntegns dal spurtegl virtual vegnan concepids communablamain dals uffizis cumpetents tar la confederaziun, ils chantuns e las vischnancas. 
Infurmaziun-communicaziun-transacziun 
Tgi che dovra il spurtegl virtual, na duai betg mo pudair s'infurmar e sa preparar, mabain er sa spargnar il viadi tar las autoritads e reglar il pajament d'eventualas taxas gist per posta electronica. 
Singulas autoritads offran gia oz transacziuns (p.ex. formulars, reservaziuns e.u.v.). 
Cun il project da pilot che curra fin la fin da l'onn 2002, vegn constituida ina infrastructura che po vegnir duvrada per tut las autoritads. 
Avertas èn actualmain anc diversas dumondas concernent la segirezza da las datas (codificaziun, suttascripziun digitala). 
Ina gruppa federala da project sa stenta dentant da schliar quellas e da preparar la basa legala necessaria. 
Il Grischun cooperescha activamain 
Ils differents gremis dal project han cumenzà lur lavur l'entschatta da quest onn. 
Il Grischun è bain represchentà en la gruppa accumpagnanta. 
La finamira principala actuala è, ultra da la constituziun da l'infra-structura necessaria, quella d'obtegnair l' "effect d'ina lavina". 
Uschia vulan ins procurar che tut las vischnancas svizras sajan preschentas fin la fin da 2001 en il spurtegl virtual. 
Vischnancas che n'han betg anc ina website, vegnan menziunadas almain cun lur adressa postala, lur adressa e-mail e/u lur numer da fax sco er cun lur numer da telefon. 
Tgi paja? 
Il project spurtegl virtual na mida nagut da l'urden da cumpetenzas existent en il federalissem svizzer. 
La gruppa accumpagnanta vegn dentant ad elavurar directivas per ils cuntegns standard d'in tema e per ils aspects tecnics e la controlla da qualitad. 
Per sustegnair tut questas lavurs, stabilescha la confederaziun uschenumnads "helpdesks" per ils chantuns e las vischnancas. 
La confederaziun metta a disposiziun la plattafurma tecnica multilingua e procura er ch'i vegnia etablida ina infrastructura da segirezza. 
Cun questas presta-ziuns preliminaras vul la confederaziun garantir ina procedura coordinada. 
Per il futur manaschi (a partir da 2003) è previsa ina separaziun mez per in dals custs tranter la confederaziun ed ils chantuns cun lur vischnancas. 
Actualmain fan ins quint cun custs da gestiun annuals da totalmain dus milliuns francs a partir da 2003. 
Princip da solidaritad 
Tut las bunamain 3'000 vischnancas svizras e pia er tut las 212 vischnancas grischunas duain en scadin cas pudair profitar medemamain da las lavurs da project. 
Il project communabel spurtegl virtual vegn purtà da solidaritad. 
Las vischnancas pitschnas duain pudair profitar da quellas che possedan gia ina offerta considerabla en l'internet. 
Ellas duain obtegnair agid, co ch'ellas arrivan spert ed a moda bunmartgada tar lur cumparsa en l'internet e co ch'ellas pon metter a disposiziun ina offerta minimala en il spurtegl virtual. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
Data: 05.04.2001 
Coordinar la scolaziun en ils fatgs da sanadad e socials 
La scola professiunala da sanadad e tgira da malsauns, la scola da dunnas dal Grischun, la scola interconfessiunala da sanadad e tgira da malsauns dal Grischun e la scola grischuna per tgira duain vegnir transferidas en in nov center da scolaziun per professiuns dals fatgs da sanadad e socials. 
Quatter scolas (dus uffizis e duas fundaziuns) da differenta grondezza, structura ed activas en differents secturs centrals fusiuneschan ad ina nova scola. 
La regenza piglia enconuschientscha dal nov concept per transferir las quatter scolas en ina nova structura. Quest concept è vegnì elavurà d'ina giunta da project e da las direcziuns da las quatter scolas. 
El cuntegna ils princips ils pli impurtants e las directivas da planisaziun. 
La nova scola vegn structurada en centers da prestaziun che correspundan als stgalims da furmaziun. 
Ella duai vegnir concepida integrond tut ils collavuraturs e las collavuraturas da fin uss da las quatter scolas. L'entschatta da la scolaziun professiunala en ils fatgs da sanadad e socials è previsa per l'onn 2004. 
Ordavant vegn il pievel a pudair s'exprimer davart in respectiv project da lescha. 
Contribuziuns culturalas 
I vegnan pajadas contribuziuns e garanzias da deficit d'in import total da 203'500 francs a las suandantas ovras ed occurrenzas culturalas: 
- represchentaziun da l'opera "Don Giovanni" da Wolfgang Amadeus Mozart tras l'uniun Schloss Oper Haldenstein dals 10 fin ils 26 d'avust 2001, 
- retscha da concerts "Wald Haus Musik" dals 14 fin ils 28 da fanadur 2001 a Flem, 
- ediziun d'in DC e d'ina cronica tras il chor viril Breil a chaschun da ses giubileum da 100 onns, 
- program d'occurrenzas da la Klibühni da l'avrigl fin il december 2001, 
- otgavels dis da las culturas alpinas a Tusaun dals 21 fin ils 26 d'avust 2001, 
- trais exposiziuns d'art moderna la stad/l'atun 2001 en la "Rimessa Castelmur" a Stampa/Coltura, 
- exposiziuns "Die Schaukel" ed "Aus Sammlungen" durant l'onn 2001 en la chasa melna a Flem, 
- exposiziun "Der Freistaat der drei Bünde - seine grosse Bedeutung im europäischen Geschehen" dals 22 da fanadur fin ils 17 d'avust en la Chesa Planta a Zuoz, 
- represchentaziuns dal toc "Zisca" il fanadur 2001 en set lieus dal chantun tras la gruppa da teater "Palc ladin", 
- represchentaziuns dal toc "Ei catscha la primavera" ("Frühlings Erwachen" da Frank Wedekind) il zercladur 2001 tras la Cumpignia da teater Laax, 
- project d'art "Stoff, eine Begegnung" da Peter Trachsel, Küblis, 
- producziun dal film dramatic "Der Code" da Hercli Bundi, 
- producziun dal film dramatic "Aufhellungen im Laufe des Tages" dad Anna-Lydia Florin, 
- producziun dal film documentar " Toni el Suizo - 100 Brücken für Mexiko" davart Beat Anton Rüttimann, Puntraschigna, da Philippe Grand, 
- ediziun dal cudesch "Pennarias/Schreibfedereien" da Jacques Guidon, 
- ediziun dal cudesch "Raschledas dal Schlarigna d'üna vouta", 
- ediziun dal "Ischi" 2001 ("La spina ella spatla" da Gion Deplazes) tras la Romania, 
- ediziun d'in tom da poesias da Leta Semadeni, Zuoz, 
- ediziun d'in cudesch da fotografias "To the Happy Few" da Dino Simonett, ed 
- ediziun dal guid da viandar e da cultura "Via Spluga" da Kurt Wanner. 
Nov num: uffizi da chatscha e pestga 
Ils dis da la denominaziun "inspecturat da chatscha e pestga" èn quintads. 
A partir da l'entschatta da l'onn 2002 sa cloma quel "uffizi da chatscha e pestga" (UCP), talian: "Ufficio per la caccia e la pesca" (UPC), tudestg: "Amt für Jagd und Fischerei" (AJF). 
La legislaziun sin il sectur da la chatscha e pestga è sa midada marcantamain ils davos 15 onns, las incumbensas da l'inspecturat da chatscha e pestga èn s'extendidas pli e pli. 
Il nov num duai exprimer il vast champ d'incumbensas. 
Da las vischnancas 
Ils projects da construcziun pertutgant la renovaziun e sanaziun da las chasa da scola en il vitg sco er da la "chasa da scola cotschna" a Tusaun vegnan approvads definitivamain. Als custs imputabels da totalmain 1.4 milliuns francs vegnan empermessas contribuziuns chantunalas da 17.5 pertschient. Il project preliminar concernent la renovaziun e l'engrondiment da la scola e da la scolina a Valendau vegn da princip approvà. Custs imputabels var 2.5 milliuns francs, contribuziuns chantunalas empermessas 40 pertschient. Il project forestal integral Trun vegn approvà. Als custs totals da var 4.4 milliuns francs vegnan empermessas contribuziuns chantunalas da circa 950'000 francs. Il project per l'amplificaziun dal parcadi sin l'areal dal restaurant d'autostrada Mövenpick-Heidiland-SA a la A13 a Maiavilla vegn approvà. Igl è da quintar cun custs da var 500'000 francs, dals quals il chantun surpiglia in terz. 
Gremi: regenza 
Funtauna: rg chanzlia chantunala dal Grischun 
Data: 05.04.2001 
La regenza dal chantun Neuchâtel visita il Grischun 
La mesemna/il mardi, ils 11/12 d'avrigl sa trategna la regenza dal chantun Neuchâtel en il Grischun. 
Sut la guida da president da la regenza Thierry Béguin fan ils tschintg commembers da l'executiva ed il chancelier da Neuchâtel ensemen cun lur partenarias resp. partenaris ina visita a la regenza dal Grischun. 
Da vart dal chantun Grischun prendan part a quest inscunter ils commembers da la regenza ed il chancelier chantunal cun lur partenarias resp. partenaris. 
Previs èn tranter auter ina spassegiada tras la citad veglia da Cuira, ina visita da la catedrala, in aperitiv tar l'uvestg Amédée Grab, ina visita da la construcziun d'orglas Favugn SA sco er in curt gir tras il bain puril dal Plantahof. 
La scuntrada duai servir per discutar communablamain differentas dumondas interessantas e per approfundar ils contacts amicabels. 
Indicaziun: termin per far fotografias ed intervistas curtas mesemna, ils 11 d'avrigl, a las 16.30, davant la catedrala sin la cuira da Cuira. 
Gremi: regenza 
Funtauna: rg chanzlia chantunala dal Grischun 
Data: 06.04.2001 
La discussiun dal pievel ha gì success 
Quasi 500 posiziuns ed in appel da la Lia rumantscha han inundà il secretariat per la nova constituziun. 
La discussiun dal pievel ha gì in grond success. 
Uss vegnan registradas ed evaluadas las numerusas propostas, per che la regenza possia decider co proceder vinavant. 
La discussiun dal pievel davart il sboz per ina nova constituziun chantunala ha gì in grond success, malgrà tschertas prognosas pessimisticas. 
Fin la fin da mars han fatg diever ca. 500 persunas e gruppaziuns interessadas da la pussaivladad d'exprimer lur opiniun davart il sboz da constituziun. 
Ultra da las posiziuns da las partidas èn entradas spezialmain posiziuns da vischnancas e circuls, federaziuns ed uniuns sco er da persunas privatas. 
La speranza da la regenza per ina viva participaziun da la populaziun è s'ademplida: quasi la mesadad da tut las respostas èn vegnidas inoltradas da burgaisas e burgais. 
Passa 230 persunas èn s'exprimidas davart l'entir sboz u davart singuls puncts da quel. 
Las respostas cumpigliavan ina curta notizia davart ina disposiziun, la respediziun dal questiunari emplenì ora u schizunt ina nova formulaziun dal sboz da constituziun. 
Var 500 persunas han sustegnì l'appel per in artitgel da linguas pli impegnativ, che la Lia rumantscha e locuturas e locuturs rumantschs dal chantun Grischun avevan inoltrà. 
En il secretariat per la nova constituziun vegnan uss registradas ed evaluadas tut las respostas. 
Frank Schuler, manader dal secretariat, stat er vinavant a disposiziun per propostas e dumondas en connex cun la revisiun totala da la constituziun chantunala. 
Schebain che l'evaluaziun da las respostas pretenda anc in tschert temp, pon ins far ina emprima bilantscha. 
Il sboz per ina nova constituziun chantunala vegn per gronda part acceptà. 
L'approvaziun da princip n'excluda dentant betg la critica da singuls puncts. 
Valitadas a moda positiva vegnan spezialmain la clera lingua e structura. 
La pli gronda discussiun han provocà, sco spetgà, l'artitgel da linguas, las disposiziuns davart l'elecziun dal cussegl grond (procedura e circuls electorals) sco er la creaziun da set regiuns. 
Plinavant varieschan las ideas er per la concepziun dals dretgs politics (dretg da vuschar e d'eleger, iniziativa dal pievel e referendum). 
Las posiziuns èn per part fitg controversas. 
Las decleraziuns davart las singulas innovaziuns cuvran il spectrum: per gronda part, gist endretg fin tar nunsuffizient. 
Ina decleraziun cumplessiva davart ils resultats è pussaivla sa chapescha pir cur che tut las inoltraziuns èn evaluadas. 
Sa basond sin ils resultats da la consultaziun decida la regenza en tge puncts e dimensiun ch'il sboz da constituziun vegn elavurà. 
Per che la constituziun daventia in fundament solid per noss chantun, sto ella vegnir acceptada e chattada per buna d'ina gronda maioritad da las votantas e dals votants. 
Il departament da giustia, polizia e sanitad prepara er la missiva al cussegl grond tenor las prescripziuns da la regenza. 
Sche ed en tge furma che la cumissiun per la nova constituziun vegn integrada, è anc avert. 
La regenza vegn probablamain a deliberar la missiva anc quest onn. 
Las debattas en il cussegl grond èn previsas per l'onn proxim. 
Il parlament concluda il text da la nova constituziun chantunala e decida, sche e tge variantas che vegnan preschentadas al pievel. 
Il davos pled en chaussa constituziun chantunala han en scadin cas las votantas ed ils votants. 
Ensemen vulain nus crear ina constituziun moderna, chapaivla e progressiva per noss chantun. 
Questa incarica han las votantas ed ils votants dà a la regenza ed al cussegl grond cun lur decisiun da princip dals 28 da settember 1997. 
La revisiun totala è la meglra schanza per far las refurmas ed adattaziuns là, nua che la constituziun valaivla n'è betg pli adequata al temp. 
La nova constituziun sto furmar la basa per schliar ils problems actuals e futurs. 
La basa per la consultaziun ch'ha durà dal november 2000 fin la fin da mars 2001, è stà il sboz ch'aveva elavurà ina cumissiun da 30 persunas sut il presidi da cusseglier guvernativ Peter Aliesch. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 11.04.2001 
Taglia pauschala per manaschis purils che destilleschan vinars 
La confederaziun vuless reveder l'ordinaziun davart la lescha d'alcohol e la destillaria da chasa (ordinaziun davart l'alcohol). 
Da nov duai vegnir introducida ina taglia per purs e puras che brischan u laschan brischar l'atgna materia prima. 
Tras quai vegn reducida considerablamain la lavur administrativa tant per ils purs/las puras sco er per l'administraziun. 
La pussaivladad da la taglia sin la vendita duai dentant exister vinavant. 
Igl è dentant be pussaivel da destillar e magasinar vinars senza pajar taglia, sche la producziun cumpiglia pli che 100 liters alcohol pur per onn. 
La regenza e da princip d'accord cun las novaziuns, ella dumonda dentant da pussibilitar la taglia sin la vendita gia a partir d'ina producziun da pli che 50 liters alcohol pur. 
Da las vischnancas 
Il project da rempar cunter crudada da crappa "Schanfiggerstrasse" da la vischnanca da Langwies vegn approvà. Il chantun garantescha contribuziuns da maximalmain 494'000 francs vi dals custs cumplessivs da circa 1.2 milliuns francs. L'engrondiment da la deponia Vallorca a Flem vegn approvà cun resalvas. El serva sco deposit per material da stgav e d'erupziun da la construcziun dal sviament da Flem (tunnel) che na sa lascha betg economisar. Las leschas da taglia revedidas da Farera e Churwalden vegnan approvadas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 12.04.2001 
Las mesiras concernent l'igiena da l'aria en il Grischun han success 
Mesiras supplementaras èn previsas pervia d'immissiuns da pulvra fina 
Il plan da mesiras dal Grischun per l'igiena da l'aria fa effect: Durant ils davos diesch onns han ins pudì reducir considerablamain l'impestaziun da l'aria cun oxids da nitrogen ed idrogens carbonics. 
Il pli nov rapport davart la controlla da las mesiras che vegn preschentà da l'uffizi per l'ambient mussa ils progress ch'ins ha cuntanschì, realisond il plan da mesiras per l'igiena da l'aria da l'onn 1992. 
L'impestaziun da l'aria cun oxids da nitrogen e cun idrogens carbonics ha pudì vegnir reducida considerablamain durant ils davos diesch onns. 
La bilantscha tar las totalmain 36 mesiras singulas è fitg differenta. 
Il plan da mesiras che la regenza ha concludì 1992 per reducir l'impestaziun da l'aria sto vegnir repassà. 
En il rom da questa repassada vegnan ins d'ina vart a trair las consequenzas da las experientschas dals davos onns ed a realisar quai en la pratica, da l'autra vart ston ins prevair mesiras supplementaras cunter la pulvra fina (PM10). 
Ins ha er previs novas vias per la repassada dal plan da mesiras; ils differents posts da servetsch chantunals vegnan ad esser integrads dapli en il process d'elavuraziun da las mesiras. 
Il plan da mesiras per l'igiena da l'aria sto er vegnir considerà sco part d'ina strategia per in svilup persistent en il Grischun. 
Cataster d'emissiuns 2000 dal chantun Grischun 
Il cataster d'emissiun infurmescha, tge substanzas nuschaivlas en l'aria che van en l'atmosfera, en tge quantitad ed en tge regiuns dal chantuns. 
Cun ils catasters d'emissiun vegn orientà periodicamain davart il gener, la quantitad e la derivanza da las emissiuns da substanzas nuschaivlas en l'aria en il chantun. 
Ils resultats dal cataster èn in agid impurtant per la planisaziun e la controlla dal success da mesiras da la politica da l'ambient. 
Il cataster d'emissiuns actualisà dal chantun Grischun sa distingua tras in'auta scumposiziun geografica (100 x 100 meters), tras la gronda quantitad da substanzas nuschaivlas che vegn calculada sco er tras il fatg ch'i vegnan resguardads a moda cumplessiva ils pli diffferents chaschunaders. 
Latiers han ins resguardà ultra da las substanzas nuschaivlas producidas dals umans er las emissiuns biogenas che na vegnan betg chaschunadas directamain tras ils umans. 
Il rapport "Cataster d'emissiuns 2000" publitgà da l'uffizi per l'ambient cumpiglia ils connexs ils pli impurtants en ina furma chapaivla sco er infurmaziuns da basa da caracter general davart las emissiuns da substanzas nuschaivlas en l'aria en il chantun Grischun. 
Las reproducziuns cartograficas en il rapport ed en l'agiunta gidan a preschentar la gronda quantitad da datas a moda survesaivla. 
Curta valitaziun da la situaziun da l'aria 
Suenter che l'impestaziun cun oxids da nitrogen en il chantun Grischun è sa reducida considerablamain a l'entschatta dals onns 90, ha questa tendenza tschessà durant ils davos trais onns. 
La valur da limit da las immissiuns da NO2 tenor l'ordinaziun federala per mantegnair l'aria pura è be vegnida surpassada levamain en la val dal Rain per lung da la A13. 
Ultra da la quantitad dal traffic gioga er l'aura ina rolla per l'impestaziun da l'aria en valladas alpinas, spezialmain sch'i dat accumulaziuns d'aria fraida. 
Er l'impestaziun cun pulvra fina (PM10) è stada cleramain memia auta per lung da la A13, en la val dal Rain e surtut en la Val Mesauc. 
Plinavant èn puspè vegnidas surpassadas las valurs da limit per l'ozon. 
Pervia da la blera plievgia durant la stad èn ils surpassaments dentant stads main gravants che durant ils davos onns, surtut en il Grischun dal nord. 
Durant ils davos onns han las impestaziuns d'ozon per regla cuntanschì il maximum durant las sondas. 
Gremi: uffizi per l'ambient dal Grischun 
Funtauna: rg uffizi per l'ambient dal Grischun 
Data: 25.04.2001 
A Favugn vegnan creadas 15 ulteriuras plazzas da frega per amfibis 
Dapi quasi trais onns èn sa chasads salamanders nairs, raunas da prada, rustgs brins, piuschas cotschnas e crestadas sco er rustgets dal venter mellen en las 19 plazzas da frega per amfibis a Favugn e sa multiplitgeschan bain. 
Cun il project d'impurtanza regiunala duai vegnir realisada ina colliaziun tranter las plazzas da frega existentas en la vischnanca, e quai per cumbatter l'extincziun da spezias d'amfibis. 
Durant ils onns 2001 fin 2003 vul la vischnanca da Favugn construir 15 ulteriurs puzs. 
Ils custs totals dad 82'500 francs vegnan repartids tranter la confederaziun (38 pertschient), il chantun (42 pertschient) e la vischnanca (20 pertschient). 
Contribuziuns culturalas 
I vegnan empermessas contribuziuns da totalmain 17'500 francs a: 
- participaziun dal collegi grischun d'artigliaria , Ziràn, sco represchentanza uffiziala dal Grischun al cortegi istoric a Basilea dals 19 d'avust a chaschun da la participaziun dal chantun Basilea-Citad e Basilea-Champagna a la Confederaziun avant 100 onns, ed 
- ediziun d'in register d'ovras dals dissegns e dals maletgs panoramics da Hans C. Escher von der Linth (1767 fin 1823) tras la fundaziun Societad-Linth-Escher. 
La regenza è da princip per zonas da spertadad maximala da 30 km/h e per zonas da scuntrada 
En sia posiziun a la confederaziun beneventa la regenza grischuna da princip las stentas da la confederaziun per meglierar las segirezza dal traffic. 
Las zonas da spertadad maximala da 30 km/h sco er las zonas da scuntrada proponidas megliereschan la segirezza dal traffic e la qualitad da viver. 
Tuttina rinviescha la regenza al fatg che l'integraziun da vias principalas sto restar l'excepziun. 
In dretg da responsabladad unifitgà vegn beneventà 
Er l'unificaziun previsa dal dretg da responsabladad tras la revisiun dal dretg d'obligaziuns (DO) e da differentas leschas spezialas vegn beneventà. 
Ina tscherta coordinaziun duai vegnir cuntanschida tras ina part generala dal dretg da responsabladad en il DO. 
Da las vischnancas 
Il project per la renovaziun e la sanaziun da las chasas B e C da l'ospital chantunal e regiunal retic a Cuira vegn approvà. 
Ils custs da construcziun èn previs cun var 12 milliuns francs. 
Per differents projects da construcziuns da vias en il chantun vegnan dadas libras contribuziuns d'in import total da var 9.4 milliuns francs (renovaziun dal tunnel dal San Bernardin, midada da construcziun a la colliaziun Landquart ost, amplificaziun A13 Roffla, galaria cunter crudada da crappa Marmorera sin la via dal Güglia, cuvrida da la via dal pass dal Fuorn, sanaziun da la via da Tschiertschen en ils conturns da Ricaldei, sanaziun da la via da Lüen e sanaziun da la via da Schuders). 
Persunal 
- Valentin Luzi, naschì 1958, da ed a Jenaz, daventa manader da la partiziun d'agricultura tar l'uffizi d'agricultura, meglieraziun da structura e mesiraziun (UAMM). 
El cumenza l'entschatta da l'onn 2002. 
- Johann Heinrich Müller, naschì 1955, da Schaffusa, domicilià a Bravuogn, daventa cumissari da taglia tar l'administraziun da taglia. 
El cumenza l'entschatta d'october. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 26.04.2001 
La regenza fa in viadi da studi a Berlin 
Dals 3 fin e cun ils 6 da matg vegn la regenza a far ina visita a Berlin, la chapitala da la Germania federala 
La regenza grischuna fa periodicamain viadis da studi a l'exteriur. 
Il davos viadi dal zercladur 1997 ha manà la regenza a Brüssel. 
Quest onn è Berlin la destinaziun. 
Previs èn tranter auter contacts cun l'ambassada svizra, ina scuntrada cun il referent dals pajais dal parlament da la Republica federala tudestga, cun la represchentanza permanenta da la Baviera sco er cun represchentants da la promoziun da l'economia. 
Ultra da quai permetta il viadi da s'occupar d'aspects culturals e da tgirar las relaziuns collegialas. 
Gremi: regenza 
Funtauna: rg chanzlia chantunala grischuna 
Data: 26.04.2001 
Cumissiun predeliberanta dal cussegl grond tracta la revisiun parziala da la cunvegna davart il Tecnicum nov a Buchs 
Sut la direcziun da deputà Markus Feltscher, Favugn, ed en preschientscha da cusseglier guvernativ Claudio Lardi, schef dal departament d'educaziun, cultura e protecziun da l'ambient, ha tractà dacurt ina cumissiun predeliberanta dal cussegl grond la revisiun parziala da la cuvegna davart il Tecnicum nov a Buchs (NTB). 
La cumissiun ha decidì unanimamain da s'occupar dal project, ed ella recumonda al cussegl grond da tractar la revisiun parziala da la cunvegna das purtaders dal NTB (il Principadi da Liechtenstein sco er ils chantuns Son Gagl e Grischun) durant la sessiun da matg. 
En il center da la revisiun parziala stattan l'adattaziun da la cunvegna al svilup actual da las scolas autas professiunalas e la flexibilisaziun da l'activitad operativa dals organs da scol'auta. 
Surtut duai vegnir pussibilitada la direcziun dal NTB cun mandat da prestaziun e budget global sco er l'introducziun da custs da studi. 
Al lieu da la scol'auta interstatala per tecnica a Buchs NTB ha la cumissiun dal cussegl grond pudì prender invista dals cuntegns dal curs d'instrucziun modern da scol'auta professiunala "tecnica da sistem" ed ha pudì s'informar davart ils elements dal mandat da prestaziun tenor la lescha federala davart las scolas autas professiunalas. 
La cumissiun ha deliberà il project senza midadas per mauns dal cussegl grond. 
Ella è dal medem avis sco la regenza, numnadamain ch'igl è fundamental per il Grischun sco regiun da scolaziun e d'economia sco er per la collavuraziun existenta tranter il NTB e la HTW a Cuira ch'il chantun Grischun saja er purtader dal NTB. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 01.05.2001 
Il nov post spezialisà per la protecziun da l'uffant a Cuira gida ils uffants maltractads 
Dapi l'entschatta da mars datti il nov post spezialisà per la protecziun da l'uffant a la Grabenstrasse 40 a Cuira. 
Ella assistescha uffants, dals quals igl è vegnì fatg abus e ch'èn vegnids maltractads en il chantun Grischun e po vegnir consultà durant 24 uras sut il numer da telefon 081-258 31 90. 
Ultra dal sectur regular da l'agid a victimas offra il nov post spezialisà uss er cussegliaziun ed assistenza sin il sectur da la protecziun da l'uffant per l'entir territori chantunal. 
Quest servetsch spezial vegn garantì da tuttas uras tras totalmain sis persunas che derivan en emprima lingia dals secturs spezials lavur sociala e psicologia. 
En il center da la lavur stat il bain da l'uffant u dal giuvenil pertutgà. 
Il post spezialisà per la protecziun da l'uffant s'occupa d'uffants e giuvenils ch'èn probablamain u cumprovadamain daventads victimas d'in maltractament u ch'èn smanatschads d'in maltractament. 
La noziun "maltractament d'in uffant" cumpiglia tranter auter il maltractament fisic u psichic, l'abus sexual e la negligientscha. 
Tut las persunas ch'han dumondas davart la protecziun da l'uffant, il maltractament da l'uffant, la violenza sexuala e/u corporala u che giavischan ina cussegliaziun, pon sa drizzar al post spezialisà per la da protecziun da l'uffant. 
Spezialmain sa drizza l'offerta ad uffants e giuvenils pertutgads, a lur geniturs, a lur confamigliars ed ad autras persunas da referiment sco er a spezialistas e spezialists, ad instituziuns ed ad autoritads. 
Il post spezialisà per la protecziun da l'uffant offra in servetsch al telefon da 24 uras per cussegliaziuns. 
La purschida d'assistenza cumpiglia er l'accumpagnament en situaziuns da crisa, ils scleriments, sch'ins dubita in abus u il sustegn en il rom da proceduras penalas. 
L'entira intervenziun succeda en collavuraziun cun ulteriuras spezialistas e cun ulteriurs spezialists ed uffizis. 
Il post spezialisà per la protecziun da l'uffant è integrà en l'uffizi chantunal dal servetsch social. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 02.05.2001 
La clinica Beverin survegn in implant da minigolf 
En il curtin per part plantà cun guaud da la clinica psichiatrica Beverin a Cazas vegn construì in implant da minigolf cun 18 foras. 
Da quel duain far diever tant las pazientas ed ils pazients e las visitadras ed ils visitaders da la clinica sco er persunas d'ordaifer. 
Previs èsi da situar l'implant al nord da l'edifizi dals medis e da l'administraziun. 
Sco partenza dal percurs serva il café dals pazients Vazerol che vegn adattà correspundentamain. 
Dal fond per pazients vegnan dads libers 400'000 francs per quests projects da construcziun. 
Ils gudogns dal manaschi da quest implant returnan en quest fond e stattan pia puspè a disposiziun a las pazientas ed als pazients. 
Reglar da nov la scolaziun sin il champ da sanadad e social 
La regenza avra la consultaziun pertutgant in sboz per ina nova lescha davart scolas sin il champ da sanadad e social. 
Il termin dura fin mez fanadur 2001. 
La finanziaziun e direcziun da las scolaziuns sin il champ da sanadad e social èn da reglar da nov pervia da las midadas che sa mussan. 
Ultra da quai duain la scola da dunnas dal Grischun, la scola professiunala da sanadad e tgira da malsauns, la scola interconfessiunala da sanadad e tgira da malsauns dal Grischun e la scola grischuna da tgira sin il sectur psicosocial fusiunar ad in center da scolaziun per professiuns da sanadad e socialas cun la furma d'in institut da dretg public. 
Questas novaziuns pretendan ina regulaziun legala correspundenta. 
Consultaziun a la confederaziun 
Envers la confederaziun piglia la regenza posiziun davart l'uschenumnà pachet cumplessiv Posta/Swisscom. 
Ella sustegna da princip las finamiras dals projects da rinforzar la cumpatibilitad da la Posta e da la Swisscom. 
La Posta e la Swisscom ch'èn sortidas da l'anteriur monopol PTT survivan dapi 1998 en in ambient liberalisà. 
Il svilup rasant e dinamic sforza dentant d'amplifitgar la libertad d'agir da las duas interpresas. 
La regenza accentuescha ch'ella na po betg acceptar ni ina reducziun da las prestaziuns, ni cundiziuns localmain differenziadas. 
Il provediment fundamental sco er las plazzas da lavur en las regiuns da muntogna e periferas ston en scadin cas vegnir mantegnids. 
In servetsch public equivalent en l'entir pajais po senz'auter custar insatge. 
La liberalisaziun ch'ins vul cuntanscher po vegnir acceptada be, sche las mesiras accumpagnantas fan dal tuttafatg effect er en il Grischun. 
La constituziun cirquitala da la Tumleastga vegn approvada. 
Per differents projects da construcziuns da vias en il chantun vegnan dads libers credits d'in import total da var 4.5 milliuns francs (cuvrida entaifer il vitg da Segl Maria, amplificaziun Rofla A13, cuvrida Ziràn-Runtgaglia A13, sanaziun da la punt inferiura Rüti Sur (Valragn) A13, sanaziun da la via d'Avras, cuvrida da la via Shell en Engiadin'ota e cuvrida Maiavilla-Fläsch). La fin d'avrigl èn ids en pensiun ils suandants emploiads chantunals: 
- Andreas Eggenberger, Filisur, guardiaselvaschina tar l'inspecturat da chatscha e pestga, 
- Eva Kabai, Cazas, emploiada da cuschina en la clinica Beverin, 
- Josef Kabai, Cazas, collavuratur tecnic en la clinica Beverin, 
- Hans Pitschi, Cuira, polizist chantunal, 
- Wieland Seeli, Vuorz, cumissari da taglia, 
- Jürg Stahel, Claustra-Selfranga, selvicultur cirquital. 
- Beat Allemann, naschì 1946, domicilià a Grenchen, daventa a l'entschatta d'october medi directiv per anestesia a l'ospital da dunnas Fontana a Cuira. 
- Franzestg Cajacob, naschì 1964, da Sumvitg, domicilià a Mustér, daventa revisur/cussegliader da vischnancas tar l'inspecturat da vischnancas. 
El cumenza l'entschatta da settember. 
- Silvia Frangi, naschida 1949, da Como, domiciliada a Cuira, daventa cumissaria da taglia. 
- cumenza l'entschatta da matg. 
El cumenza l'entschatta d'avust. 
- Hansjürg Frehner, naschì 1949, dad Urnäsch, domicilià a Domat, daventa a l'entschatta 2002 schef da la tecnica stradala e viceschef da la polizia da traffic tar la polizia chantunala. 
- Paul Jegi, naschì 1952, da Molinis, domicilià a Cuira, daventa cumissari da taglia. 
- Daniel Wuest, naschì 1968, dad Oberriet-Eichenwies, domicilià a Sargans, daventa revisur/cussegliader da vischnancas tar l'inspecturat da vischnancas. 
El cumenza l'entschatta da settember. 
Chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 03.05.2001 
La HIGA a Cuira pussibilitescha in'egliada en il mund digital 
Sut il patrunadi dal chantun Grischun vegn preschentà a la HIGA l'exposiziun speziala "digital world". 
Ella dat ina invista en las novas tecnologias d'infurmaziun e communicaziun. 
1000 giuvenils tranter 14 e 18 onns retschaivan entradas gratuitas ch'els pon retrair via internet. 
Venderdi, ils 18 da matg vegn averta l'exposiziun da commerzi, industria e mastergn a Cuira. 
Ella dura fin e cun dumengia, ils 27 da matg. 
I vegn preschentà l'entir spectrum da servetschs da prestaziun e d'applicaziuns sin quest sectur tras interpresas dal lieu. "digital world" vegn realisà da las sequentas interpresas: Spin (servetschs d'internet, Hosting, Security), deep (Web Solutions, E-commerce, colliaziuns a bancas da datas), manader da raits da cabel (communicaziun a bindel lad, High Speed Internet) e NewMEDIACompany (applicaziuns multimedialas, Web Publishing). 
In ulteriur accent è l'intermediaziun d'infurmaziuns concernent las pussaivladads da scolaziun e furmaziun supplementara. 
Quest sectur vegn tgirà tras la societad per promover professiuns d'electronica e d'informatica e da la scola professiunala da Cuira cun agid da la scola media commerziala d'informatica. 
L'exposiziun speziala "digital world" stat sut il patrunadi dal chantun Grischun, represchentà tras il departament da l'intern e da l'economia publica (DIEP). 
L'engaschament sa basa sin il program da la regenza 2001 fin 2004 che prevesa tranter auter la promoziun da novas tecnologias d'infurmaziun e communicaziun. 
Las tecnologias d'infurmaziun e communicaziun furman in factur impurtant dal lieu e gidan a determinar il svilup futur. 
Il Grischun duai perquai crear la colliaziun cun il mund digital e gidar a furmar il futur. 
Cun la preschentaziun a la HIGA da quest onn duai vegnir realisà in emprim pass da la strategia da promoziun. 
I na basta d'extender be l'infrastructura, ins sto plitost promover sistematicamain las persunas che fan diever da questas tecnologias. 
La finamira è quella da motivar dapli persunas per ina scolaziun sin il sectur da las novas technologias d'infurmaziun e da communicaziun e d'augmentar il potenzial da forzas da lavur en questas branschas. 
Ins vul surtut plidentar persunas che s'interessan per ina scolaziun e furmaziun supplementara sin il champ da questas tecnologias empermettentas. 
Surtut giuvenils che termineschan il temp da scola obligatori e ston eleger ina professiun duain vegnir intimads tras preschentaziuns dals mastergns correspundents e da las pussaivladads da furmaziun. 
Tgi che visitescha la HIGA resp. l'exposiziun speziala "digital world" po s'infurmar davart las novas pussaivladads d'infurmaziun e da communicaziun e da far experientschas praticas activas. 
En occasiun da l'exposiziun speziala "digital world" èn planisadas ulteriuras acziuns sin ils secturs menziunads. 
Per giuvenils tranter 14 e 18 onns èn preparadas 1000 entradas gratuitas. 
Infurmants - 
Sandro Gämperle, servetsch da pressa HIGA, Aquasanastrasse 8, 7000 Cuira, tel. 081-258 32 00, e-mail: gaemperle@ggskom.ch - 
Beat Ryffel, secretari dal departament, departament da l'intern e da l'economia publica dal Grischun, Reichsgasse 35, 7000 Cuira, tel. 081-257 23 12, e-mail: Beat.Ryffel@dsdiv.gr.ch 
Gremi: departament da l'intern e da l'economia publica dal Grischun 
Funtauna: rg departament da l'intern e da l'economia publica dal Grischun 
Data: 08.05.2001 
La quota da dunnas dal persunal chantunal duai augmentar 
Il chantun vuless augmentar la quota da dunnas en l'administraziun chantunala. 
L'uffizi da persunal e d'organisaziun ed il biro d'egualitad vegnan incumbensads da concretisar e realisar mesiras correspundentas. 
Gia 1993 ha la gruppa da lavur per dumondas da dunnas publitgà in rapport davart la situaziun da la dunna en l'administraziun chantunala. 
Quest rapport demussava in basegn d'agir en differents secturs. 
La situaziun è bain sa meglierada en tscherts secturs, ma il tema equalitad da las schanzas dumonda anc adina stentas spezialas, uschia ch'el vegn puspè reprendì. 
La moda da proceder, cun la quala ins vul realisar l'egualitad da las schanzas da dunnas ed umens, prevesa essenzialmain las suandantas mesiras: - 
Finamiras da la regenza envers las persunas directivas. 
- Annualmain ccurrenzas d'infurmaziun, da sensibilisaziun e da furmaziun supplementara per superiurs da tut ils stgalims. 
- Augmentar la quota da dunnas en secturs, en ils quals las dunnas èn sutrepreschentadas. 
- Las publicaziuns da plazzas sa drizzan adina a dunnas ed umens. 
- A la procedura d'elecziun vegn ad avair effect l'uschenumnada regla da preferenza, q.v.d. dunnas medemamain qualifitgadas vegnan engaschadas uschè ditg cun preferenza, fin che lur sutrepreschentanza en il sectur respectiv è cumpensada. 
- Pretaisas sco l'abilitad da lavurar en in team, il dun da tractar e l'experientscha da la vita che qualifitgescha per la plazza pon obtegnair la medema paisa sco qualificaziuns directivas, forza da persvader u experientscha professiunala da plirs onns. 
- Plazzas da cader che vegnan libras vegnan examinadas en quel senn, sch'ellas pon vegnir divididas en duas plazzas a temp parzial. 
- Las dunnas duain vegnir appelladas cun cleras finamiras a lur schanzas da far carriera. 
Eventualmain èsi d'elavurar cun ellas plans individuals per lur carriera. 
Il project equalitad da las schanzas è da chapir sco mussavia ed el è vegnì concepì er per vegnir realisà a pli lunga vista. 
Las singulas mesiras vegnan prendidas successivamain. 
L'uffizi da persunal e d'organisaziun vegn incumbensà da concretisar e realisar las mesiras correspundentas en collavuraziun cun il biro d'egualitad. 
Qua ha l'administraziun chantunala sco pli gronda patruna dal Grischun funcziun da model. 
D'esser ina patruna attractiva daventa pli e pli in avantatg en la concurrenza. 
30.5 pertschient da las emploiadas e dals emploiads chantunals èn dunnas. 
Ina gronda part da las dunnas sa chatta en classas da paja pli bassas. 
Sin il plaun dal cader èn las dunnas l'excepziun (en il cader superiur 6.8 pertschient resp. 5 da 73, en il cader mesaun 12.3 pertschient resp. 89 da 725). 
Da las vischnancas 
La nova lescha davart las taxas da cura e la taxa per promover il turissem da Sursaissa vegn approvada. La constituziun communala da Rossa vegn approvada cun resalvas. 
Per differents projects da construcziun da vias en il chantun vegnan dads libers credits d'ina summa totala da 4.45 milliuns francs (amplificaziun da la via chantunala davent da la punt dal Rain fin a la plazza da parcar Calanda incl. trottuars e fermada dal bus a Favugn, amplificaziun da la via chantunala e sanaziun dals conducts d'ovra entaifer il vitg da Trimmis, amplificaziun da la via chantunala e novs trottuars a Claustra-Serneus, mantegniment da la via chantunala Sorte-Piani di Verdabbio e correctura da la via dal Güglia en ils conturns da Crap Sés). 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.05.2001 
Nova publicaziun 2001: Cudesch da documents grischun, tom IV, 1304-1327 
Ils 15 da matg 2001 vegn preschentada a Cuira ina impurtanta nova publicaziun sin il sectur da la perscrutaziun da l'istorgia grischuna. 
I sa tracta dal tom IV dal cudesch da documents grischun, ina ovra fundamentala davart l'istorgia medievala grischuna. 
L'onn 1937 ha la societad istorica antiquara dal Grischun concludì d'edir ils documents che pertutgan il Grischun davent da l'origin da l'uvestgieu da Cuira enturn l'onn 400 fin als artitgels da Glion da 1526. 
L'onn 1955 è cumparì l'emprim tom dal cudesch da documents grischun, redigì d'Elisabeth Meyer-Marthaler e da Franz Perret cun ils documents da 390 fin 1199, e l'onn 1973 è suandà il segund tom che cumpiglia il temp da 1200 fin 1273. 
A l'entschatta dals onns settanta han ins suspendì l'activitad editoriala. 
Il cudesch da documents grischun è restà er vinavant in grond desideri da la perscrutaziun istorica. 
Sin proposta da la societad istorica antiquara dal Grischun ha la regenza grischuna concludì l'onn 1989 da cuntinuar cun l'ovra. 
Per quest intent ha ella creà la plazza d'in collavuratur scientific tar l'archiv chantunal. Quella plazza è vegnida occupada l'onn 1991 cun Lothar Deplazes. 
La finanziaziun dal cudesch da documents grischun succeda entras il chantun Grischun ed entras considerablas contribuziuns dal fond naziunal svizzer per la perscrutaziun scientifica, da la citad da Cuira e da la societad istorica antiquara dal Grischun. 
Editur è l'archiv chantunal dal Grischun. 
Il preschent tom IV dal cudesch da documents grischun cuntegna ils documents che pertutgan il territori dal chantun Grischun da 1304 - 1327. 
Il material deriva da 97 archivs da la Svizra e da ses pajais vischins. 
Ils redacturs han surprendì essenzialmain il plan d'ediziun dal "Chartularium Sangallense" ch'è sa cumprovà. 
En furma da text integral èn stampads documents ch'han in emettur u retschavider grischun u dals quals ils objects giaschan en il chantun Grischun. 
En furma da regestas èn edids ils documents che menziunan perditgas grischunas, garants u lieus d'emissiun grischuns u sumegliantas chaussas. 
Ils texts vegnan producids tenor la meglra tradiziun, sco quai ch'ils princips moderns d'ediziun pretendan. 
Il commentari da materias, surtut l'identificaziun da las persunas e dals lieus, è per part da caracter provisori e na duai betg anticipar la perscrutaziun specifica. 
Ins vul cuntanscher ina solida ovra da funtaunas che serva tant a l'istorgia grischuna sco er a la medievistica internaziunala. 
Enturn 1300 vegn il territori grischun dominà sper l'uvestg cun ses domini che s'extenda sur las Alps ora da numerus signurs feudals seculars ed ecclesiastics sco represchentants da la suveranitad. 
Quels èn avant las dretgiras, ils vischinadis e las persunas singulas ils pli impurtants purtaders da la tradiziun scritta en documents. 
En quest connex dominescha en il sid l'act notaril si da l'Italia ed en il nord la pergiamina da sigil. 
Davent dal 13avel tschientaner cumparan ils documents da furma maschadada da l'Engiadina ed ils documents tudestgs scrits oravant tut dals scrivants da l'uvestg. 
La diversitad territoriala, politica e culturala dal territori retic cundiziunescha la multifariadad da las funtaunas en scrit che giustifitgeschan er vinavant in interess spezial da la perscrutaziun. 
Bündner Urkundenbuch, tom IV, 1304-1327, redigì dad Otto P. Clavadetscher e da Lothar Deplazes, edì da l'archiv chantunal dal Grischun, Cuira 2001 
Sperrfrist: Dienstag, 15. Mai 2001, 15 Uhr! Gremi: Archiv chantunal dal Grischun 
Funtauna: rg Archiv chantunal dal Grischun 
Data: 16.05.2001 
Contribuziuns culturalas 
I vegnan pajadas contribuziuns e garanzias da deficit en l'import total da 165'500 francs a las suandantas ovras ed occurrenzas culturalas: - 
festival d'operas Engiadina / San Murezzan il fanadur 2001 (represchentaziun da l'opera da Verdi "Oberto, Conte di San Bonifacio"), - 
concerts da stad en la Tumleastga 2001 (15 da fanadur fin 18 d'avust), - 
concerts dal chor La Cantata il november 2001 a Cuira, Landquart e Mustér (represchentaziun da la "Messa da Requiem" da Verdi), - 
occurrenzas culturalas da l'uniun da turissem Valposchiavo e da la Pro Grigioni Italiano durant l'onn 2001 a Puschlav e Brusio, - 
occurrenzas culturalas dals 7 da fanadur fin ils 12 d'avust 2001 en il chastè Rätia Ampla a Riom ("Cultura agl casti"), - 
producziun e represchentaziun dal toc "Merlin oder das wüste Land" da Tankred Dorst tras la gruppa da teater "ressort k" durant l'october 2001 a Cuira ed ad auters lieus dal chantun, - 
represchentaziuns dal gieu al liber "Bannholz" durant l'avust/il settember 2001 tras la societad da teater Zizers a chaschun dal giubileum da 25 onns, - 
producziun dal film documentar "Just an American Girl" (titel da lavur) da Daniel von Aarburg, - 
novavel festival dal film a Malans dals 8/9 da zercladur 2001, - 
dis da raquint a Serneus dals 27 fin ils 29 da settember 2001, - 
ediziun dal cudesch "Val Fex - Ausblick in ein stilles Tal", - 
ediziun dal roman "Das Krallenauge" da Vincenzo Todisco (ediziun en lingua tudestga da "Il culto di Gutenberg"), - 
ediziun dal cudesch "Utschels" tras la Uniun Rumantsch Grischun, - 
translaziun ed ediziun dal roman "Cara Laura" da Silvio Camenisch en lingua rumena tras Magdalena Popescu-Marin, - 
ediziun dal cudesch "La Bregaglia. 
Patria dei Giacometti", - 
ediziun dal cudesch "RESONANZEN oder die ORTung des Raums" (titel da lavur) davart l'artist figurativ Christof Rösch, Basilea/Sent, ed - 
ediziun d'in catalog davart il pictur Hannes Gruber, Puntraschigna, per duas exposiziuns en Slovenia. 
La regenza adatta ordinaziuns a la nova lescha da scola 
Suenter che las votantas ed ils votants grischuns han acceptà il november 2000 cun la repassada dal dretg grischun er la nova lescha da scola, fa la regenza uss ina adattaziun da la legislaziun adesiva. 
Ils suandants decrets èn pertutgads: - 
L'ordinaziun davart l'interrupziun da la scola ils firads en il chantun Grischun vegn abrogada. 
La cumpetenza correspundenta è uss chaussa dals purtaders da la scola resp. da las vischnancas. - 
La revisiun parziala da l'ordinaziun davart il perfecziunament da las persunas d'instrucziun en las scolas popularas e las scolinas vegn approvada. 
Qua sa tracti d'adattaziuns linguisticas. - 
I vegn relaschada ina ordinaziun davart l'elegibladad da persunas d'instrucziun per classas pitschnas, scolas realas e scolas secundaras sco er da persunas d'instrucziun spezialisadas. 
Qua sa tracti da la renconuschientscha da diploms. - 
La revisiun parziala da l'ordinaziun davart las prestaziuns d'assicuranza per scolaras e scolars sco er per persunas d'instrucziun vegn approvada. 
Las prestaziuns d'assicuranza en cas dal mortori d'in scolar resp. la summa da responsabladad per persunas e per donns materials vegnan adattadas a las tariffas d'assicuranza usitadas oz. - 
I vegn relaschada ina ordinaziun davart la promoziun a las scolas popularas dal chantun Grischun (uschenumnada ordinaziun da promoziun). 
Ella cumpiglia ils puncts relevants pertutgant il cuntegn da las directivas actualas per la promoziun e per l'attestat. 
Ils novs decrets vegnan publitgads en il Fegl uffizial dal chantun. 
Consultaziuns a la confederaziun 
Envers l'uffizi federal da communicaziun piglia la regenza posiziun pertutgant la revisiun da l'ordinaziun davart ils servetschs da telecommunicaziun resp. pertutgant il rapport concernent il provediment fundamental cun servetschs da telecommunicaziun. 
La strategia da la confederaziun per cuntanscher las finamiras da la politica da telecommunicaziun sa basa sin ils trais instruments martgà, provediment fundamental e politica publica da promoziun. 
La regenza va da princip d'accord cun quest princip da trais pitgas, ma ella accentuescha cun insistenza ch'il terz instrument da la classica politica statala da promoziun stoppia vegnir concepì uschia ch'el ha propi er in effect per las regiuns da muntogna e periferas. 
Perquai spetga ella che la confederaziun integreschia correspundentas mesiras efficazias en il plan d'acziuns per prevegnir las eventualas consequenzas negativas per las regiuns tras la liberalisaziun da la Swisscom, Posta, VFF, armada e dal martgà d'electricitad. 
Per quest intent fixescha ella in vast perimeter, en il qual vegnan realisadas las mesiras. In provediment adequat che funcziuna è ina premissa indispensabla per che las regiuns da muntogna e periferas possian sa sviluppar socialmain ed economicamain en il futur. 
La regenza beneventa da princip tut las meglieraziuns dal provediment fundamental. 
La confederaziun vul facilitar la natiralisaziun da las giuvnas estras e dals giuvens esters ch'èn creschids si en Svizra (segunda e terza generaziun). 
Ma la regenza fa valair ch'i saja inditgada ina tscherta retegnientscha cun midar la politica da natiralisaziun ch'è sa cumprovada. 
Per quest motiv è ella cunter ch'estras ed esters ch'èn naschids en Svizra possian cuntanscher il dretg da burgais sulettamain tras ina decleranza (segunda generaziun) u automaticamain (terza generaziun). 
La confederaziun examinescha actualmain la procedura valaivla en cas d'insolvenza da las bancas. 
Quella duai vegnir adattada a las cundiziuns actualas. 
En general beneventa la regenza las midadas planisadas, ma ella s'exprima criticamain davart la garanzia dals deposits. 
Agid umanitar 
A las suandantas organisaziuns ed als suandants projects vegnan conderschidas contribuziuns d'ina summa totala da 14'000 francs: - 
SWISSAID en favur dal project "Chambal", svilup d'ina vischnanca e promoziun da las entradas per commembers dal pievel Saharia en India, - 
Agid a la Rumenia Malans (sustegn general da divers projects), - 
Caritas Svizra en favur dal project "Lavur suenter la guerra - agid da recolonisaziun e mesiras da reabilitaziun en la regiun devastada al cunfin cun l'Eritrea" in Etiopia, e - 
Unfrenda da curaisma en favur dal project "Ils dischavantagiads dad Acham s'organiseschan" al vest dal Nepal. 
Vischnancas 
Per differents projects da construcziuns da vias en il chantun vegnan dads libers credits d'in import total da 12.2 milliuns francs (sanaziun via da colliaziun entaifer il vitg da Verdabbio, cuvrida da la via taliana tranter Ziràn ed Andeer, correctura da la via dal Güglia tar il Heidsee, Albanella, Rona-Crap e Crap Sés-Burvagn, correctura da la via dal Malögia Löbbia-Crot, renovaziun da la via sursilvana a dretga dal Rain tranter Panaduz e Glion, sanaziun da la via chantunala Molina-Buseno, tunnel a Mut, via tudestga tranter Trimmis e Says, reparatura da donns da schelira sin diversas vias chantunalas e sin la A13, rinforz da la galaria Scopi sin il pass dal Lucmagn). 
Persunal 
Marcus Vogel, naschì 1963, da Valzeina, domicilià a Cuira, daventa cumissari da taglia tar l'administraziun da taglia. 
El cumenza l'entschatta da settember. 
Chanzlia chantunala dal Grischun 
Gremi: regenza 
Data: 17.05.2001 
Il sboz dal plan directiv va en consultaziun 
Il sboz dal nov plan directiv chantunal, l'instrument il pli impurtant da la planisaziun chantunala dal territori, vegn exponì publicamain ils 28 da matg e va en consultaziun a partir da quella data. 
Durant dus mais vegn la populaziun envidada da far objecziuns e da dar impuls envers quest document impegnativ per las autoritads. 
Il plan directiv fixa la politica da planisaziun dals proxims onns. 
Il plan directiv s'orientescha tenor ils princips da la concentraziun, la colliaziun, la cooperaziun, il diever spargnus dals potenzials, la garanzia dal svilup persistent per l'entir chantun sco er l'utilisaziun optimala da las infrastructuras existentas. 
Cuntanscher vulan ins il mantegniment e la promoziun d'ina buna qualitad da viver per tuts e la garanzia d'in svilup economic da l'entir chantun. 
Dus onns lavur per il sboz da consultaziun 
Il vegl plan directiv datescha da l'onn 1982. 
En vista a las profundas midadas economicas, ecologicas e socialas dal davos decenni ha concludì la regenza il favrer 1999 da far ina revisiun dal plan directiv (project Plan directiv chantunal, PDChant GR 2000). 
Quai correspunda er a la lescha federala davart la planisaziun dal territori che prevesa ina examinaziun generala dal plan directiv mintga diesch onns. 
El è il resultat da l'adattaziun dal sboz primar dal mars 2000. 
La populaziun vegn envidada da cooperar 
Dals 28 da matg fin ils 28 da fanadur vegn il plan directiv exponì publicamain en var 20 lieus decentrals. 
L'exposiziun succeda en collavuraziun cun las regiuns. 
Ils exacts lieus d'exposiziun vegnan publitgads en il Fegl uffizial dal chantun. 
Durant la perioda d'exposiziun pon tut las persunas interessadas prender invista en il plan directiv e far objecziuns e remartgas davart quel. 
"Tut las persunas interessadas" na signifitga betg mo persunas singulas, mabain er uniuns, classas da scola, ulteriuras gruppas da persunas, federaziuns, partidas, organisaziuns e.u.v. Mintga objecziun e mintga impuls sto vegnir inoltrà en scrit cun proposta e motivaziun fin il pli tard ils 28 da fanadur (bul postal). 
Per quest intent è vegnì elavurà in formular spezial che facilitescha la redacziun d'ina posiziun. 
Las objecziuns inoltradas vegnan publitgadas (en furma anonima) en l'internet (www.richtplan.gr.ch). 
Il plan directiv vegn tramess a las vischnancas ed a las regiuns A tut las vischnancas vegn il plan directiv tramess per posta per la consultaziun. 
Las vischnancas pon inoltrar lur posiziun fin ils 10 d'avust (bul postal) a la regiun cumpetenta. 
Las regiuns, cun las qualas ins ha collavurà intensivamain gia durant ils dus onns passads, redigian, conuschend ed essend infurmadas davart las posiziuns da las vischnancas, in'atgna posiziun fin ils 28 d'avust (bul postal). 
Consultaziun cumplementara davart il tema protecziun da la natira tar las vischnancas 
En il rom da la consultaziun preliminara da la primavaira/stad 2000 èsi sa demussà ch'igl exista in deficit d'infurmaziun e da transparenza sin il sectur da la protecziun da la natira. 
En il fratemp han ins elavurà quest tema a moda pli approfundada. 
Mintga vischnanca survegn ina glista dals objects da protecziun da la natira sin ses territori communal che cuntegna differentas infurmaziuns (p.ex. impurtanza da l'object, realisaziun en la planisaziun locala, existenza da contracts da cultivaziun, da servitut u da protecziun e.u.v.) sco er in plan cun ils objects da protecziun da la natira. 
Las vischnancas han silsuenter la pussaivladad da s'exprimer en chaussa. 
Ils vischins e la confederaziun vegnan era integrads 
Durant l'exposiziun publica dals plans e durant la consultaziun vegn il sboz dal plan directiv suttamess als chantuns e pajais vischins per la consultaziun. 
Il medem mument vegn examinà il sboz dal plan directiv tras la confederaziun. 
Puncts contestads 
Natiralmain cumpiglia il plan directiv er puncts contestads. 
Il plan directiv creescha liberats d'agir 
Cuntrariamain al vegl plan directiv da l'onn 1982 desista il preschent sboz dal plan directiv da concepir projects concrets. 
Sco document directiv skizzescha el d'ina vart il cuntegn ed ils projects d'impurtanza chantunala e metta da l'autra vart il rom per realisar projects, e quai faschond ponderaziuns da princip. 
Il plan directiv registrescha pussaivels svilups futurs e creescha - resguardond las leschas valaivlas - libertads generalas d'agir per il chantun, las regiuns e per las vischnancas. 
Coordinaziun interdisciplinara en il plan directiv 
Sin var 160 paginas èn vegnids tractads var 50 temas relevants per il territori. 
La varietad dals temas e da las infurmaziuns fa allusiun a la varietad e cumplexitad da la planisaziun interdisciplinara dal territori. 
In team d'experts da diesch persunas sco er var 30 collavuraturas e collavuraturs administrativs han collavurà a quest project en quatter teams da redacziun. 
Ultra da las chartas da survista tematica dat il plan da situaziun en la scala 1:100'000 ina survista davart il stadi actual da la planisaziun dal territori en l'entir chantun. 
Cun applitgar consequentamain las tecnologias modernas d'infurmaziun (sistem d'infurmaziun geografica) pon vegnir impurtads ils cuntegns determinabels en chartas, er en ils plans fundamentals 1:25'000. 
Da las infurmaziuns supplementaras pon ins prender invista als lieus d'exposiziun. 
"Mussavia" tar la consultaziun 
Ina broschura speziala d'infurmaziun cun num "Mussavia" che vegn distribuida en tut las chasadas, infurma curtamain a tge intents che la planisaziun dal territori e la planisaziun directiva servan. 
Ella dat ina survista da las direcziuns principalas dal nov plan directiv. 
A la vart davos da la broschura d'infurmaziun vegn represchentà in plan da situaziun simplifitgà. 
La consultaziun publica vegn sustegnida tras occurrenzas d'orientaziun en las regiuns a l'entschatta da la consultaziun. 
Tenor basegn han lieu uras da consultaziun durant la consultaziun. 
Las datas vegnan publitgadas en ils organs uffizials regiunals. 
Gremi: departament da l'intern e da l'economia publica 
Funtauna: rg uffizi da planisaziun 
Data: 21.05.2001 
Per entant nagin portafegl europeic da las linguas en il Grischun 
La versiun existenta dal portafegl da las linguas per giuvenils e creschids ch'è vegnì lantschà da la conferenza svizra dals directurs d'educaziun (CDE) na vegn per entant betg introducida en il Grischun. 
Il chantun desista d'introducir spert il portafegl da las linguas, perquai che la versiun svizra dal portafegl europeic da las linguas excluda la lingua naziunala rumantscha. 
Il 1. da mars 2001 ha la CDE preschentà a la publicitad la versiun svizra dal protafegl europeic da las linguas per giuvenils e creschids sur 16 onns. 
Quest portafegl da las linguas cumpiglia er in passaport linguistic che dat infurmaziuns davart las enconuschientschas individualas da las linguas. 
Ina impurtanza cardinala duai il portafegl da las linguas obtegnair spezialmain per realisar las recumandaziuns planisadas da la CDE pertutgant l'instrucziun da las linguas. 
La CDE recumonda als chantuns d'introducir il portafegl da las linguas ch'exista en las linguas tudestg, franzos, talian ed englais. 
Envers la confederaziun ha la regenza dal chantun Grischun exprimì sia surpraisa che la preschenta versiun dal portafegl da las linguas excluda il rumantsch, schebain ch'il departament d'educaziun, cultura e protecziun da l'ambient aveva postulà gia baud l'integraziun dal rumantsch en il portafegl da las linguas. 
La reacziun da la CDE a la charta da la regenza mussa che la CDE è pronta, ensemen cun il chantun Grischun, d'elavurar ina schliaziun che resguarda il rumantsch en il portafegl da las linguas per giuvenils e creschids. 
Il departament d'educaziun, cultura e protecziun da l'ambient vul desister d'introducir la preschenta furma dal portafegl da las linguas per giuvenils e creschids en il chantun Grischun, fin ch'igl exista ina versiun che cumpiglia er il rumantsch. 
Suenter ch'ina versiun dal portafegl da las linguas cun il rumantsch è avant maun, duai il portafegl da las linguas vegnir introducì e duvrà er en il chantun Grischun. 
En preparaziun è actualmain il portafegl da las linguas "Junior". 
La CDE ha recepì in represchentant dal chantun Grischun en la gruppa directiva, uschia ch'igl è garantì ch'il rumantsch vegn resguardà da l'entschatta ennà en l'elavuraziun da questa versiun dal portafegl da las linguas per la scola populara. 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 22.05.2001 
Il chantun promova la derasaziun d'ina rait da cabels en l'entir Grischun 
La regenza prenda enconuschientscha da la strategia a lunga vista da la Tele-Rezia SA (TRSA) e sustegna il giavisch da la societad affiliada NetCom da construir en il Grischun pass per pass ina structura da telecommunicaziun a bindel lad. 
En il Grischun èn colliadas fin oz cun ina rait da cabels be la Val dal Rain grischuna sco er las vischnancas Tavau e Claustra e parts da la Surselva. 
Las autras vischnancas retschaivan ils programs da televisiun per satellit u sur indrizs terresters. 
Actualmain è colliada var 40 pertschient da la populaziun dal Grischun cun ina rait da communicaziun a bindel lad. 
La NetCom vul eliminar quest deficit da provediment e construir pass per pass ina rait da communicaziun a bindel lad. 
La regenza prenda enconuschientscha dal plan da procedura. 
En ina emprima etappa vuless la NetCom derasar il cabel en las suandantas 32 vischnancas dal Grischun: Bravuogn, Cazas, Churwalden, Fideris, Grüsch, Jenaz, Küblis, Lantsch, La Punt-Chamues-ch, Luzein, Malix, Panaduz, Puntraschigna, Razén, Roveredo, San Vittore, San Murezzan, Saas, Samedan, Savognin, Schiers, Schlarigna, Scuol, Seewis, Segl, Seglias, Sent, Silvaplauna, Tamins, Tusaun, Vaz e Zuoz. 
Per questa interpresa è previs in temp da construcziun da sis onns. 
La finanziaziun duai succeder en emprima lingia tras investurs privats e vegnir sustegnida cun daners publics. 
I vegn fatg quint cun in volumen d'investiziuns da var 75 milliuns francs. 
Il project da la NetCom correspunda a las prescripziuns en il program da la regenza 2001 fin 2004 che vul ch'il chantun Grischun chattia l'access a l'autostrada da telecommunicaziun. 
Il chantun è pia er pront da sustegnair l'avertura cun contribuziuns per promover l'economia e da surdar eventualmain mandats da prestaziun. 
In augment a curta vista dal chapital d'aczias dal chantun n'è betg pussaivel, perquai èsi da tschertgar la via er tras investurs privats. 
Dal rest vegn incumbensada la NetCom d'entschaiver in project Regio-Plus per cuntanscher ina coordinaziun optimala dals cuntegns, products e dals servetschs dals differents offeriders da raits da cabel en il chantun. 
Per l'emprima etappa d'avertura metta il chantun a disposiziun a la NetCom Grischun SA contribuziuns da totalmain var 5.5 milliardas francs. 
Tenor ina decisiun preliminara correspundenta dastgass la confederaziun sa participar cun var 15 milliuns francs en furma d'emprests d'agid d'investiziun. 
Cuntinuar cun l'experiment da scola a Samedan 
Suenter in temp preparatori da dus onns è vegnì realisà l'experiment da scola per promover la bilinguitad rumantsch - tudestga en la scola populara e la scolina da Samedan durant ils onns 1996 fin 2000. 
En quest experiment èn vegnids examinads tranter auter uraris modifitgads correspundentamain. 
Per l'onn da scola 2000/2001 èsi vegnì permess a la vischnanca da Samedan da cuntinuar cun sia gestiun da scola en il senn da l'experiment terminà. 
Dapi l'entschatta da l'onn da scola ha lieu la gestiun da scola en il rom da l'administraziun regulara da la scola, q.v.d. senza preventiv da project. 
Las subvenziuns dal chantun sa chattan puspè en il rom da las contribuziuns legalas ordinarias. 
Questa regulaziun duai cuntinuar durant l'onn da scola 2001/2002. 
La regenza dat la permissiun correspundenta a la vischnanca da Samedan. 
Damain taglia da traffic per camiuns e chars annexs 
Al cussegl grond vegn suttamessa la missiva davart la revisiun parziala da l'ordinaziun davart la taglia da traffic per vehichels a motor e chars annexs. 
Las novaziuns previsas han essenzialmain l'intent da distgargiar la manstergnanza e da la render uschia pli cumpetitiva en la concurrenza interchantunala. 
Per quest intent duai vegnir reducida sin la media svizra la taglia da traffic per camiuns e chars annexs cun passa 3.5 tonnas paisa totala. 
Consultaziuns a la confederaziun 
1. 
Revisiun da la lescha davart radio e televisiun 
Envers la confederaziun piglia la regenza posiziun pertutgant la revisiun da la lescha federala davart radio e televisiun (LRTV). 
Il project prevesa ch'il servetsch public da radiodiffusiun vegnia furnì er en il futur d'ina ferma SRG, entant ch'ils organisaturs privats da radio e televisiun duaian obtegnair dapli libertads en il futur. 
Ils suandants puncts èn d'impurtanza centrala or da vista da la regenza: 
- La furniziun da prestaziuns dal servetsch public ch'è limitada sin la SRG SRR idée suisse sto vegnir extendida sin offeriders regiunals e locals, spezialmain sin tals or da regiuns pauc populadas cun difficilas relaziuns topograficas. 
- Ils organisaturs privats en las regiuns da muntogna e periferas ch'i n'è betg pussaivel da finanziar mo tras publicitad, duain vegnir subvenziunads er vinavant, eventualmain mantegnond in splitting modifitgà da las taxas. 
Ils subsidis duain vegnir fatgs dependents da l'observaziun da cundiziuns ed imposiziuns ed els duain vegnir cumbinads cun mandats da prestaziun. 
- La structura federalistica è da mantegnair en general sin il champ da las medias ed spezialmain resguardond las quatter linguas naziunalas ed integrond ils chantuns er areguard ils purtaders da SRG SSR idée suisse. 
- Als offeriders dal servetsch public en il Grischun sto vegnir garantida sin tut ils chanals electronics la libra derasaziun gratuita u favuraivla da tut ils programs d'auters offeriders da prestaziuns da servetsch public. 
2. Lescha federala davart il commerzi electronic (revisiun parziala dretg d'obligaziuns e revisiun parziala lescha federala davart la concurrenza illoiala) 
Il commerzi electronic fa part da las uschenunmnadas fatschentas tras vendita per televisiun. 
Cun ina revisiun parziala dal dretg d'obligaziuns duai vegnir extendì il dretg da revocaziun che vala gia oz per venditas da porta a porta er per venditas per televisiun. 
Tgi che cumpra tras l'internet, duai obtegnair la pussaivladad da revocar il contract entaifer set dis. 
La regenza beneventa questa novaziun. 
En favur da tgi va la collecta dal di da Rogaziun quest onn? 
Il retgav da la collecta dal di da Rogaziun 2001 va mintgamai per in terz en favur da l'associaziun Fontana, Passugg, la fundaziun Therapeion, Zizers e da la fundaziun per la psichiatria d'uffants e giuvenils en il chantun Grischun. 
Vischnancas 
L'asil da vegls evangelic Masans a Cuira duai vegnir sanà e renovà sco er engrondì ad ina chasa da dimora e da tgira per persunas attempadas. 
La regenza approva il project da construcziun respectiv. 
Als custs imputabels da circa 8.9 milliuns francs vegn empermessa ina contribuziun chantunala da 53 pertschient. La cuschina da producziun da l'asil da vegls Kantengut a Cuira duai vegnir renovada ed engrondida. Cun resalvas approva la regenza quest project da construcziun. Als custs imputabels da ca. 1.8 milliuns francs vegn empermessa ina contribuziuns da 53 pertschient. La chasa da dimora e da tgira per persunas attempadas Plaids a Flem vegn integrada davent dal zercladur 2001 en la glista dals instituts da lunga durada (glista da chasas da tgira) dal chantun Grischun. L'engrondiment dal negozi d'orticultura dal stabiliment da Realta a Cazas vegn approvà. I vegn dà liber in credit dad 1.2 milliuns francs. La fortezza Guaud da Cresta sur Sur (Valragn) vegn messa sut la protecziun chantunala da monuments. Ella vegn manada davent dal zercladur 2001 en furma d'in museum. Gremi: regenza 
Funtauna: rg chanzlia chantunala dal Grischun 
Data: 25.05.2001 
Votaziun chantunala dals 10 da zercladur 2001 davart il relasch d'ina lescha chantunala davart la protecziun da datas: 
Ina lescha per proteger la sfera privata 
Il spert svilup da l'informatica e da las raits ha manà a pussaivladads dal tuttafatg novas per rimnar ed elavurar datas. 
La protecziun da datas obtegna pia ina muntada adina pli gronda. 
Er en las administraziuns publicas vegnan duvradas oz las tecnologias da communicaziun las pli modernas. 
Quai pretenda stringentamain che l'elavuraziun da las infurmaziuns vegnia reglada e segirada giuridicamain. 
Mintga persuna sto avair la tschertezza che tras l'elavuraziun da sias datas na vegnian betg pregiuditgads ses dretgs da la persuna e ch'ella vegnia protegida cunter activitads d'infurmaziun inadmissiblas. 
La nova lescha rinforza ils dretgs da las burgaisas e dals burgais 
La nova constituziun federala garantescha la protecziun da la sfera privata e pretenda che mintga persuna haja il dretg d'ina protecziun cunter l'abus da sias datas persunalas. 
La lescha federala davart la protecziun da datas concretisescha questa disposiziun. 
Ella dat differents dretgs a las burgaisas ed als burgais. 
Cun relaschar la nova lescha davart la protecziun da datas ademplin nus pia sin plaun chantunal in giavisch dal dretg constituziunal. 
La medema protecziun da datas en l'entir chantun 
L'urden che vala en il chantun Grischun areguard la protecziun da datas è oz giuridicamain insuffizient e nunsurvesaivel. 
Uschia pon ins applitgar la lescha federala davart la protecziun da datas mo limitadamain. 
Per l'activitad da las autoritads chantunalas e communalas po ella numnadamain vegnir applitgada mo a moda subsitutiva, sch'i vegn exequì dretg federal. 
Per l'administraziun chantunala valan perencunter las directivas da la regenza davart la protecziun da datas. 
Fitg bleras vischnancas na possedan naginas atgnas disposiziuns davart la protecziun da datas. 
Per l'administraziun chantunala e per las administraziuns communalas valan oz pia differentas regulaziuns, tut tenor sch'ellas exequeschan dretg federal, chantunal u dretg communal. 
Cun relaschar ina lescha chantunala davart la protecziun da datas vegn unifitgada la basa per la protecziun da datas e vegnan eliminadas las mancanzas ch'existan sin plaun communal. 
Difficultads da limitaziun e d'interpretaziun sa laschan uschia evitar en il futur. Cun la lescha chantunala davart la protecziun da datas vegn creada er la funcziun d'in organ da controlla independent per la protecziun da datas. 
Pir tras questa instanza independenta pon effectivamain vegnir garantids ils dretgs da las burgaisas e dals burgais sin il champ da la protecziun da datas. 
Il post da surveglianza per la protecziun da datas posseda dretgs cumplessivs da prender invista en las actas e stat a disposiziun sco post da consultaziun e d'infurmaziun per las burgaisas ed ils burgais, las vischnancas ed er per l'administraziun chantunala. 
Dapli dretgs enstagl che dapli duairs e scumonds 
Novas leschas chaschunan per las burgaisas ed ils burgais magari savens novs scumonds, novas restricziuns u novas taxas. 
Quai n'è betg il cas tar la nova lescha chantunala davart la protecziun da datas, il cuntrari: ella rinforza ils dretgs da las singulas persunas, a moda ch'ella na destruescha u mida betg sias datas u a moda ch'ella na lascha betg prender invista en quellas a persunas nunautorisadas. 
Ultra da la protecziun cunter in abus da las datas persunalas concretisescha nossa nova lescha dentant il dretg d'obtegnair infurmaziuns e da prender invista, perquai che be tgi che sa, tge datas da persunas che vegnan elavuradas, po effectivamain er exercitar ils dretgs appartenents a la singula persuna. 
Il cussegl grond e la regenza proponan unanimamain d'acceptar la lescha davart la protecziun da datas. 
Cusseglier guvernativ dr. Peter Aliesch 
Schef dal departament da giustia, polizia 
Gremi: departament da giustia, polizia e sanitad 
Funtauna: rg departament da giustia, polizia e sanitad 
Data: 29.05.2001 
La tschertga da fossils al glatscher Duncan a Tavau cuntinuescha 
Dapi l'onn 1997 mintgamai la stad vegnan tschertgads fossils sin la furcla dal Duncan. 
Las lavurs cuntinueschan la stad 2001. 
La crappa da sediment en il territori da la chadaina dal Duncan e da la Landwasser sin il territori communal da Tavau cuntegnan restanzas petrifitgadas d'animals e da plantas ch'èn fitg bain mantegnidas. 
Ils fossils da peschs cun restas, reptils, animals senza spina dorsala e da plantas derivan dal trias mesaun marin. 
Els èn pia var 230 milliuns onns vegls e da grond interess per la scienza. 
La stad 1997 ha entschavì l'institut e museum paleontologic da l'universitad da Turitg a far exchavaziuns sistematicas. 
Il fratemp han ins chattà spezialmain peschs sco er in saur marin pli pitschen. 
Ils chats da las uschenumnadas stresas prosanto èn da muntada internaziunala. 
Els vegnan preparads da spezialists ed elavurads scientificamain. 
Differentas giadas èsi vegnì rapportà en las medias davart las exchavaziuns ed en il pavigliun svizzer da l'exposiziun mundiala a Lissabon è vegnida mussada ina copia d'in pesch fossil ch'ins aveva chattà al Duncan. 
Il material chattà è proprietad dal chantun Grischun. 
Er la stad 2001 vulan ins cuntinuar a tschertgar fossils. 
Cur che las exchavaziuns èn terminadas ed ils chats evaluads scientificamain, duain vegnir preschentads ils resultats ils pli impurtants en ina exposiziun ambulanta ed en ina broschura illustrada fatgas en collavuraziun cun il museum grischun da la natira. 
Per l'exchavaziun planisada 2001 conceda la regenza ina contribuziun da 6'500 francs a l'institut e museum paleontologic da l'universitad da Turitg, e quai per ils custs da viadi, l'alloschi, l'alimentaziun, il material da lavur e per ils transports cun il helicopter. 
L'universitad da Turitg da sia vart surpiglia ils custs da las pajas per las lavurs champestras e per l'evaluaziun dals chats silsuenter. 
L'ulteriura perscrutaziun da las plazzas cun fossils sin la furcla dal Duncan è er d'interess per il chantun Grischun, perquai ch'ils chats permettan da far deducziuns davart la vita da lezza giada e davart la furmaziun geologica da noss chantun. 
Il project da construcziun per sanar ed engrondir il center dal stgalim superiur Tircal a Domat vegn approvà. El cumpiglia la renovaziun da la chasa da scola Tircal 48 ed in engrondiment dal local dals pumpiers. Als custs imputabels da 2.45 milliuns francs vegn empermessa ina contribuziun chantunala da 17.5 pertschient. La renovaziun da la scola primara da Tinizong-Rona vegn approvada. 
Als custs imputabels da 60'000 francs vegn empermessa ina contribuziun chantunala da 25 pertschient. La fin da matg 2001 van las suandantas emploiadas ed ils suandants emploiads chantunals en pensiun: 
- Martina Caduff, Panaduz, tgirunza da psichiatria en la clinica Beverin, 
- Hans Gerber, Tumein, polizist chantunal, 
- Santino Grossi, Cuira, polizist chantunal, e 
- Alois Schrofer, Trimmis, revisur tar l'inspecturat da vischnancas. 
La regenza als engrazia per ils servetschs ch'els han prestà en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 31.05.2001 
Votaziun chantunala dals 10 da zercladur 2001: In cler gea per il rumantsch grischun 
En il Grischun è la politica da linguas per gronda part er politica per mantegnair la lingua rumantscha. 
La votaziun chantunala dals 10 da zercladur davart la revisiun parziala da la lescha davart il diever dals dretgs politics che cumpiglia la revisiun da l'artitgel 23, stat dal tuttafatg sut l'ensaina da la tradiziun grischuna. 
Schebain ch'i manca la denominaziun exacta "rumantsch grischun" en las leschas revedidas ch'èn d'acceptar, poss jau garantir a tuts che cun "lingua rumantscha", uschia il text da lescha, è manegiada la lingua rumantscha da standard "rumantsch grischun" e nagut auter. 
Il cussegl grond ha acceptà cun 93:0 vuschs quest project, per ch'er noss projects chantunals da votaziun possian vegnir redigids en il futur en la lingua unifitgada rumantscha, sco ils projects federals dapi 1986. 
"Il medem dretg per tuts" n'è qua betg ina parola banala. 
Er il cudesch da dretg na vegn betg pli edì mo en ils dus idioms vallader e sursilvan, mabain publitgà mo pli en ina versiun rumantscha en rumantsch grischun. 
Tenor mes avis sa manifestescha qua in princip democratic: il federalissem. 
U ditg cun auters pleds: il ferm gida il flaivel. 
Ils idioms vegnan a furmar vinavant ils mirs da la chasa rumantscha. 
Ma tge gidan ils pli bels mirs, sche la chasa n'ha nagin tetg? 
Ma be in tetg sulet n'ha er betg nagina valur. 
Il rumantsch grischun è il dretg tetg per la chasa rumantscha cun ils idioms che furman ils mirs. 
Jau admettel che las tievlas èn anc detg novas. 
Uschia vegnan publitgads per exempel tut ils inserats da plazzas dal chantun dapi 1996 cun success en rumantsch grischun. 
A quels che pretendan ch'il project saja ina stenta da spargn, stoss jau respunder ch'il cuntrari è il cas. 
Cun in gea per il rumantsch grischun po il chantun publitgar dapli texts, dapli ordinaziuns, dapli formulars, dapli ..., ditg curtamain, prestar bainquant dapli per promover la lingua e cultura rumantscha. 
Cun in gea dain nus las medemas schanzas a nossa giuventetgna rumantscha sco a la giuventetgna tudestga e taliana. 
Ils uffants rumantschs han bler damain temas u difficultads da chapientscha da lur lingua unifitgada che quai che blers vulessan dar da crair. 
Il rumantsch grischun serva mo per rinforzar la lingua e cultura rumantscha. 
La lingua unifitgada na sa drizza betg cunter ils idioms, ella è ina cumplettaziun raschunaivla da quels. 
Er Rumantschas e Rumantschs han il dretg d'in tractament linguistic egual en noss chantun. 
"Chara lingua da la mamma" vegn chantà vinavant en ladin. 
Sch'ins chantass questa chanzun en rumantsch grischun, fiss quai gist uschè tup sco sch'ins translatass en bun tudestg "Vo Lozärn gega Weggis zue". 
A Trun vegnan ins a communitgar vinavant en sursilvan, a Valchava vegnan ins a discurrer vinavant jauer, a Stierva vinavant surmiran ed uschia vinavant ed uschia vinavant. 
Il rumantsch grischun exista. 
Tut las Grischunas e tut ils Grischuns èn responsabels da mantegnair nossa trilinguitad unica, pia han er tuts il dretg democratic da prender posiziun davart questa dumonda. 
Cusseglier guvernativ Claudio Lardi 
schef dal departament d'educaziun, cultura 
e protecziun da l'ambient dal Grischun 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 31.05.2001 
Il chantun sustegna la candidatura da Tavau per l'Olimpiada 2010 
Sco ch'ins sa è vegnida midada la candidatura per l'Olimpiada Turitg/Grischun en la candidatura Tavau 2010 (Grischun - Turitg - Sviz). 
Il nov dossier da candidatura vegn inoltrà il pli tard la fin da zercladur a Swiss Olympic. 
Il chantun al sustegna en la medema furma sco il project oriund. 
A la fasa internaziunala da candidatura che dastgass avair in preventiv da totalmain 14 milliuns francs, duain ils chantuns e las vischnancas participads conderscher 2.4 milliuns francs. 
Sa basond sin la repartiziun dals aspectaturs e dals effects economics sco er resguardond in supplement da host-city ha la task force fixà la suandanta clav da repartiziun dals custs: Grischun 1.5 milliuns francs, Turitg 600'000 francs, Sviz 300'000 francs. 
La task force propona da subdivider la part dal Grischun sco suonda: chantun 1.2 milliuns francs (medema summa sco a la candidatura da Turitg) e Tavau sco host-city 300'000 francs. 
Igl è commensurà da sustegnair la candidatura da Tavau cun il medem import sco l'anteriura candidatura da Turitg/Grischun. 
La regenza empermetta ina contribuziun dad 1.2 milliuns francs a la fasa internaziunala da candidatura, premess ch'il parlament da sport sa decidia per la candidatura da Tavau 2010. 
Resalvada resta la concessiun dals credits necessaris tras il cussegl grond. 
Plinavant è la regenza pronta d'examinar a temp util las prestaziuns en daners e materialas per realisar l'Olimpiada d'enviern 2010 en ils chantuns Grischun, Turitg e Sviz. 
L'october 2000 aveva la regenza empermess a la candidatura Turitg/Grischun per l'Olimpiada d'enviern 2010 ina contribuziun dad 1.2 milliuns francs en favur da la fasa internaziunala da candidatura, sch'il parlament da sport fiss sa decidì per questa candidatura. 
Ultra da quai era la regenza sa declerada pronta d'examinar da surprender ina garanzia da deficit per organisar l'Olimpiada d'enviern. Il december 2000 ha il cussegl executiv da Swiss Olympic returnà il dossier per al repassar. 
Per satisfar a las prescripziuns da Swiss Olympic ha la task force restructurà la candidatura olimpica. 
Tavau è vegnì mess en il center da la candidatura sco uschenumnada host-city. 
Ils suandants lieus d'occurrenza èn previs: 
- San Murezzan (bob, scarsolar, skeleton) 
- Flem/Laax (ski alpin, disciplinas speed) 
- Lai/Parpan (curling, ski alpin disciplinas tecnicas) 
- Cuira (patinagi artistic, short-track) 
- Nossadunaun (cumbinaziun nordica, sigl cun skis) 
- Turitg/Kloten/Bülach (hockey sin glatsch, congress COI) 
Scolaziun per direcziuns da scola 
L'impurtanza da direcziuns da scola è s'augmentada ferm. 
Surtut scolas pli grondas èn dependentas d'ina atgna direcziun per vegnir a frida cun las incumbensas multiplas. 
Ma er scolas mesaunas e pli pitschnas tschertgan pussaivladads per pudair surdar lur incumbensas administrativas e pedagogicas (per part communablamain) a direcziuns professiunalas. 
Tut las furmas da direcziuns da scola han ina basa communabla. 
A partir da l'atun 2001 po la scol'auta professiunala da pedagogia a Cuira offrir in curs da scolaziun correspundent. 
La scolaziun terminescha cun in certificat. 
Ils custs totals per persuna muntan a var 15'000 francs. 
Il chantun surpiglia in terz da quels, il rest vegn purtà da la persuna che sa participescha al curs e dals purtaders da la scola respectiva. 
Cun la resalva ch'il cussegl grond acceptia il project, vegn permessa ina contribuziun da 120'000 francs per la scolaziun da direcziuns da scola planisada durant ils onns 2002 fin 2003. 
L'uffizi d'informatica duai amplifitgar il support da PC en l'administraziun 
Fin uss vegniva garantì il support da PC en l'administraziun chantunala da singuls uffizis u da firmas externas da EED. 
Quai duai uss sa midar per part, en quel senn che l'uffizi d'informatica (UI) furnescha il support per scadin uffizi ch'ha annunzià in basegn respectiv. 
I sa tracta ensemen cun ils PCs assistids gia oz da var 500 clients da PC (var in tschintgavel da tut ils PCs da l'administraziun). 
Per ch'ins possia furnir questas prestaziuns da servetsch, èn da crear quatter plazzas supplementaras en l'UI. 
La regenza suttametta ina missiva correspundenta al cussegl grond che cumpiglia il rapport cumplessiv davart las incumbensas ed il support dals uffizis tras l'UI, sco ch'ella era vegnida pretendida en la sessiun da schaner 2001 dal cussegl grond. 
Nova politica grischuna da vegliadetgna davent dal schaner 2002 
Las votantas ed ils votants grischuns han acceptà il mars ina revisiun parziala da la lescha davart la tgira da malsauns. 
Las novaziuns vegnan messas en vigur sin l'entschatta 2002. 
7.7 milliuns francs per la tgira grischuna dal guaud giuven 
La regenza approva il project per l'entir chantun "tgira dal guaud giuven 2001" cun custs totals da bunamain 7.7 milliuns francs. 
Da vart dal chantun vegnan empermessas contribuziuns da pressapauc 1.6 milliuns francs. 
Il probabel retgav or da vendita da la laina vegn stimà sin var 1.8 milliuns francs. 
Il project ha las suandantas finamiras: 
- Mantegnair e promover guauds stabils cun maschaidas da spezias da plantas confurmas al lieu e da buna qualitad. 
- Mantegnair e promover spazis da viver natirals, ritgs da spezias e variads en il guaud sco er furmas da cultivaziun forestalas ed agriculas impurtantas per la scienza. 
- Purschida da pastgira e da cuvrida en ils territoris, nua che la selvaschina passenta l'enviern. 
Regiuns e vischnancas 
Il plan directiv regiunal "implant da golf Claustra" vegn approvà e declerà impegnativ per las autoritads. 
Als custs imputabels da var 1.6 milliuns francs vegn empermessa ina contribuziun chantunala da 21 pertschient. 
Il project repassà per la construcziun nova da la basa cun administraziun a Glion vegn approvà. 
Il credit impegnativ permess per il project da construcziun da brutto 14.86 milliuns francs vegn dà liber en il rom dals credits dal preventiv permess. Persunal 
El cumenza l'entschatta d'avust 2001. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.06.2001 
Di internaziunal dals fugitivs 2001 sonda, ils 16 da zercladur 
Di da las portas avertas e concerts a Cuira 
L'organisaziun grischuna per asilants envida sonda, ils 16 da zercladur 2001, tut las persunas interessadas ad ina visita en in center transitori a la Loestrasse 26. La sera datti in concert en la sala Loe cun in program da musica varià ed internaziunal. 
Sco gia dapi onns vegnan ad esser represchentads al di internaziunal dals fugitivs requirents d'asil ed assistentas ed assistents dal center transitori a Cuira cun in stand sin la plazza Son Martin a Cuira. 
Quest onn preschenta l'organisaziun grischuna per asilants plinavant in program zunt spezial. 
Dapi il favrer 2001 è il center transitori Loestrasse 26 puspè en funcziun suenter lavurs da sanaziun da bunamain in onn. 
Il di internaziunal dals fugitivs ch'ha la devisa "RESPECT" offra in rom ideal per in di da las portas avertas. 
A partir da las 17 pon las persunas interessadas prender invista en il mintgadi dals requirents d'asil che vivan en in center transitori. 
Ina projecziun da dias davart il tema migraziun, fugia ed asil envida ad approfundar las impressiuns cun infurmaziuns da basa. 
A las 18 s'avran las portas da la sala Loe per ir sin in viadi musical e culinaric. 
Ils requirents d'asil da tut ils centers transitoris en il chantun vegnan a preparar in ritg buffet cun spezialitads da Sri Lanka, Iran, Turchia, Bosnia, Libia, Kosovo ed Africa. 
A las 19 entschaiva il program musical cun Bettina W. Portmann sin instruments da corda indics. 
Mactar, Abdou e Chian vegnan a procurar per atmosfera cun percussiun africana. 
In giast da surpresa vegn ad arrundar il program musical da la sera. 
Gremi: uffizi dal servetsch social dal Grischun 
Funtauna: rg uffizi dal servetsch social dal Grischun 
Data: 12.06.2001 
Retschertga tar scolaras e scolars davart il cumportament concernent la sanadad durant l'onn da scola 2001/02 
Durant il proxim onn da scola vegn da nov organisada ina retschertga da scolaras e scolars da 11 fin 16 onns da las tschintgavlas fin novavlas classas davart lur cumportament concernent la sanadad. 
Il post spezialisà svizzer per problems d'alcohol e d'autras drogas realisescha talas retschertgas mintga quatter onns. 
En il Grischun vegn organisada l'onn proxim ina retschertga fundamentala ed ina retschertga supplementara specifica. 
Ella s'occupa dal cumportament concernent il consum e la ristga da giuvenils, surtut concernent l'alcohol ed il tubac. 
En il davos temp pon ins constatar ch'il consum da questas drogas è s'augmentà considerablamain tar ils giuvenils. 
Ils resultats da la retschertga permettan ina bilantscha cumplessiva e represchentativa da la sanadad da scolaras e scolars sco er ina cumparegliaziun cun il svilup durant ils onns precedents. 
Ultra da quai dattan els indicaziuns impurtantas per la politica da sanadad chantunala sco er per la promoziun specifica da la sanadad en il sectur da scola e temp liber. 
La retschertga vegn finanziada per gronda part da l'uffizi federal da sanitad. 
Ils custs restants sco er ils custs per la retschertga supplementara specifica per il Grischun muntan a 36'000 francs che vegnan repartids sin il departament d'educaziun, cultura e protecziun da l'ambient ed il departament da giustia, polizia e sanitad, sch'il cussegl grond approva il preventiv 2002. 
29/30 da zercladur: cursa aval e maraton sin inline-skates en Engiadina 
En Engiadin'ota ha lieu proximamain la sisavla ediziun dal maraton da stad per inline-skates. 
La regenza dat la permissiun necessaria. 
L'occurrenza da dus dis cumpiglia il venderdi, ils 29 da zercladur ina cursa downhill cun inline skates (cursa aval) a San Murezzan e la sonda, ils 30 da zercladur il maraton inline che maina, analog al maraton engiadinais da passlung d'enviern ,da Maloja fin a S-chanf. 
La cursa downhill da venderdi entschaiva a las 19.30 tar la chasa da scola a San Murezzan Vitg. 
Il traject maina sur la Via dal Bagn fin a San Murezzan Bagn. 
La partenza per il maraton inline ha lieu sonda a las 16.45 tar il hotel Maloja Palace a Maloja, l'arriv sa chatta sin la via da sviament sper S-chanf. 
Da las regiuns e vischnancas 
Il project da construcziun per l'engrondiment e la renovaziun da la scola e da la scolina da Valendau vegn approvà. Als custs imputabels da circa 1.1 milliuns francs vegnan garantidas contribuziuns chantunalas da 40 pertschient. Il project per la renovaziun e construcziun nova dal center da sport Mulets a Silvaplauna vegn approvà sin il sectur da scola. Als custs imputabels da 310'000 francs vegn garantida ina contribuziun da construcziun da diesch pertschient. 
Fatgs dal persunal 
Jan Laperre-Rauch, naschì 1967, da Gent (Belgia), domicilià a Valbella, daventa manader dal convict a partir da l'entschatta avust. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.06.2001 
LAIN futuro - la chadaina grischuna da laina accepta ina nova provocaziun 
La situaziun da l'economia grischuna forestala e da laina n'è betg cuntentaivla. 
La quantitad da laina che crescha suenter en il chantun na vegn betg utilisada dal tuttafatg e vegn absorbada be parzialmain dals manaschis ch'elavuran laina. 
Ils potenzials per augmentar la cumpetitivitad e pia per in diever supplementar dal lain grischun èn dentant avantmaun e vegnan renconuschids. 
Cun "LAIN futuro" ha la federaziun da tetg da l'economia grischuna forestala e da laina elavurà ina strategia pratica che vegn ad augmentar la valur ecologica, economica e sociala. 
Be circa dus terzs dal lain che crescha suenter en il chantun vegnan utilisads, var in terz ha chaschunà fin uss in'ulteriur augment da las provisiuns. 
Il motiv principal è in'economia da laina sutdotada en proporziun cun la quantitad da laina tratga a niz. 
Consequentamain sa reducescha marcantamain l'affluenza da laina per lung da la chadaina da laina. 
In pèr flaivlezzas impurtantas da l'economia grischuna forestala e da laina èn decisivas per quest resultat. 
En emprima lingia èn quai ina communicaziun pauc expressiva da la chadaina da laina anoravers sco er deficits d'infurmaziun e problems d'intersecziun tranter ils singuls commembers da la chadaina da producziun da laina. 
Ils singuls manaschis sco er la chadaina da laina per propi na fan strusch marketing per lur products e per lur prestaziuns da servetsch. 
Plinavant resultan deficits da manaschi tar ina part dals manaschis da la branscha. 
Las finamiras da "LAIN futuro" 
Ina cultivaziun dal guaud persistenta premetta dentant in'economia da laina intacta ed efficazia cun in'utilisaziun forestala effizienta. 
Potenzials considerabels per rinforzar la cumpetitivitad, per meglierar la productivitad e las prestaziuns da servetsch u per optimar las cundiziuns generalas en l'economia forestala e da laina èn avantmaun e vegnan renconuschids. 
Cun il project "LAIN futuro" duain ins cuntanscher las suandantas finamiras principalas: 
- augmentar marcantamain la valur agiuntada en l'economia forestala e da laina 
- augmentar il diever dal lain grischun per 10 pertschient fin l'onn 2004 e per almain 30 pertschient fin l'onn 2010 
- agumentar il consum entaifer il chantun per 25 pertschient fin l'onn 2004 e per almain 75 pertschient fin l'onn 2010 
Ina strategia cun tschintg pitgas 
Las tschintg direcziuns strategicas principalas dattan la prioritad a las finamiras: 1. La chadaina grischuna da laina duai pudair porscher buns products cun in'auta qualitad da prestaziun a ses clients. 
2. La chadaina da producziun da laina duai fusiunar ad ina ferma chadaina da laina. 
3. Activitads efficazias da marketing e da communicaziun duain crear bainvuglientscha per il lain e meglierar la prontezza dals clients principals da duvrar dapli lain grischun. 
4. Las cundiziuns generalas per manaschis da l'economia forestala e da laina duain vegnir meglieradas. 
5. Ina plattafurma organisatoria ed infrastructurala solida duai esser la premissa per realisar cun success questas mesiras. 
Questas direcziuns strategicas vegnan concretisadas cun 43 mesiras e 12 projects principals. 
Ils projects principals èn pinads, uschia ch'ins als po entschaiver prest. 
La realisaziun è pronta 
Cun ina clera repartiziun da las incumbensas vegnan creadas bunas premissas per ina realisaziun cun success da "LAIN futuro". 
Ultra da l'organisaziun da tetg LAIN grischun obtegnan er las singulas federaziuns ina gronda impurtanza. 
La realisaziun da "LAIN grischun" po vegnir garantida finanzialmain ad interim per ils emprims trais onns da gestiun. 
Suenter trais onns vegn fatg in inventari selvicultural davart ils singuls progress. 
"LAIN futuro" è vegnì elavurà da la branscha 
Gia la procedura d'elavuraziun è vegnida fatga uschia ch'igl èn resultadas fitg bunas premissas per ina realisaziun cun success. 
Sut la direcziun dal project da l'interpresa da cussegliaziun BHP-Brugger e partenaris SA è "LAIN futuro" vegnì elavurà en ina gruppa directiva. 
La gruppa directiva sa cumpona da represchentants da tut las federaziuns parzialas da LAIN grischun ed è sa reunida tschintg giadas per workshops intensivs durant la perioda dal schaner fin il matg 2001. 
Lavurs supplementaras per concretisar il project èn vegnidas fatgas en otg gruppas da lavur separadas cun la participaziun d'ulteriurs spezialists dal chantun Grischun. "HOLZ Graubünden, LAIN grischun, LEGNO grigione" è la fusiun da tut las federaziuns, interpresas, instituziuns e persunalitads interessadas al lain grischun. 
Commembers èn: 
- federaziun grischuna d'industria da laina, FGIL 
- SELVA, federaziun forestala dal Grischun 
- construcziuns en lain svizra, secziun grischun 
- federaziun grischuna dals maisters scrinaris e fabricants da mobiglia, FGMF 
- federaziun grischuna dals impressaris forestals, FGIF 
- federaziun grischuna dals inschegners forestals independents, FOGRI 
- chantun Grischun (uffizi forestal dal Grischun) 
- commembers singuls 
La finamira communabla è l'augment da la valur agiuntada en la chadaina da laina e parallelamain il rinforz da plirs dievers da la laina grischuna. 
Questa finamira vegn cuntanschida tras ina gronda cumpetitivitad dals manaschis, ina buna collavuraziun dals acturs participads sco er ina commerzialisaziun efficazia da la resursa lain e da ses products. 
LAIN grischun è in post da consultaziun cumpetent per dumondas da laina en il chantun e drizza sias activitads consequentamain tenor las finamiras. 
Gremi: LAIN grischun 
Funtauna: rg LAIN grischun 
Data: 15.06.2001 
Selvaschina - tgira - chatscha en il Grischun 
Tras la tgira gidan il chatschader grischun e la chatschadra grischuna fitg a mantegnair ils spazis da viver da la fauna e flora indigena. 
Uschia na profitan betg mo las spezias permessas da la tgira dals biotops. 
Al di chantunal da tgira da l'uniun grischuna da chatschaders da patenta (UGCP) che vegn organisà ils 16 da zercladur 2001 da la secziun da chatschaders Lavoi a Tumein, sa deditgeschan ils var 150 participants a l'avegnir da la tgira e, sut la devisa "spazis da viver", als interess dals reptils, amfibis, organissems sut aua e da las plantas. 
Meglierar quai ch'è sa cumprovà e trair a niz sinergias 
En il chantun Grischun ha la tgira instradà ina nova via cun passar dal pavlar d'enviern a la tgira dals biotops. 
Ils spazis da viver da la selvaschina e dals animals protegids èn pia vegnids mess en il center. 
Per exempel mantegnan ins impurtants elements d'ina cuntrada cultivada natirala cun cultivar prads nunutilisads, regiuns umidas, bostgaglia ed urs dal guaud. 
Il mussament da prestaziun dals chatschaders è grond. 
La chatscha sezza na s'orientescha betg pli tenor la reducziun da singuls animals cun trofeas, mabain ha la finamira da mantegnair effectivs da selvaschina natirals e sauns che survivan l'enviern il meglier pussaivel e senza conflicts. 
Per la chatscha èsi impurtant ch'ins prosegueschia sin questa via e ch'ins sviluppeschia la tgira. 
En il futur duain ins tschertgar anc dapli partenaris per mantegnair il spazi da viver da la selvaschina e per trair a niz las sinergias tranter ils differents interessents. 
A chaschun dals dis da tgira, d'ccurrenzas d'infurmaziun e.u.v. è la populaziun cordialmain envidada da cooperar. 
"Far dal bun e mussar il resultat da la lavur" è la futura devisa da la chatscha e tgira en il Grischun. 
Spazi da viver, selvaschina, chatscha e tgira - nagina cuntradicziun en il Grischun 
Uss èsi uschè enavant: il fegl sgulant davart selvaschina - chatscha - tgira en il Grischun è cumparì. 
Cun quest flyer vegnan preschentads a moda infurmativa il senn, l'intent e la finamira da la chatscha e tgira. 
Ils temas selvaschina e spazi da viver sco er chatscha e tgira vegnan illustrads cun fotografias dal Grischun e commentads cun curts texts expressivs. 
Tgi che guarda pli bain il flyer, vegn gist intimà d'observar la fauna e flora dal Grischun e da prender il resguard necessari envers quellas. 
Medemamain cun ina illustraziun e cun in curt text emprovan ins da dar vinavant ina sbrinzla fascinaziun da la chatscha grischuna. 
Cun quest flyer tschertgan ils chatschaders activamain il contact cun la populaziun che na va betg a chatscha e cun ils giasts da noss chantun. 
Ultra da decleraziuns davart la selvaschina, la tgira e la chatscha sco er davart ils avantatgs geografics da noss chantun vegnan preschentads er ils purtaders dal fegl sgulant: l'uniun grischuna da chatschaders da patenta, l'inspecturat da chatscha e pestga (davent dal 1.-1-2002 novamain uffizi da chatscha e pestga) ed il museum grischun da la natira. 
Ultra da numerusas autras instituziuns s'engaschan els per nossa fauna e flora variada ed unica. 
Questa broschura vegn derasada durant las proximas emnas e po silsuenter vegnir retratga gratuitamain tar las organisaziuns menziunadas sco er tar tut las secziuns da chatscha, tar tut ils guardiaselvaschinas e tar tut ils survegliaders da chatscha e pestga. 
Ur dal guaud - spazi da viver plain surpraisas 
L'ur dal guaud è ina zona da contact impurtanta tranter il guaud e las surfatschas cunfinantas. 
Il pli savens è quai terren avert cun ina cultivaziun agricula. 
Sch'el vegn cultivà endretg, alura dat l'ur dal guaud ricover ad ina pli gronda varietad da spezias (passa 1'000 spezias da plantas e d'animals) ch'il guaud u il terren avert. 
Sin fundament da la dinamica natirala han urs dal guaud malcultivads ina nauscha structura. 
En il rom da la lavur da tgira gidan ils chatschaders e las chatschadras ensemen cun il servetsch forestal a tgirar per onn 31/2 fin tschintg km ur dal guaud en il chantun Grischun. 
L'uffizi forestal dal Grischun ha edì ils novs fatgs en il rom da sia retscha "L'uffizi forestal infurmescha ...". 
Il numer 7 stat sut il titel "Ur dal guaud, spazi da viver plain surpraisas". 
El duai infurmar la populaziun, inclusiv ils chatschaders davart l'impurtanza e las differentas pussaivladads da la tgira da l'ur dal guaud. 
Gremi: inspecturat da chatscha e pestga dal Grischun 
Funtauna: rg inspecturat da chatscha e pestga dal Grischun 
Data: 16.06.2001 
Novaziuns tar l'examen da chatscha 
La regenza approva ina revisiun prziala da l'ordinaziun davart l'examen da qualificaziun per chatschaders e chatschadras. 
Las novaziuns las pli essenzialas èn: 
- Tut las candidatas e tut ils candidats che han fatg part l'onn precedent a l'examen d'armas e da tir vegnan admess a l'examen da teoria. 
Tgi che n'ha betg absolvì cun success l'examen d'armas e da tir l'onn precedent po pia tuttina far l'examen da teoria e repeter il medem onn er l'examen d'armas e da tir. 
- A l'examen da tir vegnan admess per motivs da segirezza en avegnir be anc candidatas e candidats che han absolvì ordavant l'examen davart il diever da las armas. 
- L'examen d'armas e da tir è be absolvì cun success, sch'i vegn cuntanschì en il rom "Diever da l'arma" ed en il rom "Conuschientscha d'armas" almain ina nota suffizienta e tar l'examen da tir il dumber minimal da culps. 
- La prestaziun da tgira obligatoria munta sco fin uss a 50 uras. 
Elecziuns 2002 
Las elecziuns da renovaziun da la regenza per la durada d'uffizi da l'entschatta 2003 fin la fin da 2006 han lieu la dumengia, ils 3 da mars 2002. 
In'eventual segund scrutini avess lieu dumengia, ils 24 da mars 2002. 
Las elecziuns da renovaziun en il cussegl dals chantuns per la durada d'uffizi da l'entschatta 2003 fin la fin 2006 vegnan ad avair lieu la dumengia, ils 22 da settember 2002. 
In'eventual segund scrutini avess lieu la dumengia, ils 13 d'october 2002. 
Projects da votaziun dals 2 da december 2001 
Sche la candidatura vegniss renconuschida e sch'il cussegl grond acceptass ina contribuziun durant la sessiun d'october, fissi ultra da quai da votar davart questa contribuziun als gieus olimpics 2010. 
La lescha davart l'organisaziun da la psichiatria va en vigur a l'entschatta 2002 
Suenter che las votantas ed ils votants grischuns han acceptà ils 10 da zercladur la lescha davart l'organisaziun da la psichiatria vegn questa messa en vigur per il 1. da schaner 2002. 
Contribuziuns culturalas 
I vegnan concedidas resp. garantidas contribuziuns resp. garanzias da deficit en la summa totala da 252'500 francs per: 
- Exchavaziuns archeologicas en la claustra da San Jon, Müstair, 
- Open-Air festivals Lan Müraia (Bergiaglia), Valragn, Listen up the music (Poschiavo), Malans, Chapella e Val Stussavgia, e 
- Cuminanza da lavur grischuna da cudeschs per la giuventetgna. 
Consultaziun a la confederaziun 
La regenza prenda posiziun visavi la confederaziun davart la revisiun da la lescha davart la banca naziunala. 
Puncts essenzials da refurma èn la concretisaziun da l'incumbensa da l'institut d'emissiun sco er la circumscripziun pli detagliada da l'independenza da la banca naziunala svizra (BNS) e l'introducziun d'in duair da render quint visavi il cussegl federal, il parlament e la publicitad. 
Ultra da quai vegnan circumscrits a moda pli flexibla e moderna ils instruments da l'institut d'emissiun. 
La regenza è da princip d'accord cun las novaziuns proponidas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data:21.06.2001 
Las scolas grischunas protegian l'ambient e la natira 
Il departament d'educaziun, cultura e protecziun da l'ambient lantscha ina concurrenza per tut las scolaras ed ils scolars dal chantun Grischun. 
Las meglras ideas e/u acziuns sin il champ da la protecziun da l'ambient e da la natira survegnan in premi en furma d'ina contribuziun da 1'000 francs per la cassa da viadi. 
Vus vegnis as dumandar tge che protecziun da l'ambient ha da far cun scola? 
Ozendi ston ins cumbinar pliras disciplinas, in pensar cumbinatoric è dumandà! 
Ma er l'ambient e la natira dovran raits. 
Spazis da viver per plantas ed animals smanatschads ston vegnir colliads cun ina rait. 
Igl è er impurtant da far ina punt tranter l'uman senza temp, causa ses numerus impegns e termins, e l'ambient che dovra l'uman sco partenari e promotur. 
L'occupaziun dals giuvenils cun projects ecologics na promova betg mo la conscienza per l'ambient, mabain dat er in cuntegn concret e fisic a la noziun progressiva da la persistenza. 
Avair plaschair da l'ambient e da la natira 
Igl è mes giavisch ch'ins s'occupeschia en scola da dumondas da l'ambient. 
E quai libramain, q.v.d. a moda creativa, cun agnas ideas, cuntents. 
I duai far plaschair! 
Ma per mai èsi er ina schanza, perquai che tant la responsabladad per la problematica da l'ambient sco er la politica da scola pertutgan mes departament. 
Concurrenza per tut las classas da scola en il chantun 
Nus avain tschernì la via en furma d'ina concurrenza cun fitg paucas reglas dal gieu. 
Ins sto be 
- documentar questa idea u buna acziun ed inoltrar la documentaziun a l'UPA, 
e gia èn ins da la partida. 
Per questa acziun essan nus vegnids inspirads betg il davos tras la 5./6. classa da magister Pius Bergamin a Panaduz, ch'ha represchentà l'onn passà la Svizra al di mundial da l'aua e da la giuventetgna en Alsazia. 
Là han els mussà ina prestaziun excellenta e represchentà la Svizra cun dignitad realisond lur atgna idea da construir ina "senda instructiva per lung d'in flum destinada a velocipedists giuvens". 
Talas acziuns ed er autras na vuli betg mo a Panaduz, mabain en l'entir chantun. 
Nossas spezialistas e noss spezialists en l'uffizi per l'ambient, en l'uffizi per la natira e la cuntrada, en il museum grischun da la natira ed er en auters uffizis as sustegnan cun pled e fatg e pon gidar a realisar Vossa idea cun ina pitschna contribuziun. 
Perquai engraziel jau a tut las classas da scola ch'impundan ina pitschna part da lur custaivel temp per la natira e l'ambient en il rom da questa concurrenza. 
Tut las scolas dal Grischun survegnan proximamain prospects e material. 
Claudio Lardi, cusseglier guvernativ 
schef dal departament d'educaziun, cultura e protecziun da l'ambient 
Gremi: departament d'educaziun, cultura e protecziun da l'ambient dal Grischun 
Funtauna: rg departament d'educaziun, cultura e protecziun da l'ambient dal Grischun 
Data: 21.06.2001 
Examens d'admissiun communabels a las scolas medias grischunas 
Durant ils mais mars ed avrigl 2001 han gì lieu per la segunda giada examens d'admissiun chantunals als gimnasis, las scolas medias da diplom e da commerzi sco er als gimnasis inferiurs da las scolas medias grischunas. 
Var 70% da las candidatas e dals candidats han reussì ils examens. 
Il dumber da las absolventas e dals absolvents dal Grischun rumantsch ch'han gì success è s'augmentà marcantamain. 
Ils examens d'admissiun unifitgads ed organisads communablamain a las scolas medias grischunas èn ina mesira per garantir la qualitad. 
Ils examens han gì lieu decentralmain en tut ils lieus da las scolas medias grischunas. 
Totalmain èn s'annunziads 923 (l'onn precedent 956) giuvenils als examens d'admissiun 2001. 
Preparaziun equilibrada 
Ins ha dà in'attenziun speziala da tegnair quint da la trilinguitad chantunala cun dar ils pensums. 
Ils pensums da mintga rom d'examen han cumpilà gruppas spezialas d'examen. 
Medemamain represchentadas en las gruppas d'examen èn las scolas medias che recepeschan las scolaras ed ils scolars. La procedura d'admissiun ha assistì ina gruppa directiva sut il presidi da Dieter Hasse, manader da partiziun a la scola chantunala grischuna. 
Adattà la procedura 
Sin fundament da las experientschas per gronda part bunas cun ils examens d'admissiun 2000 e sin fundament dals resultats da las discussiuns cun las regiuns ha la regenza adattà singuls puncts da la procedura d'admissiun. 
Ella ha resguardà surtut ils giavischs dal Grischun rumantsch e talian che vuleva ch'i vegnia dà dapli paisa a las linguas chantunalas rumantsch e talian. 
Plinavant obtegna la nota da passagi uss bainquant dapli muntada. 
Las notas dals roms d'examen sut quatter ston vegnir cumpensadas dublamain per reussir l'examen d'admissiun, e quai a moda che la nota da passagi quinta cumplainamain. 
Emprims resultats da l'evaluaziun dals examens d'admissiun 2001 al gimnasi inferiur 
Las custaivlas lavurs preparatorias e l'adattaziun da la procedura d'admissiun han valì la paina. 
Quai conferma er l'emprima evaluaziun generala dals resultats da l'examen d'admissiun al gimnasi inferiur. 
Als examens d'admissiun al gimnasi inferiur èn sa participads 419 scolaras e scolars da la sisavla classa primara. 
Totalmain sa lascha pia constatar in regress dal dumber da participants (onn precedent 461 scolaras e scolars). 
Il dumber da las candidatas e dals candidats rumantschs è stà pli aut che l'onn precedent. 
Il dumber da las absolventas e dals absolvents dal Grischun rumantsch ch'han reussì l'examen è s'augmentà en cumparegliaziun cun l'onn precedent da 50 sin 64. Dal Grischun tudestg han reussì 270 giuvenils l'examen d'admissiun al gimnasi inferiur. 
Ils giuvenils dal Grischun talian entschaivan las scolas medias per gronda part pir suenter la segunda classa secundara u suenter la "classe preliceale". 
Gremi: departament d'educaziun dal Grischun 
Funtauna: rg departament d'educaziun dal Grischun 
Data: 21.06.2001 
Davent dal fanadur obtegna il persunal da tgira dal Grischun in supplement en connex cun il martgà da lavur 
En il Grischun èsi fitg difficil da chattar persunal da tgira qualifitgà e cun experientscha. 
Ils problems da recrutar in tal persunal èn s'augmentads ferm dapi 1999. 
Totalmain èn vacantas var 120 plazzas en ils ospitals e las clinicas, en las chasas da tgira e las partiziuns da tgira sco er en il sectur da spitex. 
Questa situaziun dastgass anc s'intensivar proximamain. 
Las cumparegliaziuns annunziadas pli baud da la regenza cun auters chantuns da la Svizra orientala han mussà ussa che las pajas en il Grischun sa chattan per part sut la media da la Svizra orientala. 
Sco mesira immediata introducescha la regenza davent dal fanadur 2001 in uschenumnà supplement en connex cun il martgà da lavur per il persunal da tgira. 
Quel munta tut tenor la funcziun da 1'200 a 3'600 francs per onn. 
La mesadad da l'onn proxim vegn examinada da nov la situaziun ed i vegn decidì, sch'ins vul cuntnuar u midar il supplement. 
Il supplement en connex cun il martgà da lavur chaschuna custs supplementars da var 4.7 milliuns francs. 
Gremi: Regenza 
Funtauna: rg Chanzlia chantunala dal Grischun 
Data: 26.06.2001 
Prescripziuns da chatscha 2001 
La regenza approva las prescripziuns da chatscha 2001. 
Las novaziuns las pli impurtantas concernan la chatscha da chavriels. 
Il concept da chatscha correspundent vegn sviluppà vinavant e concepì a moda regiunalmain pli flexibla, suenter ch'ils dirs envierns 1998/99 al nord dal chantun e 2000/01 al sid dal chantun han chaschunà ina clera reducziun da l'effectiv da chavriels. 
Pitschnas midadas concernan plinavant la chatscha da chamutschs e la chatscha bassa. 
Las novas prescripziuns da chatscha vegnan publitgadas en il Fegl uffizial dal chantun. 
Il davos termin per introducir taxas communalas da rument è la fin da mars 2002 
Il dretg superiur prescriva stringentamain che l'allontanament dal rument d'abitadi saja da finanziar tras taxas che cuvran ils custs e ch'èn confurmas al chaschunader u tras autras taxas. 
Il december 1998 ha la regenza dà in termin da dus onns a las vischnancas dal Grischun per introducir taxas da rument. 
En il fratemp possedan u han decidì d'introducir taxas da rument dependentas da la quantitad 176 da las 212 vischnancas cun 92 pertschient da la populaziun. 
En 36 vischnancas n'existan anc adina betg regulaziuns confurmas a la lescha resp. existan talas ch'èn cuntrarias al dretg federal. 
Per quest motiv dat la regenza in termin posteriur a las vischnancas negligentas fin la fin da mars 2002. 
Sche quest termin scada nunutilisà, vegn la regenza a relaschar in urden communal da taxas ch'è confurm al dretg federal sin la via da l'uschenumnada execuziun d'uffizi. 
Ils custs per quest urden ston purtar las vischnancas negligentas. 
Rumantsch Grischun a partir dal fanadur 2001 
Ils 10 da zercladur han las votantas ed ils votants grischuns acceptà ina midada da la lescha davart il diever dals dretgs politics. 
Gia en la sessiun da november 2000 aveva il cussegl grond creà la basa per ch'il cudesch da dretg possia vegnir edì en rumantsch grischun. 
Sin l'entschatta da fanadur metta la regenza en vigur las novaziuns. 
Fin quella giada duai exister l'entir cudesch da dretg (var 3'000 paginas) en furma scritta ed electronica en rumantsch grischun. 
Durant ina fasa transitoria vegnan las duas ediziuns rumantschas ad exister en ina furma maschadada. 
Il material da votaziun en rumantsch grischun vegn publitgà per l'emprima giada per la votaziun chantunala dals 2 da december 2001. 
Il medem mument vegnan adattadas las directivas da la regenza concernent la translaziun da texts uffizials en talian e rumantsch en quel senn, ch'il rumantsch grischun vegn applitgà uss en l'entira correspundenza rumantscha. 
Contribuziun d'investiziuns a la VR 
L'uffizi federal da traffic (UFT) ha suttamess al chantun in sboz per las cunvegnas davart ils agids d'investiziun 31 fin 33 a la Viafier retica (VR) d'in import da 21.7 milliuns, 13.5 milliuns e 5.9 milliuns francs. 
Questas cunvegnas cumpiglian dentant mo trais dals totalmain nov objects annunziads. 
L'UFT explitgescha qua che las cunvegnas da finanziaziun per ils ulteriurs projects possian vegnir stipuladas pir cur che l'UFT ha comunitgà l'autezza da la talgia restanta en l'otgavel credit general. 
A la regenza para questa procedura da la confederaziun nunchapaivla. 
Ch'ella violescha il contract da dretg public tranter la confederaziun ed il chantun Grischun sco er la cunvegna approvada da l'UFT tranter la VR e las VFF areguard la viafier 2000, emprima etappa. 
Per na betg periclitar perencunter ils projects d'investiziun necessaris da la VR, vegnan tuttina approvadas las cunvegnas d'agid d'investiziun 31 fin 33 e suttascrittas cun la resalva ch'ils ulteriurs partenaris las suttascrivian era. 
Il project per la construcziun nova dal center communal da Trun cun la halla da gimnastica vegn approvà definitivamain. Als custs imputabels da circa 2.9 milliuns francs vegn empermessa ina contribuziun chantunala da 25 pertschient. La fin da zercladur van ils suandants emploiads chantunals en pensiun. 
La regenza als engrazia per ils servetschs ch'els han prestà en favur dal chantun: 
- Ludwig Bearth, Cuira, manader da la scolaziun dals emprendists tar l'uffizi da construcziun bassa, 
- Aurelio Ciocco, Mesauc, selvicultur cirquital dal circul da la Moesa, 
- Anton Demarmels, Cuira, pedel da l'institut d'assicuranza sociala, e 
- Johann Martin Grass, Igis, survegliader da chatscha. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.06.2001 
Manifestar ina critica giustifitgada envers las chasas da vegls e da tgira na duai betg chaschunar dischavantatgs a las persunas che crititgeschan 
Las abitantas ed ils abitants da las chasas da vegls e da tgira en il chantun Grischun dastgan avair la garanzia ch'els vegnan tractads a moda correcta dal punct da vista uman, professiunal ed a moda sensibla. 
Sche las collavuraturas ed ils collavuraturs d'ina chasa constateschan mancanzas correspundentas, ston els comunitgar lur constataziuns per la via uffiziala. 
Sche la chasa na resguarda betg la critica giustifitgada che vegn fatga en favur dals pazients, duai la critica pudair vegnir exprimida ordaifer senza che las persunas che la manifesteschan hajan supportar consequenzas al plaz da lavur. 
Ina critica constructiva na dastga betg represchentar in criteri negativ per in engaschament en ina chasa da vegls e da tgira. 
Il departament da giustia, polizia e sanitad dal chantun Grischun renconuscha en sia qualitad sco post suprem da surveglianza da las chasas dal chantun che las tgirunzas Ursula Quirin, Lotti Riesch, Irene Oberer, Marie-Theres Tschenett-Keiser, Beatrice Pinchera e Priska Meier-Gotsch han gidà cun lur intervenziuns en il decurs dals onns passads ad illustrar il tractament da las abitantas ed ils abitants en la chasa da vegls e da tgira Promulins a Samedan ed han chaschunà tras quai essenzialmain las meglieraziuns succedidas. 
En consequenza da lur intervenziuns è vegnida examinada e modifitgada la structura directiva e d'organisaziun da la chasa da vegls e da tgira Promulins. 
Il departament da giustia, polizia e sanitad manifestescha sia speranza che las dunnas menziunadas na stoppian betg supportar consequenzas negativas pervia da lur intervenziuns en il futur. 
Il departament exprima ses dischplaschair a las dunnas davart las consequenzas ch'ellas han gì da purtar suenter ch'ellas han obtegnì la desditga. 
Tenor la revisiun parziala da la lescha davart la tgira da malsauns acceptada a la votaziun chantunala dals 4 da mars 2001 ston numnar en il futur tut las chasas da vegls e da tgira in mediatur independent. 
Da quest post da consultaziun nunbirocratic spera il departament d'obtegnair impuls per meglierar la tgira e l'ssistenza en las chasas da vegls e da tgira. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 28.06.2001 
Las exchavaziuns archeologicas sin il Munt Son Gion han manà a glisch in battisteri dal temp medieval tempriv 
En exchavaziuns sin il cumplex fortifitgà Munt Son Gion (vischnanca da Seglias) ha il servetsch archeologic dal Grischun (SAG) pudì manar a glisch in battisteri dal temp medieval tempriv. 
La construcziun ch'era dal tuttafatg nunenconuschenta fin uss e che giascheva sut grondas quantitads da mischiera era vegnida construida il tschintgavel fin il sisavel tschientaner suenter Cristus ed è pia in dals pli vegls edifizis sacrals en il chantun Grischun. 
Bain mantegnids e visibels uss èn ils mirs da fin dus meters autezza cun restanzas da liadira ed ina apsida mez radunda a l'ost sco er il battisteri central octagonal culà en il funs da maulta (piscina). 
Battisteris cumparegliabels dal temp medieval tempriv eran enconuschents en la proxima vischinanza fin uss be en la claustra da Mustér ed a Schaan FL. 
Els dateschan d'in temp, en il qual vegnivan battegiadas per gronda part persunas creschidas. 
Pir a partir dal otgavel tschientaner è vegnì introducì il ritual usità oz ed applitgà en emprima lingia per uffants, uschia ch'ins duvrava ils craps da batten en furma d'ina maisa radunda che nus enconuschain oz. 
Il battisteri da Munt Son Gion è vegnì agiuntà ad ina construcziun pli veglia che n'è anc betg vegnida messa a glisch. 
Blers fragments da la liadira, per part malegiads cun colurs e d'ina qualitad extraordinariamain buna, dateschan probablamain da la decoraziun da quest edifizi. 
Las persunas che fan las exchavaziuns speran che las retschertgas en curs dettian er explicaziuns davart la dataziun dal mir da fortificaziun che passa directamain a l'ost dal battisteri. 
Ina fossa scuvrida directamain ordaifer il battisteri rinviescha ad eventualas ulteriuras sepulturas. 
Ils resultats da las exchavaziuns mettan uss en ina nova glisch er l'istorgia pli veglia dal cumplex fortifitgà Munt Son Gion, davart la quala ins na pudeva fin oz anc betg far bleras explicaziuns concretas. 
Uss èsi da considerar il cumplex fortifitgà sco in dals pli vegls da la Svizra; cun diever nuninterrut da milli onns, numnadamain dal 5avel/6avel fin il 15avel tschientaner. 
Gremi: servetsch archeologic dal Grischun 
Funtauna: rg servetsch archeologic dal Grischun 
Data: 03.07.2001 
Promover cun cleras finamiras la lavur culturala professiunala 
Quest onn è vegnida organisada per la quarta giada la concurrenza per promover la lavur culturala professiunala (CCP). 
I vegnan surdadas novs contribuziuns ad ovras resp. stipendis libers d'in import total da 200'000 francs. 
Ils subsidis da la concurrenza duain pussibilitar a singulas artistas ed a singuls artists da far lur lavur creativa u da realisar in tschert project cultural durant in tschert temp independentamain dal squitsch professiunal e finanzial. 
En la quarta concurrenza da questa spezia èn vegnidas inoltradas 67 dumondas da differents geners artistics. 
Las suandantas artistas ed ils suandants artists survegnan ina contribuziun d'ovra u in stipendi liber: 
- Hercli Bundi, Basilea. 
Il reschissur grischun lavura dapi passa diesch onns senza interrupziun en la branscha da film. 
Il stipendi al duai pussibilitar da s'occupar durant in tschert temp cuntinuadamain cun atgnas materias. 
- Peter Cadisch, Soglio/Berg al Irchel ZH. 
Il cumponist e musicist grischun s'engascha consequentamain per la musica contemporana. 
Il stipendi al duai pussibilitar da cuntinuar cun sias cumposiziuns e da represchentar sias ovras. 
- Walter Derungs, Basilea. 
Il fotograf ch'è creschì si a Sagogn stat a l'entschatta d'ina carriera empermettenta. 
Sia ovra da fin uss sa distingua tras independenza e professiunalitad. 
- Mariella Mehr, Lucignano, Italia. 
La scriptura grischuna survegn ina contribuziun d'ovra per pudair realisar il project dal roman "Ein ganz gewöhnliches Leben". 
En quest roman vegn ella a raquintar en furma litterara la vita d'ina dunna ch'è naschida l'onn 1921. 
- Joan Retzke, Cuira. 
La trumbettista che viva dapi passa diesch onns en il Grischun na cooperescha betg mo en differents orchesters ed en differentas cumpagnias, ella instruescha er en differentas scolas da musica dal Grischun. 
Il stipendi la duai pussibiltar d'absolver ina furmaziun supplementara tar set spezialists internaziunals per la trumbetta barocca tranter il 2001 ed il 2003 sco er da sviluppar vinavant e da perfecziunar sia moda da sunar. 
- Andreas Sauter, Berlin. 
Il scriptur creschì si a Cuira è s'occupà suenter avair terminà sia scolaziun da magister primar principalmain da la scriptura. 
Dapi 1998 viva el sco autur da dramas a libra professiun e dastga gia guardar enavos sin ina ovra considerabla ch'ha gia survegnì pliras distincziuns. 
El survegn ina contribuziun d'ovra per terminar a scriver il toc da teater planisà "Simbabwe - ein Stück Glück". 
- Andreas Sonder, Turitg. 
Sonder lavura dapi 1983 sco artist a libra professiun. 
El è enconuschent en il Grischun surtut sco dissegnader e sculptur. 
Sias lavurs en il champ da "l'art vi da l'edifizi" pon ins admirar en differents edifizis dal chantun. 
El survegn in stipendi per pudair s'occupar a moda pli intensiva cun sia art. 
- Venice Spescha, Turitg. 
L'artista grischuna ch'è naschida a Paris e creschida si en la Frantscha dal sid, a Trun ed a Wädenswil lavura dapi 1979 a libra professiun. 
Dapi il 1987 expona ella regularmain sias ovras en differentas galarias dal Grischun. 
Las lavurs las pli novas mussan evidentamain ch'ella sa chatta a l'entschatta d'ina nova via independenta ed empermettenta. 
Il stipendi duai pussibilitar ad ella da pudair cuntinuar cun success questa via. 
- Miguela Tamò, Basilea. 
L'artista ch'è naschida e creschida si a Puschlav fa en il fratemp part da las artistas grischunas las pli impurtantas. 
Dapi ils onns 80 expona la sculptura sias ovras en il Grischun. 
Pliras da sias lavurs pon ins admirar en plazzas publicas. 
Ella survegn ina contribuziun d'ovra per pudair realisar il project "Gli arancioni". 
I sa tracta da la cuntinuaziun consequenta da sias lavurs da fin uss da corps en differentas colurs. 
Contribuziuns culturalas 
I vegnan empremessas contribuziuns e garanzias da deficit d'in import total da 216'500 francs a las suandantas organisaziuns, ovras ed occurrenzas culturalas: 
- fin d'emna d'occurrenzas a la Expo.02 (arteplage Murten) l'avust ed il settember 2002 per e cun las zagrendras ils zagrenders da la Svizra, 
- producziun dal film documentar "Giuventetgna dultsch utschi" da Christian Schocher, 
- producziun dal film documentar "Free Access" (titel da lavur) dad Edwin Beeler, 
- ediziun dal roman "Septemberschnee" da Katharina Hess tras la chasa editura Terra Grischuna, 
- ediziun dal cudesch davart Riom-Parsonz tras la vischnanca, 
- ediziun dal cudesch "Hermann Hesse, Thomas Mann und andere in Arosa - Texte und Bilder aus zwei Jahrhunderten" dad Ueli Haldimann tras la chasa editura AS, Turitg, 
- ediziun dal cudesch "Kunst und Landschaft in Graubünden. 
Bilder und Bauten seit 1780" da Leza Dosch tras la chasa editura Scheidegger & Spiess, Turitg, 
- producziun d'in catalog dal pictur e sculptur Corsin Fontana, 
- concerts 2001 da l'orchester da chombra grischun, 
- concerts da l'uniun d'orchester da Cuira dals 23/25 da settember 2001 a Schiers ed a Cuira (ovras da Gluck, Mozart e Schubert), 
- concerts dal chor viril da Cuira dals 6/7 d'avrigl 2002 a Cuira ("Das Alexanderfest" da Händel), 
- concerts dal chor viril Ligia Grischa il matg 2002 en las quatter regiuns linguisticas da la Svizra a chaschun dal giubileum da 150 onns dal chor, 
- concerts da l'ensemble vocal grischun dals 5 e 6 da schaner 2002 a Cuira ("Weihnachts-Oratorium" da Johann S. Bach), 
- concerts da l'orchester Surselva dals 27/28 da settember 2001 a Mustér e Glion ("Las quatter stagiuns" da Vivaldi), 
- concerts da stad 2001 dal trio Calamus en il chantun, 
- aperitiv d'opera dal 1. da schaner 2002 a Tavau, 
- represchentaziuns dal toc "Mater Toxicorum" da Dario Fo/Franca Rame il november 2001 a Casti e/u a Savognin tras il teater Val Alvra, 
- represa dal toc "max - an adult entertainment" tras il teater Alpodrom cun represchentaziuns l'avust 2001 a Cuira ed a Turitg (Theaterspektakel). 
Contribuziuns agriculas 
La nova politica agrara da la confederaziun ha gì per consequenza en il Grischun ch'il chantun è sa retratg da la commerzialisaziun e n'intervegn da princip betg pli en ils fatgs da commerzi. 
Perencunter procura el per bunas cundiziuns generalas ed infrastructuras per commerzialisar ed elavurar ils products agriculs. 
En quest senn vegnan empermessas en ils onns 2001 fin 2003 contribuziuns d'in import total da 2.51 milliuns francs a la societad chascharia Bever, a la latgaria Tavau, da l'associaziun da latg Trun ed a la chasa da maz Grischun central. 
Ils uraris vegnan adattads al concept da linguas 
La regenza mida ils uraris dal stgalim superiur da la scola populara uschia ch'il concept da linguas concludì dal cussegl grond durant la sessiun d'october 2000 po vegnir realisà en tut las regiuns dal chantun davent da l'onn da scola 2002/03. 
La midada la pli impurtanta consista per tut las scolas dal stgalim superiur en l'integraziun da l'englais en il sectur obligatori. 
Là vegnan mess a disposiziun programs spezials per il rom franzos sco er per las autras linguas naziunalas che na fan betg part dal sectur dals roms obligatoris. 
Tut ils auters roms d'instrucziun subeschan mo pitschnas adattaziuns. 
En la revisiun han ins pudì tegnair quint per gronda part dals giavischs da las federaziuns professiunalas e da las organisaziuns linguisticas. 
La regenza reparta 383'000 francs or da la "taglia sin il vinars" 
L'uschenumnada dieschma d'alcohol (part chantunala al retgav net da l'administraziun federala d'alcohol) vegn duvrada per cumbatter l'alcoholissem ed autras toxicomanias (drogas, tubac, medicaments). 
Da las entradas 1999/2000 che vegnan repartidas durant l'onn 2001, vegnan conderschids 383'000 francs (onn precedent 307'000 francs) per sustegnair mesiras preventivas sco er per promover instituziuns, la perscrutaziun e la scolaziun da spezialists. 
L'administraziun federala d'alcohol ha concludì d'adattar l'onn da gestiun che durava fin uss da l'entschatta da fanadur fin la fin da zercladur a l'onn chalendar. 
La midada duai pia vegnir fatga durant ina fasa transitiva da 18 mais. 
L'onn da gestiun 2001/02 dura dal 1. da fanadur 2001 fin la fin da 2002. 
La dieschma d'alcohol da quest "onn lung" vegn conderschida pir la stad 2003. 
Ils chantuns survegnan l'onn 2002 in pajament anticipà sin lur quota, il pajament restant ha lieu la stad 2003. 
Il pajament vegn a succeder a partir da l'onn da gestiun 2003 mintgamai la stad dal proxim onn chalendar (la prima giada l'onn 2004). 
Consultaziuns a la confederaziun Ella beneventa ch'ils meds vegnan adattads al svilup da las eventualas periclitaziuns en Europa. 
A la regenza pari gist ch'ils chantuns surpiglian las incumbensas en cas da catastrofas (p.ex. eveniments da la natira) ed en situaziuns d'urgenza, entant che la confederaziun regla la protecziun da la populaziun en cas da conflicts armads sco er dettia ils cumonds en cas d'epidemias, epidemias d'animals ed en cas d'in augment da la radioactivitad. 
La constituziun dal circul da Razèn vegn approvada. 
Als custs imputabels da circa 2.3 milliuns francs vegn empermessa ina contribuziun chantunala da 25 pertschient. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 05.07.2001 
Olimpiada d'enviern a Tavau 2010 sco schanza ed impuls impurtant 
La realisaziun da l'Olimpiada d'enviern en il Grischun è ina finamira strategica da la regenza. 
Ils gieus èn in impuls impurtant, els duain avair in concept persistent ed ecologic. 
Las votantas ed ils votants grischuns vegn probablamain a prender ina decisiun preliminara impurtanta la fin da l'onn. 
La regenza suttametta al parlament la missiva e la proposta per concluder davart la participaziun finanziala e la garanzia da deficit dal chantun Grischun per organisar l'Olimpiada d'enviern a Tavau 2010 (Grischun-Sviz-Turitg). 
Ella propona ina contribuziun chantunala da 20 milliuns francs sco er ina garanzia da deficit da la medema autezza. 
Sa chapescha vegnan quests daners dads libers be, sche 
a) las votantas ed ils votants grischuns dattan glisch verda (probabel termin da votaziun: 2 da december 2001) 
b)la confederaziun ed ils lieus da concurrenza sa participeschan al deficit, e 
c) il comité olimpic internaziunal (COI) surdat la stad 2003 effectivamain l'Olimpiada d'enviern 2010 als chantuns Grischun-Sviz-Turitg. 
Per la Svizra è l'Olimpiada d'enviern la suletta pussaivladad realistica da pudair organisar ina occurrenza da sport gronda. 
Grazia a la ferma irradiaziun da l'Olimpiada pon ins rinforzar bain la reputaziun ed il grad d'enconuschientscha da la Svizra sin plaun internaziunal. 
Igl è bun per la Svizra, sch'ella s'engascha per las valurs da l'Olimpiada che cumpiglian tranter auter la promoziun dal sport, la chapientscha tranter ils pievels, la promoziun da la pasch mundiala ed ina festa da la giuventetgna. 
Per la regenza grischuna munta l'Olimpiada d'enviern en il Grischun ina schanza per l'economia publica, cun la premissa ch'ils gieus olimpics possian vegnir concepids a moda ecologica e persistenta. 
Ina da las finamiras prioritaras per la proxima fasa dal project è pia er quella d'integrar las federaziuns per la protecziun da l'ambient en la planisaziun da l'Olimpiada. 
Sco regiun classica per il sport d'enviern posseda il chantun Grischun ina infrastructura bain sviluppada. 
Tut ils stabiliments da sport stuessan pudair vegnir duvrads er suenter l'Olimpiada. 
La purschida da pernottaziuns existenta en il Grischun vegniss meglierada marcantamain areguard la qualitad. 
Perquai ch'ins vul chattar in concept da traffic che dat la prioritad als meds da traffic publics, obtegness la Viafier retica (VR) la pussaivladad d'augmentar sia attractivitad cun cumprar ulteriur material rudlant e cun amplifitgar il traject tras il Partenz. 
Sin la rait da vias dal Grischun fissi da far quint cun in augment dal traffic da 25 pertschient durant l'Olimpiada. 
Finanzialmain sa basa la concepziun sin il fatg che l'Olimpiada d'enviern a Tavau 2010 duess sa purtar finanzialmain sezza. 
Totalmain vegni fatg quint cun expensas ed entradas da mintgamai 1.3 milliardas francs: 
expensas: 
- investiziuns en implants da sport (da quellas var 160 milliuns en il chantun Grischun) 218 milliuns 
- realisaziun operaziunala 940 milliuns 
- reserva 142 milliuns 
entradas: 
- dretgs da televisiun 583 milliuns 
-sponsoring 246 milliuns 
- provediturs uffizials 56 milliuns 
- entradas 137 milliuns 
- contribuziuns e prestaziuns dal maun public 115 milliuns 
- ulteriuras entradas (p.ex. licenzas, lottaria, commerzialisaziun e.u.v.) 163 milliuns 
Sch'ins tira a niz optimalmain las schanzas da l'Olimpiada d'enviern e sche tut las investiziuns vegnan fatgas consequentamain tenor il criteri da la persistenza e da l'ecologia, alura na vegnan Turitg, il Grischun e Nossadunaun betg mo a far prova da meglras infrastructuras da sport, mabain a star generalmain en in bler meglier nivel che oz puncto cumpatibilitad da las destinaziuns turisticas e puncto lieu per occurrenzas da sport ed autras l'onn 2010. 
Il svilup persistent è ina da las finamiras centralas da l'Olimpiada d'enviern a Tavau 2010. 
L'entir text da la missiva pon ins consultar resp. stampar en l'internet sut: www.gr.ch, parlament, missivas (mo en tudestg). 
Gremi: regenza 
Funtauna: rg chanzlia chantunala dal Grischun 
Data: 05.07.2001 
La tgira d'utschels en Grischun vegn reglada da nov 
Dapi passa 30 onns vegnan utschels basegnus en il chantun grischun tgirads en in pèr paucas partiziuns da tgira d'utschels. 
L'entschatta da matg 2001 ha quel dumber pudì vegnir augmentà e la distribuziun en il chantun è sa meglierada. 
Ils uffizis chantunals responsabels, l'inspecturat da chatscha e pestga e l'uffizi da veterinari han dà permissiuns ad indesch partiziuns da tgira en il chantun. 
Prender ora in utschè da l'ambient è en mintga cas da metter bain en dumonda. 
Na ramassar utschellins 
In utschellin ha las meglras schanzas da surviver sch'el survegn da mangiar e vegn tgirà da bab e mamma. 
La regla d'aur sa cloma perquai: "Laschai utschellins là nua ch'els èn!" 
En ils pli rars cas èn els propi abandunads. 
Sin quest fatg ston cunzunt era uffants vegnir fatgs attents. 
Intervegnir duess ins be sch'ins è segir che l'utschè sa chatta en privel u è abandunà, per exempel tras la mort dals geniturs. 
Sesa in utschellin sin ina via u nunprotegidamain davant giats u en la plievgia, sche prendan ins si e metta el en la proxima saiv viva u sin la proxima planta. 
Sch'igl è segir ch'el na survegn betg pli da magliar dals geniturs, po el vegnir dà als organs da surveglianza da chatscha (guardiaselvaschina u guardiachatscha) u ad ina partiziun da tgira d'utschels. 
Transportà vegn el en ina stgatla da chartun cuvrida cun palpiri da cuschina cun la capacitad d'aspirar. 
Era sche la stagiun auta da cuar è passada, vegnan observads utschellins dal segund e terz cuar anc enfin viaden en l'avust. 
Organs da surveglianza e partiziuns da tgira - persunas da contact per cas problematics 
Utschellins blessads e malsauns sco era utschellins segiramain abandunads pon vegnir consegnads al proxim guardiaselvaschina u guardiachatscha u directamain ad ina partiziun da tgira d'utschels. 
Quests spezialists surpiglian alura il pupil e decidan sur da l'ulteriura procedura. 
En las partiziuns da tgira vegnan ils utschels tgirads uschè ch'els pon vegnir mess il pli spert pussaivel enavos en la libra natira. 
Savens na reussescha quai dentant betg, per exempel perquai che la blessura è memia gronda u perquai ch'i s'ha furmà in'infecziun. 
En tals cas vegn l'animal deliberà da ses mals. 
Tut ils manaders d'ina partiziun da tgira d'utschels vegnan scolads e scolads vinavant en la tgira d'utschels tras la gruppa da lavur ornitologica dal Grischun e tras l'inspecturat da chatscha e pestga sut la direcziun da dr. Christoph Meier-Zwicky, Malans. 
Partiziuns da tgira d'utschels datti en las suandantas vischnancas: Almens, Panaduz, Brail/Zernez, Jenaz, Küblis, Malans, Rabius, St.Antönien-Ascharina, Vella e Zezras. 
Las adressas exactas pon ins dumandar l'inspecturat da chatscha e pestga dal chantun Grischun u ils organs da surveglianza da chatscha. 
Gremi: inspecturat da chatscha e pestga dal chantun Grischun 
Funtauna: rg inspecturat da chatscha e pestga dal chantun Grischun 
Data: 06.07.2001 
La regenza fa ina cuntraproposta pertutgant l'iniziativa per premias supportablas da la cassa da malsauns 
La regenza suttametta al cussegl grond ina cuntraproposta pertutgant l'iniziativa per premias supportablas da la cassa da malsauns sco er ina revisiun parziala da la lescha davart l'assicuranza da malsauns e la reducziun da las premias. 
La regenza è da la medema opiniun sco las iniziantas ed ils iniziants ch'en l'avegnir èn necessaris ulteriurs meds per la reducziun da las premias. 
L'augment necessari dals meds e qua surtut dependent dal futur augment da las premias e da la clav da repartiziun per attribuir las contribuziuns federalas als chantuns. 
La regenza è pia fermamain persvadida ch'il grad d'exauriziun saja ina norma da mesiraziun e da direcziun nunadequata per mantegnair en ina dimensiun supportabla ils custs da las premias da las chasadas. 
Cun la prescripziun d'in tschert grad d'exauriziun dals meds federals, sco ch'il comité d'inziativa pretenda, n'ha la populaziun betg la garanzia che persunas en relaziuns economicas modestas survegnian suffizientamain contribuziuns per reducir las premias. 
La cuntraproposta prevesa da fixar en la lescha la part maximala da las entradas imputablas d'ina chasada per pajar las premias da la cassa da malsauns. 
Decisiv per la dimensiun da la reducziun da las premias èsi pia quants pertschients da las entradas d'ina chasada che pon vegnir definids sco supportabels per pajar las premias da la cassa da malsauns. 
La resalva persunala duai muntar per las entradas imputablas fin 10'000 francs maximalmain tschintg pertschient ed augmentar partind da quels per mintga ulteriura categoria d'entradas da 10'000 francs per maximalmain in pertschient fin maximalmain diesch pertschient. 
L'autezza da las resalvas persunalas furma uschia la norma da mesiraziun decisiva per la direcziun socialpolitica da la reducziun individuala da las premias (RIP). 
La differenza tranter l'autezza da las premias e la resalva persunala dattan pia il volumen necessari RIP e pia er il grad d'exauriziun necessari da la contribuziun federala. 
Quella s'augmentass sche la cuntraproposta vegniss acceptada per l'onn 2003 probablamain sin 66 pertschient, per l'onn 2004 sin 69 pertschient e per l'onn 2006 sin 75 pertschient (oz 55 pertschient). 
La cuntraproposta sa basa sin ponderaziuns confurmas al basegn. 
Cun acceptar la cuntraproposta han persunas en relaziuns economicas modestas la garanzia che la grevezza per lur chasada na s'augmenta betg annualmain, perquai che la cuntraproposta resguarda er il svilup da las premias. 
Ils puncts principals da la part da la revisiun da la LARP independenta da l'iniziativa èn la realisaziun da las midadas da la LAM dals 24 da mars e dals 6 d'october 2000, l'introducziun da la surprendida cumpletta da las premias per persunas cun in sustegn public u cun contribuziuns da maternitad e l'introducziun da las participaziuns da las vischnancas per reducir las premias ed evitar uschia in spustament da las grevezzas da las vischnancas al chantun. 
Ina tala participaziun enconuschan er numerus auters chantuns. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.07.2001 
Il Grischun ha in medi directiv d'urgenza 
Il chantun Grischun ha dapi l'entschatta da fanadur 2001 in medi directiv d'urgenza. 
Il departament da giustia, polizia e sanitad ha elegì Peter Adrian Herzog, domicilià a Samedan, sco medi directiv d'urgenza dal chantun Grischun. 
Avant dus onns ha la Regenza mess en vigur il concept da salvament dal Grischun. 
Ina part impurtanta da quest concept furma l'acziun d'in medi directiv d'urgenza tar "gronds eveniments". 
La sort da pazients d'urgenza sa decida savens gia al lieu da l'accident e sin il transport en l'ospital. 
I vegn aspirà perquai oz, gia en questa fasa, da savair prestar agid cumpetent. 
Tar l'entrada d'in grond cas da donn cun dapli che quatter fin tschintg blessads coordinescha e surveglia il medi directiv d'urgenza las mesiras medicinalas directamain al lieu da l'eveniment. 
El decida tgi che dat agid medicinal a tgi. 
Latiers lavura el stretgamain ensemen cun las persunas da cader da la polizia e dals pumpiers. 
Il servetsch da salvament n'ha betg mo da garantir il provediment dal servetsch sanitar en cas da "pitschens"eveniments. 
Tar cas da donns cun plirs blessads, sco per exempel tar lavinas u bovas, accidents da chemia u schizunt tar catastrofas pli grondas, pon acziuns dal servetsch sanitar daventar necessarias dapertut en noss chantun. 
Dumagnar tals cas pretenda structuras d'organisaziun concepidas per quest intent. 
Per optimar questas structuras d'organisaziun chantunalas vegnan duvradas, en collavuraziun cun ils partenaris participads, las enconuschientschas professiunalas dal medi directiv d'urgenza. 
Peter Adrian Herzog vegn l'emprim a stgaffir in servetsch da pichet tras in medi directiv d'urgenza durant 24 uras. 
Dasperas vegn el era ad elavurar in concept davart la garanzia dal provediment dal servetsch sanitar tar eveniments gronds. 
Peter Adrian Herzog è medi spezialisà FMH per anestesiologia sco er medi d'urgenza (SSMUS). 
Sia scolaziun sco medi d'urgenza ha el frequentà en l'Austria, perquai ch'ils curs confurms na vegnan betg anc purschids en Svizra. 
Peter Adrian Herzog vegn ad ademplir sias lavurs tar il chantun en in pensum a temp parzial. 
Gremi: departament da giustia, polizia e sanitad dal Grischun 
Funtauna: rg uffizi da sanadad 
Data: 11.07.2001 
Il concept da l'Armada XXI è adattà 
Tenor l'avis da la regenza grischuna è il concept da l'Armada XXI adattà. 
Ella dumonda dentant da rinforzar las truppas da muntogna per pudair garantir la protecziun da las trais transversalas da las Alps. 
En quest reguard s'exprima ella davart il model da l'armada e la revisiun da la legislaziun militara. 
Envers cusseglier federal Samuel Schmid s'exprima la regenza davart il model da l'armada e la revisiun da la legislaziun militara. 
Il model da l'armada (MA) mussa cun tge structuras e meds che l'armada svizra duai ademplir sia missiun en quest decenni. 
El furma il liom tranter il rapport da la politica da segirezza 2000 e la revisiun parziala da la lescha militara per l'Armada XXI. 
La lescha militara duai spustar e concretisar il MA. 
La regenza è er da l'avis, che la situaziun da la politica da segirezza, las structuras antiguadas, las mancanzas concepziunalas en la scolaziun ed en las acziuns da l'armada sco era in conturn economic e social midà, dumandian ina refurma da l'armada. 
La regenza fa cun insistenza la dumonda da rinforzar las truppas da muntogna per pudair garantir la protecziun da las trais transversalas da las Alps. 
Dal reminent s'exprima la regenza cun insistenza per mantegnair er en l'Armada XXI ina part reducida da furmaziuns da train e da manar in center da cumpetenza per l'instrucziun. 
La finala vegn er la revisiun da la lescha dal servetsch civil sustegnida. 
Il servetsch civil na duai en l'avegnir betg cuzzar pli 1.5 gia dapli ch'il servetsch militar betg prestà, mabain be pli 1.3 gia dapli. 
Consultaziuns a la confederaziun 
La revisiun totala da la lescha da dazi, la quala sa basa sin il dretg da duana da l'Uniun europeica, vegn en general approvada. 
Er senza adesiun a la Communitad europeica è la Svizra, sco pajais amez il martgà intern da l'UE, per l'interess da l'economia e dal turissem, dependenta da tractar il traffic da persunas e da rauba giuridicamain sco l'UE. 
Contribuziuns culturalas 
I vegn conderschì contribuziuns e garanzias da deficit en la summa totala da 790'000 francs als suandants projects ed a las suandantas organisaziuns: 
- acquistar la pli impurtanta scuverta d'aur da muntogna en Svizra (Sumvitg, Surselva) e recepir questa en ina fundaziun collecziun museum da la natira dal Grischun, la quala è da fundar da nov, 
- publicaziun ed inventarisaziun d'ovras d'art en plazzas publicas en il chantun Grischun tras la cuminanza d'interess per l'art en plazzas publicas, 
- project da perscrutaziun "dunnas en il Grischun. 
Perscrutaziuns davart l'istorgia da las dunnas e da las schlattainas en il 19. e 20. tschientaner en il Grischun" tras l'archiv per la cultura da las dunnas dal Grischun, 
- contribuziun da stipendis a la societad dals picturs, sculpturs ed architects svizzers "visarte" secziun dal Grischun per artists che vivan e dovran l'atelier a Paris, 
- contribuziun annuala da l'associaziun chantunala da chant dal Grischun, 
- emnas da chant per chors da scolars e giuvenils, 
- contribuziun al giubileum da 100 onns a la federaziun grischuna da musica, per promover vinavant ils fatgs da la musica instrumentala en Grischun, e 
- lavurs da sanaziun finalas vid la terza auzada da la scola svizra a Milaun. 
Guauds da ruvers en il Scanvetg vegnan mantegnids 
Sin il territori da las vischnancas da Maladers e Castiel datti guauds da ruvers, ch'èn unics da lur sort en la regiun e da gronda valur ecologica. 
Per mantegnair els, approva la regenza il project parzial, guaud la ruvers Castiel. 
I vegn quintà cun expensas da 438'000 francs sur in spazi da temp da diesch onns. 
Il chantun garantescha contribuziuns da 27 pertschient en ratas annualas. 
Agid umanitar 
A la Crusch Cotschna Svizra (CCS) vegn pajà ina contribuziun da 100'000 francs en favur da l'acziun d'agid per las unfrendas dal terratrembel a Peru. La nova constituziun dal circul d'Alvaschagn vegn approvada cun exepziun d'in artitgel, quella dal circul da Maiavilla vegn approvada. 
Per differents projects da construcziun da vias en il chantun vegnan mess a disposiziun credits cun ina summa totala da bunamain 7.3 milliuns francs (lavurs da construcziun e da cuvrida vi da l'A13 sper Nufenen, sanaziun galarias Bagn da Ferrera sper la via d'Avras, amplificaziun via da Furna, lavurs da cuvrida en vischinanza da la rundella Falknis a Landquart, sviaments da Claustra e da Flem sco er lavurs da construcziun vi da la punt da Tscher sper la via da Samignun). Persunal 
- Gianfranco Albertini, naschì 1963, da Mesauc, domicilià a Cuira, daventa schef da la polizia criminala tar la polizia chantunala cun effect a partir il pli tard dal november 2001. 
- Antonio Preziuso, naschì 1959, da l'Italia, domicilià a Cuira, daventa cussegliader da scola e d'educaziun tar il servetsch psicologic da scola per las regiuns da Landquart e Casti. 
El cumenza ses uffizi l'entschatta d'october. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 12.07.2001 
La chaplutta da s. Anna a Bucarischuna è salvada e restaurada. 
Ils 29 da fanadur 2001 vegn l'edifizi sacral consecrà da nov. 
Là, nua che la via da Val S. Pieder vegn pli stretga tar il vallun da Bucarischuna e suonda il traject il pli privlus tras la chavorgia dal Rain da Val S. Pieder fin tar la punt, veglia dapi 245 onns, exactamain dapi l'onn 1756, sco mussa la data sin la sutga dal zain, la chaplutta da s. Anna a l'ur da la via. 
La baselgia minuscula, d'ina dimensiun da mo 4.2 sin 2.15 meters, ha dà cuffort e gidà en privel da vita durant tschientaners, alura era ella en ina giada enta pes al traffic motorisà. 
Ensì sa chatta ina magnifica chasa gualsra cun construcziun da travs, engiu s'avra la chavorgia dal Rain da Val. 
Ils represchentants communals da S. Martin e da Val S. Pieder èn sa scuntrads cun ils uffizis chantunals da construcziun bassa, per la natira e la cuntrada e cun la tgira da monuments ed han prendì en consideraziun acziuns curaschusas e custaivlas: spustar la chaplutta, spustar la chasa, construir ina terrassa che posa sin la riva dal flum sco guntgida, installar amplas da traffic... 
Perquai ch'i n'era anc mai succedì in accident pli grev a questa stretga tranter la chaplutta e la chasa, èn per finir tut ils participads sa decidids da far la chaussa la pli evidenta: mantegnair la stretga! 
Uschia han els dà la premissa per far ina renovaziun generala accurata da la chaplutta. 
Liadiras da cement pli giuvnas al postament èn vegnidas substituidas cun maulta da chaltschina schlunganada. 
Igl è vegnì dà si chaltschina a tut las fatschadas ed er a l'interiur. 
Las plattas da gneis sin il tetg èn vegnidas ordinadas da nov. 
La sutga dal zain smarschida è vegnida substituida cun ina nova or da lain da larsch che porta uss il vegl zain: "AUS DEM FEUER FLOSS ICH CHRISTIAN FELIX GOSS MICH IN FELDKIRCH 1765" è l'inscripziun sin l'ur dal zain. 
La fatschada d'entrada vegn decorada da l'artg d'ina fanestra tschorva, concentricamain en l'artg da la fanestra tschorva s'avra ina fanestra mez radunda ch'è uss puspè circundada d'ina aureola d'aur cumplettada dal restauratur Curdin Joos. 
Il portal e las trais modestas fanestras trapartidas cun lain dal 20avel tschientaner han ins reparà e dà ieli. 
L'altar da stuc cun mesas pitgas marmorisadas en cotschen e mellen e cun volutas pesantas rudladas en è vegnì reconstituì cun ornaments blaus e cun finas lingias d'aur. 
La tavla naïva da l'altar mussa s. Anna, s. Maria e Jesus Crist (s. Anna cun Nossadunna e l'uffant Jesus) ed in uvestg enschanuglià, bain s. Niclau sco protectur dals pelegrins e viandants. 
Per decorar la baselgia ha la firma Jörg Joos, Andeer, restaurà plinavant dus candelabers barocs or da lain e d'argient e dus anghels vestgids en aur ch'han la furma da candelabers. 
Ina plastica barocca da lain che represchenta la tatta Anna, la mamma Maria e l'uffant Jesus era malavita gia vegnida munida cun ina versiun dal tuttafatg nova. 
Nus na savain betg co che la pictura barocca originala veseva ora. 
Sin l'antependi da lain avant l'altar e vi da las paraids da la nav e dal chor ha probablamain in artist ambulant dissegnà ghirlandas da fluras originalas e maladestras e gist perquai commoventas enturn l'onn 1800. 
Numerusas inscripziuns en cotschen vi da las paraids, dentant er duas pitschnas cruschs grisch-nairas vi da la paraid d'entrada dattan perditga da misergia, tema e mort dentant er da salvaments mirveglius e da spendradas. 
Numerusas persunas han visità durant las davosas diesch generaziuns questa pitschna baselgia a l'ur dal snuaivel precipizi. 
Nus vulain engraziar cordialmain il cumin-baselgia da S. Martin-Tersnaus ch'el ha laschà restaurar professiunalmain e tegnend quint dals criteris da la tgira da monuments suenter sia baselgia parochiala s. Apollinaris e Maria Magdalena, la baselgia filiala s. Martin, las chapluttas s. Chatrina e s. Antoni da Padua a Travisasch uss er la pli pitschna chaplutta s. Anna a Bucarischuna. 
Al grond donatur anonim e per las numerusas pitschnas donaziuns vulain nus medemamain engraziar da cor. 
L'architect Bruno Indergand da Cumbel n'ha betg mo manà cun quità las lavurs da renovaziun, mabain er fatg arrivar las donaziuns per quest edifizi sacral periclità. 
Ma l'engraziament pertutga er tut ils responsabels da domaduas vischnancas e da l'uffizi chantunal da construcziun bassa ch'han acceptà per finir persvadidamain l'existenza nuninterrutta dal prezius edifizi sacral. 
Hans Rutishauser, tgirader da monuments 
Gremi: tgira da monuments dal Grischun 
Funtauna: rg tgira da monuments dal Grischun 
Data: 19.07.2001 
La chatscha en il Grischun. 
Nua prend jau la patenta? 
(Retrair la patenta per la stagiun da chatscha 2001) 
Gia uss spetgan ils chatschadurs e las chatschaduras cun fevra la proxima stagiun da chatscha e prendan las primas mesiras. 
Equipads cun il perspectiv e cun il telescop passentan els mintga minuta libra en il territori da chatscha. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
È l'assicuranza da responsabladad obligatoria pajada? 
Las armas da chatscha ston vegnir sajettadas en e quai mo en ils lieus inditgads da las vischnancas, sco che la lescha prescriva. 
E la fin finala tutga er il prender la patenta tar las pre-paraziuns. 
En il Fegl uffizial dal chantun Grischun dals 9 d'avust 2001, èn publitgads il lieu, la data ed il temp da l'emissiun da la patenta. 
Cun ils megliers giavischs per ina bun'egliada ed ina chatscha cun success! 
inspecturat da chatscha e pestga dal Grischun 
Gremi: inspecturat da chatscha e pestga dal Grischun 
Funtauna: rg inspecturat da chatscha e pestga dal Grischun 
Data: 07.08.2001 
Festivitad finala dal curs principal I (curs da pilot) scolaziun englais/talian (stgalim superiur) 
Ils 22 d'avust 2001 po il cusseglier guvernativ Claudio Lardi surdar a 43 magistras e ma-gisters lur attest da qualificaziun che legitimescha els d'instruir il talian resp. l'englais sin il stgalim superiur da la scola populara e quai a chaschun d'ina festivitad finala en la scola chantunala a Cuira. 
L'october 2000 ha il cussegl grond revedì l'ordinaziun executiva tar la lescha da scola e fixà in nov canon da roms per il stgalim superiur da la scola populara. 
L'englais duai vegnir purschì sco rom obligatori per tut las scolaras e tut ils scolars. 
Per garantir la cuntinuitad en la purschida da linguas durant l'entir temp da scola primara vegn agiuntà il talian sco rom obligatori en la part tudestga dal chantun Grischun. 
Areguard la situaziun nova èn da qualifitgar ils magisters da la scola reala e secundara sin il champ da las linguas estras. 
Scolaziuns correspundentas han lieu dapi la primavaira 2000 a Cuira. 
Ils curs correspundan a quels che vegnan purschids a l'universitad da Turitg. 
Professer Walter Hohl, ante-riur directur da la scolaziun per magisters secundars e magisters spezialisads a l'universitad da Turitg è il manader dal curs. 
In curs cumpiglia trais semesters. 
Ils magisters vegnan scolads en la cumpetenza linguistica, però er en la didactica da las linguas estras, en la litteratura ed en la cultura. 
Dasper ils cuntegns dal curs che vegnan purschids mintgamai las sondas en furma da leczius han lieu emnas cumpactas da linguistica e lit-teratura. 
Duas dimoras per emprender linguas estras cun in program da curs intensiv vegnan ralisadas en ils territoris linguistics correspundents en l'Engalterra resp. en l'Italia. 
La scolaziun cumplementara a la professiun premetta in grond engaschi ed ina gronda lavur dals magisters. 
Da l'autra vart porscha ella dentant er in enritgiment d'emprender profundadamain ina lingua estra e da sa fatschentar cun in'instrucziun moderna da lingua estra. 
L'emprim curs è vegnì terminà la fin da zercladur 2001. 
Enfin l'onn 2004 han lieu en tut quatter curs. 
Gremi: departament d'educaziun, cultura e protecziun da l'ambient dal Grischun 
Funtauna: rg uffizi per las scolas popularas e las scolinas 
Data: 15.08.2001 
Sustegnair la restauraziun cumpletta da la catedrala da Cuira 
La regenza suttametta al cussegl grond in messadi concernent in credit d'impegn da 3.1 milliuns francs per la restauraziun cumpletta da la catedrala Assumziun da Nossadunna a Cuira. 
L'entschatta da la restauraziun duai cumenzar l'onn che vegn e durar circa set onns. 
Ils patruns da construcziun quintan cun ils custs totals da bunamain 22 milliuns francs. 
Il credit d'impegn dal chantun è suttamess al referendum facultativ. 
Contribuziuns culturalas ed autras contribuziuns 
Contribuziuns cun ina summa totala da 33'000 francs vegnan pajadas a las suandantas instituziuns culturalas e d'util public: 
- festival internaziunal da teater da Tiraun-Val Puschlav "FestTeatro 2001 Estate", 
- concert da l'orchester da chombra turitgais dals 23 da settember en la baselgia da Ziràn, ed 
- ina contribuziun da partenza per l'uniun canorta d'uffants "Wigwam" a Cuira ch'è vegnida fundada da nov. 
Da las vischnancas 
La scola chantunala grischuna duai vegnir schlargiada. 
La regenza approva ils programs da concurrenza e da spazi "locals d'instrucziun cun cafetaria e mediateca" sco er "halla da sport tripla e plazzas da sport el liber". 
Las formulaziuns cumpigliadas tenor las qualas ils bajetgs Constantineum, Plessurquai 53 e la fabrica veglia Willy cun la chasa d'abitar, Münzweg 11 fin 15 cumprais l'implant da la roda d'aua pon vegnir disfatgs, vegnan sustegnidas expressivamain en l'interess da las pussaivladads da schlargiament per la scola chantunala grischuna. 
Dal reminent vegn preferida la part occidentala da l'areal Kantengut (scola da dunnas) a Cuira sco futur lieu per il center da scolaziun per professiuns da la sanadad publica e professiuns socialas. 
En general vegn approvà il project preliminar per la sanaziun da construcziun e la sanaziun concernent la tecnica d'energia da la Casa Depuoz a Trun. Als purtaders vegn garantì ina contribuziun da construcziun chantunala dad 80 pertschient dals custs imputabels betg cuverts entras las contribuziuns federalas. I vegn fatg quint cun custs totals da set milliuns francs. Ils reglaments ed ils plans per las zonas da protecziun per las funtaunas sin l'intschess da Parsenn, sin l'intschess da Wäschchrütern e per la funtauna Tobelmühle a Tavau vegnan approvads. En general vegn il project preliminar per la restauraziun da la chasa da scola e ses schlargiament cun ina scolina ed ina plazza da sport or en il liber a Versomi approvà. Per ils custs d'investiziun imputabels da circa 1,8 milliuns francs vegnan garantidas contribuziuns chantunalas da circa 600'000 francs. Consultaziun a la confederaziun 
Visavi il departament federal per ambient, traffic, energia e communicaziun s'exprima la regenza davart la sanaziun da canera da las viafiers e davart l'audienza davart il plan d'emissiun. 
L'uffizi federal da traffic (UFT) ha en general approvà il program per sanar la canera dals vaguns proponì da la VR. 
El è dentant da l'idea che la VR resp. il chantun hajan da surpigliar ils custs en la dimensiun da tschintg milliuns francs per las lavurs da prescrutaziun e da svilup. 
La regenza refusa cleramain questa pretensiun da l'UFT. 
La VR, la FA e la BVZ èn praticamain las sulettas viafiers en l'Europa che curseschan anc cun frains da vacum e betg cun frains d'aria cumprimida u cun frains da rudella. 
Per sanar la canera da lur vaguns n'existan anc naginas schliaziuns cumprovadas. 
La regenza propona che la confederaziun surpiglia ils custs per las lavurs da perscrutaziun e da svilup necessarias, da las qualas i vegnan finalmain a profitar tut las viafiers a binari stretg. 
Persunal 
La fin da fanadur è Claudio Ghisletti, Cuira, schef-cumissari da taglia tar l'administraziun da taglia, entrà en pensiun. 
La regenza engrazia ad el per ses servetschs prestads al chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.08.2001 
Legionellas en singuls sistems d'aua chauda da clinicas, ospitals e chasas 
En sis sistems d'aua chauda da 69 ospitals, clinicas e chasas da vegls e da tgira en il Grischun ha il laboratori chemic per la controlla da victualias e la protecziun da l'ambient constatà contaminaziuns tras bacterias da legionella. 
Grazia a las mesiras prendidas han ins dentant pudì eliminar immediatamain u almain reducir fermamain questas contaminaziuns. 
La primavaira da quest onn ha il laboratori chemic examinà sin incumbensa dal departament da giustia, polizia e sanitad totalmain 111 indrizs per preparar aua chauda en 69 ospitals, clinicas, chasas da vegls e da tgira. 
99 da tals indrizs da preparar aua chauda en 58 manaschis eran libers da legionellas. 
Tschintg manaschis han mussà ina contaminaziun uschè minima ch'i n'ha betg fatg basegn da prender mesiras directas. 
En sis sistems d'aua chauda ha la contaminaziun da legionellas dentant surpassà la valur da limit da 1000 scherms per liter aua. 
En ils manaschis pertutgads han ins ordinà immediatamain ina desinfecziun termica per sbassar las autas valurs da legionellas. 
L'efficacitad da questas mesiras urgentas è vegnida confermada tras ina controlla posteriura. 
Or da las isntituziuns, en las qualas ins ha constatà mesiras pli autas da legionellas, n'èn dentant vegnidas annunziadas naginas malsognas; ins n'ha constatà ni la fevra da pontiac (ina furma pli leva da l'infecziun da legionellas) ni la legionellosa ch'è pli maligna (malsogna dals legiunaris). 
Ins ha ordinà ulteriuras mesiras per reducir la contaminaziun tras legionellas, ed ulteriuras controllas posteriuras tras il laboratori chemic èn planisadas. 
Infurmaziuns davart las legionellas (lat. legionella pneumophila) 
Legionellas èn bacterias che vivan en l'aua e che pon chaschunar tant la malsogna dals legiunaris u legionellosa sco er malsognas dal tip da grippa sco p. ex. la fevra da pontiac. 
Il num legionella deriva da l'emprima greva epidemia da malcostas acuta che ha pertutgà ina gruppa da veterans da la American Legion 1976 a Philadelphia. 
Questa infecziun, tar la quala 182 persunas èn vegnidas grevamain malsaunas e 29 d'ellas èn mortas, è vegnida derasada d'in indriz da climatisaziun. 
Legionellas chattan ins bunamain dapertut nua ch'igl è umid da natira. 
En ils sistems d'umiditad creads dals umans cun temperaturas tranter 25 e 45 grads Celsius, sco p. ex. sistems da preparar aua chauda, indrizs da climatisaziuns, chaus da duscha e.u.v. chattan questas bacterias cundiziuns fitg favuraivlas per lur reproducziun. 
L'infecziun succeda tras inhalar in erosol infectus. 
Cun inhalar ina maschaida d'aria e pitschnas dagutellas d'aua che cuntegnan legionellas arrivan ils scherms en ils pulmuns, nua ch'els pon chaschunar grevas pneumonias, surtut tar persunas cun in sistem d'immunitad flaivel. 
Legionellas che vegnan absorbadas via il tract da digestiun (baiver aua contaminada u mangiar victualias che cuntegnan legionellas) n'èn dentant betg privlusas e na chaschunan naginas malsognas. 
Il fatg che pliras persunas pon esser pertutgadas a medem temp d'ina legionellosa è d'explitgar cun ina funtauna d'infecziun communabla e betg cun l'infecziun d'in uman tras in auter. 
La meglra metoda per impedir la creschientscha da legionellas è ina temperatura garantida d'almain 60 grads Celsius en ils recipients da provisiun e da 50 grads a la spina. 
Gremi: departament da giustia, polizia e sanitad dal Grischun 
Funtauna: rg laboratori chemic per la controlla da victualias e la protecziun da l'ambient 
Data: 21.08.2001 
Luf bregagliot vegn dà liber per schluppettar 
Suenter ch'il luf bergiagliot ha stgarpà dapi la primavaira passada 50 nursas, ha la regenza grischuna concludì da permetter da laschar schluppettar il luf. 
L'uffizi federal d'ambient, guaud e cuntrada (UFAGC) ch'è responsabel per il concept "luf svizzer" ha previs da permetter da laschar schluppettar ils lufs immigrants en cas ch'els chaschunan donns insupportabels vi dal muvel manidel. 
Ils chantuns èn responsabels per dar la permissiun da schluppettar e per la realisar. 
Questa po dentant mo vegnir dada sche las cundiziuns da basa numnadas en il concept da l'UFAGC vegnan ademplidas. 
Areguard ils donns vi dal muvel manidel ha l'UFAGC relaschà directivas cleras. 
Sch'in luf mazza durant il temp da l'alpegiada dapli che 50 animals da niz sin pastgiras d'alp pon ils chantuns responsabels permetter da laschar schluppettar quel. 
Dapi l'avrigl passà ha il luf da la Bregaglia attatgà 14 giadas ed ha cumprovadamain stgarpà 50 nursas e tschuts. 
Ulteriurs animals n'èn anc adina betg chattads. 
Animals stgarpads vegnan indemnisads da la confederaziun resp. dal chantun. 
I n'èn dentant betg mo ils donns d'animals ch'ils purs bergiagliots han da deplorar. 
Latiers vegnan els sustegnids cun pled e fatg da spezialists da la gruppa da perscrutaziun per il management dals animals gronds da rapina (KORA) ch'è incumbensada da la confederaziun. 
Cun saivs electricas e cun ina pastriglia intensiva da las muntaneras da nursas han ins empruvà d'engrevgiar al luf da s'approximar a las muntaneras da nursas. 
Malgrà las mesiras da protecziun raschunaivlas ch'ins ha prendì èsi adina puspè reussì al luf d'entrar en muntaneras da nursas e da stgarpar animals. 
Sin fundament dals fatgs existents ha la regenza grischuna concludì da dar ina permissiun da schluppettar il luf bergiagliot, en cunvegnientscha cun l'UFAGC e resguardond il concept dal luf. 
Mo uschè po vegnir mantegnì en l'avegnir in clima da dialog e da confidenza e cun quai in clima da collavuraziun. 
L'inspecturat da chatscha e pestga dal chantun Grischun è vegnì incumbensà da realisar l'acziun. 
Gremi: Departament da construcziun, traffic e selvicultura dal Grischun 
Funtauna: rg Inspecturat da chatscha e pestga 
Data: 21.08.2001 
Tensiun tranter il turissem e l'ecologia 
Durant l'aperitiv d'energia da mesemna ils 29 d'avust vegnan discutadas las tendenzas dal turissem e da l'ecologia. 
En il center stattan exempels concrets da l'Engiadina. 
Cun il project "Clean Energy St. Moritz" duai vegnir mess in segn per la natira e l'energia schubra a chaschun dal campiunadi mundial da skis en l'entir mund. 
Vi d'in hotel da tschintg stailas che datescha da la sava dal tschientaner passà vegn mussà co ins po, grazia a sanaziuns e management da manaschi, evitar in consum d'ieli da stgaudar memia aut e custs d'electricitad memia gronds en hotels. 
L'aperitiv d'energia ha lieu a las 17.00 a la scol'auta da tecnica ed economia a Cuira. 
Sco referents èn annunziads dr. Hans P. Danuser, directur da cura da San Murezzan; dr. Jürg Domenig, administratur da l'uniun grischuna d'hoteliers; Felix Dietrich, directur da l'hotel Waldhaus; l'expert d'energia Klaus Ulmer sco er dr. Max Zürcher, administratur da l'agentura d'energia da l'economia. 
Il project d'energia cumplet "Clean Energy St. Moritz" è ina strategia ecologica da vendita activa per la regiun. 
Amez il territori da skis Corviglia/Piz Nair, nua che han lieu las cursas da skis dal campiunadi mundial d'enviern 2003, duain vegnir construids implants d'energia solara e d'energia dal vent che mussan exemplaricamain che San Murezzan ed il campiunadi mundial da skis han speranza en funtaunas d'energia regenerablas. 
L'engaschi serva il medem mument a la natira sco er a l'attractivitad da la destinaziun da vacanzas. 
Hotels possedan gronds potenzials da spargn tar il consum d'energia e tar ils custs da manaschi per la tecnica da chasa. 
A l'hotel da tschintg stailas Waldhaus a Segl Maria èsi reussì da sbassar ils custs d'energia e la grevezza per l'ambient grazia ad investiziuns sistematicas. 
Las mesiras principalas èn stadas l'isolaziun termica efficazia dals tetgs, da las fatschadas e da las fanestras, l'installaziun d'ina centrala termoelectrica sin distanza che producescha il medem mument electricitad e chalira sco er la recuperaziun da la chalira en il bogn cuvert, en la sauna ed en ils locals da sferdentar. 
Ses engaschi na sa ferma perquai betg tar l'isch da l'hotel. 
Ina direcziun ecologica da l'hotellaria ha in avegnir e serva sco argument da reclama effectiv. 
La taxa da CO2 po vegnir evitada: manaschis che s'obligheschan da reducir lur emissiun dal gas da serra CO2 sin ina tscherta mesira vegnan liberads d'ina eventuala taxa. 
L'agentura d'energia da l'economia vul discutar cun l'hotellaria grischuna sch'ils manaschis d'hotel èn pronts da s'engaschar communablamain per la protecziun dal clima. 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 23.08.2001 
Vischnancas repartidas da nov en gruppas cun capacitad finanziala 
Per ils onns 2002 e 2003 èn las vischnancas grischunas vegnidas repartidas da nov tenor lur capacitad finanziala. 
Il dumber da vischnancas per gruppa cun capacitad finanziala è sa midà mo minimalmain. 
La repartiziun en las singulas gruppas mussa il suandant maletg: 
gruppa 1, da fitg gronda forza finanziala, 26 vischnancas (perioda precedenta 26) 
gruppa 2, da gronda forza finanziala, 26 vischnancas (31) 
gruppa 3, mez ferm, mez flaivel, 56 vischnancas (52) 
gruppa 4, flaivel da finanzas, 51 vischnancas (50) 
gruppa 5, fitg flaivel da finanzas, 53 vischnancas (53) 
Per 178 vischnancas na datti nagina midada. 
Las 34 vischnancas restantas han midà lur gruppa, da quellas èn 19 descendidas e 15 avanzadas. 
En 14 cas èn midadas dal pe da taglia stadas responsa- 
Tar otg vischnancas ha ina forza fiscala sbassanta chaschunà la classificaziun en ina gruppa pli flaivla da finanzas, entant che diesch vischnancas èn daventadas pli fermas da finanzas grazia ad ina forza fiscala creschenta (taglias e forza idraulica). 
Suenter che las midadas da classa valitadas tenor la quantitad, però er tenor il dumber d'abitants, èn quasi equilibradas, èn las consequenzas sin l'autezza da las contribuziuns dal chantun a las vischnancas pitschnas. 
La survista detagliada vegn publitgada en il Fegl uffizial dal chantun Grischun. 
Da regiuns e vischnancas 
La revisiun parziala dals statuts da la corporaziun regiunala Pro Prättigau e la constituziun cirquitala dal circul da Valragn vegnan approvadas. Ils uffizis da stadi civil da Castasegna/Bondo, Soglio, Stampa e Vicosoprano vegnan reunids a partir da l'october ad in sulet uffizi da stadi civil dal circul da la Bergiaglia cun sedia a Vicosoprano. 
Il project integral forestal "Poschiavo 2001" (dustanzas cunter la tgira dal guaud, las bovas e la crudada da crappa) vegn approvà. 
Vi dals custs totals da var 10.5 milliuns francs vegnan garantidas contribuziuns dal chantun da var dus milliuns francs. 
Il project preliminar per cumplettar e sanar la scolina en la chasa communala e la chasa da scola da Castasegna vegn da princip approvà. 
Vi dals custs imputabels da circa 185'000 francs vegnan garantidas contribuziuns dal chantun da 40 pertschient. 
L'installaziun d'in muntastgalas en la scola da Sta. Maria/Puschlav vegn approvada. 
Vi dals custs d'investiziun da 43'000 francs vegn garantida ina contribuziun da 25 pertschient. 
Persunal 
- Anne Kathrin Frei, nata 1970, da Rietheim AG, domiciliada a Cuira, daventa a partir dal settember miedia superiura en l'ospital da dunnas Fontana. 
- Peter Crufer, nat 1948, da ed a Domat, daventa schef da l'administraziun da finanzas. 
El daventa tenor cunvegna successur da Willi Benz che vegn pensiunà la fin d'avust 2002. 
- Urs Durrer Maissen, nat 1966, da Kerns OW, domicilià a Cuira, daventa manader da project tar l'uffizi da sanadad. 
- Daniel Spadin, nat 1971, da Razén, domicilià a Cuira, daventa inquisitur tar la procura publica. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.08.2001 
Chattà nagin material da ristga da BSE en products da charn 
Durant las emnas passadas ha il laboratori chemic per la controlla da victualias e la protecziun da l'ambient dal Grischun examinà 33 products da charn pertutgant eventualas parts da material da ristga da BSE. 
Il tscharvè ed il magugl dal dies dals bovs vegnan considerats sco material da ristga principal per transmetter prions en connex cun BSE (Bovine Spongioforme Enzephalopathie) e la nova furma da la CFJ (malsogna Creutzfeldt-Jakob) che sa mussa tar ils umans. 
Ils prions èn ina furma irregulara d'in protein da l'agen corp. 
Els arrivan tras la chadaina da mutriment en il corp e chaschunan là, tenor las enconuschientschas d'ozendi, malsognas degenerativas dal sistem central da la gnerva che mainan a la mort. 
Dapi il november 1990 èsi scumandà da duvrar il tscharvè ed il magugl dal dies dals bovs en mangiativas. 
Cun agid d'ina nova metoda d'analisa, sviluppada da l'uffizi federal per veterinaria, èsi uss pussaivel da cumprovar material da ristga en mangiativas elavuradas. 
Cun questa metoda ha il laboratori chemic per la controlla da victualias e la protecziun da l'ambient dal Grischun enfin uss examinà 33 emprovas (charniez, servelas, murtadella, terrinas, liongias da dir e. u. v.) concernent eventualas substanzas da tscharvè e magugl dal dies da bovs. 
La gronda part da las emprovas eran vegnidas producidas da mazlarias en il chantun Grischun, intginas emprovas da la Germania eran vegnidas pretendidas dals distribuiders a l'engrossa. 
Per fortuna n'è vegnì chattà en naginas da las emprovas pretendidas tscharvè u magugl dal dies da bovs. 
Ils resultats èn vegnids confermads cun ina segunda metoda. 
Las examinaziuns concernent material da ristga da BSE en mangiativas vegnan cuntinuadas dal laboratori chemic per la controlla da victualias e la protecziun da l'ambient dal Grischun. 
Gremi: departament da giustia, polizia e sanitad dal Grischun 
Funtauna: rg laboratori chemic per la controlla da victualias e la protecziun da l'ambient dal Grischun 
Data: 28.08.2001 
Mandat da la Rogaziun federala 2001 
LA REGENZA A LAS ABITANTAS ED ALS ABITANTS DAL CHANTUN GRISCHUN 
Charas convaschinas, chars convaschins 
Il schaner 1998 han entschavì la conferenza episcopala svizra e la federaziun da las baselgias evangelicas svizras ina consultaziun ecumenica davart l'avegnir social ed economic da la Svizra. 
Las instituziuns menziunadas han envidà ad in dialog ch'aveva la finamira da tschertgar respostas a dumondas fundamentalas e da chapir l'orientaziun futura da la societad en Svizra. 
La consultaziun duai terminar a la Rogaziun federala da quest onn. 
Igl è effectivamain uschia che la societad fa frunt oz a diversas novas provocaziuns. 
L'orientaziun mundiala da nossa societad e l'influenza da nossa societad tras il gir dal mund creeschan d'ina vart novas dimensiuns da la libertad persunala, dal svilup economic e da la communicaziun. 
Ma da l'autra vart metta la globalisaziun er a la prova la rait sociala da segirtad. 
Postulats sco garantir l'existenza, manifestar solidaritad e transmetter la sensaziun da segirtad en la societad èn da posiziunar da nov en in ambient ch'è sa midà. 
Vegnir a frida cun las novas provocaziuns n'è betg mo ina incumbensa publica, mabain surtut er ina incumbensa da la baselgia. 
Che la baselgia piglia serius questas provocaziuns, cumprova tranter auter la consultaziun ecumenica. 
La baselgia obtegna pia er ina funcziun dal tuttafatg centrala per concepir l'avegnir da nossa societad. 
L'incumbensa da la la baselgia è quella da far endament cun insistenza e instancablamain las valurs fundamentalas da la cardientscha cristiana a nossa societad. 
Quità per il proxim, toleranza e giustia ston furmar la basa omnipreschenta da nossa convivenza. 
Nagin po transmetter meglier questas valurs che la baselgia. 
En sia qualitad sco instanza morala è ella in punct fix per ils umans. 
Gist en vista a la globalisaziun ed al privel appartenent che la societad sa separia pli e pli en gruppaziuns che smanatschan da dar dapart, è ina tala referenza da gronda impurtanza. 
I po senz'auter capitar che la baselgia evidenziescha tras sia lavur mintga di la valur da l'engaschament social en favur dals malsauns, dals flaivels e dals dischavanta-giads, ch'ella condemnescha la guerra, la violenza e la destrucziun cun la finamira da render cumplizis ils umans en relaziuns segiras e da'ls stimular da bandischar e sentenziar activamain tals eveniments. 
Tras posiziuns cleras, sch'igl è necessari senz'auter er politicas gida ella a la societad a s'orientar eticamain ed a furmar la conscienza da la societad e da mintga singul uman en dumondas impurtantas da la vita. 
In punct ferm po la baselgia segiramain esser er per la giuventetgna, a moda ch'ella la mussa durant il temp da l'adolescenza quant impurtantas che las valurs cri-stianas èn per s'orientar en in mund senza direcziun. 
Ma uss fissi memia simpel da surdar la responsabladad per il futur svilup da la societad a la baselgia e da sa cuntentar sco commember singul da la communitad ecclesiastica e publica cun la perspectiva senz'auter calmanta ch'ils auters fan insatge per in avegnir segir e degn da viver. 
Nus tuts stuain gidar a sclerir la dumonda da la concepziun da l'avegnir. 
Anc dapli sco instituziun avain nus en maun da viver mintga di la bainvuglientscha, la chapientscha e l'amur per il proxim. 
Gronds e pitschens segns da simpatia, da sustegn e d'encuraschament envers umans en situaziuns da vita diffi-cilas, en misergia u en fasas da malsegirtad pon influenzar positivamain tenutas e destins persunals. 
Els na pon forsa betg far miraculs, ma els pon gidar a svegliar il curaschi ed il plaschair da viver. 
Sche nus essan buns da manifestar ina tenuta umana e respectabla en il mintgadi e da render evidentas las valurs cristianas sco elements fundamentals per concepir noss urden social, dastgain nus far frunt a l'avegnir cun confidenza. 
La chaschun per reflectar quests fatgs na duai betg esser mo il di da Rogaziun federala. 
En quest senn As recumandain nus, charas convaschinas e chars convaschins, e tut noss conumans sco er nus sezs a la tgira dal Tutpussant. 
Cuira, settember 2001 
En num da la regenza 
La presidenta: Eveline Widmer-Schlumpf 
Il chancelier: Claudio Riesen 
PER VOSSA ORIENTAZIUN 
1. Tenor l'ordinaziun dal cussegl grond dals 24 da favrer 1971 vegnan ils uffizis parochials supplitgads da preleger giu da chanzla / scantschala il mandat da la Rogaziun federala otg, eventualmain quattordesch dis avant il di da Rogaziun, pia ils 9, eventualmain ils 3 da settember 2001 e da far attent che tenor la medema ordinaziun, igl è da far ina collecta en tut las baselgias dal chantun, il di da Rogaziun. 
- Associaziun Fontana Passugg: Gruppas d'impedids d'udida ensemen cun persunas ch'audan bain han sanà ina chasa decadenta a Passugg e creà in center da furmaziun communabel. 
Dapi il november 1998 offra quel ina purschida unica per surds e per persunas ch'han perdì l'udida e da flaivl'udida. 
Per impedids d'udida e lur integraziun en la societad ha la fundaziun pia ina impurtanza speziala. 
- Fundaziun Therapeion Zizers: En questa chasa d'uffants vegnan promovids uffants paralisads e cun donns dal tscharvè tras in'assistenza speziala e preparads per la scolaziun speziala. 
Las stentas terapeuticas han en emprima lingia l'intent da transmetter als uffants ina relaziun positiva cun in'ambient ch'als inspira segirtad e privadientscha. 
Actualmain è il project principal da la fundaziun quel da segirar las localitads da la chasa da dimora. 
- Fundaziun per la psichiatria d'uffants e giuvenils en il Grischun: Questa fundaziun è la purtadra dal servetsch psichiatric per uffants e giuvenils en il chantun. 
Sia incumbensa principala è il tractament da svilups psichics fallads e da malsognas tar uffants e giuvenils. 
En questa gruppa da la populaziun sa manifestescha il pli grond augment da malsognas psichicas. 
2. Las suprastanzas communalas vegnan incumbensadas d'exequir la collecta en enclegientscha cun las instanzas da baselgia e da consegnar il retgav da quella fin ils 28 da settember 2001 a l'administraziun da finanzas dal Grischun, 7000 Cuira, CP 70-187-9. 
3. Las suprastanzas communalas vegnan plinavant envidadas da procurar ch'i vegnia sunà la sunasontga / ils zenns la sonda avant la Rogaziun a las 18.00. 
Gremi: Regenza 
Funtauna: rg Chanzlia chantunala dal Grischun 
Data: 28.08.2001 
La revisiun da l'ordinaziun davart la protecziun dals animals 
L'ordinaziun davart la protecziun dals animals revedida ils 27 da zercladur 2001 dal cussegl federal entra en vigur il 1. da settember 2001. 
Dasper ina repassada extendida da l'ordinaziun davart la tratga d'animals selvadis èn vegnids midads er intgins artitgels en ils chapitels "transports d'animals" ed "excepziuns da l'obligaziun da suppressiun da las dolurs". 
Da nov na ston ils taurs ch'èn pli vegls che 18 mais betg pli purtar ina zanga (rintg da nas) per vegnir transportads, sch'els èn vegnids tegnids oravant tut en il liber cun la muaglia u en uigls libers sco gruppa e sch'ins ha prendì mesiras spezialas (art. 53 al. 8 ed 8 bis). 
La glista da las operaziuns che dastgan vegnir fatgas da persunas cumpetentas senza suppressiun da las dolurs vegn reducida (art. 65). 
Transports d'animals 
Tar l'allevament da vatgas-mamma e da vatgas nutridras e manaschis cun uigls libers e curts libras resp. pasculaziun regulara na vegn per ordinari mess en nagina zanga als taurs. 
Tar taurs senza corns u tar taurs als quals ins ha taglià giu ils corns resulta plinavant la difficultad che la zanga na po betg vegnir fixada cun ils bratschols, quai che po manar a problems cun magliar ed er a problems cun restar pendì vi da las saivs e. u. v. 
Fermar las zangas curt avant il transport ha plitost in effect cuntraproductiv perquai ch'il taur vegn irrità entras il mal ed il corp ester e pudess sa cuntegnair perquai plitost vilentà. 
Sin fundament da questas experientschas praticas èn las prescripziuns vegnidas adattadas uschia che fermar ina zanga tar transports d'animals n' è betg pli prescrit stringentamain en il futur, sche las cundiziuns da segirezza vegnan observadas. 
Operaziuns d'animals cun u senza suppressiun da las dolurs 
En general na dastgan betg vegnir fatgas operaziuns dolurusas vi d'animals senza suppressiun da las dolurs. 
La glista da las operaziuns dolurusas che dastgan vegnir fatgas excepziunalmain senza suppressiun da las dolurs, sebasond sin art. 65 OPA, è vegnida scursanida. 
Differentas operaziuns vi d'animals che vegnivan fin uss fatgas da persunas cumpetentas senza suppressiun da las dolurs dastgan a partir dal 1. da settember 2001 be anc vegnir fatgas cun suppressiun da las dolurs. 
Tenor l'ordinaziun revedida davart la protecziun dals animals dastgan vegnir chastrads ils vadels, las nursas, las chauras ed ils cunigls en il futur da princip mo pli cun suppressiun da las dolurs. 
Er la suppressiun da las dolurs cun tagliar giu ils corns als vadels daventa obligatoria. 
Perquai ch'i na dat nagina metoda alternativa adattada ed economicamain giustificabla per la moda da chastrar ils purschels dad oz èsi permess da chastrar ils purschels enfin la vegliadetgna da 14 dis er vinavant senza suppressiun da las dolurs. 
Tge signifitgescha suppressiun da las dolurs? 
Il sentiment da dolur d'in animal po u vegnir reducì cun ina narcosa cumplaina u ch'ins po anestisar là nua ch'i vegn operà il gnerv, cun il qual la dolur vegn percepida. 
Tut tenor la spezia d'animal u tenor il gener da l'operaziun è meglra l'ina u l'autra metoda da narcosa. 
Enconuschientschas professiunalas veterinaras èn la premissa per ina suppressiun da las dolurs correcta ed efficazia. 
Tgi vegn considerà sco persuna cumpetenta per operar senza suppressiun da las dolurs? 
Sco persuna cumpetenta vala il possessur da la spezia d'animals pertutgada cura ch'el operescha sez regularmain e correctamain. 
Nus cussegliain l'instrucziun d'in veterinari en il senn d'ina scolaziun u furmaziun supplementara. 
La suandanta tabella dat ina survista da l'obligaziun da suppressiun da las dolurs per tschertas operaziuns d'animals da niz agricul: 
En la colonna "permess mo cun suppressiun da las dolurs" èn be menziunadas las operaziuns che dastgavan vegnir fa-tgas fin uss senza suppressiun da las dolurs. 
Las operaziuns betg menziunadas na dastgan en nagin cas vegnir fatgas senza suppressiun da las dolurs e ston esser motivadas da vart da la medischina veterinaria. 
Permess senza suppressiun da las dolursentras persunas cumpetentas 
Operaziuns permessas mo cun suppressiun da las dolurs a partir dal 1. da settember 2001(enfin qua pussaivlas senza suppressiun da las do-lurs) 
biestga / chauras 
marcar 
chastrar animals masculins da tutta vegliadetgna 
far giu ils brumbels dals corns (tagliar giu ils corns) 
!nagins rintgs elastics u substanzas causticas! 
metter en zangas 
nursas 
marcar 
scursanir la cua enfin la vegliadetgna da 7 dis; il stumbel da la cua sto cuvrir il tgil e la tratga 
chastrar animals masculins da tutta vegliadetgna 
scursanir la cua ad animals pli vegls che 7 dis 
portgs 
Marcar 
chastrar portgs masculins enfin la vegliadetgna da 14 
disglimar ils pizs dals dents dals purschels 
scursanir la cua 
chastrar portgs masculins pli vegls che 14 
dissmatgar giu ils dents 
metter en zangas e giavuns da gnif 
giaglinom 
scursanir ils becs 
scursanir ils dets-pe e las sporas dals plu-schains masculins 
scursanir ils becs, las crestas e las alas 
scursanir ils dets-pe e las sporas da pluschains feminins, da gaglinom creschì e d'auters utschels 
Text dals artitgels midads da l'ordinaziun davart la protecziun dals animals (OPA; CS 455.1): 
Art. 53 al. 8 ed 8 bis (nov) 
8 Taurs pli vegls che 18 mais ston purtar ina zanga. 
I po vegnir renunzià ad ina zanga avant ina midada dal lieu u avant la meztga : 
a. sch'ils taurs èn vegnids tegnids oravant tut en il liber cun la muaglia u en uigls libers sco gruppa; e 
b. sch'ins ha prendì mesiras spezialas per in transport segir e per in chargiar e stgargiar segir. 
8bis La biestga na dastga betg vegnir rentada vi dals corns u vi da la zanga e betg cun cordas. 
Art. 65 
1 Ina suppressiun da las dolurs n'è betg necessaria sch'ella para tenor il parairi veterinar nunadattada u nunrealisabla per motivs medicals. 
2 Persunas cumpetentas dastgan far las suandantas operaziuns senza suppressiun da las dolurs: 
a.scursanir la cua da tschuts enfin la vegliadetgna da 7 dis; il stumbel da la cua sto cuvrir il tgil e la tratga; 
b. chastrar portgs masculins enfin la vegliadetgna da quattordesch dis; 
c. smatgar giu las griflas da chagniels ch'èn pli giuvens che tschintg dis; 
d. scursanir ils becs dal giaglinom da chasa; 
e. scursanir ils dets-pe e las sporas da pluschains masculins 
f. marcar animals, danor tatuar chauns e giats; 
g. glimar ils pizs dals dents dals purschels. 
Per avertiment!!!!!! 
Il termin transitori per las suandantas prescripziuns scroda ils 30 da zercladur 2002: 
- scumond da rentar ils vadels enfin 4 mais 
- scumond da rentar ils portgs vi dal pèz 
- spazi da giaschair sternì per vadels e taurs da tratga 
Ils 30 da zercladur 2002 scrodan ils termins transitoris per l'adattaziun dals sistems da tegnair animals e da las installaziuns dals uigls per vadels, taurs da tratga e portgs. 
Rentar vadels 
Igl è scumandà da rentar vadels enfin la vegliadetgna da quatter mais. 
Ils sistems existents da rentar animals ston vegnir remplazzads enfin la fin da zercladur 2002 entras auters sistems da tegnair animals. 
Vadels tegnids en gruppas e sustas singulas per vadels 
A partir dal 1. da fanadur 2002 ston tut ils vadels da la vegliadetgna da 2 emnas enfin 4 mais vegnir tegnids tenor sistems da tegnair animals en gruppas. 
Enfin la vegliadetgna da 2 emnas dastgan ils vadels anc vegnir tegnids en sustas singulas. 
Els ston pudair vesair animals da la medema spezia. 
Las mesiras minimalas per las sustas muntan a 85 x 130 cm. 
Spazi da giaschair sternì per vadels e taurs da tratga 
A partir dal 1. da fanadur 2002 ston ils spazis da giaschair per vadels enfin 4 mais e per taurs da tratga vegnir sternids adequatamain. 
Quai signifitgescha che palantschieus cumplettamain gradellads èn scumandads a partir da questa data per vadels che vegnan engraschads. 
Rentar portgs 
Malgrà ch'igl è enconuschent, sin basa da las retschertgas da la protecziun dals animals da l'onn 1995, ch'ins na dastga betg rentar ils portgs en il chantun Grischun, rendain nus attent al fatg che a partir dal 1. da fanadur 2002 na dastgan betg pli vegnir rentads ils portgs. 
Sistems existents da rentar animals èn da remplazzar entras auters sistems da tegnair animals enfin la fin da zercladur 2002. Enfin ch'il termin transitori scroda - la fin da zercladur 2002 - è da conceder a las portgas che vegnan tegnidas rentadas durant ch'ellas portan mintga di la pussaivladad per sa muventar ordaifer il plaz stabel, cun excepziun dals emprims diesch dis suenter ch'ellas èn vegnidas zavradas dals purschels. 
Gremi: uffizi da veterinari dal Grischun 
Funtauna: rg uffizi da veterinari dal Grischun 
Data: 30.08.2001 
Resalvas davart il concept dal luf en Svizra 
Envers la confederaziun prenda la regenza grischuna posiziun tar il concept dal luf en Svizra. 
La regenza renconuscha las stentas da la confederaziun da vulair a moda concepziunala ed intenziunada far frunt a las dumondas che stattan en connex cun l'immigraziun dal luf. 
Ella exprima sia cuntentientscha che differents puncts delicats sajan dentant vegnids reglads (contribuziuns pli autas en cas da donns d'animals gronds da rapina sco er delegar la cumpetenza da schluppettar als chantuns). 
Sco positiva vegn er taxada l'intenziun da la confederaziun da sviluppar il concept dal luf en stretga collavuraziun cun ils chantuns e cun las gruppas d'interess cumpetentas. 
Areguard la coexistenza da l'uman ed il luf annunzia la regenza dentant tscherts dubis. 
Tenor l'avis da la regenza n' è questa betg garantida en mintga cas. 
Ella è plitost d'examinar cuntinuadamain ed er da metter en dumonda criticamain. 
Tar la lubientscha da schluppettar è la regenza da l'opiniun ch'i saja da prender en mira ina schliaziun pli flexibla. 
Latiers duai vegnir differenzià sch'ils possessurs d'animals da niz han prendì mesiras da prevenziun u betg. 
En l'emprim cas duai gia vegnir concedida la lubientscha da schluppettar sch'in luf ha stgarpà tranter 25 e 50 animals da niz. 
Vegnan perencunter prendidas naginas mesiras per evitar donns u mesiras insuffizientas duai vegnir mantegnì il criteri "50 stgarps d'animals da niz". 
Al princip "prevenziun da donns avant indemnisaziun da donns" è da conceder la prioritad suprema. 
En il concept dal luf vegnan preschentadas differentas mesiras. 
Il chantun Grischun è interessà e pront da sa participar a projects da pilot correspundents. 
Mesiras cun clera finamira èn be pussaivlas sche las autoritads da chatscha e da l'agricultura fan frunt cuminaivlamain a la dumonda da prevenziun da donns tant sin plaun federal sco er sin plaun chantunal e sch'ina repartiziun da la lavur raschunaivla resulta da la realisaziun da questas mesiras. 
Plinavant menziunescha la regenza che l'indemnisaziun en cas da donn na dastgia betg mo sa restrenscher sin la valur dals animals stgarpads, mabain ch'era ils custs supplementars sco er ils eventuals custs accessoris sajan d'indemnisar als possessurs d'animals da niz. 
La regenza spetga che la confederaziun mettia a disposiziun ulteriurs meds finanzials en connex cun la legislaziun d'agricultura. 
Per l'acceptanza dals animals gronds da rapina ha la lavur da publicitad ina posiziun-clav. 
Campagnas d'infurmaziun correspundentas èn da realisar a moda coordinada sin plaun naziunal, chantunal e regiunal. 
Dasper la publicitad vasta èn cunzunt da pledentar ils possessurs d'animals da niz ed ils chatschaders sco gruppa da destinataris. 
Ulteriuras consultaziuns a la direcziun da l'Expo ed a la confederaziun 
En ina brev al comité directiv da l'Expo.02 exprima la regenza sia dischillusiun davart il fatg che la lingua e cultura rumantscha e taliana na vegn strusch resguardada resp. è ida en emblidanza en l'exposiziun naziunala svizra. 
La preschientscha da la cultura e la lingua rumantscha e taliana è restrenschida en l'essenzial sin ils dis chantunals. 
Ils chantuns Grischun e Tessin n'èn mai vegnids dumandads u infurmads davart ina preschientscha previsa da las linguas rumantsch e talian a l'Expo.02. 
La regenza chapescha ch'ina midada dal program e dals projects na vegn uss betg pli ad esser pussaivla, giavischa dentant ch'i vegnia regalà la pli gronda attenziun a la preschientscha da la lingua rumantscha e taliana en documents d'infurmaziun, prospects, indicaziuns ed auter da l'Expo.02. 
Il segund protocol supplementar tar las convenziuns da basa europeicas davart la collavuraziun sur ils cunfins tranter corporaziuns territorialas u autoritads (cunvegnientscha da Madrid) vegn beneventà da la regenza. 
Areguard la collavuraziun sur ils cunfins metta el sin il medem plaun ils chantuns interns ed ils chantuns da cunfin. 
La cunvegna è pia impurtanta per il program Interreg III C da l'Uniun europeica cun pussibilitar ina collavuraziun pli intensiva tranter las regiuns che na cunfineschan betg ina cun l'autra, p. ex. chantuns interns ed autras regiuns europeicas. 
L'ordinaziun davart l'acquist da bains immobigliars tras persunas a l'exteriur sto vegnir adattada a las cunvegnas cun la UE ed a las midadas da la lescha federala respectiva che resultan da quellas. 
La regenza è da princip d'accord cun questa pretensiun, fa dentant expressivamain attent a la mancanza che las abitaziuns da vacanzas na dastgian anc betg surmuntar ina surfatscha da 100 meters quadrat. 
Quai ha chaschunà ch'ils lieus da turissem dal Grischun han pers fitg buns giasts che n'han betg cumprà lur abitaziun da siemi en il Grischun, mabain a l'exteriur. 
Tenor l'avis da la regenza dovri en mintga cas schluccadas sin quest sectur. 
In sboz per ina nova lescha federala davart la promoziun d'abitaziuns favuraivlas resguarda be insuffizientamain las necessitads legitimas da la regiun rurala e cunzunt dals territoris da muntogna. 
El è plitost in model d'aglomeraziun che sustegna principalmain las abitaziuns a fit e promova la proprietad d'abitar per chasadas cun paucs agens meds, dentant cun in gudogn proporziunalmain aut. 
Betg vegnida resguardada en il sboz è la situaziun dal provediment cun abitaziuns en regiuns ruralas cun ina gronda part da proprietad sur la media tar ina situaziun da facultad e proprietad bassa. 
Per che la regiun rurala na vegnia betg dischavantagiada tar la promoziun d'abitaziuns sto vegnir dotà il sboz da la lescha cun instruments effizients che permettan da promover proprietads d'abitar favuraivlas ed utilisadas sez. 
Il chantun Grischun sco chantun da muntogna pretenda che la lescha federala davart la meglieraziun da las relaziuns d'abitar en territoris da muntogna vegnia cuntinuada resp. che sias finamiras vegnian integradas en la nova lescha davart la promoziun da las abitaziuns. 
Be entras questas mesiras da promoziun po vegnir garantì in sustegn suffizient per il territori da muntogna en general ed en il sectur da l'agricultura. 
La regenza n'ha naginas objecziuns cunter las midadas previsas da l'ordinaziun davart la protecziun da las auas, essend ch'ellas na pertutgan betg il chantun Grischun. 
Las midadas previsas da l'ordinaziun dal DFGP davart il sistem da surveglianza ed ils gieus da fortuna vegnan sustegnidas expressivamain. 
Ellas resguardan las experientschas d'enfin uss che duain vegnir realisadas avant l'avertura da novs casinos. 
Visavi l'uffizi federal da traffic fa la regenza la proposta da dar la concessiun a la Rothorn e Scalottas SA per construir ina sutgera da sis Parpan-Heimberg. 
Contribuziuns culturalas ed autras contribuziuns 
I vegnan conderschidas contribuziuns e garanzias da deficit en la summa totala da 59'000 francs per ils suandants projects resp. las suandantas instituziuns: 
- exposiziun "Expos.ch - exponer la Svizra?" avrigl/matg 2002 en la chasa - cumin da Cuira, e 
- project da perscrutaziun "participaziun politica da dunnas sin plaun communal" dal post da stab per dumondas d'egualitad. 
Persunal 
Reta Bossi Rhyner, naschida 1966, da ed a Glaruna, daventa media superiura da l'ospital Fontana a Cuira. 
Ella entra en sis plazza da 50 pertschient l'entschatta dal 2002. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.08.2001 
S'occupar da nov da la dumonda da las schlattainas cun "Gender Mainstreaming" 
referat dals 6 da settember, 19:00, sala da l'hotel Marsöl, Cuira 
Dapi 1998 cumpara il pled englais "Gender Mainstreaming" cunzunt en circuls d'organisaziuns da dunnas, da politicras ed en servetschs d'egualitad - quai dat d'engiavinar...Tge è manegià exactamain cun Gender Mainstreaming? 
Sin invitaziun da la cumissiun chantunala d'accumpagnament e d'impuls per dumondas d'egualitad dal Grischun e dal post da stab per dumondas d'egualitad referescha Zita Küng gievgia ils 6 da settember a las 19:00 en la sala da l'hotel Marsöl a Cuira. 
L'anteriura manadra dal biro d'egualitad da la citad da Turitg e secretaria dal sindicat SCI è la dunna dal fatg per Gender Mainstreaming. 
A moda spiertusa, persvadenta ed en ina lingua clera intermediescha Zita Küng da tge ch'i sa tracta tar il nov concept d'egualitad. 
- co che la dumonda da las dunnas daventa ina dumonda da las schlattainas, 
- pertge ch'er ils umens ston far frunt a la dumonda da las schlattainas, 
- co che la responsabladad per la dumonda da las schlattainas vegn sclerida, 
- co che Gender Mainstreaming sco concept s'unescha cun la politica d'egualitad, e 
- nua che Gender Mainstreaming vegn resguardà e tgi che po vegnir activ. 
L'occurrenza dat la pussaivladad da far dumondas e da contribuir a la discussiun. 
Gremi: biro d'egualitad dal Grischun 
Funtauna: rg biro d'egualitad dal Grischun 
Data: 31.08.2001 
La nova constituziun chantunala 
L'evaluaziun da la consultaziun è terminada 
En il rom da la procedura da consultaziun èn persunas e gruppaziuns interessadas s'exprimidas vivamain davart il sboz per ina nova constituziun chantunala. 
La consultaziun ha durà fin la fin da mars 2001. 
Dacurt ha la regenza pudì prender enconuschientscha dals resultats. 
Da cusseglier guvernativ dr. Peter Aliesch 
schef dal departament da giustia, polizia e sanitad dal Grischun 
Passa 500 persunas e gruppaziuns interessadas han fatg diever da la pussaivladad d'exprimer lur idea davart il sboz da consultaziun da la cumissiun per ina nova constituziun. 
La discussiun dal pievel davart il sboz per ina nova constituziun chantunala ha gì grond success. 
La speranza da la regenza da cuntanscher ina viva participaziun da la populaziun è s'ademplida: quasi la mesadad da tut las respostas è vegnida inoltrada da burgaisas e burgais. 
Passa 230 persunas èn s'exprimidas davart il sboz sco tal u davart singuls puncts da quel. 
Il secretariat per la nova constituziun ha registrà ed evaluà tut las inoltraziuns. 
La regenza ha prendì enconuschientscha dal rapport d'evaluaziun. 
L'evaluaziun mussa ch'il sboz per ina nova constituziun chantunala chatta per gronda part approvaziun. 
Il sboz ch'ina cumissiun per la nova constituziun ha elavurà vegn considerà generalmain sco buna basa adattada per las ulteriuras lavurs. 
Ina repassada cumpletta u schizunt ina interrupziun dumondan mo singulas posiziuns. 
L'approvaziun fundamentala n'excluda dentant betg ina critica da singuls puncts. 
Ils puncts principals, davart ils quals èn vegnidas exprimidas differentas opiniuns, vegn jau ad explitgar pli tard. 
Quai èn spezialmain il dretg da linguas, la procedura electorala per il cussegl grond u per exempel la structura dal chantun. 
Bunas notas survegn il sboz da la cumissiun per la nova constituziun areguard sia lingua e ses stil. 
Quasi tut las posiziuns caracteriseschan il text sco cler e chapaivel. 
Er l'egualitad linguistica da dunna ed um vegn giuditgada sco positiva. 
Propostas da meglieraziun èn entradas spezialmain per la versiun rumantscha e taliana. 
97 pertschient da las posiziuns èn da l'avis che la classificaziun dal sboz faciliteschia l'encletga per la constituziun. 
La cumissiun per ina nova constituziun vul mussar cun ina uschenumnada "constituziun cumplaina" la statalitad dal chantun Grischun e far diever a moda conscienta da sasez da la libertad d'agir. 
Il medem princip han tschernì fin uss tut ils chantuns. 
La procedura da consultaziun ha mussà che quest princip è acceptabel per la maioritad. 
Ina restricziun sin ina constituziun minimala en il senn dal statut d'organisaziun na pretenda nagin. 
Be var in tschintgavel crititgescha ch'il sboz cuntegna disposiziuns che pudessan vegnir regladas en ina lescha. 
Ina clera maioritad s'exprima en favur d'ina reglamentaziun dals dretgs fundamentals en la constituziun chantunala, perquai ch'i sa tracta d'in dretg constituziunal classic. 
Ina minoritad giavischa da desister dals dretgs fundamentals chantunals e vul renunziar ad ina repetiziun da las garanzias da la constituziun federala. 
Per gronda part incontestada è er l'integraziun d'in catalog cun las incumbensas publicas las pli impurtantas. 
Tuttina manchentan intginas persunas consultadas in cler urden da las cumpetenzas. 
Communablamain vulan ins crear ina constituziun moderna, favuraivla al burgais e progressiva per noss chantun. 
Quest'incarica han las votantas ed ils votants dà a la regenza ed al cussegl grond cun lur decisiun da princip dals 28 da settember 1997. 
La revisiun totala porscha la pussaivladad cumplessiva da far refurmas ed adattaziuns là, nua che la constituziun valaivla è antiquada. 
La nova constituziun duai furmar la basa per schliar problems actuals e futurs. 
Communicaziun a las collavuraturas ed als collavuraturs da las medias: 
Questa è l'emprima communicaziun d'ina retscha da totalmain quatter communicaziuns a las medias. 
En las ulteriuras communicaziuns vegnan preschentads ils resultats davart dumondas materialas sco p.ex. il dretg da linguas, la creaziun da regiuns, la refurma dals dretgs dal pievel e la procedura electorala sco er explitgada l'ulteriura procedura. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 04.09.2001 
Co vai vinavant cun las premias da las cassas da malsauns? 
La cumissiun predeliberanta dal cussegl grond propona al cussegl grond da far ina cuntraproposta a l'iniziativa per premias supportablas da la cassa da malsauns e da recumandar da refusar l'iniziativa. 
La cuntraproposta s'orientescha directamain tenor la grevezza da las premias per la populaziun e garantescha che la grevezza annuala restia en limitas supportablas. 
L'iniziativa sa referescha al grad d'exauriziun dals meds federals (almain 75 pertschient). 
La cumissiun predeliberanta dal cussegl grond è s'occupada sut il presidi da Fabrizio Keller (PCD) ed en preschientscha da cusseglier guvernativ Peter Aliesch en duas sesidas d'in entir di da l'iniziativa chantunala dal pievel per premias supportablas da la cassa da malsauns e da la cuntraproposta preschentada da la regenza per quest intent. 
Plinavant ha ella tractà il project da la regenza per ina revisiun parziala supplementara da la lescha davart l'assicuranza da malsauns e la reducziun da las premias. 
La cumissiun predeliberanta va d'accord cun la regenza e las iniziantas ed ils iniziants ch'en il futur sajan necessaris meds supplementars per la reducziun da las premias, spezialmain per reducir en ina dimensiun suffizienta las premias da las persunas assicuradas en relaziuns economicas modestas. 
Il diever dals meds per cuntanscher questa finamira vegn probablamain a s'augmentar er en il futur. 
L'iniziativa tegna memia pauc quint da questa circumstanza. 
La cuntraproposta preschentada da la cumissiun predeliberanta al cussegl grond è orientada tenor l'effect. 
Ella sa distingua da l'iniziativa en quel senn ch'en la lescha vegn prescritta, enstagl dal grad d'exauriziun da las contribuziuns federalas, la part maximala da las premias da la cassa da malsauns ch'è dependenta da las entradas imputablas d'ina chasada. 
Cun contribuziuns per reducir las premias vegn reducì il pretsch da quella part da la premia generala che surpassa la resalva persunala imputabla d'ina chasada. 
L'autezza da las resalvas persunalas furma pia la valur decisiva per la direcziun sociopolitica da la reducziun individuala da las premias (RIP). 
Il volumen RIP necessari e pia er il grad d'exauriziun necessari da la contribuziun federala è ina valur consecutiva. 
Il volumen resulta da la differenza tranter l'autezza da la premia e la resalva persunala da tut las chasadas. 
L'augment annual da las premias vegn egualisà per la populaziun ch'obtegna in sustegn, e quai cun contribuziuns RIP che s'augmentan correspundentamain. 
La resalva persunala duai muntar per las entradas imputablas fin 10'000 francs maximalmain tschintg pertschient e partind da quai per scadina ulteriura categoria d'entradas da 10'000 francs s'augmentar per maximalmain mintgamai in pertschient fin maximalmain diesch pertschient. 
Cuntrariamain a la proposta da la regenza propona ina minoritad da la cumissiun da fixar la resalva persunala maximalmain admissibla per entradas imputablas fin 60'000 francs, per mintgamai in punct da pertschient pli bass. 
La differenza tranter las tariffas per la resalva persunala sa chatta pia tranter quatter (enstagl da tschintg) e maximalmain diesch pertschient. 
La cumissiun predeliberanta e la regenza resguardan il grad d'exauriziun dals meds federals sco ina valur directiva nunadattada per mantegnair la grevezza da premias da las chasadas en limitas supportablas. 
Cun la prescripziun d'in tschert grad d'exauriziun, sco ch'el vegn pretendì dal comité d'iniziativa, n'ha la populaziun betg la garanzia che persunas en relaziuns economicas modestas obtegnian suffizientamain contribuziuns a las premias, e quai perquai che l'iniziativa na prevesa betg limitas da grevezza per las chasadas. 
Sch'ins acceptass la cuntraproposta en la furma proponida da la maioritad da la cumissiun, alura vegniss l'entir import da meds RIP per l'onn 2003 probablamain a s'augmentar sin var 60 milliuns francs (grad d'exauriziun 66 pertschient, oz 55 pertschient), per l'onn 2004 sin 63.5 milliuns (exauriziun 69 pertschient) e per l'onn 2006 sin passa 70 milliuns francs (exauriziun 75 pertschient). 
Ils puncts principals da la part da la revisiun da la LARP independenta da la l'iniziativa èn la realisaziun da las midadas da la LAM dals 24 da mars e dals 6 d'october 2000, l'introducziun da la surprendida cumpletta da las premias per persunas cun in sustegn public u cun contribuziuns da maternitad e l'introducziun da la participaziun da las vischnancas da 20 pertschient da la contribuziun chantunala a la reducziun da las premias, per evitar in spustament da las grevezzas da las vischnancas al chantun. 
Quests puncts da la revisiun predendan ulteriurs meds RIP en la dimensiun da quatter fin tschintg milliuns francs. 
Il grad d'exauriziun da las contribuziuns federalas s'augmenta uschia annualmain per ulteriurs var tschintg puncts da pertschient. 
La cumissiun predeliberanta retegna utils ils puncts da revisiun proponids da la regenza per realisar las midadas da la LAM. 
Ella beneventa er l'introducziun da la surprendida cumpletta da las premias per persunas cun in sustegn public e cun contribuziuns da maternitad. 
La cumissiun è da divers parairi en la dumonda, sche la participaziun da las vischnancas a la reducziun da las premias duaia vegnir introducida. 
Il cussegl grond vegn a tractar la fatschenta en la sessiun d'october. 
Probablamain vegnan preschentads quests projects ils 3 da mars 2002 al pievel per la votaziun. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 05.09.2001 
Rumantsch grischun sco lingua giuridica ed uffiziala 
En ina brev al "Comite Na agl art. 23" explitgescha la regenza la situaziun effectiva e giuridica concernent il diever dal rumantsch grischun sco lingua uffiziala. 
Ils votants e las votantas han approvà ils 10 da zercladur 2001 ina revisiun parziala da la lescha davart il diever dals dretgs politics en il chantun Grischun (cudesch da dretg grischun 150.100) cun 29'398 gea cunter 14'950 na. 
Tras la midada da l'artitgel 23 da questa lescha han ins creà las premissas per publitgar il material da votaziun rumantsch en il futur betg pli en ils idioms rumantschs sursilvan e ladin, mabain en rumantsch grischun. 
Gia ils 29 da november 2000 aveva il cussegl grond creà la basa per ch'il cudesch da dretg grischun rumantsch possia vegnir manà en rumantsch grischun; quai è succedì cun ina revisiun parziala da l'ordinaziun davart la publicaziun d'in nov cudesch da dretg e la cuntinuaziun da la collecziun uffiziala da leschas (midada da l'artitgel 1, alineas 2 e 3, cudesch da dretg grischun 180.100). 
Ils 26 da zercladur ha la regenza mess en vigur domaduas revisiuns parzialas per l'entschatta da fanadur 2001. 
En il medem conclus ha la regenza medemamain mess en vigur in'ordinaziun concernent il diever dal rumantsch grischun per il material da votaziun rumantsch e per il cudesch da dretg grischun rumantsch. 
A partir dal 1. da fanadur 2001 vegn pia duvrà il rumantsch grischun sco lingua giuridica chantunala en il sectur rumantsch. 
Il dretg è la basa per l'agir dal stadi e las activitads da l'administraziun. 
Perquai èsi daventà necessari da duvrar il rumantsch grischun per l'entira correspundenza uffiziala rumantscha dal chantun. La regenza ha disponì quai cun conclus dils 26 da zercladur tras ina midada da l'artitgel 4 da las directivas concernent la translaziun. 
Quest pass è ina cuntinuaziun logica e consequenta da la politica da fin uss da la regenza sin quest sectur. 
Gia cun conclus dals 17 da december 1996 era ella numnadamain s'exprimida en favur dal rumantsch grischun sco lingua uffiziala ed aveva midà correspundentamain las directivas concernent la translaziun da texts uffizials en talian e rumantsch. 
En l'artitgel 4 da las directivas han ins reglà il diever dal rumantsch grischun en proporziun cun ils dus idioms, da maniera che las translaziuns da texts ch'èn d'impurtanza per l'entir chantun vegnan fatgas en rumantsch grischun. 
Sche las translaziuns sa drizzan a regiuns, a singulas vischnancas u a singuls burgais, pon ins er far diever dals idioms. 
Il servetsch da translaziun ha fatg diever da questa pussaivladad en cas da translaziuns per adressats singuls. 
Suenter ch'ils respectivs conclus congruents dal pievel, dal cussegl grond e da la regenza han fatg daventar il rumantsch grischun la lingua giuridica decisiva, èsi stà inevitabel d'abrogar questa reglamentaziun excepziunala. 
Cun la brev dals 14 da fanadur ha il "Comite Na agl art. 23" fatg la reproscha a la regenza ch'ella, applitgond il rumantsch grischun per l'entira correspundenza uffiziala dal chantun tenor disposiziun dals 26 da zercladur 2001, n'haja betg tegnì las empermischuns fatgas avant la votaziun dal pievel dals 10 da zercladur 2001. 
La regenza ha adina rendì transparent sias intenziuns e las consequenzas da las midadas da l'artitgel 23 da la lescha davart il diever dals dretgs politics sco er da l'ordinaziun davart l'ediziun d'in nov cudesch da dretg grischun e la cuntinuaziun da la collecziun uffiziala da leschas; ella ha adina persequità in curs direct en questa chaussa. 
En la missiva al cussegl grond vegni per exempel explicitamain rendì attent al fatg ch'i daventa pussaivel grazia al rumantsch grischun da sa concentrar sin ina furma linguistica rumantscha e da duvrar quella sistematicamain sco lingua giuridica ed administrativa. 
Er las explicaziuns tar la votaziun chantunala dal pievel dals 10 da zercladur cuntegnevan gia ina tala remartga cun l'explicaziun che la revisiun duaia er crear ina lingua rumantscha unifitgada sin il sectur giuridic ed administrativ. 
La regenza dat ultra da quai paisa a la constataziun che la realisaziun da la nova pratica vegnia discutada surtut cun represchentantas e represchentants da vischnancas rumantschas en il senn d'ina mesira accessoria. 
Contribuziuns culturalas 
I vegnan pajadas contribuziuns e garanzias da deficit en la summa totala da 217'500 francs a las suandantas ovras ed occurrenzas culturalas: 
- Project "200 onns chantun Grischun (1803-2003): elavuraziun dals effectivs d'actas da la Helvetica ed exposiziun per l'onn da giubileum" da l'archiv chantunal dal Grischun, 
- cumpra da trais litografias e dus maletgs d'acril sin chartun da Dea Murk, 
- publicaziun d'ina collecziun da texts or da l'ovra da pader Iso Müller, 
- publicaziun dal cudesch "Frenzi" cun istorgias curtas da Silvio Camenisch, 
- publicaziun dal cudesch da maletgs e text "Regenlachen - Sonnenlachen" da Hans Domenig (fotos) e Hans Ruedi Fischer (texts), 
- 11. dis da litteratura rumantscha a Domat (9-11 da november 2001), 
- 11. dis dal film mundial a Tusaun (24-28 d'october 2001), 
- exposiziun singula "Inferno" da Christoph Draeger en settember/october 2001 en la Roebling Hall a New York, 
- participaziun ad in'exposiziun da gruppa da Gabriela Gerber e Lukas Bardill dals 12 d'october fin il 1. da december en la Kunsthalle a Winterthur cun la lavur fotografica "Warten auf den Superstar", 
- exposiziun "between the balance" da Jürg Moser in november 2001 en la galaria Luciano Fasciati a Cuira ed ediziun d'ina publicaziun respectiva, 
- concerts "Drei mystische Erstaufführungen" dal "Konzertchor Graubünden" dals 16 fin ils 25 da november 2001 a Cuira, Zug e Lucerna, 
- represchentaziuns dal musical "Brischa, stria!" da Gion Tschuor la fin d'october/entschatta da november 2001 tras il Chor mischedau Rueun, 
- tschintg concerts da l'ensemble Prisma la fin da december 2001 en il chantun, e 
- primaudiziun dal concert per dus clavazins ed orchester opus 149 da Gion Antoni Derungs sut la direcziun da Simon Camartin ils 20 da november 2001 a Kiew. 
Ils uffizis da stadi civil da Beiva, Murmarera, Sour, Mulegns, Tinizong-Rona, Savognin, Cunter, Riom-Parsonz e Salouf vegnan unids a l'uffizi da stadi civil Surses cun sedia a Salouf cun effect a partir dal 1. da schaner 2002. Cun la resalva che la citad da Cuira concedia las permissiuns correspundentas e che la confederaziun subvenziuneschia ils projects da construcziun, paja il chantun contribuziuns en l'import total da 247'000 francs vi da la transfurmaziun da las cruschadas Quader ed Untertor en rundellas. Igl è previs da terminar questas duas rundellas fin la stad 2002. 
Fatgs dal persunal 
- Martin Accola, Cuira, magister al seminari da magisters grischun, 
- Martin Derungs, Laax, vier tar l'uffizi da construcziun bassa a Glion, 
- Walter Dierauer, Haldenstein, magister a la scola chantunala grischuna, 
- Christian Gerber-Albietz, Fanas, magister al seminari da magisters grischun, 
- Walter Giger, Passugg-Araschgen, magister a la scola chantunala grischuna, 
- Andreas Hofstetter, Landquart, pedel al Plantahof, 
- Massimo Lardi, Cuira, magister al seminari da magisters grischun, 
- Hans Nydegger, San Murezzan Bogn, policist chantunal, 
- Remo Pola, Cuira, magister al seminari da magisters grischun, e 
- Peter Risch, Trimmis, magister a la scola da dunnas grischuna. 
La regenza engrazia ad els per lur servetschs en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.09.2001 
Enturn il WEF duai nascher in "Spirit of Davos" 
La regenza grischuna prenda conuschientscha dal rapport WEF da Peter Arbenz e suttametta quel, ensemen cun in rapport accumpagnant separat, al cussegl grond che vegn a discutar il tema en la sessiun da november. 
La scuntrada annuala dal World Economic Forum (WEF) 2001 a Tavau è stada accumpagnada e turblada da protestas per part ferventas dals adversaris da la globalisaziun. 
Da quai èn resultads ulteriurs custs per la segirezza dal forum e per ses conturn. 
Surtut hai dà dumondas concernent il svilup e la futura realisaziun dal WEF. 
La giunta dal WEF da la regenza grischuna ha incumbensà Peter Arbenz, cussegliader da manaschis da Winterthur, ed ina gruppa da project da far in rapport davart il WEF 2001 e ses futur. 
L'analisa propona in nov "Spirit of Davos". 
Integrar pli ferm las NGO 
Il rapport da circa 70 paginas da Peter Arbenz e da sia gruppa da project attesta al World Economic Forum in'auta muntada internaziunala. 
Il forum, fundà l'onn 1971 da Klaus Schwab, è daventà in lieu da barat e da scuntrada betg sulettamain per la Svizra, mabain er per numerus stadis. 
Il WEF è ina plattafurma per in dialog politic ed economic universal. 
En il center da las discussiuns stattan impuls per svilups globals e regiunals, als quals na sa participeschan betg sulettamain manaders da l'eco- nomia ed auts politichers. 
Represchentants da la societad civila fan medemamain part. 
L'onn 2001 hai dà en il conturn da la scuntrada annuala dal WEF dapli manovras da disturbi e dispitas violentas che ventileschan dumondas concernent la realisabladad a lunga vista e la proporziunalitad da mesiras da segirezza. 
Igl è dentant incontestà che interprendiders e politichers na pon betg schliar sezs ils problems da la globalisaziun. 
La responsabladad economica e sociala e la responsabladad envers l'ambient sa lascha portar be ensemen cun la societad civila. 
Il rapport davart il WEF discurra perquai da la necessitad d'in dialog avert e constructiv tranter ils participants dal WEF ed ils moviments da basa. 
Il WEF pudess uschia daventar en il futur ina basa communabla per in barat cooperativ da differents acturs e considerar quai sco incumbensa impurtanta. 
La scuntrada annuala duess er en il futur vegnir visitada d'exponents suprems da l'economia, da la politica e da la scienza. 
La preschentscha da las organisaziuns na-guvernamentalas (NGO) stuess dentant vegnir rinforzada. 
Tavau sco lieu dal WEF e mesiras da segirezza 
Suenter ils eveniments dal 2001 è vegnida ventilada la dumonda, sch'ins possia realisar la scuntrada dal WEF er en il futur a Tavau. 
Il lieu da cura climatic è daventà anc pli conuschent sin plaun internaziunal sco lieu da congress ed è daventà là ina instituziun fixa. 
Perquai che la globalisaziun cumpiglia adina dapli materia explosiva economica, sociala e politica, vegn il WEF probablamain er en il futur ad esser la mira da critica e da protestas emoziunalas entaifer ed ordaifer Tavau. 
Suenter las novissimas experientschas fatgas cun autras conferenzas e cun auters congress internaziunals èn da prevair acziuns violentas da disturbi er per las proximas scuntradas annualas a Tavau. 
Il rapport taxescha l'acziun da las forzas da segirezza al WEF 2001 da princip sco necessaria e proporziunala. 
Las mesiras hajan dentant chaschunà en singuls cas refusaziuns e bloccadas nungiustifitgadas. 
En il futur duain las mesiras da polizia vegnir limitadas territorialmain. 
Per las forzas da segirezza vegni dentant ad esser difficil da far la differenza tranter adversaris da la globalisaziun ch'èn disposts al discurs e gruppas ch'èn prontas da far diever da la violenza. 
"Spirit of Davos" quinta cun sinceradad e dialog 
Il WEF sto sa render quint ch'ils moviments da basa, ils adversaris da la globalisaziun ed ils critichers fan er part da la discussiun globala e ch'els na dastgan absolutamain betg esser exclus per raschuns da segirezza. 
In'exclusiun fiss cumparegliabla cun ina isolaziun e situaziun da fortezza. 
Er il congress da Publc Eye duess pudair avair lieu senza disturbis. 
Ils princips fundamentals dal WEF na duessan betg vegnir maschadadas cun las ideas dals moviments da basa. 
La finamira è plitost in dialog en il senn d'ina cultura da varietads d'opiniuns e da discussiuns constructivas. 
Sa basond sin questa ponderaziun ha la gruppa da project lantschà l'idea d'in "Spirit of Davos". 
Da quest spiert fa part en prima lingia la sinceradad. 
Gruppas che vulan far diever da violenza, che prefereschan tumults a debattas verbalas, stuessan vegnir exclusas e tras quai vegnir separadas cleramain dals moviments da basa. 
Il rapport final appellescha als critichers da declerar lur prontadad da desister da violenza. 
La cumparsa da tut ils acturs dal WEF duai esser transparenta. 
Uschia pudess ins tut en tut reducir las mesiras da segirezza. 
Il "Spirit of Davos" pudess obtegnair purtaders che sa cumponan da represchentants dal WEF, da la confederaziun, dal chantun Grischun, dal circul e da la vischnanca da Tavau, da moviments da basa e da la societad civila. 
I vegn proponida ina gruppa d'iniziativa che tschertga il discurs cun tut ils partenaris interessads e che sviluppa reglas da gieu en il senn dal "Spirit of Davos". 
Scenaris da la plazza da gieu 
Il team dal project ha elavurà differents scenaris da basa per il "Spirit of Davos" che stan en il futur a disposiziun al WEF sco fundament. 
Favorit è l'uschenumnà scenari da la plazza da gieu. 
El prevesa che Tavau saja in lieu da la cultura dal dialog e da las tractativas senza violenza, ma dira, tranter ils aderents ed ils adversaris da la globalisaziun. 
Da quest scenari fan part er demonstraziuns, sch'ellas observan las reglas da gieu fixadas sut il motto dal "Spirit of Davos". 
Ils avantatgs essenzials dal scenari da la plazza da gieu èn: 
- Reducziun dal potenzial da tensiuns e conflicts 
- Meglieraziun da la reputaziun dal WEF, da Tavau e da la Svizra 
- Custs per la segirezza che sa sbassan 
- Clera separaziun e delimitaziun da gruppas prontas a crear tumults. 
Perspectivas 2002 
La via skizzada dal "Spirit of Davos" n'è betg realisabla dad oz a damaun. 
Quai vul dir ch'il prim ston daventar activs ina gruppa d'iniziativa e purtaders che mettan il fundament per ina cultura da dialog midada. 
Il dialog cun ils moviments da basa è urgent. 
Er las reglas da gieu ston vegnir fixadas. 
La visiun dal "Spirit of Davos" stuess plaunsieu sa sviluppar e sa far valair en la realisaziun dal WEF, per ch'ils cuntrasts hajan ina schanza da sa manifestar en stima vicendaivla. 
La regenza grischuna sa resalva da valitar adina puspè da nov las ristgas da segirezza. 
Per garantir la segirezza per il WEF 2002 ed uschia sia realisaziun insumma dovri las suandantas cundiziuns da basa: 
- La valitaziun da las ristgas da segirezza ston permetter ina realisaziun responsabla dal WEF 2002. 
- Il sustegn cun persunal e material vegn concedì tras ils chantuns e la confederaziun en la dimensiun dumandada. 
- Il cussegl grond approva il preventiv proponì. 
- Il rapport accumpagnant e la tenuta da la regenza visavi il WEF a Tavau vegnan acceptads dal cussegl grond, da la legislativa dal circul e da la vischnanca da Tavau e dal WEF. 
- Il WEF ed il circul da Tavau tegnan quint dals aspects relevants dal profil da segirezza per la realisaziun da l'Annual Meeting. 
- Ils adversaris da la globalisaziun èn pronts per il dialog e sustegnan la creaziun d'in forum da scuntrada a Tavau. 
- I vegn creada ina basa clera dal dretg da polizia per las cumpetenzas necessarias da la polizia da segirezza (revisiun parziala da l'ordinaziun davart la polizia chantunala). 
Indicaziun: 
Il text integral dal rapport WEF da Peter Arbenz sco er dal rapport accumpagnant da la regenza pon ins chattar en l'internet: www.gr.ch, rubrica "parlament" (files pdf cun pussaivladad da stgargiar). 
Gremi: regenza 
Funtauna: rg giunta WEF 
Data:06.09.2001 
Segirezza al WEF: 
La confederaziun sa participescha als custs da segirezza dal chantun Grischun. 
Ina part da 3.26 milliuns dals custs vegn surpigliada. 
Il cussegl federal ha concludì mesemna, ils 29 d'avust davart sia participaziun finanziala als custs da segirezza en il rom dal World Economic Forum a Tavau (WEF) 2001. 
La confederaziun paja 3.26 milliuns francs vi da las expensas per il dispositiv supplementar en favur da persunas protegidas dal dretg internaziunal. 
Quest sustegn succeda cun resalva da l'approvaziun dal credit posteriur respectiv tras l'assamblea federala. 
A medem temp desista la confederaziun da sia pretaisa da circa 820'000 francs visavi il chantun Grischun en connex cun l'acziun dal corp da guardias da cunfin. 
Il cussegl federal ha ultra da quai fixà il modus da calculaziun per ses engaschament futur vi dal WEF. 
Gia avant in onn aveva il cussegl federal concludì da qualifitgar il WEF - a basa da sia significaziun unica e sias consequenzas per ils interess internaziunals da la Svizra - sco eveniment extraordinari e da surpigliar a partir da 2001 80 pertschient dals custs per il dispositiv supplementar en favur da persunas protegidas dal dretg internaziunal (chaus da stadis, schefs da regenza, commembers da regenzas en uffizi, commembers da chasas roialas e curts da prinzis e.u.v.). 
Ils 19 da zercladur 2001 ha orientà la giunta WEF da la regenza grischuna en occasiun d'ina discussiun a Berna ina delegaziun dal cussegl federal davart ils custs dal WEF 2001. 
Co vegn calculada la part da la confederaziun? 
Ils custs da segirezza dal chantun Grischun muntan totalmain a circa 7.83 milliuns francs (senza las pajas da la polizia chantunala grischuna). 
La calculaziun dal dispositiv supplementar sa basa sin la part da la confederaziun vi da las expensas per ils singuls secturs da segirezza (center da congress, protecziun da persunas, escortas, surveglianza da hotels, segirar trajects ed auters). 
Ils custs zavrads uschia per il dispositiv supplementar muntan a 4.08 milliuns francs. 
La confederaziun sa participescha a quels cun 80 pertschient, quai fa ina contribuziun da 3.26 milliuns francs. 
La confederaziun desista ultra da quai da la contribuziun dal chantun Grischun vi da l'acziun dal corp da guardias da cunfin en l'autezza da 820'000 francs. 
L'onn passà ha il cussegl federal er approvà ina dumonda correspundenta per il WEF 2000. 
Er en il futur duai la part da la confederaziun muntar ad 80 pertschient dals custs per il dispositiv supplementar che vegnan calculads, sco tar il WEF 2001, mintgamai cun agid d'ina zavrada dals custs. 
Questa participaziun vegn limitada en il futur a trais otgavels (3/8) dals custs da segirezza dal chantun Grischun (las pajas excludidas). 
Plinavant na vegnan en avegnir betg pli mess a quint al chantun Grischun ils custs per acziuns dal corp da guardias da cunfin. 
Gremi: cussegl federal 
Funtauna: rg departament federal da giustia e polizia 
Data: 06.09.2001 
Samedan promova la bilinguitad rumantsch - tudestga en la scolina ed en la scola populara 
En la scolina ed en la scola populara da Samedan vegn promovida la bilinguitad rumantsch - tudestga cun cleras intenziuns tenor in concept spezial. 
Las experientschas da fin uss cun il "model da Samedan" èn tut en tut positivas. 
La realisaziun dal concept cuntinuescha er suenter che la fasa d'examinaziun effectiva (1996 fin 2000) è terminada. 
Sin fundament da la situaziun linguistica extraordinaria cun la quala la scolina e la scola populara da Samedan èn confruntadas dapi onns, ha ina gruppa da lavur sviluppà durant ils onns 1994 fin 1996 in concept, en il qual la bilinguitad da Samedan na vegn betg chapida sco ina grevezza, mabain sco ina schanza. 
Il "model da Samedan", dal qual ha gì lieu l'emprova durant ils onns 1996 fin 2000, ha en mira tranter auter: 
- Ils geniturs duain vesair la valur da la bilinguitad per il svilup e la furmaziun da lur uffants ed uschia pudair sustegnair quests en lur situaziun d'emprender. 
- Tuts uffants duain dastgar emprender da conuscher la bilinguitad sco in enritgiment, independentamain da lur emprim linguatg. 
- Tar ils uffants duai vegnir svegliada ina chapientscha linguistica avanzada che sa lascha cuntanscher be difficilmain cun ina scolaziun monolingua. 
- La bilinguitad equilibrada cuntanschida a la fin dal temp da scola obligatori duai garantir bunas schanzas da furmaziun en in pajais pluriling als giuvenils. 
En il center da la promoziun cun cleras intenziuns d'ina bilinguitad rumantsch - tudestga equilibrada stat era a Samedan il princip da l'immersiun sco en tuttas scolas da lingua rumantscha dal chantun Grischun. 
En il senn da quest princip vegnan dads ils roms d'instrucziun da princip en domaduas linguas (rumantsh e tudestg). 
Las differenzas principalas tranter il "model da Samedan" e tschellas scolas da lingua rumantscha èn tranter auter la proporziun da maschaida da las duas linguas sco er la purschida da mesiras da promoziun cun cleras intenziuns che stattan a disposiziun a Samedan a tuttas scolaras ed a tuts scolars. 
Ils differents aspects da l'experiment da scola èn vegnids evaluads d'in team da scienziads da l'universitad da Friburg sut la batgetta da prof. Jean-Luc Gurtner. 
Ils resultats ch'ins ha pudì rimnar durant la fasa experimentala effectiva dals onns 1996 fin 2000 èn da princip positivs. 
Però èsi er sa mussà cleramain che la midada d'ina scola populara rumantscha ch'è sa cumprovada enfin uss, medemamain bilingua (!) è da responsar be a cundiziuns ed a premissas fitg spezialas che ston vegnir scleridas ordavant en mintga singul cas (sco a Samedan) ed examinadas en detagl davart tut ils avantatgs ed ils dischavantatgs. 
Scumond da publicaziun: mesemna, ils 12 da settember 2001, a las 11.00 
Gremi: departament d'educaziun, cultura e protecziun da l'ambient 
Funtauna: rg uffizi per las scolas popularas e las scolinas 
Data: 12.09.2001 
La regenza vul reglar il congedi da maternitad en la lescha davart la cumpensaziun dal gudogn 
La regenza grischuna propona da betg reglar il congedi da maternitad en il DO, mabain en la lescha davart la cumpensaziun dal gudogn. 
Uschia po vegnir ademplida bler meglier l'incumbensa constitutiva da blers onns davart l'introducziun d'in'assicuranza da maternitad. 
La confederaziun propona da reveder il dretg d'obligaziuns (DO) e d'introducir in congedi da maternitad ch'ils patruns stuessan pajar. 
Questa proposta na po la regenza betg approvar per las suandantas raschuns: 
- La finanziaziun proponida ha in effect negativ sin la politica da paja dals patruns envers las lavurantas che profiteschan d'in congedi da maternitad. 
- Las lavurantas vegnissan dischavantagiadas. 
- La proposta da la confederaziun vegniss a chaschunar distorsiuns da concurrenza tranter las interpresas. 
- Il congedi da maternitad pajà fiss be limità a dunnas cun in'activitad da gudogn dependenta. 
Il model cun ina schliaziun en il DO proponì da la confederaziun è da refusar per motivs economics, socials e da la politica famigliara. 
L'assicuranza da maternitad ha intent sociopolitic e n'è betg problem dal dretg da lavur. 
Cun la schliaziun en il DO proponida vegniss per consequenza cuntrafatg a la finamira politica ed economica da princip renconuschida oz d'augmentar la participaziun da las dunnas al martgà da lavur, perquai ch'i vegniss qua tras engrevgià a las dunnas che profiteschan d'in congedi da maternitad da participar al martgà da lavur. 
Dal puntg da vista da la politica famigliara èsi fauss da restrenscher l'intent dal congedi da maternitad mo sin la dunnas cun in'activitad da gudogn dependent. 
In'assicuranza da maternitad che s'orientescha al patratg da solidaritad è er d'extender sin las dunnas che lavuran independentamain. 
La regenza vesa ina schliaziun che permetta da realisar l'incumbensa constitutiva, d'introducir in'assicuranza da maternitad, en ina revisiun correspundenta da la lescha davart la cumpensaziun dal gudogn (LCG). 
En la LCG po vegnir prendida ina schliaziun, tar la quala ils motivs che s'opponan a la schliaziun en il DO, daventan praticamain dal tuttafatg obsolets. 
La cunvegnientscha da las vischnancas Camuns, Surcasti, Tersaus ed Uors-Peiden, da s'unir a la vischnanca da Suraua, vegn approvada. 
En il senn d'ina reglamentaziun transitoria vegn repartida la vischnanca da Suraua sin fundament da l'index ordinari da la capacitad finanziala per ils onns 2002 e 2003 en la gruppa cun capacitad finanziala tschintg. La regenza suttametta in messadi correspundent al cussegl grond. Persunal 
Dorin Ritzmann, naschida 1959, da ed a Turitg, daventa media superiura a l'ospital da dunnas Fontana a Cuira. 
A partir da mez fanadur vegn ella ad esser occupada cumplettamain a Cuira. 
Davent da l'entschatta 2002 per part en l'ospital da Tusaun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.09.2001 
Project-rait da pestgar: Pertge datti adina puspè peschs morts en l'En da l'Engiadin'ota? 
La populaziun da litschalas en l'Engiadin'ota vegn considerada sco quella ch'è situada il pli aut en l'Europa. 
Grazia a sia fermezza da populaziun ed a la reproducziun natirala che conserva sasezza è ella d'impurtanza naziunala. 
Mintg'onn la primavaira vegnan dentant observadas litschalas mortas u fitg flaivlas en l'En. 
Las raschuns per quai èn intschertas. 
En in studi da l'IFPSPA vegnan discutadas differentas ipotesas davart las raschuns dal murir ed elavuradas propostas per l'ulteriur proceder. 
Onn per onn vegnan affluidas en in dumber considerabel litschalas e litgivas d'ual mortas u fitg flaivlas tar il rastè da la tschiffada d'aua a S-chanf sco er tar il chanal da drenascha dal curs vegl da l'En a Cristansains, Samedan. 
Dapi l'annotaziun da l'onn 1976 vegnan registradas annualmain tranter 200 e 1'500 litschalas sco era diesch fin 170 litgivas d'ual. 
Perencunter vegnan observads tar il chanal da drenascha a Samedan be anc sporadicamain peschs morts dapi 1991. 
Questas constataziuns han intimà l'inspecturat da chatscha e pestga sco er l'uffizi per l'ambient dal Grischun d'incumbensar l'IFPSPA (institut federal per provediment, sereneraziun e protecziun da las auas) d'analisar la situaziun, da discutar eventalas raschuns e d'elavurar propostas per l'ulteriura procedura. 
Il studi è vegnì elavurà da DP dr. Patricia Holm e dr. Daniel Bernet. 
Patricia Holm è manadra dal project "rait da pestgar da la Svizra". 
Quest project sa fatschenta cun las raschuns dal butin da peschs fermamain degressiv ch'ins ha constatà durant ils davos diesch onns cunzunt en ils flums da la Svizra bassa. 
Las raschuns da la mort dals peschs en l'Engiadin'ota na pon oz betg vegnir identifitgadas cleramain. 
La cumparsa da litschalas mortas sa concentrescha sin il temp da la fin d'avrigl fin la fin da matg. 
Quest fatg fa attent ad in connex cun la perioda da fregar da las litschalas. 
Malgrà ils facturs da stress che indebleschan natiralmain ils peschs durant il temp da fregar, supponan ins che la mesira dal murir annual dastgia surpassar la "sminuziun natirala". 
Facturs essenzials che pon rinforzar la mortalitad da las litschalas durant il temp da fregar èn l'auta spessezza da l'effectiv, las fermas fluctuaziuns quotidianas da l'autezza da l'aua resp. la situaziun da l'aua restanta en la sfera d'influenza da las ovras electricas sco er la debitaziun cronica, dentant er alternanta dals peschs tras l'inducziun da grondas quantitads d'aua persa durant l'enviern. 
I sa tracta uss da chattar las raschuns pussaivlas cun ulteriuras retschertgas ch'han cleras intenziuns. 
Gremi: inspecturat da chatscha e pestga ed uffizi per l'ambient dal Grischun 
Funtauna: rg inspecturat da chatscha e pestga 
Data: 19.09.2001 
Resposta da la regenza grischuna al postulat Arquint concernent l'assegnaziun da secturs specifics als departaments 
A la sessiun extraordinaria dal cussegl grond dals 7 da settember 2001 han ils presidents da las fracziuns crititgà il cumportament da cusseglier guvernativ Peter Aliesch en connex cun il cas "Papadakis". 
Els han constatà la perdita da la credibladad e da l'abilitad politica d'agir e pledà il medem mument per ina privaziun da la confidenza tras il cussegl grond. 
Gia cun ses conclus dals 14 d'avust 2001 ha la regenza surdà en enclegientscha ils secturs specifics polizia chantunala e polizia d'esters al departament da construcziun, traffic e selvicultura substitut. 
Per quest intent è ella sa basada sin l'art. 26 al. 1 da da ses urden da gestiun (UGR). 
Questa disposiziun prevesa che per motivs impurtants, particularmain per evitar collisiuns d'interess, possia ella divergiar da la repartiziun d'incumbensas tenor l'urden da gestiun. 
Sustegnida tras la posiziun clera dal parlament a la sessiun extraordinaria vul la regenza garantir er vinavant che fa-tschentas impurtantas, dossiers delicats sco er tschertas incumbensas da rutina possian vegnir represchentadas libramain, a moda politicamain effizienta e cun credibladad envers il cussegl grond e la publicitad. 
Pertutgà spezialmain da quest conflict è, tenor l'avis da la regenza, il sectur da giustia cun ils fatgs da dretgira, las dumondas constituziunalas generalas inclusiv la revisiun totala da la constituziun chantunala e las cumpetenzas per il dretg penal, l'execuziun da chastis e mesiras. 
Da quests davos secturs fan part la persecuziun penala e l'execuziun da chastis e mesiras sco er la praschun dal Sennhof ed il stabiliment da Realta. 
Per evitar ulteriuras collisiuns d'interess è la regenza pronta da transferir ils secturs specifics menziunads dal champ d'incumbensas giustia ad auters departaments, e quai sin fundament da l'art. 26 al. 1 UGR. 
Sco ch'il cussegl grond pretenda, duai la surdada valair fin a l'abandun da cusseglier guvernativ Aliesch da la regenza. 
En la cumpetenza da cusseglier guvernativ Aliesch restan pia en emprima lingia il champ d'incumbensas sanitad cun ils secturs specifics sanadad ed agid social sco er il champ d'incumbensas giustia e polizia cun ils secturs specifics dretg da burgais e dretg civil, traffic sin via e navigaziun. 
Ulteriuras mesiras na vul la regenza betg ordinar per il mument, e quai sin fundament da la disposiziun excepziunala da l'art. 26 al. 1 UGR. 
Medemamain resguarda ella sco in fatg nunpussaivel e nunraschunaivel da surdar incumbensas spezialas a cusseglier guvernativ Aliesch. 
Ma, tut tenor il svilup da la situaziun, sa resalva la regenza il dretg da far in nov giudicament e da prender las mesiras adattadas. 
La regenza sa declera pia pronta d'acceptar il postulat en quel senn che, cuntrariamain a l'art. 25 cifra 2 lit. A UGR, vegnan transferids ils secturs specifics giustia, dretg penal, persecuziun penala ed execuziun dal chasti dal departament da giustia, polizia e sanitad ad auters departaments. 
Ils detagls organisatoris regla la regenza. 
Indicaziun: Il text dal postulat Arquint sa chatta en l'internet sut www.gr.ch, rubrica "Parlament", sutregister "intervenziuns parlamentaras", chavazzin *Arquint* 
Gremi: regenza 
Funtauna: rg chanzlia chantunala dal Grischun 
Data: 20.09.2001 
Il premi da cultura dal Grischun va a Vic Hendry ed a Räto Tschupp 
Il litterat e promotur da la lingua e cultura rumantscha Vic Hendry ed il dirigent d'orchester e promotur da musica Räto Tschupp retschaivan il premi da cultura 2001 dal chantun Grischun. 
La valur dal premi munta mintgamai a 15'000 francs. 
Ultra da quai surdat la regenza otg premis da renconuschientscha da mintgamai 10'000 francs e nov premis da promoziun da mintgamai 7'000 francs. 
Las surdadas han lieu venderdi ils 16 da november. 
Vic Hendry survegn il premi da cultura per si'ovra litterara extendida ed impurtanta e ses gronds merits per la promoziun da la lingua e cultura rumantscha. 
Räto Tschupp survegn il premi da cultura per sia lavur sco dirigent d'orchester e cunzunt per ses engaschi sco pionier da la musica contemporana ed era sco rescuvrider da musica istorica nunenconuschenta. 
Premis da renconuschientscha 
Premis da renconuschientscha en l'import da 10'000 francs vegnan concedids a: 
- Raimund Alig per sias grondas prestaziuns sco dirigent e pedagog da musica e ses engaschi extraordinari per la musica instrumentala en il Grischun, 
- Annamengia Bertogg per sia creaziun litterara che ha enritgì la litteratura rumantscha en sia moda subtila e sensibla, 
- Peter Donatsch per sia creaziun engaschada e vasta cun pled ed illustraziun che fa chapir meglier ad in grond public la natira, ils umans e la cultura dal Grischun, 
- Rico Falett per sias grondas prestaziuns culturalas e ses engaschi nunstanclentaivel sco admonider da la societad, 
- Mario Grazia per sia impurtanta lavur da teater en dialect puschlavin e ses grond engaschi per mantegnair l'ierta linguistica e culturala da la Val Puschlav, 
- Luzius Hassler per sias grondas prestaziuns sco dirigent e pedagog da musica e ses engaschi extraordinari per il chant en il Grischun, 
- Anna Lenz per si'ovra sco documentadra fotografica d'architectura grischuna e sco artista visuala, ed a 
- Peter Rieder per ses grond engaschi per il svilup d'ina nova politica agrara e cunzunt per ses engaschi en favur d'in svilup da vischnancas prudent a l'exempel da Vrin, che colliescha l'agricultura, las structuras d'urbanisaziun tradiziunalas e las valurs culturalas. 
Premis da promoziun 
Premis da promoziun en la valur da mintgamai 7'000 francs survegnan: 
Remo Arpagaus, decoratur da tribuna e musicist, 
Ursina Brun, musicista, 
Seraina Janett, musicista, 
Marietta Jemmi, pedagoga da teater ed actura, 
Zilla Leutenegger, artista figurativa, 
Michel Pfister, artist figurativ, 
Elvira Pünchera, scriptura e translatura, 
Ariane Senn, actura, e 
Vincenzo Todisco, scriptur. 
Surdada dals premis 
Ils premis vegnan surdads a chaschun d'ina festa venderdi, ils 16 da november, a las 17.15, en la sala dal cussegl grond. 
Contribuziuns culturalas 
A norma d'in uschenumnà conclus collectiv vegnan conderschidas contribuziuns en la summa totala da 357'700 francs a 68 instituziuns culturalas. 
Consultaziuns a la confederaziun 
La regenza s'exprima davart la revisiun parziala da la lescha d'asil e davart las midadas che stattan en connex cun quella en la lescha federala davart la dimora ed il domicil dals esters sco er en la lescha federala davart l'assicuranza da malsauns. 
Era sche tentativas da revisiun per ina legislaziun coerenta ed efficazia davart ils esters e davart l'asil vegnan da princip sustegnidas è il sboz da revisiun da repassar en tscherts puncts, cunzunt sin fundament da la stabilisaziun problematica da novs dretgs. 
L'ordinaziun executiva tar la lescha federala davart las cundiziuns da lavur e da paja minimalas per las lavurantas ed ils lavurants tramess en Svizra e las mesiras accumpagnantas regla las modalitads da las cumissiuns tripartitas da la confederaziun. 
Talas èn previsas en las novas disposiziuns dal dretg d'obligaziuns davart il contract da lavur normal. 
La regenza na chatta betg standards minimals en il sboz d'ordinaziun che garanteschan ina tscherta unitad da l'execuziun en ils chantuns. 
Las adattaziuns giuridicamain formalas da las ordinaziuns davart la segirezza d'installaziuns e d'apparats tecnics vegnan approvadas. 
Ellas gidan da dismetter impediments tecnics per il commerzi en il martgà intern da l'UE, al qual la Svizra sa participescha fermamain. 
Persunal 
Bernhard Marcus Riedi, naschì 1958, da Mustér, sesents a Glion, daventa inschigner forestal regiunal tar l'uffizi forestal. 
El entra en uffizi a l'entschatta da december. 
Gremi: regenza 
Funtauna: rg chanzlia chantunala dal Grischun 
Data: 20.09.2001 
La nova constituziun chantunala (2): 
Differents resuns davart il dretg da linguas e la nova organisaziun dal chantun 
Ina clera fixaziun da la trilinguitad ed ina nova structuraziun dal chantun per incumbensas administrativas han furmà dus dals puncts principals che la cumissiun da constituziun ha proponì en ses sboz. 
En la consultaziun èn ils dus puncts fruntads sin differents resuns. 
Da cusseglier guvernativ dr. Peter Aliesch 
Schef dal departament da giusta, polizia e sanitad dal Grischun 
Sa basond sin la decisiun da princip dals votants e da las votantas da 1997 cuntegna il sboz da la cumissiun da constituziun differentas novaziuns. 
Tar intginas sa tracti cunzunt da cumplettar e far transparent il dretg vertent, sco per exempel tar il dretg da linguas. 
Auters puncts preschentan novaziuns effectivas da la tematica. 
Latiers tutga per exempel la proposta per ina refurma da la structuraziun da l'administraziun cun stgaffir regiuns. 
Cun l'artitgel dad oz vi jau ma fatschentar cun quests dus puncts dal cuntegn. 
La trilinguitad è caracteristica per il Grischun e munta ina gronda provocaziun. 
La maioritad da las consultantas e dals consultants approva la formulaziun che sa basa sin il text da la nova constituziun federala. 
Il dretg da linguas en regiuns plurilingas preschenta er adina in ferm aspect emoziunal. 
Perquai na fai betg smirvegliar ch'i resulta critica or da duas direcziuns a l'artitgel da linguas: per insaquants va el memia lunsch, entant che auters crajan che la protecziun saja insuffizienta. 
Persunas singulas e vischnancas disturba la promoziun da las linguas minoritaras, il rumantsch ed il talian; ellas pretendan in tractament egual da tuttas linguas. 
Da l'autra vart crititgeschan represchentantas e represchentants da las minoritads linguisticas che la proposta da la cumissiun da constituziun na satisfetschia betg a la situaziun da smanatscha. 
Els pretendan cunzunt ch'il chantun duaja fixar, suenter avair tadlà las vischnancas, lur lingua uffiziala e da scola. 
Tar la structuraziun dal chantun per incumbensas administrativas exista in basegn da refurma. 
La consultaziun demussa cleramain ch'i dovra structuras novas u almain meglieradas per ademplir las incumbensas administrativas en l'avegnir. 
La constataziun è incontestada; fitg differentas opiniuns existan tar il "co": fusiuns da vischnancas, rinforzar ils circuls, rinforzar las corporaziuns regiunalas existentas u las regiuns. 
La proposta da la cumissiun da constituziun, la quala preveseva da stgaffir set regiuns, vegn en questa furma refusada per gronda part. 
Da la consultaziun resulta plinavant cleramain che la via è da tschertgar cun rinforzar la collavuraziun regiunala. 
Be sporadicamain vegn animà da reducir cleramain "da surengiu" il dumber da vischnancas entras fusiuns da vischnancas. 
Il settember 1997 han ils Grischuns cun dretg da votar acceptà cun gronda maioritad il princip d'ina revisiun totala da la constituziun chantunala. 
Els han uschia dà a la regenza ed al cussegl grond ina clera incumbensa che surpassa ina spira cumplettaziun dal dretg constituziunal. 
La revisiun totala porscha la pussaivladad da discutar e da realisar refurmas necessarias e giavischaivlas en ina vista generala. 
Sco quai ch'jau hai rapportà dacurt en ina contribuziun èn ils sbozs da la cumissiun da constituziun da princip vegnids giuditgads a moda positiva en la consultaziun. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 26.09.2001 
Occurrenzas grondas sco il WEF: garantir meglier la basa legala da la lavur da la polizia chantunala 
La regenza preschenta la missiva ed il sboz per ina revisiun parziala da l'ordinaziun davart la polizia chantunala al cussegl grond. 
Las cumpetenzas da la polizia per l'urden e la segirezza vegnan definidas pli cler en connex cun occurrenzas grondas (p. ex. WEF). 
Sch'ina permissiun per ina demonstraziun paschaivla duai vegnir concedida sco contribuziun davart la desescalaziun per il WEF 2002, èsi da procurar per ils instruments ils pli necessaris ed urgents per pudair controllar ina tala manifestaziun. 
Cun il project da revisiun na duain dentant betg vegnir pussibilitadas ulteriuras restricziuns dals dretgs fundamentals. 
Anzi, i sa tracta da metter en ina furma democratica legitimada las mesiras da segirezza ch'èn necessarias per garantir ils dretgs fundamentals. 
Questas mesiras pon esser accumpagnadas da restricziuns, per exempel da la libertad da reuniun e da sa mover sco er da la garanzia da la proprietad. 
I tutga tar ils princips fundamentals da noss stadi da garantir ch'ils dretgs fundamentals vegnian respectads. 
Quai vala natiralmain er per occurrenzas grondas sco il WEF. 
La segirezza na sa lascha dentant betg realisar senza restrenscher ils dretgs fundamentals, er quels da circuls da la populaziun nunparticipads. 
Per ils organs da segirtad munta quai da ponderar cuntinuadamain ils interess. 
Dumondas da la proporziunalitad e da l'interess public da restricziuns dals dretgs fundamentals èn er en l'avegnir d'examinar en mintga cas spezial. 
En il futur vegnan ellas segiramain a procurar per materia da discussiun. 
Il chantun Grischun sa preschenta al "annual meeting" dal WEF sco ospitant ed è uschia responsabel per la segirezza dals giasts, dals participants e da la populaziun indigena. 
Igl è ultra da quai si'obligaziun da proteger ils dretgs da tuts confurm a la constituziun. 
Las reglas da gieu democraticas ston dentant vegnir respectadas e per part vegnir fatgas valair da la polizia. 
La disposiziun previsa (artitgel 8a da l'ordinaziun) duai dar a la polizia la pussaivladad che sa referescha a l'eveniment u a l'occurrenza da pudair decretar ed en cas da basegn realisar mesiras necessarias da la polizia d'urden e da segirezza. 
Da questas fan part mesiras d'allontanament, endrizzar zonas da bloccada e restricziuns localas ch'èn necessarias en vista ad occurrenzas grondas. 
Ulteriurs secturs d'applicaziun imaginabels da la polizia da segirezza resultan en cas da fenomens natirals, accidents, acts chastiabels u tar incumbensas concretas da la regenza, sco per exempel garantir la segirezza durant ils campiunadis mundials da skis en l'Engiadina. 
Novaziuns da las stimaziuns 
Dapi l'entschatta 2000 è en vigur la nova ordinaziun dal cussegl grond davart las stimaziuns uffi-zialas (ordinaziun davart las stimaziuns uffizialas SchVO). 
Las valurs da stimaziun s'orienteschan dapi lura consequentamain a la fiera e las taxas da stimaziun èn vegnidas dauzadas sin in nivel che cuvra ils custs. 
Uss ston las disposiziuns executivas dal cussegl guvernativ ed il reglament da stimaziun vegnir adattads correspundentamain. 
Da princip sa tracti latiers dal suandant: 
- Las valurs commerzialas e da rendita d'ovras electricas, da conducts d'ieli, da telefericas, da runals e da sumegliants manaschis na vegnan betg pli calculadas entras l'administraziun da taglia chantunala, mabain entras l'uffizi da stimaziun dal Grischun. 
- Differentas disposiziuns e noziuns èn d'adattar a las cundiziuns actualas ed a las enconuschien- 
- Las cumissiuns da stimaziun vegnan per part restructuradas per correspunder il meglier pussaivel a las cundiziuns midadas. 
Ils decrets revedids vegnan publitgads mez december en il Fegl uffizial chantunal ed entran en vigur l'entschatta dal 2002. 
L'interpresa dal stadi CSM vegn a cuntanscher ina bilantscha positiva 
Dapi bunamain quatter onns emprova la centrala chantunala per stampats e material (CSM) da sbassar ils custs totals per material da biro e products stampads da l'administraziun e da cuntanscher in gudogn intern dal manaschi. 
In rapport respectiv dat bunas notas a la CSM, las emprimas finamiras èn cuntanschidas: la CSM vegn quest onn a cuntanscher ina bilantscha positiva. 
Durant decennis era la CSM per uschè da dir in manaschi da monopol dal stadi. 
La CSM era il sulet furnitur da material da biro e da products stampads per tut ils biros da l'administraziun chantunala. 
1997 ha la regenza fixà en il rom d'in'ordinaziun ch'il provediment cun material da biro en l'administraziun chantunala saja d'organisar da nov. 
Las cundiziuns sa clamavan uschia: ils custs totals per material da biro duain vegnir sbassads, la CSM, sut la direcziun d'in quint integral dals custs, duai cuntanscher in gudogn ed ils retschaviders duessan avair la pussaivladad da cumprar products purschids a moda pli favuraivla sin il martgà liber. 
Durant ina fasa d'emprova da quatter onns (1998 fin 2001) èn las innovaziuns vegnidas realisadas. 
D'in rapport da la chanzlia chantunala, a la quala la CSM è affiliada, resorta che la reorganisaziun da la CSM haja mussà in success durant la fasa d'emprova da quatter onns. 
Ins ha pudì cuntanscher respargns considerabels en il sectur dal persunal ed en la domena speziala. 
La purschida è vegnida reducida e limitada a 1'000 artitgels, la surfatscha da locaziun da la CSM è vegnì reducì da 1'500 sin 980 meters quadrat. 
Durant la fasa d'emprova han ins diminuì trais da primarmain 7.5 plazzas (reducziun dals custs da persunal per var 39 pertschient). 
Questa considerabla reducziun da plazzas è be stada pussaivla perquai ch'il diever da la EED è vegnì rinforzà fermamain, perquai ch'i n'è vegnì pratitgà nagin perfecziunissem pli tar las scrittiras stampadas e perquai che las spediziuns grondas èn consequentamain vegnidas demagasinadas a la ARGO (Fundaziun center grischun per luvratoris e dimoras d'impedids). 
Ils custs dal material da biro han ins pudì sbassar per bun dus pertschient, cumbain che la finamira a media vista munta a diesch pertschient. 
La segunda finamira, quella da cuntanscher in gudogn da manaschi, dastgass vegnir cuntanschida en l'onn da gestiun current. 
La moda da lavurar da la CSM è sa midada decisivamain durant la fasa d'emprova cun s'orientar uss al martgà. 
Sco manaschi innovativ è la CSM buna da porscher products pli favuraivels grazia ad in grond volumen da vendita. 
Sin basa da l'ordinaziun davart la CSM èn uffizis chantunals obligads da dumandar in'offerta da la CSM sch'els vulan acquistar material da biro. 
Sch'ils products e las prestaziuns giavischads na vegnan betg purschids u na vegnan betg purschids per il pretsch il pli favuraivel, pon els vegnir cumprads al martgà liber. 
I sa mussa che la fidaivladad dals uffizis chantunals envers la CSM è fitg gronda. 
Las cumpras tar auters furniturs muntan ad ina dimensiun da paucs pertschients. 
Cun la CSM dispona il chantun oz d'in center da cumpra e da cussegliaziun per material da biro cumpetent cun in'organisaziun concisa che porta bunas prestaziuns per pretschs favuraivels. 
Consultaziuns a la confederaziun 
La regenza grischuna s'exprima cunter la revisiun parziala da la lescha federala davart ils dretgs politics e l'ordinaziun respectiva. 
Ella è da l'avis ch'i n'existia betg in vair basegn d'agir, ni en il senn objectiv, giuridic e politic ni temporal. 
Tenor la confederaziun è la raschun principala da la revisiun previsa quella ch'il basegn da purschidas electronicas dal maun public daventia pli grond er en il sectur dals dretgs politics. 
Cun raschun vegn fatg attent che l'introducziun extendida dad e-voting (vuschar ed eleger via internet) dovra in svilup ed in tractament da plirs onns perquai ch'ella vegn ad influenzar la vita politica da fund ensi e po metter en dumonda las structuras ch'èn creschidas a moda federalistica. 
Igl è gist d'accelerar il svilup da schliaziuns tecnicas en quest sectur. 
Als ulteriurs basegns da purschidas electronicas (material da votar e material electoral, glistas da suttascripziuns per referendums ed iniziativas dal pievel) pon ins correspunder senz'auter gia oz, er senza reglamentaziuns legalas extraordinarias. 
L'ordinaziun davart las reglas dal traffic sin via e l'ordinaziun davart las pretaisas tecnicas da vehichels sin via duain vegnir midadas en reguard a las novas furmas da mobilitad. 
Ils novs utilisaders da la via duain da princip vegnir mess a pèr a las pedunas ed als peduns. 
La regenza renconuscha bain il basegn da regulaziun, constatescha dentant che la segirezza dal traffic na vegn strusch meglierada entras las novaziuns previsas. 
Dal rest pari problematic da metter a pèr ils utilisaders da la via che fan diever d'urdains che sumeglian a vehichels cun ils peduns. 
La revisiun parziala da la lescha davart las scolas politecnicas federalas vegn sustegnida. 
La regenza beneventa la fixaziun legala da la direcziun cun mandat da prestaziun e preventiv global, la concepziun da las cumpetenzas e da l'autonomia dal sectur da la SPF sco er la coordinaziun interna ed externa da la SPF entaifer las scolas autas svizras. 
Sco chantun da scol'auta professiunala metta la regenza paisa sin quai che l'admissiun generala da persunas cun in diplom da Bachelor d'ina scol'auta professiunala sco students en l'emprim semester d'ina SPF vegnia reglada en la lescha. 
El vegn calculà cun 2.3 milliuns francs ed è fixà per tschintg onns. 
El duai promover guauds stabils, natirals cun spezias da plantas confurmas al lieu per ademplir persistentamain tut las funcziuns dal guaud pretendidas, cunzunt la funcziun da protecziun. L'avertura dal guaud duai vegnir mantegnida e cumplettada, ils paralavinas existents duain vegnir mantegnids. Chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 27.09.2001 
La nova constituziun chantunala (3): Refurma dals dretgs dal pievel e proporz: quant gronda è l'acceptanza? 
La cumissiun da constituziun ha proponì ina reorganisaziun extendida dals dretgs dal pievel ed ina midada considerabla tar l'elecziun dal cussegl grond. 
Ils singuls puncts fruntan en la consultaziun sin differenta acceptanza. 
In ulteriur sguard en ils resultats da la consultaziun. 
Da cusseglier guvernativ dr. Peter Aliesch 
Schef dal departament da giustia, polizia e sanitad dal Grischun 
Las persunas cun dretg da votar duain pudair decider davart tut las strategias impurtantas dal chantun e da las vischnancas. 
A medem temp vegn pretendida ina reorganisaziun extendida dals dretgs dal pievel (dretg da votar e d'eleger, iniziativa dal pievel, referendum). 
Latiers ha ella resguardà ch'il sistem da la democrazia directa restia equilibrà. 
Ina reducziun dals dretgs dal pievel na fiss ni giuridicamain necessaria e raschunaivla ni politicamain realisabla. 
Ils midaments ils pli marcants pertutgan la midada dal referendum obligatori al referendum facultativ tar leschas, la reducziun dal dumber da suttascripziuns necessari sco er l'introducziun dal referendum constructiv. 
En la consultaziun fruntan ils princips per gronda part sin consentiment. 
Differentas opiniuns existan cunzunt davart quantas suttascripziuns che duajan esser necessarias per la reussida d'in referendum e sche quest dretg duaja tutgar ad in tschert dumber da vischnancas. 
Las adattaziuns areguard l'iniziativa dal pievel èn bunamain incontestadas. 
Er tar l'iniziativa procura cunzunt il dumber da suttascripziuns per discussiuns. 
Ina clera maioritad da las posiziuns sustegna er la pussaivladad per las vischnancas da dar ad estras ed ad esters il dretg da vuschar e d'eleger en chaussas da la vischnanca. 
In dals midaments ils pli impurtants ed er ils pli contestads en il sboz da la cumissiun da constituziun pertutga l'elecziun dal cussegl grond. 
La proposta da la cumissiun preveseva ch'ils commembers dal parlament chantunal vegnissan da nov elegids cun la procedura d'elecziun da proporz en ils indesch districts. 
Questa furma pura dal proporz sin plaun districtual na chatta nagina maioritad en la consultaziun. 
Regiuns pauc colonisadas e regiuns periferas duain er vinavant esser represchentadas en il cussegl grond ed avair il dretg d'ina sedia. 
Differentas posiziuns fan attent al fatg che la concepziun da la procedura d'elecziun è era dependenta da la grondezza dal parlament chantunal. 
Plirs chantuns han sminuì durant ils davos onns lur parlament u lavuran da preschent londervi. 
Sch'il cussegl grond dal Grischun duai medemamain vegnir sminuì vegn examinà e discutà en il rom da la refurma currenta dal parlament. 
Las lavurs vi da la revisiun totala da la constituziun chantunala sa basan sin ina decisiun da princip da las persunas cun dretg da votar dal settember 1997. 
La regenza ha nominà ina cumissiun da constituziun da 30 persunas per elavurar in sboz. 
Ils resultats da la consultaziun che ha cuzzà enfin la fin da mars 2001 èn uss avant maun. 
Il sboz da la cumissiun è da princip vegnì giuditgà a moda positiva en la consultaziun. 
Communicaziun als collavuraturs da medias: 
Quai è la terza communicaziun d'ina seria da totalmain quatter communicaziuns. 
Las emprimas communicaziuns cumpigliavan las reacziuns davart dumondas generalas (lingua, stil, enclegentaivladad, volumen dal sboz) resp. davart il dretg da linguas e davart la restructuraziun dal chantun. 
En la davosa communicaziun vegn explitgà l'ulteriur agir. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 01.10.2001 
Il luf da la Bregaglia è sajettà 
Sonda, ils 29 da settember 2001, ha pudì vegnir sajettà il luf da la Bregaglia en la regiun Margna. 
In chatschader grischun ch'era en possess d'ina permissiun speziala per mazzar il luf ha sajettà quel la sonda en damaun a moda legala e cun in culp schuber. 
La regenza grischuna ha concedì l'avust passà ina permissiun da sajettar il luf bregagliot, quai en enclegientscha cun il UFAGC e resguardond il concept dal luf en Svizra. 
Cun realisar quest'acziun han ins incumbensà l'inspecturat da chatscha e da pestga dal Grischun. 
Quest ha empruà l'emprim en ina gronda acziun cun ils organs da la surveglianza da chatscha da sajettar il luf en la vischinanza da la muntanera da nursas da Soglio. 
Durant la chatscha grischuna han ins integrà en l'acziun chatschaders bregagliots ch'enconuschan bain la regiun e che han obtegnì permissiuns spezialas. 
In da quels è stà abel sonda passada da sajettar il luf. 
Tar il luf sajettà sa tracti d'in animal masculin da 40 kilos. 
Il luf vegn manà en il museum grischun da la natira per far in'examinaziun scientifica exacta. 
Il luf bregagliot ha stgarpà dapi l'avrigl passà cumprovadamain 59 nursas, agnels e chauras e 5 tschiervs sin il territori svizzer. 
Sin il territori talian da la Bregaglia duess el avair stgarpà 37 animals da niz. 
Tut en tut ha il luf bregagliot stgarpà passa 100 animals durant stgars in mez onn. 
Latiers vegnan anc numerus animals blessads e sparids. 
Ils purs bregagliots han prendì mesiras da protecziun en collavuraziun cun la gruppa da perscrutaziun per il management dals animals gronds da rapina (KORA), incumbensada da la confederaziun, ed han intensivà la surveglianza da las muntaneras. 
Malgrà quai è il luf adina puspè stà abel da penetrar en las muntaneras da nursas e da stgarpar animals. 
Durant ils proxims onns ston ins quintar cun ulteriurs lufs che vegnan ad immigrar en Svizra. 
En collavuraziun cun l'agricultura ston vegnir sviluppadas mesiras preventivas efficazias. Scumond da publicaziun fin glindesdi, il 1. d'october a las 14.00 
Gremi: inspecturat da chatscha e pestga 
Funtauna: rg inspecturat da chatscha e pestga 
Data: 01.10.2001 
La nova constituziun chantunala (4): Co vai vinavant? 
La regenza ha prendì enconuschientscha dals resultats da la consultaziun. 
Cun l'elavuraziun dal sboz ha la regenza incumbensà il departament da giustia, polizia e sanitad dal Grischun. 
Da cusseglier guvernativ dr. Peter Aliesch 
Schef dal departament da giustia, polizia e sanitad dal Grischun 
La consultaziun furmava en il senn d'ina discussiun dal pievel in'impurtanta etappa tar la revisiun totala da la constituziun chantunala. 
Dacurt ha la regenza prendì enconuschientscha dals resultats da la consultaziun. 
Cun quai è quest'impurtanta fasa terminada. 
Cun quai ha la regenza incumbensà il departament da giustia, polizia e sanitad dal Grischun, perquai che la cumissiun da constituziun na po betg pli prestar sias forzas sco cumissiun extraparlamentara en l'ulteriur decuors. 
Las lavurs duessan esser terminadas enfin la fin da quest onn. 
Il cussegl grond vegn a cussegliar la missiva da la regenza l'onn che vegn. 
Il cussegl grond concluda il cuntegn da la nova constituziun chantunala e decida, sche ed eventualmain tge variantas che vegnan suttamessas separadamain a la votaziun dal pievel. 
La votaziun dal pievel dastgass bain avair lieu l'onn 2003. 
Suenter avair considerà tut ils aspects è la regenza da l'idea ch'in mandat a la cumissiun da constituziun na daventia betg necessari. 
Suenter ch'il sboz da la cumissiun è vegnì prendì si da princip positiv en la consultaziun na daventa necessaria nagina reorganisaziun extendida. 
Ils puncts contestads, dals quals jau ma sun occupà en las contribuziuns d'antruras, pertutgan cunzunt tschertas novaziuns impurtantas dal cuntegn ed èn da natira politica. 
Uss sa tracti da giuditgar ed evaluar las propostas e las dumondas inoltradas. 
Questa procedura da decisiun politica en furma d'ina dumonda al cussegl grond fa part da las incumbensas centralas da la regenza. 
Communablamain duai vegnir creada ina constituziun moderna, manaivla al burgais ed orientada vers l'avegnir per noss chantun. 
Quest'incumbensa han las persunas cun dretg da vuschar dà a la regenza ed al cussegl grond cun lur decisiun da princip dal 1997. 
Per che la finamira possia 
Per che la constituziun furmia in fundament solid per noss chantun sto ella vegnir acceptada d'ina gronda maioritad da las persunas cun dretg da votar e vegnir stimada per buna. 
I vala pia da preschentar in sboz equilibrà. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 03.10.2001 
Scumond da transit per camiuns a Panaduz e Razén 
En curt na dastgan camiuns betg pli charrar a tras ils vitgs da Panaduz e Razén. 
La finamira da quest scamond è d'augmentar la segirtad per pedunsas e peduns per lung da la via taliana e da proteger la populaziun da Panaduz e da Razén cunter la canera e l'impestaziun da l'aria. 
Questa mesira va en vigur suenter ch'il termin da recurs è scrudà e suenter che la signalisaziun correspundenta è montada. 
Suenter che la taxa sin il traffic da camiuns pesants dependenta da la prestaziun (TTCP) è entrada en vigur registreschan las vischnancas da Panaduz e Razén in augment considerabel da traffic da camiuns pesants. 
Quai è collià cun in privel considerabel per pedunsas e peduns en il vitg e cun in augment marcant da grevezzas per l'ambient. Gruppa da sculpturas "grossicorpirossi" da Miguela Tamò per la scola da dunnas 
Sin l'areal da la scola da dunnas dal chantun Grischun a Cuira duain tschintg grondas plasticas cotschnas e tarlischontas da Miguela Tamò chattar lur plaz definitiv. 
Il chantun cumpra ils "grossicorpirossi" (gronds corps cotschens) per in pretsch da 80'000 francs. 
La scola da dunnas dil chantun Grischun è colliada tradiziunalmain cun l'art da dunnas. 
Quai che ha mancà enfin uss èn sculpturas ed objects che n'èn betg liads vid in plaz. 
Ils "grossicorpirossi" ord rascha d'epoxid che mesiran 100 x 100 x 100 cm pon vegnir plazzads tant en l'intern sco er a l'extern. 
Gremi: regenza 
Funtauna: rg Chanzlia chantunala 
Data: 04.10.2001 
Gudagnar in viadi da scola cun restar senza fim: 2. concurrenza da betg fimar per classas 
Cun ina concurrenza vul la cuminanza da lavur prevenziun da tubac en Svizra (at) sustegnair las giuvenilas nunfimadras ed ils giuvenils nunfimaders. 
Classas dal 6. - 9. onn da scola pon prender part. 
Ellas s'obligheschan da betg fimar durant 6 mais. 
Sco emprim premi pon ellas gudagnar in attractiv viadi da scola organisà. 
La concurrenza da classas che vegn purschida en l'entira Svizra entschaiva ils 29 d'october. 
En il chantun Grischun vegn coordinada l'acziun entras la Zepra, center per prevenziun e promoziun da la sanadad. 
Fimar è moda. 
Ils giuvenils cumenzan adina pli baud cun quai e tar blers fa part il fimar da la buna reputaziun d'in teenager dad oz. 
Igl è dentant in fatg che la maioritad dals giuvenils en questa vegliadetgna èn nunfimadras e nunfimaders. 
Cun l'acziun experiment betg fimar vulan las organisaziuns participadas sustegnair quests giuvenils en lur cumportament. 
Giuvenils fan l'experientscha ch'i vala la paina da desister da fimar. 
Ma era per giuvenils che fiman sa dat ina chaschun da reflectar il cumportament da fimar. 
Gudagnar pon tuts 
La concurrenza vegn realisada en 2 categorias. 
En la categoria A s'oblighescha l'entira classa da betg fimar durant 6 mais. 
En la categoria B s'obligheschan - tut tenor la grondezza da la classa - 80 fin 90 pertschient da las scoalras e dals scolars da restar senza fim durant quest temp. 
Las classas che prendan part ston quintar da vegnir envidadas en il studio da televisiun u da vegnir visitadas da schurnalist(a)s. Igl è pussaivel ch'ina squadra da controlla visita senza s'annunziar la classa e fa tests. 
En tuttas duas categorias vegnan surdads il zercladur 2002 trais emprims premis. 
Sco premis èn empermess attractivs viadis da scola organisads. 
Sin tuts ch'èn sa participads spetga alura er ina surpraisa supplementara. Annunziar e sa participar 
Il termin d'annunzia curra gia e finescha cun il cumenzament da la concurrenza ils 29 d'october 2001. 
Il pli simpel èsi da s'annunziar via internet ed e-mail. 
Tuttas infurmaziuns necessarias èn da chattar sut www.ges.ch. 
Ils fegls sgulants da concurrenza èn vegnids tramess entras la Zepra a tuttas direcziuns da scola da las chasas da scola dal stgalim mesaun e dal stgalim superiur en il chantun Grischun. 
Ulteriurs exemplars pon vegnir empustads en pli per telefon tar la Zepra sut il numer 081 252 53 50. 
Segunda ediziun 
En numerus pajais da l'UE vegn realisada ina tala acziun gia dapi plirs onns cun success. 
L'onn passà han fatg sensaziun duas concurrenzas da scolars en Svizra. 
Var 1000 classas èn s'annunziadas per l'experiment betg fimar. 
In pèr tschients han stuì smetter durant l'acziun perquai ch'igl è vegnì fimà. 
Las bleras classas han avisà sinceramain lur partenza. 
Autras èn pir vegnidas trapladas entras las squadras da test. 
Per la concurrenza "Let it be - betg fimar e gudagnar" èn s'annunziadas 1257 classas. 
Var trais quarts èn stads buns da restar sis mais senza fim. 
Per quest onn da scola èn vegnidas reunidas las duas acziuns. 
ZEPRA Zentrum für Prävention und Gesundheitsförderung 
Untere Gasse 23, 7000 Chur 
Tel. 
081-252 53 50, Fax 081-252 41 23, E-Mail: zeprachur@gd-zepra.sg.ch 
Gremi: ZEPRA Cuira 
Funtauna: rg ZEPRA Cuira 
Data: 04.10.2001 
Grond deficit l'onn 2002 malgrà entradas supplementaras 
Il preventiv 2002 dal chantun Grischun demussa malgrà la situaziun economica e la rendita avantagiusa in grond deficit da 37,8 milliuns francs en il quint current. 
La vieuta da tendenza spetgada manca. 
Il volumen d'investiziuns s'augmenta en cumparegliaziun cun il preventiv da l'onn precedent per totalmain 48,7 milliuns sin 376,3 milliuns francs. 
Las investiziuns nettas ch'èn da finanziar sin donn e cust dal chantun s'augmentan per 9,7 milliuns sin 163,4 milliuns francs. 
Economia da finanzas surchargiada 
La regenza ha deliberà il preventiv per l'onn 2002 per mauns dal cussegl grond. 
Las finanzas grischunas èn anc adina surchargiadas. 
Be grazia a gronds sforzs da tut ils departaments ed uffizis e la cuntinuaziun da las mesiras da spargn vertentas èsi reussì da sbassar il deficit dal quint current almain sut il deficit da l'onn precedent. 
Las tractativas dal preventiv èn vegnidas lantschadas cun in surpli d'expensas da pli che 80 milliuns francs. 
La perioda da deficit che ha cumenzà l'onn 1997 cuntinuescha malgrà l'ambient economicamain pli avantagius. 
Quest svilup nuncuntentaivel è principalmain d'attribuir a la dinamica d'expensas relativamain auta. 
Autas ratas da creschientscha èn da registrar cunzunt en ils secturs ospitals, reducziun da las premias sco er universitads e scolas autas professiunalas. 
Curtamain ils resultats 
Il quint current demussa cun custs totals da 2,035 milliardas francs ed in retgav total da 1,997 milliardas francs in deficit da 37,8 milliuns francs. 
Il resultat è uschia in pau pli bass ch'il deficit dal preventiv da l'onn 2001 da 41,6 milliuns francs. 
Il svilup economic sa fa valair positivamain sin la vart da las entradas. 
Tar las taglias chantunalas è sin fundament da la valitaziun postnumerando annuala da far quint cun in augment visavi il preventiv da l'onn precedent da 32,9 milliuns francs resp. da 6,1 % sin 576,1 milliuns francs. 
Ultra da quai dastga vegnir quintà cun entradas da tschains d'aua en in'autezza da record da 58,4 milliuns francs (media da blers onns 46 milliuns). 
In svilup allegraivel da 9,8 % resp. da 29,7 milliuns francs sa mussa plinavant tar las posiziuns dal retgav "parts dal chantun vi da las entradas da la confederaziun" (+ 7,3 milliuns) e "parts da la confederaziun vi dals custs dal chantun" (+ 22,4 milliuns) cun entradas totalas da 333 milliuns francs. 
Tar ils retgavs da facultad ha gì la renunzia da revalitaziuns da contabilitad da vaglias ed immobiglias (onn precedent 15 milliuns francs) consequenzas restrictivas. 
Talas mesiras èn be giustificablas temporarmain en periodas da crisa. 
En ils retgavs da taglia dal chantun èn cuntegnidas era las entradas da las taxas d'alloschament cun 3 milliuns francs. 
Sin fundament da la situaziun finanziala vinavant fitg critica è la regenza sa servida da sia cumpetenza da prolungar questa contribuziun enfin la fin dal 2004. 
Cun in augment da 5,2 % resp. da 100,5 milliuns francs sin 2,035 milliardas francs sa sviluppeschan las expensas praticamain parallelamain a las entradas. 
Las entradas supplementaras da las differentas funtaunas vegnan bunamain absorbadas dal tuttafatg entras las expensas supplementaras. 
La dinamica d'expensas è anc adina fitg auta tar las contribuziuns dal chantun cun in augment da totalmain 16,5 milliuns francs resp. da 4,0 % sin 430,4 milliuns francs1. 
Ella sa fa valair cunzunt en quels secturs nua ch'il chantun n'ha naginas u be paucas pussaivladads d'influenzar il preventiv. 
Las raschuns structuralas existentas na pon er betg vegnir mitigiadas a curta vista cun agid dals projects concepids a pli lung termin examinaziun da contribuziuns ed examinaziun d'incumbensas. 
In ulteriura gronda chargia supplementara da 25,2 milliuns francs resp. dad 8,8 % resulta da la gruppa custs reals cun in total d'expensas da 311,3 milliuns francs. 
Da questas expensas supplementaras tutgan 18,2 milliuns francs ils affars stradals, cunzunt per il mantegniment architectonic da las vias. 
Da l'autra vart resta il svilup dals custs dal persunal cun 2,7 % u 8,3 milliuns francs en ils limits. 
Las amortisaziuns da la facultad publica muntan tar medemas taxas d'amortisaziun per 13,4 milliuns francs resp. per 9 % a 162,3 milliuns francs. 
En tut van 11,7 milliuns francs da quests custs supplementars sin donn e cust dal quint stradal. 
La finanziaziun speziala da las vias mussa en il preventiv 2002 expensas na cuvridas da 28,1 milliuns francs (preventiv da l'onn precedent 17,3 milliuns francs). 
Il ferm augment correspundent dal debit sin las vias vegn ad engrevgiar ils onns successivs cun custs da tschains pli auts. 
Las expensas bruttas en il quint d'investiziuns s'augmentan en cumparaziun cun il preventiv da l'onn precedent per 48,7 milliuns francs resp. per 14,9 % sin 376,3 milliuns francs. 
24,1 milliuns francs da quest augment tutgan la cumplettaziun da las vias naziunalas. 
Cun ina part d'investiziun da 6,3 milliuns francs per la construcziun nova da la basa principala a Glion en il preventiv 2002 pon questas expensas per l'emprima giada vegnir budgetadas en urden (l'onn 2001 cun in credit posteriur da 5 milliuns). 
En construcziuns autas dal chantun ordaifer il sectur da las vias vegnan investads cun 20,7 milliuns bunamain 3,8 milliuns francs dapli che durant l'onn current 2001. 
La quota d'investiziuns, q. v. d. la part da las expensas d'investiziuns regladas tenor las expensas totalas consolidadas, munta a 18,4 % ed è cun quai sur la marca da l'onn passà da 16,8 %. 
Suenter la deducziun da las entradas d'investiziuns da 218,3 milliuns francs e senza resguardar ils emprests cun ina finanziaziun speziala a l'associaziun grischuna per credits a l'agricultura ed a l'assicuranza da dischoccupads restan investiziuns nettas sin donn e cust da las finanzas generalas da 163,4 milliuns francs (preventiv da l'onn precedent 153,7 milliuns francs). 
Cun cumparegliar il total spetgà da meds or d'atgna finanziaziun (atgna finanziaziun) da 93,9 milliuns francs e las investiziuns nettas decisivas resulta in deficit da finanziaziun da 69,5 milliuns francs (preventiv da l'onn precedent 64,1 milliuns francs). 
Cun in grad d'atgna finanziaziun da 57,5 % pon vegnir finanziadas las investiziuns nettas be per bundant la mesadad tras l'affluenza da meds dal quint current. 
Per la part che n'è betg cuvrida en la dimensiun dal deficit da finanziaziun vegnan ins a stuair far diever da daners esters. 
Consequenzas e perspectiva 
Il deficit calculà dal quint current sa chatta cun 37,8 milliuns francs sur la valur che porscha anc perspectiva sin ina bilantscha equilibrada. 
La prescripziun dal cussegl grond munta a 40 milliuns francs, quella da la regenza munta maximalmain a 30 milliuns francs. 
Il grad d'atgna finanziaziun da 57,5 % (onn precedent 58,3 %) n'è medemamain betg cuntentaivel. 
El sa manifestescha en il quint total cun in deficit da finanziaziun da 69,5 milliuns francs (onn precedent 64,1 milliuns). 
L'agen chapital s'ha sbassà da 127,2 milliuns francs la fin 1996 sin 84,6 milliuns francs la fin 2000. 
El stat a disposiziun sulettamain per cuvrir deficits en nauschs temps economics. 
Sin la vart da las expensas n'exista a curta vista nagina libertad d'acziun da meglierar essenzialmain la situaziun. 
Per l'ulteriur svilup da las finanzas èn relevantas plinavant decisiuns sin plaun federal (assicuranza da malsauns, refurma fiscala), che pon dischequilibrar considerablamain il budget chantunal. 
A media vista è be pussaivla ina distgargia sche per l'ina la politica d'expensas daventa pli reservada e da l'autra vart il svilup economic survegn dapli schlantsch. 
Senza meglieraziun durabla da la situaziun finanziala e senza restricziun dals dretgs da prestaziuns ch'èn enfin uss creschids cuntinuadamain visavi il stadi na po strusch pli vegnir evità in auzament dal pe da taglia resp. daventa in tal adina pli probabel. 
Gremi: Departament da finanzas e militar dal Grischun 
Funtauna: rg Administraziun da finanzas 
Data: 04.10.2001 
Annunziar immediatamain il dretg da contribuziuns vi da las premias da las cassas da malsauns 
Persunas che han il dretg ni quintan d'avair il dretg da contribuziuns vi da las premias da las cassas da malsauns duain s'annunziar immediatamain tar ils uffizis communals da la AVS da lur vischnanca da domicil. 
Persunas che n'han betg anc annunzià lur pretensiun per ina reducziun individuala da las premias duain inoltrar immediatamain lur dumonda d'annunzia a l'uffizi communal da la AVS da lur vischnanca. 
Tgi che n'ha betg retschavì in formular po retrair quel da l'uffizi communal da la AVS. 
Per pudair pajar ora las contribuziuns da la reducziun individuala da las premias anc quest onn supplitgain nus d'inoltrar ils formulars d'annunzia uschè spert sco pussaivel. 
Tgi po probablamein pretender ina contribuziun? 
Ils suandants tegnairchasas survegnan probablamain ina contribuziun: 
Grondezza dal tegnairchasa 
Limita d'entradas 2001 1) 
Paja netta presumtiva per 2001 2) 
1 creschì 
26'263.-- 
32'000.-- 
1 creschì, 1 uffant 
30'000.-- 
40'000.-- 
1 creschì, 2 uffants 
36'048.-- 
50'000.-- 
2 creschids 
43'609.-- 
55'000.-- 
2 creschids, 1 uffant 
49'217.-- 
63'000.-- 
2 creschids, 2 uffants 
50'440.-- 
67'000.-- 
2 creschids, 3 uffants 
55'600.-- 
75'000.-- 
2 creschids, 4 uffants 
60'000.-- 
84'000.-- 
2 creschids, 5 uffants 
61'037.-- 
88'000.-- 
2 creschids, 2 giuvenils, 2 uffants 
70'000.-- 
95'000.-- 
1) entrada suttamessa a la taglia plus 10% da la facultad suttamessa a la taglia 
2) presumziun: facultad suttamessa a la taglia da 0 francs 
Exempel: 
Ina famiglia cun duas persunas creschidas e trais uffants retschaiva probablamain ina contribuziun, premess che sia entrada suttamessa a la taglia plus diesch pertschient da la facultad suttamessa a la taglia na surpassa betg 55'600 francs resp. che lur paja netta probabla per l'onn 2001 è pli bassa che 75'000 francs. 
Dapi quest onn èn annunzias per las reducziuns da las premias da las cassas da malsauns pussaivlas durant l'entir onn. 
Sin dumonda da la persuna cun il dretg da pretensiun vegn fatg ina nova calculaziun da la pretensiun sch'i dat midadas famigliaras u economicas essenzialas. 
Ina midada da las relaziuns economicas vegn essenziala sch'ella munta ad almain 25 pertschient da l'entrada imputabla. 
Gremi: uffizi da sanadad dal chantun Grischun 
Funtauna: rg uffizi da sanadad dal chantun Grischun 
Data: 9.10.2001 
Decisiun concernent il WEF n'è betg chaussa dal cussegl federal In giudicament final da la situaziun da segirtad per la realisaziun dal WEF 2002 n'è da preschent betg pussaivla. 
Tar questa conclusiun vegn il cussegl federal en sia resposta a la regenza dal chantun Grischun. 
La fin da settember aveva questa pretendì en ina brev ch'il cussegl federal valiteschia las ristgas da segirtad ed era s'infurmada schebain la realisaziun dal World Economic Forum a Tavau saja ord vista dal cussegl federal anc adina da responsar. 
Il cussegl federal n'excluda betg en sia resposta acziuns d'adversaris da la globalisaziun. 
In giudicament specific da las ristgas da segirezza per ils participants dal WEF che sajan protegids dal dretg internaziunal na saja da preschent betg pussaivel perquai che las premissas per quei giudicat manchian per il mument. 
Il cussegl federal constatescha ch'i saja l'incumbensa communabla dals servetschs da novitad d'eruir ils privels e d'instradar las mesiras necessarias. 
La decisiun per la realisaziun dal WEF 2002 è en emprima lingia chaussa dals organisaturs e dal chantun Grischun. 
Gremi: cussegl federal 
Funtauna: rg departament federal da giustia e da polizia 
Data: 18.10.2001 
Resultats da la chatscha auta dal Grischun 2001 
Malgrà la situaziun da chatscha difficila è il resultat da la chatscha auta da quest onn remartgablamain bun. 
Cun la regulaziun da precisiun tras la chatscha d'atun reusseschi da gulivar ils differents resultats regiunals da chatscha. 
Uschia è cuntanschida la finamira d'entschaiver l'enviern cun effectivs da selvaschina equilibrads en vista als quartiers d'enviern. 
La chatscha auta dal Grischun 2001 è stada sut l'influenza da l'aura fraida ed umida e d'ina ritga vegetaziun. 
Pervia da quests dus facturs è vegnida sajettada damain selvaschina d'unglas (tschierv, chavriel e chamutsch) en cumparegliaziun cun ils dus onns precedents. 
5'438 chatschaduras e chatschadurs (l'onn precedent 5'527) èn sa participads a la chatscha auta ed han tschiffà 8'865 (9'799) tocs da selvaschina d'unglas. 
79% dals chatschadurs han gì success quest onn. 
Damain preda da tschierv, preda da chavriel sco ils dus onns precedents, preda pli pitschna da chamutsch 
Malgrà che la preda da selvaschina d'unglas è quest onn pli pitschna ch'ils dus onns precedents po il resultat da la chatscha auta vegnir taxà sco bun. 
Tar la preda da tschierv dat en egl il grond dumber d'animals feminins. 
Il dumber da taurs sajettads è insatge pli bass, quai che ha en mintga cas in effect positiv sin la proporziun da las schlattainas. 
Il dumber da chavriels sajettads è marcà da grondas differenzas regiunalas. 
Durant ch'il dumber da chavriels è sa revegnì dal criv enviern 98/99 en il nord da las Alps ha l'enviern passà diminuì il dumber da chavriels en il sid da las Alps. 
Pervi da la mal'aura ha la chatscha da chamutschs patì il pli fitg. 
Plievgia, tschajera e naiv fin en regiuns bassas e las relaziuns disfavuraivlas dal vent han influenzà il resultat da la chatscha da chamutschs. 
Surprendentamain èn tuttina vegnids sajettads 3'766 chamutschs. 
Er la preda pli pitschna tar las muntanellas da 3'568 (4'906) animals cumprova che las cundiziuns da chatscha èn stadas pli difficilas. 
Chatscha d'atun sin tschiervs e chavriels 
La finamira principala da la chatscha, numnadamain d'entschaiver l'enviern proxim cun effectivs da selvaschina equilibrads ch'èn s'adattads a moda quantitativa e qualitativa a lur ambient da viver, po vegnir cuntanschida tar ils tschiervs e tar ils chavriels en grondas parts da noss chantun be cun la chatscha d'atun. 
I na va betg be per accumplir numericamain ils plans da reducziun mabain er per cuntanscher ina buna proporziun da las schlattainas e per intervegnir correspundentamain en las classas dals animals giuvens. 
In svilup natiral da la populaziun dals animals selvadis chaschuna damain malsognas e damain parasits e procura ch'ils animals possian er surviver ils envierns crivs cun pli pitschnas perditas. 
Tar ils tschiervs mancan en tut 1'121 (1'133) animals per ademplir a moda qualitativa ils plans da reducziun. 
La chatscha d'atun s'extenda cun excepziun da la regiun da Favugn sin l'entir territori dal chantun. 
Il plan per la chatscha d'atun sin chavriels mussa in auter maletg. 
Il concept da chavriels sviluppà e variabel tenor las regiuns cumpareglia ils bucs sajettads cun il dumber il pli aut da bucs sajettads dals davos diesch onns. 
Uschia s'integrescha la basa biologica dals dumbers fitg differents da bucs-chavriel en la planisaziun annuala. 
Ils effectivs flaivels vegnan schurmegiads, ils effectivs gronds pretendan ina chatscha pli intensiva. 
Ch'igl è uschia mussan ils plans da reducziun per la chatscha d'atun 2001. 
L'ultim enviern ch'è cunzunt stà fitg criv en il sid da las Alps ha laschà enavos fastizs tar il dumber da chavriels. 
Quai vegn resguardà en il concept variabel da chavriels. 
En quests territoris na vegn betg organisada ina chatscha d'atun sin ils chavriels. 
Totalmain èn anc da sajettar 460 (779) chavriels sin la chatscha d'atun. 
Per la chatscha d'atun èn s'annunziads 2'149 (2'293) chatschaduras e chatschadurs. 
Ils chatschadurs che sa participeschan a la chatscha d'atun adempleschan in pensum da regularisaziun cun adattar il dumber da selvaschinas confurm a lur quartiers d'enviern. 
Quai ha la consequenza ch'ils quartiers d'enviern na vegnan betg surgiudids ed evitescha grondas perditas d'animals durant l'enviern; tras quai vegn er reducì il dumber da selvaschina disgraziada. 
Uschia pon vegnir evitads u sminuids ils donns vi da culturas agriculas e vi dal guaud. 
Agiunta en il document "Word" 
- Plan da schluppetta, tschierv e chavriel 2001 
Gremi: Inspecturat da chatscha e pestga dal Grischun 
Funtauna: rg Inspecturat da chatscha e pestga dal Grischun 
Data: 23.10.2001 
Intensivar la promoziun da la sanadad e la prevenziun en las scolas 
La prevenziun e l'educaziun sanitara en las scolas grischunas duain vegnir extendidas sistematicamain. 
Premess ch'il cussegl grond va d'accord, vul la regenza metter a disposiziun totalmain 240'000 francs per ina fasa da pilot da dus onns (2002 e 2003). 
Ins spetga adina dapli da la lavur da prevenziun en las scolas. 
Tras ina promoziun da la sanadad ed in'educaziun sanitara intensivada vulan ins tegnair davent las scolaras ed ils scolars da l'alcohol, dal nicotin e d'autras drogas e motivar els ad in stil da viver saun. 
Oz ston ins deplorablamain constatar che giuvenils sut 16 onns baivan puspè pli savens alcohol e fiman. 
Per rumper questa tendenza duain vegnir intensivadas las stentas da la prevenziun e da l'educaziun sanitara. 
Igl è previs da sustegnair cun in accumpagnament professiunal projects adattads a las scolas grischunas u da cumprar projects existents. 
Las stentas actualas èn stadas per gronda part be punctualas e casualas. 
En il futur ston ins pudair porscher en las scolas dapli projects coordinads puncto lur cuntegn. 
La scola bilingua da Cuira vegn extendida 
L'experiment da scola "Scola bilingua en la citad da Cuira" ha cuntanschì il segund onn da scola. 
Las experientschas fatgas fin uss èn positivas. 
Uss duai il project vegnir extendì sin il rom matematica. 
Il project accessori custa annualmain 3'000 francs. 
La direcziun dal project ha l'inspecturat da scola Plessur. 
Stimaziuns d'edifizis en 23 vischnancas grischunas 
Per regla vegnan las stimaziuns da las immobiglias surbajegiadas revedidas tenor vischnancas mintga diesch onns. 
A partir dal 2002 vegnan stimads da nov ils edifizis en las sequentas 23 vischnancas: Haldenstein, Says, Stussavgia, Luzein, Valzeina, Medel, Val S. Pieder, Brusio, Soglio, Lü, Tschlin, Farera, Runcaglia, Ziràn-Reschen, Alvaschagn, Churwalden, Mon, Mut, Stierva e Tschiertschen. 
Contribuziuns culturalas 
Per ils sequents projects culturals resp. las sequentas instituziuns culturalas vegnan concedidas contribuziuns da totalmain circa 41'000 francs: 
- Uniun da ludotecas dal Grischun per activitads culturalas particularas sin il sectur da la promoziun da la giuventetgna, 
- Societad da musica Sedrun vi da l'uniformaziun nova, e 
- Uniun purila grischuna vi da l'ediziun dal cudesch "Heugabel & Computer" en occasiun dal giubileum da 150 onns da l'uniun. 
Agid umanitar 
I vegnan concedidas contribuziuns en la summa totala da 22'000 francs a las sequentas organisaziuns d'agid resp. als sequents projects d'agid: 
- Médecins sans Frontières per projects en favur da la populaziun civila da Burundi ch'è incapavla da sa defender en il cumbat cunter la fom, la malaria, l'Aids ed autras epidemias, 
- Terre des hommes agid als uffants en favur dal project "Mamma ed uffant program da sanadad" en il nord da Bangladesh, 
- Paun per tuts en favur dal project "Ospitals Mbozi ed Isoko" en il sidvest da Tansania, 
- Agid dals lavurants svizzers en favur dal project da reconstrucziun "Mais Indio" ad El Salvador, 
- Swisscontact, fundaziun svizra per la cooperaziun tecnica al svilup, en favur dal project "Ecologia da citad" a Bolivia, e 
- Uniun "Pro Predeal Bravuogn" (agid a la Rumenia) vi dals custs da transport. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.10.2001 
Simon Wehrli, il schef da l'uffizi da megliuraziun e mesiraziun, va en pensiun 
La fin d'october va Simon Wehrli en pensiun. 
El ha influenzà e furmà sco schef durant bunamain trais decennis l'uffizi da megliuraziun e mesiraziun dal chantun Grischun. 
Suenter ils studis a la SPF a Turitg ha Simon Wehrli lavurà da mez avust 1960 enfin la fin settember 1964 sco referendari agricul en l'uffizi da megliuraziun e mesiraziun. 
Las enconuschientschas sco inschigner agronom per il giudicament agricul ed economic da las associaziuns da megliuraziun ha Simon Wehrli pudì rimnar en la dira confruntaziun cun la realitad tar las megliuraziuns generalas da Bravuogn, S-chanf, Lavin, Sur (Valragn), Masagn e Flearda-Urmagn. 
Suenter in'activitad da quatter onns tar l'uffizi da megliuraziun e mesiraziun è Simon Wehrli sa rendì en l'aglomeraziun da Turitg. 
Dasper ses studi supplementar da construcziun idraulica tecnic-culturala, da construcziun da vias da guaud e da vias champestras, da scienza da mesiraziun, da megliuraziuns da las alps e da fatgs da construcziun agriculs a la SPF a Turitg ha el entschavì a lavurar en in biro d'inschigner ad Effretikon. 
El è avanzà en quella firma l'emprim a schef da la partiziun tecnica culturala e curt suenter a priminschigner e commember da la direcziun. 
La regenza ha elegì Simon Wehrli il schaner 1974 sco schef da l'uffizi da megliuraziun e mesiraziun dal chantun Grischun. 
Sut sia direcziun èn vegnids mess fundaments decisivs en ils fatgs da megliuraziun e per ovras da mesiraziun ch'èn orientadas vers il futur. 
In dals puncts centrals da sia activitad è stada la realisaziun da la cartaziun da las pastgiras sco basa da decisiun per las sanaziuns da dapli che 100 alps. 
Visiunaras èn era stadas sias ideas, fixadas oz en la lescha da megliuraziun, da conceder a las vischnancas la pussaivladad da concluder davart megliuraziuns generalas. 
El ha plinavant realisà la muntada da las datas da la mesiraziun uffiziala sco basa essenziala per bunamain tut ils secturs che sa fatschentan cun funs e natira. 
Uschia è la cumbinaziun da l'arrundaziun dal terren e la mesiraziun uffiziala vegnida surdada en ina incumbensa unica per l'emprima gia el chantun Grischun. 
Grazia a sias conuschientschas e sia integritad è Simon Wehrli ultra da questas incaricas s'occupà d'auters champs. 
L'enviern da lavinas 1975 ha la regenza incumbensà el cun il presidi d'ina giunta da coordinaziun che ha gì da prender en mira la lavur da reconstrucziun ed autras mesiras da protecziun per uschia garantir in futur a las regiuns pertutgadas. 
Dapi l'entschatta fanadur 1979 è el stà il responsabel per l'uffizi d'economia da guerra (da preschent il post per il provediment dal pajais). 
En auters chantuns han ins elegì Simon Wehrli sco expert da dumondas d'onurari ni da procedura ed en il Principadi dal Liechtenstein è el vegnì elegì sco president da la cumissiun da recurs per meglieraziuns dal funs. 
Durant ses 27 onns d'activitad è Simon Wehrli s'engaschà per ina tenuta liberala ed averta envers la publicitad ed envers ils biros privats d'inschigner e d'architectura. 
Simon Wehrli abanduna in uffizi che ha cuntanschì sut sia direcziun prestaziuns ch'èn renconuschidas da tut las varts. 
Jau engraziel cordialmain er en num da la regenza a Simon Wehrli per siu engaschament extraordinari. 
Ils megliers giavischs accumpognian el en la terza part da la vita ed jau sper ch'el chattia dapli temp per passentar cun sia gronda famiglia, cunzunt cun ses biadis, e per giudair ses culm. 
Klaus Huber, cusseglier guvernativ 
Gremi: departament da l'intern e da l'economia publica 
Funtauna: rg departament da l'intern e da l'economia publica 
Data: 26.10.2001 
L'uffizi da polizia en l'internet 
L'uffizi da polizia dal Grischun dispona uss d'ina website. 
Sut www.afp.gr.ch porscha l'uffizi da polizia dal Grischun ina gronda quantitad d'infurmaziuns, formulars e links cun ulteriurs uffizis chantunals e federals. 
La partiziun polizia d'esters, passaports e patentas infurmescha sut www.frepo.gr.ch en furma concisa davart las premissas las pli impurtantas per la concessiun da las differentas permissiuns da dimora. 
Tut ils interessents pon a medem temp clamar online ils formulars ils pli impurtants per las proceduras da dumonda tar la polizia d'esters. 
Uschia han ils utilisaders la pussaivladad d'installar formulars da dumonda e d'annunzia per persunas estras sin lur agen computer. 
Sut www.pass.gr.ch obtegnan burgaisas e burgais sco er la clientella infurmaziuns generalas davart il pass svizzer e las premissas, sut las qualas in tal vegn emess. 
Las vischnancas dal chantun Grischun disponan d'in access separà a formulars spezials. 
Da questa prestaziun da servetsch pon profitar immediatamain las vischnancas ch'èn equipadas cun la EED. 
Gremi: uffizi da polizia dal Grischun 
Funtauna: rg uffizi da polizia dal Grischun 
Data: 30.10.2001 
Emprendan ils capricorns da nudar a la Expo.02? 
La regenza ha concludì da realisar in di dal chantun a la Expo.02. 
Cun quest pass vul il chantun preschentar ina contribuziun speziala dal chantun Grischun dasper sia preschientscha en il rom dal project "aua extrema" dals chantuns da la Svizra orientala, exprimer sia attaschadadad a l'exposiziun naziunala e contribuir ad ina buna reussida da l'Expo.02. 
Il di dal chantun Grischun ha lieu ils 31 d'avust 2002 a Neuchâtel. 
Sin la arteplage a Neuchâtel sa chatta er l'exposiziun "aua extrema". 
Sa basond sin il tema fixà da l'Expo.02 "mitus e temp preschent" duain vegnir mussads tant elements enconuschents e tradiziunals sco er elements contemporans e moderns. 
Il concept da basa prevesa sut il titel "Grischun - natiralmain colurà" in connex cun la natira e cun la diversitad linguistica e culturala dal chantun. 
Plinavant èsi planisà che 1'000 fin 1'500 persunas viagieschan cun in u dus trens spezials a Neuchâtel. 
La populaziun grischuna sco er ils commembers da uniuns grischunas ordaifer l'intschess dal Grischun duain avair la pussaivladad d'accumpagnar la delegaziun grischuna a Neuchâchtel respectivamain da s'inscuntrar là cun questa. 
Sin la plazza da l'areal da l'expo vegnan preschentadas las varts culinaricas e culturalas dal chantun. 
L'animal da la vopna dal chantun Grischun vegn a giugar in'impurtanta rolla. 
L'exposiziun "aua extrema" vegn integrada tematicamain, ina visita da questa exposiziun è ina part dal program dal di. 
I vegn desistì d'ulteriurs arranschaments che quests ch'èn previs sin la "piazza grischuna". 
Per il di dal chantun è previs in credit da rom da 850'000 francs. 
Enfin la fin da l'onn duai vegnir elavurà il concept detaglià. 
Gremi: regenza 
Funtauna: rg departament da l'intern e da l'economia publica 
Data: 30.10.2001 
200 onns adesiun dal chantun Grischun a la Confederaziun - Mariano Tschuor: Mister Grischun 2003 
Mariano Tschuor vegn a guidar las festivitads da giubileum da l'onn 2003. 
La regenza grischuna ha incumbensà sin proposta dal departament d'educaziun, cultura e protecziun da l'ambient l'um da 43 onns cun la direcziun dal project "200 onns adesiun dal chantun Grischun a la Confederaziun". 
Il concept general cun il titel "tgaus e culms" elavurà da Mariano Tschuor cumpiglia tschintg divers projects. 
Il preventiv munta a trais milliuns francs. 
Per cusseglier guvernativ Claudio Lardi èsi cler: "Cun Mariano Tschuor havain nus chattà in um dal fatg per damondas d'organisaziun e da realisaziun da tals projects. 
Grazia a sias experientschas sco producent tar la televisiun svizra DRS e sco manader da projects enconuscha el quest metier". 
Mariano Tschuor enconuscha ils privels da questa provocaziun. 
"I na vegn betg ad esser simpel da motivar quest chantun multifar e varià da far ina festa communabla da giubileum. 
Tuttina: jau ma legrel da pussibilitar a tuttas Grischunas e tuts Grischuns scuntradas da differentas modas e manieras". Cuntegn da las festivitads da giubileum 
Per las festivitads da giubileum 2003 ha la regenza concedì in credit da trais milliuns francs ord la finanziaziun speziala da la lottaria naziunala. 
Cun quests daners duain vegnir finanziadas occurrenzas che resguardan las diversitads dal chantun Grischun. 
Il concept "tgaus e culms" sa referescha a las prestaziuns multifaras e creativas da las Grischunas e dals Grischuns ed a la topografia particulara dal Grischun en il territori alpin. 
Dasper in act festiv uffizial l'avrigl/matg 2003 vegnan organisadas plattafurmas per diversas gruppaziuns e minoritads da la societad. 
In "congress dals tgaus intellectuals" cun marcantas persunalitads grischunas duai haver lieu l'atun 2003 en Engiadina per laschar elavurar ina "Magna Charta" per il Grischun. 
Spezialmain per la giuventetgna è planisà in top-event en la sparta da musica. 
La fin d'avust 2003 è il Grischun plinavant durant trais dis en la halla da la staziun principala a Turitg. 
Fatgs istorics 
Ils 19 da favrer 1803 ha Napoleon I. suttascrit a Paris il document da mediaziun. 
Cun quest eveniment istoric è il chantun Grischun, suenter la perdita da l'independenza sco "Republica da las Trais Lias", vegnì integrà dasper tschintg auters chantuns (Argovia, Turgovia, Son Gagl, Tessin e Vad) en la Confederaziun. 
Ils 20 d'avrigl 1803 ha gì lieu en la chasa-cumin a Cuira la sesida festiva d'avertura da l'emprim cussegl grond. 
Mariano Tschuor 
geboren 1958 
verheiratet mit Marionna 
drei Kinder: Flurin, Catia-Cristina, Andriu 
wohnhaft in Laax und Zürich 
Bürger von Rueun und Laax 
Seit 1982 bei der SRG SSR idée suisse: Radio Rumantsch, Televisiun Rumantscha, Schweizer Fernsehen DRS. 
Tätigkeiten als Redaktor und Moderator. 
Seit 1990 bei SF DRS, zuerst in der Abteilung Information, dann Unterhaltung, jetzt Kultur. 
Status: Redaktionsleiter der Redaktion "Volkskultur und Theater", Kadermitglied der Abteilung Kultur. 
Produzent von verschiedenen Sendungen wie 1. August, Bsuech in...früher Landuf Landab, typisch! 
Moderator der Diskussionssendung "Controvers" bei der Televisiun Rumantscha. 
2002 Koordinator SF DRS - Expo.02. 
Von 1980 bis 1982 Dramaturg am Stadttheater Chur, daneben Theateranimator bei der Lia Rumantscha. 
Produzent verschiedener Kulturanlässe in GR: 
Theater (Romeo und Julia, Anatevka) 
Musik (Lauda Sion -Lauda Surselva) 
Publikationen (Theatertexte, CD-Produktionen) 
Erwachsenenbildung (Rätoromanische Sommerkurse). 
Gremi: regenza 
Funtauna: rg chanzlia cantunala dal Grischun 
Data: 25.10.2001 
Contribuziuns culturalas 
I vegn prestà contribuziuns culturalas en la summa totala da 131'800 francs a las suandantas ovras ed occurrenzas culturalas: 
- atgna producziun "Matto's Lingovista-phon" en ils mais d'october/november 2001 en la Klibühni-Das Theater, Cuira, 
- producziun "Le crie au ciel" (musica, saut, video, installaziun) cun circa sis represchentaziuns en il december 2001 a Cuira, 
- concerts da la Singschule Chur dals 8/28 da december 2001 a Cuira ed Arosa (represchentaziun da la cantate St. Nicolas op. 
42 da Benjamin Britten), 
- concerts "SINFONIA 2001" da l'orchester sinfonic da l'Engiadina auta dals 28 fin 30 da december 2001 a Puntraschigna, Zuoz, Segl e Schlarigna, 
- concerts da l'orchester d'instruments a corda Orchestrina Chur ensemen cun il clown Gavroche dals 9 fin 11 da november 2001 a Tamins, Cuira e Tusaun, 
- occurrenza musicala e litterara dal Kulturkreis Arosa en l'enviern 2001/02, 
- stagiun da concert 2002/02 dal Konzert-Studio Cuira, 
- concerts d'atun 2001 dal Jazz Club Chur, 
- concerts d'atun 2001 dal Folk Club Chur, 
- ediziun dal DC "Sud des Alpes" da Corina Curschellas, 
- ediziun dal DC dals "Cantauturs passiunai", 
- ediziun dal DC e producziun d'in videoclip da la band da Cuira "Strike", 
- ediziun da la publicaziun "Robert Indermaur - People's Parc", 
- ediziun dal cudesch "Die Sommer und Winter der Sontga Margriata" da Paul Bänziger, 
- producziun d'in film documentar da Peiden da Mattias Caduff, 
- represchentaziun sut tschiel avert dal toc "Valdei als da Valdei" il fanadur 2002 tras l'uniun da teater da Vuorz, 
- represchentaziun sut tschiel avert dal toc "Johnny Belinda" l'avust 2002 a Vaz sut. 
Agid d'ospital en Russia 
Dapi plirs onns exista ein project da partenadi tranter ils spitals dal Grischun e quel da la regiun Ivanovo en Russia, circa 300 km al vest da Moscau. 
En il rom da la novavla missiun d'agid vai per la cuntinuaziun da la collavuraziun cun ils spitals en la cuntrada da Ivanovo. 
Gia la primavaira èn 30 tonnas rauba d'agid da l'uniun agid humanitar per la Russia vegnida transportada ad Ivanovo (letgs, medicaments, apparats, mantes da laboratori e material da diever). 
Dal reminent sa cumpona la purschida d'agid ord dal transfer d'enconuschientschas dal fatg entras medis spezialisads en il rom da referats dal fatg. 
Il chantun sustegna l'acziun d'agid da l'onn cun 30'000 francs. 
Fatgs da persunal 
Cun la fin da settember èn ils suandants emploiads chantunals ids en pensiun: 
- Erika Bühler-Laich, Almen, tgira da notg en la clinica psichiatrica Beverin, 
- Othmar Peterhans, Cuira, policist chantunal, 
- Martin Wiher, Maiavilla, secretari tar il center da furmaziun e cussegliaziun agricula Plantahof. 
Pensiun cun la fin d'october: 
- Christian Jeger, St. Peter, policist chantunal, 
- Simon Wehrli, Cuira, schef da l'uffizi da megliuraziun e mesiraziun. 
La regenza als engrazia per ils servetschs prestads en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.11.2001 
Cumissiun predeliberanta dal cussegl grond propona ina contribuziun dal chantun a la restauraziun generala da la catedrala da Cuira 
Ina cumissiun predeliberanta dal cussegl grond sut il presidi da deputà Carlo Portner ha tractà en preschientscha da cusseglier guvernativ Claudio Lardi la missiva e las propostas areguard la concessiun d'ina contribuziun chantunala a la restauraziun da la catedrala da Cuira. 
La cumissiun propona unanimamain al cussegl grond da s'occupar da la fatschenta e da conceder in credit d'obligaziun da 3.1 milliuns francs vi da las lavurs da restauraziun e da segirtad da la catedrala da Cuira. 
La catedrala da Cuira è in monument architectonic singular e da muntada istoric-culturala d'impurtanza naziunala. 
L'entschatta da las lavurs da construcziun da la catedrala datescha da la mesadad dal 12avel tschientaner, la consecraziun da l'edifizi roman tardiv è succedida l'onn 1272. 
75 onns suenter la davosa renovaziun totala èn vastas lavurs da restauraziun danovamain indispensablas per pudair salvar il bajetg dal temp medieval. 
Gia dapi dus decennis lavuran persunas dal fatg da differentas disciplinas vi dals concepts da restauraziun per questa lavur pretensiusa. 
Il project ch'è vegnì approvà da la fundaziun da la catedrala cuntegna mesiras da restauraziun tant a l'interiur sco er a l'exteriur da la catedrala sco er impurtantas adattaziuns vi da l'inventari. 
Suenter ina visita oculara ed ina minuziusa discussiun propona la cumissiun predeliberanta unanimamain al cussegl grond d'approvar il credit d'obligaziun da 3.1 milliuns francs proponì da la regenza. 
Chaschunà ina discussiun pli profunda ha la dumonda concernent la dimensiun e da l'autezza dals custs da la restauraziun. 
La cumissiun considerescha sco urgent che las lavurs da restauraziun vegnian accumpagnadas professiunalmain e che la controlla dals custs vegnia survegliada minuziusamain. 
Il cussegl grond vegn a sa fatschentar da questa proposta en la sessiun da november. 
Il conclus dal cussegl grond è suttamess al referendum facultativ. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 06.11.2001 
Inspecturat dal register funsil en l'internet 
L'inspecturat dal register funsil dal Grischun dispona d'ina website: www.gbi.gr.ch. 
Cun referiment al register funsil vegnan preschentads la repartiziun en ils cirquits da register funsil, las adressas e las glistas da telefon dals administraturs dals registers funsils sco er il stadi da l'introducziun dal register funsil en il chantun Grischun. 
Plinavant infurmescha l'inspecturat dal register funsil en furma concisa davart las prescripziuns ch'èn d'observar per annunziar in act giuridic (contract da cumpra, contract da constituziun d'in pegn, contract da servitut ed auters pli) tar l'uffizi dal register funsil. 
Tar il dretg funsil agricul vegnan descrittas las differentas disposiziuns legalas valaivlas en cas d'acquist u d'impegnaziun d'immobiglias e da manaschis e las premissas las pli impurtantas per conceder las differentas permissiuns (permissiun d'acquist e da partiziun reala, permissiun da surpassar il limit da la grevezza da pegn). 
Ultra da quai infurmescha la website davart l'acquist da lavuratoris, abitaziuns principalas, abitaziuns da vacanzas ed abitaziuns secundaras tras persunas a l'ester; ella cumpiglia er ina glista da las restricziuns che valan en las singulas vischnancas da noss chantun per l'acquist da terren tras persunas a l'ester. 
La website da l'inspecturat dal register funsil porscha infurmaziuns impurtantas en ils trais secturs spezials che n'èn betg adina fitg accessibels. 
Gremi: inspecturat dal register funsil dal Grischun 
Funtauna: rg inspecturat dal register funsil dal Grischun 
Data: 08.11.2001 
Ina gruppa da lavur s'occupa da la segirtad da las autoritads e dals edifizis chantunals 
Suenter l'eveniment tragic dals 27 da settember a Zug sa preschenta la dumonda davart la segirtad da las instituziuns publicas en Svizra. 
La regenza dal chantun Grischun incarichescha ina gruppa da lavur da s'occupar da questa dumonda. 
Suenter che la regenza ha ordinà mesiras da segirezza pli intensivas per la sessiun d'october dal cussegl grond ha ella ina gruppa da lavur che ha d'examinar las dumondas da segirtad tar las instituziuns publicas e tar ils edifizis e da preschentar in rapport fin la primavaira 2002. 
Partind dal princip che l'access a las instituziuns publicas duaja er esser garantì en il futur tant sco pussaivel senza impediments vegn la gruppa da lavur ad examinar intensivamain ils suandants champs: segirtad en ils bajetgs, segirtad da las persunas e contact cun persunas ch'èn en dispita cun las autoritads. 
Da la retschertga vegnan exclusas las autoritads e las instituziuns sin plaun communal, cirquital e districtual. 
Singulas recumandaziuns e singuls resultats pon er esser nizzaivels per questas instituziuns. 
A la gruppa da lavur sut la direcziun dal chancelier appartegnan represchentants da las suandantas instituziuns: dretgira chantunala ed administrativa, procura publica, polizia chantunala, servetsch psicologic resp. psichiatric, uffizi da construcziun auta ed uffizi da persunal. 
Cur ch'il rapport menziunà è avant maun vegn la regenza a concluder davart il proceder e davart las mesiras ch'èn d'interprender. 
Nov contract general per medis assistents e medis superiurs 
La regenza ha approvà il contract general per l'engaschament da medis assistents e da medis superiurs als osspitals cun dretg da contribuziun en il chantun Grischun. 
Il medem mument vegn abolì il contract vegl per l'engaschament da medis assistents da l'onn 1995. 
Ils osspitals dal chantun han d'adattar lur contracts cun ils medis numnads sin l'entschatta d'avrigl 2002. 
La novaziun principala è quella ch'il temp da lavur maximal vegn sbassà gradualmain entaifer tschintg onns sin 50 uras per emna. 
Suenter la realisaziun da quest pass resultan custs supplementars da circa sis milliuns francs per onn. 
Nov uffizi da stadi civil a Glion 
Ils uffizis da stadi civil da Castrisch, Falera, Flond, Glion, Laax, Ladir, Luven, Pitasch, Riein, Ruschein, Sagogn, Schluein, Schnaus e Sevgein s'uneschan a l'uffizi da stadi civil da la Foppa cun sedia a Glion. La reuniun cuntanscha vigur legala enfin il pli tard la fin d'avrigl 2002 e cumpiglia tut las vischnancas dal circul da la Foppa cun excepziun da Versomi e Valendau. Fatgs dal persunal 
Ella cumenza l'entschatta schaner 2002. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.11.2001 
La nova furmaziun da las magistras e dals magisters survegn furma 
La regenza ha fixà las cundiziuns da basa structuralas per l'andament temporal dal studi a la scol'auta professiunala da pedagogia (SAP) sco er ils roms d'instrucziun e lur repartiziun quantitativa. 
Cun quest conclus e la planisaziun dal persunal ch'è vegnida concludida en il medem temp èn avant maun terms impurtants per l'entschatta da la SAP e la furmaziun gimnasiala scursanida. 
Durant l'onn da studi 2003/04 cumenza l'activitad da la SAP. 
La scolaziun da basa da trais onns per las persunas d'instrucziun da la scola primara e per las mussadras da scolina survegn furma. 
Las furmaziuns da basa èn divididas mintgamai en tschintg roms da furmaziun modulars e possedan ina quota da furmaziun pratica da 25 pertschient. 
Cun questa auta quota da furmaziun pratica eliminescha la nova scolaziun a la SAP ina mancanza principala da la furmaziun "plitost teoretica" als seminaris. 
Las furmaziuns da basa s'orientescha d'ina vart tenor las structuras da scola dal chantun Grischun cun bleras scolas pitschnas e da l'autra vart tenor las directivas svizras per la renconuschientscha dals diploms. 
Per las futuras persunas d'instrucziun garanteschan las furmaziuns da basa la permissiun da dar scola per tut ils roms dal plan d'instrucziun da la scola primara. 
L'onn da scola 2003/04 vegn er ad esser en vigur cumplaina la durada reducida per in onn da la furmaziun gimnasiala. 
La regenza aveva rendì attent a las consequenzas per il persunal sin il champ da las scolas medias gia l'onn 1998 en la missiva tar la revisiun parziala da la lescha davart las scolas medias. 
Ultra da quai ha er la renunzia a la furmaziun da persunas d'instrucziun per lavurs a maun ed economia da chasa a la SAP per consequenza che vegnan engaschads damain docents per quest'instrucziun. 
Las grondas midadas organisatorias a la scola chantunala grischuna, al seminari da magisters ed a la scola da dunnas dal Grischun cun lur consequenzas per il persunal pretenda ina planisaziun dal persunal che vegn fatga a temp. 
L'emprim pass da questa planisaziun ch'è uss concludida prescriva tge persunas d'instrucziun principalas dal seminari da magisters e da las partiziuns dal seminari da la scola da dunnas dal Grischun che vegnan ad instruir a partir da l'onn 2003/04 a la SAP e tgeninas che vegnan ad instruir a la scola chantunala. 
Ins vegn a vesair ch'i n'è betg pussaivel d'engaschar tut las persunas d'instrucziun pertutgadas a la SAP u a la scola chantunala grischuna. 
Per questas persunas d'instrucziun vegnan tschertgadas schliaziuns. 
Ils incumbensads cun l'instrucziun vegnan engaschads vinavant en il rom da las pussaivladads. 
Gremi: regenza 
Funtauna: rg departament d'educaziun, cultura e protecziun da l'ambient dal Grischun 
Data: 09.11.2001 
En 10 onns vegn jau... 
Giuvenils en la vegliadetgna da la tscherna da la professiun s'occupan da lur perspectivas da vita. 
Per quest intent porscha il project "Piazza" dal post da stab per dumondas d'egualitad ina plattafurma. 
Esser conscient dals agens maletgs e da las atgnas imaginaziuns, s'occupar, cumparegliar, barattar, discutar d'auters models da vita: Tge impurtanza ha mia professiun in di per mia vita? 
Tge basegns duai mia activitad professiunala ademplir, tge è impurtant per mai en quest connex? 
Vi jau in di famiglia? 
Co m'imaginesch jau l'organisaziun da la lavur en famiglia? 
Il project dal post da stab per dumondas d'egualitad porscha spazi per questas dumondas. 
Durant in mez di s'occupan las scolaras ed ils scolars dal stgalim superiur da la secunda classa da las scolas secundaras e realas cun quest tema. 
Spezial èsi ch'els lavuran en gruppas da dunnas e d'umens, perquai ch'ella gruppa da las dunnas giuvnas predomineschan autras tematicas che tar ils umens giuvens. 
Qua vai plitost per la confruntaziun cun las perspectivas professiunalas (las dunnas tschertgan per gronda part anc adina furmaziuns pli curtas cun pli paucas schanzas da sa sviluppar). 
La finamira dal project è quella da preschentar als giuvenils en la vegliadetgna d'eleger ina professiun ina perspectiva realistica ed a lunga vista per lur decisiuns professiunalas e da preschentar ad els sin fundament d'exempels concrets siemis da vita, realitads, furmas da vita enconuschentas e main enconuschentas e da discutar sur da quai. 
Ils giuvenils dovran exempels che preschentan models a moda chapaivla, las mattatschas dovran dentant auters models ch'ils mattatschs. 
Quest vegn realisà cun in lotto en furma da la vita, sviluppà aposta per quest project. 
Il lotto duvrà sco med da lavur purtretescha diesch dunnas e diesch umens cun differents models da vita. 
Ils moduls d'instrucziun vegnan manads d'ina partenaria e d'in partenari da discussiun. 
Il project "Piazza" vegn realisà da trais persunas: Ariane Bearth-Riatsch, magistra, Lucio Decurtins, pedagog social e Justina Derungs, pedagoga da teater. 
Tuts trais vivan en differentas furmas da cumpatibilitad da la lavur familiara e professiunala e portan cun sai diversas experientschas da la lavur cun giuvenils. 
"Piazza" vegn realisà a partir dal schaner 2002 ventg giadas en l'entir chantun. 
Las magistras ed ils magisters dal stgalim superiur pon reservar quest modul tar il post da stab per dumondas d'egualitad. 
Resguardond las experientschas da la realisaziun da quest project vegn edì in med d'instrucziun che po en il futur vegnir applitgà independentamain da las persunas d'instrucziun. 
Il project "Piazza" vegn finanzià cun daners dal conclus federal 2 davart las plazzas d'emprendissadi. 
Quest sustegna en furma da programs d'acziun contribuziuns per in meglierament persistent dal martgà da las plazzas d'emprendissadi e per in svilup da la furmaziun professiunala. 
Ina da las finamiras dal conclus federal davart las plazzas d'emprendissadi è la promoziun da l'egualitad effectiva da dunna ed um en il sectur da la furmaziun professiunala. 
En quest sectur è da domiciliar il project "Piazza". Gremi: biro d'egualitad dal chantun Grischun 
Funtauna: rg biro d'egualitad dal chantun 
Data: 13.11.2001 
L'ambassadur talian ha visità il Grischun 
Mesemna, ils 14 da november ha visità l'ambassadur talian Lorenzo Ferrarin (Berna), accumpagnà dal consul Daniele Perico (Son Gagl) ina delegaziun da la regenza grischuna. 
Ils giasts èn vegnids retschavids da la presidenta da la regenza Eveline Widmer-Schlumpf, da cusseglier guvernativ Claudio Lardi e dal chancelier Claudio Riesen en la Chasa grischa a Cuira. 
Sin il program han figurà in bainvegni en la sala da la regenza sco er in apero ed in gentar. 
Durant l'inscunter han ins discutà plirs temas d'interess cuminaivel. 
Gremi: regenza 
Funtauna: rg chanzlia chantunala dal Grischun 
Data: 14.11.2001 
Novas reglamentaziuns per la pestga grischuna 
La regenza grischuna ha deliberà ils decrets executivs davart la lescha chantunala da pestga. 
Els ntran en vigur a l'entschatta 2002 ensemen cun la lescha chantunala da pestga. 
I sa tracta concretamain dals suandants decrets executivs: l'ordinaziun chantunala da pestga, l'ordinaziun davart las taxas da patenta sco er las prescripziuns da manaschi per la pestga. 
Conuschientschas da la pestga èn necessarias 
Temas da l'ordinaziun chantunala da pestga èn surtut la reglamentaziun da las proceduras da permissiun ed auters decurs administrativs. 
Pestgaders e pestgadras che prendan per l'emprima giada ina patenta annuala u mensila en il chantun Grischun ston cumprovar en il futur lur conuschientschas da la pestga. 
Sco cumprova vegnan renconuschids la frequentaziun dal curs chantunal da scolaziun, il brevet svizzer da pestgader da sport, certificats da qualificaziun d'auters chantuns u pajais u ina pratica da pestga cumprovada. 
Ils curs da scolaziun vegnan organisads en collavuraziun cun la federaziun chantunala da pestga. 
A partir da l'onn proxim ston ins ultra da quai dumandar la permissiun da l'inspecturat da pestga per metter ora peschs en auas privatas cun peschs. 
Taxas da patenta per esters 
Las taxas da patenta per persunas cun domicil en il chantun vegnan gia regladas definitivamain en la lescha chantunala da pestga. 
En la nova ordinaziun da taxas han ins pia anc stuì fixar las taxas per pertgadras e pestgaders esters sco er per las patentas da giuvenils. 
Per la patenta annuala e mensila èn las taxas per esters dublamain uschè autas sco las taxas per pestgaders indigens. 
Perencunter è la differenza pli pitschna tar las patentas a curta durada. 
Giuvenils da 14 e 15 onns pajan mintgamai la mesadad da las taxas da patenta per creschids. 
Utilisaziun adattada tras prescripziuns differenziadas 
Las disposiziuns essenzialas davart l'exercitar la pestga èn fixadas en las prescripziuns da manaschi da la pestga. 
Las prescripziuns novas èn vegnidas elavuradas tenor ils sequents princips: Disposiziuns unifitgadas per tut las regiuns, crear instruments per pudair reagir a moda flexibla en cas da midadas a curt termin, disposiziuns uschè simplas sco pussaivel davart ils utensils da pestga sco er prescripziuns da protecziun differenziadas concernent la mesira dal pesch e la quantitad da peschs, per garantir in'utilisaziun confurma ed optimala dals effectivs da pesch. 
En l'interess da la protecziun da las spezias èn protegidas las spezias da pesch periclitadas sco il nas, la striola, il barbet ed il rambot sco er tut ils giombers indigens. 
La stagiun da pestga dura en l'entir chantun dal 1. da matg fin ils 15 da settember. 
Excepziuns valan sulettamain anc per il Rain da la punt da Tardis engiu, nua che la pestga vegn averta gia il 1. da favrer en cunvegnientscha cun il chantun Son Gagl, sco er per l'En inclusiv las auas lateralas, nua che la stagiun da pestga entschaiva pir il 1. da zercladur per proteger las litschalas. 
Las reglamentaziuns spezialas da fin uss per la Bergiaglia e l'Engiadin'ota èn vegnidas abrogadas. 
Ins tegna quint da la creschientscha differenta dals peschs en las singulas auas cun l'introducziun da las mesiras dal pesch differenziadas. 
Tar la litgiva d'ual è fixada la mesira dal pesch en las auas giu en la val sco fin uss cun 24 cm, en auas situadas pli ad aut vegn dentant reducida la mesira minimala a 22 cm. 
Tras quai po vegnir garantida ina meglra utilisaziun dals effectivs tras cumpensaziun da la mortalitad natirala, senza ch'il process da fregar natiral vegnia periclità. 
En singuls lais cun effectivs memia gronds e furmas degeneradas vegn desistì da la mesira dal pesch per tschertas spezias da peschs. 
Questa mesira gida a promover la creschientscha dals peschs tras ina reducziun dals effectivs. 
En las medemas auas sco er en singuls lais artifizials che vegnan schubregiads regularmain vegn ultra da quai abrogada la limitaziun dal dumber da peschs. 
Per las spezias da peschs importadas sco p. ex. il salmelin d'ual e la litgiva giaglia na datti pli naginas limitaziuns da pestga, cun excepziun d'insaquantas auas al cunfin. 
Ultra da quai vegnan mantegnids ils contingents per di da fin uss sis peschs nobels en las auas currentas resp. 20 peschs nobels en ils lais da l'Engiadin'ota. 
Introducziun d'ina statistica da pestga 
La midada la pli marcanta concerna l'introducziun d'ina statistica da pestga. 
En il futur vegnan ils pestgaders e las pestgadras obligads d'inscriver ils peschs immediatamain suenter la pestga en la statistica. 
Cun la statistica da pestga che vegn manada exactamain vegnan ils pestgaders a prestar ina contribuziun essenziala a la procuraziun da la basa. 
Cun la lescha chantunala da pestga e las disposiziuns executivas han ins creà in instrument actual per proteger ils spazis da viver e l'utilisaziun persistenta dals effectivs da peschs. 
Fin l'entschatta da la stagiun da pestga vegn l'inspecturat da chatscha e pestga ad infurmar detagliadamain ils pestgaders e las pestgadras davart las novaziuns essenzialas en la legislaziun. 
En l'administraziun chantunala sa furma in uffizi da cultura 
La regenza creescha en il departament d'educaziun, cultura e protecziun da l'ambient in nov post da servetsch cun il num uffizi da cultura (UdC). 
A partir dal december vegnan transferidas las partiziuns actualas per dumondas da cultura e medias e la chasa editura per meds d'instrucziun en il nov uffizi da cultura. 
Ils regulativs ed ils plans per las zonas da protecziun per las funtaunas en la Val Milà ed en la Val Strem basegnadas da la Corporaziun Fontauna s. Gions, vischnanca da Tujetsch, vegnan approvads. Fatgs dal persunal 
Raffaella Adobati, naschida 1971, da Melide, domiciliada a Cuira, translatura tar la chanzlia chantunala, daventa a partir da schaner 2002 coordinatura dal servetsch da translaziun. 
Gremi: departament da construcziun, traffic e selvicultura dal Grischun 
Funtauna: rg inspecturat da chatscha e pestga 
Data:15.11.2001 
La regenza dal Principadi da Liechtenstein visitescha il Grischun 
Mardi, ils 20 da november vegn l'executiva dal Principadi da Liechtenstein a far ina visita a la regenza grischuna. 
Ils giasts da Liechtenstein èn il schef da la regenza Otmar Hasler, cussegliera guvernativa Rita Kieber-Beck, cussegliers guvernativs Hansjörg Frick, Alois Ospelt ed Ernst Walch sco er il secretari da la regenza Norbert Hemmerle. 
Els vegnan retschavids da la regenza grischuna cumpletta e dal chancelier en la Chasa grischa a Cuira. 
Sin il program stattan in apero sco er in gentar, durant il qual ins vegn a discutar dumondas ch'èn d'interess communabel. 
Infurmaziun per las medias: 
Tgi che vul far fotografias da questa reuniun duai esser preschent mardi, ils 20 da november, a las 12.30 avant la Chasa grischa, Reichsgasse 35. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 15.11.2001 
La regenza prepara il WEF 2003 
En ina brev communitgescha la regenza al cussegl federal ch'ella veglia surpigliar senza restricziun la funcziun da direcziun e la rolla d'ospitanta a chaschun dal World Economic Forum a Tavau. 
La regenza ha prendì enconuschientscha cun satisfacziun che la realisaziun dal World Economic Forum a Tavau a partir da l'onn 2003 giauda in grond sustegn. 
En questa direcziun èn s'exprimì il cussegl federal, las partidas grondas, la cumissiun dal cussegl grond che tracta il rapport respectiv da la regenza ed ulteriurs tschertgels relevants. 
La regenza communitgescha al cussegl federal ch'ella vegnia a far tut il pussaivel per segirar ensemen cun ulteriurs partenaris ch'il World Economic Forum haja lieu en il futur a Tavau. 
Ella vegn a persequitar vinavant la via da l'avertura en il senn dal "Spirit of Davos" ed ella vegn a reglar las modalitads da realisaziun surtut er cun l'organisatur. 
Plinavant dumonda la regenza il cussegl federal da metter a disposiziun ad ella il sustegn organisatori e finanzial necessari cunzunt en il sectur da la segirtad. 
Ella è interessada da procurar uschè spert sco pussaivel per ina schliaziun dals problems ch'èn avant maun. 
Gremi: regenza 
Funtauna: rg chanzlia chantunala dal Grischun 
Data: 15.11.2001 
In Gea persvadì ad ina lescha chantunala moderna davart la protecziun da l'ambient 
da cusseglier guvernativ Claudio Lardi 
Ils 2 da december vegnan las votantas ed ils votants dal chantun Grischun a vuschar betg sulettamain davart tschintg projects federals, mabain er davart ina nova lescha chantunala davart la protecziun da l'ambient. 
La regenza ed il cussegl grond recumondan da concordanza a las votantas ed als votants grischuns d'acceptar quest project da votaziun. 
Il 1. da schaner 1985 è entrada en vigur la lescha federala davart la protecziun da l'ambient (lescha da protecziun da l'ambient). 
En questa lescha sco er en numerusas ordinaziuns dal cussegl federal vegn la protecziun da l'ambient reglada a moda cumplessiva. 
Ils chantuns han relativamain pauca libertad d'acziun per decretar atgnas leschas sin il sectur da la protecziun da l'ambient. 
I cumpeta perencunter als chantuns da realisar la legislaziun da la confederaziun davart la protecziun da l'ambient e da decretar per quest intent las prescripziuns necessarias davart la cumpetenza e la procedura. 
L'onn 1984 ha il cussegl grond reglà en in'ordinaziun planisada sco soluziun transitoria la realisaziun dal dretg federal da protecziun da l'ambient. 
Quest'ordinaziun dal cussegl grond na satisfa betg pli a las pretaisas actualas. 
Novas prescripziuns legalas dal chantun èn indispensablas per ch'ins possia realisar las numerusas prescripziuns da protecziun da l'ambient novas da la confederaziun er en il futur confurm al temp ed a moda correcta. 
La lescha chantunala davart la protecziun da l'ambient, davart la quala nus vuschain ils 2 da december, eliminescha questa mancanza e creescha la basa legala necessaria. 
La lescha chantunala davart la protecziun da l'ambient regla en emprima lingia l'execuziun da la legislaziun federala davart la protecziun da l'ambient. 
I sa tracta essenzialmain da repartir las numerusas incumbensas da realisaziun prescrittas dal dretg federal tranter ils chantuns e las vischnancas, da nominar ils organs d'execuziun responsabels e da reglar las proceduras necessarias. 
Ins vul mantegnair la repartiziun cumprovada da las cumpetenzas tranter las vishcnancas ed il chantun. 
A las vischnancas vegnan surdadas tut quellas incumbensas ch'ellas pon ademplir gist uschè bain u schizunt meglier ch'il chantun. 
Incumbensas spezialas cumplexas che pretendan conuschientschas tecnicas particularas vegnan attribuidas al chantun. 
I sa tracta qua surtut d'incumbensas sin ils secturs mantegniment da l'aria pura, protecziun cunter substanzas che pericliteschan l'ambient, planisaziun dals ruments e sanaziuns da deponias veglias, protecziun dal terren e protecziun en cas da catastrofas. 
La legislaziun chantunala davart ils ruments che ha er da basegn da vegnir revedida dapi la revisiun da la lescha federala davart la protecziun da l'ambient dal 1995 vegn integrada da nov en la lescha chantunala davart la protecziun da l'ambient. 
Il chantun obtegna qua la pussaivladad da construir sez stabiliments da ruments d'impurtanza chantunala u da sa participar vi da tals. 
Fitg contestada en il cussegl grond è stada la dumonda, sche ruments chasans stoppian vegnir transportads liantamain cun la viafier, sch'i sa tracta da distanzas pli grondas. 
Finalmain ha dominà l'opiniun che tals transports hajan da succeder cun la viafier, sche quai saja rentabel e sche l'ambient vegnia tras quai engrevgiada main ferm che tras auters meds da transport. 
Per levgiar las regiuns periferas e per render pli attractivs ils transports cun la viafier conceda il chantun a las corporaziuns per economisar ils ruments contribuziuns da maximalmain 50 pertschient vi da quels custs da transport che surpassan la media chantunala. 
Da quai resultan custs supplementars per il chantun da circa 420'000 francs l'onn. 
Malgrà in'opposiziun ferma ha il cussegl grond concludì precautamain ch'i duaian vegnir subvenziunads exclusivamain ils transports dals ruments cun la viafier, quai en l'interess da la protecziun da l'ambient. 
Il cussegl grond ha deliberà en la votaziun finala la lescha chantunala davart la protecziun da l'ambient cun 103 cunter 0 vuschs per mauns da la votaziun dal pievel. 
Cun Voss GEA a quest project creais Vus la basa per ina realisaziun confurma al temp ed effizienta da la legislaziun federala davart la protecziun da l'ambient. 
En quest senn As recumond jau cun persvasiun, charas votantas e chars votants, d'acceptar ils 2 da december la nova lescha chantunala davart la protecziun da l'ambient. 
Gremi: departament d'educaziun, cultura e protecziun da l'ambient dal Grischun 
Funtauna: rg cusseglier guvernativ Claudio Lardi 
Data: 16.11.2001 
Program annual 2002 da la regenza 
La cumissiun predeliberanta dal cussegl grond sustegna da princip las mesiras da la regenza e recumonda al cussegl grond da prender conuschientscha dal program annual. 
La cumissiun predeliberanta dal cussegl grond è s'occupada dacurt sut il presidi da deputà Florian Juon ed en preschientscha da la presidenta da la regenza, dr. Eveline Widmer-Schlumpf, dal program annual 2002 da la regenza. 
Il program annual cumpiglia, analog al program da la regenza 2001-2004, indicaziuns detagliadas e concretas davart las mesiras ch'èn da realisar l'onn 2002. 
La cumissiun recumonda al cussegl grond da prender conuschientscha dal program annual. La cumissiun è da princip d'accord cun las mesiras inditgadas. 
Differentas finamiras e mesiras vegnan discutadas detagliadamain. 
Ultra da l'intensivaziun da las relaziuns cun l'exteriur previsa en il program sustegna la cumissiun expressivamain l'elavuraziun d'ina planisaziun integrada da las incumbensas e da las finanzas. 
A basa dals conturns midads suenter ils attentats da terror en ils stadis unids e suenter ils eveniments a Zug ha la cumissiun fatg ponderaziuns davart la segirezza. 
Ella ha prendì conuschientscha dal fatg che la regenza lascha elavurar in concept da segirezza cumplessiv per occurrenzas grondas. 
Sin il sectur da la realisaziun da la refurma da la furmaziun per la scol'auta professiunala da pedagogia èsi tenor l'avis da la cumissiun da sclerir la repartiziun da las incumbensas tranter las scolas medias chantunalas e privatas. 
En dus secturs propona la cumissiun al cussegl grond da dar in'explicaziun. 
En connex cun la realisaziun da la refurma da la furmaziun da l'onn 1998 per las scolas da furmaziun generala dal stgalim secundar II e per la scol'auta professiunala da pedagogia porscha il chantun gia prest l'instrucziun da manaders da scola. 
La pluralitad da la cumissiun intimescha da circumscriver en la lescha las funcziuns dals manaders da scola sco er lur subvenziun. 
Plinavant dat la cumissiun grond'impurtanza a la cuntinuaziun dal WEF a Tavau a partir da l'onn 2003 e pretenda ch'i vegnian creadas las premissas necessarias. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 20.11.2001 
La cumissiun dal cussegl grond è d'accord cun la fusiun da las vischnancas da Suraua 
La cumissiun predeliberanta dal cussegl grond ha tractà sut il presidi da deputà Gion Battaglia, Sched, ed en preschientscha da cusseglier guvernativ Klaus Huber la missiva e la proposta da la regenza areguard la fusiun da las vischnancas Camuns, Surcasti, Tersnaus ed Uors-Peiden a la vischnanca Suraua. 
La fusiun da las vischnancas da Suraua ch'è vegnida concludida cun grond pli da la populaziun ha in caracter da model e signifitgescha in term impurtant en il Grischun sco exempel da fusiuns da las vischnancas che vegn purtada da la populaziun. 
La cumissiun ha perquai vulì profitar da la chaschun da sa laschar orientar sin il lieu dals quatter presidents communals en uffizi davart quest pass istoric. 
La sesida da la cumissiun ha gì lieu a Camuns. 
Malgrà che la fatschenta è stada incontestada ed ha chattà il consentiment dals commembers da la cumissiun han ins manà in discurs da princip davart las fusiuns da las vischnancas e singuls puncts da la cunvegnientscha da fusiun. 
En particular è vegnida discutada la dumonda da la posiziun da las singulas fracziuns, lur dretg d'avair vias chantunalas da colliaziun ed eventuals conflicts dal num Suraua cun il num da la vischnanca da Surava. 
La cumissiun è persvadida che las vischnancas possian vegnir rinforzadas cun la fusiun e ch'ellas possian ademplir anc meglier lur pensums en favur da lur populaziun. 
Tut en tut po funcziunar la preparaziun e la realisaziun da questa fusiun da vischnancas sco exempel per eventuals futurs projects sumegliants. 
Il cussegl grond vegn a sa fatschentar da questa proposta en la sessiun da november. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 20.11.2001 
La Arge Alp scriva ora in premi per exempels reussids da novas tecnologias, raits da perscrutaziun e collavuraziun en la regiun alpina 
La cuminanza da lavur da las regiuns alpinas scriva ora in premi. 
Sa participar pon tut las abitantas ed ils abitants, las vischnancas, scolas, interpresas, federaziuns ed ulteriuras gruppas or da l'intschess da la cuminanza da lavur. 
In'egliada conscienta da responsabladad en il futur emprova da metter en accord la necessitad dal svilup cun il mantegniment da l'ierta culturala e sociala d'in pajais. 
Il premi Arge Alp vegn perquai surdà per ideas innovativas e projects ch'utiliseschan las pussaivladads da las novas tecnologias (sco informatica, electronica, raits virtualas, apparaturas innovativas e.u.v.) per prestar a moda activa e persistenta ina contribuziun vi dal svilup. 
En particular duai il premi undrar las suandantas iniziativas ed activitads: 
- iniziativas che creeschan plazzas da lavur resp. che contribueschan a la valur agiuntada en las regiuns muntagnardas 
- iniziativas che promovan l'identitad d'ina regiun u d'ina vischnanca 
- iniziativas che promovan la collavuraziun tranter divers secturs, diversas vischnancas, regiuns e divers spazis culturals 
- iniziativas per ina meglra furmaziun da las forzas da lavur cun la finamira da meglierar las pussaivladads da lavurar e da la qualitad dals products 
- prestaziuns particularas en il rom da la protecziun da la cuntrada e da l'ambient. 
Dretg da participaziun 
Il dretg da participaziun possedan tut las abitantas ed ils abitants dals pajais da la Arge Alp sco er las vischnancas, scolas, interpresas, federaziuns ed ulteriuras gruppas or da l'intschess da la cuminanza da lavur. 
Criteris 
Las lavurs ston satisfar als suandants criteris: 
- prestaziuns exemplaras en il rom dal tema fixà 
- activitads, acziuns, mesiras che prestan ina contribuziun concreta e efficazia 
- tar projects da svilup, meglieraments ed invenziuns tecnicas è da preschentar il mussament ch'attesta il niz d'in institut renconuschì 
- las lavurs duain er gidar a promover novas pussaivladads d'avischinar e d'arranschaments culturals. 
Las lavurs dastgan esser be dus onns veglias, quai vul dir ch'ellas ston esser vegnidas realisadas en ils onns 2000 e 2001. 
Lavurs pli veglias na vegnan betg resguardadas. 
Ulteriurs documents / contact 
Chanzlia chantunala grischuna, Curdin König, Chasa grischa, Reichsgasse 35, 7001 Cuira (tel. 081 257 22 29; e-mail: Curdin.Koenig@staka.gr.ch). 
Termin d'inoltraziun 
L'ultim termin per inoltrar las lavurs è ils 28 da favrer 2002. 
Premi e premiaziun 
La premiaziun succeda en il rom da la conferenza dals schefs da las regenzas da la Arge Alp dal zercladur 2002 en il chantun Son Gagl. 
Il premi munta a 16'500 Euro. 
Gremi: Arge Alp 
Funtauna: rg chanzlia chantunala dal Grischun 
Data: 21.11.2001 
Dieta d'experts davart il plan directiv chantunal a Cuira: "Persistenza e svilup territorial en il Grischun" 
La procedura da consultaziun davart il plan directiv chantunal 2000 (cooperaziun publica) è terminada. 
En occasiun d'ina dieta da gievgia, ils 22 da november 2001 vegn discutà a Cuira co ch'il sboz consolidà dal plan directiv duai vegnir repassà e sviluppà vinavant. 
Represchentants da vischnancas, regiuns e federaziuns - quai vul dir ils purtaders d'opiniuns e da decisiuns da noss chantun - sa scuntran per dar novs impuls al svilup territorial. 
Il tema "svilup persistent" sco er projects da pilot regiunals vegnan a star en il center da la dieta. 
Igl è la quarta giada dapi 1998 ch'i ha lieu ina "dieta da november" davart il svilup territorial dal Grischun. 
La realisaziun stat en il center 
Entant che las occurrenzas dals dus onns precedents èn stadas colliadas fermamain cun il project plan directiv 2000, vegn la tematica da quest onn extendida. 
I vegn orientà e discutà davart svilups actuals e projects sin il sectur dal svilup territorial. 
Cun exempels concrets vegnan mussadas pussaivladads, co che la filosofia e las ponderaziuns directivas dal plan directiv chantunal pon vegnir realisadas. 
Ils dus workshops dal suentermezdi stattan sut il motto "Svilup territorial cun agid da projects orientads a la finamira ed a la soluziun"; ellas servan al barat d'experientschas e duain intimar a sviluppar novas ideas ed opticas. 
La dieta sa drizza als participads en la planisaziun, spezialmain sin il stgalim regiunal, e vegn averta da cusseglier guvernativ Klaus Huber. 
Gremi: departament da l'intern e da l'economia publica dal Grischun 
Funtauna: rg uffizi da planisaziun 
Data: 21.11.2001 
Mantegnair e promover la cultura e la lingua rumantscha e taliana 
La regenza inoltrescha al departament federal da l'intern il program ed il preventiv 2002 per la promoziun ed il mantegniment da la lingua e cultura rumantscha e taliana en il chantun Grischun. 
Las expensas totalas vegnan calculadas cun 7.367 milliuns francs (confederaziun 64 pertschient, chantun 36 pertschient). 
I vegnan dumandadas contribuziuns federalas en la summa da 4.75 milliuns francs. 
Ils daners duain vegnir impundids per: 
- mesiras chantunalas sco per il servetsch da translaziun, cudesch da dretg grischun en las trais linguas chantunalas, rumantsch grischun, scolaziun da persunas d'instrucziun e.u.v. 
- sustegnair las mesiras da terzas persunas sco il servetsch da lingua regiunal "Sling", projects da scola, mesiras regiunalas, translaziuns da cudeschs e meds d'instrucziun e.u.v. 
- contribuziuns a projects scientifics, 
- contribuziuns a las organisaziuns ed instituziuns (p. ex. Lia rumantscha e Pro Grigioni italiano), 
- promoziun da las activitads editorialas, 
- promoziun da la pressa rumantscha. 
Agid umanitar 
Als suandants projects resp. organisaziuns d'agid vegnan conderschidas contribuziuns en la summa totala da 19'000 francs: 
- a la Crusch Cotschna Svizra en favur da l'agid d'urgenza per ils fugitivs d'Afganistan, 
- a l'organisaziun d'agid CO-OPERAID en favur dal project per ils orfens d'Aids ad Uganda, 
- a l'organisaziun d'agid "Fundación para los Indios del Ecuador" en favur dals projects "Chimborazo Verde" en la provinza Bolívar, Equador, ed 
- a la Helvetas en favur dal project "collavuraziun cun AROMA", protecziun/cultivaziun dal territori cumpiglià dal Rio Macasías en la Republica Dominicana. 
Fatgs dal persunal 
- Rainer Stephan Good, naschius 1962, da Mels, domicilià a Cuira, daventa schef da la direcziun superiura da construcziun tar l'uffizi da construcziun bassa dal Grischun. 
El entra en uffizi a l'entschatta schaner 2002. 
- La substituziun da l'inschigner superiur surpiglia a partir da l'entschatta schaner 2002 Roger Stäubli, schef da projectaziun tar l'uffizi da construcziun bassa. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.11.2001 
Onn dals culms 2002: In chalender en format grond per las scolas grischunas 
La fundaziun Educaziun e svilup ha elavurà per incumbensa da la direcziun per svilup e cooperaziun (DSC) in chalender en format grond ed ina broschura accumpagnanta da caracter pedagogic-didactic. 
Il departament d'educaziun, cultura e protecziun da l'ambient distribuescha quest "pachet" a tuttas scolas popularas dal chantun Grischun. 
La radunanza plenara da la ONU da l'atun 1998 ha declerà l'onn 2002 per l'onn internaziunal dals culms. 
I n'è betg casualitad che quest onn coincidescha cun l'inscunter suprem mundial "Diesch onns suenter la conferenza da Rio" che ha lieu il settember 2002 a Johannesburg. 
La finamira da l'onn da la ONU è il svilup persistent da las regiunas muntagnardas da l'entir mund. 
Il chalender dals culms sco purschida da furmaziun per las scolas duai accumpagnar las classas da tut ils stgalims tras l'onn da la ONU ed uschia gidar a sensibilisar per la tematica. 
Per l'utilisaziun dal chalender en l'instrucziun vegn mess a disposiziun ina broschura accumpagnanta da caracter pedagogic-didactic. 
I stat a cor a cusseglier guvernativ Claudio Lardi sco president da la fundaziun Educaziun e svilup e sco schef dal departament d'educaziun, cultura e protecziun da l'ambient da surdar a las scolas publicas dal Grischun il chalender numnà e la broschura respectiva. 
Cun quest preschent collia el la speranza ch'il chalender dals culms 2002 chattia buna accoglientscha sco purschida specifica d'instrucziun en las stanzas da scola da noss chantun e ch'el sa mussia sco fidaivel cumpogn tras il proxim onn da scola. 
Per la Svizra sco pajais muntagnard e cunzunt per il chantun Grischun sco exempel tipic d'in chantun da muntogna munta l'onn internaziunal dals culms ina sfida extraordinaria. 
Quest onn duai vegnir utilisà per meglierar tar la populaziun la sensibilitad per in svilup persistent da las regiuns da muntogna e d'augmentar la prontezza d'agir per in svilup persistent en las muntognas. 
Noss uffants e giuvenils duain cunzunt vegnir sensibilisads en l'instrucziun per la valur preziusa d'in svilup persistent. 
Gremi: departament d'educaziun, cultura e protecziun da l'ambient dal chantun Grischun 
Funtauna: rg uffizi per las scolas popularas e las scolinas 
Data: 27.11.2001 
Directivas reglan l'organisaziun e la gestiun da las classas pitschnas 
Il departament d'educaziun ha relaschà novas directivas che duain sustegnair ils purtaders da las scolas tar la gestiun e l'organisaziun da las classas pitschnas. 
La promoziun dals scolars en las classas pitschnas cumplettescha u remplazza en ina scola multifara l'instrucziun en la scola regulara. 
Questa scola daventa actuala, sche las purschidas da la scola regulara fruntan sin cunfins e na pon betg satisfar avunda als basegns particulars da las scolaras e dals scolars. 
Quai po esser il cas tar uffants cun grondas difficultads d'emprender e da cumportament sco er tar uffants cun talents spezials. 
Fin uss cumpigliava l'expressiun "classas pitschnas" la promoziun en la scola publica d'uffants cun difficultads d'emprender e da cumportament. 
Tenor la nova lescha da scola e las directivas circumscriva la formulaziun "promoziun en classas pitschnas integradas" er las purschidas per uffants fitg talentads resp. extraordinariamain talentads. 
Sche las mesiras en il rom da la scola regulara - sco per exempel l'individualisaziun da l'instrucziun u da laschar sursiglir ina classa - na tanschan betg pon quests uffants vegnir promovids suenter l'examinaziun dal servetsch psicologic da scola en il rom da classas pitschnas integradas. 
Per ils uffants cun in quozient d'intelligenza da 140 e dapli che han difficultads u che pon vegnir en difficultads pervia da lur talents po l'uffizi per secturs spezials da scola disponer a partir da l'onn da scola 2002/03 sin proposta dal cussegl da scola l'assegnaziun ad ina classa pitschna integrada. 
Las mesiras da promoziun pon vegnir realisadas da la vischnanca u dal center da sustegn da la scola chantunala grischuna a Cuira. 
Il center da sustegn cumenza sia lavur probablamain l'entschatta da l'onn da scola 2002/03. 
Las novas directivas resguardan la lescha da scola revedida, l'ordinaziun da la regenza correspundenta ed ils concepts ch'appartegnan a quests fatgs. 
Cun las directivas retschaivan ils purtaders da las scolas in instrument da lavur che dat risposta a numerusas dumondas en connex cun las classas pitschnas. 
Al cumenzament da las directivas stattan insaquantas ideas fundamentalas concernent la cultura e la promoziun en classas pitschnas. 
Quest instrument da lavur cuntegna plinavant divers entruidaments pertutgant dumondas organisatorias ed administrativas davart la concepziun da las classas pitschnas sco er davart ils aspects pedagogics e psicologics. 
Plinavant anflan ins en questas directivas er indicaziuns davart la collavuraziun tranter las persunas cun la pussanza dals geniturs, las persunas dal fatg ed ils purtaders da las scolas sco er divers exempels da reglaments pertutgant l'engaschament, las qualificaziuns, la furmaziun e la scolaziun supplementara da persunas d'instrucziun sco er insaquantas rispostas sin las dumondas concernent la finanziaziun ed ils subsidis per las classas pitschnas. 
Gremi: departament d'educaziun, cultura e protecziun da l'ambient dal Grischun 
Funtauna: rg uffizi per secturs spezials da scola 
Data: 27.11.2001 
Radund 20 miliuns francs per las vischnancas deblas da finanzas 
Per la gulivaziun da finanzas intercommunala 2001 dat la regenza liber contribuziuns en la summa totala da 20.8 milliuns francs. 
Questa summa vegn duvrada per contribuziuns da gulivaziun a vischnancas deblas da finanzas e vegn repartida sequentamain: 
- 9.65 milliuns per la gulivaziun da la forza fiscala, 
- 7.42 milliuns per contribuziuns ad ovras publicas, 
- 3.73 milliuns per la gulivaziun dal basegn spezial. 
Consultaziun a la confederaziun 
La regenza beneventa en sia posiziun per mauns da la confederaziun il sboz per in'ordinaziun davart il commerzi ambulant, schebain cun diversas resalvas. 
Ella crititgescha dentant che tscherts termins e tschertas pretaisas pertutgant ils documents ch'èn d'inoltrar cun las dumondas da permissiun pudessan esser in grond impediment per las persunas pertutgadas. 
En il sectur da las taxas propona ella ina reglamentaziun detagliada per uschia realisar l'unificaziun ch'ins haja en mira. 
Fatgs dal persunal 
- Werner Andreas Trüb, naschius 1965, da Maur ZH, domicilià a Domat, daventa medi da partiziun/medi assistent en la clinica psichiatrica Waldhaus a Cuira. 
El entra en uffizi a l'entschatta schaner 2002. 
A la fin da november 2001 van en pensiun ils suandants emploiads chantunals: 
- Ulysses Abutillo, Maiavilla, stimader chantunal, 
- Hans Bandli, Seewis-Vitg, referendari al Plantahof, 
- Bistgaun Cahannes, Cazas, policist chantunal, 
- Alexander Dönz, Cuira, schef da l'uffizi d'agricultura, 
- Josef Joos, Trimmis, referendari al Plantahof, 
- Anna Maria Lozza-a Marca, Cuira, lavurera sociala en l'uffizi dal servetsch social, 
- Edwin Lutz, Cuira, policist chantunal, 
- Reto Meuli, Jenins, policist chantunal, 
- Leonhard Müller, Giuvaulta, expert tecnic tar l'uffizi per l'ambient, 
- Bruno Parolini, Glion, inschigner forestal cirquital tar l'uffizi forestal, 
- Carl Plebani, Favugn, policist chantunal, 
- Walter Rogentin, Landquart, policist chantunal, 
- Venanzius Sac, Cazas, mastergnant tar l'uffizi da construcziun bassa a Tusaun, 
- Hans-Ulrich Urwyler, Tusaun, cussegliader da manaschi tar l'uffizi da megliuraziun e mesiraziun, e 
- Jules Valär, Cuira, laborant tar l'uffizi da construcziun bassa. 
La regenza als engrazia per ils servetschs prestads en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.11.2001 
A13: Staziun da salvament supplementara a Spleia è en funcziun 
Il provediment medical d'urgenza per lung da la A13 è vegnì remplazzà da la staziun da salvament temporara a Spleia. 
Er las basas da salvament a Roveredo e Mesauc èn vegnidas rinforzadas. 
Cun la serrada da la galaria dal Gottard è la via dal San Bernardin (A13) daventada la ruta da transit tras las Alps cun las pli autas frequenzas per il traffic da camiuns pesants tras la Svizra. 
Cuntanschibla da tuttas uras sur il clom d'urgenza 144 
Fin ch'ils camiuns pon puspè far diever da la galaria dal Gottard vegn rinforzà il provediment medical d'urgenza tras la staziun da salvament a Spleia. 
Questa staziun fa part pertutgant l'organisaziun a la regiun d'ospitals Tusaun, che cumpiglia la A13 fin a Valragn (vitg). 
Ina squadra da salvament da duas persunas stat a disposiziun per l'acziun durant 24 uras. 
Ella posseda in vehichel da salvament bain equipà. 
Sco manader medical da la staziun da salvament è vegnì designà Peter Adrian Herzog, medi d'urgenza directiv dal Grischun. 
Ils custs che resultan dal fatg che la staziun da salvament stat a disposiziun vegnan surpigliads en emprima lingia dal chantun. 
Il chantun Grischun spera dentant che la confederaziun sa participeschia adequatamain. Rinforz er da la vart dal sid 
A la vart dal sid da la ruta dal San Bernardin èn vegnidas rinforzadas las basas da salvament a Roveredo ed a Mesauc cun persunal e material. 
Questas duas basas èn pia prontas per l'acziun da tuttas uras. 
Per pudair vegnir a frida cun eventuals eveniments cun dapli che quatter fin tschintg blessads sin la ruta dal San Bernardin, ha il chantun Tessin concludì da collavurar stretgamain cun il chantun Grischun. 
A San Bernardin han ins gia pinà il material da sanitad correspundent. 
Gremi: departament da sanitad dal Grischun 
Funtauna: rg uffizi da sanadad 
Data: 04.12.2001 
Alexander Dönz, in visiunari da l'agricultura grischuna va en pensiun 
La fin da november è ì dr. Alexander Dönz meritaivlamain en pensiun. 
Durant trais decennis ha el preparà ed endrizzà l'agricultura da muntogna sco schef da l'uffizi d'agricultura, e quai cun in vast orizont e per part cun ideas visiunaras per las grondas midadas da la politica agrara che sa mussavan. 
Suenter la terminaziun dals studis ha lavurà Alexander Dönz sco secretari tar l'uniun purila grischuna. 
Per pudair sclerir insaquantas dumondas da l'agricultura da muntogna ha Alexander Dönz scrit dasper si'activitad professiunala la dissertaziun davart "Die Veränderung in der Berglandwirtschaft, eine agrarsoziologisch-betriebswirtschaftliche Untersuchung am Beispiel des Vorderprättigaus". 
Il mars 1971 ha la regenza elegì el sco schef da la partiziun agricultura e dal post central per la cussegliaziun da manaschis purils, l'uffizi d'agricultura dad oz. 
Al cumenzament dal temp d'uffizi d'Alexander Tönz è stada la mira proclamada da la politica agrara da mantegnair in uschè grond dumber sco ma pussaivel da manaschis agriculs. 
Durant ch'il dumber dals manaschis agriculs èn sa sminuids tranter ils onns 1980 e 1985 sin plaun naziunal per quatter pertschient ha il chantun Grischun registrà en la medema perioda ina reducziun da dudesch pertschient u da 728 manaschis agriculs. 
En cumparegliaziun cun ils ulteriurs chantuns muntagnards cuntanscheva l'agricultura grischuna da quel temp ils pli auts pretschs per il muvel dentant las pli bassas entradas. 
Alexander Dönz ha percurschì che la "filosofia da la massa" cuntrastava cun las bleras autras finamiras da l'agricultura sco per exempel la stabilitad da la producziun e da la segirtad dal gudogn. 
Cun metodas per part vaira nunconvenziunalas ha Alexander Dönz empruvà d'instradar per il futur la nova politica agrara. 
El ha percurschì ad uras che l'agricultura da bio survegnia pli e pli grond'impurtanza. 
En il chantun Grischun èn vegnids pajads perquai gia fitg baud subsidis da transfurmaziun da bio. 
Ultra da quai è vegnì promovì e sustegnì ad uras l'allevament da vatgas-mamma e l'import direct da taurs da las razzas d'engrasch. 
Las ideas nunconvenziunalas èn savens er vegnidas realisadas cun metodas nunconvenziunalas, quai che ha provocà critica tscha e là. Da menziunar èn qua las parts dal deficit tar las chascharias, la renconuschientscha dals manaschis da bab e figl e l'obligaziun da metter las chauras sut chavrer. 
Per ideas novas ed innovativas aveva Alexander Dönz adina ureglias aviartas. 
El ha sustegnì las producziuns da nischa sco la cultivaziun dal chardun blau, l'elavuraziun dal latg chaura u l'allevament da chauras. 
Betg tut las ideas èn reussidas u han pudì vegnir realisadas cun success. 
Ma cun la finamira constanta avant ils egls da s'engaschar per l'agricultura grischuna ed uschia per las famiglias da purs ha Alexander Dönz muventà insaquantas chaussas en il Grischun. 
La situaziun actuala en l'agricultura grischuna illustrescha a moda impressiunanta ils merits d'Alexander Dönz. 
En blers reguards fa l'agricultura en il chantun Grischun en cumparegliaziun cun quella en l'ulteriura Svizra ina buna figura. 
Circa 40 pertschient da tut ils manaschis purils grischuns vegnan manads tenor las directivas da bio. 
L'entrada media dals manaschis da muntogna en il Grischun è marcantamain sur la media svizra. 
En il sectur da l'allevament da muvel ch'è adina stà a cor ad Alexander Dönz han ins pudì realisar plazzas da fiera regiunalas sco er, cun sustegn decisiv dal chantun, il center da vendita da muvel a Cazas. 
Alexander Dönz ha promovì tenor pussaivladad il mantegniment dals manaschis d'elavuraziun da latg e da charn regiunals en il Grischun. 
Ulteriurs puncts culminants da l'activitad d'Alexander Dönz èn stadas las duas exposiziuns agraras AGRA 88 e la AGRA 2000 a Cuira, nua ch'el ha funcziunà sco president dal comité d'organisaziun e nua ch'el ha prestà lavur exemplaria. 
Entras l'orientaziun da questas grondas occurrenzas, cunzunt quella da l'onn 2000, han ins er pudì cuntanscher la populaziun betg agricula. 
Durant ils 30 onns d'activitad professiunala d'Alexander Dönz èn ils pensums da l'agricultura sa midads cuntinuadamain entras la nov'orientaziun da la politica agrara. 
Oz stattan ils temas centrals da l'uffizi d'agricultura en connex cun ils pajaments directs e cun l'ecologia. 
En consequenza da la liberalisaziun en l'agricultura è l'allevament da muvel vegnì privatisà per gronda part e vegnì delegà a las corporaziuns. 
Alexander Dönz abanduna in uffizi che ha furnì cun in spiert innovativ fitg grondas prestaziuns per l'agricultura grischuna. 
Jau engraziel cordialmain er en num da la regenza ad Alexander Dönz per ses engaschament extraordinari. 
Ils megliers giavischs accumpognian el en la terza part da la vita ed jau sper ch'el passentia dapli temp cun ses biadis. 
Klaus Huber, cusseglier guvernativ 
Gremi: departament da l'intern e da l'economia publica 
Funtauna: rg departament da l'intern e da l'economia publica 
Data: 04.12.2001 
In center d'impuls duai rinforzar l'economia 
Il project center d'impuls vul promover las interprendidras ed ils interprendiders giuvens. 
Novas fundaziuns d'interpresas en il conturn da la scol'auta da tecnica ed economia HTW, Cuira, e da la scol'auta da tecnica interstatala NTB, Buchs, duain vegnir sustegnidas en il rom da divers servetschs, da l'infrastructura e da la cussegliaziun. 
Il chantun ha elavurà ensemen cun la HTW e la Banca chantunala grischuna in concept per realisar in center da fundaziun (concept "Project center d'impuls"). 
Il center d'impuls è ina part dal center da MPM ed è integrà en la HTW a Cuira. 
Dal rest vegn tschertgada la collavuraziun cun il Swiss Economic Forum SEF. 
Il center d'impuls duai vegnir realisà a la sortida da l'autostrada Cuira sid en in stabiliment nov nua che vegnan fittads 530 meters quadrats. 
Questa surfatscha pussibilitescha da porscher circa 30 plazzas da lavur per interprendidras ed interprendiders giuvens. 
Il basegn finanzial importa per tschintg onns probablamain 850'000 francs e duai vegnir repartì sco suonda: confederaziun 360'000 francs, chantun 250'000 francs, citad da Cuira 80'000 francs, banca chantunala 60'000 francs, assicuranzas/interpresas/federaziuns/cussegliaders e fundaziuns 100'000 francs. 
Il project center d'impuls è d'impurtanza economica e regiunala e duai gidar ils onns proxims a rinforzar l'economia dal chantun Grischun. 
Promover fundaziuns novas d'interpresas ed ils interpriders giuvens sco er rinforzar la posiziun dal Grischun sco lieu cun scol'autas correspunda cumplainamain a las finamiras da la promoziun da l'economia ed al program da la regenza 2001 fin 2004. 
Reducziun da las premias 2002: la resalva persunala po vegnir sbassada 
En la sessiun da november ha il cussegl grond mess a disposiziun 55 milliuns francs (onn precedent: 46 milliuns) per la reducziun da las premias da las cassas da malsauns. 
Da quai tutgan 14.5 milliuns francs il chantun e 40.5 milliuns francs la confederaziun. 
La regenza ha fixà las premias directivas e las resalvas persunalas per la calculaziun da la reducziun da las premias 2002. 
Per uffants (fin 18 onns) vegn calculà cun ina premia directiva da 50 francs, per giuvenils (19 fin 25 onns) cun 134 francs e per creschids (a partir da 26 onns) cun 191 francs. 
Las resalvas persunalas han pudì vegnir sbassadas en cumparegliaziun cun l'onn precedent. 
L'onn proxim han las persunas cun las entradas las pli modestas d'impunder tschintg pertschient (l'onn 2001 èsi stà sis pertschient) da lur entradas imputablas per pajar las premias da la cassa da malsauns. 
Cun las entradas creschentas s'augmenta er la resalva persunala fin a diesch pertschient (2001: 12.4 pertschient). 
Da las regiuns e las vischnancas 
Ils uffizis da stadi civil da Churwalden/Parpan, Malix, Praden e Tschiertschen s'uneschan ad in sulet uffizi da stadi civil cun il num "Zivilstandsamt des Kreises Churwalden" cun sedia a Churwalden. La reuniun cuntanscha vigur legala il pli tard il cumenzament da matg 2002. A l'Organizzazione regionale del Moesano (ORMO) vegn garantida ina contribuziun da dudesch pertschient dals custs da 180'000 francs per il studi davart la realisabladad d'in parc naziunal en il territori dal Piz Valragn/Adula. 
La contribuziun chantunala è colliada cun l'obligaziun d'examinar en il cas ch'il project dal parc naziunal na reussiss betg la varianta d'in parc regiunal. Il palantschieu sura picturà da la baselgia da son Martin a Ziràn è in monument d'art d'impurtanza internaziunala. Quel sto vegnir tractà urgentamain cunter l'infecziun da bulieus e conservà. I vegn fatg quint cun custs totals da var 2.1 milliuns francs. 
Consultaziun a la confederaziun 
Uschè fitg sco la regenza grischuna sustegna la nova lescha davart il martgà d'electricitad (LME), uschè cler refusescha ella il sboz da l'ordinaziun davart il martgà d'electricitad (OME). 
Quella posiziun correspunda a la posiziun da la conferenza da las regenzas dals chantuns alpins. 
Il sboz satisfà per part als interess dal chantun Grischun annunziads pli baud, la versiun preschenta da la OME na po dentant betg influenzar positivamain la votaziun davart la LME. 
Crititgà vegn cunzunt la concisadad da la reglamentaziun uschia ch'ins na chatta betg spazi per schliaziuns che resguardan las branschas. 
Cun tutta insistenza vegn refusada la reglamentaziun da las valurs da basa per eruir l'indemnisaziun dal dretg da passar cun conducts. 
Cun la valur da basa "valur cudeschada" vegn offendida la branscha d'electricitad tant materialmain sco er politicamain. 
I vegn proponì da fixar la "valur da reacquisaziun" sco valur da basa. 
Elecziuns e votaziuns dals 3 da mars 2002 
Ils 3 da mars 2002 ha lieu l'emprim scrutini da las elecziuns da la regenza (secund scrutini: dumengia, ils 24 da mars 2002). 
Plinavant vegn votà davart dus projects da votaziun federala e trais projects da votaziun chantunala. 
Ils suandants projects da votaziun federala vegnan suttamess a la votaziun dal pievel: 
- l'iniziativa dal pievel per l'entrada da la Svizra en la l'Organisaziun da las Naziuns unidas (ONU), e 
- l'iniziativa per ina durada reducida dal temp da lavur. 
Ils suandants projects da votaziun chantunala vegnan suttamess a la votaziun dal pievel: 
- la cuntraproposta dal cussegl grond a l'iniziativa chantunala dal pievel per premias supportablas da las cassas da malsauns, 
- la revisiun parziala da la lescha davart l'assicuranza da malsauns e la reducziun da las premias, 
- la contribuziun chantunala (credit d'impegn) da quatter milliuns francs per il campiunadi mundial da skis alpins 2003 da la FIS a San Murezzan. 
Chanzlia chantunala grischuna 
Gremi: regenza 
Funtauna: rg chanzlia chantunala grischuna 
Data: 06.12.2001 
Il chantun duai separticipar a la nova Crossair cun radund in milliun 
Il chantun Grischun ha l'intenziun da separticipar cun 1.14 milliuns francs al chapital d'aczias da la Crossair. 
La regenza suttametta in messadi correspundent al cussegl grond. 
La schliaziun skizzada dal cussegl federal e da l'economia prevesa da transferir ina part dal manaschi da la Swissair da fin uss sin la Crossair. 
L'agen chapital da la Crossair, necessari per quest intent, importa radund 2,97 milliardas francs; da quella summa duai la confederaziun contribuir radund 600 milliuns, ils chantuns radund 400 milliuns e las vischnancas radund 50 milliuns francs. 
Il maun public surpiglia uschia radund ina milliarda francs dal nov chapital d'aczias da la Crossair. 
Ultra dal chantun Turitg che vul sa participar cun 300 milliuns a la nova Crossair, han signalisà er auters chantuns da surpigliar surtut ina part fixa (Basilea-Citad 26 milliuns, Basilea-Champagna 5 milliuns, Genevra 10 milliuns francs). 
La conferenza dals directurs da finanzas ha sbozzà ina clav da distribuziun che duai reglar la repartiziun da l'import restant da 59 milliuns francs sin ils chantuns restants. 
Questa clav prevesa ch'il Grischun sa participeschia cun in import da quasi 1.14 milliuns francs. 
En cas d'in pretsch da 56 francs per aczia tutga quai radund 20'300 aczias per il chantun Grischun. 
L'engaschament finanzial dal chantun Grischun correspunda d'ina vart ad in gest da solidaritad vers ils chantuns pertutgads da la decadenza da la Swissair e vers ils blers collavuraturs smanatschads en lur existenza professiunala. 
La participaziun duai dentant er succeder ord la persvasiun ch'ina societad aviatica efficazia e bain etablilda sin il plaun internaziunal possia esser da gronda muntada per l'economia e per il turissem da la Svizra ed uschia era per il Grischun. 
La regenza suttametta al cussegl grond in messadi per la participaziun al chapital d'aczias da la Crossair SA. 
Sch'il parlament sustegna er questa participaziun, vegn il conclus correspundent suttamess al referendum da finanzas facultativ. 
In'egualisaziun da chareschia d'in pertschient per il persunal dal stadi 
Per egualisar la chareschia per il persunal chantunal e per las persunas d'instrucziun da las scolas popularas vegni concedì a partir dal 1. da schaner 2002 in supplement da chareschia dad in pertschient. 
Uschia vegn la chareschia na egualisada dals davos onns reducida da 2,9 sin 2,1 pertschient, entant che 0,2 pertschients pertutgant la chareschia effectiva da l'onn passà. 
Il chantun aquista immobiglias a Cuira 
Per pudair engrondir la scola chantunala ha la regenza approvà a l'entschatta da l'onn la cumpra dal Constantineum. 
Per il medem intent duai supplementarmain er l'immobiglia "Münzmühle" vegnir acquistada. 
Questa ha servì durant ils davos decennis sco chasa da scola a la "Rudolf-Steiner-Schule". 
Il pretsch da cumpra importa 1.7 milliuns francs. 
La cassa da pensiun chantunala vul acquistar da la cassa da pensiun da Zug las duas chasas da fatschenta a la Steinbruchstrasse 18 e 20. La regenza approvescha questa finamira. 
Il pretsch da cumpra per domadus objects importa 5.5 milliuns francs. 
La consultaziun tar l'ordinaziun davart il notariat vegn dada libra 
La regenza dat liber per la consultaziun il sboz concernent la revisiun totala da l'ordinaziun davart il notariat. 
Cun questa revisiun duain tuttas persunas da notariat vegnir messas sut la surveglianza da la cumissiun da notariat. 
La cumissiun sco autoritad disciplinara e da surveglianza vegn augmentada. 
Cunter decisiuns da quella duai pudair vegnir appellà a la dretgira administrativa. 
La documentaziun per la consultaziun po vegnir retratga dal DGPS, il termin scada a la fin da mars 2002. 
Fusiun dals uffizis da stadi civil en l'Engiadin'ota 
Ils indesch uffizis da stadi civil da fin uss dal circul da l'Engiadin'ota vegnan fusiunads a dus uffizis: L'uffizi da stadi civil da San Murezzan cumpiglia da nov Schlarigna, Silvaplana, Segl e San Murezzan, entant che l'uffizi da stadi civil da Samedan consista da nov da Bever, La punt.Chamues-ch, Madulain, Puntraschigna, Samedam, S-chanf e Zuoz. Consultaziuns a la confederaziun 
La revisiun da la LPD e dal protocol supplementar ha particularmain la finamira d'augmentar la transparenza tar l'acquisiziun da datas. 
Ella introducescha per persunas privatas e per ils organs da la confederaziun l'obligaziun d'infurmar las persunas pertutgadas, sch'i vegn rimnà datas da persunas dignas da protecziun e profils da persunalitads. 
Cun la segunda lescha federala duai vegnir creada la basa legala per il nov sistem "Esters 2000". 
La regenza grischuna beneventa da princip las stentas per meglierar la protecziun da datas. 
Ella stimulescha tranter auter da rinforzar ils pli impurtants princips "legitimitad", "opportunitad" e "destinaziun" e da reglar cleramain il status existent da la banca da datas dal chantun. 
Chanzlia chantunala dal Grischun 
Gremi: Regenza 
Funtauna: rg Chanzlia chantunala dal Grischun 
Data: 13.12.2001 
Nova ordinaziun davart la construcziun e l'installaziun d'indrizs da scola e da sport 
La regenza relascha ina nova ordinaziun inclusiv las directivas davart construir ed installar indrizs da scola e da sport. 
Las novaziuns las pli impurtantas cumpiglian ils suandants secturs: 
-integraziun pli intensiva d'uffants cun anomalias fisicas, spiertalas e psichicas. 
Quai premetta furmas d'instrucziun spezialas e mesiras architectonicas correspundentas. 
-meglras cundiziuns generalas per l'integraziun da las novas tecnologias d'infurmaziun e da communicaziun tras infrastructuras localas, architectonicas ed infrastructuralas (indrizs ed installaziuns per l'informatica). 
-augment da las mesiras minimalas per hallas da sport. 
Ils novs decrets èn concepids en emprima lingia sco agid per architectas ed architects, vischnancas e cumissiuns da construcziun. 
Els vegnan ad entrar en vigur l'entschatta da l'onn 2002 e publitgads tant en furma stampada sco er en l'internet. 
Contribuziuns culturalas 
I vegnan prestadas contribuziuns e garanzias da deficit en l'import total da 393'000 francs a las suandantas ovras ed occurrenzas culturalas: 
-trais concerts dal Collegium Vocale Turitg ensemen cun la Schola da las dominicanas dal Glion dals 31 da december 2001 fin ils 2 da schaner 2002 a Glion, Zuoz e Cuira (Vespras da Son Gion da Monteverdi), 
-concerts dal chor maschadà da la scola media evangelica da Schiers dals 8/9 da favrer 2002 a Claustra ed a Maiavilla (ovras da Caldara e Vivaldi), 
-trais concerts a pretsch d'entrada reducì en il rom dal festival da musica a San Murezzan "Snow and Symphony" il mars 2002 (concert per uffants/concert per tuots/Opern-Gala en il Rondo a Puntraschigna), 
-concerts da l'uniun d'orchester da Cuira il mars/avrigl 2002 a Cuira, Landquart ed a Samedan (ovras da Johann e Josef Strauss), 
-concerts dal chor da la scola chantunala e da l'orchester da l'universitad da Montpellier en il rom d'in barat cultural l'avrigl/matg 2002 a Montpellier ed a Cuira ("Gloria" da Francis Poulenc e parts da la musica da Chalavaina dad Otto Barblan), 
-concert dal trio d'Avalon dals 6 da zercladur 2002 a Cuira cun primaudiziun d'ina ovra da David Sontòn-Caflisch, 
-concerts dal rudè da chant da Tavau dals 16/17 da november 2002 a Tavau ed a Cuira (ovras da Beethoven), 
-stagiun 2001/02 dal teater da la citad da Cuira, 
-trais atgnas producziuns da la Klibühni durant l'onn 2002, 
-project annual 2002 "Voglio vedere le mie montagne" dal teater Alpodrom, 
-duas producziuns dal teater Muntanellas ("Olgas Raum" da Dea Loher e "Die Panne" da Dürrenmatt) il favrer/avrigl 2002 a Tusaun ed a la clinica Beverin, 
-represchentaziun al liber dal toc "Ein Engel kommt nach Babylon" da Dürrenmatt tras il Teater Grischun l'avust 2002 a Cuira, 
-ediziun dal cudesch "Albanatscha: Architektur der Energie als Appell" da Michael Jakob, 
-exposiziun "Temporary Discomfort I+II" dal fotograf Jules Spinatsch il schaner/favrer 2002 en la galaria Luciano Fasciati a Cuira, 
-ediziun d'in catalog a chaschun d'ina exposiziun singula da Pascale Wiedemann dals 20 da schaner fin ils 3 da mars 2002 en la galaria da la citad da Villingen-Schwenningen (D), 
-ediziun d'in catalog a chaschun d'ina exposiziun da Ladina Gaudenz il mars 2002 en la galaria Luciano Fasciati a Cuira, 
-ediziun dal cudesch "Feldis, dein Sonntagsgesicht" (tudestg/rumantsch) da Plasch Barandun, 
-ediziun dal tom 3 da l'autobiografia da Peter Paul Moser ed 
-ediziun dal cudesch da giaglioffa cun las diesch meglras lavurs d'ina concurrenza d'istorgias curtas da l'uniun da traffic da Segl. 
Contribuziuns da sport 
I vegnan conderschidas contribuziuns da sport-toto en la summa totala da circa 770'000 francs a 54 uniuns ed organisaziuns da sport. 
Repartiziun da la "taglia sin il vinars" 
Il retgav net dal chantun or da l'imposiziun da taglia dal commerzi en detagl cun vinars e da la vendita da vinars vegn duvrà mintgamai a mesadad per intents d'util public e per promover il traffic d'esters. 
En favur d'intents d'util public vegnan mess a disposiziun 448'800 francs a differentas organisaziuns, instituziuns ed a differents projects, tranter auter a chasas d'uffants e da scola, ad organisaziuns ed instituziuns d'impedids sco er ad organisaziuns per l'agid a sasez. 
Consultaziuns a la confederaziun 
Ins vul fixar in artitgel davart las universitads en la constituziun federala. 
Quest artitgel ha l'intenziun da diriger a moda collegiala l'entir sectur da las universitads e vul crear ina basa solida per la politica universitara concepida a moda cumplessiva ed accordada naziunalmain. 
La regenza grischuna beneventa quest project che vul meglierar l'efficacitad dal sistem universitar e segirar a lunga vista la qualitad da l'instrucziun e la perscrutaziun. 
La confederaziun vul rinforzar la controlla da la segirezza tecnica per implants, vehichels ed apparats (tranter auter implants atomars ed implants da fermada, conducts da bischens, pendicularas, traffic public, bartgas, vehichels a motor, vias, binaris ed apparats da tutta spezia). 
Per quest intent duai vegnir creada ina uschenumnada agentura da segirezza en il departament federal d'ambient, traffic, energia e communicaziun. 
Per garantir er en il futur la segirezza, vegn descritta exactamain la responsabladad dals directurs da tals indrizs. 
La regenza refusescha divers puncts principals dal sboz d'ina lescha federala davart la controlla da la segirezza tecnica (LCST). 
Sia posiziun correspunda essenzialmain a quella da la conferenza da las regenzas dals chantuns da muntogna, da la conferenza da las regenzas chantunalas e da la conferenza dals directurs chantunals dal traffic public. 
I vegn proponì da refusar il sboz e da mantegnair la regulaziun tenor il sistem actual. 
Il sboz preliminar da la lescha federala davart la protecziun dals animals vegn beneventà da la regenza. 
El cumpiglia tranter auter il sectur da l'allevament d'animals ed agiunscha la dignitad da l'animal sco object da protecziun. 
Il cussegl federal duai pudair declerar il tegnair animals privlus (p.ex. ils uschenumnads chauns da cumbat) per obligà d'annunziar e da dumandar ina permissiun. 
Ina schluccada dal scumond da stgannar vegn refusada. 
Da regiuns e vischnancas 
Il plan directiv regiunal modifitgà "concept plazzas da campadi" da la regiun Surselva vegn approvà cun resalvas e precisaziuns. Las midadas en la lescha davart las taxas da cura da Sursaissa ed en la lescha da taglia da Tschlin vegnan approvadas. Persunal 
El cumenza l'entschatta d'avrigl 2002. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20-12-2001 
La nova constituziun chantunala: culp da partenza en il cussegl grond 
Mez december ha cumenzà la cumissiun predeliberanta dal cussegl grond cun bler elan sia lavur. 
A chaschun da l'emprima sesida ha fixà la cumissiun predeliberanta dal cussegl grond, che consista da 21 persunas e che vegn presidiada da deputada Barla Cahannes Renggli, en preschientscha da la presidenta da la regenza Eveline Widmer-Schlumpf sia moda da lavurar ed il proceder. 
Ella è unanimamain da l'opiniun da discutar la proposta da la regenza l'emprim en quatter giuntas tematicas. 
Be uschia po la cumissiun predeliberanta discutar da rudien tut las dumondas e tuttina lavurar effizientamain. 
Suenter vegn a tractar l'entira cumissiun il sboz. 
Las giuntas cumenzan cun la tractaziun materiala da la revisiun totala da la constituziun chantunala uschespert che la missiva da la regenza è avant maun. 
Tenor la presidenta da la regenza Eveline Widmer-Schlumpf vegn la missiva ad esser avant maun la fin da schaner 2002. 
Fin la fin da mars 2002 duess esser a fin la predeliberaziun en las giuntas. 
Suenter succeda la cussegliaziun en il plenum, avant ch'il cussegl grond vegn a cumenzar cun la discussiun da la revisiun totala da la constituziun chantunala a chaschun d'ina sessiun extraordinaria en il zercladur 2002. 
Al cumenzament da lur lavur èn ils commembers da la cumissiun predeliberanta sa laschads orientar davart il stan dal project da refurma. 
La presidenta da la regenza Eveline Widmer-Schlumpf ha fatg endament tge finamiras che la revisiun totala persequitescha. 
I va per segirar l'abilitad d'agir dal stadi per l'avegnir. 
Professer Tobias Jaag che ha persequità las lavurs dapi l'onn 1995 sco cussegliader scientific, ha mussà la libertad d'agir dal chantun Grischun ed ha explitgà il basegn d'agir concret. 
Frank Schuler, il manader dal secretariat per la nova constituziun ha informà davart il sboz da la cumissiun da constituziun ed ils resultats da la consultaziun. 
La cumissiun ha tschertgà ina cumposiziun equivalenta da las singulas giuntas. 
Be uschia pon questas cumissiuns discutar sin ina vasta basa lur secturs. 
Mintga commember da la cumissiun fa part d'ina giunta. 
Barla Cahannes Renggli ed Andrea Brüesch sco presidenta e vicepresident da la cumissiun fan part da duas giuntas. 
La determinaziun tematica per questas giuntas è vegnida fixada sunadantamain: 
-1. giunta: preambel, disposiziuns generalas, princips generals da l'activitad dal stadi 
-2. giunta: dretgs dal pievel, procedura electorala, midada da la constituziun 
-3. giunta: autoritads e dretgiras, surveglianza da finanzas, disposiziuns finalas 
-4. giunta: structuraziun dal chantun, incumbensas publicas, urden da finanzas, stadi e baselgias 
Ils 28 da settember 1997 han las votantas ed ils votants decidì da reveder totalmain la constituziun chantunala dal Grischun. 
Il schaner 1998 ha numnà la regenza ina cumissiun da 30 persunas per la constituziun ed incumbensà quella cun l'elavuraziun d'ina nova constituziun. 
Davart il sboz da la cumissiun han pudì s'exprimer persunas e gruppaziuns interessadas fin la fin da mars 2001. 
Sa basond sin ils resultats da la consultaziun ha il secretariat per la nova constituziun repassà il sboz tenor las directivas da la regenza. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 20-12-2001 
Nov uffizi d'agricultura, meglieraziun da structura e mesiraziun (UAMM) 
A partir dal 1. da schaner 2002 vegnan reunids l'uffizi d'agricultura e l'uffizi da megliuraziun e mesiraziun al nov uffizi d'agricultura, meglieraziun da structura e mesiraziun (UAMM). 
Cunquai cuntanscha il project "Agro 99" ch'è vegnì lantschà l'onn 1999 dal departament da l'intern e da l'economia publica sia terminaziun. 
Sco resultat sa preschenta uss cun la realisaziun da l'UAMM sco in'organisaziun orientada vers il futur, economica ed orientada a la clientella. 
En consequenza da la pensiun dals schefs dals uffizis da fin uss han ins pudì occupar gia ad uras las plazzas dal schef da l'uffizi d'agricultura, meglieraziun da structura e mesiraziun cun Aurelio Casanova sco er dal manader da la partiziun d'agricultura cun Valentin Luzi. 
Aurelio Casanova lavura gia dapi il 1. da november 2001 sco schef da l'uffizi da megliuraziun e mesiraziun. 
Il 1. da schaner 2002 cumenza Valentin Luzi sia lavur sco manader da la partiziun d'agricultura. 
Gremi: departament da l'intern e da l'economia publica 
Funtauna: rg departament da l'intern e da l'economia publica 
Data: 21-12-2001 
In grond dumber da cudeschs da la biblioteca chantunala èn a disposiziun en l'internet 
Tut ils cudeschs e las medias ch'èn vegnids cataloghisads dapi l'onn 1983 en la biblioteca chantunala grischuna èn dapi curt temp registrads cumplettamain en il catalog da EED. 
Sin la pagina d'internet 
http://kbchur.gr.ch 
stattan els medemamain a disposiziun. 
Ils titels correspundents pon vegnir empustads per e-mail. 
En connex cun la digitalisaziun ha pudì vegnir distgargià il catalog da cedels e las parts dal catalog han pudì vegnir messas ensemen. 
En la sala da la biblioteca chantunala chattais Vus sulettamain duas mobiglias cun cartotecas. 
Ellas cumpiglian in catalog d'auturs ed in catalog tenor materias che cuvran il temp fin l'onn 1983. 
gremi: biblioteca chantunala grischuna 
funtauna: rg biblioteca chantunala grischuna 
data: 21-12-2001 
Per la fin da l'onn 
La regenza ha gì 44 sesidas durant l'onn che va uss a fin. 
Dapi 1995 ha il dumber da las fatschentas da la regenza pudì vegnir reducì marcantamain. 
Quai è la consequenza da diversas reorganisaziuns e midadas da cumpetenza sco er da la realisaziun dal project EFLAD (essenzialisaziun e flexibilisaziun da la legislaziun e da l'applicaziun dal dretg). 
Essend che fatschentas da rutina èn vegnidas delegadas sin in plaun pli bass, po la regenza sa deditgar pli profundamain a las dumondas impurtantas. 
Il presidi da la regenza va il 1. da schaner 2002 a Claudio Lardi, vicepresident daventa Stefan Engler. 
La regenza giavischa per l'onn nov a tuttas conburgaisas ed a tuts conburgais tut il bun, fidanza en il futur e prosperitad. 
Fatgs da persunal 
A la fin da december van ils suandants emploiads chantunals en pensiun: 
- Fridolin Blumenthal, polizist chantunal, 
- Dino Geronimi, Spleia, vier tar il district da construcziun bassa Tusaun, 
- Felix Koch, Cuira, secretari tar il servetsch archeologic e 
- Hans Zanotta, Ramosch, vier tar il district da construcziun bassa Scuol. 
La regenza engrazia ad els per lur servetschs ch'els han prestà al chantun. 
- Markus Dünner, naschì 1958, da Dünnershaus/TG, domicilià a Panaduz, daventa nov architect chantunal e successur da Erich Bandi a l'entschatta da fanadur 2002. 
- Gian Cla Feuerstein, naschì 1969, da Puschlav, domicilià a Bever, daventa inschigner forestal regiunal tar l'uffizi forestal. 
- Ernst Meier, naschì 1958, da Turitg, domicilià a Domat/Ems, daventa manader dal sectur preventiv e fatgs da quint sco era substitut dal schef da l'administraziun da finanzas. 
Chanzlia chantunala dal Grischun 
Gremi: Regenza 
Funtauna: rg Chanzlia chantunala dal Grischun 
Data: 27.12.2001 
Furmaziun pratica da persunas d'instrucziun 
La furmaziun a la scol'auta pedagogica (SAP) entschaiva ad obtegnair furma: A partir da 2003 vegnan offeridas las furmaziuns fundamentalas per persunas d'instrucziun per la scola primara e per la scolina. 
La regenza ha fixà las cundiziuns structuralas essenzialas per il studi a la scol'auta pedagogica (SAP). 
Ella accentuescha en quest connex la gronda muntada da la furmaziun pratica. 
En ils dus andaments da studi offerids dura il studi cumplet mintgamai trais onns; el vegn dividì en in studi fundamental d'in onn ed en in studi principal da dus onns cun in accent da studi en il terz onn. 
Il studi fundamental serva a l'introducziun en il champ professiunal ed a l'examinaziun definitiva da la qualificaziun per la professiun, il studi principal a la furmaziun professiunala per propi en il curs tschernì da la furmaziun. 
Ils onns da studi entschaivan mintgamai a la fin d'avust e vegnan dividids en mintgamai dus semesters da 20 emnas. 
In'excepziun fa l'emprim semester che dura dudesch emnas e ch'entschaiva suenter las vacanzas d'atun. 
Uschia vegn dada la pussaivladad sa sa preparar individualmain per il studi. 
Cun 28 emnas pretenda la pratica professiunala ina part essenziala dal temp da furmaziun. 
Per cumparegliaziun: en la scolaziun da fin uss per las scolastas e per ils scolasts primars al seminari da scolasts duran ils praticums be indesch emnas. 
Cun la nova regulaziun mussa la SAP cleramain ch'ella realisescha la finamira da furmar cun orientaziun vers la professiun e la pratica. 
Ulteriuras infurmaziuns: 
www.pfh.gr.ch 
Quai è la communicaziun da medias nr. 1 da 4 pertutgant il studi a la SAP 
Gremi: Departament d'educaziun dal Grischun 
Funtauna: rg Departament d'educaziun dal Grischun 
Data: 08.01.2002 
Il rapport da furmaziun dal Grischun è avant maun 
Ils fatgs da furmaziun dal chantun Grischun s'adatteschan a las midadas socialas ed economicas e sa sviluppeschan vinavant dinamicamain. 
La scrittira d'infurmaziun " Rapport da furmaziun 2001" mussa en tge direcziun che sa movan la scola populara e las scolas cuntinuantas. 
Per l'emprima giada è avant maun per il chantun Grischun in inventari recapitulond, che preschenta las numerusas tendenzas chantunalas e naziunalas dal svilup , ils projects da refurma ed ils projects sin il champ da la furmaziun en lur tratgs fundamentals. 
Il "Rapport da furmaziun 2001" stgaffescha transparenza ed infurmescha davart ils svilups sin il stgalim da la scolina, sin il stgalim da la scola populara, sin il stgalim secundar II, sin il stgalim terziar e sin il champ da la furmaziun dals creschids. 
La pli gronda part da la scrittira d'infurmaziun è deditgada a las tendenzas dal svilup ed a projects. 
Qua tras po il rapport da furmaziun daventar in med d'agid per ina "planisaziun rullanta" sin il champ da la furmaziun. 
Ils fatgs da furmaziun dal Grischun sa chattan generalmain en in bun stadi ed ils giuvenils dal Grischun èn en il cas da concurrer ed exister sin il champ social e professiunal. 
Ils svilups socials ed economics tschentan dentant ils fatgs da furmaziun avant numerusas sfidas, cun las qualas tuts participads han da sa fatschentar en l'interess da las Grischunas e dals Grischuns. 
Il rapport da furmaziun fa er allusiun als svilups en auters chantuns ed en l'entira Svizra, essend che las tendenzas naziunalas han era consequenzas per ils fatgs da furmaziun dal Grischun. 
Rinviament: La scrittira d'infurmaziun "Rapport da furmaziun 2001" po vegnir retratga da la centrala chantunala per stampats e material (CSM), Planaterrastrasse 16, 7000 Cuira, tel. 081-257 22 60. 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 09.01.2002 
Il num: "L'inspecturat" vegn midà en uffizi da chatscha e pestga 
Dapi l'entschatta da schaner 2002 sa numna l'inspecturat da chatscha e pestga da nov uffizi da chatscha e pestga dal Grischun 
Ils pensums principals da l'uffizi èn restads ils medems: Surveglianza dals effectivs da selvaschina e dals peschs e l'organisaziun da la chatscha e pestga. 
Ils davos onns èn dentant s'augmentads essenzialmain ils champs da las incumbensas en il senn d'ina consideraziun cumplessiva da la fauna e da lur spazi da viver. 
Latiers appartegnan las dumondas dal spazi da viver, la surveglianza dals effectivs er da mammals na lubids, dals utschels e dals peschs. 
Sco fin uss appartegna latiers er l'aspect da l'utilisaziun, pertge ils effectivs da selvaschina e da peschs pon vegnir utilisads persistentamain. 
Cun la planisaziun da la chatscha e da la pestga po questa persistenza vegnir cuntanschida e cun questa han ins en mira in equiliber tranter ils effectivs ed ils spazis da viver. 
L'infurmaziun da la publicitad davart la lavur en l'uffizi è in ulteriur pensum impurtant. 
En quest senn è er s'augmentà il champ da las incumbensas dals organs da surveglianza da la polizia da chatscha en direcziun d'ina guardia da la fauna. 
Il champ da las incumbensas pli extendì ha chaschunà la midada da la denominaziun da l'uffizi. 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 10.01.2002 
La plattafurma chantunala d'internet www.gr.ch en ina nova furma 
Dacurt è la pagina web dal chantun Grischun vegnida repassada cumplettamain ed installada danovamain. 
La purschida d'infurmaziun sin www.gr.ch è vegnida amplifitgada cuntinuadamain ils ultims onns. 
Quest svilup è dentant succedì sin donn e cust da la survesaivladad e da la structura da la pagina web. 
Ins ha stuì far in "redesign" cun las suandantas premissas: meglra navigaziun, structuraziun pli survesaivla dals cuntegns e la pagina d'entrada che vegn actualisada automaticamain (novitads). 
A chaschun da las "lavurs da renovaziun" han ins desistì sapientivamain d'animaziuns e da maletgs che dovran bler temp per chargiar. 
Contribuziuns culturalas 
La regenza metta a disposiziun credits da 23'800 francs per las suandantas ovras culturalas resp. per ils suandants projects culturals: - 
acquisiziun da sis ovras d'art da Flurin Bischoff, Marc Bundi, Menga Dolf, Patricia Jegher e Stefan Rüesch e - 
producziun d'ina copia da film da 35 mm dal film documentar "Camenisch - Mit dem Kopf durch die Wand" da Daniel von Aarburg. 
Tgira d'uffants cumplementara a la famiglia va en consultaziun La regenza preschenta il sboz per ina lescha davart la promoziun da la tgira d'uffants cumplementara a la famiglia en il chantun Grischun. Il sboz cuntegna la basa legala per la finanziaziun da la purschida che correspunda al basegn da plazzas da tgira cumplementara a la famiglia. Ils documents per la consultaziun pon ins retrair dal departament da giustia, polizia e sanitad (DGPS). Il termin per inoltrar la consultaziun scada da mez avrigl 2002. La basa legala per relaschar las cundiziuns per furmar l'instrucziun da scola en bloc e per promover models da scolas dal di vegn elavurada dal departament d'educaziun e preschentada a la regenza in mument pli tard. Consultaziuns per la confederaziun 
En sia posiziun pertutgant il svilup da la politica agrara da la confederaziun sustegna la regenza en generalmain la posiziun ch'ils princips da l'economia dal martgà liber duain er vegnir resguardads rinforzadamain en la politica agrara. 
Ella fa dentant er valair resalvas. 
Parallelmain cun l'optimaziun da las mesiras duain vegnir concepidas las cundiziuns da pajament per ils onns 2004 - 2007 per l'agricultura uschia, ch'il process d'adattaziun da las structuras duai succeder uschè raschunaivlamain sco be pussaivel ord vista sociala. 
Plinavant s'exprima la regenza en connex cun il nov urden da finanzas da la confederaziun. 
En il center da la proposta stat l'aboliziun da la limitaziun temporara per incassar la taglia federala directa e la taglia sin la plivalur. 
Domaduas taglias importan radund 60 pertschient da las entradas fiscalas da la confederaziun. 
La regenza sustegna la cuntinuaziun intenziunada da l'urden da finanzas vertent senza limitaziun temporara da las taglias numnadas. 
Na acceptabla è dentant la renunzia da la tariffa reducida da la taglia sin la plivalur per las prestaziuns da loschament. 
Il consentiment al nov urden da finanzas succeda pia cun la resalva che la tariffa speziala per il turissem duai vegnir mantegnida. 
Quella è per il chantun Grischun d'impurtanza centrala. Ord las vischnancas Uschia duai l'arcada existenta sin l'areal da l'Hotel Chur vegnir prolungada vers sid. Il chantun garantescha ina contribuziun da maximal 75% vi dals custs calculads da quasi 300'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.01.2002 
Conclusiun da la chatscha d'atun 2001 
La chatscha da tschiervs e chavriels è ida a fin mesemna, ils 19 da december 2001. 
Ils chatschadurs han sajettà en tut 3'689 tschiervs e 2'645 chavriels. 
La part che la chatscha d'atun ha contribuì a quest resultat cuntanscha tar ils tschiervs 21 pertschient e tar ils chavriels set pertschient. 
Malgrà che la chatscha d'atun ha er chaschunà quest atun discussiuns en la singulas regiuns, han ins pudì cuntanscher ina gada dapli in'adattaziun dals effectivs da selvaschina al spazi da viver da l'enviern. 
La chatsch'auta e la chatscha supplementara da l'atun stabiliseschan l'effectiv da selvaschina 
Er quest onn è la chatscha da tschiervs e chavriels vegnida exequida en duas giadas. 
Il settember ha gì lieu en il Grischun la chatsch'auta tradiziunala a la quala 5'500 chatschaduras e chatschadurs han fatg part en l'entir chantun durant trais emnas. 
Durant ils mais da november e december è succedida la regulaziun speziala cun las chatschas regiunalas da l'atun. 
Questas èn vegnidas exequidas uschè effizientamain sco pussaivel durant maximal diesch mezs dis. 
Las chatschas d'atun permettan in proceder differenzià che sa drizza tenor las relaziuns localas. 
Questas chatschas vegnan exequidas regiunalmain cun in dumber da chatschaders conuschent e d'in temp il pli favuraivel, q.v.d. suenter ch'ils animals èn arrivads en lur quartiers d'enviern. 
Ils tschiervs e chavriels eran quest atun anc tard sparpagliads en blers lieus sur gronds territoris. 
Quai ha natiralmain engrevgià la chatscha d'atun. 
Questa na concurrenzescha betg la chatsch'auta, mabain cumplementescha quella. Er quest atun èsi vegnì confirmà ch'ina cuverta da naiv minimala è d'avantatg per ina chatscha effizienta. 
Tschierv 
Per stabilisar e mantegnair in effectiv da tschiervs saun e structurà a moda natirala e per impedir donns da selvaschina eran da sajettar quest onn el chantun Grischun 4'245 tschiervs resp. 2'123 animals feminins. 
Uschia han ins vulì cuntanscher ina stabilisaziun da l'effectiv da la primavaira da ferm 12'600 tschiervs. 
Durant la chatsch'auta èn vegnids sajettads 2'749 e durant la chatscha d'atun 757 tschiervs. 
Quest dumber è vegnì cumplettà cun sajettar vadels senza mamma, animals blessads e tals che fagevan donn. 
Il resultat total sa preschenta sco suonda: 
Tschiervs sajettads 
Total 
Taurs 
Vatgas 
Vadels 
Chatsch'auta (inclusiv animals sajettads dals guardiaselvaschina) 
2'834 
1'457 
1'247 
130 
Chatscha d'atun (incl. animals sajettads dals guardiaselvaschina 
855 
68 
361 
426 
Total 
3'689 
1'525 
1'608 
556 
Il plan da reducziun è vegnì cuntanschì (quantitativmain) per 87 pertschient, en cumparaziun cun la quota totala, e per 89 pertschient (qualitativmain) cumpareglià cun il dumber dals animals feminins sajettads. 
Entiramain u quasi entiramein èn ils plans vegnids cuntanschids en las parts settentriunalas dal chantun. 
Il plan da reducziun da la chatscha d'atun è vegnì manchentà per 270 animals. 
Pli che 80 pertschient da quest manco han ins stuì registrar en las regiuns en la vischinanza dal Parc naziunal svizzer, en las valladas meridiunalas ed en la regiun da Valragn. 
I sa tracta da regiuns ch'han obtegnì fitg pauca u nagina naiv duront l'atun e las selvaschinas eran uschia sparpagliadas sin fitg grondas surfatschas. 
Uschia èn vegnidas engrevgiadas las cundiziuns da chatscha. 
En diversas regiuns n'han ins betg pudì realisar la pressiun da chatscha necessaria per ina chatscha cun success. 
Ils chatschadurs che han fatg part da la chatscha d'atun han fatg quai conscienziusamain e confurm la finamira. 
Dal total da 757 tschiervs han els sajettà 368 vadels, 329 sterlas e vatgas sco er 60 lantschets e taurs. 
Chavriel 
Durant la chatsch'auta èn vegnids sajettads 2'352 chavriels. 
A basa dal dumber dals bucs sajettads durant la chatsch'auta en il mais settember han ins fatg per mintga regiun il plan da reducziun per il dumber total da chavriels da sajettar. 
En quest cas han ins applitgà il concept pertutgant ils chavriels sviluppà vinavant. 
Il dumber da bucs sajettads l'onn 2001 è vegnì cumpareglià cun il dumber total dals bucs sajettads durant ils davos diesch onns ed ordlonder han ins calculà l'effectiv actual dals chavriels. 
Da questa cumparaziun èn sa resultadas las finamiras per la chatscha en las regiuns: stabilisaziun u augmentaziun da l'effectiv. 
Il plan da reducziun ha importà totalmain a 2'781 chavriels, per la chatscha d'atun 456 chavriels. 
Ils resultats da las duas fasas da la chatscha da chavriels èn ils suandants: 
Chavriels sajettads 
Total 
Bucs 
Chauras 
Ansiels 
Chatsch'auta (inclusiv animals sajettads dals quardiaselvaschina) 
2'392 
1'310 
1'051 
31 
Chatscha d'atun (inclusiv animals sajettads dals guardiaselvaschina 
253 
23 
92 
138 
Total 
2'645 
1'333 
1'143 
169 
Quest plan da reducziun è vegnì cuntanschì per 95 pertschient. 
En dudesch regiuns ha gì lieu ina chatscha d'atun. 
Suenter la conclusiun da questa èn restadas differenzas da pli che diesch pertschient sulettamain en quatter regiuns, numnadamain en las regiuns Surselva, Partenz davant, Partenz central e Partenz davos ed er Scanvetg. 
Er a questa chaschun èsi vegnì fatg ina chatscha conscienziusa, sco la part da 56 pertschient dals ansiels sajattads cumprova. 
Cumpareglià cun il dumber dals animals sajettads l'onn passà è quel da quest onn sa reducì da 13 sin sis pertschient. 
Chaschadurs e chatschaduras en servetsch da la publicitad 
La chatscha da patenta dal Grischun ha er quest onn ademplì ses pensum en servetsch da la publicitad, e quai per la pli gronda part tenor plan. 
Quai è stà pussaivel be cun l'engaschament avert davart dals chatschaders. 
En singulas regiuns ha la chatscha d'atun dà chaschun a discussiuns. 
Il pli enconuschent èn segiramain vegnidas las acziuns d'impediment illegalas da varsaquants abitants da Saas, cun las qualas chatschadurs èn vegnids impedids tras ina bloccada da la via da charrar en il territori da chatscha avant il temp da sajettar, sco quai fiss stà pussaivel tenor las prescripziuns da chatscha valaivlas. 
Malgrà questas acziuns èsi vegnì ademplì il plan da reducziun en questa regiun. 
Deplorablamain ha la chatscha durà qua trais giadas pli ditg ch'ils onns passads. 
Malgrà che las finamiras n'èn betg vegnidas cuntanschidas entiramain, han ins pudì regular cun la chatscha da patenta dal Grischun per la pli gronda part ils effectivs da tschiervs e da chavriels. 
Uschia pon quests effectivs da las spezias sa retrair en lur quartiers d'enviern en in dumber commensurà, en ina buna structura dals effectivs ed cun ina buna repartiziun en ils divers territoris. 
Quai è dentant be pussaivel grazia a la regulaziun speziala en las regiuns tras la chatscha d'atun, tras sajettar consequentamain era selvaschinas femininas e giuvnas sco er tras la protecziun parziala dals animals masculins creschids. 
Gremi: uffizi per chatscha e pestga dal Grischun 
Funtauna: rg uffizi per chatscha e pestga dal Grischun 
Data: 10.01.2002 
La cumissiun predeliberanta dal cussegl grond beneventa la revisiun totala da l'ordinaziun executiva davart ils fatgs da stadi civil 
La cumissiun predeliberanta dal cussegl grond ha tractà avant pauc temp il messadi concernent la revisiun totala da l'ordinaziun executiva davart ils fatgs da stadi civil sut il presidi da deputà Aldo Tuor (Mustér) ed en preschientscha da cusseglier guvernativ Peter Aliesch sco er da represchentants da l'administraziun chantunala. 
La cumissiun predeliberanta propona al cussegl grond d'entrar en il project. 
Ella è sco la regenza da l'opiniun che las midadas en la legislaziun federala pretendian urgentamain ina revisiun da l'ordinaziun chantunala davart ils fatgs da stadi civil, e quai uschè speditivamain sco pussaivel. 
Questa urgenza è d'attribuir spezialmain al fatg ch'ins vul realisar l'onn proxim ina banca da datas per il stadi civil en l'entira Svizra. 
Cun quest project vegnan ils registers sin palpiri, usitads fin uss, remplazzads tras ina banca da datas centrala per il stadi civil. 
La confederaziun prescriva ultra da quai in grad d'occupaziun minimal da 40 pertschient per ils uffiziants e las uffiziantas da stadi civil. 
En il Grischun èn consequentamain gia divers uffizis da stadi civil s'unids tar uffizis cirquitals u da pliras vischnancas. 
Il princip da la structuraziun locala dals circuls da stadi civil è vegnì discutà detagliadamain en las deliberaziuns da la cumissiun. 
La cumissiun ha la finala suandà unanimain la proposta da la regenza d'organisar ils uffizis civils per regla tenor ils circuls. 
A moda flexibla e pragmatica pon er vegnir realisadas autras cumbinaziuns che resguardan las relaziuns regiunalas. 
Uschia duai esser pussaivel da crear plirs uffizis da stadi civil entaifer in circul politic, d'integrar singulas vischnancas en in uffizi da stadi civil d'in auter circul u d'unir plirs circuls politics tar in sulet circul da stadi civil. 
Cun questa schliaziun flexibla ed averta obtegnan las vischnancas la pli gronda libertad pussaivla per reorganisar ils uffizis da stadi civil. 
Uschia èsi er pussaivel da chattar ina schliaziun che cuntenta la clientella, in giavisch fitg impurtant per la cumissiun. 
La revisiun da l'ordinaziun chantunala davart ils fatgs da stadi civil vegn tractada dal cussegl grond en la sessiun dal schaner. 
Cun la revisiun proponida da la regenza e deliberada da la cumissiun vegnan las structuras chantunalas adattadas a las pretensiuns dal dretg federal. 
Gremi: Cumissiun predeliberanta dal cussegl grond 
Funtauna: rg Cumissiun predeliberanta dal cussegl grond 
Data: 10.01.2002 
Las structuras fundamentalas da la nova scolaziun dal persunal d'instrucziun èn fixadas 
La scol'auta professiunala da pedagogia (SAP) porscha dus andaments da studis sco scolaziun fundamentala: il studi per il persunal d'instrucziun da las scolinas ed il studi per persunal d'instrucziun da las scolas primaras. 
Domaduas scolaziuns possedan la medema structura, nua ch'igl è raschunaivel vegnan manadas ensemen las uras d'instrucziun. 
La SAP vul accentuar cun quai l'incumbensa communabla, numnadamain l'educaziun e la furmaziun dals uffants. 
La scolaziun per domadus andaments da studi succeda en il rom da tschintg secturs da scolaziun ch'ins po cumbinar in cun l'auter. 
L'interdisciplinaritad è da grond'impurtanza. 
L'emprim sectur procura per las infurmaziuns da basa necessarias per l'ambient da la scola. 
El introducescha en ils sistems culturals, socials ed economics che determineschan la vita dals uffants. 
Per quai s'occupa el da las tecnologias d'infurmaziun e da communicaziun e da lur pussaivladads per la scola. 
La pedagogia e la psicologica furman ensemen cun la didactica generala il secund sectur. 
Sco disciplinas da basa d'ina scol'auta professiunala da pedagogia dirigian ellas il decurs da l'entira scolaziun. 
Il terz sectur, numnadamain la scolaziun en la didactica da la domena ed en la didactica dal rom è collià stretgamain cun il secund sectur. 
Qua succeda la confruntaziun approfundada cun ils cuntegns e cun las finamiras da l'instrucziun e da la scolaziun dals roms da la scola primara e cun las incumbensas da la scolina. 
Il quart sectur è la scolaziun pratica da professiun, il veritabel "crap da stgarpitsch" dals curs da scolaziun a la scol'auta professiunala pedagogica per il persunal d'instrucziun da las scolinas e da la scola primara. 
Ella cuzza 28 emnas. 
Cun quai è ella da grond'impurtanza en il rom da l'entira scolaziun. Quai è ina da las impurtantas innovaziuns da la refurma actuala da la furmaziun da magistras e da magisters. 
In punct central dal studi sco tschintgavel sectur è l'acquist da cumpetenzas che n'èn betg sulettamain d'impurtanza per la scolaziun da basa per l'atgna classa, mabain per l'entira chasa da scola, per la scola u per l'entir ambient da la scola. 
Quai po per exempel esser la pedagogia da religiun, la direcziun da chors u d'ensembles u l'educaziun sanitara. 
Quest punct central dal studi appartegna al program dal terz onn e vegn purschì communablamain per domadus andaments da scolaziun. 
En tut quels tschintg secturs da studi è fixada ina finamira ambiziusa: almain 20% dal temp da scolaziun sto vegnir impundì per la lavur interdisciplinara. 
Ulteriuras infurmaziuns: 
www.pfh.gr.ch 
Quai è la communicaziun da medias nr. 2 da 4 pertutgant il studi a la SAP. 
Gremi: departament d'educaziun dal Grischun 
Funtauna: rg departament d'educaziun dal Grischun 
Data: 15.01.2002 
Nov termin d'annunzia per l'examen da chatscha: ils 31 da schaner 2002! 
La chatscha da patenta dal Grischun posseda grazia a sia lunga tradiziun anc adina ina grond'impurtanza tar la populaziun grischuna. 
Per garantir che tut las persunas cun l'autorisaziun d'ir a chatscha disponian d'ina buna scolaziun da basa vegnan manads tras mintg'onn examens da qualificaziun per las chatschadras ed ils chatschaders. 
L'annunzia e la via administrativa tar l'examen èn vegnidas simplifitgadas cun insaquantas novaziuns. 
La chatscha da patenta dal Grischun è vegnida midada fundamentalmain ils ultims onns. 
Pli baud era ella be in passatemp cun ina grond'impurtanza fiscala (regal da chatscha). 
Cun la nova legislaziun da chatscha ha ella surpiglià l'incumbensa da regular ils effectivs da selvaschina en in spazi da viver che vegn adina pli e pli pitschens e l'incarica da minimar conflicts. 
Questa funcziun adempleschan las chatschadras ed ils chatschaders en in ambient che sa preschenta pli e pli critics envers il mazzar ils animals. 
Perquai è ina buna scolaziun indispensabla per mintga giuvna chatschadra e mintga giuven chatschader. 
Far l'examen da qualificaziun furma la basa per in cumportament correct sin la chatscha. 
Cun la scolaziun sco chatschadra resp. chatschader survegnan quels invista dals connex ecologics da la natira e pon qua tras suandar las consequenzas da diversas intervenziuns. 
Durant il temp da scolaziun ha mintga candidata e mintga candidat da prestar 50 uras lavur da tgira, 30 da quellas durant la stad avant l'examen da sajettar. 
L'onn precedent han ins introducì diversas novaziuns favuraivlas per il "client". 
Per ch'ins possia cumenzar cunzunt en las regiuns bassas dal chantun pli baud cun las lavurs da tgira han ins spustà anavant l'ultim termin d'annunzia per l'examen da qualificaziun da las chatschadras e dals chatschaders sin ils 31 da schaner 2002. 
Las candidatas ed ils candidats che han passà cun success l'examen d'armas e da sajettar l'onn 2000 u pli baud pon s'annunziar directamain per l'examen teoretic da la primavaira 2002. 
Tgi che vul far l'examen po sa preparar detagliadamain cun il curs da l'uniun grischuna da chatschaders da patenta (UGCP) sin ils roms d'examen sajettar, teoria da las armas, lescha, selvaschina ed ambient, enconuschientschas da la chatscha e da la tgira ed enconuschientschas da la selvaschina. 
Per dar la pussaivladad a las candidatas ed als candidats da lavurar durant l'entir temp da scolaziun en la medema gruppa exista da nov la pussaivladad d'absolvar l'examen teoretic era lura, sche l'examen da las armas e da sajettar n'è betg reussì l'onn precedent. 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 16.01.2002 
Il chantun sustegna il camp da giuvenils a chaschun dals campiunadis mundials da skis 2003 
Il favrer 2003 ha lieu il campiunadi mundial da skis alpin a San Murezzan. 
La federaziun internaziunala da skis (FIS) prevesa a chaschun da questas occurenzas mesiras accumpagnantas en ils secturs da cultura e giuventetgna. 
Giuvenils da tut ils pajais commembers da la FIS duain vegnir envidads ed avair la pussaivladad d'assister a las concurrenzas e da qua tras sentir l'atmosfera, da sa participar a las occurrenzas generalas e d'emprender d'enconuscher la Svizra, il chantun Grischun e l'Engiadina. 
La regenza conceda a la FIS ina contribuziun da 20'000 francs per la realisaziun d'in camp da giuvenils a chaschun dals campiunadis mundials da skis 2003. 
L'iniziativa per l'egualitad da schanzas per ils giuvenils grischuns è reussida 
L'iniziativa dal pievel "per mantegnair l'egualitad da schanzas per ils giuvenils grischuns" (revisiun parziala da la lescha davart las scolas popularas dal chantun Grischun) ch'è vegnida inoltrada mez december 2001 è reussida cun 3'643 suttascripziuns valaivlas. 
L'iniziativa dal pievel pretenda duas chaussas: il concept da lingua al stgalim superiur da la scola publica saja da midar e la cumpetenza da fixar ils roms saja da retrair dal cussegl grond e da delegar al pievel. 
Fusiun da circuls da stadi civil 
Ils uffizis da stadi civil d'Avras, Valragn, Medel (Valragn), Nufenen, Spleia e Sur (Valragn) s'uneschan a l'uffizi da stadi civil da Avras-Valragn cun sedia a Nufenen. La fusiun cuntanscha vigur legala enfin il pli tard la fin da schaner. Ils uffizis da stadi civil d'Ardez, Ftan, Guarda, Lavin, Ramosch, Samignun, Scuol, Sent, Susch, Tarasp, Tschlin e Zernez vegnan unids al "Uffizi da stadi civil Engiadina Bassa-Samignun / Zivilstands-Amt Unterengadin-Samnaun" cun sedia a Ramosch. La fusiun cuntanscha vigur legala enfin il pli tard la fin da mars. Ils uffizis da stadi civil da Fuldera-Lü, Müstair, Sta. Maria V.M., Tschierv e Valchava vegnan unids a l'uffizi da stadi civil Val Müstair cun sedia a Müstair. La fusiun cuntanscha vigur legala enfin il pli tard la fin d'avrigl. Da las vischnancas Ella entra en vigur retroactivamain l'entschatta da schaner 2002. Fatgs dal persunal 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.01.2002 
Nova constituziun chantunala: Sboz da la regenza abel per in consens 
La constituziun en vigur na satisfà betg pli a las pretensiuns d'ozendi. 
La regenza preschenta ses messadi per ina nova constituziun chantunala. 
Ses sboz collia il cumprovà cun las refurmas necessarias e tegna quint da las relaziuns en il chantun Grischun. 
La revisiun totala proponida ha la mira da crear ina lescha fundamentala moderna, manaivla al burgais ed orientada vers l'avegnir, che rinforza il cumprovà ed introducescha las novaziuns necessarias. 
Èn mira è in'organisaziun dal stadi manaivla al burgais, in urden da cumpetenzas effizient ed economic sin tuts champs dal stadi, proceduras da decisiun democraticas ed a medem temp adequatas e confurmas al temp sco er in linguatg chapibel e cler. 
La pli gronda novaziun pertutga las elecziuns dal parlament. 
La regenza propona ina schliaziun che resguarda ils basegns da la populaziun en las regiuns periferas so er quels da las partidas pitschnas. 
Per quest intent duain maiorz e proporz vegnir unids en in sistem d'elecziun. 
Tenor la proposta da la regenza vegn elegì en mintgin dals 39 circuls in commember dal cussegl grond tenor la procedura da maiorz (mandat direct). 
L'elecziun dals auters 81 commembers dal cussegl grond succeda en ils indesch destricts tenor la procedura da proporz. 
Tar quest "model grischun" sco el vegn proponì sa tracti d'in sistem d'elecziun genuin ch'è adattà a las relaziuns dal chantun Grischun. 
Totalmain da nov vegn reglà il sectur dals dretgs dal pievel. 
Las midadas proponidas èn coordinadas ina cun l'autra e mussan in pachet equilibrà che porta clers avantatgs per las autoritads dal stadi e per votantas e votants. 
Da nov duain las vischnancas per exempel pudair decider, sch'ellas vulan dar sin il plaun communal il dretg da vuschar e da vegnir elegidas a persunas da l'exteriur. 
Plinavant vuless la regenza adattar l'iniziativa dal pievel als basegns da votantas e votants. 
Il sboz rinforza qua la protecziun legala e las pussaivladads da las vischnancas da far valair lur influenza. 
Concernent il referendum propona la regenza che midadas da lescha na vegnian en l'avegnir betg pli suttamessas al referendum obligatori mabain be al facultativ. 
Ina votaziun ha lieu, sche 1'500 votantas e votants u in tschintgavel dal cussegl grond pretendan quai. 
Da nov duain er 20 vischnancas obtegnair il dretg da referendum. 
Il pievel vegn pia er en l'avegnir a pudair decider davart tuttas leschas impurtantas e dispitaivlas. 
A medem temp vesa la regenza duas pussaivladads differenziadas per las votantas ed ils votants d'exprimer lur opiniun: votaziuns da princip e votaziuns davart variantas. 
En cuntradicziun cun la cumissiun constituziunala desista la regenza d'introducir il referendum constructiv. 
Il Grischun dovra ina refurma da las structuras administrativas. 
Diversas opiniuns existan be concernent il "co". Tenor l'avis da la regenza è la meglra via quella da rinforzar la collavuraziun regiunala. 
Ella s'è decidida per ina schliaziun flexibla e simpla. 
Tenor l'opiniun da la regenza duain quellas esser cumpetentas per las incumbensas ch'ellas pon ademplir meglier u pli favuraivlamain ch'il chantun u las vischnancas. 
Las cumpetenzas precisas da las regiuns na duain dentant betg vegnir regladas da la constituziun mabain da la legislaziun. 
La trilinguitad è la particularitad dal chantun Grischun. 
La nova constituziun protegia e promova cleramain questa trilinguitad. 
Chantun e vischnancas vegnan obligads da promover anc pli intensivamain il retorumantsch ed il talian sco linguas chantunalas ed uffizialas. 
La proposta da la regenza s'orientescha segund las directivas da la constituziun federala. 
Cun la revisiun totala da la constituziun chantunala exista la pussaivladad da metter en discussiun dumondas da princip da la politica statala. 
Ella dat la pussaivladad generala da realisar là refurmas ed adattaziuns, nua che la constituziun vertenta na correspunda betg pli al temp. 
Ulteriurs puncts principals da la constituziun chantunala proponida pon vegnir recapitulads sco suonda: 
- determinaziun dals dretgs fundamentals e dals princips dal stadi da dretg 
-introducziun d'ina giurisdicziun constituziunala chantunala 
-posiziun e collavuraziun da las vischnancas 
-resumaziun da las pli impurtontas incumbensas dal stadi 
-mantegnair sco fin uss la relaziun tranter baselgia e stadi 
Ina constituziun exprima en disposiziuns fundamentalas co las burgaisas ed ils burgais vulan furmar lur stadi concernent las incumbensas publicas, l'organisaziun da las autoritads sco er concernent lur dretgs e lur obligaziuns. 
Ella sto tschertgar da cumpigliar ils tratgs communabels entaifer il chantun. 
Il sboz da la regenza vul mussar la statalitad dal chantun Grischun ed utilisar il spazi d'agir a moda suverana. 
La consultaziun ha mussà che questa proposta, tschernida fin uss da tuts chantuns, è abla da cuntanscher ina maioritad. 
Ils 28 da settember 1997 han votantas e votants decidì da suttametter la constituziun dal chantun Grischun ad ina revisiun totala. 
La regenza ha numnà il schaner 1998 ina cumissiun ed ha dà a quella l'incarica d'elavurar ina nova constituziun. 
En il rom d'ina vasta consultaziun, che ha durà fin la fin da mars da l'onn passà, han tuttas persunas e gruppaziuns interessadas pudì prender posiziun vers il sboz preliminar. 
Quest sboz ch'è vegnì elavurà da la cumissiun constituziunala da 30 commembers è vegnì considerà generalmain per ina basa buna e duvrabla per las lavurs cuntinuantas. 
Il consentiment da princip n'ha dentant betg exclus la critica en singuls puncts (impurtants). 
Sa basond sin ils resultats da la consultaziun ha repassà il secretariat per la constituziun nova il sboz da la cumissiun constituziunala tenor las directivas da la regenza. 
Gremi: Regenza 
Funtauna: rg Departement da finanzas e militar 
Data: 17.01.2002 
Èn periclitadas finanzialmain nossas ovras idraulicas? 
Il Centre for Energy Policy and Economics (CEPE) da la SPF da Turitg ha intercurì la capacitad da concurrer a pli lunga vista da las ovras idraulicas svizras. 
Las perspectivas èn generalmain bunas. 
Tar in considerabel dumber da las ovras exista dentant il basegn d'agir. 
Qua pudessan meglierar la situaziun mesiras accumpagnantas e politic-economicas. 
Il chantun Grischun ha gia instradà insaquantas mesiras che portan dapli flexibilitad. 
Tenor il studi CEPE "Perspektiven für die Wasser-Kraftwerke in der Schweiz" vegn influenzada en l'avegnir il pli fermamain la capacitad da concurrer dals pretschs dal martgà da forza electrica e dals custs da chapital. 
Sco mesira politic-economica che duai meglierar la situaziun da concurrenza vegn recumandada, cunzunt ina internalisaziun dals custs externs (p.ex. grevezza fiscala d'energias betg regenerablas). 
Il chantun Grischun prenda cun satisfacziun enconuschientscha dal resultat dal studi ch'ils tschains d'aua na determineschian betg primarmain la capacitad da concurrer. 
Pervi da l'impurtanza economica e da l'economia d'energia da la forza idraulica ha el prendì dacurt pliras mesiras, che duajan contribuir a mantegnair a lung temp la forza idraulica. 
Latiers trais exempels: 
- En connex cun l'imposiziun da taglias sin las ovras da partenadi èn il chantun e l'economia d'electricitad sa cunvegnids cun in contract ch'il success economic da la forza electrica duaja esser ina cumponenta essenziala per l'imposiziun da taglias. 
- En connex cun las novas concessiuns da las ovras electricas Partenz da la Rätia Energie Klosters SA èn vegnidas fixadas prestaziuns da concessiun flexiblas. 
La summa da cumpra per las ovras che crodan enavos dependa numnadamain dal success economic da las interpresas durant la durada futura da la concessiun. 
- Ensemen cun ils chantuns da muntogna ed ulterius purtaders da la Germania, Austria e da la Svizra sustegna il chantun Grischun il project cun il num "Hydro Power Net". 
La finamira da quest project èsi da cuntanscher ina meglra capacitad da concurrer per la forza idraulica enten tgirar la reputaziun, realisar relaziuns entretschadas da know-how e cun porscher attracziuns a la populaziun. 
Il chantun Grischun è persvadì da l'internalisaziun dals custs externs che duai vegnir realisada tenor il studi CEPE da la confederaziun. 
Remartgas: 
- Centre for Energy Policy and Economics en l'internet: www.cepe.ethz.ch 
- Download dal studi CEPE: www.cepe.ethz.ch, rubrica "News" 
- Empustaziun dal studi CEPE: www.admin.ch/edmz u tel. 031-325 50 50, numer d'empustaziun: rapport "Langfristige Perspektiven" 805.053 d 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 22.01.2002 
Il Grischun sustegna la lescha da linguas 
En sia posiziun per mauns dal departament federal da l'intern sustegna la regenza grischuna la lescha federala davart las linguas naziunalas e la chapientscha vicendaivla tranter las cuminanzas linguisticas. 
Questa lescha è il resultat consecutiv da l'artitgel da linguas formulà da nov en la constituziun federala l'onn 1996. 
La nova politica da linguas da la confederaziun è vegnida concipida da princip da nov dapi ch'il nov artitgel da linguas stat en la constituziun federala. 
Ella pretenda da la confederaziun in engaschament pli grond e vast. 
Il chantun Grischun spetga da la nova lescha da linguas in sustegn supplementar en sias stentas. Ina legislaziun executiva è particularmain necessaria per reglar il retorumantsch sco lingua uffiziala parziala sco er per concretisar ils secturs da la promoziun da la chapientscha vicendaivla e dal sustegn dals chantuns plurilings. 
Da la nova lescha da linguas spetga il chantun Grischun ch'ella mantegnia vinavant las mesiras existentas e sustegnidas fin uss da la confederaziun e ch'ellas vegnian cuntinuadas. 
Ultra da quai duai ella era instradar novas mesiras cun la participaziun da la confederaziun. 
Il Grischun è il sulet chantun en il qual i vegn discurrì rumantsch. 
Concernent las stentas per examinar e promover la plurilinguitad en il chantun è quel dependent ch'i vegnia resguardà las relaziuns specificas dal retorumantsch e la trilinguitad en il chantun. 
Cun las instituziuns existentas n'èsi betg pussaivel da correspunder a quest giavisch. 
Il Grischun pretenda per quest motiv ina instituziun per plurilinguitad en furma d'in institut u center da cumpetenza en l'intschess dal chantun, che vegn collià cun instituziuns sumegliantas dad autras regiuns e gruppas linguisticas. 
Concordat concernent la scola svizra d'inschigner 
La regenza suttametta al cussegl grond ina revisiun totala dal concordat concernent la scola svizra d'inschigner per l'agricultura a Zollikon (BE). 
Il concordat regla sco fin uss ils dretgs e las obligaziuns sco er l'organisaziun dal purtader da la scola. La scola sa numna da nov Scol'auta svizra per l'agricultura, ella ha pia il status d'ina scol'auta professiunala. Diversas midadas e divers svilups dals davos onns han chaschunà questa revisiun totala dal concordat. Finanzialmain resultan naginas midadas per il chantun Grischun. Da las regiuns e vischnancas 
Ils uffizis da stadi civil da Fanas, Grüsch, Schiers, Seewis e Valzeina vegnan unids tar in sulet uffizi da stadi civil cun il num "Zivilstandsamt Vorderprättigau" cun la sedia a Schiers. 
La fusiun obtegna vigur legala il pli tard cun l'entschatta da l'onn 2002. Las revisiuns da las leschas da taglia da Mastrils, Savognin, Seglias e Tinizong-Rona vegnan approvadas, medemamain la nova lescha da taglia da Suraua. 
Tranter la colliaziun cun Avers e quella cun Spleia sin l'autostrada A 13 c cun traffic na separà datti adina dapli accidents da traffic. 
Pertutgada da quai è surtut la regiun da la colliaziun cun Sufers. 
Per meglierar la situaziun dal traffic e per impedir ulteriurs accidents vegni montà en domaduas direcziuns dal traject pertutgà in scumond da surpassar (signals da traffic e lingias da segirezza). Questa mesira va en vigur, uschè spert che la signalisaziun e la marcaziun sin la via è realisada. Persunal 
- Johann Hummel, naschì 1970, da Sonterswil TG, domicilià a Tavau-vitg, daventa collavuratur tar il secretariat da la cumissiun da gestiun e da la surveglianza da finanzas. 
El entschaiva cun la lavur a l'entschatta da fanadur. 
- Max Knecht, naschì 1969, da Döttingen AG, domicilià a Brugg, daventa manader da la projectaziun da vias principalas tar l'uffizi da construcziun bassa. 
El entschaiva cun la lavur a l'entschatta da fanadur. 
Chanzlia chantunala dal Grischun 
Gremi: regenza 
Funtauna: rg chanzlia chantunala 
Data: 24.01.2002 
Producziun da record da las ovras idraulicas dal Grischun durant l'onn 2001 
Anc mai han producì las ovras idraulicas dal Grischun tanta forza electrica sco l'onn 2001. 
Quests resultats èn stads pussaivels grazia a las precipitaziuns e las grondas massas da naiv. 
La producziun da 10'402 milliuns uras kilowat è per 38 pertschient pli gronda ch'il resultat d'in onn ordinari. 
Precipitaziuns sur la media... 
Il motiv per il ordvart bun resultat han contribuì per l'ina cunzunt las grondas precipitaziuns e per l'autra las massas da naiv spezialmain en las valladas dal sid dal chantun Grischun. 
Grazia als blers lais artifizials han ins pudì accumular ina gronda part da l'affluenza suenter las precipitaziuns e consequentamain druvar per la producziun da forza electrica. 
Cun questas bunas cundiziuns da basa han ins pudì surpassar il resultat da record da l'onn 1999 ch'era tar 9'554 milliuns uras kilowat per 848 uras kilowat. 
En in onn ordinari importa la producziun circa 7'500 milliuns uras kilowat. 
... fan plaschair als proprietaris da las ovras, ... 
Las bleras auas possibiliteschan als proprietaris da las ovras idraulicas ina producziun sur la media da forza electrica. 
Cunquai ch'ils custs totals per in onn èn pli u main fixads munta ina producziun pli gronda ch'ils custs per ura kilowat producida èn pli pitschens. 
L'onn passà è quai stà tant pli plaschaivel cunquai ch'il pretsch dal martgà eran generalmain pli auts ch'auters onns. 
...èn buns per la cassa dal stadi... 
La producziun da record porta er dapli entradas per la cassa dal chantun Grischun. 
Las entradas da tschains per remuneraziun per l'utilisaziun da la materia prima forza idraulica èn circa proporziunalmain cun la producziun. 
Uschia importan las entradas dals tschains d'aua dal chantun per quest onn 61.5 milliuns francs envers 45.5 milliuns francs en in onn ordinari. 
Cunquai ch'i sa mussava gia l'ultima stad resp. l'atun ina producziun d'electricitad extraordinaria ha la regenza budgetà en il preventiv per l'onn 2002 entradas da tschains d'aua en la summa da 58.4 milliuns francs. 
... e sminueschan l'impestaziun da l'aria 
Nossa forza idraulica indigena e libra da CO2 sustegna er la protecziun dal clima. 
Cunquai che las raits europeicas da forza electrica èn colliadas ina cun l'autra signifitgescha mintg'ura kilowat che vegn producida en las ovras idraulicas dal Grischun ch'in'ura kilowat d'in autra ovra electrica (p.ex. en in'ovra electrica d'ieli u da gas) po vegnir spargnada. 
Quai reducescha la contaminaziun da l'aria. 
Remartgas: 
- grafica en connex cun il svilup da las entradas dals tschains d'aua dal chantun (vesair agiunta) 
- svilup da la producziun/dal consum da forza electrica vesair 
www.energie.gr.ch 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 24.01.2002 
Il biro dal cussegl grond dal Tessin visita il parlament grischun 
Mardi, ils 29 da schaner sa scuntran ils organs presidials dals parlaments tessinais e grischun a Cuira. 
A quest inscunter sa participeschan er il president da la regenza Claudio Lardi e la deputaziun taliana dal cussegl grond. 
Durant la sessiun da schaner survegn il cussegl grond grischun visita dal "biro" dal parlament tessinais. 
Il "biro" tessinais stat sut la direcziun dal president dal parlament Ignazio Bonoli e cumpiglia dus vicepresidents, trais presidents da las fracziuns, trais dumbravuschs sco er in secretari dal cussegl grond/vicechancelier ed il secretari da la cumissiun da gestiun. 
La delegaziun dal parlament grischun stat sut la direcziun dal president dal cussegl grond Rodolfo Plozza e cumpiglia il president da la regenza Claudio Lardi, ils commembers da la conferenza dals presidents, il chancelier e ses substitut sco er nov commembers da la deputaziun taliana en il cussegl grond. 
Sin il program stat ina visita da la sesida dal cussegl grond mardi suentermezdi, in aperitiv en il tschaler da la chasa grischa ed ina tschaina communabla a Cuira. 
Gremi: cussegl grond dal Grischun 
Funtauna: rg chanzlia chantunala dal Grischun 
Data: 24.01.2002 
Ina vasta autorisaziun d'instruir per il persunal d'instrucziun a la scola primara 
Er en l'avegnir èn legitimads ils magisters e las magistras primaras d'instruir tut ils roms en scola primara. 
Quai ha la regenza decidì en il rom da lur decisiuns preliminaras per la concepziun da la scol'auta professiunala da pedagogia (SAP). 
Las magistras ed ils magisters primars che vegnan scolads a partir da l'onn 2003 a la SAP èn generalistas e generalists; lur diploms legitimeschan d'instruir tut ils roms da la scola primara. 
Quai na sa chapescha betg da sasez, sch'ins considerescha las novas pretensiuns che la professiun ha d'ademplir. 
Dasper ils roms d'instrucziun usitads sa tracti da l'integraziun linguistica e culturala dals uffants, da la promoziun d'uffants cun duns extraordinaris, da la pedagogia speziala, da l'informatica, da l'educaziun sanitara, dal svilup da la scola, da las seras da gentiurs e da bler auter. 
L'instrucziun da las duas linguas è pir gist vegnida introducida e gia stat cun l'englais in'ulteriura lingua en discussiun per la scola primara. 
La furmaziun da basa è dumandada cun la preparaziun per tut questas incumbensas. Bleras scol'autas professiunalas da pedagogia svizras e scol'autas professiunalas schlian quest problem uschia ch'ellas na scoleschan betg generalistas e generalists, mabain persunas d'instrucziun che pon instruir sulettamain in dumber restrenschì da roms. 
En sia situaziun speziala ha tschernì il chantun Grischun in'autra via che po satisfar a las pretensiuns da las scolas pitschnas. 
La scolaziun a la SAP legitimescha las persunas d'instrucziun d'instruir tut ils roms dal plan d'instrucziun da la scola primara. 
Per set roms èsi previs in studi pli profund. 
Plinavant tschertgan las studentas ed ils students ord ina sparta da tschintg roms d'elecziun obligatoris anc trais ulteriurs roms ch'els studegian pli profund. 
En ils ulteriurs dus roms restants absolvan els in studi da basa che correspunda circa a la scolaziun d'ozendi. 
Ils roms d'elecziun obligatoris cumpiglian chant e musica, furmaziun creativa, lavurs a maun senza textilias, lavurs a maun cun textilias e l'educaziun sportiva. 
A la scolaziun da musica aifer il sistem dals roms d'elecziun obligatoris vegn deditgà dapli attenziun. 
Per l'ina è previsa l'instrucziun obligatoria d'in instrument e per l'autra fan tut las studentas e tut ils students musica en in chor u en ina furmaziun instrumentala durant l'entir temp da scolaziun. 
La schliaziun grischuna porscha la pussaivladad che las futuras magistras ed ils futurs magisters primars pon trair a niz lur fermezzas individualas per l'instrucziun. 
Quai vala cunzunt per las studentas ed ils students ch'entran nà d'ina professiun en la SAP. 
Els pon qua tras nizzegiar lur abilitads per la scola. 
Ulteriuras infurmaziuns: 
www.pfh.gr.ch 
Quai è la communicaziun da medias nr. 4 da 4 concernent il studi a la SAP 
Gremi: departament d'educaziun dal Grischun 
Funtauna: rg departament d'educaziun dal Grischun 
Data: 29.01.2002 
La segunda ediziun davart la gasetta da la constituziun arriva quests dis en tuts tegnairchasa 
Suenter che la regenza ha deliberà il sboz da la nova constituziun chantunala per mauns dal cussegl grond, vegnan orientadas tuttas Grischunas e tuts Grischuns davart las novaziuns planisadas cun la segunda ediziun da "Viva la Grischa - La gasetta davart la nova constituziun chantunala". 
La votaziun dal pievel duai avair lieu en il decurs da l'onn 2003. 
La constituziun chantunala pertutga tuttas burgaisas e tuts burgais, organisescha ella gea la convivenza en il chantun da muntogna triling. 
I va per ils dretgs fundamentals dal pievel gist uschè bain sco per las structuras dals organs statals e per bler auter. 
Per pudair orientar la publicitad davart il stan da la revisiun totala da la constituziun chantunala vegn tramessa ils proxims dis la segunda ediziun da "Viva la Grischa - La gasetta davart la nova constituziun chantunala" a tuts tegnairchasa grischuns. 
La gasetta dat tranter auter resposta a las dumondas suandantas: Pertgè è ina refurma necessaria, con lunsch è gia progredì il project e tge duai daventar auter? 
Sco gia a chaschun da l'emprima ediziun survegn la publicitad la pussaivladad da s'exprimer en connex cun ils differents champs da la nova constituziun en il rom da la "chascha da brevs". 
La votaziun dal pievel davart la nova constituziun ha lieu en il decurs da l'onn 2003. 
Gremi: secretariat per la nova constituziun 
Funtauna: rg secretariat per la nova constituziun 
Data: 30.01.2002 
La populaziun dal Grischun è s'augmentada extraordinariamain 
Tenor ils emprims resultats provisoris da la dumbraziun dal pievel 2000 muntan ils abitants dal Grischun a 187 800. 
En cumparegliaziun cun l'onn 1990 correspunda quai ad in augment da 14 000 persunas u dad otg pertschient. 
Tranter las regiuns dal chantun datti differenzas evidentas. 
Da 1976 a 2000 è s'augmentà il dumber d'abitants en Svizra ed en Grischun per 16 pertschient. 
En il decurs dal temp è il svilup dentant stà different. 
Durant ils onns settanta han demussà la Svizra ed il Grischun in augment moderà dad 1.5 pertschient. 
Tranter 1980 e 1990 è l'augment da la populaziun stà bainquant pli intensiv. 
Cun 5.6 pertschient è il Grischun restà evidentamain sut la media naziunala dad 8 pertschient. 
Cuntrari è stà il svilup durant ils onns novanta: cun otg pertschient ha il Grischun demussà in augment cleramain pli aut che la Svizra (sis pertschient). 
Quai è in fatg tant pli remartgabel perquai che mo paucs chantuns han mussà in augment pli intensiv tranter 1990 e 2000 che durant il decenni passà. 
Il svilup positiv dapi 1990 n'è dentant betg stà rectilign. 
Fin 1994 han chaschunà en emprima lingia grondas migraziuns in ferm augment da la populaziun. 
Davent da 1995 è stada la bilantscha da las migraziuns negativa ed er ils surplis da naschientschas èn regredids in pau. 
Per consequenza è il dumber d'abitants sa midà mo pli pauc durant la segunda mesadad dal decenni. 
Quest maletg sa cunfa cun il svilup naziunal. 
Suenter 1990 è l'augment succedì en emprima lingia en ils territoris rurals. 
In pau dapli persunas da l'exteriur 
Il dumber da las estras e dals esters è s'augmentà dapi 1990 per var 3 000 sin circa 26 000. 
Lur quota en l'entira populaziun è s'augmentada levamain da 13.3 pertschient a 14 pertschient. 
La gruppa la pli gronda furman anc adina las persunas or d'Italia, schebain che lur quota è regredida da 34 sin 24 pertschient. 
Paucas midadas en connex cun il stadi civil 
47 pertschient da la populaziun è maridà, 43 pertschient nubil e sis pertschient vaiv. 
Tut questas cifras èn minimalmain pli bassas ch'avant diesch onns. 
Cumpensadas vegnan questas midadas tras in grond augment da la quota da persunas divorziadas, numnadamain da trais sin 4.5 pertschient. 
Perquai che la populaziun è creschida generalmain, correspunda quai ad in augment da las persunas divorziadas per dapli che la mesadad. 
Differenzas regiunalas 
Da las 15 regiuns han sis surpassà l'augment chantunal dad 8 pertschient. 
Augments da dapli che diesch pertschient han demussà las regiuns Engiadin'ota, Scanvetg, Valragn e Partenz. 
Mo in pitschen augment è resultà en Bergiaglia, a Tavau sco er en la Val Mesauc ed en il Puschlav. 
La Val Müstair e la Val Calanca han subì perditas da la populaziun. 
Las ulteriuras regiuns èn sa sviluppadas sumegliantamain a l'entir chantun. 
Las plazzas da lavur tenor las dumbraziuns dals manaschis èn sa sviluppadas en diversas regiuns bainquant differentamain che la populaziun. 
In scleriment pli detaglià da questas differenzas vegnan a furnir las cifras dals pendularis, las qualas na stattan dentant anc betg a disposiziun. 
Gremi: uffizi per economia e turissem 
Funtauna: rg statistica 
Data: 31.01.2002 
La tgira d'uffants per cumplettar la famiglia va en consultaziun 
La regenza dat liber per la consultaziun il sboz da la lescha per promover ina tgira d'uffants per cumplettar la famiglia en il chantun Grischun. 
Quel cuntegna la basa fundamentala per finanziar ina purschida da plazzas da tgira per cumplettar la famiglia e che correspunda als basegns. 
La documentaziun per la consultaziun po vegnir retratga dal departament da giustia, polizia e sanitad (DGPS), il termin scada da mez avrigl 2002. 
La basa legala per relaschar cundiziuns per la furmaziun da l'instrucziun en scola en blocs e per la promoziun da models da scola dal di vegn elavurada dal departament d'educziun e preschentada pli tard a la regenza. 
Il chantun duai pudair sustegnair la scol'auta teologica a Cuira (SATC) 
La regenza suttametta al cussegl grond il messadi ed il sboz per ina revisiun parziala da l'ordinaziun davart la renconuschientscha dals attests da la scol'auta teologica. 
Da nov duai quest decret tunar sco suonda: "Ordinaziun davart conceder contribuziuns a la scol'auta teologica a Cuira sco er davart la renconuschientscha dal stadi dals attests da la scol'auta". 
Uschia èsi cler tgenina ch'è la novaziun principala. 
Per pudair fixar las contribuziuns duai il departament d'educaziun concluder ina cunvegna da prestaziun cun la scol'auta. 
La situaziun midada en l'uvestgieu, mesiras persunalas sco surtut er concepts da studi ponderads manidlamain da nov cun ina scolaziun cumplessiva per la pastoraziun duain contribuir per augmentar l'attractivitad da la scol'auta per students e studentas da l'uvestgieu da Cuira, da l'ulteriura Svizra e da l'exteriur. 
En mira è d'augmentar visiblamain il dumber da student(a)s. Per l'entschatta da 2003 èsi previs d'indrizzar in institut pastoral. 
Essend ch'igl exista oz anc tar naginas facultads teologicas en Svizra in tal institut pastoral, vegn quai ad esser ina specialitad da la SATC, che vegn a disponer uschia d'in punct central ed autonom da scolaziun e furmaziun. 
Las contribuziuns chantunalas duajan importar maximal 300'000 francs. 
Contribuziuns culturalas 
I vegn dà contribuziuns e garanzias da deficit per la summa totala da 35'000 francs a las suandantas occurrenzas ed ovras culturalas: 
- program da cultura da la Chesa Planta a Samedan per l'enviern 2001/2002, 
- concerts da l'ensemble Coramor da Cuira dals 16/17 da favrer 2002 a Flem e Cuira (ovras da cumponists tschecs), 
- concerts dal Folk-Club Cuira en l'emprim mez onn 2002, 
- concert dal chor da la "Marienkirche" Tavau dals 3 da mars 2002 (ovras da Vivaldi, Albinoni e.a.), 
- ediziun dal DC "Allas steilas" tras il chor Cantus Firmus e 
- 14avla festa da musica per giuvenils da la Svizra dals 13 fin ils 15 da zercladur a Cuira. 
Da las regiuns e vischnancas 
La constituziun dal circul da la Bregaglia sco era las constituziuns da las vischnancas da Castasegna e Guarda vegnan approvadas. 
Il plan directiv regiunal davart l'implant da tir da la cuntrada da Tavau vegn approvà cun intginas menziuns. Fatgs da persunal 
A la fin da schaner va en pensiun Edith Ballat, Tusaun, coordinatura tar l'uffizi da construcziun bassa dal district da Tusaun. 
La regenza engrazia per ils servetschs ch'ella ha prestà al chantun. 
Cristina Fisler, naschida 1972, da ed a Puschlav, daventa a partir da l'entschatta matg inschignera forestala regiunala tar l'uffizi forestal. 
Ella è l'emprima dunna ch'occupa ina tala posiziun en il Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 31.01.2002 
Duvrà damain electricitad 
Durant l'onn idrologic 2000/2001 è vegnì duvrà 1.775 GWh (ura da gigawat) electricitad en il Grischun. 
Quai signifitgescha en cumparegliaziun cun la perioda da l'onn precedent ina diminuaziun da var 3.7 pertschient. 
Las ovras electricas dal Grischun annunzian annualmain a l'uffizi d'energia lur consum da forza electrica. 
La statistica elavurada da l'uffizi d'energia mussa ch'il consum en il Grischun è sa reducì in zichel durant l'ultima perioda 2000/2001 (october 2000 fin settember 2001) e quai per l'emprima giada dapi 1996/1997. 
Sin il sectur dals tegnairchasa, dal mastergn, da l'agricultura e dals servetschs importa il consum damain circa 4.3 pertschient. 
Ils motivs per quai èn probablamain cunzunt da chattar en il fatg che la perioda da l'onn precedent 1999/2000 è stada ina perioda cun in aut consum d'energia (1.843 GWh). 
L'onn da record 1999/2000 è stà marcà da mancanza da naiv en il sid da las Alps e da temperaturas vaira bassas. 
La davosa perioda tschiffada è stada marcada da blera naiv e d'ina aura detg miaivla, quai che ha gì consequenzas per il consum d'energia. 
Sin il sectur da las viafiers ha chaschunà l'interrupziun dal manaschi sin il traject da Cuira-Arosa e la reducziun da la spertadad en il tunnel dal Vereina ina sminuaziun dal consum d'energia. 
Tut en tut ha quel impurtà per tut las viafiers (VR, VFF, VFA) circa 3.4 pertschient. 
Sulettamain en l'industria gronda è creschì levamain il consum per 0.4 pertschient en consequenza da la buna situaziun economica. 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 31.01.2002 
Alarm da prova dals 6 da favrer allas uras 13.30 
Sco mintg'onn precis al medem temp ha lieu mesemna, ils 6 da favrer 2002, da las 13.30 a las 14.00 h in alarm da prova en l'entira Svizra. 
Tar l'alarm da prova vegni examinà sche bunamain 7'000 sirenas funcziuneschian. 
Cun quellas vegn la populaziun alarmada en il cas dad in privel smanatschand. 
II signal "alarm general" vegn dà d'in tun urlont regular che crescha e chala e che dura ina minuta. Sch'igl fa lura da basegn po la controlla da las sirenas vegnir repetida fin a las 14.00 h. 
Sch'il signal "alarm general" dat avisada ordaifer la controlla da sirena, lura signifitga quai ch'ina periclitaziun da la populaziun è pussaivla. 
En quest cas vegni giavischà da la populaziun da tedlar il radio DRS 1, da suandar las ordinaziuns da las autoritads e dad infurmar ils vischins. 
Ulteriuras indicaziuns e reglas da cumportament sa chattan sin las davosas paginas da mintga numer dal cudesch da telefon en il fegl d'infurmaziun "Alarm da la populaziun en cas da privel imminent". 
II departament defensiun, protecziun da la populaziun e sport giavischa da chapir las malempernaivladads colliadas cun la controlla da las sirenas. 
Gremi: Uffizi per la protecziun cicila e l'agid en cas da catastrofas 
Funtauna: rg Uffizi per la protecziun cicila e l'agid en cas da catastrofas 
Data: 01.02.2001 
La refurma dal parlament vul rinforzar il cussegl grond 
La cumissiun per la refurma dal parlament suttametta al cussegl grond il rapport e la proposta per la revisiun parziala da l'urden da gestiun dal cussegl grond e d'ulteriurs decrets. 
En connex cun il project da refurma sa tracti d'equipar il parlament cun in'organisaziun, instruments, persunal ed in'administraziun per ch'el possia ademplir a moda optimala sia rolla en la direcziun dal stadi, e quai ensemen cun la regenza e l'administraziun. 
La davosa refurma cumplessiva dal manaschi parlamentar è ida en vigur l'onn 1995. 
En il fratemp èn puspè sa midads fermamain la societad, l'economia e l'ambient. 
Las incumbensas ch'il stadi ha d'ademplir èn s'augmentadas ed èn daventadas pli variadas e pli cumplexas. 
Da l'autra vart daventan ils meds che stattan a disposiziun per ademplir questas incumbensas adina pli stgars. 
Il rapport da la cumissiun formulescha in grond dumber da directivas che descrivan las prioritads da la refurma dal parlament. 
Las novaziuns las pli impurtantas èn las sequentas: 
Sis sessiuns curtas per onn 
En il sistem actual da sessiuns cun tschintg sessiuns (quatter giadas dus dis e mez ed ina giada tschintg dis) resulta ina pausa da quatter mais tranter la sessiun da matg e quella d'october. 
Ina pausa tranter las sesidas da questa lunghezza n'è betg pli supportabla en il temp dad oz. 
Il parlament sto esser preschent per pudair reagir spert sin las dumondas actualas en las fatschentas politicas. 
Il dumber da las sessiuns duai perquai vegnir augmentà sin sis, a moda che las sessiuns han ina repartiziun pli regulara pussaivla durant l'onn. 
Il dumber total dals dis da sesida che resultan per onn na duai dentant betg vegnir augmentà, a moda che tut las sessiuns duain obtegnair la furma da sessiuns curtas da maximalmain trais dis. 
Ina giada per perioda legislativa duai avair lieu ina sesida champestra. 
La tendenza generala è quella da concepir la lavur dal parlament a moda pli constanta e pli flexibla. 
Correspundentamain vegn meglierada la preschientscha politica dal cussegl grond. 
Crear ulteriuras cumissiuns spezialisadas 
Las pussaivladads da la legislaziun, l'iniziativa e da la planisaziun dal cussegl grond duain vegnir meglieradas, a moda ch'i vegnan creadas ulteriuras cumissiuns permanentas. 
Oz datti duas cumissiuns permanentas da controlla (la cumissiun da gestiun e da cumissiun da giustia) sco er duas cumissiuns spezialisadas permanentas (la cumissiun da redacziun e la cumissiun per il program da la regenza/planisaziun da finanzas/programs annuals). 
Per tut ils ulteriurs secturs vegnan furmadas cumissiuns ad hoc. 
L'influenza dal parlament sin la planisaziun politica duai vegnir augmentada. 
Per quest intent è necessaria ina cooperaziun pli intensiva tranter il parlament e la regenza per elavurar la basa da planisaziun. 
Il cussegl grond duai deliberar las finamiras legislativas en contact cun la regenza, entant che la regenza duai fixar silsuenter, en il rom da questas directivas, il program da la regenza ed il plan da finanzas cumbinà cun quellas. 
Per rinforzar il parlament sco instituziun sco er envers la regenza e l'administraziun, duain vegnir creadas da nov las suandantas cumissiuns spezialisadas permanentas: 
- La cumissiun da fin uss per il program da la regenza/planisaziun da finanzas/programs annuals duai vegnir transferida en ina uschenumnada cumissiun da strategia cun champs d'incumbensas amplifitgads. 
Ella è cumpetenta per elavurar las finamiras e directivas politicas surordinadas en stretga cooperaziun cun il parlament e la regenza, 
- Cumissiun per furmaziun, cultura ed ambient. 
Ella s'orientescha tenor la partiziun dals departaments da la regenza e duai cuvrir ils champs d'incumbensa ch'èn chaussa dal departament d'educaziun, cultura e protecziun da l'ambient. 
En ils emprims dus secturs furmaziun e cultura ha il chantun anc ina libertad d'agir relativamain gronda, en il terz sectur d'ambient sto el schliar surtut impurtantas incumbensas executivas. 
- Cumissiun per economia e taxas. 
Ella cumpiglia champs d'incumbensa fundamentals e vegn a stuair s'occupar da pliras fatschentas da divers departaments. 
Per tut las fatschentas che na fan betg part dal champ d'incumbensas da las cumissiuns permanentas po il cussegl grond numnar sco fin uss cumissiuns ad hoc per la predeliberaziun. 
Ina minoritad da la cumissiun vuless crear da nov sulettamain la cumissiun da strategia, desister dentant da las ulteriuras cumissiuns spezialisadas permanentas per furmaziun, cultura ed ambient sco er per economia e taxas. 
La conferenza dals presidents reparta las fatschentas spezialisadas 
Igl è previs che la conferenza dals presidents, en sia funcziun d'organ directiv dal parlament, repartia ils secturs specifics detagliads a las cumissiuns spezialisadas permanentas. 
Ina incumbensa principala da las cumissiuns spezialisadas permanentas vegn ad esser quella da predeliberar las fatschentas ch'èn vegnidas assegnadas ad ellas per mauns dal cussegl grond. 
Ultra da quai duain ellas persequitar ils svilups politics e socials en lur secturs specifics ed eventualmain dar impuls per midadas. 
Per simpel conclus dal parlament duai il cussegl grond plinavant furmar ulteriuras cumissiuns permanentas u pudair schliar cumissiuns existentas. 
Per cuntanscher la dretga proporziun tranter rotaziun e cuntinuitad, propona la cumissiun per la refurma dal parlament da fixar per ils commembers da la cumissiun ina perioda d'uffizi maximala dad otg onns e per las presidentas/ils presidents da las cumissiuns ina tala da dus onns. 
La perioda d'uffizi per propi dals commembers da la cumissiun duai importar dus onns. 
Amplifitgar ils servetschs dal parlament 
En vista al rinforz dal parlament ch'ins vul cuntanscher vegni ad esser necessari d'amplifitgar ils servetschs dal parlament. 
La chanzlia chantunala sco post da stab general dal cussegl grond duai obtegnair in secretariat dal cussegl grond che lavura materialmain independentamain per il presidi dal parlament, las cumissiuns e las singulas deputadas ed ils singuls deputads. 
Il secretariat da la cumissiun da gestiun e da sias giuntas vegn manà er vinavant da la controlla da finanzas. 
Rinforzar la planisaziun e la direcziun 
L'influenza dal cussegl grond sin la planisaziun politica duai vegnir rinforzada. 
Proponì vegn in model ch'accentuescha la cooperaziun tranter il parlament e la regenza pli fitg che oz per elavurar la basa da planisaziun. 
Da nov deliberescha il parlament las finamiras e directivas politicas surordinadas avant mintga perioda da planisaziun per il program da la regenza ed il plan da finanzas. 
Silsuenter ha la regenza da resguardar las finamiras e directivas en l'elavuraziun da sia planisaziun da las incumbensas e da las finanzas. 
Per quest intent duain vegnir cumbinads ils instruments dal program da la regenza e dal plan da finanzas. 
La cumissiun da strategia dal cussegl grond che vegn creada da nov examinescha en il senn d'in controlling ensemen cun autras cumissiuns spezialisadas permanentas, sche las finamiras ch'èn vegnidas messas en la planisaziun èn vegnidas cuntanschidas. 
Il rinforz da la funcziun da planisaziun e da direcziun dal parlament succeda surtut er en reguard a la cooperaziun necessaria da la regenza e dal cussegl grond en il project GRiforma. 
Qua sa tracti enconuschentamain da refurmar l'administraziun tenor ils princips dal New Public Management. 
Il sboz da revisiun creescha las proceduras ed ils instruments per far accordar la lavur dal parlament cun il NPM. 
Novs instruments parlamentars 
Oz datti ils sequents instruments parlamentars: moziun, postulat, interpellaziun, dumonda en scrit, iniziativa parlamentara e proposta da conclus direct. 
Da nov duain vegnir substituids il postulat e la moziun tras l'incarica. 
Ses champ d'applicaziun è pli cumplessiv, ella è l'instrument general, cun il qual il cussegl grond vegn a pudair diriger las decisiuns futuras, e quai independentamain dal fatg, sch'il parlament u la regenza prendan quellas. 
L'incarica po vegnir inoltrada da cumissiuns, fracziuns e da singulas deputadas e singuls deputads cun almain 20 consutsegnadras e consutsegnaders. 
L'interpellaziun duai restar, la dumonda en scrit perencunter duai vegnir substituida d'ina uschenumnada ura da dumondas. 
Da nov vegn introducì il conclus da princip sco instrument da la planisaziun politica dal cussegl grond. 
L'iniziativa parlamentara e la proposta da conclus direct restan. 
Giavischs per la revisiun da la constituziun 
Ad interim èn vegnids suspendids ils suandants giavischs da refurma ch'èn da reglar en connex cun la revisiun da la constituziun chantunala. 
La cumissiun per la refurma dal parlament formulescha qua las suandantas propostas per mauns dal parlament: 
La cumissiun s'exprima en favur da laschar il dumber da deputadas e deputads sin 120. 
- Perioda d'uffizi dal parlament. 
La cumissiun sustegna questa novaziun. 
- Coordinaziun dals termins electorals. 
Plinavant fissi da prevair da fusiunar er ils scrutinis da las elecziuns dal cussegl naziunal e dal cussegl dals chantuns. 
Per realisar questas armonisaziuns fissi da midar ultra da tschertas disposiziuns da la constituziun er talas da la lescha davart il diever dals dretgs politics. 
Custs supplementars da var in milliun francs per onn 
La preschenta refurma dal parlament fa quint cun probabels custs supplementars annuals da var in milliun francs. 
- diarias e spesas da viadi pli autas da las deputadas e dals deputads e da las fracziuns, 
- activitads amplifitgadas da las cumissiuns, 
- secretariat dal cussegl grond restructurà, 
- supplement da represchentaziun pli aut per il presidi dal cussegl grond, 
- custs supplementars per la festa dal president dal cussegl grond e 
- per ina sesida champestra per perioda legislativa. 
Cura pon las novaziuns entrar en vigur? 
La midada sin il nov ritmus da sessiuns e sin il nov sistem da cumissiuns sco er l'installaziun dal secretariat dal cussegl grond pretendan considerablas lavurs preparatorias da tut ils pertutgads. 
Las novaziuns duain pia ir en vigur sin l'entschatta da l'onn 2003. 
Gremi: cumissiun predeliberanta dal cussegl grond per la refurma dal parlament 
Funtauna: rg cumissiun predeliberanta dal cussegl grond per la refurma dal parlament 
Data: 06.02.2002 
Contribuziuns culturalas 
I vegnan pajadas contribuziuns en l'import total da 126'000 francs als sequents purtaders da cultura grischuns: 
- orchester da chambra grischun per l'activitad da concert l'onn 2002, 
- circus d'uffants Lollypop per ses program 2002 ed 
- teater da poppas Arcasperli per ses program 2002. 
Agid umanitar 
A la crusch cotschna svizra (CCS) vegn pajada ina contribuziun da 10'000 francs en favur da l'acziun d'agid per las victimas da l'erupziun dal vulcan a Goma. 
Da las vischnancas 
Il project per la renovaziun e sanaziun da la scolina en la chasa communala da Castasegna vegn approvà definitivamain. 
I vegn garantì ina contribuziun chantunala da maximalmain 40 pertschient vi dals custs d'investiziun imputabels da circa 200'000 francs. 
La nova lescha davart las taxas da cura e e las contribuziuns al turissem da Sumvitg sco er las revisiuns parzialas da las leschas da taglia d'Arvigo e da Trin èn vegnidas approvadas. 
Per differents projects da construcziuns da vias en il chantun vegnan liberads credits da totalmain circa sis milliuns francs (mantegniment e renovaziun da la A13 sin il sectur Nufenen-Fuchstobel e contribuziun annuala per la direcziun dal project cumplessiv dal sviament da Roveredo). 
Fatgs dal persunal 
Marcel Oswald, naschì 1971, da Müstair, domicilià a San Murezzan, daventa cumissari da taglia tar l'administraziun da taglia cun l'entschatta fanadur. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.02.2002 
La regenza sa scuntra cun auts uffiziers da l'armada 
Mardi, ils 12 da favrer sa scuntra la regenza cun auts uffiziers da l'armada. 
Igl è prevì in bainvegni en la sala da la regenza, in aperitiv en il tschaler da la Chasa grischa ed alur in gentar communabel. 
Questa scuntrada serva per la tgira dals contacts ed per in discurs davart temas da l'interess cuminaivel. 
La regenza grischuna ed il cumandant cirquital colonel Ferdinand Marty èn ils ospitants. 
Sco giasts vegnan spetgadas las suandantas persunas: 
- divisiunari Martin Orelli, substitut dal schef dal stab general 
- cumandant da corp Beat Fischer, cumandant dal corp d'armada da muntogna 3 
- divisiunari Valentino Crameri, cumandant da la divisiun da muntogna 12 
- brigadier Fritz Lier, cumandant da la brigada territoriala 12 
- brigadier Walter Gieringer, cumandant da la brigada da fortezza 13 (a partir dal cumenzament 2002), e 
- brigadier Bruno Gähwiler, anteriur cumandant da la brigada da fortezza 13 (fin la fin da l'onn 2001). 
Gremi: regenza 
Funtauna: rg chanzlia chantunala dal Grischun 
Data: 07.02.2002 
"Piazza" sin viadi en il Grischun 
La fin da schaner ha entschavì la realisaziun dal project Piazza dal post da stab per dumondas d'egualitad. 
Durant in mez di s'occupan ils giuvenils da las perspectivas da lur vita e dals differents models da vita. 
Pertge è quai in giavisch dal biro d'egualitad? 
Anc adina èsi uschia che dunnas giuvnas investeschan damain en lur svilup professiunal che umens. 
Ellas elegian d'ina tscherna da furmaziuns professiunalas ch'è evidentamain pli pitschna e sa decidan per gronda part per scolaziuns pli curtas. 
Bleras dunnas giuvnas han anc adina l'idea: "Jau vegn tuttina ad avair baud u tard ina famiglia ed alura daventa la professiun secundara". 
In'autra lingua discurra la quota d'activitad da gudogn che munta gia oz a 60 pertschient tar las dunnas, la tendenza s'augmenta. 
Las midadas socialas pretendan ch'er las dunnas investeschian en la scolaziun e la professiun. 
Quest engaschament na vegn per regla strusch mess en dumonda tar ils umens giuvens. 
L'identitad dals umens vegn definida anc adina principalmain tras l'activitad professiunala. 
Questa paisa unilaterala n'ha betg mo consequenzas positivas per ils umens sezs. 
L'aspectativa da vita cleramain pli bassa da l'uschenumnada "schlattaina ferma" illustrescha quai cleramain. 
Ina persunalitad pli cumpletta daventa uschia suenter ils studis actuals pli e pli in tema per ils umens. 
Las relaziuns, la famiglia ed ils umans daventan pli impurtants. 
Fairplay at home? 
La campagna actuala "Fairplay at home" da l'uffizi federal per l'egualitad tranter dunna ed um (website: 
www.fairplay-at-home.ch 
) s'occupa dal tema da la repartiziun da la lavur tranter ils creschids. 
Las medemas dumondas èn relevantas gia en connex cun la tscherna da la professiun. 
Tgi ch'ha giugà en la vegliadetgna da tscherna da professiun en scola il gieu da lotto original ed expressiv dal project Piazza, n'enconuscha betg mo duas u trais variantas per sia biografia, mabain 22 cun pled ed illustraziun - e vegn a s'imaginar anc ina giada tantas. 
In avantatg creativ per ses futurs discurs davart Fairplay-at-home en l'agen tegnairchasa. 
Ils umens giuvens vegnan a profitar da la discussiun individuala cun quest grond dumber da perspectivas per lur vita. 
Per els è la dubla perspectiva ch'integrescha la professiun e la famiglia oz anc main usitada che per las dunnas giuvnas. 
Questas davosas vegnan tranter auter a s'occupar a moda pli approfundada cun perspectivas professiunalas a lunga vista e vegnan encuraschadas da sviluppar er ina identitad professiunala. 
A media fin a lunga vista vegn ad esser in resultat dal project quel che l'engrondiment da l'orizont dals umens giuvens vegn a purtar profit per las dunnas... 
Piazza è concretamain 
Il project Piazza è da chapir en quest senn: el motivescha ils giuvenils en la vegliadetgna da tscherna da professiun da na betg partir d'ina chapientscha unilaterala da las rollas e da la vita. 
Il modul d'in mez di vegn realisà ventg giadas en l'entir chantun fin a las vacanzas d'atun - da Cuira a Glion, Claustra ed a Scuol èn cumpigliadas tut las regiuns. 
L'interess per il project è grond. 
Resguardond las experientschas fatgas vegn elavurà silsuenter in med d'instrucziun che las persunas d'instrucziun pon durvrar e che cumplettescha nizzaivlamain l'instrucziun da la tscherna da la professiun. 
La gruppa da project ch'è responsabla per la realisaziun da Piazza consista dad Ariane Bearth-Riatsch (terapeuta da scola), Lucio Decurtins (pedagog social) e Justina Derungs (pedagoga da teater). 
Il project Piazza vegn finanzià cun daners dal conclus federal davart las plazzas d'emprendissadi II. Quel sustegna, en la furma d'in program d'acziun, las contribuziuns che van a favur d'ina megliuraziun persistenta da la fiera da plazzas d'emprendissadi e dal svilup da la furmaziun professiunala. 
Ina finamira dal conclus federal davart las plazzas d'emprendissadi è quella da promover l'egualitad effectiva tranter dunna ed um sin il champ da la furmaziun professiunala. 
Da quest champ da promoziun fa part il project Piazza. 
Il gieu da lotto davart il model da vita 
Per realisar il project Piazza ha la gruppa da project elavurà in gieu da lotto. 
Ella ha discurrì mintgamai cun indesch dunnas ed umens davart lur model da vita persunal. 
Quests divers models vegnan preschentads cun lur fotografia sin mintgamai trais tavlas. 
Ils models existents tanschan da furmas tradiziunalas da famiglia fin a diversas furmas da partiziun da lavur tranter umens e dunnas, sco er sur partenaris senza uffants ed omosexuals e sur persunas che vivan u ch'educheschan sulettas. 
Las tavlas dal gieu da lotto pussibiliteschan da s'avischinar al tema en furma da gieu. 
Tge imaginaziuns provocheschan ils maletgs? 
Fa la dunna l'impressiun d'esser ina mamma, vegn ella pia ad avair uffants - u fa ella plitost l'impressiun d'esser conscienta da sasez, sa cunfa ella forsa cun la tavla da la dunna ch'è activa en la politica? 
Cun tge imaginaziuns classifitgain nus ils umans - pudess nossa classificaziun er esser autra? 
Ed en tge rollas e models sa vesessan ils giuvenils gugent sasez? 
Cun agid dal gieu da lotto pon ins percepir e discutar talas dumondas a moda pratica e realistica. 
A la fin dal project vegn il gieu da lotto a daventar ina part dal med d'instrucziun planisà. 
Il med d'instrucziun è concepì per persunas d'instrucziun sco er per ulteriurs ravugls da la furmaziun e da la politica ch'han interess per ils temas da l'egualitad. 
Gremi: biro d'egualitad dal Grischun 
Funtauna: rg biro d'egualitad dal Grischun 
Data: 07.02.2002 
Acziuns en connex cun l'ambient cun classas da scola / premiaziun 
La concurrenza per acziuns en connex cun l'ambient ch'è vegnida lantschada il zercladur 2001 dal schef dal departament d'educaziun, cultura e protecziun da l'ambient ha chattà in resun legraivel. 
Sco resultat èn vegnids inoltrads 19 projects cun in vast spectrum interessant. 
Da la scolina fin tar il stgalim superiur han ils uffants e giuvenils, ensemen cun lur persunas d'instrucziun, demussà entusiassem per in project en connex cun l'ambient. 
Ils projects inoltrads mussan il grond entusiassem e correspundentamain il grond engaschament da las classas da scola en favur da la natira e da l'ambient. 
Per la giuria n'èsi betg stà simpel da proponer projects per la premiaziun. 
Correspundentamain a las categorias da vegliadetgna publitgadas ha la giuria elegì ils sequents projects: 
- "Schulhühner-Projekt", stgalim inferiur scola primara Conters, magister Benjamin Bardill, 
- project "Mein Baumfreund", quarta classa scola primara Herold Cuira, magistra Lisbeth Vonmont, e 
- project "Bioprodukte aus dem Schulgarten", scola reala Landquart, magister George Schlegel. 
Ultra da quai han ins surdà duas premias spezialas: 
- Construcziun nova d'in biotop da puz, scola cumplessiva Duin, magistra Monica Calonder, e 
- Tractar il tema "Abfall und Recycling", scola primara Bever, magistras Ursina Pinggera, Tania Badel e Claudia Bezzola. 
- La summa da premi munta a mintgamai 1'000 francs che van en la cassa da la classa. 
Er sche betg mintgin dals projects inoltrads ha pudì gudagnar in premi, meritan tuttina tut las classas da scola ch'èn sa participadas in cumpliment per lur engaschament e las grondiusas prestaziuns en favur da l'ambient. 
Tschintg projects èn s'occupads cun la construcziun u il mantegniment da biotops da puz e lajet, trais projects cun il tema aua, biodiversitad e parc naziunal. 
Ulteriurs projects concernan la creaziun d'ina senda instructiva davart las auas, l'inscenaziun d'in gieu liber "Kraut und Rüben" ed in'acziun da plantas. 
Sa participadas èn classas da la Surselva, da la Val dal Rain grischuna, da la Tumleastga, dal Partenz, da l'Engiadina sco er dal Puschlav. 
En occasiun da la premiaziun engrazia cusseglier guvernativ Claudio Lardi en sia funcziun sco minister da la furmaziun e da l'ambient a las classas che han gudagnà in premi ed a tut las autras classas per lur participaziun ed exprima sia renconuschientscha per las prestaziuns en favur da la natira e da l'ambient. 
El accentuescha ch'i saja impurtant che la giuventetgna possia s'occupar da projects concrets en connex cun l'ambient. 
Il plaschair vi dal contact cun la natira e l'ambient ch'ins ha percepì tar tut ils projects promova la realisaziun d'interess sin il champ da la protecziun da l'ambient en il mintgadi. 
Uschia cumpiglia er la noziun da la persistenza ch'è orientada vers l'avegnir in cuntegn concret e perceptibel: protecziun da l'ambient che vegn prestada da vairas protecturas e vairs protecturs da l'ambient en bleras regiuns e cun differents projects singuls. 
Gremi: departament d'educaziun, cultura e protecziun da l'ambient dal Grischun 
Funtauna: rg uffizi per l'ambient 
Data: 12.02.2002 
Il chantun planisescha in edifizi d'extensiun per ina medioteca en il Kantengut a Cuira 
La regenza suttametta al cussegl grond in messadi concernent l'extensiun architectonica da la scola da dunnas dad oz. 
Per reunir las bibliotecas existentas en il seminari da magisters ed en la scola da dunnas ad ina medioteca per la scol'auta professiunala da pedagogia (SAP) duai vegnir construì in edifizi nov en il Kantengut a Cuira che duai esser pront per il diever probablamain a l'entschatta da l'onn da scola 2003/2004. 
Durant l'onn da scola 2002/2003 vegnan a far diever trais scolas dals edifizis da la scola da dunnas dad oz en il Kantengut (partiziuns dal seminari da la scola da dunnas, partiziuns che n'han betg da far cun il seminari da la scola da dunnas sco er il seminari da magisters), entant che durant l'onn da scola 2003/04 ed en la fasa transitoria fin 2006 vegnan quai schizunt ad esser quatter scolas (partiziuns dal seminari da la scola da dunnas, il seminari da magisters, la scol'auta professiunala da pedagogia sco er il center da furmaziun sanadad e fatgs socials ch'è planisà). 
Las bibliotecas d'enfin uss dal seminari da magisters e da la scola da dunnas han restrenschì la purschida concernent ses cuntegn ed il spazi sin l'instrucziun da basa. 
Perencunter vegn la medioteca da la scol'auta professiunala da pedagogia er a stuair satisfar als basegns d'ina furmaziun supplementara sistematica. 
Per meglierar las relaziuns nunsuffizientas da localitads propona la regenza al parlament da metter la medioteca en in edifizi nov (construcziun leva en lain cun platta da palantschieu en betun) en il Kantengut a Cuira. 
Previs è in edifizi annex cun dus plauns che duai esser collià en il vest cun l'edifizi principal da la scola da dunnas (parallel a la halla da gimnastica). 
Ins quinta cun custs da 1.8 milliuns francs. 
Resalvà resta in credit d'obligaziun correspundent dal cussegl grond ch'è suttamess al referendum da finanzas facultativ. 
La realisaziun da la medioteca ch'è urgentamain necessaria per la SAP sin l'areal dal Kantengut a Cuira è ina contribuziun decisiva vi d'ina structuraziun orientada vers il futur da la SAP. 
Il project da construcziun è accordà als basegns da medioteca da la scol'auta professiunala da pedagogia ed è economicamain la soluziun la pli cunvegnenta, perquai ch'el pussibilitescha opziuns d'utilisaziun en vista a futurs svilups. 
Novaziuns tar la furmaziun da spezialists da gastronomia 
Dapi 1996 instruescha e furma la scola professiunala d'hotellaria e gastronomia dal Grischun (SHG) emprendists a spezialists d'hotellaria e gastronomia. 
A basa da las experientschas dals davos onns daventan necessarias differentas midadas en il reglament d'instrucziun existent. 
Ellas cumpiglian ils sequents giavischs centrals: 
- Las prestaziuns dals dus praticums duain furmar ina part dals examens finals da l'emprendissadi. 
- En differents roms vegn augmentà il temp d'examen u vegn per part transferì en auters roms. 
- Il rom "Tegnairchasa da cuminanza" vegn midà en "economia da chasa" 
- En il rom "Economia da chasa" vegn integrà da nov ina part pratica en ils examens finals d'emprendissadi. 
Tras questas novaziuns pon ils emprendists da la SHG vegnir examinads tenor criteris da giudicat confurmas al temp ed orientadas tenor la pratica. 
La regenza approva l'ordinaziun davart la furmaziun e l'instrucziun professiunala, ils praticums e l'examen final da l'emprendissadi dals spezialists d'hotellaria e da gastronomia sco er la revisiun totala da las finamiras d'instrucziun correspundenta e l'urari. 
Consultaziun a la confederaziun 
Visavi la confederaziun s'exprima la regenza en senn positiv concernent la revisiun parziala da l'ordinaziun davart las vias naziunalas. 
Perquai che las tariffas da contribuziun per il mantegniment èn vegnidas adattadas l'ultima giada l'entschatta da l'onn 2000, sa tracti qua be anc da fixar da nov las tariffas da contribuziun per il manaschi da las vias naziunalas. 
Quai succeda a basa dals indicaturs "grevezza, interess e forza finanziala". 
Las calculaziuns actualas chaschunan per il Grischun in augment da la tariffa da subvenziun da fin uss 85 pertschient ad 88 pertschient. 
Quest augment per trais pertschient vegn probablamain a distgargiar il quint da las vias annualmain per circa 450'000 francs. 
La regenza beneventa expressivamain er la reglamentaziun dals centers per la controlla dal traffic cun camiuns pesants. 
Ils chantuns duain d'ina vart retschaiver contribuziuns da la confederaziun vi da lur custs chaschunads da la polizia e da l'autra vart er vi da l'infrastructura necessaria. 
Il project per renovaziuns ed edifizis d'extensiun en il sectur plurivalent da la scola d'Ardez vegn approvà da princip. Vi dals custs d'investiziun imputabels da 480'000 francs vegnan messas en vista contribuziuns chantunalas da 17.5 pertschient. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data:14.02.2002 
Ils CRIL prestan buna lavur 
Ils centers regiunals per l'intermediaziun da lavur (CRIL) en il chantun Grischun lavuran cun grond success. 
En cumparegliaziun cun la media svizra da 156 diarias retiran persunas senza plazza en il chantun Grischun be 111 diarias. 
Cun questa valur occupan ils CRIL en il Grischun en la cumparegliaziun interchantunala davos Sut- e Sursilvania il segund rang. 
Ils CRIL s'èn sviluppads a centers cumpetents per prestaziuns da servetsch. 
Dapi dus onns examinescha il secretariat statal da la confederaziun per economia "seco" l'effect da las prestaziuns da servetsch dals CRIL sin il martgà da lavur e cumpareglia ils resultats chantunals. 
La cumparegliaziun mussa con spert e persistentamain dischoccupads vegnan puspè integrads en il martgà da lavur cun agid dals CRIL. 
Cun las cifras examinadas vegn prestà il mussament ch'ils CRIL prestan ina contribuziun considerabla per sbassar la durada media da diarias ed uschia er la quota dals dischoccupads. 
Els lavuran en il fratemp na be cuvrind ils custs, mabain els contribueschan a reducir ils custs. 
CRIL sco instrument da la politica dal martgà da lavur 
Durant l'emprima mesadad dals onns 90 era noss pajais confruntà relativamain senz'agid cun in dumber creschent da dischoccupads. 
En il rom d'ina debatta en il cussegl naziunal en conex cun la revisiun parziala da la lescha davart l'assicuranza cunter dischoccupaziun è naschida l'onn 1995 l'idea dals CRIL. 
En in temps da record dad in onn e mez èn las structuras dals CRIL vegnidas creadas en Svizra. 
Entaifer l'avust 1996 fin il schaner 1997 han ils sis CRIL en il Grischun cumenzà cun lur lavur. 
Cussegliaziun empè da controlla da bul 
Cun l'introducziun dals CRIL è la controlla da bul vegnida remplazzada da discurs da cussegliaziun. 
Il cussegliader da persunal sclerescha en il discurs cun la persuna che tschertga ina plazza sias pussaivladads sin il martgà da lavur. 
En cas da basegn pon ins consultar spezialists. 
Per cas ch'igl exista in basegn da scolaziun e da perfecziunament, vegnan iniziadas las mesiras necessarias. 
Per impedir exclusiuns socialas sa participeschan persunas, che tschertgan plazza e che na pon betg vegnir intermediadas a curt termin, a programs d'occupaziun. 
Vasta paletta da mesiras concernent il martgà da lavur 
La partiziun per mesiras concernent il martgà da lavur (MML) eruescha en collavuraziun cun ils CRIL il basegn per mesiras da scolaziun e d'occupaziun ed organisescha las purschidas correspundentas. 
Tut tenor il dumber dals participants organiseschan els sez curs da scolaziun e da perfecziunament u surdattan tals ad offeriders privats. 
Bleras persunas che tschertgan lavur frequentan curs da scolaziun e da perfecziunament individuals. 
L'onn 2000 han 1'900 persunas fatg part da mesiras concernent il martgà da lavur. 
In basegn da persunal suttamess a grondas midadas 
Cun fin 200 persunas che tschertgan lavur, che mintgin dals 21 cussegliaders da persunal havevan da tgirar, èn ils CRIL arrivads 1997, a l'entschatta da lur activitad, al limit da lur chargia. 
A vista da las cifras augmentantas dals dischoccupads è l'effectiv dal persunal vegnì augmentà per ulteriuras tschintg persunas sin 26 cussegliaders da persunal. 
Oz tgira in cussegliader da persunal en media circa 110 persunas. 
1998 ha l'uffizi chantunal d'industria , mastergn e lavur (UCIML occupà 91 collavuraturs sin ils champs da lavur CRIL, mesiras concernent il martgà da lavur e cassa da dischoccupaziun. 
Essend ch'il dumber dals dischoccupads è sa reducì, è l'effectiv dal persunal er vegnì reducì en il fratemp sin 52 collavuraturs. 
Buna collavuraziun cun interpresas 
Malgrà la sceptica a l'entschatta è sa sviluppada bain la collavuraziun tranter las interpresas ed ils CRIL. 
Ils cussegliaders da persunal enconuschan ils manaschis, lur basegns e disponan da las cumpetenzas da cussegliaziun necessarias. 
La pluralitad dals cussegliaders ha en il fratemp absolvì la scolaziun accumpagnanta a la professisun da dus onns e concludì quella cun il certificat professiunal federal. 
La finamira dals CRIL è d'intermediar persunas che tschertgan plazza uschè spert e persistent sco pussaivel e d'intermediar a las firmas nagins candidats na adattads. 
Ils CRIL sco centers da prestaziuns da servetsch dal martgà da lavur 
Ils CRIL sa sviluppan pli e pli a centers da prestaziuns da servetsch, che na vegnan betg mo consultads da dischoccupads, mabain er da persunas che n'èn betg dischoccupadas. 
Cun l'entrada en vigur dals contracts bilaterals vegnan ils CRIL dal Grischun colliadas cun la rait EURES. 
EURES è in sistem d'intermediaziun che possibilitescha da publitgar plazzas e l'intermediaziun da plazzas entaifer l'entir spazi da l'Uniun europeica. 
Cun la colliaziun a la rait da EURES èn ils CRIL en il cas da sustegnair efficaziamain l'economia grischuna , particularmain l'economia turistica, tar la recrutaziun da persunal. 
Gremi: Departament da l'intern e da l'economia publica dal Grischun 
Funtauna: rg Uffzi d'industria, mastergn e lavur 
Data: 14.02.2002 
Campiunadi mundial da skis - ina schanza per il turissem grischun 
da Cusseglier guvernativ Klaus Huber 
Il pli tard dapi la prova generala cun la cursa da skis dals umens dal cup mundial a l'entschatta da favrer è mintgin conscient ch'il campiunadi mundial da skis alpins da la FIS ha lieu l'onn proxim a San Murezzan. 
Ils organisaturs han mussà ch'els han fatg lur pensums e ch'els èn preparads per questa grond'occurrenza internaziunala. 
Il campiunadi mundial duai daventar ina festa da skis che duai avair effect lunsch sur ils cunfins da noss pajais. 
Il turissem grischun survegn cun quai ina plattafurma internaziunala per sa preschentar d'ina vart fitg positiva e per pudair dar qua tras al chantun impuls impurtants. 
Gia l'atun 1999 2000 han dumandà ils organisaturs ina contribuziun da 7 milliuns francs vi dals custs per realisar il campiunadi mundial. 
La regenza ha sustegnì questa dumonda ed ha suttamess al cussegl grond ina missiva correspundenta. 
A chaschun da la votaziun dal pievel dals 24 da settember 2000 è vegnì refusà nunspetgadamain cun ina pitschna maioritad il credit da 7 milliuns francs. 
Il cussegl grond ha tractà in'ulteriura giada questa dumonda. 
Ils 3 da mars 2002 è uss la segunda votaziun davart il campiunadi mundial. 
Questa reducziun è stada pussaivla, perquai che las vischnancas dal circul da l'Engiadin'ota sa participeschan cun 4 milliuns francs ultra da la vischnanca da San Murezzan che contribuescha tut en tut 30 milliuns francs vi dal preventiv dal campiunadi mundial. 
Medemamain 4 milliuns francs contribuescha la confederaziun. 
D'endretg vegni pretendì ch'il chantun Grischun sa participeschia medemamain cun ina contribuziun. 
In campiunadi mundial da skis alpins, nua che rapporteschan 2'500 collavuraturs da medias da 60 naziuns è ina plattafurma da reclama ideala, cun la quala il chantun Grischun po far attent a sia situaziun sco regiun da turissem la pli impurtanta da la Svizra. 
Gist suenter ils eveniments dals 11 da settember 2001 è necessaria pli che mai la promoziun da noss turissem. 
Gist da quest turissem viva directamain u indirectamain la gronda part da las persunas che lavuran en il chantun Grischun. 
Perquai èsi cunvegnent ed adequat ch'il chantun sa participeschia medemamain - sco las vischnancas e la confederaziun - cun ina contribuziun vi dal campiunadi mundial da skis. 
La regenza ha adina sustegnì ina contribuziun chantunala per realisar quest'occurrenza. 
Il campiunadi mundial da skis èn er ina schanza per l'Engiadin'ota, per il turissem grischun, gea per l'entir chantun. 
Correspundentamain è l'impurtanza da la votaziun fitg gronda per il chantun da turissem Grischun. 
Igl è impurtant ch'il campiunadi mundial vegnia sustegnì dal pievel grischun e che quest'occurrenzia daventia ina veritabla festa da skis. 
Perquai dovri in GEA da las votantas e dals votants per il credit al campiunadi mundial. 
Gremi: Departament da l'intern e da l'economia publica dal Grischun 
Funtauna: rg Cusseglier guvernativ Klaus Huber 
Data: 15.02.2002 
Chantun duai realisar in center da furmaziun sin il sectur social e da sanadad La regenza propona da realisar in center da furmaziun sin il sectur social e da sanadad. 
Ella suttametta al parlament la missiva ed il sboz per ina nova lescha correspundenta. 
La necessitad da forzas da lavur sco er quella da purschidas da scolaziun e da scolaziun supplementara en las professiuns socialas e da la sanadad publica mussa ina tendenza cleramain creschenta. 
Da là èsi giustifitgà d'augmentar l'attractivitad dal sectur da scolaziun per las professiuns socialas e da la sanadad publica. 
Dapi plirs onns vegni tschertgà da manar communablamain las scolas da tgira en la regiun da Cuira e da cumbinar las purschidas da scolaziun. 
L'iniziativa per quest pass è vegnida sustegnida dals cussegls da fundaziun da la scola professiunala da sanadad e tgira da malsauns e da la scola interconfessiunala da sanadad e tgira da malsauns dal Grischun. 
La nova lescha davart l'institut da scolaziun sin il sectur da la sanadad e social persequitescha la finamira da coordinar e da diriger las purschidas da scolaziun. 
I vala da garantir en il chantun Grischun ina scolaziun che correspunda al basegn, d'auta qualitad e ch'è avantagiusa ord vista economica. 
Bajetg nov en il Kantengut a Cuira 
Per pudair cuntanscher questa finamira duain las scolaziuns a las suandants scolas vegnir reuinadas sut in tetg en il "center da furmaziun sin il sectur social e da sanadad" a Cuira: 
- scola professiunala da sanadad e tgira da malsauns (SPS & T), 
- scola interconfessiunala da sanadad e tgira da malsauns dal Grischun (SIT), 
- scola grischuna da tgira psichiatrica da malsauns, che vegn manada dal chatun e 
- la partiziun naseminaristica da la scola da dunnas dal Grischun. 
Il center da furmaziun duai vegnir dirigì cun in mandat da prestaziun. 
Per il center da furmaziun sin il sectur social e da sanadad ch'è legalmain independent duai vegnir construì en la directa vischinanza da la scola da dunnas dal Grischun in bajetg nov. 
Fin là stuess il center da furmaziun vegnir manà a moda decentrala en ils sis differents lieus da fin qua. 
Segirar ina scolaziun optimala 
Per pudair metter a disposiziun ina scolaziun che correspunda al basegn, d'auta qualitad e ch'è avantagiusa ord vista economica e per coordinar e diriger las purschidas da scolaziun en il chantun, propona la regenza d'extender il champ d'applicaziun da la lescha er sin lieus da scolaziun sin il sectur social e da sanadad cun purtaders nunstatals. 
Cun talas scolas pon er vegnir stipuladas cunvegnas da prestaziun ed alura duain las prestaziuns er vegnir indemnisadas. 
Il sboz per la lescha è vegnì coordinà al svilup sin plaun federal, che vegn a manar a la situaziun che las scolaziuns sin il sectur social e da sanadad vegnan integradas en la legislaziun da la furmaziun professiunala. 
Las futuras refurmas da furmaziun che vegnan proponidas da la confederaziun duain vegnir realisadas a moda efficazia. 
Cun il sistem da finanziaziun proponì po vegnir transfurmà pass per pass il nov model da finanziaziun da la confederaziun per qua tras pudair diriger il svilup dals custs sin il sectur da scolaziun sin il sectur social e da sanadad. 
Gremi: regenza 
Funtauna: rg departament d'educaziun, cultura e protecziun da l'ambient dal chantun Grischun 
Data: 18.02.2002 
La lescha chantunala davart la protecziun da datas va il matg en vigur 
La regenza metta en vigur la lescha chantunala davart la protecziun da las datas l'entschatta matg 2002. 
Il zercladur 2001 ha il pievel grischun acceptà questa lescha cun gronda maioritad. 
Sco incumbensà per la protecziun da datas vegn nominà il giurist e deputà da Cuira Thomas Casanova. 
Cun la lescha davart la protecziun da datas vegn creada ina norma legala per elavurar las datas da persunas tras las administraziuns da tut ils nivels statals (chantun, districts, circuls e vischnancas). 
Dal cuntegn vegnan surpigliadas per gronda part las disposiziuns da la lescha federala analoga. 
In impurtant element da la nova lescha è il post da surveglianza chantunal per la protecziun da datas. 
Ella ha da survegliar sco instanza da controlla independenta la realisaziun da la protecziun da datas e stat a disposiziun sco post da consultaziun e d'infurmaziun tant a persunas privatas sco a l'administraziun. 
Il nov incumbensà per la protecziun da datas è Thomas Casanova, naschì 1957, da Cuira e domicilià a Cuira. 
El cumenza sia lavur l'entschatta matg. 
Consultaziuns a la confederaziun 
La regenza prenda posiziun davart trais projects per novs decrets federals. 
Per ch'ils carburants senza zulper possian fitgar pe sin la fiera vul la confederaziun promover cun impuls finanzials l'adiever da carburants senza zulper a partir da l'onn 2004. 
Sin benzin ed ieli da diesel cun in cuntegn da zulper da dapli che 0.001 pertschient (10 ppm) duai vegnir incassada ina taxa directiva. 
La regenza grischuna beneventa fitg la finamira da promover ils carburants senza zulper. 
Quels sbassan marcantamain la grevezza per l'ambient e furman cundiziuns da basa optimalas per l'applicaziun da tecnicas innovativas en ils motors. 
La grevezza planisada dals carburants cun zulper è ina cuntinuaziun consequenta da la politica da l'ambient sin la basa da las taxas directivas. 
Ella cumpletta cunzunt la taxa introducida l'onn 1997 sin cumbinaziuns organicas svapurantas e sin ieli da stgaudar "spezialmain lev" cun in cuntegn da zulper da 0.1 pertschient. 
I na vegn dentant betg dal tut chapì pertge che la taxa vegn introducida pir a l'entschatta 2004, essend ch'ils carburants senza zulper èn gia sin la fiera (p.ex. l'uschenumnà "diesel d'enviern", sco quai ch'el vegn duvrà tranter auter per ils vehichels da pista). 
En ina lescha federala correspundenta duai vegnir creada ina furma giuridica sumeglianta a la lètg per pèrs homosexuals, l'uschenumnà partenadi registrà. 
Ella duai pussibilitar als pèrs homosexuals da segirar legalmain lur relaziun. 
Da l'adopziun e da la medischina da reproducziun èn els er exclus en l'avegnir. 
La legalisaziun statala dals pèrs homosexuals duai contribuir a terminar discriminaziuns ed a diminuir ils pregiudizis. 
La regenza è da princip d'accord cun il sboz provisori. 
Diversas plantas da suspidaunas (l'entira spezia da cotoneaster sco las duas sorts photinia resp. stranvaesia davidiana e photinia nussia) duain vegnir recepidas en il catalog da l'ordinaziun davart las plantas scumandadas per qua tras pudair retegnair u almain limitar la derasaziun dal mal nair da pumers. 
Il scumond cumpiglia la producziun, la messa en circulaziun e l'import da questas plantas che pon esser "purtadras" dal mal nair da pumers. 
Il mal nair da plantas è ina malsogna da bacterias privlusa ed infectusa e ch'è difficila da cumbatter. 
Ella attatga cunzunt puma da puegl ed insaqunta bostgaglia da la famiglia da plantas da rosas. 
La regenza beneventa grondamain questa mesira. 
Fatgs dal persunal 
- Sco successur da Ruedi Schäfli che va la fin da matg en pensiun vegn elegì Eugen Arpagaus, naschì 1962, da Suraua, domicilià a Zizers, sco manader da l'uffizi per economia e turissem. 
El surpiglia l'entschatta zercladur la direcziun da l'uffizi. 
- Enrico Kopatz, naschì 1967, da Castaneda, domicilià a Panaduz, daventa nov incumbensà d'infurmaziun tar la chanzlia chantunala. 
El cumenza sia lavur l'entschatta matg. 
Chanzlia chantunala grischuna 
Gremi: regenza 
Funtauna: rg chanzlia chantunala grischuna 
Data: 20.02.2002 
Per la votaziun chantunala dals 3 da mars 2002 
La nova reducziun da las premias e tge ch'è anc da dir 
da cusseglier guvernativ dr. Peter Aliesch 
schef dal departament da giustia, polizia e sanitad 
Ils custs da la sanadad publica èn in tema dal qual i vegn savens discutà - il pli vehementamain da las premias da las cassas da malsauns. 
Probablamain considerain nus tuts quellas per memia autas. 
Tgi na vul betg gia oz las prestaziuns da sanadad da damaun per ils pretschs da ier? 
Quai na funcziunescha betg. 
Giustifitgada è dentant la pretensiun che la chargia finanziala da las premias stoppia esser supportabla per tut ils tegnairchasas. 
I fa a mai grond plaschair ch'ins va da tuttas varts d'accord cun noss projects da votaziun: en il cussegl grond, en las reacziuns da la populaziun ed en ils commentaris en las medias vegni attestà che la nova legislaziun saja in mussavia per l'entir pajais ed in model da tempra da pionier sco er in exempel sociopolitic. 
Sco cusseglier guvernativ responsabel legran talas reacziuns natiralmain mai. 
Igl è reussì en moda exemplara a mias collavuraturas ed a mes collavuraturs en il departament da realisar mias ideas ed intenziuns en stretga collavuraziun cun ulteriurs responsabels per il project. 
Tge datti anc da dir? 
Bain pauc davart la legislaziun per propi, dentant insaquantas chaussas davart la significaziun da quest project. 
Quel pudess senz'auter er esser in mussavia per legislaziuns sin auters secturs da la politica. 
Tar ils motivs pertge ch'jau proponel a tuttas Grischunas ed a tuts Grischuns d'acceptar ils "dus projects da votaziun davart la reducziun da las premias" vi jau sulettamain rinviar a trais puncts centrals: Primo vegn il nov sistem a purtar ina reducziun considerabla da las premias per tut las persunas che han da basegn. 
Secundo è previsa ina distgargia cumpletta per retschavidras e retschaviders da sustegniments publics e da contribuziuns da maternitad sco er da prestaziuns supplementaras a la AVS/AI. 
Finalmain duai l'augment da las premias cun il qual igl è deplorablamain er da quintar en l'avegnir vegnir mitigià cun contribuziuns supplementaras. 
L'augment da las premias fa perder la tema cunzunt a quellas persunas che ston ir enturn fitg spargnusamain cun lur meds finanzials per gronda part. 
Jau vi almain empruvar da respunder a la dumonda daco ch'igl è reussi a nus da crear ina nova legislaziun che vegn numnada oz in model cun caracter da pionier. 
Ins na di betg senza raschun ch'il success haja blers babs. 
Uschia sa deporti er cun ils dus projects da votaziun davart la reducziun da las premias da las cassas da malsauns. 
En quest connex vi jau menziunar l'iniziativa inoltrada il 1. da matg 2000 da la PS dal Grischun e dals sindicats. 
Tenor mes giudicat èsi il merit da l'iniziativa d'avair accelerar decisivamain il process da decisiun. 
Ella ha fatg pressiun, ella è stada la stimulaziun d'elavurar ina proposta anc meglra ed ella ha facilità da realisar las imaginaziuns dal departament anc pli cumplainamain e pli speditivamain. 
L'idea fundamentala da la nova legislaziun ch'è da crear avain nus numnadamain gia formulà a la fin dals onns novanta. 
Nus vulevan chattar ina via en connex cun la reducziun da las premias davent da la regulaziun actuala spirantamain politic-finanziala tar ina regulaziun sociopolitica. Fin qua aveva il cussegl grond da decider sulettamain davart ils meds finanzials ch'eran da metter a disposiziun per la reducziun da las premias - ina decisiun puramain da la politica finanziala. 
Da preschent discurran tuts da novs models d'administraziun, da la direcziun efficazia d'administraziun, dal New Public Management. 
I vegn pretendì d'agir a "moda orientada vers la clientella", da fixar las finamiras ed ils effects. 
Sche talas decleraziuns d'intenziun na duain betg esser sulettamain chastels en l'aria, ston ellas vegnir realisadas en la legislaziun. 
Cun noss project per la reducziun da las premias è quai, tenor mes savair, vegnì realisà consequentamain per l'emprima giada. 
Nus avain definì l'emprim clers princips directivs sociopolitics e cleras finamiras. 
A moda constructiva avain nus alur fixà tge part maximala da las entradas d'in tegnairchasa ch'è cumportabla per pajar las premias da las cassas da malsauns. 
Questas novas reflexiuns èn vegnidas sustegnidas da la regenza en sia nova cumposiziun dapi l'onn 1999 - in ulteriur element constitutiv impurtant per la lavur da project ch'è stà absolutamain necessari per formular ils dus projects da votaziun. 
Sch'il pievel grischun accepta ils dus projects da votaziun, stattan l'onn proxim a disposiziun radund 80 milliuns francs per la reducziun da las premias. 
Quai èn circa 25 milliuns francs dapli che l'onn current. 
Cun il nov sistem pudain nus retrair da la confederaziun circa 60 milliuns francs per l'onn 2003. 
In dubel gea als "dus projects da votaziun davart la reducziun da las premias" vegn a levgiar considerablamain en l'avegnir las Grischunas ed ils Grischuns ch'èn engrevgiads il pli fitg dal squitsch da las premias. 
Gremi: cusseglier guvernativ Peter Aliesch 
Funtauna: rg cusseglier guvernativ Peter Aliesch 
Data: 22.02.2002 
Comité directiv "Chaus e muntognas" 2003 cumplettà cun duas dunnas 
Il comité directiv per las festivitads giubilaras da 2003, cumponì oriundamain be dad umens, è vegnì cumplettà cun duas dunnas e consista uss da las suandantas persunalitads: 
- Claudio Lardi, president da la regenza, co-president, 
- Stefan Engler, cusseglier guvernativ, co-president, 
- Silvio Jörg, secretari dal departament d'educziun, cultura e protecziun da l'ambient, 
- Flurin Caviezel, schef da l'uffizi da cultura, 
- Peter Crufer, substitut dal schef da l'administraziun da finanzas, sco er da nov 
- Monica Keller, actuara tar la dretgira administrativa e 
- Sina Bardill, manadra dal post da stab per dumondas d'egualitad (biro d'egualitad GR). 
Al comité directiv cumpeta la direcziun strategica e la controlla dal project. 
Manader dal project è Mariano Tschuor, manader da redacziun per ils secturs cultura populara e teater tar la televisiun svizra DRS. 
Consultaziuns per mauns da la confederaziun 
La confederaziun propona da nov ina decleraziun da rauba per autos da persunas. 
Tgi che venda autos novs sto dar enconuschent a clientas e clients il consum d'energia e las emissiuns da CO2 dals vehichels. 
La regenza grischuna beneventa la revisiun parziala correspundenta da l'ordinaziun d'energia. 
Las indicaziuns respectivas ston vegnir fermadas bain visiblas vi da l'auto da persunas u en sia vischinanza sco er vegnir menziunadas en ils documents da vendita, en las localitads da vendita ed en las scrittiras da reclama. 
Pir cun questa novaziun èsi pussaivel da cumparegliar il consum d'energia e quai stgaffescha ina pli gronda transparenza per la clientella. 
La regenza propona ina moda da decleraziun uschè simpla sco pussaivel e chapibla senza problems er per laics (p. ex. cun circumscripziuns sco "fitg spargnus" , "main spargnus" e.u.v. u cun letras dad A, pitschen consum da carburant, fin G, grond consum). 
Oz ha mintga chantun si'atgna procedura penala ed ultra da quai existan trais leschas federalas davart proceduras penalas. 
La confederaziun vuless armonisar questa situaziun e propona per quest motiv per l'entira Svizra la medema procedura penala sco er ina procedura penala unifitgada per giuvenils. 
Questa unificaziun duai na be meglierar l'effizienza da la persecuziun penala, mabain er la segirtad e l'egualitad giuridica. 
Il cussegl federal ha revedì la fin da 2001 l'ordinaziun davart l'agid en favur da territoris d'innovaziun economica e fixà las regiuns favurisadas. 
La regenza grischuna aveva adina accentuà en quest connex che grondas parts dal chantun Grischun (e na be paucas) sajan da suttametter al decret correspundent. 
Tenor la confederaziun duai per il Grischun vegnir resguardada ina part da la populaziun da set pertschient. 
Questa cifra cuntradi a la part oriundamain previsa da 24 pertschient uschè fermamain che la regenza refusa questa nova fixaziun dals territoris d'innovaziun e dals limits colliads cun quels. 
Da las regiuns e vischnancas 
Il reglament per las zonas da protecziun ed il plan da zonas da protecziun per las funtaunas Chauols, Peidra Fessa e Mundaditsch a Ftan vegnan approvads. L'emprima etappa d'execuziun dal project integral Mesocco vegn approvà. 
Ultra da quai èn da sanar e d'amplifitgar divers rempars e l'avertura dal guaud. 
I vegn calculà cun custs totals da 7.3 miliuns francs; il chantun presta ina contribuziun tranter 18 e 21 pertschient. 
Per divers projects da construcziun da vias en il chantun vegnan dads libers credits en l'import total da vaira in milliun francs (direcziun dal project sviament da Saas, renovaziun e mantegniment da la ruta dal Son Bernardin sco er il passape Voa Sporz a Planeiras). 
Fatgs da persunal 
A la fin da favrer van ils suandants funcziunaris chantunals en pensiun: 
- Gerald Tom Brown, Summaprada, vier tar l'uffizi da construcziun bassa dal district Tusaun, 
- Peter Giger, Cuira, pedel/laborant auxiliar tar il labor chemic per la controlla da victualias e protecziun da l'ambient e 
- Claudio Mainetti, Mesocco, schef dal servetsch tar la secziun tecnica da l'uffizi da construcziun bassa. 
La regenza engrazia ad els per ils servetschs ch'els han prestà al chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.02.2002 
Il chantun vul proceder cun pli cleras finamiras cunter la violenza a chasa 
La regenza accepta in project d'intervenziun che sa drizza cunter la violenza a chasa (violenza envers dunnas en la lètg ed en il partenadi). 
En cooperaziun cun instituziuns statalas e privatas vulan ins provocar ina midada, e quai cun la finamira da pudair intervegnir effectivamain en cas da violenza a chasa, da pudair proteger las victimas e far responsabels ils culpabels. 
Tenor in studi dal fondo naziunal vegn maltractada d'in partenari en Svizra mintga tschintgavla dunna durant sia vita; passa 40 pertschient da las dunnas pateschan sut la violenza psichica. 
Ils custs che vegnan chaschunads annualmain tras la violenza envers las dunnas vegnan stimads sin 400 milliuns francs. 
En il Grischun na datti naginas retschertgas spezialas. 
Ins parta dentant dal fatg che las cifras menziunadas possian vegnir transferidas analogamain sin il chantun. 
Il post da stab per dumondas d'egualitad (biro d'egualitad dal Grischun) ha elavurà in concept per ina futur organisaziun cunter la violenza a chasa. 
En quel concept vegnan proponidas las sequentas mesiras: 
- Crear in project d'intervenziun cunter la violenza tenor l'exempel d'auters chantuns (spezialmain BL, BS, ZH, SG e BE). 
- Convocar ina maisa radunda cun ina moderaziun externa. 
- Numnar in post da coordinaziun/ina direcziun dal project ch'iniziescha e piglia part a la maisa radunda. 
Quest post maina e coordinescha il project, procura per l'administraziun e per la lavur da publicitad ed organisescha la furmaziun supplementara per las instituziuns participadas. 
Il project d'intervenziun vegn limità l'emprim sin trais onns (2003 fin 2005). 
La direcziun dal project ed il secretariat vegnan integrads en il post da stab per dumondas d'egualitad. 
Suenter la fin da la fasa da pilot duai vegnir decidì da nov. 
Il biro d'egualitad vegn ad entschaiver cun las lavurs preliminaras mez 2002. 
I vegn fatg quint cun custs da 218'000 francs per ils trais onns. 
Al cussegl grond vegn proponì in credit impegnativ per il preventiv 2003. 
9.6 milliuns per projects forestals integrals 
Ils guauds en il chantun Grischun adempleschan differentas funcziuns, betg il davos er quellas da proteger abitadis, vias da traffic sco er implants artisanals e purils d'infrastructura cunter bovas, crudada da crappa e lavinas. 
Blers guauds da protecziun sa chattan en in stadi nunsatisfacent. 
En il rom d'uschenumnads projects integrals vegnan prendidas las mesiras necessarias per ch'ils guauds possian ademplir las funcziuns pretendidas a moda persistenta. 
La regenza approva ils trais projects integrals sequents: Tumleastga exteriura (Veulden, Pasqual, Roten, Giuvaulta, Sched, Tumegl e Trans), Val Stussavgia (Stussavgia e Tenna) e Trin. 
I vegnan empermessas contribuziuns chantunalas d'in import total da 9.6 milliuns. 
La regenza approva il plan per il svilup dal guaud dal Grischun central che daventa uschia impegnativ per las autoritads chantunalas e communalas. 
Contribuziuns culturalas 
I vegnan pajadas contribuziuns e garanzias da deficit d'ina summa totala da 272'000 francs a las suandantas ovras ed occurrenzas culturalas: 
- film "L'ultimo respiro" da Riccardo Lurati, Roveredo, 
- film "Amaz(z)ing Cam" da Curdin Schneider, Seglias, 
- film "Würfelwelt" da José Federspiel, Domat, 
- festa da films a Malans dals 24/25 da matg 2002, 
- projects "LiquidCom" ed "Ospiti" da l'artist figurativ Peter Trachsel, Küblis, 
- exposiziun d'ovras dad Alois Carigiet (1902-1985) en il Giapun a chaschun da ses 100avel anniversari, 
- exposiziun "Forever. 
Die Tätowierung - Eine Ausstellung, die unter die Haut geht" dals 15 da zercladur fin ils 22 da settember 2002 en la Chasa melna a Flem, 
- differentas producziuns da la gruppa professiunala da teater In Situ durant l'onn 2002, 
- gieu al liber "La fuschella" l'avust/settember 2002 a Scuol, 
- ediziun dal cudesch "Flurin Spescha (1958-2000) - Sprache und Stimme" (titel da lavur) a chaschun dal segund di da sia mort l'october 2002, 
- ediziun da "Nies Tschespet 2002" ("La tschendra dil temps" da Rico Tambornino) tras la Romania, 
- ediziun dal cudesch "Sur da tgamins e spazzatgamins ella Cadi" da Mathias Deflorin, 
- ediziun dal disc cumpact "Luaga, was dr Mond so macht" da Linard Bardill, 
- ediziun dal catalog (Squitschs da 1994 fin 2001) da Georg Tannò, Cuira, 
- concerts da la musica da chombra Musicuria dals 8/9 da zercladur 2002 ad Andeer ed a Cuira, 
- concerts dal chor viril Surses dals 31 da mars/6 d'avrigl 2002 a Savognin ed a Riom, 
- concerts dal chor da chombra d'Engiadina dals 30-11/1.-12-2002 a Puntraschigna ed a Cuira, 
- concerts "Ein Abend mit Jean-Philippe Rameau" (cun Gloria Vanoli e.a.) dals 5 fin ils 7 d'avrigl 2002 a Flem, Cuira e Malans, 
- concerts dal club da jazz da Cuira durant l'emprim semester 2002, 
- concerts d'orgel a Cuira durant l'onn 2002, 
- emnas da curs da musica ed occurrenzas a la "Waldbühne Hubelsee" dal circul cultural d'Arosa durant la stad 2002, 
- occurrenzas en il center da cultura "La Vouta" a Lavin dal favrer fin il zercladur 2002, e 
- novavels dis da las culturas alpinas a Tusaun, dals 2 fin ils 9 da zercladur 2002. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.03.2002 
2001: onn da consolidaziun sin il sectur d'asil 
Augment da dumondas 
Durant l'onn 2001 èn vegnids attribuids al chantun Grischun 548 requirents e requirentas d'asil, uschia ch'il dumber da dumondas d'asil sa chatta in zichel sur l'attribuziun da l'onn precedent (+ 15 pertschient). 
Cun 147 dumondas da l'anteriura Jugoslavia (26.5 pertschient) deriva anc adina il pli grond dumber da requirents d'asil dal Balcan. 
Ils pli blers requirents èn vegnids recepids dal Cosovo (74 persunas resp. 13 pertschient), quai ch'è in mussament che la situaziun economica e politica n'è anc betg stabilisada suffizientamain en la regiun da crisa. 
Da l'Afganistan han stuì vegnir recepids ni requirents d'asil ni persunas cun basegn da protecziun. 
Augment dals problems d'execuziun 
Ils problems d'execuziun existents èn augmentads vinavant durant l'onn passà. 
Tras la refusaziun da plirs requirents d'asil da palesar lur identitad è la polizia d'esters stada dependenta dapli da la collavuraziun cun ambassadas da l'exteriur, quai che ha engrevgià e retardà considerablamain la repatriaziun. 
Grondas difficultads èn cunzunt sa resultadas entras la repatriaziun da requirents d'asil da l'Africa, nua ch'i na pon betg vegnir disponidas repatriaziuns tenor plan sin fundament da diversas malsegirtads. 
Ils problems numnads en connex cun l'execuziun da las decisiuns d'asil han manà a la situaziun ch'igl è pli e pli savens necessari d'applitgar ils instruments da las mesiras repressivas per exequir las decisiuns prendidas. 
Execuziun da las mesiras repressivas 
Las privaziuns da la libertad ch'èn stadas necessarias en il rom da las mesiras repressivas èn vegnidas exequidas principalmain en la praschun d'inquisiziun a Tavau. 
Malgrà ch'il tribunal federal ha confermà l'abilitad da quest implant per l'execuziun da las mesiras repressivas en il dretg dals esters è limitada cleramain temporalmain l'utilisaziun da questa praschun. 
La stad passada ha concedì la confederaziun ina contribuziun da 2.7 milliuns francs per la sanaziun dals stabiliments a Realta nua che vegn construida ina partiziun speziala per 15 arrestads cun l'infrastructura necessaria per l'execuziun da las mesiras repressivas. 
Cun l'avertura l'onn 2003 dastgass appartegnair la discussiun dischplaschaivla pertutgant la legitimitad dals implants d'arrest en il chantun Grischun definitivamain al passà. 
Sans-papiers - nagin problem en il chantun Grischun 
Durant l'onn passà ha la problematica dals sans-papiers er influenzà occasiunalmain la discussiun publica en il chantun Grischun. 
Malgrà ch'i n'exista betg ina definiziun legala valaivla da questa categoria da persunas sa tracti qua da persunas ch'abiteschan gia dapi lung temp en Svizra e che n'èn betg en possess dals mussaments necessaris da dimora. 
Sco tar il dumber dals lavurers clandestins ch'èn per part identics cun ils sans-papiers na pon ins far, pervi da lur anonimitad, naginas indicaziuns davart lur dumber. 
Sin fundament da divers mussaments pon ins dentant partir da la situaziun che lur dumber saja fitg pitschen en il chantun Grischun. 
Questa constataziun pon ins er far perquai che l'execuziun da decisiuns d'asil negativas dal dretg d'asil e d'esters vegn survegliada exactamain. 
Quest fatg ha er per consequenza ch'i n'è betg stà necessari ord vista da la polizia d'esters da trair en consideraziun mesiras spezialas per legalisar la dimora dals sans-papiers. 
Reglar l'infrastructura 
L'onn 2001 è stà aifer l'uffizi dal servetsch social/organisaziun per ils asilants sut l'ensaina da reglar l'infrastructura. 
Quai è vegnì mess en moviment tras il moviment da return en il Cosovo durant ils onns 2000/2001. 
L'organisaziun per ils asilants ha sminuì en tut sis alloschis collectivs cun 340 plazs. 
I sa tracta da la chasa da dimora Welschdörfli a Cuira, dal center transitori Romana a Razén, dal center transitori a Maiavilla, da la chasa da dimora Güterstrasse a Cuira, dal center transitori Tusaun e dal center transitori Alpina a Sedrun. 
Cun serrar questas chasas è vegnida terminada l'adattaziun necessaria, da reducir circa 50 pertschient da l'entira infrastructura, als dumbers effectivs dals requirents d'asil. 
Programs da scolaziun e d'occupaziun 
Il punct central strategic da l'uffizi federal da fugitivs è sa drizzà pli e pli l'onn 2001 a las mesiras d'occupaziun e da promoziun per ils requirents d'asil. 
Per l'emprima giada è vegnì fatg in contract da prestaziun tranter l'uffizi federal da fugitivs e l'organisaziun per ils asilants dal chantun Grischun per programs da scolaziun e d'occupaziun. 
- augmentar la cumpetenza sociala e l'atgna responsabladad, 
- mantegnair e promover la prontadad da repatriaziun, 
- evitar l'augment dals custs da sanadad e 
- prevenziun cunter delinquents e lavur clandestina. 
Nov concept d'assistenza 
Per accumplir las pretensiuns da qualitad da l'organisaziun per ils asilants dal Grischun en l'assistenza dals requirents d'asil ha elavurà ina gruppa da lavur in nov concept d'assistenza cun il num "Co-Work". 
Quel observa essenzialmain il princip prestaziun - recumpensa en l'organisaziun per ils asilants e vegn realisà l'onn 2002. 
Gremi: departament da giustia, polizia e sanitad dal chantun Grischun 
Funtauna: rg uffizi da polizia ed uffizi dal servetsch social 
Data: 07.03.2002 
La politica communala interessass mai, ma... 
La politica communala è concreta ed actuala. 
Memia paucas dunnas ristgan il saut sin il parchet politic, ni sin plaun communal ni chantunal u schizunt sin plaun federal. 
Quai vul eruir il nov studi dal biro d'egualitad dal Grischun. 
Las vischnancas da Domat, Schnaus, Vaz e Vella sa participeschan. 
La realitad è (quai mussa cunzunt il studi davart las vischnancas dal biro d'egualitad che datescha da l'onn 2000): er en il Grischun èn las dunnas represchentadas stgarsamain en ils gremis politics sin plaun communal. 
Pertge atgnamain? 
Cun decleraziuns pauschalas (la politica n'interessescha betg las dunnas...) na duess ins betg esser cuntent. 
Ma: in na dat bunamain nagin material scientific pertutgant questa dumonda. 
Perquai è sa decidì il post da stab per dumondas d'egualitad da realisar in studi davart quest tema. 
Quest studi duai infurmar co las dunnas taxeschan sezzas lur situaziun - fitg concret, tar ellas ed en lur vischnanca - e nua ch'ellas vesan pussaivladads e basegns d'agir. 
Il studi parta d'in punct positiv: co stuessan esser las relaziuns per che las dunnas pudessan s'imaginar da surprender in uffizi politic en lur vischnanca? 
Retschertga en quatter vischnancas grischunas 
Quatter vischnancas èn stadas prontas (sin fundament d'ina emprima consultaziun l'onn 2000) da persequitar quest tema ensemen cun il biro d'egualitad. 
En questas quatter vischnancas duain tut las votantas vegnir interrogadas cun agid d'in questiunari davart lur activitads politicas e lur experientschas sin quest champ. 
Cun singulas dunnas vegnan fatgas intervistas detagliadas. 
L'analisa da questas datas pussibilitescha ina invista en las raschuns che pledan per u cunter in engaschament politic. 
E questa invista po servir danovamain sco basa per ulteriuras mesiras - in'ulteriura finamira dal studi. 
Cun quest project obtegna qua la lavur d'infurmaziun e da publicitad ina grond'impurtanza, tant sin plaun communal sco sin plaun chantunal. 
I dat plirs motivs persuenter: il studi metta pe en in champ nov e po purtar a la glisch novas enconuschientschas che chattan grond interess. 
Las dunnas en il Grischun n'èn anc mai vegnidas interrogadas en in tala moda e maniera. 
Ord vista dal concept e da la disposiziun dal studi èsi indispensabel d'avair ina buna politica d'infurmaziun transparenta aifer la vischnanca. 
D'agiuntar èsi ch'ins vul cuntanscher da princip ina sensibilisaziun per il tema cun il studi. 
Stadi actual 
L'onn 2001 èn vegnidas instradadas las lavurs preparatorias dal project ed in team da project è vegnì furmà. 
La part impurtanta da questas lavurs preparatorias è stada d'instradar la collavuraziun cun las vischnancas. 
Sin fundament dal concept general ha la regenza concludì per il project ina gronda contribuziun finanziala ord il fond da la lottaria naziunala cun l'obligaziun da publitgar ils resultats da la retschertga durant l'onn da giubileum 2003. 
Durant ils mais passads è vegnì elavurà il questiunari. 
L'enquista cun ils questiunaris definitivs vegn manada tras en il matg/zercladur 2002. 
Gremi: biro d'egualitad dal Grischun 
Funtauna: rg biro d'egualitad dal Grischun 
Data: 07.03.2002 
META - ina survista 
Il project META - uschè numnà en regurdientscha da l'emprima istoricra da la Svizra e l'emprima cumbattanta per il dretg da votar e d'eleger per las dunnas Meta von Salis-Marschlins (1855-1929) - perscrutescha en il rom d'in studi en quatter vischnancas grischunas ils motivs per la participaziun sut la media da las dunnas en la politica communala e formulescha sa basond sin ils resultats dal studi las premissas per la promoziun da las dunnas en la politica (communala). 
Il project META è resultà dal studi davart las vischnancas 2000 dal biro d'egualitad (www.stagl.gr.ch). 
Descripziun dal project 
Il studi duai partir d'in punct positiv: co stuessan esser las relaziuns per che las dunnas pudessan s'imaginar in uffizi politic en lur vischnanca? 
In retschertga fundada directamain al lieu (retschertga da datas) vegn accumpagnada d'in concept da communicaziun: ils resultats na duain betg vegnir publitgads pir suenter la finiziun dal studi. 
La publicitad vegn integrada en il process dal proejct e sviluppescha qua tras ina schientscha modifitgada en connex cun la moda da far dumondas. 
La finamira pragmatica dal studi è in rinforzament da la diversitad d'opiniuns, decisiuns politicas sustegnidas pli bain ed a moda pli vasta tras la participaziun da las dunnas e la promoziun da l'egualitad da las schanzas. 
Finamiras 
Eruir ils motivs per la situaziun effectiva (pia per la participaziun manglusa da las dunnas a l'acziun politica), gudogn da l'enconuschientscha. 
Sviluppar mesiras e strategias per augmentar la quota da dunnas. 
Laschar participar la publicitad interessada al project. 
Furma 
Las quatter vischnancas da Schnaus, Vella, Domat e Vaz èn sa decididas, suenter in'emprima dumonda dal biro d'egualitad, da cuntinuar cun la collavuraziun. 
Ellas èn veritablas vischnancas da pilot. 
Proceder 
Ina cooperaziun pli stretga cun las vischnancas, enquista cun questiunaris ed intervistas structuradas singulas, analisa, discussiun dals resultats cun las vischnancas participadas, sviluppar mesiras, rapportar ed infurmar la publicitad. 
Purtaders 
Il biro d'egualitad è responsabel per il project, responsabla è la manadra Sina Bardill. 
Il team da project consista da las suandantas persunas: 
Katharina Belser, Peiden, sociologa lic. fil. 
Silvia Hofmann-Conrad, Cuira, germanista, lic. fil. e schurnalista 
Silke Redolfi, Masagn, istoricra lic. fil. 
Gruppa da reflexiun accumpagnanta: 
prof. dr. Sibylle Hardmeier, universitad da Turitg 
dr. fil. Brigitte Liebig, universitad da Turitg 
lic. fil. Bettina Nyffeler, UFCOM Bienna 
lic. iur. Ursin Fetz, center da management d'administraziun, HTW Cuira 
Finanzas 
Il project vegn sustegnì da la regenza grischuna cun ina contribuziun ord il fond da la lottaria naziunala. 
Urari 
2001 concept general, finanziaziun, collavuraziun cun las vischnancas 
2002 realisaziun da l'enquista, analisa 
2003 codificaziun e publicaziun (en il rom da l'onn da giubileum 2003) 
Gremi: biro d'egualitad dal Grischun 
Funtauna: rg biro d'egualitad dal Grischun 
Data: 07.03.2002 
Investiturs privats entschaivan tar la NetCom Grischun SA 
Investiturs privats vegnan a surpigliar ina participaziun maioritara vi da la NetCom Grischun SA. 
Ensemen cun els e cun la Tele Rätia Sa ha la regenza pudì fixar l'ulteriura procedura e la strategia futura da las duas interpresas Tele-Rätia SA e NetCom Grischun. 
La NetCom Grischun SA è ina filiala da la Tele-Rätia SA. 
La Tele-Rätia SA è vegnida fundada 1980 per proveder cun programs da televisiun esters quellas parts dal chantun che na disponan betg d'in cabel da televisiun. 
La purschida actuala da la Tele-Rätia na po betg pli satisfar ils basegns actuals da la populaziun. 
La NetCom ha entschavì sias lavurs d'avertura en las vischnancas da Panaduz, Razén, Tumein e San Murezzan. 
Strategia nova 
La Tele-Rätia SA è sa drizzada la primavaira 2001 a la regenza cun la strategia da metter cabels en l'entir chantun. 
L'examinaziun dals plans da fatschenta ed il svilup tecnologic han chaschunà ina midada da la strategia. 
La finamira resta quella da proveder il chantun a moda optimala e sin l'entir territori cun servetschs da telecommunicaziun e d'augmentar uschia l'attractivitad dal lieu. 
La strategia cumplessiva da las duas interpresas NetCom Grischun SA e Tele-Rätia SA na consista dentant betg pli exclusivamain da l'incablament, mabain ellas han d'accordar l'incablament cun la tecnologia DVB-T senza cabel en ina maniera che fa senn. 
En las regiuns fitg populadas èsi da persequitar la pussaivladad d'ina extensiun limitada da la rait da cabels a bindel lad, en las autras regiuns èsi da garantir il provediment da radio e televisiun senza cabel via il provediment DVB-T (digital video broadcasting terrestrial). 
Consorzi d'investiturs 
La primavaira 2001 ha concludì la regenza d'avrir la NetCom Grischun SA per investiturs privats, premess che tals èn avant maun. 
En il fratemp han ins pudì chattar investiturs cumpetents per l'incablament. 
Quai èn: 
- Fischer Management Consulting SA, Lucerna 
- PizCom SA, San Murezzan 
- aurax SA, Glion 
- Südostschweiz Newmedia SA, Cuira 
Quest consorzi d'investiturs privats stat sut la direcziun da Leo Fischer, il pionier svizzer da la televisiun da cabel ed anteriur CEO da la Cablecom. 
El ha vastas experientschas sin il sectur da l'incablament. 
Il preschent concept prevesa ch'il consorzi surpiglia ina participaziun maioritara e renda accessibel en in emprim pass dudesch vischnancas per il cabel. 
La regenza sustegna questa procedura e sa resalva in'opziun per ina participaziun minoritara. 
Extensiun dal provediment senza cabel 
A medem mument duai vegnir examinà ensemen cun la Tele-Rätia SA e SRG SSR idée suisse l'extensiun dal provediment existent senza cabel ad ina purschida cumpetitiva da televisiun e radio. 
En discussiun è qua l'uschenumnada tecnologia DVB-T (digital video broadcasting terrestrial). 
Sustegn tras il chantun 
La regenza è pronta da sustegnair la strategia. 
En il rom da la futura revisiun da la lescha davart il promover l'economia publica duain vegnir elavuradas propostas correspundentas. 
Gremi: regenza 
Funtauna: rg departament da l'intern e da l'economia publica dal Grischun 
Data: 08.03.2002 
Expo 02: Durant il di chantunal mussa il Grischun sia varietad e sia ritgezza da colurs 
Sonda, ils 31 d'avust ha lieu il di chantunal dal Grischun da l'Expo 02 a Neuchâtel. 
Il chantun sa preschenta en sia varietad tipica cun ina cumparsa correspundenta sin divers palcs e sin diversas plazzas da festa. 
Il spectrum cumpiglia represchentaziuns da tut gener e sco culminaziun ina installaziun gigantica da glatsch. 
Il program entschaiva a las 10.45 e dura l'entir di. 
Sut il motto "Natiralmain en colurs" vegn il Grischun a sa preschentar al di chantunal a Neuchâtel. 
Las visitadras ed ils visitaders pon experimentar directamain las culturas multifaras da la vita e da las linguas dal pli grond chantun svizzer. 
Il capricorn sco ambassadur 
Il capricorn, l'animal superbi da la vopna grischuna, stat en il center da las activitads. 
Ina invasiun da 209 capricorns colurads da poliester vegn ad irrumper sur notg en il territori da l'Expo. 
Scolaras e scolars da tut las vischnancas grischunas han dissegnà mintgamai las spezialitads da la vischnanca sin ils capricorns. 
Sco attracziun e simbol da la midada vegn creada ina sculptura da glatsch d'in capricorn d'ina autezza da tschintg meters en il center dal parc da l'Expo. 
En ella duai daventar vesaivla la relaziun cun la chombra d'aua e la forza idraulica. 
L'exposiziun "aua extrema", il project dals set chantuns da la Svizra orientala cun il tema "Unitad en la varietad" vegn a s'integrar fitg bain en il decurs cumplessiv da la cumparsa dal Grischun. 
Nagina festa senza Grischunas e Grischuns 
Musica, chant ed ulteriuras represchentaziuns vegnan ad exprimer las particularitads culturalas e linguisticas dal Grischun. 
Differents ensembles ed orchesters grischuns procuran per in program interessant e varià che vegn a s'extender da la musica instrumentala e la musica populara sur la musica classica fin tar las furmas modernas da s'exprimer. 
Er la muntogna sco simbol dal grond chantun da las Alps vegn represchentada a moda speziala: alpinistas e raividers, er el(la)s artist(a)s da lur rom, vegnan a dumagnar muntognas en in ritmus musical. 
Il Grischun à la carte 
Al di d'eveniments dal Grischun na dastgan sa chapescha betg mancar ils buns baccuns culinarics. 
Uschia vegnan purschids als visitaders da l'Expo 02 a Neuchâtel durant il di chantunal dal Grischun products tradiziunals e tipics dal Grischun, sco p. ex. pulpa, schambun criv, chaschiel da muntogna, paun, vin ed aua minerala per la degustaziun. 
Grischunas e Grischuns èn er da la partida 
Las vischnancas grischunas èn envidadas da sa participar al di chantunal cun ina delegaziun. 
Er per la populaziun vegn purschì in arranschament spezial. 
I sa chapescha da sasez ch'ins spetga er las Grischunas ed ils Grischuns che vivan giu la Bassa a quest'occurrenza. 
Tuts ensemen èn envidads ad in aperitiv sin la piazza suenter il curt act festiv (10.45 ). 
Cun circa 500 collavuraturs ed ina gronda delegaziun che cumpiglia circa 1'000 persunas duai il di chantunal dal Grischun dals 31 d'avust 2002 daventar in grond success. 
Gremi: departament da l'intern e da l'economia publica dal Grischun 
Funtauna: rg departament da l'intern e da l'economia publica dal Grischun 
Data: 13.03.2002 
L'ordinaziun executiva davart il stadi civil va en vigur 
La regenza metta en vigur l'ordinaziun executiva davart il stadi civil ch'il cussegl grond ha relaschà ils 29 da schaner 2002 sin il 1. d'avrigl 2002. 
Ultra da quai vegnan relaschadas las disposiziuns executivas tar l'ordinaziun executiva davart il stadi civil, las qualas entran medemamain en vigur per quest termin. 
La revisiun parziala da l'ordinaziun executiva da la regenza tar l'ordinaziun dal cussegl federal dals 22 da december 1980 davart il certificat d'origin vegn approvada. 
Contribuziuns da sport 
I vegnan conderschidas contribuziuns da sport e toto d'ina summa da totalmain stgars 6'000 francs al club da vela e da surf da Tavau, al club da skis da la Mantogna ed a la basa Tavau-Partenz da la federaziun da skis dal Grischun. 
Regiuns e vischnancas 
Il project general davart l'avertura dal guaud "Solas" da las vischnancas dad Alvaschagn, Mut, Stierva e Vaz vegn approvà. Il concept per il project è vegnì elavurà gia a l'entschatta dals onns 70. Ma el è vegnì suspendì fin ch'igl era cler tge trassé che la via chantunala da colliaziun si Mut prendeva. Questa via furma la basa per l'avertura dal guaud. 
Quests dus terzs protegian la via chantunala/via dal Schin ed il trassé da la viafier retica sur l'Alvra sco er singuls edifizis cunter lavinas, sbuvadas e bovas. I vegn fatg quint cun custs totals dad 1.9 milliuns francs, il chantun presta ina contribuziun da 25 pertschient. Il concept general ed il project preliminar per la construcziun d'in edifizi nov cun ina gruppa da tgira da sis letgs e cun quatter abitaziuns d'attempads assistidas a Val S. Pieder vegn approvada sut diversas cundiziuns. I vegn quintà cun custs totals da 4.1 milliuns francs, il chantun presta ina contribuziun da 14 pertschient als custs imputabels dal stabiliment che muntan ad 1.3 milliuns francs. La nova constituziun da la vischnanca da Fuldera vegn approvada. Al project general per la punt Salginatobel e per la concepziun da la plazza communala da la vischnanca da Schiers vegn empermess in emprest d'investiziun senza tschains da la confederaziun en l'autezza da 150'000 francs. 
Ils custs totals dal project muntan a 620'000 francs. Il chantun paja ina contribuziun da maximalmain var 33'000 francs. La cunvegna concernent las tariffas per ils transports primars e secundars tranter la santésuisse dal Grischun e la federaziun chasas ed ospitals dal Grischun (H + S) vegn approvada. La cunvegna regla las tariffas per las acziuns dals servetschs da salvament e d'ambulanza che vegnan renconuschids dal chantun Grischun sco purtaders da prestaziuns e ch'han lur basa en il Grischun. 
Per differents projects da construcziun da vias en il chantun vegnan dads libers credits d'in import total da bundant 5.5 milliuns francs (lavurs d'impressari e da cuvrida per renovar l'access ost da la A13 a Landquart, lavurs da construcziun e da construcziuns en lain tar la punt sur il Glogn a Peiden Bogn; direcziun generala dal project per il sviament da Claustra; lavurs d'impressari per il sviament da Claustra al portal Selfranga; lavurs d'impressari per la punt Grosstobel sin la via da colliaziun Glion - St. Martin/Sursaissa; lavurs da construcziun sin la via da colliaziun Sevgein - Riein). Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.03.2002 
La cumissiun predeliberanta dal cussegl grond beneventa la participaziun dal chantun Grischun al chapital d'aczias da la Swiss 
Sut il presidi da deputà Fabrizio Keller, Grono, ha la cumissiun predeliberanta dal cussegl grond en preschientscha da cussegliera guvernativa Eveline Widmer-Schlumpf discutà la participaziun dal chantun a la nova Swiss (fin uss Crossair) per mauns dal cussegl grond. 
En quest project sa tracti da decider davart in credit dad 1.14 milliuns francs per cumprar aczias da la nova Swiss Airlines tras il chantun. 
Quest import vegn calculà sin basa d'ina clav ch'ha elavurà la conferenza da las directuras e dals directurs chantunals da finanzas. 
La clav resguarda l'entrada naziunala dals chantuns, il dumber d'abitants sco er la distanza dal chantun a l'eroport. 
En la cumissiun predeliberanta èsi vegnì accentuà ch'i na possia betg sa tractar sulettamain da la dumonda, sche la participaziun decisiva da la confederaziun e dals chantuns al chapital d'aczias da la Swiss saja gista ord vista da l'urden politic. 
I sa tractia sulettamain da decider, sch'il Grischun, ensemen cun (la gronda part dals) auters chantuns, veglia gidar a laschar exister vinavant ina societad aviatica svizra da format internaziunal. 
Ils commembers da la cumissiun predeliberanta n'han dentant betg gì dubis da respunder questa dumonda. 
Els chapeschan quel sco act da solidaritad envers il chantun Turitg pertutgà e sco signal d'in federalissem activ. 
La cumissiun predeliberanta ha accentuà ch'il chantun Grischun profiteschia en bleras manieras d'in ferm chantun Turitg. Numerus turists da stad e d'enviern da la regiun gronda da Turitg passentan ina part da lur vacanzas en noss chantun. 
Bleras Grischunas e blers Grischuns fan diever da la purschida da furmaziun (supplementara) a Turitg, da la quala na vegnan savens betg mess a quint tut ils custs. 
Finalmain ha la cumissiun mussà cun agid d'exempels concrets che differentas vischnancas dal chantun Turitg han laschà provegnir al Grischun resp. a las vischnancas flaivlas da finanzas en il chantun il multipel da l'import che stat en discussiun, e quai tras l'instituziun da las vischnancas da padrinadi. 
La participaziun dal chantun al chapital d'aczias en il senn d'in act da bun vischin e d'in act solidar saja schizunt necessaria. 
Tuttina èn intgins votums critics sa fatschentads cun ils eveniments pertutgant la Swissair e ses grounding dals 2 e 3 d'october 2001. 
Ma ins ha accentuà che quests eveniments sajan da separar cleramain da la preschenta fatschenta. 
La cumissiun predeliberanta recumonda unanimamain al cussegl grond d'acceptar il project e d'approvar il credit proponì. 
La fatschenta vegn tractada la proxima sessiun che dura dals 25 fin ils 27 da mars 2002. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 14.03.2002 
165 onns servetsch forestal en il Grischun 
(Text da medias per il di dal guaud dals 21 da mars) 
Senza ina cultivaziun persistenta dal guaud da muntogna smanatschassan ils privels da la natira il turissem en las muntognas. 
Ils servetschs forestals dal chantun e da las vischnancas creeschan las premissas necessarias per garantir la vita, ils abitadis e las axas da traffic. 
Las naziuns unidas han declerà l'onn 2002 sco "onn da las muntognas" e sco "onn dal turissem ecologic". 
Domadus temas han in stretg connex cun il diever da la cuntrada alpina. 
Il guaud da muntogna è in element impurtant da questa cuntrada alpina. 
Dapi passa dudesch onns infurmeschan ils purtaders svizzers dal di internaziunal dal guaud (ITW) mintgamai ils 21 da mars davart las diversas prestaziuns dal guaud. 
Qua gioga er l'utilisaziun persistenta da la resursa natirala guaud ina rolla impurtanta. 
L'utilisaziun persistenta dal guaud da muntogna signifitga segirezza per las persunas che vivan e lavuran là, dentant er per quellas che dovran mintga di nossas vias, autostradas e viasfier. 
Tut ils utilisaders da questa cuntrada alpina ston esser conscients che quai na sa chapescha betg da sasez, mabain che questa utilitad e bellezza po vegnir mantegnida be cun l'agid da mintgin. 
In sguard enavos sin l'entschatta dal servetsch forestal dal Grischun 
La stad 1834 eran vegnidas devastadas grondas parts dal Grischun tras auazuns. 
Il guaud n'era lezza giada betg pli abel d'ademplir sia funcziun da protecziun e da chombra d'aua. 
Cun l'industrialisaziun ch'aveva entschavì era s'augmentada drasticamain la dumonda per laina dad arder. 
Las surfatschas tagliadas cumplettamain eran perquai immensas. 
Il cussegl grond ha decidì sin fundament da quests eveniments da numnar in "funcziunari ch'era scolà en selvicultura". 
L'onn 1837 ha Johann Bohl surpiglià sia lavur sco emprim inspectur forestal dal Grischun. 
Cun crear in servetsch forestal chantunal vulevan ins dar dapli paisa a la protecziun dal guaud ed a la tgira dal guaud. 
Durant ils 165 onns passads ha il guaud alpin dal Grischun pudì sa recrear bain da sias blessuras. 
La rolla dal guaud sco scut natiral da protecziun cunter privels da la natira sco lavinas, crudada da crappa u bovas ha pudì vegnir meglierada persistentamain en favur dals abitadis, las vias da colliaziun ed en favur da las axas da transit. 
Il guaud sto sa cumprovar 
Ils dus envierns dals onns 1950/51 e 1998/99 pon ins cumparegliar areguard la quantitad da naiv e la situaziun da las lavinas. 
Da l'enviern 1950/51 sa regordan anc blers sco terribel enviern da lavinas. 
Lezza giada han pretendì ils eveniments tragics en ils territoris abitads e sin las vias da traffic dal Grischun 54 unfrendas. 
Perencunter è stada da cumplanscher l'enviern 1998/99 "mo pli" ina unfrenda sin via. 
Questa segirezza meglierada fermamain en las vals ed en ils vitgs ha segiramain procurà la tgira cun cleras intenziuns e regulara dal guaud da protecziun. 
Grazia ad in servetsch forestal chantunal e communal cun finas structuras e bain organisà pon ins garantir questa tgira dal guaud persistenta. 
D'agiuntar è la construcziun da rempars constanta ed adattada a las enconuschientschas las pli novas. 
Dapi la mesadad dal davos tschientaner èn vegnidas realisadas, ultra da la tgira dal guaud natiral da protecziun en ils territoris periclitads, emplantaziuns supplementaras ed èn vegnids construids rempars cunter lavinas e cunter crudada da crappa. 
Durant ils davos 50 onns ha il servetsch forestal dal Grischun investì passa 700 milliuns francs per emplantaziuns e rempars. 
Senza guaud nagin turissem 
Il guaud sa sviluppa grazia a sia culissa che dat furma a la cuntrada e daventa adina dapli in spazi da recreaziun per indigens e turists. 
In guaud varià è ina contribuziun impurtanta per l'attractivitad e diversitad turistica. 
In chantun da muntogna sco il Grischun, tar il qual il turissem furma ina funtauna d'entradas da las pli impurtantas, na pudess strusch surviver senza in guaud intact ecologicamain e cultivà a moda persistenta. 
En vista a questa chapientscha sa laschan observar pli e pli svilups miaivels u dal turissem ecologic; in turissem che tira a niz las resursas natiralas existentas en armonia cun la natira. 
"Persistent" signifitga in dar e prender ch'è en equiliber, uschia che las persunas che fan diever dal guaud laschan enavos a lur descendents in spazi da recreaziun uschè grond e d'uschè buna qualitad sco ch'els possedan oz. 
Occurrenzas durant l'onn da las muntognas 
Per l'onn da las muntognas vegn l'uffizi forestal ad organisar differentas occurrenzas durant l'onn. 
Planisadas èn tranter auter: 
- da l'Alp Grüm a Puschlav, avertura da la senda instructiva davart privels da la natira ils 25 d'october, e 
- en il rom da la dieta annuala da l'academia svizra da las scienzas natiralas (SANW) vegn organisada ils 21 da settember ina excursiun tras il guaud da crudada da crappa a Tavau. 
Gremi: uffizi forestal dal Grischun 
Funtauna: rg uffizi forestal dal Grischun 
Data: 20.03.2002 
La regenza beneventa l'ulteriur svilup dal plaz d'ospitals a Cuira 
La regenza sustegna il concept per realisar il plaz d'ospitals a Cuira. 
El è ina basa cunvegnenta per in provediment medicinal confurm al basegn e d'auta qualitad per la populaziun da l'entira regiun cumpigliada e quai a custs pli favuraivels pussaivels. 
Envers la cumissiun communabla d'ospitals "Ospitals da Cuira" ch'è ina societad simpla piglia la regenza posiziun davart il concept per realisar il plaz d'ospitals a Cuira. 
Il concept da realisaziun correspunda a l'optimaziun da las prestaziuns da l'ospital chantunal, l'ospital da la Crusch e da l'ospital da dunnas Fontana ch'è vegnida pretendida gia dapi ditg sin plaun politic. 
Sin plaun administrativ e giuridic mussa il concept co ch'ins po dar ina furma pli effizienta a l'organisaziun fitg cumplexa dal plaz d'ospitals a Cuira. 
Sin il sectur medicinal vegni preschentà co ch'igl è da reparter las disciplinas chirurgicas e medicinalas tranter ils trais ospitals per pudair eliminar tuttas duplicitads. 
Per quest intent vegnan creads centers da cumpetenza per propi che duain avair in effect positiv sin la qualitad medicinala e sin l'ulteriur svilup. 
En la part economica vegnan explitgads ils effects ch'han probablamain per consequenza ina reducziun dals custs. 
Intgins dals elements ils pli impurtants dal concept da realisaziun che vegnan beneventads expressivamain da la regenza èn ils suandants: 
- Ils trais purtaders d'ospitals (tuts fundaziuns) fundeschan ina societad da manaschi communabla en furma d'ina SA. 
- Ils trais purtaders ch'èn fundaziuns stipuleschan cun la nova societad da manaschi mintgamai in contract da management identic. 
Questa schliaziun exista gia tranter l'ospital chantunal e l'ospital Fontana ed è sa cumprovada. 
Per elavurar ils contracts da management vegn furmada ina nova gruppa da lavur. 
- La proprietad da las immobiglias e da las installaziuns resta er vinavant tar las fundaziuns. 
- La societad da manaschi maina la contabilitad da finanzas e da manaschi cun mintgamai in circul da contabilitad separà per mintga ospital. 
- En la nova glista d'ospitals tenor LAM ch'è da classifitgar en categorias tenor las incaricas da prestaziun tegna il chantun quint da la coordinaziun previsa da las disciplinas tranter ils trais ospitals. 
Mintga purtader d'in ospital obtegna ina atgna incarica da prestaziun dal chantun. 
- Per elavurar il concept previs da las disciplinas vegnan consultadas las persunas medicinalas e spezialisadas ch'èn participadas mintgamai. 
L'ospital da la Crusch duai prender ina posiziun clera 
La varianta ch'è vegnida messa en discussiun dals exponents da l'ospital da la Crusch da vender l'ospital u da surdar la gestiun da l'ospital da la Crusch a la gruppa Hirslanden na s'accorda tenor l'avis da la regenza ni cun las finamiras e prescripziuns dal cussegl grond e da la corporaziun da vischnancas da la Val dal Rain grischuna, ni cun las finamiras ed ils princips da la politica da sanadad da la regenza. 
Da la fundaziun ospital da la Crusch Cuira spetga la regenza ch'ella prendia posiziun fin ils 20 d'avrigl davart il concept per realisar il plaz d'ospitals a Cuira e ch'ella sa decidia a moda impegnativa. 
En il rom da la procedura da consultaziun pudess l'ospital da la Crusch metter en discussiun tschertas variantas. 
La regenza rinviescha qua dentant al fatg che las premissas per ch'il chantun possia conceder contribuziuns da manaschi na vegnissan betg pli ademplidas, sche l'ospital da la Crusch vegniss manà da la gruppa Hirslanden. 
Consultaziuns a la confederaziun 
La regenza beneventa las midadas planisadas da l'ordinaziun per mantegnair l'aria pura. 
Las novaziuns èn adattaziuns necessarias als protocols da Montreal e da Kyoto che la Svizra è s'obligada da realisar. 
Ils protocols han l'intenziun da proteger la stresa d'ozon e da limitar l'effect da serra. 
Il traffic illegal cun materias che reduceschan la stresa d'ozon duai vegnir interrut tras licenzas d'import e d'export. 
Ils dissolvents bromclormetan e l'insecticid bromid metilic duain vegnir scumandads. 
Installaziuns sin ils champs da la frigotecnica e da la climatisaziun na duain betg pli dastgair vegnir provedids cun FCKW e davent da l'onn 2015 er betg pli cun HFCKW. 
La regenza sustegna er la midada da l'ordinaziun davart la taxa directiva sin substanzas svapurantas. 
L'entschatta da l'onn 2003 vegn la tariffa da consegna augmentada tenor plan dad actualmain dus francs sin trais francs per kilogram VOC (volatile organic compounds = cumbinaziun organica svapuranta). 
Per il medem termin duai vegnir engrondì il circul da quellas firmas che pon retrair ad interim VOC senza taxa. 
Per quest intent vegn reducida la limita dad actualmain 200 tonnas sin novamain 50 tonnas. 
La regenza beneventa questa proposta en il senn d'in cumpromiss supportabel. 
Ins na duess dentant betg ir sut la limita da 50 tonnas. 
Per differents projects da vias en il chantun vegnan dads libers credits d'in import total da 7.8 milliuns francs (renovaziun da la colliaziun Landquart ost a la A13a, mantegniment da la via d'Avras, sanaziun da la via da la Tumleastga entaifer il vitg da Seglias, lavurs da cuvrida sin la via dal Güglia entaifer il vitg da Malix, mantegniment da la via sursilvana tranter Valendau e Castrisch, amplificaziun da la via da Stussavgia tranter Türlihus ed Arezen, mir da sustegn Mulins tranter Vinadi e Samignun e lavurs d'impressari per il sviament da Claustra). Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.03.2002 
Ils responsabels per il guaud en las vischnancas dattan bunas notas a l'uffizi forestal 
L'uffizi forestal dal Grischun ha fatg ina retschertga tar sia "clientella" davart las prestaziuns dal servetsch forestal chantunal. 
Il resultat è bun. 
En il rom dal project chantunal da pilot GRiforma che vegn fatg per examinar ina administraziun orientada tenor l'effizienza e tenor la clientella, ha l'uffizi forestal fatg la davosa stad per la segunda giada ina retschertga tar ils selviculturs da revier e tar ils responsabels communals per il guaud. 
La retschertga sa referiva a tut las prestaziuns dal servetsch forestal chantunal. 
Cun la finamira da dumandar mo pauc dals clients e d'obtegnair tuttina respostas utilisablas a 100 pertschient, è la retschertga vegnida fatga en furma d'intervistas. 
Perquai che quai dumandava blera lavur, èn ins sa decidids per ina retschertga cun emprovas da controlla tar in quart dals reviers forestals (28 reviers). 
Per revier è vegnì interrogà il selvicultur da revier ed in commember da l'autoritad cumpetenta per il guaud. 
Las intervistas èn vegnidas fatgas dals dus inschigners forestals independents Romano Costa e Gian Cla Feuerstein. 
L'evaluaziun è vegnida fatga da l'uffizi forestal. 
En general fitg buns resultats 
Ils resultats èn stads en general fitg buns e conferman ils resultats da l'enquista da l'onn precedent. 
Tant tar l'impressiun cumplessiva sco er tar las cifras medias da las valitaziuns detagliadas è vegnida surpassada per part cleramain la prescripziun dal NPM da cuntanscher ch'almain 80 pertschient da las prestaziuns vegnian consideradas sco cuntentaivlas. 
La cumparegliaziun da l'impurtanza da las prestaziuns da servetsch cun la cuntentezza dals retschaviders da las prestaziuns ha dà scleriment, sch'il servetsch forestal haja mess las prioritads al dretg lieu. 
Las prestaziuns da servetsch impurtantas èn vegnidas furnidas à 95.6 pertschient cun buna u cuntentaivla satisfacziun. 
Evidentamain è la qualitad da las prestaziuns sa reducida parallelamain a la sminuziun da l'impurtanza. 
Ella è dentant vegnida valitada per passa 87 pertschient sco cuntentaivla u buna er en connex cun prestaziuns "nunimpurtantas". 
La valitaziun detagliada mussa pussaivladads per meglierar 
Meglieradas pon vegnir "la clerezza da las cumpetenzas" e la "spertadad da las prestaziuns da servetsch". 
"La spertadad da las prestaziuns da servetsch" e surtut la "cuntanschibladad" dals referendaris han ils posts exteriurs dal servetsch forestal medemamain valità sco meglierablas. 
Intginas remartgas criticas han rinvià a meglieraziuns che surpassan il sectur dals criteris fixads. 
E tschertas propostas èn vegnidas prendidas serius ed han manà ad ina glista d'intenziuns concretas. 
Constataziuns cuntradictorias davart il svilup da l'organisaziun 
Las dumondas davart il svilup da l'organisaziun obtegnan respostas cuntradictorias. 
Schebain ch'ins è stà generalmain da l'avis che las prestaziuns dal servetsch forestal chantunal sajan daventadas meglras u sajan restadas bunas, han las persunas interrogadas prendì ina posiziun magari sceptica envers la reorganisaziun. 
Questa sceptica duess vegnir cumbattida cun ina meglra communicaziun da las mesiras da reorganisaziun e cun anc meglras prestaziuns da servetsch da l'uffizi forestal. 
Ina buna basa per retschertgas futuras 
La nova furma d'ina retschertga tar la clientella è sa cumprovada ed è vegnida appreziada surtut er da las persunas interrogadas. 
Igl è reussì da standardisar la registraziun e l'evaluaziun da las intervistas uschia che las interrogaziuns futuras tenor il medem model pon vegnir analisadas spert e ch'igl è pussaivel da far ina buna cumparegliaziun cun ils resultats da l'onn precedent. 
La proxima retschertga entschaiva questa primavaira. 
Gremi: uffizi forestal dal Grischun 
Funtauna: rg uffizi forestal dal Grischun 
Data: 26.03.2002 
Allontanar las barrieras da construcziun per umans cun impediments 
Ina analisa da l'uffizi chantunal da construcziun auta en collavuraziun cun la cussegliaziun da construcziun da la Pro Infirmis dal Grischun e cun la federaziun grischuna d'impedids mussa ch'igl exista il basegn d'agir tar varsaquants edifizis dal chantun. 
Igl è da quintar cun custs totals da radund 12 milliuns francs. 
Adina dapli umans cun impediments vivan a moda independenta ed autonoma. 
Lur integraziun na dastga betg vegnir engrevgiada u schizunt impedida tras obstachels da construcziun. 
Impedids da chaminar, umans en sutgas cun rodas, persunas cun deblezzas da la vesida e tschorvs, persunas da flaivl'udida e surds èn cunzunt pertutgads. 
Per pudair meglierar la situaziun en ils edifizis dal chantun han ins fatg ina analisa correspundenta che fixescha er il basegn finanzial e las prioritads. 
Ils obstachels da construcziun per las persunas impedidas duain vegnir allontanads cuntinuadamain. 
Ils criteris da l'examinaziun 
171 edifizis (126 objects dal chantun e 45 fittads) èn vegnids examinads. 
Sulettamain tar 34 objects han ins pudì constatar ch'els correspundan cumplainamain als basegns da las persunas impedidas. 
L'analisa è succedida tenor ils criteris suandants: 
- parcadi: tenor ils basegns da las persunas impedidas, colliaziun transibla per sutgas cun rodas cun l'edifizi 
- entrada: entrada principala senza obstachels 
- plaunterren: pussaivladad da discussiun en il plaunterren, tualetta en il plaunterren che correspunda als basegns da las persunas impedidas 
- access: ascensur, corridors, savas che correspundan als basegns da las persunas impedidas 
- ischs: ladezza minimala dad 80 cm 
Sanaziuns entaifer ils proxims diesch onns 
En il cas normal stoi esser pussaivel da parcar en la vischinanza da l'entrada da l'edifizi, da cuntanscher senza obstachels l'entrada da l'edifizi e da cuntanscher e da duvrar ils spurtegls ed ils locals da discussiun senza barrieras da construcziun. 
Las expensas per allontanar ils obstachels da construcziun èn vegnidas priorisadas sco suonda: fitg urgent (pretensiuns minimalas), urgent, a termin mesaun ed a lung termin. 
Repartids sin las differentas categorias resultan ils suandants custs: 
- fitg urgent: circa 1.5 milliuns francs 
- urgent: circa 1.6 milliuns francs 
- a termin mesaun: circa 6.5 milliuns francs 
- a lung termin: circa 3.1 milliuns francs 
Sco finamira realistica per la realisaziun da las mesiras da construcziun necessarias pon ins supponer in spazi da temp da trais onns. 
Pertutgant las categorias restantas èn necessaris ulteriurs sis onns. 
Resalvà è il consentiment dal cussegl grond en il rom da la procedura dal preventiv, las tractativas cun ils affitaders (en connex cun ils objects d'affitaziun) sco er la procedura da permissiun. 
Gremi: departament da construcziun, traffic e selvicultura 
Funtauna: rg uffizi da construcziun auta 
Data: 27.03.2002 
Contribuziuns culturalas 
Per activitads culturalas vegnan pajadas contribuziuns en la summa totala da circa 112'000 francs: 
- a la Cuminanza da lavur grischuna da cudeschs per la giuventetgna, 
- a visarte Grischun per contribuziuns da stipendi a persunas activas sin il champ cultural che fan diever dal atelier Lardelli a Paris, 
- a la Societad per la perscrutaziun da la cultura grischuna vi dal project "Bündner Filme", 
- a la Societad istorica dal Grischun vid la publicaziun d'in cudesch da funtauna tar l'istorgia grischuna l'onn da giubileum 2003, 
- vi dals custs da producziun da l'exposiziun ambulanta "Kleine Kinder - Lust & Last" che vegn mussada dals 19 d'avrigl fin ils 2 da zercladur en il museum da la natira, e 
- vi da la cumpra da l'ovra fotografica "Landscape (Traffic 35)" da Kurt Caviezel. 
Agid umanitar 
A las sequentas organisaziuns d'agid resp. als sequents projects d'agid vegnan concedidas contribuziuns en la summa totala da 14'000 francs: 
- Swissaid en favur dal project da nutriment "Extension II/III" a Guinea-Bissau. 
- Uniun EcoSolidar en favur dal project da svilup "Bolivia 2003", 
- Uniun d'agid cun medicaments ed instruments medicinals e d'ospital per la Rumenia e 
- Servetsch per Svizzers a l'exteriur dal departament federal dals affars exteriurs en favur da societads d'agid svizras a l'exteriur. 
Consultaziun per mauns da la confederaziun 
La regenza prenda posiziun davart il sboz da l'ordinaziun tar la lescha federala davart las legitimaziuns per burgais svizzers (ordinaziun da legitimaziun). 
Il sboz vegn da princip approvà. 
Tenor l'avis da la regenza sto ella vegnir reponderada e repassada totalmain. 
Las tariffas duessan vegnir fixadas tenor il princip da cuvrida dals custs. 
Da las vischnancas 
Il concept general ed il program da spazi da la fundaziun scola-dimora Cuira per la renovaziun e la sanaziun energetica da la chasa dal persunal e da l'edifizi d'internat a la Via Masans 205 a Cuira vegnan da princip approvads. 
Ins quinta cun custs d'investiziun da circa 2.4 milliuns francs. 
Vi dals custs betg cuvrids tras contribuziuns federalas vegn mess en vista ina contribuziun chantunala dad 80 pertschient. 
La constituziun communala da Flem vegn approvada. 
Per differents projects da construcziun da vias en il chantun han ins deliberà credits en la summa totala da circa 15 milliuns (nova construcziun punt sur il Glogn a Peiden Bogn, via provisoria per il traffic conc. il sviament da Saas, restauraziun tunnel da Rofla A13, lavurs da cuvrida access Nufenen-Fuchstobel A13, engrondiment via locala Valragn, bagnola da betun armà Panaduz, sanaziun/engrondiment via chantunala a Tschlin, cuvrida Glaris-Frauenkirch, sanaziun via da Schuders, engrondiment via da colliaziun Grono-Nadro, mantegiment vias da colliaziun Rueun-Siat e Vuorz-Andiast). 
Fatgs dal persunal 
A la fin da mars van en pensiun ils sequents emploiads chantunals: 
- Eduard Barsa, Cuira, inschigner EED tar l'uffizi da construcziun bassa, 
- Gion Denoth, Zernez, guardiaselvaschina tar l'uffizi da chatscha e pestga, 
- Ugo Pedrini, Roveredo, policist chantunal 
- Lüzza Rauch, Scuol, inschigner forestal tar l'uffizi forestal circuital Scuol. 
La regenza als engrazia per lur servetschs prestads en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.03.2002 
Il quint statal dal Grischun 2001 - levamain en las cifras cotschnas 
Il quint statal dal Grischun 2001 serra cun in deficit da 7,2 milliuns francs. 
Quest resultat è da valitar sco cuntentaivel en vista a las circumstanzas difficilas. 
Dal tuttafatg gulivà è il quint da finanziaziun cun in grad d'atgna finanziaziun da las investiziuns nettas da 100,2 %. 
Il quint current demussa cun ina svieuta totala da stgars 2 milliardas francs in surpli d'expensas da 7,2 milliuns francs. 
L'agen chapital è sa reducì sin 77,3 milliuns francs. 
En cumparegliaziun cun il deficit budgetà da 41,6 milliuns francs è il resultat stà per 34,4 milliuns francs meglier. 
Questa meglieraziun correspunda areguard l'import vaira exactamain a la valur media dals davos 4 onns. 
En il retgav èn cuntegnidas revalitaziuns budgetadas da vaglias ed immobiglias da totalmain 14,7 milliuns francs. 
Grazia als retgavs fiscals pli auts passan ins da las cifras cotschnas stgiras a las cifras cotschnas cleras 
Da la vart da la rendita èn da gronda impurtanza las entradas cleramain pli autas ord las taglias chantunalas. 
Da quest augment pertutgan 30 milliuns francs las taglias da las persunas giuridicas. 
Quai è da deducir surtut dal progress da la conjunctura durant ils onns decisivs per l'imposiziun da taglia. 
Spezialmain da societads interchantunalas (bancas, assicuranzas e.u.v.) èn entradas cleramain dapli taglias che budgetà. 
Ulteriurs retgavs supplementars degns da vegnir menziunads resultan da las taglias da las persunas natiralas (+ 6,8 milliuns) e da las taglias sin l'ierta (+ 6 milliuns). 
Cun 15,5 milliuns ha la consegna dal gudogn da la banca chantunala grischuna surpassà las aspectativas per 2 milliuns francs. 
Ensemen cun las entradas extraordinarias da la vendita da participaziuns da 2,3 milliuns francs è il total dals retgavs da facultad sa meglierà per 5,4 milliuns francs. 
Uschia resulta in retgav net da facultad da 39,1 milliuns francs ch'è per 7,7 milliuns pli aut ch'en il preventiv. 
Tar las parts dal chantun a las entradas federalas han ins stuì acceptar ina perdita considerabla da 13,2 milliuns (passa 10 %). 
6,1 milliuns francs da questa perdita èn entradas pli pitschnas da la part dals chantuns a la taglia federala anticipada. 
Tar la part da la taglia federala directa han ins manchentà il preventiv per 7,1 milliuns francs resp. per 15 %. 
Sut la rubrica "contribuziuns federalas per l'agen quint" ha pudì vegnir incassada ina cumpletta talgia annuala da la part dal chantun a la taxa sin il traffic da camiuns pesants dependenta da la prestaziun (TTCP/LSVA) da 19,6 milliuns francs. 
En il preventiv faschevan ins quint cun pajaments parzials en l'autezza da 15,9 milliuns francs. 
Las contribuziuns federalas per las vias èn resultadas per 7,3 milliuns francs pli bassas che spetgà. 
Pervia dal retard temporar en la procedura d'approvaziun sa sposta in retgav da concessiun da 5,8 milliuns francs budgetà sco indemnisaziun per la vendita d'implants idraulics che returnan a tschep sin l'onn 2002. 
En la gruppa da retgav "ulteriuras parts e contribuziuns a destinaziun libra" ed en la gruppa da custs correspundenta remartgan ins in augment marcant da las entradas (+ 36,0 milliuns) e da las expensas (+ 23,4 milliuns). 
Questa divergenza stat en connex cun il moviment da quints da la finanziaziun speziala "gulivaziun da finanzas intercommunala". 
Il resultat dal quint current na vegn betg pertutgà da quai. 
Da la vart dals custs demussa la gruppa "custs reals" in respargn dad 11,5 milliuns francs resp. da 3,9 %. 
6,8 milliuns francs da quests custs pli bass pertutgan il quint da las vias cun ina finanziaziun speziala ed han uschia in effect mo per il resultat da questa finanziaziun speziala. 
Cun in total da 346,7 milliuns francs e cun ina divergenza positiva dal preventiv da mo gist 0,6 milliuns francs han ins pudì tegnair ils custs dal persunal praticamain confurms al preventiv. 
Las contribuziuns dal chantun a terzas persunas muntan a 399,2 milliuns francs. 
Ellas sa chattan uschia pauc sur la prescripziun dal preventiv. 
En cumparegliaziun cun l'onn precedent èn vegnids conderschids 17 milliuns francs dapli contribuziuns. 
Il quint da las vias serra cun expensas totalas da 355,0 milliuns (onn precedent 340,0 milliuns) e cun entradas totalas da 342,7 milliuns francs (onn precedent 328,5 milliuns), pia cun in surpli da las expensas da 12,3 milliuns francs (11,4 milliuns). 
Sin donn e cust da da la bilantscha generala dal stadi èn vegnids attribuids 42,7 milliuns francs al quint da las vias. 
Questa summa correspunda a la part minimala che la lescha pretenda da 70 % dal retgav ord la taglia chantunala sin ils vehichels a motor. 
Il debit sin las vias, q.v.d. il total dals deficits sin las vias activads è s'augmentà sin 53,7 milliuns francs. 
Investiziuns levamain pli bassas 
Senza resguardar ils emprests or da finanziaziuns spezialas concedids a l'associaziun grischuna per credits a l'agricultura (7,6 milliuns) e las contribuziuns percurrentas che derivan principalmain da la confederaziun (94,3 milliuns) èn vegnids impundids sin donn e cust dal quint d'investiziuns totalmain 231,6 milliuns francs. 
Da quels pertutgan 142,2 milliuns francs il quint da las vias. 
Il volumen d'investiziuns permess dal cussegl grond en il preventiv 2001 da 236,9 milliuns francs è pia vegnì explotà a 97,7 % (onn precedent 93,7 %). 
Suenter la deducziun da las entradas d'investiziun restan investiziuns nettas sin donn e cust dal chantun da 145,1 milliuns francs. 
Quai èn 8,6 milliuns francs damain che budgetà e 5,4 milliuns francs damain che l'onn precedent. 
La quota d'investiziuns, q.v.d. la part da las expensas d'investiziun da 231,6 milliuns francs a las expensas totalas consolidadas dad 1'411,6 milliuns francs munta a 16,4 % (onn precedent 17,8 %). 
Il quint da finanziaziun è equilibrà 
Las investiziuns nettas pli bassas ed il deficit pli pitschen dal quint current distgargian il quint da finanziaziun. 
Il total dals meds or d'atgna finanziaziun da 145,3 milliuns francs surpassa per 55,7 milliuns francs las aspectativas dal preventiv e per 12,6 milliuns francs il resultat da l'onn precedent. 
Da la cumparaziun dals meds or d'atgna finanziaziun e da las investiziuns nettas decisivas da 145,1 milliuns francs resulta in surpli da finanziaziun da 0,2 milliuns francs resp. in grad d'atgna finanziaziun da 100,2 % (onn precedent 88,2 %). 
Il bun resultat dal quint da finanziaziun e spezialmain la meglieraziun envers l'onn precedent è d'attribuir per gronda part al surpli cumprovà en la finanziaziun speziala "gulivaziun da finanzas intercommunala" da 15,7 milliuns francs. 
Giudicat e perspectivas 
Malgrà la difficila situaziun da partenza avain nus in quint ch'è quasi gulivà. 
Fin uss èsi reussì da cumpensar las grevezzas supplementaras essenzialas pervia da la confederaziun sco er pervia d'ina amplificaziun considerabla da las incumbensas e d'ina meglieraziun da las prestaziuns. 
Ma la situaziun finanziala dal chantun è anc adina precara. 
Las mesiras da spargn ch'èn vegnidas prendidas èn stadas necessarias e, sco ch'igl è sa mussà, er efficazias. 
Autras pussaivladads per ulteriurs respargns substanzials existan oz mo pli a moda fitg restrenschida. 
Sch'igl arrivan ulteriuras grevezzas impurtantas da vart federala envers las finanzas chantunalas - e cun talas èsi da far quint a curta u a media vista, p.ex. sin ils champs da la finanziaziun dals ospitals ed da las refurmas fiscalas da la confederaziun - stuain nus ans occupar seriusamain da la dumonda, co che entradas supplementaras sa laschan generar. 
Da resguardar èsi en quest connex che durant ils davos 15 onns è vegnida sbassada pliras giadas la grevezza fiscala en il chantun. 
Ina tscherta distgargia - a lunga vista dentant anc betg garantida - da vart da la confederaziun dastgan ins spetgar grazia a l'augment dal pajament dal gudogn da la banca naziunala. 
Gremi: Departament da finanzas e militar dal Grischun 
Funtauna: rg Administraziun da finanzas 
Data: 04.04.2002 
Exposiziun speziala en il Museum retic a Cuira dals 26 d'avrigl fin ils 29 da settember 2002 
Perditgas dal passà - fatgs archeologics dal Tirol e dal Grischun 
Chats archeologics dal temp da crap fin al temp dals Romans dal Grischun, dal Tirol settentriunal e meridiunal dilucideschan in spazi geografic circumscrit stretgamain, en il qual vegnan preschentadas particularmain las relaziuns existentas en il temp da bronz ed en il temp da fier. 
Ils chats derivan da culegnas, èn chats d'unfrenda u da fossas u perditgas d'anteriurs passadis sur las Alps. 
L'exposiziun è vegnida creada tras la collavuraziun dal museum dal pajais tirolais Ferdinandeum ad Innsbruck, dal servetsch archeologic dal Grischun e dal Museum retic a Cuira. 
Uras d'avertura dal Museum retic: 
Mardi - dumengia: 10.00-12.00 e 14.00-17.00 uras 
Glindesdi: serrà 
Gremi: Museum retic 
Funtauna: rg museum retic 
Data: 09.04.2002 
Il plan da svilup dal guaud per la Val Puschlav 
Cun la nova legislaziun forestala è era vegnì introducì in nov concept da planisaziun forestala. 
En il plan da svilup dal guaud vegnan regladas las diversas utilisaziuns dal guaud cun integrar ils interess publics, las finamiras a lunga vista e las strategias per la cultivaziun dal guaud. 
Il servetsch forestal chantunal vegn ad infurmar ils 17 d'avrigl 2000 a Puschlav las vischnancas, la publicitad e las gruppas d'interess pertutgadas davart il sboz da planisaziun per la Val Puschlav e davart l'ulteriura procedura. 
Cun la nova lescha forestala chantunala è vegnì adattà il concept da planisaziun forestala ed enstagl dals plans d'utilisaziun da fin uss èn vegnids introducids ils plans regiunals da svilup dal guaud (PSG) ed ils plans forestals da manaschi. 
Il plan da svilup dal guaud per la Val Puschlav è vegnì fatg en ina lavur ch'ha durà dus onns sut la direc-ziun da l'uffizi forestal tras l'inschigner forestal regiunal per la Val Puschlav, Gilbert Berchier. 
Il plan da svilup dal guaud è valaivel per l'entir areal forestal en la Val Puschlav. 
Il plan consista d'in concept directiv cumplessiv e dad otg fegls d'object cun plans correspundents. 
El registrescha e coordinescha las diversas pretaisas envers il guaud. 
Il concept directiv fixescha co ch'ils guauds duain vegnir cultivads en il futur en la Val Puschlav. 
Ils giavischs spezials e las mesiras da cultivaziun èn cuntegnids en ils otg fegls d'object ed en ils plans appartenents 1:25'000. 
Ils sequents temas vegnan tractads a moda pli detagliada: 
- protecziun cunter privels da la natira 
- producziun da laina 
- protecziun da la natira e da la patria 
- recreaziun e turissem 
- agricoltura 
- selvaschina e chatscha 
- projects 
- basegn da coordinaziun e conflicts 
Tenor la descripziun da la situaziun vegnan formuladas finamiras e strategias, vegnan descrits il basegn da coordinaziun ed ils conflicts e vegnan fixadas las dimensiuns da las controllas. 
Suenter l'occurrenza d'infurmaziun vegn il sboz da planisaziun exponì en las vischnancas pertutgadas per l'orientaziun e per prender invista tar l'uffizi forestal dal Grischun meridiunal a Puschlav u tar l'uffizi forestal dal GR a Cuira. 
Ultra da quai va el en consultaziun tar ils uffizis chantunals. 
Uschia han gruppaziuns interessadas anc ina giada la pussaivladad d'exprimer critica, giavischs ed impuls. 
Sin fundament da las posiziuns entradas vegn fatg il plan definitiv da svilup dal guaud per la Val Puschlav, e quai cun la cooperaziun dals circuls pertutgads fin l'atun 2002; silsuenter vegn quel suttamess a las vischnancas ed a la regenza per l'approvaziun. 
En ils proxims onns po il servetsch forestal local elavurar sin fundament da questa basa impegnativa per las autoritads ils plans da manaschi per ils singuls reviers forestals u per ils singuls possessurs da guaud. 
En questa planisaziun da manaschi vegnan evaluadas las datas e las prescripziuns per il singul manaschi forestal e fixadas tras ina planisaziun da manaschi a media vista. 
Gremi: departament da construcziun, traffic e selvicultura dal Grischun 
Funtauna: rg uffizi forestal 
Data: 15.04.2002 
Necessitad da relaschar il pli spert pussaivel ina lescha da turissem 
Cun il program da la confederaziun per promover il turissem per ils onns 2003-2007 va la regenza da princip d'accord, sco ch'i resulta da la posiziun per mauns dal secretariat da stadi da l'economia (seco). 
Cun ils projects da lescha proponids sa chatta la promoziun dal turissem tras la confederaziun sin la via gista. 
Ins sto ponderar che la promoziun dal turissem a l'exteriur e surtut en la UE vegn probablamain a vegnir rinforzada durant ils proxims onns e ch'il turissem svizzer sarà perquai suttamess anc dapli als dischavantatgs da la concurrenza. 
La regenza grischuna pretenda perquai a moda decidida che la confederaziun relaschia il pli spert pussaivel ina lescha da turissem. 
Quest'incumbensa pudess per exempel er vegnir ademplida en connex cun la nova orientaziun da la politica regiunala. 
Concernent la promoziun da l'hotellaria considerescha la regenza grischuna per gist da dar ina nova direcziun a la societad svizra per credits d'hotellaria ch'è da preschent pauc efficazia. 
Ella approvescha il princip da l'orientaziun tenor il martgà da la nova promoziun d'hotels. 
Ella va er d'accord cun la finamira da betg promover ils megliers e da betg impedir ils pli flaivels da sortir dal martgà. 
Malgrà tut ston ins er far remartgas criticas. 
Surtut è ella da l'avis che l'emprest previs da 100 milliuns francs che duai vegnir mess a disposiziun da la societad svizra per credits d'hotellaria na vegn betg ad esser suffizient per cumbatter ils problems cun success, quai pervia dal grond retard d'investiziun da l'hotellaria. 
I fiss inditgà da redublar quests meds sin 200 milliuns francs en vista a l'impurtanza dals problems da schliar e da l'effect d'enfin oz da la promoziun da l'hotellaria. 
Ulteriura consultaziun per mauns da la confederaziun 
La lescha federala existenta davart las patentas d'invenziun (lescha da patenta) duai vegnir adattada en ina revisiun a la directiva 98/44/EG dal parlament europeic davart la protecziun legala d'invenziuns biotecnologicas (directiva da biotecnologia). 
Ultra da quai cumpiglia il project las adattaziuns necessarias da la lescha da patenta per ina ratificaziun da la cunvegna europeica da patentas ch'è vegnida revedida. 
La regenza accepta il project, perquai che la meglieraziun intenziunada da la protecziun da la patenta ha in effect favuraivel sin la Svizra sco lieu da perscrutaziun, svilup e producziun. 
Ella beneventa surtut l'introducziun dal privilegi dals purs, reglà fin uss en la legislaziun davart la protecziun da las spezias, ch'è fitg impurtanta per ils purs. 
Els han tras quai il dretg da duvrar er en il futur products da raccolta d'ina spezia protegida sco material da multiplicaziun per la recultivaziun en l'agen manaschi sco er da duvrar resp. da multiplitgar en l'agen manaschi animals protegids tras ina patenta e sias generaziuns sequentas. 
Contribuziuns culturalas e da sport 
Per activitads culturalas (concerts, exposiziuns, cudeschs) vegnan pajadas contribuziuns en la summa totala da circa 124'000 francs. 
Per acquisiziuns d'uniuns da sport vegnan concedidas contribuziuns da sport-toto en la summa totala da bunamain 36'000 francs. 
Da las vischnancas e regiuns 
Il project per renovaziuns sin il sectur plurivalent sco er l'annexa d'in local d'urdains munì d'in tschaler per la halla da gimnastica vi da l'edifizi plurivalent dal stabiliment da scola ad Ardez vegn approvà da princip. A la vischnanca vegn concedida ina contribuziun da construcziun da 17,5 pertschient vi dals custs imputabels da 154'000 francs. Il project da construcziun, inclusiv la taxaziun dals custs, per la renovaziun en il plaun da tetg sco er lavurs da renovaziun a l'intern da la chasa da scola a Giuvaulta vegn approvada definitivamain. Las revisiuns parzialas da las constituziuns communalas da Conters en il Partenz e da Mulegns sco er la revisiun totala da la planisaziun locala, inclusiv la lescha da construcziun dal circul da Tavau, vegnan approvadas. Il project da rempar da l'ual dal Geissloch dal circul da Tavau vegn approvà, medemamain la segunda etappa dal project da rempar per il Poschiavino a Brusio. 
Sviament da Roveredo 
Il project d'execuziun dal sviament da Roveredo (A13c) è stà exponì publicamain durant il november/december da l'onn passà en las vischnancas pertutgadas, quai sin basa da la legislaziun davart las vias naziunalas. 
Circa 70 recurs èn vegnids inoltrads al departament federal per ambient, traffic e communicaziun (DATEC) sco autoritad d'approvaziun. 
En il rom da la procedura ha la regenza dal chantun Grischun obtegnì la pussaivladad da prender posiziun davart quests recurs. 
La vischnanca da Grono e singulas persunas privatas pretendan in nov studi da variantas per il trassé da la via naziunala. 
Perquai ch'il trassé è dentant gia vegnì fixà definitivamain dal cussegl federal cun il project general approvà, na pon ins betg pli tractar questas dumondas. 
In'ulteriura pretaisa da la vischnanca pertutga il metter pli bass ils vials da la via naziunala per motivs da protecziun cunter la canera e da protecziun da la cuntrada. 
La regenza sustegna quest giavisch e recumonda in sbassament d'in fin dus meters en il rom da las pussaivladads tecnicas, schebain che questa midada da project chaschuna custs supplementars en la dimensiun da dus milliuns francs. 
Il project po vegnir integrà considerablamain meglier en la cuntrada. 
La regenza spera ch'il conclus davart ils recurs e cun quai l'approvaziun dal DATEC davart il project dal sviament da Roveredo saja avant maun fin la fin da l'onn current. 
Da preschent prepara l'uffizi da construcziun bassa differentas submissiuns d'inschigners per ch'ins possia propi observar l'entschatta da la construcziun ch'è previsa a moda optimista per la primavaira 2004. 
Ulteriurs projects da construcziun da vias 
Il program da sanaziun concernent la canera per la via dal Güglia sin il territori da la vischnanca da Lantsch vegn approvà. Sco mesiras da sanaziun èn previsas: metter ina cuvrida ch'absorbescha la canera (lunghezza totala 1100 m), sbassar la spertadad maximala da 80 km/h a 60 km/h en differents lieus sco er montar fanestras ch'isoleschan cunter la canera vi da dus edifizis. 
Projects da guaud 
La realisaziun dal project da via da guaud "Cuolm Selvadi" sin il territori da la vischnanca da Sevgein po vegnir fatga. I vegn concedida ina contribuziun da construcziun en l'autezza da 30 pertschient vi dals custs totals da 1'365'000 francs. Ils projects integrals da guaud "Jenins 2002" ed "Ardez" vegnan approvads. I vegn garantida ina contribuziun chantunala da 21 pertschient vi dals custs totals da 1.5 resp. 1.6 milliuns francs. La regenza concluda da laschar far l'onn 2002 l'inventari da guaud entaifer il perimeter dals plans da svilup dal guaud Stussavgia e Schons-Avras-Valragn. Ella conceda per quest intent in credit da totalmain circa 140'000 francs. Chanzlia chantunala dal Grischun Gremi: regenza Funtauna: rg chanzlia chantunala dal Grischun 
Data: 18.04.2002 
A partir da 2004 datti be anc 12 organisaziuns da protecziun civila en il Grischun 
A partir da 2004 vegni a dar en il Grischun be anc 12 organisaziuns da protecziun civila enstagl da las 43 da fin uss. 
La refurma da la protecziun civila en il Grischun è plinavant colliada cun ulteriuras adattaziuns marcantas da las structuras. 
A basa da las debattas en il cussegl naziunal ed il cussegl dals chantuns vegn la refurma da la protecziun civila probablamain ad entrar en vigur pir l'onn 2004 e betg l'onn 2003, sco ch'igl è stà planisà. 
Ils effects da la refurma da la protecziun civila 200X vegnan a purtar adattaziuns considerablas da las structuras per la protecziun civila dal Grischun. 
Cun la reducziun da l'effectiv da fin uss da 8000 persunas obligadas al servetsch da protecziun civila ad in maximum da be anc 3000 dovri a medem mument in'adattaziun da las structuras d'organisaziun. 
Las 43 organisaziuns da protecziun civila (OPC) vegnan unidas en be anc 12 organisaziuns suenter l'entrada en vigur da la nova lescha federala davart la protecziun da la populaziun e la protecziun civila. 
Cun excepziun da l'organisaziun da protecziun civila da Tavau che vegn a restar independenta pervia da sia grondezza vegn furmada en il futur ina OPC per mintga district politic. 
L'effectiv da las singulas organisaziuns vegn a cumpigliar tranter 150 e 250 persunas. 
La direcziun politica da las OPC vegn transferida da las singulas vischnancas al chantun che vegn er ad esser responsabel per l'elecziun dals cumandants da milissa da las novas organisaziuns da protecziun civila. 
Colliada cun quest pass è tranter auter er l'aboliziun dals posts da protecziun civila en las vischnancas. 
En cas d'ina midada da domicil ordaifer il district na munta quai betg pli automaticamain che la persuna obligada al servetsch da protecziun civila haja d'entrar en la OPC dal nov domicil. 
Tut tenor la distanza dal nov domicil a la OPC da fin uss vegnan las persunas obligadas al servetsch da protecziun civila a prestar vinavant lur servetsch en lur organisaziun oriunda. 
Perquai ch'il cussegl dals chantuns n'ha betg pudì deliberar la missiva davart la revisiun totala da la legislaziun da la protecziun civila en occasiun da l'ultima sessiun, na vegn la nova lescha betg ad entrar en vigur il schaner 2003. 
Il departament federal da defensiun, protecziun da la populaziun e sport (DDPS) parta uss dal fatg che la nova basa legala da la confederaziun per la protecziun dal pievel e la protecziun civila vegnian ad entrar en vigur a medem mument sco quella da l'armada XXI, numnadamain pir il 1. da schaner 2004. 
A basa da quest retard valan fin la fin da l'onn 2003 anc las disposiziuns legalas da la refurma da la protecziun civila 95 e tras quai tranter auter er l'obligaziun da prestar servetsch fin il 50avel onn. 
La relaschada dals commembers da la protecziun civila da las annadas 1952-1962 ch'è stada previsa ed er gia annunziada pliras giadas per la fin da quest onn na po perquai betg avair lieu. 
En vigur restan qua tras medemamain las disposiziuns da fin uss concernent il pajament da la taglia militara tras persunas obligadas al servetsch da protecziun civila fin a lur 42avel onn. 
Sch'ins po observar il nov urari da las refurmas currentas da l'armada e da la protecziun da la populaziun vala l'obligaziun al servetsch a partir da 2004 be anc fin al 30avel onn. 
Cun il project da lescha, sco ch'el è vegnì approvà en la missiva, dovri a partir da 2004 considerablamain dapli dis da servetsch da protecziun civila per vegnir dispensà da pajar la taglia militara. 
Da preschent sa reducescha la summa totala per di da servetsch per diesch, en il futur vegn questa reducziun a muntar be anc a quatter pertschient. 
Funtauna: rg uffizi per la protecziun civila e l'agid en cas da catastrofas 
Data: 18.04.2002 
La cumissiun predeliberanta dal cussegl grond sustegna il concordat davart la scol'auta svizra d'agricultura (SAA) 
Ina cumissiun predeliberanta dal cussegl grond sut il presidi da deputà Flurin Caviezel ha deliberà en preschientscha da cusseglier guvernativ Klaus Huber la missiva e las propostas da la regenza en connex cun la revisiun totala dal concordat davart la scol'auta svizra d'agricultura al Plantahof. 
La cumissiun propona unanimamain al cussegl grond d'entrar en la fatschenta e d'approvar la midada dal concordat. 
Ils elements centrals da la revisiun èn il nov num da la scola sco "scol'auta svizra d'agricultura" ed ina spartiziun adattada da las incumbensas tranter il cussegl dal concordat, il cussegl d'administraziun e la direcziun. 
Las disposiziuns dal concordat davart la direcziun administrativa e finanziala vegnan regladas cumplettamain da nov. 
Il sistem da fin qua da la finanziaziun dals custs restants tras ils chantuns ed il Principadi da Liechtenstein vegn remplazzà tras ina finanziaziun orientada vers la prestaziun cun contribuziuns pauschalas per student u studenta. 
Il cussegl grond sa fatschenta durant la sessiun da matg cun quest project. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 19.04.2002 
La cumissiun predeliberanta dal cussegl grond beneventa la revisiun parziala da l'ordinaziun davart la renconuschientscha statala dals certificats da la scol'auta da teologia a Cuira 
Sut il presidi da deputà Christoph Suenderhauf, Cuira, ed en preschientscha dal president da la regenza Claudio Lardi ha ina cumissiun predeliberanta dal cussegl grond tractà la missiva ed il sboz per la revisiun parziala da l'ordinaziun davart la renconuschientscha statala dals certificats da la scol'auta da teologia a Cuira. 
La cumissiun propona al cussegl grond unanimamain da tractar il project e d'approvar la revisiun parziala da l'ordinaziun. 
En il center da la revisiun parziala è ch'il chantun paja da nov contribuziuns a la scol'auta da teologia a Cuira. 
Il project tegna uschia quint d'in giavisch ch'il cussegl grond ha inoltrà 2001 sco moziun. 
La cumissiun predeliberanta taxescha la scol'auta da teologia a Cuira sco scol'auta impurtanta per il chantun Grischun. 
Il nov concept da la scol'auta ch'è vegnì preschentà a la cumissiun predeliberanta sa lascha taxar tenor l'idea da la cumissiun sco model ch'empermetta success. 
El cumpiglia pliras inclinaziuns ecumenas e garantescha da mantegnair l'auta qualitad d'instrucziun che vegn er attestada d'experts externs. 
Il cussegl grond vegn a s'occupar dals projects durant la sessiun da matg 2002. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 24.04.2002 
Ina nova basa legala per il sustegn finanzial da projects d'integraziun 
La creaziun d'ina basa legala per conderscher contribuziuns a projects che promovan e sustegnan l'integraziun d'estras e d'esters, la reglamentaziun da la collavuraziun cun la polizia chantunala sco er l'indemnisaziun dals custs da la dretgira districtuala Plessur en connex cun las mesiras repressivas en il dretg d'esters, stattan en il center da la revisiun parziala da l'ordinaziun executiva dal cussegl grond tar la legislaziun federala davart ils esters ed ils fatgs d'asil (OECGtLEA). 
La regenza avra la procedura da consultaziun. 
Sco consequenza da l'introducziun da l'emissiun electronica da las permissiuns tras la polizia d'esters dal chantun Grischun sco er dal decret da las mesiras repressivas en il dretg d'esters ha il cussegl grond abrogà 1996 las disposiziuns executivas chantunalas tar la lescha federala davart la dimora ed il domicil en il rom d'ina revisiun totala ed ha relaschà la nova ordinaziun executiva tar la legislaziun federala davart ils esters ed ils fatgs d'asil (OECGtLEA). 
Las regulaziuns introducidas cun la nova ordinaziun sin il sectur da la polizia d'esters sco er las mesiras repressivas en il dretg d'esters èn essenzialmain sa cumprovadas. 
Tuttina s'impona ina revisiun parziala da l'ordinaziun dal cussegl grond. 
Cun quella duai vegnir creada spezialmain ina basa legala per conderscher contribuziuns a projects che promovan e sustegnan l'integraziun d'estras e d'esters en il chantun Grischun. 
Ultra da quai èsi da crear cun la revisiun ina basa legala per l'indemnisaziun dals custs da la dretgira districtuala Plessur per la lavur sco instanza chantunala da meds legals sin il sectur da las mesiras repressivas en il dretg d'esters. 
Plinavant duain vegnir integradas en il rom da la revisiun disposiziuns en l'ordinaziun che repartan da nov la cumpetenza da chastiar cuntravenziuns cunter l'art. 23 al. 6 da la lescha federala davart la dimora ed il domicil dals esters (LDDE; CS 142.20). 
Finalmain vegnan fatgas anc diversas adattaziuns e correcturas da spezia redacziunala. 
La consultaziun dura fin ils 24 da matg 2002. 
Admissiun da studentas e students senza maturitad gimnasiala a la scol'auta professiunala da pedagogia dal Grischun (SAP) 
La regenza relascha l'ordinaziun davart il curs preparatori per l'admissiun al studi a la SAP (ordinaziun davart il curs preparatori) ed approva il medem mument il plan d'instrucziun dal curs preparatori. 
Tant l'ordinaziun sco er il curs preparatori resguardan spezialmain la furmaziun preliminara individuala da las candidatas e dals candidats. 
Els tegnan quint ultra da quai da las problematicas en connex cun la segunda lingua chantunala sin il champ da la furmaziun professiunala e dattan la paisa necessaria al champ artistic. 
Consultaziuns a la confederaziun 
La regenza beneventa da princip la midada da la lescha federala davart la protecziun da plantas novas. 
Las midadas duain permetter da ratifitgar la convenziun internaziunala davart la protecziun da plantas novas en la formulaziun da 1991 e da far in'adattaziun a la legislaziun da la UE. 
En sia posiziun al departament federal da l'economia publica beneventa la regenza la menziun expressiva dal privilegi per ils purs. 
Tenor l'avis da la regenza stuess quel vegnir garantì a moda cumplessiva en la legislaziun actuala, e quai uschia ch'ils dretgs dal possessur da la protecziun da las spezias vegnissan restrenschids mo sin la producziun professiunala e sin il commerzi professiunal da semenza. 
Votaziun dals 2 da zercladur 
Dumengia, ils 2 da zercladur vegni votà davart ils sequents projects federals: - 
midada dals 23 da mars 2001 dal cudesch penal svizzer (interrupziun da la gravidanza) - 
iniziativa dal pievel dals 19 da november 1991 "per mamma ed uffant - per la protecziun da l'uffant betg naschì e per l'agid a sia mamma en basegn". 
Fusiun d'uffizis da stadi civil 
Ils uffizis da stadi civil da Fläsch, Jenins, Malans e Maiavilla fusiuneschan sut il num "uffizi da stadi civil dal circul da Maiavilla" ad in sulet uffizi da stadi civil cun sedia a Maiavilla. - Sut il num "uffizi da stadi civil Lumnezia" cun sedia a Suraua vegnan unids ad in sulet uffizi da stadi civil ils sequents uffizis da stadi civil: Cumbel, Degen, Duvin, Lumbrein, Murissen, St. Martin, Suraua, Surcuolm, Val S. Pieder, Vella, Vignogn e Vrin. - Ils uffizis da stadi civil Claustra, Cunter e.P., Fideris, Furna, Jenaz, Küblis, Luzein, Saas e St. Antönien fusiuneschan sut il num "uffizi da stadi civil Castels" ad in sulet uffizi da stadi civil cun sedia a Küblis. - Ils uffizis da stadi civil Alvaschagn, Casti, Mon, Mut, Stierva e Vaz fusiuneschan sut il num "uffizi da stadi civil dal circul d'Alvaschagn" ad in sulet uffizi da stadi civil cun sedia a Lai. La scola Löwenberg sa cumprova 
La regenza beneventa in nov concept per la scola Löwenberg. 
Ella empermetta ina garanzia da deficit per l'onn 2002 e per ils onns suandants en l'autezza da 170'000 francs. 
La scola Löwenberg sa chatta en las localitads dal center transitori Surselva a Schluein. 
Ella serva per preparar ils uffants a la scolarisaziun en las classas regularas da las scolas publicas e garantescha er la promoziun scolastica dals uffants dals requirents d'asil che ston puspè returnar en lur pajais d'origin. 
La scola interna è ina purschida impurtanta per il center transitori e per l'organisaziun d'asil da l'uffizi dal servetsch social per promover, scolar ed integrar ils uffants en il mintgadi. 
La furma da promoziun è sa cumprovada ils davos onns ed è vegnida sviluppada en collavuraziun cun il departament d'educaziun, cultura e protecziun da l'ambient. 
A la vischnanca da Claustra vegn empermess in credit senza tschains da la confederaziun sco agid d'investiziun en la summa dad 1,4 milliuns francs per realisar il bogn da divertiment. Supplementarmain vegn il project sustegnì cun in import da 292'000 francs che stat sut il titel: contribuziuns d'investiziun ad infrastructuras turisticas ed autras. Al project per l'amplificaziun dal provediment d'aua 1. etappa (tschiffada da la funtauna Albibella) da la vischnanca da Küblis vegn empermessa ina contribuziun da bunamain 21 pertschient als custs imputabels da 236'000 francs, e quai applitgond la lescha chantunala da megliuraziun. La segunda etappa da construcziun dal rempar Val Zuondra ed Ovel Schlattain sin il territori da la vischnanca da Schlarigna vegn approvada gist uschè sco il project per il rempar dal Fatschazertobel tranter las vischnancas da Molinis e St. Peter. La revisiun parziala da la planisaziun locala da la vischnanca da Claustra-Serneus sco er la revisiun parziala da la planisaziun locala da la vischnanca da Samedan vegnan approvadas. La revisiun parziala da la constituziun communala da Churwalden vegn approvada. Ina revisiun parziala da la lescha da taglia da la vischnanca da Laax vegn medemamain approvada. Approvà vegn er il decret da la lescha davart la taxa per promover il turissem dal circul da Tavau. Projects da vias 
Per differents projects da construcziun da vias en il chantun vegnan dads libers credits d'in import total da stgars 3.5 milliuns (lavurs d'impressari sin la via d'Avras da la punt Lehnen fin Underplatta, lavurs da cuvrida sin la via d'Engiadina Martina - Mingér, lavurs d'impressari sin la via da Pagig tumbin da l'ual fin entifer il vitg da Pagig) Persunal 
- Hans Gruber, Valchava, capovier tar l'uffizi da construcziun bassa, 
- Florian Lütscher, Cuira, manader da partiziun tar l'uffizi per il traffic sin via, 
- Nicola Luzzi, Lai, inschigner forestal regiunal tar l'uffizi forestal, 
- Enrico Toscano, Mesauc, manual tar l'uffizi da construcziun bassa e 
- Gertrud Wolf, Cuira, gidantra da chasa en l'ospital da dunnas Fontana. 
La regenza als engrazia per ils servetschs ch'els han prestà per il chantun. 
- Wiesendanger Rita, naschida 1952, da Winterthur e Dinhard, domiciliada ad Igis, daventa directura da l'uffizi per la furmaziun professiunala e la cussegliaziun professiunala. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.04.2002 
Il chor da la scola chantunala da Cuira en Tschechia - la musica collia sur ils cunfins linguistics 
Ils 18 d'avrigl 2002 ha il chor da la scola chantunala pudì preschentar a Zlin en Tschechia ses program da quest onn ad in public da premiera. 
Ils bunamain 90 chantadurs e chantaduras dal chor da la scola chantunala sut la direcziun da Christian Klucker da Tumein èn partids ina emna ordavant per la Tschechia. 
Là han els fatg ina visita a "lur" orchester. 
Ils 5 e 6 da matg sa preschentan il chor da la scola chantunala e la filarmonia Bohuslav Martinu en la baselgia S. Martin a Cuira. 
Ils musicists vegnan ad esser alloschads tar commembers dal chor. 
Il "viadi" dal chor da la scola chantunala dueva dar la pussaivladad a tut las chantaduras ed a tut ils chantadurs ultra da prestar lavur musicala era d'emprender d'enconuscher in pau la cultura tscheca ed ils abitants da Zlin. 
Tranter auter èn vegnidas fatgas excursiuns e scuntradas cun scolars e students da Zlin. 
En quest inscunter cun ina cultura estra han las chantaduras ed ils chantadurs emprais che quai ch'è evident per nus è savens anc insatge spezial en la Tschechia, e quai era 13 onns suenter che la tenda da fier è crudada. 
Uschia han per exempel mussà ils responsabels d'in gimnasi cun luschezza lur installaziun moderna che fascheva dentant a nus Svizzers l'impressiun d'esser detg decadenta. 
La halla da gimnastica aveva in funs da parchet, las plazzas da gieu externas eran asfaltadas. 
A var 450 scolars stat a disposiziun mo ina suletta stanza da musica. 
Er l'alloschament, en il qual il chor era collocà fascheva ina buna parita sin il prospect, cun bogn ed implant da minigolf. 
Ma en detagl han ins vis spert ch'il stabiliment che vegn manà oz da persunas privatas avess grond basegn da vegnir sanà. 
Ma ni ils scolars ed ils magisters tschecs, ni ils manaders da l'alloschament parevan malcuntents cun lur infrastructura. 
L'inscunter cun ils abitants da Zlin ha mussà che la lingua da la musica è internaziunala. 
La gruppa vocala da Zlin ha survegnì in grond applaus da las Grischunas e dals Grischuns. 
La medema gruppa vocala n'ha silsuenter betg manchentà l'occasiun da vegnir al concert dal chor da la scola chantunala. 
La finamira principala dal viadi è vegnida cuntanschida cleramain: malgrà la barriera linguistica èn daventads il chor e l'orchester ina unitad armoniusa e la chanzun rumantscha "A Trun sut igl ischi" ha intgantà. 
Il chor da la scola chantunala sa preschenta quest onn cun las sequentas ovras: "Gloria" dal Franzos Francis Poulenc per sopran, chor ed orchester - sco solista ha pudì vegnir engaschada la Grischuna Judit Scherrer-Kleber - e cun extracts da la Festa da Chalavaina dal Grischun Otto Barblan. 
Per far ina reverenza a sia patria tscheca preschenta l'orchester la poesia sinfonica dad Antonin Dvorak "Die Mittagshexe". 
Il chor da la scola chantunala cumpiglia quest onn var 80 scolaras e scolars e 10 magistras e magisters. 
Il chor vegn dirigì da Christian Klucker ch'è magister da musica a la scola chantunala grischuna. 
Tut ils participants coopereschan facultativamain als projects dal chor. Per ils concerts dal chor da la scola chantunala ensemen cun la filarmonia Bohuslav Martinu è vegnida organisada ina prevendita. 
Ins po retrair ils bigliets al pretsch da 15, 25 e 35 francs tar il servetsch da clientella dal Globus (081-245 78 26). 
Ils concerts han lieu dumengia, ils 5 da matg e glindesdi, ils 6 da matg a las 20.15 en la baselgia S. Martin a Cuira. 
Gremi: departament d'educaziun, cultura e protecziun da l'ambient 
Funtauna: rg scola chantunala grischuna 
Data: 29.04.2002 
Plaschairs e disgusts dals babs 
Mardi, ils 7 da matg 2002 ha lieu en il museum grischun da la natira in sairada en il rom da l'exposiziun "Kleine Kinder - Lust und Last". 
Pledentads èn: babs, mammas, spezialistas e spezialists ed autras persunas che reflecteschan e vulan sviluppar vinavant la paternitad. 
L'occurrenza vegn organisada dal post da stab per dumondas d'egualitad dal Grischun ed ha lieu en il rom ed en las localitads da l'exposiziun "Kleine Kinder - Lust und Last" en il museum grischun da la natira a la Masanserstrasse 31 a Cuira. 
L'occurrenza entschaiva a las 20.15. 
Sin il program stattan in gir tras l'exposiziun, infurmaziuns davart il tema ed a la fin ina discussiun. 
Ils babs èn en moda 
"La sensibilitad dal bab da far termagls cun ils uffants correlescha fitg ferm ed evidentamain il cumportament d'attaschadad dals uffants en la vegliadetgna da 16 fin 22 onns." 
Quai è il resultat surprendent da la perscrutaziun dals babs che vegn puspè en moda. 
Er ils babs sezs èn en moda, schebain er a moda main marcanta ch'ils resultats da questa perscrutaziun ch'èn vegnids publitgads avant intgin temp en la revista Geo. 
Ils babs vegnan pli activs. 
Stuschar la charrotscha d'uffants n'è betg pli penibel, mabain plitost collià cun ina presa luschezza. 
Motivs famigliars e termins che na permettan betg da restar pli ditg oz e che na permettan betg da prender part ad ina sesida la saira mintgatant perquai ch'ins ha d'avair quità dals uffants dastgan ins exprimer er en il mund da professiun. 
U forsa tuttina betg? 
Èsi gist sco quai che Stefan Binkert (Berna) analisescha en sia retschertga ch'ils babs vegnian restrenschids fitg en la pussaivladads d'avair contact cun ils uffants savens en ina fasa tempriva ed impurtanta da la paternitad entras il sistem medicinal e la mancanza d'in congedi da paternitad? 
U èsi forsa vair quai che l'acziun "fairplay at home" sugerescha, numnadamain che la gronda part dals babs na veglian betg sa participar pli fitg? 
U poi esser da grond'impurtanza che las mammas stoppian ceder in tschert sectur da lur pussanza, sch'ils babs duain esser pli preschents en la tgira dals uffants ed en l'educaziun dals uffants? 
Tut questas dumondas pon vegnir discutadas a chaschun da la discussiun. 
La discussiun è previsa per babs, mammas, spezialistas e spezialists ed autras persunas che reflecteschan e vulan sviluppar vinavant la paternitad. 
Ils problems davart igl esser bab èn sulettamain ina part da l'occurenza. 
Paternitad è ina dira nusch manegian Andreas Borter da Burgdorf e Christof Arn da Scharàns che vegnan a realisar l'occurrenza sco babs e spezialistas e spezialists. 
In gir communabel tras l'exposiziun "Kleine Kinder - Lust und Last" è previs a l'entschatta da l'occurrenza. 
I suondan insaquants inputs infurmativs. 
La discussiun tracta la dumonda: tgi po far insatge? 
Pon ins far insatge cun plazzas parzialas, pon las mammas, ils posts spezialisads, ils babs, las pajas da las dunnas, las medias, la politica u ... far insatge? 
Perquai ch'i n'è probablamain betg pussaivel da chattar ina suletta resposta gista, vegni a dar blers impuls e bleras respostas pussaivlas a chaschun da quest'occurrenza. 
Gremi: post da stab per dumondas d'egualitad dal Grischun 
Funtauna: rg post da stab per dumondas d'egualitad dal Grischun 
Data: 30.04.2002 
Las cumpetenzas da l'uffizi per il traffic sin via vegnan reglads da nov 
Las cumpetenzas da l'uffizi per il traffic sin via ch'eran fin ussa regladas be a moda punctuala ed incumpletta èn vegnidas formuladas da nov. 
La regenza approvescha la revisiun parziala correspundenta da l'ordinaziun executiva tar l'ordinaziun dal cussegl grond davart la lescha federala davart il traffic sin via (OERtLTV) 
Las cumpetenzas da l'uffizi per il traffic sin via èn regladas en la legislaziun executiva da la LTV be a moda punctuala ed incumpletta. 
A l'uffizi per il traffic sin via èn bain attribuids en quella ina massa cumpetenzas, ma ses catalog dad incumbensas è anc bler pli vast. 
Perquai èsi stà necessari d'actualisar legalmain il catalog da cumpetenzas da l'uffizi. 
Quai è vegnì cuntanschì cun ina revisiun parziala da l'ordinaziun executiva tar l'ordinaziun dal cussegl grond davart la lescha federala davart il traffic sin via. 
Tar questa revisiun èn vegnids adattads differents artitgels als fatgs effectivs. 
Consultaziun da la confederaziun 
En sia posiziun davart la situaziun actuala dals vagants en Svizra menziunescha la regenza al secretariat da stadi da l'economia (seco) ch'i na saja d'annunziar nagins eveniments spezials en connex cun ils vagants svizzers. 
En il chantun Grischun stattan a disposiziun als vagants svizzers duas plazzas stablas e tschintg plazzas da passagi, als vagants da l'exteriur stat a disposiziun ina plazza da passagi. 
Leschas u directivas chantunalas concernend il diever da plazzas da passagi e da plazzas stablas na datti betg. 
La pratica per il diever da las plazzas da passagi s'ha etabilda en quel senn che las plazzas da passagi stattan a disposiziun als vagants da l'avrigl fin l'october per ina taxa correspundenta. 
En las scolas nua ch'i vegnan instruids uffants da vagants èsi daventà usit ch'ils magisters dattan pensums als uffants ch'èn sin viadi cun lur geniturs. 
Ils uffants tramettan ils pensums fatgs enavos als magisters per als laschar curreger. 
En connex cun vagants da l'exteriur ha la polizia stuì intervegnir en ils onns passads differentas giadas en la Val dal Rain grischuna ed en la Val Mesauc, perquai che vagants da l'exteriur s'avevan stabilisads illegalmain sin terren public u privat. 
En vista a la muntada naziunala da questa tematica spetga la regenza sin quest sectur pli bler engaschament da la confederaziun sin il champ politic. 
Linguas a la scol'auta professiunala da pedagogia (SAP) 
En il center da las incumbensas da la SAP stat la scolaziun da persunas ch'instrueschan en l'intschess tudestg, rumantsch e talian dal chantun. 
Sin ils secturs da las linguas pretendan ils plans da las cundiziuns da studi da tut las studentas e dals students la frequentaziun obligatoria dals roms emprima lingua e segunda lingua chantunala. 
Il rinforz da las cumpetenzas en l'emprima lingua e la promoziun da la cumpetenza en la segunda lingua chantunala duai esser ina finamira centrala da la furmaziun a la SAP. 
La direcziun dal project da la SAP è s'occupà intensivamain da questa problematica ed ha engaschà ina gruppa da lavur preparatoria, en la quala eran represchentadas er las organisaziuns linguisticas. 
Questa gruppa da lavur ha definì ils interess principals per ina SAP plurilingua grischuna e formulà las directivas per realisar quella. 
Questas directivas èn vegnidas approvadas da la regenza sin dumonda da la direcziun dal project da la SAP. 
Las directivas pretendan da la SAP ina cultura plurilingua. 
Tranter auter pretendan ellas er ch'i vegnia applitgà 50 pertschient dals arranschaments per ils students da lingua taliana en scola per talian, per ils students da lingua rumantscha ina part correspundenta da 30 pertschient. 
Sis dals otg praticums previs duain avair lieu en l'intschess da l'emprima lingua, almain in en l'intschess dal segund linguatg correspundent. Olympia Bob Run San Murezzan-Schlarigna 
Las vischnancas da San Murezzan e da Schlarigna, l'uniun da cura e traffic San Murezzan sco er Celerina Tourismus han fundà la fin dal 2001 ina societad simpla cun la suandanta intenziun: "La societad ha la finamira da promover las disciplinas bobsleigh, skeleton e scarsolar sco er dad organisar occurrenzas naziunalas ed internaziunalas sin il vial da bob San Murezzan-Schlarigna". 
Per cuntanscher questa finamira er en l'avegnir sto il vial da bob vegnir adattà a las pretaisas internaziunalas. 
Per quest intent èn necessarias en ils proxims quatter onns investiziuns totalas da 5.7 milliuns francs. 
Il departament federal da defensiun, protecziun da la populaziun e sport ha garantì en il rom dal concept dals implants da sport d'impurtanza naziunala (CISIN) ina contribuziun d'investiziun unica da dus milliuns francs als custs per l'adattaziun architectonica ed al schlargiament dal vial da bob. 
La societad simpla vegn a sa participar cun ina contribuziun da 3.25 milliuns francs. 
La radunanza communala da Schlarigna vegn a decider la fin da matg davart la participaziun. 
La votaziun dal pievel correspundenta ha lieu a San Murezzan ils 2 da zercladur. 
La regenza garantescha a la societad simpla Olympia Bob Run San Murezzan-Schlarigna ina contribuziun da 450'000 francs per la renovaziun dal vial da bob. 
Resalvada è l'approvaziun dals credits necessaris tras il cussegl grond sco er tras las vischnancas da San Murezzan e da Schlarigna. 
L'import vegn assegnà en etappas entaifer ils proxims quatter onns. Da las vischnancas e las regiuns 
La cunvegna mantegna tematicamain las finamiras principalas da la cunvegna dal 1994. Ella tegna quint da la cunvegna interchantunala entrada en vigur ils onns passads. 
La finala prevesa ella in augment da las contribuziuns da ca. diesch pertschient ch'il chantun paja per giuvenils da la Val Mesauc che frequentan en il chantun Tessin ina scola ch'è cumpigliada sin il champ d'applicaziun da la cunvegna. 
A la vischnanca da Samedan vegn concedì la permissiun da manar definitavamain la scola bilinga (rumantsch/tudestg) en il senn d'in experiment da scola "Promoziun da la bilinguitad rumantsch-tudestga en la scola populara ed en la scolina". 
Sin fundament da las experientschas positivas ch'èn sa verifitgadas cun l'experiment da scola e suenter che las directivas per manar scolas bilingas èn vegnidas relaschadas, ha la dumonda correspundenta da la vischnanca da Samedan pudì vegnir resguardada. 
Dals custs cun dretg da subvenziuns da 450'000 francs vegn garantida ina contribuziun dal chantun da 20% u da maximal 90'000 francs. Projects da construcziuns da vias 
Per differents projects da construcziuns da vias en il chantun vegnan concedids credits d'in import total da stgars 4 milliuns francs (acquisiziun da terren A 13, Mesocco Sud-Pian San Giacomo, sortida provosoria Benabbia; lavurs da cuvrida via dal Gelgia, correctura da la via Burvagn-Cunter; acquisiziun da terren via dal Partenz, sviament Saas, Trun Pagrüeg; lavurs d'impressari a la via da la Surselva dal maun dretg dal Rain, Versomi-Bergli; mantegniment da la via da Stussavgia, Egschi-Mura; lavurs d'impressari via da Scanvetg, St. Peter-Langwies, Frauentobelbrücke; lavurs da construcziun e da cuvrida da la via da colliaziun Glion-Schnaus, Strada, en il vitg). 
Tuor de Suisse 2002 
La Tour de Suisse è l'onn 2002 durant trais dis sin turnea en il chantun Grischun. 
Cuira è lieu da partenza da l'etappa (ils 22 da zercladur). Als organisaturs da la Tour de Suisse (IMG Suisse SA) vegn dà la permissiun da duvrar la ruta previsa en il chantun Grischun tenor il plan dal traject. 
En quels trais dis èsi programà tranter auter da surmuntar il Luzisteig, il pass dal Flüela sco er il pass dal Lucmagn. 
Contribuziuns dal fond da la lottaria naziunala 
Dals meds da la lottaria naziunala interchantunala vegnan contribuids en tut 35'000 francs per l'ediziun dal cudesch "Richard la Nicca - Bilder der Baukunst" tras ils servetschs psichiaters dal Grischun a chaschun da la restauraziun e construcziun nova da la clinica psichiatrica dal Beverin e per la cumpra da la rosetta entagliada "Graubünden" da Marco Walli tras la Pro Prättigau. 
Per acquistar objects che vegnan ingiantads da la collecziun Margaritha Schreiber-von Albertini survegn la Fundaziun Museum retic ina contribuziun da 50'000 francs or dal fond da la lottaria naziunala. 
Ils objects èn in vair enritgiment da la collecziun dal Museum retic ed ina cumplettaziun ideala dals objects da la collecziun Schreiber-von Albertini ch'èn gia avant maun. 
A la plaiv da Tumegl vegn concedì ina contribuziun da 142'000 francs per acquistar duas parcellas per il mantegniment dal stabiliment da la baselgia Sogn Murezi. 
Ils meds vegnan prendids or dal fond da la lottaria naziunala. 
Cun quels po vegnir mantegnida ina plazza d'exchavaziuns archeologicas d'impurtanza naziunala. 
Fundaziun dr. Stephan à Porta 
Dal retgav net 2002 da la Fundaziun dr. Stephan à Porta, Turitg, vegn repartì en tut in import da 260'000 francs a las suandantas instituziuns da beneficenza: cuminanza da lavur la Capriola, project Cosmea, Caritas svizra post d'integraziun, uniun per la tgira d'uffants cumplementara a la famiglia, ovra da giuventetgna Rezia, tgira d'uffants Engiadina, federaziun grischuna d'impedids - servetsch da transport per impedids, Pro Juventute Grischun - dis da visita accumpagnads, crusch cotschna dal Grischun - post da cussegliaziun per dumondas da daivets. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.05.2002 
Ils servetschs psichiatrics dal Grischun retschaivan in mandat da prestaziun 
La lescha davart l'organisaziun dals servetschs psichiatrics è en vigur dapli l'entschatta da quest onn. 
Ussa ha la regenza grischuna approvà il mandat da prestaziun correspundent per ils servetschs psichiatrics dal Grischun. 
La finamira dal mandat da prestaziun è quella da coordinar e d'optimar la purschida da prestaziuns. 
Ils servetschs psichiatrics dal Grischun mainan las clinicas Beverin e Waldhaus sco er ils centers da dimora Montalin, Rothenbrunnen ed Arche Nova. 
Persunas creschidas cun malsognas psichicas pon sa laschar tractar en quests uschenumnads "centers da cumpetenza per il provediment central psichiatric en il chantun Grischun"; il tractament po esser staziunar, parzialmain staziunar u ambulant. 
Sco secturs centrals en il senn dal mandat da prestaziun valan la psichiatria acuta, la gerontopsichiatria (psichiatria per persunas attempadas) e la psichiatria da reabilitaziun; ina partiziun da terapia per toxicomans ed ina partiziun da psicoterapia cumpletteschan la purschida da prestaziuns da las duas clinicas. 
Secturs spezials be en ina clinica 
Secturs spezials vegnan purschids per l'entir chantun be anc en ina da las duas clinicas, e quai en la furma dals uschenumnads "secturs spezialisads" che cumpiglian il servetsch medicinal-terapeutic, il servetsch psicologic, il servetsch social, la pastoraziun, l'apoteca ed in labor, sco er ils "secturs da support" che cumpiglian la direcziun, l'administraziun, l'informatica, l'economia da chasa, la cuschina/alimentaziun ed il servetsch tecnic. 
Il mandat da prestaziun cumpiglia er la cumponenta da la furmaziun, dal perfecziunament e da la furmaziun supplementara. 
Ils servetschs psichiatrics dal Grischun èn pia obligads da metter a disposiziun plazzas per la furmaziun supplementara per medias e medis assistents, per professiuns da la tgira da la sanadad e la tgira da malsauns, per autras professiuns dal sectur da sanadad sco er per professiuns da pedagogia sociala. 
En il rom da las pussaivladads organisatorias e persunalas da domaduas clinicas duain els ultra da quai porscher plazzas da praticum a las scolas grischunas per la tgira da la sanadad e la tgira da malsauns. 
Mandat da prestaziun per differentas purschidas 
Il mandat da prestaziun sa divida en trais secturs. 
L'emprim sectur cumpiglia il mandat da prestaziun per il provediment psichiatric da persunas creschidas; il segund sectur quel per ils centers da dimora ed ils lavuratoris d'occupaziun per umans cun impediments psichics (chasa da dimora Montalin, gruppa d'abitar Casanna, chasa da dimora Giuvaulta, center da di El Butt, Roveredo e gruppa d'abitar Sunnastube, Pasqual); il terz sectur quel per il center cun occupaziun integrada per persunas impedidas da spiert (center da dimora Arche Nova, Landquart, gruppa d'abitar Igis, gruppa d'abitar Vaz sut e gruppa d'abitar Schiers). 
Contribuziuns chantunalas a differentas instituziuns 
La ARGO fundaziun center grischun per lavuratoris e dimoras d'impedids ha piglià a fit l'onn 1998 in edifizi nov a Casti. 
La regenza grischuna ha uss concedì ina contribuziun da maximalmain 1,905 francs a la ARGO per cumprar l'immobiglia. 
Premissa per la contribuziun chantunala è la garanzia da l'ulteriura finanziaziun sco er l'approvaziun e la subvenziun da quest project da cumpra tras la confederaziun. 
Vischnancas e regiuns 
Stemprads, inveteraziun e regiuvinament insufficient èn ils motivs ch'il guaud da Tavau na po en tscherts lieus betg pli garantir sia funcziun da protecziun. Il project integral "Davos 2002" cumpiglia mesiras per reconstruir la funcziun da protecziun dal guaud e medemamain per realisar las lavurs necessarias en il sectur da las averturas, dal lavuratori forestal e dals rempars entaifer ils proxims tschintg onns. La regenza grischuna approva il project e garantescha ina contribuziun chantunala da maximalmain 1,449 milliuns francs. La regenza grischuna approva credits en l'import total da circa quatter milliuns francs per differents projects da construcziun da vias. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.05.2002 
La cumissiun predeliberanta dal cussegl grond sustegna la lescha davart las scolas da sanadad e per il champ social 
Sut il presidi da deputada Ursina Valsecchi, Flearda, ed en preschientscha da cusseglier guvernativ Claudio Lardi ha tractà ina cumissiun predeliberanta dal cussegl grond la missiva ed il sboz per ina nova lescha davart las scolas da sanadad e per il champ social (...). 
La cumissiun propona unanimamain al cussegl grond d'entrar sin la proposta e d'approvar la lescha cun las midadas proponidas per mauns da la votaziun dal pievel. 
La cumissiun predeliberanta giuditgescha la proposta da la lescha sco pass impurtant per la scolaziun en il sectur da sanadad ed en il sectur social ch'augmenta la percepziun e la renconuschientscha dal persunal da la professiun pertutgada. 
La lescha permetta da realisar cun success las novaziuns che sa mussan sin plaun federal e da diriger e coordinar las purschidas da scolaziun en il chantun Grischun. 
En il center da la proposta stat la realisaziun dal "center da furmaziun da sanadad e dal champ social" a Cuira. 
Quel duai reunir sut in tetg la scolaziun da la scola professiunala da sanadad e tgira da malsauns (SPS & T), la scola interconfessiunala da sanadad e tgira da malsauns dal Grischun (SIT), la scola grischuna da tgira psichiatrica da malsauns e las partiziuns betg seminaristicas da la scola da dunnas dal Grischun. 
Per il center da furmaziun da sanadad e dal champ social è previs in stabiliment nov. 
La cumissiun predeliberanta sustegna la concepziun d'in center da furmaziun sco institut independent. 
Ella è s'occupada pli profundamain da la dumonda co che las disposiziuns da la lescha pertutgant il persunal sajan da chapir suenter ch'il tribunal federal ha prendì il mars 2002 ina decisiun cun rinviaments impurtants pertutgant la concepziun d'ina tala regulaziun. 
Plinavant resguarda la lescha nova er ils interess da las scolas cun purtaders betg statals, per las qualas igl èn previsas contribuziuns dal chantun. 
Il cussegl grond vegn a s'occupar a chaschun da la sessiun da matg 2002 dal project. 
gremi: cumissiun predeliberanta scola da sanadad e per il champ social 
funtauna: rg cumissiun predeliberanta scola da sanadad e per il champ social 
data: 14.05.2002 
Introducziun da la libra circulaziun da persunas en il chantun Grischun - Statut dals stagiunaris vegn abolì 
Cun ils contracts bilaterals va en vigur il 1. da zercladur 2002 er la cunvegna davart la libra circulaziun da persunas. 
La consequenza da l'introducziun da la libra circulaziun da persunas è ch'i vegn abolì il dispitaivel statut dals stagiunaris. 
Per l'economia turistica dal chantun Grischun che dovra mintg'onn ca. 22'000 permissiuns per contracts da lavur temporars han las innovaziuns grondas consequenzas. 
La cunvegna davart la libra circulaziun da persunas vegn introducida pass per pass. 
Durant ils emprims dus onns vala l'uschenumnà avantatg per indigens, q.v.d. las patrunas ed ils patruns ston concentrar lur stentas per recrutar persunal primarmain sin il martgà da lavur svizzer e collavurar cun ils centers regiunals d'intermediaziun da lavur (CRIL). 
Sco fin ussa ston tut las lavurantas ed ils lavurants esters vegnir engaschads per las medemas cundiziuns da lavur e da paja sco las lavurantas ed ils lavurants svizzers. 
Per ch'ins possia controllar che quest princip vegnia resguardà ston ils contracts da lavur vegnir inoltrads. 
Durant ils emprims tschintg onns è contingentada la permissiun da lavurantas e lavurants da l'UE/AECL, q.v.d. i dat vinavant restricziuns numericas da las singulas categorias. 
Tractament egual dals burgais dals stadis da l'UE/AECL 
La cunvegna davart la libra circulaziun da persunas vegn dominada dal princip dal tractament egual. 
Burgais dal territori da l'UE/AECL e burgais svizzers duain vegnir tractads egualmain sin ils martgads da lavur da tut ils stadis contractuals. 
Cuntrari al reglament actual han burgais dals stadis da l'UE/AECL lura la pussaivladad da midar lur plazza da lavur e lur lieu da domicil libramain entaifer l'entira Svizra. 
Cunfinaris na ston betg pli bandunar la Svizra mintga di. 
Ina procedura da permissiun nova e pli favuraivla 
Considerond l'introducziun da la libra circulaziun da persunas daventa la procedura da permissiuns per lavurantas e lavurants esters che derivan dal spazi da l'UE/AECL bler pli simpla en il chantun Grischun. 
Empè da la procedura da permissiun actuala han lavurantas e lavurants esters dals stadis da l'UE/AECL uss la pussaivladad da pudair vegnir directamain en Svizra senza procedura d'admissiun. 
Cun l'annunzia tar la vischnanca vegn consegnà il formular da dumonda ensemen cun il contract da lavur. 
Suenter l'annunzia pon ils requirents immediat cumenzar a lavurar. 
Novs geners da permissiuns 
Il statut dals stagiunaris vegn remplazzà dad ina nova permissiun curta da dimora UE che po vegnir concedida per in'occupaziun da maximal 364 dis. 
Questa categoria da permissiun è contingentada. 
Per tut la Svizra stattan a disposiziun 115'500 unitads da contingent. 
Per relaziuns da lavur e dimora pli lungas vegn concedida l'uschenumnada permissiun da dimora UE. 
Da quest gener da permissiuns stattan a disposiziun en Svizra 15'000 unitads. 
La cunvegna da la libra circulaziun da persunas permetta dal rest suenter sia introducziun a burgais da l'UE/AECL da lavurar er independentamain. 
Nagins contingents garantids pli 
Burgais da l'UE/AECL che han in contract da lavur en noss pajais han il dretg da survegnir la permissiun dumandada. 
Quai ha per consequenza ch'ils contingents chantunals na pon betg pli vegnir garantids e ch'ils chantuns na pon er betg pli garantir ils contingents dals manaschis sco fin ussa. 
Quai neutralisescha la situaziun da contingent per ils territoris da stagiun. 
Suenter in temp transitori da dus onns na ston ils contracts da lavur betg pli vegnir inoltrads. 
Che las cundiziuns da paja e da lavur tenor il lieu e la professiun vegnian resguardadas controlleschan las mesiras accumpagnantas en ils manaschis e sin ils plazs da construcziun al lieu. 
Program da scolaziun cumplessiv per ils patruns e per il persunal da las controllas d'abitants 
Per che las patrunas ed ils patruns possian profitar optimalmain da las simplifica- ziuns da la cunvegna davart la libra circulaziun da persunas èn previsas il zercladur 2002 numerusas occurrenzas da scolaziun e d'infurmaziun. 
Gremi: Departament da l'intern e da l'economia publica 
Funtauna: rg Uffizi per industria, mastregn e lavur 
Data: 16.05.2002 
Otg giadas 20'000 francs per la lavur culturala 
Otg artistas ed artists dal Grischun survegnan quest onn mintgamai 20'000 francs dal chantun Grischun. 
En il rom da la concurrenza per "promover la lavur culturala professiunala" èn surtut vegnidas appreziadas lur lavurs inoltradas. 
Questa concurrenza è vegnida realisada per la tschintgavla giada. 
En tut èn vegnidas inoltradas 43 dumondas cun lavurs ord las pli differentas spartas da l'art a la cumissiun da concurrenza. 
La finamira da la concurrenza è la surdada da stipendis e da contribuziuns per realisar ovras per qua tras cunzunt pussibilitar a las artistas giuvnas ed als artists giuvens in tschert temp da sa deditgar intensivamain a l'activitad artistica. 
La qualitad e la professiunalitad èn stadas decisivas 
Sut l'egida da l'uffizi da cultura èn las lavurs inoltradas cunzunt vegnidas examinadas minuziusamain concernent lur qualitad e professiunalitad. 
In sustegn en il rom da la concurrenza "promover la lavur culturala professiunala" 2002 survegnan: 
Corinne Rusch 
L'artista grischuna Corinne Rusch lavura sco decoratura da tribuna independenta e fotografa. 
L'onn passà ha ella obtegnì il diplom cun distincziun da la classa superiura per decoraziun da tribuna e da film da l'universitad per art applitgà a Vienna. 
Ella survegn ina contribuziun per ses project fotografic "Heimatbilder". 
Urs Frey 
Il cineast grischun Urs Frey realisescha dapi quatter onns sco reschissur liber films documentars per la televisiun. 
Ses films èn vegnids premiads gia pliras giadas sin plaun internaziunal. 
Urs Frey ha acquistà sias enconuschientschas autodidacticamain. 
El survegn in stipendi liber per sa scolar vinavant en il sectur da camera e tagl. 
Valentin Kessler 
Valentin Kessler dal Partenz che viva a Masein ha fatg in num grazia a sia originalitad e sia musicalitad sco accordeonist tschertgà lunsch sur il cunfin da noss chantun ora. 
Sco cumponist ha el gia cumponì musica per differents projects da teater e da films, e sco musicist ha el collavurà tar producziuns cun persunalitads naziunalas ed internaziunalas (Andreas Vollenweider, Billy Cobham, Max Lässer e.u.v.). 
Valentin Kessler survegn in stipendi liber per pudair cuntinuar cun sia lavur sin il champ da la musica. 
Martina Hug 
La chantadura da Cuira Martina Hug ha terminà ses studi l'onn 2001 al conservatori a Neuchâtel cun il diplom d'instrucziun. 
La giuvna sopranista ha gia chantà bleras parts solisticas en ovras sacralas, ella è sa preschentada sco interpreta da chanzuns - dal baroc fin tar chansons - ed ha er collavurà sporadicamain en operas. 
Martina Hug survegn in stipendi liber per pudair sa scolar vinavant en il sectur da l'opera. 
Gaudenz Badrutt 
Il pianist e cumponist grischun Gaudenz Badrutt ha cuntanschì il diplom da concert "cun distincziun" l'onn 2001 a la scol'auta da musica e teater a Bienna. 
El s'occupa cunzunt da la musica contemporana. 
La confruntaziun cun la musica electronica en il champ da tensiun tranter la musica improvisada e la musica contemporana furma la segunda pitga da sia activitad. 
Gaudenz Badrutt survegn in stipendi liber per pudair cuntinuar cun la lavur sco pianist e musicist d'electronica. 
Theres Jörger 
L'onn 2001 ha l'artista da Laax Theres Jörger ha terminà cun diplom ses studi "communicaziun visuala" a la scol'auta d'art visual e d'art applitgà a Lucerna. 
Dapi alura lavura ella sco artista visuala independenta. 
Ella s'occupa cunzunt dal tema "tipografia e spazi". 
Ses project "Raumschrift" è interdisciplinar essend ch'el s'occupa da la grafica, da la lingua e da la sculptura. 
Theres Jörger survegn ina contribuziun per la realisaziun dal project "Raumschrift". 
Evelina Cajacob 
L'artista che viva a Malans po gia preschentar in'ovra considerabla. 
Sias ovras, en emprima lingia sias installaziuns nua ch'ella sa fatschenta cun differentas materialias e differents spazis dattan perditga d'in agen tractament persvadent da las furmas. 
Evelina Cajacob survegn in stipendi liber per qua tras pudair sa concentrar sin sia lavur artistica sur in lung temp. 
Leta Peer 
L'artista grischuna Leta Peer che viva a Basilea s'occupa da meds da la pictura e da la fotografia dal tema "uman e cuntrada". 
Il project "non places" è in svilup ulteriur da quest tema, nua ch'ils accents "identitad" e "patria" duain vegnir reunids. 
Leta Peer survegn ina contribuziun ad in'ovra per pudair realisar ses project "non places". 
La cumissiun da concurrenza sa cumpona dals commembers permanents: Valentin Bearth, Hanspeter Hänni, Peter Masüger, Carlo Portner, Silva Semadeni e Peter Trachsel; latiers èn vegnids consultads trais experts externs, la musicista Kornelia Bruggmann, l'intermediatura da musica Katrin Gantenbein ed il cumponist Anton Prestele. 
Da las vischnancas e las regiuns 
La vischnanca da Poschiavo ha dacurt inoltrà ils projects da rempars Val da Sumain, Val Cölögna e Val Tiglieu per l'approvaziun e per la garanzia da contribuziun. 
Ils projects duain proteger il territori da colonisaziun cunter bovas, sco ch'ellas èn succedidas suenter las fermas precipitaziuns da Tschuncaisma 1983 e dal november 2000. 
La regenza grischuna approva ils projects e conceda ina contribuziun chantunala da 198'000 francs. 
Per projects da contrucziun en las vischnancas da Jenins (parcadis), Furna (lavurs da construcziun vi da la via champestra Wolfegga-Scära) e Claustra-Serneus (project da rempars da lavinas "Rüggen") ha approvà la regenza contribuziuns en la summa totala da 360'000 francs. Plinavant ha la regenza approvà la revisiun parziala da la lescha da taglia sco er la revisiun parziala da la planisaziun da la vischnanca d'Andiast (plan da zonas da privel part dal territori "Run"). Per differents projects da construcziun sin la A13, la via dal Güglia e dal Malögia ha la regenza grischuna approvà in credit da circa trais milliuns francs. 
Contribuziuns chantunalas a differentas instituziuns 
Per la construcziun nova da la chasa d'attempads e da tgira Alvra a Alvagni ha la regenza grischuna approvà ina contribuziun chantunala vi da la construcziun da maximal 5.35 milliuns francs. 
La contribuziun chantunala resulta da la forza finanziala da las vischnancas participadas a la chasa d'attempads e da tgira Alvra. 
Chanzlia chantunala grischuna 
Gremi: regenza 
Funtauna: rg chanzlia chantunala grischuna 
Data: 16.05.2002 
Fundaziun "In the Spirit of Davos" è vegnida fundada oz 
"In the Spirit of Davos" è vegnida fundada oz. 
La fundaziun che vegn purtada da la confederaziun, dal chantun Grischun e dal circul e da la vischnanca da Tavau ha in chapital da fundaziun da 300'000 francs e vul promover il dialog avert davart las tematicas globalas. 
La fundaziun "In the Spirit of Davos" ch'è vegnida creada da Claudio Lardi, president da la regenza, Hans Peter Michel, administratur dal circul da Tavau e da David Syz, secretari da stadi per economia (seco) en la chasa-cumin da Tavau vul porscher ina plattafurma per in dialog avert e constructiv davart las consequenzas da la globalisaziun creschenta. 
Sa participar a quest dialog duain represchentants da la societad civila, da la politica, da l'economia e da la scienza. 
La fundaziun po confinanziar projects en connex cun tematicas globalas che vegnan inoltradas d'organisaziuns na-guvernamentalas (NGO) e da persunalitads. 
Sponsoring, contribuziuns da fautur e daners publics 
Il chapital da fundaziun da "In the Spirit of Davos" en l'autezza da 300'000 francs ch'è vegnì pajà dals trais purtaders confederaziun, chantun Grischun e dal circul e da la vischnanca da Tavau duai vegnir cumplettà cun contribuziuns da sponsoring e da fautur sco er cun ulteriurs meds dal maun public. 
Durant las proximas emnas duai vegnir chattada ina persuna adattada per la direcziun da la fundaziun. 
Plinavant planisescha il cussegl da fundaziun che consista dals dus ambassadurs Jörg Al. 
Reding, secretariat da stadi da l'economia (seco) e Peter Maurer dal departament federal dals affars exteriurs (DFAE, partiziun dals dretgs umans e da la politica umanitara), dals represchentants dal chantun Grischun, cusseglier guvernativ Klaus Huber e deputà Johannes Pfenninger sco er dals dus commembers dal cussegl cirquital dal circul e da la vischnanca da Tavau Maria von Ballmoos e Thomas Spielmann, d'instituir in cussegl consultativ per "In the Spirit of Davos" che duai sustegnair la lavur da la fundaziun. 
Gremi: departament da l'intern e da l'economia publica 
Funtauna: rg departament da l'intern e da l'economia publica 
Data: 17.05.2002 
Festa da finiziun: La scolaziun grischuna da bibliotecaria 2001/2002 è a fin 
Ils 28 da matg a las 17.00 ha lieu en il museum da viticultura la festa da finiziun dal curs da basa CLP grischun da quest onn. 
Quai è stà il segund curs ch'è vegnì organisà da la cumissiun chantunala da bibliotecas. 
Quest curs ha durà dal settember 2001 fin il matg 2002 ed è stà repartì sin totalmain ventgaset dis da curs. 
A l'examen final dals 7 da matg han las participantas cumprovà lur savida e terminà uschia il curs. 
Tut las deschset absolventas han reussì l'examen e survegnan pia in certificat renconuschì da la CLP. 
Martina Andri, Zuoz ; Christine Bischof, Mustér ; Myrtha Caluori-Wäger, Cuira ; Madleina Caminada, Mustér ; Silvia Casutt, Trin ; Margrit Contesse, Cuira ; Lisa Elsässer, Walenstadt ; Cornelia Fischer, Cuira ; Christina Gartmann, Grabs ; Susanne Grimm, Ftan ; Sandra Hanselmann, Scuol ; Irene Kalberer, Mels ; Regula Moor, Tavau ; Annamaria Pfister-Casanova, Schlans ; Doris Renggli, Wollerau ; Brigitte Vital, Sent ; Karin Zindel-Barfuss, Cuira 
Gremi: Departament d'educaziun, da cultura e da protecziun da l'ambient 
Funtauna: rg Biblioteca chantunala 
Data: 21.05.2002 
"Project Meta": Las consultaziuns entschaivan 
Pertge datti be paucas dunnas en las vischnancas grischunas che s'occupan da la politica? 
La resposta a questa dumonda vul chattar il project "Meta" dal post chantunal per dumondas d'egualitad. 
Las quatter vischnancas participadas Domat, Schnaus, Vaz e Vella èn sa decleradas prontas da far part da quest studi ch'è singular per la Svizra. 
Tut las dunnas cun dretg da vuschar vegnan a pudair respunder las pli differentas dumondas concernent lur interess ed experientschas sco er ad externar atgnas ideas concernent la vita (politica) en lur vischnanca. 
La direcziun dal project dependa dal fatg che uschè bleras dunnas sco pussaivel empleneschian il questiunari - gist er talas che n'han da far nagut cun la politica. 
Ils motivs per la situaziun actuala èn fin uss perscrutads be rudimentarmain. 
Perquai infurmeschan ins ordavant en las vischnancas via publicaziuns communalas, ma er via differentas medias u cun l'agid d'uniuns; las abitantas vegnan supplitgadas da sa participar a la retschertga. 
Ils resultats dal studi vegnan a mussar nua ch'ins sto entschaiver a prender mesiras per augmentar la participaziun da las dunnas a la politica. 
La spediziun dals questiunaris succeda suenter Tschuncaisma. 
Ils resultats dal studi vegnan publitgads l'onn 2003 en il rom dal giubileum dal chantun Grischun. 
Gremi: post per dumondas d'egualitad 
Funtauna: rg post per dumondas d'egualitad 
Data: 22.05.2002 
Il supplement per uffants vegn dauzà l'onn 2003 
La quota minimala dals supplements per uffants vala a partir dal 1. da schaner 1997. 
Per il 1. da schaner 2003 vul dauzar la regenza grischuna la quota minimala per 25 francs per mais. 
Oz importa il supplement d'uffants per mais ed uffant fin a 16 onns 150 francs, per giuvenils a partir da 16 onns vala ina quota minimala da 175 francs. 
En il rom da la revisiun totala da las disposiziuns executivas tar la lescha davart ils supplements da famiglia vul dauzar la regenza grischuna las quotas minimalas per 25 francs sin 175 resp. 200 francs. 
Las novas disposiziuns executivas van en vigur il 1. da schaner 2003. 
La regenza prepara ultra da quai ina revisiun totala da la lescha chantunala davart ils supplements da famiglia. 
Consultaziun a la confederaziun - revisiun parziala da l'ordinaziun davart la posta 
La posta porscha oz pretschs spezials cunzunt a la pressa locala e regiunala. 
Tut segund en tge dimensiun che las publicaziuns vegnan spedidas da la posta datti supplementarmain uschenumnadas premias da fidaivladad. 
La finamira da la revisiun parziala da l'ordinaziun davart la posta è uss la promoziun sistematica da la pressa regiunala e locala. 
Ils titels cun in'ediziun pli gronda che 300'000 exemplars na duain pretender nagins avantatgs. 
Cun questa mesira vul la confederaziun spargnar annualmain 20 dals 100 milliuns francs ch'ella paja oz tenor il princip da repartiziun eguala per la promoziun da la pressa. 
L'ordinaziun revedida davart la posta duai ir en vigur il 1. da schaner 2003. 
La regenza grischuna ha accentuà en sia consultaziun concernent la revisiun da l'ordinaziun davart la posta per mauns dal Departament federal per ambient, traffic, energia e communicaziun (DATEC) cunzunt trais aspects: 
- Promoziun da la pressa regiunala e locala 
A gasettas e revistas cun pli pauc che 30'000 abunentas ed abunents duai vegnir concedida la premia da fidaivladad, e quai independentamain da la cumpart da l'ediziun che vegn surdada a la posta per la spediziun. 
Tras quai duai la revisiun vegnir accentuada anc pli ferm en la direcziun da la promoziun da la pressa regiunala e locala. 
- Sustegn per ils chantuns da muntogna 
En las regiuns da muntogna na po la distribuziun marveglia betg succeder tras la posta per l'entir territori. 
Savens surpiglian perquai persunas privatas la distribuziun marveglia. 
Per tegnair quint a questa realitad duain er profitar gasettas e revistas cun dapli che 30'000 abunentas ed abunents da las reducziuns, uschenavant ch'ina gronda part da l'ediziun vegn distribuida en il territori da muntogna. 
- Promoziun da la pressa rumantscha 
A gasettas e revistas rumantschas che cumparan almain ina giada l'emna cun in'ediziun da varga 1'000 exemplars duai vegnir concedida ina favur supplementara. 
La situaziun precara da la lingua rumantscha è enconuschenta e renconuschida suffizientamain, medemamain er la necessitad da las mesiras spezialas da promoziun per la mantegnair. 
La confederaziun è obligada tenor la constituziun federala da sustegnair las mesiras dal chantun Grischun per mantegnair e promover la lingua e cultura rumantscha. 
In tractament spezial da las gasettas e revistas rumantschas è giustifitgà per quest motiv. 
175'000 francs per contribuziuns culturalas 
La regenza grischuna conceda 175'000 francs sco contribuziuns e garanzias da deficit per 23 projects culturals da las spartas "cudeschs", "films", "musica" ed "occurrenzas": 
- a l'ediziun dal cudesch "Im Gädemli" da Luzi Jenny tras l'uniun dals Gualsers; 
- a l'ediziun dal cudesch "Gemütliches Wandern in Graubünden" da Katharina Hess e Paul Emanuel Müller tras la chasa editura da la Terra Grischuna; 
- a l'ediziun dal cudesch "Onna Maria Tumera ni Ils Antenats" da Leo Tuor tras la chasa editura Octopus; 
- a l'ediziun dal cudesch "Vardats e nardats" da Gion Tscharner tras l'uniun dals Grischs; 
- a l'ediziun dal cudesch "Maremonti: Literarische Stimmen - Voci letterarie - Vuschs litteraras" da la retscha "Scala" da la chasa editura Bündner Jahrbuch; 
- a l'ediziun dal cudesch "Il Palazzo Salis di Bondo" tras Diego Giovanoli; 
- als 12. dis da litteratura rumantscha a Domat (8 fin ils 10 da november 2002); 
- a la realisaziun d'in document "oral history" (film) da l'istorgia da la scola da Soglio tras Urs Frey; 
- als custs supplementars suenter la producziun dal film curt "Kerosinträume" da Manfred Ferrari; 
- a la producziun "Draussen. 
Vor der Tür - eine Herbergsuche" (titel da lavur) dal "Verein Freilichtspiele" da Cuira en il november/december 2002; 
- a la represchentaziun sut tschiel avert dal toc "Madrisa" dals 24 da fanadur fin ils 3 d'avust 2002 tras la gruppa da teater da Claustra; 
- a la represchentaziun sut tschiel avert dal toc "Il pitschen prinzi " cun persunas impedidas tras la Procap Grischun (uniun grischuna d'impedids) en il matg/zercladur 2003 a Cazas; 
- al 5. simposi internaziunal d'architectura a Puntraschigna dals 12 fin ils 14 da settember 2002; 
- al festival internaziunal da musica Tavau 2002 (dals 27 da fanadur fin ils 10 d'avust); 
- als custs per la participaziun dal project intercultural "moi-toi-musique 2002" da Fortunat Frölich, Trin, al festival da Rabat dal fanadur 2002; 
- ad ulteriuras represchentaziuns da l'oratori intercultural "Leh Ya Jarè" da Fortunat Frölich, Trin, l'october 2002 a Cuira ed en auters lieus da la Svizra; 
- al concert "The Sacred Mountain Project" dals 10 ed 11 d'avust 2002 sin il Pass dal Bernina ed en la Vuclina a chaschun da l'onn dals culms; 
- als concerts da stad en Tumleastga 2002 ina garanzia da deficit da maximal 8'500 francs (4); 
- als concerts da stad 2002 dal Trio Calamus en il chantun; 
- a l'ediziun da la CD "Klarinette im Volkston" (titel da lavur) tras il Trio Calamus; 
- al concert dals "trais baritons grischuns" (Claudio Danuser, Gion Jäger, Claudio Simonet) dals 13 da zercladur 2002 a Tavau; 
- a las occurrenzas culturalas dals 13 da fanadur fin ils 10 d'avust 2002 en il chasté Raetia Ampla a Riom ("Cultura agl casti"); 
- a las occurrenzas musicalas ed autras da l'uniun "Cultura el Casti Sagogn" durant l'onn 2002. 
Nova ediziun dal cudesch da documents grischun, tom 2 
A l'archiv chantunal dal Grischun conceda la regenza grischuna ina contribuziun da 95'000 francs per publitgar ina segunda ediziun repassada ed engrondida dal segund tom dal cudesch da documents grischun. 
Il tom dus è exaurì. 
Il tom nov cun sias passa 900 paginas è per in terz pli voluminus che l'emprima ediziun; el è plinavant vegnì cumplettà cun numerus texts da documents or d'archivs da l'Italia, da la Germania e da l'Austria. 
Fixà ils destinaturs da la collecta da Rogaziun federala 
La collecta da la Rogaziun federala vegn pajada quest onn a trais instituziuns: 
- a l'Agid grischun cunter AIDS - in post da cussegliaziun da l'uniun "AHG/Agid grischun cunter AIDS" ch'è vegnida fundada l'onn 1987; 
- a la Caritas Grischun - ella s'engascha a partir da sia fundaziun avant 25 onns sco ovra umanitara per umans en misergia; 
- a la fundaziun "Gott hilft" a Zizers - L'intent da la fundaziun "Gott hilft" ch'è vegnida fundada l'onn 1927 èsi da porscher ad uffants e giuvenils ina scolaziun ed in'educaziun professiunala, qualificada e cristiana che correspunda a lur basegns. 
Ella maina per quest intent scolas-dimora spezialas, chasas da dimora per uffants ed emprendists sco er famiglias da tgira pedagogicas. 
Da las vischnancas e las regiuns 
En il territori "Obertor" a Parpan duai vegnir construida ina nova fermada da l'auto da posta, plinavant in passape sco er in sutpassadi per peduns e skiunzs. 
Ils bus duain pudair fermar da la vart da la via chantunala. 
Per divers projects da construcziun da vias sin la A13 (La Punt - Ragaz), sin la via engiadinaisa (Zernez - Ova Sparsa), sin la via da Tumleastga (en il vitg da Seglias) e sin la via dal Schin (en il vitg da Mut) ha la regenza grischuna concedì a chaschun da l'ultima sesida ina contribuziun da circa 6.8 milliuns francs. 
Chanzlia chantunala grischuna 
Gremi: regenza 
Funtauna: rg chanzlia chantunala grischuna 
Data: 23.05.2002 
Concept da linguas dal stgalim superiur da la scola populara avant il culp da partenza 
Durant l'onn da scola 2002/03 entschaiva il stgalim superiur da la scola populara dal chantun Grischun a realisar il nov concept da linguas. 
L'offerta minimala consista per tut las scolaras ed ils scolars grischuns da trais linguas en il sectur obligatori (duas linguas chantunalas ed englais) sco er da duas linguas estras en il sectur facultativ (ina lingua chantunala e franzos). 
La scolaziun per persunas d'instrucziun da talian e d'englais che vegn purschida dal chantun è in success. 
Cun satisfacziun pon ins constatar che totalmain han absolvì gia passa 150 magistras e magisters las scolaziuns pretensiusas cun grond engaschi u absolveschan quellas uss. 
A basa d'ina retschertga ch'è vegnida fatga da curt tar las vischnancas cumpetentas per l'engaschament da persunas d'instrucziun, na disponan singulas scolas dal stgalim superiur tuttina betg anc d'in dumber suffizient da magistras e magisters cun ina scolaziun correspundenta per l'instrucziun obligatoria da las linguas estras. 
Il departament d'educaziun ha giavischà ils purtaders da questas scolas da laschar instruir anc pliras persunas d'instrucziun per garantir la qualitad da l'instrucziun da lingua estra. 
Al davos curs da scolaziun ch'entschaiva la primavaira 2003 stattan puspè a disposiziun suffizientamain plazzas da scolaziun tant per la scolaziun d'englais sco er per la scolaziun da talian. 
Il termin d'annunzia dura fin il 1. da fanadur 2002. 
Cuntrariamain al talian ed a l'englais n'è betg vegnì elavurà in program da scolaziun unifitgà per l'instrucziun da rumantsch sco lingua estra sin il stgalim superiur da la scola populara. 
La situaziun da las singulas scolas dal stgalim superiur al cunfin linguistic sco er las enconuschientschas da rumantsch da las persunas d'instrucziun pertutgadas èn memia differentas. 
Per tut questas magistras e per tut quests magisters datti dentant la pussaivladad da cumpilar, ensemen cun l'uffizi per las scolas popularas e las scolinas, in program spezial ch'è adattà a la singula persuna ed a la situaziun concreta da la scola. 
Igl è in giavisch dal departament d'educaziun da sustegnair er en l'avegnir tant sco pussaivel las vischnancas ch'èn cumpetentas per la recrutaziun e per l'engaschament da persunas d'instrucziun en lur incumbensa difficila e pretensiusa. 
Gremi: departament d'educaziun, cultura e protecziun da l'ambient 
Funtauna: rg uffizi per las scolas popularas e las scolinas 
Data: 23.05.2002 
La cumissiun predeliberanta dal cussegl grond sustegna la realisaziun d'in provisorium per ina mediateca per la scol'auta professiunala da pedagogia 
Sut il presidi da deputada Vroni Christ, Tavau Vitg, ed en preschientscha dal president da la regenza Claudio Lardi ha tractà ina cumissiun predeliberanta dal cussegl grond la missiva per la construcziun nova d'ina mediateca per la scol'auta professiunala da pedagogia a Cuira. 
La cumissiun propona unanimamain al cussegl grond d'entrar sin la proposta e da rinviar la fatschenta a la regenza e quai per realisar in provisorium per la mediateca da la scol'auta professiunala da pedagogia. 
La cumissiun affirmescha unanimamain la necessitad d'ina mediateca per la scol'auta professiunala da pedagogia. 
Ella s'exprima en quest senn da metter a disposiziun gia per il cumenzament da l'onn da scola 2002/03 in provisorium per ina mediateca. 
Ella pussibilitescha er ina planisaziun generala per l'entir areal dal Kantengut, cun la quala ils basegns da la mediateca da la scol'auta professiunala da pedagogia e dal center da furmaziun da sanadad e per il champ social vegnan satisfatgs cun ina suletta mediateca ch'è concepida per domaduas scolas. 
Il cussegl grond vegn a s'occupar a chaschun da la sessiun da matg 2002 dal project. 
gremi: cumissiun predeliberanta dal cussegl grond 
data: 23.05.2002 
Willi Benz, il schef da l'administraziun chantunala da finanzas, va en pensiun 
Willi Benz, il schef da l'administraziun chantunala da finanzas va en pensiun la fin da matg 2002. 
El guarda enavos sin ina ritga vita professiunala. 
Suenter il temp da scola en il chantun da Son Gagl ha el absolvì ina scolaziun da commerzi. 
L'emprim ha el lavurà sin il champ fiduziari, pli tard sco contabilist principal en in manaschi da producziun. 
L'entschatta dals onns 70 ha el surpiglià ina plazza en il Grischun sco revisur tar l'inspecturat da vischnancas. 
En questa funcziun è el s'occupà a moda intensiva dals problems da las vischnancas ed ha emprais d'enconuscher fitg bain il pajais e la glieud en ses numerus contacts. 
La lavur da revisur sa splegava lezza giada anc in pau auter ch'oz. 
En vischnancas pli pitschnas registrava il cassier communal ils pajaments e las facturaziuns anc a maun en differents cudeschs. 
Qua devi in cudesch da cassa, in cudesch dal conto current, in cudesch da las taglias e.u.v., tuts en differentas grondezzas e furmas. 
Ils cassiers da questas vischnancas pitschnas lavuravan savens en l'agricultura u en l'industria ed ademplivan lur uffizi il pli a chasa. 
La revisiun da quints vegniva pia er fatga en numerus cas en la stiva empernaivla. 
1982 ha Willi Benz surpiglià la direcziun per chaussas penalas economicas tar la polizia chantunala. 
El è s'occupà en emprima lingia da denunzias penalas pervia da sfalsificaziuns da documents, defraudaziun ed autras acziuns fraudulentas. 
Ses scleriments da la polizia èn succedids en stretga collavuraziun cun la procura publica, cun las autoritads federalas e cun auters uffizis da la polizia svizzers ed esters. 
1988 ha el midà en l'uffizi chantunal da contabilitad da lezza giada - l'actuala administraziun da finanzas -, da la quala el è daventà schef. 
Da las incumbensas principalas da quest uffizi fan part l'incasso da las pretensiuns dal chantun, il servetsch central da pajament, l'administraziun dals meds liquids sco er l'administraziun da las vaglias e dals daivets dal chantun. 
Las experientschas da la lavur en l'inspecturat da vischnancas han gidà Willi Benz en questa nova funcziun. 
Durant sia perioda d'uffizi èn vegnidas surdadas a ses uffizi successivamain ulteriuras incumbensas. 
Dapi 1999 è el cumpetent per l'entira preparaziun dal preventiv chantunal. 
Oz è el responsabel per ina gronda part da las finanzas chantunalas. 
Ultra da la liquidaziun da las fatschentas regularas dal di, è Willi Benz s'occupà ils davos onns pli e pli da projects da la EED. 
Il nov sistem da EED ha pudì vegnir mess en funcziun tenor plan il 1. da schaner 1998, e quai suenter ch'ha gì lieu ina lunga consultaziun preliminara en ina gruppa da lavur sut sia direcziun. 
En tut sias activitads professiunalas ed en tut ses projects stava a Willi Benz fitg a cor ina collavuraziun armonica surtut cun sias collavuraturas e ses collavuraturs. 
Conflicts u schizunt dispitas eran adina in'orrur per el. 
Quai na vul dentant insumma betg dir ch'el n'avess betg exprimì cleramain sia opiniun. 
Sch'el era persvadì d'ina chaussa, stava el bun per quella e defendeva era cleramain sia opiniun. 
Per el era la lavur exacta, la fidaivladad e la punctualitad in duair. 
Il medem spetgava el da tut quels, cun ils quals el collavurava, spezialmain dentant da sias collavuraturas e da ses collavuraturs. 
Tuttina, u plitost gist per quai han quels apprezià el zunt fitg sco schef e collavurà fitg gugent cun el. 
Willi Benz è cun dretg losch da pudair surdar a ses successur in team qualifitgà professiunalmain, in team che funcziunescha bain e da pudair surdar in uffizi, en il qual dus secturs impurtants vegnan manads cun success da dunnas. 
Igl è stà in giavisch da Willi Benz da na betg negliger la cumpagnia malgrà la blera lavur. 
Sch'igl era pussaivel è el adina sa participà a las occurrenzas dal departament ed ha giudì las gitas u ils dis da skis. 
Suenter la pensiun ha el uss puspè dapli temp per turas en muntogna e marschs sur lungas distanzas. 
Igl è da giavischar da cor ad el ch'el possia giudair plainamain la terza part da la vita, ensemen cun sia consorta e cun sia famiglia. 
Ed igl è da sperar che tar tut ses numerus plans na vegnian betg a la curta ses iert, ses culm ed il far musica. 
Jau engraziel Willi Benz cordialmain per sia fidaivladad da plirs onns envers noss chantun, per ses grond engaschament, ses engaschi exemplar er en favur da sias collavuraturas e da ses collavuraturs, per la collavuraziun constructiva, per sia avertadad e loialitad. 
Cussegliera guvernativa dr. E. Widmer-Schlumpf 
Gremi: departament da finanzas e militar 
Funtauna: rg departament da finanzas e militar 
Data: 23.05.2002 
In onn suenter il cumenzament da l'exposiziun publica - stadi da las lavurs vi dal plan directiv chantunal 
Ils 28 da matg 2001 - pia avant circa in onn - ha cumenzà l'exposiziun publica dal sboz per il plan directiv. 
Al medem temp èn succedidas l'examinaziun preliminara dal sboz per il plan directiv tras la confederaziun e la consultaziun tar ils vischins. 
Co èsi ussa cun las lavurs vi da quest instrument il pli impurtant da la planisaziun chantunala e co vai vinavant? 
L'exposiziun è vegnida fatga a moda decentrala, en collavuraziun cun las regiuns ed ha durà dus mais. 
Igl èn vegnidas organisadas ca. 60 occurrenzas d'infurmaziun ed uras da consultaziun en las regiuns ed en las singulas vischnancas. 
En tut èn vegnidas inoltradas ca. 3'700 propostas, circa la mesadad eran identicas. 
Anc ina giada la mesadad da questas propostas sa referescha sin ina fixaziun da spazi concreta (p.ex. engrondiment da la zona da recreaziun intensiva, territori sut protecziun da la natira, zona d'explotaziun). 
Tschellas dumondas reguardan las finamiras e ponderaziuns formuladas en il plan directiv. 
Gia la fin d'october è arrivà il rapport da l'examinaziun preliminara da la confederaziun. 
La fin d'october 2001 è vegnida fatga la davosa consultaziun. 
Da las singulas propostas inoltradas e lur motivaziuns pon ins prender invista sut www.richtplan.gr.ch. 
A chaschun d'ina conferenza la fin da november 2001 è vegnida preschentada la diversitad d'opiniuns davart il plan directiv ad in public pli vast ed a las medias. 
Tge èsi capità cun las objecziuns? 
Las objecziuns èn vegnidas analisadas e sortidas tenor lur impurtanza dal spazi e lur stgalim da giustificaziun. 
Sin il stgalim 'planisaziun locala' vegnan elavuradas vinavant objecziuns fitg detagliadas (p.ex. schlargiaments da zonas da construcziun, spustaments da cunfins sin pitschen spazi). 
Sin la pluna 'planisaziun regiunala' vegnan las objecziuns d'impurtanza regiunala (p.ex. novas ideas d'utilisaziun per il turissem d'enviern, parairis en connex cun golf, explotaziun da material e deponias). 
Propostas che pertutgan la planisaziun da la confederaziun (p.ex. infrastructura aviatica) vegnan elavuradas vinavant sin quest stgalim. 
Propostas che stattan en connex cun las finamiras e las ponderaziuns directivas davart la politica da planisaziun en general u che mettan da princip en dubi objects fixads en il spazi vegnan elavuradas directamain en il plan directiv chantunal. 
Tar l'elavuraziun da las propostas èsi spezialmain interessant da vesair sch'i vegnan purtads novs arguments u novas enconuschientschas. 
La repassada dal sboz per il plan directiv va en plaina forza 
La repassada dal sboz per il plan directiv suonda entaifer ils posts d'administraziun ed en collavuraziun cun las regiuns. 
Quai spezialmain per dus motivs: las regiuns han elavurà cun ils plans directivs regiunals impurtants elements constitutivs dal plan directiv chantunal; grazia a la collavuraziun cun exponer ils plans han ellas la survista da las objecziuns inoltradas ed enconuschan ils interess da las vischnancas. 
Fin la fin da matg 2002 èn vegnidas fatgas las dietas da lavur en diesch regiuns. 
En las ulteriuras tschintg regiuns èn planisads workshops avant las vacanzas da stad. 
Sco basa per questas dietas vala l'examinaziun preliminara da la confederaziun e la posiziun da las regiuns sco er l'opiniun dals vischins. 
A maun da questa basa vegnan discutadas sistematicamain las opiniuns differentas e congruentas. 
I vegn lura decidì communablamain co che la repassada duai succeder. 
L'avegnir dal plan directiv predominescha 
Er suenter la finiziun dal plan directiv chantunal va la planisaziun regiunala vinavant. 
L'orientaziun futura da la planisaziun regiunala ed ils secturs da responsabladad da l'avegnir vegnan discutads en dietas da lavur. 
En quellas vegnan tractadas las differentas propostas tenor las regiuns. 
Igl è cler ch'en Bregaglia han autras dumondas prioritad che en la Val dal Rain. 
La concepziun concreta da la planisaziun regiunala futura p. ex. areguard ils cuntegns tematics vegn sviluppada vinavant en quests workshops. 
Naginas respostas directas a las objecziuns 
Il plan directiv porscha ina vista generala. 
El serva a la coordinaziun ed è impegnativ per las autoritads. 
El n'è ni sever concernent las parcellas ni impegnativ per ils proprietaris da terren. 
La lescha na prevesa betg da respunder mintga singula objecziun.Tegnend quint da la pluna da propostas inoltradas na fiss quai gnanc pussaivel. 
Percunter èsi previs da far ina resumaziun da las propostas che na vegnan betg resguardadas e da preschentar quella tar il conclus da la regenza. 
Ultra da quai pon ins guardar suenter il conclus en l'internet co che las propostas èn vegnidas tractadas. 
Il conclus davart plan directiv vegn tratg anc quest onn 
La metoda elegida per repassar il sboz dal plan directiv vul promover la chapientscha tranter ils purtaders da la planisaziun e cuntanscher in'auta accordanza dal plan tranter las vischnancas, las regiuns ed il chantun. 
Igl è planisà da repassar la part concepziunala dal plan directiv fin las vacanzas da stad. 
Durant la stad èsi previs da repassar las glistas dals objects. 
Cun questas limitas temporalas po - sco previs en l'incarica dal project - la regenza decider anc quest onn davart il plan directiv. 
Suenter suonda l'approvaziun da la confederaziun. 
Gremi: Departement da l'intern e da l'economia publica 
Funtauna: rg uffizi da planisaziun 
Data: 29.05.2002 
Las mesiras per l'agid social vegnan simplifitgadas en il Grischun 
La conferenza svizra da l'agid social (COSAS) ha relaschà il 1963 las directivas per concepir e fixar l'agid social e las ha adattadas cuntinuadamain. 
La regenza grischuna ha declerà ussa las directivas da la COSAS obliagatorias per tut las vischnancas. 
Las directivas da la COSAS valan sco basa da calculaziun per il da viver dals retschaviders d'agid social e cumpiglian tut ils custs d'existenza necessaris, numnadamain: 
- Ils custs d'existenza - ina part da quels vegnan pajads sco pauschala generala, ina part sco pauschala differenziada tenor las regiuns, 
- Ils custs d'abitar - custs d'abitar effectivs che correspundan a las normas da lieu, 
- Ils custs per il provediment da basa medicinal e 
- Las prestaziuns tenor la situaziun - en quellas èn previsas las regulaziuns dals custs per cas spezials. 
Diever na unitar en las vischnancas 
Las directivas da la COSAS na vegnan oz betg applitgadas en las vischnancas a moda unitara. 
Sin proposta dals servetschs socials regiunals decidan la finala ellas davart ils meds che vegnan accordads per l'agid social. 
Cunzunt ils custs d'existenza (la pauschala differenziada tenor las regiuns) na vegnan betg applitgads a moda unitara en las vischnancas. 
La regenza grischuna resguarda las directivas da la COSAS spezialmain sco instrument da coordinaziun per fixar l'agid social material en e tranter ils chantuns. 
Uschia vegni fatg frunt al privel che l'uffizi social tiria decisiuns che n'èn betg unitaras. 
La pratica unitara tranter las vischnancas na duai la finala betg promover midadas da domicil per survegnir eventualmain dapli agid social. 
Ils custs restan stabils 
Dapi il cumenzament dals onns 90 èn las expensas per il sustegn public sco er il dumber dals cas socials creschids cuntinuadamain. 
Il 1999 èn vegnidas sustegnidas 1785 persunas resp. famiglias. 
Las expensas totalas han importà 16,8 milliuns francs. 
L'onn 2000 è sa mussada cun 14,5 milliuns francs ina clera diminuziun dals custs, schebain ch'ils cas socials èn restads pli u main stabils cun 1801. 
L'onn 2001 è il dumber da cas socials sa reducì levamain. 
Ils custs totals èn perencunter puspè creschids in pau. 
La regenza grischuna quinta che las expensas totalas hajan plitost la tendenza da sminuir. 
Tenor la lescha chantunala da sustegn ha la regenza la pussaivladad da prescriver a las vischnancas il diever da las directivas da la COSAS per la calculaziun da sustegn material. 
Questa pratica sustegna il tribunal federal gia il 1996 en ina sentenzia. 
Nov sistem per reducir las premias per il 1.1.2003 
Il pievel grischun ha consentì ils 3 da mars 2002 a la cuntraproposta a l'iniziativa dal pievel per premias supportablas da las cassas da malsauns sco er a la revisiun parziala da la lescha davart l'assicuranza da malsauns e la reducziun da las premias. 
La midada dal sistem per reducir las premias metta la regenza grischuna en vigur per il 1. da schaner 2003. 
Perquai che la cunvegna cun l'Uniun europeica per la libra circulaziun da persunas entra en vigur il 1. da zercladur 2002, ston singulas disposiziuns da la lescha davart l'assicuranza da malsauns e la reducziun da las premias entrar en vigur gia pli baud. 
Uschia èn ussa suttamessas las suandantas categorias da persunas a l'obligatori da l'assicuranza da malsauns: 
- Cunfinarias e cunfinaris sco er lur confamigliars che na gudognan betg ed han il domicil en in stadi commember da la Communitad europeica; 
- Confamigliars da persunas che lavuran ed abitan en Svizra che na gudognan betg ed han il domicil en in stadi da la CE; 
- Persunas che han il domicil en in stadi da la CE e che retiran ina contribuziun da l'assicuranza svizra cunter la dischoccupaziun sco er lur confamigliars che na gudognan betg; 
- Persunas che han il domicil en in stadi da la CE e che retiran ina renta svizra sco er lur confamigliars che na gudognan betg. 
Exceptà da l'obligatori da l'assicuranza da malsauns èn confamigliars che na gudognan betg ed han il domicil en il Danemarc, la Gronda Britannia, la Svezia, la Spagna ed il Portugal. 
Il dretg d'eleger tranter in'assicuranza en il pajais da domicil e la Svizra han ultra da rentieras e rentiers en la Spagna er confamigliars da l'Austria, la Germania, la Finnlanda, la Frantscha e l'Italia sco er cunfinarias e cunfinaris da quests pajais e dal Portugal. 
L'inspecziun da scola vegn reorganisada 
L'uffizi per las scolas popularas e las scolinas vul reunir l'actual inspecturat da scola cun l'inspecturat per lavurs da maun ed economia da chasa. 
La finamira da questa reorganisaziun è da stgaffir en set regiuns dal chantun mintgamai in team d'inspecziun da scola dirigì. 
Pli tard duai vegnir integrà en la nova organisaziun regiunala er l'actual inspecturat da scolina. 
Las differentas basas legalas impedeschan per il mument da far quest pass concret. 
La regenza grischuna ha approvà da princip la reorganisaziun planisada dals teams d'inspecziun da scola regiunals. 
Gia la stad 2002 pon ins duvrar las localitads correspundentas. 
Da las vischnancas e da las regiuns 
Per 950'000 francs vegn reconstruida ed engrondida la chasa 11 da la Clinica psichiatrica Beverin a Cazas ad in "Center da cumpetenzas per psichiatria forensica dal Grischun". 
La regenza grischuna ha consentì il project da construcziun e mess a disposiziun ils credits necessaris. Il tetg da la halla da gimnastica Sand a Cuira curra dapi onns en differents lieus. Ussa ch'ins ha localisà il defect ha la regenza approvà il concept da sanaziun correspundent e mess a disposiziun per quel ca. 270'000 francs. La regenza grischuna ha approvà la revisiun da la planisaziun locala "Midada plan da zonas e plan da formaziun general Naus" da la vischnanca da Murissen. 
Per dus projects da construcziun da vias sin l'A13 tranter Lostallo e Soazza (separaziun dals vials e locals da spetga per camiuns) sco er sin la via taliana tranter Ziràn e Farden (lavurs da cuvrida) ha la regenza consentì ca. 2,3 milliuns francs. 
Persunal 
La fin da matg van ils suandats emploiads chantunals en pensiun: 
- Ruedi Schäfli, schef da l'uffizi per economia e turissem 
- Willi Benz, schef da l'administraziun chantunala da finanzas 
- Anton Galliard, manader da partiziun/viceschef tar l'uffizi per il traffic sin via, 
- Werner Hofmänner, manader dal bain puril da la clinica psichiatrica Waldhaus , 
- Augustin Jacomet, vier/capolavurer tar l'uffizi da construcziun bassa/district 7, Tusaun 
La regenza als engrazia per lur servetschs ch'els han prestà a favur dal chantun. 
Sco successur dad Ingrid Metzger vegn elegì Jürg Simonett, naschì l'onn 1952, domicilià a Trin, sco directur dal Museum retic. 
Chanzlia chantunala dal Grischun 
Gremi: Regenza 
Funtauna: rg Chanzlia chantunala dal Grischun 
Data: 29.05.2002 
Dr. Ruedi Schäfli, schef da l'uffizi per economia e turissem, va en pensiun 
La fin da matg va en pensiun dr. Ruedi Schäfli, schef da l'uffizi per economia e turissem. 
Sias activitads professiunalas eran en emprima lingia en l'interess dal Grischun sco lieu economic. 
Suenter avair terminà il studi ha lavurà dr. Ruedi Schäfli sco assistent a l'institut svizzer per la perscrutaziun da l'economia da l'exteriur, da las structuras e dal martgà a la scol'auta da Son Gagl. 
Questa lavur d'assistent ha el terminà cun ina dissertaziun davart las relaziuns intercommunalas en aglomeraziuns urbanas, resguardond spezialmain las vischnancas da Son Gagl e da Gaiserwald. 
L'entschatta dals onns 70 è el s'occupà en il chantun Grischun da l'elavuraziun da la part economica dals concepts da svilup regiunals Mantogna-Tumleastga, Valragn-Engiadina bassa e Val Müstair-Regione Valle di Poschiavo. 
L'onn 1978 ha el acceptà en il Grischun la plazza d'in delegà per dumondas d'ospitals e da chasas tar il departament da sanitad. 
1980 ha la regenza elegì dr. Ruedi Schäfli sco delegà per dumondas da la promoziun da l'economia en il departament da l'intern e da l'economia publica. 
Questa fucziun ha el ademplì durant otg onns. 
En connex cun la fusiun succedida l'onn 1988 da l'uffizi d'industria, mastergn e lavur cun la promoziun da l'economia e cun ils fatgs da magisters da skis e da guidas da muntogna sco er cun ils fatgs d'ustaria ha dr. Ruedi Schäfli fatg midada en il nov uffizi per economia e turissem, dal qual el è daventà schef. 
Sut sia direcziun èn vegnids resumads l'onn 1990 ad in decret la lescha davart il traffic d'esters e la lescha per promover l'economia. 
Dr. Ruedi Schäfli ha manà numerusas gruppas da lavur impurtantas, sco p.ex. quella per ils indrizs da far naiv, ha dà impuls a la politica d'energia ed ha cooperà en la cumissiun economica da la ARGE Alp. 
Per indesch onns è el stà il president da la cumissiun chantunala d'examinaziun per ils fatgs d'ustaria. 
Durant sia perioda d'uffizi ha ses servetsch obtegnì ulteriuras incumbensas, ha dentant er surdà incumbensas ad auters servetschs. 
Dapi la midada da la lescha federala davart agids d'investiziun è ses servetsch responsabel per la coordinaziun e per l'adempliment d'ulteriuras incumbensas impurtantas per la politica regiunala. 
L'onn 1996 han ins dividì las duas partiziuns da l'uffizi per economia e turissem en dus servetschs, numnadamain l'uffizi d'industria, mastergn e lavur e l'uffizi per economia e turissem. 
Dapi la revisiun da la lescha chantunala d'ustaria l'onn 1999 èn vegnidas surdadas las incumbensas dal chantun en connex cun il commerzi en detagl da bavrondas destilladas novamain al departament da l'intern e da l'economia publica ed assegnadas là a l'uffizi per economia e turissem. 
Dr. Ruedi Schäfli banduna ses uffizi savend ch'el ha furnì prestaziuns professiunalmain cumpetentas en favur da l'economia grischuna e ch'el po surdar in bun team spezialisà a ses successur. 
Jau engraziel dr. Ruedi Schäfli er en num da la regenza cordialmain per sia lavur engaschada e per la buna collavuraziun ch'era adina confidenta e constructiva. 
Per sia terza fasa da la vita vi jau exprimer ils megliers giavischs e sperar ch'el possia giudair quella ensemen cun sia dunna e cun sia famiglia. 
Klaus Huber, cusseglier guvernativ 
Gremi: departament da l'intern e da l'economia publica dal Grischun 
Funtauna: rg departament da l'intern e da l'economia publica dal Grischun 
Data: 30.05.2002 
Gea a la nova constituziun chantunala 
La cumissiun predeliberanta dal cussegl grond sustegna il sboz da la regenza per ina nova constituziun. 
Il sboz collia il cumprovà cun refurmas necessarias e tegna quint da las relaziuns en il chantun Grischun. 
En singuls puncts propona la cumissiun autras soluziuns. 
La revisiun totala da la constituziun chantunala ha la finamira da crear ina lescha fundamentala moderna, manaivla al burgais ed orientada vers l'avegnir che sa basa sin in fundament cumprovà e che po satisfar als basegns dad oz e dal futur. 
La cumissiun predeliberanta dal cussegl grond sut il presidi da Barla Cahannes Renggli ed Andrea Brüesch stat davos questa finamira. 
Ella considerescha il sboz da la regenza tut en tut sco bun ed equilibrà. 
En vista a la sessiun speziala dal cussegl grond da mez zercladur ha la cumissiun deliberà l'emprima part da la nova constituziun en preschientscha da cussegliera guvernativa Widmer-Schlumpf. 
Las deliberaziuns da la segunda part n'èn anc betg terminadas. 
Cun la revisiun totala da la constituziun chantunala exista la pussaivladad da metter en discussiun dumondas da princip da la politica da stadi. 
Ella porscha la pussaivladad cumplessiva da far refurmas ed adattaziuns là nua che la constituziun existenta na correspunda betg pli als basegns dal temp. 
La pli gronda novaziun concerna las elecziuns dal parlament. 
Tras conclus da la maioritad ha la cumissiun decidì da suttametter al cussegl grond ina proposta en il rom da l'emprima lecziun. 
Il "model grischun" previs collia las proceduras electoralas classicas maiorz e proporz en in sistem electoral. 
El tegna quint dals basegns da la populaziun en las regiuns periferas sco er da las minoritads politicas. 
Tar il "model grischun" vegn elegì en mintgin dals 39 circuls in commember dal cussegl grond tenor la procedura da maiorz (mandat direct). 
L'elecziun da tschels 81 commembers succeda en ils indesch districts tenor la procedura da proporz. 
Il "model grischun" è in sistem electoral fatg sin mesira per il chantun Grischun. 
La trilinguitad è in segn caracteristic dal chantun Grischun ed ina gronda sfida. 
La nova constitu- ziun oblighescha il chantun e las vischnancas da promover e da proteger il rumantsch ed il talian sco linguas naziunalas ed uffizialas dal chantun. 
La cumissiun è cleramain da l'avis che las vischnancas duaian fixar en il futur lur linguas communalas e da scola en collavuraziun cun il chantun. 
Ils dretgs dal pievel han ina grond'impurtanza en noss chantun. 
La finamira da la refurma èn proceduras da conclus democratics ed a medem mument adequats e confurms al temp ch'èn accordads e che furman in'unitad equilibrada. 
Las novaziuns planisadas duain dar avantatgs clers als votants ed a las autoritads statalas. 
Tras il dretg d'iniziativa e da referendum per vischnancas vegnan rinforzadas ultra da quai las pussaivladads d'influenza da las regiuns. 
Incontestà è er la midada dal referendum obligatori al facultativ per leschas. 
Nagin'unitad na datti dentant en la dumonda, sch'er ina minoritad dal cussegl grond possia petender la votaziun dal pievel, ultra dals 1'500 votants u las 20 vischnancas. 
Plinavant vul la cumissiun autorisar las vischnancas da conceder il dretg da vuschar e d'eleger en fatgs communals a persunas da l'ester. 
Tar las ulteriuras propostas da la cumissiun predeliberanta dattan en egl surtut quellas concernent ils dretgs fundamentals e la legislaziun. 
Entant ch'ina mesadad da la cumissiun sustegna la proposta da la regenza propona l'autra mesadad d'eliminar l'enumeraziun dals dretgs fundamentals en la nova constituziun. 
Concernent la giurisdicziun aspirescha la cumissiun per gronda part ina simplificaziun da las cumpetenzas per avair er en quest sectur structuras pli transparentas. 
I sa tracta qua surtut da la dimensiun da la pussanza reglamentara dal cussegl grond. 
A basa da la midada al referendum facultativ da lescha pari gist a la maioritad da limitar la pussanza reglamentara dal cussegl grond e da rinforzar la democrazia directa. 
Ina constituziun exprima en disposiziuns fundamentalas, sco che las burgaisas ed ils burgais vulan crear lur stadi concernent las incumbensas publicas, l'organisaziun da las autoritads sco er concernent ils dretgs e las obligaziuns. 
Ella sto empruar da registrar las chaussas communablas entaifer il chantun. 
La cumissiun dal cussegl grond vul promover conscientamain l'independenza statala dal chantun Grischun en il rom da la libertad d'agir. 
La consultaziun ha mussà che questa entschatta, tschernida fin uss da tut ils chantuns, è acceptabla per la maioritad. 
Ils 28 da settember 1997 han conclus ils votants da suttametter la constituziun dal chantun Grischun ad ina revisiun totala. 
Il schaner 1998 ha la regenza instituì ina cumissiun extraparlamentara e l'ha incumbensà d'elavurar ina nova constituziun. 
En il rom d'ina vasta consultaziun ch'ha durà fin la fin da mars da l'onn passà han tut las persunas e gruppaziuns interessadas pudì prender posiziun davart il sboz preliminar. 
A basa dals resultats da la consultaziun ha la regenza drizzà l'entschatta da quest onn la missiva ed il sboz al cussegl grond. 
La cumissiun predelibe-ranta cun 21 commembers ha deliberà la proposta da la regenza en totalmain 13 sesidas da la giunta e fin uss 7 sesidas plenaras. 
Il cussegl grond deliberescha il project en l'emprima lecziun en il rom da duas sessiuns supplementaras il zercladur e l'avust. 
La segunda lecziun ha pro-bablamain lieu durant la sessiun d'october. 
L'onn proxim vegnan ils votants dal chantun Grischun a concluder davart la nova constituziun. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 05.06.2002 
L'inventari da las zonas umidas vegn cumplettà - il Grischun è spezialmain pertutgà 
L'ordinaziun davart la protecziun da las zonas umidas d'impurtanza naziunala è en vigur dapi 1992. 
Ussa duai vegnir cumplettà per la segunda giada l'inventari respectiv. 
En sia davosa sesida ha la regenza grischuna deliberà la consultaziun respectiva per mauns da l'uffizi federal d'ambient, guaud e cuntrada. 
La segunda cumplettaziun planisada da l'inventari da las zonas umidas cumpiglia surtut zonas umidas dal stgalim montan e subalpin. 
Dal chantun Grischun duain uss vegnir recepids da nov 22 objects en l'inventari federal da las zonas umidas d'impurtanza naziunala. 
L'inventari vertent da fin uss cumpiglia dal puntg da vista grischun gia 58 objects. 
En sia consultaziun ha la regenza grischuna approvà en general da recepir en il rom da questa segunda cumplettaziun quatter ulteriurs objects en l'inventari. 
Resalvas e refusaziuns 
En cas d'ulteriurs indesch objects ston ins anc sclerir dumondas concernent ils cunfins e dumondas spezialas d'utilisaziun ch'eran gia existentas (utilisaziun d'alps, explotaziun da glera, stabiliments da tir). 
La regenza approva be cun resalva la recepziun en l'inventari federal da las zonas umidas. 
Set objects vegnan refusads surtut da las vischnancas da staziunament. 
Quests objects rinviescha la regenza per examinar e sclerir ils conflicts existents (cunfins, utilisaziun agricula e turistica e protecziun cunter auazuns). 
Essend che las vischnancas vegnan incumbensadas en emprima lingia cun las incaricas da surveglianza e da realisaziun n'èsi tenor la regenza betg raschunaivel da recepir quests objects en l'inventari senza l'approvaziun da las vischnancas. 
Dretg da cogestiun expressiv 
La regenza ha exprimì resalvas generalas visavi l'inventari da las zonas umidas gia en occasiun da l'emprima cumplettaziun il 1. d'avust 2001. 
La regenza sa resalva in dretg da cogestiun absolut en cas d'objects che tangheschan construcziuns e stabiliments per la producziun d'energia u per la protecziun d'umans e da chaussas. 
Dals 22 objects en il chantun Grischun che vegnan proponids per la recepziun en l'inventari da las zonas umidas han las 38 vischnancas pertutgadas gia oz attribuì 20 parzialmain u dal tuttafatg ad ina zona da protecziun da la cuntrada u da la natira. 
Medioteca uss sco provisori 
La medioteca per la scol'auta professiunala da pedagogia vegn construida ad interim en furma d'in provisori. 
La regenza grischuna ha concedì 780'000 francs per il pavigliun da lain ch'è previs per quest intent. 
Oriundamain avevan ins planisà in edifizi nov sin l'areal da la scola da dunnas. 
En occasiun da la sessiun da matg èn la cumissiun predeliberanta dal cussegl grond ed il cussegl sez s'exprimids cunter quest project; per differents motivs han els pledà en favur d'in provisori. 
La medioteca vegn a star a disposiziun en questa furma gia a l'entschatta da l'onn da scola 2002/2003. 
Campagna d'infurmaziun per l'agricultura 
L'uniun purila svizra (UPS) lantschescha ina campagna d'infurmaziun cun la finamira da documentar la midada da structura en il sectur agrar. 
Sco med per quest intent ha la UPS realisà il film "Umbruch - Die Schweizer Bauern unterwegs in die Zukunft". 
tut en tut muntan ils custs da quest project a circa 750'000 francs. 
Il chantun Grischun sa participescha als custs da realisaziun cun circa 12'500 francs. Da las vischnancas e regiuns 
La fundaziun chasa da tgira e d'abitar Val S. Pieder vul construir a Val S. Pieder in nov edifizi cun ina gruppa da tgira che cumpiglia sis letgs e quatter abitaziuns per persunas attempadas che survegnan assistenza. La regenza garantescha a quest project ina contribuziun chantunala maximala da circa 187'000 francs. La Bogn Engiadina Scuol SA obtegna dal chantun ina contribuziun da circa 198'000 francs per l'extensiun dal "bogn roman-irlandais".Il project cumplessiv munta a circa trais milliuns francs. Las vischnancas d'Alvagni e Maiavilla han revedì lur lescha da taglia. La rgenza ha approvà questas leschas communalas en occasiun da sia davosa sesida. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.06.2002 
Energeticamain exemplars e bels - ils edifizis cun distincziun en il chantun Grischun 
A l'aperitiv d'energia da mesemna proxima preschenta l'uffizi d'energia dal Grischun edifizis exemplars dal punct da vista energetic. 
Ils edifizis sa distinguan areguard il diever, l'architectura ed il concept da construcziun. 
Tut las chasas demussan in consum d'energia minimal ed in aut confort. 
L'architect Andri Schlegel mussa sia chasa d'ina famiglia a Malix ch'ha obtegnì in certificat da minergia. 
Ils elements da furmaziun consistan da betun, fier e vaider. 
La chasa sin la spunda taissa derasa forza ed è francada sco corp massiv. 
L'effect è quel d'in spelm en la natira. 
La chasa na basegna betg in stgaudament central. 
Il consum annual munta a be 500 kg pellet. 
La preparaziun da l'aua chauda succeda tras collecturs solars. 
L'aria chauda vegn manada en chasa tras ina ventilaziun e dovra gist uschè blera energia sco in pairin da 25 Watt. 
La chasa è fitg bain protegida d'ina isolaziun da fin a 25 cm ed è munida cun grondas fanestras. 
Design e lifestyle 
L'hotel da design "Riders Palace II" metta l'accent sin l'architectura, il design ed il lifestyle. 
Tenor l'architect René Meierhofer è la construcziun nova la cuntinuaziun consequenta d'ina strategia instradada gia a la fin dals onns otganta da las pendicularas Laax da lezza giada per augmentar l'attractivitad. 
Las muntognas, la naiv ed ils runals na tanschan betg pli per carmalar in public giuven e trendig. 
Betg mo ils indrizs tecnics progressivs, mabain era il tegnairchasa d'energia bain ponderà e la concepziun da la glisch raffinada ensemen cun l'architectura cubica senza stortigls appelleschan il public prendì en mira. 
L'hotel è gia recepì en il circul dals emprims hotels da design dal mund ed ha obtegnì da l'uffizi d'energia dal Grischun il certificat da minergia. 
L'hotel ha ina isolaziun optimala per la chalur. 
La ventilaziun per tut las chombras d'hotel è munida cun ina recuperaziun da la chalur. 
L'energia da stgaudar vegn producida cun ina pumpa a chalur da l'aua dal batschigl d'accumulaziun vischin (lai da gulivaziun) da l'ovra electrica da Flem. 
In basegn minimal d'energia 
L'architect da Cuira Andrea Rüedi preschenta ina surfabricaziun cun fitg bass consum d'energia a Stäfa. 
Cun questa surfabricaziun d'abitadi vegn realisà per l'emprima giada en Svizra in concept d'ina chasa da pliras famiglias cun fitg bass consum d'energia ad in fit-chasa ch'è anc da pajar. 
Il project ha caracter da pionier. 
Las chasas porschan dapli che mo in bass consum d'energia. 
Il concept da construcziun cumplessiv resguarda ultra da las pretensiuns da construcziun er quellas per dapli qualitad d'abitar e da viver. 
Da quai fan part l'estetica, la tscherna da material da lunga durada e quasi exclusivamain da construcziun biologica sco er in concept d'energia bain ponderà. 
Il sulegl è il stgaudament 
Las chasas passivas utiliseschan en emprima lingia il sulegl sco stgaudament. 
Quest concept dumonda paraids e mirs exteriurs optimals, ina vitrificaziun generusa e suffizientamain massa d'accumulaziun a l'intern per pudair accumular la chalur solara che resulta senza surstgaudada dal local. 
Cun quest concept pon ins desister per gronda part d'in stgaudament supplementar convenziunal. 
L'uffizi d'energia dal Grischun ha interess da mussar a la publicitad edifizis cun in bun concept d'energia. 
Quests edifizis duain animar ils possessurs da chasas ed ils patruns da construcziun da medemamain realisar buns edifizis dal punct da vista energetic. 
Per quest motiv è vegnida engrondida la pagina d'internet www.energie.gr.ch da l'uffizi cun la rubrica "Ils megliers edifizis". 
Quels edifizis servan sco exempel. 
L'aperitiv d'energia ha lieu a las 17.00 a la scol'auta da tecnica ed economia a Cuira. 
Gremi: uffizi d'energia dal Grischun 
Funtauna: rg uffizi d'energia dal Grischun Data: 10.06.2002 
Nunzi apostolic visita il Grischun 
Venderdi, ils 14 da zercladur visita il nunzi apostolic la regenza dal chantun Grischun. 
La sentupada ha lieu a Cuira. 
Il nunzi apostolic da la Svizra, monsignore Pier Giacomi De Nicolò fa ensemen cun l'uvestg da Cuira, Amédée Grab, ina visita a la regenza grischuna. 
Da vart dal chantun Grischun èn preschents a quest'occasiun il president da la regenza Claudio Lardi, il vicepresident da la regenza Stefan Engler sco er il chancelier Claudio Riesen. 
Suenter il bainvegni dals giasts en la sala da la Chasa grischa vegn servì in apero ed in gentar communabel. 
La reuniun duai approfundar ils contacts amicabels existents. 
Gremi: regenza 
Funtauna: rg chanzlia chantunala dal Grischun 
Data: 12.06.2002 
La praschun dal Sennhof dat da nov er albiert ad arrestads da repatriament 
A partir dal 1. da matg 2003 duai la praschun dal Sennhof dar albiert ultra dals arrestads d'inquisiziun ed als arrestads en la praschun serrada er als arrestads da repatriament. 
La regenza grischuna ha renunzià en il fratemp al project da bajegiar sin l'areal dal stabiliment chantunal da Realta ina praschun da repatriament. 
L'utilisaziun dal Sennhof e dal stabiliment chantunal da Realta è dapi circa in onn fitg regressiva. 
Actualmain èn occupads il Sennhof per circa 30% ed il stabiliment chantunal da Realta per circa 50%. 
Cunzunt è sa reducì il dumber dals arrestads che vegnan transferids a Cuira en la praschun serrada en il rom da la cunvegna dals chantuns da la Svizra orientala davart l'execuziun da chastis e mesiras dals chantuns Turitg e Schaffusa. 
Dapi l'onn 1999 è sa sminuida l'utilisaziun dal Sennhof per circa 40%. 
Fin l'onn 2007 calculeschan ins cun ina sutoccupaziun permanenta da 40 fin 70% en las praschuns chantunalas. 
Novas realitads - nov giudicament 
La regenza grischuna vul uss spezialisar las duas praschuns dal Sennhof e da Realta: la purschida dal Sennhof duai perquai sa concentrar sin l'execuziun serrada dal chasti ad auta segirtad. 
Dasper l'albiert per ils arrestads d'inquisiziun ed ils arrestads en la praschun serrada surpiglia il Sennhof er l'arrest da repatriament en il Grischun. 
La praschun da Realta vegn incumbensada cun l'execuziun mez averta ch'è architectonicamain e tecnicamain segirada pli pauc; l'execuziun mez averta da fin qua en il Sennhof vegn abolida. 
Dapi l'onn 1998 èn vegnids alloschads ils arrestads da repatriament provisoriamain en la praschun da repatriament a Tavau. 
Questas mesiras duain spargnar circa 200'000 francs per onn. 
La vischinanza da la polizia d'esters, da la polizia chantunala e dal derschader d'arrest sco er la pussaivladad da pudair utilisar da tut temp il tract da repatriament en il Sennhof per l'execuziun serrada èn ulteriurs avantatgs dal concept deliberà. 
Conturas d'ina politica chantunala per las praschuns 
La regenza vul skizzar las finamiras per la concepziun futura da l'execuziun dal chasti en il Grischun en ina strategia per las praschuns. 
Ella s'orientescha da princip tenor las structuras existentas e tenor la valitaziun dals basegns en l'avegnir. 
La strategia duai valair sco basa per la planisaziun da las praschuns en il chantun Grischun e vegnir elavurada detagliadamain dals posts responsabels durant ils proxims mais. 
Da princip vul quintar la regenza er en l'avegnir cun agens indrizs. 
Nov vocabulari per il sutsilvan 
A partir da l'onn 1999 èn cumparids il vocabulari surmiran ed il dicziunari puter en ina nov'ediziun. 
Uss ha la regenza grischuna concludì l'ediziun dal vocabulari sutsilvan (tudestg/sutsilvan - sutsilvan/tudestg). 
L'emprema ediziun cun ca. 800 paginas duai cumpigliar 500 exemplars. 
Sco davos project parzial è anc pendenta l'ediziun dal vocabulari vallader. 
Contribuziuns chantunalas a diversas instituziuns 
- La regenza conceda ina contribuziun chantunala da circa 6.2 milliuns francs per la restauraziun e la sanaziun da l'edifizi vegl resp. il remplazzament tras ina construcziun nova da la chasa evangelica da tgira e d'attempads a Tusaun. 
Ils custs totals importan circa 10 milliuns francs. 
- La regenza ha concedì al lavuratori d'emprendissadi per scrinaris Promulins a Samedan per augmentar il plaz per il deposit da laina ina contribuziun maximala da 78'000 francs. 
Da las vischnancas e las regiuns 
- En il rom da projects singuls èn vegnidas construidas paralavinas, rempars cunter crappa e rempars d'uals. Uss planisescha la vischnanca da St. Peter d'investir durant ils proxims sis onns en la selvicultura, en la cumplettaziun dals access ed en rempars e dustanzas 3.6 milliuns francs. La regenza ha concedì per quest project integral 1.1 milliuns francs. - La vischnanca da Claustra-Serneus vul refar cun in project da rempar (Rütibrücke fin tar Serneus) la stabilitad dal letg da la Landquart. La regenza grischuna ha approvà quest project e concedì ina contribuziun chantunala da 192'000 francs. - La regenza grischuna ha approvà la revisiun totala da la planisaziun locala da Sumvitg (segunda part), medemamain las revisiuns parzialas da las planisaziuns localas da las vischnancas da Riom-Parsonz e Churwalden e la revisiun parziala dals statuts da la vischnanca burgaisa da Malans. - Medemamain ha la regenza grischuna approvà la revisiun totala da la planisaziun locala da la vischnanca da San Vittore (plan da zonas Comune, Grotti, Paese e Monticello, plan da zonas e plan da furmaziun Fondovalle, plan general d'avertura Paese, Monticello, Comune, Fondovalle, Paese e Monticello). - 
La vischnanca da Tschierv ha revedì la planisaziun d'utilisaziun per il territori "Tablà Nov". 
La regenza ha approvà il plan da furmaziun e da parcellaziun parzialmain revedì sco er il plan d'avertura Tablà Nov (emprim'etappa Dösset). - Las vischnanca da Beiva ha revedì sia lescha da taglia. 
La regenza ha approvà questa lescha communala en occasiun da sia davosa sesida. Projects da vias 
Per la construcziun da la via dal Güglia ha la regenza grischuna approvà in credit da 670'000 francs. 
Chanzlia chantunala grischuna 
Gremi: regenza 
Funtauna: rg chanzlia chantunala grischuna 
Data: 12.06.2002 
La sanaziun da las vias cunter la canera dovra anc temp - ina prolungaziun dal termin è inevitabla 
La regenza grischuna s'engascha per sanar speditivamain las vias grischunas cunter la canera. 
Per quai dovri novs termins. 
L'onn 2012 duain esser sanadas tut las vias, nua che la canera surpassa las limitas. 
La lescha davart la protecziun da l'ambient e l'ordinaziun correspundenta davart la protecziun cunter canera (OPC) da l'onn 1987 prescrivan ch'implants existents che contribueschan essenzialmain al surpassament da las limitas da las immissiuns da canera ston vegnir sanads - e quai entaifer 15 onns. 
Quest termin è spirà ils 30 da mars 2002. 
Cunzunt en connex cun la sanaziun cunter la gronda canera da las vias n'han ins betg accelerà avunda las lavurs. 
En l'entira Svizra èn vegnidas sanadas sulettamain bun 30% da las vias cun gronda canera, tar dus terzs n'è quai anc betg il cas - quai correspunda a circa 1600 kilometers ed ils custs per quai vegnan calculads sin circa 2.2 milliardas francs. 
Il departament federal per ambient, traffic, energia e communicaziun (DATEC) propona perquai ina prolungaziun dal termin: las vias naziunalas duain vegnir sanadas fin l'onn 2007, las vias principalas e las ulteriuras vias duain vegnir sanadas fin l'onn 2012: La revisiun da la OPC pertutga trais secturs: ultra da la prolungaziun dal termin vul smetter la confederaziun da pajar contribuziuns per la sanaziun cunter la canera tar vias principalas e las ulteriuras vias suenter la scadenza dals novs termins e plinavant duai l'entir proceder vegnir simplifitgà. 
Avunda meds per la protecziun cunter la canera 
La regenza grischuna ha menziunà en sia resposta al DATEC che la prolungaziun dal termin saja inevitabla e possia probablamain vegnir respectada dal chantun Grischun. 
La regenza propona dentant che la OPC reglamentaschia er il cas nua che la via resp. in auter implant basegnia ina sanaziun - per l'emprima giada u danovamain - perquai che l'augment dal traffic e qua tras er las immissiuns da canera creschian cuntinuadamain ils proxims onns. 
Na duess ina reglamentaziun en quest senn betg esser pussaivla, alura propona la regenza da fixar il termin per la sanaziun da las vias naziunalas medemamain sin l'onn 2012 - enstagl da l'onn 2007. 
La pretensiun per las contribuziuns per las sanaziuns e las mesiras da protecziun cunter la canera da las vias principalas existentas e las ulteriuras vias che vegnan finanziadas tras la taglia sin il petroli scada cun il termin da sanaziun. 
Tenor las explicaziuns tar il project sa retira la confederaziun cumplainamain da la sanaziun da canera da las ulteriuras vias cun daners da la taglia sin il petroli, sut circumstanzas gia avant la scadenza dal termin da la sanaziun da canera, numnadamain cun il termin da l'introducziun da la nova gulivaziun da finanzas. 
La regenza grischuna scriva en sia posiziun per mauns dal DATEC ch'i stoppian esser avant maun avunda meds per la protecziun cunter la canera e quai malgrà la midada da finanziaziun. 
Consultaziun da la lescha davart la sterilisaziun 
La regenza grischuna beneventa da princip l'elavuraziun d'ina basa legala davart las premissas e las proceduras tar la sterilisaziun e davart l'indemnisaziun da las victimas da la sterilisaziun sfurzada e da la castraziun sfurzada (lescha federala davart la sterilisaziun). 
Cun la nova lescha vegn fixà sco basa legala in scumond general da la sterilisaziun e las premissas sut las qualas ina sterilisaziun è permessa. 
Plinavant prevesa l'emprim sboz da la lescha che las persunas ch'èn daventadas en il passà victimas d'ina sterilisaziun u d'ina castraziun sfurzada vegnian consideradas sco victimas d'in fatg penal e possian dumandar ina contribuziun per il donn supportà sco er ina satisfacziun. 
Per fixar las premissas per ina indemnisaziun e per la calculaziun da la contribuziun d'indemnisaziun e da satisfacziun rinviescha l'emprim sboz sin la lescha davart l'agid a victimas. 
Tar divers artitgels ha la regenza grischuna fatg remartgas ed amplificaziuns. 
Posiziun pertutgant l'excorporaziun da la surveglianza federala als chantuns (2. pitga) 
Dapi l'introducziun da l'obligatori da la lescha davart la prevenziun professiunala per vegliadetgna, survivents ed invaliditad (LPP) l'onn 1985 èn creschidas las pretensiuns marcantamain - cunzunt quellas pertutgant la cumplexitad creschenta da l'ambient legal ed economic - ad ina surveglianza effectiva da la segunda pitga. 
L'uffizi federal da las assicuranzas socialas (UFAS) è vegnì a la conclusiun ch'il sistem da surveglianza dad oz stoppia vegnir meglierà: la surveglianza superiura entaifer il UFAS duaja vegnir augmentada e la surveglianza federala directa duaja vegnir excorporada als chantuns. 
La regenza grischuna sustegna da princip quest model. 
El pussibilitescha ina separaziun clera tranter la surveglianza directa e la surveglianza superiura. 
Cun in'eventuala excorporaziun da las instituziuns da prevenziun ch'èn oz sut la surveglianza da la confederaziun na vegnan tiers naginas ulteriuras instituziuns da prevenziun per il Grischun ed uschia na sto il chantun betg surprender per il mument ulteriuras incumbensas. 
La regenza ha plinavant prendì concretamain posiziun tar diversas dumondas. 
La scolaziun da basa mercantila vegn refurmada 
Per l'onn da scola 2003/04 duai entrar en vigur en l'entira Svizra il reglament davart la scolaziun e l'examen final d'emprendissadi da la scolaziun mercantila. 
La regenza grischuna ha prendì enconuschientscha a chaschun da sia davosa sesida da quest concept ed ha incumbensà il departament d'educaziun, cultura e protecziun da l'ambient da prender en mira ils pass necessaris per la refurma da la scolaziun mercantila. 
Las mesiras impurtantas èn: 
- La scolaziun da commerziant(a) vegn sutdividida da nov en trais profils, il "profil da basa", il "profil da furmaziun da basa extendida" ed il "profil cun matura professiunala integrada". 
L'emprendissadi da biro da fin qua correspunda nov al profil da basa e dura 3 onns enstagl da 2 onns sco fin qua. 
- A la fin dal 1. onn d'emprendissadi vegn reponderada la situaziun actuala per scadin emprendist en il manaschi sco er en la scola. 
Sin fundament da quest resultat vegnan laschads ils emprendists en il profil oriund u regruppads en il profil proxim aut u proxim bass. 
- Il giudicament dals emprendists succeda mintgamai a mitad tras il manaschi e tras la scola. 
Correspundentamain vegnan er valitadas las notas da l'examen final d'emprendissadi mintgamai per 50% dal manaschi e da la scola. 
- En il 1. semester duain vegnir preparads ils emprendists a moda intenziunada en in curs da basa sin lavurs che vegnan duvradas per far la lavur pratica en il manaschi. 
Uschia pon ins engaschar ils emprendists gia pli baud per las lavurs praticas. 
- Las finamiras da la scolaziun n'èn betg fixadas sin singuls roms, mabain sin ina cumpetenza d'acziun cumplessiva. 
Quella sa funda surtut sin enconuschientschas, abilitads e tenutas en ils secturs da la cumpetenza dal fatg, da la metoda e da la cumpetenza sociala. 
- L'examen final da l'emprendissadi na sa cumpona betg pli d'in singul examen final mabain da divers examens parzials e da notas d'experientscha or dals attestats. 
Da las vischnancas e las regiuns 
- La regenza ha approvà la revisiun parziala da la planisaziun locala da la citad da Cuira (midada dal plan da zonas "Areal SBB-Hauptwerkstätte"), da las vischnancas da Segl (plan general da furmaziun, part dal plan "Sils Maria", "Sils Baselgia" e Vaüglia/Platta), Parpan (plan da zonas, plan general da furmaziun e d'avertura) e Jenaz (plan general da furmaziun "Garola"). 
Plinavant ha ella approvà la revisiun da la lescha da construcziun da la citad da Cuira e da la vischnanca da Parpan. 
Dar liber credits per projects da vias 
Per las lavurs da construcziun e da cuvrida vi da la via dal Bernina (Privilasco) ha approvà la regenza 410'000 francs. 
Chanzlia chantunala dal Grischun Gremi: regenza Funtauna: rg chanzlia chantunala dal Grischun Data: 20.06.2002 
L'agricultura en il Grischun: pli paucs manaschis, medema surfatscha utilisada 
Il Grischun ha oz 1'300 u 28 pertschient pli paucs manaschis purils che anc avant 10 onns. 
Quai sa resulta da la dumbraziun dals manaschis purils 2000 da l'uffizi federal da statistica. 
Circa en la medema relaziun è sa sminuì er il dumber dals occupads en quest sectur. 
La surfatscha utilisada percunter è sa midada be minimamain. 
Dal 1990 fin il 2000 ha l'agricultura grischuna fatg tras ina gronda midada: 28 pertschient pli paucs manaschis entaifer ils onns novanta (en ils onns otganta è stada la sminuaziun dal dumber dals manaschis 20%). 
Dapi il 1999 influenzescha la nova politica agrara da la confederaziun supplementarmain quest svilup. 
Il dretg da survegnir contribuziuns è restrenschì ed i vegnan fatgas grondas pretensiuns als manaschis. 
Ultra da quai na vegni pli concedì naginas contribuziuns a purs cun passa 65 onns. 
La diminuziun è dentant sa manifestada differentamain en las differentas categorias da grondezza dals manaschis. 
Il dumber da manaschis pli pitschens cun ina surfatscha utilisada da pli pauc che 10 ha è sa sminuì per ca. la mesad e dumbra anc 1'195 manaschis. 
Dals manaschis mesauns cun ina surfatscha tranter 10 e 20 ha èn ids a perder 30%. 
Percunter è s'augmentà il dumber dals manaschis pli gronds cun passa 20 ha per 30 pertschient e dumbran l'onn 2'000 1'141 manaschis. 
Grazia a la liquidaziun dals manaschis pitschens e mesauns han ils manaschis gronds augmentà lur surfatscha da cultura. 
Ils manaschis cun acquist cumplain èn sa sminuids per 25 pertschient, ils manaschis da gudogn accessori per 34 pertschient. 
Il Grischun ha pers 4 pertschient dapli manaschis che la media da la Svizra (24 pertschient). 
Il dumber d'occupads e la surfatscha utilisada sa sminueschan 
Il dumber dals occupads è sa sminuì en il Grischun en ils davos 10 onns per 27 pertschient da 12'000 ad 8'750 (en Svizra minus 20 pertschient). 
La part da las persunas occupadas a temp cumplain è sa sminuida per 30 pretschient e la part da persunas occupadas a temp parzial per 25 pertschient. 
La surfatscha utilisada per l'agritultura (senza pastgiras dad alp) che muntava a ca. 53'00 hectaras (7,5 pertschient da la surfatscha totala dal Grischun) è sa sminuida per 2,4 pertschient (en Svizra per 0,5 pertschient). 
La prada natirala e la pastgira cun 48'500 hectaras, che dumbrava ina part da ca. 90 pertschient da la surfatscha totala è sa sminuida per 2 pertschient. 
Las ulteriuras surfatschas utilisadas èn sa midadas per part considerablamain: ils ers che faschevan ina part da 4.5 pertschient da la surfatscha utilisada èn sa sminuids en bunamain tut las culturas (granezza per paun e per pavel, tartuffels, pulenta e verdura da cultivaziun al liber), cun excepziun da las ravas da zutger e d'intginas plantas d'ers. 
Spezialmain la fin dals onns novanta è vegnida accelerada la midada dals ers en prada artifiziala. 
Il motiv è stà la dischmessa da sustegn per ils products dals ers ed il mussament d'ina surfatscha cun cultivaziun alternanta cun ina part da prada artifiziala. 
La surfatscha da la prada artifiziala è sa redublada e fa ussa ina part da 2,6 pertschient da la surfatscha utilisada totala. 
Las vignas fan cun 384 hectaras ina part da 0,7 pertschient; cun ils schlargiament dal cataster per las vignas èn quellas s'augmentadas levamain per 39 hectaras. 
La tratga d'animals sa sviluppa differentamain. 
Cleras differenzas da svilup sa mussan er tar la tratga d'animals. 
L'introducziun da la cumprova da prestaziun ecologica (tranter auter surfatscha minimala per animal) e l'augment dals manaschis da bio han manà ad ina cultivaziun pli extensiva da la surfatscha da pavel. 
Er la midada da las contribuziuns da products a las contribuzius da surfatscha ha influenzà la cultivaziun considerablamain. 
Ils pretschs pli bass dals animals han er squitschà il svilup en ils davos diesch onns. 
Il dumber dal muvel gross è sa sminuì en tut per 14 pertschient a 76'400 arments, dentant è restà stabil il dumber da las vatgas cun 27'000 arments. 
Il dumber dals portgs è sa reducì da 10'300 a 7'400 (minus 28,5 pertschient), ina consequenza da l'introducziun da la bilantscha da nutritiva obligatoria per il dretg da contribuziuns. 
Plinavant èn vegnidas dumbradas 8'800 chauras (400 pli paucas che il 1990). 
Il dumber das nursas è creschì per 8,7 pertschient e dumbra il 2000 remartgabels 66'250 tocs. 
Il dumber da chavals è s'augmentà per pli ch'il dubel, a 1'860. 
La tratga da chavals per il temp liber ha conjunctura auta, numerusas stallas e stabiliments per ir a sella èn vegnids bajegiads ils davos onns. 
Percunter datti be pli 1'000 pievels d'avieuls, 60 pertschient pli paucs che anc l'onn 1990. 
Grondas differenzas da regiun a regiun 
La Surselva è la pli gronda regiun agricula dal chantun Grischun e dumbra stgars in quart dal potenzial agricul (media da la procentuala dals manaschis, dals occupads en ils manaschis, da la surfatscha agricula utilisada, dal muvel gross, dals chavals, dals portgs, da las nursas e da las chavras.) 
Auter che tar il portgs e tar ils chavals è ella a la testa areguard ils manaschis, ils occupads, la surfatscha utilisada, il muvel gross, las nursas e las chavras. 
La vallada dal Rain è cun ca. in settavel sin il segund plaz ed ha la pli gronda part da portgs e chavals. 
Il Grischun central, la Mantogna/Tumleastga e l'Engiadina bassa fan ina part da tranter 7,5 ed 8 pertschient. 
Las ulteriuras regiuns disponan da pli pauc che 5 pertschient, la pli pitschna part han la Bregaglia, il Scanvetg e la Val Calanca. 
Gremi: uffizi per economia e turissem 
Funtauna: rg uffizi per economia e turissem 
Data: 21.6.2002 
La planisaziun d'ospitals dal Grischun e la glista d'ospitals èn deliberadas 
La regenza ha deliberà la planisaziun d'ospitals 2002 dal chantun Grischun e la glista d'ospitals respectiva. 
Tut en tut han retschavì 54 ospitals e clinicas entaifer ed ordaifer il chantun in mandat da prestaziun. 
La planisaziun d'ospitals registrescha las prestaziuns, per las qualas ha da star bun l'assicuranza obligatoria per la tgira da malsauns. 
La glista d'ospitals va en vigur per il 1. da fanadur 2002. 
La lescha federala davart l'assicuranza da malsauns (LAM) das l'onn 1994 oblighescha ils chantuns da far ina planisaziun per in "provediment d'ospital confurm al basegn". 
L'obligaziun da planisaziun dals chantuns cumpiglia sulettamain las prestaziuns en il sectur staziunar, per las qualas ha da star bun l'assicuranza obligatoria per la tgira da malsauns. 
Exceptads da l'obligaziun da planisaziun èn er il sectur parzialmain staziunar ed il sectur ambulant. 
Sa basond sin la planisaziun d'ospitals han ils chantuns da cumpilar ina glista d'ospitals. 
La glista d'ospitals infurmescha, tge clinicas e tge ospitals ch'èn autorisads da far giu quint davart prestaziuns fatgas en favur dals abitants dal chantun a quint da l'assicuranza obligatoria per la tgira da malsauns. 
Survista da la planisaziun d'ospitals 
Tar la planisaziun d'ospitals sa tracti da garantir il provediment medicinal staziunar da la populaziun. 
Per quest intent han ils chantuns da dar mandats da prestaziun detagliads als ospitals ed a las clinicas entaifer ed ordaifer il chantun che fan basegn per cuvrir il basegn. 
Correspundent al basegn èsi d'attribuir a mintga ospital ed a mintga clinica in dumber fix da letgs per tractar ils assicurads LAM. 
Tut en tut ha la regenza dà in mandat da prestaziun a 54 ospitals e clinicas - 29 da quels en il Grischun - en ils secturs medischina somatica acuta, psichiatria e reabilitaziun. 
La planisaziun d'ospitals 2002 parta dal fatg ch'i vegn a duvrar per il 1. da fanadur 2003 tut en tut 625 letgs en il sectur da la medischina acuta somatica da las dudesch regiuns d'ospital dal chantun per tractar pazients LAM e per garantir il provediment medicinal staziunar dals indigens e dals giasts. 
En il sectur da la psichiatria munta il basegn correspundent a 204 letgs, en il sectur da la reabilitaziun a 62 letgs. 
Fin il 2005 - uschia prevesa la nova planisaziun d'ospitals - èn da reducir il sectur acut somatic per 24 letgs ed il sectur da psichiatria per quatter letgs. 
Ils mandats da prestaziun attribuids als ospitals da center ed als ospitals regiunals sco er a las ulteriuras clinicas s'orienteschan da princip tenor lur contribuziun da fin uss al provediment da la populaziun dal chantun. 
Mandats da prestaziun clers 
Il mandat da prestaziun da l'ospital chantunal e regiunal dal Grischun a Cuira è vegnì agumentà per il sectur spezial chirurgia plastica, quel da l'ospital da dunnas Fontana a Cuira per il sectur spezial senologia (malsognas dal sain feminin). 
A l'ospital da la Crusch a Cuira n'han ins dà pli nagin mandat da prestaziun per il sectur spezial urologia, perquai che l'ospital da la Crusch ha sin quest sectur custs considerablamain pli auts per ils singuls cas che l'ospital chantunal e regiunal dal Grischun. 
La regenza ha concedì a l'ospital da la Crusch in termin transitori d'in onn per liquidar l'urologia. 
Medemamain han ins integrà l'ospital d'Engiadina bassa a Scuol en il provediment ortopedic dal Grischun dal sid. 
Tar l'ospital da la Crusch a Cuira han ins desistì d'in mandat da prestaziun per la chirurgia ortopedica, essend che l'ospital chantunal e regiunal dal Grischun a Cuira ch'è situà en vischinanza dispona d'ina chirurgia ortopedica abla da funcziunar. 
Plaz d'ospitals Cuira e planisaziun successiva 
La regenza è s'exprimida a moda clera concernent il plaz d'ospitals Cuira. 
Sch'ils sforzs da coordinar la purschida da prestaziuns tranter l'ospital chantunal, l'ospital da dunnas Fontana e l'ospital da la Crusch na duessan betg avair success, vegn la regenza ad optimar il plaz d'ospitals Cuira via ina midada dals mandats da prestaziun dals ospitals che sa basa sin la LAM. 
Fin l'onn 2005 vegnan examinads annualmain las valurs da planisaziun (purschida e basegn dal provediment medicinal staziunar, frequenza d'ospitalisaziun, durada dal segiurn ed occupaziun dals letgs) en il rom da l'orizont da planisaziun da trais onns. 
En cas da relaziuns midadas vegn la regenza amidar il dumber da letgs e/u ils mandats da prestaziun. 
Consequenzas per ils servetschs da spitex e las chasas da tgira 
Tras ils sforzs dictads da la LAM da reducir la quantitad da letgs s'augmenta il dumber da las persunas cun basegn da tgira en il sectur da spitex ed en las chasas da tgira. 
Ils servetschs da spitex e las chasas da tgira vegnan eventualmain a stuair extender correspundentamain lur servetschs ed eventualmain stuair recrutar ulteriur persunal. 
La planisaziun d'ospitals e la glista d'ospitals 2002 pon vegnir chargiads qua. 
Planisaziun d'ospitals e la glista d'ospitals 2002 164 KB 
Gremi: regenza 
Funtauna: rg chanzlia chantunala dal Grischun 
Data:25.06.2002 
Ils schefs da las regenzas da la Arge Alp sa scuntran per la 33avla conferenza annuala 
Il Grischun è stà dus onns a la testa da la cumissiun cultura e furmaziun da la cuminanza da lavur dals pajais da las Alps (Arge Alp). 
Sut il presidi dal president da la regenza Claudio Lardi èn vegnids realisads plirs projects da sport e da cultura. 
Venderdi proxim surdat il chantun Grischun il presidi da questa cumissiun al chantun Son Gagl. 
A la 33avla conferenza annuala dals schefs da las regenzas da la Arge Alp da venderdi proxim a Ragaz Bogn midan duas da las quatter cumissiuns il presidi. 
La presidenta da la regenza Kathrin Hilber (Son Gagl) surpiglia dal president da la regenza Claudio Lardi il presidi da la cumissiun cultura e furmaziun. 
Cusseglier guvernativ Marco Borradori (Tessin) presidiescha da nov la cumissiun traffic. 
Uschia èn duas da las quatter cumissiuns da la Arge Alp sut il presidi svizzer. 
Il presidi da la cumissiun ambient, urden dal territori ed agricultura resta tar Dario Pallaoro (Trentino) ed assessur Werner Frick (Bozen-Tirol dal sid) è vinavant president da la cumissiun economia e lavur. 
Il sport sco liom 
Sut il presidi grischun ha furmà la cumissiun cultura e furmaziun in program multifar. 
Ils eveniments sportivs che vegnan fatgs en las regiuns da la Arge Alp èn stads in element impurtant da la cooperaziun sur ils cunfins. 
Ils ulteriurs puncts centrals da la lavur da la cumissiun sa èn stads la collavuraziun culturala ed il tema famiglia, la telecommunicaziun ed il salvament aviatic sur ils cunfins. 
Il Tirol surpiglia da Son Gagl 
Suenter dus onns a la testa da la Arge Alp surdat il chantun Son Gagl per dus onns il presidi al Tirol. 
Il tema principal dal guid songagliais è stà: "Novas tecnologias en l'artg alpin". 
Il tema principal dal Tirol dat la preferenza a la "europeisaziun da la Arge Alp" ed instradescha cun quai ina offensiva per temas specifics dals culms e per far vegnir vesaivel lur niz per burgaisas e burgais. 
A la conferenza dals schefs da las regenzas è represchentà il chantun Grischun cun president da la regenza Claudio Lardi, cussegliera guvernativa Eveline Widmer-Schlumpf e chancelier Claudio Riesen. 
30 onns Arge Alp 
Per il giubileum da 30 onns da la Arge Alp ha lieu ils 11 e 12 d'october a Telfs (Tirol) in simposi ed in act festiv. 
Al simposi davart il tema "Viver e surviver en l'artg alpin" vegnan a pled politichers, experts, burgais engaschads e represchentants d'interess. 
Per l'act festiv èn planisads ina missiva or dal territori alpin per l'Europa, in referat dal cumissari da la UE Franz Fischler davart l'avegnir da las Alps ord vista europeica, in sguard retrospectiv ed ina perspectiva sin las incumbensas da la Arge Alp, l'undrientscha da trais ambassadurs per ils zains da la pasch da l'artg alpin sco er in discurs da pressa cun ils responsabels politics. 
L'onn passà ha la sutgruppa lavur da publicitad scret ora il premi da la Arge Alp 2002 per exempels reussids da novas tecnologias, raits da perscrutaziun e da collavuraziun en il territori alpin. 
La summa dal premi da 16'500 euros va ad in project ch'ina giuria internaziunala sut il presidi dal president da la Arge Alp, cusseglier guvernativ Peter Schönenberger, ha tschernì da totalmain 17 lavurs preselecziunadas. 
Numerus novs projects 
Il preventiv 2003 da la Arge Alp prevesa expensas totalas da circa 566'000 euros. 
Quellas vegnan cunzunt duvradas per la lavur da project en il rom da las quatter cumissiuns. 
Las propostas da projects èn avant maun. 
Ellas cumpiglian: 
Per la cumissiun I - cultura e furmaziun 
- far in program da sport cun 15 fin 18 eveniments sportivs che vegnan organisads da differentas regiuns da la Arge Alp; 
- far in program da sport per persunas impedidas en la regiun da Salzburg; 
- realisar la 3. ediziun dal premi da lectura da la Arge Alp cun belletristica tudestga-taliana e 
- cuntinuar cun il project diever da la telecommunicaziun per cas d'urgenza. 
Per la cumissiun II - ambient, planificaziun dal territori ed agricultura 
- sviluppar in concept da marketing 2003 e 2004 per l'aviez; 
- mantegnair, sviluppar e colliar spazis da viver elegids d'impurtanza cuminaivla cun resguard particular dals territoris da protecziun "Natura 2000" (2003 fin 2005) ed 
- prestar ina contribuziun per il seminar "territori da protecziun e cuminanza locala per in svilup persistent da las muntognas". 
Per la cumissiun III - economia e lavur 
- professiunalisar e sviluppar la rait d'economia e partenadi Alp Net; 
- sviluppar e professiunalisar la direcziun dal project Alp Net 
- sco er dal project "New Born in the Alps" per la rescuverta da la stad en las Alps e 
- realisar il "cudesch alv per posiziunar las Alps". 
Per la cumissiun IV - traffic 
- cuntinuar cun il concept da traffic da la Arge Alp che serva sco basa da datas e da decisiun a la politica e l'administraziun sin plaun regiunal e naziunal e 
- realisar il studi SMA "traffic da persunas cun la viafier sur ils cunfins" en mesiras per la realisaziun sperta da las propostas da meglieraziun, cumplettà cun ina analisa da potenzial per il traject dal Brenner. 
A la 33avla conferenza annuala dals schefs da las regenzas da la Arge Alp vegnan spetgads commembers dals pajais, da las provinzas e dals chantuns suandants: Baden-Württemberg, Baviera, Bozen Tirol dal sid, Grischun, Lumbardia, Salzburg, Son Gagl, Tirol, Tessin, Trentino e Voralberg. 
Gremi: regenza 
Funtauna: rg chanzlia chantunala dal Grischun 
Data: 26.06.2002 
L'architect chantunal Erich Bandi va en pensiun 
La fin da zercladur va Erich Bandi, architect dipl. SPF/FAS/SIA suenter in'activitad da passa 26 onns sco schef da l'uffizi da construcziun auta dal Grischun en la pensiun meritada. 
Dapi sia elecziun sco architect chantunal l'onn 1975 è stada marcada sia lavur da midadas permanentas en il sectur da la construcziun auta. 
Pretensiuns pli autas e spezialisadas dals bajetgs novs e dal mantegniment dals edifizis, ma er l'augment creschent cuntinuant da las plazzas da lavur en l'administraziun han gì per consequenza ch'el ha adina puspè pudì sa far valair cun sias excellentas enconuschientschas dal fatg sco er cun sia flexibilitad. 
Uschia è vegnida integrada l'administraziun da las immobiglias ch'era autonoma ord motivs dal fatg ed organisatoris en l'uffizi da construcziun auta. 
A las novas pretensiuns è el scuntrà fitg bain cun l'introducziun da la planisaziun dals spazis dals biros, l'informatica ed ulteriuras midadas persunalas ed organisatorias. 
El è stà attaschà cun cor ed olma a l'architectura. 
Sia filosofia tar l'architectura ha el exprimì ina giada sco suonda: "Per mai stat l'impressiun dal spazi en il center da l'architectura; il pli impurtant è il spazi - uschebain l'intern sco l'extern - èn bellas ed empernaivlas successiuns da spazis. 
Ils detagls e l'elecziun dal material èn perencunter secundars e specifics al lieu ed a la funcziun. 
Sut qualitad è da chapir insatge positiv, prezius, nizzaivel e duraivel." 
Observond questa tenuta, dentant er resguardond ils aspects economics èn vegnids exequids sut sia direcziun cunzunt ils suandants projects gronds da construcziun sco la scola da dunnas grischuna, l'engrondiment dal bajetg da la polizia chantunala/uffizi per il traffic sin via, il tract da scienza natirala dal seminari da magisters grischun, ils lavuratoris da Tavau Frauenkirch, Samedan, Vicosoprano, Trin, Glion, la construcziun nova e la sanaziun da las clinicas psichiatricas Waldhaus e Beverin, la sanaziun e la restauraziun dal museum d'art dal Grischun, la sanaziun da l'ospital da dunnas Fontana, la praschun Sennhof e Realta ed anc bler dapli. 
Ses princips per ils bajetgs dal chantun èn vegnids realisads, uschenavant che quai è stà pussaivel en il rom da las cumpetenzas da l'uffizi da construcziun auta, er tar ils bajetgs ch'èn vegnids subvenziunads dal chantun sco las chasas da scola, las scolinas, las chasas d'attempads e da tgira, ils spitals e.u.v. 
Cun quest instrument da planisaziun n'han betg sulettamain pudì vegnir cuntanschids ils resultats ils megliers pussaivels, el ha er purschì la pussaivladad a giuvnas architectas ed a giuvens architects da cumprovar lur qualificaziuns. 
Sias enconuschientschas professiunalas en ils fatgs da concurrenza n'èn betg stadas dumandadas sulettamain en il Grischun, mabain er lunsch sur ils cunfins dal chantun ora. 
Uschia è el adina puspè vegnì clamà en giurias per projects da construcziun, cunzunt dal maun public. 
En il sectur dal persunal ha Erich Bandi procurà per in bun spiert da cuminanza, el ha pretendì professiunalitad ed è stà senza resalva davos sias collavuraturas e ses collavuraturs. 
Che ses dun da manar è vegnì stimà zunt fitg da ses persunal sa mussa tranter auter en la fluctuaziun da persunal fitg pitschna en ses uffizi. 
Erich Bandi dastga ir davent da ses uffizi da construcziun auta cun la satisfacziun ch'el ha cuntanschì ordvart bunas prestaziuns en il servetsch dal chantun e ch'el po surdar a ses successur in team cumpetent. 
Jau engraziel cordialmain ad Erich Bandi er en num da la regenza grischuna per ses servetsch engaschà e per l'ordvart buna e constructiva collavuraziun plain confidenza. 
Per l'avegnir l'accumpognan ils megliers giavischs ed jau sper ch'el possia passentar ina bella e lunga terza part da la vita ensemen cun sia famiglia. 
Stefan Engler, cusseglier guvernativ 
Gremium: departament da construcziun, traffic e selvicultura 
Funtauna: rg departament da construcziun, traffic e selvicultura 
Data: 27.06.2002 
Succeda la sanaziun dals passadis da viafier cun u senza sustegn federal? 
En sia davosa sesida ha la regenza grischuna prendì posiziun davart la midada da l'ordinaziun da viafier e da las disposiziuns executivas respectivas. 
Particularmain sa tracti da la sanaziun dals passadis da viafier che n'èn betg segnads u ch'èn segnads mo cun la crusch d'Andrea. 
Quests passadis èsi da segirar u d'eliminar. 
L'ordinaziun prevesa in termin fin il pli tard l'onn 2014, nua che tut ils passadis da viafier privlus ston esser sanads. 
Participaziun da la confederaziun? 
En sia posiziun per mauns da l'uffizi federal da traffic rinviescha la regenza grischuna al fatg che sulettamain per sanar ils passadis da la Viafier retica resultan custs totals da plirs milliuns. 
Perquai pon ins observar quest termin mo, sche la confederaziun sa participescha finanzialmain a moda decisiva vi da la sanaziun dals passadis da viafier. 
Sche la confederaziun refusass era vinavant, cuntrariamain a tuttas aspectativas, in sustegn finanzial decisiv per sanar ils passadis da viafier, alura na pon il chantun Grischun e las interpresas da viafier activas en il chantun betg observar il termin per la sanaziun dals passadis. 
Plinavant è la regenza s'exprimida davart diversas dumondas detagliadas da l'ordinaziun da viafier e da las disposiziuns executivas. 
Regiuns e vischnancas 
Per la citad da Glion resp. per las vischnancas da Schluein, Puntraschigna e per il circul da Tavau duai vegnir elavurada la basa per valitar privels ed auas grondas. La regenza ha approvà ina contribuziun da 35'000 francs per quests studis. L'import total dals studis munta a 175'000 francs. La regenza ha approvà il nov statut d'organisaziun dal circul dal register funsil da Surses ed ha acceptà la fusiun da l'administraziun dal register funsil en las vischnancas dal Surses. Plinavant ha la regenza tegnì quint ed approvà ils sequents conclus communals: - la revisiun da la lescha communala da taglia da la vischnanca da Maladers; - la revisiun parziala da la constituziun communala da Schnaus; 
- la revisiun da la planisaziun locala da St. Peter; - la revisiun parziala da la planisaziun locala da Rueun (l'inscripziun en il plan "parcadi planisà" en il territori "Perpionas" n'è dentant betg vegnida approvada); - la revisiun parziala da la lescha da construcziun da Bever. Persunal - Erich Bandi, architect chantunal; 
- Reinhold Hänz, mastergnant tar l'uffizi districtual da construcziun bassa 1, Cuira; 
- Johannes Keller, laborant; 
- Mathis Roffler, cumissari da taglia; 
- Josef Rüegg, primsergent tar la polizia chantunala; 
- Gisela Tomio, assistenta administrativa tar la polizia chantunala; 
- Josef Wasescha, polizist tar la polizia chantunala. 
La regenza engrazia els per ils servetschs ch'els han prestà en favur dal chantun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.06.2002 
Relaschà las prescripziuns da chatscha 2002: igl è permess da prender cun sai telefonins 
La regenza ha relaschà las novas prescripziuns da chatscha. 
Da nov dastgan ins prender cun sai telefonins stizzads e duvrar quels en situaziuns d'urgenza. 
Plinavant ha la regenza deliberà las propostas da midar ils asils federals da selvaschina per mauns da l'uffizi federal d'ambient, guaud e cuntrada. 
Da nov duai obtegnair la planira da la Greina il status d'in asil federal. 
Las prescripziuns da chatscha che vegnan concludidas annualmain da la regenza permettan ina direcziun exacta da la chatscha. 
Ins po reagir cunter svilups nungiavischads ed adatta-ziuns raschunaivlas pon ins realisar spert en la pratica. 
Cun ils plans da reducziun vegn resguardada la situaziun actuala da l'effectiv d'ina spezia da selvaschina. 
Da l'autra vart vegnan zavrads periodicamain asils da selvaschina cun in scumond parzial u total da chatscha; questas mesiras han pia in effect pir a lunga vista. 
Perquai vegnan ils asils chantunals da selvaschina repassads mintga tschintg onns, la proxima giada l'onn 2003, ed ils asils federals pir suenter passa desch onns. 
L'ordinaziun davart ils asils federals da selvaschina relaschada dal cussegl federal l'onn 1991 vegn revedida parzialmain quest onn. 
Telefonins - temp da chatscha - plans da reducziun 
Sin tut las chatschas èsi permess da prender cun sai telefonins stizzads. 
Il diever dals telefonins è dentant admess mo en cas medicinals d'urgenza sco er per stabilir il contact cun ils organs da surveglianza da chatscha e cun las centralas da chauns da sang. 
Adattà vegn plinavant il temp da chatscha la saira durant la chatsch'auta; a partir dals 21 da settember chala el a las 20.00. 
Il tschierv cun curuna da domaduas varts resta protegì. 
Il niz da questa mesira vegn examinà annualmain. 
La structura da l'effectiv da tschiervs è sa meglierada marcantamain. 
Il chatschader profita d'ina purschida pli gronda da tschiervs creschids. 
Il dumber dals tschiervs cun curuna d'ina vart sajettads è sa redublà dapi l'introducziun da questa mesira. 
Il plan da reducziun dals tschiervs prevesa da sajettar 4'175 tschiervs. 
Cun quai duai vegnir stabilisà l'effectiv da primavaira da var 12'600 animals. 
La planira da la Greina duai daventar in asil federal da selvaschina 
La midada la pli gronda pertutga la planira da la Greina. 
Questa cuntrada d'impurtanza speziala sa chatta oz tranter ils dus asils federals Pez Vial da la vart dal Grischun e Greina Ticinio da la vart dal Tessin. 
La surfatscha da la part proponida ha ina grondezza da var 13.3 km². 
La vischnanca da Vrin sustegna questa proposta en sia funcziun da vischnanca territoriala. 
Singulas disposiziuns en l'ordinaziun davart ils asils federals da selvaschina ston urgentamain vegnir adattadas. 
Uschia duain valair las disposiziuns che restrenschan l'ir cun skis er per l'ir cun gianellas. 
Per tut ils asils federals da selvaschina proponan ins pitschnas rectificaziuns dal cunfin. 
La finamira da questas rectificaziuns è tant d'optimar ils cunfins sco er da sminuir ils conflicts. 
Uschia duain per exempel vegnir excorporadas pliras chasas d'abitar da las zonas da protecziun. 
Gremi: regenza 
Funtauna: rg uffizi da chatscha e pestga dal Grischun 
Data: 01.07.2002 
"Gea, ma..." tar il project "Guichet virtuel" 
Per il 1. da schaner 2003 vul la confederaziun, en collavuraziun cun chantuns e vischnancas, lantschar il project "Guichet virtuel". 
La regenza grischuna ha prendì posiziun concernent la cunvegna davart la collavuraziun en il rom da quest project. 
L'idea principala dal "Guichet virtuel" (spurtegl virtual) è quella da crear per las burgaisas ed ils burgais in access online direct e nuncumplitgà a l'administraziun da vischnancas, chantuns e da la confederaziun. 
En il "Guichet virtuel" vegnan preschentadas infurmaziuns da la confederaziun, dals chantuns e da las vischnancas che sa chattan gia en l'internet. 
Sco access a questas infurmaziuns serva l'adressa web www.ch.ch. Questas infurmaziuns vegnan ins a chattar en il "Guichet virtuel" via uschenumnadas "situaziuns da vita". 
Il "princip da situaziuns da vita" sviluppà per quest intent sa basa sin la supposiziun che burgaisas e burgais na duain betg chattar lur infurmaziuns via las structuras administrativas da las singulas autoritads, mabain via tscherts temas, dals quals els s'occupan da preschent. 
Approvaziun cun resalvas 
La regenza grischuna beneventa da princip il sboz da la cunvegna cun la confederaziun. 
Questa regla la collavuraziun durant l'emprima fasa da manaschi e d'ulteriur svilup dal "Guichet virtuel". 
Il chantun Grischun è pront da pajar annualmain circa 16'000 francs vi da quest project, e quai fin la fin 2004. 
La regenza grischuna crititgescha l'infurmaziun insuffizienta en il rom dal project "Guichet virtuel". 
Memia paucas infurmaziuns, infurmaziuns memia pauc fundadas e che sa refereschan memia pauc als problems sajan idas fin uss tar ils partenaris dal project. 
Cun las infurmaziuns davart il project ch'èn avant maun pon ils chantuns instruir las vischnancas be a moda insuffizienta. 
La collavuraziun activa da las vischnancas è dentant in factur fitg impurtant per il success e per l'ulteriur svilup da quest project. 
I na saja betg segir, sche la messa en funcziun dal "Guichet virtuel" il 1. da schaner 2003 saja realisabla en l'entir territori dal chantun e sin in nivel acceptabel en quai che reguarda la qualitad, constatescha la regenza en sia posiziun per mauns da la chanzlia federala. 
I n'è plinavant betg sclerì tgi che saja cumpetent per la controlla da la qualitad. Ultra da quai pretenda la regenza grischuna directivas pli cleras concernent il cuntegn e las finamiras ch'ins ha da cuntanscher durant ils proxims onns. 
En quest connex ston ins definir pli exactamain las responsabladads tranter la confederaziun e ses partenaris da project. 
Schanzas egualas per las linguas chantunalas 
En ina brev al Forum Helveticum ha la regenza grischuna accentuà sia voluntad da proteger, da mantegnair e da promover il rumantsch. 
Latiers quinta ella cun la voluntad da la populaziun pertutgada da far diever da sia lingua en la vita da mintgadi. 
Sco autoritad statala vul il chantun procurar che tut las linguas naziunalas hajan las medemas premissas e schanzas da sa far valair. 
Il nov artitgel da linguas en la nova constituziun chantunala oblighescha ultra da quai il chantun e las vischnancas da far anc da pli che fin uss per il rumantsch e per il talian. 
La nova constituziun chantunala sa chatta da preschent en la deliberaziun parlamentara. 
L'uniun "Forum Helveticum" s'engascha dapi insaquants onns prioritarmain per la promoziun da la coesiun naziunala. 
En quest rom han ins er discutà il regress da la quarta lingua, suenter ch'ins ha fatg enconuschent las cifras da la davosa dumbraziun dal pievel. 
Revisiun parziala da las prescripziuns da pestga 
Il lai artifizial Herti a Vaz sut vala da nov sco territori da protecziun cun scumond da pestga. 
La regenza grischuna ha revedì en quest senn l'ordinaziun da pestga dal 1. da schaner 2002. 
Il puz da Herti è in lai artifizial, naschì en consequenza da l'explotaziun da glera. 
Il material prelevà sto puspè vegnir remplazzà cun material schuber. 
Cun la terminaziun da l'explotaziun da glera en circa diesch onns vegn il lai da Herti perquai puspè ad esser emplenì. 
La revisiun parziala va en vigur ils 11 da fanadur 2002. 
Dapreschent vegn explotà glera or dal puz da Herti cun in exchavatur che noda. Quest'explotaziun succeda fin en ina profunditad da 35 meters e po chaschunar che parts da la riva rumpan e crodan en il lai. Igl è perquai scumandà gia uss da passar en il territori d'explotaziun "Herti". Ils pestgaders n'observan dentant savens betg quest scumond. Revisiun da l'ordinaziun davart las tablettas da jod 
Il barat resp. la segirezza en il provediment da la populaziun cun tablettas da jodid da calium duai vegnir meglierà. 
Davart quest tema ha l'uffizi federal da sanadad dà en consultaziun ina midada da l'ordinaziun correspundenta. 
Questa midada prevesa surtut d'examinar regularmain l'utilisabladad da tablettas magasinadas en las zonas 1 e 2 (territoris en vischinanza directa d'ina ovra electrica resp. territoris en ina distanza da fin 20 kilometers d'ina ovra nucleara). 
Il chantun Grischun sa chatta en la zona 3 e n'è betg pertutgà. 
En sia posiziun beneventa la regenza surtut las examinaziuns regularas da l'utilisabladad dals effectivs da tablettas. 
Abolì il fond da guids da muntogna 
A la fin da l'onn 2000 han las votantas ed ils votants dal Grischun approvà la nova lescha davart l'alpinissem ed ils sports da naiv. 
A medem temp han ins abrogà la lescha davart ils guids da muntogna ed il sport da skis. 
Uschia han ins er abrogà il fond chantunal per guids da muntogna per il sustegn da guids da muntogna e lur famiglias ch'èn vegnids en misergia senz'atgna culpa; quest fond vegniva reglamentà en la lescha veglia. 
La regenza grischuna ha uss concludì da transferir 170'000 francs a la federaziun grischuna dals guids da muntogna; quests daners duain per gronda part vegnir duvrads per il medem intent. 
La summa restanta da circa 70'000 francs va al chantun. 
Novas tariffas per las prestaziuns da spitex 
Tenor il reglament da tariffa per las organisaziuns da la tgira ed assistenza a chasa fixescha la regenza annualmain la tariffa minimala resp. la tariffa maximala. 
Oz muntan quellas ad otg resp. dudesch francs per ura. 
Qua ha ella resguardà las relaziuns finanzialas da las organisaziuns da spitex, la situaziun da concurrenza envers ils purschiders privats sco er il fatg che grazia a las prestaziuns d'economia da chasa pon vegnir reducids ils segiurns sstaziunars en chasas da tgira ed en ospitals. 
Il SIG sut la marella 
Ina gruppa da lavur ha elavurà dapi il schaner 2002 in rapport davart il "Sistem d'infurmaziun geografic dal chantun Grischun SIG-GR", e quai cun ils sequents resultats essenzials: 
- En ina fasa da consolidaziun duain vegnir currigidas spert eventualas mancanzas a basa da las incumbensas e cumpetenzas actualas. 
- Ina gruppa da lavur elavura in concept che regla la collavuraziun da l'administraziun publica sco proprietaria e manadra dal sistem SIG cun terzas parts interessadas selecziunadas (vischnancas, manaschis da dretg public e privats). 
Il concept duai esser uschia ch'el serva sco precursur per ina soluziun economica maschadada. 
A medem mument è er da resguardar il giavisch "Crear in pool da datas GEO che cumpiglia l'entir territori dal chantun". 
La regenza ha dà incumbensas concretas en connex cun quests resultats proponids. 
Or da vischnancas e regiuns 
- La regenza approva da princip il project preliminar per l'extensiun dal stabiliment da scola dal stgalim superiur Usserfeld a Grüsch. Per quest project vegn empermess ina contribuziun chantunala da circa 520'000 francs. - Per il project chantunal "Tgira dal guaud giuven 2002" ha la regenza concedì tut en tut circa 1,5 milliuns francs. Participads al project èn totalmain 192 proprietaris publics e privats da guaud. - La midada dal project per la renovaziun da la staziun d'urgenza da l'ospital chantunal da Cuira custa circa 800'000 francs. En il rom dal preventiv total permiss per l'edifizi nov da la chasa da letgs D ha la regenza approvà questa midada. - Las vischnancas da Donat e Pazen-Farden planiseschan la fusiun ad ina vischnanca da Donat. La regenza ha concedì ina contribuziun da 500'000 francs a quest'eventuala fusiun. - La regenza ha approvà la revisiun parziala da la planisaziun locala "Piano generale di urbanizzazione, Complemento Pala" da la vischnanca da San Vittore. 
Ulteriuras investiziuns en la construcziun da vias Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.07.2002 
Ils emprims resultats definitivs da la dumbraziun federala dal pievel 2000 
La populaziun residenta dal Grischun è s'augmentada ils davos diesch onns per 13'200 persunas; ils 5 da december 2000 aveva il chantun Grischun 187'058 abitantas ed abitants. 
Quai resulta da las cifras las pli novas da la dumbraziun dal pievel 2000. 
En cumparegliaziun cun la Svizra è la populaziun dal Grischun s'augmentada pli ferm durant ils onns novanta. 
Da 1990 fin 2000 è il dumber da la populaziun grischuna s'augmentà per 7,6 pertschient (Svizra 6,0 pertschient). 
En ina generaziun (1970 fin 2000) è il dumber d'abitants dal Grischun s'augmentà per 15,4 pertschient; quai è levamain sut la creschien-tscha svizra da 16,2 pertschient. 
Durant ils onns settanta muntava l'augment entant a modests 1,6 pertschient (Svizra 1,5 pertschient), è el creschì tranter 1980 e 1990 per 5,7 (Svizra 8,1 pertschient) e tranter 1990 e 2000 relativamain ferm per 8,1 pertschient (Svizra 6,6 pertschient). 
Differenzas da regiun a regiun 
Las regiuns dal Grischun èn sa sviluppadas fitg differentamain. 
L'augment da la populaziun il pli grond entaifer 30 onns han gì la Val dal Rain grischuna cun 23,1, la regiun Mantogna - Tumleastga cun 21,2 e l'Engiadin'ota cun 20,0 pertschient. 
La Val Calanca e la Val Puschlav èn sa depopuladas per 11,4 resp. 9,8 pertschient, e las regiuns marginalas Bergiaglia, Valragn e Val Mesauc n'han betg surpassà l'augment da 5 pertschient. 
La populaziun è repartida a moda fitg differenta en las regiuns. 
La Val dal Rain grischuna cun ina quota da 36,5 pertschient e la Surselva cun ina da 13,5 pertschient cumpiglian gia la mesadad da la populaziun grischuna. 
Uschia pertutgan las ulteriuras 13 regiuns anc quotas da populaziun tranter 0,4 (Val Calanca) e 9,3 pertschient (Engiadin'ota). 
Nova repartiziun dals mandats dal cussegl naziunal 
Sin fundament da la dumbraziun dal pievel vegn fixada da nov mitga diesch onns l'attribuziun dals 200 mandats dal cussegl naziunal als chantuns, e quai en proporziun cun lur populaziun. 
Mintga 36'440 abitants han il dretg d'in mandat. 
Malgrà la creschientscha pertschientualmain pli auta da la populaziun grischuna tranter il 1990 ed il 2000 da 7,6 per-tschient en cumparegliaziun cun la populaziun svizra (6,0 pertschient) èn vegnids attribuids al Grischun puspè tschintg mandats; per gudagnar in mandat fissan stads necessaris var 13'400 abitants dapli. 
Ils chantuns Vad, Friburg e Sviz han gudagnà in mandat, ils chantuns Berna, Basilea Citad ed Appenzell dador han pers in mandat. 
Gremi: uffizi per economia e turissem 
Funtauna: rg uffizi per economia e turissem dal Grischun 
Data: 05.07.2002 
La lescha davart il promover l'economia publica va en la consultaziun 
La regenza grischuna ha dà liber la lescha davart il promover l'economia publica per la consultaziun. 
La lescha da l'onn 1990 è sa cumprovada da princip, ina revisiun è inditgada sin fundament da las midadas en il conturn economic e politic sco er en vista a las pretensiuns envers la promoziun da l'economia. 
La revisiun cuntegna ils suandants puncts centrals: 
- la pussaivladad da sustegnair cun emprests la fundaziun e l'engrondiment da las IPM, 
- crear la basa legala per il marketing dal lieu, 
- la pussaivladad da sustegnair instituziuns cun contribuziuns da manaschi en cumbinaziun cun mandats da prestaziun, 
- la pussaivladad da sustegnair implants da sport d'impurtanza chantunala cun contribuziuns e 
- spezialas pussaivladads da promoziun per il sectur da la telecommunicaziun. 
Il termin per la consultaziun dura fin ils 10 da settember 2002. 
Dals rapports sco er dal sboz da la lescha e da l'ordinaziun po vegnir prendì invista, el po era vegnir chargià sin l'agen computer: "www.div.gr.ch / Mitteilungen und Projekte". 
Gea ad autobus pli lungs 
La regenza grischuna beneventa da princip las adattaziuns planisadas da l'ordinaziun davart las reglas dal traffic sin via (ORT) e da l'ordinaziun davart las pretensiuns tecnicas als vehichels sin via (OPT). 
En sia posiziun a l'uffizi federal da vias parta la regenza da l'opiniun ch'ils autobus pli lungs n'hajan naginas consequenzas negativas per la segirezza dal traffic sin las vias dal Grischun. 
Da nov duain avair ils autobus cun dus ischigls ina lunghezza maximala da 13.5 meters (fin uss 12 meters), autobus cun dapli che dus ischigls maximal 15 meters (fin uss 12 meters) ed ils autobus cun scharnier maximal 18.75 meters (fin uss 18 meters). 
Il chantun po er en l'avegnir separar e signalisar vias che n'èn betg adattadas per vehichels cun dapli che 12 meters lunghezza. 
Per pudair far quai èn mintgamai da far girs d'emprova cun vehichels correspundents. 
Van las taxas da recepziun per retschaviders da la AVS e da la AI a quint dal chantun? 
A partir dal 1. d'avust 2001 èn deliberads ils retschaviders da la AVS e da la AI cun prestaziuns supplementaras da las taxas da recepziun per ils programs da radio e televisiun. 
Sco cumpensaziun per ils circa 50 milliuns francs che van a perder en quest cas a la Societad svizra da radio e televisiun SSR ha il cussegl federal approvà il 1. da matg 2002 in augment da las taxas da 4.1 pertschient. 
Il departament federal per ambient, traffic, energia e communicaziun (DATEC) propona uss da considerar las taxas da recepziun per radio e televisiun sco expensas imputablas en il senn da la lescha federala davart las prestaziuns supplementaras a l'assicuranza da vegls, survivents ed invaliditad (LPS). 
Uschia stuess il chantun finanziar la gronda part da las taxas. 
La regenza grischuna sa defenda en sia posiziun al DATEC cunter quai. 
A partir da l'onn 1986 ha reducì la confederaziun sias contribuziuns a las prestaziuns supplementaras per dapli che la mesadad. 
La recepziun da las taxas da radio e televisiun en il catalog da las expensas renconuschidas en il senn da la LPS purtass ina ulteriura grevezza per ils chantuns e quai na po betg vegnir acceptà. 
Evaluaziun da l'instrucziun da la segunda lingua talian 
La regenza grischuna ha incumbensà la partiziun perscrutaziun e svilup da la scol'auta professiunala da pedagogia da far ina evaluaziun davart la cumpetenza linguistica da las scolaras e dals scolars tar l'admissiun al stgalim secundar I; integrà vegn er il material didactic correspundent. 
I vegn decidì pli tard, sche l'instrucziun da la segunda lingua rumantsch vegn er integrada en l'evaluaziun. 
Ils custs per quest project importan radund 197'000 francs. 
Suenter las lavurs preparatorias durant quest onn ha lieu l'evaluaziun davart l'instrucziun da la segunda lingua talian en la segunda mesadad da l'onn da scola 2002/03. 
L'instrucziun da la segunda lingua talian/rumantsch è vegnida introducida l'onn da scola 1999/2000. 
La dieschma d'alcohol 2000/2001 è repartida 
Tenor la lescha federala da vinars (dieschma d'alcohol) è da duvrar cun in intent specific il retgav net da l'administraziun federala d'alcohol: per il cumbat cunter l'alcoholissem en ses origins e sias consequenzas sco er per il cumbat da l'abus da tissis enivrants, meds narcotics e da medicaments. 
Per il chantun Grischun importa il retgav 2000/2001 radund 613'000 francs. 
La regenza grischuna ha concedì da quels circa 400'000 francs a diversas instituziuns entaifer ed ordaifer il chantun. 
Tenor la recumandaziun da l'administraziun federala d'alcohol duain quests meds vegnir utilisads primarmain per la prevenziun e per il tractament da problems d'alcohol. 
La segunda prioritad tutga a la problematica da l'abus da las drogas illegalas e la terza prioritad a la problematica da l'abus da tubac e da medicaments. 
Or dal retgav da la dieschma d'alcohol vul la regenza sustegnair plinavant il project da pilot "prevenziun e promoziun da la sanadad orientada vers la vischnanca" cun 18'000 francs. 
Revisiun parziala da l'ordinaziun davart il vin 
L'onn 1999 ha la regenza decretà las disposiziuns executivas tar l'ordinaziun davart la viticultura e l'import da vin (ordinaziun davart il vin). 
La realisaziun da la nova politica agrara 2002 ha purtà differents pass da liberalisaziun a l'agricultura. 
Surtut la fixaziun da las quantitads maximalas admessas, la constataziun da la paisa da las ivas e la controlla dal commerzi cun vin. 
La finamira da la revisiun è quella da surdar a l'organisaziun da la branscha las incumbensas e la responsabladad e da distgargiar il chantun da las incumbensas executivas. "Scola a la rait" - il concept da svilup è avant maun 
La regenza grischuna ha prendì enconuschientscha dal rapport "Public Private Partnership - scola a la rait (PPP-SAR) per il chantun Grischun" ed ha approvà la realisaziun d'in center interdisciplinar per tecnologias d'infurmaziun e da communicaziun da la scola superiura d'economia e da turissem e da la scol'auta professiunala da pedagogia. 
La finamira da questas mesiras èn la promoziun da las tecnologias d'infurmaziun e da communicaziun en il Grischun. 
Il rappport da la gruppa da lavur sut la direcziun da l'uffizi per dumondas da la furmaziun superiura cuntegna cunzunt variantas da concept per l'integraziun da las tecnologias d'infurmaziun e da communicaziun en l'instrucziun da la scola populara e cumpiglia er la furmaziun da magisters e la furmaziun supplementara dals magisters. 
Il cudesch da lingua dal stgalim superiur "set otg nov" è cumparì fin uss en ils idioms puter, vallader, surmiran e sursilvan (cun parts en rumantsch grischun). Da nov edescha la chasa editura per meds d'instrucziun dal Grischun er ina versiun mo en rumantsch grischun sin CD-Rom. La regenza grischuna ha concedì per quai ils meds necessaris da 18'500 francs. 
La qualitad da l'aria e l'intensitad da la canera vegnan registradas 
Il chantun Grischun sa participescha al project "Monitoring mesiras accumpagnantas - ambient (MMA-A). 
La regenza ha approvà a chaschun da sia davosa sesida la cunvegna correspundenta cun la confederaziun. 
Il project prevesa cunzunt en il sectur "aria" e "canera" da tegnair en funcziun pliras staziuns da mesiraziuns datiers da las autostradas. 
La confederaziun surpiglia la finanziaziun. 
Las mesiraziuns duain infurmar davart il svilup da la grevezza per l'ambient per lung da las rutas principalas da transit. 
Il provedimaint electric Val Müstair survegna ina nova concessiun La regenza grischuna ha approvà las concessiuns accordadas da las vischnancas da Sta. Maria, Müstair e da Valchava al Provedimaint electric Val Müstair (PEM) per las ovras electricas Muranzina e Chasseras. Quellas cumpiglian l'utilisaziun da la Muranzina, la Prasèra, sco er las funtaunas Plaun Teal (ovra electrica Muranzina) e da l'Aua da Vau dal Pisch (ovra electrica Chasseras). Las concessiuns èn limitadas fin la fin da l'onn 2070. Contribuziuns chantunalas a diversas insitituziuns 
- La regenza grischuna ha approvà per ils trais projects da Regio plus "Parc naziunal Engiadina/Val Müstair", "Eveniment Alvra" ed il "Parc regiunal Grischun" totalmain 465'000 francs. 
- Per la promoziun da la vendita da biestga da maz ha la regenza mess a disposiziun per l'onn 2002 ina summa totala dad 1.25 milliuns francs. 
- Per 19 ovras ed occurrenzas culturalas ha la regenza grischuna approvà en tut 258'000 francs. 
- Per las exchavaziuns archeologicas en la claustra da Müstair ha la regenza concedì per l'onn 2002 in credit da 200'000 francs. 
- Ils uffizis da stadi civil da Haldenstein, Igis, Mastrils Says, Trimmis, Vaz sut e Zizers vegnan fusiunads sin il 1. da schaner 2003 sut il num "Zivilstandsamt Fünf Dörfer" ad in singul uffizi da stadi civil cun sedia ad Igis. 
La regenza ha approvà ina dumonda correspundenta da l'uffizi cirquital dals Tschintg Vitgs. 
- La regenza ha concedì circa 143'000 francs per l'installaziun da quatter indrizs d'alarm da lavinas. 
Quests stabiliments vegnan construids en las vischnancas da Breil, Mesocco, Zernez e Tschierv. Fin uss han ins equipà 15 lieus cun tals indrizs. 
- La regenza grischuna ha approvà las constituziuns communalas da Scuol, Lavin ed Arosa sco er la revisiun parziala da la planisaziun locala da Tusaun (plan da zonas Ruvria) e da Panaduz (revisiun parziala dal plan da zonas 2001). - La regenza ha approvà la revisiun totala da la planisaziun locala da Grono en il senn da diversas ponderaziuns, resalvas, da divers giavischs e da diversas constataziuns. 
La revisiun totala da la planisaziun locala cumpiglia la lescha da construcziun, ils plans da zonas, il plan general da furmaziun ed ils plans generals d'avertura. 
- La vischnanca da Schiers ha deliberà l'onn 2001 il nov urden fundamental da la planisaziun locala. 
La regenza ha uss approvà cun correcturas directas, resalvas, instrucziuns, determinaziuns da cumpensaziun, remartgas e precisaziuns la lescha da construcziun, ils plans da zonas ed is plans generals da furmaziun e d'avertura. 
Projects da vias 
- En ils tunnels tranter Andeer e Pian San Giacomo vegnan installads indrizs radiofonics per tunnels. 
La regenza ha approvà il credit da radund 1.6 milliuns francs. 
- Per la via da colliaziun San Carlo - Angeli Custodi - Pedemonte e Spisermühle - Samignun ha fixà la regenza las novas paisas maximalas da 18 sin 28 tonnas respectivamain da 28 sin 35 resp. 40 tonnas (viadis da contingent). 
La paisa maximala sin la punt dal Schergenbach a Ravaisch e la punt da Maisas a Samignun Vitg vegn laschada fin la conclusiun da las lavurs da sanaziun sin 28 tonnas. 
Fatgs dal persunal 
Markus Wolf, domicilià a Cuira, è vegnì elegì sco nov viceschef da l'uffizi da sport. 
El entschaiva sia nova plazza mez avust 2002. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.07.2002 
Fatgs da submissiun: La gronda part da las incumbensas va als offerents grischuns 
L'onn 2001 èn vegnids surdads en il Grischun 82 pertschient da las incumbensas publicas ad interpresas grischunas. 
La valur totala da las 4267 incaricas registradas da la statistica è muntada a circa 411 milliuns francs. 
Il departament da construcziun, traffic e selvicultura dal Grischun maina dapi trais onns ina statistica per ils fatgs da submissiuns publicas. 
Uschia vegnan registradas incaricas da construcziun, furniziuns e prestaziuns da servetsch che vegnan attribuidas tenor la cunvegna GATT/WTO davart las submissiuns publicas. 
Per regla sa tracti latiers da projects da submissiun pli gronds, tar ils quals i pon offrir interpresas da tut ils pajais che han firmà la cunvegna GATT/WTO. 
Tar quels tutgan ils commembers da la UE, ils Stadis unids da l'America, Giapun ed auters. 
Plinavant vegnan er registradas incumbensas che vegnan attribuidas dal chantun, da vischnancas e d'auters incumbensaders suttamess a las submissiuns publicas en applicaziun dal dretg chantunal da submissiun. 
Volumen d'incumbensas GATT/WTO da 99 milliuns francs 
L'onn 2001 èn vegnidas attribuidas 122 incaricas en la valur totala da circa 99 milliuns francs tenor las cundiziuns da la cunvegna GATT/WTO. 
Mesirà vi da la quantitad da las incumbensas surdadas munta la part da las interpresas grischunas a 72 pertschient, cun circa 73 milliuns francs è la gronda part per incumbensas da construcziun. 
Da quest volumen da construcziun èn ids 83 pertschient ad interpresas grischunas. 
Firmas da l'exteriur han be obtegnì duas incumbensas da construcziun tenicamain pli cumplexas en il sectur da la segirezza en ils tunnels, quai en la valur totala da circa dus milliuns francs. 
Protecziun tras la distanza anc adina actuala 
Er l'evaluaziun statistica per las surdadas da lavur tenor il dretg chantunal da submissiun mussa sco gia l'onn precedent ch'ins ha pudì resguardar offerents grischuns tar la pli gronda part da las acquisiziuns. 
L'onn 2001 èn vegnidas attribuidas 3408 (82 pertschient) da totalmain 4145 surdadas annunziadas ad offeriders cun sedia en il chantun Grischun. 
Mesirà vi dal volumen da las incumbensas da totalmain 289 milliuns francs munta la part da las interpresas grischunas per tut ils geners d'incaricas ad 86 pertschient. 
Sco che la pratica da surdada da fin uss ha mussà gioga la protecziun natirala tras la distanza a basa da la situaziun geografica dal chantun Grischun ina rolla che n'è betg da sutvalitar en favur da la mastergnanza indigena, malgrà l'avertura dal martgà ch'è succedida. 
Sch'ins considerescha las incumbensas da construcziun attribuidas en il rom d'ina procedura averta, alura èn ids circa 172 milliuns da circa 186 milliuns francs (93 pertschient) da las summas d'incumbensa ad interpresas dal Grischun. 
Procedura tut tenor la valur d'incumbensa 
Entaifer tschertas valurs d'incumbensa pon las incaricas vegnir attribuidas libramain u tras la procedura d'invitaziun. 
L'evaluaziun da la statistica 2001 ha mussà, sco l'onn precedent, che las instanzas da surdada na nizzegian savens betg or dal tut lur libertads d'acziun e tschernan dad els or ina procedura superiura u invidan offriders extrachantunals. 
Surstar fa il fatg che la part dals retschaviders da l'attribuziun d'entaifer il chantun è pli auta ch'en la procedura libra nua che l'incumbensader po sez definir il circul dals offerents, e quai tant tar las incumbensas da construcziun sco er tar las incumbensas da prestaziuns da servetsch ch'eran stadas publitgadas en il fegl uffizial dal chantun Grischun en procedura averta per la concurrenza libra. 
Infurmaziuns detagliadas chattan ins en l'internet sut: 
http://www.bvfd.gr.ch/download/statistikbericht2001.pdf 
. 
Gremi: schef dal departament da construcziun, traffic e selvicultura 
Funtauna: rg schef dal departament da construcziun, traffic e selvicultura 
Data: 11.07.2002 
Ils novs certificats grischuns da maturitad tenor RRM vegnan renconuschids sin plaun naziunal 
La disposiziun relaschada ils 9 da fanadur 2002 dal departament federal da l'intern (DFI) e da la conferenza svizra dals directurs chantunals da l'educaziun publica (CDE) garantescha ch'ils novs certificats grischuns da maturitad tenor las disposiziuns dal reglament per renconuscher la maturitad (RRM) pussibiliteschian als students il dretg d'access al studi a la scola politecnica federala ed a las universitads. 
L'onn da scola 2002/2003 porta als gimnasis grischuns grondas sfidas ch'èn colliadas cun ina cesura impurtanta. 
A la fin dal proxim onn da scola vegnan las emprimas gimnasiastas ed ils emprims gimnasiasts grischuns a terminar lur scolaziun tenor las disposiziuns dal reglament per renconuscher la maturitad (RRM). 
Il medem mument vegnan ils davos diploms emess tenor las disposiziuns veglias cun ils tips da maturitad. 
Sin dumonda dal departament d'educaziun, cultura e protecziun da l'ambient ha il DFI e la CDE disponì gia uss, suenter in'examinaziun exacta dals documents, la renconuschientscha naziunala dals novs certificats grischuns da maturitad tenor il RRM. 
Renconuschids vegnan cunzunt er ils attestats da matura per il nov curs biling (tudestg/rumantsch u tudestg/talian) a la scola chantunala grischuna a Cuira, a l'Institut autalpin Ftan ed a l'Academia Engiadina. 
La regenza ed il departament d'educaziun, cultura e protecziun da l'ambient èn s'engaschads intensivamain per pudair metter a disposiziun il curs per la matura bilingua e per ch'ils attestats da matura vegnian er renconuschids sin plaun naziunal. 
Sa basond sin la lescha davart las scolas medias revedida l'onn 1988 realiseschan tut ils gimnasis grischuns dapi l'onn da scola 1999/2000 las directivas dal reglament per renconuscher la maturitad (RRM). 
Per garantir la qualitad da la scolaziun e per survegnir enconuschientschas davart eventualas pussaivladads da meglieraziun sa participeschan ils gimnasis grischuns ad in project naziunal, cun il qual vegnan evaluads novs curs (project EVAMAR). 
Gremi: departament d'educaziun, cultura e protecziun da l'ambient dal Grischun 
Funtauna: rg departament d'educaziun, cultura e protecziun da l'ambient dal Grischun 
Data: 18.07.2002 
La chatscha en il Grischun - nua prend jau la patenta? 
Gia uss spetgan ils chatschadurs e las chatschaduras cun fevra la proxima stagiun da chatscha e prendan las primas mesiras. 
Equipads cun il perspectiv e cun il telescop passentan els mintga minuta libra en il territori da chatscha. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
È l'assicuranza da responsabladad obligatoria pajada? 
Las armas da chatscha ston vegnir sajettadas en e quai mo en ils lieus inditgads da las vischnancas, sco che la lescha prescriva. 
E la fin finala tutga er il prender la patenta tar las preparaziuns. 
En il Fegl uffizial dal chantun Grischun dals 8 d'avust 2002, èn publitgads il lieu, la data ed il temp da l'emissiun da la patenta. 
Cun ils megliers giavischs per ina bun'egliada ed ina chatscha cun success! 
Uffizi da chatscha e pestga dal Grischun 
Gremi: uffizi da chatscha e pestga 
Funtauna: rg uffizi da chatscha e pestga 
Data: 06.08.2002 
La protecziun civila cumplettescha l'armada en las acziuns per occurrenzas grondas 
Cun la nova lescha federala davart la protecziun da la populaziun e la protecziun civila sa mida il champ da lavur da la protecziun civila a moda decisiva. 
En emprima lingia na stat betg pli la protecziun da la populaziun civila en cas da guerra, mabain plitost l'agid en cas da crisa e da catastrofa. 
Ultra da quai vegn la protecziun civila en il futur a realisar dapli ella, enstagl da l'armada, acziuns en favur da la publicitad. 
Perquai che l'armada na stat en il futur quasi betg pli a disposiziun per la montascha e demontascha da las infrastructuras d'occurrenzas grondas, duai ina part da questas incumbensas vegnir surprendida da la protecziun civila. 
En il Grischun vegn quest fatg ad avair per consequenza ch'i dat midadas fitg radicalas en il champ d'incumbensas da la protecziun civila. 
Uschia vegn engaschada la protecziun civila, ultra da las ac-ziuns a la Expo per exempel, er durant ils dis da las cursas da chavals a Maiavilla, il CM da skis alpins a San Murezzan ed autras occurrenzas grondas (annexa 1). 
Gia durant ils onns passads ha la protecziun civila dà in bun sustegn a talas occurrenzas grondas ed en cas da catastrofas. 
Sustegn pli e pli intensiv dals emprims meds d'engaschament 
En il sectur da l'agid en cas da catastrofas resta la protecziun civila bain er vinanvant in med da la segunda squadriglia. 
Ils emprims meds d'engaschament èn la polizia, ils pumpiers e la sanitad. 
Per garantir ils engaschaments a lunga vista da quests meds, vegn la protecziun civila ad assegnar en il futur parts da sias formaziuns situativ a questas organisaziuns. 
Gia davent da la stad 2002 vegn la protecziun civila dal Grischun a metter a disposiziun duas dad otg uschenumnadas secziuns da sanitad rapidas e davent da 2003 quatter secziuns da sanitad. 
L'effectiv da las secziuns cumpiglia 22 schuldads da protecziun civila e samaritanas e samaritans che prestan in servetsch facultativ da protecziun civila. 
Els vegnan alarmads da la centrala operativa per il clom d'agid sanitar 144. 
Plinavant è previsa la scolaziun da var 150 pioniers "protecziun civila e polizia". 
Quests schuldads da protecziun civila vegnan scolads da la polizia chantunala, èn suttamess ad ella e vegnan engaschads per simplas incumbensas da la polizia sco la regulaziun dal traffic u sumegliantas chaussas; els n'han betg armas. 
Tut tenor il basegn e la regiun pon vegnir delegads plinavant singuls elements d'ina cumpagnia da protecziun civila sco unitad da pichet e sco secziun da sustegn rapida per collavurar cun la polizia da fieu e cun ils servetschs tecnics. 
Pir suenter che la nova basa legala è avant maun pon ins giuditgar quai per district. 
Sco mesira preventiva per l'intervenziun en il cas ch'i sa derasass ina zoppina vegn furmada ina uschenumnada secziun d'epidemia. 
Questas persunas obligadas da far servetsch da protecziun civila vegnan scoladas da l'uffizi da veterinari l'onn 2003 e suttamessas a l'uffizi per acziuns. 
Scolaziun prolungada 
Gia a partir da l'onn proxim vegn organisada la recrutaziun dals schuldads grischuns da l'armada e da la protecziun civila communablamain durant ina mustra da trais dis a Mels (SG). 
Suenter absolveschan ils schuldads attribuids a la protecziun civila da nov ina scolaziun fundamentala e professiunala generala da trais emnas a Cuira. 
Fin uss durava il curs d'introducziun var tschintg dis. 
Il curs annual da repetiziun per ils commembers dal corp da la protecziun civila dura 2 fin 5, per il cader e per ils spezialists fin 10 dis. 
Realisaziun per il 1. da schaner 2004 
La lescha federala davart la protecziun da la populaziun e la protecziun civila è vegnida elavurada d'ina gruppa da project federala. 
La discussiun en il cussegl naziunal è previsa per la sessiun d'atun 2002 e l'entrada en vigur è planisada per il 1. da schaner 2004. 
Quest project sforza il chantun Grischun da reducir las 43 organisaziuns da protecziun civila da fin uss (var 8000 schuldads da protecziun civila) per il 1.-1-2004 sin mo pli sin 12 cumpagnias da protecziun civila (var 3000 schuldads da protecziun civila). 
Las cumpagnias (annexa 2) vegnan, cun excepziun da la cumpagnia da protecziun civila da Tavau, repartidas sin ils districts politics. 
La direcziun politica vegn ad avair da nov la regenza chantunala (annexa 3). 
L'obligaziun da far servetsch sa reducescha per diesch onns e terminescha per regla la fin da l'onn, en il qual vegn cumplenì il 40avel onn. 
Gremi: Uffizi per la protecziun civila e l'agid en cas da catastrofas 
Funtauna: rg Uffizi per la protecziun civila e l'agid en cas da catastrofas 
Data: 09.08.2002 
La nova Constituziun - Ins duai intensivar la collavuraziun regiunala 
La structura dal chantun è in punct central da la nova constituziun. 
La cumissiun predeliberanta dal cussegl grond approva da princip la proposta da la regenza. 
En sia proposta cumbina ella quai ch'è sa cumprovà cun las refurmas necessarias e tegna quint da las circumstanzas en il chantun Grischun. 
La revisiun totala da la constituziun chantunala ha la finamira da crear ina lescha da basa moderna, favuraivla al burgais e progressiva che sa basa sin il fundament tradiziunal e che riva da cuntentar tant las provocaziuns actualas sco er quellas futuras. 
Tenor l'avis da la cumissiun predeliberanta dal cussegl grond duai quest princip valair er per la structuraziun dal chantun. 
La concepziun dal chantun è in accent dal segund chapitel da la nova constituziun chantunala che la cumissiun ha elavurà sut il presidi da Barla Cahannes Renggli e dad Andrea Brüesch en vista a la sessiun extraordinaria dal cussegl grond la fin d'avust en preschientscha da cussegliera guvernativa Eveline Widmer-Schlumpf. 
La cumissiun è da l'avis che la proposta flexibla da la regenza che vul rinforzar las vischnancas e promover la collavuraziun regiunala haja da princip cleras finamiras. 
La consultaziun ha mussà cleramain che la schliaziun da l'emprim sboz ch'aveva previs set regiuns sco fix plaun administrativ vegn refusada. 
Tranter las 209 vischnancas e l'administraziun chantunala datti var 500 furmas per collavurar tranter vischnancas e quai sin plaun local e regiunal. 
A la cumissiun pari plinavant impurtant da prescriver tscherts standards minimalas en il sectur da la collavuraziun. 
Oz giogan las organisaziuns regiunalas ina rolla impurtanta. 
La cumissiun è pia cleramain da l'avis ch'i saja da promover spezialmain questas furmas da collavuraziun. 
Per quest motiv duain las corporaziuns regiunalas vegnir menziunadas a moda pli pregnanta en la constituziun e pia rinforzadas. 
Sin fundament da las experientschas da fin uss prescriva la constituziun ina basa da dretg public per las corporaziuns regiunalas. 
Ils circuls existan er vinavant perquai ch'els èn en blers cas buns organs intermediars per ademplir incumbensas administrativas. 
Cun sia proposta progressiva vul la cumissiun che las structuras existentas possian sa sviluppar vinavant a moda raschunaivla, ella na vul dentant betg sfurzar si schliaziuns estras. 
En connex cun las ulteriuras propostas da la cumissiun predeliberanta dattan en egl surtut quellas pertutgant il stadi e la baselgia. 
La cumissiun propona da reflectar pli exactamain la realitad constituziunala actuala pertutgant la renconuschientscha publica da las baselgias. 
Or da sia vista n'èsi betg necessari da far midadas. 
Quai signifitga che las cumpetenzas exactas resultan surtut da la lescha e betg da la constituziun. 
En curs èn anc las discussiuns davart il chapitel pertutgant las incumbensas publicas. 
Entant ch'il sboz original preveseva ina regulaziun cumplessiva dals singuls secturs d'incumbensas, vul la regenza menziunar mo incumbensas exemplaras. 
Ina constituziun exprima en disposiziuns da princip co che las burgaisas ed ils burgais vulan concepir lur stadi areguard las incumbensas publicas, l'organisaziun da las autoritads sco er lur dretgs e duairs. 
Ella sto empruvar da registrar ils tratgs communabels entaifer il chantun. 
Ils 28 da settember 1997 han las votantas ed ils votants concludì da far ina revisiun totala da la constituziun dal chantun Grischun. 
Il schaner 1998 ha la regenza numnà ina cumissiun extraparlamentara ed ha incumbensà quella d'elavurar ina nova constituziun. 
En il rom d'ina vasta consultaziun ch'ha durà fin il mars da l'onn passà han pudì s'exprimer tut las persunas e gruppas interessadas davart il sboz preliminar da questa cumissiun. 
Sa basond sin ils resultats da la consultaziun ha la regenza l'entschatta da quest onn surdà il messadi ed il sboz al cussegl grond. 
Il zercladur ha il cussegl grond entschavì cun la cussegliaziun dal project e discutà in terz da las disposiziuns. 
L'avust ha el cuntinuà cun la discussiun. 
La segunda lecziun vegn probablamain ad avair lieu durant la sessiun d'october. 
L'onn proxim decidan lura las votantas ed ils votants dal chantun davart la nova constituziun. 
Gremi: Cumissiun predeliberanta dal cussegl grond 
Funtauna: rg Cumissiun predeliberanta dal cussegl grond 
Data: 12.08.2002 
Engaschi per la lingua rumantscha en il cudesch uffizial da l'expo 02 "ImagiNation" 
La regenza grischuna s'engascha tar la direcziun da l'expo 02 che almain parts da la publicaziun uffiziala da l'expo 02 "ImagiNation" cumparan en lingua rumantscha. 
I correspunda al respect ed a la toleranza visavi las minoritads regiunalas che la publicaziun uffiziala da l'exposiziun naziunala svizra vegn publitgada en las linguas naziunalas. Quai scriva la regenza en ina brev al president da l'expo 02, Franz Steinegger. 
La regenza grischuna refusescha mumentan la planisaziun e la construcziun d'in segund tunnel al Gottard. En sia consultaziun per maun da l'uffizi federal per vias en connex cun l'iniziativa parlamentara "per in segund tunnel a la via A2 dal Gottard" da cusseglier naziunal Ulrich Giezendanner s'engascha la regenza grischuna cleramain per la politica da traffic odierna, numnadamain: da metter la spediziun da martganzia da transit sin rodaglias e da na crear capacitads da vias supplementaras. 
La regenza sustegna il sboz da la lescha davart ils studis d'embrios 
La lescha davart ils studis d'embrios regla pliras dumondas avertas en connex cun il studi d'embrios da memia e da cellas embrionalas giuvnas. 
Per pudair perscrutar embrios da memia e cellas embrionalas giuvnas ston en il futur vegnir ademplidas cundiziuns fixas. 
La regenza grischuna sustegna il sboz preschent da la lescha federala. 
Ella scriva en sia resposta en connex cun la consultaziun al uffizi federal per sanadad che la nova lescha impedescha l'utilisaziun abusiva da las cellas embrionalas giuvnas e protegia la dignitad umana. 
1,3 milliuns francs per la Viafier retica 
La regenza grischuna ha approvà la cunvegnientscha d'agid d'investiziun nr. 38 e nr. 39 cun la Viafier retica (VR). 
Cun quai vegnan mess a disposiziun radund 1,3 milliuns francs per il nov post da direcziun per l'entira rait da la VR (Rail Control Center RCC) a Landquart e per il nov binari dubel sur la punt dal Rain posteriur a Tusaun. 
Domadus projects stattan en connex cun l'urari nov dalla viafier 2000. 
En il RCC vegnan integrads e remplazzads trais dals odiern otg posts da direcziun dal tren. 
Il binari dubel a Tusaun pussibilitescha als trens directs che van da Cuira a San Murezzan da sa cruschar a Tusaun empè da Seglias. 
Cun quai resultescha tranter auter er'ina meglra colliaziun per las numerusas lingias da bus davent da Tusaun. 
Contribuziuns chantunalas per diversas organisaziuns ed instituziuns 
- La regenza grischuna ha approvà radund trais milliuns francs per augmentar la capazitad dal stabiliment per dismetter rument a Trimmis. 
- L'archiv da cultura da l'Engiadin'ota survegn per il onn 2002 in agid finanzial da fr. 20'000.- per lavurs d'inventarisaziun. 
- La regenza grischuna ha garantì al CB Scuol ed al TC Mustér ina contribuziun dal sport-toto. 
La summa totala munta a radund fr. 21'000.--. 
- Per la realisaziun dal center da documentaziun e da scuntrada dals jens a Turitg survegn l'associaziun dals vagants in agid finanzial da fr. 20'000.--. 
Or da las vischnancas e las regiuns 
- La regenza ha approvà il plan d'avertura general 1:50'000 "Ennavada pista fin giu la val, secziun 1" da la vischnanca da Scuol. - La vischnanca da Praez ha decidì en il schaner ina revisiun parziala da la planisaziun communala. La regenza ha era approvà il plan da zonas parzial 1:2000 "Oradavos". - Sin la via taliana da Panaduz vegn engrondì il sectur en il vitg en direcziun da Razén per radund 130 meters. - Sin la via da colliaziun Mompé Tujetsch vegn la paisa maximala auzada da 11 resp. 18 tonnas sin 28 tonnas. Questa midada pertutgà il toc da la via tar la diromaziun da la via Alpsura enfin tar la via chantunala a Mompé Tujetsch. - Per la via da colliaziun chantunala Braggio-Stabio vegn augmentada la paisa maximala da 11 sin 19 tonnas e la largezza maximala da ozandi 2,3 sin 2,55 meters. 
Projects da vias 
Per lavurs da rempar e reparaturas sin il toc Rueun-Pigniu/Panix ha la regenza approvà fr. 460'000.-; medemamain conceda la regenza fr. 750'000.- per la cumpra d'in auto-cisterna dals pumpiers per il tunnel dal San Bernardin. Persunal 
Ella entra en uffizi il 1. da mars 2003. 
Christine Bucher è la vicedirectura dal seminari da scolasts grischun. 
Chanzlia chantunala grischuna 
Gremi: regenza 
Funtauna: rg chanzlia chantunala grischuna 
Data: 15.08.2002 
Magistraglia dal stgalim superiur fa festa: surdada dals attestats da qualificaziun per l'instrucziun d'englais e talian 
Ils 24 d'avust po il president da la regenza Claudio Lardi surdar en il rom d'ina festivitad finala che ha lieu a la scola chantunala a 78 magistras e magisters lur attestat da qualificaziun. 
Quest attestat da qualificaziun legitimescha ils magisters d'instruir al stgalim superiur talian resp. englais. 
L'october 2000 ha il cussegl grond revidì l'ordinaziun executiva tar la lescha da scola e fixà latiers in nov canon da roms per il stgalim superiur da la scola populara. 
Tenor questa revisiun duai la lingua englaisa vegnir purschida sco rom obligatori per tuttas scolaras e tuts scolars. 
En la part da lingua tudestga dal chantun Grischun vegn vitiers talian sco rom obligatori. 
En il onn da scola 2002/03 entschaivan tuttas scolaras e tuts scolars da l'emprima classa dal stgalim superiur cun englais, en scolas da lingua tudestga ultra da quai cun talian. 
En reguard a la nova situaziun èsi da qualifitgar la magistraglia da la scola reala e secundara en ils roms da linguas estras. 
La scolaziun correspundenta ha lieu a Cuira dapi la primavera da l'onn 2000. 
L'andament da la scolaziun correspunda a la scolaziun che vegn purschida a l'universitad da Turitg. 
Prof. Walter Hohl, anteriur directur da la furmaziun da scolasts secundars e da scolasts da roms a l'universitad da Turitg, operescha sco manader dal curs. 
In andament da la scolaziun cumpiglia trais semesters. 
La magistraglia sa scolescha vinavant en la cumpetenza linguistica sco er en la didactica da linguas estras, litteratura e cultura. 
Sper ils curs che vegnan purschids mintgamai las sondas sco instrucziun unificada han lieu emnas compactas en linguistica e litteratura. 
Duas dimoras a l'ester cun curs da program intensiv vegnan manadas tras en il territori linguistic correspundent. 
La scolaziun cumplementara a la professiun presuppona da la magistraglia in grond engaschament e blers sforzs da lavur. 
Da l'autra vart però porscha la scolaziun er in enritgiment en l'emprender profundamain ina lingua estra ed en la cunfruntaziun cun ina instrucziun moderna da linguas estras. 
L'emprim curs è vegnì terminà a la fin da zercladur l'onn 2001, il segund en la stad l'onn 2002. 
Enfin l'onn 2004 han lieu en tut quatter curs. 
Gremi: uffizi per las scolas popularas e las scolinas 
Funtauna: rg uffizi per las scolas popularas e las scolinas 
Data: 21.08.2002 
Ils chantuns da muntogna sustegnan il LME 
La conferenza da las regenzas dals chantuns alpins (CRC), consistent dals chantuns Tessin, Vallais, Grischun, Uri, Glaruna, Sursilvania e Sutsilvania, sustegna la lescha davart il martgà d'electricitad (LME). 
Per ils chantuns alpins èn spezialmain la segirada d'in'avertura dal martgà, la promoziun da la forza idraulica e la protecziun da las regiuns periferas d'impurtanza centrala. 
Metter saivs directivas al martgà 
Il CRC ha quità che l'avertura dal martgà da forza electrica giaja sin vias ordinarias. 
Senza CRC cuntinuass la liberaziun ch'è gia in cursa tenor la "lescha dals pli ferms", quai che fiss dischavantagius per regiuns da muntogna e regiuns periferas cun pitschna valur commerziala e structuras difficilas da provediment. 
En spezial vegnan a profitar er manaschis pitschens e mesauns (MPM) ed interpresas industrialas; tals èn numerusas en las regiuns muntagnardas. 
Obligaziun da colliaziun ed assimilaziun dals pretschs da la rait en il senn da las regiuns muntagnardas 
En l'avegnir ston tut ils clients en tut las regiuns vegnir colliads cun la rait electrica. 
Differenzas nunpussaivlas dals pretschs da rait tranter las singulas regiuns ston vegnir assimiladas. 
Cun quai vegn segirà ch'il provediment d'abitadi cun relaziuns difficultusas da territori en parts periferas dal pajais resta garantì a cundiziuns cunvegnentas er en l'avegnir. 
Avantatgs per la forza idraulica e per autras energias renovablas 
Las investiziuns grondas da las ovras idraulicas èn per regla vegnidas fatgas per ina durada da concessiun d'otganta onns. 
Tras il CRC vegnan ussa midadas "las reglas dal gieu" durant la durada da concessiun currenta. 
Ultra da quai oblighescha la CRC las ovras idraulicas da mussar en il futur or da che producziuns ch'il current electric ch'ellas vendan derivà. 
Quai è in avantatg da concurrenza per il current electric gudagnà or da la forza idraulica ed autras energias renovablas. 
Gremi: conferenza da las regenzas dals chantuns alpins 
Funtauna: rg conferenza da las regenzas dals chantuns alpins 
Data: 21.08.2002 
Reducziun da pretsch individuala da las premias da las cassas da malsauns: il messadi va al cussegl grond 
Grischunas e Grischuns han approvà ils 3 da mars 2002 la cuntraproposta tar l'initiativa chantunala dal pievel per purtablas premias da las cassas da malsauns. 
Il cussegl grond ha ussa da decider davart la taxa da resalva persunala maximala. 
La regenza grischuna ha fixà enfin ussa mintg'onn l'autezza da la resalva persunala per la calculaziun da la reducziun da pretsch da las premias da las cassas da malsauns. 
Sco resalva persunala vala quella part da las premias da las cassas da malsauns, la quala il assicurà ha da surpigliar suenter subtracziun da la reducziun da pretsch (da betg sbagliar cun la franschisa). 
Questa resalva persunala, fixada tenor la politica da finanzas, crudava or enfin ussa pli auta u pli bassa, mintgamai tenor la situaziun finanziala dal chantun. 
Il cussegl grond concluda 
La regenza dumonda ussa al cussegl grond d'applitgar la resalva persunala maximala ch'è fixada en la lescha. 
Tar entradas imputablas enfin fr. 10'000.-- è quella maximal tschintg pertschient e per entradas sur fr. 50'000.-- maximal diesch pertschient. 
Tranteren crescha la resalva persunala maximala per in pertschient pro fr. 10'000.-- dapli entradas. 
Il cussegl grond duai decider la taxa da resalva persunala maximala ch'è vegnida proponida davart da la regenza per il 1. da schaner 2003. 
La regenza quinta che l'onn 2003 stoppia vegnir spendì circa 19 milliuns francs meds finanzials dal chantun per la reducziun da pretsch da las premias. 
Mintg'ulteriur onn vegnan a vegnir vitiers var in milliun francs uschè che a partir da l'onn 2007 vegnan duvrads mintg'onn radund 98 pertschient dals meds finanzials totals che stattan a disposiziun da la confederaziun e dal chantun per la reducziun da pretsch da las premias da las cassas da malsauns 
Dumber minimal da la polizia chantunala vegn auzà 
En il rom da l'examinaziun periodica dals duairs da la polizia chantunala ha la regenza grischuna fixà per il 1. da schaner 2003 il dumber minimal sin 375 plazzas. 
Quai correspunda en media a l'inventari effectiv da plis onns, il qual è sa reducì en il fratemp tras pensiuns da vegliadetgna anticipadas e tras autras partenzas sin 357 plazzas. 
Per cuntanscher il nov dumber previs è vegnida fixada la proxima scola da polizia per l'onn 2004. 
A vista mesauna pon uschia vegnir ademplids ils pensums da la polizia en il rom da fin ussa. 
L'auzament dal dumber e la scola da polizia 2004 han anc da basegn dal consentiment da la cumissiun da gestiun dal cussegl grond. 
La gulivaziun da la forza fiscala er l'onn 2003 tar ina tariffa da 86% 
Mintga dus onns attribuescha la regenza las vischnancas a las singulas gruppas cun capazitad finanziala, la davosa giada l'onn 2001 per ils onns 2002 e 2003. 
Mintg'onn per cunter fixescha la regenza la tariffa da gulivaziun per las vischnancas da la gruppa cun capacitad finanziala 4 e 5. Per l'onn 2003 ha la regenza laschà questa tariffa tar 86 pertschient. 
La gulivaziun da la forza fiscala duaja pussibilitar a las vischnancas cun ina forza fiscala relativa (entradas fiscalas e tschains d'aua per persuna) sut la media chantunala d'approximar lur prestaziuns a la media dal chantun. 
La gulivaziun ha mintgamai be lieu per ils emprims 200 abitants. 
Dismetter la lozza da serenera empè da l'utilisar 
La regenza grischuna sustegna en sia consultaziun per maun dal departament federal per am-bient, traffic, energia e communicaziun (ATEC) la mira da scumandar cumplettamain entaifer trais onns la lozza da serenera sco ladim. 
Radund la mesadad da las fatschentas agriculas dal Grischun vegnan cultivadas tenor las directivas da l'agricultlura biologica. 
En general dovra il Grischun fitg pauca lozza da serenera en l'agricultura. 
Il scumond general da duvrar lozza da serenera en l'agricultura duai ir en vigur l'atun 2005. 
Nova regulaziun da la cunvegnientscha da tariffa tranter l'associaziun Spitex Grischun e la Santésuisse 
La regenza grischuna ha approvà la cunvegnientscha da tariffa tranter l'associaziun Spitex Grischun e la Santésuisse. 
Tut segund prestaziun s'auza la pauschala da tgira per ura var dus enfin tschintg francs; ella stat ussa tranter 40 e 53 francs. 
Per ils assicurads chaschuna questa adattaziun in augment da la premia per circa 30 raps per mais. 
Contribuziuns da custs da transport curran gia 2002 
Per il 1. da settember 2002 ha la regenza grischuna mess en vigur la lescha d'ambient dals 2 da december 2001 (lescha introductiva tar la lescha federala davart la protecziun da l'ambient) e l'ordianziun chantunala davart la protecziun da l'ambient. 
Surtut impurtant en quest èn las regulaziuns da la gulivaziun dals custs da transport. 
Las contribuziuns per cumpensar fitg autas chargias per il transport a lunga distanza dals ruments chasals cun la viafier èn budgetadas en il plan da finanzas 2003 fin 2006 cun annual fr. 250'000.-. Per gia pudair pajar tranter settember e december 2002 contribuziuns als custs da transport ha la regenza approvà in credit posteriur da fr. 54'000.-. 
- La regenza grischuna ha approvà la revisiun parziala da la planisaziun communala da Schlarigna (plan d'avertura dal terren 1:5'000 "indriz da far naiv artifiziala") areguard suandantas determinaziuns: - Ils indrizs d'infrastructura per far naiv artifiziala en il territori da las pistas "Saluver", "Mezzauna", "Prinzess", "Chüderas" e "Glüna" (inclusiv la surfatscha d'ennavada en quest territori); - Las staziuns da pumpar previsas (inclusiv la cumplettaziun dal reservuar d'aua a Marguns). - La regenza ha approvà la revisiun parziala da la constituziun communala da La Punt Chamues-ch. Tenor quella duaja il cussegl da scola sa constituir sez en il futur. - Medemamain ha la regenza approvà il plan d'avertura general 1:2000 Davous Crasta da la vischnanca da Zuoz. Contribuziuns chantunalas per differentas organisaziuns ed instituziuns - La regenza ha approvà definitivamain il preventiv per l'engrondiment dal bajetg dal stgalim superiur "Usserfeld" a Grüsch ed ha concedì ina contribuziun finanziala per bajegiar da maximal fr. 515'000.--. - Per il provediment d'aua nov e per ils indrizs d'idrants da la vischnanca da Flerda ha la regenza dà liber ina summa da total circa 304'000. - francs. 
- Las vischnanca da Madulain e da Schluein retschaivan total radund fr. 400'000.- sco pajament per construir trottuars novs. 
- La vischnanca da San Vittore dastga bajegiar ina nova allontanaziun da las auas da via per la via d'access San Vittore-Monti Giova sco era ina nova lingia da deflussiun tranter la zona Grotti ed il canal avert da la Viafier retica. 
La lingia da deflussiun insuffizienta da l'aua da la via chantunala manava dapi onns en cas da grondas burascas tar inundaziuns en la zona Grotti. 
Sco importo per construir la lingia da la chanalisaziun ha la regenza concludì ina contribuziun da maximal fr. 75'000.--. 
Objects da vias 
- La regenza grischuna ha concedì in credit da 73,5 milliuns francs per lavurs d'impressari al tunnel dal San Bernardin. 
Persunal 
- Ruedi Waldburger, sesent a Küblis, è vegnì eligì sco manader da construcziun dal sectur e sco substitut dal manader da construcziun superiur da l'uffizi da construcziun bassa. 
- Dr. med. Bigna Infanger-Damur, sesenta a Cuira, è vegnida eligida sco media superiura al ospital da dunnas Fontana. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.08.2002 
L'isolaziun termica innovativa sa fa valair 
A l'apero d'energia dals 28 d'avust vegnan preschentads materials innovativs per l'isolaziun termica. 
La tecnica da vacum vegn pli e pli interessanta er per la branscha da construcziun. 
Er en il sectur da fanestras han ins cuntanschì svilups remartgabels per meglierar l'isolaziun termica. 
Tar las fanestras cun isolaziun termica auta èn tendidas tranter ils vaiders folias surtratgas che reduceschan rigurusamain perditas da chalur. 
Hanspeter Eicher 
(Eicher & Pauli SA) infurmescha davart il stadi da la tecnica d'isolaziun cun vacum e sias tendenzas. 
En ils davos onns èn vegnidas realisadas pli e pli bleras chasas d'energia minimala cun in consum d'energia fitg bass. 
Quai ch'è oz anc l'excepziun vegn damaun gia ad esser standard; spezialmain sch'i reussescha da realisar il medem effect d'isolaziun cun paraids exteriuras bler pli finas. 
En il sectur da sanaziun datti savens situaziuns nua ch'il plaz per cuntanscher in'isolaziun termica che correspunda a l'isolaziun da standard vertenta è char u insumma gnanc avant maun. 
Bruno Arnold 
(ZZWANCOR SA) mussa plattas d'isolaziun da vacum che cuntanschan in'isolaziun termica 5 fin 10 giadas meglra che las materias d'isolaziun convenziunalas. 
Cun metodas da producziun modernas e la pli nova tecnica da folias èn ins oz capavels da construir plattas d'isolaziun da vacum che mantegnan lur funcziunament per decenis. 
Cun quai vegn questa tecnica da vacum interessanta er per il sectur da construcziun. 
Rolf Kissling 
(HFF Häring fanestras e fatschadas SA) rapporta da svilups essenzials tar fanestras cun isolaziun termica auta ch'ins po duvrar tant per construcziuns novas sco er en il sectur da sanaziun. 
L'isolaziun excellenta vegn obtegnida cun folias transparentas che na sa laschan stgarpar. 
Materias d'isolaziun innovativas vegnan duvradas pli e pli savens. 
Exempels èn las chasas da scola da Malix (GR) e Schwerzenbach (ZH), la surbajegiada d'energia minimala a Stäfa (ZH) e la sanaziun d'energia minimala da l'edifizi da l'administraziun a Liestal (BL). 
L'apero d'energia da l'uffizi per energia dal chantun Grischun ha lieu mesemna, ils 28 d'avust a las 17.00 a la scol'auta per tecnica ed economia a Cuira. 
Ils referents èn dr. Hanspeter Eicher (Eicher & Pauli SA), Bruno Arnold (ZZWANCOR SA) e Rolf Kissling (HFF Häring fanestras e fatschadas SA). 
Gremi: uffizi per energia 
Funtauna: rg uffizi per energia 
Data: 26.08.2002 
Mesiras da protecziun cunter la canera er a favur dals fittadins 
La regenza grischuna ha prendì posiziun concernent la directiva da la confederaziun "Reducziun da la canera da las viafiers - realisaziun da mesiras da protecziun cunter la canera tar edifizis existents" da l'uffizi federal da traffic. 
Concret vai en questa directiva per la montascha da fanestras cun isolaziun cunter la canera en edifizis, en ils quals ils abitants èn exponids memia fitg a la canera da la viafier. 
Tut tenor quant auta che la chargia da canera è, surpiglia la confederaziun dals proprietaris fin a 100 pertschient dals custs che resultan da la sanaziun da l'isolaziun cunter la canera. 
Tenor il sboz da directivas po il proprietari renunziar a la sanaziun da l'isolaziun cunter la canera, sche la chargia na surpassa betg la valur d'alarm ed el nizzegia sez l'immobiglia. 
La regenza grischuna s'engascha ussa tranter auter che las sanaziuns duain esser obligatorias, sch'il proprietari na vul betg surpigliar sia part dals custs, ma ha sutaffittà l'immobiglia. 
Ina renunzia a las mesiras da protecziun cunter la canera senza cunvegnientscha cun ils fittadins, na correspundia betg a l'intent da la sanaziun cunter la canera, constatescha la regenza. 
L'ordinaziun da bancas vegn restructurada 
En l'avegnir na duai betg pli esser pussaivel da fundar e manar cassas da deposits da l'agen manaschi. 
Quai prevesa la revisiun da l'ordinaziun da bancas (art. 3a). 
Cassas da spargn da manaschis n'èn, malgrà lur caracter da banca, betg suttamessas a la surveglianza da la cumissiun da bancas ed ils depositurs na giaudan nagina protecziun da depositurs tenor la lescha da bancas. 
Perquai approvescha la regenza grischuna en sia consultaziun per mauns dal departament federal da finanzas l'intenziun da la revisiun. 
Deposits tar uniuns, fundaziuns e cooperativas cun in intent ideal u in agid vicendaivel communabel, na duain ultra da quai betg pli valair sco deposits dal public. 
Quai duai simplifitgar a las uniuns e fundaziuns betg activas en il sectur da las finanzas, da finanziar lur projects. 
Als depositurs vai en quests cas en emprima lingia per promover l'intent da l'uniun u da la fundaziun. 
La protecziun dals depositurs gioga perquai ina rolla secundara. 
Da las vischnancas e regiuns 
- Il dretg d'utilisar la forza d'aua da l'ual da Laax e da l'ual da Flem aveva fin ussa l'ovra electrica da la vischnanca da Flem che maina l'implant electric Bargaus resp. l'implant electric Stenna. Cun transferir l'ovra electrica da la vischnanca da Flem en la societad d'aczias Flims Electric AG, ston ussa las concessiuns correspundentas da las vischnancas pertutgadas (Laax, Sagogn e Flem) vegnir transferidas sin la nova societad d'aczias. La regenza grischuna ha approvà il transferiment da las concessiuns. - La regenza ha approvà la nova constituziun dal circul Val Müstair. - L'entschatta da zercladur 2002 han las votantas ed ils votants da la vischnanca da Tujetsch approvà la revisiun parziala da la planisaziun locala. Questa decisiun ha uss era confermà la regenza grischuna, e quai per il plan d'avertura general Sedrun-Salis 1:500, il plan d'avertura general Selva-Giu Milà 1:5000 ed il plan d'avertura general indriz da far naiv Val Val-Val Tirams 1:5000. - La vischnanca da Castasegna ha revedì la planisaziun locala. 
L'extract dal plan da zonas "estratto del piano delle zone" 1:1000 è uss er vegnì approvà da la regenza. 
- La regenza ha approvà per suandantas vischnancas la nova lescha creada davart las taxas da cura e las contribuziuns per la promoziun dal turissem: Pagig, Praden, St. Peter e Tschiertschen. - La revisiun parziala da la constituziun communala da Brinzauls è vegnida approvada da la regenza. 
Da nov vegn reducì il dumber dals commembers da la suprastanza communala d'ozendi tschintg sin trais e tuts dus commembers da suprastanza dal cussegl da scola duajan da nov vegnir elegids da la radunanza communala. 
- La cumpetenza finanziala da la suprastanza communala da Susch duaja vegnir auzada; per expensas unicas sin fr. 10'000.-- (enfin ussa 5000.-- francs) e per costs annuals che sa repetan sin fr. 2000.-- (enfin ussa 1000 .-- francs). La regenza ha approvà la correspundenta revisiun parziala da la constituziun communala. Projects da vias 
- Sin fundament da la consultaziun sistescha il chantun il project da curreger e schlargiar la via tras il vitg da Mut e ceda quest traject da la via chantunala en proprietad e per mantegniment a la vischnanca. 
Il chantun percunter projectescha, construescha e surpiglia en proprietad e per mantegniment il sviament nord da la vischnanca da Mut, cuntegnì dapi il 1983 en la planisaziun locala, sco nova via da colliaziun chantunala. Contribuziuns dal chantun a diversas organisaziuns ed instituziuns La regenza grischuna ha decidì da dar 20'000 francs a la chadaina da fortuna. 
Questa contribuziun duai ir a favur da l'acziun d'agid d'urgenza per las unfrendas da las catastrofas d'inundaziun en l'Europa e l'Asia. Persunal Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.08.2002 
Rinforzar l'offerta da scolaziun en il sectur da la sanadad e dals fatgs socials - Posiziun da Claudio Lardi, president da la regenza 
Ils 22 da settember vuschais Vus, charas conburgaisas e chars conburgais, sur dal project chantunal tar la lescha davart ils instituts da furmaziun per la sanadad ed ils fatgs socials. 
Entras l'approvaziun da questa lescha pudais Vus metter ils binaris per quest sectur da scolaziun uschia che in'offerta da scolaziun che correspunda al basegn e ch'è da gronda qualitad po vegnir mantegnida e promovida er en il futur. 
Jau recumond ord persvasiun da metter quests binaris e da sustegnair il project da lescha, il qual il cussegl grond recumonda unanimamain suenter intensiva discussiun al pievel d'approvar, cun vuschar GEA. 
Nossa societad è pli e pli dependenta da persunal da tgira bain scolà. 
Tenor mi'opiniun vegn ord differents motivs quest basegn a crescher en l'avegnir. 
Uschia èsi per exempel da resguardar che d'ina vart s'auza l'aspectativa da vita en nossa societad e che da l'autra vart fan malsognas cronicas crescher il basegn da tgira da blera glieud. 
Sin fundament dal svilup e dal basegn social èsi impurtant da metter a disposiziun a quellas persunas che vulan surpigliar lavurs da tgira, bunas offertas da scolaziun attractivas. 
La scolaziun en il sectur da la sanadad e dals fatgs socials n'è betg mo in factur da custs mabain er in factur economic. 
Ina bun'offerta da scolaziun en il chantun Grischun rinforza il Grischun sco lieu da scolaziun e plaz economic. 
Il champ da la sanadad e dals fatgs socials appartegna gia oz numericamain tar ils pli impurtants secturs da scolaziun en noss chantun. 
Las scolas cun offertas da scolaziun en il sectur da la sanadad e dals fatgs socials ch'èn activas en il grond plaz da Cuira vegnan tras Voss consentiment reunidas giuridicamain ad in center independent da furmaziun per la sanadad ed ils fatgs socials a Cuira. 
La creaziun dal center da scolaziun ed il project da construcziun ch'è planisà per quai dattan garanzia che las reformas futuras sin plaun naziunal da las scolaziuns en il sectur da la sanadad e dals fatgs socials pon vegnir realisadas. 
Ultra da quai cuntegna la lescha er basas per ils pajaments da la contribuziun chantunals per scolas en il chantun che na vegnan betg purtadas dal stadi, sco p. ex. la scola professiunala grischuna per tgira a Glion u la scola professiunala superiura per pedagogia sociala a Zizers. 
Entras Voss GEA tar la lescha garantis Vus ch'il center da furmaziun per la sanadad ed ils fatgs socials vegn construì e ch'il lieu da scolaziun ed economic Grischun vegn rinforzà ensemen cun autras scolas. 
Betg mo pervia da quellas ponderaziuns skizzadas curtamain sun jau da la persvasiun che la lescha davart ils instituts da furmaziun per la sanadad ed ils fatgs socials meritan Voss consentiment. 
Entras Voss GEA a la lescha dais Vus ina vaira schanza a la scolaziun en il sectur da la sanadad e dals fatgs socials en noss chantun e entras la creaziun dal center da furmaziun per la sanadad ed ils fatgs socials po vegnir stgaffì in center da cumpetenza, il qual vegn ad avair in effect positv sin ils emprendiders, las chasas da tgira, ils ospitals, ils servetschs ambulants sco spitex ed a la fin finala per noss'entira societad. 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 04.09.2002 
Crear ina basa legala per promover projects d'integraziun 
Il cussegl grond po debatter en la sessiun da november 2002 davart la revisiun parziala da l'ordinaziun executiva tar la legislaziun federala davart ils esters ed ils fatgs d'asil (OECGtLEA). 
La regenza grischuna ha relaschà il messadi necessari. 
La revisiun parziala vul en emprima lingia ed en accordanza cun la legislaziun federala, crear ina basa legala per promover dapli l'integraziun da persunas estras. 
La confederaziun ha agiuntà il 1999 dus artitgels d'integraziun a la lescha federala davart la dimora ed il domicil da persunas estras. 
Uschia po la confederaziun, en collavuraziun cun las vischnancas, ils chantuns e persunas privatas, sustegnair finanzialmain projects d'integraziun. 
La revisiun parziala da la OECGtLEA vul ussa crear las basas legalas necessarias en il chantun per promover a moda cumplessiva l'integraziun da persunas estras. 
La preschenta revisiun da la lescha prevesa tranter auter era d'indemnisar la dretgira districtuala Plessur per l'examinaziun da la legalitad da mesiras repressivas en il dretg dals esters. 
En il rom da l'organisaziun da las dretgiras è la cumpetenza per questa incumbensa chantunala vegnida transferida dal circul da Cuira sin la dretgira districtuala Plessur. 
La regenza pretenda il respustament dal traffic da camiuns pesants sin l'axa dal Gottard 
La regenza grischuna ha intervegnì a las discussiuns per l'optimaziun dal sistem da dosar al Gottard. 
En ina brev a cussegl federal Moritz Leuenberger pretenda ella che cun il nov reschim dal traffic stoppia avair lieu er in respustament dal San Bernardin sin la via dal Gottard. 
Las mesiras per il traffic da camiuns pesants prendidas enfin ussa al Gottard han gì sulettamain per il chantun Grischun consequenzas negativas. 
Il augment dramatic da las frequenzas dal traffic da camiuns pesants al San Bernardin e collià cun quai ils ristgs da segirtad che creschan surproporziunadamain n'èn strusch pli da responsar. 
Calculaziuns cumprovan ch'il nivel da segirtad al Gottard permetta entras il nov sistem d'explotaziun d'auzar las frequenzas dal traffic da camiuns pesants visavi ozendi e da reducir uschia puspè ils viadis detur sur il San Bernardin che è bler pli privlus. 
Contribuziuns chantunalas a differentas organisaziuns ed instituziuns 
- La regenza grischuna ha approvà ina dumonda da las pendicularas Motta Nalus SA a Scuol e conceda in emprest d'investiziun senza tschains da la confederaziun da 430'000 francs per la construcziun da l'implant da far naiv Furmiers-Scuol. 
Ultra da quai sa participescha il chantun a sia finanziaziun cun ina contribuziun da maximal 90'000 francs. 
Resalvada è l'approvaziun dal credit necessari entras il cussegl grond. 
- Il chantun presta ina contribuziun da total circa 117'000 francs a la promoziun da cultura (ovras culturalas, occurenzas). 
En tut èn vegnidas resquardadas 17 dumondas. 
Da las vischnancas e regiuns 
- La vischnanca da Tschiertschen ha decidì l'onn passà ina revisiun cumplessiva da la planisaziun locala. La regenza grischuna ha ussa approvà la lescha da construcziun, ils plans da zonas 1:1000 e 1:10'000 sco er ils plans generals d'avertura 1:1000 e 1:10'000 cun diversas correcturas, recumandaziuns e resalvas. Vegnì sistì perencunter è la procedura d'approvaziun per il plan general d'avertura 1:1000 "Tscheppa". 
- Medemamain ha la regenza grischuna approvà la revisiun dal plan da zonas 1:1000 (revisiun parziala Gartniel) da la vischnanca da Peist e la revisiun da la lescha da construcziun da la vischnanca da Grüsch. - A la renovaziun dal provediment d'aua (emprim'etappa) da la vischnanca da Riom-Parsonz ha la regenza concedì in import total da circa 160'000 francs. - La regenza grischuna ha concedì a la vischnanca da Sent in import da circa 228'000 francs per la serenera ARA "Sur En". 
Tenor ordinaziun da l'uffizi per l'ambient ha la vischnanca laschà elavurar in project per in'ARA cun in element biologic da nattegiar. Quest nov project remplazza in project da l'onn 1994, il qual preveseva in'ARA cun ina smarschera per aua persa da trais parts ed in traject da sfundrada successiv. L'ultim n'ademplescha betg las pretaisas da l'ordinaziun davart la protecziun da las auas ch'è en vigur dapi il 1. da schaner 1999. Willi Walker, sesent a Turitg, è vegnì tschernì sco medi superiur a l'ospital da dunnas Fontana a Cuira. 
El entra en sia plazza l'entschatta da schaner 2003. 
Chanzlia chantunala dal Grischun 
Gremi: regenza Funtauna: rg chanzlia chantunala dal Grischun Data: 05.09.2002 
La broschura "Phänomen Bündner Jagd" furnescha la determinaziun da la posiziun 
La broschura "Phänomen Bündner Jagd" ch'è vegnida preschentada oz al public resumescha a moda curta ed interessanta ils cuntegns da las trais exposiziuns da giubileum realisadas quest onn. 
Cun l'istorgia da la chatscha da patenta grischuna mussa ella la basa da las leschas actualas. 
Suenter quatter emprovas senza success è vegnida decidida a l'urna ils 12 d'avust 1877 l'introducziun da la chatscha da patenta. 
In grond spazi vegn concedì a midadas da l'ambient ed da sias influenzas sin l'effectiv da selvaschina. 
Avant 125 onns vivevan be ils chamutschs en dumbers remartgabels, oz vivan la primavaira, avant far pitschens, bunamain 60'000 tocs tschiervs, chavriels, capricorns e chamutschs. 
In effectiv da selvaschina uschè grond pretenda ina tgira professiunala, per exempel tras la planisaziun da chatscha. 
Per cuntanscher proporziuns equilibradas po e sto vegnir prelevà l'augment explotabel. 
Tar la selvaschina da chatscha bassa sto la planisaziun da chatscha garantir che la prelevaziun tras la chatscha n'haja betg consquenzas negativas per l'effectiv d'animals. 
Ultra da quai sa deditgescha la broschura al chatschadur, a sia motivaziun d'ir a chatscha, a ses plaschairs e quitads, a sia savida areguard la chatscha ed a ses engaschament per la tgira a favur dal spazi da viver. 
Ina cumparaziun da l'uman chatschadur cun l'animal da rapina cumplettescha la broschura. 
Il sguard retrospectiv sin ils davos 125 onns mussa ch'ina utilisaziun raschunaivla da l'effectiv da selvaschina è cumpatibla er cun las pretensiuns modernas sco protecziun da las spezias, dals animals e dal spazi. 
La chatscha da patenta grischuna ha dentant pudì cuntanscher quest standard be perquai ch'ins ha gì en mira ils davos 15 onns consequentamain ina sintesa tranter la tradiziun da chatscha e las enconuschientschas da la biologia da selvaschina. 
Ils gronds territoris ch'ins ha excludì generusamain sco territoris da protecziun per lieurs, giaglinas ed utschels da l'aua u la protecziun dal tschierv cun curuna da duas varts èn exempels impressiunants per la tenuta cunscienta da la responsabladad dal chatschadur grischun vers ses effectivs da selvaschina. 
Chatscha 2002: vinavant sin la via cumprovada 
En il rom da las novas prescripziuns da chatscha 2002 è reglà da nov il prender cun sai ed il far diever da funcs e da telefons mobils. 
Igl è lubì d'avair cun sai tals apparats sin tut las chatschas, sch'els n'èn betg mess en funcziun. 
Il diever da funcs e telefons mobils è dentant lubì be en cas urgents da medischina sco er en ils ulteriurs cas ch'èn numnads a la fin en las prescripziuns da chatscha. 
Adattads vegnan davent da quest onn ils temps da sajettar durant la chatsch'auta. 
In'analisa precisa ha numnadamain mussà ch'igl è ordinà per motivs da chatschadur d'anticipar davent dals 21 da settember il temp da sajettar la saira, numnadamain fin a las 20.00. 
Mantegnì vegn per questa chatscha la protecziun dal tschierv cun curuna da duas varts. 
Senza dubi po cun questas mesiras vegnir augmentà il dumber da tschiervs ferms e mez ferms. 
La dumonda, sche la gronda part dals tschiervs vegls na vegn betg resguardada e po uschia vegnir sajettada, na po anc betg vegnir respundida a la fin. 
Cun mintg'onn ch'il tschierv da curuna resta protegì han ins dapli experientscha en quest reguard. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 05.09.2002 
Mandat da la Rogaziun federala 2002 - Da la regenza a las abitantas ed als abitants dal chantun Grischun 
Charas conburgaisas e chars conburgais 
L'onn passà ha manà tras in club da ballape da la pli auta liga in gieu d'impurtanza naziunala il di da la Rogaziun federala. 
Las discussiuns èn sa culminadas cun la dumonda, sch'i na fiss betg pli confurm al temp d'abolir la Rogaziun federala e far dad ella ina dumengia sco tut tschellas; numnadamain in di liber, nua che mintgin po far tge ch'el vul. 
Las opiniuns eran controversas. 
Abolir, pretendan ils ins. 
Quietezza e reflecziun na possia betg vegnir prescritta. 
Sa referind a las pretensiuns dal temp modern giavischian els pli gugent in di liber. 
Gist quai na saja betg il cas, è l'opiniun dals auters, ed els han er els motivà quella cun las pretensiuns d'ozendi. 
L'allianza dal scleriment e da la tecnica hajan accelerà e varià las pussaivladads d'eleger en vista a la quala blers umans sajan pers. 
Uschia daventia il mintgadi adina pli malruassaivel; insumma regia dapertut ina mobilisaziun senza paus, a la quala nagut e nagin na possia guntgir. 
E gist per quest motiv saja quai il duair dal stadi e da la baselgia da metter cun il mandat da la Rogaziun federala in accent per, sche betg cumandar, almain pussibilitar quietezza e reflecziun. 
Firà u dumengia? 
L'istorgia sco er las observaziuns da la vita da mintgadi mussan che nus duvrain tant ina tscherta inquietezza sco er in minimum da quietezza. 
Ellas èn ina part essenziala da la vita. 
I vegn adina pli grev da sa distatgar da la lavur da mintgadi e da chattar spazis nua ch'i na valan betg las reglas da la spertadad e da l'effizienza. 
La dumengia è bain per regla in di ch'ins na sto betg lavurar, ma ins organisescha ella sumegliant a la furma dal mintgadi, be cun auters meds. 
Ella è pausa. 
Quai che las atgnas paraids èn per il spazi, è la Rogaziun federala per il temp. 
I na sa tracta betg da respostas a las dumondas che nus pudain respunder cun infurmaziuns e cumpetenza dal fatg. 
I sa tracta da respostas che cumpiglian l'entir uman e tar las qualas nus ans sentin mal gia sch'ellas sa fan valair be levamain en nossa schientscha: tema da sperditas, dubis a l'avegnir u crisas existenzialas. 
Sche nus vulain chattar seriusamain resposta a quellas dumondas è la distanza al mintgadi indispensabla. 
Pir cun "sortir" dals cumandaments da pli bler, pli spert e pli aut avain nus la pussaivladad da dar aria a l'orizont e d'avair in sguard liber per il senn da noss far da mintgadi. 
La Rogaziun federala ans duai esser ina chaschun er per far quai. 
Ella è in appel al dialog tranter la baselgia e las confessiuns e porscha er la discussiun tranter tut quels ch'emportan la diversitad e la contradicziun da nossa societad. 
Uschia è quest firà ina contribuziun a la solidaritad da nossa cuminanza. 
Pli paucas pausas che noss mintgadi ha e pli impurtantas che las pausas èn. 
Nus As envidain d'enconuscher e da profitar dal potenzial da quest di per furmar noss avegnir. 
Cun quests patratgs recumandain nus Vus, charas conburgaisas e chars conburgais e tut noss conumans ed er nus en ils mauns dal Tutpussent. 
Cuira, settember 2002 
En num da la regenza 
Il president: Claudio Lardi 
Il chancelier: Claudio Riesen 
Gremi: regenza 
Funtauna: rg chanzlia chantunala dal grischun 
Data: 11.09.2002 
La regenza grischuna sustegna la schluccada da la Lex Koller 
La regenza grischuna sustegna da princip ina midada da la legislaziun davart l'acquist da terren entras persunas a l'exteriur (LABE) ch'il departament da giustia e polizia ha en egl. 
Il punct principal da la revisiun da l'uschenumnada Lex Koller prevesa da deliberar acquists da parts d'ina 
La regenza beneventescha ultra da quai expressivamain l'intenziun da surlaschar als chantuns la designaziun dals uschenumnads lieus da turissem, en ils quals esters pon acquistar abitaziuns da vacanzas u unitads d'abitar en hotels d'appartaments. 
Uschia croda per las vischnancas che na disponan betg d'in concept da svilup approvà en senn dal dretg federal davart l'agid d'investiziun en territoris da muntogna il duair da concepir ina planisaziun uffiziala equivalenta, quai ch'era regularamain collià cun gronds custs e temp impundì. 
En il rom da la revisiun da l'ordinaziun davart l'acquist da terren entras persunas a l'exteriur (OABE) duain esters plinavant pudair cumprar abitaziuns secundaras da vacancas ed abitaziuns da vacanzas pli grondas ch'enfin uss. 
L'uschenumnada "norma-limit" duai ussa vegnir auzada da 100 sin 200 m2. 
La regenza grischuna aveva gia animà en anteriuras consultaziuns da far in'adattaziun da la prescripziun da la surfatscha d'abitar. 
Sennhof: approvà il project da construcziun ed il preventiv 
La regenza grischuna ha approvà il project da construcziun per la praschun preparatoria e da repatriament en la mesa-praschunia da la praschun dal Sennhof. 
Il preventiv per quest project prevesa expensas bruttas da var 1,9 milliuns francs. 
La regenza aveva decidì ils 11 da fanadur 2002 da spezialisar las duas praschuns dal Sennhof e da Realta: La purschida dal Sennhof duaja sa concentrar sin l'execuziun dal chasti serrada e fermamain segirada. 
Sper l'arrest d'inquisiziun e l'execuziun dal chasti serrada surpiglia la praschun dal Sennhof perquai l'exequziun da l'arrest da repatriament. 
L'instituziun da Realta percunter vegn incaricada cun l'execuziun da la furma da l'execuziun dal chasti mez averta e main segira da la construcziun sco er da la tecnica nà. 
Contribuziuns dal chantun a differentas organisaziuns ed instituziuns 
- Sco contribuziun d'occurenza ha la regenza grischuna garantì a la "Gruppa d'iniziativa dal Grischun per l'onn internaziunal da las muntognas" 8500 francs. 
Questa contribuziun è liada al pajament da la summa dal premi per il project "Premi per alpinists grischuns". 
- Las cumpetenzas da la suprastanza communala da Pagig duajan vegnir schlargiadas. 
Ussa ha er la regenza grischuna approvà la revisiun correspundenta da la constituziun communala. - La regenza è sa fatschentada cun la revisiun da la planisaziun locala da la vischnanca da Claustra-Serneus. La zona da mastergn en il territori da "Sagarain / Sagarüti" ch'è zavrada en il plan da zonas 1:2500 "Serneus, Mezzaselva" vegn approvada cun pretensiuns. Persunal 
Ludwig Decurtins cumenza sia nova plazza a l'entschatta da schaner 2003. 
Chanzlia chantunala dal Grischun 
Gremi: regenza 
Funauna: rg chanzlia chantunala dal Grischun 
Data: 12.09.2002 
La causa dal stgarp da las nursas en Surselva è vinavant intscherta 
Per entant n'èsi betg sclerì tgi che ha chaschunà la perdita dals animals da la muntanera da nursas en las vischnancas da Vuorz e Breil. 
L'analisa da DNA ha mussà che las provas d'excrements e da pail na derivan betg d'in luf. 
Uschia n'èsi anc adina betg cler, sch'in chaun u in luf ha stgarpà las nursas. 
Enfin oz ha in canide (chaun u luf) stgarpà tschintg nursas en la Surselva e blessà in ulteriur animal uschè grev ch'ins ha stuì mazzar quel. 
Plinavant ins ha chattà quatter nursas persas en in stadi da decumposiziun ch'ins n'ha betg savì pli eruir la raschun da la mort. 
L'analisa da DNA avess gì da dar scleriment, sch'in chaun u in luf è responsabel per ils stgarps da las nursas. 
Ins ha examinà las provas d'excrements e da pail, las qualas èn vegnidas chattadas damanaivel d'in stgarp da nursa a l'entschatta da settember. 
L'analisa ha mussà ch'ils excrements derivan d'in chaun, la prova da pail perencunter è d'ina vulp. 
Cunquai ch'i n'è betg demussà ch'ils fastizs dal chaun stattan en in connex direct cun il stgarp da la nursa ston las examinaziuns cuntinuar. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 16.09.2002 
Tgira d'uffants cumplementara a la famiglia: Il cussegl grond tracta il project da lescha 
Il chantun e las vischnancas duain sustegnair finanzialmain la tgira d'uffants cumplementara a la famiglia ed a la scola. 
Quai è l'element central da la lescha per promover la tgira d'uffants cumplementara a la famiglia. 
La regenza grischuna ha deliberà il messadi correspundent per mauns dal cussegl grond. 
La nova lescha duai entrar en vigur il 1. da schaner 2004. 
Da preschent vegnan tgirads var 540 uffants en il Grischun ordaifer la famiglia ed il temp da scola en plazzas da tgira. 
Las purschidas per la tgira d'uffants, creadas ils davos onns en il chantun, èn vegnidas realisadas senza excepziun sin iniziativa privata. 
Il problem central per crear e mantegnair plazzas da tgira è la finanziaziun. 
La lescha per promover la tgira d'uffants cumplementara a la famiglia duair servir sco basa legala per che las vischnancas ed il chantun gidian a finanziar purschidas per la tgira dals uffants en la vegliadetgna prescolara ed ordaifer il temp d'instrucziun obligatori. 
La confinanziaziun entras il maun public è inditgada dal puntg da vista d'ina politica da famiglia e sociala moderna. 
Il project da lescha sa basa sin quatter pitgas centralas: 
- Ordaifer il temp da scola: La nova lescha regla la promoziun da la tgira d'uffants cumplementara a la famiglia ordaifer il temp da scola. 
Las purschidas promovidas tras questa lescha cumpletteschan las purschidas da tgira en scolina ed en scola. 
- Repartiziun da las incumbensas: La lescha prevesa ina clera repartiziun da las incumbensas tranter ils purtaders privats, las vischnancas ed il chantun. 
Ils purtaders privats disponan d'enconuschientschas cumplessivas e da structuras d'organisaziun stabilas. 
Las vischnancas han l'incumbensa da determinar il basegn da purschidas per la tgira d'uffants cumplementara a la famiglia e da coordinar quellas cun las purschidas da tgira en scolina ed en scola. 
Il chantun surpiglia tschertas funcziuns regulativas e sa participescha a las expensas. 
- Model da finanziaziun: Las purschidas per la tgira d'uffants cumplementara a la famiglia duain vegnir sustegnidas finanzialmain sur ina contribuziun da basa da las vischnancas e dal chantun per las uras da tgira prestadas effectivamain. 
Las contribuziuns vegnan fixadas a basa da custs da norma. 
Quests custs da norma cumpiglian tut las expensas che resultan per plazza e di e pon damai variar tut tenor il lieu ed il standard da las plazzas da tgira. 
La regenza fixescha l'autezza dals custs da norma e l'autezza da la tariffa da contribuziun. 
- Garanzia da qualitad: La premissa per ch'ina plazza da tgira vegnia renconuschida sco instituziun cun il dretg d'ina contribuziun è ina tgira qualifitgada. 
Ils criteris da qualitad sa drizzan tenor las directivas e las normas da l'ordinaziun federala davart la tgira d'uffants confidads. 
Sin plaun federal sa chatta la lescha federala davart l'agid finanzial per la tgira d'uffants cumplementara a la famiglia en la discussiun parlamentara. 
Questa lescha federala n'è però betg buna da remplazzar sin il sectur chantunal la regulaziun che stat en discussiun. 
Il program d'impuls da la confederaziun è limità sin diesch onns e sustegna da princip novas offertas mo durant trais onns. 
Premi grischun da cultura 2002 va a Hans Danuser 
Il premi grischun da cultura vegn surdà quest onn a Hans Danuser. 
La regenza grischuna undrescha cun quai sia creaziun artistica ch'è formalmain e tematicamain d'excellenta qualitad, che sondescha entras gruppas d'ovras fotograficas elavuradas acribicamain ed entras installaziuns en la zona publica ils temas existenzials, ils quals vegnan bain savens tabuisads u supprimids da la societad ed ils quals han obtegnì attenziun internaziunala. 
Il premi grischun da cultura è dotà cun 15'000 francs e vegn surdà a Hans Danuser ils 15 da november a Cuira. 
Hans Danuser, 1953, viva a Turitg e tutga tar ils precursurs da fotografias contemporanas en Svizra. 
Sias ovras èn vegnidas mussadas en impurtantas exposiziuns a l'interiur ed a l'ester. 
Hans Danuser è vegnì envidà ad occurrenzas internaziunalas sco la Biennala a Venezia u Lyon ed el ha retschet varsaquants premis, tranter auter auter il premi Conrad-Ferdinand-Meyer ed il premi d'art Nordmann. 
Plinavant ha la regenza surdà otg premis da renconuschientscha en la valur da mintgamai 10'000 francs, numnadamain a: 
- Inge Blaschke, en renconuschientscha da sia lavur innovativa sco curatura e manadra dal museum Chasa Jaura; 
- Martin Fontana, en renconuschientscha da sia impurtanta prestaziun litterara ed en undrientscha da ses gronds merits per la promoziun da lingua e cultura; 
- Peter Haas, en renconuschientscha da sias fritgaivlas creaziuns multifaras sco caricaturist, producent da dissegns animads e cumpositur da cudeschs; 
- Jürg Kienberger, en renconuschientscha da sias creaziuns originalas sco musicist da teater ed actur; 
- Paul Membrini, en renconuschientscha da sias excellentas prestaziuns sco rimnader da minerals ed en spezial da sia lavur publicistica, la quala documentescha il mastergn dals chavacristals en ina maniera impressiunanta e fascinanta. 
- Ernst Rahm, en renconuschientscha da sias perscrutaziuns dals bulieus dal Scanvetg ch'el ha fatg cun entusiassem ed acribia sco er da ses engaschament extraordinari en favur dal museum regiunal dal Scanvetg; 
- Sabina Spinnler, en reconuschinetscha per ses engaschament cultural ed uman sur lung temp, cuntinuà e fitgà en favur d'ina val e d'ina cuminanza, da la quala ella ha savì percepir, appreziar e valitar la bellezza, l'istorgia e las tradiziuns; 
- Benedetto Vigne, en renconuschientscha da sia impurtanta prestaziun sco rockadur, schurnalist ed autur ed en undrientscha da ses gronds merits per la promoziun da la musica e da la litteratura. 
Ils premis da promoziun cun ina summa da mintgamai 7000 francs van quest onn a: 
- Duri Bischoff, decoratur da tribuna; 
- Clot Buchli, musicist; 
- Daniel Candinas, cineast; 
- Joachim Dierauer, artist figurativ; 
- Manuela Dorsa Crameri, pictura; 
- Anita Iselin, actura; 
- Ruth Michael, musicista; 
- Eva Riedi, scriptura; 
- Ursula Scholian, scienzada da la natira. 
La regenza conceda agid d'investiziun a la Viafier retica 
Per la cumplettaziun da la staziun da Schiers e dal binari dubel tranter Grüsch e Schiers sco er per la cumplettaziun e la renovaziun da la staziun da Filisur ha la regenza grischuna approvà en tut ina contribuziun da circa 6,8 milliuns francs; quai en il rom da duas cunvegnientschas per agid d'investiziun da la Viafier retica. La summa totala da tuts dus projects munta net a circa 38 milliuns francs e vegn finanziada per 80 pertschient da la confederaziun. Il messadi davart la fusiun da las vischnancas da Donat e Pazen-Farden va al parlament Tenor la voluntad da la regenza grischuna dastgan las vischnancas da Donat e Pazen-Farden fusiunar. Sco ultima instanza vegn ussa anc il cussegl grond a tractar questa fusiun durant la sessiun da november. La regenza ha per quest intent gist approvà il messadi correspundent. La cunvegnientscha davart la fusiun da las vischnacas duai entrar en vigur il 1. da schaner 2003. La nova vischnanca vegn ad avair num -rumantsch- Donat. La regenza aveva gia garantì a l'entschatta da fanadur 2002 ina contribuziun da promoziun d'in mez milliun francs per in'eventuala fusiun da las duas vischnancas. Las tavlas dal lieu da Donat e Pazen-Ferden èn mo 600 meters in'ord l'auter e las vischnancas collavuran gia oz sin differents champs. Dapi l'entschatta 2002 vegn schizunt manada ina chanzlia communabla. Tuttas duas vischnancas han registrà dapi ils onns settanta resp. otganta puspè in augment constant da la populaziun. En il decurs dals ultims decennis han ellas ultra da quai lavurà intensivamain vi dals meglieraments da la structura per l'agricultura e per l'infrastructura da la vischnanca. Tuttas duas vischnancas han ina modesta forza fiscala ed èn da chattar en las gruppas da finanzas quatter e tschintg, tuttas duas cun dretg da la gulivaziun da la forza fiscala. A basa da l'index medi da la forza finanziala vegn la nova vischnanca da Donat en ina soluziun transitoria partida en la gruppa da finanzas quatter. Contribuziuns chantunalas a differentas organisaziuns ed instituziuns 
Quest import va a disfavur da la dieschma d'alcohol. 
- Or dals meds da la lottaria interchantunala ha la regenza approvà circa 375'000 francs contribuziuns per intents culturals. 
En tut èn vegnidas resguardadas 66 dumondas. 
Da las vischancas e regiuns - La radunanza communala da Sent ha dacurt approvà la revisiun parziala da la constituziun communala. 
La regenza ha ussa er approvà la revisiun parziala, la quala aveva principalmain sco tema ils artitgels davart la perioda d'uffizi da las autoritads, las cumpetenzas da la radunanza communala, il nov num dals departaments e las cumpetenzas finanzialas da la suprastanza communala resp. dal president communal. - La vischnanca da Tenna ha deliberà ina revisiun da la lescha da construcziun, la quala è ussa er vegnida approvada da la regenza grischuna. 
- La regenza grischuna è s'occupada da la revisiun totala da la planisaziun locala da la vischnanca da Silvaplauna ed ha approvà - cun correcturas, resalvas, indicaziuns e giavischs - suandants meds da planisaziun - Ils plans da zonas 1:2000 (Silvaplauna, Champfèr e Surlej), il plan da zonas 1:10'000, ils plans generals d'avertura 1:2000 (Silvaplauna, Champfèr e Surlej) ed il plan general d'avertura 1:10'000 sco er la revisiun parziala da la lescha da construcziun. Projects da vias 
- La regenza grischuna ha decidì da cumplettar ils dus projects da sviament Flem (tunnel Crap da Flem) e Claustra (tunnel da Gotschna) mintgamai cun ina galaria da fugia parallela. En tut vegni calculà cun 45 milliuns francs per quest project. - Sin la via chantunala da colliaziun Laax - Falera vegn auzà il pais maximal permess da 18 sin 28 tonnas. 
Chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 19.09.2002 
La nova constituziun chantunala a l'arrivada 
Tge incumbensas duain ademplir il chantun e las vischnancas e co duai vegnir elegì il cussegl grond? 
Questas duas dumondas vegn il cussegl grond a discutar l'october. 
Tenor l'avis da la cumissiun predeliberanta duain las pli impurtantas incumbensas publicas ve-gnir circumscrittas en la constituziun. 
Plinavant propona la cumissiun da laschar decider las votantas ed ils votants davart la procedura electorala en ina votaziun separada. 
La votaziun da variantas tranter la procedura electorala actuala e l'uschenumnà "model grischun" duai avair lieu enina cun la votaziun davart la nova constituziun. 
La concepziun da las incumbensas publicas e la votaziun da variantas pertutgant la procedura electorala èn ils dus puncts centrals che la cumissiun sut il presidi da Barla Cahannes Renggli e dad Andrea Brüesch sco er en preschientscha da cussegliera guvernativa Eveline Widmer-Schlumpf ha deliberà en vista a la sessiun dal cussegl grond l'entschatta d'october. 
En il chapitel davart las incumbensas publicas propona la maioritad da la cumissiun da circumscriver curtamain ed a moda concisa las incumbensas publicas las pli impurtantas ed a pli lunga vista. 
La consultaziun ha mussà che questa proposta è acceptabla per la maioritad. 
Ina constituziun moderna e progressiva duai mussar a las burgaisas ed als burgais tge finamiras publicas ch'il chantun e las vischnancas vulan cuntanscher. 
In giavisch impurtant en quest connex è l'urbanisaziun decentrala dal Grischun e la protecziun da las regiuns periferas e dals territoris pauc populads. 
La proposta da la maioritad da la cumissiun è ina via da mez tranter la proposta da la regenza ed il sboz da consultaziun da l'anteriura cumissiun per la nova constituziun. 
Entant ch'il sboz oriund da la nova constituziun preveseva ina regulaziun cumplessiva dals singuls champs d'incumbensa, vul la regenza enumerar las incumbensas mo a moda exemplara. 
Sco la sessiun extraordinaria dal zercladur ha mussà, furma la procedura electorala dal cussegl grond in chapitel contestà da la nova constituziun. 
Tenor l'avis da la cumissiun na duai la discussiun davart la nova constituziun betg sa restrenscher mo sin questa suletta dumonda. 
Per quest motiv propona la cumissiun unanimamain da realisar enina cun la votaziun davart la nova constituziun ina votaziun da variantas pertutgant la procedura electorala. 
Il cussegl grond è s'exprimì il zercladur cleramain per la procedura electorala da fin uss ed ha refusà il "model grischun" proponì da la regenza. 
Tenor quel vegniss elegì en mintgin dals 39 circuls in commember dal cussegl grond tenor la procedura electorala da maiorz (mandat direct). 
En connex cun las ulteriuras propostas da la cumissiun predeliberanta resortan surtut quellas pertutgant "l'artitgel da linguas" e pertutgant la renconuschientscha da las baselgias e da las baselgias chantunalas. 
Da nov duain vegnir designadas las trais linguas chantunalas ed uffizialas - tudestg, rumantsch e talian - expressivamain sco equivalentas. 
La cumissiun è sa cunvegnida a questa formulaziun pragmatica per tegnair quint dals giavischs da las minoritads linguisticas tradiziunalas d'ina vart e da las pussaivladads praticas dal chantun da l'autra vart. 
Areguard la relaziun tranter las baselgias ed il stadi emprova la cumissiun predeliberanta da formular la realitad constituziunala actuala da la renconuschientscha publica da las duas baselgias a moda precisa ed acceptabla per tuttas duas varts. 
Dal rest sa restrenschan las propostas da la cumissiun per gronda part sin las adattaziuns dal text constituziunal als conclus dal cussegl grond ch'èn vegnids prendids a chaschun da las sessiuns da zercladur e d'avust. 
La revisiun totala da la constituziun chantunala ha la finamira da crear ina lescha fundamentala moderna e progressiva che sa basa sin ils princips tradiziunals e ch'è buna da satisfar a las pretaisas actualas sco er a quellas futuras. 
Ina constituziun exprima en disposiziuns da princip co che las burgaisas ed ils burgais vulan concepir l'organisaziun da lur autoritads sco er lur dretgs e duairs, e quai areguard las incumbensas publicas. 
Ella sto empruvar da registrar ils tratgs communabels entaifer il chantun. 
Ella dat la vasta pussaivladad da far refurmas ed adattaziuns là, nua che quai è necessari ed util. 
Ils 28 da settember 1997 han las votantas ed ils votants decidì da suttametter la constituziun chantunala dal Grischun ad ina revisiun totala. 
Il schaner 1998 ha la regenza engaschà ina cumissiun extraparlamentara ed ha incumbensà quella d'elavurar ina nova constituziun. 
En il rom d'ina vasta consultaziun ch'ha durà enfin la fin da mars da l'onn passà han tut las persunas e gruppaziuns interessadas pudì s'exprimer davart il sboz preliminar da questa cumissiun. 
Sa basond sin ils resultats da la consultaziun ha la regenza drizzà a l'entschatta da quest onn il messadi ed il sboz al cussegl grond. 
Cun excepziun da las incumbensas publicas ha il cussegl grond tractà il project en l'emprima lecziun a chaschun da duas sessiuns extraordinarias il zercladur e l'avust. 
La segunda lecziun vegn terminada anc quest onn. 
L'onn proxim decidan alura las votantas ed ils votants dal chantun davart la nova constituziun. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 25.09.2002 
La regenza vul realisar in program pli vast per sanar la canera per lung da la A13 
La regenza grischuna vul laschar construir per lung da la via naziunala A13 en 15 vischnancas paraids da protecziun cunter la canera. 
En ina brev al departament federal per ambient, traffic, energia e communicaziun (DATEC) dumonda ella a la confederaziun da prender si las mesiras da sanaziun da canera preschentadas en il program per la construcziun da las vias naziunalas. 
Ils custs totals per il program da sanaziun da canera proponì vegnan stimads sin 27 milliuns francs. 
Tenor il dretg valaivel èn mesiras en furma da paraids da protecziun cunter la canera realisablas mo sin paucas parts da la A13 perquai che la limita d'immissiun decisiva vegn be surpassada tar singulas immobiglias. 
Examinaziuns da las rutas da transit da las Alps han però mussà ch'ils disturbis resentids da la populaziun concordeschan da princip mo fitg mal cun las limitas da canera valaivlas. 
Il traffic da deviaziun sur la ruta dal San Bernardin ha ultra da quai augmentà cleramain la problematica da canera. 
LISS: Suenter la votaziun dal pievel entschaiva la construcziun dal center da furmaziun 
Suenter la votaziun dal pievel da la dumengia passada ha la regenza grischuna mess en vigur per il 1. da schaner 2003 la lescha davart ils instituts da furmaziun per la sanadad ed ils fatgs socials LISS. 
Entras l'acceptaziun dal pievel da quest project vegnan fatgas a partir dad oz las preparativas per surpigliar la scola professiunala da sanadad e tgira da malsauns, la scola interconfessiunala per sanadad e tgira da malsauns, la scola grischuna da tgira sin il sectur psicosocial sco er da partiziuns betg seminaristicas da la scola da dunnas dal Grischun e per transferir quellas en il center da furmaziun. 
En la fasa da transiziun che suonda vegni a sa tractar l'emprim da cuntinuar cun la concentraziun operativa da las scolas, da prender en maun la realisaziun sin plaun chantunal da las refurmas da furmaziun en las professiuns da sanadad e socialas sco er da sviluppar vinavant l'integraziun da las professiuns da sanadad e socialas en il departament d'educaziun, cultura e protecziun da l'ambient. 
Per quest intent ha la regenza numnà in cussegl da scola ad interim ed ina manadra da fatschenta. 
Tut ils commembers dal cussegl da scola ad interim han gia cooperà dapi l'onn 1999 en il rom dal project "Coordinaziun da furmaziun per professiuns da sanadad CFS": Claudio Lardi, cusseglier guvernativ (president), Béatrice Riesen, commembra da la cumissiun da cussegliaziun per dumondas da la furmaziun da las dunnas, Ursina Valsecchi, presidenta da la federaziun da las chasas ed ospitals dal Grischun, Urs Brasser, secretari da finanzas, Gion Claudio Candinas, secretari dal departament da sanitad e dals fatgs socials, Hermann Laim, secretari dal departament d'educaziun. 
Sco manadra da fatschenta vegn numnada la manadra dal project CFS d'enfin uss, Veronika Niederhauser. 
Agid finanzial per la tgira d'uffants cumplementara a la famiglia: pli paucs reglaments e gista repartiziun dals meds federals 
La lescha federala davart l'agid finanzial per la tgira d'uffants cumplementara a la famiglia vegn discutada en il parlament. 
Il program d'impuls da la confederaziun duai esser limità sin otg onns (proposta dal cussegl dals chantuns) e sustegnair da princip novas offertas da la tgira d'uffants, las qualas èn vegnidas amplifitgadas considerablamain, durant maximalmain trais onns. 
La regenza grischuna è ussa s'exprimida davart il sboz da l'ordinaziun executiva correspundenta (impuls da finanziaziun per posts d'assistenza cumplementara a la famiglia) visavi al departament federal da l'intern. 
La regenza beneventa da princip ch'i vegnia renunzià en l'ordinaziun ad in grad da reglamentaziun memia grond per betg periclitar l'amplificaziun, giavischada explicitamain, da las novas offertas. 
Plinavant duai mintga chantun avair la pussaivladad da retrair durant ils impuls da finanziaziun ils daners federals proporziunalmain a la part da sia populaziun. 
Tar las singulas disposiziuns da l'ordinaziun executiva giavischa la regenza ina clausula excepziunala en il sectur da las pretaisas minimalas, sco p. ex. sin il champ dals plazs, da las uras da tgira per emna u dals dis d'avertura per onn. 
Chantuns cun numerusas vischnancas pitschnas e lungas distanzas duain en cas motivads pudair variar dal standard minimal, cunquai che las offertas per la tgira d'uffants na duajan betg mo vegnir realisads en centers geografics, mabain er al domicil da la famiglia. 
Sco autoritad executiva prevesa il sboz da lescha l'uffizi federal da las assicuranzas socialas. 
Ulteriuras consultaziuns a la confederaziun 
- Consultaziuns a l'uffizi federal d'ambient, guaud e cuntrada: La regenza grischuna na fa naginas objecziuns cunter la recepziun da l'uniun d'iniziativa da las Alps en la glista da las organisaziuns legitimadas da far recurs. 
- Posiziun a maun dal departament federal da l'economia publica: La regenza considerescha l'augment dal limit da la valur en lita en proceduras da la protecziun da consuments e da la concurrenza illoiala da 8000 sin 20'000 francs sco giustifitgà. 
Ella po perquai approvar il sboz. 
Contribuziuns chantunalas a differentas organsaziuns ed instituziuns 
- Al forum economic dal Grischun ha la regenza grischuna garantì totalmain ina contribuziun da 120'000 francs per sia lavur generala durant l'onn 2002 e per ils projects parzials "Concept directiv per l'economia dal Grischun", "Cooperaziuns d'hotel e regulaziun da successiun" sco er "Strategia da turissem dal Grischun". 
- Per la federaziun forestala dal Grischun "Selva" ha la regenza approvà per l'onn 2002 ina contribuziun da 80'000 francs per la promoziun da l'economia forestala e l'economia da laina. 
- Or dals meds da la lottaria interchantunala ha la regenza grischuna garantì a l'uniun d'economia da chasa dal Grischun ina contribuziun da 20'000 francs per ils emprims trais onns da gestiun e per l'installaziun d'in servetsch da tegnairchasa. 
- La regenza ha tractà 10 dumondas per contribuziuns da Sport-Toto ed approvà per quellas ina summa totala da maximal 94'000 francs. 
Or da vischnancas e regiuns 
- La regenza grischuna è sa fatschentada cun la revisiun parziala da la planisaziun locala da las vischnancas da Tujetsch, Tschlin e Says ed ha approvà ils meds da planisaziun ch'èn vegnids inoltrads, cun correcturas, resalvas, indicaziuns e recumandaziuns. - La vischnanca da Poschiavo survegn per la realisaziun d'in passadi da peduns per lung da la via dal Bernina a San Carlo ina contribuziun chantunala maximala da circa 189'000 francs. 
Persunal 
- Marcel Suter è vegnì tschernì sco schef da stab da la polizia chantunala dal Grischun. 
Marcel Suter è ozendi manader dal servetsch giuridic da l'uffizi da construcziun bassa dal Grischun. 
- Sco segund suppleant dal cumandant da la polizia chantunala dal Grischun (schef persunal/scolaziun) è vegnì tschernì Robert Willi. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 26.09.2002 
La regenza elegia la direcziun da la scol'auta pedagogica 
La regenza grischuna ha fatg emprimas decisiuns persunalas per la scola'auta pedagogica SAP. 
Per il 1. da schaner 2003 èn elegids Andrea Jecklin sco directur da la SAP, Peter Voellmy sco manader da la partiziun scolaziun da basa e vicedirectur sco er Marianne Wittwer sco manadra dals servetschs. 
Els fan part da la direcziun da la scola SAP. 
Andrea Jecklin è oz directur dal seminari da magisters dal Grischun e manader dal project SAP, Peter Voellmy è directur da la partiziun dal seminari da la scola da dunnas dal Grischun e Marianne Wittwer è manadra da la partiziun dal seminari da la scola da dunnas dal Grischun. 
L'organigram da la SAP è dividì en quatter secturs: scolaziun da basa, furmaziun supplementara, perscrutaziun e svilup sco er servetschs. 
La regenza ha discutà quest organigram e prendì conuschientscha da tal. 
La revisiun parziala da las disposiziuns executivas tar la lescha da la tgira da malsauns è vegnida dada libra per la consultaziun 
La regenza grischuna ha dà liber il sboz da la revisiun parziala da las disposiziuns executivas tar la lescha davart promover la tgira da malsauns e l'assistenza da persunas attempadas e che dovran tgira (lescha davart promover la tgira da malsauns). 
La revisiun parziala cumpiglia l'adattaziun a l'ordinaziun federala davart la relevaziun dals custs e la registraziun da la prestaziun entras ospitals e chasas da tgira. 
Ultra da quai vegnan proponidas en las disposiziuns executivas er midadas da procedura en connex cun ils acquist supplementars e da substituziun enfin tar la summa da 50'000.-- francs. 
Medemamain ha la regenza tramess en la consultaziun las disposiziuns executivas davart la renconuschientscha d'organisaziuns da la tgira ed assistenza a chasa sco er da la cussegliaziun per mammas e babs. 
A quest'occasiun duain las directivas per la contabilitad vegnir revedidas parzialmain. 
Pavlar cun vanzadiras na duai betg vegnir restrenschì 
En il center da la midada da l'ordinaziun stattan il pavlar cun vanzadiras, l'inseminaziun artifiziala, la pesta dals portgs, la sturnadad bovina sco er duas malsognas dal lom. 
Center da l'ordinaziun da la regenza grischuna è tranter auter l'intent da la confederaziun da pavlar mo pli portgs da maz, ch'abandunan lur uigl be per la meztga, cun vanzadiras che cuntegnan parts da charn. 
Ultra da quai na dastgan betg vegnir tegnids auters animals d'ungla (arments, chauras, nursas). 
Questa mesira duai en spezial far ulteriurs rempars encunter la derasaziun d'epidemias fitg contagiusas (zoppina, pesta dals portgs classica). 
La regenza è da l'opiniun che la mesira proponida na schlia en sasez betg il problem, tant pli che la confederaziun considerescha la regulaziun d'enfin uss - da stgaudar las vanzadiras avant da las pavlar - sco adattada er per l'avegnir. 
Il sulet motiv per la midada proponida è la circumstanza che las prescripziuns valaivlas na vegnan forsa betg respectadas consequentamain avunda. 
Pretensiuns amplifitgadas per l'igiena, ils indrizs tecnics e per la surveglianza d'implants lubids laschan parair inutilas ulteriuras restricziuns per pavlar vanzadiras, scriva la regenza en sia consultaziun per maun dal departament federal da l'economia publica. La regulaziun proponida da la confederaziun periclitescha l'existenza da manaschis dal Grischun ch'èn endrizzads fitg bain ed ella promova per mancanza d'autras pussaivladads la dismessa illegala da las vanzadiras. 
Contribuziuns chantunalas a differentas instituziuns 
- Per l'infrastructura dal persunal e da l'administraziun da l'intermediaziun da muvel SA dal Grischun ha la regenza concludì in'indemnisaziun pauschala da 100'000.-francs per l'onn 2002. 
- Il teater da la citad da Cuira retschaiva ina contribuziun chantunala da 200'000.-francs per la stagiun 2002/2003. 
La mesadad da la summa sto anc vegnir approvada dal cussegl grond en il rom dal preventiv 2003. 
- L'uniun da ludotecas dal Grischun survegn per l'onn da manaschi 2002 in sustegn da 20'000.-francs sco contribuziun a la cultura da giuventetgna. 
Or da vischnancas e regiuns 
- La regenza ha approvà il plan directiv regiunal Engiadin'ota "implants da far naiv", quai però cun indicaziuns expressivas per differentas regiuns da skis. - Il plan general d'avertura 1:5000 ennavada da la regiun da skis Corviglia (implant da far naiv Suvretta la part il pli giudim) da la vischnanca da San Murezzan vegn approvà. En quest rom ha la regenza constatà ultra da quai, che l'implant da far naiv Suvretta po vegnir construì e manà ecologicamain. - La vischnanca da Roveredo ha concludì entras ina votaziun dal pievel l'onn 2001 ina revisiun totala da la planisaziun locala. 
La regenza grischuna ha ussa approvà ils correspundents meds da planisaziun. 
Projects da vias 
- Scuol: Il traject da la via da Ftan da l'hotel Bellaval enfin tar l'access al transit local Scuol tar il café Collina vegn cedì dal chantun a la vischnanca; persuenter surpiglia Scuol la via communala da la diromaziun sviament Scuol enfin tar la diromaziun hotel Lischana. - Schiers: Per far duas fermadas da l'auto da posta en las vias Dorfstrasse e Farbstrasse ha la regenza dà liber maximalmain 44'500.-- francs. Chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 03.10.2002 
La nova gulivaziun da finanzas - ina schanza per il chantun Grischun 
Cun il project da refurma "restructuraziun da la nova gulivaziun da finanzas e la repartiziun nova da las incumbensas tranter la confederaziun ed ils chantuns" (NGF) duai la gulivaziun da finanzas da la confederaziun vegnir structurda a moda pli transparenta, efficazia e suttamessa a la taglia. 
A medem temp duain ils chantuna puspè avair pli bleras libertads d'agir per ademplir lur incumbensas a moda pli effizienta e pli manaivla al pievel. 
Il president da la regenza Claudio Lardi, la schefa da finanzas Eveline Widmer-Schlumpf sco er il delegà da la NGF dals chantuns, il schef da finanzas dal chantun Son Gagl Peter Schönenberger, han orientà glindesdi en il rom da la sessiun d'october ils commembers dal cussegl grond davart las consequenzas da la NGF sin il chantun Grischun. 
Parallel è vegnida averta l'exposiziun ambulanta da la NGF ch'è las proximas emnas sin turnea en il chantun Grischun. 
Bilantscha generala positiva per il chantun Grischun 
Per il chantun Grischun - cun sia grevezza speziala areguard la topografia - è quest project da d'impurtanza speziala. 
Pli che 45% da las entradas totalas chantunalas resp. bundant 900 mio francs l'onn vegnan da la confederaziun. 
Da nov duian ils meds per la gulivaziun interchantunala da finanzas e grevezzas vegnir drizzads senz'intenziun. 
Mintga chantun duai survegnir in minimum da meds finanzials per il diever autonom. 
Cun la gulivaziun da las grevezzas vegnan las grevezzas spezialas dals chantuns da muntogna e dals chantuns dals centers cumpensads directamain e senz'intenziun. 
Per il chantun Grischun è spezialmain l'introducziun d'ina gulivaziun da grevezzas geografic-topografica d'impurtanza centrala. 
Cun la gulivaziun senz'intenziun vul ins cumbatter la tendenza ch'exista oz, da vulair survegnir pli bleras contribuziuns da la confederaziun sco pussaivel. 
En la bilantscha generala (bilantscha globala) stat il chantun Grischun tenor las calculaziuns dad oz da la vart da quels che pon profitar. 
La regenza grischuna sustegna la NGF 
Entras la refurma NGF sa dat probablamain la davosa schanza per rumper il trend da centralisaziun e per reanimar l'execuziun federalistica ch'è en il fratemp fermamain entretschada. 
La regenza grischuna sustegna il concept da basa da la refurma NGF. 
Ils chantuns duain avair la pussaivladad da realisar soluziuns innovativas ed individualas. 
Ils chantuns vegnan a pigliar la responsabladad er per quests secturs. 
La NGF porta ulteriuras meglieraziuns 
Las differenzas che creschan tendenzialmain en la prestaziun finanziala ed en la grevezza fiscala tranter ils chantuns vegnan reducidas entras la NGF. 
Tras quai sa laschan er reducir duplicitads da l'adempliment da las incumbensas. 
A la fin duai vegnir intensivada la collavuraziun tranter ils chantuns. 
La NGF porta en quest reguard novs instruments e meglras basas. 
Al federalissem vegni dà forza durabla. 
Ulteriurs pass 
Il parlament federal vegn a discutar davart la NGF en ils onns 2002 e 2003. 
Il cussegl dals chantuns ha sa fatschentà davart quest tema durant la sessiun d'atun. 
Il cussegl naziunal vegn previsiblamain a tractar quest project durant la sessiun da stad 2003. 
La votaziun dal pievel davart la midada da las disposiziuns da la constituziun è previsa per la stad 2004. 
La NGF po vegnir realisada il pli baud l'onn 2006. 
Exposiziun ambulanta en il chantun Grischun 
Il project NGF è in'ovra communabla da la confederaziun e dals chantuns. 
I sa tracta d'in dals pli impurtants projects dals davos onns ch'è fitg cumplex e tecnicamain pretensius. 
La confederaziun ed ils chantuns han perquai decidì da lantschar ina campagna d'infurmaziun. 
Ins po visitar quella durant la sesiun d'october fin mesemna ils 9 d'october 2002 en la sala dal cussegl grond. 
Suenter è l'exposiziun sin turnea en ils suandants lieus: 
- dals 5 fin ils 8 da november 2002 , Accademia Engiadina Samedan 
- dals 11 fin ils 15 da november 2002, sala dal cussegl cirquital a Tavau 
- dals 18 fin ils 22 da november 2002, scol'auta da tecnica ed economia (STE), Cuira 
- dals 26 fin ils 28 da november 2002, sala da la chasa cumin Glion 
Ulteriurs detagls sco er las uras d'avertura precisas chattais vus en la pressa quotidiana. 
Ulteriuras infurmaziuns 
Infurmaziuns detagliadas davart il project chattan ins sin la homepage dal departament federal da finanzas: 
www.nfa.ch 
. 
tel. 081 257 32 17. 
Gremi: departament da finanzas e militar 
Funtauna: rg departament da finanzas e militar 
Data: 07.10.2002 
Repartiziun dals mandats al cussegl grond sin ils circuls per la perioda legislativa 2003 - 2006 
Decisiva per la repartiziun dals mandats al cussegl grond sin ils signuls circuls è la statistica federala da l'effectiv annual da la populaziun (ESPOP) che vegn publitgada mintgamai durant l'onn avant las elecziuns cirquitalas (tenor l'art. 2 da la lescha davart la represchentanza dals circuls en il cussegl grond dal chantun Grischun). 
Per las tschernas cirquitalas 2003 è damai decisiva l'ESPOP 2001 cun l'effectiv da la populaziun dals 31 da december 2001. 
Davart la dumbraziun dal pievel 2001 na po l'uffizi federal da statistica betg anc communitgar cifras definitivas, perquai che l'armonisaziun cun ils resultats da la dumbraziun federala dal pievel 2000 n'è betg anc succedida. 
Tenor l'uffizi federal da statstica duai l'armonisaziun esser succedida previsiblamain enfin mez december 2002, il pli tard enfin mez schaner 2003. 
Sut questas circumstanzas ha la regenza grischuna decidì da spetgar cun la repartiziun dals mandats al cussegl grond enfin che las cifras definitivas èn avant maun. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 09.10.2002 
Reducziun da las premias: effects d'ina giada en la contabilitad na portan naginas mesiras da spargn durablas 
La regenza grischuna refusa la revisiun parziala previsa da l'ordinaziun davart las contribuziuns da la confederaziun per la reducziun da las premias en l'assicuranza da malsauns. 
La confederaziun ha l'intenziun da sbassar ils pajaments annuals che vegnan pajads à conto als chantuns dad 80 sin 77 pertschient, d'auzar persuenter correspundentamain il pajament dal rest durant l'onn proxim. 
Malgrà questa midada tecnica duain ils chantuns anc adina survegnir la summa totala da las contribuziuns federalas ch'els han dabun, schegea che quai capita entras ina graduaziun differenziada. 
La regenza fa valair envers l'uffizi federal da las assicuranzas socialas che la midada previsa è senza senn. 
Enstagl d'effects d'ina giada en la contabilitad giavischa la regenza mesiras da spargn durablas, cunzunt sin il champ da l'assicuranza da malsauns. 
La regenza grischuna refusa per il mument da detretschar la "davosa miglia" 
L'avertura da la fiera da telecommunicaziun a l'entschatta da l'onn 1998 haja gia mussà divers effects positivs; dentant betg per la fiera da la colliaziun locala, constatescha il departement federal da l'ambient, traffic, energia e communicaziun. 
Qua sajan las investiziuns per offerents alternativs a la Swisscom ordvart autas. 
Sco med ideal per surventscher questa stretga sin la fiera da las colliaziuns localas vesa la confederaziun l'obligaziun da detretschar la rait da colliaziun, la uschenumnada "davosa miglia" (la lingia fisica tranter il client e la centrala locala). 
Cun ina revisiun da la lescha da telecommunicaziun e sias disposiziuns executivas vul la confederaziun ultra da quai er metter a disposiziun a la Com-Com (cumissiun da communicaziun federala) buns instruments da regulaziun ed adattar il dretg da telecommunicaziun a la UE. 
La regenza grischuna è per il mument s'exprimida da princip encunter il detretschament da la "davosa miglia". 
Envers l'uffizi federal da communicaziun fa ella valair ch'il detretschament e la subordinaziun totala da las lingias a fit sut la procedura d'interconnecziun reduceschan ils impuls per las investiziuns en las regiuns periferas e muntagnardas. 
Ina revisiun da la lescha da telecommunicaziun e da sias disposiziuns executivas sto segirar per il provediment da basa in'offerta pli vasta e garantir in'infrastructura a bindel lad. 
Nagina intervenziun da la confederaziun en il sectur dals privels da la natira 
La cumissiun per ambient, planisaziun ed energia dal cussegl naziunal "UREK-N" vul permetter a la confederaziun entras in nov artitgel constituziunal d'ademplir ses pensums da direcziun e da coordinaziun en l'entier sectur dals privels da la natira. 
La constituziun federala na dat nagina cumpetenza a la confederaziun per vegnir activa p. ex. sin il champ da la protecziun encunter ils terratrembels. 
En sia consultaziun per maun da l'uffizi federal per auas e geologia refusa la regenza grischuna in tal artitgel constituziunal. 
Gist la circumstanza che l'artitgel constituziunal proponì cumpiglia la protecziun da tut ils privels da la natira e na sa restrenscha betg sin la protecziun encunter ils terratrembels, è decisiva per la tenuta da la regenza. 
Ma er sche l'artitgel constituziunal proponì sa restrenschess mo sin la protecziun encunter ils terratrembels, survegniss la confederaziun ina cumpetenza da regulaziun cumplessiva pervia da la tscherna da la formulaziun generala. 
Uschia pudess la confederaziun per exempel decretar prescripziuns da construcziun per la moda da construcziun, per la mesiraziun e per la construcziun da punts etc. Quai signifitgass in'intervenziun betg acceptabla en la suveranitad legislativa dals chantuns. 
La regenza na vul betg tolerar il privel che la confederaziun pudess introducir in'obligaziun dal dretg federal da s'assicurar. Lantschà il project per il perfecziunament da rumantsch per las persunas d'instrucziun 
Parallel al project "perfecziunament per instruir englais e talian sin il stgalim superiur da la scola populara" vul la regenza grischuna uss er introducir in perfecziunament "rumantsch sco segunda lingua". 
Pervia da las enconuschientschas preliminaras fitg differentas dals magisters interessads èn previsas soluziuns da perfecziunament accordadas cun il cas singul. 
En quest connex s'impona pervia da differentas parts egualas, ina stretga coordinaziun dal perfecziunament rumantsch cun il perfecziunament current d'englais e da talian per ils magisters. 
Duess il perfecziunament rumantsch avair lieu centralmain a Cuira, quinta la regenza cun custs da circa 80'000.-- francs per ils onns 2002 enfin 2005. 
Il cumbat encunter la criminalitad en l'internet duai vegnir coordinada tranter la confederaziun ed ils chantuns 
Il chantun Grischun sustegna la coordinaziun internaziunala ed interchantunala per il cumbat encunter la criminalitad en l'internet. 
La regenza è pronta d'impunder annualmain ina summa da 17'000 francs per l'installaziun d'in post da coordinaziun sin stgalim naziunal e da 23'500 francs l'onn per che quel possia funcziunar. 
Lescha da bancas da gieu: la regenza approva la cunvegnientscha cun la CFBG 
La regenza ha approvà la cunvegnientscha tranter ils chantuns Appenzell dador, Appenzell dadens, Glaruna, Grischun, Schaffusa, Son Gagl e Turgovia sco er da la cumissiun federala da las bancas da gieu CFBG pertutgant la collavuraziun per persequir cuntravenziuns encunter la lescha da bancas da gieu (LBG). 
Da princip è la CFBG responsabla per la persecuziun da violaziuns encunter la lescha da bancas da gieu. 
Ella ha dentant fatg cunvegnas cun numerus chantuns dapi l'entrada en vigur da la LBG l'onn 2000 ed incaricà sin basa d'in contract funcziunaris chantunals per quest'incumbensa. 
La conferenza dals schefs/scheffas da giustia e da polizia da la Svizra orientala ha concludì 2001 da surdar la persecuziun penala en il sectur da la legislaziun da bancas da gieu ad in organ d'inquisiziun penala dal chantun Son Gagl. 
En cas ch'il chantun Grischun duess ademplir tschertas funcziuns auxiliaras u da substituziun en il rom da las singulas inquisiziuns penalas, èsi previs en la cunvegna ina regulaziun d'indemnisaziun che cuvra ils custs. Da vischnancas e regiuns 
La contribuziun federala per quest project d'impurtanza naziunala munta a circa 237'000 francs. En il God da Staz, sin il territori da tuttas duas vischnancas, passan las pli impurtantas loipas da passlung sur palids autas d'impurtanza naziunala. - Per il project "lavuratori da guaud Bravuogn" da la vischnanca da Bravuogn ha la regenza approvà ina contribuziun chantunala da maximalmain 187'500 francs. 
Ils custs totals (cun dretg da subvenziun) èn calculads cun 750'000 francs. 
- La regenza ha approvà la revisiun parziala da la planisaziun locala da Puntraschigna e da La Punt Chamues-ch. 
- La regenza ha garantì a la citad da Cuira ina contribuziun chantunala da 249'000 francs per realisar divers implants sin la "Deutsche Strasse (Masanserstrasse)". Projectads èn: la nova construcziun da la Kantenstrasse cun access a la via chantunala, ina sviada a sanestra per la Kantenstrasse sin la Masanserstrasse sco er ina fermada da bus ed in trottuar. - A Tschlin vegn stgaffì in nov stabiliment da parcar per 27 autos e dus parcadis per bus cun avertura directa davent da la via chantunala. Per la realisaziun da quest project ha la regenza mess a disposiziun a la vischnanca ina contribuziun chantunala da maximalmain 41'600 francs. Chanzlia chantunala dal Grischun Gremi: regenza Funtauna: rg chanzlia chantunala dal Grischun Data: 10.10.2002 
Succurs grischun d'enviern rimna daners fin ils 26 d'cotober 2002 
Il Succurs grischun d'enviern ha per finamira da mitigiar las consequenzas da la paupradad en noss chantun. 
Er umans cun pussaivladads finanzialas modestas duain pudair finanziar sezs lur existenza ed organisar lur vita sco ch'els vulan. 
Quant impurtanta che questa incumbensa è anc adina, quai cumprova la situaziun economica actuala. 
Il boom en il sectur da finanzas, d'informatica e da reclama è passà, l'industria resenta la nauscha conjuctura mundiala. 
Il dumber dals dischoccupads crescha puspè cleramain. 
En emprima lingia èn spezialists e glieud da cader pertutgads da las midadas negativas. 
En questa situaziun economica pegiurada pateschan dentant il pli fitg puspè persunas cun qualificaziuns professiunalas bassas, dunnas cun relaziuns da lavur intschertas, impiegiads a temp parzial cun obligaziuns famigliaras. 
Gist tals umans gida la fundaziun Succurs grischun d'enviern cun cussegl ed agid. 
Las prestaziuns dal succurs d'enviern pon esser nunspectacularas. 
Er en noss chantun han fitg bleras persunas che vivan sulettas e famiglias problems existenzials. 
Per ch'il Succurs grischun d'enviern possia er vinavant gidar a moda nunbirocratica, è la fundaziun dependenta da donaziuns. 
L'ovra d'agid renconuschida da ZEWO rimna daners a partir dals 21 fin ils 26 d'ocotber 2002. 
Il Succurs grischun d'enviern engrazia a tut las fauturas ed a tut ils fauturs per lur confidenza ed empermetta d'utilisar la donaziun a moda adequata. 
Gremi: Uffizi dal servetsch social 
Funtauna: rg Uffizi dal servetsch social 
Data: 22.10.2002 
Il servetsch da translaziun da la chanzlia chantunala è quasi occupà 
Dapi la stad 2002 ha la chanzlia chantunala occupà da nov quatter da las tschintg plazzas vacantas ed ultra da quai reorganisà la direcziun da l'agen servetsch da translaziun. 
Sco nov manader dal servetsch da translaziun è vegnì elegì Beat Dermont, Rueun. 
La chanzlia chantunala ha decidì da laschar crudar il model da direcziun d'enfin ussa dal "primus inter pares" e da plazzar la lavur da direcziun ordaifer il team da translaziun. 
Dermont surpiglia per il 1. da november 2002 ses nov pensum. 
Durant la stad èn vegnids vitiers da nov tar il team dal servetsch da translaziun Gustav Sonder, Salouf, per la lingua rumantscha e Renata Zala-Joos, Trimmis, per la lingua taliana. 
A partir da l'entschatta da november 2002 vegnan ussa er Paolo Spadaro, Savosa (TI) e Peider Andri Parli, Malix, ad entrar en il servetsch da translaziun; Spadaro per la lingua taliana e Parli per la lingua rumantscha. 
Uschia èsi reussì da survegnir persunas che disponan da la scolaziun basegnaivla e da l'experientscha per questa lavur pretensiusa. 
La davosa plazza ch'igl è anc d'occupar en il servetsch da translaziun talian vegn publitgada anc ina giada. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 24.10.2002 
Piz Bargias e las Dunschalas sco ierta dal patrimoni mundial dals bains natirals da l'Unesco 
La regenza grischuna beneventa las stentas da las vischnancas da Flem, Laax, Tumein e Trin, da las vischnancas cunfinantas dals chantuns Glaruna e Son Gagl sco er d'ulteriurs interessents da laschar integrar la "Glarner Hauptüberschiebung" en la glista dal patrimoni mundial dals bains natirals da l'Unesco (World Heritage List). 
Perquai propona ella al cussegl federal da far la dumonda per l'admissiun a la glista da World Heritage per la cuntrada muntagnarda d'impressiunanta qualitad e cun ina varietad remartgabla d'impurtantas valurs da la natira. 
Il fenomen geologic da la "Glarner Hauptüberschiebung" è da renum mundial en ils circuls da geologs pervia da las scuvertas fatgas en quest territori davart la furmaziun da las muntognas. 
La surfatscha da la ruttadira inversa ch'è impressiunanta e spaziusa en la cuntrada, visibla er per laics, s'extenda sur ils chantuns Glaruna, Son Gagl e Grischun. 
Las parts che sa chattan en il chantun Grischun (Piz Bargias, Dunschalas) èn bain cuntanschiblas e cleramain vesaivlas. 
Contribuziuns chantunalas a differentas instituziuns 
- Totalmain 18 ovras culturalas e/u occurrenzas vegnan sustegnidas a basa da las recumandaziuns da la cummissiun per promover la cultura cun contribuziuns da totalmain 142'000 francs. 
Da vischnancas e regiuns 
- La nova constituziun da la vischnanca da Saas è vegnida approvada. 
- La revisiun totala da la lescha da taglia da la vischnanca da Schiers vegn approvada; medemamain la revisiun parziala da la lescha da taglia da la vischnanca da Zizers. - La regenza ha approvà la revisiun parziala da la planisaziun locala da la vischnanca da San Murezzan; medemamain è vegnida approvada la revisun parziala da la planisaziun locala da la vischnanca da Tumegl. - A la revisiun totala da la lescha davart las taxas da cura da la vischnanca da Brinzauls è vegnì correspundì. La creaziun da la lescha davart las taxas da cura e la taxa per promover il turissem da la vischnanca da Flond è vegnida approvada; quai vala er per la revisiun dals art. 5 und 6 da la lescha davart l'incassament da las taxas da cura e da sport sco er per la taxa per promover il turissem da la vischnanca da Scuol. - Per la lavur da mesiraziun en il rom da la revisiun dal cataster, sort 5, da la vischnanca da Zernez ha la regenza concedì ina summa da circa 40'000 francs als custs totals da 284'000 francs. 
Projects da vias 
- Il project da la vischnanca da Domat per la construcziun da mintgamai ina fermada da bus da las duas varts a la via taliana ed a la colliaziun traversala da Favugn en il territori "Paleu Sura" vegn approvà. Per quai vegni concedì ina contribuziun chantunala da 289'000 francs. - Ils programs da sanaziun da canera per la via dal Bernina en il sectur da la vischnanca da Brusio sco er per la via dal Bernina e la via veglia dal Bernina en il sectur da la vischnanca da Puntraschigna vegnan approvads. - Per augmentar la segirezza dals tunnels sin la A13 entras l'installaziun da cumbinaziuns da bassa tensiun e dad interrupturs per las staziuns dal tunnel vegnan approvads totalmain 620'000 francs. Gremi: regenza 
Funtauna: rg chanzlia chantunala dal Grischun 
Data: 24.10.2002 
Anita Misani, Ricarda Müller, Sonia Luck, Hugo Zumbühl ed Esther Krättli survegnan premis da la Fundaziun per promover l'artisanat grischun 
La Fundaziun per promover l'artisanat grischun ha concedì quest onn gia per la quarta giada in premi da renconuschientscha da 3'000 francs, dus premis da promoziun da mintgamai 10'000 francs sco er ina contribuziun da scolaziun da 5'000 francs. 
Il premi da renconuschientscha va ad Anita Misani da Cuira per sias prestaziuns extraordinarias en il sectur da retgams sin saida. 
Ricarda Müller da Favugn survegn in premi da promoziun per cuntinuar a sviluppar sias pitschnas serias d'artitgels da lain cun intarsias. 
Ina contribuziun da promoziun survegnan medemamain Hugo Zumbühl ed Esther Krättli (Favugn e Cuira) per il project innovativ "teppi grischun". 
Materias primas indigenas sco launa da nursas e da chauras vegnan elavuradas ad in tarpun da design d'auta valur. 
Sonia Luck da Pragg-Jenaz survegn ina contribuziun per sa scolar sco tessunza en favur dal project "teppi grischun". 
Gremi: Fundaziun per promover l'artisanat grischun 
Funtauna: rg Uffizi da cultura 
Data: 24.10.2002 
Chatscha auta grischuna 2002 cun success, sajettà dapli che 9'000 tocs selvaschina d'ungla 
Ils resultats da la chatscha auta da quest onn èn buns. 
Per l'emprima gia en l'istorgia da la chatscha auta grischuna èn vegnids sajettads en il Mesauc trais portgs selvadis. 
Cun la regulaziun fina entras la chatscha d'atun gartegi da gulivar ils animals feminins che mancan ed ils animals giuvens sco er il different success da chatscha en las regiuns. 
Uschia po vegnir cuntanschida la mira d'adattar l'effectiv da selvaschina al quartier d'enviern. 
La chatscha auta grischuna è stada sut influenza d'ina vegetaziun gia d'atun e d'ina entschatta da l'enviern mez da la segund'emna da chatscha en las Alps grischunas. 
Questas relaziuns han - auter ch'en las vals dal sid dal Grischun - manà ad ina buna chatscha da tschiervs. 
L'enviern passà ch'è stà miaivel e la bun'offerta da pavel durant l'entschatta da la stad e la stad han effectuà ina buna quota d'ansiels da chavriels e da chamutschs. 
Uschia era l'offerta da chauras che na manavan betg la muntanera e che na laschavan betg tettar in pau pi pitschna, correspundentamain n'è la preda da chavrolas e chauras-chamutsch betg uschè gronda sco l'onn passà. 
Resultats 
5'392 (l'onn passà 5'434) chatschadur(a)s èn id(a)s a chatscha auta ed han sajettà 9'004 (l'onn passà 8'878) tocs selvaschina d'ungla. 
81,7% da las/dals chatschadur(a)s grischun(a)s han gì success quest onn. 
Total 
masculin 
femminin 
relaziun tranter las schlattainas 
tschierv 
3'060 
(2'749) 
1'692 
(1'483) 
1'368 
(1'266) 
1 : 0.81 (0.85) 
chavriel 
2'331 
(2'352) 
1'393 
(1'305) 
938 
(1'047) 
1 : 0.67 (0.80) 
chamutsch 
3'610 
(3'777) 
1'681 
(1'768) 
1'929 
(2'009) 
1 : 1.15 (1.14) 
portg selvadi 
3 
(0) 
2 
(0) 
1 
(0) 
total selvaschina d'ungla: 
9'004 
(8'878) 
Cuntanschì il plan da decimaziun per dapli che 70% tar il tschierv 
En spezial la chatscha da tschiervs ha profità da la vegetaziun avanzada e da l'entschatta da l'enviern durant la segunda mesadad da la chatscha. 
Auter ch'en las vals dal sid dal Grischun han ins gì en l'entir chantun ina fitg buna chatscha da tschiervs. 
En cumparaziun cun l'onn passà èn vegnids sajettads 200 taurs-tschierv e 100 vatgas-tschierv dapli. 
L'effectiv da chavriels sa revegn 
La preda da chavriels è sumeglianta a quella dals davos trais onns. 
Las trofeas per part capitalas dals bucs ston ins attribuir a l'enviern passà ch'è stà miaivel ed a la concentraziun da selvaschina adattada als quartiers. 
Grazia a l'enviern miaivel pli paucs chamutschs permess 
La preda da chamutschs da 3'610 ston ins taxar sco moderata enfin buna. 
chauras che na manavan betg la muntanera - avant dar liber la schluppettada d'in buc sto vegnir sajettada ina chaura - ha mussà malgrà in bun effectiv da chamutschs en differents lieus mo ina moderata preda da chamutschs. 
"Gì ventira" 
Sco novum ston ins classifitgar la schluppettada da trais portgs selvadis en la part inferiura dal Mesauc. 
Gia dapi blers onns entran singuls portgs selvadis durant la stad or dal Tessin vischinant en il Mesauc. 
Per l'emprima giada han ins pudì sajettar durant la chatscha grischuna dus vers selvadis ed in animal giuven feminin. 
Aura da muntanellas 
La preda da muntanellas da 4'462 (l'onn passà 3'570) animals mussa che durant la chatscha auta han varsaquants bels dis d'atun attratg muntanellas e chatschadur(a)s or da la tauna resp. da la chamona da chatscha. 
Chatscha d'atun da tschiervs e chavriels 
La finamira principala da la chatscha dad ir en il proxim enviern cun effectivs da selvaschina ch'èn assimilads (quantitativamain) e gulivads (qualitativamain) a lur spazis da viver, po en grondas parts da noss chantun mo vegnir cuntanschida tar tschiervs e chavriels cun il med da la chatscha d'atun. 
I na sa tracta betg mo da l'adempliment numeric dals plans da decimaziun, mabain er da cuntanscher ina relaziun tranter las schlattainas equilibrada ed ina intervenziun correspundenta en las classas dals animals giuvens. 
In svilup natiral da la populaziun d'animals selvadis ha er l'effect ch'i sa mussan pli paucas malsognas e pli paucs parasits e che er envierns dirs vegnan ventschids cun considerablamain pli paucas sperditas. 
Tar il tschierv mancan anc en tut 947 (1'121) animals per ademplir qualitativamain ils plans da decimaziun. 
En las regiuns Scanvetg, Term bel e Bre- gaglia èn ils plans da reducziun gia ademplids. 
Il plan per la chatscha d'atun da chavriels mussa in auter maletg. 
Il concept dals chavriels ch'è vegnì sviluppà vinavant e ch'è variabel da regiun a regiun cumpareglia la preda da bucs-chavriel cun la pli auta dals davos diesch onns. 
Uschia vegn la basa bilogica da l'effectiv da chavriels che variescha fitg ferm integrada en il plan da chatscha. 
Ils effectivs debels vegnan schanegiads, sin ils effectivs ferms vegni correspundentamain fatg intensivamain chatscha. 
La preda da bucs ch'è en comparaziun cun l'onn passà considerablamain pli auta - e la preda da chauras ch'è il cuntrari pli bassa - pretenda ina correctura correspundenta da la relaziun dischequilibrada tranter las schlattainas (1 : 0.67). 
Quai n'è betg en mintga cas da valitar negativamain pertge che uschia èsi pussaivel d'intervegnir en las classas dals animals giuvens. 
En las regiuns Mantogna, Mesauc/Calanca, Bregaglia, Signuradi-Seewis, Vaz sut e Favugn è la chatscha da chavriels gia terminada. 
Per la chatscha d'atun èn s'annunziadas/-ads 2'044 (2'149) chatschadur(a)s. Las/ils chatschadur(a)s che sa participeschan a la chatscha d'atun adempleschan ina incumbensa regulativa cun adattar ils effectivs da selvaschina a lur quartiers d'enviern. 
Quai maina latiers ch'ils quartiers d'enviern na vegnan betg surduvrads e quai gida er d'evitar grondas sperditas d'enviern e reducescha uschia la part da la selvaschina disgraziada. 
Tras quai vegnan er evitads resp. reducids ils donns dal guaud e da las culturas agriculas. 
Agiuntas 
- 
plan da la chatscha d'atun da tschiervs 2002 
- 
plan da la chatscha d'atun da chavriels 2002 
- 
tabella dals resultats da la chatscha auta e dals plans da la chatscha 2002 e plan da la chatscha d'atun 2002 
Gremi: uffizi da chatscha e pestga 
Funtauna: rg uffizi da chatscha e pestga 
Data: 29.10.2002 
Adina la segunda gievgia dal november: di da las figlias! 
En il rom dal project da plazzas d'emprendissadi 16+ da la conferenza svizra da las delegadas a l'egualitad tranter dunnas ed umens è vegnì realisà l'onn 2001 en Svizra in emprim di da las figlias - e quai cun persvadent success. 
Blers babs e bleras figlias èn sa participads e las reacziuns - er quellas dals manaschis participads - èn stadas praticamain ordvart positivas. 
L'emprim di da las figlias è sa drizzà surtut als babs, per far conscient tge rolla impurtanta ch'ils babs han sin il process da la tscherna da professiun da lur figlias. 
"Jau sai ussa finalmain tge che mes bab fa l'entir di. 
Er quest onn èn dumandads en spezial ils babs, però er las mammas duain prender lur figlias a la lavur. 
Figlias tranter la 4. e la 9. classa accumpognan ils 14 da november lur geniturs a la lavur. 
Pertge mo per mattas? 
Igl è anc adina uschia che sin il champ da la tscherna da professiun e da la scolaziun posteriura existan grondas differenzas tranter giuvens e giuvnas - malgrà l'egualitad factica concernent las pussaivladads. 
Trais da quatter giuvnas che fan in emprendissadi tschernan ina professiun da biro u da vendita, ina professiun en la restauraziun u da cosmetica e da l'igiena dal corp. 
Però las mattas passan sperasvi a bleras professiuns interessantas. 
Per exempel, mo 6 pertschient da las/ils scrinari(a)s futur(a)s èn giuvnas. 
Bler dapli dunnas giuvnas fan in emprendissadi da dus onns (trais quarts en cumparaziun cun in quart tar ils mats), fitg paucas fan in emprendissadi da quatter onns (10 pertschient vs. 
90 pertschient). 
Quai maina pli tard als dischavantatgs enconuschents. 
Enfin oz èn las perspectivas per in'activitad professiunala per vita duranta e per l'independenza finanziala pli evidentas per ils mats che per las mattas. 
Cumbain che la quota d'activitad da gudogn da las dunnas crescha constantamain e cumbain che l'activitad da gudogn è vegnida per adina dapli dunnas in sectur da la vita impurtant e per part necessari n'entschaivan bleras mattas la tscherna da professiun betg cun la medema evidenza e las medemas perspectivas a lunga vista sco ils mats. 
Ellas dovran en il sectur da la tscherna da professiun in sustegn spezial. 
Il di da las figlias rinforza la conscienza da sasez da las mattas e facilitescha ad ellas da sviluppar atgnas perspectivas da vita. 
Il di da las figlias 2002 entaifer l'administraziun chantunala 
La regenza ha envidà quest onn tut ils collavuraturs entaifer l'administraziun chantunala da sa participar al di da las figlias. 
La regenza signalisescha uschia sia tenuta averta e progressiva concernent la scolaziun ed il svilup professiunal da las dunnas giuvnas e vuless metter in signal per auters manaschis dal chantun. 
Pertge ch'igl è inditgà er ord vista dal manaschi da promover sistematicamain il potenzial da las dunnas giuvnas. 
A la fin dal di porscha la regenza in aperitiv a tut ils geniturs participads ed a lur figlias. 
Quel serva al barat da las experientschas e da las impressiuns communablas e vegn purschì - en collavuraziun cun ils uffizis regiunals da construcziun bassa - a Cuira ed en las regiuns. 
Tut il persunal d'instrucziun dal stgalim da mez e dal stgalim superiur è vegnì intimà entras ina brev da dispensar tenor pussaivladad las mattas ils 14 da november. 
En ils uffizis ed ils biros chantunals vegn quai franc ad esser in di spezial, colurà e da grond enritgiment. 
Infurmaziuns: 
Ulteriuras infurmaziuns sur dal di da las figlias pon ins chattar sut 
www.tochtertag.ch 
u empustadar tar: 16+ Lehrstellenprojekt der Schweizerischen Konferenz der Gleichstellungsbeauftragten, Wilhelmstrasse 6, 8005 Zürich, tel. 01 271 44 90, fax 01 271 44 91, 
tochtertag@16plus.ch 
. 
Gremi: post da stab per dumondas d'egualitad 
Funtauna: rg post da stab per dumondas d'egualitad 
Data: 30.10.2002 
La regenza approvescha la nova cunvegna davart il project "Guichet Virtuel" 
La nova cunvegna tranter confederaziun e chantuns per il project d'internet "Guichet Virtuel" è sut tetg en il Grischun. 
Ella regla en ils onns 2003 e 2004 las fasas da funcziunament e da svilup sco er la finanziaziun dal hosting (funcziunament e support). 
Questa nova cunvegna fixescha a moda pli clera er l'organisaziun dal project e determinescha las responsabladads dals organs. 
Per ils proxims dus onns sbursa il chantun Grischun en il rom da quest project mintgamai 16'000 francs taxas da hosting. 
Ils custs totals da 1,2 milliuns francs ad onn per il hosting vegnan smesads tranter confederaziun e chantuns. 
Mintga chantun surprenda sia part tenor ina clav fixa. 
Sin basa da las respostas da la consultaziun precedenta è quel palpiri vegnì repassà ordavant pertutgant las dumondas dal svilup d'ulteriuras applicaziuns, da la segirezza, da l'infurmaziun e communicaziun, dal controlling e da l'organisaziun dal project sco er pertutgant las dumondas da la spartiziun dals custs da l'emprima fasa da manaschi e svilup 2003/2004. 
EURES-Trans-Tirolia cun participaziun dal chantun Grischun 
Las cunvegnas bilateralas avran a la Svizra la pussaivladad da sa participar als uschenumnads projects EURES. 
EURES è in'iniziativa da l'Uniun europeica per promover l'occupaziun transcunfinala. 
La finamira da quell'iniziativa è d'infurmar davart purschidas e dumondas da plazzas en las regiuns da cunfin, d'infurmar e consultar lavurants e patruns davart las relaziuns da lavur e da viver en il pajais vischin (dretg social, da lavur, da pensiun e da tariffa) e da contribuir cun projects cuminaivels a la creaziun d'in martgà da lavur omogen en la regiun da cunfin. 
La regenza grischuna ha decidì da sa participar vid il EURES-Trans-Tirolia che exista gia, perquai ch'in studi ha mussà che radund 1000 cunfinaris dal Tirol e dal Tirol dal sid lavuran l'onn current en il chantun Grischun. 
Ultra da quai lavuran en Engiadina radund 800 stagiunaris be dal Tirol dal sid. 
Cun quella participaziun vegn il Grischun collià tecnicamain cun il sistem da EED EURES-Trans-Tirolia ch'èxista gia. 
Tut las plazzas libras, che vegnan endatadas en Grischun en il sistem d'intermediaziun da lavur e da statistica dal martgà da lavur (SILS), pon vegnir administradas online en il Tirol dal nord e dal sid e stattan a disposiziun a tut las autoritads dal martgà da lavur en l'entir spazi da la UE/AECL. 
EURES na porta betg be ina colliaziun tecnica mabain sa basa er sin ina rait da spezialists d'EURES. 
QuestAs spezialistAs d'EURES èn ablas da cussegliar sez forzas da lavur indigenas u estras che vulan lavurar en in auter pajais u da stabilir ils contacts necessaris. 
L'ultim pled davart la participaziun dal Grischun al project EURES vegn ad avair la confederaziun. 
Fixà las tariffas maximalas per la tgira da pazients stabels e d'attempads 
La regenza Grischuna ha fixà las tariffas maximalas per abitantas ed abitants da purschidas da tgira staziunara per pazients stabels e per persunas attempadas che vegnan sustegnidas finanzialmain dal chantun. 
Las differenzas da las tariffas maximalas (graduadas en stgalims da tgira, ils uschenumnads stgalims SCRA = sistem da classificaziun e da rendaquint per abitantAs) tanschan il 2003 da 100 fin a 190 francs al di da tgira ed abitantA. 
Ultra da quai ha la regenza fixà tant la contribuziun chantunala per ils purtaders da purschidas da tgira staziunara e d'assistenza da pazients stabels e da persunas attempadas e da quotas minimalas da chasas da tgira e partiziuns da tgira d'ospitals sustegnids dal chantun per stanzas singulas, per abitantas ed abitants extrachantunalAs sco er per servetschs da confort. 
La scola chantunal ussa tuttina a la Plessur 
En otg fin diesch onns duai tut la scola chantunala da Cuira vegnir dischlocada a la Plessur (areal Constantineum). 
A questa conclusiun è vegnida la cumissiun da planisaziun "Engrondiment e sanaziun da la scola chantunala da Cuira". 
La regenza grischuna lascha ussa far ils scleriments necessaris. 
Cun quai lascha crudar la regenza ses conclus dal schaner 2001, da projectar l'engrondiment necessari da la scola chantunala sin l'areal dal seminari da magisters actual /Constantineum/Münzweg/fabrica veglia Willy plus cumplettaziuns cun in local polivalent ed ina medioteca a la scola chantunala sin la spunda. 
Da las vischnancas e regiuns 
- En il rom dal project da sviament da Roveredo ha la regenza deliberà ina contribuziun da 550'000 francs per stgavaments archeologics ed analisas. 
- La regenza ha assegnà a la vischnanca da Trimmis ina contribuziun chantunala da radund 8000 francs als custs per stizzar l'incendi da guaud e cultira dal matg 2002 en la regiun da "Talein". Projects da vias 
- Per la via da colliaziun Mustér - Cavardiras, traject parzial via dal Lucmagn - sbuccada via industriala, vegn dauzà il pais maximal da 18 sin 28 tonnas e midada la largezza maximala da 2,30 sin 2,55 meters. 
- Per divers projects da construcziun da vias (cameras da video, lavurs da projectaziun, lavurs da schlargiament e d'indrizs da moduls UUC) ha la regenza deliberà ina summa totala da 2,5 milliuns francs. 
Chaussas persunalas 
- Silvia Hofmann-Conrad, domiciliada a Cuira, è vegnida elegida sco nova manadra dal post da stab per dumondas d'egualitad. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.10.2002 
Il project New Public Management survegn bunas notas - GRiforma chatta gronda acceptanza 
GRiforma, il project grischun per New Public Management, chatta ina clera accoglientscha tar ils pertutgads. 
La majoritad dals interrogads pledescha per ina cuntinuaziun da la refurma da l'administraziun. 
A quest resultat riva l'evaluaziun sistematica da la fasa d'emprova da quatter onns tras in team d'experts. 
Il rapport duai ussa vegnir valità da la regenza e dal parlament grischun. 
Sa lascha manar l'administraziun grischuna a moda pli efficazia? 
Co po ella lavurar anc pli orientada a la prestaziun ed a moda economica sco er a medem mument favuraivla per il client ed attractiva per las collavuraturas ed ils collavuraturs? 
Il project da pilot "GRiforma - New Public Management en l'administraziun grischuna" è vegnì lan-tschà dal 1998. 
A l'entschatta han examinà tschintg, pli tard set uffizis, ils departaments, la regenza ed il parlament ils instruments da la nova gestiun publica: preventiv global, incarica da prestaziuns, con-trolling e calculaziun dals custs. 
La fasa d'emprova chala la fin dal 2002. 
L'evaluaziun mussa ina direcziun clera 
Ils mais passads è vegnì analisà GRiforma en collavuraziun cun il biro da cussegliaziun spezialisà Econcept SA, Turitg. 
Las expertas ed ils experts consultads han evaluà projects da refurma da l'administraziun cumparegliabels en ils chantuns Lucerna, Argovia e Turitg. 
En GRiforma duessan vegnir a pled tut ils participads. 
Cun questiunaris ed intervistas han ils experts rimnà l'opiniun da persunas da cader e da collavuraturas e collavuraturs da l'administraziun grischuna sco er da commembers da la regenza e dal parlament. 
En tut èn vegnidas interrogadas radund 500 persunas. 
Il tenor è evident: La maioritad clera dals interrogads pledescha per ina cuntinuaziun ed in svilup da GRiforma. 
Co e cura èn anc tema da discussiun. 
Ils uffizis da pilot dattan las meglras notas 
Il team d'evaluaziun riva en ses rapport cumplessiv a la conclusiun che GRiforma haja accumplì per ina buna part las finamiras avisadas. 
Ils megliers resultats pon vegnir registrads a l'intern da l'administraziun, tar ils uffizis da pilot. 
Quels s'orienteschan pli consequentamain a la prestaziun ed èn daventads pli conscients dals custs. 
Il stil da manar cun dar cleras finamiras è sa cumprovà. 
Er l'introducziun dals instruments damanaivel a la basa e pass per pass è vegnida stimada fitg, ella ha sustegnì considerablamain la midada da cultura avisada. 
Per gronda part èn las midadas passadas vegnidas percepidas a moda positiva er dal parlament. 
Ultra da quai è il cussegl grond gia sa preparà en connex cun la refurma parlamentara decidida quest onn per sia nova rolla en l'applicaziun da GRiforma. 
La realisaziun da la refurma succeda il 2003, latiers vegnan tratgas a niz las enconuschientschas da GRiforma. 
La gronda part da las persunas interrogadas è d'accord ch'il niz da la lavur da project da fin uss giustifitgeschia ils sforzs. 
Sclerir las cumpetenzas, simplifitgar il procediment 
Il rapport final da GRiforma numna er diversas dumondas che ston vegnir scleridas. 
Tar la relaziun tranter regenza e cussegl grond ston las cumpetenzas vegnir regladas da nov. 
Bain èn vegnidas examinadas per il parlament duas variantas dal preventiv cun pussaivladads d'influenza differentamain fermas - ellas vegnan però valitadas a moda controversa dals participads. 
Entant che uffizis e regenza prefereschan dapli libertad da decider per l'administraziun, pledeschan ils commembers dal cussegl grond interrogads per in'influenza parlamentara pli gronda. 
Ils documents dal preventiv ed il rapport annual al parlament ston vegnir amplifitgads e preschentads a moda pli enclegentaivla tant areguard la furma sco er areguard il cuntegn. 
In basegn d'agir datti er tar la controlla da l'effect da l'agir statal - i duain vegnir stgaffidas scalas da valur simplas ed generalmain acceptadas. 
Er il quint da custs sto vegnir simplifitgà. 
Recumandà d'entroducir dapertut 
L'element central dal rapport final è ina glista cun 17 recumandaziuns per l'ulteriur procediment. 
Centrala è latiers la recumandaziun dal team d'evaluaziun, da cuntinuar sut la direcziun da la regenza pass per pass cun GRiforma e d'introducir ella a media vista en tut las parti-ziuns da l'administraziun. 
La regenza grischuna vegn probablamain a valitar quella recumandaziun il december ed a trair conclusiuns concretas davart l'ulteriur procediment da GRiforma. 
Sper il rapport final vegn ella er ad integrar en sias ponderaziuns ils conturns dal stadi sco tal, oravant tut la situaziun da finanzas critica. 
Prevesì èsi da preschentar las decisiuns da la regenza al parlament la mesadad da l'onn che vegn en furma d'ina missiva per la discussiun politica. 
Suenter succedan las adattaziuns da las leschas necessarias e las lavurs da realisaziun. 
Il rapport final sin Internet 
Ulteriuras infurmaziuns davart GRiforma e davart l'evaluaziun survegnan ins en l'internet sut 
http://www.fmd.gr.ch/griforma/aktuell 
. 
Là chattan ins er la versiun rumantscha, taliana e tudestga da la resumaziun dal rapport final ed il rapport final integral en tudestg. 
GRiforma: Emprova da pilot dapi il 1998 
Il project da pilot "GRiforma - New Public Management en l'administraziun grischuna" è vegnì lantschà dal 1998. 
Tschintg uffizis elegids da divers departaments han examinà ils instruments da la nova gestiun publica: l'uffizi dal register da commerzi, l'uffizi dal servetsch social, la scola chantunala grischuna, l'uffizi d'informatica e l'uffizi forestal dal Grischun. 
Dals onns 2001/2002 èn vegnids tiers ils uffizis da pilot l'uffizi da stimaziun sco er il center da furmaziun e cussegliaziun agricula Plantahof. 
Il project GRiforma è domicilià en il departament da finanzas e militar. 
La fasa d'emprova chala en la furma actuala la fin dal 2002. 
En il senn d'ina reglamentaziun transitoria lavuran ils uffizis involvids per entant vinavant sin basa dals instruments experimentads cun success. 
Gremi: Departament da finanzas e militar dal chantun Grischun 
Funtauna: rg Departament da finanzas e militar dal chantun Grischun 
Data: 06.11.2002 
Daplis benefiziaris per il "fond da scolaziun" grischun 
Il "fond da scolaziun" dal chantun Grischun è vegnì stgaffì il 1. d'avust 1983. 
Da quel n'èsi dentant anc mai vegnì pajà ora raps. 
Per schlargiar il ravugl dals benifiziaris ha la regenza adattà il reglament correspundent. 
Dal "fond da scolaziun" vegni concedì davent dad ussa cuntribziuns subsidiaras per la scolaziun e per la furmaziun supplementara a persunas cun domicil en il Grischun. 
Ils benefiziaris da fin qua, "ils emprendists da professiuns manualas, tecnicas e commercialas sco er absolvents d'emprendissadis scursanids, da curs da preparaziun e da sumegliants curs" na vegnan betg dischavantagiads cun l'adattaziun da la regenza. 
Ils chantuns da muntogna consentan l'onn da l'aua 2003 da la ONU 
L'onn 2003 è "l'onn da l'aua da la ONU". 
Il tema "aua" vulan l'onn proxim tair a niz er ils chantuns alpins per far endament a la publicitad en acziuns coordinadas la valur economica da l'aua, sia utilisaziun ecologica en ils chantuns alpins e la muntada sociala da las regiuns da muntogna en connex cun il provediment d'aua per la Svizra e per impurtantas parts da l'Europa. 
La regenza grischuna sustegna en sia consultaziun da princip l'engaschament tematic da la conferenza da las regenzas dals chantuns alpins CRCA. 
Ella pretenda dentant ina "acziun" concentrada empè d'ina massa da projects pitschens. 
Uschia duai vegnir rinforzada la schientscha che la regiun alpina e si'aua èn indispensablas per in svilup social durabel. 
Contribuziuns chantunalas a differentas instituziuns 
La regenza ha garantì contribuziuns a differentas organisaziuns ed instituziuns; 
- totalmain 20'000 francs per acziuns umanitaras ed autras acziuns d'agid 
- totalmain 3700 francs dal fond da sport-toto; 
- ina contribuziun al FIS-Snowboard Worldcup dals 30 da november / 1. da december 2002 a Laax; 
- 30'000 francs a la dudeschavla missiun d'agid da l'Uniun umanitara d'agid per la Russia. 
Da las vischnancas e da las regiuns 
- L'anteriur hotel "Viamala" a l'entrada vers sid da Tusaun è vegnì classà da "degn da protecziun" a "degn da vegnir mantegnì". 
La regenza ha approvà la revisiun parziala dal plan general da furmaziun "Neudorf" decidida dals votants. 
- La revisiun da la lescha da construcziun e dal plan "Änderung Zonenplan und Genereller Gestaltungsplan Obergass Parz. 
Nr. 379 - 383" da la vischnanca da Küblis èn vegnids approbads. 
- Ils votants da Schlarigna e da San Murezzan han decidì il mars 1999 ina revisiun da la planisaziun locala che pertutgava tranter auter la dischlocaziun da la loipa dal maraton en il guaud da Staz. 
Ussa che la basa da decisiun è avant maun ha la regenza approvà la revisiun da las planisaziuns localas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.11.2002 
La cumissiun dal cussegl grond beneventa la nova fusiun da vischnancas 
La cumissiun predeliberanta dal cussegl grond ha cusseglià sut il presidi da deputà al cussegl grond Thomas Schmid, Val S. Pieder, ed en preschientscha da cusseglier guvernativ Klaus Huber il messadi da la regenza davart la fusiun da las duas vischnancas da Donat e da Pazen-Farden a la vischanca da Donat. 
Las vischnancas a la Muntogna da Schons, en spezial Donat e Pazen-Farden, cultiveschan gia ozendi ina collavuraziun intensiva. 
Cun la fusiun vegnan las vischnancas rinforzadas vinavant, uschia che las incumbensas pon vegnir ademplidas pli effizientamain ed anc pli savens en il servetsch da las abitantas e dals abitants. 
Essend che l'agricultura ha ina grond'impurtanza, è stada en il center da las discussiuns la dumonda da la regulaziun da la pastgira en vista da la fusiun. 
Sin proposta da la giuventetgna èn las vischnancas sa decididas per il nov num Donat; uschia vegn accentuada l'impurtanza dal rumantsch. 
A chaschun da la seduta a Donat ha la fusiun chattà sustegn senza resalvas tar las commembras e tar ils commembers da la cumissiun. 
Ins è stà unanimamain da l'opiniun ch'i possia vegnir discurrì d'ina ulteriura refurma exemplara d'ina vischnanca. 
Cun satisfacziun ha la cumissiun prendì conuschientscha che tar ils uffizis responsabels dal chantun existan en il fratemp grondas conuschientschas ed experientschas per pudair tractar cunvegnentamain en il senn da las vischnancas tut las dumondas en connex cun fusiuns da vischnancas. 
Il cussegl grond vegn a tractar questa fatschenta en la proxima sessiun da november. 
Gremi: cumissiun predeliberanta dal cussegl grond 
Quelle: rg cumissiun predeliberanta dal cussegl grond 
Data: 14.11.2002 
Archivs actuals: senza archivs na datti betg festivitads! 
En il rom dal di svizzer dals archivs avran sonda, ils 16 da november divers archivs chantunals ed archivs privats lur portas. 
Sut il tema "l'actualitad dals archivs" ans fan els attents a lur impurtanza sco memoria da la societad. 
En il Grischun avran l'archiv chantunal, l'archiv da la citad da Cuira, l'archiv grischun per la cultura da las dunnas e la biblioteca chantunala lur portas per la publicitad. 
Giubileums u crisas mettan savens ils inventaris dals archivs tuttenina en il center da l'attenziun. 
Uschia èsi capità per exempel tar las retschertgas da las restanzas da l'aur rapinà dals Nazis, cur che actas dal temp han survegnì tuttenina ina nova impurtanza. 
Archivs èn mediaturs impurtants tranter il passà e l'avegnir: els han l'incumbensa da rimnar gia oz quai che vegn dumandà puschmaun e da salvar quest bain ch'el na giaja betg en emblidanza. 
En il Grischun dat il proxim anniversari da 200 onns dal chantun la chaschun da retschertgar en ils archivs: co patratgavan las Grischunas ed ils Grischuns avant 200 onns davart l'adesiun da lur stadi liber a la Confederaziun? 
Tge rapportavan las gasettas? 
Co sa manifestavan ils process politics da quel temp en las actas? 
Curt: tge furmava l'identitad grischuna u "The Heimat Feeling" dal 1803? 
En ils archivs giran las preparativas per las festivitads da 200 onns cun tutta forza: l'archiv chantunal grischun elavurescha per il mument da nov ses archiv helvetic dal temp dal 1798 - 1803. 
L'archiv da la citad da Cuira furnescha per l'annala da giubileum da la Societad historica funtaunas davart la vita da mintgadi a Cuira. 
L'archiv grischun per la cultura da las dunnas prepara la publicaziun d'ina collecziun da material commentada davart l'istorgia da las dunnas en il Grischun. 
La basa per la collecziun da material che cumponan per l'emprima giada funtaunas davart il "Heimat Feeling" da las Grischunas en il 19. e 20. tschientaner furma l'inventari da la biblioteca chantunala che posseda la pli gronda collecziun sistematica da las publicaziuns grischunas. 
L'archiv chantunal, l'archiv da la citad da Cuira, l'archiv grischun per la cultura da las dunnas e la biblioteca chantunala sa preschentan sonda, ils 16 da november cuminaivlamain a la publicitad. 
Il di svizzer dals archivs ha lieu dapi il 1997 per la segunda giada e stat sut il patrunadi da l'Associaziun da las archivaras e dals archivars svizzers (AAS). 
Temp d'avertura: 9.00 - 16.00 
- L'archiv chantunal e la biblioteca chantunala: guids cuminaivels ca. a las 11.30 ed a las 14.30 
- Bibilioteca chantunala: exposiziun davart il tema "Bogns da cura en il Grischun"; film documentar "Round about: Kreuz un quer durch Graubünden" a las 10.00 ed a las 14.30 
- Archiv da la citad: archivalias davart las fieras 
- Archiv grischun per la cultura da las dunnas: guids a las 10.00 ed a las 13.00 
Gremi: archiv chantunal dal Grischun 
Funtauna: rg archiv chantunal dal Grischun 
Data: 14.11.2002 
Approvà la cunvegna nr. 42 davart l'agid d'investiziun a la Viafier retica 
La regenza ha approvà in'ulteriura cunvegna davart l'agid d'investiziun a la Viafier retica. 
La contribuziun chantunala importa 684'000.-- francs. Quests meds finanzials vegnan duvrads per la finanziaziun da l'indriz da regulaziun sco er per l'indriz da tragets bloccads tranter Favugn e La Punt-Tumein. La confederaziun surpiglia da sia vart 82 pertschient dals custs nets totals da 3,8 milliuns francs. Contribuziuns chantunalas a diversas instituziuns 
- Per lavurs da construcziun vi da la via da colliaziun Solas-Mut (tunnel Vallun da Mut) ha la regenza deliberà ina contribuziun da 1,1 milliuns francs. - La regenza ha garantì ina contribuziun chantunala da radund 300'000.-- francs per la construcziun d'ina staziun da bus da duas varts vi da la Via taliana en il vitg da Domat, regiun "Plong Muling". - Vi da la via dal Güglia duai vegnir construida a Vaz ina staziun per l'auto da posta. Per quest intent ha la regenza deliberà ina contribuziun chantunala da maximalmain 34'500.-- francs. Da las vischnancas e regiuns - La regenza ha approvà ils statuts da la vischnanca da Flearda. 
- Per engrondir e renovar il conduct d'aua / conduct da funtauna "Runca" - "Cuolm Selvadi" ha la regenza garantì a la vischnanca da Pitasch ina contribuziun chantunala da radund 117'000.-- francs. - La regenza ha approvà a la vischnanca da Sursaissa ed a la corporaziun d'alp Vorderalp ina contribuziun chantunala da totalmain 84'000.-- francs. 
Cun quels raps vegn renovà ed engrondì il stabiliment dal provediment d'aua Vorderalp cun furniziun d'aua a la rait dal provediment d'aua Innertobel. chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.11.2002 
Dieta d'experts a Cuira - "Svilup dal territori urban e rural en il Grischun" 
Numerusas midadas vegnan a pertutgar durant ils proxims onns il chantun e las regiuns, uschia ha la confederaziun formulà da nov ina politica d'aglomeraziun ed è vidlonder da repassar ses instruments da la politica regiunala. 
A chaschun d'ina dieta da mesemna, ils 4 da december vegni discutà a Cuira tge consequenzas che questas midadas vegnan ad avair per il chantun e per las regiuns e tge propostas da soluziun che sa mussan per l'avegnir. 
Represchentants da las vischnancas, da las regiuns e da las associaziuns - q. v. d. ils purtaders dals parairis e da las decisiuns da noss chantun - s'entaupan per dar novs impuls al svilup territorial. 
Ils temas politica d'aglomeraziun e regiunala vegnan ad esser il center da la dieta. 
Uschia ha lieu dapi l'onn 1998 per la tschintgavla giada ina dieta d'experts davart il svilup dal territori dal Grischun. 
Davart da la confederaziun vegn la politica d'aglomeraziun e regiunala actualmain concretisada e repassada. 
Numerus detagls èn en discussiun, ins po però gia vesair oz midadas impurtantas ch'èn da gronda relevanza per la lavur futura dal chantun, da las regiuns e da las vischnancas. 
A la dieta vegni orientà sur da la situaziun actuala da las chaussas. 
Tge signifitgescha quest svilup per il chantun, las regiuns e las vischnancas? 
Co pudain nus gia oz ans preparar sin questas midadas? 
Quai èn dumondas che vegnan discutadas en il rom d'in workshop. 
La dieta duai dar a tut ils participants ina vasta infurmaziun davart ils novs svilups dal territori relevants e mussar propostas da soluziun per l'atgna lavur. 
Ella sa drizza ad acturs da planisaziun e svilup regiunal che mettan l'accent principal sin il stgalim regiunal e vegn averta dal cusseglier guvernativ Klaus Huber. 
Gremi: departament da l'intern e da l'economia publica 
Funtauna: rg uffizi da planisaziun / uffizi per economia e turissem 
Data: 20.11.2002 
Dumbraziun federala da manaschis 2001 
Lev augment da la lavur cun ina midada da structura che cuntinuescha 
Ils resultats definitivs da la dumbraziun da manaschis cun di da referenza ils 28 da settember 2001 èn avant maun. 
Dapi l'onn 1998 è s'augmentà en il Grischun il dumber da las/dals emploiadas/emploiads per 1.9 % (senza l'agricultura e l'economia forestala) en la producziun (sectur secundar) ed en las interpresas da servetschs (sectur terziar). 
Entant ch'il dumber da las/dals emploiadas/emploiads a temp cumplain è sa reducì per 2 % è la part da las persunas cun lavur a temp parzial s'augmentada per 17.3 %. 
Il volumen da lavur è restà constant durant quests trais onns. 
Creschientscha surtut en il sectur da servetschs 
Malgrà la sminuziun dals lieus da lavur per 1.1 % da l'onn 1998 fin l'onn 2001 è il dumber da da las/dals emploiadas/emploiads s'augmentà per 1.9 %, a moda ch'en il sectur da producziun han ins registrà ina reducziun da 2.5 % ed en il sectur da servetschs ina creschientscha da 3.6 %. 
Ils 12'092 lieus da lavur, dals quals 79 % pertutgavan il sectur da servetschs, davan lavur a totalmain 91'650 persunas, 67'609 u 73.8 % en il sectur terziar. 
En moda moderata èn las plazzas reducidas vegnidas cumpensadas avant l'onn 1998. 
Durant la perioda precedenta da l'onn 1995 fin l'onn 1998 è il dumber dals lieus da lavur s'augmentà per 2.5 % ed il dumber da las/dals emploiadas/emploiads è sa reducì per 6.3 % (en il sectur da producziun per 10.3 % ed en il sectur da servetschs per 4.7 %), quai che declera la reducziun da las forzas da lavur. 
Meglras valurs per la Svizra 
En cumparaziun cun il Grischun è la Svirzra sa sviluppada meglier durant ils onns 1998 fin 2001. 
Ils lieus da lavur èn s'augmentads per 1.0 % (en il sectur da producziun - 0.7 % ed en il sectur da servetschs + 1.5 %). 
Il dumber da las/dals emploiadas/emploiads è creschì per 5.7 % (en il sectur secundar 1.2 % ed en il sectur terziar 7.5 %). 
Er il volumen da lavur (equivalenzas a temp cumplain) è cun in augment da 4.8 % essezialmain pli ferm ch'en il Grischun (0.2 %). 
Creschientscha differenta en il sectur economic 
Entant ch'en la perioda da l'onn 1995 fin l'onn 1998 è il potenzial da lavur (equivalenza a temp cumplain) da las pliras branschas dal Grischun sa reducì relativamain ferm suenter la fasa da la conjunctura auta a l'entschatta dals onns novanta han ils onns 1998 enfin 2001 mussà ina leva creschientscha totala da 0.2 %. 
Ins pudeva bain anc adina observar ina cuntinuaziun d'in svilup regressiv en ils differents secturs economics da la producziun (p. ex. producziun da textilias e vestgadira, construcziun da vehichels, elavuraziun da laina), però han ins gì in augment, sche bain er da differenta fermezza, tar stgars 50 % da las branschas economicas, surtut en il sectur da servetschs. 
Differenzas regiunalas da creschientscha 
La reducziun marcanta dal potenzial da lavur (equivalenza a temp cumplain) dals onns 1995 fin 1998 en tut las regiuns cun excepziun dal Mesauc è vegnida retegnida durant ils onns 1998 fin 2001. 
Las pliras regiuns han gì in pitschen plus tranter 0 e 5 % (Partenz 4.8 %, Valragn 2.9 %, Puschlav 2.0 %, Tavau 1.9 %, Engiadin'ota 1.4 %, Val dal Rain grischuna 0.9 %, Engiadina bassa 0.8 %). 
Ina creschientscha sur la media da 17.3 % ha gì la Val Calanca, la quala ha però stuì supportar durant la perioda precedenta ina sperdita da 26.6 %. 
Er il Scanvetg e la Bergiaglia dattan positivamain en egl cun in augment da lavur da 10.9 % resp. da 8.4 %, però er cun in svilup fermamain regressiv da passa 20 % durant ils onns 1995 fin 1998. 
Augment da la quota da dunnas 
Durant ils davos 10 onns è la quota da las dunnas emploiadas creschida en il Grischun totalmain da 37.8 % sin 41.0 %. 
La part da las dunnas cun lavur a temp cumplain è s'augmentada da 29.6 % sin 30.1 %, en il sectur da lavur parziala è tala sa reducida levamain da 77.5 % sin 76.6 %. 
Da las/dals totalmain 91'650 emploiadas/emploiads eran l'onn 2001 37'599 dunnas, da quellas lavuravan 16'540 en lavur parziala. 
En il sectur secundar muntava la quota da las dunnas a 14.0 % (1991 12.9 %), en il sectur terziar a 50.6 % (1991 48.7 %). 
Lavur parziala s'augmenta prozentualmain 
Durant la perioda dals onns 1991 fin 2001 è la part da las/dals emploiadas/emploiads a temp parzial creschida considerablamain. 
Erani l'onn 1991 anc 17.2 % da tut las/ils emploiadas/emploiads (da quellas/quels 3.9 % umens e 13.3 % dunnas), sch'era la part che lavurava parzialmain l'onn 2001 23.6 % (da quellas/quels 5.5 % umens e 18.1 % dunnas). 
Interpresas da l'economia da martgà 
Cuntrari al lieu da lavur, en connex cun il qual i sa tracta d'in manaschi limità localmain e spazialmain, chapin nus sut interpresas ina instituziun giuridicamain autonoma. 
L'interpresa po consister da plirs lieus da lavur. 
Per il Grischun vegnan quintadas mo quellas interpresas ch'han lur sedia en il chantun. 
A chaschun da la dumbraziun dals manaschis l'onn 2001 èn vegnidas registradas 9'608 interpresas. 
Per observar la structura economica èn dentant d'impurtanza speziala las 9'045 interpresas da l'economia dal martgà (senza l'administraziun publica). 
9'034 u 99.9 % han demussà damain che 250 emploiadas ed emploiads (calculà a maun d'in equivalenza a temp cumplain) e fan uschia part da las IPM (interpresas pitschnas e mesaunas). 
Areguard la grondezza han pertutgà 7'760 u 85.8 % interpresas micro (fin 9 emploiadas ed emploiads), 1'114 u 12.3 % interpresas pitschnas (10 fin 49 emploiadas ed emploiads), 160 u 1.8 % interpresas mesaunas (50 fin 249 emploiadas ed emploiads) ed 11 u 0.1 % interpresas grondas cun passa 250 emploiadas ed emploiads. 
Il dumber da las emploiadas e dals emploiads ha mussà ina relaziun tranter las singulas categorias main unilaterala: 10.2 % da las emploiadas e dals emploiads lavuran en interpresas grondas, mintgamai in terz en ina interpresa micro u pitschna e var 22 % en manaschis mesauns. 
Il dumber da las interpresas da l'economia da martgà en il Grischun è s'augmentà da l'onn 1991 fin l'onn 2001 per 937 u 11 %, il dumber da las emploiadas e dals emploiads è creschì per 4 %, dentant cun in pitschen regress dal volumen d'occupaziun (equivalenza a temp cumplain) da 0.3 %. 
Agiunta (ha in link en il document word) 
- Grafica 
Gremi: Uffizi per economia e turissem dal Grischun 
Funtauna: rg Uffizi per economia e turissem dal Grischun 
Data: 21.11.2002 
La cumissiun predeliberanta dal cussegl grond beneventa il decret d'ina lescha davart la promoziun da la tgira d'uffants cumplementara a la famiglia 
La cumissiun predeliberanta dal cussegl grond ha discutà davart il project d'ina lescha per la promoziun da la tgira d'uffants cumplementara a la famiglia ch'è vegnì suttamess da la regenza. 
Ella è dal medem avis sco la regenza che la promoziun da la tgira d'uffants cumplementara a la famiglia tras il chantun e las vischnancas haja ina gronda impurtanza, e quai ord vista da la politica da famiglia sco er ord vista da la politica sociala ed economica. 
Ultra da quai muntia ella in instrument impurtant per l'egualitad tranter las schlattainas. 
Correspundentamain propona la cumissiun al cussegl grond d'acceptar il project, malgrà las finanzas chantunalas fitg precaras. 
La cumissiun predeliberanta accentuescha en quest connex la constataziun che la promoziun da la tgira d'uffants cumplementara a la famiglia tras il chantun e las vischnancas na mida betg la responsabladad da la famiglia respectivamain da las persunas cun la pussanza dals geniturs per l'educaziun e l'assistenza da lur uffants. 
Ina minoritad da la cumissiun propona ina concretisaziun correspundenta da l'artitgel d'intent da la lescha. 
A la cumissiun predeliberanta pari d'esser impurtant, per ponderaziuns integrativas, che las purschidas da tgira d'uffants cumplementara a la famiglia vegnian sche pussaivel dumandadas al lieu da domicil. 
Ella propona correspundentamain d'integrar ina disposiziun en la lescha, tenor la quala la vischnanca da domicil po refusar sia contribuziun, sche las persunas cun la pussanza dals geniturs na fan betg diever da la purschida existenta en lur vischnanca. 
La cumissiun predeliberanta dal cussegl grond stat sut il presidi da Clelia Meyer Persili (PS). 
Las discussiuns han gì lieu en preschientscha da cusseglier guvernativ Peter Aliesch. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 21.11.2002 
La cumissiun predeliberanta dal cussegl grond s'occuppa da l'autezza da la reducziun da las premias da l'assicuranza obligatoria per la tgira da malsauns 
La cumissiun predeliberanta dal cussegl grond è s'occupada dal project per il decret d'ina ordinaziun davart la fixaziun da la resalva persunala per la reducziun da las premias da l'assicuranza obligatoria per la tgira da malsauns. 
Quest project vegn cundiziunà da la revisiun parziala da la lescha davart l'assicuranza da malsauns e la reducziun da las premias decidida il mars 2002 dal pievel grischun. 
Tenor il sboz suttamess da la regenza munta la resalva persunala per entradas imputablas fin 10'000 francs maximalmain a tschintg pertschient. 
Per mintga ulteriura categoria d'entradas da 10'000 francs s'augmenta ella per in pertschient, fin a diesch pertschient cun entradas imputablas da passa 50'000 francs. 
La maioritad da la cumissiun resguarda las resalvas persunalas previsas da la regenza sco adequatas. 
Cun quest proceder resta la grevezza da premias per persunas en relaziuns economicas modestas constanta durant ils proxims onns, perquai ch'a l'augment da las premias vegni fatg frunt cun in augment correspundent da la reducziun da las premias. 
Ina minoritad da la cumissiun vuless sbassar la resalva persunala per mintga categoria d'entradas per in pertschient. 
La maioritad da la cumissiun propona da na betg acceptar questa proposta, e quai rinviond a las finanzas chantunalas fitg precaras ed als custs dal chantun per la reducziun individuala da las premias che vegnan a s'augmentar considerablamain a partir da l'onn proxim. 
La cumissiun predeliberanta dal cussegl grond stat sut il presidi da Luzius Ambühl (PLD). 
Las discussiuns han gì lieu en preschientscha da cusseglier guvernativ Peter Aliesch. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 21.11.2002 
La revisiun totala da la lescha lescha davart ils supplements da famiglia va en consultaziun 
Ils supplements da famiglia èn ina pitga centrala da la politica da famiglia. 
La legislaziun actuala però na basta betg. 
Cun la revisiun totala da la lescha davart ils supplements da famiglia vul la regenza eliminar diversas cuntradicziuns. 
Il termin da la consultaziun dura fin ils 28 da favrer 2003. 
Il sistem actual d'assicuranza sociala parta da la furma familiara tradiziunala e da la lavur a temp cumplain. 
Areguard ils supplements da famiglia na cuntentan betg pli tant la situaziun da persunas che lavuran a temp parzial, cunzunt da persunas che educheschan sulettas, sco er la participaziun facultativa da persunas cun gudogn independent. 
Il medem vala per la gulivaziun da las grevezzas tranter las cassas da las organisaziuns che manca. 
Quatter pucts centrals per la revisiun 
La regenza grischuna ha ussa tramess en consultaziun la revisiun totala da la lescha davart ils supplements da famiglia (LSF) e l'ordinaziun executiva dal cussegl grond tar la LSF. 
La revisiun totala da LSF po eliminar per gronda part ils problems principals da la regulaziun actuala, perquai che 
- tut las persunas cun gudogn independent duain vegnir suttamessas a LSF 
- persunas che lavuran a temp parzial duain survegnir il supplement per uffants plain gia a partir d'in pensum da lavur da 20 pertschient 
- resguardadas vegnan las relaziuns famigliaras effectivas da tut ils uffants, per il mategniment dals quals i vegn procurà (tgira, educaziun e pajaments en daners) 
- tranter las cassas da cumpensaziun per famiglias (CCF) duai vegnir creà in sistem per la gulivaziun da las grevezzas senza che novas cassas privatas da cumpensaziun per famiglias duajan vegnir avertas. 
Perioda d'emprova per las tariffas coordinadas Claustra-Tavau 
Il chantun Grischun sa participescha als custs da las tariffas coordinadas Claustra-Tavau cun ina contribuziun annuala da 625'000.-- francs. 
Quai ha decidì la regenza grischuna. 
La soluziun nova è limitada als onns 2003 - 2005. 
Ils custs totals da radund 2,9 milliuns francs vegnan repartids sin la Viafier retica, las vischnancas da Tavau, Claustra e Saas sco er sin las telefericas Tavau-Claustra. 
Program da correcziun acustica per Silvaplauna 
La regenza ha approvà in program da correcziun acustica en la regiun da la vischnanca da Silvaplauna. 
Quel prevesa da cuvrir ina lunghezza totala da radund 2,2 kilometers (via dal Güglia A3a, via da Malögia A3b, via engiadinaisa A27 e via veglia engiadinaisa) cun in asfalt che absorbescha meglier la canera. 
Ultra da quai duain vegnir montadas tar diversas chasas fanestras isoladas cunter canera. 
Modernisaziun da las staziuns per mesirar l'aria 
Ils chantuns Grischun, Turitg e Son Gagl sco er la citad da Turitg cumpran ensemen uschenumnadas registraziuns da datas per las staziuns per mesirar immissiuns. 
Las registraziuns da datas actualas ch'èn var diesch onns veglias, na vegnan betg pli sustegnidas dals sistems operativs currents. 
La regenza ha deliberà la part chantunala da radund 280'000.-- francs ch'è necessaria. 
Questa summa va per part anc a cust dal quint 2003. 
En la sessiun da november sto il cussegl grond approvar il preventiv correspundent. 
Contribuziuns chantunalas a diversas instituziuns 
- La regenza ha approvà ina contribuziun da construcziun da maximalmain radund 745'000.-- francs per il fabricat d'engrondiment sin l'areal da la fundaziun Hosang Plankis Cuira. 
Ils custs totals per il stabiliment nov vegnan calculads cun radund 1,5 milliuns francs. 
- Per in nov vehichel d'acziun per medis d'urgenza dal servetsch da salvament Servizio Ambulanza del Moesano a Grono ha la regenza deliberà ina contribuziun chantunala da radund 45'000.-- francs. 
- En il rom d'ina nova cunvegna davart l'agid d'investiziun ha la regenza garantì a la Viafier retica ina contribuziun chantunala da 666'000.-- francs. 
Ils custs totals per la sanaziun da donns da bovas e dal trassé Mühlitobel sin il traject Saas-Serneus vegnan stimads sin 3,7 milliuns francs. 
82 pertschient da quels surpiglia la confederaziun. 
- Cun 6000.-- francs da la lottaria naziunala interchantunala sustegna la regenza l'ediziun da l'Almanacco Mesolcina-Calanca. 
Da vischnancas e regiuns 
- La regenza ha approvà la revisiun parziala da la constituziun communala da Jenins. I na vegnan elegids pli nagins suppleants per la suprastanza communala. 
A la fin vegn reducì il cussegl da scola da fin ussa set a tschintg commembers. El n'ha pli nagins remplazzants. - Er approvà ha la regenza la revisiun parziala da la constituziun communala da Calantgil. Temas da la revisiun eran tranter auter las cumpetenzas da la radunanza communala e l'organisaziun dals fatgs da scola. - La vischnanca da Farera è sa dada ina nova constituziun communala ed ha reglà cun quella las elecziuns cumplementaras da titulars d'in uffizi e la constituziun da la suprastanza communala. Projects da vias 
Per ina galaria da fugia parallela al tunnel dal Crap da Flem e per lavurs d'impressari tar la via da Malögia tranter Löbbia e Crot ha la regenza deliberà totalmain 480'000.-- francs. Martin Jenal è vegnì elegì sco manader da la secziun tecnica da l'uffizi da construcziun bassa. 
El stat a Summaprada ed entra en plazza il 1. da december. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.11.2002 
Citad d'energia: svilup persistent en las vischnancas 
A l'apero d'energia da mesemna, ils 27 da november 2002 vegni mussà, co ch'ins po promover cun l'etichetta "citad d'energia" il svilup persistent en las vischnancas. 
Tavau - l'emprima citad d'energia dal chantun Grischun - ha fatg cun questa etichetta bunas experientschas ed ha pudì optimar sia politica d'energia. 
La Val d'Alvra è vegnida undrada ils 22 da settember sco emprima regiun da la Svizra cun l'etichetta "citad d'energia". 
Tavau è l'emprima vischnanca en Grischun ed insumma l'emprima destinaziun turistica pli gronda cun la distincziun "citad d'energia". 
Tenor Peter Bieler, deputà dal cussegl pitschen, è quell'etichetta per entant la culminaziun da las activitads da la politica da l'ambient ch'è vegnida lantschada 1986 a Tavau cun in studi da l'ambient. 
Quell'etichetta è in'obligaziun d'agir vinavant en moda creativa e conscienta da la responsabladad cun noss spazi da viver e cun l'energia. 
La Val d'Alvra fa sur la media diever d'energia da lain e da sulegl. 
Quai è stà tranter auter in motiv decisiv per dar a quella regiun l'etichetta citad d'energia(r). 
Thomas Kollegger, president communal d'Alvagni, relatescha dal process da svilup. 
Pius Hüsser, Nova Energie, mussa che prestaziuns che vischnancas han da realisar per survegnir l'etichetta citad d'energia(r). 
Quell'etichetta è in mussament da prestaziun per ina politica d'energia consequenta che s'orientescha al resultat. 
Ella ha gia pudì vegnir attribuida a 70 citads e vischnancas da la Svizra cun totalmain 1,5 milliuns abitantas ed abitants. 
L'architect da la citad da Cuira, Gilbert L. Chapuis, infurmescha davart il stand da la planisaziun a Cuira ed orientescha da projects intenziunads. 
Balz Lendi da l'uffizi d'energia dal chantun Grischun mussa co ch'il chantun promova il svilup persistent en vischnancas. 
L'apero d'energia ha lieu a las 17.00 a la Scol'auta da tecnica ed economia a Cuira. 
Gremi: uffizi d'energia dal Grischun 
Funtauna: rg uffizi d'energia dal Grischun 
Data: 25.11.2002 
"Di svizzer da l'archiv" en il Grischun: Surdada dal pretsch 
L'archiv chantunal, l'archiv da la citad, l'archiv da cultura da dunnas dal Grischun e la biblioteca chantunala èn sa participads en il Grischun al di svizzer da l'archiv dals 16 da november. 
Var 200 persunas han fatg diver da la purschida da las quatter instituziuns, uschia che quest di è stà in success. 
L'emprem pretsch da la concurrenza, in exemplar da "Burgenbuch von Graubünden", ha Katharina Platz d'Alvagni gudagnà. 
Gremi: archiv chantunal dal Grischun 
Funtauna: rg archiv chantunal dal Grischun 
Data: 27.11.2002 
La regenza pretenda ina introducziun speditiva da la televisiun digitala 
La regenza pretenda da la SRG SSR idée suisse indicaziuns liantas davart la planisaziun da termins per l'introducziun da la televisiun digitala en il Grischun. 
En ina brev al minister da las medias Moritz Leuenberger ed al directur general da la SRG SSR idée suisse, Armin Walpen, insista la regenza sin l'avertura speditiva en il chantun Grischun cun la nova tecnologia da transmissiun "dvb-t". 
I saja inacceptabel, uschia la regenza en sia posiziun, ch'il Tessin ed il Bassin Lémanique duain survegnir questa tecnica sco emprims, suenter la Svizra bassa e pir durant ils onns 2007/2008 il chantun Grischun. 
Cun "dvb-t" pon puspè vegnir retschets en il Grischun ils programs da TSI 1 e da TSR 1. 
Protecziun speziala per uffants e giuvenils tar la lavur: Na betg perder da vista la realitad 
Il departament federal da l'economia vul decretar ina nov'ordinaziun da la lescha da lavur davart la "protecziun speziala per uffants e giuvenils tar la lavur". 
La regenza grischuna ha fatg attent en sia consultaziun a las formulaziuns ed a las noziuns nuncleras e na betg unitaras dal sboz da l'ordinaziun. 
Uschia differenziescha il sboz tranter "uffants" e "giuvenils" sco er tranter "obligads d'ir a scola" e "relaschads da scola", senza inditgar ina vegliadetgna concludenda. 
La regenza ha er s'engaschà fermamain en spezial per l'optica dal sectur da turissem. 
Uffants duain pudair gudagnar anc adina lur daner da satg er a curt termin durant la fin d'emna en il sectur da turissem (però mo entaifer ina fanestra da temp ch'è definida cleramain). 
La regenza vul er reglar il servetsch da giuvenils a partir dal 16avel anniversari che lavuran als runals. 
Els duain er en l'avegnir pudair vegnir incaricads cun lavurs da surveglianza en il sectur da lieus d'entrada e da sortida resp. en il sectur da staziuns da deviaziun. 
Ultra da quai pleda la regenza per in'adattaziun da la nov'ordinaziun a las relaziuns effectivas en spezial en il mastergn principal e secundar da construcziun. 
Qua na pon en spezial betg vegnir incaricads giuvenils senza conclusiun da l'emprendissadi tut tenor lavur enfin la fin dal 19avel anniversari. 
L'emissiun da certificats è reglada da nov 
La regenza grischuna ha approvà la revisiun totala davart l'emissiun da certificats per burgais svizzers. 
Quella porta in'adattaziun a la legislaziun federala cumplettamain nova e sclerescha principalmain las proceduras per l'emissiun d'in nov passaport e d'ina nova carta d'identitad. 
Las propostas emplenidas da las vischnancas vegnan elavuradas ed emessas a l'uffizi da polizia. 
Enfin ussa èn las cartas d'identitad vegnidas dumandadas da las vischnancas directamain tar il producent. 
Ultra da quai vegn en il rom da la revisiun totala la repartiziun da las taxas tranter il chantun e las vischnancas reglada da nov. 
La nova legislaziun da certificats da la confederaziun entra previsiblamain en vigur il 1. da schaner 2003. 
SAP: elegì il cussegl da la scol'auta professiunala 
La regenza ha elegì il cussegl da la scol'auta professiunala da pedagogia dal Grischun (SAP): ord motivs d'uffizi vegn cusseglier guvernativ Claudio Lardi president. 
Plinavant vegnan ad esser commembras / commembers dal cussegl Rolf Hanimann, Küblis, Martin Jäger, Cuira, Ladina Maissen-Huder, Trimmis, Jacqueline Stgier, Maiavilla e Livio Zanolari, Cuira. 
L'elecziun vala per la perioda d'uffizi enfin la fin da zercladur 2004. 
Approvà la sanaziun d'edifizis forestals 
Enfin la stad avanzada 2002 ha la ferma plievgia chaschunà gronds donns a guauds e terrens cultivads. 
La regenza ha ussa approvà il project global donns da malaura 2002 en spezial per la reparaziun d'uschenumnads "edifizis forestals" (segirada da las scarpas, drenadis e lingias da deflussiun, reparar vias e fundaments da sustegn). 
La contribuziun chantunala munta a 944'000.-- francs. 
Ils custs totals muntan a circa quatter milliuns francs; da quels surpiglia la confederaziun trais milliuns. 
La finiziun dal project è previsa per la fin da l'onn 2005. 
Contribuziuns a differentas instituziuns chantunalas 
- L'Ospidal Val Müstair survegn per la cumpra d'ina nova ambulanza ina contribuziun chantunala da 90'000. -- francs. 
- La regenza sustegna l'installaziun da l'Uniun marca Grischun UMGR cun 50'000. -- francs . 
Ultra da quai survegn la UMGR per la durada da tschintg onns ina contribuziun annuala da 20'000.-- francs. 
- Per renovar il center da furmaziun e da scolaziun supplementara Rosengarten survegn la federaziun per hotellaria e restauraziun Gastro Grischun ina contribuziun chantunala da var 305'000.-- francs. 
Da vischnancas e regiuns 
- La regenza ha approvà la revisiun parziala da la lescha communala da taglia da Pasqual e da Bever, medemamain la nova creaziun da la lescha da turissem da la vischnanca da Veulden e da la lescha davart la taxa da promoziun per il turissem da la vischnanca da Saas. 
- Cun disposiziun da la regenza han differents uffizis da stadi civil da las vischnancas fusiunà: 
- Ils uffizis da stadi civil da Flearda, Masagn, Tusaun, Tschappina ed Urmagn tar l'uffizi da stadi civil Tusaun-Mantogna cun domicil a Tusaun; - Ils uffizis da stadi civil da Cazas, Preaz, Sarn-Purtagn e Tartar tar l'uffizi da stadi civil Cazas-Mantogna cun domicil a Cazas; - Ils uffizis da stadi civil da Panaduz, Domat, Favugn, Flem, Razén, Tumein e Trin tar l'uffizi da stadi civil Plaun cun domicil a Domat; - Ils uffizis da stadi civil d'Andiast, Sursaissa, Pigniu, Rueun, Stussavgia, Siat, Tenna, Valendau, Vuorz e Versomi tar l'uffizi da stadi civil circul da la Foppa cun domicil a Glion. - En il vitg da Cazas tranter la banca chantunala e l'orticultura Frigg sin ina lunghezza da 200 meters vegn la spertadad reducida da 60 a 50 km/h "general". - La vischnanca da Zernez survegn ina contribuziun chantunala da var 1800 francs per las expensas en connex cun las lavurs da stizzar l'incendi da guaud en il territori "Ertas" durant l'avrigl 2002. Projects da vias 
Per las lavurs da sanaziun en il tunnel dal San Bernardin ha la regenza approvà ulteriurs 1,4 milliuns francs. Chanzlia chantunala dal Grischun 
Funtauna: rg chanzlia chantunala dal Grischun Data: 28.11.2002 
Ils plans sectorals rodaglia/traffic public e via èn exponids publicamain 
La confederaziun vul prender a mauns las ulteriuras planisaziuns per via e rodaglia tenor il princip d'ina politica da traffic durabla. 
In med per cuntanscher quai èn ils plans sectorals tenor l'art. 13 da la lescha federala davart la planisaziun dal territori. 
Perquai han ils uffizis federals da vias (UVIAS) e da traffic (UFT) ensemen cun l'uffizi federal da svilup dal territori (UFST) elavurà las parts da concept dals plans sectorals rodaglia/traffic public e via ed introducì ina vasta procedura d'audienza e da cooperaziun. 
Il traffic sin via ed il traffic sin rodaglias crescha fermamain dapi onns. 
Prognosas partan dal fatg ch'il traffic da persunas en Svizra pudess s'augmentar durant ils proxims 20 onns enfin 48 pertschient ed il traffic da rauba schizunt enfin 95 pertschient. 
A basa da quest augment da traffic daventan ils problems da capacitad pli critics, en spezial per il traffic da traversada da las Alps sco er en las aglomeraziuns. 
Politica da traffic durabla 
En il senn d'ina politica da traffic durabla vali da reglar il traffic en furma economica, raschunaivla ord vista sociala e favuraivla a l'ambient. 
Per cuntanscher quai è basegnaivla ina coordinaziun tranter ils singuls purtaders da traffic sco er tranter ils projects pli gronds. 
Per garantir ina coordianziun optimala èn vegnids elavurads ils plans sectorals rodaglia/traffic public e via. 
Quests plans sectorals èn instruments d'administraziun, da planisaziun e d'infurmaziun da la confederaziun per la planisaziun cumplessiva e la coordinaziun dal traffic public sco er dal sectur dal traffic sin via. 
Plans sectorals garanteschan che novas mesiras e novs projects vegnan evaluads e decidids tenor criteris transparents e che prioritads per la realisaziun ord vista generala vegnan determinadas. 
Els sustegnan la coordinaziun cun ulteriuras planisaziuns e pussibiliteschan en pli l'armonisaziun tranter la confederaziun ed ils chantuns (plan directiv chantunal). 
Il vair instrument da coordinaziun sur tut ils secturs ora è il plan directiv chantunal (p. ex. l'armonisaziun tranter il svilup d'abitadi ed il traffic). 
Projects impurtants èn en planisaziun 
Insaquants projects da traffic sin via e rodaglias èn en planisaziun ed en realisaziun. 
Projects gronds ch'ins po numnar en connex cun ils plans sectorals rodaglia/traffic public èn la viafier 2000, la NEAT sco er las colliaziuns da la Svizra orientala e da la Svizra franzosa a la rait da viafier europeica da gronda sveltezza. 
En il sectur traffic sin via èn al center la finiziun da la rait da vias naziunalas, il mantegniment da la substanza e la garanzia d'ina funcziunalitad optimala. 
En quest connex vegnan l'iniziativa Avanti e la cuntraproposta dal cussegl federal a giugar ina rolla impurtanta. 
Ultra da quai vai per la definiziun d'ina nova rait da vias federala che duai remplazzar il sistem actual da vias naziunalas e da vias principalas svizras. 
Audienza e cooperaziun 
L'audienza da las autoritads sco er l'infurmaziun e la cooperaziun da la populaziun davart ils plans sectorals rodaglia/traffic public e via vegnan realisadas en il chantun Grischun durant il spazi da temp dals 28 da november enfin ils 20 da december 2002. 
L'exposiziun publica succeda tant en las regiuns sco er tar l'uffizi chantunal da planisaziun a Cuira. 
Posiziuns ed opposiziuns ston ins inoltrar enfin ils 31 da december 2002 a l'uffizi chantunal da planisaziun. 
Gremi: departament da l'intern e da l'economia publica 
Funtauna: rg uffizi da planisaziun 
Data: 03.12.2002 
In'etappa impurtanta per la "regiun da golf Surselva" è cuntanschida 
La regenza ha approvà da princip il plan directiv regiunal "concept implants da golf Surselva". 
Cun quai è dada la basa per stgaffir en la Surselva ina regiun da golf communabla cun totalmain fin trais novs implants da golf. 
En il conclus d'approvaziun da la regenza davart quest concept dal plan directiv vegn garantì in ulteriur proceder coordinà cun cundiziuns e pretensiuns per las proceduras successivas. 
En quel conclus vegnan er scleridas anc las dumondas avertas. 
La finamira dal plan directiv regiunal "concept implants da golf Surselva" da la corporaziun da vischnancas Surselva è da stgaffir ina regiun da golf communabla cun pliras plazzas da golf che vegnan coordinadas en lur realisaziun e commerzialisadas communablamain. 
La colliaziun da differents purschiders duai promover il turissem durant la stagiun da stad e trair a niz meglier ils letgs e l'infrastructura existenta. 
Il concept dal plan directiv cumpiglia, sper l'implant da golf existent a Selva/Sedrun, projects per novs implants da golf a Sursaissa - Flond, Breil e Sagogn - Schluein. 
La collavuraziun regiunala è segirada cun in contract 
En la Surselva è il tema implants da golf gia dapi il 1993 ina part dal plan directiv regiunal. 
Il 2001 ha la regiun cumenzà cun ina examinaziun concepziunala e cun ina reelavuraziun da quest plan directiv per garantir la coordinaziun regiunala. 
La coordinaziun e fixaziun dals lieus en il plan directiv regiunal dattan la premissa per approvar la planisaziun d'utilisaziun da las vischnancas tenor il project. 
Ils 8 da december 2001 ha la radunanza da delegads da la corporaziun da vischnancas Surselva concludì il nov concept per ils implants da golf cun 60 a 0 vuschs. 
La collavuraziun entaifer la regiun da golf è - en questa furma per l'emprima giada - concretisada tras ina cunvegna tranter la regiun ed ils purtaders dal project e garantida cun in contract. 
Las vischancas da las plazzas da golf han parallel cun la planisaziun directiva gia instradà preparativas per la revisiun da la planisaziun d'utilisaziun e per sclerir la dumonda da la cumpatibilitad ecologica areguard il project. 
La fixaziun en il plan directiv mussa co che las activitads cun effect sin il territori èn coordinadas. 
La premissa per questa fixaziun è in potenzial presumabel da la retschertga, in'examinaziun exacta dals lieus adattads, la realisaziun dal project en general sco er la garanzia da la collavuraziun e coordinaziun en las proceduras sutordinadas. 
Discurs cun las organisaziuns per la protecziun da l'ambient 
Per l'emprima giada ha l'uffizi da planisaziun organisà in hearing en il rom da la procedura d'approvaziun. 
Quel ha servì sco basa da discussiun supplementara per tractar la critica e las resalvas che las organisaziuns per la protecziun da l'ambient avevan fatg cunter quest concept dal plan directiv en il rom da l'exposiziun publica, per preschentar ils differents interess e per meglierar l'infurmaziun vicendaivla. 
Quest hearing mussa ch'ils partenaris participads sa stentan da chattar ina via vers ina schliaziun vicendaivla. 
En la consideraziun generala dals interess è la regenza vegnida a la conclusiun che la coordinaziun da tut il terrirori sin il plan directiv saja garantida. 
En differents puncts datti anc in per dumondas ch'ins vegn a stuair concretisar confurm al stgalim. 
Sper las dumondas da la cumpatibilitad ecologica dals singuls projects, las mesiras da cumpensaziun ecologica e las mesiras substitutivas sco er sper las influenzas sin l'agricultura sto anc sa mussar l'efficacitad areguard l'economia dal manaschi da mintga singula plazza da golf. 
Per realisar la regiun da golf è la stretga collavuraziun decisiva. 
Il concept dal plan directiv è vegnì approvà da la regenza cun resalvas e cundiziuns precisantas per las proceduras successivas. 
La regiun vegn a surpigliar la coordinaziun per cuntinuar il svilup intenziunà e per sclerir las dumondas anc avertas. 
Quai sto funcziunar cun gruppas da lavur spezialisadas al tema; participadas èn las organisaziuns per la protecziun da l'ambient, ils uffizis chantunals e l'agricultura. 
La regiun procura che las lavurs vegnian coordinadas. 
Gremi: uffizi da planisaziun 
Funtauna: rg uffizi da planisaziun 
Data: 04.12.2002 
Il nov plan directiv chantunal è concludì da la regenza 
La mesadad da november ha la regenza decretà il nov plan directiv chantunal. 
Cun quel stat ussa a disposiziun al Grischun in instrument da gestiun modern per la politica da la planificaziun territoriala che tematisescha tut ils secturs impurtants da la planisaziun. 
Ina organisaziun da project speziala cun represchentants da l'administraziun, da las regiuns e da las corporaziuns ha lavurà ca. trais onns vi da quest nov plan directiv. 
Il favrer 1999 ha la regenza incumbensà il dapartament da l'intern e da l'economia publica da repassar il plan directiv chantunal (project PDChant GR 2000). 
Suenter ina preconsultaziun la stad 2000, la procedura d'exposiziun la stad 2001 e la verificaziun la stad 2002 ha ussa la regenza decretà il plan directiv chantunal. 
Uschia vegn il project PDChant GR 2000 a la procedura d'approvaziun tenor urari. 
Il plan directiv è ussa tar la confederaziun 
Tar il nov plan directiv chantunal sa tracti d'in plan directiv repassà cumplessivamain tenor l'art. 9 al. 3 da la lescha federala davart la planisaziun dal territori. 
Plans directivs vegnan approvads da la confederaziun ed èn lura obligants per tut las autoritads svizras. 
La procedura d'approvaziun da la confederaziun vegn probablamain a durar in mez onn. 
En quest connex vegnan a stuair vegnir discutads er puncts, tar ils quals la politica chantunala da la planificaziun territoriala posiziunescha cleramain cunter la confederaziun. 
Sch'il cussegl federal na po betg approvar tschertas parts dal plan directiv vegn fatga ina procedura da reconciliaziun. 
Deliberar las remartgas da la procedura d'exposiziun 
En tut èn vegnidas inoltradas en il rom da la procedura d'exposiziun ca. 1500 opiniuns cun ca. 3600 propostas. 
Var dus terzs da tut las propostas inoltradas sa refereschan a fixaziuns dal territori concretas (objects). 
Circa la mesadad da tut las propostas èn propostas collectivas che cuntegnan en reguard material mintgamai las medemas propostas. 
Ina vaira gronda part da las remartgas consista da malchapientschas sco er da propostas che na pertutgan betg la planisaziun directiva (ca. 850 propostas). 
Durant l'emprima mesadad da l'onn èn las remartgas vegnidas sortidas tenor tema e tenor territori. 
A maun da quest assortiment èn succedidas rundas da discussiun cun ils posts d'administraziun e cun las regiuns (maisas radundas) per sclerir las differenzas e per s'accordar communablamain. 
Davart il plan directiv èn vegnidas inoltradas dus petiziuns. 
Ils interess formulads en quellas èn er vegnids integrads en il rom da la procedura d'exposiziun. 
Ils interess da las petiziuns pon pia ve-gnir cumpigliads en il rom da la deliberaziun ordinaria da las remartgas che resultan da la procedura d'exposiziun en la confruntaziun dals interess cumplessiva. 
Rapport davart las remartgas betg resguardadas 
Igl è caracteristic ch'i na pon betg vegnir resguardadas tut las remartgas. 
Oravant tut quater motivs u ina cumbinaziun da tals na pon betg vegnir resguardads: 
- resguardar la remartga fiss agì cunter la lescha vertenta 
- la remartga stat en cuntradicziun cun planisaziuns e concepts cun vigur legala (planisaziuns locals, plans directivs regiunals, plans sectorals e concepts federals e chantunals) senza ch'i vegnian preschentads novs puncts da vista che pudessan giustifitgar l'adattaziun da questas planisaziuns e da quests concepts 
- la remartga na sa referescha insumma betg a la planisaziun directiva 
- la remartga en chaussa na s'accordescha betg cun la politica da la planificaziun territoriala. 
Davart las remartgas betg resguardadas datti in rapport resumant. 
La resumaziun pon ins suandar tenor ils rinviaments (nummers) tar las singulas remartgas (transparenza). 
Las singulas remartgas sco er la deliberaziun da quellas èn endatadas en ina banca da datas da lavur sut www.richtplan.gr.ch. 
I sa tracta qua d'in instrument da lavur che duai vegnir duvrà er en l'avegnir per elavurar planisaziuns e concepts relevants dal territori. 
La planisaziun regiunala vegn rinforzada 
La planisaziun directiva regiunala vegn er en l'avegnir ad esser da grond'impurtanza. 
Ils discurs da rectificaziun cun las regiuns han mussà che las regiuns vulan ed èn prontas da surpigliar la responsabladad per il svilup dal territori e per la coordinaziun en la regiun. 
La collavuraziun dal chantun cun las regiuns furma "in'incumbensa communabla planisaziun directiva". 
Questa direcziun d'attatga vegn concretisada vinavant sut il chavazzin "visiun plan regiunal 2006". 
La planisaziun regiunala è averta per tut ils temas. 
I vegn tschertgà - sche quai maina a l'adattaziun dal plan directiv chantunal - ina procedura d'exposiziun communabla. 
Bilantsch e perspectiva 
La politica da planisaziun è chaussa dals chantuns - uschia statti en la constituziun federala. 
Cun il nov plan directiv sa preschenta per l'emprima giada ina vista generala davart il svilup ed il potenzial dal territori. 
El è l'urden da preschentaziun da la politica chantunala da la palanificaziun territoriala. 
Il plan directiv è in document da referenza per la planisaziun sectorala e per concepts da la confederaziun. 
A las vischnancas ed a las regiuns serva il plan directiv sco instrument d'infurmaziun e coordinaziun. 
Il plan directiv po er vegnir chapì sco contract per il svilup dal territori tranter la confederaziun, il chantun, las regiuns e las vischnancas. 
La realisaziun dal plan directiv en las regiuns ed en las vischnancas vegn a succeder cuntinuadamain. 
En il decurs dal project ha pudì stabilir ina buna collavuraziun averta e constructiva cun las regiuns - l'emprova da l'onn 1995 per elavurar in plan directiv chantunal era ida ad aua tranter auter er pervia da la mancanza da collavuraziun. 
Cun il nov plan directiv è ì a fin il project PDChant GR 2000, dentant betg la planisaziun directiva sco process. 
La planisaziun directiva è in'incumbensa permanenta (planisaziun successiva). 
En ils proxims onns vegni a dar midadas en il plan directiv: per meglierar ed approfundar l'elavuraziun en tscherts temas, sch'i dat novas incumbensas, sche las relaziuns sa midan u sch'i dat en general meglras schliaziuns. 
Il plan directiv en l'internet 
Dal plan directiv po mintgin prender invista en l'internet ( 
www.richtplan.gr.ch 
). 
La website è interactiva. 
Sch'in simbol dal plan directiv vegn selecziunà cun in clic vegn mussda l'infurmaziun davart l'object ed il sectur spezialisà correspundent. 
Er ina tschertga tenor temas è dentant pussaivla. 
Ins po er selcziunar singulas vischnancas u regiuns. 
Sper il text e la charta dal plan directiv pon ins er prender invista en l'internet er da las cartas da sintesa (infurmaziun supplementara detagliada). 
Gremi: uffizi da planisaziun 
Funtauna: rg uffizi da planisaziun 
Data: 04.12.2002 
Il secretariat dal cussegl grond è occupà 
En il rom da la refurma da parlament ch'è vegnida deliberada durant la sessiun da mars 2002 dal cussegl grond han ins stgaffì da nov in secretariat per il cussegl grond. 
Quest secretariat è dotà cun duas e mez plazzas ed è ina partiziun da la chanzlia chantunala, professiunalmain è el dentant suttamess als organs dal cussegl grond (presidi, conferenza dals presidents, cumissiuns). 
La conferenza dals presidents dal cussegl grond ha occupà ils 7 d'october ed ils 25 da november 2002 las plazzas stgaffidas da nov. 
Sco manader dal secretariat dal cussegl grond (pensum da 100 %) è vegnì elegì lic. iur. Domenic Gross, advocat a Puntraschigna. 
Ulteriurs commembers dal team èn sco collavuratur (100 %) Adriano Jenal, Cuira, e sco secretaria (50 %) Susanne Gross, Cuira. 
L'entschatta da la lavur è prevesida per il 1. da matg 2003. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 05.12.2002 
Novs projects da rempars cunter bovas ed auas grondas 
Las bovas ed auas grondas extraordinarias da mez november 2002 han motivà la regenza da dar en incumbensa la planisaziun da novs rempars. 
L'uffizi da construcziun bassa dal Grischun vegn ad elavurar novs projects da rempars per la Val Campliun, Trun, la bova da Schlans, Schlans, il Ual da Valdun, Rueun, la Val da Dusch, Pasqual, per la Landwasser e la Rabiusa, Churwalden sco er per il Cosenzbach, Vaz sut. 
Las taxas da las patentas d'alcohol da l'onn 2002 èn repartidas 
La regenza grischuna ha repartì var 410'000 francs da las uschenumnadas taxas da las patentas d'alcohol da l'onn 2002. 
Tenor la lescha d'ustaria van las entradas dal chantun "ord las taglias sin il commerzi e la vendita en detagl cun bavrondas destilladas" mintgamai a mesadad en favur d'intents d'util public e per promover il turissem. 
Concretamain obtegnan daners ord las taxas da las patentas d'alcohol da l'onn 2002 diversas chasas d'uffants e da scola, organisaziuns ed instituziuns d'impedids, uniuns, federaziuns, fonds e fundaziuns sco er organisaziuns d'agid a sasez e singuls projects. 
- Ils uffizis da stadi civil d'Arosa, Calfreisen-Castiel-Lüen, Langwies, Maladers e St. Peter vegnan fusiunads a l'uffizi da stadi civil Scanvetg cun sedia ad Arosa. - La regenza ha approvà la revisiun parziala da la constituziun communala da Zizers. Cun l'entrada en vigur da la lescha chantunala da scola l'onn 2000 èsi daventà necessari d'adattar la lescha da scolina e da scola ed il medem mument da midar la constituziun. - La paisa maximala permessa sin la via chantunala da colliaziun Uors-Surcasti vegn augmentada da 16 sin 28 tonnas. Il medem mument vegn augmentada la paisa maximala permessa sin la via da Val S. Pieder, traject cauvitg Val S. Pieder-cruschada Valé. Projects da vias 
Per lavurs sin la A13 - tunnel dal San Bernardin sco er traject Nufenen-Fuchstobel - ha la regenza approvà per augmentar la segirezza dal tunnel e per lavurs da serrer 107'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 05.12.2002 
Flurin Caviezel vegn puspè a lavurar sco musicist 
Flurin Caviezel il schef da l'uffizi da cultura dal chantun Grischun ha desditg sia plazza per la fin da zercladur da l'onn proxim. 
Suenter tschintg onns sco incumbensà per dumondas da cultura en il departament d'educaziun, cultura e protecziun da l'ambient vul el puspè vegnir activ sco artist liber sin ils champs da la musica e dal teater. 
Sco segunda chomma purtanta vegn el puspè a lavurar per 50 pertschient sco magister da musica a la scola chantunala a partir dal proxim onn da scola. 
Il departament deplorescha extraordinariamain questa decisiun perquai che Flurin Caviezel presta lavur excellenta. 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 05.12.2002 
Veronika Niederhauser daventa la directura dal nov center da furmaziun per la sanadad ed ils fatgs socials a Cuira 
Il cussegl da scola che vegn presidià da cusseglier guvernativ Claudio Lardi ha elegì dunna Veronika Niederhauser, domiciliada a Fläsch, sco directura dal center da furmaziun per la sanadad ed ils fatgs socials (CSS) a Cuira. 
Dunna Niederhauser è economa da manaschi (SAP) e spezialista diplomada da tgira. 
Ella dispona d'ina scolaziun da management e d'ina scolaziun sco directura d'ina instituziun sociala sco er da gronda experientscha professiunala e da gestiun en il sectur da la sanadad e dals fatgs socials, tranter auter sco manadra d'ina scola da tgira e sco manadra da projects. 
Dunna Niederhauser vegn a cumenzar sia plazza sco directura il 1. da favrer 2003. 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 11.12.2002 
Plan da las votaziuns 2003 en il Grischun 
L'onn proxim han lieu ils 4 da matg las elecziuns cirquitalas ed ils 19 d'october las elecziuns dal cussegl naziunal. 
Sper quests termins electorals fixs, ha la regenza prendì en vista ulteriurs termins per votaziuns chantunalas. 
Uschia vegni votà ils 18 da matg davart la revisiun totala da la constituziun chantunala. 
La medema dumengia da votaziun po il suveran decider concernent la lescha davart la promoziun da la tgira d'uffants cumplementara a la famiglia. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.12.2002 
Post spezialisà Protecziun da l'uffant -Ti n'es betg sulet! 
Sut il motto "Ti n'es betg sulet!" vegn distribuì durant ils proxims dis in flyer a tut las scolaras ed a tut ils scolars dal Grischun a partir da la terza classa primara davart la tematica abus / maltractament. 
Il flyer è scrit per tudestg, talian e rumantsch grischun. 
Da giuvenils per giuvenils ed uffants 
Grazia al sustegn da differentas interpresas han ins pudì chattar per la realisaziun da quest'idea ina soluziun ch'è finanzialmain purtabla. 
Il giuven Simon Matz - graficher en scolaziun - ha creà quest flyer per persunas giuvnas ensemen cun il textader per juniors Gieri Hinnen. 
Il flyer è scrit linguisticamain uschia ch'el è bain chapibel per uffants, e plascha però er als giuvenils. 
Il cuntegn essenzial è: 
- Tar nus è insatgi qua per tai. 
- Nus mussain a tai las differentas pussaivladads, co ch'i po vegnir gidà a tai. 
- Communablamain chattain nus ina soluziun, però ti decidas tez, co ch'i duai cuntinuar. 
Il team dal post spezialisà Protecziun da l'uffant spetga, ch'entras la vasta distribuziun dal fegl d'infumaziun vegnan uffants e giuvenils ch'èn pertutgads directamain fatgs attent a la pussaivladad da dumandar agid tar persunas dal fatg. 
Enfin ussa n'è questa pussaivladad betg vegnida duvrada savens. 
S'annunziadas èn surtut persunas da referiment creschidas ch'han fatg attent ad abus concret u presumà e ch'han dumandà sustegn. 
La protecziun d'uffants periclitads predominescha 
Il post spezialisà Protecziun da l'uffant è in post temporar dal chantun che sa chatta en la segunda mesadad d'ina fasa experimentala da trais onns. 
El è il post da consultaziun en cas da suspect u d'abus cumprovà corporal, psichic e sexual. 
L'offerta cumpiglia: 
- cussegliaziuns d'uffants e giuvenils 
- cussegliaziuns da geniturs, persunas da referiment, instituziuns 
- interventziuns da crisa en cas d'urgenza 
- lavur da scleriment tar uffants e giuvenils, tar ils quals igl exista il suspect d'abus u da maltractament 
- introducziun da mesiras da protecziun da l'uffant e da proceduras penalas sco er l'accumpagnament da las persunas pertutgadas. 
La protecziun d'uffants e giuvenils periclitads entras mesiras adattadas stat en il center da la lavur. 
Igl è però er impurtant da sustegnair las famiglias pertutgadas e lur ambient (magistras/magisters, mussadras/mussaders, terapeutas/terapeuts e. u. v.). 
Ensemen cun autras persunas dal fatg ed instituziuns vegnan planisads ils pass che pussibiliteschan ina meglieraziun durabla da la situaziun dals pertutgads. 
Ils post spezialisà è cuntanschibel durant 24 uras sur il numer da telefon 081 258 31 90. Las cussegliaziuns èn gratuitas. 
Ils collavuraturs èn suttamess a l'obligaziun da discreziun ed igl exista er la pussaivladad da sa laschar cussegliar anonimamain. 
Il post spezialisà exista dapi il 1. da mars 2001 ed ha sia sedia a la Grabenstrasse 40. El è affilià a l'uffizi dal servetsch social ed è responsabel per l'entir chantun. 
Il post vegn manà da Franz Bütler ch'è er manader dal post da cussegliaziun Agid a victimas tar l'uffizi dal servetsch social. 
Lucrezia Berther ed Anna Schwarz èn collavuraturas. 
Durant quests 21 mais ch'il post spezialisà exista èsi reussì a la "protecziun da l'uffant" da stgaffir in provediment per tut la surfatscha dal chantun Grischun. 
La collavuraziun cun las existentas instituziuns socialas, pedagogicas, medicinalas e tutelaras è garantida e sa cumprova. 
En cas da basegn pon commembers dal team vegnir engaschads al lieu, dapertut en il chantun. 
Ina incumbensa impurtanta dal post spezialisà è l'intermediaziun da terapias adattadas che duain effectuar ina meglieraziun durabla da la situaziun. 
Enfin ussa èn vegnids tractads ca. 150 cas - dal suspect ch'ins sto prender serius enfin tar la fasa d'elavuraziun cun tgira psicologica. 
Gremi: Post spezialisà per la protecziun da l'uffant 
Funtauna: rg Post spezialisà per la protecziun da l'uffant 
Data: 11.12.2002 
I vegn recumandà da refusar l'iniziativa "Egualitad da las schanzas per la giuventetgna dal Grischun" 
La regenza grischuna propona al cussegl grond da recumandar al pievel la refusaziun da "l'iniziativa per mantegnair l'egualitad da las schanzas per la giuventetgna dal Grischun". 
Il concept existent da linguas estras en il Grischun è ina buna basa stabila. 
La midada dal concept per la scola secundara e reala che vegn proponida da l'iniziativa sbaglia la mira. 
Tenor il concept existent da linguas estras emprendan ils giuvenils dal Grischun en la scola populara ina lingua chantunala ed englais. 
Franzos vegn purschì cun sustegn spezial sco rom facultativ. 
Da substanza vul "l'iniziativa per mantegnair l'egualitad da las schanzas per la giuventetgna dal Grischun" cuntanscher che sin il stgalim superiur da las scolas popularas da tut las regiuns linguisticas dal Grischun vegnia midà il concept e ch'i vegnia introducì franzos sco rom d'elecziun obligatori. 
Tenor l'iniziativa duai la giuventetgna dal Grischun tudestg avair la pussaivladad da na betg pli eleger la lingua estra iniziala talian suenter trais onns scola primara e sin il stgalim superiur - enstagl d'approfundar las enconuschientschas da la lingua taliana - d'emprender en trais onns la lingua franzosa. 
Cunquai speran ils iniziants sin ina meglra egualitad da las schanzas per la giuventetgna dal Grischun sin il martgà da lavur, spezialmain en la Svizra tudestga. 
Ultra da quai duai vegnir transferida al pievel la cumpetenza da fixar roms obligatoris, roms d'elecziun obligatoris e roms facultativs en il sectur da l'instrucziun da linguas estras. 
L'iniziativa na porta nagina meglieraziun 
La regenza grischuna basa sia tenuta envers l'iniziativa er sin in'expertisa da Georges Lüdi, professer ordinari al seminari romanistic da l'universitad da Basilea. 
En l'optica linguistica ha il concept da linguas estras existent clers avantatgs. 
El resguarda la situaziun dal chantun Grischun triling, las pretensiuns dal martgà da lavur e las concepziuns svizras da l'instrucziun da linguas estras. 
Ultra da quai èn cuntanschidas a la fin dal temp da scola obligatori cun la regulaziun valaivla las finamiras d'instrucziun sin il champ da linguas estras. 
Ils giuvenils acquistan enconuschientschas fundadas d'ina lingua latina sco er dal tudestg e da l'englais. 
Giuvenils cun dun linguistic ch'èn motivads pon anc emprender en il rom da la promoziun dal talent in'ulteriura lingua sco rom facultativ. 
En confrunt cun quai porta l'iniziativa sut quests puntgs da vista naginas meglieraziuns: ils giuvenils dal Grischun tudestg avessan en la scola secundara e reala bain l'opziun da la medema cumbinaziun da roms sco ils giuvenils d'auters chantuns da la Svizra tudestga. 
Perquai ch'els stuessan entschaiver a partir da la 7avla classa da funs ensi cun englais u franzos na pudessan els durant quest temp betg cuntanscher qualitativamain las finamiras da l'instrucziun da linguas estras ch'èn planisadas enfin la fin da la scola obligatoria. 
Tenor l'opiniun da la regenza èsi però da refusar questa iniziativa er perquai ch'ella oppona in a l'auter rumantsch e talian e flaivlenta uschia quellas linguas chantunalas. Supplement da chareschia da 0,45 pertschient 
Il persunal chantunal ed ils magisters da las scolas popularas survegnan per il 1. da schaner 2003 in supplement da chareschia da 0,45 pertschient. 
A basa da la situaziun finanziala precara dal chantun ha la regenza decidì da cumpensar la mesadad da la chareschia effectiva da circa 0,9 pertschient. 
Quai er sa basond sin las mesiras da paja dals ulteriurs chantuns da la Svizra orientala. 
Ultra da quai n'era la cumissiun da gestiun (CdG) dal cussegl grond betg s'exprimida da princip encunter il pajament da la chareschia. 
Il cussegl grond ha decidì en la sessiun da november sin proposta da la CdG da spargnar durant l'onn 2003 otg milliuns francs en il sectur dal persunal. 
Attribuì las contribuziuns da gulivaziun da finanzas 2002 
La regenza ha attribuì las contribuziuns da gulivaziun da finanzas per l'onn 2002 da totalmain circa 21 milliuns francs. 
Questa summa sa cumpona da la gulivaziun da la forza fiscala 2002 da var 12 milliuns, da contribuziuns ad ovras publicas da circa 5,5 milliuns francs e da la gulivaziun per basegns spezials en l'import da var 2,5 milliuns francs. 
Latiers vegn anc la contribuziun d'in mez milliun francs per la fusiun da la vischnanca da Donat. 
Revedì las prescripziuns da pestga 
Las prescripziuns da pestga actualas èn idas en vigur il 1. da schaner 2002. 
En il sectur da la determinaziun davart la statistica da pestga è però s'imponida ina revisiun. 
Il regress duai vegnir meglierà cun las midadas decididas. 
La statistica da pestga furma la basa per la cultivaziun da las auas. 
La suletta midada materiala concernent ils reviers da schanetg pertutga il ual da Tull a Flem. 
Quel na vegn da nov betg pli menziunà sco revier da schanetg. 
Ils fatgs da sanitad ed ils servetschs da salvament sur ils cunfins 
Durant il mais da mars 2000 han la Svizra e l'Austria suttascrit la cunvegnientscha davart la facilitaziun da sgols d'ambulanza sco er da sgols da retschertga e da salvament. 
Il chantun Grischun vul ussa stipular cunvegnientschas regiunalas cun ils pajais federativs Vorarlberg e Tirol. 
La regenza grischuna propona da decretar cunvegnientschas d'execuziun en il rom da quests accords regiunals. 
Quellas duain sclerir tranter auter dumondas pertutgant ils fatgs da sanitad ed il servetsch da salvament. 
Latiers tutgan la collavuraziun cun organisaziuns localas da salvament sco il servetsch da salvament alpin ed il corp da pumpiers, la regulaziun da las modalitads per l'alarm, la definiziun dals criteris per l'ospitalisaziun suenter acziuns primaras sco er la regulaziun dals custs per servetschs da salvament sur ils cunfins. 
La regenza giavischa en sia consultaziun per mauns da l'uffizi federal da l'aviatica civila ch'il scleriment da questas dumondas vegnia transmess als chantuns Grischun e Son Gagl resp. als pajais federativs Vorarlberg e Tirol. 
La regenza refusa la nova ordinaziun davart ils instruments da mesiraziun 
Sch'in meter vegn mesirà, ina secunda dumbrada u sch'in kilogram vegn pasà dovran ins instruments bullads. 
Per ch'ils resultats da l'examinaziun vegnan renconuschids en la UE vul l'uffizi federal per metrologia ed accreditaziun decretar ina nova ordinaziun davart ils instruments da mesiraziun. 
La regenza grischuna refusa però cleramain il sboz preschent. 
Ils custs per la basegnaivla surveglianza e controlla dal stadi èn vegnids purtads enfin ussa dal chaschunader dals custs, pia da las persunas che duvran ils instruments da mesiraziun. 
Quels custs duain ussa previsiblamain vegnir purtads dal maun public. 
Ultra da quai na duain ils producents, ils importaders ed ils commerziants betg pli esser obligads d'annunziar mintga instrument da mesiraziun avant da l'introducir sin il martgà a l'uffizi chantunal da paisas e mesiras ch'è cumpetent en chaussa. 
L'execuziun da la lescha davart ils instruments da mesiraziun è inacceptabla en cas d'ina disculpaziun dals custs als chantuns e senza obligaziun d'annunzia. 
7,4 milliuns francs per linguas minoritaras 
La regenza grischuna ha dumandà per il proxim onn in agid finanzial federal da 4,75 milliuns francs. 
Quests daners èn previs per la promoziun ed il mantegniment da la lingua e cultura rumantscha e taliana en il chantun Grischun. 
Il chantun Grischun vegn supplementarmain a metter a disposiziun circa 2,6 milliuns francs. 
Quests meds finanzials en l'import total da var 7,4 milliuns francs vegnan impundids l'onn 2003 per uschenumnadas mesiras generalas (p. ex. mesiras dal chantun e mesiras da terzas persunas), per contribuziuns ad organisaziuns linguisticas, per ediziuns e tras l'agentura da novitads rumantscha per la pressa rumantscha. 
Contribuziuns chantunalas a differentas instituziuns 
- Per la promoziun d'ovras culturalas ed occurrenzas ha la regenza approvà contribuziuns e garanzias da deficit en l'import da 264'000 francs. 
Totalmain han ins resguardà uschia 17 dumondas. 
- La regenza ha approvà circa 12'000 francs contribuziuns da sport-toto. 
Quest import resguarda tschintg dumondas. 
- La cuminanza da lavur grischuna da cudeschs per la giuventetgna survegn per l'organisaziun e la realisaziun dal terz premi da leger Arge-Alp en il chantun Grischun in sustegn finanzial unic da circa 20'000 francs. 
- En il rom da l'agid umanitar dal chantun Grischun ha la regenza deliberà 22'000 francs per differents projects. 
Da vischnancas e regiuns 
- Per l'avertura da la zona industriala ha la regenza garantì a la vischnanca da San Vittore in emprest d'agid d'investiziun senza tschains en l'import d'in milliun francs. 
La contribuziun chantunala per quest project munta a maximal circa 350'000 francs. 
- La regenza ha approvà la revisiun parziala da la planisaziun locala da la vischnanca d'Urmagn, plan da zonas parzial "Oberurmein". 
Projects da vias 
A la renovaziun dal tunnel dal San Bernardin ha la regenza concedì in credit da 935'000 francs per la direcziun generala dal project. Persunal 
El entschaiva sia nova lavur il 1. da schaner 2003. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 12.12.2002 
Passaport svizzer 2003 / carta d'identitad 2003 
A partir dal proxim onn vegnan emess a las burgaisas svizras ed als burgais svizzers novs passaports e novas cartas d'identitad. 
Ensemen cun la nova legitimaziun vegn introducì ina nova furma d'emetter tals. 
Las taxas vegnan armonisadas en l'entira Svizra. 
Il passaport svizzer enconuschent che datescha da l'onn 1985 na vegn betg pli emess e betg pli prolungà a partir da la fin da december 2002. 
El vegn remplazzà entras in passaport ch'è pli pitschen e ch'è legibel d'ina maschina. 
Il nov passaport è valaivel per diesch onns e na po betg vegnir prolungà. 
Medemamain n'èn las registraziuns d'uffants betg pli pussaivlas. 
Damain datas persunalas 
Tar la carta d'identitad na mida betg bler. 
Il format da carta da credit vegn mantegnì, la carta d'identitad cuntegna però damain datas persunalas. 
Da nov vegn il passaport svizzer a custar 120 francs e la carta d'identitad 65 francs. 
Tuttas duas legitimaziuns pon vegnir retratgas ensemen per 128 francs. 
Per uffants e minorens valan taxas reducidas. 
La nova furma d'emetter, en il chantun Grischun na vegnan ils passaports betg pli producids entras l'uffizi da polizia dal Grischun, mabain centralmain entras l'uffizi federal per edifizis e logistica, ha per consequenza in bler pli lung temp da furniziun. 
In passaport ch'è vegnì pretendì vegn per regla tramess directamain a las burgaisas ed als burgais entaifer trais emnas. 
Empustar novas legitimaziuns a temp 
En cas urgents pon ins pretender in passaport provisori tar la vischnanca. 
La carta d'identitad d'urgenza d'enfin ussa scroda. 
Il passaport provisori vegn emess da l'uffizi da polizia dal Grischun entaifer in di e custa 100 francs. 
Sco enfin ussa exista la pussaivladad da retrair en cas urgents ed ordaifer las uras da biro regularas in passaport provisori a l'eroport da Turitg. 
Almain a l'entschatta da l'onn 2003 ston in quintar cun gronds retards tar la producziun dals passaports. 
A burgaisas e burgais che duvran il schaner in passaport recumandain nus da prolungar anc durant il december 2002 il passaport d'enfin ussa u da dumandar l'emissiun d'in passaport 85. Passaports valaivels pon vegnir duvrads er en l'avegnir. 
Las novas legitimaziuns pon vegnir pretendidas tar la vischnanca da domicil a partir d'immediat. 
Gremi: uffizi da polizia dal Grischun 
Funtauna: rg uffizi da polizia dal Grischun 
Data: 16.12.2002 
La regenza sa defenda encunter la dischlocaziun da cumpetenza tar la revisiun da la lescha davart las armas 
La lescha valaivla davart las armas è en vigur dapi l'onn 1999. 
Ina revisiun duai ussa schliar differents problems d'execuziun. 
En quest connex ha l'unificaziun da l'applicaziun da la lescha davart las armas emprima prioritad. 
Enfin ussa è la lescha vegnida interpretada dals singuls chantuns en divers secturs en furma differenta; per exempel tar la concessiun da permissiuns per purtar armas e tar la controlla dals commerziants d'armas. 
Plinavant duai tranter auter da princip mintgin che cumpra in'arma mussar ina permissiun d'aquistar armas. 
Las soft air guns e las armas d'imitaziun ch'han pudì vegnir acquistadas enfin ussa libramain vegnan medemamain suttamessas a la lescha davart las armas. 
La banca da datas davart la retratga e la refusaziun da permissiuns sco er la confiscaziun d'armas survegn entras la revisiun da la lescha davart las armas ina basa legala; enfin ussa existiva mo ina basa legala temporara. 
La regenza grischuna sustegna da princip la revisiun planisada. 
Ella refusa però ina dischlocaziun da cumpetenza dals chantuns a la confederaziun per conceder permissiuns excepziunalas. 
Igl è indispensabel che l'uffizi, il qual examinescha las premissas per ina permissiun, decida er davart la concessiun, scriva la regenza en sia consultaziun per mauns da l'uffizi federal da polizia. 
Medemamain na vul la regenza betg laschar reducir las cumpetenzas dals chantuns en il sectur da l'import d'armas. 
La regenza grischuna ha decretà diversas disposiziuns executivas (DE) che van en vigur en furma revedida il 1. da schaner 2003. 
La revisiun totala da las DE tar la lescha davart l'assicuranza da malsauns e la reducziun da las premias (DE tar LARP), la revisiun parziala da las DE tar la lescha davart il promover la tgira da malsauns e l'assistenza da persunas attempadas e che basegnan tgira e la revisiun parziala da las DE davart la renconuschientscha da las organisaziuns per tgira ed assistenza a chasa sco er da la cussegliaziun per mammas e babs. 
A l'entschatta da mars da l'onn 2002 han las votantas ed ils votants dal Grischun decidì ina revisiun parziala da la lescha davart l'assicuranza da malsauns e la reducziun da las premias (LARP). 
Il sistem da la reducziun da las premias ch'è vegnì midà ha ussa gì per consequenza ina revisiun totala da las disposiziuns executivas correspundentas. 
Per il 1. da schaner 2003 va l'ordinaziun da la confederaziun davart il calcul dals custs e la registraziun da las prestaziuns tras ils ospitals e las chasas da tgira en l'assicuranza da malsauns (OCPre) en vigur. 
Entras quai èn diversas adattaziuns a duas disposiziuns executivas chantunalas vegnidas necessarias. 
A partir d'immediat van perencunter las disposiziuns executivas tar la lescha chantunala da taglia en vigur. 
Disposiziuns stringentas da la lescha federala davart l'armonisaziun da la taglia directa dals chantuns e da las vischnancas pretendan la revisiun da las DE per la perioda fiscala 2002. 
Nov model da cumpensaziun cun pauschalas per in cas medicinal concret e cun pauschalas parzialas per di per ils ospitals acuts subvenziunads dal maun public 
Las pauschalas per di per ils ospitals acuts che vegnan subvenziunads entras il maun public vegnan remplazzadas entras las pauschalas per in cas medicinal concret e las pauschalas parzialas per di. 
Quest uschenumnà model da TPP (tariffa da process-prestaziun) vegn applitgà per las prestaziuns staziunaras a la partiziun generala. 
La regenza ha ussa approvà la cunvegnientscha correspundenta per il 1. da schaner 2003. 
Durant ils davos onns ha la regenza fixà suveranamain pliras giadas las tariffas (pauschalas per di), suenter che las tractativas tranter ils partenaris da tariffa n'eran betg gartegiadas. 
Ils meds per il traffic public regiunal vegnan mess a disposiziun 
L'onn proxim sustegna la confederaziun il traffic public regiunal dal Grischun cun circa 148 milliuns francs. 
Il chantun sez surpiglia circa 22 milliuns francs. 
La regenza approva il project da sanaziun per il lai da gulivaziun Palü 
Il mir vers ost dal lai da gulivaziun Palü po vegnir sanà. 
La regenza ha approvà cun differentas cundiziuns ina dumonda correspundenta. 
Il project da sanaziun prevesa surtut l'isolaziun da la curuna dal mir e da l'entir mir da fermada da vart da l'aua sco er da vart da l'aria. 
Il lai da gulivaziun Palü è vegnì construì ils onns 1927/28. 
Contribuziuns chantunalas a differentas instituziuns 
- Per las federaziuns e las organisaziuns da sport ch'èn affiliadas a l'Associaziun grischuna da sport ha la regenza approvà ina summa totala da circa 763'000 francs or da la part da sport-toto 2002. 
- Al center da IPM (interpresas pitschnas e mesaunas) ha la regenza garantì per ils onns 2002 e 2003 mintgamai ina contribuziun da 120'000 francs. 
En il rom dal mandat da prestaziun dal center da IPM vegnan tranter auter cuvrids la construcziun ed il manaschi da l'Entrepreneur Tower (E-Tower). 
- En il rom dals credits per l'agid d'investiziun da la confederaziun da circa 1.5 milliuns francs ha la regenza approvà ina contribuziun totala chantunala da 468'000 francs. 
Da vischnancas e regiuns 
- Cun la disposiziun da la regenza han differents uffizis communals da stadi civil fusiunà: 
- Ils uffizis da stadi civil d'Alvagni, Bravuogn, Brinzouls, Filisur, Lantsch, Ferrera, Surava e Tain a l'uffizi da stadi civil Albula cun sedia a Filisur; - Ils uffizis da stadi civil d'Almen, Veulden, Farschno, Pasqual, Pratval, Roten, Giuvaulta, Scharàns, Sched, Seglias, Tràn e Tumegl a l'uffizi da stadi civil Tumleastga cun sedia a Farschno; - Ils uffizis da stadi civil d'Andeer-Clugén, Farera, Casti-Vargistagn, Donat, Calantgil, Lon, Maton, Pazen-Farden, Pignieu, Runtgaglia e Ziràn a l'uffizi da stadi civil Schons, la sedia da l'uffizi da stadi civil vegn la regenza a fixar suenter ina consultaziun correspundenta dal cussegl cirquital; 
- Ils uffizis da stadi civil d'Arvigo/Cauco, Braggio, Buseno, Cama/Leggia, Castaneda, Grono, Lostallo, Mesocco, Rossa, Roveredo, Sta. Maria e.C., San Vittore, Selma, Soazza e Verdabbio a l'Ufficio di stato civile del Moesano; la sedia da l'uffizi da stadi civil vegn la regenza a fixar suenter ina consultaziun correspundenta dal cussegl cirquital; 
- Ils uffizis da stadi civil da Mustér e Medel Lucmagn a l'uffizi da stadi civil Mustér ed ils uffizis da stadi civil da Breil, Schlans, Sumvitg e Trun a l'uffizi da stadi civil Sutsassiala; las sedias dals uffizis da stadi civil vegn la regenza a fixar suenter ina consultaziun correspundenta dal cussegl cirquital. 
- La regenza ha approvà la revisiun parziala dal plan general d'avertura da la vischnanca da Schlarigna dals 2 da settember 2002 e la revisiun parziala da la lescha da taglia da la vischnanca da Haldenstein dals 29 da november 2002. 
- En il quartier Bünda a Tavau Vitg vegn introducida ina zona cun limitaziun da spertadad da 30 km/h e la via chantunala da colliaziun da Cazas-Riòlta vegn definida tranter la clinica Beverin e l'abitadi Riòlta sin ina lunghezza da circa 600 meters sco via locala; la spertadad maximala munta a 60 km/h. Projects da vias 
Per diversas lavurs vi dal sviament da Claustra ha la regenza approvà ina contribuziun totala da circa 1.9 milliuns francs. Persunal 
El entschaiva sia nova plazza il 1. da favrer 2003. 
Per la fin da l'onn 
Durant l'onn 2002 ha la regenza grischuna fatg 44 sesidas. 
Il presidi da la regenza vegn surdà il 1. da schaner 2003 a Stefan Engler, schef dal departament da construcziun, traffic e selvicultura. 
Vicepresident daventa Klaus Huber, schef dal departament da l'intern e da l'economia publica. 
Suenter 12 onns activitad en la regenza è Peter Aliesch vegnì relaschà or dal gremi da la regenza. 
Il cusseglier guvernativ novelegì Martin Schmid vegn a surpigliar il 1. da schaner la direcziun dal departament da giustia, polizia e sanitad. 
La regenza giavischa a tut las burgaisas ed a tut ils burgais per la fin da l'onn tut il bun, speranza e prosperitad. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 19.12.2002 
La violenza en famiglia n'è betg in problem privat 
Dunnas che suffran da violenza en lur lètg ed en lur partenadi, teman savens da far diever da la purschida d'agid existenta. 
La violenza cunter dunnas entaifer la famiglia u il partenadi ha blers aspects ed è er en noss pajais ina trista realitad. 
Ella succeda savens dadens las "atgnas quatter paraids" e na sa manifestescha betg anoravers. 
Tenor in studi daventa mintga tschintgavla dunna ina victima da la violenza en la lètg u en il partenadi, passa 40% da las dunnas suffran d'ina violenza psichica. 
Tuttina han bleras dunnas pertutgadas, dentant er lur ambient, tema da discurrer surlonder resp. da far ina denunzia. 
Cuntrari a tut ils ideals e clischés n'è la famiglia ed il dachasa betg senz'auter in lieu segir e protegì. 
"La violenza en famiglia po pertutgar mintga dunna. 
Dunnas da tut las vegliadetgnas, da tut las classas socialas e da tut las culturas, en las pli differentas situaziuns da vita èn pertutgadas da quai," di Susanna Mazzetta dal post da stab per dumondas d'egualitad dal chantun Grischun. 
"Il motiv che mo paucs da quests delicts daventan publics resp. arrivan avant dretgira è la tabuisaziun dal tema e per part er la bagatellisaziun da quests acts." 
La campagna dat sustegn e sensibilisescha 
Il chantun Grischun, la chasa da dunnas dal Grischun sco er il Liechtenstein ed il Vorarlberg lantschan ils 4 da schaner 2003 ina campagna d'infurmaziun e da sensibilisaziun transcunfinala. 
En il rom dal project d'Interreg "surpassar cunfins - metter cunfins" vegni dà surtut sustegn e cussegliaziun a las dunnas pertutgadas. 
Il medem mument duain vegnir sensibilisads umens e dunnas per quest tema. 
Zuppentar impedescha l'agid 
Ils motivs, pertge che las dunnas pertutgadas han tema da discurrer davart ils acts da violenza da lur partenaris, èn variads: vargugna, dependenza finanziala, tema d'anc dapli violenza, perdita da la permissiun da dimora èn mo intgins da quels. 
La campagna "la violenza n'ha nagin dachasa" duai gidar a rumper il glatsch fatal. 
Detabuisar signifitga dentant era ch'ils delinquents na pon betg pli sa zuppar davos la discreziun da las victimas. 
Nagina giustificaziun da violenza 
Sche nus discurrin da violenza cunter dunnas entaifer la famiglia u il partenadi, na manegiain nus betg mo la violenza fisica. 
Er cumportaments ch'han la finamira da supprimer, da dominar e da controllar las persunas pertutgads èn furmas da violenza. 
Furmas da la "violenza en famiglia" pon esser: violenza fisica, smanatschas e sforzs, violenza sexuala, privaziun da la libertad, violenza economica u destrucziuns materialas. 
Tut quests cumportaments èn acts chastiabels e na dastgan en scadin cas betg vegnir tolerads. 
I dat er models da violenza en la relaziun che vegnan resguardads sco cumportaments acceptads. 
P.ex. sche, ord schigliusia vegnan surpassads cunfins sut il pretext da l'amur. 
En mintga cas vegni appellà er a l'ambient social da svegliar sia attenziun a temp. 
Infurmaziun ed agid 
Dunnas ch'èn pertutgadas da la "violenza en famiglia" na san savens betg, nua ch'ellas pon sa drizzar e n'han er betg infurmaziuns davart lur dretgs e las pussaivladads da dumandar sustegn. 
La pagina d'internet www.gewalthatkeinzuhause.org infurmescha davart tut las purschidas da cussegliaziun e d'agid en il chantun Grischun, il Vorarlberg ed il Liechtenstein. 
Il medem mument vegnan distribuids placats e broschuras d'infurmaziun ad organisaziuns ed autoritads involvidas, medias e medis, ospitals, lieus da scuntrada ed organisaziuns da dunnas. 
Ils placats e las broschuras èn avant maun per tudestg, rumantsch e talian e pon vegnir empustads tar il post da stab per dumondas d'egualitad (tel. 081 257 35 70). 
funtauna: rg 
Data: 04.01.2003 
La chatscha grischuna da patenta fa ses pensums 
La chatscha 2002 sin tschiervs e chavriels è ida a fin mesemna, ils 18 da december 2002. 
Totalmain èn vegnids sajettads 4'047 tschiervs e 2'802 chavriels. 
La quota che la chatscha d'atun ha muntà per arrivar a quest resultat è stada per il tschierv 18 pertschient e per il chavriel 12 pertschient. 
Er durant l'onn da giubileum ha la chatscha grischuna da patenta fatg bain ses pensums. 
Cun adattar ils effectivs da selvaschina a la capacitad dal spazi da viver vegnan impedids conflicts sco per exempel donns da selvaschina e l'effectiv da selvaschina sez resta saun, uschia ch'en in enviern normal fissi da registrar mo pauca selvaschina disgraziada. 
La chatsch'auta e la chatscha d'atun cumplementara stabiliseschan l'effectiv da selvaschina 
L'adattaziun dals effectivs da tschiervs e da chavriels è vegnida organisada puspè en duas chatschas. 
Il settember ha gì lieu la chatsch'auta grischuna tradiziunala, en la quala han pudì ir a chatscha 5'400 chatschadras e chatschaders durant trais emnas en l'entir chantun. 
Durant ils mais da november e december è succedida la regulaziun fina cun chatschas d'atun regiunalas, a las qualas èn sa participadas 1'040 chatschadras e chatschaders. 
Questas chatschas èn vegnidas organisadas regiunalmain durant maximal diesch mez dis. 
Las chatschas d'atun han permess ina procedura differenziada ch'era orientada tenor las relaziuns localas. 
Las finamiras han per gronda part pudì vegnir cuntanschidas, danor singulas excepziuns. 
Ellas n'èn tranter auter betg vegnidas cuntanschidas en la Val Puschlav. 
Suenter ils appels da boicot da las secziuns localas da chatschaders avevan mo pli paucs chatschaders piglià part a la chatscha speziala. 
Tuttina èn quels sa dads bregia ed han pudì gidar considerablamain a regular l'effectiv da tschiervs. 
En differentas regiuns ha stuì vegnir interrutta la chatscha speziala pervia da las malauras dal november. 
Tschierv 
Per stabilisar e mantegnair in effectiv da tschiervs saun e structurà a moda natirala e per evitar ils donns da selvaschina eri da sajettar quest onn en il chantun Grischun 4'175 taurs resp. 2'088 vatgas-tschierv. 
Cun quai vulevan ins cuntanscher ina stabilisaziun da l'effectiv da primavaira sin bundant 12'600 tschiervs. 
A la chatsch'auta èn vegnids sajettads 3'073 ed a la chatscha d'atun 741 tschiervs. 
Quests butins èn vegnids cumplettads cun las reducziuns da vadels daventads orfens, d'animals blessads u donnegius. 
Il resultat cumplessiv sa preschenta suandantamain: 
Butins da tschiervs 
total 
taurs 
vatgas 
vadels 
chatsch'auta (incl. reducziuns organs da surveglianza) 
3'154 
1'687 
1'331 
136 
chatscha d'atun (incl. reducziuns organs da surveglianza) 
896 
72 
361 
463 
total 
4'050 
1'755 
1'693 
599 
Il plan da reducziun è vegnì ademplì, tant areguard il butin total (quantitativamain), sco er areguard il dumber da las vatgas sajettadas (qualitativamain) a 97 pertschient. 
En 15 da 21 regiuns èn ils plans vegnids ademplids. 
Igl è in fatg allegraivel che quest resultat vala quest onn spezialmain er per las regiuns che stattan sut l'influenza dal Parc naziunal. 
Per ademplir il plan da reducziun cumplessiv mancan anc 65 vatgas. 
Il plan da reducziun n'ha dentant betg pudì vegnir ademplì en las regiuns Val Poschiavo, Hinterrhein e Sur Funtauna Merla (interrupziun suenter ina entschatta da l'enviern tempriva) sco er en las regiuns pli bassas Vorderprättigau, Untervaz e Heinzenberg. 
Ils chatschaders ch'èn ids a la chatscha d'atun, han fatg quai per ordinari cun quità ed a moda confurma a la finamira. 
Sin 741 tschiervs han els sajettà 372 vadels, 324 sterlas e vatgas-tschierv sco er 45 sterls e taurs-tschierv. 
Chavriel 
Chavriels èn vegnids sajettads durants la chatsch'auta 2'334. 
A basa dal butin da bucs da la chatsch'auta dal settember è vegnì fatg il plan da reducziun per mintga regiun, e quai per l'entira reducziun da chavriels. 
Qua è puspè vegnì applitgà il concept concernent ils chavriels ch'è vegnì sviluppà vinavant. 
Il butin da bucs 2002 è vegnì cumpareglià cun il butin maximal da bucs dapi l'onn 1991 e da quai è vegnida deducida l'autezza da l'effectiv actual da chavriels. 
Da questa cumparegliaziun è resultada la finamira da la chatscha en ina regiun: stabilisar u augmantar l'effectiv. 
Il plan da reducziun cuntegneva totalmain 2'922 chavriels, per la chatscha d'atun 551 chavriels. 
Ils resultats per las duas fasas da la chatscha da chavriels han il sequent aspect: 
Butins da tschiervs 
total 
bucs 
chauras 
ansiels 
chatsch'auta (incl. reducziuns organs da surveglianza) 
2'365 
1'393 
936 
36 
chatscha d'atun (incl. reducziuns organs da surveglianza) 
437 
21 
176 
240 
total 
2'802 
1'414 
1'112 
276 
Quest plan da reducziun è vegnì ademplì a 96 pertschient. 
En 15 regiuns ha gì lieu ina chatscha d'atun. 
Generalmain èsi vegnì fatg ina buna chatscha. 
Surprendentamain bain è passada la chatscha da chavriels er en las duas regiuns Dreibündenstein e Schanfigg, en las qualas ins è ì mo a chatscha da chavriels en la chatscha d'atun. 
Differenzas da passa diesch pertschient hai dà a la fin mo en las regiuns Val Poschiavo, Vorderprättigau, Mittel-/Hinterprättigau, sco er en l'areal Davos. 
Er en questa chatscha èsi vegnì agì per ordinari cun quità, sco che la quota d'ansiels da 56 pertschient cumprova. 
Chatschaders e chatschadras en il servetsch da la publicitad 
Schebain cha la chatscha speziala ha dà chaschun a discussiuns er quest'atun en intginas regiuns, è ella plitost stada pli ruassaivla che l'onn precedent. 
La chatscha grischuna da patenta ha ademplì er quest onn per gronda part sias incumbensas en il servetsch da la publicitad. 
Ils effectivs da tschiervs e da chavriels han pudì vegnir regulads a moda ch'els pon retrair lur quartiers d'enviern cun ina grondezza adequata, ina buna structura e cun ina fitg buna distribuziun. 
Ma quai è pussaivel mo grazia ad in bun butin da chatsch'auta ed a la regulaziun fina regiunala cun las chatschas d'atun. 
D'agiuntar è la prelevaziun consequenta d'animals feminins e giuvens sco er la protecziun parziala d'animals masculins madirs socialmain. 
Tut las chatschadras ed ils chatschaders ch'han gidà ad exequir a moda cumpetenta ina chatscha correcta, saja quai il settember u il november/december, meritan engraziament e renconuschientscha. 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 10.01.2003 
Charta europeica da las linguas regiunalas e minoritaras - la Svizra stuess agir 
Il cussegl federal ha approvà il segund rapport da la Svizra davart la realisaziun da la charta europeica da las linguas regiunalas e minoritaras (charta). 
Il rapport è ussa avant maun sco publicaziun da l'uffizi federal da cultura (UFC), e quai en quatter linguas - en tudestg, franzos, talian e per part en rumantsch. 
Las miras principalas da la charta europeica da las linguas regiunalas e minoritaras èn da natira linguistica e culturala. 
Sia finamira principala è il mantegniment e la promoziun da la multifariadad linguistica sco in dals pli custaivels elements da la vita culturala europeica. 
La charta da linguas na protegia betg ils dretgs individuals u collectivs da las minoritads linguisticas. 
Ses intent è la meglieraziun da las pussaivladads per duvrar linguas regiunalas e minoritaras en la fumaziun, giurisdicziun, administraziun, medias, cultura ed economia. 
Cun la promoziun da las disposiziuns da la charta duain ils umans da las differentas gruppas linguisticas vegnir animads da duvrar lur lingua. 
La Svizra ha definì en il senn da charta il rumantsch ed il talian sco linguas regiunalas u minoritaras e las ha suttamess a las disposiziuns da promoziun. 
Structurà en trais parts 
Las parts contrahentas èn obligadas da rapportar mintga trais onns al cussegl da l'Europa davart la realisaziun da la charta. 
Il settember 1999 ha il cussegl federal approvà l'emprim rapport da la Svizra per mauns dal comité d'experts. 
A basa da quest rapport ha il comité deliberà il 1. da zercladur in rapport per mauns dal comité dals ministers dal cussegl da l'Europa (www.local.coe.int). 
Il segund rapport preschent da la Svizra prenda ussa posiziun tar las recumandaziuns ch'èn menziunadas en quest rapport. 
El è structurà en trais parts. 
Duas recumandaziuns per la Svizra 
Il comité dals ministers recumonda a la Svizra da decretar basas legalas che permettan a la cuminanza linguistica rumantscha da trair cumplettamain a niz las ordinaziuns da protecziun da la charta. 
Ultra da quai duai la Svizra sa dar tutta fadia per metter ord via en il chantun Grischun ils impediments giuridics sco er pratics ch'impedeschan da duvrar il rumantsch ed il talian en las instanzas giudizialas. 
Tenor il rapport èn prevesidas mesiras concretas en spezial en ils secturs furmaziun, giustia, administraziun ed interpresas publicas da servetschs, medias, activitads ed indrizs culturals en la vita economica e soziala sco er tar il barat sur ils cunfins. 
Cun il conclus federal dals 23 da settember 1997 ha la Svizra ratifitgà la charta, la quala è ida en vigur il 1. d'avrigl 1998. 
Dasper la Svizra appartegnan a las 17 parts contrahentas l'Austria, la Croazia, il Danemarc, la Finlanda, la Germania, l'Ungaria, il Liechtenstein, ils Pajais Bass, la Norvegia, la Slovachia, la Svezia, la Gronda Britannia, la Spagna, l'Armenia e la Cipra. 
Gremi: uffizi da cultura dal Grischun 
Funtauna: rg. uffizi da cultura dal Grischun 
Data: 16.01.2003 
La lescha dal parc naziunal na dastga betg vegnir abrogada 
Sch'i giess tenor la veglia da la confederaziun, abrogass la revisiun da la lescha federala davart la protecziun da la natira e da la patria cumplettamain la lescha existenta dal Parc Naziunal. 
La regenza grischuna sa defenda vehementamain encunter quai. 
14 contracts individuals reglan actualmain las relaziuns da dretg tranter la Fundaziun dal Parc Naziunal Svizzer ed il chantun Grischun resp. las vischnancas dal Parc. 
La lescha dal Parc Naziunal LPN da l'onn 1980 che vala acutalmain integrescha en ses princips questa concepziun confurma al contract. 
Ord puntg da vista da la regenza grischuna è il concept che sa funda dapi var 90 onns sin la basa da partenaris sa cumprovà e na dovra nagina midada. 
Discussiun nunnecessaria 
La confederaziun vesa quai tut auter. 
Cun ina revisiun parziala da la lescha federala davart la protecziun da la natira e da la patria LNP duai tranter auter la LPN vegnir abrogada ed ils contracts existents tranter la Fundaziun dal Parc Naziunal Svizzer ed il chantun resp. las vischnancas dal Parc duain vegnir transferids "en vicendaivla enclegientscha" en la nova reglamentaziun. 
La regenza refusa energicamain questa pretensiun . 
L'intenziun da la confederaziun, da transferir quest contract cumplex entaifer in termin util ed en vicendaivla enclegientscha en la lescha federala revedida, n'è betg bain ponderada. 
Contracts existents stuessan vegnir abrogads e remplazzads entras contracts practimain identics. 
Tals vegnissan a lantschar senza motiv stringent ina discussiun nunnecessaria davart la cuntinuitad dal Parc Naziunal sco quai ch'el exista oz. 
Gea tar revisiuns , però... 
La revisiun parziala da la LNP vul da princip stgaffir ina basa legala per parcs natirals e parcs da la cuntrada cun impurtanza naziunala. 
En quest connex duain las iniziativas - ch'èn per part dretg diffusas, betg unitaras e nuncoordinadas - da las differentas autoritads, organisaziuns e purtaders per stgaffir parcs vegnir suttamessas ad ina normaziun unitara. 
La regenza grischuna sustegna quest'intent da la revisiun da la LNP. 
Quai en spezial er perquai ch'el fixescha la collavuraziun voluntara da la populaziun pertutgada. 
En quest connex duai mintgamai il chantun surpigliar ina rolla directiva centrala. Plinavant è la regenza grischuna er s'exprimida davart ils trais tips da parcs ch'èn prevesids, davart las cunvegnas da prestaziun tranter la confederaziun ed ils chantuns sco er davart l'idea d'in label da parc. 
Il sustegn en general da la revisiun da la LNP da vart da la regenza grischuna excluda però explicitamain l'abrogaziun senza cumpensaziun da la lescha dal Parc Naziunal d'enfin ussa. 
Ils contingents da permissiun 2003 èn repartids 
Il cussegl federal concluda mintg'onn davart ils contingents da permissiun chantunals per acquistar abitaziuns da vacanzas tras persunas en l'exteriur. 
Per l'onn 2003 èn vegnids attribuids al chantun Grischun sco enfin ussa totalmain 270 contingents. 
Novas mesiras d'agid d'investiziun per la Viafier retica 
Per l'amplificaziun da la cruschada Surovas (lingia dal Bernina da la Viafier retica) ha la regenza approvà 720'000 francs. 
L'entir project cumpiglia expensas da quatter milliuns francs, dals quals 82% vegnan surpigliads da la confederaziun. 
La cruschada sto vegnir prolungada d'ozendi 108 sin almain 165 meters. 
Il chantun Grischun è chantun ospitant tar la festa da primavaira 2004 da las corporaziuns turitgaisas. 
La regenza ha acceptà in'invitaziun correspundenta dal comité central da las corporaziuns turitgaisas. 
La regenza ha approvà da princip il project preparativ per l'amplificaziun e la sanaziun da la chasa da scola primara da Salouf. 
En quest connex è vegnida empermessa ina contribuziun chantunala da 739'000. 
- La regenza ha approvà la revisiun totala davart la lescha da taglia da la vischnanca da Poschiavo. 
- Medemamain ha la regenza approvà la revisiun totala da la planisaziun locala da Maton (lescha da construcziun, plan da zonas parzial), da Mesauc (lescha da construcziun, piano generale delle strutture "Albarella", piano generale di urbanizzazione "Albarella") e da Zuoz (lescha da construcziun, plan da zonas Castell, plan general d'avertura Castell, plan general da furmaziun Castell, plan general d'avertura Mareg). 
Contribuziuns chantunalas a differentas instituziuns 
- La regenza sustegna cun ina contribuziun l'occurrenza da sport da naiv "La nuit blanche" dals 21 da mars 2003 a Tavau. 
"La nuit blanche" è il finale da la stagiun dal sport da naiv svizzer. 
En quest connex vegnan undrads il megliers sportists da naiv svizzers da l'onn. 
Per il final da snowboard da la FIS dals 13 als 16 da mars 2003 ad Arosa ha la regenza medemamain approvà ina contribuziun. 
Tuttas duas occurrenzas èn bunas plattafurmas per communitgar la "marca Grischun". 
- 13 novas ovras d'art d'artistas grischunas e d'artists grischuns vegnan en l'avegnir ad embellir stanzas da l'administraziun chantunala. 
La regenza ha deliberà per quai in credit da ca. 23'500 francs. 
- Per l'installaziun d'in sistem d'infurmaziun online davart l'art en Svizra ha la regenza approvà ina contribuziun da 12'000 francs. 
Projects da vias 
Per las lavurs d'impressari supplementaras al sviament Claustra (sectur portal da Selfranga e Punt Bim Bad) ha la regenza deliberà 390'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.01.2003 
Repartiziun dals mandats al cussegl grond en ils circuls per la perioda legislativa 2003-2006 
La "statistica federala da l'effectiv annual da la populaziun ESPOP" che vegn publitgada in onn avant las elecziuns cirquitalas è decisiva per la repartiziun dals mandats al cussegl grond en ils circuls: per las elecziuns cirquitalas 2003 vala damai l'ESPOP da l'onn 2001 che mussa l'effectiv da la populaziun svizra a la fin da december 2001. 
L'uffizi federal da statistica ha ussa er armonisà la ESPOP 2001 cun ils resultats da la dumbraziun federala dal pievel 2000 ed ha publitgà las cifras definitivas. 
L'art. 3 da la lescha davart la represchentanza dals circuls en il cussegl grond dal chantun Grischun regla la procedura da repartiziun. 
Tenor quai datti en dus circuls spustaments dals mandats: Il circul da Mesauc gudogna in mandat a cust dal circul dals Tschintg Vitgs. 
A la repartiziun dals mandats al cussegl grond sin ils singuls circuls pon ins prender invista qua (datoteca pdf cun pussaivladad da chargiar sin il agen computer). 
L'emprima incarica da prestaziun per il nov center da furmaziun per la sanadad ed ils fatgs socials 
La regenza grischuna ha dà al nov center da furmaziun per la sanadad ed ils fatgs socials CSS l'emprima incarica da prestaziun. 
Quel regla detagls da la purschida da prestaziuns, en spezial davart scolaziuns en il sectur secundar e terziar sco er sin il champ da la furmaziun supplementara. 
Cun l'incarica da prestaziun preschenta vegn l'integraziun da las quatter scolas ch'han fusiunà e da las differentas purschidas da prestaziuns garantidas formalmain. 
L'incarica da prestaziun po vegnir adattada en cas da basegn entaifer temp util a las pretensiuns actualas. 
Per la fin da l'onn 2003 vegn il CSS ad examinar l'incarica da prestaziun. 
Ils curs da scolaziun entschaivan sin il stgalim secundar II l'avust 2004. 
Il medem mument vegn purschida ina maturitad professiunala cumplementara a l'emprendissadi. 
L'ordinaziun davart suns e radis da laser OSL sto vegnir repassada 
Problems d'execuziun en ils chantuns ed ina protecziun sanitara en general memia bassa cunter livels da sun e radis da laser sforza la confederaziun da reveder totalmain l'ordinaziun davart suns e radis da laser OSL da l'onn 1996. 
En quest connex mira la revisiun sin ina execuziun unitara ed effizienta sco er sin l'atgna responsabladad dals organisaturs e da l'auditori. 
Il sboz da l'ordinaziun prevesa ch'ils chantuns hajan da surpigliar in rolla da guid per sensibilisar la populaziun. 
La regenza grischuna metta perencunter patg sin l'uffizi federal da sanitad publica e sin ina campagna naziunala per organisaturs ed auditori. 
En la realisaziun decentrala vegniss ina tala campagna sustegnida dals chantuns. 
Ultra da quai s'engascha la regenza er per la protecziun da las lavurantas e dals lavurants ch'èn exponids al sun durant l'entir temp da lavur. 
Las disposiziuns davart la protecziun da las lavurantas/dals lavurants na pudessan gnanc vegnir resguradadas, sche las OSL vegnissan decretadas cun las restricziuns d'emissiun ch'èn vegnidas proponidas. 
Enfin ussa existiva per occurrenzas cun laser mo in'obligaziun d'annunzia. 
Da nov è prevesida in'obligaziun da dumandar ina permissiun. 
Sper incumbensas che n'èn praticamain betg schliablas per las autoritads executivas (per regla las autoritads communalas) na fiss tenor l'avis da la regenza ina tala obligaziun da dumandar ina permissiun betg consolidada giuridicamain. 
Scola chantunala: ina fundaziun per il 200avel anniversari 
L'onn 2004 vegn la scola chantunala dal Grischun 200 onns. 
Il rectorat planisescha per l'onn da giubileum diversas activitads. 
La regenza grischuna ha approvà il project, da constituir la "fundaziun da cultura e studis da la scola chantunala dal Grischun". 
Da princip ha la fundaziun l'intenziun da sustegnair ovras culturalas e scientificas dal consorzi da scola a la scola chantunala dal Grischun. 
La fundaziun pussibilitescha da dumandar contribuziuns da terzas persunas che pon vegnir impundidas a favur da la fundaziun, p. ex. er per ils projects prevesids durant l'onn da giubileum. 
En quest connex na vegn il budget ordinari da la scola betg engrevgià. 
Abolir la limitaziun dal dumber da peschs per il salmelin d'ual en tut ils lais 
Da nov duai il salmelin d'ual pudair vegnir pestgà en tut ils lais en dumber illimità. 
Il salmelin d'ual exista en ils lais - en las auas currentas n'è quai betg il cas - en gronda spessezza da l'effectiv. 
Las prescripziuns da pestga revididas vegnan anc examindas da la confederaziun ed eventualmain approvadas. 
Las taxas pauschalas dals servetschs psichiatrics vegnan auzadas 
La regenza ha approvà las novas taxas pauschalas tranter ils servetschs psichiatrics dal Grischun e la federaziun Santésuisse. 
Las taxas pauschalas per pazients staziunars (acut, geronto, stabel, alcohol, drogas e partiziun da psicoterapia) sco er per ils pazients dal di e/u da la notg (clinica dal di 1 di, clinica dal di 1/2 di, mo pazients che dovran tgira) vegnan auzadas en media per 5,6 pertschient. 
Da vischnancas e regiuns 
- La regenza ha deliberà 190'000 francs per il project da la vischnanca da Mesauc "amplificaziun e renaturalisaziun da las construcziuns da rempar per la Moesa a San Bernardin". 
Ils custs totals muntan a 950'000 francs. 
- La regenza ha approvà il project per la dustanza dal ual Bärental sin il terrritori da la vischnanca dal circul da Tavau. La contribuziun chantunala importa totalmain 495'000 francs. - Medemamain ha la regenza approvà ils plans generals d'avertura "Lingias da construcziun", "Tavau Vitg" e "Tavau Plaz" dal circul da Tavau vischnanca. - Las vischnancas Fuldera, Lü-Lüsai, Müstair, Sta. Maria V. M., Tschierv und Valchava èn sa fusiunads per il manschi communabel dal commerzi da laina ad ina corporaziun da vischnancas dal dretg public "Consorzi forestal Val Müstair" (CfVM). La regenza ha approvà ils statuts d'organisaziuns correspundents. - Las votantas ed ils votants da Scuol han approvà il december 2002 la nova creaziun d'ina lescha davart l'incassament da las taxas da cura e da las contribuziuns per la promoziun dal turissem. 
La regenza ha approvà la lescha. 
Contribuziuns chantunalas a differentas instituziuns 
- Il club da skis da Pany, il club da skis ed il club da snowboard da Breil, il club da ballape da Domat ed il club da skis da St. Antönien survegnan per differents projects ina contribuziun da sport-toto da var 16'000 francs. - Or dals meds da la lottaria naziunala interchantunala ha la regenza deliberà 7'500 francs per in nov center naziunal per fotografias a Winterthur. 
Projects da vias 
- Per lavurs vi dals sviaments Flem, Claustra e Saas sco er vi da la via dal Bernina (Punt Muragl-Puntraschigna) e da la A13 (surpassadi access Cuira nord) ha la regenza concedì credits en la dimensiun da var 3,4 milliuns francs. 
Persunal 
André Kraske, Tavau, è vegnì elegì sco collavuratur giuridic per il secretariat dal departament da l'intern e da l'economia publica. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.01.2003 
In luf en Surselva 
Il misterius chaschunader da numerus stgarps en muntaneras da nursas ed effectivs da selvaschina en Surselva è in luf. 
Ils organs da surveglianza da chatscha han chattà in excrement datiers d'in fastiz suspectus. 
Uschia sa conferma l'immigraziun da lufs talians en Svizra. 
Ins po cumprovar che dapi l'onn 1995 èn almain 10 lufs immigrads en Svizra. 
Igl è il segund luf en il chantun Grischun suenter ch'ins ha observà gia l'onn 2001 in luf mastgel en Val Bregaglia. 
Gia dapi plirs mais han ins supponì a basa d'observaziuns e dal cumportament da quest canid ch'in luf saja preschent. 
Bunas observaziuns da chatschadur(a)s e pastur(a)s han gia inditgà a l'entschatta d'atun ch'i sa tracta tar quest animal dubius d'in luf mastgel. 
Ils numerus stgarps ch'èn vegnids examinads dals organs da surveglianza da chatscha sustegnevan la supposiziun ch'in luf saja preschent. 
Bleras observaziuns mussan ch'il luf passenta l'enviern da la vart sanestra da la Surselva tranter Glion e la vischnanca da Schlans, la quala è stada pertutgada da las malauras. 
Gremi: Uffizi da chatscha e pestga 
Funtauna: rg Uffizi da chatscha e pestga 
Data: 24.01.2003 
Promoziun directa da la pressa a partir da l'onn 2007? 
La regenza grischuna di na 
Ella vul promover cun in nov artitgel constituziunal (art. 93 a CF) sia varietad ed independenza. 
Cun ina midada da sistem tar la promoziun da la pressa duai oravant tut vegnir franà il process da concentraziun progressiva. 
La regenza grischuna refusa il sboz provisori da la disposiziun da la constituziun. 
L'artitgel da las medias en il dretg da concurrenza (disposiziuns separadas per la controlla da fusiuns tar gasettas e medias) impedescha - tant sco pussaivel - la creaziun da situaziuns da monopol. 
L'exempel dal Grischun mussa che na betg la varietad dals titels è sa midada, mabain l'ambient da las chasas edituras. 
Exclusa da quai è explicitamain la pressa rumantscha. 
Tut las midadas da las medias en il Grischun èn succedidas a basa da l'economia dal martgà. 
Il sistem da la promoziun da la pressa d'enfin ussa ha reducì il pretsch dals custs da transport da las gasettas mintg'onn per var 100 milliuns francs (a partir da l'onn 2004 ed enfin l'onn 2007 80 milliuns francs). 
La proposta fatga da la cumissiun d'instituziuns politicas dal cussegl naziunal propona ussa cun quests meds finanzials ina promoziun directa da la pressa. 
Independentamain dal resultat da la consultaziun s'engascha la regenza per ch'i vegnia mess a disposiziun a partir da l'onn 2007 dapli meds da promoziun en favur da la pressa rumantscha. 
Glisch verda dal chantun per la nova sutgera en Samignun 
La regenza grischuna sustegna il project da las pendicularas Samignun SA, numnadamain da remplazzar dus runals entras duas sutgeras per sis persunas (Alp Trida-Blais Gronda e Planer Salaas-Viderjoch). 
En sia proposta per mauns da l'uffizi federal da traffic fa la regenza attent a l'augment urgent da capacitad e da confort dals dus implants da remplazzament, il qual vegn ad avair in effect positiv per l'entir territori da skis. 
- La regenza ha approvà il concept da svilup II da la corporaziun regiunala Pro Partenz. La radunanza da delegad(a)s da l'organisaziun regiunala aveva conludì il concept gia l'avust 2002. - L'aboliziun dal cumin grond en il circul da Surses ha gì per consequenza ina revisiun parziala da la constituziun cirquitala. La regenza ha ussa approvà quella. - Medemamain ha la regenza approvà la nova constituziun communala da Scharàns. - En il quartier da Cuoz a Mustér vegn introducida la restricziun da sveltezza a 30 km/h. La regenza ha approvà la proposta correspundenta da la vischnanca. - La ladezza maximala, la tonnascha e l'autezza maximala sin la via da Fläsch vegnan adattadas (Maiavilla, deviaziun via da Fläsch - Fläsch en il vitg) da 2,3 sin 2,55 meters resp. da 18 sin 28 tonnas resp. sin 3,6 meters autezza maximala (stretga Maiavilla en il vitg). - La regenza ha approvà definitivamain il project da construcziun per il stabiliment nov da la sala da gimnastica sco er per la sanaziun da la scola veglia a Sarn. Il chantun contribuescha a la construcziun var 1,7 milliuns francs. Contribuziuns chantunalas a differentas instituziuns 
- Sin il champ da la tgira da monuments ha la regenza deliberà contribuziuns da ca. 440'000 francs. 
- La regenza ha approvà per il "seminari democratic" da l'uniun federalistica da las gruppas etnicas da la communitad europeica ina contribuziun unica da 20'000 francs. 
Il seminari ha l'intent da dar ad ina gruppa da burgaisas e burgais da la Georgia che represchenta la politica, las medias e la scienza tranter auter in'invista en la Svizra multiculturala ed en sias structuras politicas. 
La gruppa da la Georgia vegn er a visitar il Grischun. 
Il seminari stat en direct connex cun l'onn da giubileum 2003 en il Grischun. 
Projects da vias 
- Per il mantegiment da construcziuns artifizialas sin la A13 tranter Soazza e Pian San Giacomo (Ponte Lubianéira e Ponte Riale della Rasiga) sco er sin il traject Ardez - Ftan (punt da Tasna) ha la regenza deliberà credits da var 1,3 milliuns francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.01.2003 
Davart la votaziun dal pievel dals 9 da favrer 2003: posiziun da cusseglier guvernativ Martin Schmid 
Gea a la lescha per ina finanziaziun raschunaivla dals ospitals 
En l'interess da las/dals pajataglias appellescha la regenza las votantas ed ils votants da deponer in persvadent gea en l'urna tar la lescha per ina finanziaziun raschunaivla dals ospitals che va en votaziun ils 9 da favrer 2003. 
Tut las 26 regenzas chantunalas e bunamain tut las cassas da malsauns sustegnan la lescha che concepescha la grevezza supplementara per ils chantuns, la quala è inevitabla, en furma supportabla. 
Il tribunal federal d'assicuranzas (TFA) ha concludì il november 2001 en ina decisiun da princip ch'ils chantuns n'hajan betg mo da sa participar als custs dals tractaments da l'ospital a la partiziun generala, mabain er dals tractaments a la partiziun mez-privata e privata dals ospitals publics. 
La lescha federala davart l'assicuranza da malsauns (LAM) n'aveva betg reglà cleramain questa dumonda. 
Las parts che n'èn betg vegnidas finanziadas dals chantuns enfin ussa gievan a quint da las assicuranzas supplementaras per tractaments mez-privats e privats. 
A basa da la decisiun dal tribunal federal d'assicuranzas ha la pratica da finanziaziun existenta stuì vegnir curregida. 
Questa correctura ha per consequenza ina grevezza supplementara massiva per ils chantuns ed ina distgargia per las assicuranzas supplementaras per tractaments mez-privats e privats. 
Per cuntanscher ina midada transitoria reglada da questa dischlocaziun da la grevezza davent da las assicuranzas supplementaras a las/als pajataglias dals chantuns, han il cussegl naziunal ed il cussegl dals chantuns concludì il zercladur 2002 senza cuntravusch ina lescha federala urgenta. 
Questa lescha auza pass per pass la part da finanziaziun dals chantuns per tractaments a l'ospital da las persunas assicuradas mez-privatas e privatas en ospitals publics, ils quals èn er subvenziunads dal maun public, da 300 milliuns francs l'onn 2002 sin 500 milliuns francs l'onn 2004. 
Ils chantuns pajan uschia enfin l'onn 2004 totalmain 1,2 milliardas francs. 
Sche la lescha vegn refusada, s'augmenta questa part a passa 1,5 milliardas francs. 
En il chantun Grischun vegniss la refusaziun da la lescha ad engrevgiar las/ils pajataglias supplementarmain per var 7,5 milliuns francs. 
La lescha federala urgenta è in cumpromiss coordinà vastamain ch'è vegnì accumpagnà d'ina cunvegnientscha extragiudiziala tranter ils chantuns e las cassas da malsauns. 
En il rom da questa cunvegnientscha han ils chantuns pajà il settember 2002 a las cassas da malsauns ina pauschala da 250 milliuns francs per l'onn 2001. 
L'ASSURA n'è betg entrada en questa cunvegnientscha ed ha ussa er inoltrà il referendum cunter la lescha federala urgenta. 
Gremi: departament da giustia, polizia e sanitad 
Funtauna: rg departament da giustia, polizia e sanitad 
Data: 31.01.2003 
Project da model da l'aglomeraziun Cuira e conturn (MACC) - la finanziaziun è segirada 
En il rom da la politica d'aglomeraziun da la confederaziun vegnan promovids models che megliereschan la collavuraziun en las aglomeraziuns. 
Per il spazi da Cuira e conturn è vegnì inoltrà l'atun 2002 tar l'uffizi federal da svilup dal terrirori (UFST) in project correspundent che vegn ussa sustegnì finanzialmain da la confederaziun. 
Uschia po cumenzar l'emprima fasa dal project. 
Sco circumscrit en il plan directiv chantunal (PDChant 2000) cumpiglia il perimeter dal project la zona da la citad / l'aglomeraziun en la Val dal Rain ed en las valladas lateralas: el tanscha da Sargans enfin Tusaun sco er fin Glion, Lai, Arosa e Küblis (illustr. 
1). 
La citad da Cuira, las regiuns da la Val dal Rain, la corporaziun da vischnancas Surselva, la regiun Viamala, la corporaziun regiunala dal Grischun central, la Pro Scanvetg, la Pro Partenz e la regiun da Sargans/Lai Rivaun sco er ils uffizis da planisaziun dals chantuns Grischun e Son Gagl sa participeschan correspundentamain a quest project. 
Il project da model s'orientescha a las ponderaziuns directivas dal PDChant 2000. 
En l'emprima fasa dal project (2003) vegnan intercuridas las relaziuns territorialas en questa regiun. 
En quest connex vegnan tractads temas sco traffic, economia, recreaziun, cultura sco er las qualitads e qualificaziuns dal spazi per differentas activitads. 
Il medem mumemt vegn sviluppada ina furma d'organisaziun adattada per incumbensas che sa derasan sur las regiuns ed il chantun ora ed elavurà in tema d'approfundaziun adattà per ina segunada fasa. 
En la segunda fasa (2004) vegn tractà il tema d'approfundaziun anc betg fixà, e la furma d'organisaziun vegn consolidada ed examinada. 
En il project è la collavuraziun tranter las differentas instituziuns ed ils differents acturs fitg impurtanta. 
I vegn lavurà cun enquistas ed ils resultats vegnan preschentads e sviluppads en workshops. 
Cun il project da model vul ins sa preparar ad ura per il program d'aglomeraziun. 
In tal vegn pretendì da la confederaziun ca. davent dal 2006 spezialmain per garantir ils meds federals per l'infrastructura en il traffic da l'aglomeraziun. 
Eventualmain mainan ils pli impurtants resultats da quest program ad in'adattaziun dal PDChant 2000. 
Sumegliants projects ed in proceder analog fissan adattads er per ulteriurs territoris urbans dal chantun, numnadamain en la regiun da Tavau, en l'Engiadin'auta ed en la Mesolcina bassa (cf. illustr. 
2). 
En tschertas regiuns èn gia vegnidas instradadas examinaziuns preliminaras. 
Gremi: Uffizi da planisaziun 
Funtauna: Uffizi da planisaziun 
Data: 3.2.2003 
La regenza approva la fundaziun da la SA Ospitals Cuira 
La regenza grischuna ha approvà il contract per la fundaziun da la SA Ospitals Cuira. 
Questa societad da manaschament è responsabla per l'entira gestiun operativa da l'ospital chantunal, da l'ospital da la Crusch e da l'ospital da dunnas Fontana. 
Las parts contrahentas èn ils purtaders actuals dals trais ospitals: La fundaziun ospital chantunal e regiunal retic a Cuira, la fundaziun ospital da la Crusch a Cuira ed il chantun Grischun sco purtader da l'ospital da dunnas chantunal Fontana. 
Il punct da partenza da questa reorganisaziun operativa è in unic ospital cun trais lieus. 
L'eliminaziun da duplicitads e l'utilisaziun da potenzials da sinergias è ina contribuziun essenziala per reducir ils custs dal sectur da la sanadad. 
300'000 francs per promover il lain indigen 
Per promover il lain grischun ha la regenza approvà 300'000 francs. 
Il program da promoziun 2003 cumpiglia la realisaziun d'in center da laina e la stabilisaziun d'in'etichetta da product per il lain grischun. 
In auter accent è l'introducziun d'ina scolaziun supplementara modulara tenor il motto: "En furma pervi da la cooperaziun". 
L'onn 2003 vul l'uniun lain grischun intensivar sia lavur da publicitad. 
Tranter auter vegn alura surdà in premi da construcziun en lain e duas occurrenzas supremas da lain vegnan manadas tras. 
Cun ina cussegliaziun amplifitgada tar ils patruns da construcziun duai vegnir cuntanschì in augment evident da la dumonda. 
La promoziun dal lain indigen è ina da las finamiras dal program da la regenza 2001-2004. 
La regenza ha approvà divers projects da vischnancas: - la revisiun da las leschas da taglia da Spleia e Tumegl - la revisiun parziala da la constituziun communala da la citad da Maiavilla (reorganisaziun dal cussegl da scola) - la revisiun parziala da lescha da construcziun e da la planisaziun locala "center dal parc naziunal" da Zernez - il plan da zonas parzial Meierhof e la revisiun parziala da la lescha da construcziun da Sursaissa - Sper il stgalim superiur mainan las trais vischnancas Alvagni, Schmitten e Surava communablamain er la scola primara a partir da l'onn da scola 2003/2004. La regenza ha ussa approvà la midada correspundenta dals statuts dal consorzi da scola da Belfort dadens. - Il domicil da l'uffizi da stadi civil unì Sutsassiala (vischnancas Breil, Schlans, Sumvitg e Trun) è a Trun. Il domicil da l'uffizi da stadi civil unì Schons (vischnancas Andeer-Clugin, Farera, Casti-Vargistagn, Donat, Calantgil, Lon, Maton, Pignia, Runtgaglia e Ziràn) è a Ziràn-Reschen. Las propostas correspundentas dals circuls e da las vischnancas ha er approvà la regenza. Contribuziuns chantunalas a differentas instituziuns 
- 20'000 francs ha la regenza deliberà per il project d'ediziun "Die drei Hunde. 
Rätoromanische Märchen aus dem Engadin, Oberhalbstein und Schams". 
I sa tracta dal segund tom d'ina ediziun da paraulas en lingua tudestga. 
- In sustegn finanzial survegn er il teater da marionettas "Arcasperli". 
La regenza ha approvà ina contribuziun per promover la cultura da 15'000 francs. 
- Per il mantegniment da la ruina dal chastè da Tschanüff da Ramosch ha la regenza deliberà ina summa da 30'000 francs. 
Latiers sa tracta da l'emprim'etappa da las lavurs da conservaziun. 
Per il project da la conservaziun generala da la ruina vegni calculà cun 1,5 milliuns francs. 
Persunal 
Dominigue Sonja Frank è vegnida elegida sco media superiura a l'ospital da dunnas Fontana. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.02.2003 
Win-win per bibliotecas: stretga partenanza tecnica tranter il Grischun e Son Gagl 
La biblioteca chantunala e la rait da bibliotecas dal Grischun survegnan in nov sistem da EED: a Pasca duain vegnir transferidas las datas ch'èn vegnidas preparadas da nov en il sistem "Aleph". 
La biblioteca chantunala da Son Gagl surpiglia la gestiun. 
Questa soluziun porta avantatgs a domaduas varts. 
La rait da bibliotecas dal Grischun consista da 22 bibliotecas cun 290'000 titels registrads che pon er vegnir clamads giu en l'internet dapi bainbaud trais onns. 
Cun il midament da generaziun tar la software duai er vegnir stabilida la collavuraziun aifer quella rait sin ils standards actuals. 
In contract da servetsch cun la rait d'infurmaziun da la Svizra tudestga (CIS) instradescha il barat cun las regiuns da bibliotecas cunfinantas. 
L'unificaziun creschenta porta avantatgs considerabels a bibliotecas ed a la clientella. 
Il pli nov exempel: il BibliOpass svizzer pussibilitescha dapi il december da l'onn passà l'access a 600 bibliotecas en tut la Svizra. 
A la rait da bibliotecas dal Grischun facilitescha la standardisaziun per entant la collavuraziun cun la biblioteca chantunala da Son Gagl. 
Dal contract stipulà avant pauc temp profiteschan domaduas varts: Son Gagl da l'effect sinergetic, il Grischun dal know-how d'aleph che Son Gagl ha stabilì en ils onns passads. 
Adressas d'internet: 
- Biblioteca chantunala dal Grischun: 
http://kbchur.gr.ch 
- Rait da bibliotecas da Son Gagl: 
http://www.sg.ch/sgbn 
- Rait d'infurmaziun da la Svizra tudestga: 
http://www.zb3.unizh.ch/ids/ 
- Rait d'emprest da las bibliotecas svizras: 
http://www.bibliopass.ch 
Gremi: biblioteca chantunala 
Funtauna: rg biblioteca chantunala 
Data: 12.02.2003 
Nova constituziun chantunala vegn suttamessa ils 18 da matg al pievel 
Grischunas e Grischuns pon votar il matg davart la nova constituziun dal chantun Grischun. 
L'onn 1997 avevan las votantas ed ils votants decidì da reveder totalmain la constituziun chantunala. 
Ils 18 da matg vegnan las votantas ed ils votants ad avair la pussaivladad da s'exprimer davart il project revisiun totala da la constituziun chantunala cun votaziun da variantas pertutgant la procedura electorala dal cussegl grond. 
La medema dumengia vegn ord puntg da vista dal chantun er suttamessa a la votaziun la lescha davart la promoziun da la tgira d'uffants cumplementara a la famiglia. 
Ultra da quai ha la regenza prendì enconuschientscha dals nov projects federalas che van en votaziun ils 18 da matg, numnadamain: 
- midada dals 4 d'october 2002 da la lescha federala davart l'armada e l'administraziun militara (Armada XXI) 
- lescha federala dals 4 d'october 2002 davart la protecziun da la populaziun e la protecziun civila 
- iniziativa dal pievel "Gea a locaziuns gistas" 
- iniziativa dal pievel "per ina dumengia senz'autos per mintga stagiun - in'emprova limitada a quatter onns (iniziativa per las dumengias)" 
- iniziativa dal pievel "La sanadad ad in pretsch supportabel (iniziativa da sanadad)" 
- iniziativa dal pievel "Medems dretgs per impedids" 
- iniziativa dal pievel "Electricitad senza implants nuclears - per ina midada sin il sectur da l'energia e per la serrada progressiva dals implants nuclears (Electricitad senza implants nuclears)" 
- iniziativa dal pievel "Moratori plus - per prolungar il moratori da construcziun d'implants nuclears e limitar la ristga nucleara (Moratori plus)" 
- iniziativa dal pievel "per ina purschida suffizienta da furmaziun professiunala (Iniziativa da plazzas d'emprendissadi)" 
Stadairas publicas cun novas tariffas da taxas 
La regenza ha approvà la revisiun parziala da "tariffas da taxas per la mesiraziun", l'uschenumnà reglament da tariffa. 
En quest connex èn las taxas d'utilisaziun per las stadairas publicas vegnidas auzadas e cumplettadas cun ina nova categoria da pasar. 
Da nov vegnan er inditgadas las taxas d'utilisaziun per vehichels pesants e martganzias sur 40 tonnas. 
Ultra da quai èn las tariffas per categoria da pais vegnidas auzadas en media per 15 pertschient. 
Ellas èn ussa tranter 10 e 35 francs per pasar ina giada e tranter 12 e 49 francs per pasar duas giadas. 
La davosa adattaziun da las tariffas è ussa diesch onns enavos. 
Las stadairas publicas vegnan construidas e mantegnidas dal chantun, da las vischnancas u da privats. 
Las taxas d'utilisaziun vegnan fixadas da la regenza. 
Tenor ordinaziun davart duairs e cumpetenzas dals chantuns en la mesiraziun (l'ordinaziun dals uffizis da paisas e mesiras) procura il chantun ultra da quai per avunda stadairas publicas. 
Las cassas surpiglian tractaments cun "diaphin" per malsognas da dependenza da drogas 
Ils servetschs psichiatrics dal Grischun e las cassas svizras da malsauns (santésuisse) han suttascrit ina nova cunvegna. 
La nova cunvegna è vegnida necessaria perquai che l'uffizi federal d'assicuranzas socialas ha ordinà l'admissiun dal preparat "diaphin" en la glista da spezialisaziun. 
Tractaments per malsognas da dependenza da drogas cun diaphin vegnan uschia surpigliads en il rom da l'assicuranza da malsauns obligatoria e da las cassas. 
La regenza ha approvà la nova cunvegna. 
a vischnancas e regiuns La regenza ha approvà quest'intenziun da la vischnanca da Flem. - Ultra da quai ha la regenza approvà divers projects da vischnancas: - las novas constituziuns communalas da Rueun e d'Alvagni. - ils statuts da la vischnanca burgaisa da Vaz. - il statut d'organisaziun dal "Consorzi da scola per las scolas primaras e scolettas dallas vischnauncas da Vuorz ed Andiast". Las duas vischnancas han fusiunà ad ina corporaziun da vischnancas cun dretg public per manar la scola primara, la scolina e las classas pitschnas integradas. - la planisaziun locala d'Andeer ch'è vegnida revidida parzialmain (midada plan da zonas e plan general da furmaziun territori chasa da scola e Tranter Flimma) e da Suraua (midada plan da zonas e plan general da furmaziun). Contribuziuns chantunalas a differentas instituziuns 
- Il project internaziunal "reintroducziun dal tschess barbet en las Alps" vegn 25 onns vegl. 
Il chantun Grischun ha giugà da l'entschatta davent ina rolla impurtanta. 
Dapi l'onn 1991 èn vegnids laschads libers en la Val Stabelchod en il parc naziunal 23 utsches giuvens, ils quals cuan ussa a Livigno ed a Bormio. 
Mez 2003 cumpara il cudesch da Klaus Robin, Jürg Paul Müller e Thomas Pachlatko "Der Bartgeier". 
La regenza sustegna quest project da cudesch cun ina contribuziun da 10'000 francs. 
- La midada da construcziun e la sanaziun energetica da la chasa da persunal e dal stabiliment d'internat da la scola-dimora Masans èn calculadas cun 2,4 milliuns francs. 
La regenza ha approvà il project preliminar da la fundaziun scola-dimora Cuira e mess en vista ina contribuziun chantunala. 
Il chantun surpiglia 80 pertschient dals custs imputabels che na pon betg vegnir cuvrids cun contribuziuns federalas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.02.2003 
In cudesch illustrà davart la fin dals projects chantunals per l'Expo.02 
Ils projects da l'Expo. 
Sco regurdientscha, en spezial al di chantunal dal Grischun a Neuchâtel, ha Andrea Badrutt realisà in cudesch illustrà. 
Il graficher e fotograf da Cuira Andrea Badrutt ha concepì quest'ovra da 80 paginas davart il di chantunal dal Grischun en moda zunt viva. 
L'eveniment da la cumparsa grischuna ils 31 d'avust 2002 a l'Expo.02 reviva uschia danovamain. 
"In eveniment extraordinari" 
Cusseglier guvernativ Klaus Huber ha valità l'exposiziun naziunala sco "eveniment extraordinari". 
Huber ha menziunà il grond success da "aua extrema" sco project communabel dals chantuns da la Svizra orientala Glaruna, Schaffusa, ils dus Appenzell, Son Gagl, Turgovia e Grischun. 
Cun var in milliun visitadras e visitaders è il pavigliun da la Svizra orientala stà in dals eveniments visitads il meglier da l'entira Expo.02. 
Il tema aua è stà adattà perfetgamain per "la chombra d'aua dal Grischun" cun sia ritgezza d'aua (forza idraulica, aua minerala, bogns termals, naiv, glatschers sco er flums e lais). 
Il motto ch'è vegnì tschernì per il di chantunal "Grischun natiral e colurà" ha pudì vegnir realisà fitg bain cun il program da basa cultural, il "culinarium" e cun ils 211 capricorns colurads. 
En il medem mument ha la marca "Grischun" reussì a chaschun da l'emprima cumparsa en la publicitad. 
Sa legrà ha Huber davart la gronda participaziun da las Grischunas e dals Grischuns a Neuchâtel e davart la cordialitad da la preschentaziun grischuna. 
Per el è quest cudesch illustrà ina bella regurdientscha, ina perditga da temp e l'istorgia d'in di spezial, durant il qual il Grischun ha visità l'Expo.02. 
1200 scolaras e scolars han cooperà 
Per il manader da project Beat Ryffel conferma il cudesch commemorativ che las finamiras dal project èn vegnidas cuntanschidas. 
Cun il di chantunal dal Grischun è vegnì mess a l'Expo.02 in segn positiv sur il cunfin dal chantun ora. 
La delegaziun dal Grischun, las cunviagiaturas ed ils cunviagiaturs, las numerusas Grischunas en encreschadetgna, ils numerus Grischuns en encreschadetgna sco er las visitadras ed ils visitaders han vivì in program attractiv. 
Gia il fatg ch'igl è reussì da motivar tut las vischnancas dal Grischun a colurar ils capricorns pon ins vesair sco success. 
Per las/ils var 1200 scolaras/scolars èsi franc in plaschair da pudair admirar lur art da malegiar en in cudesch plain vita. 
Ord puntg da vista dal chantun èsi spezialmain plaschaivel ch'il rom da finanzas è vegnì observà. 
Il success è mo stà pussaivel grazia ad in team motivà, numnadamain al coordinatur dal project Christian Durisch, a l'agentura da reclama GGS cun Sandro Gämperle, a Grischun vacanzas, al sculptur d'objects da lain Daniel Cotti ed al team responsabel per colurar cun Hubert Bezzola e Tommaso Zendralli. 
Cusseglier guvernativ Klaus Huber ed il manader da project Beat Ryffel han er undrà las furmaziuns, organisaziuns, interpresas, ils sponsurs, las gidantras ed ils gidanters per lur engaschament cun success a l'Expo.02. 
Las mattatschas ed ils mattatschs ch'avevan gia accumpagnà la delegaziun grischuna a chaschun dal di chantunal han surdà ils emprims exemplars dal nov cudesch illustrà a cusseglier guvernativ Klaus Huber, al manader artistic Hubert Bezzola, ad Erika Engler da "Danse Verticale" ed al cabarettist Rolf Schmid. 
Cun quai è il project "Expo.02 di chantunal dal Grischun" definitivamain "istorgia". 
Gremi: departament da l'intern e da l'economia publica 
Funtauna: rg departament da l'intern e da l'economia publica 
Data: 19.02.2003 
L'ordinaziun per la nova lescha davart l'assicuranza da dischoccupads chatta ina bun'acceptanza 
La stad duai entrar en vigur la lescha revedida davart l'assicuranza da dischoccupads LADI. 
L'ordinaziun executiva correspundenta OADI è actualmain anc en la consultaziun. 
Sco positiv taxescha la regenza dal Grischun ch'ina collavuraziun da tut las instituziuns è vegnida fixada. 
La nova regulaziun per metter a quint periodas d'educaziun, la regulaziun unifitgada per inoltrar curs e programs sco er la durada da retratga prolungada tar la promoziun da l'activitad da gudogn independenta quintan er tar las fermezzas da l'ordinaziun revedida. 
Crititgà ha la regenza surtut l'intenziun da metter a quint directamain las contribuziuns chantunalas a las intermediaziuns da lavur publicas e l'indemnisaziun dals custs administrativs da la confederaziun. 
In tal midament da sistem renda la cumpensaziun tranter confederaziun e chantun considerablamain pli cumplitgà. 
Consentiment guvernativ per "info-tv Tavau/Claustra" 
La regenza n'ha naginas resalvas cunter la renovaziun da la concessiun per il program d'infurmaziun "info-tv Tavau/Claustra". 
Ch'il project megliereschia l'infrastructura turistica ed augmenteschia l'attractivitad da la destinaziun Tavau e Claustra, scriva ella en sia consultaziun a l'uffizi federal da communicaziun UFCOM. 
La lescha federala davart radio e televisiun LRTV prescriva ch'ils chantuns, en ils quals sa chatta la regiun d'emissiun, stoppian vegnir tadlads. 
Taxas da curs pli autas al Plantahof 
La regenza ha auzà las taxas da curs dal center da furmaziun e cussegliaziun agricula "Plantahof" CFCA per 20 pertschinet; per 10 pertschient muntan ils custs per alimentaziun ed alloschi. 
Ils custs per participantas e participants dal Grischun na vegnan en l'avegnir betg pli subvenziunads e l'ordinaziun per cuvrir ils custs da viadi vegn abolida senza cumpensaziun. 
Ina cumparegliaziun da las tarifas d'alimentaziun ed alloschi cun autras scolas agriculas e centers da furmaziun ha mussà ch'ina adattaziun dals pretschs è giustificabla. 
Il reglament revedì entra en vigur ils 15 d'avrigl 2003. 
Da vischnancas e regiuns La regenza aveva pretendì l'onn 1994 da la citad da Glion ina examinaziun dal sulom. La regenza ha ussa prendì enconuschientscha dals documents inoltrads. - La regenza ha deliberà ina contribuziun da maximal 975'000 francs per il project da rempar da lavinas "Plütschessa" da la vischnanca da Ftan. Ils custs totals per quel project muntan a 3,9 milliuns francs. - Per il project integral "Seewis" ha la regenza garantì contribuziuns chantunalas da circa 880'000 francs (custs totals: quatter milliuns francs). Il project prevesa diversas lavurs, spartidas sin tschintg onns, en ils guads da l'intschess idrografic dal vallun Tschina. - Sco part dal plan per l'access dal guaud da la vischnanca da Fideris ha la regenza approvà il project per ils dus tocs "Oberfäld" ed "Allmeindli". Perquai ha ella garantì a la vischnanca ina contribuziun chantunala da circa 309'000 francs (custs totals: 1,2 milliuns francs). - La regenza ha approvà la nova lescha da taglia da Madulain. Contribuziuns chantunalas a differentas instituziuns 
- La regenza ha approvà 348'000 francs sco contribuziuns per la promoziun da la cultura. 
- Sco contribuziun a la promoziun da la giuventetgna ha la regenza empermess al circus d'uffants "Lollypop" 22'000 francs. 
Projects da vias 
- Sin la via da la Lumnezia vegn la punt Val Miedra sanada e schlargiada. 
La regenza ha deliberà per quai in credit da circa 680'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.02.2003 
Recumandà da refusar la "iniziativa per mantegnair l'egualitad da las schanzas da la giuventetgna grischuna" 
La cumissiun predeliberanta dal cussegl grond ha tractà il messadi da l'iniziativa dal pievel "iniziativa per mantegnair l'egualitad da las schanzas da la giuventetgna grischuna". 
La cumissiun propona unanimamain al cussegl grond d'entrar en il project; latiers duai il parlament recumandar al pievel da refusar l'iniziativa. 
Quest conclus ha la cumissiun prendì cun set encunter trais vuschs. 
La cumissiun predeliberanta è sa radunada sut il presidi dal deputà al cussegl grond Hansjörg Trachsel ed en preschientscha da cusseglier guvernativ Claudio Lardi. 
La cumissiun predeliberanta giuditgescha il concept da linguas actual dal Grischun - il qual sa funda sin dretg vertent - sco buna basa. 
La promoziun da las linguas chantunalas, che vegnan gia instruidas en la scola primara, en l'instrucziun da linguas estras a la scola secundara e reala sco er l'introducziun da l'englais saja adattada als basegns dals giuvenils ed a la situaziun linguistica dal chantun. 
L'instrucziun da linguas estras a la scola secundara e reala è stretgamain colliada cun l'offerta da linguas estras a la scola primara ed a las scolas continuantas, a las scolas da professiun ed a las scolas medias. 
La concepziun vertenta è accordada bain cun las offertas ch'èn vegnidas prepostadas sin il stgalim superiur da la scola populara sco er cun las offertas che suondan suenter per l'instrucziun da linguas estras. 
Tenor l'avis da la maioritad da la cumissiun duain vegnir rimnadas experientschas cun la reglamentaziun vertenta; tar tut quai po il concept da linguas estras actual vegnir adattà en cas da basegn. 
Il stgalim superiur da la scola populara, il qual è plitost chargià cun linguas, na duai betg vegnir confruntà cun ina nova refurma dal concept da linguas estras che na purtass ultra da quai nagins avantatgs decisivs. 
Il cussegl grond duai er recumandar al pievel da refusar l'iniziativa perquai che sia realisaziun eventuala fiss colliada cun grondas difficultads organisatorias e cun gronds custs supplementars, quai che fa quitads areguard la situaziun precara da las finanzas chantunalas. 
Il cussegl grond vegn a tractar il project durant la sessiun da mars 2003. 
Gremi: cumissiun preparatoria dal cussegl grond 
Funtauna: rg cumissiun preparatoria dal cussegl grond 
Data: 25.02.2003 
Taxas pli autas tar l'uffizi per il traffic sin via 
A partir dal 1. d'avrigl emettan ils uffizis per il traffic sin via il nov permiss da manischar en format da carta da credit PAC. 
La midada vegn ad avair consequenzas sin ils custs. 
In nov permiss custa ussa tar l'emprima emissiun 70 francs (empè da 50 sco enfin ussa). 
In remplazzament dal permiss da manischar u ina midada en il permiss da manischar custan en l'avegnir 50 francs. 
La regenza ha approvà la revisiun correspundenta da la "ordinaziun chantunala davart incassar taxas e custs dals possessurs da vehichels a motor e da velos". 
Auzadas vegnan tranter auter las taxas per l'examinaziun da tut gener da vehichels, per permissiuns da traffic spezialas, per examens da teoria e d'ir cun auto sco er per ils numers. 
Sin il champ dals numers vul l'uffizi per il traffic sin via en l'avegnir ademplir sistematicamain giavischs spezials davart numers libers da tschintg e sis cifras. 
Plinavant ha la regenza concludì d'adattar vers ensi las taxas da la "ordinaziun davart incassar taxas e custs per la navigaziun en il chantun Grischun". 
Nova regulaziun tranter il chantun Grischun e la colliaziun dals ospitals ORBV 
La regenza ha acceptà ina nova cunvegnientscha tranter il Ente Ospedaliero Cantonale, Bellinzona ed il chantun Grischun. 
Il contract regla l'ospitalisaziun da pazientas e pazients da la regiun d'ospitals Val Mesauc-Calanca en ils ospitals da la colliaziun dals ospitals "Ospedale Regionale Bellinzona e Valli ORBV". 
En il ORBV èn colliads ils ospitals San Giovanni a Bellinzona, l'ospital di zona di Leventina, Faido e l'ospital di zona di Blenio, Aquarossa. 
En spezial han ins resguardà en il contract la posiziun e la muntada da la Clinica San Rocco a Grono. 
La nova cunvegnientscha na porta nagins custs supplementars per il chantun Grischun. 
Center da furmaziun per la sanadad ed ils fatgs socials: la cumissiun da planisaziun è vegnida numnada 
La regenza ha nominà per il project da construcziun dal nov center da furmaziun per la sanadad ed ils fatgs socials CSS ina cumissiun da planisaziun. 
Cusseglier guvernativ Claudio Lardi surpiglia il presidi. 
La cumissiun da planisaziun ha l'incumbensa d'elavurar in messadi per la planisaziun da construcziun dal CSS. 
Il project duai vegnir tractà l'avust / il settember 2004 en il cussegl grond. 
Da vischnancas e regiuns 
- La sedia da l'uffizi da stadi civil fusiunà Moesano, dal "Ufficio di stato civile del Moesano", (vischnancas Arvigo / Cauco, Braggio, Buseno, Cama / Leggia, Castaneda, Grono, Lostallo, Mesocco, Rossa, Roveredo, Sta. Maria C., San Vittore, Selma, Soazza e Verdabbio) è a Sta. Maria C. Er la regenza ha acceptà la proposta correspundenta dals circuls da la Calanca, dal Mesocco e da Roveredo. 
Contribuziuns chantunalas a differentas instituziuns 
- Per il project integral "Breil" da la vischnanca da Breil ha la regenza approvà ina contribuziun chantunala da var 510'000 francs. 
Il project cuntegna differentas mesiras: lavurs da tgira, reparaturas sco er engrondiments e construcziuns novas da vias da guaud, segirada da spundas da bovas, drenaschas e deviaziuns d'aua. Ils custs totals èn calculads cun var 2,8 milliuns francs. - Circa in milliun francs ha la regenza approvà per il project integral "Sumvitg" da la vischnanca da Sumvitg. 
En il center da quest project stattan differentas mesiras per guauds cun funcziun da protecziun speziala, la construcziun d'in lavuratori forestal, averturas e rempars da lavinas resp. da bovas. L'entir project custa var 5,1 milliuns francs. - Per la restauraziun e la cumplettaziun da la scola da Lai ha la regenza approvà ina contribuziun da construcziun da maximalmain 65'000 francs. - Per il giubileum da 200 onns chantun Grischun planiseschan las classas da la scola populara da Mesocco e la terza classa secundara da Roveredo ina represchentaziun multimediala. 
"Si tenne comunità" scuvra cun giuvenils aspects impurtants da l'istorgia dal chantun Grischun. 
La regenza ha approvà per quest project ina garanzia da deficit da 30'000 francs. 
L'entir project è calculà cun var 85'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.02.2003 
Nagina toleranza per violenza en la famiglia 
Cun infurmaziuns e scleriments duai la violenza a chasa vegnir prendida or da la "zona grischa". 
La campagna "Violenza (n')ha (nag)in dachasa" dal chantun Grischun ha chaschunà vastas reacziuns dapi sia lantschada l'entschatta da l'onn. 
Dunnas ed umens, ma er dunnas pertutgadas da violenza, han reagì sin la campagna da sensibilisaziun ed han dumandà il pled. 
Latiers èsi sa mussà in'ulteriura giada cleramain che violenza en famiglia ha bleras furmas e ch'ella sa chatta savens en ina uschenumnada zona grischa. 
Sch'ins discurra da violenza encunter dunnas en famiglia e partenanza, alura predomineschan per gronda part acts da violenza fisica. 
Tar tut quai ha violenza a chasa anc bleras autras furmas: suppressiun tras smantascha, intimidaziun, constricziun u massivas restricziuns finanzialas. 
Tut questas furmas èn acts da violenza ed uschia acts cunter la lescha. 
Metter ils cunfins ad ura 
Sche violenza vegn tolerada en ina da questas furmas, poi capitar che l'abus s'extenda. 
Perquai èsi impurtant che las mattas e dunnas pertutgadas reageschan a temp. 
"Impurtants èn projects ed iniziativas, ch'èn concepids spezialmain per rinforzar mattas", rapporta Susanna Mazzetta dal post da stab per dumondas d'egualitad dal chantun Grischun. 
"Uschia duain vegnir surmuntads ils models da rollas che impedeschan las dunnas da dir na e da metter clers cunfins ." 
Quant impurtantas che quellas mesiras èn mussan las cifras actualas da noss pajais. 
Susanna Mazzetta sa che violenza en famiglia capita en tut las gruppas da vegliadetga ed en tut las classas socialas. 
"Anc adina teman bleras da las dunnas pertutgadas da discurrer davart lur experientschas cun violenza. 
Savens crain ellas d'esser conculpaivlas vi da l'abus da lur partenaris." 
Zona grischa tranter violenza e nun-violenza 
En il rom dal project interreg "surpassar cunfins - metter cunfins" marscha actualmain in studi che s'occupa tranter auter cun la zona grischa tranter violenza e nun-violenza. 
La retschertga succeda en il Grischun, il Liechtenstein e Vorarlberg. 
"Nus sperain da survegnir a maun da quest studi enconuschientschas pli exactas dal cumenzament e da la dinamica da violenza a chasa en Grischun", declera Susanna Mazzetta. 
"Sin quella basa pon alura vegnir sviluppadas sistematicamain mesiras preventivas." 
Cussegliaziun e sustegn 
Cunter ina bagatellisaziun da violenza en mintga furma gidan en emprima lingia infurmaziuns e scleriment. 
"Cun la campagna "Violenza (n')ha (nag)in dachasa" vulessan nus motivar dunnas da tschertgar gia baud agid", declera Susanna Mazzetta. 
"Perquai èsi necessari da render adina puspè conscient ch'ins na chapescha sut violenza betg mo ils maltractaments fisics mabain tut ils cumportaments che chaschunan a dunnas donns fisics, psichics e sexuals." 
Sin la pagina d'internet www.gewalthatkeinzuhause.org pon vegnir consultads servetschs da cussegliaziun e d'agid dal chantun Grischun, dal Vorarlberg e Liechtenstein. 
A medem temp datti broschuras d'infurmaziun sin tudestg, talian e rumantsch che pon vegnir pustadas tar il post da stab per dumondas d'egualitad (tel. 081 257 35 70). 
Statements davart la campagna "Violenza (n')ha (nag)in dachasa" en il chantun Grischun 
"Passa 30 onns lavur per las medias m'han mussà ch'ina vita libra, in'opiniun independenta e libra è mo pussaivla en ina societad libra da violenza. 
Violenza destruescha l'uman e si'olma. 
Violenza destruescha la societad. 
Esser cunter la violenza è in cumbat per in dretg da l'uman - viver en nun-violenza." 
Hanspeter Lebrument, editur 
"Ina partenanza sto adina sa basar sin in dialog. 
Tgi che sfurza tras si'opiniun cun forza, quel surpassa cleramain ils cunfins morals e legals. 
Jau chat fitg impurtant che mintga singul metta adina puspè in cler accent cunter mintga furma da violenza e suppressiun." 
Andy Gees, pilot da bob e lutgader 
"Numnar e condemnar tut las furmas da violenza cunter dunnas, mattas e mats, independentamain dal fatg, sch'ellas vegnan toleradas da nossa cultura u betg, per rumper il mir da la taciturnitad." 
Jürg Capol, Chief Marketing Officer FIS CM da skis 2003 
"Jau prov da tractar umans, n'emporta sche quai è mi'amitga, mia mamma, in ester u in uffant, uschia sco che jau vuless gugent vegnir tractà - plain amur e cun respect. 
Violenza, sin tge stgalim che quai saja, na tutga definitivamain betg tiers." 
Cla Mosca, campiun mundial da snowboard 
Nus tuts ans giavischain ina societad senza violenza. 
Alura èsi bain cler che nus stuain cumenzar cun quai en l'atgna famiglia. 
Schliar problems senza conficts vul er dir, schliar els senza ch'il ferm supprima il debel. 
Abus da violenza envers dunnas na dastgan vegnir tolerads en nagina furma. 
Norbert Joos, alpinist extrem 
Infurmaziun a las redacziuns: 
Las fotografias da Hanspeter Lebrument, Andy Gees, Jürg Capol, Cla Mosca e Norbert Joos pon vegnir chargiadas sin l'agen computer: 
www.gr.ch/daten/keine- gewalt-familiie.zip 
Gremi: Post da stab per dumondas d'egualitad 
Funtauna: rg Post da stab per dumondas d'egualitad 
Data: 28.02.2003 
Il CSS Cuira sa dat ina nova structura per la fasa da svilup 
Il center da furmaziun per la sanadad ed ils fatgs socials (CSS) Cuira sa dat directivas per sviluppar las structuras entaifer ils onns 2003 fin 2007 e fixescha il program logistic per l'onn 2003. 
Dapi l'entschatta 2003 èn fusiunadas quatter scolas dal sectur da la sanadad e dals fatgs socials al center da furmaziun per la sanadad ed ils fatgs socials. 
Questa midada ha provocà ina procedura da plirs onns che duess esser pli accurata pussaivel e che duess progredir en pass chapaivels. 
Sut il presidi da cusseglier guvernativ Claudio Lardi ha il cussegl da scola fixà las directivas per sviluppar structuras adequatas per il center da furmaziun ils onns 2003 fin 2007 ed il program logistic per l'onn 2003. 
En ina emprima fasa sa tracti d'avrir las structuras da scola da fin uss e da preparar ellas per l'integraziun ed il svilup. 
A l'entschatta vegn creada ina ierarchia orizontala cun ina gronda extensiun directiva. 
Las manadras ed ils manaders da las partiziuns da las differentas direcziuns da scolaziun, ils servetschs centrals ed il project refurma da la furmaziun èn suttamess durant ina fasa da transiziun a la directura Veronika Niederhauser resp. al vicedirectur Christian Meuli. 
Meuli è stà rectur da la scola professiunala da sanadad e tgira da malsauns e surpiglia la funcziun da vicedirectur durant la fasa da transiziun enfin la fin 2003. 
Il diplom nivel I a temp cumplain cun prioritad sin la geriatria e tgira da lunga durada a Cuira ed il diplom nivel II cun prioritad sin la tgira psicosociala a Cazas vegnan resumads a partir dal zercladur 2003 sut ina direcziun communabla. 
Las duas direcziuns da scolaziun èn parentadas areguard il cuntegn e sa cumpletteschan plinavant grazia a la pussaivladad da pudair frequentar suenter avair terminà il diplom nivel I en in onn reconstituent il diplom nivel II. Davent da l'entschatta da zercladur 2003 daventa Peter Lehmann schef da secziun per domaduas direcziuns da scolaziun. 
Lehmann è stà fin uss directur da scola per il diplom nivel II cun prioritad sin tgira psicosociala a Cazas. 
Dieter Schleuning che maina anc enfin la fin da matg 2003 la scolaziun dal diplom nivel I, vuless puspè lavurar a temp cumplain sco magister professiunal al center da furmaziun. 
L'onn passà a surpiglià Brigitte Bhend la direcziun da la scola da tgirunzas da chasa. 
Maria Dietrich ch'ha manà questa partiziun durant dudesch onns e ch'è stada dapi l'avust 2000 directura da las partiziuns betg seminaristicas da la scola da dunnas dal Grischun, vegn a prender ina nova via professiunala ed a bandunar il center da furmaziun la fin da l'onn da scola 2003. 
Las furmaziuns supplementaras duain vegnir resumadas a partir da l'onn 2004 sut ina direcziun. 
Ils projects interns dal center èn - ultra da la planisaziun da l'edifizi nov e da la refurma da la furmaziun che s'occupa da l'organisaziun da novas scolaziuns en il sectur da la sanadad e dals fatgs socials - la restructuraziun da la recrutaziun, l'infurmaziun professiunala e la reclama. 
Per quest intent vegn numnada in gruppa da project che sa cumpona da represchentantas e represchentants da differentas direcziuns da scolaziun. 
Manader dal project è Kurt Michel che s'occpa da la recrutaziun a l'anteriura scola interconfessiunala da sanadad e tgira da malsauns dal Grischun a la Comercialstrasse 24 a Cuira. 
A partir dal mars 2003 surpiglia Hanspeter Hänni il post da stab direcziun. 
Hänni ha lavurà tranter auter durant diesch onns sco incumbensà per dumondas d'infurmaziun tar la chanzlia chantunala dal chantun Grischun. 
Al center da furmaziun vegn el a s'occupar en emprima lingia dal ressort lavur da publicitad. 
Gremi: Center da furmaziun per la sanadad ed ils fatgs socials 
Funtauna: rg Center da furmaziun per la sanadad ed ils fatgs socials 
Data: 05.03.2003 
Lev augment dal consum d'electricitad e producziun d'electricitad sut la media 
En l'onn idrologic 2001/2002 èsi vegnì consumà en Grischun 1780 milliuns uras kilowat energia. 
La producziun d'energia da l'onn 2002, cun 7366 milliuns uras kilowatt, è percunter per ca. tschintg pertschient pli bassa che la media da blers onns. 
Las ovras electricas dal Grischun annunzian mintg'onn lur consum d'electricitad a l'uffizi d'energia. 
La statistica che l'uffizi d'energia ha elavurà mussa ch'il consum registrà en il Grischun en la davosa perioda 2001/2002 (october 2001 fin settember 2002) è s'augmentà levamain cumpareglià cun la perioda da l'onn passà. 
Differenzas tar las gruppas da consum 
Sch'ins guarda las singulas gruppas da consum munta l'augment da consum en il sectur da las chasadas, dal mastergn, da l'agricultura e da las prestaziuns da servetschs be ca. a 0,1 pertschient. 
En il sectur da las viafiers (VR, VFF, FO) è stà l'augment var sis pertschient. 
Tar la VR è il consum sa sminuì in pau pervia las interrupziuns dals trajects per consequenza da las malauras. 
Tar l'industria gronda è il consum d'energia perfin sa sminuì per ca. tschintg pertschient. 
La producziun d'electricitad 
La producziun da las ovras idraulicas dal Grischun è stada l'onn 2002 cun 7366 milliuns uras kilowat tschintg pertschient sut la media da blers onns. 
Cumpareglià cun l'onn 2001 ch'è stà in onn cun fitg blera plievgia èn stadas las precipitaziuns da l'onn passà levamain sut la media. 
Rinviament: 
Ina grafica davart il consum e la producziun d'electricitad chattais Vus sut www.energie.gr.ch ? statistica. 
Gremi: Uffizi d'energia 
Funtauna: Uffizi d'energia 
Data: 05.03.2003 
Refurma da l'administraziun sut l'influenza da la sanaziun dal budget 
Il cussegl grond l'ha en maun il zercladur: duess la sanaziun dal budget pertutgar er en ina dimensiun pli vasta la refurma da l'administraziun "GRiforma", pudess quel project da refurma vegnir suspendì in extremis. 
Cas cuntrari pudess la refurma da l'administraziun vegnir introducida en tut ils secturs fin l'onn 2012. 
La regenza ha deliberà il rapport davart l'ulteriur andament da la refurma da l'administraziun. 
La regenza ha fixà per mauns dal cussegl grond la direcziun fundamentala per la refurma da l'administraziun: "GRiforma" duai vegnir cuntinuada e sviluppada vinavant. 
Però po la sanaziun da las finanzas dal chantun franar dal tuttafatg il project da refurma, tut tenor quant ferm che "GRiforma" è pertutgà da la uschenumnada "examinaziun da las structuras e da las prestaziuns". 
Il meglier cas pudess alura vegnir cuntinuada la refurma da l'administraziun en il rom da las resursas restantas. 
En cas che las mesiras da spargn na tangheschan betg la refurma da l'administraziun dumonda la regenza il cussegl grond da deliberar fin l'onn 2011 in credit d'impegn da radund 2,5 milliuns francs per custs reals e da laschar metter a disposiziun da la cumissiun da gestiun ulteriuras 6,5 plazzas. 
Uschia po la refurma da l'administraziun vegnir introducida en tut ils secturs fin l'onn 2012. 
Giavischada è la collavuraziun dal cussegl grond 
La regenza vul ch'ins enclegia l'introducziun da "GRiforma" en tut ils secturs sco signal cler a favur da la refurma da l'administraziun. 
Uschia duian vegnir meglierads substanzialmain l'effect da l'activitad administrativa, la prestaziun qualitativa, il pensar economic e la direcziun da l'administraziun. 
Dals onns 1999 fin 2002 èn vegnids examinads en tschintg uffizis ils princips da la direcziun da l'administraziun efficazia (dal rapport d'evaluaziun dal november 2002 pon ins prender invista qua). 
La regenza ha explicitamain giavischà la collavuraziun dal cussegl grond per il process da decisiun davart l'ulteriur andament da la refurma da l'administraziun. 
Contribuziun d'investiziun per la Viafier retica 
Per l'engrondiment da la staziun da Landquart ha la regenza approvà ina contribuziun d'investiziun da 218'645 francs. 
Quel project fa part dals moduls d'investiziun da la VIAFIER 2000. 
La regenza sustegna cun quai il sboz da cunvegnientscha suttamess da l'uffizi federal da traffic. 
Cun l'inoltraziun dals 6 da december 2002 dumonda la VR da la confederaziun e dal chantun ina contribuziun d'investiziun da totalmain 1'600'000 francs. 
Da vischnancas e regiuns 
- Per la sanaziun da la serenera da las vischnancas d'Arvigo e Selma ha la regenza approvà ina contribuziun chantunala da 772'200 francs. 
Quai correspunda ad ina part da maximalmain 30% da la summa d'investiziun totala. 
- La revisiun parziala dal statut d'organisaziun da la corporaziun regiunala Bregaglia è vegnida approvada da la regenza. 
Contribuziuns chantunalas a differentas instituziuns 
- Dals meds finanzials da la lottaria naziunala interchantunala ha la regenza deliberà 15'000 francs sco agid da partenza per il project "La Capriola", center da furmaziun per l'integraziun professiunala d'umans cun impediments en la hotellaria e restauraziun dal chantun Grischun. 
- L'orchester d'instruments a flad sinfonic dal Grischun survegn da la regenza per sia lavur l'onn 2003 in sustegn finanzial da 30'000 francs. 
Persunal 
- Michael Caflisch da Tavau è il nov directur dal sectur politica regiunala da l'uffizi per economia e turissem dal Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.03.2003 
La regenza vul promover la "administraziun digitala" 
"Electronic Government" u e-government duai vegnir promovì en l'administraziun chantunala dal Grischun cun in process pragmatic, ma cun cleras finamiras. 
La regenza na vul duvrar l'internet betg mo sco plattafurma d'infurmaziun e communicaziun, mabain er per optimar ils process administrativs vers anen e vers anora. 
Per quel intent ha ella fixà las directivas strategicas en il palpiri da strategia "E-government en il chantun Grischun - directivas e mesiras per ina cumplettaziun structurada dals servetschs d'e-government da l'administraziun chantunala". 
Ils cuntegns da las singulas paginas d'internet ston s'orientar vi dals basegns effectivs dals clients. 
Latiers na dastga il e-government betg sa fermar tar la simpla preschentaziun d'infurmaziuns en l'internet: il servetsch per la clientella sco tal, process administrativs transparents ed accelerads e l'effizienza dals servetsch da l'administraziun chantunala èn las directivas centralas da la strategia d'e-government. 
Ultra da quai duai l'utilisaziun da las novas tecnologias d'infurmaziun e communicaziun a l'intern da l'administraziun signalisar confidenza per meds e process dal futur. 
Finalmain e il process d'e-government er ina schanza per examinar purschidas online cuminaivlas cun l'economia privata. 
La regenza approva il nov statut d'organisaziun da la PEB 
La regenza ha approvà la revisiun parziala dal statut d'organisaziun da la corporaziun regiunala Pro Engiadina Bassa PEB. 
Ultra da quai vegn stgaffida ina basa legala per il sustegn da la scola media regiunala, per la pussaivladad da derasar programs da radio e televisiun naziunals ed esters sco er per la collavuraziun ch'exista gia dapi lung temp cun la Corporaziun regiunala Val Müstair. 
La Viafier retica sanescha il viaduct da Langwies 
Il viaduct da Langwies dal traiect d'Arosa da la Viafier retica vegn sanà. 
La regenza ha approvà per quai in credit d'investiziun da 540'000 francs. 
Ils custs totals muntan a trais milliuns francs. 
Da quels surpiglia la confederaziun 82 pertschient. 
Las contribuziuns pauschalas per acquisiziuns dals ospitals èn fixadas 
Per acquisiziuns tranter 3000 e 50'000 francs survegnan ils ospitals ordavant per onn ina contribuziun chantunala pauschala. 
Per l'onn 2003 ha la regenza approvà var 2,3 milliuns francs. 
Las dumondas dals dudesch ospitals èn sa muntadas a var 4 milliuns francs. Da vischnancas e regiuns Latiers è vegnì formulà da nov l'art. 61 da la constituziun (cumposiziun dal cussegl da scola). 
Questa adattaziun ha ussa er approvà la regenza. - Per la via chantunala da Mustér-Disla è vegnida auzada la limita dal pais maximal permess da fin ussa 11 a 18 tonnas. L'auzament da la tonnascha vala per entant dal 1. da matg fin ils 31 d'october. Contribuziuns chantunalas a differentas instituziuns 
- La regenza ha approvà diversas contribuziuns chantunalas per projects culturals e scientifics; en tut 106'000 francs per quatter projects. 
Projects da vias 
- Per proteger la via chantunala da Pigniu d'ulteriuras bovas or da la Val d'Arschella ha la regenza approvà il project per ina dustanza. 
Il preventiv dals custs importa var in milliun francs. 
- Per l'amplificaziun e la sanaziun da la veglia Via da l'Engiadina a Lavin dadens il vitg ha la regenza approvà 215'000 francs. 
- Per prolungar il trottuar tranter San Carlo ed Angeli Custodi (traject San Carlo-Raviscè) èn vegnids approvads 119'000 francs. 
- Per lavurs urgentas vi dal tunnel Val d'Infern da la via da Calanca ha la regenza approvà ina contribuziun da 500'000 francs. 
- Per lavurs d'impressari sin la A13 (traject Bichegia - Pian San Giacomo) èn vegnids approvads var 760'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.03.2003 
La regenza propona 212 mesiras per sanar las finanzas dal chantun 
In gross bacun per il parlament grischun: la regenza ha deliberà il pachet da mesiras per sanar las finanzas dal chantun. 
Ils respargns importan en il plan da finanzas dal 2004 fin il 2007 en media 91 milliuns francs l'onn. 
Il cussegl grond discuta il messadi en sia sessiun dal zercladur. 
Metter puspè en urden las finanzas dal chantun senza auzar la taglia: Questa prescripziun dal cussegl grond po be vegnir cuntanschida cun in'examinaziun cumplessiva da structura e prestaziun en il chantun. 
Entaifer be trais mais ha la regenza elavurà il pachet da refurma correspundent "Examinaziun da structura e prestaziun per sanar las finanzas dal chantun". 
Quel cuntegna 212 projects da refurma che sminueschan ils custs previs en il plan da finanzas 2004-2007, auzan las entradas e pussibiliteschan reorganisaziuns fundamentalas entaifer l'administraziun chantunala. 
Uschia èsi reussì da cumbinar in pachet da projects fundà senza auzar las taglias, senza relaschadas en massa e senza chargias supplementaras substanzialas. 
Las entradas supplementaras vegnan generadas spezialmain cun far valair consequentamain il princip dal chaschunader e dal profitader, entant che las expensas vegnan sminuidas oravant tut cun reducir intenziunadamain las incumbensas dal chantun. 
La pli gronda part da las mesiras per la sanaziun pon disponer la regenza ed ils departaments en atgna cumpetenza. 
Tschertas mesiras sto il cussegl grond be anc decider, perquai che las disposiziuns giuridicas adattadas èn gia fatgas. 
Auters projects da refurma pretendan ina votaziun dal pievel. 
Tschintg secturs politics predomineschan 
Cun ina procedura da plirs pass ha la regenza examinà las structuras e las prestaziuns da l'administraziun chantunala e sa basà latiers sin cleras directivas dal cuntegn. 
Perquai ha ella pudì cumenzar cun las mesiras da spargn intenziunadamain en tschintg secturs politics: traffic, furmaziun, sanadad, segirezza publica ed administraziun generala. 
Spezialmain en ils trais secturs numnads l'emprim sa mussa in grond volumen da finanzas ed in grond augment d'expensas. 
En tut resulta dal pachet cumplessiv dals projects da refurma en quests tschintg secturs en il plan da finanzas per l'onn 2007 in volumen da respargn da ca. 95 milliuns francs. 
En ils secturs bainstar social - causa cas gravants che smanatschan - e cultura e temp liber ha la regenza agì a moda retegnida. 
Quests secturs mussan en tut in volumen da distgargia minim. 
Ils 212 projects da refurma èn cumpartids en set categorias. 
En las emprimas duas categorias - A e B1 - èn resumadas las mesiras cun l'accent politic-strategic (p.ex. fusiuns d'uffizis chantunals) u grondas mesiras da distgargia che portan almain in mez milliun francs per mesira. 
In'ulteriura categoria da mesiras cumpiglia projects, als quals la regenza vul dar gronda prioritad; p.ex. l'effect e l'effizienza da cumissiuns sco er ulteriuras reorganisaziuns entaifer l'administraziun. 
Ca. in terz da tut ils projects da refurma èn mesiras A e B1. 
Ellas genereschan ensemen en il plan da finanzas per l'onn 2007 in potenzial da distgargia da ca. 88 milliuns francs u ca. 75 pertschient dal volumen da respargn necessari da ca. 120 milliuns francs. 
Accents e prioritads en ils secturs politics 
En il sectur traffic predomineschan tar las mesiras da spargn reducziuns da las contribuziuns a la Viafier retica ed als servetschs publics da transports sin via. 
Las posiziuns da spargn fundamentalas en il quint da las vias pertutgan amplificaziuns da vias principalas e da vias da colliaziun. 
Ulteriuras propostas da spargn pertutgan la serrada pli lunga dals pass e la reducziun da diversas contribuziuns chantunalas. 
En il sectur da scolaziun propona la regenza mesiras cun differents accents; tranter auter prestaziuns pli bassas per ils progimnasis da las scolas medias privatas e da la scola chantunala sco er da renunziar ad ina introducziun definitiva da la scola d'informatica e commerzi a la scola chantunala. 
En ils fatgs da sanadad vegnan mess ils accents da refurma tar la purschida da prestaziun dals ospitals e tar las contribuziuns chantunalas. 
Las expensas en il sectur da la segirezza publica èn per 80 pertschient expensas per il persunal. 
Respargns pon ins cuntanscher oravant tut cun reducziuns da las prestaziuns da polizia. 
En l'administraziun generala èn previsas spezialmain mesiras da spargn interdepartamentalas en il sectur dal persunal. 
En quest senn vegnan tractadas analogamain er las instituziuns che survegnan dal chantun contribuziuns che dependan da las expensas e dal deficit. 
La regenza parta dal fatg che las reducziuns da plazzas planisadas possian vegnir realisadas per regla cun midaments da plazza natirals. 
Consequenzas finanzialas dals projects da refurma 
Cun tut las propostas da las mesiras da la regenza vegn distgargià il quint current en ils plans da finanzas per ils onns 2004 fin 2007 per en media 91 milliuns francs. 
Questa distgargia na tanscha dentant betg per sbassar il deficit sut il volumen visà da maximal 30 milliuns francs (guarda il titel intermediar: "Ina necessitad da distgargia d'en media 105 milliuns francs l'onn"). 
Il surpli d'expensas importa en ils onns 2005 fin 2007 datiers da 47 milliuns francs, 17 milliuns francs sur la valur visada. 
Malsegirezzas datti en la planisaziun da finanzas spezialmain pervia da la classificaziun da la capacitad finanziala dals chantuns davent dal 2004, pervia da la finanziaziun dals ospitals sco er pervia da las consequenzas da la restructuraziun da la nova gulivaziun da finanzas e da las incumbensas tranter la confederaziun ed ils chantuns NGF davent dal 2007. 
Dal program da mesiras èn pertutgadas er las expensas che vegnan registradas en il quint d'investiziun. 
L'augment previs da las investiziuns nettas vegn interrut. 
Las investiziuns nettas cuntanschan da nov be anc il volumen dals onns 2000 fin 2002 da en media 150 milliuns francs. 
Las investiziuns bruttas restan er suenter ina reducziun da tut las mesiras da sanaziun sur las valurs da l'onn avant. 
Tras las mesiras da sanaziun po il grad da l'atgna finanziaziun en il plan da finanzas dal 2007 puspè vegnir auzà a ca. 55 pertschient. 
Uschia cuntanscha il deficit da finanziaziun cun ina media da 75 milliuns francs in'autezza che para a media vista anc giustificabla. 
A lunga vista dentant sto er questa valur pudair vegnir sminuida. 
En media pon ca. 14 pertschient dal volumen da distgargia vegnir cuntanschids cun retgavs supplementars. 
Ina necessitad da distgargia d'en media 105 milliuns francs l'onn 
Dapi il 1997 concluda il chantun il quint current ed il quint da finanziaziun cuntinuadamain cun deficit. 
Uschia è vegnì diminuì l'agen chapital considerablamain. 
Il 2001 importava l'agen chapital anc ca. 77 milliuns francs. 
In deficit da las finanzas duess tenor la lescha davart las finanzas vegnir recepì en il nov preventiv ed amortisà dal tuttafatg. 
Senza mesiras da correctura massivas diminuiss il grad da l'atgna finanziaziun da 47 pertschient previs per l'onn 2003 fin l'onn 2007 a bunamain nulla. 
Il volumen da respargn necessari importa per la planisaziun finanziala dals onns 2004-2007 en media ca. 105 milliuns francs l'onn (2004: 71 milliuns, 2007 122 milliuns francs) tar in deficit admess dal quint current da maximal 30 milliuns francs. 
Il retschaviment resp. la reconstrucziun d'in agen chapital da minimal 50 milliuns francs è areguard la politica da finanzas ina finamira prioritara. 
Examinaziun da structura e prestaziun sco schanza 
Sper la focussaziun da las mesiras da sanaziun sin ils tschintg secturs politics numnads ha la regenza collià cun l'examinaziun da structura e prestaziun per sanar las finanzas chantunalas er finamiras qualitativas. 
Uschia han ins prendì il project cumplessiv er sco schanza d'examinar l'efficacitad e rentabilitad da las incumbensas chantunalas, d'optimar l'orientaziun a la clientella ed a la prestaziun e da rinforzar la direcziun dal chantun en general. 
Gronda paisa metta la regenza en il rom dal project da sanaziun medemamain a las finamiras statalas e politicas ch'èn colliadas cun tal. Pertge che da princip duai il Grischun restar vinavant in abitadi attractiv da lavur, scolaziun, cultura e recreaziun per giuven e vegl. 
Graficas: 
- Distgargia finanziala tenor secturs politics e tenor categorias da mesira / chargia netta tenor il preventiv 2003 
- Consequenzas finanzialas da las mesiras da sanaziun 
Gremi: regenza 
Funtauna: rg chanzlia chantunala dal Grischun 
Data: 13.03.2003 
Scumond absolut da far fieu 
L'uffizi forestal renda attent al grond privel d'incendis da guaud e cultira en regiuns exponidas al sulegl e libras da naiv da tut il Grischun. 
Surtut en las vals dal sid dal Grischun n'hai betg pli pluvì enendretg dapi pliras emnas. 
La natira è per quest temp da l'onn anc fitg magra e la vegetaziun fitg setga. 
Pervi dal diever imprecaut da products da tubac e l'utilisaziun malprudenta da fuclars èn ils emprims incendis gia vegnids envidads. 
Igl è absolutamain scumandà da far fieu or en il liber en las vals dal sid dal Grischun ed en la Val Müstair. 
Products da tubac e battafieus na dastga en nagin cas vegnir bittads davent. 
L'uffizi forestal dal Grischun quinta che la populaziun resguardia quests scumonds. 
Gremi: Uffizi forestal 
Funtauna: rg Uffizi forestal 
Data: 14.03.2003 
Dus lufs en Surselva 
Las analisas individualas DNA ch'ins ha fatg posteriurmain han mussà ch'en Surselva vivan per il mument na mo in, mabain dus lufs masculins da derivanza taliana. 
Duas provas d'excrements ch'èn vegnids chattads ils 31 da december 2002 a Breil, resp. ils 21 da schaner 2003 a Danis, na derivan betg dal medem animal. 
Las examinaziuns èn vegnidas fatgas en in labor da l'universitad da Losanna ch'è spezialisà per analisas DNA. 
Il resultat da l'analisa discurra cler e net da dus differents individis. 
Emprimas indicaziuns han rendì attent gia la stad passada a la preschientscha d'in luf en Surselva. 
Pliras observaziuns directas da chatschaders e pasturs e pli ch'ina dunsaina da nursas stgarpadas han cumprovà il suspect ch'in luf saja preschent. 
La cumprova scientifica ch'i sa tractia d'in luf, è succedida il schaner passà. 
Analisas ch'èn vegnidas fatgas posteriurmain cun la finamira da distinguer singuls lufs a moda individuala, mussan ch'en Surselva vivan per il mument dus lufs. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 17.03.2003 
Di dal guaud - ils 21 da mars 2003 
Il guaud e l'aua - ina simbiosa d'impurtanza vitala 
En Svizra vegn celebrà il di internaziunal dal guaud mintgamai ils 21 da mars 2003. 
Il guaud e l'aua tutgan ensemen, pertge che al guaud tutga ina rolla impurtanta en la circulaziun da l'aua. 
Sco reservuar vast serva el a la protecziun d'auazuns e da l'erosiun dal terren. 
Il medem mument svapurescha ina immensa quantitad da vapur d'aua da las plantas, tge che ha in effect agreabel per il clima - oravant tut la stad. 
Il guaud accumulescha e nettegia l'aua 
La terra gruglia dal guaud cun numerus spazis vids e bleras poras absorbescha svelt la plievgia, la ceda dentant mo plaun. 
Las ragischs da las plantas furman ina biocenosa ensemen cun il mistgel ed ils bulieus. 
Ils mistgels pon accumular fitg grondas quantitads d'aua. 
Las quantitads d'aua che deflueschan da regiuns da guaud èn repartidas pli regularmain che quellas da territoris averts. 
Auazuns datti per quai darar. 
Funtaunas che sa chattan en il guaud mainan aua er en periodas da setgira cuntinuanta. 
Quest'aua ha quasi adina la qualitad d'aua da baiver. 
Sche l'aua cula plan tras il terren dal guaud, alura remplazza quai mesiras charas da nettegiar. 
Dals 100 meters cubic d'aua che crodan mintg'onn sin la surfatscha d'ina planta absorbescha ella 40 meters cubic ed accumulescha da quels circa 30 meters cubic. 
Cultivar il guaud regulescha la bilantscha d'aua 
Il guaud attribuischa spezialmain a la preservaziun d'impurtanza vitala dal provediment cun aua da baiver. 
La cultivaziun dals guauds pretenda perquai in savair spezialmain multifar p.ex. davart la tscherna da las spezias da plantas u davart mesiras per cultivar e regiuvnar noss guauds. 
Ultra da quai sto la cultivaziun dals guauds, p.ex. en zonas da protecziun da funtaunas, satisfar a las cundiziuns da basa indispensablas da la protecziun da las auas. 
Mo uschia po vegnir garantì che las numerusas funtaunas pon ceder en il decurs da l'onn aua da baiver en ina quantitad regulara e cun pitschnas fluctuaziuns areguard la temperatura. 
Il guaud protegia da privels da la natira 
Memia paucas precipitaziuns mainan ad in "stress" per plantas e guaud, memia bleras precipitaziuns a bovas e sbuvadas. 
Sch'ina "plievgia tschientenara" chaschuna puspè gronds donns - sco che quai è capità il november passà en vastas parts dal chantun Grischun - e sche las medias rapportan da quai cun bustabs gronds, alura realiseschan blers che l'uman è anc adina, er en l'èra da la tecnologia auta, en ils mauns da quests privels da la natira che sa manifesteschan andetgamain cun ina violenza imprevisa. 
Là, nua ch'igl ha guaud, vegni a dar main bovas u pir tar plievgias extremas. 
Quai han mussà a moda impressiunanta retschertgas davart las malauras da Sachseln en il chantun Sursilvania. 
Vitiers vegn ch'ina tgira intenziunada dal guaud sustegna e meglierescha quest effect da protecziun. 
En il chantun Grischun han var 30% dals guauds ina funcziun speziala da protecziun. 
Quests guauds da protecziun stattan en in connex direct cun la protecziun da persunas, edifizis e d'infrastructuras tecnicas. 
Mesiras architectonicas ed organisatoricas pon sustegnair, mai però remplazzar questa protecziun. 
Perquai resta il guaud la basa per la colonisaziun da las Alps e Prealps. 
Fotografia 
Il guaud e l'aua - ina simbiosa 
Gremi: Uffizi forestal dal Grischun 
Funtauna: rg Uffizi forestal dal Grischun 
Data: 19.03.2003 
Las prescripziuns per il transport e la dismessa dal rument vegnan amplifitgadas 
La Svizra vala sco in pajais da pionier en il sectur da la segirezza e da la protecziun da la natira en connex cun ils ruments spezials. 
Dapi l'onn 1997 reglan las ordinaziuns davart il traffic cun ruments spezials OTRS la dismessa da ruments spezials a l'intern dal pajais sco er lur export a l'exteriur. 
Mo interpresas cun ina permissiun correspundenta dastgan transportar e dismetter ruments spezials. 
Betg mo ruments spezials, mabain er vehichels vegls, laina duvrada e pneus vegls sco er auters ruments da l'industria e dal commerzi pon engrevgiar fermamain l'ambient en cas d'ina dismessa nunadequata. 
Ultra da quai resulta in grond mantun da quests ruments, quai che munta gia da sasez in problem. 
Il departament federal da l'ambient, traffic, energia e communicaziun DATEC vul perquai er decretar per questa categoria da ruments prescripziuns da controlla. 
La nov'ordinaziun davart il traffic cun ruments regla il tractament e la dismessa da rument spezial sco er d'uschenumnads "auters ruments suttamess a la controlla". 
Ella unescha ultra da quai las prescripziuns da la OTRS cun l'ordinaziun davart la restituziun e la dismessa d'apparats electrics ed electronics ORAAE sco er cun autras cunvegnas ed auters conclus. 
La regenza grischuna sustegna da princip questas propostas da revisiun perquai ch'ellas mantegnan e moderniseschan quai ch'è sa cumprovà , sustegnan l'execuziun, faciliteschan la pratica da mintga di ed armoniseschan il grond dumber da las prescripziuns d'enfin ussa, er cun l'Uniun europeica. 
Explicitamain betg perencletga è la regenza cun la proposta che centers da rimnada publics ston dumandar ina permissiun per pudair prender en consegna ruments spezials. 
Las expensas supplementaras ch'èn cumbinadas cun quai na sa laschan betg giustifitgar. 
Il fond per cumbatter epidemias d'animals è sutdotà - las contribuziuns vegnan adattadas 
La regenza ha adattà las contribuziuns annualas da las vischnancas e dals possessurs d'animals per il fond per cumbatter epidemias d'animals: per arments da nov 3,5 enstagl da trais francs per animal, per nursas e chauras da nov in franc enstagl da 50 raps per animal. 
Las contribuziuns annualas per chavals e portgs sco er las contribuziuns per pievels d'avieuls na vegnan betg midadas. 
Las adattaziuns valan gia per l'onn 2003. 
Las entradas supplementaras per il fond per cumbatter epidemias d'animals duain puspè restabilir il saldo da dus milliuns, il qual è prescrit da la lescha. 
Il saldo actual munta a circa 1,2 milliuns francs. 
Sulettamain il cas d'anaplasmosa da la stad passada/da l'atun passà ha custà al fond circa 860'000 francs. 
Il chantun pajà la medem'auta contribuziun sco il total da las entradas supplementaras, però maximalmain 500'000 francs. 
L'ultima giada èn las tariffas da contribuziun vegnidas adattadas l'onn 1996. 
Da vischnancas e regiuns 
- Las duas vischnancas da Castrisch, Sevgein e Riein han fusiunà ad ina corporaziun cun dretg public per manar la scolina, la scola primara e las classas pitschnas integradas. - En il territori da colonisaziun da Maiavilla è a partir d'ussa il tempo 30 per part prescripziun. La regenza ha concedì ina permissiun correspundenta. - La regenza ha approvà la nova constitiziun da la citad da Farschno - cun excepziun d'in artitgel 19, il qual sto anc vegnir adattà a la legislaziun surordinada. Medemamain ha la regenza approvà la constituziun da la vischnanca da Bravuogn. - La lescha da taglia communala totalmain revedida da la vischnanca da Lostallo po entrar en vigur. 
La regenza l'ha ussa medemamain approvada suenter la radunanza communala. - Ina contribuziun da construcziun maximala da circa 125'000 francs è vegnida approvada per la realisaziun d'in plaz polivalent sper la chasa da scola da Tumegl. 
- La regenza ha approvà il project per ina midada da diever da la sala da gimnastica existenta da la citad da Maiavilla en ina scolina da trais partiziuns ed en trais stanzas da scola sco er la contribuziun da construcziun da circa 80'000 francs. Contribuziuns chantunalas a differentas instituziuns 
- La regenza ha approvà 13'500 francs sco contribuziuns da sport-toto. 
En quest connex èn vegnids resguardads sis petents. 
- La publicaziun da la monografia da "Mathias Balzer - Auf der Suche nach der einfachen Wahrheit. 
Werke 1967 - 1990" da Claudia Klausner vegn sustegnida cun 15'000 francs. 
Projects da vias 
- Per la nova construcziun da la punt Val da Pitasch tar il Mulin da Pitasch sin il traject da Glion - Val S. Pieder ha la regenza approvà in credit da 430'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.03.2003 
200 onns chantun Grischun en la Confederaziun - e nua è l'istorgia? 
L'onn 2003 festivescha il chantun Grischun ensemen cun ils chantuns Argovia, Son Gagl, Tessin, Turgovia e Vad l'appartegnientscha da 200 onns a la Svizra. 
Il program da festa uffizial ("Chaus e muntognas") drizza ils egls surtut sin il preschent e l'avegnir dal Grischun. 
Ma il chantun n'ha dentant insumma betg emblidà l'aspect istoric dal giubileum! 
L'archiv chantunal preschenta dals 3 da matg fin ils 15 da zercladur 2003 en la galaria da la citad da Cuira ina exposiziun che s'occupa dal temp da 1803. 
L'exposiziun ha il titel "O Diaus pertgiri!" 
Il Grischun enturn l'onn 1800: onns da revoluziun ed ella s'occupa da la dumonda, pertge ch'il Grischun è arrivà gist avant 200 onns tar la Confederaziun. 
La midada politica e sociala da quest temp muventà vegn intermediada cun quatter accents tematics: 
1. Or da la Rezia veglia - Ils davos onns da la Republica da las Trais Lias 
1.1 Il sistem politic e la conscienza da sasez da la veglia republica 1.2 Umens dal scleriment ed innovativs; Influenza da la revoluziun franzosa / cumbats politics a l'intern; La perdita dals stadis subdits 
2. Veglia u nova libertad? - La Helvetica en il Grischun 
2.1 Istorgia da la guerra 
2.2 Organisaziun politica ed economica 
2.3 Istorgia dal mintgadi e sociala 
3. 1803 - La naschientscha dal chantun Grischun 
3.1 Preistorgia; L'acta da mediaziun; Il nov chantun 
4. Sa regurdar ed emblidar - La tradiziun dal temp enturn l'onn 1800 
4.1 Litteratura e scienza; Tradiziuns popularas e mitus; Festas commemorativas 
Mussads vegnan d'ina vart stampats ed actas da l'archiv chantunal e da la biblioteca chantunala, da l'autra vart objects e maletgs dal museum retic, da museums regiunals e da persunas privatas. 
Ils objects exponids cumpiglian tut las regiuns dal chantun ed expriman la ritgezza linguistica e culturala dal Grischun. 
La selecziun dals exponats tanscha d'ina custaivla brev da saida che datescha dal 18avel tschientaner, sur proclamaziuns e gravuras ad objects dal mintgadi. 
Objects d'armaziun da truppas estras e tavlas votivas documenteschan l'istorgia da la guerra, sigils e chaus da brevs illustreschan co ch'ils simbols dal stadi sa midan. 
En las scrittiras exponidas vegnan a pled ils umens dal scleriment ed ils patriots, dentant er ils defensurs da la veglia Republica da las Trais Lias. 
E last but not least vegnan ins a pudair admirar er documents cun la suttascripziun originala da Napoleon Bonaparte. 
Parallel tar l'exposiziun en la galaria da la citad da Cuira preschenta l'archiv chantunal Highlights or da "O Diaus pertgiri" a la HIGA: Dals 23 da matg fin il prim da zercladur mussa l'exposiziun speziala ad in vast public objects elegids or dal temp d'origin dal chantun Grischun. 
Adressa d'internet: 
Archiv chantunal: 
www.staatsarchiv.gr.ch/ausstellung 
Gremi: archiv chantunal 
Funtauna: rg archiv chantunal 
Data: 20.03.2003 
Onn internaziunal da l'aua 2003 proclamà da l'ONU 
La rolla impurtanta da l'aua en il chantun Grischun 
Durant l'onn internaziunal da l'aua 2003 proclamà da l'ONU duai vegnir regurdà a la grond'impurtanza da l'aua. 
Per l'ina vegn ella duvrada sco forza idraulica ed uschia sco funtauna da gudogn per las ovras electricas, las vischnancas ed il chantun. 
Ella sa lascha commerzialisar sco aua minerala, sco bogn da cura e d'eveniment, sco purschida da wellness. 
Ella rinforza il giaschament d'aua sutterrana e furnescha londerora l'aua da baiver. 
Ella munta però er in privel latent e sforza a mesiras cunter auazuns. 
Ed ella sto vegnir protegida e mantegnida netta per servir als animals da l'aua sco biotop. 
Nossa situaziun geografica areguard l'aua è fitg confortabla. 
Il famus gut da plievgia sin il Lunghin va a finir tut tenor il vent u via la Gelgia ed il Rain en il Mar dal nord, u via l'En ed il Danubi en il Mar nair u via la Maira ed il Po en il Mar mediterran.Nus stuvain er avair quità da l'aua, perquai che nus la vulain dar vinavant nunsmerdada als umans che vivan en regiuns sut nossa. 
Activitads variadas e numerusas 
A questa muntada duai vegnir patratgà a l'onn internaziunal da l'aua 2003 proclamà da l'ONU. 
Classas da scola vegnan a passentar in di sper l'aua u en acziun per l'aua u reflectar a moda creativa davart l'aua. 
A la Higa vegnan a preschentar ad ina exposiziun speziala la federaziun da las ovras electricas dal Grischun, l'institut d'assicuranza d'edifizis (IAE), ils manaschis industrials Cuira (MIC) sco furnitur d'aua da baiver sco er l'uffizi per la natira e la cuntrada sco partenaris l'impurtanza multifara da l'aua. 
L'engaschament da las scolas per l'aua è spezialmain impurtant. 
Perquai èn tut las persunas d'instrucziun vegnidas animadas dal cusseglier guvernativ Claudio Lardi da deditgar cun lur classas in di da quest onn a l'aua. 
Quai po esser sco excursiun, sco concurrenza da fotografar u schizunt sco teater davart la tematica da l'aua. 
Segund il motto "fa insatge bun e rapporta da quai" vegnan las classas a rapportar da lur activitads. 
Las meglieras acziuns vegnan premiadas. 
Tuts sa participeschan 
Igl è ordvart allegraivel da constatar quants eveniments per l'onn internaziunal da l'aua proclamà da l'ONU che vegnan organisads quest onn d'organisaziuns partenarias. 
Uschia ha pudì vegnir cumponì in chalender d'occurrenzas che cumpiglia var 50 events. 
Pli probabel èn planisadas u vegnan anc incitadas ussa dapli. 
La pagina d'internet sut www.afu.gr.ch permetta d'acceptar trasora novs events e da porscher uschia in chalender d'occurrenzas actualisà. 
Impressiunant è er la varietad dals partenaris, tutgan tar els tuttina las organisaziuns da l'ambient, auters uffizis da l'administraziun, las organisaziuns regiunalas, la Pro Rätia e la Pro Grigioni Italiano sco er funtaunas d'aua minerala, fatschentas d'energia, sereneras ed auters. 
Er la cultura sper l'aua na duai betg vegnir a la curta. 
Sch'i duai vegnir promovida en emprima prioritad spezialmain la protecziun da l'aua, alura èsi bain er en l'interess dal chantun, sche persunas han success cun lur lavur cun aua sco product. 
Avair success signifitga bain da far in plaschair a la clientella, saja quai cun aua minerala briclanta, cun ina purschida da wellness u mo cun il plaschair da prender in bogn en l'aua da cura u natirala dal Grischun. 
Questa quantitad da partenaris e da purschidas suttastritga quant gronda che l'impurtanza da l'aua è insumma per noss chantun e che l'onn da l'aua proclamà da la ONU na passa betg sper il Grischun vi senza laschar fastizs. 
Gremi: uffizi per la natira e la cuntrada 
Funtauna: rg uffizi per la natira e la cuntrada 
Data: 21.03.2003 
Nagina schanza per ils sbozs dals plans sectorials via e binari en il Grischun 
Ils plans sectorials via e binari/traffic public fan naufragi en il Grischun. 
La regenza refusa energicamain domadus sbozs. 
Diversas dumondas da basa ston vegnir repassadas a moda profunda e constataziuns specificas impurtantas ston vegnir concretisadas. 
La dumonda centrala dal traffic da turissem e da temp liber vegn per gronda part exclusa e la colliaziun dal Grischun sco chantun da cunfin è resguardada a moda absolutamain insuffizienta. 
Directamain consternanta è l'intenziun da degradar la via dal Partenz sco part da la rait da la via naziunala, schebain ch'igl è vegnì fixà diversas giadas da finir la rait da la via naziunala per entant approvada. 
La regenza dumonda il departament federal da l'ambient, traffic, energia e communicaziun DATEC d'integrar ils chantuns a moda concreta tar la cuntinuaziun da l'elavuraziun dals plans sectorials. 
Ils plans sectorials servan a la planisaziun e coordinaziun da projects gronds sco la Viafier 2000, la NEAT sco er la colliaziun da la Svizra da l'ost e dal vest a la rait europeica da viafier d'auta sveltezza. 
En il sectur traffic sin via stattan en il center la finiziun da la rait da la via naziunala e ses mantegniment da substanza. 
Lescha da lottaria: il chantun sto anc adina mantegnair la controlla 
La lescha da lottaria vertenta datescha da l'onn 1923 e n'è dapi là mai vegnida revedida. 
I manca p.ex. la pussaivladad legala da permetter occurrenzas grondas da lottaria, il svilup tecnologic da fin uss è resguardà gist uschè pauc sco la prevenziun ed il tractament dal regl da giugar. 
A la fin vul l'uffizi federal da giustia er cuntanscher ina regulaziun nova per imponer la taglia sin gudogns da lottaria (introducziun da la taglia a la funtauna). 
La lescha da lottaria revidida vul tuttina tegnair vi da princips cumprovads. 
Ils chantuns duain p.ex. pudair duvrar vinavant las entradas da lottaria per intents caritativs u d'util public. 
La regenza grischuna s'engascha en sia consultaziun ch'ils suandants puncts vegnian examinads anc ina giada a fund: 
- ch'i vegnia renunzià ad avrir il martgà da lottaria e cun quai ad admetter ulteriurs organisaturs da lottarias grondas, 
- che la cumpetenza chantunala en il sectur da lottaria restia mantegnida integralmain, 
- che la cumpetenza chantunala da repartir las entradas realisadas dals organisaturs gronds per mauns da l'util public e per la beneficenza restia senza restricziun tar ils chantuns e 
- ch'i saja da renunziar a la fixaziun da restricziuns stretgas per la concepziun da gieus (sco ina quota maximala da sbursament). 
Ina mira centrala da la regenza resta la controlla cumplaina da las entradas da lottarias. 
La promoziun da sport e cultura succeda decisivamain cun las parts dal gudogn da la lottaria naziunala e dal fond da sport-toto. 
D'in regress eventual da quels meds fissan pertugadas diversas organisaziuns caritativas en tut il chantun. 
Ina revisiun parziala da la lescha davart las scolas autas professiunalas n'è betg necessaria 
La regenza grischuna refusa la revisiun parziala da la lescha davart las scolas autas professiunalas. 
Il sboz preschent na contribuescha nagut per far las scolas autas professiunalas pli effizientas e pli cumpetitivas. 
Concretamain sa tracti tar questa revisiun da suttametter il sectur da studi sanadad, fatgs socials ed art - fin ussa reglà e finanzià exclusivamain dals chantuns - a la lescha federala. 
Però n'è la confederaziun betg en cas da finanziar commensuradamain ils trais secturs novs. 
Ultra da quai vul la revisiun refumar la strcuturas da studi ed introducir studis graduads bachelor / master. 
Latiers constatescha la regenza ch'il dretg vertent na stoppia per quai betg vegnir adattà. 
Areguard la lescha davart la promoziun da las scolas autas n'è ina revisiun parziala betg necessaria. 
Ils parcadis da l'administraziun chantunala vegnan suttamess a taxas 
La regenza ha approvà la nova ordinaziun da parcadis. 
Parcar gratuitamain dastgan da nov be anc collavuraturas e collavuraturs che dovran regularmain en servetsch lur vehichel privat, collavuraturas e collavuraturs cun impediments corporals, collavuraturas e collavuraturs che na rivan cun ils meds publics betg ad ura a la plazza da lavur u na la pon betg abandunar ad ura sco er visitadras e visitaders. 
Tut las autras impiegadas e tut ils auters impiegads da l'administraziun ston pajar ina taxa per duvrar ils parcadis. 
La refurma da la furmaziun sanadad e fatgs socials progredescha 
La regenza accelerescha la realisaziun da la refurma da la furmaziun da las professiuns da sanadad e dal sectur social en il chantun Grischun. 
Per la coordinaziun dals ulteriurs pass da realisaziun ha ella installà ina gruppa directiva da nov persunas sut la batgetta da Veronika Niederhauser, directura dal center da furmaziun per la sanadad ed ils fatgs socials. 
- Per la fin da l'onn 2003 vegn la citad da Cuira a dar si ses servetsch social communal. 
Questa incarica surpiglia da nov l'uffizi dal servetsch social dal Grischun. La regenza ha instradà per quai ils pass organisatoris necessaris. - Las regiuns linguisticas rumantschas Engiadin'ota e bassa sco er il Grischun central e la Surselva survegnan cudeschs da lingua rumantscha e quaderns da lavur rumantschs unifitgads en puter, vallader, surmiran e sursilvan per las quartas, tschintgavlas e sisavlas classas. - La vischnanca da Trun po prender per mauns la construcziun da la plazza da tutt'aura cun implant da sigl lung. La regenza ha approvà definitivamain quest project e garantì ina contribuziun da construcziun da radund 67'000 francs. - Il project per la midada da l'utilisaziun da la sala da gimnastica da Trimmis è approvà definitivamain, precis sco er la contribuziun chantunala da construcziun da radund 350'000 francs. 
- A Tavau vegn engrondì il bogn cuvert. 
Ils custs totals muntan a var dudesch milliuns francs. Per quest project ha la regenza deliberà ina contribuziun da 500'000 francs. 
Contribuziuns chantunalas a differentas instituziuns - Per quatter projects umanitars d'agid a l'ester ha la regenza deliberà ina summa totala da 14'000 francs. 
Projects da vias 
- La regenza ha approvà var ina dunzaina da projects da via e deliberà ils credits correspundents; en tut radund 9,8 milliuns francs. Chanzlia chantunala dal Grischun Gremi: regenza Funtauna: rg chanzlia chantunala dal Grischun 
Data: 27.03.2003 
"Pestgar en il Grischun. 
Nua poss jau retrair la patenta?" 
(Retratga da la patenta da pestga per la stagiun da pestga 2003) 
Plaunsieu lieuan naiv e glatsch. 
Per la flora e la fauna munta quai la nov'entschatta en il ritmus annual da la natira. 
Tar las pestgadras ed ils pestgaders sveglia quai il plaschair anticipà sin la proxima pestga. 
Tar las preparativas per la stagiun da pestga tutga er la retratga da la patenta da pestga. 
Per pudair retrair la patenta per in onn u ina patenta mensila ston ins cumprover ch'ins haja enconuschientschas da la pestga. 
Per quest intent vegnan purschids il mument en differents lieus dal chantun Grischun curs da scolaziun. 
Tut las patentas pon ins retrair tar il survegliader da pestga resp. sin il biro per passaports e patentas. 
En il fegl uffizial dal chantun Grischun dals 3 d'avrigl 2003 èn publitgads per ils singuls districts da pestga ils lieus per retrair la patenta. 
Cun buna pestga! 
Gremi: Uffizi da chatscha e pestga dal Grischun 
Funtauna: rg Uffizi da chatscha e pestga dal Grischun 
Data: 02.04.2003 
La revisiun da la lescha davart las publicaziuns uffizialas na dastga betg indeblir la posiziun dal rumantsch 
Cun la revisiun parziala da la lescha davart las publicaziuns uffizialas ("lescha federala davart la collecziun da las leschas e davart il fegl uffizial federal") vegnan las constituziuns chantunalas a scumparair da la collecziun sistematica dal dretg federal; medemamain ils contracts interchantunals. 
La revisiun proponida resguarda plinavant la publicaziun electronica da la collecziun uffiziala dal dretg federal. 
Sch'i resultassan qua differenzas textualas cun la versiun stampada, alura duai restar decisiva er vinavant la versiun stampada. 
La regenza grischuna ha beneventà la nova regulaziun da la lescha davart las publicaziuns uffizialas. 
En sia consultaziun a la chanzlia federala s'engascha ella dentant er per il fatg, che la versiun rumantscha dals decrets duaia daventar medemamain impegnativa sco ils decrets en las autras trais linguas uffizialas. 
Las regulaziuns per il rumantsch duain tenor il sboz da revisiun vegnir surprendidas da la lescha davart las publicaziuns uffizialas en la nova lescha da linguas. 
La regenza grischuna pretenda dentant disposiziuns transitorias per il cas che la nova lescha davart las publicaziuns uffizialas entrass en vigur avant la nova lescha da linguas; la regenza è numnadamain da l'avis ch'i stoppia esser garantida ina cuntinuitad per l'applicaziun dal rumantsch. 
Assicuranza da malsauns: da nov èn las vischnancas cumpetentas per dumondas d'excepziun da l'obligaziun da s'assicurar 
Mintga persuna cun domicil en Svizra sto da princip s'assicurar cunter malsogna. 
Per excepziuns da questa regulaziun è cumpetent il chantun. 
Quai prescrivan las disposiziuns executivas tar la lescha chantunala davart l'assicuranza da malsauns e la reducziun da las premias DERtLARP. 
Insumma betg reglada è fin uss la cumpetenza per ina subordinaziun voluntara a l'obligaziun da s'assicurar en Svizra. 
La regenza ha pia precisà e cumplettà las DERtLARP. 
Da nov duain las vischnancas tractar er dumondas d'excepziun e dumondas per subordinaziuns voluntaras ed ellas duain er esser cumpetentas per l'execuziun da l'obligaziun fundamentala da s'assicurar. 
Las prestaziuns da spitex daventan pli charas 
La regenza ha reducì la tariffa chantunala per las prestaziuns da spitex per diesch pertschient. 
Da nov paja il chantun 13 francs per ura che vegn messa a quint. 
A medem temp ha la regenza adattà las tariffas per las prestaziuns da l'economia da chasa. 
Minimalmain dastgan vegnir dumandads da nov 14 (fin uss 12) e maximalmain 20 francs (fin uss 16) per ura. 
Cun questas adattaziuns ha la regenza realisà l'ordinaziun dal cussegl grond davart las reducziuns linearas da contribuziuns en il sectur da spitex dal november 2002. 
Il di svizzer dal sport da scola 2004 ha lieu en il Grischun 
Il di svizzer dal sport da scola 2004 ha lieu en il Grischun. 
La regenza ha approvà ina dumonda correspundenta da l'associaziun svizra per il sport en scola ASSS. 
Da vischnancas e regiuns 
- Las pendicularas Motta Naluns Scuol-Ftan-Sent SA duain pudair construir ina nova sutgera da 6 da la Motta Naluns si Schlivera. A l'uffizi federal da traffic propona la regenza d'approvar la correspundenta dumonda da concessiun. - Gist trais constituziuns communalas èn vegnidas approvadas da la regenza; quella da Zizers, d'Urmagn e quella d'Alvaschagn. - Il project per la nova halla da sport "Quadera" a Saas è da princip vegnì approvà da la regenza. Sco contribuziun chantunala da construcziun èn vegnids empermess var 585'000 francs. - A Maiavilla po vegnir construida la "halla da stalizzas" (deposit da las stalizzas per il stgaudament da zinslas da las novas hallas da gimnastica). La regenza ha deliberà per quai ina contribuziun chantunala da construcziun da circa 30'000 francs. - Il maraton inline da l'Engiadina po avair lieu. 
Per l'occurrenza dals 28 da zercladur 2003 ha la regenza permess da duvrar il percurs tranter Malögia e S-chanf. 
- Las planisaziuns localas revedidas da Samedan (lescha da construcziun, plans da zonas "Val Bever", "Muntatsch-Clavadatsch", Val Roseg e "Muottas-Champagna") sco er da Castasegna ("estratto del piano delle zone") ha uss approvà er la regenza. 
- Per la sanaziun da la via chantunala en il vitg da Tschlin sco er per la renovaziun e la cumplettaziun da tut ils conducts d'ovra ha la regenza consentì ina contribziun chantunala da totalmain var 270'000 francs. Contribuziuns chantunalas a differentas instituziuns 
- A la Crusch Cotschna Svizra CCS ha la regenza concedì ina contribuziun da 10'000 francs en favur da l'acziun agid d'urgenza per ils fugitivs iracais. 
- Cun 300'000 francs or dal fond da la lottaria interchantunala sa participescha il chantun Grischun al chapital da la fundaziun "Convivenza", il center internaziunal per minoritads. 
La sedia giuridica da la fundaziun è a Mustér. 
La regenza ha cumbinà sia empermischun cun differentas cundiziuns e pretensiuns. 
Projects da vias 
- Per divers projects da vias (A 13, via da la Lumnezia, via dal Partenz, via da l'Alvra) ha la regenza deliberà in credit total da circa 11,5 milliuns francs. 
Persunal 
Per il post da stab per linguas (fin uss post da stab per linguas chantunalas) a la scol'auta professiunala da pedagogia dal Grischun èn vegnids elegids ils docents Gian-Peder Gregori e Vincenzo Todisco. 
Il pensum da lavur munta a 40 pertschient per docent. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.04.2003 
Malauras 2002 - analisa dals motivs e stadi da las lavurs 
president da la regenza Stefan Engler 
Il chantun ha rinforzà il manaschament da privels da la natira dapi l'onn 2001 
En il program da la regenza 2001-2004 ha la regenza prescrit en la finamira nr. 35 ch'il engaschament en il sectur dals privels da la natira haja da vegnir rinforzà tenor il concept nov da la confederaziun. 
Dumondas che sa tschentan: En il concept resguardadas cun: 
- Nua smanatscha tge privel? - Far ina carta da privels 
- Nua hai dà eveniments? - Manar in cataster d'eveniments 
- Nua èn localisadas persunas/valurs realas? - Cunfinar ils secturs da registraziun 
- Nua dastg'ins construir? - Reveder las zonas da privel 
- Nua dovri mesiras? - Analisar las ristgas 
En connex cun la malaura dal november 2002 èn sa cumprovads fitg il concept e sia realisaziun. 
Cun installar in post spezialisà per privels da la natira tar l'uffizi forestal sco er cun scolar consequentamain mintgamai in spezialist per las regiuns èn vegnidas stgaffidas cundiziuns da basa adattadas. 
Quai ha er manà ad ina collavuraziun pli intensiva cun la partiziun correcziun dals curs d'aua da l'uffizi da construcziun bassa. 
Realmain eran gia cunfinads ils secturs da registraziun en tut las vischnancas, las registraziuns cun il cataster d'eveniments central sustegnì da la EED eran instruidas sco er diversas cartas da privels eran gia fatgas e sa basond sin ellas er adattadas las emprimas zonas da privel. 
La superaziun da las malauras dal november 2002 ha enconuschentamain signifitgà ina gronda sfida per bleras vischnancas ed uffizis chantunals. 
Reparatura a partir dal 2003 tras la correcziun dals curs d'aua da l'uffizi da construcziun bassa e tras l'uffizi forestal 
Entant èn ils eveniments vegnids analisads cun finamiras precisas ed i vegnan exequids projects che pertutgan l'aua ed il guaud. 
Reparaziuns e projects consecutivs èn colliads cun ils suandants custs: 
- correcziun dals curs d'aua 25 milliuns francs 
- selvicultura 33 milliuns francs 
Igl è previs d'inoltrar tar la confederaziun ed il chantun quests projects supplementars e da realisar els tenor prioritads en ils onns 2003 fin 2005. Signur Christian Wilhelm vegn ad infurmar davart las analisas dals motivs e dal svilup actual dal privel, entant che signur Andri Bischoff vegn suenter a rapportar davart il stadi da project en las regiuns da las bovas grondas. 
Malauras 2002 - analisa dals motivs e stadi da las lavurs 
Uffizi forestal, Christian Wilhelm 
Analisà ils motivs e documentà ils eveniments 
Las analisas dals eveniments da malaura 2002 mussan resultats interessants. 
Evaluads èn vegnids la situaziun meteorologica, las relaziuns da las precipitaziuns ed ils gronds eveniments da l'aua e da las bovas. 
Documentaziuns d'eveniments cun intenziuns cleras èn impurtantas per il manaschament futur da privels da la natira. 
La situaziun predominanta dal current d'aria dal sid-vest dals 14 fin ils 16 da november 2002 sto vegnir numnada tipica. 
Excepziunala è la lunga durada da las precipitaziuns da 3 dis. 
Sco extremas ston vegnir numnadas las valurs da precipitaziuns da quels trais dis che han manà a Valragn p.ex. ad ina valur da record da 478 mm. 
En las regiuns da las grondas precipitaziuns sto vegnir discurrì d'in eveniment dal tschientaner, entant che en vastas parts dal Grischun talas precipitaziuns - vis a lunga vista - èn da spetgar main savens che mintga 20 onns. 
Ils motivs dals gronds eveniments d'aua e da bovas èn vegnids analisads a maun da sis gronds chanals. 
Deflussiuns extremas a la surfatscha, sbuvadas spontanas che han chaschunà stagnaziuns dals uals ed alura bovas - savens en numerusas etappas - han pudì vegnir eruidas e documentadas uschia ch'ellas èn declerablas. 
Singulas bovas èn daventadas fitg grondas (Rueun, Val Farbetg, Val Campliun); ellas eran però en il rom da las valurs extremas resguardadas per zonas da privel. 
Auters eveniments ston vegnir stimads sco nunspetgads e betg previsibels, e quai areguard la regiun ed il process (Schlans, Val Quadra/Trun). 
Bler daventa declerabel, in pèr puncts restan anc senza resposta. 
Dumondas avertas vegnan examinadas en studis currents. 
En blers lieus è evident il grond effect da mesiras forestalas e da la correcziun dals curs d'aua. 
A Rueun èn vegnids allontanads la stad 2001 en il rom d'in project forestal en il chanal Ual da Valdun var 1'000 m3 laina ed exequidas cun cleras intenziuns mesiras forestalas da cultivaziun. 
Cun gronda probabilitad n'haja perquai betg dà ina stagnaziun tar la punt da vischnanca cun eventuals donns consecutivs per il center dal vitg. 
Chanals d'uals ston vegnir tgirads regularmain! 
Ins po numnadamain eruir da la cronica che la punt dal vitg da Rueun è vegnida destruida dapi l'onn 1739 almain set giadas. 
I ha dà var 1'500 eveniments, passa 500 d'els èn vegnids regsitrads e cartografads dals selviculturs da revier al lieu, auters èn registrads mo a moda simpla. 
Questas datas vegnan arcunadas tar l'uffizi forestal en ina banca centrala da datas EED ed analisadas. 
Ellas servan oravant tut sco basa per l'elavuraziun da projects e per la sterzada da zonas da privel. 
Christian Wilhelm, post spezialisà per privels da la natira, uffizi forestal, 
Malauras 2002 - analisa dals motivs e stadi da las lavurs 
Uffizi da construcziun bassa dal Grischun, Andri Bischoff 
Correcziun dals curs d'aua - stadi da las lavurs 
Las mesiras da reparaziun vi da las auas en ils territoris d'abitadi èn - cun excepziun da la Surselva - per 80% terminadas. 
Projects per novs rempars d'aua a Vaz sut, Churwalden, Domat e Pasqual èn en planisaziun. 
Per la regiun Surselva, il center dals cas da donn, èn avant maun projects per mesiras urgentas da segirada per la bova da Schlans e per il Ual da Valdun a Rueun e sa chattan en la submissiun (publicaziun en il fegl uffizial dals 20 da mars 2003). 
Immediat suenter la surdada da la lavur po, tut tenor las cundiziuns meteorologicas, vegnir cumenzà a partir da l'avrigl cun la realisaziun. 
Quai pertutga las suandantas lavurs: 
1. bova da Schlans 
- rempars sur il vitg da Schlans 
avertura dal plazzal davent da Lumneins cun ina punt provisoria sur il Rain anteriur (bistgetta da construcziun 1) e construcziun dals rempars sur la viafier retica (bistgetta da construcziun 2) 
2. Ual da Valdun 
- rempar cunter bovas Gravas a Rueun 
Il chanal da lain provisori per deviar auazuns e bovas tras la vischnanca da Schlans è construì. 
Andri Bischoff, uffizi da construcziun bassa dal Grischun, partiziun correcziun 
dals curs d'aua, tel. 081 257 38 47 
Gremi: Departement da construziun, traffic e selvicultura dal Grischun 
Funtauna: rg Departement da construziun, traffic e selvicultura dal Grischun 
Data: 03.04.2003 
Lescha davart l'agid a victimas: La confederaziun sto s'engaschar vinavant finanzialmain 
Avant 10 onns è entrada en vigur la lescha actuala davart l'agid a victimas LAV. 
La proxima revisiun totala prevesa oravant tut d'eliminar mancanzas actualas en connex cun la satisfacziun (contribuziuns maximalas) e cun l'agid a victimas suenter in delict a l'ester ed en connex cun las contribuziuns federalas. 
La regenza grischuna sustegna da princip las propostas da midada. 
En la consultaziun a l'uffizi federal da giustia s'engascha ella però oravant tut per che la confederaziun s'engaschia finanzialmain pli ferm en il futur. 
L'agid a victimas è ina incumbensa cuminaivla da la confederaziun e dals chantuns ed ils chantuns vegnan obligads en quel rom da porscher e da finanziar diversas prestaziuns; uschia il manaschament da posts da cussegliaziun ed il pajament da satisfacziun e d'indemnisaziun. 
Plinavant prescriva la confederaziun la tscherna libra dal post da cussegliaziun senza stuair surpigliar las consequenzas finanzialas per quai. 
Gea di la regenza a la cussegliaziun, na però a l'indemnisaziun da victimas e da lur confamigliars pertutgads, sch'il delict è capità a l'ester. 
La cussegliaziun duai senz'auter vegnir concedida independentamain dal lieu dal delict, l'agid però betg, perquai che la Svizra n'ha nagin'influenza sin la segirtad interna da stadis esters. 
La regenza è perencletga cun la procedura da consultaziun pli rigurusa da la confederaziun 
La regenza sustegna la nova regulaziun giuridica davart la procedura da consultaziun da la confederaziun. 
La procedura duai vegnir optimada, essenzialisada e sustegnida intenziunadamain dals novs meds da communicaziun e d'infurmaziun. 
Plinavant vul la chanzlia federala stgaffir dapi transparenza tar las singulas proceduras da consultaziun. 
La qualitad da questa part impurtanta da la procedura legislativa vegnia augmentada uschia, scriva la regenza en sia consultaziun davart la revisiun da la lescha davart l'organisaziun da la regenza e da l'administraziun LORA. 
Pretschs en francs e raps empè dal sistem da puncts da taxa: La regenza sustegna la midada correspundenta da la "ordinaziun davart la publicaziun dals pretschs" per prestaziuns da servetsch dals dentists. Uschia vegnan ils dentists obligads da declerar avertamain ils pretschs per lur prestaziuns da servetsch. 
Medemamain en moda positiva vesa la regenza l'infurmaziun da pretschs clera per servetschs da plivalur, ils uschenumnads servetschs d'infurmaziun e da commerzialisaziun, en il sectur da la telefonia. 
Tenor il nov sboz d'ordinaziun duain las consumentas ed ils consuments alura vegnir infurmads obligatoriamain sch'il servetsch giavischà custa dapli che dus francs a la minuta. La regenza propona qua da sbassar quella limita sin in franc a la minuta. Da vischnancas e regiuns 
La regenza ha approvà la midada dals artitgels 17 e 18 (las cumpetenzas da la vischnanca da votantas e votants en connex cun votaziuns materialas resp. las cumpetenzas da la radunanza communala en connex cun la vendita d'immobiglias e bains immobigliars). 
- La regenza ha approvà las mesiras d'urgenza en connex cun la revisiun totala davart la planisaziun locala da la citad da Cuira: midadas da la lescha da construcziun, plan general da la midada dal plan da zonas, plans generals da furmaziun "Sand" e "Deponie Geissweid". 
- La vischnanca da Puntraschigna dastga manar sia scola en moda bilingua a partir da l'onn da scola 2003/04. 
Quel concept è vegnì approvà unanimamain da las votantas e dals votants ils 18 da mars; la regenza è ussa er s'exprimida en chaussa en moda positiva. Contribuziuns chantunalas a differentas instituziuns 
- La regenza ha concedì credits d'agid d'investiziun per trais projects: a la Park Hotels Waldhaus SA a Flem per la construcziun d'ina nova zona da wellness, a la vischnanca da Tumegl per il negozi dal vitg en il rom da la nova construcziun da la chasa da mastergn Curschiglias ed a la vischnanca da Ftan per in indriz da televisiun a cabel. 
- Per il sectur da la promoziun da la cultura ha la regenza deliberà las suandantas contribuziuns: 
- 18 ovras resp. occurrenzas culturalas survegnan dal chantun ina garanzia da deficit da totalmain 134'000 francs; 
- l'orchester da chombra dal Grischun survegn l'onn 2003 ina contribuziun da var 86'000 francs; 
- il comité d'organisaziun "200 onns Haldenstein" survegn per l'organisaziun e la realisaziun da lur festa in sustegn unic da 30'000 francs. 
- Per il sectur da la tgira da monuments ha la regenza deliberà otg contribuziuns da totalmain var 3 milliuns francs. 
Projects da vias 
- Per var 6,7 milliuns francs ha la regenza approvà projects da via en il sectur dal sviament da Saas, da la via dal Güglia (Savognin, Crap Sès), da la A13 (colliaziun Landquart ost), da la via da l'Engiadina (chavorgia da l'En Charnadüra, Ruinains/Tschlin). 
- Sin la via da colliaziun chantunala tranter Sevgein-Riein, spartavias Via da la Surselva - Sevgein/Curschetta pon ins da nov charrar cun in pais maximal da 28 tonnas (fin ussa 18) ed ina largezza maximala da 2,55 meters (fin ussa 2,3); sin il traject Sevgein/Curschetta-Val da Raclein pon ins charrar tut tenor la cumplettaziun cuntinuanta da nov cun 18 tonnas (fin ussa 13). Persunal 
La nova scheffa da l'uffizi da cultura ha num Flavia Kippele. 
Ella entschaiva sia nova plazza il 1. da settember. 
Flavia Kippele è dapi il schaner 1998 manadra da fatschenta da la Pro Senectute dal Grischun. 
Ella ha fatg il doctorat a l'universitad da Turitg ed ha absolvì ultra da quai la furmaziun per il "Bachelor of Business Administration". 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.04.2003 
Votaziun chantunala dal pievel dals 18 da matg 2003 davart la revisiun totala da la constituziun chantunala 
GEA a la nova constituziun 
Ils 18 da matg 2003 votain nus davart ina nova constituziun per il Grischun. 
Ella sa preschenta sco maschaida equilibrada da quai ch'è sa cumprovà e d'innovaziuns ed ella è in fundament solid per dumagnar provocaziuns actualas e futuras. 
Quai è er il merit da la populaziun ch'ha collavurà en moda engaschada. 
Pertge ina nova constituziun? 
Cun la constituziun schain nus co che nus vulain furmar ed organinsar il chantun. 
La constituziun mussa tge valurs da basa ch'ans èn impurtantas e tge ch'ans unescha. 
Ella duai esser ina directiva, a la quala las abitantas ed ils abitants pon s'orientar. 
Gist en il temp d'ozendi èsi impurtant d'unir la populaziun tant sco pussaivel e da betg avrir foss. 
Perquai èn la regenza ed il cussegl grond sa sfadiads da stgaffir ina constituziun che chatta en la populaziun grond'acceptanza. 
Jau sun persvas che quai è gartegià. 
La constituziun chantunala vertenta na correspunda betg pli a las pretaisas. 
Perquai han incumbensà l'atun 1997 las votantas ed ils votants cun gronda maioritad la regenza ed il cussegl grond d'elavurar ina nova constituziun cun adattaziuns dal cuntegn e da la redacziun. 
Cun il project che vegn suttamess a la votaziun - cun questa lescha fundamentala ch'è attaschada la pievel e che s'orientescha al futur - adempleschan las autoritads l'incumbensa dal pievel. 
Maschaida equilibrada da quai ch'è sa cumprovà e d'innovaziuns 
Ina constituziun sto s'orientar a l'avegnir. 
Nus stuain acceptar questa sfida dal futur e na dastgain betg serrar ils egls davant la midada da nossa societad. 
Nus stuain drizzar nossas structuras als basegns actuals. 
Ina nova constituziun na po e na dastga però betg metter tut cun ils pes ensi. 
Igl è impurtant ed enendretg ch'ella sa basa sin ragischs istoricas. 
La nova constituziun cuntegna ina maschaida equilibrada d'innovaziuns e da quai ch'è sa cumprovà ed ella colliescha progress cun tradiziun. 
La nova constituziun 
- cuntegna in cler confess a la trilinguitad e promova en spezial las minoritads linguisticas; 
- transfurma ils dretgs dal pievel dal referendum e da l'iniziativa dal pievel e propona ina soluziun equilibrada che porta clers avantatgs a las votantas ed als votants sco er a las autoritads; 
- simplifitgescha la legiferaziun e rinforza uschia la participaziun dal pievel; 
- protegia meglier ils dretgs constituziunals da las burgaisas e dals burgais e rinforza l'independenza da la giustia; 
- franchescha expressivamain l'autonomia da las vischnancas; 
- rinfoza la collavuraziun locala e regiunala e prescriva tscherts standards minimals en favur dals dretgs da cooperaziun da la populaziun; 
- circumscriva en furma curta e pregnanta las pli impurtantas incumbensas dal chantun e da las vischnancas (p.ex. la segirtad da la populaziun, la protecziun dals territoris pauc populads e da las regiuns periferas sco er l'egualitad da las schanzas per tuts e l'egualitad tranter um e dunna); 
- surpiglia la reglamentaziun vertenta da la relaziun tranter la baselgia ed il stadi. 
Per ina procedura d'elecziun, en la quala mintga vusch quinta 
Cun ina votaziun da variantas pon las votantas ed ils votants decider tenor tge procedura che las deputadas ed ils deputads al cussegl grond duain vegnir elegids en il futur. 
Per la regenza èsi impurtant ch'il cussegl grond saja sco represchentant dal pievel in spievel da la populaziun uschè exact sco pussaivel. 
Perquai sustegna ella l'uschenumnà "model grischun". 
Las autras 81 deputadas/ils auters deputads elegian els en ils 11 districts cun la procedura d'elecziun tenor proporz. 
Il model grischun resguarda ils interess dals territoris pauc populads sco er da las minoritads politicas. 
Igl è in sistem simpel, gist e solid che correspunda meglier a l'egualitad giuridica da tut las votantas e da tut ils votants. 
Il model grischun è tenor l'idea da la regenza pli adattà per satisfar a las pretaisas actualas e futuras. 
El activescha la politica en noss chantun e resguarda la voluntad dal pievel. 
Igl è necessari da guardar la furma cumpletta 
Tar la votaziun dal pievel dals 18 da matg 2003 ston ins giuditgar la nova constituziun sco unitad. 
Senza la prontadad ad in puntg da vista general giess mintga revisiun totala d'ina constituziun da la glatscha giu. 
Tenor l'idea da la regenza e dal cussegl grond merita la nova constituziun grond'acceptanza. 
Ella dismetta en mintga cas - q.v.d. independentamain da la dumonda da la procedura d'elecziun - las mancanzas da la constituziun da l'onn 1892 ed ademplescha las pretaisas che vegnan fatgas ad ina lescha fundamentala moderna. 
Pensai al gudogn per noss chantun e per tut la populaziun. 
Schai 2 x GEA a la nova constituziun chantunala e schai GEA al model grischun. 
Cussegliera guvernativa dr. Eveline Widmer-Schlumpf 
scheffa dal departament da finanzas e militar dal Grischun 
Gremi: departament da finanzas e militar 
Funtauna: rg departament da finanzas e militar 
Data: 28.04.2003 
Resultats da las mesiraziuns da las substanzas nuschaivlas en l'aria 2002 
La qualitad da l'aria tar la pulvra fina e l'ozon è anc adina insuffizienta 
Ina tendenza da meglieraziun da la qualitad da l'aria sa mussa bain gia dapi onns. 
Pervia da la reavertura dal tunnel da la via dal Gottard è l'impestaziun da l'aria anc sa sminuida supplementarmain en cumparaziun cun l'onn precedent. 
Tuttina è er en il chantun Grischun l'aria anc adina chargiada memia ferm cun pulvra fina ed ozon. 
Quai mussan ils resultats da mesiraziun da l'onn 2002 ch'èn vegnidas fatgas da l'uffizi per l'ambient. 
Cumplettadas vegnan las datas da la staziun che mesira da tuttas uras tras ina rait da collecturs passivs per dioxid da nitrogen. 
Quai permetta in giudicament da la qualitad da l'aria per l'entira surfatscha dal chantun Grischun. 
Il chantun Grischun sa participescha a questa collavuraziun interchantunala cun la part da la rait da mesiraziun Val dal Rain grischuna e cun l'infurmaziun da la populaziun. 
Sut il num OSTLUFT surveglian ils chantuns da la Svizra orientala ed il Principadi da Liechtenstein communablamain la qualitad da l'aria. 
Las valurs mesiradas da las staziuns vegnan actualisadas quatter giadas al di e stattan a disposiziun a la populaziun sut www.afu.gr.ch. 
Las datas da mesiraziun da l'entira Svizra orientala vegnan publitgadas sut www.ostluft.ch. 
Contaminaziun augmentada da pulvra fina en la Val Mesauc ed en il Puschlav 
Tar la pulvra fina (PM10) è vegnida surpassada tar tut las staziuns la limita da media per di da 50 micrograms / meter cubic aria (µg/m3). 
Spezialmain auta era la contaminaziun en il Puschlav suandà da la Val Mesauc. 
Sper il traffic e l'import da substanzas nuschaivlas èn en questas valladas ils stgaudaments cun laina e la combustiun da fegliom or en il liber ils pli gronds chaschunaders da pulvra fina. 
Datiers da las vias contamineschan ultra da quai spezialmain las emissiuns da fulin da vehichels a diesel sco er pulvras leventadas da la via. 
Dasperas datti er chaschunaders natirals sco per exempel il transport da pulvra da la Sahara a las Alps, la quala chaschuna en regiuns pli autas mintgatant contaminaziuns pli autas da pulvra fina. 
Dioxid da nitrogen: Zappar al lieu 
Dapi l'onn 1990 èn las valurs da dioxid da nitrogen (NO2) plaschaivlamain sa reducidas enfin a 40 pertschient. 
Deplorablamain n'è durant l'onn 2002 questa tendenza a bass betg pli ida vinavant. 
A basa da las prescripziuns da svapur per vehichels a motor stuess la contaminaziun cun dioxid da nitrogen sa reducir anc pli ferm, premess che questa reducziun na vegn betg cumpensada dal surpli da traffic prognostitgà. 
Per lung da la A13 è la contaminaziun cun dioxid da nitrogen puspè sa reducida marcantamain en cumparaziun cun il temp durant il sviament dal Gottard. 
Tuttina ha il grond traffic da martganzia tras las Alps manà - pervia dal sistem da dosar ch'è vegnì introducì - sin la A13 ad ina grevezza supplementara en cumparaziun cun il temp avant la bloccada dal Gotttard. 
Durant pliras tschient uras memia bler ozon - reducziun da las impestaziuns las pli autas 
Damanaivel dal terratsch dovri per furmar ozon d'ina vart emprimas substanzas nuschaivlas sco oxids da nitrogen e cumbinaziuns organicas svapurantas, da l'autra vart però sco cundiziun da svegliar er bell'aura chauda. 
Il numnà sco davos è stà il cas l'onn passà gia durant il mars e suenter anc enfin l'avust. 
En quests mais è la limita da media per ura da 120 micrograms / meter cubic aria vegnida surpassada per part marcantamain durant pliras tschient uras. 
Uschia han ins mesirà en las vals dal sid dal Grischun ed en la Val dal Rain durant ina situaziun da bell'aura da mesa stad a la fin da zercladur valurs maximalas d'ozon da sur 160 micrograms. 
Pervia da l'aura variada e pervia da las - per part - fermas precipitaziuns è la "stagiun d'ozon 2002" ida a fin gia l'avust. 
Il dumber da las uras sur la limita da 120 micrograms / meter cubic aria dependa fermamain da l'aura e na mussa sur ils onns nagina tendenza. 
Cuntrari a quai sa mussa tar las impestaziuns las pli autas ina reducziun. 
Dapi l'entschatta dals onns 90 èn las impestaziuns las pli autas sa reducidas surtut en la Val Mesauc per var 30%. 
Questa reducziun na dastga però betg zuppentar che la media per ura vegn tuttina anc surpassada durant pliras tschient uras. 
Gremi: Uffizi per l'ambient 
Funtauna: rg Uffizi per l'ambient 
Data: 30.04.2003 
Registers da persunas armonisads èn giavischads 
La confederaziun vul reducir las expensas per l'elevaziun da datas statisticas da la populaziun, e quai per ils chantuns, las vischnancas e betg il davos per ils interrogads sezs. 
Perquai ch'ils registers d'abitants dals chantuns e da las vischnancas cumpiglian l'entira populaziun, propona la confederaziun d'armonisar quests registers che vegnan endatads en moda electronica. 
La "lescha federala davart l'armonisaziun dals registers dals abitants e d'auters registers uffizials da persunas" duai reglar en moda unifitgada ed impegnativa il cuntegn minimal da tals, la caracteristica ed ils identificaturs. 
Las unitads da datas daventan uschia savens remplazzablas ed utilisablas per intents statistics. 
La regenza grischuna sustegna da princip la mira da la nova lescha. 
Perquai pretenda la regenza ch'il barat da datas tranter las vischnancas, ils chantuns e la confederaziun possia succeder anc adina en scrit e betg sco proponì mo sin via electronica. 
Ultra da quai ha la regenza nagut encunter l'introducziun d'in identificatur persunal federal ch'è coordinà (in numer segir per persuna). 
L'utilisaziun da tal areguard ils aspects organisatoris e tecnics sco er finanzials e giuridics n'è però enfin ussa betg anc clera. 
Model directiv per il traffic plaun: ina bun'idea, però la realisaziun è inacceptabla 
La confederaziun vesa en l'uschenumnà traffic plaun (peduns, viandants, ciclists e skaters inline) in anc pli grond potenzial da distgargia per il traffic da persunas sin distanzas curtas. 
Cun in program da promoziun duai il traffic plaun vegnir auzà durant ils proxims onns per ulteriurs 15 pertschient. 
Ultra da quai duain vegnir promovids la sanadad ed il turissem moderà e las expensas en il sectur public e privat duain vegnir sbassadas. 
La regenza po acceptar l'idea fundamentala dal "model directiv per il traffic plaun". Quai na vala però en nagina moda e maniera per la realisaziun da tal. En sia consultaziun a l'uffizi federal da vias pretenda la regenza grischuna primarmain ina structura federalistica - empè d'ina centralistica - e correspundentamain ch'ils territoris da muntogna vegnan resguardads pli ferm. 
Duai il traffic plaun daventar ultra da quai in'incumbensa communabla da la confederaziun e dals chantuns, sto l'emprim vegnir sclerida la concepziun da la nova gulivaziun da finanzas. 
Sche la finanziaziun da las mesiras cun meds liads dal retgav da la taglia sin minerals vegn garantida, na dastgi betg vegnir a reducziuns tar las contribuziuns a las vias; la finanziaziun d'in program d'impuls or da quests meds refusescha la regenza però categoricamain. 
Ed a la fin finala vegnan pretendids en il rom dal model directiv per il traffic plaun standards elevads davart da la tecnica da segirtad. 
Onuraris dals medis d'ospital per 2004 tenor la tariffa da tarmed 
La regenza ha dà liber per la consultaziun la revisiun da "l'ordinaziun davart las cundiziuns d'engaschament per ils schefmedis ed ils medis directurs dals ospitals cun dretg da contribuziuns en il chantun Grischun". 
Cun l'ordinaziun revedida vegn concepida la pretaisa d'onurari dals schefmedis e dals medis directurs da nov tenor la tariffa da tarmed. 
Tarmed è ina structura da tariffa unifitgada en l'entira Svizra che divida consequentamain tut las prestaziuns en ina part tecnica ed en ina part da prestaziuns dal medi. 
La part da prestaziuns dal medi furma en l'avegnir la basa per ils onuraris dals medis d'ospital. 
Per il chantun na chaschuna la revisiun parziala betg custs supplementars. 
L'ordinaziun revedida duai entrar en vigur il 1. da schaner 2004. 
Var in milliun francs per il manaschament da privels da la natira 
Quest onn ha il program da lavur "manaschament da privels da la natira" trais puncts centrals: il sistem d'infurmaziun davart privels (cartas da privel, analisas da ristga, cataster d'eveniments) la preparaziun da documents e la realisaziun da las zonas da privel sco er il dumagnar da las malauras 2002 (giudicament dals privels). 
La regenza ha mess a disposiziun per quest intent totalmain var in milliun francs. 
Reparaziun suenter las malauras 2002 avanza 
La regenza ha approvà dus projects da reparaziun en connex cun las malauras 2002. 
Latiers duain vegnir segirads vias ed uals. 
Per il project da las vischnancas Fuldera, Lü, Müstair, Sta. Maria, Tschierv e Valchava ha la regenza approvà ina contribuziun chantunala da var 730'000 francs cun custs totals da circa 2,6 milliuns francs. 
Per il project da la vischnanca da Lostallo munta la contribuziun chantunala a var 115'000 francs. 
Il project total è budgetà cun circa in mez milliun francs. 
Da vischnancas e regiuns 
- Il project d'avertura dal guaud "Gotschna" da la vischnanca Claustra-Serneus inclusiv la part "Tschessboden-Ried" è vegnì approvà da la regenza. 
La regenza ha concedì la permissiun a l'organisaziun da la Tour de Suisse da percurrer la ruta prevesida. 
- En las vischnancas da Roveredo e San Vittore pon entrar en vigur las leschas da la taglia communala ch'èn vegnidas revedidas totalmain. 
Cun excepziun d'in artitgel (incassament d'ina taglia a la funtauna) ha la regenza approvà tuts dus projects. 
- Tempo 30 a Farschno: en il territori da colonisaziun vegn reducida la spertadad maximala da 50 a 30 km/h. - Restricziuns da traffic abrogadas: sin la via chantunala d'access Vuorz-Andiast, a partir da la via d'Alpsur, vegn auzà il pais maximal a 18 tonnas e la ladezza maximala vegn auzada a 2,55 m. Sin il traject da Spissermühle-Samnaun dastgan ussa ils camiuns tatgar in char annex. - La collecta dal di da rogaziun va quest onn a las suandantas trais instituziuns: 
- a l'Ovra da giuventetgna Rätia, in'uniun ch'è surtut activa en l'organisaziun dal temp liber per uffants e giuvenils. 
- al Servetsch da pedagogia curativa dal Grischun; ina fundaziun d'util public che promova, cusseglia e sustegna uffants cun in cumportament da svilup che dat en egl sco er uffants impedids e lur famiglias - a l'Agid grischun per mamma ed uffant; in'associaziun che gida oravant tut a dunnas basegnusas tar gravidanza e naschientscha e sustegna geniturs che basegnan d'agid per la tgira e l'educaziun da lur uffants. - Per la promoziun dal sport ha la regenza approvà or dals meds da sport-toto ina summa totala da var 115'000 francs. 
- Cun circa 125'000 francs sustegna il chantun la segunda etappa da la sanziun da la distribuziun d'aua a Fuldera e cun var 70'000 francs la sanaziun dal conduct d'aua d'idrants Surpunt-Punt Lavinuoz a Lavin. 
Per la sanaziun e l'amplificaziun da la via chantunala en il vitg da Fuldera (via veglia dal pass dal Fuorn) ha la regenza ultra da quai deliberà ina contribuziun chantunala da var 51'000 francs. 
- Per l'engrondiment da la scola e per la construcziun nova da la halla da sport ad Andeer ha la regenza approvà ina contribuziun chantunala da var 700'000 francs. 
- Per la federaziun forestala dal Grischun "Selva" ha la regenza approvà per l'onn 2003 ina contribuziun annuala da 80'000 francs. 
- Per l'amplificaziun da la "Poststrasse" en il vitg d'Arosa ha la regenza approvà ina contribuziun da var 600'000 francs. - 8,1 milliun francs ha la regenza approvà per differents projects da vias: 
- via d'Engiadina, Martina-Vinadi - via dal Flüela, Punt Pignai-Susch - via d'Alpsur, Sumvitg-Cuas - via dal Partenz, Claustra-Tavau e Landquart-Claustra - Vuorz vitg-Andiast - Landwasserstrasse, Glaris-Frauenkirch - via d'Avras, Chändlabachbrücke-Cresta ed il tunnel Valle di Lei - via da Stussavgia, Stussavgia Plaz-Camana - via dal Schin, Cugnieler- / Caselertobel Persunal 
El entschaiva sia nova plazza il 1. da settember. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.05.2003 
"Forum - bibliotecas dal Grischun" 
Il pli nov numer da la revista "Forum - bibliotecas dal Grischun" e cumparì ils 8-4-03. 
L'emprim forum da l'onn orientescha mintgamai detagliadamain davart la rait da bibliotecas chantunalas. 
El cuntegna ils rapports annuals d'ina gronda part da las bibliotecas dal Grischun, la statistica annuala, la purschida da scolaziun e perfecziunament sco er ulteriuras infurmaziuns da l'associaziun. 
leger.GR - Giuventetgna e medias Grischun (leger. 
L'associaziun leger.GR - Giuventetgna e medias Grischun (pli baud cuminanza da lavur grischuna da cudeschs per la giuventetgna BAJ) exista dapi l'onn 1962 ed ha stgars 1'000 commembras e commembers. 
L'incumbensa da l'associaziun cumpiglia tenor il "mussavia bibliotecas dal Grischun" il sustegn da las bibliotecas cun projects adattads che promovan il leger sco er la promoziun da las bibliotecas en general tras lavur publica. 
Uschia organisescha leger.GR - GMG per exempel la seduta annuala da las bibliotecaras e dals bibliotecars dal Grischun u iniziescha e realisescha tranter auter lecturas d'auturas ed auturs en scolas. 
Sco commembras e commembers fan part a l'associaziun persunas privatas, persunas d'instrucziun, bibliotecas, scolas u vischnancas e.u.v. A chaschun da la radunanza generala da l'associaziun da quest onn èsi vegnì concludì da sa participar a la fundaziun per medias d'uffants e da giuvenils en Svizra per pudair profundar tras la colliaziun a questa organisaziun tetgala naziunala la collavuraziun surregiunala e per pudair profitar da las enconuschientschas e da la varietad d'ideas. 
Rapports annuals: 
Ils 52 rapports annuals ch'èn vegnids publitgads reflecteschan fitg bain la scena colurada da las bibliotecas grischunas. 
Els mussan però er la varietad da las bibliotecas areguard il tip e la grondezza. 
Represchentadas èn las bibliotecas da scola e da vischnanca, però er la biblioteca chantunala, la biblioteca populara dal Grischun u la biblioteca da pazients da l'ospital chantunal a Cuira. 
Correspundent a l'intschess cumpiglià da las bibliotecas èn ils texts redigids per tudestg, rumantsch u talian. 
Statistica: 
La statistica da biblioteca reflectescha la situaziun da las bibliotecas chantunalas. 
- Da questas 80 bibliotecas che mussan lur cifras, furman las bibliotecas da scola e da vischnanca e las bibliotecas en cumbinaziun da scola e vischnanca cun 54 represchentants la pli gronda gruppa. 
- Questa gruppa da bibliotecas pussibilitescha a 92'000 abitantas ed abitants dal chantun, pia a la mesadad da la populaziun, in access manaivel a 356'000 medias, da las qualas 32'000 èn nonbooks. 
- Perquai ch'ellas vegnan manadas da bibliotecaras activas cun grond interess n'èsi betg da smirvegliar che l'onn passà èn vegnidas emprestadas 608'000 medias, da quellas 147'000 nonbooks. 
Las bibliotecas da scola e da vischnanca èn d'ina vart il center d'infurmaziun da la vischnanca e savens er prest il davos lieu da scuntrada per creschids e giuvenils, essend che las fatschentas, la posta e la banca scumparan adina dapli or da la vischnanca. 
- La part da las novas medias sco DVDs e DCs crescha permantamain en las bibliotecas. 
Questas medias èn il hit d'emprest. 
- Ils custs da manaschi da statistica da questas 54 bibliotecas da scola e da vischnanca muntan a totalmain 2 milliuns francs. 
Da quai vegn dada or l'ina mesadad per material da biblioteca, fit da las localitads ed acquisiziuns novas e l'autra mesadad per las/ils 302 bibliotecaras e bibliotecars. 
Sch'ins quinta mo cun in temp da lavur da 4 uras per emna/persuna resulta ordlonder ina paja per ura da fr. 17. Las collavuraturas ed ils collavuraturs da las bibliotecas da scola e da vischnanca sustegnan la vita da vischnanca cun grond engaschament e pitschen salari. 
Scolaziun: 
Il Grischun è stà in dals emprims chantuns ch'ha purschì curs da biblioteca tenor las directivas da la CLP (Cuminanza da lavur da las bibliotecas svizras da lectura publica). 
Avant diesch onns ha leger.GR - Giuventetgna e medias Grischun (da lez temp cuminanza da lavur grischuna da cudeschs per la giuventetgna, BAJ) organisà sut la direcziun d'Agnes Egli l'emprim curs da scolaziun. 
Dapi l'onn 2000 ha il Grischun in nov concept da scolaziun. 
Ils curs da furmaziun da creschids, ils quals sa sutdividan en in curs da basa, in curs da direcziun e curs da furmaziun supplementara, vegnan organisads da l'incaricada da biblioteca Nelly Däscher en incumbensa da la cumissiun da bibliotecas dal chantun. 
Var 150 bibliotecaras e bibliotecars han terminà durant quest temp il curs da basa cun success. 
Avant dus onns han ins pudì realisar per l'emprima giada in curs da direcziun cun 21 participantas e participants. 
Las bibliotecaras ed ils bibliotecars èn fitg interessads a scolaziun e perfecziunament. 
Mintg'onn visitan var 170 participantas e participants ils curs da scolaziun supplementara, ils quals èn organisads a posta per els. 
Cun ils differents curs pon ins cuntanscher che las bibliotecas da scola e da vischnanca en il chantun vegnan manadas professiunalmain tenor las pli novas directivas e normas svizras e ch'ellas han in aut standard. 
Gremi: Associaziun leger.GR 
Funtauna: rg Associaziun leger.GR 
Data: 02.05.2003 
La cumissiun predeliberanta vul prolungar la fasa d'experiment da GRiforma 
Dacurt ha la cumissiun predeliberanta dal cussegl grond sa fatschentà cun il messadi davart l'ulteriur andament da la refurma da l'administraziun GRiforma, e quai sut il presidi dal deputà al cussegl grond Thomas Schmid ed en preschientscha da cussegliera guvernativa dr. Eveline Widmer-Schlumpf. 
En vista da las dumondas avertas davart las consequenzas da GRiforma ed a basa dal squitsch da spargnar vegn la cumissiun a far la proposta al cussegl grond da prolungar il project da pilot per trais onns, collià cun l'incumbensa d'elavurar in'ulteriura basa da decisiun. 
Tenor l'opiniun da la cumissiun predeliberanta èsi il mument memia baud per far ina decisiun davart ina cumplettaziun u ina interrupziun da GRiforma. 
Ella vuless l'emprim sclerir anc dal tuttafatg las dumondas avertas. 
Ultra da quai considerescha ella che custs supplementars per ina extensiun da GRiforma na sajan per il mument betg inditgads. 
Perquai vul la cumissiun laschar GRiforma per trais onns sin il stadi existent (set uffizis). 
Il temp duai vegnir duvrà per far lavur da scleriment profunda areguard la decisiun futura e per elavurar concepts per l'ulteriur andament da la refurma. 
Concretamain giavischa la cumissiun ina analisa dals custs e dal gudogn, en la quala i na vegnan betg mo quantifitgads ils custs, mabain er il gudogn (per la clientella). 
Ultra da quai spera ella sin propostas per sistems d'impuls, cun ils quals ils uffizis e las collavuraturas ed ils collavuraturs vegnan animads d'optimar la furniziun da prestaziuns favuraivlas. 
A maun dal model concret duai vegnir mussà tras il parlament co ch'il cumond da l'administraziun po vegnir meglierà a lunga vista, a media vista ed a curta vista. 
In giudicament dals uffizis duai dar scleriment nua ed en tge profunditad che GRiforma po vegnir introducida. 
A la fin finala duain vegnir realisads tests cun mesiraziun d'effect e cun ina nova furma da rapport al parlament. 
Il cussegl grond vegn a tractar previsiblamain il project en la sessiun da zercladur. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 05.05.2003 
Il Grischun sustegna la cunvegna cun il Principadi da Liechtenstein per l'agid en cas da catastrofas 
La regenza grischuna è perencletga che la confederaziun suttascriva cun il Principadi da Liechtenstein ina cunvegna per l'agid en cas da catastrofas. 
La cunvegna cumpiglia l'agid vicendaivel en cas da catastrofas u da grevas disgrazias. 
La confederaziun ha er gia suttascrit cun la Germania, la Frantscha, l'Italia e l'Austria ina cunvegna per l'agid en cas da catastrofas. 
Il Forum economic dal Grischun ha in nov program da lavur 
Il Forum economic dal Grischun survegn per ses program da lavur 2003 ina contribuziun chantunala da 120'000 francs. 
Per l'onn 2003 èn planisads projects en il sectur dal turissem: in benchmark cun l'Austria, l'Italia e la Frantscha per destinaziuns svizras orientadas al sport d'enviern sco er in project en il sectur da las abitaziuns da vacanzas. 
En pli vul il Forum economic dal Grischun sensibilisar la branscha da construcziun grischuna per problematicas existentas. 
La fundaziun Forum economic dal Grischun è vegnida fundada l'onn 1995. 
Ils champiunadis mundials da skis 2003 a San Murezzan vegnan re-elavurads 
La vischnanca da San Murezzan vul laschar elavurar in studi davart las consequenzas economicas dals champiunadis mundials da skis 2003. 
Examinads vegnan tranter auter il svilup en connex cun novs giasts regulars, las pernottaziuns, la svieuta e las frequenzas da las telefericas sco er la valur agiuntada dal turissem. 
La regenza sustegna quest project cun ina contribuziun chantunala da 30'000 francs. 
Ulteriuras contribuziuns per ils donns da malaura 2002 
Per ils trais projects da reparaziun suenter las malauras da l'atun 2002 ha la regenza approvà ina contribuziun chantunala da totalmain var 390'000 francs. 
En las vischnancas da Roveredo, Spleia e da Versomi vegnan sanadas vias, construids cugns alluvials, liberads e chanalisads letgs d'uals sco er segiradas scarpas e zonas d'abitar. 
La summa totala da las lavurs munta a var 1,9 milliuns francs. 
La cunvegna davart l'agid d'investiziun cun la viafier Matterhorn Gottard vegn approvada 
La confederaziun ed ils chantuns Vallais, Uri e Grischun sustegnan la sanaziun totala dal traject tranter Hospental e Realp da la viafier Matterhorn Gottard, pli baud viafier Furca-Alpsu, cun ina contribuziun totala da tschintg milliuns francs. 
La regenza grischuna ha approvà la part dal Grischun a la cunvegna davart l'agid d'investiziun da var 220'000 francs. 
Permissiun per trais cursas da velos 
Vers la fin d'avust 2003 passan trais occurrenzas da ciclissem "XXAlps 2003" tras il Grischun. 
La regenza ha concedì per quellas la permissiun da traject e da passadi. 
Las occurrenzas traversan spezialmain ils territoris dals pass da muntogna Bernina, Malögia, San Bernardin, Alpsu e Spleia. 
Da vischnancas e regiuns 
- La vischnanca da Mut survegn per la construcziun da sia serenera ina contribuziun chantunala da ca. 118'000 francs. - La regenza ha approvà la revisiun totala da la lescha communala da taglia da Braggio. 
La radunanza communala aveva approvà la revisiun l'avrigl. 
- Il december 2002 han las votantas ed ils votants da Scuol decidì ina revisiun parziala da la planisaziun locala (lescha da construcziun, plan da zonas Bain San Jon, plan general d'avertura Bain San Jon e plan general da furmaziun Bain San Jon). Questa planisaziun locala revedida è ussa er vegnida approvada da la regenza. Contribuziuns chantunalas a differentas instituziuns 
- La federaziun da tetg "Museums Grischuns - Musei Grigioni - Museen Graubünden" survegn per ses project "Exposiziuns ed occurrenzas en ils museums dal Grischun 2003" ina contribuziun chantunala da 10'000 francs. 
Projects da construcziun da vias 
- La regenza ha approvà il project per la construcziun nova da la punt sur il "Schergenbach" a Laret sin la via da Samignun tranter Spissermühle e Samignun. Persunal 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.05.2003 
Simpatica gratulaziun da Berna - cussegliera federala Metzler lauda il Grischun sco exempel per ils auters chantuns! 
Sonda, ils 10 da matg 2003 ha gì lieu cun l'Act statal en la chapitala dal chantun la festivitad uffiziala per il giubileum da "200 onns Grischun en la Confederaziun". 
Ruth Metzler ha purtà als var 320 giasts envidads en la baselgia da s. Martin il salid dal cussegl federal. 
Var 300 Grischunas e Grischuns da tut ils secturs da la vita culturala han participà a l'act festiv. 
Il banchet suenter ha gì lieu en in conturn nunusità, numnadamain a la staziun dals autos da posta a Cuira. 
En il rom dal project "Grischun 2003 CHAUS E MUNTOGNAS. 
KÖPFE UND BERGE. 
TESTE E MONTAGNE." ha gì lieu cun "l'Act statal" la festa uffiziala e protocollara per l'onn da giubileum 2003. 
Cun quai è vegnida cuntinuada la retscha dad en tut tschintg projects (Piazza grande, Act statal, Salut Paris!, Züri e Testas). 
Avertura en la chasa-cumin a Cuira 
Ils var 320 giasts envidads en la chasa-cumin a Cuira èn vegnids beneventads da la regenza grischuna, dal president dal cussegl grond Vitus Locher e dal president da la citad da Cuira Christian Boner. 
Boner ha accentuà en ses pled da bainvegni che la chasa-cumin da la citad da Cuira saja - suenter l'emprima radunanza dal cussegl grond dal Grischun avant radund 200 onns ils 20 d'avrigl 1803 - la tgina dal nov e giuven Grischun. 
Vitus Locher da sia vart ha declerà en ses pled che er oz anc debatteschia il cussegl grond magari ruassaivlamain e senza passiun, mintgant però er a moda cumbattanta e plain fieu. 
Tant enavant saja sa mantegnida durant ils 200 onns in'eterogenitad "tipica per il Grischun", ha manegià Locher. 
Sin ina via sonora, nua ch'ins udeva tuns da tiba, musica populara e jodel, èn ils giasts sa rendids sin la plazza da s. Martin. 
Plinavant han duas acturas, Ursina Hartmann e Patricia Pasquale, preschentà ina "scena da dunnas" scritta da Rita Cathomas-Bearth, sco quai ch'ella avess pudì succeder il 1803. 
L'entir program musical da "l'Act statal" è dal rest vegnì concepì da Raimund Alig e Luzius Hassler. 
En preschientscha da la Cumpignia da mats da Domat e da Lumbrein han ils giasts lura prendì plaz en la baselgia da s. Martin. 
Cusseglier guvernativ Engler 
En ses pled da giubileum ha il president da la regenza grischuna Stefan Engler menziunà il federalissem tipic grischun. 
"Il Grischun vul restar federalistic, el dovra però novas reglas per la participaziun dal chantun sin plaun federal, ina participaziun ch'enclegia il cussegl federal sco partenari ed il chantun sco forza cooperativa", ha el manegià en la baselgia da s. Martin. 
L'isolaziun na saja betg tipica per las Grischunas ed ils Grischuns, els na resentian ils cunfins sco barrieras, surtut er perquai che la regiun da vacanzas cun blers giasts da tut il mund saja adina restada ospitanta. 
Pertutgant la relaziun Svizra - Grischun ha Engler manegià: "La Svizra dovra il Grischun sco regiun da vacanzas, sco chombra d'aua, sco furnitura da forza electrica u alura er sco producenta da pulpa grischuna. 
Las Grischunas ed ils Grischuns dovran la Svizra sco patria politica, sco sustegnidra da nossas incumbensas d'infrastructura, nus duvrain las instituziuns svizras en nossa economia d'energia e la finala èn ils Svizzers noss giasts ils pli numerus e fidaivels". 
Las festivitads en baselgia èn vegnidas accumpagnadas da divers chants classics dal Bündner Vokalensemble e dal Chor mischedau Suraua e da musica d'orgel festiva, per exempel da la cantata "Allas steilas" da Duri Sialm/Alfons Tuor u da l'ovra "Atlas" da Gion Antoni Derungs/Lothar Deplazes. 
Per finir èn ils giasts vegnids accumpagnads ord baselgia cun musica d'orgel dal musicist Stephan Thomas da Cuira. 
Ruth Metzler spera sin il rumantsch grischun 
Cussegliera Ruth Metzler ha purtà ils salids e las gratulaziuns dal cussegl federal. 
"Il Grischun ha in'atgna lingua naziunala, ina gronda tradiziun da democrazia directa e da confruntaziun, la convivenza da gruppas etnicas, da linguas e confessiuns ed el è en quel reguard in exempel per ils ulteriurs 25 chantuns", ha Metzler exprimì entusiasmada dal Grischun. 
Il Grischun ha però er profità da la Svizra, pertge che blers problems sco il traffic, il commerzi e la garanzia da la segirezza han pudì vegnir schliads meglier u insumma pir en la colliaziun. 
La cussegliera federala ha era fatg menziun dal rumantsch: "Il rumantsch grischun è il fritg da la confruntaziun cun sasez, cun l'agen e cun l'ester. 
Jau sper che quai possia esser in element che gida a segirar la survivenza da quest bel e vegl linguatg". 
Suenter ch'ils giasts èn sortids da la baselgia da s. Martin, èn els vegnids divertids sin la plazza davant baselgia e sin l'Arcas cun differentas perfomances da giuvenils che han interpretà il mund da lur puntg da vista. 
Cun musica e saut en differentas variaziuns han els preschentà in avegnir plain speranza, er sch'i dat anc baininqual dumonda e problem da schliar. 
Ina raspada da giasts illustra 
A l'act festiv uffizial han participà 320 giasts da la vita publica. 
Igl èn stads preschents represchentants e represchentantas da las differentas pussanzas (legislativa, executiva, giudicativa, medias) sco p. ex. l'entir cussegl grond e represchentantAs da l'economia, da l'armada, da las baselgias e da la cultura. 
Da la partida èn era stads ulteriurs giasts illusters d'auters chantuns. 
Tut ils stadis federals èn stads represchentads d'ina delegaziun da dus ensemen cun lur salter. 
Medemamain tranter ils envidads eran sper la represchentanta dal cussegl federal il president dal cussegl naziunal Yves Christen ed il president dal cussegl dals chantuns Gian-Reto Plattner. 
Plinavant ils parlamentaris e las parlamentarias dal Grischun a Berna e las represchentantas ed ils represchentants da las regenzas dal Vorarlberg, dal Tirol e dal Tirol dal sid, da la regenza provinziala da la Vuclina ed ina delegaziun da la regenza dal Principadi da Liechtenstein. 
Banchet a la staziun dals autos da posta 
Gia baud - il comité d'organisaziun era engaschà dapi in onn e dumbrava radund 100 gidanters e gidantras voluntarAs - ha la direcziun dal project definì la staziun dals autos da posta a Cuira sco lieu dal banchet. 
"Ils motivs per quest lieu eran sia architectura, l'arena averta, sia grondezza, la pussaivladad per ina tscherta inscenaziun, la valur simbolica e ses connex cun la halla da la staziun principala da Turitg (lieu dal project "Züri retour")", ha declerà Mariano Tschuor, il manader dal project. 
Ins ha stuì prender differentas mesiras en collavuraziun cun l'Auto da posta Grischun per transfurmar questa ovra architectonica marcanta en ina "sala da banchet". 
Per quest intent han ins dischloccà il traffic da bus per dus dis sin la plazza da la staziun e serrà la sonda suentermezdi la punt Tivoli per il traffic privat. 
Ina installaziun speziala ha protegì l'areal da posta dal vent e da l'aura ed il palantschieu è vegnì cuvert cun in tarpun. 
Il responsabel per l'entira inscenaziun da l"Act festiv" è stà Remo Arpagaus. 
Partenaris e sustegn da projects 
Per las festivitads da giubileum ha "Grischun 2003" collavurà en differents secturs specifics en partenadi cun tschintg interpresas grischunas. 
Quai èn stads: per il project "Züri " las quatter interpresas Grischun Vacanzas, Banca Chantunala Grischuna, Rätia Energie e Viafier retica; per l'Act statal a la staziun d'autos da posta da Cuira l'Auto da posta Grischun. 
En il sectur da las medias l'Associaziun da la pressa grischuna e la Südostschweiz Mediengruppe, en il sectur electronic Radio e Televisiun Rumantscha. 
Plinavant ha la regenza grischuna sustegnì tschintg auters projects grischuns a chaschun dal giubileum "Grischun 2003". 
Medemamain èn vegnidas integradas en l'onn da giubileum pliras ulteriuras occurrenzas en l'agenda da "Grischun 2003". 
Infurmaziuns supplementaras davart questas occurrenzas e davart blers auters temas chattais Vus sin nossa homepage www.gr2003.ch. 
Garanzia finanziala tras il fond da lottaria 
Il concept CHAUS E MUNTOGNAS. 
KÖPFE UND BERGE. 
TESTE E MONTAGNE. è vegnì approvà da la regenza grischuna l'october 2001. 
Per las festivitads da giubileum dal chantun aveva la regenza approvà 3 milliuns francs dal fond da lottaria. 
Quests daners servan a la finanziaziun dals tschintg projects. 
Radund 1,6 milliuns francs èn previs per l'organisaziun e per las occurrenzas "Piazza grande", "Act statal" e congress "Testas" en il Grischun. 
Radund 1,2 milliuns francs custa l'occurrenza "Züri " a la staziun principala da Turitg. 
200'000 francs vegnan impundids per il segiurn da plirs dis dals uffants e giuvenils tar "Salut Paris!". 
Gremium: OK 2003 
funtauna: rg OK 2003 
Data: 10.05.2003 
Las franschisas dastgan vegnir pli autas 
La confederaziun propona ina revisiun da la "ordinaziun dals 27 da zercladur davart l'assicuranza da malsauns" OAM. 
Las pli impurtantas midadas pertutgan las reservas da las cassas, ils laboratoris, las franschisas, las franschisas elegiblas ed ils rabats da las premias latiers. 
Cun reservas minimalas ch'èn unitaras duain en spezial survegnir las cassas pitschnas e las cassas mesaunas dapli libertad d'acziun tar la fixaziun da las premias. 
La OAM revedida vul er metter fin a tschertas activitads exageradas en il sectur da labors per che rabats d'analisas en uschenumnads laboratoris gronds na vegnan betg plil retegnids a las cassas sco er a las segiradas ed als segirads. 
La franschisa ordinaria duai vegnir auzada da 230 a 300 francs e la resalva persunala maximala da 600 ad 800 frans; quai pervia dals augment dals custs dapi l'onn 1996. 
A la fin vul la nova OAM reducir ils rabats maximals da las premias. 
Ils rabats da las premias d'enfin uss eran en lur summa pli auts ch'ils custs supplementars che las segiradas ed ils segirads han surpiglià cun la franschisa variabla ch'els han tschernì sezs. 
La regenza grischuna è da princip d'accord cun la OAM revedida parzialmain. 
Criticamain s'exprima ella en sia consultaziun a l'uffizi federal d'assicuranzas socialas davart l'auzament da la participaziun als custs da las segiradas e dals segirads (franschisas, franschisas variablas e resalvas persunalas). 
La regenza dubita che cun quai possia il svilup dals custs en il sectur da sanadad vegnir influenzà essenzialmain. 
Ultra da quai perdan las franschisas autas l'attractivitad, sch'ils rabats correspundents da las premias vegnan reducids. 
La OAM revedida duai entrar en vigur il 1. da schaner 2004. 
Decrets chantunals da submissiun vegnan revedids en moda cumplessiva 
La regenza grischuna ha dà liber per la consultaziun la lescha da submissiun revedida totalmain, l'ordinaziun da submissiun latiers sco er il conclus da participaziun tar la cunvegna interchantunala revedida davart las acquisiziuns publicas CIAP. 
Il motiv central per ina revisiun da las prescripziuns da submissiun vertentas è la cunvegna bilaterala davart las acquisiziuns publicas tranter la Svizra e la UE. 
Per la realisaziun da quest contract da stadi ha la conferenza dals directurs da construcziun, planisaziun e protecziun da l'ambient deliberà ina nova CIAP che desista da la separaziun d'enfin uss tranter il martgà internaziunal e naziunal. 
La CIAP revedida na regla da nov betg mo il martgà interchantunal, mabain er singuls aspects en ils secturs che n'eran betg cumpigliads da contracts internaziunals. 
Perquai prevesa er la revisiun da las prescripziuns chantunalas da desister da la separaziun d'enfin uss tranter il sectur dal martgà intern ed il sectur da contract internaziunal en favur d'ina concentraziun da las prescripziuns. 
Quai ha per consequenza ina revisiun dal dretg chantunal da las acquisiziuns. 
Il sboz da la lescha da submissiun propona tranter auter er in auzament da la valur minimala d'enfin uss. 
Uschia duain vegnir dubladas las valurs actualas, las qualas permettan ina surdada directa d'ina incumbensa senza l'obligaziun da l'incumbensadra u da l'incumbensader per procurar offertas da concurrenza. 
L'ordinaziun d'admissiun nivellescha "a bucca" ed "en scrit" 
La regenza ha approvà la revisiun parziala da "l'ordinaziun davart la procedura d'admissiun al stgalim superiur da la scola populara (ordinaziun d'admissiun)". 
L'ordinaziun vul valitar da nov a moda eguala las singulas parts da l'examen - a bucca, en scrit - en la valitaziun totala da l'examen. 
La divisiun en l'examen en scrit e l'examen a bucca na vegn perquai betg pli menziunada explicitamain. 
Ultra da quai vegn fatga en la nov'ordinaziun la differenza tranter las scolaras ed ils scolars da la scola primara e da la scola reala. 
La regenza recumonda d'acceptar la cunvegna OEZ 
En connex cun in'eventuala recumpra dals stabiliments da las ovras electricas Zervreila han las vischnancas concessiunarias, il chantun e las ovras electricas Zervreila SA OEZ elavurà mez avrigl ina soluziun extragiudiziala. 
La regenza recumonda ussa a las vischnancas concessiunarias da las OEZ d'approvar medemamain questa cunvegna. 
La cunvegna prevesa da princip ina renunzia da las vischnancas e dal chantun al diever dal dretg da recumpra. 
Perencunter survegnan las vischnancas concessiunarias ed il chantun ina indemnisaziun sco er ina participaziun finanziala ed energetica a las ovras electricas Zervreila SA OEZ. 
Las reconstrucziuns suenter las malauras 2002 cuntinueschan constantamain 
Fin l'onn 2006 vul la regenza investar en in'emprima etappa da realisaziun var 1,4 milliuns francs per las reconstrucziuns e las sanaziuns da vias e dustanzas suenter las malauras da l'atun 2002. 
En quests secturs èn entradas totalmain 206 annunzias da donns. 
Ils custs totals dals donns muntan a var 5,8 milliuns francs. 
En las vischnancas da Langwies, Alvagni, Schlans, Molinis, Pagig e St. Peter vegnan er instradads suenter las malauras projects da reconstrucziun e da sanaziun. 
La contribuziun chantunala munta qua a var 540'000 francs tar ina summa totala da 2,2 milliuns francs. 
- La regenza ha approvà las planisaziuns localas revedidas da Mustér (plan general da furmaziun e plan d'avertura "Fontanivas") e da Fideris. - La nova constituziun da la vischnanca da Castrisch po ussa entrar en vigur. La regenza ha ussa medemamain l'approvada. Contribuziuns chantunalas a differentas instituziuns - La regenza ha approvà definitivamain il project per la restauraziun e l'engrondiment da la scola da Lai ed ha deliberà ina contribuziun da construcziun da 65'000 francs. Projects da vias 
- Per differentas lavurs vi da la via tranter Punt Muragl e Puntraschigna sco er vi dal sviament da Flem ha la regenza approvà var in milliun francs. Persunal 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 15.05.2003 
Festa da finiziun e giubileum - 10 onns scolaziun da bibliotecaras en il Grischun 
Mardi, ils 27 da matg 2003 ha lieu la festa da finiziun da las otg bibliotecaras novas CLP (Cuminanza da lavur da las bibliotecas svizras da lectura publica). 
Il medem temp festivescha questa scolaziun ses giubileum da diesch onns. 
Suenter ina scolaziun da bibliotecara d'in mez onn e suenter in examen final en las premissas da las differentas lavurs da biblioteca, pon tut las otg participantas dal curs fundamental en il Grischun retschaiver il certificat CLP sco collavuratura da biblioteca. 
Avant diesch onns ha leger.GR - Giuventetgna e medias Grischun (da lez temp cuminanza da lavur grischuna da cudeschs per la giuventetgna, BAJ) organisà l'emprim curs da scolaziun. 
Dapi l'onn 2000 ha il chantun Grischun in nov concept da scolaziun. 
La scolaziun da bibliotecaras vegn purschida da la cumissiun chantunala da biblioteca. 
Il curs fundamental CLP entschaiva mintgamai il settember e terminescha il matg cun in examen final. 
Per fortuna sa mussi suenter 10 onns scolaziun che quest curs fundamental CLP è anc adina fitg dumandà ed apprezià. 
A las collavuraturas da biblioteca ed a las bibliotecas da scola e communalas dat el ina basa da lavur impurtanta e sustegna la rait "bibliotecas dal Grischun". 
In certificat survegnan: 
Barbara Bernhard, Maiavilla ; Ruth Bezzola, Samedan ; Vreni Caduff, Cuira ; Susanne Casal, Cuira ; Annemarie Clavadetscher-Tobler, Malans ; Marianne Fanchini, Luchsingen ; Natalina Robustelli, Cuira ; Regula Zahner, Schiers 
Gremi: Biblioteca chantunala 
Funtauna: rg Biblioteca chantunala 
Data: 22.05.2003 
La revisiun da l'imposiziun da taglia sin conjugals e sin famiglias sa concretisescha 
L'imposiziun da taglia sin conjugals e sin famiglias vegn revedida actualmain sin stgalim federal. 
Ils detagls tar las deducziuns da l'assicuranza da malsauns ch'èn vegnidas decididas e tar las deducziuns da tgira d'uffants tar la taglia federala directa vegnan fixadas en duas ordinaziuns tras il cussegl federal. 
Sco deducziun da l'assicuranza da malsauns vala la premia da media quintada sco pauschala al lieu da taxaziun il di da tagl 31-12 minus la reducziun da premia pajadà effectivamain durant la perioda da taglia. 
En sia posiziun per mauns da l'administraziun federala crititgescha la regenza grischuna che la deducziun da l'assicuranza da malsauns possia violar il princip da "l'imposiziun da taglia tenor la prestaziun finanziala". 
Quest problem sa manifestescha en spezial tar ina midada d'in chantun cun ina fitg auta premia da media en in chantun cun ina fitg bassa premia da media. 
Per quai pretenda la regenza ina soluziun pratitgabla ed adequata. 
Las deducziuns da tgira d'uffants duain er esser alura pussaivlas, sch'ils geniturs èn pervia da l'incapacitad da gudagnar e scolaziun dependents dal sustegn da terzas persunas. 
Surpiglian però commembers da la famiglia la tgira d'uffants en cas da malsogna u accident, na duain deducziuns betg esser pussaivlas. 
Sut "famiglia" chapescha la regenza grischuna la lingia directa da parents dals conjugals sco er ils fragliuns. 
L'ordinaziun davart la taglia d'exemziun dal servetsch militar è da princip vegnida acceptada 
La lescha federala davart la taglia d'exemziun dal servetsch militar è vegnida deliberada dal parlament l'october 2002. 
L'ordinaziun latiers sa chatta actualmain en consultaziun. 
La regenza grischuna sustegna da princip il sboz da l'ordinaziun. 
La regenza crititgescha sulettamain l'intenziun da debitar tar in pajament parzial da la taglia d'exemziun dal servetsch militar ils custs d'administraziun (taxas e custs, p.ex. tar ina scussiun) pir suenter eventuals chastis e suenter la taxa da cumpensaziun effectiva. 
Ils custs en il chantun na giustifitgeschan nagina midada da l'artitgel concernent. 
La classa da tscherna da professiun dal circul da Tavau è approvada definitivamain 
Dapi l'onn da scola 2000/2001 vegn manada en la scola professiunal dal circul da Tavau ina classa da tscherna da professiun. 
Per onn han profità en media 16 scolaras e scolars da las regiuns Tavau, Partenz e Val d'Alvra da questa purschida da furmaziun. 
La regenza ha ussa acceptà definitivamain la classa da tscherna da professiun dal circul da Tavau. 
Meglra collavuraziun en il sectur "martgà da lavur" 
Uffizis ch'èn activs en il sectur dal martgà da lavur duain tschertgar ina meglra collavuraziun. 
En il rom da l'uschenumnà project davart la collavuraziun interinstituziunala IIC èn s'unids en il Grischun l'uffizi per industria, mastergn e lavur UCIML, l'uffizi dal servetsch social, l'uffizi per la furmaziun professiunala e la cussegliaziun professiunala sco er l'institut d'assicuranza sociala. 
La regenza ha approvà ils puncts centrals dal project IIC, la direcziun communabla da cas e la preparaziun da mesiras en il martgà da lavur. 
Ussa vegnan involvids ils posts exteriurs regiunals dals uffizis e la realisaziun vegn discussiunada al lieu. 
Da vischnancas e regiuns 
- Per midadas da construcziun vi da la chasa da scola d'Ardez ha la regenza approvà ina summa da construcziun maximala da var 46'000 francs. 
Ils custs totals muntan a var 260'000 francs. 
La regenza ha medemamain approvà definitivamain il project da construcziun per la midada dal center da scolaziun e furmaziun Rosengarten a Cuira. 
Ella ha garantì ina contribuziun da construcziun da var 400'000 francs. 
- La regenza ha approvà la revisiun dals statuts da l'Uniùn da scola / scoleta Muntogna da Schons. Il dumber da las commembras e dals commembers dal cussegl da scola, da nov senza suppleants, è vegnì reducì da set a tschintg. Ultra da quai èn ils statuts vegnids adattads a la situaziun nova suenter la fusiun da las vischnancas da Donat e Pazen-Farden. - La planisaziun locala revedida per part (lescha da construcziun, plan da zonas territori "Puoz" sco er il plan da zonas ed il plan general da furmaziun dal territori "Lingia") da Valchava è - suenter la radunanza communala dal favrer 2003 - ussa er vegnida approvada da la regenza. Contribuziuns chantunalas a differentas instituziuns 
- Er las vischnancas da Schluein e da Pigniu èn vidlonder da reparar ils donns suenter las malauras 2002. 
Per tuts dus projects intergrals ha la regenza approvà totalmain var 258'000 francs. 
- L'infrastructura (lingia da colliaziun per aua da baiver e distribuziun d'aua da baiver cun lingias d'idrants) da la fracziun Sclamischot da la vischnanca da Tschlin vegn renovada. 
La contribuziun chantunala persuenter munta a var 110'000 francs. 
- Per l'infrastructura persunala ed administrativa da l'intermediaziun grischuna da muvel SA ha la regenza concludì per l'onn 2003 in'indemnisaziun pauschala da 100'000 francs. 
Projects da vias 
- Per projects da vias sin la via da Stussavgia (Türlihus-Arezen), sin la via dal Fuorn (Plaun dals Bovs-Votas) e sin la via da Partenz (dustanza Arieschbach) èn vegnids approvads var 1,4 milliuns francs. Gremi: regenza 
Funtauna: rg chanzlia chantunala dal Grischun 
Data: 22.05.2003 
La cumissiun predeliberanta sustegna la regenza tar sias propostas per midadas da structura e per spargnar 
Durant 4 sesidas d'in di ha la cumissiun predeliberanta sut la direcziun dal president da cumissiun Markus Feltscher ed en preschientscha da cussegliera guvernativa dr. Eveline Widmer-Schlumpf sa fatschentà cun il pachet da structura, d'examinaziun da prestaziun sco er da spargn. 
Il medem volumen da respargn duai vegnir cuntanschì sin ina via midada levamain. 
Tut las 212 mesiras èn vegnidas tractadas. 
En quest connex han las deputadas ed ils deputads al cussegl grond fatg vivamain diever da la pussaivladad d'interrogar supplementarmain ils schefs dals departaments - ch'eran envidads aposta per quai - davart singulas mesiras e da s'infurmar globalmain er davart il fund da singulas mesiras. 
La cumissiun predeliberanta da sia vart ha fatg 28 propostas supplementaras, da las qualas pli che la mesadad èn vegnidas surpigliadas da la regenza u duain vegnir preschentadas al parlament. 
La cumissiun predeliberanta renconuscha la gronda lavur che l'administraziun e la regenza han prestà tar la realisaziun da las propostas da mesiras. 
Ella va da princip d'accord cun la directiva politica e strategica dal project. 
L'incumbensa dal cussegl grond, da far in pachet da mesiras che permetta da metter en urden l'economia da finanzas senza auzar la taglia, è vegnida ademplida cun il messadi preschent e cun las mesiras supplementaras da la cumissiun. 
Per pudair realisar l'incumbensa ston ins exequir consequentamain las mesiras proponidas, e quai senza reducziuns essenzialas. 
La cumissiun è conscienta che spargnar fa mal. 
Tut ils secturs publics èn pertutgads da las mesiras da spargn. 
Duai l'intent principal da spargnar vegnir cuntanschì, na dastgan ins betg eliminar singuls elements dal pachet. 
Or da quests motivs accepta la cumissiun predeliberanta er quasi tut las mesiras contestadas ch'èn gia vegnidas discussiunadas intensivamain en la publicitad. 
En cumparaziun cun il messadi dal cussegl guvernativ metta la cumissiun però la paisa in pau auter. 
Ils custs da persunal en il sectur da l'administraziun duain vegnir sbassads pli ferm e las investiziuns ch'èn impurtantas per l'economia publica duain vegnir reducidas main. 
Da la vart da las entradas duai il grad da garanzia dals custs per cussegliaziuns agriculas vegnir auzà. 
Plinavant èsi prevesì da reducir il standard d'amplificaziun da vias da colliaziun e d'engrevgiar pli pauc il traffic public. 
En il sectur da construcziun bassa localisescha la cumissiun predeliberanta potenzial supplementar per spargnar. 
Il cussegl grond vegn a cussegliar durant la sessiun da zercladur 2003 il messadi davart l'examinaziun da la structura e da las prestaziuns per sanar las finanzas dal chantun. 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
Data: 27.05.2003 
A moda speditiva ed effizienta cunter delicts da violenza 
La confederaziun vul agir cun la lescha federala davart mesiras cunter rassissem, hooliganissem e propaganda violenta a moda pli decisa cunter delicts da violenza. 
La regenza dal Grischun sustegna en sia consultaziun a l'uffizi federal da polizia da princip tut las stentas per ina persecuziun penala speditiva ed effizienta. 
Però pretenda la regenza ina precisiun dal chomp d'applicaziun. 
L'istorgia dals origins e la formulaziun dal text da la nova lescha implitgeschan er autras furmas da violenza. 
Perencunter duai però vegnir desistì da numnar novs fenomens criminologics che n'èn giuridicamain betg definids sco il "hooliganissem". 
Tals fenomens ston dentant vegnir explitgads en il diever, quai che ha per consequenza che las disposiziuns n'èn betg pli uschè favuraivlas per ils utilisaders. 
Plinavant pretenda la regenza er in instrument pli effizient per impedir propaganda da violenza en l'internet. 
Sco proposta numna ella per exempel la pussaivladad da serrar directamain per decret las paginas d'internet correspundentas tar ils providers d'internet e na mo da "recumandar" da far quai. 
Il Grischun a l'OLMA 2003 
La regenza ha approvà il budget da project da 650'000 francs per la participaziun dal Grischun a l'OLMA 2003. 
Il concept da detagl per la cumparsa dal chantun sco giast d'onur vegn elavurà en collavuraziun dal departement da l'intern e da l'economia publica, da Grischun vacanzas, da l'uffizi d'agricultura, megliuraziun da structura e mesiraziun sco er dal Plantahof. 
Il post da regladi da la VR a Landquart vegn integrà en il nov RCC 
A partir da l'atun 2004 vegn il post da regladi da las Viasfier federalas VFF da Landquart telecumandà nà da Cuira. 
La controlla dal post da regladi da la Viafier retica VR da Landquart tras il nov center da telecumond (Rail Control Center RCC) da las VFF è raschunaivel dal puntg da vista sinergetic. 
La regenza ha approvà 270'000 francs per quest project d'integraziun. 
Ils custs totals muntan a var 1,5 milliuns francs. 
Cars pli lungs sin las vias dal Grischun 
Dapi il december 2002 dastgan circular en Svizra cars fin ad ina lunghezza maximala da 15 meters (fin ussa 12 meters). 
La regenza ha ussa fixà la lunghezza maximala per divers trajects da la via chantunala: 
- Cuira-Lai-Casti: 12 meters 
- via d'Alpsur, Sedrun-culm dal pass: 12 meters 
- pass dal Flüela, Tavau-Susch: 12 meters 
- via da Samignun, Vinadi-Acla da Fans: 10 meters 
- pass da l'Umbrail, Sta.Maria V.M.-cunfin svizzer: 10 meters 
Da vischnancas e regiuns Contribuziuns chantunalas a differentas instituziuns 
- Dal fond da sport-toto ha la regenza approvà var 8500 francs a favur dal club da skis Puntraschigna, da la basa ski alpin Engiadin'ota, dal club da skis e da snowboard Mustér e dal club da tennis Razén. 
- Per diversas ovras ed occurrenzas culturalas ha la regenza deliberà contribuziuns e garanzias da deficit da totalmain 136'000 francs. 
Projects da vias 
- Per lavurs da cuvrida vi da la punt da Tardis (access Landquart vest) sco er per l'installaziun tecnica cunzunt vi dals tunnels Traversa e Rofla (A13) ha la regenza approvà en tut var 1,7 milliuns francs. 
Chanzlia chantunala dal Grischun 
Gremi: Regenza 
Funtauna: rg chanzlia chantunala dal Grischun 
Data: 27.05.2003 
Project interreg "metter cunfins - surpassar cunfins" 
PRESCHENTAZIUN DAL STUDI "VIOLENZA (N)'HA (NAG)IN DACHASA" ILS 30 DA MATG 2003 A VADUZ 
Per preschentar ils resultats dal studi ad ina gronda publicitad èn s'entupads il schef da la regenza Otmar Hasler, l'assessura Greti Schmid, Vorarlberg e la cussegliera guvernativa Eveline Witmer-Schlumpf, Grischun ils 30 da matg a Vaduz. 
Il studi è ina part dal project interreg "surpassar cunfins - metter cunfins". 
En il rom dal project interreg è vegnida realisada davent dal cumenzament da schaner fin la fin da favrer en il Vorarlberg, il Principadi da Liechtenstein ed en il Grischun ina campagna da sensibilisaziun davart la violenza encunter dunnas en la lètg ed en il partenadi. 
Retschertga da datas internaziunala 
L'examinaziun è stada dividida en duas parts. 
En l'emprima part da l'examinaziun è vegnida fatga ina retschertga da datas represchentativa en il Vorarlberg, en il Principadi da Liechtenstein ed en il Grischun. 
En quest connex han ins tschentà la dumonda: Tge vegn resguardà sco violenza en partenadis/lètgs/cuminanzas da viver resp. tge purtrets da violenza èn francads en la societad? 
Ultra da quai hai interessà las incumbensadras, Susanna Mazzetta, post da stab per dumondas d'egualitad dal chantun Grischun, Monika Lindermayr, "Frauenreferat der Vorarlberger Landesregierung" e Bernadette Kubik-Risch, biro per dumondas d'egualitad da la regenza da Principadi dal Liechtenstein, tge furmas da violenza che las interrogadas ed ils interrogads han gia passentà. 
En la segunda part da l'examinaziun èn vegnids analisads exempels concrets per crear enconuschientschas fundadas davart ils motivs, las furmas visualas, las consequenzas e spezialmain las pussaivladads da sustegn per dunnas che han suffrì violenza en ina relaziun da partenadi. 
Cun l'examinaziun è vegnida incumbensada Erika Geser-Engleitner, scol'auta per la scienza applitgada en il Voralberg. 
Violenza economica na vegn betg taxada sco violenza 
Per maun dad intervistas al telefon èsi vegnì eruì tge che la populaziun chapescha sut violenza en relaziuns da partenadi. 
Geser-Engleitner: "Areguard la violenza corporala sa mussa tar las persunas interrogadas ina schientscha da violenza relativamain auta. 
La schientscha areguard la violenza sexuala è pli pitschna che la schientscha areguard la violenza corporala. 
Las furmas da violenza psichica vegnan numnadas bler main sco violenza. 
Uschia èn be pli bundant 70 pertschient da l'avis che smanatschas massivas da la partenaria/ dal partenari - sco " jau ta prend davent ils uffants, sche ti na fas betg quai che jau vi" u er smanatschas da mazzament, sajan violenza. 
La violenza economica è quella furma da violenza, tar la quala la populaziun va relativmain perina che quai na saja betg violenza. 
Damai che dentant gist questa furma da violenza impedescha spezialmain a dunnas da finir ina relaziun segnada da violenza, fai gist en quest reguard basegn da render public e conscient quest fatg a la populaziun en moda solida. 
Differenzas tar la definiziun da violenza 
Tar la definiziun da violenza datti differenzas signifitgantas tranter las duas schlattainas. 
Las dunnas èn, quai che pertutga violenza, pli sensiblas ch'ils umens. 
Ellas n'han dentant betg da princip in'autra definiziun per violenza che ils umens. 
Tar la definiziun da violaziun datti er differenzas tranter ils differents pajais. 
Las persunas dal Principadi da Liechtenstein èn las pli sensiblas en quest reguard, lura suondan las persunas dal Vorarlberg. 
Sco davosa vegn la populaziun dal Grischun. 
Ultra da la schlattaina e dal pajais è la vegliadetgna er in factur che influenzescha quella definiziun: la vegliadetgna - glieud giuvna numna, cuntrari a glieud pli veglia, signifitgantamain pli rar violenza psichica sco violenza. 
Durada en media dal temp passentà en ina "relaziun segnada da violenza". 
En la segunda part da l'examinaziun èn vegnidas questiunadas en furma d'ina intervista profunda en tut 24 dunnas (8 da mintga pajais) davart lur experientschas, strategias da dumagnar, giavischs ed impuls. 
Geser-Engleitner: "La durada d'ina relaziun cun elements da violenza va da 2 fin 34 onns. 
La durada en media è 11 onns. 
Sche dunnas raquintan da lur experientschas da violenza en lur partenadis, pon ins constatar, che tuttas èn stadas pertutgadas da differentas furmas da violenza en pliras manieras. 
La violenza economica è quella furma da violenza che impedescha savens las dunnas da sa deliberar d'ina relaziun. 
Violenza en la relaziun sa manifestescha en furma dad undas u en fasas. 
Violenza en partenadis succeda fitg savens en la vita privata. 
Per regla sa stentan tut las persunas involvidas che nagut na vegnia public. 
Uschia sa sviluppan savens dus differents munds dal tuttafatg separads". 
Purschidas da sustegn 
Tar intervistas profundas han ins er tschentà la dumonda "Da tge sustegn avais Vus fatg diever?" 
Geser-Engleitner: Fintant che la relaziun era anc mantegnida, vegniva da rar fatg diever d'agid. 
Far diever d'agid resentan bleras dunnas sco in confess da na rivar pli a fin sezzas cun lur situaziun ed interpreteschan quai sco atgna disditga. 
Sustegn han survegnì las bleras dunnas da lur amias. 
Agid famigliar è vegnì vulì e tschertgà plitost da rar. 
Da l'agid professiunal è vegnì savens fatg diever pir en la fasa da separaziun. 
Bleras dunnas din ch'i las saja reussì da sa deliberar da lur situaziun pir cun quest agid. 
Pussaivladads d'agir 
Assessura Schmid: "Il studi mussa ch'i dat, per cumbatter la violenza cunter las dunnas en la famiglia ed en il partenadi, anc fitg blers champs, ils quals ins sto elavurar vinavant. 
Ina pussaivladad d'agir centrala vegn er en avegnir ad esser la lavur da publicitad per furmar la schientscha da la populaziun." 
Las differentas pussaivladads d'agir previsas en il studi sa dividan en ils suandants champs: Lavur da publicitad - furmaziun da la schientscha per dunnas, mattas, umens e mats e furmaziun da la schientscha davart temas spzials sco sentiments da culpa, vargugna, confidenza en sasez, temas, metter cunfins e definir la violenza. 
Furmar la schientscha en il contact cun uffants: Consequenzas da violenza en partenadis sin ils uffants u co pon ins discutar cun uffants davart experientschas da violenza. 
L'infurmaziun per cumplizias/cumplizis (amias, confamigliar/as, persunas d'ordaifer) è in ulteriur tema. 
La scolaziun e la furmaziun supplementara per dunnas sco er la professiunalisaziun da las instituziuns ed il slargiament da las purschidas èn ulteriuras pussaivladads d'agir. 
Mesiras en il rom dal program interreg 
Sin fundament da las bleras pussaivladads d'agir han ins fatg in'elecziun che vegn realisada en il project interreg. 
La cussegliera guvernativa Widmer-Schlumpf: "Il studi ha mussà cleramain, ch'il stretg conturn da las dunnas pertutgadas è savens surdumandà. 
Latiers èn gist questas relaziuns fitg impurtantas per pudair rumper or dal tschertgel da la violenza resp. per ristgar il pass a la publicitad e per pretender agid professiunal." 
In project internaziunal vegn ad esser il svilup d'in manual per ami/as e confamigliar/as da dunnas ch'en pertutgadas da violenza. 
Il manual vegn elavurà en collavuraziun cun las chasas da dunnas resp. cun ils posts d'intervenziun. 
Ultra da quai planiseschan ils trais pajais per il di internaziunal encunter la violenza ina'occurrenza per multiplicaturas e multiplicaturs. 
Ultra da quai vegn il fegl sgulant ch'è sa sviluppà en la campagna da sensibilisaziun tramess anc ina giada a differents posts. 
Ulteriuras realisaziuns da projects en ils singuls pajais sa chattan anc en la fasa da planisaziun. 
Gremi: Post da stab per dumondas d'egualitad 
Funtauna: rg Post da stab per dumondas d'egualitad 
Data: 30.05.2003 
L'imposiziun da taglia da participaziuns da collavuraturs è sin buna via 
La regenza grischuna è s'occupada cun il sboz da la lescha federala davart l'imposiziun da taglia da participaziuns da collavuraturs ed ha sustegnì da princip la direcziun da partenza dal project. 
Cun quest project vegn mintga gudogn che deriva da participaziuns da collavuraturas e collavuraturs a l'interpresa suttamess a la taglia. 
La regenza metta grond pais a l'egualitad giuridica d'interpresas quotadas e betg quotadas, a la cumpatibilitad internaziunala sco er a la praticabilitad da la vart dal patrun e da las autoritads da taglia. 
Perquai dumonda ella areguard las opziuns da participaziuns da collavuraturs ina imposiziun da taglia consequenta al mument da la vendita e betg, sco quai che l'administraziun da taglia aveva proponì, al mument da l'acquist definitiv da dretg. 
Ultra da quai ha confermà la regenza che dal pricip da l'exemziun da taglia na sa laschian deducir en naginas manieras levgiaments da taglias sin gudogns che derivan da participaziuns da collavuraturs. 
- La regenza ha approvà definitivamain il schlargiament e la sanaziun da la scola primara da Salouf ed ha garantì a la vischnanca ina contribuziun da construcziun da ca. 730'000 francs. - Suenter las malauras dal november 2002 duain las vias da guaud "Ritta", Tschamiu" e "Seglias" da la vischnanca da Suraua puspè vegnir reparadas. - La regenza ha approvà il project da reparatura e concedì ina contribuziun chantunala da ca. 200'000 francs. En il medem mument ha ella incumbensà l'uffizi da construcziun bassa dal Grischun d'elavurar in project per la dustanza Chleirüfe sin il territori da la vischnanca da Trimmis. - La regenza ha approvà la revisiun parziala da la planisaziun locala d'Alvagni (lescha da construcziun) da Valendau (lescha da construcziun) e da Ftan (lescha da construcziun, plan da zonas, plan da zonas e plan general da furmaziun "Chanscharoulas", plan general d'avertura). Contribuziuns chantunalas a differentas instituziuns 
- Per otg open airs durant l'onn current ha la regenza approvà ina garanzia da deficit da totalmain 16'000 francs. 
- Per la construcziun fitg urgenta d'in segund sutpassadi per persunas VR/VFF e per la construcziun nova da l'edifizi da la staziun da Landquart ha la regenza approvà en il rom da duas cunvegnas d'agid d'investiziun a la Viafier retica ina summa totala da ca. 1,7 milliuns francs. 
La confederaziun surpiglia ina summa totala da ca. 7,5 milliuns francs. 
- La fundaziun Giuvaulta, center per pedagogia speziala a Giuvaulta, survegn per l'acquisiziun cumpensatoria d'in bus da scola ina contribuziun chantunala da ca. 17'000 francs. 
Ils custs totals muntan a var 58'000 francs. 
- Per lavurs d'inventarisaziun durant l'onn 2003 survegn l'archiv cultural da l'Engiadin'ota in sustegn da 23'000 francs. 
Persunal 
- Erich Buchmann da Haldenstein sco er Hans Martin Meuli e Karl Locher da Cuira èn vegnids elegids sco schef revisur resp. revisur e represchentant dal schef revisur resp. sco revisur cun incumbensas spezialas da l'administraziun da taglia dal Grischun. 
- Mario Sasso da Cuira è vegnì elegì sco nov manader dal project "GRiforma" en il secretariat dal departament da finanzas e militar dal Grischun. 
chanzlia chantunala dal Grischun 
Gremi: Regenza 
Funtauna: rg chanzlia chantunala dal Grischun 
Data: 05.06.2003 
Diesch giadas 20'000 francs per lavur culturala professiunala 
Diesch artistas ed artists grischuns survegnan quest onn mintgamai 20'000 francs sco stipendi u sco contribuziun per realisar in'ovra. 
Cun quels meds duain els pudair sa deditgar per in tschert temp pli intensivamain a lur lavur artistica. 
En il rom da la concurrenza per la "promoziun da la lavur culturala professiunala" èn lur lavurs inoltradas vegnidas undradas spezialmain (datoteca pdf cun pussaivladad da chargiar sin l'agen computer). 
En tut èn vegnidas inoltradas quest onn 76 dumondas cun lavurs da las differentas spartas da l'art. 
En il rom da la concurrenza per "promover la lavur culturala professiunala" 2003 han survegnì in sustegn: 
Num 
Sparta 
Pascal Gamboni 
Musik 
Curdin Janett 
Musik 
Jürg Bariletti 
Musik 
Robert Cavegn 
Bildende Kunst 
Bignia Corradini 
Bildende Kunst 
Ladina Gaudenz 
Bildende Kunst 
Clo Duri Bezzola 
Literatur 
Gion Mathias Cavelty 
Literatur 
Jules Spinatsch 
Fotografie 
Daniel von Aarburg 
Film 
Da vischnancas e regiuns 
- A medem temp duai vegnir elavurada ina basa dal privel per giuditgar ils privels d'inundaziuns en il territori d'abitadi da las vischnancas Claustra-Serneus e Saas. Per quai ha la regenza approvà 34'000 francs (custs totals: 170'000 francs). - La revisiun parziala da la planisaziun locala (lescha da construcziun e plan general d'avertura traffic) che è vegnida decisa da la radunanza communala da Verdabbio po entrar en vigur; la regenza l'ha approvada. 
- Il consorzi da scola da las vischnancas Tschiertschen e Praden ha revedì ses statut d'organisaziun. 
La regenza ha er approvà las novas cunvegnas. - Las novas leschas da la taglia communala da las vischnancas Sta. Maria i.C. e Fideris èn vegnidas approvadas da la regenza e pon uschia entrar en vigur. 
Contribuziuns chantunalas a differentas instituziuns 
- Per ils 37avels campiunadis mundials da mastergnanza 2003 a Son Gagl ha la regenza concedì ina contribuziun da var 44'000 francs. 
- Circa 54'000 francs survegnan persunas privatas per las mesiras da cuntrada e da protecziun da la natira en palids autas e palids planivas ch'èn vegnidas realisadas l'onn passà. 
La part da la federaziun importa radund 95'000 francs. 
- La regenza ha decis da conceder totalmain 32'000 francs contribuziuns per l'agid umanitar (territori da terratrembel Algeria, agid per l'uffant "Enfants du Monde", ovra d'agid "Unfrenda da curaisma", agid per la Rumenia Malans, organisaziun d'agid "Viviamo Mejor"/svilup social a Guatemala, organisaziun d'agid "Amis svizzers da las vischnancas SOS per uffants" ed organisaziun d'agid "Swisscontact"/ promoziun da la furmaziun professiunala El Salvador"). 
Projects da vias 
Per lavurs vi da la rait da vias grischuna (portal Mut-Untermutten, Spissermühle-Samignun, sviament Claustra, Soazza-San Bernardin/tunnel sid) ha la regenza approvà 11,5 milliuns francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 12.06.2003 
Scumond absolut da far fieu 
L'uffizi forestal renda attent al grond privel d'incendis da guaud e cultira en tut il Grischun. 
Dapi diversas emnas n'hai betg pli pluvì daried. 
Las valladas èn fitg setgas ed il svilup da la vegetaziun è retardà pervi da l'aura sitga. 
Pervi dal diever imprecaut da products da tubac e l'utilisaziun malprudenta da fuclars èn las emnas passadas adina puspè vegnids envidads incendis che han grazia a l'agir svelt dals pumpiers pudì vegnir stizzads ad ura. 
Igl è absolutamain scumandà da far fieu or en il liber en tut il Grischun. 
Products da tubac e battafieus na dastgan en nagin cas vegnir bittads davent. 
Ina detensiun da la situaziun è da spetgar pir suenter ina perioda da precipitaziuns intensivas da 2 fin 3 dis. 
Curtas pluvidas ed urizis na bastan betg per mitigiar la situaziun precara. 
Gremi: Uffizi forestal dal Grischun 
Funtauna: rg Uffizi forestal dal Grischun 
Data: 12.06.2003 
Program da spargn 2003 da la confederaziun tutga severamain il Grischun 
LA REGENZA GRISCHUNA È CUNTER IN INDOSSAMENT DA LAS GREVEZZAS 
Il chantun Grischun pretenda adattaziuns definidas dal pachet da distgargia 2003 da la confederaziun. 
En nagin cas acceptar na vul la regenza grischuna oravant tut indossaments directs da chargias finanzialas sin ils chantuns. 
Latiers vegnan tutgads regiuns periferas e mutagnardas en moda memia severa. 
Da princip però sustegna il chantun Grischun per gronda part il program da distgargia 2003. 
Il chantun Grischun renconuscha ch'il deficit structural da la confederaziun da 3,5 milliardas francs n'è betg supportabel a lunga vista. 
Cunzunt per chantuns cun ina part relativamain gronda d'entradas da funtaunas federalas è in budget federal equilibrà d'impurtanza centrala. 
Fin a l'introducziun da la reorganisazuin da la gulivaziun da finanzas e da las incumbensas tranter la confederaziun ed ils chantuns (NGF) l'onn 2007 sto il deficit structural da la confederaziun en mintga cas esser eliminà. 
La realisaziun da la NGF na dastga betg vegnir colliada cun mesiras da sanaziun da la confederaziun e dals chantuns. 
Pachet da taglia insupportabel 
Fitg problematicas èn en quest connex las decisiuns tratgas en il parlament federal davart il pachet da taglia da la confederaziun. 
Quel pachet tutga ils chantuns directamain ed in pèr giadas pli ferm ch'il program da distgargia 2003. 
Sut il titel "imposiziun da taglia sin la proprietad d'abitaziuns" smanatschan a partir da l'onn 2008 perditas da taglia supplementaras d'ina milliarda francs per ils chantuns e las vischnancas. 
Quel pachet da taglia è insupportabel. 
La regenza grischuna localisescha en general quatter mancanzas principalas en il program actual da distgargia 2003 per il budget federal: 
- Diversas mesiras mainan ad in indossament direct da las grevezzas sin ils chantuns. 
- Il pachet da mesiras tutga las regiuns periferas e muntagnardas en moda extraordinariamain severa. 
Quai vegn chaschunà oravant tut da las mesiras en ils secturs vias, traffic public, selvicultura ed energia. 
- Diversas mesiras dals secturs da las incumbensas communablas èn vegnidas discutadas e coordinadas memia pauc cun las instanzas executivas chantunalas. 
- La transparenza è insuffizienta per ina valitaziun definitiva dal pachet total. 
I manca ina bilantscha davart ils effects da las mesiras per ils singuls chantuns. 
Sin il champ da furmaziun n'èn avant maun anc naginas propostas concretas per mesiras. 
Perditas da milliardas per ils chantuns 
La confederaziun parta dal fatg ch'ils chantuns n'han da purtar per saldo naginas grevezzas finanzialas supplementaras pervi dal program da distgargia 2003. 
Perencunter quinta la regenza grischuna cun quai ch'ils chantuns e las vischnancas pudessan esser sfurzads ad expensas supplementaras da blers tschients milliuns da francs. 
Ensemen cun las entradas pli pitschnas dal pachet da taglia 2001 resultan per ils chantuns perditas da milliardas. 
Fitg dolurus è per il chantun Grischun la reducziun da las contribuziuns per las vias. 
Dals 40 milliuns francs previs tutgan stgars diesch pertschient il chantun Grischun. 
Sche la confederaziun vul realisar il pachet da distgargia 2003 malgrà las intervenziuns dals chantuns en quest champ sco previs, alura ston las parts federalas per il sectur da las vias vegnir segiradas uschè bain sco pussaivel en il rom da la reorganisazuin da la gulivaziun da finanzas e da las incumbensas tranter la confederaziun ed ils chantuns (NGF) e cun il plan sectorial "vias". 
Precis uschè radical è il pachet da distgargia 2003 en il sectur dal traffic public regiunal. 
Per il chantun Grischun sa mussa qua ina scursanida annuala da las contribuziuns federalas da var tschintg milliuns francs. 
Il traffic public regiunal na po betg vegnir exclus da las mesiras da spargn. 
En noss chantun da gronda surfatscha vegn anc vitiers la reducziun da las contribuziuns da la taglia sin il petroli. 
Ina cumulaziun da questas duas mesiras n'è betg pli supportabla. La selvicultura vegn stranglada giu 
Cun las reducziuns previsas da las contribuziuns per il sectur dal guaud da 30 pertschient vegn la selvicultura vairamain stranglada giu. 
Las scursanidas massivas han effects radicals sin la tgira dals guauds da protecziun che na po betg pli vegnir garantida. ll quint da questas scursanidas da las contribuziuns vegn a sa preschentar en furma da custs considerablamain pli auts tar la reparaziun da novs donns. 
Il program da distgargia 2003 da la confederaziun va en il sectur da l'energia uschenavant ch'il Grischun avess da suspender ses program da promoziun che ha in fitg grond success per la sanaziun d'edifizis e per il meglierament da process en l'industria e tar il mastergn. 
Il program "EnergiaSvizra", al qual la confederaziun vul retrair cumplettamain ils meds finanzials, è ultra da quai la part decisiva per la realisaziun da l'incumbensa confurma a la constituziun als chantuns da s'engaschar per in consum d'energia economic e spargnus. 
Val S. Pieder: In'atgna chasa da tgira daventa realitad 
La vischnanca da Val S. Pieder po avrir il 1. da fanadur 2003 in'atga gruppa da tgira cun sis letgs. 
La regenza ha concludì d'acceptar la gruppa da tgira sin la "glista da partiziuns da pazients stabels" (glista da chasas da tgira). 
Da vischnancas e regiuns 
- La regenza ha concedì als organisaturs dal "Swiss-Bike-Masters" la permissiun d'utilisar las rutas tenor il plan da traject durant ils trais dis da l'occurrenza, dals 18 fin ils 20 da fanadur 2003 
- Las lavurs da rumida suenter las malauras da l'atun passà vegnan prendidas per mauns er a Mustér ed a Sursaissa. Per quests dus projects da reparatura ha la regenza approvà ina summa totala da ca. 230'000 francs. - Il chantun vegn a sa participar als custs da restauraziun ed amplificaziun da la chamonna Lischana a Scuol. Per quai ha la regenza approvà sper in credit d'agid d'investiziun er ina contribuziun chantunala unica. - Il museum regiunal Surselva a Glion survegn fin il 2006 ina contribuziun totala da 150'000 francs per finir il project "servetschs scientifics". La finamira dal project è da preparar, documentar e registrar scientificamain l'inventari da la rauba collecziunada. Cun quest project duain vegnir segiradas e transmessas la savida e las enconuschientschas davart la moda da lavurar e da viver da pli baud. Projects da vias 
- La regenza ha concludì in credit da ca. 30 milliuns francs per la galaria da fugia en il tunnel da Gotschna (sviament Claustra). 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 19.06.2003 
Ils schefs da la regenza da l'Arge Alp sa radunan per la 34 avla conferenza annuala 
La cuminanza da lavur dals pajais da las Alps Arge Alp tschertga activamain la vischinanza e la cooperaziun cun sias abitantas e cun ses abitants. 
Las quatter cumissiuns da l'Arge Alp han puspè inoltrà per mauns dals schefs da la regenza dals 11 stadis commembers ina pluna da projects. 
A la conferenza dals schefs da la regenza da l'Arge Alp da l'onn passà a Ragaz Bogn ha il stadi dal Tirol surpiglià il presidi da la cuminanza da lavur per dus onns. 
Sco motiv dominant per ses presidi ha il stadi dal Tirol mess en il center il tema "Europaisaziun da l'Arge Alp" ed ha uschia instradà in'offensiva per temas specifics davart las muntognas e lur util per las abitantas ed ils abitants. 
La gronda part da las propostas per ils projects ch'èn vegnidas relaschadas da las differentas cumissiuns per mauns da la conferenza dals schefs da la regenza va numnadamain er sut l'aspect da la vischinanza a la populaziun. 
Singuls projects han explicitamain la finamira da realisar "l'Arge Alp da la populaziun". 
Crear "vischinanza" cun differents projects 
Vischinanza tranter las abitantas ed ils abitants en il territori da las Alps creescha la Cumissiun per "cultura e furmaziun" spezialmain cun occurrenzas da sport. 
Las singulas regiuns organiseschan l'onn 2004 ina fin duas da quellas: il Grischun en las disciplinas ski alpin e pingpong. 
Il rest da la paletta da las disciplinas da sport da stad e d'enviern è fitg vasta. 
Ultra da quai vul la cumissiun l'onn che vegn puspè surdar il premi da lecturs Arge Alp. 
La finamira dal project è da barattar litteratura narrativa tranter ils pajais da l'Arge Alp, da sensibilisar ils lecturs spezialmain per tematicas da las Alps sco er da promover la collavuraziun tranter las bibliotecas. 
Center da segirezza internaziunal a Sargans? 
La cumissiun "traffic" sustegna l'idea da stgafir a Hagerbach tar Sargans in center internaziunal da scolaziun e perscruttaziun per la segirezza en tunnels. 
En il rom d'ina rait pudessan qua sa furmar cooperaziuns cun ulteriuras instituziuns internaziunalas. 
Qua duain vegnir simulads cas da basegn, examinads indrizs da segirezza ed excercitadas mesiras da salvament. 
Latiers duain vegnir cuntanschids progress considerabels tant en il sectur dal sa depurtar da las participantas e dals participants dal traffic e da las forzas da salvament sco er tar l'equipament tecnic e constructiv dals tunnels. 
La cumissiun "ambient, urden dal territori ed agricultura" sa deditgescha al project da la concentraziun d'arsen en l'aua da baiver. 
La finamira prioritara da questa lavur da perscruttaziun è d'eleminar l'arsen da l'aua da baiver a maun da provas da controlla en champs da perscruttaziun elegids (Trentino, Lumbardia, Tirol dal sid, Tirol, Baviera). 
Ils resultats da quest project pon furmar la basa d'ina strategia generala per oprimar las resursas d'aua en il territori da las Alps. 
La cumissiun per "economia e lavur" deditgescha in project als manaschis pitschens e mesauns MPM. 
Els duain vegnir en las Alps anc pli capavels da concurrer, cun investar tecnologias novas, rinforzar lur potenzial innovativ e collavurar per entrar en partenadis da manaschi transnaziunals, ed els duain cooperar activamainal svilup da tecnologia e products europeics/internaziunals. 
Per quai vegnan - sco project separà - integrads en forums d'economia transnaziunals manaschis en la lavur da project concreta. 
Las propostas da la cumissiun vegnan coordinadas qua cun ils basegns dals MPMs. 
Arge Alp e "Gender Mainstreaming" 
Gender Mainstreaming è ina reorganisaziun, correcziun, in svilup ed in'evaluaziun da process politics che ha la finamira da purtar ils puntgs da vista relativs da las schlattainas en tut ils concepts politics ed en tut ils champs. 
Cun il studi "Cumparegliaziuns davart la situaziun legala e factica da las dunnas en ils pajais da l'Arge Alp" è vengida creada ina buna basa per qua. 
Il transfer know-how internaziunal duai perquai vegnir cuntinuà per trair a niz sinergias tranter ils pajais e per accelerar l'instituziunalisaziun e la determinaziun da mesiras d'egualitad politicas. 
Ils schefs da la regenza vegnan dentant a relaschar er differentas resoluziuns: davart il sboz d'in contract constituziunal da la UE, l'implementaziun da la convenziun da las Alps, la refurma da la politica agrara communabla e la politica da traffic europeica. 
Per la 34avla conferenza dals schefs da la regenza da la Arge Alp dals 27 da zercladur 2003 a Puntina vegnan a sa participar represchentantas e represchentants dals suandants stadis, da las suandantas provinzas, e dals suandants chantuns: Baden-Wüttemberg, Baviera, Bulsaun-Tirol dal sid, Grischun, Lumbardia, Salzburg, Son Gagl, Tirol, Tessin, Trentino e Vorarlberg. 
Ulteriuras infurmaziuns: 
www.argealp.org 
Gremi: regenza 
Funtauna: rg chanzlia chantunala dal Grischun 
Data: 24.06.2003 
Prescripziuns da chatscha 2003 
Las prescripziuns da chatscha 2003 na cuntegnan - cumpareglià cun l'onn avant - naginas midadas fundamentalas. 
En la zona da guaud vegn reducì minimalmain il squitsch da chatscha sin ils chamutschs, e portgs selvadis dastgan vegnir chatschads ussa en tut il chantun. 
Mantegnì vegn perencunter la protecziun dal tschierv cun curuna da domaduas varts. 
La planisaziun da chatscha è sa cumprovada. 
Cun ina realisaziun consequenta da la planisaziun da chatscha èsi reussì d'adattar ils effectivs da sulvaschina areguard il dumber al spazi da viver ch'è avant maun. 
Er la cumposiziun qualitativa dals effectivs da la selvaschina d'unglas (tschierv, chavriel, chamutsch, capricorn), quai vul dir la relaziuns dals sexs e la relaziun tranter animals giuvens resp. madirs e vegls, ha pudì vegnir meglierada cleramain. 
Las prescripziuns da chatscha 2003 na survegnan perquai - cumpareglià cun l'onn avant - naginas midadas fundamentalas. 
Il tschierv cun curuna da domaduas varts resta protegì 
L'effectiv dals tschiervs ha - guardà sin tut il chantun e cumpareglià cun l'onn passà - puspè pudì vegnir stabilisà. 
Sin basa da la documentaziun preschenta (dumbraziuns, butins, selvaschina disgraziada, valitaziun qualitativa da la taxaziun da quest onn) stons ins partir d'in effectiv da primavaira da var 12'700 (2002: 12'600) animals. 
Pervi da quai ston ins cuntinuar cun la chatscha da tschiervs en la medema intensitad sco fin ussa, latiers ston però vegnir resguardadas las midadas regiunalas da l'effectiv da tschiervs en il rom da la planisaziun da prelevaziun. 
La prelevaziun en las regiuns Surselva, Dreibündenstein, Mittelbünden, Schanfigg e Mesolcina sto vegnir augmentada. 
En las regiuns Heinzenberg, Hinterrhein, Untervaz e Puschlav perencunter vegn la prelevaziun reducida. 
Il plan da prelevaziun per tut il chantun munta a 4'210 tschiervs (2002: 4'175). 
Dapi l'onn 1992 è protegì il tschierv cun curuna da domaduas varts. 
Durant quests 11 onns han profità divers tschiervs chapitals da quella protecziun. 
La protecziun dal tschierv cun curuna da domaduas varts ha chaschunà la protecziun da singuls taurs-tschierv ferms, in augment da tals en la classa d'amez ed en la classa veglia sco per exempel tar il buc-chamutsch n'è però betg capitada. 
Per quai èn decisivs plirs motivs. 
En spezial sto vegnir menziunà l'expansiun dal temp da chatscha durant la chatsch'auta da 17 a 21 dis, l'augment dals butins tar il tschierv cun curuna d'ina vart sco er las schluppettadas fallidas da mintg'onn da tschiervs cun curuna da domaduas varts. 
Ultra da quai resta da constatar ch'il butin da la chatsch'auta dals taurs-tschierv è restà constantamain aut, malgrà questas mesiras da protecziun. 
Suenter la chatscha da l'onn passà ha l'uffizi da chatscha e pestga fatg examinaziuns cun la metoda da la glimatura dals dents vi da divers tschiervs pli vegls. 
Questas examinaziuns han mussà ch'ils tschiervs en il chantun Grischun vegnan pli vegls che supponì en general. 
Tschiervs pon senz'auter vegnir 15 onns ed en cas excepziunals fin 20 onns vegls. 
Sin basa da la situaziun da la selvaschina disgraziada che vegn observada precis dapi onns na datti nagin basegn urgent da cumenzar cun la chatscha dal tschierv cun curuna da domaduas varts gia l'atun che vegn. 
A medem mument vali però er da realisar adequatamain las enconuschientschas gudagnadas. 
La planisaziun da chatscha tar ils tschiervs sto vegnir concepida uschia ch'in dumber grond avunda da taurs-tschierv po crescher e sa sviluppar en la classa veglia. 
Sin basa da ponderaziuns da la biologia da selvaschina na dastga la quota da tschiervs madirs da la populaziun totala en nagin cas vegnir periclitada d'intervenziuns da chatscha. 
Il fatg che tschiervs pon vegnir en Grischun pli vegls che supponì fin ussa e la quota anc adina pitschna da taurs-tschierv da la classa d'amez e da la classa veglia pretendan perquai ina strategia precauta. 
Il dar liber dal tschierv cun curuna da domaduas varts dastga perquai succeder mo cun restricziuns e sto - schizunt tar in dar liber mo per dis - vegnir accumpagnà da mesiras da cumpensaziun. 
La fixaziun da quellas mesiras da cumpensaziun pretenda tenor l'avis da la regenza ina vasta discussiun da la politica da chatscha. 
Quella n'è anc betg vegnida fatga en la dimensiun necessaria. 
Perquai resta il tschierv cun curuna da domaduas varts protegì per quest onn. 
Quai è er raschunaivel perquai che la nova regulaziun dals asils da selvaschina, previsa per quest onn, è vegnida spustada per in onn ed il concept cumprovà cun dapli, ma pli pitschens asils da selvaschina po pervi da quai vegnir realisà pir l'onn che vegn en tut ils districts da chatscha. 
Adattaziuns da la limita d'autezza tar la chatscha da chamutschs 
En il rom dal concept per la chatscha da chamutschs da l'onn 1990 è il squitsch da chatscha vegnì augmentà cleramain per la chatscha da chamutschs en la zona da guaud. 
Tenor las limitas d'autezza fixadas en las prescripziuns da chatscha valan latiers per la chatscha da chamutschs en la zona da guaud da princip mesiras da protecziun main severas che per la zona alpina. 
En diversas regiuns cun ina pitschna part da zona alpina èn ils effectivs da chamutschs en la zona da guaud vegnids reducids fermamain ils onns passads. 
Quai vala cunzunt per il district da chatscha XI (Herrschafti-Prättigau). 
Cun l'adattaziun da la limita d'autezza vegn reducì il squitsch da chatscha sin ils chamutschs per la gronda part da quel district da chartscha. 
En il district da chatscha X (Suot Tasna-Ramosch) sto perencunter - areguard la situaziun dals donns da selvaschina - vegnir augmentà il squitsch da chatscha sin ils chamutschs che vivan en la zona da guaud dal territori da Ftan. 
Quai capita er tras in'adattaziun da la limita d'autezza correspundenta. 
Ins ha però er correspundì a la dumonda giustifitgada da l'uniun grischuna da chatschaders da patenta che ha en mira da reducir in pau il squitsch da chatscha sin las stetgas en tut il Grischun. 
Raffinaziun da la basa da calculaziun per il plan da reducziun dals chavriels 
Las disposiziuns per la chatscha da chavriels na survegnan naginas midadas. 
Perencunter vegn puspè raffinada la basa da calculaziun per il plan da prelevaziun d'ina regiun. 
Cunzunt tegnan ins pli ferm quint da las differenzas regiunalas tar il squitsch da chatscha sin il buc-chavriel. 
Uschia pon las realitads regiunalas vegnir resguardadas anc meglier en il rom dal plan da prelevaziun. 
Dar liber il portg selvadi en tut il Grischun 
En la Val Mesauc vegnan sajettads gia dapi divers onns portgs selvadis ch'immigreschan nà dal Tessin. 
L'enviern passà èn er vegnids observads portgs selvadis en divers lieus da la Val dal Rain songagliaisa. 
Quai è il resultat da la multiplicaziun intensiva dals portgs selvadis en tut la Svizra nordorientala ed orientala. 
Pia sto er vegnir quintà cun in'immigraziun da singuls animals en il Grischun dal nord. 
Per prevegnir da bell'entschatta a donns da selvaschina sproporziunads e per far enconuschent questa chatscha pretensiusa als chatschaders grischuns vegnan da nov dads libers a la chatscha ils animals betg purtants en l'entir chantun. 
La chatscha bassa - controlla precisa e conscienta da la responsabladad dals effectivs da selvaschina 
Er ils effectivs da lieurs, giaglinas da draussa ed urblaunas vegnan survegliads dapi onns. 
Questas spezias han perquai er effectivs constants e buns. 
Abitadis centrals impurtants da questas spezias èn ultra da quai protegids tras asils da selvaschina ed uschia privads da la chatscha. 
La planisaziun da chatscha fa pia er effect en il sectur da la selvaschina da chatscha bassa. 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 25.06.2003 
Nov post da cussegliaziun per dumondas da segirezza 
La gruppa da lavur administrativa interna "segirezza d'edifizis publics e d'instituziuns publicas" aveva l'onn 2002 proponì en ses rapport tranter auter da stgaffir in post central da cussegliaziun. 
Las commembras ed ils commembras da las autoritads ch'èn confruntads cun situaziuns da smanatscha duain pudair dumandar qua cussegl. 
L'uffizi dal servetsch social è da lez temp vegnì incaricà cun l'installaziun dal post (chargiar qua sin l'agen computer la documentaziun dals 16 da matg 2002). 
La regenza ha ussa approvà l'installaziun d'in tal post da cussegliaziun. 
El stat a disposiziun tant a l'administraziun chantunala sco er a las vischnancas. 
La surveglianza da la fundaziun è vegnida reglada da nov 
La regenza ha approvà la revisiun totala da la "ordinaziun davart la surveglianza da las fundaziuns". 
Malgrà duas revisiuns dals onns 1994 e 1998 ha la versiun actuala differentas largias. 
La surveglianza, en spezial er d'instituziuns da prevenziun, è ord vista giuridica ozendi per part problematica. 
Cun la revisiun totala da l'ordinaziun vegnan per l'emprima giada regladas en spezial las cumpetenzas tranter l'uffizi da dretg civil ed il departament da giustia, polizia e sanitad. 
En quest connex surpiglia l'uffizi da dretg civil la responsabladad principala en il rom da la surveglianza da fundaziun. 
Mesiras da sanaziun per las cassas da pensiun: basegnaivel, raschunaivel e funcziunal 
La nauscha situaziun sin il martgà da finanzas fa problems a las cassas da pensiun. 
La facultad da prevenziun na tanscha tar differentas instituziuns da prevenziun betg pli per cuvrir tut las obligaziuns. 
Ultra da quai n'èn las pussaivladads da la "lescha federala davart il provediment professiunal" LPP per tschiffar en moda effizienta ina sutgaranzia betg en mintga cas suffizientas. 
Cun la revisiun da la LPP e cun ordinaziuns unitaras vul la confederaziun mitigiar la situaziun actuala. 
Concretamain duain las cassas da pensiun avair la pussaivladad da pretender contribuziuns per dismetter la sutgaranzia tant tar ils lavurants sco er tar ils patruns; questas contribuziuns duain er restar tar la cassa da pensiun en cas d'in midament dal post da lavur da la persuna assicurada. 
Ils dabuns da vegliadetgna duain pudair vegnir tschainsì cun ina tariffa da tschains pli bassa che la tariffa da tschains minimala e persunas pensiunadas duain er stuair prestar ina contribuziun temporalmain limitada per dismetter la sutgaranzia. 
La regenza grischuna considerescha las mesiras proponidas dal cussegl federal sco basegnaivlas, raschunaivlas e funcziunalas, er sche quellas èn dolurusas per persunas assicuradas e per persunas pensiunadas. 
Las mesiras han mo alura in effect suffizient, sch'ellas vegnan duvradas ensemen. 
Nov'ordinaziun da las schefmedias e dals schefmedis entra en vigur il 1. da schaner 2004 
Il 1. da schaner 2004 entra en vigur la nova "ordinaziun davart las cundiziuns d'engaschament per ils schefmedis ed ils medis directurs dals ospitals cun dretg da contribuziuns en il chantun Grischun". 
L'element central da l'ordinaziun revedida è la reglamentaziun nova da las pretensiuns d'onurari dals schefmedis e dals medis directurs tenor la tariffa da tarmed. 
Tarmed è ina structura da tariffa unifitgada per l'entira Svizra che divida consequentamain tut las prestaziuns en ina part tecnica ed en ina part prestaziuns dal medi. 
La part prestaziuns dal medi furma en l'avegnir la basa per ils onuraris dals medis d'ospital. 
La regenza ha concludì ussa, suenter la consultaziun, l'entrada en vigur da la nova ordinaziun. 
Da vischnancas e regiuns - La regenza ha approvà la planisaziun revedida da las vischnancas da Vaz (cumplettaziun dal plan general d'avertura "part aua ed ennavada"), Tschlin (lescha da construcziun, midada da zona "Sur Quadras") e Fideris (lescha da construcziun). - La chasa d'attempads e da tgira Casa Falveng a Domat vegn renovada ed engrondida. 
La regenza ha approvà il project. Var la mesadad dals custs imputabels vegn purtada dal chantun. - Fuldera e Domat survegnan mintgamain ina nova fermada d'auto da posta. La regenza ha approvà tuts dus projects e deliberà ina contribuziun chantunala da totalmain var 120'000 francs. Contribuziuns chantunalas a differentas instituziuns - Per l'engrondimenta da la chasa da scola "Puntraschins sur" a Puntraschigna ha la regenza approvà ina contribuziun chantunala da var 37'000 francs. 
- Il project per la meglieraziun dal deposit da laina existent sin l'areal dal lavuratori d'emprendissadi a Samedan è vegnì approvà definitivamain. 
La tariffa maximala da la contribuziun chantunala importa var 88'000 francs. 
- Ovras da Remo Alig, Heiner Kielholz, Urs Lüthi e Paul Stöckli vegnan a decorar en il futur las localitads da l'administraziun chantunala. 
Per quest intent vengnan mess a disposiziun var 20'000 francs. 
- En il sectur da la promoziun da la cultura ha la regenza deliberà var 70'000 francs per ils projects en il museum retic "Grandhotel Bregaglia", Promontogno, e "L'histoire c'est moi. 
555 offizielle Versionen der Schweizer Geschichte". 
Ultra da quai presta il chantun ina contribuziun finanziala per fundar l'uniun grischuna d'orchester da giuvenils. 
Persunal 
Albert Gabriel, Claustra, è vegnì elegì sco manader dal project economia da manaschi en l'uffizi da sanadad dal Grischun. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 26.06.2003 
Lescha davart la planisaziun dal territori per il chantun Grischun: revisiun totala suenter 30 onns 
La regenza ha deliberà per la consultaziun il project per la nova lescha davart la planisaziun dal territori per il chantun Grischun (LPT). 
Vischnancas, regiuns e persunas interessadas èn envidadas da prender posiziun fin la mesadad d'october 2003. 
La lescha vertenta davart la planisaziun dal territori per il chantun Grischun deriva en general da l'onn 1973. 
Suenter 30 onns duai ella ussa vegnir rinfrestgada e substituida d'ina nova lescha. 
Latiers sa tracti surtut d'ina nova concepziun areguard la lingua e la sistematica sco er d'ina sgumbraziun da normas surpassadas. 
In basegn da revisiun exista er areguard las experientschas praticas cun il dretg vertent ch'ins ha fatg en ils trais decennis passads e pervi dal dretg surordinà modifitgà. 
Proceduras pli simplas e pli sveltas 
A medem temp cun la rinfrestgada tschenta il project er divers accents. 
L'accent principal è la simplificaziun e l'acceleraziun da las diversas proceduras da planisaziun e da permissiun. 
Sco mesira stattan latiers a disposiziun tranter auter l'introducziun da termins da liquidaziun, l'unificaziun da las prescripziuns da procedura, la meglieraziun da la coordinaziun da procedura e l'armonisaziun dals meds legals. 
Ulteriurs accents dal project èn l'engrondiment da la libertad d'agir da las vischnancas en dumondas da la planisaziun locala, l'introducziun dal princip "abitar resta abitar" tar edifizis ordaifer la zona da construcziun, la creaziun d'in urden da cumpetenzas pli cler per chastiar activitads da construcziun illegalas, la realisaziun da las novas normas federalas per construir tenor ils basegns da las persunas impedidas sco er refurmas per promover ina buna qualitad d'abitadi e d'architectura. 
Nagina nov'invenziun da la planisaziun dal territori 
Il project n'ha ni en mira ina nov'invenziun da la planisaziun dal territori ni chaschuna ella per se ina nova unda da revisiuns da la planisaziun locala. 
Anzi, las meglieraziuns prevesidas sa basan sin ils stgalims da la planisaziun dal territori cumprovads ed enconuschents (planisaziun directiva-planisaziun d'utilisaziun-procedura per la permissiun da construcziun). 
Gist uschè pauc vegn scurlattà vi da l'autonomia grischuna da las vischnancas tar ils fatgs da construcziun e da planisaziun ch'è tradiziunalmain auta. 
Cun quai ch'il project porta cleras unificaziuns en il sectur formal, sa pon concentrar las vischnancas en il futur perfin anc dapli sin quai ch'è essenzial per l'autonomia da las vischnancas or dal puntg da vista politic e real. 
Ulteriuras infurmaziuns davart la revisiun totala da la LPT sut: 
www.krgrev.gr.ch 
Gremi: regenza 
Funtauna: rg departament da l'intern e da l'economia publica 
Data: 01.07.2003 
Supplements da famiglia: Ussa è vidlonder il parlament 
LA REGENZA DELIBERESCHA LA LESCHA CHANTUNALA DAVART ILS SUPPLEMENTS DA FAMIGLIA 
La regenza suttametta al parlament la nova lescha chantunala davart ils supplements da famiglia LSF. 
La nova regulaziun resguarda il maletg da famiglia modern e na premetta betg pli ina lavur a temp cumplain per pudair retrair ils entirs supplements d'uffants. 
Nov è er la cumpensaziun da las grevezzas tranter las cassas da famiglia. 
Tgi ch'educhescha ozendi sulet e tgi che ha ina lavur regulara cun in pensum pli pitschen che 50 pertschient ha mo il dretg d'ina part dals supplements d'uffants; pèrs che vivan en in concubinat u famiglias cun figliastras e figliasters p.ex. na survegnan oz nagut. 
Da nov duain gia survegnir il supplement cumplain persunas cun ina lavur parziala da 20 pertschient. 
Dus u plirs pensums parzials da sut 20 pertschient dastgan vegnir quintads ensemen. 
"A mintg'uffant in supplement" - per gronda part accumplì 
Plinavant resguarda il nov project da lescha er las effectivas relaziuns famigliaras. 
Tut ils uffants, per il mantegniment da tals (tgira ed educaziun resp. pajaments) vegn procurà en ina "dimensiun considerabla", libereschan per las persuna cun la pussanza dals geniturs ils supplements da famiglia ("colliaziun subsidiara al mantegniment"). 
Cun resguardar las effectivas relaziuns famigliaras e cun abolir supplements parzials vegn per gronda part accumplì il giavisch "a mintg'uffant in supplement" ch'è vegnì pretendì da diversas varts. 
Er la nova lescha na po betg impedir cas gravants. 
Quels pon e duain dentant vegnir tgirads praticamain dals posts da provediment da las vischnancas. 
En questas situaziuns garantescha l'uffizi dal servetsch social il minimum d'existenza. 
La cumpensaziun da las grevezzas tranter las differentas cassas da cumpensaziun per famiglias duai oravant tut distgargiar cassas che han ina structura da commembras e commembers dischavantagiusa. 
Quellas cassas han fin ussa stuì incassar tariffas da la contribuziun autas ed han per regla mo pudì pajar las prestaziuns minimalas. 
La cumpensaziun da las grevezzas na chaschuna tut en tut betg in augment da las contribuziuns dals lavurants e dals patruns. 
Las tariffas da la contribuziun e las prestaziuns da tut las cassas s'adattan dentant. 
Novas cassas privatas da famiglia na dastgan tenor la nova lescha dentant betg pli vegnir installadas en Grischun. 
Persunas cun activitad da gudogn independenta: Vinavant da libra veglia 
La regenza ha resguardà en il nov project divers giavischs exprimids durant la procedura da consultaziun. 
Ella renunzia en particular da suttametter obligatoriamain a la LSF tut las persunas cun activitad da gudogn independenta. 
Ultra da quai vegn renunzià formalmain a l'ordinaziun executiva dal grond cussegl actuala. 
Areguard il punct finanzial è la nova basa giuridica neutrala per il chantun. 
Las vischnancas resp. lur servetschs socials vegnan distgargiads finanzialmain cun pajar ils supplements per uffants cumplains gia a partir d'in pensum da lavur da 20 pertschient. 
Lescha da polizia: Regulaziun clera procura per confidenza 
La regenza ha tramess en la consultaziun il sboz da la nova lescha da polizia. 
Cun quai duai vegnir definida en moda clera la libertad d'agir da la polizia grischuna, ultra da quai duai vegnir rinforzada vinavant la confidenza en si'activitad ed en ses agir. 
Concret sa tracti da las incumbensas e da l'organisaziun sco er da la cunfinaziun da las cumpetenzas tranter la polizia chantunala e las polizias communalas. 
Plinavant vegn definida la collavuraziun cun auters corps da polizia, cun la confederaziun e cun organs privats da segirezza, e las uschenumnadas "mesiras repressivas da la polizia", inclusiv il diever d'armas da fieu, vegnan normadas sin stgalim da lescha. 
La lescha regla a la fin er dumondas da la protecziun giuridica da persunas ch'èn pertutgadas d'acziuns da la polizia. 
La consultaziun dura fin la fin da settember 2003. 
ll tractament sin basa da heroin è sa cumprovà 
ll tractament sin basa da heroin per persunas dependentas da drogas vegn introducì definitivamain en Grischun. 
La regenza vul cuntinuar cun il concept da manaschi suenter la finiziun da la fasa d'emprova da trais onns e mantegnair las 30 plazzas da tractament en la Neumühle a Cuira. 
Responsabels perquai èn ils servetschs psichiatrics dal Grischun. 
Il post spezialisà Protecziun da l'uffant vegn definitivamain manà vinavant 
Suenter ina fasa d'emprova da trais onns vegn il post chantunal da cussegliaziun per la protecziun da l'uffant definitivamain manà vinavant. 
Il "post spezialisà Protecziun da l'uffant" è domicilià tar l'uffizi dal servetsch social dal Grischun ed è dotà cun 160 pertschient da plazzas. 
L'ordinaziun executiva revedida tar il dretg d'esters entra en vigur 
Per il 1. d'avust 2003 entra en vigur la revisiun parziala da l'ordinaziun executiva dal cussegl grond tar la legislaziun federala davart ils esters ed ils fatgs d'asil. 
La revisiun cumpiglia surtut las adattaziuns al dretg d'esters da la confederaziun sco er a la nova organisaziun da la dretgira dal Grischun. Ultra da quai stgaffescha ella las premissas ch'il chantun sa possia participar finanzialmain a projects d'integraziun da persunas estras. Sursaissa cun in'atgna chasa da tgira 
La regenza ha concludì da registrar la gruppa da tgira dal center da Steinhausen da Sursaissa sin la "glista da partiziuns da pazients stabels" (glista da chasas da tgira). 
Scumpartì la dieschma d'alcohol 
La regenza ha scumpartì la dieschma d'alcohol da var 380'000 francs per l'onn da gestiun 2001/2002. 
Quels raps vegnan duvrads l'onn 2003 per mesiras preventivas, per tractaments, per la perscrutaziun sco er per scolaziun e perfecziunament. 
Tenor la lescha federala davart las bavrondas destilladas sto vegnir duvrada la part dals chantuns dal retgav net da l'administraziun federala d'alcohol per il cumbat da l'alcoholissem en ses motivs e sias consequenzas sco er per il cumbat da l'abus da drogas, narcotics e medicaments. 
Da vischnancas e regiuns 
- La regenza ha dà la permissiun per il plan da traject da duas occurrenzas da velo en fanadur resp. avust: il "challenge da las Alps 2003" sco er il "10avel giro da trais pajais". 
Contribuziuns chantunalas a differentas instituziuns 
- Il chantun Grischun sa participescha finanzialmain a dus projects d'interreg. 
Tar l'in, el vegn numnà "habitalp", vai per l'installaziun d'ina banca da datas transnaziunala per parcs naziunals. 
La banca da datas sa basa sin datas dal sistem geografic d'infurmaziun GIS. 
L'auter project, "Via Alpina", vul etablir ina ruta da viandar tras otg stadis da las Alps. 
La regenza ha approvà totalmain 160'000 francs per quels dus projects. 
- Per il rempar en il Marchtobel sper Saas che protegia la lingia da la Viafier retica ha la regenza approvà 114'000 francs. 
- Pervi da las bunas experientschas fatgas en il rom dal project per la tgira dal guaud giuven 1998-2002 ha la regenza approvà il "project collectiv da selvicultura 2003-2007" da l'entir chantun dals 182 possessurs publics e privats da guaud en il chantun Grischun. 
Ils custs totals muntan a var 7,5 milliuns francs. 
Var 1,3 milliuns francs ha ella gia garantì per divers projects. 
- La vischnanca da Tujetsch survegn per la construcziun d'in lavuratori forestal ina contribuziun chantunala da ca. 85'000 francs. 
- 64'000 francs survegn la vischnanca da Valchava per sanar il provediment d'aua en ils territoris Vallatscha e Muglin. 
Projects da vias 
- Per segirar las spundas da la punt dal Caselertobel da la via dal Schin e per lavurs d'impressari per il sviament da Claustra (traject Tschägibach-Drostobel) ha la regenza approvà var dus milliuns francs. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.07.2003 
Pachet da taglia è malgist e finanzialmain betg supportabel 
La regenza grischuna sa mobilisescha encunter il pachet da taglia da la confederaziun. 
L'aboliziun d'imponer taglias da fit per l'atgna utilisaziun disfavurisass tals che cumpran da nov proprietad d'abitar sco er ils locataris ed avess per consequenza sperditas da taglia considerablas per il chantun e las vischnancas. 
Il pachet da taglia, il qual è vegnì deliberà dal parlament federal en la sessiun dal zercladur, cuntegna mesiras per distgargiar conjugals e famiglias. 
Quellas vegnan beneventadas da la regenza. 
Perencunter s'exprima la regenza cun tutta franchezza encunter l'imposiziun da taglia sin la proprietad d'abitaziuns materialmain faussa. 
Tar las taglias federalas maina il pachet da taglia a sperditas da taglia da totalmain pli che duas milliardas francs; da quai tutgan 510 milliuns francs als chantuns. 
Latiers vegnan sperditas da almain ina milliarda francs tar las taglias chantunalas e communalas. 
Il nov sistem è malgist 
L'aboliziun d'imponer taglias da fit per l'atgna utilisaziun maina ad ina meglieraziun fiscala dals proprietaris d'abitaziuns e chasas cumpareglià cun ils locataris. 
Ultra da quai vegnan privilegiads ils locataris vegls senza daivets e novs acquistaders da proprietad d'abitar per regla disfavurisads. 
La finamira da promover la proprietad d'abitaziuns na vegn precisamain betg cuntanschida cun l'aboliziun d'imponer taglias da fit per l'atgna utilisaziun. 
Na betg da responsar areguard la politica da finanzas 
La nova regulaziun d'imponer las taglias sin la proprietad d'abitaziuns maina a sperditas da taglia per chantun e vischnancas en l'autezza da mintgamai var 60 milliuns francs. 
Questa renunzia ad entradas disfa praticamain ils sforzs currents da spargnar dal chantun. 
Bain duai ina part da quellas entradas pli pitschnas vegnir cumpensada cun ina taglia sin abitaziuns secundaras. 
Quella taglia, che sto anc vegnir stgaffida, chaschuna problems pratics ordvart difficils. 
La finala sto vegnir quintà cun quai, che locataris vegnan a pretender ina reducziun per locataris, perquai ch'ils proprietaris d'abitaziuns e chasas vegnan privilegiads. 
Ina tala reducziun fiss fatala areguard la politica da finanzas ed avess stringentamain per consequenza in indebitament considerabel dal stadi ubain in augment da taglia enorm. 
Il referendum chantunal croda en il champ da cumpetenza dal cussegl grond; quel vegn a sa fatschentar cun la proposta en la sessiun d'avust. 
Vegn il referendum realisà, avess il suveran la pussaivladad da s'exprimer tar il pachet da taglia. 
Suenter ina refusa dal project tras il suveran pudessan ils puncts da revisiun betg dispitaivels, sco oravant tut las mesiras per distgargiar conjugals e famiglias, vegnir realisads cun in retard da sulettamain in onn. 
Supplement dal martgà da lavur vegn manà vinavant per sis mais 
Il persunal en ils ospitals, las clinicas e las chasas da tgira chantunalas e subvenziunadas sco er il persunal dal sectur da spitex e dals impedids retschaiva anc fin la fin dal 2003 il supplement dal martgà da lavur SML, il qual è vegnì introducì il fanadur 2001. 
La regenza ha concludì quai sin giavisch dals manaschis pertutgads. 
Surdadas las lavurs da basa per "polycom" 
Ina gruppa da strategia vegn ad accelerar la participaziun ed integraziun dal Grischun en la rait da segirezza naziunala radiofonica "polycom". 
"Polycom" reunescha per l'emprima giada las numerusas raits radiofonicas autonomas ed incumpatiblas da la Svizra. 
La finamira dal project è da garantir la collavuraziun da las autoritads e da las organisaziuns per salvament e segirezza da confederaziun, chantuns e vischnancas sur ina rait radiofonica codada. 
La regenza ha surdà la direcziun da la gruppa da strategia a l'uffizi per la protecziun civila e l'agid en cas da catastrofas. 
La realisaziun sco tala dal project vegn manada dal commando da polizia dal Grischun. 
Svilup dals pretschs da construcziun: nov index per construcziuns autas chantunalas 
Per calcular la basa da la chareschia tar subvenziuns da construcziun da la confederaziun na sa basa il chantun Grischun dapi il 1. da schaner betg pli sin il "index turitgais da custs da construcziun d'abitaziuns", mabain sin il "index svizzer da custs da construcziun". 
La nova basa da calculaziun sa funda mintgamai sin 30'000 annunzias da pretschs da l'entira Svizra. 
Ella vegn eruida sin fundament da contracts effectivamain fatgs, è ordinada tenor regiuns e dispona da differentas categorias da bajetgs. 
La regenza ha approvà la revisiun parziala correspundenta da l'ordinaziun davart construcziuns autas ("ordinaziun davart la planisaziun e l'execuziun da construcziuns autas chantunalas"). 
Tgira d'uffants: lescha messa en vigur per il 1. da schaner 2004 
La regenza ha mess en vigur la lescha davart la promoziun da la tgira d'uffants cumplementara a la famiglia per il 1. da schaner 2004. 
Il temp restant vegn tratg a niz per las lavurs preparatorias voluminusas. 
Ils 18 da matg aveva il pievel grischun acceptà il project correspundent. 
Da vischnancas e regiuns - En las vischnancas da Scuol e Ftan pon vegnir iniziadas las proceduras da permissiun per ils indrizs planisads per far naiv artifiziala sin la Motta Naluns. La regenza ha approvà la basa da planisaziun necessaria latiers (plans da zonas e plans generals d'avertura). Contribuziuns chantunalas a diversas instituziuns 
- En ils onns 2004 e 2005 vul la regenza investar ca. 180'000 francs per la promoziun da la sanadad e per la prevenziun en scolas grischunas. 
- Las vischnancas da Sched, Valragn, Riom-Parsonz e Cauco retschaivan ina contribuziun chantunala da totalmain 570'000 francs per la sanaziun resp. per l'engrondiment da lur provediments d'aua. 
- Per exchavaziuns archeologicas en la claustra da Müstair ha deliberà la regenza ina summa da 180'000 francs. 
- 88'000 francs ha concedì la regenza per contribuziuns a 15 ovras ed occurrenzas culturalas. 
- Las vischnancas da Zizers ed Igis retschaivan 250'000 francs dal chantun per il rempar da la "Schlundrüfi". - Ad Araschgen en il vitg (territori da la citad da Cuira) po vegnir construida la nova fermada d'auto da posta (fermada "Kronenhof"). Ed a Versomi, a la via da Stussavgia, vegnan construidas da nov duas talas. La regenza ha approvà ils projects correspundents. 
La summa totala da donns en quel sectur vegn stimada a var 32 milliuns francs. 
Projects da vias 
- Per la protecziun da la lingia da la Viafier retica en la regiun da la punt dal Hexentobel en il rom dal project "sviament Saas" e per diversas lavurs vi da la rundella da Scuol ha approvà la regenza 1,6 milliuns francs. 
Chaussas persunalas 
Christine Bucher, Cuira, è vegnida elegida per il 1. d'avust sco manadra da partiziun "servetschs" e substituta dal schef en l'uffizi per las scolas medias. Christine Bucher è stada enfin qua manadra dal post da stab "furmaziun" en il departament d'educaziun, cultura e protecziun da l'ambient. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.07.2003 
Camp da sport per giuvenils a Tenero 
Dals 20 fin ils 26 da fanadur 2003 vegn ad avair lieu en il Centro Sportivo Tenero l'unica occurrenza da giubileum interchantunala dals chantuns da mediaziun en il rom da las festivitads da 200 onns. 
40 giuvenils da tut il Grischun sa scuntran cun var 600 giuvenils dals auters chantuns da giubileum Argovia, Son Gagl, Turgovia, Vad e Tessin en il camp da sport per giuvenils da l'Argovia. 
Var 150 manadras e manaders vegnan ad esser responsabels per la purschida quotidiana. 
Latiers stat a disposiziun als giuvenils ina vasta paletta da curs sportivs e culturals. 
Tranteren pon els sa divertir en divers villages da trategniment e recreaziun. 
Mintga di da camp vegn a sa preschentar in chantun da mediaziun a las participantas ed als participants. 
Il punct culminant or da vista grischuna è latiers natiralmain il di grischun. 
Mesemna, ils 23 da fanadur, vegnan las participantas ed ils participants a sa laschar gustar delicatessas culinaricas dal Grischun. 
La saira vegn a procurar la Grison-Night per in highlight cultural. 
Lou Geniuz e band sco er Spooman & Kubus vegnan a stgaudar en bravamain als kids, breakdancers e artists da grafitti vegnan a cumplettar l'occurrenza. 
Da vart dal chantun Grischun è grischun sport responsabel per l'organisaziun dal di grischun e per la tgira da la delegaziun grischuna. 
Gremi: uffizi per las scolas popularas e sport 
Funtauna: rg uffizi per las scolas popularas e sport 
Data: 16.07.2003 
Il 1. d'avust ed il privel d'incendis da guaud en il Grischun 
Fin a nov urden resta il scumond absolut da far fieu en vigur 
L'uffizi forestal avertescha dapi emnas d'in grond privel da fieu per cultira e guaud en tut il Grischun. 
Dapi mais n'hai betg pluvì daried pli. 
Il terren è sientà considerablamain ed il svilup da la vegetaziun è franà. 
En questa aura sitga e tar las temperaturas autas ston ins far extremamain attenziun en l'adiever da fieu. 
Las emnas passadas èn vegnids envidads en il chantun Grischun passa 20 incendis da guaud che han per part chaschunà custs da stizzar massivs. 
Guauds ch'han ina giada tschiffà fieu na pon betg sa calmar durant emnas fin la proxima plievgia permanenta. 
Sco gia las emnas passadas èsi - fin a nov urden ed er en vista a las festivitads dal 1. d'avust - absolutamain scumandà da far fieu en il guaud ed en la vischinanza dal guaud. 
Da fieus artifizials sto vegnir desistì dal tuttafatg a la festa naziunala da quest onn. 
Fieus sin ils auts dastgan vegnir fatgs be lunsch sur il cunfin dal guaud, en lieus segirs e cun las mesiras da precauziun necessarias. 
Excepziuns da fieus en il liber dastgan vegnir fatgas be en cunvegna cun las autoritads communalas e cun ils corps da pumpiers cumpetents. 
Cigarettas u zulprins envidads na dastgan vegnir bittads davent en nagin cas. 
Igl è da far quint che la situaziun sa calmia pir suenter ina perioda intensiva da plievgia d'almain 3 dis. 
Curts uradis ed urizis na pon betg neutralisar la situaziun precara. 
En cas che la situaziun sa calmass visiblamain vegn il scumond da far fieu adattà en reguard al 1. d'avust. 
Gremi: uffizi forestal dal Grischun 
Funtauna: rg uffizi forestal dal Grischun 
Data: 16.07.2003 
Avanzada da la lingua tudestga e da las linguas estras, sminuziun dal rumantsch 
La cultura da linguas en il Grischun, il "chantun da las trais linguas naziunalas", è suttamessa ad ina midada considerabla e constanta sco en strusch in auter chantun svizzer. 
Il tudestg è vegnì rinforzà tras il svilup demografic e linguistic. 
Il process d'erosiun dal territori linguistic rumantsch ha cuntinuà. 
Talian ha bain pers sco lingua principala, ma è derasà uschè ferm sco segunda lingua, che sia quota è creschida levamain. 
Quai mussa la valitaziun da las cifras da la dumbraziun dal pievel dal 2000 publitgadas dacurt da l'uffizi federal per statistica e valitadas da l'uffizi per economia e turissem dal Grischun. 
Lingua principala 
En il Grischun inditgeschan 68.3 % da la populaziun tudestg sco lingua principala (q.v.d. la lingua, en la quala insatgi patratga e la quala insatgi sa il meglier), 14.5 % rumantsch e 10.2 % talian. 
Sulettamain 0.5 % discurra la lingua naziunala franzosa. 
6.5 % da la populaziun en il Grischun discurra ina lingua principala estra. 
Portugais (3'099) e serb/croat (3'036) èn represchentads il pli ferm. 
Alura suondan albanais (1'277), spagnol (852), englais (699), ollandais (475) e tirc (370). 
Tar ina quota d'esters da 15.1 % da la populaziun munta quai, ch'ina gronda part da las estras e dals esters, principalmain persunas d'in stadi successur da l'anteriura Jugoslavia e da la gronda part da la segunda generaziun, sa serva d'ina lingua naziunala svizra sco lingua principala. 
Dapi 1990 è s'augmentada la populaziun che discurra tudestg per 12.4 %, la part linguistica dal tudestg è creschida a medem temp per 4.5 %. 
La populaziun che discurra talian è restada la medema, la part linguistica ha dentant pers 7.4 %. 
La populaziun che discurra rumantsch ch'è sa sminuida ils ultims diesch onns per 8.9 % ha pers 15.3 % da sia part linguistica. 
En tschintg vischnancas grischunas è sa midada la maioritad linguistica en favur dal tudestg (Laax, Surcuolm, Alvaschagn, Brinzauls e Pazen-Farden). 
Las linguas estras èn creschidas en il medem temp per 7.3 % tar in augment da la populaziun da 15.5 %. 
Sur in spazi da temp pli lung pon ins percepir pli ferm il svilup linguistic. 
Avant 50 onns discurrivan en il Grischun anc 56.2 % tudestg, 29.3 % rumantsch, 13.2 % talian e 1.3 % franzos e linguas estras. 
Da 1950 al 2000 è s'augmentada la lingua tudestga per 21.5 %, entant ch'il rumantsch ha pers parts linguisticas da 50.6 % ed il talian talas da 22.5 %. 
La part da las linguas estras è sa multiplitgada dudesch giadas en il medem temp. 
En Svizra tutgan 63.7 % (1950 = 72.1 % e 1990 = 63.6 %) al tudestg, 20.4 % (1950 = 20.3 % e 1990 = 19.2 %) al franzos, 6.5 % (1950 = 5.9 % e 1990 = 7.6 %) al talian, 0.5 % (1950 = 1.0 % e 1990 = 0.6 %) al rumantsch e 9.0 % (1950 = 0.7 % e 1990 = 8.9 %) a linguas estras. 
Monolinguitad e plurilinguitad (linguas da mintgadi) 
Var 64 % da l'entira populaziun en il Grischun discurra ina, 22 % discurra duas, 7 % discurra trais u quatter linguas naziunalas. 
Da las Svizras e dals Svizzers discurran 65 % ina, 23 % duas e 8 % trais u tuttas quatter linguas naziunalas. 
Da la populaziun residenta estra discurran 57 % ina, 19 % duas e 4 % trais u quatter linguas naziunalas. 
Sper ils 127'755 abitants da lingua principala tudestga discurran 23'105 persunas u 12 % da la populaziun tudestg sco lingua estra. 
11'365 persunas u 6 % discurran ultra da quai rumantsch. 
Talian sco lingua estra discurran 22'759 persunas u 12 % da la populaziun. 
Quai dat ina frequenza da linguas da mintgadi (lingua principala e lingua estra) da 61 % per la lingua naziunala tudestga, 16 % per la rumantscha, 17 % per la taliana e 6 % per la franzosa. 
La mobilitad che crescha pli e pli, il ferm augment da novas tecnologias da communicaziun ed il trend dal multilinguissem promova en il Grischun il tudestg sco lingua la pli derasada. 
Ma er la lingua englaisa daventa cuntinuadamain pli impurtanta; sin il champ da la scienza, en il commerzi internaziunal e per part er en il turissem occupa ella ina posiziun dominanta. 
Var 10 % da la populaziun grischuna discurra englais. 
Da quest svilup patescha la lingua minoritara rumantscha. 
Dador il chantun discurran mo 0.4 fin 2.1 promils da la populaziun rumantsch sco lingua principala. 
Da tut la Svizra èn quai 35'095 persunas u 5 promils, 11.4 % (Grischun - 8.9 %) damain che 1990. 
En la glista da rangaziun da las linguas principalas (Svizra) figurescha il rumantsch sin posiziun 12 (1990 = 10avla posiziun ). 
Il rumantsch grischun - la lingua unifitgada creada 1982 ed acceptada 1996 sco lingua uffiziala - na po betg impedir quella erosiun. 
Gremi: uffizi per economia e turissem dal Grischun - statistica 
Funtauna: rg uffizi per economia e turissem dal Grischun - statistica 
Data: 17.07.2003 
Il 1. d'avust ed il scumond absolut da far fieu en il guaud ed en la vischinanza dal guaud en il Grischun 
Il scumond absolut da far fieu en il guaud ed en la vischinanza dal guaud resta en vigur fin il 1. d'avust! 
L'uffizi forestal dal Grischun insista, en cunvegna cun l'uffizi chantunal da polizia da fieu, sin il scumond absolut da far fieu ch'è vegnì ordinà per il guaud ed per la vischinanza dal guaud fin il 1. d'avust. 
Las precipitaziuns dals ultims dis han bain manà ad ina reducziun da la setgira ordaifer il guaud. 
Per bagnar il terren da guaud ed il bostgam e per metter ord vigur il scumond da far fieu absolut che vala dapi emnas na tanscha la quantitad da plievgia crudada però lunschor betg. 
Las precipitaziuns prognostitgadas fin il 1. d'avust na vegnan a midar nagut vi da la gronda setgira en ils guauds Grischuns. 
Uschia èsi anc adina scumandà da far fieu en il guaud ed en la vischinanza dal guaud. 
Cigarettas u zulprins envidads na dastgan vegnir bittads davent en nagin cas. 
I vegn recumandà urgentamain da far diever cun gronda precauziun sulettamain da fuainas installadas fixas che dastgan vegnir abandunadas be sch'ellas èn stizzadas. 
En vista a las festivitads dal 1. d'avust recumondan l'uffizi forestal e l'uffizi da polizia da fieu chantunal a las vischnancas da renunziar dal tuttafatg a fieus artifizials. 
In fieu natiral grond po sut circumstanzas vegnir fatg en in lieu segirà e surveglià dasper la vischnanca e quai cun las mesiras organisatorias da precauziun necessarias. 
Fieus en il liber dastgan vegnir fatgs en mintga cas be en cunvegna cun las autoritads communalas e cun ils corps da pumpiers cumpetents. 
Tar permissiuns excepziunalas duain ins resguardar l'effect exemplar visavi terzas persunas. 
Las davosas emnas èn vegnids registrads passa 25 incendis da guaud en il chantun Grischun. 
Ils custs che resultan da quai importan tranter 400'000 - 500'000 francs. 
Guauds ch'han ina giada tschiffà fieu na pon betg sa calmar durant emnas fin la proxima plievgia permanenta. 
Quai cumprova in incendi da guaud da passa quatter emnas a Sta. Maria en Calanca, che n'ha malgrà la plievgia betg pudì vegnir stizzà fin oz. 
Gremi: uffizi forestal dal Grischun 
Funtauna: rg uffizi forestal dal Grischun 
Data: 28.07.2003 
La chatscha en il Grischun. 
Nua prend jau la patenta? 
(RETRAIR LA PATENTA PER LA STAGIUN DA CHATSCHA 2003) 
Gia uss spetgan ils chatschadurs e las chatschaduras cun fevra la proxima stagiun da chatscha e prendan las primas mesiras. 
Equipads cun il perspectiv e cun il telescop passentan els mintga minuta libra en il territori da chatscha. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
È l'assicuranza da responsabladad obligatoria pajada? 
Las armas da chatscha ston vegnir sajettadas en e quai mo en ils lieus inditgads da las vischnancas, sco che la lescha prescriva. 
E la fin finala tutga er il prender la patenta tar las preparaziuns. 
En il Fegl uffizial dal chantun Grischun dals 7 d'avust 2003, èn publitgads ils lieus, las datas ed ils temps da l'emissiun da la patenta. 
Cun ils megliers giavischs per ina bun'egliada ed ina chatscha cun success! 
Gremi: Uffizi da chatscha e pestga 
Funtauna: rg Uffizi da chatscha e pestga 
Data: 06.08.2003 
"Manual per las tractativas en il cussegl grond" da nov sin www.gr.ch 
Il manual per las tractativas en il cussegl grond chattan ins da nov er sin www.gr.ch. 
Quest mussavia per la lavur parlamentara è vegnì repassà totalmain ed amplifitgà en dumondas dal cuntegn suenter la refurma dal parlament ch'è entrada en vigur il. 
Il nov manual per las tractativas en il cussegl grond è avant maun en tudestg e talian e po vegnir chargià qua sin l'agen computer. 
Versiun tudestga 
Versiun taliana 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 14.08.2003 
La regenza refusa contribuziuns pauschalas betg differenziadas en la furmaziun professiunala 
La nova ordinaziun davart la furmaziun professiunala OFPr vul garantir a lunga vista "ina furmaziun professiunala optimala per tut ils basegns e secturs". 
Questa finamira sustegna er la regenza grischuna en sia consultaziun al departament federal da l'economia e punctuescha il medem mument: La furmaziun professiunala en il chantun Grischun sto segirar er en l'avegnir la generaziun giuvna per l'economia en las regiuns periferas e garantir la furmaziun da professiuns che na pon betg vegnir cumparegliadas cun la grondezza da classas dals centers economics da la Bassa. 
En quest senn dumonda la regenza grischuna la confederaziun d'agiuntar l'ordinaziun cun disposiziuns spezialas per il sectur da las professiuns da sanadad e socialas; ultra da quai sto ella reglar cleramain cur che purschiders privats da la furmaziun da basa e supplementara ston vegnir subvenziunads. 
A la fin dumonda la regenza che la OFPr vegnia repassada per il sectur dals custs che ston vegnir spetgads. 
Spezialmain la midada da la finanziaziun da deficit ad in subvenziunament pauschal betg differenzià da la furmaziun professiunala tras la confederaziun engrevgiass supplementarmain il chantun Grischun en moda massiva areguard las finanzas. 
La lescha federala davart la furmaziun professiunala e la OFPr na duai pervi da quai betg entrar en vigur avant il schaner 2005 enstagl dal schaner 2004. 
Il nov uffizi da militar e da protecziun civila cumenza il 2004 cun sia lavur operativa 
En il departament da finanzas e militar dal Grischun vegnan unids a partir dal 1. da schaner l'uffizi per la protecziun civila e l'agid en cas da catastrofas ed il commando cirquital al nov "uffizi da militar e da protecziun civila". 
Latiers duain vegnir unidas incumbensas sumegliantas, evitadas duplicitads e realisadas sinergias cun ils posts da servetsch da sustegn. 
A vista mesauna vegn il nov uffizi er manà ensemen areguard il spazi. 
Il medem mument vegnan transferids en l'avegnir en las vischnancas ils posts dal schef da secziun e dal chau da l'uffizi da la protecziun civila ad ina singula persuna. 
Nov model da taxas per la cussegliaziun agricula 
Pli aut che l'interess public è per ina prestaziun, e pli bass che la taxa pretendida per quella è. 
Per il 1. da settember 2003 vegnan calculadas tenor quest princip las taxas per la cussegliaziun al center da furmaziun e cussegliaziun agricula Plantahof CFCA. 
Il spectrum dals pretschs variescha en las trais categorias "cussegliaziun en l'interess public predominant", "cussegliaziun en l'interess public parzial" e "cussegliaziun en l'interess privat" tranter nolla e stgars 100 francs l'ura. 
La regenza ha approvà la revisiun totala correspundenta da la tariffa da taxas. 
La confederaziun regla per il 1. d'avrigl 2004 l'agid finanzial per la cussegliaziun agricula e d'economia da chasa purila er tenor quest princip, però cun ina graduaziun pli fina. 
Resalvas tar ina liberalisaziun memia sperta dal servetsch postal 
La nova ordinaziun da posta oblighescha la posta tranter auter da manar ina rait cumpletta d'uffizis postals, da porscher vinavant la distribuziun da la posta a chasa, d'utilisar ils meds avant maun a moda economica e da trair a niz il potenzial da raziunalisaziun. 
La regenza grischuna salida la direcziun tschernida, avess dentant vesì gugent gia oz in sboz per las eventualas indemnisaziuns dals custs nuncuverts d'in tal servetsch universal. 
La confederaziun prevesa en questa dumonda d'elavurar pir alura in project, cur ch'ils instruments directivs actuals n'avessan betg pli da bastair. 
La regenza è ultra da quai s'exprimida en sia consultaziun al departament federal per ambient, traffic, energia e communicaziun d'eleger ina strategia precauta tar ulteriurs pass da liberalisaziun. 
Las experientschas fatgas fin ussa han mussà che las regiuns muntagnardas e periferas vegnian dischavantagiadas malgrà l'obligaziun da mantegnair in servetsch universal. 
Gulivaziun da la forza fiscala 2004 cun ina quota da 84 pertschient 
La regenza ha fixà la quota da gulivaziun 2004 per vischnancas deblas da finanzas sin 84 pertschient. 
La quota da gulivaziun gulivescha la forza fiscala relativa da las vischnancas cun dretg da contribuziun fin a 84 pertschient da la media chantunala. 
Sco vischnancas deblas da finanzas valan las vischnancas da la gruppa da forza finanziala quatter e tschintg. 
Il dretg da contribuziun han vischnancas cun in pe da taglia communala d'almain 120 pertschient. 
Il medem mument ha la regenza fatg la classificaziun da las vischnancas en las gruppas da forza finanziala in fin tschintg per ils onns 2004 e 2005. 
La nova classificaziun en las gruppas da forza finanziala po vegnir chargiada 
qua 
sin l'agen computer. 
Revedì las disposiziuns executivas tar ils fatgs dal stadi civil 
Per la fin da matg 2003 èn vegnids unids ils 198 uffizis da stadi civil da pli baud ad ussa 30; ultra da quai èn els vegnids colliads cun la banca da datas per il stadi civil da l'entira Svizra (infostar). 
Quai ha per consequenza ina revisiun da las "disposiziuns executivas tar l'ordinaziun executiva davart il stadi civil dal cussegl grond". 
La regenza ha approvà las adattaziuns correspundentas. 
Da vischnancas e regiuns 
- Reducziun dal tempo a Grono: Sin la via chantunala a Grono vegn reducida la sveltezza maximala en la regiun da la fermada dal bus "Grono Bivio Calanca" a 50 km/h (fin ussa 60 km/h). 
- Pais maximal per la via da colliaziun Madernal-Pardomat: Da la bifurcaziun Punt Russein fin tar la punt dal Rain da Madernal vegn dauzà il pais maximal da fin ussa set a 13 tonnas resp. da mez matg fin mez october a 18 tonnas. 
- Planisaziuns localas revedidas: La regenza ha approvà la revisiun da divers meds da planisaziun da las vischnancas da Bravuogn, Domat, Fanas, Calantgil, Vuorz e Breil. - Leschas da taglia communalas revedidas: Las leschas da taglia communalas da las vischnancas da Claustra-Serneus, Filisur e Donat (creaziun nova da la lescha da taglia communala) pon entrar en vigur. - Provediments d'aua: Per la sanaziun dal provediment d'aua da Cunter en il Partenz ha la regenza deliberà ina contribuziun chantunala da var 35'000 francs. 
Contribuziuns chantunalas a differentas instituziuns 
Projects da vias 
- Correcziun e schlargiament da la via da Scanvetg a St. Peter dadens il vitg e sviament Flem / galaria da segirezza Porta Vallorca: La regenza ha approvà domadus projects. - Per l'infrastructura da segirezza en ils tunnels Crapteig, Isla Bella, Gotschna e Crap da Flem sco er per lavurs d'impressari vi da l'access Scuol vest e vi da la plazza da controlla per il traffic da camiuns pesants Unterrealta ha la regenza deliberà var 4,2 milliuns francs. Gremi: Regenza 
Funtauna: rg chanzlia chantunala dal Grischun 
Data: 14.08.2003 
Cumbat cunter la zoppina da nursas: in'istorgia grischuna da success 
Ina sanaziun sistematica dal dumber da nursas cunter la zoppina da nursas è pussaivla, sco quai che la situaziun actuala en il Grischun demussa exemplarmain. 
Dapi l'onn 1994 ha cumbattì l'uffizi da veterinari chantunal en moda consequenta cunter la zoppina tar ils effectivs indigens da nursas. 
Sconfittas han stuì vegnir registradas spezialmain, cura che muntaneras indigenas ed extrachantunalas èn vegnidas ensemen per l'alpegiada. 
Il servetsch da cussegliaziun e da sanadad per remagliaders pitschens SCSRP ch'è activ en l'entira Svizra ha surpiglià l'onn 2001 il concept grischun per cumbatter la zoppina ed introducì quest er en auters chantuns. 
Commembers dal SCSRP laschan uss controllar lur muntaneras tenor il concept grischun. 
Dapi lur vegn considerada ina gronda part da las tratgas da nursas grischunas sco libra da la zoppina respectivamain sco persistentamain sanada. 
En il Grischun èn var 1'000 manaschis da nursas (ca. 2/3 dals effectivs da nursas dal Grischun) commembers dal SCSRP che vegn ad esser responsabel er per l'ulteriur cumbat cunter la zoppina en il chantun a partir da 2004. 
Statisticas dal martgà cumprovan il success dal cumbat sistematic cunter la zoppina: l'onn 2002 è stada la dumonda da tschuts da tratgas grischunas pli auta che la media svizra ed il retgav londeror cleramain sur quella. - Donat: Suenter che las duas vischnancas Donat e Pazen-Farden èn fusiunadas il 1. da schaner 2003 a la vischnanca Donat, ha uss approvà la regenza la nova constituziun communala. 
- Planisaziuns localas revedidas: La regenza ha approvà la revisiun da differents meds da planisaziun da las vischnancas da Breil, Flearda, Ruschein e Haldenstein. 
Ils secturs "concept general da traffic", "traffic sin via", "traffic public" e "traffic aviatic" ha ella prendì per enconuschientscha. Contribuziuns chantunalas a differentas instituziuns 
- Rempars a Rueun e Schlans: Per ils projects da reparaziun "Ual da Valdun" e "bova da Schlans" ha concedì la regenza totalmain var 1,1 milliuns francs. 
Domadus projects gidan er mintgamai a proteger las vias chantunalas. 
- Provediment d'aua Duvin: Per engrondir e renovar il provediment d'aua ha la regenza mess a disposiziun var 39'000 francs. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.08.2003 
Fatgs da submissiun: La gronda part da las surdadas va ad offerents grischuns 
L'analisa da las submissiuns succedidas l'onn 2002 en il chantun Grischun mussa ch'ina gronda maioritad da las acquisiziuns publicas èn vegnidas surdadas ad interpresas grischunas. 
En tut èn vegnidas registradas statisticamain 4497 incaricas cun in volumen da 507 milliuns francs. 
Da quellas èn idas 3763 incaricas d'ina valur totala da 374 milliuns francs ad interpresas grischunas. 
Il departament da construcziun, traffic e selvicultura dal Grischun fa dapi quatter onns statistica per las acquisiziuns publicas. 
Quella dat ina invista en tge dimensiun che las reglas da submissiun vertentas vegnan duvradas sin plaun communal e chantunal. 
Uschia vegnan registradas incaricas da construcziun, furniziuns e prestaziuns da servetsch che vegnan surdadas tenor la cunvegna da GATT/OMC davart las acquisiziuns publicas. 
Per regla sa tracti latiers da projects d'acquisiziun pli gronds, tar ils quals pon offerir interpresas da tut ils pajais che han suttascrit la cunvegna da GATT/OMC. 
Ultra da quai vegnan registradas er incaricas dal chantun, da las vischnancas e d'auters incumbensaders ch'èn suttamess a las acquisiziuns publicas e che surdattan lur incaricas tenor la lescha chantunala da submissiun. 
In volumen d'incaricas da GATT/OMC da 223 milliuns francs 
L'onn 2002 èn vegnidas surdadas 141 incaricas d'ina valur totala da 223 milliuns francs tenor la cunvegna da GATT/OMC. 
Mesirà cun il dumber d'incaricas surdadas importa la part d'interpresas grischunas 73 pertschient. 
En connex cun l'installaziun da la nova lingia da pignas en il stabiliment per arder immundizias da Trimmis (CVARG) èn trais bistgettas pli grondas cun ina valur totala da 58 milliuns francs vegnidas surdadas ordaifer il chantun ad interpresas generalas spezialisadas. 
Senza questas lavurs tecnicamanin pli cumplexas importa la part dals offerents grischuns tar quel project, mesirà vi dal volumen d'incarica total, 78 pertschient, tar las incaricas da construcziun schizunt 98 pertschient. 
95 pertschient dal volumen da construcziun van ad offerents grischuns 
Er l'evaluaziun da la statistica per las surdadas tenor il dretg chantunal da submissiun mussa, sco gia l'onn precedent, che offerents entaifer il chantun èn vegnids resguardads tar la pli gronda part da las acquisiziuns. 
L'onn 2002 han, da totalmain 4356 surdadas registradas, survegnì l'agiudicaziun 3660 offerents cun domicil en il Grischun (84 pertschient). 
Cumpareglià cun il volumen d'incaricas da totalmain 284 milliuns francs importa la quota da las firmas grischunas per tut ils geners d'incaricas 86 pertschient. 
Sco che la pratica da surdada da fin uss ha mussà, ademplescha la protecziun natirala che la distanza garantescha pervi da la situaziun geografica dal chantun Grischun, malgrà l'avertura dal martgà, ina rolla en favur da la mastergnanza indigena che n'è betg da sutvalitar. 
Sch'ins considerescha las incaricas da construcziun surdadas en il rom d'ina procedura averta, alura èn ids 138 milliuns da 146 milliuns francs (95 pertschient) da las summas d'incaricas ad interpresas dal Grischun. 
Betg duvrà tut la libertad d'acziun legala 
Aifer tschertas valurs d'incarica pon las incaricas vegnir surdadas per procedura directa u per procedura d'invit. 
Las evaluaziuns statisticas 2002 han mussà - sco gia quellas da l'onn 2001 - che las instanzas da surdada na fan savens betg cumplettamain diever da lur libertad d'agir concedida da la lescha e ch'ellas elegian libramain ina procedura superiura u envidan offerents extrachantunals. 
Surprendent è il fatg, che tant tar las incaricas da construcziun sco er tar quellas da prestaziuns da servetsch ch'èn stadas publitgadas en il fegl uffizial dal chantun per la libra concurrenza en ina procedura averta, è la quota da retschaviders da l'agiudicaziun pli auta ch'en la procedura directa, nua che l'incumbensader po fixar sez il circul dals offerents. 
Indicaziuns detagliadas pon ins chattar en l'internet sut: 
http://www.bvfd.gr.ch/download/statistikbericht2002.pdf 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
Data: 26.08.2003 
Guichet virtuel: la differenza tranter pretensiun e realitad vegn pli gronda 
Cumbain che 90 pertschient da tut las vischnancas grischunas e dals posts da servetsch chantunals èn colliads cun l'uschenumnà guichet virtuel (www.ch.ch), è il portal d'infurmaziun da la confederaziun, dals chantuns e da las vischnancas bunamain nunenconuschent en il Grischun. 
Correspundentamain minims èn il grad da diever e l'effect da www.ch.ch sin ils singuls contacts tranter las autoritads e las burgaisas ed ils burgais. 
Quai resulta d'ina retschertga che la chanzlia chantunala ha fatg la stad 2003. 
Il guichet virtuel è accessibel - en la fasa d'emprova - per tuts dapi il favrer 2003. 
La navigaziun en il portal d'infurmaziun sa basa sin l'uschenumnà "princip da situaziuns realas": Las infurmaziuns da las singulas autoritads èn colliadas ina cun l'autra tras chavazzins. 
Tenor la planisaziun oriunda duai il guichet virtuel betg mo furnir infurmaziuns da las autoritads, mabain er pussibilitar entirs andaments electronics tranter burgais(a) ed autoritad. 
Per quai drovi dentant er uschenumnads assistents da transacziun u "web services" ch'identifitgeschan per exempel electronicamain ils clients, pussibiliteschan pajaments electronics u infurmeschan quant enavant ch'ina dumonda - tschentada electronicamain - è respundida. 
La regenza grischuna ha constatà ch'in interess fundamental per ils web services sco offerta d'internet cumplementara da las vischnancas e dals posts da servetsch chantunals è avant maun en il Grischun. 
La dumonda davart l'abilitad dals web services e davart ils custs n'è però enfin uss betg anc vegnida respundida dals responsabels dal project. 
Uschespert che questas infurmaziuns da basa inclusiv ils resultats dals tests da la pratica èn avant maun, vegn la regenza a s'exprimer definitivamain, sche e co ch'ella vul sustegnair l'ulteriur svilup da www.ch.ch dal portal d'infurmaziun al portal da transacziun. 
La confederaziun duai en il fratemp communitgar cleramain, sch'ella è - malgrà la situaziun finanziala stretga - en cas da realisar il svilup da project prevesì oriundamain u betg. 
Il castur è da princip bainvegnì en il Grischun 
La regenza grischuna sustegna da princip il concept "castur Svizra" da l'uffizi federal d'ambient, guaud e cuntrada: en Svizra duai vegnir stabilida ina populaziun da casturs ch'ei capavla da surviver, ed ils conflicts colliads cun quai duain vegnir restrenschids per tut las participadas ed ils participads ad ina mesira acceptabla. 
Il Grischun sa dosta però encunter l'intenziun da laschar finanziar sulettamain dals chantuns las mesiras da protecziun encunter donns dal castur. 
Sco gia tar il luf-tscherver, l'urs ed il luf duai surtut la confederaziun star buna per donns dal castur. 
Ultra da quai duai vegnir delegada ina considerabla part da l'execuziun als chantuns, analog als concepts "luf-tscherver Svizra" e "luf Svizra". 
En il Grischun na datti anc naginas populaziuns da casturs. 
Ina recolonisaziun activa dal castur a curta u a media vista sclauda la regenza. Da vischnancas e regiuns 
- Vuorz e Breil: La regenza ha approvà las novas leschas davart l'incassament da taxas da cura e da las contribuziuns per la promoziun dal turissem. 
- Maiavilla, Haldenstein, Domat, Sursaissa e Seewis: La constituziun da la citad u las constituziuns communalas midadas u novas (Seewis), ch'eran vegnidas decididas l'onn 2000 (Haldenstein) e 2003 da las votantas e dals votants, èn uss er vegnidas approvadas da la regenza. - Maiavilla e Fläsch: Per pudair accumplir lur incumbensas en il sectur da la selvicultura e dal servetsch tecnic èn s'unidas las vischnancas per ina corporaziun da vischnancas da dretg public cun il num "manaschi forestal e tecnic Fläsch-Maiavilla (uniun d'interess Falknis)". Il statut d'organisaziun è vegnì approvà da la regenza. 
Contribuziuns chantunalas a differentas instituziuns 
- Promoziun per lavur culturala professiunala: Cun 10'000 francs sustegna la regenza il project "in pursuit of happiness", ina installaziun multimediala d'Aniko Risch e Duosch Grass en il "Kunstraum Engländerbau" a Vaduz. 
- Construcziun nova dal negozi da vischnanca e sistem da cooperaziun da chalur: La regenza ha approvà in credit d'agid d'investiziun per la construcziun nova dal negozi da vischnanca a Stierva incl. in stgaudament da stalizzas (uadels) integrà per la chasa da scola ed ha ultra da quai concludì ina contribuziun chantunala da var 28'000 francs. 
- Provediment d'aua: Per construir il stabiliment dal provediment d'aua e d'idrants da l'associaziun da provediment d'aua da Stussavgia-Curt e per engrondir e renovar il stabiliment dal provediment d'aua a Vignogn ha la regenza approvà var 740'000 francs. 
Var 42'000 francs da quai per l'etappa 2004 a Vignogn. 
- Nov passape: En la fracziun da Leis a Mesauc po vegnir construì il nov passape. 
La contribuziun chantunala importa var 30'000 francs. 
- Nov plaz da sport: La regenza ha da princip approvà il project per construir in plaz da sport cun in plaz per tutt'aura e cun in implant da sigl lung a Sumvitg e concedì per quel ina contribuziun chantunala da var 85'000 francs. 
- Sanaziun: Var 1,3 milliuns francs importa la contribuziun chantunala per la renovaziun e la sanaziun da la chasa da persunal e dal stabiliment d'internat da la scola-dimora a Cuira. 
- Contribuziuns da sport-toto: Il club da ballape da Vaz sut ed il club da rembladers Engiadina SMRC San Murezzan retschaivan totalmain var 4000 francs. 
Projects da vias 
- Per var 2,6 milliuns francs vegnan exequidas lavurs d'impressari sin la via dal Güglia (Crap Sés) e sin la via da Tschiertschen (Ricardei, punt a la spunda da Steinbachwald). 
La regenza ha concedì domadus projects. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.08.2003 
Represchentar ils interess grischuns anc meglier vers anora 
Per la sessiun da december suttametta la regenza al cussegl grond in rapport davart ils contacts externs dal chantun Grischun. 
Quest rapport mussa las activitads concretas, formulescha ina strategia per l'avegnir e tematisescha las pussaivladads per il cussegl grond da cooperar sin il champ internaziunal ed interchantunal. 
Process da globalisaziun e da regiunalisaziun han per consequenza che l'impurtanza da la collavuraziun interchantunala ed internaziunala crescha cuntinuadamain. 
Per restar abel d'agir sto il chantun Grischun drizzar sia politica pli fitg e pli consequentamain vers anora. 
Strategia ed instituziuns decisivas da la collavuraziun 
Sch'il chantun Grischun vul represchentar interess impurtants vers anora, sto l'engaschi en ils contacts externs esser medem ferm sco l'engaschi en ils contacts interns. 
Tematicamain duai l'engaschi per exempel sa concentrar sin interess communabels da la politica da las Alps sco er sin ina ferma furmaziun ed ina ferma economia. 
In augment da l'efficacitad da la collavuraziun interchantunala ed internaziunala sa lascha cuntanscher cun extender las structuras internas necessarias sco er cun tgirar ina rait da relaziuns intacta. 
Per insumma vegnir respectà en gremis interchantunals ed internaziunals dovri clers posiziunaments. 
In'impurtanza tut speziala ha il lobbying sin tut ils champs decisivs. 
In pensar regiunal pli ferm en il context europeic po la finala avair la consequenza che structuras transcunfinalas pon vegnir nizzegiadas pli e pli per schliar problems. 
Sin champ internaziunal vul la regenza metter vinavant il pais da la collavuraziun sin la commembranza da la cuminanza da lavur da las regiuns alpinas (ARGE ALP) sco er sin la cooperaziun tar ils programs interreg. 
Areguard la collavuraziun naziunala ed interchantunala è la tgira dals contacts cun il cussegl federal e cun l'administraziun federala sco er cun il parlament federal da gronda impurtanza. 
Ina rolla centrala gioga alura la conferenza da las regenzas chantunalas. 
Dapi sia fundaziun l'onn 1993 promova questa cun success la collavuraziun tranter ils chantuns. 
In grond engaschi en questa conferenza è gist uschè impurtant sco la cooperaziun en las conferenzas da las regenzas regiunalas da la Svizra da l'ost e dals chantuns alpins. 
La finala sa lascha er prender influenza tras las differentas conferenzas da directurs en divers secturs spezials. 
Cooperaziun dal cussegl grond ed impurtanza finanziala 
La nova constituziun chantunala prescriva en il sectur da la legiferaziun da laschar participar il cussegl grond en furma adequata a la preparaziun da contracts internaziunals ed interchantunals impurtants. 
Plinavant sto la regenza resguardar eventualas posiziuns dal cussegl grond en il contact cun la confederaziun e cun auters chantuns sco er cun l'exteriur vischin. 
Il rapport preschenta uss differents models, co ch'ils dretgs da cooperaziun dal cussegl grond pon vegnir concepids. 
Quests van da l'infurmaziun sur eventualas posiziuns enfin tar la cunparticipaziun a tractativas ed a decisiuns. 
Pass da realisaziun concrets ston vegnir instradads en il rom da la legislaziun adesiva per la nova constituziun chantunala. 
Nov plaz per la scola chantunala da Cuira: da la Halde a la Plessur 
L'onn 2004 festivescha la scola chantunala da Cuira ses 100avel onn d'existenza. 
Il medem mument duai avair lieu l'emprima badigliada per l'edifizi nov. 
Il concept general prevesa da concentrar la "nova" scola chantunala en la zona da la Plessur. 
Differents edifizis che vegnan utilisads oz per part autramain vegnan construids da nov u transfurmads sin ils areals dal Constantineum e dal Münzweg. 
En quest connex vegn il stabiliment da sport dal Sand integrà cumplettamain en la planisaziun generala. 
Il plaz actual da la scola chantunala vegn definitivamain abandunà. 
En il spazi da S. Luzi e dal Sand èn prevesidas reservas che pon vegnir duvradas pli tard. 
Il bogn dal Sand resta. 
La regenza propona en sia missiva "construcziun nova e sanaziun da la scola chantunala da Cuira" al cussegl grond d'approvar il concept general e da conceder per quai in credit d'impegn da var 98 milliuns francs. 
Il pievel vegn alura a votar davart il credit per il project da construcziun. 
Questa schliaziun porscha tranter auter la pussaivladad da tegnair las investiziuns en in rom survesaivel e da tegnair avert per l'avegnir eventualas opziuns d'engrondiment. 
Il medem mument èn ils custs da manaschi e da mantegniment pli favuraivels che tar autras variantas da plaz. 
La concentraziun da tut ils edifizis en la zona da la Plessur na vegn ultra da quai betg pli chara che la varianta ch'avess prevesì da sanar e d'utilisar vinavant la chasa da scola chantunala veglia. 
E finalmain po l'instrucziun regulara vegnir cuntinuada er durant il temp da construcziun senza pli grondas mesiras spezialas e construcziuns provisorias vi da l'edifizi da scola vegl. 
L'emprima etappa da construcziun cumpiglia in edifizi nov sin l'areal dal Constantineum. 
En ulteriuras etappas vegnan sanads l'anteriur seminari da magisters grischun, la chasa Cleric sco er ils stabiliments da sport, avant che l'areal dal Münzweg vegn surbajegià e che la demontada da la scola chantunala actuala cumenza. 
En il concept general è er integrada la dischlocaziun da la via da S. Luzi. 
La regenza ha resguardà en il nov concept da la Plessur tant la quota da naschientschas regressiva dals ultims onns sco er las directivas dal cussegl grond suenter la debatta da spargn da las sessiuns da zercladur e d'avust. 
Il project custa en sia varianta actuala 15 milliuns francs pli pauc. 
Terapeuts natiralists pon far examens parzials 
La regenza ha cumplettà la "ordinaziun davart l'examen per medis che lavuran cun metodas natiralas": da nov pon las candidatas ed ils candidats laschar s'examinar er mo en ils singuls roms d'acupunctura, d'omeopatia sco er da fitoterapia (terapia da plantas). 
Il vegl urden d'examen preveseva d'examinar las terapeutas natiralistas ed ils terapeuts natiralists futurs en tut ils roms, independentamain da lur champ spezial da pli tard. 
L'ordinaziun revedida entra en vigur il 1. d'october 2003. 
Scrit d'origin pers na sto betg pli vegnir declerà sco "nunvalaivel" 
In scrit d'origin vegn remplazzà en cas ch'il possessur declera en scrit ch'el na possedia betg pli quel. 
La regenza ha fixà questa nova disposiziun en la "ordinaziun executiva tar l'ordinaziun dal cussegl federal dals 22 da december 1980 davart il scrit d'origin". 
Fin il 15 da settember 2003 vala anc la veglia reglamentaziun: in scrit d'origin sto l'emprim vegnir declerà sco "nunvalaivel", avant ch'el vegn remplazzà. 
Da vischnancas e regiuns Ils statuts revedids parzialmain ha uss er approvà la regenza. 
Contribuziuns chantunalas a differentas instituziuns 
- Dieschma d'alcohol: L'atun organiseschan l'uffizi per la scola populara ed il sport, l'uffizi da sanadad e l'uffizi dal servetsch social la campagna da prevenziun "toxicomania en il mintgadi". 
La regenza ha concedì per quai in credit da maximalmain 30'000 francs. 
- 13 ovras ed occurrenzas culturalas: La regenza ha approvà var 75'000 francs sco contribuziuns e garanzias da deficit. 
- Uniun dals Grischs: Per il giubileum da 100 onns l'onn 2004 ha la regenza approvà ina contribuziun da 10'000 francs. 
En il center da las festivitads stat en quest connex il di da la cultura a Puntraschigna sut il motto "evenimaint.rumantsch". 
- Local da scola: Per endrizzar in local da scola per ina classa pitschna integrada survegn la vischnanca da Razén ina contribuziun chantunala da var 7000 francs. 
- Nov passape: A Puschlav en il vitg po vegnir construì il nov passape per lung dal "borgo di Poschiavo" (zona San Bartolomeo). 
La contribuziun chantunala importa var 116'000 francs. 
- Da la mazlaria al negozi da vischnanca: La regenza ha approvà in credit d'agid d'investiziun per midar la mazlaria a Schmitten (Ferrera) en in negozi da vischnanca ed ha ultra da quai concludì ina contribuziun chantunala da var 31'000 francs. 
- Revitalisaziun dal Rom: Per la 33avla etappa ha la regenza approvà per la Società da meglioraziun Val Müstair ina contribuziun chantunala pauschala da 490'000 francs. 
Projects da vias 
- Per la midada da construcziun dal rimnader da grava da la "Maschänserrüfe" sper la A13 ha la regenza approvà var 1,2 milliuns francs. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.09.2003 
Grischun, Tirol, Tirol dal sid: Trais regiuns, in spazi economic, in martgà da lavur 
Il november 2002 è il Grischun daventà commember dal partenadi da cunfins "EURES TransTirolia". 
Var 1500 cunfinarias e cunfinaris penduleschan mintga di u mintg'emna tranter il Tirol dal sid, il Tirol ed il Grischun. 
Var 1000 d'ellas e d'els han lur plaz da lavur en il Grischun. 
Ellas ed els vegnan per gronda part dal Vnuost e dal district da Landeck e lavuran en Val Müstair, a Samignun sco er en Engiadina entaifer in spazi da circa 20 km davent dal cunfin dal pajais. 
Per las regiuns numnadas èn las cunfinarias ed ils cunfinaris da gronda impurtanza economica, cunquai ch'i sa tracta da forzas da lavur qualifitgadas e da lingua tudestga. 
Sut il titel "trais regiuns, in spazi economic, in martgà da lavur" ha il EURES TransTirolia intercurì ils tratgs communabels e las differenzas da las trais regiuns areguard la structura economica ed il martgà da lavur. 
Il EURES (EURopean Employment Services - servetschs europeics da la lavur) è ina iniziativa promovida da l'Uniun europeica. 
Per la promoziun regiunala da la mobilitad transcunfinala èn vegnidas fundadas en tut l'Europa 21 uschenumnads "partenadis da cunfins EURES", tranter quests er il EURES TransTirolia. 
Gronda dependenza dal turissem 
La promoziun effizienta da l'activitad da gudogn transcunfinala premetta che las autoritads dal martgà da lavur enconuschian la structura economica e las relaziuns specificas dal martgà da lavur en las regiuns partenarias. 
Per quest motiv èn sa decidids ils partenaris dal EURES TransTirolia da laschar far in studi che perscrutescha ils tratgs communabels e las differenzas da las trais regiuns areguard la structura economica ed il martgà da lavur. 
Ils resultats dal studi èn per part vaira interessants e nunspetgads. 
Uschia è vegnì constatà che la part procentuala dals giasts esters en il Tirol importa 92 pertschient, en il Tirol dal sid 65,2 pertschient ed en il chantun Grischun mo 45,8 pertschient. 
Tuttina ha il Grischun gì en la perioda da cumparegliaziun 2000/01 cun 12,2 milliuns pernottaziuns la pli gronda part per chau, numnadamain 65,6 pernottaziuns per abitant; il Tirol ha gì 60,3 ed il Tirol dal sid 52,9 pernottaziuns per abitant. 
Il studi constatescha che las trais regiuns da partenadi dal EURES TransTirolia appartegnan communablamain als territoris turistics ils pli impurtants en tut il mund. 
Fluctuaziuns stagiunalas da la lavur 
Per tut las trais regiuns èn las fluctuaziuns stagiunalas da la lavur las medemas. 
Interessanta latiers è la constataziun che las fluctuaziuns stagiunalas dal dumber da dischoccupads en il Grischun, cunzunt en l'hotellaria, èn main fermas ch'en las duas autras regiuns. 
Ultra da quai vegn constatà che la part procentuala da las persunas senza lavur dal sectur dal turissem e da l'hotellaria en il Grischun è medemamain pli bassa ch'en il Tirol dal sid ed en il Tirol. 
Durant in termin transitori da tschintg onns a partir da l'entrada en vigur dals contracts bilaterals dastgan las cunfinarias ed ils cunfinaris vegnir recrutads resp. occupads be entaifer zonas da cunfin definidas da questa e da l'autra vart dals cunfins. 
Il studi vegn a la conclusiun che questa restricziun impedeschia la mobilitad e ch'il dumber da cunfinarias e cunfinaris pudessia - tut tenor la situaziun economica - crescher considerablamain suenter l'aboliziun da quests impediments da mobilitad. 
Ulteriurs impediments da la mobilitad 
Sper ils impediments da mobilitad geografics eruescha il studi ulteriurs auters impediments da mobilitad. 
Sco ils pli impurtants vegnan numnads ils suandants. 
- Las funtaunas d'infurmaziun èn sternidas. 
I na dat betg uschenumnads "one stop shops", nua che persunas interessadas pon survegnir tut las infurmaziuns relevantas per ellas (plazzas libras, renconuschientscha da las qualificaziuns, dretg fiscal etc.). 
- Publicaziuns da plazzas cumparan savens be en gasettas localas che persunas estras pon procurar be a moda cumplitgada. 
- La descripziun da l'activitad da las professiuns e las qualificaziuns necessarias per questas èn differentas. 
La meglra funtauna d'infurmaziun per tschertgar sur ils cunfins plazzas libras e collavuraturas u collavuraturs qualifitgads è la banca da datas sin la homepage da EURES TransTirolia www.eures-transtirolia.org. 
Renconuschientscha da las qualificaziuns 
Las autoritads dal martgà da lavur dal partenadi da cunfins EURES occupan cussegliadras e cussegliaders scolads spezialmain. 
I sa tracta latiers da cussegliadras e cussegliaders da persunal qualifitgads che cusseglian persunas che tschertgan ina plazza davart la lavur transcunfinala resp. davart entrar en plazza en x-in auter pajais da la UE u da la EFTA. 
Las cussegliadras ed ils cussegliaders dal EURES han contact in cun l'auter entaifer tut il spazi da la UE u da la EFTA e sustegnan in l'auter cun procurar infurmaziuns. 
Malgrà cunvegnas e sforzs bilaterals per la renconuschientscha vicendaivla da diploms professiunals na pon bleras forzas da lavur betg lavurar a l'exteriur, perquai che lur qualificaziun na vegn betg anc renconuschida. 
Pertutgadas èn surtut professiuns en il sectur da sanadad. 
Da sclerir tge diploms che vegnan renconuschids en tge lieu e tge eventualas scolaziuns supplementaras ch'èn necessarias per la renconuschientscha, è anc adina ordvart grev. 
Sustegn porscha il "european jobguide" (atlas da la furmaziun professiunala www.european-jobguide.org) ch'infurmescha en detagl davart las dumondas da la renconuschientscha da qualificaziuns en il territori dal EURES TransTirolia ed er en auters pajais europeics. 
Gremi: uffizi per industria, mastergn e lavur 
Funtauna: rg uffizi per industria, mastergn e lavur 
Data: 03.09.2003 
La chasa editura per meds d'instrucziun dal Grischun rinforza sias cumpetenzas-clav 
La chasa editura per meds d'instrucziun CEMI vegn a sa concentrar anc pli fitg sin sias cumpetenzas-clav, l'elavuraziun, la producziun e l'ediziun d'agens meds d'instrucziun. 
Perencunter vegn il sectur commerzi e vendita excorporà cumplettamain: Sper ils secturs che vegnan gia ussa tgirads externamain sco magasinaziun, servetsch d'empustaziun/administraziun, distribuziun dals meds d'instrucziun ed il online-shop vegnan tranter auter er surdads externamain la vendita, il marketing, l'exposiziun da meds d'instrucziun e la redacziun dal catalog da meds d'instrucziun. 
Quest concept vegn realisà fin la fin da l'onn 2004 da l'uffizi per la scola populara ed il sport. 
Parallelamain ha la regenza er decidì da reorganisar fin la primavaira 2004 la cumissiun chantunala per meds d'instrucziun. 
Da vischnancas e regiuns 
- Planisaziuns localas revedidas: La regenza ha approvà la revisiun da differents meds da planisaziun da las vischnancas da Tschlin, Versomi, Lüen, Schlarigna e Trun. - Nov passape: A Leggia po vegnir construì il nov passape per lung da la via taliana. 
La contribuziun chantunala importa var 226'000 francs. 
Contribuziuns chantunalas a differentas instituziuns 
- Lottaria naziunala: La regenza ha approvà var 380'000 francs sco contribuziuns per intents culturals. 
- Uniun per l'agid da survivenza: La regenza ha fixà per ils onns da gestiun 2003 e 2004 mintgamai ina contribuziun pauschala da 256'000 francs. 
La pauschala 2004 vegn approvada definitivamain dal cussegl grond en il rom da la debatta dal preventiv 2004. 
- Guaud da Staz: Per metter sut terra in conduct liber da las ovras electricas da San Murezzan ha la regenza approvà ina contribuziun chantunala da var 87'000 francs. 
Quest project stat en connex cun la spustaziun da la loipa da passlung tras il guaud da Staz. 
- Musica da giuvenils Cuira: 6500 francs survegn la musica da giuvenils da Cuira per renovar ses instruments. 
Projects da vias 
- Per var 600'000 francs vegnan installads indrizs sanitars novs sin la plazza da pussar Apfelwuhr da la A 13 tar Zizers. 
Chaussas persunalas 
Josef Nauer, Oberuzwil, è vegnì elegì sco manader da l'uffizi AI da l'institut d'assicuranza sociala dal chantun Grischun. 
El entschaiva sia plazza il 1. da november 2003. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.09.2003 
Decisiun da la dretgira administrativa fa balluccar ils projects da megliuraziun 
Il chantun Grischun ha recurrì tar il tribunal federal cunter duas sentenzias da la dretgira administrativa dal Grischun. 
Quella aveva approvà - encunter sia pratica da fin ussa - dus recurs cunter la taxa per la reducziun da cultira. 
La regenza sa dosta cunter l'opiniun che la taxa per la reducziun da cultira cuntradia al dretg federal. 
Sche cultira vegn utilisada per in auter intent che quel previs, vegn incassada sin quai ina taxa per la reducziun da cultira da trais pertschient. 
Quai prevesa la reglamentaziun actuala en l'art. 50bis da la lescha da megliuraziun. 
Las taxas dad actualmain var quatter milliuns francs a l'onn van en il fond da megliuraziun. 
Da quel vegnan confinanziadas oravant tut megliuraziuns ch'èn difficilas da finanziar ed ovras simplas. 
Per la construcziun da vias da colliaziun en regiuns, en las qualas l'agricultura gioga - dal puntg da vista economic - ina rolla impurtanta, vegnan sut tschertas circumstanzas medemamain mess a disposiziun meds dal fond da megliuraziun. 
Uschia vegn contribuì da quest fond ina part impurtanta a l'avertura ed a la cultivaziun da cultira (tranter auter cun construir vias, provediments d'aua, centralas da latg ed uigls e cun far megliuraziuns d'alps e vias da colliaziun) - per cumpensar la perdita da cultira. 
Grond'impurtanza per abitadis e valladas periferas 
La taxa per la reducziun da cultira è sa mussada dapi sia introducziun sco fitg preziusa ed efficazia en divers reguards. 
Uschia vegnan duvrads mintg'onn var 2,5 milliuns francs dal fond da megliuraziun per construir vias da colliaziun en regiuns champestras. 
Ultra da quai vegnan er duvrads mintg'onn cleramain passa dus milliuns francs per ovras da megliuraziun ch'èn difficilas da finanziar ed ulteriuras megliuraziuns (construcziuns da vias, provediments d'aua, centralas da latg e.u.v.), per construir uigls e per far megliuraziuns d'alps. 
Totalmain han importà las expensas dals onns 1993 fin 2002 per construir vias da colliaziun var 25 milliuns francs, per ulteriuras megliuraziuns var 22 milliuns francs. 
Per la pli gronda part èn quellas ovras vegnidas finanziadas da las entradas da la taxa per la reducziun da cultira (dals onns 1994 fin 2003 var 38 milliuns francs), il rest da deposits dal quint administrativ regular en il fond da megliuraziun. 
Cun paucs custs d'administraziun sa laschan uschia avrir abitadis e valladas periferas. 
Il mument èn en elavuraziun en Grischun var 40 projects da megliuraziun generala, be ils ultims quatter onns èn vegnids decidids 15 novs. 
En il rom dal pachet da spargn dal chantun deliberà gist ussa èsi vegnì previs da cumpensar ils meds d'investiziun reducids per megliuraziuns da la structura cun il fond da megliuraziun. 
Ina perdita er da quests meds senza cumpensaziun franass facticamain ils futurs projects da megliuraziun generala. 
Gremi: regenza 
Funtauna: rg chanzlia chantunala dal Grischun 
Data: 12.09.2003 
Mandat da la Rogaziun federala 2003 
A las abitantas ed als abitants 
dal chantun Grischun 
Stimadas conburgaisas e stimads conburgais 
Las baselgias cristianas festiveschan quest onn l'onn da la Bibla. 
La Bibla ha autras prioritads che quellas che han forsa la politica e la vita commerziala cun lur agir orientà a l'intent. 
Ella raquinta da las experientschas da Dieu cun ils umans e da las experientschas dals umans cun Dieu. 
Ella rapporta da Jesus Cristus che ha proclamà l'amur da ses bab per nus e ch'il reginavel da Dieu arrivia bainbaud. 
El sulet po crear in "nov tschiel" ed ina "nova terra". 
Quai na vul dentant betg dir che la cretta cristiana saja apolitica, il cuntrari. 
Là nua ch'ils umans crain al evangeli, ha quai consequenzas per tut ils secturs da la vita. 
Il reginavel da Dieu n'è bain betg da quest mund, ma el duai dar l'impressiun d'esser en quest mund. 
Gist en noss temp sa mida la societad en ina dimensiun, da la quala nus essan sezs stuts. 
En la situaziun da mintgadi dad oz na chattan blers umans pli la via. 
I regna ina malsegirezza davart la dimensiun, la valur e la finamira dal bainstar economic, davart il senn dal progress tecnic. 
Ins ha sco l'impressiun che la survista fiss ida a perder. 
Nus essan surprendids ch'ils blers umans en noss conturns vivan en bainstanza e ch'els n'èn tuttina cleramain betg cuntents. 
Als umans vai meglder, però els na daventan perquai insumma betg pli cuntents. 
Gia en la Bibla legiain nus: "L'uman na viva betg mo dal paun" (Mt 4,4). 
Questa frasa è pli actuala che mai. 
Sco ch'i para sto vegnir garantì dapli ch'il bainstar. 
I ston vegnir obtegnidas valurs che stattan da l'autra vart da la purschida e da la dumonda e ch'ils umans dovran necessariamain per la vita da mintga di: ambient saun, amur umana, segirezza, confidenza, sentiment per la vita. 
Ina cuminanza na viva betg mo da bunas infrastructuras, da normas legalas e da martgads che funcziunan. 
I dat valurs communablas istoricas e culturalas, las qualas nus partain en cuminanza, tuttina che funcziun che nus avain en la cuminanza, tuttina che posiziun che nus represchentain là, tuttina sche nus stain a dretga u a sanestra. 
Ina societad vegn er tegnida ensemen da leschas betg scrittas, da valurs, da normas e reglas moralas che dattan a noss agir ina direcziun e che ans inchargian ina responsabladad. 
Senza questas valurs na po betg funcziunar ina cuminanza a la lunga. 
Perquai faschain nus tuts bain da tgirar nossa cuminanza. 
Da renovar il sentiment per la cuminanza, d'examinar l'agen cumportament, da metter puspè en dumonda las atgnas imaginaziuns, da tgirar l'appartegnair ensemen. 
La convivenza en ina cuminanza n'è mai ina acquisiziun definitiva. 
Ella è in'ovra che sto adina puspè vegnir creada e meritada da nov en confruntaziun cun las necessitads actualas. 
La Rogaziun federala dà a nus l'occasiun da daventar conscients da quai. 
Ponderain tge che mintgin da nus po contribuir concretamain a ses lieu, en la famiglia, en la professiun, en funcziuns ed uffizis publics per che las valurs da basa da la cretta cristiana hajan adina puspè in effect evident sin nossa societad. 
Empruvain d'agir ensemen mintga di suenter quests princips, surtut là nua che nus avain fadia. 
Per quai As supplitgain nus! 
Cun quests patratgs As recumandain nus, charas conburgaisas e chars conburgais, e tut noss conumans ed er nus en ils mauns dal Tutpussant. 
Cuira, il settember 2003 
En num da la regenza 
Il president: Stefan Engler 
Il chancelier: dr. C. Riesen 
Gremi: Regenza 
Funtauna: rg Chanzlia chantunala 
Data: 17.09.2003 
La regenza accelerescha il project per la "porta alpina" 
La regenza grischuna ha inoltrà tar il departament federal da l'ambient, traffic, energia e communicaziun DATEC ina dumonda per la finanziaziun da la "porta alpina Sedrun". 
Trais expertisas vegnan da princip a la conclusiun che la "porta alpina Sedrun" saja economicamain interessanta e realisabla areguard la construcziun ed il manaschi. 
La regenza grischuna propona perquai al cussegl federal da prender en funcziun l'onn 2013 a medem temp la "porta alpina Sedrun" ed il tunnel da basa dal Gottard. 
Ultra da quai duai il DATEC elavurar in project da finanziaziun per mauns da las chombras federalas. 
Grond'impurtanza per la politica da traffic 
La regenza grischuna dat a quest project ina grond'impurtanza or dal puntg da vista da l'economia publica e spetga en questa dumonda in ferm engaschament da la confederaziun. 
Il Grischun sco il chantun il pli grond da la Svizra ha adina puspè stuì far l'experientscha - tant tar la viafier orientala da las Alps sco er tar la tunnelisaziun da la viafier da Cuira ad Arosa ed ultimamain er tar la suspensiun temporala dal tunnel dal Hirzel - che sias dumondas da traffic n'èn betg vegnidas resguardadas. 
Il tunnel da basa dal Gottard d'Erstfeld a Biasca è - sco part centrala da la NVTA - plainamain en construcziun. 
A Sedrun vegn fatga ina part tras ina fora d'ina profunditad da 800 meters. 
Al pe da la fora vegn installà in post multifuncziunal cun ina fermada d'urgenza integrada. 
Da la regiun da la Surselva deriva l'idea d'amplifitgar questa fermada d'urgenza ad ina fermada uffiziala regulara. 
Per sustegnair questa proposta èn vegnidas inoltradas il mars 2000 sin plaun naziunal ed il mars 2001 sin plaun chantunal intervenziuns parlamentaras ch'èn vegnidas acceptadas dal cussegl federal respectivamain da la regenza grischuna per l'examinaziun. 
Links: 
fegl da documentaziun 
grafica 
Gremi: regenza 
Funtauna: rg chanzlia chantunala dal Grischun 
Data: 18.09.2003 
Premis grischuns da cultura 2003 per Sylvia Caduff ed Oscar Peer 
Sylvia Caduff ed Oscar Peer han num ils dus purtaders dal premi grischun da cultura 2003. 
La regenza grischuna undrescha las prestaziuns extraordinarias, la carriera excepziunala sco dirigenta e l'activitad musicala sin livel internaziunal da Sylvia Caduff. 
La musicista e dirigenta da Cuira è naschida l'onn 1937. 
Ella ha visità il conservatori a Lucerna ed ha alura studegià direcziun d'orchester tar Herbert von Karajan a Berlin. 
L'onn 1966 ha ella gudagnà la concurrenza internaziunala ordvart prestigiusa "Dimitri Mitropoulos" a New York. 
Suenter quest success grond è ella daventada a Berna docenta per direcziun d'orchester e dirigenta da l'orchester dal conservatori. 
L'onn 1973 ha ella survegnì il premi d'art da la citad da Lucerna. 
A partir dal 1967 ha ella dirigì sco dirigenta ospitanta tut ils orchesters renumads pli gronds da la Svizra e da l'ester, inclusiv, sco emprima dunna insumma, ils filarmonichers da Berlin. 
Oscar Peer survegn il premi grischun da cultura da quest onn en appreziaziun da sia vasta ovra litterara en lingua rumantscha e tudestga, en la quala el dissegna excellentamain figuras da cumplexitad psichica e passa sur ils cunfins d'ina litteratura da tempra regiunala, sco er en renconuschientscha da ses merits per la promoziun da la lingua e cultura rumantscha. 
L'Engiadinais Oscar Peer ha finì ses studi l'onn 1958 cun ina dissertaziun davart il scriptur sursilvan Gian Fontana. 
Suenter il studi ha el redigì l'onn 1962 per incumbensa da la Lia rumantscha il vocabulari ladin-tudestg. 
Suenter ha el lavurà sco magister da franzos e talian a la scola chantunala da Winterthur ed, a partir da l'onn 1970, al seminari da magisters a Cuira. 
Ils premis èn mintgamai dotads cun 20'000 francs e vegnan surdads a Sylvia Caduff ed Oscar Peer ils 14 da november en il rom d'ina pitschna festa en l'edifizi dal cussegl grond a Cuira. 
Ultra da quai ha la regenza concedì sis premis da renconuschientscha d'ina valur da mintgamai 10'000 francs a: 
- Walter Bieler, en renconuschientscha da sia lavur da pionier cun construcziuns en lain e oravant tut per avair sviluppà la punt da lain senza tetg, ina nova furma da construir punts. 
- Diego Giovanoli quale riconoscimento per il suo instancabile impegno nel rilevare, valorizzare e divulgare le peculiarità e le bellezze architettoniche, territoriali e culturali del nostro vasto cantone. 
- Duosch Grass, en renconuschientscha da sia art genuina sin il champ da la sculptura, da la pictura e da la creaziun da mobiglia. 
- Heinrich Kollegger, en renconuschientscha da sia musica populara originala cun la chapella da famiglia, cun la quala el sa preschenta en ed ordaifer il Grischun. 
- Aniko Risch, en renconuschientscha da sia art da grond'expressiun sin il champ da la pictura, da la sculptura, da l'installaziun e da la creaziun da mobiglia. 
- Tresa Rüthers-Seeli, en renconuschientscha da si'excellenta ovra lirica areguard la lingua ed il cuntegn. 
Ils premis da promoziun da mintgamai 7'000 francs van quest onn a: 
- Dumenic Andry, scriptur; 
- Claudia Cadruvi, scriptura; 
- Achim Wolfgang Lenz, actur/reschissur/autur; 
- Romedi Reinalter, botanicher; 
- Jos Schmid, fotograf; 
- Nadja Schmid, actura/reschissura/autura; 
- Andi Schnoz, musicist; 
- Monika von Aarburg, artista visuella. 
Ils 30 da november cun indesch projects da votaziun 
Ils 30 da november 2003 vegnan las votantas ed ils votants grischuns a pudair votar davart indesch projects da leschas chantunals. 
Sper la "iniziativa per mantegnair l'egualitad da las schanzas da la giuventetgna grischuna" vegn a la votaziun er in pachet da diesch projects che stattan en connex cun la sanaziun da las finanzas dal chantun: 
- la revisiun parziala da la lescha d'ustaria per il chantun Grischun 
- la revisiun parziala da la lescha davart il promover la tgira da malsauns e l'assistenza da persunas attempadas e da persunas che basegnan tgira (lescha davart la tgira da malsauns) 
- la revisiun parziala da la lescha davart l'assicuranza da malsauns e la reducziun da las premias 
- la revisiun parziala da la lescha davart l'acquist e la perdita dal dretg da burgais chantunal e communal (lescha dal dretg da burgais) 
- la revisiun da la lescha davart las scolas popularas dal chantun Grischun (lescha da scola) 
- la revisiun da la lescha davart las scolinas dal chantun Grischun (lescha da scolina) 
- la revisiun da la lescha davart la furmaziun professiunala en il chantun Grischun (lescha chantunala davart la furmaziun professiunala) 
- la revisiun parziala da la lescha davart la taglia da cultus da las persunas giuridicas (lescha davart la taglia da cultus) 
- la revisiun parziala da la lescha da pestga 
- la revisiun parziala da la lescha davart las vias dal chantun Grischun 
Da vischnancas e regiuns La regenza ha ussa approvà cun cundiziuns il project per la restauraziun e concedì la permissiun da construcziun. - Via da Furna: Per il traject parzial Kirche-Boden vegn dauzà il pais maximal da set a 13 tonnas e per il traject Pragg Jenaz-Furna-Hinterberg vegn augmentada la ladezza maximala da 2,3 a 2,5 meters. Contribuziuns chantunalas a diversas instituziuns 
- Contribuziuns da sport-toto: Sis petents èn vegnids resguardads per ina transcha da var 21'000 francs: club da skis Vuorz, club da ballape Domat, OLG Cuira, club da judo Tavau, tiradurs da pistola e sport Surses e l'uniun da tiradurs Tavau Glaris. 
Chaussas persunalas 
Hanspeter Rüedi, Maiavilla, è vegnì elegì sco manader da la partiziun "megliuraziun" da l'uffizi d'agricultura, megliuraziun da structura e mesiraziun. 
El cumenza sia plazza il 1. da zercladur 2004. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 18.09.2003 
Il nov plan directiv chantunal è vegnì approvà dal cussegl federal 
La fin da l'onn passà è il plan directiv vegnì relaschà da la regenza ed inoltrà al cussegl fedral per l'approvaziun. 
Suenter ina vasta procedura d'examinaziun en l'administraziun fedrala ha il cussegl federal approvà oz il nov plan directiv chantunal. 
Cun la decisiun d'approvaziun datti fitg paucas midadas dal plan directiv. 
Ultra da quai vegn il chantun envidà d'elavurar in pèr basas supplementaras sco er da far in rapport. 
Il favrer 1999 ha la regenza dà il mandat al departament da l'intern e da l'economia publica da repassar il plan directiv chantunal (project PDChant GR 2000). 
Suenter ina preconsultaziun la stad 2000, la procedura d'exposiziun da la stad 2001 sco er suenter il relasch l'atun 2002 vegn terminà il project cun l'approvaziun dal cussegl federal. 
Visà vegn in svilup territorial equilibrà 
Cun il plan directiv stat ussa a disposiziun al chantun Grischun in instrument da direcziun modern da la politica da l'urden dal territori che tematisescha tut ils secturs territorials impurtants. 
Visà vegn il mantegniment e la promoziun d'ina buna qualitad da viver da tuts e la garanzia dal svilup economic da l'entir chantun. 
Per cuntanscher questas finamiras s'orientescha il plan directiv vi dals princips da la concentraziun decentrala, da la colliaziun, da la cooperaziun, da l'utilisaziun economica dals potenzials, da la garanzia d'in svilup persistent sco er d'ina utilisaziun optimala da las infrastructuras existentas. 
Cun l'approvaziun tras il cussegl federal vegn il plan directiv declerà sco impegnativ per las autoritads da la Svizra. 
Il cussegl federal mida tscherts puncts ed envida a far cumplettaziuns 
En il rapport d'examinaziun da l'uffizi federal da svilup dal territori vegnan fatgas constataziuns davart ils singuls chapitels dal plan directiv (da vesair sut www.are.admin.ch). 
Il cussegl federal ha concludì set midadas sco er in pèr cumplettaziuns e recumandaziuns. 
Ina da las midadas pertutga ina ponderaziun principala dal plan directiv (princips dal svilup territorial visà), las autras midadas pertutgan sis da totalmain var 1'700 fixaziuns territorialas. 
Tegnend quint da la gronda quantitad da fixaziuns territorialas e da ponderaziuns principalas en il plan directiv è il dumber da las midadas fatgas dal cussegl federal fitg pitschen. 
In basegn d'agir per il futur vesa il cussegl federal cunzunt en il sectur da las basas per il svilup dals abitadis. 
Planisaziun directiva sco incarica permanenta n'è betg terminada 
Per ch'il instrument da direcziun "plan directiv" possia accumplir sia funcziun er en l'avegnir, basegna il plan directiv ina actualisaziun e controlla permanenta. 
Sut quai pon ins p.ex. encleger las suandantas lavurs: 
- Elavuraziun da basas: Il cussegl federal ha envidà il chantun d'elavurar las basas en il sectur dal svilup dals abitadis (survista da las zonas da construcziun, incl. il stadi da surbajegiada e d'avertura), en il sectur da las mesiras da sanaziun per ils trajects da l'aua restanta sco er en il sectur da la protecziun da las auas. 
Suenter che quellas basas èn avant maun examinescha il chantun, sch'il plan directiv basegnia ina cumplettaziun. 
- Cumplettaziuns d'entirs secturs tematics: P.ex. en il sectur dal tractament da lieus degns da protecziun n'ha il basegn d'agir en il project general PDChant 2000 betg pudì vegnir sclerì en moda definitiva. 
Questa pendenza vegn elavurada. 
- Adattaziuns pervi da novas relaziuns sco er actualisaziuns: La planisaziun directiva è ina incumbensa communabla dal chantun e da la regiun. 
Ella vegn exequida en il Grischun tenor il princip da subsidiaritad. 
Tranter auter en connex cun la nova constituziun chantunala, cun la legislaziun chantunala davart la planisaziun dal territori che sa chatta en revisiun sco er en connex cun las basas gia elavuradas sa dattan novs impuls cunzunt per la planisaziun regiunala. 
Da quai resultan permanentamain er adattaziuns dal plan directiv chantunal. 
- Rapport e controlling: Il cussegl federal ha envidà il chantun da far periodicamain rapport. 
- Tar adattaziuns e cumplettaziuns dal plan directiv chantunal vegn la confederaziun infurmada er davart ils plans directivs regiunals correspundents. 
Da far mintga quatter onns in rapport è fixà legalmain. 
Latiers vegn orientà davart il stadi da la planisaziun directiva chantunala e regiunala sco er davart midadas essenzialas da las basas, ed i vegnan communitgadas enconuschientschas sin fundament dal controlling dal plan directiv. 
Defensiun dals interess sco punct-clav 
Il "document scrit" plan directiv è mo uschè bun sco ch'el vegn er "vivì" e realisà. 
Las ponderaziuns principalas fixadas en il plan directiv sco er las intenziuns per il svilup territorial visà han basegn da la percepziun e da la realisaziun. 
Quests interess ston er vegnir defendids en il rom da las politicas sectoralas sco er dals plans sectorals e dals concepts da la confederaziun. 
Questa "defensiun dals interess" è in punct-clav per la realisaziun cun success dal PDChant 2000. 
Il plan directiv en l'internet 
Il plan directiv po vegnir consultà da mintgin sin l'internet (www.richtplan.gr.ch). 
La website è interactiva. 
Sch'ins clicca sin in simbol dal plan directiv vegnan mussadas las infurmaziuns d'object correspundentas e la domena speziala che tutga tiers. 
Pussaivla è er in tschertga tematica, tar la quala l'object tschernì vegn mussà graficamain sin ina charta. 
Singulas vischnancas e regiuns pon vegnir selecziunadas. 
Sper il text dal plan directiv e la charta dal plan directiv pon vegnir consultadas sin l'internet las chartas da sintesa (infurmaziun supplementara detagliada). 
Ultra da quai pon vegnir consultadas las objecziuns fatgas durant la procedura d'exposiziun sco er il tractament das talas. 
Sco in dals proxims pass vegn er mess en l'internet il rapport d'examinaziun da la confederaziun sut www.richtplan.gr.ch. 
Bilantscha generala positiva dal project 
Gia tar il relasch dal plan directiv chantunal il november 2002 ha pudì vegnir constatà ch'ins ha pudì sa tegnair vi da l'urari dal project e vi dals custs calculads. 
Cun l'approvaziun dal cussegl federal ch'è ussa avant maun vegn er confermà ch'il cuntegn dal project accumplescha las pretensiuns. 
En il rom da l'elavuraziun dal plan directiv è s'etablida ina buna collavuraziun dal chantun, da las regiuns e da las vischnancas. 
Il "sistem da cooperaziun planisaziun directiva" funcziuna. 
Sche quai vegn a cuntinuar, vegn il resultat dal project realisà cun success er a sa cumprovar en l'avegnir. 
Gremi: uffizi da planisaziun 
Funtauna: rg uffizi da planisaziun 
Data: 19.09.2003 
Agiunta 
Las midadas concludidas dal cussegl federal en detagl: 
En detagl èn vegnids midads ils suandants set puncts: 
- En il sectur dal traffic aviatic èn vegnids corregids dus puncts. 
Il heliport da Tavanasa survegn il stadi da coordinaziun "determinaziun" (enstagl da "situaziun da partenza"). 
Cun quai vegn dà a l'aviatica il medem stadi da coordinaziun sco en il plan sectoral "infrastructura" (relaschà pli baud); i sa tracta qua mo d'ina adattaziun furmala. 
Quai cun la motivaziun ch'il cussegl federal ha incaricà l'uffizi federal da l'aviatica civila cun ina dumonda generala d'examinaziun da la rait da las plazzas aviaticas alpinas. 
Cun l'attribuziun dal stadi da coordinaziun "resultat intermediar" vegn documentà il resultat anc avert da l'examinaziun da l'incarica federala. 
- En il sectur da l'infrastructura da las vias vegnan er midads dus puncts: Il restaurant d'autostrada Viamala, plaz Cazas, survegn il stadi da coordinaziun "resultat intermediar " (enstagl da "determinaziun"). 
Questa midada succeda en concordanza cun il resultat ch'è vegnì fixà en il fratemp da la nova evaluaziun dal plaz per in restaurant d'autostrada en la regiun da la Tumleastga. 
Pervi d'ina midada da la pratica da la confederaziun pon da nov vegnir construids restaurants d'autostrada er tar sortidas existentas. 
La cumplettaziun da la via da Segl a Plaun da Lej survegn il stadi da coordinaziun "resultat intermediar" (enstagl da "determinaziun") perquai che la cumissiun federala per la protecziun da la natira e da la patria ha annunzià resalvas (la cumplettaziun da la via sa chatta en ina cuntrada da bellezza naziunala, IFC). 
- Ils territoris d'abitadis sparpagliads da Tavau (Ober Laret, Unterschnitt) vegnan stritgads cun la motivaziun che quels sa chattan "en il territori cumpiglià dal center turistic da Tavau". 
Qua - uschia l'argumentaziun dal rapport d'examinaziun - na basegna areguard il svilup territorial visà nagina promoziun speziala d'in abitadi permanent en il territori d'abitadis sparpagliads. 
Cun quai na vegn accumplida in'exigenza centrala da l'art. 39 da l'ordinaziun federala davart la planisaziun dal territori (OPT). 
- Tar las ponderaziuns principalas davart las "cuntradas culturalas cun edifizis marcants per la cuntrada" sto vegnir agiuntà che en ils territoris (che ston vegnir designads da las regiuns) vegn exclusa la construcziun futura d'edifizis e stabiliments dominants ed esters a la cuntrada culturala (p.ex. implants spezials da temp liber, conducts d'auta tensiun). 
- A l'explotaziun da material en la cuntrada alluviala dal Rain (Trimmis) vegn dà il stadi da coordinaziun "resultat intermediar " (enstagl da "determinaziun"). 
Quai pervi d'ina dumonda giuridica che basegna anc ina scleriziun ed interpretaziun pli precisa. 
Ina gruppa da coordinaziun instituida spezialmain per quai duai rivar en questa dumonda ad ina soluziun. 
Lescha davart l'egualitad dals impedids: uss vegnan discutads ils detagls 
La lescha davart l'egualitad dals impedids va en vigur il schaner 2004. 
Duas ordinaziuns reglan ils detagls: ina da quellas concerna las pretensiuns ad in traffic public che resguarda ils basegns da las persunas impedidas. 
L'autra è avant maun sco sboz e regla tranter auter las incumbensas dal biro per l'egualitad dals impedids e dat criteris co ch'ils interess da las persunas impedidas ston vegnir valitads tar l'adattaziun d'edifizis en cumparegliaziun cun ils interess da la protecziun da l'ambient, da la natira e da la patria. 
Plinavant pon ins leger en l'ordinaziun davart l'egualitad dals impedids co che las valurs maximalas per custs d'adattaziun previsas en la lescha ston vegnir calculadas. 
La regenza grischuna sustegna da princip il sboz da l'ordinaziun. 
Intschert è però vinavant sch'ils chantuns ston stgaffir in'atgna basa legala per il sectur da construcziun tenor ils basegns da persunas impedidas u betg. 
Ultra da quai giavischa la regenza er ina reglamentaziun pli clera areguard la lingua. 
Igl è decisiv sch'igl è per exempel manegià cun noziuns sco "access ad edifizis" la zona da l'entrada principala u però l'access a tut las localitads. 
Plinavant n'èsi betg cler daco che la patruna u il patrun sto argumentar ils motivs per in nunengaschament da persunas cun impediments, entant che persunas senza impediments che aspireschan per ina plazza na pon betg pretender quai. 
La nova ordinaziun duai - sco la lescha davart l'egualitad dals impedids - medemamain entrar en vigur il schaner 2004. 
Dumondas dals esters: sa stentar per l'integraziun là, nua ch'igl è raschunaivel 
La confederaziun vul meglierar l'acceptanza da la societad e l'independenza finanziala da persunas da l'ester ch'èn vegnidas retschettas mo provisoriamain en Svizra. 
Ellas duain pudair retrair uschenumnadas "prestaziuns d'integraziun". 
Latiers tutga per exempel er il "rinforz da la cumpetenza sociala" per survegnir la capacitad d'insumma pudair turnar en lur patria. 
La confederaziun vul cuntanscher questa finamira cun reveder l'ordinaziun d'integraziun; la regenza grischuna sa dosta cunter quai. 
Per questa gruppa da persunas è la dimora permanenta en Svizra numnadamain vegnida refusada cun vigur legala. 
I n'ha perquai nagin senn da promover ina integraziun en Svizra cun mesiras supplementaras. 
Mesiras per rinforzar la cumpetenza sociala pudessan però vegnir prestadas sut il titel da l'agid da returnar en il rom d'ina procedura d'asil. 
Sco en urden considerescha la regenza percunter l'intenziun da spetgar ina contribuziun activa da persunas da l'ester per lur atgna integraziun. 
L'uschenumnada "ordinaziun da limitaziun" regla las circumstanzas per laschar suandar las famiglias da conburgaisas e conburgais cun ina permissiun da dimora. 
La lescha federala davart la dimora ed il domicil dals esters prescriva che la furmaziun professiunala da basa dals uffants stoppia esser garantida latiers. 
Perquai vul il cussegl federal reveder l'ordinaziun da limitaziun uschia, ch'i sto da princip vegnir pretendì entaifer tschintg onns da laschar suandar las famiglias. 
Encunter la finamira principala da la revisiun d'integrar giuvenils areguard la professiun n'ha la regenza grischuna da far naginas objecziuns. Però è ella sceptica areguard la via elegida. 
Per ch'uffants esters possian vegnir integrads areguard la professiun, na duessan els betg avair dapli che 14 onns cura ch'els vegnan en Svizra. 
La regenza propona perquai da fixar en l'ordinaziun ina vegliadetgna maximala empè d'in termin da dumonda da tschintg onns. 
Tuttas duas ordinaziuns duain entrar en vigur il schaner 2004. Da vischnancas e regiuns - Mulegns: La regenza ha approvà il program da sanaziun cunter la canera sin la via dal Güglia. 
Contribuziuns chantunalas a diversas instituziuns - Hotel da scola Passugg: La regenza ha approvà definitivamain il project per la construcziun nova dal tract da la curt interna e per la segunda etappa da construcziun da la restauraziun interna. La contribuziun chantunala importa var 590'000 francs. - Uniun d'interess Schaniela: La contribuziun chantunala per las sereneras communablas da las vischnancas da St. Antönien e da St. Antönien-Ascharina ha la regenza fixà sin var 670'000 francs. chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.09.2003 
Exposiziun publica da l'adattaziun dal plan directiv davart il restaurant d'autostrada Viamala 
Restaurants d'autostrada dastgan vegnir realisads dapi la midada da la pratica da la confederaziun da la mesadad da l'onn 2002 er en directa vischinanza d'ina sortida d'autostrada. 
Il plaz Tusaun "Rheinau" ch'è vegnì fixà da nov vegn ussa integrà en il plan directiv chantunal pervi da questa midada da la pratica. 
L'exposiziun publica da l'adattaziun dal plan directiv succeda dals 2 d'october fin ils 2 da december 2003. 
Il medem mument vegn er exponì il plan directiv regiunal. 
Perquai che restaurants d'autostrada dastgan vegnir construids en directa vischinanza da sortidas d'autostrada, è puspè vegnida fatga ina valitaziun dal plaz per in restaurant d'autostrada en la regiun Tumleastga / Val Schons. 
Questas lavurs èn vegnidas realisadas en stretga collavuraziun dal chantun e da la regiun. 
Ins ha examinà ils plazs Roten, Cazas, Tusaun, Seglias e Ziràn. 
Da la valitaziun dal plaz è resortì il plaz Tusaun "Rheinau" sco il meglier da tuts. 
Plan directiv anc cun il plaz "Cazas" 
Suenter che la vischnanca da Tusaun ha approvà l'entschatta da settember la realisaziun dal restaurant a l'autostrada, succeda ussa l'integraziun en il plan directiv chantunal. 
Ina da las premissas per realisar in restaurant d'autostrada en vischinanza d'ina sortida d'autostrada è tranter auter sia integraziun en il plan directiv chantunal. 
Il plan directiv chantunal ch'è vegnì approvà da curt dal cussegl federal cuntegna anc il plaz Cazas per la realisaziun d'in restaurant d'autostrada. 
La midada da la pratica da la confederaziun è succedida pir curt avant la deliberaziun dal plan directiv general chantunal tras la regenza. 
Pervi da la midada da la pratica è vegnida inditgada ina remartga correspundenta en il plan directiv chantunal. 
Cun l'adattaziun dal plan directiv currenta vegn il plan directiv adattà a las relaziuns midadas. 
Consultaziun durant dus mais 
L'exposiziun publica da quests documents ha lieu dals 2 d'october 2003 fin ils 2 da december 2003. 
Durant l'exposiziun publica po mintgin far objecziuns e propostas tar ils plans directivs exposts. 
L'exposiziun publica ha lieu a Cuira ed a Tusaun. 
Parallelamain a l'exposiziun publica ha lieu la consultaziun tar las vischnancas da la regiun e tar l'administraziun chantunala sco er l'examinaziun preliminara dal plan directiv chantunal tar la confederaziun. 
Suenter succeda la repassada dal project, la deliberaziun e l'approvaziun dal plan directiv regiunal e chantunal. 
Ils proxims pass èn alura l'elavuraziun d'in project d'exposiziun tenor il dretg davart las vias naziunalas sco er l'adattaziun da la planisaziun locala da la vischnanca da Tusaun. 
Rinviament per las medias: 
Chargiar 
qua 
la documentaziun sin l'agen computer. Gremi: uffizi da planisaziun 
Funtauna: rg uffizi da planisaziun 
Data: 29.09.2003 
Il sboz da la nova lescha davart las finanzas dal chantun Grischun va en la consultaziun entaifer l'administraziun 
La regenza grischuna vul reveder la lescha davart las finanzas dal chantun Grischun LFC da l'onn 1998 e trametta ses sboz en la consultaziun entaifer l'administraziun. 
Las valurs da l'experientscha actualas, diversas intervenziuns en il cussegl grond e la finanziaziun restanta da la cassa da pensiun chantunala pretendan ina revisiun totala, tranter auter cun ils suandants accents: 
- las premissas per la finanziaziun restanta da la cassa da pensiun chantunala, decididas dal cussegl grond l'october 2000, vegnan fixadas en detagl; 
- ils giavischs dal parlament vegnan resguardads; 
- la basa per manar las finanzas chantunalas en moda flexibla ed adattada al stgalim vegn meglierada, e 
- la LFC vegn adattada a la nova constituziun chantunala. 
Ultra da quai duain vegnir delegadas tschertas cumpetenzas finanzialas a la cumissiun da gestiun CdG ed a la regenza: Davart la realisaziun definitiva d'eventualas scursanidas globalas dal preventiv tras il cussegl grond e davart la permissiun definitiva da tut ils credits supplementars - er da tals deliberads durant ina sessiun dal cussegl grond - duai da nov pudair decider la CdG. 
La regenza duai da nov pudair conceder garanzias en il rom da la promoziun da l'economia ed augmentar las participaziuns ad ovras electricas. 
Per la delegaziun da las cumpetenzas per approvar expensas e credits a la CdG ed a la regenza duai dentant er vegnir revedì in artitgel da la nova constituziun chantunala. 
La consultaziun da la revisiun totala da la LFC e da la revisiun da l'art. 35 da la nova constituziun chantunala marscha fin la fin da november 2003. 
Nova ordinaziun davart il tubac procura per transparenza La confederaziun vul reveder totalmain l'ordinaziun davart il tubac. 
En quest connex vegn engrevgià l'obligaziun da declerar, d'annunziar e da designar. 
La regenza grischuna salida explicitamain questas stentas per transparenza. 
La nova ordinaziun fixescha p.ex. concretamain ina valur maximala per nicotin e per monoxid carbonic; la concentraziun maximala da catram vegn sbassada. 
E: La confederaziun po pretender che maletgs da colur mussian sin l'emballadi en moda explicativa las consequenzas dal fimar per la sanadad. 
Da vischnancas e regiuns 
- Planisaziun locala revedida: La regenza ha approvà la revisiun da differents meds da planisaziun da la vischnanca da Rueun. - Reconstrucziun en connex cun las malauras 2002: Fin l'onn 2006 vul la regenza investar en ina segunda etappa da realisaziun var 900'000 francs per la reconstrucziun e la sanaziun da vias e dustanzas suenter las malauras da l'atun 2002. 
En quests secturs èn entradas 148 annunzias da donns. 
Ils custs totals dals donns muntan a var 4,1 milliuns francs. 
L'emprima etappa da realisaziun è vegnida approvada da la regenza la mesadad da matg 2003. 
Contribuziuns chantunalas a diversas instituziuns 
- Promoziun da la cultura: Il museum regiunal da Tavau, la fundaziun schmelzra S-charl e la fundaziun pro claustra son Gion Müstair survegnan per divers projects contribuziuns chantunalas da totalmain var 66'000 francs. 
- Protecziun d'utschels mezmieur: La fundaziun per la protecziun da noss utschels mezmieur en Svizra survegn per ils onns 2004 fin 2007 ina contribuziun chantunala da totalmain 88'000 francs per il project "protecziun d'utschels mezmieur en il Grischun". 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.10.2003 
Tractà e deliberà la revisiun da la lescha davart ils supplements da famiglia 
La regenza vegn a preschentar al cussegl grond en la sessiun d'october 2003 in sboz per la revisiun da la lescha chantunala davart ils supplements da famiglia. 
La cumissiun permanenta per sanadad e fatgs socials dal cussegl grond ha tractà la missiva correspudenta da la regenza en sia seduta dals 22 da settember 2003 per mauns dal parlament. 
Da princip è la cumissiun stada da perina che la regulaziun giuridica vertenta dals supplements da famiglia na satisfetschia pli a las relaziuns economicas e socialas actualas e ch'ina adattaziun a las relaziuns midadas saja inditgada. 
Suenter ch'ins aveva decidì unanimamain d'entrar - schebain cun tschertas resalvas - ha la cumissiun fatg la discussiun en detagl dals singuls artitgels da la lescha. 
Tar divers artitgels èn stadas avant maun propostas da minoritad ch'èn vegnidas discutadas detagliadamain ed extendidamain. 
Quellas pertutgavan d'ina vart ils uffants resguardads e l'autezza dals supplements per uffants e da l'autra vart la gulivaziun da las grevezzas tranter tut las cassas da cumpensaziun per famiglias, quai vul dir tranter tala dal chantun e las cassas privatas da cumpensaziun per famiglias da las federaziuns professiunalas. 
La missiva da la regenza è a la fin vegnida deliberada per mauns dal cussegl grond. 
Gremi: cumissiun dal cussegl grond per sanadad e fatgs socials 
Funtauna: rg cumissiun dal cussegl grond per sanadad e fatgs socials 
Data: 08.10.2003 
L'ordinaziun davart ils medicaments veterinars accumplescha las aspectativas 
La regenza grischuna dat en tut bunas notas a la nova ordinaziun davart ils medicaments veterinars OMV. 
La finamira principala da la nova OMV, la segirezza da las victualias, vegn sustegnida essenzialmain e la via ch'in medicament va davent da la producziun sur il commerzi fin l'applicaziun tar l'animal è cumpigliada a moda chapaivla. 
Uschia è vegnida creada ina premissa impurtanta per pudair chastiar eventuals abus. 
Manaschis da tratga d'animals da niz e praticas da medis d'animals da niz vegnan uss er integrads cumplessivamain en la responsabladad per la chapaivladad da la via dals medicaments. 
Gist uschè raschunaivla è l'intenziun da transferir l'execuziun als servetschs veterinars chantunals. 
Quests pon uschia er coordinar effizientamain autras incumbensas en il sectur da la tratga d'animals da niz. 
La finala garantescha la nova OMV er la capacitad d'exportar ils products svizzers en il rom dals contracts bilaterals cun la UE. 
Dapli quitads a la regenza fa il fatg che la OMV chaschuna in surpli d'expensas considerabel per ils chantuns, scriva la regenza en sia consultaziun a l'uffizi federal da sanitad. 
A la lescha federala davart ils products terapeutics da l'onn 2002 appartegnan en tut sis ordinaziuns dal cussegl federal che han uss - per part cun midadas en cumparegliaziun cun lur entrada en vigur l'onn 2002 - percurrì sco "pachet d'ordinaziuns davart ils medicaments II" la procedura da consultaziun. 
Resch nova è mo la OMV. 
Ordinaziun 1 tar la lescha da lavur: igl è vegnì exagerà 
Quatter ordinaziuns cumpletteschan la lescha da lavur LL actuala. 
Cun la revisiun da l'ordinaziun 1 vul la confederaziun suttametter a la lescha da lavur da nov tut il persunal d'ospitals e da clinicas da dretg public, e quai per il sectur dal temp da lavur e da paus. 
La regenza grischuna è da l'avis che las relaziuns da servetsch da dretg public en ospitals e clinicas porschian avunda protecziun a las emploiadas ed als emploiads en dumondas dal temp da lavur e da paus. 
Perquai n'èsi betg chapaivel pertge ch'il project da revisiun ch'era oriundamain restrenschì a medias assistentas e medis assistents duai vegnir extendì sin tut il persunal. 
La regenza refusa perquai questa ordinaziun. Lavurs da concept per novs meds d'instrucziun èn vegnidas surdadas Trais gruppas da project vegnan ad elavurar en il decurs da l'onn proxim la basa da decisiun correspundenta. 
Per questas lavurs da concept ha la regenza approvà var 25'000 francs. 
Da vischnancas e regiuns 
- Vrin: La regenza ha approvà la revisiun da la lescha da taglia. 
- Sursaissa: Sin la via chantunala tranter Affeier e Meierhof vegn la fracziun da "Chummenbühl" marcada sin ina lunghezza da 200 meters sco traject entaifer il vitg. 
La spertadad maximala importa qua 60 km/h. - Planisaziuns localas revedidas: La regenza ha approvà la revisiun da differents meds da planisaziun da las vischnancas da Sta. Maria V.M., Schiers, Sumvitg e Tschlin. Contribuziuns chantunalas a diversas instituziuns 
- Associaziun da las ludotecas dal Grischun: Per l'onn da gestiun 2003 survegn l'associaziun ina contribuziun da sustegn da 20'000 francs. 
- Clinica psichiatrica Beverin: Per edir il cudesch "Richard La Nicca - Bilder der Baukunst" ha la regenza approvà ina contribuziun totala da 124'000 francs. 
- Institut per turissem e temp liber da la HTW Cuira / Academia Engiadina / BAK Basel Economics: Per ils projects "crear valurs regiunalas en il turissem", "subregiunalisaziun da prognosas turisticas en il territori alpin vi da l'exempel dal chantun Grischun" e "monitoring: structuras economicas regiunalas dal turissem en il chantun Grischun" ha la regenza garantì ina contribuziun totala da 125'000 francs. 
Projects da vias 
- Samedan: La regenza ha approvà il project per l'uschenumnà "sviament pitschen" (colliaziun da la via veglia engiadinaisa - cruschada Chaunt da San Bastiaun / via retica). Uschia pon vegnir guntgids il passadi da la viafier retica sper l'En e la stretga sin la via San Bastiaun. - Trun: Il program da sanaziun cunter la canera per la via sursilvana è vegnì approvà. - Vaz: Il nov passape per lung da la via dal Güglia entaifer il vitg da Lai (territori da Clavadorias) po vegnir construì. La regenza ha approvà il project e deliberà ina contribuziun chantunala da var 85'000 francs. Chaussas persunalas 
El cumenza sia plazza il 1. da schaner 2004. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.10.2003 
Pass dal Flüela: "Pro Flüela" da nov cun responsabladad 
Cun l'avertura dal tunnel dal Vereina il november 1999 tutga il pass dal Flüela tar las vias da pass che na vegnan betg pli tegnidas avertas durant l'entir onn. 
Er en l'avegnir vegn la via dal pass dal Flüela perquai ad esser serrada da l'emprima fin d'emna da schaner fin il 1. da matg per mintga traffic da transit. 
Per il temp transitori dals 15 da november fin l'emprima fin d'emna da schaner sco er per il temp dal 1. da matg fin ils 31 da matg èn il chantun e l'uniun "Pro Flüela" s'accordads per in onn da prova da surdar il servetsch d'enviern ed il mantegniment da la via - sco tar il pass dal Lucmagn - als purtaders privats "Pro Flüela". 
Als custs che resultan da quai paja il chantun ina contribuziun pauschala da 80'000 francs. 
Questa regulaziun tegna quint dal fatg ch'il termin da la serrada d'enviern definitiva e da l'avertura da primavaira ha adina puspè dà motiv a discussiuns per part animadas. 
Ultra da quai resguarda la regulaziun las mesiras da spargn concludidas da la regenza damai ch'ils custs dal chantun per tegnair avert il pass durant il temp transitori e per l'avertura da primavaira pon vegnir reducids considerablamain. 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
Data: 23.10.2003 
Agids d'investiziun: novas directivas per las pendicularas 
Il chantun Grischun ha dà ina nova basa a sia pratica da promoziun per ils credits d'agid d'investiziun a las pendicularas. 
Da nov vegnan integrads ils indicaturs da l'economia da manaschi pli fitg che fin uss en la valitaziun. 
Las ponderaziuns strategicas e regiunalas survegnan dapli paisa e la pressiun da midar las structuras vegn accentuada explicitamain. 
Lescha davart las vias: las vischnancas ston pajar dapli 
La regenza ha adattà las disposiziuns executivas tar la lescha davart las vias vertenta. 
La revisiun da las disposiziuns executivas tar la lescha davart las vias era vegnida incumbensada dal cussegl grond durant la sessiun d'avust. 
Reducziun da las premias: l'execuziun è vegnida reglada da nov 
Ils daners per la reducziun da las premias èn vegnids pajads, en il senn d'ina soluziun transitoria, l'onn 2003 tant directamain a persunas privatas sco er a tschertas cassas. 
Davent da l'onn 2004 vegnan pajadas las reducziuns da las premias mo pli a las uschenumnadas "persunas cun dretg d'ina reducziun". 
La regenza ha approvà il concept correspundent per l'execuziun da la reducziun da las premias. 
Convenziun da l'ONU cunter la tortura: realisaziun tras in concordat 
Il chantun Grischun sustegna la ratificaziun dal "protocol facultativ tar la convenziun da l'ONU cunter la tortura ed auters tractaments u chastis crudels, inumans u degradants". 
Ils custs per la realisaziun naziunala dal protocol na sa laschan dentant anc betg prevair e stimar il mument sin plaun naziunal e chantunal. 
En quest senn era gia s'exprimida er la conferenza da las directuras chantunalas e dals directurs chantunals da giustia e polizia. 
- Glion: La nova lescha davart las taxas da cura e la taxa per promover il turissem po entrar en vigur. 
La regenza l'ha approvada. Contribuziuns chantunalas a diversas instituziuns 
- Agid umanitar: La regenza ha accordà totalmain 34'000 francs. 
- Promoziun da cultura: Per 18 ovras ed occurrenzas culturalas ha la regenza deliberà totalmain 125'000 francs. 
- Infrastructuras turisticas ed autras: Per l'avertura dal stabiliment da temp liber Fontanivas a Mustér e per il nov center dal parc naziunal a Zernez ha la regenza empermess totalmain var quatter milliuns vi da credits d'investiziun da la confederaziun e var in milliun vi da contribuziuns chantunalas. 
- Skis e snowboard: Il chantun vegn a sustegnair finanzialmain trais occurrenzas en l'Arena da las Alps il proxim enviern: il cup mundial da snowboard FIS, il cup mundial da skis FIS ed il cup mundial skicross FIS. 
Totalmain ha la regenza empermess per quai var 60'000 francs en furma da contribuziuns ed ina garanzia da deficit da var 30'000 francs. 
Persunal 
- Chapitani Robert Willi è vegnì numnà en la posiziun d'in litinent colonel ad emprim substitut e primlitinent Gianfranco Albertini en la posiziun d'in maior a segund substitut dal cumandant da la polizia chantunala dal Grischun. 
Els entschaivan lur novas funcziuns il 1. da schaner 2004. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.10.2003 
Midada da las tariffas da contribuziun da la cassa da cumpensaziun per famiglias (CCF) 
La regenza approvescha la revisiun parziala da las disposiziuns executivas tar la lescha davart ils supplements da famiglia. 
Cun l'augment dal supplement da famiglia per il 1. da schaner 2003 èn vegnidas augmentadas las tariffas da contribuziun dals patruns, la contribuziun da finanziaziun sco er la tariffa da contribuziun da las persunas cun activitad da gudogn independenta che han il dretg da retratga. 
Il svilup finanzial da la CCF chantunala è actualmain meglier che prognostitgà oriundamain. 
La regenza concluda perquai da sbassar la tariffa da contribuziun dals patruns da 1.95 % a 1.80 % sco er da sbassar la contribuziun da finanziaziun dals lavurants da la CCF a las persunas cun activitad da gudogn independenta da la CCF da 0.12 % a 0.11 % da la summa da la paja brutta. 
Questa revisiun parziala entra en vigur il 1. da schaner 2004. 
Consultaziun dal sboz dal rapport davart la ratificaziun da la charta sociala europeica 
La charta sociala europeica sco cunvegna internaziunala ha da princip la finamira d'assimilar pass per pass las relaziuns economicas e socialas dals commembers da las partidas contrahentas. 
La regenza ha prendì posiziun areguard il sboz dal rapport davart la ratificaziun da la charta sociala europeica. 
En il chantun Grischun è realisabla in'assimilaziun a la cunvegna cun in sforz legislativ minimal. 
La posiziun è sa referida oravant tut a dumondas davart il dretg da chauma, il tractament egual tar prestaziuns da famiglia sco er davart il tractament egual en il sectur dal provediment social. 
Tractament staziunar en chasas da tgira e partiziuns da tgira 
La regenza approvescha il contract tariffar dals 21 da fanadur 2003 tranter la federaziun chasas ed ospitals (C+O) e la santésuisse dal Grischun concernent il tractament staziunar en chasas da tgira e partiziuns da tgira. 
Da vischnancas e regiuns 
- Malix: Las revisiuns parzialas da la lescha da construcziun sco er dal plan da zonas parzial 1:2'000 "Müli/Pala" deliberadas il 1. da december 2000 ed ils 23 da matg 2003 vegnan approvadas da la regenza. - Roveredo GR, Lumino, Arbedo-Castione e S. Antonio: Il cunfin chantunal Grischun - Tessin tranter las vischnancas da Roveredo GR e las vischnancas tessinaisas da Lumino, Arbedo-Castione e S. Antonio vegn approvà tenor il plan 1:10'000 da l'avrigl 2003. 
- Alvagni vitg: La regenza concluda d'integrar la chasa d'attempads e da tgira Albula en la glista da las instituziuns a lunga durada (glista da las chasas da tgira) dal chantun Grischun, e quai cun effect davent dal 1. da december 2003. Contribuziuns chantunalas a diversas instituziuns 
- Schlans: La vischnanca è vegnida pertutgada zunt fitg da las malauras dal mais da november 2002. 
Per renovar ed amplifitgar l'indriz per la provisiun d'aua garantescha il chantun contribuziuns als custs cun dretg da contribuziun da totalmain 309'000 francs. 
- Mesauc, Soazza, Lostallo, Leggia, Grono, Roveredo, Castaneda, Buseno: Il project "refar selvas da chastagners, 2. etappa" cun custs totals da 390'000 francs vegn approvà. 
A las vischnancas vegn garantida ina contribuziun chantunala da 105'000 francs. 
- Arosa: La regenza concluda d'integrar la revisiun dal cataster d'Arosa en il program da mesiraziun 2003 e garantescha ina contribuziun da 11'800 francs als custs imputabels che restan suenter la deducziun da las contribuziuns federalas. - Val Müstair: A la societad da megliuraziun Val Müstair vegnan concedids 150'000 francs per la terz'etappa da la revitalisaziun dal Rom. - Museum d'art dal Grischun: Per il project "Andrea Garbald (1877-1958), fotograf" deliberescha la regenza ina contribuziun da sustegn da 13'000 francs. 
Projects da vias 
- 1.75 milliuns francs ha la regenza approvà per differents projects da vias: 
- mir da sustegn nord, tunnel Val d'Infiern, via da Calanca-Mesauc 
- mir da sustegn sid, tunnel Val d'Infiern, via da Calanca-Mesauc 
- lavurs d'impressari, San Vittore, via taliana A13-Mesauc 
- La regenza approvescha il program da sanaziun cunter la canera per la via dal Fuorn en il sectur da la vischnanca da Müstair. chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.10.2003 
Tariffas per las chasas da tgira 2004 
Tenor la lescha per promover la tgira da malsauns ha la regenza fixà las tariffas maximalas per abitantas ed abitants da chasas da tgira per l'onn 2004. 
Las novas tariffas importan tut tenor il stgalim da tgira tranter 100 francs e 190 francs per di da tgira e per abitant. 
Las tariffas valan per las purschidas sustegnidas cun contribuziuns dal chantun per la tgira ed assistenza staziunara da pazients stabels e da persunas attempadas. 
Da vischnancas e regiuns 
- Cumbel, Degen, Lumbrein, Murissen, Vella, Vignogn, Vrin: La regenza approva las novas leschas davart l'incassament da taxas da cura e da contribuziuns per promover il turissem. - Leggia: La revisiun totala da la lescha communala da taglia dals 30 da settember 2003 po entrar en vigur. 
- Mustér, Lumbrein: Sin dumonda da las vischnancas ordinescha la regenza l'introducziun dal register funsil federal en singuls territoris parzials da la vischnanca. - Malauras november 2002: Per mesiras da reparaziun en ils territoris da las vischnancas da Mustér, Sumvitg, Trun, Schlans, Breil, Rueun, Glion, Schluein, Falera, Val S. Pieder, Vella, Suraua, Lumbrein, Cuira, Churwalden, Surava, Tinizong, Sour, Grüsch e Vaz sut conceda la regenza totalmain 674'000 francs. 
L'uffizi federal per aua e geologia ha garantì ina contribuziun federala da 55 %. 
Contribuziuns chantunalas a diversas instituziuns 
- Sport-toto: Dals meds dal fond da sport-toto ha la regenza concedì contribuziuns da totalmain 12'000 francs al club d'unihockey Rot-Weiss Cuira, al club d'unihockey Alligator Malans, a l'uniun da gimnast(a)s artistic(a)s dal Grischun ed al club da skis Sarsura Zernez. 
Projects da vias 
1,1 milliuns francs ha la regenza permess per: 
- acquist da terren, plazza da controlla per il traffic da camiuns pesants Unterrealta, A13b Tusaun-La Punt 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 6.11.2003 
Project grischun d'intervenziun cunter violenza a chasa è lantschà cun l'emprima maisa radunda 
Suenter ch'il project grischun d'intervenziun cunter violenza a chasa ha pudì vegnir lantschà il 1. da settember 2003 sut la direcziun dal post da stab per dumondas d'egualitad, ha gì lieu ultimamain l'emprima scuntrada da la maisa radunda. 
Cussegliera guvernativa Eveline Widmer-Schlumpf ha beneventà las represchentantas ed ils represchentants da las autoritads ed organisaziuns participadas ch'eran vegnidas envidadas dal post da stab per dumondas d'egualitad dal chantun Grischun a la maisa radunda. 
En ses pled da bainvegni ha ella fatg attent al studi interreg "... perquai che paraids na san betg discurrer". 
Il studi aveva mussà ch'igl exista en il Grischun in basegn d'optimar la sensibilisaziun cunter violenza a chasa e da meglierar las pussaivladads tar la collavuraziun tranter autoritads ed organisaziuns. 
Il project d'intervenziun ch'è vegnì introducì fin uss en 10 chantuns e citads saja in instrument adequat per meglierar la relaziun tar questa problematica pretensiusa. 
Sulettamain cleras strategias d'agir ed ina collavuraziun interdisciplinara possian limitar la violenza a chasa e dar da chapir a medem temp che l'intoleranza da la violenza na sa ferma betg avant l'isch-chasa. 
A la maisa radunda sa participeschan la polizia chantunala, la polizia da la citad da Cuira, la dretgira districtuala da la Plessur, l'autoritad tutelara da Razén, il post da cussegliaziun per l'agid a victimas dal Grischun, il servetsch social regiunal Partenz / Signuradi / Tschintg Vitgs, la chasa da dunnas dal Grischun, ina represchentanta da las migrantas, la polizia d'esters e la procura publica. 
La maisa radunda, a la quala las strategias d'intervenziun da las autoritads ed organisaziuns duain vegnir messas en dumonda e meglieradas, è il gremi il pli impurtant dal project. 
Gist en vista a l'offizialisaziun da la violenza a chasa en la legislaziun penala ed en la nova lescha chantunala da polizia ch'è vegnida tramessa en la consultaziun e che prevesa da spedir davent l'autur dal delict, ston vegnir chattadas novas furmas da la realisaziun. 
Durant la fasa da project che dura trais onns vegn la maisa radunda a sa radunar quatter fin sis giadas sut la direcziun dal post da stab per dumondas d'egualitad. 
Las sesidas vegnan manadas d'ina moderaziun externa. 
Gremi: post da stab per dumondas d'egualitad 
Funtauna: rg post da stab per dumondas d'egualitad 
Data: 11.11.2003 
In onn suenter las malauras dal november 2002 
Grazia a l'aura favuraivla han las lavurs da rumida e da reparaziun pudì vegnir fatgas tenor plan en las regiuns da malaura. 
Las lavurs ch'èn vegnidas resguardadas sco urgentas han pudì vegnir terminadas avant il cumenzament da l'enviern. 
Il rest da las lavurs vegn fatg l'onn che vegn. 
La summa totala dals donns da var 150 milliuns francs, stimada paucas emnas suenter las malauras, è sa cumprovada. 
Als custs restants per las vischnancas da 80 milliuns francs sa participeschan la confederaziun ed il chantun cun var 60 milliuns francs. 
Entradas da donnaziuns da var 6 milliuns francs duain minimisar ils custs restants ch'èn anc avant maun. 
Per il chantun resultan custs da 17 milliuns francs per reparar ils donns vi da la rait da vias chantunalas. 
Ils maletgs èn anc en buna memoria: precipitaziuns extraordinarias durant trais dis, nundumbraivlas sbuvadas e bovas grondas, acziuns da salvament dramaticas, donns da gronda surfatscha vi dal terren e vi da las infrastructuras, ina vasta clamada en servetsch da pumpiers, da l'armada e da la protecziun civila, ina buna superaziun dals eveniments en las vischnancas e ... blera fortuna! 
Quai èn in pèr datas caracteristicas da las malauras da la mesadad dal november 2002. 
Bilantscha dals donns 
Da devastaziuns e destrucziuns èn vegnidas pertutgadas totalmain 164 da las 208 vischnancas en moda e dimensiun differenta. 
Da las vischnancas èn vegnids rapportads en tut 395 cas da donns. 
Tar l'assicuranza d'edifizis èn vegnidas inoltradas ultra da quai 640 annunzias da donns. 
La summa totala dals donns chaschunads da las malauras importa var 150 milliuns francs. 
Rumida e reparaziun 
Appartegnents da la protecziun civila e da l'armada han prestà en ina emprima fasa lavurs preziusas e bainvisas da rumida e da reparatura. 
Latiers èn stadas en il center sco mesiras immediatas da reconstruir ina protecziun commensurada cunter aua gronda, far liber letgs d'uals e segirar scarpas instabilas. 
La rumida svelta da terren da cultira avess gì da reducir las perditas da racolta. 
L'aura favuraivla ha pussibilità che las lavurs ch'eran vegnidas resguardadas sco urgentas han pudì vegnir terminadas quest onn. 
L'assicuranza d'edifizis da sia vart ha pudì reglar ed indemnisar quest onn la pli gronda part dals donns annunziads. 
Finanziaziun 
Las assicuranzas han pajà contribuziuns da 30 milliuns francs (cumpriu la cassa per donns elementars) a la summa totala dals donns da var 150 milliuns francs, e quai oravant tut a possessurs d'edifizis sco er a la viafier retica. 
Als custs da var 80 milliuns francs che resultan per las vischnancas han la confederaziun ed il chantun pajà contribuziuns da 60 milliuns francs, 40 milliuns francs da quels mo la confederaziun. 
Latiers èn vegnids 20 milliuns francs da la confederaziun per ils donns da la viafier retica. 
Uschia dastgassan restar a las vischnancas custs restants da var 20 milliuns francs. 
Cun il retgav da diversas acziuns da collecta da var 6 milliuns francs pon quests custs restants vegnir minimisads vinavant. 
Numerus projects èn gia cumpensads. 
Ils custs dal chantun importan totalmain 37 milliuns francs, da quels èn 20 milliuns francs contribuziuns a las vischnancas. 
La regenza ha drizzà al cussegl federal ina dumonda per agid spezial en la dimensiun da cas cumparegliabels en autras regiuns da la Svizra. 
Sco agid immediat, agid transitori ed agid subsidiar è ultra da quai gia vegnida pajada a persunas privatas la summa da var 250'000 francs per cas da direzza. 
Tant las vischnancas sco er ils uffizis chantunals han prestà lavur extraordinaria. 
Davart la bilantscha dals donns, la reparaziun dals donns ed ils criteris per l'attribuziun da meds finanzials (incl. las donaziuns) vegnan las vischnancas infurmadas proximamain en moda directa e detagliada d'ina cumissiun "donns da malaura" ch'è vegnida installada aposta per quai. 
Chargiar 
qua 
ulteriuras infurmaziuns detagliadas e galarias da maletgs sin l'agen computer. 
Gremi: Cummissiun donns da malaura 
Funtauna: rg Cummissiun donns da malaura 
Data: 12.11.2003 
Revisiun da la ordinaziun federala davart la protecziun cunter canera (OPC) 
La regenza prenda posiziun davart il segund sboz da la revisiun da la OPC. 
Ella deplorescha la prolungaziun dals termins per sanar las vias cunter la canera (fin ils 31 da mars 2015 per las vias naziunalas, fin ils 31 da mars 2018 per las vias principalas e per tut las autras vias), tant pli che quella na fiss necessaria tenor il stadi da la realisaziun en il chantun Grischun. 
Tuttina è ella conscienta che las prolungaziuns dals termins proponidas èn inevitablas sco consequenza da las mesiras da spargn da la confederaziun. 
Cun la refurma da la gulivaziun da finanzas ed incumbensas tranter la confederaziun ed ils chantuns (RFI) vegn la confederaziun a sa retrair da l'execuziun e da la finanziaziun da sanaziuns cunter la canera. 
Cun in sguard sin l'ulteriura concretisaziun da la NGF dumonda la regenza da garantir che las contribuziuns da sanaziun restantas da la confederaziun da var 1,4 milliardas francs vegnian er repartidas als chantuns. 
Salidadas vegnan la simplificaziun e l'optimaziun da la procedura per sanar las vias cunter la canera. 
Consultaziun cumplementara concernent la revisiun da la lescha davart las armas 
En ina consultaziun cumplementara concernent la revisiun da la lescha davart las armas refusa la regenza la registraziun proponida dal possess d'armas. 
Tenor l'avis da la regenza na sa lascha uschia betg cuntanscher la finamira centrala avisada da la revisiun, numnadamain da cumbatter en moda effectiva l'abus d'armas cun mesiras preventivas. 
Plinavant vegn la refusa motivada cun problems executivs pratics en ils chantuns sco er cun aspects giuridics da la lescha federala davart la protecziun da datas. 
Revisiun totala da la lescha da submissiun 
La regenza ha deliberà per mauns dal cussegl grond la missiva tar la cunvegna interchantunala davart las acquisiziuns publicas revedida e davart la revisiun totala da la lescha da submissiun. 
Cun la participaziun a la cunvegna interchantunala vegn realisada la cunvegna bilaterala tranter la UE e la Svizra concernent las acquisiziuns publicas. 
Il medem mument vegnan armonisadas en l'entira Svizra diversas prescripziuns da submissiun. 
Per il martgà naziunal duain vegnir dauzadas las limitas minimalas existentas che decidan tge tip da procedura che vegn duvrà. 
La missiva vegn tractada dal cussegl grond en la sessiun dal favrer 2004. 
La messa en vigur dals decrets revedids è previsa per la mesada dal 2004. 
Lescha davart la promoziun da la tgira d'uffants cumplementara a la famiglia en il chantun Grischun 
La lescha davart la promoziun da la tgira d'uffants cumplementara a la famiglia en il chantun Grischun vegn messa en vigur per ils 15 da november 2003. 
Il medem mument relascha la regenza las disposiziuns executivas respectivas. 
Il pievel grischun aveva acceptà questa lescha ils 18 da matg 2003. 
Da vischnancas e regiuns 
- Madulain: Il plan da zonas parzial e plan general da furmaziun 1:1'000 Fops dals 13 d'avust 2003 vegn approvà cun la resalva ch'i stoppia vegnir resguardada en la part da l'ost da la zona ina distanza minimala da 18 m envers la lingia da la viafier retica per locals sensibels a canera. - Tavau, Tusaun: Las revisiuns parzialas da las constituziuns communalas èn vegnidas approvadas da la regenza. - Bravuogn: La regenza ha concludì d'integrar la revisiun dal cataster da Bravuogn, sort 5, en il program da mesiraziun 2003. - Seewis: La revisiun da la mesiraziun uffiziala da Seewis, sort 3, vegn approvada da la regenza. - Braggio: La revisiun parziala da la lescha da taglia po entrar en vigur. 
La regenza l'ha approvada. 
- Castaneda: La revisiun totala da la lescha da taglia da la vischnanca da Castaneda vegn er approvada da la regenza. 
Contribuziuns chantunalas a diversas instituziuns 
- Teater da la citad da Cuira: Per la stagiun 2003/2004 vegn concedida da la regenza ina contribuziun da 180'000 francs. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 12.11.2003 
Votaziun chantunala dal pievel dals 30 da november 2003: "Puspè metter en urden las finanzas dal chantun" 
Stefan Engler, president da la regenza 
I dat temps en ils quals tut sa mida. 
L'emprim na s'accorschan ins strusch da quai. 
E sche tuts s'accorschan han ins savens gia manchentà l'adattaziun ad uras. 
Ins sto pia midar insatge, avant ch'ils blers s'accorschian ch'ins sto far las midadas. 
Precis uschia ans vai oz cun il deficit dal maun public. 
In stadi che ha ina giada fatg debits na sa senta betg pli en cas da concepir il futur da la societad. 
El na giauda betg pli gronda confidenza tar las burgaisas ed ils burgais, tar l'economia e tar ils investurs e - forsa il mender - el creescha circumstanzas concernent la politica da finanzas ch'èn ina chargia per las generaziuns futuras. 
Il confess general da vulair sanar las finanzas dal chantun vegn anc svelt fatg. 
Sch'i sa tracta però da la realisaziun, gartegi a tuts da cumprovar cun arguments buns e fictivs che spargnar saja bain bun e dretg, ma gist tar questa dumonda giaian ins vias pulainas. 
Da vulair sanar las finanzas d'in chantun è ina incumbensa gist uschè cumplexa sco difficila, oravant tut però nunpopulara. 
Quai è mo da dumagnar sch'ins mussa communablamain la voluntad e la prontezza da bandunar las posiziuns maximalas e da tschertgar cumpromiss stabils. 
Nus stuain puspè emprender da pudair viver cun las resursas che stattan a disposiziun. 
L'illusiun dal spargnar senza dolurs 
La regenza ed il parlament n'han betg laschà per bun da far grondas ponderaziuns davart la necessitad da gulivar las finanzas. 
Na, els han agì en moda curaschusa e da lunga vesida cur ch'els han deliberà in pachet da mesiras da passa 200 mesiras singulas per distgargiar las finanzas dal chantun. 
Quest pachet da refurma duai - a partir da l'onn 2004 - surtut sbassar ils custs, auzar decisamain tschertas entradas e metter en dumonda structuras bloccadas er entaifer l'administraziun chantunala. 
La realisaziun da l'entir pachet da mesiras che duai metter en urden las finanzas chantunalas, pretenda per part ina revisiun da leschas chantunalas. 
Ils 30 da november da quest onn votain nus Grischunas e Grischuns davart ina emprima part da quellas adattaziuns da leschas. 
La regenza recumonda en quest connex d'approvar en moda integrala las adattaziuns da leschas ch'il cussegl grond gida a purtar. 
Cun acceptar ils 10 projects da lescha mussain nus che nus na vulain betg viver permanentamain "a credit" e sur nossas relaziuns. 
I renda da spargnar 
Jau conced che spargnar po mintgatant esser dolurus, sche disas daventadas charas vegnan tuttenina messas en dumonda. 
Ma gist quai signifitga er ina schanza da metter en dubi chaussas tradiziunalas. 
I vala la paina da s'engaschar per in stadi productiv e finanzialmain saun, che stgaffescha per sias burgaisas e ses burgais insumma pir ils spazis libers per furmar e concepir la vita sociala. 
Perquai è il pachet da spargn er in project per il futur, per il qual i vala la paina da s'engaschar. 
Gremi: Regenza 
Funtauna: rg Regenza 
Data: 13.11.2003 
Votaziun Chantunala dal pievel dals 30 da november 2003: "Na a l'iniziativa da linguas, sbagliada dal puntg da vista da la politica da linguas e da furmaziun" 
Claudio Lardi, cusseglier guvernativ 
Il cussegl grond ha accordà l'instrucziun da linguas estras a las scolas secundaras, realas ed a las classas pitschnas dal stgalim superiur dal Grischun cun las relaziuns ed ils basegns dal Grischun sco er reglà quella tenor las finamiras svizras surordinadas. 
El ha fatg quai cun responsabladad e sa dond tutta fadia da chattar il meglier concept per las scolaras ed ils scolars grischuns dentant er per noss chantun triling. 
La concepziun da l'instrucziun da linguas estras persvada - quai conferma in'expertisa - er dal puntg da vista linguistic. 
Ella garantescha en l'instrucziun quella cuntinuitad ch'è decisiva per emprender ina lingua. 
Il concept sa basa sin la persvasiun che nossas trais linguas chantunalas èn linguas naziunalas cumplainas ed in bain prezius ch'igl è bun da promover e da tgirar er en vista a nossa economia. 
La situaziun linguistica en il Grischun è autra che quella en chantuns monolings. 
Igl è in fatg incontestà che tut ils giuvenils emprendan supplementarmain la lingua mundiala englais. 
Ma perquai ch'er il franzos ha sia muntada, ha il cussegl grond garantì che mintga scolara e mintga scolar ha, sch'el vul, la pussaivladad d'emprender franzos al stgalim superiur da la scola populara. 
Ils 30 da november 2003 vuschais Vus, charas conburgaisas e chars conburgais, davart l'uschenumnada iniziativa da linguas. 
Questa iniziativa sto vegnir refusada per motivs da la politica da furmaziun, economica e da linguas. 
1. L'iniziativa surdumonda las scolaras ed ils scolars ch'han auters duns che quels linguistics e marginalisescha scolaras e scolars cun difficultads d'emprender. 
En nagin auter chantun na prendan ins en consideraziun da ristgar da far in experiment cun scolaras e scolars, a moda ch'en la 1. classa da la scola reala e secundara vegn entschavì cun l'instrucziun da lingua estra en ina segunda lingua naziunala e cun l'instrucziun d'englais. 
Per scolaras e scolars da la 7. classa chaschuna l'iniziativa: 
- per part in augment massiv dal dumber da las lecziuns obligatorias; p.ex. 40 lecziuns obligatorias, da las qualas 15 lecziuns da lingua a l'emna per Rumantschas e Rumantschs, 
- l'entschatta a medem temp cun duas linguas estras, uschia ch'ins perda la cuntinuitad en l'acquisiziun d'ina lingua, 
- uras libras en l'urari e malnizzaivlas, cumplicaziuns tar ils transports da scolaras e scolars, 
- fin da la scola pli tard e damain temp per far pensums, per participar a la vita da famiglia, per absolver roms facultativs u per sa deditgar ad activitads ordaifer la scola (musica, sport). 
Ella chaschuna annualmain custs supplementars da var 5 milliuns francs al chantun ed a las vischnancas. 
3. Las scolas ston integrar ulteriuras lecziuns obligatorias da lingua per classa en la planisaziun da l'instrucziun, ston metter a disposiziun stanzas da scola, engaschar las persunas d'instrucziun necessarias ed organisar ils transports basegnaivels da scolaras e scolars. 
4. L'iniziativa indeblescha las linguas chantunalas talian e rumantsch. 
Gia il titel "iniziativa per mantegnair l'egualitad da las schanzas da la giuventetgna grischuna" po svegliar il sentiment che las linguas naziunalas duvradas en il chantun sajan bain bunas; ma che egualitad da las schanzas haja mo, tgi che lascha d'ina vart nossas linguas chantunalas. 
5. Il Grischun talian vegn discriminà: Dal Grischun talian vegnissan en l'entira Svizra ils sulets giuvenils senza instrucziun obligatoria d'englais. 
6. Perder, per cas che l'iniziativa vegniss acceptada, perdess segiramain ed en mintga cas ina lingua chantunala. 
Schizunt il giudicat linguistic spezial dumandà constatescha che l'iniziativa ha in pitschen resultat per il franzos e ch'ella indeblescha las linguas chantunalas. 
Il cussegl grond As recumonda cun 93 : 6 vuschs da refusar l'iniziativa. 
Jau As recumond ensemen cun la regenza e cun persvasiun, da votar da NA a l'iniziativa per mantegnair l'egualitad da las schanzas da la giuventetgna grischuna; ina iniziativa ch'è sbagliada dal puntg da vista da la politica da linguas e da furmaziun. 
Gremi: Departament d'educaziun, cultura e protecziun da l'ambient 
Funtauna: rg Departament d'educaziun, cultura e protecziun da l'ambient 
Data: 13.11.2003 
Las vischnancas portan a partir da 2004 var 2/3 dals custs supplementars da las scolas spezialas 
A partir da 2004 vegnan las vischnancas a stuair pajar 40 enstagl da 30 francs per uffant e di da scola a las scolas spezialas. 
La regenza ha approvà la revisiun parziala da las disposiziuns executivas tar la lescha d'impedids. 
Necessaria daventa ina nova repartiziun dals custs, perquai che la confederaziun reducescha sias contribuziuns a las scolas spezialas cun ses program da distgargia. 
Per las scolas spezialas en il Grischun chaschuna quai perditas d'entradas da var 770'000 francs. 
Surveglianza da scola e da scolina: i restan anc tschintg districts d'inspecziun 
En il sectur da la surveglianza da scola vegn il chantun Grischun da nov repartì en tschintg districts d'inspecziun. 
Ils singuls teams districtuals e lur prestaziuns da servetsch vegnan accordads da nov vicendaivlamain fin l'onn da scola 2004/2005. 
Er las 17 localitads privatas da fin uss vegnan bandunadas en favur da tschintg centers regiunals d'inspecziun a Tusaun, Landquart, Glion, Samedan e Puschlav. 
Da vischnancas e regiuns 
- Maiavilla: La regenza ha approvà il concept da sanaziun cunter la canera per la via naziunala N 13, la via dal Luzisteig, la via da Ragaz, la via da Fläsch, la via da Jenins e la via da Boval en il sectur da la vischnanca. - Planisaziuns localas revedidas: La regenza ha approvà la revisiun da differents meds da planisaziun da la vischnanca da Scuol. - Consorzi per aua persa da l'Engiadin'ota: Suenter che la vischnanca da Silvaplauna è extrada dal consorzi, han ins stuì reveder parzialmain il statut d'organisaziun. La regenza ha approvà la nova versiun. 
Contribuziuns chantunalas a diversas instituziuns 
- Fundaziun istorica militara dal chantun Grischun: Per endrizzar in museum dal train sin il St. Luzisteig èn vegnids concedids 20'000 francs. 
- Almanacco Mesolcina-Calanca: La regenza ha approvà 6000 francs per l'ediziun da la 67avla annada 2004. 
Contribuziuns da sport-toto: Var 12'000 francs survegnan per differents projects il CS Bernina Puntraschigna, il club da hockey Cuira Capricorns, l'uniun da gimnasts artistics dal Grischun ed ils tiradurs da sport Landquart. 
Persunal 
- Urs Ackermann, Cuira, è vegnì elegì sco adjunct e manader da l'analitica en il laboratori chantunal per controlla da victualias. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.11.2003 
Las pussaivladads per promover l'economia vegnan meglieradas 
La lescha per promover l'economia publica daventa la "lescha per promover il svilup economic en il chantun Grischun". 
La midada dal num vegn accumpagnada d'ina extensiun da sia applicaziun. 
La regenza ha deliberà la missiva correspundenta per mauns dal cussegl grond. 
L'emprima lescha per promover l'economia publica è vegnida creada l'onn 1974 en connex cun la promoziun da la regiun da muntogna. 
Ils onns 1979 e 1979 èn vegnidas fatgas duas revisiuns. 
Tras la nova lescha duai vegnir promovì il svilup economic cun la finamira da garantir las plazzas da lavur existentas e da crear novas. 
Cun la revisiun proponida vuless la regenza garantir la cumpetitivitad da la promoziun grischuna da l'economia. 
Per quest intent vegnan perfecziunads ils instruments vertents e creads novs instruments da promoziun. 
Per part sa tracti er da dar ina meglra basa legala a tschertas activitads da fin uss. 
Plinavant stgaffescha questa lescha la basa legala per il concept chantunal per stabiliments da sport. 
La revisiun metta tranter auter ils sequents accents: 
- La creaziun ed amplificaziun d'interpresas pitschnas e mesaunas (IPM) duai pudair vegnir sustegnida da nov surtut cun emprests da daners. 
- Emprests da daners èn previs er per l'hotellaria. 
Quests emprests furman in instrument independent dal chantun e n'èn betg pli liads a la promoziun tras la societad svizra da credit d'hotel (SCH). 
- Contribuziuns a la creaziun da l'infrastructura da telecommunicaziun pudevan per part gia vegnir pajadas. 
Da nov èn previsas contribuziuns da gestiun (per exempel per la transmissiun) sco er la pussaivladad ch'il chantun po, en cas excepziunals, sa participar a las interpresas correspundentas (Tele-Rätia). 
- En cumbinaziun cun incaricas da prestaziun pon vegnir concedidas contribuziuns da gestiun ad instituziuns. 
Fin uss eran contribuziuns mo pussaivlas per crear novas prestaziuns da servetsch. 
Contribuziuns da gestiun duain pudair vegnir prestadas er ad instituziuns da perscrutaziun, particularmain a talas cun attracziun internaziunala. 
- Cun contribuziuns a projects da cooperaziun tranter manaschis sco er a las stentas per avrir martgads exteriurs duai vegnir rinforzada la cumpetitivitad da Ias IPM. 
- Per promover il transfer da savida, cunzunt en connex cun projects da domiciliaziun, èn previsas contribuziuns a projects specifics da scolaziun e da furmaziun supplementara. 
- I vegn desistì da la pussaivladad da sa participar a la sanaziun d'interpresas, d'avantagiar regiuns economicamain flaivlas sco er da la cumissiun consultativa per dumondas economicas. 
Per rinforzar la promoziun chantunala da l'economia na basegni dentant betg mo da meglierar la basa legala, mabain er da metter a disposiziun dapli meds finanzials per ils singuls instruments. 
Quai vegn a vegnir examinà pir en il rom da la planisaziun da finanzas 2005 fin 2008. 
Il cussegl grond vegn probablamain a tractar la revisiun da la lescha en la sessiun da favrer 2004. 
Gremi: regenza 
Funtauna: rg chanzlia chantunala dal Grischun 
Data: 26.11.2003 
Dumber d'accidents levamain pli grond en il guaud grischun 
Tenor las cifras las pli novas da las statisticas da la SUVA èn capitads l'onn passà 227 accidents da lavur en las interpresas ed ils manaschis forestals dal Grischun ch'èn segirad(a)s tar la SUVA. 
Tar in pensum da lavur che correspunda a totalmain 703 forzas da lavur cun in pensum da lavur cumplain èn quai 323 accidents sin 1000 persunas occupadas a temp cumplain. 
Per l'emprima giada dapi 1997 è cun quai puspè vegnì surpassà cleramain il cunfin da 300 persunas cun accident sin 1000 persunas occupadas a temp cumplain. 
Dapi diesch onns èsi ultra da quai l'emprima giada che las cifras grischunas èn cleramain pli autas che la media svizra ch'importava l'onn passà 294 accidents sin 1000 persunas occupadas a temp cumplain. 
Nagin connex cun ils donns da malaura 2002 
Tenor l'avis dals responsabels da la SUVA sa chatta l'augment dal dumber d'accidents en questa dimensiun entaifer la dispersiun statistica e na po perquai betg vegnir valità cleramain sco indizi per in pegiurament general da la segirezza da lavur en ils manaschis forestals grischuns. 
Surprendentamain na pon ins er betg constatar in connex cun ils donns da malaura dal november 2002. 
Schebain ch'il servetsch forestal è stà occupà a partir da l'emprima ura intensivamain ed il pli davant cun las mesiras d'urgenza privlusas e cun las emprimas lavurs da rumida, na sa lascha betg constatar ina frequenza d'accidents extraordinaria il november 2002. 
Il squitsch dals custs ha ina influenza negativa sin la segirezza da lavur 
Tenor Hans Sonderegger, l'inspectur responsabel da la SUVA, na po betg vegnir exclus ch'il squitsch dals custs creschent haja consequenzas negativas per la segirezza da lavur en ils manaschis forestals. 
Tar bleras visitas da manaschis al haja dà en egl l'atmosfera deprimida che saja bain d'attribuir a las mesiras da spargn adina pli massivas entaifer las vischnancas. 
Meds da manaschi che mancan e collavuraturs che stoppian avair tema per lur plazza da lavur engrevgeschan il clima da lavur e pericliteschan uschia ina da las premissas fundamentalas per meglierar la segirezza da lavur. 
Mo persunal forestal motivà e bain equipà po far la lavur da guaud en moda professiunala e cun la segirezza la pli gronda pussaivla. 
Gremi: uffizi forestal dal Grischun 
Funtauna: rg uffizi forestal dal Grischun 
Data: 27.11.2003 
Scolas medias: las cifras maximalas per novas entradas èn fixadas 
Meglra che la prestaziun da l'examen d'admissiun è e pli auta che la rangaziun è; e quai è puspè decisiv per surdar las plazzas da scolaziun libras a las scolas medias grischunas. 
Quai èn ils puncts essenzials da la revisiun da la "ordinaziun davart ils examens d'admissiun a las scolas medias grischunas". 
Il cussegl grond aveva decidì l'avust da limitar il dumber da novas entradas a las scolas medias grischunas per ils onns 2004 fin 2007. 
Las cifras maximalas fixadas ha la regenza uss integrà en l'ordinaziun revedida: 
- onn da scola 2004/05: per l'emprima classa dal gimnasi inferiur, 274; per la terza classa dal gimnasi, 204; per l'emprima classa da la scola media professiunala e commerziala, 158; 
- onn da scola 2005/06: per l'emprima classa dal gimnasi inferiur, 284; per la terza classa dal gimnasi, 201; per l'emprima classa da la scola media professiunala e commerziala, 159; 
- onn da scola 2006/07: per l'emprima classa dal gimnasi inferiur, 266; per la terza classa dal gimnasi, 211; per l'emprima classa da la scola media professiunala e commerziala, 156; 
- onn da scola 2007/08: per l'emprima classa dal gimnasi inferiur, 244; per la terza classa dal gimnasi, 218; per l'emprima classa da la scola media professiunala e commerziala, 164. 
Per betg surpassar questas cifras maximalas n'han lieu ils onns 2005, 2006 e 2007 nagins examens d'admissiun per la segunda classa dal gimnasi inferiur. 
L'ordinaziun revedida davart ils examens d'admissiun a las scolas medias grischunas va en vigur il 1. da december. 
Las disposiziuns spezialas per la procedura d'admissiun e per l'examen d'admissiun valan fin ils 31 d'october 2007. 
Var 705'000 francs per la tgira d'uffants cumplementara a la famiglia l'onn 2004 
La regenza ha fixà ils custs normads e la tariffa da contribuziun per la tgira d'uffants cumplementara a la famiglia per l'onn 2004. 
La tariffa dals custs normads (custs da persunal, da locals, d'indrizs e d'administraziun) per ura da tgira ed uffant importa l'onn 2004 8.40 francs tar maximalmain var 560'000 uras da tgira. 
Qua tras resultan expensas totalas da var 4,7 milliuns francs. 
Mediatur public da la confederaziun n'è nagina schliaziun 
In cumportament manaivel a la populaziun duai esser ina incumbensa da tut ils posts d'administraziun e da tut las autoritads e na dastga betg vegnir excorporà ad in servetsch da mediaziun, scriva la regenza grischuna en sia consultaziun davart il sboz per ina lescha federala davart il servetsch da mediaziun da la confederaziun. 
Ni la communicaziun da las autoritads federalas na vegn meglierada ni las situaziuns da conflict na vegnan schliadas meglier. 
I porta dapli da persequitar vinavant consequentamain la via da fin uss: sensibilisar permanentamain las collavuraturas ed ils collavuraturs per ils giavischs da las burgaisas e dals burgais, far ina lavur activa d'infurmaziun e da medias ed applitgar decididamain plattafurmas electronicas da communicaziun. 
Qua tras èn l'administraziun e las autoritads gia vegnidas rendidas massivamain pli accessiblas per la populaziun en cumparegliaziun cun pli baud. 
L'introducziun planisada dal princip da publicitad appartegna medemamain a questa lingia. 
Sessiun da las chombras federalas en il Grischun rumantsch: il Grischun vul giugar ina rolla activa 
La regenza grischuna sustegna la realisaziun d'ina sessiun da las chombras federalas en il Grischun rumantsch. 
Uschia pudess il chantun far enconuschent anc meglier la lingua e la cultura rumantscha al parlament federal ed ad ina vasta publicitad. 
Sia eventuala rolla sco ospitant vul il chantun promover cun engaschi e sustegnair ils biros da las chombras federalas tar l'evaluaziun dal lieu da realisaziun, scriva la regenza en ina brev al biro dal cussegl dals chantuns. - Tavau: La regenza ha approvà il program da sanaziun cunter la canera per la via dal Partenz, per la via dal Flüela e per la via dal Landwasser sin l'intschess da la vischnanca. - Trun: Ina dustanza en la Val Farbertg duai proteger d'ulteriuras bovas in sectur fitg destabilisà per lung da la via chantunala per Schlans. La regenza ha approvà il project. 
- Fanas: Var 237'000 francs ha la regenza approvà per l'emprima etappa da las lavurs da renovaziun dal provediment d'aua. Contribuziuns chantunalas a diversas instituziuns 
- Fond da sport-toto: Totalmain var 40'000 francs ha la regenza approvà per il club da curling La Punt-Chamues-ch, il club da skis Tavau, il club da tennis Domat, la basa da trenament Grischun central, il club da skis Rinerhorn Tavau, il team da skis e snowboard Surselva ed il club da ballarait Panaduz. 
- Tgira da monuments: Cun totalmain var 222'000 francs vegnan sustegnidas las reparaziuns d'ina stalla dubla ad Avras Giuf, dil "crocodil dal Bernina" e d'ina chasa d'abitar a Tiraun (Trun). Projects da vias 
- La regenza ha approvà la construcziun nova dal tunnel Val d'Infern sin la via da la val Calanca tranter Grono e Rossa. 
Ils custs totals importan var indesch milliuns francs. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.11.2003 
Gulivaziun da finanzas 2003: 21 milliuns francs per vischancas grischunas 
Las vischnancas grischunas survegnan quest onn contribuziuns da gulivaziun da finanzas da totalmain var 21 milliuns francs. 
Per l'emprima giada ha er il conclus dal cussegl grond dal november 2000 in effect, numnadamain da sbassar las contribuziuns da finanziaziun da diesch sin sis pertschient. 
Novas reglas da procedura per promover il sport 
La federaziun grischuna per il sport FGS survegn per sias activitads durant l'onn proxim ina contribuziun chantunala da 28'500 francs. 
Cun quests daners po la FGS en emprima lingia pajar il premi grischun da sport. 
Da nov surpiglia l'uffizi per la scola populara ed il sport ina gronda part da las lavurs da secretariat da la FGS, cunzunt l'examinaziun preliminara da las dumondas da sustegn dal fond SwissLotto-SwissLos. 
Damain daners per la tgira da monuments 
Las contribuziuns chantunalas en il sectur da la tgira da monuments vegnan reducidas per persunas privatas da 20 sin 16,8 pertschient e per instituziuns publicas da 15 sin 12,6 pertschient. 
La regenza ha revedì correspundentamain il "reglament per pajar contribuziuns a las mesiras per la protecziun da la natira e da la patria". 
Questa revisiun parziala è ina mesira per sanar las finanzas chantunalas. 
L'onn 2004 ha ella per consequenza respargns da var 1/4 milliun, ils onns successivs respargns da var 1/2 milliun francs l'onn. 
La regenza approvescha il concept general da la refurma da la giustia 2 
Novas sfidas per l'organisaziun giudiziala han chaschunà la refurma da las dretgiras d'emprima instanza ch'è er vegnida acceptada dal pievel il mars 2000. 
Uss èn vidlonder er la dretgira chantunala e la dretgira administrativa. 
La regenza ha approvà il concept general per la refurma da la giustia 2. L'organisaziun dal project prevesa da consultar, ultra d'ina cumissiun d'experts cun in secretariat da project, er in expert extern. 
In palpiri da tesas davart la refurma da la giustia 2 vegn spetgà fin la primavaira 2005. 
Totalmain quatter projects da votaziun ils 8 da favrer 2004 
La regenza ha concludì da suttametter il project pertutgant la "revisiun totala da la lescha davart ils supplements da famiglia" ils 8 da favrer 2004 a la votaziun dal pievel. 
Ultra da quai vegn votà la medema dumengia da votaziun er davart trais projects federals: 
- cuntraproject a l'iniziativa dal pievel "avanti - per autostradas segiras e da gronda capacitad"; 
- midada dal dretg d'obligaziuns (la locaziun); 
- iniziativa dal pievel "internament a vita duranta per delinquents sexuals e violents fitg privlus ed indifferents a la terapia". 
Nova elecziun dals derschaders districtuals ils 16 da matg 2004 
La fin da l'onn 2004 terminescha la perioda d'uffizi da quatter onns dals derschaders districtuals. 
La regenza ha decretà la nova elecziun per ils 16 da matg 2004 e relaschà las directivas correspundentas per quest intent. 
Las dretgiras districtualas ensemen cun las vischnancas èn responsablas per exequir l'elecziun. 
Da vischnancas e regiuns L'amplificaziun è er ina part da la reparaziun suenter las malauras dal november 2002. 
- Medel (Lucmagn): Il consorzi d'aua Mutschnengia po far quint cun ina contribuziun chantunala da maximalmain var 174'000 francs per sanar e cumplettar il stabiliment dal provediment d'aua. Contribuziuns chantunalas a diversas instituziuns - Consorzi tariffar d'abunaments Engiadin'ota: Il chantun surpiglia er quest onn 40 pertschient u var 330'000 francs dals custs dal consorzi tariffar. Gremi: regenza 
Funtauna: rg chanzlia chantunala dal Grischun 
Data: 04.12.2003 
Il termin per inoltrar las lavurs per il premi da l'ARGE ALP 2004 ha cumenzà 
TEMAS 2004: "ARCHITECTURA-FURMAR-ALPS-CONCEPIR" 
L'onn proxim dat la ARGE ALP (cuminanza da lavur da las regiuns alpinas) puspè ses premi da renconuschientscha e da promoziun per prestaziuns spezialas en las regiuns alpinas. 
Questa giada vegnan tschertgads projects architectonics che represchentan en moda speziala architectura moderna e d'auta qualitad e ch'èn concepids ultra da quai sco objects da lunga durada. 
Il premi importa 15'000 euro. 
Il premi duai metter in accent cun effect en la publicitad per la renconuschientscha da projects innovativs davart ils temas "architectura-furmar-Alps-concepir". 
L'ARGE ALP tschertga concepts generals che correspundan a la pretensiun d'ina qualitad architectonica moderna, ch'èn concepids a lung termin e che cuntentan las aspectativas da la persistenza en la furmaziun da l'artg alpin. 
Quests concepts ston gia esser realisads a partir da l'onn 1995 e quai cun agid da pliras ovras da construcziun resp. els ston esser en construcziun. 
Il dretg da participaziun han patruns da construcziun, architects, planisaders, interprendiders, citads, vischnancas, federaziuns ed administraziuns regiunalas dal territori dals stadis da l'ARGE ALP. 
La giuria sa cumpona da represchentants dals stadis da l'ARGE ALP. 
Ella vegn presidiada dal guvernatur tirolais Herwig van Staa ch'è fin mez 2004 er president da l'ARGE ALP. 
Il termin d'inoltraziun dura fin ils 12 da mars 2004. 
La distribuziun dals premis vegn fatga en il rom da la conferenza dals schefs da las regenzas da l'ARGE ALP il zercladur 2004 en il Tirol. 
Commembers da l'ARGE ALP èn ils chantuns Grischun, Son Gagl e Tessin, ils stadis federativs Salzburg, Tirol e Vorarlberg, las provinzas autonomas Bulsan-Tirol dal sid e Trento, la regiun Lumbardia, il stadi liber da la Baviera sco er il stadi federativ Baden-Württemberg. 
Gremi: ARGE ALP, gruppa lavur da publicitad 
Funtauna: rg chanzlia chantunala dal Grischun 
Data: 04.12.2003 
Il chantun cumpra la plazza aviatica da Samedan e tracta cun ina nova societad utilisadra 
La confederaziun è proprietaria da la plazza aviatica da Samedan. 
Da la vart civila la maina l'associaziun eroport da l'Engiadin'ota (AEO). 
La confederaziun smetta cun il manaschi da l'aviaziun militara per la fin da l'onn 2003 ed ha l'intenziun da vender al chantun Grischun sco nov proprietari exclusiv las parcellas da la plazza aviatica, ils edifizis (staziun da commando, hangars e halla da parcar), las mobiglias ed ils vehichels, che tutgan ad ella. 
Questas immobiglias e l'inventar po il chantun surpigliar sco facultad finanziala. 
La regenza ha approvà questa cumpra en la sesida dals 8 da december 2003. 
Ina nova societad duai surpigliar il manaschi 
Il chantun vul garantir in manaschi reglà d'aviatica civila, senza manar sez questa plazza aviatica regiunala e senza far sez investiziuns. 
Cun la retratga da la confederaziun dal manaschi e da las investiziuns sa preschenta per la AEO ina nova situaziun. 
La confederaziun è sa participada fin ussa en ina dimensiun considerabla als custs da manaschi ed a las investiziuns. 
Ils proxims onns èn necessarias fitg grondas investiziuns en ils edifizis, ils indrizs e l'infrastructura per manar vinavant in manaschi aviatic segir. 
La AOE posseda bain ina nova concessiun da 30 onns ed in concept da manaschi correspundent. 
Suletta n'è ella dentant betg en cas da far las investiziuns necessarias e da cuvrir ils custs da manaschi. 
Ella vegn a manar vinavant il manaschi d'aviatica mo uschè ditg fin ch'ina nova societad surpiglia il manaschi. Il chantun vuless stipular cun la AEO ina cunvegna d'utilisaziun limitada per la durada da l'entschatta da l'onn 2004 fin a la surdada dals dretgs d'utilisaziun ad ina nova societad utilisadra. 
Il chantun resta proprietari 
Il chantun è en contact cun interessents che vulessan manar la plazza aviatica a pli lunga vista. 
Tranter il chantun e la nova societad utilisadra èn gia vegnidas fatgas impurtantas lavurs preliminaras per stipular ina cunvegna da fittanza e da manaschi. 
Il chantun duai tuttina restar proprietari da l'areal da la plazza aviatica. 
En ina buna cooperaziun dals participads directamain pertutgads ed interessads sa mussa ina soluziun da lunga durada ch'è d'avantatg per la politica regiunala e ch'è economicamain purtabla. 
Oz ha lieu la radunanza generala da la AEO, en la quala vegnan tematisadas las midadas previsiblas che pertutgan la plazza aviatica da Samedan. 
Gremi: regenza 
Funtauna: rg departament da finanzas e militar 
Data: 11.12.2003 
Nagina cumpensaziun da chareschia per il persunal dal chantun l'onn 2004 
Las collavuraturas ed ils collavuraturs da l'administraziun chantunala e las persunas d'instrucziun da las scolas popularas na survegnan nagin supplement da chareschia l'onn 2004. 
La chareschia muntava la fin da november 2003 a 0,5 pertschient. 
Tar la tractativa dal pachet da spargn la stad passada aveva il cussegl grond però concludì da reducir en general la cumpensaziun da chareschia per 0,5 pertschient e da spargnar uschia var 1,5 milliuns francs. 
Actualisà las tariffas da taxas per prestaziuns da servetsch dal DIEP e dal DGPS 
Il departament da l'intern e da l'economia publica (DIEP), il departament da giustia, polizia e sanitad (DGPS) e la polizia chantunala grischuna han adattà lur tariffas da taxas e da calculaziun per l'onn 2004: tar il DIEP per permissiuns ed activitads en il rom da la lescha da lavur (approvaziuns da plans, permissiuns da manaschi, expertisas da plans, permissiuns da temp da lavur e disposiziuns tenor la lescha da lavur) e tar il DGPS en il sectur da sanitad (sectur da victualias ed inspecziuns da manaschis da medicaments). 
Tar la polizia chantunala è l'entira basa da calculaziun vegnida repassada ed adattada. 
Tut las mesiras stattan en connex cun la sanaziun da las finanzas dal chantun. 
La revisiun da la lescha da pestga entra en vigur il favrer 
La fin da november 2003 han las votantas ed ils votants dal Grischun approvà la revisiun parziala da la lescha chantunala da pestga. 
La regenza ha uss approvà la "ordinaziun davart l'incassament da multas disciplinaras tar surpassaments dal dretg da pestga" e la revisiun da las prescripziuns da pestga. 
La lescha revedida entra en vigur il 1. da favrer 2004. 
"GRiforma": trais ulteriurs posts da servetsch sa participeschan 
La praschun Sennhof, l'uffizi da planisaziun e l'uffizi per la natira e l'ambient vegnan da nov recepids en il project "GRiforma". 
Previsiblamain vegn il Sennhof ad elavurar l'onn 2005 ses preventiv tenor las directivas da "GRiforma", ils auters lur preventivs previsiblamain l'onn 2006. 
Da 2003 fin 2005 dura per "GRiforma" anc ina fasa d'emprova prolungada. 
Il cumpromiss en la procedura civila chatta ina buna acceptanza 
In'unificaziun dal dretg da procedura civila augmenta decisivamain la segirtad giuridica ed il dretg material po vegnir fatg valair pli decididamain. 
La regenza beneventa perquai ch'i vegn stgaffì ina procedura civila per l'entira Svizra. 
A moda fitg positiva prenda ella enconuschientscha che l'organisaziun da las dretgiras vegn surlaschada vinavant als chantuns. 
Il sboz avant maun è in cumpromiss en cumparegliaziun cun las regulaziuns actualas da las proceduras civilas chantunalas. 
Il Grischun è chantun ospitant al Sechseläuten 2004 
Mez avrigl 2004 è il chantun Grischun il chantun ospitant a la festa da primavaira da las masteranzas turitgaisas. 
La regenza ha approvà il concept general. 
Ils custs totals da la represchentaziun grischuna a Turitg importan var 480'000 francs. 
Quels vegnan dal fond da la lottaria naziunala. 
Da vischnancas e regiuns - Tavau: La regenza ha approvà il plan per il svilup dal guaud (PSG) da la vischnanca da Tavau. Il PSG regla l'utilisaziun futura e fixescha las finamiras a lunga vista en la selvicultura sco er las strategias da cultivar. - Landquart, Duvin, Riein, Versomi e Vrin: La contribuziun chantunala vi dals custs da construcziun da las sereneras da las tschintg vischnancas importan totalmain var 800'000 francs. - Tschiertschen: Per l'engrondiment da la chanalisaziun survegn la vischnanca ina contribuziun chantunala da var 44'000 francs. Contribuziuns chantunalas a diversas instituziuns - Sedrun: Cun ina contribuziun da var 168'000 francs sustegna il chantun la construcziun d'in implant da wellness a Sedrun. La regenza ha plinavant garantì in credit d'agid d'investiziun senza tschains da la confederaziun d'in milliun francs. - Arosa: La regenza ha approvà ina contribuziun chantunala per il cup mundial da snowboard da la FIS da mez schaner. Persunal 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.12.2003 
Il nov sistem per finanziar ils ospitals duai franar la spirala dals custs - la consultaziun dura fin mez mars 2004 
In sistem chantunal per finanziar ils ospitals che s'orientescha a la prestaziun duai remplazzar il sistem actual, nua ch'il chantun e las vischnancas surpiglian il deficit dals ospitals. 
A medem temp reducescha il chantun sias prescripziuns operativas e deleghescha la responsabladad d'interpresa als ospitals. 
Quels respectivamain lur purtaders ston star bun en il futur per in cumportament nuneconomic. 
Quai èn las caracteristicas dal nov sistem chantunal per finanziar ils ospitals: 
- prestaziuns medicinalas vegnan cumpensadas cun pauschalas che sa drizzan tenor la prestaziun; 
- prestaziuns d'utilitad publica vegnan cumpensadas cun ina summa pauschala fixa (servetsch da salvament, cas d'urgenza, perscrutaziun e scienza). 
- per lur investiziuns survegnan ils ospitals annualmain ina contribuziun pauschala. 
Cunquai ch'il chantun ha cunfinanzià almain 50 pertschient da l'infrastructura dals ospitals, prevesa il nov sistem per finanziar ils ospitals ch'il chantun sa participeschia proporziunalmain als retgavs dals ospitals che resultan dal tractament da pazients extrachantunals tenor la lescha federala davart l'assicuranza da malsauns, da pazients mez privats respectivamain privats, da pazients da consultaziun sco er da pajaders autonoms. 
La regenza ha autorisà il departament da giustia, polizia e sanitad d'avrir ina procedura da consultaziun tar il sboz per ina revisiun parziala da la lescha per promover la tgira da malsauns. 
Bilantscha generala positiva e quint equilibrà per "Grischun 2003" 
Cazas, Cuira, Paris, Turitg e Puntraschigna èn stads quest onn ils lieus d'etappa da "Grischun 2003", nua che nundumbraivlas aspectaturas ed aspectaturs han festivà il program da giubileum "Tgaus e muntognas. 
Köpfe und Berge. 
Teste e montagne". 
Cun las tschintg occurrenzas "Piazza grande", l'act statal, "Salut Paris", "Turitg return" e "Testas" è la regenza ida novas vias per festivar in giubileum chantunal. 
Igl è stà ina furma degna, festiva e legraivla, cun ironia, spiert ed ina buna presa umor. 
Igl è tut en tut reussì da dar impuls e da discutar dumondas sociopoliticas a moda agreabla, intelligenta, captivanta e cuntraversa, constatescha la regenza en ses giudicat final. 
Tar in preventiv total da trais milliuns francs serra "Grischun 2003" cun in quint equilibrà. 
Il surpli da var 20'000 francs vegn assegnà al project da l'unicef "mattas a scola". 
La regenza engrazia al team da project ed al comité directiv per la lavur prestada. 
Il comité directiv vegn schlià per la fin dal 2003. 
Il rapport final da la direcziun dal project da "Grischun 2003" po vegnir chargià 
qua 
sin l'agen computer. 
Rumantsch e talian: la regenza dumonda 4,7 milliuns francs a Berna 
Per promover la lingua e cultura rumantscha e taliana dumonda la regenza agids finanzials federals da 4,7 milliuns francs per l'onn proxim. 
Il Grischun vegn ad investar per quai var 2,5 milliuns francs l'onn 2004. 
Var 30 pertschient vegnan impundids per uschenumnadas "mesiras generalas" (p.ex. mesiras dal chantun sez), var 45 pertschient da la summa totala da 7,2 milliuns francs van a las organisaziuns linguisticas, ils ulteriurs 25 pertschients èn previs tant per ediziuns sco er per la pressa rumantscha (agentura da novitads rumantscha). 
La regenza fixescha las contribuziuns da gestiun 2004 dal chantun a las instituziuns da persunas impedidas 
Decisiva per l'autezza maximala da las contribuziuns da gestiun dal chantun a las instituziuns renconuschidas per l'integraziun professiunala e sociala da creschids impedids l'onn 2004 è la media dals deficits da gestiun dals onns 2001 e 2002 plus trais pertschient da la chareschia. 
Las contribuziuns da gestiun en l'autezza da totalmain var 3,4 milliuns francs vegnan pajadas pauschalmain. 
La pauschalisaziun da las contribuziuns da gestiun dal chantun vegn chaschunada da la reducziun da las contribuziuns federalas a las instituziuns da persunas impedidas. 
Pervi da la situaziun precara da sias finanzas n'è il chantun betg abel da cumpensar la reducziun da las contribuziuns da la confederaziun a las instituziuns da persunas impedidas che resultan dal program da distgargia 2003. 
Il program da distgargia 2003 da la confederaziun prevesa da limitar las contribuziuns federalas 2004 a las instituziuns renconuschidas per l'integraziun professiunala e sociala da creschids impedids sin la basa da las contribuziuns 2000 plus in supplement da chareschia da trais pertschient. 
Ultra da quai po l'uffizi federal da las assicuranzas socialas pajar supplements da tgira e da plazzas a quellas instituziuns che tgiran persunas invalidas, da las qualas il stadi da sanadad è sa mida dapi l'onn 2000 talmain ch'ellas han basegn d'ina tgira bler pli intensiva, respectivamain a talas instituziuns ch'han creà novas plazzas da tgira a partir dal 2001. 
Scol'auta professiunala da pedagogia: definì il champ d'acziun 
La regenza ha relaschà duas ordinaziuns en connex cun la scol'auta professiunala da pedagogia (SAP): la "ordinaziun davart cumprovas da prestaziun, l'examinaziun da qualificaziun, l'admissiun definitiva e la cumprova da cumpetenzas linguisticas" e la "ordinaziun davart l'examen da diplom". 
Ella ha deliberà las cundiziuns generalas per la scolaziun pratica e las directivas per persunas d'instrucziun da la pratica ed ha approvà l'incarica da prestaziun per la scola media evangelica da Schiers per manar il curs preparatori per l'admissiun al studi da la SAP. 
Biblioteca chantunala: diever gratuit fin 20 onns 
La regenza ha approvà la revisiun parziala da la "ordinaziun davart la biblioteca chantunala dal Grischun" e dal "urden da diever da la biblioteca chantunala dal Grischun". 
Cunquai che la biblioteca chantunala è en emprima lingia ina instituziun per la furmaziun e la perscrutaziun, promova la nova structura da tariffa sin basa d'ina ordinaziun sapientivamain glieud giuvna e persunas che fan savens diever da la purschida. 
Persunas a partir da 20 onns pajan 30 francs l'onn per far diever da la biblioteca chantunala. 
Per giasts e persunas che fan pauc diever da la biblioteca datti la pussaivladad da cumprar in pass dal di per 11 francs il di. 
La nova structura da tariffa vala a partir dal schaner 2004. 
Protecziun da l'ambient e da las auas: las taxas vegnan adattadas 
Permissiuns, disposiziuns, controllas e prestaziuns da servetsch spezialas èn - tar l'execuziun da la lescha da protecziun da l'ambient e da la lescha davart la protecziun da las auas - suttamessas a taxas. 
La regenza ha uss per part revedì l'ordinaziun correspundenta davart taxas dal 1999 ed adattà las tariffas. 
L'uffizi da dretg civil e l'uffizi da polizia sa mettan ensemen 
L'uffizi da dretg civil vegn da nov integrà en l'uffizi da polizia (domadus appartegnan al departament da giustia, polizia e sanitad). 
La surveglianza da fundaziuns che fascheva fin uss medemamain part da l'uffizi da dretg civil, vegn assegnada al departament da finanzas e militar. 
La regenza ha incumbensà ils departaments da realisar en detagl la nova organisaziun fin il cumenzament da l'onn 2005. 
Da vischnancas e regiuns 
- Degen, Vignogn e Mesauc: La contribuziun chantunala per la construcziun da las duas sereneras da l'uniun d'interess ARA Turatscha e da la vischnanca da Mesauc importa var 310'000 francs. 
- Stussavgia, Riein e Valendau: Per differents projects en il rom dals provediments d'aua da las vischnancas ha la regenza approvà contribuziuns chantunalas da totalmain var 228'000 francs. - Glion/Vella ed Andiast: La regenza ha approvà l'integraziun dal circul da register funsil Andiast en il circul da register funsil Glion/Vella. - Purtagn, Preaz, Sarn e Tartar: Da nov daventa la federaziun Mantogna dador er purtadra da la scolina da las vischnancas. Per quai ha la regenza approvà ils novs statuts d'organisaziun. Fin uss è il consorzi da scola stà purtader da la scola primara, reala e secundara. 
- Wiesen: En trais quartiers po vegnir introducì tempo 30: Usser Gassa, Schluocht und Obergass. Contribuziuns chantunalas a differentas instituziuns 
La confederaziun surpiglia en quest sectur var 96'000 milliuns francs. 
- Daners da sport-toto: La regenza ha approvà contribuziuns da var 705'000 francs per las var 50 organisaziuns e federaziuns da sport da la federaziun grischuna per il sport. 
- Furmaziun da creschids: La contribuziun chantunala per curs da perfecziunament per creschids importa var 123'000 francs per il temp tranter il settember 2002 e l'avust 2003. 
- Museum regiunal Surselva: Per il project "illustraziun ed inscripziun 2" retschaiva il museum per ils onns 2004-2006 ina contribuziun da 12'000 francs. 
- Ovras ed occurrenzas culturalas: La regenza ha resguardà 17 dumondas da contribuziun ed ha concedì totalmain contribuziuns e garanzias da deficit da 266'000 francs. 
- Traffic public: La regenza ha fixà la contribuziun chantunala als custs betg cuvrids da las interpresas ch'èn engaschadas en il sectur dal traffic public: totalmain èn quai var 23 milliuns francs per l'onn 2004. 
La viafier retica, il servetsch d'autos da posta dal Grischun ed il bus da la citad da Cuira SA retschaivan ensemen var 20 milliuns francs. 
- Contribuziuns d'investiziun per la viafier retica: Per reparar il viaduct da la Val Pila (lingia dal Bernina) e per garantir a lunga vista il provediment cun forza electrica sin la rait da la viafier retica ha la regenza approvà duas ulteriuras cunvegnas davart l'agid d'investiziun e mess a disposiziun per quai var 4,3 milliuns francs. 
Ils custs totals importan var 24 milliuns francs; da quels surpiglia la confederaziun var 20 milliuns. 
- Taglia sin l'alcohol: 409'000 francs da l'imposiziun da taglia dal commerzi en detagl per la vendita d'alcohol van quest onn a diversas chasas d'uffants e scolas-dimora, ad organisaziuns ed indrizs da persunas impedidas, ad uniuns, a federaziuns, a fonds e fundaziuns, ad organisaziun d'agid a sasez ed a projects. 
Persunal 
- Lic. iur. Renato Fontana, Cuira, è vegnì elegì da la regenza per il 1. da zercladur sco emprim procuratur public. 
Suenter la matura al liceum alpin a Zuoz e suenter il studi da giurisprudenza a l'universitad da Berna è Renato Fontana stà occupà tranter auter sco actuar a la dretgira chantunala dal Grischun ed en il servetsch giuridic d'ina banca gronda a Turitg. 
Dapi 1990 è el inquisitur tar l'uffizi d'inquisiziun a Cuira, ultra da quai è el stà fin la fin dal 2002 in dals pledaders per las medias da la procura publica. 
Dapi il schaner da quest onn è Renato Fontana commember da la cumissiun da surveglianza per advocats. 
- Marcus Vogel, Cuira, è vegnì elegì per il 1. da schaner 2004 sco manader da secziun en l'administraziun da taglia dal Grischun. 
Per la fin da l'onn 
La regenza grischuna ha fatg 44 sesidas durant l'onn 2003. 
Il 1. da schaner 2004 surpiglia Klaus Huber, schef dal departament da l'intern e da l'economia publica, il presidi da la regenza. 
Vicepresidenta daventa Eveline Widmer-Schlumpf, scheffa dal departament da finanzas e militar. 
La regenza giavischa a tut las burgaisas ed a tut ils burgais per la fin da l'onn tut il bun, speranza e prosperitad. 
chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 18.12.2003 
Program da sanaziun: la segunda etappa da midadas da leschas vegn suttamessa al parlament 
La realisaziun dal program da sanaziun pretenda ulteriuras adattaziuns da leschas. 
La regenza ha deliberà la missiva collectiva correspundenta per mauns dal cussegl grond. 
I sa tracta da nov leschas e d'ina ordinaziun dal cussegl grond. 
Uschia pon vegnir realisadas sis mesiras da distgargia. 
Las sis mesiras per l'examinaziun da la structura e da las prestaziuns vegnan a distgargiar las finanzas dal chantun a partir dal 2005 mintg'onn supplementarmain per ca. indesch milliuns francs. 
Da gronda impurtanza finanziala è en quest connex - cun ca. 2,4 milliuns francs en media per onn - la cumpensaziun da la garanzia chantunala tras la banca chantunala grischuna. 
Per quest intent ston vegnir adattadas la lescha davart la banca chantunala grischuna e l'ordinaziun correspundenta. 
Gist tschintg leschas ston vegnir midadas per installar ina suletta instanza da recurs en il sectur d'educaziun: la lescha da scolina, la lescha da scola, la lescha davart las scolas medias, la lescha davart la furmaziun professiunala e la lescha davart la scola'auta professiunala da pedagogia. 
Las ulteriuras midadas da lescha concernan la lescha chantunala davart la protecziun da datas per scuntrar da nov las prestaziuns da servetsch da l'incumbensà chantunal per protecziun da datas cun las vischnancas, la lescha davart l'agid en cas da catastrofas per reducir la part chantunala dals custs vi da la scolaziun da protecziun civila e per pudair desister da contribuziuns d'investiziun a las vischnancas per implants da l'organisaziun da protecziun civila, sco er la lescha da chatscha per introducir multas disciplinaras en cas d'ina cuntravenziun da chatscha. 
Accelerà a moda speditiva la realisaziun dal program da sanaziun 
Il preventiv 2004 resguarda gia ca. 180 da las totalmain ca. 220 mesiras dal program da sanaziun. 
Il volumen da distgargia per 2004 importa uschia ca. 51 milliuns francs en il quint current e ca. 20 milliuns francs en il quint d'investiziun. 
Per realisar tut las mesiras da l'examinaziun da la structura e da las prestaziuns per sanar las finanzas dal chantun ston vegnir revedidas en tut ca. 25 leschas e 20 ordinaziuns dal cussegl grond. 
Fin uss èn vegnidas adattadas ca. la mesadad da quellas. 
Las vias da colliaziun duain vegnir renconuschidas 
Sco ulteriura missiva al cussegl grond ha la regenza deliberà la renconuschientscha dal dretg d'ina via chantunala da colliaziun da las vischnancas da Panaduz e da Malix. 
En quest connex duain vegnir renconuschidas sco colliaziuns chantunalas la via da Panaduz-Campagna fin al plaz da staziunament en il territori da Gurgs sin ina lunghezza da ca. 1 km e la via da Malix-Brambrüesch fin a la bifurcaziun da la "via d'enviern" sin ina lunghezza da var 3,5 km. 
La regenza quinta cun custs supplementars da ca. 66'000 francs per il mantegniment dal manaschi inclusiv il servetsch d'enviern e cun totalmain ca. ina mesa plazza dapli en dus uffizis districtuals da construcziun bassa. 
"Alarm general" cun dapli sirenas e cun telecumond 
En las vischnancas dal Grischun duain vegnir installadas fin la fin dal 2006 ca. 250 novas sirenas staziunaras per il "alarm general". 
Las ca. 100 sirenas veglias sco er las novas vegnan ultra da quai equipadas cun in telecumond. 
La centrala d'alarm e d'acziuns da la polizia chantunala a Cuira po uschia metter en funcziun tut las sirenas sin plaun chantunal e districtual. 
Las sirenas en las dudesch organisaziuns da protecziun civila pon vegnir messas en funcziun en ils singuls posts da commando da direcziun tant separadamain sco er per tut la regiun. 
L'onn 2004 vegnan installadas en in'emprima etappa ca. 50 sirenas en ils districts dal Plaun, da la Plessur, da Landquart e dal Partenz/Tavau. 
Il nov concept per alarmar è vegnì elavurà en vista a la realisaziun da la nova lescha federala davart la protecziun da la populaziun e la protecziun civila (LPPC). 
La LPPC è en vigur dapi il 1. da schaner. 
Da vischnancas e regiuns 
- Susch/Lavin: La regenza ha approvà ils novs statuts dal consorzi da scola primara e da scolina da las vischnancas da Susch e Lavin. La revisiun ha cumpiglià principalmain la repartiziun dals custs e la cumpetenza da finanzas dal cussegl da scola. 
- La nova creaziun da la lescha davart las taxas da cura e la taxa per promover il turissem d'Andiast, la revisiun parziala da la lescha davart las taxas da cura da Segl e la revisiun totala da la lescha da taglia da Mesauc èn vegnidas approvadas. 
- Mantogna dadens: Sin il traject da Tschappina sura a Glas è vegnì auzà il pais maximal da 11 a 13 tonnas. Durant in temp d'emprova da dus onns vala davent da Tschappina sura fin a la bifurcaziun da Obergmeind in pais maximal da 18 tonnas (enfin uss 13) ed ina ladezza maximala da 2,55 meters (empè da 2,3 meters), e quai dal zercladur fin la fin d'october. Autobus dastgan avair ina lunghezza da maximalmain 12 meters. - Sta. Maria C.: La vischnanca survegn ca. 250'000 francs sco contribuziun per las lavurs da stizzar l'incendi da guaud en il territori dal Piz di Renten. In chametg aveva chaschunà l'incendi la stad 2003. 
- Trun: Il project da dustanzas "Val Campliun" è vegnì approvà sco project consecutiv da las malauras 2002. Per quest survegn la vischnanca totalmain ca. 510'000 francs. Questas mesiras cun rempars servan er a proteger la via sursilvana. - Vischnanca da Tavau: Il project da dustanza "ual dal Flüela" duai reducir la ristga d'inundaziun en il territori d'abitadi sin in mesira tolerabla. La regenza ha deliberà per quai ina contribuziun da ca. 187'000 francs. Il project serva medemamain a proteger la via dal Flüela. - Churwalden: Sin la via dal Güglia vegn construida en il vitg ina insla da segirtad sper il passadi da peduns "Witibachbrücke". La regenza ha approvà il project correspundent inclusiv las adattaziuns necessarias da la via chantunala. Contribuziuns chantunalas a differentas instituziuns 
- Catastrofa da terratrembel en l'Iran: En favur da l'acziun d'agid d'urgenza da la crusch cotschna svizra en la citad da Bam ha la regenza concludì 10'000 francs. 
- Lottaria naziunala interchantunala: Totalmain ca. 230'000 francs ha la regenza approvà per quatter projects: per cumprar diversas ovras d'art sco ornament da biro per l'administraziun, per edir il cudesch illustrà "La Greina - la vallada alpina tranter Sumvitg ed il Blegn", per unifurmar da nov la societad da musica da Ftan sco er per l'exposiziun "naiv - rauba alva miraculusa" dal museum d'art dal Grischun, dal museum grischun da la natira e dal museum retic. 
Projects da vias 
- Per lavurs da construcziun, lavurs d'impressari e lavurs sanitaras vi da la via da colliaziun Trun - Schlans sco er vi da la plazza da pussar Rofla e vi dal conduct d'idrants Rofla (vart dal nord da la ruta dal San Bernardin) ha la regenza approvà totalmain ca. 1,7 milliuns francs. Gremi: regenza 
Funtauna: rg chanzlia chantunala dal Grischun 
Data: 15.01.2004 
Tractà e deliberà la revisiun da la lescha per promover l'economia publica en il chantun Grischun 
La regenza vegn a suttametter al cussegl grond en la sessiun da favrer 2004 in sboz per la revisiun da la lescha chantunala per promover l'economia publica. 
La cumissiun permanenta per economia, taxas e politica da stadi dal cussegl grond ha tractà e deliberà la missiva da la regenza en sia seduta da mez schaner 2004 per mauns dal cussegl grond. 
Er il president da la regenza Klaus Huber è stà preschent a quella sesida. 
Per singulas disposiziuns dal project da lescha èn vegnidas formuladas propostas da maioritad e da minoritad. 
La cumissiun giavischa da la regenza da promover il svilup economic en tut ils champs d'activitad dal chantun. 
Las minoritads da la cumissiun giavischan percunter da stritgar la surdada da premis da promoziun sco er las contribuziuns a la construcziun ed a la renovaziun d'implants da far naiv. 
Uschiglio è la cumissiun suandada per gronda part las propostas da la regenza. 
Sch'il project da lescha vegn acceptà, duain vegnir stgaffidas trais ulteriuras plazzas tar l'uffizi per economia e turissem. 
En quel reguard ha la cumissiun declerà che quellas stoppian vegnir occupadas successivamain e cun spustaments. 
Gremi: cumissiun per economia, taxas e politica da stadi 
Funtauna: rg cumissiun per economia, taxas e politica da stadi 
Data: 21.01.2004 
Emprim rapport parzial davart la FINMA è vegnì acceptà bain 
La surveglianza dals martgads da finanzas vegn reglada cun ina nova autoritad: la "surveglianza dals martgads da finanzas FINMA". 
Ella vegn a s'engaschar per il renum da la Svizra sco plazza da finanzas e per la stabilitad dal sistem da finanzas svizzer. 
En in emprim rapport parzial ha ina cumissiun d'experts proponì da concepir la FINMA sco instituziun da dretg public e - per il mument - da manar ensemen organisatoriamain en quella la cumissiun federala da bancas e l'uffizi federal da las assicuranzas privatas. 
La regenza grischuna è s'exprimida en moda positiva davart il sboz da consultaziun. 
La nova structura è raschunaivla e maina a la finamira, perquai che cumpetenzas professiunalas vegnan colliadas, duplicitads sminuidas e largias da surveglianza eliminadas. 
Reglà da nov la cunvegna da tariffa tranter la federaziun da spitex dal Grischun e la santésuisse 
La regenza grischuna ha approvà la cunvegna da tariffas tranter la federaziun da spitex dal Grischun e la santésuisse. 
La pauschala da tgira per ura vegn da nov auzada per dus francs; tut tenor stgalim da prestaziun importa ella uss tranter 42 e 57 francs. 
Per las persunas assicuradas chaschuna questa adattaziun in augment effectiv da la premia da var 0,1 pertschient. 
Concludì ils princips da la repartiziun dal contingent 
La regenza ha concludì ils princips per la repartiziun dal contingent per l'onn 2004 ed ha approvà las quotas da las vischnancas per l'acquist da bains immobigliars tras persunas a l'exteriur. 
Per l'onn 2004 stattan a disposiziun al chantun Grischun sco enfin uss totalmain 270 contingents. 
- Mastrils: La regenza ha approvà la nova constituziun communala. - Tujetsch, Vaz, Zizers: En il vitg da Tschamut vala da nov ina spertadad maximala generala da 50 km/h (fin uss 60 km/h), medemamain en la fracziun da Lain, nua ch'il traject da 50 km/h entaifer il vitg vegn spustà per var 200 meters en direcziun da Muldain. Ultra da quai vegn introducida da Lain en direcziun da Lai in'avantzona da 60 km/h d'ina lunghezza da var 500 meters. Sin la via tudestga tranter Zizers e Trimmis vegn reducida la spertadad maximala dad 80 sin 60 km/h en il territori da la cruschada "Rappengugg" sin in traject da var 400 meters. - Auzà il pais maximal: Sin la via da Spina tranter Glaris e Spina è il pais maximal per vehichels da 18 resp. 9 tonnas vegnì auzà sin 28 tonnas e sin la via da Sursaissa tranter il Grosstobel e S. Martin da 13 sin 18 tonnas. Fin a la terminaziun da las lavurs da sanaziun sin la via da Sursaissa vala la tonnascha pli auta temporarmain mo durant ils mais da matg fin october. Contribuziuns chantunalas a differentas instituziuns 
- Chasa d'attempads e da tgira Falveng, Domat: La contribuziun chantunala per la midada da construcziun, l'engrondiment e la sanaziun da l'edifizi importa var 1,7 milliuns francs. La regenza aveva approvà il project preliminar gia la stad passada. 
Projects da vias 
- Punt da la Rabiusa a Passugg, punt da la Landquart a Serneus: Per reparar domaduas punts ha la regenza approvà var 1,2 milliuns francs. 
Chaussas persunalas 
- Bruno Roussette da Vicosoprano è vegnì elegì sco inschigner forestal regiunal da la regiun Grischun central/Moesano. 
El cumenza sia plazza il 1. d'avrigl. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.01.2004 
Revisiun totala da la lescha davart ils supplements da famiglia (LSF) 
da cussegliera guvernativa Eveline Widmer-Schlumpf 
Supplements da famiglia: impurtanza e giustificaziun 
Per gulivar parzialmain las grevezzas famigliaras vegnan pajads supplements da famiglia a las lavurantas ed als lavurants sco er a las persunas cun activitad da gudogn independenta ch'èn suttamessas a la lescha. 
Dapi il 1. da schaner 2003 importan ils supplements minimals 175 francs il mais per uffants fin a la cumplenida dal 16avel onn da vegliadetgna e 200 francs il mais per uffants ch'han cumplenì il 16avel onn da vegliadetgna. 
La tariffa pli auta vala per giuvenils en scolaziun sin il pli fin il 25avel onn da vegliadetgna cumplenì, sch'els n'han nagin gudogn essenzial. 
Questas tariffas pli autas vegnan perquai er numnadas supplements per scolaziun. 
Supplements da famiglia èn la furma la pli impurtanta da la cumpensaziun per famiglias. 
Ulteriurs elements da la politica da famiglia sco deducziuns da taglia, bunificaziuns d'educaziun da la AVS, stipendis, la reducziun da las premias da la cassa da malsauns per famiglias u la tgira d'uffants cumplementara a la famiglia han medemamain ina gronda impurtanza, na pon dentant betg remplazzar in urden da supplements da famiglia efficazi ed adattà a las relaziuns d'ozendi. 
Dischavantatgs da la regulaziun vertenta 
Las pitgas centralas, sin las qualas il sistem da las assicuranzas socialas en Svizra è construì, èn la furma tradiziunala da famiglia e l'occupaziun cumplaina; duas premissas che na correspundan savens betg pli a la realitad sociala ed economica d'ozendi. 
En la vita professiunala sa manifesteschan las midadas socialas en spezial en l'augment da l'activitad da gudogn a temp parzial. 
Oravant tut dunnas lavuran a temp parzial. 
Ultra da quai datti en cas da plirs retschaviders da prestaziuns pussaivels savens malsegirezzas pertutgant la relaziun dals dretgs (concurrenza dal dretg da retratga). 
La finala vegni considerà oz pli e pli sco deplazzà, sche las relaziuns socialas effectivas (p.ex. famiglias cun figliasters e figliastras, il concubinat) na vegnan betg resguardadas tar ils supplements da famiglia. 
La regulaziun vertenta dals supplements da famiglia en il chantun Grischun na po betg pli accumplir las relaziuns economicas e socialas numnadas. 
Tenor il dretg vertent han mo persunas che lavuran a temp cumplain e persunas ch'educheschan sulettas cun in pensum da lavur d'almain 50 pertschient dal temp da lavur usità en il manaschi il dretg dal supplement da famiglia cumplain. 
Persunas che lavuran a temp parzial han oz mo il dretg d'in supplement parzial che correspunda a lur grad d'occupaziun. 
Las novaziuns las pli impurtantas dal project da revisiun 
Ils 8 da favrer 2004 votais Vus, charas conburgaisas e chars conburgais, davart la nova lescha chantunala davart ils supplements da famiglia. 
Tgeninas èn las novaziuns las pli impurtantas? 
La lescha revedida prevesa da pajar mo pli supplements cumplains. 
Per quai basta in grad d'occupaziun da la lavuranta resp. dal lavurant da 20 pertschient dal temp da lavur usità en il manaschi. 
Dus u plirs pensums parzials da sut 20 pertschient pon vegnir dumbrads ensemen. 
En emprima lingia giustifitgeschan ils agens uffants (ed uffants adoptads) il dretg dals supplements da famiglia. 
Sin basa da la lescha revedida survegnan quellas persunas ils supplements per uffants, las qualas procuran per il mantegniment dals uffants. 
Cun cumpigliar - sco prevesì - tut ils uffants, per ils quals il mantegniment vegn procurà en ina dimensiun considerabla (tgira, educaziun, custs), pon vegnir resguardadas pli e pli las relaziuns effectivas. 
Las differentas structuras da commembras e commembers tar las cassas da cumpensaziun per famiglias chaschunan in tractament inegual da patrunas resp. patruns e lavurantas resp. lavurants. 
Cassas cun commembras e commembers che pajan tendenzialmain pajas pli bassas e ch'occupan bleras lavurantas e blers lavurants cun uffants ston incassar autas tariffas da contribuziun e pon per ordinari prestar mo ils minimums concludids da la regenza. 
Per rinforzar l'idea da gulivaziun e da solidaritad prevesa la lescha revedida in sistem da gulivar las grevezzas che stgaffescha ina gulivaziun finanziala moderata e che mantegna il medem mument per gronda part las libertads da las cassas da cumpensaziun per famiglias. 
Per il chantun Grischun na chaschuna questa revisiun da la lescha nagins custs supplementars. 
Las vischnancas resp. lur servetschs socials vegnan distgargiads finanzialmain cun pajar ils supplements per uffants cumplains gia a partir d'in pensum da lavur da 20 pertschient da las lavurantas e dals lavurants ch'han il dretg da far pretensiuns. 
Il cussegl grond ha deliberà la revisiun totala da la lescha chantunala davart ils supplements da famiglia cun 107 cunter 0 vuschs per mauns da la votaziun dal pievel. 
Jau As supplitgesch, charas conburgaisas e chars conburgais, da medemamain acceptar quest project da votaziun. 
Gremi: departament da finanzas e militar 
Funtauna: rg departament da finanzas e militar 
Data: 23.01.2004 
Cumissiun per economia, taxas e politica da stadi dal cussegl grond: Tractà e deliberà dus projects per mauns dal cussegl grond 
En la proxima sessiun dal cussegl grond vegn il parlament a sa fatschentar cun dus projects che concernan las acquisiziuns publicas. 
Latiers sa tracti da la participaziun a la cunvegna interchantunala revedida davart las acquisiziuns publicas sco er da la revisiun totala dals decrets chantunals da submissiun. 
A chaschun da sia sesida da mez schaner ha la cumissiun cumpetenta per economia, taxas e politica da stadi dal cussegl grond predeliberà - en preschientscha dal cusseglier guvernativ Stefan Engler - la missiva da la regenza per mauns dal cussegl grond. 
Il project concernent la participaziun a la cunvegna interchantunala revedida davart las acquisiziuns publicas è stà incontestà. 
Tar diversas disposiziuns dal project davart la lescha chantunala da submissiun èn dentant stadas avant maun propostas da la cumissiun ch'èn vegnidas discutadas detagliadamain. 
Quellas han pertutgà l'exemziun da la subordinaziun da las activitads commerzialas ed industrialas dal maun public, l'avertura formala da l'agiudicaziun, l'obligaziun da far ina statistica tar la procedura directa e l'integraziun da la scolaziun d'emprendist(a)s en il catalog dals criteris d'agiudicaziun. 
Plinavant èn cunzunt vegnidas discutadas detagliadamain las limitas minimalas proponidas da la regenza; la cumissiun las ha la finala chattadas per bunas. 
Ina gronda discussiun ha er chaschunà la proposta da la maioritad che pretenda che purschiders che sa chattan en ina procedura d'accumodament duain vegnir exclus da la procedura. 
Dal rest è la cumissiun suandada per gronda part las propostas da la regenza. 
La missiva da la regenza è la finala vegnida deliberada per mauns dal cussegl grond. 
Gremi: cumissiun per economia, taxas e politica da stadi 
Funtauna: rg cumissiun per economia, taxas e politica da stadi 
Data: 26.01.2004 
www.gr.ch ussa nov cun in spurtegl online e cun colliaziuns d'interess dal cussegl grond 
In nov element central da www.gr.ch è il spurtegl online integrà da las autoritads www.ch.ch. 
Quest access virtual tar l'administraziun chantunala porscha a las vischinas ed als vischins la pussaivladad da retrair tschertas infurmaziuns da las autoritads a maun d'in register da chavazzins u - tut tenor la purschida - da far diever da tut ils servetschs online. 
Il spurtegl online collia sur ils chavazzins "vita privata", "societad", "lavur", "sanadad", "segirezza sociala", "mobilitad", "segirezza", "stadi e politica" sco er "economia" las websites da las vischnancas grischunas e dals uffizis chantunals. 
Uschia na sto il vischin betg pli savair explicitamain tge autoritad ch'è cumpetenta per ses giavisch e co ch'el cuntanscha ella per internet: las adressas www.gr.ch u www.ch.ch bastan. 
En il Grischun èn passa 95 pertschient da las vischnancas e dals uffizis chantunals colliads sur lur atgnas websites cun il spurtegl online. 
Il spurtegl online na porscha betg mo in access nov e pli simpel als servetschs ed a las infurmaziuns da las autoritads grischunas, mabain er a las autoritads da las ulteriuras vischnancas svizras, dals chantuns ed a l'administraziun federala. 
Il spurtegl online vegn, en collavuraziun cun la confederaziun, ils chantuns e las vischnancas, sviluppà cuntinuadamain ed amplifitgà areguard il cuntegn. 
Parlament: prender invista publicamain en colliaziuns d'interess 
La chanzlia chantunala ha schlargià anc ina giada la purschida d'infurmaziuns sin www.gr.ch er en il sectur "parlament": Davent dad ussa pon ins prender invista da las colliaziuns d'interess da las deputadas e dals deputads grischuns. 
Tenor l'artitgel 8 alinea 2 da l'urden da gestiun dal cussegl grond è il register da las activitads dals deputads public. 
Las colliaziuns d'interess da las deputadas e dals deputads grischuns èn accessiblas sur la glista da commembers dal parlament sin www.gr.ch. 
La glista da commembers cumpiglia ussa nov sper l'adressa postala er anc l'adressa dad e-mail da las commembras e dals commembers dal parlament ed ils nums da lur suppleantas e suppleants. 
Ultra da quai èn vegnidas meglieradas las funcziunalitads per tschertgar chavazzins, il cuntegn d'infurmaziuns en il sectur "noss chantun" è vegnì schlargià ("products dal Grischun", maschinas da tschertgar per il Grischun) e la midada da linguas per ils cuntegns en tudestg, rumantsch e talian è vegnida simplifitgada. 
Chanzlia chantunala: model directiv ussa en l'internet 
www.gr.ch, il portal da l'administraziun chantunala dal Grischun è in servetsch da la chanzlia chantunala dal Grischun. 
Tge rolla gioga il post da stab dal parlament e da la regenza dentant uschiglio anc e co ademplescha el sia incumbensa? 
Dal model directiv cun las obligaziuns e finamiras da la chanzlia chantunala pon ins ussa prender invista en l'internet en trais linguas. 
Ils novs cuntegns dal web chattais Vus qua: 
- 
spurtegl online 
- 
commembers 
- 
suppleants 
- 
www.staka.gr.ch 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 27.01.2004 
Plaz d'ospitals Cuira: grondas pussaivladads per spargnar èn avant maun 
Cun grond interess ha il departament da giustia, polizia e sanitad prendì enconuschientscha dal resultat dal scleriment da la societad d'ospitals da Cuira SA per garantir in provediment da basa e da center qualitativamain bun che correspunda als basegns da la populaziun da la regiun d'ospital da la Val dal Rain grischuna sco er da las ulteriuras regiuns d'ospital dal chantun e dal potenzial da spargnar da las trais variantas ch'èn vegnidas proponidas en quest connex da la societad d'ospitals da Cuira SA. 
Ils scleriments mussan che grondas pussaivladads per spargnar èn avant maun sin il plaz d'ospitals Cuira, senza che l'amplezza e la qualitad dal provediment medicinal vegnia sminuì. 
Tenor il giudicat dal departament da giustia, polizia e sanitad furma questa lavur fundada da la societad d'ospitals da Cuira SA ina basa impurtanta per la discussiun che sto vegnir manada sin il plaun politic davart la concepziun futura dal plaz d'ospitals Cuira. 
Da vart da la politica èn adina puspè vegnidas giavischadas calculaziuns e cifras detagliadas per la procedura da decisiun. 
Questa pretensiun vegn ussa accumplida; e perquai po vegnir manada a partir d'immediat ina discussiun davart ils avantatgs ed ils dischavantatgs da las differentas variantas. 
Per la decisiun da varianta da la regenza è decisiva - sper la tenuta dals cussegls da fundaziun da l'ospital chantunal e regiunal retic Cuira e da l'ospital da la Crusch Cuira - spezialmain er la tenuta da la corporaziun da vischnancas da la regiun d'ospital da la Val dal Rain grischuna, q.v.d. da las vischnancas pertutgadas che ston er gidar a purtar las investiziuns ed ils deficits. 
Il departament da giustia, polizia e sanitad vegn ad entrar en contact cun ils organs cumpetents da questas organisaziuns. 
Latiers ston er vegnir integradas en la discussiun dumondas davart in'utilisaziun ulteriura dals lieus d'ospital, als quals sto vegnir renunzià, e dumondas en connex cun la repartiziun futura da contribuziuns d'investiziun e da gestiun tranter il chantun e las vischnancas. 
La concepziun futura dal plaz d'ospitals Cuira è ina part da la nova concepziun dal provediment chantunal d'ospitals ch'è vegnida prendida en vista da la regenza en il rom da l'examinaziun da las structuras e da las prestaziuns per sanar las finanzas dal chantun ed approvada en general dal cussegl grond en la sessiun da zercladur 2003. 
Il departament da giustia, polizia e sanitad ha l'intenziun d'avrir per la fin da quest onn u per il cumenzament da l'onn che vegn - suenter la decisiun preliminara da la regenza - la procedura da consultaziun per la revisiun parziala da l'ordinaziun executiva tar la lescha per promover la tgira da malsauns ch'è necessaria en quest connex. 
Gremi: departament da giustia, polizia e sanitad 
Funtauna: rg departament da giustia, polizia e sanitad 
Data: 28.01.2004 
La protecziun da l'uffant sco mira centrala da l'agenda politica 
Ils dretgs da l'uffant ston adina esser garantids. 
Perquai sustegna la regenza grischuna senza resalvas il "protocol facultativ tar la convenziun dals dretgs da l'uffant concernent la vendita d'uffants, la prostituziun d'uffants e la pornografia d'uffants". 
Il protocol vul realisar las finamiras da la convenziun dals dretgs da l'uffant e metta en il center la protecziun da l'uffant cunter l'explotaziun commerziala. 
Daspera cuntegna il protocol surtut disposiziuns davart la cumpetenza, l'agid a victimas, il dretg d'extradiziun, la cooperaziun internaziunala ed il basegn d'agir politic. 
Tras quellas vegnan fatgas pretensiuns minimalas al dretg penal naziunal. 
Il tema da la protecziun da l'uffant sto esser e restar ina mira centrala da l'agenda politica. 
La Svizra aveva suttascrit l'onn 2000 il protocol facultativ da la radunanza generala da la ONU. 
Psichiatria d'uffants e giuvenils: ina contribuziun fixa bassa empè d'ina reducziun lineara 
La contribuziun chantunala a la fundaziun per la psichiatria d'uffants e giuvenils en il Grischun per l'onn 2004 vegn limitada sin in milliun francs. 
Tras quai ha la regenza realisà l'ordinaziun davart las reducziuns linearas da contribuziuns dal november 2002 er en il sectur da la psichiatria d'uffants e giuvenils. 
L'ordinaziun prescriva da reducir en il quint current per diesch pertschient tut las contribuziuns dal chantun che n'èn betg liadas tras la legislaziun federala u tras cunvegnas interchantunalas. 
Per il chantun maina la soluziun specifica per la fundaziun per la psichiatria d'uffants e giuvenils en il Grischun al medem resultat sco ina reducziun lineara da las contribuziuns per diesch pertschient. 
Tarmed: la regenza approvescha il contract d'affiliaziun per il Grischun 
La regenza ha approvà il contract chantunal d'affiliaziun da tarmed tranter l'uniun grischuna da medis e la santésuisse dal Grischun. 
La valur dal punct da taxa è vegnida fixada ad 84 raps. 
Questa valur na chaschuna nagins custs supplementars ed er betg in augment da las premias. 
Dapi il 1. da schaner vala per prestaziuns medicinalas ambulantas en tut la Svizra la structura da tariffa tarmed. 
La santésuisse (la federaziun interprofessiunala dals assicuraders svizzers da malsauns) e la federaziun da las medias e dals medis svizzers FMH avevan fatg per quest intent l'onn 2002 in contract general. 
Il tarmed remplazza il catalog da las prestaziuns d'ospital. 
Contribuziun pli auta per il project interreg "DACH+" 
Fin l'onn 2007 sustegna la regenza il project "DACH+" cun 60'000 francs. 
Quest project interreg ha la finamira da tractar problems e svilups territorials sco il svilup dal traffic e da l'abitadi, l'utilisaziun dal temp liber e da recreaziun u interdependenzas economicas - e quai sur ils cunfins or. 
Participà è tut il territori da cunfin tranter la Germania, l'Austria, la Svizra ed il Liechtenstein. 
Perquai che la confederaziun reducescha fitg ses engaschament finanzial per il project, surpiglian ils chantuns pertutgads la finanziaziun restanta. 
Ils custs per il chantun Grischun s'augmentan tras quai per 10'000 francs. 
Ils custs totals dal project importan 800'000 francs. 
Da vischnancas e regiuns 
- Molinis: La regenza ha approvà - cun obligaziuns e cundiziuns - la tschiffada d'aua da funtauna en il territori da "Chuoregger". La permissiun è limitada fin la fin da schaner 2024. - Zuoz: La regenza ha approvà il plan da zonas ed il plan general da furmaziun "golf". Uschia po la zona da golf vegnir engrondida cun il kiosc planisà en il sectur da la pista 17 e la lingia da distanza dal guaud vegnir adattada. La surfatscha engrondida da la zona da golf vegn relaschada or dal territori "cun pretensiuns d'utilisaziun e da cultivaziun" ed ina part da la pista 17 vegn attribuida al territori "culp da partenza". - Cuira: Il project per sanar il bogn cuvert dal Sand è vegnì approvà. 
Ils custs muntan a var 3,1 milliuns francs. 
Contribuziuns chantunalas a differentas instituziuns 
- Lottaria naziunala interchantunala / promoziun da la cultura: La regenza ha approvà totalmain 55'000 francs per l'ediziun dal cudesch davart las vopnas tar l'istorgia grischuna ("Wappen zur Bündner Geschichte") da Gerhard Simmen, per las 26 funtaunas siglintas che duain simbolisar ils chantuns e mezs chantuns sin la plazza federala concepida da nov, e per il teater da marionettas "Arcasperli" a Cuira. 
- Tgira da monuments: Totalmain var 450'000 francs ha la regenza approvà per lavurs vi da la "chiesa parrocchiale di San Pietro" a Verdabbio, per ils "grotti di Cama" a Cama, per la "ca' rossa, palazzo del Togni" a Grono, per il "Turmhaus" a Malans e per la "chaplutta da s. Gion Battista" a Val S. Pieder. 
- Agid umanitar: La 13avla missiun da l'uniun d'agid umanitar per la Russia survegn ina contribuziun da 30'000 francs. 
- Malauras 2002: La regenza ha approvà ulteriurs daners per reparar ils donns. 
18 vischnancas survegnan totalmain var 1,4 milliuns francs per differents projects da reparaziun en Surselva, en la Val dal Rain grischuna, en il Grischun central ed en l'Engiadina. 
Projects da vias 
- Sta. Maria V.M.: Var 330'000 francs ha la regenza concedì per schlargiar e sanar la via da colliaziun a la via dal Fuorn a Paclera. - Tunnel dal San Bernardin: En il rom da las lavurs da sanaziun ha la regenza approvà 700'000 francs per indrizs electromecanics. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.01.2004 
La consultaziun davart l'organisaziun dal servetsch da salvament è averta La regenza ha tramess en la consultaziun il sboz da las disposiziuns executivas tar l'organisaziun dal servetsch da salvament. 
Las disposiziuns executivas reglan la structura dal servetsch da salvament en il Grischun. 
Questa sa basa sin il concept da salvament da 1999 e sin la lescha correspundenta da 1997. 
Cun la revisiun parziala da la lescha per promover la tgira da malsauns è vegnida stgaffida l'onn 1997 la basa per introducir il clom d'agid sanitar 144 en il chantun Grischun. 
La consultaziun dura fin la fin da mars. 
Las novas disposiziuns executivas duain remplazzar a partir dal fanadur 2004 l'ordinaziun davart il transport da pazients da 1979 ch'era valaivla fin uss. 
Refurma da la giustia 2: reglà detagliadamain ils emprims pass 
Suenter il concept general il december 2003 ha la regenza uss er approvà il concept detaglià per las emprimas duas fasas da la refurma da la giustia 2. Quest concept circumscriva ils champs d'incumbensas e regla la relaziun tranter la cumissiun d'experts, l'expert ed il secretariat da project. 
Il cumenzament da l'onn 2005 vegn la cumissiun a preschentar las propostas per refurmas en furma da tesas. 
La realisaziun redacziunala succeda dentant pir suenter che la regenza ha approvà las tesas e repassà l'orientaziun dal cuntegn da la refurma da la giustia. 
Hansjörg Seiler vegn a surpigliar l'incumbensa sco cussegliader extern. 
Seiler è professer per dretg public, dapi l'onn 1999 derschader federal en uffizi accessori e dapi l'onn 2000 derschader administrativ en il chantun Berna. 
Mesiras da spargn en il sectur d'asil: l'execuziun proponida engrevgescha las cassas chantunalas 
Cun il program da distgargia 2003 vul la confederaziun er sbassar ils custs en il sectur d'asil. 
Concretamain na duain requirents d'asil betg pli survegnir agid social, sch'i na vegn betg entrà en lur dumondas. 
Las persunas pertutgadas ston bandunar la Svizra en moda independenta ed immediatamain. 
Per quai è necessaria la revisiun parziala da trais ordinaziuns d'asil: l'ordinaziun 1 davart dumondas da procedura, l'ordinaziun 2 davart dumondas da finanziaziun e l'ordinaziun davart l'execuziun da la spedida e da l'expulsiun da persunas estras. 
La regenza grischuna sustegna da princip ils sforzs da la confederaziun da spargnar en il sectur d'asil. 
Cun las ordinaziuns revedidas deleghescha la confederaziun dentant ils custs da l'execuziun als chantuns. 
La regenza spetga perquai che la confederaziun mussia almain cleramain en tge cas concrets ch'ella surpiglia ils custs ed en tgenins betg. 
Per ils chantuns è ultra da quai il termin d'annunzia per rectifitgar il sistem da registratura da persunas cumbinà cun custs sproporziunadamain auts. 
- Cuira e Calantgil (Innerferrera): La regenza ha approvà la revisiun parziala respectivamain totala da las leschas da taglia correspundentas. - Küblis: La nova lescha davart taxas da cura e taxas per promover il turissem è vegnida approvada. - Val Bever: La lingia da la viafier retica tras la Val Bever vegn segirada cun rempars da lavinas. Il project da sanaziun da questas mesiras da segirezza dura dapi 1998. 
Ils custs da questa etappa èn budgetads cun in milliun francs. Las expensas fin uss per las emprimas duas etappas dal project da rempars da lavinas "Alpetta" importan var 3,3 milliuns francs. Contribuziuns chantunalas a differentas instituziuns 
- Lottaria naziunala interchantunala: La regenza ha concedì ina contribuziun da totalmain 97'000 francs per ils novs instruments da la musica da giuvenils da Tavau e per in'occurrenza da la fundaziun "In the Spirit of Davos". 
- Luvratori da l'argo a Glion: Il project per engrondir il plaun sut il tetg è vegnì approvà. 
La contribuziun chantunala importa var 73'000 francs. 
Projects da vias 
- Valragn: La construcziun d'ina fermada d'auto da posta a la via taliana ordaifer il vitg è vegnida approvada, medemamain la contribuziun chantunala da var 38'000 francs. - Via da la Tumleastga: La regenza ha approvà il project per curreger e schlargiar la via tranter Roten e Pratval inclusiv la nova construcziun d'in passape. - A13, La Punt-Tusaun: En il rom dal project per ina plazza da controlla per il traffic da camiuns pesants ad Unterrealta èn vegnids concedids 620'000 francs per indrizs electromecanics. 
Chaussas persunalas 
- Wolfgang Giella, actualmain a Göttingen (Germania) è vegnì elegì sco nov manader da la biblioteca chantunala. 
El cumenza sia plazza il 1. da zercladur 2004. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 05.02.2004 
Il project "porta alpina Sedrun" vegn sustegnì plainamain 
La cumissiun per ambient, traffic ed energia dal cussegl grond CATE è sa laschada infurmar davart il project "porta alpina Sedrun" ensemen cun il cusseglier guvernativ Stefan Engler a chaschun da sia ultima sesida da cumissiun. 
Encunter ils rapports d'enfin uss en las gazettas n'haja la cumissiun dal cussegl naziunal betg refusà quel postulat haja gì num davart dal represchentant dal servetsch chantunal per il traffic public. 
Perquai ch'il postulat era gia avant vegnì assegnà dal cussegl dals chantuns al cussegl federal n'ha la cumissiun dal cussegl naziunal betg pli stuì sa fatschentar cun quai. 
Cun quai èn las schanzas per realisar il project anc adina intactas. 
La CATE ha prendì enconuschientscha ch'il project è realisabel tant sut aspects tecnics sco er dal manaschi e ch'el è economicamain interessant per il chantun e la regiun da la Surselva. 
D'impurtanza speziala è per la CATE er il fatg ch'ils custs da construcziun dal project "porta alpina Sedrun" èn pli pitschens che supponids e ch'els èn fitg modests cumpareglià cun ils custs totals dal tunnel da basa dal Gottard. 
Da la CATE vegn dada al project - tant dal puntg da vista da l'economia publica sco er da la politica da traffic e dal turissem - ina gronda impurtanza per il chantun Grischun e per la regiun da la Surselva. 
Ella spetga in engaschament correspundent da la confederaziun. 
La CATE è dischillusa dal fatg ch'ils custs d'investiziun relativamain pitschens n'èn anc betg vegnids resguardads èn ils credits supplementars da la nova lingia da viafier tras las Alps NVTA ch'èn vegnids deliberads ultimamain. 
La CATE è persvasa ch'in project sco la porta alpina, ch'è per nossa regiun ina schanza unica, na dastga betg vegnir sacrifitgà pervi da ponderaziuns da spargn a curta vista, e quai er suenter las communicaziuns las pli novas davart ils custs supplementars dal tunnel da basa dal Gottard. 
Ils avantatgs a lunga vista domineschan. 
Per quests motivs recumonda e sustegna la CATE plainamain las stentas da la regenza e da la regiun da la Surselva per realisar il project "porta alpina Sedrun". 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
Data: 06.02.2004 
Las taxas pauschalas dals servetschs psichiatrics vegnan auzadas 
La regenza ha approvà las novas taxas pauschalas tranter ils servetschs psichiatrics dal Grischun e la federaziun santésuisse. 
Las taxas pauschalas per pazients staziunars (acuts, gerontos, stabels, d'alcohol, da drogas e partiziun da psicoterapia) sco er per ils pazients dal di e/u da la notg (clinica dal di per 1 di, clinica dal di per 1/2 di, pazients che dovran mo tgira) vegnan auzadas en media per 3,5 pertschient u per ses francs il di sin 177 francs. 
L'augmentaziun effectiva da las premias importa 0,2 pertschient. 
En il sectur ambulant vala la structura da tariffa tarmed dapi il 1. da schaner 2004 er per las clinicas psichiatricas. 
Il contract è vegnì adattà correspundentamain. 
Da vischnancas e regiuns Da nov ha la suprastanza communala ina cumpetenza finanziala per expensas unicas da 20'000 francs enstagl da 10'000 francs sco fin ussa. - Rueun / Siat: Per la construcziun da barrieras en l'Ual da Valdun ha la regenza approvà ina contribuziun chantunala da 800'000 francs. Qua sa tracti d'in project consecutiv da las lavurs da reparatura pervi da las malauras dal november 2002. Contribuziuns chantunalas a differentas instituziuns 
- Orchester sinfonic d'instruments a flad dal Grischun: Sco contribuziun annuala 2004 ha la regenza approvà in sustegn finanzial da 25'000 francs da la lottaria naziunala interchantunala. 
- Crap Ses: Per lavurs d'impressari vi da la punt a la spunda Sera da la via dal Güglia èn vegnids approvads var 580'000 francs. Chaussas persunalas 
- Johann Wolf-Bosshard da Buchen en il Partenz è vegnì elegì sco schef da l'uffizi districtual da construcziun bassa a Tavau. 
El cumenza sia plazza il 1. d'avrigl. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 12.02.2004 
Quatter projects da votaziun ed elecziuns da la dretgira districtuala ils 16-5-2004 
La regenza ha concludì da suttametter a la votaziun dal pievel mez matg il credit d'impegn da 98 milliuns francs bruts per l'execuziun dal project general "construcziun nova e sanaziun da la scola chantunala da Cuira" sco project chantunal. 
Il medem di vegnan elegidas las dretgiras districtualas ed i vegn votà davart trais projects federals: 
- midada dals 3 d'october 2003 da la lescha federala davart l'assicuranza per vegls e survivents (LAVS) (11avla revisiun da la AVS); 
- conclus federal dals 3 d'october 2003 davart la finanziaziun da la AVS/AI cun auzar las tariffas da la taglia sin la plivalur 
- lescha federala dals 20 da zercladur 2003 davart las midadas da decrets concernent l'imposiziun da taglia sin conjugals e sin famiglias, l'imposiziun da taglia sin la proprietad d'abitar e las taxas da bul. 
IRF ed URC daventan IRRC 
L'inspecturat dal register funsil IRF e l'uffizi dal register da commerzi URC vegnan fusiunads. 
Il nov post da servetsch vegn numnà "inspecturat dal register funsil e register da commerzi" IRRC. 
Ils respargns effectivs da la fusiun na sa laschan anc betg quantifitgar en detagl. 
En il sectur da l'organisaziun e da la structura da la clientella exista dentant in potenzial da sinergia considerabel. 
Il nov post da servetsch vegn ad esser operativamain activ il cumenzament da l'onn 2005. 
Questa fusiun era vegnida concludida dal cussegl grond en la sessiun da zercladur 2003 en il rom da l'examinaziun da las structuras e da las prestaziuns per sanar las finanzas dal chantun. 
Gulivaziun da finanzas: reintroducziun da la part dals custs administrativs 
Ils custs administrativs da la gulivaziun directa da finanzas vegnan finanziads a partir dal 1. da mars dal fond da gulivaziun da finanzas. 
La part dals custs administrativs importa annualmain var in mez milliun francs. 
La regenza ha approvà la revisiun parziala correspundenta da las "disposiziuns executivas tar la lescha davart la gulivaziun da finanzas intercommunala". 
La part dals custs administrativs era gia vegnida incassada da 1958 fin 1989. 
Sco "levgiament per vischnancas cun dretg d'ina gulivaziun da finanzas" ha la regenza concludì 1991 da renunziar a quella part. 
La reintroducziun è ina mesira en il rom da l'examinaziun da las structuras e da las prestaziuns per sanar las finanzas dal chantun. 
- Limitas da pais pli autas: Sin la via da colliaziun da la bifurcaziun S. Catrina da la via da Val S. Pieder fin Tersnaus vegn dauzà il pais maximal da 18 sin 28 tonnas e sin la via da colliaziun tranter Rueun e Siat da la bifurcaziun da la via sursilvana fin tar la bifurcaziun da la via da Panix da 13 sin 18 tonnas. - Vischnanca da Tavau: Las votantas ed ils votants avevan concludì la fin da november 2003 la reorganisaziun da las structuras da las autoritads e da las proceduras d'elecziun e da votaziun. La regenza ha approvà questa revisiun parziala da la constituziun communala. Contribuziuns chantunalas a differentas instituziuns 
- Agid d'investiziun: Per construir la telecabina dad otg a Val S. Pieder e per renovar la sutgera da dus a Veulden ha la regenza deliberà contribuziuns chantunalas da totalmain var 470'000 francs e credits d'agid d'investiziun da la confederaziun da var 2 milliuns francs. 
Projects da vias 
- Punt sur il Rain d'Avras a Cröt: Per var 1,3 milliuns francs vegn la punt sanada e rinforzada. Per quai ha la regenza deliberà ils credits necessaris. Chaussas persunalas 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 19.02.2004 
Project scientific davart il pitschen verm plat da vulp en l'artg alpin 
Ils effectivs da vulps ch'èn creschids dapi che la frenesia è svanida dal tuttafatg e ch'èn actualmain fitg gronds sveglian pli e pli la tema dal pitschen verm plat da vulp - in parasit da la vulp che po chaschunar tar l'uman ina greva malsogna dal gnirom, l'echinococcosa alveolara. 
L'institut per parasitologia da l'universitad da Turitg perscrutescha ussa en collavuraziun cun l'uffizi chantunal da veterinari, l'uffizi da chatscha e pestga dal chantun Grischun e cun l'agid dals chatschaders grischuns la derasaziun e la frequenza da quest parasit en Grischun. 
Il pitschen verm plat da vulp (echinococcus multiocularis) è in parasit da la beglia tar la vulp. 
Cun ils excrements da la vulp vegnan derasads ils ovs dal verm plat da vulp en la natira. 
Sch'ils ovs vegnan magliads da mieurs, sa sviluppa en il gnirom da la mieur il stadi da larva dal verm plat da vulp. 
Vulps s'infecteschan puspè cun magliar mieurs infectadas. 
Darar pon s'infectar umans cun traguttar ils ovs dal verm plat da vulp e survegnir uschia in'echinococcosa alveolara, ina greva malsogna dal gnirom. 
L'echinococcosa alveolara è fitg rara ed en Svizra sa chatta il dumber che vegn diagnostitgà da questa malsogna tar in fin dus umans sin in milliun abitantas ed abitants. 
Malgrà quai sa tracti dentant d'ina malsogna che sto vegnir prendida serius, gia ch'il parasit crescha en il gnirom sco in tumor e ch'il tractament è fitg custaivel. 
Lavurs scientificas cumplessivas 
Ils ultims onns è creschida fermamain la populaziun da la vulp cotschna en Svizra. 
Cun quest augment da l'effectiv è er il verm plat da vulp daventà pli frequent. 
Perquai sa tschenta la dumonda, sch'ins sto far quint cun in augment da la malsogna tar l'uman. 
Perquai è vegnì inizià in studi cumplessiv davart la derasaziun e la frequenza dal pitschen verm plat da vulp en l'artg alpin. 
En stretga cooperaziun cun l'uffizi chantunal da veterinari (veterinari chantunal dr. Kaspar Jörger) e l'uffizi da chatscha e pestga dal chantun Grischun (schef dr. Georg Brosi) examinescha l'institut per parasitologia da l'universitad da Turitg sut la direcziun da prof. Peter Deplazes dapi l'onn passà vulps grischunas sin il pitschen verm plat da vulp. 
En il rom da quest project realisescha la veterinaria da Maiavilla, Flurina Tanner, sia dissertaziun veterinar-medicinala. 
En Grischun ha la malsogna ina frequenza normala 
L'examinaziun da 569 vulps che han pudì vegnir rimnadas dals chatschaders grischuns e dals organs da surveglianza da chatscha dal Grischun ha mussà che cun var sis pertschient da las vulps han bler main vulps il pitschen verm plat da vulp ch'en la Svizra bassa. 
Tuttina datti cleras differenzas regiunalas. 
Las quotas d'infecziun las pli autas cun passa diesch pertschient èn vegnidas constatadas en ils territoris dal Signuradi - Tschintg Vitgs - Partenz / Tavau, Val Müstair e Val Lumnezia. 
Ina quota d'infecziun media d'in fin diesch pertschient è vegnida eruida en ils territoris dal Grischun central, da l'Engiadina auta e bassa e dal Scanvetg. 
En las valladas da la Bregaglia, dal Mesauc, dal Puschlav, da la Valragn e dal rest da la Surselva (senza Val Lumnezia) n'han pudì vegnir cumprovadas naginas vulps infectadas. 
Malgrà la quota d'infecziun bassa tar las vulps sa chatta en il Grischun il dumber dals cas diagnostitgads tar l'uman en la media svizra. 
Emprimas analisas inditgan che en territoris cun dapli vulps infectadas daventan malsauns er pli savens ils umans. 
Las lavurs currentas dal studi che dura fin l'onn 2005 vegnan a gidar ad encleger meglier l'ecologia da quest parasit ed a pussibilitar meglras prognosas davart la derasaziun e la frequenza dal parasit en l'artg alpin. 
Mesiras da precauziun 
L'uman po s'infectar cun il verm plat da vulp p.ex. cun traguttar ils ovs da quest parasit sin vivondas contaminadas e tras ils mauns contaminads. 
In pèr reglas elementaras pon minimisar il ristg pitschen anc pli fitg: 
- Lavai bain verdura e fritgs avant la consumaziun. 
- Tar vivondas cotgas na datti pli nagin privel da s'infectar. 
- Schelentar tar -20° C na mortifitgescha betg ils ovs dal verm plat da vulp! 
- Svermai chauns che van a chatscha da mieurs ina giada al mais da verms solitaris. 
Dumandai Vossa veterinaria/Voss veterinari davart in medicament effectiv. 
- Infecziuns da chauns pon vegnir diagnostitgadas cun analisas dals excrements. 
Persunas che crain d'esser stadas expostas ad in ristg d'infecziun pli grond pon laschar far ina controlla dal sang da la media/dal medi da chasa. 
Ulteriuras infurmaziuns e material illustrativ 
- Fegls d'infurmaziun davart il verm plat da vulp pon vegnir retratgs da la homepage da l'institut per parasitologia (http://www.unizh.ch/paras/). 
Sin questa website vegn er messa a disposiziun ina illustraziun dal verm plat da vulp per la publicaziun en il rom da questa infurmaziun da las medias (vesair la rubrica "aktuelle Meldungen und News"). 
- Ulteriuras infurmaziuns davart vulps pon vegnir clamadas da la pagina da medias dal "project da vulp integrà" (http://www.beam.to/infox). 
Da questa pagina pon ins er retrair differents maletgs da colur d'ina auta qualitad da vulps. 
Faschai stim p. pl. da las disposiziuns concernent il copyright ed ils onuraris per las illustraziuns. 
Gremi: uffizi da veterinari ed uffizi da chatscha e pestga dal chantun Grischun, institut per parasitologia da l'universitad da Turitg 
funtauna: rg uffizi da veterinari ed uffizi da chatscha e pestga dal chantun Grischun, institut per parasitologia da l'universitad da Turitg 
Data: 24.02.2004 
Spezialistas e spezialists cun ina vasta savida s'engaschan per ils interess da la natira e da la chatscha - La professiun da "guardiaselvaschina" vegn uss renconuschida da la confederaziun 
L'uffizi federal per furmaziun professiunala e tecnologia (UFFT) vegn proximamain a suttascriver l'urden d'examen per l'examen professiunal superiur da "guardiaselvaschina cun certificat professiunal federal". 
Uschia obtegna questa professiun la renconuschientscha uffiziala da la confederaziun. 
Ils chantuns cun chatscha da patenta, singuls chantuns cun chatscha da revier ed il chantun Genevra han guardiaselvaschinas che lavuran a temp cumplain. 
Quests guardiaselvaschinas basegnan ina vasta savida per ademplir lur incumbensa pretensiusa en l'interess da la natira e da la chatscha. 
Sco intermediaturs a la "front" s'occupan els dals problems ils pli differents en il contact cun animals selvadis. 
Fin uss devi pliras furmas da questa professiun. 
Per pudair definir in standard unifitgà èsi vegnì lavurà ils ultims diesch onns cun la finamira da cuntantscher la renconuschientscha federala da questa professiun. 
La renconuschientscha da la professiun tras il UFFT documentescha la professiunalitad da la professiun da guardiaselvaschina. 
Incumbensas multifaras 
La lescha federala davart la chatscha e la protecziun dals mamifers ed utschels selvadis vul mantegnair la diversitad da las spezias ed ils spazis vitals dals mamifers ed utschels selvadis indigens e migrants, proteger spezias d'animals periclitadas, limitar sin ina dimensiun supportabla ils donns chaschunads d'animals selvadis vi dal guaud e vi da culturas agriculas sco er garantir in'utilisaziun adequata dals effectivs da selvaschina tras la chatscha. 
Guardiaselvaschinas gidan ad exequir questa incumbensa legala. 
Els èn suttamess per regla a las administraziuns chantunalas da chatscha. 
Grazia a lur enconuschientschas professiunalas ed a lur enconuschientschas davart la fauna e flora locala èn ells ed els spezialists impurtants per la planisaziun da la chatscha sco er en il contact cun la natira, primarmain er en connex cun projects ch'han influenzas directas sin l'ambient natiral. 
Sensibilitad è dumandada 
Ils interess da la selvicultura ed agricultura, da las chatschaduras e dals chatschadurs, da las ecologistas e dals ecologists, dal turissem u da las vischnancas stattan savens en opposiziun in cun l'auter ed arrivan per part er en conflict cun ils basegns elementars dals mamifers ed utschels selvadis. 
Ils guardiaselvaschinas s'occupan dal bainstar dals animals selvadis ed emprovan da schliar tals conflicts d'interess. 
Els s'engaschan en favur d'ina chatscha regulara e confurma als basegns da la protecziun dals animals. 
Quai dumonda fitg gronda sensibilitad en il contact cun conumans ed insistenza per il bain da la selvaschina. 
Ils chantuns tschentan differentas premissas per vegnir engaschà sco guardiaselvaschina. 
Ina conduita irreproschabla, l'examen da chatscha reussì, in emprendissadi terminà en ina professiun sumeglianta, abilitad corporala e buna expressiun en scrit èn mo in pèr da quellas. 
Tschintg onns pratica professiunala 
L'examen professiunal "guardiaselvaschina cun certificat professiunal federal" vala sco examen professiunal superiur. 
Las suandantas premissas ston esser ademplidas, sche persunas interessadas vulan s'annunziar a l'examen: 
- in'activitad d'almain tschintg onns sco guardiaselvaschina tar in chantun u tar purtaders publics; 
- avair frequentà in curs fundamental interchantunal e reussì ses examens (dura quatter giadas in'emna, repartì sin dus onns). 
L'examen premetta in pensar cumbinatoric. 
Animals selvadis e lur spazis vitals furman ecosistems sensibels. 
Las candidatas ed ils candidats ston perquai savair cumbinar ed inditgar ils connexs. 
La premissa per quai èn vastas enconuschientschas da l'ecologia e da la fauna. 
Perquai ch'ils guardiaselvaschinas exequeschan leschas, dovran els enconuschientschas giuridicas e polizialas. 
Ellas ed els organiseschan per gronda part sez lur manaschi da servetsch. 
Ils roms da l'examen sa cloman pia: ecologia, biologia, manaschament d'animals selvadis e da spazis vitals, tecnica, dretg e polizia, organisaziun ed administraziun. 
Il UFFT surveglia l'examen 
La federaziun svizra dals guardiaselvaschinas vul realisar l'emprim examen professiunal l'onn 2005: Per quest intent ha ella elegì ina cumissiun d'examen che consista da tschintg guardiaselvaschinas e da dus administraturs da chatscha. 
Ella organisescha l'examen, elegia ils experts e decida da conceder il certificat professiunal. 
Il UFFT surveglia l'examen. 
La federaziun svizra dals guardiaselvaschinas (FSGS) 
Ils 21 d'avust 1999 han las uniuns e federaziuns da guardiaselvaschinas da Berna, dal Grischun, dal parc naziunal, da la Svizra franzosa, da Son Gagl, dal Tessin, dal Vallais e da la Svizra centrala fundà la FSGS. 
Totalmain fan part var 250 guardiaselvaschinas e survegliaders da chatscha a la federaziun. 
Els ston esser engaschads per almain 50 pertschient en il sectur da la chatscha, e quai dal maun public. 
I sa tracta exclusivamain da glieud da professiun che collavura tar l'execuziun da la legislaziun federala e chantunala da chatscha. 
La finamira la pli impurtanta da la federaziun è quella da mantegnair e promover l'acceptanza, la qualitad e la reputaziun dal mastergn da guardiaselvaschina. 
L'emprima mesira ha empruvà da cuntanscher la renconuschientscha da la professiun tras l'uffizi federal per furmaziun professiunala e tecnologia (UFFT, avant Biga). 
Quai pretenda da promover la scolaziun e furmaziun cuntinuada professiunala. 
La FSGS vegn en l'avegnir a sa preschentar cun dapli giavischs a la publicitad, quai ch'è in'autra da sias finamiras. 
A medem temp vegn la federaziun a tschertgar il contact cun gruppas professiunalas ed organisaziuns sumegliantas en il sectur da la chatscha, da la natira sco er da la protecziun dals utschels e dals animals. 
La finala duai profitar er la collegialitad tranter ils guardiaselvaschinas. 
Ils commembers da la suprastanza vegnan dals chantuns Berna (Sébastien Balmer), Son Gagl (Markus Brülisauer), Friburg (Elmar Bürgy), Grischun (Arturo Plozza) e Sviz (Pius Reichlin). 
Uschia è garantida la represchentanza regiunala e la diversitad linguistica da la Svizra. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 25.02.2004 
Il scumond da metter pe en chasa per delinquents violents duai vegnir 
La violenza a chasa duai avair per consequenza che delinquents possian vegnir exclus da l'abitaziun cuminaivla. 
Quai propona la cumissiun per dumondas giuridicas dal cussegl naziunal. 
En il cudesch civil svizzer CCS duai perquai vegnir integrà in nov artitgel 28b. 
La cumissiun propona ultra da quai als chantuns d'installar posts d'infurmaziun e da cussegliaziun per la protecziun cunter la violenza a chasa. 
Che la regenza grischuna sustegnia da princip l'introducziun d'in nov artitgel en il CCS, scriva ella en sia consultaziun al departament federal da giustia e polizia. 
En il Grischun è vegnì inizià l'onn 2003 in project d'intervenziun cunter la violenza a chasa. 
La nova lescha chantunala da polizia dat medemamain pussaivladads a la polizia da bandegiar delinquents violents or da chasa. 
La regenza è per transparenza tar ils onuraris da direcziuns e da cussegls administrativs 
Commembers da direcziuns e da cussegls administrativs d'interpresas ch'èn quotadas a la bursa duain stuair palesar lur indemnisaziuns; maximalmain però en il medem rom sco che quai è il cas en auters stadis. 
Per quai che l'adattaziun proponida dal dretg d'obligaziuns na dastga avair naginas influenzas negativas per la Svizra sco lieu economic, scriva la regenza en sia consultaziun al departament federal da giustia e polizia. 
Gista è er la finamira da distinguer tranter ils commembers dal cussegl administrativ ed ils commembers da la direcziun. 
Tar commembers da la direcziun basta l'indicaziun da la summa totala; il cussegl administrativ fixescha quella e fa correspundentamain ina tscherta controlla. 
Perquai ch'il cussegl administrativ decida sez las atgnas indemnisaziuns, sto el declerar quellas en moda cumplettamain transparenta. Commembers da direcziuns e da cussegls administrativs ston ultra da quai palesar lur participaziun a la societad. 
Consultaziun dal "product secundar animal" fin al chip da chauns 
La regenza grischuna è da princip d'accord - malgrà in pèr remartgas criticas - cun ils sbozs per la revisiun da quatter ordinaziuns dal dretg davart epidemias d'animals e davart l'igiena da charn: la "ordinaziun davart la dismessa da products secundars animals ODPA", la "ordinaziun davart epidemias d'animals OFE", la "ordinaziun davart l'import, il transit e l'export d'animals e da products animals OITE" e la "ordinaziun davart la controlla da charn OCC". 
La nova ODPA regla confurm a la EU co che las dismessas d'animals, ils uschenumnads "products secundars animals", dastgan vegnir utilisads: products da la categoria 1 ston vegnir ars, quels da la categoria 2 pon vegnir duvrads sco ladim e per la producziun da biogas e products da la categoria 3, quels cun ils ristgs ils pli pitschens, pon vegnir pavlads tranter auter ad animals da chasa. 
La divisiun en trais categorias dischavantagescha mazlarias decentralas, perquai che la dismessa da products secundars da las categorias 2 e 3 n'è betg economica pervi da las quantitads uschè pitschnas e pervi da las distanzas. 
Qua pretenda la regenza ina gulivaziun da las grevezzas tranter manaschis gronds e pitschens. 
La nova OFE prevesa da marcar e registrar chauns cun in microchip u cun ina tetovaziun. 
La marcaziun vegn a facilitar ils scleriments cunzunt suenter accidents cun morsas ed en cas da l'erupziun d'ina epidemia. 
La regenza preferescha il microchip, perquai che sia execuziun è pli economica e pli segira. 
Però sto la marcaziun da chauns anc vegnir motivada en la OFE areguard sia relevenza. 
Contribuziuns chantunalas a differentas instituziuns 
- Scuol: Il chantun paja ina contribuziun da var 300'000 francs a l'indriz per far naiv artifiziala ed a la sutgera da 6 da las pendicularas Motta Naluns. 
Ultra da quai survegn la societad utilisadra in credit d'agid d'investiziun da var 1,8 milliuns francs da la confederaziun. 
- Promoziun da la cultura: Var 260'000 francs ha la regenza concedì sco contribuziuns e garanzias da deficit ad ovras ed occurrenzas culturalas. 
Da quels van 105'000 francs a las producziuns da gruppas professiunalas da teater grischunas. 
- Rait da sport Surselva: La regenza ha deliberà 20'000 francs dal fond da sport per colliar en ina rait las uniuns da sport da la Surselva. 
La Surselva è vegnida elegida da la confederaziun sco regiun da model per la furmaziun d'ina rait regiunala da moviment e da sport e survegn per quai fin l'onn 2005 30'000 francs da la cassa federala. Projects da vias 
- Sviament Claustra : Per ulteriuras installaziuns electricas da current ferm ha la regenza deliberà 4,6 milliuns francs. chanzlia chantunala dal Grischun Gremi: regenza funtauna: rg chanzlia chantunala dal Grischun 
Data: 26.02.2004 
Gieus olimpics d'enviern 2014 a Turitg: la regenza vul l'integraziun dal Grischun 
Sut la direcziun dal chantun Turitg vegn a candidar gist ina entira regiun svizra per realisar ils gieus olimpics d'enviern 2014. 
Per garantir l'integraziun dal Grischun en il project "Turitg 2014" ha la regenza concludì da sustegnair l'annunzia dal project e da sa participar a l'elavuraziun dal dossier. 
La regenza sustegna il project cuminaivel sut la direcziun dal chantun Turitg en la part da l'ost da la Svizra. 
Cun quest signal vul ella garantir ina collavuraziun eventuala dal Grischun gia en in stadi uschè tempriv sco pussaivel. 
Plinavant pari a la regenza d'esser impurtant d'esser involvida sch'i sa tracta da prender decisiuns. 
Ils 29 da favrer 2004 vegn surdada la candidatura uffiziala "Turitg 2014" a la swiss olympic association. 
Swiss olympic vegn alura a decider davart la candidatura svizra e - premess che las lavurs en il rom da l'ulteriur svilup dal project hajan success - preschentar quella al comité olimpic internaziunal (IOC) a temp util. 
L'annunzia da Turitg 2014 sa basa sin la premissa che swiss olympic vegn a sa limitar ad ina unica candidatura svizra, quai ch'è necessari per concentrar las forzas en Svizra e per collavurar cun swiss olympic. 
Envers la candidatura da Tavau resta la regenza averta. 
Quella vegn a vegnir giuditgada, apaina che la regenza dispona dals documents da la candidatura cun las dumondas correspundentas. 
Gremi: regenza 
funtauna: rg chanzlia chantunala dal Grischun 
Data: 26.02.2004 
La procedura d'admissiun a las scolas medias grischunas 
L'avust 2003 ha il cussegl grond decidì in ampel pachet da mesiras da spargn per pudair tegnair en equiliber las finanzas chantunalas senza stuair augmentar las taglias. 
Ina da questas mesiras pertutga la procedura d'admissiun a las scolas medias grischunas. 
Per ils onns 2004 fin 2007 ha il cussegl grond fixà definitivamain il dumber d'admissiun. 
La finamira è quella da spargnar ils proxims quatter onns totalmain 11.6 milliuns francs en il sectur da las scolas medias. 
Il pachet da spargn preschentà l'onn 2003 da la regenza al cussegl grond preveseva da limitar il dumber d'admissiun al gimnasi inferiur cun introducir classas da prestaziun. 
Cuntrariamain n'ha il cussegl grond betg vulì cumbinar midadas da structura e mesiras da spargn. 
L'incumbensa da fracziun Arquint pretenda uss che la regenza sclereschia fin l'onn 2006 tge consequenzas che l'aboliziun dal gimnasi inferiur pudess avair per il chantun Grischun. 
La regenza ha prescrit sco finamira a lunga vista ina quota da maturitad gimnasiala da 15%. 
Calculaziuns approximativas per il chantun Grischun mussan actualmain ina quota chantunala da maturitad da ca. 18.6% (CH 18.8%) per l'onn 2005. 
Ils motivs per la determinaziun a lunga vista da la quota da maturitad gimnasiala èn d'ina vart quel ch'ils davos onns èn s'augmentadas ferm las expensas en il sectur da las scolas medias e da l'autra vart quel che la purschida da scolaziun en il sectur dals emprendissadis professiunals ha pudì vegnir meglierada massivamain cun introducir la maturitad professiunala e cun engrondir las scolas autas professiunalas. 
Scolaras e scolars che oz na reusseschan betg da frequentar il gimnasi, n'han en il futur nagin dischavantatg cun ina furmaziun professiunala. 
Cun la maturitad professiunala e cun las scolas autas professiunalas als stat a disposiziun ina purschida da scolaziun independenta ed orientada a la pratica. 
La passarella, ina pussaivladad creada da nov, permetta a maturandas e maturands professiunals qualifitgads e diligents da sa preparar en dus fin trais semesters per in examen supplementar. 
Sch'els reusseschan l'examen supplementar survegnan els access a tut ils percurs da scolaziun da las scolas autas universitaras da la Svizra. 
Uschia pon ins surpigliar la responsabladad per las restricziuns d'admissiun a las scolas medias er dal puntg da vista da la politica da furmaziun. 
Gremi: uffizi per las scolas medias 
funtauna: rg uffizi per las scolas medias 
Data: 01.03.2004 
La lescha revedida davart las finanzas dal chantun Grischun vegn suttamessa al parlament 
La regenza grischuna ha revedì totalmain la lescha da l'onn 1998 davart las finanzas dal chantun Grischun LFC. 
Ella preschenta al cussegl grond la missiva en la sessiun da zercladur vegninta. 
Las experientschas d'enfin uss, diversas intervenziuns en il cussegl grond e la finanziaziun restanta da la cassa da pensiun chantunala pretendan ina revisiun totala da la LFC, tranter auter cun ils suandants accents: 
- las premissas per la proxima finanziaziun restanta da la cassa da pensiun chantunala, decididas dal cussegl grond l'october 2000, vegnan fixadas en detagl; 
- ils giavischs dal parlament vegnan resguardads; 
- la basa per manar las finanzas chantunalas en moda flexibla ed adattada al stgalim vegn meglierada, e 
- la LFC vegn adattada a la nova constituziun chantunala. 
Ultra da quai duain vegnir delegadas tschertas cumpetenzas davart il preventiv a la cumissiun da gestiun CdG ed a la regenza: Davart la realisaziun definitiva d'eventualas scursanidas globalas dal preventiv tras il cussegl grond e davart la permissiun definitiva da tut ils credits supplementars - er da tals ch'èn en discussiun durant ina sessiun dal cussegl grond - duai da nov pudair decider la CdG. 
La regenza duai perencunter pudair da nov concluder autonomamain l'emprest da chapital ester en mintga furma ed augmentar las participaziuns existentas ad ovras electricas. 
Per delegar las cumpetenzas per approvar credits a la CdG ed a la regenza sto dentant er vegnir revedì l'artitgel 35 da la nova constituziun chantunala. 
La regenza prenda posiziun davart la revisiun totala dal dretg tutelar 
La regenza approvescha da princip la revisiun totala dal dretg tutelar. 
Ils sbozs preliminars per ina revisiun dal cudesch civil svizzer (protecziun da persunas creschidas, dretg da persunas, dretg da l'uffant) e per ina lescha federala davart la procedura davant las autoritads da protecziun da l'uffant e da creschids mainan senza dubi ad ina meglieraziun ed unificaziun da la legislaziun. 
En secturs parzials vegnan a la fin er avisadas soluziuns naziunalas. 
En sia posiziun davart ils sbozs fa la regenza ina resalva impurtanta. 
Ella parta dal fatg che la constituziun proponida da l'autoritad da protecziun da l'uffant e da creschids sco dretgira professiunala na vegnia betg realisada. 
Il chantun Grischun n'enconuscha numnadamain ni dretgiras professiunalas ni spezialas. 
En quest connex spetga la regenza che las relaziuns regiunalas vegnian resguardadas meglier e ch'i na dettia nagins custs supplementars per il chantun. 
Consultaziun da la lescha da scolina, da la lescha da scola e da l'ordinaziun davart la salarisaziun dals magisters 
La regenza trametta en consultaziun ils sbozs revedids da la lescha davart las scolinas dal chantun Grischun (lescha da scolina, DG 420.500), da la lescha davart las scolas popularas dal chantun Grischun (lescha da scola, DG 421.000) e da l'ordinaziun davart la salarisaziun da las persunas d'instrucziun da la scola populara e da las mussadras en il chantun Grischun (ordinaziun davart la salarisaziun dals magisters; DG 421.080). 
Tar ils puncts centrals tutgan la salarisaziun minimala e la salarisaziun da substituziuns, la fixaziun da la duradad da las lecziuns sco er il pensum d'emna obligatori da persunas d'instrucziun da la scolina. 
In ulteriur punct da la revisiun pertutga la regulaziun da las cumpetenzas per fixar las contribuziuns pauschalas decisivas per il subvenziunament. 
Protecziun da nunfimadras e nunfimaders en l'administraziun dal chantun Grischun 
Tut ils edifizis da l'administraziun dal chantun Grischun valan a partir dal 1. da fanadur 2004 da princip sco edifizis senza fim. 
Durant in temp transitori vegn permess il fimar mo en cas spezials. 
Mesiras d'urgenza na laschan betg sa realisar en tut ils edifizis. 
Motivà vegn il scumond da fimar cun il fatg ch'il fimar ed il fimar passivamain chaschunan donns gravants da la sanadad. 
Dus terzs da tut las persunas creschidas tutgan tar las nunfimadras ed ils nunfimaders. 
Tenor la lescha da lavur ha il patrun da procurar en il rom da las pussaivladads dal manaschi che las persunas che na fiman betg na vegnian molestadas dal fimar d'autras persunas (art. 19, ordinaziun 3 davart la lescha da lavur). 
En conturns senza fim fiman er fimadras e fimaders automaticamain pli pauc. 
Perquai che blers d'ellas e d'els vulan reducir il fimar u schizunt chalar cun quai, salida er la maioritad da las fimadras e dals fimaders reglas cleras davart il fimar. 
Daspera chaschuna il fimar custs supplementars considerabels tar il nettegiament ed il mantegniment da localitads. 
La regenza va a Vienna 
La regenza grischuna fa periodicamain viadis da studi a l'exteriur. 
Fin ussa han quels viadis manà l'onn 1997 a Brüssel e l'onn 2001 a Berlin. 
Quest onn vegn la regenza ad esser a Vienna dals 20 fin als 23 da matg 2004. 
Là stattan sin il program contacts cun il guvern da Vienna, cun la chombra d'economia da Vienna, cun il cussegl federal da la republica da l'Austria e cun l'ambassada svizra. 
Daspera serva quel viadi a la tgira d'aspects culturals e da las relaziuns collegialas. 
Ils custs per persuna importan var 2'500 francs. 
Las partenarias ed ils partenaris surpiglian sezs lur part dals custs. 
Sanaziun da las finanzas dal chantun 
Per realisar il program da sanaziun ston duas ulteriuras ordinaziuns vegnir adattadas. 
La revisiun parziala da l'ordinaziun davart il servetsch psichologic da scola en il chantun Grischun vegn messa en vigur da la regenza il 1. da mars 2004, la revisiun parziala da l'ordinaziun davart la salarisaziun da las persunas d'instrucziun da la scola populara e da las mussadras en il chantun Grischun (ordinaziun davart la salarisaziun dals magisters) il 1. d'avust 2004. 
Questas mesiras ha concludì il cussegl grond l'avust 2003. 
Da vischnancas e regiuns 
- Castasegna, Domat: La regenza approvescha las revisiuns parzialas preschentadas da las constituziuns communalas. 
Contribuziuns chantunalas a differentas instituziuns 
- Promoziun da la cultura: A la gruppa da teater In Situ vegn concedida ina contribuziun totala da 75'000 francs per la producziun dad "Ödipus auf Kolones/Antigone" e da "Ein Stück Monolog". 
Da la lottaria naziunala interchantunala vegnan concedids 10'000 francs al festival xong 2004 per promover il barat cultural en la regiun da cunfin dals trais pajais Val Müstair/Engiadina bassa, Oberes Gericht e Obervinschgau. 
Projects da vias 
- Per la via da colliaziun Trun - Schlans, traject Trun - punt Val Sinzera vegn dauzà il pais maximal da 18 a 28 tonnas. Chaussas persunalas 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.03.2004 
Il consum da forza electrica è stabil e la producziun da forza electrica è in zic sur la media 
En l'onn idrologic 2002/2003 èn vegnidas consumadas en Grischun 1783 milliuns uras kilowat d'energia. 
En cumparegliaziun cun la perioda da l'onn passà è il consum cun plus 0,2 pertschient praticamain sa stabilisà. 
La producziun da forza electrica è stada durant la medema perioda cun 7862 milliuns uras kilowat ca. in pertschient sur la media da plirs onns. 
Las ovras electricas dal Grischun annunzian mintg'onn lur consum e lur producziun da forza electrica a l'uffizi d'energia. 
Da la statistica ch'è vegnida fatga en quest connex resulta per l'onn idrologic 2002/2003 (october 2002 fin october 2003) il suandant resultat: 
Consum da forza electrica praticamain stabil 
Il consum da forza electrica è cun 1783 milliuns uras kilowat restà quasi il medem cumpareglià cun la perioda da l'onn passà (perioda precedenta 1780 milliuns kWh). 
El è s'augmentà mo per 0,2 pertschient. 
Sch'ins guarda las singulas gruppas da consum ha importà l'augment da consum en il sectur da las chasadas, dal mastergn, da l'agricultura e da las prestaziuns da servetschs e da las viafiers (VR, VFF, viafer Matterhorn Gotthard) ca. 1 pertschient. 
Tar l'industria gronda è il consum d'energia dentant sa sminuì per ca. sis pertschient. 
Il consum da forza electrica en Svizra è s'augmentà en la medema perioda cumpareglià cun la perioda precedenta per 1,4 pertschient a 54'775 milliuns uras kilowat (perioda precedenta 54'041 milliuns uras kilowat). 
Pli gronda producziun da forza electrica 
La producziun da forza electrica da las ovras electricas dal Grischun è stada cun 7862 uras kilowat (perioda precedenta 7708 milliuns uras kilowat) malgrà la setgira da la stad per ca. in pertschient pli gronda che la media da plirs onns. 
Las ovras electricas da la Svizra han producì en la medema perioda 38'313 milliuns uras kilowat (36'069 milliun uras kilowat). 
La part dal Grischun da la producziun da forza electrica idraulica en Svizra ha importà 20,5 pertschient (21,4 pertschient) ed 11,7 pertschient (12 pertschient) da la part da l'entira producziun da forza electrica en Svizra. 
Gremi: uffizi d'energia 
Funtauna: rg uffizi d'energia 
Data: 09.03.2004 
La regenza deliberescha la revisiun parziala da la lescha da taglia 
La missiva da la regenza davart la revisiun parziala da la lescha da taglia LT è ussa avant maun; il parlament vegn a tractar ella en la sessiun da zercladur. 
La revisiun cumpiglia essenzialmain in'adattaziun furmala e diversas adattaziuns materialas da la lescha chantunala da taglia al dretg federal surordinà. 
Tranter auter vegn concedida da nov ina "deducziun d'impedids". 
Cun quella vegn tegnì quint dals custs chaschunads tras ils impediments. 
Cuntrari a la deducziun dals custs da malsogna na sto il pajataglia purtar qua nagina resalva persunala. 
La deducziun d'impedids è vegnida introducida sin plaun federal per il 1. da schaner 2004 tras la lescha davart l'egualitad dals impedids e sto vegnir introducida obligatoriamain dals chantuns. 
Questa revisiun da la lescha da taglia anticipescha er gia dus puncts dal pachet fiscals 2001 da la confederaziun: la "deducziun per la tgira d'uffants" e la uschenumnada "dispensaziun dal minimum d'existenza". 
Tar la deducziun per la tira d'uffants duain ils custs effectivs per la tgira d'uffants pudair vegnir deducids da nov fin ad in maximum da 7000.- francs per uffant. 
La dispensaziun dal minimum d'existenza signifitga che l'administraziun survegn la cumpetenza da renunziar ad ina imposiziun da taglia, sch'ina prelevaziun da taglia para d'esser invana ed in relasch da taglia stuess vegnir concedì regularmain. 
La deducziun per la tgira d'uffants croda er en la LT revedida, sch'il pachet fiscal 2001 da la confederaziun vegn refusà dal suveran ils 16 da matg, la dispensaziun dal minimum d'existenza betg. 
Questa revisiun parziala da la lescha da taglia chaschuna entradas pli pitschnas da var 750'000 francs. 
Scolas professiunalas da Glion e Cuira: rumantsch e tudestg fin l'onn 2008 
L'instrucziun betg specifica dal rom resta da princip bilingua rumantsch-tudestga en las scolas professiunalas da Glion e Cuira. 
La regenza ha prolungà l'uschenumnà model da splitting per l'instrucziun da furmaziun generala IFG per ulteriurs quatter onns. 
Emprendistas ed emprendists cun il lieu d'emprendissadi en la Surselva vegnan da princip a frequentar la IFG a Glion. 
Per excepziuns vegn da nov ad esser cumpetent sulettamain l'uffizi per la furmaziun professiunala. 
La scola professiunala da Cuira vegn a porscher rumantsch sco ulteriur rom facultativ, sche l'interess è grond avunda. 
L'instrucziun specifica è perencunter sco fin uss en quella scola professiunala ch'è cumpetenta per quai tenor la repartiziun dals districts da scola. 
L'emprima fasa d'emprova cun il model da splitting da trais onns va a fin per la fin da l'onn da scola 2003/2004. 
Ils custs supplementars per l'instrucziun bilingua importan a Glion var 250'000 francs per onn. 
Perscrutaziun da cellas embrionalas regulada en moda persvadenta 
La regenza grischuna approvescha il sboz da la uschenumnada "ordinaziun davart la perscrutaziun da cellas embrionalas". 
Ella tegnia quint avunda da la tematica sensibla e garanteschia la dignitad da l'uman, scriva la regenza en sia consultaziun a l'uffizi federal da sanitad. 
Betg clera resta mo la dumonda, da tgi che la cumissiun etica dal chantun Grischun vegnia infurmada davart enconuschientschas novas e relevantas en la scienza, per giuditgar da nov in project da perscrutaziun sut aspects etics. 
L'ordinaziun entra en vigur il medem mument sco la lescha davart la perscrutaziun da cellas embrionalas, previsiblamain il 1. da fanadur. 
Da vischnancas e regiuns 
- Ramosch-Tschlin: Il dumber da commembers dal cussegl da scola dal consorzi da scola cuminiavel è vegnì reducì dad otg a sis. Ultra da quai è il cussegl da scola da nov abel da decider, sche almain quatter (fin ussa sis) commembers èn preschents. La regenza ha approvà ils statuts revedids parzialmain dal consorzi da scola Ramosch-Tschlin. - Mesauc: La regenza ha approvà la nova constituziun cirquitala. 
Contribuziuns chantunalas a differentas instituziuns - Argo Cuira: Per la restauraziun da l'abitaziun da la direcziun da la chasa Surava da la fundaziun center grischun per lavuratoris e dimoras d'impedids ha la regenza garantì ina contribuziun da construcziun da var 160'000 francs. Projects da vias 
- Via da la Calanca: Per lavurs d'impressari en il tunnel Val d'Infern èn vegnids deliberads var 5,9 milliuns francs. 
- S-chanf: La regenza ha approvà il project per la construcziun nova dal passape a "Pradels" e mess a disposiziun per quai ina contribuziun chantunala da 70'000 francs. Chaussas persunalas 
- Gion Lechmann (36) da Falera è vegnì elegì sco nov conrectur e commember da la direcziun da la scola chantunala grischuna. 
El cumenza sia plazza il 1. da fanadur 2004. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.03.2004 
Program da la regenza e plan da finanzas 2005-2008: Investir ils meds stgars en incumbensas impurtantas en incumbensas impurtantas 
La regenza ha deliberà il program da la regenza ed il plan da finanzas per ils onns 2005-2008. 
En vista da las resursas magras e dals meds stgars vul ella investir en moda consequenta en projects ch'èn impurtants per il futur dal Grischun. 
En quatter secturs definids sco strategics èn previsas totalmain 24 prioritads da svilup. 
In ambient difficultus caracterisescha il program da la regenza ed il plan da finanzas 2005-2008. 
D'ina vart sforza la situaziun finanziala dal chantun da sa concentrar sin l'essenzial. 
Da l'autra vart dovran ils programs per realisar la revisiun totala da la constituziun chantunala e las mesiras dal project "examinaziun da las structuras e da las prestaziuns per sanar las finanzas dal chantun" gia resursas considerablas. 
Ch'i vegnan messas prioritads strictas tar las incumbensas impurtantas dal chantun en la proxima perioda dal program sa mussa alura er en moda quantitativa. 
Entant ch'igl eran vegnidas proponidas en il program da la regenza 2001-2004 var 50 mesiras concretas che duevan vegnir realisadas en ils diesch secturs politics, èn quai uss anc la mesadad. 
La regenza vul dentant metter ils accents necessaris areguard il cuntegn. 
Ina strategia agila e prioritads da svilup che mettan accents 
Tenor l'avis da la regenza ston mesiras vegnir realisadas en emprima lingia en ils secturs "economia", "stadi e politica", "ambient" e "societad e cultura": 
"Economia": Garantir in bun clima economic e promover la collavuraziun tranter l'economia e las instituziuns da furmaziun 
- Ils motors da l'economia grischuna èn anc adina il turissem ed il mastergn. 
Differentas mesiras prevesan perquai er d'intensivar la politica da domiciliaziun. 
Uschia vegn rinforzada la structura da las branschas en il Grischun e novas plazzas da lavur vegnan stgaffidas. 
Vitiers vegnan differentas meglieraziuns da las cundiziuns generalas per interpresas pitschnas e mesaunas, quai cun reducir la grevezza fiscala per persunas giuridicas intenziunadamain ed en moda adattada a las pussaivladads finanzialas, cun promover innovaziuns ed er cun far il transfer da savida e tecnologia tranter l'economia e las instituziuns da furmaziun e da perscrutaziun. 
- Cunzunt vul la regenza pussibilitar innovaziuns en il turissem. 
En quest connex duain vegnir promovidas cooperaziuns tranter ils purschiders - en spezial er tranter las interpresas da telefericas - ed il potenzial dal turissem da stad duai vegnir tratg a niz meglier. 
Per quest intent sto vegnir accumpagnada l'avertura dals martgads agrars; mo in'agricultura solida garantescha che la cuntrada vegnia mantegnida en favur dal turissem. 
- Cun rinforzar il lieu da furmaziun vegnan meglieradas las perspectivas per il futur da la giuventetgna. 
Il Grischun duai daventar in center da cumpetenza per la scolaziun, la furmaziun professiunala e la furmaziun supplementara sin tut ils stgalims - in center da cumpetenza che sa caracterisescha tranter auter tras ina cumpetenza linguistica fitg auta e tras in emprendissadi attractiv fin a la maturitad professiunala. 
Il medem mument duain ils plans d'instrucziun vegnir cumprimids ed il dumber total da lecziuns duai vegnir reducì. 
"Stadi e politica": Il Grischun, in chantun cun contacts externs intensivs e cun structuras administrativas simplas, in chantun cun finanzas saunas 
- Svilups e problems globals sa laschan tractar e schliar ozendi sin plaun regiunal mo pli en il rom da partenadis. 
Per il Grischun è perquai l'integraziun activa e coordinada en la rait internaziunala ed interchantunala d'impurtanza centrala. 
- La savida davart il stadi na po ozendi betg simplamain vegnir dumandada e communitgada en mintga cas. 
Sur plattafurmas electronicas duai ella daventar disponibla en moda cumplessiva e simpla vers l'intern ed il medem mument servir sco basa per ina meglra communicaziun vers anor. 
- Ina incumbensa da prestaziun optimada da la polizia ed ina collavuraziun interchantunala pli intensiva duain rinforzar il sentiment da segirezza da las burgaisas e dals burgais. 
Latiers ston vegnir renovadas las structuras d'organisaziun existentas per pudair utilisar en moda optimala las resursas stgarsas. 
- Svilups da la societad, da la politica e dal dretg pretendan ina reorganisaziun cumplessiva da las dretgiras, la quala ha cumenzà suenter la refurma da las dretgiras da l'emprima instanza sco uschenumnada refurma da la giustia 2. Igl è la finamira da rinforzar anc pli fitg la protecziun giuridica. 
- La nova orientaziun dal sectur da la sanadad cun contribuziuns che sa drizzan tenor la prestaziun e cun la nova concepziun dal provediment cun ospitals signifitgescha ina contribuziun a la sanaziun da las finanzas gist uschia sco in'administraziun agila. 
Agil perquai ch'il program da spargn vegn realisà en moda consequenta e perquai che las prestaziuns da servetsch da l'administraziun vegnan examinadas areguard lur effizienza e lur pretensiuns da qualitad. 
- La refurma da la gulivaziun da finanzas e da las incumbensas tranter la confederaziun ed ils chantuns augmenta la pressiun sin la midada da las structuras entaifer il chantun cun la finamira da promover ed accelerar process da refurma. 
Cun intensivar fusiuns da vischnancas pon vegnir cuntanschidas en moda raschunaivla ina nova repartiziun da las incumbensas e novas structuras territorialas. 
"Ambient": Mantegnair l'auta qualitad da viver dal Grischun tras ina politica da l'ambient activa e trair a niz energias regenerablas sco avantatg per il plaz economic 
- Grondas parts dal Grischun tutgan tar ils spazis vitals ch'èn pertutgads da la midada dal clima. 
Strategias cumprovadas en il sectur da la registraziun da privels per reducir las ristgas da catastrofas da la natira vegnan er sviluppadas vinavant ils proxims quatter onns. 
En quest connex è la tgira activa dal guaud l'instrument il pli impurtant per ina protecziun cunter catastrofas da la natira a lunga vista. 
- Sco adressa turistica d'emprima qualitad sto il Grischun metter a disposiziun ina rait da vias segira ed adequata als basegns. 
Il medem mument duai l'attractivitad dal traffic public vegnir augmentada: cun porscher il spustament sin il traffic public, cun amplifitgar las infrastructuras e cun colliar cun la rait da viafier naziunala ed internaziunala. 
- La forza idraulica signifitgescha in avantatg essenzial per il plaz economic grischun. 
Cun trair a niz la forza idraulica e cun promover l'effizienza energetica tras energias indigenas e regenerablas vegn rinforzada la cumpetitivitad. 
"Societad e cultura": Survegnir las ristgas socialas sut ina meglra controlla e mantegnair l'identitad culturala 
- Il svilup da la societad pretenda ina ferma solidaritad tranter las gruppas da la populaziun, tranter las classas socialas sco er tranter giuven e vegl. 
En quest connex duain vegnir meglieradas la purschida da cussegliaziun e la coordinaziun da la collavuraziun dals posts da cussegliaziun e da servetsch, e quai en spezial per famiglias, famiglias pitschnas e persunas ch'educheschan sulettas sco er per uschenumnads working poor. 
Medemamain duai vegnir stgaffida ina plattafurma per intermediar plazzas da lavur e purschidas d'occupaziun per persunas cun ina capacitad da lavur e da prestaziun ch'è restrenschida. 
- Plinavant viva il Grischun da sia multifariadad culturala. 
Questa duai vegnir rendida pli conscienta e vegnir fatga valair meglier en il rom da la purschida turistica. 
Per quai dovri in concept da commerzialisaziun e la promoziun sistematica da projects che uneschan la cultura cun aspects turistics. 
- Il rumantsch grischun vegn introducì en scola e vegn consolidà sco lingua da scrittira, la cumpetenza da linguas estras da las scolaras e dals scolars vegn promovida cun cumpigliar l'englais. 
Las prioritads da svilup èn colliadas areguard il cuntegn 
Ils quatter secturs strategics "economia", "stadi e politica", "ambient" sco er "societad e cultura" èn colliads fitg ferm areguard il cuntegn. 
Las mesiras elegidas mussan consequenzas en differents secturs politics. 
La regenza ha alura er dà grond pais d'elavurar ses program a moda e maniera surdepartamentala. 
Quai sa mussa en las cleras prioritads ch'èn vegnidas messas ed en ils effects multipels da differents projects. 
La regenza è cleramain da l'avis che spargnar n'è betg in program cun atgna finamira. 
Spargnar è ina necessitad. 
Igl è evident che programs e projects pon vegnir realisads mo uschenavant sco ch'ils meds finanzials èn avant maun. 
Cun metter las prioritads necessarias e cun sa concentrar sin paucs, ma impurtants projects vegnan augmentadas las schanzas da lur realisaziun. 
Svilup finanzial intschert 
Il plan da finanzas per ils onns 2005-2008 mussa deficits tranter 28 e 68 milliuns francs. 
Uschia vegn per part cleramain manchentada la finamira - in deficit budgetà dastga numnadamain importar maximalmain 20 fin 30 milliuns francs. 
Problematics èn cunzunt ils onns 2006 e 2007. 
L'augment massiv dal deficit l'onn 2006 sto vegnir attribuì a la gulivaziun da la progressiun fraida tar las taglias chantunalas, ad in retgav pli pitschen or da la part da la taglia federala directa, ad obligaziuns d'amortisaziun pli autas sco er a custs supplementars pervi da las incumbensas. 
Las investiziuns nettas èn cleramain sur las valurs dals onns precedents. 
Il quint d'investiziun vegn engrevgià fitg ferm tras intgins projects gronds (project dal campus per la scola chantunala grischuna, construcziun nova dal center da furmaziun per la sanadad ed ils fatgs socials [CSS], construcziun nova da l'uffizi per il traffic sin via, rait radiofonica da segirezza "polycom"). 
Ils resultats da la planisaziun da finanzas èn marcads da differentas intschertezzas sco il svilup economic, decisiuns sin il plaun federal concernent il pachet fiscal, il program da distgargia, la refurma da la taglia sin interpresas sco er la refurma da la gulivaziun da finanzas e da las incumbensas tranter la confederaziun ed ils chantuns. 
In'ulteriura sfida è la realisaziun integrala da las mesiras confurm a l'examinaziun da las structuras e da las prestaziuns per sanar las finanzas dal chantun. 
Tut tenor il svilup vegnan ad esser necessarias ulteriuras mesiras da distgargia. 
Questas pon tanscher da la regulaziun da las expensas cun far correcturas en il rom dal preventiv annual sur mesiras supplementaras per la sanaziun fin ad entradas supplementaras che ston vegnir cuntanschidas cun auzar la taglia. 
Davart las mesiras adequatas vegn decidì cur ch'igl è uschè lunsch. 
Agiuntas 
- Chargiar 
qua 
las agiuntas sin l'agen computer (extract dal messadi da la regenza) 
Gremi: regenza 
Funtauna: rg chanzlia chantunala dal Grischun 
Data: 17.03.2004 
Cleras pretensiuns als concepts "luf e luf-tscherver Svizra" 
La tratga da nursas e da chauras accumplescha ina incumbensa impurtanta areguard la tgira da las pastgiras d'alp. 
Sche questas duas spezias d'animals da niz mancan, fa quai ch'ina gronda part da las regiuns alpinas crescha en. 
Las expensas supplementaras per la tratga da nursas e da chauras - chaschunadas tras las populaziuns da lufs e da lufs-tschervers - n'èn economicamain però betg pli supportablas per ils possessurs da muvel manidel. 
Mo per mesiras da protecziun en Surselva la stad 2003 han la confederaziun ed il chantun Grischun stuì impunder var 120'000 francs. 
En cas ch'il luf fiss preschents sin tut il territori dal chantun Grischun fissan necessaris var 4 milliuns francs per proteger las muntaneras da muvel manidel. 
Qua cumenza la critica da la regenza grischuna envers ils concepts "luf e luf-tscherver Svizra". 
Ni ils possessurs da muvel manidel ni il chantun n'èn en cas da surpigliar ulteriurs custs da questa dimensiun. 
En sia consultaziun a l'uffizi federal d'ambient, guaud e cuntrada pretenda la regenza perquai in engaschament finanzial generus da la confederaziun tant per ils custs da prevenziun sco er per las expensas supplementaras tar l'administraziun da chatscha pervi da l'immigraziun d'animals gronds da rapina. 
I na dastga numnadamain betg esser che la confederaziun surpiglia obligaziuns internaziunalas, ma indossescha las chargias finanzialas colliadas cun quai sulettamain als territoris perifers ed als territoris da muntogna. 
Ultra da quai sto l'immigraziun dals animals gronds da rapina luf e luf-tscherver sa cumportar cun in'agricultura persistenta e cun ina chatscha persistenta. 
Plinavant pretenda la regenza cleras directivas areguard l'indemnisaziun da donns e per dapli cumpetenzas per ils chantuns areguard permissiuns da sajettar lufs e lufs-tschervers che chaschunan donns. 
Er duai vegnir adattà il status da protecziun dal luf sco "spezia d'animals fitg protegida". 
En tut il mund n'è il luf numnadamain betg ina spezia periclitada. 
Il rumantsch sto er vegnir duvrà tar "infostar" 
Ils 30 uffizis da stadi civil dal Grischun èn colliads dapi la mesadad da l'onn passà cun la banca da datas centrala "infostar, il "register informatisà dal stadi civil". 
Tut las infurmaziuns davart naschientscha, lètg, mort e renconuschientschas d'uffants stattan a disposiziun en tschintg linguas - danor en rumantsch. 
La regenza grischuna è uss intervegnida tar l'uffizi federal da giustia. 
Rumantsch è ina lingua uffiziala da la confederaziun e duai perquai er pudair vegnir applitgada sur plattafurmas electronicas modernas en il contact cun la confederaziun. 
Reducì ils custs d'administraziun en il sectur dal dretg funsil puril 
La regenza ha approvà la revisiun parziala da l'ordinaziun davart l'agricultura. 
Tar dumondas en il sectur dal dretg puril funsil na vegn l'inspecturat dal register funsil betg pli a far dar en mintga cas in cunrapport da l'uffizi d'agricultura, meglieraziun da structura e mesiraziun. 
La revisiun parziala entra en vigur il 1. d'avrigl ed è ina mesira en il rom dal project per l'examinaziun da las structuras e da las prestaziuns per sanar las finanzas chantunalas. 
Ordinaziun davart ils meds per la protecziun da las plantas: l'adattaziun al dretg da la UE è da princip incontestada 
La nova lescha davart las substanzas chemicas da l'onn 2000 pretenda er ina revisiun totala da l'ordinaziun davart ils meds per la protecziun da las plantas. 
I sa tracta per gronda part d'adattaziuns al dretg da la UE. 
Sche meds per la protecziun da las plantas èn permess en la UE, na ston ils documents necessaris correspundents betg vegnir elavurads anc ina giada da las autoritads svizras. 
En sia consultaziun al departament federal da l'economia pretenda la regenza grischuna precisiuns ed adattaziuns areguard differents artitgels, ma na refusescha betg l'entir project. 
La confederaziun duai per exempel precisar daco che la "ordinaziun davart l'utilisaziun d'organissems en l'ambient", l'uschenumnada "ordinaziun davart la libra emissiun en l'ambient", duai valair per tscherts meds per la protecziun da las plantas, però betg per auters. 
Da vischnancas e regiuns 
- Mesolcina e Calanca, Grischun central, Surselva: La regenza ha elegì ils trais novs presidents da la regiun d'urari: Fabrizio Keller, Grono, Robert Albertin, Mon, e Marcus Hasler, Vuorz. 
Per las ulteriuras regiuns d'urari èn vegnids confermads ils presidents actuals. 
La perioda d'uffizi dals presidents da las totalmain diesch regiuns d'urari va a fin ils 31 da december 2008. 
Contribuziuns chantunalas a differentas instituziuns 
- Agid umanitar: La regenza ha approvà 22'000 francs, tranter auter per la promoziun da dunnas en Mali, per in project d'orfens pervi dad aids en Uganda, per il sustegn medicinal da la populaziun en Angola e per il provediment da la sanadad en Rumenia. 
- Fond da sport: Per stabiliments da sport e per construcziuns da sport èn vegnids approvads var 180'000 francs. 
Resguardads èn vegnids ils projects dal club da bartgas a vela da San Murezzan, da la societad da tir Desertina, dal club da tennis Trun e dal club da tennis Tusaun. 
- Promoziun da la giuventetgna e da la cultura: Per il program da giubileum dal circus d'uffants "Lollypop" e per il "cudesch da vopnas dals colonels da l'anteriur territori da la lia grischa" da la fundaziun da la curt lia grischa ha la regenza approvà totalmain 35'000 francs. 
- Auzà temporarmain il pais maximal e la ladezza maximala: Sin ils suandants trajects èn vegnids auzads il pais maximal permess da 13 a 18 tonnas e la ladezza maximala da 2,3 a 2,55 meters: via da Brün, davent da la bifurcaziun da la via sursilvana da la vart dretga dal Rain fin a la plazza da volver a Brün, via da Dutg, traject parzial davent da Valendau fin a la plazza da volver a Dutg sut, via sursilvana da la vart dretga dal Rain, traject parzial davent dal deposit da laina en il sidvest da la punt da la chavorgia da Versomi fin a la plazza da volver da la Val Masinis, via da la Stussavgia, traject parzial da Versomi fin ad Acla, e via d'Arezen, davent da la bifurcaziun da la via da la Stussavgia fin a la fin da la via chantunala. Questas midadas valan dal 1. da matg fin ils 31 d'october. 
- Trun-Schlans, Versomi-Stussavgia Thalkirch (punt da Müli), Carrera-Valendau, Scuol vest (Chavrigls), Underplatta-Casal, Tinizong: Per las lavurs da construcziun, da correcziun e da reparaziun ha la regenza approvà var 7,7 milliuns francs. Gremi: regenza 
Funtauna: rg chanzlia chantunala dal Grischun 
Data: 25.03.2004 
Pestgar en il Grischun. 
Nua poss jau retrair la patenta? 
RETRATGA DA LA PATENTA DA PESTGA PER LA STAGIUN DA PESTGA 2004 
Plaunsieu lieuan naiv e glatsch. 
Per la flora e la fauna munta quai il nov cumenzament en il ritmus annual da la natira. 
Tar las pestgadras ed ils pestgaders sveglia quai il plaschair anticipà sin la proxima pestga. 
Tar las preparativas per la stagiun da pestga tutga er la retratga da la patenta da pestga. 
Per pudair retrair la patenta per in onn u ina patenta mensila ston ins cumprovar ch'ins haja enconuschientschas da la pestga. 
Per quest intent vegnan purschids il mument en differents lieus dal chantun Grischun curs da scolaziun. 
Tut las patentas pon ins retrair tar il survegliader da pestga resp. sin il biro per passaports e patentas. 
En il fegl uffizial dal chantun Grischun dal 1 d'avrigl 2004 u sin la homepage da l'uffizi da chatscha e pestga (www.jagd-fischerei.gr.ch) èn publitgads per ils singuls districts da pestga ils lieus per retrair la patenta. 
Cun buna pestga! 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 29.03.2004 
Sustegn per la varianta dad "ina plazza d'ospital" dal concept da las disciplinas dals ospitals da Cuira SA 
Ensemen cun cusseglier guvernativ Martin Schmid è la cumissiun dal cussegl grond per sanadad e fatgs socials sa deditgada tranter auter al "concept da las disciplinas dals ospitals da Cuira SA". 
Il rapport respectiv sclerescha las pussaivladads da spargn sin la plazza d'ospital da Cuira. 
Il medem mument renda el attent a la garanzia d'in provediment da basa e da center qualitativamain bun che correspunda als basegns da la populaziun da la regiun d'ospital da la Val dal Rain grischuna e da tut l'intschess cumpiglià dals ospitals. 
La cumissiun ha approfundà sias enconuschientschas a maun da studis detagliads. 
Plinavant è ella sa fatschentada intensivamain cun ils diesch scenaris, preschentads dal cussegl d'administraziun e da la direcziun da manaschament dals ospitals da Cuira SA, che prevesan trais, dus u ina suletta plazza d'ospital. 
Ultra d'arguments areguard l'economia da manaschi, la politica e l'orientaziun a la prestaziun ed a la qualitad, han er aspects giuridics chaschunà discussiuns extendidas. 
Cusseglier guvernativ Schmid ha pudì respunder a moda cuntentanta la gronda part da las dumondas e declerar l'ulteriur proceder. 
La cumissiun è alura sa fatschentada cun evaluaziuns concernent la purschida da prestaziuns, la qualitad e la rentabilitad sco er cun las consequenzas da la realisaziun dals singuls scenaris sin ils ospitals regiunals. 
Avant ch'il concept da la plazza d'ospital da Cuira possia vegnir tractà en il cussegl grond, vegn la regenza incumbensada da preschentar in studi davart l'ulteriura utilisaziun dals edifizis che na vegnan betg pli duvrads. 
A la cumissiun para plinavant impurtant che las plazzas d'ospital da fin uss na dastgian betg servir ad ina interpresa che concurrenzescha l'ospital. 
Cunquai che 70 fin 80 pertschient dals custs da gestiun d'in ospital èn custs da persunal, èsi cler per la cumissiun ch'ils respargns ils pli gronds pon vegnir fatgs tar il persunal. 
Medemamain èsi cler che respargns prognostitgads en l'autezza da totalmain var diesch milliuns francs per onn na pon betg vegnir fatgs senza reducir il persunal. 
Quests respargns vegnan per gronda part cuntanschids cun eliminar duplicitads e cun trair a niz sinergias cun p.ex. mo pli ina cafeteria, ina cuschina, in'ustaria da chasa, ina centrala da telefon ed ina recepziun. 
Gronds respargns portan la fusiun da tut la chirurgia e da tut la medischina interna sco er la fusiun dals manaschis d'urgenza da 24 uras. 
Il rapport mussa che la reducziun previsa da plazzas en las gruppas professiunalas dals medis (ca. minus set plazzas) e da la tgira (ca. minus ina plazza) na sminueschan betg la purschida da prestaziuns e la qualitad. 
Il nov concept d'ospital vegn a cumenzar pir ils onns 2009/2010. 
La reducziun da totalmain var 84 plazzas vegn uschia a succeder durant plirs onns. 
Relaschadas duessan e pon pia vegnir evitadas. 
Suenter ina discussiun pli lunga e suenter avair ponderà precautamain ils interess pussaivels, ha la cumissiun sustegnì - cun diesch vuschs ed in'abstenziun - la soluziun cun ina suletta plazza d'ospital a Cuira. 
Suenter il lung temp da malsegirezza davart la plazza d'ospital da Cuira èsi impurtant per la cumissiun che las decisiuns politicas vegnian prendidas per mauns a moda speditiva. 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 31.03.2004 
Sboz manglus tar la lescha davart las pendicularas 
La lescha davart las pendicularas survegn nauschas notas en il Grischun. 
La regenza grischuna pretenda en sia consultaziun al departament federal per ambient, traffic, energia e communicaziun (DATEC) ch'il sboz vegnia repassà dal tuttafatg. 
Il puntg da critica principal ord vista dal Grischun è l'intenziun da la confederaziun da prender la protecziun da la cuntrada svizra (PCS) sco basa per sia politica da concessiun. 
La regenza sa defenda vehementamain cunter quai. 
Ella deriva d'ina idea unilaterala da protecziun, senza ch'i vegnian resguardads auters interess d'utilisaziun giustifitgads ed ecologicamain cumpatibels. 
La regenza pretenda plitost ch'il plan directiv chantunal saja l'instrument decisiv per la politica da concessiun da la confederaziun. 
Ulteriuras mancanzas localisescha la regenza tranter auter tar il champ d'applicaziun e tar la cunfinaziun da las cumpetenzas tranter la confederaziun ed il chantun: En il futur na vala la lescha davart las pendicularas betg mo per pendicularas, mabain per exempel er per tut ils runals. 
Tras l'urden da la concessiun federala na fissan ils custs che resultassan cun far ils scleriments e las cumprovas necessarias per la segirezza dals implants betg supportabels per interpresas pitschnas da runals. 
E la finala mancan en il sboz da la lescha er las disposiziuns da coordinaziun per cunfinar senza difficultads las singulas proceduras da la confederaziun (pendicularas) e dal chantun (ulteriurs implants d'infrastructura). 
Il Grischun n'è betg adattà per l'energia dal vent 
La regenza grischuna giuditgescha a moda critica il concept "energia dal vent Svizra". 
En il chantun è il potenzial pitschen per trair a niz a moda effizienta l'energia dal vent. 
Vitiers vegnan la disponibladad malsegira da l'energia sco er il problems da la protecziun da la cuntrada e dal turissem. 
La producziun d'electricitad or da forza idraulica ha però ina gronda impurtanza areguard l'economia publica e l'economia d'energia. 
Per il Grischun na saja la producziun d'energia electrica cun forza dal vent perquai betg d'impurtanza fundamentala, scriva la regenza en sia posiziun a l'uffizi federal d'energia. 
Segund ina da las finamiras da sia politica d'energia vul la confederaziun producir fin l'onn 2010 annualmain 50 fin 100 uras da gigawat forza electrica or d'energia dal vent. 
Per quest intent èn vegnidas elegidas en tut la Svizra 40 plazzas e surfatschas pussaivlas per construir parcs da forza dal vent. 
En il chantun Grischun crodan mintgamai dus tals en in'elecziun pli stretga ed en in'elecziun pli extendida: il pass da Bischol tranter la Mantogna e la Val Stussavgia e la Vorderalp a Sursaissa (elecziun pli stretga) sco er l'Alp Nova sur Lumbrein e la Ochsenalp ad Arosa (elecziun pli extendida). 
Agid social e cussegliaziun sociala: sclerì la repartiziun da las incumbensas 
L'agid social e la cussegliaziun sociala vegnan dumandads adina pli fitg. 
Mo da l'onn 2002 a l'onn 2003 è il dumber dals cas da cussegliaziun en ils servetschs socials s'augmentà per set pertschient; ed il medem mument èn creschids er ils custs per il maun public. 
Per motivs da l'effizienza surpiglian oz ils servetschs socials regiunals er incumbensas da las vischnancas. 
La regenza ha uss sclerì la repartiziun da las incumbensas tranter ils servetschs socials e las vischnancas: en spezial en il sectur dals pajaments anticipads da contribuziuns da mantegniment per uffants cun dretg da mantegniment, en il sectur da la lescha da taglia ed en il sectur da las prestaziuns supplementaras, da l'assicuranza da dischoccupads e da l'assicuranza per vegls e survivents. 
Questas incumbensas pon vegnir surpigliadas da las vischnancas senza che la segirada sociala da las burgaisas e dals burgais vegnia restrenschida. 
La nova repartiziun da las incumbensas tranter ils servetschs socials regiunals e las vischnancas vala a partir dal 1. da matg ed è per entant limitada a dus onns. 
L'uffizi da veterinari daventa il post per annunziar animals sparids e chattads 
A partir dal 1. d'avrigl ston ils chantuns inditgar in post, nua che animals sparids u chattads pon vegnir annunziads. 
Quai pretenda il cudesch civil svizzer (art. 720a CCS). 
La regenza ha uss relaschà la "ordinaziun davart il post per annunziar animals sparids e chattads": La presidenta communala u il president communal ha la cumpetenza da retschaiver las annunzias davart animals sparids e chattads. 
Questa cumpetenza da l'uschenumnada "polizia locala" existeva gia, cura che l'animal valeva anc sco chaussa e stueva vegnir annunzià a las autoritads communalas sco chattada da chaussas. 
Las vischnancas vegnan a dar vinavant l'annunzia da la chattada al post chantunal d'annunzia, numnadamain a l'uffizi chantunal da veterinari. 
L'uffizi è responsabel per rimnar e publitgar questas annunzias. 
L'uffizi da veterinari examinescha actualmain da realisar ina banca da datas d'animals. 
Il pachet d'ordinaziuns tar la nova lescha davart las substanzas chemicas chatta ina buna acceptanza 
La nova lescha davart las substanzas chemicas (lescha federala davart la protecziun cunter las substanzas e las preparaziuns privlusas; LChem) remplazza la lescha vertenta davart ils tissis. Il pachet necessari d'ordinaziuns è avant maun sco sboz. Quel prevesa principalmain in'armonisaziun cun il dretg da la UE. 
Medemamain sustegna ella l'introducziun dal sistem europeic da classificaziun e da caracterisaziun. 
Uschia vegn exequì in pas en direcziun d'ina communicaziun meglierada da las ristgas che fiss stà necessari daditg. 
Cunquai che la legislaziun da substanzas chemicas sa chatta però er en la UE en ina midada, propona la regenza da metter en vigur il pachet d'ordinaziuns pir, suenter che la revisiun da la legislaziun da substanzas chemicas en la UE è relaschada. 
Oriundamain aveva la confederaziun planisà da far quai gia l'onn 2005. 
- Departament federal da l'economia: La regenza beneventa la nova lescha federala davart l'assicuranza svizra cunter las ristgas da l'export (LARE). 
- Departament federal da giustia e polizia: Il sboz preliminar ed il rapport cun las explicaziuns tar la participaziun da la Svizra a la convenziun da la ONU cunter la criminalitad transnaziunala organisada, al protocol supplementar per impedir e chastiar il commerzi cun umans, en spezial il commerzi cun dunnas ed uffants, ed al protocol cunter il traffic clandestin da migrants per via terrestra, per via maritima e per aviun vegnan sustegnids. - Luzein: Per la 7avla etappa dal provediment d'aua ha la regenza garantì contribuziuns da var 73'000 francs al consorzi d'aua Pany-Luzein-Putz. 
- Lumbrein: Il reglament per las zonas da protecziun ed il plan da las zonas da protecziun èn vegnids approvads. 
Igl èn vegnidas elavuradas zonas da protecziun detagliadas per las gruppas da funtaunas Nussaus-Stavialas, Surin, Pruastg-dadens, Pruastg-dado e Silgin. 
- Sumvitg: Per restabilir las zonas umidas da Cahuons survegn la vischnanca ina contribuziun chantunala da var 20'000 francs. 
Tras quai èn abolids ils trais consorzis da fin uss. 
- Mantogna-Tumleastga, Valragn: La regenza ha concludì e declerà sco impegnativa la midada dal plan directiv chantunal areguard il restaurant a l'autostrada Viamala sper Tusaun, Rheinau. 
Projects da vias 
Var nov milliuns francs ha la regenza approvà totalmain per differentas lavurs da construcziun vi da trajects da vias, tunnels e punts da la rait da vias dal Grischun: 
- Engiadina / Val Müstair / Puschlav: via dal Fuorn Süsom Givè-Tschierv a Fora da la Jallina; via dal Malögia a Plaun dal Crot; via da l'Engiadina Zernez-Ova Sparsa; access Scuol vest; Scuol-Vinadi a Val dal Mot; via dal Bernina Le Prese-Scalascia. - Tumleastga / chavorgia dal Schin: via dal Schin, tunnel dal Muttnertobel; via da la Tumleastga, sviament da Sched. - Val dal Rain grischuna: A 13, access Landquart. - Partenz: via dal Partenz, sviament da Claustra. 
Chaussas persunalas 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.04.2004 
Bun resultat da la cassa da pensiun chantunala dal Grischun per l'onn 2003 
La cassa da pensiun chantunala dal Grischun (CP) guarda enavos sin in onn d'investiziun cun in fitg bun success. 
Cun ina rendita dad 11,8 pertschient sin las investiziuns da vaglias ha ella cuntanschì l'onn passà in resultat sur la media en cumparegliaziun cun autras cassas da pensiun. 
Tenor in'enquista da l'associaziun da las cassas da pensiun ASIP tar differentas cassas da pensiun ha la media da la rendita da la facultad da vaglias consolidada importà 9,5 pertschient. 
La rendita da la CP sin la facultad totala importa 8,4 pertschient. 
Al bun resultat han contribuì en spezial las investiziuns en aczias, las qualas vegnan administradas tenor il concept d'investiziun anticiclic che vegn applitgà dapi onns. 
Suenter onns cun gronds deficits dals curs ha l'onn 2003 purtà ina midada da tendenza a las bursas d'aczias. 
Cun integrar reservas avertas e zuppadas è sa meglierà il grad da garanzia - il qual exprima la relaziun da la facultad tar la summa da las obligaziuns - da 67,4 pertschient a 69,5 pertschient. 
Il deficit calculà tenor la tecnica d'assicuranza è sa reducì da 554,7 milliuns francs a 549,3 milliuns francs. 
Da vart da la tecnica d'assicuranza ha stuì vegnir acceptà in grond augment dals cas d'invaliditad, ils quals engrevgeschan considerablamain il quint. 
Quai ha impedì in resultat anc meglier tar il grad da garanzia. 
Tenor il conclus dal cussegl grond duai la finanziaziun restanta da la CP succeder a partir dal 1. da schaner 2005 tras las patrunas ed ils patruns associads obligatoriamain. 
Per questa finanziaziun restanta vegn ad esser decisiv il deficit sco ch'el sa mussa ils 31 da december 2004. 
Gremi: cassa da pensiun chantunala dal Grischun 
Funtauna: rg cassa da pensiun chantunala dal Grischun 
Data: 02.04.2004 
Relaschada en l'independenza: la consultaziun tar las consultaziun tar las leschas davart la SAP e davart la SATE è avertaleschas davart la SAP e davart la SATE è averta 
La revisiun parziala da la lescha davart la scol'auta professiunala da pedagogia (LSAP), la nova lescha davart la scol'auta da tecnica ed economia e la revisiun parziala correspundenta da l'ordinaziun dal persunal èn vegnidas dadas libras da la regenza per la consultaziun. 
Cun transferir la SAP e la SATE en instituts autonoms dal dretg public chantunal duain vegnir adattadas lur organisaziun, direcziun e finanziaziun a las pretensiuns naziunalas ed internaziunalas. 
Ils sbozs da consultaziun èn il resultat da duas mesiras dal project da la "examinaziun da las structuras e da las prestaziuns per sanar las finanzas dal chantun" da l'onn 2003. 
la scola chantunala po il franzos vegnir elegì sco rom da maturitad 
La regenza ha revedì ils uraris gimnasials ed ils plans d'instrucziun da la scola chantunala grischuna; qua tras vegn la valur dal franzos augmentada. 
Roms obligatoris al stgalim superiur da la scola populara èn dapi l'onn da scola 2002/2003 ina lingua chantunala e l'englais - empè da franzos sco dapi l'onn 1999. 
L'onn da scola proxim vegnan pia scolaras e scolars al gimnasi, che han bain enconuschientschas preliminaras d'ina lingua chantunala e da l'englais, dentant betg dal franzos. 
A partir da l'onn da scola 2004/2005 han las scolaras ed ils scolars la pussaivladad d'eleger sco rom da maturitad ubain ina segunda lingua chantunala ubain il franzos. 
Nova ordinaziun davart la construcziun da scolas: l'obligaziun da rembursament resta 
En il futur vegnan utilisads adina dapli chasas e stabiliments da scola per auters intents. 
En tals cas pretenda l'ordinaziun davart la construcziun da scolas che eventualas contribuziuns chantunalas vegnian pajadas enavos proporziunalmain: mintga onn diesch pertschient da la valur cudeschada restanta (princip d'amortisaziun degressiv). 
La regenza ha uss revedì l'ordinaziun davart la construcziun da scolas. 
Edifizis subvenziunads vegnan da nov amortisads cumplettamain entaifer ventg onns, pia cun tschintg pertschient per onn (amortisaziun lineara). 
Ultra da quai po la regenza desister d'ina pretensiun da rembursament en cas excepziunals. 
Il princip da l'obligaziun da rembursament vegn dentant mantegnì. 
Motivs per la midada d'utilisaziun da stabiliments ed edifizis da scola èn ils dumbers da naschientschas che sa reduceschan e la nova politica da subvenziun dal chantun. 
Perquai decidan las vischnancas pli savens da fusiunar lur scolas popularas sin plaun regiunal. 
La revisiun parziala entra en vigur retroactivamain per il 1. d'avrigl 2004. 
La realisaziun da la constituziun chantunala s'avanza a moda speditiva 
Suenter che las votantas ed ils votants dal Grischun han approvà la nova constituziun chantunala 2003, lavuran ils departaments e la chanzlia chantunala vi da la realisaziun da quella. 
Var in quart dals 550 relaschs examinads sto vegnir adattà formalmain e materialmain a las disposiziuns da la nova constituziun chantunala; 43 da quels fin la fin da l'onn 2006. 
In basegn d'adattaziun exista cunzunt en ils secturs "linguas chantunalas ed uffizialas", "dretgs politics", "organisaziun giudiziala", "taglias" e "collavuraziun locala e regiunala". 
Nagin asil, nagina assistenza d'asil - il chantun stgaffescha persuenter structuras d'agid d'urgenza 
Persunas che na survegnan betg asil en Svizra èn exclusas da l'assistenza d'asil. 
Quai han concludì las chombras federalas il december 2003 en il rom dal program da distgargia 2003. 
Ils chantuns ston uss stgaffir fin mez avrigl 2004 ina structura d'agid d'urgenza en in institut chantunal per persunas cun ina decisiun d'asil negativa. 
La regenza ha delegà questa incumbensa al departament da giustia, polizia e sanitad. 
Consultaziuns a la confederaziun 
- Uffizi federal da traffic: La regenza propona da renunziar al relasch d'ina "basa legala per il traffic coordinà sin plaun federal". 
La pli gronda part dals disturbis dal traffic vegn schliada tras ils furniturs da prestaziuns en il sectur da traffic, tras las autoritads chantunalas e tras las vischnancas. 
Ina coordinaziun tras la confederaziun n'è betg necessaria, il relasch er betg. 
- Departament federal da finanzas: La regenza sustegna da princip la revisiun da la "lescha federala davart la bursa ed il commerzi cun valurs" e la midada da la "disposiziun davart l'assistenza administrativa internaziunala". 
- Departament federal da giustia e polizia: La regenza sustegna da princip ina revisiun parziala dal "dretg d'obligaziuns" e da la "lescha federala davart la concurrenza illoiala" che vul meglierar la protecziun da consumentas e consuments. 
Cun il project "dretgs d'utilisar parzialmain immobiglias" duain vegnir protegids cunzunt consumentas e consuments che vegnan surmanads en las vacanzas u tar chaschuns sumegliantas da far uschenumnads contracts da "time-sharing". 
- Chanzlia federala: La regenza dat en general in giudicament positiv davart il sboz tar la revisiun parziala da la "lescha davart l'organisaziun da la regenza e da l'administraziun". 
Contracts dals chantuns tranter els u cun l'exteriur na ston betg pli vegnir approvads da la confederaziun. 
Ils chantuns che fan in contract èn uss obligads d'infurmar la confederaziun. 
Da vischnancas e regiuns 
- Puschlav: La revisiun parziala da la lescha davart las taxas da cura è vegnida approvada. 
Ella entra en vigur retroactivamain per il 1. da november 2003. 
- Says: La revisiun totala da la lescha communala da taglia è vegnida approvada. La taglia sin immobiglias dad 1,5 promils fixada qua sa lascha mantegnair mo cun las premissas che domineschan actualmain. Sche quellas na vegnan betg pli ademplidas, sto la vischnanca reducir la taglia sin immobiglias ad in promil. La revisiun totala entra en vigur retroactivamain per il 1. da schaner 2004. Contribuziuns chantunalas a differentas instituziuns 
- Promoziun da la cultura: Per differentas ovras ed occurrenzas culturalas ha la regenza deliberà garanzias da deficit e contribuziuns da producziun da var 150'000 francs. 
Resguardas èn vegnidas 21 dumondas da contribuziuns. 
Ulteriurs 56'000 francs èn vegnids approvads totalmain per l'anteriura societad dals picturs, sculpturs ed architects svizzers - uss "visarte.grischun" - e per l'anteriura cuminanza da lavur grischuna da cudeschs per la giuventetgna - uss "leger.GR". 
Projects da vias 
- Pratval: A la via da la Tumleastga po vegnir construida la fermada da duas varts per il traffic public. La regenza ha approvà il project e concedì ina contribuziun da var 47'000 francs. - Küblis: La regenza ha approvà il project per la construcziun nova da la via da Cunter (da Küblis entaifer il vitg fin a la punt da la Landquart). Il traject vegl inclusiv il spartavias en direcziun da Saas ceda il chantun a la vischnanca. La construcziun nova custa totalmain var 2,9 milliuns francs. - Var 3,9 milliuns francs ha la regenza approvà totalmain per differentas lavurs da construcziun vi da trajects da vias e punts da la rait da vias dal Grischun: 
- A 13: plazza da controlla per il traffic da camiuns pesants Unterrealta; 
- via da Val S. Pieder: Glion-Val S. Pieder tranter Bucarischauna e Val S. Pieder; 
- via da Samignun: punt da Schergenbach, Ravaisch, e punt da la val Maisas, Samignun; 
- via dal Güglia: correcziun en il vitg da Tinizong e traject Natons-punt da Giüstia. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.04.2004 
Il concept grischun da linguas sut l'aspect da las recumandaziuns da la CDEP 
La structura dal concept grischun da linguas è curt avant la terminaziun. 
Dapi il cumenzament da l'onn da scola 1999/2000 vegn introducida l'instrucziun da talian e rumantsch sco segunda lingua (ISL) en las classas primaras e classas pitschnas da lingua tudestga. 
La fin da l'onn 2004 va quest project a fin. 
Il departament d'educaziun, cultura e protecziun da l'ambient (DECA) tira in'emprima bilantscha. 
A medem temp sco las lavurs en ils singuls chantuns ha la conferenza svizra dals directurs chantunals da l'educaziun publica (CDEP) publitgà finamiras communablas per l'instrucziun da linguas en la scola obligatoria. 
L'impurtanza da questas recumandaziuns da la CDEP per il concept grischun da linguas sto anc vegnir sclerida. 
Il concept grischun da linguas e la CDEP 
Tenor las recumandaziuns da la CDEP duain vegnir cuntanschidas tranter auter las suandantas finamiras communablas fin l'onn da scola 2016/17 en tut ils chantuns: * 
fin il pli tard il 5. onn da scola cumenza l'instrucziun dad almain duas linguas estras; almain ina da quellas è ina lingua naziunala * 
l'emprima lingua estra cumenza il pli tard a partir dal 3. onn da scola, la segunda fin il pli tard il 5. onn da scola. 
Il concept grischun da linguas è structurà uschia, ch'i fiss organisatoriamain pussaivel d'introducir duas linguas estras sin il stgalim da la scola primara. 
Sch'in tal pass po dentant er vegnir responsà dal puntg da vista pedagogic e politic, sto anc vegnir sclerì en moda intensiva. 
La decisiun da questa muntada dovra ina basa solida, e per elavurar quella ston vegnir cumpigliadas bleras persunas pertutgadas (tranter auter magistras e magisters, scol'auta professiunala da pedagogia). 
En il chantun Grischun na datti en quest reguard nagin basegn acut d'agir. 
L'impurtanza la pli gronda concernent las linguas ha per entant la consolidaziun da l'existent. 
L'introducziun da l'instrucziun da la segunda lingua è curt avant la terminaziun 
Suenter preparativas da plirs onns ha il pievel grischun acceptà l'onn 1997 il concept che prevesa d'introducir ina da las duas autras linguas chantunalas (rumantsch u talian) en las scolas primaras e classas pitschnas da lingua tudestga. 
Analog al tudestg che vegn instruì en las scolas rumantschas e talianas gia dapi decennis a partir da la 4. classa sco segunda lingua, cumenza l'instrucziun da talian sco segunda lingua medemamain il 4. onn da scola. 
Scolaziun da las persunas d'instrucziun 
En il decurs dals ultims quatter onns èn las persunas d'instrucziun vegnidas preparadas per l'instrucziun da la segunda lingua. 
En tut han 501 magistras e magisters absolvì la furmaziun supplementara da talian ch'è vegnida purschida dal chantun. 
Quest program sa cumpona da curs per cuntanscher la cumpetenza linguistica, d'in curs da didactica sco er da segiurns da pliras emnas en il territori linguistic (Mesauc, Puschlav, Bregaglia, Tessin, Italia). 
Per persunas d'instrucziun da la 4. - 6. classa primara e classa pitschna è la furmaziun supplementara stada obligatoria. 
Persunas d'instrucziun dal stgalim bass (1. - 3. classa) han pudì sa participar voluntariamain. 
Per quellas persunas d'instrucziun ch'instrueschan rumantsch sco segunda lingua en scolas al cunfin linguistic è vegnida organisada la furmaziun supplementara correspundenta en gruppas pitschnas. 
Er ellas han visità curs da saira, in curs da didactica sco er curs intensivs. 
Dapi l'onn 2002 èn tut las persunas d'instrucziun che acquistan la patenta da magistra resp. da magister primar, scoladas per l'instrucziun da la segunda lingua en lur regiun linguistica. 
Rumantsch e talian - parts dal concept grischun da linguas 
Dapi l'onn da scola 1999/2000 vegn realisada l'instrucziun da talian e rumantsch sco segunda lingua en las classas primaras e classas pitschnas da lingua tudestga. 
Uschia vegn satisfatg a l'ultim basegn pli grond en il concept grischun da linguas. 
Quest sa cumpona tranter auter dals suandants elements: * 
ina lingua chantunala (rumantsch, tudestg, talian) sco lingua d'instrucziun obligatoria (1. - 9. onn da scola) * 
in'ulteriura lingua chantunala sco segunda lingua obligatoria (4. - 9. onn da scola) * 
englais obligatori (7. - 9. onn da scola) * 
purschidas spezialas en ils roms d'elecziun per quellas linguas naziunalas (tranter auter franzos) che na vegnan betg purschidas sco roms obligatoris. 
Evaluaziun da l'instrucziun da talian sco segunda lingua 
Trais onns suenter che l'instrucziun da la segunda lingua en las classas primaras e classas pitschnas da lingua tudestga è vegnida introducida, è l'instrucziun da talian vegnida suttamessa ad in'emprima evaluaziun per incumbensa da l'uffizi per la scola populara ed il sport. 
Questa evaluaziun e vegnida fatga da la scol'auta professiunala da pedagogia dal Grischun. 
I sa tracta qua da l'emprima retschertga uschè cumplessiva da l'instrucziun da la segunda lingua en Svizra. 
Da l'evaluaziun è resultà ch'il talian giauda ina gronda acceptanza tar las persunas cun la pussanza dals geniturs sco er tar las scolaras ed ils scolars, e che las persunas d'instrucziun èn fitg motivadas d'instruir questa lingua. 
Sin basa d'emprimas experientschas furma questa tenuta positiva envers l'acquisiziun d'ina lingua er ina basa custaivla per l'instrucziun da lingua sin il stgalim superiur. 
Da l'autra vart ha l'evaluaziun mussà che betg avunda scolaras e scolars cuntanschan a la fin da la 6. classa la cumpetenza linguistica ch'il plan d'instrucziun metta sco finamira. 
Il med d'instrucziun "Scopriamo il Grigioni italiano" correspunda a las pretensiuns d'ina instrucziun interculturala da la segunda lingua; tar il med d'instrucziun principal s'impona ina midada. 
Per optimar ils resultats èn previsas las suandantas mesiras: 
* 
furmaziun supplementara permanenta da las persunas d'instrucziun en il rom da la purschida da furmaziun supplementara da la scol'auta professiunala da pedagogia * 
realisaziun consequenta da la didactica da la segunda lingua * 
introducir in nov med d'instrucziun talian per l'onn da scola 2006/07 * 
intensivar las activitads da barat tranter scolas grischunas e scolas d'auters territoris linguistics. 
Stadi da l'instrucziun da rumantsch sco segunda lingua 
Per la segunda mesadad da l'onn 2004 è previs da realisar er en las 12 scolas al cunfin linguistic ina retschertga davart l'instrucziun da rumantsch sco segunda lingua. 
Facit 
La via tschernida cun il concept grischun da linguas maina en la dretga direcziun. 
La bilantscha provisoria è da princip positiva, mussa dentant deficits en tscherts secturs, cunzunt concernent la cuntanschida da las finamiras da l'instrucziun. 
Uschia resta ina massa da far er suenter ch'il project dad ISL sco tal è terminà. 
Gremi: Departament d'educaziun, cultura e protecziun da l'ambient 
Funtauna: rg Departament d'educaziun, cultura e protecziun da l'ambient 
Data: 07.04.2004 
La swisscom broadcast SA surpiglia la maioritad da las aczias da la tele rätia SA. 
La swisscom broadcast surpiglia dal chantun Grischun 84,4% dal chapital d'aczias da la tele rätia. 
La tele rätia è responsabla per il provediment terrester dal chantun Grischun cun programs da televisiun da l'exteriur sco er cun programs da televisiun e da radio locals ed avra totalmain 195 vischnancas. 
Cun in dumber da tschintg collavuraturas e collavuraturs fa l'interpresa ina svieuta annuala da var 4 milliuns francs. 
La tele rätia è vegnida fundada l'onn 1980 cun l'intent da proveder il chantun Grischun cun programs da televisiun da l'exteriur. 
La transmissiun da programs da televisiun da l'exteriur sco er da programs da televisiun e da radio locals tras la tele rätia succeda oz en furma analoga. 
Il futur da la tele rätia vegn ad esser ina purschida che po resister a la concurrenza sin basa da la tecnologia digitala (DVB-T). 
Quai correspunda a la strategia sviluppada da la regenza grischuna l'onn 2002, tenor la quala la televisiun a cabel vegn ad esser pussaivla mo en ils centers fitg populads, uschia che l'avertura cun la televisiun terrestra che cuvra tut il territori duai vegnir prendida en mira. 
En Svizra è la swisscom broadcast il distribuider principal d'infrastructura pertutgant servetschs da radio e la transmissiun senza cabel sco er ils servetschs cun valur agiuntada colliads cun quai. 
Cun 240 collavuraturas e collavuraturs tegna l'interpresa en funcziun var 500 lieus da transmissiun ed ha fatg l'onn 2003 ina svieuta da 149 milliuns francs. 
Cun la swisscom broadcast ha pudì vegnir chattada la partenaria ideala per il chantun. 
La swisscom broadcast garantescha per in'amplificaziun sistematica da l'infrastructura da DVB-T. 
Resalvà per la surpigliada resta che l'uffizi federal da communicaziun (UFCOM) permettia la midada da concessiun davent da la tecnica analoga a la tecnica da DVB-T. 
La televisiun digitala basegna grondas investiziuns 
La midada vegninta da la tecnica da diffusiun analoga a la tecnica digitala basegna grondas investiziuns ils proxims onns. 
Avant che far questas investiziuns venda il chantun Grischun la maioritad da las aczias da la tele rätia a la swisscom broadcast. 
Proprietaris dals ulteriurs 15.6% da las aczias èn differentas vischnancas e regiuns e differents circuls en il chantun Grischun. Davart il pretsch d'acquist èn ins sa cunvegnì da taschair. 
Grazia a l'experientscha cun il manaschi d'indrizs da DVB-T (distribuziun terrestra da la televisiun digitala) po l'interpresa porscher a lunga vista ina transmissiun da televisiun da fitg buna qualitad a la populaziun dal Grischun. 
Il model da gestiun prevesa che la swisscom broadcast investeschia en l'infrastructura, mainia l'infrastructura ed introduceschia ils products e servetschs respectivs (business-to-business). 
La tele rätia surpiglia vinavant l'assistenza finala da la clientella sco er il marketing e la vendita (business-to-consumer). La tele rätia resta ina interpresa autonoma. Gremi: regenza 
Funtauna: rg departament da l'intern e da l'economia publica e swisscom broadcast AG 
Data: 07.04.2004 
Scolas medias grischunas: emprims examens d'admissiun cun las novas cundiziuns da basa 
En il rom da l'examinaziun da las structuras e da las prestaziuns per sanar las finanzas dal chantun ha il cussegl grond concludì da limitar ils dumbers d'admissiun a las scolas medias. 
Questa mesira è restrenschida per ils onns da scola 2004/05, 2005/06, 2006/07 e 2007/08. 
Dals 15 als 19 da mars 2004 han gì lieu ils emprims examens d'admissiun en la terza classa dal gimnasi ed en las quartas classas da las scolas medias professiunalas (avant: scola media da diplom) sco er da las scolas medias commerzialas cun las cundiziuns da basa midadas. 
Cun la mesira 332 è vegnida messa la limita maximala per ils dumbers d'admissiun a las scolas medias per l'onn da scola 2004/05 sco suonda (cifras en parantesa = examens reussids da l'onn precedent): gimnasi maximalmain 204 (224), scola media professiunala/commerziala maximalmain 158 (176). 
Ils examens, che han lieu en moda unitara ed il medem mument en tut las scolas medias grischunas, han pudì vegnir realisads cun success e las directivas dal cussegl grond han pudì vegnir observadas. 
Las dumondas dals examens èn vegnidas preparadas communablamain da represchentantas e represchentants da las scolas secundaras e da las scolas medias. 
Dal dumber total da 576 candidatas e candidats han 359 ademplì las cundiziuns d'admissiun. 
Quai correspunda ad ina part da 62,3 pertschient da scolaras e scolars ch'èn vegnids admess. 
Repartids tenor partiziuns han reussì l'examen d'admissiun 202 da 367 candidatas e candidats u 55 pertschient al gimnasi e 157 da 209 candidatas e candidats u 75 pertschient a la scola media professiunala/commerziala. 
Gremi: uffizi per las scolas medias 
Funtauna: rg uffizi per las scolas medias 
Data: 22.04.2004 
Er il Grischun sa participescha als custs da la statistica d'alloschament 
La confederaziun, ils chantuns e las federaziuns da turissem finanzieschan uss communablamain la statistica d'alloschament (dumbers da chombras e da letgs, arrivs, pernottaziuns, durada da las dimoras, derivanza dals giasts). 
Quella vegn puspè introducida cun l'onn 2005. 
Il chantun Grischun sa participescha cun ina summa unica da var 18'000 francs vi dals custs da svilup da totalmain 400'000 francs. 
Per il chantun resultan ultra da quai annualmain a partir da l'onn 2005 custs periodics, e quai en l'autezza da var 87'000 francs fin l'onn 2007 e da var 75'000 francs l'onn 2008. 
La nova statistica preschenta - cun excepziun da las abitaziuns da vacanzas - hotels, campadis, albierts per la giuventetgna ed alloschis per gruppas. 
La statistica d'alloschament serva a l'economia turistica sco instrument impurtant da planisaziun e da controlla. 
L'uffizi federal da statistica (UST) l'ha messa a disposiziun durant passa 30 onns gratuitamain als chantuns. 
Pervi da reducziuns dal preventiv aveva il UST concludì l'onn 2003 da desister en il futur da quest servetsch. 
Il veterinari chantunal ed il chemicist chantunal sa mettan ensemen 
L'uffizi da veterinari ed il laboratori chantunal e la controlla da victualias fusiuneschan. 
La regenza ha concludì da subordinar la direcziun dal nov uffizi al departament da l'intern e da l'economia publica. 
Sco manader dal nov uffizi ha la regenza elegì il veterinari chantunal Kaspar Jörger. 
Ses substitut daventa il chemicist chantunal Otmar Deflorin. 
La direcziun da l'uffizi vegn a far l'organisaziun detagliada dal nov post da servetsch e fixar ses num fin l'atun 2004. 
Il nov uffizi vegn a cumenzar sia activitad operativa il cumenzament da l'onn 2005. 
Sinergias supplementaras vul il nov post da servetsch er nizzegiar tras ils ulteriurs servetschs da controlla, il "servetsch d'inspecziun e cussegliaziun per l'economia da latg" ed il "servetsch da controlla agricula dal Grischun". 
L'uffizi da veterinari ed il laboratori chantunal e la controlla da victualias èn gia oz da chasa en il medem edifizi. 
La reorganisaziun dals dus uffizis èn il resultat da la "examinaziun da las structuras e da las prestaziuns per sanar las finanzas dal chantun" dal zercladur 2003. 
Il medi da scola duai mo pli esser medi d'uffants u medi da chasa 
Las controllas da seria dal medi da scola, che han lieu trais giadas durant il temp da scola obligatori ed ina giada durant la scola professiunala u la scola media, pudessan prest esser passadas. 
Da nov duain las controllas dals uffants e giuvenils - sco per exempel la controlla dal stadi da vaccinaziun - vegnir fatgas dals medis da chasa u dals medis d'uffants, e quai mintgamai ina giada al cumenzament ed a la fin dal temp da scola. 
Las controllas da seria en lur furma actuala fruntan pli e pli sin resistenza tar ils geniturs dals uffants e giuvenils. 
Ed er ils medis resentan ina tscherta malcuntentientscha da far la controlla corporala da las scolaras e dals scolars senza l'incumbensa expressiva dals geniturs. 
En il futur stattan ils medis da scola da fin uss a disposiziun a las scolas en spezial per funcziuns da controlla e da cussegliaziun en il sectur da l'infurmaziun da scolaras e scolars, da geniturs e da persunas d'instrucziun sco er per projects da l'educaziun da sanadad e da la prevenziun. 
La regenza ha tramess en la consultaziun il sboz per ina revisiun totala da la "ordinaziun davart il servetsch medicinal da scola". 
Il termin va fin la mesadad da zercladur 2004. 
"Refurma da la viafier 2": nagins sigls d'allegria malgrà il consentiment 
Cun la "refurma da la viafier 2" va il process per refurmar il sistem da viafier svizzer en la terza runda: L'etappa actuala da la refurma vul cunzunt organisar meglier ed a moda pli simpla il sectur da l'infrastructura. 
La regenza grischuna sustegna en sia consultaziun al departament federal per ambient, traffic, energia e communicaziun las finamiras principalas da la "refurma da la viafier 2", tranter auter la realisaziun e l'armonisaziun da la finanziaziun da l'infrastructura ed il tractament egual da las interpresas da transport. 
Questa etappa da la refurma vegn però tard e na va betg lunsch avunda. 
Ina "refurma da la viafier 3" s'impona perquai bunamain. 
Las dumondas actualmain las pli urgentas ord vista grischuna vegnan respundidas da la "refurma da la viafier 2" per part mo insuffizientamain: ils criteris da la finanziaziun da l'infrastructura en spezial per la lingia da Cuira ad Arosa, la problematica da la cassa da pensiun e l'egualitad da las viafiers federalas e da la viafier retica pertutgant la finanziaziun dal material rullant. 
"Refurma da la taglia sin interpresas II": la chargia portan ils chantuns e las vischnancas 
Cun la "refurma da la taglia sin interpresas II" vul la confederaziun reducir l'imposiziun economica dubla da societad anonima ed acziunari e realisar differentas meglieraziuns per las interpresas. 
La regenza grischuna sustegna da princip questas novaziuns. 
En sia consultaziun a l'administraziun federala da taglia pretenda la regenza dentant da curreger il project en dus puncts fundamentals. 
D'ina vart na pon las perditas da taglia dad 800 milliuns francs en tut la Svizra, las qualas tutgassan ils chantuns e las vischnancas, betg vegnir acceptadas senza cumpensaziun. 
Da l'autra vart ston las novaziuns vegnir concepidas uschia, ch'ellas pon vegnir exequidas cun pitschens custs supplementars da vart dals pajataglias e da l'administraziun. 
Las simplificaziuns dal dretg fiscal che vegnan pretendidas pli e pli, ston vegnir integradas en la legislaziun. 
Revisiun da la LAM per la terza: ils pass ils pli urgents èn introducids 
La segunda revisiun da la "lescha federala davart l'assicuranza da malsauns (LAM)" ha fatg naufragi il december 2003 en las chombras federalas - il basegn da refurma è restà, spezialmain en il sectur dal svilup dals custs. 
La regenza grischuna è uss sa fatschentada cun in emprim pachet legislativ che cumpiglia cunzunt midadas en ils secturs da la gulivaziun da ristgas, da la finanziaziun dals ospitals, da las tariffas da tgira, da la libertad da contract, da la reducziun da las premias e da la participaziun als custs tras las persunas assicuradas. 
Latiers ha ella exprimì - en sia consultaziun a l'uffizi federal da sanitad - differents giavischs per midadas. 
Cun quest emprim pachet da refurma è dentant cuvrì il basegn d'agir il pli urgent. 
Il segund pachet legislativ tar la terza revisiun da la LAM vegn a cuntegnair pli tard problematicas che signifitgeschan midadas radicalas dal sistem. 
Da vischnancas e regiuns 
- Trin: La regenza ha concedì a la vischnanca in credit d'agid d'investiziun da la confederaziun ed ina contribuziun chantunala da var 55'000 francs per renovar l'ovra electrica da Mulin. - Val Müstair: En il sectur da pumpiers sco corporaziun da vischnancas s'organiseschan las sis vischnancas da la Val Müstair en il "corp da pumpiers Val Müstair". La regenza ha approvà il statut d'organisaziun. Quel entra en vigur retroactivamain sin il 1. da schaner 2004. 
- Novs passapes: La regenza ha approvà en tut var 130'000 francs per novs passapes en las vischnancas da Rueun (Sontga Clau), Samedan (San Bastiaun) e Domat (Gassa sutò). - Serenera moderna: Suraua construescha per las fracziuns da Camuns, Surcasti, Tersnaus ed Uors ina serenera centrala. I sa tracta d'in prototip d'ina uschenumnada serenera dal sistem fitodepurativ. La regenza ha approvà per quest project ina contribuziun chantunala da var 880'000 francs. - Novs provediments d'aua: Var 180'000 francs survegnan il consorzio acquedotto agricolo "Prudaint" da la vischnanca da Puschlav e la vischnanca da Cauco per la renovaziun e l'engrondiment da lur provediments d'aua. - Occurrenzas da sport: La 8avla etappa dal tour de Suisse dals 19 da zercladur 2004 maina da Buchs SG tras il chantun Grischun a Bellinzona; il 9avel maraton d'inline Engiadina dals 26 da zercladur 2004 puspè da Malögia a S-chanf. 
La regenza ha approvà domaduas rutas. 
- Reducziun dal tempo: Sin la via da la Calanca, tranter Buseno ed Arvigo tar la surbajegiada da las chavas da crappa Polti, vegn reducida la spertadad maximala a 60 km/h. 
Contribuziuns chantunalas a differentas instituziuns 
- Promoziun da la cultura: La filarmonia da chombra dal Grischun survegn quest onn ina contribuziun annuala da var 86'000 francs, tranter auter per in program da flad, per in concert da famiglias ed in concert da bumaun, per in ciclus d'enviern cun differentas ovras e per in engaschament choral cun il chor da la catedrala. 
- Art en il spazi public: L'uniun "transit.grischun" vul realisar l'onn 2004 en moda artistica la structura rurala da l'Engiadina en il project "transit.engiadina". La regenza ha approvà per quai ina contribuziun chantunala da 30'000 francs. L'onn 2003 aveva l'uniun realisà il project "transit.cuira", l'onn proxim duai vegnir lantschà in project per l'entir chantun. - Consorzi per aua persa Sot gôt: Il consorzi per aua persa da las vischnancas da Cunter, Riom-Parsonz, Salouf, Savognin e Tinizong-Rona survegn ina contribuziun chantunala da var 690'000 francs per engrondir la serenera. - Glion: Per il project da dustanza da l'ual da Ruschein ha la regenza approvà ina contribuziun chantunala da var 460'000 francs. Il project cumpiglia tranter auter in nov tumbin sut la via chantunala fin a la sbuccada en il Rain anteriur. Projects da vias 
Per var nov milliuns francs ha la regenza approvà differentas lavurs da construcziun vi da trajects da vias e punts da la rait da vias dal Grischun: 
- Pratval en il vitg, 
- Tumein-Trin, 
- Sumvitg-Cuas, 
- Underhof-Versomi, 
- Soazza-Pian San Giacomo (Ponte Rivana), 
- Bravuogn-Plattas (via istorica da l'Alvra), 
- Crap Sés (Tgant Ladrung), 
- Trun-Schlans (dustanza da la Val Farbertg), 
- sviament da Claustra (indrizs electromecanics), 
- A 13, access da Landquart. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.04.2004 
La Surselva s'annunzia per la sessiun en la regiun da las chombras federalas 
Ils 28 d'avrigl 2004 èn sa scuntrads a Cuira ils represchentants da la corporaziun da vischnancas Surselva e da las vischnancas da Puntraschigna e da Samedan per tractar lur eventualas candidaturas per realisar ina sessiun da las chombras federalas 2006 en la part rumantscha dal Grischun. 
La discussiun ch'è vegnida presidiada da cusseglier guvernativ Klaus Huber ha mussà cleramain che tant l'Engiadin'ota sco er la Surselva èn capavlas da preschentar candidaturas attractivas. 
Las duas delegaziuns èn sa cunvegnidas da recumandar a l'assamblea federala a Berna la destinaziun Flem / Laax / Falera e là sco center l'hotel da dietas e da congress Park Hotel Waldhaus per la sessiun en la regiun 2006. 
Ils proxims pass èn da far scleriments al lieu - ensemen cun il secretariat general da l'assamblea federala - e d'inoltrar alura la candidatura concreta fin la fin da l'onn 2004. 
Las chombras federalas vegnan probablamain a decider definitivamain en la sessiun da settember 2004 nua ch'ellas vegnan a sa radunar durant la renovaziun da l'edifizi dal parlament. 
Il Grischun è pront da pussibilitar sco osp cordial a las commembras ed als commembers dal parlament in segiurn nunemblidaivel en la part rumantscha dal Grischun. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 29.04.2004 
Concept general davart la construcziun e sanaziun da la scola chantunala grischuna - prender ina decisiun determinanta per l'avegnir 
da Claudio Lardi, cusseglier guvernativ 
L'edifizi existent da la scola chantunala ch'è vegnì construì per ca. 800 scolaras e scolars ha permess en in'emprima fasa d'instruir las partiziuns da la scola media - senza seminari da magisters - en in unic lieu! 
Pir il dumber fermamain creschent da scolaras e scolars - fin sin 1'500 giuvenils - ha gì per consequenza ch'il manaschi da scola ha stuì vegnir repartì en plirs lieus a Cuira. 
Las scolaras ed ils scolars - l'intschess primar cumpiglia la Val dal Rain grischuna, il Scanvetg, il Grischun central, la Mantogna / Tumleastga, Valragn e las vals talianas - frequentan in edifizi da scola chantunala che sa chatta en in fitg nausch stadi da construcziun. 
Las stanzas da scola na satisfan betg pli a las metodas d'instrucziun d'ozendi e pon vegnir stgaudadas l'enviern per part sin pauc dapli che 15 grads. 
L'edifizi è umid e contaminà cun il tissi ecologic PCB. 
El n'è er betg construì tenor ils basegns da las persunas impedidas. 
Ultra da quai ston ils giuvenils far detg gronds transferiments tranter las singulas lecziuns, e quai betg mo per frequentar las uras da gimnastica. 
La regenza ed il cussegl grond na vulan betg pli tolerar questa situaziun. 
Il project da votaziun chantunal dals 16 da matg 2004 vul en emprima lingia metter a disposiziun a nossas scolaras ed a noss scolars che frequentan la scola chantunala suffizientamain locals da scola adequats e sche pussaivel na vul el betg exponer ils giuvenils als privels dal traffic sin via. 
Er giuvenils cun impediments u blessuras duain pudair frequentar la scola. 
Il bainstar, la segirezza e la sanadad dals 1'200 fin 1'300 giuvenils che frequentan la scola chantunala, dastga e duai avair ina gronda valur. 
Natiralmain ch'ils 98 milliuns francs dumandads e necessaris per realisar il concept general cun ina nova medioteca, aula e mensa sco er cun la renunzia da l'edifizi da scola da fin uss e sia disfatga, èn ina summa fitg gronda. 
Ch'il chantun - per cumparegliar - demussa en il quint current per l'onn 2003 expensas da 2,1 milliardas francs ed en il quint d'investiziun talas da 405 milliuns francs, na mida nagut vidlonder. 
Er il fatg che las investiziuns sa repartan sin plirs onns - ils onns 2005, 2006, 2007 e 2008 vegnan ellas a muntar en media mintgamai 20 milliuns - po relativar questa cifra mo en proporziun cun las expensas totalas. 
Jau chapesch fitg bain che Vus, charas votantas e chars votants, s'occupais detagliadamain da quest project e l'examinais. 
Jau poss As garantir ch'il concept general è vegnì elavurà accuratamain da spezialists da construcziun. 
Jau As poss medemamain garantir che la cumissiun da construcziun, la regenza, la cumissiun per furmaziun e cultura sco er il cussegl grond èn s'exprimids - suenter in'examinaziun ed analisa dal project intensiva e detagliada - en favur da la realisaziun dal concept general preschent. 
Tut quests gremis che meritan Vossa fiduzia èn persvadids da la necessitad, commensurabladad e rentabilitad da la schliaziun proponida. 
Jau As sun engraziaivel, sche Vus approvais la dumonda da credit er en confidenza envers questas instituziuns e mettais cun Voss GEA in accent positiv per las scolaras ed ils scolars futurs da la scola chantunala. 
Examinada pli detagliadamain da spezialists è vegnida particularmain la dumonda, sche la scola chantunala existenta sin la Halde possia vegnir sanada. 
Ils scleriments fatgs per quest intent han mussà ch'ina sanaziun da l'edifizi saja pussaivla, dentant na fetschia strusch senn e saja fitg chara. 
La sanaziun e la construcziun da l'engrondiment necessari avess per consequenza custs prest uschè auts sco il concept general proponì. 
En cas d'ina sanaziun fissi d'impunder meds considerabels per la segirezza dal traffic, per la construcziun tenor ils basegns da las persunas impedidas e per edifizis provisoris durant l'activitad da construcziun, perquai che l'edifizi na stess per pli ditg betg pli a disposiziun sco chasa da scola. 
D'agiuntar èsi ch'il manaschi da scola vegniss pregiuditgà fermamain durant la fasa da sanaziun. 
Tut ils dischavantatgs d'ina scola cun plirs lieus restassan tals e quals. 
Cleramain cunter ina varianta cun sanaziun da la scola chantunala existenta pleda ina cumparegliaziun dals custs da gestiun annuals. 
La sanaziun e l'engrondiment necessari fissan pia pli chars che la concentraziun da l'edifizi da scola en in lieu en proxima vischinanza dals implants da sport ed impedess respargns tar ils custs da gestiun. 
Ils 16 da matg 2004 avais Vus, charas votantas e chars votants, la schanza da metter - cun in GEA per il concept general "construcziun nova e sanaziun da la scola chantunala" - l'accent uschia, che - en cas da custs totals quasi tuttina auts - la scola chantunala vegn puspè ad esser quai ch'ella è stada ina giada. 
La scola chantunala cun in unic lieu e cun tut ils avantatgs da manaschi cumbinads cun quai. 
Ina scola che metta a disposiziun locals da scola moderns per 1200 fin 1300 giuvenils. 
Ina scola ch'expona ils giuvenils cleramain damain als privels dal traffic sin via e ch'è construida tenor ils basegns da las persunas impedidas. 
E, cun in GEA pudais Vus metter l'accent uschia, che las finanzas chantunalas vegnan distgargiadas onn per onn per var in milliun francs, grazia als custs da gestiun cleramain pli bass. 
A medem temp elegis Vus la schliaziun cun il pli grond avantatg per il manaschi da la scola. 
A mes avis èsi da profitar da questa schanza. 
Considerond il bainstar, la segirezza e la sanadad da noss giuvenils, ils basegns da la scola e dal manaschi sco er las finanzas chantunalas As recumond jau ensemen cun la regenza ed il cussegl grond da vuschar GEA al project "construcziun nova e sanaziun da la scola chantunala". 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 29-04-2004 
Consultaziun: numerusas novaziuns per ils dretgs dal pievel 
La regenza ha deliberà per la consultaziun il sboz da la revisiun totala da la "lescha davart il diever dals dretgs politics en il chantun Grischun" (nov "lescha davart ils dretgs politics, LDP"). 
Il motiv principal per la revisiun totala è la nova constituziun chantunala ch'è entrada en vigur il 1. da schaner 2004. 
Concretamain pertutgads da quai èn ils suandants secturs da la LDP: 
- il dretg da votar e d'eleger da las Svizras e dals Svizzers a l'exteriur en chaussas chantunalas, 
- l'elecziun dal pievel da las presidentas e dals presidents da las corporaziuns regiunalas, 
- las proceduras per iniziativas dal pievel e referendums dal pievel sco er per iniziativas da vischnancas e referendums da vischnancas, 
- la suspensiun e la liberaziun da l'uffizi da commembras e commembers da las autoritads e 
- l'armonisaziun dals termins d'elecziuns tar elecziuns da la regenza e dal cussegl grond sco er dal cussegl dals chantuns e dal cussegl naziunal. 
En il nov sboz da lescha èn però er resguardads ulteriurs puncts da revisiun: 
- la reducziun da la maioritad absoluta tar elecziuns, 
- la regulaziun da la verificaziun dal scrutini tar stretgs resultats da votaziun, 
- la regulaziun dals motivs per ina votaziun per correspundenza nunvalaivla, 
- la basa legala per la votaziun sin via electronica e 
- la basa legala per il diever da meds auxiliars tecnics ed electronics per eruir il resultat. 
La consultaziun dura fin ils 30 da fanadur 2004. 
Ils documents pon vegnir consultads en moda electronica sut www.gr.ch ? 
Archiv GR (chavazzin "dretgs politics LDP"). 
Da vischnancas e regiuns 
- Vaz / Parpan: Per il project d'in indriz da trenament e dal cup mundial "pista da skis da trenament e dal cup mundial 'Silvano Beltrametti'" ha la regenza approvà in credit d'agid d'investiziun senza tschains da la confederaziun ed ha garantì ina contribuziun chantunala da 500'000 francs. 
- Riein: Il chantun vegn a sa participar als custs da sanaziun da la pendiculara Pardi-Signina cun ina contribuziun da var 77'000 francs. - Küblis: La vischnanca survegn var 300'000 francs sco contribuziun chantunala a la segunda etappa da l'engrondiment dal provediment d'aua. - Events da sport: Il Partenz sco er ils pass dal Bernina, da l'Albula, dal Flüela, dal Fuorn e da l'Umbrail vegnan ad esser il fanadur ils lieus d'acziun da duas grondas occurrenzas: Il swiss bike master (dals 23 als 25 da fanadur) enturn Küblis ed il "giro da trais pajais" (dals 9 als 11 da fanadur) en la regiun da cunfin Svizra-Italia-Austria. 
Per domaduas occurrenzas da sport ha la regenza approvà mintgamai il plan da traject. 
Contribuziuns chantunalas a differentas instituziuns 
- Uniun dals Gualsers: Per il project "walseralps" ha la regenza approvà ina contribuziun chantunala da 90'000 francs. 
Il project cumpiglia geograficamain tut las regiuns, en las qualas vivan Gualsers (Italia, Liechtenstein, Austria e Svizra). 
Vi da quai sa participeschan diesch organisaziuns regiunalas da Gualsers. 
"Walseralps" è in project en il rom da l'iniziativa communabla "interreg IIIB" da l'uniun europeica. 
- Uniun per il cup mundial a Lai: Sco garanzia da deficit per il final dal cup mundial alpin 2005 ha la regenza approvà 80'000 francs. 
- Tgira da monuments: Var 585'000 francs ha approvà la regenza per la restauraziun e la sanaziun dals suandants objects: 
- casa Tomé, Puschlav 
- chasa d'abitar Nebel / Schlumpf, Luzein, 
- chasa d'abitar von Blumenthal, Roten, 
- alp Tea Suot, Tschlin, 
- baselgia parochiala catolica S. Vigeli a Tujetsch, Sedrun. 
- Cunvegna da prestaziun: Il chantun sustegna ils onns 2004 e 2005 las activitads e las incumbensas da l'uniun tetgala dals museums grischuns cun totalmain 100'000 francs: tranter auter l'ediziun d'in prospect da museum triling dal Grischun, la realisaziun d'in pool da spezialist(a)s da museum, l'introducziun d'ina banca da datas per l'inventarisaziun sco er la realisaziun da curs da scolaziun supplementara. 
Projects da vias 
- Punt vi da la spunda dal Caselertobel / via dal Schin: Per segirar la punt en il traject Freihof-Passmal ha la regenza approvà 2,9 milliuns francs. - Punt dal Crestawald / access Avras: Per garantir la segirezza da manaschi dals proxims tschintg onns èn necessarias lavurs da reparatura voluminusas. Per quai ha la regenza approvà var 600'000 francs. Las lavurs duran fin la fin da l'onn 2005. 
chanzlia chantunala dal Grischun Gremi: regenza Funtauna: rg chanzlia chantunala dal Grischun 
Data: 06.05.2004 
Instrucziun bilingua: la regenza sustegna a Trin l'experiment da scola limità 
La vischnanca da Trin maina ina scola primara rumantscha. 
Dapi passa 25 onns è però la part da l'instrucziun en lingua tudestga pli auta ch'en autras scolas rumantschas. 
Ils proxims sis onns vegn la part da las lecziuns tudestgas a s'augmentar anc ina giada cleramain. 
La regenza ha approvà in experiment da scola limità. 
L'instrucziun da realias (geografia, istorgia ed instrucziun da la natira) en la 5. e 6. classa ch'è fin ussa vegnida dada en tudestg, succeda perencunter puspè en rumantsch. 
L'extensiun planisada da la lingua tudestga en la scola primara da Trin na sa lascha betg cumpensar sin il stgalim superiur che vegn manà ensemen cun Tumein; per quai è quel memia pitschen. 
Perquai n'ademplescha quest model er betg las directivas chantunalas existentas "per manar scolas bilinguas u singulas partiziuns da classas en il senn d'ina immersiun parziala" sco che quai vegn per exempel fatg tar l'experiment da scola a Samedan. 
L'experiment da scola a Trin vegn evaluà sistematicamain. 
En sis onns vegn decidì definitivamain sin basa dal resultat. 
La gronda part da las lecziuns tudestgas en la scola primara da Trin sto vegnir attribuida a la fusiun dals dus stgalims superiurs da la scola populara da Trin e da Tumein. 
Per motivs organisatoris han da quel temp, l'onn 1978, stuì vegnir instruids en tudestg il rom matematica e duas lecziuns da realias gia en la 5. e 6. classa. 
L'ultim temp hai adina puspè dà discussiuns tranter geniturs e las persunas d'instrcuziun davart la lingua da scola da Trin. 
Consultaziuns a la confederaziun 
- Departament federal per ambient, traffic, energia e communicaziun: La regenza pretenda en sia consultaziun a l'uffizi federal da traffic d'approvar la dumonda da concessiun dals runals Veulden SA per construir ina sutgera Veulden-Mutta che remplazza il stabiliment odiern. 
- Departament federal per ambient, traffic, energia e communicaziun: La regenza n'ha inoltrà naginas resalvas essenzialas cunter il sboz da la "ordinaziun davart il traffic transcunfinal cun organissems geneticamain modifitgads". 
- Departament federal da l'intern: La regenza dat en general in giudicament positiv davart la midada da la "ordinaziun davart la prevenziun professiunala per vegliadetgna, survivents ed invaliditad". 
Spezialmain beneventadas vegnan las regulaziuns en las disposiziuns transitorias concernent la tariffa da conversiun minimala e la vegliadetgna ordinaria da renta. 
Las cassas da pensiun han spetgà questas cifras concretas. 
- Departament federal da finanzas: La revisiun totala da la lescha davart ils fonds d'investiziun (nov: lescha federala davart las investiziuns collectivas da chapital) vegn beneventada or dal puntg da vista da la politica da finanzas. 
Uschia vegnia la Svizra pli attractiva sco plazza da fonds e da finanzas, scriva la regenza en sia consultaziun a la cumissiun federala da bancas. 
Da vischnancas e regiuns 
- Breil: La regenza ha approvà la planisaziun d'utilisaziun per la nova plazza da golf "Tschuppina" inclusiv ils stabiliments per exercitar da dar golf enturn il lai da Breil (plazza da golf da 18 foras e plazza d'exercizi da 9 foras). Il recurs da las organisaziuns per l'ambient WWF, Pro Natura e fundaziun svizra per la protecziun da la cuntrada è vegnì refusà da la regenza. - Saas en il Partenz: Il project per construir da nov la halla da sport "Quadera" è vegnì approvà. La contribuziun da construcziun chantunala importa var 600 000 francs. - Occurrenza da sport: La regenza da approvà il traject dal swisspower gigatlon 2004 dals 3 da fanadur. 
Il traject per velos da cursa maina da Vicosoprano sur ils pass dal Malögia e da l'Alvra a Seglias, il traject per mountainbikes maina da Seglias sur Versomi, Stussavgia e Val S. Pieder a Flem. 
Avant che las curriduras ed ils curridurs prendan la via da Flem a Bogn Ragaz sut ils pes, sa mesiran las nudadras ed ils nudaders en il lai da Cauma. 
Projects da vias 
Per var 6,6 milliuns francs ha la regenza approvà differentas lavurs da construcziun vi da trajects da vias e punts da la rait da vias dal Grischun: 
- Soazza en il vitg (Pont de la Colomba-Cà Mantovani) 
- A 13, San Bernardin nord - La Punt (tunnel Traversa, punt Traversa, Traversa sid, rampa d'access Rofla, tunnel Rofla) 
- via da l'Alvra 
- via dal Güglia (Rona-Crap) 
- via dal Partenz (Fideris Au-Inner Äuli) 
- sviament da Claustra (Tschägibach-Sunnibergbrücke, access Selfranga) 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.05.2004 
La lescha davart la planisaziun dal territori per il chantun Grischun vegn davant il parlament 
La regenza ha deliberà la missiva tar la revisiun da la lescha davart la planisaziun dal territori per il chantun Grischun (LPTGR) per mauns dal cussegl grond. 
Il parlament vegn a tractar quella en la sessiun d'avust 2004. 
Gronda prioritad en la revisiun han las mesiras per simplifitgar ed accelerar las proceduras da la planisaziun dal territori. 
Differentas varts crititgeschan questas proceduras gia dapi ditg sco memia lungas, plaunas e charas. 
Quest sectur è exponì al squitsch d'al refurmar. 
La revisiun proponida gida a meglierar considerablamain las proceduras; quai è in fatg ch'è fitg bainvegnì per il Grischun sco lieu economic e da turissem. 
En il center stattan regulaziuns per coordinar adequatamain las proceduras, per reducir il temp da passadi tras las instanzas tar proceduras chantunalas per edifizis e stabiliments ordaifer la zona da construcziun sco er prescripziuns unifitgadas en l'entir chantun per las proceduras sco p.ex. la procedura per la permissiun da construcziun, la procedura per il plan da quartier u la procedura da perimeter. 
Cumplettadas vegnan las mesiras legalas da procedura cun optimar l'organisaziun entaifer l'administraziun. 
In rinfrestgament da la lescha ch'è 30 onns veglia 
In'ulteriura prioritad dal project èn las flexibilisaziuns tar ils instruments da planisaziun. 
Quels vegnan concepids uschia, ch'ins po reagir a temp sin ils basegns da l'economia publica che sa midan adina pli spert, e quai senza stuair desister dal progress succedì en favur da la natira e da l'ambient. 
Da las numerusas ulteriuras novaziuns ston ins accentuar plinavant las refurmas per promover ina buna concepziun dals abitadis, las regulaziuns per realisar las novas normas federalas davart il construir tenor ils basegns da persunas cun impediments sco er la creaziun d'in cler urden da cumpetenzas per chastiar activitads illegalas da bajegiar ordaifer la zona da construcziun. 
A medem temp han ins profità da l'occasiun per suttametter la lescha vertenta, che deriva en general da l'onn 1973 e ch'è pia gia passa 30 onns veglia, ad in rinfrestgament retardà, ad in'actualisaziun ed ad in sgumbrament e d'adattar las disposiziuns anteriuras al dretg surordinà ch'è sa midà en il fratemp. 
Cun questas finamiras e prioritads ha il project chattà buna accoglientscha en la vasta consultaziun da l'atun passà. 
Las novaziuns restan per gronda part incontestadas. 
Gremi: regenza 
Funtauna: rg departament da l'intern e da l'economia publica 
Data: 18.05.2004 
Lescha da linguas: la regenza grischuna fa endament la funcziun d'exempel da la Svizra 
Il chantun Grischun è pertutgà en dus reguards da la decisiun dal cussegl federal da desister da la "lescha da linguas": d'ina vart sco chantun cun duas linguas minoritaras, da l'autra vart sco chantun pluriling. 
Quai ha la regenza exprimì anc ina giada en ina brev al cussegl federal. 
La nova lescha da linguas avess dà impuls decisivs per projects impurtants en il sectur da la promoziun da la lingua: en favur da las scolas rumantschas e da la pressa rumantscha, ma er en vista al tractement egual da las trais linguas chantunalas. 
La regenza è dischillusa dal conclus dal cussegl federal. 
Ella considerescha ses proceder sco ordvart problematic, perquai che la Svizra avess gì da surpigliar ina funcziun d'exempel en connex cun la realisaziun da la charta da linguas dal cussegl da l'Europa e da la convenziun da basa per proteger las minoritads naziunalas. 
La nova lescha davart il notariat duai definitivamain remplazzar la regulaziun ch'è per part 90 onns veglia 
Documentaziuns publicas e legalisaziuns vegnan regladas oz da la "ordinaziun davart il notariat" da 1993. 
Detg bleras disposiziuns derivan però anc da l'emprima "ordinaziun davart il notariat" da 1913. 
Malgrà duas revisiuns ils onns 1958 e 1993 n'èn tschertas parts betg vegnidas midadas fin oz. 
La regenza propona uss ina revisiun generala. 
Tranter auter: 
-vegn cuntanschida in'egualitad uschè gronda sco pussaivel per tut las persunas da notariat - notar(a)s patentad(a)s, notar(a)s cirquital(a)s, administratur(a)s dal register funsil e dal register da commerzi sco notar(a)s - sut la surveglianza unitara da la cumissiun da notariat; 
-vegn nominada la cumissiun da notariat, che sa cumpona da tschintg persunas, sco suletta autoritad disciplinara e da surveglianza per tut las persunas da notariat; 
-vegnan introducidas disposiziuns unifitgadas per las proceduras davant la cumissiun da notariat; 
-vegnan cumplettadas las disposiziuns per l'entrada en uffizi e per la finiziun da l'uffizi da las persunas da notariat; 
-vegnan descrits meglier ils dretgs e las obligaziuns da las persunas da notariat e 
-vegnan fixadas las cumpetenzas da documentaziun per las administraturas e per ils administraturs dal register da commerzi. 
Il cussegl grond dal Grischun vegn a tractar la missiva da la regenza tar la "lescha davart il notariat" en la sessiun d'avust 2004. 
"Guichet virtuel": la nova decisiun survegn critica 
Il chantun Grischun vegn a sustegnair almain fin l'onn 2008 il project per in spurtegl electronic da las autoritads da la confederaziun, dals chantuns e da las vischnancas, l'uschenumnà "guichet virtuel". 
La regenza veglia uschia evitar il naufragi dal portal d'infurmaziun www.ch.ch, scriva ella en sia consultaziun a la chanzlia federala. 
Il portal d'infurmaziun www.ch.ch collia tras tscherts chavazzins - l'uschenumnà "princip da situaziuns realas" - las infurmaziuns correspundentas da las paginas d'internet da la confederaziun, dals chantuns e da las vischnancas. 
Il portal d'infurmaziun www.ch.ch è però mo in project parzial. 
Ils chantuns e las vischnancas avevan fin uss adina er considerà il "guichet virtuel" sco "portal da transacziun" che sviluppa la tecnica per tscherts servetschs online da las autoritads, ils uschenumnads assistents da transacziun. 
La direcziun dal project è uss sa distanziada da quai. 
La cunvegna davart il manaschi da www.ch.ch dals onns 2005 fin 2008 regla mo il manaschi dal portal d'infurmaziun. 
La regenza considerescha quai sco fauss da divergiar da la finamira oriunda d'in portal d'interacziun cumplessiv. 
Uschia croda in argument impurtant per ils chantuns e las vischnancas da betg prender en mira agens svilups, mabain da sustegnair in plattafurma communabla sco www.ch.ch cun ina plivalur reala, numnadamain ils servetschs online. 
La part dals chantuns da totalmain 1,2 milliuns francs vi dals custs da manaschi da www.ch.ch considerescha la regenza sco limit maximal absolut. 
Per il chantun Grischun signifitgescha quai ina reduplicaziun dals custs sin 32'000 francs per onn. 
Set empè da tschintg francs per ina vignetta da velo 
Da nov custa la vignetta da velo set empè- sco fin uss - da tschintg francs per onn. 
Il cussegl federal ha adattà vers ensi la summa minimala da garanzia da l'assicuranza da responsabladad per velos. 
Il chantun vala en quest connex sco l'assicurà. 
La premia vegn però pajada cumplainamain da las persunas che cumpran la vignetta. 
Il chantun venda las aczias da l'aurax a la rezia energia SA 
Il chantun Grischun venda sia participaziun da diesch pertschient al chapital d'aczias da l'aurax SA, Glion, a la rezia energia SA, Puschlav. 
Las 2024 aczias nominativas da l'aurax vegnan vendidas per in pretsch da 2400 francs per aczia. 
La regenza è da l'avis che la fusiun planisada da questas duas firmas vegnia a rinforzar la posiziun da la (nova) gruppa d'interpresas en vista a la liberalisaziun dal martgà da forza electrica. 
Uschia vegnan las plazzas da lavur e da scolaziun francadas anc meglier en las regiuns ed ellas daventan pli attractivas. 
Tras la vendita vegn ultra da quai optimà il portafegl d'investiziuns dal chantun, il qual posseda in grond pachet d'investiziuns da la rezia energia SA. 
Reglà ils detagls davart la scolaziun a la SAP 
La regenza ha relaschà la "ordinaziun davart la scolaziun fundamentala a la scol'auta professiunala da pedagogia (SAP)". 
L'ordinaziun regla tranter auter l'admissiun a la SAP, ils percurs da scolaziun, la durada da la scolaziun, las taxas ed ils custs da studi. 
Ils custs da studi importan 500 francs per semester. 
Da vischnancas e regiuns Contribuziuns chantunalas a differentas instituziuns 
-Promoziun da la cultura: La regenza ha approvà contribuziuns e garanzias da deficit en l'autezza da ca. 100'000 francs. 
Sustegnidas vegnan en tut 15 ovras ed occurrenzas culturalas. 
Projects da vias -Cuira, plazza d'armas (via da velos Spundisstrasse fin a la punt Altschutzrüfe) -S-chanf, via veglia engiadinaisa (passape a l'entrada dal vitg nà da Zuoz fin a la via da quartier "Davous Chesas") -via dal Partenz, sviament da Claustra (access provisori al stabiliment da betun ed a la batschida da retenziun Büel) chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.05.2004 
Elecziun cumplementara da la regenza: il pievel decida ils 26 da settember 
La nova commembra u il nov commember da la regenza grischuna vegn elegida u elegì ils 26 da settember 2004. 
La regenza ha fixà questa data per l'elecziun cumplementara per il president da la regenza Klaus Huber. 
Gremi: regenza 
Funtauna: rg chanzlia chantunala 
Data: 25.05.2004 
Las prescripziuns d'admissiun per burgaisas e burgais dal territori da la UE/AECL vegnan schluccadas 
Ils 31 da matg 2004 spirescha l'emprim termin transitori da la cunvegna cun l'uniun europeica UE davart la libra circulaziun. 
A partir da quel termin na basegnan burgaisas e burgais dal territori da la UE/da l'associaziun europeica da commerzi liber (AECL) che pratitgeschan in'activitad da gudogn nagina permissiun da dimora pli per ina dimora da maximalmain trais mais. 
L'obligaziun da dumandar ina permissiun vegn remplazzada d'ina obligaziun d'annunzia. 
L'uschenumnada "examinaziun en connex cun il martgà da lavur" e la preferenza da las Svizras / dals Svizzers croda dal tuttafatg. 
Las cunvegnas bilateralas cun la UE, ch'èn en vigur dapi il 1. da zercladur 2002, entran en ina segunda fasa. 
La cunvegna davart la libra circulaziun sco part integrala da questas cunvegnas prevesa ulteriuras facilitaziuns per burgaisas e burgais dal territori da la UE/AECL. 
Per dimoras da lavur da fin a trais mais tar patruns en Svizra remplazza l'obligaziun d'annunzia l'obligaziun da dumandar ina permissiun. 
Er firmas da l'exteriur che han il dretg da trametter lur collavuraturas e collavuraturs fin a 90 dis a l'onn en noss pajais per liquidar incumbensas, suttastattan a l'obligaziun d'annunzia e betg pli a l'obligaziun da dumandar ina permissiun. 
L'examinaziun en connex cun il martgà da lavur croda 
L'examinaziun en connex cun il martgà da lavur, q.v.d. la controlla che las cundiziuns da lavur e da salari localas e da la professiun vegnian resguardadas sco er la controlla da la preferenza da las Svizras / dals Svizzers crodan. 
Per las petentas ed ils petents signifitgescha quai ch'i na ston vegnir inoltrads nagins contracts da lavur en connex cun la procedura da permissiun. 
Er la cumprova d'ina tschertga senza success da lavurantas e da lavurants ch'èn gia admess sin il martgà da lavur svizzer, n'è betg pli necessaria. 
Per proteger il mastergn indigen da la concurrenza estra cun ses salaris bass sco er per evitar in dumping da salari vegnan realisadas las suandantas mesiras da sustegn a partir dal 1. da zercladur 2004: Ils organs da controlla ch'èn cumpetents per las branschas correspundentas controllan en ils manaschis e sin ils plazzals che las cundiziuns da lavur e da salari vertentas localas e da la professiun vegnian resguardadas. 
Nagina schluccada per ils novs stadis da la UE 
Las burgaisas ed ils burgais dals novs stadis da la UE na pon betg profitar da la cunvegna davart la libra circulaziun. 
Il cussegl federal insista per il mument sin la pratica d'admissiun fitg restrictiva envers burgaisas e burgais da quests stadis. 
Il termin per eventualmain applitgar la libra circulaziun per burgaisas e burgais dals novs stadis da la UE n'è actualmain betg anc previsibel. 
Per lavurantas e lavurants esters che suttastattan a l'obligaziun da dumandar ina permissiun vala vinavant in termin d'annunzia dad otg dis che sto vegnir resguardà tar la controlla d'abitants. 
Independentamain da quest termin dastga ina forza da lavur estra, per la quala sto vegnir dumandada ina permissiun, pir cumenzar a lavurar ed in patrun dastga dar lavur ad ella pir sch'ella è annunziada. 
Gremi: uffizi da polizia ed uffizi per industria, mastergn e lavur 
Funtauna: rg uffizi da polizia ed uffizi per industria, mastergn e lavur 
Data: 26.05.2004 
Diesch giadas 20'000 francs per lavur culturala professiunala 
Diesch artistas ed artists grischuns survegnan quest onn mintgamai 20'000 francs sco stipendi u sco contribuziun ad in'ovra. 
Cun quels meds duain els pudair sa deditgar per in tschert temp intensivamain a lur lavur artistica. 
En il rom da la concurrenza per la "promoziun da la lavur culturala professiunala" èn lur lavurs inoltradas vegnidas undradas spezialmain (document pdf cun pussaivladad da chargiar sin l'agen computer). 
En tut èn vegnidas inoltradas quest onn 62 dumondas cun lavurs da las spartas d'art las pli differentas. 
In sustegn en il rom da la concurrenza per la "promoziun da la lavur culturala professiunala" 2004 survegnan: 
num sparta 
Hannah Katharina Disch art figurativ 
Patricia Jegher art figurativ 
Felix Benesch film / video 
Sarah Haegler film / video 
Riccardo Lurati film / video 
Thomas G. Brunner litteratura 
Michael Schmid litteratura 
Fortunat Fröhlich musica 
Achim Wolfgang Lenz teater / saut 
Andrea Zogg teater / saut 
Asils da selvaschina pli pitschens, ma pli numerus 
La regenza ha approvà la revisiun da las disposiziuns generalas davart ils asils da selvaschina. 
En il senn da l'ultima revisiun da l'onn 1998 vegnan uss introducids er en ils districts da chatscha VII (Engiadin'ota), IX (Sur Tasna-Val Müstair) e XII (Plaun-Plessur-Tschintg Vitgs) asils da selvaschina pli pitschens, ma pli numerus. 
Il dumber d'asils da selvaschina s'augmenta uschia da 319 a totalmain 371, lur surfatscha totala sa reducescha per 15 km2 a totalmain 736 km2. 
Da nov vegn introducida ina disposiziun, tenor la quala ils cunfins en il territori na vegnan betg pli marcads en cas d'asils d'utschels selvadis da l'aua ch'èn definids tras ina tscherta distanza da las auas. 
Plinavant vegn fixà che la chatscha da guetta e la chatscha cun traplas èn permessas en ils asils da chatscha bassa a partir dal 1. da december. 
Quai vegn pratitgà gia oz uschia. 
Radios locals: la nova planisaziun da la rait d'emetturs porta pauc nov per il mument 
La purtada dals radios locals vegn definida tras l'uschenumnada "planisaziun da la rait d'emetturs". 
Sin quella sa basan er las singulas concessiuns. 
La planisaziun da la rait d'emetturs actuala da l'onn 1994 scada la fin da l'onn e sto perquai vegnir renovada. 
Ella vegn ad esser valaivla fin che la nova lescha federala davart radio e televisiun (LRTV) entra en vigur. 
Perquai n'è vegnì midà - dal puntg da vista grischun - nagut essenzial en il sboz da las novas directivas dal cussegl federal per la planisaziun da las raits d'emetturs dad UUC. 
La regenza grischuna è d'accord da segirar en quella moda ils radios locals fin a l'entrada en vigur da la nova LRTV. 
Pervi da la topografia dal chantun dependa la derasaziun dals radios locals grischuns bunamain dal tuttafatg da questa soluziun. 
I stoppia però esser garantì er en il futur che tut las trais linguas chantunalas possian vegnir recepidas en las valladas grischunas sur las frequenzas dad UUC, scriva la regenza grischuna en sia consultaziun a l'uffizi federal da communicaziun. 
En quel senn è la regenza er d'accord d'unir ils territoris da provediment ch'eran fin uss separads dal puntg da vista tecnic, numnadamain il Grischun dal nord dal radio grischa ed il Grischun dal sid dal radio Engiadina; las duas concessiuns ston dentant restar separadas. 
Occurrenzas d'infurmaziun davart ils novs relaschs da submissiun 
La regenza ha mess en vigur la nova lescha da submissiun per il 1. da fanadur 2004 ed approvà l'ordinaziun da submissiun respectiva ch'è vegnida revedida totalmain. 
Las novaziuns da la revisiun da la lescha e las experientschas da fin uss en l'execuziun da las prescripziuns chantunalas da submissiun vegnan explitgadas a chaschun da curs spezials. 
Quels curs sa drizzan ad incumbensadras ed incumbensaders, ad offerentas ed offerents ed ad ulteriuras persunas ch'èn incaricadas cun la preparaziun, cun la realisaziun u cun la controlla d'acquisiziuns publicas. 
Il motiv central per la revisiun da las prescripziuns da submissiun vertentas è stada la cunvegna bilaterala davart las acquisiziuns publicas tranter la Svizra e l'uniun europeica. 
La revisiun da las prescripziuns chantunalas ha en spezial renunzià a la separaziun d'enfin uss tranter il sectur dal martgà intern ed il sectur da contract internaziunal en favur d'ina concentraziun da las prescripziuns. 
- La collecta da la rogaziun federala va quest onn a las suandantas trais instituziuns: 
- a la pro juventute che s'engascha per ils dretgs dals uffants e giuvenils, 
- Guaud grischun: Per differents projects ha la regenza garantì totalmain ca. 650'000 francs a las vischnancas da Siat (project da selvicultura "Chiltgera-Fanels"), Surava e Casti (project da via da guaud "Surava"), Mastrils (project integral "Mastrils") sco er Claustra-Serneus (project da via da guaud "Schlappin"). 
I sa tracta tranter auter da la tgira e da la renovaziun dal guaud giuven, da novas vias da guaud e da rumidas d'uals. 
Projects da vias 
- Via dadens da la Mantogna: Sin il traject da Lochmühle-Flearda-Urmagn-Tschappina sura (plazza da volver per autos da posta) dastgan ils vehichels da nov pasar 34 tonnas, a partir dal 1. da schaner 2005 40 tonnas. - Cunter-Salouf-Riom-Parsonz: Da nov vegnan permess mintgamai da mez avrigl fin mez november er grevs camiuns cun remortga a sella. - Logiano-Deira: Il pais maximal vegn augmentà da 19 a 28 tonnas. 
- La regenza ha approvà differentas lavurs da construcziun en l'autezza da var tschintg milliuns francs vi da trajects da vias, tunnels e passapes da la rait da vias dal Grischun: 
- sanaziun dal tunnel dal San Bernardin 
- sanaziun dal tunnel Rofla - Igis (dischlocaziun dal passape da la via veglia dal Partenz, territori da Waldau) chanzlia chantunala dal Grischun Gremi: regenza 
Funtauna: rg chanzlia chantunala dal Grischun 
Data: 27.05.2004 
Lescha per promover l'economia publica: il pievel votescha ils 26 da settember 
Cun 1793 suttascripziuns valaivlas è reussì il referendum cunter la "lescha per promover il svilup economic en il chantun Grischun (LSE)". 
La regenza ha fixà ils 26 da settember per questa votaziun dal pievel. 
Minimalmain fissan stadas necessarias 1500 suttascripziuns d'abitantas e d'abitants dal chantun. 
La nova regulaziun davart ils supplements per uffants entra en vigur il 1. da schaner 2005 
La regenza ha mess en vigur la nova lescha davart ils supplements da famiglia (LSF) per il 1. da schaner 2005 e medemamain las disposiziuns executivas correspundentas. 
La nova lescha prevesa da pajar ils supplements per uffants cumplains gia a partir d'in grad d'occupaziun da 20 pertschient. 
En quest connex vegnan er resguardadas quellas persunas che procuran effectivamain per il mantegniment dals uffants. 
Finalmain regla la nova lescha er la gulivaziun da las grevezzas tranter las singulas cassas da cumpensaziun per famiglias. 
Cun 82 pertschient vuschs affirmativas avevan las votantas ed ils votants acceptà la nova LSF il cumenzament da favrer 2004. 
Fixà definitivamain il termin d'annunzia per ils resultats da votaziun da las vischnancas 
La votaziun per correspundenza è en moda. 
Perquai pon las vischnancas annunziar pli baud lur resultats a la chanzlia chantunala la dumengia da votaziun. 
Tenor las directivas da la regenza che vegnan publitgadas en il fegl uffizial mintgamai avant ina votaziun ston las vischnancas annunziar ils resultats fin las 13.30. 
Quest termin d'annunzia è sa cumprovà en la pratica e po perfin vegnir resguardà da las vischnancas grondas tar ina votaziun ch'è dotada en moda normala. 
La regenza ha concludì da fixar definitivamain il termin d'annunzia da las 13.30 (fin ussa 14.30) ussa er en la "ordinaziun per manar ils registers electorals e la procedura da votaziun". 
Il chantun venda sia participaziun vi da la Atel 
Il chantun Grischun venda sias 1800 aczias nominativas da la Aare-Tessin SA per electricitad (Atel), Olten. 
La regenza ha fixà il pretsch minimal per aczia a 1250 francs. 
Per il chantun na datti actualmain nagins motivs da la politica da finanzas u d'energia per mantegnair la participaziun da 0,6 pertschient dal chapital d'aczias da la Atel. 
- Valendau / Versomi: La regenza ha approvà la fusiun dals reviers forestals da domaduas vischnancas al nov revier forestal Ruinaulta. Chaussas persunalas 
- Per il 1. da settember èn Larissa Wild Suà da Bellinzona ed Esterina Degiacomi da Peiden vegnidas elegidas sco cussegliadras da scola e d'educaziunen en l'uffizi per la scola populara ed il sport. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.06.2004 
La cumissiun tracta la missiva tar las revisiuns da la lescha da taglia e da la lescha davart las finanzas 
La regenza vegn a suttametter al cussegl grond en la sessiun da zercladur 2004 in sboz per la revisiun parziala da la lescha da taglia per il chantun Grischun ed in sboz per la revisiun totala da la lescha davart las finanzas dal chantun Grischun. 
La cumissiun permanenta per economia, taxas e politica da stadi dal cussegl grond ha - sut il presidi da Hansjörg Trachsel - predeliberà la missiva respectiva da la regenza en sia seduta da mez matg 2004 per mauns dal cussegl grond. 
Er la cussegliera guvernativa Eveline Widmer-Schlumpf è stada preschenta a quella sesida. 
Revisiun parziala da la lescha da taglia 
Ultra d'ina adattaziun formala dal dretg chantunal vul ins er trair a niz la revisiun parziala per far differentas assimilaziuns incontestadas al dretg federal. 
Quellas pertutgan la nova deducziun d'invaliditad, l'imposiziun da taglia sin intermediatur(a)s interchantunal(a)s d'immobiglias sco er la contabilitad commerziala. 
Ulteriurs puncts da revisiun concernan la dispensaziun dal minimum d'existenza, l'indemnisaziun dal chantun tras las vischnancas per la taxaziun da las persunas natiralas imponidas tenor ils custs sco er la garanzia da pretensiuns da taglia periclitadas. 
La cumissiun è suandada las propostas da la regenza en tut ils puncts da revisiun. 
En quest connex è er vegnì discutà il tema da l'imposiziun da taglia sin persunas giuridicas. 
La cumissiun e la regenza èn idas d'accord ch'ina vista cumplessiva ed in'analisa dals avantatgs e dischavantatgs stoppian preceder a pass concrets en quest sectur. 
Revisiun totala da la lescha davart las finanzas dal chantun Grischun 
Il punct principal da la revisiun actuala da la lescha davart las finanzas è la finanziaziun restanta da la cassa da pensiun chantunala. 
Quella dispona d'ina sutgaranzia dapi sia fundaziun l'onn 1902. 
La cumissiun è d'accord en quel punct che la finanziaziun restanta da la cassa da pensiun stoppia vegnir prendida per mauns urgentamain. 
En quest connex è er vegnida discutada la dumonda, sche e quant enavant che las lavurantas ed ils lavurants duajan vegnir integrads en la finanziaziun restanta. 
Suenter ina discussiun intensiva ha la cumissiun decidì da suandar las propostas da la regenza. 
In basegn d'adattar la lescha davart las finanzas resulta er tras la nova constituziun chantunala che cuntegna bler dapli disposiziuns relevantas per las finanzas che la constituziun veglia. 
In'ulteriura finamira da la revisiun è quella d'administrar las finanzas dal chantun en moda anc pli effizienta ed intenziunada. 
Uschenavant ch'i n'èn betg avant maun disposiziuns spezialas, duai la lescha davart las finanzas valair da nov confurm al senn er per las vischnancas. 
In motiv per discussiuns è stada la proposta da la regenza, tenor la quala la regenza duaja decider definitivamain en cas ch'ina participaziun existenta vi d'interpresas d'ovras electricas vegnia augmentada, transferida u alienada. 
A questa proposta è vegnida fatga la cuntraproposta d'integrar ina cumissiun cumpetenta dal cussegl grond en las tractativas. 
La cumissiun ha la finala sa laschà persvader dal fatg che las tractativas correspundentas succedian mintgamai sut pressiun da temp ed aifer paucs dis e che l'integraziun d'ina cumissiun dal cussegl grond dastgass perquai esser greva. 
Uschia è ella suandada la proposta da la regenza. 
En connex cun la nova lescha davart las finanzas vegn er la nova constituziun chantunala suttamessa ad ina revisiun parziala. 
I sa tracta latiers principalmain da crear ina pussaivladad da delegaziun en il sectur da las cumpetenzas dal preventiv. 
Concretamain vul quai dir ch'il cussegl grond po - en cas excepziunals - delegar cumpetenzas per approvar credits a la cumissiun da gestiun ed a la regenza. 
Suenter avair tractà intensivamain ils sbozs ha la cumissiun deliberà unanimamain la missiva da la regenza per mauns dal cussegl grond. 
Gremi: cumissiun dal cussegl grond per economia, taxas e politica da stadi 
Funtauna: rg cumissiun dal cussegl grond per economia, taxas e politica da stadi 
Data: 03.06.2004 
La lingia da l'ur dal guaud ha uss dapertut il medem curs 
Il tema "guaud", sco unitad geografica, occupa divers uffizis: L'uffizi forestal UF è cumpetent per la planisaziun dal svilup dal guaud, l'uffizi d'agricultura, meglieraziun da structura e mesiraziun UAMM registrescha la surfatscha d'utilisaziun agricula che po sa midar tut tenor il curs da la lingia da l'ur dal guaud, l'uffizi da planisaziun UP resguarda il guaud sco "zona" e l'uffizi per la natira e l'ambient UNA fa ils inventaris sco per exempel quel dals guauds da riva. 
Ils quatter uffizis UF, UAMM, UP e UNA coordineschan uss lur lavur cun agid dal sistem d'infurmaziun geografica SIG en il sectur da la lingia da l'ur dal guaud: La lingia vegn coordinada là, nua che quai è necessari per l'execuziun da la lescha, per la planisaziun u per la projectaziun ed ella vegn registrada e cumplettada sur il SIG tenor directivas unifitgadas. 
Cumpetent per quai è l'uffizi forestal. 
La regenza ha prendì enconuschientscha dal concept correspundent. 
Maturitad professiunala: sur la "passarella" a l'universitad 
Cun ina maturitad professiunala en giaglioffa daventa uss pussaivel er l'access ad ina universitad. 
Per quest intent ston ins far in examen supplementar. 
Il chantun Grischun sustegna la scolaziun correspundenta da la scola interchantunala da maturitad per creschid(a)s Son Gagl/Sargans SIMC. 
La part dals custs dal Grischun a la scolaziun "passarella maturitad professiunala-scol'auta universitara" sa munta a var 35'000 francs. 
Premis per concurrenzas d'emprendist(a)s: la regenza sa distatga 
Las contribuziuns a concurrenzas d'emprendist(a)s èn vegnidas concludidas fin uss da la regenza. 
Per il 1. da fanadur vegn surdada questa cumpetenza a l'uffizi per la furmaziun professiunala. 
La regenza ha approvà la midada dal reglament "contribuziuns a concurrenzas d'emprendist(a)s". 
La nova regulaziun duai simplifitgar las vias administrativas correspundentas. 
Ils ultims onns èn vegnidas pajadas contribuziuns per concurrenzas d'emprendist(a)s da mintgamai 1000 fin 2500 francs. 
Da vischnancas e regiuns - Nova constituziun communala: La constituziun communala revedida da Domat è vegnida approvada da la regenza. Il catalog d'incumbensas e da cumpetenzas dal cussegl da scola vegn da nov integrà en la lescha da scola e da scolina. La nova lescha è vegnida concludida il mars dal cussegl communal. chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.06.2004 
Nova lescha da polizia: ina nova basa formala per la lavur da polizia 
Il cussegl grond dal Grischun vegn a tractar la nova lescha da polizia en la sessiun d'october 2004. 
La regenza ha deliberà la missiva correspundenta. 
La lescha da polizia definescha ils champs d'incumbensa da la polizia chantunala, regla sia collavuraziun cun autoritads federalas, cun las polizias communalas, cun corps da polizia d'auters chantuns, cun organisaziuns privatas da segirezza e cun l'exteriur. 
Cun la nova lescha po vegnir abolida l'ordinaziun vertenta davart la polizia chantunala da l'onn 1974. 
Tar las trais incumbensas principalas da la polizia chantunala tutgan las uschenumnadas "incumbensas da polizia da segirezza". 
Sco "polizia giudiziala" retschertga ella e fa denunzias e sco "polizia da traffic" marchescha ella sia preschientscha sin via. 
La consultaziun da la lescha davart la procedura penala è averta 
Il sboz da la revisiun parziala da la procedura penala chantunala è avant maun. 
La regenza l'ha deliberà per la consultaziun. 
La revisiun è necessaria, perquai che la revisiun dal dretg penal (part generala dal cudesch penal svizzer) entra previsiblamain en vigur l'onn 2006. 
La revisiun da la procedura penala chantunala cumpiglia principalmain las adattaziuns a la revisiun dal cudesch penal, alura dentant er la reorganisaziun d'ina via grischuna da dus stgalims concernent ils meds legals e l'aboliziun da la cumpetenza da las autoritads da scola en la giurisdicziun penala per giuvenils. 
La consultaziun dura fin la fin d'avust 2004. 
Ils custs da la scolaziun avant l'emprendissadi s'augmentan 
La frequentaziun d'uschenumnadas instituziuns da scolaziun preprofessiunala, quai vul dir las classas da tscherna da professiun, las classas d'economia da chasa, l'onn pratic professiunal e l'onn social, vegn in pau pli chara. 
La regenza ha dauzà las taxas da scola maximalas per 250 francs a 1750 francs. 
Quai correspunda a la chareschia accumulada dapi l'onn 1991. 
La nova tariffa vegn introducida a partir da l'onn da scola 2005/06. 
Da vischnancas e regiuns 
- Sour: La regenza ha approvà la nova lescha davart la taxa da cura e davart la contribuziun per promover il turissem. La vischnanca na dastga dentant betg pretender ina pauschala da taxas da cura per stagiun ed occurrenza dals alloschaders e / u dals organisaturs. Oriundamain aveva la lescha previs quai. - Lostallo: Il termin da carenza per il dretg da votar da las persunas domiciliadas - che durava fin uss trais mais - è abolì. 
La regenza ha approvà la revisiun correspundenta da la constituziun communala. 
- Reducziuns dal tempo: En la part dal vitg da Flem "Casa d'uaul vest" vegn introducì il tempo 30. En il sectur da l'ospizi dal Flüela, per lung da 170 meters, vegn la sveltezza maximala reducida a 60 kilometers per ura. Contribuziuns chantunalas a differentas instituziuns 
- Claustra-Serneus: La regenza ha approvà ca. 290'000 francs per il project da rempar "Tal" per retegnair bovas e lavinas. 
Il preventiv dals custs totals importa ca. dus milliuns francs. 
- Stagiun dals open-airs 2004: Ca. 
- Taxaziun da las taglias sin las entradas e sin la facultad: Per la controlla d'entrada, per la registraziun preliminara da las datas e per las lavurs da taxaziun sco talas survegnan las vischnancas ina indemnisaziun dal chantun mintgamai la mesadad da l'onn. 
Quest onn èn quai ca. 6,7 milliuns francs ch'èn vegnids approvads da la regenza. 
Projects da vias 
Per ca. quatter milliuns francs ha la regenza approvà differentas lavurs da construcziun vi da trajects da vias e punts sco er en tunnels da la rait da vias dal Grischun: 
- A 13: tunnels Rofla e Traversa, gallaria Rofla, rampa d'access Rofla; 
- Scuol-Tarasp: Vulpera-Pisoc; 
- via dal Partenz: sviament da Claustra. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.06.2004 
Arge Alp: Ils schefs da las regenzas sa scuntran a la 35avla conferenza plenara 
IL PRESIDI DA LA CUMINANZA DA LAVUR DA LAS REGIUNS ALPINAS (ARGE ALP) VA DAL TIROL A TRENTO 
A chaschun da la conferenza dals schefs da las regenzas la fin da zercladur va a fin er il presidi dal Tirol che ha durà dus onns. 
Fin la mesadad da l'onn 2006 presidiescha alura la provinza autonoma da Trento la ARGE ALP. 
Per la finiziun dal presidi tirolais vegn surdà il premi da la ARGE ALP 2004. 
Il tema dal premi da la ARGE ALP da quest onn - "architectura-furmar-alps-concepir" - ha chattà in grond resun en tut il territori dals indesch commembers. 
Betg main che 67 projects èn vegnids inoltrads; dudesch da la Svizra, e da quels quatter dal Grischun. 
Il president da la ARGE ALP, il guvernatur tirolais Herwig van Staa, vegn a communitgar ils projects victurs en il rom da la conferenza dals schefs da las regenzas ad Alpbach e vegn a surdar ils trais premis principals e dus premis da renconuschientscha. 
Cuntrari als premis d'architectura dal passà èn stads tschertgads tar questa concurrenza concepts generals da lunga durada che correspundan a la pretensiun d'ina qualitad architectonica moderna, ch'èn concepids a lung termin e che cuntentan las aspectativas da la persistenza en la furmaziun dal territori alpin. 
Avant dus onns ha il Tirol surpiglià il presidi da la ARGE ALP. 
Sco motiv principal da ses presidi è vegnì accentuà il tema "europeisaziun da la ARGE ALP". 
Quai è vegnì fatg cun differentas resoluziuns, sco per exempel tar il sboz d'in contract constituziunal da l'uniun europeica, tar la realisaziun da la convenziun da las Alps, tar la refurma da la politica agrara communabla e tar la politica da traffic europeica. 
L'onn 2004 ha il Tirol medemamain mess las prioritads politicas en il sectur da l'uniun europeica e dal traffic. 
La cumissiun da traffic da la ARGE ALP ha formulà ina decleraziun davart la persistenza en la politica da traffic europeica. 
Ina contribuziun en il senn da questa finamira fiss d'armonisar las regulaziuns davart la calculaziun da las taxas. 
La ARGE ALP sustegna la construcziun da la NVTA 
Il spustament dal traffic da vitgira da la via sin la viafier pretenda che l'effizienza dal traffic da viafier transcunfinal sa megliereschia considerablamain. 
La ARGE ALP sustegna perquai la realisaziun da la nova lingia da viafier tras las Alps (NVTA) e la cuntinuaziun dal trassé da gronda capacitad vers il sid fin Lugano. 
En spezial pretenda ella che quest project vegnia realisà uschia ch'el saja cumpatibel cun las infrastructuras da viafier previsas en Italia e possia ultra da quai satisfar a las pretensiuns dal traffic da vitgira, dal traffic da transit e dal traffic da persunas regiunal. 
En vista a quests fatgs beneventan ils schefs da las regenzas l'electrificaziun da la lingia da viafier da Minca a Lindau. 
Cun integrar uschia meglier la Baviera en la futura NVTA vegn prestada ina contribuziun essenziala al spustament dal traffic da transit tras las Alps da la via sin la viafier. 
Var ventg projects en preparaziun per ils onns 2004 e 2005 
Il preventiv da la ARGE ALP per ils onns 2004/05 prevesa expensas totalas da var 500'000 euros. 
Las cumissiuns elavuran actualmain var ventg projects. 
A la 35avla conferenza dals schefs da las regenzas da la ARGE ALP dals 25 da zercladur ad Alpbach vegnan a sa participar represchentantas e represchentants dals suandants stadis e chantuns resp. da las suandantas provinzas: Baden-Württemberg, Baviera, Bulsaun-Tirol dal sid, Grischun, Lumbardia, Salzburg, Son Gagl, Tessin, Tirol, Trento e Vorarlberg. 
Ulteriuras infurmaziuns: 
- Ina survista dals projects ils pli impurtants da las quatter cumissiuns da la ARGE ALP po vegnir chargiada 
qua 
sin l'agen computer. - 
www.argealp.org 
Gremi: regenza 
Funtauna: rg chanzlia chantunala dal Grischun 
Data: 23.06.2004 
Ils salaris minimals da las persunas d'instrucziun èn en discussiun 
Las propostas che la regenza fa al cussegl grond concernent las revisiuns parzialas da la lescha da scolina e da la lescha da scola sco er concernent l'ordinaziun davart la salarisaziun da las persunas d'instrucziun da la scola populara e da las mussadras en il chantun Grischun èn uss avant maun. 
En emprima lingia vai per la structura dals salaris da las persunas d'instrucziun - ed en il medem mument er per las contribuziuns pauschalas dal chantun a las vischnancas - e per las cumpetenzas dal cussegl grond en quest sectur. 
Concretamain duai vegnir adattada la salarisaziun minimala da: 
- persunas d'instrucziun da la scolina (plus 4 pertschient), 
- persunas d'instrucziun da la scola reala (plus 5,9 pertschient), 
- persunas d'instrucziun da classas pitschnas da las scolas realas e secundaras (adattaziun al nivel da las persunas d'instrucziun da la scola reala e secundara), 
- persunas d'instrucziun spezialisadas da la scola primara (adattaziun al nivel da las persunas d'instrucziun da la scola primara), 
- persunas d'instrucziun spezialisadas da la scola reala e secundara (media tranter las persunas d'instrucziun da la scola primara e reala resp. secundara) e 
- persunas d'instrucziun senza il diplom correspundent (salarisaziun sco las persunas d'instrucziun da la scola primara). 
Da nov duai il cussegl grond survegnir la cumpetenza da pudair reducir u augmentar las contribuziuns pauschalas dal chantun a las vischnancas per annualmain maximalmain tschintg pertschient, totalmain per maximalmain diesch pertschient. 
Il cussegl grond dal Grischun vegn a tractar la missiva da la regenza en la sessiun d'october 2004. 
Reducziun dal pensum da l'incumbensà per protecziun da datas 
La regenza ha reducì il pensum da l'incumbensà chantunal per protecziun da datas cun vigur a partir dal 1. da schaner 2005. 
En la sessiun d'avrigl aveva quel refusà d'adossar ina part dals custs per la protecziun da datas a las vischnancas ed - empè da quai - pretendì ina sbassada concreta dals custs en quest sectur. 
Da la reducziun dal pensum da l'incumbensà per protecziun da datas a 50 pertschient resulta in respargn da var 30'000 francs. 
En il rom dal project per l'examinaziun da las structuras e da las prestaziuns per sanar las finanzas dal chantun era oriundamain previs da quintar questa summa sco prestaziuns che l'incumbensà chantunal per protecziun da datas furnescha per las vischnancas. 
La lavur da matura vegn quintada tar la nota da promoziun 
La nota da la lavur da matura quinta da nov sco nota da promoziun supplementara en il segund attestat da semester da la sisavla classa. 
La regenza ha approvà la revisiun da la "ordinaziun davart il gimnasi en il chantun Grischun". 
Fin uss è ina lavur da matura cun il predicat minimal "suffizient" stada ina premissa per l'admissiun a l'examen da maturitad. 
L'ordinaziun revedida entra en vigur il 1. d'avust. 
Ordinaziun da bancas da gieu: La revisiun giavischada ha cumenzà 
L'ordinaziun da bancas da gieu da l'onn 2000 vegn revedida: La purschida da gieus duai vegnir extendida, las pussaivladads da metter e gudagnar daners duain vegnir augmentadas e la tariffa da taglia duai vegnir sbassada. 
Questa deregulaziun en spezial per las bancas da gieu cun ina concessiun B saja stada urgentamain necessaria, scriva la regenza grischuna en sia consultaziun a la cumissiun federala da bancas da gieu. 
La revisiun proponida pussibilitescha in manaschi ordinari da casino, senza uschia promover il medem mument la dependenza dal gieu. 
Il sboz da la nova ordinaziun da bancas da gieu prevesa dad auzar il maximum da daners che pon vegnir mess sin 25 francs e d'augmentar il gudogn maximal sin 25'000 francs. 
Per las entradas dal chantun n'ha la revisiun da la tariffa da taglia nagina influenza. 
La nova ordinaziun duai entrar en vigur gia quest onn. 
Ulteriuras consultaziuns a la confederaziun 
- Ordinaziun davart ils profils dal ADN: La regenza grischuna sustegna da princip las disposiziuns executivas da la "ordinaziun federala davart il diever da profils dal ADN en la procedura penala e per l'identificaziun da persunas nunenconuschentas u sparidas". 
- Tschappina: La sanaziun dal provediment d'aua vegn sustegnida cun ina contribuziun chantunala da var 80'000 francs. Contribuziuns chantunalas a differentas instituziuns 
- Uniun "lain dal grischun": La regenza sustegna er l'onn 2004 la promoziun dal lain grischun cun ina contribuziun chantunala da 300'000 francs. 
- Projects forestals: Per reparar ils rempars cunter lavinas da Motta Mundin ost a Tschlin e per renovar la via da guaud Valzeina-Engi (Valzeina, Trimmis e Says) ha la regenza approvà totalmain var 450'000 francs. 
Projects da vias 
- Per lavurs vi da la punt da la val da Castiel e vi dal nov access da la via da Cunter en il Partenz ha la regenza approvà totalmain var dus milliuns francs. Gremi: regenza 
Funtauna: rg chanzlia chantunala dal Grischun 
Data: 24.06.2004 
Il Grischun è pront per la sessiun d'ordaifer 
La regenza grischuna ha inoltrà la documentaziun da la candidatura per la sessiun d'atun 2006 da las chombras federalas. 
Il studi da realisabladad ha mussà che la regiun ospitanta Flem Laax Falera ademplescha en mintga reguard las pretensiuns per ina sessiun d'ordaifer. 
Spezialmain il concept da localitads - tut ils indrizs impurtants sa chattan en in conturn da 400 meters - las infrastructuras tecnicas existentas ed il concept da segirezza han contribuì decisivamain a quai. 
La documentaziun da la candidatura è vegnida realisada en stretga collavuraziun dal chantun Grischun cun la regiun Flem Laax Falera e cun ina delegaziun dal secretariat general da las chombras federalas. 
La regenza vesa la sessiun d'ordaifer da las chombras federalas sco schanza ch'ils contacts directs cun la populaziun indigena e las autoritads pudess approfundir la chapientscha per las minoritads da noss pajais. 
Visitaziuns al lieu pussibiliteschan ultra da quai la confruntaziun concreta cun differents temas sco turissem, economia, traffic, cultura ed ambient - e tut quai en ina da las pli bellas regiuns da vacanzas da la Svizra. 
Las chombras federalas èn sa radunadas l'onn 1993 e l'onn 2001 ordaifer Berna, e quai a Genevra ed a Lugano. 
Precis sco da quel temp vegn renovada la chasa federala er l'onn 2006. 
La sessiun d'atun 2006 da las chombras federalas ha lieu dals 18 settember fin ils 6 d'october. 
Votaziun dal pievel: dus projects da lescha chantunals per ils 26 da settember 
A las proximas votaziuns dal pievel dals 26 da settember vegnan suttamess a la votaziun dus projects da lescha chantunals e quatter projects da lescha federals. 
Projects chantunals: 
- revisiun parziala da l'artitgel 35 da la constituziun chantunala (pussaivladad da delegaziun dal cussegl grond en il sectur da las cumpetenzas dal preventiv); 
- revisiun da la lescha per promover il svilup economic en il chantun Grischun (lescha per il svilup economic). 
Projects federals: 
- conclus federal dals 3 d'october 2003 davart la natiralisaziun ordinaria sco er davart la natiralisaziun facilitada da persunas estras giuvnas da la segunda generaziun; 
- conclus federal dals 3 d'october 2003 davart l'acquist dal dretg da burgais tras persunas estras da la terza generaziun; 
- iniziativa dal pievel dals 26 d'avrigl 2002 "servetschs postals per tuts"? 
- midada dals 3 d'october 2003 da la lescha federala davart l'urden da cumpensaziun dal gudogn (per persunas che prestan servetsch ed en cas d'ina maternitad). 
Gia la fin da matg aveva la regenza decidì da manar tras er ils 26 da settember l'elecziun cumplementara d'in commember da la regenza per il rest da la perioda d'uffizi currenta. 
La fusiun d'uffizis pretenda ina nova basa legala 
L'uffizi da dretg civil vegn integrà per il 1. da schaner 2005 en l'uffizi da polizia (domadus appartegnan al departament da giustia, polizia e sanitad). 
Il nov uffizi sa numna alura "uffizi da polizia e da dretg civil". 
Per ch'el possia cumenzar sia activitad operativa en il rom da la nova organisaziun, sto il cussegl grond reveder divers relaschs. 
Per quai ha la regenza deliberà la missiva correspundenta. 
Tar ils relaschs sa tracti da trais ordinaziuns dal cussegl grond che ston vegnir transferidas en leschas: l'ordinaziun executiva davart il stadi civil, l'ordinaziun executiva tar il dretg d'obligaziuns svizzer e l'ordinaziun executiva davart la prevenziun professiunala. 
Commerzi ambulant: ina lescha federala remplazza la regulaziun chantunala 
La lescha davart il commerzi ambulant e la polizia da gieus e films da l'onn 1966 duai vegnir abolida senza cumpensaziun. 
Quai propona la regenza en sia missiva al cussegl grond. 
Dapi l'onn 2003 èn en vigur la lescha federala davart il commerzi ambulant e l'ordinaziun correspundenta. 
La regulaziun chantunala ha uschia pers per gronda part sia impurtanza. 
Consultaziuns a la confederaziun 
- Lescha federala per promover l'infurmaziun davart la plazza economica svizra: La regenza sustegna la cuntinuaziun dal program "plazza economica svizra". 
La cooperaziun cun autras organisaziuns da commerzialisaziun sco "Svizra Turissem" e "Preschientscha Svizra" sto però vegnir intensivada ed ils avantatgs da la Svizra sco lieu economic ston vegnir elavurads meglier. 
- Lescha federala davart l'infurmaziun e la protecziun da consumentas e consuments: La regenza refusa cumplettamain il sboz preliminar. 
Ella resguarda la concepziun proponida d'ina lescha davart la protecziun da consumentas e consuments che vegn applitgada en moda subsidiara sco memia cumplitgada e perquai betg adattada per la partica. 
Ultra da quai è ella da l'avis che la necessitad d'ina regulaziun cumplettamain nova, per part fitg rigurusa e chara en l'applicaziun, na vegnia betg cumprovada. 
I vegn crititgà ch'il sboz preliminar na s'exprimia betg davart la repartiziun da las incumbensas tranter la confederaziun ed ils chantuns e davart ils custs d'execuziun che resultan per ils chantuns. 
- Introducziun da prestaziuns supplementaras per famiglias sin plaun federal tenor l'exempel dal model tessinais: La regenza refusa il project. 
Ella è bain conscienta da la necessitad principala da distgargiar famiglias cun uffants. 
Ultra da quai sto el er tegnair quint da las differentas relaziuns en il sectur da la politica da famiglia en ils singuls chantuns. 
- Salouf, Riom-Parsonz: Per sanar il reservuar da Raschladeiras a Riom e per renovar il provediment d'aua a Parsonz ha la regenza approvà totalmain var 200'000 francs. - Vuorz: La lescha communala da taglia ch'è vegnida revedida cumplettamain, è vegnida approvada. Ella entra en vigur il 1. d'avust. - Müstair: Per la nova fermada d'auto da posta en il vitg ha la regenza approvà ina contribuziun chantunala da var 37'000 francs. Contribuziuns chantunalas a differentas instituziuns 
- Federaziun grischuna dals guids da muntogna: 24'000 francs survegn la secziun Tacau-Partenz per realisar la nova senda da raiver da la Sulzfluh a St. Antönien. 
- Forum economic da l'Engiadina bassa/Val Müstair: La regenza ha garantì 65'000 francs al project "regiun turistica da l'Engiadina/Val Müstairs/Vnuost sur". 
- Infrastructuras turisticas: Per construir la plazza da campadi da Trin e per l'indriz per far naiv artifiziala da las pendicularas Brigels-Waltensburg-Andiast SA ha la regenza approvà tant in credit d'agid d'investiziun da la confederaziun sco er ina contribuziun chantunala da totalmain var 95'000 francs. 
- Infrastructura da la viafier: Sin set trajects da la lingia dal Bernina, da l'Alvra e dal Partenz da la viafier retica vegnan renovads ils binaris. 
Per quai ha la regenza approvà totalmain var 1,6 milliuns francs. 
La confederaziun surpiglia totalmain var 7,5 milliuns francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.07.2004 
Prescripziuns da chatscha 2004: Il tschierv cun curuna è permess per la chatscha durant dus dis d'emprova 
Las prescripziuns da chatscha 2004 cuntegnan - cumpareglià cun l'onn passà - intginas midadas fundamentalas. 
Suenter dudesch onns sut protecziun vegn dà liber il tschierv cun curuna da domaduas varts durant dus dis d'emprova. 
La nova concepziun dals asils da selvaschina ha per consequenza ch'il dumber d'asils da selvaschina s'augmenta, ma che lur surfatscha totala sa reducescha. 
Cun la resalva ch'i na vegnia betg profità dal referendum, vegn applitgada durant la proxima chatscha per l'emprima giada ina procedura da multas disciplinaras per fatgs simpels e cleramain registrabels. 
Il tschierv cun curuna da domaduas varts è protegì en il Grischun dapi l'onn 1992. 
Durant quels dudesch onns han profità intgins taurs-tschierv chapitals da questa protecziun, in vast augment da tals en la classa d'amez ed en la classa veglia sco per exempel tar il buc-chamutsch n'è però anc betg succedì. 
In augment marcant da tschiervs sajettads mez vegls e vegls na vegn er betg observà. 
Per questa circumstanza èn decisivs differents motivs. 
En spezial ston vegnir menziunads l'extensiun dal temp da chatscha durant la chatscha auta da 17 a 21 dis, l'augment da la selvaschina sajettada tar il tschierv cun curuna d'ina vart sco er - mintga onn - las schluppettadas fallidas da tschiervs cun curuna da domaduas varts. 
Plinavant sto vegnir menziunà ch'il dumber da taurs-tschierv sajettads durant la chatscha auta è - malgrà questas mesiras da protecziun - restà constantamain aut e che la sminuziun da tschiervs pli vegls tar la selvaschina disgraziada è constanta dapi plirs onns. 
La planisaziun da chatscha tar ils tschiervs sto vegnir concepida uschia ch'in dumber grond avunda da taurs-tschierv en relaziun cun l'effectiv total po crescher e sa sviluppar en la classa veglia. 
Sin basa da ponderaziuns da la biologia da selvaschina na dastga la quota da tschiervs madirs en relaziun cun la populaziun totala en nagin cas vegnir periclitada tras intervenziuns da chatscha. 
Il fatg che tschiervs en il Grischun pon vegnir pli vegls che supponì fin ussa e la quota anc adina pitschna da taurs-tschierv da la classa d'amez e da la classa veglia pretendan perquai ina strategia precauta. 
A chaschun da sia radunanza da delegadas e delegads ha l'associaziun grischuna da chatschadurs da patenta (AGCP) fatg la proposta da dar liber il tschierv cun curuna da domaduas varts, e quai durant dus dis senza mesiras da cumpensaziun. 
Uschia resulta in conflict d'interess. 
In tal proceder rinforzass il squitsch da chatscha sin quella classa che n'ha betg anc pudì crescher suffizientamain. 
La regenza ha gia menziunà l'onn passà ch'ins duaja dar liber il tschierv cun curuna da domaduas varts mo cun restricziuns e ch'ins stoppia definir mesiras da cumpensaziun accumpagnantas, er sch'ins al dettia liber mo durant singuls dis. 
Cumplainamain en il senn d'ina strategia precauta vegn dà liber il tschierv cun curuna da domaduas varts quest onn durant ils dus dis avant la rogaziun federala mo cun mesiras accumpagnantas. 
Sco mesira da precauziun resp. da protecziun dastga la chatschadura u il chatschadur sajettar durant quests dus dis totalmain mo in tschierv, e quai dal furtget ensi. 
Uschia duai vegnir evità che singulas chatschaduras u singuls chatschadurs sajettan in grond dumber da selvaschina cunzunt en situaziuns spezialas chaschunadas da l'aura. 
Sco mesira da cumpensaziun per in surpli da taurs-tschierv sajettads mez vegls e vegls - sco quai ch'i vegn spetgà - vegn protegì il tschierv cun curuna d'ina vart durant ils dus ultims dis. 
Cun quest proceder pon vegnir rimnadas experientschas senza ristgar ina chatscha memia stravaganta. 
Planisaziun da la chatscha da tschiervs 
Guardà sin tut il chantun e cumpareglià cun l'onn passà è l'effectiv dals tschiervs s'augmentà levamain. 
Sin basa da la documentaziun avant maun (dumbraziuns, predas, selvaschina disgraziada, valitaziun qualitativa da la taxaziun da quest onn) ston ins partir d'in effectiv da primavaira da var 13'000 animals. 
Dal puntg da vista general ston ins consequentamain cuntinuar cun la chatscha da tschiervs cun la medema intensitad sco fin uss. 
En pliras regiuns sto il squitsch da chatscha ultra da quai vegnir augmentà sistematicamain. 
Midadas regiunalas da l'effectiv da tschiervs ston numnadamain vegnir resguardadas en il rom da la planisaziun da prelevaziun. 
Il plan da prelevaziun prevesa da sajettar quest onn 4'310 tschiervs (l'onn 2003: 4'210). 
La chatscha en duas fasas - chatscha auta e chatscha d'atun - è sa cumprovada ed è la clav necessaria per stabilisar l'effectiv da tschiervs. 
Adattaziuns tar la chatscha da chamutschs 
Las prescripziuns da chatscha da quest onn cuntegnan ulteriuras novaziuns. 
Menziunadas ston vegnir en quest connex cunzunt las adattaziuns tar la chatscha da chamutschs. 
La AGCP ha fatg duas dumondas en connex cun la chatscha da chamutschs che pon vegnir resguardadas domaduas. 
D'ina vart po la prelevaziun da bucs vegnir iniziada - empè d'in chamutsch feminin - er tras in stetg che vegn renconuschì dals organs da surveglianza da chatscha sco ina prelevaziun da tgira. 
Da l'autra vart vegnan formulads main severs ils criteris per ina prelevaziun da tgira tar il buc. 
Stetgs da trais onns u passa valan - adina premess ch'ins als mussia als organs da surveglianza da chatscha - sco prelevaziun da tgira, sch'els paisan main che 24 kg (fin uss 22 kg). 
Nova concepziun dals asils da selvaschina 
Per la chatscha da patenta èn ils asils da selvaschina in instrument impurtant per realisar las directivas da la lescha areguard la protecziun e la regulaziun dals effectivs da selvaschina. 
Per cuntanscher ina buna repartiziun da la selvaschina na ston betg vegnir zavrads gronds asils da selvaschina, mabain numerus asils pli pitschens. 
Differents asils da selvaschina èn vegnids adattads, 14 èn vegnids abolids e 66 èn vegnids stgaffids da nov. 
Tut en tut è vegnì augmentà il dumber d'asils da selvaschina da 319 a 371, la surfatscha totala è dentant vegnida reducida da 751 km² a 736 km². 
La chatscha bassa - controlla dals effectivs da selvaschina en moda precisa e cun responsabladad 
Er ils effectivs da lieurs, da giaglinas da draussa e d'urblaunas vegnan survegliads dapi onns. 
Questas spezias han perquai er effectivs constants e buns. 
Abitadis centrals impurtants da questas spezias èn ultra da quai protegids tras asils da selvaschina ed uschia privads da la chatscha. 
La planisaziun da chatscha ha pia er in effect en il sectur da la selvaschina da chatscha bassa. 
Ils portgs selvadis s'avanzan er en il Grischun dal nord 
L'enviern passà han pudì vegnir cumprovads portgs selvadis er en il Grischun dal nord (Tumleastga, Domat-Razén, Signuradi). 
Per betg provocar donns da selvaschina nunnecessariamain gronds e da l'autra vart per betg promover la reproducziun, vegn relaschà in scumond absolut da pavlar (pavlar, pavlar per deviar, pavlar per carmalar). 
Procedura da multas disciplinaras 
Cun la revisiun parziala da la lescha chantunala da chatscha dals 20 d'avrigl 2004 è vegnida introducida ina procedura da multas disciplinaras en il senn d'ina decriminalisaziun. 
En il futur pon vegnir chastiads en questa procedura fatgs simpels e cleramain registrabels. 
Latiers tutgan en spezial schluppettadas fallidas cun ina denunzia correcta da sasez. 
L'organisaziun da la procedura da multas disciplinaras succeda analogamain a las proceduras correspundentas dal dretg davart il traffic sin via e dal dretg chantunal da pestga. 
Cun las prescripziuns da chatscha actualas vegn relaschada ina glista da multas che s'accorda cun quellas. 
Il termin da referendum per la revisiun da la lescha da chatscha che ha gì lieu questa primavaira (introducziun d'ina procedura da multas disciplinaras), croda pir la fin da fanadur. 
Per quest motiv po la procedura da multas disciplinaras vegnir integrada mo alura en las prescripziuns da chatscha 2004, sch'i na vegn betg profità dal referendum. 
En quest reguard ha la regenza formulà ina resalva. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 01.07.2004 
Gimnasis inferiurs: 71,5 pertschient han reussì l'examen d'admissiun 
En il rom da l'examinaziun da las structuras e da las prestaziuns per sanar las finanzas dal chantun ha il cussegl grond concludì da limitar ils dumbers d'admissiun a las scolas medias. 
Questa mesira è restrenschida per ils onns da scola 2004/05, 2005/06, 2006/07 e 2007/08. 
Il cumenzament da zercladur 2004 han gì lieu ils examen d'admissiun per ils gimnasis inferiurs da las scolas medias dal Grischun. 
En la mesira 332 è vegnì fixà ch'i vegnan admess maximalmain 274 scolaras e scolars als gimnasis inferiurs da las scolas medias dal Grischun per il cumenzament da l'onn da scola 2004/05. 
L'onn precedent èn vegnids admess 304 scolaras e scolars. 
Ils examens, che han lieu en tut las scolas medias grischunas en moda unitara ed il medem mument, han pudì vegnir realisads cun success e las directivas dal cussegl grond han pudì vegnir observadas. 
Las dumondas dals examens èn vegnidas preparadas communablamain da represchentantas e represchentants da las scolas secundaras e da las scolas medias. 
Dal dumber total da 383 candidatas e candidats han 274 ademplì las cundiziuns d'admissiun. 
Quai correspunda ad ina part da 71,5 pertschient da las scolaras e dals scolars ch'èn vegnids admess. 
Ensemen cun ils examens d'admissiun al gimnasi, a la scola media commerziala e professiunala che han gì lieu il mars 2004 èn per l'emprima giada vegnidas realisadas per tut las partiziuns da scola media las restricziuns d'admissiun ch'èn vegnidas concludidas dal cussegl grond en il rom da l'examinaziun da las structuras e da las prestaziuns per sanar las finanzas dal chantun. 
Ils proxims examens d'admissiun sin basa da la procedura midada han lieu la primavaira 2005. 
Gremi: uffizi per las scolas medias 
Funtauna: rg uffizi per las scolas medias 
Data: 05.07.2004 
La consultaziun tar la lescha davart la banca chantunala grischuna è averta 
La regenza ha suttamess a la consultaziun il project da la revisiun da la "lescha davart la banca chantunala grischuna" e da l'ordinaziun executiva respectiva. 
Essenzialmain sa tracti da dar a la banca la libertad d'agir necessaria da restituir il chapital da dotaziun al chantun, e quai sut tschertas cundiziuns e resguardond il tractament giuridicamain egual da tut las possessuras e possessurs da la banca. 
Il medem mument vegnan precisadas las reglas per in eventual augment da l'agen chapital. 
La consultaziun dura fin la fin d'avust. 
La regenza prevesa da suttametter questa fatschenta al cussegl grond la sessiun da favrer 2005. 
Il project "segirezza" è terminà 
La primavaira 2002 ha la regenza preschentà ils resultats dal project "segirezza d'edifizis publics e d'instituziuns publicas". 
Las mesiras da quel project en ils secturs "basa legala per rimnar e transmetter datas", "post da cussegliaziun central", "furmaziun supplementara ed infurmaziun" sco er "mesiras architectonicas" èn ussa realisadas. 
Fin la fin d'avust vegn er ad esser pront per l'acziun l'uschenumnà "care team grischun", in team da spezialistas e spezialists che cusseglia e gida persunas pertutgadas e lur confamigliars. 
Ulteriuras plazzas per controllar il traffic da camiuns pesants 
L'effectiv da la polizia chantunala grischuna vegn augmentà per nov plazzas; quellas èn deditgadas exclusivamain a la controlla dal traffic da camiuns pesants. 
Cun quai vul la regenza garantir tranter auter il manaschi da la plazza da controlla per il traffic da camiuns pesants a Riòlta sut. 
CAA: in nov element central fin il pli tard l'onn 2006 
La centrala d'alarm e d'acziuns (CAA) da la polizia chantunala grischuna duai vegnir equipada cun ina nova centrala operativa e duai il medem mument vegnir dischlocada. 
Per quest intent vul la regenza proponer al cussegl grond in credit d'impegn da totalmain ca. sis milliuns francs. 
Il mantegniment dal calculader directiv actual po vegnir garantì maximalmain fin la fin da l'onn 2006 e sto perquai vegnir remplazzà. 
La CAA retschaiva en emprima lingia ils telefons dals numers en cas d'urgenza 117 e 118. 
La regenza ha scumpartì la dieschma d'alcohol da var 895'000 francs per l'onn da gestiun 2003. 
Quels daners vegnan duvrads per mesiras preventivas, per tractaments, per la perscrutaziun sco er per la scolaziun e furmaziun supplementara. 
Tenor la "lescha federala davart las bavrondas destilladas" sto vegnir duvrada la part dals chantuns dal retgav net da l'administraziun federala d'alcohol per il cumbat cunter l'alcoholissem en ses motivs e sias consequenzas sco er per il cumbat cunter l'abus da drogas, da narcotics e da medicaments. 
Consultaziuns a la confederaziun 
- Ordinaziun davart las prescripziuns minimalas per renconuscher curs da furmaziun e studis da diplom supplementar a scolas autas professiunalas (ordinaziun SAP): La regenza beneventa expressivamain in posiziunament pli ferm da las purschidas aifer la furmaziun professiunala superiura. 
In basegn da scleriment datti anc en il sectur da la finanziaziun e da la renconuschientscha dals diploms tras l'exteriur. 
- Lescha federala davart il martgà intern: La regenza sustegna la reducziun da restricziuns chantunalas e communalas davart l'access al martgà. 
Uschia vegn impedì che burgaisas e burgais svizzers èn discriminads - sin basa da la cunvegna cun la UE davart la libra circulaziun da persunas - visavi a burgaisas e burgais da la UE. 
Certificats da qualificaziun per professiuns che fan part da la cunvegna davart la libra circulaziun da persunas, duain perquai vegnir accordads en il futur cun la procedura da renconuschientscha da la UE. 
La regenza n'è però betg perencletga cun il rinforzament da la funcziun da surveglianza da la cumissiun da concurrenza. 
- Lescha federala davart ils identificaturs sectorials da persunas (lescha SPIN): La regenza favurisescha vinavant la soluziun d'in unic identificatur da persunas universal; en quest senn era la regenza gia s'exprimida l'onn 2003 en la consultaziun tar la "lescha federala davart l'armonisaziun dals registers dals abitants e d'auters registers uffizials da persunas". 
La soluziun proponida cun differents identificaturs da persunas per differents champs da la vita (identificaturs sectorials da persunas) n'è - cumparegli cun quai - nagina soluziun adattada. 
La regenza propona a l'uffizi federal da statistica da tematisar e d'examinar seriusamain anc ina giada l'idea d'origin d'in identificatur da persunas universal. 
- Revisiun parziala da l'assicuranza da malsauns (pachet 2: finanziaziun dals ospitals e "managed care"): La regenza refusa il project en questa versiun. 
Las disposiziuns centralas èn formuladas en moda massa averta e perquai n'èn las consequenzas finanzialas betg giuditgablas: La nova regulaziun sto integrar las entradas dals ospitals dal tractament da pazientas e pazients privats e mez-privats. 
Da vischnancas e regiuns 
- "Caricaru" er per la Surselva: Per las scolas primaras rumantschas da la Surselva vegn producì in nov med d'instrucziun. Latiers sa tracti d'ina nova ediziun dal "Caricaru" che vegn gia duvrà en il territori linguistic ladin sco cudesch da lectura. - Bever: La regenza ha approvà la constituziun communala revedida. Las novaziuns concernan l'elegibladad e la demissiun da persunas d'uffizi. - Domat: Per la nova construcziun da l'implant da sport Vial èn vegnids empermess ca. 470'000 francs. - Cauco: Per l'amplificaziun dal provediment d'aua èn vegnids approvads ca. 57'000 francs. - Trun: Per sanar ed engrondir l'implant da scola cun construir da nov ina scolina dubla ha la regenza approvà ina contribuziun chantunala da totalmain var 1,3 milliuns francs. 250'000 francs èn vegnids garantids a la vischnanca per las midadas da construcziun da la chasa da scola. Qua vegnan fusiunads ils stgalims superiurs da tut las vischnancas da la Val Müstair. - Stussavgia: Per dischlocar la scolina en la chasa da scola ha la regenza concludì ina contribuziun da construcziun da ca. 33'000 francs. 
- Arvigo: Per construir in nov access a la pendiculara Selma-Landarenca e per ulteriuras plazzas da parcar èn vegnids approvads ca. 290'000 francs. 
- Lumbrein, Morissen, Vaz sut, Vella: La regenza ha approvà totalmain ca. 730'000 francs per projects consecutivs da las malauras da l'atun 2002: - dustanza per la Val Planezzas (Lumbrein); - dustanza per la Val Sura (Morissen); - dustanza per il Cosenzbach (Vaz sut); - dustanza per la Val Uaul Pign e per la Val Grava (Vella). - Samedan: La vischnanca survegn 320'000 francs sco contribuziun chantunala per la renaturalisaziun dal curs da l'En en il rom d'in project da protecziun cunter auas grondas. 
Contribuziuns chantunalas a differentas instituziuns 
- Promoziun da la cultura: La regenza ha approvà contribuziuns e garanzias da deficit en l'autezza da totalmain 95'000 francs. 
17 ovras culturalas ed occurrenzas vegnan sustegnidas cun quels daners. 
- Selvicultura 2004: Ca. 
- Viafier retica: Cun la cumpra da la lingia da 66kV da Landquart a Küblis da la rezia energia (inclusiv l'indriz da distribuziun ed ils dretgs d'utilisaziun) cumplettescha la viafier retica ses provediment d'energia. 
Per quai ha la regenza approvà ina contribuziun chantunala da 835'000 francs; ca. 4,6 milliuns francs surpiglia la confederaziun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.07.2004 
La chatscha en il Grischun. 
Nua prend jau la patenta? 
RETRAIR LA PATENTA PER LA STAGIUN DA CHATSCHA 2004 
Gia uss spetgan ils chatschadurs e las chatschaduras cun fevra la proxima stagiun da chatscha e prendan las primas mesiras. 
Equipads cun il perspectiv e cun il telescop passentan els mintga minuta libra en il territori da chatscha. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
È l'assicuranza da responsabladad obligatoria pajada? 
Las armas da chatscha ston vegnir sajettadas en e quai mo en ils lieus inditgads da las vischnancas, sco che la lescha prescriva. 
E la fin finala tutga er il prender la patenta tar las preparaziuns. 
En il Fegl uffizial dal chantun Grischun dals 5 d'avust 2004, èn publitgads ils lieus, las datas ed ils temps da l'emissiun da la patenta. 
Cun ils megliers giavischs per ina bun'egliada ed ina chatscha cun success! 
Gremi: Uffizi da chatscha e pestga 
Funtauna: rg Uffizi da chatscha e pestga 
Data: 04.08.2004 
La caracterisaziun da l'electricitad è d'avantatg per il Grischun 
Ils furniturs d'electricitad vegnan a cumprovar la cumposiziun e la derivanza da "lur" electricitad a partir da l'onn 2005. 
L'infurmaziun cumpiglia las parts procentualas dals purtaders d'energia duvrads (forza idraulica, energia solara, energia nucleara ed auters) sco er la derivanza da l'electricitad (Svizra, exteriur). 
Per quai sto vegnir adattada l'ordinaziun d'energia. 
La regenza grischuna sustegna l'uschenumnada "caracterisaziun da l'electricitad". 
In'ulteriura midada da l'ordinaziun d'energia concerna l'indemnisaziun dal surpli d'energia. 
Producentas e producents d'energia privats han fin ussa pudì partir dal fatg che lur surpli d'energia saja vegnì surpiglià e pajà garantidamain da producents d'energia publics. 
Quests custs supplementars duain ussa vegnir adossads a la consumenta finala ed al consument final. 
La regenza beneventescha er questa direcziun da la nova ordinaziun d'energia. 
Spezialmain en las regiuns da muntogna vegnian distgargiadas uschia singulas ovras electricas da custs supplementars, scriva ella en sia posiziun a l'uffizi federal d'energia. 
Stabiliments da tanc: la confederaziun accentuescha anc pli fitg l'atgna responsabladad 
La confederaziun vul reducir ad in minimum - per motivs da spargn - sia surveglianza suprema en il sectur dal deposit, dal transport e da la svieuta d'uschenumnads "liquids privlus per las auas". 
Per quai sto vegnir revedida la lescha federala davart la protecziun da las auas, adattada l'ordinaziun federala davart la protecziun da las auas ed abolida l'ordinaziun federala davart la protecziun da las auas cunter liquids privlus per las auas. 
Responsablas e responsabels ch'ils stabiliments da tanc adempleschian en l'avegnir las pretensiuns legalas fissan uschia en emprima lingia lur possessuras u lur possessurs e las autoritads communalas cumpetentas per conceder ina permissiun da construcziun. 
La regenza grischuna è da princip d'accord cun ina part da las midadas previsas. 
Però va la reducziun da l'obligaziun da dumandar ina permissiun per stabiliments da tanc en tscherts secturs memia lunsch. 
La protecziun - spezialmain da l'aua sutterrana - sto vinavant esser garantida. 
Ultra da quai sto l'execuziun da la nova regulaziun esser la medema en tut ils chantuns, scriva la regenza en sia consultaziun a l'uffizi federal d'ambient, guaud e cuntrada. 
Ils uffizis d'abitants han libertads pli grondas tar las taxas 
Ils uffizis d'abitants da las vischnancas pon applitgar tariffas pli autas per lur prestaziuns da servetsch a partir dal 1. d'october. 
La regenza ha adattà las disposiziuns executivas correspundentas tar la lescha davart il domicil dals Svizzers. 
Las tariffas actualas valan gia dapi bunamain 20 onns. 
Otg leschas revedidas entran en vigur 
Senza ch'i saja vegnì profità dal referendum è la fin da fanadur 2004 scadì il termin da referendum per ina entira retscha da relaschs revedids. 
per ils 15 d'avust: 
- la revisiun parziala da la lescha davart la scol'auta professiunala da pedagogia, 
- la revisiun parziala da la lescha da scolina, 
- la revisiun parziala da la lescha da scola, 
- la revisiun parziala da la lescha davart las scolas medias, 
- la revisiun parziala da la lescha chantunala davart la furmaziun professiunala; 
per il 1. da settember: 
- la revisiun parziala da la lescha davart l'agid en cas da catastrofas e 
- la revisiun parziala da la lescha chantunala da chatscha; 
per il 1. da schaner 2005: 
- la revisiun parziala da la lescha davart la banca chantunala grischuna. 
Consultaziuns a la confederaziun Ella beneventescha dentant expressivamain l'obligaziun da dumandar ina permissiun per tschertas examinaziuns scientificas da terra - sche quella è fixada en il dretg chantunal - schebain ch'ellas vegnan cumprovadas da l'ordinaziun davart l'energia nucleara sco betg suttamessas a l'obligaziun da dumandar ina permissiun. - Sagogn / Schluein: La regenza ha approvà cun cundiziuns la planisaziun d'utilisaziun per realisar in nov stabiliment da golf. Ultra da quai è vegnì constatà ch'il project per ina plazza da golf possia vegnir construì e manà en moda ecologica. 
Ils recurs da las uniuns per l'ambient WWF, pro natura e fundaziun svizra per la protecziun da la cuntrada FP sco er da l'associaziun svizra per la protecziun dals utschels ASPU èn vegnids refusads. 
Per quest project ha la regenza deliberà ina contribuziun chantunala da ca. 38'000 francs. - Vuorz: La regenza ha approvà la constituziun communala revedida. 
- Morissen / Rueun: Per la sanaziun e per l'engrondiment dals provediments d'aua correspundents ha la regenza garantì a las vischnancas ina contribuziun chantunala da totalmain ca. 520'000 francs. Contribuziuns chantunalas a differentas instituziuns 
- Protecziun cunter la crudada da crappa a Li Geri / Campocologno: La regenza ha approvà ca. 90'000 francs per prolungar il rempar existent per var 250 meters. 
- Avertura dal guaud a Sass-Palazi / San Vittore: Per quest project èn vegnids approvads ca. 900'000 francs. 
Il project per l'avertura dal guaud è ina part da l'avertura generala da la vischnanca da la vart dretga da la val. 
- SELVA: La federaziun forestala dal Grischun "SELVA" survegn per sias differentas incumbensas l'onn 2004 ina contribuziun chantunala da 60'000 francs, tranter auter per realisar projects da clav en il sectur da l'energia da lain. 
- Contribuziuns culturalas: L'associaziun da las ludotecas dal Grischun e l'archiv cultural dal Grischun survegnan ina contribuziun chantunala da totalmain ca. 43'000 francs per l'onn 2004. 
Chaussas persunalas 
- Il procuratur per giuvenils Corsin Capaul è vegnì elegì sco nov procuratur public. 
El cumenza sia plazza il cumenzament da matg 2005. 
- Morena Ficicchia è vegnida elegida sco cussegliadra da scola e d'educaziun tar il servetsch psicologic da scola da l'uffizi per la scola populara ed il sport per il settember 2004. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 12.08.2004 
Gulivaziun da la forza fiscala 2005 puspè cun ina quota dad 84 pertschient 
Sco gia l'onn 2004 ha la regenza fixà la quota da gulivaziun 2005 per vischnancas deblas da finanzas sin 84 pertschient. 
La quota da gulivaziun gulivescha la forza fiscala relativa da las vischnancas cun dretg da contribuziun fin ad 84 pertschient da la media chantunala. 
Sco vischnancas deblas da finanzas valan las vischnancas da las gruppas da forza finanziala quatter e tschintg. 
Il dretg da contribuziun han vischnancas cun in pe da taglia communal d'almain 120 pertschient. 
Nov splitting da taxas: las regiuns da muntogna vegnan pertutgadas il pli fitg 
L'uffizi federal da communicaziun vul examinar ils criteris per calcular las contribuziuns als radios privats or dal pool da taxas da la SRG SSR idée suisse. 
Il nov model tutga cunzunt las staziuns da radios locals en las regiuns da muntogna. 
Anc avant che la nova lescha davart radio e televisiun giaja en vigur, vul la confederaziun derscher ils princips vertents da l'uschenumnà splitting da taxas che duai crear in equiliber economic tranter las staziuns da radios locals en ils centers d'aglomeraziun ed en las regiuns da muntogna. 
La regenza è s'engaschada tar il departament federal per ambient, traffic, energia e communicaziun per mantegnair la clav da repartiziun da fin uss. 
- Valendau, Versomi: Ils dus reviers forestals èn s'unids al "uffizi forestal da revier Ruinaulta". La regenza ha approvà il statut d'organisaziun. - Maiavilla: Sin la via da Ragaz en direcziun da la Industriestrasse vegn il traject entaifer il vitg prolungà per ca. 350 meters e la sveltezza maximala reducida a 60 km/h. - Novas constituziuns communalas: A Trin vegn il cussegl da scola reducì da set a tschintg commembras u commembers ed a Langwies croda il termin da carenza da trais mais per far diever dal dretg da votar. La vischnanca dad Igis ha concludì ina constituziun communala cumplettamain nova. La regenza ha approvà tuts trais projects. A Flond va il nov relasch en vigur immediatamain, a Zernez il 1. da schaner 2005. 
Contribuziuns chantunalas a differentas instituziuns - Malauras en Bangladesch: La regenza ha pajà 10'000 francs per l'acziun d'agid da la caritas en favur da las unfrendas da las inundaziuns. 
- Medel/Lucmagn: Per l'engrondiment dal provediment d'aua ha la regenza garantì al consorzi d'aua Curaglia ina contribuziun chantunala da totalmain ca. 32'000 francs. 
- Uffizi federal da sanitad - "ordinaziun da victualias": Dapi il 1. da schaner è la lescha davart la tecnica genetica en vigur. 
Cunquai ch'igl èn pertutgadas er victualias, sto vegnir adattada l'ordinaziun da victualias. 
Products cun organissems geneticamain modifitgads duain esser caracterisads sco tals. 
Il transport e la magasinaziun dals products cun organissems geneticamain modifitgads e cun organissems convenziunals duain plinavant succeder en moda separada. 
La regenza grischuna è da princip d'accord cun las finamiras dal nov project. 
Ella renda dentant attent ch'igl existan en la UE sezza anc intschertezzas davart l'execuziun da questas regulaziuns da caracterisaziun da la UE. 
- Via sursilvana: La regenza ha approvà il project en il territori da Cuolm tranter Glion e Tavanasa. La punt d'ina lunghezza da ca. 100 meters duai vegnir remplazzada d'ina scarpa. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 19.08.2004 
La viafier retica sco ierta culturala mundiala: il chantun surpiglia ina rolla activa 
La documentaziun da la candidatura per admetter las lingias da l'Alvra e dal Bernina da la viafier retica en la glista da la UNESCO davart l'ierta culturala mundiala duai vegnir fatga sut la direcziun dal chantun. 
Il chantun vegn a sustegnair la candidatura en moda logistica e - sche necessari - er finanziala. 
La regenza grischuna ha infurmà correspundentamain l'uffizi federal da cultura UFC davart sia prontezza. 
Ultra da quai supplitgescha ella il UFC d'admetter la lingia da l'Alvra e la lingia dal Bernina en l'uschenumnada "liste indicative". 
Quella serva al cussegl federal en l'ultima instanza sco agid per pudair decider, tge candidatura che duai vegnir suttamessa al center dal patrimoni cultural mundial da la UNESCO a Paris. 
La regenza parta dal fatg che la candidatura e pli tard er in'eventuala admissiun da las lingias da la viafier retica en la glista dal patrimoni cultural mundial da la UNESCO na vegnian betg ad esser colliadas cun ulteriuras cundiziuns u proceduras legalas concernent la protecziun e l'utilisaziun. 
Nagins problems tar la dumonda dal lieu dal nov center dal parc naziunal 
Il lieu vegl dal center dal parc naziunal po er esser il nov: la regenza na vesa ni impediments da la planisaziun directiva ni da la tgira da monuments per stgarpar giu la veglia chasa dal parc naziunal e da la remplazzar cun il nov project d'Olgiati. 
Quai ha ella confermà a la cumissiun federala dal parc naziunal. 
Las iniziantas ed ils iniziants han renunzià en il framtemp a l'idea d'origin da construir il nov center dal parc naziunal en vischinanza directa dal chastè da Planta-Wildenberg. 
L'egualitad è e resta ina tema en il Grischun 
La regenza ha acceptà sco petiziun l'uschenumnà "manifest da dunnas dal Grischun". 
Cun quel sa dostan la centrala da dunnas dal Grischun ed il plenum da dunnas dal Grischun sco er circa 500 consutsegnadras e consutsegnaders cunter il "spargnem unilateral sin donn e cust da las dunnas en noss chantun" en connex cun il project per sanar las las finanzas dal chantun. 
La regenza è persvasa ch'ins na po betg discurrer d'in "spargnem unilateral", sch'ins metta questas singulas mesiras en il connex general da tut las mesiras e dal volumen total da spargn dal project da sanaziun. 
Er pervi da quai betg, perquai ch'il post da stab per dumondas d'egualitad accelereschia la sensibilisaziun necessaria per questas dumondas cun projects efficazis ed innovativs. 
Il post da stab è tuttina vegnì incumbensà da rinforzar e da promover vinavant la conscienza per l'egualitad da dunna ed um cun projects, referats, publicaziuns ed ulteriuras mesiras. 
- Zuoz: La regenza ha approvà il project preliminar per il nov stabiliment da scola Mareg ed empermess ina contribuziun chantunala da construcziun da circa dus milliuns francs. - Provediment d'aua: Circa 100'000 francs ha la regenza approvà totalmain per sanar il provediment d'aua e per remplazzar l'infrastructura da la fracziun San Niclà a Tschlin e per sanar ils enchaschaments da las funtaunas Grosswiti e Tug da la vischnanca da Cunter en il Partenz. - Pasqual: La vischnanca survegn 184'000 francs sco contribuziun chantunala per il project da dustanza en la Val Dusch. Il project è ina consequenza da las malauras da l'atun 2002. 
- San Murezzan: Per la via da colliaziun chantunala tranter Champfèr, sin l'autezza da l'hotel "Primula" ed il cunfin communal da San Murezzan / Schlarigna, vegn introducì in scumond da traffic per bus. Il scumond da traffic è ina mesira dal nov concept da traffic per bus turistics da la vischnanca da San Murezzan; da nov ston vegnir approvads viadis da bus sin quest traject. Chaussas persunalas 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 26.08.2004 
Nova politica regiunala: Il Grischun resguarda spezialmain ils interess da las regiuns pitschnas 
Il sboz davart la nova politica regiunala NPR da la confederaziun chatta da princip in bun resun tar la regenza grischuna. 
Tant la midada da la politica da cumpensaziun da fin uss ad ina politica regiunala orientada a la creschientscha sco er la proposta d'applitgar differents instruments da promoziun per las medemas finamiras per regiuns grondas e per regiuns pitschnas vegnan da princip beneventadas en il Grischun. 
La nova politica regiunala vul rinforzar interpresas regiunalas e la forza innovativa regiunala sco er crear sistems da valurs agiuntadas. 
Regiuns da tut las grondezzas duain uschia prestar contribuziuns individualas per la creschientscha economica da la Svizra. 
Per regiuns da grond spazi prevesa la nova "lescha federala davart la politica regiunala" per quest intent programs da plirs onns ch'èn formulads en moda vasta e flexibla cun in credit limità. 
Per regiuns da pitschen spazi duain ils meds currer sur ina fundaziun "svilup regiunal". 
Da regiuns grondas discurran ins per exempel en connex cun cooperaziuns interchantunalas u schizunt transcunfinalas, entant che la politica regiunala da regiuns pitschnas ha lieu sin il stgalim da las corporaziuns da vischnancas. 
La regenza ha dentant er formulà resalvas vers la NPR. 
Territoris cun pauc potenzial, valladas periferas cun in nausch access respectivamain ch'èn mo per part degnas da vegnir promovidas sco er manaschis singuls da caracter public, sco per exempel telefericas, ston er vegnir resguardads tar la NPR. 
Cun la medema clerezza defenda la regenza il puntg da vista che programs da promoziun da fin uss - sco INTERREG per la collavuraziun regiunala ed INNO TOUR per promover l'innovaziun e la collavuraziun en il turissem - stoppian restar vinavant, e quai tras in'alimentaziun or da meds separads. 
Cun ca. 70 milliuns francs èn ils meds annuals per la NPR fitg stgars. 
Da quels duain ca. 40 milliuns francs star a disposiziun sur la fundaziun "svilup regiunal". 
La regenza ha da princip dubis concernent la fundaziun e refusescha da la cunfinanziar tras il chantun. 
E la relaziun dals meds impundids tranter las regiuns pitschnas e las regiuns grondas na dastgia betg vegnir midada en disfavur da la promoziun da las regiuns pitschnas, scriva la regenza en sia consultaziun al departament federal da l'economia. 
Il Grischun examinescha cun egl critic il portfolio europeic da linguas II 
Il portfolio europeic da linguas PEL II è in document persunal per scolaras e scolars tranter 11 e 15 onns che cumpiglia las enconuschientschas e las cumpetenzas linguisticas. 
Il PEL po vegnir cumpareglià en tut ils pajais europeics. 
Las persunas d'instrucziun dal Grischun duain emprender d'enconuscher quest instrument da certificaziun. 
Per quest intent ha la regenza approvà in credit dad 11'000 francs. 
En Svizra stat il PEL III a disposiziun dapi l'onn 2001 per giuvenils a partir da 15 onns e per persunas creschidas. 
Il PEL I per uffants da sis fin indesch onns è en planisaziun. 
La regenza vegn a decider pli tard davart l'introducziun definitiva dal PEL II en las scolas popularas dal Grischun. 
Consultaziuns a la confederaziun 
- Uffizi federal d'ambient, guaud e cuntrada: La regenza grischuna sustegna da princip las recumandaziuns da la confederaziun per "coordinar la planisaziun da mesiras da mantegniment da l'aria pura cun la planisaziun directiva chantunala" en cas d'uschenumnads "indrizs da gronda frequentaziun", pia en cas da gronds martgads spezialisads, centers da cumpra e stabiliments da temp liber. 
Las recumandaziuns èn per gronda part identicas cun la politica chantunala da la planificaziun territoriala. 
Da vischnancas e regiuns 
- Samedan: La regenza ha approvà la nova constituziun communala. - Engiadin'ota: La zona umida da San Batrumieu a la riva sanestra da l'En tranter Madulain e Zuoz è registrada en l'inventari federal da las zonas umidas d'impurtanza naziunala da la Svizra. 
En quest territori duai uss vegnir revitalisà il curs dal flum ch'è actualmain chanalisà. 
Per quest intent ha la regenza deliberà ina contribuziun chantunala da ca. 300'000 francs. 
Contribuziuns chantunalas a differentas instituziuns 
- Promoziun da la cultura: La regenza ha approvà contribuziuns e garanzias da deficit en l'autezza da totalmain ca. 131'000 francs. 
Cun quests daners vegnan sustegnids 18 ovras culturalas ed occurrenzas sco er in program da cultura per la giuventetgna en il Grischun central. 
- Viafier retica: Per sanar ils binaris, il perrun e l'indriz da segiranza da las staziuns da Zizers e d'Igis sco er per construir ina nova staziun da cruschada a Zizers ha la regenza approvà ina contribuziun chantunala da ca. in milliun francs. 
La confederaziun surpiglia ca. tschintg milliuns francs per quest project. 
Projects da vias 
- Sviament da Saas: Parallelamain al tunnel da Saas vegn uss er construì ina galaria da segirezza cun colliaziuns traversalas tar il tunnel principal. 
Ils custs correspundents importan ca. 20 milliuns francs. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.09.2004 
Models per la finanziaziun da tgira: nunadattà u adattà mo cun resalvas 
Ils custs da l'assicuranza da malsauns per il sectur da tgira ston vegnir stabilisads urgentamain. 
Tuttina na dastgan persunas che basegnan tgira betg crudar en paupradad. 
Questa finamira dubla da la planisaziun per refurmar l'assicuranza da malsauns vul il cussegl federal cuntanscher cun dus differents models da finanziaziun. 
Els sa distinguan en emprima lingia en la definiziun da las prestaziuns renconuschidas da la cassa da malsauns. 
L'idea fundamentala dal model A è che l'assicuranza da malsauns paja totalmain ed exclusivamain per cas da tgira cumplexs. 
En situaziuns da tgira simplas n'indemnisescha l'assicuranza da malsauns naginas prestaziuns da tgira. 
Il model B distingua tranter la tgira acuta e la tgira da lunga durada: tar la tgira acuta surpiglia l'assicuranza da malsauns tut ils custs da las prestaziuns da tgira tenor lescha federala davart l'assicuranza da malsauns; tar la tgira da lunga durada conceda ella mo ina contribuziun. 
La cunfinaziun tranter tgira acuta e tgira da lunga durada vegn fatga cun agid d'in criteri temporal. 
La regenza grischuna refusa energicamain il model A. El n'è betg adattà per la pratica ed ha flaivlezzas finanzialas e da la politica da distribuziun. 
Il model B perencunter po la regenza sustegnair. 
La regenza metta dentant differentas cundiziuns. 
La finanziaziun dals ospitals e da la tgira na dastgan tut en tut betg chaschunar custs supplementars per ils chantuns e per las vischnancas. 
Sport da muntogna e da naiv: naginas contribuziuns da scolaziun pli dal chantun 
La regenza ha relaschà las novas disposiziuns executivas tar la lescha davart il sport da muntogna e da naiv. 
Las participantas ed ils participants dal curs che han absolvì cun success la scolaziun da sport da naiv e da guid da muntogna na survegnan uschia naginas contribuziuns dal chantun pli. 
Las finanzas dal chantun pon vegnir distgargiadas per var 50'000 francs l'onn. 
La revisiun da las disposiziuns executivas tar la lescha davart il sport da muntogna e da naiv è ina mesira da l'examinaziun da la structura e da las prestaziuns per sanar las finanzas dal chantun. 
- Stussavgia: La regenza ha approvà il plan per il svilup dal guaud. Quel fixescha las finamiras e las strategias a lunga vista da la cultivaziun dal guaud en Stussavgia. 
- Sent: Tant la revisiun totala da la lescha davart la contribuziun per promover il turissem sco er la revisiun totala da la lescha davart las taxas da cura èn vegnidas approvadas. La nova lescha davart las taxas da cura entra en vigur il 1. da december, il nov reglament davart la contribuziun per promover il turissem il 1. da schaner 2005. Contribuziuns chantunalas a differentas instituziuns - Promoziun da la cultura: Per l'onn 2004 ha la regenza acceptà var 70 dumondas da contribuziun per intents culturals. 
La summa totala importa var 380'000 francs. 
Chaussas persunalas 
- Sandra Felix, actualmain a Turitg, è vegnida elegida sco manadra da project "nova gestiun publica NGP" tar il departament da finanzas e militar, Thomas Engel, Cuira, sco collavuratur giuridic tar l'administraziun da taglia. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.09.2004 
Votaziun dal pievel dals 26 da settember 2004 davart la revision da la constituziun chantunala: Pudair diriger il preventiv chantunal en moda pli flexibla 
da cussegliera guvernativa dr. Eveline Widmer-Schlumpf 
Nus avain in'administraziun productiva ch'è abla d'agir ed il Grischun profitescha actualmain anc da finanzas chantunalas ordinadas. 
La libertad finanziala d'agir dal chantun daventa però dapi onns pli e pli pitschna e la dinamica tar la gestiun da las finanzas vegn permanentamain pli gronda. 
Ina direcziun effizienta e flexibla dal preventiv annual daventa adina pli impurtanta. 
La suveranitad dal cussegl grond concernent il preventiv è fixada en l'artitgel 35 da la constituziun chantunala: Il cussegl grond concluda mintg'onn davart il preventiv chantunal. 
El sulet ha il dretg da fixar las posiziuns dal credit tenor preventiv per tut las expensas e per tut las entradas chantunalas. 
La constituziun è formulada en moda fitg restrictiva e na lascha nagina libertad da delegar questa cumpetenza ad in'autra instanza. 
La regulaziun vertenta è en sasez sa cumprovada - la suveranitad concernent il preventiv ha il cussegl grond - e quella duai da princip er vegnir laschada uschia sco ch'ella è. 
La cumparegliaziun cun auters chantuns sco er cun numerusas vischnancas dal Grischun mussa dentant cleramain ch'i dat buns motivs da na betg observar quest princip en moda memia stricta. 
Correspundentamain è alura er vegnì formulà il giavisch dal cussegl grond ch'il preventiv duess pudair vegnir dirigì en moda pli flexibla. 
Per tschertas fatschentas da finanzas duvrain nus dapli flexibilitad ed andaments pli svelts. 
Progress premettan libertads d'agir 
En la sessiun da zercladur 2004 ha il cussegl grond tractà e deliberà cun 88 cunter 0 vuschs la nova lescha davart las finanzas dal chantun Grischun. 
Questa lescha cuntegna in dretg da preventiv modern cun numerusas meglieraziuns. 
Tranter auter èn vegnids resguardads giavischs impurtants ed er novs per la direcziun dal preventiv, uschia la pussaivladad dal cussegl grond da delegar sias cumpetenzas dal preventiv en secturs spezials. 
La lescha davart las finanzas dal chantun Grischun duai vegnir messa en vigur il 1. da schaner 2005. 
En la nova lescha davart las finanzas èn previsas delegaziuns per approvar credits tenor preventiv, e quai per cas ch'èn definids exactamain. 
La cumissiun da gestiun (CdG) duai realisar sin ils contos singuls eventualas scursanidas globalas dal preventiv tras il cussegl grond sco er approvar definitivamain tut ils credits supplementars; quai er alura, sch'els ston vegnir tractads durant ina sessiun dal cussegl grond. 
La regenza survegn da sia vart il dretg da concluder - senza la resalva da credit dal cussegl grond - tut las expensas en cas d'in nov emprest da chapital ester a media ed a lunga vista (sco cumissiuns, taxas da bul e tschains) sco er d'augmentar participaziuns gia existentas vid ovras electricas. 
Las novas cumpetenzas da la CdG èn limitadas cleramain. 
Ellas èn adattadas a la tematica sco er al stgalim. 
Las delegaziuns a la regenza sa restrenschan als affars da banca u da bursa che pretendan per regla in andament spert. 
Per eventualmain augmentar las participaziuns gia existentas vid interpresas d'ovras electricas ston las tractativas savens vegnir manadas sut ina gronda pressiun da temp. 
La regenza duai perquai pudair decider senza cumpigliar il cussegl grond u ina cumissiun dal cussegl grond. 
Cun questas delegaziuns po la procedura d'approvaziun vegnir simplifitgada ed accelerada en il process da budgetaziun ed en il sectur dals credits posteriurs. 
Ellas fan però ch'ina cumplettaziun da l'artitgel 35 da la constituziun chantunala è necessaria. 
Stabel tar il general e flexibel tar il spezial 
Il cussegl grond fixescha anc adina il preventiv annual. 
Areguard l'approvaziun dal preventiv duai el dentant - en il senn d'excepziuns d'ina dimensiun limitada cleramain - da nov pudair permetter regulaziuns excepziunalas resp. delegar cumpetenzas. 
Talas delegaziuns ston vegnir fixadas en ina lescha. 
L'obligaziun ch'i stoppia esser avant maun ina basa legala per mintga expensa na vegn betg tutgada da la revisiun. 
Las cumpetenzas finanzialas dal pievel na vegnan er betg midadas. 
Ils midaments che succedan adina pli svelt en l'economia ed en la societad sco er las mesiras voluminusas da spargn e da structura per mantegnair las finanzas dal chantun en in stadi solid na chaschunan betg sco ultim ina gronda dinamica en la direcziun da l'administraziun e tar la gestiun da las finanzas. 
La roda gira evidentamain adina pli svelt. 
Las pretensiuns al cussegl grond, a la regenza ed a l'administraziun s'augmentan. 
Nus stuain acceptar questas sfidas. 
Sch'ins na sa mova betg en in conturn dinamic, signifitgescha quai enconuschentamain ch'ins fetschia in regress. 
La revisiun necessaria da la constituziun è mo ina intervenziun pitschna. 
Ella mussa dentant ina tenuta positiva ch'è caracterisada da l'intenziun da cuntinuar cun chaussas ch'èn sa cumprovadas ed - il medem mument - dad acceptar las midadas en moda averta. 
Gremi: departament da finanzas e militar 
Funtauna: rg departament da finanzas e militar 
Data: 09.09.2004 
Votaziun dal pievel dals 26 da settember 2004: La promoziun da l'economia duai survegnir megliers instruments 
da Klaus Huber, president da la regenza 
Mintga mais van a perder plazzas da lavur en il chantun Grischun tras quai che manaschis vegnan serrads u plazzas da lavur spustadas. 
Tras ina politica activa per promover l'economia duai quest svilup vegnir cumbattì. 
Per quest intent stuain nus cunzunt avair quità da l'economia indigena e la dar bunas cundiziuns da basa. 
Ultra da quai èn dentant er indispensablas novas plazzas da lavur progressivas. 
Il chantun sez na po betg crear questas plazzas da lavur. 
La finamira da la promoziun chantunala da l'economia è da segirar las plazzas da lavur existentas e da crear novas. 
Durant ils ultims onns ha il chantun rinforzà las activitads da la promoziun da l'economia e creà in marketing dal lieu. 
Igl è sa mussà che las pussaivladads resp. ils instruments da la promoziun da l'economia na bastan betg e ch'els ston vegnir meglierads. 
Perquai è vegnida revedida la lescha per promover l'economia publica da l'onn 1990 e vegnida relaschada la nova lescha per promover il svilup economic en il chantun Grischun (LSE). 
La nova LSE è ina lescha moderna ed agila. 
Quest project vul optimar l'instrument da la promoziun da l'economia. 
Ils puncts centrals da la revisiun da la lescha pon vegnir descrits sco suonda: 
- sustegnair il svilup e la creaziun d'interpresas pitschnas e mesaunas cun emprests da daners; 
- promover l'hotellaria er independentamain da la promoziun tras la societad svizra da credit d'hotel; 
- promover las tecnologias d'infurmaziun e da communicaziun cun emprests da daners u cun contribuziuns; 
- sustegnair las organisaziuns regiunalas per augmentar la cumpetitivitad da las regiuns; 
- sustegnair stabiliments da sport d'impurtanza chantunala; 
- sustegnair instituziuns da perscrutaziun, spezialmain talas cun in'attracziun internaziunala. 
En emprima lingia duain vegnir sustegnids innovaziuns e projects progressivs. Il turissem da stad ed il turissem d'enviern na duain betg concurrenzar in l'auter. 
Anzi i va per plazzas da lavur, creaziun da valurs, innovaziuns ed investiziuns en l'avegnir, tant la stad sco er l'enviern. 
Tras la lescha vegnan er creadas meglras basas legalas per la statistica, per il marketing dal lieu e per la participaziun a programs d'organisaziuns internaziunalas (interreg). 
Ultra da quai cuntegna la lescha la basa per sustegnair las mesiras per la politica regiunala da la confederaziun. 
La nova lescha metta mo a disposiziun l'instrumentari da promoziun. 
Ils accents strategics per il svilup economic èn mintgamai cuntegnids en il program da la regenza. 
Per ils onns 2005 fin 2008 èsi per exempel previs d'intensivar la politica da domiciliaziun, da promover l'innovaziun ed il transfer da savida, da promover l'innovaziun en il turissem sco er da promover cooperaziuns e structuras effizientas. 
Il cussegl grond approvescha ils accents e dirigia ils meds finanzials tras ils preventivs annuals. 
Ils 26 da settember 2004 votain nus davart la nova lescha per promover il svilup economic en il chantun Grischun (LSE). 
Il cussegl grond ha acceptà la nova lescha per promover il svilup economic en il chantun Grischun cun 89 cunter 15 vuschs. 
La nova lescha è ina contribuziun al svilup economic positiv dal chantun Grischun. 
Gremi: departament da l'intern e da l'economia publica 
Funtauna: rg departament da l'intern e da l'economia publica 
Data: 14.09.2004 
Mandat da la rogaziun federala 2004 
A las abitantas ed als abitants dal chantun Grischun 
Stimadas conburgaisas e stimads conburgais 
Savens vegni ditg che la coesiun saja sa schliada ils ultims onns en Svizra. 
Noss pajais saja dentant ina naziun fundada sin la voluntad politica e na vegnia tegnì ensemen ni d'ina lingua communabla, ni d'ina cuntrada communabla u d'ina religiun communabla. 
Quai che vegn ditg qua per l'entira Svizra, vala anc dapli per il Grischun. 
Las vals s'orienteschan vers differentas direcziuns, las linguas èn differentas, las confessiuns medemamain, l'economia demussa ina gronda diversitad. 
Quai era uschia gia pli baud e n'è betg sa midà ils ultims onns. 
Ultra da quai èn arrivads tar nus umans da tut autras culturas e linguas. 
Ed alura: il Grischun n'è betg mo orientà vers la Svizra, el sa chatta entamez l'Europa. 
Il Tirol dal sid, il Vorarlberg, la Vuclina, tut questas regiuns èn oz partenarias, cun tuttas persequitain nus incumbensas e plans. 
Blera glieud crai ch'i saja pussaivel - en questa situaziun - da tegnair ensemen il pajais mo cun leschas e prescripziuns exactas. 
Ma gist pervi da questa diversitad èsi impurtant che nus na limiteschian betg memia fitg noss spazi d'agir, mabain che nus ans concedian vicendaivlamain il spazi che nus duvrain per sviluppar nossas particularitads. 
Natiralmain ch'ils indigens dastgan spetgar dals novarrivads ch'els s'assimileschian. 
Ma igl è gist uschè natiral che quels vulan mantegnair ina part da lur provegnientscha. 
Quai po chaschunar temas e provocar nus d'ans retrair en nus sezs. 
Il contact è dentant in enritgiment, e quai da domaduas varts. 
Sche nus dain temp e spazi a quest barat e na limitain betg ses rom cun aspectativas exageradas e cun pregiudizis, alura po sa sviluppar ina identitad communabla. 
Sch'ils umans ch'èn arrivads tar nus or d'auters chantuns, or d'auters stadis ed or d'auters continents vesan ch'els dastgan chatschar ragischs qua, èn els pronts da cooperar e da collavurar. 
Cun ils umans che vivan en noss chantun da muntogna n'èsi betg auter che cun las ideas. 
Novas ideas cumparan, vulan sa far ina via e sa derasar. 
Bleras persunas sa fan quitads che quai fetschia ir a perder tut il vegl e custaivel. 
Ed uschia na dattan ins nagina schanza al nov da sa cumprovar. 
Viceversa vulan las novas ideas savens crear quasi violentamain quest spazi cun declerar ch'il vegl saja antiquà e retardà. 
Co che noss chantun duai per exempel concepir sias structuras internas - vischnancas, districts, regiuns - è in gieu permanent dal svilup da novas ideas e dal mantegniment da quai ch'è sa cumprovà fin uss. 
Nus duvrain domadus. 
Disqualifitgar il nov fiss gist uschè fatal sco simplamain bittar naven il vegl. 
Nus avain l'incumbensa da concepir las structuras politicas, dentant er las relaziuns economicas, socialas e culturalas uschia, ch'ellas dattan al singul ed er a las cuminanzas er en l'avegnir in spazi - in che n'è betg gia prescrit exactamain per els - mabain in ch'els pon anc crear en libertad. 
Sche nus partin dal fatg, che nus hajan chattà - cun quai che nus avain oz - la meglra soluziun ina giada per adina, alura limitain nus quest spazi. 
Quai ans deprimescha, ans piglia il flad ed il plaschair da sviluppar. 
Sco singuls, sco vischnancas e sco cuminanzas religiusas u culturalas essan nus tuts appellads da far diever dal spazi ch'ans è vegnì concedì, d'al concepir e betg da spetgar ch'el vegnia prescrit exactamain d'in plaun surordinà. 
Dumandar spazi vul dir a medem temp da surpigliar responsabladad. 
Conceder spazi vul dir a medem temp d'avair fidanza. 
Domaduas pon crescher e prosperar mo communablamain. 
Che nus ans sajan conscients: la moda, co che nus concepin la vita en noss chantun, sa basa sin la lavur premurusa da quels ch'ans èn precedids. 
Nus construin sin lur prestaziuns, nus ans accorschain er da lur sbagls. 
Autramain na vegni betg ad ir cun las generaziuns suenter nus. 
Nus na concepin betg per l'eternitad e nus faschain sbagls. 
E che nus ans sajan conscients d'ina autra chaussa: Il spazi ed il temp n'avain betg nus sezs creà. 
Els ans èn dads per che nus als possian utilisar en moda economica. 
Betg avara, mabain generusa e responsabla. 
Sa dar spazi e sa laschar spazi vicendaivlamain, sa dar temp e concepir temp. 
En questa moda vegnin nus a chattar soluziuns er en l'avegnir. Soluziuns che pussibiliteschan la convivenza d'umans fitg differents, cun fitg differentas ideas, culturas, religiuns e passads - en questa part da la Svizra cun ina cuntrada tant bella - soluziuns ch'ans dattan ina incumbensa enritganta. 
Cun quests patratgs As recumandain nus, charas conburgaisas e chars conburgais, e tut noss conumans ensemen cun nus als mauns dal Tutpussant. 
Cuira, il settember 2004 
En num da la regenza 
Il president: Klaus Huber 
Il chancelier: dr. Claudio Riesen 
Gremi: regenza 
Funtauna: rg chanzlia chantunala 
Data: 15.09.2004 
La sanaziun da la scola chantunala duai cumenzar 2007 
A chaschun da sia sesida dals 14 da settember 2004 ha la regenza instradà da nov la projectaziun da localitads necessarias per la scola chantunala grischuna. 
En quest connex resguarda ella la decisiun dal suveran dals 16 da matg 2004 cun la refusa dal project dal campus. 
La regenza persequitescha però er cun cundiziuns da basa modifitgadas la finamira da metter a disposiziun per la scolaziun da las scolaras e dals scolars da la scola chantunala a Cuira ina infrastructura moderna che satisfa als standards minimals da las scolas medias da la Svizra. 
La projectaziun ha finalmain da prender resguard sin in' amplificaziun e cumplettaziun dals edifizis existents ch'è pussaivla pli tard. 
Cun la sanaziun dals edifizis existents collia la regenza las cundiziuns che las directivas da las leschas areguard ils basegns da persunas impedidas, la problematica dal PCB e la segirtad cunter terratrembels sco er las pretensiuns d'ina moda da construcziun persistenta ston vegnir resguardadas stringentamain. 
Il medem mument duai il manaschi da scola vegnir mantegnì sche pussaivel senza disturbis. 
Cun la decisiun da princip da persequitar ussa il project da sanaziun en etappas è finalmain colliada ina reducziun dal program da spazi. 
Resguardond questas cundiziuns da basa vegn la planisaziun da la sanaziun da la scola chantunala sin la Halde instradada immediatamain cun la finamira da pudair cumenzar cun la realisaziun la stad 2007. 
Parallelamain tar quai duai la planisaziun da la sanaziun dals implants da sport al liber Sand vegnir preparada. 
La sanaziun da l'anteriur seminari da magisters po pir succeder, cura che la sanaziun da la scola chantunala sin la Halde è terminada, cunquai ch'igl è previs da pudair savair duvrar ils medems provisoris. 
In edifizi da cumplettaziun necessari duai pir vegnir planisà, cura che las enconuschientschas davart il futur da la scola chantunala èn consolidadas. 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
Data: 16.09.2004 
Var 860 000 francs per la tgira d'uffants cumplementara a la famiglia l'onn 2005 
La regenza ha fixà ils custs normads e la tariffa da contribuziun per la tgira d'uffants cumplementara a la famiglia per l'onn 2005. 
La tariffa dals custs normads (custs da persunal, da locals, d'indrizs e d'administraziun) per ura da tgira ed uffant importa l'onn 2005 8,45 francs tar maximalmain var 675'000 uras da tgira. 
Qua tras resultan expensas totalas da var 5,7 milliuns francs. 
Consultaziuns a la confederaziun 
- Administraziun federala da taglia - lescha federala davart la taglia sin la plivalur: Sin plaun federal vegn examinà, sch'i duai vegnir stgaffida la pussaivladad per tschertas interpresas da pudair far giu quint cun la taglia sin la plivalur annualmain empè da mintga quartal. 
La finamira da la midada da ritmus duain esser facilitaziuns administrativas per interpresas pitschnas e mesaunas. 
La regenza grischuna pudess s'imaginar ina midada ad ina perioda da rendaquint annuala. 
Tenor l'opiniun da la regenza sto - independentamain da la dumonda dal ritmus da rendaquint - mintga revisiun da la legislaziun davart la taglia sin la plivalur esser caracterisada da l'intenziun da simplifitgar tala. 
Da vischnancas e regiuns 
- Puschlav: La regenza ha approvà il project per in prà da giugar tar il stabiliment da scola d'Annunziata ed ha approvà ina contribuziun chantunala da circa 38'000 francs. 
- Stussavgia: Per construir il stabiliment dal provediment d'aua e d'idrants da l'associaziun da provediment d'aua da Bäch / Stussavgia èn vegnids approvads totalmain circa 400'000 francs. - Suraua: La vischnanca ha zavrà zonas da protecziun detagliadas per il territori da funtaunas "Plaun da Schlondas". La regenza ha approvà il plan da las zonas da protecziun. - Cuira: La terza fasa da l'engrondiment da la chasa da scola "Lachen" è vegnida approvada. La contribuziun chantunala importa circa 155 000 francs. Contribuziuns chantunalas a differentas instituziuns 
- Sport en la ARGE Alp: Per in tunier da hockey sin glatsch ed in turnier da ballape da la cuminanza da lavur da las regiuns alpinas ARGE Alp ad Uzwil ed a Bregenz/Vorarlberg ha la regenza approvà ina contribuziun da totalmain circa 13'000 francs. 
- Societad per la perscrutaziun da la cultura grischuna: La regenza ha approvà la 2. ediziun da la versiun tudestga dal "manual d'istorgia grischuna". 
La societad survegn l'incumbensa da realisar la concurrenza ch'è necessaria per la stampa. 
- "Mais im Bundeshuus - le génie helvétique": Quest film documentar mussa la lavur dal parlament tar l'elavuraziun d'ina lescha. 
"Mais im Bundeshuus" ha survegnì l'onn 2004 a Soloturn il premi da film svizzer per il meglier film documentar. 
Il film documentar è ina contribuziun bainvisa per l'instrucziun civica pratica sin il stgalim superiur. 
Per quai duai ussa vegnir producì in DVD da quel film documentar cun dumondas e repostas en differentas linguas davart ils mecanissems democratics preschentads. 
La regenza sustegna quest project cun ina contribuziun da 10'000 francs. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.09.2004 
"Mobilitad en il Grischun": Las Grischunas ed ils Grischuns èn mintga di sin viadi durant 93 minutas 
La mobilitad en il chantun Grischun crescha ad in crescher. 
Il motiv è quel che pli e pli paucas Grischunas e pli e pli paucs Grischuns lavuran e passentan lur temp liber là, nua ch'els abitan. 
Mintga di èn els en media sin viadi durant 93 minutas (senza viadis a l'exteriur) e fan 39 kilometers. 
Calculà per in entir onn èn las Grischunas ed ils Grischuns en media 566 uras sin viadi. 
Sch'ins includa er ils viadis a l'exteriur, èn quai schizunt 600 uras, quai che correspunda a 25 dis. 
Il med da traffic lunschor il pli impurtant è il traffic motorisà individual cun 64 pertschient da la prestaziun da traffic. 
Quai na fa betg smirvegliar, pertge che 83 pertschient da tut las chasadas grischunas han almain in auto. 
18 pertschient van a quint dal traffic public, il rest sa reparta sin il traffic betg motorisà (7 %) e sin auters meds da transport. 
Mintga Grischuna e Grischun fa mintga onn 20'300 kilometers. 
Quai stat en cuntradicziun cun la plipart dals ulteriurs resultats, tar ils quals la populaziun grischuna sa differenziescha mo minimalmain dal cumportament en media dal rest da la Svizra. 
Il traffic dal temp liber ed il traffic pendular s'augmentan 
Grondas tendenzas d'augment mussan vinavant il traffic dal temp liber ed il traffic pendular. 
Cunquai ch'il lieu d'abitadi ed il lieu da lavur van adina pli fitg in or da l'auter, chaschuna quai in augment sproporziunà da la mobilitad pendulara. 
Entant che la quota da las pendularias e dals pendularis dal lieu (part da las pendularias e dals pendularis vi dal total da las persunas cun activitad da gudogn) importava mo 20 pertschient l'onn 1980, è quella s'augmentada a 32 pertschient fin l'onn 2000. 
Bunamain in terz da tut las persunas cun activitad da gudogn pendulescha pia. 
Lunschor la pli gronda part dal traffic grischun chaschuna dentant il traffic dal temp liber. 
En cas dal traffic motorisà individual tutga bunamain la mesadad da tut ils viadis al traffic dal temp liber, in stgars terz al traffic da cumpra ed al traffic commerzial e ca. in quart al traffic pendular. 
Rapport sco instrument da planisaziun 
Questas indicaziuns derivan dal rapport "mobilitad en il Grischun" ch'è vegnì publitgà oz. 
Il studi sa basa en emprima lingia sin in'evaluaziun da las datas da la dumbraziun dal pievel 2000 (abitantas ed abitants, pendularias e pendularis e.u.v.) sco er dal microcensiment 2000 (cumportament en il traffic). 
Questas enconuschientschas davart la dimensiun, ils connexs ed ils svilups dal traffic d'ina vart e davart la correlaziun tranter il traffic e la structura d'abitadi da l'autra vart furman ina basa impurtanta per la planisaziun directiva e per la planisaziun d'utilisaziun sco er per fixar strategias e mesiras per influenzar e diriger la mobilitad. 
En spezial furnescha il rapport ina basa impurtanta per elavurar e giuditgar il plan secturial "traffic", mo er per las dumondas las pli differentas da la politica da traffic. 
Gremi: uffizi da planisaziun, uffizi per la natira e l'ambient, servetsch per il traffic public 
Funtauna: rg uffizi da planisaziun, uffizi per la natira e l'ambient, servetsch per il traffic public 
Data: 20.09.2004 
La cumissiun deliberescha la revisiun parziala da la lescha da scolina, da la lescha da scola e da l'ordinaziun davart la salarisaziun da las persunas d'instrucziun 
La regenza vegn a suttametter en la sessiun d'october 2004 al cussegl grond in sboz per la revisiun parziala da la lescha chantunala da scolina, da la lescha chantunala da scola sco er da l'ordinaziun davart la salarisaziun da las persunas d'instrucziun. 
La cumissiun permanenta per furmaziun e cultura dal cussegl grond ha - manada dal vicepresident Livio Zanolari - predeliberà la missiva respectiva da la regenza en sia sesida dals 10 da settember 2004 per mauns dal cussegl grond. 
Er cussegliera guvernativa Eveline Widmer-Schlumpf e cusseglier guvernativ Claudio Lardi èn stads preschents a quella sesida. 
Il punct principal da la revisiun è la fixaziun da la salarisaziun minimala da las persunas d'instrucziun da la scola populara e da la scolina. 
Plinavant duai vegnir concedida al cussegl grond la cumpetenza da reducir u d'augmentar annualmain las contribuziuns pauschalas ch'èn decisivas per las subvenziuns, e quai per maximalmain tschintg pertschient, totalmain per maximalmain diesch pertschient. 
Ultra da quai vegn fixà en la lescha da scolina ed en la lescha da scola in rom areguard la salarisaziun minimala sco er areguard las summas pauschalas ch'existan per ils subvenziunaments; entaifer quest rom vegn il cussegl grond explicitamain autorisà da concretisar las tariffas correspundentas sin il stgalim da l'ordinaziun. 
Ultra da quai vegn midada la regulaziun da la durada da las lecziuns en la scola populara ed il pensum obligatori per emna da las persunas d'instrucziun da la scolina vegn circumscrit en moda pli precisa. 
En moda cuntraversa è vegnida discutada spezialmain l'adattaziun da la salarisaziun minimala da las persunas d'instrucziun da la scolina sco che quella vegn previsa da la regenza en la missiva. 
Cuntrari a l'augment da quatter pertschient, sco quai che la regenza ha proponì, pretenda la maioritad da la cumissiun in augment da sis pertschient. 
Areguard la durada da las lecziuns en la scola populara propona la cumissiun ina formulaziun che s'orientescha a la regulaziun vertenta e che parta da lecziuns che duran 50 minutas; en cas motivads po il cussegl da scola divergiar da questa regulaziun. 
Suenter avair tractà intensivamain il project ha la cumissiun deliberà unanimamain la missiva da la regenza per mauns dal cussegl grond. 
Gremi: cumissiun per furmaziun e cultura dal cussegl grond 
Funtauna: rg cumissiun per furmaziun e cultura dal cussegl grond 
Data: 23.09.2004 
SAP e SATE: nova regulaziun legala per la gestiun e per la finanziaziun 
L'onn 2003 aveva il cussegl grond incumbensà la regenza da transferir la scol'auta professiunala da pedagogia SAP e la scol'auta da tecnica ed economia SATE en instituts autonoms dal chantun. 
La regenza ha uss deliberà la missiva correspundenta. 
Il cussegl grond duai tractar la missiva en sia sessiun da december 2004. 
La SAP è stada fin uss in institut dependent. 
Cun la revisiun da la lescha daventa la SAP - che vegn numnada da nov scola auta da pedagogia - independenta. 
Uschia po ella satisfar meglier a las pretensiuns naziunalas ed internaziunalas d'ina scola auta, spezialmain areguard l'organisaziun, la direcziun, la finanziaziun, la cumpatibilitad, la cumparegliabladad e l'autonomia. 
La contribuziun da gestiun dal chantun a la scola vegn ad importar l'onn 2006 circa nov milliuns francs per ils studis da la scola auta. 
La SATE è stada fin uss ina fundaziun. 
La nova lescha prevesa da transferir la SATE en in institut autonom dal chantun. 
Ella regla la gestiun e la finanziaziun da la scola auta; la SATE resta vinavant integrada en la scola auta professiunala da la Svizra orientala. 
Il chantun fa quint cun contribuziuns da gestiun per il sectur dals studis da la scol'auta professiunala da var otg milliuns francs l'onn. 
Regenza surdat 2004 diesch premis da renconuschientscha e set premis da promoziun 
La regenza po tenor la lescha per promover la cultura surdar per prestaziuns culturalas e scientificas excellentas il premi grischun da cultura; premis da renconuschientscha e promoziun vegnan però concedids mintg'onn. 
La regenza undrescha cun diesch premis da renconuschientscha da mintgamai 10'000 francs la lavur da: 
- Jachen Curdin Arquint, Ardez, en renconuschientscha da sias prestaziuns excellentas sco expert da furmaziun e linguist, spezialmain da sia contribuziun extraordinaria tar la concepziun e la redacziun da meds d'instrucziun per las scolas dal Grischun sco er en appreziaziun da ses gronds merits per promover la lingua e cultura rumantscha. 
- Guido Baselgia, Baar, en renconuschientscha da sias documentaziuns fotograficas davart temas socials e culturals, spezialmain l'exploraziun da sia regiun da derivanza l'Engiadina, sco er da la cuntrada arcaica tranter il circul polar e la Barentsee, durant la quala ì gartegia ad el da far maletgs fascinants ed irritants da auta valur artistica. 
- Kurt Derungs, Berna, en renconuschientscha da da sias perscrutaziuns intensivas en ils secturs da l'istorgia culturala, da l'etnologia, da la mitologia da cuntrada e da la perscrutaziun moderna dal matriarchat che arvan puntgs da vista fascinants e novs sin cuntradas e regiuns veglias; 
- Ursicin G.G. Derungs, Vella e Milaun, en renconuschientscha da sia vasta ed impurtanta ovra litterara ed essaistica en rumantsch, tudestg e talian, en la quala el s'occupescha en moda engaschada e critica d'aspects teologics ed ecclesiastics sco er da dumondas socialas. 
- Flurina e Gianni Paravicini-Tönz, Lucerna e Puschlav, en renconuschientscha da lur lung e serius engaschament a favur da l'art figurativ svizzer; 
- Mario Schwarz, Berg SG, en renconuschientscha da sia prestaziun sco dirigent da chor e d'orchester entaifer ed ordaifer noss chantun; 
- Margrit Sprecher, Turitg, en renconuschientscha da sia lavur sco schurnalista e sco autura da texts che impressiuneschan tras lur qualitad litterara e linguistica e che dattan perditga d'ina observaziun precisa, d'in engaschament e dal curaschi d'exprimer l'atgna opiniun. 
- Georg Tannò, Cuira, en renconuschientscha da sia ovra da pictura e da gravura, en la quala el s'avanza da la furma figurativa a l'abstracziun ed a la furma dissegnada; 
- Günther Ursch, Cuira, en renconuschientscha da sia lunga activitad sco caricaturist per differentas medias e spezialmain da sia observaziun critica e sia caracterisaziun pregnanta da la vita politica; 
- Paul Weibel, Wettingen, en renconuschientscha da sia ovra culturala engaschada sco actur, reschissur e pedagog da teater sin plaun chantunal, naziunal ed internaziunal. 
Ils premis da promoziun da mintgamai 7'000 francs van quest onn a: 
- Jürg Bariletti, Berlin, musicist; 
- Mirko Baselgia, Lai, artist figurativ; 
- Martina Hug, Cuira e Turitg, chantadura; 
- Elisabeth Payer, Vienna, artista figurativa; 
- Armon Stecher, Winterthur, musicist; 
- Elisabeth Sulser, Cuira, musicista; 
- Piroska Szönye, Cuira, artista figurativa. 
Ils premis vegnan surdads ils 19 da november en il rom d'ina pitschna festa en l'edifizi dal cussegl grond a Cuira. 
Cunvegnientscha cun la "pro Flüela" vegn prolungada per tschintg onns 
La "pro Flüela" vegn er ad avair ils proxims tschintg onns la funcziun da purtadra dal servetsch d'enviern e dal mategniment da la via dal pass dal Flüela durant la fasa transitoria la fin da l'atun e tranter il 1. ed ils 31 da matg. 
La regenza ha dà glisch verda per ina cunvegnientscha nova. 
Il chantun surpiglia sco l'enviern d'emprova 2003/2004 mintg'onn maximalmain 80'000 francs dals custs da l'avertura temporara resp. da l'avertura da primavaira. 
Da l'emprima dumengia da schaner fin la fin d'avrigl resta la via dal pass dal Flüela er vinavant ed en mintga cas serrada per tut il traffic da transit. 
Promoziun da giuvenils talentads a partir da l'onn 2008 puspè en la classa regulara 
Il pli tard suenter la fin da l'onn da scola 2006/2007 vegn il center da promoziun a la scola chantunala serrà e las gruppas da promoziun spezialas a San Murezzan, Zernez e Val S. Pieder schliadas. 
Uschia succeda la promoziun d'uffants cun dunns spezials e d'uffants cun dunns extraordinaris da princip puspè en lur classa regulara. 
La revisiun parziala correspundenta da l'ordinaziun davart l'organisaziun da classas pitschnas è vegnida approvada. 
La regenza ha realisà uschia ina ulteriura mesira da spargn dal project "examinaziun da las structuras e da las prestaziuns per sanar las finanzas dal chantun". 
Ils respargns muntan fin 2008 a var 700'000 francs. 
Il center da promoziun aveva cumenzà a lavurar l'onn 2002. 
Il cumenzament da l'onn da scola 2003/2004 eran 34 uffants inscrits en programs da promoziun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.09.2004 
Nova legislaziun davart las vias: concisa e modernisad 
La regenza ha deliberà per la consultaziun la revisiun totala da la lescha davart las vias dal chantun Grischun. 
Oz reglan var 200 artitgels la legislaziun davart las vias dal Grischun. 
Numerusas disposiziuns èn antiquadas e n'èn betg pli confurmas al temp; las reglamentaziuns per la projectaziun, per la construcziun e per il mantegniment sco er per l'utilisaziun e per la finanziaziun da las vias chantunalas ston vegnir renovadas. 
Sco ina da las midadas essenzialas è planisada la regulaziun nova da las prescripziuns per approvar e per abgiudicar las vias chantunalas. 
Il princip, tenor il qual il chantun garantescha in'avertura generala minimala da las vischnancas e da las fracziuns, na vegn betg tutgà. 
Da nov duai er vegnir creada ina basa legala per l'uschenumnà "traffic betg motorisà", per peduns, per viandants e per ciclists. 
Ulteriuras adattaziuns e novaziuns vegnan adattadas en cas singuls las incumbensas e las cumpetenzas dal chantun e da las vischnancas. 
La procedura da consultaziun dura fin Nadal 2004. 
La renovaziun cumpletta da la legislaziun davart las vias dal chantun duai entrar en vigur il 1. da schaner 2006. 
Ils documents da consultaziun pon vegnir consultads a moda electronica sut www.tiefbauamt.gr.ch. 
La nova lescha davart la cassa da pensiun va en consultaziun 
La regenza ha deliberà per la consultaziun la lescha davart la cassa da pensiun dal chantun Grischun. 
La nova lescha vegn a remplazzar l'ordinaziun vertenta davart la cassa da pensiun; decisiv per quai èn motivs politics ed economics. 
Ils puncts centrals da la revisiun èn: 
- adattar las disposiziuns da l'ordinaziun davart la cassa da pensiun a la nova constituziun chantunala; 
- realisar la legislaziun da la revisiun da la LPP en il dretg chantunal; 
- reducir pass per pass la tariffa da conversiun da 7,2 a 6,8 pertschient; 
- reducir las tariffas da conversiun tenor la tecnica d'assicuranza en cas d'in pensiunament anticipà; 
- adattar las regulaziuns da la AI a quellas da l'assicuranza federala d'invaliditad; 
- adattar la renta per uffants a la renta per orfens. 
La gronda part da las regulaziuns da l'ordinaziun actuala davart la cassa da pensiun vegn surpigliada senza midadas materialas en il dretg nov. 
La procedura da consultaziun dura fin la fin november 2004. 
La lescha nova duai entrar en vigur il 1. da schaner 2006. 
Ils documents da consultaziun vegnan mess en la rait suenter la repassada da las translaziuns e pon vegnir consultads alura a moda electronica sut www.pk.gr.ch. 
RFI: la regenza grischuna entra en il comité aderent 
La regenza grischuna entra en il comité federal "executivas per la refurma da la gulivaziun da finanzas e da las incumbensas (RFI)". 
Uschia vul ella documentar che la renovaziun ed il rinforzament dal sistem da stadi federalistic è er en l'interess dal chantun Grischun e da la regenza grischuna. 
Dal puntg da vista dal chantun Grischun porscha la RFI ils sequents avantatgs: 
- ella creescha la basa per ina gulivaziun da finanzas transparenta ed intenziunada, la quala ins po diriger, sco er ina repartiziun effizienta da las incumbensas tranter la confederaziun ed ils chantuns che correspunda al basegn. 
- ella sclerescha la colliaziun d'incumbensas e l'entretschament da finanzas ch'èn stads cumplitgads fin uss e creescha cleras cumpetenzas e responsabladads; 
- la nova gulivaziun da finanzas dat als chantuns dapli pussaivladads d'ademplir individualmain lur incumbensas; 
- la RFI reducescha las differenzas da la capacitad finanziala e da la grevezza fiscala che s'augmentan tendenzialmain tranter ils chantuns; 
- ella augmenta la capacitad dals chantuns ed als segirescha ina dotaziun minimala da resursas finanzialas; 
- la gulivaziun da grevezzas geograficas e topograficas reducescha las grevezzas finanzialas sproporziunadas dals chantuns alpins; 
- la RFI reducescha las dependenzas envers la confederaziun e curregia faussas structuras d'impuls; 
- ella schlargia las pussaivladads per prestaziuns da servetsch innovativas e favuraivlas ch'èn manaivla a las burgaisas ed als burgais; 
- ella creescha la basa per novas e meglras furmas da collavuraziun tranter ils chantuns. 
La RFI na schlia betg tut ils problems dal sistem federalistic da la Svizra. 
Ella è dentant in pass decisiv vers il rinforzament da l'autonomia e da l'atgna responsabladad dals chantuns; ella garantescha l'effizienza da las incumbensas statalas e l'utilisaziun da la finanzas publicas a moda economica. 
Tgira ed assistenza da persunas attempadas: la planisaziun da basa è vegnida deliberada 
La regenza ha deliberà l'uschenumnada "planisaziun da basa 2004" per la tgira ed assistenza ambulanta e staziunara da persunas attempadas en il chantun. 
La planisaziun da basa inditgescha quant grond ch'il basegn per purschidas da tgira ed assistenza da persunas attempadas è en il futur. 
Contribuziuns d'investiziun per talas purschidas vegnan concedidas dal chantun en il futur mo sch'igl exista in basegn tenor la planisaziun da basa. 
La planisaziun chantunala da basa preschenta tranter auter las regiuns da planisaziun (20 regiuns da spitex e 19 regiuns da chasas da persunas attempadas), cumpareglia la dumonda da tgira ed assistenza ambulanta e staziunara e calculescha il futur basegn da letgs tenor regiun da chasas da persunas attempadas. 
Renovaziun tecnica da la rait radiofonica directiva 
La tecnica d'enfin ussa per la radiofonia directiva da la polizia chantunala e da l'uffizi da construcziun bassa sto vegnir remplazzada. 
La regenza ha dà glisch verda per quest intent. 
Ils motivs per la midada tecnica èn d'ina vart l'utilisaziun da las frequenzas radiofonicas directivas d'enfin ussa per il radio terrester digital T-DAB e da l'autra vart la vegliadetgna dals stabiliments actuals. 
Consultaziuns a la confederaziun 
- Departament federal per ambient, traffic, energia e communicaziun - lescha federala davart il provediment d'electricitad: La nova regulaziun legala sto delegar a la branscha d'energia la responsabladad cumplaina per in provediment segir ed effizient dal pajais cun energia electrica che po resister a la concurrenza, senza violar la suveranitad da las auas dals chantuns. 
Ultra da quai stoppien las cumpetenzas da decider en connex cun dretgs da las auas vegnir concentradas tar ils chantuns, scriva la regenza grischuna en sia consultaziun. 
En la consultaziun communabla da las regenzas dals chantuns alpins sustegn ella da princip l'avertura dal martgà da forza electrica tras reglamentaziuns ch'èn cumpatiblas cun la UE. 
Da vischnancas e regiuns 
- Schlans: La vischnanca survegn ca. 170'000 francs per la renovaziun e la cumplettaziun dal provediment d'aua. Quest project e cumbinà cun il project da construcziun per in'ovra idraulica d'aua da baiver. 
Latiers sa tracti da reparar e da segirar selvas da chastagners. En il territori da Cötöngi vegn ultra da quai tgirada ina selva da nuschers ch'i dat mo darar en il Grischun. 
- Tumein: Per il project "reservat special da guaud Eichwald" survegn la vischnanca ca. 30'000 francs. Uschia duai la surfatscha dal guaud da 99 hectaras vegnir mantegnida a lunga vista. 
Il project dura totalmain tschintg onns. Contribuziuns chantunalas a differentas instituziuns - Musica da giuvenils Cuira: Igl inventari d'instruments vegn per part renovà. 
La contribuziun chantunala per quest intent importa ca. 6'500 francs. 
- Sport en la ARGE ALP: Per il cup da cursas d'orientaziun 2004 da la cuminanza da lavur da las regiuns alpinas ARGE ALP a Blindham en Baviera ha la regenza concedì ina contribuziun da ca. 8'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.09.2004 
Consultaziun tar la lescha da sanadad: In tema è il scumond da reclama per il tubac 
La regenza ha suttamess la revisiun parziala da la "lescha davart ils fatgs da sanadad dal chantun Grischun", da l'uschenumnada "lescha da sanadad", a la consultaziun. 
Il sboz resguarda er in scumond da postar reclamas da tubac sin fund public u sin fund privat, dal qual ins ha invista da fund public. 
Plinavant vegn creada da nov ina basa legala per confinanziar projects en il sectur da la prevenziun da la sanadad. 
Il sboz da la lescha resguarda la finala la renconuschientscha vicendaivla da diploms tranter la Svizra e l'uniun europeica. 
La consultaziun dura fin il schaner 2005. 
Ils documents da consultaziun pon vegnir consultads sut 
www.jpsd.gr.ch 
. 
Artitgel da basa davart la furmaziun: Il Grischun sustegna l'armonisaziun dals sistems chantunals da furmaziun 
La cumissiun per scienza, educaziun e cultura dal cussegl naziunal propona ina revisiun dals artitgels 62 fin 67 da la constituziun federala, ils quals sa refereschan a la furmaziun, ed uschia ina renovaziun da la constituziun da furmaziun. 
Las novaziuns las pli impurtantas en quest connex prevesan tranter auter che la confederaziun ed ils chantuns s'obligeschian expressivamain da coordinar e collavurar sin l'entir champ da furmaziun sco er che trais valurs da referenza vegnian regladas en moda unitara en l'entira Svizra: la durada dals stgalims da furmaziun, il passadi d'in stgalim a l'auter e la renconuschientscha da diploms. 
Per quai propona la cumissiun duas alternativas: ina cumpetenza federala subsidiara per cas ch'i na dess naginas regulaziuns sin la via da la coordinaziun ed ina cumpetenza federala senza cundiziuns. 
La regenza grischuna sustegna la proposta da rinforzar la coordinaziun e la collavuraziun tranter la confederaziun ed ils chantuns e s'engascha per che la cumpetenza da la confederaziun vegnia reglada en moda subsidiara. 
En il model da basa statuescha questa regulaziun ina responsabladad primara dals chantuns per coordinar ils sistems da scola chantunals. 
Sut tge premissas che la cumpetenza da regulaziun da la confederaziun mussass in effect, stoppia anc vegnir preschentà pli cleramain, scriva la regenza en sia consultaziun per mauns da la cumissiun. 
Las tariffas per las chasas da tgira 2005 èn fixadas 
La regenza ha fixà las tariffas maximalas per abitantas ed abitants da chasas da tgira per l'onn 2005. 
Las novas tariffas importan tut tenor il stgalim da tgira tranter 120 francs e 190 francs per di da tgira ed abitant. 
Questas tariffas valan per quellas chasas da tgira che vegnan sustegnidas dal chantun cun contribuziuns. 
Stgalim superiur da la scola populara: L'ordinaziun d'admissiun è revedida 
La regenza ha approvà la revisiun parziala da la "ordinaziun davart la procedura d'admissiun al stgalim superiur da la scola populara", da l'uschenumnada "ordinaziun d'admissiun". 
La revisiun è resultada stringentamain pervi da novas regulaziuns da lescha sin il stgalim superiur da la scola populara, numnadamain pervi da la lescha da scola da l'onn 2000. 
La nova ordinaziun entra en vigur la mesadad d'october 2004. 
Nov med d'instrucziun per istorgia 
Las 6. classas primaras ed il stgalim superiur da las scolas talianas survegnan in nov med d'instrucziun d'istorgia "Storia della Svizzera" che vegn gia duvrà en il Tessin. 
Per elavurar ed edir in carnet accumpagnant per las scolaras e per ils scolars cun temas d'istorgia che pertutgan spezialmain il Grischun sco er per producir in DVD correspundent per las persunas d'instrucziun ha la regenza approvà ca. 100'000 francs. 
Votaziun dal pievel: Nagins projects da lescha chantunals ils 28 da november 
Per la votaziun dal pievel dals 28 da november n'èn previs nagins projects da lescha chantunals. 
I vegn dentant votà davart trais projects federals: 
- il conclus federal dals 3 d'october 2003 davart la refurma da la gulivaziun da finanzas e da la repartiziun da las incumbensas tranter la confederaziun ed ils chantuns (RFI); 
- il conclus federal dals 19 da mars 2004 davart in nov urden da finanzas e 
- la lescha federala dals 19 da december 2003 davart la perscrutaziun da cellas embrionalas da basa (lescha davart las cellas da basa, LCB). 
Da vischnancas e regiuns - Purtagn: La revisiun da la lescha communala da taglia è vegnida approvada e po entrar immediatamain en vigur. Contribuziuns chantunalas a differentas instituziuns 
- Uniun archimob: L'exposiziun ambulanta "L'histoire c'est moi. 
555 versiuns uffizialas da l'istorgia svizra 1939 - 1945" vegn cumplettada cun ina versiun taliana. 
Per quest intent ha la regenza approvà in credit da 10'000 francs. 
L'exposiziun vegn mussada la stad 2005 en il museum retic. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.10.2004 
La gruppa da lavur dal departament d'educaziun preschenta propostas per il concept da basa "rumantsch grischun en scola" 
Per incumbensa dal cussegl grond lascha la regenza elavurar actualmain in concept per l'introducziun dal rumantsch grischun en scola. 
La gruppa da lavur ch'è vegnida incaricada dal departament d'educaziun preschenta emprimas propostas. 
Probablamain la fin dal 2004 vegn la regenza ad approvar la versiun repassada dal concept da basa. 
Il cussegl grond è s'occupà en la sessiun d'avust 2003 dal rumantsch grischun sco lingua da standard rumantscha ed ha prendì las suandantas decisiuns: 1. Ils novs meds d'instrucziun rumantschs vegnan edids a partir dal 2005 sulettamain en rumantsch grischun. 
2. La regenza vegn incumbensada d'elavurar in concept per l'introducziun dal rumantsch grischun en scola. 
En sia resposta a l'incumbensa parlamentara ha la regenza garantì sin la fin dal 2004 in concept da basa. 
La gruppa da lavur ch'è vegnida incumbensada dal departament d'educaziun preschenta sias propostas a la fracziun rumantscha dal cussegl grond ed a la publicitad. 
Ins po prender invista en l'entira documentaziun sut 
www.rumantsch-grischun.ch 
. 
Gruppas interessadas pon trametter lur posiziun a l'adressa inditgada qua sutvart enfin mez november. 
Il departament d'educaziun vegn ad examinar las reacziuns e preschenta silsuenter a la regenza ina versiun dal sboz repassada. 
Il december 2004 vegn la regenza probablamain ad approvar il concept da basa. 
Gremi: Departament d'educaziun, cultura e protecziun da l'ambient 
Funtauna: rg Departament d'educaziun, cultura e protecziun da l'ambient 
Data: 15.10.2004 
La finanziaziun restanta da la cassa da pensiun chantunala: agid or da la chaschetta chantunala per vischnancas deblas da finanzas 
En connex cun la finanziaziun restanta da la cassa da pensiun chantunala surpiglian las vischnancas grischunas ina part da circa 100 milliuns francs. 
Numerusas vischnancas cun ina pitschna forza finanziala vegnan però engrevgiadas latiers en moda extraordinaria. 
Per questas vischnancas ha la regenza concludì ina cumpensaziun speziala da l'inegualitad da totalmain circa sis milliuns francs. 
Sche la summa per la finanziaziun restanta da la cassa da pensiun chantunala surpassa 50 pertschient da quellas entradas da la vischnanca ch'èn decisivas per eruir la forza finanziala communala, profitescha la vischnanca da la cumpensaziun speziala da l'inegualitad. 
99 pertschient da quellas vischnancas sa chattan en la gruppa da forza finanziala quatter e tschintg. 
Ils sis milliuns francs per la cumpensaziun da l'inegualitad èn cuntegnids en il preventiv 2005. 
La regenza reveda las directivas ed ils reglaments en il sectur da stipendis 
La regenza ha approvà la revisiun totala da las "directivas per il pajament da stipendis". 
Las dumondas per stipendis ston da nov vegnir inoltradas mintg'onn aifer in mais suenter che l'onn da scola resp. da scolaziun ha cumenzà. 
Nov è er che per tut las studentas e per tut ils students da scolas autas professiunalas e da scolas spezialisadas superiuras - independentamain dal sectur spezial - vala il medem import maximal per meds d'instrucziun, per material da scola e per taxas. 
Il medem mument è er vegnì revedì parzialmain il "reglament per ils stipendis per la scolaziun professiunala e supplementara". 
Domadus relaschs revedids entran en vigur - cun excepziun da la disposiziun per conceder stipendis per curs da furmaziun supplementara linguistica - retroactivamain per il cumenzament da l'onn da scola 2004/2005. 
Consultaziuns a la confederaziun 
- Departament federal per ambient, traffic, energia e communicaziun - midada da l'ordinaziun tecnica davart ils ruments (OTR): Ruments manizzads betg metallics sco ch'els resultan da l'explotaziun da vehichels vegls e d'auters apparats da metal, duain en il futur vegnir dismess en moda centrala. 
Per quai vul ina fundaziun construir in implant spezial. 
Per pudair finanziar il manaschi stuessan las circa 50'000 tonnas da rument manizzà betg metallic da la Svizra vegnir elavuradas qua e mo qua. 
Per quai è necessaria in'adattaziun da la OTR. 
La regenza sustegna cun dumondas e propostas l'adattaziun proponida da la OTR. Da vischnancas e regiuns La confederaziun surpiglia circa 400'000 francs. La revitalisaziun da questa zona umida è l'ultima etappa dal project per spustar il Flaz e per augmentar la valur ecologica dal chanal da l'En. 
- Cazas: Per la construcziun nova planisada d'ina halla da sport cun in tschaler da lutga per il club da lutga da la Mantogna ha la regenza garantì ina contribuziun chantunala da maximalmain 100'000 francs. Ils custs totals muntan a circa in milliun francs. Contribuziuns chantunalas a differentas instituziuns 
- Promoziun da la cultura: Var 180'000 francs ha la regenza concedì sco contribuziuns per totalmain 15 ovras ed occurrenzas culturalas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.10.2004 
Buna chatscha auta - in'adattaziun da l'effectiv da tschiervs daventa necessaria cun la chatscha d'atun 
La chatscha auta da quest onn ha gì in vaira bun resultat. 
Il bun effectiv da tschiervs en il chantun Grischun dumonda ina stabilisaziun annuala. 
Cun la regulaziun fina tras la chatscha d'atun vegn intenziunà da gulivar ils animals feminins ed ils animals giuvens mancants sco er il success da chatscha ch'è different da regiun a regiun. 
Uschia po la finamira vegnir cuntanschida d'adattar ils effectivs da selvaschina als quartiers d'enviern. 
L'introducziun da la procedura da multas disciplinaras per simpels surpassaments dal dretg da chatscha è sa cumprovada en la pratica. 
L'introducziun d'ina procedura da multas disciplinaras tar simpels surpassaments dal dretg da chatscha, spezialmain en connex cun schluppettadas fallidas, è sa cumprovada. 
La "perdita da controlla dal det-mussader", sco ch'ella vegniva temida d'intgins, n'ha betg pudì vegnir constatada. 
Il cuntrari, la pli gronda part da las chatschaduras grischunas e dals chatschadurs grischuns surpiglia in fitg grond senn da responsabladad. 
Resultats 
5'408 (onn precedent 5'406) chatschaduras e chatschadurs han prendì part a la chatscha auta ed han sajettà 8'316 (onn precedent 9'087) selvaschinas d'ungla. 
78,6% (81,5%) da las chatschaduras grischunas e dals chatschadurs grischuns han gì success quest onn. 
Il resultat da la chatscha auta po vegnir caracterisà en general sco vaira bun. 
total 
masculin 
feminin 
relaziun tranter las 
tschierv 
2'739 
(2'853) 
1'615 (1'539) 
1'124 (1'314) 
1 : 0.70 (0.85) 
chavriel 
1'964 
(2'261) 
1'066 (1'198) 
898 (1'063) 
1 : 0.84 (0.89) 
chamutsch 
3'611 
(3'973) 
1'766 (1'832) 
1'845 (2'141) 
1 : 1.04 (1.17) 
portg selvadi 
2 
(0) 
total selvaschina d'ungla: 
8'316 
(9'087) 
In bun effectiv da tschiervs pretenda in'adattaziun cun la chatscha d'atun 
Las relaziuns da pasculaziun fitg bunas, las pastgiras verdas ch'han durà fin sur la mesadad da settember or, han procurà - ensemen cun la savens bella aura d'atun e cun in cumenzament tardiv dal temp da chalur - ch'ils effectivs da tschiervs èn restads en lur quartiers da stad enfin la fin da la chatscha auta. 
Quai ha per regla per consequenza che la chatscha ha in resultat plitost moderà en il conturn da las grondas zonas da protecziun sco il parc naziunal svizzer, ils asils federals da selvaschina, ils asils da selvaschina pli gronds sco er per lung dal cunfin chantunal. 
La preda da tschiervs è stada buna durant l'emprima mesadad da la chatscha, la cuntinuaziun da la chatscha, suenter la rogaziun federala, è stada in pau stentusa. 
En la chatscha sin tschiervs cun curuna da domaduas varts ch'ha gì lieu durant dus dis e ch'ins ha spetgà cun tensiun, èn vegnids sajettads bunamain 20 taurs chapitals. 
Entant che la preda ha gì in resultat medi tar ils taurs-tschierv, sa chatta quella da las vatgas-tschierv in pau sut la media da plirs onns. 
Per stabilisar l'effectiv da tschiervs ch'è s'augmentà anc ina giada levamain en cumparegliaziun cun ils onns precedents daventa necessaria ina prelevaziun da 4'310 tschiervs. 
I na sa tracta quia betg mo d'ademplir unicamain en cifras (quantitativamain) ils plans da prelevaziun. 
Igl è bler pli impurtant ch'i vegnia sajettà in dumber suffizient d'animals feminins e ch'i succedia ina intervenziun en la classa d'animals giuvens (criteris qualitativs). 
La finamira d'avair il proxim enviern effectivs da selvaschina assimilads a lur spazis vitals ed equilibrads duai vegnir cuntanschida cun ina chatscha d'atun cumplementara. 
La cumposiziun natirala d'ina populaziun da selvaschina che vegn prendida en mira chaschuna ch'i dat damain malsognas e damain parasits e che er envierns dirs pon vegnir supportads cun bler pli paucas perditas. 
Tar il tschierv mancan totalmain anc 1'419 (1'022) animals per accumplir ils plans da prelevaziun. 
Auter ch'en la regiun da la val Bergiaglia è ina chatscha d'atun sin tschiervs necessaria en tut il chantun. 
Per la chatscha d'atun èn s'annunziad(a)s 2'265 (2'178) chatschaduras e chatschadurs. 
Las chatschaduras ed ils chatschadurs che prendan part a la chatscha d'atun adempleschan ina incumbensa impurtanta che regulescha l'adattaziun dals effectivs da selvaschina a lur quartiers d'enviern. 
Quai maina al fatg ch'ils quartiers d'enviern na vegnan betg surexplotads, e quai gida ad evitar grondas perditas durant l'enviern e reducescha uschia la quota da selvaschina disgraziada. 
Uschia vegnan però er impedids resp. sminuids donns vi dal guaud e vi da culturas agriculas. 
Chatscha sin chavriels pli difficila - preda da chavriels moderada - ina modesta chatscha d'atun sin chavriels 
Cun stgars 2'000 chavriels sajettads è vegnida cuntanschida la preda da chavriels la pli bassa dapi l'onn 1987. 
Ils effectivs da chavriels èn pli bass che la mesadad dals onns 90 en vastas parts dal chantun. 
Plinavant devi en blers lieus ina purschida plitost magra da ferms bucs da chavriel. 
Quai sa mussa er en ina preda da chavriels plitost moderada. 
Engrevgiant è er il fatg, che la chatscha pli e pli intensiva ha rendì ils chavriels precauts e dascus. 
Uschia è la chatscha sin chavriels daventada bainquant pli difficila. 
Il plan per la chatscha d'atun sin chavriels mussa tut in auter maletg. 
Il concept per ils chavriels ch'è variabel da regiun a regiun cumpareglia la prelevaziun actuala da bucs da chavriel cun la cifra la pli auta dals ultims tredesch onns. 
Uschia vegn integrada la basa biologica dals effectivs da chavriels, che sa midan fitg, en la planisaziun da la chatscha. 
Effectivs flaivels vegnan schanegiads, effectivs ferms vegnan uschia chatschads pli intensivamain. 
Impurtant è er qua ina intervenziun equilibrada tar domaduas schlattainas. 
Sch'ina tala manca ha quai or d'experientscha per consequenza ch'i dat dapli selvaschina disgraziada. 
Perquai po vegnir desistì quest onn d'ina chatscha d'atun en la gronda part dal chantun. 
Mo en Surselva, en il Puschlav ed en la regiun dad Igis-Furna-Fideris èsi necessari da far ina chatscha d'atun sin chavriels. 
Preda da chamutschs buna e quasi equilibrada 
En tut pon ins caracterisar la chatscha sin chamutschs sco buna. 
Cun differentas midadas en las prescripziuns da chatscha è vegnì reducì in pau il squitsch da sajettar chauras e rinforzà in pau quel da sajettar bucs. 
Quai ha chaschunà ina proporziun quasi equilibrada tranter las chauras-chamutsch sajettadas ed ils bucs-chamutsch sajettads. 
La controlla obligatoria da l'emprima chaura-chamutsch sajettada ch'è vegnida fatga quest onn per l'emprima giada dat in bun attestat als chatschadurs da chamutschs. 
La quota d'animals che tezzan sajettads resta bassa er cun la controlla obligatoria. 
Dus portgs selvadis èn vegnids sajettads 
A Roveredo ed a Domat è vegnì sajettà mintgamai in ver selvadi. 
En la Val Mesauc fan ils portgs selvadis gia prest part dal maletg usità. 
Auter èsi en il Grischun dal nord. 
En il decurs da l'ultim semester è vegnida constatada la preschientscha da singuls portgs selvadis en il Signuradi / Partenz davant ed en la regiun Tumleastga davant / Domat / Razén. 
Tuttina è stada la prelevaziun d'in ver selvadi sin ils culms da Domat ina novitad per la chatscha grischuna. 
Gremi: Uffizi da chatscha e pesta 
Funtauna: rg Uffizi da chatscha e pesta 
Data: 27.10.2004 
Las reglas tar il chapital da dotaziun da la BCG vegnan tractadas al parlament 
La regenza ha deliberà la missiva tar la revisiun parziala da la lescha davart la banca chantunala grischuna. 
Il cussegl grond vegn a discutar il project en sia sessiun da favrer 2005. 
En emprima lingia sa tracti da dar a la banca la libertad d'agir necessaria per restituir - sut tschertas cundiziuns e cun in tractament egual da tut las proprietarias e da tut ils proprietaris da la banca - chapital da dotaziun al chantun; per quest intent ston ils agens meds cuntanscher e mantegnair a lunga vista ina tscherta summa. 
Il medem mument vegnan fixadas las reglas per in eventual augment da l'agen chapital. 
Ina restituziun da chapital al chantun fiss insumma l'emprima en l'istorgia da la BCG. 
Precisada vegn plinavant la collavuraziun tranter il cussegl grond, la regenza e la BCG. 
Il cussegl grond concluda vinavant la summa maximala dal chapital da dotaziun. 
La regenza fixescha - sin proposta da la BCG - las transchas da restituziun resp. d'augment; per quai sto il cussegl grond puspè approvar il preventiv. 
Las disposiziuns executivas tar la nova finanziaziun dals ospitals èn avant maun 
Suenter ch'il cussegl grond ha discutà en la sessiun d'avust la revisiun parziala da la lescha per promover la tgira da malsauns, ha la regenza deliberà uss las disposiziuns executivas correspundentas per la consultaziun. 
La finamira principala da la revisiun da la lescha è stada quella da passar da la finanziaziun da deficit vertenta ad ina finanziaziun dals ospitals orientada a las prestaziuns. 
La consultaziun tar las novas disposiziuns executivas dura fin ils 22 da november 2004. 
La nova lescha per promover la tgira da malsauns e las disposiziuns executivas entran en vigur ensemen. 
Ils documents da consultaziun pon vegnir consultads en l'internet sut www.jpsd.gr.ch. 
La nova lescha per il svilup economic entra en vigur il 1. da november 
La regenza ha mess en vigur la nova lescha per promover il svilup economic en il chantun Grischun LSE per il 1. da november 2004. 
La nova ordinaziun cun las disposiziuns executivas entra en vigur ensemen cun la lescha. 
L'ordinaziun per promover l'economia publica en il chantun Grischun vertenta è vegnida abolida. 
La nova LSE è vegnida acceptada en la votaziun dal pievel dals 26 da settember 2004. 
Las prestaziuns supplementaras chantunalas vegnan augmentadas l'onn 2005 per 1,5 pertschient 
Las prestaziuns supplementaras PS vegnan augmentadas il 1. da schaner 2005 en il chantun Grischun per 1,5 pertschient. 
La contribuziun chantunala da PS s'augmenta pia per persunas che vivan sulettas per 250 francs, per conjugals per 380 francs e per orfens per 130 francs l'onn. 
Las PS servan a garantir ils bains necessaris per viver. 
Consultaziuns a la confederaziun 
- Uffizi federal da sanitad - revisiuns parzialas en l'assicuranza da malsauns: La regenza va d'accord cun las midadas proponidas en l'ordinaziun davart l'assicuranza da malsauns ed en l'ordinaziun davart la cumpensaziun da las ristgas en l'assicuranza da malsauns. 
I sa tracta qua per il pli d'adattaziuns tecnicas e da dretg processual. 
La regenza vul dentant avair sclerì che - tar midada da domicil - premias betg pajablas e participaziuns als custs na ston betg vegnir surpigliadas da la nova vischnanca. 
Quellas sto pajar l'anteriura vischnanca da domicil. 
- Uffizi federal da las assicuranzas socialas - proceduras AI: La regenza sustegna l'optimaziun da las proceduras AI. 
Concretamain duai vegnir simplifitgada la procedura formala per fixar, eliminar u midar prestaziuns da la AI, e quai uschia sco ch'igl era il cas avant l'introducziun da la lescha federala davart la part generala dal dretg d'assicuranza sociala; per quest intent vegn substituida la procedura da protesta cun l'uschenumnada procedura da decisiun preliminara. 
Ultra da quai duai vegnir introducida in'obligaziun moderada da surpigliar ils custs tant davant la dretgira chantunala sco er davant il tribunal federal d'assicuranzas TFA e finalmain duai il TFA decider - en proceduras AI - mo pli davart dumondas giuridicas e na duai betg pli examinar las constataziuns davart ils fatgs ch'èn vegnidas procuradas da l'instanza precedenta. 
Questas mesiras duain reducir tut en tut il dumber dals recurs. 
Tschertas parts da la 5avla revisiun da la AI vegnan tractadas dal parlament sco project independent; la nova regulaziun da las proceduras AI tutga latiers. 
- Institut federal da la proprietad intellectuala - revisiun da la lescha davart las patentas: La regenza refusa il sboz da la lescha en questa furma. 
Quest project indeblescha la protecziun da las patentas e pia la Svizra sco lieu da perscrutaziun empè da rinforzar sia abilitad innovativa e sia cumpetitivitad. 
Quai è gia la segunda consultaziun davart la revisiun da la lescha davart las patentas, tar la quala i sa tracta en emprima lingia da la patentaziun d'invenziuns biotecnologicas. 
En cumparegliaziun cun l'emprim project da consultaziun èn tranter auter vegnidas fatgas las suandantas midadas che vegnan refusadas dal Grischun: ina restricziun da la protecziun da las substanzas per gens e per sequenzas parzialas da gens sco er l'introducziun unilaterala d'ina obligaziun d'inditgar la funtauna da la resursa genetica, la creaziun d'in tribunal federal da patentas ed ina regulaziun unitara per advocats ed advocats da patenta. 
L'emprim sboz da la lescha davart las patentas da l'onn 2002 è anc vegnì sustegnì da la regenza grischuna. 
Da vischnancas e regiuns - Tarasp: La regenza ha approvà la nova constituziun communala. Tranter auter èn vegnidas revedidas las disposiziuns concernent la perioda d'uffizi (da nov trais empè da dus onns), il termin da las elecziuns (da nov october empè da november) e la procedura electorala (averta empè da per scrutini) da las autoritads communalas. Projects da vias 
- Tunnel da la Gotschna, Rofla e Traversa: Per las novas chaschas d'alarm SOS ha la regenza approvà totalmain var in mez milliun francs. 
Chaussas persunalas 
- Albert Fausch (1956), Cuira, è vegnì elegì da la regenza sco nov procuratur per giuvenils da la procura publica dal Grischun. 
El cumenza sia plazza il cumenzament da matg 2005. 
Fausch lavura actualmain sco inquisitur tar l'uffizi d'inquisiziun da Cuira. 
- Orlando Nigg, Cuira, è vegnì elegì per il 1. da schaner 2005 sco collavuratur giuridic tar il departament da construcziun, traffic e selvicultura. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.10.2004 
La regenza grischuna sustegna la RFI 
Ils 28 da november 2004 decidan il pievel ed ils chantuns davart la refurma da la gulivaziun da finanzas e davart la repartiziun da las incumbensas tranter la confederaziun ed ils chantuns (RFI). 
La RFI vul metter la collavuraziun e la gulivaziun da finanzas en noss stadi federal sin ina basa pli effectiva e pli gista. 
Las incumbensas, las cumpetenzas e la finanziaziun da la confederaziun e dals chantuns duain vegnir regladas cleramain e detretschadas tant sco pussaivel. 
La confederaziun ed ils chantuns pon ademplir uschia lur incumbensas pli effizientamain. 
La regenza grischuna sustegna quest impurtant project da refurma da la politica da stadi. 
Ils commembers da la regenza Eveline Widmer-Schlumpf, Stefan Engler e Martin Schmid preschentan tge che la RFI signifitgescha per il chantun Grischun. 
La RFI porta meglieraziuns considerablas visavi la repartiziun da las incumbensas e la gulivaziun da finanzas d'ozendi. 
Tschertamain na schlia ella betg tut ils problems dal federalissem executiv. 
Tge vul la RFI? 
La RFI è vegnida elavurada en lavur communabla intensiva tranter la confederaziun ed ils chantuns. 
Per domadus partenaris - confederaziun e chantuns - è la RFI in project decisiv per l'avegnir da noss pajais. 
- per la politica da stadi, perquai che la RFI rinforza tut ils plauns statals e fraina la sutminaziun progressiva da l'autonomia chantunala; 
- per la politica da finanzas, perquai ch'il sistem da la gulivaziun da finanzas ch'è oz inconsequent ed ineffizient vegn remplazzà d'in sistem transpartent, equilibrà ed effizient. 
La RFI sa basa essenzialmain sin tschintg innovaziuns principalas ch'èn accordadas ina cun l'autra: 
1. La RFI vul reparter cleramain las rollas e detretschar tant sco pussaivel las incumbensas e la finanziaziun. 
2. Tar las incumbensas che la confederaziun ed ils chantuns adempleschan er en avegnir communablamain vegnan resguardadas novas furmas da collavuraziun e da finanziaziun che correspundan als princips d'ina gestiun administrativa moderna. 
3. La collavuraziun tranter ils chantuns vegn rinforzada ed il barat da prestaziuns vegn indemnisà cun tariffas gistas. 
4. Cun ina gulivaziun da las resursas ch'è vegnida concepida cumplettamain da nov duain vegnir sustegnids chantuns debels da finanzas cun meds dals chantuns ferms da finanzas e da la confederaziun. 
Tras quai survegnan tut ils chantuns ina dotaziun minimala d'entradas disponiblas libramain. 
5. La gulivaziun da las grevezzas duai indemnisar adequatamain grevezzas spezialas dals chantuns. 
Latiers sa tracti da grevezzas da structura concernent la topografia u la structura sociodemografica dals chantuns da muntogna e dals chantuns-citad che na pon strusch betg vegnir influenzadas. 
Avantatgs da la RFI or da la vista dal chantun Grischun 
Noss chantun è fermamain dependent da la confederaziun; quai n'è betg il cas mo tar incumbensas, per las qualas la confederaziun è primarmain cumpetenta, sco tar il militar, l'agricultura e las vias naziunalas, mabain er tar secturs d'incumbensas chantunalas fitg impurtants sco tar il guaud, las vias principalas, ils stabiliments per dismetter ruments e las sereneras, l'agid da vegliadetgna, la protecziun civila, la scolaziun speziala ed auter pli. 
Integrond las contribuziuns federalas a la VR survegn il Grischun mintg'onn passa 900 milliuns francs da la confederaziun. 
Quai correspunda a stgars 50% da nossas entradas totalas. 
En tut ils secturs che vegnan subvenziunads fitg avain nus facticamain pers noss'autonomia. 
La confederaziun dicta fundamentalmain la maniera e la dimensiun da l'adempliment da las incumbensas. 
La RFI porta divers avantatgs a la confederaziun ed als chantuns. 
Per il chantun Grischun stattan las suandantas meglieraziuns en il center: 
- La RFI sclerescha la colliaziun cumplitgada d'incumbensas e l'entretschament da finanzas ch'existeva fin ussa tranter la confederaziun ed ils chantuns e reducescha duplicitads. 
- La RFI creescha la basa per ina gulivaziun da finanzas e da grevezzas transparenta, intenziunada ed imponibla. 
Ella reducescha las dependenzas envers la confederaziun e curregia faussas structuras da motivaziun. 
- La RFI reducescha las differenzas da la capacitad finanziala e da la grevezza fiscala cun tendenza creschenta tranter ils chantuns. 
- La gulivaziun da las grevezzas geograficas e topograficas reducescha las grevezzas finanzialas smesiradas dals chantuns alpins. 
- La RFI schlargia las pussaivladads per prestaziuns da servetsch innovativas e favuraivlas ch'èn manaivlas a las burgaisas ed als burgais. 
Consequenzas finanzialas da la RFI 
Tut en tut s'egualiseschan per il chantun Grischun las grevezzas e las distgargias pli u main (resultat equilibrà da l'uschenumnada bilantscha globala). 
Ins sto resguardar che la bilantscha globala preschenta ina registraziun da la situaziun mumentana e che las consequenzas finanzialas pon vegnir calculadas en detagl pir il mument che la RFI è realisada. 
Decisiv n'è dentant betg il saldo da tut las midadas finanzialas. 
En la bilantscha globala n'èn betg resguardads ils effects positivs da la separaziun da las incumbensas (reducziun da duplicitads), l'optimaziun da la cooperaziun tranter la confederaziun ed ils chantuns e la meglieraziun da la gulivaziun da grevezzas tranter ils chantuns. 
Las consequenzas finanzialas da l'amplificaziun da la collavuraziun interchantunala na pon ins anc betg calcular. 
Gulivaziun da las grevezzas geograficas e topograficas 
Dal puntg da vista finanzial è la gulivaziun da las grevezzas geograficas e topograficas fitg impurtanta per il chantun Grischun. 
Sut quest titel paja la confederaziun ca. 300 milliuns francs als chantuns. 
Ils criteris per reparter quests meds èn: 
- la surfatscha sur la media d'autezza svizra da 1'080 meters (senza surfatscha nunproductiva), valitaziun 1/3 
- la populaziun che abitescha sur 800 meters sur mar, valitaziun 1/3 
- ils abitadis cun main che 200 abitantas ed abitants, valitaziun 1/6 
- spessezza da la populaziun, valitaziun 1/6 
Cun quest vasch da gulivaziun vegnan resguardadas las "grevezzas da l'autezza" (p.ex servetsch d'enviern), las "grevezzas da l'inclinaziun" (p.ex. cultivaziun dal guaud e rempars da lavinas) e las "grevezzas da la colonisaziun fina" (custs dal servetsch public). 
Bundant in terz dals meds per la gulivaziun da las grevezzas geograficas e topograficas van al chantun Grischun. 
Questa gulivaziun è - en vista a las grevezzas spezialas extraoridnarias - fitg impurtanta per il Grischun sco chantun da muntogna cun ina gronda surfatscha. 
Cun separar cleramain ils pajaments da gulivaziun e l'adempliment da las incumbensas pon ins franar la motivaziun d'ozendi da retrair tantas contribuziuns federalas sco pussaivel. 
En il sistem d'ozendi exista ina gronda pressiun da realisar projects che surpassan per part ils basegns per propi. 
En connex cun la critica davart il sectur da persunas cun impediments 
Da la vart da las instituziuns per persunas cun impediments vegn exprimì la tema che la RFI chaschunia ina reducziun da las prestaziuns. 
Ils chantuns èn conscients da la responsabladad ch'els surpiglian sin fundament da la nova repartiziun da las incumbensas. 
Gia oz vegn prestada ina part considerabla da la purschida da prestaziuns publica tras ils chantuns e las vischnancas, per exempel en ils secturs da furmaziun, sanadad, cultura u ambient. 
Il chantun Grischun è - sco tschels chantuns - er abel e pront d'ademplir las incumbensas che la confederaziun al deleghescha en connex cun la tgira da persunas cun impediments corporals u spiertals. 
Questas persunas èn er vegnidas sustegnidas adina pli fitg ils ultims onns. 
La RFI facilitescha uschia per exempel l'integraziun d'uffants cun impediments en il sectur da la scolaziun speziala cun als integrar meglier en las classas regularas. 
Questas mesiras d'integraziun ston resguardar las relaziuns regiunalas e pon succeder meglier e tenor ils basegns individuals tras ils chantuns e tras las vischnancas. 
Areguard la finanziaziun dals indrizs en il sectur staziunar da las persunas cun impediments vegn per il mument elavurà sin plaun chantunal in nov sistem da finanziaziun en vista a la realisaziun da la RFI. 
Questas lavurs han la finamira da garantir er en avegnir la cumpensaziun dals custs supplementars necessaris per las persunas cun impediments. 
Questa cumpensaziun duai esser orientada a la prestaziun e crear er per ils purtaders las libertads d'agir necessarias per in adempliment d'incumbensas effizient. 
Facit 
La consequenza da la RFI è da renovar e rinforzar il sistem da stadi federalistic. 
Quest project progressiv è in avantatg er per il chantun Grischun . 
Ulteriuras infurmaziuns: 
Infurmaziuns detagliadas davart la RFI pudais Vus consultar sin la homepage 
www.nfa.ch 
. 
Gremi: regenza 
Funtauna: rg departament da finanzas e militar 
Data: 01.11.2004 
La nova lescha davart las advocatas ed ils advocats è vegnida suttamessa a la discussiun 
La regenza ha tramess en la consultaziun la nova lescha davart las advocatas ed ils advocats. 
Las disposiziuns chantunalas actualas davart la lavur da las advocatas e dals advocats en il Grischun èn sparpagliadas en plirs relaschs. 
Perquai che la nova lescha chantunala davart las advocatas ed ils advocats po sa basar sin la "lescha federala davart la libra circulaziun da las advocatas e dals advocats" da l'onn 2002, èn ultra da quai daventadas obsoletas singulas disposiziuns chantunalas. 
La lescha federala regla d'ina vart la libra circulaziun da las advocatas e dals advocats e fixescha da l'autra vart ils princips per lavurar sco advocata u advocat en Svizra. 
La consultaziun dura fin la fin da schaner 2005. 
Ils documents da consultaziun pon vegnir consultads sut 
www.jpsd.gr.ch 
. 
In territori da viticultura unifitgà tranter Panaduz e Fläsch 
Ils dus territoris da viticultura tranter Fläsch e Malans sco er tranter Igis e Panaduz vegnan fusiunads ad ina regiun da producziun unifitgada. 
Perquai che la denominaziun d'origin controllada sto vegnir introducida il pli tard per l'onn 2008 er en la viticultura, rinforza la fusiun dals dus territoris da viticultura vertents la commerzialisaziun dals vins or dal Signuradi e da la Val dal Rain. 
L'entira surfatscha da vignas tranter Fläsch e Panaduz mesira 400 ha; da quellas sa chattan var 80 pertschient en il Signuradi. 
Sin proposta da l'uniun grischuna da viticulturalas ha la regenza approvà las adattaziuns correspundentas da las disposiziuns executivas tar la "ordinaziun davart la viticultura e l'import da vin (ordinaziun davart il vin)". 
La disposiziun revedida entra en vigur retroactivamain per il 1. d'october. 
Da vischnancas e regiuns 
- Puschlav: Per la midada da construcziun da la chasa da dimora "L'Incontro Poschiavo" ha la regenza approvà ina contribuziun chantunala da maximalmain 1,5 milliuns francs. 
- Landquart: La regenza ha approvà definitivamain il project da construcziun per il schlargiament da la scola primara 2 ed ha garantì per quai ina contribuziun da construcziun da ca. 120'000 francs. Contribuziuns chantunalas a differentas instituziuns 
- Agid umanitar: La regenza ha approvà per quai 14'000 francs. 
Las contribuziuns singulas van a la helvetas, l'assoziaziun svizra per la cooperaziun internaziunala, per in project da scolaziun en la Republica Dominicana, a vétérinaires sans frontières per in project da cumbat cunter la frenesia en Georgia sco er a las organisaziuns d'agid umans per umans per in project d'infrastructura da scola en Etiopia e paun per tuts per in project d'agricultura en Peru. 
- Uniun grischuna d'art La regenza ha concedì a l'exposiziun en il museum d'art dal Grischun "Matias Spescha - per ils otganta" ina contribuziun da 15'000 francs. 
En connex cun l'exposiziun la primavaira proxima cumpara era ina publicaziun. 
Projects da vias 
- Tunnel dal San Bernardin: Per stabiliments electromecanics en il rom da la sanaziun dal tunnel ha la regenza approvà ca. 550'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.11.2004 
La SATE e la SAP duain daventar instituts autonoms 
La cumissiun permanenta per furmaziun e cultura ha tractà la missiva da la regenza tar ina revisiun totala da la lescha davart la scola auta professiunala da pedagogia (LSAP) sco er tar il relasch d'ina lescha davart la scola auta da tecnica ed economia (LSATE). 
La cumissiun propona unanimamain al cussegl grond d'entrar en il project e d'approvar la fatschenta cun propostas da midada. 
La cumissiun stat sut il presidi dal deputà al cussegl grond Martin Butzerin, a la seduta da cumissiun ha er il cusseglier guvernativ Claudio Lardi prendì part. 
La cumissiun sustegna da realisar duas ulteriuras mesiras ch'il cussegl grond ha approvadas l'avust 2003 en il rom da l'examinaziun da la structura e da las prestaziuns per sanar las finanzas dal chantun. 
Cun las duas mesiras aveva il cussegl grond incumbensà la regenza d'elavurar la basa legala per transferir la scola auta da tecnica ed economia (SATE) d'ina fundaziun da dretg privat en in institut autonom dal dretg public chantunal sco er per transferir la scola auta professiunala da pedagogia (SAP) en in institut autonom. 
La cumissiun è unanimamain da l'idea che la missiva da la regenza cun ils sbozs da lescha cuntegnia ina basa adattada per la realisaziun da las duas mesiras. 
La cumissiun sustegna la decisiun strategica da concepir las duas scolas autas sco instituts autonoms da dretg public chantunal. 
L'independenza proponida suonda la tendenza da la lescha federala davart las scolas autas e duai augmentar la capacitad da concurrenza da las duas instituziuns sin la fiera da scolaziun svizra. 
Resguardond ils interess dal chantun duain domaduas scolas autas disponer d'ina autonomia adequata. 
Il cussegl grond vegn a tractar il project durant la sessiun da december 2004. 
Gremi: cumissiun per furmaziun e cultura 
Funtauna: rg cumissiun per furmaziun e cultura 
Data: 09.11.2004 
"Guichet virtuel": fasa da manaschi cun participaziun grischuna 
Il Grischun vegn a gidar a purtar il project d'internet "guichet virtuel" er ils proxims dus onns. 
La regenza ha sutsegnà la cunvegna correspundenta cun la confederaziun. 
Il guichet virtuel è il spurtegl online www.ch.ch che collia tras tscherts chavazzins - l'uschenumnà "princip da situaziuns realas" - las infurmaziuns correspundentas da las paginas d'internet da la confederaziun, dals chantuns e da las vischnancas. 
La nova cunvegna ha la finamira centrala da manar il project en la fasa da manaschi per propi. 
La prioritad duai esser da metter a disposiziun las infurmaziuns gistas e betg pli d'amplifitgar www.ch.ch fin ad in portal cumplessiv da prestaziuns da servetsch online; per quest intent basegni tschertas tecnologias specificas. 
La regenza grischuna metta dentant en evidenza ch'ella spetga anc adina che la confederaziun surpiglia la direcziun dal svilup da questa basa tecnica, dals uschenumnads "assistents da transacziun". 
L'organisaziun dal servetsch da salvament vegn reglada da nov per 2005 
La regenza ha relaschà las disposiziuns executivas davart l'organisaziun dal servetsch da salvament en il Grischun. 
Cun la revisiun parziala da la lescha per promover la tgira da malsauns era vegnida stgaffida l'onn 1997 la basa per introducir il clom d'agid sanitar 144 en il chantun Grischun. 
Las novas disposiziuns executivas duain remplazzar a partir dal cumenzament da 2005 la "ordinaziun davart il transport da pazients" da 1979 ch'era valaivla fin uss. 
- Roten: Per la construcziun nova da la scolina survegn la vischnanca ina contribuziun chantunala da var 190'000 francs. La regenza ha approvà uss definitivamain il project da construcziun. - Küblis: La regenza ha approvà la nova constituziun communala. - Consorzi da scola "scola primara Lumnezia-dado": Las vischnancas da Degen, Cumbel, Morissen, Vella e Vignogn èn s'unidas ad in consorzi per manar las classas primaras. La regenza ha approvà il statut d'organisaziun correspundent. - Pro Partenz: La revisiun dals statuts da la corporaziun regiunala è vegnida approvada. Da nov è vegnida prolungada tranter auter la perioda d'uffizi da las commembras e dals commembers da la suprastanza, da las cumissiuns permanentas e da la cumissiun da gestiun, e quai da dus sin quatter onns. Contribuziuns chantunalas a differentas instituziuns 
- Occurrenzas da sport da naiv 2005: La regenza sustegna cun ina contribuziun l'occurrenza da sport da naiv "La nuit blanche" dals 19 da mars 2005 a Tavau. 
"La nuit blanche" è il final da la stagiun dal sport da naiv svizzer. 
En quest connex vegnan undrads ils megliers sportists da naiv svizzers da l'onn. 
Per il "Worldcup Final of Disabled Alpine & Nordic Skiing Klosters 2005" è medemamain vegnida garantida ina contribuziun chantunala; per domaduas occurrenzas totalmain 70'000 francs. 
Projects da vias 
- A 13 / via dal Partenz: Per indrizs electromecanics en il rom dals projects "sanaziun dal tunnel dal San Bernardin", "guntgida da Claustra" e "guntgida da Saas" ha la regenza approvà totalmain var quatter milliuns francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.11.2004 
Program da distgargia 2004 da la confederaziun: gea, però betg senza adattaziuns sistematicas 
Il program da distgargia 2004 da la confederaziun è inevitabel e vegn sustegnì per gronda part dal chantun Grischun. 
La regenza grischuna insista però sin adattaziuns sistematicas. 
Problematic, gea betg acceptabel è il program da distgargia là, nua ch'el maina ad indossaments da las grevezzas als chantuns: en il sectur d'asil e da fugitivs, tar l'eliminaziun da la part extraordinaria dal chantun a la taglia sin il petroli e tar la reducziun individuala da las premias. 
La regenza grischuna na vul betg acceptar questas reducziuns, perquai ch'ellas succedan per part en secturs ch'èn effectivamain incumbensas federalas e perquai ch'ils chantuns ston pajar ils custs che resultan supplementarmain, sco en il sectur d'asil e da fugitivs. 
Las reducziuns pertutgan ultra da quai secturs, en ils quals ils chantuns n'han praticamain nagina libertad d'agir, uschia en il traffic regiunal public. 
Plinavant constatescha la regenza che la situaziun da partenza dals chantuns per la refurma da la gulivaziun da finanzas e da la repartiziun da las incumbensas tranter la confederaziun ed ils chantuns RFI vegn pegiurada tras il program da distgargia 04. 
La finala tutga il program da distgargia 04 surtut era secturs ch'èn gia vegnids tangads fermamain tras il program da distgargia 03. 
Problematic è main il volumen dal program da distgargia 04 en tut che la moda da las mesiras e da lur effect da repartiziun sin ils chantuns. 
Ils chantuns vegnan tutgads en moda fitg differenta dal il program da distgargia, il pli ferm vegnan tutgads ils chantuns perifers ed ils chantuns da muntogna, scriva la regenza en sia posiziun al cusseglier federal Hans-Rudolf Merz. 
Il program da distgargia 04 quinta principalmain cun reducziuns da las expensas da 1,5 milliardas francs. 
En tut duai il budget federal vegnir distgargià fin 2008 per duas milliardas francs. 
L'inscripziun dal "code 178" en il document dal vehichel daventa taxabla 
Firmas e persunas privatas pon ordinar cun ina inscripziun en il document dal vehichel ch'el na po betg vegnir annulà u transferì ad in auter possessur - danor sch'ellas permettan quai. 
L'inscripziun dal "code 178" en il document dal vehichel daventa adina pli populara. 
Correspundentamain auts èn daventads ils custs administrativs da l'uffizi per il traffic sin via per l'examinaziun e per l'archivaziun dallas dumondas, tranter il 2002 ed il 2003 èn quellas s'augmentadas per 100 pertschient a 1500. 
Questa prestaziun da servetsch daventa perquai da nov taxabla e custa 50 francs. 
La regenza ha decidì la revisiun correspundenta da la "ordinaziun per incassar taxas e custs dals possessurs da vehichels a motor e da velos en il chantun Grischun". 
Questa midada entra en vigur il schaner 2005. 
La regenza fixescha las contribuziuns da gestiun 2005 dal chantun a las instituziuns da persunas impedidas Decisiva per l'autezza maximala da las contribuziuns da gestiun dal chantun a las instituziuns renconuschidas per l'integraziun professiunala e sociala da creschids impedids è er sco gia l'onn 2004 la media dals deficits da gestiun dals onns 2001 e 2002 plus trais pertschient da la chareschia. 
Perquai ch'i n'è da registrar praticamain nagina chareschia, resguarda la regenza quai sco giustifitgabel da laschar la contribuziun dal chantun sin il medem nivel sco il 2004. 
En tut importan las contribuziuns chantunalas a las instituziuns da persunas impedidas per l'onn 2005 var 3,7 milliuns francs. 
Cun il program da distgargia 2003 ha la confederaziun scursanì las contribuziuns ad instituziuns da persunas impedidas. 
Quellas na pon betg vegnir cumpensadas cumplettamain dal chantun. 
La confederaziun prevesa da limitar las contribuziuns federalas 2005 sin la basa da las contribuziuns 2000 plus in supplement da chareschia da 4,5 pertschient. 
Ulteriuras consultaziuns 
- Conferenza dals directurs chantunals da finanzas dal martgà da lottaria e da la lescha da lottaria - cunvegna interchantunala davart la surveglianza sco er davart la permissiun e l'utilisaziun dal retgav da lottarias e scumessas che vegnan manadas tras interchantunalmain u naziunalmain. 
In pau nivlusas èn restadas tar quest sboz la realisaziun concreta e l'autezza dals custs e dals retgavs da las taxas. 
En general di la regenza grischuna dentant gea a las finamiras da fixar ina tariffa da la taglia a la funtauna standardisada e che vala per tut ils chantuns. 
- Departament federal da giustia e polizia - Revisiun parziala dal cudesch civil svizzer (dretg real immobigliar e dretg dal register funsil): Questa revisiun parziala cumpiglia ca. 100 artitgels ed è la pli gronda dapi l'entrada en vigur dal cudesch civil svizzer. 
La novaziun la pli impurtanta è l'introducziun da la brev ipotecara registrada electronicamain empè da la brev ipotecara sin palpiri. 
La brev ipotecara registrada resulta tar la registraziun en il cudesch funsil. 
Sco ulteriura novaziun è prevesida l'introducziun d'in uschenumnà "dretg da spazi" u "pitschna proprietad d'abitar", quai sco cumplettaziun da la proprietad en condomini u cumproprietad. 
Uschia vegniss stgaffida la pussaivladad d'utilisar e da renovar a l'intern mo ina tscherta part da l'edifzi. 
La regenza grischuna sustegna la proposta per l'introducziun da la brev ipotecara registrada electronicamain, refusa dentant l'idea dal "dretg da spazi" sco proposta pauc adattada per la pratica. 
Da vischnancas e regiuns 
- Maiavilla: La regenza ha approvà ils novs statuts da la vischnanca burgaisa. Quels prevesan tranter auter da nov il dretg da la radunanza da burgais d'approvar il preventiv resp. els prevesan l'incumbensa dal cussegl dals burgais da preschentar in preventiv. Ultra da quai è il "sustegn e la promoziun d'occurenzas culturalas, d'utilitad publica e sportivas" vegnì acceptà sco nova incumbensa da la vischnanca burgaisa. - Surses: Per meglierar la collavuraziun tranter la "uniun d'interess turistic da las vischnancas dal Surses" e " Savognin turissem " vegn instituziunalisada ina conferenza da las suprastanzas. Ultra da quai vegn sbassda la contribuziun da las vischnancas per promover il turissem per totalmain 100'000 francs. Quellas ed autras mesiras èn cuntegnidas en il nov statut d'organisaziun da la "uniun d'interess turistic da las vischnancas dal Surses". La regenza ha approvà il nov statut d'organisaziun. 
Ella è da l'opiniun che la fusiun da Trimmis e Says è en l'interess dal chantun e da la refurma da las vischnancas che quel ha en mira. 
Contribuziuns chantunalas a differentas instituziuns 
- Almanacco Mesolcina-Calanca: La regenza ha approvà ina contribuziun da 6000 francs per l'ediziun dal chalender 2005. 
- Claustra Son Jon a Müstair: La regenza ha approvà ina contribuziun da 10'000 francs per l'ediziun dal guid dal museum per il museum en la tur da Planta. 
- Teater da la citad da Cuira: La regenza ha approva ina contribuziun chantunala da 190'000 francs per la stagiun 2004/2005. 
Chaussas persunalas 
- Hansjürg Bollhalder (1955), Cuira, è vegnì elegì sco schef da la controlla da finanzas CFI. 
Bollhalder era il suppleant dal schef da la CFI e dapi la stad 2004 il schef ad interim. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 18.11.2004 
Praschun Cazas Realta: Midada da construcziun empè da construcziun nova dal tract da cellas 1 
En la praschun Cazas Realta è vegnì avert la primavaira 2004 il tract da cellas 2 ch'è vegnì sanà. 
Vi dal tract da cellas 1 è vegnì renovà mo quai ch'era absolutamain necessari per pudair far eventualmain ina construcziun nova a quest lieu. 
Pervi da las experientschas positivas cun il tract da cellas 2 ch'è vegnì sanà totalmain ha la regenza ussa er approvà il project per la sanaziun totala dal tract da cellas 1. Ils custs correspundents importan ca. 2.2 milliuns francs. 
La regenza vegn a dumandar dal cussegl grond in credit posteriur tar il preventiv 2005. 
Da vischnancas e regiuns - Tschappina: La lescha communala da taglia revedida entra en vigur il 1. da schaner 2005. 
Adattadas èn vegnidas las disposiziuns en connex cun la taglia sin immobiglias (art. 11). La regenza ha approvà questa revisiun. - Masagn: La nova constituziun communala è vegnida approvada. - Pais maximals da vehichels: Sin la via da colliaziun Trin-Trin Mulin (Trin ost fin Trin lavuratori) è il pais maximal vegnì dauzà da 28 sin 40 tonnas. Contribuziuns chantunalas a differentas instituziuns 
- Center per pedagogia speziala a Giuvaulta: Per ils dus bus da scola duai vegnir construida ina garascha averta. 
La regenza ha approvà per quai ina contribuziun chantunala da ca. 40'000 francs. 
Chaussas persunalas 
- Carmen Zimmermann Bürkler da Mastrils è vegnida elegida en l'uffizi da persunal e d'organisaziun sco manadra dals secturs spezials e dals sistems da las resursas umanas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.11.2004 
La cumissiun sustegna per gronda part las datas da basa da las contribuziuns da gestiun dal chantun als ospitals 
La sessiun da december 2004 vegninta vegn il cussegl grond a sa fatschentar en il rom da la debatta dal preventiv cun la fixaziun da las datas da basa ch'èn decisivas per las contribuziuns da gestiun 2005 dal chantun als ospitals ed a prender plirs conclus en quel connex. 
La cumissiun per sanadad e fatgs socials ha tractà intensivamain questa tematica en duas sesidas. 
A chaschun da l'emprima sesida dals 9 da november 2004 èn stads preschents - ultra dal cusseglier guvernativ Martin Schmid e da represchentants da l'administraziun - er represchentants da la federaziun chasas ed ospitals dal Grischun e da l'uniun grischuna dals medis d'ospital. 
L'incumbensa da la cumissiun è stada da predeliberar per il cussegl grond las dumondas ch'èn vegnidas fatgas da la regenza per l'emprima giada en quest connex ed en questa furma. 
La cumissiun ha per gronda part surpiglià la lingia d'argumentaziun da la regenza e sustegna las propostas concernent la rata d'ospitalisaziun, concernent il credit global per il servetsch da salvament sco er concernent il credit global per l'instrucziun e per la perscrutaziun. 
In grond consens han chattà - suenter ina discussiun pli lunga - er las tariffas da las taxas proponidas da la regenza per pazientas e pazients extrachantunals, per pajadras e pajaders autonoms e per pazientas e pazients privats e mez privats. 
La proposta concernent il credit global per ils servetschs da pichet è vegnida assegnada senza ina gronda debatta. 
Votums differents haja perencunter dà cun tractar las propostas davart la fixaziun dals custs pro cas renconuschids standardisads. 
La regenza vul fixar quels tar 7'320 francs pro cas. 
Qua ha cumenzà ina discussiun da basa, quant enavant che las mesiras da spargn ch'il cussegl grond ha concludì possian vegnir realisadas senza prender resguard dals pertutgads directamain. 
Tenor l'opiniun da la maioritad da la cumissiun na dastgan mesiras da spargn che na pon betg vegnir realisadas betg vegnir cumpensadas uschia che las vischnancas vegnian engrevgiadas supplementarmain da custs pro cas ch'èn correspundentamain pli bass. 
Perquai è ella da l'avis ch'ins stoppia renunziar a la mesira da spargn "aboliziun dal supplement dal martgà" en il sectur dals ospitals ed uschia er a sia cumpensaziun en l'autezza da quatter milliuns francs e d'acceptar perencunter in augment dals custs pro cas. 
La cumissiun è conscienta da quest fatg e metta pais sin la constataziun ch'ins stoppia l'emprim ramassar experientschas cun il nov sistem per finanziar ils ospitals, avant che conclusiuns expressivas possian vegnir tratgas. 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
data: 26.11.2004 
Gulivaziun da finanzas 2004: 22 milliuns francs per vischnancas grischunas 
Las vischnancas grischunas survegnan quest onn contribuziuns da gulivaziun da finanzas da totalmain var 22 milliuns francs. 
Per 40 vischnancas croda il dretg general da contribuziuns da gulivaziun da finanzas ad ovras publicas a partir dal 1. da schaner 2005. 
Cun quai vul la regenza dar dapli paisa al spustament dal diever dals meds davent da las contribuziuns tenor l'intent vers la gulivaziun da la forza fiscala betg liada. 
Per investiziuns necessarias ch'ina vischnanca na po betg finanziar malgrà la gulivaziun da la forza fiscala survegn ella sin dumonda vinavant contribuziuns ad ovras singulas. 
Plazza aviatica da Samedan: La regenza spetga da Berna ina resposta svelta 
Il manaschi da la plazza aviatica da Samedan duai ussa pudair vegnir surpiglià en moda speditiva da la nova manadra. 
La regenza grischuna spetga perquai da la confederaziun ch'ella prendia sveltamain las mesiras necessarias en quest connex, scriva ella en sia posiziun a l'uffizi federal da l'aviatica civila. 
La regenza sezza sustegna senza resalvas il transferiment da la concessiun e dal manaschi da l'associaziun eroport da l'Engiadin'auta a l'eroport Engiadina SA. 
L'eroport Engiadina SA duai cumenzar ses manaschi a Samedan il december 2004. 
Da vischnancas e regiuns - Ftan: Il project preliminar per la plazza da sport "Quadras" en il territori tranter Ftan Grond e Ftan Pitschen è da princip vegnì approvà. Sco contribuziun chantunala da construcziun èn vegnids empermess var 100'000 francs. 
- Riom: La regenza ha da princip approvà l'engrondiment dal stabiliment da scola ed empermess per quai ina contribuziun da var 200'000 francs. 
- Nova corporaziun d'interess: Las vischnancas concessiunarias da las ovras electricas Zervreila SA (OEZ) èn s'unidas ad ina corporaziun da vischnancas. La regenza ha approvà ils statuts. 
La nova corporaziun vul coordinar ils interess e las finamiras da las vischnancas concessiunarias da Castrisch, Cumbel, Degen, Duvin, Flem, Glion, Luven, Panaduz Pitasch, Stussavgia, Sagogn, Schluein, Sevgein, S. Martin, Suraua, Tenna, Trin, Tumein, Valendau, Val S. Pieder, Vella e Versomi. - Societad Heinrich Zschokke: Per il project d'ina biografia da Heinrich Zschokke (1771-1848) ha la regenza approvà ina contribuziun da 15'000 francs. Projects da vias 
- Via dal Flüela: La regenza ha approvà il project per la correcziun da la via sur il Höfjibach sin il territori communal da Tavau. Planisà è l'engrondiment dal tumbin per il Höfjibach. Per quai sto vegnir adattada la via dal Flüela sin ina lunghezza da var 80 meters. Chanzlia chantunala dal Grischun Gremi: regenza Funtauna: rg chanzlia chantunala dal Grischun 
Data: 02.12.2004 
Diversas novaziuns tar la lescha da taglia per il 2005 
La regenza ha approvà las disposiziuns executivas revedidas tar la lescha da taglia. 
Las disposiziuns executivas èn vegnidas adattadas a la revisiun parziala dal dretg fiscal chantunal che entra en vigur il 1. da schaner. 
Ultra da quai èn vegnidas adattadas differentas disposiziuns a la lescha federala davart l'armonisaziun da la taglia. 
Plinavant prevesan las novas disposiziuns executivas ina uschenumnada "taxaziun nulla" per cas spezials, tar ils quals l'incassament da taglia è inutil. 
Adattada è er vegnida l'indemnisaziun a las vischnancas per la collavuraziun tar la taxaziun. 
Per la controlla d'entrada survegnan las vischnancas da nov set empè dad otg francs per cas, dentant vinavant almain 1000 francs. 
Las novaziuns en las disposiziuns executivas entran en vigur successivamain a partir dal schaner 2005. 
La cussegliaziun professiunala per creschids daventa taxabla 
Sedutas da cussegliaziun per la cussegliaziun professiunala, da carriera e da studi per creschids daventan taxablas a partir dal 1. da schaner 2005. 
Suenter in emprim discurs infurmativ gratuit en in center d'infurmaziun professiunala vegn da nov incassada ina pauschala da 150 francs per maximalmain trais sedutas da cussegliaziun durant in onn. 
La regenza ha deliberà la revisiun parziala correspundenta da la "ordinaziun davart l'organisaziun da la cussegliaziun professiunala". 
Il cussegl grond aveva decidì l'onn 2003 da betg pli porscher gratuitamain la cussegliaziun professiunala per creschids. 
La revisiun parziala da la lescha per promover la tgira da malsauns entra en vigur il 2005 
Il cumenzament da december è scadì il termin da referendum per la lescha per promover la tgira da malsauns ("lescha per promover la tgira da malsauns e l'assistenza da persunas attempadas e da persunas che basegnan tgira") senza ch'i saja vegnì profità dal referendum. 
La regenza ha mess en vigur il relasch per il 1. da schaner 2005. 
Da vischnancas e regiuns 
- Cuira: La regenza ha da princip dà glisch verda per l'engrondiment da la scola dal stgalim superiur Giacometti e garantì per il project ina contribuziun chantunala da 400'000 francs. 
Contribuziuns chantunalas a differentas instituziuns 
- Stabiliments ed edifizis da sport: Per la sanaziun dals implants da tir da pistola a Domat ed a Zizers sco er dal fundament da la plazza da hockey sin glatsch a Surava ha la regenza approvà en tut var 16'000 francs or dal fond da sport. 
- Federaziun grischuna per il sport: L'onn 2005 survegn la federaziun ina contribuziun chantunala da 28'000 francs, en spezial per l'organisaziun dal premi grischun per il sport. 
Projects da vias 
- Malans: Per la sanaziun da la via chantunala tranter la plazza da posta e la plazza communala ha la regenza approvà ina contribuziun chantunala da var 52'000 francs. Chaussas persunalas 
- Dr. med Claudia Eckenberg e dr. med Bigna Infanger-Damur èn vegnidas elegidas sco medias superiuras en l'ospital da dunnas Fontana. 
chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.12.2004 
L'onn 2005 vegn la chareschia puspè cumpensada per il persunal chantunal 
Las collavuraturas ed ils collavuraturs da l'administraziun chantunala e las persunas d'instrucziun da las scolas popularas survegnan a partir dal schaner 2005 in supplement da chareschia d'in pertschient. 
La chareschia importava la fin da november 1,5 pertschient. 
Il cussegl grond aveva concludì en connex cun la tractativa dal pachet da spargn 2003 da reducir la cumpensaziun da chareschia per ils onns 2004 e 2005 da princip per 0,5 pertschient. 
Perquai n'aveva il persunal chantunal survegnì l'onn 2004 - tar ina chareschia da 0,5 pertschient - nagina cumpensaziun da chareschia. 
Controllas da seria dal medi da scola na datti betg pli 
A partir dal cumenzament da l'onn da scola 2005/2006 na datti betg pli las controllas da seria dal medi da scola che avevan lieu trais giadas durant il temp da scola obligatori ed ina giada durant la scola professiunala e la scola media. 
La regenza ha concludì la revisiun totala respectiva da la "ordinaziun davart il servetsch medicinal da scola". 
Las controllas dals uffants e giuvenils - sco per exempel la controlla dal stadi da vaccinaziun - vegnan fatgas da nov da las medias e dals medis da chasa u da las medias e dals medis d'uffants, e quai mintgamai ina giada al cumenzament ed a la fin dal temp da scola. 
En il futur stattan las medias ed ils medis da scola da fin uss a disposiziun a las scolas en spezial per funcziuns da controlla e da cussegliaziun en il sectur da l'infurmaziun da scolaras e scolars, da geniturs e da persunas d'instrucziun sco er per projects da l'educaziun da sanadad e da la prevenziun. 
Relaschs chantunals novs e revedids 
- Nova ordinaziun: La regenza ha relaschà l'ordinaziun tar la "lescha davart lieus da scolaziun en ils fatgs da la sanadad e socials". 
Il settember 2002 ha il pievel grischun acceptà la lescha davart lieus da scolaziun en ils fatgs da la sanadad e socials LLSS. 
- Disposiziuns executivas revedidas: La regenza ha approvà la revisiun totala da las "disposiziuns executivas davart la lescha per promover la tgira da malsauns" e la revisiun parziala da las "disposiziuns executivas per renconuscher organisaziuns da la tgira ed assistenza a chasa sco er da la cussegliaziun per mammas e babs". 
Il cussegl grond aveva concludì l'avust 2004 la revisiun parziala da la lescha per promover la tgira da malsauns. 
Da vischnancas e regiuns 
- Malans: Per la construcziun da la nova halla da sport ha la regenza garantì ina contribuziun da construcziun da maximalmain circa 840'000 francs. Il project preliminar è da princip vegnì approvà. Ils custs totals importan var 3,8 milliuns francs. - Vischnanca da Tavau: La regenza ha garantì ina contribuziun chantunala d'in mez milliun per l'emprima etappa da la renovaziun dal stadion da glatsch da Tavau. 
- Cunter: Per la construcziun da la nova fermada per il traffic public e d'in passape entaifer il vitg survegn la vischnanca ina contribuziun chantunala da circa 77'000 francs. - Via da Val S. Pieder: Tranter Glion e Val S. Pieder pon - premess che la via na saja betg cuvrida cun naiv - circular da nov er camiuns a sella da 12 meters lunghezza. - Via da Monstein: Tranter la via da la Landwasser fin al deposit da laina vegn augmentada da nov per circa 150 meters la limita maximala dal pais dals vehichels a 40 tonnas. Contribuziuns chantunalas a differentas instituziuns 
- Rait da cumpetenzas "aua en regiuns da muntogna": Il chantun Grischun sustegna il project fin l'onn 2007 cun circa 42'000 francs ad onn. 
"Aua en regiuns da muntogna" è im project da pilot da la conferenza da las regenzas dals chantuns alpins. 
La rait da cumpetenzas duai entretschar intenziunadamain enconuschientschas ed experientschas davart il tema "aua en regiuns da muntogna" e posiziunar uschia meglier las regiuns da muntogna en il rom da la nova politica regiunala da la confederaziun. 
- Institut per turissem e temp liber (ITT): Fin l'onn 2007 survegn il ITT a Cuira 80'000 francs ad onn. 
Uschia vegn sustegnì spezialmain in project d'impuls per il svilup dal turissem en il Grischun. 
- Forum economic dal Grischun: 80'000 francs ad onn survegn il forum economic dal Grischun fin l'onn 2007 spezialmain per ils projects "ambassadurs dal concept directiv per l'economia dal Grischun" ed "abitaziuns da vacanzas en il turissem grischun". 
- Pro natura regione Bregaglia: Per l'exposiziun "storia del paesaggio di Maloggia/Malora" ha la regenza approvà ina contribuziun da 10'000 francs. 
- Promoziun da la cultura: Var 450'000 francs ha la regenza concedì sco contribuziuns e sco garanzia da deficit per totalmain 19 ovras ed occurrenzas culturalas. 
Projects da vias 
- A13 Cuira nord-Zizers: La regenza giuditgescha il project per spustar il vial dal nord da l'autostrada A13 tranter Cuira nord e Zizers sco ecologicamain cumpatibel. 
Il project prevesa da manar il vial dal nord sin in traject da circa quatter kilometers parallellamain cun il vial dal sid. 
Il vial dal sid vegn il medem temp sanà ed i vegn construì in corridor per la selvaschina. 
Il project vegn ussa surdà a Berna per l'ulteriura elavuraziun. 
Chaussas persunalas 
- Controlla da finanzas: Johannes Hummel, Maiavilla, è vegnì elegì sco manader dals servetschs e sco substitut da l'administratur sco er sco secretari da la cumissiun da gestiun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.12.2004 
Approvà las concessiuns dal dretg da las auas per las ovras idraulicas dal Partenz 
La regenza ha approvà las concessiuns dal dretg da las auas per las ovras idraulicas dal Partenz. 
Uschia pon las ovras idraulicas existentas da la SA Rätia Energia Claustra (REC) vegnir manadas anc per ulteriurs 80 onns. 
Il zercladur 2001 han concedì la vischnanca da Tavau sco er las vischnancas da Claustra-Serneus, Cunter en il Partenz, Küblis, Luzein, St. Antönien-Ascharina, Wiesen, Filisur, Schmitten, Alvagni, Surava, Casti quatter novas concessiuns a la REC. 
Quellas ha la regenza ussa approvà. 
Uschia survegn la REC il dretg da manar ses implants electrics en il Partenz per ulteriurs 80 onns. 
La planisaziun da protecziun e d'utilisaziun è vegnida approvada dal cussegl federal 
Per quest nov concessiunament èn stads necessaris scleriments extendids areguard l'ambient. 
En quest connex è la REC sa decidida da far ina planisaziun da protecziun e d'utilisaziun ch'era vegnida approvada dal cussegl federal gia la primavaira passada. 
Per quest intent paja la REC tranter auter ina summa considerabla ad in project da revitalisaziun per lung la Lanquart per cumpensar ils donns previsibels dal manaschi da l'ovra idraulica sin las auas e sin la cuntrada. 
Las ovras idraulicas dal Partenz consistan da trais stgalims da forza idraulica che portan totalmain ina prestaziun installada da 69 megawatts e produceschan ina media annuala da 232 milliuns uras kilowatts. 
Quai correspunda a var trais pertschient da la producziun totala annuala dal Grischun. 
Las prescripziuns pli severas da l'aua restanta chaschunan a la REC - en cumparegliaziun cun il manaschi tenor il dretg vegl - ina perdita da producziun da ca. trais pertschient da sia producziun totala d'energia. 
Segirà vinavant il manaschi 
Il dretg d'utilisaziun da las forzas idraulicas sin il territori da la vischnanca da Saas ha stuì vegnir concedì da la regenza, suenter che la radunanza communala aveva refusà in nov concessiunament a la REC. 
La regenza ha uschia fatg diever da ses dretg legal d'ina concessiun sfurzada per segirar vinavant il manaschi da las ovras idraulicas dal Partenz. 
Indemnisaziuns impurtantas per las vischnancas e per il chantun 
Perquai ch'il chantun e las vischnancas renunzian al return en posses dals implants electrics, paja la REC al chantun ed a las vischnancas concessiunarias 112 milliuns francs. 
L'indemnisaziun sa divida en in import en daner blut (65 milliuns francs) ed en in import dependent dal success (47 milliuns francs). 
Vitiers vegnan prestaziuns annualas regularas a las vischnancas ed al chantun, en spezial en furma da tschains d'aua e da taglia sin implants idraulics da mintgamai 1,5 milliuns francs, sco er l'energia da concessiun. 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
Data: 22.12.2004 
Tele-rätia SA cun in nov cussegl administrativ 
Il november ha la tele-rätia SA (TRSA) survegnì las concessiuns per derasar programs da radio e da televisiun cun la tecnica da DVB-T. 
Cun questa permissiun po la cumplettaziun digitala dal provediment da televisiun succeder la primavera 2005. 
En il rom d'ina radunanza generala extraordinaria ha la swisscom broadcast SA nominà da nov il cussegl administrativ. 
L'avrigl da quest onn aveva il chantun Grischun vendì sia part d'aczias vi da la tele-rätia SA (TRSA) a la swisscom broadcast SA. 
Cun la concessiun da l'uffizi federal da communicaziun (UFCOM), retschavida da curt, èn uss er ademplidas las cundiziuns da contract per l'execuziun dal contract da cumpra. 
Il president da la regenza Klaus Huber a pudì surdar festivamain il certificat d'aczias dal chantun Grischun, q.v.d. la part d'aczias da 84.4%, a Jürg Rötheli, commember da la direcziun da la gruppa swisscom e president dal cussegl administrativ da la swisscom broadcast SA, ed a Giovanni Conti, CEO da la swisscom broadcast SA. 
Cun quai è la swisscom broadcast SA il nov acziunari principal da la tele-rätia SA. 
Sco possessura d'infrastructura da servetschs da radio e da la transmissiun senza cabel dominanta en tut la Svizra dat la swisscom broadcast SA la garanzia per ina midada sistematica e cumpetenta da la tecnica da diffusiun analoga a la tecnica digitala. 
Nov cussegl administrativ 
A la radunanza generala extraordinaria da la TRSA dals 22 da december 2004 è vegnì elegì in nov cussegl administrativ. 
Il presidi surpiglia Giovanni Conti, CEO da la swisscom broadcast SA. 
Ils ulteriurs commembers èn Andreas Bolz, CFO, e René Burger, head of strategic projects. 
Il cussegl administrativ vertent che consista da Reto Filli, Beat Ryffel e Fabrizio Keller ha surdà la direcziun al trio elegì da nov. 
Novas structuras - novas sfidas 
Cun la nova direcziun strategica da la swisscom broadcast SA e grazia a la concessiun dal uffizi federal da communicaziun (UFCOM) dals 12 da november 2004 per la derasaziun da programs da radio e da televisiun cun la tecnica da DVB-T (digital video broadcasting-terrestrial) pon novas sfidas vegnir prendidas per mauns. 
La direcziun operativa da la TRSA resta sco fin uss tar Erwin Gantenbein. 
Ultra da quai duain vegnir stgaffidas novas plazzas da lavur en il sectur dal marketing e da la vendita. 
Digital empè da analog 
Cun la nova tecnologia da DVB-T stat a disposiziun ina nova tecnica digitala orientada vers il futur. 
La televisiun digitala vegn introducida a partir da la primavera 2005 en l'entir territori da provediment da la tele-rätia SA. 
Entaifer d'in onn duain gia 80% da las clientas e dals clients actuals vegnir servids cun la televisiun digitala. 
Tras il grond svilup en l'entira Europa e tras ina gronda dumonda da DVB-T er a l'exteriur vischin profiteschan il chantun Grischun e las clientas ed ils clients da la tele-rätia d'ina tecnologia orientada vers il futur e da products d'auta qualitad. 
Gremi: Departament da l'intern e da l'economia publica 
Funtauna: rg departament da l'intern e da l'economia publica 
Data: 22.12.2004 
Finanziaziun da la porta alpina: La regenza fa ina dumonda a Berna 
La regenza grischuna ha fatg la dumonda al cussegl federal da vulair garantir fin il pli tard il november 2005 la finanziaziun da la part che la confederaziun surpiglia dal project porta alpina Sedrun. 
La regenza fa quint cun in import realistic da var 50 milliuns francs als custs da construcziun. 
I na dat strusch in project da la viafier, tar il qual las relaziuns tranter l'investiziun ed il gudogn dal temp da viadi è meglier che tar la porta alpina, scriva la regenza grischuna al cussegl federal. 
L'effect principal da la porta alpina Sedrun è il gudogn dal temp da viadi per las colliaziuns cun il traffic public da las aglomeraziuns da Turitg, Lucerna e Lugano e dal conturn da Milaun en la part sura da la Surselva. 
Il temp da viadi che dura oz passa trais uras, dura tras la porta alpina mo pli la mesadad. 
Il project porta alpina Sedrun prevesa da construir or d'ina fermada d'urgenza da la NVTA ina fermada regulara per passagiers da la viafier. 
Quella fermada che sa chatta profund en il massiv dal Gottard pon ins cuntanscher cun in lift dad 800 meters. 
La 5avla revisiun da la AI cun finanziaziun supplementara vegn approvada da princip 
Franar ils custs e reducir a lunga vista ils debits vista cun meds supplementars: uschia vul la confederaziun survegnir sut controlla la situaziun finanziala da l'assicuranza d'invaliditad. 
Concretamain duai da la vart da las expensas vegnir reducì il dumber da las rentas novas per diesch pertschient ed il medem mument duain vegnir segiradas las entradas cun in promil da paja supplementar. 
La regenza grischuna sustegna questa finamira generala. 
Planisà è tranter auter in sistem da constataziun ad uras, per che las persunas pertutgadas na perdian sche pussaivel betg lur plazza; e sche persunas pertutgadas n'èn betg definitivamain incapablas da lavurar, duain ellas vegnir integradas intenziunadamain en il process da lavur. 
Ultra da quai duain impuls negativs vegnir curregids e prestaziuns vegnir scursanidas. 
Il Grischun favurisescha la finanziaziun supplementara da la AI cun augmentar la TPV 
La confederaziun metta ultra da quai en discussiun dus models per meglierar supplementarmain la situaziun finanziala da la AI. 
U ch'i vegn augmentada pli fitg la reducziun da la paja u ch'i vegn augmentada la taglia sin la plivalur TPV per mintgamai 0,8 pertschient. 
La regenza grischuna favurisescha d'augmentar la taglia sin la plivalur. Quai è giustifitgà perquai che uschia sa participescha tut la populaziun svizra adequatamain a la finanziaziun supplementara da la AI. 
Cun augmentar la reducziun da la paja vegnissan dentant engrevgiads las lavurantas ed ils lavurants sco er las patrunas ed ils patruns anc pli fitg che fin ussa, scriva la regenza en sia consultaziun a l'uffizi federal da las assicuranzas socialas. 
Ina decisiun davart la finanziaziun supplementara da la AI è necessaria, perquai che las mesiras en il rom da la 5avla revisiun da la AI na bastan betg per stabilisar la situaziun finanziala da la AI. 
La AI ha fatg l'onn 2003 in deficit da var 1,5 milliardas francs. 
La fin da l'onn 2004 importan ils debits da la AI totalmain passa sis milliuns francs. 
Relaschs chantunals novs e revedids 
- Ordinaziun revedida: La regenza ha approvà la revisiun da l'uschenumnada "ordinaziun davart il servetsch cunter donns". 
Las midadas èn stadas necessarias, perquai che a partir da l'onn 2004 è ida la cumpetenza dal servetsch da guardia d'ieli e da chemia dal chantun a l'assicuranza d'edifizis. 
Il cussegl grond aveva decidì d'excorporar la guardia d'ieli e da chemia en il rom dal project "examinaziun da las structuras e da las prestaziuns per sanar las finanzas dal chantun". 
Da vischnancas e regiuns 
- Stussavgia, Schnaus, Igis, Rossa, Arvigo, Soglio: La regenza ha approvà las leschas communalas da taglia revedidas. 
Cun excepziun da la lescha communala da taglia da Stussavgia entran tuttas en vigur il 1 da schaner 2005; en Stussavgia entra la regulaziun nova immediatamain en vigur. 
- Langwies, Silvaplauna, Tarasp: La regenza ha approvà las regulaziuns revedidas per la promoziun da cura, da pernottaziuns, dal sport e dal turissem. Ellas entran en vigur il cumenzament da schaner 2005. - Scharàns: Il chantun sustegna la construcziun nova da la chasa da scola respectivamain la renovaziun da la chasa da scola da la fundaziun "Gott hilft" cun var 3,2 milliuns francs. Contribuziuns chantunalas a differentas instituziuns 
- Traffic public: La regenza ha fixà la contribuziun chantunala als custs betg cuvrids da quellas interpresas en il chantun Grischun ch'èn engaschadas en il sectur dal traffic public local: totalmain vegnan quai ad esser var 22,5 milliuns francs per l'onn 2005. 
La viafier retica, il servetsch d'autos da posta dal Grischun ed il bus da la citad da Cuira SA retschaivan ensemen var 20 milliuns francs. 
Il chantun resguarda cun la contribuziun 2005 nov interpresas da transport. 
- Vischnanca da Tavau: Il chantun sustegna fin l'onn 2008 il project "scienza Tavau" cun 300'000 francs. A Tavau duain uschia vegnir coordinadas optimalmain las activitads da la savida, da la perscrutaziun e da la furmaziun en ils secturs da la furmaziun, da la perscrutaziun e dal turissem. - Promoziun dal sport: 43 federaziuns ed organisaziuns da sport survegnan quest onn totalmain var 675'000 francs dal fond da sport. 
- Protecziun da la cuntrada e da la natira: Per la protecziun ed il mantegniment da palids autas e palids planivas (mesiras da la protecziun da l'ambient) ha la regenza concedì var 53'000 francs per l'onn 2004. 
La confederaziun surpiglia en quest sectur var 86'000 francs. 
- Viafier retica: Sin las lingias d'Arosa, da l'Engiadina bassa e da la Surselva vegnan reparads ils viaducts da Farbtobel, Val Tasna e Lumpegna. Tranter Sassal ed Untersax sin la lingia d'Arosa vegn construida ina galaria cunter crappa. Ultra da quai acquista la VR differents vehichels da diesel e dus chars da crana. Per quai ha la regenza concedì contribuziuns d'investiziun da totalmain var 3,3 milliuns francs. La summa d'investiziuns totala importa var 18 milliuns francs. La confederaziun surpiglia da quai en tut ca. 11 milliuns francs. 
Projects da vias 
- Vicosoprano: La regenza ha approvà il project per construir ina insla da protecziun incl. per schlargiar la via chantunala sco er per la construcziun nova d'in passape da 60 meters a "Barga" e concedì per quai ina constribuziun da var 70'000 francs. 
Chaussas persunalas 
- Franz Bütler da Tusaun è vegnì elegì per il 1 da favrer 2005 tar l'uffizi dal servetsch social dal Grischun sco manader da la partiziun servetschs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.12.2004 
L'uffizi da polizia dal Grischun surpiglia l'uffizi da dretg civil 
Il 1. da schaner 2005 vegn schlià l'uffizi da dretg civil sco post da servetsch independent ed integrà da nov - sco partiziun cun in champ d'incumbensas midà levamain - en l'uffizi da polizia dal Grischun. 
En consequenza da questa nova subordinaziun sa cloma il post da servetsch a partir dal 1. da schaner 2005 "uffizi da fatgs da polizia e da dretg civil". 
La nova partiziun vegn manada da dunna lic. iur. Claudia Röthlisberger-Semadeni, sia substituta è dunna lic. iur. Regina Just Brodbeck. 
La reorganisaziun en il departament da giustia, polizia e sanitad dal Grischun succeda a medem temp sco la retratga da lic. iur. A. Mattmann che va en pensiun per motivs da vegliadetgna. 
El ha lavurà durant 37 onns per il chantun Grischun ed è - sco ultim - stà directur da l'uffizi da dretg civil. 
L'uffizi da fatgs da polizia e da dretg civil na surpiglia betg tut las incumbensas che l'uffizi da dretg civil aveva fin uss. 
La surveglianza da fundaziuns vegn attribuida da nov a l'administraziun da finanzas en il departament da finanzas e militar. 
La cussegliaziun giuridica da las autoritads tutelaras tras il chantun vegn smessa, cunquai ch'ils fatgs tutelars tutgan - tenor la lescha introductiva tar il cudesch civil svizzer - al champ da cumpetenza dals circuls, e quai tant en reguard giuridic sco er organisatori. 
Gremi: departament da giustia, polizia e sanitad 
Funtauna: rg departament da giustia, polizia e sanitad 
Data: 29.12.2004 
La lescha da vischnancas dal chantun Grischun vegn revedida suenter 30 onns 
La revisiun da la lescha da vischnancas dal chantun Grischun va en consultaziun. 
Las novaziuns las pli impurtantas èn tranter auter: 
- il champ d'applicaziun e l'intent da la lescha, l'autonomia communala e las incumbensas da las vischnancas, 
- la cumposiziun da la suprastanza communala, 
- la contabilitad da las vischnancas, 
- la collavuraziun intercommunala, 
- la fusiun da vischnancas e 
- la surveglianza da la regenza. 
Il motiv principal per questa revisiun parziala èn las directivas da la nova constituziun chantunala davart la classificaziun dal chantun ("vischnancas e collavuraziun intercommunala" resp. "circuls, districts e corporaziuns regiunalas"); la lescha da vischnancas revedida creescha la basa per la reorganisaziun da las corporaziuns regiunalas e per la fusiun da vischnancs. 
Ultra da quai vegnan proponidas ulteriuras midadas ch'èn resultadas spezialmain da la pratica. 
La lescha da vischnancas dal chantun Grischun ch'è valaivla oz datescha da l'onn 1974. 
La consultaziun dura fin la fin da mars 2005. 
Ils documents da consultaziun pon vegnir consultads sut www.div.gr.ch > Mitteilungen und Projekte > Projekte. 
Vischnancas dal Grischun: la voluntad da fusiunar vegn remunerada en l'avegnir 
Cun la revisiun da la lescha davart la gulivaziun da finanzas intercommunala vul la regenza rinforzar en duas etappas l'attractivitad da fusiunar vischnancas . 
Il rapport correspundent davart la revisiun parziala da la "lescha davart la gulivaziun da finanzas intercommunala e da la promoziun da fusiuns da vischnancas" ha ella ussa tramess en consultaziun. 
En in emprim pass propona la regenza in nov modell per la gulivaziun da la forza fiscala ed ina nova regulaziun en connex cun la resalva persunala per contribuziuns ad ovras publicas. 
Il nov modell per la gulivaziun da la forza fiscala prevesa da garantir a tut las vischnancas ina gulivaziun minimala da la forza fiscala; questa contribuziun da basa importa independentamain dal dumber d'abitantas e d'abitants 55 fin 60 pertschient da la media chantunala. 
Per vischnancas cun passa 300 abitantas ed abitants po la forza fiscala relativa vegnir gulivada supplementarmain sin 75 fin 100 pertschient da la media chantunala; per vischnancas cun damain che 300 abitantas ed abitants vegn quest import percunter reducì. 
Per vischnancas fusiunadas vegn ultra da quai schluccada la limita d'abitantas e d'abitants da 300 persunas per in termin transitori da 20 onns. 
Da nov na duai la resalva persunala per contribuziuns ad ovras publicas betg pli esser dependenta dal dumber d'abitantas e d'abitants (400 francs per persuna), mabain importar en general 100'000 francs. 
Quest import correspunda ad ina vischnanca da 250 abitantas ed abitants. 
La consultaziun dal rapport dura fin la fin da mars 2005. 
Ils documents da consultaziun pon vegnir consultads sut www.div.gr.ch > Mitteilungen und Projekte > Projekte. 
Chaussas persunalas 
- David Willi da Cuira è vegnì elegì per il 1. da matg 2005 sco inquisitur tar la procura publica dal Grischnun. 
Per la fin da l'onn 
La regenza grischuna ha fatg 44 sesidas durant l'onn 2004. 
Il presidi da la regenza surpiglia a partir dal 1. da schaner 2005 Eveline Widmer-Schlumpf, scheffa dal departament da finanzas e militar. 
La regenza giavischa a tut las burgaisas ed a tut ils burgais per la fin da l'onn tut il bun, speranza e prosperitad. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.12.2004 
Elegì ina dunna responsabla per il marketing da la cultura 
Charlotte Schütt è la nov elegida responsabla per il marketing da la cultura tar l'uffizi da cultura. 
En il center da sia lavur stattan la planisaziun e la realisaziun dal punct central da svilup "commerzialisaziun da la cultura" che la regenza ha concludì. 
Qua duai vegnir furmada tranter auter ina sutmarca da "grischun" specifica per la cultura e creads chanals per la derasaziun intenziunada d'activitads culturalas en il Grischun. 
Il medem mument sustegna Charlotte Schütt ils trais museums chantunals en lur lavur areguard il marketing e las relaziuns publicas. 
Charlotte Schütt (47) è geografa e museologa diplomada ed ha experientschas multifaras en differents secturs da la cultura che la qualifitgeschan en moda optimala per la nova plazza. 
Ses emprims merits ha ella gudagnà tar il museum al liber a Ballenberg, nua ch'ella ha collavurà durant in temp da svilup fitg intensiv a projects ils pli differents sco exposiziuns, publicaziuns, concepziuns e realisaziuns d'occurrenzas. 
A partir dal 1989 ha lavurà Charlotte Schütt tar il center svizzer da film (oz "swiss films"), in post da promoziun per il film svizzer en Svizra ed a l'exteriur. 
Qua ha ella gia rimnà experientschas cun il marketing da cultura ed è stada participada essenzialmain a divers novs projects, tranter auter al premi da film svizzer. 
Dapi stgars quatter onns maina ella il "Mühlerama" a Turitg, in museum stimà d'in grond circul da la populaziun. 
Dapi la fin dals onns 80 è Charlotte Schütt colliada stretgamain cun il Grischun ed enconuscha bain il chantun e sia cultura. 
Ella ha abità ditg a Malans ed a Cuira ed è s'engaschada durant quest temp en differentas uniuns culturalas. 
Uschia ha ella fundà tranter auter il secretariat da l'associaziun dals museums grischuns. 
Da quell'associaziun è ella anc adina vicepresidenta. 
Persuna che dat infurmaziuns 
Flavia Kippele, manadra da l'uffizi da cultura, tel. 081 257 27 17 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 07.01.2005 
Terratrembel submarin en l'Asia dal sid: Il chantun Grischun fa ina donaziun da 150'000 francs scosegn da cumpassiun e da solidaritad 
La regenza è consternada pervi da la gronda dolur che la terribla inundaziun ha chaschunà en l'Asia dal sid. 
Ultra dals pajais situads a l'Ocean ind ch'èn pertutgads il pli fitg han er blers pajais europeics - tranter quels er la Svizra - da cumplanscher victimas. 
La regenza parta la dolur cun las confamigliaras e cun ils confamigliars ed als exprima sia sincera condolientscha. 
Sco segn da cumpassiun e da solidaritad ha la regenza concludì da consegnar 50'000 francs a la crusch cotschna svizra e 100'000 francs a l'acziun da collecta da la chadaina da fortuna. 
Quests meds duain vegnir utilisads a curta vista per l'agid d'urgenza necessari, dentant er a lunga vista per la reconstrucziun dals territoris pertutgads sco er per ulteriurs projects urgents. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.01.2005 
La regenza deliberescha il concept general "rumantsch grischun en scola" 
La regenza ha deliberà la fin da l'onn 2004 il concept general "rumantsch grischun en scola". 
Sco "CR da referenza" per l'ulteriur svilup en il sectur dal rumantsch grischun en scola declera il conclus da la regenza intenziunadamain bler en moda detagliada: en ina part introductiva vegn guardà enavos sin il svilup da la lingua da standard rumantscha dal cumenzament. 
En il segund chapitel vegn declerà il svilup a partir da la sessiun d'avust 2003 (decisiun concernent ils meds d'instrucziun dal cussegl grond sco er incumbensa Farrér) fin a la preschentaziun da la proposta da la gruppa da lavur dal DECA l'october 2004. 
Il terz chapitel tematisescha las opiniuns ch'èn vegnidas inoltradas l'october ed il november davart quest sboz. 
Il quart chapitel è il chapitel central. 
La basa per il quart chapitel furma la proposta ch'è vegnida preschentada l'october 2004 da la gruppa da lavur. 
Las midadas essenzialas ch'en vegnidas fatgas sin basa da las opiniuns entradas pertutgan ils suandants secturs: 
- En il concept general deliberà na vegn betg pli tematisà d'introducir il rumantsch grischun sco lingua pledada en singulas lecziuns (sco che quai è vegnì proponì dal sboz sut il titel "RG activ 2"). 
- Las numerusas pussaivladads da las vischnancas concernent il termin da partenza da l'introducziun èn anc vegnidas extendidas. 
Uschia na pon per exempel vischnancas da pionier betg mo cumenzar cun il "RG activ" dal 2007/08, mabain er en ils onns suandants. 
- En il sectur da la furmaziun supplementara èn previs - suenter la scolaziun fundamentala - differents curs d'approfundaziun. 
Cun quai vegn reagì sin la crititga dal temp da scolaziun, per il qual i saja stà previs in temp memia stgars en il sboz. 
- En il rom da la "lescha federala davart agids finanzials per mantegnair e promover la lingua e cultura rumantscha e taliana" vegnan dumandads agids finanzials federals per ils custs dal project. 
- Pervi da la situaziun giuridica actuala duain succeder ils pass d'introducziun dals proxims var diesch onns exclusivamain en las vischnancas che giavischan quai explicitamain. 
Per ils onns 2008/2009 garantescha la regenza ina procedura da mediaziun. 
La finamira da la mediaziun è da confermar la chapientscha vicendaivla da tut las perunas pertutgadas e da chattar ina soluziun en enclegientscha. 
Suenter ston vegnir examinadas ed eventualmain exequidas eventualas adattaziuns dal dretg. 
Dal conclus da la regenza pon ins prender invista en furma integrala sin la homepage www.rumantsch-grischun.ch. 
Gremi: regenza 
Funtauna: rg departament d'educaziun, cultura e protecziun da l'ambient 
Data: 12.01.2005 
La lescha davart il dretg da burgais vegn deliberada per la consultaziun 
La regenza deliberescha per la consultaziun la revisiun totala da la lescha davart il dretg da burgais. 
Il sboz da la lescha qua avant maun cumpiglia centralmain ils suandants champs da regulaziun: 
- taxas da natiralisaziun, 
- attenziun giuridica en la procedura da natiralisaziun, 
- protecziun da datas, 
- meds legals cunter decisiuns da natiralisaziun, 
- premissas da qualificaziun, 
- necessitad dal domicil e termins da domicil, 
- renunzia a la perdita legala dal dretg da burgais tar la natiralisaziun e 
- renatiralisaziun. 
Il medem mument tegna la revisiun totala da la lescha chantunala davart il dretg da burgais qua avant maun quint da las novaziuns da la giurisdicziun e da la pratica giuridica actuala. 
Dals documents da consultaziun pon ins prender invista a partir da glindesdi, ils 17 da schaner, sut www.jpsdgr.ch. 
L'examen da qualificaziun per chatschaduras e chatschadurs vegn adattà 
La revisiun parziala da l'ordinaziun davart l'examen da qualificaziun per chatschaduras e chatschadurs vegn approvada da la regenza. 
Da princip cuntegna l'examen d'armas e da tir da nov in examen d'armas teoretic ed in examen pratic davart la manipulaziun da l'arma e da tir. 
En quest connex na vegn l'examen teoretic betg pli fatg a bucca, mabain da nov en scrit ed en moda separada da l'examen pratic davart la manipulaziun da l'arma e da tir. 
Il decurs da l'examen concepì da nov dat al chantun la pussaivladad d'al manar tras en moda pli effizienta e porscha er avantatgs a las candidatas ed als candidats. 
Las novas regulaziuns valan a partir dal 1. da favrer 2005. 
Questa revisiun è ina mesira dal project concernent l'examinaziun da las structuras e da las prestaziuns per sanar las finanzas dal chantun. 
Cun il conclus dal cussegl grond èn vegnids scursanids ils meds finanzials ch'èn stads a disposiziuns enfin ussa a la polizia chantunala ed a l'uffizi da chatscha e pestga per far l'examen. 
Da vischnancas e regiuns 
- Valendau: Per averturas, rempars e reorganisaziuns da la producziun forestala ed agricula ha la regenza approvà ina contribuziun chantunala da ca. 180'000 francs. - Vischnanca da Farera: Per l'avertura dal guaud "Plan Davains" deliberescha la regenza contribuziuns chantunalas da ca. 380'000 francs. - Filisur: Per il project integral "Jenisberg" approvescha la regenza contribuziuns chantunalas da ca. 555'000 francs per averturas e per segiradas cunter crudada da crappa. - Rossa: Per l'avertura dal guaud "Sespet" deliberescha la regenza contribuziuns chantunalas da ca. 290'000 francs. 
Contribuziuns chantunalas a differentas instituziuns 
- Fond da sport: La regenza deliberescha totalmain 380'000 francs dal fond da sport. 
Las contribuziuns van a la federaziun grischuna da ciclissem per la fundaziun dal team da mountainbike dal Grischun, a favur da l'onn internaziunal dal sport e da l'educaziun sportiva 2005 per activitads en il Grischun e per l'amplificaziun dal project "SPORT Kids". 
- Contribuziuns culturalas: La regenza approvescha 50'000 francs per la promoziun da la cultura. 
Las contribuziuns vegnan concedidas al circus d'uffants Lollypop ed al teater da figuras Arcas. 
- SvizraMobila: Per il project SvizraMobila garantescha la regenza ina contribuziun totala da 300'000 francs per la durada da tschintg onns. 
Il project cuntegna principalmain la signalisaziun e la commerzialisaziun da rutas da velo e da viandar sco er trajects da mountainbike, skating e canu en tut la Svizra. 
- Tumein-Trin Mulin: Per sanar la punt dal Lavoitobel approvescha la regenza 190'000 francs. - Versomi: La regenza approvescha ca. 170'000 francs per construir ina fermada da bus cun ina plazza da volver. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.01.2005 
Taglias communalas e taglias da baselgia: Ina nova lescha stgaffescha ina clera basa 
La nova lescha davart las taglias communalas e davart las taglias da baselgia va en consultaziun. 
La lescha furma la basa futura per las vischnancas politicas sco er per las baselgias chantunalas e per lur cumins-baselgia per incassar taglias. 
Ultra da quai vul la lescha unifitgar e simplifitgar las taglias communalas e reglar las cumpetenzas en moda pli clera. 
A las vischnancas ed a las baselgias vegn concedì er en l'avegnir ina suveranitad fiscala en la dimensiun d'enfin ussa. 
Ils singuls tips da taglia na vegnan però betg pli reglads exclusivamain en il dretg communal. 
Nua ch'i para d'esser raschunaivel vegnan las regulaziuns legalas unifitgadas en la nova lescha chantunala. 
Il departament da finanzas na propona qua betg ina soluziun generala. 
Anzi, tut tenor il tip da taglia ed a norma da la pratica vertenta duain vegnir prendidas differentas regulaziuns: 
- Nua che las regulaziuns communalas èn unifitgadas gia oz, sco per exempel tar la taglia sin las entradas e sin la facultad u tar la taglia sin il gudogn tras la vendita da bains immobigliars, duai er succeder giuridicamain in'unificaziun ed in'adattaziun a las taglias chantunalas. 
Facticamain vegn qua tras surpigliada la pratica vertenta e reglada en moda giuridicamain clera. 
- Nua che las regulaziuns en las vischnancas èn per gronda part gia oz las medemas, ma nua ch'i na dat nagin sforz factic per in'unificaziun, sco tar la taglia sin immobiglias, vegnan messas en discussiun duas soluziuns: D'ina vart ina regulaziun unitara e definitiva en il dretg chantunal, da l'autra vart ina soluziun en la lescha communala da taglia respectiva. 
La decisiun definitiva duai pir vegnir prendida suenter l'evaluaziun da las consultaziuns. 
- Tar dumondas giuridicas difficilas, nua ch'igl existan actualmain differentas regulaziuns, sco per exempel tar la taglia sin midada da maun, duai il dretg chantunal cuntegnair ina regulaziun definitiva; las vischnancas pon mo pli fixar la tariffa da taglia. 
Uschia pon vegnir augmentadas la cumpetenza da taxaziun e la segirezza giuridica. 
- Taglias ch'èn concepidas en moda fitg differenta da vischnanca a vischnanca, sco per exempel las taxas da cura e las contribuziuns per promover il turissem, duain er en l'avegnir vegnir regladas en las leschas communalas da taglia e vegnir taxadas ed incassadas da las autoritads communalas. 
Fin ussa era la suveranitad fiscala da las vischnancas politicas sco er da las baselgias chantunalas e da lur cumins-baselgia fixada en la constituziun chantunala. 
Sco consequenza da la nova constituziun chantunala sto la suveranitad fiscala da questas corporaziuns vegnir reglada en ina lescha chantunala. 
La consultaziun dura fin la fin d'avrigl 2005. 
Ils documents da consultaziun pon vegnir consultads sut www.stv.gr.ch. 
Taxa da CO2: La regenza propona ina cumbinaziun cun il rap da clima 
La regenza sustegna da princip l'introducziun d'ina taxa da CO2 sin combustibels fossils. 
Senza ulteriuras mesiras na sa laschan las finamiras da la lescha federala davart la reducziun da las emissiuns da CO2 dentant betg cuntanscher fin l'onn 2010. 
La regenza grischuna propona pervi da quai d'introducir ina taxa da CO2 sin combustibels fossils da nov raps per liter ed il medem mument in uschenumnà rap da clima dad 1,6 raps per liter sin carburants. 
En quest connex duai ina gronda part da las entradas pudair vegnir duvrada per mesiras da spargnar energia vi d'edifizis en il chantun. 
Uschia sa lascha garantir l'effect principal da las mesiras en Svizra. 
Mo cun questa cumbinaziun sa laschian cuntanscher realisticamain las finamiras fixadas per reducir la grevezza per il clima, scriva la regenza grischuna en sia consultaziun al departament federal per ambient, traffic, energia e communicaziun. 
Autras variantas u soluziuns cumbinadas cun taxas da CO2 e cun il rap da clima da differenta grondezza refusescha ella. 
La confederaziun aveva proponì totalmain quatter variantas. 
Tar la decisiun definitiva davart las variantas na dastgan tenor l'avis da la regenza però betg mo ils aspects da l'ambient giugar ina rolla. 
Anzi, i duain er vegnir integrads aspects da la politica d'economia e da finanzas, da la politica regiunala e da la politica sociala. 
La regenza ha survegnì l'impressiun che la confederaziun sa concentreschia plainamain sin la taxa da CO2 e che las variantas cun il rap da clima vegnian resguardadas sco pur "exercizi". 
Ultra da quai punctuescha ella che tut las mesiras hajan cleramain er consequenzas finanzialas per ils chantuns; ils chantuns èn participads cun almain dudesch pertschient al retgav da la taglia sin il petroli per il quint da las vias. 
Ina perdita d'entradas correspundenta na fiss betg supportabla. 
Tranter 1990 e 2010 prevesa la lescha federala da reducir l'emissiun da CO2 en Svizra per quatter milliuns tonnas per onn. 
Actualmain mancan circa 2,6 milliuns tonnas per onn areguard questa finamira. 
La revisiun da la lescha davart la taglia sin il petroli va sur las lattas or 
A partir dal 2007 duain ils carburants da materias primas regenerablas vegnir deliberads da la taglia sin il petroli e promovids. 
Il medem mument duai vegnir sbassada per 40 raps per liter equivalent da benzin la taxaziun da gas natiral e da gas liquid che vegnan duvrads sco carburants. 
Las entradas pli pitschnas duain vegnir cumpensadas cumplainamain d'ina taxaziun pli auta dal benzin. 
Ultra da quai duai biogas vegnir deliberà dal tuttafatg da la taglia. 
La regenza grischuna beneventeschia da princip la direcziun, da distgargiar fiscalmain quests carburants cumpareglià cun benzin e diesel, scriva ella en sia consultaziun a la direcziun generala da duana. 
40 raps per liter equivalent da benzin èn dentant ina distgargia sproporziunada dal gas natiral e dal gas liquid betg regenerabel. 
L'augment dal pretsch da benzin a partir da l'onn 2007 respectivamain da l'onn 2010 è ultra da quai relativamain grond. 
A la fin sto la populaziun da las regiuns da muntogna er avair la schanza da pudair tancar en la regiun quests carburants alternativs e pli bunmartgads. 
Uschiglio vegness ella pertutgada bler pli ferm dal pretsch da benzin pli aut. 
Concludì ils princips da la repartiziun dal contingent 2005 per la cumpra da bains immobigliars 
La regenza ha concludì ils princips per la repartiziun dal contingent per l'onn 2005 ed ha approvà las quotas da las vischnancas per la cumpra da bains immobigliars tras persunas a l'exteriur. 
Per l'onn 2005 stattan a disposiziun al chantun Grischun sco enfin uss totalmain 270 contingents per surbajegiadas cumplettas e per objects singuls. 
Ulteriuras consultaziuns a la confederaziun 
- Institut svizzer da la proprietad intellectuala: La regenza grischuna sustegna las adattaziuns da la lescha davart ils dretgs d'autur. 
La finamira da la revisiun parziala è da proteger commensuradamain ovras litteraras, art, cudeschs, registraziuns sonoras u emissiuns er en l'epoca da la tecnologia digitala. 
Da vischnancas e regiuns 
- Novs statuts d'organisaziun: La regenza ha approvà il nov statut d'organisaziun da la corporaziun da vischnancas per la chasa da persunas attempadas e da tgira "Lindenhof" cun sedia a Churwalden sco er tal da la "azienda forestale e lavori pubblici Sottoporta" da las vischnancas da Bondo, Castasegna e Soglio. 
- Arosa, San Vittore e Vicosoprano: Las constituziuns communalas revedidas parzialmain èn vegnidas approvadas. Il motiv per la revisiun parziala ad Arosa è stà il midament da la Arosa Energie AG en in institut autonom da dretg public. A San Vittore vegn abolì il termin da carenza da trais mais per exequir il dretg da votar e d'eleger da las persunas domiciliadas ed a Vicosoprano è vegnida fixada la perioda d'uffizi dal cussegl communal sin trais onns; las commembras ed ils commembers pon vegnir reelegids duas giadas. 
- Seglias: Il tempo sin la via da la Tumleastga vegn reducì da 60 km/h a "50 - limita generala" da la fin dal center dal vitg fin tar la punt da l'Alvra. 
- S. Martin, Buseno: Las leschas communalas da taglia revedidas parzialmain èn vegnidas approvadas. 
- S. Martin: La nova constituziun communala è vegnida approvada. Contribuziuns chantunalas a differentas instituziuns 
- Caritas Svizra: La regenza ha deliberà 9000 francs per il project d'integraziun "intermediaziun d'interpretas e d'interprets en il chantun Grischun". 
Uschia vegn sustegnì in post d'intermediaziun che intermediescha interpretas u interprets oravant tut per spezialistas u per spezialists u per organisaziuns spezialisadas en il chantun Grischun. 
- Promoziun da la cultura: La regenza ha approvà 15'000 francs per la publicaziun da la lavur dad Aluis Maissen, Rabius "Das Veltlin und die Grafschaften Chiavenna und Bormio - Heraldische Dokumentation der Bündner Herrschaft 1512-1797". 
Chanzlia chantunala dal Grischun 
Gremi: Regenza 
Funtauna: rg chanzlia chantunala dal Grischun 
Data: 20.01.2005 
Dretgs dal pievel: ina renovaziun totala per la debatta parlamentara 
La "lescha davart ils dretgs politics en il chantun Grischun" vegn suttamessa en furma totalmain renovada al parlament. 
La regenza ha deliberà la missiva correspundenta. 
Il cussegl grond vegn a debattar il zercladur 2005 tranter auter davart la promoziun da partidas, davart l'armonisaziun dals termins d'elecziun e davart la renunzia a la "maioritad grischuna". 
Plinavant regla la nova "lescha davart ils dretgs politics" er la procedura concernent la verificaziun dal scrutini tar elecziuns e tar votaziuns sco er ils motivs per in'eventuala liberaziun da l'uffizi da commembras e da commembers d'autoritads. 
La regulaziun vertenta datescha da l'onn 1962. 
Tras la nova constituziun chantunala è ina revisiun totala da la lescha vertenta stada indispensabla. - Finanziaziun da las partidas: La partidas politicas duain pudair vegnir sustegnidas dal chantun cun contribuziuns directas. 
Quai premetta dentant che la partida saja sa participada a las duas ultimas elecziuns dal cussegl grond en almain trais circuls electorals ed haja cuntanschì mintga giada almain in mandat dal cussegl grond. 
Concretamain prevesa la regenza d'impunder 2000 francs per onn per commembra resp. commember dal cussegl grond. 
Per quest intent ston questas partidas preschentar lur quints annuals al parlament. 
- Termins d'elecziun: Fin uss èn il cussegl naziunal, il cussegl dals chantuns sco er il cussegl grond ed il cussegl guvernativ vegnids elegids a differentas dumengias. 
Perquai ch'il cussegl grond dal Grischun vegn da nov elegì per quatter onns empè da trais onns, pon las duas autoritads politicas chantunalas superiuras vegnir tschernidas la medema dumengia dals mais da matg u da zercladur, l'emprima giada l'onn 2006. 
Da nov duain plinavant mintgamai er las elecziuns dal cussegl dals chantuns e dal cussegl naziunal avair lieu il medem di vers la fin d'october. 
L'emprima elecziun communabla da las represchentantas e dals represchentants dal Grischun per las chombras federalas duai avair lieu l'onn 2007. 
- Maioritad absoluta: La "maioritad grischuna" - in unicat en Svizra - chaschuna regularmain in segund scrutini. 
Da nov duai la maioritad absoluta vegnir fixada tenor l'uschenumnada "metoda da calculaziun turitgaisa": tenor quella vegn il dumber total da tut las vuschs valaivlas per candidatas e candidats dividì tras il dubel dumber dals posts libers; la proxima cifra entira pli auta è la maioritad absoluta. 
Questa furmla po vegnir applitgada per tut las elecziuns da maiorz sin tut ils plauns statals. 
- Verificaziun dal scrutini: La nova lescha davart ils dretgs politics fixescha uss er cleras reglas, cura ch'ina verificaziun dal scrutini sto succeder uffizialmain. 
Numnadamain alura, sche la differenza dal resultat total provisori eruì importa main che 0,3 pertschient da las vuschs valaivlas consegnadas. 
- Liberaziun da l'uffizi: Commembras e commembras da la regenza e dal cussegl grond duain da nov pudair vegnir liberads da lur uffizi sut tschertas circumstanzas. 
L'instanza cumpetenta per quest intent è il cussegl grond. 
Ils motivs per ina liberaziun da l'uffizi - violaziun da l'obligaziun d'uffizi, inabilitad d'uffizi e crim - èn formulads uschia, che revocaziuns per motivs politics vegnan evitadas. 
Consultaziuns a la confederaziun 
- Uffizi federal da giustia - conclus federal davart l'approvaziun da la convenziun da Den Haag concernent la lescha applitgabla per trusts e lur renconuschientscha: La regenza grischuna beneventa il sboz preliminar dal conclus federal ed il proceder tschernì. 
Uschia vegn meglierada la segirezza giuridica en spezial areguard la lescha applitgabla, quai che rinforza la finala la plazza da finanzas svizra. 
- Stussavgia: Per sanar l'implant da sport al liber ha la regenza garantì ina contribuziun chantunala dad 88'000 francs. Antönien: Il pais maximal sin la via da colliaziun è da nov vegnida augmentada per tschintg tonnas a 18 tonnas. - Malans: La regenza ha approvà la nova constituziun communala. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.01.2005 
La regenza crititgescha il concept da staziunament da l'armada 
Tenor il concept da la confederaziun duain las plazzas d'armas e da tir en il Grischun vegnir utilisadas vinavant. 
Per part è er planisà in augment da l'occupaziun. 
Il medem mument prevesa il concept da staziunament però d'endrizzar ils centers d'infrastructura e da logistica lunsch davent dal Grischun. 
L'arsenal da Cuira cun ses lavuratoris e cun il manaschi da garascha duai facticamain vegnir abolì. 
Cun quai n'è la regenza dentant betg perencletga. 
L'economisaziun da material e l'infrastructura per mantegnair, reparar e remplazzar utensils, vehichels ed equipament duain esser uschè damanaivlas sco pussaivel al lieu d'acziun. 
Mo uschia sa laschia garantir in'acziun sperta e senza incaps da las truppas e dal material e sa laschian reducir transports che custan temp e transfers nunproductivs, scriva la regenza en sia posiziun al departament federal da defensiun, protecziun da la populaziun e sport (DDPS). 
La regenza grischuna dubitescha che quest concept tegnia propi pitg a ponderaziuns da l'economia da manaschi - sco ch'il DDPS ha punctuà diversas giadas; ed ella crititgescha che las calculaziuns da model da l'economia da manaschi davart il nov concept da staziunament da l'armada na sajan mai stattas a disposiziun als chantuns. 
Il Grischun posseda senza dubi diversas plazzas d'armas e da tir fitg adattadas che vegnan er utilisadas vinavant. 
Correspundentamain han ins pudì spetgar che l'infrastructura e la logistica correspudenta restia en noss chantun. 
La regenza propona perquai, ch'il Grischun survegnia in center d'infrastructura u che almain sia direcziun cun ina part dal center vegnia domicilià en il Grischun. 
Il chantun Grischun ha stuì acceptar ils ultims onns ina perdita sproporziunala da plazzas da lavur en l'armada. 
Dapi l'onn 1995 èn idas a perder 77 plazzas da lavur; ussa duain vegnir reducidas oravant tut a Cuira ulteriuras 60 plazzas. 
La regenza spetga er en quest reguard in'examinaziun dal concept da staziunament. 
Per l'acceptanza da plazzas da tir èsi impurtant ch'er in dumber da plazzas da lavur colliadas cun quellas saja avant maun al lieu. 
Post da polizia a San Murezzan: cumpra da las localitads 
La regenza propona al cussegl grond da cumprar las localitads da la polizia chantunala grischuna vi da la via Grevas a San Murezzan. 
Ella ha deliberà la missiva correspundenta. 
Pretsch: 3.1 milliuns francs. 
La cumpra dal plaun è objectivamain raschunaivla e finanzialmain interessanta. 
Uschia sa laschan spargnar - fin tar la perioda da locaziun ch'è vegnida fixada oriundamain fin l'onn 2023 - circa 25'000 fracs per onn ed alura passa 40'000 francs per onn. 
Il cussegl grond vegn a tractar la missiva il zercladur u l'avust. 
Il conclus da credit è suttamess al referendum facultativ. 
Dapi l'onn 2003 è il post da polizia da San Murezza domicilià a la via Grevas. 
Actualmain fan diesch polizistas e polizists lur servetsch en quel vitg da l'Engiadin'auta. 
En cas d'occurrenzas spezialas pon vegnir endrizzadas fin 16 plazzas da lavur. 
Per futurs basegns da spazi èn schizunt avant maun reservas adequatas. 
La situaziun dal post da polizia è plinavant ideala. 
Gea als examens da maturitad a la scola svizra a Milaun 
La regenza grischuna renconuscha ils attestats da maturitad da la scola svizra a Milaun. 
Il medem mument propona ella che er la cumissiun svizra da maturitad renconuschia quels attestats. 
Uschia pon las maturandas ed ils maturands far lur examens a Milaun e na ston betg pli vegnir a Cuira per quai. 
Uffizi da fatgs da polizia e da dretg civil: Las leschas adattadas èn vegnidas messas en vigur 
Ils 26 da schaner è scadì il termin da referendum per la revisiun parziala da la lescha introductiva tar il cudesch civil svizzer, per la lescha introductiva tar il dretg d'obligaziuns svizzer e per la lescha davart la prevenziun professiunala senza ch'i saja vegnì profità d'el; la regenza ha ussa mess en vigur quests trais relaschs retroactivamain per il 1. da schaner 2005. 
Il medem mument èn vegnidas abolidas trais ordinaziuns: l'ordinaziun executiva davart il stadi civil, l'ordinaziun executiva tar il dretg d'obligaziuns svizzer e l'ordinaziun executiva davart la prevenziun professiunala. 
Questas adattaziuns èn stadas necessarias, perquai che l'uffizi da polizia e l'uffizi da dretg civil èn vegnids unids per il 1. da schaner 2005. 
Da vischnancas e regiuns 
- Cuira, Grono: La regenza ha approvà la constituziun da la citad revedida e la nova constituziun communala. 
Suenter las malauras dal november 2002 è il privel d'inundaziuns acut. Chaussas persunalas 
- Roger Danuser, Cuira, fin ussa schef da la secziun "human resources" en l'uffizi da persunal e d'organisaziun, è vegnì elegì sco manader da la partiziun "cussegliaziun e svilup dal persunal". 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.02.2005 
La CSF beneventa la cunvegna davart la coordinaziun e la concentraziun da la medischina fitg spezialisada 
A chaschun da sia radunanza plenara dal november ha la conferenza svizra da las directuras e dals directurs da sanitad deliberà la "cunvegna interchantunala davart la coordinaziun e la concentraziun da la medischina fitg spezialisada (CICCM)". 
En l'avegnir duai questa cunvegna pussibilitar ina planisaziun naziunala da la medischina fitg spezialisada e remplazzar las actualmain 26 planisaziuns chantunalas. 
La CICCM duai permetter che la populaziun svizra vegnia provedida cun medischina fitg spezialisada en moda pli effizienta e qualitativamain meglra. 
La procedura da ratificaziun en ils chantuns duai esser terminada fin la primavaira 2006. 
A chaschun da sia sesida dal schaner 2005 è la cumissiun per sanadad e fatgs socials dal cussegl grond (CSF), ensemen cun il cusseglier guvernativ Martin Schmid, tranter auter sa fatschentada cun la CICCM. 
En quest connex beneventa la cumissiun la CICCM sco in instrument che po meglierar tant la qualitad sco er la rentabilitad da las prestaziuns fitg spezialisadas ch'èn planisadas. 
Ella spera che la cunvegna vegnia er ratifitgada e realisada svelt da tut ils chantuns universitars. 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 03.02.2005 
Sessiun d'atun 2006 da las chombras federalas en il grischun: Organisaziun professiunala ed ospitalitad cordiala 
Dals 18 da settember fin ils 6 d'october 2006 ha lieu a Flem Laax Falera la sessiun d'atun da las chombras federalas. 
La regenza ha prendì enconuschientscha dal concept da temp ch'è vegnì preschentà dals servetschs dal parlament, ha engaschà l'organisaziun grischuna dal project ed ha fixà - or dal puntg da vista grischun - ils princips per realisar la sessiun. 
Sessiun da lavur cun in program supplementar 
Tenor l'avis da la regenza porscha la sessiun da las chombras federalas en il Grischun la pussaivladad da promover la chapientscha vicendaivla tranter las differentas regiuns e culturas da la Svizra. 
Quai duai vegnir pussibilità tras contacts directs da las commembras e dals commembers dal parlament cun la populaziun indigena e cun las autoritads. 
Occurrenzas e visitaziuns en il senn d'in program accumpagnant promovan la cuntraversa concreta cun la lingua e cultura rumantscha sco er cun temas reals ch'èn impurtants per il Grischun. 
La sessiun d'ordaifer è ina sessiun normala da lavur che duai esser caracterisada d'in ambient da lavur agreabel e d'ina ospitalitad grischuna generusa. 
Realisaziun professiunala e ferma preschientscha dal rumantsch 
La regenza menziunescha che las commembras ed ils commembers da las chombras federalas vegnan en il Grischun per far lur lavur parlamentara. 
I duai vegnir organisà mo in dumber limità d'occurrenzas accumpagnantas cun duradas raschunaivlas sco er cun ina gronda valur d'experientscha. 
Per la realisaziun professiunala ensemen cun ils servetschs dal parlament a Berna èsi impurtant d'integrar al lieu tut las partenarias impurtantas e tut ils partenaris impurtants. 
La sessiun pussibilitescha en emprima lingia al chantun Grischun, a la regiun Surselva ed a las vischnancas da staziunament Flem Laax Falera da sa preschentar a las chombras federalas sco center da congress. 
Cun ina purschida d'emprima classa po la regiun da congress s'inscenar en moda positiva e cuntanscher ina valur agiuntada supplementara. 
La lingua e cultura rumantscha duai esser fitg preschenta. 
Questa preschientscha resulta dals contacts ordinaris da mintgadi sco er dad acziuns spezialas supplementaras. 
Il program accumpagnant garantescha pussaivladads da contactar er ils ulteriurs territoris linguistics en il chantun. 
Decurs da la sessiun e program accumpagnant 
La concepziun da la sessiun areguard il cuntegn ed areguard il temp correspunda principalmain al decurs normal d'ina sessiun a Berna. 
Il program accumpagnant pussaivel entaifer l'andament dal temp prevesa da princip ina festa d'avertura ed ina festa da finiziun sco er differentas scuntradas, occurrenzas culturalas e visitaziuns. 
Per quests eveniments è previsiblamain reservà mintgamai in mez di per emna. 
Il concept general per las occurrenzas uffizialas vegn fixà da la regenza. 
Occurrenzas supplementaras regiunalas u localas duain vegnir coordinadas da l'organisaziun grischuna dal project. 
Organisaziun grischuna dal project 
L'organisaziun generala dal project per realisar la sessiun d'atun 2006 en il territori linguistic rumantsch vegn fixada da la delegaziun administrativa da las chombras federalas. 
Ina part da questa organisaziun generala è l'organisaziun grischuna dal project ch'è vegnida nominada da la regenza. 
Ella cumpiglia ils ressorts infrastructura, logistica, segirezza e program accumpagnant. 
Integradas èn tut las persunas grischunas impurtantas en connex cun la sessiun d'ordaifer. 
Latiers tutgan - ultra dal park hotel Waldhaus e da l'arena da las Alps sco organisaturs per propi - las vischnancas da staziunament Flem Laax Falera, la corporaziun regiunala Surselva, la lia rumantscha e Grischun vacanzas. 
La direcziun da l'organisaziun grischuna dal project è chaussa dal chancelier. 
Ulteriur proceder 
A l'entschatta da mars 2005 approvescha la delegaziun administrativa da las chombras federalas l'organisaziun dal project ed il concept da temp per la sessiun. 
Il mars 2005 cumenza l'organisaziun grischuna dal project sia lavur. 
En l'emprima fasa vegnan elavurads principalmain concepts generals per la communicaziun e per il program accumpagnant sco er il preventiv general 2006. 
Concepts detagliads suondan en collavuraziun cun ils servetschs dal parlament da las chombras federalas a partir da l'atun 2005. 
Gremi: regenza 
Funtauna: rg chanzlia chantunala dal Grischun 
Data: 07.02.2005 
Chatscha auta grischuna: adattaziuns pussaivlas dal temp da chatscha 
Ils 9 da settember, sco emprim di da la chatscha auta grischuna, pudess prest vegnir remplazzà tras la data dals 5 u dals 2 da settember: tut tenor il resultat che las reacziuns sin questas propostas han, vegn la regenza ad anticipar il cumenzament da la chatscha. 
Per quest intent dat ella uss en consultaziun la revisiun parziala da la lescha chantunala da chatscha e da l'ordinaziun chantunala da chatscha. 
L'emprima proposta prevesa d'anticipar il cumenzament da la chatscha sin ils 5 da settember per evitar uschia ils conflicts cun la chalira dals tschiervs. 
Cun la segunda proposta prenda en mira la regenza ultra da quai er l'effizienza da la chatscha auta. 
Cun ina interrupziun da plirs dis da la chatscha - ins discurra d'almain trais dis successivs - pudess vegnir augmentada la bilantscha da prelevaziun ch'è dapi onns nauscha la segunda emna, e quai tras reducziuns durant ils davos dis da chatscha; il cumenzament da la chatscha è tar questa varianta ils 2 da settember. 
En domaduas variantas na duai la durada da la chatscha auta betg vegnir scursanida. 
Cun domaduas propostas duai la chatscha auta regulara finir en futur ils 26 da settember. 
Tenor la proposta da la regenza na vegn dentant betg tutgada la furma vertenta da la chatscha speziala per la regulaziun fina dals effectivs da tschiervs e da chavriels la fin d'atun. 
La lescha chantunala da chatscha e l'ordinaziun chantunala da chatscha duain dentant vegnir revedidas er en auters puncts, sco: 
- ils motivs per la refusa da la patenta da chatscha vegnan limitads a fatgs che stattan en in connex indirect u direct cun la chatscha; 
- la pussaivladad previsa fin uss da prolungar la chatscha auta u da la reprender suenter ina interrupziun, vegn laschada crudar; 
- cun eruir il retgav net dal regal da chatscha vegnan resguardadas er las prestaziuns da servetsch da l'administraziun da chatscha; 
- las chatschaduras ed ils chatschadurs vegnan obligads da regular lur armas mintgamai avant il cumenzament da la chatscha; 
- per chatschaduras e chatschadurs senza domicil en il chantun vegn fixada ina tariffa minimala ed ina tariffa maximala per las taxas per la patenta; 
- la vegliadetgna minimala per ir a chatscha vegn reducida a 19 onns e la vegliadetgna minimala per s'annunziar a l'examen da qualificaziun a 18 onns; e 
La consultaziun dura fin mez matg 2005. 
Ils documents da consultaziun pon vegnir consultads sut www.bvfd.gr.ch - Aktuell. 
Plazza d'ospitals da Cuira: la basa legala va en consultaziun 
Mez november 2004 ha la regenza decidì da bandunar il manaschi da l'ospital da la Crusch a Cuira e d'integrar las partiziuns da l'ospital da la Crusch en l'ospital chantunal a Cuira. 
L'ospital da dunnas Fontana duai per gronda part vegnir manà vinavant en la furma actuala. 
Plinavant duain fusiunar las duas fundaziuns purtadras da fin uss da l'ospital da la Crusch e da l'ospital chantunal ad ina suletta; l'ospital da dunnas duai finalmain vegnir excorporà da l'administraziun chantunala ed integrà en la nova fundaziun. 
Per realisar questa varianta sto uss vegnir creada la basa legala. 
La regenza ha dà en consultaziun la revisiun correspundenta da la lescha per promover la tgira da malsauns; la consultaziun dura fin ils 20 da mars 2005. 
Il cussegl grond duai alura tractar il project il mais d'avust. 
Ils documents da consultaziun pon vegnir consultads en l'internet sut www.jpsd.gr.ch. 
La realisaziun da "l'iniziativa dal pievel generala" è cumplitgada 
Ch'il sboz da la lescha federala davart la realisaziun da "l'iniziativa dal pievel generala" sco nov dretg dal pievel saja adattà, scriva la regenza en sia consultaziun a la chanzlia federala. 
Ma che la procedura saja cumplitgada e betg senz'auter chapaivla per la generalitad. 
Che la proposta da realisaziun saja acceptabla mo perquai ch'ella pertutga en spezial la lavur parlamentara. 
La regenza ha refusà cleramain la proposta da conceder il dretg, ultra da al comitè d'iniziativa er a las fracziuns da l'assamblea federala, d'inoltrar protestas al tribunal federal cunter ils relaschs da realisaziun tar ina "iniziativa dal pievel generala". 
Che las fracziuns possian numnadamain gia vegnir integradas a chaschun da la lavur parlamentara. 
Cun "l'iniziativa dal pievel generala" pon 100'000 Svizras e Svizzers incumbensar il parlament da midar la constituziun u leschas. 
Il parlament ha alura l'incumbensa da realisar materialmain las propostas sin il stgalim da la constituziun u d'ina lescha. 
Sch'el na resguarda betg il cuntegn e l'intent d'ina "iniziativa dal pievel generala" po vegnir recurrì tar il tribunal federal. 
Las votantas ed ils votants han concludì ils 9 da favrer 2003 da cumplettar ils dretgs dal pievel cun "l'iniziativa dal pievel generala". 
La regenza valitescha il sboz per ina revisiun da la legislaziun federala davart ils dretgs politics medemamain sco positiv. 
Cun ina tala revisiun vegnan simplifitgadas primarmain las elecziuns dal cussegl naziunal: da nov na duain las partidas betg pli stuair inoltrar suttascripziuns per lur glistas. 
Ultra da quai na duai betg pli dar sutcolliaziuns da glistas. 
Il levgiament en connex cun il quorum da suttascripziuns accepta la regenza grischuna dentant mo ensemen cun il scumond da sutcolliaziuns da glistas. 
Plinavant propona la chanzlia federala da dar la pussaivladad a las Svizras ed als Svizzers a l'exteriur da votar electronicamain per internet. 
Las votantas svizras ed ils votants svizzers a l'exteriur èn la gruppa en mira la pli avantagiusa per la votaziun electronica. 
Ch'els duajan perquai survegnir svelt questa pussaivladad, scriva la regenza. 
Martgà da lavur: la collavuraziun da las instituziuns vegn intensivada 
Cun ina contribuziun da garanzia dal fond per dischoccupads da maximalmain 710'000 francs per onn vul la regenza intensivar fin l'onn 2007 l'uschenumnada collavuraziun interinstituziunala CII. 
Qua sa tracti da projects d'occupaziun e da furmaziun supplementara per umans en situaziuns da vita difficilas, independentamain dal fatg, sch'els èn dischoccupads, sch'els vegnan sustegnids da l'uffizi dal servetsch social u sch'els sa chattan en la procedura da scleriment da la AI. 
En il rom da la CII coopereschan l'uffizi chantunal dal servetsch social, l'uffizi chantunal per la furmaziun professiunala, l'institut d'assicuranza sociala e l'uffizi chantunal per industria, mastergn e lavur. 
Ils projects da CII èn vegnids lantschads fin uss a Zuoz en Engiadina, a Tusaun en il Grischun central, a Trun en Surselva ed a Roveredo en la Val Mesauc. 
A Cuira è vegnì constituì ultra da quai in program spezial per la giuventetgna. 
Uschia stattan a disposiziun totalmain fin 90 plazzas d'occupaziun. 
Gea a la revisiun da la cunvegna interchantunala da diploms 
La cunvegna davart la renconuschientscha dals certificats da scolaziun chantunals vegn revedida. 
La regenza grischuna sustegna da princip las propostas da midadas. 
Quai vala spezialmain er per la proposta da crear ina basa legala per ina glista da quellas persunas d'instrucziun che na dastgan betg pli instruir suenter ina condemnaziun cun vigur legala. 
Che questa glista possia senz'auter esser in agid per proteger meglier ils uffants, scriva la regenza en sia posiziun a la conferenza svizra dals directurs chantunals da l'educaziun publica CDEP. 
Che questas indicaziuns respectivas dals chantuns a la CDEP stoppian esser fidadas; che per garantir quai stoppian vegnir cumenzadas las adattaziuns necessarias dal dretg en ils chantuns. 
- Fanas: La revisiun da la lescha communala da taglia entra uss en vigur; la regenza l'ha approvada. Projects da vias 
- Storta d'Araschgen / Cuira: La storta d'Araschgen vegn engrondida uschia, che en l'avegnir pon circular bus da fin 15 meters lunghezza. 
Per quest intent vegn spustada la via vers Planeiras sin ina lunghezza da var 200 meters per var diesch meters amunt. 
La regenza ha approvà il project. 
- Via da l'Engiadina / S-chanf-Brail: La punt sur il Valember vegn sanada per var 1,6 milliuns francs. 
- Via dal Partenz / Küblis: La galaria da la viafier retica sco sutpassadi da la via principala vegn remplazzada d'ina nova construcziun che custa var 1,1 milliuns francs. Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.02.2005 
Augment dal consum d'electricitad e producziun d'electricitad sut la media 
En l'onn idrologic 2003/2004 èn vegnidas consumadas en il Grischun 1816 milliuns uras kilowatt energia. 
En cumparegliaziun cun la perioda da l'onn passà è il consum s'augmentà per 1,9 pertschient. 
La producziun da forza electrica è stada durant la medema perioda cun 6978 milliuns uras kilowatt circa diesch pertschient sut la media da plirs onns. 
Las ovras electricas dal Grischun annunzian mintga onn lur consum e lur producziun da forza electrica a l'uffizi d'energia. 
La statistica ch'è vegnida fatga en quest connex dat per l'onn idrologic 2003/2004 (october 2003 fin settember 2004) ils suandants resultats: 
Augment dal consum d'electricitad 
Il consum da forza electrica da 1816 milliuns uras kilowatt è s'augmentà per 1,9 pertschient cumpareglià cun la perioda da l'onn passà (perioda precedenta 1783 milliuns kWh). 
Sch'ins guarda las singulas gruppas da consum ha importà l'augment da consum en il sectur da las chasadas, dal mastergn, da l'agricultura e da las prestaziuns da servetsch trais pertschient, da las viafiers (VR, VFF, viafier Matterhorn Gottard) mo in pertschient. 
Tar l'industria gronda è il consum d'energia sa reducì per ca. trais pertschient. 
Cumpareglià cun la perioda precedenta è il consum da forza electrica en Svizra er s'augmentà per 1,9 pertschient a 55'840 milliuns uras kilowatt (perioda precedenta 54'775 milliuns uras kilowatt). 
Uschia è vegnì cuntanschì in maximum en il Grischun ed er en Svizra. 
Reducziun da la producziun d'electricitad 
Pervi da la setgira da la perioda d'enviern è la producziun da forza electrica da las ovras idraulicas dal Grischun stada cun 6978 milliuns uras kilowatt (perioda precedenta 7862 milliuns uras kilowatt) 10,4 pertschient sut la media da blers onns. 
Las ovras idraulicas da la Svizra han producì en la medema perioda 34 056 milliuns uras kilowatt (38'313 milliuns uras kilowatt). 
La part dal Grischun da la producziun idraulica da forza electrica en Svizra ha importà 20,5 pertschient (20,5 pertschient) e 11,2 pertschient (11,7 pertschient) da l'entira producziun da forza electrica en Svizra. 
Remartga per las medias: 
Las graficas davart il consum e davart la producziun da forza electrica en il Grischun stattan a disposiziun sut www.energie.gr.ch - Statistik. 
Infurmaziun: 
- Johannes Bärtsch, uffizi d'energia dal Grischun, tel. 081 257 36 23 
Gremi: Uffizi d'energia 
Funtauna: rg uffizi d'energia 
Data: 11.02.2005 
Las mesiraziuns da radon per la classificaziun dal territori en il chantun èn terminadas 
Il laboratori chantunal ha terminà las mesiraziuns da radon per classifitgar mintga vischnanca en in uschenumnà "territori da radon" u en "nagin territori da radon". 
67 da las 208 vischnancas èn vegnidas classifitgadas sco "territori da radon". 
Concentraziuns grondas da radon en edifizis augmentan la ristga da survegnir cancer dal lom. 
Suenter il fimar è il radon la raschun la segund frequenta per cancer dal lom. 
Tranter 1993 e 2003 èn en mintga vischnanca dal chantun Grischun vegnids examinads sin radon 10 fin 20 edifizis d'abitar sco er tut las chasas da scola, tut las scolinas e tut las chasas communalas. 
Tar diesch pertschient da 4891 edifizis d'abitar examinads è la valur directiva da 400 Bq/m3 vegnida surpassada en il sectur d'abitar. 
La limita, q.v.d. ina concentraziun da passa 1000 Bq/m3, è vegnida surpassada tar trais pertschient dals edifizis d'abitar. 
Da las totalmain 412 chasas da scola e scolinas han nov pertschient gì ina concentraziun da gas da radon sur la valur directiva e trais pertschient ina tala sur la limita. 
Cumpareglià cun la media svizra è la chargia da radon cleramain pli gronda en il chantun Grischun. 
Bunamain in terz da las vischnancas èn "territori da radon" 
Las mesiraziuns han servì en emprima lingia ad attribuir las vischnancas als territoris cun ina concentraziun da gas da radon augmentada (territoris da radon). 
67 da las 208 vischnancas valan sco territori da radon. 
Sch'ins vul construir en in territori da radon, ston ins observar mesiras da protecziun spezialas. 
En cas da construcziuns novas èn sa cumprovadas tranter auter mesiras sco evitar da construir locals d'abitar e da trategniment che tutgan il terren, construir mirs externs ermetics per il plaun sutterran sco er tschitschar davent l'aria da terren sut il fundament. 
En cas da midadas da construcziun stattan en il center - ultra d'ina meglra isolaziun vers il terren - mesiras da ventilaziun sco allontanar il radon da l'intern da l'edifizi cun surpressiun, tschitschar davent il radon en il plaun sutterran sco er rimnar e deviar il radon dal terren sut e sper l'edifizi. 
Plinavant èn las mesiraziuns er vegnidas duvradas per tschertgar edifizis cun in surpassament da la limita e per rimnar experientschas cun la sanaziun da tals edifizis. 
En il rom d'exposiziuns e da dietas professiunalas èn possessuras e possessurs da chasas, abitantas ed abitants sco er spezialistas e spezialists da construcziun vegnids infurmads davart il problem da radon e davart las mesiras da protecziun correspundentas. 
La problematica dal radon vegn resguardada memia pauc 
Dapi che las mesiraziuns voluminusas en edifizis existents èn terminadas, vegnan ussa controlladas a maun d'emprovas da controlla construcziuns novas e midadas da construcziun. 
Ils emprims resultats respectivs na cuntentan betg e mussan che las patrunas ed ils patruns da construcziun e las architectas ed ils architects resguardan anc adina memia pauc il tema dal radon. 
Ultra da quai na po anc betg vegnir previs, co che tut ils edifizis, en ils quals la limita da radon vegn surpassada, pon vegnir chattads e sanads. 
Tenor stimaziuns approximativas ston ins far quint en il chantun Grischun cun in pèr tschient edifizis, en ils quals la limita è surpassada. 
Da quels enconuschan ins pir circa 190, e da quels èn vegnids sanads circa 20 pertschient. 
Radon è in gas radioactiv che deriva da la decumposiziun da radium. 
En il terren sa chatta radon en concentraziuns pli grondas. 
L'aria da terren che ascenda po chaschunar grondas concentraziuns da radon en edifizis. 
Ils products radioactivs da la decumposiziun da radon vegnan respirads da l'uman. 
Suenter il fimar è il radon la raschun la segund frequenta per cancer dal lom. 
En l'agiunta dal rapport vegnan numnadas differentas infurmaziuns sco in schema da proceder per la patruna u per il patrun da construcziun, in formular supplementar da model tar la dumonda da construcziun, ina glista dals posts da mesiraziun renconuschids e da las expertas e dals experts da radon certifitgads. 
Il rapport "radon en il Grischun" po vegnir retratg tar l'uffizi per la segirezza da victualias e per la sanadad d'animals dal Grischun: tel. 081 257 24 15, e-mail: info@alt.gr.ch. 
Persuna che dat infurmaziuns: 
- dr. Otmar Deflorin, chemicist chantunal, tel. 081 257 26 80, 
Gremi: uffizi per la segirezza da victualias e per la sanadad d'animals 
Funtauna: rg uffizi per la segirezza da victualias e per la sanadad d'animals 
Data: 15.02.2005 
Serradas da clinicas a Tavau - Purschida da cussegliaziun e d'assistenza per las collavuraturas e per ils collavuraturs da las clinicas che tschertgan plazza 
L'atun passà han ins udì ina nauscha nova suenter l'autra en connex cun las clinicas da Tavau. 
Ultra da la clinica Alexanderhaus che ha relaschà per la fin da november ca. 110 persunas, han annunzià la clinica climatica Valbella, la clinica climatica da Turgovia e Schaffusa sco er il center d'asma ollandais ch'els serrian lur portas. 
Fin la fin da mars 05 perda Tavau quatter clinicas tradiziunalas ch'existevan dapi blers onns e cun quai ca. 300 plazzas da lavur. 
En vista a questa situaziun extraordinaria ha l'uffizi per industria, mastergn e lavur (UCIML) istallà en las localitads dal center d'asma ollandais entaifer paucas emnas in center dal martgà da lavur, en il qual i stat a disposiziun a las collavuraturas ed als collavuraturs da las clinicas ina purschida specifica d'assistenza e d'intermediaziun. 
Il UCIML parta dal fatg ch'il dumber da persunas dischoccupadas en l'intschess dal center regiunal d'intermediaziun da lavur (CRIL) Tavau vegnia a surpassar suenter la stagiun d'enviern ils 600 e cuntanschia uschia il maximum absolut. 
Nov center dal martgà da lavur 
En vista a la dimensiun dals eveniments sin la plazza da clinicas da Tavau è il UCIML sa decidì en cunvegnientscha cun il departament da l'intern e da l'economia publica d'organisar a curta vista ina purschida supplementara da cussegliaziun e d'assistenza a Tavau. 
Dapi mez da schaner vegnan realisads en las localitads dal center d'asma ollandais uschenumnads curs da plazzament e da candidatura per las persunas pertutgadas che tschertgan plazza. 
Ultra da quai ha il UCIML engaschà duas novas collavuraturas ch'eran occupadas fin ussa en il sectur dal persunal da la clinica Alexanderhaus. 
L'incumbensa da las collavuraturas è quella da tschertgar en l'entira Svizra plazzas da lavur en il sectur da la sanadad e da stgaffir ina rait tranter las patrunas ed ils patruns en il sectur da la sanadad. 
Il UCIML spera da pudair intermediar tras quests contacts uschè bleras persunas che n'èn betg liadas al lieu sco pussaivel. 
Rinforz dal persunal dal CRIL da Tavau 
Per il 1. da december 2004 ha il CRIL da Tavau surpiglià da l'uffizi communal da lavur da Tavau la liquidaziun da las formalitads da controlla mensilas per las persunas che tschertgan plazza. 
Resguardond il traffic da glieud supplementar che vegn chaschunà tras quai e las relaziuns da plaz stgarsas, han ins tschertgà gia la stad 2004 novas localitads per il CRIL da Tavau e chattà quellas en la Mattastrasse 9. Per sa chasar en las novas localitads il 1. da favrer 2005 ha pudì vegnir engaschà in cussegliader da persunal supplemetar che ha surpiglià il medem mument la direcziun dal CRIL. 
Ultra da quai è vegnì rinforzà il secretariat cun ina ulteriura persuna. 
Per il mument èn occupadas en il CRIL da Tavau 4 cussegliadras e cussegliaders da persunal e dus collavuraturas u collavuraturs administrativs. 
Midada tar il project CII 
Sco en tut las regiuns dal CRIL dal chantun vegn organisà er a Tavau en il rom da la collavuraziun interinstituziunala dals purtaders da las assicuranzas socialas (CII) in project d'integraziun. 
A quest project duain pudair sa participar ultra da las persunas dischoccupadas er persunas che vegnan sustegnidas da l'uffizi dal servetsch social u che sa chattan en scleriment da la SI. 
La finamira dals projects d'integraziun è da pussibilitar ad uschè bleras participantas ed uschè blers participants sco pussaivel il pass enavos al martgà da lavur. 
Areguard localitads adattadas è il UCIML per il mument en tractativas cun il cussegl cirquital pitschen da Tavau. 
Ina pussaivladad per il post è la chasa Von-Sprecher. 
Per mantegnair las cumpetenzas cuntanschidas en il center dal martgà da lavur, planisescha il UCIML, sch'igl è pussaivel e raschunaivel, da transferir successivamain las differentas purschidas dal center d'asma en il futurcenter CII . 
Gremi: Uffizi per industria, mastergn e lavur 
Funtauna: rg uffizi per industria, mastergn e lavur 
Data: 15.02.2005 
Il chantun Grischun e Microsoft Svizra lantschan ina versiun rumantscha dad Office 2003 
Microsoft realisescha en il rom da ses "Local Language Program" ensemen cun il chantun Grischun ina interfatscha d'utilisader rumantscha sco era in program d'ortografia e da correctura per Microsoft Office 2003. 
Ils programs supplementars correspundents vegnan sviluppads a basa da la lingua da scrittira rumantsch grischun e stattan a disposiziun probablamain l'atun 2005 en furma d'in download gratuit. 
Microsoft Office emprenda rumantsch - quai è la finamira d'in partenadi public-privat tranter Microsoft Svizra ed il chantun Grischun. 
Ils contracts per questa collavuraziun iniziada da Microsoft Svizra èn vegnids suttascrits oz a Wallisellen dad Alexander Stüger, General Manager da Microsoft Svizra, e Claudio Lardi, schef dal Departament d'educaziun, cultura e protecziun da l'ambient dal chantun Grischun. 
Il program da localisaziun rumantsch, concludì dad omadus partenaris, permetta da realisar interfatschas d'utilisader rumantschas da las pli impurtantas applicaziuns dad Office (Word, Excel, Outlook e PowerPoint). 
Ultra da quai cumpiglia il project in program d'ortografia e da correctura rumantsch. 
La localisaziun rumantscha d'applicaziuns dad Office succeda en il rom dal "Local Language Program" da Microsoft. 
La premissa per realisar quest project è stada l'existenza d'ina lingua da standard uffiziala che po vegnir duvrada per la localisaziun. 
Rumantsch grischun è la lingua da scrittira cuminaivla da la Svizra rumantscha ed era ina lingua uffiziala dal chantun Grischun e da la Confederaziun. 
Rinforzar la lingua rumantscha 
La part linguistica dal program da localisaziun rumantsch vegn elavurada da la Lia Rumantscha, l'organisaziun da tetg da las uniuns linguisticas e culturalas rumantschas, per incumbensa dal chantun Grischun. 
Gia l'emna proxima va in collavuratur da la Lia Rumantscha a Seattle. 
En il rom dal project sviluppan linguists e linguistas da la Lia Rumantscha in lexicon ed in glossari da la tecnologia d'infurmaziun e da computer en rumantsch grischun. 
Quels servan a Microsoft sco basa per la realisaziun tecnica che vegn fatga cun l'uschenumnada tecnologia Local Interface Pack da Microsoft. 
Quai pussibilitescha als utilisaders d'amplifitgar las installaziuns existentas da programs dad Office cun l'interfatscha d'utilisader rumantscha ed il program da correctura. 
In download gratuit dals programs supplementars correspundents stat a disposiziun probablamain l'atun 2005. 
"La collavuraziun tranter Microsoft Svizra ed il chantun Grischun è in pass impurtant per rinforzar la derasaziun e l'utilisaziun activa da la lingua da standard e da scrittira rumantsch grischun", di Claudio Lardi, schef dal Departament d'educaziun, cultura e protecziun da l'ambient dal chantun Grischun. 
"Il fatg che las applicaziuns da Microsoft Office pon vegnir utilisadas per rumantsch, sustegna il chantun Grischun en sias stentas da mantegnair a lunga vista la lingua rumantscha en la vita da mintgadi sco realitad vivida." 
"Nus ans legrain che Microsoft Svizra po gidar, en il rom da ses engaschi social per la Svizra, a rinforzar vinavant la lingua da scrittira cuminaivla da la Svizra rumantscha", di Alexander Stüger, General Manager da Microsoft Svizra. 
"La finamira da noss partenadi cun il chantun Grischun è da prestar - sur l'utilisaziun da tecnologias d'infurmaziun - ina contribuziun activa a la diversitad culturala e linguistica da la Svizra, u ditg cun auters pleds: da tgirar tradiziuns cumprovadas cun las pli modernas tecnologias." 
In instrument da lavur effizient 
La localisaziun dals programs dad Office succeda en stretga collavuraziun cun il chantun Grischun per satisfar a moda optimala ils basegns da la quarta lingua naziunala. 
Il project tegna quint tant da la bilinguitad da las Rumantschas e dals Rumantschs sco era da las pretensiuns concretas che sa resultan da l'introducziun actuala da la lingua da scrittira rumantsch grischun en scola. 
La localisaziun da las applicaziuns dad Office ed il program da correctura èn in instrument effizient e productiv per tut quels che lavuran cun la lingua rumantscha. 
Il program da correctura simplifitgescha la transposiziun dals idioms en la lingua da standard rumantsch grischun, perquai ch'el renda attent l'utilisader a differenzas foneticas ed introducescha el en ils princips ortografics dal rumantsch grischun - in grond niz pratic per la lavur quotidiana da translaturAs, collavuraturAs da las medias, persunas d'instrucziun ed uffizis. 
Era ils utilisaders a chasa profiteschan da l'interfatscha localisada e pon far diever d'ina software fitg moderna en lur lingua. 
Microsoft Svizra collavura entaifer il project da partenadi public-privat cun il chantun Grischun en il rom da ses engaschi social ed economic duraivel per la Svizra. 
Sia finamira è da render accessiblas las pussaivladads da la tecnologia d'infurmaziun a tut ils umans per permetter uschia da concepir ina Svizra moderna, orientada al futur. 
En quest connex promova Microsoft tranter auter era ensemen cun la Gruppa svizra per las regiuns da muntogna l'utilisaziun da tecnologias d'infurmaziun en regiuns da muntogna svizras. 
Gremi: Uffizi da cultura Funtauna: rg Uffizi da cultura Data: 16.02.2005 
RFI: Il Grischun pretenda correcturas en la legislaziun executiva 
La legislaziun executiva tar la refurma da la gulivaziun da finanzas e da la repartiziun da las incumbensas tranter la confederaziun ed ils chantuns (RFI) concerna totalmain 33 leschas federalas. 
La regenza grischuna va d'accord cun la gronda part dals projects da lescha. 
En secturs centrals, sco spezialmain tar l'integraziun da persunas cun impediments, tar ils stipendis, tar las prestaziuns supplementaras da la reducziun da las premias e tar las vias naziunalas, stoppian perencunter anc vegnir fatgas correcturas, scriva ella en sia consultaziun al departament federal da finanzas. 
Particularmain refusescha la regenza la fundaziun d'in institut federal "vias naziunalas svizras", perquai che quel saja nunadattà e na mainia betg a las finamiras. 
Las finamiras - tant da cuntanscher ina repartiziun clera ed effizienta da las incumbensas tranter la confederaziun ed ils chantuns sco er da sustegnair giavischs da la politica sociala e regiunala - na dastgian betg vegnir midadas. 
Per 11 champs d'incumbensas vegnan ils chantuns ad esser cumpetents sulets; 17 secturs restan dentant sco incumbensas communablas tranter la confederaziun ed ils chantuns. 
En la gronda part da quests secturs èn previs standards minimals, obligaziuns a la collavuraziun interchantunala u obligaziuns materialas. 
Qua stoppian ils chantuns avair la libertad d'agir necessaria; i na dastgian betg vegnir fixads standards minimals pli auts sin donn e cust dals chantuns. 
Uschia refusescha la regenza per exempel la proposta da conceder en l'avegnir stipendis senza limita da vegliadetgna. 
Il pass il pli impurtant per las ulteriuras lavurs è la terza missiva federala davart la RFI: la dotaziun dals vaschs da gulivaziun, spezialmain da la gulivaziun da resursas e da la gulivaziun sociodemografica e geografic-topografica da las grevezzas. 
La regenza grischuna spetga che la confederaziun tegnia sia empermischun da valitar quests dus vaschs en moda equivalenta. 
En vista a l'ulteriur proceder èsi impurtant che l'urari pretensius per il cumenzament da l'execuziun da la RFI il cumenzament da l'onn 2008 possia effectivamain vegnir observà. 
La dumonda co ch'ils chantuns pon elavurar e metter en vigur a temp lur legislaziun executiva, sto anc vegnir sclerida. 
Uschia pon la collavuraziun e la gulivaziun da finanzas en Svizra vegnir messas sin ina basa pli effizienta e pli gista; plinavant vegn rinforzà il spiert federalistic dal stadi federal. Duplicitads e fauss impuls sa laschan eliminar. 
- Val S. Pieder: Per proteger il vitg e la via chantunala da colliaziun cunter aua gronda vegn augmentada la capacitad da deflussiun dal Rain da Val e da l'ual da Peil. Per quest project ha la regenza deliberà ina contribuziun chantunala da var dus milliuns francs. Ils custs totals importan var otg milliuns francs. 
La constituziun communala da Morissen ha stuì vegnir adattada pervi da la fundaziun dals dus consorzis da scola "Scola superiura Lumnezia" e "Scola primara Lumnezia-dado". 
Contribuziuns chantunalas a differentas instituziuns 
- Promoziun da la cultura: La regenza ha concedì var 250'000 francs sco contribuziuns e sco garanzias da deficit per totalmain 22 ovras ed occurrenzas culturalas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.02.2005 
Taxas da las chasas da tgira: La responsabladad finanziala duai esser tar las vischnancas da domicil e betg tar las vischnancas purtadras 
A las persunas che retschaivan prestaziuns supplementaras dastgan chasas da tgira e partiziuns da tgira en ospitals metter a quint oz taxas ch'èn mo uschè autas, sco quai che quellas persunas pon finanziar tras lur entradas. 
Quai chaschuna ubain ina subvenziun cruschada tras las abitantas e tras ils abitants cun ina meglra basa finanziala ubain in deficit per las chasas da tgira; e quest deficit ston surpigliar las vischnancas purtadras respectivamain las vischnancas da la regiun da chasas. 
Subvenziuns cruschadas cuntrafan al princip ch'i duai vegnir pajà en il sectur staziunar stabel il medem pretsch per la medema prestaziun. 
Pervi dal surpli d'expensas exista il privel che persunas cun relaziuns finanzialas disfavuraivlas na vegnan - cun ina stgisa u l'autra - betg recepidas da las chasas. 
Questa situaziun na cuntenta ni las chasas da tgira ni las vischnancas purtadras. 
Perquai propona la regenza da midar la lescha per promover la tgira da malsauns uschia, ch'ils custs betg cuvrids na ston betg pli vegnir surpigliads da las vischnancas purtadras, mabain da quellas vischnancas, en las qualas l'abitanta u l'abitant aveva ses domicil durant ils ultims diesch onns avant l'entrada en la chasa da tgira; e quai en proporziun da la durada dal domicil. 
L'atun 2004 ha il cussegl grond incumbensà la regenza d'elavurar ina soluziun per las taxas betg cuvridas d'abitantas e d'abitants da chasas da tgira cun prestaziuns supplementaras maximalas. 
La consultaziun per questa revisiun parziala da la lescha per promover la tgira da malsauns dura fin la fin d'avrigl 2005. 
Dals documents da consultaziun pon ins prender invista sut www.jpsd.gr.ch. 
En l'avegnir pon ils chauns vegnir identifitgads per vita duranta tras la ANIS 
Tut ils chauns ston pudair vegnir identifitgads il pli tard a partir dal cumenzament da l'onn 2007 tras ina tetovaziun u tras in microchip. 
Questas indicaziuns ston - tenor il dretg federal - vegnir registradas en ina banca da datas. 
Ils chauns en il Grischun vegnan annunziads e registrads tar la "animal identity service SA" (ANIS). 
La regenza grischuna ha concludì d'incumbensar per il 1. da fanadur 2005 la ANIS cun questa lavur. 
Responsabels per la caracterisaziun e per la registraziun dals chauns èn las possessuras ed ils possessurs da chauns; l'annunzia succeda tras la veterinaria u tras il veterinari cumpetent. 
La tetovaziun u il microchip gidan a far scleriments en cas d'epidemias u d'accidents tras morsas sco er tar chauns sparids, negligids u bandunads. 
La ANIS è er gia vegnida incumbensada dals chantuns Genevra, Vad, Vallais, Giura e Sutsilvania; ulteriurs chantuns vegnan probablamain a suandar. 
Consultaziuns a la confederaziun 
Uffizi federal da giustia - sboz da la lescha federala davart l'applicaziun da mesiras repressivas en il dretg d'esters e tar il transport da persunas per incarica da las autoritads federalas: La regenza grischuna sustegna il sboz da l'uschenumnada lescha davart l'applicaziun da mesiras repressivas (LAMR). 
En connex cun il repatriament per incarica da la confederaziun hai dà differentamain excess da violenza ch'èn per part ids a finir mortalmain. 
Contribuziuns chantunalas a differentas instituziuns 
Tgira da monuments: Var 875'000 francs ha la regenza approvà per la restauraziun e la sanaziun dals suandants objects: 
- chasa da cura, Bravuogn 
- chaplutta da s. Carlo Borromeo, Buseno 
- mulin, Salouf 
- palaz Landolfi, Poschiavo 
- baselgia da s. Antonio Abate, Roveredo 
- chaplutta da s. Antoni da Padua, Degen 
- baselgia evangelica da Seglias, Seglias 
- baselgia evangelica da Bever, Bever 
- chasa d'abitar nr. 59, Duvin 
- picturas da paraid en la baselgia da Fex-Crasta, Segl 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 24.02.2005 
Regenza grischuna: La "Svizzera italiana" cumpiglia er las "valli" dal Grischun 
En ina brev a la "società cooperativa per la radiotelevisione nella Svizzera italiana" (CORSI) constatescha la regenza grischuna ch'il Grischun talian è ina part essenziala da la "Svizzera italiana". 
Perquai han las abitantas ed ils abitants da lingua taliana dal chantun Grischun - sumegliantamain a las Tessinaisas ed als Tessinais - il dretg da pudair s'infurmar per talian davart la vita culturala, civila e politica en il chantun. 
Quest servetsch d'infurmaziun da l'instituziun statala da radio e televisiun RTSI (radiotelevisione della Svizzera italiana) vegn finanzià tras las taxas - var 280 milliuns francs per onn. 
Cun quests daners vegnan producids trais programs da radio (rete uno, rete due, rete tre) e dus programs da televisiun (TSI 1 und TSI 2) tras var 1150 emploiadas ed emploiads; da quellas persunas èn dentant mo duas staziunadas stablamain en il chantun Grischun. 
La regenza grischuna dumonda uss la giunta da la CORSI d'intervegnir tar la direcziun da la RTSI: Per mintga regiun dal chantun Grischun - Surselva, Engiadin'auta e bassa, Grischun central/Rain posteriur e Partenz/Tavau - sco er per mintga vallada dal Grischun talian - Puschlav, Bregaglia e Val Mesauc/Calanca - duai vegnir engaschà e scolà da la RTSI mintgamai ina rapportadra u in rapportader independent a temp parzial. 
Areguard ils chanals da televisiun da lingua taliana duai il dumber da collavuraturas e da collavuraturs en il chantun Grischun vegnir multiplitgà per garantir rapports ed infurmaziuns a moda seriusa e cumplessiva. 
En quest connex s'imponi da retrair las localitads e d'utilisar l'infrastructura dal nov center da medias da radio e televisiun rumantscha RTR a Cuira. 
Uschia pon vegnir purschids ulteriurs servetschs e vegnir tratgas a niz sinergias cun las collavuraturas e cun ils collavuraturs da RTR. 
En il nov center da medias fiss il spazi necessari per quest intent avant maun. 
La regenza grischuna intimescha vinavant da decentralisar a media ed a lunga vista las plazzas da lavur da la RTSI; actualmain sa chattan questas praticamain tuttas en il Luganese. 
En il center stat il spustament da plazzas da lavur en la regiun da Bellinzona. 
Sch'ins sa decidess da vulair installar persunal en il Moesano, purschess la regenza ses servetschs per quest intent. 
Sco commembra da la CORSI propona la regenza grischuna plinavant da midar ils statuts: En l'avegnir duain pudair daventar commembras da la societad cooperativa CORSI er persunas da lingua taliana che n'abiteschan betg en la "Svizzera italiana" u che n'èn betg burgais d'ina vischnanca correspundenta. 
Gremi: regenza 
Funtauna: rg chanzlia chantunala dal Grischun 
Data: 25.02.2005 
La lescha davart la cassa da pensiun prevesa da nov ina renta per la partenaria da vita u per il partenari da vita 
La nova lescha davart la cassa da pensiun vegn tractada il zercladur dal parlament; la regenza ha deliberà la missiva correspundenta. 
En la missiva vegnan las incumbensas ch'èn previsas per la regenza en ils documents da consultaziun surdadas a la cumissiun administrativa. 
Uschia vegn gia anticipada l'organisaziun da la cassa da pensiun chantunala sco ch'ella è previsa suenter che la finanziaziun restanta è succedida cumplainamain. 
Per pudair realisar quai per il mument vegnan regladas dapli disposiziuns - cumpareglià cun ils documents da consultaziun - sin il stgalim da la lescha e paucas incumbensas circumscrittas detagliadamain vegnan assegnadas a la cumissiun administrativa. 
En la lescha davart la cassa da pensiun èsi previs da nov che autras persunas benefiziadas - ultra da la conjugala u dal conjugal - pon retrair prestaziuns per surviventas e survivents. 
En il center stat l'uschenumnada "renta per la partenaria da vita u per il partenari da vita". 
Uschia pon er partenarias da vita u partenaris da vita betg maridads - sche las premissas determinadas cleramain èn ademplidas - survegnir prestaziuns per surviventas e survivents. 
En il rom da la segunda pitga ha uschia l'uschenumnada "partenanza da vita" da princip ils medems dretgs sco la lètg. 
La nova lescha duai remplazzar l'ordinaziun vertenta davart la cassa da pensiun (OCP). 
Decisiva per relaschar ina lescha davart la cassa da pensiun è d'ina vart la nova constituziun chantunala ch'è en vigur dapi l'onn 2004. 
Da l'autra vart vegn il relasch davart la cassa da pensiun adattà il medem mument a las midadas da la 1. revisiun da la lescha federala davart la prevenziun professiunala per vegliadetgna, survivents ed invaliditad (LPP). 
Uschenavant ch'igl è pussaivel èn las disposiziuns las pli impurtantas da la OCP vegnidas surpigliadas materialmain praticamain senza midadas en la nova lescha davart la cassa da pensiun. 
Il relasch da la lescha davart la cassa da pensiun cumpiglia - sco resumaziun - ils sequents accents: 
- l'adattaziun formala dal relasch davart la cassa da pensiun a la nova constituziun chantunala; 
- l'adattaziun materiala da las disposiziuns a la 1. revisiun da la LPP; 
- la fixaziun da las tariffas da conversiun biometricamain correctas (chavazzin: svilup demografic midà); 
- l'introducziun d'ina renta per la partenaria da vita u per il partenari da vita; 
- la colliaziun dal dretg da prestaziuns d'invaliditad cun las premissas da l'assicuranza federala d'invaliditad, e 
- l'adattaziun da la renta per uffants a la renta per orfnas ed orfens. 
Examinà ils concordats e las cunvegnas areguard lur confurmitad cun la constituziun 
La nova constituziun chantunala regla las cumpetenzas da la regenza e dal cussegl grond davart la conclusiun, la midada u la visada da cunvegnas interchantunalas ed internaziunalas. 
La veglia constituziun chantunala discurriva en general da concordats e da contracts internaziunals, senza s'exprimer davart lur midada e davart lur visada. 
Sin basa da quai èn vegnids examinads tut ils conclus d'entrada dal chantun Grischun a concordats ed a cunvegnas areguard lur confurmitad constituziunala; tredesch da quels ston vegnir revedids, perquai ch'els cuntegnan tenor la nova constituziun chantunala delegaziuns da cumpetenzas che n'èn betg pli admessas. 
Perquai ha la regenza relaschà la missiva correspundenta per ina "lescha davart l'adattaziun da conclus e da disposiziuns da participaziun vi da concordats e vi da cunvegnas a la constituziun chantunala". 
Il cussegl grond tracta il project en sia sessiun da zercladur. 
Dretg da recurs da las associaziuns: Communicaziun empè da confruntaziun 
Cun ina communicaziun ad ura ed averta pudessan en blers cas vegnir chattadas soluziuns en enclegientscha cun las organisaziuns che fan protesta, e quai er per projects cun effects gronds e dispitaivels per l'ambient: En sia consultaziun tar il sboz preliminar da l'iniziativa parlamentara "simplificaziun da l'examinaziun ecologica sco er impediment da l'abus cun precisar il dretg da recurs da las associaziuns" pretenda la regenza grischuna perquai d'introducir ina procedura da mediaziun. 
Uschia duain las autoritads pudair sistir da tut temp proceduras pendentas a favur d'ina mediaziun, sche las partidas pretendan quai communablamain, scriva la regenza a la cumissiun per dumondas giuridicas dal cussegl dals chantuns. 
Gimnasi: Malgrà la nunpromoziun po la classa finala vegnir repetida 
Gimnasiastas e gimnasiasts che na vegnan betg promovids ina giada fin tar la classa finala ed ina segunda giada en la classa finala, pon repeter da nov la classa finala. 
Fin ussa han talas scolaras e tals scolars stuì bandunar la scola avant la maturitad. 
Cun la revisiun parziala da la "ordinaziun davart il gimnasi en il chantun Grischun" han las scolaras ed ils scolars da la classa finala che na vegnan betg promovids per la segunda giada ils medems dretgs sco quellas scolaras e quels scolars che na reusseschan betg l'examen da maturitad; quellas e quels han gia pli baud pudì repeter la classa finala. 
La regenza resta tar il princip ch'ina scolara u ch'in scolar na po betg midar ad ina partiziun gimnasiala d'ina autra scola media grischuna suenter ch'ella u ch'el n'è betg vegnì promovì duas giadas en ina scola media grischuna. 
Ina finiziun ad ina scola media commerziala u ad ina scola media professiunala è però anc adina pussaivla. 
La nova regulaziun da la salarisaziun da las mussadras e da las persunas d'instrucziun da la scola populara è vegnida messa en vigur 
Per il cumenzament da l'onn da scola 2005/2006 ha la regenza mess en vigur las disposiziuns da la lescha da scolina, da la lescha da scola sco er da l'uschenumnada ordinaziun davart la salarisaziun da las persunas d'instrucziun che regla per part da nov la salarisaziun da las mussadras e da las persunas d'instrucziun da la scola populara. 
Ils augments da salarisaziun per singulas categorias da persunas d'instrucziun ch'èn vegnids deliberads dal cussegl grond han in effect en mintga vischnanca a partir dal cumenzament respectiv da l'onn da scola. 
Consultaziuns a la confederaziun 
Departament federal da l'economia - revisiun totala da l'ordinaziun davart la qualitad dal latg: La regenza grischuna è d'accord cun la repartiziun planisada da las incumbensas vertentas dal post central federal SICEL (servetsch d'inspecziun e da cussegliaziun per l'economia da latg) en las parts inspecziun, controlla da qualitad e cussegliaziun. 
Ils SICELs chantunals vegnan en il futur ad esser cumpetents mo pli per la part da l'inspecziun. 
La confederaziun na dastga dentant betg adossar ils custs als chantuns e stritgar u scursanir las subvenziuns federalas. 
Las prescripziuns vertentas davart l'organisaziun dal SICEL vegnan abolidas dal tuttafatg. 
Projects da vias 
- Via dal Güglia: Per la correcziun da la via en il vitg da Tinizong (Curtinatsch) ha la regenza approvà in credit da circa 1,2 milliuns francs. - Via dal Bernina: La vischnanca da Puschlav survegn ina contribuziun chantunala da 25'000 francs per il passape nov a San Carlo. 
La regenza ha approvà il project. 
Chaussas persunalas 
- Daniel Imhof, actualmain a Wädenswil, è vegnì elegì per il 1. da zercladur 2005 sco chemicist chantunal e sco substitut dal manader dal post da servetsch da l'uffizi per la segirezza da victualias e per la sanadad d'animals. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.03.2005 
La polizia chantunala surpiglia incumbensas da la polizia communala a Puschlav 
La vischnanca da Puschlav ha surdà a la polizia chantunala las incumbensas da la polizia en il vitg. 
Persuenter paja ella ina contribuziun finanziala da 75'000 francs per onn. 
Cun questa contribuziun po er vegnir augmentà il dumber da persunal dal post da la polizia chantunala a Puschlav. 
La regenza ha approvà la cunvegna correspundenta tranter Puschlav ed il chantun retroactivamain per il 1. da schaner 2005. 
En in concept ha ina gruppa da lavur elavurà ils princips per las incumbensas da la polizia communala che vegnan ademplidas da la polizia chantunala. 
Quest project da pilot a Puschlav dura dus onns e po vegnir transferì pli tard er sin autras vischnancas. 
La delegaziun d'incumbensas da la polizia communala a la polizia chantunala è daventada pussaivla pir tras il relasch da la nova lescha da polizia l'october 2004. 
La regenza dat ses consentiment a la nova sutgera a Schlarigna 
La regenza sustegna il project da la "Engadin snow and fun school SA" da remplazzar a Schlarigna il runal da Tschainas tras ina sutgera da quatter. 
Quai communitgescha ella en sia consultaziun a l'uffizi federal da traffic. 
Cun il project èn colliadas meglieraziuns da segirezza e da qualitad ch'èn urgentamain necessarias, cunquai ch'il terren vegn utilisà en emprima lingia per l'instrucziun da sport da naiv. 
Lescha dal dretg da burgais: las finamiras da la confederaziun e dal chantun èn praticamain identicas 
Sin plaun federal pretenda ina iniziativa parlamentara differentas adattaziuns da la lescha dal dretg da burgais. 
Spezialmain duain ils chantuns reglar ils princips da la procedura; dumondas da natiralisaziun che vegnan refusadas duain en mintga cas vegnir motivadas; plinavant duain ils chantuns nominar autoritads giudizialas che giuditgeschan sco ultimas instanzas chantunalas ils recurs cunter decisiuns da natiralisaziun. 
En sia consultaziun a l'uffizi federal da migraziun ha la regenza grischuna giuditgà a moda positiva las finamiras da l'iniziativa parlamentara. 
Il termin da la consultaziun tar la nova lescha chantunala dal dretg da burgais è scadì il cumenzament da questa emna. 
Princips clers per il "pachet fiscal" en la prevenziun professiunala 
En connex cun l'emprima revisiun da la LPP vegnan er formuladas pli precisamain las disposiziuns fiscalas en l'ordinaziun (OPP 2). 
La segunda pitga - pia la prevenziun professiunala - duai avair privilegis fiscals er en l'avegnir. 
La proposta dal cussegl federal cuntegna dentant terms clers. 
Abus fiscals en la segunda pitga duain vegnir impedids. 
La regenza grischuna po da princip ir d'accord cun las finamiras dal nov project. 
Las midadas proponidas en la OPP 2 concernan en emprima lingia ils princips da la segunda pitga (p.ex. regularitad, collectivitad) che resultavan fin uss da la scienza e da la giurisdicziun. 
Anc adina exista in basegn d'explicaziun areguard las obligaziuns e las cumpetenzas da las expertas e dals experts da la cassa da pensiun sco er da l'autoritad chantunala da surveglianza; en sia consultaziun renda la regenza expressivamain attent che la procedura da consultaziun saja anc dal tuttafatg insuffizienta en quest sectur e che cunzunt la dimensiun da las obligaziuns d'examinaziun stoppia anc vegnir definida cleramain en la OPP 2. 
- Leschas communalas revedidas: La regenza ha approvà la revisiun parziala da la lescha da turissem d'Arosa e la revisiun totala da la lescha davart las taxas da cura da Medel/Lucmagn. - Via da Stussavgia: Dad Acla fin Stussavgia Thalkirch è vegnida augmentada la ladezza maximala da 2,3 a 2,55 meters. En l'avegnir è la via da Stussavgia uschia charrabla sin tut il traject da Versomi a Stussavgia Thalkirch per vehichels a motor pesants d'ina ladezza da 2,55 meters per il transport da rauba. - Via sursilvana: Tar ils spartavias da Laax ost e da Laax vest vegn la sveltezza maximala reducida a 60 km/h sin ina lunghezza da mintgamai ca. 200 meters. - Via chantunala a Giuf: Davent da l'access a l'autostrada A13 fin Avras-Cresta vegn dauzà il pais maximal per diesch tonnas a 28 tonnas. - Schiers, Medel/Lucmagn, Mustér: Per ils trais projects da guaud ha la regenza approvà totalmain ca. 820'000 francs. Tar quests uschenumnads projects integrals sa tracti spezialmain da sanaziuns da vias da guaud e da rempars. Contribuziuns chantunalas a differentas instituziuns 
- Campiunadis mundials da snowboard da la FIS: Per manar tras ils campiunadis mundials da snowboard da la FIS da las junioras e dals juniors 2005 ad Arosa ha la regenza approvà ina contribuziun chantunala. 
Il campiunadi mundial ha lieu dals 4 fin ils 8 d'avrigl. 
- Institut autalpin da Ftan: La regenza ha approvà in credit d'agid d'investiziun da la confederaziun da ca. 550'000 francs e la contribuziun chantunala correspundenta per sanar la chasa da scola e l'internat da mats. 
Projects da vias 
La regenza ha approvà en tut ca. 147 milliuns francs per quatter projects da vias: 
- via dal Partenz: sviament da Saas (tunnel da Saas, colliaziuns da Trun - Pardiel e da Waldhof - Pagrüeg); 
- via dal Partenz: colliaziun da Landquart - Grüsch (sanaziun da la punt da Taschinas); 
- via sursilvana: sviament da Flem (sanaziun da la punt cotschna); 
- via da l'Engiadina: colliaziun da Scuol vest - Scuol ost (sanaziun da la punt da Clozza). 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.03.2005 
Egualitad dals umens e da las dunnas en il Grischun - Cifras e fatgs 
Co statti cun l'egualitad dals umens e da las dunnas en il Grischun? 
Per l'emprima giada vegnan preschentadas extendidamain las datas impurtantas, caracterisadas tenor la schlattaina, en ina broschura edida dal post da stab per dumondas d'egualitad. 
Ella cuntegna datas davart ils temas populaziun, chasadas e famiglias, furmaziun, activitad da gudogn, entradas, lavur da chasa e tgira d'uffants, sanadad e politica. 
La cumparegliaziun statistica mussa che l'egualitad da las schanzas da las dunnas e dals umens n'è anc betg cuntanschida en il Grischun. 
Uschia è la situaziun economica da las dunnas cumpareglià cun quella dals umens main buna. 
Las dunnas gudognan circa in tschintgavel pli pauc, ellas èn pertutgadas pli fitg da la dischoccupaziun, prestan percunter dapli lavur nunpajada. 
Malgrà che las dunnas giuvnas recupereschan fermamain en la furmaziun, n'ha mintga terza dunna en il Grischun mesirà cun la populaziun residenta nagin examen professiunal. 
La quota da divorzis è en il Grischun pli auta che la media svizra, la quota da naschientschas è sa sminuida fermamain. 
Il dumber dad umens e da dunnas che vivan sulets en il Grischun è s'augmentà, entant ch'i dat adina pli paucas chasadas da famiglias. 
La represchentaziun da las dunnas en la politica ed en las posiziuns da cader è sut la media, cumpareglià cun il rest da la Svizra. 
Differenzas tranter las dunnas ed ils umens sa mussan dentant er en connex cun la sanadad (ils Grischuns han pli savens surpais che las Grischunas) u tar la mobilitad (las dunnas van pli bler a pe ch'ils umens). 
La broschura porscha la basa da discussiun davart il stadi da l'egualitad dals umens e da las dunnas en il Grischun ed illustrescha ils champs d'acziun per la politica d'egualitad. 
La broschura "Cifras e fatgs. 
Umens e dunnas. 
Grischun" po vegnir empustada gratuitamain en tut las trais linguas chantunalas tar il post da stab per dumondas d'egualitad, Loestrasse 37, 7000 Cuira, tel. 081 257 35 70 u per mail info@gleichstellung.gr.ch 
Gremi: Post da stab per dumondas d'egualitad 
Funtauna: rg Post da stab per dumondas d'egualitad 
Data: 10.03.2005 
Nova attribuziun da las incumbensas als departaments: 
Refurma da l'administraziun sin mesira 
La regenza ha concludì d'adattar las structuras da l'administraziun chantunala en tschintg secturs prioritars. 
Uschia tegna ella quint da novs basegns en ils secturs "segirezza" e "protecziun da la populaziun", "economia", "lavur" e "fatgs socials" sco er "finanzas" e "vischnancas". 
Cun ina cumpetenza cumplessiva per la politica da traffic vegn a medem temp accentuada sia impurtanza per il chantun Grischun. 
Cun la nova attribuziun dal post da stab per dumondas d'egualitad vegnan avertas perspectivas supplementaras. 
Creond l'uffizi per la furmaziun superiura vegn rinforzà il Grischun sco lieu da furmaziun. 
Tras la nova constituziun chantunala (CC) vegn rinforzada la cumpetenza d'organisaziun e da direcziun da la regenza. 
Da nov po la regenza reglar ils champs d'incumbensa dals departaments tras ordinaziun. 
Avant era questa cumpetenza en mauns dal cussegl grond. 
La nova situaziun giuridica è ina chaschun impurtanta per examinar l'attribuziun actuala dals champs d'incumbensas als departaments. 
Ultra da quai hai dà cunzunt l'ultim temp grondas midadas tar l'activitad administrativa. 
Uschia na sa ferman las midadas socialas, economicas e tecnologicas betg davant las instituziuns politicas. 
La dimensiun e la sveltezza da las midadas fan grondas pretensiuns - per part dal tuttafatg novas - als umans ed a las instituziuns. 
L'ultima refurma cun consequenzas pli grondas per ils champs d'incumbensas dals departaments datescha da l'onn 1987. 
Tschintg secturs predomineschan 
La regenza ha examinà differents scenaris e formulà directivas e criteris per furmar ed attribuir incumbensas. 
Cun las finamiras d'ina meglra utilisaziun da las resursas e d'ina organisaziun pli effizienta tar in pensum da lavur equilibrà e tar in'equivalenza politica dals departaments è in basegn d'agir sa mussà en emprima lingia en ils suandants secturs: 
Fusiun dals secturs "segirezza" e "protecziun da la populaziun" 
La segirezza en fatscha a la violenza ed ad acziuns criminalas sco er la protecziun en cas d'eveniments extraordinaris èn basegns impurtants per las burgaisas e per ils burgais. 
Resursas persunalas e finanzialas stgarsas cuntegnan il privel da largias pertutgant l'adempliment da las incumbensas. 
Engrevgiant è er il fatg ch'ils champs d'incumbensas e ch'ils posts da servetsch ch'èn cumpetents per quels champs èn repartids oz sin differents uffizis e sur ils cunfins departamentals or. 
I sa mussa ch'ina fusiun dals secturs da segirezza, e tras quai ina collavuraziun simplifitgada tranter ils posts da servetsch pertutgads, è necessaria. 
Concentraziun dals secturs "economia", "lavur" e "fatgs socials" 
Il process da lavur sto vegnir contemplà pli fitg dal puntg da vista da l'economia publica. 
Quai premetta da concentrar e d'attribuir las instituziuns las pli impurtantas dal sectur economic e social en il medem departament e da las avischinar a medem temp a l'economia. 
Ultra da la garanzia materiala da l'existenza daventa l'incumbensa d'integraziun da l'agid social pli e pli impurtanta. 
La reintegraziun da persunas dischoccupadas, impedidas e basegnusas è la finamira communabla da l'assicuranza cunter la dischoccupaziun, da l'assicuranza d'invaliditad e da l'agid social. 
La collavuraziun pli intensiva ch'è gia vegnida instradada tranter questas instituziuns sa lascha optimar supplementarmain, sche l'uffizi dal servetsch social e l'institut d'assicuranza sociala vegnan plazzads en il medem departament sco ils secturs "economia" e "lavur". 
Sch'il champ specific è cumpact, po vegnir promovida la soluziun da dumondas centralas en il process da lavur. 
Fusiun e rinforzament dals secturs "finanzas" e "vischnancas" 
Dals basegns da las vischnancas d'ina assistenza cumplessiva en reguard finanzial, fiscal e giuridic duai vegnir tegnì quint pli fitg. 
La fusiun da la surveglianza da las vischnancas e da l'inspecturat da vischnancas cun il sectur da finanzas va en questa direcziun. 
Al sectur da finanzas duain er vegnir attribuidas las stimaziuns che han ina stretga relaziun cun dumondas fiscalas. 
Cumpetenza cumplessiva per la politica da traffic 
Per il chantun Grischun cun sia gronda surfatscha han il traffic individual, il traffic da transit ed il traffic public ina impurtanza fundamentala. 
Tras ina concentraziun dals champs d'incumbensas ils pli impurtants e tras ina cumpetenza cumplessiva per la politica da traffic en in departament duai vegnir tegnì quint anc meglier dals interess e basegns dal chantun. 
Furmaziun, cultura ed egualitad 
Il Grischun sco lieu da furmaziun duai vegnir rinforzà. 
Per il 1. da schaner 2006 sto vegnir furmà per quest intent in uffizi per la furmaziun superiura cun fusiunar ils secturs "scolas medias" e "furmaziun terziara". 
Blers basegns ed interess da l'egualitad da dunna ed um han savens in connex direct cun il champ d'incumbensas da la politica da furmaziun e da l'educaziun. 
La fusiun da l'egualitad cun il sectur da furmaziun e da cultura tegna quint da quests interess ed avra a medem temp novas perspectivas per ils interess da l'egualitad. 
L'administraziun vegn pli effizienta 
La nova attribuziun da las incumbensas tegna quint da las relaziuns midadas sco er da furmas e da basegns funcziunals da la collavuraziun. 
Tenor il princip "las structuras suondan las incumbensas" vegnan resguardads novs svilups uschenavant sco pussaivel cun attribuir ils champs d'incumbensas als departaments; per l'assistenza optimala da novs champs d'incumbensas vegn creà in ambient adattà. 
Tranter ils departaments vegn a medem temp mantegnì l'equiliber areguard dumondas dal fatg, da la lavur e da la politica. 
Ils custs ed il niz stattan en ina relaziun favuraivla. 
Dal puntg da vista da la commembra e dals commembers da la regenza vegn meglierada la dirigibladad. 
L'efficacitad da l'adempliment da las incumbensas vegn rinforzada en secturs centrals e la rentabilitad da la realisaziun da la prestaziun vegn augmentada. 
Structuras optimadas sustegnan plinavant considerablamain l'intenziun da la regenza da sa posiziunar pli fitg en secturs strategicamain impurtants. 
Cun excepziun da midadas pli pitschnas vegnan las mesiras messas en vigur il 1. da schaner 2007. 
Agiuntas per chargiar da l'internet: 
- survista da las mesiras 
- curta descripziun da las mesiras 
- organigram da l'administraziun chantunala per il 1. da schaner 2007 
Gremi: regenza 
Funtauna: rg chanzlia chantunala dal Grischun 
Data: 16.03.2005 
Il dretg da lavur per interpresas da take-away e per servetschs da furniziun è vegnì schluccà 
Interpresas da take-away e servetschs da furniziun (p.ex. curriers da pizza) na duain betg pli stuair dumandar ina permissiun per lavur da notg e da dumengia. 
Uschia avessan els en il futur il medem status giuridic sco manaschis da restauraziun. 
La regenza saja perencletga cun questa proposta per midar l'ordinaziun 2 tar la lescha da lavur, scriva ella en sia consultaziun al secretariat da stadi da l'economia. 
Contribuziuns chantunalas a differentas instituziuns 
* 
Cun quai vegnan il club da hockey da Puschlav e Valposchiavo calcio a construir ina plazza da hockey sin glatsch ed in champ da ballape, il club da curling da Tavau vegn ad eriger in center da curling e l'uniun da chavaltgar Trun e conturn vul cumprar ina maschina da planar e 25 obstachels da sigl. 
La summa totala per quests quatter projects importa circa set milliuns francs. - Consorzi per aua persa Sablun, Rueun: Per engrondir e sanar la serenera ha la regenza garantì ina contribuziun chantunala da circa 215'000 francs. 
- Via dal Fuorn: A Sta. Maria V.M. ed a Fuldera vegn sanada la via chantunala. Per quest intent ha la regenza deliberà ina contribuziun totala da circa 650'000 francs. Chaussas persunalas 
- En l'uffizi per la scola populara ed il sport è Dante Peduzzi (1952) da Cama vegnì elegì per il 1. d'avust sco nov inspectur da scola e manader da district per il Grischun talian. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.03.2005 
Cassa da pensiun chantunala: Ils detagls davart la finanziaziun restanta èn reglads 
La finanziaziun restanta da la cassa da pensiun chantunala (CP) è progredida bain. 
Il chantun, la banca chantunala, l'institut d'assicuranza d'edifizis, l'institut d'assicuranza sociala e passa 80 pertschient da las vischnancas associadas inclusiv ils consorzis da scola ed ils uffizis forestals han gia pajà cumplainamain lur part dal deficit da la cassa da pensiun. 
Cun deliberar la revisiun totala da la lescha davart las finanzas dal chantun Grischun la sessiun da zercladur 2004 aveva il cussegl grond fixà las cundiziuns per la finanziaziun restanta da la cassa da pensiun. 
A partir dal 1. da schaner da quest onn vegn la finanziaziun restanta da la cassa da pensiun chantunala prestada dals patruns ch'èn associads obligatoriamain. 
Il deficit da la cassa da pensiun vegn uschia amortisà dal tuttafatg. 
La lescha prevesa differentas mesiras per limitar la chargia da las vischnancas ad ina mesira acceptabla. 
Cun ina contribuziun da bundant 20 milliuns francs surpiglia il chantun gia ordavant in sisavel da la part da las vischnancas. 
Ultra da quai presta el ina cumpensaziun da l'inegualitad da totalmain tschintg fin sis milliuns francs per stgars 80 vischnancas cun finanzas flaivlas. 
Per in dumber pli pitschen da vischnancas cun finanzas spezialmain flaivlas stattan a disposiziun circa dus milliuns francs dals meds dal fond da gulivaziun intercommunala da finanzas. 
Per la finanziaziun restanta è decisiv il deficit da la cassa da pensiun chantunala per la fin da l'onn 2004. 
Questa largia importa totalmain circa 550 milliuns francs. 
Ella è restada praticamain sin il nivel da la fin da l'onn 2003 e sa chatta per bundant tschintg milliuns francs sut il nivel da l'onn 2002. 
Tut las vischnancas han da purtar circa 95 milliuns francs dal deficit. 
Il chantun sa participescha al deficit cun ina summa da totalmain stgars 380 milliuns francs. 
La regenza realisescha uschia las directivas da la lescha dal cussegl grond. 
Singulas vischnancas fan opposiziun cunter la finanziaziun restanta. 
La finanziaziun restanta engrevgescha considerablamain la gronda part da las vischnancas. 
La situaziun factica e giuridica na permetta dentant nagina autra via che d'exequir la finanziaziun restanta concludida dal cussegl grond tenor las directivas. 
La participaziun da las vischnancas a la finaziaziun restanta po vegnir motivada spezialmain cun il fatg che er ellas han profità en il passà da las contribuziuns memia bassas ed han cunchaschunà il deficit da la CP. 
Mintga patruna e mintga patrun sto sa participar - correspundentamain al dumber da persunas assicuradas - proporziunalmain al deficit. 
Las vischnancas èn gia vegnidas orientadas detagliadamain l'onn 2001 davart questa finanziaziun restanta ed alura periodicamain davart il svilup dal deficit. 
La rinfatscha fatga ch'il chantun indosseschia qua chargias a las vischnancas n'è betg giustifitgada. 
Il cuntrari, il chantun surpiglia custs che stuessan - tenor il princip dal chaschunader - vegnir purtads da las vischnancas. 
La rinfatscha fatga per part ch'il deficit saja s'augmentà ils ultims onns pervi d'ina politica d'investiziun disfavuraivla da la cassa da pensiun na po er betg vegnir acceptada. 
La rendita da la CP sa chatta ils onns 2000 fin 2003 mintg'onn stgars in pertschient per onn sur la media da las cassas da pensiun svizras. 
La complementa investment-controlling SA ha analisà la strategia d'investiziun da la CP ils onns 1996 fin 2003 e la dat in attestat positiv. 
Grazia a buns retgavs da facultad ha il deficit pudì vegnir tegnì stabil respectivamain schizunt reducì levamain ils onns 2003 e 2004. 
Il grad da garanzia da la cassa da pensiun è s'augmentà l'onn 2003 per 2,1 pertschient e l'onn 2004 per 0,8 pertschient sin 70,3 pertschient. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.03.2005 
La regenza deliberescha las novas directivas per las zonas per quietar il traffic 
Il dretg federal regla la basa per zonas per quietar il traffic. 
El differenziescha en quest connex tranter zonas da tempo 30, zonas d'inscunter cun ina spertadad maximala signalisada da 20 km/h e zonas da pedunas e da peduns. 
Dapi l'onn 2001 èn numnadamain zonas da tempo 30 pussaivlas sin tut las vias. 
L'ordinaziun federala davart la signalisaziun da las vias fixescha mo pli las directivas minimalas per quai. 
La regenza ha ussa fixà tge mesiras per quietar il traffic che pon vegnir fatgas per tge vias chantunalas e sut tge cundiziuns che quai ha da succeder. 
Las vias chantunalas ston primarmain satisfar als basegns ed a la funcziun dal traffic sin via; quai vala spezialmain per las vias chantunalas principalas (p.ex. tut las axas dal nord al sid e da l'ost al vest cun excepziun da las autostradas). 
Perquai vul la regenza approvar dumondas per zonas da tempo 30 mo en moda fitg restrictiva, sche quellas tangheschan ina via chantunala principala. 
Excepziuns prevesa ella però per trajects da vias principalas, sin ils quals ins sto gia oz ir cun ina spertadad reducida, sco stretgas en il center dal vitg, parts da trajects senza trottuar u lieus nunsurvesaivels. 
Decisiv en quest connex è che la part la pli gronda da las participantas e dals participants dal traffic na van oz betg pli spert che 42 km/h sin quests trajects - pia dal cumenzament fin a la fin da la zona da tempo 30 planisada; quest tempo sto vegnir resguardà d'almain 85 pertschient dal traffic, da l'uschenumnà T-85. 
Cun introducir zonas da tempo 30 pon las sveltezzas vegnir reducidas - quai mussan las experientschas - maximalmain però per tschintg fin otg km/h. 
Ultra da quai ha la regenza decidì ch'ella na permettia er en il futur naginas mesiras architectonicas sco portals d'entrada ed impediments sin vias principalas. 
Vias chantunals èn er las vias da colliaziun chantunalas; er ellas servan - sco las vias principalas - primarmain al traffic e betg a pedunas ed a peduns. 
Tenor las directivas novas èsi pervi da quai mo pussaivel da far zonas da tempo 30 sin vias da colliaziun, sch'il T-85 na surpassa betg 44 km/h dal cumenzament fin a la fin da la zona da tempo 30 planisada. 
Gremi: regenza 
Funtauna: rg departament da giustia, polizia e sanitad 
Data: 22.03.2005 
Fixà da nov ils criteris concernent in'obligaziun da revisiun tar fundaziuns 
La nova "ordinaziun davart il post da revisiun da fundaziuns" fixescha, tge fundaziuns che na ston avair nagina revisiun u tge fundaziuns che ston avair ina persuna spezialmain qualifitgada sco revisura resp. sco revisur. 
La regenza grischuna sustegna da princip il sboz per quella ordinaziun. 
La confederaziun propona ch'ils chantuns sco autoritads da surveglianza da las fundaziuns possian, na stoppian dentant betg, liberar ina fundaziun da l'obligaziun da designar in post da revisiun. 
Decisiva per quai è l'autezza da la facultad netta - quella na dastga betg esser pli gronda che 20'000.- francs en dus onns in suenter l'auter - e la fundaziun na dastga betg appellar publicamain da far donaziuns. 
Tar fundaziuns perencunter che appelleschan publicamain da far donaziuns e che survegnan uschia en dus onns in suenter l'auter dapli che 100'000.- francs, sto vegnir engaschada ina persuna spezialmain qualifitgada sco revisura respectivamain sco revisur. 
En il dretg grischun n'èn fixadas naginas normas per fundaziuns d'avair in post da revisiun obligatori e da manar obligatoriamain ina contabilitad. 
Eventualas adattaziuns dal dretg grischun possian però vegnir fatgas fin il cumenzament dal fanadur 2005, scriva la regenza grischuna en sia posiziun al departament federal da giustia e polizia. 
Contribuziuns chantunalas a differentas instituziuns 
- Viafier retica: Ils indrizs da cumond a distanza antiquads per las staziuns da cruschada sin la lingia d'Arosa, sin la lingia dal Bernina tranter Puntraschigna e Spinas sco er tranter San Murezzan e Scuol duain vegnir renovads cumplettamain. 
Per quai ha la regenza concedì contribuziuns chantunalas da totalmain circa 2,8 milliuns francs. 
La confederaziun sa participescha vi da quests projects cun totalmain circa 12,7 milliuns francs. 
- Fundaziun Planta, Samedan: Per digitalisar ils effectivs da la biblioteca survegn la fundaziun fin l'onn 2007 ina contribuziun chantunala unica da 35'000 francs. 
- Museum regiunal Surselva MRS: Per il project "nov posiziunament dal MRS" ha la regenza approvà ina contribuziun chantunala da totalmain 20'000 francs fin l'onn 2006. 
Cun quai vul il museum fixar sia direcziun strategica per il futur ed elavurar in concept da manaschi. 
- Meds da la lottaria naziunala interchantunala: L'uniun federalistica da las communitads etnicas europeicas (UFCE) e la societad culturala da la Bregaglia survegnan contribuziuns chantunalas da totalmain maximalmain 35'000 francs per il seminar da la UFCE "Pievels senza kin-state e lur autonomia" a Mustér respectivamain per il project "Il giardino del suono" a Stampa. 
Projects da vias 
La regenza ha approvà totalmain circa diesch milliuns francs per la construcziun e la sanaziun da divers trajects da via: 
- via sursilvana da la vart dretga dal Rain dal vallun da Carrera fin a Valendau: punts a la spunda "Bergwegli", "Sandkehr West" e "Chera 2". - Sevgein-Riein: traject da Bargun a Flutginas 
- via sursilvana: traject da Sumvitg a Spligias; - via dal Schin: sanaziun dal tunnel dal vallun da Mut; - sviament da Filisur: construcziun da la punt da l'ual da Falein; 
Chaussas persunalas 
- Martin Frei (1972), actualmain ad Amriswil, è vegnì elegì per il 1. da fanadur en l'uffizi forestal dal Grischun sco inschigner forestal directiv per las ovras da protecziun. - Ruedi Gall (1964), actualmain a Berschis, è vegnì elegì per il 1. da november en l'uffizi da construcziun bassa sco manader dal ressort "mantegniment da construcziuns artifizialas". 
Chanzlia chantunala dal Grischun 
Funtauna: rg chanzlia chantunala dal Grischun 
Data: 23.03.2005 
Examens d'admissiun a las scolas medias grischunas - Examen da tudestg per candidats da linguatg rumantsch vegnir repeti 
En il rom da la controlla da las structuras e da la prestaziun per la sanaziun da las finanzas chantunalas ha il Cussegl grond decidì da limitar il dumber d'admissiuns a las scolas medias dal chantun. 
Questa mesira temporara vala per ils onns da scola 2004/05, 2005/06, 2006/07 e 2007/08. 
Ils 14 e 15 da mars han gì lieu a las scolas medias dal Grischun ils examens d'admissiun per l'onn da scola 2005/06. 
Als examens d'admissiun che ston vegnir absolvids cun success per pudair entrar en ina scola media grischuna, èn s'annunziads 650 candidatas e candidats. 
Tenor las determinaziuns dal Cussegl grond dal 2003 pon vegnir recepids maximalmain 360 scolaras e scolars. 
En consequenza d'ina panna da computers è capità in sbagl tar l'examen da tudestg per Rumantschs che influenzescha l'egualitad da las schanzas en la procedura d'admissiun. 
Per quest motiv sto l'examen da tudestg per candidats da linguatg rumantsch vegnir repetì. 
La procedura da recepziun po tuttina vegnir terminada punctualmain entaifer las proximas emnas. 
Gremi: Uffizi da scolas medias 
Funtauna: rg Uffizi da scolas medias 
Data: 23.03.2005 
Construir ina resgia en il chantun Grischun 
La firma Holzindustrie Stallinger G.m.b.H. mussa interess da construir ina nova resgia en il Grischun. 
Il chantun Grischun ha da sia vart l'interess che questa investiziun d'impurtanza strategica a favur d'ina utilisaziun persistenta da la laina possia vegnir realisada sin ses territori. 
Il project sa chatta anc en la fasa da planisaziun. 
La firma Holzindustrie Stallinger G.m.b.H. / Frankenmarkt (A) planisescha da construir en il chantun Grischun ina resgia d'ina dimensiun internaziunala. 
Uschia vuless ella trair a niz il grond volumen da laina svizzer e grischun. 
Pervi dals custs vali da construir quella resgia uschè damanaivel al guaud sco pussaivel. 
Sco chantun cun bler guaud porscha il Grischun bunas premissas per quest intent. 
Il lieu ideal per la resgia è Vaz sut. 
Impurtanza strategica per il chantun 
Dapi ils onns 90 datti diversas activitads en il Grischun cun l'intenziun da construir ina nova resgia. 
Questas lavurs preliminaras paran ussa da purtar fritgs. 
L'interess chantunal na sa restrenscha betg mo ad ina resgia pli gronda sco tala, mabain sa drizza spezialmain sin ils ulteriurs avantatgs per l'entira chadaina da producziun da laina. 
Cun questa resgia po l'industria da resgia cuntanscher la cumpetitivitad internaziunala. 
La dumonda supplementara da laina vegn a dar l'impuls giavischà bleras giadas per in'economia forestala lucrativa cun bunas vistas per il futur. 
Betg mo l'economia da laina, mabain er l'economia forestala vegn a profitar d'ina cumpetitivitad augmentada. 
Sco possessuras da guaud impurtantas survegnan las vischnancas la pussaivladad da realisar retgavs supplementars da l'utilisaziun da laina. 
Quels las gidan da pudair realisar las prestaziuns giavischadas en l'interess public (protecziun cunter privels da la natira, recreaziun, maletg da la cuntrada). 
E betg sco ultim è collià cun quai il mantegniment da numerusas plazzas da lavur decentralas en l'economia forestala. 
Il project planisà da la firma Stallinger na po pervi da quai betg vegnir cumpareglià cun ina "domiciliaziun tradiziunala". 
I sa tracta d'in project che ha ina impurtanza strategica per il chantun Grischun. 
Utilisaziun persistenta dal guaud 
En ils guauds dal Grischun crescha dapli laina che quai ch'i vegn duvrà. 
Il lain sco materia prima e material da fabricaziun indigen che crescha suenter è avant maun en abundanza e na vegn pia betg duvrà. 
In'utilisaziun persistenta da las resursas pretenda dentant per l'ina da duvrar las atgnas capacitads biologicas uschè bain sco pussaivel e da l'autra vart da reducir sin il minimum il deficit ecologic (capacitad biologica che vegn duvrada supplementarmain ordaifer la Svizra per cuvrir il basegn da resursas). 
Ina utilisaziun da laina pli intensiva gida a meglierar la bilantscha da persistenza ecologicamain disfavuraivla. 
In rinforz da l'economia forestala e da laina dal Grischun tras ina resgia gronda mantegna ultra da quai plazzas da lavur e creescha novas. 
Il project da domiciliaziun è impurtant per l'economia publica e presta sia part a mantegnair la colonisaziun decentrala dal chantun. 
Amortisà la contribuziun chantunala en paucs onns 
La finamira dal chantun è da maximar ils avantatgs da la resgia. 
Ina part uschè gronda sco pussaivel dal basegn da laina duai vegnir cuvrida cun laina dal Grischun. 
Supponind che circa 250'000 m3 laina dals guauds indigens vegnia resgiada ed elavurada en la nova resgia, resultan da quai entradas da taglia da circa 1.5 milliuns francs per onn (taglias sin las entradas da las lavurantas e dals lavurants inclusiv l'utilisaziun decentrala da laina). 
La contribuziun d'investiziun dad 8 milliuns francs ch'il chantun prevesa per quai vegn gia ad esser cumpensada en paucs onns mo da las taglias che culan enavos. 
Sche quai fiss necessari per finanziar quest project, garantescha il chantun plinavant in credit d'investiziun rembursabel da 10 milliuns francs. 
Plinavant pon ins far quint cun quai ch'i vegnan a sa furmar auters manaschis elavurants en la vischinanza da la resgia. 
La fasa da planisaziun vegn iniziada 
Ina decisiun d'investiziun definitiva n'è anc betg vegnida prendida. 
Actualmain vegn iniziada - ensemen cun l'investur - la fasa da planisaziun concreta. 
Quella cuntegna ils scleriments davart l'acquist dal terren, davart la midada da zona necessaria e davart ils aspects da l'ambient. 
In punct central è la garanzia che la laina vegnia furnida dal Grischun. 
Ultra da quai ston vegnir scleridas dumondas davart soluziuns adattadas per il transport e per la logistica. 
Stallinger è in dals gronds 
L'industria da laina Stallinger tutga - cun Stora Enso, Mayr-Melnhof, Binder e Pfeiffer - tar ils tschintg concerns da resgia ils pli gronds da l'Austria. 
Il concern ha augmentà sias capacitads cuntinuadamain ils ultims onns: La quantitad da laina che vegn elavurada sa chatta oz tar circa 1'000'000 m3 da laina radunda. 
L'onn 2003 ha el surpiglià cun la gruppa Kaufmann ina firma tradiziunala dal Vorarlberg ed ha uschia engrondì l'ulteriura elavuraziun da laina (producziun da travs colladas e da plattas da laina). 
Puncts caracteristics da l'industria da laina Stallinger G.m.b.H. (incl. ulteriura elavuraziun) 
- 650 lavurantas e lavurants 
- 6 interpresas (2 resgias, 3 producziuns da travs colladas, 1 producziun da plattas da lain) 
- lieus: Frankenmarkt (A), Amstetten (A), Reuthe (A), Kalwang (A), Richen-Eppingen (D) 
- svieuta 200 milliuns euros 
- il pli grond exportader da l'Austria per l'America 
Puncts caracteristics dal project planisà 
- ca. 150 lavurantas e lavurants (senza l'ulteriura elavuraziun planisada) 
- capacitad d'elavurar: ca. 600'000 m3 laina frestga 
- volumen d'investiziun: ca. 80 - 100 milliuns francs 
- la pli gronda part vegn exportada (il cumenzament fin ca. 95%) 
- l'ulteriura elavuraziun al lieu da producziun vegn planisada suenter che la resgia è vegnida messa en funcziun 
Il pli impurtant davart il project da domiciliaziun en furma concisa 
1. Interess dal chantun 
- l'industria da resgia reps. l'economia da laina duai cuntanscher ina cumpetitivitad internaziunala 
- pussaivladads per vender la laina grischuna, retgav supplementar per possessuras e possessurs da guaud (spezialmain da las vischnancas) 
- mantegniment da plazzas da lavur decentralas en l'economia forestala 
- novas plazzas da lavur e valur agiuntada per l'economia da laina 
- supplementarmain manaschis che elavureschan laina 
2. Prestaziuns dal chantun 
- coordinaziun da la planisaziun al lieu 
- en scleriment: terren, credit d'investiziun, facilitaziun fiscala 
3. Prestaziuns da l'investur 
- investiziuns dad 80 - 100 milliuns francs 
- 150 e dapli novas plazzas da lavur 
- recrutaziun dal persunal e cumpras fatgas per gronda part en il Grischun 
- utilisaziun da laina grischuna 
- investiziuns supplementaras en l'ulteriura elavuraziun da laina en il chantun 
4. Dumondas avertas 
- Basta la producziun da laina en ils guauds indigens? 
- lieu da l'interpresa 
- logistica e transport 
- dumondas da l'ambient (traffic, polluziun da l'aria, emissiuns da canera, selvicultura e.u.v.) 
Gremi: departament da l'intern e da l'economia publica 
Funtauna: rg departament da l'intern e da l'economia publica 
Data: 23.3.2005 
"Pestgar en il Grischun. 
Nua poss jau retrair la patenta?" 
RETRATGA DA LA PATENTA DA PESTGA PER LA STAGIUN DA PESTGA 2005 
Plaunsieu lieuan naiv e glatsch. 
Per la flora e la fauna munta quai il nov cumenzament en il ritmus annual da la natira. 
Tar las pestgadras ed ils pestgaders sveglia quai il plaschair anticipà sin la proxima pestga. 
Tar las preparativas per la stagiun da pestga tutga er la retratga da la patenta da pestga. 
Per pudair retrair la patenta per in onn u ina patenta mensila ston ins cumprovar ch'ins haja enconuschientschas da la pestga. 
Per quest intent vegnan purschids il mument en differents lieus dal chantun Grischun curs da scolaziun. 
Tut las patentas pon ins retrair tar il survegliader da pestga resp. sin il biro per passaports e patentas. 
En il fegl uffizial dal chantun Grischun dal 31 da mars 2005 u sin la homepage da l'uffizi da chatscha e pestga (www.jagd-fischerei.gr.ch) èn publitgads per ils singuls districts da pestga ils lieus per retrair la patenta. 
Cun buna pestga! 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 29.03.2005 
La versiun taliana dal cudesch da dretg grischun è da nov sin l'internet 
Dapi stgars diesch onns pudais Vus prender invista dal cudesch da dretg grischun en l'internet - però mo da la versiun tudestga. 
La chanzlia chantunala dal Grischun ha ussa translatà la collecziun sistematica da leschas er en talian ed integrà ella sut www.gr.ch en il cudesch da dretg grischun electronic. 
Tut las funcziuns da tschertga cumprovadas da la pagina d'internet d'enfin ussa èn restadas las medemas ed èn vegnidas adattadas per ils cuntegns talians. 
La versiun rumantscha dal cudesch da dretg grischun vegn ad esser avant maun sin l'internet fin la mesadad da l'onn 2006. 
Vus chattais il cudesch da dretg grischun sin l'internet sut la suandanta adressa: 
www.gr.ch - rumantsch - nossas publicaziuns - legislaziun - cudesch da dretg grischun 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 05.04.2005 
Il stop d'admissiun per medias e medis vegn observà cun egl sceptic en il Grischun 
Ils chantuns han stuì decider l'onn 2002 per tge gruppas professiunalas, che mettan a quint lur prestaziuns sur l'assicuranza obligatoria da malsauns, ch'i vala in stop d'admissiun. 
Avant aveva la confederaziun relaschà la mesadad da l'onn 2002 l'uschenumnada "ordinaziun davart la limitaziun da l'admissiun da furniturs da prestaziuns per pratitgar a quint da l'assicuranza obligatoria da malsauns" e limità quella a trais onns fin la mesadad da l'onn 2005. 
La regenza grischuna ha sin quai decidì l'atun 2002 da limitar il stop d'admissiun mo sin medias e sin medis - dentistas e dentists per exempel n'èn betg suttamess ad in stop d'admissiun en il Grischun; novas praticas da media u da medi na dastgan betg vegnir avertas, praticas existentas pon dentant vegnir surpigliadas da tut temp. 
Uschia avess duì vegnir franà il ferm augment dals custs en il sectur da l'assicuranza obligatoria da malsauns. 
La confederaziun vul ussa prolungar il termin da la disposiziun actuala fin la stad 2008. 
La regenza grischuna saja anc adina persvadida che la limitaziun d'admissiun na frainia betg essenzialmain ils custs en il sectur da la sanadad, scriva ella en sia consultaziun a l'uffizi federal da sanitad. 
Sche l'ordinaziun da l'onn 2002 duess restar en vigur anc trais ulteriurs onns, ston vegnir concretisadas differentas dumondas. 
Tranter auter er, sche quest stop valia er per medias e medis che avevan avant la mesadad da l'onn 2002 lur admissiun per pratitgar la professiun, ma che n'han betg fatg diever da quella fin ussa. 
Uschiglio vegnissan talas medias e tals medis oz bunamain sfurzads dad avrir in'atgna pratica anc avant ch'il stop d'admissiun vegnia prolungà per ulteriurs trais onns. Mo projects federals per ils 5 da zercladur 
A las proximas votaziuns dal pievel dal cumenzament da zercladur na vegnan suttamess a la votaziun nagins projects da lescha chantunals, perencunter dus projects da lescha federals: 
- il conclus federal dals 17 da december 2004 davart l'approvaziun e la realisaziun da las cunvegnas bilateralas tranter la Svizra e la UE per l'associaziun a la reglamentaziun da Schengen e da Dublin sco er 
- la lescha federala dals 18 da zercladur 2004 davart il partenadi registrà da pèrs da la medema schlattaina (lescha da partenadi, LPart). 
Consultaziuns a la confederaziun 
- Administraziun federala da finanzas - realisaziun da las recumandaziuns revedidas dal "groupe d'action financière sur la lutte contre le blanchiment de capitaux" (GAFI): La regenza grischuna sustegna las recumandaziuns revedidas dal GAFI per cumbatter la lavada da daners suspectus e la finanziaziun dal terrorissem. 
Questas recumandaziuns valan sco standard internaziunal. 
- Fläsch: La punt dal Rain da Fläsch è en in nausch stadi. Pervi da quai vegn il pais maximal reducì da 18 a 13 tonnas. 
Ultra da quai ston ils camiuns observar ina distanza minimala da 100 meters. - Mut e Luzein: La regenza ha approvà la nova lescha da taxas da cura e da turissem respectivamain la revisiun da la lescha da taxas da cura. - Siat: La revisiun da la lescha communala da taglia po ussa entrar en vigur; la regenza l'ha approvada. - Bever: La regenza ha approvà il reglament per las zonas da protecziun ed il plan da las zonas da protecziun per las funtaunas "God da Spinas"; els servan a garantir a lunga vista la qualitad da l'aua da baiver. 
- Scola professiunala da Cuira: La regenza ha da princip approvà il project preliminar per engrondir il stabiliment da la scola professiunala da Cuira ed empermess per quai ina contribuziun da circa 980'000.- francs. - visarte.grischun: Sco contribuziun da stipendi per artistas ed artists da l'atelier da Paris ha la regenza approvà ina contribuziun annuala da 20'000 francs. 
- leger.GR: Las medias d'uffants e da giuvenils dal Grischun ch'èn participadas essenzialmain a la creaziun ed a l'amplificaziun dals fatgs da biblioteca en il Grischun survegnan ina contribuziun annuala da 40'000 francs.. 
- transit.grischun: Per il project transit.tavau, tar il qual vegn mussà a Tavau art en il spazi public davart il tema dal sport d'enviern, ha la regenza approvà totalmain 30'000 francs per ils onns 2005 e 2006. 
Fin ussa ha il chantun er gia sustegnì ils projects parzials tansit.cuira e transit.engiadina. 
- Scola auta professiunala da domadus Basileas: Per publitgar la lavur da perscrutaziun "Haus-Siedlung-Landschaft Val Lumnezia/Alta Capriasca" ha la regenza approvà ina contribuziun da 10'000 francs. 
- Associaziun grischunas da ballape: Per il turnier da ballape U15 da la ARGE ALP dals 12 fin ils 15 da matg a Cavareno/Trentino èn vegnids approvads 8200 francs. 
- Promoziun da la cultura: Sco contribuziuns e sco garanzias da deficit ha la regenza approvà ina summa totala da 186'000 francs. 
Cun quels raps vegnan sustegnids totalmain 15 projects. 
Projects da vias 
- Per differents projects da via ha la regenza deliberà totalmain circa 7,5 milliuns francs. 
- Da princip ha la regenza er approvà il program da sanaziun cunter la canera per la via taliana en il sectur da la vischnanca da Mesauc e la correcziun ed il schlargiament da la via da colliaziun tar la via da la Lumnezia davent dal spartavias via da la Lumnezia-Sursaissa-S. 
Chaussas persunalas 
- Luzius Meyer-Kurmann (1956), actualmain a Turitg, è vegnì elegì sco nov manader da la partiziun "furmaziun supplementara" da la scola auta da pedagogia a Cuira e Renato Lanfranchi (1966) dad Igis è vegnì tschernì sco manader da project en l'uffizi da sanadad. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.04.2005 
GRiforma: La segunda fasa dal project da pilot va a fin - dapli infurmaziun davart il project 
L'avust 2003 ha il cussegl grond prolungà per ulteriurs trais onns la fasa dal project da pilot per la refurma da l'administraziun GRiforma. 
A medem temp ha el incumbensà la direcziun dal project cun tschintg incaricas. 
La fin da l'onn 2005 va la segunda fasa dal project da pilot a fin e l'october 2006 vegn il cussegl grond previsiblamain a debattar danovamain davart GRiforma. 
Ditg èsi stà plitost quiet en connex cun GRiforma, il project da refurma da l'administraziun grischuna. 
Betg perquai ch'il project fiss vegnì sistì u fiss sa durmentà, mabain perquai ch'igl è vegnì lavurà a moda intensiva vi da las incaricas dal cussegl grond. 
La direcziun dal project ed ils servetschs da pilot disponan uss d'ulteriuras enconuschientschas ed experientschas. 
En la newsletter da GRiforma vegn rapportà en intervals da dus fin trais mais davart questas experientschas, davart enconuschientschas impurtantas e davart il stadi actual dal project. 
Spezialmain a quellas collavuraturas ed a quels collavuraturs che n'èn betg involvids directamain en il project vul ins dar uschia ina meglra invista da la refurma. 
En il center stat dentant er l'infurmaziun dal cussegl grond. 
Tras la giunta directiva da GRiforma - che sa cumpona da commembras e da commembers da la regenza, dal parlament e da l'administraziun - è il cussegl grond bain integrà en il project e participà a las decisiuns da princip. 
Las ulteriuras parlamentarias ed ils ulteriurs parlamentaris vegnan dentant en contact cun ils instruments da GRiforma mo tar la debatta dal preventiv e tar il rendaquint. 
Ins als vul infurmar davart ils instruments impurtants da GRiforma tranter auter cun la newsletter ed als tegnair al current davart l'ulteriur svilup. 
Sin basa d'in rapport cumplessiv, che tracta er las tschintg incaricas, duain els pudair prender l'october 2006 ina decisiun davart l'ulteriur andament da la refurma. 
L'emprima newsletter da GRiforma cuntegna in curt rapport davart il stadi da lavur actual en ils servetschs da pilot e dat ina survista da las incaricas dal cussegl grond. 
En ina intervista mussa la presidenta da la regenza dr. Eveline Widmer-Schlumpf il niz da GRiforma dal puntg da vista persunal. 
Ulteriuras infurmaziuns davart GRiforma chattais Vus sut 
http://www.fmd.gr.ch/griforma 
. 
Funtauna: rg departament da finanzas e militar 
Data: 18.04.2005 
Las taxas da chatscha s'augmentan per bundant in pertschient 
La regenza ha augmentà las taxas da chatscha per 1,3 pertschient ed uschia adattà quellas a l'index naziunal dals pretschs da consum. 
Per Svizras e per Svizzers sco er per persunas domiciliadas che abitan en il chantun vul quai per exempel dir concretamain che las taxas da chatscha auta s'augmentan per nov francs a 669 francs e las taxas da chatscha bassa per quatter francs a 269 francs. 
Il nov reglament da taxas entra en vigur il 1. da zercladur. 
L'ultima giada èn las taxas da chatscha vegnidas adattadas la primavaira 2003. 
Contribuziuns chantunalas a differentas instituziuns - Fundaziun arcus raetiae: Per il festival da cultura xong la fin da fanadur en la regiun da cunfin dals trais pajais Val Müstair/Engiadina bassa, Oberes Gericht e Vnuost sura ha la regenza concedì ina garanzia da deficit da 20'000 francs. - Club da beachvolley Calanda: Per construir il nov stabiliment tripel da beachvolley a Cuira survegn il club ina contribuziun chantunala da 14'500 francs. Projects da vias 
- Via dal Güglia e via sursilvana: Per la correcziun da la via en il vitg da Tinizong sco er per il traject Prau Pulté en connex cun il sviament da Flem ha la regenza concedì totalmain ca. 2,1 milliuns francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.04.2005 
Johannes Flury è il nov rectur da la scola auta da pedagogia 
La regenza ha elegì Johannes Flury sco rectur da la scola auta da pedagogia (SAP) dal Grischun. 
El succeda ad Andrea Jecklin che va en pensiun la stad 2006. 
Johannes Flury vegn a star a disposiziun a la scola auta da pedagogia a partir dal cumenzament da schaner 2006. 
1979 ha Johannes Flury fatg il doctorat da teologia a l'universitad da Turitg. 
En il Grischun è el stà da 1981 fin 1995 directur da la scola media evangelica da Schiers. 
Suenter funcziuns directivas tar la crusch cotschna svizra e tar l'uffizi federal per furmaziun professiunala e tecnologia ha el surpiglià la direcziun dal sectur sanadad/fatgs socials da la scola auta dal Vallais. 
Da l'onn 2002 fin l'onn 2004 ha el absolvì cumplementarmain a la professiun in studi da diplom supplementar universitar davart la politica da perscrutaziun e da scola auta. 
Gremi: regenza 
Funtauna: rg uffizi per la furmaziun terziaria 
Data: 21.04.2005 
La promoziun da la cultura dal chantun Grischun da nov en l'internet 
Dapi dacurt è disponibla la nova homepage da la promoziun da la cultura dal chantun Grischun: 
www.kulturfoerderung.gr.ch 
.. 
La promoziun da la cultura dal Grischun è ina partiziun da l'uffizi chantunal da cultura. 
Ella ha l'incumbensa da sustegnair la lavur culturala en il chantun e da promover quella cun mesiras sistematicas. 
Sin la homepage chattais Vus infurmaziuns en connex cun il sustegn finanzial da projects culturals (cundiziuns, indicaziuns davart dumondas da sustegn, giudicaments da dumondas da sustegn), indicaziuns davart premis culturals, davart ateliers a l'exteriur sco er davart la concurrenza per promover la lavur culturala professiunala. 
Ultra da quai vegnan preschentads il team da la promoziun da la cultura e las duas cumissiuns, la cumissiun per promover la cultura e la cumissiun da concurrenza. 
Sin la pagina d'internet vegn preschentada er la promoziun da las linguas ch'è integrada en la promoziun da la cultura. 
Quest sectur sustegna e sviluppa mesiras per mantegnair e per promover la lingua rumantscha e taliana. 
Plinavant è la promoziun da las linguas il post da documentaziun e d'infurmaziun davart il territori linguistic dal Grischun sco er davart la politica chantunala en il sectur da las linguas naziunalas ed uffizialas. 
Gremi: Uffizi da cultura 
Funtauna: rg Uffizi da cultura 
Data: 22.04.2005 
Servetsch d'infurmaziun 
Nus As supplitgain da prender enconuschientscha ch'il servetsch d'infurmaziun e da medias da la chanzlia chantunala vegn manà ad interim da dunna Denise Alig. 
Ella substituescha Enrico Kopatz che sto interrumper temporarmain sia lavur per motivs da sanadad. 
Denise Alig è schurnalista e dispona d'ina pratica professiunala da plirs onns. 
Ella stat a disposiziun immediatamain per tut ils fatgs dal sectur d'infurmaziun e da medias. 
Adressa: 
Chanzlia chantunala dal Grischun 
Denise Alig 
Chasa grischa 
Reichsgasse 35 
7001 Cuira 
e-mail: denise.alig@staka.gr.ch 
telefon: 081 257 22 47 
Chanzlia chantunala dal Grischun 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 25.04.2005 
Nova lescha davart las vias - Traffic betg motorisà ed urbanisaziun decentrala 
Dacurt ha la regenza deliberà per mauns dal cussegl grond la missiva tar la revisiun totala da la lescha davart las vias. 
Il parlament duai tractar quest sboz en la sessiun d'avust. 
Las novaziuns principalas sa laschan resumar sco suonda: 
- La revisiun totala reducescha la legislaziun davart las vias dad actualmain set a mo anc dus relaschs. 
- Las premissas per il dretg d'ina avertura tras il chantun vegnan adattadas nua ch'ina vischnanca giauda l'avantatg d'in sviament e nua che la dimensiun da l'avertura da fracziuns surpassa quest intent per la fracziun. 
- Il sboz stgaffescha ina basa legala per il traffic betg motorisà che regla d'ina vart las cumpetenzas, da l'autra vart il dretg da contribuziun. 
- Adattaziuns e simplificaziuns tar la procedura tranter il chantun e las vischnancas d'ina vart e tar la relaziun da vischin tranter il chantun e las proprietarias ed ils proprietaris che cunfineschan cun la via da l'autra vart surpiglian la pratica vertenta ed elimineschan intschertezzas. 
Cun il sboz da consultaziun era anc vegnì intenziunà da formular en moda pli severa las premissas per il dretg d'avertura tras il chantun. 
Chargias da vias specificas per vischnancas che vegnan chaschunadas d'averturas charas da fracziuns u d'averturas dublas avessan da nov duì vegnir mitigiadas sur la gulivaziun da finanzas intercommunala. 
Sin basa da l'evaluaziun da las consultaziuns ha la regenza decidì da renunziar per entant d'adattar il quorum d'abitantas e d'abitants ch'è necessari per fracziuns ed er da renunziar d'abgiuditgar las averturas dublas. 
Sin la gulivaziun da las differentas chargias da vias duai vegnir returnà pli tard en connex cun la nova concepziun da la gulivaziun da finanzas intercommunala. 
I duai er vegnir impedì che las stentas da fusiun da las vischnancas che vegnan actualmain discutadas na vegnian betg engrevgiadas da novas chargias da vias u pudessan schizunt far naufragi. 
Per motivs dal tractament egual sa midan las premissas per il dretg però en quels cas, tar ils quals ina vischnanca profitescha da l'avantatg supplementar d'in sviament da la vischnanca e nua che la dimensiun da l'avertura d'ina fracziun ha il caracter d'ina avertura da quartier e da detagl. 
Per che la directiva da spargn dal cussegl grond possia tuttina vegnir ademplida cumplainamain, vegnan prendidas mesiras da spargn alternativas en il quint da las vias. 
Gremi: departament da construcziun, traffic e selvicultura dal Grischun 
Funtauna: rg departament da construcziun, traffic e selvicultura dal Grischun 
Data: 26.04.2005 
La criminalitad d'internet duai vegnir tractada en moda pli severa - las responsabladads n'èn dentant per part betg cleras 
La regenza dal chantun Grischun sustegna las stentas da la confederaziun da cumbatter en moda pli effizienta acziuns criminalas en l'internet. 
Per quest intent ha la confederaziun preschentà ina revisiun dal cudesch penal e da la lescha penala militara. 
Ils providers pon ubain pussibilitar l'access a l'internet, ubain metter a disposiziun la plattafurma tecnica per arcunar ils cuntegns, ubain metter a disposiziun las infurmaziuns ed ils cuntegns sco tals. 
En sia consultaziun a l'uffizi federal da giustia davart il rapport "criminalitad en la rait" explitgescha la regenza dentant ch'ils purschiders da las plattafurmas tecnicas na possian betg daventar il bratsch prolungà da las autoritads da persecuziun penala cun stuair da princip dar vinavant tut ils indizis davart eventualas infurmaziuns illegalas sin lur plattafurmas. 
Ultra da quai refusa la regenza grischuna d'introducir in dretg da la polizia criminala federala da dar directivas envers las autoritads chantunalas da persecuziun penala - per exempel er a la procura publica. 
Grischun dal sid: l'access als lieus da scolaziun en il Tessin è vegnì simplifitgà 
Scolaras e scolars da las valladas dal sid dal Grischun che frequentan ina scola professiunala en il Tessin, pon far quai ussa sut premissas pli simplas; ils custs per questas facilitaziuns surpiglia il chantun Grischun. 
La regenza ha concludì da permetter en general da frequentar en il Tessin las scolaziuns professiunalas a temp cumplain ed ils onns d'emprendissadi da basa sco creadra da vestgadira per vestgadira da dunnas, sco dissegnadra u sco dissegnader da construcziun auta, sco constructura u sco constructur e sco electronista u sco electronist, sco informaticra u sco informaticher, sco polimecanista u sco polimecanist e sco automaticra u sco automaticher. 
Scolaziuns a temp cumplain ordaifer il chantun Grischun èn fin ussa vegnidas permessas mo en moda restrictiva. 
La situaziun geografica e la lingua da las vals dal sid dal Grischun pretendan en questa dumonda dentant ina bainvulientscha generala dal chantun Grischun. 
Per onn èn quai stads fin ussa circa diesch scolaras e scolars da las valladas dal sid dal Grischun che han frequentà lur scolaziun professiunala a temp cumplain en il chantun Tessin. 
La nova lescha davart il notariat va en vigur il matg 
La regenza grischuna ha mess en vigur per il 1. da matg la nova lescha davart il notariat; il termin da referendum è scadì senza ch'i saja vegnì fatg diever da quel. 
Il cussegl grond aveva deliberà la nova lescha en la sessiun d'october 2004. 
Da vischnancas e regiuns 
- Sursaissa: La regenza ha approvà la planisaziun d'utilisaziun nova cun differentas cundiziuns generalas. Dal puntg da vista da la planisaziun dal territori èsi ussa pussaivel da construir il stabiliment da golf e da temp liber en il territori da Dachli. - Occurrenzas da sport La 6avla etappa dal tour de Suisse dals 16 da zercladur 2005 maina da Bürglen UR sur il pass da l'Alpsur ad Arosa, entant ch'ils 23 e 24 da fanadur ha lieu ils swiss bike masters en ils conturns da Küblis. 
La regenza ha approvà domaduas rutas. 
- Fanas: Il chantun sa participescha als custs da la renovaziun dal provediment d'aua (2. etappa) cun ina contribuziun da circa 64'000 francs. Contribuziuns chantunalas a differentas instituziuns 
- Uniun dal lavuratori da litografia e da gravura dal chastè da Haldenstein: La regenza ha concludì ina contribuziun da gestiun unica da 10'000 francs per l'onn 2005. 
Questa uniun dat ad artistas ed ad artists la pussaivladad da far litografias e gravuras cun agid d'ina cussegliaziun professiunala. 
- Telefericas da Claustra-Madrisa: Per renovar la teleferica sin l'alp da Saas ha la regenza deliberà in credit d'agid d'investiziun da la confederaziun inclusiv la contribuziun chantunala da circa dus milliuns francs. 
Projects da vias 
Per differents projects da via ha la regenza deliberà totalmain circa 3,3 milliuns francs: sin la via dal Güglia per engrondir la storta d'Araschgen, sin la via dal Malögia per sanar il traject tranter Plaun dal Crot e Malögia, sin la via sursilvana per sanar il traject da Sumvitg a Spligias, sin la via da Tschiertschen per renovar la punt da la val dal Steinbach e sin la via da Sertig per construir ina fermada per il traffic public. 
Chaussas persunalas 
- Dr. med. Martina Gabriela Maranta da Cuira, dr. med. Doris Lehman, actualmain a Glaruna, e dr. med. Mihailo Sekulovski, actualmain a Turitg, èn vegnidas elegidas sco medias superiuras resp. è vegnì elegì sco medi superiur a l'ospital da dunnas Fontana. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.04.2005 
Novas vias tar la producziun da meds d'instrucziun chantunals - "rumantsch grischun en scola" sco signal da partenza 
Ils "meds d'instrucziun dal Grischun" (pli baud: chasa editura per meds d'instrucziun dal chantun Grischun) van en l'avegnir novas vias areguard la producziun da meds d'instrucziun. 
Entant ch'ils meds d'instrucziun vegnivan elavurads fin uss bunamain mo en il temp liber, duain las collavuraturas ed ils collavuraturs vegnir distgargiads da qua davent a moda adequata da lur ulteriuras incumbensas. 
Er la producziun da meds d'instrucziun na vegn - sche pussaivel - betg pli pajada per ura, mabain tras pauschalas resp. tras salaris fixs. 
In exempel fitg real: Ina persuna d'instrucziun che instruiva fin uss a 100%, dat da nov scola a 60% e lavura a 40% vi da la producziun da meds d'instrucziun. 
La relaziun d'engaschament tranter la vischnanca e la persuna d'instrucziun resta; ils custs da salari per ils 40% da la producziun da meds d'instrucziun paja il chantun cumplainamain a la vischnanca. 
Questa midada en la producziun da meds d'instrucziun augmenta la valur da questa lavur pretensiusa ed impurtanta, e quai sut cundiziuns da basa pli professiunalas. 
La nova regulaziun entra en vigur a medem temp sco l'elavuraziun dals meds d'instrucziun per introducir il rumantsch grischun en scola. 
La producziun da questa nova generaziun da meds d'instrucziun succeda en cooperaziun dals meds d'instrucziun dal Grischun e dal project chantunal "rumantsch grischun en scola". 
I vegn dà in grond pais d'elavurar tut ils cuntegns en stretga collavuraziun cun las persunas d'instrucziun en las regiuns, nua ch'ils meds d'instrucziun vegnan er applitgads pli tard. 
Uschia duai vegnir garantida ina relaziun directa tranter il nov material d'instrucziun e la pratica d'instrucziun. 
Persunas d'instrucziun che han interess da collavurar vi da quests meds d'instrucziun vegnan infurmadas davart ulteriurs detagls en ils inserats en il fegl uffizial dal chantun (ediziun dals 28 d'avrigl 2005, nr. 17), en il fegl scolastic grischun (ediziun dal matg, nr. 8) u sut: www.rumantsch-grischun.ch. 
Gremi: Departament d'educaziun, cultura e protecziun dall'ambient dal Grischun 
Funtauna: rg direcziun dal project "rumantsch grischun en scola" 
Data: 28.04.2005 
Ulteriuras incumbensas per il post spezialisà per dumondas da spitex e da vegliadetgna 
Il post spezialisà per dumondas da spitex e da vegliadetgna, che appartegna a l'uffizi da sanadad, survegn ina incumbensa supplementara. 
En consequenza da la revisiun da l'ordinaziun davart il rembursament da custs pervi da malsogna e d'invaliditad tar las prestaziuns supplementaras ha la regenza surdà ad el dapli responsabladad. 
Uschia fixescha il post spezialisà per dumondas da spitex e da vegliadetgna en l'avegnir il profil d'exigenzas da persunas da tgira che assistan persunas dependentas d'agid che retschaivan indemnisaziuns e che vivan a chasa. 
Il post spezialisà giuditgescha unicamain cas che na pon betg vegnir surpigliads d'ina organisaziun da la spitex renconuschida. 
Da vischnancas e regiuns La contribuziun vegn duvrada per realisar la via champestra Mitti-Usserberg. - Molinis: Per engrondir il provediment d'aua ha la regenza approvà ina contribuziun chantunala da 42'000 francs. Contribuziuns chantunalas a differentas instituziuns 
- Abitadi evangelic per persunas attempadas Masans a Cuira: Per installar ina staziun per persunas dementas en l'abitadi evangelic per persunas attempadas Masans conceda la regenza ina contribuziun chantunala da 175'000 francs. 
Quai correspunda a 50 pertschient dals custs maximalmain imputabels, numnadamain da 350'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.05.2005 
La regenza dal Vorarlberg sin visita tar la regenza grischun 
La regenza dal pajais federativ austriac dal Vorarlberg - in gremi da set persunas - visita damaun il Grischun. 
La delegaziun dal pajais vischin vegn manada dal guvernatur Herbert Sausgruber e consista plinavant dal vicepresident da la regenza Hans-Peter Bischof, da cusseglier Erich Schwärzler, da cusseglier Manfred Rein, da cusseglier Siegmund Stemer, da cussegliera Greti Schmid e da cusseglier Dieter Egger. 
Accumpagnada vegn la regenza dal Vorarlberg dal schef da l'uffizi da la regenza Johannes Müller. 
La regenza grischuna - manada da la presidenta da la regenza Eveline Widmer-Schlumpf - vegn ad esser preschenta cumplettamain. 
Suenter la beneventaziun dals giasts en la chasa grischa a Cuira e suenter ina discussiun davart temas interessants per tuttas duas varts, è previs da visitar la catedrala da Cuira ch'è parzialmain renovada. 
La scuntrada da las regenzas vegn terminada cun ina tschaina communabla. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 09.05.2005 
Revisiun totala da la lescha davart il diever dals dretgs politics en il chantun Grischun 
La regenza vegn a suttametter al cussegl grond en la sessiun da zercladur 2005 in sboz per la revisiun da la lescha davart il diever dals dretgs politics en il chantun Grischun. 
La cumissiun permanenta per economia, taxas e politica da stadi dal cussegl grond ha tractà preliminarmain la missiva correspundenta da la regenza en sia sesida dals 2 da matg 2005 per mauns dal cussegl grond. 
Er presidenta da la regenza Eveline Widmer-Schlumpf, chancelier Claudio Riesen e vicechancelier Walter Frizzoni èn stads preschents a quella sesida. 
La raschun per la revisiun totala intenziunada è la nova constituziun dal chantun Grischun ch'è entrada en vigur il 1. da schaner 2004. 
In'analisa da la chanzlia chantunala ha mussà che - pervi da la nova constituziun - exista in basegn d'agir per il sectur dals dretgs politics ch'è grond pertutgant il cuntegn e ch'è relativamain urgent pertutgant il termin. 
Tar diversas disposiziuns dal project èn vegnidas formuladas propostas da maioritad e da minoritad. 
En moda spezialmain controversa è vegnida discutada la finanziaziun da las partidas. 
Ina minoritad da la cumissiun pretenda qua da desister totalmain dal pajament d'ina contribuziun finanziala a las partidas politicas. 
Perencunter vul in'autra proposta pertutgant la finanziaziun da las partidas reducir la contribuziun finanziala a las partidas ch'è previsa en la missiva da la regenza. 
In'ulteriura proposta da minoritad concerna la reducziun dal quorum necessari da votantas e da votants per inoltrar ina iniziativa communala. 
La missiva da la regenza è la finala vegnida deliberada per mauns dal cussegl grond. 
Persuna che dat infurmaziuns: president da la cumissiun Ernst Nigg, tel. 081 307 36 36 Gremi: cumissiun per economia, taxas e politica da stadi 
Gremi: rg cumissiun per economia, taxas e politica da stadi 
Data: 11.05.2005 
Partenza per il project "Viafier retica e cuntrada da cultura Alvra / Bernina - candidatura per il patrimoni mundial da la UNESCO 2008" 
La regenza dal chantun Grischun ha approvà il concept per la candidatura per il patrimoni mundial da la UNESCO 2008 "Viafier retica e cuntrada da cultura Alvra/Bernina" e nominà l'organisaziun dal project. 
Il plan da termins prevesa d'elavurar il dossier da candidatura fin la stad 2006. 
La recepziun en la glista dal patrimoni mundial pudess alura succeder tras la UNESCO l'onn 2008. 
La regenza grischuna e la viafier retica (VR) han sustegnì l'atun 2004 l'admissiun da la lingia da l'Alvra e dal Bernina en la "liste indicative", pia la glista da propostas per lieus pussaivels da patrimoni mundial da la UNESCO. 
Il cussegl federal ha approvà quella il december 2004. 
Ina gruppa da lavur sut la direcziun dal departament da l'intern e da l'economia publica (DIEP) ha alura elavurà in concept per realisar il project. 
Cun il conclus dals 26 d'avrigl 2005 ha la regenza grischuna approvà il concept e nominà l'organisaziun dal project. 
Ils trajects da viafier da l'Alvra e dal Bernina èn las parts centralas da la candidatura da la UNESCO. 
Il perimeter "viafier" cumpiglia il traject Tusaun - San Murezzan - Campocologno. 
Ultra dal traject da viafier duai er la cuntrada da cultura vegnir integrada en la glista dal patrimoni mundial. 
Cuntradas da cultura èn sa sviluppadas or da las interacziuns tranter uman e natira. 
Per fixar il perimeter da la cuntrada da cultura partan ins d'ina vart dal criteri da la vesaivladad or dal tren e da l'autra vart dals objects ch'èn gia designads en il plan directiv chantunal. 
Per fixar a moda lianta per las autoritads il perimeter dal project ed ils objects da la cuntrada da cultura che appartegnan al patrimoni mundial da la UNESCO serva la procedura dal plan directiv. 
La direcziun strategica dal project è chaussa dal comité directiv; da quel fan part Hansjörg Trachsel, cusseglier guvernativ, Erwin Rutishauser, directur da la viafier retica, e Johann Mürner, schef da la secziun "protecziun da la patria e tgira da monuments" da l'uffizi federal da cultura. 
Per elavurar il project è responsabel in team da project cun represchentantas e cun represchentants da la viafier retica, da Grischun vacanzas e dal chantun. 
Suenter ch'il dossier da candidatura è fatg, sto er vegnir elavurà in concept per la commerzialisaziun turistica da la candidatura e dal label da la UNESCO ed i ston vegnir sviluppads products turistics correspundents. 
Documentaziun per l'orientaziun a las medias 
Gremi: regenza 
Funtauna: rg departament da l'intern e da l'economia publica 
Data: 11.05.2005 
Il plan da studi general da la SAP vegn midà en quai che concerna la segunda lingua 
La regenza facilitescha l'access a la scola auta professiunala da pedagogia dal Grischun (SAP) per studentas e per students extrachantunals. 
Il plan da studi general vegn midà uschia che las studentas e ch'ils students extrachantunals pon eleger tranter la didactica dal rom talian resp. rumantsch sco segunda lingua e la la didactica dal rom franzos sco segunda lingua, e quai a partir da l'annada da studi 2004/2007. 
Fin ussa ha il plan da studi general da la SAP previs per las futuras persunas d'instrucziun da la scola primara che la scolaziun per instruir la segunda lingua stoppia succeder obligatoriamain en ina segunda lingua chantunala. 
L'obligatori d'ina segunda lingua chantunala sco segunda lingua ha però engrevgià da recrutar studentas e students extrachantunals, perquai ch'il talian ed il rumantsch n'èn en nagin chantun da la Svizra tudestga linguas obligatorias sin il stgalim secundar II. Lur scolas medias porschan en il cas normal franzos ed englais sco roms da basa. 
Ultra da quai ha la regenza augmentà en il plan da studi general da la SAP la dotaziun en la didactica dal rom englais sco segunda lingua per in modul sin ussa dus moduls. 
Sco cumpensaziun vegn scursanì il champ da studi "introducziun en sistems culturals, socials ed economics sco er en la sistematica scientifica" per il modul "spazi cultural Grischun". 
Plinavant ha la regenza punctuà che - en connex cun la realisaziun da la nova lescha davart la scola auta da pedagogia - duai vegnir examinada in'avertura da la purschida concernent la segunda lingua per studentas e per students grischuns. 
L'examinaziun duai vegnir fatga dal cussegl da la scola auta e duai succeder expressivamain cun resguardar adequatamain ils interess dal Grischun. 
Da vischnancas e regiuns 
- Mon: La regenza ha approvà il project per zavrar il guaud e la pastgira da Mon ed ha garantì a la vischnanca ina contribuziun chantunala da maximalmain 56'700 francs per quai. 
- San Murezzan: La regenza ha approvà la planisaziun d'utilisaziun per il territori parzial dal "God Laret". Ella consista d'ina cumplettaziun da la lescha da construcziun communala, dal plan da zonas "sectur dals abitadis" 1:2500 "God Laret", dal plan general da furmaziun (PGF) e dal plan general d'avertura 1:1'000 (PGA) "God Laret" sco er da las prescripziuns correspundentas davart il PGF e davart il PGA "God Laret". - Stussavgia-Camana: La vischnanca da Stussavgia-Camana survegn - cun resalva che la confederaziun paja sia contribuziun garantida - ina contribuziun chantunala da maximalmain 428'000 francs per realisar la 12avla etappa da la meglieraziun generala. 
Quai correspunda a 40 pertschient dals custs imputabels, numnadamain da 1'070'000 francs. 
- Sour: Tenor la descripziun correspundenta dal perimeter da la vischnanca vegn designà sin l'alp Flix in territori da protecziun dals bulieus limità a trais onns. 
- Occurrenzas da sport La 15avla etappa dal giro d'Italia dals 23 da matg 2005 maina da Livigno (I) a Lissone (I). 
En quest connex vegn entrà sin territori grischun cunquai che l'entira caravanna vegn manada da Livigno sur la furcla da Livigno, La Rösa, San Carlo, Puschlav, S. Antonio, Le Prese, Brusio, Campascio e Campocologno. 
La regenza ha approvà la ruta. 
Contribuziuns chantunalas a differentas instituziuns 
- Tgira da monuments: Il chantun Grischun sa participescha cun maximalmain 60'000 francs a la conservaziun ed a la restauraziun da la baselgia catolica s. Anton e s. Leonard a Rona. 
Ils custs totals importan 893'700 francs. 
Chaussas persunalas 
- Remo Fehr, manader da la partiziun "aria/canera/radiaziun" tar l'uffizi per la natira e l'ambient, è vegnì numnà sco substitut dal manader da l'uffizi. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 12.05.2005 
Tscherna da professiun e da scola dals giuvenils grischuns che vegnan ord scola 
Ina retschertga da l'uffizi per la furmaziun professiunala davart la tscherna da professiun e da scola mussa, tge vias che la glieud giuvna grischuna vegn a prender suenter il temp da scola obligatori. 
Circa 2/3 vegnan a cumenzar in emprendissadi, 12% vegnan ad entrar en ina scola media e 17 % vegnan a far in onn intermediar. 
8 % èn actualmain anc en tschertga d'ina plazza da scolaziun. 
Ina retschertga tar las persunas d'instrucziun da las classas finalas e tar las instituziuns per la scolaziun preprofessiunala ha mussà, tge scolaziun ch'ils giuvenils grischuns che vegnan ord scola vegnan a far suenter il temp da scola obligatori la stad 2005. 
Il cumenzament da matg eran avant maun las respostas da passa 1615 scolaras e scolars. 
Tar ils mats absolveschan 77 % in emprendissadi, tar las mattas 50 %. 
Las professiuns predilettas èn anc adina commerzianta / commerziant, electromontadra / electromontader, scrinaria / scrinari u las professiuns novas spezialista / spezialist da commerzi en detagl ed emploiada spezialisada / emploià spezialisà per il sectur da sanadad. 
Bler dapli mattas (132) che mats (56) prefereschan ina scola da cuntinuaziun. 
Er ils onns intermediars sco il 10avel onn da scola, l'onn social, in praticum u in segiurn per emprender ina lingua estra vegnan tschernids bler pli savens da las mattas (198) che dals mats (73). 
Il cumenzament da matg èn vegnids annunziads 135 giuvenils (54 umens giuvens ed 81 dunnas giuvnas) che n'avevan anc chattà nagina soluziun definitiva suenter la scola. 
Tras la magistra/tras il magister da classa porscha l'uffizi per la furmaziun professiunala in sustegn a quests giuvenils per pudair intermediar - en il temp che resta fin tar il cumenzament da l'emprendissadi l'avust - ina plazza da scolaziun ad uschè blers dad els sco pussaivel. 
Actualmain vegni anc sclerì en tge professiuns che vegnan anc tschertgadas plazzas d'emprendissadi. 
La cussegliaziun professiunala è gugent pronta da gidar ils giuvenils tar lur tschertga d'ina plazza d'emprendissadi u da mussar ad els in'alternativa che correspunda a lur preferenzas ed a lur qualificaziuns. 
Ultra da quai po ella intermediar ils giuvenils che tschertgan cussegl sin lur giavisch a l'acziun "speranza", cun la quala persunas privatas porschan sco madritscha u sco padrin sustegn ed assistenza tar la tschertga d'ina plazza d'emprendissadi. 
Sin l'indicatur da las plazzas d'emprendissadi (http://lena.gr.ch) èn publitgadas actualmain anc 337 plazzas d'emprendissadi libras per il cumenzament da l'emprendissadi 2005. 
Uschia datti anc pussaivladads da scolaziun per exempel en il commerzi en detagl, en las professiuns da construcziun, en l'elavuraziun da laina, en la branscha da la tecnica da chasa sco er en la gastronomia, ma er en differentas autras professiuns. 
Persuna che dat infurmaziuns: 
Justina Simeon, manadra da team da la cussegliaziun professiunala da Cuira, telefon 081 257 27 72 (justina.simeon@afb.gr.ch) 
Gremi: departament d'educaziun, cultura e protecziun da l'ambient 
Funtauna: rg uffizi per la furmaziun professiunala 
Data: 18.05.2005 
Revisiun totala dal dretg da burgais dal chantun Grischun 
Il chantun Grischun survegn in nov dretg da burgais. 
La revisiun totala da la legislaziun vertenta - che la regenza propona en la missiva al cussegl grond - prevesa pliras midadas essenzialas, tranter quellas in'obligaziun da domicil per petentas e per petents en las vischnancas burgaisas. 
La revisiun totala è ina consequenza da la revisiun da la lescha federala davart il dretg da burgais ch'entra en vigur il 1. da schaner 2006. 
Il sboz da lescha avant maun regla principalmain la necessitad da domicil ed ils termins da domicil, las premissas da qualificaziun, la renatiralisaziun, las taxas da natiralisaziun sco er l'attenziun giuridica en la procedura da natiralisaziun. 
Areguard l'intenziun d'introducir in'obligaziun da domicil en las vischnancas burgaisas il mument che la dumonda vegn inoltrada, vegn statuida en la nova lescha ina durada da domicil minimala da totalmain quatter onns; da quels quatter onns ston dus esser stads directamain avant l'inoltraziun da la dumonda. 
Quai sa giustifitgescha spezialmain perquai che l'autoritad cumpetenta en la vischnanca da domicil po giuditgar il meglier co ch'ina persuna è integrada en las relaziuns chantunalas e communalas. 
En cas dal termin da domicil da quatter onns sa tracti d'ina durada da domicil minimala. 
Las vischnancas burgaisas han damai la pussaivladad da fixar termins da domicil da fin sis onns per persunas svizras e da fin dudesch onns per persunas estras. 
Cun l'obligaziun da domicil duai er vegnir fatg frunt a la pratica actuala da tschertas vischnancas che na pretendan betg ch'i vegnia prendì domicil en la vischnanca e che na fan er betg in'examinaziun d'integraziun. 
Per lur decisiuns da natiralisaziun dastgan las vischnancas burgaisas en l'avegnir - tenor las directivas dal dretg federal - ultra da quai mo pli metter a quint taxas che cuvran ils custs da procedura. 
Per persuna estra èn quai maximalmain 2'000 francs e per persuna svizra1'000 francs. 
Plinavant resguarda la revisiun la giurisdicziun dal tribunal federal, numnadamain che votaziuns a l'urna per decisiuns da natiralisaziun cuntrafan da princip a la constituziun e che decisiuns da natiralisaziun negativas - che vegnan per exempel prendidas da radunanzas communalas en votaziuns avertas - ston vegnir motivadas adequatamain. 
Nova construcziun d'in lieu da scolaziun per puras e purs e per mecanistas e mecanists da maschinas agriculas 
En il center da furmaziun e cussegliaziun agricula Plantahof (CFCA) a Landquart vegn construì in nov edifizi per scolar puras e purs sco er mecanistas e mecanists da maschinas agriculas da la Svizra orientala, dal Tessin e dal principadi da Liechtenstein. 
Il project vegn realisà en stretga collavuraziun cun la federaziun spezialisada per tecnica agrara dal Grischun ch'è responsabla per la scolaziun e per la furmaziun supplementara da las mecanistas e dals mecanists da maschinas agriculas. 
Per realisar il project da construcziun duai il chantun metter a disposiziun in credit d'impegn da 2'178'600 francs. 
Quai propona la regenza al cussegl grond en la missiva correspundenta. 
La grevezza effectiva dal chantun importa 1'451'848 francs. 
Quest import resulta, sche la contribuziun federala, la part dals custs che vegn surpigliada da la federaziun spezialisada per tecnica agrara sco er ils meds d'instrucziun che vegnan finanziads separadamain vegnan deducids da la summa totala da construcziun. 
L'edifizi nov duai vegnir situà al nordost da la sala da gimnastica existenta e duai vegnir rendì accessibel sur la plazza da parcar per lung da la via chantunala. La polizia chantunala ed il corp da guardias da cunfin intensiveschan la collavuraziun La polizia chantunala grischuna ed il corp da guardias da cunfin II vegnan a collavurar pli stretgamain en il futur. 
Il departament chantunal da giustia, polizia e sanitad e la direcziun federala da circundari da duana èn sa cunvegnids da far ina cunvegna correspundenta. La cunvegna ha la finamira da trair a niz sinergias, da simplifitgar andaments e da reglar cleramain las cumpetenzas. 
En quest connex sa tracti spezialmain d'acziuns d'investigaziun communablas sco er da sustegn e d'agid vicendaivel. Al corp da guardias da cunfin duain dentant er vegnir delegadas tschertas cumpetenzas ch'èn stadas fin uss en mauns da la polizia chantunala, cunzunt en il sectur dal dretg davart il traffic sin via. 
Las appartegnentas ed ils appartegnents dal corp da guardias da cunfin vegnan uschia autorisads d'incassar multas disciplinaras en tscherts cas. 
Savognin: 
La contribuziun vegn concedida cun la resalva che la confederaziun paja la contribuziun garantida. Tavau: 
L'approvaziun succeda en il rom dal project da construcziun per engrondir e per sanar l'ospital da Tavau. 
Per il project "Partenz plus" garantescha la regenza a la corporaziun regiunala pro Partenz ina contribuziun da totalmain 200'000 francs durant ils onns 2005 fin 2008. 
La concessiun dals credits necessaris tras il cussegl grond resta resalvada. Plinavant vala sco cundiziun ch'ils meds finanzials vegnian impundids per repassar las structuras da tut las organisaziuns turisticas regiunalas e ch'i vegnia prendì en mira da furmar ina destinaziun. Contribuziuns chantunalas a differentas instituziuns 
Project collectiv "selvicultura 2005": 
La regenza approvescha il project collectiv chantunal "selvicultura 2005" che custa totalmain 15'831'750 francs. 
Ils custs che restan suenter la deducziun dal retgav da la vendita da laina importan 10'281'000 francs. 
Per realisar il project vegnan permessas contribuziuns chantunalas en l'autezza maximala da 1'711'060 francs. 
Al project èn participads 170 proprietarias e proprietaris da guaud publics e privats. 
Grischun lain: 
A la federaziun da tetg "Grischun lain" garantescha la regenza ina contribuziun da 300'000 francs per cuntinuar cun ils projects cardinals tenor il document strategic "lain futuro". 
Viafier retica: 
La regenza conceda ina contribuziun d'investiziun da 288'000 francs per la viafier retica. 
Ils meds finanzials vegnan utilisads per remplazzar ils interrupturs dad 11 kV sin tut la rait da la viafier retica. 
Ils custs totals importan 1,6 milliuns francs. Da quels surpiglia la confederaziun 1'312'000 francs. Claustra Son Jon a Müstair: Al museum da minieras da Tavau garantescha la regenza ina contribuziun unica da 7900 francs per inventarisar ils objects dal museum. 
Museum da Laax: 
Per las lavurs d'inventarisaziun planisadas ils onns 2005 e 2006 survegn la cumissiun dal museum da Laax in sustegn finanzial unic dad 11'000 francs. Museum d'Engiadina bassa: 
La regenza sustegna l'uniun dal museum d'Engiadina bassa cun ina contribuziun unica da 6800 francs. Ils meds finanzials vegnan duvrads per inventarisar ils objects dal museum. Via dal Scanvetg: 
Il project prevesa tranter auter da construir da nov in passape per 821'038 francs. 
Per cuvrir ils custs da la sanaziun da la via chantunala vegn mess a disposiziun in credit da 186'332 francs. Gremi: regenza 
Funtauna: rg chanzlia chantunala dal Grischun 
Data: 19.05.2005 
Il chantun venda sias aczias da la swiss 
La regenza venda las aczias da la swiss international air lines SA ch'ella aveva acquistà l'onn 2002 cun il consentiment dal cussegl grond. 
L'acquist da 20'323 aczias da la swiss per il pretsch da 56 francs per aczia cun ina summa totala dad 1'138'088 francs era vegnì fatg da quellas uras sco act da solidaritad per il salvament da l'anteriura swissair. 
Ussa èsi definitiv che la swiss vegn surpigliada da la lufthansa. 
En quest connex ha la air trust SA a Zug preschentà il cumenzament da matg da quest onn in'offerta da surpigliada per tut las aczias nominativas che sa chattan en il public. 
Il pretsch d'offerta sa chatta tar 8.96 francs netto per aczia nominativa, entant ch'il curs da bursa da las aczias da la swiss sa chattava ils 3 da matg 2005 tar 8.87 francs. 
Da questa offerta resulta in import da 182'094.10 francs. 
Il cussegl administrativ da la swiss recumonda als acziunaris publics, tar ils quals tutga er il chantun Grischun, d'acceptar l'offerta. 
La regenza è da l'avis che la vendita da las aczias da la swiss saja la meglra soluziun, tant pli perquai ch'i na dat strusch alternativas en quest connex. 
Davart las dumondas EOZ decida da nov l'uffizi da planisaziun 
La fin da mars è il termin da referendum cunter la nova lescha davart la planisaziun dal territori per il chantun Grischun (LPTGR), concludida dal cussegl grond ils 6 da december 2005, scadì senza ch'el saja vegnì duvrà. 
Ussa ha la regenza relaschà las disposiziuns executivas necessarias tar questa lescha. 
In punct impurtant da la nova ordinaziun davart la planisaziun dal territori per il chantun Grischun (OPTGR) è la nova regulaziun da la cumpetenza per decider davart las 1'300 dumondas da construcziun per onn per edifizis e stabiliments ordaifer la zona da construcziun: fin ussa èn las decisiuns vegnidas prendidas sin stgalim dal departament. 
Da nov è l'uffizi chantunal da planisaziun cumpetent per quai. 
Tenor la nova ordinaziun sa numna quel dal rest da nov uffizi per il svilup dal territori. 
Quai cun l'intent d'exprimer l'element dinamic en la planisaziun dal territori. 
Questas regulaziuns chaschunan in'unificaziun da las proceduras correspundentas en l'entir chantun. 
Il medem mument cun relaschar la OPTGR ha la regenza concludì da metter en vigur il nov dretg da planisaziun (LPTGR ed OPTGR) per il 1. da november 2005. 
Da vischnancas e regiuns 
Cuira: 
La regenza approvescha il project per l'engrondiment da la chasa da scola dal stgalim superiur Giacometti a Cuira. 
La regenza ha approvà las revisiuns totalas da las leschas davart las taxas da cura. La regenza approvescha la revisiun totala da la lescha davart las taxas da cura. Morissen: Dals custs paja il chantun maximalmain 24'500 francs, repectivamain 35 pertschient da la summa da construcziun totala calculada. La vischnanca survegn ina contribuziun da 18'744 francs per engrondir il provediment d'aua. Contribuziuns chantunalas a differentas instituziuns 
Fundaziun Giuvaulta: 
La regenza ha approvà definitivamain il project per midar, per engrondir e per sanar l'edifizi da scola ed il lieu d'occupaziun dal center per pedagogia speziala a Giuvaulta. 
Quai correspunda a 70 pertschient dals custs imputabels, numnadamain da 7'283'600 francs. 
Club da beachvolley Zizers: Quai èn maximalmain 20 pertschient dals custs imputabels. Projects da vias 
La regenza ha approvà totalmain 880'000 francs per la construcziun e per la sanaziun da divers trajects da via: 
via da Stussavgia: traject Rüti-Stussavgia Plaz 
via dal Schin: traject Seglias - Solas 
Chaussas persunalas 
Gion Darms 
da Glion è vegnì numnà sco substitut dal manader dal post da servetsch da l'uffizi da construcziun auta e sco manader da la partiziun "facility management". 
Gremi: regenza 
funtauna: rg chanzlia chantunala dal Grischun 
Data: 26.05.2005 
Novas tablas per las rutas da velo 
Dapi lur inauguraziun l'onn 1998 èn las rutas da velo svizras daventadas in success enorm en tut il pajais. 
Tenor retschertgas scientificas vegnan fatgs mintg'onn 200 milliuns kilometers sin questas vias da velo e dads or totalmain var 240 milliuns francs. 
En quest connex è la ruta dal Rain - dal pass da l'Alpsur fin Basilea per lung dal Rain - lunschor la pli populara. 
Uschia cur seschan alura er en il Grischun adina dapli ciclistas e ciclists indigens sco er turistas e turists cun velos cun chargias per part fitg grondas sin las rutas da velo signalisadas uffizialmain. 
Per che quai restia uschia, sto il stadi da las vias e da la signalisaziun vegnir controllà regularmain. 
Per incumbensa da l'uffizi da construcziun bassa dal Grischun vegnan perquai controlladas duas giadas l'onn la part grischuna da la ruta dal Rain e la ruta grischuna areguard la charrabladad e la signalisaziun. 
La controlla da primavaira ha gì lieu durant las ultimas emnas. 
La vias èn en in bun stadi. 
Nua che quai è stà necessari èn puspè vegnids montads signals che mancavan u è vegnida meglierada la signalisaziun. 
En quest connex han ins remplazzà 40 tablas d'infurmaziun als puncts ils pli impurtants da las rutas. 
Las novas tablas èn vegnidas surlavuradas areguard la grafica ed areguard il cuntegn e mussan sin l'extract da la charta - sco particularitad grischuna - er las rutas da velo dal chantun signalisadas cun ils tatgaders mellens. 
La rait da las rutas da velo dal chantun è uschia preparada perfetgamain per sa divertir, per giudair e per sa recrear durant il temp liber e durant las vacanzas. 
Persuna che dat infurmaziuns 
P. Stirnimann, Medienverantwortlicher, 081 257 3711 
Gremi: Tiefbauamt Graubünden 
funtauna: rg Tiefbauamt Graubünden 
Data: 01.06.2005 
L'administraziun da las IPM duai vegnir distgargiada 
La regenza realisescha duas mesiras formuladas en il program da la regenza 2001 - 2004 per distgargiar interpresas pitschnas e mesaunas (IPM). 
I sa tracta d'ina vart d'analisar las grevezzas administrativas existentas per las IPM e da mussar propostas da meglieraziun e da l'autra vart d'integrar in test dad IPM en la procedura da legislaziun. 
Tar l'emprima tematica è vegnida fatga ina vasta enquista tar las interpresas. 
La segunda mesira vul impedir ulteriuras grevezzas administrativas tar novs relaschs chantunals en il senn d'ina acziun preventiva. 
Sco finamira vul ins chattar ina soluziun adequata per constatar a temp grevezzas administrativas futuras e per reducir questas per las IPM en il chantun Grischun. 
Per quest intent duain novs relaschs chantunals vegnir examinads sistematicamain areguard lur consequenzas economicas. 
L'instrument principal da questa examinaziun è l'uschenumnada "valitaziun da las consequenzas da la regulaziun". 
Per preparar e per introducir la valitaziun da las consequenzas da la regulaziun ha il departament da l'intern e da l'economia publica elavurà in sboz. 
La regenza ha uss deliberà il sboz per la consultaziun. 
L'ordinaziun dal persunal da l'administraziun chantunala vegn remplazzada d'ina lescha 
Al lieu da l'ordinaziun existenta davart la relaziun da lavur da las collavuraturas e dals collavuraturs dal chantun Grischun (ordinaziun dal persunal) vegn da nov ina lescha. 
La midada dal stgalim da l'ordinaziun al stgalim da la lescha sa basa sin la constituziun chantunala revedida. 
Il sboz correspundent per la lescha davart la relaziun da lavur da las collavuraturas e dals collavuraturs dal chantun Grischun ha la regenza prendì per enconuschientscha e deliberà per la consultaziun. 
Cun relaschar la lescha dal persunal è vegnida prendida la chaschun da far u da discussiunar er singulas adattaziuns da dretg material. 
En spezial duain ils standards minimals dal dretg d'obligaziuns (DO) vegnir observads en mintga cas. 
Per emplenir las largias duai da nov vegnir rinvià en general al DO e betg mo punctualmain. 
I vegn dentant desistì d'introducir in contract collectiv da lavur (CCL). 
Ina tala introducziun è vegnida discutada detagliadamain, ma n'è alura betg vegnida integrada en la nova lescha per differents motivs. 
Or da l'ordinaziun dal persunal vertenta duai vegnir stritgà l'uschenumnà "temp per sa cumprovar" ch'è fixà uss en l'artitgel 9 alinea 2. Dal puntg da vista da las lavurantas e dals lavurants n'è questa regulaziun betg sa cumprovada. 
En in rom restrenschì duai dentant puspè vegnir introducì il scumond da far chauma. 
Quai succeda sin basa da la constituziun federala che pretenda ina lescha formala per il scumond da far chauma. 
1'350'000 francs per la protecziun cunter privels da la natira 
Per realisar il program da lavur "manaschament da privels da la natira" 2005 quinta il chantun Grischun cun custs da 1'350'000 francs. 
Var 60 pertschient da las lavurs vegnan fatgas dal servetsch forestal chantunal. 
Secturs parzials spezials dal volumen da lavur vegnan surdads a biros privats. 
Suenter la deducziun da las contribuziuns federalas che pon vegnir spetgadas e da las indemnisaziuns a terzas persunas restan al chantun expensas nettas da var 272'000 francs. 
Fundaziun dr. Stephan à Porta 
Or dal retgav net da l'onn da gestiun 2004 da la fundaziun dr. Stephan à Porta duai - tenor la proposta da la regenza - vegnir repartida ina contribuziun da totalmain 260'000 francs sin las sequentas instituziuns grischunas: uniun "Cosmea", Cuira, ovra da giuventetgna "Rätia", Tumein, fundaziun "Therapeion", Zizers, uniun per la tgira d'uffants, Domat, federaziun da tetg da la lavur cun giuvenils dal Grischun, Cuira, fundaziun Hosang, Plankis, Cuira, fundaziun per umans cun disturbis da percepziun en il Grischun, Churwalden, uniun da la canorta d'uffants "Kitz", Tusaun, uniun per l'agid a sasez en il Grischun, Trimmis, fundaziun grischuna per la scolaziun prescolara e la terapia d'uffants paralisads dal tscharvè, Cuira, post grischun spezialisà per la tgira d'uffants, Cuira, associaziun da l'agid grischun per mamma ed uffant, pastoraziun al telefon da la Svizra orientala cun il principadi da Liechtenstein, Son Gagl, associaziun da las famiglias cun persunas malsaunas da schizofrenia / cun persunas cun ina malsogna psichica, Cuira. 
Da vischnancas e regiuns 
St. Antönien: Cun resalva che la confederaziun paja la contribuziun garantida, vegn concedida ina contribuziun chantunala da maximalmain 390'960 francs u da 36,2 pertschient dals custs imputabels. La regenza approvescha il program da sanaziun cunter la canera per la via da l'Alvra en il sectur da la vischnanca da Bravuogn. Tar indesch chasas ston las fanestras existentas vegnir remplazzadas da fanestras isoladas cunter canera. Las lavurs da construcziun succedan en stretga collavuraziun cun la tgira da monuments dal chantun Grischun, cunquai che Bravuogn figurescha sco vitg d'impurtanza naziunala en l'inventari dals maletgs da vitgs svizzers degns da vegnir protegids (IMVSP). Castaneda: 
Il project per construir in indriz da passape per lung da la via da colliaziun a la via da la Calanca en il vitg da Castaneda, inclusiv las entradas e las sortidas dal lieu da rimnada da rument e da las plazzas da parcar, vegn approvà. 
A la vischnanca da Tavau vegn garantida als custs renconuschids da la confederaziun sco custs imputabels per sanar l'anteriura deponia "Brüch" da 970'240 francs ina contribuziun da 16 pertschient u da maximalmain 155'254 francs. La regenza approvescha il project per reparar ils rempars da lavinas "Rüggen". Als custs cun dretg da subvenziun da 1'000'000 francs vegn garantida ina contribuziun chantunala da 12 pertschient u da maximalmain 120'000 francs. La regenza approvescha la revisiun parziala da la constituziun communala. La regenza approvescha la nova constituziun communala. Pagig: 
Scanvetg: A la vischnanca da Sur (Valragn) vegnan garantids 226'632 francs als custs cun dretg da contribuziun per cumplettar il provediment d'aua, maximalmain dentant 71 pertschient da la contribuziun federala. La regenza approvescha il statut d'organisaziun dal consorzi da scola da la Mantogna sura che sa cumpona da las vischnancas da Flearda, da Tschappina e d'Urmagn. Corporaziun per las scolas primaras e per la scolina da las vischnancas da Pigniu, da Rueun e da Siat: Il statut d'organisaziun per las scolas primaras e per la scolina da las vischnancas da Pigniu, da Rueun e da Siat vegn approvà. Contribuziuns chantunalas a differentas instituziuns 
Viafier retica: 
En il rom da la 62avla cunvegna d'investiziun conceda il chantun a la viafier retica ina contribuziun da 1'022'400 francs. 
Tenor l'ordinaziun vertenta davart las parts chantunalas a las indemnisaziuns ed als agids finanzials per il traffic regiunal correspunda quai a 18 pertschient da las investiziuns totalas da 5'680'000 francs. 
Ils rest vegn surpiglià da la confederaziun. 
Ils meds finanzials servan a renovar la staziun da Cavaglia sin la lingia dal Bernina. 
Sistem interchantunal da mesiraziun e d'infurmaziun (IMIS): 
La regenza approvescha il rendaquint en l'autezza da 281'595.85 francs per il manaschi e per il mantegniment da las staziuns dal IMIS en il chantun Grischun e dals sistems da preavertiment per ils territoris periclitads da bovas, numnadamain il Cuolm da Vi a Sedrun, la Spazzacaldeira a Vicosoprano ed il Calanda a Favugn. 
Per quests custs vegn concedida ina contribuziun chantunala da maximalmain 12 pertschient u da 33'791.50 francs. 
Promoziun da la cultura: 
La regenza ha concedì var 204'000 francs sco contribuziuns e sco garanzias da deficit per totalmain 18 ovras ed occurrenzas culturalas. 
Projects da vias 
Per construir da nov la basa da l'uffizi districtual da construcziun bassa 1 a la via dal Güglia a Lai ha la regenza garantì ina contribuziun da 700'000 francs. 
Gremi: regenza 
Funtauna: rg chanzlia chantunala dal Grischun 
Data: 02.06.2005 
Il chantun integrescha l'ospital chantunal da dunnas Fontana en la nova fundaziun da l'ospital chantunal dal Grischun 
Il medem mument cun la missiva per la nova concepziun dal provediment dal chantun cun ospitals preschenta la regenza al cussegl grond ina missiva per in'ulteriura revisiun parziala da la lescha per promover la tgira da malsauns. 
Cun questa revisiun duai vegnir creada la basa legala per che la regenza possia integrar gratuitamain las valurs da facultad da l'ospital chantunal da dunnas Fontana en la nova fundaziun da l'ospital chantunal dal Grischun. 
Plinavant vegnan midadas las tariffas da contribuziun dal chantun a las prestaziuns medicinalas ed a las investiziuns da la fundaziun. 
La fundaziun ospital chantunal e regiunal retic a Cuira e la fundaziun ospital da la crusch a Cuira vegnan fusiunadas ordavant a la nova fundaziun da l'ospital chantunal dal Grischun. 
La furmaziun da la fundaziun è colliada cun la serrada da l'ospital da la crusch a termin mesaun. 
In intent d'utilisaziun pussaivel e probabel ord vista medicinala da l'ospital da la crusch è il manaschi d'in center per geriatria. 
In potenzial da respargn essenzial datti mo, sch'ina da las trais plazzas vegn serrada. 
Numnadamain ston vegnir fusiunads ils manaschis da 24 uras sco urgenza, medischina intensiva, servetsch d'operaziun u guardias da notg e vegnir unidas la medischina interna generala e la chirurgia generala. 
Cun in transferiment da sia facultad en la nova fundaziun da l'ospital chantunal dal Grischun vegn integrà l'ospital chantunal da dunnas Fontana en quella fundaziun. 
L'ospital chantunal da dunnas Fontana ha memia grondas capacitads per cuvrir ils basegns actuals en ils secturs da la ginecologia e da l'assistenza al part. 
Pervi da quai vegn el avert per ulteriuras disciplinas ed uschia er per pazients masculins. 
Ils respargns che pon vegnir realisads grazia a la nova concepziun da la plazza d'ospitals tar ils custs da gestiun chaschunan in retard da l'augment dals custs renconuschids pro cas e pia in retard da l'augment da las contribuziuns chantunalas e communalas per las prestaziuns medicinalas. 
Per las vischnancas sa reducescha la ristga ch'ellas stoppian prestar contribuziuns al manaschi d'ospital per cuvrir il deficit. 
Gremi: regenza 
Funtauna: rg chanzlia chantunala dal Grischun 
Data: 06.06.2005 
Folien zur Medienorientierung vom 6. Juni 2005 
Botschaft der Regierung an den Grossen Rat 
Lescha per promover la tgira da malsauns e l'assistenza da persunas attempadas e da persunas che basegnan tgira (lescha per promover la tgira da malsauns) 
La regenza preschenta ina nova concepziun dal provediment cun ospitals 
Il provediment dal chantun Grischun cun ospitals survegn in nov concept. 
Per quest intent suttametta la regenza al cussegl grond ina missiva, il sboz per ina revisiun parziala da la lescha per promover la tgira da malsauns ed il sboz per abolir l'ordinaziun dal cussegl grond. 
La nova concepziun dal provediment cun ospitals vegn exequida definitivamain senza serrar ospitals en las regiuns. 
La regenza motivescha la decisiun correspundenta cun ponderaziuns politicas e cun las cundiziuns topograficas en il chantun. 
Pia restan en funcziun er ils ospitals che ston vegnir mess en dumonda gia primarmain per ponderaziuns da l'economia da manaschi, numnadamain l'ospital-asil da la Bregaglia a Promontogno, l'ospital da la Val Müstair a Sta. Maria V.M. e l'ospital San Sisto a Puschlav. 
Per tuttina tegnair quint suffizientamain da las ponderaziuns da rentabilitad, augmenta la regenza la flexibilitad per fixar la purschida cun dretg da contribuziun en ils singuls ospitals. 
Per quest intent vegn reducì il dumber da tips d'ospital da quatter a dus. 
Concretamain vegni pia a dar en il Grischun mo pli ospitals cun provediment da center ed ospitals cun provediment da basa. 
Il sulet proveditur da center daventa l'ospital chantunal dal Grischun a Cuira che resulta da la fusiun da l'ospital chantunal e regiunal retic a Cuira e da l'ospital da la crusch a Cuira sco er da l'integraziun da l'ospital chantunal da dunnas Fontana. 
Ospitals dal provediment da basa daventan l'ospital cirquital da l'Engiadin'auta a Samedan, l'ospital dal circul da Tavau a Tavau, l'ospital regiunal da la Surselva a Glion, l'ospital da Tusaun a Tusaun, l'ospital d'Engiadina bassa a Scuol, l'ospital regiunal dal Partenz a Schiers, l'ospital cirquital dal Surses a Savognin, l'ospital San Sisto a Puschlav, l'ospital-asil da la Bregaglia a Promontogno e l'ospital da la Val Müstair a Sta. Maria V.M. Quai resulta da la missiva da la regenza al cussegl grond per la nova concepziun dal provediment cun ospitals, dal sboz per ina revisiun parziala da la lescha per promover la tgira da malsauns e dal sboz per abolir l'ordinaziun executiva respectiva dal cussegl grond tar la lescha per promover la tgira da malsauns. 
Cun las mesiras planisadas vegn exequida quella part da la mesira 319 da l'examinaziun da las structuras e da las prestaziuns dal cussegl grond per sanar las finanzas dal chantun che n'era betg vegnida realisada en connex cun l'introducziun da la nova finanziaziun dals ospitals. 
I sa tracta da respargns da dus milliuns francs ad onn. 
La nova concepziun dal provediment cun ospitals è daventada necessaria pervi da l'augment dals custs en il sectur da la sanadad en general ed en il sectur dals ospitals en spezial. 
Sco cuntramesiras ston vegnir adattadas las purschidas da prestaziuns cun dretg da contribuziun dals ospitals subvenziunads a la situaziun actuala e sto vegnir reglada correspundentamain la lescha. 
La purschida cun dretg da contribuziun dals ospitals vegn dividida da nov en duas gruppas da secturs spezials. 
D'ina vart quels secturs spezials, als quals il chantun conceda contribuziuns tant per las prestaziuns medicinalas sco er per ils servetschs da pichet dal sectur staziunar. 
Da l'autra vart quels secturs spezials, als quals il chantun conceda unicamain contribuziuns per las prestaziuns medicinalas (contribuziuns pro cas). 
Cunquai ch'i na po strusch vegnir spargnà tar las contribuziuns per las prestaziuns medicinalas, sto il chantun restrenscher ils secturs spezials cun dretg da contribuziun per ils servetschs da pichet. 
En l'avegnir na vegni er betg pli a dar contribuziuns chantunalas per il servetsch da pichet dals ambulatoris. 
Per betg periclitar las praticas da las medias e dals medis da famiglia duain ils ambulatoris vegnir manads uschia ch'els cuvran ils custs ed els na duain betg pli vegnir subvenziunads. 
Gremi: regenza 
Funtauna: rg chanzlia chantunala dal Grischun 
Data: 06.06.2005 
Folien zur Medienorientierung vom 6. Juni 2005 
Botschaften der Regierung an den Grossen Rat 
Lescha per promover la tgira da malsauns e l'assistenza da persunas attempadas e da persunas che basegnan tgira (lescha per promover la tgira da malsauns) 
Ordinaziun executiva tar la lescha per promover la tgira da malsauns 
Diversas communicaziuns da la regenza 
Da vischnancas e regiuns 
- Fideris: La regenza approvescha la revisiun parziala da la constituziun communala. - Claustra: Per la via da colliaziun Claustra-Monbiel vegn augmentada la ladezza maximala da 2,30 a 2,55 meters. - Pragg-Jenaz: Per la via da colliaziun tranter Pragg-Jenaz, Furna e Hinterberg vegn dauzà il pais maximal da 18 a 20 tonnas per transports e per chars annexs destinads per rauba lunga. - Valzeina: Per la via da colliaziun Überlandquart-Valzeina vegn dauzà il pais maximal dad 11 a 18 tonnas, mintgamai per il temp dals 15 da matg fin ils 15 d'october. - Riom-Parsonz: La regenza ha approvà - cun las resalvas usitadas - la planisaziun d'utilisaziun relaschada da la vischnanca da Riom-Parsonz per engrondir ils indrizs d'ennavar en il territori da skis "Savognin" e per in parc d'uffants a Tigignas. - Sent: Per l'engrondiment da las vias champestras Von, Loden e da la via Flüs approvescha la regenza ina contribuziun chantunala da maximalmain 189'210 francs. Ils rest dals custs da totalmain 530'000 francs surpiglia la confederaziun. - Sumvitg: La regenza approvescha il plan general da furmaziun 1:1'000 Marias, 1. etappa "etappas e realisaziun". Cun in rinviament vegn approvà il plan general d'avertura 1:1'000 Marias, 1. etappa "furmaziun nova". Il rinviament concerna il cas, sch'igl avess da resultar - cunter tuttas aspectativas - ina gronda quantitad da material che sto vegnir deposità. Alura pudessan ins divergiar temporarmain da la planisaziun avant maun. 
Per l'accumpagnament da l'instrucziun e scientific da l'experiment metta il chantun a disposiziun maximalmain 90'000 francs. 
- Engiadina: Il 10avel maraton d'inline da l'Engiadina dals 25 da zercladur 2005 maina puspè da Malögia a S-chanf. 
La regenza ha approvà las rutas. 
- Lai: Il di da Ferrari e Maserati dals 2 e dals 3 da zercladur 2005 en la regiun da Lai po avair lieu sin la via chantunala tranter Valbella e Lai sin il traject parzial tranter la plazza da parcar da la pendiculara dal Rothorn, da la plazza da parcar dal Güglia, da la Voa Dieschen e da la pendiculara dal Rothorn. 
La regenza ha approvà la ruta. 
Contribuziuns chantunalas a differentas instituziuns 
- Project "academia da las Alps Engiadina/San Murezzan": Il chantun sustegna il project d'InnoTour "academia da las Alps Engiadina/San Murezzan" cun ina contribuziun dad 80'000.- francs. 
Il project custa totalmain 913'000 francs. 
La basa da questa fatschenta è il conclus federal per promover l'innovaziun e la cooperaziun en il turissem (InnoTour). 
- Scola auta da tecnica ed economia (SATE) da Cuira: La regenza approvescha il project preliminar per l'engrondiment da la cafeteria/mensa da l'edifizi da la SATE a la Ringstrasse/Pulvermühlestrasse. 
Ella fa quint cun custs totals da 599'500 francs. 
Vi da quels presta il chantun ina contribuziun da maximalmain 299'750 francs u da 50 pertschient. 
- Center da furmaziun Palottis a Schiers: La regenza approvescha ina contribuziun speziala da 6'390 francs. I sa tracta d'ina contribuziun extraordinaria a scolas da puras e d'economia da chasa tenor l'art. 52 da la lescha chantunala davart la furmaziun professiunala. - Open airs: Ils open airs da Scharàns, Valragn, Stussavgia, Val Lumnezia, Chapella e Malans vegnan sustegnids cun garanzias da deficit d'ina summa totala da maximalmain 24'000 francs. 
Projects da vias 
- Per renovar la cuvrida da la via da l'Alvra ha la regenza garantì ina contribuziun dad 800'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.06.2005 
Resgia planisada: Cooperaziun cun las uniuns per l'ambient 
Las uniuns per l'ambient sustegnan la resgia - quai considerond la fauna, la flora e las structuras natiralas. 
Tras la construcziun da la resgia planisada da la firma Stallinger ScRL e tras l'utilisaziun supplementara da la resursa "lain" che resulta da quai basegni differents scleriments forestals. 
Per ils lieus da Vaz sut e da Domat, ch'èn en discussiun, èsi ultra da quai necessari da far scleriments areguard la cuntrada e la scienza natirala. 
Cun l'associaziun traffic ed ambient (ATA), represchentada da Stefan Grass, cun il WWF dal Grischun, represchentà d'Anita Mazzetta, e cun la pro natura dal Grischun, represchentada da Christian Geiger, ha gì lieu in'emprima discussiun. 
La construcziun d'ina resgia vegn da princip beneventada da las uniuns per l'ambient, premess che l'utilisaziun da laina prenda resguard dals biotops da guaud, dals animals e da las plantas sco er da las structuras natiralas dal guaud. 
Plinavant na dastga la resgia betg chaschunar in boom da construir vias da guaud. 
Ultra da quai ston ins resguardar l'intensitad da l'intervenziun en il guaud, il concept logistic per apportar e per transportar davent la materia prima "lain" sco er aspects spezials dals lieus. 
Igl è vegnì fixà da prender per mauns il process ensemen cun las instituziuns involvadas (vischnancas da staziunament, uffizi per la natira e l'ambient, uffizi forestal, uffizi per economia e turissem). 
Ils interess ils pli differents duain vegnir coordinads in cun l'auter, uschia ch'els mainan a la finamira. 
Gremi: uffizi per economia e turissem 
Funtauna: rg uffizi per economia e turissem 
Data: 13.06.2005 
La regenza grischuna introducescha in manaschament da reabilitaziun per las collavuraturas e per ils collavuraturs da l'administraziun chantunala 
Absenzas pli lungas da lavurantas e da lavurants sco consequenza d'accidents e da malsognas augmentan il privel da l'invalidisaziun da la persuna pertutgada. 
Las absenzas da la plazza da lavur da collavuraturas e da collavuraturs pervi da malsogna u pervi d'accident duain pervi da quai esser uschè curtas sco pussaivel. 
Cun in'assistenza specifica da talas persunas durant la reabilitaziun (manaschament da reabilitaziun) sa laschan evitar blers cas d'ina eventuala invaliditad. 
Per las collavuraturas e per ils collavuraturs da l'administraziun chantunala ha la regenza lantschà perquai il project "manaschament da reabilitaziun" la primavaira 2005. 
Las absenzas che duran pli ditg pervi da malsogna u pervi d'accident sco er ils cas d'invaliditad s'augmentan cleramain er en l'administraziun publica. 
Da quai resultan gronds custs supplementars per il patrun, per la cassa da pensiun e per las assicuranzas da diaria per persunas malsaunas. 
Quest svilup sa mussa er en il quint da l'assicuranza da diaria per persunas malsaunas (ADP). 
L'onn 2003 eran las prestaziuns da diarias per l'emprima giada cleramain pli grondas che las contribuziuns da premias da las persunas assicuradas, uschia che la tariffa da premia ha stuì vegnir dauzada a partir da l'onn 2004. 
Tar la cassa da pensiun chantunala dal Grischun (CP) vegn er constatà in augment dals pensiunaments dad AI. 
Cun il manaschament da reabilitaziun duai vegnir cumbattida la tendenza da l'invalidisaziun. 
Experientschas internaziunalas mussan ch'ina reducziun dals cas per 20 pertschient è realistica. 
Incumbensas e finamiras dal manaschament da reabilitaziun 
Cun il manaschament da reabilitaziun a la plazza da lavur vegnan collavuraturas e collavuraturs sustegnids uschè bain sco pussaivel tar lur return en il process da lavur. 
Persunas da contact ch'èn scoladas spezialmain per il manaschament da reabilitaziun distgargian las collavuraturas ed ils collavuraturs, las superiuras ed ils superiurs e las persunas ch'èn responsablas per il persunal. 
L'incumbensa la pli impurtanta da questas persunas da contact è da garantir la communicaziun e la coordinaziun tranter tut las persunas e tut ils posts pertutgads, per ch'i possia vegnir chattada la meglra soluziun en l'interess da la collavuratura u dal collavuratur correspundent e da l'interpresa. 
Il manaschament da reabilitaziun a la plazza da lavur gida a sbassar ils custs e rinforza la confidenza en il chantun sco patrun. 
Las persunas ch'èn incumbensadas cun il manaschament da reabilitaziun: 
- sclereschan, tge incumbensas che las collavuraturas u ch'ils collavuraturs pertutgads pon anc ademplir; 
- examineschan, sch'ina reintegraziun da las collavuraturas u dals collavuraturs pertutgads en il process da lavur è anc pussaivla; 
- sclereschan, tge prestaziuns che la AI e la ADP furneschan; 
- cusseglian las collavuraturas ed ils collavuraturs pertutgads en dumondas dal dretg da persunal 
- e mussan las pussaivladads dal provediment da la sanadad. 
La finamira principala dal manaschament da reabilitaziun è da mantegnair la capacitad da lavurar da las persunas malsaunas u disgraziadas sco er da las reintegrar cun success en il mintgadi da lavur. 
Il dumber d'absenzas a lunga durada e da cas d'invaliditad ch'èn evitabels duai vegnir reducì. 
Durant l'assistenza ston vegnir resguardads ils conturns persunals da las persunas pertutgadas. 
In manaschament da reabilitaziun po mo avair success, sche er la persuna malsauna u disgraziada accepta la procedura. 
Sch'ina reintegraziun reussescha, dependa decisivamain dals suandants trais facturs: 
- la persuna malsauna u disgraziada sto vegnir contactada svelt, 
- cun las persunas pertutgadas sto vegnir fatg in discurs da return, 
- l'assistenza sto durar fin a la reintegraziun cumpletta en il process da lavur. 
Ins sto far quint cun 10 fin 20 cas per onn, tar ils quals vegn applitgà in manaschament da reabilitaziun. 
Questa prestaziun supplementara duai vegnir cuntanschida cun il persunal existent. 
Cun sia intenziun da promover che las collavuraturas e ch'ils collavuraturs malsauns u periclitads turnian svelt a la plazza da lavur n'è il chantun Grischun betg sulet. 
Divers chantuns e patruns pli gronds examineschan models sumegliants en experiments ed en projects da pilot. 
Las absenzas e la quota d'invaliditad da l'administraziun chantunala dal Grischun èn bain anc adina bassas cumpareglià cun auters patruns publics e privats. 
Igl è dentant da sperar ch'il temp d'absenza pervi da malsognas u d'accidents ch'importa actualmain en media 7 dis possia vegnir reducì anc pli fitg. 
Persunas che dattan infurmaziuns: 
- dunna presidenta da la regenza dr. Eveline Widmer-Schlumpf, scheffa dal departament da finanzas e militar (DFM), tel. 081 257 32 01 
- Lucas Kühne, manader da l'uffizi da persunal e d'organisaziun, tel. 081 257 32 31 
- Roger Danuser, manader da la partiziun "cussegliaziun e svilup dal persunal", tel. 081 257 32 45 
Gremi: regenza 
Funtauna: rg chanzlia chantunala 
Data: 14.06.2005 
La concessiun dal dretg da las auas per l'ovra electrica Islas è vegnida approvada 
La regenza ha approvà la concessiun dal dretg da las auas sco er il project da renovaziun per l'ovra electrica Islas. 
Uschia po l'ovra idraulica existenta da la l'ovra electrica San Murezzan (OESM) vegnir manada anc per ulteriurs 60 onns. 
Ils 20 da mars 2000 ha la vischnanca da Schlarigna dà a la vischnanca da San Murezzan ina nova concessiun per trair a niz la forza idraulica da l'En en la centrala Islas. 
La vischnanca da San Murezzan ha acceptà il project d'utilisaziun sco er il project da renovaziun per l'ovra electrica communala a la votaziun a l'urna dals 24 da settember 2000. 
La concessiun ed il project da renovaziun èn vegnids approvads da la regenza ils 7 da zercladur 2005. 
Uschia survegn la OESM il dretg da manar ses implant idraulic a la fin da la chavorgia da Charnadüra per ina durada d'ulteriurs 60 onns. 
La planisaziun da protecziun e d'utilisaziun è vegnida approvada dal cussegl federal 
Per quest nov concessiunament èn stads necessaris scleriments extendids areguard l'ambient. 
En quest connex eran las vischnancas da Schlarigna e da San Murezzan sa decididas da far ina planisaziun da protecziun e d'utilisaziun ch'era vegnida approvada dal cussegl federal il cumenzament da favrer da quest onn. 
Ella cumpiglia ina revalitaziun ed ina protecziun da la palì planiva Crasta a Schlarigna sco er ina revitalisaziun da l'ovel da Cangiroulas a San Murezzan per cumpensar il diever supplementar da l'En en la chavorgia da Charnadüra. 
Per mitigiar las fluctuaziuns specificas dal scul en l'En sto la OESM construir plinavant in lai da gulivaziun en il sectur sut la centrala da l'ovra electrica. 
Optimar l'economia d'energia 
L'ovra electrica Islas ha - suenter che la renovaziun è terminada - ina prestaziun installada da 4.36 megawats e produceschan ina media annuala da 16.8 milliuns uras kilowat. 
Grazia a la renovaziun da la centrala Islas sco er grazia a la planisaziun da protecziun e d'utilisaziun ch'è vegnida fatga, po vegnir cumpensada la perdita da producziun sin fundament da las novas prescripziuns da l'aua restanta. 
Gremi: regenza 
Funtauna: rg departament da construcziun, traffic e selvicultura 
Data: 16.06.2005 
La consultaziun davart la lescha da linguas dal chantun Grischun è averta 
La regenza ha avert la consultaziun tar la lescha chantunala da linguas. 
Ils documents correspundents (sboz da la lescha ed explicaziuns) pon vegnir consultads e chargiads sin l'agen computer da la homepage dal departament d'educaziun, cultura e protecziun da l'ambient (http://www.ekud.gr.ch/rg/index.cfm > Projects > Consultaziuns). 
Circuls interessads èn envidads d'inoltrar lur opiniuns fin ils 15 da settember 2005. 
Il punct da partenza per relaschar ina lescha chantunala da linguas è l'artitgel da linguas (art. 3) da la nova constituziun chantunala. 
Ulteriuras directivas impurtantas dal dretg surordinà èn la constituziun federala sco er la charta da las linguas e la convenziun da basa dal cussegl da l'Europa per proteger las minoritads naziunalas. 
Il sboz da la lescha cumpiglia - analogamain a l'artitgel da linguas da la constituziun chantunala - trais puncts centrals: 1. las linguas chantunalas uffizialas e da dretgira, 2. la promoziun da las linguas minoritaras / il barat tranter las cuminanzas linguisticas, 3. las linguas uffizialas e las linguas da scola en las vischnancas ed en ils circuls. 
Entant ch'ils dus emprims puncts centrals sa basan per gronda part sin disposiziuns existentas, regla il terz punct central per l'emprima giada la cooperaziun dal chantun tar la determinaziun da las linguas uffizialas e da las linguas da scola sin nivel communal e districtual. 
Sutsegnà la cunvegna davart l'agid interchantunal tras la protecziun civila en cas da cas da catastrofas e da situaziuns d'urgenza 
La regenza ha sutsegnà la cunvegna tranter ils chantuns davart l'agid interchantunal tras la protecziun civila en cas da cas da catastrofas e da situaziuns d'urgenza. 
Il departament da finanzas e militar ha gì la chaschun il december 2004 da prender posiziun davart il sboz da la cunvegna ch'era vegnì elavurà da la conferenza svizra da las directuras e dals directurs chantunals da militar e da protecziun civila (CDMPC). 
Las propostas ch'il departament aveva fatg quella giada èn vegnidas resguardadas en la versiun suttamessa. 
Posiziun davart la petiziun "Nossa aria - nossa sanadad" 
Ils 25 da matg 2005 ha il "movimento moesano vivibile" surdà a la regenza ina petiziun cun il titel "Nossa aria - nossa sanadad" cun 900 suttascripziuns e cun ina brev averta. 
En sia resposta a la brev averta rinviescha la regenza - en connex cun la pretensiun d'ina infurmaziun pli svelta e pli cumplessiva en cas d'ina gronda impestaziun da l'aria - a las publicaziuns da l'uffizi per la natira e l'ambient (UNA). 
Il UNA publitgescha mintga ura las valurs da las mesiraziuns da l'aria sin sia pagina d'internet. 
Supplementarmain vegn publitgà dapi il cumenzament da l'onn 2005 in index da l'impestaziun da l'aria cun recumandaziuns da cumportament. 
La cumparsa en l'internet vegn actualmain extendida sin trais linguas. La stad han persunas interessadas dal reminent la pussaivladad da s'infurmar per sms davart l'impestaziun cun ozon. Da nov vegn infurmà er l'enviern davart l'impestaziun da pulvra fina. Plinavant s'exprima la regenza cunter la pretensiun dal "movimento" d'introducir in'examinaziun areguard la sanadad en cas da projects gronds. Giavischs da la prevenziun da la sanadad e da la protecziun da l'ambient pon vegnir exprimids en il rom da la procedura da cunrapport. Plinavant vegn fatg attent ch'i vegn preparà in flyer davart las substanzas nuschaivlas "ozon" e "PM10" en l'aria e ch'ins è da l'avis ch'i saja raschunaivel d'installar posteriuramain filters cunter particlas en bus. - Haldenstein: La revisiun parziala dals statuts da la vischnanca burgaisa da Haldenstein vegn approvada. 
- Jenaz: La regenza approvescha il program da sanaziun cunter la canera per la via dal Partenz e per la via veglia dal Partenz en il sectur da la vischnanca da Jenaz. 
Il program prevesa da metter cuvridas da pauca canera sin la via dal Partenz A28 e sin la via veglia dal Partenz sco er da reducir la sveltezza maximala signalisada da 70 a 60 kilometers per ura. 
- Sevgein: Sin la via da colliaziun da Sevgein a Riein vegn abolida la limitaziun existenta dal pais maximal permess da 28 tonnas tranter il spartavias da Riein/Sevgein e l'access da Tschentaneras/Sevgein. 
Il plan da zonas parzial 1:1'000 Carrera "zona da campadi Carrera; zona dal vitg I Carrera, parcellas 828, 845, 846" vegn approvà cun l'ordinaziun d'attribuir - a chaschun da la proxima revisiun da la planisaziun locala - in grad da sensibilitad da canera a la zona da campadi. 
Plinavant approvescha la regenza il plan general d'avertura 1:1'000 Carrera "zona da campadi Carrera" ed il plan general da furmaziun 1:500 Carrera "zona da campadi". - Consorzi da scola dal Scanvetg central: La regenza approvescha la revisiun parziala dals statuts dal consorzi da scola dal Scanvetg central, al qual èn associadas las vischnancas da Peist, da St. Peter, da Pagig, da Castiel, da Lüen e da Calfreisen. 
- Consorzi da scola "la plaiv sut Funtana Merla": Il statut d'organisaziun dal consorzi da scola "la plaiv sut Funtana Merla" vegn approvà. 
Contribuziuns chantunalas a differentas instituziuns 
- Consorzi forestal da la Val Müstair: En il senn da las ponderaziuns approvescha la regenza il project integral "Val Müstair". 
Quel serva - en il senn surordinà - a la protecziun dals umans cunter privels da la natira sco er ad ina populaziun forestala vitala che correspunda al lieu. 
Als custs cun dretg da subvenziun da 3'300'000 francs vegnan garantidas las suandantas contribuziuns chantunalas: maximalmain 264'000 francs per averturas e per meglieraziuns da structura e maximalmain 462'000 francs per rempars. 
Il project integral "Val Müstair" cuntegna la reparaziun da pliras vias da guaud per custs calculads cun 1'000'000 francs, la cumpra e l'engrondiment d'in deposit sper il lavuratori forestal a Valchava per 200'000 francs per realisar ina halla da stalizzas sco er mesiras architectonicas per rempars cunter lavinas, cunter crudada da crappa e cunter bovas per custs calculads cun 2'100'000 francs. 
- Fundaziun Flury a Schiers: Cun la resalva da la garanzia da la finanziaziun restanta vegn garantida a la fundaziun Flury a Schiers ina contribuziun chantunala da maximalmain 130'000 francs als custs per sanar il stgaudament en sia chasa da persunas attempadas e da tgira "Am Talbach" a Claustra. Quai correspunda a 50 pertschient dals custs maximalmain imputabels da 260'000 francs. - Institut per la tgira da monuments da la SPF a Turitg: Il chantun paja ina contribuziun als custs da stampa da 10'000 francs per la publicaziun "Baselgia claustrala da Müstair - catalog dals maletgs da paraid dal temp medieval" da l'institut per la tgira da monuments da la scola politecnica federala (SPF) a Turitg. 
- Filarmonia da chombra dal Grischun: A la filarmonia da chombra dal Grischun garantescha la regenza ina contribuziun dad 86'400 francs per l'onn current. 
Il preventiv general da la filarmonia da chombra dal Grischun importa 518'500 francs. 
La citad da Cuira paja ina contribuziun da 50'000 francs. 
Projects da vias 
- La regenza ha approvà totalmain 1'637'000 francs per la construcziun e per la sanaziun da divers trajects da via: 
- sviament da Flem, punt cotschna 
- correcziun da la storta da Votas al pass dal Fuorn 
Chanzlia chantunala dal Grischun Gremi: regenza Funtauna: rg chanzlia chantunala dal Grischun 
Data: 16.06.2005 
Las scheffas ed ils scheffs da las regenzas sa scuntran a la 36avla conferenza plenara - La ARGE ALP ha da prender decisiuns da refurma progressivas 
En la cuminanza da lavur da las regiuns alpinas ARGE ALP vegn fatga la dumonda da refurmas da princip. 
A chaschun da la conferenza da las scheffas e dals schefs da la regenza dals 24 da zercladur 2005 a Trento vegn la cumissiun da direcziun a preschentar a las scheffas ed als schefs da la regenza differentas propostas da refurma per la discussiun. 
Quellas pertutgan tant la politica sco er las structuras da la ARGE ALP. 
Rinforzar la conferenza da las scheffas e dals schefs da la regenza 
A la conferenza da las scheffas e dals schefs da la regenza da la ARGE ALP da l'onn passà ha la provinza autonoma da Trento surpiglià il presidi da la cuminanza da lavur per dus onns. 
Sut ses presidi sto la proxima conferenza da las scheffas e dals schefs da la regenza prender decisiuns da refurma impurtantas e progressivas. 
Tschertgada vegn en emprima lingia ina discussiun da princip en tge direcziun ch'il cuntegn e la politica da la cuminanza da lavur duai ir. 
Las discussiuns sa basan sin l'ipotesa giustifitgada che la ARGE ALP saja s'avischinada fermamain a la UE pervi da la structura da sias commembras e da ses commembers e che dumondas europeicas determineschian decisivamain er l'agenda da la ARGE ALP. 
La direcziun politica da la ARGE ALP duai pervi da quai vegnir examinada cun la finamira da posiziunar la conferenza da las scheffas e dals schefs da la regenza anc pli fitg sco organ efficazi da la politica alpina communabla. 
Structuras optimalas per l'avegnir 
In rinforz politic da la ARGE ALP premetta il medem mument structuras effizientas che funcziuneschan bain. 
Pervi da quai duain vegnir discutadas en segunda lingia las structuras ch'èn adequatas per concepir il futur, e quai cun la finamira da garantir la cuntinuitad dal cuntegn da las activitads da la ARGE ALP. 
La regenza dal chantun Grischun ha signalisà cleramain - supponind ch'i possia vegnir chattada ina soluziun ch'è favuraivla ed il medem mument er politicamain effizienta per tut las commembras e per tut ils commembers da la ARGE ALP - da vulair surpigliar ina conresponsabladad politica e da delegar la commembra ed ils commembers da la regenza en las gruppaziuns correspundentas. 
En dumonda vegnan per exempel secturs d'interess sco la politica regiunala, la prevenziun da vita ed il traffic. 
Blers projects novs 
Il preventiv 2006 da la ARGE ALP prevesa expensas totalas da var 500'000 euros. 
Las dumondas da project èn avant maun. 
Cultura e furmaziun 
- In program da sport cun 25 occurrenzas che vegnan realisadas da differentas regiuns da la ARGE ALP. 
- L'organisaziun d'in simposi davart il tema "la valur da la cuntrada - turissem ed architectura en regiuns alpinas". 
- Las preparaziuns per la 4. ediziun dal premi da lectura da la ARGE ALP 2006-2007 cun belletristica tudestga e taliana. 
- Dus lavuratoris da la tgira da monuments en ils secturs "segirar las miraglias da ruinas" e "pignas da maiolica". 
- La redacziun e la publicaziun da differents texts davart l'archeologia alpina en la revista "Passland". 
- L'organisaziun d'in festival internaziunal da vuschs natiralas en il Toggenburg. 
- L'elavuraziun d'in studi cumparativ areguard il provediment en cas d'ina apoplexia. 
- La realisaziun d'exposiziuns e d'exposiziuns ambulantas davart l'istorgia da la medischina (spezialmain da la ginecologia e da l'assistenza al part). 
Planisaziun dal territori, agricultura 
- L'analisa e la documentaziun correspundenta en il sectur da la "promoziun da furmas da construcziun tradiziunalas en cuntradas cun caracter rural". 
- L'elavuraziun da models per utilisar en moda persistenta ils ladims da l'allevament da muvel en ils pajais da la ARGE ALP. 
Economia e lavur 
- La cuntinuaziun dal project "x-change" ch'è vegnì lantschà l'onn 2000. 
Quel prevesa il barat d'emprendistas e d'emprendists, da scolaras e da scolars sco er da persunas responsablas per la furmaziun. 
- La realisaziun da singuls uschenumnads "work packages" sut il titel dal "alp net" concernent temas centrals en il sectur da l'innovaziun e da la tecnologia. 
Traffic 
- La dumbraziun dal traffic sin las axas da traffic principalas da la ARGE ALP che vegn fatga dapi l'onn 1980 en in ritmus da tschintg onns. 
- La realisaziun dal studi da la SMA davart il traffic transcunfinal da persunas che van cun il tren. 
- La creaziun d'ina matrix da funtaunna/da finamira che eruescha la dumonda da traffic en ils pajais da la ARGE ALP. 
Per la 36avla conferenza da las scheffas e dals schefs da la regenza da la ARGE ALP dals 24 da zercladur 2005 a Trento vegnan a sa participar represchentantas e represchentants dals suandants stadis, da las suandantas provinzas e dals suandants chantuns: Baviera, Bulsaun-Tirol dal sid, Grischun, Lumbardia, Salzburg, Son Gagl, Tessin, Tirol, Trentino e Vorarlberg. 
Ulteriuras infurmaziuns: 
- Ina survista dals projects ils pli impurtants da las quatter cumissiuns da la ARGE ALP po vegnir chargiada 
qua 
sin l'agen computer. 
- 
www.argealp.org 
Gremi: regenza 
Funtauna: rg chanzlia chantunala dal Grischun 
Data: 21.06.2005 
A partir dal 1. da fanadur 2005 ston er ils chauns grischuns vegnir registrads 
Las prescripziuns da la lescha pretendan che tut ils chauns possian vegnir identifitgads ubain tras ina tetovaziun ubain tras in microchip e ch'els sajan registrads en ina banca da datas. 
L'obligaziun da registrar ils chauns è vegnida relaschada sin basa da la discussiun davart chauns privlus ch'era vegnida fatga publicamain la stad 2001. 
Responsabels per nudar e per registrar ils chauns èn las possessuras ed ils possessurs da chauns; l'annunzia a la "animal identity service SA" (ANIS) succeda tras la veterinaria u tras il veterinari cumpetent. 
En quest connex ston vegnir resguardadas las suandantas reglas: 
- 
chauns naschids avant il 1. da fanadur 2005 che n'èn anc betg nudads, ston vegnir nudads cun in microchip e registrads fin il pli tard il 1. da schaner 2007 - 
chauns ch'èn nudads gia oz cun in microchip u cun ina tetovaziun, ma che n'èn betg registrads tar la ANIS, ston vegnir annunziads tar la ANIS fin il pli tard ils 31 da december 2006 
La nudada e la registraziun dals chauns gidan a far scleriments en cas d'epidemias e suenter accidents tras morsas sco er tar chauns sparids, negligids u bandunads. 
Persuna che dat infurmaziuns: 
Kaspar Jörger, manader da l'uffizi per la segirezza da victualias e per la sanadad d'animals, tel. 081 257 24 11. 
Gremi: uffizi per la segirezza da victualias e per la sanadad d'animals 
Funtauna: rg uffizi per la segirezza da victualias e per la sanadad d'animals 
Data: 23.06.2005 
La scola da polizia da la Svizra orientala cun participaziun dal chantun Grischun daventa realitad 
Ils chantuns da la Svizra orientala realiseschan ensemen ina scola da polizia ad Amriswil en la Turgovia. 
Quella cumenza il 1. d'october 2006. 
La regenza grischuna ha approvà quest project cun sia participaziun a la "cunvegna davart la fundaziun e davart il manaschi d'ina scola da polizia da la Svizra orientala". 
La decisiun vegn prendida cun la resalva ch'il cussegl grond integreschia ils credits necessaris en il preventiv 2006. 
Per cuvrir ses basegn da polizistas e da polizists sto la polizia chantunala grischuna pudair trametter annualmain - tut tenor il svilup da l'effectiv - 10 fin 15 aspirantas ed aspirants ad Amriswil. 
In grond problem per la cooperaziun dal chantun Grischun a quest project è l'integraziun da las scolaras e dals scolars da lingua taliana. 
Er per quellas e per quels duai ina scolaziun ad Amriswil star en il center. 
Uschia duain ellas ed els survegnir ina instrucziun da sustegn e duain pudair lavurar cun meds d'instrucziun da lingua taliana. 
In'obligaziun explicita per ina scolaziun ad Amriswil datti per las parts contrahentas dentant mo per las aspirantas e per ils aspirants da lingua tudestga. 
Uschia restan avertas autras soluziuns per las aspirantas e per ils aspirants da lingua taliana, tranter quellas ina scolaziun en il chantun Tessin. 
Il plan dal quint da gudogn e da perdita ch'è vegnì fatg per la scola da polizia da la Svizra orientala fa quint cun custs annuals da totalmain 2.5 milliuns francs. 
Il chantun Grischun fa quint cun ina contribuziun annuala da basa da 134'185 francs. 
Quella vegn calculada sin basa da la grondezza dal corp e dal dumber da la populaziun. 
Vitiers vegn ina taxa da scola da 23'180 francs per persuna. 
Quai dat in import da 412'345 francs per dudesch persunas en scolaziun. 
La lescha chantunala da polizia entra en vigur il 1. da fanadur 2005. 
Ils 26 da schaner 2005 è il termin da referendum cunter la nova lescha chantunala da polizia scadì senza ch'el saja vegnì duvrà. 
La regenza vegn a metter en vigur la lescha per il 1. da fanadur 2005. 
Il medem mument vegn abolida l'ordinaziun correspundenta da la polizia chantunala. 
Plinavant ha la regenza relaschà la nova ordinaziun da polizia respectiva. 
Il Grischun sa participescha a la nova cunvegna interchantunala davart las scolas autas professiunalas 
La cunvegna interchantunala davart las scolas autas professiunalas (CSAP) dals 4 da zercladur 1998 scada per la fin da l'onn da studi 2004/2005. 
La conferenza dals chantuns da cunvegna, tranter quels il chantun Grischun, ha ussa deliberà ina nova cunvegna. 
Spezialmain tar il model da finanziaziun haja dà midadas. 
Uschia po la conferenza dals chantuns da cunvegna decider da nov per exempel per tuts u per singulas studentas u per singuls students in auter model d'indemnisaziun che la pauschala actuala per studenta u per student per onn. 
Plinavant vegn dauzà il grad da garanzia da 75 sin 85 pertschient. 
Quai vul dir ch'ils chantuns ston cuvrir da nov 85 pertschient dals custs da scolaziun. 
Quai na correspunda betg als giavischs da la regenza grischuna ch'è s'exprimida en la consultaziun da dauzar il grad da la cuvrida dals custs pir cun la realisaziun da la refurma da la gulivaziun da finanzas e da la repartiziun da las incumbensas tranter la confederaziun ed ils chantuns (RFI). 
Cun dauzar las tariffas a partir da l'onn da scola 2005/2006 cun la finamira da cuntanscher in grad da la cuvrida dals custs dad 85 pertschient vegn il quint dal chantun Grischun engrevgià annualmain per 571'000 francs netto a partir da l'onn 2006. 
Ils custs supplementars èn gia resguardads en ils plans da finanzas 2005-2008 e 2007-2010. 
Il volumen total da las contribuziuns che vegnan pajadas sin basa da la cunvegna interchantunala davart las scolas autas professiunalas importa actualmain 8,5 milliuns francs. 
En quest connex vala il princip da la libra circulaziun, tenor il qual las studentas ed ils students pon tscherner libramain il lieu da lur scolaziun en tut la Svizra. 
Uschia croda davent ina pussaivladad directa da diriger las finanzas. 
Il program per la decleraziun da taglia vegn sviluppà vinavant 
A las pajataglia ed als pajataglia dal chantun Grischun stat dapi l'onn 2001 a disposiziun il program da computer "softax" per far la decleraziun da taglia. 
La regenza ha concludì da laschar sviluppar vinavant quest program. 
Per meglierar e per amplifitgar las funcziuns, tranter auter l'applicaziun er sin sistems operativs da macintosh e da linux, vegnan deliberads 370'800 francs. 
Nova cunvegna da prestaziun cun la federaziun chantunala da las uniuns grischunas da samaritans 
La regenza ha approvà la nova cunvegna da prestaziun da la federaziun chantunala da las uniuns grischunas da samaritans (FCUS) e dal chantun Grischun. 
Tenor quella survegn la FCUS dal chantun ina contribuziun annuala da 10'000 francs per ademplir incumbensas dal servetsch da salvament. 
Las incumbensas cumpiglian la scolaziun ed il perfecziunament da persunas laicas, l'activitad sco instructura u sco instructur tar las colonnas sveltas, l'agid tar l'indriz e tar il manaschi da posts da first-responder, l'activitad da figurantas e da figurants en cas d'exercizis d'acziun e d'alarm sco er samaritanas e samaritans che vegnan mess a disposiziun en las vischnancas respectivamain per ils pumpiers communals. 
Per sias acziuns a chaschun dals tschintg exercizis chantunals d'acziun e d'alarm survegn la FCUS supplementarmain ina indemnisaziun da mintgamai 1000 fin 1500 francs. 
Consultaziun tar la lescha federala davart mesiras cunter la propaganda violenta e cunter la violenza a chaschun d'occurrenzas da sport 
La regenza grischuna beneventa il sboz da la lescha davart mesiras cunter la propaganda violenta e cunter la violenza a chaschun d'occurrenzas da sport. 
Ella beneventa cunzunt las quatter mesiras da prevenziun previsas sin plaun federal, numnadamain il scumond da raiun, la restricziun da bandunar il pajais, l'obligaziun d'annunzia e - sco mesira la pli rigurusa - la fermanza da polizia da 24 uras. 
A la regenza paran questas ed ulteriuras mesiras planisadas d'esser adattadas per tegnair davent meglier hooligans d'occurrenzas da sport e da proteger terzas persunas da violaziuns - spezialmain en reguard al campiunadi d'Europa da ballape 2008 en Austria ed en Svizra. 
Da vischnancas e regiuns 
Tenna: - 
Scanvetg central: 
La regenza ha approvà il project "lavuratori forestal/halla per depositar stalizzas dal Scanvetg central" da las vischnancas da Molinis, Pagig, Peist e St. Peter. Als custs cun dretg da subvenziun dad 800'000 francs vegn garantida ina contribuziun chantunala da maximalmain 168'000 francs. Ils 20/21 d'avust han lieu pliras occurrenzas da ciclissem en il rom dal "ewz challenge da las Alps 2005". 
La sonda, ils 20 d'avust, vegn realisada la concurrenza "ride with the cycling champions" sin in cirquit tranter Lantsch ed il lai da Planeiras. 
La dumengia, ils 21 d'avust, fan las sportistas ed ils sportists il "traject da challenge" che maina da Lantsch sur Alvagni e sur ils pass da l'Alvra e dal Bernina a Livigno ed enavos sur Zernez, Silvaplauna ed il pass dal Güglia. 
Plinavant stat sin il program il "traject classic" che maina sur il pass da l'Alvra a La Punt-Chamues-ch, Silvaplauna e sur il pass dal Güglia enavos a Lantsch. 
La regenza ha approvà tut ils trajects. 
- Ils 27/28 d'avust vegn manada tras la "1. cursa internaziunala da muntogna d'autos classics d'Arosa". 
A l'occurrenza da sport a motor sa participeschan autos da cursa ed autos da turas istorics da las annadas 1946-1976. 
La regenza ha approvà la ruta sin la via chantunala tranter Langwies ed Arosa. 
Val da Schluein: 
Per las dustanzas da la val da Schluein sin il territori da las vischnancas da Schluein, da Falera e da Ladir vegn garantida ina contribuziun chantunala da totalmain 375'000 francs als cust calculads da 1'500'000 francs, e quai cun resalva da la garanzia da subvenziun da la confederaziun. Cun quels daners pon vegnir fatgas - suenter la gronda bova da l'avust 2004 - las reparaziuns necessarias e construidas bloccadas novas. Consorzi da scola per la scola primara e per la scolina da las vischnancas da Casti e d'Alvaschagn: La revisiun parziala dals statuts dal consorzi vegn approvada da la regenza. Chaussas persunalas 
Gremi: regenza 
Funtauna: rg chanzlia chantunala dal Grischun 
Data: 23.06.2005 
Success per la campagna "il guaud sco lieu da scuntrada" en il chantun Grischun. 
Las repostas a la retschertga che l'uffizi forestal dal Grischun ha fatg en il rom da la campagna "il guaud sco lieu da scuntrada" mussan che bleras vischnancas, bleras scolas e blers uffizis forestals organiseschan gia oz numerusas occurrenzas en il guaud cun uffants da scola. 
Ina gronda part ha l'intenziun da francar la furmaziun da l'ambient en il guaud sco part dal manaschi da scola en vischnanca e da procurar uschia ch'i vegnia instruì en la "stanza da scola dal guaud" er en l'avegnir il guaud e la cultivaziun dal guaud a las scolaras ed als scolars. 
Da tge sa tracti? 
Ils uffizis forestals da revier, las vischnancas e las scolas èn communablamain responsabels che la furmaziun da l'ambient en il guaud po insumma avair lieu. 
Pervi da quai è vegnì tramess en il rom da la campagna "il guaud sco lieu da scuntrada" il cumenzament da favrer 2005 in questiunari cun nov dumondas davart il tema "occurrenzas da scola en il guaud" als posts correspundents da tut las vischnancas dal chantun Grischun. 
Per che tut las parts pertutgadas d'ina vischnanca s'occupian cun il tema, eran las dumondas drizzadas tant a l'uffizi forestal da revier ed a la scola sco er a la suprastanza communala. 
Quai cun l'intent ch'ils questiunaris vegnian emplenids e returnads communablamain. 
Las dumondas tanschevan da "Datti en Vossa vischnanca gia occurrenzas da scola cun il selvicultur en il guaud" fin a "È Vossa vischnanca pronta da s'engaschar en il futur regularmain per occurrenzas da scola en il guaud e da francar quest engaschament sin plaun communal?". 
Finamiras da la retschertga 
La retschertga aveva trais finamiras principalas: 
- infurmar las parts principalas pertutgadas davart la campagna 
- survegnir in maletg davart l'interess per quest tema e davart activitads d'enfin ussa cun uffants en il guaud 
- rimnar documents tar l'uffizi forestal dal Grischun ed als metter a disposiziun per promover uschia il barat d'ideas e d'experientschas 
Il return 
En tut èn vegnids distribuids 518 questiunaris. 
109 exemplars als uffizis forestals da revier, 209 a las vischnancas e 210 a las scolas. 
Dals selviculturs èn vegnids returnads 66 (61%) questiunaris, da las vischnancas 132 (63%) e da las scolas 72 (34%). 
Resguardond tut ils adressats munta il return a 51%. 
Tuttina èn 63% da las vischnancas s'exprimidas davart quest tema. 
168 parts participadas han returnà lur questiunaris emplenids communablamain ed en trais. 
Ils resultats 
Ils resultats mussan che 78.4% da las parts contactadas organiseschan gia occurrenzas da scola en il guaud. 
Quasi tut las parts (97.7%) han il basegn da manar tras occurrenzas da scola en il guaud er en l'avegnir. 
50% vulessan perquai profitar da l'agid da vischnancas vischinas u da pedagogas e da pedagogs da guaud externs. 
77% vesan la pussaivladad da sustegnair autras vischnancas tar occurrenzas da scola. 
Ils trais temas per occurrenzas ch'èn vegnids numnads il pli savens èn las "funcziuns dal guaud", il "guaud sco lieu per far experientschas" e "far lavurs simplas en il guaud". 
53.4% da quellas parts che han respundì vulan s'engaschar per realisar regularmain en il futur occurrenzas da scola en il guaud. 
In sustegn dal servetsch chantunal forestal (uffizi forestal dal Grischun) vegn giavischà da 47.7%. 
Dumandadas vegnan oravant tut documentaziuns didacticas e contribuziuns finanzialas. 
Co vai vinavant? 
Las respostas survegnidas mussan in maletg per gronda part positiv. 
Er quellas parts che n'han fin ussa anc betg organisà occurrenzas èn da l'avis che tals guids en il guaud sajan impurtants per tuts. 
Ils uffants emprendan ad enconuscher il guaud e la tgira dal guaud e vesan sco votantas e sco votants futurs tge lavurs impurtantas ch'il servetsch forestal ed il persunal forestal da la vischnanca prestan en il servetsch da la publicitad. 
Igl è da sperar che la campagna "il guaud sco lieu da scuntrada" haja motivà bleras vischnancas, bleras scolas e blers uffizis forestals d'organisar communablamain e regularmain talas occurrenzas. 
Numerus rapports actuals en las medias davart talas activitads mussan ch'in bun cumenzament è almain vegnì fatg. 
L'evaluaziun detagliada da la retschertga chattais Vus sin la homepage da l'uffizi forestal dal Grischun ( 
www.wald.gr.ch 
sut Aktuell). 
Persuna che dat infurmaziuns 
: Stefan Crollet, Loestrasse 14/16, Cuira, tel. 081/257 38 53, 
praktikant2.chur@wald.gr.ch 
Organ: uffizi forestal 
Funtauna: rg uffizi forestal dal Grischun 
Data: 24.06.2005 
Prescripziuns da chatscha 2005 
Las prescripziuns da chatscha 2005 cuntegnan - cumpareglià cun l'onn passà - intginas midadas. 
Il squitsch da chatscha sin ils chavriels duai vegnir reducì in zic. 
Mesiras spezialas èn inditgadas tar la chatscha da chamutschs en il territori dal Signina. 
Cun ina reducziun da la taxa fundamentala duai la participaziun a la chatscha speziala la fin d'atun vegnir augmentada cleramain. 
Er quest onn vegn fatg chatscha sin il tschierv cun curuna da domaduas varts durant dus dis. 
Las spezias da selvaschina d'ungla sco il tschierv, il chavriel, il chamutsch ed il capricorn han survivì bain l'enviern passà. 
Las emnas passadas èn vegnids bittads ils animals giuvens tar bunas relaziuns. 
Il chantun grischun ha in effectiv da selvaschina d'ungla bun e per gronda part saun. 
Per cuntanscher las finamiras da la planisaziun da la chatscha che prevesa per la gronda part da las regiuns e da las spezias da selvaschina ina stabilisaziun dals effectivs, èsi necessari da far las intervenziuns da chatscha correspundentas. 
Spustar il squitsch da chatscha da la chavrola sin il chavrielin - scursanir il temp da chatscha 
L'effectiv da chavriels è actualmain bainquant pli bass ch'ils onns 90. Quai vegn en emprima lingia chaschunà dals envierns dirs. 
En vista a questa situaziun da l'effectiv vegn reducì il squitsch da chatscha sin ils chavriels. 
La chatscha da chavriels vegn scursanida per 4 dis ed il squitsch da chatscha sin las chavrolas vegn reducì uschia e cun mesiras supplementaras. 
La finamira a lunga vista duai esser ina chatscha reducida da chavrolas ed in squitsch da chatscha pli grond sin chavrielins il november. 
In spustament dal squitsch da chatscha sin ils animals giuvens ha per consequenza - sco tar ils tschiervs uschia er tar ils chavriels - ch'ins sto registrar main perditas tras selvaschina disgraziada en envierns dirs. 
Mesiras spezialas tar la chatscha da chamutschs en il territori dal Signina 
Il decurs da l'onn passà han ins stuì constatar in'epidemia agressiva da la tschorvadad da chamutschs sin la cresta tranter la Stussavgia e la Val Lumnezia. 
Quella ha chaschunà in grond dumber da selvaschina disgraziada ed ha reducì l'effectiv da chamutschs en il territori numnà per var in quart fin in terz. 
Per augmentar puspè l'effectiv da chamutschas en quel territori vegn reducida l'intervenziun da chatscha. 
En il senn d'ina mesira speziala vegn scursanida la chatscha da chamutschs da 17 a 9 dis ed i vegn dada libra mo ina chaura-chamutsch per chatschadura u per chatschadur. 
Chatscha da tschiervs - augment da la participaziun vi da la chatscha d'atun 
Sin basa da la documentaziun avant maun (dumbraziuns, predas, selvaschina disgraziada, valitaziun qualitativa) ston ins partir d'in effectiv da primavaira da var 13'000 animals. 
L'effectiv da tschiervs na duai betg pli crescher. 
La chatscha en duas fasas - chatscha auta e chatscha d'atun - è sa cumprovada ed è la clav necessaria per stabilisar l'effectiv da tschiervs. 
Per realisar las chatschas d'atun organisadas regiunalmain a termin uschè curt ed en moda uschè effizienta sco pussaivel sto vegnir augmentà il dumber da participantas e da participants. 
Schebain che passa 2'000 chatschaduras e chatschadurs grischuns s'annunzian per questa chatscha, sa participescha mintgamai mo var la mesadad da las chatschaduras e dals chatschadurs annunziadas a questa chatscha. 
Cun ina clera reducziun da la taxa fundamentala a 100.- francs duai il dumber da participantas e da participants - ed uschia il squitsch da chatscha - vegnir augmentà. 
La chatscha sin il tschierv cun curuna da domaduas varts duai esser permessa er quest onn - sut cundiziuns restrictivas - durant dus dis, numnadamain ils 16 ed ils 17 da settember. 
Persunas che dattan infurmaziuns 
- 
dr. Georg Brosi 
, schef da l'uffizi da chatscha e pestga dal Grischun, Loëstr. 
14, 7001 Cuira, 081 257 38 91 
- 
Hannes Jenny 
, biolog da selvaschina, uffizi da chatscha e pestga dal Grischun, Loëstr. 
14, 7001 Cuira, 081 257 38 93 
- 
Gion Cotti 
, servetsch giuridic dal departament da construcziun, traffic e selvicultura, Stadtgartenweg 11, 7001 Cuira, 081 257 36 13 
Gremi: uffizi da chatscha e pestga 
Funtauna: rg uffizi da chatscha e pestga 
Data: 29.06.2005 
La regenza mida la finanziaziun da las chasas da tgira 
Las vischnancas duain vegnir obligadas da cunfinanziar las chasas da tgira. 
Uschia duain taxas da tgira betg cuvridas vegnir surpigliadas en il chantun Grischun en l'avegnir da las vischnancas, en las qualas las abitantas ed ils abitants cun prestaziuns supplementaras maximalas avevan anteriuramain lur domicil. 
Quai prevesa la regenza en sia missiva al cussegl grond davart ina revisiun parziala da la lescha per promover la tgira da malsauns e l'assistenza da persunas attempadas e da persunas che basegnan tgira (lescha per promover la tgira da malsauns / LTM). 
Fin uss cuvra il chantun ils custs correspundents. 
Als purtaders da purschidas per la tgira ed assistenza staziunara da pazientas e da pazients stabels e da persunas attempadas conceda il chantun contribuziuns per retschavidras e per retschaviders da prestaziuns supplementaras maximalas dal stgalim da tgira il pli aut. 
L'onn 2002 ha il chantun pajà totalmain 862'176 francs per quest intent. 
L'onn 2003 èn quai stads 980'586 francs. 
La midada che vegn prendida en egl da la regenza areguard la finanziaziun da las chasas da tgira deriva da l'examinaziun da las structuras e da las prestaziuns per sanar las finanzas dal chantun ch'era vegnida concludida dal cussegl grond il zercladur 2003. 
Nova regulaziun da l'organisaziun da la regenza e da l'administraziun 
L'organisaziun da la regenza e da l'administraziun dal chantun Grischun duai vegnir reglada da nov. 
Per quest intent ha la regenza avert la consultaziun tar il sboz per relaschar ina lescha davart l'organisaziun da la regenza e da l'administraziun. 
Il motiv principal per la nova regulaziun previsa è la nova constituziun chantunala ch'è entrada en vigur il 1. da schaner 2004. 
Il ZEPRA survegn ina basa legala 
En la prevenziun da la sanadad duain las incumbensas tranter las vischnancas ed il chantun vegnir repartidas cleramain. 
Quai è ina finamira da la revisiun parziala da la lescha davart ils fatgs da sanadad dal chantun Grischun (lescha da sanadad). 
En la missiva correspundenta da la regenza al cussegl grond vegnan classifitgadas ed enumeradas las incumbensas e las cumpetenzas da las vischnancas e dal chantun. 
La versiun revedida da la lescha è ultra da quai la basa legala per cuntinuar cun il center per prevenziun e promoziun da la sanadad (ZEPRA) a Cuira. 
Ultra da quai vegn realisà il postulat dal cussegl grond per in scumond da far reclama per tubac e per products da tubac. 
La regenza prevesa er d'extender il scumond da far reclama sin bavrondas cun in volumen d'alcohol da passa 20 pertschient. 
Nov sistem da finanziaziun per instituziuns per promover persunas cun impediments 
Il sistem per finanziar instituziuns per persunas cun impediments duai vegnir midà fundamentalmain. 
Uschia duain ils custs chaschunads dals impediments vegnir finanziads en l'avegnir tras il chantun cun pauschalas che sa drizzan tenor la prestaziun. 
Per persunas impedidas vegn pia ad esser decisiva la prestaziun dals offerents da purschidas d'abitadi e da promoziun. 
Quai è l'intenziun che la regenza grischuna persequitescha cun la revisiun parziala da la lescha davart la promoziun da persunas cun impediments (lescha d'impedids). 
La consultaziun correspundenta è averta. 
Oz surpiglia il chantun ils deficits d'instituziuns per persunas impedidas, uschia ch'i n'existan nagins impuls per ina gestiun rentabla. 
En la sessiun da zercladur 2003 ha il cussegl grond concludì - en connex cun il tractament da la missiva davart l'examinaziun da las structuras e da las prestaziuns per sanar las finanzas dal chantun - da finanziar instituziuns en il sectur staziunar da persunas impedidas tenor la prestaziun. 
Relasch d'ina lescha introductiva chantunala per il provediment economic dal pajais 
Cun il conclus da la regenza dals 13 da matg 2003 ha la centrala chantunala per il provediment naziunal (post central) survegnì ina nova organisaziun. 
Confurm a las recumandaziuns da l'uffizi federal per il provediment economic dal pajais (UFPE) è il cader da 48 persunas vegnì reducì ad otg persunas sco er ad in post da stab da trais persunas. 
En collavuraziun cun il UFPE ha il post central l'incumbensa d'organisar e d'exequir mesiras economicas adattadas. 
Scenaris pussaivels èn l'introducziun d'in raziunament da victualias, la contingentaziun dal carburant per il traffic privat sin via u la restricziun da la retratga d'ieli da stgaudar. 
En la finamira 2005 dal UFPE duain ils chantuns introducir pass che motiveschan l'existenza d'ina organisaziun chantunala per il provediment economic dal pajais e che garanteschan l'execuziun da mesiras economicas. 
Fin uss n'ha il chantun betg ina basa legala correspundenta. 
Perquai sto vegnir stgaffida ina lescha introductiva chantunala per il provediment economic dal pajais. 
L'iniziativa dal pievel cunter il "numerus clausus a las scolas medias grischunas" è reussì 
La regenza ha controllà las suttascripziuns inoltradas ils 15 da zercladur per l'iniziativa chantunala dal pievel "per ina scola media grischuna senza numerus clausus". 
En quest connex ha ella constatà che l'iniziativa, che pretenda ina revisiun parziala da la lescha davart las scolas medias, è reussida cun 3662 suttascripziuns. 
La midada da l'ordinaziun tar la lescha davart credits da consum vegn beneventada 
Cun paucas resalvas ha la regenza da princip ina tenuta positiva envers la midada da l'ordinaziun tar la lescha davart credits da consum (OLCC) che vegn prendida en mira sin plaun federal. 
En sia consultaziun accentuescha la regenza ch'ella beneventia la revisiun proponida uschenavant, ch'ils chantuns na stoppian betg pli suttametter ad in'examinaziun las persunas che dattan u ch'intermedieschan credits. 
Cun egl sceptic observa la regenza perencunter l'artitgel 7b previs. 
Da ses puntg da vista sto quel vegnir repassà urgentamain, cunquai ch'il success da la revisiun dependa da questa disposiziun. 
En l'artitgel 7b vegn reglà, tgè premissas che ston esser ademplidas per che las persunas che dattan u ch'intermedieschan credits possian disponer dals daners sin lur conto bloccà. 
Per la regenza èsi impurtant che las bancas hajan ina pussaivladad simpla d'examinar, sch'ellas dastgan consegnar ils daners sin il conto bloccà a las persunas che dattan u ch'intermedieschan credits. 
La regenza s'engascha per integrar la scolaziun da persunas d'instrucziun da la scola professiunala en il champ da la scola auta 
Bain accepta la regenza dal chantun Grischun la voluntad politica da sviluppar a curta ed a media vista in'atgna soluziun per la scolaziun da persunas d'instrucziun en la furmaziun professiunala. 
En vista al champ da la scola auta 2008 - 2016 dat ella dentant grond pais sin quai che las decisiuns e ch'ils svilups vegnian concepids uschia, ch'ina integraziun posteriura en il champ da la scola auta saja pussaivla. 
Ultra da questa resalva considerescha ella l'ordinaziun davart l'institut federal da scola auta per furmaziun professiunala sco ina buna soluziun pragmatica. 
Consultaziun davart la midada da la lescha federala davart la libra circulaziun da las advocatas e dals advocats 
La regenza grischuna va d'accord cun il fatg ch'i basegna en l'avegnir in titel da "master" per vegnir inscrit en il register da las advocatas e dals advocats. 
Quai menziunescha ella en sia consultaziun davart la midada da la lescha federala davart la libra circulaziun da las advocatas e dals advocats. 
Per la regenza n'è il titel da "bachelor", che vegn surdà gia suenter trais onns da studi, betg ina basa suffizienta per vegnir inscrit en il register. 
El na po er betg vegnir cumpareglià cun il licenziat svizzer. 
Plinavant considerescha la regenza ch'i saja raschunaivel che tut ils chantuns stoppian admetter titularas e titulars dal diplom da "bachelor" al praticum. 
Igl è cunvegnent da dar a las studentas ed als students gia baud la pussaivladad d'applitgar quai ch'els han emprendì. 
Da vischnancas e regiuns 
- Bever: A la vischnanca da Bever dat la regenza la permissiun da manar la scola primara e la scolina a partir da l'onn da scola 2005/2006 sin tut ils stgalims a moda bilingua. 
- Cuira: La nova constituziun communala vegn approvada. 
- Duvin: La regenza approvescha ina contribuziun chantunala da maximalmain 24'718 francs per renovar e per cumplettar il provediment d'aua. - Jenaz: La regenza approvescha la revisiun parziala da la lescha da construcziun (art. 28 al.2 lit. d). Il plan da zonas e plan general da furmaziun 1:2'000 (midada dals 26 d'october 2004) vegn approvà cun resalva e la procedura d'approvaziun per il plan da zonas 1:10'000 "Alp Nova" (midada dals 26 d'october 2004) vegn sistida, fin ch'ina permissiun da runcar è avant maun. Il plan general d'avertura 1:2'000 (midada dals 26 d'october 2004) vegn approvà. - Masagn: La regenza garantescha a la vischnanca da Masagn ina contribuziun chantunala da maximalmain 252'126 francs per la dustanza da l'ual dal vitg, da l'ual da Dalaus e da la val da Schauenstein. 
- Rabius: Sin la via da colliaziun Rabius - Surrein - Reits vegn augmentà il pais maximal permess per vehichels, e quai da 16 a 28 tonnas. 
- Riom-Parsonz: La regenza garantescha ina contribuziun chantunala maximala da 210'000 francs per engrondir il stabiliment da scola. 
- Stampa: La regenza approvescha la revisiun totala da la lescha davart la taxa da cura e davart la contribuziun per promover il turissem per Malögia, la part sura da la vischnanca politica da Stampa. - Sumvitg: La regenza approvescha la revisiun totala dal reglament davart las taxas da cura e davart las contribuziuns per promover il turissem. - Vrin: Per amplifitgar la via champestra Cons Furcles - Sogn Giusep garantescha la regenza ina contribuziun chantunala da maximalmain 450'992 francs. Quai correspunda a 39,7 pertschient dals custs imputabels. Contribuziuns chantunalas a differentas instituziuns - Pro Lucmagn: La cunvegna cun l'uniun "pro Lucmagn" per tegnair avert la via dal Lucmagn durant l'enviern vegn prolungada per tschintg ulteriurs onns. Las lavurs dal servetsch d'enviern vegnan a chaschunar custs da ca. 410'000 francs. 
- Il Grischun sco pajais da museums: Il project da regio plus "Il Grischun sco pajais da museums" da la federaziun da tetg dals museums grischuns vegn sustegnì cun ina contribuziun chantunala da 150'000 francs. 
- Tiradurs sportivs da Soazza: Or dal fond da sport vegn concedida ina contribuziun da maximalmain 15'100 francs per far ina midada da construcziun vi da l'implant da tir a caliber pitschen a Soazza. 
- Club da raiver sportiv da Tavau: Or dal fond da sport vegn concedida ina contribuziun da maximalmain 47'000 francs per construir ina nova paraid da raiver en la halla da tennis da Tavau. Chaussas persunalas 
- Gian Cla Feuerstein, domicilià a Samedan, daventa manader regiunal da l'uffizi forestal cun lieu da lavur a Zuoz. 
- Markus Stadler, domicilà a Zernez, è vegnì elegì sco inschigner forestal regiunal tar l'uffizi forestal a Schiers. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.06.2005 
Donn vi da l'effectiv dals peschs en la tratga chantunala da peschs Trun 
La sonda passada ha il stabiliment per la tratga da peschs a Trun pers in pèr tschients da ses peschs da tratga. 
Ils peschs da tratga che vegnivan tegnids en batschidas externas èn morts entaifer paucas uras vi d'ina intoxicaziun. 
Examinaziuns da l'aua e dals peschs duain dar ulteriurs scleriments. 
Fin ussa n'èn enconuschents ni il motiv precis ni la persuna che ha chaschunà questa intoxicaziun. 
La sonda passada hai dà ina muria acuta da peschs en trais puzs da tratga dal stabiliment chantunal per tratga da peschs a Trun. 
Suenter che la controlla da la damaun n'aveva mussà nagins indizis per ina irregularitad, ha circa sis uras pli tard stuì vegnir constatà la mort da tut ils peschs ch'eran vegnids tegnids en ils puzs externs dal stabiliment. 
La perdita cumpiglia 20 animals sexualmain madirs che han fatg pitschens sco er circa 750 animals giuvens d'in fin dus onns ch'eran deditgads per la tratga secundara. 
Las litgivas d'ual e las litgivas da lai vegnivan tegnidas per la producziun da frega. 
Il motiv per la muria andetga dals peschs n'ha fin ussa anc betg pudì vegnir eruì. 
Las analisas da l'aua e las examinaziuns dals peschs vegnan a dar scleriment, sche substanzas toxicas per ils peschs eran arrivadas en las auas da surfatscha che vegnan enchaschadas per la tratga da peschs ed han eventualmain chaschunà questa muria en massa. 
Gremi: uffizi da catscha e pestga dal Grischun 
Funtauna: rg uffizi da catscha e pestga dal Grischun 
Data: 06.07.2005 
La regenza pretenda correcturas tar il "fond per il traffic d'aglomeraziun e per las vias naziunalas" 
En sia posiziun davart il "fond per il traffic d'aglomeraziun e per las vias naziunalas" (fond d'infrastructura) che vegn planisà da la confederaziun ha la regenza grischuna ina tenuta critica e pretenda correcturas. 
Cunzunt per quai che reguarda las mesiras accumpagnantas previsas per las regiuns periferas e per ils territoris da muntogna na la para il project betg equilibrà. 
Per la regenza stattan ils meds finanzials ch'èn previs per mantegnair la substanza e la valur da las infrastructuras existentas en las regiuns periferas ed en ils territoris da muntogna en ina clera sproporziun cun il basegn finanzial. 
Ina sproporziun gist uschè clera vesa la regenza tranter ils meds ch'èn previs per las regiuns periferas e las expensas ch'èn previsas per schliar ils problems da traffic en las aglomeraziuns. 
Concretamain pretenda la regenza da la confederaziun da metter las suandantas mesiras singulas en il fond d'urgenza: colliaziun dal center da la citad da Cuira cun il sviament sid, amplificaziun dal Plessurquai tranter il Obertor e la Metzgerbrücke a Cuira, mesiras localas per lung da la via dal Güglia tranter Cuira e Planeiras, punt auta tranter la storta d'Araschgen e la via d'Arosa per colliar il Scanvetg directamain cun il sviament sid da Cuira e cun la A 13. Areguard la viafier vegn dada la prioritad a trajects cun binaris dubels tranter Vaz sut e Trimmis sco er a la punt da la VR tar La Punt. 
En il catalog da las pretensiuns figureschan er trais projects en l'Engiadin'ota, numnadamain il sviament da Silvaplauna, ina colliaziun segira durant l'enviern tranter Malögia e Segl sco er in traject cun binaris dubels tranter Samedan e Bever. 
Il Grischun survegn ina nova lescha davart ils fatgs da veterinari: previsas èn mesiras cunter chauns privlus 
La regenza ha prendì enconuschientscha dal sboz per la revisiun totala da la lescha chantunala davart ils fatgs da veterinari e l'ha deliberà per la consultaziun. 
Cun la nova lescha duain vegnir creadas structuras che dattan a l'uffizi chantunal per la segirezza da victualias e per la sanadad d'animals la pussaivladad d'organisar in servetsch professiunal da veterinari cun veterinaris uffizials engaschads en uffizi principal sco er cun veterinaris engaschads en uffizi accessori incaricads cun incumbensas spezialas. 
Plinavant vegnan las disposiziuns per manar praticas da veterinari formuladas en moda pli precisa en cumparegliaziun cun la lescha vertenta e las professiuns da la tgira da la sanadad d'animals vegnan definidas en moda pli detagliada. 
Da nov cuntegna la lescha davart ils fatgs da veterinari er la pussaivladad da suttametter chauns ad in test da cumportament. 
Quai sco mesira preventiva cunter accidents cun chauns privlus. 
Sch'i vegnan constatads tratgs extremamain agressivs vi d'in chaun, pon - per lescha - vegnir prendidas mesiras preventivas cunter el. 
En la nova lescha vegn ultra da quai integrada la legislaziun davart la protecziun dals animals. 
Las novas disposiziuns davart la dismessa da products secundars animals vegnan plinavant adattadas a la legislaziun federala midada. 
Ils motivs principals per la revisiun totala èn la nova constituziun chantunala e las numerusas midadas ch'èn vegnidas fatgas en ils relaschs federals dapi l'entrada en vigur da la lescha chantunala davart ils fatgs da veterinari l'onn 1995. 
Il center transitori a la Loestrasse a Cuira vegn serrà 
La regenza serra il center transitori per requirentas e per requirents d'asil a la Loestrasse 26 a Cuira per la fin da quest onn. 
Il motiv da la serrada è la situaziun da partenza ch'è sa midada en il sectur d'asil, respectivamain il regress dal dumber da requirentas e da requirents d'asil sco er da persunas admessas provisoriamain dapi l'onn 2000. 
L'immobiglia a la Loestrasse 26 duai vegnir midada en in edifizi administrativ da l'administraziun chantunala cun 60 plazzas da lavur. 
L'onn 2000 era la chasa vegnida sanada en moda cumplessiva cun meds federals per 1'340'000 francs. 
La finanziaziun tras la confederaziun era stada liada a la cundiziun che l'intent da l'edifizi na vegnia betg midà ils proxims 15 onns. 
Per consequenza è il chantun uss obligà da restituir la contribuziun federala. 
Pajar enavos sto el 900'000 francs. 
Perencunter po mo il fatg ch'il chantun creescha 60 plazzas da lavur en in'atgna immobiglia spargnar 318'000 francs tschains ad onn. 
La regenza zavra reservats da guaud natiral 
Per incarica da la regenza zavra l'uffizi forestal dal Grischun ina rait da reservats da guaud natiral. 
La finamira principala da reservats da guaud natiral è quella da segirar refugis per quellas plantas e per quellas spezias d'animals ch'èn dependentas essenzialmain da fasas da svilup e da particularitads dal guaud; qualitads ch'èn bain preschentas en il guaud selvadi, dentant strusch en il guaud cultivà. 
In'ulteriura finamira è la creaziun d'exempels illustrativs per intents da studi. 
La basa dal project è in conclus da la regenza da l'onn 2000, en il qual èn vegnids approvads il concept general "protecziun da la natira en il guaud" ed il "mussavia per reservats da guaud" da l'uffizi forestal. 
Per realisar la rait da reservats da guaud natiral sa basa il chantun sin la collavuraziun cun las proprietarias e cun ils proprietaris da guaud. 
En il barat cun ellas u cun els vegni definì tge surfatschas da guaud che vegnan en dumonda sco reservats. 
A la proprietaria u al proprietari da guaud statti liber da collavurar libramain u betg. 
Las proprietarias u ils proprietaris da guaud che mettan a disposiziun guaud survegnan 20 francs per onn e per hectara. 
Actualmain stattan a disposiziun 690'000 francs meds federals e 290'000 francs meds chantunals per mesiras da la protecziun da la natira en il guaud. 
Latiers vegnan sin il pli anc 420'000 francs che pudessan vegnir dads libers cun ina participaziun maximala da las proprietarias e dals proprietaris da guaud. 
Revisiun parziala da l'ordinaziun davart la scola media da diplom en il chantun Grischun 
L'ordinaziun davart la scola media da diplom en il chantun Grischun (OSMD) è vegnida revedida parzialmain. 
La regenza ha approvà il sboz correspundent. 
La nova regulaziun entra en vigur il 1. d'avust 2005. 
La chaschun per la revisiun è la midada dal num da las scolas medias da diplom en scolas medias professiunalas en l'entira Svizra. 
En l'ordinaziun revedida vegnan regladas chaussas sco roms da promoziun, praticums e cundiziuns d'examen. 
L'introducziun dal diplom da scola media professiunala n'ha naginas consequenzas finanzialas per il chantun. 
Las expensas supplementaras da 130'000 francs ad onn pon vegnir cumpensadas cunquai ch'il quint maschadà da fin uss croda - pervi da la schliaziun dal seminari da magistras e magisters - per la calculaziun da la contribuziun chantunala. 
Per consequenza vegn reducida la contribuziun chantunala a las scolas medias privatas per ca. 150'000 francs. 
Revisiun da legislaziuns introductivas 
La regenza vul cuntanscher la revisiun da la legislaziun introductiva tar la lescha da lavur e tar la prevenziun d'accidents tenor la lescha federala davart l'assicuranza d'accidents. 
A medem temp duain vegnir revedidas las legislaziuns introductivas tar la lescha federala davart l'intermediaziun da lavur e l'emprest da persunal e tar la lescha federala davart l'assicuranza obligatoria cunter la dischoccupaziun e davart l'indemnisaziun per insolvenza. 
Las missivas correspundentas per il cussegl grond èn avant maun. 
Tar tut ils projects sa tracti quasi exclusivamain d'adattaziuns formalas. 
La regenza è per la vegliadetgna da renta da 65 per umens e per dunnas 
La regenza grischuna è per ina vegliadetgna da renta unitara da 65 onns per dunnas ed umens a partir dal 1. da schaner 2009, sco che quai è previs sin plaun federal en il rom da la 11avla revisiun da la AVS. 
En sia consultaziun defenda la regenza plinavant ina limita da chareschia da quatter pertschient per adattaziuns da rentas e l'annullaziun proponida da l'import liber da taglia per contribuziuns da pensiunadas e da pensiunads cun activitad da gudogn. 
L'annullaziun planisada da la renta per vaivas per vaivas senza uffants che n'han anc betg ademplì il 50avel onn a l'entrada en vigur da la lescha approvescha la regenza cun resalvas. 
Ella na va betg d'accord cun l'introducziun d'ina prestaziun dal pensiunament anticipà per persunas che na pon betg sa prestar ina retratga anticipada da la renta. 
Las consequenzas d'ina tala reglamentaziun sin auters purtaders tenor il dretg d'assicuranza sociala n'èn betg cleras e las disposiziuns legalas correspundentas èn fitg indefinidas. La revisiun parziala da la lescha davart la banca chantunala grischuna entra en vigur il 1. d'avust. 
La revisiun parziala da la lescha davart la banca chantunala grischuna ch'è vegnida concludida dal cussegl grond la sessiun d'avrigl entra en vigur il 1. d'avust 2005. 
Il conclus è suttamess a la resalva ch'i na vegnia betg profità dal termin da referendum che scada ils 27 da fanadur 2005. 
Da vischnancas e regiuns 
- Almen: Davent da la chasa da scola vegn determinada en il vitg per l'entira surfatscha la sveltezza maximala da 30 kilometers l'ura ed introducida ina zona da tempo 30, e quai cun cumpigliar la via chantunala. - Champfèr: Sin ils suandants trajects en il vitg vegn determinada la sveltezza maximala da 30 kilometers l'ura ed introducida ina zona da tempo 30: chesa sülla Spuonda A fin via Somplaz, chasa Bristol, e via Gunels davent da la posta fin tar il spartavias da la via maistra / via Somplaz. - Haldenstein: La sveltezza maximala vegn determinada en il vitg - cun cumpigliar la via chantunala - davent dal spartavias da la Oldisstrasse per l'entira surfatscha sin 30 kilometers l'ura ed ina zona da tempo 30 vegn introducida. - Lunden: Sin la via da Lunden, davent dal spartavias da la via veglia dal Partenz vegn augmentà il pais maximal permess per vehichels da 18 sin 21 tonnas. 
- Madulain: En il vitg, cun cumpigliar la via chantunala davent da l'entrada dal vitg da la vart da La Punt fin a l'ost da Madulain, sin l'autezza dal negozi dal Volg vegn determinada la sveltezza maximala sin 30 kilometers l'ura ed ina zona da tempo 30 vegn introducida. - Medel (Valragn): Per l'eventuala fusiun da las vischnancas da Medel (Valragn) e da Spleia vegn empermessa ina contribuziun da promoziun dal fond da gulivaziun da finanzas da 780'000 francs. Il pajament da la contribuziun succeda suenter la fusiun concludida da las vischnancas e dal cussegl grond. - Silvaplauna: Tranter la chasa da scola fin a la chesa Munterots vegn determinada la sveltezza maximala da 30 kilometers l'ura ed introducida ina zona da tempo 30. - Surlej: Davent da la staziun da trafo da la rezia energia vegn determinada la sveltezza maximala da 30 kilometers l'ura ed introducida ina zona da tempo 30. - Bregaglia: La revisiun parziala da la constituziun cirquitala vegn approvada. - Corporaziun da vischnancas Surselva: La revisiun parziala dals statuts da la corporaziun da vischnancas Surselva vegn approvada. Contribuziuns chantunalas a differentas instituziuns 
- Agid da svilup: Per dudesch projects umanitars d'agid a l'exteriur ha la regenza deliberà ina summa totala da 40'000 francs. 
- Promoziun da la cultura: La regenza ha concedì var 86'000 francs sco contribuziuns e sco garanzias da deficit per totalmain 12 ovras ed occurrenzas culturalas. 
- Uniun da las ludotecas dal Grischun: Per l'onn da gestiun 2005 survegn l'uniun ina contribuziun da sustegn da 20'000 francs. 
Projects da vias 
- La regenza ha approvà totalmain 1'440'000 francs per la construcziun e per la sanaziun da trajects da vias: 
- midada da construcziun tar la colliaziun da Zizers cun la A 13 sin il traject tranter La Punt e Ragaz Bogn 
- sviament da Flem (stgaudament, ventilaziun e climatisaziun) 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.07.2005 
Revisiun totala da la lescha dal dretg da burgais dal chantun Grischun 
En preschientscha da cusseglier guvernativ Martin Schmid ha la cumissiun per economia, taxas e politica da stadi (CETPS) predeliberà la revisiun totala da la lescha dal dretg da burgais dal chantun Grischun che vegn tractada en la sessiun d'avust en il cussegl grond. 
La revisiun parziala da lescha federala dal dretg da burgais pretenda stringentamain in'adattaziun dal dretg chantunal, particularmain areguard las taxas da natiralisaziun. 
Cun la revisiun totala da la lescha chantunala dal dretg da burgais duai a medem temp vegnir tegnì quint da las novaziuns da la giurisdicziun ch'èn succedidas dapi l'ultima revisiun parziala sco er da las necessitads actualas en la pratica giuridica. 
Ils puncts centrals da la revisiun planisada èn las premissas da qualificaziun, la necessitad da domicil e la durada da domicil, la renatiralisaziun, la renunzia a la perdita legala dal dretg da burgais en cas d'ina natiralisaziun, l'attenziun giuridica en la procedura da natiralisaziun, ils meds legals cunter decisiuns da natiralisaziun e la protecziun da datas. 
En moda cuntraversa èn vegnidas discutadas intginas disposiziuns davart il dretg da burgais communal. 
Ina minoritad da la cumissiun propona che betg pli las vischnancas burgaisas na duain esser cumpetentas per la procedura da natiralisaziun en l'avegnir, mabain las vischnancas politicas. 
Dentant duai la vischnanca politica avair la pussaivladad da delegar las cumpetenzas correspundentas tranter auter a la vischnanca burgaisa. 
Dal rest è la cumissiun suandada per gronda part las propostas da la regenza. 
La missiva da la regenza è la finala vegnida deliberada per mauns dal cussegl grond. 
Gremi: cumissiun per economia, taxas e politica da stadi 
Funtauna: rg cumissiun per economia, taxas e politica da stadi 
Data: 18.07.2005 
La banca chantunala grischuna è la nova partenaria dals sportkids 
Ils sportkids, ch'èn vegnids iniziads da grischun sport, cumenzan lur trenaments suenter las vacanzas d'atun cun fermas partenarias e cun in nov num. 
Da nov vegnan ils "capito.-sportkids" sustegnids da la banca chantunala grischuna (BCG) sco sponsura principala. 
Grischun sport è persvadì ch'ins ha pudì gudagnar cun la BCG ina partenaria ideala per quest project directiv en il sectur da la promoziun da la sanadad e dal sport. 
Sco che Thomas Wieting, manader da sponsoring & events, conferma, s'engascha la banca chantunala grischuna gia oz fermamain per la promoziun da la generaziun giuvna en il Grischun. 
La nova partenanza cun ils capito.-sportkids cumplettescha en quest connex en moda ideala ils projects gia existents. 
Sco ferma partenaria na sustegna la banca chantunala grischuna ils "capito.-sportkids" betg mo finanzialmain. 
Cun ses know-how e sur la rait d'agenturas che cumpiglia l'entir chantun vegn la BCG er a pudair surpigliar incumbensas impurtantas per ils capito.-sportkids en il sectur da la promoziun. 
Sco ulteriuras partenarias per ils capito.-sportkids han pudì vegnir gudagnadas la cassa da malsauns publica (CMP) dal Grischun e la printbox a Cuira sco co-sponsurs. 
Grischun sport sa legra da quest sustegn en favur dal sport. 
Gremi: grischun sport 
Funtauna: rg grischun sport 
Data: 25.07.2005 
Cooperaziun pli stretga tranter la polizia chantunala grischuna ed il corp da guardias da cunfin 
La criminalitad transcunfinala è daventada pli professiunala ed ils acts chastiabels en las regiuns da cunfin s'augmentan. 
La regenza dal chantun Grischun ed il corp da guardias da cunfin (Cgcf) han decidì da collavurar en moda anc pli stretga en il territori da cunfin. 
Sche la polizia chantunala grischuna ed il Cgcf tiran a niz las sinergias en moda optimada, è quai la basa per "producir" dapli segirezza cun las resursas ch'èn avant maun. 
La regenza dal chantun Grischun ed il directur general da duana han sutsegnà ina cunvegna tranter la polizia chantunala grischuna ed il corp da guardias da cunfin davart la collavuraziun vicendaivla. 
Cun questa cunvegna autorisescha il chantun Grischun ils organs da la guardia da cunfin d'elavurar independentamain tscherts cas polizials en il territori da cunfin per incarica dal chantun. 
La cunvegna promova ch'i vegnan realisadas acziuns communablas e serva sco basa per in sustegn ed agid vicendaivel nuncumplitgà e svelt, e quai en cas d'eveniments spezials, per ils quals igl è impurtant e decisiv d'utilisar ils meds en ina moda svelta ed effizienta che serva a l'intent. 
Cun simplifitgar ils andaments e l'utilisaziun da sinergias duain domaduas partidas profitar da dapli resursas da persunal per exequir lur incumbensas centralas respectivas. 
La collavuraziun concerna principalmain la tschertga da persunas, d'objects e da vehichels sco er la persecuziun da tscherts delicts cunter la lescha davart las armas, cunter la lescha da narcotics, cunter la lescha davart il traffic sin via e cunter il dretg da persunas estras. 
Per tscherts cas ha il corp da guardias da cunfin survegnì la cumpetenza da far denunzias, d'emetter multas disciplinaras e d'incassar cauziuns. 
Tras la nova cunvegna vegn la guardia da cunfin svizra a pudair liquidar en atgna cumpetenza cunzunt formalitads, per las qualas la polizia stueva vegnir clamada fin uss. 
Cunquai ch'ils viadis d'access al cunfin crodan per cas da bagatella, dispona la polizia chantunala grischuna da dapli persunal per il provediment polizial da basa. 
La chargia supplementara che resulta per il corp da guardias da cunfin vegn cumpensada tras il gudogn da temp. 
Uschia vegnan er reducidas considerablamain las duradas dal tractament al cunfin. 
Dal puntg da vista finanzial n'ha la realisaziun da la cunvegna naginas consequenzas per las duas partidas. 
Gremi: Regenza 
Funtauna: rg chanzlia chantunala 
Data: 09.08.2005 
La chatscha en il Grischun. 
Nua prend jau la patenta? 
RETRAIR LA PATENTA PER LA STAGIUN DA CHATSCHA 2005 
Gia uss spetgan ils chatschadurs e las chatschaduras cun fevra la proxima stagiun da chatscha e prendan las primas mesiras. 
Equipads cun il perspectiv e cun il telescop passentan els mintga minuta libra en il territori da chatscha. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
È l'assicuranza da responsabladad obligatoria pajada? 
Las armas da chatscha ston vegnir sajettadas en e quai mo en ils lieus inditgads da las vischnancas, sco che la lescha prescriva. 
E la fin finala tutga er il prender la patenta tar las preparaziuns. 
En il Fegl uffizial dal chantun Grischun dals 11 d'avust 2005 èn publitgads ils lieus, las datas ed ils temps da l'emissiun da la patenta. 
Cun ils megliers giavischs per ina bun'egliada ed ina chatscha cun success! 
Gremi: Uffizi da chatscha e pestga 
Funtauna: rg Uffizi da chatscha e pestga 
Data: 10.08.2005 
La regenza sustegna ils plans per construir da nov l'institut per furmaziun supplementara professiunala a Cuira 
La regenza sustegna il project da l'institut per furmaziun supplementara professiunala (IFSP) a Cuira d'acquistar in nov edifizi da las viafiers federalas sin l'areal da l'anteriur lavuratori principal da las viafiers federalas sper la staziun. 
Ella ha approvà il project correspundent dal team d'architectas e d'architects "Büro B", architectura e planisaziun SA, Berna. 
Per acquistar il nov edifizi empermetta ella plinavant a la IFSP ina contribuziun chantunala da 4'545'500 francs. 
La garanzia da contribuziun definitiva succeda sin basa dal project da construcziun definitiv. 
Sco premissa per las subvenziuns dal chantun sto la confederaziun plinavant pajar contribuziuns en la dimensiun da trais milliuns francs. 
La contribuziun da construcziun duai vegnir integrada en il preventiv dal chantun Grischun 2006 ed en il plan da finanzas 2007 - 2010. 
Davart quest fatg decida il cussegl grond. 
Cun acquistar il nov edifizi duai la scola professiunala superiura, ch'era domiciliada fin uss a la Ringstrasse, extender sia purschida e segirar ses avegnir. 
Nagin plan chantunal d'utilisaziun sco mesira cunter la construcziun d'abitaziuns secundaras en Engiadin'auta 
Per la regenza n'èn las premissas per in plan chantunal d'utilisaziun per il sectur da la construcziun d'abitaziuns secundaras en Engiadin'auta betg ademplidas. 
Quai scriva ella en sia resposta a la brev da la fundaziun Terrafina, publitgada il cumenzament da fanadur. 
En questa brev aveva la fundaziun exprimì ses quitads areguard il fatg da realisar confurm al temp l'iniziativa cirquitala davart la restricziun da construir abitaziuns secundaras, acceptada ils 5 da zercladur 2005 da las vischnancas da l'Engiadin'auta, e pretendì mesiras immediatas tras il chantun. 
En il rom d'ina planisaziun chantunala d'utilisaziun respectivamain d'ina zona chantunala da planisaziun tenor la nova lescha davart la planisaziun dal territori per il chantun Grischun (nLPTGR) era la regenza vegnida intimada en spezial da far ina repartiziun provisoria dals contingents d'abitaziuns secundaras sin las vischnancas da l'Engiadin'auta. 
Dal puntg da vista da la regenza na datti dentant nagin spazi per ina tala zona da planisaziun. 
Gist uschè pauc fissan dadas - tenor il stadi actual da la situaziun - las premissas per in'urden substitutiv tenor il dretg da surveglianza. 
Tant sin il stgalim da la regiun sco er sin il stgalim da las vischnancas vegni - tenor la valitaziun da la regenza - fatg sforzs da tegnair quint da las pretensiuns e da las finamiras da l'iniziativa cirquitala cun atgnas mesiras. 
Ultra da quai era il cussegl grond s'exprimì en il rom da la tractativa davart la nLPTGR da laschar a las vischnancas ina libertad da decider areguard la regulaziun da la construcziun d'abitaziuns secundaras. 
La revisiun parziala da la lescha davart la banca chantunala grischuna entra en vigur 
Ils 27 da fanadur 2005 è scadì il termin da referendum per la lescha davart la banca chantunala grischuna senza esser vegnì duvrà. 
La regenza ha concludì da metter en vigur la lescha per il 1. d'avust 2005. 
Da vischnancas e regiuns 
- Schlarigna: A Schlarigna vegn la sveltezza maximala limitada a 30 kilometers l'ura sin tut il territori communal. 
En la zona da tempo 30 vegnan integrads plirs trajects da la via chantunala sco las entradas da la via maistra al nord ed al sidvest dal vitg e l'entrada en il vitg nà dal sviament. 
- Duvin: A la vischnanca da Duvin vegnan garantidas contribuziuns da totalmain 23'636 francs per ils custs cun dretg da contribuziun renconuschids per construir il provediment d'aua. - Flearda: La regenza approvescha il plan da zonas 1:1000 "Pro Tgä". 
Quai correspunda a 21,3 pertschient dals custs da construcziun imputabels dad 1'308'000 francs. 
- Haldenstein: Il plan da zonas e plan general da furmaziun 1:1000 "midada da las parcellas 342/343" vegn approvà. - Küblis: Cun cundiziuns approvescha la regenza il project inoltrà da la rezia energia Claustra SA concernent l'optimaziun dal volumen utilisabel dal lai da gulivaziun Pläviggin. - Preaz: Il project per curreger e schlargiar la via dador da la Mantogna tranter il spartavias Lescha e Preaz vegn approvà cun cundiziuns. - Rueun: A la vischnanca da Rueun vegn garantida ina contribuziun pauschala da 65'000 francs per renovar e per engrondir il stabiliment dal provediment d'aua. - Seewis: La regenza approvescha il nov reglament per las zonas da protecziun ed il plan da las zonas da protecziun per las funtaunas sin il territori communal da Seewis. 
- Suraua: A la vischnanca da Suraua conceda la regenza ina contribuziun da 97'356 francs per ils custs da construcziun dal stabiliment dal provediment d'aua cun in'ovra idraulica pitschna. - Trun: La revisiun parziala da la lescha communala da taglia vegn approvada. - Urmagn: Il plan da zonas 1:500 "revisiun parziala Palö" vegn approvà. - Zizers: La regenza approvescha l'engrondiment dal traject da via da velo davent da la halla da tennis dals Tschintg Vitgs fin a la "Badgumpe" sin ina lunghezza da 520 meters. 
Als custs da l'engrondiment vegn concedida ina contribuziun chantunala maximala da 55'000 francs. Contribuziuns chantunalas a differentas instituziuns - Viafier retica: A la viafier retica conceda la regenza ina contribuziun chantunala da 630'000 francs. Quests meds finanzials servan a renovar la staziun da Miralago sin la lingia dal Bernina. Questa renovaziun custa totalmain 3'500'000 francs. 
- Associaziun da sauar da Scuol: La regenza dat ses consentiment a la dumonda da subvenziun da l'associaziun da sauar da Scuol e conceda ina contribuziun chantunala da maximalmain 24'150 francs per l'enchaschament da l'aua da l'ual da Clozza. - Fundaziun "pro tschess barbet": A la fundaziun "pro tschess barbet" vegn pajada ils onns 2005, 2006 e 2007 ina contribuziun da maximalmain 30'000 francs per il project "recolonisaziun dal tschess barbet en las Alps". 
- Uniun "museum dal sport d'enviern a Tavau": Tenor il conclus da la regenza survegn l'uniun "museum dal sport d'enviern a Tavau" in sustegn unic da maximalmain 11'000 francs per inventarisar ils objects entrads da nov. - Budo Mustér: Or dal fond da sport survegn l'uniun da budo da Mustér ina contribuziun maximala da 13'700 francs per midar la construcziun da ses local da trenament. - Tiraduras e tiradurs da 10 meters da Mezzaselva: A las tiraduras ed als tiradurs da 10 meters da Mezzaselva conceda la regenza ina contribuziun da maximalmain 5'700 francs per cumprar tschintg indrizs per inditgar las tutgadas. 
Projects da vias 
- La regenza ha approvà totalmain circa 3,5 milliuns francs per construir e per sanar divers trajects da via: 
- A13, San Bernardin nord - Tusaun 
- A13, Soazza - tunnel dal San Bernardin, sid 
- via da l'Engiadina, S-chanf - Brail 
- via da Sursaissa 
- via da l'Engiadina, Spissermühle - Samignun 
- sviament da Flem 
Chanzlia chantunala dal Grischun 
Gremi: Regenza 
Funtauna: rg chanzlia chantunala dal Grischun 
Data: 11.08.2005 
Asils da selvaschina en l'internet (www.wildasyl.gr.ch) 
A partir d'immediat pon ins prender invista dals asils da selvaschina dal chantun Grischun en l'internet (www.wildasyl.gr.ch) e stampar quels sco chartas. 
En collavuraziun cun l'uffizi da chatscha e pestga ha il center da cumpetenza dal SIG mess a disposiziun las datas sin in mapserver. 
En quest connex han ins pudì profitar da las experientschas fatgas l'enviern passà cun metter en l'internet las zonas da paus per la selvaschina (www.wildruhe.gr.ch). 
Asils da selvaschina èn territoris cun in scumond da chatscha total u parzial che vegnan fixads da la regenza e che vegnan mintgatant er numnads territoris scumandads per la chatscha. 
Els èn in med impurtant da la planisaziun da la chatscha, cunzunt per garantir che la structura da vegliadetgna dals effectivs da selvaschina saja natirala e che la selvaschina saja repartida sin il spazi vital confurm a la spezia. 
Ils asils federals da selvaschina designads dal cussegl federal sco er il parc naziunal svizzer èn er territoris scumandads per la chatscha. 
Giuridicamain liantas èn la descripziun dals cunfins tenor il conclus da la regenza sco er la marcaziun en il territori. 
Ils cunfins dals asils da selvaschina èn marcads cun mellen e cotschen. 
Questa marcaziun na dastga betg vegnir scumbigliada cun la marcaziun da las sendas da viandar. 
Ils cunfins van numnadamain savens per lung dad uals e da grippa u er a travers paraids-crap. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 11.08.2005 
Revisiun parziala da la lescha per promover la tgira da malsauns 
La sessiun d'avust 2005 vegn la regenza a preschentar al cussegl grond in project davart la nova concepziun dal provediment dal chantun cun ospitals en il chantun Grischun ed in project davart la nova concepziun da la plazza d'ospitals da Cuira. 
La cumissiun permanenta per sanadad e fatgs socials dal cussegl grond (CSF) ha - sut la direcziun da Mathis Trepp - tractà e deliberà las duas missivas correspundentas da la regenza en pliras sedutas per mauns dal cussegl grond. 
A las sesidas èn er stads preschents cusseglier guvernativ Martin Schmid sco er represchentantas e represchentants da l'uffizi da sanadad. 
Nova concepziun dal provediment dal chantun cun ospitals 
Sco che la regenza scriva en sia missiva, pretenda l'augment dals custs en il sectur da la sanadad en general ed en il sectur dals ospitals en spezial ina nova concepziun dal provediment cun ospitals. 
La divisiun actuala dals ospitals subvenziunads en quatter stgalims (provediment da center, provediment da basa extendì, provediment da basa normal, provediment da basa simpel) duai vegnir remplazzada tras ina divisiun en dus stgalims (provediment da basa, provediment da center). 
Ultra da quai duain ils ospitals survegnir dapli libertads per agir sco interpresa. 
In ulteriur punct caracteristic da la missiva è che la direcziun dal provediment cun ospitals duai succeder - or dal puntg da vista dal chantun - tras ina differenziaziun da la purschida da prestaziuns cun dretg da contribuziun dals ospitals. 
Quai vul dir concretamain ch'il chantun differenziescha en l'avegnir per mintga ospital tranter secturs spezials, als quals il chantun conceda contribuziuns tant per las prestaziuns medicinalas (contribuziuns pro cas) sco er per ils servetschs da pichet dal sectur staziunar, e tranter secturs spezials, als quals il chantun conceda unicamain contribuziuns per las prestaziuns medicinalas. 
Davart differents artitgels dal project han las commembras ed ils commembers da la cumissiun inoltrà propostas da modificaziun. 
Uschia ha ina maioritad da la cumissiun fatg la proposta d'integrar la pediatria en la purschida cun dretg da contribuziun per las prestaziuns medicinalas e per ils servetschs da pichet dal sectur staziunar da l'ospital da Glion. 
Areguard l'integraziun en la purschida cun dretg da contribuziun per las prestaziuns medicinalas e per ils servetschs da pichet dal sectur staziunar èn avant maun er duas propostas da minoritad. 
Quellas pertutgan d'ina vart l'integraziun da la pediatria en la purschida cun dretg da contribuziun per ils servetschs da pichet dal sectur staziunar da l'ospital da Tavau e da l'autra vart l'integraziun correspundenta da la chirurgia generala e da anestesiologia en l'ospital da Puschlav. 
In'ulteriura proposta da minoritad na vuless betg che la concessiun da contribuziuns chantunalas als ospitals dependia mo da l'observaziun da la qualitad da la structura, mabain er da la qualitad dal process e dal resultat. 
Ulteriuras propostas da minoritad tematiseschan l'autezza da las contribuziuns chantunalas a las investiziuns dals ospitals sco er a las prestaziuns medicinalas ed il dretg da cundecisiun dal chantun en ils ospitals. 
Nova concepziun da la plazza d'ospitals da Cuira 
Tenor la missiva da la regenza duai unicamain l'ospital chantunal dal Grischun a Cuira - che resulta da la fusiun da l'ospital chantunal e regiunal retic a Cuira e da l'ospital da la crusch a Cuira sco er da l'integraziun da l'ospital chantunal da dunnas Fontana - avair da nov il dretg da contribuziuns. 
La purschida cun dretg da contribuziun cumpiglia il spectrum da las prestaziuns che vegnan furnidas oz da quels trais ospitals. 
Tar quest project èn vegnidas discutadas detagliadamain oravant tut l'autezza da las contribuziuns chantunalas a las investiziuns - qua è avant maun ina proposta da maioritad - e l'autezza da las contribuziuns chantunalas a las prestaziuns medicinalas. 
Qua n'ha la proposta d'augmentar la contribuziun betg chattà ina maioritad. 
Dal rest è la cumissiun suandada las propostas da la regenza. 
In'ulteriura tractanda en la sesida da cumissiun è stada l'incumbensa da la CSF concernent la cuntinuaziun dal register da cancer che la regenza propona da refusar. 
La cumissiun ha discutà la tematica - cun consultar diversas expertas e divers experts - anc ina giada detagliadamain. 
Cun 7 cunter 4 vuschs stat ella tar l'incumbensa da cumissiun e dumonda la regenza da sclerir, tge cundiziuns che stoppian esser ademplidas per ch'in sustegn finanzial dal register da cancer tras il chantun vegnia vinavant en dumonda. 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 16.08.2005 
La regenza sustegna er il lieu da Domat per realisar ina resgia gronda 
La regenza grischuna sustegna las stentas da la vischnanca da Domat da domiciliar ina resgia gronda da la firma Holzindustrie Stallinger ScRL, Austria, en il territori "Vial/Tuleu". 
Perquai ha ella autorisà il schef dal departament da l'intern e da l'economia publica, cusseglier guvernativ Hansjörg Trachsel, da suttascriver - ensemen cun la firma Stallinger sco er cun la vischnanca burgaisa e cun la vischnanca politica da Domat - ina decleraziun d'intenziun correspundenta. 
Questa decleraziun cuntegna la concessiun chantunala d'in volumen d'investiziun betg rembursabel a la firma Stallinger, in emprest da daners segirà cun in tschains pli favuraivel d'ina durada da diesch onns e la garanzia che l'interpresa vegn liberada da las taglias communalas e chantunalas en il rom da las pussaivladads legalas. 
Il medem mument prenda la regenza enconuschientscha dal stadi dal project d'investiziun da la firma Stallinger a Domat e dal stadi actual da las elavuraziuns. 
Cun il conclus dals 22 da favrer 2005 aveva la regenza examinà il lieu "Wingertli" a Vaz sut en connex cun la domiciliaziun d'ina resgia gronda da la firma Stallinger en il Grischun. 
Sco uss en il cas da Domat aveva ella suttascrit ina decleraziun d'intenziun cun conceder in volumen d'investiziun betg rembursabel ed in emprest da daners segirà cun in tschains pli favuraivel ed empermess a la firma Stallinger ina liberaziun da la taglia durant in temp limità. 
Dal puntg da vista da la regenza duain correspundentamain vegnir sustegnids domadus lieus. 
Per decider davart il lieu è responsabla en emprima lingia la firma Stallinger. 
Gremi: regenza 
Funtauna: rg chanzlia chantunala dal Grischun 
Data: 16.08.2005 
La consultaziun davart las disposiziuns executivas tar la lescha davart il sustegn da persunas basegnusas è averta 
La regenza ha avert la consultaziun davart las disposiziuns executivas tar la lescha davart il sustegn da persunas basegnusas. 
Dals documents da la consultaziun pon ins prender invista en la homepage dal departament da giustia, polizia e sanitad (http://www.jpsd.gr.ch). 
Circuls interessads èn envidads d'inoltrar lur opiniuns fin ils 14 d'october 2005. 
La conferenza svizra da l'agid social (COSAS) ha revedì l'onn 2005 las directivas per la concepziun e la calculaziun da l'agid social. 
Questa revisiun è succedida cunzunt er sut il squitsch dals chantuns che sa sentan confruntads cun dumbers da cas creschents e cun resursas che daventan adina pli stgarsas. 
Cun las directivas han ins - tenor il rapport explicativ tar las disposiziuns executivas - l'intenziun da segirar l'existenza, da rinforzar ils impuls finanzials, da promover l'integraziun e da cumbatter abus. 
Concretamain cuntegnan las novaziuns la fixaziun nova dal basegn fundamental per l'existenza, l'introducziun d'in import liber da taglia da las entradas per persunas cun activitad da gudogn, l'introducziun d'in supplement d'integraziun per persunas senza activitad da gudogn sco er l'amplificaziun da las sancziuns ed il cumbat da l'abus. 
La regenza prenda posiziun en connex cun la consultaziun davart "la midada e la realisaziun da l'armonisaziun da taglia" 
La regenza grischuna sustegna da princip la finamira da la confederaziun davart "la midada e la realisaziun da l'armonisaziun da taglia". 
L'element da quest project è da stgaffir ina cumissiun da controlla. 
Malgrà la tenuta positiva da la regenza fa ella attent a differents aspects problematics sco per exempel al fatg che la confederaziun survegnia memia blera impurtanza tras la cumposiziun paritetica da la cumissiun. 
A l'avis da la regenza sto questa cumissiun consister per almain dus terzs da represchentantas e represchentants dal chantun. 
Ultra da quai rinviescha ella al fatg che sco consequenza da tantas regulaziuns ch'ils chantuns acceptan en lur dretg chantunal na possian betg vegnir examinadas tuttas arreguard lur concordanza cun la LATD. Da vischnancas e regiuns 
- Peist: Per cumplettar il provediment d'aua vegn garantida ina contribuziun chantunala da maximalmain 26'600 francs. - Siat: La regenza conceda ina contribuziun da maximalmain 57'000 francs per sanar e per engrondir il provediment d'aua - Medel (Valragn): Per sanar il provediment d'aua vegn concedida ina contribuziun chantunala da maximalmain 35'700 francs. Contribuziuns chantunalas a differentas instituziuns 
- Viafier retica (VR): La regenza approvescha a la VR contribuziuns d'investiziun da totalmain 5'240'000 francs. 
Ils meds servan a la construcziun nova dal tunnel da Saas sin la lingia dal Partenz, a la renovaziun da la staziun da l'Alp Grüm sin la lingia dal Bernina, a la renovaziun da la staziun da Vaz sut inclusiv la part dals binaris dubels da la vart da Trimmis sco er a la sanaziun dal viaduct da Langwies sin la lingia dad Arosa. 
Per construir la fermada nova da la VR Cuira-Wiesental vegn concedida ina contribuziun chantunala supplementara da 273'000 francs. 
- Lia rumantscha: Per metter a disposiziun novs meds d'instrucziun en il rom dal project "rumantsch grischun en scola" conceda la regenza totalmain 61'000 francs. 
- SRG SSR idée suisse Svizra orientala: Per il project da giubileum "75 onns societad da radio e televisiun da la Svizra orientala" vegn pajada ina contribuziun unica da maximalmain 5'250 francs. 
Projects da vias 
- La regenza ha approvà totalmain circa 2,1 milliuns francs per construir e per sanar divers trajects da via: 
- A13/H13 Pian San Giacomo - Malabarba 
- A13, San Bernardin, vart dal nord dal tunnel - La Punt 
Fatgs dal persunal 
- Rico Nussbaumer, actualmain a Cuira, vegn schef da l'uffizi districtual da construcziun bassa 5 cun lieu da lavur a Tavau. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 18.08.2005 
Classificaziun da la forza finanziala da las vischnancas per ils onns 2006 e 2007 
La regenza ha classifitgà las vischnancas dal Grischun tenor lur forza finanziala per ils onns 2006 e 2007. 
Cumpareglià cun la classificaziun da la forza finanziala dals onns 2004 e 2005 midan totalmain 25 lur classa da forza finanziala. 
Quest dumber è cleramain pli bass che tar l'ultima classifcaziun, tar la quala anc 38 vischnancas avevan midà classa. 
Tar nov vischnancas sa tracti d'in spustament al cunfin d'ina classa a l'autra, tschintg vischnancas fan la midada pervi dal svilup da lur forza fiscala, quatter vischnancas pervi da l'adattaziun da lur pe da taglia e tar ils ulteriurs cas giogan ina rolla tant midaments da la forza fiscala sco er midaments dal basegn da finanzas. 
Indesch vischnancas cun 6'242 abitantas ed abitants s'avanzan en ina guppa da la forza finanziala pli ferma, entant che 14 vischnancas cun 38'367 abitantas ed abitants appartegnan da nov ad ina gruppa pli debla. 
La gruppa da las vischnancas descendentas ha in dumber d'abitantas e d'abitants relativamain grond, perquai che er la citad da Cuira - che mida da la gruppa 1 a la gruppa 2 - tutga tiers. 
La summa da las contribuziuns dal chantun a las vischnancas vegn a s'augmentar, perquai che las midadas en ina gruppa da la forza finanziala pli debla surpassan cleramain - en quai che reguarda las abitantas ed ils abitants - quellas en ina gruppa da la forza finanziala pli ferma. 
Gremi: regenza 
Funtauna: rg chanzlia chantunala 
Data: 25.08.2005 
La regenza grischuna concluda il concept "rumantsch grischun passiv" en scola 
La partenza per introducir il rumantsch grischun (RG) en la scola populara grischuna vegn fatga - tenor la voluntad da la regenza - cun la fasa "RG passiv". 
Ultra da l'instrucziun en l'idiom han lieu en questa fasa emprims inscunters cun il rumantsch grischun en ina furma passiva. 
En quest connex vegn promovida cunzunt la chapientscha dal RG. 
En las vischnancas da la Val Müstair, che han concludì sco emprima regiun d'introducir il RG en scola, vegn applitgà il "RG passiv" gia a partir da l'onn da scola 2005/2006. 
Là duain alura er vegnir utilisadas materialias d'instrucziun en RG a partir dal segund semester da scola. 
La regenza ha approvà il concept da meds d'instrucziun correspundent ch'è vegnì elavurà d'in team da project. 
I vegn quintà cun expensas da 154'000 francs. 
La fasa "RG passiv" vala sco fasa preparatoria per l'introducziun integrala dal rumantsch grischun. 
Fixà las contribuziuns chantunalas ad instituziuns per l'integraziun da persunas creschidas cun impediments per l'onn 2006 
La regenza ha fixà las contribuziuns chantunalas ad instituziuns per l'integraziun professiunala e sociala da persunas creschidas cun impediments per l'onn 2006. 
Pertutgads èn lavuratoris, chasas da dimora e centers da di. 
Per fixar las contribuziuns è decisiv tranter auter il dumber da plazzas fixà en la planisaziun dal basegn. 
Ulteriurs criteris èn il grad da l'inabilitad da las abitantas e dals abitants da gidar sasezs, il surpli d'expensas imputabel da las instituziuns e la prontezza da las instituziuns da metter a disposiziun a l'uffizi chantunal dal servetsch social las datas necessarias per calcular la contribuziun chantunala. 
Las contribuziuns vegnan regladas da nov pervi dals plans da spargnar da la confederaziun e dal chantun. 
La regenza dat glisch verda per il project "spazis cun pauc potenzial - strategia da svilup dal Grischun" 
Per realisar il project "spazis cun pauc potenzial - strategia da svilup dal Grischun" ha la regenza deliberà ina contribuziun da 100'000 francs. 
La contribuziun vegn concedida sut la premissa che la confederaziun sa participeschia cun almain 50 pertschient vi dals custs totals da 200'000 francs per l'emprima fasa da project. 
I sa tracta d'in project en il rom da la nova politica regiunala da la confederaziun (NPR). 
Domat: La regenza approvescha il project da construcziun per la nova halla da sport "Vial". Sin basa da la lescha da scola e dals princips da subvenziun vegn concedida ina contribuziun chantunala maximala da 437'000 francs per quest intent. Quai correspunda a 17,5 pertschient dals custs imputabels. Malans: La revisiun parziala dal plan general d'avertura 1:2000 "Karlihof" na vegn betg approvà perquai ch'in recurs è vegnì acceptà. Tschierv: La regenza approvescha plirs plans da zonas e plans generals da furmaziun. Contribuziuns chantunalas a differentas instituziuns 
Musica da giuvenils Cuira: A la musica da giuvenils conceda la regenza ina contribuziun da maximalmain 6500 francs per l'instrumentaziun parziala. 
Promoziun da l'integraziun: La regenza conceda ina contribuziun da totalmain 43'000 francs per projects per integrar persunas estras. 
Projects da vias 
La regenza ha approvà ulteriurs 571'000 francs per il sviament da Flem. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.08.2005 
Catastrofa da malaura - consternaziun ed engraziament 
La catastrofa da malaura dals ultims dis ha chaschunà donns immens en grondas parts da la Svizra ed ha gì la consequenza che umans han pers lur vita u èn sparids e vegnan anc adina manchentads. 
La regenza condolescha a las relaschadas ed als relaschads e lascha savair tut las persunas pertutgadas ch'ella prendia part da lur situaziun. 
La regenza è sa procurada ina survista dals donns en il chantun Grischun. 
Extraordinarias èn la vehemenza e l'intensitad dals cas da donn e la dimensiun dals donns. 
Als territoris pertutgads ed a lur populaziun garantescha ella solidaritad e sustegn cumplain. 
Gronda impressiun fan l'engaschament e las prestaziuns da las forzas d'acziun e d'agid. 
Sut cundiziuns fitg difficilas e per part isoladas dal mund exteriur han ellas - en lavur nuninterruta e senza pausa - evacuà persunas periclitadas, instradà mesiras da segirezza, limità sche pussaivel la dimensiun dals donns ed instradà là, nua ch'igl aveva gia dà donns, las lavurs da rumida. 
A las acziuns correspundentas en las vischnancas pertutgadas eran participads spezialmain appartegnentas ed appartegnents dals pumpiers, da la polizia, da la sanitad, da la protecziun civila, dals servetschs tecnics, forestals e stradals e plinavant bleras voluntarias e blers voluntaris. 
La regenza engrazia a tut las forzas d'acziun dal chantun, da las vischnancas e da terzas organisaziuns sco er a tut las autras persunas participadas per lur engaschament exemplar e curaschus en il rom da la catastrofa da malaura. 
En sias proximas sesidas vegn ella a decider co ed en tge furma ch'il chantun po - ultra da quai ch'è gia vegnì prestà - dar sustegn als umans ed a las instituziuns pertutgadas en moda nuncumplitgada. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.08.2005 
Particlas da fulin da las svapurs da bus a diesel 
Las interpresas da transport public dal Grischun dovran filters cunter particlas e gidan a reducir las particlas da fulin ch'èn nuschaivlas per la sanadad e che sa chattan en l'aria da respirar 
Sche vehichels a diesel n'èn betg munids cun filters cunter particlas, impesteschan lur svapurs l'aria cun particlas da fulin ch'èn privlusas per la sanadad. 
Las mesiraziuns da l'uffizi per la natira e l'ambient mussan, che a Cuira sa cumponan ca. 10 fin 20 % da la paisa da la pulvra fina or da fulin nuschaivel per la sanadad. 
Il chantun sco incumbensader dal traffic public e las gesturas ed ils gesturs da las lingias da bus publicas reageschan sin questa problematica cun barattar lur effectiv da bus cun vehichels che cuntegnan filters cunter particlas. 
Ils custs supplementars per ils filters cunter particlas, actualmain ca. 18'000 francs per bus, ston vegnir surpigliads dal servetsch per il traffic public. 
Tals filters cunter particlas èn fitg effizients. 
En la svapur reduceschan els las particlas da fulin ch'èn fitg privlusas per la sanadad per 99 fin 99.99 %. 
Il traffic public n'è dentant betg il chaschunader principal dal problem cun il fulin da diesel. 
Il fulin da diesel è in element da la pulvra fina 
En Svizra datti dapi l'onn 1998 limitas da pulvra fina (PM10) en l'aria da respirar. 
L'onn 2004 è vegnida surpassada la limita da la media annuala da PM10 en 4 da 7 staziuns da mesiraziun en il chantun Grischun. 
Las valurs da mesiraziun da las 3 staziuns equipadas cun apparats da mesiraziun permanenta da PM10 vegnan actualisadas mintga ura e pon vegnir consultadas sin la pagina d'internet www.gr-luft.ch. 
PM10 cumpiglia particlas da pulvra da differenta derivanza e da different privel. 
Tar las particlas da pulvra fina las pli privlusas per la sanadad tutga - tenor il stadi actual da la scienza - il fulin da las svapurs dals motors a diesel. 
La controlla da la qualitad da l'aria che vegn fatga da l'uffizi per la natira e l'ambient cumpiglia ultra da PM10 er la quota da fulin, a la quala la populaziun è exposta. 
Il stadi da l'equipament dals bus cun filters cunter particlas Ils emprims autocars cun filters cunter particlas dal chantun Grischun circuleschan dapi l'onn 1999 a Tavau, nua che las interpresas da transport han furnì en il fratemp la pli gronda part da lur prestaziun cun autocars munids cun filters cunter particlas. 
Il bus da la citad da Cuira SA e l'auto da posta grischun prendan en funcziun novs vehichels cun filters cunter particlas, ulteriurs vehichels èn empustads. 
Cun excepziun dals vehichels da reserva duain tut ils bus dal traffic public en il Grischun vegnir convertids en vehichels cun filter cunter particlas, e quai cun als substituir cuntinuadamain. 
Ils bus n'èn betg la suletta funtaun da fulin 
Ils bus dal traffic public n'èn betg ils pli gronds chaschunaders da fulin da diesel. 
Quantitads impurtantas pervegnan da camiuns e d'autos da persunas a diesel, da maschinas da construcziun e da tractors. 
Il chantun e las vischnancas pon intervegnir directamain mo sin ils plazzals da construcziun cun pretender - per plazzals da construcziun gronds - sa basond sin l'ordinaziun per mantegnair l'aria pura, filters cunter particlas per las maschinas da construcziun. 
Per ils camiuns, per ils autos da persunas e per ils tractors na datti actualmain anc nagina prescripziun d'als munir cun filters cunter particlas, ed er nagina prescripziun da svapur che sfurzass da duvrar filters cunter particlas. 
Cumprar in auto da persunas a diesel mo cun in filter cunter particlas 
Tgi che vul cumprar in auto da persunas a diesel duai resguardar - pervia da la sanadad, pervia da l'ambient e pervia da la valur da revendita - in model cun filter cunter particlas. 
Tals models sa laschan cumprar en il fratemp da numerus producents, ubain en seria ubain ad in pretsch supplementar. 
Tenor il stadi actual da la tecnica pon mo ils filters cunter particlas impedir las grondas emissiuns da fulin. 
Sch'ins er mo ademplescha las futuras prescripziuns da svapur Euro 4 ha quai anc adina per consequenza ch'in auto a diesel sbuffa 100 fin 10'000 giadas tantas particlas sco in auto cun filter cunter particlas. 
Cun il filter cunter particlas perencunter èn las emissiuns da fulin dals motors a diesel bunamain uschè pitschnas sco tar ils motors a benzin cun catalisatur. 
La montascha posteriura d'in filter en in auto da persunas è - pervia da la pitschna effizienza e pervia dals gronds custs - cleramain la mendra varianta che l'equipament ord producziun. 
Gremi: 
Funtauna: rg chanzlia chantunala dal Grischun 
Data: 30.08.2005 
Installà la cumissiun "donns da malaura da l'avust 2005" 
En il territori dal Partenz e da l'Engiadina bassa han las precipitaziuns extremas da la segunda mesadad da l'avust chaschunà auazuns cun grondas inundaziuns e cun bovas, da las qualas la dimensiun na po anc betg vegnir giuditgada. 
Las experientschas en connex cun donns da malaura d'auters onns han mussà ch'ina coordinaziun da las annunzias dals donns sco er da las dumondas da sustegn da la populaziun pertutgada e da las vischnancas è indispensabla en cas da donn pli gronds che cumpiglian pliras vischnancas. 
Per quest motiv ha la regenza puspè installà cun il conclus dals 29 d'avust 2005 la cumissiun ch'è gia stada activa en connex cun ils donns da malaura dal november 2002, e quai sut la direcziun dal schef dal departament da construcziun, traffic e selvicultura dal Grischun. 
Las incumbensas principalas da questa cumissiun èn da prender encunter las annunzias dals donns e las dumondas d'agid sco er da garantir - en collavuraziun cun las ovras e cun las instituziuns d'agid svizras - la coordinaziun e l'assegnaziun da las prestaziuns d'agid or da donaziuns ch'entran. 
Las annunzias dals donns pon vegnir drizzadas tras las vischnancas cumpetentas als suandants posts: 
- für Schäden an Gebäuden an die Gebäudeversicherung des Kantons Graubünden, Ottostrasse 22, 7001 Chur 
- für Schäden an privaten Grundstücken 
an die zuständigen Kreisämter 
- für Schäden an Gemeindewerken an das kantonale Gemeindeinspektorat, Grabenstrasse 1, 7001 Chur 
- für Schäden an nicht versichertem Mobiliar und andere existenzbedrohende Schäden 
an das kantonale Sozialamt, Gürtelstrasse 89, 7001 Chur 
Ulteriuras infurmaziuns utilas vegnan publitgadas en il proxim fegl uffizial dal chantun. 
Gremi: regenza 
Funtauna: rg chanzlia chantunala 
Data: 30.08.2005 
La regenza è per temps da chatscha pli flexibels e per ina reducziun da la vegliadetgna minimala da las chatschaduras e dals chatschadurs 
La data dals 9 da settember na duai betg pli esser stringentamain il emprim di da chatscha. 
Quai è ina da las midadas las pli impurtantas che ina revisiun parziala da la lescha chantunala da chatscha e da l'ordinaziun chantunala da chatscha chaschuna. 
La regenza ha rectifitgà il project sin fundament dals resultats da la procedura da consultaziun ed ha deliberà el per mauns dal cussegl grond. 
Da nov duai la chatscha auta ordinaria avair lieu durant il temp dal 1. fin ils 30 da settember e durar maximalmain 21 dis. 
La lescha cuntegna qua la pussaivladad da far ina interrupziun da la chatscha d'almain trais dis successivs. 
Questa regulaziun porscha ina flexibilitad maximala per fixar il termin dal cumenzament da la chatscha auta. 
Ella dat la pussaivladad d'empruvar differentas soluziuns per augmentar en la pratica la preda da la chatscha auta. 
Cun concepir correspundentamain las prescripziuns da chatscha pon vegnir evitads - grazia a questa regulaziun - er ils conflicts cun il temp da chalira dals tschiervs. 
Il cumenzament, la fin ed ina eventuala interrupziun da la chatscha vegnan mintgamai communitgads a temp util da la regenza, per che las chatschaduras ed ils chatschadurs possian planisar lur vacanzas. 
I n'è betg pli previs da reprender la chatscha auta la fin d'atun, dentant vegn mantegnida la chatscha speziala. 
La lescha chantunala da chatscha e l'ordinaziun chantunala da chatscha duain dentant vegnir revedidas er en auters puncts. 
La vegliadetgna minimala per ir a chatscha vegn reducida da 20 a 19 onns e la vegliadetgna minimala per s'annunziar a l'examen da qualificaziun a 18 onns. 
Plinavant vegnan ils motivs per la refusa da la patenta da chatscha limitads essenzialmain a fatgs che stattan en connex cun l'ir a chatscha. 
Da nov vegnan las chatschaduras ed ils chatschadurs er obligads da regular lur armas mintgamai avant il cumenzament da la chatscha. 
Qua po la regenza ordinar che las chatschaduras ed ils chatschadurs ston appurtar ina cumprova davart l'obligaziun da tir ademplida. 
In'ulteriura novaziun è la liberaziun da chatschaduras e da chatschadurs d'ordaifer da l'examen d'armas e da tir chantunal. 
Questa liberaziun datti dentant mo sut la premissa che las chatschaduras ed ils chatschadurs d'ordaifer hajan reussì - en Svizra u a l'exteriur - in examen da tir equivalent a las pretensiuns dal chantun Grischun. 
Il regal da chatscha duai purtar - tenor il dretg vertent - in retgav net adequat. 
Questa disposiziun vegn adattada a las cundiziuns actualas. 
Da nov sto il retgav da las taxas per la patenta e da las taxas da prelevaziun sco er da las ulteriuras entradas da la chatscha cuvrir almain ils custs dals organs da chatscha. 
Las incumbensas da l'uffizi da chatscha e pestga che vegnan furnidas en l'interess da la generalitad na dastgan pia betg pli vegnir finanziadas cun augmentar las taxas per la patenta da chatscha e las taxas da prelevaziun. 
L'indemnisaziun da questas incumbensas sco per exempel la bunificaziun per donns d'animals da rapina gronds sto vegnir garantida cun autras funtaunas da finanziaziun. 
In'ulteriura novaziun pertutga las taxas per la patenta da chatschaduras e da chatschadurs d'ordaifer. 
A l'intern da questa dimensiun fixescha la regenza l'import da las taxas per la patenta. 
Gremi: regenza 
Funtauna: rg chanzlia chantunala dal Grischun 
Data: 01.09.2005 
In ulteriur pass en direcziun d'in consorzi tariffar per l'aglomeraziun da Cuira 
In'emprima etappa dal project da model per ina politica d'aglomeraziun ch'è vegnì lantschà per l'aglomeraziun da Cuira il cumenzament da l'onn 2003 è terminada. 
La regenza ha prendì enconuschientscha da las lavurs fatgas fin ussa e planisadas en connex cun il project da model e da las ulteriuras lavurs planisadas. 
Cun quest project sa participescha l'aglomeraziun da Cuira vi dal project "politica d'aglomeraziun da la confederaziun". 
La finamira surordinada dal project è da rinforzar la collavuraziun surregiunala. 
Il perimeter dal project tanscha da Sargans a Tusaun sco er en las vals lateralas fin a Glion, a Lai, ad Arosa ed a Küblis. 
En il center da las activitads d'enfin uss steva l'elavuraziun da mesiras d'approfundaziun en il sectur dal traffic. 
Per realisar quest project fan ins quint cun in agid finanzial da la confederaziun. 
La maturitad professiunala, direcziun commerzi, dal center da furmaziun commerziala a Lucerna vegn renconuschida 
Perquai che la maturitad professiunala, direcziun commerzi, vegn purschida en Grischun mo sco studi a temp cumplain e betg sco studi cumplementar a la professiun, renconuscha la regenza il studi correspundent dal center da furmaziun commerziala a Lucerna. 
A studentas ed a students che vulan far quel studi cumplementar a la professiun a Lucerna vegnan pajadas contribuziuns. 
Scumpartì la dieschma d'alcohol 2004 
La regenza ha scumpartì la dieschma d'alcohol da var 754'515.80 francs per l'onn da gestiun 2004. 
Quels daners vegnan duvrads per projects da prevenziun, per custs da tractament, per tractaments posteriurs sco er per projects da perscrutaziun e da furmaziun. 
Tenor la "lescha federala davart las bavrondas destilladas" sto vegnir duvrada la part dals chantuns dal retgav net da l'administraziun federala d'alcohol per il cumbat cunter l'alcoholissem en ses motivs e sias consequenzas sco er per il cumbat cunter l'abus da drogas, da narcotics e da medicaments. 
Da vischnancas e regiuns 
- Igis: La regenza approvescha plirs plans da zonas e plans generals da furmaziun sco er in plan general d'avertura. - Leggia: La nova constituziun communala vegn approvada. 
- Purtagn: La regenza approvescha la revisiun parziala da la constituziun communala. - Preaz: La regenza deliberescha ina contribuziun da maximalmain 204'750 francs als custs da construcziun e da sanaziun da diversas vias champestras. - Versomi: La revisiun parziala da la constituziun communala vegn approvada. Contribuziuns chantunalas a differentas instituziuns 
- Scola professiunala a Cuira: La regenza ha approvà ina contribuziun da maximalmain 1'040'500 francs per l'engrondiment da la scola professiunala a Cuira. 
Quai correspunda a 50 pertschient dals custs imputabels. 
Il project prevesa la construcziun da plirs locals da classa e da gruppa, d'in local da material sco er l'installaziun d'in lift. 
- Club da bob da Schlarigna La regenza ha concedì al club da bob Celerina/Schlarigna ina contribuziun da maximalmain 7500 francs or dal fond da sport per cumprar in bob da cursa da quatter. 
Projects da vias 
La regenza ha approvà totalmain 1'160'000 francs per construir e per sanar divers trajects da via: 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.09.2005 
Revisiun parziala da la lescha da taglia 
La regenza ha deliberà la revisiun parziala da la lescha da taglia. 
Il cussegl grond vegn a tractar quella en la sessiun da december. 
La revisiun cumpiglia per l'ina ina adattaziun da la lescha chantunala da taglia a las disposiziuns da dretg fiscal da la lescha davart la fusiun e per l'autra in levgiament da l'imposiziun economica dubla. 
Cun la lescha davart la fusiun èn vegnidas formuladas las prescripziuns davart la restructuraziun da la lescha federala davart la taglia federala directa (LTFD) e da la lescha d'armonisaziun da taglia (LATD) en moda pli averta e pli moderna ed adattadas al dretg civil midà. 
En quest connex na sa tractavi betg da renunziar d'imponer taglia sin ils gudogns d'interpresa en connex cun las restructuraziuns. 
L'imposiziun na duai dentant betg vegnir fatga il mument da la restructuraziun; ella duai vegnir sistida fin a la realisaziun effectiva posteriura da las reservas zuppadas (spezialmain la vendita). 
Uschia han ins vulì evitar en spezial ch'il dretg fiscal impedeschia u rendia schizunt nunpussaivlas las pussaivladads concepziunalas tenor il dretg civil. 
Las disposiziuns da dretg fiscal davart las restructuraziuns (fusiun, partiziun e transfurmaziun d'interpresas) èn vegnidas unifitgadas per l'entira Svizra. 
Las regulaziuns da la LATD e da la LTFD èn praticamain identicas e laschan al legislatur chantunal mo in spazi concepziunal fitg restrenschì. 
Las disposiziuns da la LTFD èn entradas en vigur il 1. da fanadur 2004 cun la lescha davart la fusiun. 
Fin a l'adattaziun da la lescha chantunala da taglia valan per la confederaziun e per il chantun per part regulaziuns differentas. 
Uschia daventan cumplitgadas restructuraziuns ch'èn raschunaivlas dal puntg da vista da l'economia da manaschi, ils custs administrativs creschan e la segirezza giuridica patescha. 
Pervi da quai duai l'adattaziun a la lescha davart la fusiun vegnir fatga gia per il cumenzament da l'onn che vegn. 
Ils gudogns d'ina persuna giuridica vegnan l'emprim suttamess a la taglia sin il gudogn. 
Sche quests gudogns vegnan distribuids, èn els suttamess a la taglia sin las entradas da l'acziunaria u da l'acziunari (persuna natirala). 
Questa imposiziun dubla dals medems gudogns vegn numnada imposiziun economica dubla. 
Divers chantuns han introducì in levgiament da questa imposiziun dubla. 
Per betg arrivar en dischavantatg tar la cumpetitivitad interchantunala duai il chantun Grischun er levgiar l'imposiziun economica dubla a partir d'ina participaziun da diesch pertschient. 
La revisiun parziala chaschuna entradas pli pitschnas da var 5 milliuns francs. 
Gremi: regenza 
Funtauna: rg chanzlia chantunala dal Grischun 
Data: 01.09.2005 
Visitas da regenzas amias 
Ils proxims dis sa scuntra la regenza gist duas giadas cun regenzas amias. 
Ils 6 da settember è la regenza dal principadi da Liechtenstein en visita, ils 7 da settember la regenza da la provinza autonoma da Bulsaun-Tirol dal sid. 
La delegaziun dal principadi da Liechtenstein vegn manada dal schef da la regenza Otmar Hasler. 
Tar la delegaziun tutga plinavant il secretari da la regenza Norbert Hemmerle. 
La regenza grischuna - manada da la presidenta da la regenza Eveline Widmer-Schlumpf - vegn ad esser preschenta cumplettamain. 
La delegaziun da la provinza autonoma da Bulsaun-Tirol dal sid vegn manada dal guvernatur Luis Durnwalder. 
Plinavant fan part da la delegaziun er il directur general Adolf Auckentaler, il schef da cabinet Klaus Luther ed il manader da partiziun Karl Rainer. 
La regenza grischuna vegn ad esser preschenta cumplettamain. 
Domaduas visitas servan en emprima lingia a la tgira da las relaziuns amicablas ed al barat d'experientschas sin ils champs da la cultura, da l'economia e da la politica. 
La relaziun vicendaivla è caracterisada d'ina enclegientscha excellenta. 
Gremi: regenza 
Funtauna: rg chanzlia chantunala dal Grischun 
Data: 05.09.2005 
Impestaziun cun ozon en il chantun Grischun durant la stad 2005 
Betg ina stad da record areguard las valurs d'ozon 
Las valurs d'ozon èn stadas er quest onn cleramain pli bassas che durant la stad da record 2003. 
Cumpareglià cun l'onn precedent è stada l'impestaziun cun ozon en il Grischun dal nord ed en il Grischun central in pau pli auta ed en il Grischun dal sid bunamain medem auta. 
Tuttina è però vegnida surpassada la limita media d'ozon per ura cleramain, malgrà l'aura variabla. 
Las medias las pli autas per ura èn vegnidas mesiradas en il chantun Grischun cun valurs da passa 240 micrograms per meter cubic aria (il dubel da la limita) en il Mesauc e cun passa 180 micrograms (1.5 giadas la limita) en la Val dal Rain. 
Da prescriver ina limitaziun da la sveltezza sin la via naziunala en il Mesauc - sco quai ch'igl era previs ensemen cun il chantun Tessin en cas che la limita vegniss surpassada per il dubel - han ins pudì renunziar, perquai che mintga giada che la limita previsa è stada cuntanschida ha la trid'aura calmà la situaziun. 
Sco l'onn precedent èn stadas las fasas da bell'aura questa stad mo curtas. 
Tuttina n'ha er en il mez onn da stad che va ussa a fin la limita media per ura - che dastgass vegnir surpassada tenor l'ordinaziun svizra per mantegnair l'aria pura mo durant in'ura ad onn - betg pudì vegnir observada, ni en il chantun Grischun ni er betg en il rest da la Svizra. 
Questa limita importa 120 micrograms ozon per meter cubic aria. 
En il Mesauc è questa limita vegnida surpassada durant passa 934 uras ed en la Val dal Rain durant 305 uras. 
Per furmar ozon dovri substanzas precursuras 
Sper l'aura èn las emissiuns da las substanzas nuschaivlas precursuras dioxid da nitrogen (NO2) sco er da cumbinaziuns organicas svapurantas (COS) decisivas per l'autezza da las valurs da l'ozon. 
L'intensitad da la derivanza da questas substanzas nuschaivlas precursuras - spezialmain motors termics dal traffic, process industrials e stgaudaments - è bler pli auta en l'aglomeraziun da Cuira che en ils territoris rurals. 
Perquai vegnan mesiradas en questas regiuns las impestaziuns cun ozon las pli autas. 
A lunga vista pon las impestaziuns cun ozon vegnir influenzadas mo tras ina reducziun da las substanzas precursuras. 
Consequenzas per la sanadad 
En cas d'impestaziun cun ozon da passa 180 µg/m3 s'augmenta la probabladad che la pel-mucosa dals egls, dal nas e dal culiez vegnia irritada. 
En cas da sforzs corporals en il liber po tar uffants, tar giuvenils e tar creschids che reageschan en moda sensibla vegnir reducida la funcziun dals pulmuns per 5 fin 10 %. 
Infurmaziuns davart la qualitad actuala da l'aria 
Valurs da mesiraziun actualas davart l'impestaziun da l'aria (ozon, pulvra fina e dioxid da nitrogen) en il Grischun sco er rapports tecnics extendids davart il tema chattais Vus en l'internet sut www.umwelt-gr.ch. 
En cas d'impestaziuns autas cun ozon èn questa stad las medias vegnidas infurmadas en tut la Svizra en moda unitara tenor in concept d'infurmaziun elavurà da la CCPA1. 
L'infurmaziun cuntegneva ultra da la situaziun actuala da l'impestaziun cun ozon er recumandaziuns co sa depurtar per sa proteger cunter las consequenzas da l'impestaziun da l'aria e co evitar las svapurs. 
En il chantun Grischun ha infurmà ultra da quai il UNA tut las vischnancas dal Grischun dal sid en tut 3 giadas cun in bulletin actual, mintgamain cur che la sava d'infurmaziun da 180 micrograms per meter cubic aria è vegnida surpassada. 
Gremi: regenza 
Funtauna: rg chanzlia chantunala dal Grischun 
Data: 05.09.2005 
Repartiziun dals mandats dal cussegl grond sin ils circuls per la perioda d'uffizi 2006 - 2010 
Dumengia, ils 21 da matg 2006, han lieu previsiblamain las elecziuns cirquitalas per la perioda d'uffizi 2006 - 2010. 
En vista a quellas ha la regenza repartì ils 120 mandats dal cussegl grond sin ils 39 circuls. 
Il circul da Cuira ed il circul dals Tschintg Vitgs vegnan a survegnir en la perioda d'uffizi 2006 - 2010 mintgamai in mandat supplementar en il cussegl grond. 
Il circul da Cuira ha pia en avegnir 20 commembras e commembers en il cussegl grond, il circul dals Tschintg Vitgs indesch. 
Percunter ston il circul da Claustra ed il circul dal Scanvetg mintgamai renunziar ad in mandat. 
Quests dus circuls vegnan ad avair en avegnir anc dus deputadas u deputads. 
Tut ils auters circuls vegnan a delegar a Cuira a partir dal 2006 il medem dumber da commembras e da commembers dal parlament. 
Per la repartiziun dals mandats dal cussegl grond sin ils circuls è decisiva la statistica federala da l'effectiv annual da la populaziun (ESPOP) che vegn publitgada mintgamai in onn avant las elecziuns cirquitalas. 
La basa per las elecziuns cirquitalas 2006 è la ESPOP 2004 che mussa il dumber da la populaziun svizra residenta da la fin da december 2004. 
La procedura da repartiziun sa drizza tenor l'art. 3 da la lescha davart la represchentanza dals circuls en il cussegl grond dal chantun Grischun. 
Davart la repartiziun dals mandats dal cussegl grond sin ils singuls circuls pon ins prender invista en l'internet. 
Gremi: regenza 
Funtauna: rg chanzlia chantunala dal Grischun 
Data: 06.09.2005 
La regenza approvescha la fusiun da las vischnancas da Spleia e da Medel (Valragn) 
La regenza grischuna ha approvà la cunvegna da fusiun da las vischnancas da Spleia e da Medel (Valragn) e dumonda il cussegl grond da metter en vigur la fusiun da quellas duas vischnancas per il 1. da schaner 2006. 
Quai resorta da la missiva correspundenta da la regenza al parlament. 
Il cussegl grond vegn a tractar il project il december. 
Suenter il conclus da fusiun da las duas vischnancas dals 26 d'avust 2005 vegn la nova vischnanca da Spleia classifitgada en la gruppa da forza finanziala trais per ils onns 2006 e 2007. 
La regenza motivescha questa classificaziun ch'ella ha fatg uschia, che la situaziun finanziala da la nova vischnanca na duaja betg vegnir engrevgiada supplementarmain da la fusiun. 
Propostas tar la revisiun da l'ordinaziun davart la protecziun cunter canera 
Actualmain na vul la regenza nagin augment da las pretensiuns a fanestras ch'absorbeschan il tun. 
Quai scriva ella a l'uffizi federal d'ambient, guaud e cuntrada (UFAGC) en sia consultaziun tar la revisiun da las agiuntas 1,2 e 7 sco er tar l'art. 17 da l'ordinaziun davart la protecziun cunter canera (OPC). 
Ina midada da las reglas da gieu n'è betg raschunaivla or dal puntg da vista da la regenza, perquai ch'ins è en blers chantuns gist londervi da far sanaziuns cunter la canera. 
Ultra da quai refusa la regenza il project da betg pli prescriver la procedura per calcular las valurs da mesiraziun en la OPC, mabain da laschar fixar tala dal UFAGC. 
Primo è la credibladad da las valurs da mesiraziun en privel, secundo vegnan uschia difficultadas cumparegliaziuns cun resultats da mesiraziuns da pli baud e terzo chaschunan talas midadas gronds custs supplementars. 
Perencunter beneventescha la regenza che la canera dals fatgs da tir civil duai en il futur vegnir giuditgada tenor las categorias d'arma e betg pli tenor la distanza da tir. 
Questa regulaziun stgaffescha relaziuns cleras e precisas per giuditgar la canera da tir che deriva d'armas da caliber pitschen. 
La regenza fa propostas per la "signalisaziun dal traffic betg motorisà" 
La regenza grischuna fa frunt a la nova definiziun da rutas alpinas sco sendas da viandar alpinas, sco quai che la confederaziun propona en il rom da la "signalisaziun dal traffic betg motorisà". 
Quai resulta da la consultaziun correspundenta a l'uffizi federal da vias. 
Da definir rutas alpinas generalmain sco sendas da viandar alpinas n'è - or da l'optica da la regenza - betg ina buna schliaziun. 
Pertge che la nova designaziun po chaschunar confusiuns tar l'utilisadra u tar l'utilisader, perquai che lunsch or betg tut las rutas en las muntognas n'èn sendas da viandar en il senn pli stretg. 
Plinavant approvescha la regenza la renunzia planisada dals mussavias brins per sendas da viandar culturalas e tematicas. 
Il mussavia brin sto esser reservà per rinviar ad in bain cultural ordaifer la ruta sco tala. 
Ultra da quai è la regenza cunter la normaziun da tablas d'infurmaziun. 
Tut tenor ils basegns sto ina signalisaziun chantunala divergenta vinavant esser pussaivla. 
Perencunter beneventescha la regenza ina normaziun en il sectur da las surfatschas da sponsoring e da reclama. 
Las dumondas da garanzias commerzialas duain restar ina incumbensa federala 
En sia consultaziun tar la lescha davart l'examinaziun ed il rinforzament da las dumondas da garanzias commerzialas punctuescha la regenza grischuna che las dumondas da garanzias commerzialas duajan er en il futur esser ina chaussa federala. 
Correspundentamain beneventescha ella questa lescha sco in instrument da promoziun cunvegnent en il sectur da la procuraziun da chapital ester per las interpresas pitschnas u mesaunas (IPM). 
Per augmentar l'effizienza e la professiunalitad sustegna ella er l'intenziun da reducir il dumber da las associaziuns da garanzia en Svizra. 
- Lantsch: La nova constituziun communala vegn approvada. 
- Sarn: La regenza approvescha la revisiun da la lescha communala da taglia. 
- Lottaria naziunala: La regenza ha approvà circa 400'000 francs da la lottaria naziunala per intents culturals: En quest connex vegnan resguardadas 72 instituziuns. 
- Corporaziun regiunala Val Müstair: Al project "biosfera Val Müstair - parc naziunal" vegn garantida da la regenza ina contribuziun da 160'000 francs per la perioda da 2005 fin 2007. 
Projects da vias 
La regenza ha approvà 410'000 francs per sanar la via sursilvana tranter Mustér e Sedrun. 
Persunal 
Dr. med. Martin Mani, che viva ad Ennenda, è vegnì elegì da la regenza sco medi chantunal. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.09.2005 
La regenza grischuna definescha las pitgas da la politica davart la refurma da las vischnancas 
Cun la missiva davart la revisiun parziala da la lescha da vischnancas dal chantun Grischun e davart la legislaziun da la gulivaziun da finanzas preschenta la regenza grischuna al cussegl grond instruments directivs per la concepziun futura da la politica da vischnancas. 
Ils dus projects furman a medem temp l'emprima etappa da la realisaziun d'in project da structura che va pli lunsch e che tutga tar il program da la regenza 2005 - 2008. 
Las fatschentas ch'èn impurtantas per l'organisaziun da la convivenza en il Grischun vegnan tractadas dal parlament en la sessiun da december. 
En la lescha da vischnancas dal chantun Grischun vegnan actualisadas las disposiziuns davart la collavuraziun intercommunala e quellas davart la fusiun da vischnancas. 
En connex cun la fusiun da vischnancas vegnan fatgas cumplettaziuns en ils secturs da la promoziun e dal sforz. 
Tar la promoziun vegnan las pussaivladads gia existentas sco la contribuziun da promoziun, la garanzia dal possess actual e las contribuziuns da gulivaziun definidas en moda pli vasta. 
Plinavant è vegnì extendì l'artitgel concernent il sforz. 
Uschia survegn il cussegl grond la pussaivladad da pudair sfurzar tras fusiuns, sche la cooperaziun d'ina u da pliras vischnancas è indispensabla per ch'ina nova vischnanca fusiunada funcziuneschia. 
Questa revisiun parziala sa basa sin las prescripziuns da la nova constituziun chantunala davart ils secturs "vischnancas e collavuraziun intercommunala" respectivamain "circuls, districts e corporaziuns regiunalas". 
La lescha da vischnancas dal chantun Grischun stgaffescha pia supplementarmain la basa per la reorganisaziun da las corporaziuns regiunalas. 
La lescha da vischnancas dal chantun Grischun ch'è valaivla oz datescha da l'onn 1974. 
La voluntad da fusiunar vegn remunerada meglier en l'avegnir 
Cun la nova lescha davart la gulivaziun da finanzas intercommunala e cun l'ordinaziun executiva respectiva vul la regenza ultra da quai rinforzar ils impuls per fusiuns da vischnancas ed eliminar impediments existents. 
La regenza propona in nov model per la gulivaziun da la forza fiscala ed ina nova regulaziun en connex cun la resalva persunala per contribuziuns ad ovras publicas. 
Il nov model per la gulivaziun da la forza fiscala prevesa da garantir a tut las vischnancas ina gulivaziun minimala da la forza fiscala; questa contribuziun da basa importa independentamain dal dumber d'abitantas e d'abitants 55 fin 60 pertschient da la media chantunala. 
Per vischnancas deblas da finanzas che applitgeschan in pe da taglia d'almain 120 pertschient po la forza fiscala relativa vegnir gulivada supplementarmain a 75 fin 100 pertschient da la media chantunala. 
Questa gulivaziun supplementara vegn fatga mo per las emprimas resp. per ils emprims 300 abitants. 
Vischnancas cun almain 300 abitantas ed abitants profiteschan cumplainamian da questa contribuziun supplementara, talas cun main che 300 abitantas ed abitants perencunter survegnan da nov ina contribuziun reducida. 
Per vischnancas fusiunadas vegn ultra da quai schluccada la limita d'abitantas e d'abitants da 300 persunas per in termin transitori da 15 onns. 
Da nov na duai la resalva persunala per contribuziuns ad ovras publicas betg pli esser dependenta dal dumber d'abitantas e d'abitants (fin ussa 400 francs per persuna), mabain importar 100'000 francs per ovra. 
Uschia pon vegnir promovidas ovras surcommunalas cun cleras intenziuns ed en moda pli intensiva. 
Documentaziun per l'orientaziun a las medias 
Gremi: regenza 
Funtauna: rg chanzlia chantunala dal Grischun 
Data: 12.09.2005 
Porta alpina: La basa da decisiun per il cussegl federal è elavurada 
Il Grischun ha fatg ses pensums en connex cun la realisaziun da la porta alpina. 
Questa emna ha la regenza grischuna inoltrà a Berna ils documents supplementars ch'il cussegl federal ha pretendì. 
Quels dovra il cussegl federal sco basa da decisiun per respunder la dumonda da confinanziaziun che la regenza aveva inoltrà ils 21 da december 2004. 
La fin da zercladur aveva il cussegl federal da princip sustegnì il project, ma pretendì il medem mument dal chantun Grischun in concept che contempla en moda cumplessiva las consequenzas territorialas ed economicas da la porta alpina per tut il territori dal Gottard. 
Tar ils documents ch'èn vegnids inoltrads uss tutga tranter auter er il rapport "concept dal territori per il Gottard". 
Quel mussa tratgs pussaivels per in svilup persistent da la regiun dal Gottard. 
Ils resultats da l'enquista ch'il chantun Grischun ha fatg tar las regiuns, tar las vischnancas, tar acturas localas e tar acturs locals dal territori dal Gottard èn medemamain vegnids integrads en il rapport. Da vischnancas e regiuns 
- Jenaz: La constituziun dal circul da Jenaz vegn approvada. 
- Riein: A la vischnanca da Riein vegnan concedids 169'434 francs als custs cun dretg da contribuziun per engrondir il stabiliment dal provediment d'aua. 
- Vaz sut: La revisiun parziala da la lescha da construcziun che la radunanza communala ha deliberà ils 31 da mars 2005 vegn approvada. - Zernez: La regenza approvescha differents projects da planisaziun en connex cun il nov center dal parc naziunal planisà a Zernez. En spezial vegnan approvads la revisiun parziala da la lescha da construcziun (conturn "chastè da Planta-Wildenberg"), il plan da zonas correspundent, il plan general da furmaziun ed il plan general d'avertura. Contribuziuns chantunalas a differentas instituziuns 
Resalvada resta la concessiun dals credits necessaris tras il cussegl grond. 
- Promoziun da la cultura: La regenza ha concedì 135'000 francs sco contribuziuns e sco garanzias da deficit per 22 ovras ed occurrenzas culturalas. 
- Associaziun da chascharia Spleia: Per realisar la segunda etappa da la sanaziun da la chascharia a Spleia conceda la regenza duas contribuziuns chantunalas da totalmain 281'100 francs. 
Projects da vias 
La regenza ha approvà 1'748'000 francs per sanar la via sursilvana a Tumein cunter la canera. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 15.09.2005 
Visita da l'ambassadur da Sia Majestad britannica tar la regenza dal Grischun 
Simon Mark Featherstone, il represchentant il pli aut da Sia Majestad britannica en Svizra, fa mesemna, ils 21 da settember ina visita al Grischun. 
L'ambassadur vegn accumpagnà da Roy Osborne, director trade and investment, da dr. Simon Harkin, head of political section e da Caroline Morrissey, director of british council. 
Suenter il bainvegni dals giasts en la chasa grischa a Cuira è previs in gentar communabel. 
Ils ospitants èn la presidenta da la regenza Eveline Widmer-Schlumpf ed il chancelier Claudio Riesen. 
La regenza tgira mintga onn contacts cun las represchentantas e cun ils represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun ils pajais che han relaziuns spezialas cun la Svizra e cun il Grischun vegnan discutadas savens dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: regenza 
Funtauna: rg chanzlia chantunala dal Grischun 
Data: 15.09.2005 
Las tariffas per las chasas da tgira 2006 èn fixadas 
La regenza ha fixà las tariffas maximalas per abitantas ed abitants da chasas da tgira per l'onn 2006. 
Las novas tariffas restan en general en il rom actual ed importan tut tenor il stgalim da tgira tranter 115 francs e 190 francs per di da tgira ed abitanta u abitant. 
Questas tariffas valan per las chasas da tgira che vegnan sustegnidas dal chantun cun contribuziuns. 
Da vischnancas e regiuns Quai èn maximalmain 20 pertschient dals custs imputabels. - Tusaun: La regenza approvescha la revisiun parziala da la lescha da construcziun sco er il plan da zonas 1:1'000 "zona dal restaurant a l'autostrada". - Bravuogn: Il plan da zonas e plan general da furmaziun 1:2'000 Val S-chigra vegn approvà. - La Punt-Chamues-ch: La regenza approvescha l'indriz dal register funsil federal concernent differents bains immobigliars en la vischnanca. Contribuziuns chantunalas a differentas instituziuns 
- Museums grischuns: La federaziun da tetg dals museums grischuns survegn mintgamai 50'000 francs per sias activitads dals onns 2006 e 2007. 
- Fond da sport: Per la participaziun da federaziuns grischunas da sport a las occurrenzas da sport da la cuminanza da lavur da las regiuns alpinas (ARGE ALP) conceda la regenza maximalmain 7'000 francs or dal fond da sport. 
Projects da vias 
La regenza ha approvà totalmain 1'278'000 francs per installaziuns electricas, per construir e per sanar ils suandants trajects da via: 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.09.2005 
Tscherna da professiun: siemi e realitad 
Occurrenza d'in di per la tscherna da professiun en la chasa da scola Florentini a Cuira 
Glindesdi, ils 3 d'october 2005, organisescha la scola superiura Florentini a Cuira - sut la direcziun dal post da stab per dumondas d'egualitad - in di spezial per la tscherna da professiun per scolaras e per scolars da las 2. classas dal stgalim superiur e per lur geniturs. 
La finamira da questa occurrenza è da promover ina tscherna da professiun averta. 
Anc adina sa decidan bleras mattas e blers mats per ina tipica "professiun da dunnas" u per ina tipica "professiun d'umens" e sa restrenschan uschia fitg en connex cun lur tscherna da professiun. 
L'occurrenza per la tscherna da professiun porscha als giuvenils ed a lur geniturs in access a differents temas davart la tscherna da professiun. 
Per geniturs da lingua estra stattan a disposiziun translaturas scoladas e translaturs scolads. 
La damaun, suenter ina introducziun communabla, visitan las scolaras ed ils scolars differents lavuratoris. 
Uschia pon ellas ed els barattar experientschas cun giuvenils en la furmaziun professiunala, survegnan infurmaziuns davart la situaziun actuala da plazzas d'emprendissadi e davart la multifariadad dal mund professiunal en noss chantun e sa fatschentan cun lur maletgs da rollas e cun lur cumportament da dependenza. 
Il suentermezdi han ellas ed els la pussaivladad d'emprender d'enconuscher las professiuns da la tecnica da chasa en differents manaschis a Cuira. 
Sut instrucziun fabritgeschan là tut las scolaras e tut ils scolars in product ch'ellas e ch'els pon prender a chasa sco regurdanza. 
Per ils geniturs cumenza l'occurrenza a las 19.00 cun infurmaziuns generalas davart l'instrucziun da la tscherna da professiun en scola. 
Suenter visitan els differentas occurrenzas curtas e pon discussiunar tar differents posts cun persunas spezialisadas e cun auters geniturs. 
Tut tenor lur interess survegnan els infurmaziuns davart il sistem da scolaziun svizzer, davart ils dretgs e las obligaziuns durant l'emprendissadi, davart professiuns artisanal-tecnicas e socialas, davart la tscherna da professiun sin basa da las schlattainas, davart fufragnadis che reusseschan cun success, davart pussaivladads da scolaziun per giuvenils cun difficultads d'emprender e davart la prevenziun da la dependenza. 
Las collavuraturas ed ils collavuraturs da las medias èn envidads cordialmain da visitar questa occurrenza. 
Ulteriuras infurmaziuns survegnis Vus tar: 
Doris Caviezel-Hidber, manadra dal project SCHANZA PER IL GRISCHUN, post da stab per dumondas d'egualitad, Loestrasse 37, 7000 Chur, 081 257 35 73, doris.caviezel@chance.gr.ch 
Gremi: post da stab per dumondas d'egualitad 
Funtauna: rg post da stab per dumondas d'egualitad 
Data: 26.09.2005 
Refurma da las dretgiras chantunalas: avert la consultaziun 
Svilups da la societad, da la politica e dal dretg chaschunan novas sfidas per la giustia. 
L'examinaziun d'ina cumissiun d'expertas e d'experts ha mussà che las duas dretgiras chantunalas lavuran bain. 
Ma en divers puncts fissi pussaivel e raschunaivel da far tschertas meglieraziuns. 
La regenza ha autorisà il departament da giustia, polizia e sanitad d'avrir la consultaziun tar la refurma da la giustia. 
La refurma da la giustia ha sco finamira da stgaffir e da mantegnair sin plaun chantunal ina giustia effizienta e chapaivla per las burgaisas e per ils burgais. 
Puncts impurtants èn la garanzia da la qualitad professiunala sco er in'organisaziun efficazia ed economica. 
Igl è en l'interess da las burgaisas e dals burgais, sche dispitas giuridicas pon vegnir liquidadas cun impunder raschunaivlamain il temp e las finanzas. 
In emprim punct central da la meglieraziun da l'organisaziun da la giustia chantunala pertutga la concepziun da l'uffizi da derschadra u da derschader tar domaduas dretgiras chantunalas. 
Tenor la proposta da la cumissiun d'expertas e d'experts na duai betg pli dar derschadras e derschaders en uffizi accessori en l'avegnir; tut las derschadras e tut ils derschaders chantunals fissan da nov engaschads en uffizi cumplain u principal. 
Quai chaschuna meglras cundiziuns generalas per in manaschi giudizial bun ed effizient e rinforza l'independenza da la giustia. 
Questa midada s'impona tant pli, perquai che svilups actuals e futurs restrenschan fermamain ils avantatgs da l'uffizi accessori. 
In segund punct central pertutga la dumonda d'ina fusiun da la dretgira chantunala e da la dretgira administrativa ad ina dretgira chantunala superiura. 
La maioritad da la cumissiun d'expertas e d'experts approvescha ina fusiun, sch'i sa laschan cuntanscher respargns considerabels tras la fusiun locala da las duas dretgiras. 
Las duas dretgiras refusan generalmain ina fusiun. 
La regenza n'ha anc betg decidì en quai che concerna la dumonda da fusiun. 
Areguard il cuntegn sa tracti tar la refurma da la giustia plinavant dals suandants puncts: 
- reglar cleramain la posiziun da las derschadras e dals derschaders chantunals areguard las premissas d'elegibladad, las occupaziuns accessorias e la surveglianza; 
- organisar la dretgira en moda pli flexibla; 
- rinforzar la giustia sco terza forza dal stadi, spezialmain envers il parlament e la regenza; 
- prender mesiras per limitar ils custs e per accelerar ils process; 
- realisar las directivas da la constituziun chantunala en il sectur da la giustia. 
L'examinaziun da las dretgiras chantunalas vegn pretendida d'ina moziun ch'il cussegl grond ha assegnà unanimamain l'onn 2000. 
Plinavant ha la regenza da suttametter al parlament in rapport ed ina proposta davart la concepziun futura da la dretgira chantunala e da la dretgira administrativa. 
L'onn passà ha ella incumbensà ina cumissiun d'expertas e d'experts sut il presidi da cusseglier guvernativ Martin Schmid d'elavurar propostas correspundentas. 
La cumissiun d'expertas e d'experts ha terminà sia lavur questa stad. 
Rinviament: Ils documents da la consultaziun pon vegnir consultads sin la homepage dal departament ( 
www.jpsd.gr.ch 
) e 
chargiads giu sin l'agen computer 
. 
Persuna che dat infurmaziuns: cusseglier guvernativ Martin Schmid, schef dal departament da giustia, polizia e sanitad, tel. 081 257 25 01 
Gremi: regenza 
Funtauna: rg chanzlia chantunala 
Data: 28.09.2005 
La regenza grischuna crititgescha ch'i vegn renunzià ad ina retschertga cumpletta tar la dumbraziun federala dal pievel 2010 
Sch'i vegniss renunzià ad ina retschertga cumpletta tar la dumbraziun federala dal pievel 2010, fiss quai collià cun ina perdita massiva da basas da planisaziun e da decisiun sin plaun chantunal, regiunal e communal. 
Quai scriva la regenza grischuna en sia consultaziun a la confederaziun. 
Per ella stat il proceder planisà en ina lingia cun decisiuns anteriuras da l'uffizi federal da statistica da renunziar da metter a disposiziun datas regiunalas, respectivamain da metter a disposiziun quellas mo sut la circumstanza che quellas vegnian finanziadas dals chantuns pertutgads. 
Dal puntg da vista da la regenza giaja questa intenziun cleramain sin donn e cust dals chantuns pitschens e mesauns. 
Tenor la regenza grischuna cuntradin las miras da la confederaziun en dus puncts schizunt a la legislaziun federala, per exempel al princip ch'il cussegl federal fixescha il program da la retschertga en collavuraziun cun ils chantuns e ch'el regla er la metoda e la realisaziun ensemen cun tals. 
Posiziun da la regenza davart l'introducziun dal passaport biometric 
En sia consultaziun tar la midada da la lescha e da l'ordinaziun davart ils documents d'identitad da las burgaisas e dals burgais svizzers propona la regenza grischuna differentas midadas. 
Tranter auter en connex cun l'introducziun dal passaport biometric na va ella betg d'accord cun la finamira da la confederaziun da pussibilitar ch'ins possia dumandar il passaport tar tut las autoritads da dumonda en Svizra ed a l'exteriur. 
La petenta u il petent na stuess alura betg pli dumandar ses nov passaport en ses lieu da domicil. 
Tenor l'avis da la regenza grischuna è quai in punct da partenza fauss. 
I duess mo esser pussaivel da dumandar il passaport al lieu da dimora, sch'i n'è objectivamain betg pli pussaivel da dumandar il passaport tar il post cumpetent. 
Tenor la regenza duessan plinavant vegnir fixadas da nov pir pli tard las taxas che ston vegnir incassadas per ils novs passaports sco er la repartiziun da questas taxas. 
Igl è numnadamain betg anc previsibel quants custs che vegnan a resultar. 
Tenuta positiva envers las novaziuns en la furmaziun professiunala 
En spezial sustegna la regenza la formulaziun d'in champ da cumpetenza "promoziun da la lingua/communicaziun" en il plan d'instrucziun general. 
Tras quai survegn la lingua numnadamain ina impurtanza pli gronda. 
La lescha davart la cassa da pensiun po entrar en vigur 
Sin basa dal conclus da la regenza vegn la lescha davart la cassa da pensiun chantunala dal Grischun messa en vigur per il 1. da schaner 2006. 
Ella era vegnida approvada dal cussegl grond a chaschun da la sessiun da zercladur 2005 ed alura publitgada cun in termin da referendum da 90 dis. 
La bogn Engiadina Scuol SA vegn recepida en la glista dals ospitals 
Sin dumonda da la bogn Engiadina Scuol SA ha la regenza midà la glista chantunala dals ospitals. 
Tenor l'artitgel 39 da la lescha federala davart l'assicuranza da malsauns vegn surdada ina incarica da prestaziun en la reabilitaziun musculo-skelettala, internistica, cardiovasculara, pneumologica e neurologica, e quai per tschintg letgs da la bogn Engiadina Scuol SA. 
Da vischnancas e regiuns 
- St. Antönien e St. Antönien-Ascharina: La regenza approvescha ina contribuziun chantunala da promoziun da 715'000 francs or dal fond da gulivaziun intercommunala per la fusiun da las vischnancas da St. Antönien e da St. Antönien-Ascharina. Quest import sa cumpona d'ina pauschala da promoziun da 475'000 francs e d'ina contribuziun da gulivaziun da 240'000 francs. - Bever: A Bever vegn fixada per tut il territori communal la sveltezza maximala a 30 km/h ed introducida ina zona da tempo 30. Ils suandants trajects da la via chantunala vegnan cumpigliads: l'entrada dal sid en il vitg a partir dal sutpassadi da la viafier retica e l'entrada da l'ost en il vitg a partir da la "chesa Plaz". - Brusio: Sin la via principala A3a a Brusio vegn extendida la sveltezza maximala da 50 km/h per 220 meters en direcziun da Puschlav. 
A medem temp vegn il traject actual entaifer il vitg cun in sveltezza maximala da 60 km/h medemamain spustà per 220 meters en direcziun da Puschlav. 
- Malans: La regenza approvescha il project revidì ils 29 d'avust 2005 per construir ina nova halla da sport a Malans per custs imputabels da 3'797'900 francs. Per quest intent deliberescha ella ina contribuziun chantunala da 949'500 francs respectivamain da maximalmain 25 pertschient dals custs imputabels. - Mulegns: Sin la via principala A3a a Mulegns en il vitg vegn extendida la sveltezza maximala da 40 km/h per 140 meters en direcziun da Rona. - Schiers: A Schiers vegn fixada la sveltezza maximala en il vitg a 30 km/h ed introducida ina zona da tempo 30. Ils suandants trajects da la via chantunala vegnan cumpigliads: Schiers ost a partir da la punt dal Schraubach, Schiers vest a partir da la chasa da persunas attempadas, Im Feld a partir da l'access a la scola, via da Schuders a partir dal cumenzament da l'abitadi, via da Stels a partir dal cumenzament da l'abitadi. Sin la via communala, tar l'access Schiers miez, sin ina lunghezza da ca. 290 meters, vegn plinavant reducida la sveltezza maximala dad 80 a 60 km/h. - Soglio e Stampa: La regenza approvescha ils cunfins communals ch'èn vegnids concludids da las vischnancas da Soglio e da Stampa. 
- Via da Brambrüesch: Sin la via da Brambrüesch, a partir da la via chantunala a Malix, vegn dauzà il pais maximal permess da 16 a 18 tonnas ed abolì il scumond per vehichels da trais axas e dapli. - Via dal Scanvetg: Sin la via dal Scanvetg, traject da Cuira Sand fin a la bifurcaziun da la scola chantunala, vegn augmentà il pais maximal permess da 18 sin 28 tonnas. Projects da vias 
La regenza ha approvà totalmain 595'000 francs per installaziuns electricas e per stabiliments electromecanics sin il sviament da Claustra. 
Gremi: regenza 
Funtauna: rg chanzlia chantunala dal Grischun 
Data: 29.09.2005 
La polizia chantunala surpiglia incumbensas da la polizia communala a Puschlav 
Quest mars ha la vischnanca da Puschlav surdà a la polizia chantunala las incumbensas da la polizia en il vitg. 
Oz gievgia è quest nov model da collavuraziun er vegnì confermà formalmain: Il cusseglier guvernativ Martin Schmid, schef dal departament da giustia, polizia e sanitad, ed il president communal Tino Zanetti han suttascrit il contract correspundent a Puschlav. 
La regenza aveva approvà la cunvegna correspundenta tranter Puschlav ed il chantun la primavaira retroactivamain per il 1. da schaner 2005. 
Per la lavur da polizia che vegn prestada dal chantun paja la vischnanca da Puschlav ina contribuziun da 75'000 francs per onn. 
Cun questa contribuziun ha er pudì vegnir augmentà il dumber da persunal dal post da la polizia chantunala a Puschlav. 
En in concept ha ina gruppa da lavur elavurà ils princips per las incumbensas da la polizia communala che vegnan ademplidas da la polizia chantunala. 
Quest project da pilot a Puschlav dura dus onns e po vegnir transferì pli tard er sin autras vischnancas. 
La delegaziun d'incumbensas da la polizia communala a la polizia chantunala è daventada pussaivla pir tras il relasch da la nova lescha da polizia l'october 2004. 
Foto Vertragsunterzeichnung 
Persunas che dattan infurmaziuns: 
cusseglier guvernativ Martin Schmid, schef dal departament da giustia, polizia e sanitad, tel. 081 257 25 01 
president communal Tino Zanetti, tel. 081 839 03 00 
Gremi: regenza 
Funtauna: rg chanzlia chantunala dal Grischun 
Data: 29.09.2005 
Di chantunal dal sport da scola a Landquart 
Al di chantunal dal sport da scola en atletica leva sin la plazza da sport Ried a Landquart èn sa participads quest onn 31 teams. 
Il record da participaziun da l'occurrenza da l'onn passà (42 equipas) n'ha bain betg pudì vegnir cuntanschì, ma quai n'ha betg turblà l'atmosfera. 
Igl è stà bel d'entupar equipas or da bunamain tut las regiuns da noss chantun. 
L'aura era stupenta ed i sa tractava da selecziunar or da tut questas gruppas ina represchentanza ferma che sa participescha il proxim onn al final svizzer. 
Las equipas per la concurrenza polisportiva consistan da sis commembras e commembers. 
Quellas fan ina concurrenza da tschintg parts en las disciplinas sprint, currer 1000 m, stafetta da 5 x 80 m, sco er - tenor elecziun - trair la balla u bittar la culla e sigl en aut u sigl en lung. 
La concurrenza è stada plain tensiun. 
Las equipas eran engaschadas e motivadas enormamain da cuntanscher autezzas e lunghezzas e da currer cunter l'ura. 
En las singulas categorias n'èsi fin la fin betg stà cler tgi che possia ir al final svizzer 2006 en il chantun Turgovia. 
Pir las glistas da rangaziun han mussà tgi che ha cuntanschì il final. 
S'allegrar han pudì las equipas victuras da la catagoria dal stgalim superiur "mixed" da Lanquart, la categoria dal stgalim superiur dals mats da Schiers e la categoria dal stgalim superiur da las mattas da Sent. 
Ultra da questas victuras e da quests victurs da la categoria han pudì sa qualifitgar per il final anc las duas meglras equipas dal segund rang, la categoria dal stgalim aut dals mats da Domat e la categoria dal stgalim aut "mixed" Giacometti Cuira. 
Las scolaras ed ils scolars han passentà in bel di nunemblidaivel e per las equipas qualifitgadas datti il proxim onn ina cuntinuaziun en il chantun Turgovia. 
Cun tensiun guardain nus vers l'avegnir e giavischain a las equipas gia oz bler success e che tut reusseschia bain. 
Extract da la glista da rangaziun: 
*questas equipas èn sa qualifitgadas per il di svizzer dal sport da scola 2006 en il chantun Turgovia 
Categoria A1 (mats 7. - 9. classa) 
1 Schiers / Schiers M1* 14'319 2 Domat/Ems / Domaturbos* 13'813 3 Jenaz / Jenaz K1 13'325 
Categoria A2 (mats 5. - 6. classa) 
1 Grüsch / Banana Joys aus Grüsch 9'162 2 Samedan / Samedan 3 5'416 
Categoria B1 (mattas 7. - 9. classa) 
1 Sent / Sent1* 11'923 2 Schiers / Schiers B1 11'572 3 Quader Chur / Quader Chur 11'086 
Categoria B2 (mattas 5. - 6. classa) 
1 Igis / Die sechs Rennmaeuse 8'851 2 Flims / Flimser Sprinterinnen 6'527 3 Samedan / Samedan 4 5'021 
Categoria C1 (mixed 7. - 9. classa) 
1 Landquart / Landquart* 15'718 2 Giacometti Chur / "Insalata mista"* 13'763 3 Usserfeld Grüsch / Bauers 13'166 
Categoria C2 (mixed 5. - 6. classa) 
1 Flims / Flimser Hüpferinnen 9'438 2 Samedan / Samedan 5 6'130 
Gremi: uffizi per la scola populara ed il sport 
Funtauna: rg uffizi per las scolas popularas e sport 
Data: 03.10.2005 
Desditg la taxaziun d'ovras electricas 
La regenza dal chantun Grischun ha decidì da desdir la cunvegna existenta davart la taxaziun da societads d'ovras electricas per ils 30 da settember 2006. 
Las societads grischunas d'ovras electricas vendan l'energia producida a lur acziunarias ed a lur acziunaris. 
Quellas e quels èn obligads da surpigliar la part da la producziun d'energia che correspunda a lur participaziun. 
Tras la vendita da l'electricitad ad interpresas che stattan datiers mancan ils pretschs da scuntrada che resultassan sin il martgà liber. 
Il problem da la taxaziun d'ovras electricas è ussa d'eruir quests pretschs da scuntrada cun agid d'in model che sa simular il martgà. 
Dapi la perioda fiscala 2001 succeda la taxaziun d'ovras electricas tenor il uschenumnà model Pfeiffer. 
Ils pretschs da scuntrada che resultan da quest model paran a la regenza d'esser nuncuntentaivlamain bass. 
Ils pretschs sa chattan d'ina vart sut la media dals pretschs svizzers per la vendita d'electricitad directamain davent da l'ovra electrica. 
Uschia vegn tegnì quint mo en moda insuffizienta da l'energia accumulada d'auta qualitad che vegn producida cun forza idraulica. 
I vegn vitiers ch'il svilup dals pretschs sin il martgà internaziunal ha memia pauc effect sin il model. 
La regenza na vesa la desditga da la cunvegna betg sco ina refusa generala dal model Pfeiffer. 
Cun questa desditga duai dentant vegnir pussibilitada ina discussiun pli detagliada dals parameters che furman la basa dal model. 
Gremi: regenza 
Funtauna: rg chanzlia chantunala dal Grischun 
Data: 03.10.2005 
L'intoxicaziun da Tschiertschen 
Stimadas dunnas e stimads signurs 
Davart la raschun, pertge ch'ils totalmain 16 giasts ollandais èn daventads malsauns mesemna saira en in hotel a Tschiertschen po vegnir ditg il suandant: 
Examinaziun 
En il manaschi pertutgà èn la notg da l'ospitalisaziun da las pazientas e dals pazients er vegnids mess en segirezza rests da la suppa da bulieus che quellas persunas avevan mangià. 
Quella suppa cuntegneva bulieus indigens setgentads. Sin fundament dals emprims simptoms da las pazientas e dals pazients e dal temp da latenza curt da la malsogna stuevan ins partir il cumenzament dal fatg ch'i sa tractia d'ina intoxicaziun greva da bulieus. 
La suppa messa en salv è vegnida examinada d'ina controlladra da bulieus uffiziala cun experientscha sin bulieus esters toxics, e quai gia durant l'ospitalisaziun da las pazientas e dals pazients. 
Il resultat 
Bulieus esters toxics n'han pudì vegnir cumprovads nagins. 
La diagnosa clinica da l'ospital chantunal na mussa er nagina intoxicaziun da bulieus. 
L'andament da la malsogna rinviescha ad ina intoxicaziun da victualias. 
En la suppa da bulieus han pudì vegnir cumprovads bulieus ch'èn stads fermamain mifs. 
Bulieus daventan mifs en spezial, sch'els vegnan conservads memia ditg ed en moda faussa (p.ex. en satgs da plastic). 
Il gener da la miffa n'ha dentant betg pli pudì vegnir eruì. 
Sin basa dals fatgs avant maun sto vegnir constatà en quest connex ch'i sa tracta tar quest cas d'ina intoxicaziun da victualias e betg d'ina intoxicaziun da bulieus. 
Facit 
Ils posts cumpetents han agì en moda fitg prudenta. 
La suppa da bulieus mangiada è vegnida examinada il medem mument sco l'ospitalisaziun da las pazientas e dals pazients. 
La polizia chantunala, l'ospital chantunal e l'uffizi per la segirezza da victualias e per la sanadad d'animals han collavurà en moda professiunala. 
Ch'ina controlladra da bulieus uffiziala era stada immediatamain disponibla ha pudì dar rinviaments impurtants davart la causa da la malsogna da las pazientas e dals pazients. 
Quest cas mussa che la controlla uffiziala da bulieus sto esser - malgrà la liberalisaziun da la lescha da victualias - ina part impurtanta da l'obligaziun dals manaschis d'avair quità (autocontrolla). 
Gremi: uffizi per la segirezza da victualias e per la sanadad d'animals 
Data: 04.10.2005 
La cumissiun per economia, taxas e politica da stadi sustegna las opziuns d'agir en vista a la revisiun parziala da la lescha chantunala da taglia 
La regenza vegn a suttametter al cussegl grond en la sessiun d'october 2005 in rapport davart la revisiun da la lescha chantunala da taglia. 
Sut il presidi dad Ernst Nigg ha la cumissiun permanenta per economia, taxas e politica da stadi (CETPS) predeliberà quest rapport ils 20 da settember 2005 per mauns dal cussegl grond. 
Fatg part da questa sesida han er la presidenta da la regenza, dunna dr. Eveline Widmer-Schlumpf, sco er represchentantas e represchentants dal departament da finanzas e da l'administraziun da taglia. 
La finamira dal rapport è da sclerir las differentas problematicas en il sectur fiscal, da skizzar soluziuns pussaivlas e da quantifitgar las perditas da taglia che resultan tras quai. 
Il cussegl grond duai pudair discutar las mesiras preschentadas en il rapport sco er lur consequenzas, e quai avertamain ed independentamain da disposiziuns legalas concretas. 
Cun il rapport vegn er intenziunà da mussar a la regenza ed a l'administraziun la via per la procedura da legislaziun che suonda quest rapport. 
Il cussegl grond duai prender decisiuns fundamentalas e fixar l'autezza da las distgargias. 
En ses rapport propona la regenza diversas mesiras per eliminar ils dischavantatgs dal lieu existents sco er per reducir la grevezza fiscala da conjugals e da famiglias cun uffants. 
La cumissiun va d'accord cun las decisiuns da princip sco er cun las mesiras resultantas e cun l'autezza da las distgargias fiscalas che la regenza preschenta en il rapport. 
Las opiniuns d'ina minoritad da la cumissiun divergeschan sulettamain en ils secturs da la distgargia da las persunas giuridicas che duai succeder pli fitg tar la taglia sin il gudogn e main sin la vart dal chapital, da la liberaziun da las descendentas directas e dals descendents directs da la taglia sin l'ierta e da la taglia sin donaziuns, da l'aboliziun da la taxa speziala sin la facultad e da l'autezza da la distgargia fiscala sin basa da l'autezza da la deducziun per uffants che vegn fixada differentamain tenor categorias da vegliadetgna. 
In'ulteriura tractanda da la sesida da cumissiun è stada la tractativa da la fatschenta "revisiun parziala da la lescha da taglia per il chantun Grischun / adattaziun a la lescha davart la fusiun" ch'è medemamain previsa per la sessiun d'october 2005 dal cussegl grond. 
La lescha federala davart la fusiun è entrada en vigur il 1. da schaner 2004. 
Per adattar il dretg chantunal als fatgs resultants è vegnì concedì als chantuns in termin da trais onns. 
Suenter la scadenza da quest termin vegnan applitgadas las disposiziuns da la lescha d'armonisaziun da taglia che remplazzan normas divergentas dal dretg chantunal. 
En quest reguard è la cumissiun suandada las propostas da la regenza en tut ils puncts ed ha deliberà unanimamain la missiva per mauns dal cussegl grond. 
Gremi: cumissiun per economia, taxas e politica da stadi 
Funtauna: rg cumissiun per economia, taxas e politica da stadi 
Data: 04.10.2005 
La regenza grischuna conceda il premi grischun da cultura 2005 ad Iso Camartin 
Il purtader dal premi grischun da cultura 2005 ha num Iso Camartin. 
La regenza grischuna undrescha las excellentes prestaziuns da Camartin sco essaist e sco criticher da litteratura che al han rendidas enconuschent lunsch sur ils cunfins svizzers or. 
Ultra da quai vegnan renconuschids ils merits dal professer da lingua per la litteratura e per la cultura rumantscha. 
Il premì è dotà cun 20'000 francs. 
In premi da renconuschientscha en l'autezza da 10'000 francs ha la regenza attribuì ad Ursula Brunold-Bigler, a Hans Danuser, a Lucia Degonda, ad Anita Gordon, a Hans Schmid, ad Urs Simeon, a Gion Tscharner ed a Philipp Walther. 
Ursula Brunold-Bigler survegn il premi per sia perscrutaziun en il sectur da l'etnologia, da l'istorgia culturala e da l'istorgia sociala da las paraulas e da la ditgas. 
Hans Danuser vegn undrà per sias prestaziuns extraordinarias sco perscrutader da l'istorgia locala dad Arosa e dal Scanvetg sco er da las vias istoricas. 
Dal puntg da vista da la regenza ha Lucia Degonda merità quest premi cun sias lavurs fotograficas. 
Anita Gordon e Philipp Walther survegnan premis da renconuschientscha per lur prestaziuns extraordinarias per il mantegniment dal rumantsch, en spezial dal puter. 
Hans Schmid vegn undrà cun in premi en renconuschientscha per esser s'occupà durant decennis cun la pictura. 
Urs Simeon dirigia cun success divers chors ed è ultra da quai activ sco pedagog da musica. 
E Gion Tscharner ha fatg grondas prestaziuns sin il champ da la linguistica e da la litteratura rumantscha. 
In premi da promoziun da 7000 francs survegnan: Walter Abderhalden, scienzà da la natira, Ingrid Alexandre, chantadura, Rilana Cadruvi, chantadura, Anna-Lydia Florin, producenta da films, Gian Paolo Giudicetti, linguist e litterat, Corinne L. Rusch, artista figurativa, Luca Sisera, musicist, e Fabia Zindel, creadra da textilias. 
La surdada dals premis succeda en il rom d'ina festa modesta che ha lieu venderdi, ils 18 da november, a las 17.15 en la sala dal cussegl grond a Cuira. 
La regenza prenda ina regulaziun transitoria per las ovras dal Partenz 
La regenza ha prendì ina regulaziun transitoria per che las ovras dal Partenz da la rezia energia Claustra possian vegnir manadas vinavant. 
Ina tala è daventada necessaria suenter che la regenza aveva dà il december 2004 l'approvaziun da la concessiun e dal project per cuntinuar cun il manaschi da las ovras dal Partenz, e suenter che quella decisiun era dentant vegnida contestada da numerusas vischnancas. 
La regulaziun transitoria vala fin ch'ina decisiun cun vigur legala è avant maun, respectivamain fin maximalmain ils 31 da december 2007. 
Deliberà la missiva per abolir il concordat davart la scola auta ed il center da furmaziun professiunala a Wädenswil 
La regenza ha deliberà la missiva per abolir il concordat davart la scola auta ed il center da furmaziun professiunala a Wädenswil per mauns dal cussegl grond. 
Ils chantuns purtaders ed il principadi da Liechtenstein èn stads la fin da l'onn 2004 unanimain da l'avis d'abolir il concordat e da transferir sias purschidas e sias activitads en il champ da cumpetenzas dal chantun Turitg. 
A Wädenswil vegnan tranter auter purschids studis sco biotecnologia, tecnologia da victualias, inschigneria da l'ambient e facility management. 
La regenza approvescha la cunvegna davart l'agid d'investiziun cun la viafier Matterhorn Gottard 
La regenza approvescha il sboz da la quarta cunvegna davart l'agid d'investiziun cun la viafier Matterhorn Gottard (MGB). 
Tenor l'ordinaziun vertenta davart las parts chantunalas a las indemnisaziuns per ils agids finanzials per il traffic regiunal sco er tenor la clav da repartiziun interchantunala tutgan 735'490 francs al chantun Grischun. 
La lescha davart l'adattaziun da conclus e da disposiziuns da participaziun entra en vigur 
La regenza ha concludì da metter en vigur per il 1. da november 2005 la lescha davart l'adattaziun da conclus da participaziun vi da concordats e vi da cunvegnas a la constituziun chantunala ch'è vegnida relaschada dal cussegl grond ils 18 da zercladur 2005. 
Il termin da referendum è scadì ils 21 da settember 2005 senza ch'el saja vegnì duvrà. 
Da vischnancas e regiuns 
- Claustra: Il project inoltrà da la rezia energia SA cun la dumonda dals 22 da favrer 2005 concernent la construcziun d'ina ovra electrica da dotaziun en connex cun la renovaziun da la serra da Claustra vegn approvà cun cundiziuns. 
- Roveredo: La regenza prenda enconuschientscha da la decisiun da la cumissiun administrativa da la cassa da pensiun chantunala dal Grischun (CP) dals 28 da settember 2005 concernent la cumpra da proprietad en condomini en il nov center communal da Roveredo. 
Las localitads servan exclusivamain al chantun Grischun per installar biros centrals ed unitars ed ina basa per la polizia. 
Il pretsch da cumpra importa 4'604'100 francs senza custs accessoris. 
Contribuziuns chantunalas a differentas instituziuns 
- Intermediaziun grischuna da muvel SA: A l'intermediaziun grischuna da muvel SA vegnan concedidas las suandantas contribuziuns per ils onns 2005 e 2006: 100'000 francs sco indemnisaziun pauschala per mantegnair ina infrastructura persunala ed administrativa minimala e 400 francs per animal per ina segirezza extendida sut las medemas premissas sco ils onns precedents. 
- SATE Ringstrasse/Pulvermühlestrasse: Il project da construcziun definitiv dals 7 d'avust 2005 per engrondir la cafetaria/la mensa da la SATE a la Ringstrasse/Pulvermühlestrasse 57, Cuira, vegn approvà. 
Als purtaders vegn empermess ina contribuziun da construcziun chantunala da maximalmain 184'550 francs u 50 pertschient dals custs imputabels. 
Per in subvenziunament tras il chantun vegn premessa ina contribuziun da l'uffizi federal da furmaziun professiunala e da tecnologia. 
Projects da vias 
La regenza ha approvà 100'000 francs per construcziuns da metal vi dal sviament da Claustra. 
Gremi: regenza 
Funtauna: rg chanzlia chantunala dal Grischun 
Data: 06.10.2005 
La revisiun parziala da l'ordinaziun tar la lescha federala davart la pestga vegn beneventada 
En general beneventa la regenza grischuna las finamiras ch'ins vul cuntanscher cun questa revisiun parziala da l'ordinaziun federala davart la pestga. 
La regenza na va dentant betg d'accord cun la cumprova previsa d'enconuschientschas da la materia per acquistadras e per acquistaders da patentas da pestga. 
En sia consultaziun a la confederaziun scriva la regenza ch'ella veglia per entant mantegnair la pratica existenta en il chantun, tenor la quala pestgadras e pestgaders ch'èn en vacanzas en il Grischun survegnan patentas da curta durada per quest temp. 
A media vista stoppian ins dentant empruvar da cuntascher in'armonisaziun naziunala da la furmaziun da las pestgadras e dals pestgaders. 
La regenza sustegna la proposta dal cussegl federal tar la revisiun da la lescha davart l'infurmaziun dals consuments 
La regenza grischuna sustegna en general la proposta dal cussegl federal tar la revisiun da la lescha davart l'infurmaziun dals consuments. 
En mintga cas na dastgan restricziuns memia severas en la lescha davart l'infurmaziun dals consuments betg esser in impediment per l'avertura giavischada dal martgà. 
Quai scriva la regenza en sia consultaziun tar la nova lescha a la confederaziun. 
In'avertura dal martgà duai tranter auter vegnir favurisada en quel senn che las barrieras tecnicas per il commerzi vegnan eliminadas cun armonisar uschè bain sco pussaivel las prescripziuns svizras davart ils products cun il dretg da la communitad europeica (CE). 
Per secturs nua che quai n'è betg pussaivel, ha il cussegl federal l'intenziun - sa basond sin il princip da Cassis-de-Dijon che vala en la CE - d'avrir en il futur er il martgà svizzer per products che pon circular libramain en la CE. 
La regenza grischuna è persvadida che quai è la dretga via e sustegna quest agir. 
Energia nucleara: La regenza è perencletga cun la ratificaziun da la convenziun da Paris e da Bruxelles 
La regenza grischuna è da princip perencletga cun la ratificaziun da la convenziun da Paris e da Bruxelles per la responsabladad en il sectur da l'energia nucleara. 
Quai scriva ella en sia consultaziun a l'uffizi federal d'energia tar il conclus federal davart l'approvaziun e la realisaziun da convenziuns per la responsabladad en il sectur da l'energia nucleara. 
Las consequenzas nuschaivlas d'eventuals accidents nuclears na sa ferman betg al cunfin dal pajais. 
Correspundentamain duai quest problem vegnir schlià - a l'avis da la regenza - en enclegientscha cun auters stadis. 
Plinavant correspunda la summa da garanzia augmentada da la confederaziun sin 2,25 milliardas francs tenor l'opiniun da la regenza a la pretensiun minimala da las convenziuns internaziunalas. 
Il concept per cumbatter il mal nair dals pumers è avant maun 
Il post spezialisà "pumicultura" dal center da furmaziun e cussegliaziun agricula Plantahof a Landquart ha creà en collavuraziun cun il post spezialisà "avieuls" e cun il post spezialisà "protecziun da las plantas" per l'onn 2005 in concept detaglià per cumbatter il mal nair dals pumers. 
La regenza ha prendì enconuschientscha dal concept ed ha fixà las indemnisaziuns per ils custs che resultan cun runcar e cun dismetter las plantas infestadas. 
Fixadas èn er vegnidas las indemnisaziuns per ils controlladers dal mal nair dals pumers. 
Il mal nair dals pumers è ina malsogna bacteriala che attatga pumers cun puma da minz sco mails, pers e cudugns sco er laina selvadia e laina da decoraziun. 
Da vischnancas e regiuns 
- Arosa: La SA Kursaal & Casino Arosa survegn da la regenza la permissiun per manar ina sala da gieu chantunala e per metter en funcziun maximalmain 20 automats da gieus d'inschign. La permissiun è limitada fin ils 31 da matg 2008. - Schlarigna: La regenza approvescha la nova lescha davart ils giasts e davart las taxas da turissem. - Tavau-Claustra: La planisaziun d'utilisaziun per l'engrondiment dals indrizs d'ennavar en ils territoris da sport d'enviern da Tavau e da Claustra vegn approvada da la regenza cun cundiziuns. - Guarda: La regenza approvescha la midada dal plan da zonas per engrondir il negozi dal Volg. - Lostallo: La revisiun parziala da la lescha da construcziun sco er differents plans da zona vegnan approvads. 
- Vella: La regenza approvescha ina contribuziun chantunala da 114'000 francs per la dustanza en la Val Nulens. - Regioviamala: La regenza concluda d'adattar il plan directiv chantunal e regiunal en il sectur da l'explotaziun e da l'utilisaziun da material en la regiun da regioviamala. Er l'adattaziun dal plan directiv regiunal, decidida da la regioviamala ils 2 da settember 2005 (sectur "explotaziun da crappa") vegn approvada. - Surselva: Il project preliminar "lenna renda" ch'è vegnì realisà da la corporaziun regiunala Surselva, da la federaziun forestala dal Grischun Selva, dal guaud dal Grischun, da la federaziun grischuna dals impressaris forestals e da l'uffizi forestal e che serva a meglierar las structuras da la selvicultura en Surselva, vegn approvà da la regenza. Ils collavuraturs da l'uffizi forestal furneschan per quest intent atgnas prestaziuns da 45'000 francs. Plinavant vegn empermessa ina contribuziun chantunala da 7'500 francs. Contribuziuns chantunalas a differentas instituziuns 
Promoziun da la cultura: La regenza conceda totalmain 162'000 francs per 16 ovras ed occurrenzas culturalas. 
Secziun Partenz dal club alpin svizzer: Dal fond da sport deliberescha la regenza ina contribuziun chantunala da 13'600 francs per l'engrondiment da la paraid da raiver Hebdiguat a Küblis. 
Uniun purtadra da la patinera natirala ed artifiziala a Schiers: La regenza deliberescha ina contribuziun da 6'400 francs als custs d'acquisiziun d'ina nova maschina per elavurar il glatsch. 
Projects da vias 
La regenza approvescha totalmain circa 2,64 milliuns francs per construir e per sanar divers trajects da via: 
- A13 Soazza-San Bernardino 
- tunnel dal San Bernardin 
- sviament da Flem 
Gremi: regenza 
Funtauna: rg chanzlia chantunala dal Grischun 
Data: 20.10.2005 
Agenda grischuna da la tscherna da professiun 2005/200 
Perquai che la situaziun economica è sa midada è la preparaziun da la tscherna da professiun en las scolas daventada bler pli impurtanta. 
La cussegliaziun professiunala sustegna ed assista pervi da quai energicamain las stentas da las persunas d'instrucziun sin il stgalim superiur cun differentas mesiras e cun differents products: Uschia vegnan meglieradas persistentamain las premissas da las scolaras e dals scolars che bandunan la scola per midar cun success vi en il mund professiunal. 
La stretga collavuraziun ch'è s'etablida dapi onns tranter la scola e la cussegliaziun professiunala s'exprima mintgamai il cumenzament da l'onn da scola nov cun reparter l'agenda grischuna da la tscherna da professiun a tut las scolaras ed a tut il scolars dal stgalim superiur. 
In product bainvesi e da grond niz, che ha pudì vegnir edì er quest onn grazia al sponsoring generus da la banca chantunala grischuna. 
Tge sa chatta pomai en questa agenda? 
Termins ed occurrenzas d'infurmaziun 
Sco ch'il num di gia quai, consista il punct central da l'agenda d'ina preschentaziun cumplessiva d'occurrenzas en general e d'occurrenzas d'infurmaziun impurtantas. 
Cussegliaziun professiunala/CIP en il Grischun 
La cussegliaziun professiunala dal Grischun è dividida en trais regiuns geograficas. 
Uschia ha mintga CIP (center d'infurmaziun professiunala) - independentamain da ses domicil - ina purschida identica da pussaivladads da s'infurmar; latiers tutgan tant ordinaturs cun descripziuns da professiuns, revistas che pon vegnir emprestadas e broschuras sco er l'utilisaziun da l'internet per chargiar giu e stampar infurmaziuns. 
En l'agenda sa chatta er ina glista pratica da las adressas da tut ils CIP e da tut ils posts da cussegliaziun cun ina survista, tge cussegliadras professiunalas u tge cussegliaders professiunals ch'èn cumpetents per las singulas vischnancas. 
Urari da la tscherna da professiun 
Quel cumplettescha la part davart la cussegliaziun professiunala ed inditgescha tge che capita cura, co e nua sin il viadi vers la professiun. 
El po vegnir cumpareglià cun in planisader da la ruta che mussa a la manischunza u al manischunz tge che vegn sco proxim. 
Tar quests termins centrals tutgan il cumenzament da la preparaziun per la tscherna da la professiun en scola, las orientaziuns da las classas en il CIP, occurrenzas d'infurmaziun davart professiuns e scolas, il cumenzament da la cussegliaziun persunala ed ils termins da fufragnadis. 
Davart quest tema ha la cussegliaziun professiunala dal Grischun er redigì in agen pitschen diari ch'ins survegn gratuitamain en tut ils CIPs. 
Tschertga da plazzas d'emprendissadi 
Quai è in tema che ha actualmain ina impurtanza cleramain pli gronda che anc avant in pèr onns. 
La concurrenza è en general daventada pli dira, la tscherna d'emprendistas e d'emprendists correspundentamain pli pretensiusa. 
En quest connex dat l'agenda grischuna da la tscherna da professiun tips concrets che tanschan da la preparaziun premurusa d'ina annunzia fin al discurs da preschentaziun. 
Professiuns en in'egliada 
Plinavant cuntegna l'agenda grischuna da la tscherna da professiun ina preschentaziun detagliada e bain ordinada da champs professiunals cun lur professiuns da basa e secundaras sco per exempel da professiuns academicas che pretendan in studi universitar u in studi d'ina scola auta professiunala. 
In servetsch supplementar survegnan las scolaras ed ils scolars tras l'indicaziun tge professiuns da scolaziun che vegnan mintgamai purschidas en il chantun Grischun - ina survista actuala dal martgà per uschè dir. 
In gudogn per tuttas e per tuts 
Cun la consegna regulara da l'agenda grischuna da la tscherna da professiun èsi gartegià a la cussegliaziun professiunala dal Grischun da metter a disposiziun a tut las scolaras ed a tut ils scolars in instrument che als dat ina invista da las professiuns e che las ed als sustegna en moda raschunaivla a tscherner ina professiun ed a tschertgar ina plazza d'emprendissadi. 
Gremi: uffizi per la furmaziun professiunala dal Grischun 
Funtauna: rg uffizi per la furmaziun professiunala dal Grischun 
Data: 24.10.2005 
Pachet da mesiras per prevegnir a la grippa d'utschels a partir dals 24 d'october 2005 
Obligaziun da laschar registrar giaglinom; scumond da far exposiziuns da giaglinom ed occurrenzas sumegliantas; scumond da tegnair giaglinom al liber. 
Per realisar il pachet da mesiras dal cussegl federal cunter la grippa d'utschels pon las annunzias per laschar registrar ils effectivs da giaglinom en il chantun Grischun vegnir fatgas tar l'uffizi per la segirezza da victualias e per la sanadad d'animals. 
Las proprietarias ed ils proprietaris da giaglinom pon far questas annunzias tant per telefon (081 257 24 14) sco er sin via electronica (info@alt.gr.ch u sur la pagina d'internet www.alt.gr.ch). 
Il venderdi, ils 21 d'october 2005, ha il cussegl federal relaschà in pachet da mesiras per prevegnir supplementarmain a l'import da la grippa d'utschels en Svizra. 
A partir dals 25 d'october 2005 fin ils 15 da december 2005 èsi scumandà da tegnair al liber giaglinom, utschels nudaders ed utschels curriders. 
Exposiziuns e martgads da giaglinom ed occurrenzas sumegliantas èn scumandadas. 
Ultra da quai èn tut las persunas che possedan tals animals obligadas d'annunziar tals fin ils 2 da november 2005. 
Exceptads da questa obligaziun da registraziun èn proprietarias e proprietaris da giaglinom che han gia annunzià lur effectiv da giaglinom en il rom da la dumbraziun dals animals 2005. 
L'uffizi per la segirezza da victualias e per la sanadad d'animals (USVA), servetsch veterinar, è cumpetent per retschaiver las annunzias da registraziun che vegnan fatgas da las proprietarias e dals proprietaris da giaglinom. 
Las annunzias pon vegnir fatgas per telefon (081 257 24 14) sco er sin via electronica per mail (info@alt.gr.ch) u cun il formular da contact sin la pagina d'internet dal USVA (www.alt.gr.ch; rubrica "Contact", "d"). 
Las proprietarias ed ils proprietaris da giaglinom ston inditgar l'adressa, il gener da la tratga da giaglinom, la spezia da giaglina ed il dumber dals animals che vegnan tratgs. 
Gremi: 
Funtauna: rg 
Data: 24.10.2005 
Giaglinas, galdins, pavuns, giaglinas perladas, pernischs, fasans, quacras, andas, aucas, struts ed emus - a partir dals 25 d'october 2005 èsi scumandà da tegnair al liber questas spezias d'utschels 
Plinavant ston las possessuras ed ils possessurs sa laschar registrar fin il pli tard en in'emna. 
Bleras infurmaziuns davart quai e davart la grippa d'utschels en general sa chattan sin la pagina d'internet da l'uffizi federal veterinar sut www.bvet.admin.ch e sin la pagina d'internet da l'uffizi per la segirezza da victualias e per la sanadad d'animals www.alt.gr.ch. 
Ils numerus telefons sin la hotline per possessuras e per possessurs da giaglinom tar il servetsch veterinar dal Grischun mussan che las possessuras e ch'ils possessurs da giaglinom sa preparan intensivamain per il scumond da tegnair il giaglinom al liber. 
Plinavant pon ins er constatar che las possessuras e ch'ils possessurs d'animals han gronda chapientscha per questas mesiras preventivas impurtantas per evitar che la grippa d'utschels vegnia importada en Svizra. 
Per preschentar soluziuns simplas per metter sut tetg ils animals sco er per declerar pli exactamain la regulaziun han l'uffizi federal veterinar (www.bvet.admin.ch) ed il servetsch veterinar dal Grischun (www.alt.gr.ch) mess a disposiziun numerusas infurmaziuns sin lur paginas d'internet. 
Ils proxims dis cumparan questas infurmaziuns er en revistas professiunalas e cuntanschan las possessuras ed ils possessurs da giaglinom tras las federaziuns e tras las organisaziuns. 
La hotline per possessuras e per possessurs da giaglinom tar il servetsch veterinar dal Grischun è averta durant las uras da biro da glindesdi fin venderdi, las 7.30 fin las 17.00, sut il numer 081 257 24 14. 
Sut quest numer da telefon pon er vegnir fatgas las annunzias per laschar registrar ils effectivs da giaglinom dal Grischun. 
Cuira, ils 25 d'october 2005 
Gremi: 
Funtauna: rg 
Data: 25.10.2005 
Buna chatscha auta - la chatscha d'atun cumplementara è necessaria 
La chatscha auta da quest onn ha gì in bun resultat. 
Igl èn vegnids sajettads dapli tschiervs che l'onn precedent. 
La preda da chavriels e da chamutschs correspunda a las aspectativas. 
Tuttina è necessaria en vastas parts dal chantun ina chatscha d'atun cumplementara sin tschiervs e - cunzunt en Engiadina-Grischun dal sid - sin chavriels. 
Enconuschentamain vul la chatscha d'atun adattar ils effectivs da selvaschina a lur quartiers d'enviern. 
Per l'emprima giada passa 100 chatschaduras 
5'409 (onn precedent 5'404) chatschaduras e chatschadurs èn sa participads a la chatscha auta ed han sajettà 8'110 (onn precedent 8'334) chaus selvaschina d'ungla. 
Per l'emprima giada ha il dumber da las chatschaduras - cun 102 Grischunas ch'èn sa participadas a la chatscha auta - surpassà la limita da tschient. 
Sco l'onn precedent han gì 78,5 % da las chatschaduras e dals chatschadurs success. 
Il resultat da la chatscha auta po vegnir caracterisà en general sco bun. 
Ina buna preda 
total masculin feminin relaziun m/f 
tschierv 2'962 (2'745) 1'728 (1'627) 1'234 (1'118) 1 : 0.71 (0.69) 
chavriel 1'709 (1'964) 1'113 (1'063) 596 (901) 1 : 0.54 (0.85) 
chamutsch 3'435 (3'623) 1'704 (1'784) 1'731 (1'839) 1 : 1.02 (1.03) 
portg selvadi 4 (2) 
total selvaschina d'ungla 8'110 (8'334) 
Ina chatscha sin tschiervs persistenta dumonda ina chatscha d'atun 
Las pastgiras che han in vestgì d'atun gia avant la chatscha garanteschan ch'i vegn fatg ina buna chatscha sin tschiervs quasi en l'entir chantun. 
L'aura d'atun il pli savens miaivla ed intgins dis da trid'aura e da tschajera han dentant relativà las relaziuns da chatscha ch'eran ensasez bunas. 
La preda da tschiervs è stada buna durant l'emprima mesadad da la chatscha, suenter la rogaziun federala in pau pli stentusa. 
Tut en tut è vegnida cuntanschida ina buna preda da chatscha. 
Durant la chatscha da dus dis sin tschiervs cun curuna da domaduas varts èn vegnids sajettads 12 taurs chapitals. 
Entant che la preda ha cuntanschì in resultat levamain sur la media tar il taur-tschierv, èn vegnids sajettads anc memia paucs animals feminins en pressapauc l'entir chantun. 
Per pudair stabilisar l'effectiv da tschiervs èsi necessari da reducir in dumber da 4'220 tschiervs. 
I na sa tracta qua betg mo d'ademplir ils plans da prelevaziun unicamain en cifras (quantitativamain). 
Igl è bler pli impurtant ch'i vegnia sajettà in dumber suffizient d'animals feminins e ch'i succedia er ina intervenziun en la classa d'animals giuvens (criteris qualitativs). 
La finamira d'avair il proxim enviern effectivs da selvaschina assimilads a lur spazis vitals ed equilibrads duai vegnir cuntanschida cun ina chatscha d'atun cumplementara. 
La cumposiziun natirala d'ina populaziun da selvaschina che vegn prendida en mira chaschuna ch'i dat damain malsognas e damain parasits e che er envierns dirs pon vegnir supportads cun bler pli paucas perditas. 
Tar il tschierv mancan totalmain anc 1'158 (onn precedent 1'417) animals per ademplir ils plans da prelevaziun. 
Per la chatscha d'atun èn s'annunziads 2'416 (onn precedent 2'265) chatschaduras e chatschadurs. 
Las chatschaduras ed ils chatschadurs che sa participeschan a la chatscha d'atun adempleschan ina incumbensa impurtanta cun adattar ils effectivs da selvaschina a lur quartiers d'enviern. 
Quai ha per consequenza ch'ils quartiers d'enviern na vegnan betg surexplotads e gida ad evitar grondas perditas durant l'enviern e reducescha uschia la quota da selvaschina disgraziada. 
Uschia vegnan però er sminuids resp. impedids donns vi dal guaud e vi da culturas agriculas. 
Chatscha sin chavriels - tras in spustament dal squitsch da chatscha da las chavrolas sin ils animals giuvens po vegnir reducida cunzunt la quota da selvaschina disgraziada tar ils animals giuvens 
La chatscha sin chavriels è vegnida reducida da 21 sin 17 dis. 
Sco spetgà ha la preda da chavriels gì generalmain in resultat in pau pli bass che l'onn precedent. 
Igl èn dentant vegnids sajettads dapli bucs che l'onn precedent. 
Spezialmain en il Grischun dal sid mussa la preda da bucs ch'è stada vaira buna ch'ils effectivs da chavriels èn sa recreads. 
La preda da chavrolas è dentant stada bainquant pli bassa che l'onn precedent. 
Quest ultim fatg na fa betg surstar, perquai ch'el correspunda a la direcziun, en la quala la chatscha è vegnida manada tras las prescripziuns da chatscha. 
Da princip duai la chatscha d'effectivs da selvaschina vegnir fatga uschia ch'i vegn prelevà circa il medem dumber d'animals masculins sco d'animals feminins. 
Particularmain duai vegnir observada ina intervenziun correspundenta en la classa d'animals giuvens. 
En envierns dirs èsi numnadamain adina puspè sa mussà che la classa d'animals giuvens lascha registrar - pervia da las pitschnas reservas da grass - la pli gronda quota da selvaschina disgraziada da tut las classas da vegliadetgna. 
Las prescripziuns da chatscha èn perquai vegnidas adattadas quest onn en quel senn ch'igl ha dà durant la chatscha auta damain squitsch da chatscha sin las chavrolas. 
Cun 596 (901) chavrolas sajettadas è la preda - sco spetgà - cleramain sut il resultat da l'onn precedent. 
La cumpensaziun respectiva duai, nua ch'igl è necessari, succeder tras ina intervenziun correspundenta tar ils animals giuvens durant la chatscha d'atun. 
La quota da la selvaschina disgraziada vi da la perdita totala è la pli gronda tar ils chavriels. 
Mintga onn ston vegnir registrads passa 1'000 chavriels sco selvaschina disgraziada. 
La quota da selvaschina disgraziada è spezialmain auta tar la classa d'animals giuvens. 
Perquai èsi senza auter raschunaivel d'augmentar l'intervenziun en la classa d'animals giuvens e da far chatscha sin las chavrolas cun dapli quità. 
Ina chatscha d'atun sin chavriels ha lieu en emprima lingia en Engiadina-Grischun dal sid ed en tscherts territoris dal Partenz-Val dal Rain-Tumleastga. 
La preda da chamutschs è buna e quasi equilibrada 
Tut en tut po la preda da chamutschs vegnir caracterisada sco buna, schebain ch'ella è stada per stgars 200 chamutschs pli bassa che l'onn precedent. 
En il territori da Signina-Crap Surcombras han ins stuì constatar l'enviern passà grondas perditas pervia da la tschorvadad da chamutschs. 
Là ha la chatscha sin chamutschs perquai gì lieu en ina furma reducida e cun ina limitaziun dal contingent. 
Questas mesiras èn sa cumprovadas. 
Cun differentas midadas en las prescripziuns da chatscha è ils ultims onns vegnì reducì in pau il squitsch da chatscha sin animals feminins e rinforzà levamain quel sin bucs. 
Quai ha chaschunà ina proporziun quasi equilibrada tranter las chauras-chamutsch sajettadas ed ils bucs-chamutsch sajettads. 
Quatter portgs selvadis èn vegnids sajettads 
En il Mesauc èn vegnids sajettads quatter portgs selvadis. 
L'actualmain grond effectiv da portgs selvadis en il Tessin para da laschar registrar in augment correspundent er en il Mesauc. 
Paralellamain a l'augment da la preda èn dentant s'augmentads er ils donns chaschunads dals portgs selvadis. 
Abschussplan Hirsch- und Rehwild 2005 
UFFIZI DA CHATSCHA E PESTGA DAL GRISCHUN 
Gremi: Uffizi da catscha e pestga 
Funtauna: rg 
Data: 26.10.2005 
La regenza grischuna refusa tschertas novaziuns da la lescha federala per promover la cultura 
Il chantun Grischun supplitgescha la confederaziun da renunziar a las midadas previsas en la lescha federala davart agids finanzials per mantegnair e promover la lingua e cultura rumantscha e taliana. 
La medema supplitga concerna las adattaziuns planisadas da la lescha davart l'instrucziun da las Svizras e dals Svizzers a l'exteriur e da la lescha federala davart la protecziun da la natira e da la patria. 
Quai punctuescha la regenza en sia consultaziun tar il sboz da la nova lescha federala davart la promoziun da la cultura (LPC) e tar la revisiun totala da la lescha federala davart la fundaziun "pro Helvetia". 
La regenza argumentescha en general che cuntegns respectivs e novaziuns planisadas pudessan vegnir reglads meglier en la nova lescha federala da linguas e betg en la LPC. 
Plinavant duai la confederaziun precisar las mesiras ch'èn previsas en il sectur da la promoziun da la cultura. 
Ultra da quai sto vegnir fatg attenziun che la confederaziun n'intervegnia betg en l'activitad operativa dal cussegl da fundaziun da la fundaziun per promover la cultura "pro Helvetia". 
La regenza propona ina lescha separada per umans vagants 
Tenor la regenza grischuna stoi vegnir examinà, sch'i na stuess betg vegnir stgaffida ina lescha federala per promover ils umans vagants. 
Uschia vegniss stgaffida ina basa legala per conceder contribuziuns a chantuns ed a vischnancas. 
Quai scriva la regenza en sia consultaziun tar il sboz preliminar dal rapport dal cussegl federal davart la situaziun dals umans vagants en Svizra. 
Plinavant propona la regenza d'augmentar substanzialmain las contribuziuns da la confederaziun a la fundaziun "In futur per ils vagants svizzers". 
In tal augment ed eventualmain er in augment dal chapital da fundaziun permettessan a la fundaziun da dauzar considerablamain sias contribuziuns da 10 pertschient dals custs per realisar plazzas stablas e plazzas da transit. 
Tenor il giudicament da la regenza promovessan talas mesiras senza dubi la prontezza dals chantuns e da las vischnancas da stgaffir plazzas novas. 
Ultra da quai stuess vegnir examinà, sche meds finanzials da la promoziun federala da la construcziun d'abitaziuns na pudessan betg vegnir mess a disposiziun er ad umans vagants. 
Posiziun da la regenza grischuna tar ina lescha federala davart las professiuns psicologicas 
La regenza grischuna approvescha ina regulaziun federala concernent las premissas per conceder a psicoterapeutas ed a psicoterapeuts betg medicinals la permissiun per pratitgar lur professiun. 
En quest connex punctuescha ella en la consultaziun correspundenta a la confederaziun ch'ina obligaziun da dumandar ina permissiun saja raschunaivla mo per quellas persunas che lavuran en il sectur da las professiuns psicologicas che tractan - sco persunas professiunalmain independentas - malsognas e disturbis psichics e psicosomatics. 
Ina vasta protecziun dal titel per psicologas e per psicologs cun in diplom universitar correspundent renconuschì beneventescha ella dentant. 
Dal rest rinviescha la regenza al fatg ch'il sboz avant maun vegnia a chaschunar custs supplementars per ils chantuns pervi da la prolungaziun dal temp da scolaziun. 
La lescha davart il dretgs politics entra en vigur 
La revisiun totala da la lescha davart il diever dals dretgs politics en il chantun Grischun dals 17 da zercladur 2005 (titel nov: lescha davart il dretgs politics en il chantun Grischun) vegn messa en vigur per il 1. da schaner 2006. 
Il termin da referendum da 90 dis per quest relasch è scadì ils 21 da settember 2005 senza esser vegnì duvrà. 
Nov cudesch da lingua en rumantsch grischun 
Sa basond sin il concept general "rumantsch grischun en scola" dal december 2004 vegn tranter auter elavurà in concept per in nov cudesch da lingua per la 2. fin 9. classa. 
Ils custs da quest concept importan 48'000 francs. 
Sia elavuraziun dura dal 1. d'october 2005 fin ils 31 da fanadur 2006. 
Suenter decida la regenza davart la realisaziun dal concept. 
Contribuziuns chantunalas a differentas instituziuns 
- Agid da svilup: Per tschintg projects d'agid umanitar a l'exteriur, tranter quels l'agid per las victimas dal terratrembel en Pakistan ed il sustegn da las victimas dal ciclon "Stan" en l'America centrala, ha la regenza approvà ina summa totala da 50'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.10.2005 
La regenza dumonda in credit d'impegn da 20 milliuns francs per la porta alpina 
Il chantun Grischun duai contribuir 20 milliuns francs a la construcziun da la porta alpina a Sedrun. 
Quai propona la regenza grischuna en sia missiva al cussegl grond. 
La fatschenta vegn tractada dal parlament en la proxima sessiun da december. 
Ils meds finanzials per la porta alpina duain vegnir concedids en furma d'in credit d'impegn tenor il stadi dals pretschs l'onn 2003. 
Igl è previs da metter a disposiziun ils credits annuals respectivs tenor il progress da la projectaziun e da la construcziun sco er tenor il basegn finanzial. 
Per la regenza è il project "porta alpina Sedrun" in schanza singulara per la vallada e per tut la regiun en il territori da l'Alpsur e dal Gottard. 
La colliaziun directa da la Surselva cun la nova lingia da viafier tras las Alps (NVTA) e tras quai cun ils territoris urbans avra novas perspectivas. 
Uschia po vegnir meglierada considerablamain la cumpetitivitad d'in entir territori. 
La porta alpina ha ultra da quai ina forza simbolica per la fidanza en l'avegnir d'ina regiun da muntogna e cuntegna in potenzial impurtant per in svilup persistent. 
Il project aveva gì in grond sustegn da la regenza grischuna gia en il passà. 
Pir la stad passada aveva ella concedì in credit da projectaziun dad 800'000 francs. 
Il project vegn plinavant sustegnì dal cussegl federal, da la regiun Surselva e dals chantuns che cunfineschan cun il Gottard. 
Gremi: regenza 
Funtauna: rg chanzlia chantunala dal Grischun 
Data: 01.11.2005 
Il Grischun planisescha in center da geodatas 
En il Grischun èsi planisà da stabilir in center da geodatas cun la participaziun dal chantun. 
La finamira dal project è da meglierar considerablamain la valur agiuntada da la resursa "geodatas", ina resursa per part anc nunutilisada. 
Geodatas èn datas cun infurmaziuns che sa refereschan al territori e che sa basan sin coordinatas. 
Per che las datas nunutilisadas vegnian er tratgas a niz, èsi - tenor la valitaziun da la regenza - necessari da porscher las datas da basa da la mesiraziun uffiziala uschè favuraivel sco pussaivel. 
Concretamain ston vegnir reducidas las taxas d'extracts e d'evaluaziuns da la mesiraziun uffiziala e vegnir stgaffidas bunas cundiziuns per la clientella gronda. 
Quests projects pon vegnir realisads tras ina revisiun totala da l'ordinaziun davart las taxas per retrair extracts e valitaziuns da la mesiraziun uffiziala. 
La regenza ha prendì enconuschientscha dal sboz per ina tala revisiun totala e l'ha deliberà per la consultaziun. 
La lescha davart la scola auta da pedagogia e la lescha davart la scola auta da tecnica ed economia entran en vigur 
La revisiun totala da la lescha davart la scola auta professiunala da pedagogia (nov titel: lescha davart la scola auta da pedagogia, LSAP) vegn messa en vigur per il 1. da schaner 2006. 
Il termin da referendum da 90 dis è scadì ils 23 da mars 2005 senza esser vegnì duvrà. 
Er la lescha davart la scola auta da tecnica ed economia (LSATE) vegn messa en vigur per il 1. da schaner 2006, suenter ch'il termin da referendum è scadi senza esser vegnì duvrà. 
Da vischnancas e regiuns 
- Farera: Tenor l'expertisa rectifitgada vegn fixada la sveltezza maximala entaifer il vitg a 30 km/h ed i vegn introducida ina zona da tempo 30. 
- Glion: La regenza approvescha la construcziun d'ina nova senda resp. via da velos sco colliaziun tranter Glion e Strada sin il territori da la citad da Glion. 
Per ils custs per construir l'ovra d'ina lunghezza da ca. 70 meters vegn concedida ina contribuziun chantunala maximala da 33'000 francs. 
- Tujetsch: Sin la via sursilvana, sin ina lunghezza da ca. 470 meters entaifer la fracziun da Dieni, vegn reducida la sveltezza maximala dad 80 a 60 km/h. A medem temp vegn quest traject signalisà sco sectur entaifer il vitg. 
- S-chanf: La revisiun parziala da la planisaziun locala "plan da zonas 1:1000 Cinuos-chel/Grischuns" vegn approvada. 
- Sutsassiala: La regenza approvescha il plan per il svilup dal guaud da Sutsassiala per las vischnancas da Breil, da Schlans, da Sumvitg e da Trun. 
Contribuziuns chantunalas a differentas instituziuns 
- Societad da musica da Zizers: A la societad da musica da Zizers vegn concedida ina contribuziun maximala da 13'000 francs per ina instrumentaziun parziala. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03-11-2005 
5. di naziunal da la figlia en il Grischun, ils 10 da november 2005 
Gievgia, ils 10 da november 2005 ha lieu il 5avel di naziunal da la figlia. 
Millis da mattas vegnan ad accumpagnar quel di a la plazza da lavur lur mammas, lur babs u autras persunas ch'ellas enconuschan; ils mats vegnan a passentar en scola in di d'instrucziun adattà per els. 
En il Grischun èn s'annunziadas circa 50 mattas per la concurrenza dal post da stab per dumondas d'egualitad:"Esser scheffa durant in di". 
Las victuras dastgan accumpagnar durant il di da la figlia las scheffas ed ils schefs en lur differentas interpresas per survegnir ina invista en las pussaivladads da professiun e da carriera. 
Quest onn èn sa messas a disposiziun las scheffas da las staziuns da la viafier retica, las persunas directivas da la banca chantunala, dal radio rumantsch, da l'ospital da l'Engiadin'auta, da l'ospital da Scuol e dals ospitals da Cuira sco er da la polizia da la citad da Cuira. 
Gremi: 
Funtauna: rg chanzlia chantunala dal Grischun 
Data: 08.11.2005 
Da vischnancas e regiuns 
- Salouf: La revisiun parziala da la lescha da construcziun ed il plan da zonas e plan general da furmaziun 1:2'000 "vitg, Gneida" vegnan approvads da la regenza cun resalvas. 
Plinavant approvescha ella il plan da zonas e plan general da furmaziun 1:10'000 cun rinviaments. 
Il plan general d'avertura 1:5'000 "ennavaziun Martegnas" vegn approvà. 
- Schlans: La cumplettaziun da la lescha da construcziun ed il plan da zonas e plan general da furmaziun 1:1'000 vegnan approvads. 
Il plan general d'avertura 1:1'000 "traffic" vegn approvà. 
- Sur (Valragn): La regenza approvescha la revisiun parziala da la constituziun communala. 
Contribuziuns chantunalas a differentas instituziuns 
- Scuola teatro Dimitri: A la "scuola teatro Dimitri" a Verscio en il chantun Tessin conceda la regenza ina summa unica da 20'000 francs per il giubileum da 30 onns. 
Persunal 
- Florian Jörg, domicilià a Domat, è vegnì elegì sco incumbensà per l'infurmaziun dal chantun Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.11.2005 
Sessiun da las chombras federalas dals 18 da settember fin ils 6 d'october 2006 en il territori linguistic rumantsch 
Il Grischun sa legra da la visita dal parlament federal 
L'atun 2006 daventa il Grischun per trais emnas il center politic da la Svizra. 
Flem sco lieu da sessiun vegn a beneventar las represchentantas ed ils represchentants da la politica federala, sco er persunas impurtantas da l'economia e da la cultura. 
Ultra da quai vegnan spetgadas numerusas visitadras e numerus visitaders interessads da tut la Svizra. 
Ils ospitants vegnan ad esser il chantun Grischun, la regiun Surselva e las vischnancas da Flem Laax Falera. 
Ensemen cun differentas partenarias e cun differents partenaris sco l'arena da las Alps, il "Park Hotel Waldhaus", la lia rumantscha e Grischun vacanzas duai vegnir stgaffida la pussaivladad che las parlamentarias ed ils parlamentaris pon per l'ina lavurar en moda professiunala en in ambient agreabel. 
Per l'autra duai il Grischun vegnir percepì sco chantun ch'è - cun sias trais linguas, cun sia ritga cultura e cun ses turissem interessant - in lieu attractiv per l'economia. 
La lingua e la cultura rumantscha è en quest connex ina part impurtanta da l'ospitant. 
Questa rolla duai en emprima lingia esser cordiala e generusa, dentant però er cumpetenta en quai che reguarda il contact e l'organisaziun. 
L'areal extendì dal "Park Hotel Waldhaus" porscha ina infrastructura optimala per realisar la sessiun. 
Ultra da tut ils indrizs impurtants per il manaschi parlamentar e per las medias vegni a dar in center per las visitadras e per ils visitaders, nua che persunas interessadas pon vegnir a savair fatgs interessants davart il parlament e davart ils ospitants. 
Il center pussibilitescha ina preparaziun optimala per il manaschi parlamentar e per l'occupaziun pli detagliada cun la regiun da sessiun attractiva. 
In program accumpagnant concentrà ch'è vegnì stgaffì sin basa da las prescripziuns da lavur da la sessiun dat la pussaivladad a las parlamentarias ed als parlamentaris d'emprender ad enconuscher il Grischun da differentas varts. 
Entant che per il suentermezdi da l'emprima mesemna èn planisadas purschidas tematicas a Mustér/Sedrun, a Val S. Pieder sco er sin las Planeiras, stat per il suentermezdi da la segunda mesemna in'excursiun en l'Engiadina sin il program. 
Activitads da sport e da gieu sco er ina festa populara organisada da l'arena da las Alps e da las vischnancas da la sessiun han lieu la terza emna sco punct final. 
Sin invit da la regenza grischuna cumplettescha in concert cun maestro Nello Santi e cun la filarmonia da chombra dal Grischun la purschida. 
Il preventiv da l'organisaziun chantunala da project importa circa 1,5 milliuns francs, da quels surpiglia il chantun Grischun circa 0,5 milliuns francs. 
In ulteriur mez milliun vegn pajà da las vischnancas da la sessiun e da l'arena da las Alps. 
Ina part da circa 350'000.- francs dals custs surpiglian oravant tut las regiuns e las vischnancas d'excursiun sco er sponsuras e sponsurs. 
Ina part da 150'000.- dal prevenitv da l'organisaziun chantunala da project paja la finala la confederaziun che sto surpigliar supplementarmain ils custs da manaschi da la sessiun en il senn pli stretg. 
Il preventiv dal chantun Grischun sto vegnir approvà dal cussegl grond en sia sessiun da december 2005. 
Las lavurs preparativas ensemen cun ils servetschs dal parlament da la confederaziun progredeschan tenor plan. 
Fin la primavaira vegnan anc elavurads ils concepts da detagl che mancan anc ed alura vegnan prendidas per mauns las mesirs da realisaziun concretas. 
Documentaziun per l'orientaziun a las medias 
Gremi: regenza 
Funtauna: rg chanzlia chantunala dal Grischun 
Data: 16.11.2005 
La regenza approvescha las disposiziuns executivas tar la lescha davart il sustegn da persunas basegnusas 
Sche persunas basegnusas cumprovan per exempel tras lavur d'utilitad publica ch'ellas vulan puspè s'integrar en il process da lavur, vegnan ellas remuneradas. 
En l'avegnir survegnan ellas dapli agid social che quellas persunas che na fan nagins sforzs correspundents. 
Quai è il punct central dal relasch da las disposiziuns executivas tar la lescha davart il sustegn da persunas basegnusas che la regenza grischuna ha approvà dacurt. 
Quest relasch sa basa en emprima lingia sin las directivas per la concepziun e per la calculaziun da l'agid social, las qualas èn vegnidas revedidas l'ultima giada l'avrigl 2005 da la conferenza svizra da l'agid social (COSAS). 
La revisiun è succedida cunzunt sut il squitsch dals chantuns che vegnan confruntads cun adina dapli cas e cun adina damain resursas. 
La regenza parta dal fatg che las expensas dal chantun e da las vischnancas per prestaziuns da sustegn restian circa medem grondas, e quai malgrà las novas regulaziuns. 
En connex cun quest relasch èsi impurtant per ella che las schanzas da las persunas pertutgadas d'avair access al martgà da lavur e da sortir da l'agid social s'augmentian. 
La lescha davart las stimaziuns uffizialas va en consultaziun 
La regenza ha dà en consultaziun la lescha davart las stimaziuns uffizialas. 
En quest connex sa tracti d'ina nova lescha sin basa da la nova constituziun dal chantun Grischun. 
Sin fundament dal transferiment stringent da las disposiziuns da stimaziun en in stgalim da relasch pli aut, è il sboz da la lescha qua avant maun - cumpareglià cun l'ordinaziun vertenta e cumprovada en la pratica - vegnì midà principalmain areguard la furma. 
Tuttina han ins - cun relaschar ina nova lescha - prendì la chaschun da far er singulas adattaziuns materialas. 
La regenza prenda posiziun davart il plan secturial da traffic da la confederaziun 
Il sectur "vias" dal plan secturial da traffic ch'è vegnì suttamess dal departament federal per ambient, traffic, energia e communicaziun (DATEC) als chantuns per prender posiziun, ha -tenor l'opiniun da la regenza grischuna - tschertas mancanzas. 
Uschia èn ils criteris elegids en connex cun la rait da basa vegnids applitgads a disfavur dal chantun Grischun. 
Cunzunt las axas Castasegna - Martina, Vereina - pass dal Fuorn - Müstair sco er Brig - Andermatt - La Punt ston, tenor la regenza, vegnir attribuidas stringentamain a la rait da basa. 
Ultra da quai propona la regenza tschertas cumplettaziuns en il sectur da la viafier, tranter auter meglras colliaziuns sur ils cunfins vers l'Austria e vers la Germania dal sid sco er la promoziun da colliaziuns senza stuair midar il med da transport tranter l'eroport da Turitg ed il Grischun. 
Senza las cumplettaziuns pretendidas manca tenor la regenza grischuna ina concordanza cun il plan directiv chantunal tenor l'art. 20 da l'ordinaziun davart la planisaziun dal territori. 
Correspundentamain na vegnan er las pretensiuns legalas betg ademplidas. 
Da vischnancas e regiuns 
- Maiavilla-Malans: La regenza approvescha il plan dals cunfins communals tranter Maiavilla e Malans. 
- Schiers, Grüsch, Seewis, Igis, Malans e Maiavilla: La regenza approvescha il project ch'è avant maun per revitalisar la Landquart. 
Ella conceda - cun resalva da la garanzia da subvenziun tras la confederaziun - ina contribuziun chantunala da totalmain 1'784'000 francs. 
Ultra da quai surpiglia il chantun ils custs restants en l'autezza da 170'000 francs per il passagi da peschs tar la serrada da la Clus. 
- Corporaziun regiunala pro Partenz: La cumplettaziun dal plan directiv regiunal "deponia da substanzas inertas e da material, Val da Schaniela" sin il territori communal da Luzein vegn approvada. 
Ultra da quai approvescha la regenza la cuntinuaziun dal plan directiv regiunal "7.602, deponias da material". 
- Sagogn: Il plan "midadas dal plan da zonas 1:500 parcella nr. 6" vegn approvà en il senn da las ponderaziuns. 
- Vella: La regenza garantescha a la vischnanca da Vella ina contribuziun chantunala da maximalmain 20'480 francs als custs supplementars da la via da colliaziun Cuschias. 
Contribuziuns chantunalas a differentas instituziuns 
- Uniun leger.GR: Per organisar e per realisar il 4. premi da lecturas e da lecturs da la ARGE ALP en il chantun Grischun survegn l'uniun leger.GR in sustegn unic en l'autezza da maximalmain 19'400 francs. 
- Almanacco Mesolcina-Calanca: L'ediziun dal "almanacco Mesolcina-Calanca" vegn sustegnida da la regenza cun ina contribuziun da 6'000 francs. 
Persunal 
- Ludwig Locher, directur da la Ems-Chemie SA, è vegnì elegì sco president dal cussegl da la scola auta da tecnica ed economia (SATE) a Cuira. 
Ulteriuras commembras ed ulteriurs commembers dal cussegl da la scola auta èn Guglielmo Brentel, Marianne Manzanell, Hans Peter Märchy, Hanspeter Lebrument, Alois Vinzens ed Andreas Wieland. 
- Martin Jäger, commember dal cussegl da la citad da Cuira, è vegnì elegì sco president dal cussegl da la scola auta da pedagogia a Cuira. 
Ulteriuras commembras ed ulteriurs commembers èn Hans Peter Märchy, Rolf Hanimann, Walter Hohl, Ladina Maissen, Jacqueline Stgier e Livio Zanolari. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.11.2005 
Ils resultats da las votaziuns davart projects federals e chantunals vegnan actualisads permanentamain 
A partir da la proxima votaziun dal pievel, ils 27 da november 2005, metta la chanzlia chantunala dal Grischun a disposiziun ina nova prestaziun da servetsch sin www.gr.ch: Las dumengias da votaziun vegnan ils resultats da las vischnancas davart ils projects federals e chantunals inditgads adina a partir da las 12.00 mintga ura en l'internet. 
Uschia obtegnan ils collavuraturs e las collavuraturas da las medias sco er las votantas ed ils votants interessads immediat resultats intermediars actualisads permanentamain. 
Via: www.gr.ch > nossas publicaziuns > elecziuns e votaziuns. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 24.11.2005 
La cumissiun dal cussegl grond per economia, taxas e politica da stadi ha tractà las revisiuns parzialas da la lescha da vischnancas e da la lescha davart la gulivaziun da finanzas 
La cumissiun per economia, taxas e politica da stadi (CETPS) ha predeliberà la missiva concernent las revisiuns parzialas da la lescha da vischnancas e da la lescha davart la gulivaziun da finanzas dal chantun Grischun en preschientscha da cusseglier guvernativ Hansjörg Trachsel. 
La fatschenta vegn tractada dal cussegl grond en la sessiun da december. 
Sco quai che la regenza scriva en sia missiva, han ils dus projects differents puncts cuminaivels. 
Els servan a realisar la constituziun chantunala, la sanaziun da las finanzas ed il program da la regenza. 
Il numnader cuminaivel il pli impurtant è la promoziun da la collavuraziun intercommunala e da fusiuns da vischnancas. 
Cun mesiras da promoziun correspundentas e cun l'eliminaziun d'impediments vuless la regenza dar la direcziun per ina refurma da las structuras territorialas. 
En la lescha da vischnancas dal chantun Grischun vegnan actualisadas las disposiziuns davart la collavuraziun intercommunala e quellas davart la fusiun da vischnancas. 
En connex cun la fusiun da vischnancas èn vegnidas fatgas cumplettaziuns en ils secturs da la promoziun e dal sforz. 
Tras la revisiun da la lescha da vischnancas vegn ultra da quai stgaffida la basa legala per reorganisar las corporaziuns regiunalas. 
Tras la nova lescha davart la gulivaziun da finanzas e tras l'ordinaziun executiva respectiva duain vegnir rinforzads ils impuls per fusiuns da vischnancas ed eliminads impediments existents. 
En la missiva propona la regenza per quest intent in nov model per la gulivaziun da la forza fiscala ed ina nova regulaziun en connex cun la resalva persunala per contribuziuns ad ovras publicas. 
Entant che la CETPS va d'accord cun tut ils puncts che la regenza propona en la missiva tar la lescha davart la gulivaziun da finanzas e tar l'ordinaziun executiva respectiva, fa ella differentas propostas da midar la lescha da vischnancas. 
Uschia vuless la CETPS midar ils statuts da las corporaziuns regiunalas e da las corporaziuns da vischnancas en quel senn ch'il referendum da las vischnancas sco er da las votantas e dals votants na duess betg mo esser pussaivel cunter tscherts conclus da la radunanza da delegadas e da delegads, mabain er cunter conclus da la radunanza regiunala. 
Cunquai che mintga vischnanca sto appartegnair ad ina corporaziun regiunala, vuless la cumissiun plinavant ch'ina vischnanca duess pudair s'associar mo en cas excepziunals cun in'autra corporaziun regiunala per ademplir tschertas incumbensas. 
Ina minoritad da la cumissiun propona ch'ils statuts da las corporaziuns regiunala stoppian prevair stringentamain che la suprastanza regiunala vegnia elegida da la totalitad da las abitantas e dals abitants da la corporaziun cun dretg da votar. 
In'autra minoritad da la cumissiun vuless che l'artitgel che prevesa da pudair far votaziuns consultativas en il rom da projects e da tractativas davart ina fusiun da vischnancas vegnia stritgà senza cumpensaziun. 
Dal rest è la cumissiun suandada per gronda part las propostas da la regenza ed ha la finala deliberà la missiva da la regenza per mauns dal cussegl grond. 
Gremi: cumissiun per economia, taxas e politica da stadi 
Funtauna: rg cumissiun per economia, taxas e politica da stadi 
Data: 24.11.2005 
Da vischnancas e regiuns 
- Braggio e Buseno: La regenza approvescha il plan da cunfin da las vischnancas da Braggio e da Buseno. 
- "Corporaziun da scola Rueun e conturn": La regenza approvescha il statut d'organisaziun da la "corporaziun da scola Rueun e conturn". 
Contribuziuns chantunalas a differentas instituziuns 
- Reparaziun da donns da malaura: Las auas grondas da l'avust passà cun inundaziuns e bovas han chaschunà gronds donns en diversas parts dal Grischun. 
La summa totala dals donns chaschunads da las malauras vi dals implants da l'infrastructura agricula e vi dal terren cultivà da gronda valur vegn stimà a var 10'300'000 francs. 
Sa basond sin la legislaziun da meglieraziun vegni spetgà che la confederaziun concedia contribuziuns extraordinarias a quests custs en l'autezza da 60 pertschient, quai che correspunda a circa 6'200'000 francs. 
La tariffa da contribuziun da la confederaziun sa cumpona d'ina contribuziun da basa da 36 pertschient, d'in supplement da maximalmain 10 pertschient per la chargia finanziala che dependa da la forza finanziala da la vischnanca e d'ina contribuziun speziala da 20 pervi d'eveniments da la natira extraordinaris. 
La cuntraprestaziun ch'il chantun sto surpigliar vegn mo pretendida sin la contribuziun da basa ed importa 2'636'800 francs. 
La regenza deliberescha pia ina contribuziun chantunala da 2'636'800 francs per reparar ils donns da las malauras vi dals implants da l'infrastructura agricula e vi dal terren cultivà da gronda valur. 
- GrischaVision SA: Per construir la rait da communicaziun ad Arosa garantescha il chantun a la GrischaVision SA, Cuira, in credit d'agid d'investiziun senza tschains da la confederaziun dad 1'000'000 francs cun ina durada da diesch onns. 
En il senn da la lescha federala davart agids d'investiziun per territoris da muntogna surpiglia il chantun maximalmain 168'339 francs da quai. 
- Casa Depuoz Trun: Per sanar il bogn cuvert da la casa Depuoz a Trun vegn concedì ina contribuziun da construcziun da 386'400 francs sin basa da la lescha davart la promoziun da persunas cun impediments. 
Quai correspunda ad 80 pertschient dals custs imputabels. 
- Claustra Son Jon, Müstair: Als custs cun dretg da subvenziun da la nova cuvrida dal tetg per la claustra da Son Jon a Müstair garantescha la regenza ina contribuziun chantunala da maximalmain 84'300 francs. 
Projects da vias 
La regenza ha approvà totalmain 2'929'000 francs per construir e per sanar divers trajects da via: 
- sviament da Saas: lavurs d'impressari sin la A28 tranter Landquart e Claustra/Selfranga 
- via dal Güglia: correcziun da la via a Tinizong en il vitg 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 24.11.2005 
La cumissiun dal cussegl grond per economia, taxas e politica da stadi vul mantegnair las cumissiuns permanentas La cumissiun per economia, taxas e politica da stadi (CETPS) ha predeliberà il rapport e la proposta da la conferenza da las presidentas e dals presidents da relaschar ina lescha davart il cussegl grond e da reveder l'urden da gestiun dal cussegl grond. 
Tant la dumonda sco er il rapport èn tractandads per la sessiun da december 2005 dal cussegl grond. 
Il motiv principal per la revisiun previsa da la legislaziun davart il parlament è la nova constituziun chantunala. 
In'analisa ha mussà ch'i dettia per il sectur dal parlament - pervi da la nova constituziun - in basegn d'agir relativamain pitschen pertutgant il cuntegn, ma relativamain grond pertutgant il temp, cunquai che las adattaziuns che ston vegnir fatgas ston esser realisadas fin las proximas elecziuns da renovaziun totala dal cussegl grond l'onn 2006. 
Ultra dad auters postulats da revisiun pendents sa tracti en quest connex concretamain da las suandantas novaziuns da la constituziun chantunala che ston vegnir realisadas sin il stgalim da la legislaziun: 
- prolungaziun da la perioda d'uffizi dal cussegl grond dad actualmain 3 sin nov 4 onns; 
- spustament dal cumenzament da la perioda d'uffizi sin il 1. d'avust; 
- participaziun dal cussegl grond a la preparaziun da contracts impurtants interchantunals ed internaziunals. 
Ultra da quest basegn d'adattaziun material resulta in basegn d'adattaziun formal pervi da la reordinaziun da las cumpetenzas legislativas en la nova constituziun chantunala. 
Quella prescriva numnadamain che tut las disposiziuns impurtantas ston vegnir relaschadas dal cussegl grond en furma d'ina lescha. 
Disposiziuns main impurtantas po il cussegl grond, sa basond sin in'autorisaziun correspundenta en la lescha, dentant anc adina vestgir en in'ordinaziun dal cussegl grond. 
En il rom da la predeliberaziun en la cumissiun èn vegnidas fatgas diversas propostas da minoritad. 
Uschia è tranter auter vegnì proponì che per la repartiziun dals mandats dal cussegl grond sin ils circuls na duaja betg esser decisiva la populaziun svizra, mabain l'entira populaziun. 
Plinavant duai vegnir fixà en la lescha che la forza da fracziun stoppia vegnir resguardada en cas d'elecziuns che vegnan fatgas dal cussegl grond per ses agens e per ulteriurs organs. 
La proposta da betg francar en la lescha ina limitaziun da la perioda d'uffizi per las commembras e per ils commembers da las cumissiuns permanentas ha perencunter chattà ina maioritad. 
Il sectur da las cumissiuns permanentas è vegnì discutà fitg detagliadamain. 
Qua è la CETPS s'exprimida unanimamain per mantegnair il model vertent. 
Tuttina fa la cumissiun la proposta che la fracziun duaja pudair nominar ina commembra substituta u in commember substitut, en cas ch'ina commembra permanenta u ch'in commember permanent è impedì. Opiniuns che divergeschan dal rapport fa la cumissiun valair unanimamain en il sectur da la nominaziun e dals geners da las cumissiuns permanentas. 
En quest connex s'exprima ella da stgaffir da nov ina cumissiun per politica da stadi. 
Plinavant vuless ella amplifitgar la cumpetenza da la conferenza da las presidentas e dals presidents, uschia che quella na po betg mo reparter ils mandats da la cumissiun sin las fracziuns, mabain er ils presidis. 
Ina proposta da la cumissiun da gestiun - che sa participescha er al rapport - da precisar las incumbensas e las cumpetenzas da la CdG en il sectur da la surveglianza suprema ha la CETPS er surpiglià unanimamain. 
Dal rest è la cumissiun suandada per gronda part las propostas da la conferenza da las presidentas e dals presidents ed ha deliberà il rapport per mauns dal cussegl grond. 
Gremi: cumissiun per economia, taxas e politica da stadi 
Funtauna: rg cumissiun per economia, taxas e politica da stadi 
Data: 24.11.2005 
Custs d'electricitad pli pitschens grazia a l'utilisaziun da la forza idraulica 
La populaziun dal Grischun paja en media bler main per il provediment d'electricitad ch'il rest da la Svizra. 
Quai grazia a las vischnancas che han concedì dretgs d'aua a las societads d'ovras electricas e fixà tras quai custs d'electricitad favuraivels. 
Grazia a las ovras electricas vegn ultra da quai augmentada la valur agiuntada en las regiuns periferas. 
Las ovras electricas idraulicas han pudì vegnir construidas grazia al consentiment da las vischnancas. 
En il Grischun han las vischnancas la suveranitad da las auas, quai vul dir ch'ellas disponan davart il dretg d'utilisar las auas publicas. 
Cun conceder quests dretgs d'utilisar las auas fixeschan las vischnancas tschertas cuntraprestaziuns cun las societads d'ovras electricas. 
Ellas pon concluder prestaziuns en natiralias e/u dretgs da retrair l'electricitad pli bunmartgà. 
La gronda part da las vischnancas retira alura er l'electricitad per in pretsch favuraivel. 
I dat er vischnancas, p.ex. las vischnancas concessiunarias da las ovras electricas Valragn SA, ch'èn sa cunvegnidas cun las societads d'ovras electricas da construir e da tegnair en funcziun la rait electrica. 
Las prestaziuns fixadas en questa moda tutgan a las vischnancas politicas respectivas. 
Ils dretgs da retrair l'electricitad pli bunmartgà pon las vischnancas concessiunarias dar vinavant a lur consumentas ed a lur consuments. 
Ina retschertga fatga da l'uffizi d'energia dal Grischun mussa che las consumentas e ch'ils consuments dal Grischun pajan en media ca. 25 pertschient damain per il provediment d'electricitad ch'il rest da la Svizra. 
Quai è in avantatg dal lieu e da quel profiteschan las abitantas ed ils abitants dal Grischun. 
D'ina ovra electrica a l'autra datti per part differenzas considerablas areguard ils custs per il provediment d'electricitad. 
Quai ha divers motivs: En las vischnancas che han concedì dretgs d'aua è il provediment d'electricitad d'ina vart en general favuraivel. 
Impurtanta è plinavant la lunghezza da las vias d'avertura. 
Uschia ston territoris giu da via surpigliar custs pli auts per l'access a la rait electrica. 
L'avertura da territoris main populads chaschuna tendenzialmain custs pli gronds che l'avertura da territoris urbans. 
La finala vegnan las taxas fundamentalas per regla fixadas pli aut en vischnancas turisticas cun bleras abitaziuns secundaras, perquai che las taxas fundamentalas cuvran ina part dals custs fixs. 
Ils custs per il provediment d'electricitad cuntegnan er taxas fundamentalas. 
Sche quests custs vegnan convertids en uras kilowat (kWh) consumadas, è il pretsch per kWh pli aut en cas da consumentas e da consuments cun in pitschen basegn da forza electrica che en cas da consumentas e da consuments che dovran blera electricitad. 
Tuttina, consumentas e consuments pitschens pajan per onn main per il provediment d'electricitad che consumentas e consuments che dovran blera electricitad. 
Il Grischun è in chantun da forza idraulica. 
Las ovras electricas idraulicas grischunas produceschan - en media - mintga onn 7786 GWh (uras gigawat) energia. 
Quai èn 20 fin 25 pertschient da la producziun d'electricitad idraulica en Svizra. 
En il Grischun vegnan consumadas ca. 1800 GWh. 
La gronda part po pia vegnir exportada, quai che serva a la rentabilitad da las ovras electricas. 
Las ovras electricas idraulicas contribueschan alura er persistentamain lur part per cuntanscher ina valur agiuntada sco er per segirar e per stgaffir plazzas da lavur en regiuns periferas. 
Gremi: uffizi d'energia 
Funtauna: rg uffizi d'energia 
Data: 25.11.2005 
La cultura dal Grischun ha in nov dachasa: grischunCULTURA è online 
A partir dad oz stat a disposiziun a tut las persunas che s'interessan per la cultura in nov servetsch gratuit: La plattafurma d'internet grischunCULTURA infurmescha en moda cumplessiva davart persunas che lavuran sin il champ cultural e davart organisaziuns ed occurrenzas culturalas da tut las spartas en il Grischun e dal Grischun. 
Tras la plattafurma d'internet grischunCULTURA duai vegnir rendì enconuschent tut il spectrum multifar da la cultura - emnas da festa, festivals, openairs, represchentaziuns da musica e da teater sco er la cultura architectonica singulara ed ils museums - ed esser accessibel per persunas indigenas sco per giasts da vacanzas en furma simpla e concisa, sco en in "cudesch da telefon da branschas" cun commentari. 
Per bleras persunas che lavuran sco artistas ed artists, sco musicistas e musicists e sco teatristas e teatrists èsi zunt impurtant da sa preschentar permanentamain er ordaifer las exposiziuns e las represchentaziuns: Sin grischunCULTURA pon ellas ed els far quai. 
Las infurmaziuns derivan directamain da las persunas che lavuran sin il champ cultural sco er da las organisaturas e dals organisaturs che pon endatar lur infurmaziuns davent da l'agen computer en la banca da datas. 
Per concepir e per realisar grischunCULTURA è vegnì collavurà stretgamain cun Grischun vacanzas. 
A partir da la primavaira proxima duain las datas da las occurrenzas vegnir colliadas uschia, che mintga occurrenza sto vegnir endatada - sche pussaivel - mo ina giada en in lieu. 
Per pudair trair a niz uschè bleras sinergias sco pussaivel è grischunCULTURA vegnì realisà da la fundaziun "kulturserver.de" ScRL en il rom da la rait dals servers culturals. 
"Kulturserver.de" è ina communitad d'utilitad publica en l'internet cun plattafurmas che funcziunan bain e che porschan infurmaziuns davart ils champs culturals ils pli differents. 
grischunCULTURA porscha a las participantas ed als participants servetschs supplementars sco instruments per crear ina homepage ubain simpels moduls da programmaziun per mussar sin l'atgna pagina d'internet las occurrenzas ch'èn vegnidas inscrittas en la plattafurma. 
Planisà è er in sectur betg public, nua che datas d'occurrenzas provisorias pon vegnir inscrittas, e quai cun la finamira da minimar collisiuns da termins ch'èn oz frequentas. 
In'ulteriura etappa da cumplettaziun èn infurmaziuns e links a la cultura architectonica dal Grischun. 
grischunCULTURA è in servetsch dal chantun Grischun che vegn realisà en il rom dal punct central da svilup "commerzialisaziun da la cultura". 
La plattafurma vegn a crescher durant ils proxims mais ed a porscher adina dapli infurmaziuns. 
Oz - cun metter online la pagina d'internet - è il dumber da las endataziuns anc restrenschì, perquai che las datas pon vegnir inscrittas pir dapi quatter dis. 
Per la publicaziun / emissiun vala in scumond da publicaziun fin venderdi, ils 25 da november 2005, a las 11.30. 
graubündenKULTUR / grischunCULTURA / grigioniCULTURA / graubuendenCULTURE 
www.graubuendenkultur.ch / www.grischuncultura.ch / www.grigionicultura.ch / www.graubuendenculture.ch 
En cas da dumondas e per ulteriuras infurmaziuns As drizzai per plaschair a Charlotte Schütt. 
Maletgs en qualitad da stampa, il text per las medias ed il logo pudais Vus chargiar directamain giu da la pagina d'internet www.grischuncultura.ch, rubrica "Media", sin Voss computer. 
Gremi: uffizi da cultura 
Funtauna: rg uffizi da cultura 
Data: 25.11. 
2005 
L'archiv dal stadi e la biblioteca chantunala dal Grischun celebreschan quest onn il giubileum da tschient onns da l'edifizi da l'archiv e da la biblioteca al Karlihof a Cuira 
Cun questa chaschun ha lieu gievgia, il 1. da december 2005 a las 17.30, en il Karlihof in act da giubileum per giasts envidads e per la populaziun interessada. 
I discurran cusseglier guvernativ Claudio Lardi, archivari dal stadi Silvio Margadant e bibliotecari chantunal Wolfgang Giella. 
Il program musical accumpagnant surpiglian Ursina Brun, flauta, e Katrin Bamert, arpa. 
Ultra da quai èsi pussaivel da visitar l'exposiziun da giubileum. 
L'archiv dal stadi e la biblioteca chantunala èn duas instituziuns che giogan ina rolla impurtanta en la vita culturala e scientifica dal chantun Grischun. 
L'istorgia da l'archiv va enavos fin al 15avel, quella da la biblioteca fin al 17avel tschientaner. 
Dapi l'onn 1530 è l'archiv da la republica da las trais lias stà plazzà en in tschaler d'arvieut da la chasa communala da la citad da Cuira. 
En il medem edifizi era er drizzada en la biblioteca da la citad da Cuira. 
L'onn 1803 è l'archiv chantunal vegnì dischlocà en il "Neue Gebäu" u "chasa grischa" ch'era vegnida cumprada da la famiglia von Salis sco sedia per la regenza dal chantun Grischun. 
La biblioteca da la citad ha furmà - tar la fundaziun da la scola chantunala evangelica - la basa da la biblioteca da la scola chantunala. 
L'onn 1804 è quella vegnida dischlocada en la chasa Buol (oz museum retic), l'onn 1811 en la chasa da scola Nicolai e l'onn 1860 en l'edifizi nov da la scola chantunala sin la "Halde", per turnar sco biblioteca chantunala l'onn 1882 puspè en la chasa Buol. 
En vista a la situaziun da spazi precara en la chasa grischa ha il chantun cumprà il "Karlihof vegl" che sa chatta gist davos la chasa da la regenza cun l'intent d'utilisar quest edifizi per l'archiv, per la biblioteca e per l'administraziun. 
L'onn 1901 èn ils architects Walcher & Gaudy da Rapperswil vegnids incumbensads da projectar l'edifizi d'archiv e da biblioteca. 
Lur plans ha repassà l'impressari Gaudenz Issler da Tavau e realisà l'onn 1904. 
L'atun da l'onn 1905 han pudì vegnir surpigliadas las localitads novas. 
L'onn 1992 è vegnida fatga ina renovaziun generala da l'edifizi per l'adattar a las relaziuns actualas. 
In'exposiziun sin il 1. plaun da la biblioteca chantunala dat ina invista en il svilup architectonic da l'archiv dal stadi e da la biblioteca chantunala. 
Gremi: archiv dal stadi e biblioteca chantunala dal Grischun 
Funtauna: rg archiv dal stadi e biblioteca chantunala dal Grischun 
Data: 28.11.2005 
Sistem modular per paraids da protecziun cunter la canera favuraivlas 
Paraids da protecziun cunter la canera pli favuraivlas, effectivas ed architectonicamain attractivas - construidas cun material indigen e da persunal local: in sistem modular betg mo concepì per il chantun Grischun. 
Bleras persunas che vivan sper vias èn disturbadas da la canera. 
Mulestas tras canera datti er en cas da livels acustics che sa chattan stgars sut las limitas. 
En tals cas na datti nagins dretgs per mesiras da protecziun cunter la canera. 
I po dentant exister in dretg per mesiras da protecziun cunter la canera en il senn da la prevenziun tenor l'art. 11 al. 2 LPAmb, uschenavant ch'ellas èn realisablas dal puntg da vista da la tecnica e dal manaschi e supportablas dal puntg da vista economic. 
Talas mesiras da prevenziun na vegnan actualmain betg finanziadas da la confederaziun sco consequenza da las mesiras da spargn generalas. 
Ma nua che las limitas vegnan surpassadas na permettan las relaziuns localas daditg betg dapertut da metter si paraids da protecziun cunter la canera. 
Uschia ston ins sa cuntentar tar la gronda part dals cas cun mesiras main effectivas (cuvridas da la via da pauca canera, reducziuns dal tempo) u cun installar fanestras che protegian cunter la canera. 
Perfin nua che las relaziuns localas permettessan quai, na pon paraids da protecziun cunter la canera massa savens betg vegnir realisadas, perquai che la relaziun dals custs e dal niz n'è betg buna avunda. 
En territoris rurals pauc populads profiteschan numnadamain relativamain paucas persunas d'ina tala mesira; quai pegiurescha la relaziun dals custs e dal niz che la confederaziun utilisescha - per motivs da spargn - sco parameter per tschentar las prioritads tar la finanziaziun. 
Per chattar ina soluziun da quest problem ha cusseglier guvernativ Claudio Lardi incumbensà las expertas ed ils experts per construcziun e per concepziun da la SATE da Cuira d'elavurar in sistem modular per paraids da protecziun cunter la canera. 
Las pretensiuns èn autas e multifaras: ils custs ston vegnir sbassads, in bun effect acustic sto vegnir cuntanschì, materialias indigenas ston vegnir utilisadas, ina realisaziun cun ina part d'atgnas prestaziuns uschè gronda sco pussaivel sto vegnir cuntanschida, la concepziun architectonica sto esser attractiva ed il mantegniment sto esser pratic e simpel. 
Sco resultat da questa incumbensa vegn preschentà in prototip ch'è gia vegnì examinà acusticamain tar la EMPA. 
Cun il sistem modular che sto anc vegnir sviluppà vinavant duain vegnir cuntanschidas duas finamiras: Sche las limitas èn surpassadas po per l'ina vegnir cuntanschida pli savens ina relaziun dals custs e dal niz giustificabla per la finanziaziun tras la confederaziun e tras il chantun. 
E segunda duain las vischnancas e persunas privatas avair la chaschun - er sche las limitas n'èn betg surpassadas - da pudair realisar senza contribuziuns federalas e chantunalas paraids da protecziun cunter la canera cun materialias indigenas e cun pitschnas pretensiuns areguard il persunal, e quai sco mesiras da protecziun cunter la canera favuraivlas. 
Cun material indigen e senza persunal spezialisà 
Il tip da paraid da protecziun cunter la canera ch'è vegnì sviluppà da la SATE vegn construì cun material indigen. 
I sa tracta da las cutgas, pia da las aissas a l'ur che resultan, sch'il mutagl vegn resgià. 
Pervi da quai n'èn ellas betg adattadas per products da lain d'auta qualitad e pon perquai vegnir cumpradas fitg bunmartgà. 
La construcziun dals elements per las paraids da protecziun cunter la canera po vegnir realisada en collavuraziun cumplessiva da la populaziun regiunala (p.ex. uffizis da construcziun, gruppas forestalas, uniuns) ma er cun integrar persunas socialmain dischavantagiadas (persunas dischoccupadas, persunas che vulan puspè s'integrar). 
Custs da construcziun cleramain pli bass che tar paraids da protecziun cunter la canera existentas 
Ils custs da la paraid da protecziun cunter la canera ch'è vegnida sviluppada da la SATE sa chattan circa ...% sut ils custs da paraids da protecziun cunter la canera usitadas. 
Ils custs pli bass resultan oravant tut dal material e dals salaris per far la surstructura. 
Spezialmain favuraivel è che la montascha da la surstructura na pretenda nagin persunal spezialisà u po vegnir fatga en furma d'ina atgna prestaziun. 
Paraid da protecziun cunter la canera cun in bun effet acustic 
La paraid da protecziun cunter la canera ch'è vegnida sviluppada da la SATE è durant il svilup vegnida suttamessa a pliras examinaziuns en il labor acustic da la EMPA. 
Ils resultats sa chattan sur las pretensiuns che vegnan fatgas per paraids da protecziun cunter la canera (valur directiva = 27 dB[A]). 
Ultra da quai reflectescha ella pauc sun, quai ch'è in avantatg per persunas che vivan en fatscha d'ina tala paraid. 
Element attractiv per mintga ambient 
La paraid da protecziun cunter la canera fascinescha cun sias furmas. 
Il lain sco material da construcziun vegn resguardà sco agreabel. 
En conturns rurals sa cunfà il lain natural armonicamain cun la cuntrada e cun las fatschadas da las chasas. 
Sia colur armonescha er en mintga stagiun cun las colurs natiralas da la cuntrada. 
Nua che structuras linearas e squadradas n'èn betg giavischadas po ella vegnir construida cun ina structura ondulada u undegiada ed esser uschia in attirasguard per las contempladras e per ils contempladers. 
Ulteriur proceder 
Sco proxim pass èsi previs da far in emprim project da pilot per lung d'ina via. 
Quest project da pilot serva a far experientschas, e cun el duai vegnir cumprovà ch'ina tala paraid da protecziun cunter la canera saja realisabla. 
En cas che las limitas vegnan surpassadas duai quest tip da paraid da protecziun cunter la canera gidar a cuntanscher pli savens ina relaziun dals custs e dal niz che giustifitgescha ina finanziaziun tras la confederaziun e tras il chantun, u eventualmain manar a quai ch'ella vegnia confinanziada en il senn d'ina mesira preventiva. 
I duai vegnir sviluppà in sistem modular sco tal cun glistas da material, cun instrucziuns, cun funtaunas da furniziun e.u.v. cun il qual vischnancas e persunas privatas duain survegnir la pussaivladad da pudair realisar - en moda favuraivla e cun material indigen sco er cun pitschnas pretensiuns areguard il persunal - paraids da protecziun cunter la canera sco mesiras da protecziun cunter la canera persistentas, e quai er senza contribuziuns federalas e chantunalas. 
Gremi: 
Funtauna: rg 
Data: 28.11.2005 
La regenza crititgescha la revisiun parziala da la lescha federala davart il guaud 
Il "program forestal svizzer" che sa basa sin ina revisiun da la lescha federala davart il guaud (LG) vegn crititgà da la regenza grischuna. 
En sia consultaziun per mauns da l'uffizi federal d'ambient, guaud e cuntrada menziunescha la regenza che las finamiras dal "program forestal svizzer" na possian betg vegnir cuntanschidas cun ils instruments previs en la revisiun da la LG. 
Tenor la regenza na vegn la repartiziun da las incumbensas tranter la confederaziun ed ils chantuns (RFI) betg reproducida en moda suffizienta en il sboz da consultaziun. 
Ultra da quai n'è la cunfinaziun tranter las obligaziuns publicas e las obligaziuns da las proprietarias e dals proprietaris betg clera. 
Plinavant na vegn la prioritad da las resursas sin surfatschas privilegiadas betg accentuada suffizientamain. 
Dal rest na vegnan ils meds finanzials betg garantids per las prestaziuns publicas prioritaras dal guaud en il senn dal "program forestal svizzer". Consultaziun tar la lescha federala davart la geoinfurmaziun 
Las intervenziuns per part massivas en las cumpetenzas dals chantuns ch'èn previsas en il sboz da la nova lescha federala davart la geoinfurmaziun èn nuncuntentaivlas per la regenza grischuna. 
Plinavant crititgescha la regenza las consequenzas finanzialas nuncalculablas per ils chantuns e per las vischnancas en il sectur da las restricziuns da la proprietad tenor il dretg public e constatescha che las ordinaziuns executivas mancan. 
Per ch'ils giavischs dals chantuns vegnian respectads, duai la confederaziun - tenor l'avis da la regenza grischuna - collavurar stretgamain cun ils chantuns suenter che la lescha federala è relaschada, e quai gia tar l'elavuraziun da las disposiziuns executivas. 
Da vischnancas e regiuns 
- Morissen: La regenza approvescha la midada da la lescha da construcziun ch'è vegnida concludida ils 15 da fanadur 2005 da la radunanza communala. 
Approvads vegnan er il plan da zonas e plan general da furmaziun 1:2'000 "Naus" ed il plan general d'avertura 1:2'000 "Naus". 
Contribuziuns chantunalas a differentas instituziuns 
- Archiv cultural da l'Engiadin'auta: Per las lavurs d'inventarisaziun dal relasch Pinösch-Gredig garantescha la regenza a l'archiv cultural da l'Engiadin'auta in sustegn finanzial unic da maximalmain 13'200 francs. 
Chaussas persunalas 
- Dr. Marianne Toller-Schwarz vegn confermada sco presidenta dal cussegl da fundaziun da l'ospital chantunal e regiunal retic a Cuira fin che las fundaziuns "ospital chantunal e regiunal retic a Cuira" ed "ospital da la crusch a Cuira" èn fusiunadas a la fundaziun "ospital chantunal dal Grischun", maximalmain dentant fin ils 30 da zercladur 2006. 
Sco represchentantas e sco represchentants dal chantun en il cussegl da fundaziun da l'ospital chantunal e regiunal retic a Cuira vegnan medemamain reelegids fin maximalmain ils 30 da zercladur 2006 cusseglier guvernativ dr. Martin Schmid, Renato Moser, Favugn, dr. med. Walter Lutz, Domat, Cornelia Fintschin, Jenins, e Helen Cabalzar, Cuira. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.12.2005 
Tschertga d'ina illustratura u d'in illustratur per la "fibla" 
En il rom dal project chantunal "rumantsch grischun en scola" s'occupa actualmain ina squadra d'elavurar il concept per ina fibla nova en la lingua rumantscha da standard. 
L'ovra per emprender a leger en rumantsch grischun vegn a s'orientar vi dals conturns e vi da las premissas d'emprender dals uffants ed als render abels da pudair leger, chapir e scriver pleds e frasas simplas fin la fin da l'emprim onn da scola. 
Elements creativs grafics ed illustraziuns han ina impurtanza centrala per in med d'instrucziun per emprender a leger e survegnan pervi da quai bler spazi. 
En il cas da la fibla rumantscha duain ils uffants chattar cun agid dal material illustrativ - ultra da l'access a lur mintgadi - er in tal a la cultura rumantscha ed a la vita en las valladas rumantschas. 
Pervi da quai vegnan tschertgads illustraturas ed illustraturs per la fibla che han sche pussaivel ina relaziun cun il Grischun e cun la Rumantschia. 
Illustraturas ed illustraturs interessads s'annunzian p.pl. sut info@avs.gr.ch tar l'uffizi per la scola populara ed il sport. 
Gremi: uffizi per la scola populara ed il sport 
La regenza crititgescha las novaziuns tar la taxaziun da conjugals planisadas da la confederaziun 
Dapi passa ventg onns èsi enconuschent che la taxaziun da conjugals da la confederaziun na satisfa betg a las directivas constituziunalas. 
La regenza grischuna parta l'opiniun dal departament federal da finanzas che quest problem stoppia vegnir schlià uschè svelt sco pussaivel. 
La regenza refusa dentant cleramain la soluziun che la confederaziun propona. 
La deducziun per conjugals cun in'activitad da gudogn dubla en l'autezza da maximalmain 55'000 francs che vegn messa en discussiun schliass mo ina pitschna part dals problems existents e stgafiss ultra da quai novas difficultads cun la constituziun. 
Cun la proposta pudess la grevezza fiscala da conjugals cun in'activitad da gudogn dubla bain vegnir avischinada a tala dals pèrs en concubinat cun in'activitad da gudogn dubla. 
Perencunter dessi differenzas massivas tar la grevezza fiscala tranter conjugals cun in'activitad da gudogn simpla e tals cun in'activitad da gudogn dubla. 
Conjugals cun in'activitad da gudogn simpla avessan - tar blers stgalims d'entrada - da pajar alura dus fin trais giadas uschè bleras taglias sco conjugals cun in'activitad da gudogn dubla. 
Ultra da quai na pudess il problem da la taxaziun da conjugals pensiunads betg vegnir schlià, perquai che la deducziun per conjugals cun in'activitad da gudogn dubla n'als duai betg vegnir concedida. 
Tenor l'avis da la regenza cuntrafa il sboz a la constituziun. 
Perquai intimescha ella la confederaziun da betg pli persequitar la via tschernida. 
Per tuttina schliar en moda speditiva quest problem enconuschent, duai la confederaziun midar al splitting parzial. Questa soluziun avisescha er il chantun Grischun en la revisiun currenta da la lescha. 
La regenza refusa las midadas da l'ordinaziuns davart l'asil 
Quai scriva la regenza en sia consultaziun a la confederaziun. 
Correspundentamain refusa la regenza las propostas, uschenavant ch'ellas han ina relevanza finanziala per ils chantuns. 
Tenor la regenza grischuna vegn la collavuraziun existenta da la confederaziun e dals chantuns messa fundamentalmain en dumonda tras la nova soluziun. 
Da vischnancas e regiuns 
- Cazas: La regenza approvescha il plan da zonas 1:2000 "zona industriala Realta sut" cun resalvas, ordinaziuns e rinviaments: Il plan da zonas cumpiglia la determinaziun d'ina zona d'industria che cumpiglia circa 3,5 hectaras. 
Il territori che vegn pertutgà da la revisiun parziala duai servir exclusivamain a la construcziun d'in center da segirezza da charrar. 
L'organisaziun da cursas d'auto e da cart duai esser exclusa. 
- Glion: La regenza approvescha - cun differentas resalvas ed instrucziuns - la revisiun totala da la planisaziun locala da la citad da Glion ch'è vegnida deliberada ils 28 da schaner 2005. 
- Masagn: Il project per curreger e per schlargiar la via da la Mantogna dadens tar Masagn vegn approvà cun cundiziuns. 
- Parpan: A la vischnanca da Parpan garantescha la regenza ina contribuziun da maximalmain 39'245 francs a las parts dals custs renconuschids da la confederaziun sco custs cun dretg da subvenziuns da la chanalisaziun e da la serenera da la citad da Cuira. 
- Stussavgia: Cun differentas resalvas ed instrucziuns approvescha la regenza la revisiun totala da la planisaziun locala ch'è vegnida deliberada ils 14 da mars 2005. 
- Spleia: Cun differentas resalvas ed instrucziuns approvescha la regenza la revisiun totala da la planisaziun locala ch'è vegnida deliberada ils 18 da zercladur 2004. 
- Tschiertschen: A la vischnanca da Tschiertschan garantescha la regenza ina contribuziun da maximalmain 257'709 francs a las parts dals custs renconuschids da la confederaziun sco custs cun dretg da subvenziuns da la chanalisaziun e da la serenera da la citad da Cuira. 
- Vrin: La regenza approvescha ina contribuziun chantunala da maximalmain 22'092 francs als custs supplementars per l'engrondiment da la chanalisaziun a Vrin. 
- Vulpera: Il project per construir la punt nova da l'En da Vulpera tranter Scuol e Tarasp vegn approvà cun cundiziuns. 
Contribuziuns chantunalas a differentas instituziuns 
- Musica Concordia Müstair: A la musica Concordia Müstair vegn concedida ina contribuziun maximala da 7'000 francs per ina instrumentaziun parziala. 
- Schumbraders da Domat: Als schumbraders da Domat vegn garantida ina contribuziun da maximalmain 8'000 francs per l'unifurmaziun nova. 
- Uniun da l'archiv per l'istorgia agrara: L'uniun da l'archiv per l'istorgia agrara survegn ils onns 2005, 2006 e 2007 ina contribuziun da totalmain 16'200 francs per il project "archiv per l'istorgia agrara". 
Projects da vias 
La regenza ha approvà 85'000 francs per sanar il traject Seglias - Solas da la via dal Schin. 
Chaussas persunalas 
- Caroline Gerber-Zahnd da Tavau Plaz è vegnida elegida sco media superiura a l'ospital chantunal da dunnas Fontana a Cuira. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.12.2005 
Fond cultural Eliette von Karajan 
Gia per la tschintgavla giada surdat il fond cultural Eliette von Karajan premis a persunas grischunas che lavuran sin il champ cultural. 
Perquai che la famiglia von Karajan ha prendì domicil en il chantun Grischun avant 45 onns, ha Eliette von Karajan fundà l'onn 2000 il "fond cultural Eliette von Karajan" per il chantun Grischun. 
Grazia a dunna Eliette von Karajan stattan puspè a disposiziun quest onn a la lavur culturala dal Grischun var 150'000 francs per promover iniziativas ed activitads culturalas. 
Quest onn vegnan undradas sis persunas giuvnas che lavuran sin il champ cultural ed ina furmaziun da musica, e quai cun in premi principal, cun trais premis da promoziun e cun trais premis per promover talents giuvens. 
Ils premis duain dar la pussaivladad a questas persunas giuvnas da sa sviluppar vinavant sin lur champ e da pudair sa deditgar en moda anc pli intensiva cun lur lavur culturala. 
Ultra dal sustegn finanzial èn ils premis er ina stima ed ina conferma da la lavur prestada fin uss. 
Las premiadas ed ils premiads da l'onn 2005 
Quest onn vegnan undradas cun in premi las suandantas persunas che lavuran sin il champ cultural: 
a) Premi principal (50 000 francs) 
- Siegfried Friedrich, cumposiziun 
b) Premis da promoziun (mintgamai 20 000 francs) 
- Achim Lenz, teater/reschia 
- Ariane Senn, actura 
- Andi Schnoz, musica 
c) Premis per promover talents giuvens (mintgamai 15 000 francs) 
- Magdalena Nadolska, teater 
- Daniella Gerszt, musica 
- Breitbild, musica 
(Thomas Businger, Andri Perl, Valerio Priuli, Claudio Candinas, Stefan Jäger) 
Gremi: DECA, cusseglier guvernativ Claudio Lardi 
Funtauna: rg promoziun da la cultura dal Grischun 
Data: 08.12.2005 
Program per modernisar la scola grischuna 
QUATTER SFIDAS, QUATTER FINAMIRAS DIRECTIVAS, QUATTER PROJECTS PRIORITARS 
La scola populara è dapi onns sut squitsch: Las pretensiuns èn grondas, il temp stgars e las resursas limitadas. 
La scola populara grischuna dal futur vegn ad esser simpla, fidada, unica e progressiva. 
Il "program central per la scola grischuna 2010" è dapli che mo in'ulteriura idea per modernisar la scola populara grischuna. 
Il program central reunescha e coordinescha in grond dumber da singulas propostas da refurma, da projects da midada e da mesiras singulas che stattan a disposiziun oz al departament d'educaziun dal Grischun. 
Tut quests projects èn vegnids reunids e colliads en ina rait - cun agid da quatter finamiras directivas "simpel", "fidà", "unic" e "progressiv" - a quatter "projects prioritars": "Dapli profunditad che vastadad", "integraziun", "duas linguas estras sin il stgalim da la scola primara" e "rinforzament dal stgalim superiur da la scola populara". 
Il "program central per la scola grischuna 2010" duai procurar en general che la scola populara grischuna augmentia sia prestaziun sociala d'integraziun e sia capacitad da colliaziun a svilups futurs. 
Ultra da quai duai ella promover tant ina prontezza a la prestaziun da las scolaras e dals scolars sco er mantegnair la tipica identitad linguistica culturala da la scola populara grischuna. 
Quatter sfidas, ina resposta 
La scola populara grischuna è pertutgada da plirs svilups che na pon betg vegnir ignorads: 
- Il svilup demografic mussa che la scola populara vegn ad avair en quatter fin tschintg onns signifitgantamain damain scolaras e scolars. 
- La scola populara sto surpigliar - en spezial sin il champ da la scola speziala - incumbensas vertentas da la confederaziun. 
- La confederaziun fa squitsch sin ils chantuns per ch'els organiseschian communablamain e liantamain ils fatgs da scola, e quai en moda coordinada. 
Il stadi d'elavuraziun da las singulas mesiras en ils quatter projects prioritars è perquai different; el tanscha dad "avert" fin "fermamain progredì". 
Il "program central per la scola grischuna 2010" na cuntegna nagins resultats definitivs u nagins recepts, mabain dat ina survista davart il stadi actual, davart la coordinaziun e davart las finamiras da la politica grischuna da furmaziun per la scola populara. 
Pli pauc è dapli 
"Dapli profunditad che vastadad" è in punct central da svilup che la regenza accentuescha en il program da la regenza 2005-2008. 
Quest project prioritar en il "program central per la scola grischuna 2010" vul da princip concentrar ils cuntegns da furmaziun sin l'essenzial senza adossar incumbensas supplementaras a las scolaras ed als scolars. 
Concretamain vul "dapli profunditad che vastadad" tranter auter 
- in'entrada en scola flexibla ed ina nova organisaziun dals emprims dus onns da scola, 
- ina reducziun dal dumber da lecziuns en ils uraris, 
- l'introducziun d'emnas cumpactas, en las qualas po vegnir instruì in tema per emna en furma pli approfundada, 
- diploms internaziunals, p.ex. per linguas estras e per informatica e 
- la definiziun da novas finamiras per l'otgavel e per il novavel onn da scola cun in meglier access al mund professiunal u al stgalim gimnasial, 
- la promoziun da l'instituziun da directuras e da directurs da scola per las scolas dal chantun Grischun 
Ina scola populara per tuttas e per tuts 
Il concept general "integraziun" dat ina resposta a la dumonda co che tut ils uffants, inclusiv quels cun in fitg grond basegn da promoziun, pon vegnir scolads e promovids en moda optimala en la scola populara, e quai divergentamain da la pratica vertenta. 
Oz vegnan purschidas per gronda part instituziuns spezialas da scolaziun e da promoziun per uffants cun in basegn spezial da promoziun. 
Concretamain vul il concept general tranter auter 
- porscher ina scolina ed ina scola per tuttas e per tuts e promover il contact natiral tranter tut ils uffants, 
- meglierar la scolaziun e la furmaziun supplementara da las persunas d'instrucziun e da las spezialistas e dals spezialists per realisar la finamira, 
- adattar las structuras da scola (persunalas, localas, organisatorias) al lieu, 
- porscher in sustegn professiunal effizient en la lavur quotidiana a las persunas d'instrucziun, 
- metter a disposiziun structuras ordaifer la scola resp. structuras dal di en scola, 
- garantir la finanziaziun chantunala dals custs supplementars specifics per l'impediment, 
- garantir la qualitad. 
Mund linguistic e lingua mundiala 
"Duas linguas estras sin il stgalim da la scola primara" è ina incumbensa dal cussegl grond. 
En quest connex sa scuntra la lingua mundiala englais en il Grischun cun in mund linguistic particular che sto en mintga cas vegnir resguardà. 
Ma er en il Grischun sco chantun triling duai l'englais obtegnair ina posiziun ferma en il canon dals roms. 
Il project prioritar "duas linguas estras sin il stgalim da la scola primara" propona duas variantas per introducir l'englais sco segunda lingua en la scola primara: Ubain a partir da la 5avla classa primara ubain a partir da la 1a resp. 2a classa primara, adina sco la lingua estra sper las linguas chantunalas. 
Las finamiras da quest project prioritar èn tranter auter er 
- da resguardar la situaziun da las linguas dal chantun Grischun, 
- da garantir las pretensiuns interchantunalas a las scolaras ed als scolars grischuns, 
- da resguardar las recumandaziuns da la conferenza svizra dals directurs chantunals da l'educaziun publica e dal rom europeic da referenza, 
- da garantir en general bunas enconuschientschas da l'englais en las scolas grischunas e 
- da cuntanscher in equiliber da las linguas aifer il canon dals roms. 
Rinforzament dal stgalim superiur resp. da la scolaziun gimnasiala 
L'onn 2003 ha il cussegl grond concludì da reducir ils custs cun ina limitaziun d'admissiun durant ils onns da scola 2004/05 fin 2007/08. 
Ultra da quai ha el incumbensà la regenza da preschentar al parlament in rapport davart las consequenzas d'ina eventuala aboliziun dal gimnasi inferiur. 
Il project prioritar "rinforzament dal stgalim superiur da la scola populara" ademplescha questa incumbensa: 
- Tenor la proposta dal departament d'educaziun duai il stgalim superiur da la scola populara surpigliar sulet la responsabladad per la scolaziun dals giuvenils dal settavel e da l'otgavel onn da scola. 
- Controllas da prestaziun en il decurs da l'otgavel onn da scola duain constatar il stadi da scolaziun e da prestaziun dals giuvenils dal chantun ed er esser ina basa pussaivla per la decisiun d'admissiun al gimnasi. 
- Il passadi da la sisavla classa primara al gimnasi duai crudar. 
- Favurisada vegn - per motivs da l'economia regiunala - ina scolaziun gimnasiala d'ina durada da 5 onns che cumenza per regla a la fin dal segund stgalim superiur. 
Cuntinuar la lavur vi dals projects suenter avair examinà las reacziuns 
Il departament d'educaziun, cultura e protecziun da l'ambient vegn ad organisar ils proxims mais in grond dumber d'occurrenzas publicas per infurmar la magistraglia, las autoritads da scola e la populaziun davart il program central previs. 
Mettond a disposiziun pliras pussaivladads da reacziun emprova il departament d'educaziun d'intercurir ils avis davart las differentas propostas che vegnan fatgas en il rom dal program central. 
Tge projects che duain vegnir approfundads ed en tge furma, vegn a depender la finala da las reacziuns survegnidas. 
Per ulteriuras infurmaziuns: www.kernprogramm.gr.ch 
Gremi: Departament d'educaziun, cultura e protecziun da l'ambient 
Funtauna: rg Uffizi per la scola populara ed il sport 
Data: 9.12.2005 
Il scumond da tegnair il giaglinom al liber va a fin sco previs ils 15 da december 2005 
Las mesiras ch'il cussegl federal aveva relaschà ils 21 d'october 2005 per impedir che la grippa d'utschels vegnia importada en Svizra fineschan ils 15 da december 2005. 
A partir dals 16 da december 2005 dastgan las proprietarias ed ils proprietaris da giaglinom puspè laschar ir lur animals al liber. 
A partir da quest di èsi er permess da far exposiziuns da giaglinom ed occurrenzas sumegliantas. 
Grazia a l'engaschi da persunas che tegnan giaglinom da professiun e sco hobi ha il scumond da tegnair il giaglinom al liber pudì vegnir realisà senza problems pli gronds. 
Pervi dal privel che utschels migrants avessan pudì importar il virus fitg contagius H5N1 (virus da la grippa d'utschels) èn vegnidas analisadas stgars 800 emprovas en Svizra e millis d'emprovas en ils pajais vischins. 
Fin uss n'han ins betg pudì chattar il virus da la grippa d'utschels tar utschels migrants en l'Europa centrala. 
A partir dals 16 da december 2005 dastga il giaglinom pia puspè ir al liber. 
Er martgads ed exposiziuns da giaglinom èn puspè permessas a partir da quest di. 
Cun las analisas dals utschels migrants vegn dentant cuntinuà fin il schaner 2006. 
In nov scumond da tegnair il giaglinom al liber fiss tuttavia pussaivel, sch'i vegness chattà en quest connex in utschè migrant che fiss infectà cun il virus da la grippa d'utschels. 
Las possessuras ed ils possessurs da giaglinom vegnan supplitgads da resguardar quai correspundentamain. 
Ultra da quai duai vegnir lantschà l'onn 2006 in program da surveglianza areguard la grippa d'utschels en manaschis da giaglinom, cunzunt en manaschis da tratga al liber. 
Persuna da contact: dr. Kaspar Jörger, veterinari chantunal, 081 257 24 11 
Gremi: Uffizi per la segirezza da victualias e per la sanadad d'animals dal Grischun 
Funtauna: rg Uffizi per la segirezza da victualias e per la sanadad d'animals dal Grischun 
Data: 12.12.2005 
La candidatura per il patrimoni mundial da la UNESCO concernent la viafier retica è sin buna via 
La candidatura per il patrimoni mundial da la UNESCO 2008: "viafier retica en la cuntrada da cultura Alvra / Bernina" è sin buna via. 
Dapi la partenza dal project il matg 2005 èn las lavurs da project sa sviluppadas tenor plan. 
A chaschun d'ina conferenza da medias a Cuira han las persunas responsablas orientà davart il stadi dal project ed han preschentà lur concept per tractar la cuntrada da cultura per lung da la lingia da viafier. 
Plinavant han ellas preschentà il logo dal project e la "newsletter", cun la quala i vegn infurmà regularmain davart ils progress dal project. 
Ils trajects da viafier da l'Alvra e dal Bernina èn las parts centralas da la candidatura da la UNESCO. 
La lingia da l'Alvra è vegnida terminada l'onn 1903, quella dal Bernina l'onn 1910. 
Il perimeter "viafier" cumpiglia il traject da Tusaun - San Murezzan - Campocologno. 
In'amplificaziun da la candidatura cun la part taliana da la viafier fin a Tirano vegn examinada ed aspirada cun l'Italia. 
Ultra dal traject da viafier duai er la cuntrada da cultura vegnir integrada en la glista dal patrimoni mundial. 
Cuntradas da cultura èn sa sviluppadas or da las interacziuns tranter ils umans e la natira. 
Zonas centralas e zonas da plimatsch 
Tenor las directivas da la UNESCO ston vegnir zavradas zonas centralas e zonas da plimatsch. 
Per fixar ils perimeters correspundents da la cuntrada da cultura partan ins da princip dal criteri da la "vesaivladad or dal tren" e da las determinaziuns e dals potenzials ch'èn gia designads en il plan directiv chantunal. 
Il resultat da quai è ina strivla per lung da la lingia da viafier da Tusaun - San Murezzan - Campocologno che ha ina ladezza che dependa dals potenzials existents e che vegn cunfinada dals fatgs topografics, infrastructurals u dals territoris natirals. 
Il team da project è ussa londervi da preschentar las emprimas ideas a las vischnancas ed a las regiuns pertutgadas e da las sviluppar vinavant en lavur cuminaivla. 
Questa collavuraziun ha cumenzà il november 2005. 
Reglas da gieu e plan directiv 
Tenor las directivas da la UNESCO duain vegnir fixadas "reglas da gieu" che garanteschan in tractament persistent da la viafier e da la cuntrada da cultura. 
Questas reglas da gieu vegnan fixadas en in plan da manaschament che sto er esser ina part integrala da la candidatura. 
La finamira da questas "reglas da gieu" n'è betg la "conservaziun museala", mabain in svilup per-sistent dal territori da cultura e d'economia sco er dal spazi da viver. 
La Svizra posseda - cumpareglià cun ils auters pajais da quest mund - in sistem fitg sviluppà da prescripziuns e d'instruments che garanteschan in tractament persistent e sensibel da la cuntrada da cultura. 
Uschia poi vegnir sa basà per gronda part sin leschas e sin instruments ch'existan già. 
Sin la lingia da la viafier retica da Tusaun - San Murezzan - Campocologno duai vegnir garantì er en l'avegnir in tractament persistent dal maletg e dal caracter cun integrar la tgira da monuments chantunala. 
Uschia duain vegnir fatgas las sanaziuns da las construcziuns sin la lingia da l'Alvra e dal Bernina tenor ina moda e maniera da construir che vegn fixada en collavuraziun cun la tgira da monuments chantunala u cun autras expertas u experts. 
En il sectur da la cuntrada da cultura vegni sa basà per gronda part sin il plan directiv chantunal sco er sin las ponderaziuns generalas e sin las determinaziuns territorialas correspundentas (p.ex. realisaziun da l'inventari dals maletgs da vitgs svizzers degns da vegnir protegids IMVSP, territoris da protecziun da la cuntrada, cuntradas da cultura cun ina impurtanza speziala e.u.v.). 
Per quest intent duai il plan directiv vegnir agiuntà pli tard. 
Il dossier da candidatura 
Il dossier da candidatura sa drizza tenor las directivas da la UNESCO. 
Var 30 auturas ed auturs èn vegnids tschernids ed èn pronts per elavurar ils cuntegns. 
Per la part cumparativa internaziunala e per la motivaziun da la singularitad dals bains culturals vegnan ad esser responsabels expertas ed experts renconuschids internaziunalmain. 
La consegna dal dossier da candidatura a l'uffizi federal da cultura duai succeder fin la fin da l'avust 2006. 
Suenter in'examinaziun preliminara dal dossier vegnan ils posts federals cumpetents a surdar il dossier definitiv a la UNESCO il schaner 2007. 
Persunas che dattan infurmaziuns: 
- cusseglier guvernativ Hansjörg Trachsel, schef dal departement da l'intern e da l'economia publica, tel. 081 257 23 01 
- Erwin Rutishauser, directur da la viafier retica, tel. 081 288 63 19 
- Beat Ryffel, secretari dal departament da l'intern e da l'economia publica dal Grischun, tel. 081 257 23 12 
- Andreas Bass, servetsch giuridic da la viafier retica, tel. 081 288 63 46 
Gremi: departament da l'intern e da l'economia publica dal Grischun 
Funtauna: rg departament da l'intern e da l'economia publica dal Grischun 
Data: 19.12.2005 
Forsa datti in segund luf en il Grischun 
Il cumenzament da december èn vegnidas fatgas pliras observaziuns d'in "chaun grond che sumeglia in luf" ad Avras Farera. 
A partir da la mesadad da december èn observaziuns sumegliantas er vegnidas fatgas sin il pass dal Güglia ed en l'Engiadin'auta en direcziun dal pass dal Bernina. 
Sin basa da l'analisa dal profil dals fastizs ch'ils organs da surveglianza da chatscha han fatg pudessi sa tractar d'in luf. 
Per in giudicament segir manca però in'emprova da DNA che cumprovass che quest animal saja propi in luf. 
Gremi: 
Funtauna: rg 
Data: 20.12.2005 
La nova lescha davart las vias dal chantun Grischun e l'ordinaziun respectiva entran en vigur il 1. da schaner 2006 
La regenza metta en vigur per il 1. da schaner 2006 la lescha davart las vias dal chantun Grischun dal 1. da settember 2005. 
Il termin per il referendum facultativ è scadì ils 7 da december 2005 senza ch'el saja vegnì duvrà. 
Er il 1. da schaner 2006 vegn messa en vigur l'ordinaziun davart las vias respectiva. 
Ella regla tranter auter las tariffas decisivas da las contribuziuns chantunalas per stabiliments dal traffic betg motorisà, per zonas da fermar dal traffic public e per conducts d'aua persa en il sectur da las vias chantunalas. 
Il medem mument fixescha ella las tariffas da contribuziun da las vischnancas per cuvridas da las vias chantunalas dals trajects entaifer il vitg. 
Ultra da quai determinescha ella las tariffas da taxas per differents fatgs d'utilisaziun che pertutgan las vias chantunalas. 
Vocabulari en rumantsch grischun per il stgalim da mez e per il stgalim superiur 
La regenza ha concludì da laschar elavurar in vocabulari en rumantsch grischun per il stgalim da mez e per il stgalim superiur. 
Quest conclus sa basa sin il concept general "rumantsch grischun en scola" che la regenza ha approvà la fin da l'onn 2004. 
Sut il medem titel era avant vegnida surdada l'elavuraziun d'in concept per in curs introductiv per emprender a leger ed a scriver e vegnida averta la fasa da concept per il cudesch da lingua per la 2. fin 9. classa. 
Sco basa per il vocabulari per il stgalim da mez e per il stgalim superiur serva il vocabulari "power discovery" da Langenscheidt che vegn translatà en rumantsch grischun. 
La regenza prenda posiziun tar la lescha federala davart la cumissiun per la prevenziun cunter la tortura 
La regenza grischuna è per ina realisaziun naziunala sperta da la cunvegna da las naziuns unidas cunter la tortura e cunter auters tractaments u chastis crudaivels, inumans u umiliants dals 18 da december 2002. 
Quai resorta da sia resposta a la confederaziun concernent la consultaziun davart il sboz preliminar tar la lescha federala davart la cumissiun per evitar la tortura. 
Er beneventescha la regenza la legislaziun executiva correspundenta. 
Relaschar ordinaziuns 
La regenza relascha l'ordinaziun tar la lescha davart la scola auta da pedagogia e l'ordinaziun tar la lescha davart la scola auta da tecnica ed economia. 
Da vischnancas e regiuns 
- Bever-Samedan: Il plan dal cunfin da vischnanca da Bever-Samedan vegn approvà. 
- Castasegna: La regenza approvescha il project per renovar la via da colliaziun tar la via dal Malögia tranter Brentan e Castasegna. 
Per quai vegnan approvads custs anticipads en l'autezza da 600'735 francs. 
Als custs per construir ina lingia d'aua netta vegn pajada ina contribuziun chantunala da maximalmain 24'300 francs. 
- Sursaissa: La regenza approvescha il reglament per las zonas da protecziun ed ils plans da las zonas da protecziun cun las zonas da protecziun detagliadas a la scala 1:5000. 
- Salouf: A la zavrada da guaud e da pastgira sin il territori communal da la vischnanca da Salouf garantescha la regenza ina contribuziun chantunala da 94'500 francs. 
- Trin: La regenza conceda a la vischnanca da Trin ina contribuziun chantunala da 273'000 francs per construir la via da guaud Trin vitg-Munt Sur. 
- Vaz: La regenza approvescha la lescha davart l'incassament da las taxas da giasts e da contribuziuns per promover il turissem da la vischnanca da Vaz dals 27 da november 2005. 
Contribuziuns chantunalas a differentas instituziuns 
- Viafier retica: La regenza conceda ina contribuziun d'investiziun da 540'000 francs per la viafier retica. 
Quests meds finanzials vegnan duvrads per sanar il viaduct da Castiel da la lingia d'Arosa. 
Per quest project dumonda la VR totalmain 3'000'000 francs da la confederaziun e dal chantun. 
- Promoziun dal sport: La regenza garantescha a 44 uniuns da sport dal chantun contribuziuns en l'autezza maximala dad 800'000 francs. 
Il pajament da la contribuziun è collià cun la cundiziun che las uniuns da sport represchentian la marca "grischun sport" en moda adequata. 
- Uniuns chantunalas da patinagi da Turitg, da Son Gagl/Appenzell e dal Grischun: La regenza deliberescha ina contribuziun dal fond da sport en l'autezza da maximalmain 6'500 francs per acquistar in sistem da giuditgar ISU. 
- Societad da tiradurs da Domat: La regenza approvescha ina contribuziun chantunala da maximalmain 7'900 francs per construir la lingia d'aua tar ils implants da tir "La Val" e "Gonda". 
- Societad da gimnastica da Landquart: Per engrondir l'implant da sigl lung en il Ried a Landquart deliberescha la regenza ina contribuziun chantunala dal fond da sport da maximalmain 7'900 francs. 
- Federaziun forestala dal Grischun Selva: La federaziun forestala dal Grischun Selva survegn ina contribuziun chantunala da 42'525 francs. 
Per la fin da l'onn 
La regenza grischuna ha fatg 43 sesidas durant l'onn 2005. 
Il presidi da la regenza passa il 1. da schaner 2006 a Claudio Lardi, schef dal departament d'educaziun, cultura e protecziun da l'ambient. 
Vicepresident daventa Martin Schmid, schef dal departament da giustia, polizia e sanitad. 
La regenza giavischa a tut las burgaisas ed a tut ils burgais per la fin da l'onn tut il bun, speranza e prosperitad. 
Chaussas persunalas 
- Marco Hossmann (40), domicilià a Spleia, è vegnì elegì sco cumissari da taglia II tar l'administraziun da taglia. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.12.2005 
Reorganisaziun da l'administraziun chantunala dal Grischun: 
Ina finamira intermediara impurtanta è cuntanschida 
Il mars 2005 ha la regenza decidì davart la nova attribuziun da las incumbensas als departaments e preschentà la reorganisaziun da l'administraziun chantunala. 
Quai è stà il culp da partenza per il project "reorganisaziun da l'administraziun chantunala dal Grischun" che consista da totalmain 13 projects parzials. 
Questa refurma chaschuna tschintg secturs prioritars novs; ils secturs "segirezza" e "protecziun da la populaziun" vegnan unids, ils secturs "economia", "lavur" e "fatgs socials" vegnan er unids, ils secturs "finanzas" e "vischnancas" vegnan fusiunads e rinforzads, la cumpetenza per la politica da traffic vegn reglada en moda cumplessiva ed ils secturs "furmaziun", "cultura" ed "egualitad" vegnan unids. 
Emprima etappa terminada cun success 
Per il 1. da schaner 2006 ha l'emprima etappa pudì vegnir realisada. 
Entaifer il departament da giustia, polizia e sanitad (DGPS) è l'organisaziun d'asil vegnida transferida da l'uffizi dal servetsch social a l'uffizi da fatgs da polizia e da dretg civil. 
En il departament d'educaziun, da cultura e da protecziun da l'ambient (DECA) èn vegnids unids l'uffizi per las scolas medias e l'uffizi per la furmaziun terziara en in uffizi per la furmaziun superiura. 
Il post da stab per dumondas d'egualitad ha midà dal departament da finanzas e militar (DFM) al servetsch departamental dal DECA. 
Ils projects parzials da la segunda etappa èn vegnids cumenzads. 
Nov ulteriurs uffizis èn pertutgads da quest segund pass da la reorganisaziun. 
Per il 1. da schaner 2007 vegnan regladas da nov lur cumpetenzas, per part vegnan els furmads da nov u fusiunads. 
Il departament da l'intern e da l'economia publica (DIEP) surpiglia dal DGPS l'uffizi dal servetsch social (senza la surveglianza da patrunadi e senza l'organisaziun d'asil) sco er dal departament da finanzas e militar (DFM) l'institut d'assicuranza sociala. 
Da las instituziuns dal Sennhof e da Realta vegn fundà en il DGPS da nov l'uffizi per l'execuziun da chastis e da mesiras. 
Al DGPS vegnan suttamess l'uffizi da militar e da protecziun civila (actualmain en il DFM) e l'institut d'assicuranza d'edifizis (actualmain en il DCTS). 
L'inspecturat da vischnancas sco er la surveglianza da las vischnancas (actualmain en il DIEP) e l'uffizi da stimaziun (actualmain en il DCTS) vegnan a midar tar il DFM. 
Tranter il DCTS ed il DGPS vegnan fixadas da nov las cumpetenzas per la politica da traffic inclusiv la politica da transit. 
Davart l'ulteriur andament dal project, davart la denominaziun dals departaments, davart la regulaziun nova da la legislaziun davart l'organisaziun da la regenza e da l'administraziun sco er davart la planisaziun da las localitads da biro vegn infurmà a temp util. 
Persunas che dattan infurmaziuns: 
cussegliera guvernativa dr. Eveline Widmer-Schlumpf (tel. 081 257 32 01) 
Lucas Kühne, schef da l'uffizi da persunal e d'organisaziun, UPO 
Carmen Zimmermann Bürkler, manadra dal sectur spezial dal UPO, direcziun dal project 
Gremi: departament da finanzas e militar 
Funtauna: rg departament da finanzas e militar 
Data: 06.01.2006 
Servetsch d'infurmaziun 
Nus As supplitgain da prender enconuschientscha che Florian Jörg, domicilià a Domat, ha cumenzà ils 3 da schaner 2006 sia plazza sco incumbensà per l'infurmaziun tar la chanzlia chantunala dal chantun Grischun. 
El surpiglia l'incumbensa da Denise Alig che ha manà interimisticamain il servetsch d'infurmaziun e da medias da la fin d'avrigl fin la fin da december 2005. 
Florian Jörg stat a disposiziun immediatamain per tut ils fatgs dal sectur d'infurmaziun e da medias. 
Adressa: 
Chanzlia chantunala dal Grischun 
Florian Jörg 
Chasa grischa 
Reichsgasse 35 
7001 Cuira 
e-mail: florian.joerg@staka.gr.ch 
telefon: 081 257 22 47 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 06.01.2006 
Rumantsch grischun en scola - situaziun dal project in onn suenter la preschentaziun dal concept general 
Avant in onn ha la regenza preschentà il concept general "rumantsch grischun en scola" ed incumbensà il departament d'educaziun da lantschar la fasa da realisaziun. 
Tgeninas èn las lavurs centralas ch'èn vegnidas exequidas l'onn 2005? 
- Post da stab didactic: Il pedagog Rico Cathomas è vegnì incumbensà da definir las finamiras per ils singuls stgalims da la scolaziun e da la furmaziun da la magistraglia. 
- Las emprimas vischnancas da pionier: Suenter ina fasa d'infurmaziun e discussiun ha la Val Müstair votà il zercladur 2005 davart la varianta d'introducziun "pionier". 
Tut las sis vischnancas han ditg gea. 
- Meds d'instrucziun: La creaziun da meds d'instrucziun succeda tenor cundiziuns da basa megliuradas. 
En la fasa da concept u d'elavuraziun sa sanflan meds per la fasa "rg passiv", la fibla, ils cudesch da lingua per la 2.-9. classa, ils meds da matematica per la scola primara, pledaris per il stgalim mesaun e superiur. 
- Furmaziun: En la Val Müstair ha gì lieu in emprim bloc da furmaziun per la fasa "rg passiv"; en vista a la fasa "rg activ" è vegnida creada ina gruppa d'experts che dirigia quest bloc principal da la furmaziun. 
Sgaurd enavant: Tge accents èn previs per il 2006? 
- Cuntinuaziun da las lavurs lantschadas il 2005: Realisar meds d'instrucziun e cuntinuar cun la furmaziun; tegnair ulteriuras occurenzas d'infurmaziun e da discussiun davart l'introducziun dal rumantsch grischun tenor la varianta "pionier". 
- Preschentar in portal online cun il material existent en rumantsch grischun. 
Ina part dals texts vegnan ad esser accessibels en furma digitala e pon vegnir chargiads directamain sin l'agen computer e squitschads per la lectura u per il diever en scola. 
- Preschentar ils programs d'Office en rumantsch grischun (Word, Excel, Outlook, PowerPoint) cun program da correctura integrà. 
Quests instruments pon vegnir integrads gratuitamain en la versiun tudestga. 
- Planisar ulteriuras mesiras che promovan l'adiever dal rumantsch ed augmentan sia preschientscha sin ils pli differents champs (furmaziun, meds da massa, cultura, administraziun). 
Ulteriuras infurmaziuns: 
www.rumantsch-grischun.ch 
Gremi: Uffizi per la scola populara ed il sport 
Funtauna: rg Uffizi per la scola populara ed il sport 
Data: 10.01.2006 
Votaziun chantunala dals 12 da favrer 2006 davart la Porta Alpina - er las Svizras ed ils Svizzers a l'exteriur decidan 
Per l'emprima giada dastgan las Svizras ed ils Svizzers a l'exteriur votar en il Grischun davart in project chantunal. 
Quai pervi da la revisiun totala da la lescha davart ils dretgs politics en il chantun Grischun ch'è entrada en vigur il 1. da schaner 2006. 
Exequind la constituziun chantunala prevesa la lescha che Svizras e che Svizzers a l'exteriur - ch'èn, tenor la lescha federala davart ils dretgs politics da las Svizras e dals Svizzers a l'exteriur, autorisads d'exequir ils dretgs politics en chaussas federalas en il chantun Grischun - dastgan da nov votar ed eleger er en chaussas chantunalas. 
Quai pertutga actualmain ca. 2'300 Svizras e Svizzers a l'exteriur. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 11.01.2006 
La regenza fixescha la valur dal punct da taxa per tractaments ambulants en ils ospitals 
La regenza grischuna ha fixà la valur dal punct da taxa da tarmed per tractaments ambulants en ils ospitals dal chantun Grischun unitarmain sin 0.86 francs. 
Questa tariffa vala per ils ospitals publics e privats sco er per las clinicas psichiatricas. 
Perquai ch'i n'è betg gartegià als furniturs da prestaziuns ed als assicuraders da sa cunvegnir ad in contract tariffar, èsi stà necessari da fixar uffizialmain la valur dal punct da taxa. 
La valur ch'è vegnida fixada ussa tegna adequatamain quint dals interess da domadaus partidas. 
Ella correspunda al princip da la rentabilitad e sa basa sin la recumandaziun dal survegliader dals pretschs. 
Da vischnancas e regiuns 
- 
Maladers: 
La revisiun parziala da la planisaziun locala che las votantas e ch'ils votants da la vischnanca da Maladers han concludì ils 13 da matg 2005 vegn approvada. 
Quella cuntegna in'agiunta dal plan general d'avertura 1:1'000. 
Er approvada vegn la zona da mastergn e d'abitar en il territori da "Parmäris" ch'è vegnida zavrada e sistida en il plan da zonas e plan general da furmaziun 1:2'000. 
- 
Parpan: 
La regenza approvescha la revisiun parziala da la lescha da construcziun ch'è vegnida concludida da las votantas e dals votants da la vischnanca da Parpan ils 15 da mars 2005. 
- 
Farera: 
La revisiun parziala da la lescha da construcziun, concludida da las votantas e dals votants da la vischnanca da Farera ils 26 d'avust 2005, vegn approvada da la regenza. 
- 
Vaz: 
La regenza approvescha la revisiun parziala da la constituziun communala ch'è vegnida concludida da la vischnanca da Vaz ils 27 da november 2005 a chaschun d'ina votaziun a l'urna. 
- 
Bever: 
La regenza approvescha la revisiun parziala da la constituziun communala ch'è vegnida concludida a chaschun da la radunanza communala da la vischnanca da Bever ils 12 da december 2005. 
- 
"Corporaziun da guaud Altgericht da Farschno": 
Per cultivar e per administrar lur guauds èn las vischnancas d'Almen, da Farschno, da Pratval, da Scharàns e da Seglias s'unidas ad ina corporaziun da vischnancas da dretg public che sa numna "Corporaziun da guaud Altgericht Farschno". 
La regenza approvescha il statut d'organisaziun. 
- 
Circul da Sur Tasna: 
La revisiun parziala da la constituziun cirquitala dal circul da Sur Tasna dals 27 da november 2005 vegn approvada. 
- 
Malans: 
En il vitg da Malans vegn fixada la sveltezza maximala a 30 km/h a partir da la punt dal Mühlbach fin tar la sortida dal vitg al nord en direcziun da Jenins, e quai cun integrar la via chantunala. 
Medemamain vegn introducida ina zona da tempo 30. Quai ha la regenza concludì sin dumonda da la vischnanca. 
Contribuziuns chantunalas a differentas instituziuns 
- 
Viafier retica: 
La regenza conceda a la viafier retica (VR) ina contribuziun d'investiziun da 414'000 francs. 
Quests meds finanzials servan a construir da nov la punt da Spundätscha sin la lingia d'Arosa ch'è vegnida destruida da dischlocaziuns dal terren. 
- 
Circus d'uffants Lollypop: 
Per ses program annual 2006 survegn il circus d'uffants Lollypop ina contribuziun chantunala en l'autezza da 27'000 francs. 
- 
Cudesch "50th British-Swiss Parliamentary Ski Week": 
L'ediziun dal cudesch "50th British-Swiss Parliamentary Ski Week" (tudestg/englais) vegn sustegnida cun ina contribuziun da 10'000 francs. 
Projects da vias 
- La regenza ha approvà totalmain 32'540'000 francs per il mantegniment architectonic e per la renovaziun da la A13 tranter Soazza - San Bernardin/sid dal tunnel. 
- Il project per construir ina insla da segirezza ed in surpassadi per pedunas e per peduns sur la via dal Güglia en il vitg da Beiva vegn approvà e sustegnì cun maximalmain 98'220 francs. 
Chaussas persunalas 
- Walter Schlegel, lic. iur., domicilià a Trimmis, è vegnì nominà da la regenza sco manader dal nov uffizi per l'execuziun da chastis e da mesiras. 
Schlegel era fin ussa secretari dal departament da l'intern e da l'economia publica. 
Gremi: regenza 
Funtauna: rg chanzlia chantunala dal Grischun 
Data: 12.01.2006 
Co mettais Vus la famiglia e la professiun sut in tetg? 
Cumbinar ils dus munds da la famiglia e da la professiun pretenda da geniturs cun activitad da gudogn in buna purziun talent d'organisaziun. 
Co che quai funcziuna e sch'ins vul insumma cuntanscher quai, mussa in'exposiziun ambulanta "Da tge sa tracta Vossa vita? - Ballantscha tranter la famiglia e la professiun", che po vegnir visitada ussa e fin ils 30 da schaner 2006 en la cafeteria da l'ospital chantunal a Cuira. 
Sin tavlas illustrativas decleran geniturs cun activitad da gudogn (er dal Grischun) lur soluziun persunala, en in video vegn discutada criticamain la cumpatibilitad da famiglia e da professiun e cun agid da preschentaziuns tridimensiunalas vegnan las visitadras ed ils visitaders ad enconuscher las cundiziuns generalas da la ballantscha en la Svizra orientala. 
L'exposiziun ambulanta interactiva è in project da la conferenza d'egualitad dals chantuns da la Svizra orientala ed è accessibla a l'entira populaziun. 
Gremi: post da stab per dumondas d'egualitad 
Funtauna: rg post da stab per dumondas d'egualitad 
Data: 17.01.2006 
L'ordinaziun tar la lescha da sanadad va en consultaziun 
La regenza grischuna avra la consultaziun davart in'ordinaziun tar la lescha da sanadad. 
L'ordinaziun regla tranter auter la promoziun da la sanadad e la prevenziun da malsognas tras l'uffizi da sanadad, tras l'uffizi per la scola populara ed il sport sco er tras las vischnancas. 
Plinavant fixescha ella la reclama en il sectur da la sanadad, las permissiuns da manaschi sco er las permissiuns per pratitgar differentas professiuns dal sectur da la sanadad. 
L'ordinaziun da la regenza è ina consequenza da la revisiun parziala da la lescha davart ils fatgs da sanadad dal chantun Grischun (lescha da sanadad), deliberada dal cussegl grond ils 19 d'october 2005. 
Tut las disposiziuns impurtantas ch'èn fin ussa stadas regladas en l'ordinaziun dal cussegl grond davart la pratica da professiuns en il sectur da la sanadad èn vegnidas integradas en la lescha da sanadad. 
Cumplementarmain latiers vegn ussa relaschada in'ordinaziun da la regenza. 
La consultaziun dura fin ils 27 da favrer 2006. 
Ils documents da la consultaziun pon vegnir chargiads sin l'agen computer giu da la homepage dal departament da giustia, polizia e sanitad (www.jpsd.gr.ch). 
La regenza beneventa ils plans d'augmentar la pauschala per l'agid d'urgenza en il sectur d'asil 
Cun ina decisiun da betg entrar en chaussa va la regenza grischuna d'accord cun ils plans da la confederaziun d'augmentar la pauschala per l'agid d'urgenza sin 1'800 francs per mintga requirenta u per mintga requirent d'asil. 
Tras questa proposta da cumpromiss - che duai valair retroactivamain per il 1. da schaner 2005 - pon previsiblamain vegnir pajadas las expensas ch'èn resultadas en il fratemp per ils cas ch'èn vegnids attribuids al chantun Grischun. 
Quai scriva la regenza en sia posiziun a la confederaziun. 
Cunquai che la confederaziun è pronta da tractar da nov la pauschala, en cas ch'ils custs s'augmentan imprevisiblamain, vegn - tenor la valitaziun da la regenza - ultra da quai reducida la ristga dals custs dals chantuns. 
Per la regenza èsi plinavant impurtant che models d'indemnisaziun e da finanziaziun futurs vegnian elavurads communablamain. 
Dapi il 1. d'avrigl 2004 na paja la confederaziun pli nagin agid social per requirentas e per requirents d'asil, sch'i na vegn betg entrà en lur dumondas d'asil. 
Sco indemnisaziun per lur expensas survegnivan ils chantuns fin ussa ina pauschala unica per l'agid d'urgenza da 600 francs per persuna. 
Il chantun sustegna il center per minoritads cun domicil en il Grischun 
Il chantun Grischun è pront da sustegnair il center planisà "Convivenza", il center per minoritads. 
La regenza grischuna ha concludì da garantir ina contribuziun unica da 300'000 francs al chapital da basa dad 800'000 francs da la fundaziun "Convivenza - center internaziunal per minoritads cun domicil en il chantun Grischun". 
Il cuntegn dal project correspunda per gronda part al concept oriund che n'è fin ussa betg vegnì realisà per differents motivs. 
La sedia giuridica da la fundaziun è a Mustér, il domicil da fatschenta a Turitg tar l'institut d'Europa da l'universitad da Turitg. 
Projects duain vegnir realisads en l'entir chantun Grischun. 
Il center duai servir sco forum da scuntrada per minoritads e promover il dialog tranter differentas gruppaziuns geograficas ed etnicas. 
La regenza grischuna è anc adina da l'opiniun ch'il chantun saja predestinà sco lieu per in tal center per minoritads ed è da l'avis che quel possia contribuir ina part impurtanta per mitigiar e per prevegnir a conflicts. 
Da vischnancas e regiuns 
- Val dal Rain grischuna: Il plan directiv regiunal "cuntrada ed abitadi", che la radunanza plenara da la gruppa per la planisaziun regiunala da la Val dal Rain grischuna aveva concludì ils 22 da zercladur 2005, vegn approvà da la regenza e declerà sco liant. 
- Schlarigna: A la vischnanca da Schlarigna dat la regenza la permissiun da manar la scola primara e la scolina a partir da l'onn da scola 2006/2007 sin tut ils stgalims en moda bilingua per rumantsch e per tudestg, e quai en il senn dal concept inoltrà ils 28 d'october 2005. 
- Nufenen: La regenza approvescha il plan da zonas e plan general da furmaziun 1:1'000 "midada" dals 21 da mars 2005 da la vischnanca da Nufenen. 
Contribuziuns chantunalas a differentas instituziuns 
- Uniun d'agid umanitar per la Russia: Per la 15avla missiun d'agid da l'uniun d'agid umanitar per la Russia en il territori dad Iwanowo conceda la regenza ina contribuziun da 30'000 francs. 
- Project da perscrutaziun e da congress: Il project da perscrutaziun e da congress "Ettore Castiglioni e fugitiv(a)s civil(a)s a Malögia / Il cunfin dal sid dal Grischun 1943 - 1945", planisà il zercladur 2006 a Malögia, vegn sustegnì da la regenza cun ina contribuziun unica dad 8'000 francs. 
Projects da vias 
La regenza ha approvà totalmain 500'000 francs per il mantegniment architectonic e per la renovaziun da la A13, Soazza - San Bernardin/sid dal tunnel. 
Chaussas persunalas 
- Marcus Valaulta, inschigner da construcziun diplomà STS/UTS, domicilià a Rueun, è vegnì nominà sco schef da l'uffizi districtual da construcziun bassa 6 a Glion. 
- Urban Maissen, domicilià a Mustér, è vegnì nominà sco manader regiunal (regiun Surselva a Glion) tar l'uffizi forestal dal Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 19.01.2006 
La regenza approvescha la planisaziun d'utilisaziun e la permissiun da runcar per la resgia gronda da la Stallinger a Domat 
La regenza ha approvà la planisaziun d'utilisaziun che la vischnanca da Domat aveva concludì ils 27 da november 2005 per realisar ina resgia da la firma Stallinger sin l'areal visavi la Ems-Chemie. 
A medem temp ha ella concedì la permissiun da runcar il guaud da tieu che sto vegnir allontanà. 
Las organisaziuns per la protecziun da l'ambient avevan formulà tschertas cundiziuns per salvar lur dretg da recurs. 
Tranter auter ordinescha ella d'installar ina cumissiun d'accumpagnament ecologic, en la quala èn represchentadas er las organisaziuns per la protecziun da l'ambient. 
Sia incumbensa è da planisar e da realisar en detagl las differentas mesiras substitutivas ecologicas per la perdita dal guaud da tieu e dals prads sitgs. 
Ultra da quai è ina posiziun dal departament da construcziun, traffic e selvicultura vegnida declerada sco part integrativa impegnativa dal conclus d'approvaziun. 
En quella èn formuladas las directivas co che la politica chantunala forestala duai sa sviluppar en connex cun la construcziun da la resgia e cun tge mesiras che las consequenzas dal manaschi da la resgia duain vegnir mitigiadas per il guaud e per l'ambient. 
Cun questa approvaziun da la regenza han la vischnanca da Domat ed il chantun Grischun fatg in pass impurtant en connex cun lur stentas da domiciliar ina resgia en il Grischun che arriva da cumpeter cun la concurrenza internaziunala. 
La procedura per la permissiun da construcziun da vart da la vischnanca sto anc vegnir fatga. 
Cun l'inoltraziun da la dumonda da construcziun per ils stabiliments d'avertura e per la resgia sco tala tras la firma Stallinger ston ins far quint anc questa primavaira. 
Persuna che dat infurmaziuns: 
cusseglier guvernativ Hansjörg Trachsel, schef dal departement da l'intern e da l'economia publica, tel. 081 257 23 01 
Gremi: regenza 
Funtauna: rg chanzlia chantunala dal Grischun 
Data: 24.01.2006 
Il Grischun duai daventar pli attractiv sco lieu fiscal 
La regenza grischuna ha avert la consultaziun tar la revisiun parziala da la lescha da taglia. 
Cun quest sboz duai en emprima lingua vegnir rendì pli attractiv il Grischun sco lieu fiscal. 
La taglia sin il gudogn da las persunas giuridicas la pli auta da tut la Svizra duai vegnir reducida massivamain. 
La correctura è necessaria per pudair mantegnair plazzas da lavur en Grischun e per pudair facilitar investiziuns novas. 
Grazia a quest sbassament vegn il chantun ad avair ina chargia media cumpareglià cun ils auters chantuns. 
En il dretg vertent vegnan conjugals e famiglias cun uffants distgargiads memia pauc en cumparegliaziun cun persunas che vivan sulettas. 
Quai duai vegnir curregì cun introducir in splitting parzial cun in divisur dad 1.9 e cun augmentar las deducziuns ch'èn relevantas per uffants. 
Las deducziuns per uffants vegnan fixadas sin 5'000 francs per uffants da la vegliadetgna prescolara e sin 8'000 francs per ils ulteriurs uffants. 
Plinavant vegn la deducziun per ils custs effectivs per la tgira d'uffants fixada sin 6'000 francs. 
Cun deliberar las descendentas directas ed ils descendents directs da la taglia sin l'ierta po vegnir eliminà in dischavantatg dal Grischun cumpareglià cun ils auters chantuns. 
Questa deliberaziun facilitescha dentant er da surdar las interpresas pitschnas u mesaunas (IPM) als uffants ed è fitg impurtanta per la successiun en l'interpresa. 
L'aboliziun da la taxa speziala sin il chapital e sin la facultad s'impona, perquai che la taglia sin il chapital da las persunas giuridicas e la taglia sin la facultad da las persunas natiralas èn gia fitg autas cumpareglià cun auters chantuns. 
Las differentas mesiras vegnan a chaschunar entradas massivamain pli pitschnas per il chantun, per las vischnancas ed er per las baselgias. 
Il cussegl grond aveva tractà ils avantatgs da quest sboz en la sessiun d'october ed inditgà la direcziun per la revisiun parziala. 
El era da l'avis ch'il Grischun stoppia far quest pass, sch'el veglia - cumpareglià cun ils auters chantuns - puspè daventar cumpetitiv sco plazza economica ed er sco domicil per bunas pajataglias, per buns pajataglias e per famiglias. 
La consultaziun dura fin ils 15 da mars 2006. 
Ils documents da consultaziun pon vegnir chargiads sin il computer sut www.stv.gr.ch. 
Fixà il termin d'elecziun per la regenza e per il cussegl grond sin ils 21 da matg 2006 
Il termin per las elecziuns da renovaziun da la regenza è vegnì fixà sin dumengia, ils 21 da matg 2006. 
In eventual segund scrutini è previs per dumengia, ils 11 da zercladur 2006. 
Las elecziuns cirquitalas (elecziuns dal cussegl grond ed elecziuns da la presidenta cirquitala respectivamain dal president cirquital sco er da sia suppleanta respectivamain da ses suppleant) han er lieu la dumengia, ils 21 da matg 2006. 
In eventual segund scrutini è previs er qua per dumengia, ils 11 da zercladur 2006. 
Ultra da quai prenda la regenza enconuschientscha dal fatg ch'il conclus federal dals 16 da december 2005 davart la reordinaziun da la disposiziun constituziunala davart la furmaziun vegn suttamess a la votaziun dal pievel sco project federal. 
I na dat naginas votaziuns davart projects chantunals. 
Da vischnancas e regiuns 
- Ftan: En il vitg da Ftan vegn fixada la sveltezza maximala a 30 km/h ed i vegn introducida ina "zona da tempo 30" per tut il vitg, e quai integrond la via chantunala da Ftan Pitschen, a partir dal territori da "Fuschina" avant il spartavias per Ftan Pitschen/Ftan Grond, e da Ftan Grond, a partir da la chasa Garatti. 
Quai ha la regenza grischuna concludì sin dumonda da la vischnanca. 
- Panaduz: Il plan da zonas 1:1'000 "Cotglera Pintga" ed il plan general d'avertura 1:1'000 "Cotglera Pintga" da la vischnanca da Panaduz, domadus dals 28 da november 2005, vegnan approvads. 
- Glion/Flond: Il plan general d'avertura 1:2'500 "provediment e dismessa" da la vischnanca da Glion, concludì ils 28 da schaner 2005, vegn approvà areguard las fixaziuns sistidas en connex cun l'ennavada da la via da scarsolar Flond - Glion. 
Er approvada vegn la cumplettaziun da la lescha da construcziun da la vischnanca da Flond ch'è vegnida deliberada ils 13 da zercladur 2005. 
Il plan general d'avertura 1:5'000 "indrizs d'ennavar per la via da scarsolar" dals 18 da november 2005 vegn er approvà. 
- Sumvitg: Il plan da zonas e plan general da furmaziun 1:1'000 "Laits" da la vischnanca da Sumvitg dals 12 da december 2005 vegn approvà. 
- Zuoz: La regenza approvescha la revisiun parziala da la constituziun communala da la vischnanca da Zuoz, concludida da la radunanza communala ils 10 da december 2003. 
- Tavau: La lescha davart l'imposiziun da las taxas per la promoziun da la cura, dal sport e dal turissem (lescha da taxas dals giasts) da la vischnanca da Tavau dals 18 da december 2005 vegn approvada. 
- S-chanf: L'urden per taxas da cura e per taxas da propaganda da la vischnanca da S-chanf dals 30 da november 2005 vegn approvada. 
- Ramosch: La revisiun totala da la lescha da taxas da cura e da promoziun dal turissem da la vischnanca da Ramosch dals 22 da november e dals 21 da december 2005 vegn approvada. 
Contribuziuns chantunalas a differentas instituziuns 
- "Archiv grischun da maletgs": Al project "archiv grischun da maletgs" da la fundaziun capauliana conceda la regenza ina contribuziun unica da maximalmain 50'000 francs. 
La regenza prenda enconuschientscha che l'impurtanza da la collecziun voluminusa da la fundaziun capauliana n'è betg sco ultim il focus consequent sin il Grischun. 
- Federaziun grischuna per il sport: La regenza paja a la federaziun grischuna per il sport ina contribuziun dal fond da sport da maximalmain 26'000 francs per conceder il premi grischun per il sport, per metter a disposiziun ina infurmaziun giuridica sco er per autras activitads l'onn 2006. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 26.01.2006 
Il termin per inoltrar las dumondas per stipendis vegn prolungà 
La regenza grischuna ha prolungà il termin per inoltrar las dumondas per stipendis d'in mais a trais mais suenter il cumenzament da la scolaziun. 
La revisiun parziala correspundenta da las directivas per il pajament da stipendis sco er dal reglament per ils stipendis per la scolaziun professiunala e supplementara è vegnida approvada da la regenza. 
Il passà ha mussà ch'il termin d'inoltraziun n'ha betg adina pudì vegnir resguardà. 
Perquai ch'ina dumonda per stipendis inoltrada memia tard ha stuì vegnir refusada enfin ussa, hai dà cas gravants betg giavischads u schizunt sistidas da la scolaziun. 
La nova regulaziun duai resguardar las petentas ed ils petents. 
Per che las circa 3'000 dumondas possian vegnir liquidadas, insista la regenza - per motivs organisatorics - dentant sin in termin d'inoltraziun. 
Da nov sto ina dumonda vegnir inoltrada il pli tard trais mais suenter il cumenzament da la scolaziun respectivamain da l'onn da scola. 
Nova è er la regulaziun ch'ils stipendis pon - en cas che la dumonda è vegnida inoltrada memia tard - anc vegnir pajads per la perioda a partir da l'inoltraziun fin a la fin da l'onn da scolaziun. 
Da vischnancas e regiuns 
- Grono: Il plan da zonas 1:1'000 dals 14 da mars 2004 da la vischnanca da Grono vegn approvà. 
Er approvà vegn il plan da zonas 1:2'000 dals 26 da november 2000. 
- Rossa: La regenza ha approvà il project da rempars cunter crudada da crappa "Sta. Domenica" da la vischnanca da Rossa. 
Als custs cun dretg da subvenziun dad 850'000 francs vegn garantida ina contribuziun chantunala da 20 pertschient u da maximalmain 170'000 francs. 
Il project sto er vegnir approvà da l'uffizi federal d'ambient, guaud e cuntrada. 
- Via da Valzeina: Sin la via da Valzeina, davent da la punt da la Landquart fin a la fin da la via chantunala, vegn dauzà il pais maximal permess da 11 sin 13 tonnas. 
La limita dal pais temporara da 18 tonnas per il temp dals 15 da matg fin ils 15 d'october resta. 
- Realta - Roten: Sin la colliaziun laterala da Realta - Roten fin a la bifurcaziun "Forstgarten" vegn dauzà il pais maximal permess da 28 respectivamain da 18 sin 40 tonnas. 
- Via da la Tumleastga: Sin la via da la Tumleastga, davent da la colliaziun laterala da Farschno fin a l'access a la via da Scharàns, vegn dauzà il pais maximal permess da 28 sin 32 tonnas. 
- Via da Scharàns: Sin la via da Scharàns fin a la bifurcaziun tar l'implant da gera vegn dauzà il pais maximal permess da 28 sin 32 tonnas. 
Contribuziuns chantunalas a differentas instituziuns 
- leger.GR: L'associaziun leger.GR - giuventetgna e medias Grischun (pli baud: cuminanza da lavur grischuna da cudeschs per la giuventetgna, BAJ) survegn ina contribuziun chantunala da 40'000 francs. 
L'associaziun leger.GR, da la quala passa 50 bibliotecas èn commembras, sa participescha essenzialmain vi da l'installaziun e vi da l'engrondiment da la rait da bibliotecas en il Grischun. 
- Club da tennis da Zernez: Il club da tennis da Zernez survegn ina contribuziun da maximalmain 13'000 francs or dal fond da sport per installar in nov pastget da tennis artifizial. 
Projects da vias 
- Sviament da Flem: Per far tschertas installaziuns d'electricitad en ils tunnels dal Crap da Flem e dal Prau Pulté sco er tar ils implants exteriurs dal sviament da Flem ha la regenza concedì 4'100'000 francs. 
Chaussas persunalas 
- Magnus Rageth, ch'è domicilià a Domat, è vegnì numnà da l'uffizi forestal dal Grischun sco manader regiunal da la regiun Val dal Rain grischuna / Scanvetg. 
- Matthias Zubler, ch'è domicilià a Schafisheim, è vegnì numnà sco inschigner forestal regiunal da la regiun Signuradi/Partenz/Tavau da l'uffizi forestal dal Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.02.2006 
La regenza approvescha la planisaziun d'utilisaziun da Tavau per la tur da la Schatzalp 
La regenza ha approvà la revisiun da la planisaziun locala da Tavau decidida da las votantas e dals votants communals ils 31 d'october 2004, cun la quala è vegnida creada tranter auter la premissa per construir ina tur da 105 meters autezza sin la Schatzalp, ina tur ch'è destinada per vegnir utilisada sco hotel e per abitaziuns. 
A medem temp ha la regenza refusà ils recurs da planisaziun ch'èn vegnids inoltrads cunter la tur. 
In motiv impurtant per l'approvaziun da la planisaziun da la tur è stà per la regenza l'intenziun manifestada da la vischnanca e dals promoturs da fixar - cun l'ulteriur svilup architectonic da la Schatzalp - a medem temp la basa per mantegnair l'hotel da muntogna marcant e degn da protecziun Schatzalp. 
In aspect impurtant è stada plinavant l'exclusivitad da la planisaziun preschentada. 
L'auta qualitad concepziunala ed architectonica incontestabla dal concept d'ina tur ch'è vegnì sviluppà dals architects basilais da renum Herzog & de Meuron è la finala schizunt stada decisiva per acceptar la planisaziun da la vischnanca, malgrà il quità da las recurrentas e dals recurrents - che sto vegnir prendì serius - visavi l'integraziun d'ina tur da 105 meters autezza en la cuntrada muntagnarda. 
Quai che pertutga l'objecziun, tenor la quala la tur pudess signifitgar in pregiudizi privlus per projects da construcziun analogs en autras regiuns da l'artg alpin, è la regenza da l'avis che questas temas possian vegnir relativadas, sch'ins resguarda l'exclusivitad da la Schatzalp ed il caracter da Tavau sco metropola da las Alps. 
Abstrahà da quai fa la Schatzalp cleramain part - pertutgant sia funcziun - da la structura da la citad da Tavau; ella è cuntanschibla entaifer ca. 4 minutas cun la funiculara che parta davent da Tavau. 
La finala dat la soluziun cun la tur perditga a la regenza - schebain che questa soluziun para fitg spectaculara - d'in tractament creativ cun las cundiziuns exclusivas sin la Schatzalp. 
Il volumen dal fundament dal monument architectonic existent vegn cumplettà armonicamain cun il corpus da circa medema lunghezza da la tur che vegn a raiver en l'autezza. 
I vegnan a resultar dus cubus cumpacts, in fatg che duai vegnir preferì cleramain a la moda da construir convenziunala, per exempel en furma d'ina accumulaziun da pliras chasas da vacanzas singulas. 
Il concept represchenta - ord vista da la regenza - ina cumbinaziun reussida tranter la tradiziun e l'art moderna. 
Ina tur exprima il caracter da Tavau sco metropola da las Alps e pudess daventar in'ensaina per l'architectura d'hotels alpins moderns. 
Per garantir che l'ulteriur svilup architectonic da la substanza architectonica existenta succedia resguardond uschè bain sco pussaivel las valurs da la tgira da monuments e per garantir che l'edifizi nov vegnia effectivamain construì en il senn e en l'idea dal concept avant maun d'ina tur - il concept da Herzog & de Meuron -, ha la regenza integrà cundiziuns adattadas en il conclus d'approvaziun. 
Cunter quest conclus d'approvaziun pudess vegnir fatg recurs entaifer 20 dis dapi sia publicaziun, quai vul dir fin ils 28 da favrer 2006, tar la dretgira administrativa dal Grischun. 
Uschespert che la planisaziun d'utilisaziun ha obtegnì vigur legala, po vegnir iniziada - sin basa dals projects da detagl che ston anc vegnir elavurads - la procedura per la permissiun da construcziun da la vischnanca. 
chanzlia chantunala dal Grischun 
Gremi: Regenza 
Funtauna: rg chanzlia chantunala dal Grischun 
Data: 08.02.2006 
Nova repartiziun da las incumbensas en il turissem grischun 
Cusseglier guvernativ Hansjörg Trachsel propona ensemen cun ses team da project e cun ina gruppa d'expertas e d'experts ina clera repartiziun da las incumbensas tranter organisaziuns da turissem localas e regiunalas. 
La structura da destinaziun per il turissem grischun che vegn provotgada uschia duai far frunt al regress drastic tar la dumonda. 
A medem temp crescha il turissem internaziunal actualmain per 4 pertschient l'onn e vala sco la branscha dal futur dal 21avel tschientaner. 
"Il turissem grischun sto attrair dapli giasts e puspè stgaffir novas plazzas da lavur", ha declerà Hansjörg Trachsel, schef dal departament da l'intern e da l'economia publica a chaschun d'ina orientaziun da las medias a Cuira. 
En quest connex ha el preschentà ils resultats da trais retschertgas. 
"Destinaziuns ston avair structuras che pussibiliteschan d'elavurar strategias efficazias per il futur e da sviluppar products innovativs", ha manegià Hansjörg Trachsel. 
Concentraziun a marcas enconuschentas 
Las unicas marcas grischunas cun potenzial èn Grischun, Tavau, San Murezzan, Engiadina ed Arosa. 
Tenor la retschertga da l'universitad da Son Gagl (HSG) n'enconuscha en Germania la mesadad da las persunas questiunadas spontanamain betg in'unica marca svizra en las Alps. 
San Murezzan e Tavau èn ils pli enconuschents en Germania, entant che en Svizra sa chattan il Vallais e la Surselva bernaisa avant il Grischun, l'Engiadina e Tavau. 
"Il marketing dal turissem en il Grischun sto sa concentrar sin marcas existentas cun potenzial. 
I sto vegnir renunzià en il futur d'impunder meds finanzials per tgirar marcas che vegnan percepidas memia pauc", ha accentuà Eugen Arpagaus, manader da l'uffizi per economia e turissem dal Grischun. 
Structura ineffizienta 
Ina retschertga da l'uffizi per economia e turissem tar las 92 organisaziuns grischunas da turissem dat in cler maletg: ellas han structuras fitg pitschnas, ellas han sco organisaziuns singulas paucs daners per il marketing ed ellas n'èn tenor atgnas indicaziuns betg ablas d'acquirir novs giasts en il futur. 
Dals totalmain 74 milliuns francs che stattan a disposiziun a las organisaziuns da turissem vegnan duvrads mo circa 16 milliuns francs per mesiras da marketing sco talas. 
Circa la mesadad da las organisaziuns ha in preventiv da marketing cun main che 50'000.- francs. 
293 emploiadas ed emploiads stattan visavi a 428 commembras e commembers da la suprastanza. 
Il team da project e la gruppa d'expertas e d'experts èn d'accord: Las organisaziuns da turissem spendan memia blers daners per la reclama classica cun broschuras, inserats e placats. 
Repartiziun da las incumbensas maina a novas structuras 
Sco che professer Thomas Bieger da l'universitad da Son Gagl (HSG) ha explitgà, propona il team da project e la gruppa d'expertas e d'experts - sco mesira strategica - ina clera repartiziun da las incumbensas tranter organisaziuns da turissem localas e regiunalas. 
Sche duplicitads vegnan eliminadas e sch'ils meds finanzials vegnan concentrads, survegn il turissem grischun la schanza d'attrair puspè novs giasts e da rinforzar uschia tut l'economia. 
"Las organisaziuns da turissem regiunalas han la pussaivladad da daventar uschenumnadas destination management organizations (DMO), sch'ellas adempleschan clers criteris sco destinaziuns independentas", uschia Thomas Bieger. 
Cun sia marca Grischun daventia Grischun vacanzas (GRV) ina DMO per quellas regiuns che n'adempleschan sezzas betg las premissas per ina DMO e che na vulan betg s'associar ad in'autra DMO independenta. 
Il champ d'activitad da GRV stoppia s'engrondir per garantir la coordinaziun pli intensiva da las mesiras da marketing surordinadas e da las concepziuns da product sco er la lavur da medias a favur dal turissem grischun. 
Per rinforzar la vendita e l'autonomia da la DMO vegnan - tenor Thomas Bieger - las incumbensas da nov structuradas en incumbensas territorialas ed en incumbensas da product. 
Incumbensas territorialas èn talas per partenarias e per partenaris definids en in territori geografic determinà. 
Las incumbensas da product satisfan ils basegns da la clientella sco tals e pussibiliteschan ina collavuraziun sur ils cunfins territorials or. 
Preventivs pli gronds 
Tenor la gruppa d'expertas e d'experts dal turissem grischun dispona ina destinaziun cumpetitiva en il futur d'in preventiv da circa 7 milliuns francs e da circa 2 milliuns pernottaziuns per pudair sa far valair sin il martgà. 
Grischun vacanzas basegna in preventiv da circa 10 milliuns francs per dumagnar tant las incumbensas existentas sco er las futuras. 
Tenor l'universitad da Son Gagl han - uschia Thomas Bieger - da princip mo ils suandants territoris il potenzial d'ademplir las pretensiuns creschidas ad ina destinaziun: Grischun, San Murezzan-Engiadina, Tavau-Claustra, Flem-Laax, Arosa, Lai, Scuol-Engiadina sco er Samignun-Ischgl. 
Sco commembras e sco commembers da la gruppa d'expertas e d'experts sustegnan Armin Egger, directur da Tavau turissem, sco er Denise Dillier, directura da Spleia/Valragn turissem, questa concentraziun: "Igl è nairas uras ch'il Grischun adatta sias structuras turisticas als basegns dal martgà" ha declerà Armin Egger. 
E Denise Dillier vesa en quest project er grondas schanzas per las destinaziuns apparentamain pitschnas: "Cun products innovativs pudain nus daventar partenarias e partenaris impurtants da destinaziuns u da Grischun vacanzas." 
Concept da realisaziun fin la fin da la stad 
En in emprim pass vegnan ussa infurmadas - tenor Eugen Arpagaus - las interessenzas turisticas sco er las autoritads politicas davart il stadi dal project e lur opiniun vegn dumandada. 
Fin la fin da la stad 2006 sajan alura avant maun propostas da realisaziun concretas ed in plan da realisaziun. 
I saja cler per il chantun Grischun che la realisaziun dals plans basegnia stimuls finanzials. 
En connex cun la refurma da las structuras possian las organisaziuns da turissem tscherner: u ch'ellas s'associeschian a DMOs u ch'ellas sa participeschian sco regiun tar Grischun vacanzas. 
"Tgi che vul restar sulet na survegn percunter nagins meds da promoziun", uschia Eugen Arpagaus. 
Il chantun veglia midar las structuras, la suveranitad davart il marketing e las mesiras correspundentas restian dentant anc adina en ils mauns da las organisaziuns da turissem. 
"La realisaziun da la refurma da las structuras vegn a durar plirs onns - pervi da quai stuain nus cumenzar uschè spert sco pussaivel. 
Senza sustegn da la branscha turistica n'è quai dentant betg pussaivel", uschia l'appel da cusseglier guvernativ Hansjörg Trachsel. 
"Nus avain puspè da basegn da dapli giasts novs per pudair cuntanscher uschè spert sco pussaivel il dumber da pernottaziuns che nus avevan gia ina giada il cumenzament dals onns 90", ha manegià il schef dal departament da l'intern e da l'economia publica. 
Team da project e gruppa d'expertas e d'experts 
Incumbensader: cusseglier guvernativ Hansjörg Trachsel (schef dal departement da l'intern e da l'economia publica). 
Direcziun dal project: Eugen Arpagaus (manader da l'uffizi per economia e turissem, UET), Sonja Kohler (assistenza dal project). 
Team da project: Beat Ryffel (secretari dal departament), Michael Caflisch (UET), Thomas Bieger (professer da l'universitad da Son Gagl, HSG), Philipp Boksberger, (scola auta da tecnica ed economia, Cuira, SATE), Olivier Federspiel (directur da Grischun vacanzas, GRV). 
Gruppa d'expertas e d'experts: Hanspeter Danuser (directur da l'uniun da cura e da traffic da San Murezzan); Denise Dillier (directura da Spleia/Valragn turissem), Armin Egger (directur da Tavau turissem), Reto Gurtner (president da la gruppa da l'arena alva), Peter Keller (ressort "turissem" dal secretariat da stadi da l'economia, seco); Ernst Nigg (president da la cumissiun per economia, taxas e politica da stadi dal cussegl grond); Erwin Rutishauser (directur da la viafier retica SA, VR); Hans-Kaspar Schwarzenbach (directur dad Arosa turissem), Andreas Züllig (president da l'uniun grischuna da las hotelieras e dals hoteliers). 
A partir dal mars 2006: Vendelin Coray (directur da Savognin turissem en il Surses), Markus Schenk (administratur da turissem Mustér Sedrun), Urs Wohler (directur dad Engiadina/Scuol turissem SA). 
Ils rapports "Bekanntheit von alpinen Schweizer Destinations-Marken", "Resultate der Umfrage bei den Tourismusorganisationen im Kanton Graubünden" sco er "Wettbewerbsfähige Strukturen und Aufgabenteilung im Bündner Tourismus - Teil 1: Ausgangsanalyse" stattan a disposiziun sut www.awt.gr.ch (Übersicht/Dokumente) e pon da là vegnir chargiads sin l'agen computer. 
La versiun curta dal project po vegnir empustada tar l'uffizi per economia e turissem (UET), Grabenstrasse 1, 7001 Cuira, u per telefon 081 257 23 42 resp. info@awt.gr.ch. 
Gremi: departament da l'intern e da l'economia publica dal Grischun 
Funtauna: rg uffizi per economia e turissem 
Data: 08.02.2006 
Il chantun vul utilisar sias localitads da biro a Cuira en moda pli effizienta 
In'analisa che l'uffizi da construcziun auta ha fatg davart las localitads da biro da l'administraziun chantunala per il lieu da Cuira mussa, co che las localitads pon vegnir utilisadas en moda pli effizienta e co ch'ils custs pon vegnir reducids. 
La regenza ha prendì enconuschientscha dal rapport correspundent cun il titel "Analisa - princips strategics" davart la planisaziun da las localitads da biro da l'uffizi da construcziun auta dals 21 da december 2005. 
L'analisa ch'è vegnida fatga l'ultim mez onn ha en emprima lingia la finamira d'introducir standards per localitads, da centralisar unitads administrativas e da concentrar posts da servetsch. 
Cun retrair edifizis da l'administraziun gronds che correspundan a l'utilisaziun po vegnir reducì l'entir basegn da surfatscha e pon consequentamain vegnir sbassads ils custs da gestiun. 
Sche quai è pussaivel duain tut las relaziuns da locaziun betg necessarias u nunadequatas vegnir schliadas; immobiglias che appartegnan al chantun e ch'èn nunrentablas duain vegnir liquidadas. 
Sin basa d'obligaziuns e da prescripziuns existentas sa chatta l'orizont da planisaziun tar circa dudesch onns. 
Ils respargns pon vegnir augmentads cuntinuadamain ed importan circa dus milliuns francs per onn, suenter ch'il project è terminà. 
Ussa ha la regenza incumbensà l'uffizi da construcziun auta da sviluppar vinavant e da concretisar la planisaziun da las localitads da biro ed - integrond en quai - la reorganisaziun dals departaments, e quai cun applitgar la direcziun strategica fixada ed ils novs standards per localitads. 
Planisà novs meds d'instrucziun per las scolas 
La regenza grischuna ha approvà il concept per elavurar la "fibla", il cudesch per emprender a leger ed a scriver en rumantsch grischun. 
Il concept prevesa d'elavurar ina fibla dal tuttafatg nova. 
L'elavuraziun sa basa sin il concept general "rumantsch grischun en scola" che la regenza ha approvà ils 21 da december 2004. 
La nova fibla duai star a disposiziun a partir da l'avust 2007 per il diever en las 1. classas da las regiuns da pionier. 
A medem temp ha la regenza approvà da realisar il concept "tudestg per Rumantschas e per Rumantschs" per las 4. fin las 6. classas primaras. 
Cunquai che la dumonda da las linguas ch'è da preschent actuala (cumenzament da l'instrucziun da la segunda lingua/englais tempriv) n'è betg anc sclerida, è la cumissiun per meds d'instrucziun da l'avis ch'i na saja betg raschunaivel d'elavurar in agen med d'instrucziun nov. 
Empè da quai prevesa il nov concept d'eruir e da recumandar meds d'instrucziun adequats per duas gruppas da pretensiun (tudestg a partir da la 1. classa, tudestg a partir da la 4. classa). 
La finala ha la regenza approvà l'elavuraziun d'in med d'instrucziun per l'enconuschientscha da la patria per las 4. fin las 6. classas en rumantsch grischun, en tudestg ed en talian. 
Il nov concept permetta da surpigliar parts d'in med d'instrucziun existent en licenza e senza midadas, da l'adattar a las relaziuns grischunas u d'al remplazzar dal tuttafatg tras temas ch'èn pli adattads e pli impurtants per il Grischun. 
Il med d'instrucziun duai daventar in "cudesch da cultura" ch'exprima la multifariadad dal chantun. 
Nov contract general per la scolaziun dal persunal en l'execuziun da chastis e da mesiras 
La regenza grischuna ha approvà il nov contract general per la scolaziun dal persunal en l'execuziun da chastis e da mesiras tranter la conferenza da las directuras e dals directurs chantunals da giustia e polizia e tranter la fundaziun "center svizzer da scolaziun per il persunal da praschun" (CSFPP) en la versiun dals 13 da settember 2005. 
Il contract general duai remplazzar ils contracts bilaterals vertents dal CSFPP cun ils singuls chantuns e garantir la scolaziun e la furmaziun supplementara dal persunal en l'execuziun da chastis e da mesiras e da nov - a partir da l'onn 2007 - er dal persunal da la surveglianza da patrunadi, dal persunal da las mesiras repressivas en il dretg d'esters e dal persunal da l'autoritad da collocaziun. 
Approvà la revisiun parziala da las prescripziuns da pestga 
La regenza grischuna ha approvà la revisiun parziala da las prescripziuns da pestga dals 8 da december 2003. 
Ina revisiun fundamentala da las prescripziuns da pestga è previsa en vista a la stagiun da pestga 2007. 
Intgins puncts da la revisiun èn dentant urgents e ston vegnir realisads gia per la stagiun da pestga 2006. 
Per ils lais da gulivaziun "Doggiloch" a Claustra e "Pläviggin" sur Küblis è vegnì relaschà in scumond da pestga, perquai che la populaziun da peschs sto vegnir furmada da nov, suenter ch'ils lais eran vegnids svidads totalmain. 
In'ulteriura novaziun concerna il lai da serra d'Isola a San Bernardin. 
Ils ultims onns è sa furmada en quest lai ina populaziun da glischuns. 
Quest pesch da rapina n'è dentant betg giavischà en la structura da spezias da quest lai. 
En il senn d'ina mesira immediata vegn perquai abolida la mesira da schanetg per glischuns che vala per il lai d'Isola. 
Da vischnancas e regiuns 
- Spleia: La regenza ha approvà la constituziun da la vischnanca da Spleia dals 16 da december 2005. 
- Casti-Vargistagn: La revisiun parziala da la lescha communala da construcziun, concludida ils 24 d'avust 2005, vegn approvada. 
Medemamain vegnan approvads il plan da zonas e plan general da furmaziun 1:1'000 dals 24 d'avust 2005 sco er il plan general d'avertura 1:1'000 dals 24 d'avust 2005. 
- Schlarigna: La revisiun parziala da la lescha communala da construcziun, concludida ils 5 da settember 2005, vegn approvada. 
Er approvà vegn il plan da zonas parzial 1:10'000 "zona per la protecziun dal guaud e da la selvaschina" dals 5 da settember 2005. 
- Domat: La regenza ha approvà il project per la dustanza da la Val da Muling sin il territori da la vischnanca da Domat. 
Las cundiziuns concernent l'ambient ch'èn previsas en il project ston vegnir realisadas. 
Cun resalva da la garanzia da subvenziun tras la confederaziun vegn - sa basond sin la lescha chantunala davart la construcziun da rempars e dustanzas - concedida ina contribuziun chantunala da maximalmain 1'596'000 francs als custs calculads cun 7'980'000 francs. 
- Ruschein: La regenza approvescha il project "reservat da guaud spezial Plontabuora" da la vischnanca da Ruschein. 
Als custs cun dretg da subvenziun da 167'000 francs vegn garantida ina contribuziun chantunala da 20 pertschient u da maximalmain 33'400 francs. 
- Samignun: A la vischnanca politica da Samignun sco patruna da construcziun da la gruppa da tgira planisada a Samignun ha la regenza garantì d'integrar la gruppa da tgira cun tschintg letgs da persunas attempadas en la glista da las instituziuns da lunga durada (glista da las chasas da tgira) dal chantun Grischun. 
Quai succeda, sche l'instituziun purtadra cumprova che las premissas tenor la lescha federala davart l'assicuranza da malsauns sajan ademplidas il mument ch'i vegn cumenzà cun il manaschi. 
Contribuziuns chantunalas a differentas instituziuns 
- Ems-Chemie SA: Per engrondir il binari da colliaziun privat tar l'ovra da Domat garantescha la regenza a la Ems-Chemie SA ina contribuziun chantunala da 30 pertschient dals custs imputabels da 955'488 francs resp. maximalmain 288'646 francs. 
- Museum da Segantini: Per elavurar in nov guid d'audio ha la regenza concedì al museum da Segantini a San Murezzan ina contribuziun unica da 10'000 francs. 
- Fundaziun "concurrenza svizra da musica per la giuventetgna": Per l'onn 2006 ha la regenza concedì a la fundaziun "concurrenza svizra da musica per la giuventetgna" ina contribuziun da 6'200 francs. 
Projects da vias 
Soazza - San Bernardin/sid dal tunnel: Per lavurs d'impressari en connex cun la reparaziun da la A13 Pian San Giacomo - Malabarba sin il traject da Soazza a San Bernardin/sid dal tunnel ha la regenza approvà totalmain 935'000 francs. 
Chaussas persunalas 
- Nina Hemmi, domiciliada a Churwalden, è vegnida nominada sco inschignera forestala regiunala da l'uffizi forestal dal Grischun per la regiun Val dal Rain grischuna/Scanvetg. 
- Renaldo Lutz, domicilià a Mustér, è vegnì nominà sco inschigner forestal regiunal da l'uffizi forestal dal Grischun per la regiun Surselva. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.02.2006 
Pitschna producziun d'electricitad e lais da serra mez vids - grond consum d'electricitad 
Cunquai che extraordinariamain pauca aua è currida en ils lais da serra, ha quai chaschunà che las ovras electricas idraulicas han producì l'onn 2005 sut la media electricitad sco er ch'ils lais da serra èn stads emplenids bler memia pauc. 
Perencunter è s'augmentà vinavant il consum d'electricitad. 
Record negativ tar la producziun d'electricitad 
La producziun d'electricitad da tut las ovras electricas idraulicas en il Grischun ha importà l'onn 2005 6'173 milliuns uras kilowatt. 
Gia l'onn idrologic 2004/05 è stada la producziun - cun 6'603 milliuns uras kilowatt - per 15.2 pertschient sut la media. 
La raschun principala per questa producziun extremamain pitschna: las precipitaziuns èn stadas lunsch sut la media l'onn 2005 e consequentamain è currida pauca aua en ils lais da serra. 
Ina valur da producziun uschè bassa hai dà l'ultima giada l'onn 1996. 
Record negativ tar ils tschains d'aua 
Las entradas dals tschains d'aua dal chantun (er numnada taglia sin implants idraulics) stattan circa en proporziun cun la producziun d'electricitad. 
Perquai èn resultadas l'onn 2005 entradas correspundentamain pitschnas da 36.2 milliuns francs. 
Dapi l'onn 1996 (l'onn 1997 è vegnì augmentà il maximum dal tschains d'aua per l'ultima giada) n'èn questas entradas mai pli stadas uschè pitschnas. 
Record negativ tar la quantitad d'aua en ils lais da serra grischuns 
Tras quai che - sco gia menziunà - extraordinariamain pauca aua è currida en ils lais da serra sco er tras l'utilisaziun da quests lais è stada la consequenza che plirs lais da serra grischuns èn stads pauc emplenids durant l'entir onn 2005. 
Il grad d'emplenida maximal è vegnì cuntanschì il cumenzament da l'onn 2005 cun sulettamain stgars 72 pertschient. 
Normalmain vegn cuntanschì il grad d'emplenida maximal circa la fin da settember e sa chatta en media tar passa 90 pertschient. 
Malgrà las pitschnas reservas d'accumulaziun ha la segirezza dal provediment d'electricitad pudì vegnir garantida. 
Quai dentant mo, perquai ch'ins ha - tut en tut - importà durant l'entir onn dapli electricitad da l'exteriur en Svizra che quai ch'ins ha exportà. 
Tenor la statistica d'electricitad da l'uffizi federal d'energia è resultà almain ils ultims 50 onns adina in saldo tar l'export. 
La fora che sa mussa tar il provediment d'electricitad vegn tras quai pli e pli datiers. 
Record tar il consum d'electricitad 
En cumparegliaziun cun la perioda precedenta è perencunter s'augmentà il consum d'electricitad durant l'onn idrologic (october 2004 fin settember 2005) per 3 pertschient sin 1'879 milliuns uras kilowatt (perioda precedenta 1'816 milliuns uras kilowatt). 
Sch'ins guarda las singulas gruppas da consum, ha importà il consum supplementar en il sectur da las chasadas, dal mastergn, da las prestaziuns da servetsch e da l'agricultura 3 pertschient, tar l'industria gronda 5 pertschient. 
Tar las viafiers è il consum stà constant. 
En tut la Svizra è s'augmentà il consum d'electricitad durant la medema perioda per 2.1 pertschient sin 57'015 milliuns uras kilowatt (perioda precedenta 55'840 milliuns uras kilowatt). 
Uschia han ins cuntanschì ina nova valur maximala. 
Remartga per las medias: 
Las graficas davart il consum d'electricitad e davart la producziun d'electricitad en il Grischun stattan a disposiziun sut 
www.energie.gr.ch 
" rumantsch " Statistica (Statistik). 
Persuna che dat infurmaziuns: 
- Werner Böhi, manader da l'uffizi d'energia dal Grischun (081 257 36 21) 
Gremi: uffizi d'energia 
Funtauna: rg uffizi d'energia 
Data: 10.02.2006 
Ina delegaziun dal parlament da l'Argovia fa ina visita al cussegl grond dal Grischun 
Ina delegaziun da 14 persunas dal cussegl grond da l'Argovia vegn mesemna, ils 15 da favrer 2006 a far ina visita a las collegas ed als collegas dal Grischun a Cuira, e quai durant la sessiun da favrer. 
La delegaziun da l'Argovia vegn manada da la presidenta dal cussegl grond Corina Eichenberger-Walther e da la vicepresidenta Esther Egger-Wyss. 
Ils giasts dal chantun Argovia vegnan retschavids dal president dal cussegl grond Hans Geisseler e da la vicepresidenta dal cussegl grond Agathe Bühler-Flury. 
Da la vart grischuna sa participeschan a questa scuntrada tranter auter ils presidents da las fracziuns, il president da la regenza Claudio Lardi sco er il chancelier dr. Claudio Riesen. 
Il program prevesa la damaun la visita da las tractativas currentas dal cussegl grond ed il suentermezdi ina visita dal Partenz davant e dal Signuradi. 
Remartga per las medias: 
A las 10.10 As stattan la presidenta Corina Eichenberger-Walther ed il president Hans Geisseler sco er las vicepresidentas Esther Egger-Wyss ed Agathe Bühler-Flury a disposiziun per ina fotografia sper l'entrada da l'edifizi dal cussegl grond a Cuira. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 13.02.2006 
La regenza beneventa l'aboliziun da la lex Koller, crititgescha dentant las mesiras accumpagnantas planisadas 
L'aboliziun planisada da la lescha federala davart l'acquist da bains immobigliars tras persunas a l'exteriur (lex Koller) vegn beneventada da la regenza grischuna. 
La limitaziun na correspunda - dal puntg da vista actual - betg pli als fatgs, sco che la regenza scriva en sia consultaziun. 
Per evitar consequenzas negativas che pudessan - tenor l'avis da la confederaziun - sa manifestar spezialmain tar la construcziun d'abitaziuns da vacanzas en ils territoris turistics prevesa la confederaziun mesiras accumpagnantas areguard la planisaziun dal territori. 
La revisiun parziala correspundenta da la lescha federala davart la planisaziun dal territori che vegn proponida vegn refusada dentant strictamain da la regenza. 
Tenor la regenza èn ils chantuns sezs en cas da relaschar e da realisar las mesiras necessarias, e quai resguardond las relaziuns chantunalas e regiunalas differentas. 
La regulaziun planisada da la confederaziun sveglia - ultra da las resalvas constituziunalas e legislativas - er resalvas areguard il cuntegn. 
Quai vala spezialmain per la limita minimala proponida da 30 fin 50 pertschient per abitaziuns secundaras. 
Tenor la regenza na tegna quella betg quint da la realitad, surtut perquai ch'ella è gia oz surpassada en bleras destinaziuns turisticas. 
Sco nunfundà e nunnecessari caracterisescha la regenza ultra da quai il stop da construir abitaziuns secundaras, fin ch'ina regulaziun suffizienta da la planisaziun dal territori saja relaschada. 
Approvaziun per il "greenconnector" cun resalvas 
Cun tschertas resalvas ha la regenza da princip ina tenuta positiva visavi il project "greenconnector", che prevesa da trair ina lingia da cabel da current cuntinuà d'auta tensiun tras il conduct d'ieli che na vegn betg pli duvrà da la Oleodotto del Reno SA da Seglias fin en l'Italia. 
Ord la vista dal chantun èsi beneventabel ch'il conduct d'ieli mess ord funcziun po puspè vegnir duvrà per in intent raschunaivel. 
Pervi dal martgà d'electricitad liberalisà s'augmentan fitg ils transports d'electricitad da la regiun da la UE dal nord en Italia che traversan il chantun Grischun. 
Per pudair transportar quests novs currents d'electricitad senza problems tras la Svizra èn necessarias novas capacitads da rait. 
En quest reguard dastgassi esser interessant per il chantun Grischun respectivamain per interpresas da l'economia d'electricitad da sa participar a quest project innovativ e da rinforzar uschia la posiziun grischuna en il martgà d'electricitad. 
Fin a la procedura d'approvaziun dals plans ston dentant anc vegnir scleridas tschertas resalvas e vegnir fatgas meglieraziuns dal project. 
En spezial ston la dimensiun ed il lieu da l'implant da converter vegnir optimads, e quai per resguardar la populaziun e la cuntrada. 
La revisiun parziala da la lescha davart l'assicuranza da malsauns e la reducziun da las premias va en consultaziun 
La regenza grischuna vuless distgargiar pli fitg las famiglias cun uffants tar las premias da la cassa da malsauns. 
En quest connex ha ella avert la consultaziun davart in sboz tar la revisiun parziala da la lescha davart l'assicuranza da malsauns e la reducziun da las premias ch'il departament da giustia, polizia e sanitad ha elavurà. 
Tenor las prescripziuns da la legislaziun federala ston ils chantuns - a partir da l'onn 2007 - reducir per almain 50 pertschient las premias per uffants e per persunas giuvnas creschidas en scolaziun cun entradas pitschnas e mesaunas. 
Sco mesira da la politica da famiglia prevesa il sboz ussa da reducir questas premias per 100 pertschient fin ad entradas imputablas da 65'000 francs e sur quai, fin ad entradas imputablas dad 80'000 francs, cun ina procentuala graduada. 
Sco ulteriura mesira da la politica sociala èsi planisà da reducir la tariffa maximala da la resalva persunala a 10 pertschient. 
Per finanziar ils custs supplementars da circa 19 milliuns francs che resultan da quai propona il sboz da prender - sco basa per la reducziun da las premias - l'autezza da las premias da furmas d'assicuranza che han ina pussaivladad restrenschida da tscherner il furnitur da prestaziuns. 
Retschavidras e retschaviders da la reducziun da las premias pon mitigiar la reducziun da las premias ch'èn decisivas per questa reducziun cun midar per exempel ad in model d'assicuranza cun ina media u cun in medi da famiglia. 
Uschia sa laschan spargnar circa 10 pertschient da las premias da la cassa da malsauns. 
Per finanziar ils custs supplementars vegn proponì ultra da quai da dauzar sin 20 pertschient la part da la facultad suttamessa a la taglia che vegn resguardada - ultra da las entradas imputablas - per calcular il dretg sin reducziun da las premias. 
La consultaziun dura fin ils 31 da mars 2006. 
Dals documents pon ins prender invista sut www.jpsd.gr.ch. 
La lescha da taglia revedida mitigescha l'imposiziun economica dubla 
La regenza gischuna ha mess en vigur la revisiun parziala da la lescha da taglia per il 1. da schaner 2006. 
La revisiun cumpiglia per l'ina in levgiament da l'imposiziun economica dubla, quai vul dir da la taxaziun tant dals gudogns en la societad anonima sco er dals gudogns distribuids a l'acziunaria u a l'acziunari. 
Questa imposiziun dubla vegn mitigiada a partir da la perioda fiscala currenta, sche l'acziunaria u sche l'acziunari è participà al chapital d'aczias cun almain 10 pertschient. 
Il levgiament ha in effect tant sin la taglia sin las entradas sco er sin la taglia sin la facultad ed augmenta l'attractivitad dal chantun Grischun sco plazza economica. 
Per l'autra cumpiglia la revisiun in'adattaziun dal dretg chantunal a las disposiziuns fiscalas da la lescha davart la fusiun. 
Nova incarica da prestaziun per l'agid cunter AIDS dal Grischun 
La regenza ha approvà ina nova incarica da prestaziun per l'agid cunter AIDS dal Grischun. 
Dapi sia fundaziun l'onn 1987 s'engascha l'agid cunter AIDS dal Grischun en la cussegliaziun da persunas che tschertgan agid sco er en la prevenziun ed en l'infurmaziun davart HIV e davart AIDS. 
Da nov èn ussa er vegnidas integradas en l'incarica da prestaziun la cussegliaziun e la prevenziun concernent malsognas da la gruppa da hepatitis ed autras infecziuns ch'èn sexualmain transmissiblas. 
Per ademplir quellas incaricas dal chantun survegn l'agid cunter AIDS dal Grischun da nov ina contribuziun annuala da totalmain 200'000 francs. 
Da vischnancas e regiuns 
- Pendiculara "Murtèl - Corvatsch": En sia consultaziun envers l'uffizi federal da traffic propona la regenza grischuna da dar la concessiun per la pendiculara "Murtèl - Corvatsch" (implant da remplazzament) ch'è vegnida projectada da la pendiculara Surlej-Silvaplana Corvatsch SA. 
Per la projectaziun detagliada e per la realisaziun da la construcziun sto la petenta da la concessiun consultar in accumpagnament ecologic da construcziun. 
- Schlarigna: Il plan general d'avertura 1:5'000 "midada" dals 5 da settember 2005 da la vischnanca da Schlarigna vegn approvà. 
En quest connex sto vegnir fatg attenziun en il rom da la projectaziun ch'il maletg da la planira pertutgada restia mantegnì uschè intact sco pussaivel. 
Ultra da quai vegn la vischnanca incumbensada da zavrar la zona da protecziun per l'aua sutterrana en ina proxima revisiun da la planisaziun locala. 
- Sur (Valragn): La regenza approvescha il plan da zonas 1:1'000 "territori dal vitg" da la vischnanca da Sur (Valragn) dals 20 da matg 2005 cun il renviament ch'ils cunfins dal guaud inscrits en il plan da zonas survegnan in effect static. 
Er approvà vegn il plan da zonas 1:10'000 dals 20 da matg 2005. 
Contribuziuns chantunalas a differentas instituziuns 
- Chasa da dimora e da tgira Villa Sarona a Cuira: La regenza ha approvà il project per construir da nov e per renovar la chasa da dimora e da tgira Villa Sarona a Cuira cun custs calculads da 6'595'100 francs. 
L'approvaziun vegn dada cun la resalva explicita che l'instituziun purtadra stoppia garantir la finanziaziun restanta. 
Als custs imputabels da maximalmain 5'800'000 francs vegn garantida ina contribuziun da construcziun chantunala da 50 pertschient, quai vul dir da maximalmain 2'900'000 francs. 
- Filarmonia da chombra dal Grischun: La filarmonia da chombra dal Grischun survegn ina contribuziun chantunala da 96'000 francs per la stagiun 2006/2007. 
Il preventiv general da la filarmonia da chombra dal Grischun importa 527'500 francs. 
La citad da Cuira paja ina contribuziun da 50'000 francs. 
- Pro musica e cultura: Per la turnea dal first China cello orchestra cun ventg cellistas e cellists giuvens da la scola auta da musica da la China e da la Svizra respectivamain per ils concerts dals 28 da fanadur fin il 1. d'avust 2006 a San Murezzan, a Scuol ed a Tavau survegn la fundaziun "pro musica e cultura" ina garanzia da deficit da maximalmain 12'000 francs. 
Chaussas persunalas 
Franco Bontognali, domicilià a Tumein, è vegnì numnà sco manader da la partiziun "mesiraziun" da l'uffizi d'agricultura, meglieraziun da structura e mesiraziun dal chantun Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.02.2006 
Scola obligatorica: Ils chantuns duain cooperar 
IL "PROGRAM CENTRAL" SUT L'ASPECT DAL PROJECT DA LA CDEP "HARMOS" 
In nov contract tranter ils chantuns duai minimar las differenzas en la scola obligatorica. 
Questa ovra sa numna "HarmoS" e va uss en consultaziun. 
Dal puntg da vista dal Grischun pertutga quai il "program central scola grischuna 2010" ch'è coordinà en moda optimala cun ils plans naziunals. 
En Svizra han ils chantuns la responsabladad per la furmaziun en general e per la scola obligatorica en spezial. 
Cun in nov concordat vulan els cuntinuar ad armonisar la scola. 
Tras quai duain la qualitad e la permeabilitad dal sistem vegnir garantidas en l'entira Svizra ed impediments da mobilitad duain vegnir reducids. 
Chantuns che sa participeschan al concordat da "HarmoS" s'obligheschan d'assimilar las finamiras e las structuras da la scola obligatorica. 
Il project "HarmoS" vegn sviluppà dapi l'onn 2001 en moda prioritara sin il plaun da la conferenza svizra da las directuras e dals directurs chantunals da l'educaziun publica (CDEP). 
Il Grischun ha gia fullà via 
L'onn 2005 ha il departament d'educaziun dal Grischun rimnà in grond dumber da dumondas relevantas per la furmaziun en ils secturs da la scola populara e da la scola media e las ha attribuidas a quatter projects prioritars: "dapli profunditad che vastadad", "integraziun", "linguas estras en scola primara" e "rinforzament dal stgalim superiur da la scola populara". 
Ils quatter projects prioritars ensemen furman il "program central scola grischuna 2010". 
Il cuntegn da "HarmoS" correspunda al project prioritar "dapli profunditad che vastadad". 
Las parallelas dals dus projects 
"HarmoS" propona: Cumenzar ad ir a scola cun quatter onns. 
Il "program central scola grischuna 2010" prevesa: Dus onns da scolina obligatorics e cumenzar ad ir a scola in onn pli baud. 
Tant ils dus onns scolina sco er ils dus emprims onns dal stgalim primar cuntegnan permeabilitads flexiblas che sa basan sin il stadi individual da svilup dals uffants. 
La proposta grischuna è identica cun il rom da "HarmoS". 
- "HarmoS" propona: Il stgalim da la scola primara (inclusiv la part obligatorica da la scolina) dura otg, il stgalim secundar I (stgalim superiur da la scola populara) trais onns. 
Il "program central scola grischuna 2010" prevesa: Il temp da scolina e da scola obligatoric dura indesch onns. 
"HarmoS" correspunda a "dapli profunditad che vastadad". 
- "HarmoS" propona: Per differents roms d'instrucziun duain vegnir formulads en tut il pajais standards liants per tscherts muments da la carriera da scola. 
Il "program central scola grischuna 2010" prevesa: Il departament d'educaziun vuless sa drizzar tenor ils standards naziunals da "HarmoS". 
- "HarmoS" propona: Elavuraziun da plans d'instrucziun linguistic-regiunals. 
Betg mintga chantun na sviluppa in agen plan d'instrucziun. 
In plan d'instrucziun cuminaivel duai cuvrir ils basegns d'ina entira regiun, pia da blers chantuns. 
Il "program central scola grischuna 2010" prevesa: Il departament d'educaziun vul sa participar a l'elavuraziun d'in plan d'instrucziun surregiunal e beneventa la finamira da "HarmoS". 
El integrescha questa idea en ses program central. 
- "HarmoS" propona: Ils chantuns tematiseschan uras da bloc e structuras dal di. 
En quest connex duai vegnir examinada ina purschida che correspunda als basegns. 
Il "program central scola grischuna 2010" prevesa: Tant las uras da bloc sco er las structuras dal di vegnan tematisadas en las propostas dal program central. 
- "HarmoS" propona: La qualitad dal sistem "scola" duai vegnir registrada periodicamain ed i duain vegnir suttamessas propostas da meglieraziun. 
Il "program central scola grischuna 2010" prevesa: Er il departament d'educaziun propona d'introducir instruments da controlla (p.ex. il "post da regladi" [sistem da test "Stellwerk"] ed il "cocpit da classa"). 
En vista a l'armonisaziun naziunala da la scola populara integrescha il "program central scola grischuna 2010" en moda ideala las refurmas planisadas da la CDEP, e quai cun resguardar las structuras tradiziunalas dal chantun. 
La consultaziun tar il concordat da "HarmoS" dura fin la fin da november 2006. 
Il concordat entra en vigur, sche diesch chantuns han declerà lur participaziun. 
A partir da l'entrada en vigur han ils chantuns peda durant quatter onns da far las adattaziuns necessarias. 
La ratificaziun en ils chantuns duai succeder a partir da la fin da l'onn 2007. 
Da tut ils documents davart il "program central" pon ins prender invista sin la pagina d'internet www.kernprogramm.gr.ch, tut ils documents davart "HarmoS" sa chattan sin www.edk.ch. 
Gremi: departament d'educaziun, cultura e protecziun da l'ambient 
Funtauna: rg uffizi per la scola populara ed il sport 
Data: 16.02.2006 
La regenza recumonda la participaziun a la cunvegna da basa per la collavuraziun interchantunala cun gulivaziun da las grevezzas 
Il Grischun duai sa participar a la cunvegna da basa per la collavuraziun interchantunala cun gulivaziun da las grevezzas (cunvegna da basa, CBI). 
Quai propona la regenza grischuna al cussegl grond, al qual ella suttametta la missiva correspundenta la sessiun d'avrigl. 
La CBI è ina basa impurtanta per ina collavuraziun interchantunala cunvegnenta ed effizienta cun ina gulivaziun da las grevezzas correcta. 
Ella regla en spezial ils princips e las eventualas furmas da la collavuraziun (conpurtaders u cumpra da prestaziuns), la fixaziun da las indemnisaziuns, la posiziun dals parlaments e la procedura en cas da dispitas. 
La concepziun detagliada - sco la summa concreta dals pajaments da gulivaziun ed ils dretgs da conpurtader concedids persuenter - ston vegnir determinads en singuls contracts specifics per tschertas incumbensas. 
Per il Grischun è la collavuraziun interchantunala d'ina impurtanza speziala cunzunt en ils secturs da las universitads, da las scolas autas professiunalas, da la medischina da perfecziun, da las instituziuns per l'assistenza da persunas impedidas sco er da l'execuziun da chastis e da mesiras. 
La CBI vegn ad entrar en vigur per ils chantuns sutsegnads, uschespert che 18 chantuns èn sa participads. 
La revisiun parziala da la cunvegna da diploms vegn avant il cussegl grond 
La regenza propona al cussegl grond d'acceptar la cunvegna interchantunala da diploms ch'è vegnida revedida e d'adattar il dretg chantunal uschia che la cunvegna interchantunala po vegnir realisada. 
La missiva davart la cunvegna interchantunala davart la renconuschientscha da certificats da scolaziun (cunvegna da diploms) revedida vegn suttamessa al cussegl grond la sessiun d'avrigl. 
La revisiun da la cunvegna da diploms ha per consequenza ch'i vegnan fatgas adattaziuns al dretg surordinà e creescha en spezial la basa legala per cuntinuar in register svizzer davart persunas spezialisadas en il sectur da la sanadad e l'uschenumnada glista naira davart persunas d'instrucziun. 
Questa glista naziunala davart persunas d'instrucziun ch'èn vegnidas privadas da la permissiun d'instruir vegn manada da la conferenza svizra da las directuras e dals directurs chantunals da l'educaziun publica (CDE) dapi l'onn 2004. 
Sco instrument d'infurmaziun duai ella proteger meglier la societad e particularmain las scolaras ed ils scolars. 
Sa basond sin il dretg vertent n'ha il Grischun pudì furnir naginas datas a la CDE. 
Las adattaziuns proponidas dal dretg chantunal creeschan uss la basa per ch'il chantun Grischun possia far las annunzias correspundentas tant per mauns dal register davart persunas spezialisadas dal sectur da la sanadad sco er per mauns da la glista da persunas d'instrucziun senza permissiun d'instruir. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.02.2006 
La regenza propona ina midada da la procedura penala 
La regenza grischuna ha deliberà la missiva tar la revisiun parziala da la lescha davart la procedura penala (procedura penala). 
Il cussegl grond vegn a tractar la fatschenta en sia sessiun d'avrigl. 
La revisiun parziala cuntegna essenzialmain in'adattaziun dal dretg chantunal a las prescripziuns dal dretg federal che resultan da la revisiun da la part generala dal cudesch penal. 
En il center da la revisiun dal dretg federal stat la reordinaziun e la differenziaziun dal sistem da sancziuns. 
Uschia vegn substituì per exempel il chasti curt e nuncundiziunà che privescha da la libertad fin sis mais cun in sistem da taxas per di u cun lavur d'utilitad publica. 
En cas pli levs po vegnir desistì cumplainamain d'in chasti u ch'in tal po vegnir pronunzià cundiziunadamain en ina dimensiun pli gronda che fin uss. 
Plinavant vul il project rinforzar la protecziun da la publicitad cunter delinquents privlus. 
La finala è vegnì separà dal cudesch penal l'onn 2003 in agen dretg penal per giuvenils. 
Questas midadas en il dretg federal chaschunan sin plaun chantunal stringentamain differentas adattaziuns da leschas. 
Las midadas las pli essenzialas da questa revisiun parziala da la procedura penala pertutgan la creaziun d'ina via grischuna da dus stgalims tras las instanzas, l'adattaziun a las novas furmas da chastiar ed uschia diversas cumpetenzas novas en il sectur da l'execuziun da chastis e da mesiras sco er l'aboliziun da la cumpetenza penala da las autoritads da scola en la giurisdicziun penala per giuvenils. 
Ultra da la revisiun parziala da la procedura penala suttametta la regenza al cussegl grond la cunvegna revedida dal concordat dals chantuns da la Svizra orientala davart l'execuziun da chastis e mesiras dals 29 d'october 2004 per l'approvaziun. 
La regenza propona al cussegl grond ina nova regulaziun da las lottarias 
Il Grischun duai sa participar a la cunvegna interchantunala davart la surveglianza, davart la permissiun e davart l'utilisaziun dal retgav da lottarias e da scumessas che vegnan manadas tras sin plaun interchantunal u naziunal. 
Quai propona la regenza grischuna al cussegl grond che vegn a tractar il project la sessiun d'avrigl. 
Il punct principal da la nova regulaziun è la creaziun d'ina instanza independenta e centrala, la cumissiun da lottarias e da scumessas. 
Quella examinescha, permetta e surveglia la realisaziun da singulas lottarias grondas en plirs chantuns. 
Uschia vegn meglierada l'applicaziun unitara da la lescha da lottarias e simplifitgada sco er sclerida la procedura. 
Cun la cunvegna pon ils chantuns d'ina vart mantegnair lur cumpetenzas concernent las lottarias e da l'autra vart segirar las entradas da lur fonds da lottaria. 
Medemamain èn previsas mesiras cumplementaras per il cumbat cunter la dependenza dal gieu e per la prevenziun. 
Questas mesiras vegnan finanziadas cun ina taxa per la dependenza dal gieu d'ina summa da 0.5 pertschient dals retgavs bruts da gieu. 
Paralellamain a questa participaziun propona la regenza da relaschar ina nova lescha davart las lottarias che abolescha l'ordinaziun davart las lottarias da l'onn 1962. 
En questa lescha vegn tranter auter fixada la nova incumbensa sin il champ da la prevenziun e dal cumbat cunter la dependenza dal gieu. 
La surveglianza davart las lottarias vegn surdada da nov a l'uffizi da fatgs da polizia e da dretg civil. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.02.2006 
Giudicament da la qualitad tar las interpresas da bus dal Grischun: la collavuraziun sa cumprova 
Cun in sistem che l'auto da posta grischun ha sviluppà per giuditgar la qualitad mesiran l'auto da posta e l'interpresa da transport da Tavau dapi 19 mais la qualitad dal service da lur collavuraturas e da lur collavuraturs en il servetsch da transport, e quai cun il sustegn da persunas da test ch'èn scoladas bain. 
Dapi la mesadad da l'onn 2005 sa participescha er il bus da la citad da Cuira SA a quest giudicament. 
Las emprimas experientschas èn positivas, damai che l'evaluaziun sistematica da la vista da la clientella permetta conclusiuns impurtantas a la qualitad da las prestaziuns da servetsch tant per las instituziuns incumbensadras sco er per las interpresas da transport, per las singulas collavuraturas e per ils singuls collavuraturs. 
Cun mesiras sistematicas emprovan ils partenaris dal traffic public da bus da drizzar lur prestaziuns da servetsch en moda anc pli consequenta tenor ils basegns da las instituziuns incumbensadras sco er da las passagieras e dals passagiers. 
Sistem per giuditgar la qualitad SQDQ 
Passagieras e passagiers che utiliseschan regularmain la rait da bus dal Grischun giuditgeschan a maun da princips da qualitad predefinids la qualitad dal service (SQDQ) da las manischunzas e dals manischunzs da l'auto da posta grischun, da l'interpresa da transport da Tavau e dal bus da la citad da Cuira SA, e quai cun respunder in questiunari da 31 dumondas suenter avair fatg ils viadis da giudicament. 
Tut las dumondas concernan la passagiera respectivamain il passagier e ses basegns envers la prestaziun da servetsch. 
Ils questiunaris vegnan alura endatads en in sistem dad EED e vegnan evaluads. 
Ils resultats mussan las fermezzas sco er las deblezzas ed èn la basa per prender mesiras da meglieraziun sistematicas. 
Las passagieras ed ils passagiers stattan en il center 
Cun lur reacziuns gidan las persunas da test - ch'èn vegnidas tschernidas conscienziusamain e che han absolvì ina scolaziun - a garantir ed ad optimar la qualitad da las trais interpresas da transport participadas e prestan uschia ina contribuziun impurtanta en favur dal traffic public da bus en il Grischun. 
Werner Glünkin, manader dal servetsch per il traffic public dal Grischun, è cuntent cun la collavuraziun da las interpresas da transport sco er cun ils resultats ch'èn gia vegnids cuntanschids. 
Las evaluaziuns dals passa 1'500 giudicaments da la clientella da test dattan in maletg allegraivel da tut las trais interpresas da transport e mussan che la qualitad dal service è gia oz auta. 
Suenter ch'ils resultats èn vegnids analisads detagliadamain, pon vegnir realisads ulteriurs pass, p.ex. ina scolaziun ed ina furmaziun supplementara communabla da las manischunzas e dals manischunzs l'onn proxim ubain mesiras per tut las interpresas da transport en il sectur da l'infurmaziun da las passagieras e dals passagiers che van en favur da la clientella. 
Gremi: servetsch per il traffic public 
Funtauna: rg servetsch per il traffic public 
Data: 22.02.2006 
Il plan per il svilup dal guaud Val dal Rain - Trin/Flem va en consultaziun 
L'uffizi forestal dal Grischun ha elavurà in plan per il svilup dal guaud per la regiun Val dal Rain grischuna - Trin/Flem. 
Il sboz dal plan è avant maun e va uss en consultaziun tar la populaziun. 
Gievgia, ils 23 da favrer, a las 17.00 ha lieu in'orientaziun publica en la sala da la Chalavaina, Ottostrasse 24, a Cuira. 
Il plan per il svilup dal guaud (PSG) è ina spezia da plan directiv per l'utilisaziun dal guaud. 
Quest gener da planisaziun è vegnì introducì avant 10 onns, perquai che ultra da la producziun da laina han survegnì adina dapli impurtanza er las autras funcziuns dal guaud che ston vegnir resguardadas en connex cun la tgira dal guaud. 
Cun l'ovra da planisaziun Val dal Rain grischuna vegn eliminada uss ina da las prest ultimas mancanzas en la planisaziun dal svilup dal guaud dal chantun. 
La regiun da planisaziun sa distingua tras ina concentraziun da la populaziun, dentant er da l'industria e dal traffic. 
La valur d'assicuranza dals edifizis en la regiun importa uschia ca. 18.5 milliardas francs. 
Stabiliments da traffic impurtants da var 250 kilometers traversan la regiun. 
Ina prioritad correspundentamain auta sto pia survegnir la tgira dal guaud da protecziun. 
Da las 15'900 hectaras surfatscha da guaud totala vegnan alura er designadas - en il sboz dal PSG - 41 pertschient sco guauds cun ina funcziun da protecziun speziala, perquai che quests guauds protegian directamain abitadis e vias da traffic. 
Anc ina giada ca. uschè blers guauds han funcziuns da protecziun impurtantas, dentant plitost indirectas. 
Er en quests guauds impurtants per la protecziun cunter privels da la natira crescha laina, e quella duai er vegnir utilisada. 
Però duain prevalair qua - en cas d'acziuns selviculturalas - ils aspects da la tgira dal guaud da protecziun a las ponderaziuns da la producziun da laina sco tala. 
Las spundas taissas e grippusas restrenschan marcantamain las pussaivladads d'ina producziun da laina raziunala. 
5'823 hectaras guaud da la regiun èn adattadas spezialmain bain per la producziun da laina, ma ca. quatter tschintgavels da questas surfatschas ston satisfar ad ulteriuras funcziuns d'emprima prioritad, sco en spezial a la protecziun cunter privels da la natira. 
Ma betg mo l'uman, er la natira vegn resguardada detagliadamain en il PSG. 
L'ovra da planisaziun inditgescha ils territoris da protecziun gia existents, uschenavant ch'els pertutgan ils guauds, e propona ina retscha d'ulteriurs guauds sco surfatschas natiralas privilegiadas. 
Qua sa tracti da cuntradas cultivadas e da furmas d'utilisaziun spezialmain preziusas per la scienza natirala, da guauds cun caracteristicas spezialas sco per exempel cun spezias da plantas raras u er da propostas per reservats da guauds natirals, en ils quals i duai vegnir desistì d'utilisar la laina. 
Ulteriurs temas che vegnan tractads en il PSG èn la recreaziun/il turissem, l'agricultura sco er la selvaschina e la chatscha. 
Il PSG è ina basa impurtanta, lianta per ils uffizis, che po vegnir applitgada er per impunder daners publics en il guaud. 
Dal sboz dal plan PSG Val dal Rain grischuna/Flem pon ins prender invista fin vers la fin d'avrigl tar las vischnancas (dad Igis fin Razén resp. Flem, senza Scanvetg). 
Tuttas e tuts pon exprimer lur opiniun. 
Eventualas dumondas en il senn d'impuls u eventualas objecziuns ston vegnir fatgas fin ils 21 d'avrigl tar l'uffizi forestal da la Val dal Rain/Scanvetg, 7015 Tumein. 
Gremi: uffizi forestal 
Funtauna: rg uffizi forestal 
Data: 22.02.2006 
La regenza relascha l'ordinaziun executiva tar la lescha federala davart credits da consum 
La regenza grischuna ha relaschà in'ordinaziun executiva tar la lescha federala davart credits da consum. 
Ella sa basa sin la revisiun da l'ordinaziun federala tar la lescha davart credits da consum che entra en vigur il 1. da mars 2006. 
L'ordinaziun federala circumscriva las premissas da permissiun per persunas che dattan u che intermedieschan credits. 
Fin ussa aveva il chantun spetgà da relaschar prescripziuns executivas chantunalas, perquai ch'i fascheva grondas difficultads als chantuns d'ademplir las premissas da permissiun. 
Uschia n'eran - suenter che la lescha federala era entrada en vigur - naginas societads d'assicuranza prontas d'offrir l'assicuranza da responsabladad professiunala pretendida. 
Da nov ston las petentas ed ils petents cumprovar ch'ellas e ch'els hajan ubain in'assicuranza da responsabladad professiunala ubain ina segirezza equivalenta, sco per exempel ina garanzia, ina decleraziun da garanzia u in conto bloccà d'ina banca. 
Da vischnancas e regiuns 
- Cursa da muntogna "Arosa Classic Car": A l'organisaziun da la 2. cursa internaziunala da muntogna "Arosa Classic Car" - represchentada dad Arosa turissem - ha la regenza dà la permissiun da percurrer la ruta prevesida tenor il plan da traject sin la via chantunala tranter Langwies ed Arosa. 
La cursa ha lieu sonda e dumengia, ils 2 e 3 da settember 2006. 
- Laax: Il plan da zonas e plan general da furmaziun 1:2'000 da la vischnanca da Laax dals 16 da december 2005 vegn approvà cun ina resalva. 
La procedura d'approvaziun areguard las fixaziuns en connex cun la midada da las zonas da privel en il territori da Murschetg vegn sistida, fin ch'il project detaglià sco er l'examinaziun correspundenta da la cumissiun da privel èn avant maun. 
- Via da Disla: Sin la via da Disla, da Mustér (davent da la via principala) fin Disla, vegnan dauzads il pais maximal permess da 18 sin 28 tonnas e la ladezza maximala da 2.30 sin 2.55 meters. 
- Via da Schuders: Sin la via da Schuders, davent da la bifurcaziun Maria fin Sandeggen, vegn dauzà il pais maximal permess dad 11 sin 18 tonnas. 
Contribuziuns chantunalas a differentas instituziuns 
- Lexicon istoric da la Svizra: Per stampar il tom 5 dal lexicon istoric da la Svizra, che cuntegna tranter auter in artitgel cumplessiv davart il chantun Grischun, vegn pajada ina contribuziun da 30'000 francs. 
- Visarte.grischun: Per sustegnair l'atelier "Fernando et Jean-Luc Lardelli, Canton des Grisons Paris" survegn la visarte.grischun per l'onn 2006 ina contribuziun da stipendi da 20'000 francs. 
- Promoziun da la cultura: La regenza grischuna ha concedì contribuziuns da totalmain 240'000 francs per promover 20 ovras ed occurrenzas culturalas. 
- Club da bartgas a vela e da surf da Tavau: Per cumprar duas bartgas a vela avertas cun carena dauzabla survegn il club da bartgas a vela e da surf da Tavau ina contribuziun da maximalmain 13'100 francs or dal fond da sport. 
- SSS, secziun Cuira: Per cumprar in compressur da sfunsar sco er in apparat per exercitar il salvament survegn la societad svizra da salvament (SSS), secziun Cuira, ina contribuziun da maximalmain 5'600 francs or dal fond da sport. 
Projects da vias 
- Via dal Malögia: Per lavurs d'impressari sin la via dal Malögia en connex cun la correcziun da la via en il vitg da Stampa ha la regenza concedì totalmain 3'429'000 francs. 
- Via da Stussavgia: Per lavurs da cuvrida sin la via da Stussavgia, davent da Rüti fin Stussavgia Plaz, ha la regenza concedì 150'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.02.2006 
Ina broschura d'infurmaziun tar il project "structuras cumpetitivas e repartiziun da las incumbensas en il turissem grischun" è cumparida 
L'uffizi per economia e turissem dal chantun Grischun ha publitgà ina broschura d'infurmaziun davart il project actual "structuras cumpetitivas e repartiziun da las incumbensas en il turissem grischun". 
La broschura descriva pli detagliadamain en ina versiun curta il project ch'è vegnì preschentà il cumenzament da favrer dal departament da l'intern e da l'economia publica sut la direcziun da cusseglier guvernativ Hansjörg Trachsel. 
Plinavant vegnan resumads ils trais rapports da basa. 
La broschura cumpiglia en total 16 paginas. 
Ella vegn tramessa a tut las organisaziuns da turissem en il chantun Grischun e quellas la transmettan a las vischnancas. 
Il departament da l'intern e da l'economia publica propona ensemen cun ses team da project e cun ina gruppa d'expertas e d'experts ina clera repartiziun da las incumbensas tranter organisaziuns da turissem localas e regiunalas. 
La structura da destinaziun per il turissem grischun che vegn provotgada uschia duai far frunt al regress drastic da la dumonda. 
Fin la fin da la stad 2006 vegnan ad esser avant maun propostas da realisaziun concretas. 
La broschura stat a disposiziun en l'internet sut www.awt.gr.ch sut la rubrica "Übersicht" per vegnir chargiada sin l'agen computer u po vegnir empustada gratuitamain tar l'uffizi per economia e turissem, Grabenstrasse 1, 7001 Cuira (081 257 23 42 u info@awt.gr.ch) (fin che la provisiun tanscha). 
Gremi: departament da l'intern e da l'economia publica dal Grischun 
Funtauna: rg uffizi per economia e turissem 
Data: 27.02.2006 
La regenza ha ina tenuta critica envers la vendita da la swisscom 
Cun la renunzia da la participaziun federala a l'interpresa swisscom SA è la regenza grischuna mo d'accord, sch'i vegn stgaffida il medem mument la basa legala per in service public d'auta qualitad che cumpiglia l'entira Svizra. 
Sco che la regenza constatescha en sia consultaziun a la confederaziun sa stuess il stadi separar da sia participaziun da maioritad vi da la swisscom, sche quella vuless esser activa a l'exteriur en ina dimensiun pli gronda. 
Dal puntg da vista da la regenza na dastgi betg esser che la Svizra sa participeschia vi da ristgas a l'exteriur che na sa laschan la fin finala strusch prevair. 
En cas d'ina vendita stuess dentant esser garantì per la regenza ch'in regulatur ferm garantescha ch'il service public cumpiglia er tut las parts da las regiuns periferas. 
Ultra da quai stuessan vegnir fixadas en la lescha disposiziuns supplementaras pregnantas ed effizientas che garanteschan il service public er per novas tecnologias sco per exempel l'access a l'internet a bindel lad. 
Uschiglio fissi da temair che singulas novaziuns tecnicas na vegnissan eventualmain mai realisadas en il futur en las regiuns periferas. 
Las mesiras accumpagnantas proponidas da la confederaziun che pudessan accumpagnar in'eventuala vendita da la participaziun sco per exempel la creaziun d'ina aczia populara u l'augment da las prescripziuns concernent la vinculaziun refusa la regenza dentant. 
Talas mesiras na sajan quasi betg praticablas e n'hajan betg il success giavischà. 
L'aczia populara haja ultra da quai in pèr ristgas, sco ch'i vegnia er cumprovà d'exempels da l'exteriur. 
La regenza è d'accord cun la midada da la lescha davart la taxa sin il traffic pesant 
La regenza grischuna è da princip d'accord cun la midada previsa da la lescha federala davart la taxa sin il traffic pesant. 
Ella sustegna la proposta da transferir la cumpetenza dals chantuns a l'administraziun federala da duana per tut ils surpassaments da la lescha davart la taxa sin il traffic pesant. 
Uschia possia la procedura vegnir fatga en moda bler pli speditiva ed economica en quai che reguarda l'administraziun, scriva la regenza en sia consultaziun a la confederaziun. 
Cun transferir la persecuziun penala a l'administraziun federala da duana perda il chantun dentant er entradas da multas cuntinuescha la regenza. 
Sch'i vegnan constatads surpassaments da las disposiziuns da la taxa sin il traffic pesant dependenta da la prestaziun a chschuna da controllas da polizia, vegnan chaschunadas expensas che vegnan indemnisadas finanzialamain mo en il rom da las cunvegnas da prestaziun existentas tranter la confederaziun ed ils chantuns. 
Tenor la regenza duess vegnir introducida ina indemnisaziun pauschala per quest sectur. 
Da vischnancas e regiuns 
- 
Tumleastga 
: La constituziun dal circul da la Tumleastga dals 12 da favrer 2006 vegn approvada. 
- 
Roveredo 
: La regenza ha approvà la revisiun parziala da la constituziun communala da la vischnanca da Roveredo, concludida ils 12 da favrer 2006 a chaschun da la radunanza communala. 
- 
Valragn 
: La regenza ha approvà la revisiun parziala dals statuts dal consorzi da scola da Valragn. 
- 
Bever 
: La regenza ha approvà la lescha da construcziun che la vischnanca da Bever aveva deliberà ils 14 da zercladur 2005. 
Er approvads èn vegnids il plan da zonas e plan general da furmaziun 1:2'000, il plan da zonas 1:10'000/1:25'000 dals 14 da zercladur 2005 ed ils plans generals d'avertura 1:2'000 ed 1:10'000/1:25'000 dals 2 da november 2004. 
- 
Falera 
: Il plan "Cumplettaziun dal plan general d'avertura 1:5'000" deliberà da la vischnanca da Falera ils 25 da november 2005 che stgaffescha la basa per ennavar la pista "Curnius - Falera" vegn approvà cun differentas cundiziuns e resalvas. 
Tranter auter ston vegnir realisadas mesiras substitutivas per las intervenziuns en spazis vitals protegids. 
Per la projectaziun en detagl e per la realisaziun da la construcziun sto plinavant vegnir consultà in accumpagnament ecologic professiunalmain cumpetent. 
- 
Puntraschigna 
: La revisiun da la lescha da construcziun - deliberada da la vischnanca da Puntraschigna ils 29 da settember 2005 - che prevesa da reducir la quota d'abitar da 20 pertschient en la zona per hotels na vegn betg approvada. 
Il motiv da questa refusa è in recurs ch'è vegnì fatg cunter quella revisiun e ch'è vegnì acceptà. 
- 
Vaz 
: Il plan da zonas 1:1'000 dals 16 da matg 2004 da la vischnanca da Vaz vegn approvà da la regenza cun differentas resalvas. 
- 
Valzeina 
: Il project d'execuziun da la vischnanca da Valzeina per renovar l'indriz da provediment d'aua vegn approvà. 
Sut la premissa che la confederaziun subvenziuneschia quest project vegn garantida a la vischnanca ina contribuziun da 25.2 pertschient dals custs dad 1'615'000 milliuns francs, quai vul dir da 406'980 francs. 
Projects da vias 
- 
A13, Traversa sid-rampa d'access Rofla 
: La regenza ha approvà 480'000 francs per lavurs d'impressari en connex cun il mantegniment architectonic e cun la renovaziun dal traject "Traversa sid-rampa d'access Rofla" da la A13. 
Chaussas persunalas 
- 
Marcel Roth 
, domicilià ad Aarau, è vegnì numnà sco manader da project da la partiziun "correcziun da curs d'aua" da l'uffizi da construcziun bassa dal Grischun. 
- 
Manfred Kürschner 
, domicilià a Cuira, è vegnì tschernì sco commember dal cussegl consultativ da la viafier retica. 
El remplazza Daniel Schlatter, che ha inoltrà sia demissiun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.03.2006 
Diesch onns post da stab per dumondas d'egualitad 
Ils 24 da matg 1996 ha il cussegl grond concludì - sin proposta da la regenza - d'installar in post da stab per dumondas d'egualitad. 
L'onn 2006 festivescha il biro d'egualitad dal Grischun pia sia existenza da diesch onns. 
Festivà vegni cun il project "Il biro d'egualitad mobil". 
Cun il motto "Nus vegnin tar Vus. 
Cun pled e fatg." vegn il post da stab l'onn 2006 mintgamai durant dus dis a lavurar, a cussegliar ed a porscher workshops en las chasas communalas da Malans, da Glion, da Samedan e da Poschiavo. 
Da la partida èn la giurista, mediatura e spezialista d'assicuranzas socialas Annetta Simeon e la cussegliadra da carriera e da professiun Tina Mazina Semadeni dal post da cussegliaziun "lavur e professiun" da la centrala da dunnas dal Grischun. 
Fatgs davart l'istorgia da diesch onns dal post da stab ed il program dal "biro d'egualitad mobil" pon vegnir consultads en la newsletter nr. 2 e sut "actual" da www.stagl.gr.ch. 
Infurmaziuns dat la manadra dal post da stab Silvia Hofmann-Conrad 
081 257 35 70, 079 231 38 15 u Silvia.Hofmann@stagl.gr.ch 
Gremi: Post da stab per dumondas d'egualitad 
Funtauna: rg Post da stab per dumondas d'egualitad 
Data: 07.03.2006 
La grippa d'utschels tar ils utschels selvadis en Svizra - I sto vegnir impedì che la grippa sa derasia sin il giaglinom da niz 
Dapi ils 20 da favrer 2006 sto il giaglinom da niz puspè vegnir tegnì en uigls serrads e la populaziun indigena d'utschels selvadis vegn survegliada. 
En il fratemp è arrivà il virus H5N1 en Svizra. 
Igl è impurtant ch'ins possia impedir che la grippa d'utschels sa derasia sin il giaglinom da niz. 
Ina tala derasaziun dal virus da la populaziun d'utschels selvadis sin in effectiv da giaglinom da niz po vegnir evitada, sch'in contact da giaglinom da niz cun utschels selvadis è exclus en moda fidada. 
Cun mesiras igienicas adattadas sto ultra da quai vegnir garantì ch'ina derasaziun dal virus en il giagliner na saja betg pussaivla tras la possessura u tras il possessur sez. 
Scleriment da mortoris extraordinaris tar utschels selvadis 
Per constatar, sche la populaziun grischuna d'utschels selvadis è eventualmain infectada cun il virus H5N1, collavura l'uffizi per la segirezza da victualias e per la sanadad d'animals stretgamain cun ils guardiaselvaschinas. 
Tgi che observa mortoris extraordinaris tar utschels selvadis, duai annunziar quai al guardiaselvaschina. 
Ils guardiaselvaschinas mettan ils utschels selvadis morts en segirezza, sche entaifer 24 uras vegnan chattads al medem lieu pli che dus utschels d'aua u da preda u pli che tschintg auters utschels selvadis morts. 
Tals cas suspects sco er singuls cigns chattads morts vegnan examinads, sch'els han la grippa d'utschels. 
Singuls utschels chantadurs u corvs e.u.v. chattads morts pon vegnir allontanads senza autras retschertgas. 
Impedir che utschels selvadis entrian en uigls da giaglinas ed ierts d'enviern 
Ils uigls da giaglinas dentant er ils "ierts d'enviern" e las volieras ston avair in tetg serrà e lur paraids ston esser isoladas cun raits u cun giatters uschia, ch'i na pon entrar nagins utschels selvadis, cunzunt er nagins paslers, d'ordaifer. 
Possessuras e possessurs da giaglinom, dals quals ils giagliners u las volieras na correspundan betg a questas pretensiuns, ston equipar correspundentamain lur tratgas. 
Rinforzar las mesiras igienicas 
Ultra da quai ston vegnir rinforzadas las mesiras igienicas en ed enturn l'uigl da giaglinas. 
Uschia ston ins per exempel lavar e dischinfectar ils mauns avant che cumenzar cun la lavur en il giagliner. 
Per la lavur en il giagliner ston ins trair en stivals e vestgids suren che vegnan duvrads mo per l'uigl. 
Ils giagliners ston vegnir segirads correspundentamain cunter l'access da persunas nunautorisadas e d'animals da chasa (chauns, giats) che n'han insumma pers nagut en l'uigl da giaglinas. 
Plinavant sto vegnir dada fitg gronda attenziun a l'igiena dal manaschi ed ils chartuns dad ovs sco er auters emballadis duain vegnir duvrads mo ina giada, perquai che scherms infectus pon arrivar er sin questa via en ils uigls. 
Cun observar consequentamain questas mesiras pon tut las possessuras e tut ils possessurs da giaglinas gidar ad impedir ch'il virus H5N1 sa derasia sin il giaglinom da niz. 
Gremi: uffizi per la segirezza da victualias e per la sanadad d'animals 
Funtauna: rg uffizi per la segirezza da victualias e per la sanadad d'animals 
Data: 08.03.2006 
La responsabladad causala dal stadi duai vegnir fixada en la lescha da responsabladad 
La regenza grischuna trametta en consultaziun ina revisiun totala da la lescha da responsabladad. 
Ils puncts centrals dal project han l'intenziun d'introducir sin il stgalim da la lescha la responsabladad causala empè da la responsabladad da culpabilitad e d'unifitgar la responsabladad dal stadi sin tut ils plauns statals sco il chantun, ils districts, ils circuls e las vischnancas. 
Questa revisiun vegn necessaria perquai che la responsabladad dal stadi è vegnida exprimida da nov en la constituziun chantunala (art. 26). 
Tenor quella stattan bun il chantun, ils districts, ils circuls e las vischnancas sco er las ulteriuras corporaziuns da dretg public e las instituziuns independentas per donns ch'els han chaschunà illegalmain, er senza ch'i saja avant maun insaqual cas da culpa. 
Uschia stat la lescha da responsabladad vertenta da l'onn 1944 - che prevesa ina responsabladad da culpabilitad - en contradicziun cun la constituziun chantunala. 
Cun la revisiun totala vul la regenza il medem mument deliberar la lescha da disposiziuns antiquadas e la formular en moda pli survesaivla e pli orientada a las burgaisas ed als burgais. 
La consultaziun dura fin la fin d'avrigl 2006. 
Ils documents da consultaziun pon vegnir retratgs da la pagina d'internet dal departament da finanzas e militar, www.fmd.gr.ch. 
La regenza beneventa la permissiun d'acquistar armas per schuldads 
Suenter la relaschada dals da obligaziun da far servetsch militar pon els acquistar lur arma sut tschertas premissas. 
La regenza grischuna è dal tuttafatg d'accord cun la finamira dal departament federal da defensiun, protecziun da la populaziun e sport che vul evitar ch'i vegnia eventualmain fatg diever abusiv dad armas. 
Quai scriva la regenza en sia consultaziun tar la revisiun da l'ordinaziun concernent l'acquist da l'equipament persunal da las appartegnantas e dals appartegnents da l'armada e da l'ordinaziun davart ils fatgs da tir ordaifer il servetsch. 
Tenor la regenza po questa finamira vegnir cuntanschida il meglier cun la varianta per introducir ina permissiun d'acquistar armas. 
La regenza recumonda questa varianta spezialmain perquai che uschia valan per tut las persunas che cumpran armas las medemas premissas. 
Daplisas plazzas da scolaziun per polizistas e per polizists dal Grischun 
La regenza grischuna vuless mantegnair l'effectiv da persunal da la polizia chantunala dal Grischun. 
Perquai ha ella auzà il contingent a la scola da polizia ad Amriswil per ils onns 2006/2007 da 15 a 25 aspirantas ed aspirants. 
Er per ils proxims onns duain star a disposiziun uschè bleras plazzas en la scola, che l'effectiv da persunal possia vegnir mantegnì. 
Sin fundament dal svilup da l'effectiv dal persunal na pudess betg vegnir mantegnì l'effectiv reglamentar actual da 378.6 unitads da plazzas cun scolar annualmain 15 aspirantas ed aspirants. 
Il medem temp ha la regenza prendì enconuschientscha dal rapport "PRONUNCIA". 
En quest rapport dals 14 da favrer 2006 davart la planisaziun da l'effectiv e davart la planisaziun da renunzia mussa la polizia chantunala dal Grischun il svilup da l'effectiv actual sco er la planisaziun da renunzia elavurada e las consequenzas necessarias che resultan da quella. 
La polizia chantunala dal Grischun vegn incumbensada da realisar la planisaziun da renunzia resguardond ses effectiv per propi. 
La scola media professiunala, champ sanadad, a la scola mercantila Surselva vegn renconuschida 
La scola mercantila Surselva ha l'intenziun da manar ina scola media professiunala sin il champ da professiun da la sanadad. 
La regenza grischuna ha approvà l'urari ed ils plans d'instrucziun ed als ha mess en vigur per il 1. d'avust 2006. 
Il medem temp renconuscha la regenza ils diploms da la scola media professiunala da la scola mercantila Surselva per l'emprima giada la fin da l'onn da scola 2008/2009, resalvà che la scolaziun vegnia approvada da la conferenza svizra dals directurs chantunals da l'educaziun publica. 
La scola na duai betg manar pli ch'ina classa da la scola media professiunala per annada. 
Da vischnancas e regiuns 
- Circul da Schiers: La revisiun parziala da la constituziun cirquitala dal circul da Sur Tasna dals 27 da november 2005 vegn approvada. 
- Vaz: Ils plans generalas d'avertura e plans generals da furmaziun 1:2'500 da Lai, da Valbella, da Solas, da Sporz e da Lain/Muldain/Zorten "part chanalisaziun e part conducts da la chanalisaziun e conducts per aua da plievgia e naiv", tuts dals 28 da november 2004, vegnan approvads cun resalvas. 
Il plan general d'avertura ed il plan general da furmaziun 1:1'000 Vaz "part chanalisaziun e part conducts da la chanalisaziun e conducts per aua da plievgia e naiv" dals 28 da november 2004 vegn er approvà. 
Il plan general d'avertura 1:10'000 cumplettaziun "part aua ed ennavaziun" dals 28 da november 2004 vegn approvà cun resalvas. 
Plinavant vegn approvà il plan general d'avertura 1:10'000 cumplettaziun "part vias e sendas" dals 28 da november 2004. 
- Ziràn-Reschen Il plan da zonas e plan general da furmaziun 1:1'000 da la vischnanca da Ziràn-Reschen dals 4 da november 2005 vegn approvà. 
- Zuoz: Il plan da zonas e plan general da furmaziun 1:2'000 Chastlatsch da la vischnanca da Zuoz dals 6 d'avrigl 2005 vegn approvà. 
Plinavant vegn approvà cun cundiziuns il plan general d'avertura 1:2'000 Chastlatsch dals 6 d'avrigl 2005. - Falera: La regenza ha approvà il project per la dustanza "Ual da Mulin ed uals laterals" (project consecutiv da las malauras dal november 2002) sin il territori da la vischnanca da Falera. 
Cun la resalva da la garanzia da subvenziun da la confederaziun vegn concedida ina contribuziun chantunala da maximalmain 328'000 francs dals custs calculads da 1'640'000.- francs. 
Contribuziuns chantunalas a differentas instituziuns 
- Tgira da monuments: Per restaurar e per sanar il "Roter Turm" a Cuira, la chasa d'abitar "Polagut" a Maiavilla sco er la chasa nr. 80 a Cumbel ha la regenza deliberà circa 250'000 francs. 
Projects da vias 
- Sviament da Flem: La regenza ha approvà 670'000 francs per construcziuns da metal vi da la via sursilvana tar il sviament da Flem. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.03.2006 
Diversitad en il guaud / maletgs multifars dal guaud 
Il di internaziunal dal guaud dals 21 da mars 2006 sa deditgescha en Svizra al tema "diversitad / maletgs dal guaud". 
La ritgezza da nischas, da furmas e da colurs sa drizza directamain a nus umans, ma è er la funtauna d'ina gronda diversitad da spezias che vivan en il guaud. 
Spezialmain per questa occasiun ha l'uffizi forestal dal Grischun edì in fegl da documentaziun cun il titel "Waldstandorte verstehen - bestimmen - anwenden". 
Gia daditg han ins enconuschì che la natira sa lascha utilisar a lunga vista cun success mo, sche quai succeda cun quità e cun respect - "persistenza" è il chavazzin. 
E "persistenza" è la maxima che la selvicultura sa stenta d'applitgar dapi bler dapli che 100 onns tar l'utilisaziun dal guaud. 
Questa maxima vul dir: viver dals tschains e betg dal chapital, utilisar il guaud senza sminuir ses esser e - la finala - mantegnair tut sia diversitad. 
Fin avant paucs decennis vegniva definida la persistenza da l'utilisaziun dal guaud cunzunt tras la proporziun tranter l'utilisaziun da la laina ed il creschament. 
En il fratemp è s'averta questa vista. 
Tras quai che - ultra da la producziun da laina - er autras prestaziuns dal guaud èn vegnidas stimadas pli e pli, èn adina pli savens er auters arguments daventads impurtants per contemplar la persistenza; en quest connex cunzunt er la diversitad biologica. 
Contribuziun dal servetsch forestal en il chantun Grischun 
Respectar la diversitad da las spezias dal guaud signifitgescha d'ina vart da concepir la tgira dal guaud en accord cun la natira. 
Quai vul cunzunt dir che las mesiras da la selvicultura ston vegnir adattadas a las cundiziuns dal lieu. 
Per quest intent ha l'uffizi forestal dal Grischun laschà registrar e descriver sistematicamain ils lieus da guaud en il chantun. 
Latiers ha la cuminanza spezialisada Atragene analisà durant ils onns 1991 fin 2004 passa 2'300 registraziuns da la vegetaziun - registraziuns publitgadas pli baud ed atgnas registraziuns - ed ha definì e descrit sin basa da quai ils tips dals lieus da guaud en il chantun. 
Il product è tranter auter ina clav per determinar ils lieus da guaud, per cartar ils lieus da guaud en extracts da la cuntrada (quests extracts han ina furma da strivla e vegnan tschernids en moda representativa), sco er per cartar en moda cumpletta ils stgalims d'autezza. 
Ils documents orienteschan la selvicultura u il selvicultur davart la cumposiziun da las spezias da plantas. 
Els èn dentant er in agid per ella u per el da chattar la procedura optimala da regiuvnament e d'applitgar las dretgas mesiras da tgira per cuntanscher in guaud stabil e saun. 
Ulteriurs detagls en quest connex porscha il fegl da documentaziun il pli nov da l'uffizi forestal "Waldstandorte verstehen - bestimmen - anwenden"*. 
Da l'autra vart pretenda il respect da la natira en il temp odiern dentant er mesiras sistematicas a favur da la diversitad biologica. 
Reservats da guaud natiral permettan ch'il guaud po sa sviluppar en moda natirala. 
Uschia cuntanscha il guaud stadis da svilup ch'èn ina raritad en in guaud cultivà. 
Per motivs topografics succeda la cultivaziun en blers lieus dal chantun Grischun dentant gia oz en moda fitg extensiva. 
Il concept dal chantun per stgaffir novs reservats da guaud natiral prevesa per quest motiv mo finamiras da surfatscha moderadas. 
Il concept vegn realisà successivamain en collavuraziun cun las proprietarias e cun ils proprietaris da guaud. 
La gronda part dals daners ch'èn reservads per mesiras per la protecziun da la natira en il guaud vegn impundida per la tgira da surfatschas natiralas privilegiadas. 
La paletta tanscha da la tgira da guauds da lareschs, da guauds da chastagners e dad urs dal guaud sur la promoziun d'effectivs da ruvers e l'installaziun da puzs per amfibis fin a la promoziun da spazis da viver per giaglinas selvadias. 
La diversitad biologica sco finamira internaziunala 
Cun la campagna dal "di internaziunal dal guaud" vegn lantschada la realisaziun d'occurrenzas da guaud particularas en tut il chantun. 
Ellas vegnan concepidas sco "tschertga da stgazis", e quai sin basa da la significaziun dal guaud sco purtader dal stgazi da la diversitad biologica. 
En il center stat la percepziun da las structuras che contribueschan ina part essenziala a la rolla dal guaud sco "stgazi da la vita". 
Cun scenas fermas ed illustrativas vegn l'attenziun drizzada tranter auter sin l'impurtanza da la glisch, da laina morta, dad urs dal guaud, da stresas (las differentas dauzadas dal guaud) u sin la repartiziun da las plantas tenor la vegliadetgna. 
Tras l'experientscha dals "maletgs dal guaud" duai vegnir sviluppà ina vista generala e pli inensiva davart las premissas las pli impurtantas da la diversitad en il guaud. 
* Il fegl da documentaziun "Waldstandorte verstehen - bestimmen - anwenden" è vegnì elavurà spezialmain per il di dal guaud e per in vast public. 
Ins al survegn tar l'uffizi forestal dal Grischun a Cuira. 
Gremi: uffizi forestal 
Funtauna: rg uffizi forestal 
Data: 17.03.2006 
L'ambassadur austriac sin visita tar la regenza grischuna 
L'ambassadur austriac Aurel Saupe visita mesemna, ils 22 da mars 2006, il Grischun. 
El vegn accumpagnà dal consul Klaus Zyla e dal consul onurari Wolfgang Wunderlich. 
Suenter il bainvegni dals giasts en la chasa grischa a Cuira è previs in gentar communabel. 
Ils ospitants èn il president da la regenza Claudio Lardi ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 21.03.2006 
La regenza va d'accord cun l'instituziun d'in inspecturat per la segirezza nucleara 
La regenza grischuna beneventa che la confederaziun prevesa da midar la divisiun principala per la segirezza dals implants nuclears (DSN) en in institut autonom da dretg public. 
L'inspecturat federal per la segirezza nucleara (IFSN) previs duai ademplir las medemas incumbensas sco l'actuala DSN, numnadamain survegliar ils implants nuclears svizzers pertutgant la segirezza nucleara e pertutgant la protecziun cunter radiaziuns. 
Sco che la regenza scriva en sia posiziun tar la lescha federala davart l'inspecturat federal per la segirezza nucleara pudess questa autoritad da segirezza cuntanscher uschia ina independenza instituziunala dals interess economics e dal process politic. 
La regenza beneventa l'adattaziun da l'ordinaziun davart la libra emissiun en l'ambient 
La regenza grischuna beneventa l'adattaziun che la confederaziun propona da l'ordinaziun davart l'utilisaziun d'organissems en l'ambient (ordinaziun davart la libra emissiun en l'ambient) a la lescha davart la tecnica genetica. 
I vegn beneventà particularmain ch'il champ d'applicaziun da l'ordinaziun vegn extendì er sin plantas e sin animals esters invasivs ch'èn in privel per ils umans, per ils animals e per l'ambient. 
Cun quai survegnan ils chantuns la pussaivladad da prender mesiras cunter la derasaziun e la multiplicaziun nuncontrollada da tals organissems e da mitigiar donns futurs. 
En sia posiziun a la confederaziun fa la regenza tuttina attent al fatg che la finanziaziun da talas mesiras n'è betg reglada. 
La regenza propona perquai ch'i vegnia previs in sustegn finanzial da la confederaziun per cumbatter la derasaziun nuncontrollada. 
In nov med d'instrucziun da lavur a maun vegn translatà en rumantsch grischun 
La translaziun dal med d'instrucziun songagliais "Verflixt und zugenäht" en rumantsch grischun è vegnida approvada da la regenza grischuna. 
Per elavurar il cuntegn dal med d'instrucziun èn vegnids permess 50'000 francs. 
Cun il conclus dals 21 da december 2004 aveva la regenza approvà il concept general "rumantsch grischun en scola" che cumpiglia er la producziun d'ina nova generaziun da meds d'instrucziun en rumantsch grischun. 
Per la varianta "pionier" ston star a disposiziun per l'onn da scola 2008/2009 ils meds d'instrucziun da la 2. classa. 
Quai concerna er las lavurs a maun cun textilias. 
Da vischnancas e regiuns 
- Silvaplana-Surlej: La regenza ha acceptà la dumonda da la vischnanca da Silvaplauna per midar il num local "Surlej" en "Silvaplana-Surlej" cun resalva dal resultat da la procedura da consultaziun entaifer l'administraziun federala. 
- Haldenstein: Il plan da zonas 1:1'000 "Flippagässli" da la vischnanca da Haldenstein dals 25 da november 2005 vegn approvà. 
- Zizers: Il plan da zonas 1:2'000 "territori communal Oberau/Rütenen, Untere Au/Riedlöser", il plan da zonas e plan general da furmaziun 1:5'000 "entir territori communal" ed il plan general da furmaziun 1:2'000 "territori communal Oberau/Rütenen, Untere Au/Riedlöser" da la vischnanca da Zizers, tuts cun la data dals 25 da settember 2005, vegnan approvads. 
Contribuziuns chantunalas a differentas instituziuns 
- Agid umanitar: Per quatter projects d'agid umanitar a l'exteriur ha la regenza mess a disposiziun ina summa totala da 14'000 francs. 
- Agids d'investiziun: La regenza ha empermess a la fundaziun svizra per il turissem social, Turitg, per sanar ed engrondir l'albiert da giuventetgna Valbella sco er a la Mundaun Turissem SA per montar ina sutgera da quatter accuplabla e per construir l'indriz d'ennavar "Hitzeggerkopf" contribuziuns chantunalas da totalmain circa 540'000 francs ed emprests d'agids d'investiziun da la confederaziun da 3'000'000 francs. 
Projects da vias 
La regenza ha approvà en total circa 5'400'000 francs per construir e per sanar differents trajects da via: 
- A13c via naziunala: Traversa sid - rampa d'access Rofla 
- via da la Val Calanca: tunel Val d'Infern 
- H417b via dal Landwassertal: Ardüs - Glaris / Tavau Frauenkirch 
- H19 via sursilvana: Laax - Schluein 
- via da Sursaissa: Chummenbiel - Misanenga 
- via da Sursaissa: Grosstobel - Tschappina 
- H3a via dal Güglia: entaifer il vitg da Tinizong 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.03.2006 
ZATTERA GR 1 - in viadi cun ina puntera sin il Rain 
En ina nova exposiziun speziala sa deditgescha il museum retic a Cuira al tema da la puntera e cunzunt al viadi da dus gimnasiasts cun ina puntera sin il Rain. 
L'exposiziun "ZATTERA GR 1 - in viadi cun ina puntera sin il Rain" dura dals 28 da mars fin ils 23 d'avrigl 2006. 
Dino De-Stefani (19) e Giuliano Krättli (20) han dà giu ina lavur da maturitad dal tuttafatg speziala. 
Cun lur puntera ch'els han construì sezs han els fatg la stad 2005 in viadi sin il Rain fin in pau pli lunsch che Strassburg. 
Lur aventura da trais emnas han els documentà cun in film d'ina mesa ura. 
En la nova exposiziun speziala mussa il museum retic il film, la puntera originala ed ulteriurs documents actuals ed istorics davart la flottaziun. 
Fin lunsch en il 19avel tschientaner è vegnì flottà en il Grischun, per exempel sin il Rain unì a partir da La Punt. 
Per l'ina han las punteras transportà rauba da tut gener giu dal Rain, per l'autra ha lur laina chattà bleras interessents e blers interessents a la riva dal lai da Constanza. 
Krättli e De-Stefani han cumenzà cun lur viadi pir suenter la cascada dal Rain. 
Fin tar la Mar dal nord n'èn els dentant betg arrivads, els han dentant rimnà ina massa impressiuns e passentà diversas aventuras. 
Lur puntera è schizunt vegnida renconuschida d'uffizi, preschentada a l'uffizi per il traffic sin via ed immatriculada sco GR 1. 
L'exposiziun dura dals 28 da mars fin ils 23 d'avrigl 2006. 
La vernissascha ha lieu ils 27 da mars a las 18.30. 
Uras d'avertura: mardi - dumengia: da las 10.00 - 12.00 e da las 14.00 - 17.00, a partir dal 1. d'avrigl da las 10.00 - 17.00. 
Glindesdi serrà. 
Entrada: 6.- / 4.- / 0.- francs 
Gremi: museum retic 
Funtauna: rg museum retic 
Data: 27.03.2006 
La regenza dal chantun Uri visita la regenza grischuna 
Damaun, mesemna ils 29 da mars 2006, visita la regenza dal chantun Uri il Grischun. 
La delegaziun dal chantun Uri vegn manada dal president da la regenza Josef Arnold. 
Ella consista dal vicepresident da la regenza Markus Stadler, da cusseglier guvernativ Isidor Baumann, da cussegliera guvernativa Heidi Z'graggen, da cusseglier guvernativ Josef Dittli, da cusseglier guvernativ Markus Züst e da cusseglier guvernativ Stefan Fryberg. 
La regenza dal chanatun Uri vegn accumpagnada da chancelier Peter Huber. 
La regenza grischuna - manada dal president da la regenza Claudio Lardi - vegn ad esser preschentaen globo. 
Er las partenarias ed ils partenaris èn envidads. 
Suenter il bainvegni dals giasts en la chasa grischa a Cuira visitan las duas delegaziuns il museum retic a Cuira. 
Suenter è previs in viadi si Planeiras, in gentar communabel ed ina visita a la setgentaria da charn da la regiun. 
La scuntrada serva en emprima lingia a la tgira da las relaziuns amicablas ed al barat d'experientschas sin ils champs da la cultura, da l'economia e da la politica. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 28.03.2006 
"Pestgar en il Grischun. 
Nua poss jau retrair la patenta?" 
RETRATGA DA LA PATENTA DA PESTGA PER LA STAGIUN DA PESTGA 2006 
Plaunsieu lieuan naiv e glatsch. 
Per la flora e la fauna munta quai il nov cumenzament en il ritmus annual da la natira. 
Tar las pestgadras ed ils pestgaders sveglia quai il plaschair anticipà sin la proxima pestga. 
Tar las preparativas per la stagiun da pestga tutga er la retratga da la patenta da pestga. 
Per pudair retrair la patenta per in onn u ina patenta mensila ston ins cumprovar ch'ins haja enconuschientschas da la pestga. 
Per quest intent vegnan purschids il mument en differents lieus dal chantun Grischun curs da scolaziun. 
Tut las patentas pon ins retrair tar il survegliader da pestga resp. sin il biro per passaports e patentas. 
En il fegl uffizial dal chantun Grischun dal 30 da mars 2006 u sin la homepage da l'uffizi da chatscha e pestga (www.jagd-fischerei.gr.ch) èn publitgads per ils singuls districts da pestga ils lieus per retrair la patenta. 
Cun buna pestga! 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 29.03.2006 
Liongias litteraras, vaschs da crap da lavetsch e dentadiras 
A partir da l'avrigl vegnan ils trais museums chantunals a retschaiver lur giasts er sur mezdi. 
Per lantschar l'avertura sur mezdi datti il 1. d'avrigl "buccadas" tut spezialas. 
Il temp sur mezdi è per bleras persunas che lavuran a Cuira la meglra occasiun per far anc spert pitschnas cumissiuns. 
Ma igl è er il temp, en il qual ins po sa recrear u simplamain "targlinar". 
A partir dal 1. d'avrigl datti ina nova purschida per giudair il temp sur mezdi e per sa distrair: ins po sa sfunsar en il mund dal museum retic, dal museum da la natira u dal museum d'art. 
Questa nova purschida vegn lantschada il 1. d'avrigl - cun in program spezial - en preschientscha da president da la regenza Claudio Lardi. 
Sur mezdi vegnan ils directurs dals museums a preschentar curtamain intgins objects che han ina referenza speziala al mezdi, ch'è er l'ura da gentar. 
La terminaziun da las preschentaziuns permetta da passar libramain d'in museum a l'auter, pia da frequentar tuts trais museums entaifer l'occurrenza gratuita da duas uras. 
Il president da la regenza vegn er a passar d'in museum a l'auter ed en tscherts muments vegn el a tschentar als directurs dumondas surprendentas ed er spinusas tar singuls objects. 
Ils giasts vegnan schizunt a survegnir in pitschen regal culinaric. 
Ils objects preschentads èn natiralmain gist uschè differents sco ils museums sezs. 
Beat Stutzer, directur dal museum d'art vegn a preschentar duas ovras da l'art moderna: il Tableau Piège da Daniel Spoerri e la Literaturcollage - Literaturwurst da Dieter Roth. 
L'emprim artist ha fixà e conservà ils rests da la vaschella e da las spaisas d'in past tals e quals sin la maisa ed ha declerà il resultat sco ovra d'art. Il segund ha manizzà in entir exemplar da la gasetta Die Welt ed ha emplenì ils tocs palpiri en in satg da plastic en furma da liongia. 
Cun talas ovras han ils dus artists fundà la Eat-Art, cun la quala la concepziun tradiziunala da las valurs da materials artistics vegn manada ad absurdum. 
Bler main absurdas, dentant tant pli genuinas, èn las disas da magliar dals animals. 
En il museum da la natira dal Grischun vegn directur Jürg Paul Müller a declerar las strategias fitg differentas per sa nutrir dals animals. 
Erbivors, carnivors ed omnivors han per exempel tut autras dentadiras, differents pichels ed organs da digestiun. 
Ma er lur activitads da di e lur organisaziun sociala vegnan caracterisadas dal nutriment e da la procuraziun da nutriment. 
En il center da la demonstraziun al museum da la natira vegn a star l'urs ch'è in magliatut gist uschè sco nus umans, schebain ch'el ha er en sias disas da magliar intginas differenzas betg uschè irrelevantas visavi a nus. 
Il pli tard en il museum retic daventan evidentas las differenzas cun ils animals. 
Qua vegn a mussar directur Jürg Simonett co che l'istorgia dals umans ha in connex central cun la procuraziun dal paun da mintgadi. 
El vegn a cumenzar al plaun inferiur cun il model da Savognin durant il temp da bronz e lura ad ascender spert ils tschentaners, sper chantas da zin da Cuira ch'eran destinadas per baiver vin, si tar vaschs da cheramica indigens e tar in scrign da gran. 
Surtut al plaun sut il tetg daventi evident quant greva e stentusa che la procuraziun da nutriment è stada en il Grischun puril. 
L'object central da la guida è in vasch en crap da lavetsch che serviva per far pulenta. 
Cun questa acziun duai in public uschè vast sco pussaivel vegnir infurmà ch'ils trais museums vegnan il futur adina ad esser averts sur mezdi. 
Per encuraschar ils giasts da frequentar savens - dal cumenzament ennà - la purschida da mezdi, vegn repartida als giasts fin mez avrigl ina pitschna marenda offerida dal Manor. 
Sonda, il 1. d'avrigl, 12.00 - 14.00, als museums retic, da la natira e d'art. Preschentaziuns a las 12.10, 12.40, 13.10 e 13.40. 
Entrada gratuita. 
Dialogs cun il president da la regenza a las 12.10 al museum da la natira, a las 12.40 al museum d'art ed a las 13.10 al museum retic. 
Novas uras d'avertura: mardi fin dumengia, 10.00 - 17.00 (glindesdi serrà) 
Download communicaziun a las medias ed maletg: www.grischuncultura.ch, "Media" 
Gremi: Uffizi da cultura 
Funtauna: rg Uffizi da cultura 
Data: 29.03.2006 
La limita da vegliadetgna per stipendis duai vegnir dauzada en la nova lescha davart las contribuziuns da scolaziun 
La regenza grischuna ha avert la consultaziun davart la revisiun totala da la lescha da stipendis. 
Ils puncts centrals da la nova lescha davart las contribuziuns da scolaziun han l'intent da dauzar la limita da vegliadetgna per conceder contribuziuns, e quai da 32 sin 40 onns. 
En l'avegnir duain vegnir concedids dapli emprests da daners per segundas scolaziuns e per furmaziuns supplementaras. 
Plinavant duain studentas e students da l'ultim onn da scolaziun cun in temp intensiv per preparar l'examen survegnir la pussaivladad da retrair tals emprests. 
Fin ussa pajava il Grischun sco unic chantun mo stipendis sco contribuziuns da scolaziun. 
Las novaziuns e las adattaziuns sa basan d'ina vart sin ina incumbensa dal cussegl grond. 
Da l'autra vart garanteschan differentas novas regulaziuns ch'il Grischun po realisar en il sectur da stipendis las directivas da la confederaziun en connex cun la realisaziun da la nova concepziun da la gulivaziun da finanzas e da las incumbensas tranter la confederaziun ed ils chantuns (NGF). 
Tras la revisiun totala da la lescha da stipendis da l'onn 1959 vul la regenza stgaffir ina regulaziun moderna ch'è orientada al futur. 
La consultaziun dura fin ils 22 da matg 2006. 
Ils documents da consultaziun pon vegnir consultads sin la pagina d'internet dal departament d'educaziun, cultura e protecziun da l'ambient, www.ekud.gr.ch. 
Il Grischun vul promover pli fitg las energias regenerablas 
Il chantun Grischun vul promover en il futur pli fitg l'energia solara e l'energia da laina. 
La regenza grischuna ha avert la consultaziun davart la revisiun parziala da la lescha chantunala d'energia e da l'ordinaziun appartegnenta. 
La revisiun parziala metta dus accents: D'ina vart vul il chantun sustegnair finanzialmain en l'avegnir implants solars per preparar aua chauda er independentamain da sanaziuns d'edifizis. 
Da l'autra vart duai vegnir promovida pli fitg l'utilisaziun da laina d'energia. 
Concretamain vegn extendì tranter auter il program da promoziun existent per installaziuns da combustiun cun laina. 
Da nov vul il chantun promover pli fitg er pumpas da chalur. 
Cun quests programs da promoziun supplementars quinta il chantun che l'utilisaziun da las energias regenerablas vegnia a s'augmentar da 2.75 milluns uras kilowatt l'onn 2007 a 6.50 milliuns uras kilowatt l'onn 2011. 
Uschia sa laschassan spargnar circa 650'000 liters ieli da stgaudar per onn. 
Tant il sistem da promoziun existent sco er quel rinforzà vegnan a pudair profitar da contribuziuns globalas da la confederaziun. 
Per la promoziun futura en il sectur da las energias regenerablas vegnan a star a disposiziun per l'entir program da promoziun dal chantun tranter 2 milliuns (2007) e 2.7 milliuns francs (2011). 
Ils documents da consultaziun pon vegnir consultads en l'internet sut www.energie.gr.ch. 
La consultaziun dura fin ils 19 da matg 2006. 
La revisiun parziala da la lescha da sanadad entra en vigur successivamain 
La revisiun parziala da la lescha davart ils fatgs da sanadad dal chantun Grischun (lescha da sanadad) dals 18 d'october 2005 vegn messa en vigur per il 1. d'avrigl 2006. 
Quai ha concludì la regenza grischuna. 
Pir per il 1. da schaner 2008 vegn mess en vigur l'artitgel 15 alinea 2 che scumonda la consegna da products da tubac tras automats a persunas sut 16 onns. 
A l'industria da tubac vegni uschia dà temp per installar in sistem per proteger ils giuvenils tar ils automats ch'èn en utilisaziun. 
Per il 1. da fanadur 2006 entra en vigur l'artitgel 15 alinea 1 che regla il scumond da far reclama per alcohol e per tubac. 
Uschia pon las societads da reclama ademplir lur contracts ch'ellas han gia fatg per l'emprim mez onn. 
Ils 18 d'october 2005 aveva il cussegl grond suttamess la lescha da sanadad ad ina revisiun parziala. 
La revisiun parziala che suttastat al referendum facultativ è vegnida publitgada en il fegl uffizial dal chantun ils 27 d'october 2005. 
Il termin da referendum è scadì ils 25 da schaner 2006 senza ch'el saja vegnì duvrà. 
Ulteriuras novaziuns tar ils fatgs da la sanadad 
La regenza relascha ina nova ordinaziun tar la lescha da sanadad. 
L'ordinaziun regla tranter auter la promoziun da la sanadad e la prevenziun da malsognas tras l'uffizi da sanadad, tras l'uffizi per la scola populara ed il sport sco er tras las vischnancas. 
Plinavant fixescha ella la reclama en il sectur da la sanadad, las permissiuns da manaschi sco er las permissiuns per pratitgar differentas professiuns dal sectur da la sanadad. 
Il medem mument concluda ella ina revisiun parziala da las disposiziuns executivas tar l'ordinaziun dal cussegl federal davart la limitaziun da l'admissiun da furniturs da prestaziuns per pratitgar a quint da l'assicuranza obligatorica per la tgira da malsauns. 
Tenor quella po l'uffizi da sanadad permetter tar medias u tar medis en il cas singul motivà excepziuns da la limitaziun per pratitgar a quint da l'assicuranza obligatorica per la tgira da malsauns. 
Domaduas novaziuns entran en vigur il 1. d'avrigl 2006. 
La regenza dumonda in credit supplementar per integrar il corp da guardias da cunfin en la centrala d'alarm e d'acziuns 
Cun il preventiv 2005 aveva il cussegl grond approvà in credit d'impegn da 6'100'000 francs per substituir il calculatur da la centrala operativa a Cuira e per spustar la centrala d'alarm e d'acziuns (CAA) da la polizia chantunala. 
En la CAA da la polizia chantunala duain da nov vegnir integrads las manadras ed ils manaders d'acziun dal commando regiunal dal corp da guardias da cunfin (Cgcf). 
Per quai dumonda la regenza grischuna meds finanzials supplementars da 2'980'000 francs dal cussegl grond. 
En connex cun la reorganisaziun dal Cgcf èsi sa mussà ch'ina collavuraziun pli stretga tranter la polizia chantunala ed il Cgcf portia avantatgs considerabels. 
En la sessiun da zercladur da quest onn vegn suttamessa la fatschenta - ensemen cun il quint 2005 - al cussegl grond per l'approvaziun. 
Il credit duai vegnir concedì en furma d'in credit supplementar tar il credit d'impegn da 6'100'000 francs ch'è gia vegnì approvà. 
Sustegn per la revisiun parziala da l'ordinaziun davart ils automats da gieus da fortuna 
La regenza grischuna sustegna da princip la revisiun parziala da l'ordinaziun davart ils gieus da fortuna (OGF) proponida da la confederaziun, cun la quala duain vegnir permess dapli elements da gieu che vegnan determinads da la casualitad tar ils automats da gieus d'inschign.Il medem mument punctuescha la regenza grischuna dentant che la schluccada generala da la legislaziun davart ils automats da gieu dastga vegnir prendida en consideraziun mo en il rom d'ina occupaziun intensiva e da l'appreziaziun generala da tut ils facturs decisivs - sco per exempel ils privels da la dependenza dal gieu, ils criteris da cunfinar ina categoria d'automats da l'autra, dal potenzial d'abus sco er da las consequenzas per ils auters secturs da gieu inclusiv ils casinos e las lottarias. 
Giuditgà positivamain las adattaziuns dal dretg da locaziun 
La regenza beneventa las adattaziuns dal dretg da locaziun proponidas da la confederaziun. 
Cun il project da revisiun ch'è avant maun vegn tegnì quint en spezial da las duas decisiuns negativas dal pievel davart l'iniziativa dal pievel "gea a locaziuns gistas" sco er dal cuntraproject indirect. 
En moda positiva undrescha la regenza il fatg ch'ils motivs per augmentar ils tschains da locaziun èn ussa enumerads cleramain e definitivamain en la lescha. 
Per adattar ils tschains da locaziun n'èn betg pli decisivs ils tschains variabels da la banca chantunala, mabain la media dals tschains da tut las ipotecas tenor la retschertga da la banca chantunala. 
L'attribuziun d'ina cumpetenza generala da decisiun a las autoritads da mediaziun fin ad ina valur en dispita da 5'000 francs è er in progress per la regenza. 
Uschia pon dispitas vegnir tractadas en moda pli sperta e pli effizienta ed a medem temp pon las dretgiras districtualas vegnir distgargiadas. 
Da vischnancas e regiuns 
- Ardez: La regenza approvescha la revisiun parziala da la constituziun communala ch'è vegnida concludida da la vischnanca ils 31 da schaner 2006. 
- Arosa: Il plan general d'avertura 1:2'000 "Tschuggenbahn" dals 27 da november 2005 vegn approvà da la regenza. 
- Pendicularas Breil - Vuorz - Andiast SA (PBVA SA): En sia consultaziun a l'uffizi federal da traffic davart la dumonda da concessiun da la PBVA SA dals 28 da november 2005 per la sutgera da quatter "Curtginet - Canischeuna Alp Dado" (implant da remplazzament) propona la regenza da dar la concessiun. 
- Ftan: A la societad da meglieraziun Ftan garantescha la regenza ina contribuziun chantunala da maximalmain 198'120 francs als custs da construcziun da las vias champestras (13avla etappa). 
- Giuvaulta: Ils statuts da la vischnanca burgaisa da Giuvaulta dals 4 da fanadur 1998 respectivamain dals 27 da schaner 2006 vegnan approvads da la regenza. 
- Val Schons - Avras - Valragn: Il plan per il svilup dal guaud (PSG) "Val Schons - Avras - Valragn" vegn approvà da la regenza. 
- Scuol: En il vitg da Scuol vegn fixada la sveltezza maximala a 30 km/h ed i vegn introducida ina "zona da tempo 30" per tut il vitg, e quai integrond la via chantunala, la via da la staziun davent dal negozi da velos "Tandem" ed il stradun davent da la chasa Filli. 
- Soglio: La regenza garantescha ina contribuziun chantunala da 10'200 francs per reparar ils donns da la bova "Tens". 
- Tusaun: La regenza approvescha la retratga d'aua sutterrana tar l'aual da Cazas per il provediment d'aua da baiver da la vischnanca da Tusaun. 
Contribuziuns chantunalas a differentas instituziuns 
- Viafier retica: Per sanar differents trajects conceda la regenza ina contribuziun d'investiziun dad 1'188'000 francs. 
- Pendiculara Razén-Veulden: Per renovar la pendiculara Razén-Veulden conceda la regenza ina contribuziun d'investiziun da 937'000 francs. 
- Promoziun da la cultura: Var 190'000 francs ha la regenza concedì sco contribuziuns per totalmain 15 ovras ed occurrenzas culturalas. 
Projects da vias 
La regenza approvescha totalmain 12'870'000 francs per construir e per sanar divers trajects da via: 
- via d'Avras: Rofla - Ferera 
- via da la Mantogna: Lescha - Dalin 
- via da Stussavgia: Ob der Gassa - Acla 
- via da Disla: fin tar la via sursilvana 
- H27 via da l'Engiadina: entaifer il vitg da Ramosch 
- via da Lüen: Hochrai - Bawal 
- H19 via sursilvana: Trun - Rabius 
- via da Sursaissa: guaud da Flond 
- H3a via dal Güglia: entaifer il vitg da Tinizong 
- A13c via naziunala: Pian San Giacomo - Malabarba 
Chaussas persunalas 
- Bruno Maranta, domicilià a Panaduz, è vegnì nominà sco secretari dal departament da l'intern e da l'economia publica dal Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.03.2006 
Ils examens d'admissiun a las scolas medias grischunas èn vegnids manads tras cun success 
En il rom da l'examinaziun da las structuras e da las prestaziuns per sanar las finanzas dal chantun ha il cussegl grond concludì da limitar ils dumbers d'admissiun a las scolas medias fin la fin da l'onn da scola 2007/2008. 
Ils 20 ed ils 21 da mars 2006 han gì lieu ils examens d'admissiun a la 3. classa dal gimnasi ed a las 1. classas da la scola media professiunala e commerziala. 
Ils examens - che han gì lieu en tut las scolas medias grischunas en moda unitara ed il medem mument - han pudì vegnir manads tras cun success. 
Las dumondas dals examens èn vegnidas preparadas communablamain da represchentantas e da represchentants da las scolas secundaras e da las scolas medias. 
Sco gia l'onn passà han persunas d'instrucziun da tut las scolas medias grischunas curregì tut las lavurs d'examen en moda centrala a Cuira. 
Tar ils examens d'admissiun a la 3. classa dal gimnasi èn cumparids 363 candidatas e candidats, per ils examens d'admissiun a las 1. classas da la scola media professiunala e commerziala èn quai stads 189 candidatas e candidats. 
Confurm a las prescripziuns dal cussegl grond vegnan admess quest onn maximalmain 211 candidatas e candidats a la 3. classa dal gimnasi e 156 a las 1. classas da la scola media professiunala e commerziala. 
Quai correspunda ad ina quota da success da 58 pertschient (3. classa dal gimnasi) respectivamain dad 82 pertschient (1. classas da la scola media professiunala e commerziala). 
Gremi: uffizi per la furmaziun media-superiura 
Funtauna: rg uffizi per la furmaziun media-superiura 
Data: 03.04.2006 
La regenza deliberescha la missiva davart la nova lescha dal persunal 
La regenza dal Grischun ha l'intenziun da relaschar ina nova lescha davart la relaziun da lavur da las collavuraturas e dals collavuraturs dal chantun Grischun (lescha dal persunal). 
La regenza ha deliberà la missiva correspundenta per mauns dal cussegl grond. 
Quel vegn a tractar la fatschenta en la sessiun da zercladur. 
Fin ussa eran las disposiziuns concernent il dretg da persunal regladas mo en in'ordinaziun. 
Cun il relasch da la lescha dal persunal vegnan fatgas er singulas adattaziuns da dretg material. 
Tranter auter vegn acceptada la prescripziun ch'ils standards minimals dal dretg d'obligaziuns (DO) stoppian vegnir observads. 
Collavuraturas e collavuraturs na duain betg esser en ina mendra situaziun cun il dretg da lavur public che sch'els èn suttamess al DO. 
Il temp da cumprova tenor l'ordinaziun dal persunal vertenta vegn dentant abolì. 
El n'è betg sa mussà adattà en la pratica ed ha purtà dischavantatgs per las lavurantas e per ils lavurants sco er per las patrunas e per ils patruns. 
Resguardond las disposiziuns davart la protecziun cunter la desditga duain da nov er vegnir surpigliadas disposiziuns da sancziun (p.ex. l'obligaziun d'indemnisaziun en cas da desditga abusiva). 
Per finir duai puspè vegnir acceptà - en in rom limità - il scumond da far chauma. 
Percunter èsi vegnì renunzià da crear ina cumissiun da recurs dal persunal e d'introducir in contract collectiv da lavur. 
Parallelamain propona la regenza ina revisiun parziala da la constituziun chantunala. 
En la sessiun d'avrigl 2005 aveva il cussegl grond incumbensà la regenza da stgaffir la basa constituziunala per delegar cumpetenzas legislativas ad instituziuns chantunalas independentas. 
En il center stattan en quest connex las regulaziuns en il sectur dal persunal sco er las regulaziuns en il sectur da las incumbensas centralas da las instituziuns. 
L'organisaziun da la regenza e da l'administraziun vegn reglada da nov 
L'organisaziun da la regenza e da l'administraziun dal chantun Grischun duai vegnir reglada da nov. 
La regenza grischuna ha deliberà la missiva correspundenta per il cussegl grond. 
Da nov duai l'organisaziun da la regenza e da l'administraziun vegnir reglada en dus relaschs, en ina lescha davart l'organisaziun da la regenza e da l'administraziun (LORA) ed en in'ordinaziun davart l'organisaziun da la regenza e da l'administraziun (OORA). 
Il motiv principal per la nova regulaziun intenziunada è la nova constituziun chantunala ch'è entrada en vigur il 1. da schaner 2004. 
Questa cumpetenza aveva fin ussa il cussegl grond. 
In ulteriur motiv per la nova regulaziun è la reorganisaziun da l'administraziun chantunala concludida da la regenza ils 15 da mars 2005. 
Previs èsi ch'ils champs d'incumbensas vegnian per part repartids da nov als departaments e che differents uffizis vegnian correspundentamain a midar departament. 
Il project da legislaziun qua survart fa las adattaziuns legalas necessarias. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.04.2006 
Discurrer è bun, agir è anc meglier - La communicaziun tranter dunnas ed umens 
En la sala dal cussegl grond vegn gievgia, ils 4 da matg 2006 da las 18.00 fin las 20.00, la cussegliadra d'interpresas, psicologa ed autura da cudeschs Maria Hof-Glatz a sclerir ils motivs da las culturas linguisticas dals umens e da las dunnas ed a dar tips per ina meglra communicaziun tranter dunnas ed umens. 
Las dunnas ed ils umens dovran la medema lingua. 
Mintgatant discurran ellas ed els dentant ina sper l'auter vi. Ils umens dovran la lingua e la communicaziun savens sco strategia per marcar lur posiziun. 
Las dunnas percunter avran spazis per lur visavi. 
Entant che las dunnas guntgeschan plitost ils conflicts, prendan ils umens cuntraversas verbalas sco sfidas bainvegnidas. 
Il depurtament different dat malchapientschas en la communicaziun tranter las dunnas ed ils umens. 
Cun savair dapli davart quest depurtament different creain nus ina situaziun "win-win" per domaduas schlattainas. 
Questa occurrenza publica che vegn concludida cun in apero en il rom dal FORUM per las collavuraturas da l'administraziun chantunala vegn organisada dal post da stab per dumondas d'equalitad e po vegnir visitada da dunnas e dad umens. 
I dat anc plazzas libras. 
S'annunziai per plaschair fin ils 26 d'avrigl 2006 a info@gleichstellung.ch u per telefon sin 081/ 257 35 70. 
Gremi: post da stab per dumondas d'egualitad dal chantun Grischun 
Funtauna: rg post da stab per dumondas d'egualitad dal chantun Grischun 
Data: 12.04.2006 
Concludida la fasa dals resuns 
LAS LAVURS EN CONNEX CUN IL PROGRAM FUNDAMENTAL CUNTINUESCHAN 
Il departament d'educaziun evaluescha ussa las radund 650 intimaziuns e dumondas en connex cul "program fundamental scola grischuna 2010". 
Ils resuns entrads e divers projects sin plaun chantunal e federal dan la tempra a la concretisaziun ventura als projects da refurma. 
Dapi la mitad da mars analisescha e reflectescha il departament d'educaziun las intimaziuns e las novas ideas relativas als projects dal "program fundamental scola grischuna 2010". 
Latiers na vaja betg mo per la dumonda, sche las reacziuns sin il program fundamental èn generalmain positivas u negativas. 
I va en emprima lingia per la quintessenza, per las indicaziuns fundamentalas dals resuns. 
Questa analisa qualitativa e la classificaziun da mintga singul resun cuntinueschan actualmain. 
Totalmain ha il departament d'educaziun retschet plirs tschients da resuns sin cartinas, da questiunaris sco era dad opiniuns expressas sur l'internet e da posiziuns individualas. 
Pir cura che quest'analisa vegn ad esser finida san vegnir concretisads ils singuls intents entaifer ils projects prioritars "dapli produndadad che vastadad", "integraziun", "duas linguas estras en scola primara" e "rinforzament dal stgalim superriur da la scola populara" en tala maniera da pudair vegnir suttamess a las instanzas cumpetentas da prender ina decisiun. 
Program fundamental entretschà stretgamain 
Già oz esi dentant cler che il project prioritar "rinforzament dal stgalim superiur da la scola populara" vegn tractà cun prioritad; numnadamain en connex cun la sanaziun da la scola chantunala a Cuira e cun la moda e maniera che la regenza vul proceder en connex cun la dumonda dal numerus clausus en las scolas medias grischunas, èn pendentas diversas decisiuns importantas. 
Avant che trair decisiuns en connex cun quest project prioritar èn previs ulteriurs colloquis cun ils represchentants da la scolas medias privatas. 
Intant progredeschan las lavurs dal departament d'educaziun en connex cun il project prioritar "dapli profundidad che vastadad" parallelamain al project "HarmoS" da la conferenza svizra dals directurs chantunals da l'educaziun publica (CDEP). 
Il program dal CDEP per armonsiar sin basa interchantunala las finamiras, ils cuntegns e las structuras da la furmaziun, prevesa tranter auter la scolina obligatoria sco era standards obligatoris per tut la Svizra e plans d'instrucziun linguistic-regiunals. 
Program fundamental vul esser effizient 
Il project prioritar "integraziun" prenda resguard era en questa fasa sin las indicaziuns dal project federal per la "gulivaziun da finanzas e da las incumbensas tranter la confederaziun ed ils chantuns" NGF: la gulivaziun da las differenzas tranter ils chantuns e l'augment da l'effizienza. 
Il departament d'educaziun ha ultra da quai l'incumbensa da suttametter al parlament fin la fin dal 2007 las propostas per la realisaziun dal project prioritar "duas linguas estras en scola primara". 
Las infurmaziuns da basa davart il "program fundamental scola grischuna 2010" sco era davart ils projects "HarmoS" e "NGF" pon ins prender invista en l'internet: www.kernprogramm.gr.ch, www.edk.ch, www.nfa.ch. 
Gremi: departament d'educaziun, cultura e protecziun da l'ambient 
Funtauna: rg uffizi per la scola propulara ed il sport 
Data: 12.04.2006 
La regenza e la cumissiun per economia, taxas e politica da stadi sustegnan tschintg projects innovativs cun ils retgavs spezials da la banca chantunala grischuna 
La regenza grischuna e la cumissiun per economia, taxas e politica da stadi (CETPS) han elegì tschintg projects innovativs che duain vegnir finanziads cun ils retgavs spezials da la banca chantunala grischuna. 
Cun totalmain 100 milliuns francs duain vegnir sustegnids projects sco la refurma da las structuras communalas, la renovaziun dals vaguns da la viafier retica, la creaziun da structuras turisticas cumpetitivas, il sustegn da projects per colliar las valladas grischunas (project "colliaziuns traversalas") e l'installaziun d'ina fundaziun per innovaziun, svilup e perscrutaziun en il Grischun. 
En connex cun il rembursament da chapital da dotaziun da la banca chantunala grischuna il favrer 2006 ha il chantun Grischun survegnì meds da l'agen chapital (reservas proporziunalas) da stgars 100 milliuns francs. 
Quests meds finanzials èn per il chantun in retgav extraordinari betg budgetà. 
Tenor las directivas da la regenza e dal cussegl grond duai quest chapital vegnir utilisà cumplainamain per finanziar projects extraordinaris ed innovativs. 
Suenter avair consultà la cumissiun per economia, taxas e politica da stadi (CETPS) è la regenza s'exprimida per ils suandants tschintg projects: refurma da las structuras communalas (20 milliuns francs), renovaziun dals vaguns da la viafier retica (22 milliuns francs), structuras turisticas cumpetitivas (18 milliuns francs), project "colliaziuns traversalas" (10 milliuns francs) e fundaziun per innovaziun, svilup e perscrutaziun (30 milliuns francs). 
Criteris da valitaziun 
Per selecziunar e per valitar ils projects èn stads decisivs en spezial ils suandants criteris: 
- Ils projects ston avair in effect persistent areguard la creaziun da structuras effizientas e da purschidas che genereschan ina valur agiuntada uschè gronda sco pussaivel. 
Els duain rinforzar il chantun sco lieu economic e sco lieu da perscrutaziun e da furmaziun ed al render pli attractiv sco lieu da lavur e da domicil. 
- L'utilisaziun dals meds finanzials sto esser definibla ordavant, e quai cleramain. 
- Ils projects na duain betg correspunder ad obligaziuns prescrittas da la lescha. 
- Ils projects duain sa chattar ordaifer il program d'incumbensas ordinari ch'è resguardà en il plan da finanzas dal chantun. 
La gronda part dals projects duai vegnir realisada entaifer la perioda dal program da la regenza 2009 fin 2012. 
Per mintga project resguardà è avant maun ina descripziun detagliada che renviescha a l'adempliment da las pretensiuns e dals criteris da valitaziun. 
Refurma da las structuras communalas 
Per promover las refurmas planisadas da las structuras communalas, spezialmain er fusiuns da vischnancas, duain vegnir impundids 20 milliuns francs. 
Cun las structuras communalas meglieradas vegnan er stgaffidas meglras cundiziuns generalas per il svilup economic. 
Entaifer ils proxims sis fin diesch onns duain vegnir fatgas e sustegnidas pliras fusiuns a vischnancas da valladas ed in pèr auters repassaments da las structuras. 
Renovaziun dals vaguns da la viafier retica 
La viafier retica sto urgentamain renovar ses vaguns antiquads per il traffic da persunas per satisfar als basegns actuals da la clientella e dal martgà, e quai per garantir sia cumpetitivitad sco interpresa da viafier. 
L'acquisiziun da vaguns che chaschuna custs da circa 180 milliuns francs en ina emprima etappa duai vegnir sustegnida dal chantun cun meds finanzials extraordinaris en la dimensiun da 22 milliuns francs. 
Structuras turisticas cumpetitivas 
Las structuras dal turissem grischun duain vegnir midadas fundamentalmain cun la finamira da gudagnar novs giasts cun structuras turisticas pli cumpetitivas. 
En il rom da quest project duain vegnir impundids 18 milliuns francs tranter auter sco stimul per stgaffir e per cumenzar cun las novas organisaziuns per il manaschament da las destinaziuns (DMO), per dar ina nova incarica da prestaziun a Grischun vacanzas sco er per installar ina plattafurma da communicaziun cuminaivla. 
Il dumber da las organisaziuns turisticas che lavuran independentamain duai vegnir reducì cleramain. 
Project "colliaziuns traversalas" 
Cun quest project duain vegnir sustegnidas lavurs da basa per projects che sa fatschentan cun l'avertura e cun la colliaziun dal traffic (viafier e via) da nossas valladas muntagnardas. 
Sco exempel servan il project grond da viafier da la collaziun Landeck-Mals-Engiadina bassa u la colliaziun da via Mesauc-Chiavenna ed ulteriurs projects che sa fatschentan cun colliaziuns traversalas da nossas vals. 
Cun ils meds finanzials ch'il chantun ha reservà spezialmain per quest intent duain tals projects innovativs vegnir sustegnids fin al stgalim "project preliminar". 
Totalmain vegnan impundids 10 milliuns francs. 
Fundaziun per innovaziun, svilup e perscrutaziun 
Ina "fundaziun per innovaziun, svilup e perscrutaziun en il Grischun" che sto anc vegnir stgaffida duai survegnir 30 milliuns francs. 
L'intent da la fundaziun è da rinforzar cleramain il Grischun sco lieu da furmaziun, da perscrutaziun e da svilup e da garantir e d'engrondir vinavant - en cooperaziun cun l'economia - la savida e l'abilitad. 
Cun conceder contribuziuns ed emprests da daners ad interpresas, ad instituziuns ed a persunas singulas che han ina relaziun cun il chantun Grischun duai questa fundaziun pussibilitar a realisar projects cun ina valur agiuntada, cun ina forza innovativa e cun ina persistenza speziala. 
Satisfatg per gronda part a las finamiras da l'iniziativa inoltrada 
Ils 21 d'avrigl 2005 ha la giuvna PCD inoltrà tar la chanzlia chantunala ina dumonda d'iniziativa per stgaffir in fond d'innovaziun per il Grischun. 
Ils projects previs da la regenza correspundan per gronda part als intents che vegnan persequitads cun quest fond. 
Ina soluziun da fond dentant refusa la regenza, perquai ch'in fond na porta nagins avantatgs per realisar il project. 
Ella vul dentant er renunziar da relaschar ina nova lescha. 
Per realisar ils projects "colliaziuns traversalas" e "fundaziun per innovaziun, svilup e perscrutaziun" èsi dentant necessari che la lescha chantunala per il svilup economic vegnia revedida parzialmain. 
Per impunder ils meds finanzials e per diriger ils projects bastan ils instruments existents. 
Per quai s'offrescha en spezial il conclus dal cussegl grond davart credits d'impegn cun ils intents correspundents. 
Gremi: regenza 
Funtauna: rg chanzlia chantunala dal Grischun 
Data: 19.04.2006 
La regenza approvescha in project nov per sanar ils implants da sport al liber al Sand 
Il project da construcziun che vegn proponì d'in team general da planisaziun per sanar ils implants da sport al liber da la scola chantunala al Sand a Cuira è vegnì approvà da la regenza. 
Cur ch'il team general da planisaziun ha elavurà il project da concurrenza, èsi sa mussà che la soluziun proponida pli baud - numnadamain da spustar la pista radunda (pista da trenament da 250 m) sin l'implant superiur avant il bogn cuvert - n'è betg optimala. 
Empè da quai vegn planisada la pista radunda giusut al lieu actual, e quai cun in meglier radius da storta, per ch'ella satisfetschia a las pretensiuns tecnicas dal sport. 
Cur ch'ins ha cumenzà da nov cun la planisaziun da la sanaziun architectonica da la scola chantunala, è la sanaziun dals implants da sport al liber (senza la halla da sport tripla) vegnida integrada sco project urgent en il program da construcziun e suttamessa al cussegl grond en in'atgna missiva da preventiv. 
Il cussegl grond ha approvà il december 2005 in credit d'impegn da 5.5 milliuns francs che vegn repartì sin ils onns 2006 e 2007. 
L'ordinaziun davart la tgira da dents en scola va en consultaziun 
La regenza ha tramess en consultaziun in sboz per la revisiun da l'ordinaziun davart la tgira da dents en scola. 
Per ils uffants duai questa revisiun garantir ina profilaxa efficazia cunter caries, e quai durant lur temp da scola obligatoric. 
Questa adattaziun è necessaria, perquai che la societad grischuna da dentistas e da dentists ha elavurà in concept nov per garantir la profilaxa cunter caries en las scolas. 
La realisaziun premetta che l'ordinaziun vertenta davart la tgira da dents en scola vegnia adattada. 
A medem temp vegn profità da la revisiun per adattar correspundentamain las noziuns ch'èn sa midadas ils ultims onns e per realisar las directivas davart l'essenzialisaziun e davart la flexibilisaziun da la legislaziun e da l'applicaziun dal dretg. 
Ils documents da consultaziun pon vegnir consultads en l'internet sut www.jpsd.gr.ch. 
La consultaziun dura fin ils 5 da zercladur 2006. 
Las taxas per utilisar las datas da basa da la mesiraziun uffiziala vegnan reducidas 
L'utilisaziun da las datas da basa da la mesiraziun uffiziala duai daventar pli bunmartgada. 
Plinavant èsi planisà da stabilir in center da geodatas cun la participaziun dal chantun. 
Per quest intent ha la regenza grischuna relaschà la revisiun totala da l'ordinaziun davart las taxas per retrair extracts e valitaziuns da la mesiraziun uffiziala che entra en vigur il 1. da matg 2006. 
La finamira è da meglierar considerablamain la valur agiuntada da la resursa "geodatas", ina resursa per part anc nunutilisada. 
Per che questas geodatas vegnian er utilisadas, ston vegnir reducidas las taxas d'extracts e d'evaluaziuns da la mesiraziun uffiziala e vegnir stgaffidas bunas cundiziuns per la clientella gronda. 
Revisiun parziala da l'ordinaziun tar la lescha davart las finanzas 
La regenza ha approvà la revisiun parziala da l'ordinaziun tar la lescha davart las finanzas. 
Uschia po la regenza dumandar il cussegl grond credits d'impegn che n'èn betg suttamess al referendum da finanzas, e quai cun agid da la missiva da preventiv e da nov er cun la missiva dal quint dal chantun. 
Il medem vala per dumandar credits supplementars respectivamain per augmentar l'import da credits d'impegn permess. 
Questas dumondas vegnan tractadas da la cumissiun da gestiun (CdG) dal cussegl grond sco er dal cussegl grond sez en il rom da l'examinaziun ordinaria respectivamain da la deliberaziun dal preventiv e dal quint dal chantun. 
Plinavant survegn la regenza la pussaivladad da dumandar la CdG per mauns dal cussegl grond en cas urgents in credit supplementar che n'è betg suttamess al referendum da finanzas, e quai tras in conclus simpel da la regenza. 
Sche la CdG è da l'avis che quai saja inditgà, suttametta ella questa dumonda al cussegl grond en la proxima sessiun per al laschar decider. 
L'iniziativa per in fond d'innovaziun per il Grischun è reussida 
La regenza ha controllà las suttascripziuns da l'iniziativa dal pievel per in fond d'innovaziun per il Grischun ch'èn vegnidas inoltradas ils 27 da mars 2006. 
L'adattaziun da la tariffa da conversiun minimala en la prevenziun professiunala vegn beneventada 
La regenza grischuna va d'accord cun ils plans da la confederaziun d'adattar la tariffa da conversiun minimala en la prevenziun professiunala. 
Cun adattar en etappas la tariffa da conversiun dad oz 6.8 a nov 6.4 pertschient fin l'onn 2011 possia vegnir evità che las instituziuns da prevenziun vegnian sfurzadas en l'avegnir da pajar rentas ch'èn finanziadas nunsuffizientamain e che la stabilitad finanziala da la prevenziun professiunala vegnia periclitada, scriva la regenza en sia consultaziun a la confederaziun. 
Tenor l'avis da la regenza stoppian ins metter en dumonda da fixar la tariffa en la lescha. 
Quai stoppia puspè vegnir suttamess a la cumpetenza dal cussegl federal. 
La regenza sustegna in proceder activ cunter la discriminaziun da dunnas 
La regenza grischuna sustegna il fatg che la Svizra suttascriva il protocol facultativ dals 6 d'october 1999 tar la convenziun dals 18 da december 1979 davart l'eliminaziun da mintga furma da la discriminaziun da dunnas. 
L'introducziun da la procedura da communicaziun individuala per dunnas e per gruppas da persunas sco er l'introducziun da la procedura d'inquisiziun cunter stadis contrahents sajan instruments concrets per realisar in proceder activ cunter grevas discriminaziuns da dunnas, menziunescha la regenza en sia consultaziun. 
Il sboz per ina lescha davart il stadi ospitant vegn beneventà 
La regenza grischuna dat in parairi positiv davart il sboz da la confederaziun per ina lescha davart il stadi ospitant. 
La regenza sustegna l'intenziun dal cussegl federal da codifitgar la pratica en il sectur da la politica dal stadi ospitant e da reglar ils meds ils pli impurtants da la politica dal stadi ospitant en in'atgna lescha. 
En sia consultaziun tar il sboz per ina lescha federala davart ils privilegis, las immunitads, las facilitaziuns e las contribuziuns finanzialas che la Svizra conceda sco stadi ospitant (lescha davart il stadi ospitant) propona la regenza dentant che la confederaziun duaja indemnisar ils chantuns per incumbensas supplementaras. 
Da vischnancas e regiuns 
- 
Laax: 
Cun resalva d'ina contribuziun federala da 48 pertschient vegn garantida ina contribuziun chantunala da 33.6 pertschient als custs imputabels da la meglieraziun generala da Laax da 7'974'000 francs, quai che correspunda a 2'679'264 francs. 
- 
Morissen: 
Als custs per construir e per sanar il rempar da l'aual da la Val Nulens en la vischnanca da Morissen vegn garantida ina contribuziun chantunala da 237'160 francs. 
- 
Preaz: 
Per renovar il provediment d'aua - che vegn cumbinà cun l'utilisaziun d'energia - vegn concedida e deliberada a la vischnanca da Preaz ina contribuziun da 381'579 francs als custs cun dretg da contribuziun. 
- 
Sched: 
Cun resalva che la confederaziun paja la contribuziun garantida als custs imputabels per engrondir la via da colliaziun da Sched a Veulden, traject da Sched sura a Plazza, vegn garantida a l'associaziun da meglieraziun da Sched ina contribuziun chantunala da maximalmain 328'104 francs. 
- 
Val S. Pieder: 
Il project per reparar il rempar da lavinas "Hora" en la vischnanca da Val S. Pieder vegn approvà. 
Als custs cun dretg da subvenziun dad 1'295'000 francs vegn garantida ina contribuziun chantunala da 13 pertschient u da maximalmain 168'350 francs. 
- 
Ziràn-Andeer: 
La regenza ha approvà il project dals trajects 2 e 3 da la nova via da velos da Ziràn ad Andeer cun ina lunghezza totala da 1796 meters sin il territori da las vischnancas da Ziràn, da Pignieu e da Donat. 
Als custs paja il chantun ina contribuziun maximala da 400'000 francs. 
- 
San Vittore: 
Il plan general d'avertura 1:5'000 "Access a la A13 / avertura da la zona d'industria" dal 1. da mars 2004 da la vischnanca da San Vittore vegn approvà cun ina resalva. 
- 
Arosa: 
Il plan da zonas 1:1'000 "zona d'abitar per persunas indigenas / Florentinum", concludì da la vischnanca d'Arosa ils 5 da zercladur 2005, sco er il plan da zonas 1:1'000 "zona per edifizis e stabiliments publics (serenera)" vegnan approvads. 
- 
Arvigo: 
La revisiun parziala da la planisaziun locala, concludida ils 4 da zercladur 2004 da la vischnanca d'Arvigo, vegn approvada. 
- 
San Murezzan: 
La revisiun parziala da la lescha da construcziun da la vischnanca da San Murezzan, ch'era vegnida concludida ils 27 da november 2005, vegn approvada. 
L'approvaziun da la revisiun parziala da l'artitgel 68 (extensiun da la regulaziun dal contingent sin la zona speziala Serletta) succeda pli tard en in conclus da la regenza separà. 
Contribuziuns chantunalas a differentas instituziuns 
- 
Pendicularas Breil - Vuorz - Andiast SA: 
Per remplazzar la sutgera Vuorz - Alp Dado vegnan garantids a las pendicularas Breil - Vuorz - Andiast SA ina contribuziun chantunala da maximalmain 286'177 francs sco er in credit d'agid d'investiziun senza tschains da 1'700'000 francs da la confederaziun. 
- 
Uniun "lain grischun": 
A l'uniun "lain grischun" vegn garantida per l'onn 2006 ina contribuziun da 300'000 francs per las finamiras fixadas en il rom dal project da promoziun "lain grischun". 
- 
Ediziun dal "Necrologium Curiense": 
Per reproducir e per edir sco facsimile il "Necrologium Curiense" (annuaris da la catedrala da Cuira) dal 11avel fin il 15avel tschientaner vegn sustegnì l'archiv dal stadi dal Grischun cun ina contribuziun da 35'000 francs. 
- 
Festival da teater: 
Il festival da teater dals 19/20 da november 2006 - che vegn organisà da la federaziun svizra dal teater per uffants e per giuvenils (ASTEJ) a chaschun dal di da l'uffant en la Svizra taliana ed en l'Italia dal nord - vegn sustegnì cun ina garanzia da deficit da maximalmain 10'000 francs. 
Projects da vias 
La regenza ha approvà totalmain 17'800'000 francs per construir e per sanar divers trajects da via: 
- via d'Engiadina: Vinadi - cunfin dal pajais 
- via dal pass dal Fuorn: Valplaun - Votas 
- via da Surin: Caplutta - Schenaus 
- via d'Engiadina: sviament d'Ardez 
- via da Fideris: Nü Gaden - Platz 
- via da Lunden: Hinterlunden 
- via da Tarasp: Scuol - Tarasp 
- via naziunala A13c: traject da mantegniment dal guaud da Cassana 
- via naziunala A13c: Pian San Giacomo - Malabarba 
- via naziunala A13c: rampa d'access Rofla 
- via naziunala A13c: sviament da Roveredo 
- via dal Flüela: correcziun da la via tar il passadi dal Höfjibach 
- via dal Malögia: Stampa, en il vitg 
- via dal Schin: punt a spunda Freihof 
- via da Breil: punt a spunda Crusch 
- via taliana: Ponte Moesa - Croce Bianca 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.04.2006 
Muria da peschs en il Rain da Nalps 
Mesemna, ils 12 d'avrigl, ha ina persuna privata constatà peschs morts en il Rain da Nalps. 
L'examinaziun successiva tras l'uffizi da chatscha e pestga ha mussà che l'entir effectiv da peschs è perì en il traject da l'aual pertutgà. 
Fin ussa n'èn enconuschents ni il motiv precis ni la persuna che ha chaschunà questa disgrazia. 
La sera dals 12 d'avrigl ha la surveglianza locala da pestga a Sedrun survegnì l'annunzia ch'i sajan vegnids constatads peschs morts en il Rain da Nalps. 
La surveglianza da pestga ha alura rimnà intgins peschs morts ed ha prendì ina emprova d'aua. 
En connex cun in'examinaziun sistematica da l'aual il proxim di han collavuraturas e collavuraturs da l'uffizi da chatscha e pestga chattà ulteriuras 170 litgivas d'aual mortas da tut las categorias da grondezza. 
La controlla cun agid da la pestga electrica ha mussà che l'entir effectiv da peschs è perì sin ina lunghezza da ca. 700 meters davent da la tschiffada d'aua da la Hydro-Surselva fin a la sbuccada en il Rain anteriur. 
Sporadicamain è er vegnida constatada macrofauna d'aua morta. 
En il Rain anteriur sez n'èn betg vegnids vis peschs morts. 
Il motiv per la muria andetga dals peschs n'ha fin ussa anc betg pudì vegnir eruì. 
Ils scleriments sco er in'analisa da l'aua vegnan ad instruir, sche substanzas toxicas per ils peschs èn eventualmain arrivadas en las auas da surfatscha ed han chaschunà questa muria. 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 20.04.2006 
La cumissiun per furmaziun e cultura sustegna la sanaziu da la scola chantunala Halde a Cuira 
La cumissiun per furmaziun e cultura dal cussegl grond ha tractà la missiva da la regenza davart la sanaziun architectonica da la scola chantunala Halde a Cuira. 
La cumissiun propona unanimamain al cussegl grond d'entrar en il project. 
Per questa fatschenta vegn la cumissiun presidiada dal deputà Daniel Zindel. 
A la sesida da la cumissiun è sa participà er il cusseglier guvernativ Stefan Engler. 
Ils 16 da matg 2004 avevan las votantas grischunas ed ils votants grischuns refusà il project "construcziun nova e sanaziun da la scola chantunala da Cuira". 
Cun la missiva ch'è ussa avant maun vegn perquai suttamessa a la deliberaziun dal cussegl grond exclusivamain la sanaziun da la scola chantunala Halde. 
Questa sanaziun previsa è integrada en in concept general e sa basa sin in program per l'entir areal che po vegnir realisà en etappas. 
Il project da sanaziun po vegnir concludì per sasez, senza ch'i resultian tras quai obligaziuns per eventualas renovaziuns da stabiliments existents e per lur engrondiment. 
Cun proceder en etappas èsi plinavant pussaivel da prender resguard sin eventualas midadas en la politica da furmaziun e d'adattar il program per l'entir areal, sche quai è necessari. 
En sia missiva al cussegl grond renda la regenza attent a l'urgenza dal project da sanaziun pervi dal nausch stadi architectonic da la scola chantunala Halde e pervi da la problematica da PCB. 
Sch'il cussegl grond approvescha il project, po vegnir cumenzà la stad 2007 cun las lavurs da sanaziun. 
Las lavurs da construcziun duain vegnir exequidas en trais etappas d'in onn e cun mantegnair parzialmain il manaschi da scola. 
Suenter avair tractà pli detagliadamain la fatschenta è la gronda maioritad da la cumissiun da l'avis ch'il stadi architectonic da la scola chantunala Halde e ch'ils andaments da manaschi respectivs sajan uschè manglus ch'ina sanaziun cumplessiva stoppia vegnir prendida per mauns en moda speditiva. 
Tras il cusseglier guvernativ Stefan Engler sco er tras las expertas e tras ils experts da l'uffizi da construcziun auta e da la scola chantunala - ch'eran medemamain preschents - ha la cumissiun pudì sa laschar persvader che l'edifizi Halde correspundia - ina giada ch'el è sanà - a tut las pretensiuns, e quai tant ord vista archtitectonica sco er ord vista da la scola. 
Consequentamain ha la cumissiun deliberà cun 10 cunter 1 vusch il concept architectonic per la sanaziun da la scola chantunala Halde a Cuira; per realisar quest concept duai vegnir concedì in credit d'impegn da 50 milliuns francs. 
Unanimamain ha la cumissiun prendì il conclus concernent la colliaziun dals lieus da scola "Plessur" e "Halde" tenor ils basegns da las persunas cun impediments. 
En quest reguard duai la regenza vegnir incumbensada d'elavurar in project separà. 
Il cussegl grond vegn a tractar quest project durant la sessiun da zercladur 2006. 
Persuna che dat infurmaziuns: 
Daniel Zindel, cumissiun per furmaziun e cultura, tel. 077 423 10 53 
Gremi: cumissiun per furmaziun e cultura 
Funtauna: rg cumissiun per furmaziun e cultura 
Data: 27.04.2006 
Sviluppar vinavant il concept federal davart l'urs 
La regenza grischuna beneventa la finamira generala sco er la concepziun flexibla dal concept davart l'urs da l'uffizi federal d'ambient (UFAM). 
Quest concept ch'è vegnì elavurà principalmain sin basa da las experientschas d'enfin ussa cun la cumparsa da l'urs en il Grischun sto però vegnir sviluppà vinavant ils proxims onns sin basa d'ulteriuras experientschas praticas. 
Quai scriva la regenza en sia consultaziun a la confederaziun. 
La regenza è da l'opiniun ch'il sboz dal concept stoppia vegnir repassà e mess en vigur uschè spert sco pussaivel. 
Apaina che ulteriuras experientschas èn avant maun sto vegnir fatga in'analisa cumplessiva dals fatgs sin basa d'ina controlla dal success. 
La preschientscha da l'urs en il Grischun che ha durà circa dus mais l'onn 2005 ha chaschunà custs da totalmain var 80'000 francs. 
L'indemnisaziun d'animals da niz stgarpads importa 14'850 francs, ils custs supplementars da l'associaziun d'allevament da nursas da Ramosch muntan a 10'037 francs ed ils custs da persunal supplementars da l'uffizi chantunal da chatscha e pestga a 53'108 francs. 
Pervi da quai pretenda la regenza che tut ils custs per mesiras da prevenziun en connex cun l'immigraziun d'animals gronds da rapina stoppian vegnir purtads da la confederaziun. 
Cun smirvegl prenda la regenza ultra da quai enconuschientscha dal fatg che l'assamblea federala ha scursanì massivamain - cunter tuttas aspectativas - il preventiv dal UFAM per la protecziun da las muntaneras 2006. 
Pervi da quai pretenda la regenza che las indemnisaziuns finanzialas vegnian regladas tranter la confederaziun ed il chantun en il rom d'ina cunvegna cumplessiva e da lunga durada. 
La fin finala constatescha la regenza che la concessiun da permissiuns da schluppettar urs da ristga crodia tenor la lescha federala da chatscha en il champ da cumpetenza dal chantun. 
Perquai ch'i stoppia per regla vegnir reagì spert en tals cas vegn il chantun a conceder las permissiuns correspundentas da schluppettar mo en cunvegnientscha cun il UFAM. 
La regenza refusa energicamain che la direcziun dal parc naziunal haja in dretg da cogestiun fixà en connex cun la procedura da decisiun. 
Pervi da quai pretenda la regenza che quest passus vegnia stritgà senza cumpensaziun. 
En cas ch'in urs privlus vegnia eliminà en il parc naziunal u en sia proxima vischinanza vegnia la direcziun dal parc natiralmain a vegnir consultada. 
La collavuraziun vertenta cun la direcziun dal parc saja sa cumprovada a plaina satisfacziun e na stoppia pervi da quai betg vegnir fixada da nov en il concept davart l'urs en Svizra. 
Da vischnancas e regiuns 
- 
Fanas: 
Il plan da zonas 1:500 "revisiun parziala da la chasa da scola" dals 27 da favrer 2006 da la vischnanca da Fanas vegn approvà. 
Projects da vias 
La regenza ha approvà totalmain 1'170'000 francs per construir e per sanar divers trajects da via: 
- via dal Bernina: pass dal Bernina - Baraccone 
- via da Duvin: storta dal Tuff - Duvin 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.04.2006 
www.sessiun.ch è ussa sin l'internet 
Per la sessiun d'atun 2006 da las chombras federalas a Flem Laax Falera, che ha lieu dals 18 da settember fin ils 6 d'october 2006, ha l'organisaziun chantunala dal project elavurà ina pagina d'internet. 
Sut l'adressa www.sessiun.ch pon persunas interessadas s'infurmar a partir d'immediat detagliadamain davart la sessiun che ha lieu durant trais emnas en il Park Hotel Waldhaus a Flem. 
La pagina d'internet 
www.sessiun.ch 
è vegnida elavurada da l'organisaziun chantunala dal project e sa drizza a las commembras ed als commembers dal parlament sco er a tut las persunas interessadas, cunzunt a quellas che vulessan visitar la sessiun d'atun 2006 a Flem Laax Falera. 
Las infurmaziuns stattan a disposiziun en las quatter linguas rumantsch, tudestg, franzos e talian. 
Sin la plattafurma sa chattan tranter auter indicaziuns generalas davart il chantun Grischun, davart la regiun Surselva, davart las vischnancas da Flem Laax Falera sco er davart il Park Hotel Waldhaus. 
Las infurmaziuns duain permetter in'orientaziun svelta. 
Links ad autras paginas d'internet dattan la pussaivladad da sa fatschentar pli detagliadamain cun ils differents temas. 
Infurmaziuns utilas per visitadras e per visitaders 
La pagina d'internet cuntegna er elements multimedials: Uschia pon ins per exempel guardar in film davart il chantun Grischun. 
Ultra da quai chattan ins in'atgna rubrica cun infurmaziuns davart il manaschi parlamentar e davart l'urari da sessiun. 
Medemamain vegn inditgada l'adressa da contact per far la preannunzia, sch'ins vul visitar las sesidas dals cussegls cun gruppas da 10 persunas u dapli. 
En l'internet han persunas interessadas ultra da quai la pussaivladad da reservar directamain in alloschi en la regiun. 
Tschertas rubricas vegnan a sa preschentar cumplainamain pir curt avant u durant la sessiun. 
Uschia vegnan singulas rubricas da la homepage anc a vegnir cumplettadas ed extendidas. 
Communicaziuns actualas ed infurmaziuns davart la sessiun vegnan publitgadas cuntinuadamain. 
En il sectur da las medias vegn tranter auter purschida ina revista da pressa. 
Ina rubrica infurmescha plinavant davart il center da visita ch'è la porta d'entrada a la sessiun e che serva sco center d'infurmaziun, d'eveniments e d'inscunter per tut las visitadras e per tut ils visitaders da la sessiun. 
En il center da visita - che retschaiva las visitadras ed ils visitaders sin var 600 meters quadrat en la halla da curling sin l'areal dal Park Hotel Waldhaus - sa preschenta il Grischun en moda variada e surprendenta. 
Temas or dals secturs da l'economia, da la vita, da la cultura sco er dal temp liber e da la recreaziun - temas ch'ins po percepir en moda interactiva - vegnan a render in bun pau pli enconuschent il chantun il pli grond da la Svizra a las visitadras ed als visitaders. 
A la fin da la sessiun ina festa populara en l'arena da las Alps 
La homepage vegn cumplettada cun infurmaziuns davart las duas occurrenzas publicas durant la sessiun. 
In dumber limità da visitadras e da visitaders po prender part a la festa d'avertura ils 18 da settember 2006. 
Cun ina festa populara enturn il Lai grond a Laax vegn serrada la sessiun, e quai la saira dals 5 d'october 2006. 
Cun questa chaschun duain las commembras ed ils commembers da las chombras federalas giudair anc in giada la varietad e l'ospitalitad dal chantun Grischun. 
Las lavurs preparativas procedan tenor plan 
En vista a la realisaziun da l'emprima sessiun en il territori linguistic rumantsch procedan las lavurs preparativas ensemen cun ils servetschs dal parlament da la confederaziun tenor plan. 
En il fratemp èn vegnids elavurads ils concepts detagliads che mancavan anc per ils differents ressorts. 
Actualmain vegnan prendidas per mauns las mesiras da realisaziun concretas. 
Mez matg vegn infurmada la publicitad pli detagliadamain davart las purschidas dal center da visita per las visitadras e per ils visitaders. 
Il cumenzament da zercladur è planisada in'orientaziun a las medias tras ils servetschs dal parlament a Berna cun la participaziun da las ospitantas e dals ospitants dal Grischun. 
Persuna che dat infurmaziuns: 
dr. Claudio Riesen, chancelier, tel. 081 257 22 21 
Gremi: organisaziun dal project 
Funtauna: rg chanzlia chantunala dal Grischun 
Data: 28.04.2006 
Renovaziun dal cussegl administrativ da la viafier retica 
En sia responsabladad sco represchentanta da l'acziunari principal è la regenza s'occupada da la renovaziun dal cussegl administrativ da la viafier retica. 
Cun quai vul ella garantir la cuntinuitad tar la gestiun da l'interpresa. 
Per quest motiv è ella sa decidida da preparar ina renovaziun dal cussegl administrativ en etappas. 
En quest connex ha la regenza acceptà la proposta da dr. Aluis Maissen e da Lorenz Zinsli - ch'èn stads durant blers onns commembers dal cussegl administrativ - da renunziar ad in'ulteriura reelecziun per garantir la cuntinuitad da gestiun. 
Tant dr. Aluis Maissen, dals onns 1991 fin 1998 commember dal cussegl administrativ ed a partir dal schaner 2000 president dal cussegl administrativ, sco er Lorenz Zinsli, dapi l'onn 1982 vicepresident dal cussegl administrativ, han influenzà decisivamain il svilup da la viafier retica. 
Domadus èn s'identifitgads fermamain cun la viafier retica e s'engaschads meritaivlamain per ses svilup. 
Lur via è stada caracterisada da differents terms impurtants per l'interpresa. 
En spezial sajan numnads qua: 
Per lur engaschament a favur da la viafier retica - in engaschament durant blers onns ch'è stà curunà da success - engrazia la regenza als commembers dal cussegl administrativ che demissiuneschan, signur dr. Aluis Maissen e signur Lorenz Zinsli. 
La regenza è sa decidida da remplazzar ils commembers dal cussegl administrativ partents tras signur Benno Burtscher, advocat, Valbella, e tras signur Heinz Dudli, insch. dipl. SPF, Zizers. 
Grazia a lur experientschas professiunalas adempleschan domadus las pretensiuns che la regenza fa per commembras e per commembers dal cussegl administrativ e cumpletteschan uschia excellentamain ils commembers dal cussegl administrativ che vegnan proponids per la reelecziun. 
Ultra da quai recumonda la regenza al cussegl administrativ cumponì da nov d'eleger signur Hans-Jürg Spillmann, consulting group da las viafiers federalas, Berna, sco president dal cussegl administrativ. 
Signur Spillmann posseda - grazia a sia scolaziun e pervi da sias activitads professiunalas - tut las premissas per mantegnair la qualitad directiva a la testa dal cussegl administrativ da la viafier retica. 
Sco econom da manaschi ha el pudì rimnar vastas experientschas en il top-management da las viafiers federalas. 
El è tranter auter stà responsabel che la viafier 2000 è vegnida messa en funcziun a temp per ils 12-12-2004. 
Hans-Jürg Spillmann, annada 1945, è maridà e bab da dus uffants creschids. 
El discurra quatter linguas ed è dapi l'onn 2004 commember dal cussegl administrativ da la viafier retica. 
La regenza recumonda al cussegl administrativ d'eleger signur Heinz Dudli sco vicepresident da la viafier retica. 
Persuna che dat infurmaziuns: 
president da la regenza Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
Gremi: regenza 
Funtauna: rg chanzlia chantunala dal Grischun 
Data: 28.04.2006 
Elecziuns cirquitalas ed elecziuns da la regenza dals 21 da matg 2006 - preavis 
Las votantas ed ils votants dal Grischun vegnan ad occupar da nov ils suandants mandats dumengia, ils 21 da matg 2006 a chaschun da las elecziuns cirquitalas: 
- presidenta cirquitala resp. president cirquital 
- substitutas e substituts da la presidenta cirquitala resp. dal president cirquital 
- deputadas e deputads al cussegl grond (parlament chantunal) 
- suppleantas e suppleants dal cussegl grond 
La chanzlia chantunala publitgescha la dumengia suentermezdi ils resultats da las elecziuns da tut ils circuls. 
Sin www.gr.ch > NEWS u sin www.gr.ch > publicaziuns > elecziuns + votaziuns > elecziuns cirquitalas figureschan ils resultats da tut ils circuls. 
Circuls, dals quals ils resultats èn avant maun, survegnan en l'internet in document da pdf che po vegnir chargià sin l'agen computer. 
A medem temp sco las elecziuns cirquitalas, han lieu dumengia, ils 21 da matg 2006 er las elecziuns da renovaziun da la regenza grischuna: 
La chanzlia chantunala publitgescha la dumengia suentermezdi ils resultats da las vischnancas tar las elecziuns da la regenza. 
Sin www.gr.ch > NEWS u sin www.gr.ch > publicaziuns > elecziuns + votaziuns > elecziuns da la regenza vegnan ils resultats preschentads cuntinuadamain. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 01.05.2006 
Il Grischun introducescha ina valitziun da las consequenzas da la regulaziun per distgargiar la lavur administrativa da las IPM 
Il chantun Grischun vul distgargiar la lavur administrativa d'interpresas pitschnas e mesaunas (IPM). 
La regenza grischuna ha prendì enconuschientscha dal rapport correspundent dal departament da l'intern e da l'economia publica cun il titel "Distgargia administrativa per las IPM en il chantun Grischun" ed ha surdà las incumbensas ch'èn necessarias per realisar la strategia generala che vegn proponida en il rapport. 
La strategia s'orientescha a duas varts. 
Per l'ina duain las chargias administrativas existentas vegnir reducidas en moda reactiva, per l'autra duain chargias supplementaras vegnir evitadas en moda preventiva. 
Sco mesira preventiva concreta ha la regenza concludì d'introducir ina valitaziun da las consequenzas da la regulaziun (VCR) per novs relaschs chantunals. 
Tar la VCR sa tracti da mussar las consequenzas per l'economia, en cas ch'ina lescha vegn elavurada u revedida. 
En cas spezials respectivamain tar projects da lescha cun consequenzas spezialas per las IPM duai plinavant vegnir fatg in test dad IPM. 
Ultra da quai vegn stgaffì in "gremi da coordinaziun per la politica da las IPM" che duai garantir la colliaziun cun l'economia. 
Las mesiras reactivas sa concentreschan sin la distgargia administrativa dals process centrals da las IPM. 
Latiers tutgan tranter auter ils secturs: fundaziun d'ina interpresa, permissiuns e taglias. 
Sco mesira accumpagnanta èsi previs d'applitgar dapli il e-government sco er da crear in post central d'infurmaziun e da coordinaziun en l'administraziun. 
Las incumbensas vegnan ussa elavuradas vinavant en differents projects parzials. 
Suenter trais onns duai vegnir decidì sin fundament d'in giudicament davart la cuntinuaziun e davart la concepziun definitiva. 
Il numerus clausus vegn abolì 
La regenza grischuna ha abolì las disposiziuns davart il numerus clausus. 
La regenza è vegnida a la conclusiun che en il chantun Grischun - gist tuttina sco en il chantun Glaruna - manchia la basa legala necessaria per il numerus clausus. 
Ultra da quai è l'ordinaziun vegnida cumplettada cun ina nova disposiziun, tenor la quala ils examens d'admissiun 2006 per la 2. classa dal gimnasi inferiur e per la 6. classa dal gimnasi n'han betg lieu. 
La revisiun parziala vegn messa en vigur retroactivamain per il 1. da mars 2006. 
Uschia na vegn la regulaziun da princip er betg pli applitgada per ils examens d'admissiun ch'èn vegnids exequids ils 20 ed ils 21 da mars da quest onn per la 3. classa dal gimnasi respectivamain per la 1. classa da la scola media professiunala e da la scola media commerziala. 
La gruppa directiva per ils examens d'admissiun a las scolas medias grischunas che fixescha la scala da notas e da puncts e che prenda las decisiuns d'admissiun è vegnida incumbensada da far ina nova valitaziun dals examens d'admissiun da quest onn. 
Quai pertutga quellas candidatas e quels candidats che n'èn betg rangads sin ina plazza che permetta da frequentar ina scola media grischuna. 
Las novas decisiuns d'admissiun en chaussa vegnan tramessas a las persunas pertutgadas. 
Tenor l'avis da la regenza na vegn ina nova valitaziun dals examens anteriurs betg en dumonda. 
Da vischnancas e regiuns 
- Tour de Suisse en il Grischun: La regenza ha permess las rutas per las trais etappas dal tour de Suisse 2006 en il chantun Grischun. 
I sa tracta da la 6avla etappa da Fiesch a La Punt (gievgia, ils 15 da zercladur 2006), da la 7avla etappa da San Murezzan ad Ascona (venderdi, ils 16 da zercladur 2006) sco er da la 8avla etappa dad Ambri sur ils pass Lucmagn ed Alpsu ad Ambri (sonda, ils 17 da zercladur 2006). 
- Küblis: Il plan da zonas e plan general da furmaziun 1:2'000 dals 15 d'avrigl 2005 da la vischnanca da Küblis vegn approvà cun differentas cundiziuns. 
Il plan general da furmaziun 1:2'000 dals 15 d'avrigl 2005 vegn approvà. 
- Laax: Il plan da zonas e plan general da furmaziun 1:2'000 "midadas e cumplettaziuns" dals 16 da december 2005 da la vischnanca da Laax vegn approvà areguard las determinaziuns sistidas en connex cun la midada da la zona da privel en il territori da Murschetg. 
- Partenz: La regenza ha approvà il plan directiv regiunal "territoris per plazzas da lavur" concludì da la radunanza da delegadas e da delegads da la corporaziun regiunala Pro Partenz ils 10 da november 2005 e l'ha declerà sco liant per las autoritads dal chantun Grischun. 
- Alvagni: La regenza ha approvà il project da rempars cunter crudada da crappa "Crap digls Noms" da la vischnanca dad Alvagni. 
Als custs cun dretg da subvenziun dad 1'250'000 francs vegn garantida ina contribuziun chantunala da 15 pertschient u da maximalmain 187'500 francs. 
Contribuziuns chantunalas a differentas instituziuns 
- Agids d'investiziun: La regenza ha empermess a la vischnanca da Puschlav per il stabiliment nov da la patinera artifiziala a Le Prese sco er a la vischnanca da Roveredo per il Centro Regionale dei Servizi contribuziuns chantunalas da circa 510'000 francs ed emprests d'agids d'investiziun da la confederaziun da 2'400'000 francs. 
- Collecta dal di da rogaziun: Il retgav da la collecta dal di da rogaziun va quest onn en favur - mintgamai per in terz - da la fundaziun per umans cun disturbis da percepziun en il Grischun, da l'uniun "il maun offert"/pastoraziun al telefon da la Svizra orientala e da la fundaziun "Gott hilft". 
- Agid umanitar: A la caritas vegn pajada ina contribuziun da 10'000 francs per l'acziun d'agid en favur da las unfrendas da las inundaziuns en l'Europa da l'ost. 
- Societad da musica da Vignogn: A la societad da musica da Vignogn vegn concedida ina contribuziun maximala da 6'000 francs per ina instrumentaziun parziala. 
- Societad da musica da Tavau: A la societad da musica da Tavau vegn concedida ina contribuziun maximala da 7'200 francs per in'unifurmaziun nova. 
- Club da hockey da Tavau: Il club da hockey da Tavau survegn 7'200 francs dal fond da sport per l'acquisiziun da material da goli. 
Projects da vias 
La regenza ha approvà totalmain 4'200'000 francs per construir e per sanar divers trajects da via: 
- via dal Bernina: Diavolezza - Ospiz dal Bernina 
- via sursilvana: sviament da Flem 
- via dal Schin: Punt da Solas - tunnel d'Alvaschagn 
- via dal Malögia: Plaun dal Crot - Malögia 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.05.2006 
Ina intoxicaziun da nitrit ha chaschunà la muria da peschs en il Rain da Nalps 
Il motiv per la muria da peschs dals 12 d'avrigl giusum il Rain da Nalps è sclerì. 
Tras ina serra da svidada ch'era laschada averta en la galaria senza pressiun da l'ovra electrica Rain anteriur (ORA) è arrivada aua cun fitg bler nitrit or da la serenera dal plazzal da la NVTA en il Rain da Nalps. 
Il donn ch'è resultà tras quai per la pestga vegn indemnisà cumplainamain da l'interpresa chaschunadra. 
Per evitar ulteriurs cas da tal gener èn gia vegnidas introducidas mesiras. 
Suenter ch'ins ha constatà la muria da peschs en il Rain da Nalps èn las persunas responsablas da l'AlpTransit Gottard e da la Hydro Surselva (sco gestiunaria dals implants da la ORA) idas - ensemen cun l'uffizi da chatscha e pestga (UCP) - a la tschertga da motivs pussaivels. 
Las analisas da l'andament da las lavurs da revisiun vi dals implants da la ORA e dal tractament da l'aua - ch'è vegnì midà pervi da questas lavurs - sin il plazzal da la NVTA a Sedrun han mussà che l'aua tractada en la serenera è - pervi d'ina communicaziun manglusa - vegnida manada en la galaria senza pressiun da la ORA, cumbain che la serra da svidada per il Rain da Nalps era anc averta. 
Pervi da quai è currida durant var duas uras aua cun fitg bler nitrit en il Rain da Nalps. 
Las analisas da l'aua ch'il UCP ha laschà far il di suenter han medemamain mussà valurs da nitrit pli autas ed han confermà quest scenari. 
Nitrit è in tissi fitg ferm per peschs, uschia che tut ils peschs èn crappads sin ina lunghezza da var 900 meters. 
Pervi da la ferma schlunganada en il Rain anteriur è la muria da peschs sa restrenschida al Rain da Nalps. 
Las partidas responsablas han enconuschì las largias en la planisaziun da l'andament ed han immediatamain introducì mesiras per evitar tals cas en l'avegnir. 
L'uffizi da chatscha e pestga vegn ussa a stimar il donn ch'è resultà per la pestga. 
Ils meds finanzials vegnan duvrads per reintroducir ils peschs en il Rain da Nalps. 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 04.05.2006 
Muria da giombers en il Lai da Tarasp 
L'emna passada ha il fittadin dal Lai da Tarasp chattà divers giombers nobels morts en vischinanza da la riva. 
Ina controlla pli detagliada tras collavuraturas e tras collavuraturs da l'uffizi da chatscha e pestga ha mussà ch'ina gronda part da l'effectiv da giombers dal Lai da Tarasp è crappada. 
Il motiv da questa muria n'è anc betg enconuschent. 
Ils effectivs dals peschs e da las conchiglias grondas en il lai n'èn però betg pertutgadas da quai. 
Suenter ch'il glatsch sin il Lai da Tarasp è puspè luà, ha il fittadin dal lai, signur Johann Fanzun, constatà che dunsenas da giombers nobels sa chattavan morts en vischinanza da la riva. 
Immediatamain ha el infurmà la surveglianza chantunala da pestga che ha stuì confermar displaschaivlamain a chaschun d'in emprim gir enturn il lai che tschients da giombers nobels eran crappads. 
Malgrà ina tschertga intensiva en l'aua bassa n'han pudì vegnir chattads nagins exemplars vivents. Per ulteriurs scleriments èn ina sfunsadra ed in sfunsader ids en il lai la dumengia passada. 
Sin ina lunghezza da circa 100 meters è la riva dal lai uschia vegnida controllada sistematicamain, sch'i dat giombers vivs. 
La sfunsadra ed il sfunsader han constatà che tut ils cuvels da giombers eran vids e ch'il funs dal lai davant ils cuvels sumegliava ad in santeri da giombers nobels da tut las grondezzas. 
Ils giombers nobels morts eran per gronda part gia smarschids fermamain u avevan morsas ed eran magliads per part. 
La fin finala ha pudì vegnir chattà mo gist in exemplar viv. 
Cun scleriments dal post per examinar peschs da l'ospital d'animals a Berna duain uss vegnir eruids ils motivs pussaivels da questa muria da giombers. 
Perquai che tant l'effectiv dals peschs sco er tal da las conchiglias grondas en il Lai da Tarasp sa mussa saun e salv, po vegnir exclusa ina mancanza d'oxigen u l'effect d'ina substanza toxica sco raschun da la mort dals giombers. 
Pli probabel è l'ipotesa d'ina malsogna specifica per giombers ed epidemica, chaschunada da virus, da bacterias u da bulieus. 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 04.05.2006 
L'ambassadur da la Republica tscheca visita la regenza grischuna 
L'ambassadur da la Republica tscheca, Josef Kreuter, visita venderdis, ils 5 da matg 2006, il Grischun. 
Suenter il bainvegni dal giast en la chasa grischa a Cuira è previs in gentar communabel. 
Ils ospitants èn il president da la regenza Claudio Lardi ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 04.05.2006 
Cumponenta impurtanta da la lavur chantunala cunter la dependenza e cunter drogas 
Il servetsch social per dumondas da dependenza (SSD) porscha ina cussegliaziun professiunala per umans cun problems da dependenza e per lur confamigliaras e confamigliars. 
Cun quatter cussegliadras e cussegliaders sustegna il SSD actualmain 175 persunas. 
La gronda prontezza da dependenza e la problematica che resulta da quai han caracterisà essenzialmain la politica durant ils ultims onns ed han chaschunà che la politica da dependenza e da drogas è daventada finanzialmain pli chara ed administrativamain pli pretensiusa. 
La politica da dependenza e da drogas actuala dal chantun e da la confederaziun sa basa sin las quatter pitgas da la repressiun, da la prevenziun, da la cussegliaziun / da la terapia sco er da l'agid da survivenza. 
Il servetsch social per dumondas da dependenza (SSD) spezialisà porscha agid tant a persunas ch'èn periclitadas sco er a persunas ch'èn gia malsaunas ed a lur confamigliaras e confamigliars. 
Persunas dependentas e lur confamigliaras e confamigliars duain vegnir cuntanschidas uschè baud sco pussaivel. 
Quellas duain s'acquistar l'abilitad da renunziar a lur cumportament, da sviluppar pussaivladads da dumogn raschunaivlas e d'emprender ad agir en atgna responsabladad. 
Dapi il 1. da schaner 2006 maina Andrée Schirtz il SSD. 
En il SSD cusseglian actualmain quatter cussegliadras e cussegliaders 175 persunas en lur situaziuns mintgamai fitg individualas. 
Fin la fin da l'onn ston vegnir elavurads 220 dossiers. 
In pau dapli ch'in terz da las clientas e dals clients s'annunzia pervi da problems cun drogas diras (opiats, cocain), in ulteriur terz en connex cun l'alcohol, main ch'in quart inditgan problems cun cannabis, ina pitschna part ha problems cun medicaments u cun autras drogas. 
Tar la part la pli gronda dals cas vegn la problematica da la dependenza accumpagnada da difficultads en il sectur social (finanzas, lavur, abitaziun). 
Aut grad da professiunalisaziun 
Il SSD è sa sviluppà da l'anteriur post da cussegliaziun per giuvenils e per dumondas da drogas ch'è vegnì serrà il schaner 2004. 
Per adattar la lavur da cussegliaziun als basegns actuals è la cussegliaziun per giuvenils vegnida surdada al servetsch social regiunal da Cuira e la cussegliaziun per dumondas da dependenza al servetsch social per dumondas da dependenza. 
Quel è actualmain ina cumponenta impurtanta da tut la lavur chantunala cunter la dependenza e cunter drogas. 
Igl è spezialmain impurtant che las colliaziuns funcziuneschian tar questa lavur per pudair metter a disposiziun ina purschida cumplessiva e professiunala da cussegliaziun e da tractament. 
En quest connex s'orientescha il SSD primarmain vi da la lavur cun ils umans e cun lur problems da dependenza e main vi dals meds specifics che chaschunan ina dependenza. 
Garanzia da qualitad 
L'experientscha ha mussà che indrizs ambulants èn il meglier en cas da reagir sin las difficultads cumplexas da persunas che pateschan d'ina dependenza, e quai en moda flexibla e sistematica cun porscher in tractament adequat. 
Perquai che qua na vegn betg mo collavurà en moda interdisciplinara, mabain er fatga - cun ina tenuta da basa senza pregiudizis - la tscherna optimala tar las metodas da cussegliar e da tractar. 
Per garantir en moda persistenta la professiunalitad e la qualitad da las purschidas da la cussegliaziun per dumondas da dependenza che vegnan fatgas en ils servetschs socials chantunals repassa l'uffizi dal servetsch social ses concept da cussegliaziun, e quai tenor la norma da qualitad dal sistem da referenza "QuaTheDa" che vegn lantschà e dirigì da l'uffizi federal da sanadad publica. 
Gremi: servetsch social per dumondas da dependenza 
Funtauna: rg servetsch social per dumondas da dependenza 
Data: 04.05.2006 
Las collavuraturas da las bibliotecas grischunas fan fest 
Ils 10 da matg ha lieu en la Klibühni a Cuira la festa da finiziun per las dudesch absolventas dal curs da basa grischun da la cuminanza da lavur da las bibliotecas svizras da lectura publica (CLP). 
La cumissiun chantunala da bibliotecas ha organisà quest curs per la tschintgavla giada. 
Dal settember 2005 fin l'avrigl 2006 han dudesch dunnas interessadas absolvì durant 27 dis da curs la scolaziun fundamentala vasta e basada sin la pratica en divers secturs bibliotecars. 
Questa scolaziun supplementara qualifitgescha las participantas dal curs da surpigliar tut las lavurs che resultan en ina biblioteca da scola u da vischnanca. 
L'engaschament è sa cumprovà. 
La cumissiun da bibliotecas dal Grischun sa legra che tut las absolventas han reussì l'examen cun success e che tuttas survegnan il certificat da la CLP. 
L'onn 1993 ha leger.GR - Giuventetgna e medias Grischun (da lez temp cuminanza da lavur grischuna da cudeschs per la giuventetgna, BAJ) organisà l'emprim curs fundamental. 
Dapi l'onn 2000 ha il chantun Grischun in nov concept da scolaziun. 
La scolaziun da bibliotecaras vegn purschida da la cumissiun chantunala da bibliotecas. 
Il curs fundamental CLP cumenza mintgamai il settember e terminescha il matg cun in examen final. 
In certificat survegnan: 
Rahel Antoniazzi, Niederurnen; Vera Bay-Sachs, Schiers; Denise Bürgmann, Jenaz; Nahid Koochekzadeh, Cuira; Karin Maron, Flem; Daniela Meier, Valbella; Claudia Michel, Tavau Monstein; Gaby Monigatti, Favugn; Loni Patt Engel, Langwies; Patrizia Pavone Garaguso, Cuira; Marianne Spichtig, Haslen; Claudia Tinner, Igis. 
Gremi: biblioteca chantunala dal Grischun 
Funtauna: rg biblioteca chantunala dal Grischun 
Data: 08.05.2006 
Remartga per las medias / invit: 
Vus essas cordialmain envidad(a)s da prender part a la festa ed a l'apero che ha lieu suenter 
cura: mesemna, ils 10 da matg 2006, a las 17.00 
nua: Klibühni a Cuira 
cun tgi: commembras e commembers da la cumissiun chantunala da bibliotecas 
Armon Fontana, incumbensà per la cultura dal chantun Grischun 
Nelly Däscher, incumbensada per dumondas da biblioteca dal chantun Grischun 
absolventas dal curs 2005/2006 
giasts 
durada: ca. 45 minutas 
contact: Nelly Däscher, biblioteca chantunala, 7000 Cuira (tel.: 081 257 28 37 u e-mail: 
nelly.daescher@kbg.gr.ch 
) 
Approvà il project per construir da nov l'institut per furmaziun supplementara professiunala 
La regenza ha approvà il project per construir da nov la chasa da scola da l'institut per furmaziun supplementara professiunala (IFSP) sper la staziun da Cuira. 
A instituziun purtadra vegn empermessa ina contribuziun da construcziun chantunala da 4'957'000 francs. 
Quest import correspunda a 50 pertschient dals custs d'investiziun imputabels da 9'914'688 francs. 
Questa garanzia vegn fatga cun la resalva che l'uffizi federal da furmaziun professiunala e da tecnologia subvenziuneschia er quest project da construcziun. 
Tenor il preventiv dals custs fa l'instituziun purtadra quint cun custs da construcziun en l'autezza da totalmain 17'700'000 francs. 
Quest project duai meglierar la valur ed il posiziunament dal IFSP sco scola professiunala superiura. 
En quest connex sa mussa il lieu sper la staziun sco optimal per il IFSP che sa chatta actualmain a la Ringstrasse a Cuira. 
Da vischnancas e regiuns 
- 
St. Antönien: 
La regenza ha approvà la cunvegna dals 23 da favrer 2006 da las vischnancas da St. Antönien e da St. Antönien-Ascharina concernent la fusiun da questas duas vischnancas a la nova vischnanca da St. Antönien. 
- 
Tschlin: 
Il plan da zonas parzial 1:2'000 Val Gronda da la vischnanca da Tschlin dals 9 da november 2005 vegn approvà. 
- 
Soglio: 
La revisiun parziala da la planisaziun locala, concludida ils 7 d'october 2005 da la vischnanca da Soglio, vegn approvada. 
- 
Mesauc: 
La revisiun parziala da la planisaziun locala, concludida ils 19 d'october 2005 da la vischnanca da Mesauc, vegn approvada. 
- 
Samedan: 
La contribuziun a la vischnanca da Samedan per revitalisar la zona umida da Cristansains vegn augmentada per 22'400.- francs da 76'800.- francs sin 99'200.- francs. 
Quai correspunda ad ina part da 16 pertschient dals custs totals da 620'000.- francs. 
- 
1. maraton da velos d'Engiadina: 
A l'organisaziun dal "1. maraton da velos d'Engiadina" ha la regenza concedì la permissiun d'utilisar las rutas previsas tenor il plan da traject en il chantun Grischun dumengia, ils 16 da fanadur 2006. 
- 
13. giro da velo da trais pajais/race across the Alps: 
A l'organisaziun dal "13avel giro da velo da trais pajais" e dal "race across the Alps" vegn concedida la permissiun d'utilisar las rutas previsas tenor il plan da traject en il chantun Grischun per lur cursas da dumengia, ils 25 da zercladur 2006, sco er da venderdi, ils 7, e da sonda, ils 8 da fanadur 2006. 
Contribuziuns chantunalas a differentas instituziuns 
- 
Agid d'investiziun: 
Per il center regiunal puntoBregaglia vegnan garantids a la puntoBregaglia SA a Vicosoprano ina contribuziun chantunala da maximalmain 67'336 francs sco er in credit d'agid d'investiziun senza tschains da 400'000 francs da la confederaziun. 
- 
Festa da lutga da la Svizra dal nordost: 
Il chantun Grischun regala il 1. premi da la festa da lutga da la Svizra dal nordost 2007 a Cazas, in taur dal bain puril dal stabiliment chantunal da Realta d'ina valur da 5000 francs. 
Projects da vias 
La regenza ha approvà totalmain 4'600'000 francs per construir e per sanar divers trajects da via: 
- 
via d'Avras: 
Calantgil - Cröt 
- 
a la via sursilvana, via da Tavanasa: punt sur il Rain anteriur avant Tavanasa 
- 
via dal Malögia: 
traject da Silvaplauna 
- 
via da l'Engiadina: 
Islas - Arvins 
Chaussas persunalas 
- Claus Platten, domicilià a Schaffusa, è vegnì elegì sco medi superiur a l'ospital chantunal da dunnas Fontana a Cuira. 
Chanzlia chantunala dal Grischun 
Gremi: Regenza 
Funtauna: rg chanzlia chantunala dal Grischun 
Data: 11.05.2006 
Emprima preschentaziun cumplessiva da l'istorgia da las ovras electricas dal Grischun 
L'utilisaziun da la forza idraulica electrisescha la populaziun grischuna dapi passa 100 onns. 
Al Grischun ha ella purtà svilup, bainstar e facilitaziuns en la vita da mintgadi Il nov cudesch "Sut tensiun" preschenta eveniments impurtants da l'utilisaziun da la forza idraulica e da l'electrificaziun. 
Dals 12 da matg fin ils 17 da settember 2006 mussa il museum retic a Cuira in'exposiziun davart il medem tema. 
Il cudesch "Sut tensiun - ovras electricas ed electrificaziun en il Grischun 1879-2000" è l'emprima preschentaziun cumplessiva da l'istorgia da las ovras electricas en il Grischun. 
Questa preschentaziun istorica da la construcziun d'ovras electricas e da l'electrificaziun, redigida da Hansjürg Gredig e da Walter Willi, cumpara sco contribuziun per il giubileum da 100 onns da la lescha davart il dretg da las auas dal Grischun. 
Il svilup dal dretg da las auas e dal martgà actual da forza electrica vegn cumplettà da studis da Fadri Ramming e da Peter Rieder. 
L'ediziun vegn fatga da l'uffizi chantunal d'energia e da la societad per la perscrutaziun da la cultura grischuna. 
L'istoricher Hansjürg Gredig illustrescha ils auts ed ils bass, las difficultads e las cuntraversas davent da l'emprima ovra idraulica per producir electricitad fin a las ovras electricas grondas d'ozendi. 
El mussa ils avantatgs regiunals sco er ils avantatgs per l'economia publica e per l'economia d'energia da noss chantun e da las regiuns. 
Plinavant descriva el co che las ovras electricas e co che l'electrificaziun han influenzà ed influenzeschan er vinavant l'economia e la societad grischuna, ma er la cuntrada, las relaziuns da traffic e las relaziuns linguisticas en tut las valladas. 
Co che la tecnica da las ovras electricas è sa sviluppada ils ultims 100 onns, illustrescha l'inschigner Walter Willi. 
Sia preschentaziun cumplettescha l'istorgia da las ovras electricas. 
Ils numerus exempels da cumparegliaziun e las illustraziuns respectivas dattan ina buna invista da la tecnica cumplexa da la forza idraulica, e quai a persunas interessadas a la tecnica, ma er a persunas laicas en il sectur da la tecnica. 
Cuntraversas politicas ed economicas 
Ina broschura che cumplettescha il cudesch sa fatschenta en quatter contribuziuns cun aspects politics, giuridics ed economics da l'utilisaziun da la forza idraulica en il Grischun. 
En connex cun l'istorgia dal svilup politic da la lescha davart il dretg da las auas dal Grischun documentescha Fadri Ramming, advocat e notar, che la politica da la forza idraulica dal Grischun n'ha - cun ses 100 onns - tuttavia betg gì ina via lineara. 
Per ina tensiun permanenta - che dura fin als dis dad oz - procura la cuntradicziun tranter l'utilisaziun "da l'economia privata" e l'utilisaziun "da l'economia collectiva". 
La finamira oriunda, numnadamain d'utilisar las forzas idraulicas da noss chantun tenor ils princips da l'economia collectiva, ha fatg naufragi. 
La politica collegiala da la forza idraulica - ch'è stada pussaivla dapi ils onns 1950 - è oz capavla da nizzegiar ils avantatgs da questa "politica nunvulida" en moda versada. 
Sut la responsabladad da Peter Rieder, professer emerità per economia agrara a la SPF a Turitg, analisescha in team d'auturas e d'auturs l'economia d'energia dal Grischun dal puntg da vista da l'interpresa e da l'economia regiunala: Las auturas ed ils auturs sa dumondan tge impurtanza economica che l'economia d'energia ha en singulas vischnancas dal chantun Grischun. 
Ellas ed els elavuran dumondas da la cumpetitivitad naziunala ed internaziunala da l'economia d'energia dal Grischun. 
Tenor lur calculaziuns vegn la gronda part da las interpresas a realisar a lunga vista tant cash flow che las investiziuns nettas necessarias pon vegnir fatgas. 
L'optica d'in represchentant d'ina gronda interpresa da l'economia d'energia en il chantun mussa che societads d'electricitad ch'èn activas en tut la chadaina da la valur agiuntada - e quai da la producziun sur il commerzi fin a la furniziun da las consumentas e dals consuments - genereschan ina valur agiuntada bler pli auta en il Grischun che interpresas ch'èn activas mo en la producziun. 
DVD cun sequenzas da films davart la construcziun d'ovras electricas 
Tar la publicaziun datti ultra da quai ina DVD. 
Plinavant cuntegna la DVD sequenzas da films davart la construcziun d'ovras electricas e davart l'electrificaziun. 
Exposiziun en il museum retic 
L'exposiziun davart l'istorgia da las ovras electricas en il museum retic a Cuira cumplettescha il cudesch menziunà. 
Sequenzas da films ed objects d'exposiziun illustreschan la tematica. 
L'exposiziun dura dals 12 da matg fin ils 17 da settember 2006. 
Uras d'avertura: mardi fin dumengia, las 10 fin las 17 (glindesdi serrà, Ascensiun [25-5] e glindesdi da Tschuncaisma [5-6] avert, Tschuncaisma [4-6] serrà). 
Persunas che dattan infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura dal Grischun, tel. 081 257 36 01 
- Werner Böhi, manader da l'uffizi d'energia dal Grischun, tel. 081 257 36 21 
- dr. Jürg Simonett, directur dal museum retic, tel 081 257 28 81 
- dr. Georg Jäger, mainagestiun da la societad per la perscrutaziun da la cultura grischuna, tel. 081 252 70 39 
Gremi: uffizi d'energia 
Funtauna: rg uffizi d'energia 
Data: 11.05.2006 
La cumissiun per economia, taxas e politica da stadi beneventa la nova regulaziun da l'organisaziun da la regenza e da l'administraziun 
A chaschun da sia sesida dals 4 da matg 2006 ha la cumissiun per economia, taxas e politica da stadi dal cussegl grond tractà la missiva da la regenza tar la nova regulaziun da l'organisaziun da la regenza e da l'administraziun. 
La cumissiun che stat sut il presidi dad Ernst Nigg propona unanimamain al cussegl grond d'entrar en il project. 
Il president da la regenza Claudio Lardi è er stà preschent a la sesida. 
Co che la regenza scriva en sia missiva vegn l'organisaziun da la regenza e da l'administraziun centrala reglada oz per gronda part en l'urden da gestiun da la regenza ed en diversas ordinaziuns ed en divers conclus da la regenza. 
In emprim motiv per la nova regulaziun da l'organisaziun da la regenza e da l'administraziun è la nova constituziun dal chantun Grischun che prevesa che tschertas disposiziuns da l'urden da gestiun basegnan - pervi da lur impurtanza - la furma d'ina lescha. 
In ulteriur motiv per reglar da nov l'organisaziun da la regenza e da l'administraziun è la reorganisaziun da l'administraziun chantunala ch'è vegnida concludida da la regenza. 
Previs èsi ch'ils champs d'incumbensas vegnian per part repartids da nov als departaments e che differents uffizis vegnian correspundentamain a midar departament. 
L'organisaziun da la regenza e da l'administraziun duai ussa vegnir reglada da princip en dus relaschs, en ina lescha davart l'organisaziun da la regenza e da l'administraziun ed en in'ordinaziun davart l'organisaziun da la regenza e da l'administraziun. 
Tenor la missiva da la regenza sa restrenscha il sboz da la lescha menziunada al fatg da fixar ils princips da l'organisaziun da la regenza e da l'administraziun. 
Quai correspunda er a las prescripziuns da la nova constituziun chantunala che dat dapli cumpetenza a la regenza en l'organisaziun da l'administraziun. 
Sin basa da la constituziun ha la regenza spezialmain la cumpetenza da reglar ils champs d'incumbensa dals departaments tras in'ordinaziun. 
L'ordinaziun davart l'organisaziun da la regenza e da l'administraziun n'è betg object dal project da revisiun e pia er betg object da discussiun en il cussegl grond. 
Suenter avair discutà detagliadamain il project ha la cumissiun finalmain suandà en tut ils puncts las propostas da la regenza ed ha deliberà la missiva da la regenza unanimamain per mauns dal cussegl grond. 
Il cussegl grond vegn a tractar quest project durant la sessiun da zercladur 2006. 
Persuna che dat infurmaziuns: 
Ernst Nigg, president da la cumissiun per economia, taxas e politica da stadi, tel. 081 307 36 36 
Gremi: cumissiun per economia, taxas e politica da stadi 
Funtauna: rg cumissiun per economia, taxas e politica da stadi 
Data: 12.05.2006 
Manual "Violenza en relaziuns da partenadi" - Guardar, percepir, agir 
Il project grischun d'intervenziun cunter violenza a chasa edescha in manual per lavurantas socialas e per lavurants socials che vegnan confruntads cun violenza a chasa en lur lavur da cussegliaziun. 
Co duain ins reagir, sch'i vegn menziunà il tema violenza a chasa en l'ura da cussegliaziun? 
Tge pussaivladads d'agir han lavurantas socialas e lavurants socials en quests cas? 
Tge pretenda la lescha? 
Tge instituziuns èn cumpetentas? 
Cura ston ins clamar la polizia? 
Las spezialistas ed ils spezialists dal champ social èn savens confruntads cun talas dumondas. 
Per ch'ellas e per ch'els dumognian en moda cumpetenta questa situaziun, ha il project grischun d'intervenziun cunter violenza a chasa elavurà in manual che accumpogna las persunas spezialisadas en lur lavur quotidiana. 
Il nov manual "Violenza en relaziuns da partenadi" cuntegna infurmaziuns e renviaments impurtants e dat impuls per agir che sustegnan il contact cun las victimas da la violenza a chasa e che duain professiunalisar la lavur. 
El sa basa tranter auter sin il concept d'intervenziun DOTIP ch'è vegnì creà a l'institut per la medischina sociala e preventiva a Losanna. 
Quest manual sa drizza a las spezialistas ed als spezialists dal champ social en il chantun Grischun. 
Il concept è vegnì adattà e cumplettà per il chantun Grischun en il rom dal project d'intervenziun cun l'accumpagnament professiunal d'ina gruppa da lavur da la maisa radunda. 
Uschia realisescha il project grischun d'intervenziun cunter violenza a chasa ina da sias finamiras, numnadamain quella d'optimar la collavuraziun tranter tut las instituziuns ch'èn involvidas en quests cas sco er da meglierar il contact professiunal e la protecziun da las victimas da violenza a chasa en il Grischun. 
Ils 18 da matg 2006 ha lieu a Cuira ina dieta da spezialistas e da spezialists per lavurantas socialas e per lavurants socials davart il tema violenza a chasa. 
Il manual vegn preschentà a chaschun da questa occurrenza. 
Il manual "Violenza en relaziuns da partenadi" po vegnir empustà da spezialistas e da spezialists tar il post da stab per dumondas d'egualitad dal chantun Grischun. tel. 081 257 35 70 u info@gleichstellung.gr.ch. 
Persuna che dat infurmaziuns: 
Susanna Mazzetta, manadra da project tar il project grischun d'intervenziun cunter violenza a chasa, collavuratura giuridica dal post da stab per dumondas d'egualitad, tel. 079 483 74 01 
Infurmaziun: 
Il manual po vegnir consultà - a partir da mesemna, ils 17 da matg 2006 - tar il post da stab. 
Gremi: post da stab per dumondas d'egualitad 
Funtauna: rg post da stab per dumondas d'egualitad 
Data: 15.05.2006 
Da la nova lescha davart las taglias communalas e davart las taglias da baselgia profiteschan las ed ils pajataglia e las vischnancas 
Pervi da la constituziun chantunala vertenta èsi necessari da relaschar ina nova lescha davart las taglias communalas e davart las taglias da baselgia. 
Questa lescha furma la basa futura per las vischnancas e per las baselgias per incassar taglias. 
Tras la nova lescha duai il dretg fiscal dentant er vegnir concepì en moda pli simpla, pli survesaivla e pli unitara. 
Las vischnancas, las baselgias chantunalas ed ils cumins-baselgia han ina suveranitad fiscala deducida dal chantun. 
Els han pia ina suveranitad fiscala mo en quella dimensiun ch'il chantun als conceda. 
L'anteriura constituziun chantunala cuntegneva ina disposiziun che deva a las vischnancas ed a las baselgias directamain il dretg d'incassar taglias. 
La constituziun chantunala vertenta na cuntegna dentant betg pli ina tala disposiziun. 
La suveranitad fiscala da las vischnancas e da las baselgias sto vegnir reglada il futur en ina lescha. 
Quai duai succeder en la nova lescha davart las taglias communalas e davart las taglias da baselgia (LTCTB). 
Cun questa lescha duai vegnir creada la basa legala necessaria per l'incassament da las differentas taglias tras las vischnancas, tras las baselgias chantunalas e tras ils cumins-baselgia. 
La regenza ha deliberà la missiva correspundenta per mauns dal cussegl grond. 
Dapli transparenza e segirezza giuridica 
La concessiun da la suveranitad fiscala en favur da las vischnancas e da las baselgias po vegnir concepida da princip en trais modas: 
- Sco regulaziun definitiva da la taglia communala en il dretg chantunal; las vischnancas ston mo pli fixar l'import da la taglia respectiva e l'autoritad cumpetenta. 
- Sco legislaziun generala che vegn concretisada en la lescha communala da taglia respectiva; las vischnancas han ina libertad d'agir legala limitada. 
- Sco suletta norma da delegaziun; las vischnancas han ina auta autonomia da legislaziun. 
La decisiun en favur d'ina u da l'autra regulaziun na po betg vegnir tratga generalmain. 
Ella sto plitost vegnir prendida en dependenza dal gener da taglia. 
Per differents geners da taglia ston vegnir instradadas differentas vias. 
Las restricziuns duain esser là pli intensivas, nua che las regulaziuns dad oz èn gia fitg unitaras u là, nua che regulaziuns betg unitaras difficulteschan l'applicaziun dal dretg. 
I duai vegnir creada ina soluziun dal dretg fiscal optimala tant per las vischnancas sco er per las e per ils pajataglia. 
Regulaziuns definitivas en il chantun 
Las regulaziuns da las taglias communalas sin las entradas e sin la facultad èn oz quasi identicas cun quellas dal dretg chantunal. 
Ellas duain perquai er vegnir unifitgadas en la LTCTB. 
Decisiuns da taxaziun, decisiuns da protesta e da procedura da recurs che pertutgan las taglias chantunalas e communalas vegnan relaschadas a medem temp. 
Per la taglia sin il gudogn tras la vendita da bains immobigliars valan las medemas ponderaziuns, cun l'excepziun che las vischnancas na dastgan betg incassar in pe da taglia sin la taglia communala sin il gudogn tras la vendita da bains immobigliars. 
Las regulaziuns communalas èn oz quasi identicas cun il dretg chantunal, uschia ch'ellas duain vegnir unifitgadas en la LTCTB. 
Ultra da la taxaziun inclusiv da la procedura da meds legals duai er l'incassament esser chaussa dal chantun. 
La basa legala da la taglia sin midada da maun è reglada en las 207 vischnancas en moda fitg differenta. 
Da quai resultan difficultads en la pratica da taxaziun e dischavantatgs en la segirezza giuridica, in fatg che vegn adina puspè crititgà da las vischnancas. 
Per quest motiv cuntegna la LTCTB ina regulaziun definitiva. 
La vischnanca po mo pli fixar l'import da la taglia sin midada da maun (maximalmain 2%). 
Las vischnancas perdan qua ina part da lur autonomia, daventan dentant pli effizientas e pli cumpetentas en l'applicaziun dal dretg. 
Er en il futur vegn la taglia sin midada da maun taxada ed incassada da las vischnancas. 
Per la taglia sin immobiglias han oz la gronda part da las vischnancas disposiziuns ch'èn praticamain textualmain identicas. 
Per quest motiv duai er la taglia sin immobiglias vegnir reglada definitivamain en la LTCTB. 
Ina regulaziun definitiva n'ha de facto betg per consequenza che l'autonomia communala vegn eliminada; i vegn mo cementada la realitad giuridica actuala en la LTCTB. 
La taglia vegn incassada ensemen cun la taglia sin las entradas e sin la facultad respectivamain ensemen cun la taglia sin il gudogn e sin il chapital. 
Per retrair la taglia sin immobiglias è la vischnanca vinavant cumpetenta. 
Autonomia legislativa communala 
La taglia sin l'ierta e sin donaziuns na duai betg vegnir unifitgada pervia da la diversitad da las reglas actualas e pervia da la differenta concepziun da las tariffas fiscalas. 
Las vischnancas duain agir en quest sectur vinavant independentamain en tut las dumondas da la legislaziun e pudair taxar ed incassar independentamain la taglia. 
Tuttina pon las vischnancas incassar mo pli ina taglia sin l'ierta en lingia laterala; conjugals, partenarias registradas e partenaris registrads sco er descendentas e descendents directs ston stringentamain vegnir liberads da la taglia. 
La taxa da cura e la contribuziun per promover il turissem èn concepidas oz fitg differentamain en las vischnancas. 
Qua duain las vischnancas restar vinavant autonomas en la legislaziun. 
Ina delegaziun da taxaziun e d'incassament a l'uniun da turissem è pussaivla er en il futur. 
Tariffas maximalas 
Sch'il chantun deleghescha la suveranitad fiscala, sto el er fixar tariffas maximalas. 
En il dretg existent ha la regenza limità la taglia sin immobiglias sin 1% e per vischnancas cun dretg da gulivaziun sin 1.5%. 
Per extender las pussaivladads da finanziaziun da las vischnancas, duai la tariffa maximala da la taglia sin immobiglias vegnir augmentada da nov sin 2%. 
En quest connex na vegni betg pli distinguì tranter vischnancas fermas e las vischnancas deblas da finanzas. 
L'augment da la tariffa maximala na signifitgescha betg automaticamain in augment da la taglia sin immobiglias. 
Las vischnancas vegnan a stuair decider, tge tariffa fiscala che duai vegnir fixada en la lescha communala da taglia. 
Eliminaziun da la distorsiun da concurrenza 
En il dretg vertent èn ils instituts autonoms dal chantun generalmain liberads da la taglia sin immobiglias e da la taglia sin midada da maun. 
Da nov duai esser decisiv, sche las immobiglias en dumonda servan directamain ad intents d'utilitad publica. 
Bains immobigliars d'instituts chantunals che na servan betg directamain ad intents d'utilitad publica na duain betg vegnir tractads autramain che tut ils auters bains immobigliars, e quai per motivs da la neutralitad areguard la concurrenza. 
Da questa novaziun vegnan ad esser pertutgadas surtut la cassa da pensiun chantunala, la banca chantunala grischuna e l'institut d'assicuranza d'edifizis. 
Gremi: regenza 
Funtauna: rg chanzlia chantunala dal Grischun 
Data: 17.05.2006 
La lescha chantunala davart la furmaziun professiunala vegn adattada al dretg federal 
La regenza grischuna ha deliberà per la consultaziun il sboz d'ina lescha davart la furmaziun professiunala e davart purschidas da furmaziun cuntinuanta (LFurm). 
La revisiun cumplessiva da la legislaziun chantunala davart la furmaziun professiunala succeda en emprima lingia, perquai che l'anteriura lescha chantunala davart la furmaziun professiunala sto vegnir adattada al dretg federal. 
Cun la nova lescha vegn stgaffida ina regulaziun per l'entira furmaziun professiunala e supplementara tenor la lescha federala davart la furmaziun professiunala (LFPr) e per il sectur terziar inclusiv las scolas autas. 
Ultra da quai vegnan las professiuns da la sanadad, dals fatgs socials e da l'art sco er las scolaziuns da l'agricultura e da la selvicultura suttamessas - tenor il dretg federal - er sin plaun chantunal a la nova lescha. 
In ulteriur tema principal dal project è il sistem da finanziaziun simplifitgà per las scolaziuns professiunalas. 
Da nov na vegn la confederaziun betg pli a pajar sias contribuziuns en moda orientada als custs, mabain sco pauschalas orientadas a las incumbensas. 
Pervi da questa midada vegnan las contribuziuns dal chantun a cuntegnair da nov er la part federala. 
Uschia vegni garantì che questa midada da sistem na chaschuna nagina grevezza supplementara per las vischnancas. 
Medemamain nova è la pussaivladad ch'il chantun po far giu incaricas da prestaziun cun instituziuns che porschan prestaziuns sin il champ da la furmaziun professiunala. 
Quest instrument pussibilitescha da diriger ils meds cun ina tscherta strategia sco er d'als applitgar en moda effizienta ed effectiva. 
Grazia a la nova lescha survegn il chantun ultra da quai la libertad necessaria per pudair reagir en moda svelta e flexibla a novaziuns sin plaun federal sco er a svilups da la societad e dal mund da lavur. 
Las instituziuns purtadras da las differentas scolas professiunalas spezialisadas dal Grischun na duain perencunter betg vegnir midadas. 
Ils sboz da consultaziun po vegnir consultà sin la pagina d'internet dal departament d'educaziun, cultura e protecziun da l'ambient, www.ekud.gr.ch. 
La consultaziun dura fin ils 14 da fanadur 2006. 
Il chantun Grischun sa participescha al center da geodatas en il Grischun 
Il chantun Grischun sa participescha al center da geodatas en il Grischun che duai vegnir stgaffì da nov. 
Quai ha concludì la regenza grischuna. 
Sco la meglra furma giuridica per questa instituziun purtadra vegn proponida la societad anonima. 
Represchentads en la SA center da geodatas en il Grischun (CGD SA) èn il circul grischun da planisadras e da planisaders, l'uniun d'inschigneras-geometras e d'inschigners-geometers dal Grischun e - cun ina participaziun minoritara - il chantun Grischun. 
Il chantun sa participescha al chapital d'aczias en la dimensiun da 34'000 francs. 
Ina contribuziun dal chantun als custs da gestiun n'è betg previsa. 
L'intent da la societad cun sedia a Cuira che sto anc vegnir fundada è da metter a disposiziun e da porscher in post central per geodatas che serva a l'entir chantun. 
Latiers tutgi en spezial da manar in portal d'internet, d'installar ina banca da metadatas e da render utilisablas las geodatas ch'èn avant maun sur in negozi online. 
La finamira dal center da geodatas è da meglierar cleramain la valur agiuntada da la resursa "geodatas". 
Bleras clientas e blers clients duain pudair utilisar en moda pli productiva e pli simpla - ultra da las numerusas autras geodatas - er las datas preziusas da la mesiraziun uffiziala e pudair retrair ulteriuras geodatas en ina furma u l'autra u las utilisar per in auter intent. 
Il concept per stabiliments da sport d'impurtanza chantunala vegn approvà 
La regenza grischuna ha approvà il concept per stabiliments da sport d'impurtanza chantunala (CSSIC). 
La finamira dal CSSIC è da promover l'infrastructura da sport en il chantun Grischun en moda confurma al basegn e da resguardar ils giavischs da la promoziun da sport sco er dal svilup economic. 
Ultra da quai ha il concept la finamira d'impunder en moda optimala las resursas ch'al stattan a disposiziun e da trair a niz sinergias. 
En spezial duain implants da sport existents vegnir occupads uschè bain sco pussaivel avant ch'i vegnian fatgs engrondiments u construids novs stabiliments. 
Il concept prevesa da crear in catalog, en il qual ils stabiliments da sport d'impurtanza chantunala vegnan recepids tenor tscherts criteris. 
Stabiliments da sport existents u planisads che vegnan integrads en il catalog dal CSSIC duain vegnir sustegnids en l'avegnir - en cas d'investiziuns - cun contribuziuns chantunalas supplementaras da 10 fin maximalmain 25 pertschient dals custs imputabels. 
Ultra da stabiliments da sport per disciplinas olimpicas duain vegnir promovids er stabiliments da sport cun potenzials specifics dal Grischun sco il trenament alpin u il sport da naiv. 
Ils criteris per la recepziun en il catalog CSSIC vegnan adattads per gronda part a quels dal concept per stabiliments da sport d'impurtanza naziunala. 
La statistica criminala da la polizia duai vegnir unifitgada 
Cun il project per concepir da nov la statistica criminala da la polizia duai vegnir armonisada la registraziun actuala da las datas da statistica che vegn fatga oz en ina furma betg unitara tras ils chantuns. 
La regenza grischuna ha approvà la cunvegna correspundenta tranter la confederaziun svizra e la conferenza da las directuras e dals directurs chantunals da giustia e polizia (CDCGP) per il project communabel e per la gestiun da la statistica criminala da la polizia. 
La CDCGP ha approvà unanimamain il project a la radunanza da primavaira dals 6 d'avrigl 2006 ed ha instradà la ratificaziun en ils chantuns. 
La regenza beneventa las prescripziuns da svapur per motors da bartgas 
La regenza grischuna beneventa da princip l'intenziun da la confederaziun d'introducir l'obligaziun d'avair in filter cunter particlas per motors a diesel en bartgas duvradas da professiun. 
La nova regulaziun planisada d'introducir er per bartgarielas e per bartgariels limitas da l'alcohol en il sang vegn medemamain approvada da princip, sco che la regenza scriva en sia consultaziun a la confederaziun tar la revisiun da l'ordinaziun davart la navigaziun interna e tar l'ordinaziun davart l'emissiun da svapurs da motors da bartgas sin las auas svizras. 
Da vischnancas e regiuns 
- 
Calfreisen: 
La revisiun parziala da la constituziun communala, decisa da la radunanza communala da Calfreisen ils 17 da mars 2006, vegn approvada. 
Il motiv da la revisiun è stada la concessiun dal dretg da votar e dal dretg d'elecziun en chaussas communalas a burgaisas estras ed a burgais esters. 
- 
Schlarigna-Samedan: 
Il plan dal cunfin tranter las vischnancas da Schlarigna-Samedan vegn approvà. 
- 
Schlarigna-Puntraschigna: 
Il plan dal cunfin tranter las vischnancas da Schlarigna-Puntraschigna vegn approvà. 
Contribuziuns chantunalas a differentas instituziuns 
- 
Chasa da persunas attempadas e chasa da tgira dal Surses: 
La regenza ha empermess a l'instituziun purtadra da la chasa da persunas attempadas e chasa da tgira e da l'ospital dal Surses a Savognin ina contribuziun chantunala da 50 pertschient, quai vul dir da maximalmain 2'522'500 francs dals custs d'investiziun maximalmain imputabels da 5'045'000 per renovar e per engrondir la chasa da persunas attempadas e la chasa da tgira. 
- 
Club da tennis da Haldenstein: 
Il club da tennis da Haldenstein vegn sustegnì cun ina contribuziun dal fond da sport-toto da maximalmain 5'900 francs per engrondir la terrassa da las aspectaturas e dals aspectaturs sco er il local da dimora. 
Projects da vias 
La regenza ha approvà totalmain 1'720'000 francs per construir e per sanar il suandant traject da via: 
- via naziunala A13c: Pian San Giacomo - Malabarba 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 18.05.2006 
La regenza s'exprima en favur da las mesiras planisadas cunter la violenza a chaschun d'occurrenzas da sport 
La regenza grischuna beneventa las novaziuns previsas da la lescha federala davart mesiras cunter la propaganda violenta e cunter la violenza a chaschun d'occurrenzas da sport. 
Las disposiziuns executivas proponidas reglan las mesiras preventivas per evitar che persunas violentas vegnian activas a chaschun d'occurrenzas da sport. 
Tar quellas mesiras tutgan per exempel il scumond da raiun, l'obligaziun d'annunzia e la fermanza da polizia tras ils chantuns sco er la disposiziun davart la restricziun da bandunar il pajais tras la confederaziun. 
Che l'execuziun da las quatter mesiras preventivas saja vegnida realisada en ina moda e maniera che permetta a la confederaziun ed als chantuns d'evitar communablamain che persunas violentas vegnian activas, scriva la regenza en sia consultaziun. 
La regenza parta dal fatg ch'ils chantuns possian sut tschertas circumstanzas er revegnir a mesiras tenor il dretg chantunal, mesiras ch'èn magari pli restrictivas che quellas dal dretg federal. 
La lescha planisada davart la perscrutaziun vi da l'uman vegn da princip beneventada 
Il sboz preschentà da la confederaziun per ina disposiziun en la constituziun e per ina lescha federala davart la perscrutaziun vi da l'uman vegn da princip giuditgà positivamain da la regenza grischuna. 
La finamira primara da la regulaziun è da proteger la dignitad e la persunalitad da l'uman en la perscrutaziun. 
Per examinar independentamain ils projects da perscrutaziun tras cumissiuns eticas propona la confederaziun dus models: u che las cumissiuns chantunalas eticas vegnan engaschadas vinavant u ch'i vegn numnada ina nova cumissiun etica da la confederaziun. 
Tegnend quint da las incumbensas ch'èn colliadas cun questas examinaziuns preferescha la regenza grischuna la varianta federala. 
Che l'extensiun dal sectur d'incumbensas da la cumissiun chantunala etica - sco quai ch'ella è previsa en la lescha - surpassia numnadamain las capacitads da tala, constatescha la regenza en sia consultaziun a la confederaziun. 
La regenza ha resalvas areguard la revisiun dal dretg d'aczias e da rendaquint 
La regenza grischuna beneventescha da princip las finamiras che vegnan aspiradas cun la regulaziun nova dal rendaquint. 
Quai exprima la regenza en sia consultaziun davart la revisiun dal dretg d'aczias e da rendaquint en il dretg d'obligaziuns. 
Las pretensiuns al rendaquint vegnan fixadas da nov sin fundament da l'impurtanza economica d'ina interpresa e betg pli sin fundament da la furma da dretg. 
Spezialmain las disposiziuns davart la "contabilitad commerziala" sajan vegnidas meglieradas, cumpareglià cun in sboz da pli baud. 
Applitgond consequentamain la valitaziun da las consequenzas da la regulaziun sin il sboz da revisiun constatescha la regenza dentant che las interpresas pitschnas e mesaunas (IPM) ston prender en cumpra per part bler dapli lavur per far il rapport da gestiun e vegnan uschia confruntadas cun grevezzas administrativas e finanzialas supplementaras. 
Quai giaja cunter las stentas dal chantun Grischun da distgargiar l'administraziun da las IPM. 
Il chantun Grischun sa participescha a la cunvegna davart l'armonisaziun da la terminologia da construcziun 
La regenza grischuna ha concludì da sa participar a la cunvegna interchantunala davart l'armonisaziun da la terminologia da construcziun (CIAC). 
Ozendi datti da chantun a chantun e da vischnanca a vischnanca per part definiziuns fitg differentas da la terminologia da construcziun, uschia per exempel en connex cun la moda e maniera co che la lunghezza, l'autezza u la distanza dal cunfin vegnan mesiradas. 
La finamira da la CIAC è d'unifitgar quests secturs formals per tut la Svizra e da simplifitgar uschia il dretg da construcziun sco er da minimar ils custs per las persunas che projecteschan e per las autoritads d'examinaziun. 
Ils aspects materials, per exempel la fixaziun da las limitas concretas per la lunghezza u per l'autezza d'edifizis en il schema da zonas, duain percunter restar en mintga cas vinavant en la cumpetenza autonoma da las vischnancas. 
L'armonisaziun dal dretg formal da construcziun tutga tar las finamiras formuladas da la regenza ed er dal cussegl grond en la revisiun totala da la lescha davart la planisaziun dal territori per il chantun Grischun ch'è vegnida fatga da curt. 
Las singulas definiziuns da las noziuns e las modas da mesirar da la cunvegna na daventan cun la participaziun betg automaticamain ina part da l'urden giuridic, mabain ellas ston l'emprim vegnir transferidas en il dretg chantunal respectiv. 
Quest transferiment duai vegnir fatg en il chantun Grischun tras adattaziuns da las leschas da construcziun communalas. 
L'occasiun per far quai è favuraivla, perquai che las leschas da consturcziun communalas ston tuttina vegnir revedidas succesivamain ils proxims onns, e quai pervi da la lescha davart la planisaziun dal territori per il chantun Grischun ch'è entrada en vigur il 1. da november 2005. 
Il project "schanza per il Grischun" vegn prolungà 
Il project " schanza per il Grischun" ch'è vegnì lanschà l'october 2004 dal post da stab per dumondas d'egualitad dal chantun Grischun vegn prolungà per trais onns. 
La regenza grischuna ha approvà la cuntinuaziun dal project fin l'onn 2010. 
Cun il project "schanza per il Grischun" ch'era planisà uriundamain fin l'onn 2007, duai vegnir cuntanschida ina midada da tenuta tar las scolaras e tar las persunas d'instrucziun areguard il process d'eleger la professiun ed areguard ils maletgs da las rollas en connex cun la professiun e cun la famiglia. 
Il project, al qual sis scolas sa participeschan, è en ses gener unic en Svizra. 
La lavur ch'è vegnida prestada fin ussa cun las persunas d'instrucziun ha mussà ch'i exista d'ina vart in grond interess al project, ma che da l'autra vart stoppian denant anc vegnir meglieradas las enconuschientschas dal rom e las enconuschientschas professiunalas da las persunas d'instrucziun en il sectur da l'instrucziun sensibilisada per las schlattainas. 
Da vischnancas e regiuns 
- 
Puschlav: 
A la vischnanca da Puschlav vegn garantida ina contribuziun maximala en l'import da 277'775.- francs per optimar e per engrondir la serenera Li Geri. 
- 
Samedan: 
La revisiun parziala da la planisaziun locala concludida da las votantas e dals votants da la vischnanca da Samedan a la radunanza communala dals 15 da december 2005 vegn approvada cun resalvas. 
- 
Sent: 
Il plan general d'avertura 1:2'000 Flüs da la vischnanca da Sent dals 12 da december 2005 vegn approvà. 
- 
Lü: 
Il plan da zonas 1:1'000 "Aboliziun da la zona da tegnair liber en il territori Chomp Grond" da la vischnanca da Lü dals 6 d'october 2005 vegn approvà. 
- 
Schlarigna-Samedan: 
Il plan dal cunfin tranter las vischnancas da Schlarigna-Samedan vegn approvà. 
- 
Via da Zignau: 
Sin la via da Zignau, davent da la bifurcaziun da l'implant da gera e betun fin tar la punt da Zavragia, vegn dauzà il pais maximal permess da 13 a 28 tonnas. 
- 
Swiss Bike Masters: 
A l'organisatura dal "Swiss-Bike-Masters" vegn concedida la permissiun per duvrar la ruta previsa en il territori dal Partenz per la cursa da sonda, ils 22 da fanadur 2006 sco er da dumengia, ils 23 da fanadur 2006. 
- 
Maraton d'inline da l'Engiadina: 
Als organisaturs dal "maraton d'inline da l'Engiadina" vegn concedida la permissiun da pudair duvrar il percurs previs per il maraton d'inline-skating en Engiadina per la cursa da sonda, ils 24 da zercladur 2006. 
Contribuziuns chantunalas a differentas instituziuns 
- 
Viafier retica: 
La regenza conceda a la viafier retica (VR) ina contribuziun d'investiziun da 1'876'000.- francs. 
Ils meds servan per sanar la staziun da La Punt-Tumein. 
- 
ViaStoria: 
L'organisaziun professiunala ViasStoria survegn per l'elavuraziun e per la producziun dal "Magazin d'eveniments Grischun" ina contribuziun da 150'000.- francs. 
- 
Baselgia claustrala e parochiala Engelberg: 
La regenza garantescha per la restauraziun totala da la baselgia claustrala e parochiala dad Engelberg - che tutga a l'uvestgieu da Cuira - ina contribuziun da 30'000.- francs. 
Projects da vias 
La regenza ha approvà en total circa 3'000'000 francs per construir e per sanar differents trajects da via: 
- via da la Tumleastga: punt da la Val da Tumegl 
- via da Mut: tunnel da la Val da Mut - cumenzament dal vitg da Mut 
- via sursilvana da la vart dretga dal Rain: Underhof - bifurcaziun Stussavgia 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 24.05.2006 
La regenza beneventa las adattaziuns en l'ordinaziun davart il servetsch da telecommunicaziun 
La regenza grischuna beneventa da midar - sco previs da la confederaziun - las disposiziuns davart il provediment da basa en l'ordinaziun davart il servetsch da telecommunicaziun. 
Ils servetschs existents duain vegnir eliminads en il provediment da basa ed en lur pe duain vegnir recepids novs servetschs. 
Questas adattaziuns als basegns socials ed economics proponidas po la regenza da princip confermar, sco ch'ella constatescha en sia consultaziun. 
Ella beneventa fitg ch'i vegn recepì in access a l'internet a bindel lad sin la glista dals servetschs da provediment da basa. 
La regenza è dal medem avis sco la confederaziun ch'ina disponibladad per l'entira Svizra promova la furmaziun da la societad d'infurmaziun e che per las interpresas pitschnas e mesaunas (IPM) igl è impurtant da metter a disposiziun in access bunmartgà a l'internet a bindel lad. 
Gist per las regiuns periferas - tuttina sco per ils centers d'aglomeraziun - èsi d'ina impurtanza economica e sociala fundamentala da pudair disponer pli spert pussaivel da las tecnologias da communicaziun mintgamai las pli novas. 
Resalvas exprima la regenza percunter davart la pussaivladad da pudair reducir il servetsch d'access a l'internet a bindel lad, sche l'access na permetta betg in access a bindel lad per motivs tecnics u sche motivs economics pledan cunter in tal. A l'avis da la regenza cuntegna questa pussaivladad previsa memia blera libertad d'acziun. 
Perquai propona ella ina formulaziun pli restrictiva. 
La purschida duai mo pudair vegnir reducida, sch'ina purschida alternativa equivalenta vegn garantida ad in pretsch sumegliant. 
La regenza na va la finala betg d'accord cun il fatg ch'il servetsch da deviaziun da cloms duai vegnir eliminà. 
Dal puntg da vista da la regenza ha quest servetsch tuttina ina tschert dretg d'existenza economic. 
Cunzunt ils manaschis pitschens, sco ch'els existan primarmain en las regiuns periferas, èn dependents d'in numer da telefon central cun quest servetsch supplementar. 
Da vischnancas e regiuns 
- Seewis: La vischnanca da Seewis survegn per il project da malaura "Bärgli-Matantobel" ina contribuziun chantunala da maximalmain 210'700 francs. 
- Preaz: Per renovar il provediment d'aua vegn pajada a la vischnanca da Preaz ina contribuziun per la gulivaziun da finanzas da maximalmain 236'400 francs. 
- Schlarigna: Il plan da zonas parzial 1:1'000 Lavinatschas sco er il plan general da furmaziun 1:1'000 / 1:500 Lavinatschas da la vischnanca da Schlarigna dals 12 da december 2005 vegnan approvads. 
- Castiel: La regenza ha approvà il project singul "Malauras 2005, reparaziun dal territori da bovas 'Riser'", da la vischnanca da Castiel. 
Als custs cun dretg da subvenziun da 330'000 francs vegn garantida ina contribuziun chantunala da 20 pertschient u da maximalmain 66'000 francs. 
- Claustra-Serneus: Il project singul "Malauras 2005, reparaziun da las ovras da protecziun 'Claustra-Serneus'", da la vischnanca da Claustra-Serneus vegn approvà. 
Als custs cun dretg da subvenziun dad 1'165'000 francs vegn garantida ina contribuziun chantunala da 12 pertschient u da maximalmain 139'800 francs. 
Contribuziuns chantunalas a differentas instituziuns 
- Promoziun da la cultura: La regenza grischuna ha concedì contribuziuns da totalmain 188'000 francs per promover 21 occurrenzas ed ovras culturalas. 
- Uniun per la citad veglia da Cuira: L'uniun per la citad veglia da Cuira survegn ina garanzia da deficit da 12'000 francs per las intervenziuns previsas en il rom dal project "chur_interveniert" da l'onn 2006 a Cuira. 
- Campiunadis mundials da snowboard da la FIS 2007: A l'uniun da la FIS snowboard world championships 2007 Arosa vegn empermessa ina contribuziun da 230'000 francs per realisar ils campiunadis mundials da snowboard l'onn 2007. 
La contribuziun vegn concedida a la cundiziun che la vischnanca d'Arosa, la swiss olympic e l'uffizi federal da sport sa participeschan er en il rom previs. 
Projects da vias 
La regenza ha approvà totalmain 800'000 francs per construir e per sanar il suandant traject da via: 
- via da Tschiertschen: Ricaldei, Steinbachtobel - Farenboden 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.06.2006 
La giunta accumpagnanta da l'interreg sa raduna a Vulpera 
La giunta accumpagnanta internaziunala dal program interreg IIIA "Italia-Svizra" sa raduna gievgia, ils 8 da zercladur 2006, en il hotel vella da la posta a Vulpera. 
En discussiun stattan l'approvaziun dal rapport annual da la cooperaziun che surpassa ils cunfins en il territori Italia/Svizra, l'evaluaziun da la lavur da program sco er l'orientaziun davart ils novs programs da promoziun da l'UE per la perioda 2007 fin 2013. 
Preschents èn represchentantas ed represchentants da l'UE, da l'administraziun taliana a Ruma e da l'administraziun federala a Berna sco er las delegadas ed ils delegads d'interreg da las regiuns da la Val d'Aosta, dal Piemunt, da la Lumbardia, da Bulsaun, dal Vallais, dal Tessin e dal Grischun. 
Sco represchentant grischun sa participescha il cusseglier guvernativ Hansjörg Trachsel a la dieta. 
Dapi 1990 stat interreg per l'integraziun da las regiuns en il territori europeic. 
Interreg promova e finanziescha projects che surpassan ils cunfins, per cuntanscher sur ils cunfins in svilup equilibrà da las regiuns. 
Gremi: uffizi per economia e turissem 
Funtauna: rg uffizi per economia e turissem 
Data: 06.06.2006 
La regenza deliberescha la missiva tar la nova lescha chantunala da linguas 
La trilinguitad sco element essenzial dal chantun duai vegnir rinforzada e francada en la lescha. 
Per quest intent ha la regenza grischuna deliberà la missiva concernent il relasch d'ina lescha da linguas per mauns dal cussegl grond. 
Il punct da partenza per relaschar ina lescha chantunala da linguas è l'artitgel da linguas en la nova constituziun chantunala. 
La nova lescha da linguas regla l'emprim ina giada il diever da las trais linguas uffizialas dal chantun - rumantsch, talian e tudestg - tras il cussegl grond, tras la regenza, tras l'administraziun e tras las dretgiras chantunalas. 
En connex cun questas regulaziuns na sa tracti per gronda part betg da novas fixaziuns, mabain da francar la pratica ch'existiva gia avant che la nova constituziun chantunala è entrada en vigur. 
Areguard il rumantsch grischun sa restrenschan las regulaziuns da la lescha al diever da las linguas uffizialas sin plaun chantunal. 
Davart il diever dal rumantsch grischun sin plaun communal respectivamain cirquital n'exprima la lescha nagut. 
Per introducir il rumantsch grischun en scola resta vinavant decisiv il concept general da la regenza dal december 2004. 
En ina seguna part regla la nova lescha da linguas las mesiras, cun las qualas las linguas minoritaras chantunalas - rumantsch e talian - duain vegnir mantegnidas e promovidas. 
La promoziun da la lingua ch'era francada fin ussa en la lescha chantunala per promover la cultura vegn pia transferida en la lescha da linguas. 
Areguard il cuntegn vegnan midads ils princips vertents mo minimalmain. 
Sco nov instrument directiv survegn il chantun dentant la pussaivladad da far cunvegnas da prestaziun cun las organisaziuns linguisticas. 
Medemamain da nov vegn integrada en la lescha da linguas la pussaivladad da promover il barat tranter las cuminanzas linguisticas. 
La finala regla la lescha co che las linguas uffizialas e las linguas da scola en las vischnancas ed en ils circuls vegnan determinadas sco er co ch'il chantun cooperescha cun questas corporaziuns tar la determinaziun da lur linguas uffizialas e da lur linguas da scola. 
Resguardond l'autonomia communala e las cundiziuns actualas vegnan attribuidas las vischnancas ad in tschert territori linguistic. 
Questas regulaziuns realiseschan il princip territorial ch'è francà en la constituziun federala ed en la constituziun chantunala. 
Vischnancas cun ina part da commembras e da commembers d'ina cuminanza linguistica tradiziunala sur 50 pertschient valan sco vischnancas monolinguas, talas cun ina part tranter 20 e 50 pertschient sco plurilinguas. 
En quest connex vegn sa basà sin ils resultats da la dumbraziun dal pievel federala la pli actuala. 
Sche la part da la cuminanza linguistica tradiziunala croda sut 20 pertschient en ina vischnanca, vegn applitgada la procedura per midar la lingua uffiziala e la lingua da scola. 
En las vischnancas respectivas pretenda quest pass ina decisiun clera e democratica che vegn prendida da la populaziun. 
Per tegnair adequatamain quint dals interess da las minoritads linguisticas, ston dus terzs da las votantas e dals votants approvar questa midada. 
Conclus che vischnancas han prendì pli baud per midar la lingua na vegnan betg tangads da questas disposiziuns da la lescha da linguas. 
La lescha da linguas è il resultat d'ina vasta procedura da consultaziun. 
Ella observa las prescripziuns dal dretg internaziunal ed ademplescha las finamiras da la constituziun federala e chantunala areguard il dretg da linguas. 
La regenza è persvadida ch'ella suttametta al cussegl grond - cun la lescha chantunala da linguas - in project modern che tegna quint da la situaziun linguistica speziala en il chantun Grischun. 
Gremi: regenza 
Funtauna: rg chanzlia chantunala dal Grischun 
Data: 07.06.2006 
La cumissiun ad-hoc dal cussegl grond approvescha la revisiun da la legislaziun dal persunal 
La cumissiun predeliberanta dal cussegl grond ha tractà la missiva da la regenza tar la revisiun parziala da la constituziun dal chantun, tar il relasch d'ina lescha davart la relaziun da lavur da las collavuraturas e dals collavuraturs dal chantun Grischun e tar la revisiun parziala da l'urden da gestiun dal cussegl grond. 
La cumissiun propona unanimamain al cussegl grond d'entrar en il project. 
A las sesidas da la cumissiun è sa participada la cussegliera guvernativa dr. Eveline Widmer-Schlumpf. 
Il motiv formal da questa missiva è la constituziun chantunala che prescriva stringentamain en l'art. 31 al. 1 che tut las disposiziuns impurtantas ston vegnir relaschadas dal cussegl grond en furma d'ina lescha. 
L'ordinaziun dal persunal vertenta è in'ordinaziun dal cussegl grond e sto perquai vegnir reglada sin il stgalim da la lescha. 
Cun questa chaschun vegnan messas en discussiun er singulas adattaziuns da dretg material, la revisiun da l'art. 50 al. 3 da la constituziun chantunala sco er in'adattaziun minimala da l'urden da gestiun dal cussegl grond. 
Cun la revisiun da la constituziun chantunala ch'è vegnida deliberada unanimamain da la cumissiun per mauns dal cussegl grond vegn stgaffida la pussaivladad da delegar cumpetenzas legislativas - ch'èn actualas cunzunt en il dretg da persunal - als instituts chantunals autonoms. 
La delegaziun da cumpetenzas legislativas è dentant liada a tschertas premissas. 
Tras la pussaivladad numnada qua survart sa laschan evitar en quest sectur conflicts da cumpetenza tranter la regenza ed ils instituts. 
Tenor il sboz da la regenza tar la lescha davart la relaziun da lavur da las collavuraturas e dals collavuraturs dal chantun Grischun (lescha dal persunal, LP) èn ils puncts centrals da la revisiun d'observar ils standards minimals dal dretg d'obligaziuns (DO), da renviar en general e betg mo en cas singuls al DO cun l'intent d'emplenir largias, da delegar las cumpetenzas da la regenza als departaments e da quests als posts da servetsch, d'abolir il temp da cumprova che n'è betg sa cumprovà en la pratica, da resguardar las disposiziuns davart la protecziun cunter la desditga e las disposiziuns da sancziun tenor ils art. 336a e 337c DO sco er da reprender il scumond da far chauma en in tschert rom. 
Suenter il studi detaglià da las propostas da la regenza sustegna la cumissiun predeliberanta quellas senza resalvas. 
Tar il sistem da salarisaziun propona la cumissiun dentant ina soluziun che divergescha fitg dal model da la missiva. 
Qua duai vegnir remplazzà en spezial l'augment annual da stgalims tras in model che fixescha individualmain ed annualmain ils salaris sco er tras premias da prestaziun e tras premias spontanas. 
Il sistem da las 28 classas da salari, da la cumpensaziun da la chareschia e dal plan da classificaziun na duai dentant betg vegnir tatgà er tenor questa versiun. 
Er la regenza po ir d'accord cun questa midada da paradigma en il sistem da salarisaziun. 
Ina minoritad da la cumissiun vul excluder dal champ d'applicaziun da la lescha dal persunal las emploiadas ed ils emploiads dals instituts chantunals autonoms e dependents. 
Questas relaziuns da lavur duessan sa drizzar tenor il DO. 
Ina maioritad da la cumissiun sustegna percunter la pussaivladad dals servetschs psichiatrics dal Grischun da pudair stabilir cun in contract da dretg privat las relaziuns da lavur per plazzas da cader. 
La cumissiun era malperina quai che pertutga la dumonda d'incumpatibilitad d'uffizis. 
Ina minoritad da la cumissiun vul excluder dal tuttafatg la pussaivladad per collavuraturas e per collavuraturs en in pensum parzial da sa laschar eleger en il cussegl grond. 
La midada da l'urden da gestiun dal cussegl grond è vegnida tractada da la cumissiun senza gronda discussiun. 
Suenter ina predeliberaziun detagliada dal project durant dus dis ha la cumissiun deliberà, cun midadas impurtantas e cun intginas propostas da minoritad, la missiva da la regenza per mauns dal cussegl grond. 
Gremi: cumissiun predeliberanta da la lescha dal persunal 
Funtauna: rg cumissiun predeliberanta da la lescha dal persunal 
Data: 07.06.2006 
Il referendum cunter la lescha da chatscha è reussì 
Cun 7'556 suttascripziuns valaivlas è reussì il referendum cunter la lescha davart la chatscha e la protecziun da selvaschina en il chantun Grischun (lescha da chatscha). 
La regenza ha fixà il termin per la votaziun dal pievel davart quest project sin ils 24 da settember 2006. 
Da la verificaziun che la chanzlia chantunala ha fatg da las suttascripziuns inoltradas sin las glistas da suttascripziuns attestadas è resultada ina differenza cun las indicaziuns dal comitè da referendum. 
Effectivamain èn vegnidas inoltradas 7'703 e betg 7'626 suttascripziuns. 
Da quellas ston vegnir deducidas 147 suttascripziuns che n'èn betg valaivlas. 
Uschia restan anc 7'556 suttascripziuns valaivlas. 
La regenza grischuna giuditgescha da princip en moda positiva l'ordinaziun proponida da la confederaziun davart la scolaziun e davart la furmaziun supplementara en il servetsch veterinar public sco er las midadas en l'ordinaziun davart epidemias d'animals. 
La scolaziun e la furmaziun supplementara en il servetsch veterinar public n'è fin ussa betg reglada en moda unitara en Svizra. 
Pervi da las pretensiuns ch'èn s'augmentadas stoppia vegnir beneventada ina regulaziun da la scolaziun e da la furmaziun supplementara da veterinarias e da veterinaris sco er d'expertas spezialisadas e d'experts spezialisads constatescha la regenza en sia resposta da consultaziun. 
Cun questa scolaziun meglierada vegnia augmentada senza dubi l'effizienza dals servetschs veterinars. 
L'organisaziun da controllas che stoppian - tenor la lescha - vegnir fatgas cumplettamain possian en regiuns periferas e pauc populadas dentant mo vegnir fatgas cun blera lavur e cun custs sproporziunads, sch'ins veglia far quai cun il servetsch veterinar professiunal proponì, cuntinuescha la regenza. 
Pervi da quai stoppia vegnir garantì ch'ils chantuns survegnian tanta libertad da pudair prender regulaziuns excepziunalas - pervi da las relaziuns topograficas spezialas en regiuns periferas - e da pudair fixar facilitaziuns per far las controllas. 
La nova lescha davart la segirezza da products vegn beneventada 
La regenza grischuna sustegna la revisiun - planisada da la confederaziun - da la lescha federala davart la segirezza d'installaziuns e d'apparats tecnics e ses transferiment en ina lescha federala davart la segirezza da products. 
Cun la revisiun vegn tranter auter augmentà il nivel da protecziun. 
La nova definiziun da segirezza pretenda numnadamain ch'in product na stoppia betg mo esser segir, sch'el vegn duvrà tenor sia destinaziun, mabain er en cas d'ina utilisaziun faussa che po vegnir anticipada cun ina tscherta raschun. 
Cun questa adattaziun vegn la lescha er armonisada cun la directiva da la UE. 
Sco che la regenza scriva en sia resposta da cosultaziun èsi impurtant tant da l'optica da l'economia sco er da tala da las consumentas e dals consuments da disponer d'ina lescha federala davart la segirezza da products che saja cumpatibla cun la UE. 
Da vischnancas e regiuns 
- Filisur: En il vitg da Filisur vegn fixada per tut il territori communal la sveltezza maximala a 30 km/h ed introducida ina "zona da tempo 30". 
- Schlarigna: Il plan da zonas parzial e plan general da furmaziun 1:2'000 Pros d'Islas da la vischananca da Schlarigna dals 12 da december 2005 vegn approvà. 
- Savognin: La revisiun parziala da la lescha da construcziun da la vischnanca da Savognin, concludida ils 24 d'october 2005, vegn approvada. 
Er approvà vegn il plan da zonas e plan general da furmaziun / d'avertura "zona da mantegniment Parnoz" dals 24 d'october 2005. 
- Val Puschlav: Il plan directiv regiunal "explotaziun da material" e "deponias da material / plazzas per rimnar e per zavrar ruments da construcziun" ch'è vegnì deliberà da la regiun da la Val Puschlav ils 13 da settember 2005 vegn approvà e declerà sco liant per las autoritads dal chantun Grischun. 
- Castiel: La dumonda da contribuziun da la vischnanca da Castiel per engrondir la rait da vias champestras vegn approvada ed ina contribuziun chantunala da maximalmain 54'600 francs vegn garantida per quai. 
Contribuziuns chantunalas a differentas instituziuns 
- Agid umanitar: La regenza grischuna ha concludì da pajar ina contribuziun da 10'000 francs a l'agid protestant svizzer (HEKS) a favur da l'acziun d'agid per las victimas dal terratrembel en l'Indonesia. 
- Institut paleontologic e museum da l'universitad da Turitg: L'institut paleontologic ed il museum da l'universitad da Turitg survegnan ina contribuziun da maximalmain 6'500 francs per exchavar fossilias en il territori dal Ducan l'onn 2006. 
- Festival XONG 06: Il festival XONG 06 per promover il barat cultural en la regiun da cunfin dals trais pajais Val Müstair/Engiadina bassa, Oberes Gericht e Obervinschgau che ha lieu dals 23 fin ils 29 da fanadur 2006 vegn sustegnì cun ina garanzia da deficit da maximalmain 20'000 francs. 
Projects da vias 
La regenza ha approvà totalmain 3'430'000 francs per construir e per sanar il suandant traject da via: 
- via sursilvana: sviament da Flem 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.06.2006 
La regenza preschenta al cussegl grond in sboz per la refurma da las dretgiras chantunalas 
Svilups da la societad, da la politica e dal dretg chaschunan novas sfidas per la giustia. 
L'examinaziun da la dretgira chantunala e da la dretgira administrativa ha mussà che las duas dretgiras chantunalas lavuran bain, dentant che las structuras pon vegnir meglieradas en differents puncts. 
La regenza suttametta en quest connex al cussegl grond la missiva per ina refurma da la giustia. 
Il sboz cumbinescha quai ch'è sa cumprovà cun refurmas necessarias e tegna quint da las cundiziuns en il chantun Grischun. 
La refurma da la giustia ha sco finamira da garantir e da meglierar punctualmain sin plaun chantunal ina giustia effizienta e chapaivla per las burgaisas e per ils burgais. 
Puncts impurtants èn la garanzia da la qualitad professiunala sco er in'organisaziun efficazia ed economica. 
Igl è en l'interess da las burgaisas e dals burgais, sche dispitas giuridicas pon vegnir liquidadas cun impunder raschunaivlamain il temp e las finanzas. 
Las midadas organisatoricas proponidas valan sulettamain per las duas dretgiras chantunalas superiuras. 
Las dretgiras districtualas ed ils uffizis cirquitals n'èn betg pertutgads da quai. 
In punct central per la meglieraziun da l'organisaziun da la giustia chantunala furma la concepziun da l'uffizi da derschadra u da derschader tar domaduas dretgiras chantunalas. 
Tenor la proposta da la regenza duessan las derschadras ed ils derschaders da la dretgira chantunala e da la dretgira administrativa esser activs en il futur en uffizi cumplain. 
Quai chaschuna meglras cundiziuns generalas per in manaschi giudizial bun ed effizient e rinforza l'independenza da la giustia. 
La proposta dad er pussibilitar uffizis principals n'ha betg chattà ina maioritad en la consultaziun. 
Vinavant duas dretgiras separadas 
In ulteriur punct central pertutga la dumonda d'ina fusiun da la dretgira chantunala e da la dretgira administrativa ad ina dretgira chantunala superiura. 
Sa basond sin ils resultads da la consultaziun, propona la regenza da renunziar ad ina fusiun e da restar vinavant tar duas dretgiras separadas. 
Ulteriuras novaziuns 
La refurma da la giustia na sa restrenscha betg mo sin dumondas da l'organisaziun. 
Ella adatta las proceduras davant autoritads administrativas e davant la dretgira administrativa a las prescripziuns da la constituziun chantunala ed al dretg federal. 
Uschia duessan la reordinaziun da la giurisdicziun administrativa e constituziunala sco er la via giudiziala vegnir realisadas. 
Plinavant sa tracti tar la refurma da la giustia, che cumpiglia set decrets, dals suandants puncts: 
- rinforzar la giustia sco terza forza dal stadi, spezialmain envers il parlament e la regenza; 
- organisar la dretgira en moda pli flexibla; 
- prender mesiras per limitar ils custs e per accelerar ils process; 
- reglar cleramain la posiziun da las derschadras e dals derschaders chantunals areguard las premissas d'elegibladad, las occupaziuns accessorias e la surveglianza. 
L'examinaziun da las dretgiras chantunalas è vegnida pretendida d'ina moziun ch'il cussegl grond ha assegnà unanimamain l'onn 2000. 
La regenza ha nominà il december 2003 ina cumissiun d'expertas e d'experts cun l'incumbensa d'elavurar propostas per ina concepziun futura d'ina dretgira chantunala e d'ina dretgira administrativa. 
Fin la fin dal davos onn han tut las persunas e gruppaziuns interessadas pudì s'exprimer en ina lunga procedura da consultaziun davart il sboz preliminar da la cumissiun d'expertas e d'experts. 
Il sboz è vegnì resguardà sco ina basa buna ed adattada per las ulteriuras lavurs. 
Il consentiment da princip na ha dentant betg exclus critica en singuls puncts. 
Sa basond sin ils resultats da la consultaziun ha la direcziun dal project entaifer l'administraziun surlavurà ils sbozs da la cumissiun d'expertas e d'experts tenor prescripziuns da la regenza. 
Il cussegl grond vegn a tractar la fatschenta en sia sessiun d'avust. 
Gremi: regenza 
Funtauna: rg chanzlia chantunala dal Grischun 
Data: 09.06.2006 
Ina delegaziun dal parlament da Schaffusa fa ina visita al cussegl grond dal Grischun 
Ina delegaziun dal cussegl dal chantun da Schaffusa fa mesemna, ils 14 da zercladur 2006, durant la sessiun da zercladur, ina visita a las collegas ed als collegas dal Grischun a Cuira. 
La delegaziun da Schaffusa vegn manada dal president dal cussegl dal chantun Alfred Sieber e da l'emprim vicepresident Matthias Freivogel sco er da la segunda vicepresidenta Jeanette Storrer che vegnan tranter auter accumpagnads dals cussegliers dal chantun Rainer Schmidig e Hans Schwaniger sco er da la cussegliera chantunala Susanne Günter. 
Ils giasts dal chantun Schaffusa vegnan retschavids dal president dal cussegl grond Hans Geisseler e da la vicepresidenta dal cussegl grond Agathe Bühler-Flury. 
Da la vart grischuna sa participeschan a questa scuntrada tranter auter ils presidents da las fracziuns, il president da la regenza Claudio Lardi sco er il chancelier dr. Claudio Riesen. 
Il program prevesa la damaun la visita da las tractativas currentas dal cussegl grond ed il suentermezdi in tur tras la citad veglia da Cuira. 
La visita serva a tgirar ils contacts persunals e parlamentars existents en in'atmosfera lucca ed amicabla ed a barattar experientschas a moda spontana. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 12.06.2006 
Tscherna da professiun e da scoladals giuvenils grischuns che vegnan or da scola 2006: resultats da la retschertga "Co vai vinavant suenter la scola?" 
Il matg ha l'uffizi per la furmaziun professiunala fatg la retschertga "Co vai vinavant suenter la scola?" 
Scolaras e scolars da l'ultim onn da scola obligatoric e dal 10avel onn da scola èn vegnids questiunads davart las vias professiunalas ch'ellas e ch'els han en senn da prender. 
Tenor la retschertga reussescha a la gronda part dals giuvenils grischuns da far il pass dal temp da scola obligatoric en in emprendissadi u en ina scola da cuntinuaziun sco il gimnasi, la scola media professiunala u la scola media commerziala, e quai senza interrupziun. 
157 (8.36%) dals giuvenils n'han il mument da la retschertga areguard lur scolaziun futura anc betg decidì, u ch'els n'han anc betg chattà ina soluziun correspundenta. 
Cumparegliond cun l'onn passà pon ins constatar che la situaziun è daventada in zic meglra. 
Tuttina è la situaziun da las plazzas d'emprendissadi anc adina precara, er sch'en diversas professiuns èn per la stad 2006 anc libras bunamai 200 plazzas. 
Cumpareglià cun auters chantuns è la situaziun da plazzas d'emprendissadi en il Grischun dentant en general main precara. 
Er en il Grischun datti giuvenils che han grev da far il pass en la vita professiunala. 
II mais da matg n'avevan 157 giuvenils anc betg decidì u n'avevan anc betg chattà ina soluziun areguard lur scolaziun professiunala. 
Quai èn 8.36 % da tut ils giuvenils che vegnan or da scola. 
Las differenzas d'in stgalim da scola a l'auter èn fitg cleras. 
20% dals giuvenils vegnan da la scola secundara, 42 % da la scola reala, 36% dal 10avel onn da scola e da l'onn da las schanzas e 2% da las classas pitschnas. 
83 mattas e 74 mats n'han anc betg chattà ina soluziun. 
Il medem mument chattan ins en il register da plazzas d'emprendissadi Lena en l'internet (www.lena.gr.ch) per l'avust anc adina ca. 200 plazzas libras. 
Insatge che para da sa gulivar matematicamain è en realitad savens problematic, pertge ch'ils interess e las abilitads dals giuvenils na correspundan betg adina a las pretensiuns da las professiuns correspundentas. 
Sustegn individual tras l'uffizi per la furmaziun professiunala 
La finamira da la retschertga annuala è in sustegn supplementar per ils giuvenils a la fin dal temp da scola obligatoric sco er per tals che fan in 10avel onn da scola e che n'han anc betg ina soluziun definitiva per lur professiun e per lur scolaziun futura. 
Quests giuvenils vegnan sustegnids da l'uffizi per la furmaziun professiunala. 
Tgi che vul far diever da quest sustegn, survegn da la persuna d'instrucziun in formular d'annunzia e po trametter quel directamain a la cussegliaziun professiunala. 
La purschida intenziunada da la cussegliaziun professiunala dat la pussaivladad da far ina determinaziun da la posiziun actuala che gida ils giuvenils a tschertgar soluziuns realisablas. 
Ultra da quai intermediescha ella ils giuvenils che tschertgan cussegl sin lur giavisch a l'acziun "speranza" da la PLD, cun la quala persunas privatas porschan sco "madritscha u sco padrin" sustegn ed assistenza tar la tschertga d'ina plazza d'emprendissadi. 
L'experientscha dals ultims onns mussa che per blers giuvenils motivads po fin la stad anc vegnir chattada ina plazza d'emprendissadi u ina soluziun intermediara. 
La gronda part elegia in emprendissadi 
La retschertga registrescha il mais da matg 1'897 scolaras e scolars. 
Las datas èn vegnidas registradas online (www.powerschool.org) directamain da las persunas d'instrucziun. 
Il mument da la retschertga eran sa decidis dus terzs dals giuvenils per in emprendissadi. 
Cumparegliond las vias da scolaziun tenor la schlattaina pon ins constatar er quest onn in depurtament different: cleramain daplis mats (73%) che mattas (56%) elegian in emprendissadi. 
En vista ad in imprendissadi u ad ina scolaziun pli tard fan 12% in onn intermediar. 
Questa cifra è - cumpareglià cun l'onn passà - diminuida per bundant 4%. 
Mintga tschintgavala matta elegia ina soluziun intermediara. 
Percunter prefereschan bler dapli mattas (137) che mats (78) ina scola da cuntinuaziun. 
Gremi: uffizi per la furmaziun professiunala 
Funtauna: rg uffizi per la furmaziun professiunala 
Data: 13.06.2006 
Las ambassaduras ed ils ambassadurs da la gruppa Asia/Pacific fan ina visita a la regenza grischuna 
Las ambassaduras ed ils ambassadurs da la gruppa Asia/Pacific (GASPA) visitan venderdi, ils 16 da zercladur 2006, il Grischun. 
La delegaziun vegn manada dal doyen da las ambassaduras e dals ambassadurs da la GASPA, sia excellenza Ri Tcheul, ambassadur da la republica populara democratica da Corea. 
Ambassaduras ed ambassadurs da totalmain 11 pajais fan part da la delegaziun da 21 persunas. 
Represchentads èn la republica populara democratica da Corea, la republica da las Filippinas, la republica islama da Pakistan, la republica populara da la China, la republica da Corea, il reginavel da Bhutan, Nepal, la republica socialista da Vietnam, la republica d'Indonesia, la republica d'India sco er Malaisia. 
Ospitantas resp. ospitants èn il president da la regenza Claudio Lardi, la cussegliera guvernativa Eveline Widmer-Schlumpf, il cusseglier guvernativ Hansjörg Trachsel, il chancelier Claudio Riesen sco er Olivier Federspiel, directur da Grischun vacanzas. 
Suenter il bainvegni dals giasts a Cuira è previsa ina visita sin il plantahof a Landquart. 
Suenter visitan las delegaziuns a chaschun d'in tur da manaschi la Ems-Chemie SA a Domat. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: Chanzlia chantunala dal Grischun 
Funtauna: rg chanzlia chantunala dal Grischun 
Data: 14.06.2006 
Il project grischun d'intervenziun cunter violenza a chasa vegn manà vinavant 
La regenza grischuna ha concludì da manar vinavant il project grischun d'intervenziun cunter violenza a chasa per trais ulteriurs onns fin la fin 2009. 
Cun il project d'intervenziun duai vegnir cuntanschida ina midada da tenuta tar il tractament da la violenza a chasa. 
Il project d'intervenziun lantschà l'onn 2003 ha mess ils emprims trais onns l'accent sin la scolaziun e sin la sensibilisaziun d'expertas e d'experts. 
Uss è planisà tranter auter d'extender quest accent sin la situaziun da las victimas suenter las intervenziuns tras la chasa da dunnas e tras l'agid a las victimas. 
Ils meds finanzials per la cuntinuaziun dal project importan totalmain 186'000 francs. 
Ultra da quai intenziunescha la regenza da stgaffir in nov post da cussegliaziun per persunas che commettan violenza. 
Il post da cussegliaziun per delinquentas e per delinquents duai contribuir d'evitar ulteriurs acts da violenza cun mitigiar situaziuns acutas e motivar persunas che commettan violenza da chertgar ulteriur agid. 
L'installaziun da quest emprim post da consultaziun serva er spezialmain a la protecziun da las victimas e da terzas persunas. 
Al pass dal Spleia vegn reparada ina galaria cun valur istorica 
La regenza ha concludì da pajar per la reparaziun da la galaria al pass dal Spleja per ils onns 2005 fin 2008 totalmain 933'000 francs. 
La galaria al pass dal Spleia ch'è 312 meters lunga è vegnida construida 1843 sco protecziun d'enviern tenor plans da l'inschigner talian Carlo Donegani e da l'inschigner grischun Richard La Nicca. 
L'object è ina part da la via istorica da Spleia, a la quala vegn assegnada impurtanza naziunala entras l'inventari da las vias da communicaziun istoricas da la Svizra (IVS). 
La galaria al pass da Spleia è ina perditga impurtanta per l'art d'inschigners en l'emprima mesadad dal 19. tschientaner. 
La galaria ch'è vegnida messa ord funcziun ils onns 1950 è sa mantegnida en ina originalitad ch'è rara sche betg schizunt unica per l'entira Svizra. 
Il concept qua avant maun prevesa da segirar e da conservar l'entira galaria e da reparar il traject inclusiv la salaschada da circa 60 meters davent dal portal dal nord. 
Quest traject duai vegnir utilisà sco centrala da documentaziun davart la galaria sco er per exposiziuns e per ulteriuras occurrenzas. 
Da vischnancas e regiuns 
- Parc regiunal Ruinaulta: La regenza grischuna ha approvà l'adattaziun dal plan directiv chantunal 2000 (PDChant) dals 17 da matg 2006 sco er il plan directiv regiunal correspundent - ch'è vegnì decidì da la regiun Surselva - per il parc regiunal e per il monument da la natira Ruinaulta / chavorgia dal Rain e declerà sco liant per las autoritads dal chantun Grischun. 
- Samignun: Il plan general d'avertura 1:5'000 "ennevar 2. etappa" dals 27 da november 2005 da la vischnanca da Samignun vegn approvà. 
- Lumbrein: La revisiun parziala da la planisaziun locala da la vischnanca da Lumbrein, concludida ils 7 d'avrigl 2006, vegn approvada. 
- Lon-Tusaun: Il plan dal cunfin da vischnanca Lon-Tusaun vegn approvà. 
- Tschlin: A Tschlin, entaifer il vitg da la fracziun da Strada, vegn fixada la sveltezza maximala a 30 km/h a partir da la chasa Scharplaz fin a la sortida dal vitg a l'ost, e quai cun integrar la via chantunala. 
Contribuziuns chantunalas a differentas instituziuns 
- "Scola e furmaziun cuntinuada da la Svizra": A la "scola e furmaziun cuntinuada da la Svizra" vegn concedida ina contribuziun da maximal 150'000 francs per la realisaziun dals curs da stad 2009 u 2010 en il Grischun. 
- Open airs: La regenza ha concludì da sustegnair en tut sis open airs che han lieu en il Grischun l'onn 2006 cun garanzias da deficit en l'import total da maximal 24'500 francs. 
- Federaziun grischuna da cursas d'orientaziun: La federaziun grischuna da cursas d'orientaziun survegn per la participaziun al cup "arge alp OL" ils 7/8 d'october 2006 a Salzburg ina contribuziun dal fond da sport da maximal 7'100 francs. 
- Festa da tir chantunala: Il chantun Grischun sa participescha al sponsoring da seria da la 23. festa da tir chantunala dal Grischun 2007 cun ina contribuziun da 12'000 francs. 
Projects da vias 
La regenza ha approvà totalmain 2'918'000 francs per construir e per sanar ils suandants trajects da via: 
- via naziunala A13: Pian San Giacomo - Malabarba 
- via naziunala A13: Traversa sid - rampa d'access Rofla 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 15.06.2006 
Referat en la biblioteca chantunala dal Grischun davart il tema dal schamanissem 
La scienziada Erika Taube da Lipsia tegna - venderdi, ils 23 da zercladur 2006, a las 16.15 - in referat a la biblioteca chantunala davart il tema schamanissem. 
La noziun da "schamanissem" circulescha oz senza reflexiun tras la pressa e tras la televisiun. 
Ma tge è il schamanissem e nua chattain nus ses origin? 
Il schamanissem en sia furma originara datti mo en Sibiria. 
Il schamanissem dals pievels da la Sibiria e da l'Asia centrala vala sco la furma classica da quest fenomen religius. 
Sin fundament d'atgnas retschertgas al lieu dad Erika Taube, ina scienziada da renum mundial per quest champ, vegn preschentà il schamanissem d'ina pitschna cuminanza etnica en las muntognas da l'Altai e dals parents da quella en la Sibiria dal sid sco er illustrà cun intgins diapositivs e cun intgins exempels da texts, e quai en quella furma co che la cuminanza era sa mantegnida fin la segunda mesadad dal 20avel tschientaner ed en quellas diversas modas co ch'il schamanissem era entretschà cun la vita dals umans, cun lur mintgadi e cun lur poesia. 
Erika Taube ha lavurà sco scienziada dal temp da la republica democratica tudestga RDT a l'universitad da Lipsia ed ha fatg atgnas retschertgas al lieu en las muntognas da l'Altai ed en l'Asia centrala. 
Suenter la reunificaziun ha ella cuntinuà sia lavur a l'universitad da Lipsia ed ha instruì tranteren er a l'universitad da Magonza. 
L'occurrenza da la biblioteca chantunala dal Grischun è publica e dura circa 90 minutas. 
Gremi: Biblioteca chantunala dal Grischun 
Funtauna: rg biblioteca chantunala dal Grischun 
Data: 16.06.06 
Proponì da refusar l'iniziativa dal pievel per ina scola media grischuna senza numerus clausus 
La regenza grischuna propona al cussegl grond da recumandar al pievel da refusar la "iniziativa chantunala dal pievel per ina scola media grischuna senza numerus clausus". 
Il cussegl grond vegn a tractar la fatschenta en la sessiun da december. 
Ils 15 da zercladur 2005 è la "iniziativa chantunala dal pievel per ina scola media grischuna senza numerus clausus" vegnida inoltrada tar la chanzlia chantunala cun 3662 suttascripziuns valaivlas. 
Ella è vegnida lantschada cun la finamira principala d'abolir il numerus clausus en las scolas medias grischunas. 
En sia missiva constatescha la regenza che la finamira principala da l'iniziativa saja ademplida. 
Ils 2 da matg 2006 ha ella numnadamain abolì la restricziun d'admissiun d'ina durada limitada retroactivamain per il 1. da mars 2006. 
Quest conclus ha la regenza prendì resguardond ina sentenzia actuala dal tribunal federal ch'è s'exprimì davart l'admissibladad d'introducir ina restricziun d'admissiun en il gimnasi dal chantun Glaruna. 
Ella ha constatà che la lescha davart las scolas medias en il chantun Grischun na cuntegnia betg la basa legala necessaria per introducir ina restricziun d'admissiun. 
Ulteriurs giavischs da l'iniziativa correspundan er al dretg vertent. 
Uschia prevesa er l'iniziativa che la qualificaziun da las candidatas e dals candidats per frequentar ina scola media vegnia eruida cun agid d'in examen d'admissiun u d'ina autra procedura da selecziun. 
E sco tar il dretg vertent valan questas prescripziuns er per scolaras e per scolars che vulan frequentar ina scola media privata che vegn subvenziunada dal chantun. 
En connex cun quest resultat è la regenza da l'avis ch'i na saja betg necessari or dal puntg da vista da la legislaziun d'introducir ina nova regulaziun legala. 
Sche l'iniziativa vegniss acceptada n'avess quai tenor la regenza er nagin effect sin la procedura d'admissiun a las scolas medias grischunas. 
Las candidatas ed ils candidats stuessan sa suttametter ad ina procedura da qualificaziun sco enfin uss. 
La finala constatescha la regenza ch'ils signals da la politica da dretg d'ina votaziun dal pievel che stuess eventualmain vegnir realisada na fissan betg interpretabels en moda fidada, tranter auter perquai che l'iniziativa na chaschunass nagina midada materiala da la situaziun giuridica vertenta e ch'i na vegniss pia betg votà per u cunter l'introducziun d'in numerus clausus. 
Gremi: regenza 
Funtauna: rg chanzlia chantunala dal Grischun 
Data: 19.06.2006 
Sesida champestra: la regenza fa ina visita da Haldenstein e da Cuira 
La regenza grischuna fa mardi, ils 20 da zercladur 2006, sia sesida champestra a Haldenstein ed a Cuira. 
Suenter in guid tras la stanza da bains culturals e tras l'atelier d'art dal chastè da Haldenstein stat ina inspecziun da la pensiun d'animals a Cuira sin il program. 
La commembra ed ils commembers da la regenza fan er ina visita dal museum da la natira a Cuira. 
A chaschun da questa sesida champestra vegnan ultra da quai er tgirads tradiziunalmain ils contacts cun las represchentantas e cun ils represchentants da las autoritads da la regiun. 
Gremi: regenza 
Funtauna: rg chanzlia chantunala dal Grischun 
Data: 19.06.2006 
La branscha da turissem vul refurmar las structuras 
L'examinaziun da la repartiziun da las incumbensas e la refurma da las structuras dal turissem en il Grischun ch'il cusseglier guvernativ Hansjörg Trachsel ha lantschà è la gista proposta per daventar cumpetitiv. 
Quai è il resultat da las sis occurrenzas d'input regiunalas sco er da l'evaluaziun dals questiunaris da feedback davart il project "structuras cumpetitivas e repartiziun da las incumbensas en il turissem grischun". 
Passa 500 persunas da la branscha da turissem, represchentantas e represchentants da las federaziuns economicas sco er da las vischnancas avevan frequentà questas occurrenzas l'avrigl ed il matg. 
A las sis occurrenzas d'input regiunalas a Samedan, a Tusaun, a Glion, a Scuol, a Claustra ed a Cuira sco er a l'occurrenza cun las suprastanzas da las federaziuns economicas a Savognin han cusseglier guvernativ Hansjörg Trachsel sco er il schef da l'uffizi Eugen Arpagaus preschentà la situaziun da partenza, las finamiras e las propostas strategicas dal project da l'uffizi per economia e turissem. 
Tar quest project sa tracti da gudagnar novs giasts per il turissem en il Grischun cun repartir cleramain las incumbensas e cun impunder effizientamain ils meds finanzials e da stgaffir uschia novas plazzas da lavur. 
L'impurtanza dal turissem per il Grischun ha puspè pudì vegnir punctuada e la conscienza per la necessitad da structuras cumpetitivas ha pudì vegnir augmentada. 
Basegn d'agir cumprovà 
Tant da las occurrenzas d'input sco er dals circa 80 questiunaris da feedback ch'èn vegnids inoltrads - tranter quels er in pèr reacziuns da federaziuns interprofessiunalas - èsi resortì cleramain che la branscha grischuna da turissem beneventa la refurma dal turissem che vegn avisada. 
Il basegn d'agir vegn resguardà sco cumprovà ed il proceder dal chantun vegn beneventà. 
L'interessenza turistica è da l'avis che l'acquisiziun da novs giasts possia vegnir cuntanschida cun la refurma dal turissem. 
L'utilisaziun pli effizienta dals meds finanzials en il marketing vegn en spezial resguardada sco gronda schanza. 
La creaziun d'ina structura da destinaziun cun paucas organisaziuns per il manaschament da las destinaziuns (DMO) sco er cun Grischun vacanzas sco DMO per las organisaziuns turisticas che na s'affilieschan a nagina destinaziun regiunala vegn resguardada per gronda part sco gista. 
Inputs da las regiuns 
Ultra dal sustegn general dal project ha il team da project er survegnì inputs impurtants directamain da las regiuns che renvieschan a privels pussaivels. 
Uschia han las destinaziuns respectivamain las regiuns turisticas pli pitschnas resalvas da vegnir ignoradas en la nova structura da destinaziun. 
A medem temp èn bleras represchentantas e blers represchentants da la branscha da l'avis che'il pensar restrenschì e che la prontezza politica da cumpromiss impedeschian il success dal project. 
Ultra da quai vegn renvià a la cumplexitad dal project ed ad in eventual privel che las organisaziuns da turissem èn surdumandadas. 
Dal chantun spetga la branscha da turissem in agid correspundent. 
Ils criteris preschentads per crear las DMO vegnan giuditgads tuts sco raschunaivels fin fitg raschunaivels. 
En il center stat en quest connex in fasch attractiv da purschidas, in cler posiziunament, la reputaziun da la marca e la capacitad da manaschament necessaria. 
Novas incumbensas per Grischun vacanzas 
Dumondas a las occurrenzas d'input ma er ils resuns en scrit han savens pertutgà las incumbensas futuras da Grischun vacanzas (GRV). 
En il rom da las proximas lavurs da realisaziun en connex cun la refurma da las structuras vegn dada gronda attenziun a la concretisaziun da las novas incumbenas per GRV. 
Uschia vegn GRV a sa preschentar sco coordinatura tranter las DMO en cas da dumondas specificas u sin martgads definids, a surpigliar - sco ferma organisaziun chantunala da turissem - ina retscha d'incumbensas sco product management, PR/communicaziun, plattafurmas d'infurmaziun e.u.v. ed agir - en cas da basegn - sco mandataria per singulas destinaziuns, per singuls products u per singulas organisaziuns. 
Pretendì ina nova finanziaziun dal turissem 
Sin basa da l'analisa dals meds finanzials ch'èn actualmain avant maun en il turissem grischun e che vegnan generads da taxas da cura, da contribuziuns per promover il turissem e d'autras funtaunas poi vegnir constatà che meds finanzials considerabels vegnan impundids en moda ineffizienta en il turissem grischun. 
Per la finanziaziun futura vegn preferida da differentas varts ina soluziun chantunala. 
Las parts pertutgadas èn da l'avis che la realisaziun dal project duaja ussa succeder uschè svelt sco pussaivel. 
Il team da project vegn ussa ad integrar questas ideas e propostas en la segunda fasa dal project e preschentar la strategia da realisaziun correspundenta gia per la fin da la stad 2006. 
Tar l'elavuraziun vegn el sustegnì d'ina gruppa d'expertas e d'experts cun spezialistas e cun spezialists dal turissem. 
Organisaziun dal project 
Incumbensader: cusseglier guvernativ Hansjörg Trachsel (schef dal departement da l'intern e da l'economia publica dal Grischun). 
Direcziun dal project: Eugen Arpagaus (manader da l'uffizi per economia e turissem dal Grischun, UET), Michael Caflisch (manader da la politica regiunala, UET), Sonja Kohler (assistenta dal project, UET). 
Team da project: Thomas Bieger (professer da l'universitad da Son Gagl, HSG), Philipp Boksberger, (docent da la scola auta da tecnica ed economia, Cuira, SATE), Olivier Federspiel (directur da Grischun vacanzas, GRV), Beat Ryffel (secretari dal departament, DIEP). 
Gruppa d'expertas e d'experts: Vendelin Coray (directur da Savognin turissem en il Surses), Hanspeter Danuser (directur da l'uniun da cura e da traffic da San Murezzan), Denise Dillier (directura da Spleia/Valragn turissem), Armin Egger (directur da Tavau turissem), Reto Gurtner (president da la gruppa da l'arena alva), Peter Keller (ressort "turissem" dal secretariat da stadi da l'economia, seco), Ernst Nigg (president da la cumissiun per economia, taxas e politica da stadi dal cussegl grond), Erwin Rutishauser (directur da la viafier retica SA), Markus Schenk (administratur da Mustér Sedrun turissem), Hans-Kaspar Schwarzenbach (directur dad Arosa turissem), Urs Wohler (directur dad Engiadina/Scuol turissem SA), Andreas Züllig (president da l'uniun grischuna da las hotelieras e dals hoteliers). 
Gremi: departament da l'intern e da l'economia publica dal Grischun 
Funtauna: rg uffizi per economia e turissem dal Grischun 
Data: 20.06.2006 
Las scheffas ed ils schefs da las regenzas sa scuntran a la 36avla conferenza plenara 
Paucs projects impurtants empè da blers projects pitschens 
En il center da la conferenza da las scheffas e dals schefs da las regenzas da la cuminanza da lavur da las regiuns alpinas (ARGE ALP) da quest onn stat la deliberaziun da trais resoluziuns sco er da quatter projects novs. 
L'accent da la lavur vegn mess - suenter la refurma da la ARGE ALP - sin paucs projects impurtants empè da sin blers projects pitschens. 
L'inscunter da las scheffas e dals schefs da las regenzas sut il presidi da la provinza autonoma da Trento ha lieu venderdi, ils 23 da zercladur 2006, a Revò. 
A la conferenza da las scheffas e dals schefs da las regenzas da la ARGE ALP da l'onn passà han ils stadis commembers concludì ina refurma cumplessiva. 
La finamira da la nova concepziun da la ARGE ALP è d'orientar la lavur puspè dapli a temas politics. 
L'accent da la lavur duai vegnir mess en il futur, empè da sin blers projects pitschens, sin paucs projects impurtants. 
A la conferenza da las scheffas e dals schefs da las regenzas da quest onn duain vegnir deliberads trais resoluziuns e quatter projects novs. 
Trais resoluziuns stattan en discussiun 
L'emprima resoluziun sa referescha al "Cudesch verd da la UE: Ina strategia europeica per in'energia segira, cumpetitiva e durabla". 
La ARGE ALP pretenda tranter auter che er l'amplificaziun da la forza idraulica vegnia fixada sco opziun impurtanta en il cudesch verd tar las energias regenerablas. 
La segunda resoluziun pertutga la "Directiva relativa a la taxaziun da vehichels utilitars grevs per il transport sin tschertas vias da traffic - directiva da la UE davart ils custs d'infrastructura". 
Ils stadis commembers da la ARGE ALP pretendan ch'i vegnia fatg vinavant sforzs sin plaun europeic - e quai cun insistenza - per cumpigliar pass a pass er ils custs externs dal traffic. 
Concretamain sa tracti d'integrar en la nova directiva da la UE davart ils custs d'infrastructura tut ils custs externs che vegnan chaschunads dal traffic, sco per exempel ils custs ecologics, da canera, da stagnaziun e da sanadad. 
Plinavant è la ARGE ALP da l'avis che la finanziaziun traversala d'infrastructuras alternativas dastgia vegnir duvrada er per vias da traffic en regiuns da muntogna sensiblas, en las qualas vegn cumprovà in basegn d'amplificaziun urgent. 
A las prestaziuns da servetsch en l'artg alpin sa referescha la terza resoluziun che stat en discussiun. 
La ARGE ALP envida la UE ed ils stadis naziunals da mantegnair il provediment da basa en l'artg alpin. 
Ella pretenda tranter auter che la rolla speziala dal sectur public vegnia renconuschida il mument che las prestaziuns da servetsch vegnan organisadas, e quai resguardond las particularitads geograficas, culturalas ed economicas dals territoris da muntogna. 
Quatter projects novs èn vegnids inoltrads 
Per mauns da la conferenza da las regenzas ha la cumissiun da direcziun da la ARGE ALP inoltrà quatter projects novs. 
Il project "L'ensemen da las generaziuns" ha la finamira da cumparegliar las differentas strategias e las differentas tenutas, cun las qualas las regiuns da l'artg alpin respundan a las sfidas da la midada demografica. 
Il project ch'è vegnì inoltrà dal Vorarlberg quinta cun custs d'in import da 15'000 fin 20'000 euros. 
In ulteriur project inoltrà dal Vorarlberg ha la finamira da constituir ina rait da geodatas per ils stadis commembers da la ARGE ALP. 
La rait da geodatas planisada duai daventar ina da las basas per diriger las acziuns en cas da catastrofas e duai facilitar las lavurs da salvament transcunfinalas. 
Ils custs muntan annualmain a 30'000 euros. 
Dus projects dal Grischun 
Il Grischun ha lantschà gist dus projects: Sut il titel "Zonas cun pauc potenzial" vul il project cuntanscher in barat d'experientschas internaziunal en il sectur dal svilup regiunal e dal tractament da potenzials betg utilisads. 
Per quest intent duai vegnir elavurà in studi da cumparegliaziun che valitescha differentas strategias da svilup a maun da l'exempel da vals u da regiuns cun problems da svilup particulars. 
Ad ina dieta da spezialistas e da spezialists duain vegnir barattadas las experientschas ed ils resultats. 
Il project cun ina durada da dus onns quinta cun custs da 35'000 euros per onn. 
Da sport e da gieu sa tracti tar il segund project ch'è vegnì inoltrà dal Grischun. 
"Gieus ARGE ALP 06/07" vul promover il barat activ en il sport. 
En total duain avair lieu otg concurrenzas da sport decentralmain en ils differents stadis commembers, e quai en furma da gieus d'enviern, da gieus da stad e da gieus per persunas impedidas. 
Ils custs per coordinar e per communitgar las differentas occurrenzas, per publitgar las concurrenzas e per organisar ils premis muntan a 20'000 euros. 
Il presidi va al Vorarlberg 
Il preventiv 2007 da la ARGE ALP prevesa expensas totalas da 400'000 euros. 
La 37avla conferenza da las scheffas e dals schefs da las regenzas da la ARGE ALP che ha lieu venderdi, ils 23 da zercladur 2006, a Revò, stat sut il presidi da la provinza autonoma da Trento. 
Spetgadas e spetgads vegnan represchentantas e represchentants dals suandants diesch stadis, da las suandantas provinzas e dals suandants chantuns: Baviera, Bulsaun-Tirol dal sid, Grischun, Lumbardia, Salzburg, Son Gagl, Tessin, Tirol, Trentino e Vorarlberg. 
Il presidi da la ARGE ALP durant l'onn 2007 surpiglia da nov il Vorarlberg. 
Gremi: regenza 
Funtauna: rg chanzlia chantunala dal Grischun 
Data: 20.06.2006 
La regenza vul introducir GRiforma en tut l'administraziun 
La regenza grischuna sustegna l'introducziun da la refurma da l'administraziun GRiforma che duai vegnir realisada en tut l'administraziun. 
Quai resulta dal "rapport final davart la prolungaziun da la fasa d'emprova e davart l'ulteriur andament da la refurma da l'administraziun GRiforma" che la regenza ha deliberà per mauns dal cussegl grond. 
Quel vegn a tractar la fatschenta en la sessiun d'october. 
La fin da l'onn 1996 ha la regenza concludì da manar tras en l'administraziun chantunala in project per far emprovas cun la nova gestiun publica. 
Sut il num "GRiforma" han tschintg posts da servetsch cumenzà il 1. da schaner 1999 cun il manaschi da pilot. 
La fasa da pilot, che ha durà dal 1999 fin il 2002, è vegnida prolungada l'avust 2003 dal cussegl grond per trais ulteriurs onns d'emprova fin la fin da l'onn 2005. 
La regenza ha ussa deliberà il "rapport final davart la prolungaziun da la fasa d'emprova e davart l'ulteriur andament da la refurma da l'administraziun GRiforma" per mauns dal cussegl grond. 
Questa fatschenta vegn tractada l'october en il parlament. 
Sin basa da las enconuschientschas ch'èn vegnidas fatgas en la fasa da pilot e sin basa da las experientschas positivas propona la regenza al cussegl grond d'approvar l'introducziun da la nova gestiun publica en tut l'administraziun tenor ils princips da GRiforma. 
L'introducziun è planisada en trais etappas 
L'introducziun da la nova gestiun publica en tut l'administraziun tenor ils princips da GRiforma duai succeder en trais etappas, e quai uschia che trais fin tschintg posts da servetsch da mintga departament fan mintga onn la midada da sistem a partir da l'onn 2007. 
Ils departaments han la cumpetenza da decider, cur che tge post da servetsch vegn a midar dal sistem convenziunal al sistem nov. 
Entaifer trais onns, fin il 1. da schaner 2010, duain tut ils posts da servetsch avair midà a la nova gestiun publica. 
En il rom da la fasa da pilot èsi sa mussà che las premissas e ch'ils basegns dals singuls posts da servetsch èn fitg differents. 
Perquai propona la regenza da realisar l'introducziun cun differents grads d'introducziun. 
Il standard che sto vegnir introducì per ils instruments vegn a sa differenziar tut tenor l'incarica da prestaziun, la grondezza e la cumplexitad dal post da servetsch. 
Elements centrals dal nov model da gestiun publica 
La gestiun publica tenor ils princips da GRiforma sa basa per gronda part sin instruments directivs gia existents. 
Intgins paucs instruments novs vegnan introducids. 
L'element central da GRiforma è il spustament dals andaments da l'administraziun publica, e quai da la gestiun che sa basa sin l'input ad ina gestiun che sa basa sin l'output. 
Fin ussa sa basa la gestiun da l'administraziun sin l'input. 
Quai vul dir ch'il cussegl grond fixescha exactamain, tge meds finanzials che stattan a disposiziun ad in post da servetsch, p.ex. per salaris, per material da biro u per spesas da viadi. 
Tge prestaziuns che ston vegnir furnidas cun quests meds finanzials n'è fin ussa betg vegnì discussiunà. 
Cun GRiforma vegni midà a la gestiun che sa basa sin l'output, uschia ch'i vegn dà dapli impurtanza a la direcziun da las prestaziuns. 
Da nov vegnan ils posts da servetsch a reunir lur incumbensas e lur prestaziuns a products ed a cumpigliar quests products en gruppas da products. 
Sin basa da quai fixescha il cussegl grond ils meds finanzials en il rom da preventivs globals. 
La suveranitad dal cussegl grond concernent il preventiv resta incontestada. 
En la cumprova visavi il cussegl grond vegn dentant desistì en l'avegnir d'ina contabilisaziun detagliada e specifica sco er da la deliberaziun. 
Da nov intervegna il cussegl grond en intervals da quatter onns a temp e sin in stgalim surordinà, e quai cun fixar la structura da las gruppas da products e cun definir l'effect politic che vegn intenziunà per mintga gruppa da products. 
Tras l'introducziun en tut l'administraziun vegn augmentada la valur da la lavur politica, cunquai ch'ins po enconuscher e diriger meglier, nua che tge meds finanzials vegnan investads per tge intent. 
Cun la midada a la gestiun publica tenor ils princips da GRiforma survegnan ils posts da servetsch en tscherts secturs dapli cumpetenzas sin plaun operativ, uschia cunzunt en la moda e maniera da la furniziun da las prestaziuns. 
Cun agid dals instruments parlamentars po il cussegl grond dentant far valair sia influenza da tut temp sin tut ils stgalims ed intervegnir en moda directiva. 
Introducziun da la calculaziun dals custs e da las prestaziuns 
In'ulteriura novaziun essenziala è l'introducziun d'ina calculaziun dals custs e da las prestaziuns (CCP) en tut ils posts da servetsch. 
En emprima lingia duai la CCP stgaffir transparenza areguard ils custs d'ina prestaziun e porscher sustegn per giuditgar la rentabilitad da prestaziuns. 
Per manar la CCP daventi necessari d'introducir ina registraziun generala dal temp da lavur e da las prestaziuns. 
Ina novaziun da GRiforma che tut las collavuraturas e che tut ils collavuraturs vegnan a sentir directamain. 
Tras l'introducziun da GRiforma durant ils onns 2007 fin 2011 vegn engrevgià il quint dal chantun cun custs supplementars da totalmain 3.605 milliuns francs. 
En quest connex sa tracti da custs da persunal en l'autezza dad 1.875 milliuns francs sco er da custs reals en l'autezza dad 1.730 milliuns francs. 
Tar quests custs cun consequenzas finanzialas directas sin il quint dal chantun vegnan vitiers - en la fasa introductiva - custs calculatorics che n'engrevgeschan betg supplementarmain il quint dal chantun en cumparegliaziun cun oz. 
Quels importan 4.995 milliuns francs e cumpiglian prestaziuns che pon vegnir furnidas dal persunal existent. 
Suenter che l'introducziun è terminada, sto vegnir fatg quint mintga onn cun custs periodics en l'autezza da 375'000 francs, perquai ch'i vegnan stgaffidas plazzas novas. 
En cumparegliaziun cun la stimaziun dals custs da l'onn 2003 sa lascha l'introducziun da GRiforma realisar tenor la planisaziun actuala per 2.395 milliuns francs pli bunmartgà, e quai en ina concepziun ch'è coordinada cun ils basegns dal Grischun e che porscha ina cumplettaziun raschunaivla tar ils instruments directivs da fin ussa. 
Giudicament positiv 
L'enquista ch'è vegnida fatga la fin da la stad 2005 tar la regenza sco er tar las collavuraturas, tar ils collavuraturs, tar las manadras e tar ils manaders dals servetschs da pilot ha mussà che la tenuta envers questa furma da la gestiun publica è anc adina per gronda part positiva. 
Anzi, il giudicament da GRiforma ha mussà tut en tut in resultat anc pli positiv che l'evaluaziun da l'onn 2002. 
Sco raschunaivel e nizzaivel vegn giuditgà cunzunt ch'ins orientescha las prestaziuns tenor lur effects, che la gestiun sa basa sin cunvegnas da prestaziun e sin finamiras, ch'ins ha dapli libertad d'agir en il sectur operativ, ch'ins controllescha e mesira a maun d'indicaturs, sche las finamiras èn vegnidas cuntanschidas, sco er ch'ins ha a disposiziun pli svelt meglieras infurmaziuns da gestiun. 
Persunas che dattan infurmaziuns: 
cussegliera guvernativa dr. Eveline Widmer-Schlumpf, scheffa dal departament da finanzas e militar, telefon 081 257 32 13 
Sandra Felix, manadra dal project NGP/GRiforma, telefon 081 257 32 18 
Gremi: regenza 
Funtauna: rg chanzlia chantunala dal Grischun 
Data: 21.06.2006 
Fixà ils projects da votaziun dals 24 da settember 
La dumengia, ils 24 da settember 2006, vegn il pievel ad avair da decider davart dus projects chantunals sco er davart trais projects federals. 
Suenter ch'il referendum cunter la revisiun parziala da la lescha davart la chatscha e la protecziun da selvaschina en il chantun Grischun (lescha da chatscha) è reussì, ha la regenza fixà la data da la votaziun dal pievel davart quest project sin ils 24 da settember 2006. 
Il medem di vegn er votà davart la revisiun parziala da la constituziun chantunala ch'era vegnida deliberada dal cussegl grond ils 14 da zercladur 2006 (nov art. 50 al. 3: delegaziun da cumpetenzas legislativas als instituts chantunals autonoms). 
Sin plaun federal vegn votà ils 24 da settember 2006 davart ils suandants projects: l'iniziativa dal pievel dals 9 d'october 2002 "Ils gudogns da la banca naziunala per la AVS" (conclus federal dals 16 da december 2005), la lescha federala dals 16 da december 2005 davart las persunas estras e la midada dals 16 da december 2005 da la lescha d'asil. 
La nova lescha e la nova ordinaziun davart las advocatas ed ils advocats entran en vigur 
La regenza grischuna metta en vigur per il 1. da fanadur 2006 la lescha chantunala davart las advocatas ed ils advocats. 
La lescha ch'era vegnida relaschada dal cussegl grond en la sessiun da favrer 2006 è vegnida suttamessa al referendum facultativ tras la publicaziun en il fegl uffizial dal chantun dals 23 da favrer 2006. 
Il termin da referendum è scadì ils 24 da matg 2006 senza esser vegnì duvrà. 
Cun l'entrada en vigur da la lescha relascha la regenza ultra da quai in'ordinaziun davart las advocatas ed ils advocats. 
Materialmain sa basa la nova ordinaziun en emprima lingia sin quellas disposiziuns da l'ordinaziun veglia dal cussegl grond davart l'attest da qualificaziun e la pratica professiunala dals advocats (ordinaziun d'advocats), las qualas n'han betg pudì vegnir transferidas en la nova lescha davart las advocatas ed ils advocats. 
L'ordinaziun cuntegna disposiziuns davart l'examen d'advocatas e d'advocats, davart las publicaziuns (register da las advocatas e dals advocats e glista publica sco er concessiun da l'attest da qualificaziun), davart il register da las mesiras disciplinaras sco er davart l'indemnisaziun da la cumissiun da surveglianza. 
L'ordinaziun cuntegna er la basa per las taxas che pon vegnir incassadas tenor la lescha federala davart la libra circulaziun da las advocatas e dals advocats e tenor la lescha chantunala davart las advocatas ed ils advocats. 
Da vischnancas e regiuns 
- Project collectiv "malauras 2005": La regenza ha approvà il project "malauras 2005", in project collectiv da differentas vischnancas. 
Als custs cun dretg da subvenziun da 5'715'000 francs vegnan garantidas contribuziuns chantunalas da totalmain 953'750 francs. 
Il project collectiv cuntegna lavurs da reparaziun vi d'ovras da protecziun e vi da stabiliments d'avertura. 
Il project cumpiglia passa 150 objects donnegiads cun ina summa totala dals donns da 5'715'000 francs che sa repartan sin 47 patrunas e patruns da construcziun. 
- Schiers: Il project singul "malauras 2005, reparaziun dals stabiliments d'avertura e dals rempars d'aual, Schiers" da la vischnanca da Schiers vegn approvà. 
Als custs cun dretg da subvenziun dad 1'570'000 francs vegn garantida ina contribuziun chantunala da 294'300 francs. 
- Susch: Il project per ils rempars da la Susasca (project consecutiv da las auas grondas da l'avust 2005) sin il territori da la vischnanca da Susch vegn approvà. 
Per ils custs calculads cun 1'590'000 francs vegn approvada ina contribuziun chantunala da 397'500 francs. 
- Fuldera: Per la 5avla etappa da la sanaziun e da l'engrondiment dal provediment cun aua da baiver da Fuldera vegn concedida a la vischnanca da Fuldera ina contribuziun pauschala da 22'540 francs. 
- Luzein: La constituziun dal circul da Luzein dals 21 da matg 2006 vegn approvada. 
- Laax: La revisiun parziala dals statuts, ch'è vegnida concludida da la radunanza da la vischnanca burgaisa da Laax dals 30 da matg 2006, vegn approvada. 
- Trimmis/Zizers/Vaz sut: Sin la via da Vaz sut tranter Trimmis/Zizers e Vaz sut vegn reducida la sveltezza dad 80 km/h a 60 km/h sin ina lunghezza da ca. 120 meters en il sectur dal center da traffic da l'hotel "Fünf Dörfer". 
- Valragn: En tut il vitg da Valragn vegn fixada la sveltezza maximala a 30 km/h ed introducida ina "zona da tempo 30". 
Contribuziuns chantunalas a differentas instituziuns 
- Uniun per il cup mundial da Lai: A l'uniun per il cup mundial da Lai vegn garantida ina contribuziun da 140'000 francs per manar tras a Lai il final dal cup mundial alpin da la FIS 2007. 
- Rempars da la viafier retica sin l'Alp Grüm: La regenza ha approvà il project da la viafier retica per reparar e per cumplettar ils rempars sin l'Alp Grüm. 
Als custs cun dretg da subvenziun da 900'000 francs vegn garantida ina contribuziun chantunala da 15 pertschient u da maximalmain 135'000 francs. 
- Project da perscrutaziun: Per il project da perscrutaziun "Midada culturala en il Grischun. 
Structuras, praticas, experientschas" (titel da lavur) da l'institut per la perscrutaziun da la cultura grischuna vegn concedida ina contribuziun unica en l'autezza da maximalmain 70'000 francs. 
- Restauraziun da la chamona Alp de Lagh: Per restaurar la chamona e la stalla da l'Alp de Lagh, vischnanca da Verdabbio, Val Cama, vegn pajada ina contribuziun da 56'000 francs. 
- Museum da la natira dal Grischun: Per confinanziar il project "access interactiv a las collecziuns" da la fundaziun "collecziun dal museum da la natira dal Grischun" vegn pajada ina contribuziun da 15'000 francs. 
- Project d'art: Per las intervenziuns planisadas en il chantun Grischun ils onns 2006/2007 survegn il project d'art "vom geben & nehmen. circolo" ina contribuziun finanziala unica da 9'500 francs. 
- Agid umanitar: Per totalmain nov projects umanitars d'agid a l'exteriur ha la regenza deliberà ina summa totala da 34'000 francs. 
Projects da vias 
La regenza ha approvà totalmain 2'580'000 francs per construir e per sanar divers trajects da vias: 
- via sursilvana: sviament da Flem 
- via da Val S. Pieder: Tersnaus - S. Martin 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.06.2006 
Tut ils manaschis d'emprendissadi obtegnan il "manual per la furmaziun fundamentala en il manaschi" 
En il Grischun cumenzan mintga onn passa 1600 giuvenils ina scolaziun en in manaschi d'emprendissadi. 
Sco engraziament per lur prontezza da scolar ils giuvenils obtegnan tut ils manaschis d'emprendissadi dal chantun - en il rom d'ina acziun singulara - ils proxims dis gratuitamain il "manual per la furmaziun fundamentala en il manaschi". 
La nova ovra da standard gida a concepir cun success la scolaziun en il manaschi. 
L'acziun vegn sustegnida da la confederaziun e dals uffizis chantunals da furmaziun professiunala. 
La scolaziun en ils manaschis d'emprendissadi è ina pitga centrala dal sistem svizzer da la furmaziun professiunala. 
Manaschis d'emprendissadi surpiglian responsabladad ed accumpagnan ils giuvens tras la furmaziun fundamentala professiunala. 
Cun lur engaschi contribueschan els en moda decisiva che noss sistem da la furmaziun professiunala saja in success naziunal ed internaziunal. 
Sco renconuschientscha per questa activitad da scolaziun han perquai l'uffizi federal da furmaziun professiunala e da tecnologia (UFFT) sco er la conferenza svizra dals uffizis chantunals da furmaziun professiunala (CSFP) concludì d'engraziar a tut ils manaschis d'emprendissadi cun il "manual per la furmaziun fundamentala en il manaschi". 
La furniziun en il Grischun tudestg succeda la fin da zercladur, la versiun taliana vegn furnida en las vals il cumenzament da settember. 
La nova ovra da standard per ina furmaziun cun success 
Il "manual per la furmaziun fundamentala en il manaschi" remplazza l'ovra da standard veglia "manual per patruns d'emprendissadi" ch'è cumparida avant passa 20 onns. 
Il manual vegn introducì cun ina prefaziun da cusseglier federal Joseph Deiss. 
La part principala è dividida en duas parts. 
En l'emprima part vegnan descrittas las etappas impurtantas da la successiun da la furmaziun fundamentala en il manaschi. 
Ella cuntegna infurmaziuns dad A fin Z e porscha a tut las furmaturas ed a tut ils furmaturs da la professiun - sco quai che las patrunas ed ils patruns d'emprendissadi vegnan numnads tenor la nova lescha chantunala davart la furmaziun professiunala - ils instruments teoretics necessaris per la furmaziun en in manaschi. 
En la segunda part, tar ils temas da support, vegn explitgà il sistem svizzer da la furmaziun professiunala e diversas tematicas vegnan approfundadas e cumplettadas. 
In agid indispensabel per la furmaziun en la pratica 
Domaduas parts èn vegnidas cumplettadas cun blers meds auxiliars pratics sco fegls d'infurmaziun, glistas da controlla e formulars per sustegnair la scolaziun entaifer il manaschi. 
Sin ina glista detagliada da litteratura e da links è plinavant enumerada la basa legala da la furmaziun professiunala. 
Il manual cuntegna ultra da quai bleras adressas da paginas d'internet cun infurmaziuns utilas. 
Registers vids a la fin dal manual porschan plazza als manaschis d'emprendissadi per agiuntar agens documents. 
Il "manual per la furmaziun fundamentala en il manaschi" cuntegna er in lexicon da la furmaziun professiunala. 
Sco versiun surlavurada e cumplettada, maina el cun passa 220 chavazzins tras tut ils temas impurtants da la furmaziun professiunala. 
Il "manual per la furmaziun fundamentala en il manaschi" vegn edì da la conferenza dals uffizis da la furmaziun professiunala da la Svizra tudestga. 
Per l'emprima giada pon ins retrair il manual en tudestg, franzos e talian. 
Gremi: uffizi per la furmaziun professiunala 
Funtauna: rg uffizi per la furmaziun professiunala 
Data: 23.06.2006 
Studia da benchmark dal turissem per il Grischun 
L'economia turistica dal Grischun ha passentà in temp difficil durant l'ultim passà. 
La performance da l'economia turistica dal Grischun è lunsch sut la media en cumparegliaziun cun las meglras destinaziuns da l'artg alpin. 
Spezialmain en il turissem da stad ston ins augmentar la cumpetitivitad. 
Quai resulta d'ina studia da benchmark ch'il BAK Basel Economics ha fatg per incumbensa da l'uffizi per economia e turissem. 
A chaschun da la radunanza generala da Grischun vacanzas dals 26 da zercladur 2006 a Claustra han ins preschentà il rapport "benchmark dal turissem per il Grischun". 
Questa valitaziun speziala analisescha la capacitad productiva (performance) e la cumpetitivitad dad otg destinaziuns impurtantas ed è vegnida fatga dal UFC per incumbensa da l'uffizi per economia e turissem. 
Ils resultats duain furnir premissas per rinforzar la capacitad da rendita e per explotar ils potenzials avant maun en l'economia turistica dal Grischun. 
Las destinaziuns cun succes dal Grischun: Scuol e San Murezzan-Puntraschigna 
La cumprova da prestaziun da las singulas destinaziuns grischunas sa differenziescha cleramain. 
Las duas destinaziuns Scuol e San Murezzan-Puntraschigna disponan da la meglra performance da tut las destinaziuns grischunas. 
En il rom da la studia da benchmark dal turissem dal UFC per il Grischun èn vegnids analisads ils lieus San Murezzan e Puntraschigna sco exempels per l'Engiadin'ota. 
En la posiziun da mez èn las destinaziuns da Samignun, d'Arosa, da Lai, da Tavau-Claustra e da Flem-Laax. 
La pli disfavuraivla performance cuntanscha la destinaziun Mustér-Sedrun, responsabla per quest resultat nausch è la serrada dal hotel "Acla da Fontauna" a Mustér. 
Attractivitad mancanta durant la stad 
Tut tenor destinaziun èn ils facturs decisivs per la cumpetitivitad internaziunala da l'economia turistica grischuna differentamain pregnants. 
Per tut las destinaziuns grischunas vala che las premissas attractivas da la cuntrada èn ina fermezza impurtanta. 
Ins po perencunter localisar flaivlezzas oravant tut tar las strategias da differenziaziun da las singulas destinaziuns. 
Oravant tut Tavau-Claustra dispona durant la stad e durant l'enviern d'in potenzial dal martga che na vegn betg tratg a niz. 
Era Flem-Laax - che dispona d'in potenzial supplementar durant la stad - sto pigliar la sfida. 
Recumandaziuns a l'economia turistica dal Grischun 
Las economas ed ils economs dal BAK Basel Economics vesan ina direcziun essenziala per optimar la cumpetitivitad en la professiunalisaziun da las structuras da destinaziun e dal manaschement da destinaziuns. 
Spezialmain las destinaziuns pitschnas e mesaunas dal Grischun ston pigliar la sfida da cooperar anc pli fitg resp. da s'integrar en destinaziuns pli grondas. 
En il center duai star la creaziun d'organisaziuns da destinaziun pli grondas che disponan d'avunda professiunalitad e d'avunda meds finanzials per sa defender en futur sin il martgà mundial. 
Tar il posiziunament en il martgà ston ins prender en mira ina vendita exclusiva pli evidenta: Las destinaziuns grischunas ston dar en egl or da la massa da las offerentas e dals offerents che midan adina puspè. 
En quest connex pon ins bain emprender dals exempels da success en l'artg alpin, ins na dastga dentant betg pruvar da copiar u d'imitar quels. 
In'ulteriura recumandaziun ha la finamira da realisar consequentamain strategias da varietad e da spezialisaziun. 
Per las destinaziuns grondas è la sfida quella da prender en mira per il turissem da l'enviern e da la stad ina multifariadad da la purschida uschè gronda sco pussaivel. 
Las destinaziuns pitschnas e mesaunas ston pigliar la sfida da sa restrenscher ad intgins segments dal martgà e d'elavurar mintgamai per quests ina purschida generala cumplessiva, d'auta qualitad ed attractiva dal pretsch. 
Per las destinaziuns grischunas giascha il potenzial essenzial en in'internaziunalisaziun da la dumonda pli gronda. 
Per l'economia turistica dal Grischun resultan enorms potenzials supplementars da dumondas, sch'i gartegiass da trair a niz pli fitg ils martgads mundials. 
La studia pli detagliada stat a disposiziun sut 
www.awt.gr.ch 
(survista/documents) e po vegnir chargiada sin l'agen computer. 
Gremi: departament da l'intern e da l'economia publica 
Funtauna: rg uffizi per economia e turissem 
Data: 26.06.2006 
Il chantun Grischun e Microsoft lantschan l'Office Rumantsch 
L'interfatscha d'utilisader rumantscha per Microsoft Office, annunziada il favrer 2005, è ussa disponibla. 
A chaschun d'ina orientaziun da las medias a Cuira han il chantun Grischun, la Lia Rumantscha e Microsoft preschentà oz il pachet "Office Rumantsch". 
La versiun rumantscha da la suita da biro la pli derasada sin l'entir mund cuntegna ina interfatscha d'utilisader rumantscha a basa da la lingua uffiziala rumantsch grischun sco era in program da correctura ortografica per Microsoft Office 2003. 
Ella è vegnida realisada a basa d'in contract da partenadi public-privat suttascrit il favrer 2005 da Microsoft Svizra e dal chantun Grischun. 
Oz han las persunas responsablas dal project preschentà l'Office Rumantsch a la publicitad. 
Claudio Lardi, schef dal departament d'educaziun, cultura e protecziun da l'ambient dal chantun Grischun, ha ditg: "Oz terminain nus in project pretensius e faschain a medem temp in pass impurtant per rinforzar vinavant il rumantsch en il mintgadi. 
Jau sun persvadì che l'Office Rumantsch vegn a contribuir fermamain al mantegniment da nossa quarta lingua naziunala, perquai ch'el vegn duvrà en las scolas, en ils manaschis ed a chasa." 
Peter Waser, il manager general da Microsoft Svizra, ha constatà: "L'adattaziun rumantscha da las applicaziuns dad Office è succedida en il rom da noss Local Language Program. 
Nus ans legrain fitg che la collavuraziun cun il chantun Grischun e cun la Lia Rumantscha è reussida uschè bain. 
Ussa sperain nus da pudair porscher a la populaziun rumantscha cun il pachet "Office Rumantsch" in instrument da lavur nizzaivel ed efficazi." 
La finamira dal Local Language Program da Microsoft è da metter a disposiziun products da Microsoft era en linguas main derasadas. 
Uschia vul Microsoft porscher era a las cuminanzas linguisticas e culturalas pli pitschnas in access liber e direct al mund dals meds d'infurmaziun moderns e gidar ellas a rinforzar lur lingua e cultura en la vita da mintgadi. 
Passa 2000 novs terms da la IT per il rumantsch 
La responsabladad per la part linguistica da l'adattaziun ha il chantun Grischun surdà a la Lia Rumantscha (LR). 
La linguista ed ils linguists da la LR han gì da dar dumogn a differentas sfidas: en il decurs da las lavurs da translaziun han els stuì crear u fixar passa 2000 terms da la tecnologia d'infurmaziun, per ils quals n'existiva anc nagina expressiun en rumantsch. 
Il glossari è publitgà sin la pagina d'internet: http://members.microsoft.com/wincg/home.aspx?langid=1047. 
Cunquai ch'igl era previs da metter a disposiziun era in program da correctura ortografica sco part impurtanta surtut per l'applicaziun en scola, ha la LR ultra da quai elavurà in lexicon electronic cumplessiv che resguarda era ils aspects grammaticals essenzials da la furmaziun da pleds. 
Il pachet è disponibel gratuitamain en l'Internet 
Suenter che las lavurs lexicalas èn stadas terminadas, ha Microsoft pudì prender per mauns la realisaziun tecnica en l'uschenumnà Language Interface Pack (LIP). 
Il LIP per la versiun rumantscha è disponibel a partir dad ussa gratuitamain en l'internet e po vegnir chargià giu da l'adressa: 
http://www.microsoft.com/downloads/details.aspx?FamilyId=CCF199BC-C CC987-48 F5-9707-DC6C7D0E35D0%26displaylang=rm 
In instrument da lavur effizient 
Cun l'adattaziun da las applicaziuns dad Office e cun il program da correctura dispona la cuminanza rumantscha ussa d'in instrument da lavur effizient per il computer. 
Il program da correctura simplifitgescha e sustegna surtut la transposiziun dals idioms en la lingua da standard rumantsch grischun cun render attent als princips ortografics dal rumantsch grischun. 
Era per las utilisadras e per ils utilisaders a chasa pudess l'Office Rumantsch daventar spert in instrument da lavur util per duvrar il rumantsch a moda natirala al computer ed en l'internet. 
Microsoft Svizra s'engascha vinavant per ils territoris da muntogna 
L'integraziun dal rumantsch en il Microsoft Local Language Program stat en il context pli vast da l'engaschament da Microsoft Svizra per ils territoris da muntogna. 
Dapi il 2003 promova Microsoft ensemen cun la gruppa svizra per las regiuns da muntogna (SAB) l'utilisaziun da tecnologias d'infurmaziun en ils territoris da muntogna svizzers. 
La collavuraziun cun la SAB è vegnida iniziada il 2003 ed è vegnida prolungada avant paucs dis per dus ulteriurs onns. 
La finamira è da garantir ch'ils projects locals currents en Surselva ed en l'Obersimmental possian vegnir cuntinuads ed amplifitgads a media vista tras in'ulteriura regiun d'accent. 
Gremi: departament d'educaziun, cultura e protecziun da l'ambient 
Funtauna: rg uffizi da cultura 
Data: 28.06.2006 
L'obligaziun d'annunzia duai valair mo pli tar l'alloschi da persunas da l'exteriur 
Tar l'alloschi da giasts cunter pajament duai valair l'obligaziun d'annunzia mo pli tar l'alloschi da persunas da l'exteriur. 
La regenza grischuna ha deliberà per la consultaziun in sboz per la midada correspundenta da las disposiziuns executivas tar la lescha d'ustaria. 
Fin ussa valeva la disposiziun che, tgi che dat alloschi a persunas cunter pajament, saja obligà d'annunziar tut las alloschadras e tut ils alloschaders a la polizia. 
Da nov duai quai mo pli valair, sch'i vegn dà alloschi cunter pajament a persunas da l'exteriur. 
Uschia duain las disposiziuns chantunalas profitar da las libertads dal dretg surordinà che prevesa mo ina obligaziun d'annunzia tar l'alloschi da persunas da l'exteriur. 
Ultra da quai duai vegnir abolida l'obligaziun vertenta da trametter il formular d'annunzia entaifer 24 uras al post da la polizia chantunala ch'è cumpetent al lieu. 
Persunas che dattan alloschi duain dentant tegnair en salv ils formulars d'annunzia durant in onn ed als metter a disposiziun a la polizia chantunala sin dumonda. 
Per las incumbensas turisticas ch'il formular d'annunzia ademplescha ultra da quai en tscherts cas a medem temp stattan a disposiziun alternativas. 
Dal puntg da vista da la regenza n'exista pia nagin motiv d'insister vinavant a l'obligaziun d'annunzia vertenta per giasts svizzers. 
Ultra da quai contribuescha la soluziun proponida da nov a distgargiar la lavur administrativa d'interpresas pitschnas e mesaunas. 
La consultaziun dura fin ils 18 d'avust 2006. 
Dals documents da consultaziun pon ins prender invista en l'internet sut www.div.gr.ch (Mitteilungen und Projekte). 
La regenza refusa la nova lescha federala davart ils fatgs da guidas e da guids da muntogna e davart la purschida d'activitads ristgadas 
Tenor il puntg da vista da la regenza grischuna n'èsi betg necessari da relaschar ina nova lescha davart ils fatgs da guidas e da guids da muntogna e davart la purschida d'activitads ristgadas. 
Il sboz preliminar regla la purschida da turas en muntogna manadas cunter pajament, da descendas da skis manadas ordaifer las pistas marcadas e da tschertas activitads ristgadas sco per exempel il canyoning, il river-rafting ed il bungee jumping. 
El prevesa in'obligaziun da dumandar ina permissiun per guids e per guidas da muntogna e sut tschertas cundiziuns per persunas d'instrucziun per il sport da naiv sco er per persunas che porschan las activitads ristgadas numnadas en la lescha. 
Questas proceduras da permissiun planisadas e la certificaziun tenor il sboz preliminar èn pli charas e pli cumplitgadas che la regulaziun chantunala vertenta, scriva la regenza a la confederaziun en sia resposta da consultaziun. 
La soluziun previsa da la confederaziun purtass - cumpareglià cun la soluziun chantunala -dapli dischavantatgs che avantatgs. 
Pervia da quai refusa la regenza il sboz preliminar ord ponderaziuns da princip. 
Il chantun Grischun ha reglà las activitads professiunalas da las giudas e dals guids da muntogna e da las persunas d'instrucziun per il sport da naiv dapi ils onns 1920. 
Dapi l'onn 2000 succeda quai cun la lescha davart il sport da muntogna e da naiv. 
Per pratitgar la professiun da guid u da guida da muntogna u da persuna d'instrucziun per il sport da naiv dovri tenor questa lescha ina scolaziun renconuschida ed in'assicuranza da responsabladad. 
Il river-rafting è reglà en il chantun Grischun en il rom da la legislaziun executiva tar la lescha federala davart la navigaziun interna. 
Dal puntg da vista da la regenza n'exista perquai actualmain nagin basegn da remplazzar las regulaziuns vertentas che funcziunan bain. 
La regenza beneventescha l'iniziativa parlamentara "la rolla dal cussegl federal en connex cun votaziuns dal pievel" 
La regenza grischuna beneventescha l'iniziativa parlamentara "la rolla dal cussegl federal en connex cun votaziuns dal pievel". 
Sco quai ch'ella constatescha en sia resposta da consultaziun, po ella approvar la cumplettaziun proponida da la lescha federala davart ils dretgs politics, cun la quala il cussegl federal duai vegnir obligà d'infurmar cumplessivamain davart ils projects tar las votaziuns federalas dal pievel e cun la quala i duain vegnir francadas tschertas saivs directivas areguard l'infurmaziun da las autoritads. 
Ella approvescha questa cumplettaziun dentant cun la resalva che l'observaziun dals princips d'infurmaziun statuids tras il cussegl federal stoppia esser accessibla per in'examinaziun dal tribunal federal. 
Da vischnancas e regiuns 
- Beiva: Il project per la dustanza da l'aual da Valletta e da la Gelgia sin il territori da la vischnanca da Beiva vegn approvà. 
Cun la resalva da la garanzia da subvenziun da la confederaziun vegn concedida ina contribuziun chantunala da totalmain 447'500 francs als custs calculads da 1'790'000.- francs. 
- Langwies: Il project per la dustanza da l'aual da Platz sin il territori da la vischnanca da Langwies vegn approvà. 
Cun la resalva da la garanzia da subvenziun da la confederaziun vegn concedida ina contribuziun chantunala da totalmain 362'500 francs als custs calculads da 1'450'000.- francs. 
- Susch: Il project da protecziun cunter crudada da crappa "Sassella" da la viafier retica e da l'uffizi chantunal da construcziun bassa sin il territori da la vischnanca da Susch vegn approvà Als custs cun dretg da subvenziun dad 1'000'000 francs vegn garantida ina contribuziun chantunala da 150'000 francs. 
- Ladir e Falera: La regenza ha approvà il project "donns da malaura tar la via da guaud da Cafegns" da las vischnancas da Ladir e da Falera. 
Als custs cun dretg da subvenziun da 200'000 francs vegn garantida ina contribuziun chantunala da maximalmain 48'000 francs. 
- Rueun: La regenza ha approvà il project "magasin da stalizzas" da la vischnanca da Rueun. 
Als custs cun dretg da subvenziun dad 81'500 francs garantescha ella ina contribuziun chantunala da maximalmain 20'375 francs. 
- Puntraschigna: La revisiun parziala da la lescha da construcziun da la vischnanca da Puntraschigna, concludida ils 4 da fanadur 2005, vegn approvada. 
Medemamain vegn approvada la lescha davart l'etappaziun e davart la contingentaziun da la construcziun d'abitaziuns dals 4 da fanadur 2005. 
- Flem: Il plan da zonas 1:500 midada Tull dals 21 da matg 2006 da la vischnanca da Flem vegn approvà. 
- Sagogn e Schluein: Il plan da zonas e plan general da furmaziun 1:5'000 da las vischnancas da Sagogn e da Schluein, cumplettaziun da la zona da golf, dals 19 d'avrigl respectivamain dals 26 d'avrigl 2006 vegn approvà. 
- Lon - Ziràn-Reschen: Il plan dal cunfin da vischnanca Lon - Ziràn-Reschen vegn approvà. 
Contribuziuns chantunalas a differentas instituziuns 
- Uniun "Parc Ela": A l'uniun "Parc Ela", Savognin, vegn garantida per ils onns 2006 fin 2008 ina contribuziun da gestiun da totalmain 150'000 francs che vegn pajada en parts annualas da mintgamai 50'000 francs. 
- Claustra Son Jon a Müstair: Als custs cun dretg da subvenziun per l'etappa 2006 da la restauraziun currenta da la claustra da Son Jon a Müstair vegn pajada ina contribuziun da maximalmain 141'460 francs. 
- Project d'intermediar la cultura "DA GARBALD": Il project d'intermediar la cultura "DA GARBALD" vegn sustegnì cun ina contribuziun unica da 10'000 francs. 
- Uniun dal lavuratori da litografia e da gravura dal chastè da Haldenstein: L'uniun dal lavuratori da litografia e da gravura dal chastè da Haldenstein survegn ina contribuziun da gestiun unica da 10'000 francs per l'onn 2006. 
- Club da ballape da Sedrun: Al club da ballape da Sedrun vegn concedida ina contribuziun da 48'000 francs or dal fond da sport per la construcziun nova d'ina plazza da ballape per tutt'aura. 
- Club da tennis da Sedrun: Il club da tennis da Sedrun survegn ina contribuziun da 38'500 francs or dal fond da sport per la construcziun nova da trais plazzas da tennis e d'ina paraid da tennis. 
- Club da pistolas da Claustra: Per la midada da construcziun e per l'engrondiment da l'implant da tir cun pistolas da 25 e da 50 m survegn il club da pistolas da Claustra ina contribuziun da 31'600 francs or dal fond da sport. 
- Associaziun grischuna da ballape: Per fundar ina squadra da giuventetgna U14 survegn l'associaziun grischuna da ballape ina contribuziun da 15'700 francs or dal fond da sport. 
Projects da vias 
La regenza ha approvà totalmain 2'460'000 francs per construir e per sanar ils suandants trajects da via: 
- via naziunala A13: Soazza - San Bernardin 
- via tudestga e via da Trimmis 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.06.2006 
Il Grischun vul realisar la surveglianza davart las instituziuns da prevenziun professiunala ensemen cun ils chantuns da la Svizra orientala 
Il chantun Grischun duai sa participar a la surveglianza da la lescha federala davart la prevenziun professiunala per vegliadetgna, survivents ed invaliditad (LPP) e da las fundaziuns da la Svizra orientala. 
Per mauns dal cussegl grond ha la regenza approvà latiers la missiva per l'approvaziun da la cunvegna interchantunala davart la participaziun dal chantun Grischun a la surveglianza da la LPP e da las fundaziuns da la Svizra orientala. 
La surveglianza da las instituziuns da prevenziun professiunala duai vegnir transferida ad ina instituziun da dretg public dals chantuns da la Svizra orientala. 
Tar ils chantuns da cunvegna tutgan Glaruna, Appenzell dador, Appenzell dadens, Son Gagl, Grischun e Turgovia. 
En la surveglianza cumminaivla da la LPP e da las fundaziuns da la Svizra orientala cun sedia a Son Gagl sa laschan concentrar optimalmain las enconuschientschas professiunalas fermamain spezialisadas da l'economia da manaschi, da la giurisdicziun e da la prevenziun. 
La finamira è da professiunalisar dapli la surveglianza da las instituziuns da prevenziun. 
Uschia vegnan observadas las pretensiuns che s'augmentan tar l'activitad da surveglianza, tge che maina la finala ad ina ristga da responsabladad pli pitschna. 
Ils custs da l'activitad da surveglianza vegnan cumpensads tras taxas che cuvran ils custs, sco che quai era gia fin ussa il cas en ils blers chantuns participads. 
Ils chantuns pon plinavant er transferir a l'instituziun la surveglianza da las fundaziuns classicas. 
Ils chantuns Son Gagl, Turgovia e Glaruna fan diever da quai. 
La regenza grischuna è s'exprimida davent dal cumenzament da tegnair en il chantun la surveglianza da las fundaziuns classicas pervia da las cundiziuns localas, regiunalas u chantunalas. 
En ils chantuns participads da la Svizra orientala vegnan survegliadas totalmain 890 instituziuns da prevenziun cun ina facultad da circa 33 milliardas francs sco er 1172 ulteriuras fundaziuns classicas cun in chapital da 2,8 milliardas francs. 
En il Grischun èn quai 110 instituziuns da la prevenziun professiunala cun ina facultad totala da 3,3 milliardas francs che fissan da nov suttamessas a la surveglianza da la LPP da la Svizra orientala. 
Dal reminent datti en il Grischun circa 300 fundaziuns classicas cun in volumen dad 1 milliarda francs che vegnan vinavant survegliadas dal chantun. 
La participaziun pretenda ina revisiun parziala da la lescha introductiva tar il cudesch civil svizzer. 
La lescha chantunala davart la prevenziun professiunala po vegnir abolida. 
Premess ch'ils parlaments sco er eventualmain las votantas ed ils votants dals chantuns da cunvegna approveschan la cunvegna interchantunala, èsi previs che la surveglianza da la LPP e da las fundaziuns da la Svizra orientala cumenza cun sia activitad commerziala il 1. da schaner 2008. 
La regenza deliberescha la missiva tar la nova lescha davart las stimaziuns uffizialas 
L'ordinaziun da stimaziun existenta dal chantun Grischun duai vegnir transferida en ina nova lescha. 
La regenza grischuna ha deliberà la missiva correspundenta per mauns dal cussegl grond. 
La nova lescha che regla la realisaziun da stimaziuns uffizialas en il chantun Grischun vegn tractada dal cussegl grond en la sessiun d'avust. 
L'impuls per la revisiun en il sectur dals fatgs da stimaziun è la nova constituziun chantunala che fixescha che tut las disposiziuns impurtantas stoppian vegnir relaschadas dal cussegl grond en furma d'ina lescha. 
En il dretg da stimaziun vertent èn regladas disposiziuns essenzialas sco l'organisaziun da l'uffizi da stimaziun, ils ojects che ston vegnir stimads u er il rom dal sistem da las taxas sin in stgalim da relasch pli bass en ina ordinaziun da stimaziun dal cussegl grond respectivamain en ils relaschs executivs da la regenza. 
L'elavuraziun prevesa perquai en emprima lingia d'integrar las disposiziuns las pli impurtantas en ina lescha formala. 
En quai che reguarda il cuntegn ha la basa legala vertenta ch'è sa cumprovada en la pratica pudì vegnir surpigliada per gronda part. 
Ultra da las diversas adattaziuns formalas e simplificaziuns n'haja pia strusch dà midadas materialas. 
Il sboz da la lescha qua avant maun pussibilitescha ultra da quai da concentrar il dretg chantunal da stimaziun da quatter a mo anc dus relaschs. 
Da nov duain tut las disposiziuns necessarias vegnir fixadas en ina lescha davart las stimaziuns uffizialas sco er en in'ordinaziun da la regenza davart las stimaziuns uffizialas. 
Cun questa reducziun dals relaschs èsi pussaivel da preschentar meglier ed en moda pli survesaivla la legislaziun chantunala davart ils fatgs da stimaziun. 
Entant ch'ils relaschs vertents cuntegnevan ca. 90 artitgels, cuntegnan ils novs relaschs mo pli circa in terz da quai. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.06.2006 
Referat en la biblioteca chantunala dal Grischun davart il tema da l'Iran 
La scienziada Stefanie Brinkmann ed il bibliotecari chantunal Wolfgang Giella tegnan venderdi, ils 7 da fanadur 2006, a partir da las 17.00, en la biblioteca chantunala dal Grischun in referat cun il titel "L'Iran - pajais, religiun, stadi ed administraziun". 
Tractads vegnan l'etnografia, la religiun, il sistem da stadi e la giustia sco er l'administraziun politica. 
Ils referats duain gidar a pudair encleger meglier ils process politics en l'Iran. 
Dumondas sco "tgi decida", "co èn structuradas la legislativa, l'executiva e la giudicativa en l'Iran" u "tgi era Ahmadinejad avant sia victoria tar las elecziuns en l'Iran e tgi al ha elegì" vegnan tractadas e respundidas en questa seria da referats. 
Ils referats sa drizzan a tut ils circuls ch'èn interessads vi da l'istorgia actuala e vi da la politica. 
Stefanie Brinkmann ha studegià arabistica ed iranistica. 
L'occurrenza da la biblioteca chantunala dal Grischun è publica e dura circa fin las 20.30. 
Gremi: biblioteca chantunala dal Grischun 
Funtauna: rg biblioteca chantunala dal Grischun 
Data: 30.06.2006 
La regenza deliberescha la missiva tar la revisiun parziala da la lescha davart l'assicuranza da malsauns e la reducziun da las premias 
En il Grischun duain famiglias vegnir distgargiadas pli fitg tar las premias da la cassa da malsauns. 
La regenza grischuna ha deliberà per quest intent la missiva tar ina revisiun parziala da la lescha davart l'assicuranza da malsauns e la reducziun da las premias. 
Il cussegl grond vegn a tractar la fatschenta en la sessiun d'avust. 
Tenor las prescripziuns da la legislaziun federala ston ils chantuns - a partir da l'onn 2007 - reducir per almain 50 pertschient las premias per uffants e per persunas giuvnas creschidas en scolaziun cun entradas pitschnas e mesaunas. 
Sco mesira da la politica da famiglia prevesa la revisiun parziala ussa da reducir questas premias per 100 pertschient fin ad entradas imputablas da 65'000 francs e sur quai, fin ad entradas imputablas dad 80'000 francs, cun ina procentuala graduada en moda degressiva. 
Sco ulteriura mesira da la politica sociala reducescha la lescha la tariffa maximala da la resalva persunala a 10 pertschient. 
Per finanziar ils custs supplementars da circa 19 milliuns francs che resultan da quai vegn resguardada - sco basa per la reducziun da las premias - l'autezza da las premias da furmas d'assicuranza che han ina pussaivladad restrenschida da tscherner la furnitura ed il furnitur da prestaziuns. 
Retschavidras e retschaviders da la reducziun da las premias pon mitigiar la reducziun da las premias ch'èn decisivas per questa reducziun cun midar per exempel ad in model d'assicuranza cun ina media u cun in medi da famiglia. 
Uschia sa laschan spargnar circa diesch pertschient da las premias da la cassa da malsauns. 
Plinavant vegn la part da la facultad suttamessa a la taglia che vegn resguardada tar la calculaziun dal dretg sin reducziun da las premias sper las entradas dauzada per ventg pertschient. 
Per finir cuntegna la revisiun parziala ina regulaziun per evitar che la reducziun da las premias vegnia duvrada per auters intents. 
En cas d'in retard da pajament da trais premias mensilas na vegn la reducziun da las premias betg pli pajada a la persuna assicurada, mabain a l'assicuranza, e quai fin che la persuna negligenta ha pajà tut las premias e las participaziuns als custs. 
La regenza sustegna la fusiun da las vischnancas da St. Antönien e da St. Antönien-Ascharina 
La regenza grischuna ha approvà la cunvegna davart la fusiun da las duas vischnancas St. Antönien e St. Antönien-Ascharina a la vischnanca nova St. Antönien e propona al cussegl grond da metter en vigur la fusiun per il 1. da schaner 2007. 
Quai resorta da la missiva correspundenta da la regenza al parlament. 
Il cussegl grond vegn a tractar il project l'avust. 
Las duas vischnancas che tutgan tar il circul da Luzein avevan concludì la fusiun ils 23 da favrer 2006. 
Tenor l'artitgel 64 da la constituziun dal chantun Grischun promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. 
La nova vischnanca survegn dal chantun ina contribuziun da promoziun en l'autezza da totalmain 715'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.07.2006 
Sin via ad in "territori dal futur dal Gottard" 
Cun l'emprima conferenza d'avegnir dals 5 da fanadur 2006 sin il pass dal Gottard vegn lantschà il project davart il svilup dal territori dal Gottard PREGO. 
A questa conferenza discuteschan represchentantas e represchentants dals chantuns Uri, Vallais, Tessin e Grischun visiuns, ideas e projects sco er ils ulteriurs pass sin la via ad in "territori dal futur dal Gottard". 
In traject da muntogna sin il Gottard, Sasso San Gottardo, loipas a Goms, la Porta Alpina, parcs natirals e parcs naziunals, vias da traffic istoricas, la chombra d'aua da l'Europa, il center da cumpetenza per dumondas d'energia: quai èn elements pussaivels per il project davart il svilup dal territori dal Gottard PREGO. 
Cun quest project vulan ils quatter chantuns dal Gottard Uri, Vallais, Tessin e Grischun dar la direcziun al svilup territorial, economic e turistic dal territori dal Gottard. 
Emprims resultats ed intenziuns èn gia fixads en il rapport "concept dal territori per il Gottard" u duain ussa vegnir concretisads. 
En quel ha il chantun Grischun - en collavuraziun cun ils auters chantuns - mussà e giuditgà las lingias pussaivlas per in svilup persistent en il territori dal Gottard. 
Fin la mesadad da l'onn 2011 duai vegnir stabilì sin quella basa in process che vegn purtà cuminaivlamain. 
En l'emprima etappa vali da stabilir novas furmas da la collavuraziun tranter acturas ed acturs da la politica, da l'administraziun e da l'economia privata e da sviluppar ensemen projects e concepts transcunfinals. 
La mesadad da l'onn 2007 vegn il cussegl federal infurmà davart il stadi da quest process. 
In'emprima conferenza d'avegnir per l'avertura 
Il process vegn lantschà ils 5 da fanadur 2006 cun l'emprima conferenza d'avegnir en in lieu cun ina gronda simbolica, numnadamain sin il pass dal Gottard. 
En quest connex furman ils quatter chantuns dal Gottard in forum per barattar infurmaziuns, per metter en discussiun visiuns, ideas e projects, per furmar opiniuns e per elavurar ils ulteriurs pass sin la via vers in "territori dal futur dal Gottard". 
Cun ideas cuminaivlas, cun iniziativa e cun in spiert d'interprendider duai vegnir garantì il futur per il territori d'economia sco er dal spazi da viver da la regiun dal Gottard. 
L'atun e la proxima primavaira duain seguir duas ulteriuras conferenzas d'avegnir. 
Il program prevesa la damaun differents referats e diversas occurrenzas da discussiun. 
Per il program dal suentermezdi èn previs lavuratoris per las differentas gruppas da lavur. 
A la conferenza d'avegnir en il museo ospizio ch'è publica sa participeschan represchentantas e represchentants dals chantuns, da las regiuns, da las vischnancas e da l'economia privata. 
Cun ils cussegliers guvernativs Isidor Baumann (Uri), Marco Borradori (Tessin), Jean-Michel Cina (Vallais) e Stefan Engler (Grischun) èn er represchentadas las regenzas dals quatter chantuns dal Gottard. 
Gremi: departament da construcziun, traffic e selvicultura dal Grischun 
Funtauna: rg departament da construcziun, traffic e selvicultura dal Grischun 
Data: 03.07.2006 
La cumissiun approvescha la participaziun dal Grischun a la surveglianza da la LPP e da las fundaziuns da la Svizra orientala 
La cumissiun predeliberanta dal cussegl grond ha tractà la missiva da la regenza concernent la participaziun dal chantun Grischun a la surveglianza da la LPP e da las fundaziuns da la Svizra orientala. 
A la sesida da la cumissiun - ch'è vegnida manada dal president Peter Wettstein - è er sa participada la cussegliera guvernativa Eveline Widmer-Schlumpf. 
Sco ch'ins sa leger en la missiva da la regenza èn creschidas considerablamain ils ultims onns las pretensiuns visavi la surveglianza da las instituziuns da la prevenziun professiunala, e quai tant areguard la qualitad sco er areguard la quantitad (autezza da las facultads survegliadas). 
Tant ils problems sco er las regulaziuns legalas èn vegnids bler pli cumplexs. 
En quest senn aveva il cussegl federal installà ina cumissiun d'expertas e d'experts per "optimar la surveglianza en la prevenziun professiunala". 
En ses rapport ha la cumissiun pledà per ina soluziun decentrala cun autoritads regiunalas da surveglianza ch'èn legalmain, finanzialmain ed administrativamain independentas. 
Latiers duain ils chantuns s'unir a regiuns da surveglianza sin basa da concordats respectivamain da cunvegnas interchantunalas. 
Sa basond sin las lavurs d'ina gruppa da project communabla preschentan las regenzas dals chantuns Glaruna, Appenzell dador, Appenzell dadens, Son Gagl, Grischun e Turgovia il sboz d'ina cunvegna interchantunala, en il qual la surveglianza da las instituziuns da prevenziun duai vegnir confidada ad in institut da dretg public che vegn purtà communablamain dals chantuns da cunvegna e che ha sia sedia a Son Gagl. 
Da la pussaivladad da confidar supplementarmain er la surveglianza davart las fundaziuns classicas a la surveglianza da la LPP e da las fundaziuns da la Svizra orientala na fa il chantun Grischun - cuntrari als chantuns Son Gagl e Turgovia e forsa anc Glaruna - ad interim anc betg diever pervi dal bun clima per fundaziuns e pervi dal grond dumber. 
La cumissiun predeliberanta e la regenza èn persvadidas ch'ins po - cun concepir in center regiunal da cumpetenza - concentrar optimalmain las enconuschientschas professiunalas fermamain spezialisadas da l'economia da manaschi, da la giurisdicziun e da la prevenziun e ch'ins po tegnair quint qua tras da las pretensiuns che s'augmentan tar l'activitad da surveglianza. 
Uschia spetga er la cumissiun predeliberanta che la professiunalitad e la qualitad professiunala da la surveglianza vegnia augmentada e che betg l'ultim la ristga da responsabladad saja qua tras pli pitschna. 
En ils chantuns da la Svizra orientala Glaruna, Schaffusa, Appenzell dadens, Appenzell dador, Son Gagl, Grischun e Turgovia vegnan (di da referenza: 31 da december 2004) la fin finala survegliadas 890 instituziuns da prevenziun cun ina facultad da 33.142 milliardas francs. 
Il chantun Grischun aveva ils 31 da december 2004 110 instituziuns da la prevenziun professiunala cun ina facultad totala da 3.3 milliardas francs sco er 300 fundaziuns classicas cun in volumen d'ina milliarda francs. 
Il cumenzament da l'activitad commerziala da la surveglianza da la LPP e da las fundaziuns da la Svizra orientala è planisà per il 1. da schaner 2008. 
Suenter che l'examinaziun d'alternativas na ha betg demussà meglras soluziuns, va la cumissiun predeliberanta unanimamain d'accord cun il project da la regenza e deliberescha questa fatschenta per mauns da la sessiun d'avust 2006 dal cussegl grond. 
Gremi: cumissiun predeliberanta davart la participaziun dal chantun Grischun a la surveglianza da la LPP e da las fundaziuns da la Svizra orientala 
Funtauna: rg cumissiun predeliberanta davart la participaziun dal chantun Grischun a la surveglianza da la LPP e da las fundaziuns da la Svizra orientala 
Data: 05.07.2006 
Ils proxims pass sin la via vers il territori dal futur dal Gottard 
A chaschun da l'emprima conferenza d'avegnir davart il svilup coordinà dal territori dal Gottard han circa 80 persunas da la politica, da l'economia e da la societad discutà en il plenum ed en differentas gruppas da lavur intensivamain davart lur visiuns e davart lur projects ed han fixà cuminaivlamain ils proxims pass. 
Cun quest project davart il svilup dal territori dal Gottard, PREGO, vulan ils quatter chantuns dal Gottard Uri, Vallais, Tessin e Grischun dar la direcziun al svilup territorial, economic e turistic dal territori dal Gottard. 
Fin la mesadad da l'onn 2011 duai vegnir stabilì in process che vegn purtà cuminaivlamain da tuts e duain vegnir realisads ils projects che concretiseschan la basa e las ideas sco ch'ellas èn fixadas en il concept dal territori per il Gottard da l'avust 2005. 
En in emprim pass vegnan stabilidas novas furmas da la collavuraziun tranter acturas ed acturs da la politica, da l'administraziun e da l'economia privata e sviluppads ensemen projects e concepts transcunfinals. 
La mesadad da l'onn 2007 vegn il cussegl federal infurmà davart il stadi da quest process. 
Stabilir la collavuraziun 
In'emprima conferenza en quest connex ha gì lieu ils 5 da fanadur 2006 sin il pass dal Gottard. 
Cusseglieras e cussegliers guvernativs da quatter chantuns sco er acturas ed acturs impurtants da l'economia, da la planisaziun e da la politica han preschentà, mess en discussiun e concentrà per in futur cuminaivel lur ideas e lur projects concernent il territori dal futur dal Gottard. 
L'avantmezdi han skizzà ils cussegliers guvernativs Isidor Baumann (Uri), Marco Borradori (Tessin), Jean-Michel Cina (Vallais) e Stefan Engler (Grischun) ils potenzials da quest territori, infurmà davart las intenziuns dals chantuns ed er renvià a la situaziun economica ch'è per part difficila. 
La perdita da plazzas da lavur, la reducziun dal provediment da basa, la valur agiuntada ch'è sut la media, l'emigraziun dals umans giuvens, il basegn d'investiziun dals hotels existents caracteriseschan la gronda part da las regiuns parzialas dal territori dal Gottard. 
La forza innovativa da la regiun che sa mussa en spezial en projects decisivs en il sectur dal turissem sco per exempel en cas dal glacier-express è vegnida punctuada. 
Represchentantas e represchentants da l'economia han preschentà e discutà purschidas turisticas existentas e progressivas u projects concrets sco sasso San Gottardo, ils munds d'aua da Göschenen, il museo nazionale San Gottardo u Andermatt tourismus resort. 
Fixads èn vegnids la basa necessaria ed ils facturs dal success decisivs - la concentraziun da purschidas turisticas sut la marca da tetg "Gotthard - San Gottardo" stat qua en il center. 
Marca da tetg "Gotthard - San Gottardo" sco factur da success 
Il suentermezdi èn vegnids discutads temas sco "il svilup economic", "process communals e regiunals" sco er" infrastructuras publicas e cuntanschibladad" en il territori dal Gottard en gruppas da lavur, en las qualas las circa 80 participantas e participants da la conferenza han pudì manifestar lur atgnas ideas e lur agens basegns. 
En il sectur tematic "svilup economic" han las participantas ed ils participants mess ils accents sin la creaziun da cundiziuns da basa favuraivlas per projects privats sco la concentraziun da purschidas en il turissem u sco cuminanzas transcunfinalas da telefericas e.u.v. Cun "process communals e regiunals" en il senn dad "agendas localas 21" vulan las singulas acturas ed ils singuls acturs vesair francada lur iniziativa sin plaun local, purtada da la populaziun e garantida en moda persistenta. 
Oravant tut la collavuraziun surcommunala ed il svilup da models directivs locals e regiunals che gidan e metter accents tar il svilup da las vischnancas e che dattan impuls per il svilup dals abitadis vegnan resguardads sco essenzials. 
La gruppa da lavur "infrastructura publica e cuntanschibladad" vul colliaziuns da traffic attractivas sco cumplettaziun raschunaivla da las purschidas turisticas en il territori dal Gottard, per exempel in viadi tras il tunnel da basa dal Gottard via la Porta Alpina a Sedrun, cun il glacier express vinavant ad Andermatt per returnar puspè en la Svizra bassa tras la chavorgia da Scalina e sur il traject da muntogna dal Gottard - che vegn alura a far part dal patrimoni mundial da la UNESCO, e quai betg en in di, mabain sco pussaivladad d'arriv e da return en cas da segiurns da plirs dis en la regiun dal Gottard. 
Gremi: departament da construcziun, traffic e selvicultura dal Grischun 
Funtauna: rg departament da construcziun, traffic e selvicultura dal Grischun 
Data: 05.07.2006 
Approvà la cunvegna cun il salvament alpin da la Svizra 
La regenza grischuna ha approvà la cunvegna tranter il chantun Grischun ed il salvament alpin da la Svizra concernent la garanzia dal salvament en las muntognas dal chantun Grischun dals 20 da zercladur 2006 cun la resalva ch'il cussegl grond delibereschia ils credits necessaris. 
Dapi che la fundaziun dal salvament alpin da la Svizra (SAR) è vegnida fundada ils 24 d'october 2005 datti en Svizra in post central da coordinaziun per il salvament alpin. 
En questa fundaziun èn s'unids il club alpin svizzer (CAS) e la guardia aviatica svizra da salvament (Rega). 
La fundaziun s'occupa da la coordinaziun centrala, da la scolaziun, da la communicaziun e da la finanziaziun dal salvament alpin. 
Las staziuns regiunalas da salvament dal CAS èn dentant anc adina responsablas per far ils salvaments. 
Il SAS ha cumenzà cun sia activitad operativa il 1. da schaner 2006. 
Il chantun Grischun indemnisescha il SAS cun ina pauschala annuala da 200'000 francs. 
La regenza resguarda il contract per garantir il salvament alpin en il chantun Grischun sco adequat e cunvegnent. 
Grazia a la fundaziun SAS ha il chantun mo pli ina persuna da contact per tut il salvament alpin. 
Revedì l'ordinaziun davart il curs preparatoric per l'admissiun al studi a la scola auta da pedagogia 
La regenza grischuna ha revedì l'ordinaziun davart il curs preparatoric per l'admissiun al studi a la scola auta da pedagogia (ordinaziun davart il curs preparatori a la SAP). 
Da nov duain tut las absolventas e tut ils absolvents dal curs preparatoric far in examem final en mintga rom. 
Questa novaziun è stada necessaria per che las cundiziuns da la cumissiun da renconuschientscha possian vegnir ademplidas. 
L'ordinaziun davart il curs preparatori a la SAP regla ultra da quai il program d'instrucziun sco er la durada dals curs. 
Da vischnancas e regiuns 
- 
Tinizong-Rona: 
A la vischnanca da Tininzong-Rona vegn concedida ina contribuziun da 79'310 francs als custs cun dretg da contribuziun per renovar il provediment d'aua, 2. part. 
- 
San Murezzan: 
En il vitg da San Murezzan vegn fixada la sveltezza maximala a 30 km/h sin la via Tinus e sin la via Fullun, davent da la via Maistra fin Chantarella, ed i vegn introducida ina "zona da tempo 30". 
- 
Jenins: 
En il vitg da Jenins vegn fixada la sveltezza maximala a 30 km/h a partir da l'ustaria champestra "zur Bündte", e quai cun integrar la via chantunala. 
- 
Razén: 
En il vitg da Razén vegn fixada la sveltezza maximala a 30 km/h. Medemamain vegn introducida ina zona da tempo 30 a partir dal negozi da vischnanca "Denner" fin tar la filiala da la banca Raiffeisen, e quai cun integrar la via chantunala. 
- 
Zuoz: 
En il vitg da Zuoz vegn fixada la sveltezza maximala a 30 km/h a partir da la Chesa Melcher fin tar la Chesa Mambretti, e quai cun integrar la via chantunala. 
- 
Trun: 
En il vitg da Trun vegn extendida la zona da la sveltezza maximala existenta da 50 km/h "limita generala" per circa 195 meters en direcziun da Glion. 
- 
Wiesen: 
En la vischnanca da Wiesen vegn la part dal vitg "Schluocht" marcada sin la via dal Landwasser sco traject entaifer il vitg ed i vegn introducida ina sveltezza maximala en il vitg da 60 km/h. 
- 
Ardez: 
La revisiun totala da la planisaziun locala concludida da las votantas e dals votants da la vischnanca dad Ardez a la radunanza communala dals 30 d'avust 2005 vegn approvada cun differentas resalvas e cundiziuns. 
- 
Fideris: 
La revisiun parziala da la planisaziun locala concludida da las votantas e dals votants da la vischnanca da Fideris a la radunanza communala dals 20 d'october 2005 vegn approvada cun differentas resalvas e cundiziuns. 
- 
Seewis: 
Il plan da zonas parzial 1:1'000 da la vischnanca da Seewis dals 2 da december 2005 vegn approvà. 
- 
Circul da Churwalden: 
La constituziun dal circul da Churwalden dals 21 da matg 2006 vegn approvada. 
Contribuziuns chantunalas a differentas instituziuns 
- 
Project collectiv "selvicultura 2006": 
La regenza ha approvà il project collectiv chantunal "selvicultura 2006" che custa totalmain 18'260'000 francs. 
Ils custs che restan suenter la deducziun dal retgav da la vendita da laina importan 12'190'000 francs. 
Per realisar il project vegnan permessas contribuziuns chantunalas en l'autezza maximala da 1'763'200 francs. 
Al project èn participads 199 proprietarias e proprietaris da guaud publics e privats. 
- 
Viafier retica: 
La regenza conceda a la viafier retica (VR) contribuziuns d'investiziun da 223'500 francs. 
Ils meds finanzials vegnan duvrads per construir da nov la punt sur il Schraubach a Schiers sco er per reparar il viaduct da la val Susauna tranter S-chanf e Cinous-chel. 
- 
Agid d'investiziun: 
A la fundaziun svizra per il turissem social vegnan garantids ina contribuziun chantunala da maximalmain 252'509 francs per construir da nov l'albiert da giuventetgna a Scuol sco er in credit d'agid d'investiziun senza tschains dad 1'500'000 francs da la confederaziun. 
- 
Promoziun da la cultura: 
La regenza grischuna ha concedì contribuziuns da totalmain 119'700 francs per promover 15 occurrenzas ed ovras culturalas. 
- 
"Coscienza Svizzera": 
Per gidar a finanziar la segunda fasa dal project "tour de Suisse - per un vero federalismo plurilingue" da l'uniun "coscienza Svizzera" vegn pajada ina contribuziun da 20'000 francs. 
- 
Uniun dal chor grischun da giuventetgna: 
L'uniun dal chor grischun da giuventetgna survegn ina contribuziun al deficit da 7'000 francs per l'onn da gestiun 2006. 
Projects da vias 
La regenza ha approvà totalmain 3'815'000 francs per construir e per sanar ils suandants trajects da via: 
- via naziunala A13: Pian San Giacomo - Malabarba 
- via naziunala A13: tunnel "Isla Bella" 
- via naziunala A28: punt sur l'aual da Schlappin a Claustra 
- via naziunala A28: punt sur il Talbach a Claustra 
- via da l'Alvra: sviament da Filisur 
- via da Furna 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.07.2006 
La cumissiun per economia, taxas e politica da stadi approvescha il relasch d'ina lescha chantunala davart las taglias communalas e davart las taglias da baselgia 
La regenza vegn a suttametter al cussegl grond en la sessiun d'avust in sboz per relaschar ina lescha chantunala davart las taglias communalas e davart las taglias da baselgia. 
La cumissiun permanenta per economia, taxas e politica da stadi dal cussegl grond ha tractà preliminarmain la missiva correspundenta da la regenza en sia sesida per mauns dal cussegl grond. 
Er la cussegliera guvernativa Eveline Widmer-Schlumpf è stada preschenta a quella sesida. 
Tenor la constituziun chantunala veglia disponivan ils circuls, las vischnancas sco er las baselgias chantunalas e lur cumins-baselgia d'ina suveranitad fiscala. 
Cun la nova constituziun chantunala èn ils circuls vegnids privads da lur suveranitad fiscala. 
Tenor il dretg transitoric pon ils circuls anc incassar taglias fin la fin 2008. 
La constituziun chantunala vertenta na cuntegna betg ina regulaziun che po vegnir applitgada directamain e che permetta a las vischnancas ed a las baselgias da far valair ina suveranitad fiscala. 
La suveranitad fiscala da las vischnancas politicas sco er da las baselgias chantunalas e da lur cumins-baselgia sto perquai vegnir reglada en ina lescha. 
Tras la nova lescha duai en emprima lingia vegnir stgaffida la basa legala necessaria per che las vischnancas e las baselgias possian incassar las differentas taglias. 
Sco quai che la regenza declera en sia missiva, è la finamira da la lescha quella da chattar ina soluziun dal dretg fiscal ch'è optimala tant per las vischnancas sco er per las pajataglias e per ils pajataglias senza restrenscher l'autonomia communala en cumparegliaziun cun il status d'ozendi. 
Da la vart da las vischnancas duai l'applicaziun dal dretg vegnir simplifitgada cun prender en mira ina pratica chantunala unitara. 
Da la vart da la pajataglias e dals pajataglias duai la transparenza vegnir augmentada ed uschia er la segirezza giuridica. 
La missiva da la regenza n'era per gronda part betg contestada en la cumissiun. 
La suletta proposta da minoritad pertutga la taglia fracziunala.La regenza prevesa qua che la vischnanca possia delegar l'incassament da las taglias sin las entradas e sin la facultad a las fracziuns ch'èn structuradas sco corporaziuns territorialas per levgiar fusiuns da vischnancas, e quai per ina durada da 10 onns. 
Fracziuns existentas ch'èn structuradas sco corporaziuns territorialas e che incasseschan ina taglia sin las entradas e sin la facultad duain medemamain pudair cuntinuar cun quai per 10 onns. 
Questa proposta vegn sustegnida da la maioritad da la cumissiun. 
La proposta da minoritad pretenda percunter ch'i duai vegnir desistì d'ina limitaziun da temp, perquai che models da fracziun che funcziunan bain ozendi vegnian restrenschids qua tras en il futur nunnecessariamain en lur cumpetenzas. 
Dal rest è la cumissiun suandada cumplainamain las propostas da la regenza ed ha la finala deliberà la missiva per mauns dal cussegl grond. 
Persuna che dat infurmaziuns: 
president da la cumissiun Ernst Nigg, tel. 081 307 36 36 
Gremi: cumissiun per economia, taxas e politica da stadi 
Funtauna: rg cumissiun per economia, taxas e politica da stadi 
Data: 12.07.2006 
La nova concepziun da la gulivaziun da finanzas e da las incumbensas tranter la confederaziun ed ils chantuns pretenda differentas adattaziuns 
La nova concepziun da la gulivaziun da finanzas e da las incumbensas tranter la confederaziun ed ils chantuns (NGF) ha per consequenza ch'il chantun Grischun sto adattar pliras leschas chantunalas sco er ordinaziuns dal cussegl grond. 
La regenza grischuna ha ussa l'intenziun da cumpigliar questas adattaziuns ch'èn stringetamain necessarias en ina uschenumnada lescha generala tar la NGF. 
Per pudair far quai ha ella deliberà per la consultaziun il sboz per la legislaziun executiva federala tar la NGF dal chantun Grischun. 
Il pievel ed ils chantuns avevan acceptà il project constituziunal da la NGF ils 28 da november 2004. 
Sin plaun federal ston vegnir revedidas 30 leschas vertentas e stgaffidas 3 leschas novas. 
Il cussegl federal ha deliberà ils 7 da settember 2005 la 2. missiva tar la NGF che vegn actualmain tractada da las chombras federalas. 
La NGF che duai vegnir introducida en moda integrala il 1. da schaner 2008 regla da nov tscherts secturs centrals sco per exempel la repartiziun da las incumbensas tar l'integraziun da persunas cun impediments, la scolaziun speziala, ils stipendis, las prestaziuns supplementaras, las reducziuns da las premias u las vias naziunalas. 
Per 11 champs d'incumbensas vegnan ils chantuns ad esser cumpetents sulets; 17 secturs restan dentant sco incumbensas communablas tranter la confederaziun ed ils chantuns. 
Partind da la legislaziun executiva federala tar la NGF duain las adattaziuns necessarias en il Grischun - uschenavant ch'ellas n'èn gia vegnidas prendidas per mauns en il rom da projects separads - vegnir cumpigliadas en ina lescha generala tar la NGF. 
En quest rom vegnan adattadas 10 leschas chantunalas ed ina lescha vegn renovada cumplettamain. 
Cumplementarmain ston vegnir revedidas trais ordinaziuns dal cussegl grond. 
En quai che concerna las vischnancas vul la regenza realisar la NGF en il Grischun uschè economic ed - areguard las structuras - uschè neutral sco pussaivel. 
In'examinaziun cumplessiva da la repartiziun da las incumbensas tranter il chantun e las vischnancas sco er ina refurma da la gulivaziun da finanzas entaifer il chantun vegnan fatgas en in ulteriur pass en il rom da la segunda revisiun da la lescha davart la gulivaziun da finanzas. 
En quels champs d'incumbensas, dals quals la confederaziun sa retira - saja quai per part u dal tuttafatg - da la finanziaziun pervi da la NGF, duai il chantun pudair remplazzar la confederaziun. 
Quai concerna tranter auter ils secturs da la furmaziun professiunala e da la spitex. 
En quest connex vul la regenza mantegnair uschè bain sco pussaivel las libertads d'agir supplementaras dal chantun. 
In proxim pass impurtant da las ulteriuras lavurs è la 3. missiva federala tar la NGF ch'è annunziada per l'atun 2006 e che duai vegnir deliberada dal parlament federal la stad 2007. 
En quest connex sa tracti da dotar ils instruments da gulivaziun, quai vul dir da la gulivaziun da resursas, da la gulivaziun da las grevezzas e da la cumpensaziun da l'inegualitad. 
Il chantun Grischun po far quint cun ina bilantscha ch'è tut en tut equilibrada, perquai che las grevezzas e las distgargias tar l'introducziun da la NGF èn quasi las medemas. 
Ils effects positivs respectivamain ils avantatgs d'effizienza dal sistem da la NGF èn centrals. 
Il detretschament da las incumbensas, las novas furmas da collavuraziun tranter la confederaziun ed ils chantuns tar las incumbensas communablas che restan sco er la gulivaziun da finanzas e la cumpensaziun da grevezzas ch'èn vegnidas concepidas totalmain da nov eviteschan duplicitads sco er fauss impuls e stgaffeschan libertads d'agir supplementaras cun spustar ils meds finanzials ch'èn liads ad intents a meds finanzials ch'èn libramain disponibels. 
Quests avantatgs vali da nizzegiar. 
La consultaziun dura fin ils 29 da settember 2006. 
Dals documents da consultaziun pon ins prender invista en l'internet sin la homepage dal departament da finanzas e militar www.fmd.gr.ch. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.07.2006 
La cumissiun predeliberanta dal cussegl grond beneventa il conclus davart la fusiun da las vischnancas da St. Antönien e da St. Antönien- Ascharina 
Suenter che las autoritads da las vischnancas pertutgadas e d'ulteriurs posts involvids han fatg lavurs preparatorias intensivas durant plirs onns, han concludì las votantas ed ils votants da las vischnancas da St. Antönien e da St. Antönien Ascharina ils 23 da favrer 2006 cun gronda maioritad en omaduas vischnancas da fusiunar las vischnancas per il 1. da schaner 2007. 
Il conclus definitiv davart la fusiun da vischnancas è suttamess al cussegl grond. 
La cumissiun ch'è vegnida engaschada dal cussegl grond per preparar questa fatschenta e che suttastat al presidi da Christian Möhr ha tractà la missiva correspudenta da la regenza en ina sesida a St.Antönien. 
Preschentas e preschents a la sesida eran er cusseglier guvernativ Hansjörg Trachsel, la presidenta communala da St. Antönien ed il president communal da St. Antönien-Ascharina. 
Suenter ina discussiun intensiva ha concludì la cumissiun unanimamain da suandar la proposta da la regenza e da recumandar al cussegl grond da metter en vigur la fusiun da las duas vischnancas per il 1. da schaner 2007. 
Il cussegl grond vegn a tractar quest project durant la sessiun d'avust 2006. 
Gremi: Cumissiun predeliberanta per la fusiun da vischnancas da St. Antönien e da St. Antönien-Ascharina 
Funtauna: rg Cumissiun predeliberanta per la fusiun da vischnancas da St. Antönien e da St. Antönien-Ascharina 
Data: 19.07.2006 
La protecziun d'uffants confidads duai vegnir rinforzada 
Il chantun Grischun vul rinforzar la protecziun d'uffants confidads. 
La regenza ha en quest connex l'intenziun da reglar da nov las cundiziuns generalas per la recepziun d'uffants confidads e da suttametter l'intermediaziun d'uffants a plazzas da tgira ad in'obligaziun da dumandar ina permissiun. 
La regenza ha deliberà per la consultaziun il sboz correspundent per relaschar ina lescha davart la recepziun d'uffants e da giuvenils per la tgira e per l'assistenza sco er per l'adopziun posteriura. 
Il motiv per las adattaziuns planisadas èn d'ina vart las revisiuns da la legislaziun federala. 
Da l'autra vart fixescha la nova constituziun chantunala che tut las disposiziuns impurtantas ston vegnir relaschadas dal cussegl grond en furma d'ina lescha. 
Ina novaziun essenziala da quest sboz da lescha è - per la protecziun dals uffants e dals giuvenils - che l'intermediaziun tras persunas privatas a plazzas da tgira u da plazzas da tgira per uffants e per giuvenils è da nov suttamessa a l'obligaziun da dumandar ina permissiun. 
La recepziun durant main che trais mais d'uffants e da giuvenils per la tgira e per l'educaziun è medemamain suttamessa a l'obligaziun da dumandar ina permissiun. 
Ultra da quai prevesa il sboz che l'obligaziun existenta da dumandar ina permissiun per la tgira e per l'assistenza d'uffants e da giuvenils vegnia extendida dal 15avel onn da vegliadetgna al 18avel onn da vegliadetgna. 
L'uffizi chantunal dal servetsch social vegn numnà sco suletta autoritad da surveglianza per l'entir sectur da la tgira en famiglia, da la tgira dal di e da la tgira en chasas. 
Medemamain è l'uffizi dal servetsch social sco suletta autoritad centrala cumpetent per la surveglianza da l'intermediaziun sco er per la recepziun d'uffants e da giuvenils per l'adopziun posteriura. 
La finala vegnan concretisads secturs che la confederaziun ha laschà averts en sia ordinaziun, sco per exempel la cunfinaziun da la tgira en famiglia e da la tgira en chasas. 
La consultaziun dura fin ils 15 da settember 2006. 
Dals documents pon ins prender invista sut www.jpsd.gr.ch. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.07.2006 
Disposiziun davart la taglia anticipada 
Cun la data dals 25 da fanadur 2006 èn vegnidas distribuidas disposiziuns davart la taglia anticipada che cuntegnan in sbagl. 
L'adressa da restituziun che la disposiziun cuntegna è faussa. 
Il pajament da la taglia anticipada n'è betg pertutgà da quai; el vegn fatg a l'adressa correcta. 
Las pajataglias pertutgadas ed ils pajataglias pertutgads n'han nagin donn da quai ed ellas respectivamain els na ston er betg far insatge per cuntanscher in pajament correct. 
Ils proxims dis vegn la taglia anticipada pajada - sco annunzià - sin il conto correct. 
Las persunas pertutgadas pon uschia controllar facilmain, sche la taglia anticipada è vegnida restituida en moda correcta. 
Ils motivs precis che han chaschunà il sbagl n'èn anc betg enconuschents; els vegnan examinads per il mument. 
Da la disposiziun sbagliada èn pertutgadas e pertutgads circa 10'000 pajataglia. 
L'administraziun da taglia deplorescha questa sventira e sa perstgisa tar las pajataglia pertutgadas respectivamain tar ils pajataglia pertutgads per las malempernaivladads chaschunadas. 
Gremi: administraziun da taglia 
Funtauna: rg administraziun da taglia 
Data: 26.07.2006 
Renovaziun dal tunnel dal San Bernadin - l'ultima part da la platta dal vial è betunada 
La gievgia ha pudì vegnir betunada l'ultima part da la platta dal vial, uschia ch'il traffic da viadi da stad po passar ussa durant las proximas trais emnas tras il tunnel dal San Bernardin sin tuts dus vials e senza impediments. 
Dapi il fanadur 2003 è la platta dal vial che ha ina lunghezza da 6'600 meters vegnida remplazzada en etappas emnilas da fin a 90 meters. 
Malgrà che las lavurs da reparaziun èn vegnidas interruttas durant la bloccada dal Gottard ha pudì vegnir ademplida la finamira da remplazzar tut la platta dal vial fin tar la pausa da stad. 
Suenter la pausa da stad, quai vul dir a partir dals 21 d'avust 2006, vegnan fatgas ulteriuras lavurs da sanaziun vi dals arvieuts dal portal dal nord. 
Ultra da quai vegn montada ina isolaziun, i vegnan installads banchets ed i vegn messa la cuvrida sin il traject restant da 3 km a partir dal portal dal nord. 
Er questas lavurs chaschunan ch'i stat a disposiziun mo in vial per il traffic. Alura vegn montà l'equipament electro-mecanic. 
Il proxim onn èsi planisà da montar las plattas da paraid sco er da metter la cuvrida definitiva. 
Persunas che dattan infurmaziuns: 
Roger Stäubli, schef da la construcziun da vias (tel. 081 257 38 42) 
Ruedi Waldburger, manader da la construcziun da las vias naziunalas (tel. 081 257 37 85) 
Gremi: uffizi da construcziun bassa dal Grischun 
Funtauna: rg uffizi da construcziun bassa dal Grischun 
Data: 28.07.2006 
La salarisaziun e la prevenziun professiunala da magistratas e da magistrats vegn reglada da nov 
La regenza grischuna ha deliberà la missiva tar il relasch tant d'ina "lescha davart ils salaris e davart la prevenziun professiunala da las commembras e dals commembers da las dretgiras chantunalas" sco er d'ina "lescha davart ils salaris e davart la prevenziun professiunala da las commembras e dals commembers da la regenza". 
La salarisaziun e la prevenziun professiunala da la presidenta u dal president sco er da las derschadras e dals derschaders da la dretgira chantunala e da la dretgira administrativa sco er da las commembras e dals commembers da la regenza èn actualmain regladas en tschintg ordinaziuns dal cussegl grond. 
La nova constituziun chantunala ch'è en vigur dapi il 1. da schaner 2004 fixescha dentant che tut las disposiziuns impurtantas ston vegnir relaschadas dal cussegl grond en furma d'ina lescha. 
Pervia da quai sto la salarisaziun e la prevenziun professiunala da magistratas e da magistrats vegnir reglada da nov sco lescha. 
La regenza ha ussa deliberà la missiva correspundenta per mauns dal cussegl grond. 
Il relasch da questas duas leschas duai vegnir prendì sco occasiun per eliminar las malsegirtads ch'existan en il dretg vertent e per far singulas adattaziuns da dretg material. 
Las disposiziuns dal dretg da salarisaziun na vegnan quasi betg midadas. 
En il sectur da la prevenziun professiunala duain las magistratas ed ils magistrats dentant vegnir integrads - en quai che reguarda lur soluziun da prevenziun - en la cassa da pensiun chantunala. 
Uschia po vegnir ademplida la pretensiun dal post da revisiun, che vul che er la prevenziun da las magistratas e dals magistrats duai vegnir organisada strictamain tenor las directivas da la lescha federala davart la prevenziun professiunala per vegliadetgna, survivents ed invaliditad (LPP). 
Cun l'integraziun en la cassa da pensiun chantunala è quai garantì. 
Da l'integraziun da la cassa da prevenziun da las commembras e dals commembers da las dretgiras e da la regenza en la cassa da pensiun chantunala pon er vegnir spetgads in gudogn da transparenza ed ina simplificaziun da l'administraziun. 
Magistratas e magistrats èn exposts a ristgs politics spezials. 
Quests ristgs spezials duain vegnir cuvrids vinavant da prestaziuns spezialas en il sectur da la prevenziun. 
Dentant vegnan questas prestaziuns reducidas moderadamain cumpareglià cun la soluziun actuala. 
Chanzlia chantunala dal Grischun 
Gremi: Regenza 
Funtauna: rg chanzlia chantunala dal Grischun 
Data: 31.07.2006 
Il cudesch da dretg grischun è ussa avant maun en l'internet er per rumantsch 
Dapi plirs onns pon ins consultar en l'internet il cudesch da dretg grischun per tudestg e dapi l'onn passà er per talian. 
La chanzlia chantunala dal Grischun ha ussa translatà la collecziun sistematica da leschas er en rumantsch, ha elavurà tala en furma digitala e l'ha publitgada en il cudesch da dretg grischun electronic sut www.gr.ch. 
Tut las funcziuns da tschertga cumprovadas da la pagina d'internet d'enfin ussa èn restadas las medemas ed èn vegnidas adattadas per ils cuntegns rumantschs. 
Vus chattais il cudesch da dretg grischun sin l'internet sut la suandanta adressa: 
www.gr.ch > rumantsch > nossas publicaziuns > legislaziun 
> cudesch da dretg grischun 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 03.08.2006 
"La chatscha en il Grischun. 
Nua prend jau la patenta?" 
Retrair la patenta per la stagiun da chatscha 2006 
Gia uss spetgan ils chatschadurs e las chatschaduras cun fevra la proxima stagiun da chatscha e prendan las primas mesiras. 
Equipads cun il perspectiv e cun il telescop passentan els mintga minuta libra en il territori da chatscha. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
È l'assicuranza da responsabladad obligatoria pajada? 
Las armas da chatscha ston vegnir sajettadas en e quai mo en ils lieus inditgads da las vischnancas, sco che la lescha prescriva. 
E la fin finala tutga er il prender la patenta tar las preparaziuns. 
En il Fegl uffizial dal chantun Grischun dals 10 d'avust 2006 èn publitgads ils lieus, las datas ed ils temps da l'emissiun da la patenta. 
Cun ils megliers giavischs per ina bun'egliada ed ina chatscha cun success! 
Gremi: Uffizi da chatscha e pestga dal Grischun 
Funtauna: rg Uffizi da chatscha e pestga dal Grischun 
Data: 09.08.2006 
La regenza protegia las stentas da contingentar la construcziun d'abitaziuns secundaras a San Murezzan 
La regenza ha refusà in recurs cunter la revisiun parziala da la lescha da construcziun da San Murezzan ed ha approvà l'extensiun da l'obligaziun da contingentaziun sin la zona da construcziun speziala Serletta. 
En il rom d'ina revisiun parziala da la lescha da construcziun aveva il suveran da San Murezzan concludì ils 27 da november 2005 tranter auter d'extender l'applitgabladad da l'ordinaziun per contingentar la construcziun d'abitaziuns secundaras dals 20 d'october 2005 sin tut il territori da construcziun da San Murezzan, pia er sin la zona da construcziun speziala Serletta. 
Cunter quai ha ina proprietaria da bains immobigliars pertutgada fatg recurs da planisaziun tar la regenza. 
Ella temeva che ses project per construir in'ulteriura residenza cun pliras abitaziuns secundaras en il territori da l'edifizi actual da la posta e da la swisscom en la via Serlas vegnia retardà per onns pervia da la contingentaziun. 
Cun refusar il recurs è la regenza suandada la ponderaziun dals interess da la vischnanca da San Murezzan: Che l'iniziativa cirquitala per contingentar la construcziun d'abitaziuns secundaras en Engiadin'ota vegnia realisada cun uschè paucas restricziuns sco pussaivel è per ella pli impurtant che l'interess privat da realisar abitaziuns secundaras uschè svelt sco pussaivel. 
Deliberà ina nova incarica da prestaziun en il sectur da la promoziun da la sanadad e da la prevenziun 
La regenza grischuna ha approvà l'incarica da prestaziun dal chantun Grischun al chantun Son Gagl en il sectur da la promoziun da la sanadad e da la prevenziun. 
Questa incarica circumscriva las prestaziuns che ston vegnir furnidas dal post spezialisà per la promoziun da la sanadad e per la prevenziun (ZEPRA) sco er sia indemnisaziun tras il chantun Grischun. 
La collavuraziun cun il chantun Son Gagl en il sectur da la promoziun da la sanadad e da la prevenziun è sa mussada sco cunvegnenta. 
Il post spezialisà ZEPRA Grischun vegn pia manà vinavant. 
A medem temp vegn extendida la purschida per vischnancas e per scolas. 
La finamira è da sustegnair las vischnancas tar la realisaziun da structuras professiunalas e d'intensivar la promoziun persistenta da la sanadad e la prevenziun persistenta. 
Consultaziun davart l'adattaziun da la lescha federala davart la concurrenza illoiala 
La regenza grischuna sustegna per part l'adattaziun da la lescha federala davart la concurrenza illoiala (LCI) ch'è planisada da la confederaziun. 
Tras la revisiun da la lescha duai vegnir cumbattì il marketing illoial dad "ambush"(er numnà marketing da parasit) e vegnir stgaffida ina nova disposiziun davart l'agid uffizial e davart l'assistenza giudiziala. 
La regenza grischuna refusa la nova regulaziun cunter il marketing illoial dad "ambush", e quai cun la motivaziun che la segirezza giuridica na vegnia betg meglierada fundamentalmain e che la concurrenza vegnia ultra da quai restrenschida. 
La regenza sustegna dentant l'introducziun da las novas disposiziuns davart l'agid uffizial e davart l'assistenza giudiziala. 
Uschia vegn serrada ina largia impurtanta en la lescha existenta. 
Las novas disposiziuns permettan da collavurar en moda pli effizienta en il cumbat cunter praticas da fatschenta transcunfinalas ed illoialas. 
Il motiv direct per las midadas da la LCI che vegnan proponidas è la realisaziun dal campiunadi europeic da ballape 2008 respectivamain ina intervenziun correspundenta da l'uniun da las associaziuns europeicas da ballape (UEFA). 
Da vischnancas e regiuns 
- Arosa: Il plan da zonas e plan general da furmaziun 1:1'000 dals 18 d'avrigl 2006 vegn approvà. 
- Ramosch: La constituziun dal circul da Ramosch dals 21 da matg 2006 vegn approvada. 
- Morissen: La revisiun parziala da la constituziun communala, ch'è vegnida concludida ils 9 da zercladur 2006, vegn approvada. 
- Sumvitg: La midada dal plan da zonas 1:1'000 dals 26 da matg 2006 vegn approvada cun differentas ordinaziuns. 
- Seewis: Il plan da zonas parzial 1:1'000 vegn approvà. 
- Lumbrein: Il plan da zonas 1:2'000, ch'è vegnì concludì ils 4 da zercladur 2004, vegn approvà. 
- Seglias: La revisiun parziala da la constituziun communala, ch'è vegnida concludida ils 27 da zercladur 2006, vegn approvada. 
- Scuol - Sent: Ils plans dal cunfin da vischnanca Scuol - Sent, part 1, e Scuol - Sent, part 2, vegnan approvads. 
- San Murezzan: La planisaziun d'utilisaziun "edifizi dal stadion", che sa referescha al project e ch'è vegnida concludida ils 12 da favrer 2006, en spezial la revisiun parziala da las prescripziuns tar il plan general da furmaziun "parc Kulm", sco er il plan general da furmaziun 1:1'000 "parc Kulm" (revisiun parziala en il territori dal "edifizi dal stadion") vegnan approvads cun ina resalva e cun ina cundiziun. 
- Schluein: Il reglament per las zonas da protecziun ed il plan da las zonas da protecziun a la scala 1:5'000 vegnan approvads. 
- Trimmis e Says: A las vischnancas da Trimmis e da Says vegn concedida ina contribuziun da 677'500 francs als custs cun dretg da contribuziun per augmentar la capacitad da la serenera. 
- Mon: A la vischnanca da Mon vegn garantida ina contribuziun pauschala da 66'200 francs als custs cun dretg da contribuziun per engrondir il provediment d'aua. 
- Tenna: A la vischnanca da Tenna vegnan concedids 357'000 francs als custs cun dretg da contribuziun per renovar e per engrondir il stabiliment dal provediment d'aua. 
- Cuira, Haldenstein, Vaz sut, Zizers: Cun resalva da la garanzia da subvenziun tras la confederaziun vegnan concedids 837'000 francs per dustanzas dal Rain. 
- Churwalden: Il project per dustanzas da la Rabiosa, dal Riedbach e dal Salezerbächli sin il territori da la vischnanca da Churwalden vegn approvà cun cundiziuns e cun ina contribuziun da maximalmain 875'000 francs als custs. 
- Fläsch: La 2. etappa da subvenziun dal project per la dustanza da la Lochrüfe sin il territori da la vischnanca da Fläsch vegn approvada cun ina contribuziun da 124'000 francs als custs. 
- Favugn: Il project per ovras da protecziun "Favugn" da la vischnanca da Favugn vegn approvà. 
Als custs cun dretg da subvenziun vegn garantida ina contribuziun da 24'200 francs. 
- Vaz: A Lai sin la Voa Gravas vegn fixada la sveltezza maximala a 30 km/h ed introducida ina "zona da tempo 30". 
- Pasqual: En il vitg da Pasqual vegn fixada la sveltezza maximala a 30 km/h ed introducida ina "zona da tempo 30", e quai integrond la via chantunala. 
Tar l'entrada dal vitg nà dal nord vegn a medem temp spustada la limita generala da 50 km/h e remplazzada tras la sveltezza da 60 km/h. 
- Mustér: A Mustér vegn fixada la sveltezza maximala a 30 km/h ed introducida ina "zona da tempo 30", e quai integrond la via sursilvana, la via Alpsu e la via dal Lucmagn. 
Contribuziuns chantunalas a differentas instituziuns 
- Malauras 2005: Las lavurs da reparaziun da las malauras 2005, regiun Engiadina e Bravuogn sin il territori da las vischnancas da Lavin, da Samignun, da Susch e da Bravuogn, vegnan approvadas cun ina contribuziun da 260'000 francs als custs. 
Projects da vias 
La regenza ha approvà var 10'000'000 francs per construir e per sanar ils suandants trajects da via: 
- via naziunala A13: tunnel dal San Bernardin 
- via naziunala A13: tunnel Isla Bella 
- via naziunala A13: punt dal Rain posteriur a La Punt 
- via naziunala A28: sviament da Saas, Trun - Pagrüeg 
- via da l'Engiadina: Nairs - access Scuol vest 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.08.2006 
Il Grischun duai daventar pli attractiv sco lieu fiscal 
La lescha da taglia vertenta duai vegnir revedida. 
Ils puncts principals da la revisiun parziala èn distgargias fiscalas per las persunas giuridicas, per ils conjugals e per las famiglias sco er la liberaziun da la taglia sin l'ierta per la descendenza directa. 
La regenza grischuna ha deliberà la missiva per ina revisiun parziala cumplessiva da la lescha chantunala da taglia. 
Il cussegl grond vegn a tractar il project en la sessiun d'october. 
En il center dal project stattan investiziuns en il Grischun sco lieu fiscal e distgargias fiscalas per conjugals e per famiglias. 
La grevezza fiscala da las persunas giuridicas (societads anonimas e.u.v.) - ch'è la pli gronda da l'entira Svizra - duai vegnir reducida considerablamain. 
Il maximum da la taglia sin il gudogn vegn smesà e fixà da nov a 7.5 pertschient, la taxa speziala sin il chapital vegn abolida. 
Questas correcturas èn necessarias per mantegnair plazzas da lavur existentas en il Grischun e per facilitar investiziuns novas e na duain betg forsa instigar vinavant la concurrenza fiscala interchantunala, mabain mo cumpensar in dischavantatg da concurrenza existent. 
Er a las persunas natiralas pon vegnir concedidas distgargias fiscalas cumplessivas. 
Ultra dals conjugals e da pajataglias cun uffants duain vegnir distgargiadas cunzunt er persunas cun entradas fitg pitschnas. 
Il splitting parzial cun in divisur dad 1.9 chaschuna ina distgargia adequata dals conjugals en cumparegliaziun cun las persunas che vivan sulettas. 
Tras quai po la deducziun da famiglia vegnir stritgada e la deducziun per conjugals cun in'activitad da gudogn dubla po vegnir reducida considerablamain. 
Pajataglias cun uffants vegnan distgargiads tras in augment considerabel da las deducziuns per uffants. 
Las deducziuns per uffants dad actualmain 3'400 francs vegnan augmentadas sin 5'000 francs per uffants da la vegliadetgna prescolara e sin 8'000 francs per uffants pli vegls. 
Per uffants che vivan durant l'emna en in lieu da scolaziun d'ordaifer importa la deducziun per uffants da nov 14'000 francs. 
Plinavant vegn la deducziun per ils custs effectivs da la tgira d'uffants augmentada e fixada sin maximalmain 6'000 francs. 
Cun stritgar la taxa speziala sin la facultad sco er cun liberar la descendenza directa da la taglia sin l'ierta e da la taglia sin donaziuns pon vegnir eliminads dischavantatgs dal Grischun en cumparegliaziun cun ils auters chantuns. 
Areguard ils custs per il mantegniment da l'immobiglia duain las pajataglias ed ils pajataglias pudair tscherner da nov per mintga perioda fiscala e per mintga immobiglia tranter la deducziun dals custs effectivs e tranter ina deducziun pauschala (l'uschenumnada pauschala alternanta). 
La valur da l'atgna locaziun po chaschunar problems da liquiditad là, nua che ses import è fitg grond en relaziun cun las entradas en daner blut. 
Pertutgadas da quai èn cunzunt persunas pensiunadas che vivan en ina gronda atgna chasa e che han mo paucas entradas. 
Per quests cas duai vegnir limitada l'autezza da la valur da l'atgna locaziun. 
Las differentas mesiras vegnan a chaschunar entradas pli pitschnas per il chantun, per las vischnancas e per las baselgias, e quai en ina dimensiun da circa 87 milliuns francs per il chantun e da circa 58 milliuns francs per las vischnancas (incl. ils cumins-baselgia). 
La regenza è persvadida che questa revisiun parziala è necessaria, sch'il Grischun vul - cumpareglià cun ils auters chantuns - puspè daventar cumpetitiv sco plazza economica ed er sco lieu d'abitar. 
Persuna che dat infurmaziuns: 
cussegliera guvernativa dr. Eveline Widmer-Schlumpf, scheffa dal departament da finanzas e militar, telefon 081 257 32 01 
Ulteriuras infurmaziuns (mo per tudestg): 
http://www.stv.gr.ch/deutsch///pdf/anhang-botschaft.pdf 
Gremi: regenza 
Funtauna: rg chanzlia chantunala dal Grischun 
Data: 11.08.2006 
La cumissiun per sanadad e fatgs socials ha tractà la revisiun parziala da la lescha davart l'assicuranza da malsauns e la reducziun da las premias 
La cumissiun dal cussegl grond per sanadad e fatgs socials ha tractà la missiva da la regenza tar ina revisiun parziala da la lescha davart l'assicuranza da malsauns e la reducziun da las premias (LARP). 
La cumissiun propona unanimamain al cussegl grond d'entrar en il project e da deliberar la fatschenta cun las propostas da midada. 
La cumissiun vegn presidiada dal deputà Mathis Trepp. 
A la sesida da la cumissiun è sa participà er il cusseglier guvernativ Martin Schmid. 
Sco quai che la regenza scriva en sia missiva, ston ils chantuns - tenor l'artitgel 65 alinea1 da la lescha federala davart l'assicuranza da malsauns (LAM) - reducir a partir da l'onn 2007 las premias per uffants e per persunas giuvnas creschidas en scolaziun cun entradas pitschnas e mesaunas, e quai per almain 50 pertschient. 
Plinavant vegnan augmentadas las contribuziuns federalas mintga onn per 1,5 pertschient ed auzadas durant ils onns 2006 e 2007 per mintgamai 100 milliuns francs. 
Il sboz da la LARP cuntegna ina realisaziun da las directivas da la legislaziun federala che s'orientescha a la politica da famiglia. 
Fin ad entradas imputablas da 65'000 francs duain las premias per uffants e per persunas giuvnas creschidas en scolaziun vegnir reducidas per 100 pertschient, e sur quai - fin ad entradas imputablas dad 80'000 francs - cun ina procentuala ch'è graduada en moda degressiva. 
En il senn da realisar in giavisch da las assicuranzas e da las vischnancas prevesa quest sboz da la lescha plinavant che la reducziun da las premias vegn pajada directamain a l'assicuranza e betg pli a la persuna cun dretg d'ina reducziun, sche quella na paja betg las premias durant in temp pli lung. 
La nova regulaziun chaschuna custs supplementars da totalmain 19 milliuns francs. 
La regenza propona da realisar la nova regulaziun senza custs supplementars, e quai cun fixar las premias directivas per maximalmain 15 pertschient pli bass che las premias medias ch'èn vegnidas fixadas da la confederaziun (respargns da 13 milliuns francs). 
Cun sa participar ad in sistem da media respectivamain da medi da famiglia po la singula persuna cumpensar ina reducziun da las premias pli pitschna. 
Ulteriurs respargns da 7 milliuns francs vul la regenza cuntanscher cun augmentar la facultad suttamessa a la taglia che po vegnir messa a quint per la reducziun da las premias, e quai da fin ussa 10 pertschient a 20 pertschient. 
En ina decisiun da princip è ina minoritad da la cumissiun s'opponida cunter ina realisaziun senza custs supplementars. 
Tar duas disposiziuns dal sboz da la lescha ha la cumissiun fatg propostas da minoritad. 
L'emprima proposta prevesa da reducir la tariffa da la resalva persunala en general per 1 pertschient (custs supplementars da 2,5 milliuns francs per il chantun). 
La segunda proposta da minoritad vul stritgar la disposiziun che prevesa ch'il cussegl grond po - en cas ch'il dumber da las persunas cun dretg d'ina reducziun s'augmenta sproporziunadamain - reducir las categorias d'entrada ch'èn decisivas per la reducziun da las premias u augmentar las tariffas da la resalva persunala. 
Dal rest è la cumissiun ida d'accord cun las propostas da la regenza. 
Il cussegl grond vegn a tractar quest project durant la sessiun d'avust 2006. 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 11.08.2006 
La collavuraziun en l'agid per la giuventetgna vegn intensivada 
En il Grischun vegnan intensivadas la collavuraziun e la coordinaziun en l'agid per la giuventetgna. 
Per quai ha la regenza grischuna relaschà in'ordinaziun davart la collavuraziun e davart la coordinaziun en l'agid per la giuventetgna che entra en vigur il 1. da schaner 2007. 
Ina cumissiun per la protecziun da l'uffant e per l'agid per la giuventetgna ch'è vegnida installada da nov surpiglia la coordinaziun en quest sectur. 
La gestiun da la cumissiun, a la quala appartegnan maximalmain nov commembras e commembers, vegn surdada a l'uffizi chantunal dal servetsch social. 
L'incumbensa da la cumissiun nova è d'elavurar la basa per la collavuraziun coordinada tranter las autoritads e tranter ils posts che s'occupan per l'ina da la protecziun da l'uffant sut l'aspect dal dretg civil e per l'autra dal dretg penal per giuvenils e da l'ulteriur agid per la giuventetgna. 
Latiers tutgan las autoritads penalas da giuventetgna, ils uffizis da servetsch social per giuvenils, las avugadias uffizialas, las autoritads d'educaziun, d'assistenza e da polizia sco er ils posts da surveglianza d'uffants confidads. 
Ultra da quai giuditgescha la cumissiun l'opportunitad da relaschs sin il champ da l'agid per la giuventetgna. 
En il senn d'in post spezialisà duai la cumissiun er s'occupar da dumondas generalas da l'agid legal per la giuventetgna sco er dals svilups e dals trends en il sectur da la protecziun da l'uffant. 
Il catalog d'incumbensas da la cumissiun cuntegna tranter auter er las incumbensas da la cumissiun per la protecziun da l'uffant ch'existiva gia e che vegn pervia da quai schliada. 
Ultra da quai è il departament d'educaziun, cultura e protecziun da l'ambient vegnì incumbensà da designar in post da consultaziun per dumondas da la giuventetgna. 
Sin plaun chantunal manca en l'administraziun actualmain in post che sa dar infurmaziuns generalas davart dumondas da la giuventetgna a persunas interessadas. 
Tar las incumbensas da quest post da consultaziun tutgi da dar infurmaziuns en il sectur da dumondas generalas da la giuventetgna sco er da prender encunter giavischs e d'als renviar als posts cumpetents. 
Per la regenza sto l'ordinaziun davart las telefericas anc vegnir repassada 
Tenor la regenza grischuna sto l'ordinaziun davart meds da transport a suga ch'è vegnida tramessa en consultaziun anc vegnir repassada ed adattada. 
La necessitad da relaschar in'ordinaziun tar la nova lescha davart las telefericas - che sa chatta actualmain anc en la discussiun parlamentara finala - n'è betg contestada. 
L'ordinaziun davart meds da transport a suga cuntegna disposiziuns ch'èn necessarias per exequir la lescha davart las telefericas. 
Las prescripziuns da basa sa chattan en la lescha davart las telefericas sezza. 
Ord vista da la regenza sto l'ordinaziun davart meds da transport a suga vegnir repassada ed adattada en divers secturs. 
Quai pertutga en spezial la coordinaziun da la procedura federala d'approvaziun dal plan per telefericas sco talas d'ina vart e las proceduras chantunalas per eventuals stabiliments accessorics sco pistas da skis, indrizs d'ennavar e stabiliments da parcar da l'autra vart. 
I sto vegnir impedì che decisiuns cuntradictoricas u nuncoordinadas vegnian prendidas. 
In ulteriur basegn da regulaziun exista plinavant en reguard a la coordinaziun da la procedura d'approvaziun dal plan per telefericas e per las proceduras chantunalas dal plan directiv e dal plan d'utilisaziun ch'èn necessarias e che ston vegnir fatgas l'emprim. 
Tar questa dumonda sa mussian gia ussa cruschadas da las cumpetenzas scriva la regenza en sia consultaziun a la confederaziun. 
Il Grischun n'è betg perencletg cun la nova clav da repartiziun per persunas cun ina dimora per in onn e cun ina dimora curta 
Per la regenza grischuna n'è la nova clav da repartiziun per persunas cun ina dimora per in onn e cun ina dimora curta betg acceptabla en la furma che vegn proponida da la confederaziun. 
En l'ordinaziun davart la limitaziun dal dumber da las estras e dals esters (OLE) fixescha il cussegl federal annualmain ils dumbers maximals per forzas da lavur da stadis che n'èn betg commembers da la UE u da la AECL. 
Sin giavisch da divers chantuns propona il cussegl federal ussa ina nova clav da repartiziun. 
La repartiziun vegn fatga da nov en relaziun cun las persunas ch'èn occupadas en mintga chantun. 
Per il chantun Grischun ha quai la consequenza ch'i stattan a disposiziun mo pli 64 - empè da 402 - unitads da contingent per persunas cun ina dimora curta. 
Ditg cun procentualas vegn il contingent per persunas cun ina dimora curta tenor la OLD scursanì per 84 pertschient. 
Sco che la regenza scriva a la confederaziun ston ins dentant far quint ch'il basegn da forzas da lavur da terzs stadis en la branscha turistica vegn a s'augmentar pervi dals segns positivs en questa branscha. 
Tenor la regulaziun vertenta vegnan las forzas da lavur - che interpresas estras dal territori da la UE/AECL tramettan en Svizra per pli ditg che 90 dis per onn chalendar - messas a quint al contingent tenor la OLE. 
La regenza propona da metter a quint questas forzas da lavur en il futur al contingent da la UE/AECL che ha ina dotaziun bler pli gronda. 
Quest proceder mitigiass il problem per la gronda part dals chantuns. 
Sco alternativa propona la regenza d'applitgar da princip la nova clav da repartiziun, però da tschertgar ina regulaziun speziala cun quels chantuns muntagnards e turistics che vegnan en difficultads pervia da la nova repartiziun. 
Questa regulaziun pudess per exempel prevair ch'ils chantuns muntagnards e turistics pudessan mantegnair almain 50 pertschient da lur contingent vertent, e quai malgrà l'applicaziun da la nova clav da repartiziun. 
Contribuziuns chantunalas a differentas instituziuns 
- Club alpin svizzer: Per renovar e per engrondir la chamona da Terri survegn la secziun Piz Terri dal club alpin svizzer ina contribuziun da maximalmain 40'900 francs or dal fond da sport. 
- Associaziun puschlavina da battasendas: Per construir ina nova chamona da battasenda survegn l'associaziun puschlavina da battasendas ina contribuziun da maximalmain 100'000 francs or dal fond da sport. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.08.2006 
Approvà las concessiuns dals dretgs da las auas per las ovras electricas da la Rätia Energie en la part sura dal Puschlav 
La regenza grischuna ha approvà las concessiuns dals dretgs da las auas per las ovras electricas idraulicas da la part sura dal Puschalav. 
Uschia pon las ovras existentas da la Rätia Energie (RE) vegnir manadas vinavant durant ulteriurs 80 onns. 
Cun las concessiuns approvadas vegn concedida a la RE ultra da quai in'opziun che permetta d'amplifitgar las ovras electricas. 
Ils 2 da fanadur 1997 respectivamain ils 8 da settember 1998 han las vischnancas da Puschlav e da Puntraschigna concedì a la RE novas concessiuns per las ovras electricas idraulicas da la part sura dal Puschlav. 
Quellas cuntegnan d'ina vart la cuntinuaziun dal manaschi da l'implant existent sco tal e da l'autra vart ils projects da renovaziun e d'amplificaziun. 
Ils projects da renovaziun e d'amplificaziun cumpiglian essenzialmain l'engrondiment dal volumen d'utilisaziun dal Lago Bianco tras la construcziun da dus mirs da fermada e correspundentamain tras in'accumulaziun pli auta dal lai, la construcziun nova da las ovras electricas Cavaglia II e Robbia II sco er la construcziun da la centrala sutterrana da gulivaziun Prairol. 
Mesiras per proteger l'ambient 
Per il nov concessiunament èn stads necessaris scleriments extendids areguard l'ambient. 
En quest connex ha la RE concludì da realisar ina planisaziun da protecziun e d'utilisaziun. 
Quella permetta - sin fundament da mesiras da cumpensaziun ecologicas correspundentas en la planira da Cavaglia e tar Angeli Custodi - in augment da l'utilisaziun da l'aual Pila e dal Cavagliasch. 
La planisaziun da protecziun e d'utilisaziun è vegnida approvada dal cussegl federal il cumenzament da l'onn. 
Ultra da quai prenda la RE numerusas mesiras per proteger l'ambient en la dimensiun da ca. 1,8 milliuns francs. 
Quellas reguardan tranter auter la colliaziun da differentas auas pitschnas sut Annunziata, l'installaziun da biotops e da stgalas da peschs, correcziuns ecologicas en il sectur da la sbuccada dal Poschiavino sco er la revitalisaziun da regiuns umidas. 
La protesta da differentas organisaziuns da la protecziun da l'ambient vegn refusada, uschenavant ch'ella n'è betg vegnida obsoleta sin fundament d'adattaziuns dal project. 
Cuntinuaziun dal manaschi e project d'amplificaziun 
Las ovras electricas da la part sura dal Puschlav sa cumponan da trais stgalims dad ovras electricas che han - sch'i vegn cuntinuà cun il manaschi - ina prestaziun da la turbina installada da 43 megawatt (MW) ed ina prestaziun da la pumpa da 3 MW. 
Resguardond la nova regulaziun da l'aua restanta importa la producziun annuala da las ovras en media ca. 130 milliuns uras kilowatts. 
Quai correspunda a var 1,7 pertschient da la producziun annuala totala dal Grischun. 
L'applicaziun da las directivas vertentas da la lescha federala davart la protecziun da las auas chaschuna a la RE, cumpareglià cun il manaschi tenor il dretg vegl, ina sperdita da producziun da 9,6 pertschient. 
Senza la planisaziun da protecziun e d'utilisaziun fiss la sperdita anc pli gronda. 
Cun il project d'amplificaziun po la prestaziun da la turbina percunter vegnir augmentada a 192 MW e la prestaziun da la pumpa a 114 MW. 
La media annuala da la producziun d'energia prognostitgada vegn augmentada a 206 milliuns uras kilowatt. 
Ultra da quai po la producziun vegnir spustada per gronda part da la stad sin l'enviern ed uschia vegnir adattada meglier als basegns da las consumentas e dals consuments. 
Indemnisaziuns impurtantas per las vischnancas e per il chantun 
Perquai ch'il chantun e las vischnancas renunzian da laschar returnar dals implants electrics en lur posses, paja la RE al chantun ed a las vischnancas concessiunarias 23 milliuns francs. 
Vitiers vegnan prestaziuns annualas regularas a las vischnancas ed al chantun, en spezial en furma da tschains d'aua e da taglia sin implants idraulics da mintgamai var 900'000 francs, sch'i vegn cuntinuà cun il manaschi sco fin ussa, e dad 1,1 milliuns francs, sche las ovras vegnan amplifitgadas. 
Per l'utilisaziun dal Lago Bianco survegn la vischnanca da Puntraschigna in tschains d'utilisaziun annaual da ca. 78'000 francs, sch'i vegn cuntinuà cun il manaschi sco fin ussa resp. da 178'000 francs, sche las ovras vegnan amplifitgadas. 
Persunas che dattan infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura dal Grischun, tel. 081 257 36 01 
- Werner Böhi, manader da l'uffizi d'energia, tel. 081 257 36 21 
Gremi: regenza 
Funtauna: rg chanzlia chantunala dal Grischun 
Data: 18.08.2006 
La cumissiun sustegna la refurma da las dretgiras chantunalas 
Sut il presidi da la presidenta da la cumissiun Barla Cahannes Renggli ed en preschientscha dal schef dal departament da giustia, polizia e sanitad, cusseglier guvernativ Martin Schmid, dal president da la dretgira chantunala Norbert Brunner e dal president da la dretgira administrativa Johann Martin Schmid ha la cumissiun dal cussegl grond per giustia e segirezza predeliberà en pliras sesidas la fatschenta voluminusa cun il titel "optimaziun da l'organisaziun giudiziala chantunala (refurma da la giustia)". 
La cumissiun propona unanimamain al cussegl grond d'entrar en il project. 
La cumissiun affirmescha unanimamain quai che er la regenza ha constatà en sia missiva, numnadamain il basegn d'agir tar l'organisaziun da la giustia chantunala. 
Correspundentamain sustegna la cumissiun per gronda part las propostas da la regenza. 
Opiniuns divergentas cun propostas da maioritad e da minoritad datti tar la dumonda, sche l'uffizi da derschadra u da derschader duai vegnir concepì unicamain sco uffizi cumplain (grad d'occupaziun 100%) u per part er sco uffizi principal (grad d'occupaziun almain 60%). 
La varianta da l'uffizi principal vegn sustegnida d'ina minoritad da la cumissiun. 
Ina maioritad ed ina minoritad da la cumissiun datti er tar la dumonda ch'è vegnida discutada en moda cuntraversa, numnadamain sche occupaziuns accessoricas duain vegnir permessas u scumandadas per las derschadras e per ils derschaders a la dretgira chantunala ed a la dretgira administrativa. 
Ina clera maioritad da la cumissiun è da l'avis decidì ch'i na duajan esser permessas naginas occupaziuns accessoricas. 
Ulteriurs temas centrals dal project concernan plinavant la procedura electorala e la liberaziun da l'uffizi da derschadras e da derschaders chantunals. 
Omadus puncts - sco dal rest l'entir project - vegnan sustegnids cleramain da la cumissiun. 
La fatschenta è vegnida deliberada da la cumissiun per mauns dal cussegl grond. 
Persuna che dat infurmaziuns: 
Barla Cahannes Renggli, presidenta da la cumissiun per giustia e segirezza 
tel. 078 745 50 22 
Gremi: cumissiun per giustia e segirezza 
Funtauna: rg cumissiun per giustia e segirezza 
Data: 18.08.2006 
La regenza beneventa las aboliziuns e las simplificaziuns da permissiuns che la confederaziun ha planisà 
La regenza grischuna beneventa da princip l'intenziun da la confederaziun da simplifitgar sis proceduras da permissiun dal dretg federal u schizunt da las abolir dal tuttafatg. 
Il cussegl federal aveva fixà ils 2 da favrer 2005 la finamira d'abolir 20 pertschient da las proceduras da permissiun dal dretg federal. 
Uschia vul el far frunt a la critica en connex cun la dimensiun da la chargia administrativa. 
In'emprima purziun reguarda las proceduras da permissiun ch'èn cuntegnidas en ina lescha. 
I vegn proponì d'abolir e da simplifitgar proceduras da permissiun en sis leschas federalas. 
La regenza è d'accord d'abolir la permissiun commerziala per metals prezius. 
Medemamain n'ha la regenza naginas objecziuns en connex cun l'aboliziun da l'obligaziun d'annunzia per interpresas che transportan ruments spezials u che organiseschan lur dismessa. 
Sustegnida vegn er la revisiun proponida da la lescha da lavur. 
Beneventada vegn plinavant la midada da la lescha davart l'intermediaziun da lavur. 
Il sboz da revisiun prevesa d'abolir l'obligaziun da dumandar ina permissiun per interpresas d'intermediaziun da lavur, e quai sin plaun chantunal e sin plaun federal e d'introducir percunter in'obligaziun da registraziun pli simpla. 
Per finir approvescha la regenza da princip la midada da la lescha federala davart las auas destilladas e sustegna l'intenziun da pussibilitar il commerzi en detagl cun auas destilladas en Svizra mo cun in'unica permissiun chantunala. 
Percunter sto vegnir mantegnida la cumpetenza dals chantuns da pudair incassar sin lur territori suveran taxas per la vendita d'auas destilladas. 
La regenza n'è dentant betg perencletga cun l'intenziun da la confederaziun d'abolir l'obligaziun da dumandar ina permissiun per laschar cular aua persa nunsmerdada en in'aua da surfatscha. 
Da vischnancas e regiuns 
- 
Fuldera: 
La revisiun parziala da la lescha communala da taglia da la vischnanca da Fuldera dals 14 da zercladur 2006 vegn approvada. 
- 
Spleia: 
La lescha davart las taxas da cura da la vischnanca fusiunada da Spleia dals 27 d'avrigl 2006 vegn approvada. 
- 
Zernez: 
La lescha per midar la lescha davart las taxas da cura e davart contribuziuns per promover l'economia ed il turissem da la vischnanca da Zernez dals 19 d'avrigl 2006 vegn approvada. 
- 
Castrisch: 
A la vischnanca da Castrisch vegn garantida ina contribuziun da 54'075 francs als custs cun dretg da contribuziun per sanar e per engrondir il stabiliment dal provediment d'aua, 1. e 2. etappa. 
- 
Cumbel: 
A la vischnanca da Cumbel vegn garantida ina contribuziun da 53'000 francs als custs cun dretg da contribuziun per sanar e per engrondir dal stabiliment dal provediment d'aua, 1. etappa. 
- 
Surselva e Val dal Rain grischuna: 
Las lavurs da reparaziun da las malauras 2005, regiun Surselva e Val dal Rain grischuna sin il territori da las vischnancas da Schluein, da Tujetsch, da Mustér, da Rueun, da Maiavilla e da Jenins, vegnan approvadas. 
Per las lavurs vegn concedida ina contribuziun chantunala da 210'000 francs. 
Contribuziuns chantunalas a differentas instituziuns 
- 
Uniun grischuna d'artisanadi e da mastergn: 
A l'uniun grischuna d'artisanadi vegn concedida ina contribuziun da maximalmain 50'000 francs per l'exposiziun professiunala a la GEHLA . 
- 
Societad istorica Val Poschiavo: 
Il project da la società istorica Val Poschiavo per documentar l'emigraziun or dal Puschlav vegn sustegnida cun ina contribuziun da 9'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 24.08.2006 
Culp da partenza per las investiziuns preliminaras da la Porta Alpina 
La confederaziun, il chantun Grischun e l'AlpTransit Gottard SA han dà il culp da partenza definitiv a las lavurs da construcziun per las investiziuns preliminaras da la Porta Alpina. 
Suenter ch'els han suttascrit ina cunvegna correspundenta per questa emprima fasa, ha il cussegl administrativ da l'AlpTransit Gottard SA surdà l'incarica per las emprimas lavurs da construcziun. 
Questas investiziuns preliminaras èn ina premissa impurtanta per pudair realisar pli tard la staziun sutterrana da la Porta Alpina. 
Il project da la Porta Alpina prevesa da nizzegiar sco fermada il post multifuncziunal da Sedrun ch'è planisà en il tunnel da basa dal Gottard. 
Da là davent duain las passagieras ed ils passagiers pudair cuntanscher - tras galarias e tras in ascensur - 800 meters pli ad aut il vitg da Sedrun e la regiun dal Gottard. 
Grazia a la meglra cuntanschibladad spetgan ins ch'il svilup economic-turistic da questa regiun vegnia rinforzà. 
Las lavurs da construcziun èn vegnidas surdadas sco incarica supplementara per in pretsch global da 12,6 milliuns francs (basa da pretsch: contract d'execuziun da lavurs da l'onn 2001) al consorzi TRANSCO ch'è gia incumbensà al lieu cun la construcziun d'ina part dal tunnel. 
Sch'i vegn calculà cun pretschs actuals, importa l'incarica da construcziun - inclusiv las reservas, la chareschia e la taglia sin la plivalur - ina summa da 15,8 milliuns francs. 
Ils custs per realisar las investiziuns preliminaras (exchavar quatter grondas hallas da spetga sin il nivel dal tunnel) èn vegnids calculads a totalmain ca. 15 milliuns francs. 
En la sessiun d'enviern 2005 han las chombras federalas concedì ina contribuziun federala da 50%, dentant da maximalmain 7,5 milliuns francs, als custs per questas investiziuns preliminaras. 
Ils ulteriurs 50% vegnan pajads dal chantun Grischun, da la regiun Surselva e da la vischnanca da Tujetsch sco vischnanca da staziunament. 
Il custs per l'entir project vegnan calculads oz cun 50 milliuns francs. 
A la votaziun dals 12 da favrer 2006 ha il pievel grischun gia approvà sia part dal credit da finanziaziun da 20 milliuns francs. 
Il parlament federal sto percunter anc decider davart la finanziaziun da sia part da 50% vi da las investiziuns principalas. 
L'approvaziun dal credit è colliada cun ina retscha da cundiziuns ch'il chantun sto ademplir en la proxima fasa dal project. 
Tras las investiziuns preliminaras duai vegnir garantì che la Porta Alpina possia vegnir realisada pli tard cun custs raschunaivels. 
Las lavurs da stgavament ston vegnir fatgas ussa e ston vegnir coordinadas cun il program da construcziun dal tunnel da basa dal Gottard, per ch'i na dettia pli tard, cur ch'il tunnel vegn mess en funcziun, nagins impediments nunnecessaris. 
Persuna che dat infurmaziuns: 
cusseglier guvernativ Stefan Engler, schef dal departament da construcziun, traffic e selvicultura dal Grischun, tel. 081 257 36 14 
Gremi: departament da construcziun, traffic e selvicultura dal Grischun 
Funtauna: rg departament da construcziun, traffic e selvicultura dal Grischun 
Data: 25.08.2006 
La versiun repassada dal "manual per las tractativas en il cussegl grond" po vegnir consultada sut www.gr.ch 
Per il cumenzament da la nova legislatura è vegnì mess a disposiziun sin l'internet sut www.gr.ch il nov manual per las tractativas en il cussegl grond. 
Il cuntegn dal mussavia per la lavur parlamentara è vegnì repassà e cumplettà. 
Las adattaziuns han stuì vegnir fatgas, perquai ch'il cussegl grond aveva relaschà ina lescha davart il cussegl grond e revedì l'urden da gestiun dal cussegl grond en la sessiun da december 2005. 
Il manual adattà per las tractativas en il cussegl grond remplazza la versiun da l'onn 2003. 
Il manual stat a disposiziun per tudestg e per talian e po vegnir chargià giu da l'internet sco suonda: 
versiun tudestga: 
www.gr.ch " Institutionen " Parlament " Handbuch für Verhandlungen 
versiun taliana: 
www.gr.ch " Istituzioni " Parlamento " Manuale per i dibattiti 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 28.08.2006 
Ils plans per in register public davart l'emissiun da substanzas nuschaivlas vegnan da princip acceptads 
La regenza grischuna è da princip d'accord cun ils plans da la confederaziun per in register public davart l'emissiun da substanzas nuschaivlas. 
En l'avegnir duain las infurmaziuns davart l'emissiun da tschertas substanzas nuschaivlas e davart il transfer da tscherts ruments esser accessiblas publicamain. 
A l'obligaziun d'annunzia èn suttamess var 1000 manaschis gronds e mesauns en Svizra, sch'els emettan substanzas nuschaivlas che surpassan ina tscherta limita minimala. 
Tar questas substanzas nuschaivlas tutgan tranter auter la pulvra fina, il dioxid carbonic e metals grevs. 
La confederaziun ha tramess en consultaziun l'ordinaziun correspundenta davart l'uschenumnà "pollutant release and transfer register" (register davart l'emissiun e davart il transfer da substanzas nuschaivlas, PRTR). 
Uschia realisescha la Svizra in'obligaziun internaziunala. 
La finamira a lunga vista è quella da procurar che questas emissiuns a l'ambient vegnian reducidas. 
Quant enavant ch'il PRTR possia esser in agid per quai, na sa laschia betg giuditgar, scriva la regenza en sia resposta da consultaziun a la confederaziun, cunquai ch'i na saja betg enconuschent, tge part da las substanzas nuschaivlas effectivamain emessas che vegn insumma registrada en il PRTR. 
Pervia da quai dastgass in tal register avair in niz limità en la publicitad. 
En in rom pli grond pudess quest register dentant esser in bun instrument per cumprovar regiuns cun grondas grevezzas per l'ambient. 
La regenza parta dal fatg che main che diesch manaschis grischuns fissan suttamess a l'obligaziun d'annunzia. 
Ils manaschis pertutgads - cun excepziun da singuls stabiliments per dismetter ils ruments - vegnan per regla gia ad avair a disposiziun las datas. 
Per ils manaschis na duessi perquai betg dar gronds custs, menziunescha la regenza. 
Approvà ina nova cunvegna da contribuziun cun la pro senectute 
La regenza grischuna ha approvà ina nova cunvegna da contribuziun tranter il chantun Grischun e la pro senectute dal Grischun. 
La nova incarica da prestaziuns vala per ils onns 2006 fin 2009. 
En cumparegliaziun cun il contract da prestaziuns da l'onn 2002 èn - ultra d'adattaziuns formalas - vegnidas midadas cunzunt las prestaziuns che la pro senectute sto furnir e l'indemnisaziun da questas prestaziuns. 
Las prestaziuns che la pro senectute furnescha en ils secturs dals fatgs socials, dal sport, da la furmaziun, dals servetschs, da la communitad e da l'infurmaziun vegnan indemnisadas dal chantun cun ina pauschala da totalmain 105'000 francs. 
Da nov vegnan indemnisadas las prestaziuns socialas da la pro senectute ultra da quai cun maximalmain 100'000 francs, e quai s'orientond a la prestaziun. 
L'autezza da questa indemnisaziun che dependa da la prestaziun è vegnida calculada uschia ch'i vegniss pajà a la pro senectute circa la medema contribuziun chantunala sco l'onn precedent, sch'il dumber da cussegliaziuns resta il medem sco l'onn 2005. 
Da vischnancas e regiuns 
- Sevgein: Per mesiras per renovar e per cumplettar il stabiliment dal provediment d'aua, 1. e 2. etappa, vegn garantida a la vischnanca da Sevgein ina contribuziun pauschala dad 85'400 francs als custs cun dretg da contribuziun. 
- Corporaziun regiunala dal Grischun dal nord: La regenza ha appovà ils statuts da la corporaziun regiunala dal Grischun dal nord. 
- Parpan: La revisiun parziala da la constituziun communala da la vischnanca da Parpan, ch'è vegnida concludida da la radunanza communala ils 4 da november 2004, vegn approvada. 
Contribuziuns chantunalas a differentas instituziuns 
- Promoziun da la cultura: La regenza grischuna ha concedì contribuziuns da totalmain 170'500 francs per promover 13 occurrenzas ed ovras culturalas. 
- Scola da judo da Glion: Per cumprar matratschas da judo e different material da judo survegn la scola da judo da Glion ina contribuziun or dal fond da sport da maximalmain 6'100 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 31.08.2006 
Inspecturas ed inspecturs da lavur sa scuntran a Tavau 
Inspecturas ed inspecturs da lavur da tut la Svizra sa scuntran gievgia, ils 7 da settember 2006, a Tavau, e quai en il rom da la conferenza d'atun annuala da l'associaziun interchantunala per la protecziun da las lavurantas e dals lavurants (AIPL). 
Questa dieta vegn organisada da l'uffizi per industria, mastergn e lavur dal chantun Grischun. 
Spetgadas vegnan circa 115 persunas da tut ils chantuns. 
Sco giasts vegnan a sa participar il president da la regenza Claudio Lardi e la presidenta da vischnanca da Tavau, Elisabeth Mani-Heldstab. 
La AIPL è la federaziun tetgala da tut ils inspecturats chantunals da lavur sco er da l'inspecturat da lavur dal principadi da Liechtenstein. 
La AIPL è ina plattafurma per barattar experientschas en il sectur da la segirezza da lavur e da la promoziun da la sanadad sco er da las cundiziuns da lavur. 
La federaziun tetgala contribuescha en moda activa a la coordinaziun dals problems che han in connex cun la segirezza e cun la sanadad a la plazza da lavur en Svizra. 
Er tar auters secturs e tar autras organisaziuns ch'èn fitg parentads a quests secturs, coordinescha la AIPL regularmain sias activitads e la scolaziun. 
Per quest intent ha la AIPL trais commembras u commembers en la cumissiun federala da coordinaziun per la segirezza a la plazza da lavur (CFSL). 
La collavuraziun tranter la AIPL e l'uniun svizra dals uffizis da lavur (USUL) è vegnida rinforzada. 
Quai sa mussa en spezial tar la realisaziun da mesiras accumpagnantas che han da far cun la libra circulaziun da persunas. 
La conferenza d'atun da la AIPL cumenza las 13.30 en il "Arabella Sheraton Hotel Derby" a Tavau. 
Suenter il bainvegni tras Marc-André Tudisco, president da la AIPL, sco er tras Paul Schwendener, schef da l'uffizi per industria, mastergn e lavur dal chantun Grischun, stattan sin il program in referat ed ina discussiun davart il tema "pretensiuns ed exigenzas ad ina inspecziun da lavur dal XXIavel tschientaner". 
Sco referent discurra Wolfgang Freiherr von Richthofen, international consultant on labour inspection/protection. 
Il segund referat che vegn salvà da Serge Gaillard da l'uniun sindicala da la Svizra (USS), porta il titel "Tranter bunas cundiziuns da lavur e la creschientscha economica na datti nagins conflicts areguard las finamiras". 
La conferenza dura fin las 16.15. 
Gremi: uffizi per industria, mastergn e lavur 
Funtauna: rg uffizi per industria, mastergn e lavur 
Data: 04.09.2006 
Posiziun ferma dal Grischun entaifer il salvament alpin svizzer 
La cunvegna tranter il chantun Grischun ed il salvament alpin svizzer concernent la garanzia dal salvament en las muntognas dal chantun Grischun vegn sutsegnada uffizialmain gievgia, ils 7 da settember 2006, a St. Antönien. 
Cun ina visita communabla da la senda da raiver Sulzfluh a St. Antönien tras il schef dal departament da giustia, polizia e sanitad, cusseglier guvernativ Martin Schmid, sco er tras represchentants dal departament, dal salvament alpin svizzer e dal chantun Grischun vegn mess in accent simbolic sin la gronda impurtanza dal salvament e sin il sustegn da quel tras il chantun. 
La fin da zercladur ha la regenza grischuna approvà la cunvegna tranter il chantun Grischun ed il salvament alpin svizzer concernent la garanzia dal salvament en las muntognas dal chantun Grischun. 
La cunvegna vegn sutsegnada gievgia, ils 7 da settember, en l'ustaria Sulzfluh a St. Antönien. 
Cun la suttascripziun formala dal contract tras il cusseglier guvernativ Martin Schmid e tras il cussegl da fundaziun dal salvament alpin svizzer èn vegnidas meglieradas considerablamain las premissas per las staziuns da salvament dal club alpin svizzer (CAS) en il chantun Grischun. 
Cun il sustegn finanzial dal chantun Grischun al salvament alpin svizzer en la dimensiun da 200'000 francs per onn pon la prontezza a l'acziun e la scolaziun da las forzas da salvament vegnir garantidas a pli lunga vista ed en la furma d'in servetsch public per l'entir chantun. 
Avant che sutsegnar ils contracts visitan ils represchentants da las partidas contrahentas, cusseglier guvernativ Martin Schmid, schef da l'uffizi da sanadad dal Grischun Rudolf Leuthold, mainafatschenta e guid da muntogna dal salvament alpin svizzer Andres Bardill, president dal salvament alpin svizzer Geni Suter, la senda da raiver Sulzfluh a St. Antönien. 
Uschia expriman tut ils participants lur voluntad da s'engaschar per in salvament alpin ferm che va en favur dals umans ch'èn vegnids en privel en las muntognas. 
Cun sia extensiun cumpiglia il Grischun bunamain in quart da l'entir sectur d'acziun dal salvament alpin svizzer ch'è responsabel - sco fundaziun dal CAS e da la REGA - dapi il schaner 2006 per coordinar la prontezza a l'acziun e la scolaziun da las forzas da salvament da l'entira Svizra, danor dal chantun Vallais. 
Las nov secziuns grischunas dal club alpin svizzer CAS (Arosa, Bernina, Bergiaglia, Tavau, Engiadina bassa, Piz Platta, Piz Terri, Partenz e Rezia) èn reunidas en ina uniun sut il num "Salvament Alpin Grischun - Alpine Rettung Graubünden - Soccorso Alpino Grigioni". 
Il salvament alpin grischun ha l'intent da promover e da coordinar il salvament en il chantun Grischun sco er la collavuraziun tranter las staziuns da salvament da las secziuns commembras. 
Quellas mainan actualmain 33 staziuns da salvament en il chantun Grischun. 
Il salvament or da l'aria daventa bain pli e pli impurtant, ma il salvament terrester en territoris maltransibels - che succeda en l'entira Svizra anc adina tras il CAS e tras sias organisaziuns partenarias - ha ina fitg gronda impurtanza cunzunt er en situaziuns extraordinarias ch'èn vegnidas chaschunadas d'eveniments gronds u perquai ch'i smanatschan adina dapli privels da la natira. 
Gremi: departament da giustia, polizia e sanitad dal Grischun 
Funtauna: rg departament da giustia, polizia e sanitad dal Grischun 
Data: 04.09.2006 
La regenza beneventa las adattaziuns da l'ordinaziun davart las substanzas chemicas 
La regenza grischuna beneventa l'intenziun da la confederaziun d'adattar l'ordinaziun davart la reducziun da las ristgas cun substanzas chemicas (ORRChem) a las disposiziuns da la UE. 
L'ordinaziun davart la reducziun da las ristgas cun substanzas chemicas cuntegna restricziuns e scumonds per totalmain 31 substanzas e gruppas da products. 
Dapi che l'ordinaziun è entrada en vigur l'avust 2005, èn vegnidas midadas differentas cundiziuns generalas per consegnar tschertas substanzas chemicas. 
Per ch'i na resultian nagins novs impediments per il commerzi, duain vegnir adattadas las disposiziuns svizras a quellas da la UE. 
Sco quai che la regenza scriva en sia resposta da consultaziun, beneventa ella questa intenziun. 
Medemamain sustegna ella las restricziuns ch'èn previsas da nov per tschertas substanzas, sco p.ex. per il toluol, e las pretensiuns pli severas a las limitas tar ils ielis plastifitgants che vegnan duvrads per producir pneus. 
Percunter n'è la regenza betg d'accord che differents scumonds duain vegnir abolids per utilisar metals grevs tar materials da fabricaziun e tar elements da construcziun per vehichels e per apparats electrics. 
I saja bain chapibel ch'ins veglia evitar custs da midada a l'industria. 
Quai haja dentant l'effect secundar che tscherts materials da fabricaziun e che tscherts elements da construcziun vegnian producids en moda pli nuschaivla per l'ambient che quai ch'igl è necessari. 
L'inspecturat da vischnancas ha num ussa uffizi da vischnancas 
L'inspecturat da vischnancas survegn in nov num: uffizi da vischnancas. 
Quai ha concludì la regenza grischuna. 
En il rom da la nova regulaziun da l'organisaziun da la regenza e da l'administraziun mida l'inspecturat da vischnancas per il 1. da schaner 2007 dal departament da l'intern e da l'economia publica al departament da finanzas e vischnancas. 
Da vischnancas e regiuns 
- 
Valendau: 
A la vischnanca da Valendau vegn garantida ina contribuziun da 145'600 francs als custs cun dretg da contribuziun per renovar e per engrondir il stabiliment dal provediment d'aua da Dutg, 1. e 2. etappa da construcziun. 
- 
Cumbel: 
La revisiun parziala da la planisaziun locala da la vischnanca da Cumbel, concludida ils 19 da matg 2006, vegn approvada cun ina cundiziun. 
- 
Brusio: 
La revisiun parziala da la planisaziun locala da la vischnanca da Brusio dals 16 e dals 22 da december 2005 vegn approvada cun ina cundiziun. 
- 
Puschlav: 
La revisiun parziala da la lescha da taglia da la vischnanca da Puschlav dals 27 da november 2005 vegn approvada. 
Contribuziuns chantunalas a differentas instituziuns 
- 
Lottaria naziunala: 
La regenza ha approvà circa 408'000 francs da la lottaria naziunala per intents culturals. 
En quest connex vegnan resguardadas 72 instituziuns. 
- 
Agids d'investiziun: 
A las telefericas Spleia-Tambo SA vegnan garantids ina contribuziun chantunala da maximalmain 62'286 francs per engrondir l'indriz d'ennavar da l'alp Tambo sco er in credit d'agid d'investiziun senza tschains da 370'000 francs da la confederaziun. 
Projects da vias 
La regenza ha approvà totalmain 2'400'000 francs per construir e per sanar ils suandants trajects da via: 
- via da l'Engiadina e via dal Malögia: punt da l'En a Samedan 
- via dal Schin: val da Cugniel - val da Casel 
- via naziunala A13: rampa d'access Rofla 
Chaussas persunalas 
- Andreas Cabalzar-Schellenberg, domicilià a Tumein, è vegnì nominà sco manader da la partiziun "natira e cuntrada" tar l'uffizi per la natira e l'ambient. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.09.2006 
Il Grischun s'allegra da la visita dal parlament federal e dal barat d'opiniuns politicas 
En diesch dis cumenza a Flem Laax Falera la sessiun d'atun da las chombras federalas. 
Gist perquai che la sessiun è in'occurrenza politica d'emprim rang vegn la regenza grischuna a profitar da l'occasiun per posiziunar il chantun Grischun en il contact cun las parlamentarias e cun ils parlamentaris sco chantun innovativ. 
Il Grischun s'allegra da la visita dal parlament federal e dal barat d'opiniuns politicas. 
Las lavurs preparatoricas da l'organisaziun chantunala dal project avanzan tenor il plan da termins e van en la fasa finala. 
Las commembras ed ils commembers da las chombras federalas vegnan en emprima lingia en il Grischun per far lur lavur parlamentara. 
En quest connex duai star a disposiziun ad ellas ed ad els - sco a Berna - ina infrastructura professiunala, ma er ina purschida da temp liber attractiva. 
Per la regenza grischuna è la sessiun che cumenza en diesch dis in'occurrenza politica d'emprim rang cun in'aura turistica correspundenta e betg in event turistic cun in'aura politica. 
Las occurrenzas accumpagnantas uffizialas ch'èn vegnidas fatgas giu cun la direcziun dal parlament federal e che tegnan quint dals basegns da lavur han lieu mo en in dumber limità. 
Ellas duain servir a mussar a las parlamentarias ed als parlamentaris il chantun Grischun e pussibilitar contacts reals ed autentics cun la lingua e cun la populaziun rumantscha. 
Per la sessiun lavuran il chantun Grischun, la regiun Surselva e las vischnancas da Flem Laax Falera cun partenarias e cun partenaris da la branscha turistica. 
En vista a lur engaschament èsi absolutamain legitim che la sessiun pussibilitescha ad ellas ed ad els d'avair ina valur agiuntada adequata u da far reclama per lur intents. 
La sessiun en il Grischun n'è ni in'occurrenza da marketing ni in event da luxus. 
Anzi, la sessiun duai dar a las parlamentarias ed als parlamentaris la pussaivladad d'emprender ad enconuscher er las varts bellas ed agreablas dal Grischun. 
Il chantun Grischun posseda ina cumpetenza turistica centrala ch'el vuless preschentar sco ospitant cordial. 
Il Grischun vul sa posiziunar politicamain 
Gist perquai che la sessiun è in'occurrenza politica d'emprim rang vegn la regenza a posiziunar il chantun Grischun er politicamain en il contact cun las parlamentarias e cun ils parlamentaris. 
Il chantun Grischun s'allegra da la visita dal parlament federal, da discussiuns engaschadas e dal barat d'opiniuns politicas. 
En quest connex stattan sut squitsch il territori alpin e cun el il chantun Grischun sco chantun muntagnard. 
Ils chantuns muntagnards sa ston far valair en ina discussiun che vegn per part manada cun vehemenza e cumprovar ch'els n'èn - or dal puntg da vista economic - ni territoris che n'èn betg abels dad exister ni - or dal puntg da vista ecologic - in model antiquà. 
La regenza vuless profitar da l'occasiun e mussar al parlament ch'il Grischun n'è nagina "alp nunproductiva", anzi, ch'el va cun confidenza vers l'avegnir. 
Il chantun viva e surviva d'ina vart grazia a la ferma voluntad d'exister e grazia a blera atgna iniziativa per meglierar las cundiziuns da viver sco er - da l'autra vart - da la solidaritad giustifitgada dals auters chantuns, da las aglomeraziuns e da las citads. 
En quest connex mussa il Grischun ch'el è innovativ, curaschus e visiunar. 
Il chantun mantegna ed engrondescha ina rait d'infrastructuras che serva - en il sectur dal traffic public e privat - ad interess naziunals ed internaziunals, che porscha recreaziun ed eveniments da gronda valur a persunas che tschertgan quai e ch'è pront da far - grazia a la porta alpina - er pass nunconvenziunals vers il futur. 
Bleras firmas privatas èn prontas d'investir en quest chantun. 
Ellas derasan in'atmosfera da partenza e mussan cleramain ch'i dat - ultra dals gronds centers economics da quest pajais - en mintga cas er centers economics regiunals che han confidenza en il svilup futur. 
Lavurs preliminaras intensivas a Flem ed in regal da bainvegni 
En moda intensiva lavura er Flem sco vischnanca ospitanta londervi da garantir a las parlamentarias ed als parlamentaris cundiziuns da lavur optimalas per l'andament da la sessiun. 
La populaziun e las autoritads da la vischnanca ospitanta n'han temì nagina lavur dapi che la decisiun per la sessiun extra muros è vegnida prendida. 
Flem è vegnì ornà e decorà e la populaziun è sa preparada cun bler engaschament persunal per la sessiun. 
Las autoritads communalas han fixà ils termins da tscherts projects uschia che las participantas e ch'ils participants da la sessiun possian profitar da quests projects. 
Uschia è la plattafurma "Il spir" (rumantsch per "Mauersegler") cun la vista unica en la chavorgia dal Rain vegnida realisada a temp. 
Gist per il cumenzament da la sessiun ha la vischnanca ultra da quai edì in cudesch che vegn surdà a tut las participantas ed a tut ils participants da la sessiun sco regal da bainvegni. 
Quest cudesch ch'il caricaturist renumà Hans Moser ha illustrà preschenta il vitg en ina moda viva e divertenta. 
In ulteriur regal da bainvegni en furma da cudesch è l'ovra "Il Grischun tranter integraziun ed isolaziun" da Martin Bundi e da Christian Rathgeb. 
L'istoricher ed anteriur president dal cussegl naziunal Bundi ed il giurist e deputà Rathgeb valiteschan il svilup il pli nov da la constituziun e las relaziuns externas dal chantun Grischun. 
Quest cudesch ch'è cumparì tar la chasa editura Südostschweiz Buchverlag dat a las parlamentarias ed als parlamentaris - en furma concentrada - ina invista interessanta da l'istorgia da la constituziun e da la realitad constituziunala. 
Las lavurs preparatoricas sa chattan sin ils ultims meters 
Las lavurs preparatoricas per la sessiun d'ordaifer progredeschan cun bler schlantsch e sa chattan sin ils ultims meters. 
En ils secturs da l'infrastructura, da la logistica, da las segirezza e dal program accumpagnant sa sviluppan las lavurs tenor plan da termins. 
Ils custs actuals sa chattan circa 355'000 francs sur la calculaziun approximativa dal zercladur 2005. 
Quella giada aveva l'organisaziun chantunala dal project budgetà circa 1,5 milliuns francs cun ina part da circa 0,5 milliuns francs per il chantun Grischun. 
Ils motivs per ils custs pli auts èn en spezial las expensas supplementaras per il center da visita sco er per las occurrenzas dal program accumpagnant, cunzunt per la festa da finiziun cun ina vasta participaziun da la populaziun al lai da Laax. 
Quests custs supplementars vegnan dentant finanziads da contribuziuns da sponsurs e da las vischnancas. 
Las expensas dal chantun Grischun per la sessiun restan èn il rom previs oriundamain. 
Nagins problems na chaschuna la stretga collavuraziun cun la confederaziun. 
Il cumenzament da settember han las commembras ed ils commembers dal parlament survegnì las emprimas invitaziuns per il program accumpagnant che vegn organisà cun agid da purschidras e da purschiders regiunals. 
Per visitadras e per visitaders è cumparì la fin d'avust la broschura "Bun da savair" che cuntegna infurmaziuns impurtantas ed interessantas davart la sessiun d'ordaifer. 
La populaziun da Flem e da la Surselva survegn ultra da quai la pussaivladad da persequitar directamain a la televisiun las debattas da las chombras federalas, e quai sur il chanal d'infurmaziun "alpenarena news". 
Plinavant planisescha l'organisaziun dal project in'acziun speziala per ingiantar ils pults da las cusseglieras naziunalas e dals cussegliers naziunals. 
Ils retgavs vegnan dads ad ina instituziun da beneficenza. 
Las parlamentaras ed ils parlamentaris vegnan envidads ils 18 da settember - avant il cumenzament da la sessiun - ad ina marenda d'avertura. 
Ultra da quai è planisà in act da finiziun simbolic. 
Gremi: regenza 
Funtauna: rg chanzlia chantunala 
Data: 08.09.2006 
La regenza propona in scumond da fimar en localitads publicas ed en scolas 
Per proteger las nunfimadras ed ils nunfimaders cunter il fimar passiv duai il fimar vegnir scumandà en il Grischun en localitads serradas ch'èn accessiblas al public. 
En il senn d'ina excepziun duai esser pussaivel da fimar mo pli en localitads separadas per fimadras e per fimaders. 
Quai prevesa il sboz da la revisiun parziala da la lescha da sanadad che la regenza grischuna ha dà en consultaziun. 
Il fimar passiv è en differents reguards in privel per la sanadad. 
Fin oz mancan sin plaun chantunal las disposiziuns legalas che protegian la populaziun cunter il fimar passiv. 
Cun la revisiun parziala da la lescha da sanadad qua avant maun duai questa largia vegnir serrada ussa. 
I duai vegnir scumandà da fimar en localitads serradas ch'èn accessiblas al public, quai vul dir er en manaschis da restauraziun e d'hotellaria, sch'i na vegn betg fimà là en localitads separadas per fimadras e per fimaders. 
In scumond da fimar concepì en questa moda considerescha la regenza sco admissibel e sco proporziunà. 
Perquai che la protecziun cunter il fimar passiv po vegnir garantida cun localitads separadas per fimadras e per fimaders sco er per nunfimadras e per nunfimaders u cun plazzas per fimadras e per fimaders or en il liber, fiss in scumond da fimar cumplet sproporziunà. 
Ina soluziun efficazia per proteger las nunfimadras ed ils nunfimaders cunter il fimar passiv en localitads serradas ch'èn accessiblas al public è da crear respectivamain da zavrar localitads separadas, nua ch'igl è - cuntrari a las ulteriuras localitads - permess da fimar. 
A l'intern ed a l'extern da scolas e da stabiliments da sport sco er da lieus da scuntrada e d'instituziuns da tgira per uffants e per giuvenils duai il fimar vegnir scumandà en general per motivs da la prevenziun. 
Quest scumond da fimar po vegnir abolì da las vischnancas mo excepziunalmain per occurrenzas che sa drizzan per gronda part a persunas creschidas, sch'i vegn fimà en localitads separadas u en lieus definids a l'extern. 
La revisiun parziala cuntegna plinavant ulteriuras novaziuns e precisaziuns da la pratica actuala. 
Uschia duain las relaziuns, sut las qualas las medias ed ils medis che n'han betg la permissiun vegnan autorisads da manar in'apoteca privata e da consegnar medicaments vegnir descrittas da nov ed en moda ch'ellas pon vegnir exequidas. 
Cun quai duai pudair vegnir controllada la vendita da medicaments tras las medias e tras ils medis cun ina lavur administrativa che po vegnir giustifitgada. 
En la revisiun parziala da la lescha da sanadad vegn plinavant introducida in'obligaziun d'accoglientscha er per ils ospitals privats che s'obligheschan - sco ils ospitals publics - d'acceptar pazientas e pazients malsauns e disgraziads er senza l'enviament tras ina media u tras in medi. 
En il senn d'in tractament egual cun ils ospitals privats e cun las clinicas privatas duain la finala ils ospitals publics er vegnir suttamess ad in'obligaziun da dumandar ina permissiun. 
Ils documents da consultaziun pon vegnir consultads en l'internet sut www.jpsd.gr.ch. 
La consultaziun dura fin ils 15 da november 2006. 
Da vischnancas e regiuns 
- Domat: Il project per la via da guaud da Ranasca da la vischnanca da Domat vegn approvà. 
- Avras: Il plan da zonas e plan general da furmaziun 1:1'000 "Cröt" da la vischnanca dad Avras dals 2 da zercladur 2006 vegn approvà. 
Contribuziuns chantunalas a differentas instituziuns 
- Societad da musica da la Tumleastga dadens: A la societad da musica da la Tumleastga dadens vegn concedida ina contribuziun da maximalmain 9'000 francs per unifurmas novas. 
Projects da vias 
La regenza ha approvà totalmain 7'972'000 francs per construir e per sanar ils suandants trajects da via: 
- A13 via naziunala: midada da construcziun tar la colliaziun da Zizers 
- A13 via naziunala: sanaziun cunter la canera Cuira nord 
- A13 Soazza - La Punt, A28 Landquart - Claustra/Selfranga, via sursilvana: divers tunnels (installaziuns electricas) 
- via sursilvana: sviament da Flem 
- via sursilvana da la vart dretga dal Rain: Panaduz - Glion, punt tar il vallun da Carrera 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.09.2006 
Il dumber da la populaziun grischuna è restà stabil l'onn 2005 
Per l'emprima giada dapi quatter onns n'è la populaziun grischuna betg pli creschida. 
Il dumber da naschientschas en il chantun Grischun è crudà ad in nivel da record: L'onn 2005 èn vegnidas registradas 132 naschientschas main che l'onn precedent. 
Il dumber da la populaziun residenta è restà stabil. 
Dumber stabil da la populaziun residenta 
La populaziun residenta dal chantun Grischun sa chattava ils 31 da december 2005 cun 187'803 persunas minimalmain sut il dumber da l'onn precedent (187'812). 
Entaifer il chantun è il dumber da la populaziun sa sviluppà en moda differenta. 
In augmenta han registrà la Mesolcina (+1.0%), l'Engiadin'ota (+0.9%) e la Val dal Rain grischuna (+0.4%), entant che las ulteriuras regiuns dal chantun han registrà in regress da la populaziun. 
In surpli dals mortoris ed in surpli da las immigraziuns 
Il dumber dals mortoris en il chantun (1'632) ha surpassà l'onn 2005 il dumber da las naschientschas (1'528). 
L'onn passà hai dà dapli umans ch'èn vegnids a star en il chantun Grischun che umans che han bandunà il chantun Grischun. 
Quest surpli d'immigraziun vegn chaschunà d'umans da pajais esters. 
Dumber da naschientschas regressiv e consequenzas per la societad 
Dapi l'onn 2000 è il dumber da naschientschas sa reducì per in quart. 
Cun 1.3 uffant per dunna (stadi 2003) sa chatta la quota da naschientscha da las dunnas dal Grischun sut la media da la Svizra. 
Il regress da naschientschas, collià cun la vegliadetgna creschenta, na vegn a lunga vista betg a restar senza consequenzas per la societad e per l'economia. 
La mancanza da scolaras e da scolars vegn a chaschunar en il chantun che ulteriuras scolas vegnan serradas u fusiunadas. 
En tschertas valladas daventan il vegliandrament e la problematica da l'emigraziun ina smanatscha existenziala. 
L'onn 2030 vegn - tenor in scenari da l'uffizi federal da statistica - in quart da la populaziun dal Grischun ad avair ina vegliadetgna da passa 65 onns. 
L'augment da persunas fitg veglias che va a pèr ed a pass cun quest svilup vegn a chaschunar in basegn pli grond da servetschs da sanadad sco er d'indrizs d'agid e da tgira per umans pli vegls. 
Percunter vegn a sa reducir la part da las persunas creschidas en la vegliadetgna da gudogn (20 fin 64 onns). 
Las sfidas che stattan en in connex cun la garanzia da la prevenziun per la vegliadetgna èn sa francadas gia dapli in tschert temp en la schientscha da la politica e da la publicitad. 
A l'aspect da la mancanza structurala da forzas da lavur indigenas che smanatscha vegn anc dada memia pauc attenziun. 
Ils progress da productivitad che l'economia fa en il futur na vegnan betg a bastar per pudair mantegnair il nivel dal bainstar actual. 
Mo mesiras da la politica da famiglia na vegnan betg a bastar per cuntanscher in augment persistent dal dumber da naschientschas. 
Cun prolungar la durada da la vita professiunala (resp. cun dauzar la vegliadetgna da pensiun) e cun extender l'activitad da gudogn vegn ina politica da migraziun activa ad esser il champ d'acziun central per pudair far frunt a las sfidas demograficas futuras. 
Gremi: uffizi per economia e turissem 
Funtauna: rg uffizi per economia e turissem 
Data: 14.09.2006 
Il selvicultur chantunal Andrea Florin va en pensiun 
Il selvicultur chantunal Andrea Florin è ì en pensiun. 
Per la fin d'avust ha Andrea Florin realisà ses giavisch dad ir anticipadamain en pensiun. 
El ha fatg quai, suenter ch'el era vegnì elegì da la regenza dal chantun Grischun l'onn 1985 sco inspectur forestal. 
Inspectur forestal - selvicultur chantunal - schef da l'uffizi forestal: co ch'el vegniva titulà, n'era betg uschè impurtant per el. 
Pli impurtanta per el era l'obligaziun. 
L'obligaziun da cunvegnas, ma er d'ordinaziuns, talas ch'el retschaveva e talas ch'el deva vinavant. 
Sco emprim selvicultur dal Grischun ha sia activitad gì lieu durant in temp, nua ch'ins discurriva da la mort dal guaud, nua che la protecziun e l'utilisaziun dal guaud tschertgavan la ballantscha, ma er nua che structuras d'organisaziun tradiziunalas han cuntanschì lur cunfins. 
Andrea Florin ha chapì il guaud sco donaziun e sco incumbensa. 
Sco quai ch'il guaud viva senza canera ed intermediescha la fidanza en il futur, ha il selvicultur chantunal ademplì sia incumbensa en moda vardaivla e solida. 
Betg quai che porta success a curta vista, mabain quai che vegn a servir als umans futurs è la valur dal guaud - quai era sia tenuta envers il guaud. 
Per el era il niz cun responsabladad ina finamira gist uschè impurtanta sco dapli effizienza en l'economia forestala. 
Sche Andrea Florin deplorescha oz che la politica federala tralascha pli e pli il guaud, exprima el ses quità per quai che capita, sche noss guauds èn vegls e na pon betg pli ademplir lur funcziun da protecziun. 
Andrea Florin n'è mai ì ord pes a novaziuns, sche quellas sa mussavan sco prospectivas e purtavan schanzas per il guaud grischun. 
Sch'in tira e sche l'auter stauscha, sa storscha il plat da la resgia. 
Per in tagl net stoi vegnir tratg en moda bain coordinada e vicendaivla. 
Igl ha dà er situaziuns difficilas, sco la nova organisaziun dal servetsch forestal chantunal, nua ch'il plat da la resgia è er sa sturschì ina giada. 
Cun ses far e demanar gentil, ma er segir en chaussa, èsi reussì ad Andrea Florin da dumagnar er talas situaziuns. 
A ses successur Reto Hefti surdat el ina incumbensa che sa basa sin la cuntinuitad e che pretenda perseveranza. 
Durant ils ultims 20 onns ha Andrea Florin stgaffì bleras premissas per ch'il guaud grischun haja in bun avegnir. 
Per ses merits per il guaud grischun e per avair manà il servetsch forestal chantunal al engraziel jau. 
Jau al poss cuir, sch'el na sto - sin ina da sias spassegiadas tras il guaud cun sia dunna, cun sias biadias e cun ses biadis - betg pli s'occupar da finamiras da prestaziun, dad indicaturs e da directivas dal preventiv, mabain po giudair la fauna e la flora dal guaud. 
Cusseglier guvernativ Stefan Engler, schef dal departament da construcziun, traffic e selvicultura dal Grischun 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
Data: 20.09.2006 
La finanziaziun dals servetschs da la spitex vegn reglada da nov 
En il chantun Grischun duai la finanziaziun dals servetschs da la tgira e da l'assistenza a chasa (spitex), dals servetschs da la cussegliaziun per mammas e per babs sco er da las chasas da persunas attempadas e da las chasas da tgira survegnir ina nova basa legala. 
Quai prevesa il sboz per ina revisiun parziala da la lescha per promover la tgira da persunas malsaunas che la regenza grischuna ha dà en consultaziun. 
Pervia da las midadas ch'èn colliadas cun la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) s'impona en spezial ina nova regulaziun da la finanziaziun da la spitex. 
Las contribuziuns federalas ch'èn vegnidas pajadas fin ussa als sevetschs da la spitex crodan en l'avegnir. 
Cun las novas regulaziuns da finanziaziun che vegnan proponidas en ils secturs da la spitex, da la cussegliaziun per mammas e per babs sco er da las chasas da persunas attempadas e da tgira vegnan las vischnancas distgargiadas tut en tut per circa 2.6 milliuns francs per onn. 
Il medem mument vegn il chantun engrevgià cun circa 2.5 milliuns francs dapli. 
Ils custs supplementars per il chantun pon probablamain vegnir cumpensads tras las midadas dals currents da finanzas ch'èn colliadas cun l'introducziun da la NGF. 
Als servetschs da la spitex vegn il maun public a pajar tut en tut contribuziuns da circa la medema dimensiun sco enfin ussa. 
Per pudair mantegnair il bun nivel da prestaziuns e d'assistenza dals servetschs da la spitex, na duain questas contribuziuns betg vegnir reducidas. 
La finanziaziun da deficit vertenta vegn substituida cun in sistem da finanziaziun che s'orientescha a la prestaziun e che remunerescha quels servetschs da la spitex che lavuran en moda economica. 
Quels servetschs da la spitex che cuntanschan lur prestaziuns en moda economica duain survegnir tendenzialmain contribuziuns pli autas ch'enfin ussa. 
Las contribuziuns federalas da 4.3 milliuns francs che crodan pervia da la NGF vegnan surpigliadas - sin basa da la soluziun che la regenza propona - per gronda part dal chantun. 
Uschia sustegna il chantun ils servetschs da la spitex er en il futur surproporziunal cumpareglià cun ils auters chantuns. 
Er en il sectur da las chasas per persunas attempadas e da las chasas da tgira sco er da las gruppas da tgira duai vegnir midada la finanziaziun vertenta, tenor la quala il maun public subvenziunescha cumplainamain ils custs d'abitar da las abitantas e dals abitants, e duai vegnir adattada ad autras furmas d'abitar e d'assistenza sco per exempel a quellas da la spitex. 
Tar edifizis novs e tar engrondiments pajan il chantun e las vischnancas da nov contribuziuns pauschalas per mintga letg. 
Tar la reparaziun e tar la renovaziun d'edifizis existents duain vegnir garantids en il futur ils custs d'investiziun per circa 60 pertschient tras las entradas da las tariffas da las abitantas e dals abitants. 
Da questa midada vegnan las abitantas ed ils abitants che n'han nagin dretg da prestaziuns supplementaras engrevgiads per part pli fitg che oz. 
Il chantun e las vischnancas vegnan distgargiads per mintgamai circa 2.2 milliuns francs. 
Sin basa dals gudogns da manaschi che vegnan realisads gia oz en las chasas da persunas attempadas e da tgira na vegni betg ad esser necessari d'augmentar las taxas da di u da las augmentar mo minimalmain, e quai pervia da las reservas ch'èn avant maun. 
En il sectur da la cussegliaziun per mammas e per babs na resultan tut en tut naginas spustaziuns dals custs tranter il chantun e las vischnancas che vegnissan chaschunadas dal nov sistem da finanziaziun. 
Da nov duai vegnir pajada ina contribuziun pauschala als servetschs cun dretg da contribuziun. 
Dals documents da consultaziun poi vegnir prendì invista en l'internet sut www.jpsd.gr.ch. 
La consultaziun dura fin ils 30 da november 2006. 
La regenza grischuna surdat il premi grischun da cultura 2006 a Jacques Guidon 
Il purtader dal premi grischun da cultura 2006 sa cloma Jacques Guidon. 
La regenza grischuna undrescha l'engaschament passiunà da Guidon per la lingua e per la cultura rumantscha sco er sias prestaziuns sco artist figurativ, sco teatrist e sco scriptur. 
Il premì è dotà cun 20'000 francs. 
In premi da renconuschientscha en la summa da mintgamai 10'000 francs conceda la regenza a Giosch Albrecht, a Britta Allgöwer, a Liliana Brosi, ad Armin Caduff, ad Adolf Collenberg, a Gian Primo Falappi ed ad Eckart Fritz-Schocher. 
Giosch Albrecht survegn il premi per ses engaschament en favur dals umans en tut las fasas da lur vita, e quai sco accumpagnader, sco psicoterapeut, sco magister e sco scriptur ed er sco intermediatur da la logoterapia e da l'analisa existenziala. 
Britta Allgöwer vegn undrada per sia lavur da perscrutaziun scientifica per sias prestaziuns en connex cun la creaziun dal sistem d'infurmaziun geografica dal parc naziunal svizzer. 
Liliana Brosi survegn in premi da renconuschientscha per ses engaschi nunstanclentaivel sco galarista, sco intermediatura d'art e sco artista. 
Armin Caduff vegn undrà cun in premi en renconuschientscha da ses operar ch'è encorunà da success sco manader da la Compagnia Rossini e sco promotur da chantaduras giuvnas e da chantadurs giuvens. 
Adolf Collenberg vegn undrà per sia perscrutaziun durant decennis sin il champ da l'istorgia grischuna e per ses engaschi en favur da la lingua rumantscha. 
Gian Primo Falappi survegn il premi per sias translaziuns impurtantas e qualifitgadas ch'èn destinadas a derasar l'istorgia e la cultura en la Svizra taliana. 
Eckart Fritz-Schocher vegn undrà per sia lavur excellenta sco battarist, sco percussiunist e sco pedagog da musica. 
In premi da promoziun da mintgamai 7000 francs survegnan: Remo Albert Alig, artist figurativ, Pascal Bergamin, reschissur da films e scenarist, Jacinta Candinas, artista figurativa, Maria Victoria Haas, chantadura, Riccardo Lurati, cineast, Werner Nigg, sautunz, Alexandra Peterelli, chantadura, Ingrid Schütz, chantadura, e Seraina Maria Sievi, reschissura da teater. 
Ils premis vegnan surdads en il rom d'ina festa che ha lieu venderdi, ils 10 da november, a las 17.15 en la sala dal cussegl grond a Cuira. 
La scola auta da pedagogia da nov cun bachelor 
La regenza grischuna ha relaschà in nov urden d'examen per la scola auta da pedagogia. 
L'ordinaziun regla l'admissiun definitiva al studi, las cumprovas da prestaziun durant il studi en ils percurs da scolaziun da las scolas da diplom per persunas d'instrucziun per la scolina u per la scola primara sco er l'examen da diplom. 
L'urden d'examens serva a realisar la decleraziun da Bologna e prevesa da far l'examen da diplom cun in bachelor. 
In'ulteriura novaziun impurtanta è quella che las prestaziuns da las studentas e dals students durant il percurs da scolaziun vegnan valitadas cun credits academics tenor il sistem europeic da transferiment da credits academics (european credit transfer and accumulation system, ECTS). 
Il nov urden d'examens è necessari per ch'ils diploms da la scola auta da pedagogia vegnian renconuschids en l'entira Svizra. 
L'urden d'examen è accordà cun las prescripziuns dal reglament da la conferenza svizra da las directuras e dals directurs chantunals da l'educaziun publica per renconuscher ils diploms da las scolas autas professiunalas per persunas d'instrucziun dal stgalim prescolar e primar. 
L'uffizi d'agricultura, meglieraziun da structura e mesiraziun mida ses num en uffizi d'agricultura e da geoinfurmaziun 
L'uffizi d'agricultura, meglieraziun da structura e mesiraziun (UAMM) mida ses num per il 1. da schaner 2007 en "uffizi d'agricultura e da geoinfurmaziun" (UAG). 
Quai ha concludì la regenza grischuna. 
La midada dal num - che succeda en il rom da la reorganisaziun da l'administraziun chantunala dal Grischun - ha in connex significativ cun las incumbensas e cun il champ da lavur da l'uffizi. 
La regenza beneventa la revisiun parziala da quatter ordinaziuns dal dretg da chemicalias 
La regenza grischuna beneventa da reveder las propostas da la confederaziun per ina revisiun parziala da quatter ordinaziuns dal dretg da chemicalias. 
Tar la revisiun parziala da l'ordinaziun davart las substanzas chemicas, da l'ordinaziun davart ils biocids e da l'ordinaziun davart la buna pratica da laboratori stattan correcturas e precisaziuns che megliereschan la segirezza giuridica ed er la chapaivladad en il center. 
Ultra da quai è vegnida adattada l'ordinaziun davart las substanzas chemicas al svilup dal dretg da la UE. 
Sco che la regenza scriva en sia resposta da consultaziun, vegnan las correcturas e las adattaziuns ch'èn vegnidas proponidas ad optimar la segirezza giuridica ed en intgins puncts er ad augmentar il nivel da protecziun. 
Da vischnancas e regiuns 
- Igis: A la vischnanca dad Igis vegn - sin fundament dal concept grischun per implants da sport (CISIC GR) - garantida ina contribuziun da 115'000 francs per la renovaziun totala da l'implant da sport Ried e per l'implant d'atletica leva, Landquart. 
- Lavin: Per la vischnanca da Lavin vegn deliberada ina contribuziun da 35'715 francs als custs cun dretg da contribuziun per sanar l'enchaschament da la funtauna d'Eras ed il conduct d'affluenza da la funtauna da Funtanivas. 
- Versomi: Il project per sanar il rempar da lavinas "Buchwald" en la vischnanca da Versomi vegn approvà. 
Als custs cun dretg da subvenziun vegn garantida ina contribuziun chantunala da maximalmain 17'500 francs. 
Plinavant vegn garantida a la vischnanca da Versomi ina contribuziun da 77'000 francs per elavurar e per engrondir ils stabiliments dal provediment d'aua dals territoris d'abitadi Versomi ed Arezen, 1. etappa. 
- Castasegna: La dumonda ch'è vegnida inoltrada da l'ovra electrica da la citad da Turitg ils 6 da zercladur 2006 e che concerna il nov lai da gulivaziun sutterran a Castastegna vegn approvada. 
- Pasqual: La revisiun totala da la planisaziun locala da la vischnanca da Pasqual dals 17 da mars 2005 vegn approvada. 
- Puntraschigna: La revisiun totala da la lescha da turissem da la vischnanca da Puntraschigna dals 28 da zercladur 2006 vegn approvada. 
Contribuziuns chantunalas a differentas instituziuns 
- Dal campo alla tavola: Il project d'exposiziun "Dal campo alla tavola" vegn sustegnì cun ina contribuziun unica da 9'000 francs. 
Il project da la "fondazione ente museo poschiavino" e da la "associazione mulino aino" colliescha duas instituziuns da museum e trais chasas en la Val Puschlav. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.09.2006 
Donaziuns da 3 milliuns francs per 21 vischnancas ch'èn stadas pertutgadas da donns da malaura 
Per ils donns da malaura da l'avust 2005 ha la chadaina da fortuna svizra mess a disposiziun per il mument al chantun Grischun daners da donaziun en la dimensiun da 3 milliuns francs or da la collecta naziunala. 
Quests meds finanzials èn destinads per las vischnancas e per las corporaziuns da dretg public ch'èn stadas pertutgadas da las malauras. 
Avant che quests daners han pudì vegnir pajads al chantun, ha la chadaina da fortuna svizra stuì procurar l'emprim en tut ils chantuns pertutgads per ina survista generala dals donns e dals custs da las mesiras da reparaziun. 
En il chantun Grischun importan ils custs restants da las vischnancas ch'èn stadas pertutgadas da donns da malaura, vul dir ils custs restants ch'èn decisivs per reparter las donaziuns, circa 9 milliuns francs. 
La cumissiun chantunala per las malauras da l'avust 2005 ha pajà l'entira summa da donaziuns da 3 milliuns francs a totalmain 21 vischnancas pertutgadas. 
Ils custs restants ils pli gronds èn vegnids registrads tar las vischnancas dal Partenz davos (Claustra-Serneus, St. Antönien, Schiers e Seewis) sco er a St. Peter, a Langwies, a Bravuogn ed a Susch. 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
Data: 25.09.2006 
Il chantun Grischun sa participescha a l'uniun "post da controlla da la lavur dal Grischun" 
Il chantun Grischun sa participescha a l'uniun "post da controlla da la lavur dal Grischun" ch'ins è londervi a fundar. 
Quai ha concludì la regenza grischuna. 
Fundada vegn l'uniun da las partenarias e dals partenaris socials da l'industria principala da construcziun e da l'industria secundara da construcziun. 
La finamira è da rinforzar las incumbensas da controlla tar las mesiras accumpagnantas en l'industria principala da construcziun ed en l'industria secundara da construcziun. 
Cun introducir la cunvegna davart la libra circulaziun da persunas cun la UE è vegnida messa en vigur la lescha federala davart las cundiziuns minimalas da lavur e da paja per lavurantas e lavurants tramess en Svizra e mesiras accumpagnantas. 
Uschia duai per exempel vegnir evità d'ina vart ch'i dettia in dumping da salari sin il martgà da lavur indigen. 
La commembranza dal chantun vegn liada vi da la cundiziun che l'uniun "post da controlla da la lavur" dal Grischun fetschia lavurs da controlla per il chantun, e quai en la dimensiun da 50 pertschient da sia capacitad da prestaziun. 
La delegaziun da las incumbensas da controlla ad in organ cuminaivel pussibilitescha - en spezial tar controllas da plazzals - ina moda e maniera da lavurar fitg effizienta. 
La persuna da controlla da l'uniun na po - cuntrari a la cumissiun paritetica - betg mo controllar singulas branschas, mabain tut las branschas che fan part da l'uniun. 
I vegn fatg quint cun custs totals da 260'000 francs. 
Sch'il chantun sa participescha en la dimensiun da 50 pertschient sto el surpigliar 130'000 francs. 
Da vischnancas e regiuns 
- San Murezzan: La revisiun parziala da la planisaziun locala da la vischnanca da San Murezzan dals 5 da zercladur 2005 vegn approvada. 
- Partenz: Las lavurs da reparaziun da las malauras 2005, regiun Partenz sin il territori da las vischnancas da Grüsch, dad Igis, da Küblis, da Schiers e da St. Antönien vegnan approvadas. 
Per las lavurs da reparaziun vegn concedida ina contribuziun chantunala da 430'000 francs. 
Contribuziuns chantunalas a differentas instituziuns 
- Via Valtellina: A l'uniun per la promoziun da la via Valtellina vegn garantida per il project da regio plus "via Valtellina" ina contribuziun da totalmain 100'000 francs per la perioda dals onns 2006 fin 2008. 
Chaussas persunalas 
- Robert Müller, domicilià a Farschno, è vegnì nominà sco schef dal district 5 da l'uffizi da construcziun bassa dal Grischun a Tavau. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.09.2006 
L'adattaziun dal plan directiv chantunal vegn exponida publicamain 
La finamira dal project da model aglomeraziun Cuira e conturns (MACC) è in svilup coordinà da l'abitadi e dal traffic. 
Per quest intent è vegnì elavurà in concept da l'abitadi e dal traffic, dal qual ils elements principals vegnan realisads cun in'adattaziun dal plan directiv chantunal. 
Cun l'adattaziun dal plan directiv vegn mess d'ina vart in rom impegnativ per l'ulteriura elavuraziun e vegnan creadas da l'autra vart las premissas per ina finanziaziun federala dal traffic d'aglomeraziun. 
Ils conturns pli vasts da Cuira sa distinguan tras in entretschament stretg e tras ina supraposiziun da spazis urbans al funs da la val e dad "aglomeraziuns temporaras" turisticas ch'èn il pli savens situadas pli aut, ma che han dentant er in caracter urban. 
Questa diversitad sin in spazi stretg gida d'ina vart ad augmentar l'attractivitad da la regiun, chaschuna da l'autra vart pli e pli currents da traffic e surchargias dal traffic localas. 
Sin fundament da questa constellaziun dal territori speziala è vegnì elegì in perimeter da gronda dimensiun. 
Il perimeter tanscha dal Lai Rivaun fin Tusaun sco er fin Glion, fin Lai e fin Küblis. 
Correspundentamain èn participads al project ils dus chantuns Grischun e Son Gagl, las regiuns Val dal Rain grischuna (a partir dal 1. da schaner 2007 corporaziun regiunala dal Grischun dal nord), la Surselva, la regioViamala, il Grischun central, il Scanvetg, il Partenz e la regiun da Sargans-Lai Rivaun sco er la citad da Cuira. 
Politica d'aglomeraziun da la confederaziun 
Citads ed aglomeraziuns dattan impuls socials ed economics impurtants. 
Questa enconuschientscha è stada la causa da la politica d'aglomeraziun ch'il cussegl federal ha lantschà l'onn 2001. 
Tranter auter ha questa politica la finamira da meglierar las structuras da traffic en las aglomeraziuns e da sustegnair quai finanzialmain. 
Il program d'aglomeraziun surpiglia questa incumbensa; en segunda lingia ston ils aspects dal territori ils pli impurtants da quest accord vegnir fixads liantamain en il plan directiv chantunal. 
Il program d'aglomeraziun MACC 
Per l'aglomeraziun da Cuira e conturns èn vegnids elavurads in sboz d'in program d'aglomeraziun (MACC) ensemen cun in'adattaziun dal plan directiv. 
Sin fundament da las analisas ch'èn vegnidas fatgas en il rom dal project po vegnir constatà il suandant: 
- L'abitadi ed il traffic èn accordads bain in cun l'auter. 
Grondas parts dal territori dal MACC èn bain accessiblas tant cun il traffic public sco er per il traffic individual motorisà. 
Correspundentamain n'èn betg necessarias correcturas rigurusas da vart da la planisaziun, mabain in ulteriur svilup da la structura d'abitadi positiva cun ina strategia differenziada tenor regiuns parzialas e tenor ina concentraziun sin ils lieus adattads, sin ils centers, sin las axas da la val e sin las fermadas dal traffic public. 
- L'augment da traffic che po vegnir spetgà na vegn en emprima lingia betg a succeder pervia da la creschientscha da l'abitadi, mabain pervia da la mobilitad pli e pli intensiva (en spezial dal traffic da pendularias e da pendularis e dal traffic da temp liber). 
- En il sistem da traffic dal MACC sa mussan difficultads localas particularmain en ils conturns pli stretgs da Cuira, en la Val dal Rain grischuna ed en il Partenz. 
Las vias per il traffic da velos a curta distanza, en spezial en ils conturns dals centers regiunals, pon anc vegnir meglieradas en blers lieus. 
- In'amplificaziun cumplessiva dal sistem da traffic n'è betg necessaria, mabain primarmain sto vegnir optimà il sistem da traffic existent. 
Sa basond sin questas analisas è vegnì sviluppà in concept da l'abitadi e dal traffic e quest concept è vegnì realisà en il plan directiv: 
- Per il futur svilup da l'abitadi vegn fixada en il concept da l'abitadi ina strategia ch'è differenziada tenor regiuns parzialas. 
Cun quai vegn dà il rom per in svilup surlocal optimal da l'abitadi. 
- Las mesiras da traffic per il traffic individual motorisà, per il traffic public e per il traffic betg motorisà èn vegnidas accordadas e priorisadas ina cun l'autra uschia ch'i resulta in effect total optimal. 
Las mesiras vegnan fixadas en il concept dal traffic. 
Exposiziun publica 
Il sboz da l'adattaziun dal plan directiv è vegnì suttamess la primavaira 2006 a las vischnancas per ina consultaziun perliminara, anc senza participaziun publica. 
Las objecziuns e las remartgas ch'èn resultadas en quella consultaziun èn vegnidas integradas per gronda part en l'adattaziun dal plan directiv che vegn suttamessa ussa. 
En connex cun questa consultaziun preliminara èsi sa mussà che l'adattaziun è vegnida considerada - abstrahà da giavischs pli pitschens - sco en urden. 
Ussa succeda la participaziun publica a l'adattaziun da la planisaziun directiva. 
Il medem mument ha lieu l'examinaziun preliminara tar l'uffizi federal dal svilup dal territori sco er la consultaziun tar ils posts spezialisads dal chantun, tar ils pajais vischins e tar las regiuns vischinas. 
Areguard la finanziaziun federala en il traffic d'aglomeraziun stat il project en l'urari. 
Gremi: uffizi per il svilup dal territori 
Funtauna: rg uffizi per il svilup dal territori 
Data: 28.09.2006 
La cumissiun per furmaziun e cultura dal cussegl grond tracta la lescha da linguas 
La cumissiun per furmaziun e cultura dal cussegl grond ha tractà la missiva da la regenza concernent il relasch d'ina lescha da linguas. 
La cumissiun propona unanimamain al cussegl grond d'entrar en il project. 
La cumissiun vegn presidiada dal deputà Bruno W. Claus. 
A la sesida da la cumissiun è sa participà er il president da la regenza Claudio Lardi. 
Er represchentantas e represchentants da la lia rumantscha e da la pro Grigioni italiano èn stads envidads a hearings. 
Sco che la regenza scriva en sia missiva, ha la lescha da linguas l'emprim la finamira da realisar las directivas dal dretg internaziunal (charta europeica da las linguas regiunalas u minoritaras, convenziun da basa per proteger las minoritads naziunalas), da la constituziun federala (art. 18 e 70) e da la nova constituziun chantunala (art. 3). 
En quest connex sa tracti spezialmain da concretisar las suandantas finamiras ed ils suandants princips da la politica chantunala futura da linguas: 
- rinforzar la trilinguitad sco element essenzial dal Grischun; 
- consolidar e promover la conscienza per la plurilinguitad chantunala; 
- mantegnair e promover l'effectiv e la derasaziun da las linguas naziunalas dal Grischun; 
- circumscriver il champ d'applicaziun da las linguas uffizialas dal chantun en ils secturs da la legislaziun, da l'applicaziun dal dretg e da la giurisdicziun; 
- promover en moda instituziunala e finanziala las linguas minoritaras rumantsch e talian; 
- fixar ils princips dal diever da las linguas uffizialas e da las linguas da scola en las vischnancas ed en ils circuls. 
Tar differents artitgels da la missiva ha la cumissiun fatg propostas da midada. 
In punct è stà da rinforzar la lavur renconuschida che vegn fatga da las organisaziuns linguisticas sco er da far a medem temp cunvegnas da prestaziun che s'orienteschan a las finamiras e che pon vegnir controlladas. 
Uschia vul la cumissiun francar en la lescha che la conscienza per la plurilinguitad chantunala na vegnia betg mo consolidada individualmain ed instituziunalmain, mabain er socialmain. 
Tras la lescha da linguas duain plinavant vegnir stgaffidas premissas en il chantun per in institut per la plurilinguitad. 
Qua tegna la cumissiun quint d'in giavisch che sa referescha a la fundaziun d'in tal institut sin plaun federal. 
Tenor la cumissiun sto vegnir fatg tut, per ch'in eventual institut da la confederaziun possia vegnir stabilì en il chantun Grischun. 
In'autra proposta da la cumissiun prevesa ch'il chantun duaja pudair pajar contribuziuns a vischnancas, ad autras corporaziuns da dretg public ed a persunas privatas a favur da l'introducziun da scolas bilinguas u da classas bilinguas en vischnancas tudestgas. 
La cumissiun è er d'accord cun quai che las contribuziuns chantunalas duain mo vegnir concedidas a las instituziuns che han il dretg da contribuziuns sut la cundiziun che quellas instituziuns observian cunvegnas da prestaziun. 
Qua propona la cumissiun dentant che las cunvegnas da prestaziun vegnian fatgas per ina perioda da mintgamai quatter onns. 
Tar dus artitgels èn er vegnidas inoltradas propostas da maioritad resp. da minoritad. 
Uschia propona ina maioritad da la cumissiun ch'il chantun duaja pajar - en il rom da la lescha da linguas - a la lia rumantscha, a la pro Grigioni italiano ed a l'agentura da novitads rumantscha er contribuziuns per mantegnair e per promover la cultura rumantscha resp. taliana. 
Areguard la determinaziun da las linguas uffizialas vuless ina minoritad da la cumissiun che vischnancas cun ina part da commembras e da commembers d'ina cuminanza linguistica tradiziunala d'almain 40 pertschient duajan valair sco vischnancas monolinguas. 
La regenza ed ina minoritad da la cumissiun sustegnan la part da 50 pertschient che vegn proponida en la missiva. 
Il cussegl grond vegn a tractar quest project durant la sessiun d'october 2006. 
Gremi: cumissiun per furmaziun e cultura 
Funtauna: rg cumissiun per furmaziun e cultura 
Data: 02.10.2006 
La regenza sustegna ils plans da la confederaziun per rinforzar la segirezza interna 
La regenza grischuna beneventa las midadas da la lescha federala davart mesiras per mantegnair la segirezza interna che vegnan proponidas da la confederaziun. 
Questa lescha regla l'activitad preventiva da la polizia, cunzunt quella da la protecziun dal stadi. 
La revisiun prevesa ina meglieraziun da tscherts instruments preventivs ed è limitada sin ils secturs dal terrorissem sco er dal servetsch d'infurmaziun militar e politic scumandà. 
Cunzunt la procuraziun d'infurmaziuns duai vegnir concepida en moda pli efficazia. 
Sco che la regenza scriva en sia resposta da consultaziun, è er ella da l'avis che la situaziun da smanatscha saja daventada mendra tant en general sco er per la Svizra. 
Per dumagnar la situaziun da privel actuala sto perquai - sche necessari - la basa giuridica vegnir adattada. 
Da vischnancas e da regiuns 
- Grüsch: En il vitg da Grüsch vegn fixada la sveltezza maximala a 30 kilometers l'ura ed introducida ina zona da tempo 30, e quai cun cumpigliar las vias chantunalas. 
- Tumein/La Punt: En ils vitgs da Tumein e da La Punt vegn fixada la sveltezza maximala a 30 kilometers l'ura ed introducida ina zona da tempo 30. 
- Sevgein: La regenza approvescha la revisiun totala da la planisaziun locala da la vischnanca da Sevgein ch'era vegnida concludida ils 15 da matg 2006. 
- Glion: La regenza approvescha la revisiun parziala da la planisaziun locala da la citad da Glion ch'era vegnida concludida ils 26 da matg 2006, e quai cun in'ordinaziun concernent la zona per la protecziun da la natira per la zona umida "Gatgs". 
- Ftan: La constituziun da la vischnanca da Ftan dals 11 da fanadur 2006 vegn approvada. 
Contribuziuns chantunalas a differentas instituziuns 
- Occurrenza da sport: Or dal fond da sport ha la regenza concedì 25'000 francs per la cursa da muntogna "Youth SkyDuathlon Valposchiavo/SkyRace Internazionale Valmalenco - Valposchiavo" da l'onn 2007. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 05.10.2006 
Il Grischun vul promover pli intensivamain las energias regenerablas 
En l'avegnir duain vegnir promovidas en il Grischun las energias regenerablas pli intensivamain. 
Ils programs da promoziun per implants solars, per installaziuns da combustiun cun laina e per pumpas da chalur vegnan extendids. 
La regenza grischuna ha deliberà la missiva correspundenta davart la revisiun parziala da la lescha chantunala d'energia e da l'ordinaziun respectiva per mauns dal cussegl grond. 
Da princip ha la revisiun parziala la finamira d'extender ils programs da promoziun existents en il sectur da l'energia regenerabla. 
Uschia vegnan implants solars novs che servan a producir aua chauda sustegnids ussa finanzialmain er senza ch'i stoppia vegnir sanada a medem temp la tecnica da chalur. 
Dentant sco impuls per ina sanaziun cumplessiva vegn la contribuziun da promoziun augmentada en cas d'ina sanaziun da l'edifizi concernent la tecnica da chalur . 
Medemamain vegnan da nov pormovidas er installaziuns da combustiun cun laina pli grondas senza ina sanaziun concernent la tecnica da chalur. 
Quai vala tant per edifizis existents sco er per edifizis novs. 
Ultra da quai na survegnan da nov betg mo stabiliments publics, mabain er edifizis privats in sustegn finanzial. 
Il medem vala per pumpas da chalur pli grondas en edifizis publics e privats. 
Il program da promoziun existent per sanaziuns d'edifizis concernent la tecnica da chalur vegn mantegnì senza midadas. 
La relaziun tar eventuals models da promoziun federals e tar programs da promoziun naziunals vegn però reglada da nov. 
Ina cumulaziun da pajaments da contribuziun or da differents programs da promoziun daventa pussaivla en ina dimensiun limitada. 
Cun quests programs da promoziun supplementars quinta il chantun che l'utilisaziun da las energias regenerablas vegnia a s'augmentar da 2.75 milluns uras kilowatt l'onn 2007 a 6.50 milliuns uras kilowatt l'onn 2011. 
Uschia pudess ins spargnar circa 650'000 liters ieli da stgaudar per onn. 
Quai correspunda ad ina reducziun dal dioxid carbonic dad 1'750 tonnas per onn. 
Tant il sistem da promoziun existent sco er il sistem da promoziun rinforzà vegnan a pudair profitar da contribuziuns globalas da la confederaziun. 
En l'avegnir vegnan a star a disposiziun per la promoziun en il sectur da l'energia regenerabla tranter 325'000 francs (2007) ed 850'000 francs (2011). 
Questas contribuziuns cuntegnan circa 30 pertschient meds federals. 
Uschia vegn calculà ch'il dumber da las dumondas da contribuziun - che importa oz pli pauc che 10 - s'augmentia pass per pass fin a circa a 200 dumondas per onn. 
Ultra d'in effect energetic impurtant mussa il nov program da promoziun er ina bilantscha positiva areguard l'economia publica, e quai en connex cun segirar plazzas da lavur. 
Il Grischun adatta il dretg chantunal a la lescha federala da partenadi 
Il chantun Grischun adatta ses dretg chantunal a la lescha federala davart il partenadi registrà da pèrs da la medema schlattaina. 
La regenza grischuna ha deliberà la missiva correspundenta per mauns dal cussegl grond. 
Ils 5 da zercladur 2005 han las votantas ed ils votants svizzers acceptà la lescha federala davart il partenadi registrà da pèrs da la medema schlattaina (lescha da partenadi). 
En la lescha vegnan regladas la constituziun e la schliaziun dal partenadi registrà sco er ils dretgs e las obligaziuns che las duas partenarias u ch'ils dus partenaris han vicendaivlamain. 
En l'agiunta tar la lescha da partenadi vegnan adattadas differentas leschas federalas, en las qualas il stadi civil ch'è vegnì creà da nov sto vegnir resguardà. 
Quest proceder da la confederaziun na dat betg ina gronda libertad d'agir als chantuns sin plaun legislativ, mabain pretenda ch'els observian las normas dal dretg federal per al exequir. 
Il basegn d'adattaziun da l'urden giuridic chantunal cumpiglia leschas, ordinaziuns dal cussegl grond ed ordinaziuns da la regenza. 
En il Grischun èn pertutgadas totalmain anc otg leschas, quatter ordinaziuns dal cussegl grond e probablamain indesch ordinaziuns da la regenza. 
Tranter auter ston vegnir adattadas la lescha davart il dretg da burgais, la lescha davart ils dretgs politics, la lescha davart la cassa da pensiun dal chantun Grischun, la lescha introductiva tar il cudesch civil svizzer, la lescha davart il notariat, la lescha constituziunala da las dretgiras, la procedura civila sco er la lescha da submissiun. 
Tar intginas proceduras da legislaziun ch'èn gia terminadas u ch'èn anc en curs èn las adattaziuns necessarias gia vegnidas resguardadas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.10.2006 
La cumissiun per economia e taxas sustegna per gronda part la revisiun parziala da la lescha da taglia 
La regenza vegn a suttametter al cussegl grond en la sessiun d'october 2006 la missiva davart la revisiun parziala da la lescha chantunala da taglia. 
Sut il presidi dad Aldo Tuor ha la cumissiun per economia e taxas (CET) predeliberà la missiva per mauns dal cussegl grond. 
Fatg part da las sesidas ha er dunna cussegliera guvernativa Eveline Widmer-Schlumpf. 
Sco quai che la regenza scriva en sia missiva ha la situaziun finanziala critica dal chantun Grischun bloccà durant lung temp refurmas pli grondas en il dretg fiscal. 
Uschia ha il chantun pers in pau da sia cumpetitivitad tant en il sectur da las persunas natiralas sco er tar las persunas giuridicas. 
En il rapport davart ina revisiun da la lescha chantunala da taglia per mauns dal cussegl aveva la regenza preschentà il zercladur 2005 - sin basa da differentas intervenziuns parlamentaras - il basegn d'agir concret sco er differents puncts da revisiun. 
En la sessiun d'october 2005 aveva il cussegl grond discutà intensivamain il rapport e prescrit a la regenza las finamiras per la revisiun da la lescha ch'è ussa avant maun. 
Ils puncts principals da la revisiun èn distgargias fiscalas per las persunas giuridicas, per ils conjugals e per las famiglias, la liberaziun da la taglia sin l'ierta per la descendenza directa e l'aboliziun da la taxa speziala sin la facultad. 
La CET è sa fatschentada detagliadamain cun il project. 
Suenter ch'igl è stà incontestà d'entrar en chaussa, èn vegnidas fatgas propostas da maioritad resp. da minoritad tar singulas disposiziuns. 
Uschia propona ina minoritad da la cumissiun d'introducir ina deducziun sociala per pajataglias che tgiran persunas che basegnan tgira en la medema chasada. 
Concernent la taxaziun da cumpensaziuns en chapital che provegnan da la prevenziun propona ina maioritad da la cumissiun da reducir la grevezza maximala pli fitg che quai ch'i vegn proponì en la missiva, numnadamain da 3,2 pertschient a 2,6 pertschient per conjugals e da 5 pertschient a 4 pertschient per las ulteriuras pajataglias e per ils ulteriurs pajataglias. 
Quai duai intimar persunas bainstantas da prender domicil en il Grischun. 
Tar la taglia sin il gudogn da las persunas giuridicas fa ina maioritad da la cumissiun la proposta da fixar la tariffa da taglia maximala sin 7 pertschient, e betg sin 7,5 pertschient sco quai che la regenza propona. 
Per promover che la taxaziun d'iertas anticipadas - che sto vegnir pajada il mument da l'entrada en vigur da la revisiun parziala da la lescha da taglia - vegnia pajada a temp, propona ina maioritad da la cumissiun la pussaivladad d'in sconto. 
En vista ad in project purtabel ed equilibrà ha la cumissiun desistì da far propostas per ulteriuras distgargias fiscalas. 
En moda cuntraversa è er vegnida discutada la dumonda, sche questa revisiun parziala da la lescha da taglia stoppia vegnir suttamessa al referendum obligatoric. 
Ina maioritad da la cumissiun è la finala s'exprimida da suttametter il project al referendum obligatoric. 
En la votaziun finala ha la cumissiun approvà la revisiun parziala da la lescha da taglia cun 7 cunter 1 vusch. 
Persuna che dat infurmaziuns: 
president da la cumissiun Aldo Tuor, tel. 081 920 36 36 
Gremi: cumissiun per economia e taxas 
Funtauna: rg cumissiun per economia e taxas 
Data: 06.10.2006 
Sessiun a Flem - grazia a tut las participantas ed a tut ils participants 
Oz è ida a fin a Flem la sessiun d'atun da las chombras federalas. 
Durant trais emnas han il chantun Grischun, la regiun Surselva e las vischnancas da Flem Laax Falera dastgà esser ospitantas ed ospitants per il parlament federal, per il cussegl federal e per ulteriuras collavuraturas e per ulteriurs collavuraturs da la sessiun. 
Ils giasts, ch'èn evidentamain cuntents, laschan concluder che la sessiun saja ida bain. 
Quai prenda la regenza en enconuschientscha cun plaschair e spera che las parlamentarias e ch'ils parlamentaris e che las visitadras e ch'ils visitaders da la sessiun hajan survegnì simpatia per il chantun Grischun er per l'avegnir. 
Ch'igl è reussì d'organisar e da realisar la sessiun a plaina cuntentientscha da las participadas e dals participads è cleramain il merit da las organisaziuns partenarias e da numerusas gidantras e da numerus gidanters. 
Las vischnancas, las regiuns, las organisaziuns turisticas e culturalas, las forzas da segirezza, las appartegnentas ed ils appartegnents da l'armada, las voluntarias ed ils voluntaris e spezialmain er la direcziun e las collavuraturas ed ils collavuraturs dal "Park Hotel Waldhaus" han contribuì essenzialmain al success. 
Quai vala medemamain per las vischnancas e per las regiuns che han pussibilità in program d'excursiun varià e da buna qualitad. 
Ad ellas tuttas ed ad els tuts engrazia la regenza cordialmain. 
In grazia fitg spezial va per finir a las presidentas ed als presidents ed als organs directivs dal parlament federal, a las commembras ed als commembers dal parlament ed als servetschs dal parlament. 
La collavuraziun da tuts ensemen è stada motivanta e marcada d'allegraivels contacts persunals. 
A revair a Berna. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.10.2006 
La nova lescha da stipendis creescha meglras schanzas per persunas che vulan sa scolar 
En il Grischun duai vegnir meglierada la situaziun en il sectur dals stipendis per persunas che vulan sa scolar. 
La regenza grischuna ha deliberà la missiva concernent il relasch d'ina lescha davart las contribuziuns da scolaziun (lescha da stipendis) per mauns dal cussegl grond. 
Tras la revisiun totala da la lescha da stipendis da l'onn 1959 vul la regenza stgaffir ina regulaziun moderna ch'è orientada al futur. 
Ina da las finamiras principalas da questa revisiun è da pussibilitar ina scolaziun a persunas che derivan da relaziuns economicamain flaivlas cun las prestar agids finanzials. 
Ina da las novaziuns è l'augment da la limita da vegliadetgna da 32 sin 40 onns per conceder contribuziuns. 
Da nov duai il stipendi maximal vegnir dauzà unitarmain sin 16'000 francs. 
Plinavant duain vegnir concedids en l'avegnir dapli emprests da daners per segundas scolaziuns e per furmaziuns supplementaras. 
Ultra da quai duain studentas e students da l'ultim onn da scolaziun cun in temp intensiv per preparar l'examen survegnir la pussaivladad da retrair stipendis. 
Fin ussa pajava il Grischun sco unic chantun mo stipendis sco contribuziuns da scolaziun. 
In ulteriur punct central da la revisiun prevesa d'adattar il sistem da calculaziun, uschia ch'el daventa pli effizient, pli gist e bler pli simpel. 
Las novaziuns e las adattaziuns planisadas chaschunan custs supplementars en l'autezza da 4'630'000 francs. 
Dapi l'onn 1991 sa chattavan ils custs per stipendis en il Grischun fin ussa tranter 9.3 ed 11 milliuns francs. 
En il chantun Grischun han diversas fundaziuns l'intent da facilitar cun in agid finanzial la scolaziun a persunas giuvnas che vulan sa scolar. 
Cun la revisiun da la lescha da stipendis vegn il volumen da contribuziuns dauzà a favur da las petentas e dals petents. 
La regenza fa quint ch'ils custs supplementars en la dimensiun da 3 fin 4 milliuns francs possian vegnir cumpensads. 
Las novaziuns e las adattaziuns sa basan d'ina vart sin ina incumbensa dal cussegl grond. 
Da l'autra vart garanteschan differentas novas regulaziuns ch'il Grischun po realisar en il sectur da stipendis las directivas da la confederaziun en connex cun la realisaziun da la nova concepziun da la gulivaziun da finanzas e da las incumbensas tranter la confederaziun ed ils chantuns (NGF). 
La responsabladad causala dal stadi duai vegnir fixada en la nova lescha davart la responsabladad dal stadi 
En il Grischun duai la responsabladad dal stadi vegnir reglada en ina nova lescha. Empè da la responsabladad per la culpabilitad vegn introducida la responsabladad causala. 
La regenza grischuna ha deliberà la missiva correspundenta concernent la revisiun totala da la lescha da responsabladad per mauns dal cussegl grond. 
Il cussegl grond vegn a tractar il project en la sessiun da december. 
Questa revisiun daventa necessaria, perquai che la responsabladad dal stadi è vegnida fixada da nov en la constituziun chantunala (art. 26). 
Tenor quella stattan buns en medema maniera tut ils plauns statals - quai vul dir il chantun, ils districts, ils circuls, las vischnancas sco er las ulteriuras corporaziuns da dretg public e las ulteriuras instituziuns independentas - per donns che lur organs sco er lur collavuraturas e lur collavuraturs han chaschunà illegalmain, er senza ch'i saja avant maun ina culpa. 
Uschia stat la lescha da responsabladad vertenta da l'onn 1944 - che prevesa ina responsabladad per la culpabilitad - en cuntradicziun cun la constituziun chantunala. 
Il project da revisiun è pli concis e pli survesaivel che la lescha da responsabladad vertenta. 
Ils puncts centrals da la nova lescha - che sa numna lescha davart la responsabladad dal stadi - han l'intenziun d'introducir la responsabladad causala dal stadi empè da la responsabladad per la culpabilitad. 
Quai vul dir ch'il stadi surpiglia in donn ch'è vegnì chaschunà illegalmain da ses organs, e quai er senza ch'i saja avant maun ina culpa. 
Entant ch'il dretg vertent fa ina differenza tar la dimensiun da la responsabladad, e quai tut tenor, sch'il donn vegn chaschunà dal chantun, d'in district, d'in circul u d'ina vischnanca, vegn ussa proponì en il project da lescha d'applitgar sin tut ils plauns statals la medema basa da responsabladad. 
En la lescha vegnan dentant integradas excepziuns da la responsabladad dal stadi. 
Il stadi na duai p.ex. betg pudair vegnir accusà per pretensiuns che resultan d'ina procedura da meds legals u dal relasch d'ina ordinaziun, d'ina lescha u dal dretg constituziunal. 
Plinavant èsi previs che pretensiuns d'indemnisaziun concretas na ston betg pli vegnir purtadas avant las dretgiras civilas, mabain avant la dretgira administrativa. 
Normas da responsabladad spezialas vegnan ultra da quai allontanadas or da la lescha davart la responsabladad dal stadi, sco p.ex. talas da las persunas da notariat, e transferidas en la lescha correspundenta. 
Tras la revisiun totala vegn la nova lescha deliberada da disposiziuns antiquadas e concepida en moda pli survesaivla ed uschia ch'ella s'orientescha pli fitg a las burgaisas ed als burgais. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.10.2006 
GRiforma: La cumissiun di gea a l'introducziun en tut l'administraziun chantunala 
Sut il presidi dal president da la cumissiun Ueli Bleiker ed en preschientscha da la scheffa dal departament cumpetent, cussegliera guvernativa Eveline Widmer-Schlumpf, ha la cumissiun per politica da stadi e strategia dal cussegl grond (CPSS) predeliberà la fatschenta voluminusa cun il titel "rapport final davart la prolungaziun da la fasa d'emprova e davart l'ulteriur andament da la refurma da l'administraziun GRiforma". 
La cumissiun propona unanimamain al cussegl grond d'entrar en il project. 
La cumissiun suonda l'avis da la regenza e sustegna unanimamain la proposta d'introducir en etappas la nova gestiun publica tenor ils princips da GRiforma en tut l'administraziun chantunala. 
Tras la realisaziun ston singuls relaschs vegnir adattads correspundentamain (lescha davart il cussegl grond, urden da gestiun dal cussegl grond, lescha davart las finanzas e lescha dal persunal). 
La cumissiun è divergiada da la proposta da la regenza tar la dumonda da las variantas dal preventiv. 
Qua preferescha la cumissiun la varianta 2. Sch'il cussegl grond suonda la proposta da la cumissiun, vegn el a prender en l'avegnir las decisiuns dal preventiv global sin il stgalim da las gruppas da products e betg per il total dals saldos da las gruppas da products. 
In pass pli lunsch che la regenza fa la cumissiun cun represchentar l'idea che l'introducziun dals princips da GRiforma duai vegnir extendida er sin la dretgira chantunala e sin la dretgira administrativa. 
Suenter ina tractativa detagliada ha la cumissiun deliberà unanimamain la missiva per mauns dal cussegl grond. 
Quel vegn a tractar la missiva en la sessiun d'october 2006. 
Gremi: cumissiun per politica da stadi e strategia 
Funtauna: rg cumissiun per politica da stadi e strategia 
Data: 09.10.2006 
La cumissiun deliberescha il project davart ils salaris e davart la prevenziun professiunala da magistratas e da magistrats 
La cumissiun per politica da stadi e strategia dal cussegl grond ha tractà la missiva da la regenza tar il relasch d'ina "lescha davart ils salaris e davart la prevenziun professiunala da las commembras e dals commembers da las dretgiras chantunalas" e tar il relasch d'ina "lescha davart ils salaris e davart la prevenziun professiunala da las commembras e dals commembers da la regenza". 
La cumissiun che stat sut il presidi dad Ueli Bleiker propona unanimamain al cussegl grond d'entrar en il project. 
Er la cussegliera guvernativa Eveline Widmer-Schlumpf è stada preschenta a quella sesida. 
Il motiv da quest project è sta d'ina vart da transferir las ordinaziuns vertentas en ina lescha sco ch'i vegn pretendì da la constituziun chantunala, e da l'autra vart il basegn d'agir cumprovà en cas da l'adattaziun da la prevenziun professiunala da las magistratas e dals magistrats (derschadras e derschaders sco er commembras e commembers da la regenza) a las pretensiuns ed a las relaziuns actualas. 
La cumissiun è suandada las propostas da la regenza en praticamain tut ils puncts. 
Tar l'artitgel 5 da la lescha davart ils salaris e davart la prevenziun professiunala da las commembras e dals commembers da las dretgiras chantunalas vul ina minoritad da la cumissiun augmentar ils dabuns da spargn - ch'il chantun sto surpigliar il mument dal pensiunament - sin 60 pertschient. 
La maioritad da la cumissiun percunter suonda la missiva e vul laschar l'augment tar 25 pertschient. 
La fin finala ha la cumissiun deliberà la missiva da la regenza per mauns dal cussegl grond che vegn a s'occupar da questa fatschenta en la sessiun d'october. 
Gremi: cumissiun per politica da stadi e strategia 
Funtauna: rg cumissiun per politica da stadi e strategia 
Data: 11.10.2006 
100 onns capricorn en Svizra: Il chantun Grischun festivescha la recolonisaziun 
Dapi tschient onns datti puspè capricorns en Svizra. 
Il chantun Grischun ha giugà ina rolla impurtanta en connex cun la recolonisaziun. 
Dals 12 fin ils 14 d'october 2006 festivescha el quest giubileum cun ina conferenza internaziunala davart il capricorn a Puntraschigna. 
Avant 100 onns èn arrivads ils emprims trais capricorns da l'Italia en l'asil da selvaschina Pieder e Paul a S. Gagl. 
Els han furmà il tschep fundamental per il program d'allevament, cun il qual il capricorn ch'è vegnì extirpà tar nus gia il 17avel tschientaner ha puspè pudì vegnir repatrià. 
Il chantun Grischun ha giugà ina rolla zunt impurtanta en connex cun la recolonisaziun. 
Dals 12 fin ils 14 d'october 2006 festivescha el il giubileum cun ina conferenza internaziunala davart il capricorn. 
La conferenza è l'occurrenza academica dal program da giubileum naziunal e terminescha las festivitads uffizialas. 
En il Grischun èn vegnidas fatgas las emprimas emprovas da recolonisar il capricorn gia ils onns 1879 fin 1889. 
Questas emprovas n'èn bain betg gartegiadas, han dentant permess da far las emprimas experientschas preziusas en il contact cun questa spezia d'animals ch'era da quel temp per gronda part nunenconuschenta. 
L'onn 1920 ha cumenzà la colonisaziun per propi da las muntognas grischunas, cur ch'ils capricorns da las staziuns d'allevament a S. Gagl ed ad Interlaken han pudì vegnir mess en libertad en l'Engiadin'ota. 
A l'Albris stevan ils animals spezialmain bain sut la tgira dal guardiaselvaschina Andrea Rauch. 
La populaziun è sa sviluppada svelt. 
In'ulteriura fasa impurtanta ha cumenzà, cur ch'ils plants dals selviculturs davart ils donns a Puntraschigna èn s'augmentads. 
Gia l'onn 1950 è sa fatga udir per l'emprima giada la pretensiun da prelevaziuns. 
Per cumbatter quai han ils guardiaselvaschina tschiffà capricorns cun traplas. Uschia n'èn betg mo vegnids mitigiads ils donns, mabain è er vegnida creada la premissa per l'ulteriura derasaziun dal capricorn en las Alps. 
Pertge ch'ils animals tschiffads èn numnadamain vegnids mess en libertad en autras regiuns dal chantun Grischun ed en las ulteriuras Alps ed han fundà là novas colonias. 
Suenter l'onn 1953, durant trenta onns, ha mo il Grischun sulet repatrià en questa moda 55 capricorns per onn. 
En il fratemp datti puspè passa 13'000 capricorns en Svizra, da quels ca. 5'500 en il chantun Grischun. 
Tut ils territoris ch'èn favuraivels per els èn populads. 
Dapi l'onn 1977 poi puspè vegnir fatg chatscha sin els, e quai tenor in model ch'è vegnì sviluppà en il Grischun. 
Annualmain vegnan sajettads tranter 500 e 1'000 capricorns en Svizra. 
conferenza davart il capricorn, tel. 081 834 01 40 Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 12.10.2006 
Emprim "event da trampolin" en il chantun Grischun: studentas e students sa scuntran cun interpresas 
Venderdi, ils 17 da november 2006, ha lieu en la SATE a Cuira per l'emprima giada en il chantun Grischun in'occurrenza da contact tut speziala: L'emprim "event da sigliera" raduna interpresas sco er studentas e students dal chantun Grischun che studegian actualmain en ina scola auta u en ina universitad en Svizra. 
Il spezial da quest emprim "event da trampolin" è che represchentantas e che represchentants da las interpresas pon lavurar en lavuratoris ensemen cun ina gruppa dad otg fin diesch studentas e students dals secturs spezials da las scienzas natiralas, da las scienzas d'inschigneria, da l'economia e da la giurisprudenza vi da dumondas actualas e specificas per l'interpresa. 
L'elavuraziun communabla da soluziuns concretas pussibilitescha ina spezia d'inscunter ch'è in gudogn per tuttas duas varts. 
A las interpresas pussibilitescha quai d'entrar en contact cun forzas da lavur qualifitgadas da lur regiun, e quai en in'atmosfera libra. 
En la medema dimensiun profiteschan natiralmain er las studentas ed ils students. che survegnan ina invista da l'activitad d'interpresa e ch'emprendan - en quest connex - ad enconuscher persunalmain las represchentantas ed ils represchentants da las interpresas. 
Indesch interpresas enconuschentas sa participeschan 
Per realisar il emprim "event da trampolin" han pudì vegnir gudagnadas indesch interpresas enconuschentas dal chantun Grischun: ABG-Packmat SA, Ems-Chemie SA, banca chantunala grischuna, Gritec SA, G10 software SA, Hamilton Panaduz, Landqart, Riedi Ruffner Theus SA, Synbone, Trumpf-Grüsch SA, Würth International SA. 
La paletta da las dumondas da questas interpresas per ils lavuratoris è fitg variada. 
Per inschigneras e per inschigners sco er per scienziadas e per scienziads da la natira vegnints vegnan p.ex. tematisadas las sfidas tecnicas sco il meglierament da la qualitad da la surfatscha, sch'ins taglia insatge cun la maschina da laser. 
Il medem mument vegnan er purschids en ils lavuratoris temas che sa drizzan a studentas ed a students ch'èn interessads vi da l'economia. 
Exempels per talas dumondas èn tranter auter l'elavuraziun d'in concept per in manaschement effizient dal know-how en in manaschi u l'integraziun d'in chip en in bancnota. 
L'uffizi per economia e turissem e l'uffizi per la furmaziun media-superiura dal chantun Grischun èn ils incumbensaders da questa occurrenza da contact che vegn organisada da l'iniziativa da studentas e da students "together" (ensemen). 
Il sponsur principal è la banca chantunala grischuna. 
Cunter il trend dal "braindrain" 
Per interpresas dal Grischun n'èsi betg adina uschè simpel da carmalar u d'attrair persunal ch'è scolà bain nà dals centers economics da la Svizra en il chantun che viva e che sa basa per gronda part sin il turissem. 
Studentas e students ch'èn creschids si qua restan suenter lur studi savens en la vischinanza da lur lieu da studi u sa deditgeschan ad ina carriera internaziunala. 
Per quest fenomen dovra la sociologia la noziun dal "braindrain" (vul dir ina perdita da tscharvè). 
Ils buns "tscharvels" ("brains") da territoris ch'èn economicamain pli flaivels emigreschan en ils centers economics. 
Il chantun sa stenta cun agid da differents meds da far frunt a quest trend. 
Latiers tutga per l'ina ina purschida solida da furmaziun en la regiun. 
Da l'autra vart vulan ins preschentar ina purschida da plazzas multifara sco er patrunas e patruns attractivs en la regiun. 
En quest senn sa stenta l'uffizi per economia e turissem che novas interpresas ch'èn interessantas per il Grischun sco lieu da lavur prendan domicil en noss chantun u sustegna las interpresas indigenas cun prender influenza sin las cundiziuns da basa. 
Ulteriuras infurmaziuns ed annunzia 
Studentas e students a partir dal terz semester pon s'annunziar ussa per il emprim "event da trampolin" en il chantun Grischun dals 17 da november 2006 sut: www.sprungbrett-event.ch 
L'ultim termin d'annunzia è ils 23 d'october 2006. 
Gremi: uffizi per economia e turissem 
Funtauna: rg uffizi per economia e turissem 
Data: 12.10.2006 
Grippa d'utschels - mesiras preventivas per l'enviern 2006/2007 
Nagin scumond per las tratgas da giaglinom da tegnair al liber lur animals en il chantun Grischun; la surveglianza da la populaziun d'utschels selvadis resta 
Per proteger il giaglinom indigen cunter la grippa d'utschels prenda la Svizra puspè mesiras da protecziun preventivas. 
A partir dals 15 d'october 2006 èsi scumandà da tegnair il giaglinom al liber en in conturn dad in kilometer enturn ils lais ed enturn ils flums pli gronds da la Bassa. 
Las tratgas da giaglinom en il chantun Grischun n'èn betg pertutgadas da quest scumond. 
Perquai che las migraziuns d'enviern dals utschels cumenzan puspè, ston vegnir prendidas mesiras da protecziun preventivas per impedir che la grippa d'utschels vegnia importada d'utschels selvadis en ils effectivs da giaglinom indigens. 
L'enviern passà è la grippa d'utschels sa manifestada oravant tut tar utschels d'aua vi dals lais gronds. 
Sa basond sin questas enconuschientschas èsi scumandà a partir dals 15 d'october 2006 da tegnair il giaglinom al liber en in conturn dad in kilometer enturn ils lais ed enturn ils flums pli gronds da la Bassa. 
Las tratgas da giaglinom en il chantun Grischun n'èn betg pertutgadas da quest scumond. 
Sco ulteriura mesira vegn cuntinuà cun la surveglianza dals utschels selvadis. 
En il chantun Grischun po la populaziun annunziar utschels morts che vegnan chattads a la survegliadra locala u al survegliader local da chatscha e da pestga. 
Quellas e quels decidan al lieu davart l'ulteriur proceder tenor las directivas da l'uffizi per la segirezza da victualias e per la sanadad d'animals dal Grischun e procuran per las examinaziuns necessarias. 
L'obligaziun che tratgas da giaglinom ston vegnir registradas resta dentant vinavant. 
Possessuras e possessurs da giaglinom che n'èn anc betg registrads, s'annunzian en quest connex tar l'uffizi per la segirezza da victualias e per la sanadad d'animals dal Grischun. 
Las annunzias pon vegnir fatgas durant las uras da biro tant per telefon (081 257 24 15) sco er en moda electronica per mail (info@alt.gr.ch). 
Las proprietarias ed ils proprietaris da giaglinom ston inditgar l'adressa, il gener da la tratga da giaglinom, la spezia da giaglina ed il dumber dals animals che vegnan tratgs. 
Gremi: uffizi per la segirezza da victualias e per la sanadad d'animals dal Grischun 
Funtauna: rg uffizi per la segirezza da victualias e per la sanadad d'animals dal Grischun 
Data: 13.10.2006 
Il Grischun sa participescha a la retschertga online davart la cuntentientscha da las utilisadras e dals utilisaders cun ils portals d'internet dal chantuns 
Quant cuntentas e quant cuntents èn las burgaisas svizras ed ils burgais svizzers cun ils portals d'internet dals chantuns? 
L'institut per psicologia da l'universitad da Basilea emprova da sclerir questa dumonda. 
Cun il consentiment dals chantuns fa l'institut ina retschertga davart la cuntentientscha en il sectur dal e-government en Svizra. 
Tras ina retschertga online duai vegnir eruì quant cuntentas e quant cuntents che las utilisadras e ch'ils utilisaders èn cun ils portals d'internet da tut ils 26 chantuns svizzers. 
Er il chantun Grischun sa participescha a questa retschertga online. 
Fin la fin d'october han persunas interessadas la pussaivladad da valitar la purschida online dal chantun sin www.gr.ch. 
En tut ston vegnir respundidas 19 dumondas. 
Ils resultats gidan a meglierar la qualitad da la purschida. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 13.10.2006 
La regenza sa dosta cunter ina reducziun da las contribuziuns federalas dals servetschs d'avaria sin las vias naziunalas 
La regenza grischuna refusa ina reducziun da las contribuziuns federalas als servetschs d'avaria sin las vias naziunalas. 
Quai declera la regenza en sia resposta da consultaziun pertutgant il rapport davart la nova regulaziun per indemnisar finanzialmain ils servetschs d'avaria sin las vias naziunalas. 
Cun la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) daventa la confederaziun la suletta responsabla per las vias naziunalas. 
Ils servetschs d'avaria, sco per exempel ils pumpiers, la dustanza d'ieli, la guardia da chemia, e la dustanza cunter radiaziuns, restan dentant en la cumpetenza dals chantuns. 
Il rapport da la confederaziun ha - tenor ils novs princips da la NGF - l'intent da simplifitgar la finanziaziun e da la concepir a moda pli efficazia. 
Il chantun Grischun sustegna actualmain otg basas sin las vias naziunalas, ina basa da guardia da chemia e duas basas da dustanza d'ieli e da chemia sin las vias naziunalas A13 ed A28. 
Plinavant posseda l'uffizi chantunal da construcziun bassa in portal da pumpiers per il tunnel dal San Bernardino. 
A l'avis da la regenza ha la confederaziun l'intenziun da realisar ina "mesira da spargn" cun questa nova regulaziun d'indemnisaziun ch'ella propona. 
Las contribuziuns federalas da fin ussa da 14.6 milliuns francs duain numnadamain vegnir reducidas sin 12.2 milliuns francs. 
Quests meds na dastgassan dentant, a l'avis da la regenza, mai vegnir reducids. 
Uschiglio saja la lavur constructiva ch'è vegnida prestada sur onns tar ils servetschs d'avaria periclitada vastamain. 
Il concept da la confederaziun per plazzas d'atterrament da muntogna chatta acceptanza 
La regenza grischuna è da princip d'accord cun il concept da la confederaziun per plazzas d'atterrament da muntogna. 
Ch'il concept resguardia essenzialmain ils cuntegns dal plan directiv grischun 2000, scriva la regenza en sia consultaziun tar il plan secturial "infrastructura da l'aviatica", part plazzas d'atterrament da muntogna. 
En il Grischun existan oz otg plazzas d'atterrament da muntogna ed in'ulteriura plazza sa chatta sin il territori dal glatscher dal Vorab mo gist da l'autra vart dal cunfin chantunal sin il territori dal chantun Glaruna. 
Il chantun da muntogna e da turissem è, a l'avis da la regenza, dependent d'ina infrastructura d'aviatica bain equipada. 
Las plazzas d'atterrament da muntogna servan en emprima lingia ad intents da scolaziun e d'exercizi e pir en segunda lingia ad intents commerzials sco per exempel al heliskiing. 
Per cumplettar la rait existenta pretenda la regenza d'integrar en il concept opziuns per ina plazza d'atterrament da muntogna en il circul da Tavau sco er per cumpettaziuns punctualas al sid da las Alps, en las Vals Mesauc e Calanca. 
Ils projects da votaziun dals 26 da november 2006 èn fixads 
La regenza grischuna ha prendì enconuschientscha dal fatg che dumengia ils 26 da november 2006, vegnan suttamess a la votaziun dal pievel sco projects federals la lescha federala dals 24 da mars 2006 davart la collavuraziun cun ils stadis da l'Europa da l'ost e la lescha federala dals 24 da mars 2006 davart ils supplements da famiglia (lescha davart ils supplements da famiglia). 
Dumengia, ils 26 da november 2006 vegni votà plinavant davart la revisiun parziala da la constituziun chantunala (art. 21 al. 1 e 3, art. 51 a ed art. 55 al. 2; refurma da la giustia) sco project chantunal. 
L'iniziativa dal pievel "Cussegl grond: 80 bastan" è reussida 
La regenza ha controllà las suttascripziuns da l'iniziativa dal pievel "Cussegl grond: 80 bastan" ch'èn vegnidas inoltradas ils 25 da settember 2006. 
La regenza beneventa la refurma da structura tar la prevenziun professiunala 
La refurma da structura che la confederaziun propona per la prevenziun professiunala vegn beneventada da la regenza grischuna. 
Che las cundiziuns da basa giuridicas ed economicas che daventan pli e pli cumplexas hajan adina puspè augmentà las pretensiuns visavi ina surveglianza efficazia en la prevenziun professiunala, scriva la regenza en sia resposta a la confederaziun tar la consultaziun davart la refurma da structura. 
La refurma ha la finamira da rinforzar la surveglianza directa dal sectur da la LPP tras regiunalisaziuns. 
Ultra da quai duai vegnir creada ina cumissiun da surveglianza suprema. 
La finala prevesa la refurma d'introducir mesiras per facilitar che lavurantas e lavurants pli vegls restian en il martgà da lavur. 
La via previsa vers ina regiunalisaziun e vers in rinforz da la surveglianza directa tras ils chantuns sto vegnir sustegnida cleramain, a l'avis da la regenza. 
Ch'il chantun Grischun sa chattia sin la via dal project. 
La sessiun d'avust ha il cussegl grond acceptà la participaziun dal chantun al concordat da la surveglianza da la LPP da la Svizra da l'ost per il 1. da schaner 2008. 
Tenor l'opiniun da la regenza ston vegnir sustegnidas er las stentas per ina surveglianza suprema pli intensiva sin plaun federal. 
D'ina autoritad da surveglianza suprema cumpetenta e che reagescha svelt resulta in sistem omogen che satisfa a las pretensiuns. 
Il post da stab per dumondas d'egualitad sa cloma da nov "post da stab per l'egualitad da las schanzas" 
Il post da stab per dumondas d'egualitad dal chantun Grischun mida num per il 1. da schaner 2007 en "post da stab per l'egualitad da las schanzas". 
L'applicaziun da la noziun "egualitad da las schanzas" en connex cun "dumondas d'egualitad" è ina precisaziun dal cuntegn da la lavur d'egualitad. 
A la regenza para perquai la midada da num raschunaivla e giustifitgada. 
Da vischnancas e da regiuns 
- Claustra-Serneus: Il project singul "Malauras 2005 Claustra", part reparaziun dals stabiliments d'avertura, da la vischnanca da Claustra-Serneus vegn approvà. 
Als custs cun dretg da subvenziun da 2'641'000 francs vegn garantida ina contribuziun chantunala da 19 pertschient u da maximalmain 501'790 francs. 
- Lüen: La revisiun parziala da la constituziun communala da la vischnanca da Lüen, concludida da la radunanza communala il 1. da december 2005, vegn approvada. 
- Maladers: La midada da la constituziun communala da la vischnanca da Maladers, concludida da la radunanza communala ils 27 da zercladur 2006, vegn approvada. 
- Tschlin: Ils statuts da la vischnanca burgaisa da Tschlin dals 15 da december 2005 vegnan approvads. 
- Favugn: La revisiun parziala dals statuts, ch'è vegnida concludida da la radunanza da la vischnanca burgaisa da Favugn ils 4 da matg 2006, vegn approvada. 
- Wiesen: La revisiun parziala da la lescha davart las taxas da cura da la vischnanca da Wiesen dals 10 da favrer 2006 vegn approvada. 
- Laax: A Laax vegn fixada la sveltezza maximala sin 30 km/h per differentas vias communalas resp. chantunalas ed i vegnan introducidas duas "zonas da tempo 30". 
Contribuziuns chantunalas a differentas instituziuns 
- Promoziun da la cultura: La regenza grischuna ha concedì contribuziuns da totalmain 144'500 francs per promover 16 occurrenzas ed ovras culturalas. 
- Uniun da las ludotecas dal Grischun: Per l'onn da gestiun 2006 survegn l'uniun da las ludotecas dal Grischun ina contribuziun da sustegn da 20'000 francs. 
- Fundaziun svizra "acziuns en favur da l'ambient": La fundaziun svizra "acziuns en favur da l'ambient" che celebrescha l'onn 2006 ses giubileum da 30 onns e che ha furnì durant quest temp circa in terz da sias prestaziuns en il chantun Grischun survegn ina contribuziun da 20'000 francs. 
- Inventari digital d'eveniments e da maletgs da privels da la natira en il Grischun: Il project "inventari digital d'eveniments e da maletgs da privels da la natira en il Grischun" vegn sustegnì cun ina contribuziun unica da 10'000 francs. 
- Uniun dal persunal chantunal grischun: A l'uniun dal persunal chantunal grischun vegn empermessa ina contribuziun unica da 10'000 francs per las activitads da giubileum e per la festa dals 4 da matg 2007 a Domat a chaschun dal giubileum da 100 onns. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 19.10.2006 
Culp da partenza per las emprimas lavurs da construcziun da la Porta Alpina 
Las emprimas lavurs da construcziun en il rom da las investiziuns preliminaras da la Porta Alpina han cumenzà. 
Il culp da partenza è vegnì dà glindesdi, ils 23 d'october 2006, tras l'emprima siglientada. 
Las lavurs da construcziun ch'èn vegnidas concludidas da la confederaziun, dal chantun Grischun e da l'AlpTransit Gottard SA vegnan exequidas da la cuminanza da lavur TRANSCO. 
La TRANSCO è gia incumbensada al lieu cun la construcziun da l'etappa dal tunnel da basa dal Gottard a Sedrun. 
Las lavurs da construcziun cumpiglian l'exchavaziun da quatter grondas hallas da spetga sin il nivel dal tunnel. Questas lavurs vegnan fatgas ussa, per ch'i na dettia pli tard nagins impediments, retards e custs supplementars per las lavurs da construcziun dal tunnel da basa dal Gottard. 
Il project da la Porta Alpina prevesa da nizzegiar sco fermada il post multifuncziunal da Sedrun ch'è planisà en il tunnel da basa dal Gottard. 
Da là davent duain las passagieras ed ils passagiers cuntanscher - tras galarias e tras in ascensur - il vitg da Sedrun ch'è situà 800 meters pli ad aut sco er la regiun dal Gottard. 
Grazia a la meglra cuntanschibladad spetgan ins ch'il svilup economic-turistic da questa regiun vegnia rinforzà. 
La cuminanza da lavur TRANSCO fa las lavurs da construcziun per quatter hallas da spetga 
La fin d'avust 2006 han la confederaziun, il chantun Grischun e l'AlpTransit Gottard SA dà il culp da partenza definitiv a las lavurs da construcziun per las investiziuns preliminaras da la Porta Alpina ed han suttascrit ina cunvegna correspundenta per questa emprima fasa. 
Ussa han cumenzà las emprimas lavurs da construcziun. 
Cun in act da siglientada per la halla da spetga al nord ha gì lieu glindesdi, ils 23 d'october 2006, en il tunnel la "festa iniziala per la Porta Alpina". 
Il culp da partenza ha gì lieu en preschientscha da cusseglier guvernativ Stefan Engler, schef dal departament da construcziun, traffic e selvicultura dal Grischun, da Pancrazi Berther, president communal da Tujetsch, da Luzi Gruber, CEO da la TRANSCO, sco er dad Alfred Seiler, schefdirectur da construcziun da l'AlpTransit Gottard SA. 
Las lavurs da construcziun vegnan exequidas da la cuminanza da lavur TRANSCO ch'è gia incumbensada al lieu cun la construcziun da l'etappa dal tunnel da basa dal Gottard a Sedrun. 
Las lavurs da construcziun cumpiglian l'exchavaziun da las quatter grondas hallas da spetga sin il nivel dal tunnel. 
Questas hallas da spetga porschan plazza a mintgamai 240 persunas. 
Ellas han ina lunghezza da 38 meters, ina ladezza da ca. 10 meters ed in'autezza da 5,5 meters. 
Premissa impurtanta per ina realisaziun posteriura 
Questas investiziuns preliminaras èn ina premissa impurtanta per pudair realisar pli tard la staziun sutterrana da la Porta Alpina. 
Las lavurs èn vegnidas surdadas sco incarica supplementara da l'etappa da construcziun dal tunnel a Sedrun per in pretsch global da 12,6 milliuns francs (basa da pretsch: contract d'execuziun da lavurs da l'onn 2001). 
Sch'i vegn calculà cun pretschs actuals, importa l'incarica da construcziun - inclusiv las reservas, la chareschia e la taglia sin la plivalur - 15,8 milliuns francs. 
Tras las investiziuns preliminaras vegni garantì che la Porta Alpina possia vegnir realisada pli tard cun custs raschunaivels. 
Las lavurs da stgavament ston vegnir fatgas ussa ed èn coordinadas cun il program da construcziun dal tunnel da basa dal Gottard, per ch'i na dettia pli tard, cur ch'il tunnel vegn mess en funcziun, nagins impediments nunnecessaris. 
En la sessiun d'enviern 2005 han las chombras federalas concedì ina contribuziun federala da 50 pertschient, dentant da maximalmain 7,5 milliuns francs, als custs per questas investiziuns preliminaras. 
Ils ulteriurs 50 pertschient vegnan pajads dal chantun Grischun, da la regiun Surselva e da la vischnanca da Tujetsch sco vischnanca da staziunament. 
La realisabladad è vegnida confermada 
Per las ulteriuras lavurs ha il chantun Grischun inoltrà il cumenzament d'october a l'uffizi federal da traffic la dumonda per far la procedura d'approvaziun dal plan per las investiziuns principalas (project d'exposiziun 2). 
La dumonda dal project d'exposiziun 2 cumpiglia l'entir stabiliment da la Porta Alpina Sedrun e concerna mo las mesiras architectonicas e tecnicas en il sectur da las fermadas (ur dals perruns) en il tunnel da basa dal Gottard fin a l'avantzona dal portal Las Rueras. 
La dumonda da concessiun per metter en funcziun la Porta Alpina e la dumonda per l'avertura sur terra vegnan inoltradas pli tard en ina procedura posteriura. 
La procedura d'approvaziun dal plan ch'è vegnida introducida conferma il cuntegn dals studis da realisabladad, numnadamain ch'il manaschi dal tunnel da basa dal Gottard saja cumpatibel cun la fermada da la Porta Alpina. 
Cun las gestiunarias dal tunnel da basa dal Gottard sto vegnir tschertgà en in proxim pass da coordinar ils manaschis - inclusiv ils uraris - uschia, ch'els cumpletteschan in l'auter. 
Gremi: departament da construcziun, traffic e selvicultura dal Grischun 
Funtauna: rg departament da construcziun, traffic e selvicultura dal Grischun 
Data: 23.10.2006 
Buna chatscha auta 2006 - la chatscha auta 2007 cumenza gia il 1. da settember 
La regenza ha gia fixà il temp da la chatscha auta 2007: dal 1. fin ils 9 da settember, dals 17 fin ils 28 da settember, interrupziun da la chatscha dals 10 fin ils 16 da settem-ber. 
La chatscha auta da quest onn ha gì in bun resultat. 
Ina chatscha da bell'aura cun ina preda da tschiervs in pau pli pitschna che la media da plirs onns e cun ina buna preda da chamutschs. 
Perquai sto vegnir fatga quest onn ina chatscha d'atun sin tschiervs en la gronda part dal chantun. 
Enconuschentamain vul la chatscha d'atun adattar ils effectivs da selvaschina a lur quartiers d'enviern. 
La regenza fixescha ils termins per la chatscha auta 2007 
La revisiun parziala da la lescha chantunala da chatscha è vegnida acceptada da las votan-tas e dals votants grischuns ils 24 da settember 2006. 
Uschia èsi pussaivel d'interrumper la chatscha auta en il futur mintgamai per in pèr dis. 
La finamira da questa interrupziun è d'augmentar la preda da tschiervs durant la chatscha auta. 
En sia ultima sesida ha la regen-za fixà ils termins per la chatscha auta 2007. 
La chatscha auta 2007 ha lieu dal 1. fin ils 9 e dals 17 fin ils 28 da settember. 
Da glindesdi ils 10 fin dumengia ils 16 da settember (di da rogaziun) vegn interrutta la chatscha auta. 
Dumber stabil da chatschadras e da chatschaders - dapli chatschadras 
5'376 (onn precedent 5'407) chatschadras e chatschaders, da quai 110 (103) chatschadras, èn sa participads a la chatscha auta ed han schluppettà 7'886 (onn precedent 8'110) chaus selvaschina d'ungla. 
Il resultat da la chatscha auta po vegnir caracterisà en general sco bun. 
Malgrà la bell'aura ina buna preda durant la chatscha auta 
Il settember 2006 è stà il settember il pli chaud dals ultims 140 onns. 
Tenor l'experientscha ha quai plitost consequenzas negativas per il dumber dals tschiervs e dals chavriels schlup-pettads, dentant consequenzas plitgunsch positivas per la preda da chamutschs. 
total 
masculin 
feminin 
relaziun m/f 
tschierv 
2'727 (2'957) 
1'591 (1'729) 
1'136 (1'228) 
1 : 0.71 (0.71) 
chavriel 
1'604 (1'710) 
1'014 (1'116) 
590 ( 594) 
1 : 0.58 (0.53) 
chamutsch 
3'545 (3'451) 
1'766 (1'715) 
1'779 (1'736) 
1 : 1.01 (1.01) 
portg selvadi 
10 (4) 
4 (4) 
6 (0) 
total selvaschina d'ungla: 
7'886 (8'122) 
Ina chatscha sin tschiervs persistenta pretenda ina chatscha d'atun 
La preda da tschiervs è stada buna durant l'emprima mesadad da la chatscha, suenter la rogaziun federala in pau pli stentusa. 
Tut en tut è vegnida realisada ina buna preda da tschiervs, dentant cun grondas differenzas regiunalas. 
Durant la chatscha da dus dis sin tschiervs cun curuna d'omaduas varts èn vegnids sajettads 12 taurs chapitals. 
Entant che la preda tar il taur-tschierv correspunda a la media da plirs onns, èn vegnids sajettads quasi en l'entir chantun anc memia paucs animals feminins. 
Per pudair stabilisar l'effectiv da tschiervs èsi necessari da schluppettar 4'210 tschiervs. 
De-cisiv èsi d'ademplir ils criteris qualitativs, numnadamain da schluppettar in dumber grond avunda d'animals feminins e d'animals giuvens. 
La finamira d'avair il proxim enviern effectivs da selvaschina ch'èn assimilads a lur spazis vitals e ch'èn equilibrads duai vegnir cuntan-schida cun ina chatscha d'atun cumplementara a la chatscha auta. 
La cumposiziun natirala d'ina populaziun da selvaschina che vegn prendida en mira chaschuna ch'i dat damain mal-sognas e damain parasits e che er envierns dirs pon vegnir supportads cun bler pli paucas perditas. 
Tar il tschierv mancan totalmain anc 1'290 (onn precedent 1'161) animals per a-demplir ils plans da prelevaziun. 
En las regiuns Bregaglia, Signuradi-Seewis, Igis-Furna-Fideris e Vaz sut na datti nagina chatscha d'atun. 
Per la chatscha d'atun èn s'annunziads 2'334 chatschadras e chatschaders. 
Las chatscha-dras ed ils chatschaders che sa participeschan a la chatscha d'atun adempleschan ina in-cumbensa impurtanta cun adattar ils effectivs da selvaschina a lur quartiers d'enviern. 
Quai ha per consequenza ch'ils quartiers d'enviern na vegnan betg surexplotads, gida ad evitar grondas perditas durant l'enviern e reducescha uschia la quota da selvaschina disgraziada. 
Uschia vegnan però er sminuids resp. impedids donns vi dal guaud e vi da culturas agricu-las. 
Nagina chatscha d'atun sin chavriels 
Sco l'onn passà è la chatscha sin chavriels vegnida reducida da 21 sin 17 dis. 
Pervia da las perditas - regiunalmain grondas - tras selvaschina disgraziada è la preda da chavriels stada - sco spetgà - pli bassa che l'onn passà. 
En la gronda part da las regiuns è il plan da prele-vaziun per il chavriel vegnì ademplì. 
En 6 regiuns stuessan - matematicamain - anc vegnir schluppettads animals feminins. 
La preda da bucs da chavriel mussa dentant gist en questas regiuns ch'ils effectivs da chavriels sa chattan actualmain sut la media. 
La finamira primara è qua d'engrondir l'effectiv da cha-vriels. 
Pervia da quai vegn renunzià ad ina chatscha d'atun. 
Quai sa cumporta senz'auter cun las pretensiuns da la biologia da la selvaschina e da l'ecologia. 
Buna preda da chamutschs 
Tut en tut po la chatscha sin chamutschs vegnir descritta sco buna, dentant cun grondas differenzas regiunalas. 
Pervia da la tschorvadad da chamutschs che ha reducì ils effectivs è la chatscha sin chamutschs vegnida reducida en differentas regiuns (Surselva, Surses, Schons, Avras) per 4 dis ed a dus chamutschs per chatschadra u per chatschader. 
Autras regiuns, oravant tut en il Grischun dal sid, han registrà predas da chamutschs fitg bunas u schizunt da record. 
En Engiadin'ota èn vegnids registrads las ultimas emnas numerus chamutschs e capricorns cun sintoms acuts da la tschorvadad da chamutschs. 
Augment da la populaziun da portgs selvadis en il Mesauc 
En il Mesauc èn vegnids sajettads 10 portgs selvadis. 
Per l'emprima giada èn er vegnids sajettads animals feminins durant la chatscha auta. 
L'effectiv da portgs selvadis en il Tessin ch'è actualmain grond chaschuna in augment tar la populaziun da portgs selvadis en il Me-sauc. 
Paralellamain a l'augment da la preda èn dentant s'augmentads er ils donns chaschu-nads dals portgs selvadis. 
Uffizi Da Chatscha E Pestga Dal Grischun 
Agiuntas 
- 
plan da la chatscha d'atun sin tschiervs 2006 
Persunas che dattan infurmaziuns 
dr. Georg Brosi, schef da l'uffizi da chatscha e pestga dal Grischun, Loëstr. 
14, 7001 Cuira, 081 257 38 92 
Gremium: Uffizi Da Chatscha E Pestga Dal Grischun 
Quelle: rg Uffizi Da Chatscha E Pestga Dal Grischun 
Data: 25.10.2006 
Ils edifizis da la scola auta da pedagogia dal Grischun duain vegnir engrondids 
Ils edifizis da la scola auta da pedagogia dal Grischun a Cuira (SAPGR) duain vegnir engrondids. 
I duain vegnir construids dus novs auditoris per mintgamai 80 fin 100 studentas e students sco er ina mediateca. 
A medem temp duai vegnir sanà l'implant da sport al liber. 
La regenza grischuna ha approvà il program da construcziun correspundent. 
I vegn fatg quint cun custs da construcziun da 4.7 milliuns francs. 
Per ils edifizis supplementars duai vegnir publitgada ina concurrenza da planisaziun. 
Suenter vegn suttamessa ina missiva da construcziun al cussegl grond. 
Quel vegn probablamain a decider il december 2007 davart il project. Actualmain ha la scola auta da pedagogia dal Grischun circa 250 studentas e students. 
Per onn da studi èn ils dumbers sa stabilisads sin in nivel da mintgamai 85 studentas e students. 
Igl è necessari da construir ils novs auditoris, per che la SAPGR possia satisfar als basegns d'ina scola auta. 
Tras la construcziun da quests dus auditoris pon vegnir spetgads respargns tar ils custs da gestiun. 
Ils locals existents n'èn betg adattads per vegnir duvrads per in auter intent. 
A medem temp duai la construcziun provisorica da la mediateca vegnir integrada en il nov project da construcziun. 
Plinavant duain vegnir sanads ils implants da sport al liber che sa chattan en in stadi manglus. 
Sch'i vegniss desistì da questas mesiras architectonicas, vegniss Cuira mess en dumonda a vista mesauna fin a lunga vista sco lieu da scolaziun. 
En l'interess dal chantun pretenda la trilinguitad da la scolaziun da las persunas d'instrucziun ch'il Grischun vegnia mantegnì sco lieu da scolaziun. 
Il Grischun sustegna la plattafurma agrara per commerzialisar products d'alp e da muntogna 
La regenza grischuna ha concludì da sustegnair il project "plattafurma agrara Grischun, Glaruna, Uri". 
Per sias activitads per commerzialisar products d'alp e da muntogna vegn l'uniun cun il num "project surregiunal per commerzialisar ils products d'alp e da muntogna" sustegnida cun ina contribuziun da 1'075'000 francs, e quai repartì sin ils onns 2007 fin 2011. 
La plattafurma agrara vegn purtada da federaziuns professiunalas e da federaziuns da branschas sco er d'interpresas da l'agricultura, dal mastergn, da l'industria e dal commerzi, dal turissem e da las prestaziuns da servetsch, plinavant d'instituziuns publicas e d'autras corporaziuns da dretg public dals chantuns Grischun, Glaruna ed Uri. 
La finamira principala è quella da segirar e d'augmentar la valur agiuntada regiunala en ils territoris da muntogna. 
A partir dal schaner 2007 vegn endrizzà in post da gestiun. 
Tar las prestaziuns da servetsch da la plattafurma agrara tutgan in post da consultaziun e da coordinaziun per promover la vendita sco er ina plattafurma da commerzialisaziun per avrir e per rinforzar chanals da vendita existents en Svizra ed a l'exteriur. 
La regenza grischuna refusa la petiziun per proteger la val Urden e la val Farur. 
Questa petiziun era vegnida lantschada da la PS dal circul da Churwalden e suttascritta da ca. 4000 persunas. 
En la petiziun vegn la regenza supplitgada d'adattar il plan directiv chantunal (PDChant) uschia, ch'ina colliaziun dals territoris da skis da Lai, d'Arosa e da Tschiertschen na fiss betg pli pussaivla. 
Sco che la regenza menziunescha en sia resposta, è la colliaziun dals territoris da skis ina part integrala dal PDChant ch'era vegnì concludì il november 2002 da la regenza ed approvà il settember 2003 dal cussegl federal. 
Avant che integrar quest project en il plan directiv chantunal han gì lieu vastas lavurs da basa ed ina consideraziun cumplessiva dals interess e dals giavischs ch'èn pertutgads. 
La regenza menziunescha che la situaziun dals fatgs e dal dretg n'è betg sa midada dapi ch'il plan directiv chantunal è vegnì relaschà areguard la colliaziun dals territoris da skis en dumonda. 
Tar tut il respect da l'instrument da la petiziun n'haja la regenza perquai betg il dretg d'adattar gia suenter stgars trais onns il plan directiv en il senn da las petiziunarias e dals petiziunaris. 
La regenza garantescha dentant ch'ella vegnia a sa stentar en il rom da sias cumpetenzas d'optimar il project uschenavant sco pussaivel a chaschun dal proxim svilup dal plan directiv, e quai betg sco ultim er sut l'aspect da la protecziun da la cuntrada e da la natira. 
La regenza beneventa ils plans per introducir la carta da persunas assicuradas 
La regenza grischuna beneventa ils plans da la confederaziun per introducir la carta da persunas assicuradas tar l'assicuranza obligatorica per la tgira da malsauns. 
Sco che la regenza menziunescha en sia resposta da consultaziun a la confederaziun, sustegna ella da princip la revisiun parziala da l'ordinaziun davart l'assicuranza da malsauns sco er da l'ordinaziun davart la carta da persunas assicuradas tar l'assicuranza obligatorica per la tgira da malsauns. 
Beneventà vegn cunzunt che la confederaziun sa fida d'ina tecnologia prospectiva e ch'ella vuless utilisar in microprocessur per la carta da persunas assicuradas. 
Quai pussibiliteschia da duvrar la carta sco carta da sanadad en in'emprova da model chantunala u interchantunala. 
Dal puntg da vista da la regenza hai dentant mo in senn d'integrar datas persunalas sin la carta da persunas assicuradas, sche la persuna assicurada ha la pussaivladad d'incumbensar las furnituras ed ils furniturs da prestaziuns da far quai. 
Mo uschia cuntegnia la carta da persunas assicuradas ina seria cumpletta da las datas persunalas che portia er in niz a las persunas medicinalas ch'èn responsablas per l'ulteriur tractament. 
La regenza è d'accord cun la lescha federala davart ils rapiments internaziunals d'uffants 
La regenza grischuna è da princip d'accord cun il sboz per ina lescha federala davart ils rapiments internaziunals d'uffants e davart las convenziuns da Den Haag per la protecziun dals uffants e da las persunas creschidas. 
La lescha federala cuntegna cunzunt disposiziuns per realisar la convenziun da Den Haag davart ils aspects civils dal rapiment internaziunal d'uffants sco er la convenziun europeica davart la renconuschientscha e l'execuziun da decisiuns areguard il dretg da tgira dals uffants e davart il restabiliment dal dretg da tgira. 
Las autoritads respectivas en il Grischun sajan confruntadas fitg darar cun la problematica da rapiments internaziunals davent da l'exteriur en il chantun, remartga la regenza en sia resposta da consultaziun. 
Pervia da quai na vegnia betg ad esser pussaivel ch'ellas disponian da las enconuschientschas professiunalas necessarias per pudair garantir ch'in rapiment internaziunal d'in uffant vegnia liquidà svelt ed en moda irreproschabla. 
Perquai stoppia vegnir garantì liantamain che l'autoritad centrala da la confederaziun cusseglia cumplessivamain e sustegnia professiunalmain las autoritads chantunalas e communalas. 
Repartì la dieschma d'alcohol 2005 
La regenza grischuna ha repartì la dieschma d'alcohol en l'autezza da 637'575 francs per l'onn da gestiun 2005. 
Quests daners vegnan duvrads per projects da prevenziun, per custs da tractament sco er per projects da perscrutaziun e da furmaziun. 
Tenor la lescha federala davart las bavrondas destilladas sto la quota dals chantuns dal retgav net da l'administraziun federala d'alcohol vegnir duvrada per cumbatter l'alcoholissem en ses motivs ed en sias consequenzas sco er per cumbatter l'abus da drogas, da narcotics e da medicaments. 
Da vischnancas e da regiuns 
- Furna: La regenza ha approvà la revisiun parziala da la planisaziun locala da la vischnanca da Furna ch'era vegnida concludida ils 7 d'avrigl 2006 (plan da zonas 1:2'000, zona per il diever da sport e da temp liber tar il lai d'accumulaziun). 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 26.10.2006 
La regenza beneventa las adattaziuns da l'ordinaziun davart la taxa sin il traffic pesant 
La regenza grischuna beneventa da princip che l'ordinaziun davart la taxa sin il traffic pesant (OTTP) vegnia midada, sco che quai è previs da la confederaziun. 
En sia resposta da consultaziun a la confederaziun sustegna ella senza resalvas las mesiras per eliminar la distorsiun da concurrenza che vegn chaschunada d'interpresas da transport svizras che n'èn betg prontas da pajar questa taxa. 
La confederaziun ed ils chantuns perdan pervia da quai entradas da la taxa sin il traffic pesant dependenta da la prestaziun (TTPDP) da circa 10 milliuns francs per onn. 
La regenza n'è dentant betg perencletga cun il termin che vegn proponì per calcular da nov las parts da la TTPDP che vegnan pajadas oravant tut als chantuns cun territoris muntagnards e perifers. 
Tenor il dretg vertent vegn la clav da repartiziun per pajar ils circa 80 milliuns francs calculada da nov mintga dus onns. 
Tenor la confederaziun duai questa calculaziun vegnir fatga en il futur mintga diesch onns. 
En correspundenza cun la posiziun da la conferenza da las directuras e dals directurs chantunals da finanzas (CDF) propona la regenza da prolungar quest termin a tschintg onns. 
La regenza prenda posiziun tar la lescha davart il transferiment dal traffic da rauba 
En sia resposta da consultaziun a la confederaziun sustegna la regenza en general la posiziun cuminaivla da la conferenza da las regenzas dals chantuns alpins. 
Da princip spetgan las regiuns pertutgadas ed ils chantuns pertutgads en lur resposta a la confederaziun ch'i vegnia agì en moda pli speditiva e che las finamiras per transferir il traffic da rauba vegnian cuntanschidas uschè spert sco pussaivel. 
Las variantas che la confederaziun propona en quest connex na persvadan betg. 
En sia posiziun constatescha la regenza ultra da quai ch'ella refusa ch'ina basa legala per ina taxa sin il traffic da transit tras las Alps (TTA) vegnia stgaffida. 
Gist en il traffic svizzer chaschunass quai in spustament betg giavischà dal traffic da rauba da la viafier sin la via. 
Sche la TTA u sch'ina bursa per il transit tras las Alps vegniss eventualmain introducida, fissi necessari da stgaffir er mesiras accumpagnantas en las regiuns da las Alps, e quai oravant tut per il traffic svizzer, e d'introducir regulaziuns excepziunalas. 
La regenza abolescha il scumond da pestgar durant ils firads 
La regenza approvescha la revisiun da las prescripziuns da pestga. 
In'adattaziun impurtanta pertutga l'aboliziun dal scumond da pestgar durant ils firads. 
Tenor il dretg vertent èsi scumandà da pestgar en l'entir chantun durant il Venderdi sontg, durant la dumengia da Pasca, durant la dumengia da Tschuncaisma sco er durant la rogaziun federala. 
Cun excepziun da la rogaziun federala vegnan ussa abolids quests scumonds. 
Ulteriuras adattaziuns ch'èn vegnidas fatgas a chaschun da la revisiun pertutgan la stagiun da pestga, la fixaziun dals dis da schanetg, las mesiras minimalas dals peschs sco er las limitas dals peschs ch'ins po pigliar ed ils peschs d'estga. 
Las prescripziuns da pestga vertentas èn sa cumprovadas per gronda part. 
En il rom da questa revisiun èn pervia da quai mo vegnidas fatgas adattaziuns da disposiziuns ch'èn stadas stringentamain necessarias sco er materialmain giustifitgadas. 
La participaziun vi da la ospitals da Cuira SA vegn vendida 
La regenza venda la participaziun vi da la ospitals da Cuira SA a la fundaziun "ospital chantunal dal Grischun", e quai per 25'000 francs. 
Questa vendita è la consequenza da la nova organisaziun en il sectur dals ospitals. 
Ultra da quai motivescha la regenza la vendita cun il fatg che la participaziun dal chantun na saja betg pli necessaria per ademplir sias incumbensas en il sectur dals ospitals. 
Da vischnancas e da regiuns 
- Signuradi-Partenz: La regenza approvescha il plan per il svilup dal guaud (PSG) da la regiun Signuradi-Partenz. 
- Claustra-Serneus/circul da Tavau: Per las lavurs da reparaziun suenter las malauras da l'onn 2005 approvescha la regenza ina contribuziun chantunala da 477'000 francs. 
- Jenaz: Il plan da zonas 1:1'000 / 10'000 Spitzirain, Uf Platz, Alp Nova dals 15 da zercladur 2006 vegn approvà. 
- St. Antönien/Ascharina: La dumonda da las suprastanzas communalas da St. Antönien e da St. Antönien-Ascharina da numnar la vischnanca fusiunada da nov "St. Antönien" vegn approvada da la regenza cun resalva dals resultats da la procedura da consultaziun entaifer l'administraziun federala. 
- Trimmis: La revisiun parziala da la constituziun communala, concludida a chaschun da la radunanza communala dals 8 da zercladur 2006, vegn approvada da la regenza. 
- Seewis: A la vischnanca da Seewis vegn garantida ina contribuziun da 69'000 francs als custs cun dretg da contribuziun per sanar las funtaunas Matan. 
En connex cun las malauras da l'onn 2005 era l'enchaschament da la funtauna da la vischnanca vegnì donnegià. 
- Sursaissa: Il pais maximal permess sin la via da Sursaissa (dal spartavias Bellaua fin a S. Martin) vegn dauzà da 13 t sin 18 t durant l'entir onn. 
- Sumvitg: Il pais maximal permess sin la via da Falens vegn dauzà da 18 t / 7 t sin 28 t. 
- Solas-Mut: En il tunnel da la via da colliaziun da Solas a Mut vegn fixada la sveltezza maximala a 60 km/h. 
- San Murezzan: En il vitg da San Murezzan vegn fixada la sveltezza maximala a 30 km/h sin la via Surpunt sco er sin la via Giovanni Segantini / via Salet ed i vegn introducida mintgamai ina "zona da tempo 30". 
Contribuziuns chantunalas a differentas instituziuns 
- Promoziun da l'integraziun: La regenza ha approvà totalmain 71'500 francs per projects per l'integraziun sociala da persunas estras che vivan en il chantun Grischun: 
- Dopo scuola, cuminanza grischuna da lavur per l'assistenza da las lavurantas e dals lavurants esters, Cuira 
- Agid d'integraziun per migrantas, centrala da dunnas, Cuira 
- "SUPPORT" il program cumplessiv d'integraziun per migrantas e per migrants, Balikatan, Cuira 
- Tudestg sco lingua estra, scola St. Catharina, Cazas 
- La cuschina da mintgadi da tut il mund, inscunter internaziunal da dunnas, Domat 
- Vegnir vegl en il Grischun, pro senectute dal Grischun, Cuira 
Projects da vias 
La regenza ha approvà 200'000 francs per construir e per sanar il suandant traject da via: 
- via naziunala A 13: Soazza - San Bernardin sid 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.11.2006 
Agenda grischuna d'elecziun da professiun 2006/2007 
Perquai che la situaziun economica è sa midada, è la preparaziun da la tscherna da professiun en las scolas daventada bler pli impurtanta. 
Cun differentas mesiras e cun differents products sustegna ed assista la cussegliaziun professiunala pervia da quai energicamain las stentas da las persunas d'instrucziun sin il stgalim superiur. 
Uschia vegnan meglieradas persistentamain las premissas da las scolaras e dals scolars che bandunan la scola, per ch'ellas ed els possian midar cun success vi en il mund professiunal. 
La stretga collavuraziun ch'è s'etablida dapi onns tranter la scola e la cussegliaziun professiunala s'exprima mintgamai il cumenzament dal nov onn da scola cun reparter l'agenda grischuna d'elecziun da professiun a tut las scolaras ed a tut ils scolars dal stgalim superiur. 
In product bainvis e da grond niz, che ha pudì vegnir edì er quest onn grazia al sponsoring generus da la banca chantunala grischuna. 
Tge sa chatta en questa agenda? 
Termins ed occurrenzas d'infurmaziun 
Sco ch'il num exprima, consista il punct central da l'agenda d'ina preschentaziun cumplessiva d'occurrenzas impurtantas e d'occurrenzas d'infurmaziun. 
Cussegliaziun professiunala/CIP en il Grischun 
La cussegliaziun professiunala dal Grischun è dividida en trais regiuns geograficas. 
Uschia porscha mintga CIP (center d'infurmaziun professiunala) - independentamain da ses domicil - pussaivladads identicas da s'infurmar; latiers tutgan ordinaturs cun descripziuns da professiuns, revistas che pon vegnir emprestadas, broschuras sco er l'utilisaziun da l'internet per chargiar giu e per stampar infurmaziuns. 
En l'agenda sa chatta er ina glista pratica da las adressas da tut ils CIP e da tut ils posts da cussegliaziun cun ina survista da las cussegliadras professiunalas e dals cussegliaders professiunals ch'èn cumpetents per las singulas vischnancas. 
Urari da la tscherna da professiun 
Quel cumplettescha la part davart la cussegliaziun professiunala ed inditgescha, tge che capita cura, co e nua sin il viadi vers la professiun. 
El po vegnir cumpareglià cun in planisader da la ruta che mussa a la manischunza u al manischunz tge che vegn sco proxim. 
Tar quests termins centrals tutgan il cumenzament da la preparaziun per la tscherna da la professiun en scola, las orientaziuns da las classas en il CIP, occurrenzas d'infurmaziun davart professiuns e davart scolas, il cumenzament da la cussegliaziun persunala ed ils termins da fufragnadis. 
Davart quest tema ha la cussegliaziun professiunala dal Grischun er redigì in agen pitschen diari ch'ins survegn gratuitamain en tut ils CIP. 
Tschertga da plazzas d'emprendissadi 
Quai è in tema che ha ozendi ina impurtanza cleramain pli gronda che anc avant in pèr onns. 
La concurrenza è en general daventada pli dira, la tscherna d'emprendistas e d'emprendists correspundentamain pli pretensiusa. 
En quest connex dat l'agenda grischuna d'elecziun da professiun tips concrets che tanschan da la preparaziun premurusa d'ina annunzia fin al discurs da preschentaziun. 
Professiuns en in'egliada 
Plinavant cuntegna l'agenda grischuna d'elecziun da professiun ina preschentaziun detagliada e bain ordinada da champs professiunals cun lur professiuns da basa e secundaras sco per exempel da professiuns academicas che pretendan in studi universitar u in studi d'ina scola auta professiunala. 
In servetsch supplementar survegnan las scolaras ed ils scolars tras l'indicaziun da las professiuns da scolaziun che vegnan mintgamai purschidas en il chantun Grischun - ina survista actuala dal martgà per uschè dir. 
In gudogn per tuttas e per tuts 
Cun la consegna regulara da l'agenda grischuna d'elecziun da professiun èsi gartegià a la cussegliaziun professiunala dal Grischun da metter a disposiziun a tut las scolaras ed a tut ils scolars in instrument che als dat ina invista da las professiuns e che als sustegna en moda raschunaivla a tscherner ina professiun ed a tschertgar ina plazza d'emprendissadi. 
Gremi: Uffizi per la furmaziun professiunala 
Funtauna: rg Uffizi per la furmaziun professiunala 
Data: 02.11.2006 
Ina delegaziun da l'Allgäu visita il Grischun 
Ina delegaziun da l'Allgäu visita il Grischun gievgia, ils 9 da november 2006. 
Manada vegn ella da l'associaziun da las presidentas e dals presidents da la citad sco er da l'uffizi d'agricultura e da selvicultura a Kempten. 
Tar la delegaziun da 67 persunas tutgan commembras e commembers dals gremis da decisiun da las quatter gruppas d'acziun LEADER da l'Allgäu, represchentantas e represchentants dals districts e da las citads independentas, represchentantas e represchentants da l'uniun turistica Allgäu/Bayerisch-Schwaben, represchentantas e represchentants da la "iniziativa Allgäu", da la chombra d'industria e da commerzi sco er insaquantas represchentantas ed insaquants represchentants da las medias. 
Questa delegaziun vegn beneventada da cusseglier guvernativ Hansjörg Trachsel, schef dal departament da l'intern e da l'economia publica. 
Suenter il bainvegni dals giasts al Plantahof a Landquart han lieu l'avantmezdi differents referats davart il concept directiv per l'economia 2010, davart il svilup regiunal, davart las structuras turisticas, davart la planisaziun directiva, davart la marca "Grischun", davart la laina e davart l'agricultura. 
Il suentermezdi visita la delegaziun - en il rom d'in tur da manaschi - il e-tower a Cuira. 
En l'Allgäu vegn preparada l'ulteriura concepziun dals concepts che concernan il svilup regiunal da la proxima perioda da promoziun a partir da l'onn 2007. 
Perquai vuless la delegaziun da l'Allgäu survegnir impuls dal vischin svizzer. 
Per la delegaziun da l'Allgäu è la direcziun strategica dal concept directiv per l'economia 2010 da grond interess sco er il concept ch'è drizzà vers ina persistenza, perquai ch'el duai manar davent d'in agir che s'orientescha vi da las periodas da legislatura. 
Er en l'Allgäu vegn reflectà davart ina marca cuminaivla. 
La promoziun da l'aviez è gia ussa in project che ha in bun success per la valur agiuntada da la regiun. 
La realisaziun d'in marketing dal turissem cuminaivel e la creaziun da structuras turisticas cuminaivlas stattan sisum la glista da prioritads da quels da l'Allgäu. 
Cun grond interess vegnan en quest connex persequitads il svilup da la marca "Grischun" sco er il svilup regiunal en il chantun Grischun. 
Gremi: uffizi per economia e turissem 
Funtauna: rg uffizi per economia e turissem 
Data: 07.11.2006 
Corporaziuns regiunalas: La regenza prolunghescha il termin 
En ina brev fa la regenza grischuna attent a las vischnancas dals circuls da Calanca, da Mesauc, da Roveredo, da Brusio e da Puschlav sco er a las vischnancas da Farera, da Calantgil, d'Avras e da Murmarera a lur obligaziun tenor il dretg constituziunal en connex cun furmar corporaziuns regiunalas. 
Ella envida las vischnancas correspundentas da furmar ina corporaziun regiunala u d'entrar en ina corporaziun regiunala e prolunghescha il termin per far quai fin il pli tard ils 30 da zercladur 2007. 
La nova constituziun chantunala pretenda che fin la fin da l'onn 2006 stoppian tut las vischnancas grischunas esser associadas ad ina corporaziun regiunala da dretg public. 
Cun excepziun da las duas regiuns Moesano e Puschlav èn questas corporaziuns regiunalas sa constituidas da nov. 
A chaschun da las votaziuns davart ils statuts da la corporaziun regiunala ch'èn vegnidas fatgas en ils circuls da Calanca, da Mesauc, da Roveredo e da Puschlav n'ha la maioritad da las vischnancas che fiss stada necessaria betg dà il consentiment, uschia ch'i n'è betg reussì da fundar las corporaziuns regiunalas "Organizzazione Regionale del Moesano (ORMO)" e la "Regione Valle di Poschiavo" per il termin giavischà. 
Las vischnancas da Calantgil, da Farera e dad Avras han refusà ils statuts da la corporaziun regiunala regio Viamala, la vischananca da Murmarera ha refusà ils statuts da la corporaziun regiunala Grischun central. 
La regenza menziunescha ch'ella haja in grond interess da pudair collavurar cun partenarias u cun partenaris cumpetents ed abels d'agir en las regiuns. 
En il senn dal princip da proporziunalitad duai vegnir dà la pussaivladad a las vischnancas da prender autonomamain ed en atgna responsabladad quellas mesiras che paran ad ellas adattadas e cunvegnentas, e quai fin la mesadad da l'onn 2007. 
La regenza va per gronda part d'accord cun la revisiun totala da l'ordinaziun federala davart la protecziun dals animals 
La regenza grischuna sustegna da princip las midadas e las cumplettaziun da l'ordinaziun davart la protecziun dals animals proponida da la confederaziun. 
Cun la nova legislaziun duai la protecziun dals animals vegnir meglierada. 
Sco quai che la regenza menziunescha en sia resposta da consultaziun, pon las novaziuns proponidas per gronda part vegnir sustegnidas, sch'ins consiederescha ch'il Grischun è il chantun che ha ils pli blers manaschis da bio. 
Bleras mesiras, sco per exempel ina plazza per star dadora l'enviern, èn realisadas gia oz da la gronda part dals manaschis en il Grischun. 
La regenza na va dentant betg d'accord cun las novas directivas per laschar pascular en clasiras e per proteger ils animals cunter la chalira. 
En il chantun Grischun saja l'alpegiada fitg impurtanta, scriva la regenza. 
Sch'ins realisass questas mesiras signifitgass quai ch'ins stuess construir sin bleras alps sustas artifizialas. 
Economicamain na fiss quai betg da responsar e l'alpegiada vegniss impedida en l'avegnir. 
Medemamain vegn refusà il scumond da tegnair rentadas vatgas-mamma e vatgas nutridras, pervia che quai engrevgiass supplementarmain il contact cun questa gruppa d'animals. 
La finala fa la regenza attent al fatg ch'ils custs per ils chantuns vegnian augmentads considerablamain. 
L'ordinaziun revedida davart la protecziun dals animals vegn a chaschunar custs supplementars al chantun. 
Quels na pon betg vegnir dumagnads cun las resursas persunalas e finanzialas da fin ussa. 
Ils supplements per uffants ed ils supplements per scolaziun vegnan augmentads En il Grischun vegnan augmentads a partir dal 1. da schaner 2007 ils supplements per uffants e per scolaziun per diesch pertschient per uffant e per mais. 
Tras quai s'augmentan las tariffas dals supplements da 185 a 195 francs per mais per uffant fin a la vegliadetgna da 16 onns e da 210 a 220 francs per mais per uffant che ha ademplì la vegliadetgna da 16 onns. 
Quai ha concludì la regenza grischuna ed ella ha approvà la revisiun parziala correspundenta da las disposiziuns executivas tar la lescha davart ils supplements da famiglia. 
Sa basond sin la buna situaziun da reservas e da retgav da la cassa da cumpensaziun chantunala per famiglias considerescha la regenza quest augment adequat en il senn da la promoziun da las famiglias. 
Tras l'augment dals supplements creschan las expensas per la cassa da cumpensaziun per famiglias da lavurantas e da lavurants tranter 3 e 3,5 milliuns francs e per la cassa da cumpensaziun per famiglias da persunas cun in'activitad da gudogn independenta creschan ils custs supplementars tranter 0,25 e 0,5 milliuns francs. 
La tariffa da contribuziun da las patrunas e dals patruns na sto dentant betg vegnir augmentada. 
La regenza beneventa l'augment da taglia ch'è planisà per products da tubac 
La regenza grischuna va d'accord cun l'augment da taglia sin products da tubac che la confederaziun ha planisà. 
La revisiun da la lescha federala davart la taglia sin il tubac ha l'intenziun da concepir la structura da taglia en furma cumpatibla cun la UE e d'augmentar levamain la grevezza fiscala sin tut ils products da tubac cun excepziun da cigarettas (cigarras, cigarillos e tubac taglià). 
La grevezza fiscala da tubac taglià fin vegn augmentada marcantamain, entant ch'i vegn renunzià a la taglia sin palpiri da cigarettas. 
En la resposta da consultaziun menziunescha la regenza che or da la vista dal chantun na saja da far naginas objecziuns cunter questas adattaziuns, tant pli che dal puntg da vista da la politica da la sanadad saja da beneventar l'augment da taglia per products da tubac. 
Las ordinaziuns da chatscha da la regenza vegnan adattadas formalmain 
La regenza grischuna ha approvà las adattaziuns da tschintg ordinaziuns da chatscha da la regenza. 
I sa tracta en quest connex da l'ordinaziun per incassar multas disciplinaras tar surpassaments dal dretg da chatscha (OMC), da l'ordinaziun per prevegnir ed indemnisar donns da selvaschina en l'agricultura, da l'ordinaziun per prevegnir ed indemnisar donns da selvaschina en il guaud, dal reglament da tgira sco er da l'ordinaziun davart il diever da chauns da chatscha. 
L'object da questas revisiuns furman mo midadas furmalas. 
Sut quellas van tranter auter las adattaziuns da las designaziuns dals departaments e dals posts da servetsch en il rom da la regulaziun nova da l'organisaziun da la regenza e da l'administraziun. 
Da vischnancas e da regiuns 
- Corporaziun regiunala Grischun central: Il statuts da la corporaziun regiunala "Regiun Grischun Central" vegnan approvads. 
- Corporaziun regiunala Bregaglia: La regenza ha approvà la revisiun parziala dals statuts da la corporaziun regiunala "Regione Bregaglia". 
- Valendau: La revisiun parziala da la constituziun communala da la vischnanca da Valandau, concludida da la radunanza communala dals 22 da zercladur 2006, vegn approvada. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 09.11.2006 
La regenza beneventescha la concentraziun da la purschida al lieu da furmaziun Glion senza ch'i vegnia installada ina scola professiunala superiura da tgira 
La regenza grischuna na dat a la scola professiunala da tgira dal Grischun a Glion nagina incarica da prestaziun per installar e per manar ina scola professiunala superiura da tgira. 
Percunter conferma la regenza sia voluntad da gidar vinavant a purtar ed a promover a Glion la purschida da scolaziun sin il stgalim secundar II che suonda directamain la scola populara. 
Sper la scola claustrala da Mustér cun il gimnasi è Glion sa sviluppà ad in center regiunal da scolaziun e da cumpetenza per scolaziuns che suondan directamain la scola populara e che appartegnan al stgalim secundar II. Giuvenils da la Surselva e da la Rumantschia frequentan l'instituziun per la scolaziun preprofessiunala "scola vinavon", la scola professiunala Surselva u la scola mercantila Surselva cun sias partiziuns da la scola professiunala, da la scola media commerziala e da la scola media professiunala. 
La regenza conferma ch'ella approveschia la concentraziun da la purschida a Glion per il sectur dal stgalim secundar II. Ch'il focus vegnia mess sin quest stgalim cun in grond dumber da clientas e da clients potenzials è economicamain raschunaivel e tegna ultra da quai quint dal regress dal dumber da naschientschas. 
In auter giudicament resulta da las scolaziuns da sanadad che vegnan purschidas en il sectur terziar. 
La nova scolaziun da tgirunza diplomada resp. da tgirunz diplomà che dura trais onns e che vegn absolvida en ina scola professiunala superiura vegn frequentada suenter l'emprendissadi u suenter la scola media professiunala. 
Ella vegn tschernida mo d'ina part da las emploiadas spezialisadas da sanadad e dals emploiads spezialisads da sanadad. 
Er pervia da quai han blers chantuns da la Svizra tudestga concentrà lur purschida da furmaziun sin in pèr paucs centers da furmaziun. 
Ina concentraziun da la purschida en il sectur da la scola professiunala superiura en il center da furmaziun per la sanadad ed ils fatgs socials (CSS) cunvegn er per il Grischun. 
Ella tegna quint da la dumonda actuala ed en spezial da la situaziun critica tar las plazzas da praticum sco er dal dumber da naschientschas che tschessa. 
La scola professiunala da tgira dal Grischun a Glion survegn ina incarica da prestaziun per realisar l'ultima scolaziun tenor l'urden vegl che va a fin l'onn 2011. 
Las decisiuns da la regenza servan al fatg che Glion possia sa profilar e sa rinforzar sco center da cumpetenza per scolaziuns sin il stgalim secundar II, en spezial cun sa referir a la Rumantschia. 
Da l'autra vart han ellas la finamira da concentrar l'organisaziun, la scolaziun ed ils meds finanzials en il sectur da la scola professiunala superiura per la sanadad. 
Ellas augmentan las schanzas per la regiun e per il chantun da pudair sa far valair sin il martgà da furmaziun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 15.11.2006 
Il center per prevenziun e promoziun da la sanadad ZEPRA a Cuira vegn extendì 
Il center per prevenziun e promoziun da la sanadad ZEPRA a Cuira extenda sia purschida. 
Da nov vegn engrondida la purschida en ils secturs da las vischnancas e da las scolas. 
La finamira è da sustegnair las vischnancas tar la realisaziun da structuras professiunalas e da rinforzar la promoziun da la sanadad e da la prevenziun. 
La lescha da sanadad che la regenza ha mess en vigur per il 1. d'avrigl 2006 creescha la basa legala per surdar singulas incumbensas en il sectur da la prevenziun e da la promoziun da la sanadad al post spezialisà ZEPRA e per cuntinuar la collavuraziun interchantunala cun il deparatament da sanadad dal chantun da Son Gagl. 
Il contract da collavuraziun correspundent è vegnì approvà da la regenza dal chantun Grischun il cumenzament d'avust. 
Quest contract circumscriva las prestaziuns che ston vegnir furnidas center per prevenziun e promoziun da la sanadad (ZEPRA) sco er sia indemnisaziun tras il chantun Grischun e cuntegna da nov ina purschida per vischnancas e per scolas. 
La finamira è da sustegnair las vischnancas da realisar structuras professiunalas e d'intensivar la promoziun persistenta da la sanadad e la prevenziun. 
Sco consequenza da las novaziuns en la lescha da sanadad è vegnida relaschada er in'ordinaziun tar la lescha da sanadad. 
L'ordinaziun regla tranter auter la promoziun da la sanadad e la prevenziun tras l'uffizi da sanadad, tras l'uffizi per la scola populara ed il sport sco er tras las vischnancas. 
Per pussibilitar ina collavuraziun persistenta tranter ils posts chantunals e las vischnancas determineschan las autoritads communalas e las autoritads da scola da nov persunas da contact cumpetentas (incumbensadas ed incumbensads per la promoziun da la sanadad e per la prevenziun, IPS). 
Questas persunas da contact lavuran cun il ZEPRA - ch'è incumbensà dal chantun - sco er cun auters partenaris e communitgeschan ils interess da la promoziun da la sanadad e da la prevenziun sin plaun communal ed en la scola. 
L'extensiun dal ZEPRA per 200 pertschient da plazzas cun purschidas per las vischnancas e per las scolas ha gì per consequenza ch'ins ha stuì far midada en localitads pli grondas. 
Il post spezialisà sa chatta dapi il fanadur en la Tittwiesenstrasse 27, en vischinanza da la staziun da Cuira. 
Gaudenz Bavier e Stanislaw Henny lavuran da nov sco cussegliaders da project e Daniel Volken lavura da nov en l'administraziun. 
La promoziun da la sanadad è ina chaussa communabla - la vischnanca il lieu ideal 
La vischnanca è in spazi, nua ch'igl èn avant maun u nua ch'i vegnan stgaffidas cundiziuns generalas che pon influenzar la sanadad e la qualitad da viver. 
Las fermezzas, las resursas, las particularitads geograficas e culturalas ed ils basegns da la populaziun pon ins enconuscher e registrar il meglier sin plaun local. 
Cun las persunas da contact per la promoziun da la sanadad e per la prevenziun po vegnir introducì e stabilì in process da participaziun ch'è adattà als basegns locals e che ha l'intenziun da mantegnair e da meglierar la sanadad en la vischnanca. 
ZEPRA vul lantschar e realisar acziuns e projects en la vischnanca per e cun las abitantas ed ils abitants, las purtadras ed ils purtaders da decisiuns, las autoritads e l'administraziun. 
Lur ideas per l'avegnir, lur giavischs e lur propostas vegnan preschentadas e sviluppadas per augmentar directamain l'attractivitad dal spazi da viver. 
Modul da scola: Concepir la scola sco lieu d'emprender e da lavurar che promova la sanadad 
Cun ina prevenziun e cun ina promoziun da la sanadad extendida vuless il ZEPRA intermediar ina chapientscha integrativ-cumplessiva da la sanadad e trair a niz la promoziun da la sanadad sco basa d'ina furmaziun consequenta da l'instrucziun e da la scola sco spazi da viver. 
Il concept da la prevenziun e da la promoziun da la sanadad metta en il center la scola sco lieu da lavur e sco spazi da viver. 
La promoziun da la sanada ha perquai en mira in manaschi ed in svilup da l'atgna scola ch'è orientà al process. 
Sut quest aspect n'è la promoziun da la sandad betg ina incumbensa supplementara, mabain ella vul sa confruntar cun las cundiziuns existentas e tschertgar e chattar communablamain soluziuns per dumagnar incumbensas dal mintgadi en la scolai sco spazi da viver. 
Gremi: center per prevenziun e promoziun da la sanadad ZEPRA 
Funtauna: rg center per prevenziun e promoziun da la sanadad ZEPRA 
Data: 15.11.2006 
La strategia communabla da la confederaziun, dals chantuns e da las vischnancas en connex cun il e-government vegn beneventada 
La regenza grischuna salida la formulaziun d'ina strategia communabla da la confederaziun, dals chantuns e da las vischnancas per il e-government. 
Questa strategia è vegnida stgaffida sut la direcziun da l'organ da strategia informatica da la confederaziun, integrond activamain las chancelieras ed ils chanceliers dals chantuns sco er las responsablas ed ils responsabels per il e-government tar la confederaziun, tar ils chantuns e tar las vischnancas. 
La finamira da la strategia per il e-government svizzer è da furmar - grazia al diever da la tecnica d'infurmaziun e da communicaziun - l'activitad administrativa per l'entira Svizra en moda uschè effizienta, economica e manaivla a la glieud sco pussaivel. 
Ella duai succeder en moda decentrala, dentant coordinada, e sut la surveglianza d'in gremi directiv e d'in secretariat ch'èn definids en ina cunvegna da basa davart la collavuraziun da la confederaziun e dals chantuns en connex cun il e-government. 
La regenza giuditgescha las finamiras definidas ed ils princips fundamentals sco er l'organisaziun e la finanziaziun ch'èn vegnidas proponidas en las cunvegnas da basa sco emprims pass adequats per promover la collavuraziun dumandada. 
La strategia en connex cun il e-government saja ina buna premissa per la fasa da realisaziun che succeda ils onns 2007 fin 2010, scriva la regenza. 
Per il chantun saja impurtant ch'il e-government vegnia realisà cun success, per che la pussaivladad da reutilisar las prestaziuns sviluppadas saja garantida e per che las vischnancas sajan integradas en moda suffizienta. 
Da vischnancas e da regiuns 
- Roveredo: Il project da protecziun cunter crudada da crappa "Terra Bianca" da la vischnanca da Roveredo vegn approvà. 
Als custs cun dretg da subvenziun da 50'000 francs vegn garantida ina contribuziun chantunala da maximalmain 6'500 francs. 
- Claustra-Serneus/Tavau: La regenza grischuna ha adattà la contribuziun chantunala per las lavurs da reparaziun da las malauras 2005 da la vischnanca da Claustra-Serneus e da Tavau a la contribuziun federala ed ha approvà en pli maximalmain 268'452.- fracs. 
- S. Martin: A la vischnanca da S. Martin vegn garantida ina contribuziun da 49'000 francs als custs cun dretg da contribuziun per renovar e per engrondir il stabiliment dal provediment d'aua a Gadenstatt/Feistenberg. 
- Panaduz: Als custs per construir ina plazza da transit per vagantas e per vagants da la Svizra en il territori da Nulez empè al lieu da fin ussa, ad Isla, vegn garantida a la vischnanca da Panaduz ina contribuziun maximala dad 80'000 francs. 
- Igis: Il plan general d'avertura 1:2'000 traffic (revisiun da la colliaziun d'industria ost) dals 21 da matg 2006 vegn approvà. 
Fatgs dal persunal 
- René Schneckenburger, domicilià a Cuira, è vegnì nominà sco substitut dal manader da la secziun 2 tar la controlla da finanzas dal chantun Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.11.2006 
L'administraziun chantunala dal Grischun vegn reorganisada 
A partir dal 1. da schaner 2007 datti ina nova repartiziun da las incumbensas da l'administraziun chantunala sin ils departaments. 
Sco consequenza da la reorganisaziun vegnan per part midads er ils nums dals departaments. 
En il rom d'ina reorganisaziun da l'administraziun chantunala dal Grischun ha la regenza dal chantun Grischun assegnà per part da nov las incumbensas dal maun public. 
Las incumbensas da l'administraziun chantunala vegnan structuradas en ils tschintg secturs principals "segirezza e protecziun da la populaziun", "economia, lavur e fatgs socials", "finanzas e vischnancas", "furmaziun, cultura ed egualitad" sco er "construcziun, traffic e selvicultura". 
Sco consequenza da la nova repartiziun da las incumbensas midan a partir dal 1. da schaner 2007 per part er ils nums dals departaments. 
Nums dals departaments 
fin ussa 
nov (a partir dal 1. da schaner 2007) 
DIEP 
departament da l'intern e da l'economia publica 
departament d'economia publica e fatgs socials 
DES 
DGPS 
departament da giustia, polizia e sanitad 
departament da giustia, segirezza e sanadad 
DGSS 
DECA 
departament d'educaziun, cultura e protecziun da l'ambient 
departament d'educaziun, cultura e protecziun da l'ambient (sco fin ussa) 
DECA 
DFM 
departament da finanzas e militar 
departament da finanzas e vischnancas 
DFV 
DCTS 
departament da construcziun, traffic e selvicultura 
departament da construcziun, traffic e selvicultura (sco fin ussa) 
DCTS 
La gronda part da las adressas dals departaments resta per entant sco ch'ella è, ils lieus dals posts da servetsch er. 
Il mars 2005 ha la regenza mess il fundament per la reorganisaziun da l'administraziun chantunala. 
Il project "reorganisaziun da l'administraziun chantunala dal Grischun" cumpiglia en tut 13 projects parzials e po vegnir terminà per la fin da december 2006. 
Per reparter da nov las incumbensas è vegnì tschernì in proceder en etappas. 
L'emprima etappa ha cumenzà cun success il schaner 2006 
En l'emprima etappa è vegnida transferida l'organisaziun d'asil entaifer il departament da giustia, polizia e sanitad resp. entaifer il nov departament da giustia, segirezza e sanadad (DGSS), e quai da l'uffizi dal servetsch social a l'uffizi da fatgs da polizia e da dretg civil. 
En il departament d'educaziun, da cultura e da protecziun da l'ambient (DECA) èn plinavant vegnids unids l'uffizi per la furmaziun terziara e l'uffizi per las scolas medias en in uffizi per la furmaziun media-superiura. 
Il post da stab per dumondas d'egualitad - che ha num a partir dal 1. da schaner 2007 post da stab per l'egualitad da las schanzas - ha midà dal departament da finanzas e militar al servetsch dal departament dal DECA. 
Nova repartiziun da champs d'incumbensa per il 1. da schaner 2006 
DGPS 
uffizi dal servetsch social 
organisaziun d'asil 
DGSS 
uffizi da fatgs da polizia e da dretg civil 
uffizi per la furmaziun terziara 
DECA 
uffizi per la furmaziun media-superiura 
DECA 
post da stab per l'egualitad da las schanzas uffizi per las scolas medias post da stab per l'egualitad da las schanzas 
DECA 
DFM 
DECA 
Las novas organisaziuns da l'emprima etappa han cumenzà cun success il schaner 2006. 
La realisaziun da la segunda etappa è planisada per il schaner 2007 
Ils projects parzials da la segunda etappa vegnan realisads per il 1. da schaner 2007. 
Nov uffizis chantunals èn pertutgads da quai. 
A partir dal cumenzament da l'onn 2007 ha l'inspecturat da vischnancas num da nov uffizi da vischnancas. 
El mida - ensemen cun la surveglianza da las vischnancas - dal departament da l'intern e da l'economia publica al departament da finanzas e vischnancas (DFV). 
L'uffizi da stimaziun (ch'è staziunà oz tar il departament da construcziun, traffic e selvicultura) mida medemamain al DFV. 
Il departament d'economia publica e fatgs socials (DES) surpiglia l'uffizi dal servetsch social dal departament da giustia, polizia e sanitad (senza la surveglianza da patrunadi e senza l'organisaziun d'asil) sco er l'institut d'assicuranza sociala dal departament da finanzas e militar (DFM). 
En il departament da giustia, segirezza e sanadad (DGSS) vegn fundà cun las instituziuns dal Sennhof e da Realta, cun la partiziun "execuziun da chastis e da mesiras" sco er cun la surveglianza da patrunadi il nov uffizi per l'execuziun giudiziala. 
En il DGSS vegnan plinavant integrads l'uffizi da militar e da protecziun civila (ch'è actualmain tar il departament da finanzas e militar) e l'institut d'assicuranza d'edifizis (ch'è actualmain tar il departament da construcziun, traffic e selvicultura). 
Da nov surpiglia il departament da construcziun, traffic e selvicultura (DCTS) la cumpetenza cumplessiva per la politica da traffic inclusiv la politica da transit. 
Nova repartiziun da champs d'incumbensa per il 1. da schaner 2007 
DIEP 
uffizi da vischnancas 
DFV 
DIEP 
surveglianza da las vischnancas 
DFV 
DGPS 
uffizi dal servetsch social (senza surveglianza da patrunadi e senza organisaziun d'asil) 
DES 
DFM 
institut d'assicuranza sociala 
DES 
DFM 
uffizi da militar e da protecziun civila 
DGSS 
DCTS 
institut d'assicuranza d'edifizis 
DGSS 
DCTS 
uffizi da stimaziun 
DFV 
nov: creaziun da l'uffizi per l'execuziun giudiziala 
DGSS 
nov: cumpetenza cumplessiva per la politica da traffic inclusiv la politica da transit 
DCTS 
Agiunta: 
organigram da l'administraziun chantunala (valaivel a partir dal 1. da schaner 2007) 
Gremi: regenza 
Funtauna: rg chanzlia chantunala dal Grischun 
Data: 16.11.2006 
La cumissiun beneventa la nova lescha davart la responsabladad dal stadi 
La cumissiun dal cussegl grond per giustia e segirezza ha tractà la missiva da la regenza concernent la revisiun totala da la lescha davart la responsabladad da las autoritads, dals funcziunaris e da las corporaziuns da dretg public. 
La cumissiun che stat sut il presidi da Christian Rathgeb propona al cussegl grond d'entrar en il project. 
Er la cussegliera guvernativa Eveline Widmer-Schlumpf è stada preschenta a quella sesida. 
Il motiv per la revisiun totala è il fatg che la lescha vertenta davart la responsabladad da las autoritads, dals funcziunaris e da las corporaziuns da dretg public, ch'è concepida sco responsabladad per la culpabilitad, na correspunda betg pli a la nova constituziun chantunala. 
La constituziun chantunala ch'è en vigur dapi il 1. da schaner 2004 circumscriva la responsabladad da la communitad sco ina responsabladad ch'è independenta da la culpa en il senn d'ina responsabladad causala. 
Er la differenziaziun da la dimensiun da la responsabladad tut tenor da tge instituziun publica respectivamain da tge autoritad u da tge uffiziantas respectivamain da tge uffiziants d'ina communitad ch'il donn vegn chaschunà è vegnida resguardada sco antiquada. 
In ulteriur punct impurtant da la revisiun è la midada da la dretgira chantunala a la dretgira administrativa tar la cumpetenza giudiziala per giuditgar dretgs che resultan da la lescha davart la responsabladad dal stadi. 
Suenter avair examinà detagliadamain il project ha la cumissiun suandà las propostas da la regenza e las ha deliberadas unanimamain en il senn da la regenza per mauns dal cussegl grond. 
En la sessiun da december vegn quel ad avair l'occasiun da tractar questa fatschenta. 
Gremi: cumissiun per giustia e segirezza 
Funtauna: rg cumissiun per giustia e segirezza 
Data: 20.11.2006 
Il turissem grischun fa ina refurma 
Il chantun Grischun dat impuls e meglierescha las cundiziuns generalas per accelerar la refurma da las structuras en il turissem grischun. 
Las tschintg destinaziuns principalas San Murezzan / Engiadina, Tavau-Claustra, Arosa-Lai e Scuol-Samignun vegnan envidadas da surpigliar l'iniziativa da fundar organisaziuns per la gestiun da destinaziuns (OGD). 
Ils lieus pli pitschens duain fundar organisaziuns turisticas futuras (OTf) regiunalas u s'associar ad ina OGD. 
Il concept da realisaziun ch'è ussa avant maun per la refurma dal turissem grischun è ina part dal project "structuras cumpetitivas e repartiziun da las incumbensas en il turissem grischun" ch'è vegnì elavurà dal team da project e d'ina gruppa d'expertas e d'experts per incumbensa da cusseglier guvernativ Hansjörg Trachsel. 
La nova structura da las destinaziuns duai fermar il regress da las dumondas che ha custà al Grischun dapi l'onn 1990 passa 2'600 plazzas da lavur. 
L'analisa dal mais da favrer 2006 ha mussà ch'igl exista ina structura ineffizienta cun 92 organisaziuns turisticas, ch'i vegnan memia paucs giasts en il Grischun e ch'ils preventivs da marketing da las organisaziuns turisticas duain sa concentrar sin marcas enconuschentas. 
Ils criteris per las organisaziuns turisticas 
Las OGD ston ademplir il futur 18 criteris en ils secturs organisaziun e gestiun, incumbensas e resursas sco er grondezza e dominanza. 
En spezial sto il management da products obtegnair dapli persunal ed il marketing principal sto sa drizzar tenor in'activitad per promover il martgà ch'è orientada a la vendita. 
Sco preventiv da marketing minimal ston las tschintg OGD disponer a media vista mintgina d'almain 7 milliuns francs. 
Ils ulteriurs lieus pli pitschens duain fundar dentant organisaziuns turisticas futuras (OTf) regiunalas. 
Els ston ademplir 12 criteris e ston esser en il cas da pudair surdar in mandat da marketing d'almain 200'000 francs ad ina OGD u a Grischun vacanzas. 
Sustegn dal chantun 
Il chantun Grischun sustegna quest process da refurma durant ils proxims sis onns cun en total 18 milliuns francs sco er cun metter a disposiziun resursas persunalas da l'uffizi per economia e turissem. 
Fin la fin da mars 2007 han las organisaziuns turisticas temp d'inoltrar ina decleraziun d'intenziun cun il concept strategic da lur ODG u da lur OTf. 
Per la finanziaziun definitiva da la transfurmaziun sto vegnir fatg in plan da fatschenta detaglià fin il settember 2007. 
Il process da realisaziun è gia instradà en differentas regiuns dal Grischun. 
Ils plans da la destinaziun San Murezzan/Engiadina èn progredids il pli fitg. 
La populaziun dal circul da l'Engiadin'ota votescha gia ils 26 da november 2006 davart ina revisiun parziala da la constituziun, la quala vegn a servir sco basa per furmar destinaziuns. 
Iniziativas accumpagnantas 
Ultra dal sustegn finanzial e persunal ch'il chantun porscha, suonda el dentant er tschintg iniziativas accumpagnantas ch'èn decisivas per rinforzar e per stabilisar las structuras desideradas. 
Las paginas d'internet dal turissem grischun ch'èn vegnidas analisadas da la SATE Cuira èn sa demussadas sco manglusas visavi la concurrenza en spezial pertutgant l'effizienza da la commerzialisaziun. 
La plattafurma turistica sin via electronica dal Grischun duai colliar en ina rait las purschidas regiunalas da turissem, duai las resumar en ina unitad raschunaivla e duai las commerzialisar communablamain. 
Ultra da quai èsi da partir dal fatg che 30 pertschient da las decisiuns da far ina reservaziun vegnan prendidas cun agid d'indicaziuns e da pussaivladads da cudeschaziun da l'internet. 
La plattafurma turistica sin via electronica è ina iniziativa che sustegna cunzunt las OTf a commerzialisar lur products. 
Il sistem da direcziun e da monitoring "balanced scorecard" (BSC) cun indicaturs da sis secturs d'interpresa pussibilitescha d'examinar il futur las prestaziuns ed ils effects da la ODG e d'augmentar sia transparenza. 
In project da pilot correspundent ensemen cun Tavau turissem è gia vegnì lantschà. 
Il chantun planisescha da resumar ils resultats da la BSC sin plaun chantunal e da survegnir uschia indicaziuns davart il svilup dal turissem en il Grischun. 
L'applicaziun da la marca regiunala grischun ch'è sa cumprovada tar las futuras ODG è in element da las iniziativas accumpagnantas gist uschia sco ils standards da qualitad e la finanziaziun dal marketing da turissem tras ina contribuziun chantunala per promover il turissem (CCT). 
Fin la primavaira 2007 examinescha l'uffizi per economia e turissem dal Grischun models da quints ed als valitescha en collavuraziun cun la gruppa d'expertas e d'experts, cun las ODG e cun las federaziuns da tetg da l'economia dal Grischun. 
Ina nova orientaziun da Grischun vacanzas 
Sin fundament da la nova organisaziun dal marketing da turissem grischun ha la suprastanza da Grischun vacanzas (GRV) adattà er las incumbensas e l'orientaziun da l'organisaziun da tetg chantunala. 
En emprima lingia duai GRV acquirir en il futur novs giasts per il Grischun, e quai en collavuraziun cun las OGD. 
La tgira da las relaziuns cun giasts che returnan adina puspè succeda tras las ODG e tras lur purtadras u lur purtaders da prestaziuns. 
Cun purschidas innovativas e cun in'activitad per promover il martgà orientada a la vendita duai vegnir cuntanschida ina meglra occupaziun durant la stad e durant l'atun sco er durant las emnas d'enviern pli flaivlas. 
La nova repartiziun fundamentala da las incumbensas tranter las acturas ed ils acturs dal turissem grischun ha uschia il suandant aspect: GRV sa deditgescha - sco "acquisitura da martgads" - en emprima lingia als martgads da constituziun ed als martgads futurs, las ODG sa deditgeschan als martgads centrals enconuschents e las OTf a la tgira dals giasts fidels. 
Las incumbensas principalas da Grischun vacanzas èn: far concepziuns da product orientadas a la vendita, manar la marca Grischun e surpigliar eventualmain mandats da marketing da las OTf sco er - en coordinaziun cun las ODG - concepir la plattafurma turistica sin via electronica dal Grischun. 
Il rapport "Wettbewerbsfähige Strukturen und Aufgabenteilung im Bündner Tourismus, Umsetzungskonzept" po vegnir empustà tar l'uffizi per economia e turissem (UET), Grabenstrasse 1, 7001 Cuira, u per telefon 081 257 23 42 resp. info@awt.gr.ch. 
Sut www.awt.gr.ch stat el a disposiziun er per chargiar sin l'agen computer. 
Team da project e gruppa d'expertas e d'experts 
Incumbensader: cusseglier guvernativ Hansjörg Trachsel (schef dal departement da l'intern e da l'economia publica dal Grischun). 
Direcziun dal project (uffizi per economia e turissem dal Grischun). 
Team da project: Thomas Bieger (professer a l'universitad da Son Gagl, institut per ils servetschs publics e per il turissem), Philipp Boksberger (docent a la scola auta da tecnica ed economia Cuira, institut per turissem e temp liber), Olivier Federspiel (directur da Grischun vacanzas), Christian Laesser (professer a l'universitad da Son Gagl, institut per ils servetschs publics e per il turissem), Beat Ryffel (secretari dal departament da l'intern e da l'economia publica dal Grischun), Robert Weinert (assistent a l'universitad da Son Gagl, institut per ils servetschs publics e per il turissem). 
Gruppa d'expertas e d'experts: Vendelin Coray (directur da Savognin turissem en il Surses), Hanspeter Danuser (directur da l'uniun da cura e da traffic da San Murezzan), Denise Dillier (directura da Spleia/Valragn turissem), Armin Egger (directur da Tavau turissem), Reto Gurtner (president da la gruppa da l'arena alva), Ernst Nigg (president da la cumissiun per economia, taxas e politica da stadi dal cussegl grond, fin avust 2006), Erwin Rutishauser (directur da la viafier retica SA), Markus Schenk (administratur da Mustér Sedrun turissem), Hans-Kaspar Schwarzenbach (directur dad Arosa turissem), Urs Wohler (directur dad Engiadina/Scuol turissem SA), Andreas Züllig (president da l'uniun grischuna da las hotelieras e dals hoteliers). 
Cussegliadras e cussegliaders spezialisads: Josef Herget (professer a la scola auta da tecnica ed economia SATE Cuira, institut per scienza d'infurmaziun), Arnold Kappler (proprietari da la firma Kappler Management SA, Lucerna), Reto Küng (partenari da la firma dettofatto media, Cuira), Ruedi Minsch (professer a la scola auta da tecnica ed economia SATE Cuira), Peder Plaz (manader da project BHP - Hanser e partenaris SA, Turitg), Bruno Studer (professer a la scola auta da tecnica ed economia SATE Cuira, institut per tecnologias d'infurmaziun e da communicaziun). 
Gremi: departament da l'intern e da l'economia publica 
Funtauna: rg uffizi per economia e turissem 
Data: 20.11.2006 
Ils festivals da cultura ed ils museums ils pli impurtants dal Grischun sa preschentan da nov sut il label "grischunCULTURA" 
Dudesch festivals da cultura e museums excellents dal Grischun sa preschentan en l'avegnir communablamain sut il label "grischunCULTURA". 
Tras quai vulan els d'ina vart render attent - tant en Svizra tudestga sco er en ils pajais vischins - in public che s'interessa per la cultura als festivals ed als museums ch'èn mo pauc enconuschents sur las regiuns or, e da l'autra vart gudagnar giasts per il Grischun. 
GrischunCULTURA sa preschenta entaifer la marca "grischun" e la cumplettescha per in sectur impurtant. 
I vegn intermediada la missiva ch'il Grischun dispona - ultra d'ina cuntrada alpina unica e d'ina infrastructura turistica excellenta - er d'ina purschida culturala attractiva cun bleras fassettas. 
Uschia duai il maletg dal Grischun vegnir rinforzà a lunga vista. 
La tscherna da las instituziuns partenarias è vegnida reducida sapientivamain, cunquai ch'i vegnan en dumonda mo instituziuns culturalas cun ina purschida da fitg buna qualitad che han - saja quai grazia al tema, ad impuls innovativs, a nischas ch'èn anc pauc occupadas u a lieus da preschentaziun attractivs - qualitads da vendita exclusiva. 
Plinavant sa tracti da quels festivals e da quels museums che han il potenzial d'attracziun surregiunal il pli grond e che han tras quai ina relevanza per la marca. 
Las represchentantas ed ils represchentants da las dudesch instituziuns - nov festivals e trais museums resp. chasas d'exposiziun - èn sa scuntrads dacurt a Grüsch cun represchentantas e cun represchentants da l'uffizi da cultura e da la marca "grischun" per barattar opiniuns e per discutar las mesiras da communicaziun che vegnan prendidas en mira. 
L'uniun lucca stat sut il motto "communablamain essan nus pli ferms". 
Tar las instituziuns partenarias da grischunCULTURA tutgan ils festivals da musica "Flims Klang" e "Davos Festival", il festival cultural Origen, il "Ope(r)n Air" ad Arosa, il festival da musica "Snow and Symphony", l'opera dal chastè da Haldenstein sco er il festival "Uncool" a Puschlav. 
Participads èn plinavant il teater da Cuira cun ses festival "Churer Herbst", il festival d'umor ad Arosa, il museum d'art dal Grischun a Cuira, il museum da Segantini a San Murezzan sco er la "chasa melna" a Flem. 
Sco emprim med da communicaziun vegn preparada ina broschura che purtretescha ils dudesch festivals e museums, che porscha dentant er spazi ad autras occurrenzas culturalas sco infurmaziuns davart in'architectura nova ed excellenta en il Grischun u sco la plattafurma d'internet http://www.grischuncultura.ch. 
La broschura cumpara quest enviern per render attent ina gruppa impurtanta - ils giasts d'enviern en il Grischun - a las purschidas attractivas da stad. 
La broschura vegn exponida en ils biros da turissem, en hotels ed als lieus d'occurrenza da las instituziuns partenarias. 
La gruppa principala da las persunas ch'èn interessadas a la cultura en Svizra tudestga ed en ils pajais vischins duai dentant vegnir pledentada en emprima lingia en sia regiun d'origin, uschia per exempel en teaters, en salas da concert ed en museums. 
Per esser preschent en quels lieus revegn ins a la vasta rait da las persunas ch'èn responsablas per ils festivals e per ils museums. 
La broschura vegn ultra da quai distribuida sur ils chanals da Grischun vacanzas. 
En collavuraziun cun las organisaziuns da tetg dal turissem grischun èsi previs da sa participar als inserats da pliras paginas successivas en la pressa svizra da la dumengia. 
Per infurmaziuns actualas duai ultra da quai vegnir nizzegià l'internet en moda intensiva. 
Gremi: uffizi da cultura 
Funtauna: rg uffizi da cultura 
Data: 21.11.2006 
La cumissiun deliberescha l'adattaziun dal dretg chantunal a la lescha federala da partenadi 
La cumissiun dal cussegl grond per giustia e segirezza ha tractà la missiva da la regenza concernent l'adattaziun dal dretg chantunal a la lescha federala davart il partenadi registrà da pèrs da la medema schlattaina. 
La cumissiun ch'è vegnida manada per questa fatschenta da vicepresident Ernst Sax propona al cussegl grond d'entrar en il project. 
A partir dal 1. da schaner 2007 vegnan pèrs da la medema schlattaina ad avair la pussaivladad da laschar registrar lur partenadi en il register dal stadi civil. 
Tar quest project sa tracti unicamain da realisar il dretg federal sin plaun chantunal. 
Correspudentamain cumpiglia il project l'adattaziun da diversas leschas chantunalas e da differentas ordinaziuns dal cussegl grond. 
Ultra da la lescha dal dretg da burgais dal chantun Grischun, da la lescha davart ils dretgs politics en il chantun Grischun, da la lescha davart la cassa da pensiun chantunala dal Grischun, da la lescha introductiva tar il cudesch civil svizzer, da la lescha davart il notariat, da la lescha constituziunala da las dretgiras, da la procedura civila e da la lescha da submissiun ston er anc quatter ordinaziuns dal cussegl grond vegnir adattadas correspundentamain. 
La cumissiun ha deliberà il project en il senn da las propostas da la regenza per mauns dal cussegl grond che vegn a tractar la fatschenta en la sessiun da december. 
Gremi: cumissiun per giustia e segirezza 
Funtauna: rg cumissiun per giustia e segirezza 
Data: 22.11.2006 
La regenza approvescha la planisaziun d'utilisaziun dad Arosa concernent il project d'in hotel en il territori da Prätschli 
La regenza grischuna ha approvà da princip la cumplettaziun da la planisaziun locala che las votantas e ch'ils votants dad Arosa han concludì. 
Il medem mument ha la regenza refusà ils recurs da proprietarias e da proprietaris da bains immobigliars vischins ch'èn vegnids fatgs cunter quest project e tractà las posiziuns da las organisaziuns da l'ambient. 
En vista a la situaziun dal territori da project ch'è - en cumparegliaziun cun il territori d'abitadi sco tal dad Arosa - perifera ed exponida sco er resguardond las valurs da la cuntrada e dals potenzials da la protecziun da la natira en il territori pertutgà n'ha la regenza dentant betg pudì far auter che da colliar l'approvaziun da la planisaziun cun differentas prescripziuns e cundiziuns. 
Uschia sto la construcziun da l'hotel nov satisfar ad autas pretensiuns tant da la concepziun sco er da l'architectura e l'arranschament dals cubus sco ch'el è previs en la planisaziun actuala sto - or dal puntg da vista da la cuntrada - vegnir optimà en l'interess d'ina meglra integraziun en la structura architectonica existenta da l'abitadi da Prätschli. 
Plinavant stoi vegnir prendì en mira da schanegiar anc pli fitg la palì planiva "Riedboden" che sa chatta en la vischinanza, ed i ston vegnir prendidas las mesiras substitutivas necessarias. 
Per garantir la realisaziun da questas directivas sto la vischnanca concepir il plan da quartier sco plan d'areal. 
Tenor la regenza è il project da Prätschli d'in interess public considerabel. 
Ils ultims onns ha Arosa stuì acceptar - per differents motivs - in regress marcant e precar dal dumber da letgs da hotel tradiziunals. 
Projects sco il hotel da wellness en discussiun èn adattads da fermar quest trend negativ e da dar novs impuls al turissem. 
L'interess public che pleda per la nova construcziun da l'hotel è - tenor l'opiniun da la regenza - tut en tut pli grond ch'ils giavischs da la protecziun da la cuntrada che s'opponan a tala, premess che las prescripziuns e che las cundiziuns menziunadas vegnian resguardadas en l'ulteriur svilup dal project. 
Il Grischun sustegna l'armonisaziun da la scola obligatorica e da la scolaziun speziala 
Cun dus concordats planisescha la conferenza svizra da las directuras e dals directurs chantunals da l'educaziun publica (CDEP) d'armonisar meglier la scola obligatorica e la scolaziun speziala. 
La regenza grischuna resguarda il sboz da la cunvegna interchantunala davart l'armonisaziun da la scola obligatorica (concordat da HarmoS) sco basa solida per il svilup dal sistem svizzer da scola. 
La qualitad e la permeabilitad dal sistem da scola duain vegnir garantidas en l'entira Svizra ed impediments da mobilitad duain vegnir reducids. 
Il concordat definescha las datas da basa las pli impurtantas, sco l'entrada en scola e la durada dals stgalims da scola, e fixescha las finamiras surordinadas. 
L'atun 2007 duai il concordat da HarmoS vegnir deliberà per la ratificaziun en ils chantuns. 
Cun tscherner questa direcziun hajan pudì vegnir instradadas meglieraziuns qualitativas ha la regenza constatà en sia consultaziun. 
Il concordat garanteschia che giavischs centrals da la scola vegnian fundads bain e vegnian sviluppads vinavant communablamain. 
Beneventada vegn la fixaziun da standards da furmaziun sco er l'armonisaziun dals plans d'instrucziun e dals meds d'instrucziun. 
Areguard las linguas estras pretenda la regenza ch'il chantun Grischun sco chantun triling possia realisar soluziuns che divergeschan da las regulaziuns generalas. 
Plinavant beneventa la regenza il sboz da consultaziun da la CDEP concernent la cunvegna interchantunala davart la collavuraziun en il sectur da la pedagogia speziala. 
Quella cuntegna princips unifitgads e regulaziuns unifitgadas per il sectur da la scolaziun speziala. 
Uschia avria la CDEP la via per garantir in tractament cumparegliabel en il sectur da la scola speziala dals uffants e dals giuvenils cun dischavantatgs u cun impediments en ils differents chantuns, constatescha la regenza. 
La regenza beneventa l'iniziativa parlamentara per proteger la populaziun e l'economia cunter il fimar passiv 
La regenza grischuna beneventa la revisiun parziala da la lescha federala davart la lavur en l'industria, en il mastergn ed en il commerzi ch'è vegnida proponida e che prevesa in scumond da fimar a plazzas da lavur. 
Sco che la regenza constatescha en sia resposta da consultaziun davart l'iniziativa parlamentara per proteger la populaziun e l'economia cunter il fimar passiv, na vegnan uschia betg mo protegids las lavurantas ed ils lavurants cunter las consequenzas nuschaivlas ch'il fimar passiv ha per la sanadad, mabain er ina gronda part da la populaziun. 
La regenza renviescha en quest connex er al sboz per ina revisiun parziala da la lescha davart ils fatgs da sanadad dal chantun Grischun. 
Permetter ils servetschs d'instrucziun da l'armada a l'exteriur mo en moda restrictiva 
La regenza grischuna è da l'opiniun che la realisaziun da servetschs d'instrucziun obligatorics da l'armada a l'exteriur duai vegnir restrenschida mo a tscherts paucs secturs e geners d'armas. 
Da talas instrucziuns duai per exempel profitar l'aviaziun militara che ha gia pudì utilisar plazzas aviaticas e territoris d'exercizi a l'exteriur ils onns passads sin basa da cunvegnas bilateralas. 
La revisiun da l'organisaziun da l'armada qua avant maun prevesa che las appartegnentas e ch'ils appartegnents da l'armada da milissa duain da nov pudair vegnir obligads da far in servetsch d'instrucziun a l'exteriur. 
Quai pertutga las appartegnentas ed ils appartegnents da las truppas da chars armads, da l'artigliaria sco er da las truppas aviaticas e da las truppas da defensiun cunter aviuns. 
Tenor la regenza s'impona ina realisaziun uschè restrictiva sco pussaivel da tals servetschs d'instrucziun oravant tut, perquai che l'economia supportass anc main in'absenza da sis fin otg emnas da las persunas ch'èn obligadas da far servetsch militar. 
Sco ch'i vegn declerà vinavant en la resposta da consultaziun sajan da princip avant maun en Svizra avunda plazzas da tir. 
Ultra da quai na pudessan las cundiziuns spezialas da la Svizra per regla betg vegnir trenadas a l'exteriur, u almain betg meglier ch'èn Svizra sezza. 
Da vischnancas e da regiuns 
- Pignia: La regenza ha approvà il project concernent la sanaziun dal rempar da lavinas Vallatscha e Tgapadeals da la vischnanca da Pignia. 
Als custs cun dretg da subvenziun da 280'000 francs vegn garantida ina contribuziun chantunala da maximalmain 42'000 francs. 
- Roveredo: La revisiun parziala da la constituziun communala da la vischnanca da Roveredo, concludida da la radunanza communala dals 24 da settember 2006, vegn approvada. 
- Versomi: La revisiun parziala da la constituziun communala da la vischnanca da Versomi, concludida da la radunanza communala dals 22 da zercladur 2006, vegn approvada. 
Contribuziuns chantunalas a differentas instituziuns 
- Gruppa da lingua taliana per il material d'instrucziun: Il chantun Grischun paja mintga onn maximalmain 5'000 francs als custs restants che na vegnan betg cuvrids tras autras contribuziuns da la gruppa da lingua taliana per il material d'instrucziun (GLIMI) per ils onns 2007 fin 2011. 
La GLIMI sustegna la realisaziun d'agids didactics per l'instrucziun ch'èn adattads per l'instrucziun a scolas professiunalas. 
- Publicaziun "Bizanz a Mustér": Per edir l'emprim tom da la publicaziun "Bizanz a Mustér" vegn pajada ina contribuziun da 10'000 francs. 
- Almanacco Mesolcina-Calanca 2007: L'ediziun dal "almanacco Mesolcina-Calanca 2007" vegn sustegnida cun ina contribuziun da 6'000 francs. 
- Occurrenza da sport: La regenza ha deliberà 8'300 francs dal fond da sport per il turnier da hockey sin glatsch da la ARGE ALP che ha lieu dals 2 fin ils 4 da schaner 2007 a Bellinzona. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.11.2006 
Nova chasa da dimora per requirentas e per requirents d'asil a Vaz 
L'uffizi da fatgs da polizia e da dretg civil dal Grischun avra ina chasa da dimora per requirentas e per requirents d'asil en la vischnanca da Vaz. 
L'avertura è previsa mez december 2006. 
Cun la fin da l'onn mida il possessur da l'immobiglia "Ried" a Landquart l'utilisaziun da quest stabiliment che serviva fin ussa sco chasa da dimora per requirentas e per requirents d'asil. 
L'edifizi na stat betg pli a disposiziun al chantun sco chasa da dimora en il rom da ses concept da collocaziun per requirentas e per requirents d'asil. 
Empè da quai prenda l'uffizi da fatgs da polizia e da dretg civil dal Grischun a fit novas plazzas d'alloschi en l'immobiglia "Bergwald" che sa chatta sin il territori da la vischnanca da Vaz. 
L'avertura ha lieu mez december 2006. 
En questa chasa da dimora vegnan collocadas circa 50 persunas or dal sectur d'asil. 
Per garantir che l'avertura haja lieu senza problems, ha l'uffizi da fatgs da polizia e da dretg civil dal Grischun orientà las autoritads communalas. 
Las emprimas resalvas da la suprastanza communala han pudì vegnir relativadas per gronda part en ina discussiun. 
Gremi: uffizi da fatgs da polizia e da dretg civil 
Funtauna: rg uffizi da fatgs da polizia e da dretg civil dal Grischun 
Data: 24.11.2006 
Il fond cultural Eliette von Karajan surdat sis premis 
Gia per la sisavla giada ha il fond cultural Eliette von Karajan surdat premis a Grischunas ed a Grischuns che lavuran sin il champ cultural. 
Distinguidas vegnan quatter artistas ed artists cun premis d'ina summa da mintgamai 30'000 francs. 
Duas ulteriuras artistas survegnan premis da promoziun d'ina summa da mintgamai 12'500 francs. 
Perquai che la famiglia von Karajan ha prendì domicil en il chantun Grischun avant bunamain 45 onns, ha Eliette von Karajan fundà l'onn 2000 il "fond cultural Eliette von Karajan" per il chantun Grischun. 
Ils premis che vegnan surdads mintga onn duain dar la pussaivladad a questas persunas da sa sviluppar vinavant sin lur champ e da pudair sa deditgar en moda anc pli intensiva a lur lavur culturala. 
Ultra dal sustegn finanzial èn ils premis er ina stima ed ina conferma da la lavur prestada fin ussa. 
Quest onn vegnan distinguidas sis Grischunas u Grischuns cun premis d'ina valur totala da 145'000 francs. 
Las persunas che survegnan l'onn 2006 il premi da mintgamai 30'000 francs èn: Felix Benesch, Berlina (teater, reschia), Manfred Ferrari, Malans (teater, reschia), Kurt Grünenfelder, Turitg (teater, actur) sco er Ursina Lardi, Berlina (teater, actura). 
Premis da promoziun en la summa da mintgamai 12'500 francs survegnan: Ingrid Alexandre, Bienna (chant) e Madleina Collenberg, Cuira (flauta). 
Gremi: departament d'educaziun, cultura e protecziun da l'ambient 
Funtauna: rg uffizi da cultura 
Data: 27.11.2006 
Il nov attest da salari vegn introducì en il Grischun a partir da l'onn 2007 
En moda moderna, pli transparenta e cunzunt pli gista - uschia sa preschenta il nov attest da salari. 
L'administraziun chantunala da taglia ha decidì d'introducir il nov attest da salari a partir da l'onn 2007. 
Mintga patruna e mintga patrun è obligà d'emetter in attest da salari. 
Cun il nov attest da salari vegn stgaffì in formular da salari unitar per l'entira Svizra. 
Ils 26 attests da salari chantunals actuals han pia fatg lur servetsch. 
Per introducir il nov attest da salari è cumpetenta l'administraziun chantunala da taglia sco autoritad da taxaziun. 
En enclegientscha cun il departament da finanzas e militar ha ella decidì d'introducir il nov attest da salari per la perioda fiscala 2007; il nov attest da salari sto vegnir emplenì il cumenzament da l'onn 2008. 
Cun paucas excepziuns vegnan er ils auters chantuns ad introducir il nov attest da salari sin questa data. 
Sche attests da salari per l'onn fiscal 2007 na ston betg vegnir emess pir l'onn 2008, mabain gia l'onn chalendar 2007, po anc vegnir utilisà il formular vegl. 
A partir da l'onn chalendar 2008 vala mo pli il nov attest da salari. 
In'excepziun unica vegn concedida sulettamain a quellas interpresas che n'èn - per motivs tecnics - betg en il cas d'applitgar l'onn 2008 il nov attest da salari per ils salaris da l'onn 2007. 
En il rom d'in project da pilot ha ina gruppa da lavur fatg tests cun il nov attest da salari. 
A la gruppa da lavur appartegnevan represchentantas e represchentants da l'economia e da las autoritads da taglia. 
L'evaluaziun dal project ha mussà ch'il nov attest da salari ademplescha las pretensiuns ch'èn vegnidas fatgas. 
Pli gist e pli transparent 
Entant ch'il salari vegniva pajà avant paucs onns per regla en francs, furneschan las patrunas ed ils patruns oz per lur lavurantas e per lur lavurants las prestaziuns las pli differentas. 
Ultra dal salari ch'è cumprovà en francs vegnan purschids pajaments spezials e prestaziuns accessoricas al salari. 
L'attest da salari da fin ussa na cuntegneva betg ina rubrica speziala per las "prestaziuns accessoricas al salari". 
Perquai èsi daventà pli e pli difficil per las patrunas e per ils patruns da declerar en moda cumpletta e correcta las prestaziuns ch'ellas e ch'els furneschan a las lavurantas ed als lavurants. 
El cuntegna lingias spezialas per prestaziuns accessoricas al salari. Uschia èsi pli simpel per las patrunas e per ils patruns da l'emplenir. 
Il nov attest da salari tegna pia quint da la nova structura da salari cumplexa. 
Tras quai ch'i po vegnir garantì che tut las prestaziuns or da la relaziun da lavur vegnan decleradas cumplettamain, realisescha il nov attest da salari er il princip da l'imposiziun da taglia giuridicamain eguala. 
Sch'ina lavuranta u sch'in lavurant che survegn ina part da ses salari en furma da prestaziuns accessoricas na stuess betg pajar taglia per questas prestaziuns sco cumponentas dal salari, fiss ella u el privilegià envers tut quellas lavurantas ed envers tut quels lavurants che han in salari senza prestaziuns accessoricas. 
Qua sa mussi ch'il nov attest da salari chaschuna ina giustia fiscala pli gronda. 
Impurtanta è la constataziun ch'il nov attest da salari na stgaffescha betg nov dretg material, mabain garantescha ch'il dretg vertent vegn exequì correctamain. 
Sch'ina lavuranta u sch'in lavurant dovra per exempel in auto da fatschenta er per intents privats e sche la patruna u sch'il patrun surpiglia tut ils custs cun excepziun dal benzin, importa la part privata che sto vegnir declerada per mais per l'auto da fatschenta 0.8% dal pretsch da cumpra, almain dentant 150.- francs per mais. 
Il nov attest da salari sto vegnir contemplà er en connex cun la "procedura unifitgada per communitgar il salari (PUCS)". 
Suenter duai in clic sin la mieur bastar, per che las datas vegnian tramessas correctamain sur l'internet a l'assicuranza cunter accidents, a la cassa da cumpensaziun da la AVS ed a l'autoritad da taglia (dapli infurmaziuns sut www.swissdec.ch). 
Seminari tar il nov attest da salari 
Sin basa dal grond interess vegn purschì il nov attest da salari er en furma electronica en l'internet per al chargiar sin l'agen computer. 
Ils documents tar il nov attest da salari pon vegnir chargiads giu da la pagina d'internet da l'administraziun chantunala da taglia (www.stv.gr.ch). 
Ensemen cun l'uniun grischuna da las fiduziarias e dals fiduziaris organisescha l'administraziun chantunala da taglia ils 15 da december 2006 in seminari public d'in mez di davart il tema actual "Il nov attest da salari ed il nov reglament da las spesas" (annunzia sur la homepage da l'uniun grischuna da las fiduziarias e dals fiduziaris www.stvgr.ch u sur andrea.schmidt@7270.ch). 
Il seminari ha lieu a Cuira e sa drizza a fiduziarias ed a fiduziaris, a biros da persunal, ma er a tut las persunas interessadas. 
Ultra da quai vegn l'administraziun da taglia a realisar ensemen cun l'uniun d'artisanadi e da mastergn in'occurrenza davart il medem tema il cumenzament da l'onn 2007. 
Prestaziuns che na ston betg vegnir decleradas 
Da princip èn suttamessas tut las prestaziuns da la patruna u dal patrun a l'obligaziun da pajar taglia e ston vegnir inditgadas en l'attest da salari. 
Per motivs da la pratitgabladad na ston differentas prestaziuns betg vegnir decleradas. 
Sche las patrunas u sch'ils patruns concedan per exempel a lur lavurantas ed a lur lavurants rabats sin agens products ch'èn destinads a l'agen diever, che na surpassan betg il rom da quai ch'è usità e che cuvran almain il pretsch custant, èn quests rabats libers da taglia. 
Sco usitads valan per exempel rabats da gronds negozis fin a 20% dal pretsch da vendita, tar victualias fin a 10%. 
Percunter ston grondas acquisiziuns cun in fitg grond rabat, per exempel la cumpra d'in auto cun 35% rabat, vegnir inditgadas en il nov attest da salari. 
Ultra dals rabats usitads na ston plinavant tranter auter er las suandantas prestaziuns betg vegnir decleradas en il nov attest da salari: 
- abunaments da mesa taxa che vegnan consegnads gratuitamain 
- diever privat d'apparats da lavur (natel, computer e.u.v.) 
- regals usitads en natiralias fin a 500.- francs per eveniment 
- parcadi gratuit al lieu da lavur 
- avantatgs finanzials en furma da schecs da REKA fin a 600.- francs per onn (i ston vegnir declerads mo avantatgs finanzials che surpassan 600.- francs per onn). 
Curs da scolaziun e da furmaziun supplementara 
Cuntrari a l'attest da salari da fin ussa prevesa il nov attest da salari ina lingia separada per ils custs da la furmaziun supplementara che vegnan pajads da la patruna u dal patrun. 
Il motiv è ch'i dat adina puspè intschertezzas, sche la lavuranta u sch'il lavurant deducescha "custs per la furmaziun supplementara" en sia decleraziun da taglia. 
En quests cas sto l'autoritad da taglia sclerir, sche la patruna u sch'il patrun ha indemnisà questas expensas a la lavuranta u al lavurant. 
Cun il nov attest da salari pon vegnir evitadas questas malcumadaivladads. 
Da nov vala la suandanta regulaziun: 
- Indemnisaziuns che la patruna u ch'il patrun paja en furma da daners ad ina lavuranta u ad in lavurant per la scolaziun e per la furmaziun supplementara ston adina vegnir inditgadas en il nov attest da salari. 
Sch'i sa tracta da custs per la furmaziun supplementara, als po la lavuranta u il lavurant deducir en sia decleraziun da taglia privata. 
- Contribuziuns a la scolaziun ed a la furmaziun supplementara che la patruna u ch'il patrun paja ad autras instituziuns (p.ex. ad ina scola) ston vegnir inditgadas mo, sch'ellas importan almain 12'000.- francs en in onn. 
La patruna u il patrun na sto betg differenziar tranter custs per la furmaziun supplementara e custs per la scolaziun. 
La dumonda da l'imponibladad da taglia vegn fatga en la decleraziun da taglia da la lavuranta u dal lavurant. 
Gremi: administraziun da taglia 
Funtauna: rg administraziun da taglia 
Data: 27.11.2006 
Mesiras cunter l'impestaziun da pulvra fina e mesiras d'intervenziun en cas da smog d'enviern 
La situaziun dal smog d'enviern da l'onn passà cun extraordinariamain blera pulvra fina en l'aria ha mussà cleramain ch'i dovra stentas considerablas per reducir las substanzas nuschaivlas en l'aria. 
Ils chantuns han fatg plans d'intervenziun per las fasas da smog d'enviern vegnintas. 
Uschia duain ils sintoms da l'impestaziun da l'aria vegnir mitigiads ed in ulteriur creschament duai vegnir franà. 
Ina soluziun persistenta dal problem da la pulvra fina sto dentant cumenzar cun mesiras effizientas permanentas. 
Il concept general dal chantun per meglierar la qualitad da l'aria (plan da mesiras) è vegnì repassà da l'uffizi per la natira e l'ambient e vegn ussa tramess en consultaziun. 
Per ch'i possian vegnir prendidas las mesiras impurtantas per reducir la pulvra fina en il mintgadi privat mettan las autoritads a disposiziun las infurmaziuns necessarias. 
Actualisà il plan da mesiras per l'igiena da l'aria 
La qualitad da l'aria po mo vegnir meglierada, sche tut las purtadras e sche tut ils purtaders da decisiuns tar la confederaziun, tar ils chantuns, tar las vischnancas e tar las persunas privatas fan lur pussaivel. 
Ina basa impurtanta èn las prescripziuns d'emissiun en l'ordinaziun per mantegnair l'aria pura (OAP) che pon vegnir applitgadas directamain per indrizs da stgaudar e per l'industria/per il mastergn. 
Il plan da mesiras per l'igiena da l'aria cuntegna la survista da las mesiras chantunalas per meglierar la qualitad da l'aria che ston vegnir coordinadas cun differentas autoritads u che ston vegnir concretisadas envers la OAP. 
Da quest instrument è puspè vegnida fatga ina controlla dal progress. 
Pervia da las enconuschientschas las pli novas concernent la pulvra fina èn vegnidas integradas novas mesiras pussaivlas. 
Il plan da mesiras per l'igiena da l'aria actualisà vegn mess en vigur formalmain suenter che la procedura da consultaziun tar ils departaments è terminada. 
Intervenziuns coordinadas sur ils cunfins chantunals ora en cas da smog d'enviern 
Sch'i dat situaziuns stabilas da pressiun auta l'enviern pon sa furmar - nà da la Svizra bassa fin en la Val dal Rain grischuna ed en la Tumleastga - lais d'aria fraida da gronda dimensiun e chaschunar grondas immissiuns da substanzas nuschaivlas. 
En il sid è la Val Mesauc pertutgada da quels lais d'aria fraida da gronda dimensiun fin circa a Soazza. 
Il chantun Grischun vegn a realisar il proceder ch'è vegnì elavurà da la conferenza svizra da las directuras e dals directurs da construcziun, da planisaziun e da protecziun da l'ambient (CCPA). 
Las mesiras ch'èn limitadas areguard il temp e ch'èn previsas, sche las limitas da di vegnan surpassadas per il dubel, cumpiglian tempo 80 sin l'autostrada A13 sut Tusaun respectivamain sut Soazza. 
Per fieus averts e per stgaudaments secundars da laina datti in scumond respectivamain in appel urgent da betg pli duvrar els. 
Tut tenor la situaziun vegnan regiuns pli autas che n'èn betg pertutgadas dal smog d'enviern exclusas da las mesiras. 
Il concept d'intervenziun serva a franar in ulteriur creschament da las immissiuns ed a mitigiar ils sintoms. 
Il problem sco tal na po dentant betg vegnir schlià uschia. 
Adina dapli bus da lingia ed autos da posta cun filters cunter particlas circuleschan en il chantun Grischun 
In'ulteriura mesira cunter la pulvra fina èn filters cunter particlas da fulin. 
L'onn 2005 ha l'auto da posta dal Grischun mess en servetsch 8 vehichels novs ch'èn munids cun filters cunter particlas. 
L'onn 2006 èn vegnids acquistads 12 ulteriurs vehichels novs cun filters cunter particlas. 
Oravant tut en ils centers respectivamain en las basas regiunalas da l'auto da posta (Cuira, Tavau, San Murezzan, Tusaun e Scuol) fan quels vehichels cun filters cunter particlas actualmain lur servetsch quotidian. 
Cun excepziun dals vehichels da reserva èsi previs fin l'onn 2011 da convertir tut ils bus dal traffic public en il Grischun en vehichels cun filter cunter particlas, e quai cun als substituir cuntinuadamain. 
Ils custs supplementars unics per in filter cunter particlas importan actualmain ca. 18'000 francs per bus. 
Quests custs vegnan surpigliads dal chantun sco empustader da la purschida da bus. 
Per ch'il program da midada possia vegnir realisà a temp, ston las posiziuns correspundentas en il preventiv dal chantun er star a disposiziun ils proxims onns. 
Il traffic public ha quitads pervia da la scursanida da la restituziun dal dazi sin carburants ch'il cussegl federal ha prendì en mira per vehichels senza filter cunter particlas. 
Zavraders da particlas tar stgaudaments da laina fan il serv 
Per la qualitad da l'aria en il chantun Grischun èsi fitg impurtant ch'ils stgaudaments da laina possian far lur serv cun uschè paucas emissiuns sco pussaivel. 
Sco emprova da pilot ha l'uffizi per la natira e l'ambient installà pervia da quai avant stgars in onn zavraders da particlas ch'èn vegnids sviluppads da nov, e quai en tschintg indrizs da stgaudar privats ch'èn uschè differents sco pussaivel. 
Cun quai vul l'UNA cumprovar che tals zavraders da particlas fetschian lur serv e sajan efficazis per l'utilisaziun da mintgadi. 
Ils resultats d'enfin ussa mussan che la pulvra fina da tut ils geners da stgaudaments da laina ha pudì vegnir reducida per bundant la mesadad. 
Sch'i mancan las prescripziuns, datti gist tar la pulvra fina emissiuns considerablas en il sectur privat. 
Cunzunt cun envidar in fieu vegn savens producida memia blera pulvra fina en cheminés. Cun ina metoda optimada da far fieu (cf. fegl d'infurmaziun) pon tut las persunas che utiliseschan in cheminé far bler cunter l'emissiun da pulvra fina, e quai er a curta vista. 
Ma er maschinas cun motor sco segapastgets u resgias a motor che dovran benzin normal per lur funcziun produceschan bler tissi en furma da benzol sco er autras substanzas nuschaivlas che chaschunan pulvra fina. 
Pervia da las relaziuns climaticas favuraivlas è la perioda da vegetaziun spezialmain lunga en la Val Mesauc. 
Il temp che maschinas a motor pon vegnir utilisadas en l'iert e sin il champ è pervia da quai correspundentamain lung en la Val Mesauc. 
Pervia da quai è vegnì creà in fegl sgulant per la Val Mesauc che sensibilisescha per questa tematica e che numna ils lieus nua che benzin per maschinas a motor, l'uschenumnà benzin alchilà, po vegnir cumprà en la regiun. 
Memia blera pulvra fina spezialmain en la Val dal Rain grischuna ed en las valladas dal sid 
La limita da la media annuala da pulvra fina vegn surpassada en il Grischun tar quatter da las set staziuns da mesiraziun. 
Las valurs da mesiraziun da las trais staziuns equipadas cun apparats da mesiraziun permanenta da pulvra fina vegnan actualisadas mintga ura e pon vegnir consultadas sin la pagina d'internet www.gr-luft.ch. 
La pulvra fina cumpiglia particlas da pulvra da differenta derivanza e da different privel. 
Las parts da la pulvra fina ch'èn las pli privlusas per la sanadad derivan dal fulin da motors da diesel. 
Cunter il fulin da diesel e cunter la pulvra fina da stgaudaments da laina pon vegnir applitgadas mesiras tecnicas. 
Gremi: departament d'educaziun, cultura e protecziun da l'ambient 
Funtauna: rg uffizi per la natira e l'ambient 
Data: 29.11.2006 
La regenza s'exprima a favur d'ina revisiun da l'ordinaziun federala davart ils uffants confidads 
Il chantun Grischun beneventa la revisiun da l'ordinaziun federala davart ils uffants confidads e ses transferiment a media vista en ina lescha. 
Quai declera la regenza en sia resposta da consultaziun pertutgant il rapport dal cussegl federal davart ils fatgs dals uffants confidads en Svizra. 
Il rapport propona ch'i duai vegnir prescrit als chantuns en moda lianta, tge mesiras ch'els ston prender sin lur plaun per garantir ch'ils fatgs dals uffants confidads vegnian tractads en moda effizienta. 
Per la regenza èn sa cumprovadas per gronda part il temp passà las disposiziuns en l'ordinaziun federala davart ils uffants confidads. 
Las disposiziuns las pli impurtantas duessan dentant vegnir fixadas a media vista en ina lescha. 
En quest connex renviescha la regenza er al fatg ch'igl è planisà en il Grischun da relaschar ina lescha davart ils uffants confidads. 
Ella propona che l'intermediaziun da plazzas da tgira stoppia vegnir suttamessa ad in'obligaziun da dumandar ina permissiun. 
Ina protecziun cumplessiva dals uffants e dals giuvenils confidads possia vegnir garantida mo cun agid d'ina regulaziun interchantunala. 
Mesiras cunter canera da maschinas e d'apparats vegnan beneventadas 
La regenza grischuna beneventa las mesiras ch'èn planisadas da la confederaziun per limitar las emissiuns da canera da maschinas e d'apparats che vegn duvrads en il liber. 
La nova ordinaziun federala davart la canera da maschinas fixescha las prescripziuns davart l'examinaziun dal tip e davart la classificaziun da segapastgets e da maschinas da construcziun che s'orienteschan vi da las directivas da la UE. 
Talas mesiras na sajan betg mo giavischablas, mabain er necessarias scriva la regenza en sia consultaziun. 
Las limitas previsas e l'obligaziun da marcaziun concernent l'emissiun da canera da singuls tips da maschinas e d'apparats sajan ina meglieraziun essenziala per la consumenta e per il consument e per il mastergn en il senn d'ina decleraziun unitara. 
La regenza va per gronda part d'accord cun la midada da l'ordinaziun federala per la protecziun cunter radiaziuns 
La revisiun parziala da l'ordinaziun federala per la protecziun cunter radiaziuns, da l'ordinaziun davart la scolaziun concernent la protecziun cunter radiaziuns sco er da l'ordinaziun davart la dosimetria vegn approvada per gronda part da la regenza grischuna. 
Cun la revisiun parziala qua avant maun duain vegnir eliminads tscherts puncts debels. 
Tranter auter cumpiglia la revisiun temas dals secturs da surveglianza da las autoritads sco la radioactivitad natirala, la medischina, l'industria ed ils implants nuclears. 
La regenza punctuescha en sia consultaziun ch'i na saja betg chaussa dals chantuns, mabain da la confederaziun da realisar e da finanziar mesiras da sanaziun interchantunalas cunter ina concentraziun pli gronda da gas da radon. 
Da vischnancas e da regiuns 
- Küblis: La revisiun parziala da la constituziun dal circul da Küblis dals 21 da matg 2006 vegn approvada. 
- Schiers: La revisiun parziala da la constituziun communala da la vischnanca da Schiers, concludida da la radunanza communala dals 6 d'october 2006, vegn approvada. 
- Beiva: La revisiun parziala da la planisaziun locala da la vischnanca da Beiva, concludida ils 22 da zercladur 2006, vegn approvada. 
- Ramosch-Tschlin: La revisiun parziala dals statuts dal consorzi da scola Ramosch-Tschlin vegn approvada. 
- St. Antönien-Ascharina: Il project per construir rempars per il Schanielabach sin il territori da la vischnanca da St. Antönien-Ascharina vegn approvà. 
Contribuziuns chantunalas a differentas instituziuns 
- Promoziun e mantegniment da la lingua e cultura rumantscha e taliana: Il preventiv 2007 per promover e per mantegnair la lingua e cultura rumantscha e taliana en il chantun Grischun vegn suttamess al departament federal da l'intern ensemen cun il program correspundent. 
Sin basa da quests documents vegnan dumandads per l'onn 2007 agids finanzials federals en l'autezza da 4'559'000 francs. 
Areguard l'autezza e l'utilisaziun dals meds finanzials chantunals vala il preventiv cun resalva da l'approvaziun tras il cussegl grond. 
- Consorzi per aua persa dal Partenz central: Al consorzi per aua persa dal Partenz central vegn garantida ina contribuziun da maximalmain 278'237 francs per sanar e per engrondir la serenera da Dalvazza. 
- Tgira da monuments: Als custs cun dretg da subvenziun per la restauraziun generala da la chasa von Moos a Malans vegn pajada ina contribuziun da maximalmain 120'000 francs. 
- Agid umanitar: Per trais projects umanitars d'agid a l'exteriur ha la regenza deliberà ina summa totala da 12'000 francs. 
- Club da tennis da Churwalden: Per sanar la chasa da club survegn il club da tennis da Churwalden ina contribuziun da 7'700 francs or dal fond da sport. 
Projects da vias 
La regenza ha approvà totalmain 290'000 francs per construir e per sanar il suandant traject da via: 
- via sursilvana: sanaziun cunter la canera a Tumein 
Fatgs dal persunal 
- Peter Guhl, domicilià ad Uster, è vegnì nominà sco revisur da taglia tar l'administraziun da taglia dal chantun Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.11.2006 
La regenza grischuna vul meglierar la situation da las famiglias 
Il "rapport grischun da famiglia" analisescha detagliadamain la situaziun actuala da famiglias en il Grischun e definescha ils princips e las finamiras che la regenza ha tar sia politica da famiglias. 
Areguard las finanzas ha il cussegl grond, sa basond sin ils secturs problemativs che la regenza identifitgà, gia realisà per gronda part las mesiras ch'èn necessarias per meglierar la situaziun da las famiglias. 
In basegn d'agir vesa la regenza oravant tut anc tar il meglierament da la cumpatibilitad da la tgira d'uffants e da la professiun. 
Il rapport da famiglia prevesa correspundentamain oravant tut mesiras en il sectur da la scola. 
Il cussegl grond vegn probablamain a tractar il rapport grischun da famiglia en la sessiun da favrer 2007. 
Basa statistica 
Il rapport da famiglia ch'è vegnì deliberà da la regenza è vegnì pretendì d'in postulat dal cussegl grond l'onn 2002. 
Il rapport che cumpiglia 84 paginas analisescha en ina emprima part la situaziun actuala da la politica da famiglia en il chantun. 
Dapi l'onn 2000 è il dumber da naschientscha sa reducì per circa in quart da 2011 a 1528 naschientschas. 
La quota da naschientscha en il Grischun è cun 1.2 uffants per dunna la pli bassa da tut la Svizra. 
Il dumber da chasadas da famiglia en il Grischun importa circa 48'000 da totalmain 78'000 chasadas privatas (dumbraziun dal pievel 2000). 
Il dumber da las maridaglias è regressiv dapi l'onn 1990. 
L'onn 2005 èn vegnidas concludidas 805 lètgs e 424 lètgs èn vegnidas separadas. 
Il dumber da las persunas ch'educheschan sulettas è creschì en il Grischun da l'onn 1970 a l'onn 2000 per circa 1'000 chasadas a 3'760. 
Basegn d'agir per la politica 
Sin basa da questa analisa preschenta la regenza en la segunda part dal rapport ils secturs problematics ch'èn ils pli impurtants or da ses puntg da vista. 
In basegn d'agir per la politica è avant maun en ils secturs da la tgira d'uffants cumplementara a la famiglia, da la scola, da l'activitad da gudogn, da las finanzas e da la cussegliaziun. 
Ina influenza considerabla per las midadas famigliaras ha l'enclegientscha da la rolla da la dunna ch'è sa midada pervia da las meglras premissas da furmaziun e pervia da la dumonda da l'economia da forzas da lavur. 
Ils princips e las finamiras che la regenza ha formulà per sia politica da famiglias pretendan ch'il chantun e che las vischnancas promovian il bainstar e la segirezza sociala da la famiglia. 
Il maun public duai stgaffir relaziuns da basa favuraivlas per famiglias e resguardar tut las furmas da famiglias. 
Finamiras da la politica da famiglia 
En il rapport vegnan fixadas trais finamiras concretas da la politica da famiglia: Ina mira centrala è quella da meglierar la cumpatibilitad da la famiglia cun la professiun. 
Quella dependa en moda decisiva da las purschidas per ina tgira d'uffants cumplementara a la famiglia, da l'organisaziun da l'instrucziun en scola sco er da las structuras da la lavur. 
Sco segund punct duai la segirezza finanziala da la famiglia vegnir garantida tras prestaziuns da transfer (reducziun individuala da las premias, supplements da famiglia, stipendis, agid social e.u.v.) e cun pussaivladads da deducziuns tar las taglias, e quai integrond l'atgna responsabladad. 
Sco terz punct duai finalmain la purschida da cussegliaziun per famiglias vegnir mantegnida ed adattada en tscherts puncts. 
La regenza punctuescha en quest connex che la purschida ch'exista en il chantun haja in bun standard. 
Cun il sustegn finanzial da questas purschidas duai vegnir cuntinuà, e quai tenor basegn. 
Mesiras da la politica da famiglia 
Da las finamiras deducescha il rapport ina glista d'almain 25 mesiras concretas che duain meglierar la situaziun da las famiglias. 
La plipart da las mesiras en il sectur da la famiglia e da las finanzas è en il fratemp gia vegnida realisada per gronda part. 
Areguar las prioritads che ston vegnir tschentadas en connex cun las mesiras che n'èn anc betg eralisadas ha la regenza mess la paisa centrala sin mesiras che megliereschan la cumpatibilitad da la famiglia cun la professiun. 
Tenor l'avis da la regenza datti las mancanzas las pli grondas areguard la cumpatibilitad da la famiglia cun la professiun en il sectur da la scola. 
L'introducziun d'uras da bloc e da maisas da mezdi en la scolina ed en la scola populara en tut il chantun sco er l'assistenza dals uffants durant las uras marginalas avant e suenter las uras da bloc duain garantir in'assistenza dals uffants durant l'entir di. 
Ultra da quai duai in rinforzament dal sustegn finanzial en il sectur da la tgira d'uffants cumplementara a la famiglia meglierar considerablamain la cumpatibilitad da la famiglia cun la professiun. 
Las mesiras ch'èn previsas per garantir in'assistenza dals uffants durant l'entir di en la scolina ed en la scola populara chaschunan custs supplementars per il chantun e per las vischnancas che vegnan stimads a 6.5 milliuns francs, quellas en il sectur da la tgira d'uffants cumplementara a la famiglia da circa 0.4 milliuns francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.11.2006 
Situaziun stabila da l'occupaziun en il chantun Grischun, reducziun da l'occupaziun a temp cumplain durant ils onns 2001 - 2005 
Ils resultats da la dumbraziun da manaschis da l'uffizi federal da statistica per la fin da settember 2005 per il sectur da producziun e per il sectur da servetschs èn avant maun. 
Ord vista cumplessiva è la situaziun da l'occupaziun stada stabila en il chantun Grischun. 
En cumparegliaziun cun l'onn 2001 èn vegnidas creadas plazzas en il sectur da servetschs en emprima lingia en ils champs da furmaziun e da sanadad. 
Las branschas turisticas han subì in ulteriur regress. 
En il sectur secundar sa sposta l'occupaziun davent da las branschas tradiziunalas a las branschas fitg tecnologisadas che han ina gronda valur agiuntada. 
Ils differents plazzals gronds sco er l'activitad intensiva tar las construcziuns privatas han chaschunà ch'il sectur da construcziun ha gì dapi onns puspè ina giada in augment da l'occupaziun. 
Ils 30 da settember 2005 lavuravan en il chantun Grischun 91'358 persunas. 
En cumparegliaziun cun l'onn 2001 è il dumber da las lavurantas e dals lavurants sa midà mo per pauc. 
La reducziun importà 0,4%. 
Sche la lavur a temp parzial vegn rectifitgada, è l'occupaziun sa reducida per 2,2%. 
Quai resulta da la dumbraziun da manaschis dal sectur secundar (sectur da producziun) e dal sectur terziar (sectur da servetschs) per ils 30 da settember 2005. 
Il Grischun sa cumprova sco lieu da lavur 
Cuntrari a la tendenza a lunga vista per l'entira Svizra n'ha l'occupaziun en il Grischun betg cuntinuà da sa spustar dal sectur da producziun al sectur da servetschs durant ils onns 2001 - 2005. 
Il dumber da las lavurantas e dals lavurants en il sectur secundar è creschì minimalmain per 0,3% sin 24'095. 
En il sectur terziar èn idas a perder ils ultims quatter onns 386 plazzas da lavur (-0,6%). 
En la cumparegliaziun da diesch onns è l'occupaziun en il sectur da servetschs sa reducida per 2%, entant ch'igl è vegnì registrà per l'entira Svizra in augment en la dimensiun da 10,6%. 
Differents svilup en ils secturs economics 
Durant ils onns 2001 fin 2005 ha cuntinuà il svilup regressiv en il sectur secundar tar la producziun da rauba da lain (-8,2%), tranter auter perquai che l'interpresa da plattas pressadas a Fideris è vegnida serrada, e tar la producziun da rauba sintetica resp. tar l'industria chemica (-9,1%). 
Percunter hai dà in augment da l'occupaziun da bunamain 12% tar la construcziun da maschinas e da vehichels, tar la branscha electronica sco er tar la producziun da mecanica da precisiun. 
Durant ils onns 1995 fin 2005 ha la branscha da construcziun da maschinas creà 723 plazzas da lavur. 
Suenter ina reducziun marcanta la segunda mesadad dals onns novanta è la situaziun da l'occupaziun en la construcziun sa sviluppada dapi l'onn 2001 en moda levamain positiva (+1,1%). 
En ils fatgs da la sanadad ed en ils fatgs socials lavuravan l'onn 2005 10'595 persunas a temp cumplain u a temp parzial, quai che correspunda ad in augment da 12,4% en cumparegliaziun cun l'onn 2001. 
Cun 13,3% ha il sectur da furmaziun in augment da l'occupaziun anc pli grond. 
Las pli bleras plazzas da lavur èn idas a perder dapi l'onn 2001 en il sectur terziar d'ina vart en las branschas ch'èn fitg dependentas dal turissem, vul dir tar l'alloschament e tar las ustarias (-1'343 / -8,7%), e da l'autra vart en il commerzi en detagl (-777 / -8,0%). 
La reducziun da l'occupaziun en las regiuns turisticas cuntinuescha 
Il svilup da l'occupaziun durant ils onns 2001 e 2005 è fitg different en il Grischun tut tenor la regiun. 
Las pli bleras plazzas da lavur ha pers il Scanvetg cun 10,3%. 
En Engiadina bassa ha la reducziun importà 4,3%, entant che l'Engiadin'ota ha gì in minus da 2,9%. 
Las clinicas ch'èn vegnidas serradas a Tavau èn stadas in motiv per la reducziun dad 8,2%. 
In svilup negativ da l'occupaziun ha stuì vegnir constatà plinavant en Bregaglia (-0,4%), en il Grischun central (-2,8%), en Val Müstair (-3,0%), en il Mesauc (-3,8%) ed en Val Calanca (-10,0%). 
Percunter ha pudì vegnir registrà in augment da l'occupaziun en Surselva (+1,1%), en la Val dal Rain grischuna (+1,5%), en il Partenz (+1,8%), en il Puschlav (+4,4%) ed en la Mantogna - Tumleastga (+10,7%). 
Ina gronda part da l'augment da l'occupaziun resulta dal creschament en ils fatgs da la sanadad ed en ils fatgs socials sco er en la furmaziun. 
Cunquai ch'i dat savens pensums parzials en questas branschas, è l'augment pli pitschen, sche la lavur a temp parzial vegn rectifitgada. 
En il Partenz han las plazzas da lavur ch'eran idas a perder, perquai che l'interpresa da plattas pressadas a Fideris è vegnida serrada, pudì vegnir cumpensadas cumplainamain. 
Analisas pli detagliadas davart il svilup da la situaziun da l'occupaziun en il chantun Grischun vegnan publitgadas en il decurs da la primavaira 2007. 
Graficas pon vegnir chargiadas sin l'agen computer sut www.awt.gr.ch (Statistik / Daten BZ 2005). 
Gremi: departament da l'intern e da l'economia publica 
Funtauna: rg uffizi per economia e turissem 
Data: 30.11.2006 
Publicaziun dal premi da la ARGE ALP 2007 cun il tema "giuven, cool ed engaschà" 
La cuminanza da lavur da las regiuns alpinas (ARGE ALP) publitgescha ses premi 2007 cun il tema "giuven, cool ed engaschà". 
Tschertgads vegnan bunas ideas e novs impuls per gudagnar umans giuvens per uffizis d'onur e per activitads voluntaras. 
Sco summa totala dals premis stattan a disposiziun 15'000 euros. 
Il premi da la ARGE ALP è in premi da renconuschientscha e da promoziun, cun il qual la ARGE ALP vul promover contribuziuns persistentas per in svilup prospectiv dal territori alpin e cunzunt cumpetenzas per il futur sco er chaussas visiunaras e nunusitadas. 
Il premi ch'è publitgà per l'onn 2007 sa drizza en spezial a citads, a vischnancas, ad uniuns ed a scolas (cun scolaras e cun scolars a partir da 10 onns) dals pajais ch'èn commembers da la ARGE ALP. 
Las participantas ed ils participants èn envidads da preschentar ideas e projects innovativs che han l'intent da gudagnar umans giuvens per engaschaments en in uffizi d'onur. 
Admess èn projects realisads (a partir da l'onn 2004) sco er ideas e concepts per il futur. 
Il termin d'annunzia dura fin ils 31 da mars 2007. 
Cumissiuns regiunalas dals pajais commembers tschernan alura las meglras inoltraziuns da lur territori e tramettan vinavant maximalmain tschintg projects ad ina giuria internaziunala per la decisiun finala. 
Sco summa totala dals premis stattan a disposiziun 15'000 euros. 
La surdada dals premis ha lieu il zercladur 2007 a Bregenz a chaschun da la conferenza da las scheffas e dals schefs da las regenzas. 
Ils documents detagliads davart la concurrenza ed ulteriuras infurmaziuns stattan a disposiziun en l'internet sut www.argealp.org. 
Contribuziuns or dal chantun Grischun ston vegnir tramessas a la chanzlia chantunala dal Grischun, servetsch da medias, Reichsgasse 35, 7001 Cuira. 
Flyer 
Gremi: ARGE ALP, sutgruppa per la lavur da publicitad 
Funtauna: rg chanzlia chantunala dal Grischun 
Data: 05.12.2006 
Il secretariat da stadi da l'economia sustegna la realisaziun da la refurma dal turissem grischun 
Il secretariat da stadi per l'economia (SECO) sustegna la realisaziun da la refurma dal turissem grischun cun 1 milliun francs. 
En ses rapport d'examinaziun scriva il SECO ch'el saja spezialmain persvadì da la profunditad e da la transparenza dal project. 
La partiziun da la lavur ch'è planisada en il turissem grischun saja ina refurma da structura empermettenta che possia chaschunar a vista mesauna ch'i dettia dapli pernottaziuns e plazzas da lavur segiras. 
L'uffizi per economia e turissem dal Grischun aveva dumandà il SECO da sustegnair il project da refurma. 
Il project prevesa che las tschintg destinaziuns principalas San Murezzan / Engiadina, Tavau-Claustra, Arosa-Lai, Flem-Laax e Scuol-Samignun surpiglian l'iniziativa da fundar organisaziuns per la gestiun da destinaziuns (OGD). 
Ils lieus pli pitschens duain fundar organisaziuns turisticas futuras (OTF) regiunalas per pudair s'associar ad ina OGD u a Grischun vacanzas. 
Tschintg iniziativas sco la plattafurma turistica electronica grischuna, l'introducziun da l'instrument da direcziun e da controlla "balanced scorecard" (BSC) u la tgira da la marca graubünden accumpognan il process. 
Ils proxims sis onns investescha il chantun Grischun - ultra da resursas da persunal considerablas - 18 milliuns francs per stgaffir structuras cumpetitivas en il turissem grischun. 
La nova structura da las destinaziuns duai fermar il regress da las dumondas che ha custà al Grischun passa 2'600 plazzas da lavur dapi l'onn 1990. 
Caracter da model internaziunal 
La contribuziun dal SECO dad 1 milliun francs sa basa sin la lescha federala per promover l'innovaziun e la cooperaziun en il turissem (innotour). 
Il project da refurma dal Grischun haja caracter da model tant per il turissem svizzer sco er per il turissem internaziunal, stima il SECO en ses rapport. 
Il project saja progredì bain ed haja in grond grad da concretisaziun. 
El saja organisà en moda surmanaschiala cun integrar las organisaziuns localas da turissem, las purtadras ed ils purtaders da prestaziuns, las vischnancas, Grischun vacanzas sco er l'uffizi per economia e turissem e tegnia plainamain quint da l'idea da cooperaziun e da qualitad. 
La cooperaziun da las acturas e dals acturs dal turissem grischun che vegn planisada da nov è tenor il SECO "dapli ch'ina soluziun da consens tradiziunala" e chaschuna ch'ina communitad dinamica possia s'etablir. 
"Quest project grond è senza dubi ina innovaziun structurala e correspunda a las finamiras dad innotour" giuditgescha il SECO. 
Il chantun è cuntent da la renconuschientscha 
Il departament da l'intern e da l'economia publica dal chantun Grischun sa mussa cuntent da la decisiun positiva da Berna. 
Il sustegn dal SECO saja ina gronda motivaziun per l'entir turissem grischun che haja gia cumenzà a relisar quest process. 
Las OGD e las OTF han ussa temp fin la primavaira 2007 d'annunziar lur projects tar l'uffizi per economia e turissem. 
Alura giuditgescha il chantun ils projects e suenter ston ils plans da fatschenta vegnir inoltrads fin la fin da settember 2007. 
Perquai che la votaziun en Engiadin'ota ha gì in resultat positiv, cumenza la OGD San Murezzan/Engiadina gia la primavaira che vegn cun sias activitads. 
Gremi: departament da l'intern e da l'economia publica 
Funtauna: rg uffizi per economia e turissem 
Data: 05.12.2006 
Il chantun cumpra ina immobiglia a Valzeina per collocar requirentas e requirents d'asil 
En la vischnanca da Valzeina cumpra il chantun Grischun l'immobiglia "Flüeli" sco alloschi per requirentas e per requirents d'asil. 
Il termin exact da l'avertura n'è anc betg fixà. 
La vischnanca è vegnida orientada davart il project. 
Il chantun ha cumprà l'immobiglia "Flüeli" a Valzeina per collocar requirentas e requirents d'asil. 
Igl è planisà da manar questa immobiglia sco alloschi collectiv e da collocar e d'assister là 40 fin 50 persunas. 
Sco post da servetsch cumpetent ha l'uffizi da fatgs da polizia e da dretg civil dal Grischun planisà d'avrir quest center en il decurs da l'onn 2007. 
En connex cun la reorganisaziun da la collocaziun da requirentas e da requirents d'asil sco er en connex cun las mesiras da spargn da la confederaziun è il chantun Grischun sa sentì obligà da tschertgar novs alloschis per requirentas e per requirents d'asil. 
L'uffizi da fatgs da polizia e da dretg civil dal Grischun basegna quatter alloschis collectivs per realisar il concept da collocaziun. 
Ils centers da Lai e da Valzeina cumpletteschan ils alloschis collectivs existents da Cuira e da Schluein. 
L'immobiglia "Flüeli" a Valzeina, che vegniva duvrada pli baud sco chasa da vacanzas, era venala ed è adattada fitg bain sco alloschi collectiv per requirentas e per requirents d'asil. 
Suenter ch'il cussegl grond ha approvà il credit posteriur necessari durant la sessiun da december, è questa immobiglia vegnida cumprada questa mesemna. 
L'immobiglia "Flüeli" a Valzeina remplazza il center Foral a Cuira. 
Gremi: departament da giustia, polizia e sanitad 
Funtauna: rg departament da giustia, polizia e sanitad 
Data: 06.12.2006 
L'ordinaziun davart ils examens d'admissiun a las scolas medias grischunas vegn adattada 
La disposiziun davart l'examen da lingua per l'admissiun a l'emprima classa gimnasiala vegn adattada en vista als examens d'admissiun 2007. 
La regenza grischuna ha approvà la revisiun parziala correspundenta da l'ordinaziun davart ils examens d'admissiun a las scolas medias grischunas. 
Quai succeda sin basa d'in recurs ch'è vegnì approvà dal departament d'educaziun, cultura e protecziun da l'ambient suenter ils examens d'admissiun 2006. 
La decisiun da recurs aveva constatà ch'il modus vertent possia avair - tenor circumstanzas - dischavantatgs per las scolaras e per ils scolars da lingua rumantscha e da lingua taliana. 
Da nov vegni a dar per candidatas e per candidats da lingua rumantscha tar l'examen da tudestg e da rumantsch e per candidatas e per candidats da lingua taliana tar l'examen da tudestg e da talian mintgamai mo pli ina nota per rom d'examen e betg pli duas. 
Questa regulaziun valeva gia pli baud fin l'onn 2000. 
Cun la revisiun parziala da l'admissiun a la terza classa dal gimnasi respectivamain a l'emprima classa da la scola media professiunala e commerziala vegn a medem temp adattada l'eruida da la nota d'admissiun en consequenza da l'introducziun dal model dal stgalim superiur C cun nivels. 
En quest connex survegn la prestaziun en l'instrucziun d'englais dapli pais. 
Engaschament d'ina nova cumissiun spezialisada per la tgira e per l'assistenza 
La regenza grischuna ha concludì d'engaschar ina nova cumissiun spezialisada per la tgira e per l'assistenza (CSTA). 
La nova cumissiun spezialisada che sto vegnir furmada dal departament da giustia, polizia e sanitad vegn a cumpigliar maximalmain otg commembras e commembers e vegn a remplazzar l'anteriura cumissiun chantunala per promover la tgira e l'assistenza a chasa. 
Perquai che la collavuraziun da las chasas da tgira e da las organisaziuns da spitex daventa pli e pli impurtanta, vegn la cumissiun nova - cuntrari a la cumissiun veglia - a s'occupar er cun la tgira e cun l'assistenza en il sectur staziunar. 
Tant la federaziun chasas ed ospitals dal Grischun e la federaziun da spitex dal Grischun sco er la cumissiun existenta per promover la tgira ed assistenza a chasa èn stadas d'accord cun quest agir. 
Las tariffas per la controlla dals animals da maz e da la charn vegnan midadas 
La tariffa d'indemnisaziuns per las controlladras e per ils controlladers da charn e per la controlla dals animals da maz e da la charn vegnan midadas. 
Quai ha concludì la regenza grischuna. 
Las tariffas ston tranter auter vegnir adattadas, perquai ch'i sto vegnir fatga a partir dal 1. da schaner 2007 tar tut ils animals da maz - ultra da la controlla da la charn - la controlla dals animals da maz. 
Questa controlla dals animals da maz vi da l'animal viv, e quai entaifer 24 uras avant che l'animal vegnia mazzà, è pli chara che la controlla da la charn. 
Per consequenza èn las expensas da las veterinarias uffizialas e dals veterinaris uffizials che ston far las controllas da la charn s'augmentadas per passa il dubel cumpareglià cun pli baud. 
Cun la tariffa d'indemnisaziun d'ozendi pon questas expensas da la veterinaria u dal veterinari vegnir bunifitgadas mo sut la media. 
Per il chantun porta la nova tariffa d'indemnisaziun expensas supplementaras da ca. 236'000 francs. 
Sin fundament da quest svilup ston vegnir augmentadas er las tariffas per la controlla dals animals da maz e da la charn . 
Contribuziuns chantunalas a differentas instituziuns 
- Stabiliment da sport "Palüzot" a Sent: La regenza ha approvà il project per la constucziun dal stabiliment "Palüzot" a Sent. 
A la vischnanca da Sent vegn garantida ina contribuziun da construcziun chantunala da 214'000 francs. 
- Federaziun grischuna per il sport: La regenza grischuna ha approvà la repartiziun da la contribuziun pauschala 2006 a las federaziuns da sport ed a las organisaziuns ch'èn associadas a la federaziun grischuna per il sport. 
La contribuziun da 781'300 francs vegn repartida sin totalmain 43 federaziuns da sport ed organisaziuns. 
- Federaziun grischuna per il sport: La contribuziun or dal fond da sport a la federaziun grischuna per il sport importa maximalmain 26'000 francs. 
- Club da golf d'Arosa: Il club da golf d'Arosa survegn ina contribuziun da 93'000 francs or dal fond da sport per constuir ina nova "golf-driving range" publicaad Arosa . 
- Club da hockey da Seglias: Per construir ina patinera artifiziala a Seglias survegn il club da hockey da Seglias ina contribuziun da 52'000 or dal fond da sport. 
- Club da nudar da Cuira: Per il project "Schwimmclub Chur 2010" che ha la mira da professiunalisar il manaschi da trenament survegn il club da nudar da Cuira ina contribuziun da 35'200 francs or dal fond da sport. 
- "dieHasena": Per las intervenziuns d'art ch'èn planisadas en il Partenz survegn l'uniun "dieHasena" ils onns 2007/2008 in sustegn unic da 30'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.12.2006 
La regenza deliberescha la missiva tar ina lescha davart ils uffants confidads 
Il chantun Grischun vul rinforzar la protecziun dals uffants confidads. 
La regenza grischuna ha deliberà la missiva per ina lescha davart ils uffants confidads. 
Questa lescha vegn a reglar da nov las cundiziuns generalas per la recepziun d'uffants confidads ed a suttametter l'intermediaziun d'uffants e da plazzas da tgira a l'obligaziun da dumandar ina permissiun. 
Il cussegl grond vegn a tractar la fatschenta en la sessiun da december 2007. 
Il motiv per las adattaziuns planisadas èn d'ina vart las revisiuns da la legislaziun federala. 
Da l'autra vart fixescha la nova constituziun chantunala che tut las disposiziuns impurtantas ston vegnir relaschadas dal cussegl grond en furma d'ina lescha. 
Ina novaziun essenziala da quest sboz da lescha è - per la protecziun dals uffants e dals giuvenils - che l'intermediaziun tras persunas privatas a plazzas da tgira sco er l'intermediaziun da plazzas da tgira per uffants e per giuvenils èn da nov suttamessas a l'obligaziun da dumandar ina permissiun. 
La recepziun d'uffants e da giuvenils per la tgira e per l'educaziun durant dapli ch'in mais è medemamain suttamessa a l'obligaziun da dumandar ina permissiun. 
Ultra da quai prevesa il sboz che l'obligaziun existenta da dumandar ina permissiun per la tgira e per l'assistenza d'uffants e da giuvenils vegnia extendida dal 15avel onn da vegliadetgna al 18avel onn da vegliadetgna. 
L'uffizi chantunal dal servetsch social vegn numnà sco suletta autoritad da surveglianza per l'entir sectur da la tgira en famiglia, da la tgira dal di e da la tgira en chasas. 
Medemamain è l'uffizi dal servetsch social sco suletta autoritad centrala cumpetent per la surveglianza da l'intermediaziun sco er per la recepziun d'uffants e da giuvenils per l'adopziun posteriura. 
La finala vegnan concretisads secturs, sco per exempel la cunfinaziun da la tgira en famiglia e da la tgira en chasas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.12.2006 
Tschertga da plazzas d'emprendissadi: nova purschida en l'internet 
Blers giuvenils da l'ultim onn da scola han fatg lur tscherna professiunala e tschertgan ussa ina plazza d'emprendissadi. 
En il chantun Grischun datti il mument en 21 differents champs da professiun anc bunamain 1'000 plazzas d'emprendissadi libras. 
Sin la pagina d'internet da l'uffizi per la furmaziun professiunala dal Grischun www.berufsbildung.gr.ch sa chatta la purschida actuala da plazzas d'emprendissadi. 
Fin ussa duevan ils giuvenils che s'interessavan per ina plazza d'emprendissadi en in chantun vischin tschertgar en differentas paginas d'internet chantunalas. 
Da nov chattan els ussa las plazzas d'emprendissadi libras sin il portal d'internet da la cussegliaziun professiunala svizra. Ils indicaturs da las plazzas d'emprendissadi libras (LENA) dals chantuns pon vegnir consultads cumplettamain en tut las regiuns linguisticas sin www.berufsberatung.ch e cuntegnan pliras milli plazzas d'emprendissadi libras. 
La purschida d'internet amplifitgada dat la pussaivladad da far differentas retschertgas. 
Ils giuvenils pon tschertgar directamain las plazzas d'emprendissadi libras en lur chantun. 
Ina charta da las regiuns als inditgescha, en tge district ch'èn publitgadas quantas plazzas d'emprendissadi. 
Tar mintga professiun d'emprendissadi maina in link tar las plazzas d'emprendissadi da tut ils chantuns vischins. 
Cun questa collavuraziun creeschan las cussegliaziuns da professiun e da carriera dals chantuns ina plattafurma naziunala che sustegna las scolaras ed ils scolars tar la tschertga da plazzas d'emprendissadi. 
Ulteriuras infurmaziuns ed agid tar la tscherna d'ina professiun chattan ils giuvenils e lur geniturs en ils centers d'infurmaziun professiunala da la cussegliaziun da professiun e da studi dal chantun Grischun. 
La purschida po vegnir consultada en l'internet sut: www.berufsberatung.ch/lehrstellen 
Gremi: uffizi per la furmaziun professiunala 
Funtauna: rg uffizi per la furmaziun professiunala 
Data: 14.12.2006 
La refurma da la giustia entra en vigur il 1. da schaner 2007 
La revisiun parziala da la constituziun chantunala ch'è vegnida acceptada da la populaziun ils 26 da november 2006 en connex cun la refurma da la giustia vegn messa en vigur il 1. da schaner 2007. 
Quai ha concludì la regenza grischuna. 
Er per il 1. da schaner 2007 vegnan messas en vigur la lescha davart la giurisdicziun administrativa sco er la lescha introductiva tar la procedura da mediaziun e tar la procedura davant la dretgira da cumpromiss tenor il dretg federal d'assicuranza sociala, quai dentant cun resalva d'ina eventuala votaziun da referendum. 
En quest connex ha la regenza relaschà l'ordinaziun davart l'adattaziun d'ordinaziuns da la regenza a la lescha davart la giurisdicziun administrativa sco er l'ordinaziun davart ils custs en proceduras administrativas. 
Cun l'emprima ordinaziun vegnan adattadas redacziunalmain differentas ordinaziuns da la regenza a la lescha davart la giurisdicziun administrativa. 
Quellas concernan en spezial la designaziun dal med legal a la dretgira administrativa sco er ils termins da meds legals ch'èn vegnids midads. 
La segunda ordinaziun regla ils custs en la procedura administrativa. 
Pir pli tard vegn messa en vigur la lescha davart l'organisaziun giudiziala, e quai en il rom da la refurma da la giustia. 
Il termin da referendum è anc avert fin ils 28 da favrer 2007. 
La basa legala concernent la retratga da la permissiun d'instruir entra en vigur 
La lescha davart l'adattaziun da relaschs a la cunvegna interchantunala davart la renconuschientscha da certificats da scolaziun entra en vigur il 1. da schaner 2007. 
Quai ha concludì la regenza grischuna. 
Questa lescha ch'è vegnida deliberada dal cussegl grond en avrigl stgaffescha tranter auter la basa legala per retrair la permissiun d'instruir e dat a la conferenza svizra da las directuras e dals directurs chantunals da l'educaziun publica (CDEP) la permessiun da manar ina glista naziunala correspundenta. 
Sco instrument d'infurmaziun duai questa glista proteger meglier la societad e particularmain las scolaras ed ils scolars. 
Il medem mument ha la regenza er approvà ina revisiun parziala da l'ordinaziun davart la communicaziun en scrit da decisiuns penalas. 
Quella è necessaria per che dretgiras possian communitgar al departament d'educaziun, cultura e protecziun da l'ambient lur decisiuns penalas cunter persunas d'instrucziun. 
La nova lescha dal persunal dal Grischun entra en vigur il cumenzament da l'onn 
Cun resalva ch'i na vegnia betg fatg in referendum fin ils 27 da december 2006 vegn la lescha davart la relaziun da lavur da las collavuraturas e dals collavuraturs dal chantun Grischun (lescha dal persunal) messa en vigur il 1. da schaner 2007. 
Quai ha concludì la regenza grischuna. 
Il medem mument ha ella approvà l'ordinaziun dal persunal correspundenta e l'ordinaziun davart il temp da lavur. 
Cun relaschar la lescha dal persunal han ils instituts chantunals autonoms survegnì in dretg d'ordinaziun. 
Questas cumpetenzas legislativas han pretendì ina revisiun parziala da l'art. 50 da la constituziun chantunala, la quala è vegnida acceptada en la votaziun dal pievel ils 24 da settember 2006. 
Er questa revisiun parziala entra en vigur il 1. da schaner 2007. 
L'execuziun giudiziala vegn reglada da nov 
En il Grischun vegn l'execuziun da chastis e da mesiras reglada da nov sco champ tematic unitar, en il qual differentas gruppas professiunalas lavuran en moda interdisciplinara cun persunas ch'èn daventadas chastiablas, e quai per impedir ulteriuras delinquenzas. 
Questas incumbensas cumplessivas dal stadi vegnan ademplidas dal nov uffizi per l'execuziun giudiziala. 
La basa legala correspundenta è vegnida adattada. 
Per il 1. da schaner 2007 ha la regenza grischuna relaschà ina nova ordinaziun davart l'execuziun giudiziala en il chantun Grischun e concludì da sa participar vi dal concordat dals chantuns da la Svizra orientala davart l'execuziun da chastis e da mesiras. 
Sch'il termin per il referendum facultativ è scadì vegn ultra da quai messa en vigur il 1. da schaner 2007 la lescha davart la procedura penala ch'è vegnida revedida. 
Sin plaun federal entran en vigur il 1. da schaner 2007 la part generala dal cudesch penal svizzer ch'è vegnida revedida sco er ina nova lescha davart il dretg penal per giuvenils. 
Questas novaziuns sin plaun federal pretendan ch'ils relaschs chantunals vegnian adattads al dretg surordinà. 
La nova ordinaziun davart l'execuziun giudiziala cumpiglia tut ils secturs da l'execuziun giudiziala e remplazza l'ordinaziun davart l'execuziun da chastis e da mesiras. 
Ella regla tranter auter l'execuziun da lavur d'utilitad publica, l'execuziun da chastis e da mesiras che priveschan da la libertad tar delinquentas e delinquents ch'èn privlus per la publicitad u la concessiun da congedis e da sortidas. 
En la nova ordinaziun davart l'execuziun giudiziala en il chantun Grischun vegnan ultra da quai circumscrittas las incumbensas e las cumpetenzas da l'uffizi per l'execuziun giudiziala ch'è vegnì stgaffì da nov. 
L'uffizi cumpiglia tranter auter las partiziuns "execuziun da chastis e da mesiras", "praschun dal Sennhof e stabiliment da Realta" sco er "servetsch per l'assistenza da reabilitaziun". 
El è cumpetent per l'execuziun da sancziuns penalas sco er per la realisaziun da l'arrest d'inquisiziun, da l'arrest da segirezza e da l'arrest d'extradiziun sco er da l'arrest preparatoric e da l'arrest d'expulsiun. 
Dal rest è el er cumpetent per l'assistenza da reabilitaziun e per l'assistenza sociala en il chantun Grischun, e quai per la durada da la procedura penala e da l'execuziun dal chasti. 
Il Grischun sustegna il portal d'internet ch.ch 
Il Grischun sa participescha a la cunvegna davart la collavuraziun da la confederaziun e dals chantuns per manar il portal svizzer ch.ch per ils onns 2007 fin 2010. 
Quai ha concludì la regenza grischuna ed approvà la contribuziun maximala annuala da 15'118 francs per ils proxims quatter onns. 
La nova cunvegna remplazza la cunvegna dals onns 2005 fin 2006 che scada e regla oravant tut il manaschi da ch.ch e la participaziun dals chantuns als custs per ils proxims quatter onns. 
Gia pli baud era la regenza s'exprimida da cuntinuar cun ch.ch ed aveva renconuschì l'utilitad dal portal d'infurmaziun. 
Quella sa mussa oravant tut en in sistem da mussavia che pussibilitescha a la burgaisa ed al burgais in access tematic a la purschida uffiziala d'infurmaziuns e da servetschs sin tut ils trais plauns da la structura federala. 
In'ulteriura utilitad supplementara s'empermetta il chantun da l'extensiun da l'atgna purschida chantunala en il sectur dal e-government, spezialmain tar la reutilisabladad da servetschs da l'internet. 
La regenza è per mantegnair la vignetta per autostradas 
La regenza grischuna è da l'avis che la vignetta actuala stoppia vegnir mantegnida sco furma per incassar la taxa per utilisar las autostradas. 
Tar la vignetta ch'ins sto tagtar si sa tracti d'in sistem simpel e cumprovà ch'è anc adina pli effizient che las variantas ch'ins ha examinà supplementarmain sco per exempel ina vignetta electronica, in quintataxas u ina registraziun dal numer d'immatriculaziun. 
Pia na fiss ina midada da sistem betg opportuna constatescha la regenza en sia consultaziun tar la lescha federala davart las taxas per utilisar las vias naziunalas. 
Il sboz surpiglia en quest connex per gronda part las disposiziuns ch'èn actualmain regladas en in'ordinaziun. 
Adattaziuns pertutgan l'object ed ils circuls da las persunas ch'èn obligadas da pajar la taxa u ina persecuziun pli efficazia da cuntravenziuns. 
Er sch'il sistem actual vegn mantegnì pon tenor la regenza però vegnir realisads meglieraments en il sectur da l'infurmaziun e da la vendita sco er tar il cumbat dals abus. 
Uschia duain per exempel vegnir meglieradas las caracteristicas da segirezza da la vignetta, rinforzadas las controllas e augmentadas marcantamain las multas. 
Ultra da quai propona la regenza d'examinar la dumonda, sche la taxa duai vegnir adattada al svilup dals custs sco er a l'engrondiment da la rait da las vias naziunalas. 
Da vischnancas e da regiuns 
- Tusaun / Cazas: Per il project dal nov conduct d'aua e da la sanaziun dal chanal da la Nolla sin il territori da las vischnancas da Tusaun e da Cazas vegn concedida ina contribuziun da ca. 160'000 francs. 
- St. Antönien: Il project per la dustanza dal Gafierbach (project consecutiv da las auas grondas da l'avust 2005) sin il territori da la vischnanca da St. Antönien vegn approvà. 
Per questas lavurs vegn concedida ina contribuziun chantunala da 48'000 francs. 
- Telefericas da Claustra-Madrisa SA: En sia consultaziun a l'uffizi federal da traffic davart la dumonda da concessiun da la SA telefericas da Claustra-Madrisa dals 26 da settember 2006 per la sutgera da dus cun cludigls fixs "Donnerstein - Zügenhüttli" (implant da remplazzament) propona la regenza da dar la concessiun. 
Per la projectaziun detagliada e per la realisaziun da la construcziun sto la petenta da la concessiun consultar in accumpagnament ecologic da construcziun. 
- Rossa: La regenza ha approvà la revisiun totala da la planisaziun locala da la vischnanca da Rossa dals 2 d'avrigl 2005. 
- Farera: La regenza ha approvà la revisiun totala da la planisaziun locala da la vischnanca da Farera dals 12 da matg 2006. 
- 3. cursa da muntogna "Arosa Classic Car": A las organisaturas ed als organisaturs da la "3. cursa internaziunala da muntogna 'Arosa Classic Car'" vegn concedida la permissiun da duvrar la ruta previsa sin la via chantunala tranter Langwies ed Arosa, e quai venderdi, ils 31 d'avust 2007, sco er sonda, il 1. e dumengia ils 2 da settember 2007. 
Contribuziuns chantunalas a differentas instituziuns 
- Agid d'investiziun: La regenza ha garantì a l'uniun "museum da l'istorgia da la viafier da l'Alvra" ina contribuziun chantunala da ca. 337'000 francs ed in credit d'agid d'investiziun da la confederaziun da 2'000'000 francs per construir il museum da viafier a Bravuogn. 
- Agid d'investiziun: La regenza ha garantì a la vischnanca da Vaz ina contribuziun chantunala da ca. 202'000 francs ed in credit d'agid d'investiziun da la confederaziun da 1'200'000 francs per engrondir il center da sport "Dieschen" a Lai. 
- Agid d'investiziun: La regenza ha garantì a la vischnanca da Zernez ina contribuziun chantunala da ca. 84'000 francs ed in credit d'agid d'investiziun da la confederaziun da 500'000 francs per engrondir il bogn cuvert a Zernez. 
- Agid d'investiziun: A la citad da Glion sco er a las vischnancas da Flond, da Sursaissa, da Luven e da Surcuolm vegnan garantids ina contribuziun chantunala da ca. 67'000 francs ed in credit d'agid d'investiziun da la confederaziun da 400'000 francs per construir la via da scarsolar da Flond a Glion. 
- Institut da perscrutaziun AO Tavau: A l'institut da perscrutaziun medicinala AO Tavau vegnan garantidas contribuziuns en l'autezza da totalmain 790'000 francs per ils onns 2006 fin 2010. 
Resalvada resta la concessiun dals credits necessaris tras il cussegl grond. 
- Chasa da persunas attempadas e da tgira a Mesauc: A las midadas da construcziun ed als engrondiments da la chasa da persunas attempadas e da tgira "Casa di cura del Circolo di Mesocco" da Mesauc vegn pajada ina contribuziun chantunala da construcziun da 160'000 francs. 
- Chasa da persunas attempadas e da tgira a Schiers: Per engrondir il plaun sut il tetg da la chasa da persunas attempadas e da tgira a Schiers vegn pajada ina contribuziun chantunala da construcziun da 92'500 francs per stgaffir localitads da biro per la fundaziun Flury a Schiers. 
- Archiv cultural da l'Engiadin'ota: L'archiv cultural da l'Engiadin'ota survegn in sustegn finanzial unic da maximalmain 15'600 francs per las lavurs d'inventarisaziun dal relasch fotografic da Gustav Sommer. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.12.2006 
Viafier retica e cuntrada da cultura Alvra / Bernina - Il dossier da la UNESCO sin via vers Paris 
Per la candidatura da la UNESCO "La viafier retica en la cuntrada da cultura Alvra / Bernina" cumenza la fasa principala: Il dossier definitiv repassà banduna ils 19 da december 2006 il Grischun en direcziun da Paris. 
Las duas classas vegnan a surdar il dossier al center dal patrimoni mundial da la UNESCO ils 21 da december 2006, e quai ensemen cun represchentantas e cun represchentants da la viafier retica (VR), dal chantun e da la confederaziun. 
Uschia decida ussa il comité dal patrimoni mundial da la UNESCO davart la candidatura. 
La regenza grischuna e la viafier retica èn persvadidas che la candidatura da questa transversala da las Alps cun la viafier è unica ed ha bunas schanzas. 
Candidata uffiziala 
Il project "viafier retica e cuntrada da cultura Alvra / Bernina" è punctual: Il dossier ch'è vegnì inoltrà il settember 2006 per l'examinaziun preliminara è vegnì adattà levamain sin fundament da las reacziuns. 
En spezial il chapitel concernent la "cumparegliaziun cun las viafiers da renum mundial" è vegnì approfundà cun consultar ils experts internaziunals sco Günter Dinhobl, Hans-Peter Bärtschi u Colin Divall. 
Cun quai è il project vegnì madir per il dossier e la candidatura "viafier retica en la cuntrada da cultura Alvra/Bernina" ha ussa il stadi uffizial. 
Il dossier cumpiglia 700 paginas (senza agiuntas), il plan da manaschament ch'è vegnì elavurà tenor las prescripziuns da la UNESCO cuntegna 80 paginas. 
L'onn 2007 vegnan ils gremis da la UNESCO a laschar examinar il project al lieu tras expertas ed experts. 
Las recumandaziuns da questas expertas e da quests experts vegnan a furnir ulteriurs criteris per la sesida decisiva dal comité dal patrimoni mundial che vegn ad avair lieu la stad 2008. 
Surdada inscenada 
Ils 19 da december vegnan las duas classas da Puschlav, ensemen cun represchentantas e cun represchentants dal chantun e da la VR a manar il dossier a Paris ed ils 21 da december 2006, en preschientscha dals delegads permanents da la Svizra e da l'Italia, ils ambassadurs Ernst Iten e Giuseppe Moscato, a surdar il dossier a la UNESCO. 
L'accumpagnament tras las classas da Puschlav ha dapli che mo in caracter simbolic. 
Gremi: organisaziun dal project per la candidatura per il patrimoni mundial da la UNESCO 2008 
Funtauna: rg organisaziun dal project per la candidatura per il patrimoni mundial da la UNESCO 2008 
Data: 18.12.2006 
Ils manaschis d'ustaria duain survegnir ina distgargia administrativa 
La procedura da taxaziun en il sectur da las ustarias duai vegnir simplifitgada. 
La regenza grischuna ha dà en consultaziun il sboz per ina revisiun parziala da la lescha d'ustaria. 
Il motiv principal per la revisiun parziala da la lescha d'ustaria èn las stentas che vegnan fatgas per deregular respectivamain per distgargiar administrativamain interpresas pli pitschnas e mesaunas. 
En spezial duai vegnir simplifitgada la procedura da taxaziun dal commerzi en detagl cun bavrondas destilladas. 
Da nov duai la taxa pauschala vegnir incassada annualmain tenor las differentas gruppas da svieuta. 
Plinavant vegn fatga la taxaziun d'ina gruppa da svieuta da nov - empè da en in interval da dus onns - en in interval da tschintg onns. 
Ultra da quai duai er vegnir sminuida la lavur da las autoritads cumpetentas. 
En la revisiun parziala vegnan las premissas per la permissiun da pratitgar activitads d'ustaria formuladas da nov e cumplettadas per part. 
Quai duai segirar che mo quellas persunas survegnan ina permissiun che pon garantir ina gestiun dal manaschi irreproschabla e senza reclamaziuns da la polizia sco er il pajament da las taxas che vegnan prescrittas. 
Perquai vegni pretendì ussa che la petenta u ch'il petent inoltreschia in extract actual dal register penal. 
La finala hai num d'adattar la lescha d'ustaria als svilups da la legislaziun federala. 
Ils documents da consultaziun pudais Vus consultar e chargiar sin Voss computer da la homepage dal departament da l'intern e da l'economia publica cun l'adressa www.div.gr.ch (a partir dal 1. da schaner 2007: www.dvs.gr.ch). 
La consultaziun dura fin la fin da favrer 2007. 
Las disposiziuns per il sustegn da persunas basegnusas vegnan adattadas 
En il Grischun vegnan adattads intgins puncts da las disposiziuns per il sustegn da persunas basegnusas tenor las experientschas e tenor las constataziuns ch'èn vegnidas fatgas quest onn, e quai per il 1. da schaner 2007. 
La regenza grischuna ha concludì la revisiun parziala correspundenta da las disposiziuns executivas tar la lescha chantunala davart il sustegn da persunas basegnusas. 
Las disposiziuns èn entradas en vigur - sin fundament da las directivas da la conferenza svizra da l'agid social (COSAS) - il 1. da schaner 2006. 
Ina novaziun essenziala è che a persunas ch'educheschan sulettas sto vegnir pajada ina contribuziun d'integraziun da 200 francs per mais, e quai fin che l'uffant il pli giuven ha accumplì ses terz onn da vegliadetgna. 
Uschia vegn realisada ina mesira dal rapport grischun da famiglia. 
Quai ha per consequenza ch'i resultan per il chantun custs supplementars dad 80'000 francs, per las vischnancas da 120'000 francs. 
Per meglierar las schanzas d'integraziun vegn previs in import d'entrada liber da taglia gia per in'activitad da gudogn da 10 pertschient. 
Fin ussa vegnivan concedids imports d'entrada libers da taglia pir tar in'activitad da gudogn da 20 pertschient. 
I vegn er concretisà en quals cas ch'i vegnan fatgas stentas d'integraziun nunsuffizientas. 
La disposiziun correspundenta constatescha da nov expressivamain ch'i sto vegnir reducì obligatoricamain il sustegn dal basegn fundamental per ils custs da viver, sch'ina persuna na fa betg la lavur ch'è vegnida attribuida ad ella da la vischnanca e che po vegnir pretendida dad ella u sch'ella na sa participescha betg ad in program d'occupaziun e da furmaziun supplementara. 
La finala vegnan integradas las prestaziuns da sustegn ch'il chantun dat a persunas che sa chattan en ina procedura d'asil u da las qualas la dumonda d'asil è vegnida refusada sco er a persunas cun ina decisiun da betg entrar en chaussa. 
Questas prestaziuns n'èran fin ussa betg regladas en in relasch. 
La revisun parziala da la lescha davart l'assicuranza da malsauns e la reducziun da las premias entra en vigur il 1. da schaner 2007 
La revisiun parziala da la lescha davart l'assicuranza da malsauns e la reducziun da las premias ch'è vegnida concludida il 1. da settember 2006 vegn messa en vigur per il 1. da schaner 2007. 
Quai ha concludì la regenza grischuna. 
Il medem mument ha ella concludì la revisiun parziala necessaria da las disposiziuns executivas tar la lescha davart l'assicuranza da malsauns e la reducziun da las premias. 
Questas adattaziuns pertutgan en emprima lingia ils process tar l'institut d'assicuranza sociala dal chantun Grischun ch'è responsabel per la reducziun da las premias. 
La revisiun parziala da la lescha davart l'assicuranza da malsauns e la reducziun da las premias ha en emprima lingia la finamira, da distgargiar pli fitg las famiglias tar las premias da la cassa da malsauns. 
La lescha davart las stimaziuns uffizialas entra en vigur il 1. da schaner 2007 
La lescha davart las stimaziuns uffizialas dals 30 d'avust 2006 vegn messa en vigur per il 1. da schaner 2007. 
Quai ha concludì la regenza grischuna. 
A medem temp ha ella relaschà in'ordinaziun davart las stimaziuns uffizialas. 
Da nov vegnan ils trais relaschs executivs vertents resumads en in'unica ordinaziun da la regenza. 
La nova ordinaziun davart las stimaziuns fixescha tranter auter las reglas generalas da la stimaziun, la divisiun dals districts da stimaziun, las modalitads per realisar las stimaziuns uffizialas, las valurs che ston vegnir stimadas sco er ils objects spezials da stimaziun. 
Ultra da quai fixescha ella las tariffas decisivas da las taxas da stimaziun. 
Ina conclusiun positiva davart la sessiun a Flem 
La regenza grischuna ha prendì enconuschientscha dal rapport final da l'organisaziun grischuna dal project davart la realisaziun da la sessiun d'atun da las chombras federalas a Flem Laax Falera. 
La regenza approvescha la bilantscha positiva che vegn tratga en il rapport final ed engrazia l'organisaziun dal project per la realisaziun da la sessiun encorunada da success. Las finamiras e las aspectativas che la regenza ha tschentà en la sessiun d'atun èn vegnidas cuntanschìdas dal tuttafatg. 
Las commembras ed ils commembers da las chombras federalas han pudì salvar ina sessiun da lavur intensiva en il Grischun. 
L'infrastructura dal Park Hotel Waldhaus ha ademplì cumplettamain ils giavischs areguard il confort da lavurar e d'alloschar. 
Er il program accumpagnant ch'era organisà en moda rigurusa cun sias en total tschintg occurrenzas ha pudì cuntentar las aspectativas da las commembras e dals commembers dal parlament d'emprender d'enconuscher anc meglier il chantun Grischun en sia varietad. 
Medemamain è vegnida cuntanschida la finamira da preschentar la lingua e la cultura rumantscha sco part essenziala da la particularitad grischuna. 
La qualitad da las occurrenzas, la cordialitad dals inscunters ed er la preschientscha activa da la lingua rumantscha - bain er grazia a l'engaschament da las voluntarias e dals voluntaris rumantschs sin l'areal da la sessiun - han creà gronda simpatia per il Grischun, a l'avis da la regenza. 
Il chantun Grischun e Grischun vacanzas, la regiun Surselva, las vischnancas da la sessiun d'atun Flem Laax Falera e las organisaziuns turisticas sco er il Park Hotel Waldhaus han profità da l'occasiun per sa profilar sco center da congress cun ina purschida d'emprima classa. 
La regenza ha medemamain prendì enconuschientscha dal quint final pertutgant il diever da la part dal chantun a la realisaziun da la sessiun. 
Il preventiv da l'organisaziun dal project ch'è vegnì adattà il settember ha pudì vegnir resguardà. 
Las expensas totalas da tut las partenarias e da tut ils partenaris da l'organisaziun grischuna dal project importan 1'790'708 francs (preventiv 1'850'000 francs). 
La part dals custs dal chantun importa 357'025 francs empè dals 473'700 francs budgettads. 
Quests respargns tar la part dals custs dal chantun ston cunzunt vegnir attribuids al fatg ch'ils custs da segirezza èn stads bler pli pitschens che budgetads. 
La regenza è per concentrar la "promoziun Svizra" 
La regenza grischuna sustegna da princip la reorganisaziun cumplessiva da la "promoziun Svizra" e da las structuras da l'economia estra che la confederaziun ha previs. 
Las instituziuns da la confederaziun che lavuran cun incaricas da communicaziun legalas a l'exteriur duain vegnir resumadas en in'unica organisaziun interdisciplinara. 
Per quest intent duain vegnir transferidas las uniuns "preschientscha Svizra", "Svizra turissem" e "LOCATION Switzerland" en in institut federal da dretg public che sto vegnir fundà da nov. 
Cun la "promoziun Svizra" duai vegnir creada in'organisaziun che posseda la grondezza necessaria ed ils meds suffizients per communitgar cun cleras finamiras ils avantatgs da la Svizra a l'exteriur. 
En sia consultaziun tar il sboz d'ina lescha federala davart "promoziun Svizra" refusescha la regenza dentant la fusiun da "LOCATION Switzerland" cun "Svizra turissem" e cun "preschientscha Svizra". 
La "LOCATION Switzerland" che stat per la Svizra sco lieu d'interpresas stoppia plitost vegnir incorporada en la societad per l'economia estra. 
Beneventada vegn perencunter la fusiun da "Svizra turissem" e da "preschientscha Svizra". 
Sur las duas pitgas: economia estra e "promoziun Svizra" basegni in tetg communabel per garantir che la marca vegnia administrada liantamain e per che la cooperaziun vegnia approfundada. 
A medem temp pretenda la regenza ch'ils meds duajan star a disposiziun per il turissem er en il futur en la medema dimensiun sco oz. 
La finamira primara da la reorganisaziun na dastga betg esser quella da spargnar, mabain da promover la Svizra en moda uschè effizienta ed uschè effectiva sco pussaivel. 
La regenza prenda posiziun davart ils passaports biometrics previs 
La regenza grischuna ha prendì enconuschientscha che la participaziun a las cunvegnas da Schengen pretendan ch'i vegnian introducids definitivamain documents da viadi biometrics. 
Sco quai che la regenza scriva en sia consultaziun a la confederaziun, è il project da pilot passaport 06 (passaport biometric) productiv pir dapi il cumenzament da settember 2006. 
Avant che trair decisiuns davart la moda da l'introducziun definitiva, sto dentant esser avant maun - a l'avis da la regenza - in'analisa conscienziusa da quest project da pilot. 
Sco quai che la regenza constatescha vinavant, tracta il rapport da la confederaziun mo insuffizentamain las consequenzas impurtantas che resultan cun introducir il passaport biometric per ils chantuns e per las vischnancas. 
Ella pretenda perquai dapli infurmaziuns davart ils custs, davart il persunal necessari, davart las infrastructuras e davart ils centers regiunals da registraziun. 
Il chantun stoppia numnadamain avair temp avunda per sa preparar, per sa procurar ils meds e per metter a disposiziun las infrastructuras necessarias. 
La regenza sustegna l'iniziativa parlamentara per promover la pressa cun agid d'ina partizipaziun als custs da repartiziun 
Ord vista da la regenza grischuna è la midada da la lescha da posta - che vegn proponida d'ina iniziativa parlamentara che prevesa da cuntinuar cun las taxas da posta pli bunmartgadas - fitg raschunaivla. 
Gist in chantun da muntogna extendì e pauc populà sco il Grischun pudess profitar ferm, sch'i vegnissan mantegnids ils pretschs privilegiads ed independents da la distanza per spedir gasettas e revistas abunnadas, scriva la regenza en sia consultaziun tar l'iniziativa parlamentara. 
Plinavant pari positiv a la regenza ch'ina part da las subvenziuns da 20 milliuns francs na duain betg vegnir pajadas tenor il princip da repartiziun eguala, mabain ch'els van cun cleras finamiras en favur dals titels da pitschna ediziun da la pressa regiunala e locala. 
La regenza considerescha l'iniziativa parlamentara davart la liberaziun da la taglia per il minimum d'existenza sco nunnecessaria 
La regenza refusa l'iniziativa parlamentara concernent liberar da la taglia il minimum d'existenza en la lescha federala d'armonisaziun da taglia. 
Ella considerescha l'iniziativa sco nunnecessaria perquai ch'il minimum d'existenza na vegn gia oz betg suttamess a la taglia pervia da la concepziun da las tariffas fiscalas, pervia da la taxaziun nulla ch'è pussaivla gia oz per pitschnas entradas e pervia dal relasch da taglia. 
A l'avis da la confederaziun na duess la reglamentaziun proponida betg surpassar il dretg actual. 
Il text da lescha che vegn proponì è dentant formulà en ina moda fitg generala e nunprecisa. 
La regenza exprima perquai la resalva che las dretgiras divergeschan da la voluntad dal legislatur e ch'ellas pon deducir dal text da lescha ina liberaziun bler pli extendida dal minimum d'existenza. 
Per il cas che la confederaziun duess vulair mantegnair la liberaziun dal minimun d'existenza, vegn proponida ina nova formulaziun pli precisa da la disposiziun contestada. 
Generalmain propona la regenza da midar l'artitgel da lescha ch'è oz en vigur e che vegn giuditgà dal tribunal federal sco anticonstituziunal, uschia ch'ils chantuns survegnan la pussaivladad da suttametter a la taglia ils conjugals cun uffants en cumparegliaziun cun las persunas che educheschan sulettas e cun ils pèrs en concubinat cun uffants. 
Da vischnancas e da regiuns 
- Claustra: Per la segunda part da las lavurs da reparaziun malauras 2005 en la regiun da Claustra vegn concedida ina contribuziun chantunala da 281'000 francs. 
- Corporaziun regiunala "pro Engiadina bassa": La revisiun dals statuts da la corporaziun regiunala "pro Engiadina bassa" vegn approvada. 
- Scanvetg: Il plan directiv regiunal "traffic betg motorisà / vias spezialas dal Scanvetg" ch'è vegnì deliberà da la pro Scanvetg vegn approvà. 
- Casti-Vargistagn: La revisiun totala da la lescha da taglia da la vischnanca da Casti-Vargistagn dals 24 d'avust 2005 vegn approvada. 
- Cauco: La revisiun parziala da la planisaziun locala da la vischnanca da Cauco dals 12 da december 2004 vegn approvada. 
Contribuziuns chantunalas a differentas instituziuns 
- Viafier Matterhorn Gottard: La regenza ha acceptà la dumonda da finanziaziun da la viafier Matterhorn Gottard (VMG) per la segunda etappa dal project "sortida dal vitg da Brig" ed ha concedì la part dal chantun Grischun da 641'456 francs. 
- Promoziun da la cultura: La regenza grischuna ha concedì contribuziuns da totalmain 339'500 francs per promover 19 occurrenzas ed ovras culturalas. 
- Teater Cuira: Per l'emprima part da la stagiun 2006/2007 survegn il teater Cuira ina contribuziun chantunala en la summa da 100'000 francs. 
- Procap Grischun: A chaschun dal 75avel giubileum da procap Grischun vegn plazzada ina statua da bronz tar l'edifizi dal cussegl grond. 
- Project PORTFOLIO: Per elavurar la basa dal project PORTFOLIO che vul crear in center d'infurmaziun per la lavur sin il champ cultural grischun vegn garantida ina contribuziun unica da 10'000 francs. 
- Project "Alpter": Il chantun Grischun sa participescha cun in import total da 60'000 francs al project internaziunal "Alpter" che s'occupa da la problematica da terrassar surfatschas utilisadas da l'agricultura en l'entir artg alpin. 
- "Schulheim" Cuira: La sanaziun exteriura dal tract cun la halla da gimnastica dal "Schulheim" Cuira vegn approvada. 
La contribuziun da construcziun chantunala importa ca. 55'000 francs. 
Per la fin da l'onn: 
La regenza grischuna ha gì 43 sesidas durant l'onn 2006. 
Il presidi da la regenza passa il 1. da schaner 2007 a Martin Schmid, il schef dal departament da giustia, polizia e sanitad (nov a partir da 2007: departament da giustia, segirezza e sanadad). 
Vicepresident daventa Stefan Engler, schef dal departament da construcziun, traffic e selvicultura. 
La regenza giavischa a tut las conburgaisas ed a tut ils conburgais tut il bun per la fin da l'onn, fidanza e bainstar. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.12.2006 
In bun resultat da la chatscha d'atun - malgrà relaziuns difficilas 
Cun la finamira d'adattar ils effectivs da selvaschina a lur quartiers d'enviern è vegnida realisada la chatscha d'atun da tschiervs en grondas parts dal chantun. 
Las relaziuns extraordinarias da l'aura e da la vegetaziun han difficultà questa chatscha. 
Tuttina èn ils plans vegnids ademplids per passa 90%. 
Dapi il settember datti in record da temperatura suenter l'auter. 
L'effect è stà ch'ils tschiervs èn restads anc fin il december en lur spazis da viver da stad e ch'els han pudì fugir uschia da la chatscha. 
Malgrà quai ha pudì vegnir cuntanschì in resultat relativamain bun cumpareglià cun la planisaziun e cun la media da blers onns. 
En tut mancan stgars 400 animals (9%) per ademplir il plan da prelevaziun en l'entir chantun. 
Ils deficits areguard il plan da prelevaziun sa repartan sin quasi tut las regiuns. 
1'373 chatschadras e chatschaders èn sa participads a la chatscha d'atun. 
La chatscha d'atun contribuescha 900 animals al resultat final da 3'750 tschiervs schluppettads. 
Il resultat da la chatscha da tschiervs 2006 sa chatta in zic sut la media da blers onns, demussa dentant tut en tut ina gronda constanza. 
Per l'emprima giada han pudì vegnir schluppettads dus portgs selvadis durant questa chatscha. 
La reducziun consequenta dals effectivs da tschiervs ha per consequenza ch'ils quartiers d'enviern na vegnan betg surexplotads. 
Uschia vegnan però er sminuids resp. impedids donns vi dal guaud e vi da culturas agriculas. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 21.12.2006 
Las adattaziuns materialas da la legislaziun a la nova constituziun chantunala èn finidas 
Las adattaziuns materialas da la legislaziun a la nova constituziun dal chantun Grischun han pudì vegnir terminadas a temp. 
La regenza grischuna ha prendì enconuschientscha dal rapport final dal secretariat ch'era incumbensà da realisar la constituziun chantunala. 
L'organisaziun da project vegn dissolvida, e quai cun in engraziament per avair ademplì ad ura l'incumbensa. 
Il 1. da schaner 2004 è entrada en vigur la nova constituziun chantunala. 
Quella oblighescha la regenza da suttametter al cussegl grond fin la fin da l'onn 2006 las adattaziuns materialas da la legislaziun ch'èn necessarias. 
Las adattaziuns da relaschs che ston mo vegnir adattads en moda formala pon vegnir fatgas pli tard en connex cun ina revisiun. 
Per far las adattaziuns èn quests relaschs vegnids cumpigliads a totalmain 28 projects da legislaziun. 
Tar quels tutgavan tranter auter la lescha davart ils dretgs politics, la lescha da linguas, la refurma da la giustia, la legislaziun davart il parlament, la lescha dal persunal e la lescha davart l'organisaziun da la regenza e da l'administraziun. 
Fin la fin da l'onn 2006 ha il cussegl grond tractà 27 projects. 
Unicamain in project che pretenda dentant mo adattaziuns formalas e naginas adattaziuns materialas a la nova consituziun vegn suttamess al parlament l'onn 2007. 
21 projects èn gia vegnids mess en vigur cumplettamain e dus auters parzialmain. 
Ils ultims relaschs che han stuì vegnir adattads materialmain a la nova constituziun chantunala èn er gia vegnids deliberads dal cussegl grond e pon vegnir mess en vigur probablamain fin la mesadad da l'onn 2007. 
Pervia d'in eventual referendum èsi intschert mo anc tar la lescha da linguas, sche e cura ch'ella possia vegnir messa en vigur. 
La regenza è cunter ina participaziun pli gronda dal chantun tar las dumondas da cauziun a favur da las interpresas pitschnas e mesaunas 
La regenza grischuna è da l'avis che las dumondas da cauziun a favur da las interpresas pitschnas e mesaunas sajan ina incumbensa da la confederaziun. 
Pervia da quai na duain ils chantuns betg vegnir obligads a dapli prestaziuns finanzialas che quai ch'igl è gia oz il cas. 
Quai exprima la regenza en sia consultaziun tar l'ordinaziun federala davart ils agids finanzials a las organisaziuns da cauziun a favur da las interpresas pitschnas e mesaunas. 
Ils 6 d'october 2006 ha l'assamblea federala plenara deliberà la lescha federala davart ils agids finanzials a las organisaziuns da cauziun a favur da las interpresas pitschnas e mesaunas. 
En il sboz da l'ordinaziun ed en las explicaziuns vegn precisà, co che las incumbensas principalas che la lescha federala deleghescha al departament federal d'economia duain vegnir exequidas. 
Quellas cumpiglian en emprima lingia la procedura da renconuschientscha per las associaziuns da cauziun che vegnan sustegnidas da la confederaziun ed ils mecanissems per pajar ils agids finanzials. 
Latiers tutgan spezialmain la participaziun a las perditas, contribuziuns als custs d'administraziun sco er emprests da daners subordinads. 
En il sboz da l'ordinaziun vegn menziunada ina participaziun dals chantuns en connex cun ils custs d'administraziun e cun l'installaziun da posts externs. 
Tenor la regenza duessan eventuals posts externs vegnir installads tenor criteris da l'economia da manaschi. 
Ultra da quai na dastgassan ils chantuns betg vegnir engrevgiads supplementarmain. 
En quest connex punctuescha la regenza ch'ella saja fitg cuntenta cun la collavuraziun actuala cun las societads da cauziun e cun las societads cooperativas fiduziaras da la Svizra orientala. 
Da vischnancas e da regiuns 
- Lavin: Il project per la dustanza dal Lavinuoz (project consecutiv da las auas grondas da l'avust 2005) sin il territori da la vischnanca da Lavin vegn approvà. 
I vegn concedida ina contribuziun chantunala da 108'100 francs als custs. 
- Moesano: Il plan per il svilup dal guaud dal Moesano vegn approvà. 
- Cunter en il Partenz: La lescha davart las taxas da cura da la vischnanca da Cunter en il Partenz dal 1. da december 2006 vegn approvada. 
- St. Antönien: La revisiun totala da la lescha da taglia da la vischnanca da St. Antönien dals 20 d'october 2006 vegn approvada. 
- Tujetsch: La revisiun parziala da la lescha da taglia da la vischnanca da Tujetsch dals 15 da december 2006 vegn approvada. 
- Samedan: La revisiun da l'artitgel 11 alinea 1 da la lescha da taglia da la vischnanca da Samedan dals 14 da december 2006 vegn approvada. 
Approvada vegn er la revisiun dals artitgels 5 ed 11 da la lescha davart las taxas da cura. 
- Medel/Lucmagn: La revisiun da l'artitgel 8 da la lescha da taglia da la vischnanca da Medel/Lucmagn dals 14 da december 2006 vegn approvada. 
- Luzein: La revisiun da l'artitgel 13 da la lescha da taglia da la vischnanca da Luzein dals 30 da november 2006 vegn approvada. 
Contribuziuns chantunalas a differentas instituziuns 
- Federaziun forestala dal Grischun SELVA: La federaziun forestala dal Grischun SELVA survegn ina contribuziun chantunala da 51'600 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.01.2007 
La regulaziun d'in scumond da fimar en localitads publicas e sin areals da scola vegn tractada en il cussegl grond 
Per proteger las nunfimadras ed ils nunfimaders cunter il fimar passiv duai il fimar vegnir scumandà en il Grischun en localitads serradas ch'èn accessiblas al public. 
En il senn d'ina excepziun duai esser pussaivel da fimar mo pli en localitads separadas per fimadras e per fimaders. 
La regenza grischuna ha deliberà la missiva correspundenta concernent la revisiun parziala da la lescha da sanadad per mauns dal cussegl grond. 
Il fimar passiv è en differents reguards in privel per la sanadad. 
Fin oz mancan sin plaun chantunal las disposiziuns legalas che protegian la populaziun cunter il fimar passiv. 
Cun la revisiun parziala da la lescha da sanadad qua avant maun duai questa largia vegnir serrada ussa. 
I duai vegnir scumandà da fimar en localitads serradas ch'èn accessiblas al public, quai vul dir er en manaschis da restauraziun e d'hotellaria, sch'i na vegn betg fimà là en localitads separadas per fimadras e per fimaders. 
Perquai che la protecziun cunter il fimar passiv po vegnir garantida cun localitads separadas per fimadras e per fimaders sco er per nunfimadras e per nunfimaders u cun plazzas per fimadras e per fimaders or en il liber, fiss in scumond da fimar cumplet sproporziunà. 
La proposta da la regenza prevesa pervia da quai - resguardond ils interess da las fimadras e dals fimaders - da permetter il fimar en localitads separadas. 
Ultra da quai duain las vischnancas survegnir la pussaivladad d'abolir il scumond da fimar per in manaschi gastronomic, sch'i sa tracta da l'unic manaschi gastronomic da la vischnanca u da la fracziun. 
A l'intern ed a l'extern da scolas e da stabiliments da sport da scola sco er da lieus da scuntrada e d'instituziuns da tgira per uffants e per giuvenils duai il fimar vegnir scumandà en general per motivs da la prevenziun. 
Quest scumond da fimar po vegnir abolì da las vischnancas mo excepziunalmain per occurrenzas che sa drizzan per gronda part a persunas creschidas, sch'i vegn fimà en localitads separadas, che na servan betg a l'instrucziun, u en lieus definids a l'extern. 
L'execuziun dal scumond da fimar vegn delegà a las vischnancas. 
En cas da surpassaments po la persuna che fima vegnir chastiada cun ina multa fin 100 francs, en cas da repetiziun cun ina multa fin 500 francs. 
Ultra da quai cuntegna la revisiun parziala da la lescha da sanadad anc autras midadas. 
Uschia fixescha la lescha tenor la pratica actuala vertenta da princip in scumond da cultivar spezias da chonv ch'èn adattadas per il consum sco narcotics, perquai ch'il consum da narcotics è in privel per la sanadad publica. 
La regenza po prevair excepziuns e designar las spezias da chonv che dastgan vegnir cultivadas. 
Realisond la lescha federala davart la transplantaziun d'organs, da tessids e da cellas vegn designà en il project la presidenta u il president da la dretgira districtuala sco instanza independenta che sto approvar la prelevaziun da tessids regenerabels e da cellas regenerablas da persunas che n'èn betg ablas da giuditgar u ch'èn minorennas. 
Plinavant vegnan ils causals en la revisiun parziala, tar ils quals medias e medis che n'han betg la permissiun da manar in'apoteca privata vegnan autorisads da consegnar medicaments circumscrits uschia che la controlla da l'autorisaziun limitada per consegnar medicaments possia vegnir fatga cun custs administrativs giustificabels. 
Plinavant vegn introducida in'obligaziun d'accoglientscha er per ils ospitals privats e per las clinicas privatas che s'obligheschan - sco ils ospitals publics - d'acceptar persunas malsaunas e disgraziadas. 
En il senn d'in tractament egual cun ils ospitals privats e cun las clinicas privatas vegnan la finala suttamess er ils ospitals publics ad in'obligaziun da dumandar ina permissiun a la polizia da sanadad. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 15.01.2007 
Occurrenza d'infurmaziun dals 18 da schaner 2007 a Roten davart il plan per il svilup dal guaud da la Tumleastga-Mantogna 
Il principi da l'onn 2006 è vegnì cumenzà cun la registraziun da las infurmaziuns da basa da la planisaziun per il svilup dal guaud concernent il territori da la Tumleastga-Mantogna. 
Tar quest territori tutgan las suandantas vischnancas: Almen, Cazas, Farschno, Flearda, Giuvaulta, Masagn, Pasqual, Pratval, Preaz, Purtagn, Roten, Sarn, Scharàns, Sched, Seglias, Tartar, Tràn, Tschappina, Tumegl, Tusaun, Urmagn e Veulden. 
Il plan per il svilup dal guaud (PSG) è l'instrument da planisaziun dal servetsch forestal chantunal. 
In PSG vegn fatg per ina regiun da planisaziun, e quai cun cumpigliar ils manaschis e las proprietads. 
El ha l'intent da mantegnair ils interess publics per il guaud e procura ch'il guaud po vegnir utilisà en moda persistenta er a lunga vista. 
Il plan per il svilup dal guaud circumscriva las finamiras forestalas e las intenziuns dal svilup forestal per l'entir areal da guaud e cuntegna ils princips che valan en general per la cultivaziun e per la tgira dal guaud. 
A chaschun da l'occurrenza d'infurmaziun dals 18 da schaner 2007 a las 20.00 en la sala polivalenta a Roten vegn la gruppa da planisaziun ad orientar davart las finamiras e davart las incumbensas da la planisaziun per il svilup dal guaud, davart il cuntegn e davart la concepziun sco er davart las pussaivladads da cooperar. 
La cooperaziun da la publicitad gida cunzunt a registrar ils basegns per il guaud e per la cultivaziun, ad integrar enconuschientschas supplementaras, a vesair conflicts e basegns d'agir e tras quai a facilitar la realisaziun da las mesiras. 
L'occurrenza d'infurmaziun è publica. 
La gruppa da planisaziun s'allegra d'ina viva participaziun. 
Gremi: uffizi forestal dal Grischun 
Funtauna: rg uffizi forestal dal Grischun 
Data: 16.01.2007 
La nova concepziun da la gulivaziun da finanzas e da las incumbensas tranter la confederaziun ed ils chantuns pretenda differentas adattaziuns 
La regenza grischuna ha deliberà la missiva per realisar la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) en il chantun Grischun per mauns dal cussegl grond. 
Igl è previs ch'il cussegl grond tractia la missiva durant la sessiun d'avrigl 2007 e ch'ils relaschs giuridics entrian en vigur sin il 1. da schaner 2008. 
La NGF - che chaschuna che bleras leschas ston vegnir adattadas - porta differents avantatgs per il Grischun. 
Ils 28 da november 2004 han il pievel ed ils chantuns acceptà il project constituziunal da la NGF. 
Sin plaun federal ha il parlament alura - en il rom da la 2. missiva tar la NGF - revedì 30 leschas existentas e stgaffì 3 leschas novas. 
La NGF duai vegnir introducida il 1. da schaner 2008 sin plaun chantunal e federal. 
Tras ella vegnan reglads da nov tant ils mecanissems fundamentals da la collavuraziun tranter la confederaziun ed ils chantuns sco er la gulivaziun da finanzas. 
Questas finamiras vegnan cuntanschidas cun tschintg instruments. 
Il detretschament da las incumbensas chaschuna ina clera attribuziun da las incumbensas. 
En 7 champs d'incumbensa surpiglia la confederaziun la responsabladad unica (p.ex. AVS, AI, vias naziunalas), per 10 secturs vegnan ad esser cumpetents unicamain ils chantuns (p.ex. spitex, scolaziun speziala, persunas creschidas cun impediments) e 17 incumbensas vegnan ademplidas er vinavant communablamain (p.ex. assicuranza da malsauns, traffic regiunal, guaud). 
Tras la nova gulivaziun da finanzas e da grevezzas vegnan evitadas duplicitads, e cun midar da meds finanzials ch'èn liads ad intents vi a meds finanzials ch'èn libramain disponibels survegnan ils chantuns ulteriuras libertads d'agir. 
In proxim pass impurtant è stà il tractament da la 3. missiva tar la NGF ch'il cussegl federal ha deliberà ils 8 da december 2006 per mauns dal parlament federal. 
La votaziun finala en las chombras federalas è previsa la stad 2007. 
Avantatgs da la NGF per il Grischun 
La NGF porta differents avantatgs per il Grischun: Ella stgaffescha la basa per ina gulivaziun da finanzas transparenta, sistematica e dirigibla sco er per ina repartiziun da las incumbensas tranter la confederaziun ed ils chantuns ch'è effizienta, che correspunda als basegns e che cuntegna cleras cumpetenzas e cleras responsabladads. 
Plinavant reducescha ella las differenzas da la capacitad finanziala e da la grevezza fiscala che creschan tendenzialmain tranter ils chantuns, e curregia faussas structuras d'impuls. 
La NGF extenda las pussaivladads per servetschs innovativs e favuraivels che resguardan ils basegns da las burgaisas e dals burgais, e quai cun garantir ina purschida da basa suffizienta. 
Ultra da quai stgaffescha ella la basa per novas e meglras furmas da collavuraziun tranter ils chantuns. 
La finala reducescha la gulivaziun da las grevezzas geografic-topograficas las grevezzas finanzialas smesiradas dals chantuns alpins. 
Pretensiuns a la realisaziun da la NGF 
La nova repartiziun da las incumbensas e da las grevezzas tranter la confederaziun ed ils chantuns chaschuna adattaziuns voluminusas dal dretg chantunal. 
En vista a l'introducziun da la NGF ston ins adattar numerusas leschas ed ordinaziuns, midar andaments da procedura, reglar da nov las cumpetenzas ed il diever da las resursas, elavurar cunvegnas da program cun la confederaziun, far adattaziuns dal plan da finanzas e dal preventiv sco er schliar problems transitorics. 
Considerond la cumplexitad dal project è l'urari - che prevesa l'introducziun per il 1. da schaner 2008 - fitg pretensius. 
Finamiras da la realisaziun da la NGF 
Per realisar la NGF en il chantun Grischun metta la regenza cunzunt las suandantas finamiras: 
1. La realisaziun da la NGF duai succeder en il rom d'in pachet relativamain concis e duai l'emprim ina giada sa concentrar sin ils secturs ch'èn pertutgads directamain. 
Ulteriuras refurmas ston vegnir fatgas en il rom da projects separads. 
2. Il chantun duai trair a niz las libertads d'agir supplementaras che la NGF dat a la politica da finanzas, e quai per diriger il gener e la dimensiun da l'adempliment da las incumbensas en moda pli efficazia tenor prioritads politicas. 
3. Per las vischnancas sto la NGF vegnir realisada uschia, ch'ella è uschè neutrala sco pussaivel areguard lur structuras ed areguard lur finanzas. 
4. Il chantun duai pudair indemnisar adequatamain prestaziuns che vischnancas e che terzas persunas furneschan per ademplir incumbensas, per las qualas il chantun survegn mo pli contribuziuns federalas reducidas. 
Adattaziun dal dretg chantunal 
Las adattaziuns ch'èn giuridicamain necessarias vegnan cumpigliadas en ina lescha generala. 
Plinavant vegnan adattadas 4 ordinaziuns dal cussegl grond ed abolida 1 ordinaziun. 
En quest connex sa concentrescha la legislaziun executiva chantunala - tenor las directivas da la regenza - sin las adattaziuns indispensablas. 
Sch'i vegnan elavuradas revisiuns da leschas en singuls champs d'incumbensa ch'èn pertutgads da la NGF, sto vegnir garantida la cumpatibilitad cun la NGF en il rom da quests projects separads. 
Pertutgads da quai èn ils secturs dals stipendis, da la furmaziun professiunala e da las persunas creschidas cun impediments. 
En tscherts champs d'incumbensa fa la regenza prescripziuns spezialas. 
En il sectur da la mesiraziun uffiziala duain uschia las contribuziuns chantunalas per las actualisaziuns periodicas da las vischnancas vegnir augmentadas da 50 a 100 pertschient, quai che chaschuna en quest sectur spezial facticamain in detretschament tranter il chantun e las vischnancas. 
En il sectur da la meglieraziun da las relaziuns d'abitar en territoris da muntogna sto vegnir pussibilità ch'il chantun e che las vischnancas possian cuntinuar cun questa incumbensa, e quai er sche la confederaziun sa retira da tala. 
En ils secturs da la furmaziun professiunala e da la spitex surpiglia il chantun plinavant cumplainamain las contribuziuns federalas che crodan. 
En ils dus secturs da las persunas creschidas cun impediments e da la scolaziun speziala n'ha la realisaziun en ils projects separads betg gia lieu per il cumenzament da l'onn 2008, perquai ch'igl è previsa ina nova concepziun. 
Plinavant duai la perdita da contribuziuns federalas da var 35 milliuns francs che resulta per il quint da las vias vegnir cuvrida cun attribuir correspundentamain dapli meds finanzials chantunals generals al quint da las vias, e quai confurm als basegns en il rom dals preventivs annuals. 
Consequenzas finanzialas 
La basa la pli impurtanta per giuditgar las consequenzas finanzialas da la NGF per il chantun Grischun è la bilantscha globala da la NGF. 
Quella mussa ils resultats che sa basan sin l'ipotesa che la NGF fiss vegnida introducida ils onns 2004/05. 
Per il chantun Grischun mussa ella ina distgargia da 9 milliuns francs. 
Tenor ina calculaziun approximativa per la planisaziun finanziala dals onns 2008 - 2011 po vegnir fatg quint cun ina bilantscha ch'è - a partir da l'onn d'introducziun - pli u main equilibrada per il chantun Grischun. 
La gulivaziun da las grevezzas geografic-topograficas sco er la cumpensaziun da l'inegualitad èn relativamain stabilas. 
La gulivaziun da resursas percunter vegn ad esser suttamessa a variaziuns pli grondas pervia da l'actualisaziun annuala. 
Impurtanta è plinavant la libertad finanziala supplementara d'agir che resulta cunzunt pervia da l'augment da meds finanzials senza intents specifics en la dimensiun da passa 100 milliuns francs sco er pervia da l'introducziun da la subvenziun pauschala tras la confederaziun. 
Vitiers vegn ch'i crodan davent taxas betg influenzablas (AVS, AI) en la dimensiun da var 50 milliuns francs per onn. 
L'avantatg respectiv na sa lascha betg stimar. 
Il fatg impurtant e central è quel ch'ils effects positivs da la NGF pon vegnir tratgs a niz. 
Persunas che dattan infurmaziuns: 
- cussegliera guvernativa Eveline Widmer-Schlumpf, scheffa dal departament da finanzas e vischnancas, tel. 081 257 32 01 
- Urs Brasser, secretari da finanzas dal departament da finanzas e vischnancas, tel. 081 257 32 12 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 17.01.2007 
La regenza è cunter ina finanziaziun speziala per il traffic aviatic 
La regenza grischuna è da l'avis ch'i na saja betg giustifitgà d'installar ina finanziaziun speziala per il traffic aviatic. 
La taglia da consum sin carburants d'aviuns en Svizra na vegn actualmain betg utilisada a favur dal traffic aviatic, mabain va en il quint da las vias ed en la cassa federala generala. 
Tenor l'avis da la confederaziun cuntrafa la situaziun actuala al princip da l'autenticitad dals custs, perquai ch'i vegnan adossads custs al traffic aviatic, dentant cun duvrar ils retgavs correspundents per cuvrir ils custs dal traffic sin via. 
Cun ina midada da la constituziun propona la confederaziun perquai d'impunder en l'avegnir ils retgavs da la taglia sin cherosin a favur da mesiras per la protecziun da l'ambient e da mesiras da segirezza en il traffic aviatic. 
Tenor las indicaziuns da la confederaziun èn ids l'onn 2005 var 44 milliuns francs or dal traffic aviatic en la finanziaziun speziala per il traffic sin via. 
Sco quai che la regenza explitgescha en sia consultaziun, è ella tuttavia conscienta da la gronda impurtanza che l'aviatica svizra ha per l'economia publica. 
Cuntrari al traffic sin via vegnia il traffic aviatic dentant engrevgià mo cun paucas taglias. 
Tenor la regenza vegn privilegià il traffic aviatic gia oz, cumbain ch'el chaschuna custs externs considerabels. 
Perquai è la regenza grischuna da l'avis ch'i na saja objectivamain betg giustifitgà d'installar ina finanziaziun speziala per il traffic aviatic. 
Plinavant renda la regenza attent ch'ils chantuns èn participads als retgavs da la finanziaziun speziala per il traffic sin via. 
Tras la perdita da 44 milliuns francs mancassan meds finanzials er tar ils chantuns. 
Perquai supplitgescha la regenza il cussegl federal da retrair quest project. 
Declerà uffizialmain Jürg Michel sco cusseglier naziunal elegì 
La regenza grischuna ha declerà Jürg Michel sco cusseglier naziunal elegì per ils 5 da mars 2007, e quai a la plazza dal cusseglier naziunal Duri Bezzola ch'è sa retratg anticipadamain. 
Tenor la lescha federala davart ils dretgs politics sto la regenza chantunala declerar l'emprima substituta u l'emprim substitut da la medema glista sco elegida resp. sco elegì, sch'ina commembra u sch'in commember dal cussegl naziunal sa retira avant la fin da sia perioda d'uffizi. 
A chaschun da las ultimas elecziuns dal cussegl naziunal dals 19 d'october 2003 aveva il cusseglier naziunal Duri Bezzola candidà sin la glista "PLD dal Grischun - ils liberals". 
L'emprim substitut sin questa glista è Jürg Michel, Grüsch, che ha cuntanschì la segunda plazza da glista suenter l'elegì. 
Votaziun dals 11 da mars 2007 senza projects chantunals 
La regenza grischuna ha prendì enconuschientscha dal fatg che l'iniziativa dal pievel "Per ina cassa da malsauns unitara e sociala" vegn suttamessa dumengia, ils 11 da mars 2007, a la votaziun dal pievel sco project federal. 
A questas votaziuns na vegnan suttamess nagins projects chantunals. 
Da vischnancas e da regiuns 
- Verdabbio: Il project "rempars cunter crudada da crappa Verdabbio" da la vischnanca da Verdabbio vegn approvà. 
Per il project vegn garantida ina contribuziun chantunala da 280'000 francs. 
- RegioViamala: A la corporaziun regiunala regioViamala vegn garantida ina contribuziun chantunala da 13'500 francs per actualisar ils plans directivs da la Mantogna-Tumleastga e da Valragn sco er per reunir quests plans al plan directiv Viamala. 
- Alvaschagn: La revisiun parziala da la planisaziun locala da la vischnanca d'Alvaschagn dals 25 d'avust 2006 vegn approvada. 
- Panaduz: La revisiun parziala da la planisaziun locala da la vischnanca da Panaduz dals 27 da november 2006 vegn approvada. 
- Bever: La lescha davart las taxas da giasts e da turissem da la vischnanca da Bever dals 12 da december 2006 vegn approvada da princip. 
- St. Antönien: Il reglament per las zonas da protecziun ed il plan da las zonas da protecziun a la scala 1:5'000 da la vischnanca da St. Antönien dals 8 da matg 2006 vegnan approvads. 
Contribuziuns chantunalas a differentas instituziuns 
- Circus d'uffants Lollypop: Per ses program da l'onn 2007 survegn il circus d'uffants Lollypop ina contribuziun chantunala en l'autezza da 30'000 francs. 
- Teater da figuras Arcas: Per ses program da l'onn 2007 survegn il teater da figuras Arcas, Cuira, ina contribuziun chantunala en l'autezza da 25'000 francs. 
- Museum da giugarets Angela Prader: Per far l'emprima inventarisaziun dals objects survegn il museum da giugarets Angela Prader, Tavau, in sustegn finanzial unic en l'autezza da maximalmain 11'250 francs. 
Projects da vias 
La regenza ha approvà totalmain 8'503'000 francs per construir e per sanar ils suandants trajects da via: 
- A28 via naziunala, colliaziun Landquart - Claustra/Selfranga: acquist da terren per il sviament da Küblis 
- A13 via naziunala, Grono - cunfin cun il chantun Tessin: acquist da terren per il sviament da Roveredo 
- H13 via taliana, Soazza - Pian San Giacomo: lavurs d'impressari, Ponte Rivana 3 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 18.01.2007 
Il quint da taglia provisoric 2006 vegn adattà a la chareschi 
Quests dis trametta l'administraziun da taglia dal chantun Grischun ils quints da taglia provisorics 2006 da la confederaziun, dal chantun e per part er da las vischnancas e da las baselgias. 
Ils quints da taglia per il chantun pon vegnir pajads en duas ratas per la fin da favrer e per la fin d'avrigl. 
Ils quints per la taglia federala directa ston vegnir pajads fin la fin da mars. 
Ils quints da taglia vegnan fatgs sin basa dals ultims facturs ch'èn disponibels. 
Tar la maioritad dals cas è quai la taxaziun definitiva per l'onn fiscal 2005. 
Quests facturs na pon quest onn dentant betg vegnir surpigliads senza midadas. 
Per il 1. da schaner 2006 èn ils imports en francs indexads en la lescha da taglia, quai vul dir ch'els èn vegnids adattads a la chareschia. 
La consequenza da quai è che las deducziuns èn vegnidas augmentadas e che la tariffa da taglia s'augmenta main ferm. 
Cun questa indexaziun po vegnir cuntanschì ch'ils augments da las entradas che guliveschan mo la chareschia na chaschunan nagin augment da taglia. 
Per evitar ch'i vegnian tramess quints provisorics memia gronds e ch'il dumber da las restituziuns, che chaschunan blera lavur, s'augmentia èn vegnidas integradas duas correcturas. 
Per tut las pajataglias e per tut ils pajataglias sco er per tut las suveranitads fiscalas (confederaziun, chantun e vischnancas) vegn applitgada la tariffa nova indexada. 
Ultra da quai vegnan reducids ils facturs da las entradas da la perioda precedenta per 1'000 francs tar la taglia chantunala e tar ina part da las vischnancas a favur da conjugals e da persunas che vivan sulettas cun uffants. 
Ina correctura tar las persunas che vivan sulettas chaschunass percunter ch'il quint provisoric fiss memia bass e ch'i dess - sco consequenza da quai - pretensiuns posteriuras pli grondas. 
Nua ch'ils facturs da l'onn precedent na correspundan betg pli a las relaziuns da l'onn fiscal 2006 - quai che po per exempel esser il cas tar in pensiunament - pon las ed ils pajataglias sa drizzar a l'uffizi communal da taglia e pretender in quint provisoric ch'è vegnì adattà. 
Ils quints da taglia provisorics vegnan fatgs da l'administraziun da taglia. 
Ils quints da la confederaziun e dal chantun sco er da las vischnancas (sche quellas e sche quels giavischan quai) pon vegnir mess en la medema cuverta e tramess cuminaivlamain. 
En quest connex impedeschan ils codes da stritgs prestampads ch'i dettia spediziuns faussas. 
Per la spediziun actuala dals quints da taglia vegnan producids e mess en cuvertas 55'585 quints per la taglia federala, 116'465 quints per la taglia chantunala e 96'406 quints per las taglias communalas. 
Per quai vegnan duvradas circa 2,4 tonnas palpiri e 140'000 cuvertas. 
Gremi: administraziun da taglia 
Funtauna: rg administraziun da taglia 
Data: 24.01.2007 
La regenza prenda posiziun tar la nova ordinaziun federala davart radio e televisiun 
En la consultaziun tar la nova ordinaziun federala davart radio e televisiun va la regenza grischuna d'accord cun la proposta da l'uffizi federal da communicaziun UFCOM da laschar ils dus radios locals cun lur territoris da provediment al nord ed al sid dal Grischun. 
Ella propona dentant d'attribuir il chantun Glaruna al territori da provediment grischun da televisiun. 
Il UFCOM aveva proponì da separar Glaruna dal Grischun. 
Tenor la nova lescha federala davart radio e televisiun ch'è vegnida deliberada il mars 2006 fixescha il cussegl federal il dumber futur e l'extensiun futura dals territoris da provediment, en ils quals vegnan dadas concessiuns cun u senza ina part da las taxas als organisaturs locals-regiunals da radio e televisiun. 
Il sboz da la nova ordinaziun davart radio e televisiun divida la Svizra en 13 territoris da provediment da televisiun locala ed en 36 territoris da provediment da radio local. 
Las novas directivas da planisaziun han la finamira da definir damain programs concessiunads, dentant territoris da provediment pli gronds per staziuns professiunalas da televisiun che survegnan ina part da las taxas. 
Cun il nov urden da taxas (splitting da taxas) vegnan a star a disposiziun en il futur dapli meds finanzials per organisaturas e per organisaturs privats che fin ussa, numnadamain 4 pertschient dal retgav da las taxas da recepziun per televisiun. 
Tgi che fa valair tals daners, s'oblighescha d'ademplir ina incarica da prestaziun correspundenta. 
L'import da las parts da taxas per las organisaturas e per ils organisaturs da programs da radio e da televisiun en ils singuls territoris da provediment vegn communitgada pli tard cun publitgar las concessiuns. 
Il territori da provediment dal Grischun ch'è vegnì proponì sco territori da provediment per televisiun locala cun las regiuns extrachantunalas da Werdenberg e da Sargans na resguardia betg il territori dal chantun Glaruna, constatescha la regenza en sia posiziun. 
Per garantir ina investiziun propona la regenza che Glaruna stoppia puspè vegnir attribuì a la regiun dal Grischun e betg a la regiun da Turitg. 
Il UFCOM ha tralaschà da resguardar las prestaziuns preliminaras da l'organisatur da televisiun vertent, il qual ha lantschà in'atgna redacziun locala en la chapitala dal chantun Glaruna. 
En vista a questa prestaziun preliminara ed en vista al fatg ch'il territori da provediment per la televisiun locala da la regiun dal Grischun cun ca. 260'000 abitantas ed abitants sa scuntra a Glaruna precisamain cun il territori da provediment economicamain ferm da la regiun da Turitg cun passa in milliun abitantas ed abitants, na chapescha la regenza betg la proposta da la confederaziun da separar Glaruna dal Grischun. 
Plinavant pretenda ella che la mancanza d'ina aglomeraziun gronda vegnia resguardada cumplainamain sco er ch'ils custs per la derasaziun cumpletta en ils chantuns da muntogna vegnian resguardads dal tuttafatg cun fixar la part da las taxas. 
Da princip vegn sustegnida la planisaziun da la confederaziun en ils territoris da provediment per ils radios locals. 
Ils dus territoris da provediment dal Grischun dal nord e dal Grischun dal sid cumpiglian territoris ch'èn cleramain definids geograficamain, politicamain e socioculturalmain. 
Cun fixar la summa da las parts da las taxas per radios locals sto dentant vegnir tegnì quint adequatamain da las particularitads dals territoris da provediment perifers. 
La midada da l'ordinaziun federala davart epidemias d'animals vegn beneventada per part 
Cun las novas disposiziuns che la confederaziun propona per cumbatter las epidemias d'animals "diarrea virala bovina" e "fevra catarrala da nursas (blue tongue)" va la regenza grischuna per part d'accord. 
Il cumbat da questas epidemias d'animals sco tal vegn beneventà. 
En dumondas da detagl è la regenza percunter da different avis. 
Ella refusescha la renunzia d'approvar ils plans per staziuns d'inseminaziun sco er per manaschis da meztga e da dismessa. 
Cun reveder l'ordinaziun davart epidemias d'animals vul la confederaziun crear la basa per extirpar la diarrea virala bovina (DVB). 
Questa malsogna è ina da las malsognas economicamain las pli impurtantas tar ils effectivs da muvel da la Svizra. 
Il mument per lantschar las mesiras per cumbatter la DVB stoppia vegnir reponderà, scriva la regenza en sia posiziun. 
Quai saja necessari, perquai ch'ils chantuns e las possessuras sco er ils possessurs d'animals possian preparar bain il program da sanaziun pretensius. 
En vista a la gronda sfida ch'ils servetschs da veterinari han per extirpar la DVB pretenda la regenza ch'i vegnian sclerids ordavant ulteriurs detagls ed aspects. 
Autramain stoppia vegnir spustà il cumenzament dal program d'extirpaziun. 
In squitsch da temp n'exista betg tenor l'avis da la regenza, perquai che la situaziun da la DVB n'è betg sa midada ils ultims 15 onns en Svizra. 
Las mesiras da cumbat cunter la fevra catarrala da nursas che vegnan proponidas en l'ordinaziun davart epidemias d'animals vegnan da princip beneventadas da la regenza. 
Questa malsogna è in'epidemia d'animals fitg contagiusa che ha existì fin ussa mo en regiuns dal sid. 
Fin ussa n'è la malsogna betg vegnida importada en Svizra, ma quai po vegnir spetgà ils proxims onns. 
Da vischnancas e da regiuns 
- Tschlin: Cun resalva d'ina contribuziun federala da 50 pertschient vegn garantida ina contribuziun chantunala da 3'566'500 francs als custs imputabels da la meglieraziun generala da Tschlin da 10'190'000 francs. 
- St. Antönien: La constituziun da la vischnanca da St. Antönien dals 20 d'october 2006 vegn approvada. 
- Vaz: La revisiun parziala da la constituziun communala da la vischnanca da Vaz, ch'è vegnida concludida a la votaziun a l'urna dals 26 da november 2006, vegn approvada. 
- Verdabbio: La revisiun parziala da la constituziun communala da la vischnanca da Verdabbio, ch'è vegnida concludida da la radunanza communala ils 30 d'avust 2006, vegn approvada. 
- Fuldera: La revisiun parziala da la lescha da construcziun da la vischnanca da Fuldera ch'è vegnida concludida da la radunanza communala ils 27 da settember 2006, vegn approvada. 
Contribuziuns chantunalas a differentas instituziuns 
- Fundaziun "la via svizra": A la fundaziun "la via svizra" vegn pajada - cun resalva d'ina approvaziun da tut ils chantuns - ina contribuziun unica dad 83'150 francs en favur da l'acziun finanziala per augmentar il chapital da la fundaziun. 
- leger.GR: L'uniun "leger.GR - giuventetgna e medias Grischun" survegn ina contribuziun chantunala da 40'000 francs per ses program annual 2007. 
- Scola professiunala da Samedan: A la scola professiunala da Samedan vegn garantida ina contribuziun pauschala da 10'000 francs per l'exposiziun professiunala 2007. 
Projects da vias 
La regenza ha approvà 1'790'000 francs per construir e per sanar il suandant traject da via: 
- A13, San Bernardin/vart dal nord dal tunnel - La Punt: lavurs d'impressari, punt dal Rain posteriur a La Punt 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.01.2007 
Dapli spazi, dapli temp e dapli litgivas giaglias per las pestgadras e per ils pestgaders en il Grischun 
En il Rain alpin cumenza la pestga gia il 1. da favrer. 
Da nov na dastgan las pestgadras ed ils pestgaders grischuns ultra da quai betg mo pestgar en il Rain alpin sut la punt da Tardis, mabain sin tut sia lunghezza fin tar centrala da las ovras electricas a La Punt. 
Las novas prescripziuns da pestga cuntegnan ultra da quai ina schluccada dal temp, durant il qual i dastga vegnir pestgà, sco er la realisaziun da la nova strategia per metter en libertad la litgiva giaglia. 
Las novas prescripziuns da pestga ch'èn vegnidas relaschadas da la regenza grischuna ils 31 d'october 2006 entran en vigur il 1. da favrer 2007 cun l'avertura da la pestga en il Rain alpin. 
Per il Rain alpin po vegnir communitgada la novaziun la pli impurtanta. 
A partir dal 1. da favrer na dastgan las pestgadras ed ils pestgaders ussa betg mo pestgar en il Rain alpin sut la punt da Tardis, mabain sin tut la lunghezza fin tar la centrala da las ovras electricas a La Punt. 
Restricziuns localas datti mo durant il temp da cuar dal rivaun cumin (actitis hypoleucos) e dal gravarel pitschen (charadrius dubius). 
En la gronda part da las auas dal Grischun cumenza la pestga sco enfin ussa il 1. da matg. 
Ultra da questas novaziuns per il Rain alpin cuntegnan las novas prescripziuns er schluccadas dal temp, durant il qual i dastga vegnir pestgà. 
Da nov èsi mo pli scumandà da pestgar durant la rogaziun federala. 
Per di dastgan vegnir tschiffadas mo pli maximalmain 4 litschalas en auas currentas. 
Da nov vegn chastià cun ina multa disciplinara, tgi che na tracta ils peschs tschiffads betg en na moda ch'è adattada a quest animal. 
Las amias ed ils amis da la pestga pon sa legrar il pli fitg che la litgiva giaglia po puspè vegnir messa en libertad en tscherts lais. 
Per las pestgadras e per ils pestgaders è quai in augment da l'attractivitad e per tschertas auas currentas, nua ch'i vegn pestgà en moda fitg intensiva, è quai speranza ina distgargia. 
Avant che la generaziun giuvna da pestgadras e da pestgaders ed avant che las novas pestgadras ed ils novs pestgaders pon ir a pestgar, sto vegnir absolvida la scolaziun obligatorica. 
Davart l'organisaziun da quests curs infurmescha la pagina d'internet da l'uffizi da chatscha e pestga (www.jagd-fischerei.gr.ch). 
Gremi: uffizi da chatscha e pestga 
Funtauna: rg uffizi da chatscha e pestga 
Data: 30.01.2007 
23 vischnancas da piunier cumenzan cun rumantsch grischun en scola 
Dacurt ha la regenza grischuna deliberà il rapport intermediar tar il project "rumantsch grischun en scola". 
Totalmain 23 vischnancas da las regiuns da la Val Müstair, dal Surses, da la Val d'Alvra e da la Surselva èn sa decididas d'introducir il rumantsch grischun per il termin il pli baud pussaivel, vul dir per l'onn da scola 2007/2008. 
Ils meds d'instrucziun per l'emprima classa èn avant maun. 
La furmaziun supplementara da las persunas d'instrucziun en las vischnancas da piunier succeda l'emprima mesadad da l'onn 2007. 
Ordaifer la scola vegn l'introducziun sustegnida cun numerusas mesiras accumpagnantas. 
La regenza grischuna ha deliberà il december 2004 il concept general "rumantsch grischun en scola" ed incumbensà il departament d'educaziun, cultura e protecziun da l'ambient d'al realisar. 
En il center da las trais variantas d'introducziun tenor il concept general (piunier, standard, consolidaziun) stat la midada da la fasa "RG passiv" a la fasa "RG activ". 
A partir da quest mument na vegn - en il sectur en scrit - l'alfabetisaziun en las emprimas classas betg pli fatga en ils idioms, mabain en rumantsch grischun. 
Tar la communicaziun a bucca resta tut uschia sco ch'i era, e quai er suenter l'introducziun dal rumantsch grischun. 
23 vischnancas da piunier a partir dals onns 2007/2008 
Enfin ussa han tschernì tut las vischnancas che han fatg ina votaziun la varianta "piunier" a partir da l'onn da scola 2007/2008. 
Quai èn las suandantas 23 vischnancas (en urden alfabetic): Alvaschagn, Brinzauls, Casti, Cunter, Falera, Fuldera, Laax, Lantsch, Lü, Mon, Mulegns, Murmarera, Müstair, Riom-Parsonz, Salouf, Savognin, Sta. Maria V.M., Stierva, Sour, Tinizong-Rona, Trin, Tschierv, Valchava. 
La tabella qua sutvart mussa ina cumpilaziun dals resultats da las votaziuns tenor regiuns: 
Regiun 
Vischnancas Vuschs "gea" 
Vuschs "na" 
Approvaziu 
Val Münstair 
6 
238 
131 
64.5% 
Grischun central 
14 
313 
16 
95.1% 
Surselva 
3 
165 
38 
81.3% 
TOTAL 
23 
716 
185 
79.5% 
Cun las totalmain 23 vischnancas en la Val Müstair, en il Grischun central ed en la Surselva è vegnida tschentada la basa per pudair far ils emprims pass pratics da l'introducziun l'onn da scola 2007/2008, e quai en moda vasta e persistenta. 
Meds d'instrucziun e furmaziun supplementara 
Il december 2006 ha la regenza prendì enconuschientscha dal rapport davart l'emprima fasa da realisaziun 2005/2006 da rumantsch grischun en las scolas ed incumbensà il departament d'educaziun, cultura e protecziun da l'ambient cun ils proxims pass da realisaziun. 
In emprim pass impurtant è en quest connex la preparaziun linguistica e didactica da las persunas d'instrucziun en las vischnancas da piunier. 
En il fratemp èn avant maun ils emprims meds d'instrucziun per l'emprima classa. 
Per la fasa "RG passiv" stat a disposiziun a las persunas d'instrucziun different material da lavur sin la pagina d'intranet dal project. 
Per la fasa "RG activ" èn terminads u vegnan elavurads ils suandants meds d'instrucziun per l'instrucziun al stgalim bass: la fibla cun in carnet da lavur e cun material supplementar, ils meds d'instrucziun per l'instrucziun da lingua en la 2. ed en las suandantas classas, ils meds d'instrucziun per l'instrucziun da matematica, vocabularis per ils differents stgalims da scola, material d'instrucziun per l'instrucziun reala, in med d'instrucziun per l'enconuschientscha da la patria, fegls da lavur per l'instrucziun da lavur a maun textila e material per la terapia da lingua. 
Plinavant pon las persunas d'instrucziun sa basar sin in grond dumber da cudeschs da leger e da cudeschs tematics ch'èn cumparids en rumantsch grischun ils ultims 20 onns. 
En il sectur da la furmaziun supplementara èn vegnids fatgs differents pass preparatorics per la furmaziun supplementara da las persunas d'instrucziun gia ils onns 2005 e 2006. 
Uschia ha ina gruppa d'expertas e d'experts definì ils cuntegns e las finamiras da la furmaziun supplementara. 
Ultra da quai è vegnì scolà il cader per la furmaziun supplementara ed in med d'instrucziun è vegnì elavurà per las persunas d'instrucziun. 
La furmaziun supplementara sco tala da las persunas d'instrucziun en las vischnancas da piunier succeda l'emprima mesadad da l'onn 2007. 
Qua vegnan intermediads tant ils aspects linguistics sco er ils aspects didactics, e quai en moda teoretica e pratica. 
Per las emprimas experientschas praticas cun il "RG activ" a partir da l'onn da scola 2007/2008 vegn purschì supplementarmain in sustegn linguistic e didactic. 
Mesiras accumpagnantas 
Parallelamain a quest project han il chantun ed ulteriuras instituziuns realisà differentas autras mesiras accumpagnantas ils onns 2005 e 2006. 
En il sectur da la standardisaziun da la lingua è il pledari grond online da gronda impurtanza. 
Il pledari rumantsch - tudestg che vegn tgirà da la lia rumantscha e da la giuventetgna rumantscha cuntegna quasi 200'000 chavazzins. 
En il rom d'in project dal fond naziunal ha ultra da quai elavurà l'universitad da Friburg ina "grammatica d'instrucziun dal rumantsch grischun". 
Plinavant è venal il program "office" en rumantsch grischun, e quai cun in program da correctura integrà. 
E sco ultim ha il chantun Grischun elavurà ina banca da datas cun texts e cun ulteriur material en rumantsch grischun sco er ina banca da datas cun material auditiv e cun material da video en tut ils idioms. 
Ulteriuras infurmaziuns concernent las mesiras accumpagnantas menziunadas qua survart sco er concernent il project en general chattais Vus en l'internet sut www.rumantsch-grischun.ch. 
Persunas che dattan infurmaziuns: 
- cusseglier guvernativ Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
- Ivo Berther, manader da project "rumantsch grischun en scola", tel. 081 257 27 15 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 31.01.2007 
Il plan d'acziun cunter la pulvra fina vegn beneventà 
La regenza grischuna beneventa da princip il plan d'acziun che vegn proponì da la confederaziun cunter la pulvra fina sco er las midadas da l'ordinaziun per mantegnair l'aria pura ch'èn colliadas cun quai. 
Il plan d'acziun mussa ch'i basegna ulteriurs sforzs per reducir l'impestaziun da l'aria che vegn chaschunada tras la pulvra fina privlusa. 
Il plan d'acziun ha la finamira da sminuir gia a la funntauna emissiuns da pulvra fina, da fulin da diesel e da fulin da stgaudaments da laina. 
Tras las midadas da l'ordinaziun per mantegnair l'aria pura ch'èn vegnidas tramessas en consultaziun duain vegnir realisadas trais da las totalmain 14 mesiras dal plan d'acziun. 
Per stgaudaments da laina pli pitschens vegn introducida ina decleraziun da confurmitad areguard las normas da l'uniun europeica. 
Stgaudaments da laina pli gronds ston plinavant vegnir provedids pass per pass cun filters. 
La finala vegn sbassada la limita generala da pulvra. 
La regenza beneventa da princip ch'igl è vegnì prendì en mira da reducir l'emissiun da pulvra da stabiliments staziunars. 
Cun sbassar las limitas da pulvra tar gronds stgaudaments da laina e cun introducir ina decleraziun da confurmitad per stabiliments pitschens vegnan prestadas contribuziuns impurtantas per distgargiar l'ambient. 
La regulaziun che vegn proponida per stabiliments pitschens na cuntenta percunter betg anc, menziunescha la regenza en sia consultaziun. 
Tenor las retschertgas las pli novas po l'emissiun esser fitg gronda gist tar quests stabiliments. 
Segund la regenza basegni en quest sectur - ultra da la revisiun qua avant maun - sforzs supplementars ed innovaziuns tecnicas. 
La concessiun da l'aual da Taschinas vegn transferida sin la Rezia energia SA 
La regenza grischuna ha approvà il transferiment da la concessiun dal dretg da las auas da las vischnancas da Seewis, da Fanas e da Grüsch, e quai da l'ovra electrica Taschinas SA sin la Rezia energia SA. 
Tras il transferiment da la concessiun - che las vischnancas avevan dà ils 24 da zercladur respectivamain ils 7 da fanadur 1997 per utilisar l'aual da Taschinas - sto vegnir adattà il contract da concessiun. 
La midada la pli impurtanta è quella che las vischnancas concessiunaras survegnan - empè da la participaziun a la societad sco fin ussa - in dretg da retrair energia per custs annuals. 
Uschia han las vischnancas il dretg sin 2,5 pertschient energia gratuita, quai che correspunda ad ina prestaziun media da var 975'000 uras kilowat per onn. 
Il project oriund preveseva da constituir l'ovra electrica Taschinas SA tranter las vischnancas da Seewis, da Fanas e da Grüsch d'ina vart e las ovras electricas grischunas SA (oz: Rezia energia SA) da l'autra vart. 
Igl era previs che las vischnancas sa participeschian a l'ovra electrica Taschinas SA cun ina participaziun da chapital e da vuschs da totalmain 60 pertschient. 
A chaschun da las radunanzas communalas da l'october 2006 han las trais vischnancas concludì che l'ovra electrica Taschinas SA na duaja betg vegnir realisada tras ina societad che stoppia vegnir fundada aposta per quest intent, mabain tras la Rezia energia SA. 
Da vischnancas e da regiuns 
- Favugn: La revisiun parziala da la constituziun communala da la vischnanca da Favugn, ch'è vegnida concludida a la votaziun a l'urna dals 26 da november 2006, vegn approvada. 
- Donat: La revisiun parziala da la constituziun communala da la vischnanca da Donat, ch'è vegnida concludida da la radunanza communala ils 25 d'avust 2006, vegn approvada. 
- Organisaziun regiunala da la Calanca: La regenza ha approvà ils statuts da l'organisaziun regiunala da la Calanca (ORC). 
- Ardez, Guarda, Lavin, Susch, Zernez: Il statut d'organisaziun dal consorzi da scola da las vischnancas d'Ardez, da Guarda, da Lavin, da Susch e da Zernez vegn approvà. 
- Plan directiv regiunal per la via da velos dal Partenz: Il plan directiv regiunal per la via da velos dal Partenz, ch'era vegnì concludì da la corporaziun regiunala pro Partenz ils 18 da matg 2006, vegn approvà e vegn declerà sco liant per las autoritads dal chantun Grischun. 
Contribuziuns chantunalas a differentas instituziuns 
- Exposiziun "Expressiunissem da las muntognas": L'exposiziun "Expressiunissem da las muntognas" vegn sustegnida cun ina contribuziun da 50'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.02.2007 
La regenza propona la basa legala per la fundaziun per innovaziun, svilup e perscrutaziun 
La fundaziun grischuna per innovaziun, svilup e perscrutaziun ch'è planisada duai survegnir la basa legala necessaria. 
Er il project innovativ "novas colliaziuns da traffic" che vegn er finanzià cun meds dal retgav finanzial extraordinari da la banca chantunala grischuna vegn reglà tras questa lescha. 
La regenza grischuna ha deliberà la missiva correspundenta davart la revisiun parziala da la lescha per promover il svilup economic en il chantun Grischun per mauns dal cussegl grond. 
La sessiun da zercladur 2006 aveva il cussegl grond tractà l'utilisaziun dal retgav finanzial extraordinari da la banca chantunala grischuna per projects innovativs. 
Per realisar ils projects "fundaziun per innovaziun, svilup e perscrutaziun" e "novas colliaziuns da traffic" suttametta la regenza grischuna ussa al cussegl grond ina missiva davart la revisiun parziala da la lescha per promover il svilup economic en il chantun Grischun. 
En quella vegnan regladas explicitamain las basas giuridicas concernent quests dus projects innovativs sco er concernent il project "structuras turisticas cumpetitivas". 
Ina fundaziun da dretg privat duai vegnir creada 
Per il project "fundaziun per innovaziun, svilup e perscrutaziun" propona la regenza da crear ina fundaziun da dretg privat sco basa legala. 
Uschia possia vegnir garantida la facultad da la fundaziun. 
La finamira da la fundaziun è quella da rinforzar e da sviluppar vinavant il Grischun sco lieu economic, sco lieu da scolaziun e sco lieu da perscrutaziun, e quai ensemen cun interpresas da l'economia e cun autras instituziuns. 
Questa finamira duai vegnir cuntanschida tras quai che la fundaziun dat contribuziuns ed emprests da daners ad interpresas, ad instituziuns ed a persunas singulas che han ina relaziun cun il Grischun, e quai per projects extraordinaris da valur agiuntada, da forza innovativa e da persistenza particulara. 
En il center stat il svilup da products e da servetschs ch'èn novs, ch'èn innovativs e che pon cumpeter sin plaun internaziunal, e quai cun la finamira da stgaffir plazzas da lavur. 
La lescha prevesa che la regenza approvescha il document da fundaziun ed elegia il cussegl da fundaziun. 
Ils detagls davart l'organisaziun e davart ils criteris per conceder contribuziuns ed emprests da daners vegnan fixads dal cussegl da fundaziun en in reglament da fundaziun. 
Tar las incumbensas centralas dal cussegl da fundaziun tutgi da controllar e da giuditgar ils singuls projects sco er da prender las decisiuns davart las contribuziuns che vegnan concedidas. 
La facultad da partenza da la fundaziun che sto vegnir creada importa 30 milliuns francs. 
Ulteriuras donaziuns da vart dal chantun e da vart da terzas persunas èn pussaivlas. 
Per utilisar ils potenzials existents en moda intenziunada e sistematica po la fundaziun crear - tenor la proposta da la regenza - ina professura a la scola auta da tecnica ed economia SATE a Cuira. 
Quella duai analisar ed elavurar sistematicamain ils potenzials e vegnir finanziada dals retgavs dal chapital da fundaziun. 
La regenza è persvadida che la creaziun d'ina fundaziun dal dretg privat gidia a cuntanscher las finamiras en moda effizienta ed efficazia, e quai grazia a pauca birocrazia ed a custs raschunaivels. 
En quest connex exista gia ina buna basa da partenza en il chantun per augmentar anc meglier sias prestaziuns innovativas. 
Cun 3 scolas autas, cun 19 instituts da perscrutaziun e cun 9 scolas professiunalas superiuras èn avant maun numerusas plazzas da scolaziun en il sectur da la perscrutaziun e da la furmaziun terziara. 
Basa legala per il project "novas colliaziuns da traffic" 
Cun la revisiun parziala da la lescha per promover il svilup economic en il chantun Grischun duai plinavant vegnir stgaffida la basa legala ch'è necessaria per realisar il project "novas colliaziuns da traffic". 
Quest project innovativ vul sustegnair la planisaziun da novas colliaziuns en il Grischun ed en il territori alpin che cunfinescha cun il Grischun. 
Tar quests projects da viafier e da via èsi irrelevant, sch'i sa tracta da novs projects concernent l'infrastructura da traffic u sch'i sa tracta da remplazzar colliaziuns existentas tras ina infrastructura ch'è pli effizienta. 
En la missiva vegnan numnads sco exempels la colliaziun segira da l'Engiadin'ota cun la Bregaglia durant l'enviern, la nova avertura dal Scanvetg u la tscherna d'in nov sistem da traffic da Cuira a Lai. 
Cun ils 10 milliuns francs che stattan a disposiziun duain vegnir finanziads planisaziuns u studis, per che tals projects possian vegnir concretisads areguard la realisabladad, areguard la rentabilitad, areguard la patruna u il patrun da construcziun ed areguard la finanziaziun ed examinads davart lur opportunitad e davart lur funcziunalitad. 
Tenor la lescha promova il chantun Grischun novas colliaziuns da traffic, sche quellas adempleschan almain ina funcziun d'avertura per ina regiun e sch'ellas empermettan in niz supplementar per l'economia publica. 
Novas colliaziuns da traffic pon contribuir essenzialmain a meglierar las cundiziuns da viver e da lavurar en las valladas ed en las regiuns e cumbatter lur depopulaziun. 
Ulteriurs puncts che vegnan revedids 
La finala stgaffescha la revisiun parziala ultra da quai explicitamain la basa legala per il project "structuras cumpetitivas e repartiziun da las incumbensas en il turissem grischun". 
En il rom da la revisiun parziala vegn ultra da quai meglierada la basa legala per sustegnair la marca "graubünden" 
Ina iniziativa pendenta na po actualmain betg vegnir realisada 
L'avrigl 2005 ha la giuvna PCD dal Grischun inoltrà ina dumonda d'iniziativa per stgaffir in fond d'innovaziun per il Grischun. 
L'iniziativa dal pievel per in "fond d'innovaziun per il Grischun" è reussida cun 3'219 suttascripziuns. 
L'iniziativa formulescha la finamira da duvrar ils meds finanzials èn moda relativamain vasta. 
Ils projects ch'èn previs dal cussegl grond e da la regenza èn per gronda part identics cun l'intent da l'iniziativa. 
Schebain ch'igl ha dà en il fratemp discurs da la regenza cun il comité d'iniziativa, insista quel per entant sin la dumonda d'iniziativa. 
Tenor las explicaziuns da las iniziantas e dals iniziants duai l'iniziativa vegnir retratga pir suenter la che la revisiun parziala è vegnida deliberada dal cussegl grond en la sessiun d'avrigl 2007, e quai en cas ch'il cussegl grond suonda las dumondas da la regenza. 
Ils meds finanzials or dal retgav finanzial extraordinari da la banca chantunala grischuna na dastgan betg vegnir duvrads entant che l'iniziativa è pendenta. 
Ultra da quai è la regenza obligada tenor la lescha da deliberar la missiva correspundenta davart l'iniziativa per mauns dal cussegl grond fin il pli tard ils 27 da mars 2007. 
Persuna che dat infurmaziuns: 
cusseglier guvernativ Hansjörg Trachsel, schef dal departament da l'intern e da l'economia publica, tel 081 257 23 01 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.02.2007 
La cumissiun predeliberanta sustegna las mesiras che vegnan proponidas en il rapport grischun da famiglia 
Durant la sessiun da favrer 2007 vegn il cussegl grond a sa fatschentar cun il rapport grischun da famiglia. 
La cumissiun predeliberanta ch'era vegnida nominada per quest intent ha predeliberà il rapport per mauns dal cussegl grond, e quai a chaschun da pliras sesidas sut il presidi da Barla Cahannes Renggli. 
A las sesidas èn stads preschents er il president da la regenza Martin Schmid sco er represchentantas e represchentants da l'administraziun. 
A hearings èn plinavant vegnids envidads represchentantas e represchentants da differentas gruppas d'interess, uschia da la federaziun spezialisada per la tgira d'uffants, da la federaziun da las persunas d'instrucziun dal Grischun, da l'uniun grischuna d'artisanadi e da mastergn, da la chombra da commerzi dal Grischun e dal post da cussegliaziun per la planisaziun da famiglia "adebar". 
Il postulat da l'onn 2002, ch'era stà il punct da partenza per il rapport da famiglia, aveva incumbensà la regenza d'elavurar in rapport che dueva d'ina vart sclerir la basa statistica davart la situaziun da las famiglias en il Grischun e da l'autra vart furnir in catalog da mesiras cun ina glista da prioritads per rinforzar e per promover las famiglias. 
Sco quai che la regenza menziunescha en il rapport grischun da famiglia ch'è ussa avant maun, sa fatschenta il rapport cun quels secturs ch'èn - tenor l'avis da la regenza - centrals per l'agir politic che duai meglierar la situaziun da las famiglias en il chantun Grischun. 
Latiers tutgan ils suandants secturs centrals: tgira d'uffants cumplementara a la famiglia, scola, activitad da gudogn, finanzas e cussegliaziun. 
La cumissiun è sa fatschentada detagliadamain cun il project. 
Ella sustegna da princip las finamiras, las maximas e las mesiras che la regenza propona en ses rapport. 
Tar singulas mesiras propona ella dentant al cussegl grond da procurar per ulteriuras explicaziuns. 
Gremi: cumissiun predeliberanta dal rapport grischun da famiglia 
Funtauna: rg cumissiun predeliberanta dal rapport grischun da famiglia 
Data: 05.02.2007 
Pitschna producziun d'electricitad - grond consum d'electricitad 
Cunquai che extraordinariamain pauca aua è currida en ils lais da fermada l'onn 2006, ha quai chaschunà che las ovras electricas dal Grischun han producì lunsch sut la media electricitad. 
Perencunter è s'augmentà vinavant il consum d'electricitad en il chantun. 
Record negativ tar la producziun d'electricitad 
La producziun d'electricitad da tut las ovras electricas en il Grischun ha importà l'onn chalendar 2006 5'682 milliuns uras kilowatt. 
La raschun principala per questa producziun extremamain pitschna: las precipitaziuns èn stadas lunsch sut la media l'onn 2006 e consequentamain è currida pauca aua en ils lais da fermada. 
Record negativ tar ils tschains d'aua 
Las entradas dals tschains d'aua dal chantun (er numnada taglia sin implants idraulics) stattan circa en proporziun cun la producziun d'electricitad. 
Perquai èn resultadas l'onn 2006 entradas correspundentamain pitschnas da 32.9 milliuns francs. 
Las vischnancas concessiunaras survegnan en total entradas ord tschains d'aua da circa la medema dimensiun sco il chantun. 
Cunquai che la producziun d'electricitad è sut la media, vegnan ad obtegnair er las vischnancas concessiunaras entradas correspundentamain bassas l'onn 2006. 
Record tar il consum d'electricitad 
En la perioda 2005/2006 (october 2005 fin settember 2006) è resultà in consum total da 1'932 milliuns uras kilowatt (perioda anteriura 1'879 milliuns uras kilowatt). 
Uschia è vegnida cuntanschida ina nova valur maximala. 
Il consum correspunda - cumpareglià cun l'onn precedent - ad in augment da 2.8 pertschient. 
En la perioda 2005/2006 hai dà las suandantas midadas tar las singulas gruppas da consumentas e da consuments: tar la gruppa economia da chasa, mastergn, agricultura, prestaziuns da servetsch po vegnir registrà in augment visavi l'onn precedent da 2.6 pertschient (da 1'561 milliuns uras kilowatt a 1'601 milliuns uras kilowatt), tar las viasfier in augment da var 5.2 pertschient (da 91 milliuns uras kilowatt a 96 milliuns uras kilowatt) e tar l'industria in augment da var 3.4 pertschient (da 227 milliuns uras kilowatt a 235 milliuns uras kilowatt). 
Var 65 pertschient dal consum d'electricitad è vegnì duvrà durant il semester d'enviern. 
En tut la Svizra è s'augmentà il consum d'electricitad durant la medema perioda per 1.9 pertschient. 
Gremi: uffizi d'energia 
Funtauna: rg uffizi d'energia 
Data: 07.02.2007 
Il referendum cunter la lescha da linguas è reussì 
Il referendum cunter la lescha da linguas dal chantun Grischun è reussì cun 3'736 suttascripziuns valaivlas. 
La regenza ha fixà il termin per la votaziun dal pievel davart quest project sin ils 17 da zercladur 2006. 
Da la verificaziun che la chanzlia chantunala ha fatg da las suttascripziuns inoltradas sin las glistas da suttascripziuns attestadas è resultada ina differenza cun las indicaziuns dal comité da referendum. 
Effectivamain èn vegnidas inoltradas 3'742 e betg 3'749 suttascripziuns. 
Da quellas ston vegnir deducidas 13 suttascripziuns che n'èn betg valaivlas. 
Nagin referendum cunter la revisiun parziala da la lescha da taglia 
Cunter la revisiun parziala da la lescha da taglia n'è betg vegnì fatg in referendum. 
Il termin da referendum è scadì ils 31 da schaner 2007. 
Uschia pon entrar en vigur per il 1. da schaner 2008 sco planisadas las distgargias da las persunas giuridicas, dals conjugals e da las famiglias cun uffants, la liberaziun da la taglia sin l'ierta per la descendenza directa e numerusas ulteriuras meglieraziuns fiscalas. 
Singulas disposiziuns da la revisiun parziala ha la regenza mess en vigur retroactivamain gia per il 1. da schaner 2007. 
Per il cumenzament da quest onn è entrada en vigur la lescha federala davart il partenadi registrà da pèrs da la medema schlattaina. 
Questa lescha pretenda ch'ils pèrs registrads vegnian tractads precis sco conjugals en dumondas fiscalas. 
La disposiziun correspundenta da la lescha da taglia sto pervia da quai vegnir messa en vigur retroactivamain. 
Er per il cumenzament da l'onn 2007 è entrada en vigur la lescha federala davart las investiziuns collectivas da chapital. 
Er questa lescha cuntegna differentas disposiziuns fiscalas ch'èn vegnidas surpigliadas da la lescha chantunala da taglia e che ston vegnir applitgadas a partir dal cumenzament da l'onn. 
E sco ultim duai ina precisaziun da la taxaziun d'obligaziuns cun tschains unics er entrar en vigur retroactivamain per pudair augmentar la segirezza giuridica en quest sectur. 
Da vischnancas e da regiuns 
- Val Müstair: Cun resalva che la confederaziun paja la contribuziun garantida als custs imputabels per la 35avla etappa da la meglieraziun generala vegn garantida ina contribuziun chantunala da maximalmain 612'500 francs a la societad da meglieraziun Val Müstair. 
- Stierva: La revisiun parziala da la planisaziun locala da la vischnanca da Stierva, concludida ils 11 da settember 2006, vegn approvada. 
- Churwalden: La revisiun parziala da la planisaziun locala da la vischnanca da Churwalden, concludida ils 29 da zercladur 2006, vegn approvada. 
- Savognin: Il plan da zonas parzial 1:2'000 "revisiun parziala da la planisaziun locala, ospital" da la vischnanca da Savognin dals 17 da fanadur 2006 vegn approvà. 
- Tumegl-Tràn-Sched: La revisiun parziala dals statuts dal consorzi da scola e da scolina Tumegl-Tràn vegn approvada. 
Quest consorzi porta da nov il num: "Schul- und Kindergartenverband Tumegl/Tomils-Trans-Scheid". 
Contribuziuns chantunalas a differentas instituziuns 
- Elavuraziun dal fundus da funtaunas: Per l'elavuraziun scientific-sistematica d'in fundus da funtaunas concernent il project "Bleibendes Verdienst für den Arbeiterstand. 
Historischer Rückblick auf 100 Jahre Katholische Pfarrei Igis-Landquart-Herrschaft" vegn concedida ina contribuziun unica da 10'000 francs. 
L'ediziun da questa publicaziun è previsa per il december 2008. 
Projects da vias 
La regenza ha approvà totalmain 1'325'000 francs per construir e per sanar il suandant traject da via: 
- via da la Tumleastga Giuvaulta - Tusaun: lavurs d'impressari vi da la punt da duana da Seglias. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.02.2007 
La regenza concluda la construcziun dal sviament da Silvaplauna 
La regenza grischuna ha approvà il project dal sviament da Silvaplauna cun in tunnel d'ina lunghezza da 749 meters e cun custs da 64,4 milliuns francs. 
Uschia pon ins cumenzar gia durant l'onn current cun la projectaziun detagliada da las emprimas lavurs da construcziun. 
La regenza ha approvà il project d'exposiziun dal sviament da Silvaplauna ed ha qua tras dà il signal da partenza per construir tant pli svelt il sviament. 
La dumonda da la finanziaziun n'è per il mument dentant betg anc reglada definitivamain. 
Tenor il plan secturial "traffic" da la confederaziun, ch'è n'è betg anc vegnì approvà, duai l'axa dal Güglia daventar ina part da la rait da las vias naziunalas. 
Uschia vegniss la construcziun dal sviament surpigliada cumplainamain da la confederaziun. 
Gia ditg è il chantun en contact cun la confederaziun per chattar ina soluziun transitorica areguard la finanziaziun che cuntenta tut las varts, e quai per pudair cumenzar cun las lavurs da construcziun il pli svelt pussaivel segund il giavisch da la populaziun. 
La regenza spera che l'urgenza dal sviament vegnia renconuschida da tut las persunas pertutgadas e ch'il project na vegnia betg retardà anc ina giada. 
Plinavant ha la regenza incumbensà l'uffizi da construcziun bassa dal Grischun da prender mesiras per proteger l'ambient, la natira e la cuntrada. 
L'uffizi da construcziun bassa vegn spezialmain incumbensà d'engaschar in accumpagnament ecologic da construcziun per projectar detagliadamain e per realisar il project. 
Gia dapi l'onn 1969 vegn discussiunà da spustar la via dal Güglia en il center dal vitg. 
Il passadi stretg tras il vitg, collià cun la grevezza da traffic ch'è creschida enormamain dapi lezza giada e cumbinà cun undas da traffic fitg grondas durant las stagiuns, è ina chargia che n'è betg pli supportabla per la populaziun da Silvaplauna. 
Ils projects d'exposiziun dals onns 1984, 1987 e 1994 n'èn dentant betg vegnids persequitads vinavant, e quai d'ina vart pervia d'ina mancanza d'acceptanza, ma da l'autra vart er pervia da projects da vias pli impurtants sco Claustra u sco Flem. 
Il project d'exposiziun da l'onn 2005, ch'è ussa vegnì deliberà, sa basa per gronda part sin il project da l'onn 1994. 
Sin fundament da scleriments detagliads han ins optimà ils andaments da construcziun e la gestiun da material, e las pretensiuns a la segirezza en il tunnel èn vegnidas adattadas a las normas vertentas. 
Il project cun ina lunghezza da 1'470 meters cumenza sur Silvaplauna tar l'ultima part da la via dal Güglia ch'è gia amplifitgada e finescha tar la rundella planisada "Piz" a la via da l'Engiadina. 
La part principala dal sviament è il tunnel da Clavanövs cun ina lunghezza da 749 meters. 
Per la segirezza en il tunnel procuran duas galarias da segirezza ed ulteriurs indrizs, sco l'illuminaziun d'orientaziun e d'agid sco er l'indriz d'alarm d'incendi. 
Tras quai ch'il trassé vegn sbassà tranter il portal "Piz Sura" e la rundella "Piz" vegn reducida l'invista da la via. 
Las persunas che vivan en ils proxims conturns sco er persunas che vulan sa recrear là èn uschia protegidas meglier cunter las emissiuns dal traffic. 
La bilantscha da la grevezza per l'ambient che resulta dal traffic sin via a Silvaplauna vegn meglierada cleramain tras il sviament. 
Suenter l'emprima badigliada vegnan construids sco emprim la rundella "Piz" ed il reservuar d'aua, ed i vegnan fatgas las emprimas exchavaziuns. 
Suenter po vegnir cumenzà cun las exchavaziuns per il tunnel. 
Cunquai che la perfuraziun dal tunnel nà da la storta da Pignia è inclinada, èsi pussaivel da transportar directamain il material a la deponia da Polaschin a la via dal Güglia. 
Il betun ed il material da fundament vegnan elavurads en il territori da Polaschin e furnids al plazzal. 
Questa gestiun da material protegia il vitg per gronda part cunter il traffic dal plazzal. 
Suenter las lavurs da construcziun en il tunnel vegnan realisads respectivamain terminads ils trajects averts sur e sut il tunnel. 
Las lavurs da construcziun per il sviament duran var 7 onns. 
Ils custs ch'èn s'augmentads a 64,4 milliuns francs en cumparegliaziun cun il project d'exposiziun da l'onn 1994 resultan en emprima lingia da las pretensiuns pli grondas che vegnan fatgas a la segirezza en il tunnel, da la chareschia sco er da la taglia sin la plivalur ch'è vegnida introducida en il fratemp. 
Gremi: regenza 
Funtauna: rg chanzlia chantunala dal Grischun 
Data: 08.02.2007 
Da vischnancas e da regiuns 
- Claustra-Serneus: Il project per la via da guaud "Grüenbödeli - Ried - Chalchofen" da la vischnanca da Claustra-Serneus vegn approvà. 
- Via da St. Antönien: Sin la via da St. Antönien, sin il traject da Küblis fin Pany/Cresta vegn augmentà il pais maximal permess da 18 sin 32 tonnas ed abolì il scumond per camiuns cun chars annexs. 
- Via da Tavanasa: Sin la via da Tavanasa, tar la punt sur il Rain anteriur davant Tavanasa vegn augmentà il pais maximal permess da 3.5 sin 7 tonnas. 
Contribuziuns chantunalas a differentas instituziuns 
- Uniun grischuna da las firmas d'installaziuns electricas: Il project da construcziun per engrondir il center da scolaziun da l'uniun grischuna da las firmas d'installaziuns electricas UGIE a Cuira vegn approvà. 
A l'instituziun responsabla vegn empermessa ina contribuziun da construcziun da maximalmain 362'750 francs. 
- Uniun d'agid umanitar per la Russia: Per la 16avla missiun d'agid da l'uniun d'agid umanitar per la Russia en il territori dad Iwanowo vegn concedida ina contribuziun da 30'000 francs. 
- Claustra Son Andrea a Sarnen: Per restaurar la collecziun da notas ch'è impurtanta per l'istorgia culturala e che sa chatta en la claustra Son Andrea a Sarnen, vegn concedida ina contribuziun unica da 17'800 francs. 
Projects da vias 
La regenza ha approvà totalmain 1'850'000 francs per construir e per sanar ils suandants trajects da via: 
- via tudestga: lavurs d'impressari tar la punt "Obere Zollbrücke" Landquart 
- A13 via naziunala: installaziuns electricas en il tunnel d'Isla Bella 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 15.02.2007 
L'independenza da la controlla da finanzas duai vegnir rinforzada 
La cumissiun da gestiun dal cussegl grond (CdG) e la regenza grischuna vulan rinforzar l'independenza da la controlla da finanzas e concretisar la posiziun da la controlla da finanzas sin il stgalim da la lescha. 
Plinavant duain vegnir scleridas las dependenzas en il sectur administrativ. 
Per quest motiv è la lescha davart las finanzas dal chantun Grischun vegnida suttamessa ad ina revisiun ed igl èn vegnidas integradas disposiziuns cumplessivas davart la surveglianza da finanzas. 
Quest project va ussa en consultaziun. 
Suenter duai vegnir elavurada ina missiva ch'il cussegl grond vegn a tractar en la sessiun d'avust 2007. 
Igl è previs da metter en vigur las parts principalas per il 1. da schaner 2008. 
La nova regulaziun da la surveglianza da finanzas sa basa fitg sin la lescha da model da l'uniun professiunala da las controllas da finanzas da la Svizra. 
En cumparegliaziun cun la regulaziun actuala vegn rinforzada l'independenza da la controlla da finanzas, quai ch'è da gronda impurtanza per sia activitad da controlla e per sia vardaivladad. 
La controlla da finanzas duai dentant - sco quai ch'igl è usità en Svizra - esser activa vinavant sco organ spezialisà da la surveglianza da finanzas per la CdG e per la regenza. 
Ina da las novaziuns da la revisiun prevesa che la regenza elegia la manadra u il manader da la controlla da finanzas sin proposta (proposta electorala) d'in gremi da selecziun paritetic che consista da represchentantas e da represchentants da la regenza e da la CdG. 
Er sche la regenza revochescha la manadra u il manader da la controlla da finanzas, ha quai lieu sin proposta dal gremi communabel. 
Areguard las cumpetenzas d'expensas ed areguard ils surpassaments da credits duai la controlla da finanzas plinavant survegnir il medem status sco in departament. 
Ultra da quai duai la controlla da finanzas sustegnair l'activitad da surveglianza da la CdG, e quai resguardond l'incumbensa da questa cumissiun. 
La controlla da finanzas dat a la CdG tut las infurmaziuns che servan a la surveglianza suprema. 
Da nov duai l'organisaziun dal secretariat da la CdG esser separada cleramain da la controlla da finanzas. 
En l'avegnir na duai la controlla da finanzas betg pli esser cumpetenta per manar il secretariat da la CdG. 
Igl è previs d'integrar il secretariat da la CdG en il secretariat dal cussegl grond. 
La finala duai il rapport da gestiun da la controlla da finanzas vegnir publitgà da nov. 
Quest rapport sto dentant tegnair quint dal secret d'uffizi e dals dretgs persunals. 
Ils documents da consultaziun pon vegnir chargiads giu da la pagina d'internet dal departament da finanzas e vischnancas sut l'adressa www.dfg.gr.ch. 
La consultaziun dura fin ils 26 da mars 2007. 
Gremi: departament da finanzas e vischnancas 
Funtauna: rg departament da finanzas e vischnancas 
Data: 15.02.2007 
La regenza recumonda da sanar las finanzas da la chasa da scola d'hotellaria a Passugg 
Il chantun Grischun duai sa participar cun ina contribuziun da maximalmain 4 milliuns francs vi da la sanaziun finanziala da la "HTM-Immobilien AG", la possessura da la chasa da scola d'hotellaria e da l'internat a Passugg. 
Cun quel import vul il chantun gidar a garantir l'existenza da la chasa, per che la purschida da la scola d'hotellaria a Passugg restia, ina purschida ch'è impurtanta ord vista da l'economia publica. 
La regenza propona en sia missiva ch'il chantun sa participeschia finanzialmain a la sanaziun da la "HTM-Immobilien AG". 
Il cussegl grond vegn a tractar la fatschenta en la sessiun d'avrigl 2007. 
Las scolaziuns da la swiss school of tourism and hospitality SSTH a Cuira ed a Passugg sin il stgalim da la furmaziun professiunala da basa e da la furmaziun professiunala superiura gidan considerablamain a promover la generaziun giuvna e la furmaziun supplementara en questa branscha grischuna da gronda impurtanza. 
Il manaschi d'instrucziun da questa scola d'hotellaria che lavura cun success dapi blers onns sa finanziescha cun meds privats e publics. 
Dapi l'onn 1988 serva l'anteriur hotel da cura Passugg sco chasa da scola e sco internat. 
La proprietaria da la chasa da scola che vegn prendida a tschains da la SSTH ha realisà ils ultims diesch onns lavurs da renovaziun e d'engrondiment cun custs d'investiziun da bunamain 18 milliuns francs. 
Questas investiziuns architectonicas èn vegnidas sustegnidas da la confederaziun e dal chantun cun contribuziuns da construcziun en la summa da 6,6 milliuns francs. 
Sin fundament da la grevezza considerabla cun chapital ester e sin fundament dal basegn cumprovà da mantegnair l'immobiglia na po la "HTM-Immobilien AG" betg pli cumpensar ses custs cun il tschains da locaziun da la SSTH. 
Perquai ha ella elavurà in concept da sanaziun. 
Per ch'ils custs annuals da reparatura e da mantegniment possian vegnir finanziads a lunga vista e per che l'existenza da la chasa da scola possia vegnir garantida, sto vegnir reducida la grevezza considerabla cun chapital ester gia durant l'onn current. 
Sco finamira vegn avisada ina reducziun dad 8 milliuns francs. 
La participaziun chantunala da 4 milliuns francs premetta che las donaturas e ch'ils donaturs dals emprests da daners suttascrivian ina renunzia a la pretensiun da totalmain er 4 milliuns francs. 
Las consequenzas persunalas e per l'economia publica fissan considerablas per la regenza, sche la scola vegniss serrada. 
Il manaschi cumplessiv da la scola cumpiglia 64 plazzas a temp cumplain e generescha ina svieuta annuala da ca. 13,5 milliuns francs. 
A l'avis da la regenza po la participaziun dal chantun a la sanaziun da las finanzas da la chasa da scola - in institut da scolaziun excellentamain adattà - cuntinuar ses manaschi er en il futur e garantir l'existenza da la scola d'hotellaria a Passugg. 
Il conclus dal cussegl grond ch'è vegnì proponì da la regenza per ina participaziun dal chantun a la sanaziun finanziala da la chasa da scola d'hotellaria a Passugg è suttamess al referendum da finanzas facultativ. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.02.2007 
Il cussegl grond tracta la nova lescha davart la furmaziun professiunala e davart purschidas da furmaziun cuntinuanta 
La regenza grischuna ha deliberà la missiva per ina lescha davart la furmaziun professiunala e davart purschidas da furmaziun cuntinuanta. 
Il cussegl grond vegn a tractar la fatschenta en la sessiun d'avrigl 2007. 
La revisiun totala ch'è planisada vegn fatga en emprima lingia perquai che las disposiziuns da la legislaziun chantunala ston vegnir adattadas a las midadas da la lescha federala davart la furmaziun professiunala (LFPr) ed a la nova concepziun da la gulivaziun da finanzas e da las incumbensas tranter la confederaziun ed ils chantuns (NGF). 
La lescha cumpiglia en il sectur da la furmaziun professiunala da nov er ils secturs da la sanadad, dals fatgs socials, da l'art sco er da l'agricultura e da la selvicultura. 
En il sectur da las purschidas da furmaziun cuntinuanta cuntegna ella plinavant regulaziuns davart il sectur terziar inclusiv las scolas autas. 
En general duai en quest connex vegnir dà dapli pais a la finamira da promover la cumpetitivitad da persunas sin il martgà da lavur ed en la professiun. 
Sco lescha executiva dal dretg federal concretisescha la lescha chantunala las directivas dal dretg federal e fixescha las cumpetenzas. 
La furmaziun professiunala vegn definida sco incumbensa communabla da la confederaziun, dals chantuns e da las organisaziuns dal mund da lavur. 
Er en il chantun vegn dà gronda impurtanza a la collavuraziun cun las partenarias e cun ils partenaris dal mund da lavur. 
Cun ina lescha da basa flexibla duai la regenza survegnir la libertad necessaria per pudair reagir sin las novaziuns sin plaun federal sco er sin ils svilups en la societad ed en il mund da lavur, e quai en moda svelta e cunvegnenta. 
In ulteriur punct central da quest project è il sistem da finanziaziun ch'è vegnì simplifitgà. 
A partir dal 1. da schaner 2008 vegn la confederaziun a midar dal subvenziunament che s'orientescha vi dals custs a contribuziuns pauschalas per contract d'emprendissadi che s'orientescha vi da las incumbensas. 
Cun agid d'in sistem da finanziaziun simplifitgà duai questa midada vegnir realisada en il Grischun uschia che las contribuziuns chantunalas cuntegnan da nov er la part da la confederaziun, senza che la midada da sistem chaschunia ina chargia supplementara per las vischnancas. 
Da nov prevesa la lescha la pussaivladad ch'il chantun possia far contracts davart incaricas da prestaziun cun las purschidras e cun ils purschiders da prestaziuns. 
Las instituziuns ch'èn responsablas per las differentas scolas professiunalas spezialisadas na duain percunter betg vegnir midadas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 16.02.2007 
La regenza conferma: Nagina incarica da prestaziun per instituir ina scola professiunala superiura da tgira a Glion 
La regenza grischuna conferma sia decisiun, da betg conceder a la scola professiunala da tgira dal Grischun a Glion, SPTG, ina incarica da prestaziun per instituir e per manar ina scola professiunala superiura da tgira. 
Per ch'il Grischun possia cumpeter en il martgà da furmaziun naziunal, duai vegnir instituida mo a Cuira ina purschida da furmaziun che correspunda als basegns dal Grischun. 
L'instituziun supplementara da la scolaziun a Glion fiss colliada cun custs annuals supplementars da circa in milliun francs. 
Quai declera la regenza en sia resposta a la dumonda parlamentara dal cussegl grond. 
Ultra da quai ha la regenza prendì enconuschientscha d'ina petiziun sco er d'ina resoluziun concernent la scola professiunala da tgira dal Grischun a Glion. 
Da nov vegn la scolaziun da tgira instituida tenor las prescripziuns da la confederaziun a las scolas professiunalas superiuras ed a las scolas spezialisadas superiuras. 
Per ch'il chantun Grischun possia cumpeter cun forzas unidas en il martgà da furmaziun naziunal, era la regenza - sa basond sin ina appreziaziun generala - s'exprimida gia pli baud d'instituir ina scola professiunala superiura da tgira (SPS-tgira) a Cuira. 
Sco quai che la regenza menziunescha en sia resposta a la dumonda Bundi ch'è vegnida inoltrada la sessiun dal cussegl grond dal december 2006, aveva ella, en connex cun questa decisiun, resguardà tranter auter ils resultats da la discussiun cun la scola professiunala da tgira dal Grischun a Glion. 
Ultra da quai era resultà che l'instituziun d'ina SPS-tgira supplementara na correspundia - sa basond sin il dumber da las studentas e dals students sco er sin las plazzas da praticum che stattan a disposiziun - betg ad in basegn. 
Tenor la basa da calculaziun actuala chaschunass ina tala scola annualmain custs supplementars da circa in milliun francs. 
L'examinaziun e l'evaluaziun dals arguments ch'èn vegnids preschentads en il conclus correspundent na mussan tenor la regenza betg novas enconuschientschas. Per motivs da la politica da furmaziun e da la politica d'economia conferma ella perquai sia decisiun, da betg conceder a la SPTG ina incarica da prestaziun per instituir e per manar ina scola professiunala superiura da tgira. 
L'incarica da prestaziun a la scola professiunala da tgira dal Grischun a Glion terminescha l'onn 2011. 
Er l'introducziun da pauschalas federalas ch'è planisada en il sectur da la furmaziun professiunala na mida nagut vi da quest fatg. 
Las pauschalas federalas cuvran numnadamain mo ina pitschna part dals custs totals da la furmaziun professiunala en ils chantuns. 
Prendì enconuschientscha da la resoluziun e da la petiziun 
Il medem mument ha la regenza prendì enconuschientscha da la resoluziun da la regiun Surselva concernent la scola professiunala da tgira dal Grischun a Glion sco er da la petiziun ch'è vegnida iniziada dal comité independent da las partidas, Forza Surselva, e ch'è vegnida suttascritta da passa 11'300 persunas che vulan er s'engaschar per mantegnair la SPTG. 
Sco quai che la regenza declera en sia resposta a la regiun Surselva, mussa la resoluziun inoltrada cleramain che las delegadas e ch'ils delegads da la regiun Surselva s'expriman cleramain per rinforzar Glion sco lieu da furmaziun en la Surselva. 
Quellas persunas admettan che la regiun Surselva veglia bain s'engaschar en moda substanziala, magari er sco instituziun responsabla per la furmaziun a Glion. 
La regenza beneventa in engaschament rinforzà da la corporaziun regiunala, tant pli che quai vegn gia pratitgà per part er en autras regiuns. 
La pro Engiadina bassa, PEB, paja per exempel gia dapi onns contribuziuns considerablas a l'institut autalpin Ftan. 
Areguard la pretensiun ch'è cuntegnida en la resoluziun, numnadamain da trair "decisiuns spertas" en connex cun il model da splitting per la scola professiunala a Glion, menziunescha la regenza ch'ella prefereschia en questa dumonda ina procedura da decisiun en moda ordinaria. 
Gist l'experiment da la scola cun il model da splitting sco er la renconuschientscha d'ina scola media professiunala a la scola mercantila Surselva mussan cleramain che la regenza è s'engaschada e s'engascha ils ultims onns adina puspè per rinforzar il lieu da furmaziun Surselva. 
En quest connex ston dentant vegnir resguardads er ils interess d'autras regiuns dal chantun, sch'i sa tracta da scumparter purschidas da furmaziun subvenziunadas dal chantun. 
In'amplificaziun fiss giavischabla, dentant betg realisabla 
En sia resposta a la petiziun dal comité Forza Surselva exprima la regenza ch'ella chapescha che sia decisiun possia chaschunar dischillusiuns, er sche quella è fundada sin motivs objectivs. 
La critica pauschala da la petiziun cunter il cussegl grond e cunter la regenza na resguarda dentant betg che la regenza ha contribuì ils ultims onns cun differentas mesiras a rinforzar Glion en il sectur da furmaziun sco center regiunal da furmaziun sin il stgalim secundar II. 
Ch'i vegn pretendì en la petiziun per tut il chantun ina "amplificaziun da l'infrastructura cumpletta en tut ils secturs da la vita" è per la regenza bain desiderabel, ma strusch realisabel. 
Surtut na po la regenza betg impedir en il sectur da furmaziun il regress frappant da las naschientschas. 
La regenza s'engascha per mantegnair e per metter a disposiziun en il sectur da furmaziun ina purschida uschè vasta sco pussaivla per il chantun Grischun. 
I na vegn però betg ad esser pussaivel da porscher tut dapertut. 
En il rom da la furmaziun cun accent - ch'è indispensabla - è la regenza però adina pronta da resguardar ils interess da las singulas regiuns e da realisar, sche pussaivel, soluziuns correspundentas. 
Gremi: regenza 
Funtauna: rg chanzlia chantunala dal Grischun 
Data: 20.02.2007 
Georg Ragaz va en pensiun 
La fin da favrer 2007 va Georg Ragaz, manader da la partiziun natira e cuntrada da l'uffizi per la natira e l'ambient, en pensiun. 
Cun el ans banduna ina persunalitad che ha gronds merits areguard la protecziun da la natira e da la cuntrada en il Grischun. 
Georg Ragaz è entrà en il servetsch dal chantun il cumenzament da mars 1972 ed ha lavurà blers onns sco "tgirader chantunal da la cuntrada", da quel temp en il departament da giustia e polizia. 
Durant ils emprims onns era sia lavur principala la collavuraziun e la realisaziun dal conclus federal davart las mesiras urgentas en la planisaziun dal territori e la zavrada correspundenta da territoris da protecziun en il sectur da la cuntrada e da la natira. 
Ulteriurs accents da sia lavur èn stads d'accumpagnar las numerusas planisaziuns d'utilisaziun en las vischnancas sco er da tgirar intensivamain projects gronds p.ex. la construcziun da la via naziunala A13 sco er l'avertura nova da differentas destinaziuns turisticas. 
Ina cesura decisiva en l'activitad da Georg Ragaz ha effectuà l'acceptaziun da l'uschenumnada "iniziativa da Rothenthurm" l'onn 1987. 
Da quel temp aveva l'uffizi per la cuntrada e per la protecziun da la natira augmentà il persunal a trais persunas, e l'incumbensa era d'elavurar - en collavuraziun cun ils posts cumpetents federals - ils differents inventaris da biotops (palids autas e palids planivas, ognas, plazzas da fregar per amfibis e pli tard prada sitga) sco er spezialmain l'inventari da cuntradas da palì e da realisar tals projects en stretga collavuraziun cun las vischnancas. 
Questa lavur fitg minuziusa e pretensiusa ha dumagnà Georg Ragaz cun success. 
Ils ultims onns è Georg Ragaz sa deditgà spezialmain ad accumpagnar las iniziativas per novs parcs natirals en il chantun sco er a realisar la protecziun da la natira en l'agricultura. 
Gronds merits ha el ultra da quai en connex cun revitalisaziuns da zonas umidas pli grondas en la Val Mesauc, en l'Engiadina bassa sco er en la Val Müstair. 
Medemamain cun grond success è el s'engaschà instancablamain per midar il traject da la loipa tras il guaud da Staz e proteger uschia la palì auta la pli gronda dal Grischun. 
Georg Ragaz è adina sa stentà da chattar soluziuns che vegnan acceptadas da la gereralitad e d'accordar ils interess da l'economia - e qua spezialmain dal turissem - cun las finamiras da la protecziun da la natira e da la cuntrada. 
Grazia a sia forza persvasiva ed a sia cumpetenza professiunala sa Georg Ragaz intermediar exemplaricamain fatgs complexs, e quai uschia che tut las persunas pertutgadas chapeschan. 
Cun sia sensibilitad, ma er cun sia perspicacitad al èsi reussì da gudagnar respect tant tar las vischnancas e tar las interpresas da l'economia sco er tar las protecturas e tar ils protecturs da la natira. 
Grazia a sia prudientscha ed a ses engaschament ha el pudì evitar conflicts e cuntraversas giudizialas. 
Georg Ragaz ha fatg lavur considerabla per la protecziun da la natira e da la cuntrada en il Grischun ed ha gronds merits areguard il svilup dal territori ed areguard in maletg intact da la cuntrada en noss chantun. 
Jau engraziel Georg Ragaz er en num da la regenza per ses engaschament instancabel e plain responsabladad e giavisch per l'avegnir ad el ed a sia famiglia buna sanadad e bler plaschair da viver. 
Cusseglier guvernativ Claudio Lardi, departament d'educaziun, cultura e protecziun da l'ambient 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 21.02.2007 
En l'economia da laina vegn avisada dapli valur agiuntada 
Il chantun Grischun vul augmentar la valur agiuntada en l'economia da laina. 
Per quel intent duai vegnir stgaffida in'organisaziun grischuna per commerzialisar la laina che coordinescha las activitads da las differentas proprietarias e dals differents proprietaris da guad sco er da las purschidras e dals purschiders da laina. 
La regenza grischuna ha approvà in project correspundent ch'è vegnì elavurà da l'uffizi forestal dal Grischun e da la federaziun forestala dal Grischun SELVA. 
Il project "Il Grischun sco martgà da laina radunda - project inizial 2007" fa quint cun custs da 150'000 francs. 
La finamira principala dal project è d'augmentar l'utilisaziun da la laina e la valur agiuntada en l'economia da laina. 
Cun ina cumparsa cuminaivla da las proprietarias e dals proprietaris da guad sco purschidras e sco purschiders da laina pon las schanzas vegnir tratgas a niz optimalmain. 
Il project prevesa da metter en pe in'organisaziun grischuna per commerzialisar la laina che tegna quint da las relaziuns en il Grischun. 
Quai vul dir concret ch'i duai vegnir endrizzà in post central tar la federaziun forestala dal Grischun SELVA che coordinescha la commerzialisaziun da la laina ensemen cun las gestiunarias e cun ils gestiunaris regiunals da bursas da laina. 
Quest post porscha a las proprietarias ed als proprietaris da guad sco er a las purschidras ed als purschiders da laina servetschs integrals en connex cun la vendita da laina e pussibilitescha ad ellas ed ad els in access simpel a cundiziuns da preferenza da cumpradras e da cumpraders a l'engrossa. 
Questa organisziun nova duai sa limitar l'emprim ad intermediar laina radunda e betg a commerzialisar sezza tala. 
La finamira è che questa organisaziun grischuna per commerzialisar la laina intermedieschia successivamain almain 200'000 meters cubics laina radunda dal Grischun. 
L'ordinaziun davart las elecziuns dal cussegl naziunal vegn adattada 
En vista a las elecziuns dal cussegl naziunal dals 21 d'october 2007 ha la regenza grischuna adattà differentas disposiziuns da l'ordinaziun davart las elecziuns dal cussegl naziunal. 
Quai è necessari perquai che tut las vischnancas dovran per l'emprima giada in program da computer per registrar e per transmetter ils resultats a chaschun da las proximas elecziuns dal cussegl naziunal. 
Uschia na basegnan las vischnancas pli nagins formulars da dumbraziun prestampads. 
Plinavant sa tracti er d'adattar tscherts renviaments d'autras disposiziuns ch'èn surpassads, e quai al dretg surordinà ch'è vegnì midà en il fratemp. 
L'ordinaziun da la regenza davart las elecziuns dal cussegl naziunal regla dumondas organisatoricas e dumondas areguard la procedura da las elecziuns dal cussegl, uschenavant che las disposiziuns correspundentas dal dretg federal surlaschan als chantuns da reglar la procedura. 
Fixà las contribuziuns da gestiun e d'investiziun per il traffic public 2007 
La regenza grischuna ha fixà las contribuziuns chantunalas 2007 per las interpresas ch'èn activas en il traffic public regiunal. 
Tut en tut sustegnan la confederaziun ed il chantun nov interpresas da traffic cun contribuziuns da gestiun da circa 180 milliuns francs. 
La part ch'il chantun sto surpigliar importa circa 30 milliuns francs. 
Da las contribuziuns da gestiun van circa 130 milliuns francs a la viafier retica (+9% u +11 milliuns francs). 
Ultra da quai duain vegnir pajadas contribuziuns d'investiziun da circa 80 milliuns francs (+18% u +12 milliuns francs) a la viafier retica. 
Da vischnancas e da regiuns 
* Claustra-Serneus: Il project "malaura 2005 Claustra, 2. etappa, via da guaud da Rütland" da la vischnanca da Claustra-Serneus vegn approvà. 
Als custs cun dretg da subvenziun vegn garantida ina contribuziun chantunala da maximalmain 34'200 francs. 
* Saas: Il project "malaura 2005 Saas" da la vischnanca da Saas vegn approvà. 
Als custs cun dretg da subvenziun vegn garantida ina contribuziun chantunala da maximalmain 132'770 francs. 
* Filisur: La revisiun totala da la planisaziun locala da la vischnanca da Filisur ch'è vegnida concludida da las votantas e dals votants a las radunanzas communalas dals 23 d'avust e dals 6 da settember 2005 sco er dals 4 e dals 26 d'october 2005 vegn approvada cun differentas correcturas e resalvas. 
* Via da colliaziun da San Carlo a Somaino: Sin la via chantunala da colliaziun da San Carlo a Somaino vegn augmentà il pais maximal permess da 7 sin 18 tonnas. 
* "14avel giro da velo da trais pajais": A l'organisaziun dal "14avel giro da velo da trais pajais" e dal "race across the Alps" vegn concedida la permissiun d'utilisar las rutas previsas tenor il plan da traject en il chantun Grischun per las cursas dals 22 fin ils 24 da zercladur 2007. 
Contribuziuns chantunalas a differentas instituziuns 
* Fundaziun "Gott hilft": Cun la resalva da la garanzia da la finanziaziun restanta vegn garantida a la fundaziun "Gott hilft", Zizers, ina contribuziun chantunala da maximalmain 62'000 francs als custs per remplazzar l'ascensur en la chasa da persunas attempadas e da tgira dal center da da geriatria "Serata" a Zizers. 
* Observatori fisical-meteorologic Tavau e center da radiaziun mundiala: Las activitads da giubileum da 100 onns da l'observatori fisical-meteorologic Tavau e center da radiaziun mundiala (OFMD/WRC) l'onn 2007 vegn sustegnì cun ina contribuziun da maximalmain 30'000 francs. 
Projects da vias 
La regenza ha approvà en tut 434'000 francs per montar las signalisaziuns passivas da las vias da fugia en differents tunnels da las vias naziunalas A13 ed A28 sco er da la via sursilvana. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.02.2007 
Visita da l'ambassadur da la Republica slovaca tar la regenza dal Grischun 
L'ambassadur da la Republica slovaca Stefan Schill visita mesemna, ils 28 da favrer 2007, il Grischun. 
El vegn accumpagnà da la cussegliera da l'ambassada Marta Dubayova. 
Suenter il bainvegni dals giasts en la chasa grischa a Cuira è previs in gentar communabel. 
Ils ospitants èn il president da la regenza Martin Schmid ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: Chanzlia chantunala dal Grischun 
Funtauna: rg chanzlia chantunala dal Grischun 
Data: 26.02.2007 
Discurs tranter il schef da l'armada e represchentants dal Grischun 
Il schef da l'armada è sa scuntrà ier a Cuira cun il president da la regenza dal chantun Grischun per in discurs. 
Il tema principal da la scuntrada è stà il concept davart il staziunament da l'armada. 
Il president da la regenza ha sustegnì la proposta da la citad da Cuira che prevesa che l'armada surdettia ina part da l'areal da la caserna e da la plazza da tir per lung da la Rossbodenstrasse e da la Sommeraustrasse a la citad da Cuira. 
Ier glindesdi, ils 26 da favrer 2007, èn sa scuntrads a Cuira il schef da l'armada, cumandant da corp Christophe Keckeis, il president da la regenza dal chantun Grischun, Martin Schmid, cun cun lur collavuraturs ad in discurs informal. 
A la scuntrada èn sa participads er il president da la citad da Cuira, Christian Boner, ed il president communal da Valragn, Markus Stoffel. 
Ultra da l'infurmaziun davart la nova regulaziun da las cumpetenzas en il chantun è il cuntegn principal dal discurs per il chantun stà en spezial il concept davart il staziunament da l'armada. 
En il rom d'in clima da discurs constructiv ed avert han ils participants pudì preschentar detagliadamain lur posiziuns. 
Malchapientschas dal passà han pudì vegnir eliminadas cun questa chaschun ed ins ha pudì metter la basa per la collavuraziun futura. 
Sin basa da la situaziun rectifitgada èn ils represchentants da la citad e dal chantun sa declerads pronts da sustegnair la realisaziun dal concept da staziunament. 
Da l'autra vart ha l'armada garantì d'integrar las vischnancas tar la realisaziun respectivamain tar l'optimaziun dal concept da staziunament. 
En quest connex duai cunzunt la grevezza per la populaziun da Cuira e da ses conturns vegnir reducida tant sco pussaivel ad ina mesira supportabla. 
Ultra da quai èn ils represchentants da l'armada sa declerads pronts d'examinar las propostas da la citad da Cuira en il sectur da l'areal da la caserna e da la plazza da tir dal Rossboden en connex cun il concept d'utilisaziun. 
Per las optimaziuns ch'èn necessarias en connex cun la realisaziun dal concept da staziunament è d'ina vart vegnì concludì d'installar ina gruppa da lavur communabla ed èn da l'autra vart vegnidas designadas persunas da contact cumpetentas tar l'armada, tar il chantun e tar las vischnancas. 
La finala han ins concludì che las delegaziuns sa scuntrian puspè durant l'emprim mez onn, e quai per discutar detagliadamain dumondas en connex cun ils plans per optimar il concept da staziunament - cunzunt las propostas da la citad da Cuira en il sectur da l'areal da la caserna e da la plazza da tir dal Rossboden - sco er per elavurar la basa da decisiun per ils posts cumpetents. 
Persunas che dattan infurmaziuns: 
- president da la regenza Martin Schmid, schef dal departament da giustia, segirezza e sanadad, tel. 081 257 25 01 
- Felix Endrich, schef d'infurmaziun da la defensiun/pledader da l'armada, tel. 031 323 21 15 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
Data: 27.02.2007 
Lantschà il project davart la nova regulaziun da la gulivaziun da finanzas e da la repartiziun da las incumbensas en il chantun Grischun (LGF II) 
En il Grischun duain vegnir regladas da nov la gulivaziun da finanzas entaifer il chantun sco er la repartiziun da las incumbensas tranter il chantun e las vischnancas. 
La regenza grischuna ha dà il culp da partenza al project cumplessiv per refurmar las structuras che porta il titel "Nova regulaziun da la gulivaziun da finanzas e da la repartiziun da las incumbensas en il chantun Grischun (LGF II)". 
Las novaziuns duain entrar en vigur il cumenzament da l'onn 2010. 
Las midadas en l'economia ed en la societad sco er la via ch'è vegnida tschernida en la politica federala e chantunala chaschunan che las structuras federalisticas èn suttamessas ad in squitsch da refurmas evident. 
Tras la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) sto er la gulivaziun da finanzas entaifer il chantun vegnir adattada ad in sistem che correspunda a la NGF. 
In basegn da refurma resulta er pervia da la finanziaziun intscherta da la gulivaziun da finanzas directa, e quai tranter auter perquai ch'igl è vegnì concludì da reveder la lescha chantunala da taglia. 
Plinavant prevesa il punct central da svilup (PS) 23 en il program da la regenza per ils onns 2005 fin 2008 ina refurma da structura cumplessiva che cumpiglia tut ils elements da la gulivaziun da finanzas en in senn pli vast. 
Latiers tutgan la repartiziun da las incumbensas, la gulivaziun da finanzas en il senn pli stretg e las structuras communalas. 
La regenza ha ussa dà il culp da partenza uffizial al project cumplessiv che porta il titel "Nova regulaziun da la gulivaziun da finanzas e da la repartiziun da las incumbensas en il chantun Grischun (LGF II)". 
Las novaziuns duain entrar en vigur il 1. da schaner 2010. 
Il sistem actual na basta betg pli 
Tras il svilup da la forza idraulica eran creschidas - la mesadad da l'ultim tschientaner - las differenzas tranter las capacitads finanzialas da las vischnancas. 
L'onn 1957 era vegnida stgaffida en il chantun Grischun la gulivaziun da finanzas, e quai or da la persvasiun ch'i basegnia ina solidaritad entaifer in sistem federalistic. 
Dapi 50 onns èn restads ils mecanissems per finanziar il fond da gulivaziun da finanzas per gronda part ils medems, e quai malgrà ils differents svilups economics entaifer il chantun. 
La finanziaziun magra actuala che sa basa cunzunt sin ils tschains d'aua e sin il substrat da taglia da persunas giuridicas na po plinavant strusch pli vegnir designada sco solidara. 
In basegn d'agir exista er pervia dal fatg che la differenza tranter las vischnancas pli povras e pli ritgas è fitg gronda e perquai che tala s'augmenta anc vinavant. 
En il decurs dals decennis èn s'engrondidas tant las pretensiuns a l'adempliment da las incumbensas sco er lur dimensiun. 
Las incumbensas vegnan ademplidas cunzunt communablamain dal chantun e da las vischnancas (incl. federaziuns, circuls, districts). 
En quest connex n'èn las funcziuns dal chantun e da las vischnancas betg cunfinadas cleramain dapertut. 
Il sistem actual ch'è creschì istoricamain na po betg satisfar a las pretensiuns che vegnan fatgas areguard l'effizienza ed areguard la transparenza, e quai ni en vista a la repartiziun da las incumbensas ni en vista a la gulivaziun da finanzas. 
Ils instruments da la LGF II 
Ils instruments da la refurma dal federalissem entaifer il chantun èn ils medems sco quels da la NGF tranter la confederaziun ed ils chantuns. 
La LGF II n'è pia nagut auter ch'ina spezia da NGF grischuna. 
Tar ils instruments tutgan la nova gulivaziun da finanzas, la reorganisaziun da la repartiziun da las incumbensas e la refurma da vischnancas. 
Nova gulivaziun da finanzas directa 
Per realisar la NGF sin plaun chantunal uschia, ch'ella correspunda a la finamira ed a la materia, stoi vegnir examinà, sche la gulivaziun da finanzas entaifer il chantun correspunda a la concepziun da la nova gulivaziun da finanzas da la confederaziun. 
La graduaziun da las subvenziuns chantunalas tenor la forza finanziala da las vischnancas tar la gulivaziun da finanzas indirecta na correspunda en quest connex betg a la NGF. 
Quai vala er per las contribuziuns che dependan dals custs e che vegnan pajadas ad ovras publicas. 
La finamira da la nova concepziun da la gulivaziun da finanzas entaifer il chantun è damai quella da s'avischinar uschè fitg sco pussaivel al sistem da la NGF. 
La nova gulivaziun da finanzas duai sa cumponer dals dus elements "gulivaziun da las resursas" e "gulivaziun da las grevezzas" e duai vegnir messa sin ina basa finanziala sauna. 
En quest connex sto vegnir reglada da nov er la finanziaziun da la gulivaziun da finanzas directa, e quai tranter auter perquai ch'igl è vegnì concludì da reveder la lescha chantunala da taglia. 
En spezial sto vegnir engrondida la basa da prelevaziun per gulivar las resursas. 
Ultra da las taglias da las persunas giuridicas ed ultra dals tschains d'aua duain vegnir resguardadas er las taglias da las persunas natiralas. 
Reorganisaziun da la repartiziun da las incumbensas 
La repartiziun da las incumbensas tranter il chantun e las vischnancas influenzescha - ensemen cun las structuras territorialas ch'èn avant maun - la dimensiun e la concepziun da la gulivaziun da finanzas entaifer il chantun. 
Il Grischun tutga tar quels chantuns che partan incumbensas voluminusas cun las vischnancas. 
Perquai che la gronda part da las incumbensas communablas vegn schliada en il rom da la collavuraziun surcommunala respectivamain regiunala, èn ils detretschaments anc pli cumplexs. 
Differents svilups e differentas ratas da creschientscha tar singulas posiziuns d'expensas augmentan supplementarmain il basegn da detretschament. 
L'examinaziun da l'organisaziun vertenta da las incumbensas è pervia da quai ina part integrala da l'entir project. 
En quest connex duai en spezial vegnir examinà, sche singulas incumbensas communablas duain vegnir suttamessas en il futur mo a la cumpetenza dal chantun respectivamain mo a la cumpetenza da las vischnancas. 
Per las incumbensas communablas che restan duain vegnir sviluppadas novas furmas da collavuraziun. 
Refurma da vischnancas 
Cun la gulivaziun da finanzas directa e cun la repartiziun da las incumbensas èn colliadas stretgamain las structuras territorialas. 
Pervia da sias structuras communalas eterogenas dispona il chantun Grischun da premissas relativamain disfavuraivlas per concepir en moda effizienta la repartiziun da las incumbensas tranter il chantun e las vischnancas sco er la gulivaziun da finanzas entaifer il chantun. 
Perquai è la refurma da las structuras territorialas er ina part integrala dal project da la LGF II. Plinavant duain ils process da fusiun da las vischnancas vegnir accumpagnads er vinavant en moda intensiva, ed ils mecanissems da promoziun e d'impuls duain vegnir applitgads en moda effizienta. 
Adattaziuns strategicas vegnan dentant medemamain integradas en las ponderaziuns ed examinadas permanentamain. 
Infurmaziun da las vischnancas 
Las vischnancas vegnan orientadas permanentamain davart ils singuls pass e davart ils resultats da la lavur da project ed integradas ad ura en la procedura da consultaziun. 
Ultra da communicaziuns en scrit èn er planisadas occurrenzas d'infurmaziun regiunalas. 
Propostas e dumondas en connex cun il project pon vegnir drizzadas al departament da finanzas e vischnancas (DFV) u a l'uffizi da vischnancas (UV). 
Gremi: departament da finanzas e vischnancas 
Funtauna: rg departament da finanzas e vischnancas 
Data: 28.02.2007 
Il martgà public da muvel da maz vegn sustegnì vinavant 
Cun differentas mesiras vul il chantun Grischun promover vinavant il martgà public da muvel da maz. 
Per quest intent ha la regenza grischuna incumbensà l'intermediaziun grischuna da muvel SA cun l'organisaziun dals martgads publics da muvel da maz sco er cun ulteriuras incaricas. 
Per questas incumbensas indemnisescha il chantun l'intermediaziun grischuna da muvel SA cun ina contribuziun da basa da 120'000 francs e cun ina contribuziun per mintga animal commerzialisà, e quai da 15 francs per mintga arment e dad 1.50 francs per mintga nursa. 
Da nov duai la commerzialisaziun da muvel da maz sin martgads publics vegnir promovida cun contribuziuns da cumpensaziun per il transport empè cun ina contribuziun per mintga animal. 
Per quest intent stattan a disposiziun 300'000 francs. 
La finala paja il chantun ina contribuziun da 50'000 francs per ils custs per sviluppar ina bursa da muvel da niz e da muvel da maz. 
Per promover la vendita da muvel da maz ha la regenza concedì en tut l'onn 2007 contribuziuns dad 1.1 milliuns francs per la vendita d'arments e da 160'000 francs per la vendita da nursas. 
Dapi l'onn 1959 promova il chantun la commerzialisaziun d'animals da maz sin martgads publics cun contribuziuns. 
En il fratemp hai dà grondas midadas sin il martgà da muvel da maz. 
Oz vegnan vendids anc 20 pertschient dals animals sur il martgà public. 
Tuttina gioga il martgà public ina rolla impurtanta, cunquai ch'el è in'alternativa al commerzi privat. 
La regenza beneventa la participaziun da la Svizra a l'agentura europeica per la cooperaziun als cunfins exteriurs 
La regenza grischuna beneventa la participaziun da la Svizra a l'agentura europeica per la cooperaziun operativa als cunfins exteriurs (FRONTEX). 
Che la Svizra sa participeschia a la FRONTEX e ch'ella surpiglia l'ordinaziun correspundenta saja - sco che la regenza scriva en sia consultaziun a la confederaziun - senza dubi indispensabel. 
L'agentura coordinescha la cooperaziun operativa dals stadis en il sectur da la protecziun dals cunfins exteriurs da l'uniun europeica. 
Plinavant sustegna ella ils stadis tar la scolaziun da las guardias da cunfin ed analisescha las ristgas. 
La finala gida ella en cas d'acziuns communablas da respediziun ed en cas da situaziuns che pretendan in'assistenza tecnica ed operativa pli gronda als cunfins exteriurs. 
Il chantun Grischun è pertutgà da l'ordinaziun correspundenta mo a l'ur e vegn a pudair profitar mo pauc da las prestaziuns da l'agentura. 
D'ina vart dispona il Grischun d'in cunfin exteriur da Schengen sulettamain a la plazza aviatica da Samedan. 
Da l'autra vart po il chantun sa participar ad eventualas acziuns da respediziun communablas; la participaziun a talas acziuns è voluntara ed expulsiuns directas vegnan ad esser pussaivlas er vinavant sco quai ch'igl è sa cumprovà. 
Da vischnancas e da regiuns 
- Pignieu: Per ils custs per sanar la rait da vias champestras vegn garantida a la vischnanca da Pignieu ina contribuziun chantunala da maximalmain 196'560 francs. 
- Tumegl: La revisiun parziala da la planisaziun locala da la vischnanca da Tumegl, ch'è vegnida concludida ils 26 da matg 2006, vegn approvada. 
- Castasegna: La revisiun parziala da la constituziun communala da la vischnanca da Castasegna, ch'è vegnida concludida da la radunanza communala dals 12 da december 2006, vegn approvada. 
- Alvagni: Ils statuts da la vischnanca burgaisa d'Alvagni dals 2 da favrer 2007 vegnan approvads. 
- Tarasp: La revisiun parziala dals statuts da la vischnanca burgaisa da Tarasp, ch'è vegnida concludida ils 19 da december 2006, vegn approvada. 
- Giuvaulta: Il reglament per las zonas da protecziun ed il plan da las zonas da protecziun a la scala 1:1'000 per la funntauna minerala "Swiss Alpina" vegnan approvads. 
- "Swiss-Bike-Masters": A l'organisaziun dal "Swiss-Bike-Masters" vegn concedida la permissiun da duvrar la ruta previsa en il territori dal Partenz a chaschun da las cursas dals 21 e dals 22 da fanadur 2007. 
Contribuziuns chantunalas a differentas instituziuns 
- Promoziun da la cultura: La regenza ha concedì contribuziuns da totalmain 339'500 francs per promover 19 occurrenzas ed ovras culturalas. 
- Fundaziun Alfred Escher: L'elavuraziun e l'ediziun dal tom "Viafier alpina" en il rom dal project per edir las brevs dad ed ad Alfred Escher sco er ulteriuras funtaunas dal 19avel tschientaner en il context dad Escher, e quai tras la fundaziun Alfred Escher, vegn sustegnida cun ina contribuziun da 50'000 francs. 
- Visarte.grischun: Per sustegnair l'atelier "Fernando et Jean-Luc Lardelli, Canton des Grisons Paris" survegn la visarte.grischun ina contribuziun da stipendi da 20'000 francs per l'onn 2007. 
Projects da vias 
La regenza ha approvà totalmain 750'000 francs per construir e per sanar il suandant traject da via: 
- via da la Calanca, Bodio - Cauco: lavurs d'impressari 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 01.03.2007 
La regenza sustegna la revisiun da la lescha federala davart l'assicuranza d'accidents 
La regenza grischuna è per gronda part d'accord cun la revisiun da la lescha federala davart l'assicuranza d'accidents (LAA) che vegn proponida da la confederaziun. 
La LAA regla l'assicuranza da las lavurantas e dals lavurants cunter accidents da lavur, cunter malsognas da lavur sco er cunter accidents ordaifer la professiun. 
Tras la revisiun duai la LAA vegnir adattada a las pretensiuns d'ina assicuranza sociala moderna. 
In punct central da la revisiun è quel da restar tar il monopol parzial da la SUVA. 
En sia consultaziun po la regenza ir d'accord cun l'opiniun dal cussegl federal. 
La revisiun è dividida en duas parts. 
L'emprima part concerna adattaziuns da la lescha en general. 
En quest connex sustegna la regenza l'augment dal grad da l'invaliditad minimala per retrair ina renta d'invaliditad, e quai da 10 a 20 pertschient. 
Er la finamira d'ina meglra coordinaziun da las rentas da la AI cun rentas che vegnan pajadas d'autras purtadras e d'auters purtaders da prestaziuns vegn sustegnida cleramain. 
I duai vegnir evità che la summa da las prestaziuns da la AI d'ina persuna saja pli gronda che quai che l'indemnisaziun fiss en il cas che quella persuna na fiss betg invalida. 
La regenza beneventa er las propostas per reorganisar la SUVA che vegnan fatgas en la segunda part dal project. 
En quest connex s'exprima ella per la varianta che garantescha a l'institut ina tscherta independenza. 
Crititgadas vegnan dentant las novas activitads accessoricas da la SUVA - sco servetschs per ils fatgs da la sanadad, la cussegliaziun e la scolaziun en il sectur da la promoziun da la sanadad en il manaschi - che duain vegnir integradas en la lescha. 
Tenor la regenza banduna la SUVA ses champ d'activitad sco tal tras questa nova regulaziun, numnadamain la prevenziun d'accidents da lavur e da malsognas da lavur, e surpiglia incumbensas executivas en il sectur da la lescha da lavur. 
Uschia daventa la SUVA activa en ina champ d'incumbensas ch'è suttamess a la confederaziun ed als chantuns. 
En vista als sforzs ch'ils chantuns fan per distgargiar administrativamain las interpresas pitschnas e mesaunas (IPM) è la regenza surprendida da stuair prender enconuschientscha che la confederaziun recumonda da crear talas structuras parallelas. 
Da vischnancas e da regiuns 
- Pitasch: Il project "via da guaud Uaul Verd" da l'associaziun da meglieraziun da Pitasch vegn approvà. 
Als custs vegn garantida ina contribuziun chantunala da maximalmain 237'500 francs. 
- Ramosch: Il project "via da guaud Erms" da la vischnanca da Ramosch vegn approvà. 
Als custs vegn garantida ina contribuziun chantunala da maximalmain 83'600 francs. 
- Flond: A la vischnanca da Flond vegn garantida ina contribuziun da 139'285 francs per engrondir e per renovar la serenera. 
- Flem: La revisiun parziala da la planisaziun locala da la vischnanca da Flem, ch'era vegnida concludida ils 26 da november 2006, vegn approvada. 
- Sagogn: La revisiun parziala da la planisaziun locala da la vischnanca da Sagogn (areal da la basa principala), ch'era vegnida concludida ils 15 da december 2006, vegn approvada. 
- Pendicularas Breil-Vuorz-Andiast SA: En sia consultaziun a l'uffizi federal da traffic davart la dumonda da concessiun da las pendicularas Breil-Vuorz-Andiast SA dals 19 da december 2006 per construir ina sutgera accuplabla da quatter "Alp Dado - Fil da Rubi" (implant da remplazzament) propona la regenza da dar la concessiun. 
Contribuziuns chantunalas a differentas instituziuns 
- Fundaziun ARGO: A la ARGO, la fundaziun "center grischun per lavuratoris e dimoras da persunas impedidas", vegn garantida ina contribuziun maximala da 353'500 francs als custs per cumprar in'abitaziun a Cuira cun l'intent d'installar là ina scola cun la pussaivladad d'abitar. 
- Tgira da monuments: Per restaurar e per sanar la baselgia catolica a Sour, la chaplutta da son Niclà a Rueun, la punt da Solas ad Alvaschagn sco er la chasa d'abitar nr. 105 a Mesauc-Crimeo ha la regenza approvà 275'300 francs. 
- Teater Cuira: Per la segunda part da la stagiun 2006/2007 (enviern/primavaira 2007) survegn il teater Cuira ina contribuziun chantunala en l'autezza da 150'000 francs. 
- Societad da musica Cinuos-chel/Brail: A la societad da musica da Cinuos-chel/Brail vegn concedida ina contribuziun maximala da 13'500 francs per ina nova instrumentaziun. 
- Fundaziun "concurrenza svizra da musica per la giuventetgna": A la fundaziun "concurrenza svizra da musica per la giuventetgna" vegn concedida per l'onn 2007 ina contribuziun da 5'200 francs. 
- Associaziun grischuna da ballape: Per sa participar al turnier da ballape dals gieus da la ARGE ALP 2007 a Bulsaun/Tirol dal sid survegn l'associaziun grischuna da ballape ina contribuziun dad 8'000 francs or dal fond da sport. 
Projects da vias 
La regenza ha approvà totalmain 582'000 francs per construir e per sanar il suandant traject da via: 
- via da St. Antönien: lavurs d'impressari, dustanza dal Schanielabach 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.03.2007 
La regenza recumonda da refusar l'iniziativa dal pievel per in fond d'innovaziun per il Grischun 
La regenza grischuna propona al cussegl grond da recumandar al pievel da refusar l'iniziativa chantunala dal pievel per in fond d'innovaziun per il Grischun. 
La regenza ha deliberà la missiva correspundenta per mauns dal cussegl grond. 
L'avrigl 2005 aveva la giuvna PCD dal Grischun lantschà ina iniziativa per stgaffir in fond d'innovaziun per il Grischun. 
L'iniziativa dal pievel per in "fond d'innovaziun per il Grischun" è vegnida inoltrada ils 27 da mars 2006 a la chanzlia chantunala ed è reussida cun 3'219 suttascripziuns. 
L'iniziativa formulescha l'intent da duvrar ils meds finanzials èn moda relativamain vasta. 
Sco quai che la regenza scriva en sia missiva, èn ils projects ch'èn previs dal cussegl grond e da la regenza per gronda part identics cun l'intent da l'iniziativa. La sessiun da zercladur 2006 ha il cussegl grond tractà l'utilisaziun dal retgav finanzial extraordinari da la banca chantunala grischuna per projects innovativs. 
El ha concludi da duvrar ils meds finanzials da circa 100 milliuns francs per ina fundaziun per innovaziun, per svilup e per perscrutaziun (30 milliuns francs), per la renovaziun dals vaguns da la viafier retica (22 milliuns francs), per la refurma da las structuras communalas (20 milliuns francs), per structuras turisticas cumpetitivas (18 milliuns francs) e per novas colliaziuns da traffic (10 milliuns francs). 
Per realisar ils projects "fundaziun per innovaziun, per svilup e per perscrutaziun" e "novas colliaziuns da traffic" ha la regenza suttamess en il fratemp al cussegl grond ina missiva davart la revisiun parziala da la lescha per promover il svilup economic en il chantun Grischun. 
En quella vegn reglada la basa giuridica per quests dus projects innovativs. 
Il cussegl grond vegn a tractar questa fatschenta durant la sessiun d'avrigl 2007. 
Schebain ch'igl ha dà il december 2006 discurs da la regenza cun il comité d'iniziativa, insista quel per entant sin l'iniziativa. 
Tenor las explicaziuns da las iniziantas e dals iniziants duai l'iniziativa vegnir retratga pir, suenter che la revisiun parziala da la lescha per promover il svilup economic en il chantun Grischun è vegnida deliberada dal cussegl grond durant la sessiun d'avrigl 2007, e quai en cas ch'il cussegl grond suonda las propostas da la regenza. 
Tuttina è la regenza obligada tenor la lescha da deliberar la missiva correspundenta davart l'iniziativa per mauns dal cussegl grond fin il pli tard ils 27 da mars 2007. 
Perquai ch'ils projects proponids èn per gronda part identics cun l'intent da l'iniziativa, desista la regenza da far ina proposta supplementara respectivamain ina cuntraproposta. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 08.03.2007 
La concurrenza per il premi da la ARGE ALP 2007 dura anc fin ils 31 da mars 
Anc fin ils 31 da mars 2007 dura la concurrenza per il premi da la ARGE ALP 2007. 
Sut il titel "giuven, cool ed engaschà" vegnan tschertgadas ideas e propostas innovativas, cun las qualas ins po gudagnar giuvenils per uffizis d'onur. 
Sco summa totala dals premis stattan a disposiziun 15'000 euros. 
Suenter ils onns 2002 e 2004 publitgescha la cuminanza da lavur da las regiuns alpinas (ARGE ALP) gia per la terza giada il premi da renconuschientscha e da promoziun. 
Quest onn sa drizza quel en spezial a citads, a vischnancas, ad uniuns ed a scolas (cun scolaras e cun scolars a partir da 10 onns) dals pajais ch'èn commembers da la ARGE ALP. 
Las participantas ed ils participants èn envidads da preschentar ideas e projects innovativs che motiveschan e che fascineschan umans giuvens da s'engaschar en in uffizi d'onur. 
Admess èn projects realisads (a partir da l'onn 2004) sco er ideas e concepts per il futur. 
Il termin d'annunzia dura anc fin ils 31 da mars 2007. 
Giurias regiunalas tschernan alura las meglras contribuziuns da lur territori e tramettan vinavant quellas ad ina cumissiun internaziunala per la decisiun finala. 
Totalmain pon ins gudagnar 15'000 euros. 
La surdada dals premis ha lieu il zercladur 2007 a Bregenz a chaschun da la conferenza da las scheffas e dals schefs da las regenzas. 
Ils documents detagliads davart la concurrenza ed ulteriuras infurmaziuns stattan a disposiziun en l'internet sut www.argealp.org. 
Contribuziuns dal chantun Grischun pon vegnir tramessas a la chanzlia chantunala dal Grischun, servetsch da medias, Reichsgasse 35, 7001 Cuira. 
Ulteriuras infurmaziuns: 
- Il flyer po vegnir chargià 
qua 
giu da l'internet. Gremi: ARGE ALP, sutgruppa per la lavur da publicitad 
Funtauna: rg chanzlia chantunala dal Grischun 
Data: 09.03.2007 
Rumantsch grischun en scola: Cumenzà cun la furmaziun da la magistraglia da las regiuns da pionier 
L'avust 2007 cumenzan las scolas primaras da las 23 vischnancas da pionier cun l'introducziun dal rumantsch grischun sco lingua scritta en las emprimas classas. 
La scola auta da pedagogia dal Grischun (SAP GR) è vegnida incumbensada dal chantun da planisar e da realisar la furmaziun da la magistraglia. 
Suenter ina fasa da planisaziun, da preparaziun e da scolaziun d'in cader, ha actualmain lieu la furmaziun da la magistraglia. 
Circa 50 persunas d'instrucziun absolvan ina scolaziun intensiva da trais emnas. 
Preparativas - scolaziun da cader 
L'onn 2005 ha la SAP GR survegnì l'incumbensa da planisar, da preparar e da realisar la furmaziun da la magistraglia en connex cun l'introducziun dal rumantsch grischun en scola. 
La basa per questa scolaziun resulta dal conclus da la regenza dals 21 da december 2004 cun il concept general per introducir il rumantsch grischun en scola, numnadamain d'introducir il rumantsch grischun sco lingua d'alfabetisaziun a partir da l'emprima classa. 
Ina gruppa d'expertas e d'experts dal sectur linguistic e/u didactic sut la direcziun da la SAP GR ha d'ina vart elavurà in concept per la scolaziun d'in cader per la furmaziun da la magistraglia ed ha definì structuras, cuntegns e finamiras per questa furmaziun. 
Sco manadras e sco manaders da curs han ins savì recrutar 8 persunas, magistras e magisters da tut ils stgalims da scola inclusiv da scolina sco er persunas che s'occupan professiunalmain dal rumantsch grischun. 
Cun ina scolaziun intensiva da quatter emnas èn las persunas da cader vegnidas preparadas per l'instrucziun entaifer la furmaziun, e quai en ils secturs: linguistica, didactica da lingua e didactica da scolaziun da persunas creschidas, meds e materialias d'instrucziun en rumantsch grischun, informatica en l'instrucziun da lingua, enconuschientschas dal project rumantsch grischun. 
Structura da la scolaziun 
La furmaziun da la magistraglia per las regiuns da pionier, dentant er per tut las futuras scolas che introduceschan il rumantsch grischun en scola cumpiglia: 
La furmaziun vegn accumpagnada e sustegnida durant la lavur concreta cun in support linguistic e didactic. 
L'emprima etappa da furmaziun per las 23 vischnancas da pionier ha lieu l'enviern e la primavaira 2007 cun las trais emnas da scolaziun da basa en maniera decentrala. 
Dals 29 da schaner fin ils 2 da favrer 2007 ha l'emprima emna gì lieu a Casti en la Val d'Alvra, dals 12 als 16 da mars cuntinuescha la furmaziun a Laax e dals 7 als 11 da matg terminescha la furmaziun en la Val Müstair. 
L'emna d'approfundaziun ha lieu la stad 2008, suenter in onn experientschas concretas cun las emprimas classas. 
Participaziun - tgi? 
A questa emprima etappa da la furmaziun fan part 55 persunas d'instrucziun da las regiuns da pionier, 18 da la Val Müstair, 23 dal Surmeir e 14 da la Surselva (Falera, Laax, Trin). 
30 persunas èn magistras u magisters primars dal stgalim bass, 10 èn persuna d'instrucziun da la scolina, 8 èn terapeutas da lingua u magistras da classas pitschnas, 5 èn persunas che instrueschan religiun e 2 èn magistras da lavurs da maun. 
Cun quai che la magistraglia dal stgalim mesaun (4. - 6. classa) e dal stgalim secundar I è pertutgada pir en in pèr onns directamain da l'introducziun dal rumantsch grischun, vegn la furmaziun da quella part da la magistraglia realisada pli tard. 
Quai pussibilitescha d'ina vart dad evitar in temp memia lung tranter furmaziun e cumenzament da la lavur pratica, e da l'autra vart la pussaivladad d'integrar ils novs meds d'instrucziun en la furmaziun. 
Cuntegns - tge? / finamiras 
L'accent principal da la furmaziun è natiralmain l'acquisiziun da cumpetenzas linguisticas suffizientas dal rumantsch grischun per pudair pli tard instruir en scola cun il rumantsch grischun sco lingua da scrittira. 
Per quest intent è vegnì elavurà in med d'instrucziun specific sco fil cotschen per las lecziuns da lingua. 
Il med d'instrucziun integrescha er aspects pratics cun preschentar e cun proponer activitads ed exercizis cun la vasta purschida da materialias existentas en rumantsch grischun. 
La magistraglia duai survegnir ina buna survista ed er ina introducziun didactica pratica per la lavur cun tut las materialias existentas e cun ils differents meds d'instrucziun en elavuraziun per ils singuls roms e stgalims. 
Ultra da la scolaziun linguistica teoretica e pratica han las participantas ed ils participants la pussaivladad dad eleger curs en differents secturs sco: informatica e programs electronics specifics per l'instrucziun da lingua e per il diever linguistic, elements fundamentals da la didactica da lingua, aspects impurtants da scolaziun e d'educaziun bilingua, istorgia dal rumantsch, exercizis da conversaziun. 
Ina part da la scolaziun è reservada per la lavur da preparaziun specifica per ils differents stgalims u secturs da la scola, sco scolina, stgalim bass da la scola primara, instrucziun da religiun, lavurs manualas textilas e terapia da lingua. 
La finamira da la scolaziun è da scolar persunas cun bunas cumpetenzas linguisticas dal rumantsch grischun, introducidas en la lavur pratica cun meds e materialias d'instrucziun. 
Ultra da quai duain las persunas d'instrucziun er esser persunas da referiment per il project rumantsch grischun en scola en il contact cun geniturs, cun autoritads da scola e cun l'entira populaziun. 
Ensemen cun il post da stab per la didactica e cun l'elavuraziun da meds d'instrucziun vegnan coordinadas las pretensiuns linguisticas e didacticas da la furmaziun. 
Il program da scolaziun da mintga emna vegn cumplettà cun excursiuns en las differentas regiuns e cun inscunters cun persunas che s'occupan intensivamain cun il rumantsch grischun. 
Perspectivas - co vai vinavant? 
Suenter las trais emnas da furmaziun da basa cumenza ina part da la magistraglia l'avust 2007 cun l'instrucziun dal rumantsch grischun sco lingua d'alfabetisaziun e da scrittira per las emprimas classas da las regiuns da pionier. 
Durant questa fasa d'introducziun han las persunas d'instrucziun in support linguistic e didactic. 
La furmaziun vegn cumplettada e terminada cun l'emna d'approfundaziun in onn pli tard. 
Questa structura da furmaziun tant per la quantitad sco er per ils cuntegns e per la qualitad vala en avegnir per tut las vischnancas che introduceschan il rumantsch grischun en scola. 
Ils termins, la grondezza da las gruppas ed il ritmus da las etappas da las proximas furmaziuns dependan da las decisiuns da vischnancas e da regiuns d'introducir il rumantsch grischun en lur scolas. 
Persunas che dattan infurmaziuns: 
- cusseglier guvernativ Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
- Ivo Berther, manader dal project "rumantsch grischun en scola", tel. 081 257 27 15 
- Gian Peder Gregori, manader da la furmaziun supplementara davart il rumantsch grischun tar la scola auta da pedagogia dal Grischun, tel. 081 354 03 96 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 12.03.2007 
La revisiun parziala da la lescha federala davart las barrieras tecnicas per il commerzi vegn approvada 
Dal puntg da vista da l'economia publica beneventa la regenza grischuna la revisiun parziala da la lescha federala davart las barrieras tecnicas per il commerzi. 
Cun l'access simplifitgà al martgà indigen presuman ins che la concurrenza vegnia animada, scriva la regenza en sia consultaziun a la confederaziun. 
Cun la revisiun duai l'instrumentari existent per eliminar barrieras tecnicas per il commerzi vegnir cumplettà cun in instrument supplementar, numnadamain cun il princip da Cassis-de-Dijon. 
Uschia duain products che vegnan mess en circulaziun legalmain en la UE respectivamain en il SEE pudair circular libramain er en Svizra. 
Per che l'avantatg che l'economia publica ha en connex cun il project na vegnia betg restrenschì memia fitg, pretenda la regenza in'execuziun concisa ed adattada per la pratica. 
La surveglianza dal martgà sto vegnir concepida en moda uschè simpla sco pussaivel. 
Medemamain vegn beneventada la regulaziun cunter la discriminaziun da producentas e da producents svizzers. 
Tenor il sboz èsi previs che er las producentas ed ils producents svizzers dastgian far e metter en circulaziun lur products en Svizra tenor las prescripziuns che valan en la UE, sch'ils products vegnan mess en circulaziun legalmain er en il stadi correspundent da la UE, dal qual els adempleschan las prescripziuns. 
Per la regenza è la problematica da la discriminaziun indigena in aspect central dal project. 
Quella po vegnir evitada mo sch'i vegn permess a las producentas ed als producents svizzers - e quai independentamain sch'ils products vegnan exportads u betg - da producir e da metter en circulaziun lur products en Svizra tenor las medemas pretensiuns che valan per ils products d'import che vegnan admess sin basa dal princip da Cassis-de-Dijon. 
La regenza refusa dentant la disposiziun, tenor la quala las autoritads cumpetentas da la confederaziun e dals chantuns stuessan resguardar las sentenzias e la pratica da la curt europeica e da la cumissiun europeica. 
Quai stgaffiss in cas da precedenza concernent il resguard da sentenzias d'instanzas da l'exteriur. 
Questa disposiziun n'è tenor la regenza betg necessaria, perquai ch'il project n'introducescha betg il princip da Cassis-de-Dijon - ch'è vegnì sviluppà en la UE - en l'urden giuridic svizzer, ma el prevesa unicamain la renconuschientscha unilaterala da products ch'èn vegnids fatgs tenor prescripziuns da l'exteriur. 
La reordinaziun da las cumissiuns extraparlamentaras vegn da princip beneventada 
La regenza grischuna approvescha la reordinaziun da las cumissiuns extraparlamentaras che vegnan proponidas da la confederaziun, dentant cun tschertas resalvas. 
Sco quai che la regenza explitga en sia consultaziun en connex cun la lescha davart l'organisaziun da la regenza e da l'administraziun po ella da princip sustegnair las finamiras da la nova regulaziun. 
La nova regulaziun prevesa disposiziuns davart l'intent e davart la premissa per constituir u per nominar cumissiuns extraparlamentaras. 
Fixadas vegnan: ina obligaziun d'examinar la necessitad da las cumissiuns, las incumbensas e la cumposiziun sco er la publicaziun da las relaziuns cun gruppas d'interess e da las indemnisaziuns. 
Las disposiziuns legalas previsas duain cuntanscher uschia in'optimaziun constanta da las cumissiuns e porscher dapli transparenza. 
La regenza n'è dentant betg d'accord cun l'interpretaziun che la chanzlia federala fa en las explicaziuns tar il project da consultaziun. 
La lavur da las cumissiuns extraparlamentaras ha er il caracter d'ina cundecisiun dal cuntegn. 
Quella è fitg impurtanta per ils chantuns, perquai ch'els pon uschia communitgar lur tenuta areguard las directivas da la politica federala gia en il stadi tempriv. 
Uschia pon cumissiuns extraparlamentaras surpigliar ina rolla impurtanta en la collavuraziun colleghiala tranter la confederaziun ed ils chantuns. 
Contribuziuns chantunalas a differentas instituziuns 
- Club da sport Stussavgia: Il club da sport Stussavgia survegn ina contribuziun or dal fond da sport dad 8'800 francs per l'acquist da bandas da hockey. 
Projects da vias 
La regenza ha approvà totalmain 4'888'000 francs per construir e per sanar ils suandants trajects da via: 
- via d'Avras: Rofla - Juf, lavurs d'impressari per la punt dal Reno di Lei 
- via sursilvana da la vart dretga dal Rain: lavurs d'impressari Castrisch - Glion 
- via da Breil: lavurs d'impressari e lavurs da cuvrida en il vitg da Breil 
- via sursilvana: lavurs d'impressari e lavurs da cuvrida Garmischeras - Tscheppa 
Gremi: regenza 
Funtauna: rg chanzlia chantunala dal Grischun 
Data: 15.03.2007 
Discussiun dal president da la regenza Martin Schmid cun ina represchentanza da la vischnanca da Valzeina 
Oz suentermezdi ha gì lieu ina discussiun tranter la vischnanca da Valzeina, il president da la regenza Martin Schmid sco er ina represchentanza da l'uffizi da fatgs da polizia e da dretg civil davart la chasa da dimora per requirentas e per requirents d'asil "Flüeli". 
En il rom da questa discussiun ha il president da la regenza Martin Schmid preschentà anc ina giada ils motivs per l'elecziun da quest object a la represchentanza da la vischnanca da Valzeina. 
Il medem mument la ha el infurmà davart la decisiun da duvrar il "Flüeli" a partir da questa stad da princip primarmain sco center d'expulsiun. 
In'avischinaziun dals differents puntgs da vista n'ha betg pudì vegnir cuntanschida. 
A questa discussiun davart la chasa da dimora per requirentas e per requirents d'asil ch'è planisada en il "Flüeli" a Valzeina èn sa participads ina represchentanza da la suprastanza communala da Valzeina, il president ed il deputà dal circul da Seewis sco er il president da la regenza Martin Schmid, schef dal departament da giustia, segirezza e sanadad, ed ils represchentants da l'uffizi da fatgs da polizia e da dretg civil dal Grischun, Heinz Brand e Beda Egger. 
La represchentanza da la vischnanca da Valzeina ha duvrà la discussiun per preschentar lur motivs da la resistenza cunter la chasa da dimora per requirentas e per requirents d'asil planisada. 
Il president da la regenza Schmid da sia vart ha infurmà davart ils motivs per l'acquist e per l'utilisaziun futura da l'object sco er davart ils avantatgs da questa chasa da dimora. 
En quest connex ha el communitgà a la vischnanca che la regenza restia tar sia decisiun da metter en funcziun la dimora en il decurs da la stad, e quai per circa 40 requirentas e requirents d'asil. 
Il medem mument ha el orientà che quest object vegnia manà en il futur da princip primarmain sco center d'expulsiun per assister e per collocar requirentas e requirents d'asil ch'èn vegnids refusads. 
L'utilisaziun sco center d'expulsiun prevesa ch'i vegnian collocadas en questa chasa da dimora persunas cun ina procedura d'asil terminada, per las qualas las preparativas per l'expulsiun n'èn anc betg finidas respectivamain n'han anc betg pudì vegnir terminadas. Questas persunas na dastgan - sa basond sin prescripziuns dal dretg federal - betg pli exercitar in'activitad da gudogn. 
Perquai che l'expulsiun vegn exequida proximamain n'èn er betg pli inditgads ulteriurs pass d'integraziun, damai che la persuna pertutgada po mo pli far quint cun ina dimora curta en Svizra. 
Malgrà ils puntgs da vista opposts ha la discussiun gì lieu en in'atmosfera quieta ed objectiva. 
In'avischinaziun dals differents puntgs da vista n'ha però betg pudì vegnir cuntanschida. 
Persuna che dat infurmaziuns: 
- president da la regenza dr. Martin Schmid, schef dal departament da giustia, segirezza e sanadad, tel. 081 257 25 01 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
Data: 19.03.2007 
La regenza dal chantun Argovia visita la regenza grischuna 
Mesemna, ils 21 da mars 2007, visita la regenza dal chantun Argovia il Grischun. 
La delegaziun dal chantun Argovia vegn manada dal president chantunal Kurt Wernli. 
Ella sa cumpona dal vicepresident da la regenza Ernst Hasler e dals cussegliers guvernativs Peter C. Beyeler, Roland Brogli sco er Rainer Huber. 
La regenza dal chantun Argovia vegn accumpagnada dal chancelier Peter Grünenfelder. 
La regenza grischuna - manada dal president da regenza Martin Schmid - vegn ad esser preschenta cumplettamain. 
Er las partenarias ed ils partenaris èn envidads. 
Suenter il bainvegni dals giasts en la chasa grischa a Cuira èn previs in viadi ad Arosa, in gentar communabel ed ina visita da l'oasa da wellness al Grand Hotel Tschuggen. 
La visita serva en emprima lingia a la tgira da las relaziuns amicablas ed al barat d'experientschas sin ils champs da la cultura, da l'economia e da la politica. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 19.03.2007 
La segunda part da la refurma da la giustia entra successivamain en vigur 
La regenza grischuna ha concludì da metter succesivamain en vigur la lescha davart l'organisaziun giudiziala ch'è vegnida relaschada en il rom da la refurma da la giustia. 
La part la pli gronda da la lescha vegn messa en vigur il 1. da schaner 2008. 
Singulas disposiziuns entran en vigur gia il 1. d'avrigl 2007. 
Il medem mument ha la regenza adattà redacziunalmain differentas ordinaziuns da la regenza a la lescha davart l'organisaziun giudiziala. 
Uschia po la segunda ed ultima part da la refurma da la giustia vegnir messa en vigur tenor plan. 
Ina emprima part dals relaschs en connex cun la refurma da la giustia aveva la regenza mess en vigur il 1. da schaner 2007. 
Tar quellas tutgava tranter auter la revisiun parziala da la constituziun chantunala ch'era daventada necessaria e ch'era vegnida acceptada dal pievel ils 26 da november 2006. 
Il termin da referendum concernent la lescha davart l'organisaziun giudiziala è scadì ils 28 da favrer 2007 senza ch'el saja vegnì duvrà, suenter ch'il cussegl grond aveva relaschà la lescha en la sessiun d'avust 2006. 
La lescha realisescha las prescripziuns da la constituziun chantunala per l'organisaziun giudiziala e vegn messa en vigur da princip il 1. da schaner 2008. 
En trais secturs s'imponan dentant excepziuns. 
Uschia vegn la novaziun la pli impurtanta - numnadamain la midada a derschadras ed a derschaders en uffizi cumplain - realisada per la proxima perioda d'uffizi che cumenza il 1. da schaner 2009. 
Per quest termin duain survegnir vigur legala er las disposiziuns che stattan en in stretg connex cun la concepziun da l'uffizi da derschadra u da derschader sco uffizi a temp cumplain. 
Latiers tutgan la regulaziun stricta da las occupaziuns accessoricas e las cumpetenzas da la dretgira cumplessiva. 
Ultra da quai è vegnì guardà - e quai per motivs da l'effizienza - che las dretgiras chantunalas na stoppian betg midar lur organisaziun duas giadas entaifer in onn e mintga giada relaschar in reglament d'organisaziun. 
Pervia da quai vegnan las disposiziuns davart la repartiziun da las chombras e davart la grondezza dal collegi giuditgant er messas en vigur pir il 1. da schaner 2009. 
Gia il 1. d'avrigl 2007 vegnan percunter messas en vigur las adattaziuns en connex cun la pussaivladad da renunziar ad ina motivaziun en proceduras civilas e penalas. 
Las adattaziuns dal dretg chantunal a la lescha federala da partenadi entran en vigur il cumenzament d'avrigl 
La regenza grischuna ha mess en vigur la lescha davart l'adattaziun da leschas a la lescha federala davart il partenadi registrà da pèrs da la medema schlattaina per il 1. d'avrigl 2007. 
Il medem mument entra er en vigur l'ordinaziun davart l'adattaziun d'ordinaziuns dal cussegl grond a la lescha da partenadi. 
Il termin da referendum è scadì ils 14 da mars 2007 senza ch'el saja vegnì duvrà. 
En la sessiun da december 2006 aveva il cussegl grond concludì d'adattar il dretg chantunal a la lescha federala davart il partenadi registrà da pèrs da la medema schlattaina (lescha da partenadi). 
Cun l'entrada en vigur da questa lescha ha la regenza er adattà ulteriuras ordinaziuns dal cussegl grond a la lescha da partenadi. 
Er l'ordinaziun chantunala davart il stadi civil è vegnida revedida. 
Questas midadas èn er necessarias, perquai che pèrs da la medema schlattaina han a partir dal 1. da schaner 2007 la pussaivladad en Svizra da laschar registrar lur partenadi en il register dal stadi civil. 
La segirezza d'enviern sin la via dal Bernina duai vegnir augmentada 
La regenza grischuna ha approvà in emprim project parzial per augmentar la segirezza d'enviern sin la via dal Bernina. 
Dapi l'onn 1965 vegn il pass dal Bernina tegnì avert per il traffic er l'enviern, fintant che la segirezza da las participantas e dals participants dal traffic è garantida. 
Ils ultims onns ha la vallada dal Puschlav pretendì pli savens che la via dal Bernina stoppia esser pli segira durant l'enviern, perquai che vents ferms chaschunian cufflads da naiv e reduceschian la visibilitad e perquai che squatschs locals e lavinas grondas hajan per consequenza che la via stoppia mintgatant vegnir serrada temporarmain. 
La part la pli critica da tut la via dal Bernina è en quest connex il traject Valin - Storta Bianca che ha ina lunghezza da 6.4 kilometers. 
Tenor las registraziuns e considerond ils statgaments artifizials da lavinas è la via dal Bernina serrada l'enviern dapi l'onn 1985 en media per 4.3 dis. 
Studis han mussà che la finamira da meglierar la segirezza durant l'enviern possia vegnir cuntanschida en moda la pli optimala cun in catalog da differentas mesiras da protecziun, e quai resguardond ina relaziun dals custs e dal niz che po vegnir responsada. 
L'emprim project parzial per augmentar la segirezza d'enviern ch'è vegnì approvà da la regenza cuntegna construcziuns da sustegn, rempars cunter il vent e l'allontanament da terren tar Bügliet e tar Camin sco er l'installaziun d'ina illuminaziun tar Arlas. 
L'onn current èn budgetads circa in milliun francs per quai. 
La ratificaziun da las cunvegnas da la UNESCO davart la diversitad culturala e per mantegnair il patrimoni cultural immaterial 
La ratificaziun da las cunvegnas da la UNESCO per proteger e per promover la diversitad da proceduras d'expressiun culturalas vegn sustegnida da la regenza. 
Medemamain sustegna ella la ratificaziun da las cunvegnas da la UNESCO per mantegnair il patrimoni cultural immaterial. 
Las cunvegnas da la UNESCO per la diversitad culturala stgaffeschan ina basa impegnativa da dretg internaziunal per che tut ils stadis hajan il dretg d'ina politica da cultura autonoma. 
La cunvegna da UNESCO per mantegnair il patrimoni cultural immaterial oblighescha ils stadis contrahents da prender las mesiras necessarias per mantegnair il patrimoni cultural immaterial e per promover la collavuraziun sin champ regiunal e sin champ internaziunal. 
En la versiun definitiva che la UNESCO ha deliberà vegn ussa numnada er la diversitad linguistica sco part da la diversitad culturala, quai ch'i n'era betg previs en il sboz. 
Sco chantun triling beneventa la regenza expressivamain quest fatg en sia consultaziun. 
Medemamain è la regenza cuntenta da prender enconuschientscha che la cunvegna da la UNESCO per mantegnair il patrimoni immaterial resguarda las linguas. 
Il chantun Grischun cun sias isanzas, cun sia ritga cultura da teater, da chant e da musica, cun ses artisanadi tradiziunal e cun sia diversitad linguistica ha gia adina dà gronda impurtanza al mantegniment ed a la perscrutaziun dal patrimoni cultural immaterial. 
Bleras mesiras fixadas en la cunvegna da la UNESCO èn gia realisadas en il Grischun, uschia per exempel l'inventarisaziun, la documentaziun e l'examinaziun scientifica da furmas oralas tradiziunalas e da mastergns da pli baud. 
Sustegn per in tribunal federal da patentas 
La regenza grischuna beneventescha las novas regulaziuns proponidas en la lescha federala davart il tribunal federal da patentas ed en la lescha davart las advocatas ed ils advocats da patentas. 
Tenor il sboz per ina lescha davart las advocatas edils advocats da patentas han mo pli persunas cun qualificaziuns professiunalas cumprovadas il dretg da duvrar tschertas designaziuns da professiuns. 
Uschia po vegnir garantida la qualificaziun professiunala e vegnir stgaffida la transparenza en la purschida da prestaziuns da servetsch. 
Il sboz tar ina lescha federala davart il tribunal federal da patentas prevesa in tribunal spezial ch'è cumpetent exclusivamain per dispitas en connex cun fatgs da patentas. 
La lescha garantescha - sco instanza precedenta dal tribunal federal - las enconuschientschas professiunalas necessarias e la protecziun giuridica per invenziuns. 
En sia consultaziun menziunescha la regenza che la cumplexitad da la materia sco er l'impurtanza che quella ha per la Svizra sco plazza economica giustifitgeschia tant las mesiras previsas per segirar la qualitad da la dretgira sco er quella dals advocats da patentas. 
La regenza s'exprima per abolir il termin da ponderaziun obligatoric en cas da divorzis 
La regenza grischuna beneventa l'aboliziun dal termin da ponderaziun obligatoric en cas da divorzis sin ina dumonda cuminaivla. 
L'experientscha ha mussà ch'il temp da ponderaziun n'è betg sa cumprovà e ch'el è daventà ina spira formalitad da la procedura. 
En sia consultaziun concernent ina iniziativa parlamentara scriva la regenza ch'il termin da ponderaziun n'haja cunzunt betg senn tar pèrs ch'èn sa separads gia dapli in temp pli lung. 
Er la differenta regulaziun en ils differents chantuns areguard las consequenzas en cas che la conferma manca suenter il termin da dus mais è disfortunada. 
Cun la pussaivladad da l'audienza da la dretgira en pliras sesidas vegn per la regenza tegnì quint avunda dal privel ch'ils conjugals pudessan decider nunponderadamain. 
Da vischnancas e da regiuns 
- 
Sevgein: 
- 
Soazza: 
Ils statuts da la vischnanca burgaisa da Soazza dals 27 d'october 2006 vegnan approvads. 
- 
Sta. Maria V.M.: 
Il plan da zonas parzial 1:2'500 sco er il plan general d'avertura 1:2'500 dals 28 da zercladur 2006 da la vischnanca da Sta. Maria vegnan approvads. 
Exceptada da l'approvaziun è la cumplettaziun da la lescha da construcziun ch'era vegnida decidida ils 28 da zercladur 2006. 
Ella vegn refusada a la vischnanca per la repassar. - 
Telefericas Tavau Claustra SA: 
En sia consultaziun a l'uffizi federal da traffic concernent la dumonda da concessiun da las telefericas Tavau Claustra SA dals 13 da december 2006 per construir ina nova sutgera accuplabla da quatter "Wasserscheide - Weissfluhgipfel" sin il territori da las vischnancas da Langwies e da Claustra-Serneus propona la regenza da dar la concessiun. 
Contribuziuns chantunalas a differentas instituziuns 
- 
Agid umanitar: 
Per totalmain sis projects umanitars d'agid a l'exteriur ha la regenza deliberà ina summa totala da 22'000 francs. 
- 
Club da boccia Garbela: 
Il club da boccia Garbela survegn ina contribuziun da 67'100 francs or dal fond da sport per construir da nov "bocciodromo coperto". 
- 
Preschentaziun a la HIGA "Uniun da sport - in mund d'aventuras": 
L'uffizi per la scola populara ed il sport survegn ina contribuziun da 50'000 francs or dal fond da sport per sia preschentaziun a l'exposiziun da commerzi, industria e mastergn, HIGA, che ha lieu dals 11 fin ils 20 da matg 2007 . 
- 
Club da judo Cuira: 
Il club da judo da Cuira survegn ina contribuziun da 9'600 francs or dal fond da sport per construir nov il sectur da duschas e da sanitad en il local da trenament. 
- 
La gruppa da project "Artebregaglia": 
La gruppa da project "Artebregaglia" survegn in sustegn finanzial unic da 20'000 francs per il project planisà "Artebregaglia", che prevesa la stad e l'atun 2008 intervenziuns culturalas temporaras en differents lieus da la Bregaglia. 
Projects da vias 
La regenza ha approvà totalmain 5'290'000 francs per construir e per sanar ils suandants trajects da via: 
- via da Falera: lavurs d'impressari Chintguns - Falera 
- via da l'Alvra: lavurs d'impressari per la punt da spunda "Frevgias", Filisur - Bravuogn 
- via da Val S. Pieder: lavurs d'impressari per la punt "Val da Duin", al bogn da Peiden 
- via d'Avras: lavurs d'impressari Campsut - Cröt 
- via sursilvana: lavurs da cuvrida Laax - Schluein 
- via da Riein: lavurs da cuvrida Cruschetta - Purnal 
- via da Miraniga: lavurs d'impressari entaifer il vitg da Misanenga 
- via dadens da la Mantogna: lavurs d'impressari a Masagn 
- via dal pass dal Fuorn: lavurs d'impressari entaifer il vitg da Müstair 
Gremi: regenza 
Funtauna: rg chanzlia chantunala dal Grischun 
Data: 22.03.2007 
"Pestgar en il Grischun. Nua poss jau retrair la patenta?" 
Retratga da la patenta da pestga per la stagiun da pestga 2007 
Tar las preparativas da las pestgadras e dals pestgaders per la stagiun da pestga tutga er la retratga da la patenta. 
Per pudair retrair la patenta per in onn u ina patenta mensila ston ins cumprovar ch'ins haja enconuschientschas da la pestga. 
Per quest intent vegnan purschids il mument en differents lieus dal chantun Grischun curs da scolaziun. 
Tut las patentas pon ins retrair tar il survegliader da pestga resp. sin il biro per passaports e patentas. 
En il fegl uffizial dal chantun Grischun dal 29 da mars 2007 u sin la homepage da l'uffizi da chatscha e pestga (www.jagd-fischerei.gr.ch) èn publitgads per ils singuls districts da pestga ils lieus per retrair la patenta. 
Cun buna pestga! 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 28.03.2007 
Il chantun ceda differents trajects da vias a las vischnancas 
La regenza grischuna ha abgiuditgà il status da via da colliaziun chantunala da differents trajects ed als ha cedì a las vischnancas sco proprietad e per il mantegniment. 
En in emprim pass pertutga quai trajects da vias en 32 vischnancas. 
En il rom dal project per l'examinaziun da las structuras e da las prestaziuns per sanar las finanzas dal chantun aveva il cussegl grond incumbensà la regenza l'onn 2003 da reglar da nov il dretg da las vischnancas e da las fracziuns sin in'avertura cun vias entras il chantun. 
L'adattaziun correspundenta da la lescha da vias è vegnida messa en vigur sin il 1. da schaner 2006. 
Sin basa da quai ha l'uffizi da construcziun bassa examinà tut las vias chantunalas da colliaziun ed ha constatà che tut en tut 42 vischnancas ston surpigliar en lur rait da vias communalas trajects d'ina lunghezza totala da passa 56 kilometers, e quai perquai ch'i manca il dretg, ubain perquai ch'igl èn vegnids fixads da nov ils puncts centrals da la fracziun ubain perquai ch'igl èn vegnids construids sviaments en il fratemp. 
En in emprim pass ha la regenza ussa concludì da ceder las vias a 32 vischnancas. 
Eventualas restituziuns che resultan perquai ch'il dumber minimal d'abitantas e d'abitants èn fracziuns - il uschenumnà quorum - n'è betg vegnì ademplì, pon vegnir tractadas il pli baud en trais onns, damai ch'il dumber minimal da 30 abitantas ed abitants cun domicil stabel sto vegnir sutpassà durant trais onns consecutivs. 
Relaschà e revedì differentas ordinaziuns da la regenza che pertutgan la chatscha 
La regenza grischuna ha concludì da relaschar e da reveder differentas ordinaziuns da la regenza che pertutgan la chatscha. 
En il center da las novaziuns stattan midadas materialas en connex cun la revisiun parziala da la lescha chantunala da chatscha ch'è vegnida messa en vigur sin il 1. da schaner 2007. 
Ma er ulteriuras novaziuns actualas èn vegnidas resguardadas. 
Las ordinaziuns da chatscha entran en vigur il 1. da zercladur 2007. 
Il mument che las chatschadras e ch'ils chatschaders prendan la patenta da chatscha ston ellas ed els confermar da nov en scrit d'avair regulà persunalmain lur arma da chatscha. 
A chatschadras ed a chatschaders cun in grev impediment d'ir a pe pon ultra da quai vegnir permessas excepziuns areguard l'utilisaziun da vehichels a motor per ir a chatscha. 
La chatscha sin capricorns sveglia anc adina in grond interess tar las chatschadras e tar ils chatschaders. 
Tras las novaziuns per s'annunziar e per ir a chatscha sin capricorns duai perquai - sche pussaivel - pudair vegnir repartì a mintga chatschadra ed a mintga chatschader almain ina giada in dals bucs tschertgads da la classa mesauna e veglia per al sajettar. 
Approvà in nov contract tranter las medias ed ils medis grischuns e tranter las cassas da malsauns 
La regenza grischuna ha approvà il nov contract chantunal d'affiliaziun tar il contract da basa da TARMED tranter las assicuranzas da malsauns da santésuisse e l'uniun grischuna da medias e da medis. 
Avant che questa cunvegna è vegnida concludida, mettevan las medias ed ils medis grischuns a quint ina valur dals puncts da taxa da 78 raps. 
La regenza è vegnida a la conclusiun che la valur dals puncts da taxa - ch'è vegnida concludida da nov da las partidas da tariffa - po vegnir qualifitgada sco economica, cunquai ch'ella sa chatta circa sin il medem nivel sco la valur dals puncts da taxa dals chantuns da la Svizra orientala. 
Tras il nov contract daventa obsoleta la dumonda da l'uniun grischuna da medias e da medis che preveseva da laschar fixar la regenza la valur dals puncts da taxa da TARMED. 
L'obligaziun d'annunzia vala mo pli tar l'alloschament da giasts da l'exteriur 
En il Grischun vala l'obligaziun d'annunzia tar l'alloschament da giasts cunter pajament mo pli per dar alloschi a persunas da l'exteriur. 
La regenza grischuna ha concludì la revisiun parziala correspundenta da las disposiziuns executivas tar la lescha chantunala d'ustaria. 
Questa revisiun parziala entra en vigur il 1. da zercladur 2007. 
Persunas che dattan alloschi a giasts cunter pajament eran obligadas fin ussa d'annunziar tut las persunas alloschadas. 
Da nov vala quai mo pli per giasts da l'exteriur. 
La regenza sa restrenscha pia a la realisaziun dal dretg surordinà. 
La nova regulaziun duai er gidar a distgargiar la lavur administrativa d'interpresas pitschnas e mesaunas. 
Las vischnancas pon extender l'obligaziun d'annunzia sin persunas da la Svizra, vul dir cuntinuar cun la soluziun vertenta, e quai fin maximalmain la fin da l'onn 2012. 
Cun questa regulaziun tegna la regenza quint dals dubis da singulas vischnancas turisticas areguard l'incassament da las taxas da giasts. 
Las contribuziuns al fond cunter epidemias d'animals vegnan adattadas 
La regenza grischuna ha adattà las contribuziuns annualas da las possessuras e dals possessurs d'animals al fond cunter epidemias d'animals. 
La contribuziun da las possessuras e dals possessurs d'arments vegn augmentada a partir da l'onn 2007 per ils proxims quatter onns da 3.50 sin 8 francs per mintga arment. 
Quest augment è necessari, perquai ch'i vegn cumenzà l'atun 2008 en tut la Svizra cun in program federal da trais onns per extirpar la diarrea virala bovina (DVB). 
Questa malsogna bovina è derasada en grondas parts da la Svizra e chaschuna mintga onn perditas economicas considerablas. 
Ils custs totals da quest program d'extirpaziun en ils allevaments d'arments dal chantun vegnan ad importar 2'850'000 francs. 
Per finanziar l'extirpaziun da la DVB paja il chantun plinavant ina contribuziun globala da 600'000 francs durant ils onns 2008 fin 2010. 
Las contribuziuns annualas da las possessuras e dals possessurs da chavals, da portgs, da nursas, da chauras e da pievels d'avieuls na vegnan betg midadas. 
Er las contribuziuns annualas da las vischnancas al fond cunter epidemias d'animals na vegnan betg midadas. 
Fixà ils projects da votaziun dals 17 da zercladur 
La dumengia, ils 17 da zercladur 2007, ha il pievel da decider davart in project chantunal e davart in project federal. 
Suenter ch'il referendum cunter il relasch d'ina lescha da linguas dal chantun Grischun è reussì, ha la regenza fixà che la votaziun dal pievel davart quest project haja lieu ils 17 da zercladur 2007. 
Sin plaun federal vegn votà ils 17 da zercladur 2007 davart la midada dals 6 d'october 2006 da la lescha federala davart l'assicuranza d'invaliditad (LAI). 
Da vischnancas e da regiuns 
- 
Parpan: 
La revisiun parziala da la planisaziun locala da la vischnanca da Parpan dals 8 d'avust 2006 vegn approvada. 
Questa revisiun da la planisaziun locala cuntegna la planisaziun d'utilisaziun che sa referescha al project per optimar la pista da trenament resp. dal cup mundial "Silvano Beltrametti". 
- 
Schlarigna: 
Il plan da zonas parzial 1:1'000 "Brattas" dals 18 da december 2006 da la vischnanca da Schlarigna vegn approvà. 
- 
Soglio: 
La revisiun parziala da la constituziun communala da la vischnanca da Soglio, ch'è vegnida concludida da la radunanza communala dals 2 da december 2006, vegn approvada. 
- 
Farera/Calantgil: 
A l'eventuala fusiun da las vischnancas da Farera e da Calantgil vegn garantida ina contribuziun da promoziun da 365'000 francs or dal fond da gulivaziun da finanzas. 
La garanzia vala cun la resalva che las vischnancas e ch'il cussegl grond concludian definitivamain la fusiun fin il pli tard la fin da l'onn 2008. 
Contribuziuns chantunalas a differentas instituziuns 
- 
SvizraMobila: 
La regenza ha approvà las rutas che vegnan proponidas sin la charta da survista da SvizraMobila. 
Las rutas èn vegnidas rectifitgadas suenter avair tadlà las vischnancas, las organisaziuns regiunalas, ils uffizis e las organisaziuns spezialisadas, e vegnan renconuschidas sco part da las raits chantunalas dal traffic betg motorisà. 
Per signalisar las rutas vegn concedida ina contribuziun da 360'000 francs. 
Cun ina signalisaziun unitara prevesa il project SvizraMobila da colliar e da commerzialisar meglier las differentas purschidas per persunas che viandeschan, che van cun velo, cun velo da muntogna, cun skates ed er cun canu, e quai en l'entira Svizra. 
- 
Institut e museum paleontologic da l'universitad da Turitg: 
A l'institut ed al museum paleontologic da l'universitad da Turitg vegn concedida ina contribuziun da maximalmain 13'000 francs per exchavar fossils en il territori dal Ducan l'onn 2007 e per datar duas stresas da tschendra vulcanica dal trias mesaun ch'èn circa medem veglias. 
Projects da vias 
La regenza ha approvà totalmain 7'628'000 francs per construir e per sanar ils suandants trajects da via: 
- via sursilvana: lavurs d'impressari, Trun - Campliun 
- via dal pass dal Fuorn: lavurs da cuvrida, Süsom Givè - Plaun dals Bovs 
- via naziunala A13: lavurs d'impressari, punt dal Rain posteriur, Spleia vest 
- via sursilvana: lavurs d'impressari e lavurs da cuvrida, rundella d'Uletsch 
- via da Riein: lavurs d'impressari, Val dil Bargun - Galogn 
- via dal Meir: lavurs d'impressari e lavurs da cuvrida, punt da Solas - tunnel d'Alvaschagn 
- via d'Andiast: lavurs d'impressari e lavurs da cuvrida en il vitg da Vuorz 
- via da Calanca: lavurs d'impressari, Sta. Domenica - Augio 
- via da Stussavgia: lavurs d'impressari, Rüti - Mura 
Gremi: regenza 
Funtauna: rg chanzlia chantunala dal Grischun 
Data: 29.03.2007 
La cumissiun per sanadad e fatgs socials beneventa il scumond da fimar en localitads ch'èn accessiblas al public 
La sessiun d'avrigl 2007 vegn la regenza a preschentar al cussegl grond in sboz per la revisiun parziala da la lescha da sanadad dal chantun Grischun. 
Sut il presidi dal deputà Vincent Augustin ha la cumissiun dal cussegl grond per sanadad e fatgs socials (CSF) predeliberà la missiva da la regenza per mauns dal cussegl grond. 
Er il president da la regenza Martin Schmid è sa participà a la sesida. 
Il punct central dal project è la protecziun da las nunfimadras e dals nunfimaders cunter il fimar passiv. 
La basa per far las midadas correspundentas da la lescha è ina incumbensa da la CSF ch'è vegnida assegnada dal cussegl grond l'onn 2006. 
Sco che la regenza scriva en sia missiva, mancan fin oz las disposiziuns legalas che porschan a la populaziun ina protecziun generala cunter il fimar passiv. 
Cun la revisiun parziala qua avant maun duai questa largia vegnir serrada ussa. 
En vista a la periclitaziun da la sanadad che vegn chaschunada dal fim da tubac vuless la regenza - per proteger las nunfimadras ed ils nunfimaders cunter il fimar passiv - introducir in scumond general da fimar en localitads serradas ch'èn accessiblas al public. 
A l'intern ed a l'extern d'areals da scola e d'implants da sport da scola sco er da lieus da scuntrada e da tgira per uffants e per giuvenils duai il fimar vegnir scumandà en general per motivs da la prevenziun. 
Per manaschis da restauraziun e d'hotellaria signifitgass il scumond proponì ch'i dastgass vegnir fimà mo pli en locals accessorics separads ch'èn marcads correspundentamain. 
Ina minoritad da la cumissiun vuless extender las disposiziuns correspundentas, uschia ch'i dess en quels locals accessorics separads prestaziuns gastronomicas mo pli en furma d'in autoservetsch. 
Ina discussiun detagliada ha er chaschunà la part dal sboz che regla la consegna da medicaments tras las medias e tras ils medis - che n'han nagina apoteca privata - durant e suenter l'emprim provediment. 
Ina minoritad da la cumissiun vuless mantegnair la regulaziun vertenta en quest punct, entant ch'ina maioritad da la cumissiun suonda la missiva. 
Ulteriurs puncts da la revisiun pertutgan l'introducziun d'ina obligaziun d'accoglientscha dals ospitals privats e da las clinicas privatas, in'obligaziun da dumandar ina permissiun da manar ils ospitals publics sco er il scumond da cultivar spezias da chonv ch'èn adattadas per vegnir consumadas sco narcotics. 
Suenter avair discutà il project en moda intensiva e cuntraversa propona la cumissiun al cussegl grond unanimamain d'entrar en il project e da deliberar il sboz da lescha cun tschertas midadas. 
Persuna che dat infurmaziuns: 
Vincent Augustin, cumissiun per sanadad e fatgs socials, tel. 081 258 55 25 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 30.03.2007 
La cumissiun per furmaziun e cultura tracta la lescha chantunala davart la furmaziun professiunala 
Sut il presidi dal deputà Bruno W. Claus ha la cumissiun dal cussegl grond per furmaziun e cultura (CFC) predeliberà per mauns dal cussegl grond la missiva da la regenza tar la revisiun totala da la lescha chantunala davart la furmaziun professiunala. 
A las sesidas da la cumissiun è sa participà er il cusseglier guvernativ Claudio Lardi. 
La cumissiun propona unanimamain al cussegl grond d'entrar en il project e da deliberar il sboz da la lescha cun paucas midadas. 
La revisiun da questa lescha è necessaria, perquai che la nova lescha federala davart la furmaziun professiunala (LFPr), ch'è en vigur dapi il 1. da schaner 2004, prescriva che las ordinaziuns chantunalas e federalas vertentas davart la furmaziun stoppian vegnir adattadas respectivamain remplazzadas entaifer tschintg onns. 
La midada concernent la finanziaziun - vul dir la midada a contribuziuns pauschalas als chantuns - vegn exequida gia entaifer quatter onns. 
Quai signifitgescha che las novas disposiziuns da finanziaziun da la confederaziun entran en vigur il 1. da schaner 2008. 
In basegn d'agir resulta er pervia da la nova concepziun da la gulivaziun da finanzas e da las incumbensas tranter la confederaziun ed ils chantuns (NGF). 
La nova lescha surpiglia da princip la finanziaziun tenor las proceduras vertentas. 
En consequenza da la reordinaziun da la gulivaziun da finanzas e da la repartiziun da las incumbensas tranter il chantun e las vischnancas (LGF II) sto - tenor l'avis da la CFC - vegnir sclerida en in connex general la dumonda concernent la confinanziaziun da la furmaziun professiunala tras las vischnancas. 
La lescha dat dentant er la pussaivladad da midar a la nova finanziaziun pauschala. 
La CFC è s'occupada detagliadamain cun las consequenzas da questa finanziaziun pauschala ed è - sco la regenza - da l'avis ch'i na dastgassan resultar nagins dischavantatgs per la furmaziun professiunala en il chantun Grischun tras questa midada da sistem. 
Il project resguarda quest fatg impurtant. 
La CFC cumplettescha la nova lescha cun disposiziuns che distgargian ils manaschis d'emprendissadi. 
La lescha chantunala davart la furmaziun professiunala pussibilitescha da promover la furmaziun supplementara professiunala er en l'avegnir. 
Tras quest sboz da lescha consolideschan e promovan la regenza ed il cussegl grond la gronda impurtanza da la scolaziun professiunala en il chantun Grischun. 
Il cussegl grond vegn a tractar quest project durant la sessiun d'avrigl 2007. 
La tractativa da la missiva da la regenza concernent la participaziun dal chantun a la sanaziun finanziala da la "HTM immobiglias SA" ha la cumissiun spustà sin ina sessiun posteriura per anc pudair sclerir dumondas avertas per mauns dal cussegl grond. 
Oriundamain era er questa tractativa previsa per la sessiun d'avrigl 2007. 
Persuna che dat infurmaziuns: 
Gremi: cumissiun per furmaziun e cultura 
Funtauna: rg cumissiun per furmaziun e cultura 
Data: 30.03.2007 
La regenza relascha il concept per la scola speziala dal Grischun 
La regenza grischuna ha relaschà il concept grischun da pedagogia speziala (concept per la scola speziala) dal mars 2007. 
Pervia da la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) èsi stà necessari da sviluppar quest concept. 
Cun la NGF ston ils chantuns surpigliar cumplainamain la responsabladad per il sectur da la scola speziala. 
Pervia da quai ston ils chantuns cumprovar en concepts per la scola speziala, co ch'els vulan ademplir lur responsabladad en quest sectur. 
Per sviluppar il concept per la scola speziala han en emprima lingia stuì vegnir resguardads ils interess dals uffants pertutgads en la scola regulara ed en la scola speziala, alura però er las directivas sin plaun federal. 
Per las instituziuns ch'èn responsablas per la scola (vischnancas da standard) na sa mida - durant la fasa transitorica dals onns 2008 fin 2011 - praticamain nagut en l'usche-numnà sectur bass (classas pitschnas, logopedia, terapia da legastenia e.u.v.). 
Cun vischnancas e cun regiuns che sa participeschan en il senn da projects da pilot duain dentant vegnir rimnadas experientschas en il sectur bass durant questa fasa, e quai cun indemnisaziuns pauschalas. 
Questas vischnancas surpiglian l'incumbensa da garantir las purschidas ed il chantun sa participescha en moda pauschala als custs correspundents tenor il dumber total da scolaras e da scolars. 
A partir da l'onn 2011 duai il chantun - premess ch'ils resultats dal project da pilot sajan positivs - sa participar mo pli en moda pauschala vi da la purschida da basa da la pedagogia speziala da tut las instituziuns ch'èn responsablas per la scola. 
Actualmain sa participeschan l'assicuranza d'invaliditad ed il chantun vi dals custs dal cas singul concret. 
Durant la fasa transitorica dals onns 2008 fin 2011 duain las purschidas en il sectur aut (instrucziun tras scolas spezialas) vegnir garantidas vinavant en furma externa, interna ed integrativa. 
Per quest intent vegnan manads centers da cumpetenza per la scola speziala. 
En la fasa transitorica vegnan finanziads ils centers da cumpetenza per la scola speziala ed il servetsch da pedagogia curativa tenor la pratica vertenta en il senn d'ina cuvrida dal deficit. 
Considerond il temp suenter l'onn 2011 vegnan fatgs - per rimnar experientschas, e quai ultra dal rendaquint ordinari dals centers da cumpetenza per la scola speziala e dal servetsch da pedagogia curativa - rendaquints parallels sin basa da contribuziuns chantunalas pauschalisadas. 
A partir da l'onn 2011 duai il subvenziunament da vart dal chantun vegnir fatg sche pussaivel mo pli en moda pauschalisada. 
Las experientschas dal sectur bass e dal sectur aut che vegnan fatgas en la perioda dals onns 2008 fin 2011 duain dar infurmaziuns al departament d'educaziun, cultura e protecziun da l'ambient, per ch'el possia optimar ils sistems da finanziaziun e stgaffir la basa per pudair predir en moda relativamain precisa, quant ch'il sistem nov vegn a valair. 
Las instituziuns da las scolas spezialas involvidas sco er las vischnancas e las regiuns duain vegnir a savair ad ura cun tge contribuziuns ch'ellas pon far quint suenter la scadenza da la fasa transitorica, q.v.d. a partir da l'onn 2011, e cun tge adattaziuns ch'ellas pudessan eventualmain optimar lur situaziun. 
Gremi: regenza 
Funtauna: rg chanzlia chantunala dal Grischun 
Data: 02.04.2007 
La regenza propona l'independenza giuridica per la cassa da pensiun chantunala dal Grischun 
La cassa da pensiun chantunala dal Grischun duai daventar independenta e survegnir dapli autonomia. 
Sco furma giuridica propona la regenza grischuna da transfurmar la cassa da pensiun chantunala en in institut autonom da dretg public. 
La regenza ha deliberà la missiva correspundenta concernent la revisiun parziala da la lescha davart la cassa da pensiun chantunala dal Grischun per mauns dal cussegl grond, il qual tracta la fatschenta en la sessiun da zercladur 2007. 
La lescha duai entrar en vigur il 1. da schaner 2008. 
A chaschun da la revisiun totala da l'ordinaziun davart la cassa da pensiun l'onn 2000 aveva il cussegl grond concludì la finanziaziun restanta e l'independenza giuridica da la cassa da pensiun chantunala dal Grischun (CP). 
Igl era previs da surdar l'independenza giuridica ed organisatorica a la CP sco er d'abolir la garanzia chantunala per il cumenzament da l'onn 2012. 
Suenter che la finanziaziun restanta da la CP ha pudì vegnir terminada gia l'onn 2005 e betg sco previs oriundamain durant ils onns 2005 fin 2011, daventa l'independenza giuridica ussa pussaivla pli baud. 
Cun la missiva actuala vegn pia realisà sulettamain quai ch'il cussegl grond aveva fixà avant plirs onns en vista a la finanziaziun restanta da la cassa. 
Ils puncts centrals da la revisiun èn la determinaziun dal subject giuridic, la nova definiziun dal circul da las persunas assicuradas e la fixaziun dal grad d'autonomia da la CP. 
Organisatoricamain è la CP oz in institut dependent da dretg public ed è suttamessa sco post da servetsch al departament da finanzas e vischnancas. 
A favur d'ina cassa da pensiun independenta pledan - tenor la regenza - cunzunt motivs giuridics, motivs da manaschi e motivs dal dretg da responsabladad. 
Ina furma organisatorica giuridicamain independenta correspunda er a l'idea fundamentala da la lescha federala davart la prevenziun professiunala per vegliadetgna, survivents ed invaliditad (LPP) che prevesa ina separaziun giuridica tranter la patruna u il patrun e l'instituziun da prevenziun. 
Il manaschi da la cassa da pensiun è gia oz per gronda part independent. 
Uschia vegnan liquidadas las fatschentas d'assicuranza en atgna responsabladad e las investiziuns da chapital vegnan fatgas independentamain. 
Tras l'independenza giuridica survegn la CP er formalmain il spazi d'agir sco interpresa, uschia ch'ella po sa preschentar cun success sin il martgà. 
A medem temp resta dentant la pussaivladad dal chantun da far valair sia influenza sco legislatur. 
En quai che reguarda il circul da las persunas assicuradas ston da nov vegnir assicurads obligatoricamain las collavuraturas ed ils collavuraturs dal chantun e da ses instituts autonoms. 
Las collavuraturas ed ils collavuraturs da la banca chantunala grischuna, da las vischnancas, da las corporaziuns da vischnancas e da las dretgiras districtualas pon vegnir assicurads facultativamain. 
Gremi: regenza 
Funtauna: rg chanzlia chantunala dal Grischun 
Data: 04.04.2007 
La finanziaziun da la spitex, da la cussegliaziun per mammas e per babs sco er da las chasas da persunas attempadas e da tgira vegn reglada da nov 
Il chantun Grischun vul finanziar ils servetschs da la tgira ed assistenza a chasa (spitex) sco er da la cussegliaziun per mammas e per babs da nov cun in sistem che s'orientescha a la prestaziun. 
Regladas da nov vegnan er las contribuziuns d'investiziun ch'il chantun paja a chasas da persunas attempadas e da tgira sco er a gruppas da tgira. 
Las novaziuns duain recumpensar ils servetschs che lavuran en moda economica e curreger il fatg ch'il chantun tracta en moda ineguala las differentas furmas d'abitar e d'assistenza. 
La regenza grischuna ha deliberà la missiva correspundenta tar la lescha per promover la tgira da persunas malsaunas per mauns dal cussegl grond. 
Quel vegn a tractar questa fatschenta en la sessiun da zercladur 2007. 
Il sistem actual cun la finanziaziun da deficit na dat nagins impuls als servetschs da la spitex da lavurar en moda economica. 
Servetschs che han in deficit pli grond survegnan contribuziuns chantunalas pli autas che servetschs che lavuran en moda economica. Da nov duai in sistem da finanziaziun che s'orientescha a la prestaziun substituir la finanziaziun da deficit vertenta. 
En quest connex paja il chantun ina contribuziun fixa per mintga unitad da prestaziun che vegn furnida. 
Tar las prestaziuns cun dretg da contribuziun tutgan prestaziuns da tgira, da tegnairchasa e d'assistenza sco er il servetsch da pasts. 
Il sistem nov remunerescha ils servetschs che lavuran en moda economica ed engrondescha lur libertad d'agir. 
Er en il sectur da la cussegliaziun per mammas e per babs duai la finanziaziun da deficit vegnir substituida. 
Per l'emprim onn da vita d'in uffant che viva en la regiun vegn pajada da nov la contribuziun chantunala en furma d'ina contribuziun pauschala. 
Questa cussegliaziun duai esser gratuita er en l'avegnir. 
La fin finala duai la finanziaziun da las investiziuns da las chasas da persunas attempadas e da tgira sco er da las gruppas da tgira vegnir midada en il senn dal princip da la politica da vegliadetgna "ambulant avant staziunar". 
Oz subvenziunescha il maun public ils custs d'abitaziun praticamain per 100 pertschient. 
Quai è in tractament inegual cumpareglià cun las furmas d'abitar e d'assistenza sco per exempel la tgira ed assistenza a chasa u las abitaziuns da persunas attempadas assistidas. 
Da nov vegnan differenziadas trais categorias d'investiziun en las chasas da tgira. 
L'emprima categoria d'investiziun cumpiglia las novas construcziuns ed ils engrondiments, cun ils quals i vegnan mess a disposiziun ils letgs ch'èn necessaris tenor la planisaziun generala chantunala. 
Per tals projects da construcziun paja il chantun ina contribuziun pauschala per mintga letg che vegn stgaffì supplementarmain. 
La segunda categoria pertutga la transfurmaziun da chombras da dus letgs en chombras d'in letg. 
Quella vegn er sustegnida cun ina contribuziun chantunala pauschala per mintga chombra che vegn stgaffida supplementarmain, e quai fin ad ina quota da chombras d'in letg da 90 pertschient. 
Naginas contribuziuns pli na vegnan percunter pajadas a la terza categoria, numnadamain a la categoria d'investiziun per reparar e per renovar edifizis existents. 
Tut tenor la chasa da tgira resultan eventualmain tariffas ch'èn levamain pli autas per sias abitantas e per ses abitants. 
Sche las abitantas e sch'ils abitants da las chasas da tgira n'èn betg en cas da pajar las tariffas cumplainas pervia da lur situaziun d'entrada e da facultad, survegnan ellas ed els prestaziuns supplementaras en la dimensiun correspundenta. 
La revisiun parziala da la lescha per promover la tgira da persunas malsaunas è concepida uschia che la realisaziun dals trais secturs è - tut en tut - neutrala areguard ils custs, e quai tant per il chantun sco er per las vischnancas. 
Da las contribuziuns federalas en l'autezza da circa 4,5 milliuns francs ch'èn vegnidas pajadas fin ussa als servetschs da la spitex e che crodan a partir dal cumenzament 2008, perquai che la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) entra en vigur, surpiglian il chantun 2,8 milliuns francs e las vischnancas 1,7 milliuns francs. 
Ils custs supplementars da las vischnancas vegnan er cumpensads cumplainamain grazia al fatg che lur obligaziun da pajar quella differenza da las tariffas da las chasas da tgira che las abitantas e ch'ils abitants n'èn betg en cas da pajar cun lur entradas, croda pervia da la NGF. 
Ils custs supplementars che la NGF chaschuna per il chantun pon eventualmain vegnir gulivads cumplainamain cun meds finanzials che n'èn betg liads ad in intent. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.04.2007 
La regenza propona d'engrondir il lieu da lavur e d'occupaziun ARBES a Giuvaulta 
L'edifizi dal lieu da lavur e d'occupaziun ARBES dals servetschs psichiatrics dal Grischun a Giuvaulta duai vegnir engrondì ed adattà. 
Per realisar quest project da construcziun dumonda la regenza grischuna il cussegl grond da conceder in credit d'impegn da 2,6 milliuns francs. 
La regenza ha deliberà la missiva correspundenta per mauns dal cussegl grond. 
Il lieu da lavur e d'occupaziun ARBES a Giuvaulta è vegnì mess en funcziun l'onn 1995. 
La purschida cumpigliava da quel temp 56 plazzas da lavur ed è vegnida concepida per dar lavur a las 64 persunas staziunaras che abitavan en la chasa da dimora. 
Dapi lura è la dumonda da plazzas da lavur protegidas per umans cun in impediment psichic creschida constantamain. 
Ils ultims onns aveva la ARBES in grad d'occupaziun da passa 110 pertschient. 
Il medem mument èn er sa midadas decisivamain las pretensiuns a las plazzas da lavur protegidas. 
Empè da dar in'occupaziun simpla a las persunas che vivan a Giuvaulta vegn ozendi empruvà cun activitads productivas che las persunas cun impediments possian s'integrar en ina professiun. 
Ils secturs d'occupaziun da la ARBES che stattan a disposiziun tant a las persunas che abitan en la chasa da dimora sco er a clientas ed a clients externs cumpiglian l'elavuraziun da crappa, ina scrinaria, ina stamparia ed in'orticultura. 
La gronda occupaziun da la ARBES chaschuna bleras stretgas tar las localitads. 
Gia l'onn 2002 era vegnì planisà in engrondiment. 
Pervia dal pachet da mesiras per sanar las finanzas dal chantun ch'il cussegl grond aveva concludì l'onn 2003 han ils engrondiments da l'edifizi stuì vegnir suspendids per il mument ed il basegn da localitads supplementaras ha stuì vegnir cuntentà ad interim cun containers da plazzals. 
Cun il nov project adattà duai la purschida actuala da 56 plazzas da lavur vegnir augmentada da nov sin 68 plazzas da lavur. 
Cun quai survegnan supplementarmain circa 15 umans cun in impediment psichic ina structura dal di reglada. 
Planisà èsi da construir in lavuratori nov, in deposit per la laina vi dal lavuratori existent sco er in edifizi nov per l'orticultura. 
Il project da construcziun prenda resguard da las structuras existentas e cumplettescha quellas cun engrondiments moderads. 
Grazia ad in barat da terren cun la vischnanca da Giuvaulta resulta in areal cumplain, sin il qual il basegn da spazi po vegnir realisà optimalmain. 
Ils custs da construcziun vegnan stimads a 2,6 milliuns francs. 
La confederaziun ha empermess subvenziuns en l'autezza da circa 800'000 francs. 
Cun l'engrondiment che la ARBES planisescha po ella ademplir sias incumbensas d'assistenza en lieus da lavur che correspundan als basegns. 
Uschia èsi garantì ch'i po vegnir lavurà en moda raschunaivla vi d'atgnas producziuns e che plazzas da lavur da nischa pon vegnir mantegnidas. 
Il concept architectonic multifuncziunal è - tenor la regenza - orientà vers il futur e po vegnir engrondì pli tard senza problems. 
Il cumenzament da las lavurs da construcziun è previs per il settember 2007 e la stad 2008 duai l'engrondiment vegnir mess en funcziun. 
Gremi: regenza 
Funtauna: rg chanzlia chantunala dal Grischun 
Data: 05.04.2007 
Al Grischun vegn tratg giu ses pail verd u guauds grischuns tagliads radicalmain sco en Canada? 
La substanza dal pail verd dal Grischun vegn puspè consumada pli fitg ils proxims onns: En connex cun il fatg ch'i vegn utilisà dapli laina - tranter auter per la resgia gronda da la Stallinger a Domat - han lieu en l'avegnir intervenziuns evidentas en ils guauds grischuns. 
Questas intervenziuns pon far l'impressiun da runcadas e da surexplotaziuns sturnas. 
Plunas da laina radunda tagliada che spetga da vegnir transportada davent èn dapi generaziuns in maletg enconuschent per las Grischunas e per ils Grischuns. 
Ma plunas da laina radunda sco quellas ch'èn actualmain mantunadas sin l'areal da la resgia gronda da la Stallinger a Domat, n'han ins anc mai vesì en il Grischun. 
En il decurs da quest onn na vegnan las consequenzas dal fatg che la dumonda da laina è creschida e ch'ils pretschs da laina èn s'augmentads betg mo a sa mussar a Domat, mabain en l'entir chantun. 
Runcar ed incassar? 
Guardar, co ch'ils guauds vegnan ussa tuttenina tractads crudaivlamain - quai po chaschunar malsegirezzas u schizunt vilentar blera glieud. 
Vegnan explotadas grondas surfatschas dal guaud, e quai en moda intensiva e nundifferenziada, sco per exempel tar la metoda dal tagl radical en Canada? Vegnan ils tagls cumplets a donnegiar il guaud da protecziun e da recreaziun? 
Destrueschan els la bellezza da nossa cuntrada? 
E: Pon ins anc sa fidar da las selviculturas e dals selviculturs? 
Da quellas spezialistas e da quels spezialists che tgiravan e che cultivavan il guaud? 
Da quellas e da quels ch'èn s'engaschads dapi decennis per il mantegniment, per la protecziun e per la natiralezza dal guaud? 
Daventan ellas ed els ussa interprendidras ed interprendiders ch'èn or sin ils raps e che s'enritgeschan senza restricziuns en il guaud cun ils meds tecnics ils pli moderns? 
Naginas utilisaziuns nuncontrolladas e nagins tagls da laina sin grondas surfatschas 
Questas temas e quests quitads da la populaziun èn bain chapaivels, ma nunmotivads. 
Utilisaziuns nuncontrolladas e tagls da laina sin grondas surfatschas èn scumandads en il Grischun. 
Pertge tenor la lescha chantunala davart il guaud èn tagls cumplets ed utilisaziuns da la laina che sumeglian a tagls cumplets scumandads. 
Per las proprietarias e per ils proprietaris da guaud vala il princip da la persistenza. 
Il servetsch forestal local e chantunal procura che las proprietarias e ch'ils proprietaris da guaud sco er che las impressarias e ch'ils impressaris n'ageschian betg a curta vista per interess economics. 
I vegnan approvads mo tagls da laina che pon vegnir giustifitgads dal puntg da vista da la selvicultura. 
La "vendita giu dal tschep", quai vul dir la vendita da plantas che n'èn betg anc tagliadas, vegn survegliada en il rom da las disposiziuns legalas. 
Sur plirs onns na dastgan las proprietarias ed ils proprietaris da guaud betg utilisar dapli ch'il "tagl annual" determinà. 
La controlla da quest tagl annual tras l'uffizi forestal duai garantir che las funcziuns dal guaud vegnan mantegnidas, cunzunt las funcziuns sco guaud da recreaziun e da protecziun. 
In terz dal guaud en il Grischun è numnadamain guaud da protecziun spezial che protegia directamain cunter lavinas, cunter crudada da crappa e cunter bovas. 
Proprietarias e proprietaris da guaud cun responsabladad 
Bundant in quart dal territori dal chantun Grischun è cuvrì cun guaud. 
Quai correspunda ad ina surfatscha da var 190'000 hectaras. 
Passa 90 pertschient dals guauds appartegnan a las vischnancas. 
Tge consequenzas devastantas che quai po avair a vista mesauna ed a lunga vista, sche vischnancas pensan cun finamiras da rendita a curta vista en quai che reguarda il guaud, han auas grondas, bovas e lavinas mussà mo memia bain il 19avel tschientaner. 
Perquai na vegni mai a dar en il Grischun situaziuns sco en Canada, nua che entirs kilometers quadrat vegnan tagliads cumplettamain. 
Midada da generaziun en il guaud 
En il Grischun èsi en blers lieus gia daditg necessari ch'il pail verd - il vestgì forestal verd - vegnia debostgà. 
En grondas parts dal guaud vegn utilisà dapi onns damain laina che quai ch'i crescha suenter. 
Ch'ins n'ha prendi per mauns uschè ditg nagut cunter il fatg che quest pail verd è creschì memia spess, ha ina simpla raschun: Ins n'ha betg pudì sa prestar la tgira dal pail, quai vul dir ils pretschs da laina eran memia bass. 
Suenter blers onns cun in'utilisaziun reducida duai pia puspè vegnir utilisà tant sco quai ch'i crescha suenter. 
"Po in guaud esser memia spess?" sa dumondan ins cun bun dretg. 
"Cun bleras plantas èsi gea bun, n'èsi betg anc meglier cun fitg bleras plantas?" 
Na, manegia l'uffizi federal d'ambient en ses rapport da basa cun il titel "Utilisaziun da laina e protecziun da la natira": "In guaud cun in grond volumen da laina sa regiuvinescha savens memia pauc, quai che ha per exempel consequenzas negativas per la stabilitad d'in guaud da protecziun. 
Blers guauds cun in grond volumen da laina èn er uschè stgirs ch'els na porschan strusch pli spazi da viver ad animals ed a plantas che han gugent la glisch e la chalur." 
Cun tagliar laina datti plazza per plantas che basegnan glisch; plinavant vegn promovì il svilup d'in guaud maschadà che correspunda al lieu. 
Nua ch'i vegn utilisà laina, datti spazi e glisch per la "generaziun da guaud da damaun". 
Il guaud sto vegnir utilisà uschia che las largias s'empleneschan tras la "regiuvinaziun natirala" (tras plantas che na vegnan betg plantadas, mabain che sa sviluppan or dals sems da las plantas circumdantas). 
Er sche las plajas che vegnan chaschunadas a curta vista al guaud tras ina intervenziun pon avair in effect starmentus: experientschas da blers onns mussan ch'il guaud giuven po serrar gia suenter paucs onns las largias en furma d'ina nova generaziun da plantas saunas. 
Betg mintga intervenziun n'è ina utilisaziun da laina 
En l'avegnir vegn puspè utilisà bler dapli lain che pli baud. 
Ma tuttina: Betg mintga "fora" che s'avra en l'avegnir en la pail dal guaud grischun n'è ina consequenza da la meglra situaziun sin il martgà da laina e dals pretschs da laina pli auts. 
Pertge er en l'avegnir vegni adina puspè a dar intervenziuns, perquai ch'il guaud sto vegnir tgirà e cultivà. 
Il guaud vegl vegn regiuvinà per far plazza a plantas giuvnas. 
Plantas ch'èn infestadas dal bau-scorsa ston vegnir allontanadas dal guaud da protecziun, per che quel possia ademplir er vinavant sia funcziun da protecziun per la populaziun. 
Ed er la natira sezza fa - tras intervenziuns - adina puspè novas "foras" en la pail dal guaud, per exempel tras in stemprà u tras ina bova. 
Gremi: uffizi forestal 
Funtauna: rg uffizi forestal 
Data: 13.04.2007 
L'ambassadur franzos sin visita tar la regenza grischuna 
L'ambassadur franzos Jean-Didier Roisin visita venderdis, ils 20 d'avrigl 2007, il Grischun. 
El vegn accumpagnà da la consula generala Jacqueline Séjean, dal represchentant da commerzi André Normand e da l'adet da cultura Pierre-Yves Sonalet. 
Suenter il bainvegni dals giasts en la chasa grischa a Cuira è previs in gentar communabel. 
Ils ospitants èn il president da la regenza Martin Schmid ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 18.04.2007 
La regenza deliberescha la missiva tar la structura da las gruppas da products e tar ils effects da GRiforma 
La regenza ha deliberà la missiva concernent la "structura da las gruppas da products ed ils effects da GRiforma, 1. etappa" per mauns dal cussegl grond. 
L'october 2006 aveva il cussegl grond concludì d'introducir en etappas la nova gestiun publica tenor ils princips da GRiforma en tut l'administraziun chantunala. 
En in'emprima etappa vegnan 18 posts da servetsch ad introducir GRiforma per il 1. da schaner 2008. 
La missiva cuntegna ina survista da la structura da las gruppas da product e l'effect che la politica vul ch'el vegnia cuntanschì per mintga gruppa da product. 
L'effect sto vegnir concludida dal cussegl grond. 
Per il cussegl grond è la structura da las gruppas da product numnadamain impurtanta, perquai ch'ella furma en il futur la basa per fixar ils preventivs globals. 
Cun attribuir ils meds finanzials a las gruppas da product po el - en spezial a vista mesauna - far ina valitaziun politica per l'utilisaziun dals meds finanzials, e cun formular l'effect mussa il cussegl grond la direcziun, en la quala las prestaziuns da l'administraziun duain ir. 
En quest connex ha la regenza ultra da quai mess en vigur per il 1. da matg 2007 las adattaziuns da la legislaziun ch'èn necessarias, e quai en la lescha davart il cussegl grond, en la lescha davart las finanzas ed en la lescha dal persunal. 
Il medem mument entra er en vigur la revisiun parziala da l'urden da gestiun dal cussegl grond dals 17 d'october 2006. 
Cun l'entrada en vigur dal relasch menziunà ha la regenza gist er adattà tschertas disposiziuns da l'ordinaziun da la regenza tar la lescha davart las finanzas. 
La regenza sustegna il cumbat cunter il hooliganissem e preferescha ina soluziun da concordat 
La regenza grischuna beneventa da princip las stentas da la confederaziun da stgaffir ina basa communabla per tut la Svizra per cumbatter il hooliganissem. 
Pervia da la suveranitad da la polizia chantunala en il sectur da la segirezza interna preferescha ella dentant ina soluziun da concordat dals chantuns empè da la regulaziun en la constituziun federala. 
Per metter a disposiziun a las autoritads novs instruments per cumbatter la violenza tar occurrenzas da sport ha il parlament agiuntà en la sessiun da primavaira 2006 la lescha federala davart mesiras per mantegnair la segirezza interna cun las prescripziuns correspundentas. 
Questa revisiun da la lescha pussibilitescha da manar or da l'anonimitad persunas che disturban en moda violenta occurrenzas da sport, e quai cun las registrar en ina banca da datas naziunala e da las tegnair davent da stadions e da lur conturns cun agid d'in scumond da raiun, da restricziuns da bandunar il pajais, d'ina obligaziun d'annunzia e d'ina fermanza da polizia da 24 uras. 
Sin quai ha il cussegl federal tramess en consultaziun ina disposiziun da la constituziun che duai stgaffir ina basa per cumbatter il hooliganissem sin plaun federal. 
Quella duai mo vegnir messa en vigur, sch'ils chantuns n'arrivan betg da s'unir en in concordat. 
Sche quai è il cas, duai la confederaziun pudair relaschar prescripziuns per impedir e per reducir acts violents tar occurrenzas da sport. 
Sco quai che la regenza explitgescha en sia consultaziun, èsi cunvegnent e gist da definir ina basa legala unitara per occurrenzas da sport che tangheschan la segirezza interna sur ils cunfins chantunals or. 
La regulaziun previsa sa maschaida dentant memia fitg en las cumpetenzas chantunalas, perquai che occurrenzas da sport localas ston vegnir dumagnadas cun il dretg chantunal da polizia. 
Ultra da quai na sa laschan aspects da la segirezza interchantunala betg reducir ad occurrenzas da sport. 
La regenza prenda posiziun davart il concept federal d'agir en connex cun deposits en rasadas geologicas profundas 
Per la regenza grischuna ha la protecziun da l'uman a lunga vista l'emprima prioritad, sch'i sa tracta da dismetter rument radioactiv. 
Per quest motiv sto vegnir dada l'emprima prioritad a la segirezza, sch'i sa tracta da fixar in deposit, sco quai che la regenza punctuescha en sia posiziun davart la part da concept dal plan secturial "deposits en rasadas geologicas profundas" da la confederaziun. 
Quest plan secturial fixescha la procedura da selecziun dals deposits per dismetter rument radioactiv. 
Il sboz ch'è avant maun resguarda mo per part ils giavischs ch'il Grischun aveva communitgà a la confederaziun a chaschun da consultaziuns precedentas. 
Dal puntg da vista da la regenza duai la segirezza avair l'emprima prioritad e star sur tut ils auters criteris. 
Ultra da quai sto l'urari per selecziunar deposits en rasadas geologicas profundas vegnir scursanì en mintga cas. 
La regenza crititgescha che l'urari na resguarda betg il connex tranter la segirezza dal provediment e la deposiziun definitiva. 
La procedura duai vegnir scursanida uschia che l'incarica per in provediment cun electricitad ch'è suffizient e segir po vegnir ademplì. 
Ultra da quai sto la collavuraziun cun ils chantuns pertutgads, cun las regiuns correspundentas e cun las vischnancas cumpigliadas sco er cun la populaziun vegnir promovida ed intensivada. 
La finala giavischa la regenza ch'i vegnia installà in gremi independent d'expertas e d'experts. 
La lescha davart la responsabladad dal stadi entra en vigur il 1. da matg 2007 
La lescha davart la responsabladad dal stadi vegn messa en vigur il 1. da matg 2007. 
Quai ha concludì la regenza grischuna. 
La sessiun da december 2006 aveva il cussegl grond approvà la revisiun totala da la lescha davart la responsabladad dal stadi. 
Ils 14 da mars 2007 è scadì il termin da referendum senza ch'el saja vegnì duvrà. 
Cun la revisiun totala èn las directivas da la nova constituziun dal chantun Grischun per il sectur da la responsabladad dal stadi vegnidas realisadas sin il stgalim da la lescha. 
Ils puncts centrals da la lescha han l'intent d'introducir la responsabladad causala dal stadi empè da la responsabladad per la culpabilitad. 
Quai vul dir ch'il stadi surpiglia in donn ch'è vegnì chaschunà illegalmain da ses organs, e quai er senza ch'i saja avant maun ina culpa. 
Plinavant è la revisiun vegnida duvrada per concentrar il dretg davart la responsabladad dal stadi e d'al deliberar da disposiziuns antiquadas. 
Da vischnancas e da regiuns 
- Seglias: La revisiun parziala da la planisaziun locala da la vischnanca da Seglias dals 12 d'avrigl 2006 vegn approvada. 
- Küblis: La revisiun parziala da la planisaziun locala da la vischnanca da Küblis dals 24 da november 2006 vegn approvada. 
- Malix: La revisiun da la planisaziun locala che la vischnanca da Malix ha concludì ils 9 da zercladur 2006 vegn approvada cun resalvas. 
- Cuira: Il project da la citad da Cuira da metter ina cuvrida sin la via da velo da Cuira a Trimmis, e quai sin ina part da totalmain 1'400 meters che sa chatta sin il territori da la citad da Cuira, vegn approvà. 
Als custs da quest project vegn pajada ina contribuziun chantunala maximala da 101'000 francs. 
- Scharàns, Vaz: L'emprima etappa per segirar la via da colliaziun dal Meir vegl che sa chatta sin il territori da las vischnancas da Scharàns e da Vaz e che ha ina lunghezza da 4,63 kilometers vegn approvada. 
Als custs da quest project vegn pajada ina contribuziun chantunala maximala da 136'000 francs. 
Contribuziuns chantunalas a differentas instituziuns 
- "Rait sociala dal Grischun": La regenza ha approvà l'incarica da prestaziun a la crusch cotschna dal Grischun che concerna il program da lavur e d'occupaziun per l'integraziun professiunala e sociala cun il num "rait sociala dal Grischun". 
Per ils onns 2007 fin 2010 vegn garantida ina contribuziun chantunala d'annualmain maximalmain 250'000 francs. 
- Promoziun da la cultura: La regenza ha concedì contribuziuns da totalmain 312'000 francs per promover 19 occurrenzas ed ovras culturalas. 
- Project "sonda senza fin": Il project "sonda senza fin" dals trais museums chantunals sco er d'ulteriuras instituziuns culturalas dals 10 da november 2007 a Cuira vegn sustegnì cun ina garanzia da deficit da maximalmain 40'000 francs. 
- Project d'ediziun da la "Beschreibung des Tawätscher-Thals": A las lavurs scientificas per il project d'ediziun da la "Beschreibung des Tawätscher-Thals" da pader Placi a Spescha vegn concedida ina contribuziun unica da 9'600 francs. 
- Gruppa d'interess plazza-beach Sent: La "gruppa d'interess plazza-beach Sent" survegn ina contribuziun da 10'100 francs or dal fond da sport per construir in implant nov da beachvolley. 
- Tiradurs da sport da Domat: Ils tiradurs da sport da Domat survegnan ina contribuziun da 5'300 francs or dal fond da sport per renovar il tetg da lur chasa da tir a caliber pitschen. 
Projects da vias 
La regenza ha approvà totalmain 10'719'000 francs per construir e per sanar ils suandants trajects da via: 
- via da Furna: lavurs d'impressari, etappa da construcziun 2007-2008 
- via dal Luzisteig: lavurs d'impressari tar la punt dal Rain a Fläsch 
- via sursilvana: lavurs da cuvrida, Trun - Rabius 
- via dal Landwasser: lavurs d'installaziuns electricas en il tunnel dal Landwasser 
- via da l'Alvra: lavurs d'impressari e lavurs da cuvrida, La Fuegna - Tranter ils Craps 
- via da Val S. Pieder: lavurs d'impressari a S. Martin 
- via da Falera: lavurs da cuvrida, Chintguns - Falera 
- via da la Lumnezia: lavurs d'impressari tar la punt da Mulina 
- via dal Scanvetg: lavurs d'impressari a Tura 
- via dal Landwasser: lavurs d'impressari e lavurs da cuvrida, Schmelzboden - Glaris 
- via dal Spleia: lavurs d'impressari e lavurs da cuvrida tar la punt dal Rain posteriur a Spleia 
- via naziunala A13: lavurs d'impressari e lavurs da cuvrida dal guaud da Cassana fin tar l'access da Nufenen 
- via sursilvana: lavurs d'impressari tar il passadi da l'aual da Ruschein 
- via da Dischma: lavurs d'impressari e lavurs da cuvrida, Inner Hof - Chriegsmatten 
- via da Sertig: lavurs d'impressari e lavurs da cuvrida, Stadel - Teufi 
Gremi: regenza 
Funtauna: rg chanzlia chantunala dal Grischun 
Data: 19.04.2007 
La refurma dal turissem grischun survegn conturas 
Las organisaziuns da turissem ch'èn sa reunidas ad organisaziuns per la gestiun da destinaziuns (OGD) u che vegnan a sa reunir ad organisaziuns turisticas futuras (OTF) han inoltrà a l'uffizi per economia e turissem per la fin da mars en total 12 skizzas da project. 
Suenter ils discurs cun las instituziuns ch'èn responsablas per il project vegn decidì la fin da matg davart il sustegn chantunal dal process da refurma per la proxima fasa da project che vegn a durar fin il settember. 
Cun la publicaziun dal concept da realisaziun da la refurma dal turissem grischun èn vegnidas envidadas il november passà - en il rom dal project "structuras cumpetitivas e repartiziun da las incumbensas en il turissem grischun" - las organisaziuns da turissem da surpigliar ina rolla activa e da s'annunziar fin la fin da mars tar l'uffizi per economia e turissem cun ina skizza da lur project per il process da refurma. 
Il project che stat sut la direcziun da cusseglier guvernativ Hansjörg Trachsel ha la finamira da franar il regress da pernottaziuns en il Grischun cun ina nova structura da destinaziuns, cun ina clera repartiziun da las incumbensas en il marketing e cun ina nova orientaziun da Grischun vacanzas. 
13 projects da refurma per furmar destinaziuns 
En il turissem dal Grischun vegnan elavurads totalmain almain 13 projects per furmar OGD u OTF. 
La OGD Engiadina San Murezzan ha gia cumenzà cun la realisaziun suenter questa decisiun cardinala dal pievel ed instradescha il 1. da matg uffizialmain sia activitad da fatschenta. 
Ils projects restants cumpiglian las destinaziuns principalas Tavau - Claustra, Cuira - Arosa - Lai, Flem - Laax (incl. Surselva) sco er Scuol - Samignun (regiun dal parc naziunal). 
Stentas per furmar u per consolidar ina OTF vegnan fatgas en las suandantas regiuns: Val Bregaglia, Val Puschlav, Val Müstair, San Bernardino/Moesano, Scanvetg, Viamala sco er Savognin-Surses/Val d'Alvra. 
La ScRL Partenz Turissem è vegnida fundada gia ils 28 da favrer 2007 e mussa che er regiuns pli pitschnas chattan lur plazza en la refurma dal turissem grischun. 
Concretisaziun fin l'atun 
Ils projects lantschads mussan ch'i na dat naginas largias en il rom da la refurma dal turissem grischun. 
En tut las vals dal Grischun vegnan elavurads projects che sustegnan las finamiras da la refurma. 
Ubain che gruppas da lavur èn gia vegnidas furmadas ubain che decleraziuns d'intenziun per furmar structuras da turissem orientadas vers il futur èn almain avant maun. 
Las tschintg destinaziuns principalas Engiadina San Murezzan, Tavau - Claustra, Cuira - Arosa - Lai, Flem - Laax e Scuol - Samignun giogan qua ina rolla impurtanta sco OGD. 
Per la fasa da project che dura da l'avrigl fin il settember communitgescha il chantun ses sustegn sin fundament dals criteris dal concept da realisaziun e sin fundament da discurs individuals cun las petentas e cun ils petents fin la fin da matg. 
Suenter ston las instanzas ch'èn mintgamai responsablas per il project inoltrar lur plan da fatschenta per las novas OGD u OTF, e quai fin la fin da settember. 
Sin basa dal plan da fatschenta decida il chantun, sch'el sustegna il process da transfurmaziun da las organisaziuns da turissem sco tal, fin che las OGD e che las OTF vegnan lantschadas sin plaun operativ. 
Mesiras accumpagnantas 
Ultra da la furmaziun da OGD e da OTF en il Grischun ha il chantun la finamira d'introducir a medem temp tschintg mesiras accumpagnantas che caracteriseschan il process da refurma en moda decisiva. 
Il mument vegn fatga in'examinaziun giuridica ed in'examinaziun areguard il cuntegn d'ina taxa chantunala per promover il turissem (TCT) cun integrar las organisaziuns da tetg da l'economia grischuna. 
Fin la fin da l'onn 2008 duai ella metter il turissem grischun a la testa da la glista turistica che sa chatta en l'internet. 
Las pussaivladads da commerzialisaziun per il turissem rural en il Grischun vegnan examinadas actualmain dal post spezialisà per turissem e svilup persistent da la scola auta da Wädenswil a Vargistagn. 
L'ulteriur svilup da la marca graubünden ensemen cun las destinaziuns succeda sut la direcziun da Grischun vacanzas. 
Ultra da quai vegn etablì en tut las OGD e tar Grischun vacanzas in sistem da direcziun e da monitoring che na pussibilitescha la valitaziun dal success betg mo sin basa da las pernottaziuns, mabain sin basa d'in sistem d'indicaturs equilibrà. 
Gremi: departament d'economia publica e fatgs socials 
Funtauna: rg uffizi per economia e turissem 
Data: 23.04.2007 
La regenza giavischa ch'il sboz da l'ordinaziun davart ils parcs vegnia surlavurada 
En sia resposta da consultaziun exprima la regenza ses avis che l'ordinaziun federala davart ils parcs stoppia vegnir surlavurada ed adattada en tscherts puncts decisivs. 
L'ordinaziun davart ils parcs duai promover novs parcs naziunals, parcs natirals regiunals e parcs per l'aventura en la natira. 
Ella regla las pretensiuns e las proceduras per garantir agids finanzials globals da la confederaziun sco er per consegnar e per utilisar ils labels da parcs e da products ch'èn protegids. 
Per la regenza èn differents puncts dal sboz reglads en moda nunrealistica ed inadattada. 
Ella crititgescha oravant tut il dischequiliber tranter la protecziun e l'utilisaziun commerziala, la mancanza da finamiras ed il fatg che l'utilisaziun da la forza idraulica na vegn betg resguardada. 
Ultra da quai constatescha la regenza che la concepziun da parcs natirals regiunals en zonas centralas, en zonas circundantas ed en zonas da svilup manchia e ch'ils stimuls finanzials sajan insuffizients. 
La regenza propona da surlavurar il project e d'al suttametter da nov per prender posiziun. 
Per la regenza è la realisaziun da parcs che han ina impurtanza naziunala da gronda valur per il chantun Grischun perifer cun sias cuntradas e cun sia natira preziusa. 
Actualmain sustegnan la confederaziun - cun ses program per promover las structuras regio plus - ed il chantun trais projects da parcs en il chantun Grischun: parc Ela (parc natiral regiunal), biosfera Val Müstair (parc naziunal resp. parc natiral cun la finamira da survegnir il label da la UNESCO per biosferas), Adula (parc naziunal). 
Concept per meds d'instrucziun en rumantsch grischun 
La regenza approvescha l'elavuraziun d'in concept per in med d'instrucziun per l'instrucziun da realias en rumantsch grischun. 
Entant che las scolas da lingua tudestga han ina gronda tscherna da meds d'instrucziun per l'instrucziun da realias en las 1. - 3. classas, han las persunas d'instrucziun rumantschas stuì renunziar ad ina purschida correspundenta fin oz ed han stuì elavurar sezzas tut ils cuntegns per l'instrucziun. 
En il rom dal project "rumantsch grischun en scola" ston - tenor il concept - vegnir mess a disposiziun ils meds d'instrucziun per las emprimas classas primaras a partir da l'onn da scola 2007/08. 
L'instrucziun da realias cumpiglia - en moda interdisciplinara cun l'instrucziun en l'emprima lingua - otg lecziuns sin il stgalim bass, quai vul dir 30 fin 36 pertschient dal temp d'instrucziun. 
L'emprim dals dus meds d'instrucziun ch'èn planisads duai cumparair previsiblamain la fin da l'onn 2008. 
Il moratori per contribuziuns a stabiliments da scola e da sport da scola vegn prolungà per dus onns 
La regenza grischuna vul prolungar il moratori per contribuziuns a stabiliments da scola e da sport da scola per dus onns. 
En il rom da la missiva davart il preventiv 2008 vegn ella a preschentar al cussegl grond ina revisiun parziala da l'ordinaziun davart la renunzia a contribuziuns per stabiliments da scola e da sport da scola en il sectur da la scola populara. 
Quella prevesa da prolungar il moratori ch'è limità sin la fin da l'onn 2007 per ils onns 2008 e 2009. 
En il rom da l'examinaziun da las structuras e da las prestaziuns per sanar las finanzas dal chantun aveva il cussegl grond concludì l'avust 2003 da renunziar a contribuziuns per stabiliments da scola e da sport da scola per in tschert temp. 
En il rom dal project concernent la lescha davart la gulivaziun da finanzas intercommunala LGF II vegn examinada actualmain l'organisaziun existenta da las incumbensas e da las prestaziuns tranter il chantun, las regiuns e las vischnancas. 
Quai è collià cun ina revisiun cumplessiva da la gulivaziun da finanzas intercommunala. 
La nova regulaziun che duai vegnir realisada il 1. da schaner 2010 n'è actualmain anc betg enconuschenta. 
Igl è però segir che las contribuziuns d'investiziun vertentas dal chantun ch'èn dependentas da l'object e da la forza finanziala ston vegnir concepidas totalmain da nov, sch'ellas duain insumma vegnir manadas vinavant en il rom da la repartiziun da las incumbensas tranter il chantun e las vischnancas. 
Pervia da quai n'èsi - tenor la regenza - betg raschunaivel d'abolir il moratori che scada per la fin da l'onn 2007. 
Uschia vegniss creada ils onns 2008 e 2009 ina perioda, durant la quala vegnissan garantidas contribuziuns chantunalas tenor il sistem vertent, ma che vegnissan pajadas per gronda part pir suenter la realisaziun da la LGF II. Ils problems transitorics e las obligaziuns da contribuziun avertas s'augmentassan. 
La regenza sustegna la cuntraproposta tar l'iniziativa dal pievel "per ina surannaziun nunpussaivla da delicts pornografics vi d'uffants" 
La regenza grischuna sustegna senza resalvas il sboz preliminar tar la midada dal cudesch penal svizzer, cun il qual duain vegnir prolungads ils termins da surannaziun tar delicts sexuals e tar delicts grevs da violenza. 
La missiva è vegnida elavurada dal cussegl federal sco cuntraproposta tar l'iniziativa dal pievel "per ina surannaziun nunpussaivla da delicts pornografics vi d'uffants". 
Tenor la cuntraproposta duai cumenzar la surannaziun da persecuziun en cas da delicts sexuals ed en cas da delicts grevs da violenza da delinquentas e da delinquents creschids vi d'uffants sut 16 onns pir a partir da la maiorennitad da la victima. 
Uschia duai la victima survegnir temp avunda (fin ch'ella ha 33 onns) d'elavurar quai ch'è capità avant ch'ella sto decider, sch'ella vul inoltrar ina denunzia penala respectivamain in plant penal u betg. 
En cas da delicts sexuals vi d'uffants sut 16 onns che vegnan commess da persunas minorennas duai vegnir mantegnì il sistem vertent. 
La victima ha la pussaivladad d'inoltrar in plant penal fin ch'ella ha cumplenì il 25avel onn da vegliadetgna. 
La distincziun ch'è previsa en il sboz respectivamain che resulta sin basa dal cudesch penal per giuvenils tranter delinquentas e delinquents creschids e minorens, tar ils quals i na vegn betg proponida ina prolungaziun dal termin, resguarda la regenza er sco raschunaivla. 
La regenza augmenta las tariffas per spazzachamins 
La regenza grischuna ha approvà la revisiun parziala da las tariffas per spazzachamins. 
L'augment resguarda la chareschia ch'i ha dà dapi l'ultima revisiun sco er novs custs supplementars cumprovads dals spazzachamins ch'els han da purtar per ademplir lur professiun. 
Las tariffas per mintga unitad da temp vegnan augmentadas per 4,4 pertschient, entant che la chareschia effectiva importa 4,64 pertschient dapi l'ultima adattaziun da las tariffas. 
L'adattaziun da las tariffas per spazzachamins vala a partir dal 1. da matg 2007. 
Las novas tariffas èn vegnidas coordinadas tranter las assicuranzas d'edifizis e tranter las uniuns dals maisters spazzachamins dals chantuns da la Svizra orientala. 
Las tariffas per spazzachamins che vegnan proponidas sa basan sin la pli nova "tariffa directiva per lavurs da spazzachamin" da l'uniun da las assicuranzas chantunalas cunter fieu. 
Quella è entrada en vigur il 1. da schaner 2007 en enclegientscha cun la surveglianza federala dals pretschs e cun l'uniun svizra dals maisters spazzachamins. 
Ils augments da las tariffas che vegnan proponids per il Grischun sa chattan en il rom da questa tariffa directiva. 
La tariffa da contribuziun per las scolas da chant e da musica dal Grischun vegn augmentada 
La procentuala per la contribuziun chantunala als cust imputabels da las scolas da chant e da musica dal Grischun vegn augmentada dad actualmain 20 sin nov 23 pertschient a partir da l'onn 2007. 
Quai ha concludì la regenza grischuna. 
La regenza renconuscha il basegn da finanzas supplementar cumprovà da las scolas da chant e da musica. 
Resguardond la situaziun finanziala midada dal chantun è vegnida auzada la contribuziun chantunala en il preventiv 2007 dad 1,85 milliuns francs a 2,72 milliuns francs. 
Quest credit pussibilitescha d'augmentar la tariffa da contribuziun. 
Tenor la lescha per promover la cultura survegnan las scolas da chant e da musica ina contribuziun chantunala annuala da 20 fin 25 pertschient dals custs imputabels. 
L'onn 1998 era la tariffa da contribuziun vegnida fixada a 20 pertschient pervia da la situaziun da finanzas fitg precara da quel temp. 
Da vischnancas e da regiuns 
- Arvigo e Selma: Als custs per renovar la serenera vegn garantida ina contribuziun da maximalmain 251'809 francs. 
- Avras: Per engrondir la serenera dad Avras - Cresta vegn approvada ina contribuziun da maximalmain 183'375 francs. 
- Cazas: Per il project per concepir da nov la terza batschida en il territori per la protecziun da la natira da Monté vegn concedida ina contribuziun dad 80'000 francs. 
- Favugn: La lescha da construcziun vegn approvada cun resalva. 
- Luzein: La revisiun totala da la planisaziun locala vegn approvada cun resalvas. 
- Maladers: Il plan general da furmaziun 1:2'000 Sax vegn approvà. 
- Nufenen: Als custs cun dretg da gulivaziun da finanzas che resultan da la sanaziun da la chasa da scola da Spleia vegn garantida ina contribuziun da maximalmain 123'400 francs or da la gulivaziun da finanzas intercommunala. 
- Rueun: A la vischnanca vegn garantida ina contribuziun da 73'000 francs als custs cun dretg da contribuziun per renovar e per engrondir il stabiliment dal provediment d'aua. 
- St. Antönien: L'amplificaziun da la via da colliaziun Holzbodenbrücke - Büel sco er da las vias champestras vegn approvada. 
Als custs da quest project d'amplificaziun vegn pajada ina contribuziun chantunala maximala da 505'815 francs. 
- Scuol: Perquai che l'access da Sent vegn construì da nov vegn reducida la sveltezza maximala sin il sviament da Scuol dad 80 km/h a 60 km/h, e quai sin ina lunghezza da ca. 900 meters. 
- "ewz challenge da las Alps 2007": L'organisatura dal "ewz challenge da las Alps 2007" survegn la permissiun d'utilisar dumengia, ils 19 d'avust 2007, la ruta giavischada cun partenza e cun arriv a Lantsch. 
- "Jeantex Tour Transalp": A l'organisatura da la "Jeantex Tour Transalp" vegnì permess d'utilisar la ruta cun partenza e cun arriv ad Ischgl ed a Naturns sco er a Livigno ed a Ponte di Legno mardi, ils 26 da zercladur 2007, e gievgia, ils 28 da zercladur 2007. 
Projects da vias 
La regenza ha approvà totalmain 3'435'000 francs per construir e per sanar ils suandants trajects da via: 
- via naziunala A13: lavurs d'impressari, Grono - cunfin chantunal 
- via d'Engiadina: lavurs da cuvrida sin la punt da l'En a Samedan 
- via da Lüen: lavurs d'impressari, Bawal - Zianos 
- via da Val S. Pieder: lavurs d'impressari, punt dal Schlechttobel 
Gremi: regenza 
Funtauna: rg chanzlia chantunala dal Grischun 
Data: 26.04.2007 
Las collavuraturas da las bibliotecas grischunas fan fest 
Ils 1 da matg ha lieu en la Klibühni a Cuira la festa da finiziun per las otg absolventas dal curs da basa grischun da la cuminanza da lavur da las bibliotecas svizras da lectura publica (CLP). 
L'incumbensada da las bibliotecas ha organisà quest curs per la sisavla giada. 
Dal avust 2006 fin l'avrigl 2007 han otg dunnas interessadas absolvì durant 27 dis da curs la scolaziun fundamentala vasta e basada sin la pratica en divers secturs bibliotecars. 
Questa scolaziun supplementara qualifitgescha las participantas dal curs da surpigliar tut las lavurs che resultan en ina biblioteca da scola u da vischnanca. 
L'engaschament è sa cumprovà. 
La cumissiun da bibliotecas dal Grischun sa legra che tut las absolventas han reussì l'examen cun success e che tuttas survegnan il certificat da la CLP. 
L'onn 1993 ha leger.GR - Giuventetgna e medias Grischun (da lez temp cuminanza da lavur grischuna da cudeschs per la giuventetgna, BAJ) organisà l'emprim curs fundamental. 
Dapi l'onn 2000 ha il chantun Grischun in nov concept da scolaziun. 
La scolaziun da bibliotecaras vegn purschida da la cumissiun chantunala da bibliotecas. 
Il curs fundamental CLP cumenza mintgamai il avust e terminescha il avrigl cun in examen final. 
In certificat survegnan: 
Ulrica Blumer-Vital, Schwanden; Rosa Colman, Buchs; Doris Deflorin, Cuira; Inglina Gaudenzi, Samedan; Corinne Huser, Näfels; Judith Jud, Pfäffikon; Elsbeth Keller, Masein; Doris Venzin, Cuira. 
Gremi: biblioteca chantunala dal Grischun 
Funtauna: rg biblioteca chantunala dal Grischun 
Data: 27.04.2007 
Votaziuns chantunalas: Il chantun porscha in nov servetsch per persunas che han in impediment da leger 
Per burgaisas e per burgais ch'èn tschorvs, che han in impediment da la vesida u che han uschiglio difficultads da leger porscha il chantun Grischun a partir d'immediat ses documents da votaziun gratuitamain en furma d'ina revista auditiva. 
En collavuraziun cun la biblioteca svizra per umans tschorvs ed impedids da la vesida BST vegn quella producida en il format internaziunal DAISY e distribuida sco disc cumpact. 
Cudeschs e revistas en il format DAISY pon vegnir tadlads cun agid da giraders spezials da DAISY dentant er sin in computer u sin tut ils giraders da CD e da DVD ch'èn endrizzads per il format MP3. 
Il chantun Grischun resguarda quest servetsch supplementar per burgaisas e per burgais che han in impediment da la vesida sco bun per votaziuns chantunalas. 
Il medem sistem vegn gia applitgà tar votaziuns federalas sco er en auters chantuns ed en differentas citads e vischnancas. 
Il chantun Grischun fa quint cun custs annuals tranter 2'000 e 3'000 francs. 
Persunas ch'èn tschorvas, che han in impediment da la vesida u che han uschiglio difficultads da leger e che vulessan survegnir lur documents da votaziun en l'avegnir sco revista auditiva da DAISY pon abunar quella directamain tar la BST. 
L'adressa da contact sa cloma: medienverlag@sbszh.ch u telefon 043 333 32 32. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 02.05.2007 
La cumissiun predeliberanta dal cussegl grond sustegna l'independenza da la cassa da pensiun chantunala 
En la sessiun da zercladur 2007 vegn il cussegl grond a tractar la missiva tar l'independenza da la cassa da pensiun chantunala (CP). 
La cumissiun predeliberanta ch'è vegnida nominada per quest intent ha predeliberà questa missiva sut il presidi dal deputà Luca Tenchio per mauns dal cussegl grond. 
A la sesida da la cumissiun è sa participada er la cussegliera guvernativa Eveline Widmer-Schlumpf. 
Sco che la regenza explitgescha en sia missiva, ha il cussegl grond concludì l'onn 2000 la finanziaziun restanta e l'independenza giuridica da la cassa da pensiun. 
En quest connex eri previs da surdar a la CP l'independenza giuridica ed organisatorica per il 1. da schaner 2012. 
Suenter che la finanziaziun restanta da la CP ha pudì vegnir terminada gia l'onn 2005 e betg sco previs oriundamain en il decurs dals onns 2005 fin 2011, èsi pussaivel da realisar l'independenza giuridica da la CP gia pli baud. 
Ultra da l'independenza da la cassa èn la determinaziun dal subject giuridic, la nova definiziun dal circul da las persunas assicuradas, l'aboliziun dals artitgels 36 - 41 da la lescha davart las finanzas dal chantun Grischun concernent las instituziuns da prevenziun professiunala sco er la fixaziun dal grad d'autonomia da la CP ulteriurs puncts centrals da la revisiun. 
Suenter avair discutà il project en moda intensiva propona la cumissiun al cussegl grond unanimamain d'entrar en il project e da deliberar il sboz da lescha cun tschertas midadas. 
Gremi: cumissiun predeliberanta per la revisiun parziala da la lescha davart la cassa da pensiun 
Funtauna: rg cumissiun predeliberanta per la revisiun parziala da la lescha davart la cassa da pensiun 
Data: 02.05.2007 
100 annunzias davart incidents cun chauns 
Dapi l'introducziun da l'obligaziun d'annunzia il matg 2006 èn vegnidas inoltradas en il Grischun l'onn 2006 totalmain 100 annunzias davart incidents cun chauns. 
Il schaner ed il favrer 2007 èn vegnids annunziads 33 cas da blessuras, nua che chauns han mors umans ed animals. 
Quai resulta dal rapport final da la gruppa chantunala da lavur che s'occupada cun la moda da tractar ils chauns. 
Per ils 2 da matg 2006 è l'ordinaziun federala davart la protecziun dals animals vegnida cumplettada tranter auter cun duas disposiziuns che prescrivan che tscherts incidents cun chauns stoppian vegnir annunziads tar ils posts chantunals cumpetents. 
En il Grischun è quai l'uffizi per la segirezza da victualias e per la sanadad d'animals. 
Quest post sto alura sclerir ils fatgs ed ordinar las mesiras necessarias. 
Las annunzias che vegnan inoltradas vegnan tramessas vinavant ad expertas ed ad experts che fan ina triascha e che repartan las blessuras tras morsas sin cas da bagatella, sin cas da problems respectivamain da repetiziun sco er sin cas gravants. 
Per cas d'ina grevezza mesauna bastan da princip admoniziuns. 
En il Grischun èn sa mussads quatter dals incidents annunziads sco gravants, quai che ha gì la consequenza ch'ins ha stuì prender mesiras, sco p.ex. suttametter differents chauns a tests da cumportament ed ordinar l'obligaziun da tegnair il chaun a la tschinta. 
Sin basa dal resultat dal test da cumportament ha in possessur laschà durmentar ses chaun. 
Sin fundament da las enconuschientschas ch'ins haja fatg durant ils emprims diesch mais suenter l'introducziun da l'obligaziun d'annunzia, na possian accidents grevs mai vegnir exclus, hai num en il rapport. 
Perquai duai vegnir dada ina gronda impurtanza a la prevenziun d'incidents cun chauns. 
Da vischnancas e da regiuns 
- Bever: Il plan general da furmaziun 1:1'000 "areal da l'arsenal" dals 12 da december 2006 da la vischnanca da Bever vegn approvà cun la recumandaziun da renunziar ad ina demoliziun da l'arsenal marcant. 
- Ftan: La revisiun parziala da la planisaziun locala da la vischnanca da Ftan dals 11 da mars 2007 vegn approvada. 
- Haldenstein: La revisiun parziala da la planisaziun locala da la vischnanca da Haldenstein dals 24 da november 2006 vegn approvada cun intginas correcturas. 
Contribuziuns chantunalas a differentas instituziuns 
- Nova chasa da persunas attempadas e da tgira a Jenaz: Per construir ina nova chasa da persunas attempadas e da tgira a Jenaz vegn garantida a la fundaziun Flury da Schiers ina contribuziun chantunala da 50 pertschient dals custs d'investiziun maximalmain imputabels da 23,6 milliuns francs, pia maximalmain 11,8 milliuns francs. 
- Uniun per plazzas da dimora e da lavur protegidas Engiadina e vals dal sid: Il project ch'è vegnì inoltrà da l'uniun per plazzas da dimora e da lavur protegidas Engiadina e vals dal sid per renovar la cuschina en la "ufficina" a Samedan vegn approvà. 
A l'uniun vegn garantida ina contribuziun da construcziun da maximalmain 35'944 francs. 
- Festival XONG 07: Il festival XONG 07 che ha lieu dals 22 fin ils 28 da fanadur 2007 e che ha l'intent da promover il barat cultural en la regiun da cunfin dals trais pajais Val Müstair/Engiadina bassa, "Oberes Gericht" e Vnuost sura, vegn sustegnì cun ina contribuziun da maximalmain 20'000 francs. 
- Exposiziun speziala "Ils animals da rapina returnan - ed ussa?": L'exposiziun speziala "Ils animals da rapina returnan - ed ussa?" che vegn preschentada dals 11 fin ils 20 da matg 2007 a la HIGA a Cuira vegn sustegnida cun ina contribuziun da maximalmain 10'000 francs. 
- Societad da musica da Domat: A la societad da musica da Domat vegn concedida ina contribuziun maximala da 7'000 francs per ina instrumentaziun parziala. 
- Project "Young Commitment": Il project "Young Commitment" dal forum alpinum al liceum alpinum a Zuoz vegn sustegnì cun ina contribuziun da 5000 francs. 
Ultra da quai sa declera la regenza pronta da surpigliar il patrunadi per il project en il chantun Grischun en il rom da las activitads proponidas. 
Projects da vias 
La regenza ha approvà totalmain 3'535'000 francs per construir e per sanar ils suandants trajects da via: 
- via da Tschiertschen: lavurs d'impressari, Ricaldei 
- via da la Mantogna dador: lavurs d'impressari, Dalin - Preaz 
- via naziunala A13: lavurs da cuvrida, sviament da Roveredo 
- via naziunala A13: lavurs d'impressari, sviament da Roveredo 
- via da Calanca: lavurs d'impressari, Ponte ad Arco - Scbörf 
- via dal Bernina: lavurs da cuvrida, pass dal Bernina - Baraccone 
Gremi: regenza 
Funtauna: rg chanzlia chantunala dal Grischun 
Data: 03.05.2007 
La cumissiun predeliberanta dal cussegl grond sustegna l'engrondiment e l'adattaziun dals edifizis dal lieu da lavur e d'occupaziun ARBES a Giuvaulta 
La cumissiun predeliberanta dal cussegl grond ch'è vegnida nominada aposta per quest intent ha predeliberà per mauns dal cussegl grond la missiva da la regenza davart l'engrondiment e davart l'adattaziun dals edifizis dal lieu da lavur e d'occupaziun ARBES a Giuvaulta. 
La cumissiun vegn presidiada dal deputà Markus Clavadetscher. 
A la sesida è sa participà er il cusseglier guvernativ Stefan Engler. 
Sco che la regenza menziunescha en sia missiva ha il lieu da lavur e d'occupaziun (ARBES) dals servetschs psichiatrics dal Grischun (SPGR) pudì vegnir avert l'onn 1995, suenter ch'il cussegl grond aveva approvà da sanar la chasa d'abitar e da tgira ch'era vegnida construida ils onns 1973/1974. 
Sco consequenza da quai ha il center da dimora e d'occupaziun pudì vegnir manà cun gruppas d'abitar famigliaras pli pitschnas e cun las pussaivladads d'occupaziun correspundentas. 
Gia suenter in pèr onns èsi sa mussà che la dumonda per plazzas da lavur protegidas per umans cun in impediment psichic creschiva - analogamain al svilup naziunal -cuntinuadamain dapi la fundaziun dal ARBES. 
Ils ultims onns ha la ARBES perquai gì in grad d'occupaziun da mintgamai passa 110 pertschient. 
Questa situaziun sa preschenta anc oz uschia. 
Pervia da la gronda occupaziun sa chattan actualmain ulteriuras diesch persunas sin la glista da spetga. 
Dapi ch'il ARBES è vegnì avert l'onn 1995 èn - ultra da la dumonda per plazzas da lavur protegidas - sa midadas decisivamain er las pretensiuns. 
Quellas èn sa sviluppadas davent d'occupaziuns simplas da las abitantas e dals abitants vi a la promoziun da la prestaziun tras activitads productivas. 
Per realisar il project da construcziun sto vegnir fatg quint cun custs da 2,6 milliuns francs. 
Sin fundament da la basa legala decisiva vegn la confederaziun a sa participar cun ca. 750'000 francs vi da quests custs. 
Il rest da ca. 1,85 milliuns francs va a quint dal chantun; da quai pon 1,3 milliuns francs vegnir cuvrids tras ils SPGR cun agid da retenziuns che ston vegnir schliadas. 
Suenter avair tractà intensivamain il project ha la cumissiun deliberà unanimamain la missiva da la regenza per mauns dal cussegl grond. 
Gremi: cumissiun predeliberanta dal ARBES 
Funtauna: rg cumissiun predeliberanta dal ARBES 
Data: 09.05.2007 
La dismessa da ruments duai vegnir optimada 
La dismessa dals ruments combustibels che derivan dal chantun Grischun duai vegnir optimada. 
La finamira è da dismetter - sche pussaivel - tut ils ruments combustibels entaifer il chantun, premess che quai saja ecologicamain raschunaivel ed economicamain supportabel. 
La regenza ha prendì enconuschientscha dal rapport correspundent davart la "planisaziun dals ruments dal Grischun 2006" ed ha approvà la planisaziun dals ruments cun las mesiras proponidas. 
Areguard la dumonda centrala da la dismessa dals ruments chasans combustibels prevesa la regenza a lunga vista che tut las otg corporaziuns per la gestiun da ruments dal chantun dismettan da princip lur ruments en il stabiliment per arder ruments a Trimmis. 
La regenza motivescha questa decisiun sin basa da differents criteris oravant tut er cun il tractament egual da las corporaziuns e cun la precedenza da la dismessa en l'agen chantun. 
Excepziuns per cas che pon vegnir motivads cun criteris ecologics ed economics èn pussaivlas. 
En l'avegnir basegnan tals contracts l'approvaziun dal chantun. 
La regenza è da l'avis che questas mesiras stoppian vegnir realisadas en il rom d'ina revisiun parziala da la lescha chantunala davart la protecziun da l'ambient. 
Ultra da quai s'occupa il rapport cun il spazi ch'i dovra en l'avegnir per deponer luadiras. 
Fin l'onn 2025 basegni previsiblamain in spazi da var 480'000 meters cubics; las capacitads ch'èn oz avant maun sin las quatter deponias existentas importan var 230'000 meters cubics. 
Il spazi supplementar sin uschenumnadas deponias bioactivas duai vegnir mess a disposiziun en moda surregiunala e sche pussaivel cun engrondir las deponias existentas. 
Plinavant duai vegnir tratg a niz anc pli fitg il potenzial per reciclar ils ruments. 
Uschia prevesa la planisaziun dals ruments numerusas mesiras che han la finamira d'evitar u da reutilisar meglier ils ruments. 
Il sboz dal rapport final davart la planisaziun dals ruments dal Grischun 2006 è vegnì suttamess als departaments chantunals, a l'uffizi federal d'ambient, a las corporaziuns per la gestiun da ruments ed a las vischnancas per la consultaziun. 
Quest sboz preveseva differentas variantas da realisaziun. 
Numerusas propostas e differents giavischs èn vegnids resguardads tar l'elavuraziun da la planisaziun dals ruments. 
Persuna che dat infurmaziuns: 
Peter Baumgartner, manader da l'uffizi per la natira e l'ambient, departament d'educaziun, cultura e protecziun da l'ambient, tel. 081 257 29 41 
Tar la protecziun speziala da las lavurantas giuvnas e dals lavurants giuvens pretenda la regenza ina regulaziun excepziunala per las regiuns turisticas 
La regenza grischuna beneventa da princip la protecziun speziala da las lavurantas giuvnas e dals lavurants giuvens. 
Gia pli baud era ella s'exprimida per ina reducziun da la vegliadetgna da protecziun da la giuventetgna en la lescha da lavur, e quai a 18 onns. 
En sia consultaziun tar l'ordinaziun federala davart la protecziun da las lavurantas giuvnas e dals lavurants giuvens crititgescha la regenza dentant ch'ils basegns specifics d'interpresas en regiuns turisticas na sajan insumma betg vegnids resguardads en il sboz da l'ordinaziun. 
En regiuns turisticas vegnan ils affars principals realisads mintgamai durant las fins d'emna, e quai betg mo en la gastronomia, mabain er en fatschentas da sport sco er en autras fatschentas da vendita e da servetsch che servan als basegns da las turistas e dals turists. 
Il dumber da clientella è lura il pli grond, cur che emprendistas ed emprendists - cun excepziun da las professiuns ch'èn definidas en l'ordinaziun davart la protecziun da las lavurantas giuvnas e dals lavurants giuvens - na dastgan betg lavurar. 
Per mantegnair plazzas d'emprendissadi en las regiuns turisticas èsi absolutamain necessari tenor la regenza da crear ina regulaziun excepziunala areguard la lavur da dumengia per giuvenils che lavuran en fatschentas da sport ed en autras interpresas che servan als basegns da las turistas e dals turists. 
L'ordinaziun davart la protecziun da las lavurantas giuvnas e dals lavurants giuvens ha l'intent da proteger la sanadad e la segirezza dals giuvenils a lur plazza da lavur, fin ch'els han 18 onns. 
Questa finamira vala tant per giuvenils che sa chattan en ina furmaziun fundamentala professiunala sco er per tals ch'èn gia integrads en il mund da lavur u che vulan gudagnar in pèr daners da giaglioffa durant lur temp liber. 
Il sboz fixescha in scumond da lavur general per uffants sut 15 onns sco er in scumond general da lavurs privlusas per giuvenils fin 18 onns. 
Ultra da la regulaziun da l'occupaziun d'emprendistas e d'emprendists sco er da giuvenils a partir dal 16avel onn da vegliadetgna cuntegna il sboz er disposiziuns davart l'occupaziun d'uffants da differentas categorias da vegliadetgna durant il temp da scola e durant las vacanzas. 
Persuna che dat infurmaziuns: 
Paul Schwendener, manader da l'uffizi per industria, mastergn e lavur, tel. 081 257 23 45 
Da vischnancas e da regiuns 
- Cauco: A la vischnanca da Cauco vegn garantida ina contribuziun da 56'000 francs als custs per engrondir il provediment d'aua, etappa 2007, Cauco - Bodio. 
- Nufenen: A la vischnanca da Nufenen vegn garantida ina contribuziun da 70'560 francs als custs per renovar il provediment d'aua e d'electricitad, etappa 2007, Isla, ed etappa 2008, chascharia - Stutzli. 
- Tour de Suisse en il Grischun: Per las cursas dal tour de Suisse 2007 che han lieu en il chantun Grischun ils 18 ed ils 20 da zercladur 2007 survegn l'organisatura dal tour de Suisse la permissiun d'utilisar las rutas ch'èn previsas tenor il plan da traject. 
- Maraton da velos d'Engiadina: L'organisatura dal 2. maraton da velos d'Engiadina survegn la permissiun d'utilisar las rutas ch'èn previsas tenor il plan da traject per las cursas dals 8 da fanadur 2007 en il chantun Grischun. 
Contribuziuns chantunalas a differentas instituziuns 
- Grischun lain: A l'uniun "Grischun lain" vegn garantida ina contribuziun da 300'000 francs per ils projects ch'èn previs l'onn 2007. 
- Associaziun dal bogn avert da Tusaun: L'associaziun dal bogn avert da Tusaun survegn ina contribuziun da 10'100 francs or dal fond da sport per construir in nov implant da beachvolley a Tusaun. 
Projects da vias 
La regenza ha approvà totalmain 2'133'000 francs per construir e per sanar ils suandants trajects da vias: 
- via dal Malögia: lavurs da cuvrida, Plaun dal Crot - Malögia 
- via d'Engiadina: lavurs da cuvrida, access a la via da Sent 
- via d'Engiadina: lavurs da cuvrida, Nairs - access Scuol vest 
- via naziunala A13: lavurs sanitaras, sviament da Roveredo 
- via sursilvana: indrizs da stgaudament, da ventilaziun e da climatisaziun, sviament da Flem 
Gremi: regenza 
Funtauna: rg chanzlia chantunala dal Grischun 
Data: 10.05.2007 
Il plan da mesiras per l'igiena da l'aria vegn adattà 
La regenza grischuna ha concludì in pachet da mesiras cun totalmain 28 mesiras per meglierar la qualitad da l'aria. 
Questas mesiras duain reducir l'impestaziun tras ozon, las immissiuns da pulvra fina sco er l'impestaziun tras amoniac. 
La regenza ha prendì enconuschientscha dal rapport correspundent da l'avrigl 2007 davart il "stadi da las mesiras per mantegnair l'aria pura 2006 cun concretisar ils champs d'acziun futurs". 
Il rapport cun il plan da mesiras per l'igiena da l'aria è vegnì adattà a las enconuschientschas las pli novas. 
Meglierar la qualitad da l'aria è ina incumbensa communabla da la confederaziun e dals chantuns che ston mintgamai elavurar mesiras adequatas per lur champ da cumpetenza. 
Las mesiraziuns da la qualitad da l'aria e las bilantschas da las emissiuns mussan ch'ins ha pudì reducir ils ultims onns han en spezial ils oxids da nitrogen e ch'igl è reussì da sbassar las valurs maximalas d'ozon en il sid da las Alps. 
I dat dentant anc adina in basegn d'agir. 
En il chantun Grischun vegnan las limitas d'immissiuns da pulvra fina surpassadas cunzunt en ils funs da las vals. 
Medemamain n'è betg anc schlià il problem d'ozon durant la stad; in problem che sa manifestescha en emprima lingia en las vals dal sid tras numerus surpassaments da las limitas. 
Quest problem na po dentant betg vegnir schlià mo cun prender mesiras a las funtaunas localas. 
Suenter ch'in emprim plan da mesiras local è vegnì concludì l'onn 1992 e suenter che controllas dal progress èn vegnidas fatgas repetidamain, è succedida ussa in'adattaziun a la situaziun d'ozendi. 
En quest connex èn vegnidas resguardadas en emprima lingia las enconuschientschas las pli novas davart la derivanza da la pulvra fina e davart ils effects nuschaivels da la pulvra fina e dal fulin da diesel per la sanadad. 
Sa basond sin il rapport ha la regenza dà incumbensas a plirs posts da servetsch. 
Sco concept general per meglierar la qualitad da l'aria cuntegna il plan dentant er las mesiras per far meglieraziuns tar ils gas nuschaivels en l'aria, numnadamain ils oxids da nitrogen, ils idrocarbons e l'amoniac. 
En il sectur da la pulvra fina vegn sustegnì l'effect dal plan da mesiras tras il plan d'acziun "pulvra fina" da la confederaziun. 
Quest plan d'acziun cuntegna ina retscha da mesiras che stattan en la cumpetenza da la confederaziun e che vegnan prendidas en connex cun las emissiuns dals vehichels a motor. 
La regenza è cunter l'aboliziun da la pratica da Dumont tar la taglia federala 
La regenza grischuna refusa la proposta d'abolir l'uschenumnada pratica da Dumont tar la taglia federala. 
La regenza giuditgescha la nova regulaziun, ch'è vegnida proponida da la cumissiun dal cussegl naziunal per economia e taxas, en plirs reguards sco anticonstituziunala e la caracterisescha sco soluziun faussa dal puntg da vista dal dretg fiscal. 
La pratica da Dumont cumpiglia la dumonda, en tge dimensiun ch'ils custs per il mantegniment da l'immobiglia pon vegnir deducids da la taglia, sche l'immobiglia è vegnida cumprada da nov. 
Il sboz preliminar da la cumissiun ha la finamira d'abolir la pratica da Dumont per il stgalim da la taglia federala directa. 
Uschia duain vegnir deducids ils custs ch'èn vegnids impundids per reparar ina immobiglia immediatamain suenter la cumpra, e quai independentamain dal fatg, sch'il mantegniment da l'immobiglia è vegnì negligì u betg. 
Sco che la regenza constatescha en sia consultaziun, violescha questa proposta ils princips da l'egualitad giuridica e da l'imposiziun da taglia tenor la capacitad economica. 
Plinavant na vegn betg resguardà il cler mandat constituziunal d'armonisar las taglias tranter la confederaziun ed ils chantuns. 
Cuntrari a la cumissiun dal cussegl naziunal è la regenza ultra da quai da l'avis che l'aboliziun da la pratica da Dumont na dess betg in stausch marcant a l'economia da construcziun. 
L'aboliziun na simplifitgass er betg la lavur da l'administraziun da taglia. 
Da vischnancas e da regiuns 
- Schnaus: A la vischnanca da Schnaus vegn garantida ina contribuziun pauschala da 140'315 francs als custs cun dretg da contribuziun per renovar e per engrondir il stabiliment dal provediment d'aua, 1. etappa. 
- Filisur-Bravuogn: Il statut d'organisaziun dal "consorzi da scola Filisur-Bravuogn" vegn approvà. 
- Tavau: La revisiun parziala da la planisaziun locala da la vischnanca da Tavau ch'è vegnida concludida ils 24 da settember 2006 cun il plan da zonas 1:1'000 "plazza da giugar e zona da temp liber, plazza da sport Glaris" vegn approvada. 
- Maladers: La revisiun parziala da la lescha da construcziun da la vischnanca da Maladers, ch'è vegnida concludida ils 27 da zercladur 2006, vegn approvada. 
- Sursaissa: La revisiun parziala da la planisaziun locala da la vischnanca da Sursaissa, ch'è vegnida concludida ils 9 da mars 2007, vegn approvada. 
- S-chanf: Il plan da zonas 1:1'000 Serlas da la vischnanca da S-chanf dals 31 da schaner 2007 vegn approvà. 
Contribuziuns chantunalas a differentas instituziuns 
- Uniun per plazzas da dimora e da lavur protegidas Engiadina e vals dal sid: Il project ch'è vegnì inoltrà da l'uniun per plazzas da dimora e da lavur protegidas Engiadina e vals dal sid per construir in simpel edifizi da deposit en il lavuratori "L'Incontro" a Puschlav vegn approvà. 
Als custs imputabels vegn garantida ina contribuziun da construcziun da 46'550 francs. 
- Collecta dal di da rogaziun: Mintgamai in terz dal retgav da la collecta dal di da rogaziun va quest onn a favur - da la fundaziun agid per persunas toxicomanas en il Grischun, da la federaziun da tetg per la lavur da giuvenils dal Grischun e da la fundaziun Benevol dal Grischun. 
Projects da vias 
La regenza ha approvà totalmain 3'188'000 francs per construir e per sanar ils suandants trajects da vias: 
- via naziunala A13: lavurs d'impressari, punt provisorica, punt dal Rain posteriur, Spleia vest 
- via d'Engiadina: lavurs da cuvrida, Islas - Arvins 
- via dal Bernina: lavurs da cuvrida, Val Pednal - Le Prese 
- via d'Engiadina: lavurs da cuvrida, sviament da Silvaplauna 
Fatgs dal persunal 
- Richard Atzmüller, domicilià a Cuira, è vegnì nominà sco vicemanader da l'uffizi per il svilup dal territori. 
Gremi: regenza 
Funtauna: rg chanzlia chantunala dal Grischun 
Data: 16.05.2007 
Il concept per implants da sport d'impurtanza chantunala cuntanscha la fasa da realisaziun 
La plazza da pastget artifizial previsa per la plazza da sport Vial a Domat sco er il bogn dals stabiliments da sport Obere Au a Cuira ha il departament d'economia publica e fatgs socials integrà en il catalog dal concept per implants da sport d'impurtanza chantunala (CISIC). 
L'onn 2006 ha la regenza grischuna approvà il CISIC. 
Il concept è ussa en la fasa da realisaziun. 
En ina emprima fasa ha la giunta dal CISIC che consista da collavuraturas e da collavuraturs dal departament d'economia publica e fatgs socials, da l'uffizi per la scola populara ed il sport sco er da l'uffizi per economia e turissem envidà las federaziuns grischunas da sport a hearings. 
Gia l'onn passà è vegnì declerà l'implant d'atletica leva dal stabiliment da sport Ried a Landquart sco implant dal CISIC ed è vegnì sustegnì cun contribuziuns, l'avrigl 2007 ha il departament d'economia publica e fatgs socials integrà dus ulteriurs implants en il catalog dal CISIC. 
Plazza da sport Vial a Domat, plazza da pastget artifizial 
La plazza da pastget artifizial da la plazza da sport Vial a Domat è vegnida integrada en il catalog dal CISIC sin proposta da la federaziun grischuna da ballape. 
En il Grischun sa tracti qua da l'emprima plazza da ballape da pastget artifizial che po vegnir duvrada l'entir onn. 
Sch'il chantun paja ina contribuziun per construir la plazza da pastget artifizial, decida la regenza suenter ch'in attest da finanziaziun è avant maun. 
Stabiliment da sport Obere Au a Cuira, bogn 
Il bogn dal stabiliment da sport Obere Au a Cuira e vegnì integrà en il catalog dal CISIC sin proposta da la federaziun grischuna da nudar. 
Tenor la federaziun grischuna da nudar è quest bogn che cuntegna in bogn cuvert (batschigl da 25 meters) ed in bogn avert (batschigl da 50 meters) il bogn il pli impurtant dal Grischun per il sport da massa e da prestaziun. 
Sch'il chantun paja ina contribuziun vi dal tetg previs per il batschigl exteriur, ch'è destinà per la gestiun d'enviern, decida la regenza suenter ch'in attest da finanziaziun è avant maun. 
Ulteriuras integraziuns en il catalog dal CISIC (center da curling a Tavau u a Flem, implant da biatlon a Lai, center da trenament en las autezzas en Engiadina a San Murezzan e.u.v.) vegnan examinadas actualmain da la giunta dal CISIC. 
Ulteriuras infurmaziuns davart il CISIC chattais Vus sut www.awt.gr.ch. 
Gremi: uffizi per economia e turissem 
Funtauna: rg uffizi per economia e turissem 
Data: 21.05.2007 
La regenza sustegna il splitting parzial en connex cun la tscherna d'in sistem tar la taxaziun da conjugals 
En connex cun la taxaziun da conjugals sustegna la regenza grischuna da princip la tscherna d'in sistem da la confederaziun, numnadamain il model dal splitting cumplain, recumonda però l'introducziun dal splitting parzial, perquai che quel è il pli frequent en ils chantuns. 
La taxaziun adequata da las differentas categorias da pajataglias è gia dapi blers onns in problem permanent per la confederaziun. 
Sin fundament da las differentas pretensiuns politicas ha il cussegl federal decidì da preschentar quatter differents models e da trametter quels en consultaziun. 
En quest connex sa tracti d'ina taxaziun individuala modifitgada, d'in splitting cumplain, d'in dretg d'eleger tranter il splitting parzial e la taxaziun individuala sco er d'ina nova tariffa dubla. 
Tenor la regenza na cuntentan nagins dals models proponids dal tuttafatg. 
Cun il splitting cumplain vegnan cuntanschidas il pli tgunsch grevezzas equilibradas ed ina taxaziun effizienta. 
La regenza sustegna perquai da princip quest model, recumonda però l'introducziun dal splitting parzial, perquai che quel è il pli frequent en ils chantuns. 
Tar il splitting cumplain vegnan - per fixar la tariffa - divididas las entradas communablas dals conjugals tras dus, e la taglia vegn mintgamai imponida per la tariffa da la mesadad da las entradas. 
Tar in splitting parzial è il divisur pli pitschen che dus. 
Cun il splitting vegn resguardà che duas persunas ston viver da las entradas dals conjugals e che l'adiziun dals facturs da l'um e da la dunna chaschunass senza questa correctura in progressiun pli auta. 
En sia consultaziun giavischa la regenza plinavant ch'i vegnian fatgas - en connex cun l'ulteriura elavuraziun dal tema - ponderaziuns er areguard las deducziuns ch'èn relevantas per uffants. 
Refusada vegn la taxaziun individuala modifitgada, perquai che quella na schlia nagins problems e chaschuna bler dapli lavur administrativa ch'il splitting parzial. 
Ina taxaziun individuala effectuass ultra da quai differenzas massivas da la grevezza fiscala tranter conjugals cun in'activitad da gudogn simpla e tals cun in'activitad da gudogn dubla. 
Er il model d'eleger na persvada betg dal puntg da vista dal dretg fiscal ed effectuass propi in stadi d'urgenza per l'execuziun en ils chantuns. 
A la fin n'è la regenza dentant er betg per cuntinuar cun la tariffa dubla che vegn pratitgada ozendi, perquai che er cun quest model na sa laschan las mancanzas gravantas dal dretg actual strusch eliminar e perquai che la grevezza supplementara massiva per persunas che vivan sulettas e che gudognan bain sto vegnir refusada. 
La lescha d'energia revedida entra en vigur il 1. da fanadur 2007 
La revisiun parziala da la lescha d'energia dal chantun Grischun entra en vigur il 1. da fanadur 2007. 
Il medem mument entra en vigur la revisiun parziala da l'ordinaziun d'energia. 
Quai ha concludì la regenza grischuna suenter ch'il termin da referendum è scadì ils 14 da mars 2007, senza ch'el saja vegnì duvrà. 
En la sessiun da december 2006 ha il cussegl grond approvà la revisiun parziala da la lescha d'energia e da l'ordinaziun d'energia. 
La revisiun parziala ha l'intent da promover en l'avegnir pli fitg las energias regenerablas en il Grischun. 
Ils programs da promoziun èn vegnids extendids per implants solars, per stgaudiments da laina e per pumpas da chalur. 
La revisiun parziala da la lescha introductiva tar il cudesch civil svizzer entra en vigur il 1. da fanadur 2007 
La regenza grischuna ha mess en vigur la revisiun parziala da la lescha introductiva tar il cudesch civil svizzer per il 1. da fanadur 2007. 
Il termin da referendum è scadì, senza ch'el saja vegnì duvrà. 
En la sessiun d'avust 2006 ha il cussegl grond approvà la cunvegna interchantunala davart la surveglianza da la LPP e da las fundaziuns da la Svizra orientala. 
Uschia dat el il consentiment a la participaziun dal chantun Grischun a quest concordat. 
En quest connex èsi stà necessari ch'il cussegl grond approveschia il medem mument la revisiun parziala da la lescha introductiva tar il cudesch civil svizzer. 
La surveglianza da la LPP e da las fundaziuns da la Svizra orientala vegn a cumenzar cun sia activitad operativa il 1. da schaner 2008. 
Stgaffì in nov uffizi d'energia e da traffic 
Ils secturs d'energia e da traffic en il departament da construcziun, traffic e selvicultura dal chantun Grischun vegnan unids. 
Or da l'uffizi d'energia ed or dal servetsch per il traffic public vegn stgaffì a partir dal 1. da schaner 2008 in nov uffizi, l'uffizi d'energia e da traffic (UETr). 
Quai ha decidì la regenza grischuna ed ha approvà la revisiun parziala correspundenta da l'ordinaziun davart l'organisaziun da la regenza e da l'administraziun. 
Tenor la persvasiun da la regenza vegn uschia accentuada l'impurtanza dals temas centrals energia e traffic sco incumbensas da provediment en il rom da la politica da l'economia e da l'ambient actuala dal chantun. 
Il sectur da traffic duai - ultra da garantir ina mobilitad persistenta en il chantun - persequitar er la finamira d'utilisar l'energia en moda spargnusa ed effizienta. 
Cun la nova structura d'organisaziun vegn plinavant stgaffì in center uffizial per dumondas da traffic e d'energia. 
Ultra da quai han las midadas la pussaivladad e l'intenziun da simplifitgar las structuras actualas da direcziun e d'organisaziun sin il stgalim dal departament. 
La regenza prenda enconuschientscha da las petiziuns da la sessiun dals giuvenils. 
La regenza grischuna ha prendì enconuschientscha da las petiziuns da la sessiun dals giuvenils e procura ch'ellas vegnian surdadas al cussegl grond. 
La regenza è cuntenta da l'engaschament dals giuvenils che s'interessan e che lavuran per la politica. 
En tut han las participantas ed ils participants da la sessiun dals giuvenils, che ha gì lieu la fin d'emna dals 12 e dals 13 da matg 2007 en l'edifizi dal cussegl grond, deliberà tschintg petiziuns. 
Las petiziuns "giuventetgna en la politica", "Grischun - lieu da furmaziun", "Grischun - lieu da lavur", "service public" sco er " Grischun - turissem ed ambient" èn vegnidas acceptadas en las votaziuns finalas. 
Da vischnancas e da regiuns 
- Wiesen e Tavau: A la fusiun da las vischnancas da Wiesen e da Tavau vegn garantida ina contribuziun da promoziun da 3'300'000 francs or dal fond da gulivaziun da finanzas. 
La garanzia vala cun la resalva che las vischnancas e ch'il cussegl grond concludian definitivamain la fusiun fin il pli tard la fin da l'onn 2008. 
- Lostallo, Mesauc, Rossa, San Vittore, Soazza e Sta. Maria i.C.: Il project "bacini antincendio Moesano" (batschigls cunter incendis en il Moesano) da las vischnancas da Lostallo, da Mesauc, da Rossa, da San Vittore, da Soazza e da Sta. Maria i.C. ch'èn pertutgadas directamain dal project da construcziun, vegn approvà. 
Il project prevesa da construir en otg lieus batschigls permanents per l'aua da stizzar, e quai en la furma da puzs artifizials u da batschigls da betun. 
Als custs cun dretg da subvenziun vegn garantida ina contribuziun chantunala da maximalmain 180'000 francs. 
- Tinizong-Rona: Il project "lavuratori forestal / magasin da stalizzas Tinizong" da la vischnanca da Tinizong-Rona vegn approvà. 
Als custs cun dretg da subvenziun vegn garantida ina contribuziun chantunala da maximalmain 132'050 francs. 
- Saas en il Partenz: Per reparar la via da guaud da Fädrifa sin il territori da la vischnanca da Saas en il Partenz, e quai sur ina lunghezza totala dad 1,28 kilometers, vegn pajada ina contribuziun chantunala maximala da 30'600 francs. 
- Regiun Val Puschlav: Ils statuts da la regiun Val Puschlav (RVP) vegnan approvads. 
Ils statuts entran en vigur il 1. da fanadur 2007 e la corporaziun regiunala survegn la persunalitad giuridica. 
- Susch: La revisiun parziala da la constituziun communala da la vischnanca da Susch, concludida a chaschun da la radunanza communala dals 10 da mars 2007, vegn approvada. 
- Tenna: Il plan da zonas 1:2'000 "Usserbärg" da la vischnanca da Tenna dals 15 da mars 2007 vegn approvà. 
Gremi: regenza 
Funtauna: rg chanzlia chantunala dal Grischun 
Data: 24.05.2007 
Dialect e tudestg da scrittira en scolina 
Il tudestg da scrittira duai vegnir promovì optimalmain en las scolas dal Grischun. 
Ils proxims mais vegnan las persunas d'instrucziun da las scolinas pertutgadas e las commembras resp. ils commembers da las autoritads infurmads e scolads specificamain en quest connex. 
Per promover la moda da s'exprimer da scolaras e da scolars grischuns ha il departament d'educaziun mess en vigur il schaner 2006 las "directivas davart la lingua da standard tudestg en la scola populara dal chantun Grischun". 
La finamira da questas directivas è da rinforzar la posiziun dal tudestg da scrittira en la scola populara dal Grischun, dentant senza indeblir il dialect. 
Studis scientifics renvieschan al fatg ch'ina promoziun optimala dal tudestg da scrittira stuess cumenzar gia avant l'entrada en scola. 
En cunvegnientscha cun la federaziun da las mussadras dal Grischun (FMGR) ha il departament d'educaziun incumbensà la scola auta da pedagogia da sviluppar in concept correspundent. 
Quel è ussa avant maun. 
En il decurs da las proximas emnas e dals proxims mais vegnan las persunas d'instrucziun da las scolinas pertutgadas sco er las commembras resp. ils commembers da las autoritads responsablas infurmads davart quest concept e preparads per sia realisaziun. 
Il concept prevesa d'introducir en tut las scolinas en il decurs dals proxims trais onns ch'il dialect e ch'il tudestg da scrittira vegnan duvrads in sper l'auter, e quai en moda conscienta e motivada. 
La lavur en la pratica ha mussà ch'ina tala organisaziun da las linguas n'è nagin problem per ils uffants. 
Renviament per las medias: 
Ulteriuras indicaziuns che concernan las "directivas davart la lingua da standard tudestg en la scola populara dal chantun Grischun" sco er il concept "tudestg standard en scolina" chattais Vus sin la pagina d'internet da l'uffizi per la scola populara ed il sport (www.avs-gr.ch). 
Gremi: uffizi per la scola populara ed il sport 
Funtauna: rg uffizi per la scola populara ed il sport 
Data: 25.05.2007 
La regenza s'exprima cun resalvas per l'introducziun d'in referendum da finanzas sin plaun federal La regenza grischuna sutstegna da princip l'introducziun d'in referendum da finanzas sin plaun federal. 
Ella pretenda dentant ch'ils pajaments da transfer che la confederaziun fa als chantuns per ademplir las incumbensas communablas fixadas en la lescha, vegnian exclusas dal referendum. 
Cun ina iniziativa parlamentara duai vegnir introducì in referendum da finanzas sin plaun federal. 
Da nov duain credits d'impegn che prevesan novas expensas unicas da passa 200 milliuns francs u novas expensas periodicas da passa 20 milliuns francs vegnir suttamess al referendum facultativ. 
Tut ils chantuns sco er la maioritad da las vischnancas enconuschan il referendum da finanzas en ina furma u l'autra. 
Quest instrument democratic direct è, dal puntg da vista da la regenza, sa cumprovà. 
Perquai approvescha ella in tal referendum er sin plaun federal. 
En connex cun l'adempliment d'incumbensas communablas èn ils chantuns però dependents d'ina confinanziaziun garantida da la confederaziun. 
I na dastgan betg vegnir refusads credits ch'èn necessaris per exequir cunvegnas da programs tranter la confederaziun e tranter ils chantuns. 
Perquai pretenda la regenza che quest sectur vegnia exclus dal referendum da finanzas. 
Ultra da quai parevan a la regenza las limitas dal referendum ch'eran vegnidas proponidas, relativamain minimas, cumpareglià cun las expensas totalas annualas da la confederaziun ch'importan bundant 55 milliardas francs. 
Cun questas limitas stuessan vegnir suttamess mintga onn blers conclus d'expensas al referendum facultativ. 
Tenor l'avis da la regenza ston questas limitas vegnir auzadas. 
Novs criteris per calcular il basegn finanzial en cas da l'arriv successiv da la famiglia 
Ensemen cun ils chantuns da la Svizra orientala fixescha il Grischun novs criteris unitars per calcular ils meds finanzials suffizients en cas da l'arriv successiv da la famiglia tar persunas da l'exteriur. 
La regenza grischuna ha approvà las disposiziuns executivas correspundentas tar l'ordinaziun executiva tar la legislaziun federala davart ils esters ed ils fatgs d'asil. 
Burgaisas e burgais esters che disponan d'ina permissiun da dimora valaivla en Svizra pon - sut tschertas premissas - laschar suandar er lur confamigliars en Svizra. 
L'arriv successiv da la famiglia premetta tranter auter che las persunas da l'exteriur hajan meds finanzials avunda. 
Sco basa per calcular servivan fin ussa en tut ils chantuns da la Svizra orientala ed en plirs auters chantuns las directivas da la conferenza svizra per l'agid social (COSAS). 
Sa basond sin ina midada dal sistem en connex cun las directivas da la COSAS, ston vegnir adattads er ils criteris per calcular il basegn finanzial en cas da l'arriv successiv da la famiglia. 
Sin fundament da las novas directivas da la COSAS sco er sin basa d'experientschas praticas ha l'associaziun da las scheffas e dals schefs da la polizia da persunas estras da la Svizra orientala e dal principadi da Liechtenstein relaschà perquai in sistem independent per calcular il basegn finanzial en cas da l'arriv successiv da la famiglia. 
La conferenza da las directuras e dals directurs chantunals da giustia e polizia da la Svizra orientala ha approvà questa unificaziun da la pratica ils 7 d'avrigl 2006. 
La finamira da las novas disposiziuns executivas è ina basa da calculaziun clera e chapaivla. 
A las autoritads stat uschia a disposiziun in instrument impurtant ch'è transparent er per las petentas e per ils petents. 
Da vischnancas e da regiuns 
- Andiast: Als custs imputabels da 4'800'000 francs per sanar las vias champestras principalas dad Andiast vegn concedida ina contribuziun chantunala dad 1'440'000 francs. 
- "Gigathlon SwissPower": A l'organisatura dal "Gigathlon SwissPower" vegn dada la permissiun d'utilisar ils 9, ils10 ed ils 11 da fanadur 2007 la ruta previsa en il chantun Grischun, e quai tenor il plan dal traject. 
Contribuziuns chantunalas a differentas instituziuns 
- Promoziun da la cultura: La regenza ha concedì contribuziuns da totalmain 233'000 francs per promover 18 occurrenzas ed ovras culturalas. 
- Claustra Son Jon a Müstair: Als custs cun dretg da subvenziun per lavurs da conservaziun e da restauraziun durant l'onn 2007 vegn pajada ina contribuziun da maximalmain 142'400 francs a la claustra da Son Jon a Müstair. 
- Baselgia S. Martin a Ziràn-Reschen: Als custs cun dretg da subvenziun per il plan da tgira 2007/2008 da la baselgia evangelica da S. Martin a Ziràn-Reschen vegn pajada ina contribuziun maximala da 106'200 francs. 
- Chasa Fürst a Grono: Als custs cun dretg da subvenziun per la restauraziun da la chasa Fürst a Grono vegn pajada ina contribuziun da maximalmain 62'500 francs. 
- Club da ballape da Domat: Per construir ina plazza da pastget artifizial sin il stabiliment da sport Vial a Domat survegn il club da ballape da Domat ina contribuziun da maximalmain 100'000 francs or dal fond da sport. 
- Uniun per la promoziun da la plazza da golf Sagogn-Schluein: Per construir stabiliments d'exercizi sin la plazza da golf Sagogn-Schluein survegn l'uniun per la promoziun da la plazza da golf Sagogn-Schluein ina contribuziun da maximalmain 100'000 francs or dal fond da sport. 
Projects da vias 
La regenza ha approvà totalmain 476'000 francs per construir e per sanar il suandant traject da via: 
- via naziunala A13: lavurs d'impressari per il tunnel dal guaud da Cassana 
Gremi: regenza 
Funtauna: rg chanzlia chantunala dal Grischun 
Data: 31.05.2007 
La cumissiun per furmaziun e cultura s'exprima a favur d'ina participaziun chantunala per sanar las finanzas da la "HTM immobiglias SA" 
Sut il presidi dal deputà Bruno W. Claus ha la cumissiun dal cussegl grond per furmaziun e cultura (CFC) predeliberà per mauns dal cussegl grond la missiva da la regenza tar la participaziun dal chantun per sanar las finanzas da la "HTM immobiglias SA". 
A las sesidas da la cumissiun è sa participà er il cusseglier guvernativ Claudio Lardi. 
La "HTM immobiglias SA" è la proprietaria da la chasa da scola d'hotellaria a Passugg che ha in tract d'internat ed in tract da scola. 
En questa chasa da scola d'hotellaria maina la scola svizra per turissem e per hotellaria SA (SSTH SA) la scola professiunala d'hotellaria dal Grischun, la scola da commerzi e da turissem, la scola professiunala d'hotellaria e da turissem, la swiss school of tourism and hospitality, la scola da cader dal Grischun sco er l'hotel da scola Passugg cun internat. 
Pervia da la grevezza considerabla cun chapital ester e pervia dal basegn pli e pli grond da mantegnair l'immobiglia da l'onn 1883 na po la "HTM immobiglias SA" betg pli cumpensar ses custs cun il tschains da locaziun da la SSTH SA. 
Il concept da sanaziun ch'è vegnì elavurà pervia da quai da la "HTM immobiglias SA" prevesa da reducir il chapital ester tras quai che las donaturas e ch'ils donaturs dals emprests da daners renunzian a lur pretensiuns, e quai uschè fitg ch'ils custs annuals da reparatura e da mantegniment pon vegnir finanziads a lunga vista grazia als respargns da tschains e d'amortisaziun che resultan da quellas renunzias. 
En il senn d'ina simmetria da las concessiuns duain las donaturas ed ils donaturs dals emprests da daners sco er il chantun sa participar vi da la sanaziun mintgamai cun circa la medema summa. 
La tractativa da questa fatschenta en il cussegl grond ch'è stada previsa oriundamain per la sessiun d'avrigl 2007 è vegnida spustada - suenter ina discussiun detagliada en la cumissiun il mars 2007 - ad ina sessiun pli tard per pudair sclerir dumondas avertas per mauns dal cussegl grond. 
En quest connex ha la cumissiun pretendì ch'il concept da sanaziun vegnia giuditgà d'in post extern e ch'i vegnian preschentads contracts preliminars che garanteschan che la scola vegnia manada vinavant al lieu da scola da Passugg. 
Suenter avair prendì enconuschientscha e suenter avair tractà ils documents pretendids ch'èn ussa avant maun suonda la cumissiun las propostas da la missiva da la regenza e s'exprima unanimamain a favur d'ina participaziun chantunala per sanar las finanzas da la "HTM immobiglias SA" cun ina summa da maximalmain 4 milliuns francs. 
En quest connex renviescha la cumissiun spezialmain a la gronda impurtanza che las purschidas da scolaziun e da furmaziun supplementara da la SSTH SA han per il Grischun sco chantun turistic. 
Questa fatschenta vegn tractada dal cussegl grond en la sessiun da zercladur 2007. 
Gremi: cumissiun per furmaziun e cultura 
Funtauna: rg cumissiun per furmaziun e cultura 
Data: 01.06.2007 
La regenza sustegna da princip la lescha federala davart ils museums e davart las collecziuns da la confederaziun 
La regenza grischuna sustegna da princip il sboz per ina lescha federala davart ils museums e davart las collecziuns da la confederaziun. 
Beneventà vegn che la lescha obliga tut ils museums e tut las collecziuns da la confederaziun d'avair ina finamira communabla e vul conceder a questas instituziuns ina incumbensa principala unitara. 
Ultra da quai vegn creada cun questa lescha la basa legala per in museum naziunal svizzer. 
La lescha fixescha che la collavuraziun en il sectur dals museums svizzers vegnia meglierada e che la confederaziun duai sustegnair er auters museums ed autras collecziuns en Svizra. 
Sco quai che la regenza explitgescha en sia consultaziun dubita ella dentant, che la lescha possia contribuir insatge en quest reguard. 
La regenza è da l'avis ch'ina tala lescha federala fiss bain zunt impurtanta e pudess contribuir essenzialmain per sclerir la situaziun. 
La lescha stuess però vegnir accordada cun la lescha per promover la cultura ch'è bler pli impurtanta per la cultura en general sco er per ils chantuns. 
La lescha davart ils uffants confidads entra en vigur il 1. da fanadur 2007 
Il 1. da fanadur 2007 metta la regenza grischuna en vigur la lescha davart ils uffants confidads. 
Il termin dal referendum facultativ è scadì ils 23 da matg 2007 senza ch'i saja vegnì fatg in tal. La nova lescha davart ils uffants confidads remplazza l'ordinaziun davart la surveglianza dals uffants confidads existenta. 
Quella vegn pervia da quai abolida il 1. da fanadur 2007. 
Il cussegl grond aveva tractà la lescha davart ils uffants confidads en sia sessiun da favrer 2007 e l'aveva acceptada cun 102 cunter 0 vuschs. 
La lescha ha l'intent da rinforzar la protecziun d'uffants confidads. 
Questa lescha regla da nov las cundiziuns generalas per la recepziun d'uffants confidads e suttametta l'intermediaziun d'uffants e da plazzas da tgira a l'obligaziun da dumandar ina permissiun. 
Contribuziuns or da la fundaziun da dr. Stephan à Porta 
Or dal retgav net da l'onn da gestiun 2006 da la fundaziun dr. Stephan à Porta duai - tenor la proposta da la regenza grischuna - vegnir repartida ina contribuziun da totalmain 280'000 francs a las suandantas instituziuns caritativas d'utilitad publica dal Grischun: associaziun alzheimer dal Grischun, Cuira, Appoggio familiare Valposchiavo, Brusio, Benevol dal Grischun, crusch cotschna dal Grischun, Cuira, uniun grischuna d'agid a persunas cun malsognas psichicas, Cuira, federaziun da tetg per la lavur da giuvenils dal Grischun, Cuira, servetsch da pedagogia curativa dal Grischun, Cuira, chasa d'uffants St. Josef, Cuira, canorta d'uffants da di, "Gädemji", Claustra, pro senectute dal Grischun, Cuira, fundaziun "Gott hilft", Zizers, il maun offert, tel. 143 San Galla, federaziun grischuna per la tgira d'uffants cumplementara a la famiglia, Cuira, uniun "team per l'agid a sasez en il Grischun", Cuira. 
Da vischnancas e da regiuns 
- Sarn, Tartar: A las vischnancas da Sarn e da Tartar vegn garantida ina contribuziun pauschala da 619'080 francs als custs cun dretg da contribuziun per renovar il provediment d'aua. 
- Farera: La revisiun parziala da la planisaziun locala da la vischnanca da Farera, concludida ils 8 da december 2006, vegn approvada cun far tschertas prescripziuns per la realisaziun. 
- Sumvitg - Trun: Il plan dal cunfin tranter las vischnancas da Sumvitg e da Trun vegn approvà. 
- Maraton d'inline da l'Engiadina: A las organisaturas ed als organisaturs dal maraton d'inline da l'Engiadina vegn concedida la permissiun d'utilisar ils 30 da zercladur 2007 il percurs previs en Engiadina. 
Contribuziuns chantunalas a differentas instituziuns 
- Sportkids BCG: Il program da trenament dals sportkids BCG per l'onn 2007/2008 survegn ina contribuziun da promoziun da maximalmain 150'000 francs. 
Projects da vias 
La regenza ha approvà totalmain 660'000 francs per construir e per sanar il suandant traject da via: 
- via naziunala A13: installaziuns electricas provisoricas per il traject da mantegniment tar il guaud da Casanna 
Gremi: regenza 
Funtauna: rg chanzlia chantunala dal Grischun 
Data: 07.06.2007 
Ina delegaziun dal parlament da Turitg fa ina visita al cussegl grond dal Grischun 
Ina delegaziun da 11 persunas dal cussegl grond dal chantun Turitg fa mesemna, ils 13 da zercladur 2007, durant la sessiun da zercladur, ina visita a las collegas ed als collegas dal Grischun a Cuira. 
La delegaziun da Turitg vegn manada da la presidenta dal cussegl grond Ursula Moor-Schwarz. 
Retschavids vegnan ils giasts dal chantun Turitg da la presidenta dal cussegl grond Agathe Bühler-Flury e dal vicepresident dal cussegl grond Leo Jeker. 
Da la vart grischuna sa participeschan a questa scuntrada tranter auter ils presidents da las fracziuns, ulteriuras represchentantas ed ulteriurs represchentants da las fracziuns, il president da la regenza Martin Schmid, il vicepresident da la regenza Stefan Engler sco er il chancelier Claudio Riesen. 
Il program prevesa da visitar l'avantmezdi las tractativas currentas dal cussegl grond. 
Suenter è in viadi communabel a Glion ed a Domat sin il program. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 11.06.2007 
Consultaziun davart ina nova soluziun per las linguas estras en la scola primara e per direcziuns da scola 
En las scolas primaras dal chantun Grischun duai vegnir introducida l'instrucziun obligatorica d'englais sco segunda lingua estra a partir da la 5. classa. 
Ultra da quai duai vegnir cumenzà cun l'emprima lingua estra (rumantsch, talian u tudestg) gia en la 3. empè da en la 4. classa. 
Quai prevesa il sboz da la revisiun parziala da la lescha davart las scolas popularas dal chantun Grischun (lescha da scola) che la regenza grischuna ha dà en consultaziun. 
Il punct central da la revisiun parziala proponida è l'introducziun da l'instrucziun obligatorica d'englais sco segunda lingua estra en las scolas primaras ed en las classas pitschnas a partir da la 5avla classa. 
Ultra da quai cumenzan tut las scolaras e tut ils scolars cun l'emprima lingua estra in onn pli baud che fin ussa, numnadamain gia en la 3. classa. 
Quai pertutga - tut tenor la regiun linguistica - il rumantsch, il talian u il tudestg. 
Questa nova soluziun per las linguas estras en il chantun Grischun resguarda d'ina vart las recumandaziuns e las prescripziuns naziunalas. 
En la sessiun d'october dal 2004 ha il cussegl grond incumbensà la regenza da preparar las adattaziuns legalas per introducir l'englais sco rom obligatoric sin il stgalim da la scola primara. 
Ultra da quai prevesa il sboz da consultaziun d'introducir contribuziuns chantunalas als custs per las persunas che dirigian scolas primaras, scolas realas u scolas secundaras. 
Per che questas contribuziuns possian vegnir liberadas, ston vegnir ademplidas premissas minimalas areguard l'engaschament, areguard la scolaziun ed areguard las obligaziuns. 
Quellas vegnan fixadas en las directivas chantunalas. 
Il motiv per conceder las contribuziuns èn las pretensiuns augmentadas a la scola ed a las direcziuns da scola. 
Dals documents da consultaziun pon ins prender invista sin la pagina d'internet dal departament d'educaziun, cultura e protecziun da l'ambient, www.ekud.gr.ch. 
La consultaziun dura fin ils 30 da settember 2007. 
Contribuziuns chantunalas pli autas per mantegnair ruinas da chastels en il Grischun 
Il mantegniment da ruinas da chastels en il chantun Grischun duai vegnir sustegnì ils proxims diesch onns cun contribuziuns chantunalas pli autas. 
En il rom dal "project per mantegnair ruinas da chastels en il chantun Grischun" ha la regenza grischuna approvà in credit da 4'730'000 francs als custs per mantegnair differentas ruinas da chastels en il chantun. 
La regenza vegn a conceder quests meds finanzials or dal fond da la lottaria naziunala mintgamai cun in conclus separà sin basa d'in project concret. 
Las mesiras per mantegnair e per conservar en tut 25 ruinas da chastels vegnan prendidas durant ils proxims diesch onns, e quai en pliras etappas. 
Ruinas da chastels tutgan en il chantun Grischun tar ils monuments architectonics ils pli custaivels da l'istorgia culturala da l'architectura profana dal temp autmedieval e dal temp medieval tardiv. 
En general contribueschan ellas essenzialmain al caracter unic da la cuntrada da cultura da las valladas. 
Er anc en il 21avel tschientaner na reflectan ellas betg mo l'identitad da la cultura indigena, ellas èn er attractivas per il turissem. 
Quai che distingua spezialmain il Grischun è il grond dumber da ca. 250 cumplexs da chastels. 
Oz sa chattan bleras ruinas en in stadi pli e pli periclità. 
Ils ultims 30 onns èn ca. 30 ruinas da chastels e da baselgias vegnidas conservadas e documentadas cun contribuziuns da la confederaziun e dal chantun. 
En connex cun restauraziuns da chastels han ins pudì quintar durant ils onns passads cun grond sustegn da vart da la confederaziun. 
En vista a la situaziun finanziala da la confederaziun ed a las reducziuns drasticas dals meds finanzials per la tgira da monuments è la situaziun per il preventiv vegnida fitg critica en quest reguard. 
Tar divers projects da restauraziun è la confederaziun sa retratga cumplettamain da la finanziaziun. 
Per quest motiv duai la tariffa da contribuziun chantunala, ch'è normalmain 16,8 pertschient, vegnir augmentada a 30 pertschient, e quai en il senn d'ina finanziaziun speziala. 
La tariffa da contribuziun da 30 pertschient vala dentant mo en cas, nua ch'i na vegnan pajadas naginas contribuziuns federalas. 
L'import total da las contribuziuns chantunalas da 4'730'000 francs para - sch'ils projects vegnan fatgs en etappas entaifer diesch onns - d'esser finanzialmain supportabel. 
Ils cumplexs da chastels èn repartids en furma relativamain eguala sin las regiuns dal chantun, uschia che las contribuziuns vegnan er pajadas egualmain areguard la politica regiunala. 
La revisiun totala da l'ordinaziun davart il register da commerzi vegn sustegnida 
La regenza grischuna sustegna da princip la revisiun totala da l'ordinaziun davart il register da commerzi proponida da la confederaziun. 
Uschia pari d'esser objectivamain correct d'adattar l'ordinaziun davart il register da commerzi sistematicamain al dretg vertent ch'è caracterisà da numerusas revisiuns ed a la pratica usitada. 
En quest connex vegn simplifitgada er l'applicaziun, quai ch'è in avantatg spezialmain per l'economia. 
I para er d'esser adequat che la pratica, ch'è sa cumprovada, è vegnida mantegnida per gronda part e che las novaziuns sa restrenschan sin ils fatgs che ston vegnir adattads. 
En sia consultaziun beneventescha la regenza la direcziun electronica previsa da registers dal di e dal register principal. 
Medemamain beneventescha la regenza che la direcziun da l'uffizi dal register da commerzi è anc adina surlaschada al chantun. 
Plinavant chatta la regenza che l'introducziun da l'unica instanza da recurs, la quala sto esser in'autoritad giudiziala, saja inditgada per motivs da la constituziunalitad. 
Tras quai vegn la procedura er pli speditiva. 
Crititgà vegn percunter ch'il termin planisà per l'entrada en vigur da l'ordinaziun, il 1. da schaner 2008, saja memia curt per adattar il dretg chantunal. 
Perquai duess vegnir integrada en l'ordinaziun ina disposiziun transitorica per adattar il dretg chantunal. 
Da vischnancas e da regiuns 
- Igis: Il plan da zonas 1:2'000 revisiun Tardis 2006 dals 21 da matg 2006 da la vischnanca dad Igis vegn approvà. 
- Zizers: Il plan da zonas 1:5'000 da la revisiun parziala dal territori industrial Tardis dals 22 d'avrigl 2007 da la vischnanca da Zizers vegn approvà. 
Contribuziuns chantunalas a differentas instituziuns 
- Scola professiunala a Cuira: La regenza ha approvà il project da construcziun per endrizzar ina nova stanza professiunala per pastizieras/conditras e per pastiziers/conditers en la scola professiunala a Cuira. 
Als custs vegn garantida ina contribuziun da construcziun da maximalmain 215'325 francs. 
- Uniun grischuna da las firmas d'installaziuns electricas: Il chantun paja - supplementarmain a la contribuziun chantunala da 362'750 ch'era vegnida garantida gia pli baud per il project da construcziun da l'engrondiment dal center da scolaziun da l'uniun grischuna da las firmas d'installaziuns electricas UGIE a Cuira - ina contribuziun da maximalmain 217'650 francs per cuvrir las perditas da las contribuziuns federalas. 
- Institut per la perscrutaziun da la cultura grischuna: Per l'emprima part dal project "Collecziun da las chanzuns popularas rumantschas" (titel da lavur) da l'institut per la perscrutaziun da la cultura grischuna vegn concedida ils onns 2007/2008 ina contribuziun da maximalmain 70'000 francs. 
- Open airs: Ils open airs "Bündner Festival" (pli baud Scharàns), Bellaluna, Valragn, Trun, Stussavgia, Val Lumnezia, Chapella e Malans vegnan sustegnids cun garanzias da deficit d'ina summa totala da maximalmain 35'000 francs. 
Projects da vias 
La regenza ha approvà totalmain 524'000 francs per construir e per sanar il suandant traject da via: 
- via sursilvana: sanaziun da la cuvrida definitiva en connex cun la sanaziun cunter la canera a Tumein 
Fatgs dal persunal 
- Urs Flüeler, da Cuira, è vegnì nominà sco suppleant dal manader da l'uffizi da la controlla da finanzas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.06.2007 
Rapport da situaziun davart il "futur da l'economia d'alp dal Grischun" 
L'economia d'alp dal Grischun realisescha la politica agrara e las aspectativas da la societad. 
En quest connex èsi reussì a las puras ed als purs da tegnair averta la cuntrada da cultura e d'adattar cun success il sistem da cultivaziun tradiziunal a las novas pretensiuns. 
Malgrà che l'occupaziun da las alps è en general buna, datti dentant problems en singulas regiuns ed igl exista vinavant in basegn d'investiziun considerabel. 
Las schanzas per l'avegnir èn bunas, l'economia d'alp dal Grischun ha in potenzial enorm e po sa profilar tant cun products e cun prestaziuns da qualitad sco er en collavuraziun cun autras branschas. 
Quai è il facit dal rapport da situaziun davart il "futur da l'economia d'alp dal Grischun" ch'è vegnì elavurà dal center da furmaziun e cussegliaziun agricula Plantahof sco er da l'uffizi d'agricultura e da geoinfurmaziun. 
Sco finamira da la politica agrara sto l'economia d'alp dal Grischun garantir che tut las alps vegnian cultivadas tras ina producziun rentabla. 
En quest connex gioga la cuntrada da cultura cultivada ina gronda rolla, cunquai ch'il territori d'alp cuvra var 70 pertschient da la surfatscha d'abitadi e da la surfatscha che vegn utilisada da l'agricultura. 
Questa pretensiun vegn fatga cunzunt da vart dal turissem, cunquai che var 7'500 hectaras pistas da skis sa chattan sin pastgiras d'alp. 
L'economia d'alp ha ina funcziun economica impurtanta entaifer l'agricultura dal Grischun. 
Ils svilups actuals en la politica agrara federala 2011 sco er en il martgà da latg influenzeschan fermamain l'economia d'alp. 
Tras quai che la contingentaziun dal latg ch'è reglada dal stadi vegn abolida proximamain, vegn l'agricultura da muntogna - cun ses gronds custs da transport fin tar ils centers da fabricaziun - sut in squitsch economic pli e pli grond. 
Oz na pon las consequenzas per l'economia d'alp betg anc vegnir giuditgadas. 
Durant l'ultim onn e mez è dentant vegnì fatg in pass impurtant enavant. 
Per incumbensa ed en collavuraziun cun l'uffizi d'agricultura e da geoinfurmaziun (UAG) ha il center da furmaziun e cussegliaziun agricula (CFCA) Plantahof elavurà il "rapport davart il futur da l'economia d'alp dal Grischun". 
Quai è l'emprim pass en direcziun d'in concept e d'in plan da svilup da las alps en il Grischun. 
Il rapport duai mussar, co che l'alpegiaziun po vegnir segirada durant ils proxims 15 onns e sch'i sto eventualmain vegnir renunzià a tschertas alps. 
L'impuls per quest rapport era vegnì dà tras ina moziun dal deputà Corsin Farrér. 
Sco resumaziun pon ins dir: L'agricultura e l'economia d'alp adempleschan bain lur incumbensa, las alps vegnan chargiadas bain (occupaziun da 92 %). 
Er ils products d'alp - oravant tut il chaschiel d'alp - èn dumandads, tuttina na cuntenta il retgav dentant betg adina. 
Las puras ed ils purs han chapì da far frunt cun success a las novas pretensiuns dal martgà ed a las finamiras da la politica agrara. 
En quest connex han ellas ed els pudì adattar la moda da cultivaziun tradiziunala - cun manaschis da chasa, cun culms e cun alps che nossa cuntrada da cultura odierna ha sviluppà - a las novas cundiziuns generalas. 
Er ina part considerabla da l'infrastructura è sanada. 
Las tradiziuns èn anc adina francadas fermamain e las puras ed ils purs sco er las vischnancas sustegnan lur alps. 
Quest svilup n'è betg passà senza difficultads e senza conflicts. 
Brisanta è cunzunt stada la dumonda, co ch'ins duaja reagir sin ils gronds spustaments tar las categorias d'animals en il sectur da l'organisaziun da las alps ed en il sectur dal manaschament da la pasculaziun (biestga sitga ­13 %, vatgas da latg ­5 %, vatgas-mamma +42 %). 
La midada n'è er betg passada en tut las regiuns cun il medem success. 
Uschia datti anc in grond basegn d'optimar l'infrastructura a Tavau; ed a Lai, en Engiadin'ota, en il Puschlav ed en il Moesano cumbatta in quart da las alps u dapli cunter alpegiaziuns bler memia pitschnas. 
Er intginas alps da nursas han difficultads. 
Plinavant permettan las datas disponiblas da valitar mo approximativamain la situaziun, betg dentant da far indicaziuns detagliadas. 
En vista al futur da l'economia d'alp dal Grischun propona il rapport da cuntinuar en moda consequenta cun la via tschernida. 
Sut las cundiziuns actualas pudess l'economia d'alp dal Grischun sa profilar cun products e cun prestaziuns da qualitad sco er en collavuraziun cun la branscha da victualias (p.ex. chascharias dal vitg) e cun il turissem. 
La politica agrara 2011 porscha bunas pussaivladads per quest intent. 
Ella sustegna iniziativas e projects communabels per il svilup regiunal sin basa da la lescha federala davart l'agricultura. 
Plinavant vegnan protegids per l'emprima giada cleramain ils products da muntogna e d'alp tras la nova ordinaziun davart las designaziuns "muntogna" ed "alp". 
I fiss giavischaivel d'elavurar in concept per las alps ed in plan per il svilup da las alps. 
Las mesiras vegnissan gruppadas per lung da trais axas d'acziun. 
Axa d'acziun 1: Infurmaziuns da basa per l'economia d'alp 
Las finamiras da l'utilisaziun persistenta da las pastgiras d'alp e da l'applicaziun effectiva dals meds finanzials èn vegnidas cuntanschidas. 
La situaziun da datas actuala na permetta dentant betg da far ina valitaziun detagliada u in'observaziun effizienta. 
Fin la fin da l'onn 2008 duain perquai vegnir creads in concept ed in plan per il svilup da las alps per il Grischun che cuntegnan finamiras formuladas, indicaturs per controllar il success ed in cataster electronic da las alps che pussibilitescha d'observar il svilup e che serva sco basa per decider davart investiziuns consolidadas. 
Er ils chantuns Vallais, Son Gagl e Sutsilvania lavuran en quest senn per segirar il futur da lur economias d'alp. 
Questas mesiras vegnan finanziadas en emprima lingia cun daners publics, las novas pussaivladads da la confederaziun vegnan exauridas. 
Axa d'acziun 2: Rentabilitad da la producziun d'alp 
La finamira da surviver sin il martgà cun products d'alp rentabels e cun ina qualitad profilada è medemamain vegnida cuntanschida. 
Valitond la situaziun arrivan ins er qua mo a constataziuns generalas, perquai ch'ils quints d'alp na vegnan betg evaluads e perquai ch'i na dat nagins indicaturs. 
Plinavant datti savens midadas tar las persunas ch'èn responsablas per l'alp e tar il persunal d'alp, e la tenuta envers la producziun da products d'auta qualitad è plitost reservada. 
Perquai duain vegnir creads in manual d'alp davart dumondas organisatoricas, inclusiv in quint d'alp modular e buns exempels, sco er manuals pratics per il manaschament da la qualitad da products d'alp. 
Plinavant vegnan drizzadas la qualificaziun e la cussegliaziun sco fin ussa consequentamain e currentamain tenor las axas d'acziun 1 e 2. Ultra dal svilup dals manuals vegnan questas mesiras finanziadas sur il martgà, e quai cun il sustegn da mesiras per promover la vendita e cun l'agid finanzial dal stadi en il rom usità da la politica agrara 2011. 
Axa d'acziun 3: Innovaziun e svilup 
Er la finamira d'adattar constantamain la producziun d'alp a las pretensiuns dal martgà e da la societad è vegnida ademplida cun success en il passà. 
Las bleras alps èn dentant idas oravant tut vias convenziunalas. 
Sin las alps na datti strusch ina commerzialisaziun directa, per survegnir muvel d'alp e per commerzialisar ils products suenter la stgargiada sto mintgina e mintgin guardar per sasez, las vischnancas u las corporaziuns d'alp ageschan sulettas, in turissem agrar sin l'alp ed ina collavuraziun cun autras branschas datti mo darar. 
Tras in program d'impuls e tras ina cumissiun d'alp che consista da represchentantas e da represchentants da differentas branschas duain vegnir proponidas ideas innovativas. 
Uschia pon ins p.ex. installar in'organisaziun per commerzialisar ils products d'alp e tschertgar la collavuraziun cun l'organisaziun alpinavera. 
En la fasa da svilup vegnan questas mesiras finanziadas cun meds privats e cun agid public (chantun e confederaziun). 
Suenter quests stimuls vegnan questas mesiras alura finanziadas tras il martgà. 
Gremi: departament d'economia publica e fatgs socials Funtauna: rg departament d'economia publica e fatgs socials 
Data: 18.06.2007 
Grond tempo tar la refurma dal turissem grischun 
En il Grischun elavuran actualmain 13 teams da project lur plans da fatschenta per furmar ina destinaziun fin la fin da settember 2007. 
Tenor il cusseglier guvernativ Hansjörg Trachsel promova il chantun il tempo da refurma cun sustegnair finanzialmain questa proxima fasa da project. 
Per crear ina plattafurma turistica electronica grischuna han set organisaziuns partenarias e l'uffizi per economia e turissem suttascrit in contract da cooperaziun. 
Cun ina nova structura da las destinaziuns, cun ina clera repartiziun da las incumbensas en il marketing e cun ina nova orientaziun da Grischun vacanzas ha la refurma dal turissem grischun la finamira da franar la diminuziun da las pernottaziuns en il Grischun. 
Tras la repartiziun da las incumbensas ston las organisaziuns turisticas existentas fusiunar ad organisaziuns per la gestiun da destinaziuns (OGD) u ad organisaziuns turisticas futuras (OTF). 
Per la fin da mars 2007 èn vegnidas inoltradas a l'uffizi per economia e turissem 12 skizzas da project. 
La OGD Engiadina San Murezzan è gia vegnida lantschada. 
13 projects da refurma en tut il chantun 
Sco ch'il cusseglier guvernativ Hansjörg Trachsel punctuescha, chattan ils 13 projects da refurma in vast sustegn en tut il chantun: "La sfida è enorma, il martgà pretenda dinamica e perseveranza. 
La repartiziun da las incumbensas è il punct central da la refurma dal turissem grischun. 
Ussa èsi l'incumbensa da las organisaziuns turisticas da propi nizzegiar questa schanza." 
Per otg organisaziuns petentas conceda il chantun - sin basa da las skizzas da project - contribuziuns da totalmain 367'000 francs per elavurar ils plans da fatschenta. 
Quatter autras organisaziuns petentas ston anc meglierar lur skizzas da project, avant ch'i po vegnir concedida ina contribuziun. 
Las contribuziuns vegnan fixadas cun ina quota chantunala da maximalmain 50 pertschient. 
Il rest ston las organisaziuns petentas surpigliar sco atgnas prestaziuns u sco prestaziuns finanzialas. 
L'autezza da las dumondas da contribuziun variescha tut tenor la grondezza e tut tenor l'eterogenitad da las regiuns participadas resp. tut tenor il stadi da svilup ch'è gia vegnì cuntanschì per furmar ina destinaziun. 
Suenter l'inoltraziun dals plans da fatschenta fin la fin da settember decida il chantun davart l'autezza da la confinanziaziun per fundar e per crear las OGD e las OTF correspundentas. 
Per la refurma dal turissem grischun stattan a disposiziun al chantun fin l'onn 2012 meds finanzials en l'autezza da totalmain 18 milliuns francs. 
Ils suandants otg projects da refurma survegnan contribuziuns per elavurar ils plans da fatschenta: la OGD Tavau-Claustra, la OGD/OTF Cuira-Arosa-Lai, la OGD Surselva (cun las quatter OTF Sedrun-Mustér, Breil-Vuorz-Andiast, Flem Laax Falera, Sursaissa-Lumnezia), la OGD regiun dal parc naziunal, la OTF Savognin-Surses/Val d'Alvra, la OTF Viamala, la OTF Partenz e la OTF Bregaglia. 
Meglierar lur projects inoltrads ston anc las organisaziuns ente turistico Valposchiavo, turissem Val Müstair, Scanvetg turissem sco er San Bernardino vacanze. 
A la OGD Engiadina San Murezzan è vegnida empermessa gia pli baud ina contribuziun per realisar il plan da fatschenta per la refurma dal turissem en Engiadin'ota. 
Contract da cooperaziun per la plattafurma turistica grischuna 
Il manader da l'uffizi Eugen Arpagaus infurmescha davart la partenza dal project "plattafurma turistica electronica grischuna" sco mesira accumpagnanta impurtanta per il process da refurma. 
Set organisaziuns partenarias e l'uffizi per economia e turissem han suttascrit in contract da cooperaziun correspundent. 
Las organisaziuns partenarias èn Tavau turissem, l'Arena alva SA, la destinaziun Engiadina San Murezzan, Grischun vacanzas, la viafier retica, la gruppa da medias Südostschweiz sco er l'institut per scienza d'infurmaziun (SII) da la scola auta da tecnica ed economia (SATE) a Cuira. 
Tut questas organisaziuns mettan a disposiziun lur experientschas al process per concepir e per realisar il project ed èn - cun lur destinaziuns u sco interpresas - las utilisadras principalas futuras da la plattafurma turistica electronica grischuna. 
Fin la fin da l'onn 2008 duai questa plattafurma manar il turissem grischun a la testa en l'internet e purtar ina valur augmentada er a las organisaziuns turisticas pli pitschnas. 
Ils elements ils pli impurtants èn in sistem per il manaschament da las destinaziuns cun ina surfatscha d'utilisaziun unitara, la planisaziun individuala da viadis (travel planner), la concepziun dinamica dals pretschs (dynamic packaging), la tgira da la clientella (customer relationship management) e l'infurmaziun multimediala davart bains culturals grischuns e davart puncts d'attracziun. 
Fin ch'il project è realisà cumplettamain, vegn fatg quint cun investiziuns da plirs milliuns francs. 
Il chantun è pront da surpigliar ina quota da maximalmain 50 pertschient da questa summa. 
La finanziaziun dals meds finanzials restants sto vegnir garantida tras in model da gestiun che sto anc vegnir sviluppà. 
Il manaschi current duai vegnir finanzià tras in concept da fonds; la concepziun da tal tutga er tar il project. 
Ulteriuras mesiras accumpagnantas 
Ultra da la plattafurma turistica electronica grischuna persequitescha il chantun a medem temp quatter ulteriuras mesiras accumpagnantas che caracteriseschan il process da refurma en moda decisiva: las pussaivladads per commerzialisar il turissem rural en il Grischun, l'ulteriur svilup da la marca graubünden, il sistem da direcziun e da monitoring "balanced scorecard" per giuditgar il success da destinaziuns sin basa d'in sistem d'indicaturs equilibrà sco er l'examinaziun d'ina taxa chantunala per il turissem (TCT) areguard il dretg ed areguard il cuntegn. 
Cusseglier guvernativ Hansjörg Trachsel: "Nus na vulain betg communitgar process da tractativas, mabain resultats. 
Perquai vegnin nus ad infurmar davart ils detagls d'ina eventuala TCT pir, suenter ch'ils discurs cun las federaziuns economicas èn terminadas e suenter ch'ils plans da fatschenta da las destinaziuns èn vegnids inoltrads." 
Gremi: departament d'economia publica e fatgs socials 
Funtauna: rg departament d'economia publica e fatgs socials 
Data: 18.06.2007 
LAS SCHEFFAS ED ILS SCHEFS DA LAS REGENZAS DA LAS REGIUNS DA LA ARGE ALP SA SCUNTRAN A LA 38AVLA CONFERENZA PLENARA 
Il Grischun inoltrescha ina resoluziun davart il tema "aua" 
En il center da la conferenza da las scheffas e dals schefs da las regenzas da la cuminanza da lavur da las regiuns alpinas (ARGE ALP) da quest onn stat la deliberaziun da tschintg resoluziuns sco er da totalmain set projects. 
La scuntrada da las scheffas e dals schefs da las regenzas sut il presidi da la regiun dal Vorarlberg ha lieu venderdi, ils 22 da zercladur 2006, a Bregenz. 
La resoluziun davart il tema "aua" è vegnida inoltrada dal chantun Grischun. 
En la resoluziun vegn accentuada l'impurtanza da las Alps sco chombra d'aua per grondas parts da l'Europa. 
Il transport da l'aua tutga uschia tar la responsabladad politica internaziunala da las regiuns alpinas. 
Ritgas resursas d'aua èn in dals avantatgs geografics ils pli impurtants ch'il territori alpin posseda. 
Cunzunt l'augment da la temperatura sin terra ha consequenzas per las resursas d'aua da las Alps. 
Correspundentamain ston ins avair quità da quest bain custaivel, dentant senza impedir las pussaivladads da svilup. 
La ARGE ALP beneventa perquai la decisiun da la convenziun da las Alps da far in rapport da situaziun davart il tema "aua" per il territori alpin. 
La ARGE ALP pretenda tranter auter che l'aua vegnia renconuschida sco in element central per il svilup da las regiuns alpinas. 
Pervia dals avantatgs per l'ecologia e per l'economia d'energia duai vegnir mess in cler accent a favur da l'utilisaziun da la forza idraulica. 
L'utilisaziun da la forza idraulica duai resultar en emprima lingia cun augmentar l'effizienza e cun optimar ils implants existents. 
Plinavant pretenda la ARGE ALP che la libertad d'agir da las regiuns alpinas en il sectur da las auas na vegnia betg restrenschida pli fitg che quai ch'ella vegn oz cun las reglamentaziuns vertentas. 
L'utilisaziun da la forza idraulica è er in tema en la resoluziun previsa tar il pachet d'energia da l'uniun europeica. 
En quella resoluziun pretenda la ARGE ALP che - ultra da l'utilisaziun pli intensiva da las energias regenerablas - er l'amplificaziun da la forza idraulica, che po vegnir giustifitgada dal puntg da vista ecologic, sco er la biomassa vegnian fixadas sco opziuns impurtantas. 
Ultra da quai duai in martgà d'energia avert resguardar la necessitad d'ina infrastructura da provediment suffizienta e d'in svilup persistent dal territori rural. 
A la conferenza vegn discutada plinavant ina resoluziun davart las novas viasfier transalpinas. 
Questa resoluziun pretenda ch'il traffic che traversa las Alps sin las vias e sin las viafiers vegnia coordinà cun effizienza. 
I duain er vegnir introducids instruments adattads per transferir il traffic da la via sin la viafier. 
Duas ulteriuras resoluziuns che stattan sin la glista da tractandas da la conferenza s'occupan da las prestaziuns da servetsch socialas en il territori alpin e da la cooperaziun territoriala europeica. 
Set projects èn vegnids inoltrads 
Per mauns da la conferenza da las regenzas ha la cumissiun da direcziun da la ARGE ALP inoltrà set projects novs. 
In project ch'è vegnì lantschà dal chantun Grischun prevesa da cuntinuar cun ils gieus da la ARGE ALP ch'èn stads curunads da success. 
Suenter las experientschas da l'emprim onn da pilot duain las concurrenzas da sport vegnir fixadas per ulteriurs tschintg onns en la ARGE ALP. 
A las occurrenzas en las disciplinas "ir cun skis, hockey sin glatsch, patinadi, ballape, tir da sport, atletica leva e cursa d'orientaziun" sa participeschan circa 1'400 giuvenils. 
Per ina cuntinuaziun fin l'onn 2012 vegni quintà cun custs da bunamain 130'000 euros. 
Er il project da barat d'emprendistas e d'emprendists "xchange" duai vegnir prolungà fin l'onn 2011. 
Il project "in avegnir communabel" vul preschentar models excellents per integrar persunas immigradas en las citads ed en ils vitgs dal territori da la ARGE ALP. 
La finala duain vegnir approvads ils projects "network mountain forest", "conferenza davart las TEN (raits transeuropeicas)", "ils tschintg megliers projects", sco er "dialects tudestgs en il territori alpin". 
La republica da Baviera surpiglia il presidi ed il Grischun fa part da l'organ directiv 
Il preventiv 2008 da la ARGE ALP prevesa expensas totalas da 500'000 euros. 
La 38avla conferenza annuala da las scheffas e dals schefs da las regenzas da las regiuns da la ARGE ALP che ha lieu venderdi, ils 22 da zercladur 2007, a Bregenz, stat sut il presidi dal Vorarlberg. 
Spetgads vegnan represchentantas e represchentants da las suandantas diesch regiuns (stadis, provinzas e chantuns): Baviera, Bulsaun-Tirol dal sid, Grischun, Lumbardia, Salzburg, Son Gagl, Tessin, Tirol, Trentino e Vorarlberg. 
Il presidi da la ARGE ALP durant l'onn 2008 vegn surpiglià da nov la republica da Baviera. 
Ultra dal Vorarlberg e da la Baviera fa er il Grischun part da l'organ directiv da la ARGE ALP che sa cumpona da trais persunas. 
Surdada dal premi da la ARGE ALP "giuven, cool ed engaschà" 
Suenter la conferenza vegn surdà il premi da la ARGE ALP 2007 cun il tema "giuven, cool ed engaschà". 
Ina cumissiun internaziunala vegn a premiar ils megliers projects ch'èn vegnids inoltrads en ils differents pajais da la ARGE ALP. 
Sco summa totala dals premis stattan a disposiziun 15'000 euros. 
En il Grischun èn vegnids inoltrads set projects. 
Da quels ha la regenza grischuna, sco giuria regiunala, tramess trais a la cumissiun internaziunala per la decisiun finala. 
Gremi: regenza 
Funtauna: rg chanzlia chantunala dal Grischun 
Data: 19.06.2007 
La lescha da stipendis entra en vigur per l'onn da scola 2007/2008 
La regenza grischuna ha mess en vigur la lescha davart las contribuziuns da scolaziun (lescha da stipendis, LCS) per l'onn da scola 2007/2008. 
Il termin per far in referendum facultativ è scadì ils 14 da mars 2007, senza ch'i saja vegnì fatg in tal. 
Il cussegl grond aveva relaschà la lescha da stipendis en la sessiun da december 2006. 
Da nov prevesa la lescha emprests da daners per segundas scolaziuns e per furmaziuns supplementaras. 
In'ulteriura novaziun è l'augment da la limita da vegliadetgna da 32 sin 40 onns per survegnir contribuziuns. 
Ultra da quai è il sistem da calculaziun vegnì adattà uschia, ch'el daventa pli effizient, pli gist e bler pli simpel. 
Sin basa da la revisiun totala da la lescha da stipendis ha la regenza revedì er la legislaziun executiva. 
En la nova ordinaziun da la regenza tar la lescha davart las contribuziuns da scolaziun (ordinaziun da stipendis) vegnan tranter auter reglads detagliadamain ils puncts centrals da la nova legislaziun da stipendis. 
L'ordinaziun entra medemamain en vigur per l'onn da scola 2007/2008. 
Las prescripziuns giuridicas da la confederaziun per proteger la persunalitad cunter violenza, cunter smanatschas e cunter persecuziuns vegnan realisadas 
En connex cun la revisiun dal cudesch civil svizzer realisescha il chantun Grischun las prescripziuns giuridicas da la confederaziun per proteger la persunalitad cunter violenza, cunter smanatschas e cunter persecuziuns. 
La regenza ha relaschà in'ordinaziun correspundenta per realisar l'artitgel 28b dal cudesch civil svizzer. 
Il zercladur 2006 aveva l'assamblea federala deliberà ina revisiun dal cudesch civil svizzer en il sectur da la violenza a chasa e da la persecuziun. 
Sin basa dal dretg chantunal vertent datti tut en tut in pitschen basegn d'agir per il chantun Grischun, cunquai che la lescha da polizia dal chantun Grischun cuntegna gia ina regulaziun areguard la violenza a chasa. 
Tar l'adattaziun actuala sa tracti concretamain anc da fixar la cumpetenza per plants e da designar il post cumpetent per intervegnir en cas da crisa. 
La nova ordinaziun designescha las dretgiras districtualas sco autoritads giudizialas cumpetentas e la polizia chantunala sco post cumpetent per l'intervenziun en cas da crisa sco er per l'expulsiun immediata. 
Ultra da quai vegn stgaffida la basa giuridica, per che l'uffizi per l'execuziun giudiziala possia manar in post da cussegliaziun per persunas violentas. 
L'ordinaziun da polizia vegn adattada al dretg federal en il sectur da las mesiras cunter la violenza a chaschun d'occurrenzas da sport 
Las novas cumpetenzas da polizia ch'il dretg federal prevesa en il sectur da las mesiras cunter la violenza a chaschun d'occurrenzas da sport vegnan surdadas en il Grischun a la cumandanta resp. al cumandant da la polizia chantunala dal Grischun. 
La regenza grischuna ha adattà l'ordinaziun da polizia al nov dretg federal. 
Questa revisiun parziala entra en vigur il 1. da fanadur 2007. 
Il 1. da schaner 2007 è entrada en vigur la revisiun da la lescha federala davart mesiras per mantegnair la segirezza interna. 
Tranter auter han ins introducì areals scumandads, l'obligaziun d'annunzia e la fermanza da polizia sco mesiras cunter la violenza a chaschun d'occurrenzas da sport. 
Questas mesiras ston vegnir exequidas dals chantuns. 
Per pudair garantir ina pratica unitara ha la regenza surdà a la cumandanta resp. al cumandant da la polizia chantunala dal Grischun l'incumbensa d'ordinar questas mesiras. 
Tras la revisiun parziala da l'ordinaziun da polizia vegn surdada a medem temp a la polizia chantunala la cumpetenza per dumandar infurmaziuns davart la posiziun dal natel per tschertgar ina persuna sparida en cas d'urgenza. 
La regenza prenda posiziun davart la tscherna dal sistem en cas d'ina exauriziun en il dretg da patentas 
Tar la tscherna dal sistem en connex cun l'exauriziun en il dretg da patentas preferescha la regenza grischuna il sistem da l'exauriziun internaziunala. 
Sco che la regenza explitgescha en sia consultaziun a la confederaziun, beneventa ella tut las stentas e tut las finamiras dal cussegl federal per activar la concurrenza e per sbassar ils pretschs auts da la Svizra. 
Intgins pass impurtants èn gia vegnids fatgs u vegnan preparads, p.ex. il dretg da cartels pli sever u l'introducziun dal princip da Cassis-de-Dijon. 
Da vischnancas e da regiuns 
- Project collectiv "malauras 2006": Il project "malauras 2006", in project collectiv da differentas vischnancas, vegn approvà. 
Als custs cun dretg da subvenziun da 2'270'000 francs vegnan garantidas contribuziuns chantunalas en l'autezza da totalmain 422'700 francs. 
Quest project collectiv cuntegna lavurs da reparaziun vi d'ovras da protecziun e vi da stabiliments d'avertura tar totalmain passa 40 objects donnegiads. 
- Val Calanca e Valragn: Als custs per reparar ils donns da las malauras vi dals implants da l'infrastructura agricula e vi dal terren cultivà da gronda valur en la Val Calanca ed en Valragn vegn - cun resalva che la confederaziun paja sia contribuziun - concedida ina contribuziun chantunala da 521'640 francs. 
- Rossa: Il project singul "malauras 2006 Rossa" da la vischnanca da Rossa vegn approvà. 
Als custs cun dretg da subvenziun dad 1'320'000 francs vegn garantida ina contribuziun chantunala da maximalmain 330'000 francs. 
- Segl: La lescha davart las taxas da giasts e da turissem da la vischnanca da Segl dals 19 d'avrigl 2007 vegn approvada. 
- Seewis: La lescha davart las taxas da cura e davart la taxa per promover il turissem da la vischnanca da Seewis dals 25 da matg 2007 vegn approvada. 
- Zernez: La revisiun parziala da la planisaziun locala da la vischnanca da Zernez dals 29 da november 2006 vegn approvada. 
- Masagn - Tusaun: Il plan dal cunfin tranter las vischnancas da Masagn e da Tusaun vegn approvà. 
Contribuziuns chantunalas a differentas instituziuns 
- Societad da musica da Suraua: A la societad da musica da Suraua vegn concedida ina contribuziun maximala da 18'000 francs per ina nova instrumentaziun. 
- Uniun "giardino dei ghiacciai Cavaglia": Il project per la pagina d'internet da l'uniun "giardino dei ghiacciai Cavaglia" (curtin dals glatschers) survegn ina contribuziun maximala da 15'000 francs. 
- Uniun dal lavuratori da litografia e da gravura dal chastè da Haldenstein: L'uniun dal lavuratori da litografia e da gravura dal chastè da Haldenstein survegn ina contribuziun da 10'000 francs per l'onn 2007. 
Projects da vias 
La regenza ha approvà totalmain 780'000 francs per construir e per sanar ils suandants trajects da vias: 
- via d'Engiadina: lavurs da cuvrida, sviament da Silvaplauna 
- via naziunala A13: indrizs electromecanics, tunnel dal San Bernardin 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 21.06.2007 
Scuvrir la citad da Cuira e ses museums en moda captivanta - in plan da la citad spezialmain per uffants renda quai pussaivel 
Il museum da la natira dal Grischun, il museum d'art dal Grischun ed il museum retic han realisà - ensemen cun il marketing da cultura da l'uffizi da cultura dal Grischun - in plan da la citad tut spezial. 
Grond e pitschen duain vegnir manads - en moda variada e ludica - en il trais museums chantunals a Cuira. 
In nov plan da la citad per uffants fa che la visita da la citad da Cuira e dals museums a Cuira daventa in eveniment tut spezial: infurmaziuns da tut gener ed incumbensas surprendentas per uffants mainan tematicamain e geograficamain als trais gronds museums grischuns a Cuira. 
Pitschnas pausas cun incumbensas d'observar e cun "attracziuns" fan che gia la via als trais museums daventa in viadi d'exploraziun. 
En las trais chasas sezzas - che sa deditgeschan en moda cumplessiva als temas art, istorgia e natira dal chantun Grischun - èn prontas en in "lieu da scuntrada" propostas, engiavineras ed incumbensas che fan che la visita da las exposiziuns daventa in eveniment spezial. 
L'entrada en ils museums è gratuita per uffants fin 16 onns. 
Il plan ch'è illustrà en ina moda che correspunda als uffants è vegnì concepì e realisà da las pedagogas e dals pedagogs dal museum d'art dal Grischun, dal museum retic e dal museum da la natira dal Grischun . 
El duai svegliar l'interess ed il gust da visitar in museum, accumpagnar famiglias ed il public giuven dals museums e manar en las exposiziuns ch'èn per part vegnidas concepidas en moda dal tuttafatg nova. 
Ils museums pon daventar uschia lieus d'eveniment e d'emprender attractivs ed impurtants. 
Famiglias cun uffants da 5 fin 12 onns sco er classas da scola u gruppas da champs da vacanzas èn il public ch'ins ha prendì en mira cun realisar quest plan da la citad. 
Il plan da la citad per uffants na sa drizza dentant betg mo a la populaziun indigena, anzi, el ha er ina impurtanza turistica. 
Il plan ch'è gratuit contribuescha segir sia part che la visita da Cuira da giasts da las destinaziuns da vacanzas en vischinanza e d'excursiunistas e d'excursiunists d'in di che vegnan si da la Bassa daventa in eveniment captivant che plascha a las famiglias. 
Quest plan da la citad per uffants survegn ins en ils museums da Cuira, tar l'infurmaziun turistica a la staziun da Cuira, tar las uniuns da traffic sco er en blers auters lieus. 
Il museum da la natira dal Grischun, il museum retic ed il museum d'art dal Grischun offreschan ina ritga purschida da la pedagogia da museum, da la quala profitan oravant tut scolas da tut il chantun e da las regiuns cunfinantas. 
Adina pli savens vulessan ils museums dentant er tschiffar l'attenziun da visitadras individualas e da visitaders individuals ed als metter a disposiziun - independentamain da guids da gruppas - purschidas d'intermediaziun ch'èn attractivas e che pon vegnir utilisadas en differentas modas. 
Per quest uschenumnà sectur dal temp liber han las partiziuns per pedagogia da museum ed il post per marketing da cultura sviluppà per famiglias quest plan da la citad per uffants. 
Plan da la citad da Cuira per uffants 
Direcziun dal project: 
Sabina Studer 
Concept: 
Flurin Camenisch (museum da la natira dal Grischun), Barbara Redmann (museum retic), Sabina Studer (museum d'art dal Grischun), Charlotte Schütt (marketing da cultura/da PR) 
Illustraziuns: 
Karin Negele, www.illustration.li 
Creaziun: 
Rolf Vieli, atelier WORTbild, Maiavilla 
Empustaziuns dal plan da la citad per uffants sut info-gr@graubuendenkultur.ch u sut tel. 081 254 16 00. 
Ulteriuras infurmaziuns e pussaivladad da chargiar communicaziuns per las medias e maletgs sin l'agen computer sut www.graubuendenkultur.ch, sectur "medias". 
Contact: Charlotte Schütt, marketing da cultura, uffizi da cultura dal Grischun, tel. 081 254 16 08, charlotte.schuett@afk.gr.ch 
Gremi: uffizi da cultura 
Funtauna: rg uffizi da cultura 
Data: 27.06.2007 
Sesida champestra: La regenza fa ina visita a Spleia 
Gievgia, ils 28 da zercladur 2007, fa la regenza grischuna sia sesida champestra tradiziunala a Spleia. 
Ultra d'in tur tras il vitg sco er d'ina visita da Spleia turissem e da la chascharia èsi planisà d'ir a guardar la galaria al pass dal Spleia. 
En cas da bella aura returna la regenza alura a pe en la val. 
Sco ch'igl è tradiziun, vegnan tgirads cunzunt la saira ils contacts cun las represchentantas e cun ils represchentants da las autoritads da la regiun. 
La chaschun per far quai porscha ina tschaina communabla en l'hotel Bodenhaus. 
Gremi: regenza 
Funtauna: rg chanzlia chantunala dal Grischun 
Data: 27.06.2007 
La consultaziun davart la durada da la scolaziun gimnasiala cun differentas variantas è lantschada 
La regenza grischuna ha lantschà la consultaziun tar la revisiun parziala da la lescha davart las scolas medias en il chantun Grischun. 
La sessiun d'avust 2006 ha il cussegl grond acceptà ina incumbensa concernent il rinforzament da la scolaziun gimnasiala (mantegniment dal gimnasi inferiur). 
Il sboz da la revisiun parziala da la lescha davart las scolas medias preschenta tschintg differents models. 
La tscherna da las variantas ha gì lieu d'ina vart sin basa da la situaziun da partenza specifica en il chantun Grischun cun ina scola chantunala e cun set scolas medias privatas decentralas che porschan in gimnasi. 
Ultra da la varianta vertenta cun in gimnasi da sis onns ed in da quatter onns vegnan messas en discussiun er duas variantas cun in gimnasi da quatter onns u cun in gimnasi da tschintg onns. 
Questas duas variantas prevesan d'eliminar il gimnasi inferiur. 
Integrada da nov vegn ina varianta che vegn proponida dals recturs da las scolas medias grischunas. 
Questa varianta propona da mantegnair il gimnasi vertent da lunga durada e d'introducir - tar la midada suenter l'otgavel onn da scola - in onn da scola supplementar, in uschenumnà onn da tscherna da studi u er onn da sincronisaziun. 
La finala vegn messa en discussiun la varianta "regiuns - center". 
Tras quai pudess la scola chantunala manar in gimnasi da quatter onns senza gimnasi inferiur e las scolas medias privatas in tal cun gimnasi inferiur. 
Dals documents da consultaziun pon ins prender invista sin la pagina d'internet dal departament d'educaziun, cultura e protecziun da l'ambient, www.ekud.gr.ch. 
La consultaziun dura fin ils 30 da settember 2007. 
La simplificaziun da la lescha federala davart la taglia sin la plivalur vegn beneventada 
La regenza grischuna sustegna la simplificaziun da la lescha federala davart la taglia sin la plivalur ch'è planisada da la confederaziun. 
La lescha vertenta davart la taglia sin la plivalur è memia cumplitgada, nunsurvesaivla e strusch chapaivla. 
Las differentas tariffas da taglia sco er las numerusas excepziuns fiscalas chaschunan intschertezzas e determinaziuns difficilas. 
La legislaziun actuala davart la taglia sin la plivalur cuntegna blers craps da stgarpitsch er per il maun public, e quai cun las ristgas correspundentas. 
Sco che la regenza explitgescha en sia consultaziun a la confederaziun pon las finamiras da la revisiun avisada vegnir approvadas perquai senza resalvas. 
Las finamiras èn ina simplificaziun radicala dal sistem, la garanzia d'ina segirezza giuridica uschè gronda sco pussaivel per las pajataglias e per ils pajataglias, l'augment da la transparenza sco er in'orientaziun pli intensiva a las clientas ed als clients. 
Il modul cun ina tariffa unitara che vegn proponì en la consultaziun fiss da princip interessant e persvadess er or da vista da la regenza, sche la tariffa da taglia fiss fixada sin in stgalim bass avunda. 
Ina tariffa unitara da passa 6 pertschient avess percunter consequenzas negativas considerablas per la hotellaria. 
Il turissem sco industria d'export liada al lieu è pertutgà gia oz fitg ferm da la Svizra sco lieu da pretschs auts respectivamain da custs auts. 
Cun introducir ina tariffa unitara da passa 6 pertschient perdessan l'hotellaria ed il turissem clermain lur cumpatibilitad visavi las concurrentas ed ils concurrents europeics. 
Tenor l'avis da la regenza sto perquai vegnir preferì il modul proponì cun duas tariffas. 
Cun quest model profitan l'hotellaria e la gastronomia da la tariffa reducida da 3.4 pertschient. 
Cun questa tariffa pli bassa per las prestaziuns dal sectur d'alloschament vegni tegnì quint dal caracter d'export da l'hotellaria. 
La regenza piglia posiziun davart il concept "luf en Svizra" ch'è vegnì adattà 
La regenza grischuna na va per gronda part betg d'accord cun las midadas dal concept "luf en Svizra". 
En Svizra ha il luf il status d'ina "spezia d'animals fitg protegida". 
Sco che la regenza scriva en sia consultaziun a l'uffizi federal d'ambient, na saja il luf dentant betg ina spezia periclitada sin tut il mund. 
Areguard il status da protecziun na datti perquai nagins motivs da tractar il luf en in'autra moda ch'il luf-tscherver. 
En Svizra duai il luf survegnir en il futur mo pli il status da protecziun "spezia d'animals protegida". 
La regenza spetga che la confederaziun fetschia proximamain puspè questa proposta sin plaun internaziunal. 
Quai vala tant pli che tschertas chatschas per regular l'effectiv da lufs en Svizra vegnan ad esser necessarias gia a media vista. 
Er l'intenziun da la confederaziun - tenor la quala lufs che fan donn na dastgan betg vegnir sajettads en territoris da prioritad sco per exempel en las zonas centralas dals parcs naziunals, en ils territoris federals scumandads per la chatscha u en ils reservats d'utschels d'aua e d'utschels da passadi - refusescha la regenza cleramain. 
La fixaziun dal territori da prelevaziun duai vegnir fatga exclusivamain e senza restricziuns nunnecessarias tras las uschenumnadas cumissiuns da cumpartiment da las differentas regiuns. 
En questas cumissiuns èn represchentadas spezialistas e spezialists da la confederaziun e dal chantun. 
La finanziaziun per proteger muntaneras da muvel manidel n'è anc adina betg sclerida. Qua spetga la regenza che la confederaziun mettia a disposiziun dapli meds finanzials. 
La revisiun parziala da l'ordinaziun chantunala davart la protecziun da l'ambient è vegnida deliberada 
L'export da ruments chasans combustibels vegn reglà da nov - sco mesira preventiva - en in'ordinaziun. 
La regenza grischuna ha approvà la revisiun parziala correspundenta da l'ordinaziun chantunala davart la protecziun da l'ambient. 
La nova disposiziun da l'ordinaziun prevesa che contracts tranter vischnancas e corporaziuns per la gestiun da ruments stoppian vegnir approvads da la regenza pertutgant l'export da ruments chasans combustibels en arderas extrachantunalas. 
Ultra da quai vegni definì da nov, sut tge premissas che l'approvaziun vegn dada. 
L'approvaziun vegn dada mo per contracts limitads cun ina durada da maximalmain dus onns e mo, sch'il transport dals ruments vegn fatg cun la viafier, e quai en il senn da la lescha introductiva tar la lescha federala davart la protecziun da l'ambient. 
Uschia concretisescha la regenza la mesira preventiva ch'è previsa en la planisaziun chantunala dals ruments per la proxima revisiun da la lescha chantunala davart la protecziun da l'ambient. 
La revisiun parziala da l'ordinaziun chantunala davart la protecziun da l'ambient entra en vigur il 1. da fanadur 2007. 
La regenza beneventa las disposiziuns executivas tar la lescha davart las persunas estras sco er tar la revisiun parziala da la lescha d'asil 
La regenza grischuna sustegna las numerusas disposiziuns executivas tar la nova lescha davart las persunas estras sco er tar la revisiun parziala da la lescha d'asil. 
En sia consultaziun a la confederaziun beneventa la regenza la revisiun planisada da l'ordinaziun davart l'integraziun da las persunas estras. 
Tenor l'avis da la regenza grischuna sto l'ordinaziun dentant anc vegnir repassada en tschertas dumondas fundamentalas. 
I stoppia tranter auter vegnir fixà explicitamain che l'integraziun saja da chapir sco in process vicendaivel che cunzunt las persunas estras sezzas stoppian gidar a realisar. 
Ultra da quai vegni giavischà che las prescripziuns concretas davart l'integraziun vegnian precisadas meglier. 
Las indicaziuns pli detagliadas pertutgant il dretg processual en las ordinaziuns d'asil approvescha la regenza per gronda part. 
Quai vala particularmain per il nov concept ch'è vegnì sviluppà per indemnisar ils custs che resultan al chantun tras l'assistenza e tras il collocament da las requirentas e dals requirents d'asil. 
L'introducziun da pauschalas globalas vegn a facilitar ed a simplifitgar la procedura da rendaquint cun la confederaziun. 
Il sistem d'impuls per reducir ils custs en il sectur d'asil è - tenor la regenza - cunvegnent e maina a la finamira. 
Malgrà quest consentiment a la midada da sistem proponida, pari a la regenza che las tariffas sajan evidentamain memia bassas, e quai tar tut las pauschalas. 
Uschia vegnan - sco consequenza da la midada da sistem - adossads ulteriurs custs als chantuns. 
Quai è in fatg deplorabel, perquai ch'ils chantuns na pon insumma betg influenzar la durada da la procedura d'asil e perquai ch'els ston ussa er anc purtar - pervia da las novaziuns proponidas - las consequenzas da questas incunvegnientschas. 
Il Grischun sa participescha a la nova cunvegna davart las scolas professiunalas spezialisadas 
Il chantun Grischun sa participescha a la cunvegna interchantunala per las contribuziuns als custs da las scolas professiunalas spezialisadas (cunvegna davart las scolas professiunalas spezialisadas). 
Quai ha concludì la regenza grischuna. 
Ils 22 da zercladur 2006 ha la radunanza plenara da la conferenza svizra da las directuras e dals directurs chantunals da l'educaziun publica (CDEP) deliberà la cunvegna davart las scolas professiunalas spezialisadas. 
Questa cunvegna regla las indemnisaziuns, sch'i vegnan frequentadas scolas professiunalas spezialisadas d'ordaifer il chantun. 
Cun la nova cunvegna è vegnì extendì il champ d'applicaziun sin ils secturs da la selvicultura, da l'agricultura, da la sanadad, dals fatgs socials e da l'art. En la cunvegna èn vegnidas integradas da nov er purschidas interdisciplinaras. 
Per tut las professiuns na po il chantun Grischun betg porscher ina scolaziun professiunala spezialisada en il chantun, perquai ch'il dumber da scolaras e da scolars ch'è necessari per furmar ina classa d'ina grondezza raschunaivla na basta betg per intginas scolaziuns. 
Per il chantun èsi perquai impurtant da sa participar a la cunvegna davart las scolas professiunalas spezialisadas. 
La cunvegna po entrar en vigur per il cumenzament da l'onn da scola 2007/2008, sche 15 chantuns èn sa participads a tala. 
La revisiun parziala da l'ordinaziun per incassar taxas e custs dals possessurs da vehichels a motor e da velos è vegnida approvada 
La regenza grischuna ha approvà la revisiun parziala da l'ordinaziun per incassar taxas e custs dals possessurs da vehichels a motor e da velos. 
Ina midada essenziala è da desister en il futur da facturar anticipadamain taxas d'examen e da permiss. 
Empè da quai vegn incassada da nov ina taxa da 30 francs, sch'i vegn elavurada ina dumonda da conceder il permiss per emprender a manischar (cun stampa e cun spediziun da la carta d'admissiun per l'examen da teoria). 
L'ordinaziun da taxas midada entra en vigur il 1. d'october 2007. 
Da vischnancas e da regiuns 
- Tavau: Il contract tranter il chantun Grischun e la vischnanca da Tavau per suttametter operativamain la polizia da la vischnanca da Tavau a la polizia chantunala e per laschar supigliar la polizia chantunala incumbensas da la polizia da vischnanca vegn approvà. 
Il contract prevesa che la responsabladad operativa vegnia surdada a la polizia chantunala, ma che la responsabladad administrativa restia tar la vischnanca da Tavau. 
- Castaneda: Il project integral "Castaneda IV" da la vischnanca da Castaneda vegn approvà. 
Als custs cun dretg da subvenziun per il project da protecziun dad 820'000 francs vegnan garantidas contribuziuns chantunalas da 146'000 francs. 
- Silvaplauna: Il project "protecziun cunter crudada da crappa" da la vischnanca da Silvaplauna vegn approvà. 
Als custs cun dretg da subvenziun da 470'000 francs vegn garantida ina contribuziun chantunala da maximalmain 51'700 francs. 
- Stussavgia: A la l'associaziun per il provediment d'aua da Stussavgia Plaz vegn garantida ina contribuziun da 228'900 francs als custs cun dretg da contribuziun per renovar e per engrondir il stabiliment dal provediment d'aua, 2. etappa. 
- Cumbel: A la vischnanca da Cumbel vegn garantida ina contribuziun da 72'000 francs als custs cun dretg da contribuziun per sanar e per engrondir il stabiliment dal provediment d'aua, 2. etappa. 
- Savognin: Sin la via dal Güglia entaifer il vitg da Savognin en il sectur da l'ospital e da la posta vegn la zona da sveltezza maximala existenta da 50 km/h "limita generala" extendida per circa 170 meters en direcziun da Beiva. 
- Samignun: En differentas fracziuns da la vischnanca da Samignun vegn fixada la sveltezza maximala a 30 km/h ed introducida ina "zona da tempo 30", e quai integrond la via chantunala respectiva. 
- Beiva: En il vitg da Beiva vegn fixada la sveltezza maximala a 30 km/h ed introducida ina "zona da tempo 30", e quai integrond la via chantunala. 
Tar l'entrada dal vitg nà dal sid vegn a medem temp spustada la limita generala da 50 km/h per ca. 50 meters en direcziun da Silvaplauna e l'avantzona da 60 km/h vegn abolida. 
- Bravuogn: En la vischnanca da Bravuogn vegn fixada la sveltezza maximala a 30 km/h ed introducida ina "zona da tempo 30", e quai integrond las vias chantunalas. 
- Roten: En la vischnanca da Roten vegn fixada la sveltezza maximala a 30 km/h ed introducida ina "zona da tempo 30", e quai integrond las vias chantunalas. 
Contribuziuns chantunalas a differentas instituziuns 
- "Selvicultura 2007": Il project collectiv chantunal "selvicultura 2007" che custa totalmain 24'802'000 francs vegn approvà. 
Ils custs che restan suenter la deducziun dal retgav da la vendita da laina importan 13'790'000 francs. 
A las proprietarias ed als proprietaris da guaud ch'èn participads al project vegnan garantidas contribuziuns chantunalas en la summa dad 1'996'000 francs. 
Il project ha l'intent da cuntinuar - tenor cleras prioritads - cun las lavurs da tgira dal guaud las pli necessarias e las pli urgentas. 
- Citad da Cuira: Sin fundament dal concept grischun per implants da sport (CISIC GR) vegn -garantida a la citad da Cuira ina contribuziun da 210'000 francs per construir il tetg previs per il batschigl exteriur da l'implant da sport Obere Au. 
- Club da ballape da Domat: Sche la finanziaziun totala reussescha, vegn - sin fundament dal concept grischun per implants da sport (CISIC GR) - garantida ina contribuziun da 220'000 francs al club da ballape da Domat per construir la plazza da pastget artifizial sin la plazza da sport Vial a Domat. 
- Agid umanitar: Per totalmain nov projects d'agid umanitar a l'exteriur ha la regenza deliberà ina summa totala da 34'000 francs. 
Projects da vias 
La regenza ha approvà totalmain 759'000 francs per construir e per sanar il suandant traject da via: 
- via naziunala A13: lavurs d'impressari e lavurs da cuvrida, rundella Tusaun nord 
Fatgs dal persunal 
- Renato Lanfranchi, domicilià ad Igis, è vegnì nominà sco vicemanader da l'uffizi da sanadad. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.06.2007 
La chatscha 2007 cumenza il 1. da settember 
La regenza ha relaschà las prescripziuns da chatscha 2007. 
La novaziun la pli impurtanta: la chatscha cumenza il 1. da settember e vegn interrutta dals 10 fin ils 16 da settember. 
Las midadas da las prescripziuns da chatscha èn vegnidas limitadas a quai ch'è absolutamain necessari, per che las consequenzas dals novs temps da chatscha possian vegnir giuditgadas meglier. 
Novs temps da chatscha il settember 
La chatscha auta 2007 dura sco suonda: dal 1.-9 e dals 17-28 da settember. 
Cun ils novs temps da chatscha e cun l'interrupziun vegni empruvà d'augmentar la preda da tschiervs durant il mais da settember. 
Quai vegn fatg er per distgargiar la chatscha speziala da la fin d'atun ch'è stada fitg contestada. 
Ulteriuras novaziuns che pon vegnir realisadas sin fundament da la revisiun parziala da la legislaziun davart la chatscha èn er la regulaziun persunala da las armas da chatscha ed il diever facilità da vehichels a motor per chatschadras e per chatschaders cun in grev impediment direct d'ir a pe. 
Buns effectivs da tschiervs e da chavriels 
Il chantun Grischun posseda anc adina in fitg bun effectiv da tschiervs en la dimensiun da circa 13'000 animals. 
Per pudair stabilisar quest effectiv èsi necessari da sajettar 4'190 animals. 
Ils plans da prelevaziun en las 21 regiuns da tschiervs vegnan adattads mo levamain. 
L'ultim enviern miaivel ha procurà ch'ils effectivs da chavriels èn s'augmentads. 
En spezial vegnan puspè observads pli savens ferms bucs da chavriel. 
Chatscha sin chamutschs restrenschida pervia da la tschorvadad da chamutschs 
L'atun e l'enviern passà han stuì vegnir sajettads numerus chamutschs en Engiadin'ota sco er en il Grischun central. 
Quests chamutschs eran infectads cun la tschorvadad da chamutschs. 
Cun las prescripziuns da chatscha adattadas vegn mitigià il squitsch da la chatscha sin chamutschs. 
La chatscha bassa dal Grischun è persistenta 
Per la selvaschina manidla han gì las stads miaivlas dals ultims onns ina influenza positiva. 
Tant tar las lieurs sco er tar las giaglinas selvadias constateschan ils organs da surveglianza da chatscha buns effectivs cun in svilup constant u positiv. 
L'evaluaziun da la preda da chatscha è in'autra basa da datas impurtanta per planisar la chatscha bassa. 
Sin fundament da questas datas poi vegnir constatà che l'utilisaziun da la selvaschina manidla per la chatscha è persistenta en il Grischun. 
Ultra da quai gida la chatscha bassa a finanziar la tgira da las spezias da mamals e d'utschels permessas per la chatscha e protegidas. 
Paucas midadas en las prescripziuns da chatscha 
Igl èn vegnidas fatgas mo pitschnas midadas vi da las prescripziuns da chatscha. 
Quai è stà collià cun l'intenziun da pudair giuditgar meglier las consequenzas dals novs temps da chatscha. 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 28.06.2007 
La regenza deliberescha la missiva tar la nova lescha davart ils fatgs veterinars 
Cun la revisiun totala da la lescha chantunala davart ils fatgs veterinars vegn d'ina vart adattà il dretg chantunal al dretg federal modifitgà. 
Uschia ha la regenza integrà en la lescha mesiras effizientas cunter chauns privlus. 
Er las professiuns da la tgira da la sanadad d'animals vegnan regladas da nov. 
La finala duai vegnir garantì er vinavant che la professiunalisaziun dal servetsch veterinar che vegn pretendida en il dretg federal vegnia er realisada. 
La regenza ha deliberà la missiva correspundenta al cussegl grond. 
En la nova lescha davart ils fatgs veterinars èsi previs che chauns cun in cumportament extraordinari stoppian vegnir suttamess ad in test da cumportament. 
Sch'in chaun vegn classifitgà sco privlus, pon las autoritads ordinar las mesiras necessarias. 
En consideraziun vegn per exempel l'obligaziun da tegnair chauns a la tschinta u d'als metter si in buccarè. 
Tar chauns fitg privlus poi dentant perfin vegnir ordinà d'als mazzar. 
Ultra da quai pon possessuras e possessurs da chauns vegnir obligads da frequentar curs d'instrucziun u da far in'assicuranza da responsabladad. 
La regenza desista dentant da scumandar generalmain tschertas razzas da chauns. 
Tut ils chauns d'ina tscherta razza na ston numnadamain betg esser a priori chauns privlus. 
En il cas cuntrari na stoi er betg esser ch'in chaun d'ina "razza innocenta" saja en mintga cas er in chaun innozent. 
Cun la nova lescha vegn ultra da quai reglà pli detagliadamain davart il pratitgar professiuns da la tgira da la sanadad d'animals. 
Persunas senza in certificat universitar veterinar, sco per exempel guariturs d'animals, omeopats d'animals u psicologs d'animals ston cumprovar tschertas enconuschientschas fundamentalas. 
Ellas ston percorscher epidemias d'animals ed enconuscher la legislaziun respectiva per exempel en il sectur da la protecziun dals animals e da las epidemias d'animals. 
Lur activitad basegna ina permissiun, ed avant che cumenzar lur activitad ston ellas cumprovar lur enconuschientschas fundamentalas cun in certificat. 
Il dretg federal transferescha adina puspè novas incumbensas al servetsch veterinar e fa adina novas pretensiuns als organs uffizials. 
Uschia èn las pretensiuns da scolaziun e d'experientscha pratica dals organs uffizials creschidas ils ultims onns cuntinuantamain. 
La lescha davart ils fatgs veterinars pussibilitescha da tegnair pass cun il svilup e d'adattar l'organisaziun als basegns midads. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.06.2007 
La regenza deliberescha la missiva tar la revisiun parziala da la lescha d'ustaria 
En il sectur da las ustarias vul la regenza grischuna simplifitgar la procedura da taxaziun da las bavrondas destilladas e distgargiar administrativamain ils manaschis. 
Ultra da quai vegnan formuladas da nov las premissas per la permissiun per ustieras e per ustiers. 
La regenza ha deliberà la missiva correspundenta tar la revisiun parziala da la lescha d'ustaria per mauns dal cussegl grond. 
Il motiv principal per la revisiun parziala da la lescha d'ustaria èn las stentas che vegnan fatgas per distgargiar administrativamain interpresas pitschnas e mesaunas. 
En spezial duai vegnir simplifitgada la procedura da taxaziun dal commerzi en detagl cun bavrondas destilladas. 
La taxaziun respectivamain la fixaziun da la taglia vegn fatga da nov en in interval da tschintg onns empè d'en in interval da dus onns. 
Per quest intent vegnan attribuids fixamain - grazia ad ina nova procedura - ils manaschis d'ustaria e da vendita per tschintg onns ad ina gruppa da svieuta, entaifer la quala las taglias han la medema summa. 
Uschia vegn la taglia incassada annualmain en furma d'ina pauschala. 
Cun questa mesira duai er vegnir sminuida la lavur da las autoritads cumpetentas. 
La revisiun duai succeder senza chaschunar custs supplementars, e las entradas or da la taxaziun da las bavrondas destilladas na duain betg vegnir sminuidas u augmentadas. 
Las taxas minimalas da fin ussa da 60 francs en la vendita e da 75 francs en las ustarias vegnan augmentadas en general sin 100 francs. 
Percunter vegn sminuida la grevezza finanziala dals ulteriurs manaschis d'ustaria. 
La clav da repartiziun per il diever dal retgav net or da la taxaziun na duai betg vegnir midada. 
Per onn importa quest retgav circa 1,6 milliuns francs. 
En la revisiun parziala da la lescha d'ustaria vegnan plinavant formuladas da nov e per part cumplettadas las premissas per la permissiun da pratitgar activitads d'ustaria. 
Il motiv per quai è che las premissas vertentas - sco per exempel la buna reputaziun che vegn pretendida - èn sa mussadas mo per part sco adattadas en la pratica e n'èn betg sa cumprovadas suffizientamain. 
Da nov duain perquai mo quellas persunas survegnir ina permissiun che pon garantir che la gestiun dal manaschi è irreproschabla e ch'i na dat naginas reclamaziuns da la polizia sco er che las taxas prescrittas vegnan pajadas. 
Plinavant vegni pretendì ussa che la petenta u ch'il petent inoltreschia in extract actual dal register penal. 
Per proteger la sanadad dals giasts ston las petentas ed ils petents furnir ultra da quai ina cumprova ch'ellas e ch'els n'hajan betg cuntrafatg repetidamain u grevamain cunter la legislaziun federala u chantunala da victualias. 
Questa cumprova po vegnir furnida cun ina conferma dal departament d'economia publica e fatgs socials. 
Percunter desista la regenza d'introducir in examen u il mussament d'enconuschientschas da la legislaziun da victualias sco premissas per ina permissiun. 
Per la regenza fiss quai incumpatibel cun las stentas da deregulaziun e da distgargia administrativa. 
Ina tala regulaziun correspundess a la reintroducziun da la patenta d'ustiera e d'ustier ch'era vegnida abolida a chaschun da l'ultima revisiun totala da la lescha d'ustaria l'onn 1997. 
Tenor l'avis da la regenza cuntegna la legislaziun da victualias disposiziuns ch'èn detagliadas avunda per garantir la segirezza da victualias. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 29.06.2007 
La posiziun e l'independenza da la controlla da finanzas duain vegnir rinforzadas 
La cumissiun da gestiun dal cussegl grond (CdG) e la regenza grischuna vulan concretisar la posiziun da la controlla da finanzas sin il stgalim da la lescha e rinforzar l'independenza da la controlla da finanzas. 
Plinavant duain vegnir scleridas las dependenzas en il sectur administrativ. 
La regenza ha deliberà la missiva correspundenta per ina nova lescha davart las finanzas e davart la surveglianza da finanzas en il chantun Grischun. 
Il cussegl grond vegn a tractar la fatschenta en la sessiun d'avust 2007. 
Ils relaschs revedids duain per gronda part vegnir mess en vigur il 1. da schaner 2008. 
La nova regulaziun da la surveglianza da finanzas sa basa fitg sin la lescha da model da l'uniun professiunala da las controllas da finanzas da la Svizra. 
En cumparegliaziun cun la regulaziun actuala vegn rinforzada l'independenza da la controlla da finanzas, quai ch'è da gronda impurtanza per sia activitad da controlla e per sia credibladad. 
La controlla da finanzas duai dentant - sco quai ch'igl è usità en Svizra - esser activa vinavant sco organ spezialisà da la surveglianza da finanzas per la CdG e per la regenza. 
Il sectur da surveglianza vegn perquai definì en moda fitg cumplessiva. 
Tar ils instituts autonoms da dretg public sa restrenscha la surveglianza da la controlla da finanzas - senza ina incumbensa speziala tras la regenza u tras la CdG - sin in rapport da gestiun, sin il quint annual e sin il rapport da revisiun. 
Ina da las novaziuns da la revisiun prevesa che la regenza duai eleger la manadra u il manader da la controlla da finanzas sin proposta d'in gremi da selecziun paritetic che consista da represchentantas e da represchentants da la regenza e da la CdG. 
Areguard las cumpetenzas d'expensas ed areguard ils surpassaments da credits duai la controlla da finanzas plinavant survegnir il medem status sco in departament. 
La controlla da finanzas fa ses preventiv che vegn surpiglià da la regenza senza midadas en il sboz per il preventiv dal chantun. 
Ella suttametta dumondas per surpassaments da credits e per credits posteriurs directamain a la cumissiun da gestiun. 
En il rom dal preventiv ch'è vegnì approvà è la manadra u il manader da la controlla da finanzas cumpetent per tut las fatschentas da persunal da la controlla da finanzas, en spezial er per engaschaments, per promoziuns e per relaschadas. 
La cumissiun da gestiun incumbensescha in post da revisiun extern d'examinar il quint da la controlla da finanzas sco er il giudicament periodic da la qualitad e da las prestaziuns. 
Ultra da quai duai la controlla da finanzas sustegnair l'activitad da surveglianza da la CdG, e quai resguardond l'incarica da questa cumissiun. 
La controlla da finanzas dat tut las infurmaziuns che servan a la surveglianza suprema da la CdG . 
Da nov duai il secretariat da la CdG vegnir separà cleramain da la controlla da finanzas e vegnir integrà en il secretariat dal cussegl grond. 
La finala duai il rapport da gestiun da la controlla da finanzas da nov vegnir pulbitgà dal tuttafatg u per part er per il cussegl grond. 
Quest rapport sto dentant tegnair quint dal secret d'uffizi e dals dretgs da la persunalitad. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.07.2007 
La regenza prenda posiziun davart la vista cumplessiva da la FTP 
En connex cun la vista cumplessiva dal conclus federal davart la construcziun e davart la finanziaziun da projects da l'infrastructura dal traffic public (FTP) pretenda il chantun Grischun differentas adattaziuns. 
Il cussegl federal declera cun quest project, co che la rait da viafier svizra e la purschida dal traffic public duain vegnir sviluppadas vinavant. 
Ultra da quai duai l'infrastructura futura da la viafier (IFV) vegnir garantida cun agid d'ina nova lescha federala e cun agid d'in conclus federal davart il credit global. 
Da princip sustegna la regenza en sia consultaziun la posiziun cuminaivla da la conferenza da las directuras e dals directurs chantunals dal traffic public. 
Dal puntg da vista dal Grischun renviescha la regenza dentant al fatg che la midada da las amplificaziuns sin l'axa Turitg Cuira en ina uschenumnada opziun d'engrondiment impedeschia il chantun en ses svilup. 
Il martgà pretenda en spezial er tar il traffic Basilea Turitg Grischun ina intensivaziun dal tact. 
Per la regenza èn las premissas infrastructuralas per gronda part avant maun per introducir en moda speditiva il tact da mes'ura per il traject Turitg Cuira. 
Problematic per il Grischun è er il fatg che las interpresas da transport concessiunadas, en spezial la viafier retica (VR), n'enconuschan cuntrari a las viafiers federalas (VFF) nagin traffic da persunas a gronda distanza. 
La consequenza da quai è che la VR n'ha nagin dretg da meds finanzials d'investiziun or dal fond da la FTP. 
Il medem mument èsi dentant necessari che la VR accordia sia purschida cun quella da las VFF. 
Pervia da quai sto il traffic regiunal vegnir integrà en il project da la FTP en moda adequata. 
La finala pretenda la regenza ch'in tact d'ina ura senza midada da tren da Constanza Rorschach Sargans Cuira vegnia integrà en il project sco opziun d'engrondiment. 
Il motiv è che las colliaziuns dal traffic public tranter la Germania dal sid ed il Grischun n'èn actualmain betg attractivas. 
Avert la consultaziun tar la revisiun parziala da l'ordinaziun tar la lescha per promover la tgira da persunas malsaunas 
La regenza grischuna ha deliberà per la consultaziun l'ordinaziun tar la lescha per promover la tgira da persunas malsaunas e l'assistenza da persunas attempadas e da persunas che basegnan tgira (ordinaziun tar la lescha per promover la tgira da persunas malsaunas). 
Ils 13 da zercladur 2007 aveva il cussegl grond concludì ina revisiun parziala da la lescha per promover la tgira da persunas malsaunas e l'assistenza da persunas attempadas e da persunas che basegnan tgira (lescha per promover la tgira da persunas malsaunas). 
La revisiun parziala prevesa d'introducir ina finanziaziun che sa drizzan tenor la prestaziun dals servetschs da la tgira ed assistenza a chasa (spitex) e dals servetschs da la cussegliaziun per mammas e per babs sco er da concepir da nov las contribuziuns d'investiziun per las chasas da persunas attempadas e da tgira e per las gruppas da tgira. 
La revisiun parziala da la lescha per promover la tgira da persunas malsaunas pretenda che l'ordinaziun tar la lescha per promover la tgira da persunas malsaunas vegnia adattada en differents puncts. 
Da nov vegnan integradas en l'ordinaziun las disposiziuns che garanteschan che tut ils umans pertutgads en il chantun Grischun hajan las medemas schanzas per survegnir prestaziuns da la tgira ed assistenza a chasa sco er da la cussegliaziun per mammas e per babs. 
En il sectur da la tgira ed assistenza a chasa regla l'ordinaziun ultra da quai las prestaziuns renconuschidas en las categorias da prestaziun che han in dretg da contribuziuns (prestaziuns da tgira, prestaziuns da tegnairchasa e d'assistenza, servetsch da pasts) sco er la dimensiun maximala da las prestaziuns che han in dretg da contribuziuns. 
Tar la cussegliaziun per mammas e per babs vegnan plinavant prescrits ils standards minimals davart il gener e davart la dimensiun dals servetschs che vegnan purschids. 
La finala definescha l'ordinaziun la noziun decisiva concernent la rentabilitad che furma la basa per fixar las contribuziuns chantunalas da prestaziun per ils servetschs da la tgira ed assistenza a chasa sco er per fixar las tariffas maximalas en il sectur da las chasas da persunas attempadas e da tgira. 
Ils documents da consultaziun èn avant maun sin la pagina d'internet dal departament da giustia, segirezza e sanadad (www.djsg.gr.ch). 
La consultaziun dura fin ils 30 da settember 2007. 
Persuna che dat infurmaziuns: 
Rudolf Leuthold, manader da l'uffizi da sanadad, tel. 081 257 26 41 
Dapli sustegn per ils giuvenils che entran en il mund professiunal 
Il chantun Grischun rinforza il sustegn dals giuvenils che han difficultads da s'integrar en il martgà professiunal ed en il martgà da lavur. 
La regenza grischuna ha deliberà il concept respectiv davart il "manaschament da cas concernent la furmaziun professiunala". 
Las difficultads da giuvenils tar l'integraziun en il martgà professiunal ed en il martgà da lavur èn daventadas pli frequentas er en il chantun Grischun. 
Ina problematica speziala resulta da las midadas da la societad ed en connex cun quai da las pretensiuns da l'economia ch'èn s'augmentadas per las emprendistas e per ils emprendists. 
Per scolaras e per scolars cun prestaziuns deblas u cun dischavantatgs socials èsi adina pli difficil da chattar ina plazza da scolaziun, saja quai en ina professiun u en in scola. 
Cun lantschar il project "manaschament da cas concernent la furmaziun professiunala" reagescha il chantun sin questa situaziun. 
La finamira la pli gronda dal project è quella da pussibilitar che uschè blers giuvenils sco pussaivel termineschian ina emprima scolaziun obligatorica e da reducir respectivamain d'impedir uschia la dischoccupaziun da giuvenils. 
Cun la realisaziun da quest project vegn cumenzà l'atun 2007. 
En quest connex vegnan engaschads coaches professiunals che assistan giuvenils periclitads durant la fasa da tschertgar ina professiun e da cumenzar cun la vita professiunala, e quai cun il motto "agid per gidar sasez". 
La fasa da pilot è concepida per quatter onns da scola. 
La responsabladad per quest project ha l'uffizi per la furmaziun professiunala. 
Per la realisaziun è previs in credit da 958'600 francs per ils onns 2007 fin 2011. 
L'integraziun da persunas estras vegn promovida 
L'integraziun da persunas estras duai vegnir promovida pli fitg. 
La regenza grischuna ha surdà la direcziun e la coordinaziun en il sectur da l'integraziun dal dretg da persunas estras e dal dretg d'asil a l'uffizi da fatgs da polizia e da dretg civil. 
Per realisar tut las incumbensas che resultan en il sectur da l'integraziun dal dretg da persunas estras e dal dretg d'asil sco er en connex cun il cumbat cunter il rassissem vegn ultra da quai stgaffida per il 1. da schaner 2008 ina plazza per ina incumbensada u per in incumbensà d'integraziun. 
En il rom da la nova lescha davart las persunas estras e da la revisiun da la lescha d'asil sco er da las ordinaziuns respectivas vegnan regladas da nov las cumpetenzas tranter la confederaziun ed ils chantuns en il sectur da l'integraziun. 
L'execuziun e la realisaziun dal program prioritar da la confederaziun vegnan ad esser chaussa dals chantuns. 
Da questa midada resultan novas pretensiuns per la politica chantunala d'integraziun. 
Analogamain a la regulaziun federala è il sectur da la politica chantunala d'integraziun en il sectur da las persunas estras domicilià ussa tar l'uffizi da fatgs da polizia e da dretg civil. 
El administrescha er las contribuziuns d'integraziun che vegnan pajadas da la confederaziun en il rom d'in fond d'integraziun che sto vegnir stgaffì da nov. 
L'incumbensada u l'incumbensà d'integraziun vegn a coordinar las mesiras concernent ina integraziun sociala, professiunala e culturala da fugitivas e da fugitivs, da persunas cun basegn da protecziun che han ina permissiun da dimora e da persunas ch'èn admessas provisoricamain, sco er a realisar las ulteriuras incumbensas d'integraziun dal chantun. 
Persuna che dat infurmaziuns: 
Heinz Brand, schef da l'uffizi da fatgs da polizia e da dretg civil, tel. 081 257 25 21 
La regenza beneventa las midadas da l'ordinaziun davart las bancas da gieu 
La regenza grischuna beneventa tut las midadas che gidan a meglierar la situaziun economica da las bancas da gieu en il Grischun. 
Sco che la regenza scriva en sia consultaziun tar las midadas da l'ordinaziun federala davart las bancas da gieu fiss il fatg da serrar las duas bancas da gieu grischunas ch'existan anc collià cun ina gronda perdita da la reputaziun betg mo per il Grischun sco chantun turistic, mabain er per la scena svizra da gieus da fortuna. 
El chaschunass er la perdita da tschinquanta plazzas da lavur, ed er quai vali d'impedir. 
Pervia da quai è la regenza perencletga ch'i vegnia permess a las bancas da gieu da sistir il manaschi da gieus da maisa ils dis, ils quals i na po betg vegnir cuntanschida ina rentabilitad adequata. 
La regenza sustegna er ulteriuras mesiras per garantir il success economic dals casinos turistics, dal qual profitan er la confederaziun ed il chantun. 
Per gulivar ils dischavantatgs dals casinos turistics e per mantegnair ils effects positivs dals casinos per il maun public s'exprima la regenza ultra da quai per ina revisiun dal sectur da las tariffas da las taxas dals casinos en la lescha davart las bancas da gieu. 
Las adattaziuns da las ordinaziuns executivas tar la NGF vegnan beneventadas per gronda part 
La regenza grischuna è per gronda part perencletga cun las adattaziuns dal dretg d'ordinaziun da la confederaziun en consequenza da la nova concepziun da la gulivaziun da finanzas e da las incumbensas tranter la confederaziun ed ils chantuns (NGF). 
Ils sbozs da l'ordinaziun avant maun realiseschian las directivas or da la legislaziun davart la NGF per gronda part en moda correcta, scriva la regenza en sia consultaziun a la confederaziun. 
Differentas disposiziuns basegnian dentant da vegnir decleradas u da vegnir curregidas en tscherts puncts. 
Quai pertutgia tranter auter ils secturs dal guaud, da l'aua sco er da la protecziun da la natira e da la patria. 
Tenor l'avis da la regenza duajan ils chantuns survegnir dapli autonomia tras la NGF per ademplir lur incumbensas respectivamain per realisar ils projects. 
Els possian dentant mo profitar da las libertads d'agir correspundentas, sche la confederaziun sa restrenschia consequentamain a las directivas strategicas en il sectur da las incumbensas communablas e na fetschia naginas prescripziuns als chantuns tar mintga detagl. 
Da quest puntg da vista na persvadian las ordinaziuns executivas avant maun betg en tut ils puncts e stoppian vegnir adattadas per part. 
Persuna che dat infurmaziuns: 
Urs Brasser, secretari da finanzas dal departament da finanzas e vischnancas, tel. 081 257 32 12 
Concludì la revisiun parziala da las disposiziuns executivas tar la lescha davart la promoziun da la tgira d'uffants cumplementara a la famiglia en il chantun Grischun 
La regenza grischuna ha concludì da reveder parzialmain las disposiziuns executivas tar la lescha davart la promoziun da la tgira d'uffants cumplementara a la famiglia en il chantun Grischun. 
La directiva che valeva enfin ussa davart la durada minimala d'in plazzament en canortas d'uffants da dus mezs dis per emna è vegnida adattada. 
Pervia da l'interess vi da purschidas da tgira pli curtas è vegnida midada la clausula vertenta a "durant almain in mez di per emna". 
Ultra da quai vegnan ils custs normads per calcular las contribuziuns dal maun public formulads da nov ed extendids. 
Per concepir la calculaziun dals custs normads en moda pli unitara vegn prescrit da nov in plan dals contos unitar a las instituziuns che porschan questas prestaziuns, che serva sco basa per calcular ils custs normads. 
Er en il rapport grischun da famiglia è vegnida visada en emprima prioritad in'extensiun dals custs normads en il sectur da la tgira d'uffants cumplementara a la famiglia. 
Las disposiziuns executivas adattadas entran en vigur il 1. da schaner 2008. 
Revisiun totala da l'ordinaziun davart la tgira da dents en scola 
La regenza ha approvà la revisiun totala da l'ordinaziun davart la tgira da dents en scola. 
Cun la revisiun totala duai vegnir garantida ina realisaziun efficazia da las mesiras per mantegnair la sanadad da la bucca per tut ils uffants da las scolinas e dal stgalim da la scola primara inclusiv las classas pitschnas e las scolas spezialas correspundentas dal chantun Grischun. 
Questa adattaziun è necessaria, perquai che la societad grischuna da dentistas e da dentists ha elavurà in concept nov per garantir las mesiras che concernan la sanadad da la bucca en las scolas. 
Empè d'ina unica persuna gidantra da la tgira da dents prevesa quel da stgaffir ina rait da circa 20 instructuras regiunalas u instructurs regiunals che han ina scolaziun sco assistenta u sco assistent da dentista u da dentist. 
Uschia duain vegnir garantidas in'acceptanza ed in'effectivitad da las mesiras ch'èn uschè grondas sco pussaivel en tut las regiuns dal chantun Grischun. 
Questa nova ordinaziun entra en vigur il 1. d'avust 2007 e vegn applitgada per l'emprima giada l'onn da scola 2007/2008. 
Approvà il manaschament da privels da la natira 2007 
La regenza grischuna ha approvà il program da lavur "manaschament da privels da la natira 2007" cun expensas totalas dad 1'350'000 francs. 
Il program da lavur cuntegna puncts centrals en il sectur dal sistem d'infurmaziun davart privels sco er la cuntinuaziun e la nova redacziun da chartas da privel en diversas vischnancas. 
Var 60 pertschient da las lavurs vegnan fatgas dal servetsch forestal chantunal. 
Secturs parzials spezials dal volumen da lavur vegnan surdads a biros privats. 
Suenter la deducziun da las contribuziuns federalas che pon vegnir spetgadas restan al chantun expensas nettas da var 262'000 francs. 
Da vischnancas e da regiuns 
- Cuira: La revisiun totala da la planisaziun urbana da la citad da Cuira dals 26 da november 2006 vegn approvada. 
- Vignogn: La constituziun da la vischnanca da Vignogn dals 9 da matg 2006 vegn approvada cun excepziun da l'art. 42 al. 2. 
- Trun: Sin la via sursilvana en la fracziun da Campliun da la vischnanca da Trun, tar l'entrada dal vitg al vest da Campliun, vegn extendida la zona da sveltezza maximala da 60 km/h per ca. 220 meters en direcziun da Mustér. 
- Segl: En la vischnanca da Segl vegn fixada la sveltezza maximala en tut il vitg a 30 km/h ed introducida ina "zona da tempo 30", e quai cun integrar la via chantunala. 
- Tavau: En la vischnanca da Tavau vegn fixada la sveltezza maximala en il vitg a 30 km/h ed introducida ina "zona da tempo 30" sin la Scalettastrasse e sin la Bobbahnstrasse. 
- Pratval: En il vitg da Pratval vegn fixada la sveltezza maximala a 30 km/h ed introducida ina "zona da tempo 30", e quai cun integrar la via chantunala. 
Tar l'entrada dal vitg nà dal sid vegn a medem temp spustada la limita generala da 50 km/h ensemen cun la tavla dal cumenzament dal vitg per ca. 100 meters en direcziun da Tusaun e tar l'entrada dal vitg nà dal ost per ca. 100 meters en direcziun dad Almen. 
- Laax: Il project "avertura da l'alp Uaul" da la vischnanca da Laax vegn approvà. 
Als custs vegn garantida ina contribuziun da maximalmain 510'000 francs. 
Contribuziuns chantunalas a differentas instituziuns 
- Chasa da dimora St. Catharina, Cazas: Il project da construcziun per renovar il 1.ed il 2. plaun da la chasa da dimora St. Catharina, Cazas, vegn approvà. 
A l'instituziun responsabla vegn garantida ina contribuziun chantunala da construcziun da maximalmain 344'500 francs. 
- Promoziun da la cultura: La regenza ha concedì contribuziuns da totalmain 138'500 francs per promover 12 occurrenzas ed ovras culturalas. 
Projects da vias 
La regenza ha approvà totalmain 1'380'000 francs per construir e per sanar il suandant traject da via: - via naziunala A13: adattaziun dals indrizs electromecanics sco er d'installaziuns da current ferm e da current lev en il sectur da traffic dal tunnel dal San Bernardin 
Fatgs dal persunal 
- Willi Berger, domicilià a Cuira, secretari dal departament da finanzas e vischnancas, è vegnì nominà sco directur da la cassa da pensiun chantunala dal Grischun. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 05.07.2007 
Cumenzament da las lavurs da sanaziun da la scola chantunala a la Halde a Cuira e retratga dals provisoris 
Il cumenzament da fanadur han ins lantschà las lavurs da sanaziun da la scola chantunala a la Halde a Cuira. 
Ina giada ch'ins ha fatg la midada en ils provisoris sin l'areal a la Plessur, vegn sanada l'entira chasa da scola en duas etappas, e quai cun mantegnair parzialmain il manaschi da scola. 
Las lavurs da construcziun duran trais onns. 
A partir da l'onn da scola 2010/2011 ha l'instrucziun puspè lieu cumplainamain a la Halde. 
L'emprima emna da fanadur 2007 èsi vegnì cumenzà cun las lavurs da construcziun en il tract da las classas e da l'aula da la scola chantunala a la Halde. 
Fin mez dal mais vegnan endrizzads ils plazzals e fatgas lavurs preparatoricas. 
Latiers tutgi er da transportar en ils provisoris tut il mobigliar sco er ils indrizs da manaschi reutilisabels. 
Quest transport vegn fatg da l'agen persunal sco er - en furma da lavur durant las vacanzas - da scolaras e da scolars. 
Suenter cumenzan las lavurs da demontascha a l'intern. 
Fin la fin da l'onn vegn ad esser terminada la sanaziun da PCB e d'asbest, e grondas parts da la nova fatschada vegnan ad esser montadas. 
La sanaziun dal tract da las classas e da l'aula dura dus onns. 
Suenter che quest tract è retratg la stad 2009, vegni cumenzà cun las lavurs da construcziun vi dal tract da las scienzas natiralas. 
Durant las lavurs da sanaziun vegni instruì en las 40 stanzas da scola dals pavigliuns da lain ch'èn vegnids construids da nov sin l'areal dal Constatineum ed en 5 stanzas da scola per la furmaziun creativa en la Münzmühle (anteriura scola da Rudolf Steiner). 
La direcziun e l'administraziun da la scola è alloschada en la chasa Cleric, l'anteriur seminari da magistras e da magisters. 
Sco pussaivladads da segiurn e d'alimentaziun servan in ulteriur pavigliun da lain sin l'areal a la Plessur sco er la sala da mangiar dal convict. 
Fin oz è vegnida surdada la mesadad da las lavurs da construcziun e da las furniziuns per la sanaziun da la scola chantunala a la Halde. 
Tut las incumbensas han pudì vegnir concedidas ad interpresas grischunas sco er ad ina cuminanza da lavur cun participaziun indigena. 
Per il project da sanaziun vegni calculà cun in volumen d'investiziun da totalmain 50 milliuns francs. 
Per realisar la sanaziun aveva il cussegl grond concedì in credit d'impegn correspundent durant la sessiun da zercladur 2006. 
Includids en il quint èn er ils custs per ils provisoris necessaris sco er per remplazzar l'equipament antiquà. 
Il matg 2004 aveva il pievel grischun refusà il project da votaziun per la construcziun nova e per la sanaziun da la scola chantunala da Cuira che vuleva concentrar la scola chantunala a la Plessur. 
Restadas èn - suenter ch'il pievel aveva refusà quest project per construir da nov la scola - las insuffizienzas da la scola chantunala a la Halde areguard la construcziun ed areguard il manaschi. 
Questas insuffizienzas na permettan strusch pli in manaschi da scola regular e ston vegnir eliminadas urgentamain. 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
Data: 06.07.2007 
Perspectivas da la populaziun dal Grischun per l'onn 2030 
La populaziun dal chantun Grischun resta quasi stabila ils proxims dus decennis. 
Fin l'onn 2030 crescha ella mo levamain sin 191'000 abitantas ed abitants, quai che correspunda ad in augment da stgars 2 pertschient. 
Quai resorta d'in rapport che Wüest & partenaris han fatg per incumbensa dal chantun Grischun. 
Il model da prognosa che Wüest & partenaris han duvrà è concepì spezialmain per las relaziuns specificas dal chantun Grischun. 
Uschia è vegnida resguardada explicitamain la dinamica da svilup ch'è differenta en las singulas vischnancas ed ils effects turistics e da segundas abitaziuns èn er vegnids integrads. 
Cuntrari a la prognosa da populaziun da la confederaziun che lavura cun la metoda "top-down", sa basa la prognosa da quest studi sin la metoda "bottom-up". 
Prognosas per il futur cuntegnan adina tschertas malsegirezzas. 
Nagin na po prevair il futur e bleras influenzas futuras na pon betg vegnir anticipadas e pervia da quai er betg vegnir resguardadas en il model da prognosa. 
Malsegirezzas pli grondas datti en spezial en connex cun prognosas che sa basan sin pitschnas valurs da partenza (dumber minim d'abitantas e d'abitants) respectivamain sin pitschnas unitads territorialas. 
Pervia da quai èsi raschunaivel da formular plirs scenaris per mussar - en ina tscherta dimensiun - il svilup da la populaziun che po vegnir spetgà. 
Per las perspectivas da la populaziun dal Grischun per l'onn 2030 èn vegnids calculads trais scenaris: in scenari bass, in scenari mesaun ed in scenari aut. 
Il scenari mesaun correspunda il pli fitg al svilup cun il qual i po vegnir fatg quint e che vegn resguardà - or dal puntg da vista actual - sco il pli plausibel. 
Tar la calculaziun dals scenaris valevi da resguardar ils facturs d'influenza ils pli differents sco il dumber da naschientschas, sco la mortalitad, sco l'immigraziun e l'emigraziun, sco la quota da natiralisaziun, sco il basegn da surfatscha per persuna, sco la libra circulaziun da persunas cun la UE e sco l'attractivitad dal Grischun sco lieu d'abitar e sco spazi da viver. 
Il scenari mesaun - e pli probabel - da la prognosa da populaziun fa quint che la populaziun actuala dal chantun Grischun s'augmenta da 187'803 abitantas ed abitants (2005) a circa 191'100 abitantas ed abitants fin l'onn 2027. 
Alura vegn ella a sa reducir minimalmain ed a cuntanscher l'onn 2030 ina grondezza da circa 191'000 abitantas ed abitants, quai che correspunda ad in augment da 1,7 pertschient. 
Sch'il scenari aut daventass realitad, s'augmentass la populaziun dal Grischun a 200'900 abitantas ed abitants (+7,0%), perencunter en cas dal scenari bass sa reduciss ella a circa 179'800 abitantas ed abitants (-4,3%). 
En spezial en las valladas lontanas è il trend fitg negativ, e quai er tar il scenari mesaun. 
Las perspectivas da la populaziun dal Grischun per l'onn 2030 ch'èn vegnidas elavuradas en collavuraziun cun differents uffizis (uffizi per il svilup dal territori, uffizi da vischnancas, uffizi per economia e turissem ed uffizi da sanadad) duai servir sco basa per las activitads da planisaziun futuras dal chantun. 
Ellas pon vegnir chargiadas giu da la pagina d'internet da l'uffizi per il svilup dal territori sut www.are.gr.ch. 
Gremi: uffizi per il svilup dal territori 
Funtauna: rg uffizi per il svilup dal territori 
Data: 11.07.2007 
La cumissiun dal cussegl grond per sanadad e fatgs socials tracta la lescha davart ils fatgs veterinars 
La sessiun d'avust 2007 vegn il cussegl grond a s'occupar tranter auter da la revisiun totala da la lescha chantunala davart ils fatgs veterinars. 
Sut il presidi dal deputà Vincent Augustin ha la cumissiun per sanadad e fatgs socials predeliberà - a chaschun da duas sesidas - la missiva correspundenta da la regenza per mauns dal cussegl grond. 
A las sesidas da la cumissiun è sa participà er il cusseglier guvernativ Hansjörg Trachsel. 
Plinavant ha la cumissiun envidà ad in hearing represchentantas e represchentants da la societad da las veterinarias e dals veterinaris grischuns sco er da l'industria da mazlaria. 
Las numerusas midadas ch'èn resultadas dapi l'entrada en vigur da la lescha chantunala davart ils fatgs da veterinari, il 1. da schaner 1995, en las leschas federalas chaschunan er midadas sin plaun chantunal. 
Per intginas disposiziuns dals decrets vertents en il sectur dals fatgs da veterinari è necessaria - pervia da lur impurtanza tenor la nova constituziun chantunala - ina regulaziun sin plaun legislativ. 
Intginas disposiziuns dals decrets vertents en il sectur dals fatgs da veterinari chaschunan - tenor la nova constituziun chantunala - ina regulaziun sin plaun legislativ, e quai pervia da lur impurtanza. 
Plinavant vegnan mess novs accents en ils secturs da la tgira da la sanadad d'animals e dal possess da chauns, e quai sin fundament da las experientschas fatgas. 
La cumissiun è dal medem avis sco la regenza che pertutgant il sectur dal possess da chauns na stoppian betg vegnir introducidas novaziuns fundamentalas sco per exempel l'obligaziun da metter si in buccaré, l'obligaziun da tegnair a la tschinta entaifer e/u ordaifer il territori populà, tschertas mesiras repressivas pli rigurusas per chauns privlus e.u.v. Areguard la vischinanza tar ils fatgs po la legislaziun executiva chantunala tar la lescha federala davart la protecziun dals animals vegnir integrada en la lescha davart ils fatgs da veterinari. 
Suenter avair discutà il project en moda intensiva propona la cumissiun al cussegl grond unanimamain d'entrar en il project e da deliberar il sboz da lescha cun intginas midadas. 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 20.07.2007 
Uffants da requirentas e da requirents d'asil fan part dal circus Lollypop 
Davent dals 30 da fanadur 2007 fin ils 2 d'avust 2007 realisescha il circus d'uffants Lollypop sin il campadi da Trin-Mulin in project da vacanzas cun var 60 scolaras e scolars. 
Ultra dals uffants indigens da la regiun sa participeschan er circa 30 uffants da famiglias da requirentas e da requirents d'asil da naziuns las pli differentas che vivan en il chantun Grischun. 
Per quest motiv vegn il project er sustegnì en differents reguards da l'uffizi da fatgs da polizia e da dretg civil dal Grischun. 
Quest project porscha als uffants da requirentas e da requirents d'asil - empè dad ir en vacanzas - in pau variaziun durant lur vacanzas da scola. 
Suenter ina introducziun intensiva en ils divers elements da circus vegn il project concludì cun ina preschentaziun per aspectaturas e per aspectaturs interessads la gievgia saira, ils 2 d'avust 2007, a las 16.00. 
Gremi: uffizi da fatgs da polizia e da dretg civil 
Funtauna: rg uffizi da fatgs da polizia e da dretg civil 
Data: 30.07.2007 
La chatscha en il Grischun. 
Nua poss jau retrair la patenta per ir a chatscha? 
Retrair la patenta per la stagiun da chatscha 2007 
Gia oz spetgan las chatschadras grischunas ed ils chatschaders grischuns cun fevra la proxima stagiun da chatscha che cumenza quest onn gia il 1. da settember, empè da ils 9 da settember. 
Ellas ed els prendan las emprimas mesiras. 
Equipads cun il perspectiv e cun il telescop passentan ellas ed els mintga minuta libra en il territori da chatscha. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
Èn vegnidas pajadas las taglias e l'assicuranza obligatorica da responsabladad? 
Èn enconuschentas las novaziuns las pli impurtantas da la lescha da chatscha? 
Èn las armas da chatscha vegnidas reguladas persunalmain e quai mo en ils lieus ch'èn vegnids inditgads da las vischnancas, sco che la lescha prescriva? 
E la finala, cura poss jau retrair la patenta, per terminar las preparaziuns? 
En il fegl uffizial dal chantun Grischun dals 2 d'avust 2007 èn publitgads ils lieus, las datas e las uras da l'emissiun da la patenta. 
Nus As giavischain ina buna mira ed ina ritga preda! 
Gremi: Uffizi da chatscha e pestga dal Grischun 
Funtauna: rg Uffizi da chatscha e pestga dal Grischun 
Data: 31.07.2007 
La revisiun totala da l'ordinaziun davart la meteorologia e la climatologia vegn beneventada 
La regenza grischuna sustegna las midadas da l'ordinaziun federala davart la meteorologia e la climatologia che vegnan previsas da la confederaziun. 
Beneventadas vegnan cunzunt las simplificaziuns ch'èn planisadas tar la calculaziun da las taxas sco er la reducziun generala da las taxas per servetschs da MeteoSvizra. 
En sia resposta da consultaziun renda la regenza attent che la collavuraziun cun MeteoSvizra funcziunia fitg bain e che l'uffizi forestal sco post spezialisà per privels da la natira saja fitg cuntent cun las infurmaziuns e cun ils products purschids, e quai cunzunt en cas da malauras. 
Da vischnancas e da regiuns 
- Soazza: A la vischnanca da Soazza vegn concedida ina contribuziun da maximalmain 30'000 francs per revitalisar la zona umida Pomareda. 
- St. Peter e Pagig: La cunvegna ch'è vegnida concludida ils 25 d'avrigl 2007 da las vischnancas da St. Peter e da Pagig per fusiunar las duas vischnancas a la nova vischnanca da St. Peter-Pagig vegn approvada. 
- Farera e Calantgil: La cunvegna ch'è vegnida concludida il 1. da zercladur 2007 da las vischnancas da Farera e da Calantgil per fusiunar las duas vischnancas a la nova vischnanca da Farera vegn approvada. 
- Says e Trimmis: La cunvegna da fusiun ch'è vegnida concludida ils 8 da matg ed ils 17 da zercladur 2007 da las vischnancas da Says e da Trimmis per fusiunar las duas vischnancas a la nova vischnanca da Trimmis vegn approvada. 
- Ladir: Ils statuts da la vischnanca burgaisa da Ladir dals 8 da zercladur 2007 vegnan approvads. 
- Igis: Ils statuts da la vischnanca burgaisa d'Igis dals 18 d'avrigl 2007 vegnan approvads. 
- Glion: A la citad da Glion vegn dada la permissiun da manar (dal tuttafatg u per part en moda parallela u cumbinada) a partir da l'onn da scola 2008/09 en la scola primara tudestga almain ina classa bilingua (tudestg e rumantsch). 
- Lumbrein: Sin la via da la Lumnezia vegn marcada la fracziun da Nussaus cun las tavlas "Nussaus (Lumbrein)" sco traject entaifer il vitg. 
Sin quest traject vegn introducida ina sveltezza maximala en il vitg da 50 km/h (limita generala). 
- Vicosoprano: Sin la via dal Malögia entaifer il vitg da Vicosoprano vegn reducida la sveltezza maximala existenta da 60 km/h a 50 km/h (limita generala) en il sectur da la Val Torta tranter il spartavias da la punt Albigna e la villa Weber. 
- Malans: Il plan da zonas 1:2'000 Karlihof (cumplettaziun da las parcellas nr. 874, Neugut-Tratt) da la vischnanca da Malans dals 22 da matg 2007 vegn approvà. 
- Tinizong-Rona: Il plan da zonas 1:1'000 da la vischnanca da Tinizong-Rona dals 20 d'avrigl 2007 vegn approvà. 
- Breil: Il plan da zonas 1:500 cumplettaziun da la lingia da distanza da las auas da la vischnanca da Breil dals 31 da matg 2007 vegn approvà. 
- Susch: La revisiun parziala da la lescha da construcziun da la vischnanca da Susch ch'è vegnida concludida ils 24 da matg 2007 vegn approvada. 
- Tujetsch: La revisiun parziala da la planisaziun locala da la vischnanca da Tujetsch ch'è vegnida concludida ils 13 da matg 2007 vegn approvada. 
- Salouf: Il plan da zonas e plan general da furmaziun 1:1'000 Del da la vischnanca da Salouf dals 26 da mars 2007 vegn approvà. 
- Cursa da velo "GP Tell": A l'organisatur da la cursa da velo "GP Tell" vegn concedida la permissiun d'utilisar la ruta da l'etappa Cuira - Arosa sco quai ch'igl è previs tenor il plan da traject. 
Contribuziuns chantunalas a differentas instituziuns 
- Center da sanadad d'Engiadina bassa: Al center da sanadad d'Engiadina bassa a Scuol vegn garantida ina contribuziun chantunala pauschala da totalmain 900'000 francs a favur da la gruppa da tgira "Prasas-chèr" cun nov persunas attempadas, e quai per ils emprims custs da l'equipament e dal mobigliar, per las adattaziuns architectonicas da las abitaziuns existentas sco er per ils custs da locaziun ch'èn imputabels mintga onn. 
- ARGO, fundaziun "center grischun per lavuratoris e dimoras da persunas impedidas": A la ARGO, la fundaziun "center grischun per lavuratoris e dimoras da persunas impedidas", vegn garantida ina contribuziun da maximalmain 154'458 francs als custs per metter ensemen las abitaziuns da la gruppa d'abitar externa da la chasa da dimora da la ARGO a Tavau. 
- Abitadi evangelic per persunas attempadas Masans: A l'abitadi evangelic per persunas attempadas Masans a Cuira vegn garantida ina contribuziun chantunala da maximalmain 170'000 francs per midar l'abitaziun da la pedella u dal pedel en quatter chombras da tgira singulas en la chasa Nussbaum. 
- Uniun da las ludotecas dal Grischun: Per l'onn da gestiun 2007 survegn l'uniun da las ludotecas dal Grischun in sustegn da 20'000 francs. 
- "Vialva. 
Teater per in public giuven 2007/2008": Al project "Vialva. 
Teater per in public giuven 2007/2008" vegn concedida ina contribuziun da deficit da maximalmain 8'460 francs. 
- Trigon-film: A la trigon-film vegn concedida fin l'onn 2009 mintga onn ina contribuziun da maximalmain 8'074 francs. 
- Pro Grigioni italiano: La retscha da publicaziun "Quaderni grigionitaliani" da la pro Grigioni italiano survegn ina contribuziun da maximalmain 8'000 francs per in artitgel davart il "oratorio di Sant'Anna" a Puschlav sco er per in numer monotematic davart il scriptur Grytzko Mascioni. 
- Organisaziun "Jerusalem foundation": A l'organisaziun "Jerusalem foundation" a Turitg vegn concedida ina contribuziun unica da 7'600 francs per il project d'in "edifizi svizzer". 
- Musica instrumentala da la Muntogna da Schons: A la musica instrumentala da la Muntogna da Schons vegn concedida ina contribuziun da maximalmain 7'000 francs per ina instrumentaziun parziala. 
- Museum regiunal da la Surselva: Per il project "lavuratoris da museum" dal museum regiunal da la Surselva vegn concedida ina contribuziun unica da maximalmain 6'850 francs. 
- Club da hockey Partenz-Signuradi: Per cumprar equipaments da goli survegn il club da hockey Partenz-Signuradi ina contribuziun da maximalmain 7'600 francs or dal fond da sport. 
Projects da vias 
La regenza ha approvà totalmain 18'830'000 francs per construir e per sanar ils suandants trajects da vias: 
- colliaziun cun la via da l'Engiadina, Scuol - Tarasp: lavurs d'impressari, punt d'En, Vulpera 
- via naziunala A13, sviament da Roveredo: lavurs d'impressari, punt provisorica, Sass Gross 
- via naziunala A13: planisaziun e projectaziun da la punt dal Rain posteriur, Spleia vest 
Gremi: regenza 
Funtauna: rg chanzlia chantunala dal Grischun 
Data: 09.08.2007 
Il referendum cunter la lescha da sanadad è reussì 
Il referendum cunter la revisiun parziala da la lescha davart ils fatgs da sanadad dal chantun Grischun (lescha da sanadad) dals 19 d'avrigl 2007 è reussì cun 2'187 suttascripziuns valaivlas. 
La regenza ha fixà il termin per la votaziun dal pievel davart quest project sin ils 25 da november 2007. 
Da la verificaziun che la chanzlia chantunala ha fatg da las suttascripziuns inoltradas sin las glistas da suttascripziuns attestadas è resultada ina differenza cun las indicaziuns dal comité da referendum. 
Effectivamain èn vegnidas inoltradas 2'240 e betg 2'323 suttascripziuns. 
Da quellas ston vegnir deducidas 136 suttascripziuns che n'èn betg valaivlas. 
La revisiun parziala da la lescha da sanadad prevesa tranter auter da scumandar il fimar en localitads serradas ch'èn accessiblas al public, sche quai na succeda betg en localitads separadas per fimadras e per fimaders. 
Nova ordinaziun davart las scolaziuns e davart ils examens a la scola auta da pedagogia 
Las scolaziuns ed ils examens a la scola auta da pedagogia dal Grischun vegnan reglads da nov. 
Per quai ha la regenza relaschà la nova ordinaziun davart las scolaziuns e davart ils examens a la scola auta da pedagogia. 
Cun questa nova ordinaziun vegn ademplida ina pretensiun da la cumissiun da renconuschientscha da la conferenza svizra da las directuras e dals directurs chantunals da l'educaziun publica (CDEP). 
Quella aveva renconuschì ils 29 da matg 2007 la ils diploms da scola auta per persunas d'instrucziun dal stgalim prescolar e primar da la scola auta da pedagogia dal Grischun. 
La renconuschientscha entra immediatamain en vigur e vala retroactivamain per ils diploms ch'èn vegnids emess dapi il 1. da zercladur 2006. 
Diploms ch'èn vegnids emess avant questa data èn er renconuschids retroactivamain en tut la Svizra. 
Il secretariat da la cumissiun da renconuschientscha emetta sin dumonda in'attestaziun correspundenta. 
En la nova ordinaziun vegnan regladas respectivamain adattadas al dretg surordinà tranter auter las premissas d'admissiun al studi, la scolaziun e las cumprovas da prestaziun sco er la finiziun dal studi cun l'examen da diplom. 
La revisiun parziala da la lescha per promover il svilup economic en il chantun Grischun entra en vigur il 1. da settember 2007 
La regenza grischuna ha mess en vigur per il 1. da settember 2007 la revisiun parziala da la lescha per promover il svilup economic en il chantun Grischun. 
Il cussegl grond aveva tractà la revisiun parziala en la sessiun d'avrigl e l'aveva acceptada cun 102 cunter 2 vuschs. 
Il termin da referendum è scadì il 1. d'avust 2007 senza ch'i saja vegnì fatg in tal. 
Uschia survegn la fundaziun planisada, numnadamain la fundaziun grischuna per innovaziun, svilup e perscrutaziun la basa legala necessaria e la constituziun da la fundaziun po vegnir prendida per mauns. 
Er il project innovativ "novas colliaziuns da traffic", che vegn er finanzià cun meds dal retgav finanzial extraordinari da la banca chantunala grischuna, vegn reglà tras questa lescha. 
Il medem mument sco l'entrada en vigur da questa lescha ha la regenza approvà la revisiun da l'ordinaziun per promover il svilup economic en il chantun Grischun. 
Da vischnancas e da regiuns 
- Murmarera: La vischnanca da Murmarera vegn assegnada a la corporaziun regiunala dal Grischun central sco commembra ordinaria. 
La participaziun cumenza ils 30 da settember 2007. 
- Calantgil, Farera ed Avras: Las vischnancas da Calantgil, da Farera e d'Avras vegnan assegnadas a la corporaziun regiunala "regioViamala" sco commembras ordinarias. 
La participaziun cumenza il 1. da schaner 2008. 
- St. Luzisteig: Sin la via dal Luzisteig, plazza federala d'armas St. Luzisteig, areal da la fortezza, vegn introducida la sveltezza maximala da 50 km/h, e quai sin ina lunghezza da ca. 150 meters. 
Contribuziuns chantunalas a differentas instituziuns 
Center da tecnologia per il lain a Maiavilla: Il project da construcziun da l'institut per furmaziun supplementara professiunala IFSP dal Grischun per construir da nov il center da tecnologia per il lain a Maiavilla vegn approvà. 
A l'instituziun responsabla vegn garantida ina contribuziun chantunala da 604'350 francs. 
Projects da vias 
La regenza ha approvà totalmain 1'800'000 francs per construir e per sanar il suandant traject da via: 
via naziunala A13: direcziun generala dal project 2007 dal sviament da Roveredo 
Fatgs dal persunal 
Andrea Zinsli, domicilià a Cuira, directur da la praschun chantunala dal Sennhof, è vegnì nominà supplementarmain sco directur dal stabiliment chantunal da Realta sco er sco substitut dal manader da l'uffizi per l'execuziun giudiziala. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 15.08.2007 
La surveglianza da las fundaziuns classicas duai vegnir suttamessa al chantun 
En il Grischun duai vegnir centralisada la surveglianza da las fundaziuns classicas en in post tar il chantun. 
La regenza ha deliberà la missiva correspundenta tar la revisiun parziala da la lescha introductiva tar il cudesch civil svizzer per mauns dal cussegl grond. 
En il Grischun vegnan las fundaziuns classicas survegliadas oz da quella communitad a la quala ellas appartegnan pervi da lur intent u pervi da lur incumbensa, pia dal chantun, dal circul u da la vischnanca. 
Sco fundaziun vegnan definidas per regla quellas fundaziuns che n'èn betg concepidas sco fundaziuns da prevenziun. 
Las pretensiuns per survegliar questas fundaziuns èn s'augmentadas ils ultims onns. 
Quai d'ina vart pervi da las dumondas pli cumplexas e da l'autra vart pervi da las midadas da las cundiziuns da basa giuridicas ed economicas. 
Uschia ha la revisiun da dretg da fundaziun sin il 1. da schaner 2006 purtà intginas novaziuns ed augmentà las pretensiuns envers la surveglianza. 
Oz surveglia il chantun 300 fundaziuns, las vischnancas ed ils circuls surveglian 50 fundaziuns. 
Blers circuls e bleras vischnancas èn cumpetents mo per ina suletta fundaziun. 
Quai n'als permetta betg d'elavurar il know-how da surveglianza necessari. 
Perquai duai la surveglianza da tut las fundaziuns classicas vegnir centralisada tar quel post dal chantun ch'ha gia oz la surveglianza da las fundaziuns ch'èn suttamessas al chantun. 
Quest post dispona da l'experientscha e da las enconuschientschas dal dretg da fundaziun che pussibiliteschan ina surveglianza senza incaps. 
Il dumber da cas augmentà maina ad in'ulteriura professiunalisaziun da la surveglianza, quai che serva er a las fundaziuns sezzas ed a la segirezza giuridica. 
Ils circuls e las vischnancas involvids en la consultaziun beneventan il project da la regenza senza resalvas. 
Gremi: regenza 
Funtauna: rg chanzlia chantunala dal Grischun 
Data: 17.08.2007 
In nov med per l'instrucziun da realias en rumantsch grischun è planisà 
La regenza grischuna ha approvà il concept per elavurar in nov med per l'instrucziun da realias en rumantsch grischun. 
Ils custs importan 365'000 francs. 
Entant che las scolas da lingua tudestga han ina gronda tscherna da meds per l'instrucziun da realias en las 1. fin 3. classas, han las persunas d'instrucziun rumantschas stuì renunziar ad ina purschida correspundenta fin oz ed han stuì elavurar sezzas - sa basond sin il plan d'instrucziun - tut ils cuntegns per l'instrucziun. 
L'emprim tom dal nov med d'instrucziun duai star a disposiziun per l'onn 2008/09 ed il segund tom per l'onn da scola 2009/10. 
Rossa e Mesauc: 
Il project cunter auas grondas da las vischnancas da Rossa e da Mesauc vegn approvà. 
Als custs vegn garantida ina contribuziun chantunala da maximalmain 236'600 francs. 
Savognin: 
La constituziun da la vischnanca da Savognin dals 18 da zercladur 2007 vegn approvada. 
Domat: 
La revisiun parziala da la constituziun communala da la vischnanca da Domat, ch'è vegnida concludida a chaschun da la votaziun a l'urna dals 13 da matg 2007, vegn approvada. 
Parpan: 
La revisiun parziala da la planisaziun locala da la vischnanca da Parpan dals 15 da matg 2007 vegn approvada. 
Davart il plan da zonas parzial 1:1'000 Obertor vegn decidì pli tard. 
Donat: 
La revisiun parziala da la planisaziun locala da la vischnanca da Donat dals 13 da december 2006 vegn approvada cun pitschnas resalvas. 
Malix: 
La revisiun parziala da la planisaziun locala da la vischnanca da Malix dals 24 da november 2006 vegn approvada. 
Val S. Pieder: 
La revisiun parziala da la planisaziun locala da la vischnanca da Val S. Pieder dals 17 da zercladur 2007 vegn approvada. 
Contribuziuns chantunalas a differentas instituziuns 
Viafier retica: Per procurar per 12 vaguns a motor novs vegn garantida a la viafier retica ina contribuziun chantunala tenor la lescha davart l'egualitad dals impedids da maximalmain 880'000 francs sco contribuziun à fonds perdu. 
Scola professiunala a Cuira: Il project per endrizzar da nov l'edifizi en la Sennensteinstrasse 6b da la scola professiunala a Cuira vegn approvà. 
A l'instituziun responsabla vegn garantida ina contribuziun chantunala da construcziun da maximalmain 65'469 francs. 
Agid umanitar: Per dus projects d'agid umanitar ha la regenza mess a disposiziun ina summa totala da 20'000 francs. 
Contribuziuns vegnan fatgas a la chadaina da fortuna a favur da l'acziun da collecta "malauras en Svizra" sco er a la crusch cotschna svizra a favur da l'acziun d'agid d'urgenza per las victimas da las inundaziuns en l'Asia. 
Projects da vias 
La regenza ha approvà totalmain 3'315'000 francs per construir e per sanar ils suandants trajects da vias: 
- via sursilvana: lavurs d'impressari e da cuvrida correcziun da la via Trun - Rabius 
- via naziunala A28: lavurs d'impressari tar il sviament da Saas, via da guaud Pagrüeg 
- via dal Bernina: rempars cunter il vent e rempars da lavinas sin il pass dal Bernina - Storta Bianca 
Gremi: regenza 
Funtauna: rg chanzlia chantunala dal Grischun 
Data: 23.08.2007 
Nova classificaziun da la forza finanziala da las vischnancas grischunas per ils onns 2008 e 2009 
La regenza ha classifitgà da nov las vischnancas grischunas tenor lur forza finanziala per ils onns 2008 e 2009. 
Dapi l'ultima classificaziun da la forza finanziala per ils onns 2006 fin 2007 dals 16 d'avust 2005 èn resultadas duas fusiuns da vischnancas, trais èn previsas per il cumenzament da l'onn 2008. 
Il dumber da vischnancas sa reducescha tras quai da 208 a 203. 
Correspundentamain sa mida er il dumber da las vischnancas en las gruppas da forza finanziala ch'èn pertutgadas da fusiuns da vischnancas. 
Cun excepziun da las midadas da classa menziunadas ch'èn resultadas pervia da fusiuns da vischnancas, vegnan spustadas ulteriuras 27 vischnancas en in'autra classa en cumparegliaziun cun la classificaziun da la forza finanziala 2006 fin 2007. 
Questa valur è restada quasi identica visavi l'ultima calculaziun, nua che 25 vischnancas avevan gì da midar classa. 
Tar set vischnancas sa tracti d'ina nova classificaziun al cunfin da la gruppa da forza finanziala vischina, nov vischnancas fan ina midada pervia d'ina modificaziun da lur forza fiscala ed en tschintg cas datti ina midada pervia da l'adattaziun dal pe da taglia. 
Ina vischnanca mida la classificaziun pervia da ses basegn da finanzas supplementar. 
Tschintg vischnancas vegnan messas en in'autra classa tras la procedura excepziunala. 
15 vischnancas cun 39'758 abitantas ed abitants s'avanzan en ina gruppa da forza finanziala pli ferma, entant che 12 vischnancas cun 6'775 abitantas ed abitants appartegnan da nov ad ina gruppa pli debla. 
La gronda differenza dal dumber d'abitantas e d'abitants sto vegnir attribuida a la classificaziun da la citad da Cuira en la gruppa da forza finanziala 1. Questa midada vegn a distgargiar las finanzas chantunalas en il sectur da la gulivaziun da finanzas indirecta. 
Las consequenzas da las ulteriuras midadas da classa vegnan a sa tegnair la ballantscha, perquai che tar las vischnancas pli grondas vegnan Grüsch e Poschiavo ad arrivar en ina gruppa pli ferma e Scuol vegn repartì en ina gruppa pli debla. 
Gremi: regenza 
Funtauna: rg chanzlia chantunala dal Grischun 
Data: 23.08.2007 
La populaziun grischuna è restada stabila l'onn 2006 
Grazia a l'immigraziun da persunas da l'exteriur è il dumber da la populaziun grischuna restà per la fin da l'onn 2006 sin il stadi da l'onn precedent. 
Las naschientschas sa chattan anc adina sin il livel da record bass da l'onn 2005. 
Cumpareglià cun l'onn 2000 è il dumber da naschientschas sa reducì per in quart en il chantun Grischun. 
La populaziun residenta dal chantun Grischun sa chattava ils 31 da december 2006 cun 187'920 persunas minimalmain sur il stadi da l'onn precedent (187'803). 
La populaziun dal Grischun è creschida minimalmain per 0.1%, entant ch'ella è s'augmentada en tut la Svizra per 0.7%. 
Entaifer il chantun è il dumber da la populaziun sa sviluppà en moda differenta. 
Cun +2.4% è la regiun Calanca bain creschida il pli fitg; cun stgars 800 abitantas ed abitants è ella dentant la regiun la pli pitschna dal chantun Grischun. 
La reducziun la pli gronda da la populaziun han stuì notar las regiuns Tavau (-0.7%), Val Müstair (-0.7%), Surselva (-0.5%) e Puschlav (-0.5%). 
Surpli d'immigraziun da l'exteriur e dumber pitschen da naschientschas 
Il dumber dals mortoris en il chantun (1'588) ha surpassà l'onn 2006 il dumber da las naschientschas (1'533). 
Perquai ch'igl èn vegnids a star en il chantun Grischun dapli umans che umans che han bandunà il Grischun, è la populaziun restada per saldo stabila. 
Quest surpli d'immigraziun vegn chaschunà d'umans da pajais esters (+1'041). 
Cun 1'533 naschientschas durant l'onn 2006 è il dumber da naschientschas restà vinavant sin ses livel da record bass (onn precedent: 1'528). 
La quota da la populaziun estra 
La quota da la populaziun estra en il chantun Grischun importa 14.4% per la fin da l'onn 2006, entant che la media da la Svizra sa chatta tar 20.7%. 
En set chantuns da la Svizra sa chatta la quota da la populaziun estra sut il livel dal Grischun. 
Cun 20.9% èn las persunas ch'èn burgaisas da l'Italia anc adina la gruppa la pli gronda da la populaziun estra residenta. 
Ina quota ch'è quasi medem gronda han las persunas ch'èn burgaisas dal Portugal (20.4%), respectivamain da la Germania (20.2%). 
Circa trais quarts da la populaziun grischuna viva en vischnancas che han dapli che 1'000 abitantas ed abitants 
Cun 21 abitantas ed abitants è Purtagn la vischnanca la pli pitschna dal chantun Grischun. 
En ulteriuras 29 vischnancas sa chatta il dumber d'abitantas e d'abitants er sut 100 persunas. 
Questas 30 vischnancas u 14.5% da tut las vischnancas dal Grischun cumpiglian 1.0% da la populaziun grischuna. 
103 vischnancas - la mesadad da las vischnancas dal Grischun - han in dumber d'abitantas e d'abitants tranter 100 e 499 persunas. 
En questas 103 vischnancas vivan 14.0% da la populaziun grischuna. 
29 vischnancas appartegnan a la classa da vischnancas cun ina populaziun tranter 500 - 999 persunas. 
Uschia vivan 21'109 persunas u 11.2% da tut las Grischunas e da tut ils Grischuns en 14.0% da las vischnancas dal Grischun. 
La finala datti en il chantun Grischun 45 vischnancas (21.8% da tut las vischnancas) che han ina populaziun cun dapli che 1'000 persunas. 
Bundant trais quarts da la populaziun dal chantun Grischun è domiciliada en questas vischnancas. 
Gremi: uffizi per economia e turissem 
Funtauna: rg uffizi per economia e turissem 
Data: 30.08.2007 
Naginas intervenziuns sin basa dal dretg da surveglianza en l'Engiadin'ota pervia da la construcziun d'abitaziuns secundaras 
Per la regenza grischuna n'èn - er sche l'emprim plan directiv regiunal ha fatg naufragi - las premissas legalas betg dadas per intervegnir sin basa dal dretg da surveglianza en l'Engiadin'ota e da prescriver a las vischnancas in urden da cumpensaziun per limitar la construcziun d'abitaziuns secundaras. 
Quai resorta da la resposta ch'ella ha dà ad ina dumonda correspundenta ch'era vegnida fatga dals circuls da las iniziantas e dals iniziants da l'iniziativa da lezzas uras il cumenzament da fanadur 2007 davart la restricziun da construir abitaziuns secundaras. 
Cun quella dumonda è la regenza vegnida intimada da fixar in termin per il circul da l'Engiadin'ota per relaschar in plan directiv regiunal. 
Plinavant vegni pretendì che tut las vischnancas dal circul stoppian relaschar - sco soluziun transitorica - in urden da cumpensaziun. 
Uschia duai vegnir tegnì quint dals giavischs da l'iniziativa cirquitala per contingentar la construcziun d'abitaziuns secundaras ch'è vegnida acceptada l'onn 2005 dal suveran da l'Engiadin'ota. 
Tenor la regenza na sa laschan talas intervenziuns betg giustifitgar giuridicamain. 
L'urden vertent stuess star en cuntradicziun cun il dretg surordinà per che la regenza possia intervegnir sin basa dal dretg da surveglianza. 
Quai n'è betg il cas. 
Ni il dretg chantunal, ni il dretg federal, ni il plan directiv chantunal na cuntegnan prescripziuns obligantas en il sectur spezial da la construcziun d'abitaziuns secundaras. 
Ultra da quai renviescha la regenza grischuna al fatg che quasi tut las vischnancas da l'Engiadin'ota hajan relaschà en il fratemp - sut l'influenza da l'iniziativa cirquitala ch'è vegnida acceptada da quel temp - da sai anor regulaziuns per contingentar la construcziun d'abitaziuns secundaras. 
Pia è quest giavisch da l'iniziativa ademplì per gronda part. 
Vitiers vegn ch'il circul da l'Engiadin'ota è sez conscient ch'i basegna ussa ina nova emprova per relaschar in plan directiv regiunal davart il tema da las abitaziuns secundaras. 
La regenza s'exprima cunter l'iniziativa parlamentara concernent in scumond da pitbulls en Svizra 
La regenza grischuna beneventa bain da princip ch'ils aspects da segirezza en connex cun la tratga da chauns vegnia reglada per tut la Svizra en la lescha federala davart la protecziun dals animals. 
Percunter s'exprima ella cunter l'iniziativa parlamentara concernent in scumond da pitbulls en Svizra en la furma che vegn preschentada en l'iniziativa. 
Sco che la regenza punctuescha en sia consultaziun, refusa ella las midadas proponidas en la lescha federala davart la protecziun dals animals. 
La finamira da proteger l'uman cunter blessuras tras chauns possia bain vegnir sustegnida. 
Las mesiras che vegnan proponidas na sajan dentant betg adequatas e cunvegnentas. 
Per la regenza va il project bler memia lunsch. 
Ultra da quai n'è el betg ponderà tras e cuntegna blers puncts che n'èn betg clers. 
En spezial ils plans da classifitgar ils chauns en trais classas "pauc privlus", "eventualmain privlus" e "privlus" stoppian vegnir refusads. 
Questa classificaziun punctuass che la genetica d'ina razza determineschia primarmain, sch'in chaun saja privlus u betg. 
Quai na po betg vegnir cumprovà scientificamain e na correspunda betg a las experientschas. 
Ultra da quai fissan la lavur ed ils custs per exequir en spezial las proceduras da permissiun enorms e na stessan en nagina relaziun cun la limitaziun dal privel tras morsas. 
Refusada vegn er la regulaziun che vegn proponida areguard in scumond da tegnair, d'allevar e d'importar tscherts chauns. 
Per l'ina èsi difficil da determinar la razza d'in chaun en moda indiscutabla. 
La regenza va per gronda part d'accord cun il plan secturial "militar" 
La regenza grischuna va per gronda part d'accord cun il sboz dal plan secturial "militar" 2007. 
En spezial èn ils princips e la concepziun dal territori dal plan secturial cumpatibels cun il plan directiv chantunal. 
L'impuls per adattar il plan secturial è vegnì dà da la refurma da l'armada XXI. 
La basa per l'adattaziun e per la cuntinuaziun è il concept da staziunament dal 1. da zercladur 2005. 
La regenza è s'exprimida en il passà gia differentas giadas davart plans secturials federals en il sectur dal militar. 
In pèr dals giavischs formulads da quel temp èn vegnids resguardads en il plan secturial actual. 
Auters giavischs impurtants, sco p.ex. la situaziun tar la plazza d'armas e da tir dal Rossboden a Cuira e sias grondas immissiuns da canera, na cuntentan anc adina betg e n'èn anc adina betg schliadas. 
Er la moda e maniera da duvrar la plazza da tir a Valragn chaschuna adina puspè dissonanzas tar la populaziun. 
Pervia da quai propona la regenza d'installar ina cumissiun per la plazza d'armas a Cuira respectivamain ina tala per la plazza da tir a Valragn. 
Ultra da quai chaschuna l'augment futur dal temp d'utilisaziun da la plazza da tir a Grono problems che ston vegnir discutads e schliads cun las autoritads regiunalas e localas. 
En connex cun la plazza da tir "Arlas" a Puntraschigna dumonda la regenza d'examinar la plazza cun la finamira da la pudair serrar cun il temp. 
Ultra da quai èsi impurtant per la regenza che las plazzas da tir e d'exercizi vegnian restituidas a las vischnancas sco lieus che n'èn betg contaminads. 
La regenza giavischa che l'ordinaziun davart la protecziun da prads sitgs e da pastgiras sitgas d'impurtanza naziunala vegnia repassada 
La regenza grischuna sustegna da princip l'ordinaziun davart la protecziun da prads sitgs e da pastgiras sitgas d'impurtanza naziunala. 
Differentas disposiziuns executivas stoppian vegnir repassadas e cumplettadas, sco che la regenza punctuescha en sia consultaziun a la confederaziun concernent l'ordinaziun davart la protecziun da prads sitgs e da pastgiras sitgas d'impurtanza naziunala. 
Ultra da quai pretenda la regenza che la realisaziun da l'inventari sin plaun federal saja reglada er finanzialmain. 
Cun 784 objects che han ina surfatscha da passa 7'000 hectaras ha il Grischun il dumber il pli grond da prads sitgs e da pastgiras sitgas d'impurtanza naziunala da tut la Svizra. 
Mintga terz object sa chatta en il Grischun. 
Tar l'ordinaziun planisada beneventa la regenza d'ina vart che las qualitads spezialas da la cuntrada vegnan segiradas sco er - collià cun quai - che la cultivaziun speziala vegn indemnisada. 
Da l'autra vart refusa la regenza ch'il svilup dal Grischun sco spazi da viver e sco spazi economic vegnia impedì supplementarmain en moda massiva tras mesiras da protecziun. 
La tgira dals objects en las regiuns po vegnir garantida mo, sche la cultivaziun agricula po vegnir fatga sco enfin ussa er cun meds moderns. 
Da vischnancas e da regiuns 
- Corporaziun regiunala Surselva: La revisiun dals statuts da la corporaziun regiunala Surselva vegn approvada. 
- Circul da Trin: La revisiun parziala da la constituziun dal circul da Trin dals 16/17 da zercladur 2007 vegn approvada. 
- Consorzi per aua persa da Landquart: Ils statuts revedids dal consorzi per aua persa da Landquart vegnan approvads. 
- Silvaplauna: Las revisiuns parzialas da la constituziun communala, concludidas da las radunanzas communalas da la vischnanca da Silvaplauna dals 2 da matg e dals 27 da zercladur 2007, vegnan approvadas. 
Medemamain vegn approvada la lescha davart las taxas da giasts e da turissem dals 2 da matg 2007. 
- Zuoz: La revisiun parziala da la planisaziun locala da la vischnanca da Zuoz dals 5 da fanadur 2006 vegn approvada. 
- Ardez: En tut il vitg d'Ardez sco er da Bos-cha vegn fixada la sveltezza maximala a 30 km/h e mintgamai introducida ina "zona da tempo 30". 
A l'entrada a l'ost dal vitg d'Ardez vegn a medem temp spustada la zona da sveltezza da 60 km/h ensemen cun la tavla dal cumenzament dal vitg per ca. 200 m en direcziun da Ftan. 
La sveltezza vertenta da 50 "limita generala" vegn abolida, e la zona "en il vitg" vegn extendida per ca. 200 m en direcziun da Ftan. 
Contribuziuns chantunalas a differentas instituziuns 
- Uniun da schluppets pneumatics da Panaduz: L'uniun da schluppets pneumatics da Panaduz survegn ina contribuziun da maximalmain 12'500 francs or dal fond da sport per construir da nov l'implant da schluppets pneumatics Nulez a Panaduz. 
- Spazi cultural da la Viamala: Al spazi cultural da la Viamala, Seglias, vegn concedida ina contribuziun unica da 9'000 francs per realisar in guid cultural. 
- Societad da musica da Jenaz: A la societad da musica da Jenaz vegn concedida ina contribuziun maximala dad 8'000 francs per unifurmas novas ed ina contribuziun maximala da 5'000 francs per ina instrumentaziun parziala. 
Projects da vias 
La regenza ha approvà totalmain 5'430'000 francs per construir e per sanar ils suandants trajects da vias: 
- via naziunala A13: projectaziun da las construcziuns artifizialas dal sviament da Roveredo 
- via naziunala A28: projectaziun dal tunnel e projectaziun dal trassé dal sviament da Küblis 
Fatgs dal persunal 
Beat Ryffel, domicilià a Cuira, actualmain secretari dal departament d'economia publica e fatgs socials, è vegnì elegì sco nov secretari dal departament da finanzas e vischnancas. 
Rolf Hanimann, domicilià a Küblis, è vegnì elegì sco veterinari chantunal e sco manader da l'uffizi per la segirezza da victualias e per la sanadad d'animals dal Grischun. 
Matthias Beckmann, domicilià a Panaduz, è vegnì elegì sco chemicist chantunal e sco substitut dal manader dal post da servetsch da l'uffizi per la segirezza da victualias e per la sanadad d'animals dal Grischun. 
Ernst Bachmann, domicilià a Tumein, è vegnì elegì sco manader da l'uffizi d'energia e da traffic. 
Gremi: regenza 
Funtauna: rg chanzlia chantunala dal Grischun 
Data: 30.08.2007 
Nova politica regiunala en il chantun Grischun 
En il rom da la nova politica regiunala (NPR) ha la regenza grischuna prendì enconuschientscha dal "program da realisaziun dal Grischun 2008-2011" e l'ha inoltrà a la confederaziun entaifer il termin fixà. 
Il departament d'economia publica e fatgs socials è vegnì incumbensà da manar las tractativas detagliadas davart las prestaziuns da sustegn da la confederaziun. 
Il punct central dal program da realisaziun prevesa da sviluppar cun cleras finamiras las branschas d'export (turissem, industria e servetschs, energia, furmaziun e sanadad, export da resursas natiralas). 
A medem temp duai vegnir rinforzà er il management regiunal. 
Il chantun ha l'intenziun da far cunvegnas da prestaziun correspundentas cun las corporaziuns regiunalas per promover cun cleras finamiras la basa regiunala per il svilup economic. 
En il rom da la NPR ha la confederaziun envidà ils chantuns d'inoltrar fin ils 31 da fanadur 2007 in program da realisaziun per ils onns 2008 fin 2011 che definescha las finamiras da la politica regiunala. 
La regenza ha prendì enconuschientscha dal "program da realisaziun dal Grischun 2008-2011" ed ha incumbensà il departament d'economia publica e fatgs socials da manar cun la confederaziun las tractativas davart las prestaziuns da sustegn en furma da contribuziuns à fonds perdu. 
La confederaziun ha l'intenziun da terminar las tractativas cun ils chantuns fin mez december 2007. 
Program da realisaziun dal Grischun 2008-2011 
Il "program da realisaziun dal Grischun 2008-2011" è vegnì elavurà en collavuraziun cun las corporaziuns regiunalas dal Grischun e cun lur uniun "Las regiuns GR". 
En il chantun Grischun sa mussan difficultads tipicas dal territori svizzer da muntogna. 
En il Grischun sa sentan bleras persunas sfurzadas d'emigrar. Quest fatg dastgass er avair consequenzas negativas per il bainstar da las abitantas e dals abitants che restan en il Grischun. 
Tras ina politica economica cun cleras finamiras duai quest svilup vegnir cumbattì. 
Per la creschientscha economica en il chantun Grischun han cunzunt las branschas d'export ina impurtanza decisiva. 
Per la perioda 2008-2011 duain perquai en emprima lingia las branschas d'export (turissem, industria e servetschs, energia, furmaziun e sanadad, export da resursas natiralas) vegnir promovidas e sviluppadas cun cleras finamiras en tut las regiuns dal chantun. 
Questa finamira vegn accumpagnada da mesiras per rinforzar la collavuraziun interchantunala ed internaziunala, d'ina meglra coordinaziun da las politicas secturialas sco er da l'installaziun d'in management regiunal. 
Per ils onns 2008 fin 2011 èn vegnids dumandads tar il secretariat da stadi per l'economia (SECO) 15 milliuns francs en furma da contribuziuns à fonds perdu e 36 milliuns francs en furma d'emprests da daners. 
Per il chantun Grischun vul quai dir ch'el stoppia impunder sez 5.6 milliuns francs per onn en il svilup regiunal. 
Management regiunal 
A medem temp sco l'elavuraziun dal "program da realisaziun dal Grischun 2008-2011" è vegnida iniziada - sco emprima mesira accumpagnanta - l'installaziun dal management regiunal. 
En il center stat ina separaziun consequenta tranter incumbensas administrativas ed incumbensas dal svilup economic en las corporaziuns regiunalas. Las contribuziuns chantunalas per la lavur dal secretariat vegnan remplazzadas tras contribuziuns per promover il svilup economic. 
Questas contribuziuns èn colliadas da nov cun servetschs da las regiuns, e quels vegnan reglads en in contract cun il chantun. 
En il center stat in model organisatoric che prevesa d'ina vart ch'il chantun accumpogna tecnicamain e professiunalmain il management regiunal e da l'autra vart che las regiuns incumbenseschan persunas ch'èn responsablas per il svilup economic. 
Actualmain vegn quest model concretisà tras l'uffizi per economia e turissem e tras las corporaziuns regiunalas. 
Las corporaziuns regiunalas èn vegnidas envidadas d'inoltrar al chantun fin la fin da settember 2007 propostas davart il cuntegn sin basa dal "program da realisaziun dal Grischun 2008-2011". 
Las tractativas detagliadas davart las cunvegnas da prestaziun per mintga singula regiun duain avair lieu l'october ed il november 2007. 
La finamira: Suenter che las tractativas cun la confederaziun davart il "program da realisaziun dal Grischun 2008-2011" èn terminadas, duain vegnir suttascrittas uschè svelt sco pussaivel las cunvegnas da prestaziun per mintga singula regiun ed alura prendids per mauns projects concrets. 
Gremi: departament d'economia publica e fatgs socials 
Funtauna: rg departament d'economia publica e fatgs socials 
Data: 31.08.2007 
Centralisaziun da l'administraziun chantunala a Roveredo 
Diesch posts da servetsch da l'administraziun chantunala retiran il settember novas localitads a Roveredo. 
La polizia chantunala, l'uffizi d'inquisiziun, l'uffizi forestal, il servetsch social regiunal, l'intermediaziun da lavur regiunala, il servetsch psicologic da scola, l'inspecturat da scola e da scolina, la cussegliaziun da professiun e da carriera, il cumissariat da taglia sco er il district da stimaziun 3 sa chattan da nov sut in tetg en il center ch'è gist vegnì construì da posts da servetsch (centro regionale dei servizi). 
Tut quests posts da servetsch èn stads alloschads fin ussa en differents lieus a Roveredo ed a Grono. 
Tras quai che posts da servetsch, ch'èn plazzads en moda eterogena, vegnan reunids en in center d'aministraziun, èsi pli facil per la clientella da chattar ils posts da consultaziun da l'administraziun chantunala e la collavuraziun tranter ils posts da servetsch vegn sustegnida. 
La reorganisaziun spaziala cun la furmaziun d'in subcenter regiunal pussibilitescha - cun trair a niz las sinergias - d'optimar ils andaments da manaschi e da simplifitgar l'administraziun da las localitads ed uschia er da spargnar custs. 
Il concept da centers d'administraziun regiunals è gia vegnì realisà a Landquart ed a Glion. 
Igl è planisà da realisar ulteriurs subcenters a Tavau, a Puschlav, a Samedan, a Scuol ed a Tusaun. 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
Data: 31.08.2007 
Retrair geodatas duai daventar pli simpel e pli favuraivel 
L'access a las geodatas dal chantun Grischun duai vegnir simplifitgà, ed ellas duain pudair vegnir retratgas ad in pretsch anc pli favuraivel. 
Pervia da quai ha la regenza grischuna avert la consultaziun tar la revisiun parziala da l'ordinaziun davart las taxas per retrair extracts e valitaziuns da la mesiraziun uffiziala. 
Per che la publicitad possia trair a niz las geodatas, duai in post central porscher las datas da basa da la mesiraziun uffiziala en moda simpla ed oravant tut uschè favuraivla sco pussaivel. 
Per meglierar marcantamain la valurisaziun da la resursa "geodatas" che na vegn per gronda part betg utilisada è vegnida fundada la GeoGR SA per la fin da schaner 2007. 
Vi da quella sa participeschan il chantun, l'uniun d'inschigneras geometras e d'inschigners geometers dal Grischun ed il circul grischun da planisadras e da planisaders. 
Sco center da geodatas duai la GeoGR SA daventar il post da contact e da consegna central per retrair sche pussaivel tut las geodatas dal chantun Grischun, en spezial er las datas da la mesiraziun uffiziala. 
Correspundentamain sa concentrescha la revisiun totala da l'ordinaziun davart las taxas per retrair extracts e valitaziuns da la mesiraziun uffiziala a l'intent da porscher da princip las datas da la mesiraziun uffiziala tras il center da geodatas GeoGR SA. 
Ultra da quai èsi necessari d'adattar las taxas a las relaziuns dal martgà e da las reducir vinavant cleramain. 
Uschia duain vegnir gudagnads dapli clientella gronda sco er dapli utilisadras ed utilisaders permanents. 
Dals documents da consultaziun po vegnir prendì invista sin la pagina d'internet dal departament da l'intern e da l'economia publica (www.dvs.gr.ch). 
La consultaziun dura fin ils 2 da november 2007. 
L'ordinaziun davart la protecziun da las vias da communicaziun istoricas da la Svizra duai vegnir repassada 
La regenza grischuna pretenda ch'il sboz da l'ordinaziun davart la protecziun da las vias da communicaziun istoricas da la Svizra vegnia repassà. 
Per il chantun Grischun cun ses numerus effectivs d'objects è in inventari da las vias da communicaziun istoricas bain fitg impurtant, scriva la regenza en sia consultaziun a la confederaziun. 
Ils interess da la via sco infrastructura da traffic la pli impurtanta concernent la prestaziun, tant da la Svizra sco er - en spezial - dal Grischun sco chantun da muntogna cun sia gronda surfatscha vegnan dentant restrenschids da questa protecziun planisada. 
Quai pudess per part retardar u render nunpussaivel da mantegnair e d'engrondir en moda ordinada il sistem da vias actual. 
Il dumber enorm d'objects en l'inventari federal cuntegna il privel che l'ordinaziun vegnia applitgada en moda abusiva. 
Sch'il sboz da l'ordinaziun avess tuttina da vegnir acceptà, pretenda la regenza ch'i vegnia applitgada in'optica restrictiva, sch'i sa tracta d'integrar vias da traffic istoricas en l'inventari correspundent. 
En spezial dastgan vegnir integradas en la glista mo quellas parts da vias, tar las qualas la substanza istorica è anc bain visibla. 
La regenza s'exprima davart las disposiziuns executivas tar la politica agrara 2011 
La regenza grischuna è mo per part perencletga cun las disposiziuns executivas tar la politica agrara 2011. 
Pervia da conclus parlamentars èn las midadas proponidas sajan ils sbozs da las ordinaziuns dentant main impurtantas che quellas ch'il cussegl federal aveva previs en sia missiva tar la politica agrara 2011, ha la regenza punctuà en sia consultaziun. 
En las numerusas singulas ordinaziuns sajan dentant bleras regulaziuns da detagls degnas da vegnir midadas e cumplettadas. 
Tranter auter chaschunan differentas disposiziuns dal pachet d'ordinaziuns ina meglieraziun giavischada tar l'equiliber ecologic. Tuttina ha il project tschertas mancanzas. 
Per l'ina vegnan prestaziuns impurtantas per l'ecologia per part anc adina indemnisadas memia pauc. 
Per l'autra èn ils pajaments directs liads mo marginalmain vi da prestaziuns supplementaras. 
Tenor la regenza s'augmentan ultra da quai ad in augmentar las pretensiuns a las puras ed als purs sco er lur lavurs administrativas. 
Quitads sa fa la regenza er pervia da la politica dals pajaments directs da la confederaziun en il sectur da la cultivaziun dals ers alpins. 
Ils ultims sis onns è la cultivaziun da graun en il Grischun sa diminuì da 299 a 105 hectaras. 
Ina culpa essenziala per quai portan las cundiziuns per retrair las contribuziuns per la consumaziun da pavel setg. 
Pervia da las novas cundiziuns da la confederaziun per retrair las contribuziuns che sa basan sin il dumber d'animals vegn la cultivaziun dals ers alpins a svanir - fin sin il tirc - dal tuttafatg en il Grischun. 
La regenza è persvasa che cun buna veglia possia vegnir chattada ina buna soluziun sin plaun federal. 
La regenza è perencletga cun la proposta che las controllas dals manaschis agriculs stoppian vegnir coordinadas. 
Percunter refusa ella in'accreditaziun dals posts chantunals che fan las controllas. 
Ils custs per introducir il nov numer d'assicuranza da la AVS duain vegnir surpigliads da la confederaziun 
La regenza grischuna pretenda ch'ils custs per introducir il nov numer d'assicuranza da la AVS duain vegnir surpigliads da la confederaziun. 
L'introducziun è previsa per il 1. da fanadur 2008. 
En il rom da l'armonisaziun dals registers e da la dumbraziun dal pievel che sa basa sin il register gioga il nov numer d'assicuranza da la AVS ina rolla essenziala, scriva la regenza en sia consultaziun davart la midada da l'ordinaziun e davart il relasch da disposiziuns executivas en connex cun il nov numer d'assicuranza da la AVS da la confederaziun. 
En quest connex sa mussa ina stretga collavuraziun tranter l'uffizi central da cumpensaziun e las autoritads svizras da stadi civil. 
Per l'ina sa tracti d'annunziar naschientschas e mortoris a l'uffizi central da cumpensaziun, per l'autra per manar ils novs numers d'assicuranza da la AVS sco identificatur da persunas en il register federal da stadi civil. 
Per tegnair en frain la lavur ed uschia er ils custs cunvegni tenor la regenza da chattar ina soluziun automatica uschè extendida sco pussaivel. 
Tut ils custs en connex cun l'introducziun da la nova moda d'annunzia stoppian dentant vegnir surpigliads da la confederaziun, pretenda la regenza. 
Il chantun n'è betg pront da pajar las adattaziuns dals programs che custan bler sco er - supplementarmain - las resursas da persunal en ils uffizis da stadi civil. 
Ultra da quai pretenda la regenza che la lescha e che l'ordinaziun vegnian messas en vigur cuminaivlamain per il 1. da fanadur 2008. 
I na saja betg imaginabel d'introducir ils novs numers d'assicuranza da la AVS, avant ch'i hajan gì lieu tests tar la procedura d'annunzia tranter l'uffizi central da cumpensaziun e las autras instituziuns ed avant che la qualitad da la procedura d'annunzia saja garantida. 
Da vischnancas e da regiuns 
Tujetsch: Il project "magasin da stalizzas" da la vischnanca da Tujetsch vegn approvà. 
Als custs vegn garantida ina contribuziun da maximalmain 133'280 francs. 
Favugn: La revisiun parziala da la constituziun communala da la vischnanca da Favugn, ch'è vegnida concludida a la votaziun a l'urna dals 17 da zercladur 2007, vegn approvada. 
Sent: La revisiun parziala da la planisaziun locala "Parkin Not dal Mot" da la vischnanca da Sent dals 23 da matg 2007 vegn approvada. 
Giuvaulta: La revisiun parziala da la planisaziun locala "Löser" da la vischnanca da Giuvaulta dals 12 da december 2006 vegn approvada. 
Contribuziuns chantunalas a differentas instituziuns 
Tgira da monuments: Per fixar e per conservar en tut tschintg ruinas da chastels e da baselgias ha la regenza deliberà contribuziuns en l'autezza dad 1'044'000 francs. 
Questas contribuziuns èn previsas per la ruina da baselgia San Gaudenzio a Vicosoprano-Casaccia, per la ruina dal chastè Juvalt dadora a Giuvaulta, per la ruina Crap S. Parcazi a Trin, per la ruina dal chastè Strassberg a Malix, per la ruina da l'anteriura ovra da zavrar e da lavar da la chaltgera Schmelzra sco er da la ruina Madlain sut. 
Promoziun da la cultura: La regenza ha concedì contribuziuns da totalmain 96'500 francs per promover set occurrenzas ed ovras culturalas. 
CI plazza da sport Glaris: Per construir da nov ina plazza da sport a Tavau Glaris cun ina plazza da ballape, cun in implant da sigl en lung e da bittar la culla sco er cun ina plazza da giugar per uffants survegn la cuminanza d'interess "CI plazza da sport Glaris" ina contribuziun da 17'000 francs dal fond da sport. 
Projects da vias 
La regenza ha approvà totalmain 195'000 francs per construir e per sanar il suandant traject da via: 
- via naziunala A13: lavurs d'inschigneria d'electricitad dal guaud da Cassana 
Gremi: regenza 
Funtauna: rg chanzlia chantunala dal Grischun 
Data: 06.09.2007 
La regenza recumonda da refusar l'iniziativa "Cussegl grond: 80 bastan" 
La regenza grischuna propona al cussegl grond da recumandar al pievel da refusar l'iniziativa chantunala "Cussegl grond: 80 bastan". 
Quai resulta da la missiva da la regenza al cussegl grond. 
Quel vegn a tractar la fatschenta en la sessiun da december 2007. 
Ils 25 da settember 2006 han las represchentantas ed ils represchentants dal comité d'iniziativa inoltrà l'iniziativa dal pievel "Cussegl grond: 80 bastan" cun 4'163 suttascripziuns valaivlas tar la chanzlia chantunala. 
Tras l'iniziativa - ch'è vegnida inoltrada en furma d'ina proposta generala - vulan las votantas ed ils votants sutsegnads reducir il dumber da mandats dal cussegl grond dad actualmain 120 ad 80, e pretendan pia da midar la constituziun chantunala. 
Tenor l'avis da la regenza chaschunass ina sminuziun dal parlament ch'i na pudess betg pli vegnir tegnì quint sco oz da la diversitad dal chantun e da sias structuras regiunalas tar la cumposiziun dal parlament. 
Las structuras dal Grischun cun regiuns e cun vischnancas ch'èn per part fitg differentas en quai che reguarda la geografia, la cultura, la lingua, l'economia e la cumposiziun da la populaziun, pretendan in parlament cun bleras commembras e cun blers commembers. 
La funcziun represchentativa dal parlament sco represchentanza dal pievel vegniss restrenschida tras in parlament pli pitschen. 
Per quests motivs na sa lascha la tendenza d'auters chantuns da sminuir lur parlaments, betg transferir senza auter sin il chantun Grischun. 
Tenor l'avis da la regenza na s'imponi ultra da quai ni per motivs d'effizienza u da funcziunalitad ni per motivs da custs da reducir il dumber da commembras e da commembers dal parlament. 
Il cussegl grond è gia oz in parlament che lavura en moda effizienta. 
En vista a la glista da las fatschentas fiss ina repartiziun da las lavurs sin paucas commembras e sin paucs commembers cumbinada cun ina grevezza supplementara en tscherts secturs, quai che mettess en dumonda l'existenza dal parlament da milissa. 
Plinavant pledan er motivs finanzials cunter ina sminuziun dal cussegl grond. Areguard las schurnadas ed areguard las indemnisaziuns da spesas pudessan bain vegnir spetgads respargns da var 365'000 francs ad onn. 
Pervia da la grevezza supplementara e pervia da la professiunalisaziun pudessan dentant er puspè resultar custs supplementars tras indemnisaziuns pli grondas per las deputadas e per ils deputads restants. 
Sche l'iniziativa vegniss acceptada, avess quai er consequenzas per il sistem electoral actual. 
Ina sminuziun dal cussegl grond augmentass vinavant la differenza ch'exista gia oz tranter ils circuls ils pli pitschens ed ils circuls gronds tar la repartiziun dals mandats per abitanta e per abitant, e sfalsifitgass la forza da las vuschs. 
Sche la procedura electorala da maiorz vegniss mantegnida, stuess pia probablamain vegnir midada la divisiun dals circuls electorals. 
Er ina midada a la procedura electorala da proporz fiss pussaivla. 
Er en quest cas stuess vegnir midada la divisiun dals circuls electorals u i duvrass ina nova metoda da reparter ils mandats. 
Il pievel grischun ha dentant confermà il sistem electoral existent pir dacurt en connex cun la revisiun totala da la constituziun chantunala. 
Suenter avair considerà tut ils avantatgs e tut ils dischavantatgs che resultassan cun sminuir il parlament, è la regenza da l'avis da mantegnair la grondezza actuala dal parlament. 
La votaziun dal pievel davart l'iniziativa ha lieu, sch'il cussegl grond refusa l'iniziativa d'interess general cun u senza ina cuntraproposta, u sch'el approvescha l'iniziativa e concluda latiers ina cuntraproposta. 
Sch'il cussegl grond accepta l'iniziativa senza ina cuntraproposta, n'hai betg lieu ina votaziun dal pievel. 
Sin basa da la constituziun chantunala che prescriva ch'ina iniziativa dal pievel sto vegnir suttamessa al pievel entaifer dus onns dapi l'inoltraziun, stat a disposiziun al cussegl grond medemamain almain in onn per tractar l'iniziativa. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.09.2007 
Medischina tenor las schlattainas "sanadad feminina - masculina" 
Dal settember 2007 fin il mars 2008 ha lieu a Cuira, a Vaduz, a Herisau, a Son Gagl ed a Bregenz ina retscha d'occurrenzas davart la medischina tenor las schlattainas che sa cloma "sanadad feminina - masculina". 
En il rom d'in project interregiunal e transcunfinal organiseschan ils biros d'egualitad dal Liechtenstein, da Son Gagl, da l'Appenzell dador, dal Grischun e dal Vorarlberg ina retscha d'occurrenzas sut il titel "medischina tenor las schlattainas". 
La perscrutaziun medicinala vegn fatga dapi in pèr onns er sut la perspectiva da las schlattainas. 
Quai ha gì resultats interessants che vegnan preschentads e discutads en questa retscha d'occurrenzas. 
Las dunnas ed ils umens sa differenzieschan numnadamain areguard lur corp, areguard il cumportament ch'è relevant per la sanadad ed areguard lur diever da la purschida medicinala. 
Las schanzas da viver saun e da survegnir il tractament medicinal adequat n'èn betg las medemas tranter las dunnas ed ils umens. 
Uschia è per exempel la raschun da mort la pli frequenta malsognas dal cor e da la circulaziun tar las dunnas. 
Las enconuschientschas davart ils medicaments e davart las terapias sa basan mo sin probands masculins ch'èn a la mesadad da lur vita. 
Dunnas ed umens pateschan egualmain da disturbis psichics, ma ils sindroms èn differents. 
Ina vista specifica tenor las schlattainas ch'è er sensibla per las schlattainas gida a cuntentar ils basegns da sanadad da las dunnas e dals umens. 
Mintga occurrenza da la retscha cumpiglia la preschentaziun d'in rapport da sanadad or da la perspectiva tenor las schlattainas sco er referats specifics davart disciplinas spezialas da la medischina. 
Per las tschintg occurrenzas han ins pudì engaschar sco referentas e sco referents expertas ed experts da l'Austria e da la Svizra che han in renum sin il champ da la medischina tenor las schlattainas u da la sanadad tenor las schlattainas. 
A chaschun d'in apero dattan las occurrenzas er la pussaivladad d'avair discurs interessants e scuntradas plain tensiun. 
Il publicum da la retscha d'occurrenzas èn d'ina vart spezialistas e spezialists da la medischina, da l'autra vart umens e dunnas che s'occuppan en in senn pli vast da la politica da sanadad (prevenziun, administraziun, assicuranza e.u.v.). 
Er la publicitad interessada è envidada da visitar questa occurrenza. 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
Data: 12.09.2007 
I vegn cuntinuà definitivamain cun il model da splitting da la scola professiunala Surselva a Glion e da la scola professiunala Cuira 
La regenza grischuna ha approvà definitivamain il model da splitting da la scola professiunala Surselva a Glion e da la scola professiunala Cuira per l'instrucziun da furmaziun generala a partir da l'onn da scola 2008/09. 
Il model da splitting è sa cumprovà en la fasa da project da sis onns ed il facit che vegn tratg è dal tuttafatg positiv. 
Circa dus terzs da tut las scolaras e da tut ils scolars da la scola professiunala Surselva èn scolaras e scolars che emprendan tenor il model da splitting. 
L'onn da scola 2006/07 eran quai 241 scolaras e scolars. 
Fin l'onn 2010 pon ins far quint che quest dumber da scolaras e da scolars restia sin quest nivel. 
Il model da splitting è ina da las mesiras ch'il chantun prevesa per rinforzar Glion sco lieu da scolaziun sin il stgalim secundar II. 
Tenor il model da splitting vegnan las scolaras ed ils scolars, che han lur lieu d'emprendissadi en Surselva, tramess sche pussaivel a la scola professiunala Surselva a Glion per l'instrucziun da furmaziun generala, sch'ellas e sch'els abiteschan a Glion u en ina vischnanca da la Surselva che ha ina scola obligatorica rumantscha, e quai da Laax ensi. 
Sin ina dumonda en scrit po l'uffizi ultra da quai trametter emprendistas ed emprendists d'autras regiuns che discurran rumantsch en l'instrucziun bilingua a Glion. 
La regenza s'exprima cunter mesiras pli rigurusas en il sectur da la responsabladad per chauns privlus 
La revisiun parziala dal dretg d'obligaziuns che vegn proponida da la confederaziun en il sectur da la responsabladad per chauns privlus vegn refusada da la regenza grischuna. 
La confederaziun prevesa che persunas che tegnan chauns privlus duajan da nov vegnir suttamessas ad ina responsabladad da periclitaziun. 
Questa proposta premetta che la confederaziun classifitgeschia ils chauns tenor categorias da privel. 
Ina tala categorisaziun possia dentant mo vegnir fatga sin basa da la razza u da la grondezza dal chaun. 
Tenor la regenza mussan las experientschas che la razza n'è betg en emprima lingia il criteri per giuditgar, sch'in chaun è privlus u betg. 
Anzi, las enconuschientschas ch'ins ha gudagnà en il Grischun sin basa d'incidents cun chauns dapi il matg 2006 mussan che la gronda part da las morsas è vegnida chaschunada en emprima lingia da bastards sco er - per ina part considerabla - d'animals ch'èn vegnids resguardads sco chauns da famiglia. 
Per la regenza è quest project da far pli severa la responsabladad generala da las possessuras e dals possessurs da chauns mo per ina tscherta razza ed - entaifer questa razza - mo per singuls tips plitgunsch naschì or d'in acziunissem politic che or d'ina necessitad reala. 
En Svizra valeva la responsabladad da periclitaziun numnadamain mo per privels spezials che n'èn betg bain dumagnabels, sco implants nuclears u vehichels a motor. 
Er la varianta proponida d'extender la responsabladad da periclitaziun sin tut las possessuras e sin tut ils possessurs da chauns sco er da pretender in'assicuranza da responsabladad obligatorica refusa la regenza en sia consultaziun. 
Sche la responsabladad da periclitaziun vegniss extendida sin tut las possessuras e sin tut ils possessurs, stuess vegnir elavurada ina categoria d'excepziuns per chauns da polizia, per chauns da salvament e per chauns da protecziun. 
Plinavant pertutgass in'extensiun da la responsabladad en emprima lingia cas da bagatella, sco che las experientschas ch'ins ha fatg en il Grischun cun morsas da chauns mussan. 
Empè da quai èsi per la regenza pli raschunaivel da mantegnair la regulaziun vertenta ch'è pratitgabla e cunvegnenta. 
Da vischnancas e da regiuns 
- Schlarigna: La revisiun parziala dals statuts da la vischnanca burgaisa da Schlarigna, ch'è vegnida concludida ils 27 da zercladur 2007, vegn approvada. 
- Vuorz: La revisiun parziala da la planisaziun locala da la vischnanca da Vuorz dal 1. da zercladur 2007 vegn approvada. 
- Sta. Maria V.M.: La revisiun parziala da la planisaziun locala da la zona da mastergn "Bos-chetta" dals 3 da fanadur 2007 da la vischnanca da Sta. Maria V.M. vegn approvada. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.09.2007 
La Porta Alpina resta ina visiun 
Il Grischun sistescha ulteriuras investiziuns - l'opziun Porta Alpina è garantida per generaziuns futuras 
Il Grischun desista da realisar la Porta Alpina. 
Quest conclus ha la regenza chantunala prendì ils 11 da settember 2007 ensemen cun la regiun Surselva e cun la vischnanca da Tujetsch sco instituziun ch'è responsabla per il project. 
Las ristgas ch'il project chaschuna areguard la tecnica, areguard il manaschi, ma cunzunt er areguard las finanzas n'èn betg supportablas per il chantun, per la regiun e per la vischnanca senza ina participaziun segira da la confederaziun e senza in cler consentiment da las viafiers federalas (VFF). 
Cuira/Sedrun, ils 13 da settember 2007 - Suenter avair examinà detagliadamain il stadi actual dal project, las novas cundiziuns generalas ed il fatg che las schanzas da realisaziun èn sa midadas, è l'instituziun ch'è responsabla per il project vegnida a la conclusiun ch'i saja daventà ina ristga betg supportabla da cuntinuar cun il project Porta Alpina. 
Questa conclusiun resulta d'ina vart, perquai ch'il cussegl federal aveva suspendì gia il matg 2007 la decisiun da finanziaziun, da l'autra vart perquai che las VFF han prendì posiziun il cumenzament da settember davart in'eventuala purschida minimala areguard il manaschi. 
Ina suspensiun periclitescha ina soluziun tecnica 
Per survegnir ina basa da decisiun pli clera ha il cussegl federal concludì gia il matg da suspender la decisiun davart la contribuziun da finanziaziun per la Porta Alpina fin l'onn 2012, ed ha sistì la procedura d'approvaziun dal plan ch'era pendenta tar l'uffizi federal da traffic (UFT). 
Uschia avess la Porta Alpina pudì vegnir averta il pli baud trais onns suenter ch'il tunnel da basa dal Gottard fiss stà terminà. 
Las diversas sinergias ed ils divers respargns da custs ch'ins avess pudì trair a niz cun realisar a medem temp ils projects, fissan dentant crudadas davent tras questa midada da program ed avessan fatg vegnir sproporziunadamain pli chara la Porta Alpina. 
L'alternativa da finanziar las ulteriuras investiziuns mo cun meds chantunals, e quai er cun la ristga d'eventualmain betg survegnir pli tard ina basa da manaschi suffizienta u ina permissiun da manaschi, n'è - per motivs finanzials - betg vegnida en dumonda. 
Mo fin mez da l'onn 2009 avess il chantun gia stuì prefinanziar ina summa d'investiziun supplementara da 29 milliuns francs. 
Er giuridicamain na fiss quai betg pussaivel, pertge che las votantas ed ils votants dal Grischun avevan collià cleramain l'approvaziun dal credit chantunal da 20 milliuns francs cun la participaziun finanziala da la confederaziun. 
Dal puntg da vista tecnic-architectonic na fissi betg pussaivel da realisar pli tard - pia pir suenter ch'il tunnel da basa dal Gottard è vegnì avert - la Porta Alpina tenor il concept actual (utilisaziun da la fora existenta per l'ascensur da persunas). 
Anzi, i stuess vegnir tschertgada ina nova soluziun tecnica che fiss dentant cumbinada cun gronds custs supplementars. 
Dumondas avertas areguard il manaschi 
Per pudair valitar pli concretamain er las ristgas areguard il manaschi ha il chantun incumbensà il zercladur 2007 las VFF cun in rapport da studi, e quai cun la finamira da pudair calcular la realisabladad d'ina varianta minimala areguard il manaschi ed ils custs ch'èn colliads cun tala. 
Il rapport da las VFF, ch'è avant maun dapi il cumenzament da settember, vegn a la conclusiun ch'in concept cun ina purschida minimala da la Porta Alpina - che na restrenschess betg il manaschi dal tunnel da basa dal Gottard - na possia betg esser rentabel. 
Ultra da quai stuessan vegnir pajadas a las VFF las spesas per trens supplementars, e quai en la dimensiun da 9 milliuns francs ad onn. 
Tar ina capacitad supponida da 200'000 visitadras e visitaders ad onn fissan quai gia custs da basa da 45 francs per giast. 
Facit: Er questa ristga finanziala supplementara che resulta dal manaschi na fiss la finala betg supportabla per l'instituziun responsabla resp. pli tard per la gestiunaria. 
Pervia da tut questas cundiziuns generalas novas n'è la Porta Alpina - dal puntg da vista actual - betg pli realisabla per l'instituziun responsabla en il rom finanzial, tecnic e funcziunal ch'era planisà oriundamain. 
"Nagin na ruina il gieu e nagin na perda" 
Il cusseglier guvernativ Stefan Engler, schef dal departament da construcziun, traffic e selvicultura dal chantun Grischun, deplorescha d'ina vart quest svilup, da l'autra vart vesa el dentant er fatgs positivs. 
"En quest project na datti ni talas e tals che ruinan il gieu ni talas e tals che perdan. 
Bain vegn manchentada uschia ina schanza per la regiun e per il chantun ed ultra da quai in'attracziun turistica singulara per la Svizra. 
Ma las investiziuns preliminaras, sco p.ex. las hallas da spetga ch'èn gia vegnidas exchavadas, n'èn betg persas. 
Pli tard ina giada, cur ch'igl èn er avant maun experientschas fundadas cun il manaschi dal tunnel da basa dal Gottard, po ina proxima generaziun puspè laschar reviver la visiun, e quai cun in concept nov, forsa in pau pli generus." 
Il svilup da la regiun sto cuntinuar 
En il fratemp duai vegnir persequità vinavant il project davart il svilup dal territori dal Gottard (PREGO). 
Il num "Gottard" ha in'attracziun unica en l'entira Europa. 
Ils quatter chantuns dal Gottard - l'Uri, il Tessin, il Vallais ed il Grischun - vulan promover communablamain il svilup economic e turistic da la regiun dal Gottard ed han planisà mesiras concretas per ils proxims onns. 
Las purschidas multifaras vegnan cumbinadas en quest connex en moda intelligenta e duain vegnir commerzialisadas communablamain - tut tenor l'exempel dal glacier-express ch'è enconuschent sin tut il mund. 
Ultra da quests sforzs communabels dals chantuns èn dentant er las speranzas e las aspectativas envers Berna pli cleras che mai suenter il chapitel da la Porta Alpina. 
Per pudair tegnair pass cun autras regiuns svizras en quai che reguarda la qualitad da la plazza economica, dovra er il Grischun vaira svelt ina meglra colliaziun cun ils meds e cun ils currents da traffic internaziunals. 
Gremi: departament da construcziun, traffic e selvicultura dal Grischun 
Funtauna: rg departament da construcziun, traffic e selvicultura dal Grischun 
Data: 13.09.2007 
Il schef da la Migros regala il premi al project da furmaziun SCHANZA 
Ils 14 da settember ha Herbert Bolliger, schef dal concern Migros, survegnì il premi principal da quest onn ch'è dotà cun 30 000 francs. 
Quel premi è vegnì surdà ad el da la Fundaziun Hans-Huber per ses engaschament persunal ed exemplaric areguard la promoziun da la furmaziun persunala. 
Il premi ha Herbert Bolliger regalà al project da furmaziun SCHANZA. 
SCHANZA è in project dal Post da stab per l'egualitad da las schanzas. 
Il post s'engascha per la sensibilisaziun da magistras e magisters e da giuvenils per las medemas schanzas en la vita professiunala e da famiglia. 
La tscherna da la professiun e la planisaziun da la vita professiunala e persunala da las dunnas e dals umens giuvens sa differenziescha anc adina fitg ferm en il chantun Grischun e va per gronda part vias tradiziunalas. 
Las dunnas han dapli problems che umens da sa far valair en la vita professiunala, malgrà ch'ellas han per part meglras qualificaziuns. 
Ellas tschernan scolaziuns pli curtas, frequentan pli paucs curs da perfecziunament, han strusch posiziuns da cader e lavuran per gronda part a temp parzial pervia da la lavur da chasa e da famiglia. 
Ils umens giuvens da lur vart na tiran strusch en consideraziun la realitad da lur famiglia futura tar lur tscherna da la professiun e tar lur giavischs da carriera e s'orienteschan fitg ferm al model masculin existent. 
Uschia sa restrenschan domaduas schlattainas areguard lur avegnir sco dunnas da professiun e mammas u sco umens da famiglia e da professiun a moda nunnecessaria. 
SCHANZA s'engascha per ina confruntaziun conscienta cun la dimensiun da las schlattainas areguard la tscherna da la professiun e la planisaziun da vita. 
Il project pussibilitescha dunnas ed umens giuvens da sa confruntar cun lur maletg da las rollas, da schlargiar lur spectrum da la tscherna da professiun, da formular lur giavischs da professiun e da famiglia e da discutar quests temas. 
SCHANZA vegn ad impunder ils daners regalads da signur Herbert Bolliger tranter auter per realisar meds d'instrucziun en tut las quatter linguas naziunalas e per il perfecziunament da la magistraglia. Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
Data: 14.09.2007 
Finiziun da la sanaziun ed avertura dals stabiliments da sport al liber dal Sand 
La sanaziun dals stabiliments da sport al liber dal Sand a Cuira è finida. 
En il rom dals campiunadis d'atletica leva da las scolas medias grischunas vegn il stabiliment surdà uffizialmain ils 20 da settember a la scola chantunala grischuna. 
La sanaziun dals stabiliments da sport al liber dal Sand è ina part da la sanaziun totala da la scola chantunala grischuna a Cuira. 
La part la pli veglia dal stabiliment da sport è vegnida construida gia l'onn 1947, in engrondiment hai dà l'onn 1978. 
Dapi il cumenzament hai adina puspè dà sanaziuns parzialas ed adattaziuns pli pitschnas. 
Pervia da la durada d'utilisaziun e perquai ch'igl è vegnì constatà che las plazzas diras e che las pistas da currer cuntegnan las substanzas nuschaivlas argient viv e zinc, èsi stà inditgà da far ina renovaziun cumplessiva. 
Il medem mument sco las lavurs da construcziun è vegnì sanà il chanal dal Mühlbach che cula sut ils stabiliments da sport or. 
La societad renumada d'architectas e d'architects da cuntrada, la Rotzler Krebs e partenaris da Winterthur, è stada abla da meglierar l'utilitad dal stabiliment e da l'adattar a las pretensiuns che vegnan fatgas ozendi al manaschi da sport. 
Uschia èn vegnids creads dus secturs da sport al liber cun plazzas da rimnada. 
Sin ils champs da sport èn vegnidas ordinadas da nov las differentas disciplinas da sport, e las utilisaziuns èn vegnidas concentradas. 
Plantas dattan sumbriva e schluccan il stabiliment. 
L'aua da plievgia sfundra tras in sistem da drenascha e vegn manà - en cas da blera aua - en il Mühlbach. 
Suenter in temp da construcziun d'in onn ha la scola chantunala grischuna puspè a disposiziun in stabiliment da sport al liber cun funcziuns perfetgas. 
Las scolaras ed ils scolars sco er las persunas d'instrucziun da gimnastica e da sport s'allegran fitg da dastgar surpigliar ils novs stabiliments da sport al liber dal Sand. 
Ils campiunadis da las scolas medias grischunas che han lieu gievgia, ils 20 da settember 2007, èn adattads perfetgamain sco occurrenza da sport per surpigliar uffizialmain il stabiliment. 
Da las 11.30 fin ca. las 12.15 pledan il cusseglier guvernativ Claudio Lardi sco er ulteriuras represchentantas ed ulteriurs represchentants da la politica, dal sport e da la furmaziun. 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
Data: 18.09.2007 
update! - La furmaziun supplementara per il sport grischun - Sport tranter forza, toxicomania e sien 
Temas actuals sco er expertas ed experts excellents èn ils puncts caracteristics dal 3. program da furmaziun supplementara dad update! da grischun sport e da la SATE Cuira. 
Ils quatter curs han mintgamai lieu la sonda en october e tractan tematicas da las tecnicas dal trenament mental fin al consum da drogas. 
Ils moduls pon vegnir frequentads independentamain in da l'auter e custan mintgamai 40 francs. 
Sonda, ils 6 d'october 2007 vegnan tractadas las "tecnicas dal trenament mental". 
Il referent è Jörg Wetzel, psicolog da sport dal swiss olympic team 2006. 
Las participantas ed ils participants emprendan ad enconuscher facturs psicologics per il success e s'occupan pli detagliadamain cun tecnicas mentalas e psicologicas. 
Il tema "prevenziun - consum da drogas en il sport" stat en il center sonda, ils 13 d'october 2007. 
Gaudenz Bavier, cussegliader da project sco er scolast da sport e manager da sport diplomà mussa tge che sto vegnir chapì sut il consum da tissis enivrants e gida a tschertgar strategias da soluziun cunter il consum da drogas en il sport. 
Il curs "Trenament innovativ da la forza a l'exempel da l'ir cun skis" da sonda, ils 20 d'october 2007 na sa drizza betg mo a skiunzas ed a skiunzs. 
Il referent Tom Jäger, scolast da sport da Magglingen e trenader diplomà da swiss olympic, maina las participantas ed ils participants a Parpan en in clavà ch'è vegnì drizzà en sco local da trenament da forza e pussibilitescha uschia in sguard davos las culissas directamain sin la lavur cun las atletas e cun ils atlets. 
"La sien e sia impurtanza per prestaziuns extraordinarias" è il tema central da sonda, ils 27 d'october 2007. 
Prof. dr. Anna Wirz-Justice, chronobiologa e perscrutadra da la sien a las clinicas psichiatricas universitaras da Basilea declera tge ch'i capita en noss corp dal mument che nus ans durmentain fin al mument che nus ans svegliain e tge impurtanza che quai ha per l'abilitad da far prestaziuns sportivas. 
Suenter rapporta Andrea Clavadetscher, champiun svizzer dubel da l'elita sin via e victur da la "race across America" da las experientschas ch'el ha fatg sco sportist extrem e suttastritga l'impurtanza da la regeneraziun per l'abilitad da far prestaziuns sportivas. 
Gremi: uffizi per la scola populara ed il sport 
Funtauna: rg uffizi per la scola populara ed il sport 
Data: 19.09.2007 
Las taglias da traffic per vehichels che chaschunan paucas emissiuns duain vegnir reducidas 
En il Grischun duain vehichels che chaschunan paucas emissiuns vegnir distgargiads fiscalmain en il futur. 
En quest connex ha la regenza grischuna avert la consultaziun da la lescha introductiva tar la lescha federala davart il traffic sin via. 
En la sessiun da december 2005 aveva il cussegl grond acceptà ina incumbensa che oblighescha la regenza d'integrar en la legislaziun er la svapur da dioxid carbonic sco element directiv supplementar per fixar la taglia da traffic. 
Plinavant pretenda l'intervenziun ch'i stoppian vegnir examinads ulteriurs models da stimulaziun che pudessan promover pli e pli da midar a vehichels a motor che dovran carburants che produceschan paucas substanzas nuschaivlas. 
Per motivs dal dretg constituziunal basegna la realisaziun da questa incumbensa ina basa sin il stgalim legal. 
Cun questa chaschun duai l'entira legislaziun executiva dal dretg dal traffic sin via, ch'è reglada sin il stgalim da l'ordinaziun vegnir messa sin in nov fundament ed adattada il medem mument als basegns actuals. 
Sco punct central prevesa il sboz da consultaziun che vehichels a motor, che chaschunan paucas emissiuns, survegnian in reducziun da la taglia da traffic da 60 fin 80 pertschient. 
Tge ch'igl è manegià cun "paucas emissiuns" vegn la regenza a reglar en moda separada sin il stgalim da l'ordinaziun. 
Cunvegnenta per la regenza è ina reducziun da la taglia da traffic da 60 pertschient per vehichels a motor cun ina svapur da dioxid carbonic da maximalmain 160 grams per kilometer e dad 80 pertschient per tals cun ina svapur da maximalmain 140 grams per kilometer. 
Tar vehichels da diesel na dastga ultra da quai la svapur da pulvra fina betg surpassar 0.01 grams per kilometer. 
Ils documents da consultaziun èn avant maun sin la pagina d'internet dal departament da giustia, segirezza e sanadad (www.djsg.gr.ch). 
La consultaziun dura fin ils 15 da december 2007. 
Lescha chantunala davart ils supplements da famiglia duai vegnir adattada a las prescripziuns federalas 
La regenza grischuna ha deliberà per la consultaziun il sboz per ina revisiun parziala da la lescha davart ils supplements da famiglia. 
Cun questa revisiun parziala duain vegnir ademplidas las prescripziuns da la confederaziun en il sectur dals supplements da famiglia. 
Ils 26 da november 2006 avevan las votantas svizras ed ils votants svizzers acceptà la lescha davart ils supplements da famiglia en ina votaziun da referendum. 
Igl è planisà da metter en vigur questa lescha per il 1. da schaner 2009. 
Ils chantuns èn obligads d'adattar lur urdens da supplements da famiglia fin il pli tard sin l'entrada en vigur da las disposiziuns federalas. 
La lescha federala davart ils supplements da famiglia fixescha tranter auter da nov ina tariffa minimala per tut la Svizra da 200 francs per mais per supplements per uffants e da 250 francs per mais per supplements per scolaziun. 
En il chantun Grischun importan ils supplements per uffants actualmain 195 francs per mais ed ils supplements per scolaziun 220 francs per mais. 
La revisiun parziala planisada fixescha ussa en la lescha che l'autezza dals supplements da famiglia sa drizzia en il Grischun tenor las tariffas minimalas da la confederaziun. 
Sco ulteriur punct central prevesa la revisiun da realisar per gronda part il princip "in uffant - in supplement". 
In dretg da survegnir supplements da famiglia na duain da nov betg mo avair lavurantas e lavurants, mabain er persunas senza activitad da gudogn e tut las persunas cun activitad da gudogn independenta. 
Er il sistem da finanziaziun sto vegnir adattà. 
Contribuziuns da finanziaziun vegnan a pajar da princip - ultra da las lavurantas e dals lavurants - da nov tut las persunas cun activitad da gudogn independenta fin ad entradas tenor la lescha federala davart l'assicuranza d'accidents d'actualmain 106'800 francs, tut las persunas senza activitad da gudogn, sche lur contribuziuns surpassan la contribuziun minimala da la AVS, sco er il chantun. 
Cur che la lescha davart ils supplements da famiglia revedida entra en vigur, vegn la tariffa da contribuziun per patrunas e per patruns sco er per persunas cun activitad da gudogn independenta da la cassa da cumpensaziun per famiglias dal chantun Grischun fixada a 1.7 pertschient da l'entrada ch'è suttamessa a las contribuziuns da la AVS, premess che las prestaziuns na vegnian betg augmentadas. 
Dals documents da consultaziun po vegnir prendì invista sin la pagina d'internet dal departament da l'intern e da l'economia publica (www.dvs.gr.ch). 
La consultaziun dura fin ils 30 da november 2007. 
Las contribuziuns per la tgira d'uffants cumplementara a la famiglia vegnan augmentadas 
La regenza grischuna ha augmentà las tariffas da las contribuziuns dal chantun e da las vischnancas per las purschidas da la tgira d'uffants cumplementara a la famiglia per l'onn 2008, e quai da 15 sin 25 pertschient. 
Ultra da quai vegn augmentada la tariffa da contribuziun per purschidas novas da 15 sin 25 pertschient durant ils emprims trais onns da gestiun. 
Ils custs normads per las purschidas da la tgira d'uffants cumplementara a la famiglia cun dretg da survegnir contribuziuns importan - per l'onn 2008 - 9.20 francs per ura da tgira e per uffant. 
En la sessiun da favrer 2007 ha il cussegl grond prendì enconuschientscha dal rapport da famiglia dal chantun Grischun. 
Ina da quellas mesiras prevesa d'augmentar la tariffa da contribuziun per purschidas novas da 15 sin 25 pertschient durant ils emprims trais onns da gestiun. 
Da quai profiteschan en tut quatter purschidas a San Murezzan, a Claustra, a Domat ed a Bever. 
Per il chantun e per las vischnancas importan ils custs supplementars mintgamai circa 37'000 francs. 
En il rapport da famiglia aveva la regenza proponì ultra da quai dad auzar en general la tariffa da contribuziun per purschidas existentas da 15 sin 20 pertschient. 
En quest connex importan ils custs supplementars per il chantun e per las vischnancas mintgamai circa 335'000 francs. 
En tut fa il chantun quint cun custs da circa 2.9 milliuns francs per l'onn 2008 per purschidas da la tgira d'uffants cumplementara a la famiglia, vi dals quals il chantun e las vischnancas ston sa participar mintgamai per la mesadad. 
La regenza beneventa l'egualitad tar il num e tar il dretg da burgais da conjugals 
La regenza grischuna sustegna la proposta da la cumissiun da dretg dal cussegl naziunal che prenda en mira in'egualitad tar il num e tar il dretg da burgais da conjugals. 
Las regulaziuns vertentas concernent il num e concernent il dretg da burgais en il cudesch civil svizzer na garanteschian betg in'egualitad cumplaina da la dunna e da l'um, scriva la regenza en sia consultaziun. 
La nova regulaziun prevesa da fixar en il cudesch civil svizzer ch'il num da naschientscha na vegnia betg midà per vita duranta. 
Quai vul dir ch'ina maridaglia n'ha da princip nagin effect sin il num. 
Ils spus pon dentant declerar ch'els vulan avair in num da famiglia cuminaivel. 
Quai po esser tant il num nubil da la spusa sco er dal spus. 
Sche geniturs maridads portan differents nums, survegn mintga uffant quel num ch'ils geniturs fixeschan sco num cuminaivel a chaschun da la naschientscha da l'emprim uffant. 
Ultra da quai duai il dretg da burgais chantunal e communal vegnir collià cun il num da naschientscha. 
A la regenza para ultra da quai la proposta da la minoritad da la cumissiun d'esser raschunaivla, tenor la quala la conjugala u il conjugal po agiuntar il num da l'autra persuna sco num d'allianza a ses agen num. 
Repartì la dieschma d'alcohol 2006 
La regenza grischuna ha repartì la dieschma d'alcohol en l'autezza da 576'715 francs per l'onn da gestiun 2006. 
Quests daners vegnan duvrads per projects da prevenziun, per custs da tractament sco er per projects da perscrutaziun e da furmaziun. 
Tenor la lescha federala davart las bavrondas destilladas sto la quota dals chantuns dal retgav net da l'administraziun federala d'alcohol vegnir duvrada per cumbatter l'alcoholissem en ses motivs ed en sias consequenzas sco er per cumbatter l'abus da drogas, da narcotics e da medicaments. 
Da vischnancas e da regiuns 
- RegioViamala: La lescha davart il svilup dal territori e davart il plan directiv "regioViamala" che la radunanza regiunala da la regioViamala aveva concludì ils 4 d'avrigl 2007 è vegnida approvada. 
Per realisar il program da plirs onns concernent il svilup regiunal dal territori da la regio Viamala per la perioda 2007 - 2010 vegn deliberà in credit da 120'000 francs. 
Contribuziuns chantunalas a differentas instituziuns 
- Meds finanzials da la lottaria naziunala: La regenza ha approvà circa 414'000 francs or dal fond da la lottaria naziunala per intents culturals. 
En quest connex vegnan resguardadas en tut 73 instituziuns. 
- Tgira da monuments: Als custs per la 3. etappa da la restauraziun da la catedrala da l'Assumziun da Cuira vegn pajada ina contribuziun da maximalmain 446'085 francs. 
- Pro Grigioni italiano: A la pro Grigioni italiano vegn concedida ina contribuziun da maximalmain 30'000 francs per la preschentaziun dal Grischun talian sco "regiun da giast d'onur" a la messa d'atun grischuna GEHLA 2008 a Cuira. 
Gremi: regenza 
Funtauna: rg chanzlia chantunala dal Grischun 
Data: 20.09.2007 
Il post da cussegliaziun per persunas violentas daventa activ 
Ussa pon umens e dunnas che han la tendenza da daventar violents envers auters umans sa laschar cussegliar tar il post da cussegliaziun per persunas violentas a Cuira. 
Cun las persunas che tschertgan agid vegnan sviluppadas metodas per dumagnar conflicts senza daventar violentas. 
La regenza ha dà l'incumbensa a l'uffizi per l'execuziun giudiziala da stgaffir in post da cussegliaziun per persunas violentas. 
Mez settember 2007 ha quest post da cussegliaziun cumenzà cun sia activitad. 
Ad umens ed a dunnas dal chantun Grischun che han la tendenza da daventar violents u ch'èn gia daventads violents vegnan purschids agid ed in sustegn professiunal. 
Igl è facultativ da profitar da questa purschida. 
La finamira è quella da mussar vias or da la spirala da violenza a las persunas che tschertgan agid, e quai cun ina cussegliaziun speziala. 
Cun las persunas pertutgadas sviluppan las persunas cussegliadras metodas per dumagnar conflicts senza daventar violentas. 
Las persunas cussegliadras sa basan sin l'ipotesa ch'in cumportament violent n'è betg ertà. 
La violenza è vegnida emprendida durant la socialisaziun individuala e/u po vegnir favurisada da facturs socials, economics e culturals. 
Pervia da quai po ella vegnir midada. 
Las cussegliaziuns èn gratuitas e natiralmain confidenzialas. 
Il post da cussegliaziun po vegnir consultà durant las uras da biro e suenter ch'in termin è vegnì fixà. 
Ultra da quai stat a disposiziun ina cussegliaziun per telefon sut il numer 079 544 38 63, e quai er ordaifer las uras da biro. 
Ulteriuras infurmaziuns survegnan ins tar il post da cussegliaziun per persunas violentas, Gäuggelistrasse 16 / Brunnenhof, 7000 Cuira, tel. 079 544 38 63, gewaltberatungsstelle@gr.ch, www.ajv.gr.ch. 
Il nov post da cussegliaziun per persunas violentas è ina part d'ina purschida da cussegliaziun pli vasta ch'exista gia. 
Dapi l'onn 2001 datti en il chantun Grischun in post da cussegliaziun per l'agid a victimas. 
Intermediads vegnan agids medicinals, psicologics, socials, finanzials e giuridics. 
Sco ulteriura purschida maina il post da stab per l'egualitad da las schanzas dapi l'onn 2003 il project grischun d'intervenziun cunter violenza a chasa. 
Gremi: uffizi per l'execuziun giudiziala 
Funtauna: rg uffizi per l'execuziun giudiziala 
Data: 21.09.2007 
La regenza surdat il premi grischun da cultura 2007 a Remo Maurizio ed ad Arnold Spescha 
Ils purtaders dal premi grischun da cultura 2007 sa cloman Remo Maurizio ed Arnold Spescha. 
La regenza grischuna undrescha l'engaschament nunstanclentaivel e fitg qualifitgà da Maurizio en la perscrutaziun ed en la valurisaziun da l'ierta natirala, culturala ed artistica da la Bregaglia. 
Spescha survegn il premi da cultura en renconuschientscha da sia promoziun passiunada da la lingua e da la cultura rumantscha sco er da ses grond engaschament per la musica instrumentala en Svizra. 
Il premi è dotà mintgamai cun 20'000 francs. 
In premi da renconuschientscha en l'import da 10'000 francs conceda la regenza ad Ernesto Conrad, a Jürg Conzett, a Giusep Giuanin Decurtins, a Gielia Degonda, a Peter Galliard, ad Ursula Luginbühl, a Dieter Matti ed a Leta Semadeni. 
Ernesto Conrad survegn il premi per ses engaschament cultural en la Val Puschlav, en spezial per la realisaziun dal "Museo d'arte Casa Console" ch'è deditgà a la pictura romantica ed en il qual han lieu er concerts da musica da chombra. 
Jürg Conzett vegn distinguì per sia lavur d'inschigner creativa ed estetica, cun la quala el metta accents impurtants en la nova architectura grischuna e cun la quala el chatta gronda attenziun suror ils cunfins dal chantun. 
Giusep Giuanin Decurtins survegn il premi da renconuschientscha per sias activitads sco promotur da nossa musica populara, particularmain da la musica da chor e da la musica instrumentala sco er da la musica classica. 
Gielia Degonda vegn undrada cun in premi en renconuschientscha da sia ovra da pictura e da gravura ch'è sensibla e ch'è vegnida creada cun ina perseveranza examinanta sco er en renconuschientscha da sias lavurs en il spazi public. 
Peter Galliard vegn distinguì per sias prestaziuns excellentas sco tenorist d'opera ed er per appreziar sia funcziun sco ambassadur dal Grischun en Germania. 
Ursula Luginbühl survegn il premi per il success da sia activitad sco pedagoga da ballet creativa ed universala. 
Dieter Matti survegn il premi en renconuschientscha da ses engaschament sin las spassegiadas d'art che gidan a far accessibels ils bains culturals dal Grischun e da las regiuns vischinas. 
Leta Semadeni vegn undrada la finala per sia ovra lirica impurtanta e per ses engaschament a favur da la lingua e da la cultura rumantscha. 
In premi da promoziun da mintgamai 7000 francs survegnan: Gian-Andrea Attenhofer, cineast, Remo Caminada, artist visual, Silvana Castelberg, actura/cabarettista, Roman Flepp, raper, Carmen Gasser e Remo Derungs, designers/furmaders d'exposiziuns, Chasper-Curò Mani, chantadur, Christian Ratti, artist figurativ, Rico Stecher, paleontolog, Carla Trachsler, artista figurativa, sco er Jakob Zumbühl, designer da products. 
Ils premis vegnan surdads en il rom d'ina festa che ha lieu venderdi, ils 16 da november, a las 17.15 en la sala dal cussegl grond a Cuira. 
La regenza sustegna l'iniziativa parlamentara cunter pseudo maridaglias 
La regenza grischuna beneventescha ina iniziativa parlamentara che ha l'intent da scumandar pli consequentamain pseudo maridaglias. 
Il project prevesa da midar il cudesch civil svizzer e la lescha federala davart il partenadi registrà da pèrs da la medema schlattaina en quel senn, che spusas e spus da l'exteriur ston cumprovar lur dimora legala en la procedura da preparaziun per la maridaglia e ch'ils uffizis da stadi civil ston infurmar las autoritads estras, sche persunas che han l'intenziun da sa maridar dimoran illegalmain en Svizra. 
La regenza beneventescha medemamain ina iniziativa parlamentara che concerna la lescha davart il dretg da burgais e che propona da prolungar il termin per la decleranza d'annullaziun da natiralisaziuns da tschintg sin otg onns. 
Sco quai che la regenza scriva en sia consultaziun, tangheschan domaduas iniziativas problems, cun ils quals èn confruntadas differentas autoritads regularmain en lur fatschentas quotidianas. 
Ils projects duain gidar en spezial a cumbatter ils abus en moda efficazia e consequenta. 
La finanziaziun restanta previsa per las instituziuns da prevenziun da dretg public vegn beneventada 
La regenza grischuna beneventescha la finanziaziun restanta da tut las instituziuns da prevenziun da dretg public che vegn proponida da la confederaziun. 
Sco las instituziuns da prevenziun da dretg privat duain obtegnair da princip er las instituziuns da prevenziun da dretg public ina finanziaziun restanta cumplaina. 
Perquai che differentas instituziuns da prevenziun da dretg public han anc adina mancanzas da garanzia, prevesa la confederaziun in termin da princip da 30 onns per la finanziaziun restanta. 
Durant quest termin duai esser permess il sistem da la chapitalisaziun parziala. 
Ultra da quai ston las instituziuns da prevenziun adattar durant quest temp lur strategia d'investiziuns a la finamira da la finanziaziun restanta. 
Las differenzas tranter las instituziuns da dretg public e quellas da dretg privat na pon la finala betg vegnir acceptadas a lunga vista per motivs da la concurrenza. 
Tuttina giuditgescha la regenza il termin da 30 onns sco memia lung. 
Tenor la regenza èsi pli raschunaivel da formular finamiras intermediaras che ston vegnir resguardadas che da fixar in termin da 30 onns. 
Da vischnancas e da regiuns 
- Regiun Mesolcina: Ils statuts da la regiun Mesolcina vegnan approvads. 
Uschia entran en vigur ils statuts e la corporaziun regiunala Mesolcina survegn la persunalitad giuridica. 
- Arosa: A la vischnanca d'Arosa vegn garantida ina contribuziun da maximalmain 641'287 francs per cumplettar e per engrondir la serenera d'Arosa. 
- St. Peter: Als custs per construir il passape da la vischnanca da St. Peter vegn pajada ina contribuziun chantunala da maximalmain 541'108 francs. 
- Laax e Falera: Il plan general d'avertura 1:5'000 indrizs d'ennavar da las vischnancas da Laax e da Falera dals 30 da mars 2007 respectivamain dals 20 d'avrigl 2007 vegn approvà cun cundiziuns. 
- Tschappina ed Urmagn: Las revisiuns parzialas da las planisaziuns localas da las vischnancas da Tschappina e d'Urmagn concernent l'abitadi Aclas Beverin dals 10 da fanadur 2007 vegnan approvadas cun cundiziuns. 
- Preaz: Il plan da zonas parzial 1:2'000 Crest digl Gion da la vischnanca da Preaz dals 26 da zercladur 2007 vegn approvà. 
Contribuziuns chantunalas a differentas instituziuns 
Tgira da monuments: Als custs per la segirada e per la conservaziun da la ruina dal chastè da Mesauc vegn pajada ina contribuziun da maximalmain 420'000 francs. 
Chasa da persunas attempadas e da tgira "am Talbach" a Claustra: Per la sanaziun architectonica sco er per ina meglieraziun dals locals da cuschina da la chasa da persunas attempadas e da tgira "am Talbach" a Claustra vegn garantida a la fundaziun Flury da Schiers ina contribuziun chantunala da maximalmain 310'000 francs. 
Chasa da persunas attempadas e da tgira Tumleastga a Farschno: Per la montascha da duschas en ils locals sanitars existents da las chombras da tgira al 2. plaun da la chasa da persunas attempadas e da tgira Tumleastga a Farschno vegn garantida a la fundaziun "chasa da persunas attempadas e da tgira Tumleastga" ina contribuziun chantunala da maximalmain 140'000 francs. 
Projects da vias 
La regenza ha approvà totalmain 207'000 francs per construir e per sanar il suandant traject da via: 
- via naziunala A13: lavurs d'impressari e lavurs da cuvrida dal guaud da Cassana fin tar l'access da Nufenen 
Gremi: regenza 
Funtauna: rg chanzlia chantunala dal Grischun 
Data: 27.09.2007 
Il chantun sustegna il project da Grischun vacanzas "Enavant Grischun" cun 4 milliuns francs 
La regenza grischuna ha garantì ina contribuziun d'annualmain 1 milliun francs a l'uniun Grischun vacanzas per il project "Enavant Grischun" che dura da l'onn 2007 fin l'onn 2010. 
Il project ha la finamira da far anc pli enconuschenta la marca graubünden e d'augmentar la dumonda per purschidas, per servetschs e per products turistics e nunturistics. 
Planisada è ina campagna da communicaziun sin il martgà svizzer che duai eventualmain - suenter il segund onn - vegnir extendida sin il martgà da la Germania dal sid. 
Per la campagna da communicaziun vegnan applitgads tranter auter inserats, reclamas en la televisiun e mesiras en l'internet. 
La nova offensiva da reclama duai vegnir lantschada la fin d'october. 
Tenor l'ordinaziun per il svilup economic po il chantun conceder contribuziuns a projects u ad instituziuns cun l'intent da promover e da tgirar la marca regiunala graubünden, sche quests projects e sche questas instituziuns correspundan a la strategia ed a las finamiras da la marca. 
Ina contribuziun da 4 milliuns francs per ils onns 2007 fin 2010 para raschunaivla a la regenza. 
I vegn premess che las partenarias e ch'ils partenaris confinanzieschian il project cun contribuziuns da passa 2.5 milliuns francs. 
Per las contribuziuns dals onns 2008 fin 2010 èsi mintgamai resalvà al cussegl grond da conceder il credit. 
Per realisar il project vegn il chantun a suttascriver ina cunvegna da prestaziun cun Grischun vacanzas. 
La campagna da communicaziun è integrada en il project da refurma "structuras cumpetitivas e repartiziun da las incumbensas en il turissem grischun". 
En quest connex duai er vegnir garantì che la marca graubünden vegnia duvrada optimalmain da las organisaziuns per la gestiun da destinaziuns (OGD) e da las organisaziuns turisticas futuras (OTF). 
La procedura d'admissiun pli simpla al servetsch civil vegn sustegnida 
La regenza beneventa ils plans da la confederaziun da simplifitgar la chara procedura d'admissiun vertenta al servetsch civil e da la concepir en ina moda pli favuraivla. 
Da las trais variantas proponidas preferescha la regenza la varianta "cumprova dal fatg 1.5", sco ch'ella scriva en sia consultaziun tar la revisiun da la lescha federala davart il servetsch civil e da la lescha federala davart la taxa d'exemziun dal servetsch militar. 
En la varianta "cumprova dal fatg" prevesa il sboz da revisiun che las persunas petentas inoltreschian en il futur mo pli ina decleraziun. 
Lur prontezza da far in servetsch pli lung (1.5 u 1.8 giadas pli lung) ch'il servetsch militar tanscha per cumprovar lur motivs da conscienza. 
Tenor la regenza gida questa varianta a reducir ils custs da procedura. 
Ultra da quai porta ella resultats chapaivels e gists. 
La regenza na va percunter betg d'accord cun il fatg d'eliminar la renconuschientscha dals dis da servetsch per calcular la taxa d'exemziun dal servetsch militar sco ch'igl è previs en la lescha federala davart la protecziun civila. 
En quest cas scrudass la reducziun vertenta da 4 pertschient per di da servetsch che vegn prestà. 
La regenza parta dal fatg, che las appartegnentas e ch'ils appartegnents da la protecziun civila vegnian strusch pli ad esser pronts d'absolver furmaziuns supplementaras sco spezialistas e sco spezialists respectivamain da surpigliar incumbensas directivas, sch'ils dis da servetsch correspundents na vegnan betg pli mess a quint ad ellas ed ad els per calcular la taxa d'exemziun dal servetsch militar. 
Questa eliminiaziun avess pia - or da vista da la regenza - consequenzas gravantas per il dumber da persunal da la protecziun civila. 
La lescha davart la cassa da pensiun chantunala dal Grischun entra en vigur il 1. da schaner 2008 
La revisiun parziala da la lescha davart la cassa da pensiun chantunala dal Grischun vegn messa en vigur per il 1. da schaner 2008. 
Quai ha concludì la regenza grischuna. 
Il cussegl grond aveva concludì la revisiun parziala da la lescha davart la cassa da pensiun chantunala dal Grischun en la sessiun da zercladur 2007. 
Il termin da referendum è scadì ils 19 da settember 2007 senza ch'i saja vegnì fatg in tal. Cun la revisiun parziala daventa la cassa da pensiun chantunala dal Grischun independenta e survegn dapli autonomia. 
Da vischnancas e da regiuns 
- Tusaun: La revisiun parziala da la planisaziun locala da la vischnanca da Tusaun dals 11 da mars 2007 vegn approvada. 
Projects da vias 
La regenza ha approvà totalmain 1'195'000 francs per construir e per sanar ils suandants trajects da vias: 
- via naziunala A13: remplazzar ils ventilaturs en il tunnel d'Isla Bella 
- via naziunala A13: lavurs d'impressari, Pian San Giacomo - Malabarba 
Gremi: regenza 
Funtauna: rg chanzlia chantunala dal Grischun 
Data: 04.10.2007 
La regenza propona da colliar la scola chantunala a la Halde e l'areal a la Plessur cun in ascensur inclinà 
Sin l'areal da la scola chantunala grischuna a Cuira - tranter l'areal a la Plessur e l'areal a la Halde - duai vegnir construida ina colliaziun che correspunda als basegns da las persunas cun impediments. 
En sia missiva al cussegl grond preferescha la regenza en quest connex ina varianta cun in ascensur inclinà e cun stgalas che sutpassan la via da S. Luzi. 
Il cussegl grond vegn a tractar questa fatschenta durant la sessiun da december. 
En la sessiun da zercladur 2006 aveva il cussegl grond concludì da sanar la scola chantunala a la Halde a Cuira ed aveva concedì in credit da 50 milliuns francs per quest intent. 
En il fratemp han cumenzà las lavurs da sanaziun. 
A medem temp ha il cussegl grond incumbensà la regenza d'elavurar in project separà per colliar ils lieus da scola a la Plessur ed a la Halde confurm als basegns da las persunas cun impediments. 
Ils dus lieus principals da la scola chantunala grischuna èn colliads oz unicamain sur la via stretga da S. Luzi ch'è a medem temp la via d'autos per ir ad Arosa. 
Questa via cuntegna privels per las scolaras e per ils scolars, ella dovra bler temp ed umans cun impediments d'ir a pe n'èn praticamain betg abels da superar independentamain quest traject. 
Mintga di, durant las sis fin otg pausas da l'instrucziun, ston 20 fin 30 classas dischlocar davent da l'areal a la Halde fin tar l'areal a la Plessur resp. fin tar las hallas da sport al Sand e viceversa. 
Sco soluziun per ina colliaziun recumonda la regenza - suenter avair considerà tut ils avantatgs e tut ils dischavantatgs - in ascensur inclinà sco er stgalas ch'èn integrads en la costa, che sutpassan la via da S. Luzi e che surmuntan alura la differenza d'autezza da var 30 meters per lung dal mir dal santeri da S. Luzi fin a la scola chantunala a la Halde. 
Tar questa varianta vegnan resguardads cumplainamain ils basegns da las persunas cun impediments. 
Areguard il maletg da la citad vegn stgaffida in'ovra da construcziun ch'è integrada bain e ch'è plitost discreta. 
Ils custs d'investiziun vegnan calculads cun 5.8 milliuns francs. 
Igl è planisà da cumenzar l'avrigl 2009 cun las lavurs da construcziun. 
La nova colliaziun duai pudair vegnir averta il pli tard la stad 2010, cur che la sanaziun da la scola chantunala a la Halde è finida. 
Gremi: regenza 
Funtauna: rg chanzlia chantunala dal Grischun 
Data: 05.10.2007 
La regenza suttametta trais fusiuns da vischnancas al cussegl grond 
La regenza grischuna ha approvà las trais cunvegnas davart las fusiuns da las vischnancas da St. Peter e Pagig a la nova vischnanca cun num St. Peter-Pagig, da las vischnancas da Trimmis e da Says a la nova vischnanca cun num Trimmis sco er da las vischnancas da Calantgil e da Farera a la nova vischnanca cun num Farera. 
La regenza ha deliberà las missivas correspundentas e dumonda il cussegl grond da metter en vigur las fusiuns per il 1.  da schaner 2008. 
Il cussegl grond vegn a tractar la fatschenta en la sessiun da december. 
Sch'il cussegl grond approvescha questas trais fusiuns, sa reducescha il dumber da las vischnancas grischunas per il 1. da schaner 2008 da 206 a 203. 
Tenor l'artitgel 64 da la constituziun dal chantun Grischun promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. 
Ultra da quai po il chantun pajar contribuziuns per promover las fusiuns. 
La nova vischnanca da Trimmis survegn dal chantun ina contribuziun da promoziun en l'autezza da totalmain 2'800'000 francs. 
Per la nova vischnanca da St. Peter-Pagig importa la contribuziun da promoziun 2'575'000 francs e per la nova vischnanca da Farera è previsa ina contribuziun da 365'000 francs. 
Gremi: regenza 
Funtauna: rg chanzlia chantunala dal Grischun 
Data: 05.10.2007 
Elegì la nova incumbensada d'integraziun dal chantun Grischun 
Il president da la regenza dr. Martin Schmid ha elegì Patricia Ganter Sonderegger sco incumbensada d'integraziun dal chantun Grischun. 
Patricia Ganter Sonderegger ha studegià psicologia a l'universitad da Turitg e lavura gia blers onns tar l'uffizi federal da migraziun, actualmain en la partiziun "dretg da burgais, integraziun e contribuziuns federalas". 
Tar ses champ d'incumbensas tutgi tranter auter da collavurar tar la concepziun e tar la realisaziun da projects per l'integraziun professiunala da fugitivas e da fugitivs sco er da projects per mesiras d'integraziun e da projects per la concepziun da cunvegnas d'integraziun. 
Ultra da quai maina ella l'evaluaziun dals "emprendissadis per fugitivas e per fugitivs" che l'uffizi federal ha inizià. 
Sco responsabla per il project è ella cumpetenta per il sectur "sanadad" dal dretg d'asil e da persunas estras, e quai en reguard a l'elavuraziun da la strategia naziunala "migraziun e sanadad". 
Latiers tutga er la collavuraziun en gremis naziunals davart il tema "sanadad ed integraziun". 
Ils onns 1985 fin 1988 ha ella manà l'internat da mattas da la scola media alpina svizra da Tavau. 
La plazza da l'incumbensada d'integraziun ch'è suttamessa a l'uffizi da fatgs da polizia e da dretg civil dal Grischun ha la regenza stgaffì da nov per realisar tut las incumbensas che resultan en il sectur da l'integraziun dal dretg da persunas estras e dal dretg d'asil. 
Las incaricas da l'incumbensada d'integraziun èn en spezial la coordinaziun da las mesiras d'integraziun e da la collavuraziun interdepartamentala, la cussegliaziun professiunala sco er il sustegn da posts administrativs involvids e da terzas persunas, la colliaziun ed il barat d'infurmaziuns e d'experientschas cun ils posts pertutgads sco er la lavur da publicitad en il sectur da l'integraziun. 
Gremi: uffizi da fatgs da polizia e da dretg civil 
Funtauna: rg uffizi da fatgs da polizia e da dretg civil 
Data: 09.10.2007 
Elecziuns naziunalas 2007: Las ultimas lavurs avant la dumengia d'elecziun han cumenzà 
En il Grischun han lieu ils 21 d'october 2007 per l'emprima giada a medem temp las elecziuns dal cussegl naziunal e las elecziuns dal cussegl dals chantuns. 
La dumengia d'elecziun vegnan publitgads ils resultats intermediars en l'internet sut www.gr.ch. 
Da nov n'annunzian las vischnancas betg pli lur resultats per telefon a la chanzlia chantunala, mabain als endateschan sezzas en ils programs dad EED dal chantun. 
La chanzlia chantunala dal Grischun ha cumenzà gia il principi da l'onn cun las preparativas per las elecziuns naziunalas 2007. 
Latiers tutgan cunzunt las instrucziuns da las vischnancas sco er da las commembras e dals commembers dal biro electoral chantunal cun las cussegliadras electoralas e cun ils cussegliaders electorals. 
Ils ultims mais han gì lieu curs da scolaziun e tests correspundents. 
Ultra da quai han stuì vegnir controlladas, stampadas e tramessas tut las glistas electoralas. 
Il di d'elecziun sco tal èn engaschads - ultra da las numerusas funcziunarias communalas e dals numerus funcziunaris communals - er var 12 emploiadas ed emploiads dal chantun en il biro electoral chantunal. 
Da nov n'annunzian las vischnancas betg pli lur resultats per telefon a la chanzlia chantunala, mabain als endateschan sezzas en ils programs dad EED dal chantun. 
La chanzlia chantunala dal Grischun ha cumenzà gia il principi da l'onn cun las preparativas per las elecziuns naziunalas 2007. 
Latiers tutgan cunzunt las instrucziuns da las vischnancas sco er da las commembras e dals commembers dal biro electoral chantunal cun las cussegliadras electoralas e cun ils cussegliaders electorals. 
Ils ultims mais han gì lieu curs da scolaziun e tests correspundents. 
Il di d'elecziun sco tal èn engaschads - ultra da las numerusas funcziunarias communalas e dals numerus funcziunaris communals - er var 12 emploiadas ed emploiads dal chantun en il biro electoral chantunal. 
Da nov endateschan las vischnancas lur resultats en ils programs dad EED dal chantun 
Tut las persunas ch'èn responsablas per la cussegliaziun electorala en las regiuns tgiran in tschert dumber da vischnancas, e quai cun dar scleriments al telefon ubain cun visitar las vischnancas en cas d'urgenza. 
Il servetsch da questas persunas duai gidar ch'ils resultats en las vischnancas vegnian eruids ed endatads correctamain. 
Da nov endateschan las vischnancas quest onn ils cedels electorals entrads per las elecziuns dal cussegl naziunal sco er ils resultats communals da las elecziuns dal cussegl dals chantuns en ils programs correspundents dad EED dal chantun. 
La software che stat a disposiziun per quest intent è la medema sco quella ch'è vegnida duvrada gia dapi intgins onns en il biro electoral chantunal per endatar e per evaluar las elecziuns. 
Gia a chaschun da las ultimas elecziuns dal cussegl naziunal l'onn 2003 era var in tschintgavel da las vischnancas sa decidì per l'endataziun electronica. 
Per ils resultats che vegnan endatads da las vischnancas èn responsabels unicamain ils biros electorals communals. 
Ils resultats intermediars e finals dal Grischun sut www.gr.ch 
(elecziuns dal cussegl dals chantuns). 
Calculaziuns approximativas naziunalas da la SSR 
Las emprimas calculaziuns approximativas vegnan ad esser avant maun per tscherts chantuns gia baud il suentermezdi, baud la saira suonda in'emprima calculaziun approximativa da las novas fermezzas da las partidas sco er dals novs dumbers da mandats sin plaun naziunal. 
Questas calculaziuns approximativas vegnan publitgadas cunzunt sin ils chanals da la SSR. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 12.10.2007 
Broschura "Violenza a chasa - tge po far la scola?" 
Il project grischun d'intervenziun cunter violenza a chasa s'engascha actualmain en il sectur da la scola. 
Per pudair dar dapli audienza a la consternaziun dals uffants sco perditgas e/u sco victimas da la violenza a chasa e per pudair infurmar las persunas d'instrucziun davart il tema da la violenza a chasa, è vegnida elavurada ina broschura d'infurmaziun per las persunas d'instrucziun ensemen cun la magistra primara Annalisa Schaniel. 
La broschura trilingua infurmescha davart las pussaivladads d'agir per las persunas d'instrucziun, davart las caracteristicas da la violenza a chasa, davart las consequenzas per ils uffants pertutgads, davart la situaziun giuridica actuala sco er davart ils posts spezialisads cumpetents en il chantun. 
La broschura duai encuraschar las persunas d'instrucziun da prender serius ils indizis u ils suspects da violenza a chasa e da porscher in agid adequat als uffants ch'èn confidads ad ellas u a lur geniturs. 
Per las persunas d'instrucziun interessadas ha lieu ils 27 d'october 2007 ina furmaziun supplementara che permetta da sa confruntar pli detagliadamain cun il tema da la violenza a chasa. 
Ulteriuras infurmaziuns sa chattan en la purschida da furmaziun supplementara da la scola auta da pedagogia a Cuira, www.phgr.ch. 
Annunzias piglia encunter la scola auta da pedagogia. 
La broschura vegn tramessa a las autoritads da scola ed a las persunas d'instrucziun dal chantun Grischun. 
La broschura, sco er in fegl d'infurmaziun per ils geniturs ch'è vegnì redigì en nov linguas, pon vegnir retratgs gratuitamain tar il post da stab per l'egualitad da las schanzas, tel. 081 257 35 70. Da la pagina d'internet www.stagl.gr.ch pudais Vus chargiar giu la versiun electronica sin Voss agen computer. 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
Data: 15.10.2007 
Il consul general da la republica populara da la China sin visita tar la regenza grischuna 
Il consul general da la republica populara da la China LI Xiaosi fa gievgia, ils 18 d'october 2007, ina visita dal Grischun. 
Suenter il bainvegni dals giasts en la chasa grischa a Cuira è previs in gentar communabel. 
Ils ospitants èn il president da la regenza Martin Schmid ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 17.10.2007 
La regenza ha resalvas vers l'ordinaziun federala davart il provediment d'electricitad e refusa la revisiun da l'ordinaziun federala d'energia 
La regenza grischuna ha resalvas vers l'ordinaziun federala davart il provediment d'electricitad e refusa la revisiun planisada da l'ordinaziun federala d'energia. 
L'ordinaziun federala davart il provediment d'electricitad regla cunzunt l'emprim stgalim da l'avertura dal martgà d'electricitad, la segirezza dal provediment, l'access a la rait tras terzas persunas e l'indemnisaziun che sto vegnir pajada per quest access. 
Sco che la regenza punctuescha en sia consultaziun, sustegna ella da princip la lescha federala davart il provediment d'electricitad ch'è vegnida deliberada dal parlament. 
Questa lescha permetta d'avrir il martgà pass per pass en in urden determinà. 
Ella permetta da mitigiar las consequenzas ecologicas ed economicas negativas da la liberalisaziun. 
Plinavant promova ella l'energia da las ovras idraulicas ed etablescha la solidaritad necessaria cun ils territoris abitads decentrals. 
Per la regenza èsi perquai impurtant che quests princips sajan integrads er en l'ordinaziun federala davart il provediment d'electricitad ed en l'ordinaziun federala d'energia che sto vegnir revedida. 
Tenor l'avis da la regenza ademplescha l'ordinaziun federala davart il provediment d'electricitad mo per part questas finamiras. 
Uschia stoi vegnir fatg quint cun grevezzas supplementaras zuppadas cunzunt per ils territoris da muntogna e da cunfin. 
Il sboz da consultaziun prevesa numnadamain ch'ils custs per las capacitads da la rait che vegnan messas a disposiziun vegnian adossads en moda sproporziunada a la clientella finala en ils chantuns da muntogna. 
Profitar da questas raits d'in fitg bun standard profitassan - pervia dals exports d'electricitad - dentant en emprima lingia las producentas ed ils producents respectivamain las consumentas ed ils consuments en las aglomeraziuns. 
Per esser correct stuessan quellas e quels er surpigliar ils custs proporziunals. 
Tenor la regenza n'èn plinavant ulteriuras consequenzas da l'execuziun lunschor betg cleras dapertut. 
Perquai pretenda la regenza che la confederaziun erueschia regularmain la situaziun e ch'ella fetschia eventualas correcturas durant ils emprims tschintg onns suenter che l'ordinaziun è vegnida messa en vigur. 
La regenza refusa la revisiun da l'ordinaziun d'energia. 
Quai pertutga en spezial la cumpra e l'indemnisaziun da l'electricitad ch'è vegnida producida or d'energias regenerablas en implants novs. 
En enclegientscha cun las posiziuns da la conferenza da las directuras e dals directurs chantunals d'energia e da la conferenza da las regenzas dals chantuns alpins pretenda la regenza da repassar questa ordinaziun. 
Ella na s'oppona betg a la finamira da promover energias regenerablas. 
Tras questa moda da finanziaziun vegnissan dischavantagiadas ovras idraulicas d'auta qualitad energetica che sa chattan en il territori alpin. 
Profitar profitassan dentant cunzunt implants fitg pitschens en la Bassa. 
Tenor la regenza na duain ils meds da promoziun ch'èn avant maun betg vegnir distribuids senza differenziaziun. 
Plitost duain vegnir sustegnids cun cleras finamiras quels implants che utiliseschan las resursas ch'èn avant maun en moda efficazia e che gidan a garantir la segirezza dal provediment. 
La revisiun da la lescha da taglia entra en vigur il 1. da schaner 2008 
La revisiun parziala da la lescha chantunala da taglia entra en vigur il 1. da schaner 2008 sco planisà. 
Gia sin il 1. da december 2007 vegnan messas en vigur parts da l'artitgel 3 da la lescha da taglia. 
Quai ha concludì la regenza grischuna. 
En la sessiun d'october 2006 aveva il cussegl grond deliberà la revisiun parziala da la lescha chantunala da taglia. 
Cunter questa revisiun parziala n'era betg vegnì fatg in referendum, suenter ch'il termin era scadì ils 31 da schaner 2007. 
Uschia pon entrar en vigur sin il 1. da schaner 2008 - sco planisadas - las distgargias da las persunas giuridicas, dals conjugals e da las famiglias cun uffants, la liberaziun da la taglia sin l'ierta per la descendenza directa e numerusas ulteriuras meglieraziuns fiscalas. 
Il motiv che parts da l'artitgel 3 da la lescha da taglia vegnan messas en vigur gia avant è quel ch'il cussegl grond sto fixar en la sessiun da december 2007 il pe da taglia per las persunas natiralas e giuridicas sco er per la taglia da cultus per l'onn 2008. 
Singulas disposiziuns da la revisiun parziala - che concernan tranter auter il tractament egual dals pèrs registrads e dals pèrs maridads sco er la precisaziun da la taxaziun d'obligaziuns cun tschains unics - aveva la regenza mess en vigur gia avant retroactivamain sin il 1. da schaner 2007. 
Il Grischun rinforza la scolaziun da la pedagogia curativa da scola 
En il chantun Grischun duai vegnir scolà en l'avegnir dapli persunal spezialisà en pedagogia curativa da scola. 
Per cuvrir il basegn supplementar da persunal ch'è previsibel en quest sectur realisescha la scola auta da pedagogia dal Grischun en collavuraziun cun la scola auta da pedagogia curativa a Turitg quatter novs curs da scolaziun ils onns 2008 fin 2011. 
Quai ha concludì la regenza grischuna. 
Il motiv è la mancanza da pedagogas curativas scoladas e da pedagogs curativs scolads. 
L'onn da scola 2006/07 lavuravan 481 persunas spezialisadas en il Grischun en plazza cumplaina u parziala en secturs da la pedagogia speziala. 
Circa la mesadad da quellas persunas ha ina scolaziun da pedagogia speziala, il rest betg. 
Plinavant vegn la realisaziun dal concept chantunal per la scola speziala ad engrevgiar la situaziun dal persunal en il futur. 
Il chantun quinta en l'avegnir cun in basegn da circa 600 persunas spezialisadas per l'instrucziun en ils secturs "sustegn preventiv da la pedagogia speziala", "promoziun integrativa", "mesiras pedagogic-terapeuticas" e "scolaziun speziala". 
La scolaziun duai perquai sa basar en in emprim pass sin l'experientscha professiunala ch'è gia avant maun, numnadamain sin l'experientscha professiunala da las persunas spezialisadas che lavuran en la terapia u en scola, ma che n'han betg in diplom adequat. 
La scolaziun posteriura da questas persunas è ina pussaivladad favuraivla per far frunt a la mancanza da persunal. 
En ils quatter curs concludids pon 25 studentas e students ad onn, pia circa 100 persunas, far ina qualificaziun cumplementara. 
Per questa qualificaziun cumplementara ha la regenza approvà in credit limità da maximalmain 3.8 milliuns francs per ils onns 2008 fin 2013. 
Resalvada resta l'approvaziun dals credits annuals tras il cussegl grond. 
La revisiun da l'ordinaziun federala davart l'agid a victimas vegn beneventada 
En sia consultaziun beneventa la regenza grischuna la revisiun da l'ordinaziun federala davart l'agid a victimas. 
Questa ordinaziun sto vegnir adattada a la revisiun totala da la lescha federala dals 23 da mars 2007 davart l'agid a victimas. 
Ella cuntegna disposiziuns davart las entradas imputablas, davart la calculaziun da contribuziuns als custs e davart la calculaziun d'indemnisaziuns sco er davart la contribuziun pauschala interchantunala per indemnisar ils custs da cussegliaziun en l'agid a victimas. 
Tenor la regenza garanteschan questas precisaziuns che la realisaziun haja lieu en tut ils chantuns en moda unitara e ch'i na dettia - tar ils chantuns - naginas differenzas ch'èn difficilas da chapir en quai che reguarda l'autezza da las contribuziuns. 
Beneventada vegn er la coordinaziun da l'agid a victimas tras l'uffizi federal da giustia en cas d'eveniments extraordinaris. 
La midada da l'ordinaziun davart l'infrastructura da l'aviatica vegn beneventada 
La regenza grischuna va per gronda part d'accord cun las midadas ch'èn planisadas en l'ordinaziun federala davart l'infrastructura da l'aviatica. 
Questa ordinaziun regla en spezial la construcziun ed il manaschi da plazzas aviaticas. 
Tar la realisaziun da las disposiziuns giavischa la regenza dentant in meglier barat d'infurmaziuns tranter la confederaziun e tranter ils chantuns, ma er tranter las vischnancas. 
Plinavant sustegna la regenza il fatg che l'ordinaziun duai er stgaffir ina basa giuridica, per che la confederaziun possia far valair models da taxas effectivs en connex cun substanzas nuschaivlas e cun emissiuns da canera che derivan d'eromobils. 
La regenza pretenda dentant che questas disposiziuns vegnian formuladas en moda pli lianta. 
Da vischnancas e da regiuns 
- Says: Cun resalva d'ina contribuziun federala da 50 pertschient garantescha la regenza a la vischnanca da Says ina contribuziun chantunala da 3'255'350 francs als custs imputabels da la meglieraziun generala che custa en tut 9'301'000 francs. 
Er il project "meglieraziun generala da Says, part forestala" è vegnì approvà. 
Als custs che han in dretg da survegnir subvenziuns, numnadamain 5'830'000 francs, vegn garantida ina contribuziun da 78 pertschient u da maximalmain 4'547'400 francs. 
- S-chanf: La constituziun da la vischnanca da S-chanf dals 22 d'avust 2007 vegn approvada. 
- Zuoz: La lescha per promover la construcziun d'emprimas abitaziuns e per restrenscher la construcziun d'abitaziuns secundaras sco er per etappar e per contingentar la construcziun d'abitaziuns, sco er l'extract dal plan da zonas 1:2'000 - omadus concludids da la vischnanca da Zuoz ils 4 da fanadur 2007 - vegnan approvads cun l'indicaziun ch'i pudessan daventar necessarias adattaziuns da las regulaziuns communalas cur ch'igl è uschè lunsch, e quai sin fundament da las stentas che vegnan fatgas actualmain per relaschar in plan directiv regiunal "construcziun d'abitaziuns secundaras". 
Panaduz: En la vischnanca da Panaduz vegn fixada la sveltezza maximala a 30 km/h ed introducida ina "zona da tempo 30", e quai integrond la via da Versomi. 
La via principala n'è betg pertutgada da questa mesira. 
Contribuziuns chantunalas a differentas instituziuns 
- Golf Sagogn-Schluein SA: Per construir il stabiliment da golf a Sagogn ed a Schluein vegn garantì a la Golf Sagogn-Schluein SA in credit d'agid d'investiziun senza tschains da la confederaziun dad 1'800'000 francs. 
- Club da curling da Tavau: Per construir in nov center da curling cun quatter irals cuverts, cun quatter irals averts e cun in local per il club vegn garantida al club da curling da Tavau ina contribuziun da maximalmain 100'000 francs or dal fond da sport. 
- Club alpin svizzer, secziun Tavau: Per sanar la chamona d'Ela dal CAS survegn il club alpin svizzer, secziun Tavau, ina contribuziun da maximalmain 36'000 francs or dal fond da sport. 
Agid umanitar: Per totalmain sis projects d'agid umanitar a l'exteriur ha la regenza deliberà ina summa totala da 24'000 francs. 
Societad da musica d'Ardez: A la societad da musica d'Ardez vegn concedida ina contribuziun maximala da 19'000 francs per ina nova instrumentaziun. 
Projects da vias 
La regenza ha approvà totalmain 2'323'000 francs per construir e per sanar ils suandants trajects da vias: 
- via naziunala A13: lavurs d'impressari, Pian San Giacomo - Malabarba 
- via naziunala A13: lavurs d'impressari, sviament da Roveredo 
- via naziunala A28: lavurs d'impressari, collectur da gera en l'aual da Taschinas, Grüsch 
Gremi: regenza 
Funtauna: rg chanzlia chantunala dal Grischun 
Data: 18.10.2007 
Inoltrà sis candidaturas per la sessiun dal cussegl grond en la regiun 
Il termin per las vischnancas e per las regiuns da candidar per la realisaziun da la sessiun dal cussegl grond en la regiun il zercladur 2009 è scadì ils 15 d'october 2007. 
En tut èn vegnidas inoltradas sis candidaturas tar il secretariat dal cussegl grond. 
I sa tracta da las suandantas vischnancas e regiuns: Puntraschigna, Puschlav, Samignun, Scuol, Zernez sco er la regiun dal Grischun central cun Savognin sco lieu da sessiun. 
Il secretariat dal cussegl grond vegn ussa ad examinar ils dossiers en moda formala ed areguard lur cuntegn ed als transmetter a la conferenza da las presidentas e dals presidents dal cussegl grond. 
Suenter sia predeliberaziun vegn questa fatschenta preschentada al plenum dal cussegl grond. 
Cun resalva da la decisiun definitiva dal cussegl grond vegn la sessiun dal cussegl grond ad avair lieu il zercladur 2009 ordaifer Cuira. 
Il cussegl grond aveva concludì la sessiun da favrer 2007 da far ina sessiun en la regiun almain ina giada per perioda da legislatura. 
Tut las communitads publicas interessadas (vischnancas, circuls, districts, corporaziuns regiunalas) èn alura vegnidas envidadas cun ina publicaziun uffiziala d'inoltrar lur dossiers fin ils 15 d'october 2007. 
Tut las candidaturas ston resguardar ils criteris che vegnan pretendids areguard l'infrastructura, areguard ils indrizs, areguard il program da las localitads ed areguard ils alloschis. 
Tranter auter basegni ina sala da radunanza cun circa 150 plazzas da lavur per il cussegl grond, per la regenza sco er per las medias. 
Ultra da quai basegni anc stgars 50 plazzas per las aspectaturas e per ils aspectaturs sco er differentas localitads da sesida e da lavur. 
Plinavant ston star a disposiziun avunda pussaivladads per s'alimentar e per durmir, e quai en la proxima vischinanza da la sala da radunanza. 
La finala pretendan ils criteris er avunda plazzas da parcar sco er ina buna cuntanschibladad cun il traffic public. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 18.10.2007 
Ina delegaziun dal parlament da la Turgovia fa ina visita al cussegl grond dal Grischun 
Ina delegaziun da 10 persunas dal cussegl grond da la Turgovia vegn mardi, ils 23 d'october 2007 a visitar las collegas ed ils collegas dal Grischun a Cuira, e quai durant la sessiun d'october. 
A la testa da la delegaziun da la Turgovia stattan il president dal cussegl grond Willy Nägeli ed il vicepresident Christian Lohr. 
Els vegnan accumpagnads tranter auter da las commembras e dals commembers dal parlament Marianne Moinat-Höltschi, Giosch Antoni Sgier, Gottblieb Schär, Silvia Schwyter-Mäder, Hanspeter Wehrle e Renate Bruggmann. 
Ils giasts dal chantun Turgovia vegnan beneventads dal president dal cussegl grond Leo Jeker e dal vicepresident dal cussegl grond Corsin Farrér. 
Da las Grischunas e dals Grischuns sa participeschan a la scuntrada - ultra da las presidentas e dals presidents da fracziun - il president da la regenza Martin Schmid e cusseglier guvernativ Claudio Lardi. 
Il program prevesa la damaun la visita da las tractativas currentas dal cussegl grond ed il suentermezdi ina visita da la Cedes SA ad Igis-Landquart. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 22.10.2007 
7. di naziunal da la figlia 2007: tecnica per mattas - mintgadi da la famiglia per mats 
Ils 8 da november 2007 èsi puspè uschè lunsch: il 7. di naziunal da la figlia ha lieu. 
Persunas d'instrucziun che vulan far en lur stanza da scola in di plain tensiun cun ils mats, èn puspè dumandadas spezialmain quest onn. 
Els pon numnadamain empustar sur la pagina d'internet 
www.tochtertag.ch 
moduls d'instrucziun gia pronts, materialias per preparar e per realisar quest di da la figlia per ils mats. 
Qua tras èsi er gist ditg: Il di da la figlia è in di da scola, dal qual omadus pon profitar, las mattas ed ils mats. 
Er sche betg tut las mattas na visitan lur geniturs a la plazza da lavur, chattan las persunas d'instrucziun material d'instrucziun per lur classa maschadada. 
Er quest onn datti al di naziunal da la figlia ina concurrenza per mats e per mattas , ed i dat dus programs spezials: 
- A persunas d'instrucziun interessadas intermediescha il post spezialisà UND umens che fan per almain in di l'emna lavurs da famiglia e da tegnairchasa e che stattan a disposiziun sco "model animont" per ina perspectiva da vita moderna per mats. 
Els vegnan en scola e raquintan da lur motivs da cumbinar vita professiunala e famiglia. 
Tschertgads èn perquai er babs grischuns! 
Dapli infurmaziuns sut 
www.und-online.ch 
. 
- Sut il titel "mattas-tecnica dai!" intermediescha la coordinatura dal di naziunal da la figlia plazzas da fufragnadi en professiuns d'inschigner. 
Uschia duain las mattas vegnir fatgas attentas sin las carrieras professiunalas attractivas en mastergns tecnics. 
Il di da la figlia lavura en quest connex ensemen cun IngCH (inschigniers per la Svizra da damaun) e cun l'associaziun svizra da las dunnas inschigneras ASDI. 
Geniturs, patrunas e patruns e persunas d'instrucziun ch'èn interessads da realisar il di da la figlia obtegnan documents ed infurmaziuns tar il post da stab per l'egualitad da las schanzas, tel. 081 257 35 70 e info@chancengleichheit.gr.ch u tar il post naziunal da coordinaziun, tel. 044 271 44 90 
www.tochtertag.ch 
. 
Sin questa pagina d'internet pon ins empustar u chargiar giu tut las infurmaziuns e tut il material d'instrucziun. 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
Data: 22.10.2007 
Nov reglament da servetsch per ils organs chantunals da surveglianza da chatscha e da pestga 
La regenza grischuna ha approvà in nov reglament da servetsch per ils organs chantunals da surveglianza da chatscha e da pestga che entra en vigur il 1. da december 2007. 
Cun quest nov reglament vegnan fatgas las adattaziuns necessarias a la legislaziun chantunala da chatscha e da pestga ch'è vegnida midada sco er a la legislaziun chantunala dal persunal. 
Visavi il dretg vertent cuntegna il nov reglament per gronda part adattaziuns formalas. 
Materialmain ha il reglament da servetsch surpiglià duas midadas. 
Per l'ina po l'indemnisaziun da las spesas dals organs da surveglianza da chatscha e da pestga vegnir remunerada totalmain u parzialmain sco indemnisaziun pauschala. 
Per l'autra è ussa admissibel il diever d'armas da fieu cunter persunas tras ils organs da surveglianza da chatscha mo pli a norma da la lescha da polizia dal chantun Grischun. 
La "iniziativa.d'etica" è reussida 
L'iniziativa dal pievel "iniziativa.d'etica" ch'è vegnida inoltrada ils 10 d'october 2007 è reussida cun 3'164 suttascripziuns valaivlas. 
Quai ha constatà la regenza grischuna. 
La dumonda d'iniziativa è vegnida redigida en la furma d'in sboz elavurà per midar la lescha davart las scolas popularas dal chantun Grischun. 
L'iniziativa dal pievel "per premias da la cassa da malsauns pli bassas" sco er las cuntrapropostas da las chombras federalas vegnan refusadas 
La regenza grischuna refusa tant l'iniziativa dal pievel "per premias da la cassa da malsauns pli bassas en l'assicuranza fundamentala" sco er las cuntrapropostas dal cussegl dals chantuns e dal cussegl naziunal. 
En sia consultaziun va la regenza d'accord cun las duas chombras federalas da recumandar da refusar l'iniziativa. 
Ella è qua dentant da l'avis dal cussegl federal che propona da far questa recumandaziun senza cuntraproposta. 
La regenza è da princip persvadida ch'i na basegna naginas ulteriuras disposiziuns da la politica da sanadad sin plaun da la constituziun. 
Las duas cuntrapropostas da las chombras federalas ch'èn vegnidas dadas en consultaziun vegnan refusadas perquai che numerusas da las disposiziuns proponidas èn nunnecessarias. 
Questas duas cuntrapropostas èn gia definidas sin plaun da la lescha u vegnan discutadas actualmain en il rom da la revisiun da la lescha federala davart l'assicuranza da malsauns. 
Ultra da quai èn auters elements da las cuntrapropostas politicamain fitg contestads. 
Las cuntrapropostas han la finamira da permetter dapli concurrenza en ils fatgs da sanadad sco per exempel cun la libertad da contract tranter las furnituras ed ils furniturs da prestaziuns e las assicuranzas. 
La regenza beneventa da princip quests elements da concurrenza cun excepziun d'introducir la libertad da contract per il sectur da l'ospital da lunga durada. 
Ella approvescha er il passadi che la cumissiun propona tar la finanziaziun monistica (unitara) dals ospitals. 
En vista a las lavurs legislativas currentas constatescha la regenza ch'ella renconuschia cleramain las refurmas en ils fatgs da sanadad, las qualas servan a mitigiar il svilup dals custs. 
Ma la regenza deplorescha la procedura da consultaziun a curta vista. 
Las dumondas tschentadas èn d'ina uschè gronda muntada ch'ina discussiun pli detagliada fiss stada necessaria. 
Da vischnancas e da regiuns 
- Lü: Il plan da zonas 1:1'000 "Lüsai" da la vischnanca da Lü dals 27 d'avust 2007 vegn approvà. 
- Foppa/Rueun: Il plan per il svilup dal guaud Foppa/Rueun vegn approvà. 
Contribuziuns chantunalas a differentas instituziuns 
- Intermediaziun grischuna da muvel SA: A l'intermediaziun grischuna da muvel SA vegnan garantids 280'000 francs vi dals custs externs da l'infrastructura da la tecnologia d'infurmaziun per il project "transport & logistica". 
Per il manaschi a partir da l'onn 2009 vegn mess a disposiziun - en il senn d'in agid inizial - in import total da 1'000'000 francs per quatter onns. 
Sco soluziun transitorica vegn deliberà in import da maximalmain 200'000 francs per l'onn 2008. 
- Club da curling da Tavau: Sche la finanziaziun totala reussescha, vegn garantida ina contribuziun chantunala da 400'000 francs al club da curling da Tavau respectivamain a la societad d'aczias che sto anc vegnir fundada, e quai per construir in center da curling a Tavau. 
- Uniun "Alpine Sports Events St. Moritz Engadin": A l'uniun "Alpine Sports Events St. Moritz Engadin (ASESE)" vegn garantida ina contribuziun da 120'000 francs vi dals custs da candidatura per ils champiunadis mundials da skis alpins da la FIS 2013. 
- Federaziun grischuna da hockey sin glatsch: Per sa participar a las concurrenzas da hockey sin glatsch dals gieus da la ARGE ALP 2007/2008 il december a Puntina survegn la federaziun grischuna da hockey sin glatsch ina contribuziun da maximalmain 7'500 francs or dal fond da sport. 
- Promoziun da la cultura: La regenza ha concedì contribuziuns da totalmain 154'500 francs per promover 20 occurrenzas ed ovras culturalas. 
Gremi: regenza 
Funtauna: rg chanzlia chantunala dal Grischun 
Data: 25.10.2007 
Emprima badigliada per engrondir e per adattar ils edifizis dal lieu da lavur e d'occupaziun (ARBES) a Giuvaulta 
Glindesdi, ils 29 d'october 2007, ha gì lieu sin l'areal dal ARBES a Giuvaulta l'emprima badigliada uffiziala per engrondir e per adattar ils edifizis dal lieu da lavur e d'occupaziun. 
L'engrondiment e l'adattaziun dals edifizis ch'èn vegnids construids ils onns 1995/1996 correspundan al basegn da plazzas da lavur protegidas che s'augmenta cuntinuadamain. 
Ils 14 da zercladur 2007 ha il cussegl grond approvà in credit brut da 2.6 milliuns francs. 
L'uffizi federal d'assicuranzas socialas ha empermess ina contribuziun da 750'000 francs. 
Il stabiliment è sa cumprovà fitg bain en sia concepziun da basa. 
Tras la gronda acceptanza dal stabiliment actual sco er tras ponderaziuns economicas è resultà il concept ch'è ussa avant maun e che prevesa da construir in nov lavuratori da medema natira, d'engrondir la serra cun locals da lavur e da construir in deposit da laina cuvrì. 
Cun il conclus dals 12 da december 2006 ha la vischnanca da Giuvaulta approvà il barat da terren tranter la vischnanca ed il chantun. 
Tras quest barat da terren - ch'è necessari per il project - resulta in areal cumplain, sin il qual il basegn actual da spazi po vegnir realisà optimalmain. 
La midada necessaria en ina zona per edifizis e per stabiliments publics ha medemamain gì lieu. 
Il biro "Sprecher architectura" a Tavau è stà abel da cumplettar il stabiliment adequat en moda raschunaivla sco er da tegnair liber surfatschas per eventuals engrondiments. 
Ils edifizis novs, las midadas da construcziun e las construcziuns annexas engrondeschan il program da spazi per 680 meters quadrat. 
Quest project resguarda las structuras existentas e las cumplettescha respectivamain las extenda cun mesira. 
Tar il nov lavuratori sa tracti - analogamain a l'edifizi existent - d'ina construcziun da lain integrala che vegn realisada en ina moda da construcziun cun elements e ch'è optimada areguard l'energia. 
Il nov edifizi d'orticultura sper la serra è ina construcziun d'atschal usitada cun elements da fatschada isolads. 
Il nov local da lavur che vegn construì en questa moda permetta da lavurar en l'orticultura independentamain da l'aura. 
Las lavurs da construcziun duran previsiblamain fin l'atun 2008. 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
Data: 29.10.2007 
Chatscha auta 2007 - da nov cun ina interrupziun d'ina emna - resultat excellent 
Il resultat da la chatscha auta da quest onn è fitg bun. 
Buns effectivs da selvaschina, la chatscha che ha cumenzà pli baud e la naiv ch'igl ha dà adina puspè han chaschunà in grond dumber da selvaschina d'ungla sajettada ed en spezial il meglier dumber da tschiervs sajettads dapi 30 onns. 
Il dumber da bucs da chavriel sajettads è uschè grond sco dapi 9 onns betg pli. 
Là, nua ch'igl èn vegnids sajettads bler dapli tschiervs e chavriels masculins che feminins, dovri tuttina ina chatscha d'atun. 
Quella ha dentant ina dimensiun bler pli pitschna e n'ha betg pli lieu en tut las regiuns. 
Enconuschentamain vul la chatscha d'atun adattar ils effectivs da selvaschina a lur quartiers d'enviern. 
Uschia vegnan evitadas sapientivamain murias durant l'enviern. 
La chatscha auta 2007 ha cumenzà gia il 1. da settember. 
Nova è er stada l'interrupziun da la chatscha durant in'emna, vul dir dals 10 fin ils 16 da settember. 
La segunda fasa da la chatscha auta ha alura gì lieu dals 17 fin ils 28 da settember. 
Buns effectivs da selvaschina ed ina vegetaziun avanzada èn stads bunas premissas per ina chatscha auta cun success. 
La naiv ch'è crudada fin giu las autezzas mesaunas è stada ina giada dapli in avantatg per ina chatscha da tschiervs cun success, dentant in dischavantatg per las chatschadras e per ils chatschaders da chamutschs. 
Durant la chatscha hai displaschaivlamain dà il settember passà dus accidents mortals en la muntogna. 
Il pli grond dumber da tschiervs sajettads dapi 30 onns 
Il dumber da tschiervs sajettads è stà il pli grond dapi 30 onns ed il segund grond insumma. 
Las cundiziuns da chatscha excellentas han contribuì essenzialmain a quest fatg. 
Il dumber da tschiervs masculins sajettads sa chatta sur las aspectativas, il dumber d'animals feminins sajettads sa chatta - en las bleras regiuns - anc sut il dumber da prelevaziun planisà. 
Durant la chatscha da dus dis sin tschiervs cun curuna dad omaduas varts èn vegnids sajettads 15 taurs chapitals. 
Ils effectivs da chavriels èn sa revegnids - sajettà blers bucs da chavriel ferms 
Ils effectivs da chavriels èn sa revegnids. 
Il dumber d'animals ch'èn vegnids sajettads l'onn passà è vegnì surpassà per passa 1'000 chavriels. 
Il dumber da bucs sajettads cuntegna ina gronda part da buns bucs cun curuna da sis pizs. 
Igl èn vegnids sajettads duas giadas uschè blers bucs sco chavrolas. 
La chatscha da chamutschs patescha da las consequenzas da la tschorvadad da chamutschs 
Resguardond las premissas po il dumber da chamutschs sajettads - ch'è in pau pli pitschen en cumparegliaziun cun ils onns passads - vegnir designà sco mesaun fin bun, er sch'i dat grondas differenzas regiunalas. 
Perquai che la tschorvadad da chamutschs ha reducì ils effectivs, è la chatscha da chamutschs vegnida reducida per quatter dis e limitada ad in chamutsch feminin per chatschadra u per chatschader, e quai en differentas regiuns (Surselva, Surses, Schons, Avras, Engiadin'ota, Bregaglia). 
En differentas regiuns èn vegnids registrads chamutschs cun sintoms acuts da la tschorvadad da chamutschs. 
La buna purschida da bucs da chavriel e da tschiervs ha reducì supplementarmain il squitsch da chatscha sin ils chamutschs. 
Portgs selvadis en la Mesolcina 
Sco il onns precedents èn vegnids sajettads en la Val Mesauc intgins portgs selvadis. 
Quests 7 animals sajettads (5 femnas e 2 mastgels) èn ina contribuziun per reducir ils donns considerabels che vegnan chaschunads tras la preschientscha dals portgs selvadis. 
total 
mastgels 
femnas 
relaziun m/f 
tschierv 
3'657 (2'736) 
2'104 (1'592) 
1'553 (1'144) 
1 : 0.74 (0.72) 
chavriel 
2'660 (1'606) 
1'797 (1'012) 
863 ( 594) 
1 : 0.48 (0.59) 
chamutsch 
3'319 (3'547) 
1'624 (1'769) 
1'695 (1'778) 
1 : 1.04 (1.01) 
portg selvadi 
7 (10) 
2 (3) 
5 (7) 
total selvaschina d'ungla: 9'643 (7'899) 
Cuntanschì las finamiras da la revisiun da la lescha da l'onn 2006 
Tras la revisiun parziala da la lescha da chatscha - ch'è vegnida concludida l'onn passà - han ins vulì augmentar il dumber da tschiervs sajettads durant la chatscha auta per cuntanscher uschia ina reducziun da la chatscha speziala che ha lieu la fin d'atun e che ha dà bler da discutar. 
Questas aspectativas èn vegnidas surpassadas. 
Cunzunt la chatscha da tschiervs - che ha gì in fitg grond success durant l'emprima emna da chatscha - ha contribuì essenzialmain a quest fatg. 
L'interrupziun da la chatscha auta è vegnida giuditgada sco fitg positiva, e quai da vart da bleras chatschadras e da blers chatschaders, ma er da vart da las mazlarias e da las fatschentas da chatscha e cunzunt da vart da la surveglianza da chatscha. 
En tschertas regiuns dovri ina chatscha d'atun reducida sin tschiervs e sin chavriels 
Malgrà ils buns resultats da la chatscha auta na poi betg vegnir renunzià ad ina chatscha d'atun sin tschiervs. 
Quella ha dentant ina dimensiun bler pli pitschna la proxima fin d'atun e n'ha betg lieu en tut las regiuns (vesair la charta qua sutvart). 
Ina chatscha speziala sin chavriels dovri mo pli en paucas regiuns. 
Igl è tuttavia raschunaivel da reglar cun mesira er l'effectiv d'animals feminins e d'animals giuvens per prevegnir sapientivamain ad ina muria durant l'enviern. 
Per la chatscha d'atun èn puspè s'annunziads passa 2'300 chatschadras e chatschaders. 
Las chatschadras ed ils chatschaders che sa participeschan a la chatscha d'atun adempleschan ina incumbensa impurtanta cun adattar ils effectivs da selvaschina a lur quartiers d'enviern. 
Uschia na vegnan ils quartiers d'enviern betg surexplotads, vegnan evitadas grondas perditas durant l'enviern e vegn reducida la quota da selvaschina disgraziada. 
Tras quai vegnan dentant er sminuids resp. impedids donns vi dal guaud e vi da culturas agriculas. 
Augment dal dumber da chatschadras e da chatschaders - dapli chatschadras 
5'475 chatschadras e chatschaders (100 dapli che l'onn precedent) - da quai 118 (110) chatschadras - èn sa participads a la chatscha auta. 
921 u 16.8% n'han gì nagin success da chatscha. 
Gremi: Uffizi da chatscha e pestga dal Grischun 
Funtauna: rg Uffizi da chatscha e pestga dal Grischun 
Data: 30.10.2007 
Rapport davart ils abitadis dal Grischun: la structura d'abitadi dal Grischun sa mida 
Co èn sa midads ils abitadis dapi l'onn 1980? 
S'accorda la midada observada cun las finamiras dal plan directiv chantunal? 
Nua ston ins agir? 
Questas dumondas respunda il nov rapport davart ils abitadis dal Grischun. 
Il rapport ch'è vegnì redigì da l'uffizi per il svilup dal territori dal Grischun porscha enconuschientschas impurtantas davart il svilup da l'abitadi en il Grischun. 
Il rapport serva er sco basa per ulteriuras lavurs. 
Svilups e facturs decisivs per ils abitadis Numerus svilups da noss temp han er consequenzas per l'urbanisaziun. 
L'inveteraziun creschenta, la mobilitad pli e pli intensiva, la discrepanza tranter il lieu d'abitar ed il lieu da lavur, dentant er ils basegns dal turissem che sa midan adina puspè sco er las pretensiuns als lieus economics han ina influenza directa sin la structura dals abitadis. 
Facturs decisivs impurtants per il svilup dals abitadis èn la cuntanschibladad (pli svelt e pli savens), la midada da las dumondas per abitaziuns primaras e secundaras sco er l'effectiv da surfatschas che na vegnan betg utilisadas e d'edifizis che na vegnan betg duvrads. 
Differents svilups en differents territoris 
Las midadas n'èn betg dapertut las medemas. 
I dat cleras differenzas regiunalas per exempel areguard la cuntanschibladad, areguard la demografia, areguard las plazzas da lavur, areguard las activitads da construcziun ed areguard l'utilisaziun da la surfatscha. 
Als problems ch'èn differents da regiun a regiun stoi vegnir fatg frunt cun soluziuns ch'èn accordadas cun il territori. 
Da questas differenzas territorialas tegna quint il plan directiv chantunal PDChant 2000 cun sias ponderaziuns generalas ch'èn differenziadas tenor ils tips da territori. 
Cuntegn e resultats dal rapport davart ils abitadis dal Grischun 
En il rapport davart ils abitadis dal Grischun ch'è vegnì redigì da l'uffizi per il svilup dal territori vegnan temas impurtants per il svilup dals abitadis preschentads en moda grafica e commentads curtamain. 
Las midadas en il Grischun dapi l'onn 1980 vegnan cumparegliadas cun il svilup en Svizra. 
Entaifer il chantun vegn fatga ina contemplaziun differenziada tenor ils trais tips da territori "territoris urbans / aglomeraziuns", "territoris turistics" e "spazis rurals". 
Ultra da l'evaluaziun da statisticas èn vegnids preschentads exempels da concentraziuns ad in center, da lieus d'industria e da mastergn, da renovaziuns da l'hotellaria e d'utilisaziuns d'abitaziuns en il senn da svilups giavischads e realisads. 
Las trais enconuschientschas las pli impurtantas: 
- En la Val dal Rain grischuna s'augmentan cleramain las plazzas da lavur e la populaziun. 
En las regiuns sa concentreschan las plazzas da lavur adina pli fitg sin ils centers regiunals e sin ils centers turistics. 
Quai èn las pitgas da l'urbanisaziun decentrala. 
Correspundentamain è la populaziun stabila en las regiuns che sa chattan en la vischinanza dals centers. 
En las regiuns periferas percunter èn las plazzas da lavur e la populaziun sa diminuidas. 
En quests territoris è la populaziun fitg veglia. 
Il medem mument è periclità il provediment da basa. 
- La surfatscha da las zonas da construcziun è restada stabila. 
Il stadi da la surbajegiada è s'augmentà fermamain en las vischnancas cun ina gronda activitad da construcziun. 
Ils abitadis èn sa concentrads. 
Il squitsch sin la surfatscha n'è - en spezial en territoris turistics cun lur grondas dumondas d'abitaziuns secundaras ed en las vischnancas d'aglomeraziun - betg anc sa diminuì. 
Las reservas da zonas da construcziun èn tut en tut grondas avunda, dentant betg repartidas dapertut en moda optimala. 
Plitgunsch stgarsas èn ellas en in pèr lieus centrals. 
- La purschida da letgs en l'hotellaria e la purschida da letgs che pon vegnir dads en locaziun en la parahotellaria èn sa diminuids cleramain. 
En il segment da luxus datti ina ferma renovaziun, en il turissem rural èn vegnidas creadas purschidas da nischa. 
En territoris che han in grond dumber d'abitaziuns secundaras s'intensivescha adina pli fitg la discussiun davart la tematica da las abitaziuns secundaras. 
I vegnan discutads e tschertgads novs models per mesiras regulativas e per mesiras che augmentan la valurisaziun (crear letgs chauds). 
Basa cun differents champs d'applicaziun 
Il rapport davart ils abitadis è ina basa per ulteriuras lavurs las pli differentas. 
Per l'ina è el la part integrala da l'observaziun dal territori che vegn prescritta da la lescha ed è tranter auter ina basa per adattar il plan directiv chantunal en il sectur dals abitadis. 
Da l'autra vart serva el er sco basa per lavurs da planisaziun sin plaun local e regiunal. 
La finala vegn el er duvrà per pudair far valair ils interess territorials dal Grischun en planisaziuns ed en discussiuns naziunalas, per exempel en connex cun il concept dal territori per la Svizra u en connex cun la rait da traffic. 
Gremi: uffizi per il svilup dal territori 
Funtauna: rg uffizi per il svilup dal territori 
Data: 31-10-2007 
Il Grischun metta en funcziun in portal per interpresas 
Il chantun Grischun amplifitgescha sias paginas d'internet en il rom da la strategia dad e-government. 
Sco emprim pass è vegnì mess en funcziun il 1. da november in nov portal per interpresas. 
En quel chattan interpresas - sin in sguard - infurmaziuns e purschidas ch'èn ordinadas tenor temas e ch'èn impurtantas per ellas. 
Ad interpresas stat a disposiziun a partir d'immediat in nov servetsch en l'internet. 
Il portal per interpresas, ch'è vegnì mess en funcziun da nov dal chantun Grischun sut l'adressa www.unternehmen.gr.ch, porscha in catalog da temas ch'è organisà uschia ch'el pussibilitescha ad utilisadras ed ad utilisaders d'interpresas in access svelt ad infurmaziuns ed a purschidas impurtantas da l'administraziun. 
Uschia vegn simplifitgada la lavur per survegnir infurmaziuns sco er meglierada la survista sur da talas. 
Il catalog cumpiglia ils otg secturs tematics "plazza ed ambient", "traffic", "savida e furmaziun", "daners e promoziun", "lavur e fatgs socials", "fatgs internaziunals", "permissiuns" ed "infurmaziun e statistica". 
Ultra da quai èn avant maun infurmaziuns davart circa 70 chavazins ch'èn ordinads tenor l'alfabet. 
Plinavant cumpiglia la purschida links che mainan ad infurmaziuns impurtantas ed a posts da contact impurtants. 
Quest catalog da temas e da servetschs sa basa sin las directivas da la confederaziun e da ses gremis professiunals eCH ed eVanti. 
Il portal per interpresas sco project da pilot 
Il portal è vegnì sviluppà ensemen cun uffizis chantunals che han in contact viv cun interpresas. 
Latiers tutga en spezial l'uffizi per economia e turissem sco er l'uffizi chantunal per industria, mastergn e lavur. 
Ultra da quai è vegnì consultà in represchentant da l'economia grischuna. 
Il portal per interpresas vegn sviluppà vinavant pass per pass areguard la tecnica ed areguard il cuntegn. 
Cun il portal per interpresas sco project da pilot pon vegnir rimnadas emprimas experientschas praticas che pon esser utilas per l'installaziun d'auters portals. 
Pagina d'internet senza barrieras 
Avant ch'il nov portal per interpresas è vegnì mess en funcziun, è el vegnì examinà da l'organisaziun "access per tuts", sch'el n'haja propi naginas barrieras. 
Grazia a quest contact èn vegnidas prendidas mesiras che han meglierà cleramain il sistem. 
Avisà vegn il certificat per paginas d'internet senza barrieras sco resultat dal test uffizial che sa lascha realisar pir en il rom da l'ulteriur svilup dal portal da pilot. 
En la versiun finala duai la purschida online pudair vegnir duvrada - en accordanza cun la lescha davart l'egualitad dals impedids - cumplainamain er d'umans cun impediments. 
Tut las paginas d'internet da l'administraziun chantunala vegnan unifitgadas en l'avegnir 
La strategia dad e-government dal chantun Grischun prevesa da metter en il futur tut las paginas d'internet dals departaments, dals uffizis e dals posts da servetsch da l'administraziun chantunala sin ina plattafurma cuminaivla. 
Uschia vegn stgaffida la basa per ina cumparsa unitara e per ina integraziun directa dals servetschs. 
Da la meglra purschida d'internet duain pudair profitar en l'avegnir tut las burgaisas e tut ils burgais. 
L'onn che vegn èsi planisà da repassar pervia da quai il portal per burgaisas e per burgais. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 01-11-2007 
Process da coordinaziun concernent la realisaziun da la colliaziun dals territoris da skis da Lai, d'Arosa e da Tschiertschen ha stgaffì clerezza 
Las telefericas d'Arosa, da Lai e da Tschiertschen, las vischnancas ch'èn pertutgadas da la colliaziun planisada dals territoris da skis, numnadamain las vischnancas d'Arosa, da Churwalden, da Lantsch, da Parpan, da Tschiertschen e da Vaz, sco er las organisaziuns da l'ambient pro natura GR, WWF GR, la fundaziun svizra per la protecziun da la cuntrada ed il CAS han discutà dapi il zercladur 2007 - ensemen cun las regiuns dal Grischun central e dal Grischun dal nord - lur posiziuns e dumondas avertas e tschertgà soluziuns cuminaivlas, e quai en in process da coordinaziun ch'è vegnì manà da l'uffizi per il svilup dal territori. 
Quest process da coordinaziun ch'è vegnì terminà ussa cun success furma la basa per las proceduras da la planisaziun dal territori e per la procedura d'approvaziun da la concessiun e dal plan cun in'examinaziun ecologica. 
Questas proceduras cumenzan l'onn che vegn e vegnan fatgas tenor il dretg da telefericas. 
Las telefericas èn prontas da construir ina colliaziun directa cun ina pendiculara sur la part dadens da la Val Urden, e quai da Motta en il territori da skis da Lai fin tar la staziun da muntogna "Hörnli" en il territori da skis d'Arosa. 
Renunzià vegn a pitgas, a pistas novas ed ad implants turistics da transport en la Val Urden. 
Cun la colliaziun planisada vulan ils dus territoris turistics daventar ina destinaziun ch'è cumpetitiva ed attractiva per pudair exister a lunga vista en il martgà internaziunal. 
I sa tracta en emprima lingia da far bun las pernottaziuns e da reconquistar las skiunzas ed ils skiunzs ch'ins ha pers ils ultims onns. 
Igl è er previs da collavurar e d'integrar Tschiertschen. 
La colliaziun planisada dals territoris da skis ha consequenzas per il spazi tranter Arosa, Cuira e Lai en ils secturs da la natira e da la cuntrada, dal turissem e da la recreaziun sco er dal traffic. 
Questas consequenzas ston vegnir preschentadas en il rom d'in concept general e regladas liantamain en il plan directiv. 
En il sectur da la natira e da la cuntrada sa tracti da spazis cumplementars che duain vegnir tegnids libers d'ina ulteriura avertura turistica. 
Ultra da las finamiras per l'ecologia e per la cuntrada serva quai a porscher vinavant spazis da recreaziun attractivs er al giast da stad. 
En quest connex stattan en discussiun l'engrondiment da la zona per la protecziun da la cuntrada en la Val Urden sco er ina renunzia ad indrizs per il sport d'enviern en ils territoris da Sanaspans, da l'Ochsenalp ed eventualmain er en la Val Farur, nua ch'igl existan tenor il plan directiv anc opziuns a lunga vista per ulteriuras averturas turisticas. 
Senza la renunzia d'avrir pli tard quests territoris na pon las organisaziuns da l'ambient betg dar lur consentiment a questa colliaziun directa dals territoris da skis. 
Las vischnancas e las telefericas vulan dentant insister sin questas opziuns. 
En quest punct n'han las parts participadas anc betg chattà in consentiment ed i ston anc vegnir manads ulteriurs discurs. Il lieu futur, nua ch'il giast dal di entra en quest territori da skis, è Churwalden. 
Là èn previs circa 500 plazzas da parcar supplementaras en ils conturns da la staziun da val per l'alp Stäz. 
A media vista vegn la sutgera existenta che maina sin l'alp Stäz remplazzada e construida cun in auter trassé. 
Pli tard è er planisada ina teleferica da colliaziun da la staziun da muntogna da la sutgera "Heimberg" fin a Motta - il punct da partenza per la colliaziun directa cun Arosa. 
La colliaziun interna a Lai tranter la vart da l'ost e la vart dal vest sto vegnir optimada independentamain da la colliaziun cun Arosa. 
Quai vegn fatg en il territori da l'Obertor a Parpan ed en il territori da Valbella. 
Cun la realisaziun da la colliaziun directa dals territoris da skis Arosa - Lai vegn fatg quint ch'il traffic sa spostia. 
Quel importa - resguardond in augment general dal traffic - in di da grond traffic l'enviern ca. 500 vehichels resp. 1'000 viadis sin il traject Cuira - Churwalden. 
Las consequenzas per ils puncts centrals da traffic existents e planisads sco er per la capacitad da la via èn vegnidas examinadas. 
La chargia supplementara che vegn chaschunada dal traffic è supportabla. 
Las consequenzas da la canera dal traffic supplementar na vegnan strusch ad esser perceptiblas. 
L'augment dal traffic che vegn spetgà vegn relativà tras il fatg che las emprimas entradas en il territori da skis davent da Lai èn sa reducidas cuntinuadamain ils ultims onns. 
Per diriger il traffic en il spazi Cuira - Churwalden - Lai èn planisadas ulteriuras mesiras sco in augment da la purschida da l'auto da posta tranter Cuira e Churwalden sco er in urden per las plazzas da parcar. 
In'amplificaziun da la purschida dal bus da sport en la destinaziun Lai duai vegnir examinada e realisada tenor basegn. 
A vista fitg lunga vegn examinada per il traffic public da Cuira a Lai ina colliaziun ch'è independenta da la via. 
Sin basa da quest concept general vegnan instradadas las proceduras necessarias a partir dal november 2007. 
L'exposiziun publica coordinada dal plan directiv e da la planisaziun d'utilisaziun è previsa per l'avrigl 2008. 
Per la fin da matg 2008 èsi planisà che las vischnancas prendian lur decisiuns davart las adattaziuns da la planisaziun d'utilisaziun. 
Cun ina decisiun da la confederaziun davart la concessiun e davart l'approvaziun dals plans da la pendiculara Arosa - Lai vegni fatg quint il pli baud l'october u il november 2008. 
Gremi: uffizi per il svilup dal territori dal Grischun 
Funtauna: rg uffizi per il svilup dal territori dal Grischun 
Data: 02.11.2007 
Avert la consultaziun tar la nova lescha davart la correcziun dals curs d'aua en il chantun Grischun 
La correcziun dals curs d'aua en il chantun Grischun duai survegnir ina basa legala moderna. 
La regenza grischuna ha avert la consultaziun tar la nova lescha davart la correcziun dals curs d'aua en il chantun Grischun (LCCA). 
En il Grischun - che ha in sistem vast da flums e d'auals - ha la correcziun dals curs d'aua ina lunga tradiziun. 
La lescha vertenta davart la construcziun da rempars e dustanzas cunter flums e torrents datescha da l'onn 1870. 
Ella regla la correcziun chantunala dals curs d'aua che serva a la protecziun cunter aua gronda. 
Bleras disposiziuns èn dentant antiquadas. 
Perquai duai la lescha vertenta vegnir revedida totalmain e vegnir remplazzada tras la nova lescha davart la correcziun dals curs d'aua en il chantun Grischun. 
Questa lescha nova prevesa da laschar las cumpetenzas en il sectur da la correcziun dals curs d'aua sco fin ussa tar las vischnancas. 
Il chantun surpiglia incumbensas da sustegn, da coordinaziun e da surveglianza tar la projectaziun, tar l'approvaziun e tar il subvenziunament da projects per la correcziun dals curs d'aua. 
Quests projects cuntegnan mesiras sco rempars, arginaziuns, correcziuns u stabiliments per retegnair gera e laina da grava, ma er renaturalisaziuns per meglierar il stadi ecologic da las auas. 
Tras la nova lescha vegn plinavant introducida ina procedura moderna per approvar ils projects. 
La finala duain las subvenziuns chantunalas per projects per la correcziun dals curs d'aua vegnir adattadas a las prescripziuns dal dretg federal, e quai en connex cun la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF). 
Ils documents da consultaziun stattan a disposiziun sin la pagina d'internet da l'uffizi chantunal da construcziun bassa sut 
www.tiefbauamt.gr.ch/wasserbau 
. 
La consultaziun dura fin ils 15 da favrer 2008. 
Persuna che dat infurmaziuns: Orlando Nigg, collavuratur giuridic tar il departament da construcziun, traffic e selvicultura dal Grischun, tel. 081 257 36 18 La regenza approvescha l'elavuraziun dal "dicziunari per la scola primara" 
Per cumplettar la nova generaziun da cudeschs da lingua approvescha la regenza l'elavuraziun e la producziun dal "dicziunari per la scola primara" inclusiv in disc cumpact auditiv. 
Quest nov dicziunari sa basa sin il "dicziunari tudestg per la scola da basa" e sin il "dicziunari franzos per la scola da basa" da Langenscheidt ed adatta questas ovras als basegns da las scolas rumantschas. 
La part centrala da quest dicziunari è in vocabulari fundamental da circa 1'100 noziuns. 
In disc cumpact auditiv pussibilitescha supplementarmain in access al vocabulari fundamental sur l'ureglia. 
Quest nov dicziunari per la 2. classa primara duai - confurm a l'urari dal concept general "rumantsch grischun en scola" - star a disposiziun per l'emprima giada a partir da l'onn da scola 2008/09. 
Fixà las tariffas en il sectur da las scolas spezialas 
La regenza ha fixà las tariffas per l'onn 2008 per indemnisar las mesiras pedagogic-terapeuticas (terapia da legastenia/discalculia, logopedia) en il sectur da las scolas spezialas. 
Las novas tariffas importan tut tenor la terapia tranter 35 francs e 91 francs per ura. 
En il rom da la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) vegn il sectur da la scola speziala inclusiv las mesiras pedagogic-terapeuticas surdà a la responsabladad dals chantuns. 
Pervia da quai è il Grischun obligà da surpigliar a partir dal 1. da schaner 2008 las prestaziuns da l'assicuranza federala d'invaliditad (AI) en il sectur da las scolas spezialas ed uschia er en il sectur da las mesiras pedagogic-terapeuticas. 
Da vischnancas e da regiuns 
- Tumleastga dador: A la fusiun da las vischnancas da Veulden, da Sched, da Tràn e da Tumegl garantescha la regenza ina contribuziun da promoziun da 2'800'000 francs or dal fond da gulivaziun da finanzas. 
- Bever, Samedan e Zuoz: La regenza approvescha ils contracts tranter il chantun Grischun e las vischnancas da Bever, da Samedan e da Zuoz per laschar surpigliar la polizia chantunala incumbensas da la polizia communala. 
- Madulain: Al consorzi per aua persa da l'Engiadin'ota vegn pajada ina contribuziun da 15'000 francs per il project da revitalisar las zonas umidas "Val Greva". 
- Regiun da l'Engiadin'ota: L'adattaziun da la planisaziun directiva regiunala en ils secturs da la protecziun da la cuntrada, dals implants turistics da transport sco er dals indrizs d'ennavar che la regiun da l'Engiadin'ota ha concludi vegn approvada da la regenza. 
- Puschlav: En la vischnanca da Puschlav vegn fixada la sveltezza maximala a 30 km/h ed introducida ina "zona da tempo 30" per il center dal vitg "Borgo", e quai integrond la via chantunala Puschlav - Cologna. 
La via principala n'è betg pertutgada da questa mesira. 
En il center dal vitg tar la baselgia da S. Vittore vegn - integrond differentas vias - introducida ina zona da pedunas e da peduns. 
- Stussavgia: Cun resalva d'ina contribuziun federala da 50 pertschient garantescha la regenza a la vischnanca da Stussavgia ina contribuziun chantunala da 2'625'000 francs als custs imputabels da la meglieraziun generala che custa en tut 7'500'000 francs. 
- Zernez: Il plan general d'avertura "Zernez Clüs", concludì da la vischnanca da Zernez ils 29 d'avust 2007, vegn approvà. 
Contribuziuns chantunalas a differentas instituziuns 
Fundaziun "Hof de Planis": A la fundaziun "Hof de Planis", Stels, vegn garantì in credit d'agid d'investiziun senza tschains da la confederaziun da 400'000 francs per engrondir e per renovar la chasa da seminari e da giasts "Hof de Planis". 
- Promoziun da l'integraziun: La regenza ha approvà contribuziuns da totalmain circa 100'000 francs per otg projects che promovan l'integraziun sociala da persunas estras che vivan en il chantun Grischun: 
- Organisaziun da turissem Engiadina San Murezzan: A l'organisaziun da turissem Engiadina San Murezzan vegn garantida ina contribuziun dad 1'800'000 francs als custs da transfurmaziun da 4'000'000 francs per furmar in'organisaziun per la gestiun da destinaziuns (OGD). 
La contribuziun vegn pajada en etappas ed è colliada tranter auter cun la cundiziun da far ina cunvegna da prestaziun cun il departament d'economia publica e fatgs socials. 
Projects da vias 
La regenza ha approvà totalmain 2'300'000 francs per construir e per sanar il suandant traject da via: 
- via da Calanca: lavurs d'impressari, sviament tar la chava da crappa dad Arvigo 
Fatgs dal persunal 
Jakob Frauchiger, domicilià a Hilterfingen, è vegnì elegì sco secretari dal departament d'economia publica e fatgs socials. 
Gremi: regenza 
Funtauna: rg chanzlia chantunala dal Grischun 
Data: 08.11.2007 
L'ambassadur tudestg visita la regenza grischuna 
L'ambassadur da la Republica federala tudestga, Andreas von Stechow, visita venderdi, ils 9 da november 2007, il chantun Grischun. 
Suenter il bainvegni dals giasts en la chasa grischa a Cuira è previs in gentar communabel. 
Lura è planisada ina visita guidada en la catedrala ch'è gist vegnida restaurada. 
Ils ospitants èn il president da la regenza Martin Schmid ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 08.11.2007 
Il chantun organisescha occurrenzas d'infurmaziun davart la NGF grischuna en las vischnancas 
Il departament da finanzas e vischnancas ha elavurà la basa per il project cumplessiv davart la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF). 
En in proxim pass vegnan las vischnancas orientadas - a chaschun da sis occurrenzas d'infurmaziun regiunalas che han lieu il november - davart las novaziuns che resultan en connex cun la NGF grischuna. 
La procedura da consultaziun duai cumenzar la primavaira 2008. 
Las midadas en l'economia ed en la societad sco er la via ch'è vegnida tschernida en la politica federala e chantunala han per consequenza che las structuras federalisticas èn suttamessas ad in squitsch da refurmas evident. 
Tras la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) sto er la gulivaziun da finanzas entaifer il chantun vegnir adattada ad in sistem che correspunda a la NGF. 
Il cumenzament da l'onn ha la regenza dà il culp da partenza uffizial al project cumplessiv "NGF grischuna" (nova regulaziun da la gulivaziun da finanzas e da la repartiziun da las incumbensas en il chantun Grischun). 
Il project federalistic che cumpiglia ultra da la gulivaziun da finanzas er la repartiziun da las incumbensas tranter il chantun e las vischnancas ed er la promoziun da fusiuns da vischnancas, duai entrar en vigur il 1. da schaner 2010. 
Sut la responsabladad dal departament da finanzas e vischnancas ha il team da project elavurà ussa las propostas principalas per la revisiun. 
Avant che la procedura da consultaziun respectiva cumenzia la primavaira 2008, orientescha il chantun las vischnancas davart las novaziuns ch'èn previsas en la NGF grischuna a chaschun d'occurrenzas d'infurmaziun regiunalas. 
Il november èn planisadas en tut sis occurrenzas regiunalas a Landquart, a Zernez, a Samedan, a Glion, a Grono ed a Tusaun. 
Il sistem actual na basta betg pli 
La gulivaziun da finanzas actuala en il chantun Grischun, ch'è vegnida introducida avant 50 onns, alura sco prestaziun da pionier, sto vegnir refurmada. 
La refurma è necessaria, perquai che - en il decurs dals ultims decennis - èn s'engrondidas tant la dimensiun da las incumbensas che ston vegnir ademplidas sco er las pretensiuns envers quellas. 
La gulivaziun da finanzas actuala ha in volumen relativamain modest. 
Ella sa divida sin plirs instruments che cuntegnan in grond dumber da singulas subvenziuns fixas sco er da controllas intensivas e da pretensiuns. 
L'entretschament da las incumbensas tranter il chantun e las vischnancas è grond. 
La repartiziun da las incumbensas n'è betg limitada cleramain dapertut. 
La finala datti grondas differenzas tranter las vischnancas pli povras e las vischnancas pli ritgas en il Grischun e questas differenzas s'augmentan anc. 
Las tschintg finamiras principalas da la NGF grischuna 
La NGF grischuna vul eliminar questas mancanzas. 
Ella persequitescha tschintg finamiras principalas: Sco emprim duain vegnir reducidas las differenzas tranter las vischnancas tar la capacitad finanziala e tar la grevezza fiscala. 
Sco segund duai vegnir amplifitgada la libertad d'agir da las vischnancas en il sectur finanzial. 
Sco terz ston vegnir detretschadas las incumbensas tranter il chantun e las vischnancas, e quai en moda confurma a la situaziun. 
Sco quart ha la refurma l'intent d'ademplir las incumbensas communablas restantas en moda confurma al stgalim e da las indemnisar s'orientond a las prestaziuns. 
La finala vul la refurma engrondir ils impuls per refurmas da vischnancas. 
Ils sis instruments da la NGF grischuna 
Ils instruments da la NGF grischuna èn praticamain ils medems sco quels da la NGF tranter la confederaziun ed ils chantuns. 
Els èn ina part dals trais secturs "nova gulivaziun da finanzas", "reorganisaziun da las incumbensas" sco er "refurma da vischnancas". 
In instrument è la gulivaziun da las resursas. 
Cun la gulivaziun da las resursas vegn prendida en mira ina gulivaziun efficazia tranter vischnancas fermas e vischnancas deblas. 
Las vischnancas duain disponer d'in tschep fundamental da resursas finanzialas ch'èn disponiblas libramain. 
La basa per calcular las resursas è la capacitad finanziala d'ina vischnanca sin fundament da sia forza fiscala sco er dals retgavs da ses tschains d'aua. 
La gulivaziun da las resursas vegn finanziada da las vischnancas fermas sco er dal chantun. 
Il segund instrument è la gulivaziun da las grevezzas. 
Quest instrument duai gulivar ils considerabels dischavantatgs geografic-topografics, pervia da l'extensiun u pervia da la situaziun perifera da singulas vischnancas. 
La gulivaziun da las grevezzas geografic-topograficas vegn finanziada cumplettamain dal chantun. 
Per cumplettar quest instrument vegn concepida da nov la gulivaziun existenta da las grevezzas socialas. 
In ulteriur element impurtant da la NGF grischuna è l'instrument dal detretschament da las incumbensas tranter il chantun e las vischnancas. 
Las numerusas incumbensas communablas vertentas duain vegnir attribuidas per gronda part ubain al chantun ubain a las vischnancas. 
La finamira è da stgaffir cumpetenzas cleras e da reducir duplicitads per pudair ademplir uschia las incumbensas en moda pli effizienta e pli confurma al basegn. 
Tut en tut èn vegnidas analisadas passa tschient incumbensas communablas. 
En emprima lingia duain vegnir detretschads ils suandants champs d'incumbensa: 
- incumbensas da la vischnanca: planisaziun locala e regiunala, fatgs socials (senza cas da l'execuziun da mesiras), sectur prescolar, scola populara fin e cun la 8. classa, cultura, persunal forestal communal; 
- incumbensas dal chantun: mesiraziun uffiziala, grevs cas socials (execuziun da mesiras, cas dal Grischun en auters chantuns), scola populara a partir da la 9. classa, furmaziun professiunala, direcziuns da las scolas, incassament da la taglia a la funtaunaa. 
En tscherts secturs è raschunaivel e pussaivel mo in detretschament parzial da las incumbensas. 
En il sectur da la sanadad (ospitals, spitex, chasas da persunas attempadas e da tgira) duai il chantun pajar indemnisaziuns ch'èn orientadas a la prestaziun a las vischnancas. 
Er diversas autras incumbensas restan incumbensas communablas. 
In ulteriur instrument èn las novas furmas da collavuraziun tar incumbensas communablas. 
Qua ha il chantun la gestiun strategica, entant che las vischnancas surpiglian la responsabladad operativa. 
I duain vegnir applitgads programs da plirs onns cun cunvegnas da finamiras sco er contribuziuns globalas e pauschalas. 
Cumplementarmain a la NGF da la confederaziun vegnan agiuntads a la NGF grischuna ils dus instruments da la refurma da vischnancas. 
Per l'ina è quai l'instrument da la collavuraziun intercommunala cun gulivaziun da las grevezzas. 
Quest instrument prevesa che vischnancas pon fusiunar en tscherts secturs per collavurar. 
En tge secturs che la NGF grischuna vegn a reglar questa retratga intercommunala da prestaziuns, n'è betg anc determinà. 
Per l'autra fa l'instrument da las fusiuns da vischnancas part da la NGF grischuna. 
Ils process da fusiun da las vischnancas duain vegnir accumpagnads er vinavant en moda intensiva, ed ils mecanissems da promoziun e d'impuls duain vegnir applitgads en moda effizienta. 
Ulteriur proceder 
Per pudair simular las consequenzas finanzialas da la midada da sistem vegn fatga ina bilantscha globala. 
Questa bilantscha globala cumpareglia la finanziaziun e las prestaziuns da la gulivaziun da finanzas vertenta cun las consequenzas da la refurma. 
Suenter las occurrenzas d'infurmaziun en las regiuns ed en las vischnancas duai il project da consultaziun davart la NGF grischuna vegnir elavurà definitivamain. 
L'avertura da la consultaziun tras la regenza è planisada per la primavaira 2008. 
Gremi: departament da finanzas e vischnancas 
Funtauna: rg departament da finanzas e vischnancas 
Data: 14.11.2007 
La midada da l'ordinaziun davart la taxa directiva sin cumbinaziuns organicas svapurantas vegn beneventada 
La regenza grischuna beneventa la midada da l'ordinaziun davart la taxa directiva sin cumbinaziuns organicas svapurantas. 
La confederaziun propona da prolungar la pussaivladad d'ina liberaziun da la taxa sin cumbinaziuns organicas svapurantas (COS) per ulteriurs quatter onns. 
Per vegnir liberadas da la taxa, ston las interpresas reducir lur svapur per 50 pertschient visavi las limitas. 
Ensemen cun ils oxids da nitrogen èn las cumbinaziuns organicas svapurantas las substanzas precursuras per furmar ozon. 
Sco che la regenza scriva en sia posiziun, beneventa ella il fatg che la pussaivladad da liberar ils manaschis da la taxa vegn prolungada. 
Questa liberaziun da la taxa vala cunzunt per manaschis che han gia fatg grondas investiziuns en mesiras che gidan a reducir las emissiuns. 
Dentant spetga la regenza che la confederaziun profitia dals proxims quatter onns per chattar soluziuns che permettan da betg pli stuair prolungar il termin in'ulteriura giada. Da vischnancas e da regiuns 
- Müstair: La revisiun parziala da la planisaziun locala "engrondiment da la zona da mastergn Chassellas" da la vischnanca da Müstair dals 20 da zercladur 2007 vegn approvada. 
- Panaduz, Razén: Il statut d'organisaziun dal "consorzi da scola per il stgalim aut da Panaduz-Razén" vegn approvà. 
- Tujetsch: La constituziun da la vischnanca da Tujetsch dals 21 d'october 2007 vegn approvada. 
Contribuziuns chantunalas a differentas instituziuns 
- "Fondo film plus": Al project "fondo film plus" vegn pajada - en il senn d'ina fasa da test - ils onns 2008, 2009 e 2010 ina contribuziun da en tut maximalmain 30'000 francs. 
- Fundaziun curt lia grischa, Trun: Per repassar la cartoteca da l'inventari dals objects survegn la fundaziun curt lia grischa, Trun, in sustegn finanzial unic en l'autezza da maximalmain 11'250 francs. 
Gremi: regenza 
Funtauna: rg chanzlia chantunala dal Grischun 
Data: 15.11.2007 
Di svizzer da l'archiv 2007 en il Grischun: "Archivà e betg emblidà" 
En il rom dal di svizzer da l'archiv avran sonda, ils 17 da november 2007, numerus archivs publics e privats lur portas. 
En il Grischun mussan l'archiv dal stadi dal Grischun, l'archiv da la citad da Cuira, l'archiv grischun per la cultura da las dunnas e la biblioteca chantunala ina tscherna da lur stgazis. 
Sut il tema "Archivà e betg emblidà" rendan els attents a lur impurtanza sco memoria da la societad e sco tradiders da nossa identitad. 
Uschia preschenta l'archiv dal stadi documents d'architectas e d'architects or da ses magasins. 
L'archiv da la citad da Cuira mussa maletgs dal cumenzament da la fotografia a Cuira. 
L'archiv grischun per la cultura da las dunnas avra l'archiv privat d'ina magistra da lavur a maun da Churwalden che ha fatg servetsch militar en il servetsch auxiliar feminin durant la segunda guerra mundiala e ch'è viagiada a partir da l'onn 1951 tras il chantun Grischun sco inspectura da lavur a maun. 
Ed en la biblioteca chantunala vegnan la finala mussads films vegls. 
Suenter l'onn 1997 e l'onn 2002 ha il di svizzer da l'archiv lieu per la terza giada e stat sut il patrunadi da l'uniun da las archivarias e dals archivaris svizzers (UAS). 
Al di svizzer da l'archiv vegnan mussads a las aspectaturas ed als aspectaturs localitads d'archiv e la moda da lavurar en ils archivs. 
Ils archivs intermedieschan tranter il passà e l'avegnir. 
Els reflecteschan la diversitad da l'existenza umana en il passà ed en il preschent ed han l'incumbensa da rimnar e da metter en salv oz quai ch'è dumandà e tschertgà puschmaun. 
Uras d'avertura: da las 10.00 fin a las 16.00 
archiv dal stadi: stgazis da l'archiv e portas avertas, visitas guidadas a las 11.30 ed a las 14.30 
archiv da la citad da Cuira: exposiziun davart ils cumenzaments da la fotografia a Cuira e portas avertas 
archiv grischun per la cultura da las dunnas: visitas guidadas a las 10.00 ed a las 13.00 e pitschna exposiziun 
bibloteca chantunala: preschentaziuns da films a las 10.00, a las 12.00 ed a las 14.00 
Gremi: archiv dal stadi 
Funtauna: rg archiv dal stadi 
Data: 15.11.2007 
La cumissiun predeliberanta dal cussegl grond refusa l'iniziativa chantunala dal pievel "Cussegl grond: 80 bastan" 
Sut il presidi dal president da la cumissiun Ueli Bleiker ed en preschientscha dal president da la regenza Martin Schmid ha la cumissiun per politica da stadi e strategia dal cussegl grond (CPSS) predeliberà per mauns dal cussegl grond la missiva da la regenza tar l'iniziativa chantunala dal pievel "Cussegl grond: 80 bastan". 
Il cussegl grond vegn a tractar quest project durant la sessiun da december 2007. 
Ils 25 da settember 2006 avevan las represchentantas ed ils represchentants dal comité d'iniziativa inoltrà ina iniziativa dal pievel cun 4'163 suttascripziuns valaivlas. 
Tras l'iniziativa vulan las votantas sutsegnadras ed ils votants sutsegnaders reducir il dumber dals mandats dal cussegl grond dad actualmain 120 ad 80. 
Sco che la regenza explitgescha en sia missiva, chaschunass ina sminuziun dal parlament ch'i na pudess betg pli vegnir tegnì quint sco oz da la diversitad dal chantun e da sias structuras regiunalas tar la cumposiziun dal parlament. 
La funcziun represchentativa dal parlament sco represchentanza dal pievel vegniss restrenschida. 
En ils egls da la regenza na s'imponi ultra da quai ni per motivs d'effizienza u da funcziunalitad ni per motivs da custs da reducir il dumber da las commembras e dals commembers dal parlament. 
La cumissiun per politica da stadi e strategia suonda - suenter avair discutà l'iniziativa en moda intensiva - la proposta e l'argumentaziun che la regenza ha articulà en sia missiva, e s'exprima la finala cun otg cunter ina vusch cunter l'iniziativa dal pievel. 
Gremi: cumissiun per politica da stadi e strategia 
Funtauna: rg cumissiun per politica da stadi e strategia 
Data: 16.11.2007 
La cumissiun predeliberanta dal cussegl grond beneventa la tranter l'areal "Plessur" e l'areal "Halde" da la scola chantunala grischuna 
La cumissiun predeliberanta dal cussegl grond ch'è vegnida nominada aposta per quest intent ha predeliberà per mauns dal cussegl grond la missiva da la regenza davart la sanaziun architectonica da la scola chantunala grischuna a Cuira, colliaziun tranter l'areal "Plessur" e l'areal "Halde". 
La cumissiun vegn presidiada dal deputà Jann Hartmann. 
A la sesida è sa participà er il cusseglier guvernativ Stefan Engler, schef dal departament da construcziun, traffic e selvicultura. 
A chaschun da la sessiun da zercladur 2006 aveva il cussegl grond concludì da sanar la scola chantunala Halde. 
A medem temp ha il cussegl grond incumbensà la regenza d'elavurar in project separà per ina colliaziun che correspunda als basegns da las persunas cun impediments tranter las duas scolas "Plessur" e "Halde". 
La colliaziun tranter la scola chantunala Halde e l'areal "Plessur" exista oz mo sin la St. Luzistrasse ch'è fitg stretga. 
Pir ina colliaziun directa tranter las duas scolas empermetta da meglierar la segirezza per tut las scolaras e per tut ils scolars e pussibilitescha a persunas cun impediments d'ir a pe da tut temp ed or d'atgna forza l'access a l'entir areal da scola. 
La cumissiun è sa fatschentada detagliadamain dal project e da la necessitad da construir ina colliaziun tranter la duas scolas che correspunda als basegns da las persunas cun impediments. 
Ella è arrivada unanimamain a la conclusiun che la varianta d'ina colliaziun, sco ch'ella vegn recumandada en la missiva, augmentia d'ina vart considerablamain la segirezza dal traffic per las scolaras e per ils scolars e ch'ella saja da l'autra vart l'unica pussaivladad realisabla, sch'ins vul tegnair quint da l'egualitad da las persunas cun impediments che vegn pretendida en la lescha. 
La cumissiun ha giuditgà che la mesira che vegn proponida, d'eliminar ils impediments architectonics, saja proporziunada e giustifitgada er areguard ils custs totals ch'èn previs per sanar la scola chantunala grischuna. 
Ils custs previsibels per construir la colliaziun vegnan stimads cun 5.8 milliuns francs. 
Il cussegl grond vegn a tractar quest project durant la sessiun da december 2007. 
Gremi: cumissiun predeliberanta da la scola chantunala grischuna 
Funtauna: rg cumissiun predeliberanta da la scola chantunala grischuna a Cuira 
Data: 21.11.2007 
Il Grischun sustegna il project dal parc naziunal "Parc Adula" 
Il chantun Grischun sustegna il project dal parc naziunal "Parc Adula". 
La regenza grischuna ha garantì a la cumissiun da direcziun "Parc Adula" ina finanziaziun da partenza en l'import da 150'000 francs per la perioda fin l'onn 2010. 
La creaziun d'in segund parc naziunal dat la schanza - dal puntg da vista da la regenza - da promover l'attenziun per ina regiun ch'è fitg adattada per quest intent, sch'ins considerescha ses potenzial da territoris natirals. 
Il project vegn sustegnì er da la confederaziun cun in import da 400'000 francs. 
Ils meds chantunals vegnan dads libers cur ch'ina confinanziaziun correspundenta tras il chantun Tessin è vegnida decidida. 
Ultra da quai vegni supplitgà a las iniziantas ed als iniziants dal project da garantir ina coordinaziun cun ils parcs existents sco er cun ils parcs novs e cun ils parcs planisads. 
In studi da realisabladad ha mussà che las premissas per crear in parc naziunal sajan da princip dadas. 
Las executivas da las 28 autoritads communalas ch'èn pertutgadas dal perimeter territorial han concludì unanimamain da sa participar al project. 
Da vischnancas e da regiuns 
- Mastrils: Cun resalva d'ina contribuziun federala da 48 pertschient vegn garantida ina contribuziun chantunala da 1'948'800 francs als custs imputabels da la meglieraziun generala da Mastrils da 5'800'000 francs. 
- Arosa: Resalvà la finanziaziun definitiva, vegn garantì a la vischnanca dad Arosa in credit d'agid d'investiziun da la confederaziun senza tschains da maximalmain 3.5 milliuns francs per la renovaziun e per l'engrondiment da la halla da glatsch dad Arosa. 
Il chantun paja ina contribuziun da maximalmain 589'188 francs. 
- Küblis: La revisiun parziala da la constituziun communala da la vischnanca da Küblis, ch'è vegnida concludida da la radunanza communala dals 26 d'october 2007, vegn approvada. 
- Panaduz: La revisiun parziala da la planisaziun locala "Vicrusch" da la vischnanca da Panaduz dals 10 da settember 2007 vegn approvada. 
Projects da vias 
La regenza ha approvà totalmain 1'330'000 francs per construir e per sanar ils suandants trajects da vias: 
- via naziunala A13: lavurs da mesiraziun per il sviament da Roveredo 
- via naziunala A13: direcziun generala dal project tunnel dal San Bernardin 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 22.11.2007 
Il Grischun prepara la festa dal president dal cussegl dals chantuns 
Il president dal cussegl dals chantuns per la perioda d'uffizi 2007/2008 sa numna previsiblamain Christoffel Brändli. 
Mesemna, ils 5 da december 2007, ha lieu a Landquart la festa per sia elecziun. 
A las 16.00 è la populaziun envidada ad in apero public sin la plazza da la staziun a Landquart. 
Per cumenzar la sessiun d'enviern da las chombras federalas è tractandada glindesdi, ils 3 da december 2007, l'elecziun da Christoffel Brändli sco president dal cussegl dals chantuns. 
La festa uffiziala en onur dal nov president da la chombra pitschna ha lieu mesemna, ils 5 da december 2007, en la vischnanca dad Igis. 
Il represchentant grischun dal cussegl dals chantuns viagia da Berna a Landquart en accumpagnament dal cusseglier federal Moritz Leuenberger, da commembras e da commembers dal cussegl naziunal e dal cussegl dals chantuns sco er d'ulteriurs giasts. 
Il suentermezdi baud arriva il tren spezial a Landquart. 
En il Forum im Ried a Landquart cumenza alura l'act festiv uffizial per ils var 450 giasts envidads da Berna e dal Grischun. 
Suenter il bainvegni tras il president communal Ernst Nigg pledan il cusseglier federal Moritz Leuenberger, il president da la regenza Martin Schmid sco er il nov president dal cussegl dals chantuns. 
Per l'accumpagnament musical da l'act festiv procura Maurice Steger. 
Suenter l'act festiv uffizial en il Forum im Ried datti - a partir da las 16.00 - in apero public a la plazza da la staziun a Landquart. 
Vi da differents stans da martgà vegni offrì da baiver e da mangiar. 
L'apero dura fin las 19.00. 
Ils giasts envidads sa rendan dentant gia a partir da las 17.00 en il lavuratori da la viafier retica a l'occurrenza uffiziala da la sairada cun in banchet. 
A la sairada èn previs pleds dal president dal cussegl grond Leo Jeker, dal nov emprim vicepresident dal cussegl dals chantuns Alain Berset sco er dal vicepresident da la partida populara svizra Toni Brunner. 
Per il rom musical da l'occurrenza da la sairada procuran Paulin Nuotclà, il chor viril da Cuira sco er ils chors virils da Landquart. 
La saira returna il tren spezial a Berna. 
La festa dal president dal cussegl dals chantuns vegn actualmain preparada cun plaina forza. 
Questa festa vegn organisada da la chanzlia chantunala dal Grischun ensemen cun la vischnanca dad Igis. 
Gremi: Chanzlia chantunala dal Grischun 
Funtauna: rg chanzlia chantunala dal Grischun 
Data: 23.11.2007 
Procedura d'approvaziun dal plan per il project Greenconnector 
En connex cun il project da transport sutterran d'electricitad Greenconnector ha ina gruppa da contact ch'è vegnida nominada dal departament da construcziun, traffic e selvicultura dal Grischun examinà gia avant la procedura d'approvaziun dal plan concreta differentas resalvas e differentas dumondas tecnicas. 
Ils scleriments mussan che la tecnologia ch'è vegnida tschernida basegna bain dapli spazi a las duas fins da la lingia, ma ch'ella po transportar current cuntinuà cun la pli pitschna perdita d'energia e cun la pli gronda fidaivladad sur cabels ch'èn vegnids tratgs tras il conduct d'atschal da la firma Oleodotto del Reno SA. 
Cun il conclus dals 3 da matg 2006 ha il cussegl federal integrà il project d'ina colliaziun da current cuntinuà tranter la regiun da la Tumleastga e quella da Verderio/Italia cun ina tensiun da 400 kilovolts e cun ina capacitad da transport dad 1'100 megawatts en il plan secturial "lingias da transmissiun" (PSL). 
Essenzialmain vul quest project profitar dal conduct da la Oleodotto del Reno SA ch'è gia ord funcziun dapi 10 onns per il transport sutterran d'electricitad. 
Cun ina tala lingia da current cuntinuà spera la petenta Greenconnector SA da gidar a meglierar las structuras da provediment naziunalas ed europeicas. 
Il punct central da l'indriz èn - ultra dal fatg che dus cabels d'auta tensiun èn vegnids tratgs tras il conduct d'atschal da la Oleodotto del Reno SA - mintgamai ina staziun da converter a las duas fins da la lingia. 
Il rapport explicativ tar il PSL ha concludì tranter auter che l'evaluaziun cumplessiva dal lieu da staziunament ha mussà che, sch'ins resguarda las cundiziuns generalas mumentanas sco la grondezza da la staziun da converter u il stadi da las tecnologias ch'èn sa cumprovadas en la pratica, haja in lieu da staziunament en la Tumleastga - cun emprima prioritad sin il territori communal da Tusaun - en cumparegliaziun las meglras premissas e premettia las intervenziuns ecologicas las pli pitschnas. 
Potenzials da conflict èn vegnids constatads numnadamain en connex cun la staziun da converter ed en connex cun la lingia da current alternant tranter la substaziun da Seglias e la staziun da converter. 
Las dumondas tecnicas èn scleridas 
Suenter la procedura che ha chaschunà ch'il project è vegnì integrà en il PSL, ha il schef dal departament da construcziun, traffic e selvicultura procurà ch'i vegnian scleridas differentas resalvas ed objecziuns visavi il project. 
Questa gruppa è stada sut la direcziun da l'uffizi d'energia ed è sa cumponida da represchentantas e da represchentants da las vischnancas da staziunament, da las vischnancas vischinas sco er da la regiun. 
Essenzialmain han ils scleriments dà infurmaziuns supplementaras davart il project sco tal e davart sias consequenzas gia avant ch'i vegnia instradada in'eventuala procedura d'approvaziun dal plan concreta. 
Per quest intent èn vegnids dumandads er parairis d'expertas e d'experts, en spezial pertutgant la dumonda da la concepziun tecnica dal project Greenconnector sco er pertutgant la chargia da las lingias d'auta tensiun en Tumleastga. 
Ils giudicaments han purtà al resultat principal, ch'i na dettia - per ina lingia da cabel e per ina tala lunghezza dal traject da transmissiun - nagina alternativa realistica per il transport da current cuntinuà che quella sur ina lingia d'auta tensiun. 
Areguard la tecnologia che vegn proponida per midar current alternant en current cuntinuà empermettia la tecnologia da LCC (line commutated converter), ch'è vegnida tschernida, da minimalisar il pli fitg las ristgas tecnicas sco er las perditas d'energia e da garantir en moda la pli effizienta la fidaivladad da la colliaziun. 
Areguard ina tecnologia alternativa da VSC (voltage source converter), la quala duvrass damain spazi per sia staziun da converter, n'existan - tenor il parairi da terzas persunas - naginas applicaziuns praticas tar ina prestaziun da basa maximala da 1'100 megawatts. 
Che questa tecnica saja main effizienta e redubleschia per exempel la perdita d'energia hai gì num. 
Las infurmaziuns ch'èn vegnidas procuradas en il fratemp duain gidar a giuditgar pli tard in'eventuala dumonda d'approvaziun dal plan. 
En il rom da quest project restan garantidas las pussaivladads da cooperar e da protestar da las persunas pertutgadas. 
La Greenconnector SA vegn ussa a sviluppar vinavant il project, a l'optimar en differents puncts, ad analisar mesiras da cumpensaziun ed alura puspè a tractar ils resultats en in stretg contact cun ils uffizis chantunals cumpetents e cun las vischnancas pertutgadas. 
Gremi: uffizi d'energia 
Funtauna: rg uffizi d'energia 
Data: 26.11.2007 
La regenza s'engascha per la constituziun e per la domiciliaziun dal center da perscrutaziun per nanomedischina CSEM a Landquart 
Il chantun Grischun sustegna la domiciliaziun definitiva e la constituziun d'in center da perscrutaziun per nanomedischina a Landquart. 
Sin fundament da la lescha per promover il svilup economic en il chantun Grischun ha la regenza garantì contribuziuns da promoziun al CSEM. 
Il CSEM cun sedia a Neuchâtel è vegnì fundà l'onn 1984. 
D'in institut da perscrutaziun da l'industria d'uras è el sa transfurmà en ina cumbinaziun da perscrutaziun e da svilup ed ha obtegnì renum internaziunal, cunzunt per la transmissiun da savida or da la perscrutaziun da basa en la realisaziun industriala. 
Il center da perscrutaziun ch'è vegnì planisà dal CSEM e che vegn a s'occupar en spezial da la nanomedischina, duai vegnir domicilià definitivamain a Landquart, suenter che la fasa da test è terminada cun success. 
Igl è previs ch'il center da perscrutaziun survegnia ulteriuras prestaziuns da sustegn dal maun public a partir da l'onn 2012 er suenter la fasa da constituziun. 
La regenza parta dal fatg che la domiciliaziun definitiva dal center da perscrutaziun vegnia ad avair in grond niz per l'entira Val dal Rain alpin e per l'entira regiun. 
Ultra da porscher 35 fin 45 plazzas da lavur fitg qualifitgadas per la perscrutaziun en il center, vegnan qua er instruidas spezialistas e spezialists per l'industria regiunala, ed i vegn sviluppada ina nova auta tecnologia directamain al lieu. 
Plinavant augmenta il renum internaziunal dal CSEM la schanza ch'i vegnian a sa domiciliar ulteriuras firmas d'auta tecnologia en la regiun. 
Il center vegn sustegnì er da la regenza dal principadi da Liechtenstein. 
La realisaziun da la NGF en il Grischun entra en vigur sco planisà il cumenzament da l'onn 2008 
Perquai ch'il cussegl federal metta en vigur per il 1. da schaner 2008 tut ils relaschs che stattan en connex cun la nova concepziun da la gulivaziun da finanzas e da la repartiziun da las incumbensas (NGF), po la NGF vegnir introducida e realisada er en il chantun Grischun tenor plan e confurm a las reglas. 
La regenza grischuna ha perquai concludì da metter en vigur per il 1. da schaner 2008 la lescha generala per realisar la NGF en il Grischun ch'il cussegl grond ha approvà ils 18 d'avrigl 2007. 
Il termin da referendum è scadì il 1. d'avust 2007 senza ch'i saja vegnì fatg in tal. 
En connex cun la realisaziun da la NGF en il chantun Grischun ha la regenza ultra da quai revedì u redigì da nov sis ordinaziuns. 
Da nov èn vegnidas relaschadas l'ordinaziun per promover l'integraziun da persunas creschidas cun impediments sco er l'ordinaziun davart la scolaziun speziala. 
Revedidas èn vegnidas las disposiziuns executivas tar la lescha chantunala davart las prestaziuns supplementaras, las disposiziuns executivas tar la lescha davart la construcziun d'abitaziuns socialas e la meglieraziun da las relaziuns d'abitar en il territori da muntogna, l'ordinaziun davart las vias dal chantun Grischun sco er l'ordinaziun davart il traffic public. 
La NGF è la refurma federalistica la pli gronda dapi ch'il stadi federal exista. 
La gulivaziun da finanzas vegn rinforzada e differentas incumbensas tranter la confederaziun ed ils chantuns vegnan detretschadas. 
Il chantun grischun survegn cleramain dapli meds finanzials che n'èn betg liads vi d'intents specifics ed uschia er dapli libertad d'agir. 
Tschernì il cussegl da la fundaziun grischuna per innovaziun, svilup e perscrutaziun 
Sco commembras e sco commembers dal cussegl da fundaziun da la fundaziun grischuna per innovaziun, svilup e perscrutaziun ha la regenza elegì prof. dr. Roman Boutellier, Oberegg, Bettina Plattner-Gerber, Zuoz, prof. dr. Peter Rieder, Greifensee, dr. Johannes Randegger, Bettingen, sco er dr. Ruedi Minsch, Tumein. 
Sco president dal cussegl da fundaziun è vegnì nominà prof. Boutellier. 
La fundaziun ch'è dotada cun 30 milliuns francs dals retgavs extraordinaris da la banca chantunala grischuna vegn a cumenzar cun sia activitad il schaner 2008. 
La finamira da la fundaziun è quella da rinforzar e da sviluppar vinavant il Grischun sco lieu economic, sco lieu da scolaziun e sco lieu da perscrutaziun, e quai ensemen cun interpresas da l'economia e cun autras instituziuns. 
La regenza gratulescha a las participantas ed als participants dals campiunadis mundials da mastergns en il Giapun 
La regenza grischuna ha gratulà als trais participants dal Grischun per lur success als 39avels campiunadis mundials da mastergns 2007 en il Giapun. 
Sco tschentaplattas ha Mirko Tschenett da Müstair gudagnà ina medaglia d'aur. 
Il predicat "excellent" han survegnì Marco Petschen, Trun, sco vernischader d'autos, sco er Diego Poltera, Tinizong, sco fresader CNC. 
En las gratulaziuns renviescha la regenza a questas prestaziuns excellentas che fan resortir il sistem dual da la furmaziun professiunala e ch'èn da gronda impurtanza per l'economia. 
Che er ina scola pitschna ademplescha las pretensiuns ad ina scolaziun moderna, cumprova il resultat grondius da Mirko Tschenett che ha frequentà la scola industriala Val Müstair da l'utilitad publica da la Val Müstair. 
Quai è numnadamain la scola professiunala la pli pitschna da la Svizra. 
La lescha davart la furmaziun professiunala e davart purschidas da furmaziun cuntinuanta vegn messa en vigur per il cumenzament da l'onn nov 
La lescha chantunala davart la furmaziun professiunala e davart purschidas da furmaziun cuntinuanta vegn messa en vigur per il 1. da schaner 2008. 
Quai ha concludì la regenza grischuna. 
Il cussegl grond aveva approvà la lescha ils 17 d'avrigl 2007. 
Il termin per il referendum facultativ è scadì il 1. d'avust 2007 senza ch'i saja vegnì fatg in tal. Cun questa lescha vegn realisada sin plaun chantunal la nova legislaziun federala davart la furmaziun professiunala. 
Quest relasch serva dentant er a realisar la nova concepziun da la gulivaziun da finanzas e da la repartiziun da las incumbensas (NGF). 
Relaschà in'ordinaziun tar la lescha federala davart ils profils dal DNA 
La regenza grischuna ha relaschà in'ordinaziun tar la lescha federala davart ils profils dal DNA. 
Quella entra en vigur il 1. da schaner 2008. 
Quai è necessari pervia da la lescha federala davart l'utilisaziun dals profils dal DNA en la procedura penala e per identifitgar persunas nunenconuschentas u sparidas ch'è entrada en vigur il 1. da schaner 2005. 
En l'ordinaziun vegn determinà d'ina vart il post chantunal che annunzia, cur che profils ston vegnir stizzads. 
Questa incumbensa surpiglian ils servetschs per la tecnica criminala da la polizia chantunala dal Grischun. 
Da l'autra vart vegnan determinads ils posts responsabels e las autoritads che mainan las proceduras e che ston annunziar al post central, cur ch'ils profils correspundents ston vegnir stizzads. 
Relaschà l'ordinaziun tar la lescha introductiva tar l'intermediaziun da lavur e tar l'assicuranza cunter la dischoccupaziun 
La regenza grischuna ha relaschà in'ordinaziun tar la lescha introductiva tar l'intermediaziun da lavur e tar l'assicuranza cunter la dischoccupaziun. 
L'uffizi cumpetent è l'uffizi chantunal per industria, mastergn e lavur. 
Il medem mument ha la regenza relaschà in nov reglament per la cassa da dischoccupaziun. 
Il reglament e l'ordinaziun entran en vigur suenter l'approvaziun tras la confederaziun. 
La regenza refusa l'iniziativa parlamentara per campagnas da votaziun gistas 
La regenza grischuna refusa l'iniziativa parlamentara per campagnas da votaziun gistas. 
Cun il project per ina "lescha federala davart la cooperaziun da las partidas a la furmaziun da l'opiniun e da la voluntad dal pievel" duai vegnir stgaffida la basa legala per introducir - avant votaziuns federalas - temps d'emissiun gratuits per reclamas politicas da partidas politicas sco er per comités d'iniziativa e per comités da referendum. 
Sco che la regenza explitga en sia consultaziun, è ella da l'opiniun che "fairness" en campagnas da votaziun na possia betg vegnir prescritta cun ina lescha. 
Approvà la renunzia d'introducir l'iniziativa populara generala 
La regenza approvescha la proposta d'ina iniziativa parlamentara da renunziar a l'introducziun da l'iniziativa populara generala. 
Instruments da la democrazia directa stoppian esser concepids en moda simpla e transparenta, menziunescha la regenza en sia consultaziun. 
Igl è sa mussà che la legislaziun executiva davart la regulaziun da la procedura tar l'iniziativa populara generala è cumplitgada, nunsurvesaivla ed uschia betg chapaivla per las burgaisas e per ils burgais. 
Perquai che la procedura na sa lascha betg simplifitgar en moda raschunaivla, n'è l'incumbensa constituziunala pia betg realisabla. 
La consequenza da quai è ch'ella duai ussa vegnir retratga. 
Da vischnancas e da regiuns 
- Aglomeraziun da Cuira: Las adattaziuns dal plan directiv chantunal 2000 (PDChant) che ston vegnir fatgas en ils secturs "abitadi" e "traffic" pervia dal program da l'aglomeraziun da Cuira vegnan concludidas e decleradas sco liantas per las autoritads dal chantun Grischun. 
- San Vittore: Premettend che la finanziaziun totala reusseschia, vegn garantì a la vischnanca da San Vittore in credit d'agid d'investiziun senza tschains da la confederaziun dad 1'000'000 francs per la segunda etappa da l'avertura da la zona industriala da San Vittore. 
Il chantun paja ina contribuziun da maximalmain 168'339 francs. 
- Mesauc: Premettend che la finanziaziun totala reusseschia, vegn garantì a la vischnanca da Mesauc in credit d'agid d'investiziun senza tschains da la confederaziun da 460'000 francs per construir la nova patinera artifiziala dal center sportiv San Bernardino. 
Il chantun paja ina contribuziun da maximalmain 77'436 francs. 
- Vaz: A la vischnanca da Vaz vegn garantì in credit d'agid d'investiziun senza tschains da la confederaziun da 440'000 francs per engrondir il stgaudament da la corporaziun da chalur "Dieschen". 
Il chantun paja ina contribuziun da maximalmain 74'069 francs. 
Contribuziuns chantunalas a differentas instituziuns 
- Südostschweiz radio/TV SA: A la Südostschweiz radio/TV SA vegn garantida ina contribuziun da 326'000 francs per l'infrastructura da derasaziun da radio grischa. 
- Südostschweiz newmedia SA: A la Südostschweiz NewMedia SA vegn garantida ina contribuziun chantunala unica da maximalmain 69'750 francs per realisar l'emprima fasa dal project da cooperaziun "graubuendenTV.com". 
Il project ch'è ina cooperaziun intermanaschiala da la tele Südostschweiz, da la Südostschweiz NewMedia SA, da Grischun vacanzas, da la scola auta da tecnica ed economia da Cuira e da la viafier retica ha l'intent da producir contribuziuns da video turisticas multimedialas per la plattafurma turistica dal Grischun sin l'internet. 
- Teater da figuras Arcas, Cuira: Per ses program da l'onn 2008 survegn il teater da figuras Arcas, Cuira, ina contribuziun chantunala en l'autezza da 20'000 francs. 
- Tom da funtaunas da dretg da la "lia da las diesch dretgiras": A la fundaziun da funtaunas da dretg da la societad svizra da giuristas e da giurists vegn admessa ina contribuziun da 10'000 francs per la stampa dal tom da funtaunas da dretg da la "lia da las diesch dretgiras". 
Projects da vias 
La regenza ha approvà totalmain 665'000 francs per construir e per sanar ils suandants trajects da vias: 
- via naziunala A13: augment da la segirezza en il tunnel d'Isla Bella. 
- via sursilvana da la vart dretga dal Rain: lavurs d'impressari Underhof - bifurcaziun Stussavgia 
Gremi: regenza 
Funtauna: rg chanzlia chantunala dal Grischun 
Data: 29.11.2007 
Art temporar dad Ursula Palla vi da la scola chantunala Halde 
Il fanadur 2007 èsi vegnì cumenzà cun las lavurs cumplessivas per sanar la scola chantunala Halde a Cuira. 
Durant ils mais d'enviern 2007/2008 vegn la fatschada da l'edifizi principal ad esser cuvrida pervia da las lavurs da sanaziun. 
Quest plazzal grond è situà en in lieu prominent, la fatschada cuvrida è bain vesaivla da differents quartiers da la citad anora. 
Pertge betg far transitoricamain or da la cuverta excepziunala da quest edifizi ina culissa u ina taila da projecziun? 
L'uffizi da construcziun auta dal Grischun, la scola chantunala grischuna e l'interpresa generala Implenia SA porschan - en collavuraziun cun il local d'art Sandra Romer - a la populaziun da Cuira in accumpagnament optic d'in gener dal tuttafatg spezial durant il temp d'advent: In project temporar d'art a l'edifizi envida las aspectaturas ed ils aspectaturs ad in viadi misterius tras in mund fictiv ed inspirà da Nadal. 
L'artista Ursula Palla che deriva da Cuira mussa dal 1. da december fin a Bavania ina projecziun da video plain sentiments sin la gronda surfatscha da la fatschada principala da la scola chantunala Halde. 
L'istorgia che Ursula Palla quinta ed interpretescha en moda actuala cun ses maletgs sa basa sin la paraula da Nadal "La mattetta cun ils zulprins" da Hans Christian Andersen. 
Sco en la paraula tracta er questa istorgia moderna che vegn mussada qua d'in viadi imaginar d'ina mattetta che - inspirada da la glisch e da la chalur che deriva da questa glisch - scuntra in mund fantastic e mistic-fictiv. 
Durant var 20 minutas po l'aspectatura u l'aspectatur far quest viadi sensual e scuvrir per sasez - sumegliantamain a la mattetta en la paraula - grazia a la forza da l'imaginaziun in nov mund individual da maletgs. 
Cuntrari a la versiun originala n'ha l'istorgia dad Ursula Palla betg ina fin trista. 
Anzi, sia protagonista turna dal mund virtual en il mund real, numnadamain en l'edifizi da scola. 
Cun quests maletgs creescha l'artista ina bella metafra: La scola n'è betg mo il lieu da l'emprender e da la disciplina, mabain er il lieu da la fantasia e dals siemis. 
Sin in ulteriur nivel simbolic tracta Ursula Palla alura er il tema "plazzal" en in senn real sco er en in senn figurativ: Per l'ina accumpagnain nus la mattetta opticamain sin ses viadi tras l'edifizi. 
Per l'autra è er la scola in plazzal permanent, schebain sin in nivel pedagogic. 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
Data: 30.11.2007 
Tut ils ruments chasans duain vegnir ars en il Grischun 
En l'avegnir duain vegnir dismess tut ils ruments chasans combustibels dal Grischun sche pussaivel en il stabiliment per arder ruments a Trimmis. 
Excepziuns per cas che pon vegnir motivads cun criteris ecologics ed economics èn pussaivlas. 
Quai prevesa il sboz da la revisiun parziala da la lescha introductiva tar la lescha federala davart la protecziun da l'ambient (lescha chantunala davart la protecziun da l'ambient) che la regenza grischuna ha dà en consultaziun. 
La finamira principala da questa revisiun parziala da la lescha chantunala davart la protecziun da l'ambient è quella da determinar l'entir chantun sco intschess per ruments chasans combustibels che vegnan surpigliads dal stabiliment per arder ruments a Trimmis. 
Cun quai duai vegnir cuntanschì ch'i dettia en l'avegnir uschè paucs transports da rument sco pussaivel e che las capacitads da combustiun existentas en il stabiliment per arder ruments a Trimmis vegnian tratgas a niz en moda raschunaivla. 
Cun la capacitad da combustiun actuala en il stabiliment per arder ruments a Trimmis pon vegnir dismess - tenor la planisaziun chantunala dals ruments - tut ils ruments chasans combustibels che resultan en il Grischun fin l'onn 2020. 
La regenza po però permetter excepziuns ed admetter la dismessa en stabiliments extrachantunals. 
Ultra da quai prevesa la revisiun parziala ch'i valian - sa basond sin prescripziuns adattadas - ils medems pretschs da combustiun per tut las otg corporaziuns per la gestiun da ruments dal Grischun. 
La finala duai vegnir introducida in'obligaziun da dumandar ina permissiun per surpigliar ruments d'ordaifer il chantun. 
Ils contracts existents da corporaziuns per la gestiun da ruments che concernan la dismessa en stabiliments extrachantunals e ch'èn vegnids fatgs avant il 1. da schaner 2007 restan intacts. 
Dals documents da consultaziun pon ins prender invista sin la pagina d'internet dal departament d'educaziun, cultura e protecziun da l'ambient, www.ekud.gr.ch. 
La consultaziun dura fin ils 28 da favrer 2008. 
Las tariffas da las taxas per stimaziuns uffizialas vegnan adattadas 
Las tariffas da las taxas per stimaziuns uffizialas da bains immobigliars e d'edifizis vegnan augmentadas da 1.0 sin 1.2 promils da la valur commerziala respectivamain da l'import impundì. 
Quai ha concludì la regenza grischuna cun approvar ina revisiun parziala correspundenta da l'ordinaziun davart las stimaziuns uffizialas. 
Il motiv da questa adattaziun è la taxa minimala per stimaziuns ch'è vegnida reducida l'onn passà da 400 a 100 francs per mintga bain immobigliar ha chaschunà entradas pli pitschnas da circa 300'000 francs. 
Per pudair cuntanscher in grad da la cuvrida dals custs da 100 pertschient ston las tariffas per l'emprima stimaziun da bains immobigliars, d'edifizis novs e da stimaziuns da revisiun sco er da novas stimaziuns vegnir augmentadas pervia da quai. 
La regenza engrazia a tut las participantas ed a tut ils participants da la festa dal president dal cussegl dals chantuns 
Ils 5 da december ha gì lieu ad Igis la festa da l'elecziun da Christoffel Brändli sco nov president dal cussegl dals chantuns per la perioda d'uffizi 2007/2008. 
Ord vista da la regenza grischuna è quest act festiv, ch'è vegnì frequentà bain, stà fitg legraivel. 
La regenza engrazia fitg a tut las persunas ch'èn sa participadas a la festa. 
Tranter auter han la vischnanca dad Igis, la viafier retica, ulteriuras organisaziuns ed uniuns sco er autras persunas gidà che la festa è daventada in success. 
La regenza sa legra dal cordial bainvegni e da la festa degna en onur dal president dal cussegl dals chantuns novelegì che deriva dal Grischun. 
Da vischnancas e da regiuns 
- Brusio: Il project "reparaziun dal rempar cunter crudada da crappa da la viafier retica a Brusio" vegn approvà. 
Als custs cun dretg da subvenziun da 420'000 francs vegn garantida ina contribuziun da maximalmain 315'000 francs. 
- Rossa, Cauco, Arvigo: Il project per la dustanza da la Calancasca sin il territori da las vischnancas da Rossa, da Cauco e dad Arvigo sco er da Selma e da Buseno (project consecutiv da las auas grondas 2006) vegn approvà. 
Cun resalva da la garanzia da subvenziun tras la confederaziun vegn approvada ina contribuziun chantunala da totalmain 167'000 francs. 
- Maladers: Il project concernent la reparaziun da la protecziun cunter la crudada da crappa "Haldenwald" da la vischnanca da Maladers vegn approvà. 
Als custs cun dretg da subvenziun da 155'000 francs vegn garantida ina contribuziun da maximalmain 119'350 francs. 
- Trimmis, Vaz sut, Zizers: Ils contracts tranter il chantun Grischun e las vischnancas da Trimmis, da Vaz sut e da Zizers per laschar surpigliar la polizia chantunala incumbensas da la polizia communala vegn approvà, quai cun la resalva che tut las trais vischnancas approveschian il contract cun il chantun. 
- Samignun: La revisiun parziala da la constituziun communala da la vischnanca da Samignun, concludida cun la votaziun a l'urna dals 23 da settember 2007, vegn approvada. 
Contribuziuns chantunalas a differentas instituziuns 
- Halla d'events da curling a Flem: A la "Park Hotels Waldhaus SA", Flem-Casa d'Uaul, vegn garantì - cun resalva da la finanziaziun totala - in credit d'agid d'investiziun senza tschains da la confederaziun da 2'100'000 francs per construir la halla d'events da curling a Flem. 
Il chantun paja ina contribuziun da maximalmain 487'562 francs. 
- Indriz d'ennavar "Stretg": A la Finanz Infra SA, Laax, vegn garantì in credit d'agid d'investiziun senza tschains da la confederaziun dad 1'400'000 francs per construir l'indriz d'ennavar mecanic "Stretg". 
Il chantun paja ina contribuziun da maximalmain 235'675 francs. 
- Institut svizzer per la climatologia alpina e per la medischina a Tavau: A l'institut svizzer per la climatologia alpina e per la medischina a Tavau vegn garantida ina contribuziun periodica da 351'559 francs per la perioda dals onns 2008 fin 2011. 
Resalvadas restan las garanzias da contribuziun correspundentas da la confederaziun e da la vischnanca da Tavau. 
- Uniun "Adebar": L'incarica da prestaziun dal chantun Grischun a l'uniun "Adebar" per ils onns 2008 fin 2010 vegn approvada. 
Las contribuziuns per ils onns 2008 fin 2010 per manar il post da cussegliaziun per dumondas da lètg e da famiglia, il post da cussegliaziun per dumondas da gravidanza sco er il post da cussegliaziun per dumondas da controllas prenatalas importan 305'000 francs. 
- Teater da Cuira: Per l'emprima part da la stagiun 2007/2008 (atun/enviern 2007) survegn il teater da Cuira ina contribuziun chantunala en l'autezza da 100'000 francs. 
- SEXTEN CULTURA: A l'uniun SEXTEN CULTURA, Sexten (Italia), vegn concedida ina contribuziun unica da 10'000 francs per edir la publicaziun "Novas construcziuns en las Alps - premi d'architectura 2006". 
- Almanacco Mesolcina-Calanca: L'ediziun dal "almanacco Mesolcina-Calanca 2008" vegn sustegnida cun ina contribuziun da 6'000 francs. 
Projects da vias 
La regenza ha approvà totalmain 2'029'000 francs per construir e per sanar il suandant traject da via: 
- via naziunala A13: lavurs d'impressari vi dal sviament da Roveredo, tunnel San Fedele 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.12.2007 
La regenza propona la participaziun a la cunvegna interchantunala davart l'armonisaziun da la scola obligatorica 
Il chantun Grischun duai sa participar a la cunvegna interchantunala davart l'armonisaziun da la scola obligatorica (concordat da HarmoS). 
Quai propona la regenza grischuna en sia missiva al cussegl grond. 
Chantuns che sa participeschan al concordat da "HarmoS" s'obligheschan d'unifitgar las finamiras, ils cuntegns e las structuras da la scola obligatorica. 
Cun il concordat vegnan fixads per l'emprima giada cuntegns, finamiras e structuras sin champ naziunal. 
En l'avegnir vegn prendì en mira in plan d'instrucziun unifitgà sin plaun linguistic-regiunal. 
Ultra da quai duain ils uffants entrar en scola en tut ils chantuns suenter ch'els han cumplenì quatter onns. 
La differenziaziun tranter scolina e scola primara vegn abolida. 
La scola primara inclusiv la scolina dura da nov otg onns ed il stgalim secundar I dura trais onns. 
Ultra da quai s'obligheschan ils chantuns che sa participeschan al concordat d'organisar l'instrucziun sin il stgalim da la scola primara en furma dad uras da bloc. 
Plinavant porschan els structuras dal di che correspundan als basegns da las scolaras e dals scolars. 
L'utilisaziun da quellas structuras è però facultativa e sto per regla vegnir pajada dals geniturs. 
In ulteriur punct impurtant dal concordat HarmoS è la coordinaziun da l'instrucziun da las linguas. 
L'emprima lingua estra vegn instruida il pli tard a partir dal 3. onn da scola dal sistem actual, ina segunda lingua estra il pli tard a partir dal 5avel onn da scola dal sistem actual (tenor il sistem dal concordat a partir dal 5avel ed a partir dal 7avel onn da scola). 
Ina da las duas linguas è ina segunda lingua naziunala, l'autra è l'englais. 
Per finir introducescha il nov concordat instruments per garantir la qualitad en il rom da standards da furmaziun impegnativs sin champ naziunal. 
Per la regenza signifitgescha il concordat ina basa solida per il svilup dal sistem da scola svizzer sin il fundament da las structuras creschidas. 
Ils giavischs ils pli impurtants da la regenza èn vegnids resguardads. 
En connex cun l'armonisaziun dals plans e dals meds d'instrucziun pussibilitescha il concordat al chantun Grischun da resguardar adequatamain las spezialitads da la trilinguitad. 
La conferenza svizra da las directuras e dals directurs chantunals da l'educaziun publica ha discutà ed ha deliberà unanimamain il concordat ils 14 da zercladur 2007. 
La cunvegna entra en vigur, cur che 10 chantuns èn sa participads a quella. 
Gremi: regenza 
Funtauna: rg chanzlia chantunala dal Grischun 
Data: 07.12.2007 
La regenza propona l'instrucziun d'englais a partir da la 5. classa 
LL'instrucziun da las linguas estras en las scolas grischunas duai vegnir reglada da nov. 
En las scolas primaras dal chantun Grischun duai vegnir introducida l'instrucziun obligatorica da l'englais sco segunda lingua estra a partir da la 5. classa. 
Ultra da quai duai vegnir spustà il cumenzament da l'emprima lingua estra (rumantsch, talian u tudestg) sin la 3. classa (fin ussa 4. classa). 
Quai propona la regenza grischuna en sia missiva tar la revisiun parziala da la lescha davart las scolas popularas (lescha da scola) e da l'ordinaziun executiva tar la lescha da scola. 
Il cussegl grond vegn a tractar questa fatschenta en la sessiun d'avrigl 2008. 
Questa soluziun areguard las linguas estras resguarda d'ina vart las recumandaziuns e las prescripziuns naziunalas. 
Da l'autra vart tegn ella cunzunt quint da la trilinguitad dal Grischun. 
L'onn 2004 ha il cussegl grond incumbensà la regenza da preparar las adattaziuns legalas per introducir l'englais sco rom obligatoric sin il stgalim da la scola primara. 
La regenza è persvadida ch'i possia vegnir tschernida ina soluziun unitara areguard las linguas estras en il chantun Grischun mo, sch'i vegnan introducids ina lingua chantunala sco emprima lingua estra e l'englais sco segunda lingua estra en tut las regiuns linguisticas. 
Uschia s'avischinan las differentas regiuns linguisticas ina a l'autra e promovan la chapientscha per lur identitad, quai che vegn pretendì en la constituziun chantunala ed en la constituziun federala. 
Ultra da quai vegn simplifitgada la mobilitad interchantunala e vegn garantida l'egualitad da las schanzas . 
Midond al stgalim superiur han alura numnadamain tut las scolaras e tut ils scolars il medem nivel en englais. 
L'emprima lingua estra duai vegnir spustada sin la 3. classa l'onn da scola 2010/2011. 
L'onn da scola 2012/2013 vegn alura instruì l'englais en la 5. classa. 
La furmaziun supplementara da las persunas d'instrucziun da la scola primara per introducir l'englais custa ca. 12 milliuns francs. 
Questa contribuziun chantunala vegn repartida sin ils onns 2008 fin 2014. 
Ultra da quai prevesa la revisiun parziala da la lescha da scola d'introducir contribuziuns chantunalas als custs per las persunas che mainan scolas primaras, scolas realas, scolas secundaras e classas pitschnas . 
Per che questas contribuziuns possian vegnir concedidas, ston vegnir ademplidas premissas minimalas areguard l'engaschament, areguard la scolaziun ed areguard las obligaziuns da las persunas che mainan las scolas. 
Questas premissas èn fixadas en las directivas chantunalas. 
Ina direcziun da la scola che funcziuna bain gida a meglierar la qualitad da la scola. 
Pervia da las structuras spezialas en il Grischun, numnadamain cun bleras instituziuns pitschnas ch'èn responsablas per la scola, renunzia il chantun ad in'obligaziun d'introducir dapertut ina direcziun da la scola. 
Gremi: regenza 
Funtauna: rg chanzlia chantunala dal Grischun 
Data: 12.12.2007 
La lescha da linguas e l'ordinaziun da linguas dal chantun Grischun entran en vigur per il 1. da schaner 2008 
La lescha da linguas dal chantun Grischun vegn messa en vigur per il 1. da schaner 2008. 
Quai ha concludì la regenza grischuna. 
Il medem mument ha ella relaschà in'ordinaziun da linguas. 
Ils 17 da zercladur 2007 han las votantas grischunas ed ils votants grischuns acceptà la lescha da linguas dal chantun Grischun cun 22'582 cunter 19'334 vuschs. 
Ils intents da la lescha da linguas èn tranter auter quels da rinforzar la trilinguitad sco element essenzial dal chantun e da fixar la conscienza per la plurilinguitad chantunala. 
La nova lescha da linguas regla il diever da las trais linguas uffizialas dal chantun - rumantsch, talian e tudestg - tras il cussegl grond, tras la regenza, tras l'administraziun e tras las dretgiras chantunalas. 
Ultra da quai fixescha la lescha da linguas las mesiras, cun las qualas las linguas minoritaras chantunalas - rumantsch e talian - duain vegnir mantegnidas e promovidas. 
La finala circumscriva la lescha, co che las linguas uffizialas e las linguas da scola en las vischnancas ed en ils circuls vegnan determinadas. 
Differentas disposiziuns da la lescha da linguas vegnan ussa concretisadas en l'ordinaziun da linguas. 
Las regulaziuns detagliadas davart il diever da las linguas chantunalas uffizialas tras las autoritads chantunalas correspundan en quest connex per gronda part als princips che valan gia oz. 
Plinavant vegnan reglads ils princips davart las prestaziuns finanzialas dal chantun a las organisaziuns linguisticas - vul dir a la lia rumantscha ed a la pro Grigioni italiano - ed a l'agentura da novitads rumantscha. 
Da nov survegnan las organisaziuns linguisticas contribuziuns sin basa da cunvegnas da prestaziun. 
En quest connex importan las contribuziuns chantunalas tranter 10 e 30 pertschient da las expensas totalas decisivas. 
Ultra da quai cuntegna l'ordinaziun disposiziuns davart il pajament da contribuziuns a projects ed a mesiras da promoziun spezialas sco er a scolas bilinguas ed a programs da barat tranter las cuminanzas linguisticas. 
La revisiun parziala da la lescha per promover la tgira da persunas malsaunas entra en vigur il 1. da schaner 2008 
La revisiun parziala da la lescha per promover la tgira da persunas malsaunas e l'assistenza da persunas attempadas e da persunas che basegnan tgira (lescha per promover la tgira da persunas malsaunas) vegn messa en vigur per il 1. da schaner 2008. 
Quai ha concludì la regenza grischuna. 
Il medem mument ha ella mess en vigur l'ordinaziun tar la lescha per promover la tgira da persunas malsaunas. 
Plinavant ha la regenza fixà per l'onn 2008 las tariffas maximalas e las contribuziuns da prestaziun en il sectur dals servetschs da la tgira ed assistenza a chasa. 
Cur che la revisiun parziala da la lescha per promover la tgira da persunas malsaunas entra en vigur, vegnan finanziads en il chantun Grischun ils servetschs da la tgira ed assistenza a chasa (spitex) sco er da la cussegliaziun per mammas e per babs da nov cun in sistem che s'orientescha a la prestaziun. 
Regladas da nov vegnan er las contribuziuns d'investiziun ch'il chantun paja a chasas da persunas attempadas e da tgira sco er a gruppas da tgira. 
Las novaziuns duain recumpensar ils servetschs che lavuran en moda economica e curreger il fatg ch'il chantun tracta en moda ineguala las differentas furmas d'abitar e d'assistenza. 
Il cussegl grond aveva deliberà la revisiun parziala da la lescha per promover la tgira da persunas malsaunas ils 13 da zercladur 2007. 
Il termin da referendum è scadì ils 19 da settember 2007 senza ch'i saja vegnì fatg in tal. 
La nova lescha introductiva tar la legislaziun federala davart las persunas estras e davart ils fatgs d'asil va en consultaziun 
Il chantun Grischun adatta sia legislaziun executiva al nov dretg da persunas estras ed al dretg d'asil da la confederaziun. 
En quest connex ha la regenza grischuna deliberà per la consultaziun il sboz per ina lescha introductiva tar la legislaziun federala davart las persunas estras e davart ils fatgs d'asil. 
Il settember 2006 avevan las votantas ed ils votants svizzers acceptà en ina votaziun da referendum la lescha federala davart las persunas estras sco er ina revisiun da la lescha d'asil. 
Tuts dus relaschs pretendan ch'il dretg chantunal stoppia vegnir adattà. 
La basa per las mesiras d'integraziun futuras dal chantun è in punct central da la lescha introductiva. 
Regladas vegnan las obligaziuns da las persunas estras da s'integrar sco er la promoziun da l'integraziun tras il chantun e tras las vischnancas. 
En quest connex vegn la promoziun da l'integraziun chapida sco incumbensa che sto vegnir concepida tenor il princip "pretender e promover". 
La lescha prevesa la pussaivladad ch'il chantun po pajar contribuziuns finanzialas a projects d'integraziun. 
Da quai dastgassan esser pertutgads p.ex. projects da la promoziun da la lingua. 
Igl è er prevesì che las autoritads possian far cunvegnas d'integraziun cun las persunas estras. 
Plinavant vegnan fixadas en la lescha las cundiziuns generalas per applitgar las mesiras repressivas en il dretg da persunas estras. 
Ultra da quai regla il sboz da la lescha il sustegn per quellas persunas dal sectur d'asil, da las qualas la procedura è bain terminada formalmain, ma las qualas vivan dapi passa set onns en il chantun Grischun sco persunas admessas provisoricamain. 
Da nov èn questas persunas suttamessas - tenor il dretg federal - a la cumpetenza dal chantun. 
Ils documents da consultaziun èn avant maun sin la pagina d'internet dal departament da giustia, segirezza e sanadad ( 
www.djsg.gr.ch 
). 
La consultaziun dura fin ils 21 da mars 2008. 
Approvà la cunvegna da prestaziun cun Grischun vacanzas 
La regenza grischuna ha incumbensà il departament d'economia publica e fatgs socials da far ina cunvegna da prestaziun cun l'uniun Grischun vacanzas (GRV). 
En quest connex vegnan las differentas prestaziuns da Grischun vacanzas da nov resumadas en ina singula cunvegna da prestaziun cun finamiras concretas, liantas e mesirablas. 
Il motiv per quai è la midada da strategia che Grischun vacanzas ha fatg en il rom da la refurma "structuras cumpetitivas e repartiziun da las incumbensas en il turissem grischun". 
Il medem mument ha la regenza garantì ina contribuziun da basa da 3.915 milliuns francs per onn a Grischun vacanzas per ils onns 2008 fin 2011. 
Per s'orientar e per sa posiziunar da nov survegn Grischun vacanzas ultra da quai contribuziuns da totalmain 1.8 milliuns francs (repartidas sin ils onns 2008 e 2009) e per manar la marca "graubünden" 0.4 milliuns francs (per ils onns 2008 fin 2011 mintgamai 0.1 milliuns francs per onn). 
Approvà il program per realisar la nova politica regiunala 2008 - 2011 
La regenza grischuna ha approvà il program dal Grischun 2008 - 2011 per realisar la nova politica regiunala da la confederaziun. 
La cunvegna da program tranter la confederaziun ed il chantun Grischun è er vegnida approvada. 
Per finanziar las mesiras ils onns 2008 fin 2011 ha la confederaziun empermess al Grischun credits en l'autezza da 31.5 milliuns francs sco er contribuziuns da 10 milliuns francs. 
La part dal chantun importa circa 15 milliuns francs. 
Per realisar il program vegnan ussa negoziadas cunvegnas da prestaziun cun las organisaziuns regiunalas en il Grischun. 
La finamira da la nova politica regiunala è quella da rinforzar la cumpetitivitad da singulas regiuns e d'augmentar lur valurisaziun. 
Uschia duain vegnir mantegnidas u schizunt stgaffidas plazzas da lavur en las regiuns. 
Il model C dal stgalim superiur da la scola populara pretenda in'adattaziun da la procedura d'admissiun a las scolas medias 
La regenza grischuna ha concludì la revisiun parziala da l'ordinaziun davart ils examens d'admissiun a las scolas medias grischunas. 
Il motiv per quai èn midadas dals plans d'instrucziun dal stgalim superiur da la scola populara che pertutgan er la procedura d'admissiun a las scolas medias grischunas. 
Tenor il model C vegnan singuls roms numnadamain instruids en differents curs da nivel sin il stgalim superiur da la scola populara. 
La concepziun da l'instrucziun cuntegna il privel che las notas d'admissiun per ils examens d'admissiun a las scolas medias sajan malgistas, sch'ellas vegnan eruidas integrond ils roms da nivel. 
Da nov vegnan las notas d'admissiun pervia da quai mo pli dadas per las admissiuns regularas sco talas e calculadas sin basa da quels roms che na vegnan betg instruids en curs da nivel. 
Ultra da quai vegn la vigur da l'examen d'admissiun reussì limitada da princip ad in onn. 
Pia na dat ella betg pli il dretg illimità d'entrar en ina scola media. 
L'uffizi per industria, mastergn e lavur surpiglia l'execuziun da la lescha davart la lavur illegala 
L'execuziun da la lescha federala davart la lavur illegala vegn surdada a l'uffizi chantunal per industria, mastergn e lavur (UCIML). 
Quai ha concludì la regenza grischuna e relaschà l'ordinaziun tar la lescha federala davart las mesiras per cumbatter la lavur illegala. 
Il motiv per questa nova ordinaziun è quel che la lescha federala entra en vigur per il 1. da schaner 2008. 
Tenor la lescha è l'execuziun chaussa dals chantuns. 
Reglada vegn er la collavuraziun cun la cumissiun tripartita. 
La nova ordinaziun sa limitescha per gronda part a la regulaziun da cumpetenzas, perquai che las regulaziuns materialas èn cuntegnidas en la legislaziun federala. 
Las geodatas duain pudair vegnir utilisadas meglier 
La regenza grischuna ha concludì la revisiun parziala da l'ordinaziun davart las taxas per retrair extracts e valitaziuns da la mesiraziun uffiziala e mess en vigur tala per il 1. da schaner 2008. 
Questa revisiun parziala è impurtanta per il center da geodatas dal Grischun (GeoGR SA) ch'è vegnì fundà da nov e che vegn a cumenzar cun sia activitad da gestiun il cumenzament da l'onn 2008. 
Cun la GeoGR SA duain las utilisadras ed ils utilisaders da geodatas pudair retrair tut las datas dal chantun Grischun, en spezial er las datas da la mesiraziun uffiziala, da princip sur in post central. 
Per che la GeoGR possia gudagnar novas clientas e novs clients potenzials han las taxas - en spezial per la clientella gronda - stuì vegnir sbassadas marcantamain. 
Cun la nova ordinaziun davart las taxas e cun il manaschi da la GeoGR duai il grond potenzial da las datas da la mesiraziun uffiziala e da las geodatas en general pudair vegnir utilisà meglier. 
Fixà il termin per las elecziuns da las dretgiras districtualas sin il 1. da zercladur 2008 
L'elecziun da las dretgiras districtualas per la perioda d'uffizi dal 1. da schaner 2009 fin ils 31 da december 2012 ha lieu il 1. da zercladur 2008. 
Quai ha concludì la regenza grischuna. 
Per realisar las elecziuns èn responsablas las dretgiras districtualas en cooperaziun cun las vischnancas. 
Las dretgiras districtualas han da relaschar las directivas ch'èn necessarias per quest intent. 
Da vischnancas e da regiuns 
- Engiadin'ota: La revisiun da la constituziun cirquitala dal circul da l'Engiadin'ota ch'è vegnida concludida ils 21 d'october 2007 a la votaziun dal pievel vegn approvada. 
Ella entra en vigur il 1. da schaner 2008. 
Uschia surpiglia il circul da l'Engiadin'ota formalmain la funcziun d'ina corporaziun regiunala. 
- Engiadin'ota: L'adattaziun dal plan directiv regiunal "explotaziun da material e gestiun da ruments dal circul da l'Engiadin'ota" che la regiun da l'Engiadin'ota aveva concludì ils 30 da schaner 2007 vegn approvada e declerada sco lianta per las autoritads dal chantun Grischun. 
- Gün-Neukirch: Cun resalva d'ina contribuziun federala da 50 pertschient vegn garantida ina contribuziun chantunala da 3'605'000 francs als custs imputabels da la meglieraziun generala da Gün-Neukirch da 10'300'000 francs. 
- Almen: Cun resalva d'ina contribuziun federala da 50 pertschient vegn garantida ina contribuziun chantunala dad 1'197'350 francs als custs imputabels da la meglieraziun generala dad Almen da 3'421'000 francs. 
- Seglias: A la vischnanca da Seglias vegn garantì in credit d'agid d'investiziun senza tschains da la confederaziun da 450'000 francs per construir la patinera artifiziala regiunala a Seglias. 
- Lavin: A la vischnanca da Lavin vegn garantida ina contribuziun pauschala da 24'160 francs als custs cun dretg da survegnir contribuziuns per tschiffar da nov la funtaun "Funtanivas". 
- Bravuogn: La revisiun parziala da la lescha davart las taxas da cura sco er davart la taxa per promover il turissem da la vischnanca da Bravuogn dals 25 d'october 2007 vegn approvada. 
- Seewis: La revisiun da la lescha davart las taxas da cura sco er davart la taxa per promover il turissem da la vischnanca da Seewis dals 26 d'october 2007 vegn approvada. 
- Val dal Rain grischuna - Trin/Flem: Il plan per il svilup dal guaud da la Val dal Rain grischuna - Trin/Flem vegn approvà. 
- Zernez: La lescha da construcziun da la vischnanca da Zernez, concludida ils 26 da november 2007, vegn approvada cun tschertas correcturas. 
Contribuziuns chantunalas a differentas instituziuns 
- Brocki Grischun: Il project per construir da nov il lavuratori protegì "Eco Grischun" a Cuira, ch'è vegnì inoltrà da l'uniun "Brocki Grischun", vegn approvà. 
Als custs vegn garantida ina contribuziun da construcziun da maximalmain 2'304'400 francs. 
- Forum economic dal Grischun: Al forum economic dal Grischun vegn garantida ina contribuziun dad annualmain 120'000 francs per ils onns 2008 fin 2010. 
- Tgira da monuments: Il chantun Grischun sa participescha cun maximalmain 120'000 francs a la renovaziun da la baselgia catolica s. Martin a Lumbrein. 
La renovaziun da la stalla dal chastè da Planta-Wildenberg a Zernez vegn sustegnida cun maximalmain 57'100 francs. 
Ed a la segirada sco er a la conservaziun da la ruina dal chastè Strahlegg a Fideris vegn pajada ina contribuziun da maximalmain 54'900 francs. 
- EUROPEADA 2008: L'EUROPEADA 2008 survegn ina contribuziun da 30'000 francs per realisar in turnier da ballape en la Surselva, al qual sa participeschan squadras da minoritads linguisticas da differentas regiuns europeicas. 
- "Grand Hotel - tribuna da la litteratura": Al project "Grand Hotel - tribuna da la litteratura" vegn garantida ina contribuziun unica da 10'000 francs per realisar in'exposiziun. 
Projects da vias 
La regenza ha approvà totalmain 13'700'000 francs per construir e per sanar il suandant traject da via: 
- via naziunala A13: lavurs d'impressari dal guaud da Cassana fin tar l'access da Nufenen 
Gremi: regenza 
Funtauna: rg chanzlia chantunala dal Grischun 
Data: 13.12.2007 
Il center d'expulsiun a Valzeina è en funcziun 
Il chantun Grischun ha mess en funcziun ier la chasa da dimora per requirentas e per requirents d'asil a Valzeina, e quai suenter lavurs da preparaziun pli lungas. 
La chasa da dimora porscha plazza a circa 35 persunas e vegn duvrada ad interim sco center d'expulsiun. 
Ier, gievgia, è la chasa da dimora per requirentas e per requirents d'asil a Valzeina vegnida messa en funcziun. 
Quai è capità senza problems, suenter che intginas adattaziuns architectonicas èn vegnidas fatgas. 
La chasa da dimora vegn duvrada sco center d'expulsiun. 
Alloschi a Valzeina survegnan persunas, da las qualas il termin da partenza è scadì. 
La dimora en il center d'expulsiun vegn duvrada per preparar il return en la patria u la partenza en in ulteriur stadi. 
En il center d'expulsiun vivan l'emprim 15 fin 20 persunas. 
El porscha dentant plazza per totalmain circa 35 persunas. 
Gremi: uffizi da fatgs da polizia e da dretg civil 
Funtauna: rg uffizi da fatgs da polizia e da dretg civil dal Grischun 
Data: 14.12.2007 
Il Grischun è giast tar la festa dal 1. d'avust 2008 da l'ambassada svizra a Berlin 
Il Grischun è il chantun ospitant da l'ambassada svizra a Berlin tar la festa dal 1. d'avust da l'onn che vegn. 
La regenza grischuna ha dà ina resposta positiva a la dumonda correspundenta da l'ambassada. 
Il Grischun vegn a sa preschentar a Berlin sco lieu da cultura e d'economia sco er sco chantun da vacanzas multifar. 
Sut il motto "Berlin cloma il Grischun. 
Heidi vegn." organisescha il chantun ospitant per la populaziun da Berlin tranter auter ina parada da chauras tras la chapitala tudestga. 
Dapi l'onn 2000 celebrescha l'ambassada svizra a Berlin il di naziunal cun ina festa tut speziala. 
Suenter ils chantuns Tessin, Turgovia, Vallais, Basilea-Citad, Berna, Lucerna - Svizra centrala, Turitg ed Argovia ha il Grischun l'onur da gidar a concepir l'onn che vegn la festa a Berlin sco chantun ospitant. 
Il "di da la Svizra" duai vegnir duvrà per tgirar e per rinforzar las relaziuns cun la Germania ch'è la partenaria da commerzi la pli impurtanta da la Svizra e dal Grischun, numnadamain las relaziuns politicas, economicas e culturalas ch'èn relevantas per il Grischun. 
Ultra da quai survegn il Grischun la schanza da sa preschentar en in martgà turistic da basa sco la regiun da vacanzas principala da la Svizra. 
Festa populara en la citad interna da Berlin 
Il "di da la Svizra" è dividì en in'occurrenza dal di ed en in'occurrenza da la saira. 
L'occurrenza dal di sin il Dorothea-Schlegel-Platz betg lunsch davent dal Deutscher Reichstag è deditgada a la populaziun da Berlin. 
Qua vegn il chantun Grischun a sa preschentar a 15'000 fin 20'000 visitadras e visitaders en sia diversitad turistica, culturala ed economica. 
Cun ina preschentaziun interactiva dal Grischun, cun occurrenzas culturalas sco er cun spezialitads culinaricas dal chantun duai il Grischun vegnir rendì pli enconuschent sco destinaziun da viadi. 
Sco ambassadura serva la Grischuna la pli enconuschenta, Heidi, l'eroxa romanesca. 
Sut il motto "Berlin cloma il Grischun. 
Heidi vegn." vul il Grischun sa drizzar durant questa occurrenza dal di er ed oravant tut a famiglias. 
L'incumbensa da realisar quest punct central è vegnida surdada a Grischun vacanzas (GRV). 
Questa organisaziun da marketing per il turissem dal Grischun po sa basar en quest connex sin sias diversas experientschas cun occurrenzas sumegliantas (di chantunal a l'Expo02, Olma, Sechseläuten da Turitg, sessiun). 
Parada da las chauras sco attracziun mediala 
En correspundenza cun il motto vul il Grischun delectar Berlin cun in regal dal tuttafatg spezial: Heidi na vegn betg a viagiar suletta en terras estras, mabain vegn a manar var 600 chauras a Berlin. 
En il rom da l'occurrenza dal di vegnan quellas a far in til tras la chapitala tudestga fin a la plazza da la festa, accumpagnadas da gruppas da costums, d'umens che portan plumpas e da furmaziuns da musica. 
Cun questa acziun spera il chantun ospitant da survegnir ina gronda attenziun da las medias sur ils cunfins da la citad ora. 
Occurrenza da la saira per giasts envidads en l'ambassada 
Per il bainvegni uffizial da la saira dal 1. d'avust envida l'ambassada svizra circa 1'000 fin 1'200 giasts da la politica, da l'economia, da la scienza e da la cultura. 
Questa occurrenza ha lieu en las localitads ed en ils stabiliments al liber da l'ambassada en in rom galant. 
Il chantun ospitant ha qua la pussaivladad da dar ina nota speziala e questa occurrenza. 
Il Grischun vegn a trair a niz questa schanza en spezial cun producziuns culturalas, cun porscher spezialitads grischunas e svizras als giasts envidads, cun preschentar il Grischun integrond en moda activa ils giasts envidads e cun manar ina "lounge" grischuna exclusiva. 
Pleds da l'ambassadur svizzer, dal president da la regenza grischuna sco er d'ina cussegliera federala u d'in cusseglier federal ed in grond fieu artifizial cumpletteschan questa occurrenza da la saira. 
L'organisaziun dal project è pronta 
La direcziun dal project dal Grischun sut il cusseglier guvernativ Hansjörg Trachsel è en mauns dal secretari dal departament d'economia publica e fatgs socials. 
Dal team da basa fan part ultra da quai represchentantas e represchentants dal departament d'economia publica e fatgs socials, da l'uffizi da cultura, dal center da furmaziun e cussegliaziun agricula Plantahof, da la swiss school of tourism & hospitality Passugg sco er da Grischun vacanzas. 
Communicaziun sut l'ensaina da la marca "graubünden" 
La preschentaziun dal Grischun sco er las activitads communicativas da l'ambassada svizra tar il "di da la Svizra" vegnan realisadas tuttas sut il logo da la marca "graubünden". 
Uschia poi vegnir tegnì quint da la finamira d'augmentar vinavant e da consolidar il renum da questa marca er en ils pajais vischins da l'exteriur. 
Per las occurrenzas dal 1. d'avust 2008 a Berlin fa d'ina vart ina cooperaziun da medias da l'ambassada svizra reclama e las renda enconuschentas, da l'autra vart fa quai er Grischun vacanzas cun mesiras accumpagnantas. 
En spezial per il "di da la Svizra" vegn er messa en funcziun ina pagina d'internet (www.schweiztag.de). 
Avant questas occurrenzas vegnan ultra da quai envidads schurnalistas e schurnalists d'economia e da turissem da Berlin e conturns ad in viadi da medias tras il Grischun. 
Gremi: departament d'economia publica e fatgs socials 
Funtauna: rg departament d'economia publica e fatgs socials 
Data: 14.12.2007 
Il Grischun beneventa la cussegliera federala Eveline Widmer-Schlumpf 
Il chantun Grischun fa gievgia, ils 20 da december 2007, in bainvegni uffizial a la cussegliera federala nov elegida Eveline Widmer-Schlumpf. 
Ultra da las occurrenzas per ils giasts envidads datti a Favugn in apero per la populaziun. 
Mesemna, ils 12 da december 2007, è cussegliera guvernativa Eveline Widmer-Schlumpf vegnida elegida da l'assamblea federala plenara sco cussegliera federala. 
In di pli tard ha ella declerà ch'ella acceptia questa elecziun. 
Per appreziar ed undrar questa elecziun fa la regenza in bainvegni a la nova cussegliera federala en il Grischun. 
Las festivitads uffizialas han lieu gievgia, ils 20 da december 2007 a Maiavilla, a Cuira ed a Favugn. 
Il tren spezial da Berna arriva a las 13.40 a Maiavilla, nua ch'èn planisads ina emprima pitschna fermada ed in bainvegni tras il president da la citad Christian Möhr. 
Alura cuntinuescha il tren per arrivar a las 14.20 a la staziun da Cuira. 
En la chasa dal cumin-baselgia Titthof cumenza alura l'act festiv uffizial per ils var 500 fin 600 giasts envidads da Berna e dal Grischun. 
Suenter il bainvegni tras il president da la citad Christian Boner pledan il president da la regenza Martin Schmid sco er la nova cussegliera federala. 
Per l'accumpagnament musical da l'act festiv procura la filarmonia da chombra dal Grischun. 
Suenter l'act festiv uffizial en il Titthof sa renda la delegaziun a Favugn, nua ch'i dat - a partir da las 16.45 - in apero sin la plazza avant la sala da gimnastica. 
Ils giasts envidads vegnan a sa render a las 17.30 en la sala da gimnastica per l'occurrenza uffiziala da la saira. 
La saira èn previs pleds dal president communal Markus Feltscher, da la presidenta da la confederaziun Micheline Calmy-Rey sco er da Barbara Janom Steiner, presidenta da la PPS dal Grischun. 
Per il rom musical da l'occurrenza da la sairada procuran differentas furmaziuns da Favugn. 
Questas festivitads vegnan projectadas sin ina taila gronda che sa chatta en l'aula vischina e pon uschia vegnir persequitadas da la populaziun che giauda là l'ustaria da festa. 
La saira returna il tren spezial a Berna. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 18.12.2007 
L'elecziun cumplementara per la regenza grischuna ha lieu ils 30 da mars 2008 
L'elecziun cumplementara d'ina commembra u d'in commember da la regenza grischuna per il rest da la perioda d'uffizi dal 1. da schaner 2007 fin ils 31 da december 2010 ha lieu dumengia, ils 30 da mars 2008. 
Quai ha concludì la regenza. 
Ils 12 da december 2007 ha l'assamblea federala plenara elegì la cussegliera guvernativa Eveline Widmer-Schlumpf en il cussegl federal. 
In di pli tard ha ella declerà ch'ella acceptia questa elecziun. 
La perioda d'uffizi ordinaria da las commembras e dals commembers da la regenza dura anc fin ils 31 da december 2010. 
Tenor la lescha davart il diever dals dretgs politics en il chantun Grischun sto la regenza disponer en in tal cas in'elecziun cumplementara per il rest da la perioda d'uffizi. 
Cun fixar il termin per l'elecziun cumplementara ha la regenza resguardà che las partidas politicas hajan suffizientamain temp per sa preparar. 
La revisiun parziala da la lescha d'ustaria entra en vigur il 1. da schaner 2008 
La regenza grischuna ha concludì da metter en vigur la revisiun parziala da la lescha d'ustaria per il chantun Grischun per il 1. da schaner 2008. 
Il medem mument ha ella adattà las disposiziuns executivas tar la lescha d'ustaria. 
La revisiun parziala da la lescha d'ustaria ha l'intenziun da simplifitgar la procedura da taxaziun da las bavrondas destilladas e da distgargiar administrativamain ils manaschis. 
Ultra da quai vegnan formuladas da nov las premissas per la permissiun per ustieras e per ustiers. 
Il cussegl grond aveva approvà la revisiun parziala ils 31 d'avust 2007. 
Il termin da referendum è scadì ils 12 da december 2007 senza ch'i saja vegnì fatg in tal. 
Ils projects da votaziun dals 24 da favrer 2008 èn fixads 
Dumengia, ils 24 da favrer 2008 vegni votà en il Grischun davart l'iniziativa chantunala dal pievel "Cussegl grond: 80 bastan". 
Quai ha concludì la regenza grischuna. 
Sin plaun federal vegnan suttamessas a la votaziun dal pievel l'iniziativa dal pievel dals 3 da november 2005 "Cunter la canera d'aviuns da cumbat en territoris turistics" sco er la lescha federala dals 23 da mars 2007 davart la meglieraziun da las cundiziuns generalas fiscalas per activitads e per investiziuns d'interpresas (lescha davart la refurma da l'imposiziun da taglia sin interpresas II). 
Per "planisar novas colliaziuns da traffic" duai vegnir nominada ina organisaziun dal project 
La regenza grischuna ha fixà la procedura per "planisar novas colliaziuns da traffic". 
Il cussegl grond aveva reservà il zercladur 2006 tranter auter 10 milliuns francs or dals meds finanzials d'agio da la banca chantunala grischuna per planisar novas colliaziuns da traffic innovativas en il Grischun ed en il territori alpin che cunfinescha cun il Grischun. 
En in'emprima fasa duain vegnir tschernids quels projects che paran adattads per vegnir elavurads ulteriuramain. 
Tenor l'avis da la regenza e dal cussegl grond pon projects innovativs vegnir sustegnids, sch'els adempleschan almain la funcziun d'ina avertura regiunala e sch'els empermettan in niz supplementar per l'economia publica. 
La cunvegna da prestaziun cun la confederaziun davart il mantegniment da las vias naziunalas po vegnir sutsegnada 
La regenza grischuna ha approvà la cunvegna da prestaziun davart il mantegniment da las vias naziunalas sin il territori dal chantun Grischun. 
La cunvegna da prestaziun cun l'uffizi federal da vias po vegnir sutsegnada. 
Per questas prestaziuns vegn il chantun indemnisà da la confederaziun cun ina contribuziun globala da circa 18 milliuns francs per onn. 
Cun l'introducziun da la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF) vegn surdada la responsabladad e la proprietad da las vias naziunalas a partir dal 1. da schaner 2008 a la confederaziun. 
Il mantegniment dal manaschi da las vias naziunalas ed il mantegniment architectonic da las vias naziunalas che na fa betg part d'in project pon ils chantuns dentant ademplir vinavant independentamain sin basa d'ina cunvegna da prestaziun cun la confederaziun. 
Da vischnancas e da regiuns 
- Favugn: Il project supplementar tar il project "Ovras da protecziun a Favugn" da la vischnanca da Favugn vegn approvà. 
Als custs vegn garantida ina contribuziun da maximalmain 12'920 francs. 
- Tartar: La revisiun parziala da la constituziun communala da la vischnanca da Tartar, concludida da la radunanza communala dals 20 da november 2007, vegn approvada. 
- Madulain: La lescha davart las taxas da giasts e da turissem da la vischnanca da Madulain dal 1. d'october 2007 vegn approvada. 
- Maladers: La planisaziun d'utilisaziun ch'è vegnida relaschada da la vischnanca da Maladers per engrondir la chava da gera "Tummi-Hügel" vegn approvada cun resalvas. 
- Vella e Degen: La planisaziun d'utilisaziun ch'è vegnida relaschada da las vischnancas da Vella e da Degen ils 31 da matg respectivamain ils 13 da fanadur 2007 en vista a l'engrondiment da l'indriz d'ennavar en il territori da skis da Vella vegn approvada cun in pèr resalvas. 
- Zernez: La revisiun parziala da la planisaziun locala da la vischnanca da Zernez dals 25 da zercladur 2007 vegn approvada. 
- Cursa internaziunala da muntogna "Arosa Classic Car": A l'organisaziun da la "4. cursa internaziunala da muntogna Arosa Classic Car" vegn concedida la permissiun da duvrar venderdi, ils 12 da settember 2008, sco er sonda, ils 13, e dumengia, ils 14 da settember 2008 la ruta previsa sin la via chantunala tranter Langwies ed Arosa. 
- Telefericas "Engiadina San Murezzan SA": En sia consultaziun a l'uffizi federal da traffic davart la dumonda da concessiun e d'approvaziun dal plan da las telefericas "Engiadina San Murezzan SA (BEST)" dals 3 da fanadur respectivamain dals 30 da fanadur 2007 per construir duas sutgeras accuplablas "Bernina Diavolezza - Collinas" ed "Alp da Buond Suot - Muots Ravulaunas" propona la regenza da dar la concessiun. 
Contribuziuns chantunalas a differentas instituziuns 
- Fond da sport: La regenza ha approvà contribuziuns pauschalas da circa 800'000 francs or dal fond da sport per las circa 45 organisaziuns e federaziuns da sport da l'associaziun grischuna da sport (AGS). 
- Promoziun da la cultura: La regenza ha concedì contribuziuns da totalmain 363'500 francs per promover 21 occurrenzas ed ovras culturalas. 
- Login da la furmaziun professiunala: Al login "furmaziun professiunala" (login) vegn garantida ina contribuziun chantunala unica da maximalmain 150'000 francs per avair acquirì ulteriuras partenarias ed ulteriurs partenaris da cooperaziun per realisar il lieu da furmaziun da la Svizra sidorientala a Landquart. 
- Cuminanza grischuna per sendas CGS: La cunvegna da prestaziun 2008 tranter il chantun Grischun e la cuminanza grischuna per sendas (CGS) vegn approvada. 
La contribuziun pauschala annuala dal chantun importa 125'000 francs. 
- Institut per turissem e temp liber (ITT): A l'institut per turissem e temp liber (ITT) da la scola auta da tecnica ed economia a Cuira vegn garantida ina contribuziun dad annualmain 100'000 francs per ils onns 2008 fin 2010. 
- Uniun da gimnastas e da gimnasts da Cuira, atletica leva: L'uniun da gimnastas e da gimnasts da Cuira, atletica leva, survegn ina contribuziun dad 11'400 francs or dal fond da sport per realisar l'exposiziun speziala "atletica leva" a chaschun da l'exposiziun da commerzi e da mastergn Higa 2008 a Cuira. 
- Fonoteca naziunala svizra: A la fonoteca naziunala svizra vegn garantida ina contribuziun da 5'263 francs. 
Projects da vias 
La regenza ha approvà totalmain 4'620'000 francs per construir e per sanar ils suandants trajects da vias: 
- via naziunala A13: lavurs d'inschigneria d'electromecanica vi dal sviament da Roveredo, tunnel San Fedele 
- via dal Partenz: lavurs d'impressari sin la punt da la Landquart a Claustra 
- via naziunala A13: lavurs sanitaras Pian San Giacomo - Malabarba 
Per la fin da l'onn 
La regenza grischuna ha gì 43 sesidas durant l'onn 2007. 
President da la regenza daventa il 1. da schaner 2008 Stefan Engler, schef dal departament da construcziun, traffic e selvicultura. 
Vicepresident daventa Hansjörg Trachsel, schef dal departament d'economia publica e fatgs socials. 
La regenza giavischa a tut las conburgaisas ed a tut ils conburgais tut il bun per la fin da l'onn, fidanza e bainstar. 
Gremi: regenza 
Funtauna: rg chanzlia chantunala dal Grischun 
Data: 20.12.2007 
Zonas da paus per la selvaschina schlian conflicts - www.wildruhe.gr.ch 
Ir cun skis sin pistas magnificas, giudair il freeriding sper las pistas u ir cun gianellas tras ina cuntrada ennavada da frestg, quai èn eveniments ch'ins po giudair en il Grischun. 
Sch'i na vegn betg prendì resguard da la natira en quest connex, fa quest giudiment dentant ch'ils animals indigens pateschan u daventan victimas da quest plaschair. 
Per evitar conflicts tranter l'uman e la selvaschina èn vegnidas zavradas u concludidas 240 zonas da paus per la selvaschina legalmain valaivlas en il Grischun. 
Las infurmaziuns actualas davart la situaziun e davart las disposiziuns da mintga zona chattais Vus en l'internet sut www.wildruhe.gr.ch. 
L'enviern cun naiv e fradaglia ha chaschunà en il decurs da milliuns dad onns che blers animals èn s'adattads a questas relaziuns en moda fenomenala. 
En la societad da temp liber d'ozendi porschan ils svilups tecnics multifars savens pussaivladads nunspetgadas a l'uman per sa mover facilmain en la natira. 
Surviver grazia al spargnar energia 
Animals che vivan tut l'onn tar nus sco la selvaschina d'ungla u las giaglinas dal pe pailus èn s'adattads a l'enviern cun maximar il spargn d'energia e cun optimar l'utilisaziun dal pavel. 
Ils territoris, nua che la selvaschina passenta l'enviern, sa chattan savens en regiuns climaticas preferidas, en las qualas er l'uman sa trategna gugent durant l'enviern. 
Uschia èn conflicts programmads ordavant. 
Quels vegnan agravads sche l'uman avanza cun ses hobis er en zonas, en las qualas el na saveva pli baud strusch sa mover senza meds d'agid tecnics. 
Sche animals ston fugir tras la naiv auta resp. sch'igl è fitg fraid, chaschuna quai grondas perditas d'energia cun consequenzas negativas per il singul animal. 
Er il spazi da viver po dentant vegnir donnegià, sch'ils animals emprovan da cumpensar questas perditas d'energia cun ruier u cun scursar bostgs giuvens. 
Orientaziun sur l'internet: www.wildruhe.gr.ch 
Sin basa da la lescha da chatscha dal Grischun pon vischnancas zavrar dapi l'onn 1989 zonas da paus per la selvaschina e limitar localmain e temporarmain l'access liber al guaud ed a la pastgira. 
Uschia han blers problems pudì vegnir schliads al lieu, savens sin iniziativa da chatschadras e da chatschaders, da protecturas e da protecturs da l'ambient sco er dals organs da surveglianza da chatscha. 
Per che las regulaziuns, ch'èn vegnidas relaschadas localmain, sajan en general meglier accessiblas, è vegnida endrizzada la pagina d'internet www.wildruhe.gr.ch. 
Burgaisas e burgais pon s'infurmar detagliadamain ordavant davart las regulaziuns resp. davart ils scumonds ch'existan en la regiun tschernida da turas u da viandar. 
Grazia a questas infurmaziuns pon er cartas da turas e guids da rutas pli vegls vegnir actualisads 
Per questa stagiun d'enviern è la charta vegnida actualisada e cumplettada cun las 10 zonas da paus per la selvaschina ch'èn vegnidas relaschadas da nov. 
Quest inventari cumpiglia en il fratemp 240 objects. 
Il Grischun sco chantun da turissem tschenta uschia novas normas per schliar e per communitgar la problematica concernent ils disturbis e mussa ch'igl è pussaivel che la natira, che la cultura e ch'il turissem existan in sper l'auter. 
Respectar las zonas da paus 
Grazia a la bainvulientscha da l'institut federal per la perscrutaziun da naiv e da lavinas sa chatta in link a www.wildruhe.gr.ch er sin il bulletin regiunal da lavinas. 
Sin ina charta dal Grischun vegnan mussadas là las zonas da paus per la selvaschina ch'èn vegnidas zavradas e ch'èn vegnidas concludidas en moda legalmain valaivla, e quai ensemen cun ils territoris federals scumandads per la chatscha e cun il parc naziunal svizzer. 
Il sectur ch'interessescha po vegnir tschernì ed engrondì fin ad ina scala dad 1:5'000. 
Sur in buttun d'infurmaziun pon vegnir inseridas e rendidas visiblas las regulaziuns vertentas. 
En la natira èn las zonas da paus per la selvaschina marcadas cun tavlas unitaras. 
Questas signalisaziuns vegnan montadas da las chatschadras e dals chatschaders locals en il rom da lur activitad da tgira en collavuraziun cun ils organs da surveglianza da chatscha. 
Cun buna veglia e cun la prontezza d'acceptar las restricziuns ch'èn raschunaivlas e ch'èn necessarias pon vegnir schliads ils conflicts tranter l'uman, la selvaschina ed il spazi da viver. 
Il motto sa cloma: 
Sajas fair cun la natira - respecta las zonas da paus per la selvaschina en il Grischun ed en l'entir territori alpin! 
Gremi: uffizi da chatscha e pestga 
Funtauna: rg uffizi da chatscha e pestga 
Data: 21.12.2007 
Dà liber il nov onn da sport da la ARGE ALP 
En la cuminanza da lavur da las regiuns alpinas (ARGE ALP) vegnan dads libers ils gieus da la ARGE ALP 2007/2008 l'ultima emna da l'onn current. 
Suenter che l'onn da sport 2006/2007 ch'è stà curunà da success e che ha gì 1400 participantas e participants è terminà, vegn la fasa da concurrenza 2007/2008 lantschada cun in turnier da hockey sin glatsch a Puntina. 
L'onn passà ha la Lumbardia gudagnà questa concurrenza internaziunala. 
Sut il tetg da la ARGE ALP vegnan realisadas dapi l'onn 1983 occurrenzas da sport che surpassan ils cunfins. 
Da questas occurrenzas fan part ils pajais ed ils chantuns sco la Baviera, la Lumbardia, il Tirol dal sid, il Trentino, Salzburg, il Tirol, il Vorarlberg, il Son Gagl, il Tessin ed il Grischun. 
L'onn 2006 ha la ARGE ALP ristgà da cumenzar cun in program nov. 
Avant devi concurrenzas en passa 20 disciplinas da sport. 
Tar ils sports d'enviern èn quai skis alpin, hockey sin glatsch e patinadi artistic, e tar ils sports da stad ballape, tir da sport, atletica leva e cursa d'orientaziun. 
Il motiv per renovar il program da sport è stà quel, che la ARGE ALP ha puspè vulì avair in instrument da promoziun efficazi per las disciplinas da sport ch'èn domiciliadas en il territori alpin e che vegnan pratitgadas il pli savens. 
Il success da l'onn da pilot ha dà raschun a la ARGE ALP. 
Sco giasts ha la ARGE ALP ultra da quai pudì beneventar delegaziuns da sport dal Liechtenstein, da Baden-Württemberg e da la Turgovia. 
Pervia da mancanza da naiv han ins displaschaivlamain stuì renunziar a la disciplina da skis alpin. 
Percunter han pudì vegnir realisads il turnier da hockey en il Tessin, il patinadi artistic en Baviera, il turnier da ballape en il Tirol dal sid, il tir da sport a Son Gagl, l'atletica leva en il Trentino e la cursa d'orientaziun en il Vorarlberg. 
En la classificaziun dals pajais ha la Lumbardia occupà - sco victura da la seria d'occurrenzas 2006/2007 - l'emprim rang avant il Tirol dal sid ed avant il Tessin. 
Ils ulteriurs rangs vegnan occupads da la Baviera e dal Trentino (4), dal Vorarlberg (6), dal Grischun (7), da Son Gagl (8), dal Tirol (9) e da Salzburg (10). 
Las occurrenzas 2007/2008 
Il grond success dal project da sport ha motivà la direcziun politica da la ARGE ALP - a chaschun da la 38avla conferenza da las scheffas e dals schefs da las regenzas a Bregenz il zercladur 2007 - da prolungar il project da sport per ulteriurs tschintg onns. 
Uschia presta la ARGE ALP er en l'avegnir ina contribuziun impurtanta per il svilup da disciplinas da sport ch'èn tipicas per il territori alpin e per la promoziun dal moviment en lur pajais commembers. 
Per l'onn da sport 2007/2008 ha la gruppa da project fixà - sut la direcziun dal chantun Grischun - ils suandants lieus e las suandantas datas d'occurrenza: 
disciplinas da sport: 
cura: 
nua: 
hockey sin glatsch 
27 - 30 da december 2007 
Puntina/Tirol 
patinadi artistic 
la fin da mars 2008 
Grischun 
ballape 
1. - 4 da matg 2008 
Mendrisio/Tessin 
sport per persunas impedidas 
stad 2008 
Tirol dal sid 
tir da sport 
24 - 27 da fanadur 2008 
Garching-Hochbrück/Baviera 
atletica leva 
settember 2008 
Tirol dal sid 
cursa d'orientaziun 
18/19 d'october 2008 
Gossau/Flawil / Son Gagl 
La stad 2008 vegn organisà e realisà - eventualmain en il Tirol dal sid - sco novum da l'onn da sport 2007/2008 da la ARGE ALP per l'emprima giada in'occurrenza per sportistas e per sportists che han in impediment spiertal. 
Sut 
www.argealp-sport.org 
sa chattan las indicaziuns davart las differentas occurrenzas da sport, ils formulars d'annunzia e las adressas da contact. 
Gremi: uffizi per la scola populara ed il sport 
Funtauna: rg uffizi per la scola populara ed il sport 
Data: 27.12.2007 
Concurrenza supplementara per promover la lavur culturala professiunala a partir da l'onn 2008 
A partir da l'onn 2008 vegnan distribuids dapli daners tar la concurrenza per promover la lavur culturala professiunala en il chantun Grischun. 
Per quest intent stattan da nov a disposiziun 275'000 empè da 200'000 francs. 
En quest connex vegn la concurrenza dividida da nov en ina concurrenza per projects pli gronds ed en ina concurrenza per projects pli pitschens. 
La concurrenza per promover la lavur culturala professiunala - ch'è vegnida organisada l'onn 2007 gia per la dieschavla giada - chatta adina in grond interess. 
Ils ultims onns è sa stabilisada ina cifra da circa 70 fin 80 candidatas e candidats. 
Fin ussa vegnivan concedids stipendis libers e contribuziuns ad ovras en l'autezza da mintgamai maximalmain 20'000 francs. 
Quai ha gì la consequenza che projects qualitativamain buns, ma pli "favuraivels" èn vegnids dischavantagiads in pau. 
Per eliminar questas mancanzas e per distgargiar la concurrenza vertenta vegn la concurrenza dividida a partir da l'onn 2008 da nov en duas parts, e quai durant ina fasa da pilot da trais onns: en ina concurrenza per projects gronds ed en ina concurrenza per projects pitschens. 
La summa da 200'000 francs che steva a disposiziun mintga onn fin ussa, na vegn betg tutgada. 
Da nov stattan a disposiziun a partir da l'onn 2008 supplementarmain 75'000 francs ad onn per la concurrenza per projects pitschens. 
Qua vegnan surdads contribuziuns ad ovras e/u stipendis en l'autezza da maximalmain 10'000 francs. 
Las cundiziuns da participaziun (colliaziun tematica cun il Grischun, domicil en il Grischun durant almain dus onns u dretg da burgais dal Grischun) ed ils criteris da qualitad (occupaziun seriusa, resonanza, relevanza ed autenticitad) restan ils medems. 
La concurrenza per projects pitschens vegn valitada tras ina commembra u tras in commember da la cumissiun existenta per concurrenzas da la lavur culturala professiunala sco er tras ina represchentanta u tras in represchentant da la promoziun da la cultura dal Grischun. 
Durant la fasa da pilot vegn questa incumbensa surpigliada en spezial dad Esther Krättli Jenny, presidenta da la cumissiun da concurrenza, e dad Armon Fontana, promoziun da la cultura dal Grischun. 
Gremi: uffizi da cultura 
Funtauna: rg uffizi da cultura 
Data: 09.01.2008 
Da vischnancas e da regiuns 
- Claustra: La revisiun parziala da la constituziun communala da la vischnanca da Claustra, concludida cun la votaziun a l'urna dals 25 da november 2007, vegn approvada. 
- Luzein: La constituziun da la vischnanca da Luzein dals 15 da november 2007 vegn approvada. 
Contribuziuns chantunalas a differentas instituziuns 
- Archiv cultural da l'Engiadin'ota: L'archiv cultural da l'Engiadin'ota survegn in sustegn finanzial unic da maximalmain 25'000 francs per las lavurs d'inventarisaziun dals relaschs da la famiglia Romedi, da la regiun da vacanzas da l'Engiadina sco er da l'artist Gaudenz Tester ch'èn planisadas per l'onn 2008. 
- Festa svizra da musicistas e da musicists: La festa svizra da musicistas e da musicists da l'associaziun svizra da musicistas e da musicists dals 24 e dals 25 da matg 2008 en il Grischun vegn sustegnida cun ina contribuziun da 12'000 francs. 
- Associaziun internaziunala da l'economia da chasa: Il congress mundial per il giubielum da 100 onns da l'International Federation for Home Economics, da la federaziun internaziunala da l'economia da chasa, dals 26 fin ils 31 da fanadaur 2008 a Lucerna vegn sustegnì cun ina contribuziun da 15'000 francs. 
Fatgs dal persunal 
Remo Fehr, domicilià a Fanas, è vegnì promovì sco manader da l'uffizi per la natira e l'ambient. 
El cumenza sia plazza a partir dal 1. da settember 2008 sco successur da Peter Baumgartner che va en pensiun per quest termin. 
Gremi: regenza 
Funtauna: rg chanzlia chantunala dal Grischun 
Data: 10.01.2008 
La regenza vul mantegnair il gimnasi inferiur 
La regenza grischuna propona al cussegl grond ina revisiun parziala da la lescha davart las scolas medias. 
Er en il futur duai la scolaziun gimnasiala durar sis onns per uffants che cumenzan il gimnasi inferiur suenter la sisavla classa primara. 
Sch'il gimnasi vegn cumenzà suenter la segunda classa secundara, duain vegnir absolvids quatter onns fin tar la maturitad. 
Igl è previs ch'il cussegl grond vegn a tractar la fatschenta l'avrigl 2008. 
Da nov vegn il cussegl grond a reglar il concept da la scolaziun gimnasiala en la lescha davart las scolas medias. 
En spezial vegn el a determinar, sch'i vegn purschì vinavant in gimnasi inferiur en il chantun Grischun ed a fixar la durada da la scolaziun gimnasiala. 
El ha incumbensà la regenza d'al suttametter pliras variantas per quest champ da regulaziun. 
Las variantas duain esser formuladas fin al stgalim d'ina lescha. 
La regenza aveva dà en consultaziun tschintg differentas variantas. 
Igl è er stà en discussiun da mantegnair il gimnasi inferiur en las regiuns, ma da desister d'in tal a Cuira. 
L'evaluaziun da las posiziuns ha mussà che las vuschs che approveschan il gimnasi inferiur e quellas che al refuseschan sa tegnan circa la ballantscha. 
Las regiuns cun in ferm stgalim superiur da la scola populara pretendan plitost d'abolir il gimnasi inferiur, entant che las regiuns cun ina scola media s'expriman en favur d'in mantegniment da tal. Las partidas politicas vulan mantegnair il gimnasi inferiur a tschertas cundiziuns. 
Il model dals recturs ch'è vegnì mess en discussiun chatta il sustegn da las regiuns che han ina scola media, entant che las posiziuns or da las vals talianas refuseschan categoricamain quest model. 
Da pliras varts vegni pretendì da meglierar la qualitad da la scolaziun gimnasiala en il Grischun, da dar dapli profil al gimnasi inferiur e d'optimar la procedura d'admissiun da la scola populara al gimnasi. 
Resguardond questas posiziuns propona ussa la regenza en sia missiva al cussegl grond da cumplettar il concept actual dal gimnasi cun elements dal model dals recturs. 
Ils cuntegns didactics al gimnasi inferiur (matematica, scienzas natiralas, latin) duain ademplir pretensiuns pli grondas e la procedura d'admissiun suenter la sisavla respectivamain suenter l'otgavla classa duai vegnir optimada. 
L'admissiun a la scola media commerziala u professiunala duai succeder ussa suenter l'otgavla classa. 
La regenza motivescha sia proposta er cun ponderaziuns da la politica regiunala ed accentuond l'impurtanza da las scolas medias per l'economia publica dals lieus da scola. 
Gremi: regenza 
Funtauna: rg chanzlia chantunala dal Grischun 
Data: 10.01.2008 
La regenza beneventa il program naziunal nutriment e moviment 2008-2012 
La regenza grischuna sustegna il program naziunal moviment e nutriment 2008-2012 planisà da la confederaziun. 
La regenza è da l'avis ch'igl è da dar gronda prioritad a la politica da sanadad ed a la problematica creschenta da surpais per motivs da la e da l'economia publica. 
Quai scriva la regenza en sia resposta a l'uffizi federal da sanadad publica. 
La regenza sustegna las finamiras dal program da cumbatter a moda effectiva surpais e corpulenza spezialmain tar uffants e tar giuvenils. 
Da princip vegnan beneventads ils secturs d'agir e las finamiras fixadas per in proceder coordinà en l'entira Svizra. 
Cunquai che la promoziun da la sanadad e la prevenziun èn la finala sutamessas als chantuns po il program dentant - tenor la regenza - vegnir realisà cun success mo sch'el vegn fatg en stretga collavuraziun cun las autoritads chantunalas. 
Tranter auter ha il program la finamira da promover in nutriment equilibrà sco er il moviment ed il sport e d'optimar purschidas da cussegliaziun e da terapia. 
Da vischnancas e da regiuns 
Surava: Sin la via principala a l'entrada a l'ost dal vitg da Surava, ordaifer il vitg, vegn extendida la zona da sveltezza maximala da 50 km/h "limita generala" per circa 170 meters en direcziun d'Alvagni-bogn. 
Plinavant vegn introducida in'avantzona da 60 km/h d'ina lunghezza da ca. 225 meters. 
Contribuziuns chantunalas a differentas instituziuns 
Teater da Cuira: Per la segunda part da la stagiun 2007/2008 (enviern/primavaira 2008) survegn il teater da Cuira ina contribuziun chantunala en la summa da 150'000 francs. 
Federaziun grischuna per il sport: La contribuziun or dal fond da sport a la federaziun grischuna per il sport importa maximalmain 31'000 francs. 
Tgira da monuments: Als custs per la restauraziun generala da la baselgia evangelica ad Igis-Landquart vegn pajada ina contribuziun da maximalmain 51'600 francs. 
Projects da vias 
La regenza ha approvà totalmain 14'936'000 francs per construir e per sanar ils suandants trajects da vias: 
- via naziunala A13: lavurs d'impressari, punt dal Rain posteriur, Spleia vest 
- via naziunala A13: renovaziun dal vial e dal sectur da traffic en il tunnel dal San Bernardin 
- via naziunala A13: lavurs d'impressari per il tunnel dal San Bernardin, pregalaria nord 
- via naziunala A13: lavurs d'impressari dal guaud da Cassana fin tar l'access da Nufenen 
- via naziunala A13: lavurs d'impressari per la galaria dal guaud da Cassana 
Gremi: regenza 
Funtauna: rg chanzlia chantunala dal Grischun 
Data: 17.01.2008 
La cumissiun per furmaziun e cultura s'exprima a favur d'ina participaziun al concordat da HarmoS 
Sut il presidi dal deputà Bruno W. Claus ha la cumissiun dal cussegl grond per furmaziun e cultura (CFC) predeliberà la missiva da la regenza tar la participaziun a la cunvegna interchantunala davart l'armonisaziun da la scola obligatorica (concordat da HarmoS) per mauns dal cussegl grond . 
A la sesida da la cumissiun è sa participà er il cusseglier guvernativ Claudio Lardi. 
La cunvegna proponida da la conferenza svizra da las directuras e dals directurs chantunals da l'educaziun publica duai daventar in term impurtant en il svilup da la scola obligatorica en Svizra. 
In punct central dal concordat è da crear finamiras unitaras. 
Per quest intent duain vegnir elavurads plans d'instrucziun unitars per mintga territori linguistic. 
In segund punct central pertutga las structuras. 
Il temp da scola obligatoric duai vegnir definì - suenter l'entrada en las instituziuns da furmaziun obligatoricas suenter avair cumplenì quatter onns - cun ina durada da scolina e da scola primara da totalmain otg onns sco er cun la frequentaziun d'in stgalim secundar I da trais onns. 
Il Grischun ademplescha gia questa finamira. 
Sco punct impurtant vegn vitiers l'organisaziun dal di da scola. 
Uschia duai l'instrucziun sin il stgalim primar vegnir organisada en il futur en il rom dad uras da bloc. 
Plinavant duain vegnir purschidas structuras dal di confurmas als basegns. 
In punct impurtant dal concordat da HarmoS è la coordinaziun da l'instrucziun da linguas. 
En quest connex duai vegnir instruida l'emprima lingua estra il pli tard a partir dal terz onn da scola e la segunda a partir dal tschintgavel onn da scola. 
Ina da las duas linguas è ina segunda lingua naziunala, l'autra è englais. 
A la fin dal temp da scola obligatoric duain vegnir intermediadas enconuschientschas cumparegliablas en omaduas linguas. 
A chaschun da la revisiun parziala da la lescha da scola en la sessiun d'avrigl 2008 dal cussegl grond vegn il Grischun a decider, tge lingua che vegn ad esser l'emprima lingua estra tempriva. 
In ultim punct impurtant dal concordat pertutga l'introducziun d'instruments per garantir la qualitad ed il svilup sin plaun naziunal. 
Suenter ch'igl è stà incontestà d'entrar en la discussiun dal project. 
La finala ha concludì la cumissiun cun ina cuntravusch da recumandar al cussegl grond, che vegn a tractar il project en la proxima sessiun da favrer, da sa participar al concordat da HarmoS. 
Bruno W. Claus, cumissiun per furmaziun e cultura, tel. 081 250 70 25 
Funtauna: rg cumissiun per furmaziun e cultura 
Data: 18.01.2008 
Lantschà il concept per extirpar la DVB en il Grischun 
Il concept definitiv per extirpar la malsogna bovina DVB (diarrea virala bovina) en il Grischun è vegnì repassà la fin da l'onn 2007. 
L'extirpaziun da l'epidemia d'animals en l'entira Svizra cumenza per propi l'october 2008 e dura 4 onns. 
Tranter il schaner e l'avrigl 2008 vegni controllà per quest intent en il chantun Grischun - cun agid d'emprovas da la pel - tar var 50'000 arments e vadels, sch'els han questa malsogna. 
L'atun 2008 ha lieu tenor il medem sistem la controlla dals arments restants. 
Cun ulteriuras controllas duai alura vegnir surveglià che las scossas restian libras da l'epidemia. 
La diarrea virala bovina (DVB) è ina malsogna bovina ch'è fitg derasada en Svizra e che chaschuna perditas economicas considerablas. 
La DVB chaschuna aborts spontans ed ulteriuras malsognas dal tract digestiv e promova autras malsognas contagiusas, sco per exempel pneumonias. 
Intgins vadels han cronicamain la DVB. 
Il program d'extirpaziun ha en mira quests animals IP malsauns. 
Tras il concept duain vegnir identifitgads ed eliminads tut quests animals. 
Uschia vegnan impedidas novas infecziuns, e l'entir effectiv d'animals vegn liber dal virus e da la malsogna. 
Il concept per extirpar la DVB cumpiglia trais differentas fasas. 
En general èn adattads differents materials d'emprova per far las controllas areguard il virus da la DVB, sco per exempel il sang, il latg u emprovas da la pel. 
Perquai che l'applicaziun è pli simpla, vegnan prendidas en il Grischun durant tut las fasas unicamain emprovas da la pel. 
Quellas vegnan tuttas analisadas en il laboratori veterinar-bacteriologic dal chantun. 
Primavaira 2008: Reducir novas infecziuns da DVB durant l'alpegiada, avant ch'il program vegn lantschà l'atun 
Durant l'alpegiada han blers arments ed animals giuvens da differents effectivs - tranter quels er blers animals purtants - contact in cun l'auter. 
Sut questas premissas po il virus da la DVB vegnir transmess facilmain, uschia ch'i vegnan er producids novs animals IP. 
Tut en tut è l'alpegiada bain ina da las funtaunas principalas per transmetter il virus da la DVB. 
Per reducir il dumber dals animals IP èn previsas - avant ch'il program d'extirpaziun vegn lantschà per propi l'atun 2008 - restricziuns per l'alpegiada 2008: Arments che n'han anc mai fatg vadè e che vegnan mess ad alp, ston l'emprim vegnir controllads cun in resultat negativ areguard la DVB. 
Animals cun in resultat positiv na dastgan betg vegnir mess ad alp. 
Questa campagna da controllas cumenza en il Grischun la fin da schaner e dura fin mez avrigl. 
Per quest intent controlleschan las veterinarias ed ils veterinaris uffizials sco er las veterinarias ed ils veterinaris da controlla tut ils animals giuvens dals singuls manaschis. 
En il Grischun pertutga quai var 50'000 arments e vadels. 
En cas d'ina emprova positiva vegn il resultat dal laboratori verifitgà tras ina segunda emprova, e l'animal malsaun sto vegnir mazzà. 
Sche tut ils animals controllads èn sauns, è la chaussa liquidada per il manaschi. 
Atun 2008: Controllar tut ils animals da la spezia dals arments en l'entira Svizra 
Questa fasa durant l'atun ha la finamira d'identifitgar e d'eliminar ils animals IP vivents en tut la populaziun d'arments da la Svizra. 
Per quest intent vegnan tut ils animals da la spezia dals arments controllads sin DVB tranter il 1. d'october ed ils 31 da december 2008. 
Durant quest temp resultan anc ina giada var 30'000 emprovas en il Grischun. 
Sch'i na vegnan chattads nagins animals malsauns en in manaschi, n'è quest manaschi alura suttamess a naginas restricziuns areguard il traffic cun animals. 
Sch'i vegn dentant chattà in animal malsaun en in manaschi, na dastgan ils animals purtants betg vegnir mess en in auter lieu respectivamain vegnir vendids a partir da quest mument, fin ch'els fan vadè (perquai ch'ils animals purtants pudessan avair in animal IP en sai). 
A partir dal schaner 2009: Vadels sut la marella 
Suenter la fasa da las emprovas da l'atun 2008 èn controllads tut ils animals - cun excepziun dals vadels ch'eran en il venter da la mamma durant las controllas. 
Tranter quests vadels pon sa chattar er animals IP. 
Questa fasa ha la finamira da chattar e d'eliminar ils animals novnaschids malsauns. 
En il rom da la marcaziun uffiziala (fin il 5. di da vita) prenda la pura u il pur per quest intent in'emprova da la pel tar tut ils vadels novnaschids e trametta questa emprova al laboratori. 
L'october 2009 vegn pia la gronda part dals effectivs d'arments ad esser libra da la DVB, ed i ston vegnir chattads mo paucs animals che naschan malsauns e che pudessan puspè infectar auters animals. 
Il cumenzament da l'onn 2011 duessan tut ils effectivs svizzers d'arments esser libers da la DVB. 
Ils onns suandants sa tracti da cumprovar che la DVB na saja effectivamain betg pli avant maun en Svizra. 
Per quest intent vegnan analisadas a partir da quest mument - per cumprovar la malsogna - emprovas dal latg d'arments che dattan per l'emprima giada latg. 
Custs da var 2,85 milliuns francs en il Grischun 
Ils donns ch'il virus da la DVB chaschuna tras malsognas e tras perditas da prestaziuns importan var 10 milliuns francs en l'entira Svizra. 
Cunquai che l'entira sanaziun - che dura var 4 onns - chaschuna en Svizra custs totals da 60 milliuns francs, sa paja in'extirpaziun pia er matematicamain gia suenter 5 fin 6 onns, e quai abstrahà dal fatg ch'in effectiv senza epidemia - en il Grischun sco chantun d'allevament da muvel - porscha er meglras schanzas da vendita sin ils martgads svizzers ed esters. 
En il Grischun importan ils custs correspundents var 2,85 milliuns francs. 
Las possessuras ed ils possessurs d'arments pajan 1'350'000 francs ed il chantun sa participescha cun 600'000 francs. 
Gremi: uffizi per la segirezza da victualias e per la sanadad d'animals 
Funtauna: rg uffizi per la segirezza da victualias e per la sanadad d'animals 
Data: 18.01.2008 
La cumissiun s'engascha per construcziuns persistentas 
La cumissiun per ambient, traffic ed energia dal cussegl grond è sa fatschentada intensivamain a chaschun da l'ultima sesida - en preschientscha da represchentantas e da represchentants da l'uffizi chantunal d'energia e da traffic - cun la problematica da construir en moda persistenta, quai vul dir en spezial cun la dumonda da construir edifizis en moda effizienta areguard l'energia. 
En ina incumbensa che la cumissiun vegn ad inoltrar durant la sessiun da favrer, intimescha ella la regenza d'elavurar ina legislaziun d'energia ecologica ed exemplarica, ch'è economicamain supportabla e ch'è tecnicamain realisabla. 
La legislaziun duai s'orientar a las tecnologias ch'èn disponiblas ozendi. 
Tenor l'avis unanim da la cumissiun è la part d'ieli mineral ch'il Grischun dovra per cuvrir ses basegn d'energia memia auta. 
L'ieli mineral vegn proximamain pli stgars ed uschia sensiblamain pli char. 
45 pertschient da nossa energia en Svizra vegn producida surtut cun ieli mineral. 
Schebain che la durada media da las uras suleglivas en il Grischun è auta, na vegn quest fatg betg tratg a niz avunda per construir qua tar nus. 
Cun l'isolaziun da blers edifizis novs e sanads na statti betg uschè bain en il Grischun. 
Sch'i na capita betg proximamain insatge en quest sectur, vegn il Grischun - il chantun turistic ch'è enconuschent per sia architectura - a construir chasas che vegnan ad esser per 50 onns lunsch sut il standard da construcziun da lur temp e che vegnan ad engrevgiar vinavant en moda disproporziunada nossa bilantscha dal CO2. 
La cumissiun s'engascha per ch'il chantun promovia pli fitg il construir edifizis en moda effizienta areguard l'energia. 
Senza impuls da vart da la planisaziun dal territori e senza ina motivaziun finanziala per sanaziuns e per edifizis novs, vegni a capitar pauc fin nagut sin il martgà da construcziun. 
Per ch'i dettia ina motivaziun per l'industria da construcziun da sa scolar en las novas tecnicas per l'effizienza da l'energia, dovri a lunga vista la tschertezza che tecnicas per construir edifizis en moda effizienta areguard l'energia vegnan ad esser inevitablas per cuntanscher las valurs minimalas. 
Perquai duain valurs che pon vegnir cuntanschidas tecnicamain senza problems er vegnir perscrittas da la lescha, sco quai ch'igl è usità gia oz. 
Tenor la cumissiun duai il maun public avair ina funcziun d'exempel e vulair cuntanscher - en connex cun l'energia - almain il stadi che vegn prendì en mira sin livel federal. 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
Data: 23.01.2008 
Il Grischun surdat a la confederaziun ils documents da dumonda dals parcs natirals biosfera Val Müstair e parc Ela 
La regenza grischuna sustegna ils parcs natirals biosfera Val Müstair e parc Ela dal Grischun central. 
Ella ha examinà ils documents da dumonda ed als ha surdà a la confederaziun. 
Ultra da quai dumonda il chantun la confederaziun da conceder in agid finanzial global per la gestiun e per la garanzia da qualitad dal parc. 
Er per l'installaziun dal parc Ela dumonda la regenza l'uffizi federal d'ambient da conceder in agid finanzial global. 
Tenor l'ordinaziun federala davart ils parcs d'impurtanza naziunala èsi l'incumbensa dal chantun d'examinar, sch'ils documents da dumonda èn cumplets e corrects. 
Vi dals custs da gestiun dal parc natiral regiunal biosfera Val Müstair sa participescha il chantun cun 60 pertschient da la contribuziun federala durant ils onns 2008 fin 2011, dentant cun maximalmain 300'000 francs per onn. 
Er 60 pertschient da la contribuziun federala, dentant maximalmain 250'000 francs per onn paja il chantun vi dals custs per installar il parc natiral regiunal Ela. 
Resalvadas restan en tuts dus cas la concessiun dals credits necessaris tras il cussegl grond sco er la garanzia dals agids finanzials da la confederaziun. 
La regenza è da l'opiniun che las premissas sajan ademplidas per conceder il label da parc e per dar ils agids finanzials al project "parc natiral regiunal biosfera Val Müstair". 
Er il parc Ela ademplescha tenor la regenza las premissas per survegnir ils agids finanzials da la confederaziun. 
Tant la Val Müstair sco er il parc Ela hajan valurs natiralas fitg grondas sco er ina buna qualitad da la cuntrada. 
La nova lescha davart las finanzas e la surveglianza da las finanzas entra en vigur retroactivamain il 1. da schaner 2008 
La lescha davart las finanzas e davart la surveglianza da las finanzas dal chantun Grischun vegn messa en vigur retroactivamain per il 1. da schaner 2008. 
Quai ha concludì la regenza grischuna. 
Il medem mument ha ella adattà las prescripziuns sin il stgalim da l'ordinaziun ed approvà la nova ordinaziun davart las finanzas chantunalas. 
Il cussegl grond aveva deliberà la revisiun totala da la lescha davart las finanzas dal chantun Grischun ils 30 d'avust 2007. 
Il termin da referendum è scadì ils 12 da december 2007 senza ch'i saja vegnì fatg in tal. Cun questa lescha vegn concretisada la posiziun da la controlla da finanzas sin il stgalim da la lescha e rinforzada l'independenza da la controlla da finanzas. 
Ultra da quai stgaffescha la lescha la basa per surdar il secretariat da la cumissiun da gestiun - che sa chatta actualmain tar la controlla da finanzas - al secretariat dal cussegl grond . 
Il nov sistem d'infurmaziun per il servetsch veterinar public vegn beneventà 
La regenza grischuna approvescha l'ordinaziun davart il sistem d'infurmaziun per il servetsch veterinar public che la confederaziun ha tramess en consultaziun. 
Per pudair ademplir las incumbensas executivas cumplexas dal servetsch veterinar public en il futur en moda pli effizienta ha l'uffizi federal veterinar sviluppà - en collavuraziun cun ils uffizis chantunals - in nov sistem per la gestiun e per l'administraziun da las datas. 
L'ulteriur svilup d'in sistem cuminaivel, cunvegnent ed unitar per ils secturs "protecziun dals animals", "epidemias d'animals" ed "igiena da victualias" vegn beneventà da la regenza. 
Ella crititgescha dentant che la finanziaziun d'ulteriurs svilups dal sistem n'è betg reglada en moda suffizienta. 
Da vischnancas e da regiuns 
Farera: La constituziun da la vischnanca da Farera dals 14 da december 2007 vegn approvada. 
Er la lescha da taglia da la vischnanca dals 14 da december 2007 vegn approvada. 
Stussavgia: La constituziun da la vischnanca da Stussavgia dals 22 d'october 2007 vegn approvada. 
Arvigo: La revisiun parziala da la constituziun communala da la vischnanca d'Arvigo, concludida da la radunanza communala dals 16 da november 2007, vegn approvada. 
La Punt Chamues-ch: La lescha davart las taxas da giasts e da turissem da la vischnanca da La Punt Chamues-ch dals 26 d'october 2007 vegn approvada. 
Veulden: La revisiun totala da la planisaziun locala da la vischnanca da Veulden dals 8 da zercladur 2007 vegn approvada. 
Seglias: La revisiun parziala da la planisaziun locala da la vischnanca da Seglias dals 12 d'avrigl 2006 ch'è vegnida concludida en reguard a l'engrondiment da la chava da crappa Campi è vegnida approvada cun in pèr cundiziuns. 
Contribuziuns chantunalas a differentas instituziuns 
Federaziun grischuna da patinadi: La federaziun grischuna da patinadi survegn ina contribuziun dal fond da sport da maximalmain 24'000 francs per acquistar in sistem internaziunal da giuditgar da la ISU (international skating union). 
Projects da vias 
La regenza ha approvà totalmain 65'000 francs per construir e per sanar il suandant traject da via: 
- via da Val S. Pieder: lavurs d'impressari a S. Martin 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 24.01.2008 
La revisiun parziala da la lescha da sanadad entra en vigur il 1. da mars 2008 
Per proteger las nunfimadras ed ils nunfimaders cunter il fimar passiv vegni scumandà en il Grischun a partir dal 1. da mars 2008 da fimar en localitads serradas ch'èn accessiblas al public. 
En il senn d'ina excepziun èsi pussaivel da fimar mo pli en localitads separadas per fimadras e per fimaders. 
Ultra da quai vegni scumandà en general da fimar a l'intern ed a l'extern da scolas e d'implants da sport da scola sco er da lieus da scuntrada e d'instituziuns da tgira per uffants e per giuvenils. 
La regenza grischuna ha mess en vigur la revisiun parziala correspundenta da la lescha davart ils fatgs da sanadad dal chantun Grischun, e quai per il 1. da mars 2008. 
A medem temp ha ella adattà l'ordinaziun tar la lescha da sanadad. 
Il cussegl grond aveva approvà la revisiun parziala da la lescha da sanadad ils 19 d'avrigl 2007. 
Cunter quella era alura vegnì fatg in referendum. 
A chaschun da la votaziun dals 25 da november 2007 ha il pievel approvà cleramain la revisiun parziala da la lescha da sanadad, e quai cun 35'035 cunter 11'766 vuschs. 
Per l'execuziun na dovri - tenor la regenza - betg in temp transitoric. 
La revisiun parziala da la lescha da sanadad premetta en plirs puncts prescripziuns executivas sin il stgalim da l'ordinaziun. 
Concretamain pertutga quai la concepziun da las localitads per fimadras e per fimaders. 
Tenor l'ordinaziun dastga consequentamain la surfatscha da las localitads per fimadras e per fimaders importar maximalmain in terz da la surfatscha da las localitads serradas ch'èn accessiblas al public. 
Tar manaschis da restauraziun e d'hotellaria è decisiva en quest connex la surfatscha ch'è destinada a la consumaziun da spaisas u da bavrondas. 
Ils locals da fimar ston ultra da quai esser marcads sco tals. 
Els ston plinavant esser separads uschia, che las nunfimadras e ch'ils nunfimaders na vegnan betg disturbads tras il fim. 
Igl è chaussa da las vischnancas da controllar che questas prescripziuns vegnian observadas. 
Ultra da quai vegnan reglads en l'ordinaziun ils detagls davart la controlla da la cultivaziun da chonv, davart la consegna da medicaments tras medias e tras medis che n'han betg ina permissiun da manar in'apoteca sco er davart la concepziun dal servetsch d'urgenza da las apotecas. 
La furmaziun professiunala superiura dal sectur "economia" ha lieu en il futur al IFSP sco scolaziun cun dretg da survegnir contribuziuns 
En il sectur da la furmaziun professiunala superiura ha la regenza grischuna repartì da nov las incumbensas tranter la scola auta da tecnica ed economia (SATE) e l'institut per furmaziun supplementara professiunala (IFSP). 
La furmaziun professiunala superiura dal sectur "economia" ha lieu - a partir da l'onn da studi 2009/2010 - al IFSP sco scolaziun cun dretg da survegnir contribuziuns. 
Ils studis da la furmaziun professiunala superiura che han cumenzà l'ultima giada a la SATE l'onn da studi 2008/2009 pon vegnir terminads en moda regulara fin il pli tard la fin da l'onn da studi 2010/2011; il chantun paja en quest connex las contribuziuns ch'èn anc necessarias. 
Quai ha decidì la regenza en reguard a l'elavuraziun dals contracts da basa 2009 - 2011 per la SATE e per il IFSP. 
Ils studis che la SATE porscha sin il stgalim da la scola auta professiunala n'èn betg pertutgads da questa decisiun. 
La regenza è cumpetenta per renconuscher las scolas professiunalas superiuras u instituziuns che porschan ina furmaziun supplementara professiunala sco instituziuns cun dretg da survegnir contribuziuns. 
Tenor l'opiniun da la regenza n'èsi betg economic da porscher la medema scolaziun en questas duas scolas, da las qualas il deficit vegn finanzià cun daners publics. 
Cun surdar la furmaziun professiunala superiura dal sectur "economia" al IFSP pon questas duas instituziuns da scolaziun sa profilar anc pli fitg en lur domenas centralas. 
Ultra da quai poi uschia vegnir evità ch'i sa fetschia valair ina concurrenza intrachantunala per studentas e per students. 
Il "program naziunal alcohol 2008 - 2012" da la confederaziun vegn beneventà 
La regenza grischuna beneventa il "program naziunal alcohol 2008 - 2012" da l'uffizi federal da sanadad publica. 
Quest program ha la finamira da reducir il consum problematic d'alcohol e cunzunt il baiver sturn tar giuvenils e vul sminuir uschia malsognas consecutivas, accidents ed acts da violenza. 
En sia audiziun constatescha la regenza che l'abus d'alcohol è in dals problems social-medicinals ils pli gronds. 
Perquai beneventa ella las finamiras ch'èn vegnidas formuladas en il program. 
La regenza remartga dentant che la difficultad dal catalog da mesiras fitg cumplessiv saja quella da reagir sin problems cun cleras mesiras, senza dentant far novas intervenziuns en la libertad persunala da la singula persuna e da l'economia dal martgà liber. 
La regenza sustegna la lescha federala planisada davart l'agid a las scolas autas e davart la coordinaziun en il sectur da las scolas autas svizras 
La regenza grischuna beneventa la nova lescha federala davart l'agid a las scolas autas e davart la coordinaziun en il sectur da las scolas autas svizras. 
Ultra da las directivas per garantir la qualitad ed ultra da la repartiziun da las incumbensas tranter ils differents tips da scolas autas e tranter las differentas scolas autas stoppian dentant vegnir resguardads adequatamain er aspects da la politica regiunala e da la politica da linguas. 
Quai menziunescha la regenza en sia resposta da consultaziun. 
La regenza va d'accord cun il sistem d'accreditaziun che vegn proponì. 
Quest instrument pussibiliteschia da cumparegliar e d'ademplir las pretensiuns da qualitad en l'entira Svizra. 
Da princip sustegna la regenza er l'instrument d'ina planisaziun strategica naziunala. 
I stoppia dentant vegnir garantì ch'ils interess da las scolas autas pitschnas vegnian resguardads adequatamain e che l'autonomia da las instituziuns responsablas vegnia mantegnida. 
Da vischnancas e da regiuns 
Parpan: Cun renviaments per la procedura da permissiun concernent il dretg da protecziun cunter la canera ha la regenza approvà il plan da zonas parzial 1:1'000 Obertor da la vischnanca da Parpan. 
Igis: Il plan d'areal e da quartier Blütenweg, concludì da la vischnanca dad Igis ils 15 da november 2007, vegn approvà. 
Projects da vias 
La regenza ha approvà totalmain 2'345'000 francs per construir e per sanar ils suandants trajects da vias: 
- via naziunala A13: lavurs d'impressari, Rechen Cozz (rempars da lavinas) 
- divers objects: furniziun d'implants per il provediment d'electricitad senza interrupziun e d'implants da battarias 
Gremi: regenza 
Funtauna: rg chanzlia chantunala dal Grischun 
Data: 31.01.2008 
La fundaziun grischuna per innovaziun, svilup e perscrutaziun cumenza sias activitads 
La fundaziun grischuna per innovaziun, svilup e perscrutaziun, ch'è vegnida fundada il december 2007, ha cumenzà sias activitads il schaner 2008. 
A partir d'ussa pon vegnir inoltradas dumondas per projects. 
La fundaziun è dotada cun 30 milliuns francs or dals retgavs extraordinaris da la banca chantunala grischuna. 
Sia finamira è quella da rinforzar e da sviluppar vinavant il Grischun sco lieu economic, sco lieu da scolaziun e sco lieu da perscrutaziun, e quai ensemen cun interpresas da l'economia e cun autras instituziuns. 
Ils 17 da december è la fundaziun grischuna per innovaziun, svilup e perscrutaziun vegnida fundada formalmain. 
Sco represchentant per la regenza grischuna è stà preschent cusseglier guvernativ Hansjörg Trachsel, schef dal departament d'economia publica e fatgs socials. 
Il cumenzament da schaner 2008 ha la fundaziun gì sia emprima sesida ed ha prendì per mauns sias activitads. 
Ils proxims mais vegn la fundaziun a concepir las infurmaziuns da basa necessarias. 
Dumondas per projects pon vegnir inoltradas immediatamain. 
Commembras e commembers dal cussegl da fundaziun da la fundaziun grischuna per innovaziun, svilup e perscrutaziun èn prof. dr. Roman Boutellier, 9413 Oberegg, Bettina Plattner-Gerber, 7504 Puntraschigna, prof. dr. Peter Rieder, 8606 Greifensee, dr. Johannes Randegger, 4126 Bettingen, Christina Davatz-Höchner, 3254 Messen sco er dr. Ruedi Minsch, Tumein. 
President dal cussegl da fundaziun è prof. Boutellier. 
Intent da la fundaziun 
En collavuraziun cun instituziuns ed interpresas ha la fundaziun l'intent da rinforzar il Grischun sco plazza economica e da sustegnair projects che portan al chantun Grischun ina valur agiuntada, know-how e plazzas da lavur, e quai oravant tut cun resursas indigenas. 
Tenor il document da fundaziun cuntanscha la fundaziun quest intent oravant tut cun conceder contribuziuns finanzialas ed emprests da daners per projects excellents e spezials cun valur agiuntada, cun forza innovativa e cun persistenza per il chantun Grischun. 
La finamira è tranter auter da sviluppar prestaziuns da servetsch e products novs ed innovativs che pon concurrer sin il martgà naziunal ed internaziunal, d'exaurir, d'intensivar e da trair a niz las resursas indigenas ed il potenzial indigen sco er da sustegnair la collavuraziun e l'entretschament da las instituziuns da furmaziun e da perscrutaziun cun las interpresas da l'economia. 
Plinavant prevesa la fundaziun da crear e d'amplifitgar transfers da savida e d'elavurar resultats da perscrutaziun sco er da perscrutar il spazi vital e cultural dal Grischun. 
Per l'evaluaziun sistematica da potenzials per crear plazzas da lavur e per sviluppar e sustegnair projects innovativs e prestaziuns da servetsch en il chantun Grischun po la fundaziun ultra da quai furmar in institut a la scola auta da tecnica ed economia (SATE) u tar in'autra instituziun en il chantun Grischun. 
Ils meds vegnan impundids per interpresas, instituziuns e per persunas singulas che han ina relaziun cun il chantun Grischun. 
Stabilir in secretariat 
Il secretariat da la fundaziun grischuna per innovaziun, svilup e perscrutaziun è integrà en l'uffizi per economia e turissem. 
Uschia po tar las dumondas che vegnan inoltradas per projects er vegnir examinada ina eventuala concordanza cun ils meds da promoziun da la lescha per promover l'economia publica u cun ils instruments da promoziun d'autras politicas secturialas. 
Dumondas per projects pon vegnir inoltradas: 
Fundaziun grischuna per innovaziun, svilup e perscrutaziun 
c/o uffizi per economia e turissem 
Eugen Arpagaus 
Grabenstrasse 1 
7001 Cuira 
Per infurmaziuns stat a disposiziun: 
- prof. dr. Roman Boutellier, president da la fundaziun, tel. 044 632 05 80 
(da cuntanscher da las 13.30 - las 17.00) 
- Eugen Arpagaus, secretariat, tel. 081 257 23 77 
(da cuntanscher da las 13.30 - las 17.00) 
Gremi: Fundaziun grischuna per innovaziun, svilup e perscrutaziun 
Funtauna: rg fundaziun grischuna per innovaziun, svilup e perscrutaziun 
Data: 31.01.2008 
Avert la consultaziun tar la participaziun a la cunvegna interchantunala davart instituziuns socialas 
La regenza grischuna ha tramess en consultaziun il rapport davart la participaziun dal chantun Grischun a la cunvegna interchantunala davart instituziuns socialas (CIIS). 
Questa cunvegna regla il diever d'instituziuns socialas tranter ils chantuns. 
La CIIS ha l'intenziun da pussibilitar che persunas cun basegns spezials da tgira e da promoziun pon vegnir recepidas senza difficultads en instituziuns adattadas ordaifer lur chantun da domicil. 
Quai vala per chasas d'uffants, per chasas da giuvenils, per instituziuns per l'integraziun professiunala e sociala da persunas creschidas cun impediments, per purschidas staziunaras da terapia e da reabilitaziun en il sectur da las dependenzas sco er per instituziuns per la scolaziun speziala externa. 
Cun lur participaziun s'obligheschan ils chantuns d'indemnisar in a l'auter las parts dals deficits da gestiun che resultan cun plazzar questas persunas ordaifer l'agen chantun. 
Fin ussa n'è il Grischun - sco unic chantun - betg sa participà a la CIIS. 
Proponida vegn ina participaziun dal Grischun a la CIIS senza il sectur da las purschidas staziunaras da terapia e da reabilitaziun en il sectur da las dependenzas. 
Dals documents da consultaziun poi vegnir prendì invista sin la pagina d'internet dal departament d'economia publica e fatgs socials (www.dvs.gr.ch). 
La consultaziun dura fin ils 7 da matg 2008. 
La surveglianza da las fundaziuns classicas daventa chantunala 
En il Grischun duai vegnir centralisada la surveglianza da las fundaziuns classicas en in post tar il chantun. 
Questa incumbensa vegn surdada a l'administraziun chantunala da finanzas ch'aveva fin oz gia la surveglianza da las fundaziuns che suttastattan al chantun. 
La regenza grischuna ha mess en vigur la revisiun parziala da la lescha introductiva tar il cudesch civil svizzer retroactivamain per il 1. da schaner 2008. 
Il cussegl grond aveva approvà la revisiun parziala ils 22 d'october 2007. 
Il termin da referendum è scadì ils 30 da schaner 2008 senza ch'i saja vegnì fatg in tal. Il medem mument sco l'entrada en vigur da questa lescha ha la regenza adattà l'ordinaziun davart la surveglianza da las fundaziuns. 
Questa ordinaziun entra er en vigur il 1. da schaner 2008. 
En l'ordinaziun vegnan regladas detagliadamain tranter auter las obligaziuns da las fundaziuns, las incumbensas da l'autoritad da surveglianza sco er las taxas. 
La nova lescha davart la furmaziun professiunala e davart purschidas da furmaziun cuntinuanta vegn concretisada sin il stgalim d'ina ordinaziun 
Dapi il cumenzament da l'onn è en vigur la nova lescha davart la furmaziun professiunala e davart purschidas da furmaziun cuntinuanta. 
La regenza grischuna ha er relaschà l'ordinaziun da la regenza appartegnenta ch'è necessaria per realisar cun success questa lescha. 
Ils detagls da la legislaziun davart la furmaziun professiunala ch'è entrada en vigur il 1. da schaner 2008 vegnan reglads en mo pli sis ordinaziuns da la regenza, da las qualas quatter èn novas. 
Avant questa essenzialisaziun stuevan ins resguardar 13 ordinaziuns da la regenza. 
Uschia po il Grischun realisar la nova legislaziun davart la furmaziun professiunala sco er la legislaziun federala davart las scolas autas gia in onn avant la scadenza dal termin transitoric. 
Senza spustar las chargias sin las vischnancas vegnan realisadas - en il sectur da la furmaziun professiunala - ultra da quai las prescripziuns da la nova concepziun da la gulivaziun da finanzas e da la repartiziun da las incumbensas (NGF). 
Da vischnancas e da regiuns 
Tschiertschen e Praden: A la fusiun previsa da las vischnancas da Tschiertschen e da Praden vegn garantida ina contribuziun da promoziun da 2'550'000 francs or dal fond da gulivaziun da finanzas. 
La garanzia vala cun la resalva che las vischnancas e ch'il cussegl grond concludian definitivamain la fusiun fin il pli tard la fin da l'onn 2008. 
Flond e Surcuolm: A la fusiun previsa da las vischnancas da Flond e da Surcuolm vegn garantida ina contribuziun da promoziun da 900'000 francs or dal fond da gulivaziun da finanzas. 
La garanzia vala cun la resalva che las vischnancas e ch'il cussegl grond concludian definitivamain la fusiun fin il pli tard la fin da l'onn 2008. 
Vischnanca da Tavau: La regenza approvescha la planisaziun d'utilisaziun ch'è vegnida relaschada ils 26 da november 2006 da la vischnanca da Tavau per realisar in hotel da tschintg stailas en il territori da "Stilli". 
Contribuziuns chantunalas a differentas instituziuns 
Uniun "patrimoni mundial - la viafier retica" A l'uniun "patrimoni mundial - la viafier retica", Cuira, vegn garantida per il project da regio plus "patrimoni mundial da la UNESCO - la viafier retica en la cuntrada da cultura Alvra/Bernina" ina contribuziun da totalmain 340'000 francs per la perioda dals onns 2008 fin 2009. 
La finamira principala dal project è da crear las premissas per pudair utilisar a moda persistenta il potenzial turistic sco er per pudair rinforzar l'economia da la regiun che sa chatta en il perimeter dal traject Alvra/Bernina. 
Post spezialisà per turissem e svilup persistent a Vargistagn: Il post spezialisà per turissem e svilup persistent en il center da capricorns a Vargistagn vegn incumbensà da realisar il project "strategia per il turissem en accord cun la natira e cun la cultura dal Grischun". 
Per quest intent vegn garantì per ils onns 2008 fin 2010 in import maximal da totalmain 390'000 francs (annualmain 130'000 francs). 
La finamira dal project è da garantir - cun ina coordinaziun professiunala - il svilup persistent dal turissem en accord cun la natira e cun la cultura dal Grischun. 
Project d'InnoTour "viadi Venezia - San Murezzan": Il project d'InnoTour "viadi Venezia - San Murezzan" da l'uniun da cura e da traffic da San Murezzan vegn sustegnì cun ina contribuziun da 100'000.- francs. 
Projects da vias 
La regenza ha approvà totalmain 450'000 francs per construir e per sanar il suandant traject da via: 
- via naziunala A28: acquist da terren per il sviament da Küblis 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 07.02.2008 
Sessiun dal cussegl grond en la regiun: decisiun preliminara a favur da la vischnanca da Puschlav 
En connex cun la sessiun dal cussegl grond che duai avair lieu en la regiun ha la conferenza da las presidentas e dals presidents dal cussegl grond prendì ina decisiun preliminara a favur da la vischnanca da Puschlav. 
Differents motivs, en spezial però il fatg che sessiuns en la regiun han gia gì lieu a Mustér, a Tavau ed a Landquart, dentant anc mai en il Grischun talian, han motivà la conferenza da las presidentas e dals presidents ch'è vegnida installada dal cussegl grond sco cumissiun predeliberanta da proponer al cussegl grond da manar tras la sessiun da zercladur 2009 a Puschlav. 
Ultra da quai ha Puschlav inoltrà ina candidatura persvadenta. 
Il cussegl grond concluda definitivamain en chaussa probablamain en la sessiun da zercladur 2008. 
La realisaziun da la sessiun en la regiun è vegnida publitgada uffizialmain per la candidatura l'onn passà, suenter che la dumonda - ch'è vegnida inoltrada da la deputada Barla Cahannes Renggli - da prender in conclus direct concernent il cussegl grond extra muros è vegnida acceptada dal cussegl grond cun ina gronda maioritad ils 14 da favrer 2007. 
En total èn vegnidas inoltradas sis candidaturas, e però da las vischnancas da Puntraschigna, da Puschlav, da Samignun, da Scuol e da Zernez sco er da la regiun dal Grischun central cun Savognin sco lieu da sessiun. 
Gremi: conferenza da las presidentas e dals presidents dal cussegl grond 
Funtauna: rg conferenza da las presidentas e dals presidents dal cussegl grond 
Data: 12.02.2008 
Il consum d'electricitad è sa sminuì minimalmain - la producziun d'electricitad è sut la media 
Il consum total d'electricitad en il Grischun è sa sminuì per ca. 2.1 pertschient cumpareglià cun l'onn precedent. 
Perquai ch'ils affluents èn stads sut la media è - cumpareglià cun la media da plirs onns - la producziun d'electricitad da las ovras idraulicas dal Grischun stada per 10 pertschient pli pitschna. 
Il consum d'electricitad è sa reducì minimalmain 
En la perioda 2006/2007 (october 2006 fin settember 2007) è resultà en il Grischun in consum total d'electricitad da 1'892 milliuns uras kilowatt (perioda anteriura 1'932 milliuns uras kilowatt). 
Uschia è il consum d'electricitad 2.1 pertschient sut il record da l'onn precedent e 0.7 pertschient sur la valur media dal consum d'electricitad dals ultims 4 onns. 
En tut la Svizra è il consum d'electricitad sa sminuì durant la medema perioda en il medem rom sco en il Grischun, numnadamain per 2.3 pertschient. 
En la perioda 2006/2007 hai dà las suandantas midadas tar las singulas gruppas da consumentas e da consuments: tar la gruppa economia da chasa, mastergn, agricultura, prestaziuns da servetsch po vegnir registrà ina reducziun da 3.1 pertschient visavi l'onn precedent (da 1'601 milliuns uras kilowatt a 1'552 milliuns uras kilowatt), tar las viafiers ina reducziun da var 3.2 pertschient (da 96 milliuns uras kilowatt a 93 milliuns uras kilowatt) e tar l'industria in augment da var 5.1 pertschient (da 235 milliuns uras kilowatt a 247 milliuns uras kilowatt). 
Circa 58 pertschient dal consum d'electricitad vegn duvrà durant il mez onn d'enviern. 
La reducziun tar la gruppa economia da chasa, mastergn, agricultura, prestaziuns da servetsch resulta cunzunt dal fatg che l'enviern passà è stà miaivel e ch'ins ha duvrà pervia da quai damain electricitad. 
Ultra da quai poi er esser ch'i sa fetschia valair - ultra da las mesiras per augmentar l'effizienza da l'energia - er ina pli gronda sensibilitad tar las consumentas e tar ils consuments che sa stentan ussa pli fitg da spargnar energia. 
L'augment dal consum en il sectur da l'industria reflecta cleramain l'andament da la conjunctura ch'è stà pli favuraivel. 
La producziun d'electricitad è sut la media 
La producziun d'electricitad da tut las ovras idraulicas en il Grischun ha importà durant l'onn idrologic 2006/07 (october 2006 fin settember 2007) 6'991 uras da kilowatt. 
Cumpareglià cun la perioda da l'onn precedent importa quai bain in augment da 25 pertschient. 
Responsabels per questa producziun èn stadas las precipitaziuns ch'èn stadas sut la media sco er ils affluents pli pitschens ch'èn resultads da quai. 
Ils tschains d'aua èn sut la media 
Las entradas dals tschains d'aua dal chantun (taglia sin implants idraulics) sa sbassan circa en proporziun cun la producziun d'electricitad. 
Perquai èn las entradas da 42.2 milliuns francs da l'onn 2007 correspundentamain er sut la media. 
Las vischnancas concessiunarias survegnan en total entradas or dal tschains d'aua en circa la medema dimensiun sco il chantun. 
Tras la producziun d'electricitad ch'è stada sut la media vegnan er ils tschains d'aua ad esser correspundentamain bass l'onn 2007. 
Infurmaziun per las medias: 
Las graficas davart il consum d'electricitad e davart la producziun d'electricitad en il Grischun stattan a disposiziun sut www.energie.gr.ch / rumantsch sut Download / Statistik). 
Gremi: uffizi d'energia e da traffic 
Funtauna: rg uffizi d'energia e da traffic 
Data: 13.02.2008 
La denominaziun d'origin controllada per il vin vegn reglada da nov 
En il Grischun vegn reglada da nov la denominaziun d'origin controllada (AOC) per il vin. 
La regenza grischuna ha approvà la revisiun parziala correspundenta da l'ordinaziun chantunala davart il vin e l'ha mess en vigur per il 1. da mars 2008. 
Questas adattaziuns èn necessarias, perquai che la confederaziun ha unifitgà la designaziun dals vins en ils chantuns e perquai ch'ella ha midà las cundiziuns generalas per la protecziun da la denominaziun d'origin controllada. 
Per ch'i saja er vinavant pussaivel da duvrar questas denominaziuns d'origin en il chantun Grischun, ston las disposiziuns chantunalas vegnir adattadas al dretg federal. 
Disposiziuns spezialas valan en quest connex per la Val Mesauc. 
Perquai che la pli gronda part da las ivas da quest territori vegn torclada en il chantun Tessin, vegnan las disposiziuns per la Val Mesauc adattadas al dretg tessinais. 
Las novas disposiziuns valan l'emprima giada per l'annada da vin 2008. 
Manaschis che produceschan vin e che vulan duvrar la denominaziun d'origin controllada, ston s'annunziar fin ils 31 da mars tar il post spezialisà. 
La midada da l'ordinaziun per mantegnair l'aria pura en il sectur dals plazzals vegn beneventada 
La regenza grischuna beneventa la midada da l'ordinaziun per mantegnair l'aria pura che la confederaziun ha planisà en il sectur dals plazzals. 
Quella ha l'intent da cuntinuar a reducir las emissiuns da fulin sin plazzals sco er d'unifitgar l'execuziun en l'entira Svizra. 
Il sboz prevesa ina limitaziun unitara d'emissiuns da particlas per maschinas e per apparats sin plazzals ed en stabiliments sumegliants. 
Sco che la regenza declera en sia resposta da consultaziun, simplifitgescha la nova regulaziun considerablamain l'execuziun. 
Uschia na ston mesiras che reduceschan las emissiuns da maschinas da construcziun betg pli vegnir ordinadas individualmain. 
Tuttina vesa la regenza intginas mancanzas en il sboz. 
Tranter auter è ella da l'avis ch'i saja problematic che maschinas pli veglias, ch'èn vegnidas messas en funcziun avant l'onn 2000, stoppian observar las prescripziuns pir a partir da l'onn 2015. 
Interpresas che han equipà lur maschinas e lur apparats gia baud cun sistems da filters a particlas ch'èn vegnids controllads, vegnan uschia disfavurisadas envers interpresas che han tralaschà da far quai. 
Da vischnancas e da regiuns 
- Laax: La revisiun parziala da la planisaziun locala da la vischnanca da Laax dals 19 da settember 2007 vegn approvada. 
- Zernez: La revisiun parziala da la planisaziun locala da la vischnanca da Zernez dals 30 da november 2007 vegn approvada. 
Contribuziuns chantunalas a differentas instituziuns 
- Promoziun da la cultura: La regenza ha concedì contribuziuns da totalmain 330'500 francs per promover 19 occurrenzas ed ovras culturalas. 
- Visarte.grischun: Per sustegnair l'atelier "Fernando et Jean-Luc Lardelli, Canton des Grisons Paris" survegn la visarte.grischun ina contribuziun da stipendi da 20'000 francs per l'onn 2008. 
Fatgs dal persunal 
Michelangelo Giovannini, domicilià a Cuira, è vegnì elegì sco vicemanader da l'uffizi d'energia e da traffic sco er sco manader dal stab. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.02.2008 
La scola auta da pedagogia dal Grischun duai vegnir engrondida cun dus auditoris e cun ina mediateca 
Ils edifizis da la scola auta da pedagogia dal Grischun (SAPGR) duain vegnir engrondids. 
Igl è planisà d'agiuntar dus novs auditoris sco er ina nova mediateca. 
Quai propona la regenza grischuna en sia missiva al cussegl grond che vegn a tractar il project la sessiun d'avrigl 2008. 
La SAPGR ha surpiglià l'onn 2003 las localitads da l'anteriura scola da dunnas sin l'areal dal Kantengut a la Scalärastrasse a Cuira. 
Dapi quella giada porscha la SAPGR sco suletta instituziun dal chantun Grischun scolaziuns per persunas d'instrucziun. 
Pervia da las relaziuns da spazi insuffizientas è la SAPGR sfurzada dapi ditg da prender a tschains locals supplementars. 
Ultra da quai na permettan ils locals actuals betg d'organisar prelecziuns per gruppas grondas. 
Per ademplir sias incumbensas en moda effizienta e favuraivla basegna la SAPGR dentant dus auditoris, en ils quals in'annada da scolaziun po vegnir instruida mintgamai communablamain. 
Ils novs auditoris duain esser situads directamain sper ils locals da gruppa. 
Ultra da quai è planisada ina nova mediateca, la quala i duai esser lev da cuntanscher e la quala porscha suffizientamain plazzas da lavur. 
Actualmain ha la mediateca chattà suttetg en in edifizi provisoric. 
La nova mediateca duai daventar in lieu da scolaziun central, nua che las studentas ed ils students survegnan in access direct a las medias ed a la litteratura, uschia ch'ellas ed els pon lavurar independentamain. 
L'avertura dal nov tract cun ils auditoris e cun la mediateca vegn fatga sin il plaun dal foyer existent, e quai da la vart, per lung da l'aula odierna. 
Il project proponì persvada la regenza tant areguard sia concepziun sco er areguard sia funcziunalitad ed areguard sia economia. 
Cun questas mesiras architectonicas po la SAPGR optimar cleramain la furmaziun da basa da sias studentas e da ses students ed a medem temp po ella realisar las furmaziuns supplementaras da las persunas d'instrucziun. 
L'edifizi annex ch'è previs correspunda als basegns actuals d'ina instrucziun ad ina scola auta e permetta a la scola da realisar en moda effizienta sia incarica legala da prestaziun. 
La regenza è persvadida che l'engrondiment da la SAPGR, ch'è la suletta instituziun trilingua sin il champ da furmaziun naziunal, rinforzia e creeschia la basa per ina instrucziun da scola primara en tuttas trais linguas chantunalas er en il futur. 
L'edifizi d'engrondiment duai resguardar il standard da minergia. 
I vegn fatg quint cun custs totals da 5.8 milliuns francs. 
La primavaira 2009 èsi previs da cumenzar cun las lavurs da construcziun. 
Gremi: regenza 
Funtauna: rg chanzlia chantunala dal Grischun 
Data: 15.02.2008 
Moviment sin il champ da furmaziun da la Svizra taliana 
Ils chantuns Tessin e Grischun vulan tgirar ed intensivar lur buna collavuraziun sin il champ da furmaziun. 
A questa finamira serva ina nova cunvegna ch'ils cussegliers guvernativs Claudio Lardi e Gabriele Gendotti han suttascrit ils 18 da favrer 2008 a Grono sco represchentants da la regenza grischuna e da la regenza tessinaisa. 
La cunvegna regla la frequentaziun da scolas medias sco er da scolas professiunalas spezialisadas e d'instituziuns da la furmaziun professiunala superiura dal chantun Tessin tras scolaras e tras scolars dal Grischun talian. 
Dapi onns eran sa cumprovadas las cunvegnas che han garantì a las scolaras ed als scolars sco er a las studentas ed als students dal Moesano l'access a lieus da scolaziun tessinais. 
A partir da l'atun 2008 stat la ritga purschida da furmaziun tessinaisa che suonda la scola obligatorica, a disposiziun da nov a persunas da tut il Grischun talian. 
Per frequentar ina scola tessinaisa ston las interessentas ed ils interessents dal Grischun talian ademplir las premissas d'admissiun che valan en il Tessin. 
Per facilitar la frequentaziun d'ina scola en il Tessin paja il chantun Grischun contribuziuns als daners da scola. 
A persunas dal Grischun talian stat natiralmain a disposiziun sco fin ussa er l'entira purschida da scolaziun dal Grischun. 
Per la scola obligatorica en il Grischun talian resulta pli e pli ina incumbensa dubla: En emprima lingia sto ella garantir la coordinaziun intrachantunala ch'è fitg impurtanta. 
Uschia ston ils plans, ils programs ed ils meds d'instrucziun s'orientar er en il Grischun talian tenor las prescripziuns generalas che ston vegnir resguardadas en il Grischun. 
Ultra da quai daventa la coordinaziun entaifer il territori linguistic dentant en general pli impurtanta en connex cun la realisaziun dal concordat da HarmoS. 
La nova cunvegna - ch'è caracterisada da la bainvulientscha e da la chapientscha vicendaivla per las differenzas evidentas ch'existan per part en la Svizra taliana - tegna quint da questa situaziun da partenza. 
Tras la nova cunvegna stgaffeschan ils dus chantuns Grischun e Tessin ultra da quai ina basa per in barat d'experientschas fritgaivel. 
Er en quest sectur duai vegnir rinforzada la collavuraziun. 
Pli e pli duain er persunas d'instrucziun dal Grischun talian pudair nizzegiar servetschs da documentaziun e purschidas da furmaziun supplementara en il chantun Tessin. 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 18.02.2008 
L'ambassadur talian sin visita tar la regenza grischuna 
L'ambassadur talian Giuseppe Deodato visita mesemna, ils 20 da favrer 2008, il Grischun. 
El vegn accumpagnà da Diana Forte, l'emprima secretaria per migraziun e per dumondas socialas. 
Suenter il bainvegni dals giasts en la chasa grischa a Cuira è previs in gentar communabel. 
Ils ospitants èn il cusseglier guvernativ Hansjörg Trachsel ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 19.02.2008 
Fixà las contribuziuns da gestiun e d'investiziun per il traffic public regiunal 2008 
La regenza grischuna ha fixà las contribuziuns chantunalas 2008 per las interpresas ch'èn activas en il traffic public regiunal. 
Tut en tut sustegnan la confederaziun ed il chantun nov interpresas da traffic cun contribuziuns da gestiun da circa 182 milliuns francs. 
La part ch'il chantun sto surpigliar importa circa 40 milliuns francs. 
Da tut las contribuziuns da gestiun van circa 135 milliuns francs (+6.7 milliuns francs) a la viafier retica. 
Ultra da quai duain vegnir pajadas a la viafier retica contribuziuns d'investiziun da circa 60 milliuns francs (-1.9 milliuns francs). 
Da vischnancas e da regiuns 
- Puntraschigna: La regenza ha approvà il contract tranter il chantun Grischun e la vischnanca da Puntraschigna per laschar surpigliar la polizia chantunala incumbensas da la polizia communala. 
Las duas plazzas supplementaras concludidas vegnan finanziadas da la vischnanca. 
- Tavau: La revisiun parziala da la planisaziun locala da la vischnanca da Tavau dals 27 da settember 2007 vegn approvada. 
- Razén: La revisiun parziala da la planisaziun locala "Ratiras" da la vischnanca da Razén dals 12 da december 2007 vegn approvada. 
- Scuol: La revisiun parziala da la planisaziun locala da la vischnanca da Scuol dals 25 da november 2007 vegn approvada. 
Contribuziuns chantunalas a differentas instituziuns 
- Uniun chantunala da chant dal Grischun: A l'uniun chantunala da chant dal Grischun vegn concedida - en furma d'in "kick-off" per la fasa iniziala 2008 dal project "A mintga uffant ses chor d'uffants" - ina contribuziun da maximalmain 2'300 francs per mintga chor d'uffants ed en tut maximalmain 46'000 francs. 
- Project per il cudesch "Lilly Keller, Künstlerin": A las lavurs scientificas per il project dal cudesch cun il titel "Lilly Keller, Künstlerin" vegn concedì in import unic da 9'000 francs. 
Fatgs dal persunal 
Andrea Peter Seifert, domicilià a Trimmis, è vegnì elegì sco schef da l'administraziun da finanzas. 
El cumenza sia plazza il 1. d'avust 2008 sco successur da Peter Crufer che va ils 31 d'avust 2008 en pensiun parziala. 
Gremi: regenza 
Funtauna: rg chanzlia chantunala dal Grischun 
Data: 21.02.2008 
Resultats da la votaziun dal pievel dals 24 da favrer 2008 en Grischun 
Project chantunal: 
Iniziativa chantunala dal pievel "Cussegl grond: 80 bastan" 
Participaziun electorala 
35,59% 
Gea 
22'771 
49,12% 
Na 
23'588 
50,88% 
Projects federals: 
Iniziativa dal pievel dals 3 da november 2005 "Cunter la canera d'aviuns da cumbat en territoris turistics" 
Participaziun electorala 
35,50% 
Gea 
13'999 
30,37% 
Na 
32'090 
69,63% 
Lescha federala dals 23 da mars 2007 davart la meglieraziun da las cundiziuns generalas fiscalas per activitads e per investiziuns d'interpresas (lescha davart la refurma da l'imposiziun da taglia sin interpresas II) 
Participaziun electorala 
35,21% 
Gea 
26'041 
57,65% 
Na 
19'128 
42,35% 
La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l'internet: www.gr.ch - Nossas publicaziuns - Votaziuns ed elecziuns - Resultats da votaziun. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
Data: 24.02.2008 
Reducziun da la taglia da traffic per vehichels che produceschan paucas emissiuns 
En il Grischun duain vehichels che chaschunan paucas emissiuns vegnir distgargiads fiscalmain en il futur. 
La regenza grischuna ha deliberà la missiva correspundenta per relaschar ina lescha introductiva tar la lescha federala davart il traffic sin via. 
Il cussegl grond vegn a tractar questa fatschenta en la sessiun da zercladur 2008. 
En la sessiun da december 2005 aveva il cussegl grond acceptà ina incumbensa che oblighescha la regenza d'integrar en la legislaziun er la svapur da dioxid carbonic (svapur da CO2) sco element directiv supplementar per fixar la taglia da traffic. 
La finamira è da porscher impuls a las consumentas ed als consuments per cumprar respectivamain per midar sin vehichels che produceschan paucas emissiuns. 
Per motivs dal dretg constituziunal basegna la realisaziun da questa incumbensa ina basa sin il stgalim legal. 
Cun questa chaschun vegn l'entira legislaziun executiva dal dretg dal traffic sin via, ch'è reglada sin il stgalim da l'ordinaziun, messa sin in nov fundament ed adattada il medem mument als basegns actuals. 
Sco punct central prevesa la nova lescha che vehichels a motor che chaschunan paucas emissiuns, survegnian ina reducziun da la taglia da traffic da 60 fin 80 pertschient. 
Quai vala per vehichels che produceschan paucas emissiuns cun sistems da tracziun convenziunals u alternativs. 
Tge ch'igl è manegià cun "paucas emissiuns" vegn la regenza a reglar en disposiziuns executivas separadas sin il stgalim da l'ordinaziun. 
Vehichels che produceschan "paucas emissiuns" èn - tenor la chapientscha actuala - vehichels che han ina pitschna svapur da CO2 u che adempleschan mintgamai las prescripziuns da svapur las pli severas, che n'èn dentant anc betg prescrittas da la lescha. 
Cunvegnenta per la regenza è actualmain ina reducziun da la taglia da traffic per 80 pertschient per vehichels a motor cun ina svapur da dioxid carbonic da maximalmain 140 grams per kilometer sco er per 60 pertschient per tals cun ina svapur da maximalmain 160 grams per kilometer. 
Stgars 6000 dals autos da persunas ch'èn immatriculads en il Grischun produceschan 160 grams CO2 u pli pauc per kilometer. 
Maximalmain 140 grams produceschan bundant 1500 vehichels. 
Ultra da quai planisescha la regenza da prescriver en las disposiziuns executivas che vehichels da diesel na dastgian betg surpassar ina svapur da pulvra fina da 0.01 grams per kilometer. 
Questa valur po per il mument vegnir cuntanschida mo cun in filter cunter particlas serrà. 
Tar ils vehichels a motor grevs vegn la limita d'emissiun a s'orientar vi da las "prescripziuns da svapur EURO", sco che quai vegn gia fatg tar la taxa sin il traffic pesant dependenta da la prestaziun. 
Sin fundament dals progress da la tecnologia da motors e da svapurs duain questas valurs concretas vegnir adattadas regularmain da la regenza. 
Las perditas da la taglia da traffic chaschunassan tenor las calculaziuns actualas per il chantun circa 1.5 milliuns francs damain entradas per onn. 
Gremi: regenza 
Funtauna: rg chanzlia chantunala dal Grischun 
Data: 27.02.2008 
Da vischnancas e da regiuns 
Stampa: A la vischnanca da Stampa vegn concedida ina permissiun per manar sia scola primara (incl. scolina) a Malögia a partir da l'onn da scola 2008/09 definitivamain en furma bilingua talian/tudestga. 
Quai ha decidì la regenza suenter che l'experiment da scola ch'è vegnì instradà l'onn 2005, ha gì bun success. 
Per prolungar per in onn l'accumpagnament scientific dal project metta il chantun a disposiziun maximalmain 30'000 francs. 
Tavau/Wiesen: La cunvegna da fusiun ch'è vegnida concludida da la vischnanca da Wiesen ils 22 da zercladur 2007 e da la vischnanca da Tavau ils 25 da november 2007 vegn approvada. 
Contribuziuns chantunalas a differentas instituziuns 
Fundaziun "concurrenza svizra da musica per la giuventetgna": A la fundaziun "concurrenza svizra da musica per la giuventetgna" vegn concedida per l'onn 2008 ina contribuziun da 6'300 francs. 
Gremi: regenza 
Funtauna: rg chanzlia chantunala dal Grischun 
Data: 28.02.2008 
Progress tar l'execuziun dal dretg da persunas estras e dal dretg d'asil en il chantun Grischun 
Dapi onns fan l'execuziun dal dretg d'asil sco er la lunga durada da las proceduras d'asil gronds quitads als chantuns. 
Per cumbatter delicts ed abus che vegnan commess da requirentas e da requirents d'asil sco er per augmentar la segirezza publica ha il chantun Grischun fatg sforzs supplementars ils dus ultims onns. 
L'assistenza e la procedura èn vegnidas reunidas tar in post da servetsch 
Per augmentar l'effizienza, tranter auter tar las controllas da persunas, ha la regenza reunì per il 1. da schaner 2006 il sectur da la procedura e da l'assistenza tar l'uffizi da fatgs da polizia e da dretg civil dal Grischun. 
Tras questa reuniun vegn manà l'entir sectur d'asil cun finamiras unitaras sco er cun las medemas infurmaziuns davart las singulas persunas. 
Nov concept da collocaziun e d'assistenza ch'è collià cun la procedura 
Sco emprim ha l'uffizi da fatgs da polizia e da dretg civil dal Grischun introducì in nov concept da collocaziun. 
Sco regla prevesa quel da collocar las requirentas ed ils requirents d'asil durant la procedura en differents centers collectivs cun standards d'assistenza graduads. 
Cun desister per gronda part da collocar persunas che han obligaziuns da sustegn e ch'èn suttamessas al dretg d'asil, en abitaziuns privatas, ha pudì vegnir cuntanschida ina meglra survista dal lieu da dimora e dal cumportament da tut las requirentas e da tut ils requirents d'asil. 
Il nov concept da collocaziun prevesa da collocar e d'assister las requirentas ed ils requirents d'asil tenor il stadi da la procedura d'asil. 
En il center per l'emprima registraziun survegnan las requirentas ed ils requirents d'asil in sustegn multifar al cumenzament da la procedura, per ch'ellas e per ch'els sajan economicamain independents durant la procedura d'asil. 
Suenter che la procedura è finida, duai vegnir promovida la prontezza persunala da partir da la Svizra. 
Diever consequent da tut las pussaivladads da respediziun 
L'uffizi da fatgs da polizia e da dretg civil dal Grischun promova en emprima lingia che las requirentas e ch'ils requirents d'asil refusads returnian voluntarmain en lur pajais d'origin. 
Per persunas che vulan returnar e per persunas ch'èn interessadas da returnar existan per quest intent ina purschida da return voluminusa sco er agids finanzials per il return. 
Sch'i na vegn betg fatg diever da quai e sche l'obligaziun da partir da la Svizra na vegn betg ademplida, pon las requirentas ed ils requirents d'asil refusads u persunas ch'èn illegalmain en Svizra vegnir spedids sfurzadamain en lur pajais d'origin. 
L'onn 2007 ha l'uffizi da fatgs da polizia e da dretg civil dal Grischun stuì expulsar sfurzadamain 64 persunas ed ha stuì surdar 17 persunas a terzs stadis sin basa da cunvegnas da readmissiun. 
Regulaziun da dimora per "cas da direzza" 
Da l'autra vart sa stenta il chantun Grischun da reglar sco "cas da direzza" quels cas, nua che la procedura d'asil è vegnida terminada cun in'admissiun provisorica e nua che la partenza da la Svizra na fiss strusch pli realisabla. 
D'ina tala regulaziun pon persunas profitar mo, sche lur identitad è dal tuttafatg enconuschenta, sch'ellas han ina reputaziun irreproschabla, sch'ellas èn economicamain independentas resp. sch'ellas na retschaivan betg agid social. 
L'uffizi da fatgs da polizia e da dretg civil dal Grischun ha perquai instradà proceduras per quellas 234 persunas che la confederaziun ha admess provisoricamain e che vivan dapi set onns u dapli en il Grischun. 
Pervia da la revisiun da la lescha d'asil èn questas persunas suttamessas dapi il 1. da schaner 2008 a la cumpetenza d'agid da las vischnancas. 
Per 109 persunas vegn l'uffizi da fatgs da polizia e da dretg civil dal Grischun a dumandar l'uffizi federal da migraziun, sch'el conceda ina permissiun da dimora per in onn (permissiun B), e quai per meglierar lur progress economic. 
En collavuraziun cun ina gruppa da lavur interdepartamentala ha l'uffizi plinavant instradà gia l'onn passà ulteriuras mesiras per promover l'integraziun da questa gruppa da persunas. 
Success da las mesiras instradadas 
Las mesiras instradadas han tut en tut schluccà las tensiuns en il sectur d'asil dal chantun Grischun. 
Grazia ad in'execuziun consequenta è sa reducì massivamain il dumber dals cas pendents en l'execuziun, e quai da 95 a 33 persunas. 
Dapi il 1. da schaner 2008 èn questas persunas suttamessas al nov urden da l'agid d'urgenza e vegnan collocadas en l'avegnir en il center d'expulsiun a Valzeina. 
Sco ulteriur success da l'execuziun è sa fatga valair ina ferma reducziun dals delicts che vegnan commess da requirentas e da requirents d'asil. 
Ils delicts penals èn sa reducids per 85%, ils delicts da narcotics per 82%. 
Uschia ha l'uffizi da fatgs da polizia e da dretg civil dal Grischun pudì reducir considerablamain er il dumber da las assegnaziuns d'in lieu da dimora e dals scumonds d'entrar en in tschert territori. 
Er en l'avegnir vegn il chantun Grischun a cuntinuar cun l'execuziun consequenta dal dretg da persunas estras e dal dretg d'asil. 
Quai è er en l'interess dals umans che vegnan propi persequitads u ch'èn propi periclitads e che tschertgan protecziun en Svizra; lur dretgs na vegnan betg restrenschids tras las mesiras instradadas. 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
Data: 28.02.2008 
Il program da la regenza dat paisa a las atgnas fermezzas dal Grischun 
La regenza grischuna ha deliberà il program da la regenza ed il plan da finanzas per ils onns 2009 - 2012. 
En vista a la concurrenza economica pli e pli gronda vul ella sa basar en l'avegnir cunzunt sin las atgnas abilitads e fermezzas dal Grischun. 
Tar las sis finamiras e directivas politicas surordinadas ch'èn vegnidas concludidas dal cussegl grond ha la regenza fixà totalmain 27 intenziuns strategicas cun las prioritads da svilup respectivas. 
Il program da la regenza ed il plan da finanzas èn ils instruments centrals da la gestiun politica en il chantun Grischun. 
La basa dal program per ils onns 2009 - 2012 è vegnida elavurada en collavuraziun cun il cussegl grond. 
Ensemen cun la cumissiun dal cussegl grond per politica da stadi e strategia ha la regenza giuditgà las tendenzas a media vista. 
Silsuenter ha la cumissiun sviluppà sis direcziuns strategicas ed ha suttamess quellas al cussegl grond per la deliberaziun. 
Sin basa da questas sis finamiras e directivas politicas surordinadas ha la regenza elavurà - en ils differents secturs politics - 27 intenziuns strategicas cun totalmain 28 prioritads da svilup. 
Vitiers vegnan bleras mesiras concretas che la regenza vul realisar durant ils proxims quatter onns. 
Il program da la regenza preschenta svilups e propona soluziuns per secturs che fatschentan e ch'èn ina sfida speziala per la populaziun e per las instituziuns en il Grischun. 
Sa concentrar sin las atgnas fermezzas economicas 
Cun differentas mesiras intenziunescha il chantun da stgaffir cundiziuns generalas optimalas per il Grischun sco plazza economica. 
En quest connex sa tracti cunzunt da sa concentrar sin las atgnas fermezzas en quai che reguarda la concurrenza economica e da sustegnair la creschientscha economica cun dar novs impuls en secturs economics tschernids. 
Quai èn p.ex. la promoziun d'occurrenzas grondas, l'utilisaziun da potenzials betg exaurids en l'economia da laina, la creaziun da purschidas d'auta qualitad en il sectur da la sanadad u la promoziun da la vendita da products agriculs. 
In'ulteriura intenziun strategica impurtanta prevesa da promover il svilup economic en regiuns adattadas, e quai tras l'utilisaziun da potenzials specifics e tras la creaziun da territoris d'utilisaziun speziala. 
Il Grischun sco chantun turistic sto medemamain augmentar vinavant sia cumpetitivitad e restar cumpetitiv en la concurrenza fiscala naziunala. 
Ina premissa impurtanta per l'economia è ina politica da furmaziun moderna che ademplescha standards naziunals ed internaziunals. 
En quest connex ha la regenza l'intenziun d'etablir il Grischun sco chantun da scolas autas e da perscrutaziun en l'entira Svizra e da promover il transfer da savida tranter la teoria e la pratica. 
Ad ina attractivitad pli gronda sco lieu economic attribueschan er la meglra cuntanschibladad dal Grischun davent dals centers d'aglomeraziun sco er colliaziuns da traffic effizientas entaifer il chantun. 
Per promover meglier ses agens interess vegn il chantun la finala a s'orientar en moda flexibla en quai che reguarda sias relaziuns externas, ed el vegn er ad entrar pli savens en partenadis situativs. 
Las structuras socialas midadas pretendan novas orientaziuns 
Il svilup demografic e las structuras socialas midadas pretendan novas orientaziuns en differents secturs. 
Cunzunt las mesiras en ils secturs da la segirezza sociala e da la sanadad ston vegnir intensivadas. 
Sche la prevenziun e sche la promoziun da la sanadad han lieu en moda cumplessiva, gida quai ad augmentar la qualitad da viver e po franar il creschament dals custs en il sectur da la sanadad. 
In'autra prioritad vul integrar socialmain e professiunalmain differentas gruppas da la populaziun, sco giuvenils, persunas dischoccupadas da lunga durada e persunas cun impediments. 
Impurtantas èn cunzunt las stentas per integrar la populaziun residenta estra. 
La midada dal clima sco sfida 
Pervia da la midada dal clima stoi vegnir fatg quint en l'avegnir cun dapli eveniments extrems da l'aura. 
Gist sco chantun alpin è il Grischun pertutgà spezialmain da quai. 
Uschia planisescha la regenza da segirar il spazi da viver cun adattar las mesiras da protecziun e da prevenziun existentas. 
In bun preavertiment augmenta la protecziun cunter catastrofas da la natira. 
Per far frunt a la midada dal clima ha la regenza plinavant l'intenziun da meglierar l'effizienza da l'energia en il Grischun. 
Er la producziun d'electricitad or da forza idraulica duai vegnir augmentada sut l'aspect da la segirezza dal provediment ed en moda ecologicamain responsabla. 
En general sto l'aua - sco in dals bains ils pli custaivels - vegnir tratga a niz en moda persistenta e coordinada. 
Administraziun effizienta che resguarda ils basegns da la clientella 
Differentas prioritads da svilup en il program da la regenza han la finamira d'augmentar l'effizienza da l'administraziun. 
Cun novas purschidas vegn uschia extendì en il Grischun l'access facil a las autoritads sur l'internet, e quai resguardond ils basegns da la clientella. 
En spezial tar la domiciliaziun d'interpresas vul il chantun coordinar e simplifitgar ils andaments e las proceduras entaifer l'administraziun. 
Nizzegiar la situaziun da partenza finanziala per prioritads intenziunadas 
Las prioritads da svilup e las mesiras dal program da la regenza èn colliadas stretgamain cun il plan da finanzas. 
La situaziun da partenza al cumenzament da la perioda da planisaziun 2009 - 2012 è tut en tut favuraivla e pussibilitescha da realisar differents projects en il rom dal program da la regenza. 
Tras ils custs supplementars pervia da la realisaziun da la NGF grischuna, tras las perditas da rendita pervia da las refurmas da la lescha da taglia dals onns 2006 e 2009 e tras la reducziun dal pe da taglia per 5%, la quala è vegnida concludida en il rom dal preventiv 2008, daventa la situaziun finanziala dentant mendra. 
A partir da l'onn 2010 preschenta la planisaziun da finanzas deficits (2010: -23.1 milliuns francs / 2011: -83.9 milliuns francs / 2012: -69.2 milliuns francs). 
Quai chaschuna la finala deficits da finanziaziun che cuntanschan l'onn 2011 lur punct culminant cun 112 milliuns francs. 
Il grad d'atgna finanziaziun sa reducescha da 126.8 pertschient l'onn 2008 a 52.8 pertschient l'onn 2012. 
Il spazi d'agir per projects cun custs che han ina relevanza en il rom dal nov program da la regenza per ils onns 2009 - 2012 vegn restrenschì cleramain qua tras. 
Quest svilup pretenda da tut las persunas pertutgadas ch'ellas sa tegnian strictamain vi dal rom che vegn determinà tras il plan da finanzas. 
Agiuntas 
L'extract da la missiva da la regenza po vegnir chargia giu qua. 
Gremi: regenza 
Funtauna: rg chanzlia chantunala dal Grischun 
Data: 29.02.2008 
Audiziun tar las dumondas da concessiun per radios d'UUC e per televisiuns regiunalas 
Sa basond sin la lescha federala davart radio e televisiun, ch'è vegnida revedida totalmain, ha l'uffizi federal da communicaziun (UFCOM) publitgà totalmain 54 dumondas da concessiun per radios d'undas ultracurtas (UUC) e per televisiuns regiunalas. 
La regiun da radio 32 "Svizra sidorientala" cumpiglia principalmain ils chantuns Grischun e Glaruna. 
Per concessiuns da radio èn avant maun duas dumondas, per concessiuns da televisiun ina dumonda. 
La regenza prenda posiziun davart questas dumondas visavi il UFCOM. 
Decisivs per la posiziun da la regenza èn ils criteris da qualificaziun e da selecziun ch'il UFCOM ha formulà en il text da publicaziun. 
Quels han ina impurtanza speziala per il concessiunament. 
Areguard las concessiuns da radio ha la Südostschweiz radio/TV SA inoltrà ina dumonda per il Radio Grischa/Radio Engiadina, e la Radio Südost SA ha inoltrà ina dumonda per il Radio Südost. 
Las duas petentas sa differenzieschan fundamentalmain. 
Il Radio Grischa/Radio Engiadina ha in'experientscha da radio da 20 onns en il Grischun ed è preschent dapi lura sin il martgà, il Radio Südost è ina visiun che stuess anc vegnir sviluppada, fin ch'ella fiss madira da vegnir messa en funcziun. 
Omaduas dumondas derivan da persunas che han experientscha en il mund da las medias. 
Las indicaziuns dad omaduas petentas laschan concluder che l'incumbensa da program possia vegnir ademplida en vista tematica sco er en vista a la diversitad da las opiniuns e dals interess, e quai per l'entir territori da derasaziun. 
Il medem vala per la producziun da las fanestras da program per ils districts da Malögia, dal Bernina e da l'En. 
Gist uschè suandablas èn plinavant las ideas da las petentas davart la garanzia da qualitad e davart l'observaziun da las cundiziuns da lavur da la branscha. 
Tar la garanzia da qualitad sa tracti da garantir che las finamiras e ch'ils standards da qualitad vegnian ademplids sco er da porscher resursas persunalas avunda per ademplir l'incumbensa da program. 
Ils criteris "garanzia da la scolaziun e da la furmaziun supplementara dal persunal da program", "avertura dal territori da derasaziun" e "mesiras en vista a situaziuns da crisa" vegnan ademplids meglier en la dumonda dal Radio Grischa/Radio Engiadina che en la dumonda dal Radio Südost. 
Entant ch'il Radio Grischa/Radio Engiadina po sa basar en il sectur da la scolaziun e da la furmaziun supplementara sin ina collavuraziun cumprovada cun l'institut per medias e per communicaziun, cun la scola da linguistica applitgada e cun la scola auta da tecnica ed economia (SATE) a Cuira, mancan indicaziuns concretas tar il Radio Südost. 
Plinavant ha il Radio Grischa/Radio Engiadina avert pass per pass il territori d'emissiun actual entaifer 20 onns ed avriss ultra da quai il territori d'emissiun extendì entaifer 2 onns dapi il concessiunament. 
Las indicaziuns dal Radio Südost en quest reguard èn suandablas mo per part. 
La finala ha il Radio Grischa/Radio Engiadina ademplì l'incarica da prestaziun en situaziuns da crisa en il rom da la concessiun vertenta, ed el vegn a suttametter in concept correspundent en cas d'ina nova concessiun. 
Il Radio Südost na fa naginas indicaziuns en quest reguard. 
Fitg impurtant per la regenza è ch'il rumantsch e ch'il talian vegnian resguardads adequatamain en il rom da la nova concessiun. 
En spezial duain ils programs da radio porscher ina contribuziun per meglierar la chapientscha vicendaivla tranter las gruppas linguisticas chantunalas. 
En quest connex sa tracti er d'infurmar detagliadamain e regularmain la populaziun tudestga en sia lingua davart ils fatgs culturals, socials e politics en las valladas rumantschas e talianas. 
La finala renda la regenza attent ch'il chantun è gia sa participà cun investiziuns pli grondas a l'installaziun da l'infrastructura da radio existenta e ch'el n'è betg en cas da far anc ina giada talas investiziuns, sch'i dess in nov concessiunament. 
Sco suletta petenta ha la Südostschweiz radio/TV SA inoltrà cun la Tele Südostschweiz ina dumonda da concessiun per derasar in program da televisiun regiunal en la regiun da la Svizra sidorientala (regiun da televisiun 12). 
La regenza sustegna questa dumonda che ademplescha tenor ses avis las premissas per dar la concessiun. 
Ussa èsi chaussa dal UFCOM da suttametter al schef dal departament federal per ambient, traffic, energia e communicaziun (DATEC) propostas per ils concessiunaments, e quai resguardond la posiziun da la regenza. 
La basa per il giudicament èn ils criteris da d'agiudicaziun ch'èn gia vegnids menziunads. 
Gremi: regenza 
Funtauna: rg chanzlia chantunala dal Grischun 
Data: 05.03.2008 
Il cussegl da la banca chantunala grischuna duai daventar pli pitschen e pli effizient 
Sin proposta dal cussegl da la banca duai l'organisaziun dal cussegl da la banca chantunala grischuna daventar pli pitschna e pli effizienta e vegnir adattada a las cundiziuns ed a las pretensiuns actualas en la branscha da finanzas. 
La revisiun parziala correspundenta da la lescha davart la banca chantunala grischuna è vegnida deliberada da la regenza grischuna per la consultaziun. 
Tenor l'avis da la regenza duai il cussegl da la banca chantunala vegnir reducì dad 11 a 7 commembras e commembers. 
Plinavant duai il cussegl da la banca vegnir elegì tras la regenza e betg pli tras il cussegl grond. 
La finala propona la regenza d'abolir la giunta dal cussegl da la banca. 
Sco organ suprem da la banca chantunala fixescha il cussegl da la banca ils princips da la politica da fatschenta e metta il rom per l'activitad commerziala. 
Plinavant ha el la surveglianza e la controlla da la gestiun da la banca. 
La reducziun planisada dal dumber da las commembras e dals commembers dal cussegl da la banca chantunala, numnadamain dad 11 a 7, correspunda tenor la regenza als princips da gestiun moderns che prevesan d'operar cun gremis pitschens ed effizients. 
Ina regulaziun transitorica fin l'onn 2010 duai evitar ch'i dettia intervenziuns en las periodas d'uffizi currentas dals cussegliers da la banca. 
La nova regulaziun che propona da laschar eleger la regenza il cussegl da la banca è cumparegliabla cun la pratica vertenta tar autras instituziuns, sco p.ex. tar la scola auta da tecnica ed economia, tar ils servetschs psichiatrics dal Grischun, tar l'assicuranza d'edifizis dal Grischun u tar l'institut d'assicuranza sociala dal Grischun. 
La finala vegnan las incumbensas da la giunta dal cussegl da la banca surpigliadas oz per gronda part preliminarmain da las cumissiuns da strategia, da revisiun e da ristga - cumissiuns che sa cumponan medemamain da commembers dal cussegl da la banca. 
Perquai n'è la giunta dal cussegl da la banca betg pli necessaria en questa furma e duai pia vegnir abolida. 
Tut questas adattaziuns en l'organisaziun da la banca chantunala tegnan quint d'ina moda da lavurar effizienta areguard l'economia da manaschi e rinforzan la responsabladad dals singuls commembers dal cussegl da la banca. 
La consultaziun tar la revisiun parziala da la lescha davart la banca chantunala grischuna dura fin ils 31 da matg 2008. 
La regenza crititgescha l'ordinaziun federala davart l'assicuranza da malsauns 
La regenza grischuna refusa decididamain la revisiun parziala da l'ordinaziun davart l'assicuranza da malsauns che vegn proponida da la confederaziun. 
Il motiv per questa refusa èn cunzunt las prescripziuns davart la concepziun da la planisaziun dals ospitals. 
Sch'ils criteris da planisaziun proponids vegnan realisads, chaschuna quai - tenor la regenza - in augment massiv dals custs e da la lavur administrativa dals chantuns, senza ch'ils ospitals stuessan furnir lur prestaziuns en moda pli economica. 
Ultra da quai cuntegna l'ordinaziun naginas regulaziuns davart la dumonda, co ch'ils custs d'investiziun duajan vegnir integrads en las pauschalas che sa drizzan tenor las prestaziuns. 
En sia resposta da consultaziun supplitgescha la regenza perquai la confederaziun da repassar cumplettamain il project e da far ina nova consultaziun. 
Refusada decididamain vegn er la revisiun parziala da l'ordinaziun davart il calcul dals custs e la registraziun da las prestaziuns tras ils ospitals e tras las chasas da tgira en l'assicuranza da malsauns. 
Tenor la regenza èn tranter auter las regulaziuns formuladas en moda uschè averta ch'i n'è betg garantì ch'ils custs d'investiziun possian vegnir resguardads en moda unitara en las pauschalas pro cas. 
Questas ordinaziuns cuntegnan midadas ch'èn vegnidas proponidas en il sectur da la finanziaziun dals ospitals, suenter che las chombras federalas avevan concludì la revisiun da la lescha federala davart l'assicuranza da malsauns durant la sessiun d'enviern 2007. 
La regenza è cunter motos da l'aua 
La revisiun da l'ordinaziun davart la navigaziun sin las auas svizras, che vegn proponida da la confederaziun, vegn crititgada da la regenza grischuna. 
Cun classifitgar las motos da l'aua sco bartgas da sport e cun adattar ils standards ecologics da las bartgas da sport a las directivas da la CE sajan pertutgads secturs ch'èn relevants per l'ambient e per la segirezza, menziunescha la regenza en sia consultaziun. 
Tar revisiuns precedentas saja vegnì guardà ch'ils standards naziunals en chaussas da la segirezza e da la protecziun da l'ambient na vegnian betg pegiurads. 
Cun applitgar il princip da Cassis-de-Dijon e cun classifitgar las motos da l'aua sco bartgas da sport e betg pli sco bartgas da divertiment vegnian dentant disfatgs quests sforzs, cumbain ch'i na dettia naginas obligaziuns contractualas da far quai. 
Motos da l'aua senza restricziun da la prestaziun dal motor chaschunian grevezzas da canera ordvart dischagreablas ed emettian substanzas nuschaivlas supplementaras en moda smesirada. 
Plinavant sajan ellas er ina ristga per la segirezza da las persunas che fan bogn. 
Las tariffas da contribuziun per la tgira da monuments vegnan augmentadas 
Las tariffas da contribuziun dal chantun Grischun per restaurar monuments architectonics vegnan augmentadas. 
Quai ha concludì la regenza, approvond la revisiun parziala correspundenta dal reglament per pajar contribuziuns a las mesiras per la protecziun da la natira e da la patria. 
En il sectur da la tgira da monuments vegn la tariffa dal chantun auzada da 12,6 a 15 pertschient tar edifizis publics e da 16,8 a 20 pertschient tar edifizis privats. 
A medem temp vegn auzada la limita da las contribuziuns chantunalas per object, e quai da 120'000 a 150'000 francs. 
Il motiv per quests augments è quel che la confederaziun ha reducì massivamain ses meds finanzials en quest sectur ils ultims onns. 
Ed en connex cun la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF) vegn la confederaziun plinavant a midar ses agids finanzials en contribuziuns globalas. 
Da vischnancas e da regiuns 
Val Müstair: Per la fusiun da las vischnancas da Fuldera, da Lü, da Müstair, da Sta. Maria V.M., da Tschierv e da Valchava vegn garantida ina contribuziun da promoziun dad 8'600'000 francs or dal fond da gulivaziun da finanzas. 
La garanzia vala cun la resalva che las vischnancas e ch'il cussegl grond concludian definitivamain la fusiun fin il pli tard la fin da l'onn 2008. 
Val Bregaglia: Per la fusiun da las vischnancas da Bondo, da Castasegna, da Soglio, da Stampa e da Vicosoprano vegn garantida ina contribuziun da promoziun da 5'500'000 francs or dal fond da gulivaziun da finanzas. 
La garanzia vala cun la resalva che las vischnancas e ch'il cussegl grond concludian definitivamain la fusiun fin il pli tard la fin da l'onn 2009. 
Andeer, Clugén, Pignieu: Per la fusiun da las vischnancas d'Andeer, da Clugén e da Pignieu vegn garantida ina contribuziun da promoziun dad 1'225'000 francs or dal fond da gulivaziun da finanzas. 
La garanzia vala cun la resalva che las vischnancas e ch'il cussegl grond concludian definitivamain la fusiun fin il pli tard la fin da l'onn 2008. 
Contribuziuns chantunalas a differentas instituziuns 
Uniun "Grischun lain": A l'uniun "Grischun lain" vegn garantida ina contribuziun da 300'000 francs per ils projects ch'èn previs l'onn 2008. 
Uniun "circul da maschinas dal Grischun": Per stabilir l'organisaziun vegni pajà a l'uniun "circul da maschinas dal Grischun" in agid inizial da maximalmain 220'000 francs, e quai repartì sin ils onns 2008 fin 2010. 
L'uniun "circul da maschinas dal Grischun" duai vegnir sviluppada ad ina interpresa da servetschs moderna e professiunala che ha la funcziun d'ina organisaziun agricula d'agid a sasez. 
Uniun "post da controlla da la lavur dal Grischun": L'uniun "post da controlla da la lavur dal Grischun" (PCGR) vegn sustegnida l'onn 2008 cun ina contribuziun da 50'000 francs. 
Projects da vias 
La regenza ha approvà totalmain 5'785'000 francs per construir e per sanar ils suandants trajects da vias: 
- via dal Güglia: lavurs d'impressari, Tges Alva - Beiva 
- via sursilvana: lavurs d'impressari, Caltgeras - access per Schlans 
- via dal pass dal Fuorn: lavurs da cuvrida entaifer il vitg da Müstair 
Gremi: regenza 
Funtauna: rg chanzlia chantunala dal Grischun 
Data: 06.03.2008 
Occupà da nov il secretariat da la cumissiun da gestiun dal cussegl grond 
En la sessiun d'avust 2007 ha il cussegl grond deliberà la revisiun totala da la lescha davart las finanzas dal chantun Grischun. 
Mesemna, ils 5 da mars 2008 ha la CdG occupà questa nova plazza. 
Ella ha elegì Roland Giger, annada 1974, ch'è creschì si a Cuira. 
Suenter la matura a la scola chantunala a Cuira ha Giger studegià scienzas politicas a la scola auta da Son Gagl. 
Dapi la stad 2000 lavura Giger sco revisur tar la controlla da finanzas dal chantun Son Gagl. 
Igl è previs ch'el entria en plazza ils 4 d'avust 2008. 
Gremi: cumissiun da gestiun 
Funtauna: rg cumissiun da gestiun 
Data: 07.03.2008 
La regenza exprima sia consternaziun davart la reducziun planisada da plazzas da lavur tar la cargo VFF 
Cun displaschair e cun consternaziun ha la regenza grischuna prendì enconuschientscha da la reducziun annunziada da 126 plazzas da lavur da la cargo VFF a Bellinzona. 
La confederaziun sco proprietaria porta er ina part da la responsabladad. 
En sia sesida dad oz ha la regenza puspè tractà las mesiras da sanaziun da la VFF cargo ch'èn vegnidas annunziadas la fin da l'emna passada. 
Ella prenda enconuschientscha dal fatg che sia brev urgenta dals 5 da mars 2008 a las viafiers federalas VFF ha cuntanschì pauc. 
La regenza sa mussa consternada en spezial da la reducziun planisada da plazzas da lavur tar la VFF cargo a Bellinzona. 
Ina part considerabla da las lavurantas e dals lavurants che lavuran a Bellinzona tar la VFF cargo abita en il Grischun. 
La regenza sa mussa solidarica cun las famiglias pertutgadas, independentamain dal fatg, sch'ellas vivan en la Val Mesauc, en la Val Calanca u en il Tessin. 
Cun malavita constatescha la regenza che las VFF prendan mesiras da sanaziun senza consultar ordavant las regenzas pertutgadas u senza las infurmar. 
Dal puntg da vista da la regenza èsi difficil da giuditgar, sche las mesiras ch'èn vegnidas introducidas èn giustifitgadas u sch'i na dess betg alternativas. 
La regenza crititgescha che l'anteriur manaschament da las VFF haja evidentamain reagì memia tard, quai che chaschunia ussa mesiras rigurusas, per las qualas las lavurantas ed ils lavurants na sajan betg preparads. 
La regenza pretenda che tut las mesiras vegnian examinadas en moda concreta per mantegnair las plazzas da lavur en la regiun. 
Per la regenza èsi cler che la confederaziun sco proprietaria da las VFF e da la VFF cargo portia ina part da la responsabladad. 
Cusseglier guvernativ Claudio Lardi vegn a s'orientar - sco represchentant da la regenza grischuna - quest suentermezdi directamain a Bellinzona e damaun vegn el a sa participar a la discussiun da la regenza tessinaisa cun cusseglier federal Moritz Leuenberger a Berna. 
Gremi: regenza 
Funtauna: rg chanzlia chantunala dal Grischun 
Data: 11.03.2008 
Realisaziun da la procedura penala e da la procedura civila svizra: la regenza planisescha da detretschar las incumbensas er tar la giustia 
Tenor l'opiniun dal cussegl federal duain la procedura penala e la procedura civila svizra entrar en vigur per il 1. da schaner 2010. 
Las directivas impegnativas dal dretg federal han consequenzas considerablas per ils circuls e per las vischnancas dal chantun Grischun. 
La regenza grischuna pledescha per in detretschament da las incumbensas tar la giustia. 
Cun ina revisiun parziala da la constituziun chantunala vul ella sclerir la dumonda da princip, sche las incumbensas giudizialas dals circuls duain vegnir surdadas en l'avegnir a las dretgiras districtualas u a la procura publica. 
Ils circuls restan ils circuls electorals per il cussegl grond ed ils corps politics administrativs. 
Las lavurs vi da la procedura penala (PP) e vi da la procedura civila (PC) svizra èn terminadas u vegnan previsiblamain terminadas quest onn. 
L'entrada en vigur è planisada per il 1. da schaner 2010. 
Il nov dretg federal ha consequenzas per l'organisaziun giudiziala actuala en il Grischun. 
Oravant tut las prescripziuns da la PP svizra cun l'introducziun dal model da la procura publica han consequenzas considerablas per ils circuls. 
Pervia da l'obligatori dal dretg federal na po en l'avegnir betg pli la presidenta cirquitala u il president cirquital relaschar ils mandats penals tar delicts e tar crims, mabain directamain la procuratura publica u il procuratur public. 
Tut en tut croda davent qua tras circa in quart da la chargia da lavur tar ils uffizis cirquitals. 
Tras quai che la lavur croda davent, perdan ils circuls dentant er la mesadad da lur entradas or da las incumbensas giudizialas u circa 3.3 milliuns francs per onn. 
Las perditas d'entradas na pon betg vegnir cumpensadas dal tuttafatg cun reducir il persunal; tut tenor la reducziun da plazzas s'augmenta il deficit annual dals circuls, il qual sto vegnir pajà da las vischnancas, per 2 fin 3 milliuns francs. 
Per la regenza vegnan en dumonda mo duas propostas da soluziun per realisar la PP e la PC: 
Varianta A: La realisaziun sa restrenscha a las adattaziuns al dretg federal ch'èn absolutamain necessarias. 
Ils circuls salvan las incumbensas giudizialas restantas. 
Ils custs supplementars restan tar ils circuls respectivamain tar las vischnancas. 
Varianta B: La realisaziun vegn fatga cun refurmar l'organisaziun giudiziala cun la finamira da detretschar las incumbensas giudizialas e da stgaffir in cler urden da cumpetenzas cun structuras pli simplas. 
Las incumbensas giudizialas dals circuls vegnan surdadas a la procura publica (dretg penal) respectivamain a las dretgiras districtualas (dretg civil). 
Ils circuls restan ils circuls electorals per il cussegl grond e corps politics administrativs. 
Tenor l'avis da la regenza predomineschan ils avantatgs da la varianta B cleramain: 
Las structuras decentralas existentas da la procura publica e da las dretgiras districtualas vegnan amplifitgadas. 
La proximitad a la burgaisa u al burgais ed enconuschientschas da las relaziuns localas restan garantidas. 
Perquai che las incumbensas vegnan ademplidas en moda decentrala, na datti nagina concentraziun da plazzas da lavur a Cuira. 
La regenza vul ina realisaziun raschunaivla ord vista sociala; las anteriuras collavuraturas ed ils anteriurs collavuraturs dals circuls duain - sche pussaivel - vegnir surpigliads dals districts respectivamain da la procura publica. 
La separaziun da la politica e da la giustia rinforza ils circuls sco plauns statals politics. 
Ils circuls restan plinavant ils circuls electorals per las commembras e per ils commembers dal cussegl grond. 
Las vischnancas decidan, tge incumbensas administrativas ch'ellas surdattan als circuls. 
Sche la realisaziun vegn restrenschida a quai ch'è obligatoricamain necessari, chaschunass quai custs supplementars tar las vischnancas. 
Sche las incumbensas giudizialas dals circuls vegnan surdadas a la procura publica respectivamain a las dretgiras districtualas, stgaffescha quai las premissas che la giustia po vegnir finanziada en l'avegnir a 100 pertschient tras il chantun. 
Uschia vegnan distgargiadas las vischnancas finanzialmain. 
Cun attribuir tschertas incumbensas ad in plaun pon vegnir realisadas structuras pli simplas. 
Perquai ch'ils problems da cunfinaziun ed ils secturs communabels crodan, pon vegnir simplifitgads ils andaments e las proceduras e po vegnir extendida la libertad d'agir dal plaun cumpetent (chantun u vischnanca). 
Qua vul er il project da la NGF grischuna. 
En cumparegliaziun cun oz pon la PP e la PC vegnir realisadas senza chaschunar custs supplementars. 
Per las pajataglias e per ils pajataglias na resultan naginas grevezzas supplementaras. 
La regenza è persvadida che quai fiss mo ina soluziun a curta vista, sche l'organisaziun actuala vegniss mantegnida pervia dals custs supplementars per las vischnancas. 
Per che la giustia possia ademplir bain sia incumbensa principala, numnadamain il mantegniment respectivamain il restabiliment da la pasch giuridica e da la segirezza giuridica, duess sia organisaziun sa basar sin ina tscherta stabilitad. 
Questa stabilitad po dentant vegnir garantida mo tras ina refurma da l'organisaziun giudiziala en vista a la realisaziun da la PP e da la PC. 
Dal puntg da vista da la giustia na datti naginas resalvas envers questa soluziun. 
La dretgira chantunala sco autoritad da surveglianza da la giurisdicziun civila e penala giuditgescha la proposta da la regenza sco proposta correcta ed adequata che s'orientescha al futur. 
La federaziun grischuna da las presidentas cirquitalas e dals presidents cirquitals è s'exprimida per mantegnair las incumbensas giudizialas vertentas dals circuls, uschenavant ch'il dretg federal admetta anc quai. 
Pervia dal stretg urari da la confederaziun vegnan la PP e la PC realisadas en il Grischun en etappas. 
En il rom d'ina revisiun parziala da la constituziun chantunala duai vegnir sclerida fin il cumenzament da l'onn 2009 la dumonda da princip, sch'ils circuls duain survegnir er en l'avegnir incumbensas giudizialas u betg. 
La consultaziun da la revisiun parziala da la constituziun chantunala cumenza la fin da mars 2008 e dura fin la fin da zercladur 2008. 
La realisaziun da las prescripziuns dal dretg federal sin il stgalim da la lescha e da l'ordinaziun ha lieu en in segund pass fin l'atun 2009. 
L'entrada en vigur è planisada per il 1. da schaner 2010. 
Gremi: regenza 
Funtauna: rg chanzlia chantunala dal Grischun 
Data: 12.03.2008 
Las regenzas sa scuntran a Cuira per tractar la politica actuala d'egualitad da dunna ed um 
En il rom tradiziunal da la scuntrada transcunfinala davart il tema "egualitad da las schanzas da dunnas e d'umens", ch'è gia daventada tradiziun, ha cusseglier guvernativ Claudio Lardi beneventà ier, mesemna, a Cuira sia collega d'uffizi Greti Schmid (cussegliera dal Vorarlberg) sco er ses collega d'uffizi Jürg Wernli (cusseglier guvernativ da l'Appenzell dador). 
Igl èn vegnids tematisads differents projects transcunfinals. 
La collavuraziun sur ils cunfins prosperescha 
Suenter ina conversaziun da las commembras e dals commembers da la regenza davart la politica d'egualitad actuala en lur chantuns ed en lur pajais han las incumbensadas ed ils incumbensads cumpetents per dumondas d'egualitad rapportà dals projects communabels sco "dunnas da trais pajais", "medischina tenor las schlattainas", "la vita da la dunna 50+" ed "egualitad en ils manaschis". 
Igl è vegnì prendì enconuschientscha dal success da la retscha d'occurrenzas transcunfinala davart la medischina tenor las schlattainas. 
En il rom dad "interreg IV" è vegnì discutà il project successiv "rait per la sanadad da las dunnas - medischina tenor las schlattainas". 
Per finir la scuntrada han las commembras ed ils commembers da la regenza pudì constatar che la lavur transcunfinala è impurtanta e fritgaivla. 
Dals projects communabels e da las scuntradas regularas profiteschan tut las varts e l'egualitad da las schanzas prendida en mira survegn novs impuls. 
Infurmaziun per las medias: 
Ina fotografia da la scuntrada po vegnir chargiada giu qua. 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
Data: 13.03.2008 
La regenza è d'accord cun las midadas en l'ordinaziun federala davart la concessiun per transports da persunas 
La regenza grischuna sustegna las midadas en l'ordinaziun davart la concessiun per transports da persunas che vegnan proponidas da la confederaziun. 
Questas midadas miran ad ina liberalisaziun dals transports professiunals da persunas tranter ils eroports svizzers e las destinaziuns turisticas. 
Sco che la regenza constatescha en sia resposta da consultaziun, èn ils giavischs dal chantun Grischun vegnids resguardads per gronda part. 
Da nov vegn il transport da turistas e da turists da gruppa definì adina sco traffic occasiunal e na basegna pia betg pli ina concessiun. 
A l'avis da la regenza è ina tala soluziun simpla e concisa zunt impurtanta per l'attractivitad turistica da la Svizra. 
Ultra da quai beneventa la regenza ch'ins ha chattà ina soluziun naziunala per la concessiun da turistas individualas e da turists individuals sco er ch'ins ha restrenschì la gruppa d'utilisadras e d'utilisaders sin passagieras e sin passagiers d'aviun. 
La regenza sustegna il project legislativ "Swissness" mo cun resalvas 
Da princip sustegna la regenza grischuna las stentas da la confederaziun per rinforzar la protecziun da la denominaziun "Svizra" e da la crusch svizra a l'interiur ed a l'exteriur dal pajais. 
En sia resposta da consultaziun agiunscha ella dentant er intginas resalvas tar il project legislativ "Swissness". 
Il project sto vegnir accordà stringentamain cun las regulaziuns svizras vertentas davart las indicaziuns da provegnientscha u davart las denominaziuns d'origin. 
En quest connex renviescha la regenza en spezial a la discrepanza dal criteri, tenor il qual stuessan resultar 60 pertschient dals custs da producziun al lieu d'origin. 
Quai stat en cuntradicziun cun autras disposiziuns vertentas. 
Uschia pretenda la regenza che products regiunals tradiziunals ch'èn vegnids inscrits e ch'èn oriunds da la Svizra stoppian ademplir automaticamain las indicaziuns da provegnientscha tenor la lescha davart la protecziun da marcas. 
Per la regenza na fissi betg acceptabel, sche per la pulpa per exempel, ch'è inscritta cun ina indicaziun geografica protegida, na dastgass betg vegnir utilisada la denominaziun da provegnientscha. 
Las simplificaziuns da l'examinaziun ecologica sco er dal dretg da recurs da las associaziuns èn bainvegnidas 
La regenza grischuna beneventa la revisiun che la confederaziun propona da l'ordinaziun davart l'examinaziun ecologica (OEE) sco er da l'ordinaziun davart la designaziun da las organisaziuns per la protecziun da l'ambient sco er per la protecziun da la natira e da la patria che han il dretg da far recurs (ODO). 
Las adattaziuns èn daventadas necessarias pervia da la revisiun da la lescha federala davart la protecziun da l'ambient e da la lescha federala davart la protecziun da la natira e da la patria. 
La revisiun ha la finamira da simplifitgar las examinaziuns ecologicas e da reducir l'abus tar il dretg da recurs da las associaziuns. 
Las midadas da las disposiziuns da la OEE augmentan la segirezza giuridica, simplifitgeschan l'execuziun ed han in effect d'acceleraziun sin las proceduras, scriva la regenza en sia resposta da consultaziun. 
L'agiunta a la OEE cun la glista dals indrizs suttamess a l'examinaziun ecologica è er vegnida repassada. 
Per divers tips d'indrizs vegnan proponidas autras limitas minimalas ch'èn per regla pli autas. 
La regenza è perencletga cun la gronda part da las midadas proponidas, dentant betg cun tuttas. 
La revisiun da la ODO concretisescha l'activitad economica ch'è anc permessa - sut las novas prescripziuns legalas - a las organisaziuns per la protecziun da l'ambient e duai far pli transparenta lur activitad da recurs. 
Segunda etappa da l'introducziun da la refurma da l'administraziun GRiforma 
La regenza grischuna ha deliberà la missiva tar la segunda etappa da l'introducziun da la nova gestiun publica GRiforma. 
Il cussegl grond vegn a tractar questa fatschenta durant la sessiun da zercladur 2008. 
L'october 2006 aveva il cussegl grond concludì d'introducir en etappas la nova gestiun publica tenor ils princips da GRiforma en tut l'administraziun chantunala. 
En in'emprima etappa han gia 18 posts da servetsch introducì GRiforma per il 1. da schaner 2008. 
En la segunda etappa suondan ussa 9 ulteriurs posts da servetsch che vegnan ad applitgar la nova gestiun publica a partir dal cumenzament da l'onn 2009. 
La missiva cuntegna infurmaziuns detagliadas davart la structura da las gruppas da products e davart l'effect politic che duai vegnir cuntanschì tar mintga gruppa da products dals singuls posts da servetsch. 
Questas gruppas da products e quests effects ston vegnir concludids dal cussegl grond. 
En quest connex è la structura da las gruppas da products impurtanta tant enavant, ch'il cussegl grond fixescha en l'avegnir ils preventivs globals sin questa basa. 
Cun formular l'effect determinescha il parlament ultra da quai la direcziun, en la quala las prestaziuns da l'administraziun duain ir. 
La cuntraproposta tar l'iniziativa dal pievel "Gea a la medischina cumplementara" vegn sustegnida 
La regenza grischuna sustegna la cuntraproposta tar l'iniziativa dal pievel "Gea a la medischina cumplementara" ch'è vegnida concludida dal cussegl dals chantuns. 
La cuntraproposta dal cussegl dals chantuns mussa la via per renconuscher la medischina cumplementara sin il stgalim da la constituziun. 
Sche l'iniziativa vegniss acceptada, chaschunass ella custs enorms en ils fatgs da sanadad pervia da sia pretensiun cumplessiva, constatescha la regenza en sia posiziun envers la cumissiun per segirezza sociala e sanadad dal cussegl naziunal. 
La regenza è da princip d'accord cun la revisiun parziala da la lescha davart l'assicuranza cunter la dischoccupaziun 
La regenza grischuna è da princip d'accord cun la revisiun parziala da la lescha davart l'assicuranza cunter la dischoccupaziun che vegn proponida da la confederaziun. 
Ella approvescha l'intenziun da basar l'assicuranza cunter la dischoccupaziun da nov sin in dumber da persunas dischoccupadas da 125'000. 
Il project ha ultra da quai la finamira da reducir ils debits ch'èn s'accumulads tar il fond per persunas dischoccupadas e da garantir la finanziaziun a lunga vista. 
Questas finamiras duain vegnir cuntanschidas tras respargns en la dimensiun da 480 milliuns francs sco er tras entradas supplementaras da quasi la medema dimensiun. 
Uschia è la regenza perencletga che per cuntanscher ina finanziaziun da lunga vista duai vegnir augmentada la deducziun ordinaria dal salari da 2.0 sin 2.2. pertschient. 
Per pudair reducir ils debits approvescha ella medemamain la proposta d'introducir in augment limità da la tariffa da contribuziun da 2.2. sin 2.4 pertschient. 
Da vischnancas e da regiuns 
- Mastrils: La revisiun parziala da la constituziun communala da la vischnanca da Mastrils, concludida da la radunanza communala dals 23 da november 2007, vegn approvada. 
- Preaz: La revisiun parziala da la constituziun communala da la vischnanca da Preaz, concludida da la radunanza communala dals 12 da december 2007, vegn approvada. 
- Igis: La revisiun parziala da la lescha da construcziun da la vischnanca dad Igis, concludida ils 25 da november 2007, vegn approvada cun ina correctura. 
- Schlarigna: La revisiun parziala da la lescha da construcziun da la vischnanca da Schlarigna, deliberada ils 23 d'avrigl 2007, vegn approvada cun la remartga che la vischnanca vegnia puspè a stuair suttametter - tut tenor il resultat dal plan directiv regiunal - sia lescha da construcziun ad ina revisiun, e quai pertutgant las regulaziuns davart la construcziun d'abitaziuns secundaras. 
- Pratval: La revisiun totala da la planisaziun locala da la vischnanca da Pratval dals 12 da november 2007 vegn approvada. 
Contribuziuns chantunalas a differentas instituziuns 
- Binaris da colliaziun a Favugn: Per construir ils binaris da colliaziun da la Kuoni SA a Favugn vegn garantida ina contribuziun chantunala da maximalmain 503'568 francs. 
- Societad da musica da Roveredo: A la societad da musica da Roveredo vegn concedida ina contribuziun maximala da 12'300 francs per in'unifurmaziun nova. 
Projects da vias 
La regenza ha approvà totalmain 9'980'000 francs per construir e per sanar ils suandants trajects da vias: 
- via d'Avras: lavurs d'impressari punt Parsagna; chasa Juppa - Podestatsch; chant da la val di Lei 
- via sursilvana: lavurs d'impressari Garmischeras - Tscheppa; entaifer il vitg da Sumvitg 
- via sursilvana da la vart dretga dal Rain: lavurs d'impressari Versomi - Valendau 
- via d'Engiadina: lavurs d'impressari punt Pedra 
- via da St. Antönien: lavurs d'impressari, dustanza dal Schanielbach 
- via da Mut: lavurs d'impressari entaifer il vitg da Mut 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.03.2008 
VFF cargo a Bellinzona: La cumissiun per sanadad e fatgs socials sustegna la resoluziun dal cussegl grond dal chantun Tessin 
La cumissiun dal cussegl grond per sanadad e fatgs socials ha discutà - a chaschun da sia sesida dals 11 da mars 2008 - er la problematica da la perdita da plazzas da lavur che stat en connex cun la serrada dal lavuratori da las VFF cargo a Bellinzona. 
La cumissiun ha concludì da sustegnair la resoluziun dals 10 da mars 2008 ch'è vegnida deliberada unanimamain dal cussegl grond dal chantun Tessin. 
En questa resoluziun vegn il cussegl federal envidà d'intervegnir tar il cussegl d'administraziun da las VFF per che las mesiras ch'èn vegnidas concludidas vegnian abolidas e per che las persunas responsablas da las VFF entrian immediatamain en conctact cun las autoritads chantunalas e cun las represchentanzas da las patrunas e dals patruns e tschertgian soluziuns en enclegientscha. 
Plinavant sustegna la cumissiun plainamain la communicaziun respectiva da la regenza grischuna dals 11 da mars 2008. 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 13.03.2008 
Biosfera Val Müstair e Parc Ela: Ils resultats da l'examinaziun preliminara tras la confederaziun 
La fin da schaner 2008 ha la regenza inoltrà a l'uffizi federal d'ambient (UFAM) la dumonda da conceder il label "parc d'impurtanza naziunala" al parc natiral regiunal "Biosfera Val Müstair" sco er in agid finanzial global al parc natiral regiunal "Parc Ela". 
En in emprim pass ha l'uffizi federal examinà ussa, sche questas e sche ulteriuras dumondas d'auters chantuns èn cumplettas. 
Il UFAM ha communitgà plinavant a l'uffizi per la natira e l'ambient che s'occupa dal dossier dals parcs grischuns ils resultats da l'examinaziun preliminara ed ha constatà ch'i dettia - en il dossier da la Biosfera Val Müstair - pitschnas mancanzas e ch'i dettia - en las duas dumondas - dentant er dus puncts impurtants che n'èn anc betg sclerids e ch'i dettia cunzunt ina problematica fundamentala en connex cun il Parc Ela. 
Concernent il project "Biosfera" na resultan nagins impediments insurmuntabels dal rapport preliminar dal UFAM; las dumondas ch'èn anc avertas pon vegnir schliadas e las infurmaziuns che vegnan pretendidas supplementarmain pon vegnir cumplettadas entaifer il termin. 
Perencunter cuntegna il project "Parc Ela" in conflict che sto vegnir schlià urgentamain per betg periclitar il project. 
Il UFAM insista sin il princip che las vischnancas stoppian sa participar al parc cun lur entir territori, schebain ch'il nov dretg federal davart ils parcs prevesa excepziuns da quest princip. 
La regenza è s'engaschada gia en la consultaziun tar la nova ordinaziun federala davart ils parcs che questas disposiziuns excepziunalas vegnian integradas en il dretg federal ed ha alura sustegnì expressivamain la cunfinaziun dal parc ch'è vegnida deliberada da la regiun e da las vischnancas cur che la dumonda per il parc Ela è vegnida inoltrada. 
Ensemen cun la corporaziun regiunala, cun las vischnancas e cun l'instituziun ch'è responsabla per il parc è il chantun anc adina unanimamain da l'avis che en spezial las regiuns da recreaziun intensiva sco Savognin u Lai na sajan betg cumpatiblas cun la definiziun d'in parc d'impurtanza naziunala tenor la lescha davart la protecziun da la natira e da la patria. 
Perquai èsi vegnì refusà cleramain d'integrar quests territoris. 
Il chantun vegn a defender questa posiziun ch'è vegnida elavurada ensemen cun la regiun, cun las vischnancas e cun l'uniun "Parc Ela" e vegn a la confermar a Berna. 
Gremi: uffizi per la natira e l'ambient 
Funtauna: rg uffizi per la natira e l'ambient 
Data: 13.03.2008 
"Pestgar en il Grischun. 
Nua poss jau retrair la patenta?" 
Retratga da la patenta da pestga per la stagiun da pestga 2008 
Tar las preparativas per la stagiun da pestga tutga er la retratga da la patenta da pestga. 
Per pudair retrair la patenta per in onn u ina patenta mensila ston ins cumprovar ch'ins haja enconuschientschas da la pestga. 
Per quest intent vegnan purschids il mument en differents lieus dal chantun Grischun curs da scolaziun. 
Tut las patentas pon ins retrair tar il survegliader da pestga resp. sin il biro per passaports e patentas. 
En il fegl uffizial dal chantun Grischun dal 27 da mars 2008 u sin la homepage da l'uffizi da chatscha e pestga (http://www.jagd- fischerei.gr.ch) èn publitgads per ils singuls districts da pestga ils lieus per retrair la patenta. 
Cun buna pestga! 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data:26.03.2008 
Resultats da l'elecziun cumplementara da la regenza grischuna dals 30 da mars 2008 
Elegida è : 
Janom Steiner Barbara 12'947 
Autras persunas che han survegnì vuschs: 
singulas 1'634 
Maioritad absoluta 7'291 
Participaziun a la votaziun 15.72 % 
La survista detagliada dals resultats da l'elecziun cumplementara d'ina commembra u d'in commember per la regenza grischuna chattais Vus sin www.gr.ch > Rumantsch > NEWS u sin www.gr.ch > Rumantsch > nossas publicaziuns > Elecziuns e votaziuns > Elecziuns da la regenza 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 30.03.2008 
La cumissiun predeliberanta dal cussegl grond beneventa l'engrondiment da la scola auta da pedagogia 
La cumissiun predeliberanta dal cussegl grond ch'è vegnida nominada aposta per quest intent ha predeliberà per mauns dal cussegl grond la missiva da la regenza davart l'engrondiment da la scola auta da pedagogia (SAPGR). 
La cumissiun vegn presidiada dal deputà Andreas Felix. 
La SAPGR ha surpiglià l'onn 2003 las localitads da l'anteriura scola da dunnas sin l'areal dal Kantengut. 
Dapi quella giada porscha ella là sco suletta instituziun dal chantun Grischun scolaziuns per persunas d'instrucziun. 
Ils edifizis da scola che tutgan ussa a la SAPGR èn vegnids construids ils onns 1981 fin 1983 per ils basegns che la scola da dunnas aveva quella giada. 
Dapi l'onn 2005 è la SAPGR sfurzada da prender a tschains locals externs decentrals en la citad da Cuira. 
La mediateca da la SAPGR ha ses domicil en in provisori. 
Il project qua avant maun, planisà tenor il standard da minergia, prevesa - ultra da la construcziun da dus auditoris, en ils quals mintgamai in'entira annada da scolaziun po vegnir instruida - plinavant da construir ina nova mediateca. 
El vegn a chaschunar custs da 5,8 milliuns francs. 
La cumissiun è sa fatschentada detagliadamain cun il project e cun la necessitad da l'engrondiment. 
Ella è arrivada unanimamain a la conclusiun da recumandar al cussegl grond d'acceptar il project che vegn proponì en la missiva. 
Gremi: cumissiun predeliberanta per l'engrondiment da la SAPGR 
Funtauna: rg cumissiun predeliberanta per l'engrondiment da la SAPGR 
Data: 31.03.2008 
La regenza supplitgescha il cussegl federal da superar la crisa en il cas da las VFF cargo 
La regenza grischuna supplitgescha il cussegl federal da superar la crisa en il cas da las VFF cargo. 
Sco che la regenza menziunescha en ina brev al cussegl federal, ston las schanzas ch'èn avant maun vegnir nizzegiadas per evitar in'ulteriura escalaziun en las cuntraversas dals partenaris socials pervia dals lavuratoris da las viafiers federalas (VFF) a Bellinzona. 
En sia brev conferma la regenza ses puntg da vista ch'il cussegl federal haja ina responsabladad speziala en sia rolla sco proprietari da las VFF e sco autoritad electorala dal cussegl d'administraziun da las VFF. 
Quai vul dir d'ina vart da radunar - sin la via instradada envers ina soluziun constructiva - ils partenaris socials ad ina maisa e da l'autra vart d'examinar tut las pussaivladads che la confederaziun ha per dar sustegn a las regiuns pertutgadas da Bellinzona e dal Moesano. 
La finamira duai - tenor la regenza - esser quella da mantegnair e da stgaffir plazzas da lavur en ina regiun che ha structuras deblas. 
Gia il cumenzament da mars aveva la regenza exprimì ses displaschair e sia consternaziun davart l'annunzia che plazzas da lavur da la VFF cargo a Bellinzona duajan vegnir stritgadas. 
In represchentant da la regenza è stà al lieu ed ha sustegnì la delegaziun tessinaisa a chaschun d'ina discussiun che ha gì lieu a Berna. 
Gremi: regenza 
Funtauna: rg chanzlia chantunala dal Grischun 
Data: 01.04.2008 
La regenza exprima sia critica davart il segund pachet d'ordinaziuns da la politica agrara federala 2011 
En sia posiziun crititgescha la regenza intgins puncts dal segund pachet d'ordinaziuns per la realisaziun da la politica agrara federala 2011 (PA 2011). 
L'element central da la PA 2011 è la reducziun dal sustegn ch'è lià a products e la transfurmaziun dals meds finanzials en pajaments directs. 
Il segund pachet d'ordinaziuns prevesa da midar davent da contribuziuns che sa basan sin la surfatscha vi a contribuziuns che sa basan sin il dumber d'animals. 
La producziun duess percunter plitost vegnir dirigida dal martgà. 
La regenza è dentant er dischillusa, perquai che la confederaziun prevesa per l'onn 2009 damain meds finanzials che quai ch'il parlament aveva concedì. 
La finala fa la regenza fitg gronds quitads per il svilup da l'agricultura alpina - in bain cultural ch'exista dapi 4000 onns en il Grischun. 
Tras las disposiziuns davart las contribuziuns che sa basan sin il dumber d'animals è l'agricultura alpina tradiziunala en privel da svanir fin sin autezzas da 1600 meters. 
La confederaziun vegn dumandada da porscher ina soluziun en quest connex. 
Uschiglio vegnan da princip beneventadas las mesiras a favur dal territori da muntogna e las midadas en l'ordinaziun concernent la banca da datas davart il traffic cun animals. 
La revisiun parziala da la lescha davart la perscrutaziun vegn beneventada 
La regenza grischuna sustegna la revisiun parziala planisada da la lescha federala davart la perscrutaziun. 
Il punct central da la revisiun parziala prevesa da reglar en moda moderna e cumplessiva la promoziun da l'innovaziun. 
En la lescha vegnan plinavant francadas las activitads da la confederaziun per promover il spiert d'interpresa e per stabilir interpresas che lavuran en la perscrutaziun. 
La lescha saja fitg impurtanta per il chantun Grischun, perquai ch'ella permettia da finanziar ils differents instituts da perscrutaziun ch'èn domiciliads en il chantun sco er lur activitads da perscrutaziun, scriva la regenza en sia resposta da consultaziun. 
En il svilup che la societad fetschia actualmain en direcziun d'ina societad che sa basa sin l'infurmaziun, sajan avant maun las meglras premissas per domiciliar en il Grischun ulteriurs instituts da perscrutaziun che han ina renconuschientscha mundiala. 
La regenza crititgescha dentant ch'i manchia ina regulaziun davart la persistenza en la lescha davart la perscrutaziun. 
Da vischnancas e da regiuns 
Sched, Tràn, Tumegl, Veulden: La cunvegna che las vischnancas da Sched, da Tràn, da Tumegl e da Veulden han concludì ils 13 da december 2007 per fusiunar las vischnancas a la nova vischnanca da Tumegl, vegn approvada. 
Scanvetg central: Il nov statut d'organisaziun dal consorzi da scola dal Scanvetg central vegn approvà. 
Val Puschlav: Il chantun Grischun sa participescha cun 50'000 euros sco associà finanzial a la societad cooperativa dal center d'innovaziun da la Vuclina (polo dell'Innovazione della Valtellina, politec Sondrio). 
Tras il project, dal qual er la regiun da la Val Puschlav fa part, duai avair lieu in viv barat da know-how tras la colliaziun transcunfinala d'interpresas ed uschia sa sviluppar in clima per innovaziuns e per novas tecnologias. 
Samedan: La revisiun parziala da la planisaziun locala "Isla da Sax" e "Via Retica" da la vischnanca da Samedan dals 13 da december 2007 vegn approvada. 
Zernez: La revisiun parziala da la planisaziun locala "Crastatscha" da la vischnanca da Zernez dals 25 da zercladur 2007 vegn approvada. 
Tavau: Per ils custs per construir e per sanar la via champestra "Wissigen Boden" vegn garantida a la vischnanca da Tavau ina contribuziun chantunala da maximalmain 278'289 francs. 
Tavau: Per il project per sanar ils rempars da lavinas "Schiahorn" da la vischnanca da Tavau vegn garantida ina contribuziun chantunala da 433'100 francs. 
Val Schons: Al consorzi per aua persa da la Val Schons vegn concedida ina contribuziun da 101'261 francs per cumplettar l'edifizi e las maschinas da la serenera. 
Tour de Suisse: L'organisatura dal tour de Suisse survegn la permissiun d'utilisar ils 17 ed ils 18 da zercladur 2008 la ruta ch'è previsa en il chantun Grischun tenor il plan da traject per il tour de Suisse 2008. 
Swiss-Bike-Masters: L'organisatura dal "Swiss-Bike-Masters" survegn la permissiun d'utilisar ils 19 ed ils 20 da fanadur 2008 la ruta ch'è previsa tenor il plan da traject en il territori dal Partenz. 
Contribuziuns chantunalas a differentas instituziuns 
Promoziun da la cultura: La regenza ha concedì contribuziuns da totalmain 316'500 francs per promover 21 occurrenzas ed ovras culturalas. 
Fundaziun per sport da prestaziun a Tavau: Per stabilir il center naziunal per sport da prestaziun da Swiss ski, ski alpin ost, a Tavau survegn la fundaziun per sport da prestaziun a Tavau ina contribuziun da 400'000 francs or dal fond da sport. 
Festa da la staziun da Cuira: Dals 23 fin ils 25 da matg 2008 ha lieu la festa da la staziun da Cuira a chaschun da l'inauguraziun e da la reavertura da la staziun sco er dal giubileum da 150 onns dal traject Rheineck - Cuira. 
Publicaziun da "Top-Chance Mehrsprachigkeit": La translaziun e la producziun da la publicaziun tudestga "Top-Chance Mehrsprachigkeit" en rumantsch ed en talian vegn sustegnida cun 50'000 francs. 
Circus d'uffants Lollypop: Per ses program da l'onn 2008 survegn il circus d'uffants Lollypop ina contribuziun chantunala en l'autezza da 45'000 francs. 
Prosopografia da la claustra Son Jon a Müstair: Al project da perscrutaziun "Prosopografia da la claustra Son Jon a Müstair" vegn concedida ina contribuziun unica da 15'000 francs. 
Monografia davart la cheramica classica e hellenistica ad Eretria: Per ils custs per repassar il manuscrit d'ina monografia da dr. Ingrid Metzger davart la cheramica classica e hellenistica ad Eretria sco er per preparar la stampa da quest manuscrit vegn pajada ina contribuziun da 10'000 francs. 
Uniun d'agid umanitar per la Russia: Per la 17avla missiun d'agid da l'uniun d'agid umanitar per la Russia vegn concedida ina contribuziun da 30'000 francs. 
Projects da vias 
La regenza ha approvà totalmain 30'927'000 francs per construir e per sanar ils suandants trajects da vias: 
- via naziunala A13: lavurs d'impressari, Ponte Rivana; lavurs da siglientar, Pian San Giacomo - Malabarba; lavurs d'inschigneria, guaud da Cassana sid - colliaziun da Nufenen; installaziuns electricas, guaud da Cassana 
- via da l'Alvra: lavurs da cuvrida, Alvagni Bogn - Bellaluna 
- via da Brinzauls: lavurs da cuvrida, Lantsch - Brinzauls 
- via da Calanca: lavurs d'impressari, Ponte Tiieda 
- via d'Engiadina: lavurs da construcziun e da cuvrida, Lavin - Giarsun 
- via dal Flüela: lavurs d'impressari, Tufflischbach - Alpenrose 
- via dal Landwasser: lavurs d'impressari, galarias da lavinas Rotsch/Taferna 
- via da la Lumnezia: lavurs d'impressari, Glion - Cumbel; Lumbrein - Vrin 
- via dal Luzisteig: lavurs da cuvrida, Landquart - spartavias per Jenins 
- via da Sursaissa: lavurs d'impressari, Glion - Flond 
- via dal pass dal Fuorn: lavurs d'impressari e lavurs da cuvrida, Ova dal Sagl - Laschadura 
- access a la via dal Partenz: lavurs da cuvrida, via da Raggalia/Aschüel; lavurs d'impressari e lavurs da cuvrida, punt a spunda 
- via sursilvana da la vart dretga dal Rain: lavurs da cuvrida, Versomi - Valendau 
- via da Schuders: lavurs d'impressari, Schibabüel - Montagna, Schiers 
- via da Val S. Pieder: lavurs d'impressari, Glion - Uors 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 03.04.2008 
Il Grischun adatta la lescha davart ils supplements da famiglia a las novas disposiziuns federalas 
La regenza grischuna ha deliberà la missiva per la revisiun parziala da la lescha chantunala davart ils supplements da famiglia per mauns dal cussegl grond. 
Las adattaziuns èn necessarias per ch'il chantun Grischun adempleschia las novas prescripziuns da la confederaziun en il sectur dals supplements da famiglia. 
Il cussegl grond vegn a tractar questa fatschenta en la sessiun da zercladur 2008. 
Ils 26 da november 2006 avevan las votantas svizras ed ils votants svizzers acceptà la lescha federala davart ils supplements da famiglia en ina votaziun da referendum. 
Igl è planisà da metter en vigur questa lescha per il 1. da schaner 2009. 
Ils chantuns èn obligads d'adattar lur urdens da supplements da famiglia il pli tard fin che las disposiziuns federalas entran en vigur. 
Quellas fixeschan tranter auter da nov ina tariffa minimala per tut la Svizra da 200 francs per mais per supplements per uffants e da 250 francs per mais per supplements per scolaziun. 
Ils chantuns pon concluder supplements da famiglia pli auts. 
En il Grischun importan ils supplements per uffants actualmain 195 francs per mais ed ils supplements per scolaziun 220 francs per mais. 
La revisiun parziala planisada fixescha ussa en la lescha che l'autezza dals supplements da famiglia sa drizzia en il Grischun tenor las tariffas minimalas da la confederaziun. 
La regenza prevesa da fixar - il mument che la lescha davart ils supplements da famiglia va en vigur - ils supplements da famiglia en las disposiziuns executivas da nov a 220 francs resp. a 270 francs. 
Quai signifitga che la cassa da cumpensaziun per famiglias dal chantun Grischun vegn a pajar l'onn 2009 approximativamain supplements da circa 79 milliuns francs. 
Per cuvrir quests custs sto la tariffa da contribuziun da las lavurantas e dals lavurants vegnir fixada - empè dals 1,8 pertschient che valan actualmain - ad 1,9 pertschient da las entradas ch'èn suttamessas a las contribuziuns da la AVS. 
Quest auzament è giustifitgà tenor la regenza. 
Percunter renunzia la regenza sin fundament da la posiziun negativa en la consultaziun da realisar il princip "in uffant - in supplement" e da suttametter er persunas cun activitad da gudogn independenta obligatoricamain a la lescha davart ils supplements da famiglia. 
Empè da quai prevesa il sboz da la lescha ussa d'abolir dal tuttafatg ils supplements da famiglia per persunas cun activitad da gudogn independenta. 
Il motiv è ch'er las persunas pertutgadas èn per gronda part cunter questa obligaziun. 
Dal rest na cuntegna la lescha federala naginas disposiziuns davart supplements da famiglia per persunas cun activitad da gudogn independenta. 
En general ston las persunas cun activitad da gudogn independenta da princip purtar sezzas la ristga per lur agir economic, quai che vala medemamain er areguard l'assicuranza cunter la dischoccupaziun u areguard la prevenziun professiunala. 
Mantegnida vegn l'extensiun dals supplements da famiglia sin persunas senza activitad da gudogn. 
En quest connex sa basa il chantun sin las disposiziuns da la confederaziun. 
La lescha federala prescriva l'introducziun da supplements da famiglia per persunas senza activitad da gudogn, sche las entradas suttamessas a la taglia na surpassan betg ina giada e mez l'import d'ina renta da vegliadetgna maximala cumplaina da la AVS (actualmain ca. 40'000 francs) e sch'i na vegnan retratgas naginas prestaziuns supplementaras. 
Quests custs che vegnan calculads cun circa 1,25 milliuns francs l'onn ston vegnir finanziads dal tuttafatg dal chantun. 
Gremi: regenza 
Funtauna: rg chanzlia chantunala dal Grischun 
Data: 03.04.2008 
Deliberà il rapport davart il program da construcziun da vias 2009 - 2012 
Ils onns 2009 fin 2012 vul il chantun Grischun investir 348 milliuns francs per renovar e per cumplettar la rait da las vias chantunalas. 
Per il mantegniment architectonic vegnan budgetads 292 milliuns francs. 
Quai resorta dal rapport davart il program da construcziun da vias 2009 - 2012 ch'è vegnì deliberà da la regenza grischuna. 
Quel vegn preschentà al cussegl grond en la sessiun da zercladur 2008 per prender enconuschientscha. 
Las aspectativas da la populaziun a l'avertura per il traffic, saja quai per il traffic public u saja quai per ils vehichels privats, èn grondas. 
In'avertura segira ed effizienta è ina premissa impurtanta per la colonisaziun da las valladas sco er per lur svilup economic ed uschia per la garanzia da noss bainstar actual. 
Ils puncts principals da la politica da l'infrastructura da traffic sa laschan deducir da l'art. 82 da la constituziun dal chantun Grischun. 
Tut en tut porta l'uffizi da construcziun bassa dal Grischun la responsabladad per circa 1'450 kilometers da vias chantunalas (vias principalas e vias da colliaziun) cun 1'500 punts, cun 45 tunnels, cun 80 galarias sco er cun in grond dumber da mirs e d'ovras da protecziun. 
La rait da vias na serva dentant betg mo al traffic privat. 
Perquai è il Grischun spezialmain dependent d'ina rait da vias che funcziunescha bain. 
En sia missiva al cussegl grond davart il program da construcziun da vias mussa la regenza, nua ch'ella vul metter ils accents en il sectur da las vias per ils onns 2009 fin 2012. 
Per ch'ils meds finanzials che stattan a disposiziun per la construcziun da vias possian vegnir impundids er a lunga vista en moda optimala, prenda la regenza en mira dus intents strategics surordinads. 
La finamira è quella da differenziar la qualitad da l'avertura ed il grad da construcziun tenor las pretensiuns dal territori avert, e quai sin basa da sia utilisaziun, e d'optimar l'impundaziun dals meds finanzials. 
Quai vul dir ch'i stoppian vegnir prendids en mira - per tut las construcziuns novas e per tut las mesiras da mantegniment - custs da construcziun, da gestiun e da mantegniment ch'èn uschè bass sco pussaivel ed in niz ch'è uschè grond sco pussaivel e che dura uschè ditg sco pussaivel. 
La regenza fixescha las finamiras da l'effect e las prioritads 
Questas finamiras generalas vul la regenza cuntanscher cun trais intents concrets da l'effect e cun las mesiras respectivas: Primo duai la qualitad da l'avertura vegnir mantegnida respectivamain meglierada cun mantegnair la substanza architectonica, cun augmentar la capacitad da chargia da las vias, cun meglierar il trassé sco er cun eliminar stretgas. 
Secundo duai la grevezza per l'ambient vegnir reducida cun optimar il trassé, cun diriger e cun quietar il traffic, cun promover il traffic betg motorisà sco er cun dar la preferenza al traffic public sin via. 
Terzo vul la regenza augmentar la segirezza sin las vias cun construir ulteriuras ovras da protecziun cunter privels da la natira, cun realisar sviaments da vitgs sco er cun mesiras da signalisaziun e da construcziun che gidan ad evitar accidents. 
La sfida dal program da construcziun da vias è quella d'impunder ils meds finanzials che stattan a disposiziun uschè bain sco pussaivel tenor il basegn e tenor la valur per l'avegnir, e quai tschentond prioritads severas tar las investiziuns. 
Perquai che projects da traffic dovran da natira bler temp per la planisaziun, per la projectaziun e per la construcziun e perquai ch'els han ina durada d'utilisaziun ch'è anc pli lunga, è l'infrastructura da traffic en general stringentamain dependenta da cundiziuns generalas finanzialas ch'èn fidaivlas a lunga vista. 
Els n'èn betg fitg bain adattads per correcturas dal curs andetgas ed a curta vista. 
Cun il program da construcziun da vias da quatter onns e cun la planisaziun da finanzas preschenta la regenza ina basa per las lavurs da l'uffizi da construcziun bassa ch'è uschè fidada ed uschè transparenta sco pussaivel. 
Per il mantegniment architectonic da las vias principalas e da las vias da colliaziun èn previs 292 milliuns francs, 73 milliuns francs per onn. 
Ina impurtanza primordiala ha il mantegniment uschè sistematic sco pussaivel, che vegn fatg uschè baud sco pussaivel e che gida a prolungar il temp, durant il qual las vias pon vegnir utilisadas respectivamain durant il qual las vias - inclusiv las construcziuns artifizialas - èn en in stadi uschè bun ch'ellas pon vegnir utilisadas. 
Grazia a mesiras da mantegniment po la durada da las vias vegnir prolungada e grazia a la reparaziun cumplessiva po la valur oriunda d'utilisaziun puspè vegnir cuntanschida. 
Per construir da nov e per renovar las vias principalas e las vias da colliaziun fa il chantun quint cun investiziuns da totalmain 348 milliuns francs per ils proxims quatter onns. 
Per renovar las vias principalas vegnan impundids 216 milliuns francs per 49 projects pli gronds e pli pitschens, tranter quels projects centrals sco l'access direct da la via dal Scanvetg a la via dal Güglia sco er il sviament da Silvaplauna. 
La realisaziun da quests dus projects dependa dentant da la dumonda, quant enavant che la confederaziun vegn a sa participar finanzialmain. 
Ultra da quai èn previs il sviament da Glion vest e la meglieraziun da l'avertura da l'Engiadina bassa sco er da la part sura da la Surselva. 
Tar las vias da colliaziun duain vegnir impundids 132 milliuns francs per 62 projects. 
Sco projects pli gronds pon vegnir numnads l'access nov da Tarasp, l'avertura da Tràn cun in trassé nà da la via da Veulden sco er in'ulteriura renovaziun da la via da Stussavgia. 
La durada d'ina via dependa decisivamain dal traffic pesant respectivamain dal pais maximal da vehichels ch'è permess per ina tscherta via. 
Quel dependa da sia vart da la capacitad da chargia che la construcziun da questa via ha sco er da las construcziuns artifizialas. 
En quest connex ha la regenza la strategia da mantegnair e da renovar d'ina vart la rait da vias principalas uschia ch'ella è utilisabla per vehichels da 40 tonnas e da l'autra vart las vias da colliaziun ch'ellas èn utilisablas per vehichels fin 32 tonnas, en il cas singul tar in traffic da rauba fitg grond er fin 40 tonnas. 
Finanziaziun speziala "vias" 
Ils totalmain 640 milliuns francs vegnan finanziads sur il quint da las vias, sur l'uschenumnada finanziaziun speziala "vias", che vegn manada en moda separada da las ulteriuras expensas dal chantun. 
Per gronda part vegn ella alimentada tras las contribuziuns da la confederaziun inclusiv la taxa sin il traffic da camiuns pesants dependenta da la prestaziun (TTPDP), tras il retgav net da l'uffizi per il traffic sin via sco er tras contribuziuns dal chantun or da meds publics generals. 
Cun la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF) vegnan pajads tut ils custs per las vias naziunalas A13 ed A28 - cun excepziun dals sviaments da Saas e da Küblis - per 100 pertschient da la confederaziun. 
Gremi: regenza 
Funtauna: rg chanzlia chantunala dal Grischun 
Data: 03.04.2008 
La cumissiun per furmaziun e cultura tracta las revisiuns parzialas da la lescha da scola e da la lescha davart las scolas medias 
Durant la sessiun d'avrigl 2008 vegn il cussegl grond a tractar tranter auter las revisiuns parzialas da la lescha da scola e da la lescha davart las scolas medias. 
La cumissiun dal cussegl grond per furmaziun e cultura ha predeliberà las duas missivas respectivas da la regenza per mauns dal cussegl grond a chaschun da diversas sesidas. 
La cumissiun vegn presidiada dal deputà Bruno W. Claus. 
Ils puncts centrals da la revisiun parziala da la lescha da scola è l'introducziun da l'englais sco segunda lingua estra obligatorica, il spustament da l'instrucziun da l'emprima lingua estra giu en la terza classa e la regulaziun dal pajament da las contribuziuns chantunalas a las instituziuns ch'èn responsablas per la scola per ils custs da las persunas che dirigian la scola. 
Plinavant duain questas contribuziuns vegnir colliadas cun l'adempliment da premissas minimalas areguard l'engaschament, areguard la scolaziun ed areguard las obligaziuns da las persunas che dirigian la scola. 
Tar singulas disposiziuns dal project ha la cumissiun fatg tschertas propostas. 
Uschia ha ina minoritad da la cumissiun fatg la proposta da remplazzar l'emprima lingua estra en las scolas primaras tudestgas ed en las classa pitschnas tudestgas tras l'englais. 
En connex cun las contribuziuns chantunalas per ils custs da las persunas che dirigian la scola propona la cumissiun unanimamain d'applitgar las disposiziuns davart il pajament da contribuziuns er per la direcziun da scolinas. 
Dal rest suonda la cumissiun las propostas da la regenza e propona al cussegl grond d'approvar la revisiun parziala da la lescha da scola. 
La revisiun parziala da la lescha davart las scolas medias è tranter auter vegnida fatga pervia da l'incumbensa Claus ch'è vegnida inoltrada l'avrigl 2006 e che concerna il rinforzament da la scolaziun gimnasiala (mantegniment dal gimnasi inferiur). 
L'incumbensa oblighescha la regenza da laschar decider il parlament davart variantas per la scolaziun gimnasiala en il chantun Grischun; questas variantas ston esser preparadas fin al stgalim da la lescha. 
La regenza propona da cumplettar il concept actual dal gimnasi cun elements da l'uschenumnà model dals recturs. 
Tenor quel duain ils cuntegns didactics a la scola media commerziala u a la scola media professiunala ademplir pretensiuns pli grondas e la procedura d'admissiun suenter la sisavla respectivamain suenter l'otgavla classa duai vegnir optimada. 
L'admissiun a la scola media commerziala u a la scola media professiunala duai succeder ussa suenter l'otgavla classa. 
Suenter ina discussiun intensiva ha concludì la cumissiun unanimamain da suandar la proposta da la regenza e da recumandar al cussegl grond er qua d'approvar questa revisiun parziala da la lescha davart las scolas medias. 
Gremi: cumissiun per furmaziun e cultura 
Funtauna: rg cumissiun per furmaziun e cultura 
Data: 09.04.2008 
Il program d'acziun "Pais saun en il Grischun 2008 - 2011" vegn approvà 
In program d'acziun cumplessiv dal chantun vul cumbatter en il Grischun il trend ch'i dat adina dapli persunas ch'èn memia grossas. 
La regenza grischuna ha approvà il program d'acziun correspundent "Pais saun 2008 - 2011". 
Il program è vegnì concepì per ina durada da plirs onns ed ha la finamira da rinforzar la conscienza da la sanadad tar la populaziun dal Grischun. 
Per promover persistentamain Pin pais saun basegni ina moda da proceder cumplessiva. 
Differentas mesiras duain mantegnair e promover il plaschair da viver ch'è avant maun tar ils uffants e tar ils giuvenils. 
Per quest intent vegnan cumplettadas las bunas purschidas existentas dal sectur da nutriment e da moviment e creadas novas purschidas. 
Totalmain èn planisads 18 projects parzials. 
Per realisar quests projects vegni fatg quint cun custs totals da var 4 milliuns francs, la fundaziun per la promoziun da la sanadad en Svizra sa participescha cun ina contribuziun dad 1 milliun francs. 
Il program d'acziun "Pais saun" è previs en il program da la regenza ed en il plan da finanzas dals onns 2009 - 2012 sco mesira per realisar la prioritad da svilup 14 (prevenziun e sanadad). 
La regenza sustegna il program naziunal "Tubac 2008 - 2012" 
La regenza grischuna beneventa ils champs d'acziun e las finamiras ch'èn fixads en il program naziunal "Tubac 2008 - 2012" per obtegnair ina prevenziun effizienta dal tubachissem. 
En sia posiziun a l'uffizi federal da sanadad publica constatescha la regenza ch'il fimar pregiuditgeschia considerablamain la qualitad da viver e la sanadad. 
Ella è da l'avis che la prevenziun dal tubachissem haja - en vista a la sanadad ed a l'economia publica - ina zunt auta prioritad. 
Per il sectur da la prevenziun dal tubachissem è la regenza da l'avis ch'ina moda da proceder ch'è coordinada sin plaun naziunal saja raschunaivla. 
Cunquai che la promoziun da la sanadad e la prevenziun èn la finala suttamessas als chantuns, pon ellas dentant vegnir realisadas cun success mo, sch'ellas vegnan progredidas en stretga collavuraziun cun las autoritads chantunalas. 
Las mesiras ch'èn gia vegnidas prendidas dal chantun Grischun, sco per exempel il scumond da vender tubac a persunas sut 16 onns sco er il scumond da far reclama per tubac sin vias e plazzas publicas correspundan a las finamiras ch'ins vul cuntanscher cun il program naziunal. 
Tenor la regenza decida la finala la cumbinaziun da mesiras ch'èn accordadas optimalmain ina cun l'autra en ils quatter differents champs d'acziun davart il success dal program. 
Tar quests champs d'acziun dal program naziunal "Tubac 2008 - 2012" fan part l'infurmaziun e la furmaziun da l'opiniun, la protecziun da la sanadad e la regulaziun dal martgà, la prevenziun dal cumportament sco er la coordinaziun e la collavuraziun. 
La regenza è cunter ina nova deducziun fiscala supplementara per las contribuziuns a las partidas politicas 
La regenza grischuna refusa d'introducir sin plaun federal ina nova deducziun per contribuziuns da commembranza a partidas politicas. 
Per la refusa da la nova deducziun pledan differents motivs, sco che la regenza scriva en sia resposta da consultaziun a la cumissiun da las instituziuns politicas dal cussegl dals chantuns. 
D'ina vart s'oppona la proposta a las pretensiuns che vegnan fatgas adina puspè cun vehemenza per simplifitgar il dretg fiscal. 
Da l'autra vart n'èsi betg segir, sche las contribuziuns da commembranza ad ina partida politica dastgan vegnir tractadas tuttina sco quellas ad uniuns che n'èn betg libras da taglias, sco per exempel uniuns da sport. 
D'agiuntar èsi che questa deducziun vegn a chaschunar ulteriurs custs da controlla. 
La finala quinta la regenza er cun perditas fiscalas considerablas che na pon betg vegnir quantifitgadas oz. 
Il motiv per l'iniziativa parlamentara è che la dretgira federala ha declerà la deducziun d'assegnaziuns respectivamain da donaziuns a partidas politicas sco cuntraria al dretg federal. 
En il dretg vertent da differents chantuns, tranter auter er dal chantun Grischun, pon las assegnaziuns a las partidas politicas dentant er vegnir deducidas sco assegnaziuns voluntaras. 
Tenor la regenza è questa regulaziun sa cumprovada ed i n'exista betg in basegn per ina deducziun supplementara da las contribuziuns da commembranza. 
Per pudair garantir che la dretgira federala na qualifitgeschia la pussaivladad da deducir donaziuns betg sco cuntraria al dretg federal, datti tenor la regenza pussaivladads legislativas pli simplas che la proposta da l'iniziativa parlamentara. 
Da vischnancas e da regiuns 
Samignun: A la vischnanca da Samignun vegn garantida ina contribuziun chantunala da maximalmain 600'000 francs per construir ina nova unitad d'abitar che serva al manaschi d'ina gruppa da tgira cun sis letgs per persunas attempadas a Samignun. 
Seewis: Il project "Alpweg Pudenal" da la vischnanca da Seewis vegn approvà. 
Als custs vegn garantida ina contribuziun da maximalmain 945'300 francs. 
Glion: La constituziun dal circul da la Foppa dals 24 da favrer 2008 vegn approvada. 
Haldenstein: La revisiun parziala da la planisaziun locala da la vischnanca da Haldenstein dals 14 da settember 2007 vegn approvada. 
Contribuziuns chantunalas a differentas instituziuns 
Agid umanitar: Per totalmain quatter projects d'agid umanitar a l'exteriur ha la regenza deliberà ina summa totala da 14'000 francs. 
Tgira da monuments: Il chantun sa participescha cun maximalmain 141'700 francs a la renovaziun da la chasa "Sprecher" a Luzein. 
La renovaziun exteriura da la nav da la baselgia refurmada da S. Jon a Tavau-Plaz vegn sustegnida cun maximalmain 93'300 francs. 
leger.GR: L'uniun "leger.GR - giuventetgna e medias Grischun" survegn ina contribuziun chantunala da 40'000 francs. 
Festival XONG 08: Il festival XONG 08 che ha lieu dals 20 fin ils 26 da fanadur 2008 e che ha l'intent da promover il barat cultural en la regiun da cunfin dals trais pajais Val Müstair/Engiadina bassa, "Oberes Gericht" e Vnuost sura, vegn sustegnì cun ina contribuziun en la furma d'ina garanzia da deficit da maximalmain 20'000 francs. 
Museum da l'istorgia natirala, Basilea: Al museum da l'istorgia natirala da Basilea vegn assegnada ina contribuziun da maximalmain 12'000 francs per sias retschertgas - en il rom d'in project paleontologic - dals stizs da dinosaurs al Corn da Tinizong ed al Piz Mitgel. 
Projects da vias 
La regenza ha approvà totalmain 5'768'000 francs per construir e per sanar ils suandants trajects da vias: 
- via d'Engiadina: lavurs da construcziun e da cuvrida, Ardez - Scuol 
- via dal Flüela: lavurs da construcziun, ospizi dal Flüela - Susch 
- via taliana: lavurs d'impressari, Lostallo - Sorte 
- via da Lüen: lavurs d'impressari, Zianos - Starlungs 
- via dal pass dal Fuorn: lavurs da construcziun vi da la punt sur il Rom, Sta. Maria 
- via da Stussavgia: lavurs d'impressari, Acla - Flüeliwald 
Gremi: regenza 
Funtauna: rg chanzlia chantunala dal Grischun 
Data: 10.04.2008 
Sajettà l'urs da ristga JJ3 
La saira dals 14 d'avrigl 2008 è l'urs JJ3 vegnì sajettà en il territori dal Grischun central. 
L'urs selvadi era daventà ina ristga per la segirezza dals umans, perquai ch'el tschertgava sistematicamain nutriment en ils abitadis e perquai che sia tema envers l'uman n'era betg daventada pli gronda, malgrà ch'igl ha dà repetidamain acziuns da spaventada en ils vitgs. 
L'urs è vegnì sajettà en il rom dal concept davart l'urs en Svizra. 
L'urs JJ3 era dà en egl l'atun 2007 sco er durant las ultimas emnas suenter la sien d'enviern pervia da sias excursiuns tras ils abitadis da las regiuns da Lai, da la Val d'Alvra e da Savognin. 
El tschertgava regularmain ses nutriment en recipients ed en containers da ruments e n'aveva pli nagina tema dals umans e dals abitadis. 
Igl ha dà pliras scuntradas tranter l'uman e l'urs. 
Envers ils umans n'è l'urs mai sa cumportà en moda agressiva, ma la ristga d'in accident, nua ch'in uman avess pudì vegnir blessà u schizunt mazzà, era dentant nunspetgadamain gronda. 
Las persunas responsablas da la confederaziun e dal chantun n'han vesì naginas pussaivladads pli per anc pudair influenzar il cumportament da l'urs. 
Tenor il concept davart l'urs en Svizra è el pia daventà in "urs da ristga" che ha stuì vegnir sajettà. 
Quest concept prevesa ch'in urs duai vegnir eliminà, sch'el ha pers la tema da l'uman, sch'el sa renda repetidamain en territoris d'abitadi serrads e sche sia tema envers l'uman na daventa betg pli gronda, malgrà ch'el vegn spaventà repetidamain. 
JJ3 è vegnì sajettà la saira dals 14 d'avrigl 2008 en il territori dal Grischun central. 
Il cadaver vegn analisà en il chantun Grischun ed alura preparà. 
Las acziuns da spaventada n'han gì nagin effect 
Las autoritads responsablas avevan empruvà l'atun 2007 sco er la primavaira 2008 durant pliras emnas da svegliar la tema da l'urs. 
Las spaventadas avevan la finamira da midar il cumportament da JJ3, per ch'el daventia puspè pli spuretg ed emprendia a guntgir l'uman ed ils abitadis. 
Questas mesiras - che han gì lieu l'ultima giada il cumenzament d'avrigl - èn dentant stadas invanas; JJ3 n'ha betg midà ses cumportament. 
Las autoritads responsablas partan dal fatg che JJ3 haja surpiglià ses cumportament problematic da sia mamma Jurka. 
Er ses auters descendents, JJ2 "Lumpaz" (l'emprim urs ch'è immigrà en Svizra suenter passa 100 onns; sparì dapi l'onn 2005) e JJ1 "Bruno" (sajettà l'onn 2006 en Baviera), avevan il medem cumportament problematic. 
JJ3 è crudà en egl dapi ch'el è cumparì en Svizra. 
Avant la decisiun d'eliminar l'urs han gì lieu discurs cun las autoritads talianas. 
Las autoritads responsablas dad omadus pajais èn vegnids a la conclusiun che quai na sajan naginas opziuns da pigliar e da tegnair JJ3 en in claus. 
Dal puntg da vista da l'etica d'animals èsi problematic da serrar in urs en in claus, pertge ch'el na pudess strusch vegnir tegnì en là confurm a la spezia. 
Consequentamain prevesa il concept davart l'urs en Svizra da sajettar in urs da ristga. 
Il segund urs è discret 
En il chantun Grischun - en il territori da l'Engiadina, da la Val Müstair e dal parc naziunal - è in segund urs, MJ4, en viadi. 
Quest urs è spuretg e chaschuna mo qua e là in donn. 
Las experientschas ch'ins fa cun el mussan ch'igl exista tuttavia in spazi da viver per l'urs en Svizra. 
Il tractament da ruments organics sto dentant vegnir adattà a vista mesauna en regiuns, nua che l'urs è permanentamain preschent. 
Il chantun Grischun vul s'engaschar per l'introducziun da sistems da ruments ch'èn segirs cunter l'urs, per che l'urs possia vegnir tegnì davent dals abitadis tant sco pussaivel. 
En la relaziun cun urs immigrants stattan las autoritads en in conflict da finamiras tranter "urs - individi" ed "urs - populaziun". 
Per pudair dar a l'entira populaziun la schanza da chattar en Svizra in spazi da viver, sto in individi vegnir eliminà sut circumstanzas, sch'el è daventà in ristga. 
Agiuntas 
http://www.bafu.admin.ch 
rapports davart ils urs en il chantun Grischun 2007/2008 
rapport da ponderaziuns da la cumissiun interchantunala per il management dals animals da rapina gronds 
fotografias (da l'urs e da donns) 
concept davart l'urs en Svizra 
Procedura davart la decisiun da sajettar l'urs 
La cumissiun interchantunala cumpetenta (CIC) da la regiun pertutgada giuditgescha la situaziun en moda professiunala sin basa dal concept davart l'urs en Svizra. 
En il cas actual sa cumpona la CIC da l'administratur da chatscha dal chantun Grischun e dal schef da la secziun "chatscha, animals selvadis e biodiversitad forestala" da l'uffizi federal d'ambient UFAM. 
La CIC fa ina recumandaziun per mauns dal cusseglier guvernativ cumpetent dal chantun pertutgà. 
Quel decida alura politicamain e - tenor la legislaziun federala - definitivamain, sch'i duai vegnir emessa ina permissiun da sajettar u betg. 
Gremi: departament da construcziun, traffic e selvicultura, uffizi federal d'ambient 
Funtauna: rg departament da construcziun, traffic e selvicultura, uffizi federal d'ambient 
Data: 15.04.2008 
Consultaziun tar la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna) 
La regenza grischuna vul remplazzar il sistem vertent da la gulivaziun da finanzas che ha grondas mancanzas, e quai tras in sistem pli simpel e dal tuttafatg nov. 
Ultra da quai duain passa 50 incumbensas ch'èn vegnidas ademplidas cuminaivlamain enfin ussa vegnir attribuidas u a las vischnancas u al chantun. 
Il pachet da refurma cumplessiv "NGF grischuna" ha l'intent da stgaffir ina gulivaziun gista tranter las vischnancas pli ritgas e las vischnancas pli povras sco er da rinforzar l'autonomia communala. 
Quest nov sistem augmenta la libertad d'agir e l'abilitad da furnir prestaziuns tant da las vischnancas sco er dal chantun. 
Il medem mument reducescha el duplicitads sco er currents da finanzas cuntracurrents. 
Da la proximitad a las burgaisas ed als burgais e da l'augment da l'effizienza profiteschan las abitantas ed ils abitants, l'economia e la politica. 
Igl è previs da realisar la NGF grischuna per il 1. da schaner 2010. 
Finamiras da la NGF grischuna 
La gulivaziun da finanzas existenta ha procurà var 50 onns a la lunga per ina gulivaziun tranter las vischnancas. 
Pervia da las mancanzas ch'il sistem ha e pervia da las cundiziuns generalas ch'èn sa midadas sin plaun naziunal e sin plaun chantunal s'impona oz in sistem ch'è dal tuttafatg nov. 
Da nov duain las vischnancas survegnir cleramain dapli meds finanzials che n'èn betg liads vi d'intents specifics. 
Ultra da quai duain ellas da nov pudair fixar en atgna cumpetenza il pe da taglia da persunas giuridicas (aboliziun da la taglia supplementara). 
Er en il sectur da la repartiziun da las incumbensas chaschunan las refurmas proponidas dapli transparenza e dapli effizienza. 
Actualmain vegnan numerusas incumbensas ademplidas communablamain dal chantun e da las vischnancas. La responsabladad per l'incumbensa, las cumpetenzas da decisiun, l'execuziun, la finanziaziun e la controlla da l'execuziun n'èn savens betg tuttas en il medem maun. 
Quai chaschuna duplicitads administrativas ed è collià cun fauss impuls. 
Per l'incumbensa sco tala na sa mussan questas mancanzas per regla betg spezialmain. 
Or d'ina optica generala sa mussan ils dischavantatgs ed ils problems da l'entretschament existent da las incumbensas e da las cumpetenzas dentant fitg bain. 
Il chantun e las vischnancas duain puspè pudair sa concentrar sin lur incumbensas principalas. 
La NGF grischuna serva a la fin er a reducir ils impediments ch'existan en quai che concerna las fusiuns da vischnancas. 
Ils instruments da la NGF grischuna 
Il concept da la NGF grischuna sa basa fermamain sin tal da la NGF tranter la confederaziun ed ils chantuns. 
La gulivaziun da las resursas (instrument 1) procura per ina reducziun intenziunada ed efficazia da las grondas differenzas tar las capacitads finanzialas da las vischnancas. 
La basa per calcular questa gulivaziun èn las entradas fiscalas da las persunas natiralas e da las persunas giuridicas sco er ils tschains d'aua. 
Las vischnancas cun bleras resursas consegnan ina part da lur meds finanzials (20% fin 25% da lur surpli envers ina vischnanca media resp. ca. 16 milliuns francs) a favur da las vischnancas pli povras. 
Il medem mument paja il chantun ina contribuziun en circa la medema autezza. 
Previs èn contribuziuns annualas da gulivaziun da stgars 33 milliuns francs. 
Cun la gulivaziun da las grevezzas (instrument 2) duain vegnir indemnisadas grevezzas che vegnan chaschunadas da las structuras, ch'èn cleramain smesiradas e che na pon per gronda part betg vegnir influenzadas da las vischnancas. 
Cun quai vegnan gulivadas oravant tut las grevezzas geografic-topograficas considerablas. 
Ils meds finanzials vegnan repartids a las vischnancas tenor criteris objectivs che na pon betg vegnir influenzads directamain (lunghezzas da las vias, quota da scolaras e da scolars, spessezza da la populaziun, structura d'abitadi). 
La gulivaziun da las grevezzas geografic-topograficas (GGG) ch'è dotada cun 20 milliuns francs vegn finanziada cumplettamain dal chantun. 
Per cumplettar quest instrument vegn concepida da nov la gulivaziun da las grevezzas socialas (GGS) ch'exista gia. 
Cun quai duain vegnir evitadas grevezzas extremas per las singulas vischnancas, meglierads ils mecanissems d'impuls e l'imponibladad sco er reducids ils custs e la lavur administrativa. 
Il chantun surpiglia da nov las prestaziuns da sustegn che na pon betg vegnir influenzadas da las vischnancas e prevesa in nov model da gulivaziun da las grevezzas. 
Per la gulivaziun da las grevezzas socialas èn previs stgars 4 milliuns francs. 
Cun il detretschament da las incumbensas (instrument 3) duain las numerusas incumbensas communablas vertentas vegnir attribuidas per gronda part ubain al chantun ubain a las vischnancas. 
Tut en tut vegnan detretschadas 52 incumbensas. 
25 incumbensas vegnan repartidas a las vischnancas, 20 incumbensas al chantun e 7 incumbensas dal sectur da la scola populara - tut tenor l'onn da scola - u a las vischnancas u al chantun. 
A la cumpetenza da las vischnancas tutgan per exempel ils servetschs socials, ils servetschs da pichet dals ospitals, la construcziun da chasas da persunas attempadas e da tgira ed il sectur da la scola populara fin a la otgavla classa. 
Il chantun surpiglia la mesiraziun uffiziala, las incumbensas surordinadas en il sectur da la scola populara sco l'englais tempriv u las direcziuns da scolas sco er il sectur da la scola a partir da la novavla classa inclusiv la finanziaziun da las scolas professiunalas spezialisadas. 
L'instrument 4 - l'optimaziun da la collavuraziun tar incumbensas communablas -cuntegna ina collavuraziun meglierada tranter il chantun e las vischnancas. 
Sche quai è raschunaivel, duain vegnir fatgas cunvegnas da prestaziun. 
Contribuziuns che sa referivan fin ussa a projects u che dependevan da custs e d'ina tscherta lavur vegnan - sche pussaivel - remplazzadas da contribuziuns pauschalas u da contribuziuns globalas che dependan da la prestaziun. 
Qua datti mo in basegn d'agir en tscherts puncts. 
Instruments cumplementars 
Las vischnancas vegnan a frida cun il nov sistem mo, sche lur indebitament resta en cunfins supportabels. 
Per totalmain 15 vischnancas ch'èn indebitadas fermamain èsi necessari da far in sdebitament parzial. 
Per quai basegni meds finanzials da bundant 20 milliuns francs. 
Ultra da quai duai vegnir introducida ina cumpensaziun individuala d'inegualitads per grevezzas extraordinarias e betg influenzablas. 
La regenza duai survegnir la pussaivladad concreta da conceder - sin dumonda - contribuziuns spezialas ad ina vischnanca, e quai per eveniments extraordinaris e per relaziuns spezialas. 
Questas contribuziuns vegnan a sa restrenscher ad in dumber pitschen da vischnancas. 
La finala è previsa durant in temp limità ina cumpensaziun d'inegualitads per quellas vischnancas che subeschan grevezzas supplementaras pervia da la NGF grischuna e che han il medem mument paucas resursas. 
Questa cumpensaziun d'inegualitads è previsa per maximalmain otg onns ed importa tut en tut circa 25 milliuns francs. 
Ella vegn finanziada dal chantun. 
Bilantscha globala 
En tut vegnan las vischnancas distgargiadas per stgars 8 milliuns francs. 
Per mintgina da las 206 vischnancas vegnan las consequenzas finanzialas da la refurma mussadas en la bilantscha globala. 
Ils resultats sa basan sin cifras dals onns 2004 e 2005 e permetta mo da mussar ina tscherta tendenza davart las grevezzas e davart las distgargias futuras da las singulas vischnancas. 
La consultaziun tar la NGF grischuna cumenza la fin d'avrigl e dura fin la fin da fanadur 2008. 
L'urari prevesa che quest project vegnia tractà en il cussegl grond l'avrigl 2009 e ch'el vegnia realisà per il 1. da schaner 2010. 
Infurmaziun per las medias: 
La grafica cun la survista dals instruments, da la gulivaziun da las resursas e da las grevezzas sco er dal detretschament da las incumbensas po vegnir chargiada giu qua. 
Gremi: regenza 
Funtauna: rg chanzlia chantunala dal Grischun 
Data: 16.04.2008 
Ils emprims projects innovativs per novas colliaziuns da traffic èn elegids 
La regenza grischuna ha elegì - en ina emprima purziun - trais projects innovativs per novas colliaziuns da traffic, ils quals pon vegnir elavurads vinavant. 
Il medem mument ha ella dà l'incumbensa da concretisar vinavant quests projects en il rom da studis areguard l'opportunitad respectivamain la realisabladad. 
En quest connex sa tracti dal project dal traject da la viafier retica (VR) Landquart - Claustra (- Tavau), dal project d'avertura da Lai e dal project "tren dal futur Turitg - Cuira". 
Il project dal traject da la VR Landquart - Claustra (-Tavau) ha la finamira d'accelerar il tempo e d'augmentar la prestaziun sin il traject respectiv. 
Grazia a novs trajects a dus binaris duain la stabilitad da l'urari e la capacitad dal traject vegnir augmentadas ed il temp da viadi tranter Lanquart e Tavau duai vegnir scursanì sin main che in'ura. 
Tar il concept d'avertura da Lai duain - en il rom d'in studi da realisabladad e da rentabilitad - vegnir mussadas eventualas variantas per ina nova avertura Cuira - Lai. 
Quellas duain contribuir a distgargiar la via existenta ed uschia a schliar ils problems da traffic actuals en l'aglomeraziun da Cuira, en il conturn da Lai e sin l'axa da colliaziun correspundenta. 
Il terz project ch'è vegnì elegì, il project "tren dal futur Turitg - Cuira" duai mussar las pussaivladads per optimar il traject Cuira - Turitg da las viafiers federalas svizras (VFF). 
La finamira è da meglierar la colliaziun cun la rait da viafier naziunala respectivamain internaziunala en il vast territori da Turitg. 
Il zercladur 2006 aveva il cussegl grond definì l'utilisaziun dal retgav finanzial extraordinari da la banca chantunala grischuna. 
Tranter auter èn vegnids reservads 10 milliuns francs per la planisaziun da novas colliaziuns innovativas en il Grischun ed en il territori alpin che cunfinescha cun il Grischun. 
Nagins projects chantunals da votaziun il 1. da zercladur 2008 
La regenza ha prendì per enconuschientscha che la dumengia, il 1. da zercladur 2008 vegnan suttamess a la votaziun dal pievel sco projects federals l'iniziativa dal pievel dals 18 da november 2005 "per natiralisaziuns democraticas", l'iniziativa dal pievel dals 11 d'avust 2004 "Suveranitad dal pievel senza propaganda da las autoritads" sco er l'artitgel constituziunal dals 21 da december 2007 "per qualitad ed economisaziun en l'assicuranza da malsauns" (cuntraproject tar l'iniziativa dal pievel "per premias da la cassa da malsauns pli bassas en l'assicuranza fundamentala" ch'è vegnida retratga). 
A questas votaziuns na vegnan suttamess nagins projects chantunals. 
Da vischnancas e da regiuns 
- Nufenen: A la vischnanca da Nufenen vegn garantida ina contribuziun da 28'616 francs per la renovaziun e per l'engrondiment dal provediment d'aua e d'electricitad da l'etappa 2008, chascharia - "Stutzli". 
- Riom-Parsonz: Il project per la dustanza "Ual da Bartanga" ed "Ual da la Motta" sin il territori da la vischnanca da Riom-Parsonz vegn approvà. 
I vegn concedida ina contribuziun chantunala als custs da maximalmain 300'000 francs . 
- Fanas, Grüsch, Seewis e Valzeina: Il statut d'organisaziun dal "consorzi da scola Fanas, Grüsch, Seewis e Valzeina" vegn approvà. 
- Haldenstein: La revisiun parziala da la planisaziun locala "Batänja/Herenberg" da la vischnanca da Haldenstein dals 24 da november 2006 vegn approvada. 
- Müstair: La revisiun parziala da la planisaziun locala da la vischnanca da Müstair dals 31 da matg 2006 vegn approvada cun intginas correcturas. 
- Savognin: La revisiun parziala da la planisaziun locala en la zona da mastergn maschadada "Bursa" da la vischnanca da Savognin dals 3 da december 2007 vegn approvada. 
- Trun: La revisiun parziala da la planisaziun locala da la vischnanca da Trun dals 5 da december 2007 vegn approvada. 
- Corvatsch SA: En sia consultaziun a l'uffizi federal da traffic davart la dumonda da concessiun e d'approvaziun dal plan da la Corvatsch SA dal december 2007 per la construcziun d'ina sutgera da dus cun cludigls fixs "Rabgiusa-Curtinella" sin il territori da la vischnanca da Segl e da Silvaplauna propona la regenza da dar la concessiun. 
Contribuziuns chantunalas a differentas instituziuns 
- "Bündner Monatsblatt" e "Quaderni grigionitaliani": L'ediziun da numers spezials dal "Bündner Monatsblatt" e dals "Quaderni grigionitaliani", che s'occupan da l'architect Bruno Giacometti e da sia ovra, vegn sustegnida cun ina contribuziun da 12'000 francs. 
Projects da vias 
La regenza ha approvà totalmain 12'347'000 francs per construir e per sanar ils suandants trajects da vias: 
- via naziunala A28: lavurs d'impressari per il sviament da Küblis 
- via da la Mantogna dadens: lavurs da cuvrida Foppa - Cons 
- via taliana: lavurs d'impressari per la punt a spunda en la Viamala 
- via dal Güglia: lavurs da cuvrida e correcziuns da la via Tges Alva - Bivio; lavurs d'impressari e preparaziun da material "Mot - Sur Gonda"; lavurs d'impressari tumbin Suraqua 
- via sursilvana: lavurs da cuvrida Laax - Glion; lavurs da cuvrida Tavanasa - Lumneins; lavurs da cuvrida Caltgeras - Schlans 
- via dal pass dal Fuorn: lavurs da construcziun e da cuvrida dals mirs da sustegn sin la via dal pass dal Fuorn 
- via da Riein: lavurs da cuvrida Sevgein - Riein 
- via da Val S. Pieder: lavurs da cuvrida Glion - Uors 
Gremi: regenza 
Funtauna: rg chanzlia chantunala dal Grischun 
Data: 17.04.2008 
Passa 100 leschas communalas da turissem duain vegnir remplazzadas tras ina taxa turistica chantunala 
La taxa turistica chantunala (TTC) remplazza las taxas communalas da cura e las taxas communalas per promover il turissem da fin ussa e gida a consolidar la refurma da las structuras dal turissem grischun. 
Ella duai vegnir incassada a partir da l'onn 2010 en tut il Grischun. 
La refurma da las structuras vegn gia realisada cun 14 projects regiunals. 
Ina nova broschura da l'uffizi per economia e turissem (UET) dat ina survista. 
Cun la nova structura da las destinaziuns, cun ina clera repartiziun da las incumbensas en il marketing e cun la nova orientaziun da Grischun vacanzas ha la refurma dal turissem grischun la finamira da franar la diminuziun da las pernottaziuns en il Grischun. 
Tras la repartiziun da las incumbensas ston las organisaziuns turisticas existentas fusiunar ad organisaziuns per la gestiun da destinaziuns (OGD) u ad organisaziuns turisticas futuras (OTF). 
A chaschun d'ina orientaziun a las medias han il cusseglier guvernativ Hansjörg Trachsel e l'uffizi per economia e turissem infurmà davart la concepziun da la TTC e davart il stadi intermediar da la refurma. 
La TTC a favur dal turissem 
La TTC planisada porscha al turissem las cundiziuns generalas per pudair agir tenor princips d'interpresa e tenor ils basegns dal martgà, suenter che las structuras èn adattadas. 
La TTC porta trais avantatgs essenzials en cumparegliaziun cun la situaziun actuala: Primo vegnan las taxas communalas da cura e las taxas communalas per promover il turissem remplazzadas tras in sistem chantunal che vala en l'entir Grischun e che pussibilitescha d'impunder ils meds finanzials en moda pli flexibla per incumbensas da marketing e d'infrastructura. 
Secundo pon ils meds finanzials vegnir augmentads dad actualmain 44,6 a 58,5 milliuns francs e terzo datti in potenzial da spargn considerabel tar l'incasso. 
Suenter che l'organisaziun da tetg da las federaziuns economicas è s'exprimida da princip en moda positiva davart la TTC, vegnan examinadas las cundiziuns ch'èn vegnidas fatgas. 
Quai èn cunzunt la pretensiun da las impressarias e dals impressaris per ina grevezza degressiva, plinavant la limitaziun temporara e la determinaziun dal cuntegn da la controlla da l'effect e la finala la participaziun finanziala dal chantun. 
Fin il november 2008 duai il sboz da la lescha e da l'ordinaziun esser elavurà, a partir dal schaner 2009 duai el alura ir en consultaziun. 
Sin quai elavura la regenza la missiva. 
Suenter la deliberaziun dal cussegl grond en la sessiun d'avust 2009 èsi planisà d'introducir la TTC il schaner 2010. 
Derivanza e diever dals meds finanzials 
Tar la TTC duai il mastergn sa participar da nov cun 9,1 empè da 4,1 milliuns francs vi da la finanziaziun dal turissem. 
3 milliuns francs da las entradas supplementaras vegnan cuntanschids en la Val dal Rain grischuna e 2 milliuns francs en il rest dal chantun. 
Sco furnitura da prestaziuns preliminaras per il turissem cuntanscha la Val dal Rain grischuna la valurisaziun turistica la segund auta en il chantun; fin ussa n'ha ella dentant strusch stuì pajar taxas communalas, perquai che quellas eran bassas u mancavan insumma. 
Las abitaziuns da vacanzas contribueschan da nov almain 27,4 empè da 21 milliuns francs; las valurs effectivas èn chaussa d'ulteriuras coordinaziuns. 
L'hotellaria ed ils ulteriurs alloschaments pajan 22 empè da 19,5 milliuns francs. 
Perquai che las capacitads e betg las pernottaziuns cuntanschidas èn da nov suttamessas a la taxa, vegnan remunerads quellas locaturas u quels locaturs che lavuran cun success. 
Tut en tut resultan uschia mintga onn 13,9 milliuns francs dapli per il turissem. 
Er tar il nov sistem da la TTC vegnan ils meds finanzials ch'èn vegnids cuntanschids fin ussa restituids cumplainamain a las regiuns. 
Tar ils meds finanzials che vegnan generads supplementarmain vegni examinà, sch'els duessan vegnir impundids per regiuns ch'èn vegnidas restructuradas cun success, per Grischun vacanzas ubain per projects chantunals. 
Simpel, gist ed universal 
La TTC duai vegnir introducida en moda simpla, gista ed universala. 
Ella augmenta la cumpetitivitad da las regiuns e promova persistentamain l'innovaziun e la prontezza da cooperar. 
Ella n'è betg ina nova taglia, mabain remplazza las soluziuns communalas da fin ussa tras in sistem chantunal. 
Extender il circul da las contribuentas e dals contribuents e cuntanscher a medem temp dapli meds finanzials, quai è pussaivel mo, sch'er l'economia vegn integrada. 
Tut ils secturs economics che profiteschan dal turissem contribueschan pia lur part tras la TTC. 
L'autezza da la TTC sa drizza tenor il niz regiunal, tenor il grad che la branscha dependa dal turissem sco er tenor la valurisaziun da la branscha. 
Las datas ch'i dovra per quest intent èn vegnidas eruidas da la scola auta da tecnica ed economia (SATE) a Cuira en in studi davart la valurisaziun. 
Per il mument vegnan ellas actualisadas anc ina giada. 
Per purschidas d'infrastructura spezialas, sco p.ex. telefericas gratuitas, bus da sport e.u.v., duain las vischnancas plinavant pudair incassar supplements individuals. 
Mesiras accumpagnantas 
Tut en tut sustegna il chantun la refurma dal turissem cun tschintg mesiras accumpagnantas. 
Il concept da realisaziun da la plattafurma turistica electronica dal Grischun è fatg e la fasa iniziala cun las organisaziuns partenarias è finanziada. 
Il sistem da direcziun e da monitoring "balanced scorecard" (BSC) è introducì tar Tavau turissem e tar Grischun vacanzas. 
El vegn er duvrà da l'uffizi per economia e turissem per mesirar l'efficacitad da la refurma dal turissem e vegn realisà tar tut las OGD fin l'onn 2009. 
Il rapport da basa davart la strategia per il turissem en accord cun la natira e cun la cultura è avant maun. 
Tras l'integraziun cumplaina da las destinaziuns Lai, Viamala, Partenz e Cuira sco er tras l'integraziun d'Engiadina San Murezzan e da Tavau Claustra en la strategia da la marca po la marca graubünden gia nudar success impurtants. 
Tar ulteriuras OGD ed OTF è planisada l'integraziun. 
Per motivs da prioritad n'èsi betg anc vegnì cumenzà cun la realisaziun en il sectur da la qualitad. 
14 projects regiunals 
Tar ils 14 projects regiunals sa mussi ch'i dat differentas vias per arrivar ad ina OGD u ad ina OTF. 
Tuttas mainan dentant da la lantschada dal process sur la definiziun da l'orientaziun strategica e dal plan da fatschenta tar la realisaziun e la finala tar la controlla da l'effect cun agid da la "balanced scorecard". 
La OGD Engiadina San Murezzan è en la fasa da realisaziun, il start operativ da Tavau Claustra ha lieu il 1. da matg 2008. 
La fundaziun da l'organisaziun turistica "regiun dal parc naziunal" (Scuol, Val Müstair, Samignun) è previsa per il 1. da november 2008. 
La OGD Surselva cun las trais OTF Flem Laax, Glion - Sursaissa / Lumnezia - Breil-Vuorz-Andiast e Mustér Sedrun vul cumenzar il schaner 2009 cun sia lavur operativa. 
Arosa e Lai fan quint da pudair colliar lur territoris da skis a partir da l'enviern 2009/10 e vulan integrar fin alura - gist uschia sco Cuira - las uniuns da turissem localas en lur subregiuns. 
Las OTF Savognin-Surses/Val d'Alvra, Bregaglia, Moesano, Partenz, Val Puschlav e Viamala han fatg lur plans da fatschenta, il Scanvetg ed il Signuradi stattan anc al cumenzament dal process. 
Occurrenzas d'infurmaziun: 
L'introducziun d'ina taxa turistica chantunala dovra in ferm sustegn da tut las instituziuns e da tut las persunas participadas. 
Cun occurrenzas d'infurmaziun regiunalas orientescha il chantun davart la TTC e davart ils pass da realisaziun planisads. 
- mesemna, ils 14 da matg 2008, a Glion 
- mardi, ils 20 da matg 2008, a Domat 
- mesemna, ils 21 da matg 2008, a Tavau 
- glindesdi, ils 2 da zercladur 2008, a Vulpera 
- mesemna, ils 4 da zercladur 2008, a San Murezzan 
- mardi, ils 17 da zercladur 2008, a Landquart 
- mesemna, ils 18 da zercladur 2008, a Cuira 
Gremi: departament d'economia publica e fatgs socials 
Funtauna: rg departament d'economia publica e fatgs socials 
Data: 18.04.2008 
Ina delegaziun dal parlament da l'Appenzell dadens fa ina visita al cussegl grond dal Grischun 
Ina delegaziun da 7 persunas dal cussegl grond da l'Appenzell dadens vegn mardi, ils 22 d'avrigl 2008 a far ina visita a las collegas ed als collegas dal Grischun a Cuira, e quai durant la sessiun d'avrigl. 
La delegaziun da l'Appenzell dadens vegn manada dal president dal cussegl grond Hans Brülisauer e da la vicepresidenta dal cussegl grond Gabi Weishaupt-Stalder. 
Da la gruppa fan part tranter auter las deputadas ed ils deputads Ruedi Eberle, Vreni Kölbener-Zuberbühler ed Alfred Inauen. 
Ils giasts dal chantun Appenzell dadens vegnan beneventads dal president dal cussegl grond Leo Jeker e dal vicepresident dal cussegl grond Corsin Farrér. 
Da vart dal Grischun sa participeschan a la scuntrada las presidentas ed ils presidents da fracziun sco er il cusseglier guvernativ Hansjörg Trachsel. 
Il program prevesa d'assister la damaun a las tractativas currentas dal cussegl grond e da visitar il suentermezdi la firma Trumpf a Grüsch sco er il Plantahof a Landquart. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 21.04.2008 
Da vischnancas e da regiuns 
- Saas: La regenza ha approvà il project "sanaziun dals rempars da lavinas Galmun" da la vischnanca da Saas. 
Als custs vegn garantida ina contribuziun da maximalmain 1'368'000 francs. 
Medemamain approvà vegn il project "sanaziun da la via da guaud Saas-Zastia, traject Waldhof-Ragoz". 
La contribuziun importa maximalmain 388'600 francs. 
- Puntraschigna: Il project "protecziun cunter lavinas e cunter crudada da crappa da Puntraschigna" vegn approvà. 
Als custs vegn concedida ina contribuziun da maximalmain 945'000 francs. 
- Casti: Il project "avertura dal guaud Tgavrouls-Sagliot" da la vischnanca da Casti vegn approvà. 
- Tràn: Il project "via da guaud Era Sut" da la vischnanca da Tràn vegn approvà e sustegnì cun ina contribuziun da maximalmain 462'000 francs. 
- Luzein: Il project "avertura da la chavorgia da Buchen" da la vischnanca da Luzein vegn approvà. 
Als custs vegn concedida ina contribuziun da maximalmain 392'000 francs. 
- Riom-Parsonz: Il project "via da maschinas Burschignas" da la vischnanca da Riom-Parsonz vegn approvà. 
La contribuziun chantunala importa maximalmain 40'200 francs. 
- Preaz: A la vischnanca da Preaz vegn garantida ina contribuziun pauschala da 91'575 francs als custs supplementars per la renovaziun dal provediment d'aua. 
- Sent: La revisiun parziala da la constituziun communala da la vischnanca da Sent, concludida da la radunanza communala ils 10 da mars 2008, vegn approvada. 
- Sagogn: La revisiun parziala da la planisaziun locala da la vischnanca da Sagogn dals 15 da december 2006 vegn approvada. 
- Vaz sut: La revisiun parziala da la planisaziun locala "Gaidla" da la vischnanca da Vaz sut dals 12 da december 2007 vegn approvada. 
- Ladir: La revisiun dals statuts dal "revier forestal Ladir" vegn approvada. 
- Valendau-Versomi: Il statut d'organisaziun dals "pumpiers da Valendau-Versomi" vegn approvà e mess en vigur retroactivamain per il 1. da schaner 2007. 
- "ewz challenge da las Alps 2008": A l'organisaziun dal "ewz challenge da las Alps 2008" vegn dada la permissiun d'utilisar ils 23 e 24 d'avust 2008 la ruta ch'è previsa en il chantun Grischun tenor il plan da traject. 
- "15avel giro da trais pajais": Al comité d'organisaziun dal "15avel giro da trais pajais" vegn dada la permissiun d'utilisar ils 20 fin ils 22 da zercladur 2008 las rutas ch'èn previsas en il chantun Grischun tenor il plan da traject. 
Contribuziuns chantunalas a differentas instituziuns 
- Institut per la perscrutaziun da la cultura grischuna: L'institut per la perscrutaziun da la cultura grischuna (ipg) survegn ina contribuziun chantunala unica en l'autezza da 28'500 francs per il project "Ils Jenics en las vischnancas grischunas, 19avel e 20avel tschientaner". 
- Festival da litteratura e da translaziun "Babel": Il festival da litteratura e da translaziun "Babel" che ha lieu dals 17 fin ils 21 da settember 2008 a Bellinzona vegn sustegnì cun ina contribuziun da 10'000 francs. 
- Musica da giuvenils da Tavau: A la musica da giuvenils da Tavau vegn concedida ina contribuziun da 12'000 francs per unifurmas novas. 
- Club da tennis da Landquart: Per sanar l'illuminaziun da las plazzas da tennis e per equipar las plazzas da tennis survegn il club da tennis da Landquart ina contribuziun da 10'800 francs or dal fond da sport. 
Projects da vias 
La regenza ha approvà totalmain 11'040'000 francs per construir e per sanar ils suandants trajects da vias: 
- via naziunala A13: lavurs da cuvrida, punt dal Rain posteriur a La Punt; lavurs da cuvrida, sutpassadi Tambo - punt dal Rain posteriur a Spleia vest 
- via taliana: lavurs d'impressari e da cuvrida a Domat, rundella dal spartavias per Favugn 
- via dal Güglia: lavurs d'impressari e da cuvrida, correcziun da las stortas da Kapella 
- via dal Flüela: lavurs da cuvrida, Tufflischbach - Alpenrose 
- via d'Engiadina: lavurs da cuvrida, sviament da San Murezzan; lavurs da cuvrida, Islas - Arvins 
- via dal Scanvetg: lavurs d'impressari, chava da gera - Maladers; lavurs d'impressari, Litzirüti - Arosa 
- via dal Meir: lavurs d'impressari, Punt da Solas - tunnel d'Alvaschagn 
- via da Tschiertschen: lavurs d'impressari, Passugg - Praden 
Gremi: regenza 
Funtauna: rg chanzlia chantunala dal Grischun 
Data: 24.04.2008 
Serrada temporara da la biblioteca chantunala dal Grischun 
En la partiziun publica da la biblioteca chantunala dal Grischun a Cuira vegnan fatgas intginas midadas. 
Perquai sto la biblioteca displaschaivlamain vegnir serrada per il public, e quai dals 19 da matg fin ils 7 da zercladur 2008. 
Durant questas trais emnas vegn realisada la nova sistematica en il sectur a liber access, il service vegn adattà a las pretensiuns dad oz ed i vegn installà in nov tarpun en il sectur d'entrada. 
Durant la serrada èn er il servetsch da telefon ed il traffic dad e-mail ord funcziun. 
La biblioteca chantunala supplitgescha sia clientella da purtar enavos avant la serrada u da prolungar a temp las medias emprestadas che stuessan vegnir restituidas durant quest temp. 
Natiralmain pon ins er vinavant prolungar sez las medias emprestadas durant il temp da la serrada, e quai online sur l'agen conto. 
A partir dals 9 da zercladur 2008 è la biblioteca puspè averta durant las uras usitadas. 
L'archiv dal stadi percunter è avert malgrà las lavurs en la biblioteca. 
La clientella da l'archiv dal stadi vegn supplitgada da resguardar eventualas communicaziuns concernent l'utilisaziun da l'entrada principala resp. da l'entrada laterala. 
Gremi: biblioteca chantunala dal Grischun 
Funtauna: rg biblioteca chantunala dal Grischun 
Data: 25.04.2008 
La cumissiun sustegna il rapport davart il program da construcziun da vias 2009 - 2012 
La cumissiun dal cussegl grond per ambient, traffic ed energia ha tractà il rapport da la regenza davart il program da construcziun da vias 2009 - 2012 ed ha prendì enconuschientscha da tal en moda affirmativa. 
A la sesida da la cumissiun è sa participà er il president da la regenza Stefan Engler. 
Cun quest rapport - che vegn suttamess per l'emprima giada en questa furma al cussegl grond - mussa la regenza, nua ch'ella vul metter ils accents en il sectur da las vias per ils onns 2009 fin 2012. 
Per ch'ils meds finanzials che stattan a disposiziun per la construcziun da vias possian vegnir impundids er a lunga vista en moda optimala, prenda la regenza en mira dus intents strategics surordinads. 
La finamira è quella da differenziar la qualitad da l'avertura ed il grad da construcziun tenor las pretensiuns dal territori avert, e quai sin basa da sia utilisaziun, e d'optimar l'impundaziun dals meds finanzials. 
Per cuntanscher quests intents strategics surordinads ha la regenza fixà trais finamiras d'effects: sco emprim duai vegnir mantegnida resp. augmentada la qualitad da l'avertura, sco segund duai vegnir reducida la grevezza per l'ambient e sco terz duai vegnir augmentada la segirezza sin las vias. 
Per realisar questas finamiras han las prioritads vertentas stuì vegnir examinadas e fixadas da nov. 
En l'avegnir vegnan las prioritads messas er tar las vias principalas pli fitg sin l'utilisaziun e betg - sco fin ussa - sin ils custs. 
Per la regenza resulta uschia la suandanta priorisaziun tar l'attribuziun dals meds finanzials per la construcziun da vias: 1. mantegniment da las vias (mantegniment architectonic urgent per garantir la segirezza e l'utilisabladad da las vias); 2. reparaziun da las vias (sanaziun e renovaziun parziala); 3. construcziun da vias novas e renovaziun da las vias. 
Per ils onns 2009 fin 2012 èn planisads 292 milliuns francs (73 milliuns francs per onn) per il mantegniment architectonic da las vias principalas e da las vias da colliaziun e 348 milliuns francs per la construcziun e per la renovaziun da las vias principalas e da las vias da colliaziun. 
Suenter avair examinà e discussiunà detagliadamain il rapport ha la cumissiun suandà las propostas da la regenza ed ha deliberà unanimamain il rapport en il senn da la regenza per mauns dal cussegl grond. 
Per sia valitaziun ha la cumissiun er sa laschà persvader da l'idea che l'infrastructura da traffic saja dependenta da cundiziuns generalas ch'èn fixadas a vista mesauna fin a lunga vista e plinavant ch'il program da construcziun da vias da 4 onns e che la planisaziun da finanzas correspundian a questa pretensiun. 
Il cussegl grond ha la pussaivladad da prender enconuschientscha dal rapport en la sessiun da zercladur 2008. 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
Data: 28.04.2008 
Il defect d'in indriz per tractar preliminarmain l'aua persa è stà la causa da la muria da peschs en il Rain anteriur 
Il motiv per la muria da peschs dals 16 d'avrigl 2008 en il Rain anteriur, al lieu nua ch'i sbucca l'aua persa dal plazzal da la NEAT, è sclerì. 
Per reducir il nitrit ch'è cuntegnì en l'aua persa dal tunnel, è vegnì installà in indriz per tractar preliminarmain l'aua persa, en il qual il nitrit vegn eliminà cun aua da javel. 
Perquai che la dosa da l'aua da javel è stada memia gronda, è aua che cuntegneva fitg bler clor activ arrivada en il Rain. 
Durant las lavurs da revisiun annualas en la galaria senza pressiun da las ovras electricas dal Rain anteriur na po l'aua persa dal tunnel betg vegnir deviada sur il conduct da la galaria. 
Questa revisiun dura dus fin trais dis. 
Per quest temp sto l'aua persa dal tunnel vegnir inducida en il Rain anteriur. 
Avant l'inducziun sto vegnir reducì il nitrit ch'è cuntegnì en l'aua. 
Per quest intent vegn agiuntada aua da javel a l'aua persa. 
Sch'i vegn agiuntada ina dosa memia gronda d'aua da javel, arriva clor activ en il Rain. 
Aua da javel vegn duvrada savens sco med per dischinfectar e per sblatgir. 
Il clor ch'ella cuntegna è fitg ferm tissi per ils peschs. 
Las analisas da las provas d'aua ch'èn vegnidas prendidas al lieu da l'inducziun han mussà valurs da clorid fermamain levadas. 
Da quai pon ins concluder che la dosa da l'aua da javel è stada memia gronda. 
Durant in temp indefinì è pia arrivada aua che cuntegneva clor activ en il Rain anteriur a Sedrun. 
Il motiv da questa dosa memia gronda n'ha anc betg pudì vegnir eruì. 
L'accident dals 16 d'avrigl ha gì per consequenza ch'ins ha chattà totalmain circa 900 litgivas d'aual mortas. 
Ina pestga posteriura da controlla ha mussà che sin in traject da circa 6 kilometers n'han ins pudì constatar pli nagins peschs vivs. 
Gia avant dus onns è capità in accident sumegliant sin il plazzal da la NEAT. 
Quella giada era aua persa ch'era vegnida tractada preliminarmain - pervi d'ina communicaziun manglusa - arrivada en la galaria senza pressiun da las ovras electricas dal Rain anteriur, cumbain che la serra da svidada per il Rain da Nalps era anc averta. 
Per var duas uras è currida uschia aua cun fitg bler nitrit en il Rain da Nalps. 
Ina da las mesiras per evitar tals accidents en il futur è stada d'equipar l'indriz per tractar preliminarmain l'aua persa cun in apparat da dosar l'aua da javel, che vegn duvrada per reducir il nitrit. 
En il center da las activitads stattan las mesiras da l'uffizi da chatscha e pestga per repopular l'aua cun peschs. 
Las schanzas paran d'esser bunas, basegnan dentant 3 fin 4 onns. 
Gremi: uffizi per la natira e l'ambient 
Funtauna: rg uffizi per la natira e l'ambient 
Data: 28.04.2008 
La regenza sa participescha a la maisa radunda davart il lavuratori da las viafiers federalas a Bellinzona 
En sia sesida dad oz ha la regenza concludì da sa participar a la maisa radunda davart il lavuratori da las viafiers federalas a Bellinzona. 
Questa maisa radunda era vegnida convocada dal cusseglier federal Moritz Leuenberger e vegn manada da l'anteriur cusseglier naziunal Franz Steinegger. 
La regenza è sa decidida da sa participar a la maisa radunda, perquai ch'il chantun Grischun fiss pertutgà fermamain, sch'il lavuratori da las viafiers federalas a Bellinzona vegniss serrà. 
Numerusas collavuraturas e numerus collavuraturs dal lavuratori a Bellinzona abitan en il Moesano, pia en il Grischun. 
Per la regenza sa tracti cunzunt da dar ina perspectiva per il futur tant a questas collavuraturas ed a quests collavuraturs sco er ad ulteriuras collavuraturas ed ad ulteriurs collavuraturs dal lavuratori da las viafiers federalas a Bellinzona. 
Ina tala perspectiva per il futur è tant pli impurtanta, perquai che l'ovra a Bellinzona garantescha plazzas da lavur en territoris cun structuras deblas. 
La garanzia da plazzas da lavur ha l'emprima prioritad per la regenza grischuna. 
En ina brev al manader da la maisa radunda exprima la regenza plinavant cleras imaginaziuns davart la finamira e davart la realisaziun da las tractativas. 
Per la regenza grischuna dovri cleras reglas da gieu, sche la maisa radunda duai avair success. 
A l'emprima sesida da la maisa radunda che ha lieu ils 14 da matg 2008 sa participeschan - sco represchentants da la regenza grischuna - il president da la regenza Stefan Engler ed il cusseglier guvernativ Hansjörg Trachsel. 
Gremi: regenza 
Funtauna: rg chanzlia chantunala dal Grischun 
Data: 29.04.2008 
Las disposiziuns davart la protecziun da las nunfimadras e dals nunfimaders vegnan precisadas 
En il chantun Grischun vegnan precisadas las disposiziuns legalas davart la protecziun da las nunfimadras e dals nunfimaders en localitads ch'èn accessiblas al public. 
La regenza grischuna ha approvà la revisiun parziala correspundenta da l'ordinaziun tar la lescha da sanadad e l'ha messa en vigur per il 1. da matg 2008. 
Tranter auter precisescha l'ordinaziun che la protecziun da las nunfimadras e dals nunfimaders sto esser garantida durant l'entir temp ch'il manaschi è avert. 
Quai vul dir che las localitads principalas dal manaschi ston vegnir tegnidas avertas gist uschè ditg sco las localitads accessoricas separadas, en las qualas i dastga vegnir fimà. 
Plinavant vegni precisà che er dancings, discotecas, bars e nightclubs ston garantir per la protecziun da las nunfimadras e dals nunfimaders. 
La surfatscha ch'è destinada per fimadras e per fimaders dastga correspundentamain importar er en quests manaschis maximalmain in terz da la surfatscha dal manaschi. 
I n'è betg permess da "quintar" la surfatscha dal manaschi tar las ulteriuras localitads d'in manaschi da restauraziun e d'hotellaria. 
Las bars dals hotels ston dentant vegnir tractadas differentamain, perquai che qua vegn garantida la protecziun da las nunfimadras e dals nunfimaders entaifer il manaschi da restauraziun e d'hotellaria tras las localitads senza fim che sa chattan en il medem manaschi. 
Ultra da quai duai vegnir simplifitgada la procedura da multas en cas da cuntravenziuns. 
Las vischnancas han inoltrà numerusas dumondas. 
Quella importa 50 francs. 
Il Grischun realisescha ina nova rait radiofonica da segirezza 
En il chantun Grischun sto la veglia rait radiofonica da segirezza da la polizia chantunala vegnir remplazzada. 
La regenza grischuna beneventa da remplazzar la rait sco previs, cun la resalva ch'il cussegl grond approveschia il credit. 
Il sistem radiofonic da la polizia ed en cas da catastrofas che vegn duvrà oz sto vegnir remplazzà, perquai ch'el na vegn betg pli mantegnì da ses furnitur. 
Ultra da quai utiliseschan oz las autoritads e las organisaziuns per il salvament e per la segirezza, sco per exempel la polizia, ils corps da pumpiers, ils servetschs da sanitad, la protecziun civila sco er las guardias da cunfin e las furmaziuns da l'armada, differentas raits radiofonicas en il chantun Grischun. 
Per quests partenaris èsi pussaivel da communitgar oz mo en furma nuncodada sur il chanal da coordinaziun. 
La nova rait radiofonica da segirezza duai vegnir realisada sin la basa da POLYCOM ed ella duai garantir la colliaziun da tut las instanzas ch'èn participadas a la protecziun da la populaziun. 
Il sistem POLYCOM è in sistem radiofonic da segirezza naziunal che correspunda a la tecnica da communicaziun cun concentraziun da chanals Tetrapol. 
Dal puntg da vista actual sa mussi ch'er tut ils auters chantuns realiseschan lur rait radiofonica da segirezza sin questa basa e che la confederaziun sustegna mo quest sistem. 
Il project prevesa da construir en total 91 staziuns da basa per garantir il provediment radiofonic da l'entir territori chantunal. 
57 da questas staziuns da basa vegnan construidas e finanziadas dal corp da guardias da cunfin, perquai ch'ellas servan er al provediment radiofonic dal territori da cunfin. 
La gestiun ed il manaschi da la rait radiofonica da segirezza inclusiv da las staziuns da basa che vegnan construidas dal corp da guardias da cunfin duain vegnir fatgas tras in center da cumpetenza che vegn manà communablamain dal chantun e dal corp da guardias da cunfin. 
Quai ha per consequenza ch'i resultan custs da gestiun cleramain pli bass per il chantun e per il corp da guardias da cunfin. 
La collavuraziun cun il corp da guardias da cunfin vegn intensivada 
En il Grischun duai vegnir rinforzada ed engrondida la collavuraziun cun il corp da guardias da cunfin, e quai per meglierar la segirezza futura. 
La regenza grischuna ha approvà ina cunvegna administrativa davart la collavuraziun tranter il chantun ed il corp da guardias da cunfin. 
Ina collavuraziun pli intensiva cun il corp da guardias da cunfin sto vegnir realisada pervia da la participaziun da la Svizra a las cunvegnas da Schengen e da Dublin cun la UE. 
Questas cunvegnas han per consequenza ch'i vegnan creadas mesiras che pon mantegnair il sistem da segirezza actual schebain che las controllas sistematicas da persunas al cunfin vegnan remplazzadas. 
La cunvegna administrativa prevesa - cumpareglià cun oz - d'engrondir il territori da cunfin dal corp da guardias da cunfin enturn l'axa dal Güglia, da l'Alvra e dal Flüela. 
En il territori da cunfin engrondì vegn il corp da guardias da cunfin - sco gia oz en il Grischun dal sid - autorisà d'ademplir independentamain incumbensas secundaras da polizia. 
Igl è la finamira da cuntanscher er en il futur la situaziun da segirezza la meglra pussaivla per la populaziun dal Grischun. 
Da vischnancas e da regiuns 
- Diversas vischnancas: Il project "reparaziun d'averturas 2008", in project collectiv da differentas vischnancas, vegn approvà. 
Als custs da totalmain 129 objects da reparaziun vegnan garantidas contribuziuns dad en tut maximalmain 7'986'000 francs. 
- Valendau: Il project "avertura da la chavorgia da Carrera" da l'associaziun da meglieraziun Carrera-Brün, vischnanca da Valendau, vegn approvà. 
Als custs vegn garantida ina contribuziun da maximalmain 1'607'400 francs. 
- St. Peter-Pagig: Il project "via da guaud Hinter Fanielja" da la vischnanca da St. Peter-Pagig vegn approvà e sustegnì cun ina contribuziun da 424'800 francs. 
- Scharàns: Il project supplementar 2007 per las dustanzas en la chavorgia da Scharàns (sanaziun da las bloccadas en la Val Clusa) sin il territori da la vischnanca da Scharàns vegn approvà. 
I vegnan concedidas contribuziuns chantunalas da 242'500 francs als custs. 
Contribuziuns chantunalas a differentas instituziuns 
- Chasa da persunas attempadas e da tgira sco er ospital regiunal dal Partenz: Il project preliminar per substituir l'edifizi che cuntegna la cuschina da producziun inclusiv ils locals accessorics da la chasa da persunas attempadas e da tgira sco er da l'ospital regiunal dal Partenz a Schiers vegn approvà. 
Als custs vegn garantida ina contribuziun chantunala da maximalmain 470'000 francs. 
- Statistica d'alloschament HESTA 2009 - 2012: La statistica d'alloschament HESTA 2009 - 2012 survegn ina contribuziun dad 81'876 francs per onn. 
Projects da vias 
La regenza ha approvà totalmain 15'895'000 francs per construir e per sanar ils suandants trajects da vias: 
- via naziunala A13: lavurs da cuvrida, guaud da Cassana - access a Nufenen; lavurs da cuvrida e d'impressari, Pian San Giacomo - Malabarba 
- via dal Bernina: lavurs da cuvrida, Baracone - Palü Granda; lavurs d'impressari, Pass dal Bernina - Storta Bianca 
- via d'Engiadina: lavurs d'impressari e da cuvrida, galaria cunter lavinas Val Chastè 
- access a la via dal Güglia: lavurs d'impressari, Mon - Stierva; Cruosch - Plazzatsch 
- access a la via dal Landwasser: lavurs d'impressari e da cuvrida, Büelenstrasse 
- via dal Malögia: lavurs da cuvrida, Plaun dal Crot - Malögia 
- via dal Partenz: lavurs d'impressari, sviament da Küblis 
- via da la Muntogna da Schons: lavurs d'impressari, Maton - Vargistagn 
- via da St. Antönien: lavurs d'impressari e da cuvrida, Gelenschrofen - Rohrtobel 
Gremi: regenza 
Funtauna: rg chanzlia chantunala dal Grischun 
Data: 30.04.2008 
Rumantsch grischun en scola: 11 vischnancas da piunier supplementaras per l'onn da scola 2008/2009 
En la regiun da Glion han gì lieu dacurt las ultimas votaziuns davart l'introducziun dal rumantsch grischun sco lingua da scola activa per l'onn da scola 2008/2009. 
En tut èn 11 vischnancas sa decididas per quest termin d'introducziun. 
La radunanza da las abitantas e dals abitants da Glion ha decidì il matg 2007 da manar la nova "scola bilingua" per tudestg e per rumantsch grischun. 
L'atun 2007 e l'enviern 2007/2008 han alura ulteriuras scolas primaras ed ulteriurs consorzis da scola primara en il conturn da Glion votà davart l'introducziun dal rumantsch grischun sco lingua da scola. 
Tar las 23 vischnancas da fin ussa vegnan vitiers l'onn da scola 2008/2009 tut en tut 11 novas vischnancas da piunier: Glion, Schnaus, Flond, Schluein, Pitasch, Riein, Sevgein, Castrisch, Surcuolm, Luven e Duin. 
En las radunanzas communalas respectivas ha il consentiment al rumantsch grischun importà var 86 pertschient en media. 
Actualmain ha lieu a Glion la furmaziun supplementara da las persunas d'instrucziun da questas novas vischnancas da piunier. 
Durant l'onn da scola current fan las 23 vischnancas da piunier da l'onn 2007/2008 (Val Müstair, Grischun central sco er Trin, Laax e Falera) las emprimas experientschas praticas cun il rumantsch grischun sco lingua d'alfabetisaziun. 
Las persunas d'instrucziun respectivas vegnan accumpagnadas didacticamain e termineschan lur scolaziun la proxima stad cun in'emna d'approfundaziun. 
Alura è er previsa in'evaluaziun da las emprimas experientschas en l'instrucziun. 
Per il nov onn da scola stattan a disposiziun ils novs meds d'instrucziun per la 2. classa (instrucziun da lingua e matematica, plinavant emprims moduls per uman ed ambient). 
Per l'introducziun dal rumantsch grischun per l'onn da scola 2009/2010 èn s'interessadas fin ussa 6 vischnancas: Sagogn, Rueun, Siat, Pigniu, Vuorz ed Andiast. 
La radunanza communala da Sagogn è sa decidida gia il mars 2008 a favur da questa varianta. 
En las 5 ulteriuras vischnancas han gì lieu dacurt occurrenzas d'infurmaziun. 
Las votaziuns èn previsas per l'atun 2008. 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 05.05.2008 
Da vischnancas e da regiuns 
- Soglio: Il project "protecziun cunter crudada da crappa Busch Ganda" da la vischnanca da Soglio vegn approvà. 
Il chantun sa participescha cun maximalmain 505'500 francs als custs. 
- Circul da Tusaun: La constituziun dal circul da Tusaun dals 30 da mars 2008 vegn approvada. 
Ella entra en vigur per il 1. da schaner 2009. 
- Andeer: La revisiun totala da la planisaziun locala da la vischnanca d'Andeer dals 19 da november 2007 vegn approvada. 
Contribuziuns chantunalas a differentas instituziuns 
- Center da las IPM: Al center da las IPM (interpresas pitschnas e mesaunas) a Cuira vegn garantida ina contribuziun dad annualmain 90'000 francs per ils onns 2008 fin 2011. 
Il center da las IPM è affilià a la scola auta da tecnica ed economia SATE a Cuira. 
El cusseglia las IPM, organisescha occurrenzas e procura per il transfer da savida e da tecnologia. 
- Spazi cultural da la Viamala: Al spazi cultural da la Viamala, Seglias, vegn concedida ina contribuziun unica da 20'000 francs per realisar il project "Das grosse Staunen". 
Fatgs dal persunal 
Thomas Kollegger, domicilià ad Alvagni Vitg, è vegnì elegì sco manader da l'uffizi da vischnancas. 
El cumenza sia plazza il 1. d'avust 2008. 
Gremi: regenza 
Funtauna: rg chanzlia chantunala dal Grischun 
Data: 08.05.2008 
La refurma dal turissem sin tura d'infurmaziun 
Cun l'introducziun d'ina lescha chantunala da turissem duai la finanziaziun dal marketing e da la purschida turistica vegnir messa sin in fundament pli vast e pli stabil. 
Ella duai remplazzar a partir da l'onn 2010 passa 100 leschas localas da turissem e consolidar la refurma dal turissem grischun areguard las finanzas ed areguard las structuras. 
Il cusseglier guvernativ Hansjörg Trachsel ed il manader da l'uffizi per economia e turissem, Eugen Arpagaus, sa mettan a disposiziun - a chaschun d'occurrenzas d'infurmaziun en las regiuns - per respunder dumondas da las interpresas grischunas, da las turisticras e dals turistichers sco er da las persunas interessadas. 
Cun la nova structura da las destinaziuns, cun ina clera repartiziun da las incumbensas en il marketing e cun la nova orientaziun da Grischun vacanzas ha la refurma dal turissem grischun la finamira da franar la diminuziun da las pernottaziuns en il Grischun. 
Tras la repartiziun da las incumbensas ston las organisaziuns turisticas existentas fusiunar ad organisaziuns per la gestiun da destinaziuns (OGD) u ad organisaziuns turisticas futuras (OTF). 
La realisaziun sa sviluppa bain cun 14 projects regiunals. 
Ina nova broschura da l'uffizi per economia e turissem dat ina survista. 
Tura d'infurmaziun tras il chantun 
Per introducir la taxa turistica chantunala (TTC) basegni l'emprim ina buna infurmaziun da la basa per mussar ils avantatgs da la TTC. 
Cun occurrenzas regiunalas orientescha il chantun davart la TTC e davart ils pass da realisaziun planisads. 
Questas occurrenzas duran mintgamai da las 18.00 fin ca. las 20.00 ed han lieu a las suandantas datas: mesemna, ils 14 da matg 2008, en la chasa communala a Glion; mardi, ils 20 da matg 2008, en la sala polivalenta Tircal a Domat; mesemna, ils 21 da matg 2008, en il center da congress a Tavau; glindesdi, ils 2 da zercladur 2008, en l'hotel Villa Post a Vulpera; mesemna, ils 4 da zercladur 2008, en l'hotel Laudinella a San Murezzan; mardi, ils 17 da zercladur 2008, en il Forum im Ried a Landquart e mesemna, ils 18 da zercladur 2008, en l'edifizi dal cussegl grond a Cuira. 
Las occurrenzas èn publicas. 
Per motivs organisatorics vegn giavischada in'annunzia sut www.awt.gr.ch u sut il numer da telefon 081 257 23 42. La nova broschura po er vegnir retratga là. 
La TTC a favur dal turissem 
La TTC porscha al turissem las cundiziuns generalas per pudair agir tenor princips d'interpresa e tenor ils basegns dal martgà, suenter che las structuras èn adattadas. 
La TTC porta trais avantatgs essenzials en cumparegliaziun cun la situaziun actuala: Primo vegnan las taxas communalas da cura e las taxas communalas per promover il turissem remplazzadas tras in sistem chantunal che vala en l'entir Grischun e che pussibilitescha d'impunder ils meds finanzials en moda pli flexibla per incumbensas da marketing e d'infrastructura. 
Secundo duain ils meds finanzials vegnir augmentads da 44,6 a 58,5 milliuns francs per render enconuschent la purschida turistica dal Grischun a novs giasts, e terzo datti in potenzial da spargn considerabel tar l'incasso. 
Suenter che l'organisaziun da tetg da las federaziuns economicas è s'exprimida da princip en moda positiva davart la TTC, vegnan examinadas las propostas e las cundiziuns ch'èn vegnidas fatgas. 
Quai èn cunzunt la pretensiun per ina grevezza degressiva, plinavant la determinaziun temporara e la determinaziun dal cuntegn da la controlla da l'effect e la finala la participaziun finanziala dal chantun. 
Fin il november duain la lescha e l'ordinaziun inclusiv la missiva esser elavuradas, a partir dal schaner 2009 duain ellas ir en consultaziun. 
Il cussegl grond prevesa da tractar la fatschenta en sia sessiun d'avust 2009. 
Gremi: departament d'economia publica e fatgs socials 
Funtauna: rg departament d'economia publica e fatgs socials 
Data: 08.05.2008 
L'iniziativa dal pievel "Scola professiunala da tgira dal Grischun a Glion" è reussida 
L'iniziativa dal pievel "Scola professiunala da tgira dal Grischun a Glion" è reussida cun 3'364 suttascripziuns valaivlas. 
Ils 28 d'avrigl 2008 han las represchentantas ed ils represchentants dal comité d'iniziativa inoltrà l'iniziativa dal pievel ch'era vegnida lantschada da la partida cristiandemocratica da la Surselva. 
Cun l'iniziativa ch'è redigida en furma d'ina proposta generala pretendan las votantas ed ils votants sutsegnads ch'i vegnian relaschadas disposiziuns legalas, las qualas obligheschan la regenza grischuna da mantegnair e da promover Glion, cunzunt la scola professiunala da tgira dal Grischun a Glion, er en l'avegnir sco lieu da scolaziun e da furmaziun supplementara en il sectur da la sanadad. 
Resguardond ils termins legals vegn l'iniziativa surdada al departament d'educaziun, cultura e protecziun da l'ambient per l'ulteriura elavuraziun en il rom dals conclus da princip da la regenza. 
Da vischnancas e da regiuns 
Beiva: Il project "Rempars da lavinas Crap da Radons III" vegn approvà cun ina contribuziun chantunala da totalmain 950'000 francs. 
Puntraschigna: La regenza approvescha il project "Segirezza da la via dal Bernina durant l'enviern" e conceda ina contribuziun da maximalmain 990'000 francs. 
- Scuol: Il project per reparar la dustanza da l'aual da la Val Chalzina vegn approvà cun ina contribuziun da maximalmain 295'000 francs. 
- Silvaplauna: La revisiun parziala da la planisaziun locala da la vischnanca da Silvaplauna dals 27 da zercladur 2007 vegn approvada. 
- Vaz: La revisiun parziala da la planisaziun locala concernent l'abitadi da Sporz, ch'è vegnida concludida ils 16 da december 2007 da la vischnanca da Vaz, vegn approvada parzialmain. 
- "Jeantex Bike Transalp": L'organisatura da la "Jeantex Bike Transalp" survegn la permissiun d'utilisar las rutas cun partenza e cun arriv ad Ischgl ed a Scuol sco er a Livign, e quai glindesdi, ils 21 da fanadur 2008, e mardi, ils 22 da fanadur 2008. 
Contribuziuns chantunalas a differentas instituziuns 
Pendicularas Breil-Vuorz-Andiast: Per construir la nova sutgera da quatter da l'Alp Dado al Fil conceda la regenza ina contribuziun chantunala da 286'000 francs. 
Serenera da Tavau Glaris: Per renovar la serenera da Tavau Glaris garantescha la regenza ina contribuziun chantunala maximala da var 113'000 francs. 
Meds finanzials da la lottaria naziunala: Per las exchavaziuns da fossils che vegnan fatgas da l'institut e dal museum paleontologic da l'universitad da Turitg en il territori dal Ducan la stad 2008 ha la regenza concedì ina contribuziun da maximalmain 6'500 francs. 
Collecta da la rogaziun federala 
Mintgamai in terz dal retgav da la collecta da la rogaziun federala va quest onn a favur da la secziun grischuna da l'associaziun d'alzheimer, da la fundaziun per il servetsch da pedagogia curativa dal Grischun e da l'associaziun Fontana, Passugg. 
Projects da vias 
La regenza ha approvà totalmain 2'708'000 francs per construir e per sanar ils suandants trajects da vias: 
- via d'Engiadina: lavurs da construcziun, Lavin - Giarsun 
- via dal Güglia: lavurs da cuvrida, Mot - Sur Gonda 
Gremi: regenza 
Funtauna: rg chanzlia chantunala dal Grischun 
Data: 15.05.2008 
La cumissiun per sanadad e fatgs socials ha tractà la revisiun parziala da la lescha davart ils supplements da famiglia 
Sut il presidi dal deputà Vincent Augustin ha la cumissiun dal cussegl grond per sanadad e fatgs socials (CSF) predeliberà per mauns dal cussegl grond la missiva da la regenza tar la revisiun parziala da la lescha davart ils supplements da famiglia. 
A la sesida da la cumissiun è sa participà er il cusseglier guvernativ Hansjörg Trachsel. 
A chaschun da la votaziun dal pievel dals 26 da november 2006 han las votantas svizras ed ils votants svizzers acceptà la lescha federala davart ils supplements da famiglia. 
Igl è planisà da metter en vigur questa lescha per il 1. da schaner 2009. 
Ils chantuns èn obligads d'adattar lur urdens da supplements da famiglia a las disposiziuns federalas il pli tard per quest termin. 
Cun il project da revisiun qua avant maun ademplescha il chantun Grischun questa obligaziun. 
Ils puncts centrals dal project èn l'integraziun parziala da persunas senza activitad da gudogn, l'integraziun da tut las lavurantas e da tut ils lavurants cun patrunas e cun patruns che n'èn betg obligads da pajar contribuziuns e la renunzia a supplements da famiglia per las persunas cun activitad da gudogn independenta. 
Suenter ch'igl è stà incontestà d'entrar en chaussa, han singulas disposiziuns dal project chaschunà discussiuns cuntraversas. 
La cumissiun ha proponì da midar in pèr artitgels dal project. 
Ina minoritad da la cumissiun ha fatg la proposta da suttametter en il futur tut las persunas cun activitad da gudogn independenta che han lur domicil da fatschenta en il chantun Grischun a la lescha davart ils supplements da famiglia. 
In'autra proposta da minoritad vuless fixar l'import dals supplements per uffants sin almain 300 francs e l'import dals supplements per scolaziun sin almain 350 francs. 
La maioritad da la cumissiun suonda tar questa dumonda la proposta da la regenza, tenor la quala l'import dals supplements duai sa drizzar tenor las tariffas minimalas da la confederaziun e na duai betg esser fixà en la lescha, mabain vegnir fixà da la regenza. 
Qua prevesa la regenza pia da fixar - il mument che la lescha davart ils supplements da famiglia entra en vigur - ils supplements da famiglia en las disposiziuns executivas respectivas da nov sin 220 francs respectivamain sin 270 francs. 
Il cussegl grond vegn a tractar quest project durant la sessiun da zercladur 2008. 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 19.05.2008 
Lantschà il premi da promoziun da la pestga grischuna 
Cun l'avertura da la stagiun da pestga 2008 lantscha la federaziun chantunala da pestga, ensemen cun l'uffizi da chatscha e pestga dal Grischun, per l'emprima giada il premi da promoziun da la pestga grischuna. 
Cun quest premi duain vegnir onuradas prestaziuns extraordinarias a favur da la pestga grischuna. 
Il premi da promoziun da la pestga grischuna duai vegnir surdà per onurar engaschaments prezius en ils suandants secturs: meglierament u mantegniment da la flora e da la fauna aquatica, scolaziun da pestgadras e da pestgaders giuvens u lavur da publicitad che stat en connex cun quests dus temas. 
Ultra da quai duai il premi da promoziun dar in impuls da s'engaschar en moda constructiva ed innovativa per ils fatgs da la pestga. 
Il premi da promoziun vegn concepì sco concurrenza, a la quala i pon sa participar persunas, gruppas da persunas u uniuns che pestgan activamain u ch'èn colliadas stretgamain cun la pestga e cun il spazi da viver dals peschs. 
Per sa participar a la concurrenza sto il project che duai vegnir onurà u l'activitad che duai vegnir onurada vegnir inoltrà mintgamai fin la fin da l'onn ad ina giuria d'expertas e d'experts. 
Questa giuria giuditgescha e ranghescha las propostas inoltradas e fixescha las singulas summas dals premis. 
La summa totala dals premis importa 5'000 francs per onn. 
La distribuziun dals premis ha mintgamai lieu a chaschun da la radunanza da las delegadas e dals delegads da la federaziun chantunala da pestga. 
Ils documents d'annunzia ed ulteriuras infurmaziuns davart il premi da promoziun da la pestga grischuna sa chattan sin la pagina d'internet da la federaziun chantunala da pestga www.kfvgr.ch. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 19.05.2008 
Strategia d'immobiglias: Ils centers administrativs rinforzan las regiuns - er a Cuira 
La strategia d'immobiglias dal chantun ch'è gia vegnida realisada parzialmain metta l'accent sin ferms centers regiunals. 
Ussa duai vegnir realisà er a Cuira quai ch'è gia realitad en singulas regiuns: Ina gronda part da l'administraziun ch'è activa a Cuira duai vegnir concentrada en in cumplex administrativ che duai vegnir construì da nov e che duai cuntegnair circa 725 plazzas da lavur. 
Uschia pon vegnir tratgas a niz sinergias impurtantas e spargnads custs. 
Las midadas organisatoricas sin fundament da la reorganisaziun da l'administraziun chantunala ch'è vegnida fatga l'onn 2005 dumondan novs concepts da spazi che tegnan quint da las cundiziuns ch'èn sa midadas. 
Suenter ina fasa da vastas analisas ha la regenza grischuna concludì l'onn 2006 da realisar la strategia d'immobiglias che l'uffizi da construcziun auta aveva sviluppà. 
Cun optimar il portfolio da las immobiglias, cun concentrar singulas unitads administrativas en centers regiunals e cun optimar l'utilisaziun dals locals da biro a Cuira duai vegnir creada la basa per trair a niz sinergias, per promover la flexibilitad, per meglierar la collavuraziun e per augmentar il niz per la clientella. 
Ina finamira centrala da la realisaziun da la strategia a Cuira è quella da reducir persistentamain ils custs dals locals. 
La nova strategia d'immobiglias metta l'accent sin ferms centers regiunals. 
A Landquart, a Glion ed a Roveredo èn gia vegnids mess en funcziun centers administrativs regiunals. 
Per Cuira è vegnì integrà l'onn 2007 il concept da realisaziun sco part dal punct central da svilup "immobiglias" en il program da la regenza 2009 fin 2012. 
A Cuira èn collocads ils tschintg departaments da l'administraziun chantunala en 44 differents lieus. 
Sut il num da project "Sinergia" vegn realisada la strategia d'immobiglias per la plazza da Cuira. 
Ils lieus actuals vegnan reducids per 16 objects da locaziun e per 11 agens objects. 
Per cuntanscher ina reducziun dals custs dals locals uschè gronda sco pussaivel e per trair a niz las sinergias impurtantas, ston vegnir collocadas las 725 plazzas da lavur ch'èn necessarias - sco gia en las regiuns - en in edifizi nov, e quai cun preferenza en in cumplex d'edifizis. 
Il concept da realisaziun previs permetta al chantun da construir per damaun ed en vista als proxims 50 onns. 
Sch'il concept vegn realisà, vegnan ils custs dals locals che resultan annualmain reducids per circa 2 milliuns francs. 
Sco lieu da staziunament è previs Cuira vest. 
Il bain immobigliar cun in'avertura excellenta che sa chatta sin l'areal da la caserna po vegnir acquistà da la confederaziun a cundiziuns favuraivlas. 
Quest project dal tuttafatg economic è ina part dal program da la regenza 2009 fin 2012 che vegn deliberà en la sessiun da zercladur dal cussegl grond. 
Il cumenzament da l'onn 2009 èsi previs da far ina concurrenza da planisaziun per il nov edifizi administrativ. 
Suenter ch'il parlament ed il pievel han acceptà il project l'onn 2010, duai el vegnir realisà gia il decurs da l'onn 2011. 
Gremi: regenza 
Funtauna: rg chanzlia chantunala dal Grischun 
Data: 21.05.2008 
La contaminaziun da l'aria en il Grischun è stada memia auta l'onn 2007 
L'uffizi per la natira e l'ambient mesira dapi 20 onns la contaminaziun da l'aria en il chantun Grischun. 
Malgrà ils progress tecnics generals n'è il problem che l'aria da respirar è contaminada cun pulvra fina e cun ozon betg anc schlià. 
L'onn passà è la contaminaziun alura er stada memia auta tar questas substanzas nuschaivlas en l'aria, e las limitas da l'ordinaziun per mantegnair l'aria pura èn vegnidas surpassadas. 
Cunzunt durant l'enviern hai dà grondas contaminaziuns cun pulvra fina. 
L'avrigl ed il fanadur 2007 è plinavant la contaminaziun cun ozon stada bler memia auta. 
En la vischinanza da la via ed en lieus cun blers stgaudaments da laina cuntegna l'aria da respirar spezialmain bler fulin. 
Che las substanzas nuschaivlas en l'aria han ina influenza negativa per la sanadad da l'uman è incontestà. 
Il fulin che vegn chaschunà da la combustiun da diesel u che deriva da stgaudaments cun laina è spezialmain privlus en quest connex, perquai ch'i vegn supponì ch'el chaschunia cancer. 
Las datas da la mesiraziun da l'aria da l'onn 2007 èn resumadas en la nova ediziun da l'infurmaziun davart l'ambient 1/08 e vegnan cumplettadas cun infurmaziuns davart mesiras, tranter auter dals secturs dal traffic e dals stgaudaments da laina. 
L'infurmaziun davart l'ambient 1/08 è publitgada en l'internet sut www.umwelt-gr.ch. 
Per reducir vinavant l'emissiun da substanzas nuschaivlas ha l'uffizi per la natira e l'ambient fatg l'onn 2007 ina controlla dal progress da las mesiras existentas per mantegnair l'aria pura ed ha preschentà ils champs d'acziun futurs en il plan da mesiras dal chantun Grischun. 
Cun mesiras effizientas che s'orienteschan a la pratica èn vegnidas creadas las premissas per observar las limitas d'immissiuns da l'ordinaziun per mantegnair l'aria pura. 
Ultra dal basegn d'agir en il traffic dovri mesiras per arder laina en stgaudaments pitschens ed en stgaudaments d'industria sco er per arder ruments da laina al liber. 
Ma er lavurs al liber, tranter auter sin plazzals, tar l'explotaziun da material ed en l'agricultura, èn funtaunas considerablas per la contaminaziun da l'aria. 
Mesiras èn er previsas tar la promoziun da filters cunter particlas da diesel e tar la controlla da stgaudaments da laina. 
Sche l'impestaziun cun pulvra fina e cun ozon è fitg gronda, èn planisadas mesiras immediatas. 
Gremi: uffizi per la natira e l'ambient 
Funtauna: rg uffizi per la natira e l'ambient 
Data: 21.05.2008 
La regenza retschaiva la petiziun "Betg tutgar il lavuratori a Bellinzona" 
La regenza grischuna ha prendì enconuschientscha da la petiziun "Betg tutgar il lavuratori a Bellinzona" ch'è vegnida lantschada en connex cun ils lavuratoris da las viafiers federalas a Bellinzona e ch'è vegnida inoltrada l'emna passada. 
En sia resposta al comité da petiziun declera la regenza ch'ella veglia trair a niz cumplainamain sia libertad d'agir per pussibilitar soluziuns che duain segirar plazzas da lavur. 
Plinavant menziunescha la regenza ch'ella sa participeschia a las tractativas da la maisa radunda e ch'ella haja exprimì cleras aspectativas en chaussa. 
La regenza era sa decidida da sa participar a la maisa radunda, perquai ch'il chantun Grischun fiss pertutgà fermamain, sch'il lavuratori da las viafiers federalas a Bellinzona vegniss serrà. 
Numerusas collavuraturas e numerus collavuraturs dal lavuratori a Bellinzona abitan en il Moesano, pia en il Grischun. 
La petiziun è vegnida lantschada en il Grischun en connex cun l'iniziativa dal pievel tessinaisa "Betg tutgar ils lavuratoris: per la creaziun d'in center tecnologic-industrial en il sectur dal transport public" ed è la finala vegnida inoltrada ils 13 da matg 2008 a la regenza grischuna cun passa 1'000 suttascripziuns. 
La regenza sustegna las pretensiuns generalas da las petentas e dals petents. 
Da vischnancas e da regiuns 
Panaduz: La revisiun parziala da la constituziun communala da la vischnanca da Panaduz, ch'è vegnida concludida a la votaziun a l'urna dals 30 da mars 2008, vegn approvada. 
Castaneda: La revisiun parziala da la constituziun communala da la vischnanca da Castaneda, ch'è vegnida concludida da la radunanza communala ils 16 d'avrigl 2008, vegn approvada. 
Schnaus: La revisiun parziala da la constituziun communala da la vischnanca da Schnaus, ch'è vegnida concludida da la radunanza communala ils 11 d'avrigl 2008, vegn approvada. 
Selma: La revisiun parziala da la constituziun communala da la vischnanca da Selma, ch'è vegnida concludida da la radunanza communala ils 30 da mars 2008, vegn approvada. 
Contribuziuns chantunalas a differentas instituziuns 
Agid umanitar: A la Caritas da la Svizra vegn pajada ina contribuziun da 20'000 francs a favur da l'acziun d'agid d'urgenza per las victimas da las inundaziuns en Burma. 
Chasa da persunas attempadas e da tgira da l'Engiadin'ota, Samedan: Al circul da l'Engiadin'ota sco instituziun ch'è responsabla per la chasa da persunas attempadas e da tgira da l'Engiadin'ota a Samedan vegn garantida ina contribuziun chantunala da maximalmain 375'000 francs per installar in ascensur e per midar la construcziun entaifer la chasa da dimora. 
Organisaziun turistica futura Viamala: A l'organisaziun turistica futura (OTF) Viamala vegn garantida ina contribuziun da 175'500 francs als custs da transfurmaziun. 
Partenz turissem: A la ScRL Partenz turissem vegn garantida ina contribuziun da 170'000 francs als custs da transfurmaziun per furmar in'organisaziun turistica futura (OTF). 
Promoziun da la cultura: La regenza ha concedì contribuziuns da totalmain 274'500 francs per promover 18 occurrenzas ed ovras culturalas. 
Gremi: regenza 
Funtauna: rg chanzlia chantunala dal Grischun 
Data: 22.05.2008 
Reavertura da la biblioteca chantunala dal Grischun 
La biblioteca chantunala dal Grischun a Cuira vegn reaverta gievgia, ils 12 da zercladur 2008, a chaschun d'ina occurrenza publica cun visitas guidadas e cun in apero. 
Gia a partir da glindesdi, ils 9 da zercladur 2008, è la biblioteca puspè averta per las utilisadras e per ils utilisaders durant las uras usitadas. 
Cun la reavertura terminescha la biblioteca chantunala in grond project. 
Suenter lavurs da midada en il sectur public da la biblioteca, che han durà trais emnas, è il spectrum da servetschs vegnì extendì considerablamain. 
Il team da la biblioteca chantunala envida cordialmain tut las persunas interessadas a la reavertura che ha lieu gievgia, ils 12 da zercladur. 
Quest di mussa la biblioteca, tge servetschs che vegnan purschids da nov e nua che las utilisadras e ch'ils utilisaders chattan quai ch'ellas e ch'els tschertgan. 
Da las 13.00 fin las 16.00, mintgamai a las uras cumplainas, han lieu curtas visitas guidadas tras la chasa. 
A las 12.30 ed a las 16.30 ha plinavant lieu in apero cun in pled dal bibliotecari chantunal davart ils motivs e davart ils connexs da las novaziuns, e quai en preschientscha dal team che stat a disposiziun per dumondas e per discurs. 
I n'è betg necessari da s'annunziar. 
Gremi: biblioteca chantunala dal Grischun 
Funtauna: rg biblioteca chantunala dal Grischun 
Data: 28.05.2008 
La midada da sistem tar la calculaziun dals tschains da locaziun vegn beneventada en general La regenza grischuna è da princip d'accord cun ils plans da la confederaziun da midar il sistem tar la calculaziun dals tschains da locaziun. 
Quests plans prevesan da calcular ils tschains da locaziun sin basa da l'index empè sin basa dals custs, e quai cun distatgar ils tschains da locaziun da las tariffas dals tschains ipotecars. 
Il project da revisiun dal dretg d'obligaziuns che la confederaziun ha tramess en consultaziun vul cuntanscher ina meglra transparenza tar l'adattaziun dals tschains da locaziun. 
Da nov duain ils tschains da locaziun vegnir colliads cun l'index naziunal dals pretschs da consum. 
Sco che la regenza scriva en sia resposta da consultaziun, vegnia fatg qua tras in pass impurtant en direcziun d'in model simplifitgà. 
Uschia dastgassan ils pretschs da locaziun sa sviluppar en l'avegnir en moda bler pli cuntinuada e bler main andetga. 
Tenor la regenza stoppia dentant vegnir resguardà che las cundiziuns generalas per fixar ils tschains inizials e per far adattaziuns posteriuras sajan gist uschè relevantas. 
Perquai saja spezialmain impurtant che tant las locatarias ed ils locataris sco er las locaturas ed ils locaturs hajan a disposiziun - il mument da l'entrada en vigur - in instrument da cumparegliaziun per controllar ils tschains da locaziun. 
Concludì ina nova contribuziun per metter ad alp chauras da latg 
Il chantun Grischun sustegna finanzialmain la tratga da chauras da latg. 
La regenza grischuna ha concludì da pajar ils onns 2008 fin 2011 contribuziuns per metter ad alp chauras da latg. 
La contribuziun per chaura importa 50 francs l'onn 2008 e sa reducescha en moda degressiva a 35 francs l'onn 2011. 
Quest sustegn ha la finamira da segirar ils proxims onns l'effectiv da chauras da latg sco er la producziun da products prezius, sco p.ex. il chaschiel-chaura. 
Per commerzialisar ils products duai vegnir collavurà uschè stretgamain sco pussaivel cun l'uniun alpinavera. 
La tratga da chauras ha ina lunga tradiziun en il Grischun. 
Differents facturs han chaschunà che l'effectiv da chauras è sa reducì permanentamain en il chantun, e quai da var 42'000 animals l'onn 1931 ad 8'900 animals l'onn 2001, quai ch'è stà l'effectiv il pli pitschen. 
Grazia a gronds sforzs da la federaziun da tratga da chauras ha l'effectiv puspè pudì vegnir augmentà l'onn passà a 10'500 animals. 
La contribuziun da sustegn dal chantun duai vegnir pajada independentamain dal fatg, sch'il latg vegn elavurà ad alp u giu la val. 
Il dretg da survegnir contribuziuns duain avair tut las alps che mettan ad alp diesch u dapli chauras da latg. 
Tar var 2'700 chauras da latg resulta uschia ina contribuziun totala da 459'000 francs per quests quatter onns. 
Da vischnancas e da regiuns 
- Sched: Il project "via da guaud Seala - Sploja" da l'associaziun da meglieraziun da Sched vegn approvà e sustegnì cun ina contribuziun da maximalmain 211'700 francs. 
- Moesano: La revisiun parziala dals statuts dal consorzi da scola dal Moesano vegn approvada. 
- Arosa: La revisiun parziala da la planisaziun locala da la vischnanca d'Arosa dals 24 da favrer 2008 vegn approvada. 
- Maraton da velos d'Engiadina: L'organisatur dal 3. maraton da velos d'Engiadina survegn la permissiun d'utilisar dumengia, ils 6 da fanadur 2008, las rutas ch'èn previsas tenor il plan da traject en il chantun Grischun. 
Contribuziuns chantunalas a differentas instituziuns 
- Project "sonda senza fin": Il project "sonda senza fin" che ha lieu ils 15 da november 2008 a Cuira vegn sustegnì cun ina garanzia da deficit da maximalmain 40'000 francs. 
Projects da vias 
La regenza ha approvà totalmain 3'160'000 francs per construir e per sanar ils suandants trajects da vias: 
- via naziunala A13: lavurs d'impressari e da cuvrida, Pian San Giacomo - Malabarba 
- via da l'Alvra: lavurs da cuvrida, ospizi da l'Alvra - Punt Granda - Alp Nova 
- via da la Mantogna dador: lavurs da cuvrida, Sarn - spartavias per Lescha 
- via da Calanca: lavurs d'impressari, Ponte Arvigo 
- via taliana: lavurs d'impressari, Forcola - Viganaia 
Gremi: regenza 
Funtauna: rg chanzlia chantunala dal Grischun 
Data: 29.05.2008 
Chauns - responsabladad da las vischnancas sco er da las possessuras e dals possessurs da chauns 
Per ademplir las pretensiuns da la legislaziun federala e chantunala davart il tractament da chauns ha l'uffizi per la segirezza da victualias e per la sanadad d'animals stgaffì in agen post spezialisà per chauns. 
Quel duai er gidar a promover la collavuraziun cun las vischnancas e plinavant sustegnair las vischnancas en l'execuziun da lur incumbensas en il sectur dals chauns. 
Per promover la responsabladad da las possessuras e dals possessurs da chauns - che prestan ina contribuziun impurtanta cun educar lur chauns - èsi indispensabel ch'ellas e ch'els fetschian il brevet per possessuras e per possessurs da chauns. 
Ils ultims onns han differents incidents cun chauns procurà d'ina vart per lingias grossas e da l'autra vart per gronda consternaziun e per malsegirezza tar la populaziun, uschia che la confederaziun ha stuì agir. 
Il matg 2006 èn vegnidas integradas novas disposiziuns en l'ordinaziun federala davart la protecziun dals animals. 
En la nova lescha chantunala davart ils fatgs veterinars ch'il cussegl grond ha deliberà l'onn 2007 e che entra previsiblamain en vigur il settember 2008 èn previsas mesiras effizientas per tals cas, sco p.ex. absolver in curs, pronunziar in'obligaziun da tegnair il chaun a la tschinta u d'al metter si in buccarè u schizunt da mazzar l'animal. 
En il rom dals scleriments ha il chantun ultra da quai il dretg da suttametter in chaun ad in test da cumportament. 
Per pudair ademplir las novas incumbensas concernent ils chauns ha il chantun endrizzà in post spezialisà per chauns tar l'uffizi per la segirezza da victualias e per la sanadad d'animals (USVA). 
Quest post spezialisà ordinescha las disposiziuns necessarias concernent il scleriment dals fatgs e concernent las mesiras. 
Plinavant duai el esser cumpetent per ulteriuras dumondas en connex cun chauns. 
In pais spezial vegn mess sin la collavuraziun cun las vischnancas. 
Incumbensas da las vischnancas 
I vegn constatà che las vischnancas vegnan confruntadas pli e pli savens cun la tematica dals chauns, perquai ch'ellas èn normalmain l'emprima adressa da contact per burgaisas e per burgais preoccupads. 
Pervia da la cumplexitad da questa tematica s'impona ina collavuraziun lineara tranter las vischnancas ed il chantun, e quai cun reparter cleramain las incumbensas. 
Il chantun e las vischnancas han da princip las suandantas cumpetenzas: 
chantun: 
- sclerir ils fatgs ed ordinar las mesiras, sch'i vegnan annunziads accidents da morsas e chauns cun indizis d'in cumportament agressiv smesirà 
- collavurar cun las partenarias e cun ils partenaris (vischnancas, polizia, veterinarias e veterinaris, uniuns) 
- lavur da prevenziun (scolas, uniuns e.u.v.), per part ensemen cun las vischnancas 
- tut las dumondas da la protecziun dals animals 
vischnancas: 
- il possess da chauns è suttamess a la controlla da las vischnancas 
- da princip l'emprima adressa da contact en chaussas da chauns 
- registrar ils chauns en ina banca da datas 
- relaschar leschas da chauns en lur champ d'incumbensas (er per la prevenziun) 
- ordinar emprimas mesiras tar chauns cun in cumportament frappant 
- las vischnancas èn cumpetentas là, nua ch'il chantun n'è betg cumpetent 
Il brevet da la SCS per possessuras e per possessurs da chauns 
Ina contribuziun impurtanta ston er las possessuras ed ils possessurs da chauns prestar tras lur atgna responsabladad. 
Per motivs inexplitgabels vegn quella savens emblidada ed integrada bler memia pauc en la tematica. 
Igl è numnadamain in fatg che las possessuras e ch'ils possessurs da chauns han sulets la responsabladad e l'obligaziun d'avair quità en quai che reguarda il cumportament da lur chauns. 
Plinavant determineschan ellas ed els - tras lur scolaziun e tras lur tenuta - per gronda part il cumportament e la cumparsa dal chaun. 
En questa direcziun va la nova ordinaziun federala davart la protecziun dals animals che entra en vigur l'atun e che collia - sco novaziun - il possess da chauns cun tschertas cumprovas d'enconuschientschas da la materia. 
Er entaifer il chantun è la finamira cleramain quella da prender per mauns la tematica dals chauns sur l'atgna responsabladad da las possessuras e dals possessurs da chauns. 
Pervia da quests svilups ha la societad cinologica svizra (SCS) elavurà in examen per possessuras e per possessurs da chauns: il brevet da la SCS per possessuras e per possessurs da chauns. 
Quest brevet cuntegna tut ils elements impurtants da l'educaziun fundamentala da chauns. 
L'examen è vegnì elavurà da spezialistas e da spezialists en dumondas dal cumportament sco er da cinologas e da cinologs cun gronda experientscha en la scolaziun fundamentala dals chauns sco er da lur possessuras e da lur possessurs. 
Il brevet per possessuras e per possessurs da chauns sa differenziescha cleramain d'in examen per chauns da sport, perquai ch'el cuntegna exactamain quels puncts e quellas situaziuns dal mintgadi che resultan per las possessuras e per ils possessurs sco er per ils chauns sezs en la publicitad. 
I sa tracta qua dentant er d'ina clera pretensiun fundamentala che mintga possessura e che mintga possessur sco er che mintga chaun sto ademplir en noss temp. 
Quest brevet per possessuras e per possessurs da chauns è dentant er decisiv per il USVA. 
En spezial tar chauns che han problems en il contact cun auters chauns ubain tar possessuras e tar possessurs da chauns che han difficultads da far far per cumond il chaun, ordinescha il USVA da princip la frequentaziun da quest brevet. 
Uschia pon vegnir scuvrids e differenziads ils problems. 
Tge cumpiglia il brevet da la SCS concretamain: 
- protecziun per las possessuras e per ils possessurs da chauns 
- las possessuras ed ils possessurs da chauns ston cumprovar ch'ellas e ch'els hajan lur chauns sut controlla 
- las possessuras ed ils possessurs da chauns ston lavurar e sa fatschentar cun il chaun 
- las possessuras ed ils possessurs da chauns exerciteschan situaziuns ch'ellas e ch'els dovran en il mintgadi 
- tranter las possessuras resp. ils possessurs ed ils chauns sezs vegn promovì in cumportament da team 
- las possessuras ed ils possessurs da chauns survegnan in certificat 
- divertiment ed occupaziun per in chaun che n'è betg in chaun da sport u da lavur 
Plinavant stoi vegnir remartgà tar il brevet: 
- i sa tracta d'ina mesira da prevenziun 
- il chantun e la vischnanca pon prevair il brevet sco mesira 
- tras il brevet po il USVA far ina preselecziun per ordinar ulteriuras mesiras 
Malgrà questa optimaziun da la qualitad na datti nagina garanzia ch'i na dettia betg puspè accidents cun chauns. 
Ina tala garanzia na vegni mai a dar. 
Cun far il brevet tegnan las possessuras ed ils possessurs da chauns dentant quint da las pretensiuns d'ozendi e surpiglian uschia indirectamain la responsabladad per il cumportament da lur chaun envers la publicitad. 
Sche las possessuras e sch'ils possessurs da chauns dumognan il brevet cun success, pon ins spetgar ch'ellas e ch'els sajan en cas da prestar ina contribuziun impurtanta e positiva per la reputaziun actuala en connex cun la tematica dals chauns. 
Gremi: uffizi per la segirezza da victualias e per la sanadad d'animals 
Funtauna: rg uffizi per la segirezza da victualias e per la sanadad d'animals 
Data: 30.05.2008 
Resultats da la votaziun dal pievel dal 01 da zercladur 2008 en Grischun 
Projects federals: 
Iniziativa dal pievel dals 18 da november 2005 "per natiralisaziuns democraticas" 
Participaziun electorala 38,94 pertschient 
Gea 17'776 35,03 % 
Na 32'975 64,97 % 
Iniziativa popolare dell'11 agosto 2004 "Sovranita del popolo senza propaganda di governo" 
Participaziun electorala 38,10 pertschient 
Gea 11'283 23,13 % 
Na 37'502 76,87 % 
Artitgel constituziunal dals 21 da december 2007 "per qualitad ed economisaziun en l'assicuranza da malsauns" 
Participaziun electorala 38,03 pertschient 
Gea 16'651 34,17 % 
Na 32'086 65,83 % 
La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l'internet: www.gr.ch > Nossas publicaziuns > Votaziuns ed elecziuns > Resultats da votaziun. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
Data: 01.06.2008 
Sesida champestra: La regenza fa ina visita a Panaduz 
Mardi, ils 3 da zercladur 2008, fa la regenza grischuna sia sesida champestra tradiziunala a Panaduz. 
Ultra d'ina orientaziun da la vischnanca ed ultra d'ina visita a la Hamilton SA vegn demonstrada in'acziun dal manaschi forestal. 
Plinavant survegnan la commembra ed ils commembers da la regenza ina invista dal project da la Ruinaulta. 
Sco ch'igl è tradiziun, vegnan tgirads cunzunt la saira ils contacts cun las represchentantas e cun ils represchentants da las autoritads localas. 
La chaschun per far quai porscha ina tschaina communabla. 
Gremi: regenza 
Funtauna: rg chanzlia chantunala dal Grischun 
Data: 02.06.2008 
Adattà l'urden da traffic per camiuns sin la ruta dal San Bernardin 
Suenter la fin da las lavurs da sanaziun al tunnel dal San Bernardin e sin il traject tranter la colliaziun da Pian San Giacomo e la colliaziun provisorica da Malabarba vegn abolì a partir da glindesdi, ils 7 da fanadur 2008, l'urden da traffic che vala dapi bunamain sis onns per il traffic da camiuns sin la via naziunala A13 tranter Lostallo e Nufenen. 
Il sistem da controlla vertent vegn dentant mo dismess cun mesiras accumpagnantas che duain garantir sche pussaivel la segirezza da tut las participantas e da tut ils participants dal traffic. 
La renovaziun cumplessiva dal tunnel dal San Bernardin ha pudì vegnir terminada en il fratemp. 
En emprima lingia èn vegnids modernisads ils indrizs da segirezza pervia dals incendis ch'igl ha dà ils onns passads en tunnels da la Svizra e da l'exteriur. 
Uschia ha il tunnel survegnì supplementarmain ina galaria da segirezza che passa sut ils vials ed ina ventilaziun cunter incendis. 
Questas duas meglieraziuns procuran per in standard da segirezza che correspunda a quel da la A2 en il tunnel dal Gottard. 
Il motiv principal per il scumond da laschar cruschar il traffic pesant en il tunnel dal San Bernardin e per la prescripziun da dosar il traffic sin la ruta dal San Bernardin scroda pia. 
La confederaziun ed il chantun èn consequentamain sa decidids d'abolir l'uschenumnà sistem da traffic en direcziun unica per ils 7 da fanadur da quest onn. 
I n'è dentant er betg giustifitgà da mantegnair il sistem vertent, perquai ch'el è cumbinà cun numerus dischavantatgs e cun numerusas restricziuns. 
Dischavantagiusas èn sa mussadas particularmain las restricziuns per il traffic regiunal da provediment, la circulaziun dal traffic disturbada, il diever da la via naziunala cuntrari a l'intent tras il traffic en colonna ed il spustament dal traffic sin la via chantunala, ils indrizs provisorics insuffizients en las zonas da spetga per las camiunistas e per ils camiunists sco er la concentraziun da las grevezzas per l'aria e per la canera en il sectur da las zonas menziunadas. 
La finala na sa lascha l'urden da traffic vertent dentant er betg pli sa giustifitgar sut l'aspect da las frequenzas dal traffic pesant actualas e previsas. 
Las infurmaziuns da basa existentas dals ultims onns (expertisa per la A13 e cifras davart il traffic) permettan da concluder ch'i na saja betg da far quint a media vista cun in augment significativ dal traffic pesant sin la A13. 
Mesiras accumpagnantas 
Suenter l'aboliziun dal sistem da dosar vertent duain tuttina vegnir mantegnidas las suandantas prescripziuns da traffic che gidan ad augmentar la segirezza sin la ruta dal San Bernardin: 
- prescripziun da tegnair ina distanza da 150 meters tranter ils camiuns 
- scumond da surpassar per camiuns 
Ultra da quai ston vegnir creadas las premissas per pudair endrizzar a curta vista puspè in sistem da regulaziun, per il cas ch'il traffic da guntgida sur il San Bernardin surpassass la capacitad da questa ruta. 
La regenza grischuna dumonda la finala la confederaziun d'etablir in center da controlla per il traffic pesant al sid dal tunnel dal San Bernardin. 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
Data: 02.06.2008 
In castur è immigrà en Engiadina bassa 
Per l'emprima giada dapi almain 200 onns è immigrà en il Grischun in castur d'ina populaziun natirala. 
Casturs èn transfurmaturs da la cuntrada ed - en sasez - animals decisivs per ils spazis vitals da l'aua. 
Ils conflicts pussaivels cun la protecziun cunter aua gronda, cun la producziun d'electricitad, cun l'agricultura e cun la selvicultura pretendan ina collavuraziun interdisciplinara. 
Dapi il 1. da matg 2008 vegn observà regularmain in castur a la riva da l'En. 
L'emprim è el cumparì a Vinadi e dapi in'emna viva el en il territori da Pradella sper Scuol. 
Per las auas sco spazi da viver èn ils casturs animals decisivs da gronda impurtanza. 
Cun quai ch'els smerschan bostgs u perquai ch'els construeschan rempars pon els influenzar en moda positiva las zonas umidas e stgaffir bleras nischas ecologicas per auters animals. 
Casturs èn ruiders e na maglian nagins peschs. Igl è evident che quest animal è immigrà da la populaziun da casturs dal Tirol vischin. 
Là vivan 50 fin 60 animals. 
Questa populaziun da sia vart deriva dad animals ch'èn vegnids colonisads en Baviera en la part giusum da l'En l'onn da la protecziun da la natira 1970. 
Che casturs han in grond potenzial da derasaziun ha cumprovà avant 40 onns l'ultim immigrant en il Grischun. 
L'onn 1968 ha il mastgel castur "Haakon" superà il traject da 120 kilometers da Bottighofen (TG) a Grüsch. 
Avant era quest castur vegnì mess en libertad en in'aua laterala dal Lai da Constanza. 
Casturs pon chaschunar conflicts cun auters interess d'utilisaziun. Quai va da donns vi da culturas agriculas, da stagnaziuns nungiavischadas d'auas currentas fin a foras e tunnels en rempars. 
Per regla pon quests conflicts vegnir schliads. 
Quai premetta però in'assistenza professiunala dals casturs ed ina collavuraziun interdisciplinara. 
Sco directiva vala il concept davart il castur en Svizra ch'è vegnì creà l'onn 2004. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 02.06.2008 
Certificats da la CLP per las novas bibliotecarias 
En il Grischun han terminà ultimamain 15 bibliotecarias lur furmaziun supplementara ed han survegnì il certificat da la CLP. 
Tenor il model directiv per las bibliotecas en il chantun Grischun duain tut las bibliotecarias da scola e communalas vegnir instruidas per lur lavur da biblioteca. 
En la biblioteca chantunala dal Grischun han perquai lieu regularmain furmaziuns supplementaras per persunas creschidas. 
Ils curs vegnan organisads e purschids - en num da la cumissiun da bibliotecas dal chantun Grischun - tras l'incumbensada chantunala da las bibliotecas Nelly Däscher. 
Il curs fundamental da la CLP terminescha cun in examen. 
Dacurt han 15 novas bibliotecarias pudì prender encunter lur certificat da la CLP a chaschun da la festa da finiziun. 
La vicedirectura da la biblioteca chantunala dal Grischun, Gabriella Padovan, ha encuraschà en ses discurs las novas bibliotecarias cun certificat da la CLP da s'engaschar permanentamain a favur da l'ulteriur svilup da lur biblioteca. 
Per quest intent saja impurtant ch'ins haja visiuns, ch'ins na perdia betg quellas or d'egl e ch'ins las persequiteschia. 
Mo uschia possian las bibliotecas da scola e communalas metter a disposiziun da tut temp purschidas ch'èn orientadas als basegns da la clientella, mo uschia restian questas bibliotecas actualas ed attractivas. 
In certificat han survegnì: 
Doris Averkamp-Peters, Wangs; Caroline Blättler, Widnau; Esther Derungs-Hartmann, Malans; Anna Fausch, Valbella; Andrea Federspiel, Domat; Giovanna Fried, Ftan; Nadine Hochuli Zobrist, Panaduz; Margrit Imper, Heiligkreuz; Gaby Koch, Egg; Eva Lunz, Schiers; Marie-Thérèse Morscher, Domat; Sandra Müller, Cuira; Ursula Rauchenstein, Wollerau; Barbara Sommer, Laax; Helen Stirnimann, Churwalden. 
Gremi: biblioteca chantunala dal Grischun 
Funtauna: rg biblioteca chantunala dal Grischun 
Data: 04.06.2008 
Il referendum cunter la participaziun al concordat da HarmoS è reussì 
Il referendum cunter il conclus dal cussegl grond davart la participaziun dal chantun Grischun a la cunvegna interchantunala davart l'armonisaziun da la scola obligatorica (concordat da HarmoS) dals 12 da favrer 2008 è reussì cun 4'520 suttascripziuns valaivlas. 
La regenza ha fixà il termin per la votaziun dal pievel davart quest project sin ils 30 da november 2008. 
Da la verificaziun che la chanzlia chantunala ha fatg da las suttascripziuns inoltradas sin las glistas da suttascripziuns attestadas è resultada ina differenza cun las indicaziuns dal comité da referendum. 
Effectivamain èn vegnidas inoltradas 4'733 e betg 4'766 suttascripziuns. 
Da quellas ston vegnir deducidas 246 suttascripziuns che n'èn betg valaivlas. 
Las contribuziuns al fond cunter epidemias d'animals vegnan augmentadas 
La regenza grischuna ha concludì d'augmentar las contribuziuns annualas al fond cunter epidemias d'animals per ils proxims trais onns. 
L'adattaziun è necessaria, perquai ch'igl è previs da cumbatter cunter la fevra catarrala da las nursas (bluetongue). 
Las contribuziuns dals possessurs d'arments sco er da nursas e da chauras s'augmentan per 2 francs sin 10 francs respectivamain sin 3 francs. 
La contribuziun da las vischnancas s'augmenta tar questas spezias d'animals per 3 francs. 
Er il chantun paja ina contribuziun supplementara da 598'500 francs per l'onn 2008 e da mintgamai 370'500 francs per ils onns 2009 e 2010. 
Tut en tut èsi da far quint cun custs totals da 3'690'000 francs per il project che dura trais onns e che gida a cumbatter la fevra catarrala da las nursas en il Grischun. 
L'infecziun da virus "fevra catarrala da las nursas" è sa derasada ils ultims onns sco in'explosiun en Europa ed è arrivada er en Svizra. 
La malsogna che vegn transferida da mustgins po vegnir cumbattida mo cun ina campagna naziunala da vaccinaziun. 
Cunter la fevra catarrala da las nursas, che n'è betg privlusa per l'uman, ston vegnir vaccinads obligatoricamain tut ils arments, tut las nursas e tut las chauras. 
La vaccinaziun dal chantun Grischun vegn fatga per l'emprima giada la stad 2008 e cumpiglia circa 78'000 arments, 57'400 nursas e 10'500 chauras. 
La nominaziun da la cumissiun d'etica vegn adattada en l'ordinaziun davart ils medicaments 
En il futur po il chantun Grischun nominar er ina cumissiun d'etica d'in auter chantun per laschar examinar experiments cun medicaments vi da persunas. 
La regenza grischuna ha concludì la revisiun parziala correspundenta da l'ordinaziun davart ils medicaments. 
Experiments clinics cun medicaments vi da persunas dastgan mo vegnir fatgs, sche la cumissiun chantunala d'etica als ha declerads sco admissibels. 
En il futur prevesa la confederaziun d'extender essenzialmain ils champs d'incumbensa da las cumissiuns chantunalas d'etica. 
Las commembras ed ils commembers duain pia vegnir obligads da frequentar ina scolaziun ed ina furmaziun supplementara e las cumissiuns duain survegnir ina secretariat scientific. 
La cumissiun chantunala d'etica dal Grischun che sa cumpona dad otg commembras e commembers giuditgescha en media 20 dumondas l'onn. 
Sch'ins cumpareglia quai cun ils auters chantuns, ston ins constatar che las grondas cumissiuns chantunalas d'etica, sco per exempel quellas da Turitg, da Berna, da Basilea u da Genevra, elavuran 300 fin 500 dumondas l'onn. 
Per motivs da la professiunalitad e da l'effizienza fai basegn da transferir las incumbensas da la cumissiun chantunala d'etica dal Grischun a la cumissiun d'etica d'in chantun ferm populà. 
Ina tala regulaziun da questa pussaivladad mancava fin ussa en l'ordinaziun chantunala davart ils medicaments. 
Da vischnancas e da regiuns 
- Andeer: La regenza ha approvà la cunvegna dals 9 da matg 2008 ch'è vegnida concludida da las vischnancas dad Andeer, da Clugin e da Pignia concernent la fusiun a la nova vischnanca dad Andeer. 
- Schiers: Cun resalva d'ina contribuziun federala vegn garantida ina contribuziun chantunala da 514'400 francs als custs imputabels per sanar la via champestra da Stels en la vischnanca da Schiers. 
- Tinizong-Rona: A la vischnanca da Tininzong-Rona vegn concedida ina contribuziun da 116'400 francs als custs per sanar e per renovar ses provediment d'aua. 
- Arosa: La regenza ha approvà - cun las resalvas usitadas - la planisaziun d'utilisaziun relaschada ils 24 da favrer 2008 da la vischnanca dad Arosa per engrondir l'indriz d'ennavar existent. 
- Laax e Falera: Il statut d'organisaziun dals pumpiers da Laax-Falera vegn approvà e mess en vigur retroactivamain per il 1. da schaner 2008. 
Contribuziuns chantunalas a differentas instituziuns 
- Broschura davart il sport da persunas attempadas: Als custs da producziun da la nova ediziun da la broschura davart il sport da persunas attempadas "Sportlich älter werden in Graubünden" vegn pajada ina contribuziun da 15'000 francs or dal fond da sport. 
Projects da vias 
La regenza ha approvà totalmain 1'575'000 francs per construir e per sanar ils suandants trajects da vias: 
- via naziunala A13: lavurs d'impressari, sviament da Roveredo 
- via d'Avras: lavurs da cuvrida, chant da la Val di Lei - Podestatsch 
- via da Fideris: lavurs da cuvrida, colliaziun da la A28 - Madernis 
- access a la via dal Partenz: lavurs d'impressari e da cuvrida, Cavadurastrasse 
Gremi: regenza 
Funtauna: rg chanzlia chantunala dal Grischun 
Data: 05.06.2008 
La posta duai mantegnair in provediment da basa irreproschabel en las regiuns periferas e da muntogna tar l'avertura dal martgà da posta 
En connex cun l'ulteriura avertura planisada dal martgà da posta spetga la regenza grischuna dal cussegl federal e da la posta che la qualitad dal provediment da basa vegnia mantegnida. 
In pegiurament dal grad da provediment actual na fiss betg acceptabel. 
Quai menziunescha la regenza en sia resposta da consultaziun davart la revisiun totala da la lescha da posta che vegn proponida da la confederaziun. 
Per la regenza è in provediment da basa equivalent che funcziunescha ina premissa indispensabla per il svilup futur da las regiuns da muntogna e da las regiuns periferas. 
Ultra da quai vai per mantegnair plazzas da lavur en questas regiuns. 
Da princip è la regenza d'accord cun il concept dal cussegl federal. 
Ella po dentant approvar la revisiun totala da la legislaziun da posta mo, sch'i vegnan garantids in provediment da basa ch'è qualitativamain irreproschabel e sia finanziaziun. 
Uschia pretenda la regenza che l'ulteriura avertura dal martgà da posta vegnia fatga en plirs stgalims. 
Il proxim stgalim duai vegnir realisà mo, sche las consequenzas da l'ultim stgalim èn enconuschentas e sche la Svizra è persvasa dal niz total dal proxim stgalim da l'avertura dal martgà. 
Or da quest puntg da vista è l'urari previs plitgunsch in zic memia curt. 
Plinavant s'exprima la regenza per tariffas ch'èn en tut la Svizra independentas da la distanza, per stgaffir las medemas cundiziuns per tut las parts da la populaziun e per tut las regiuns da la Svizra. 
Cun la revisiun totala da la lescha da posta planisescha la confederaziun d'abolir il monopol da brevs e d'avrir uschia il martgà cumplettamain per l'onn 2012. 
Per cuntanscher quai duai la posta vegnir midada d'in institut da dretg public en ina societad anonima da dretg spezial. 
La consultaziun tar la lescha davart l'execuziun giudiziala è averta 
En il chantun Grischun duai l'execuziun giudiziala vegnir reglada da nov sin il stgalim da la lescha ed adattada a las novas disposiziuns federalas. 
La regenza grischuna ha avert la consultaziun tar la nova lescha davart l'execuziun giudiziala en il chantun Grischun. 
Sin plaun federal entran en vigur l'onn 2010 la nova procedura penala svizra e la procedura penala svizra per giuvenils. 
Fin quella giada ston ils chantuns far las adattaziuns necessarias en lur dretg chantunal. 
Per il sectur da l'execuziun da chastis e da mesiras dovri perquai in agen relasch sin il stgalim da la lescha. 
Puncts centrals da la nova lescha davart l'execuziun giudiziala èn las regulaziuns davart la segirezza e davart l'urden, davart il sforz direct e davart ils fatgs disciplinars en las instituziuns d'execuziun. 
Medemamain vegnan adattadas las regulaziuns davart l'execuziun da sancziuns dal dretg penal per giuvenils. 
Plinavant fixescha il dretg nov las premissas per pudair communitgar datas da persunas che sa refereschan a l'execuziun giudiziala. 
Da nov pon las autoritads infurmar sin dumonda las victimas da delicts grevs davart il cumenzament dal chasti u da la mesira d'ina persuna sentenziada, davart ses congedi, davart ses transferiment e davart sia relaschada. 
Ultra da quai vegn la basa legala dal post da cussegliaziun per persunas violentas che figurava fin ussa sin il stgalim da l'ordinaziun, dauzada sin il stgalim da la lescha. 
La finamira dal post da cussegliaziun che ha cumenzà cun sia lavur il settember 2007 è quella da mussar vias or da la spirala da violenza, e quai tras cussegliaziuns voluntaras. 
Plinavant vegni fixà en la lescha che la polizia annunzia las persunas violentas al post da cussegliaziun, e quai cunzunt tar intervenziuns en il sectur da la violenza a chasa. 
In'ulteriura novaziun essenziala è previsa en connex cun la finanziaziun dals custs per l'execuziun da mesiras. 
Da nov renunzia il chantun da metter a quint a las vischnancas ils custs per l'execuziun da mesiras penalas staziunaras en ils stabiliments d'execuziun. 
Il fatg ch'il chantun surpiglia quests custs correspunda al detretschament da las incumbensas ch'è previs en il rom da la gulivaziun da finanzas grischuna (NGF). 
Ils documents da consultaziun èn avant maun sin la pagina d'internet dal departament da giustia, segirezza e sanadad (www.djsg.gr.ch). 
La consultaziun dura fin ils 15 da settember 2008. 
Elegì ils commembers dal cussegl consultativ da la viafier retica 
La regenza grischuna ha nominà ils commembers dal cussegl consultativ da la viafier retica (VR) per la perioda d'uffizi dal 1. da fanadur 2008 fin ils 30 da zercladur 2012. 
Elegids èn Marco Berger (Razén), Ludwig Caluori (Casti), Fabrizio Keller (Grono), Manfred Kürschner (Cuira), Casper Nicca (Tusaun), Jon Domenic Parolini (Scuol), Rodolfo Plozza (Brusio), Ernst Sax (Glion) e Leo Koch (Tavau Plaz). 
Ils maximalmain 20 commembers e commembras dal cussegl consultativ vegnan elegids mintgamai per la mesadad dal cussegl grond e da la regenza. 
En connex cun questas elecziuns èsi vegnì resguardà spezialmain che tut las regiuns d'urari sajan represchentadas en moda adequata en questa cumissiun. 
Las incumbensas dal cussegl consultativ èn quellas da retschaiver las orientaziuns davart il svilup architectonic, tecnic e commerzial da l'interpresa e da scriver recumandaziuns per maun dal cussegl administrativ sco er da preschentar giavischs regiunals. 
Da vischnancas e da regiuns 
- St. Antönien: Il project da la vischnanca da St. Antönien per engrondir il provediment d'aua public vegn approvà e sustegnì cun ina contribuziun dad 1'459'449 francs. 
- Castaneda: La revisiun parziala da la planisaziun locala da la vischnanca da Castaneda dals 22 da mars 2007 vegn approvada. 
- Val S. Pieder: La revisiun parziala da la planisaziun locala che concerna il deposit da material "Rota Bärg" e la zona d'explotaziun "Jossagada", ch'è vegnida concludida ils 24 da favrer 2008 da la vischnanca da Val S. Pieder, vegn approvada. 
- Zuoz: La revisiun parziala da la planisaziun locala "Chöntschet" da la vischnanca da Zuoz dals 12 da december 2007 vegn approvada. 
- Surses: La revisiun parziala da la lescha davart las taxas da cura e davart las contribuziuns per promover il turissem da l'uniun d'interess turistic da las vischnancas dal Surses dals 16 da schaner 2008 vegn approvada. 
- Maraton d'inline da l'Engiadina: A l'organisatur dal maraton d'inline d'Engiadina vegn concedida la permissiun per pudair utilisar il percurs ch'è previs per il maraton d'inline d'Engiadina la sonda, ils 28 da zercladur 2008. 
Contribuziuns chantunalas a differentas instituziuns 
- SPORTKIDS BCG: Il program da trenament dals SPORTKIDS BCG per l'onn 2008/2009 vegn sustegnì cun ina contribuziun da maximalmain 204'000 francs or dal fond da sport. 
- Spleia/Valragn turissem: Spleia/Valragn turissem survegn ina contribuziun da maximalmain 18'800 francs or dal fond da sport per la construcziun nova planisada da la punt da passlung a Spleia. 
- Societad istorica Val Poschiavo: La societad istorica Val Poschiavo e la biblioteca "la Sorgente" a Puschlav survegnan ina contribuziun maximala dad 11'700 francs per inventarisar e per documentar la collecziun da fotografias da Luigi Gisep. 
Projects da vias 
La regenza ha approvà totalmain 413'000 francs per construir e per sanar il suandant traject da via: 
- via d'Engiadina: lavurs da cuvrida en il vitg da Ramosch. 
Gremi: regenza 
Funtauna: rg chanzlia chantunala dal Grischun 
Data: 12.06.2008 
In luf al pass da l'Alpsur 
Las observaziuns d'in eventual segund luf en Surselva en il decurs da l'enviern passà èn sa verifitgadas. 
Duas emprovas d'excrements dals 28 d'october 2007 a Breil e dals 23 da favrer 2008 a Pigniu mussan ina structura dal DNA che sa differenziescha da quella dal luf ch'era enconuschent fin ussa. 
Er qua sa tracti d'in animal masculin. 
L'enviern passà èn pia almain dus lufs sa trategnids a medem temp en Surselva. 
Durant las ultimas emnas è vegnì observà duas giadas in luf en la vischinanza dal pass da l'Alpsur. 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 12.06.2008 
Las scheffas ed ils schefs da las regenzas da la ARGE ALP sa scuntran a la 39avla conferenza plenara 
Il Grischun surpiglia per in onn il presidi da la ARGE ALP 
Il presidi da la cuminanza da lavur da las regiuns alpinas (ARGE ALP) va da la Baviera al chantun Grischun. 
La conferenza da las scheffas e dals schefs da las regenzas da la ARGE ALP ha lieu quest onn venderdi, ils 20 da zercladur 2008, a Prien sper il Chiemsee. 
Il chantun Grischun vegn a trair a niz ses onn da presidi per metter accents en la politica da las Alps. 
En il sectur cultural duai vegnir publitgada ina concurrenza da musica cun in premi per interpretas e per interprets giuvens. 
A la 39avla conferenza annuala da las scheffas e dals schefs da las regenzas vegnan spetgads represchentantas e represchentants da las suandantas diesch regiuns (stadis, provinzas e chantuns): Baviera, Grischun, Lumbardia, Salzburg, Son Gagl, Tessin, Tirol, Tirol dal sid, Trentino e Vorarlberg. 
La ARGE ALP è vegnida fundada l'onn 1972 e s'engascha - tras la collavuraziun transcunfinala - per il tractament da problems e d'interess communabels cunzunt en il sectur ecologic, cultural, social ed economic. 
Plinavant vul ella promover la chapientscha vicendaivla dals pievels en il territori alpin e rinforzar la conscienza per la responsabladad communabla per il spazi da viver alpin. 
La politica e la cultura domineschan 
Suenter la conferenza da las scheffas e dals schefs da las regenzas da la ARGE ALP en Baviera surpiglia - confurm al turnus - il chantun Grischun per in onn il presidi da la ARGE ALP. 
L'ultima giada ha il Grischun presidià ils onns 1993 e 1994 la ARGE ALP. 
A la scuntrada da las scheffas e dals schefs da las regenzas preschenta il cusseglier guvernativ Martin Schmid ils puncts caracteristics da l'onn presidial dal Grischun. 
In punct central è il simposi davart il tema "La via futura da la ARGE ALP - sfidas e perspectivas". 
Al simposi vegnan envidads las scheffas ed ils schefs da las regenzas da la ARGE ALP sco er ulteriuras persunalitads da renum da la politica da las Alps. 
Qua tras vul il Grischun prestar ina contribuziun politica a la via futura da la ARGE ALP. 
Sco ulteriurs puncts centrals politics vul il Grischun tematisar il turissem alpin sco er la societad d'infurmaziun e la politica d'infrastructura. 
Quests secturs èn decisivs per ina politica alpina activa. 
La concentraziun da las resursas en il turissem alpin sco er la promoziun dal territori alpin sco destinaziun da vacanzas han ina impurtanza economica enorma. 
Impurtant per la populaziun en il territori alpin e spezialmain per la cumpetitivitad da las interpresas è plinavant il provediment da basa cun servetschs da telecommunicaziun d'auta qualitad. 
Latiers èn planisadas duas resoluziuns che duain vegnir tractadas a chaschun da la proxima conferenza da las scheffas e dals schefs da las regenzas che ha lieu il zercladur 2009 a Flem. 
In accent frestg vul il Grischun metter durant ses onn presidial tras la publicaziun dal premi da la ARGE ALP 2009. 
Questa concurrenza, che surdat in premi da musica, duai dar ina vusch a la giuventetgna. 
I duai vegnir premiada ina contribuziun musicala che sa fatschenta en moda creativa cun il tema da las Alps. 
A medem temp duai il premi da la ARGE ALP gidar a promover musicistas giuvnas e musicists giuvens en il territori alpin ed als dar la pussaivladad da sa preschentar en tut il territori da la ARGE ALP. 
Blers temas a la conferenza a Prien 
La scuntrada da las scheffas e dals schefs da las regenzas da la ARGE ALP a Prien sper il Chiemsee stat sut il motto "ARGE ALP - ina ferma pitga per l'Europa". 
Cun questa chaschun discussiunan las represchentantas ed ils represchentants da las regenzas differents temas. 
Tranter auter preschenta la Baviera in rapport davart la midada dal clima e davart la biodiversitad en il territori alpin. 
In auter tema è l'avegnir da l'agricultura e dal svilup rural en il territori alpin. 
En quest connex èsi planisà da deliberar ina resoluziun che accentuescha la rolla centrala da l'agricultura e da la selvicultura per il mantegniment da la cuntrada cultivada en las Alps. 
Ultra da quai barattan las scheffas ed ils schefs da las regenzas lur experientschas davart la dumonda, co che potenzials nunutilisads en il territori rural pon vegnir tratgs a niz meglier. 
Latiers preschenta il chantun Grischun in studi che vegn a la conclusiun ch'i na dettia nagins territoris senza potenzials; la dumonda saja dentant, sch'ils potenzials ch'èn avant maun vegnan identifitgads sco tals e sch'els pon vegnir tratgs a niz. 
In tema impurtant èn er ils svilups actuals tar il traffic che traversa las Alps. 
Il matg ha la Baviera fatg latiers ina conferenza internaziunala cun il num "Traffic en las Alps - preferenza per la viafier". 
En quest connex èsi sa mussà ch'i resta ina incumbensa centrala per las commembras e per ils commembers da la ARGE ALP da dar dumogn a l'augment dal traffic. 
Cun las mesiras per engrondir il tunnel da basa dal Brenner duai perquai vegnir cuntinuà cun tut las resursas pussaivlas. 
Las scheffas ed ils schefs da las regenzas discuteschan dentant er il stadi da las lavurs da construcziun da la nova lingia da viafier tras las Alps (NVTA) e la colliaziun da l'Italia cun quest project da viafier. 
Otg projects communabels da la ARGE ALP 
Per mauns da la conferenza da las scheffas e dals schefs da las regenzas ha la cumissiun da direcziun da la ARGE ALP inoltrà tut en tut otg projects. 
Il chantun Grischun tgira ils gieus da la ARGE ALP che han grond success. 
A las occurrenzas da sport da l'onn da sport 2006/2007 èn sa participads var 1'400 giuvenils. 
L'avust ha lieu en il Tirol dal sid l'emprima occurrenza da sport per persunas cun impediments da la ARGE ALP. 
Er cun il project cumprovà da barat d'emprendistas e d'emprendists "XChange" vegni cuntinuà. Il Grischun ha inoltrà il nov project "Animals da rapina gronds en las Alps". 
Quest project vul sa fatschentar cun l'urs, cun il luf u cun il luf-tscherver - animals da rapina gronds ch'eran ina giada da chasa en las regiuns alpinas. 
En quest connex duain vegnir tematisadas las midadas ch'igl ha dà tar las premissas dals spazis da viver ed ils potenzials da conflict ch'èn colliads cun quai. 
Quest project vul cuntanscher ina collavuraziun transcunfinala ed in barat d'experientschas sin plaun professiunal. 
A la conferenza da las scheffas e dals schefs da las regenzas duain la finala vegnir tractads er ulteriurs projects, cunzunt il "atlas dialectologic pledant", al qual er l'uniun grischuna da las Gualsras e dals Gualsers cooperescha. 
Ulteriuras infurmaziuns: 
Ina survista dals projects ils pli impurtants da la ARGE ALP po vegnir chargiada giu qua. www.argealp.org 
Persuna che dat infurmaziuns: 
cusseglier guvernativ Martin Schmid, schef dal departament da finanzas e vischnancas, tel. 081 257 32 01 
Gremi: regenza 
Funtauna: rg chanzlia chantunala dal Grischun 
Data: 18.06.2008 
Il nov "Guid da monuments d'art tras il Grischun" è cumparì 
En cumbinaziun cun la tgira chantunala da monuments e cun la societad per la perscrutaziun da la cultura grischuna ha la societad d'istorgia d'art en Svizra edì il nov "Guid da monuments d'art tras il Grischun". 
Il cudesch ch'è gist cumparì preschenta sin 392 paginas fatgs e chaussas interessantas davart ils stgazis d'art dal Grischun. 
Sco ovra da standard per il turissem cultural sa drizza quest manual cumpact tant ad in vast public sco er a spezialistas ed a spezialists. 
Il nov "Guid da monuments d'art tras il Grischun" cuntegna tut ils fatgs e tut las chaussas interessantas davart ils stgazis culturals ed architectonics dal chantun Grischun. 
Edì vegn quest tom - che cuntegna bleras illustraziuns e ch'è concepì en moda bain survesaivla - da la societad d'istorgia d'art en Svizra en cumbinaziun cun la tgira chantunala da monuments e cun la societad per la perscrutaziun da la cultura grischuna. 
Manual cumpact per in vast public 
Las descripziuns pregnantas, las numerusas illustraziuns e chartas sco er divers plans locals da quest manual cumpact mainan tras tut las epocas e tras tut las regiuns dal Grischun, da chats archeologics sur chastels e baselgias dal temp medieval fin al svilup actual da l'architectura. 
Maletgs da colur da format grond ed ina retscha da texts tematics davart aspects spezials da l'istorgia d'art e da l'istorgia culturala cumpletteschan las singulas represchentaziuns. 
Il "Guid da monuments d'art tras il Grischun" maina da las restanzas da las colonnas romanas sin il pass dal Güglia fin a la terma da Val S. Pieder che Peter Zumthor ha creà tras las vals e tras las cuntradas d'art dal Grischun. 
Ils essais tematics rendan per exempel spezialmain attent a l'art caroling, al maister da Vuorz, a la chasa engiadinaisa ed a las construcziuns da la viafier retica. 
Il guid d'art sa drizza ad in vast public sco er a spezialistas ed a spezialists ed è concepì - tant graficamain sco er didacticamain - en moda persvadenta. 
La retscha dals guids pratics tras ils chantuns vegn cuntinuada er per auters chantuns. 
Gist cumparì è er il "Guid da monuments d'art tras il chantun Turitg". 
Indicaziuns davart il cudesch: 
Guid da monuments d'art tras il Grischun, edì da la societad d'istorgia d'art en Svizra en cumbinaziun cun la tgira chantunala da monuments e cun la societad per la perscrutaziun da la cultura grischuna, chasa editura Scheidegger & Spiess, Turitg, lià, 392 paginas, 52 illustraziuns da colur e 314 en alv e nair, 25 plans dissegnads es 8 chartas, 12,8 x 21 cm, 978-3-85881-216-2, fr. 49.90 / Euro 29.90. 
Persuna che dat infurmaziuns: 
Hans Rutishauser, tgira chantunala da monuments, tel. 081 257 27 91 
Gremi: tgira da monuments dal Grischun 
Funtauna: rg tgira chantunala da monuments 
Data: 18.06.2008 
Da vischnancas e da regiuns 
- Diversas vischnancas: 
Il project "reparaziun d'ovras da protecziun 2008", in project collectiv da differentas vischnancas, vegn approvà. 
Als custs da totalmain 24 objects da reparaziun vegnan garantidas contribuziuns da maximalmain 2'175'000 francs. 
- Zernez: 
Il project "reparaziun dals rempars da lavinas Munt Baselgia" da la vischnanca da Zernez vegn approvà e sustegnì cun ina contribuziun da maximalmain 511'000 francs. 
- Schnaus: 
A la vischnanca da Schnaus vegn garantida ina contribuziun da 96'100 francs als custs per renovar e per engrondir il stabiliment dal provediment d'aua, 2. etappa. 
- Flond: 
Als custs da construcziun dal project consecutiv da las malauras 2002, dustanza en la Val da Cavegn, vegn garantida ina contribuziun da maximalmain 133'650 francs a la vischnanca da Flond. 
- Domat: 
Il project per engrondir il passape per lung da la via taliana en il territori d'Ardisla en il vitg da Domat vegn approvà. 
Als custs paja il chantun ina contribuziun da maximalmain 76'500 francs. 
- Flem: 
La revisiun parziala da la planisaziun locala ed il plan d'areal "Segnas-halla da curling" da la vischnanca da Flem dals 30 da mars 2008 vegnan approvads. 
Contribuziuns chantunalas a differentas instituziuns 
Orchester da chombra da Turitg: 
Il concert da l'orchester da chombra da Turitg dals 24 d'avust 2008 en la baselgia da Ziràn vegn sustegnì cun ina contribuziun dad 8'000 francs. 
Projects da vias 
La regenza ha approvà totalmain 3'950'000 francs per construir e per sanar ils suandants trajects da vias: 
- via naziunala A13: lavurs da cuvrida, guaud da Cassana - access da Nufenen 
- via naziunala A28: lavurs da cuvrida, sviament da Küblis 
- via dal Landwasser: installaziuns electromecanicas, galaria cunter lavinas Rotsch e Taferna 
- via sursilvana: lavurs d'impressari, Sumvitg - Mustér 
Gremi: regenza 
Funtauna: rg chanzlia chantunala dal Grischun 
Data: 19.06.2008 
Emprima badigliada per construir la nova basa da mantegniment a Mustér 
Dacurt ha gì lieu l'emprima badigliada per construir la nova basa da mantegniment a Mustér che appartegna a l'uffizi districtual da construcziun bassa a Glion. 
Suenter che la vischnanca ha dà la permissiun da construcziun, cumenzan ussa las lavurs da construcziun da questa basa. 
La nova construcziun a Plaun da Diras sut il vitg da Segnas meglierescha considerablamain las relaziuns da spazi da l'uffizi districtual da construcziun bassa 6, Glion, en il territori da Mustér. 
Uschia vegnan plazzads sut in sulet tetg ina halla per parcar vehichels, localitads da deposit, in local per lavar vehichels sco er biros, locals da segiurn e gardarobas per las collavuraturas e per ils collavuraturs. 
In deposit extern ed in implant da silo per il sal e per la crappella cumpletteschan la purschida. 
La construcziun purtanta da quest stabiliment vegn fatga or da lain ch'è vegnì pinà exclusivamain en la regiun. 
La chalur vegn producida cun agid d'in stgaudament da pellets da laina en cumbinaziun cun energia solara. 
La construcziun brutta da quest stabiliment ch'è calculà cun totalmain 3,5 milliuns francs duai esser terminada l'october 2008; la primavaira 2009 po il nov stabiliment vegnir retratg. 
Persuna che dat infurmaziuns: 
Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
Data: 23.06.2008 
La populaziun grischuna è ordvart sportiva 
Las Grischunas ed ils Grischuns èn pli activs che las autras Svizras e ch'ils auters Svizzers en quai che reguarda il sport. 
En il Grischun vegn il sport fatg il pli gugent or en la natira ed en moda nunorganisada. 
Viandar, ir cun velo, ir cun skis, nudar e jogging èn ils sports favurisads. 
Quai èn ils resultats ils pli impurtants che derivan d'in emprim studi davart la sportivadad da la populaziun grischuna ch'è vegnì fatg en il rom d'ina retschertga naziunala per incumbensa da l'uffizi per la scola populara ed il sport dal Grischun. 
Il studi è ina part da la retschertga naziunala "Sport Svizra 2008", l'examinaziun la pli gronda ch'è vegnida fatga enfin ussa davart il cumportament sportiv e davart ils basegns da sport da la populaziun. 
L'uffizi per la scola populara ed il sport dal chantun Grischun è sa participà vi da questa retschertga ensemen cun auters chantuns e cun autras citads. 
Ussa è avant maun per l'emprima giada in maletg differenzià davart la sportivadad da la populaziun grischuna. 
En il Grischun èn vegnidas dumandadas 847 persunas tranter 15 e 74 onns ch'èn vegnidas tschernidas cun agid d'ina procedura da provas represchentativa. 
En tut la Svizra èn sa participadas passa 10'000 persunas vi da quest studi. 
Il studi naziunal è vegnì purtà da l'uffizi federal da sport (UFSPO), da l'associaziun olimpica svizra (swiss olympic), dal post da consultaziun svizzer per la prevenziun d'accidents (ppa) e da l'institut svizzer d'assicuranza d'accidents (SUVA) e sustegnì professiunalmain da l'uffizi federal da statistica. 
La natira sco center da fitness 
83 pertschient da las Grischunas e dals Grischuns fan sport, mo 17 pertschient na fan nagin sport. 
En Svizra è la part da las nunsportistas e dals nunsportists cun 27 pertschient considerablamain pli gronda. 
Rars èn en il Grischun las sportistas ed ils sportists d'occasiun: ins è fitg sportiv u insumma betg. 
52 pertschient da las Grischunas e dals Grischuns fan almain trais uras sport per emna. 
En il Grischun vegn il sport fatg da preferenza or en la natira libra e la saira ordaifer structuras organisadas. 
Dapli che la mesadad da las sportistas e dals sportists fa lur sport senza avair ina commembranza en in'uniun u en in club. 
Cun 29 pertschient èn tuttina cleramain dapli persunas activas en in'uniun da sport che en la media svizra da stgars 25 pertschient. 
En il Grischun èn mo 11 pertschient da la populaziun commembras e commembers d'in center da fitness, en Svizra èn quai tuttina 13.6 pertschient. 
Las nunsportistas ed ils nunsportists inditgan la mancanza da temp sco motiv principal per lur abstinenza dal sport. 
Ils sports inizials ils pli tschertgads fissan il nudar u il trenament da la fitness. 
Tar il cumportament sportiv en il Grischun na datti naginas cleras differenzas tranter territoris urbans e territoris rurals. 
Ils sports preferids 
Viandar, ir cun velo, ir cun skis, nudar e jogging occupan en il Grischun las emprimas plazzas da la parada da hits da las disciplinas da sport individual las pli preferidas, precis sco en tut la Svizra. 
La disciplina da sport da squadra la pli impurtanta è ballape. 
En cumparegliaziun èn dentant er dumandads spezialmain en il Grischun l'ir cun skis, il passlung, il viandar ed il raiver/l'ir en muntogna sco er l'ir cun velo, il jogging, l'ir cun snowboard, il surfing da vent/il kitesurfing, l'unihockey ed il hockey sin glatsch. 
Da l'autra vart vegnan il badminton, il trenament da la fitness, il nudar, il ballachanaster, l'inline-skating, il ballape, il squash ed il trenament da la forza pratitgads in zic main savens che en la media svizra. 
Quests resultats mussan en spezial la gronda impurtanza che la natira ha per la populaziun grischuna sco lieu per sa muventar. 
Pervia da quai èn las Grischunas ed ils Grischuns er spezialmain cuntents cun las sendas da viandar, cun las telefericas sco er cun las vias da velo e cun ils trajects per mountainbikes. 
Sco insuffizienta resguardan ellas ed els la purschida da bogns da lais e da bogns cuverts. 
La promoziun da sport existenta duai almain vegnir mantegnida u schizunt extendida. 
Influenza da la furmaziun e da las entradas 
Persunas che han in standard da la furmaziun ch'è pli bass, che han entradas pli stgarsas sco er en general las abitantas ed ils abitants esters han - tant en la media svizra sco er en il chantun Grischun - in'activitad sportiva ch'è pli pitschna. 
En general è dentant l'activitad sportiva en il Grischun pli gronda che en tut la Svizra, e quai sin tut ils stgalims da furmaziun e d'entradas. 
Dunnas ed umens fan en general circa medem bler sport. 
En la vegliadetgna na sa reducescha l'activitad sportiva betg en moda lineara. 
En spezial tar las dunnas datti mo differenzas pitschnas tranter las gruppas da vegliadetgna. 
En lur giuvens onns han ils umens però in grad d'activitad ch'è cleramain pli grond che quel da las dunnas. 
Cumpareglià cun la media svizra èn la populaziun grischuna ed en spezial las dunnas - er anc cun passa 60 onns - ordvart sportivas. 
Il plaschair e la sanadad èn per 95 pertschient da las Grischunas e dals Grischuns ils motivs centrals per far sport. 
I suondan il relaxar ed il recrear sco er la buna furma fisica, la cumpagnia e l'experientscha da l'agen corp sco ulteriurs motivs. 
Mo 17 pertschient inditgan la cumparegliaziun da las prestaziuns tar concurrenzas sco il motiv il pli impurtant. 
Ils resultats ils pli impurtants dal studi davart la sportivadad da la populaziun grischuna èn vegnids resumads en ina broschura trilingua. 
Persuna che dat infurmaziuns: 
Dany Bazzell, manader da l'uffizi per la scola populara ed il sport, tel.: 081 257 27 50, e-mail: dany.bazzell@avs.gr.ch 
Gremi: uffizi per la scola populara ed il sport 
Funtauna: rg uffizi per la scola populara ed il sport 
Data: 23.06.2008 
Scuvrir a Tavau per gimnasiastas mirvegliusas e per gimnasiasts mirveglius 
Ils 14 ed ils 15 d'avust 2008, a chaschun dal project da pilot "Meet in Davos", survegnan gimnasiastas e gimnasiasts tranter 15 e 17 onns invistas extraordinarias da professiuns da la scienza natirala, da la tgira e da l'assistenza. 
Co vegn mesirada la forza da la radiaziun dal sulegl? 
Co vegni mussà als uffants da leger e da scriver? 
Co guareschan ruttadiras da l'ossa? 
Tge fa propi il manader d'ina canorta d'uffants pitschens? 
E co daventan ins fisicra, magister, tgirunz d'uffants u biologa cellulara? 
Durant dus dis mussa differenta glieud da professiun sia plazza da lavur a gimnasiastas mirvegliusas ed a gimnasiasts mirveglius e discutescha cun ellas e cun els davart la tscherna da professiun e davart la planisaziun da la vita. 
Il project da pilot "Meet in Davos" è ina collavuraziun dal post da stab per l'egualitad da las schanzas, da la citad da scienza Tavau e da l'institut federal per la perscrutaziun da naiv e lavinas a Tavau. 
Il project ha la finamira d'inspirar umans giuvens per ina carriera nunusitada e d'als mussar, tge plazzas da lavur attractivas ch'i dat en il chantun Grischun. 
Sco punct spezial dal program datti in inscunter cun studentas e cun students da la "academia averta da Tavau 2008". 
La participaziun al "Meet in Davos" è gratuita. 
Annunzia ed ulteriuras infurmaziuns sin la pagina d'internet www.meet-in-davos.ch. 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
Data: 25.06.2008 
Nov attest obligatoric per pestgadras e per pestgaders davart las enconuschientschas da la materia 
A partir da l'onn proxim dastgan mo pli persunas che han in attest obligatoric davart las enconuschientschas da la materia retrair en il Grischun ina patenta da pestga per in onn u per in mais. 
La regenza grischuna ha mess en vigur l'adattaziun correspundenta da l'ordinaziun chantunala da pestga per il 1. da schaner 2009. 
Tgi che vul acquistar a partir dal 1. da schaner 2009 in'autorisaziun per pigliar peschs u giombers, sto cumprovar ch'ella u ch'el haja enconuschientschas suffizientas davart ils peschs e davart ils giombers sco er davart ina pestga che correspunda a la protecziun dals animals. 
Per quest intent vegn introducì in attest obligatoric davart las enconuschientschas da la materia. 
Pestgadras e pestgaders futurs pon acquistar quest attest en il rom d'in curs per pestgadras e per pestgaders giuvens e novs u a chaschun d'in curs certifitgà da la confederaziun. 
La raschun per questa novaziun è la revisiun da l'ordinaziun federala davart la pestga che pretenda in tal attest en l'entira Svizra. 
Il chantun Grischun ha introducì gia l'onn 2002 in'obligaziun da scolaziun per pestgadras e per pestgaders giuvens e novs. 
Pestgadras e pestgaders che han gia fatg in tal curs han pia il dretg da retrair l'attest davart las enconuschientschas da la materia senza stuair far in'ulteriura scolaziun. 
Per pestgadras e per pestgaders che han acquistà lur patenta da pestga avant l'onn 2002 vala ina regulaziun transitorica. 
Sin basa da lur pratica da pestga han er ellas ed els il dretg da retrair in tal attest. 
La premissa è dentant ch'ellas e ch'els hajan retratg almain ina giada ina patenta d'in onn u d'in mais durant ils onns 2004 fin 2008. 
Tgi che retira ina patenta da pestga per ina durada da main ch'in mais na sto betg preschentar in attest davart las enconuschientschas da la materia. 
A talas persunas dattan ils posts ch'emettan las patentas dentant infurmaziuns en scrit davart ina pestga che correspunda a la protecziun dals animals. 
Da vischnancas e da regiuns 
- Panaduz: Per il project "protecziun cunter lavinas e cunter crudada da crappa en la chavorgia da Versomi" conceda la regenza ina contribuziun da maximalmain 735'000 francs. 
- Calanca: Per la fusiun planisada da las vischnancas d'Arvigo, da Braggio, da Buseno, da Castaneda, da Cauco, da Rossa, da Sta. Maria i.C. e da Selma garantescha la regenza ina contribuziun da promoziun da 6'050'000 francs or dal fond da gulivaziun da finanzas. 
La garanzia vala cun la resalva che las vischnancas e ch'il cussegl grond concludian definitivamain la fusiun fin il pli tard la fin da l'onn 2009. 
- Claustra-Serneus: Per il project "Tal" - in project d'in rempar per retegnair bovas e lavinas - garantescha la regenza ina contribuziun da maximalmain 138'000 francs. 
- Luzein: La revisiun totala da la planisaziun locala da la vischnanca da Luzein dals 16 da zercladur 2006 vegn approvada. 
- Mesauc: Als custs supplementars per il chanal da colliaziun Pian San Giacomo - Mesauc vegn garantida ina contribuziun da maximalmain 122'040 francs. 
- Rueun: La constituziun dal circul da Rueun dal 1. da zercladur 2008 vegn approvada. 
- S. Martin: A la vischnanca da S. Martin vegn garantida ina contribuziun da 100'710 francs als custs per renovar e per engrondir il stabiliment dal provediment d'aua. 
- Trimmis: Il project da dustanza "Chlei Rüfi" da la vischnanca da Trimmis vegn approvà e sustegnì cun ina contribuziun da maximalmain 161'000 francs. 
- Tschappina: La revisiun parziala da la planisaziun locala da la vischnanca da Tschappina dals 20 da zercladur 2007 vegn approvada. 
- Val S. Pieder: Per la renovaziun da la serenera approvescha la regenza ina contribuziun da var 148'000 francs. 
- Vella: La revisiun parziala da la planisaziun locala da la vischnanca da Vella dals 28 da favrer 2008 vegn approvada cun intginas resalvas. 
Contribuziuns chantunalas a differentas instituziuns 
- Tgira da monuments: Il chantun sa participescha cun maximalmain 103'000 francs al mantegniment da la ruina dal chastè Tschanüff a Ramosch. 
La restauraziun da la nav da la claustra Son Jon a Müstair vegn sustegnida cun maximalmain 182'000 francs. 
Per la renovaziun d'ina abitaziun en il chastè Bothmar a Malans approvescha la regenza ina contribuziun da maximalmain 54'000 francs. 
- Institut per la perscrutaziun da la cultura grischuna: Per il project "digitalisaziun dals archivs da Radio e televisiun rumantscha (RTR)" vegn pajada ina contribuziun da totalmain 200'000 francs durant ils onns 2008 fin 2012. 
Per il project "ediziun da cumponistas e da cumponists grischuns" survegnan la scola auta da pedagogia dal Grischun e l'institut per la perscrutaziun da la cultura grischuna ina contribuziun chantunala unica da 31'575 francs. 
- Meds finanzials da la lottaria naziunala: La 8avla biennala svizra dal teater d'amaturas e d'amaturs ha lieu dals 3 fin ils 5 d'october 2008 a Vulpera e vegn sustegnida cun ina garanzia da deficit da maximalmain 7'000 francs. 
- Open airs: Ils open airs da Trun, da Valragn, da Bellaluna, da Stussavgia, da la Val Lumnezia, da Chapella e da Malans vegnan sustegnids cun garanzias da deficit da tut en tut maximalmain 39'000 francs. 
Projects da vias 
La regenza ha approvà totalmain 1'586'000 francs per construir e per sanar ils suandants trajects da vias: 
- via naziunala A13: lavurs d'impressari, guaud da Cassana - access da Nufenen 
- via sursilvana: lavurs da cuvrida, Trun - Rabius 
- via dal Partenz: lavurs d'impressari e da cuvrida, via da Tälfsch 
Gremi: regenza 
Funtauna: rg chanzlia chantunala dal Grischun 
Data: 26.06.2008 
La regenza deliberescha la missiva tar la nova lescha davart la correcziun dals curs d'aua 
La correcziun dals curs d'aua en il chantun Grischun duai survegnir ina basa legala nova e moderna. 
La regenza grischuna ha deliberà la missiva correspundenta tar la nova lescha davart la correcziun dals curs d'aua en il chantun Grischun (LCCA). 
Il cussegl grond vegn a tractar la fatschenta en la sessiun d'avust 2008. 
En il Grischun - che ha in sistem vast da flums e d'auals - ha la correcziun dals curs d'aua ina lunga tradiziun. 
La lescha vertenta davart la construcziun da rempars e dustanzas cunter flums e torrents datescha da l'onn 1870. 
Ella regla la correcziun chantunala dals curs d'aua che serva a la protecziun cunter aua gronda. 
Bleras disposiziuns èn dentant antiquadas. 
Perquai vegn la lescha vertenta revedida totalmain e remplazzada tras la nova lescha davart la correcziun dals curs d'aua en il chantun Grischun. 
La nova lescha chantunala davart la correcziun dals curs d'aua sa concentrescha sin la regulaziun da mesiras architectonicas per proteger umans e valurs materialas cunter las consequenzas donnegiusas da l'aua tras inundaziuns u tras bovas. 
Intutgabel resta il princip, tenor il qual las vischnancas èn responsablas per la correcziun dals curs d'aua. 
Il chantun surpiglia però incumbensas da sustegn, da coordinaziun e da surveglianza tar la projectaziun, tar l'approvaziun e tar il subvenziunament da projects per la correcziun dals curs d'aua. 
Uschenavant resta la correcziun dals curs d'aua sco fin ussa ina incumbensa communabla da las vischnancas e dal chantun. 
Medemamain vegn mantegnida la regulaziun da la suveranitad da las auas. 
Tar projects da la correcziun dals curs d'aua tutgan mesiras sco per exempel rempars, arginaziuns, correcziuns u stabiliments per retegnair gera e laina da grava, ma er renaturalisaziuns per meglierar il stadi ecologic da las auas. 
Uschia pretenda la nova lescha che las funcziuns ecologicas ed ils spazis da viver natirals da l'aua vegnian mantegnids e reparads tant sco pussaivel, sch'i vegnan fatgas correcziuns dals curs d'aua . 
Cun la nova lescha vegn introducida ultra da quai la procedura d'approvaziun dal project, en la quala il chantun ha ina rolla impurtanta. 
La nova procedura d'approvaziun dal project ademplescha tut las incumbensas da coordinaziun e resguarda la protecziun giuridica en moda cunvegnenta. 
La finala duai il subvenziunament chantunal per projects per la correcziun dals curs d'aua vegnir adattadas a las prescripziuns dal dretg federal, e quai en connex cun la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF). 
Igl è previs che las contribuziuns chantunalas e federalas importian tar projects or da las cunvegnas da program cun la confederaziun ensemen maximalmain 80 pertschient dals custs imputabels. 
Per projects singuls paja il chantun contribuziuns da 15 fin 25 pertschient. 
Persuna che dat infurmaziuns: 
president da la regenza Stefan Engler, schef dal departament da construcziun, traffic e selvicultura, tel. 081 257 36 01 
Gremi: regenza 
Funtauna: rg chanzlia chantunala dal Grischun 
Data: 27.06.2008 
La regenza suttametta trais novas fusiuns da vischnancas al cussegl grond 
La regenza grischuna ha approvà las trais cunvegnas davart la fusiun da las vischnancas da Veulden, da Sched, da Tràn e da Tumegl a la nova vischnanca da Tumegl, davart la fusiun da las vischnancas da Tavau e da Wiesen sco er davart la fusiun a la nova vischnanca da vallada da Val Müstair. 
La regenza ha deliberà las missivas correspundentas e propona al cussegl grond da metter en vigur las fusiuns per il 1. da schaner 2009. 
Il cussegl grond vegn a tractar las fatschentas en la sessiun d'avust. 
Sch'il cussegl grond approvescha questas trais fusiuns da vischnancas, sa reducescha il dumber da las vischnancas grischunas da 203 a 194. 
Tras la fusiun da las vischnancas da la Val Müstair nascha l'emprima vischnanca da vallada en il chantun Grischun. 
Per la fusiun èn sa decididas las vischnancas da Fuldera, da Lü, da Müstair, da Sta. Maria V.M., da Tschierv e da Valchava. 
Tenor l'artitgel 64 da la constituziun dal chantun Grischun promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. 
Ultra da quai po il chantun pajar contribuziuns per promover fusiuns. 
La nova vischnanca da Tumegl survegn dal chantun ina contribuziun da promoziun en l'autezza da totalmain 2'800'000 francs. 
Per la vischnanca da Tavau importa la contribuziun da promoziun 3'300'000 francs. 
Gremi: regenza 
Funtauna: rg chanzlia chantunala dal Grischun 
Data: 27.06.2008 
Per la pensiun da Hans Rutishauser, il tgirader da monuments dal chantun Grischun 
Suenter 30 onns sco tgirader da monuments dal chantun Grischun va Hans Rutishauser en pensiun la fin da zercladur. 
Durant sia activitad ha el influenzà durablamain la gestiun da monuments architectonics en il chantun Grischun. 
Hans Rutishauser, che deriva dal chantun Turitg, aveva stabilì ina relaziun visavi ils monuments d'art dal Grischun tranter auter tras sia lavur da doctorat davart l'anteriura claustra dals premonstratens a Churwalden. 
L'istoricher d'art ha surpiglià il 1. da zercladur 1978 sia incumbensa dad Alfred Wyss ch'era stà l'emprim tgirader da monuments dal Grischun. 
Sin el spetgava blera lavur, cunquai che numerus monuments architectonics e maletgs da blers vitgs sa preschentavan en il chantun en in stadi pauc allegraivel. 
Plaun a plaun è la conscienza per la tgira da monuments, ch'è vegnida influenzada decisivamain da Hans Rutishauser, sa sviluppada e sa consolidada fin a la chapientscha sco ch'ella sa preschenta oz, cun in'avischinaziun considerabla al sectur economic impurtant, il turissem. 
A la fin da sia activitad professiunala sa mussi cleramain che Hans Rutishauser ha pudì transferir en fitg blers cas ses entusiassem sin persunas privatas e sin autoritads da construcziun. 
Oz na chattan ins strusch ina baselgia che n'è betg vegnida restaurada ils ultims decennis. 
Il tgirader chantunal da monuments ha accumpagnà nundumbraivlas lavurs da renovaziun vi da monuments architectonics da noss chantun. 
Uschia èn p.ex. vegnidas restauradas e conservadas tut las 17 baselgias e chapluttas da Mustér. 
Tar "ses" plazzals il pli impurtants tutgan bain la claustra da Müstair - ch'è dapi l'onn 1983 patrimoni mundial da la UNESCO -, la baselgia da Ziràn e - sco in dals ultims - la catedrala da Cuira. 
El è sa fatschentà cun picturas medievalas en baselgias pli pitschnas sco a Lavin, a Pitasch u a San Gian (Schlarigna), ma er cun baselgias baroccas pli grondas sco a Vrin, a Tinizong u a Sedrun. 
Tar ils objects tgirads tutgan tant "classichers" da la tgira da monuments sco er numerus tips da monuments, cun ils quals ins ha chattà champs novs. 
Bleras ruinas da chastels èn vegnidas conservadas en collavuraziun cun il servetsch archeologic, ma er las incumbensas da la tgira d'ierts istorics - sco tar il parc Fontana a Cuira - èn vegnidas exploradas. 
L'idea dals hotels istorics - che han oz in grond success turistic - han manà Hans Rutishauser, sco president da la gruppa da lavur correspundenta dal ICOMOS, al success. 
Trais decennis han er purtà ina tscherta midada en la tenuta da la tgira da monuments: Entant ch'i valeva ina giada da restaurar "natiers" u da reconstruir in tschert stadi istoric d'in edifizi, han ins guardà pli tard da mantegnair senza restricziuns las differentas fasas da construcziun, pia l'entira substanza istorica sco unitad. 
Tenor questa idea directiva na po in original istoric betg vegnir remplazzà, ed ina copia formala è irrelevanta. 
La lavur sco tgirader da monuments na fa natiralmain betg adina mo plaschair. 
Sco "advocat" dals bains culturals architectonics è el er vegnì confruntà cun perditas dolurusas e cun demoliziuns nungiavischadas. 
Tras sia tenuta da basa positiva, tras ses engaschi e tras ses entusiassem stimulant ha Hans Rutishauser adina pudì ademplir sia incumbensa cun frestga persvasiun e cun schlantsch giuvenil. 
Sentiments da ventira ha el gì en tut quels cas, nua che l'anteriura "macla" dal vitg è daventada in bischu custaivel, nua ch'ina chaplutta è sa midada d'ina ruina en in cliniez da l'istorgia d'art u nua ch'in edifizi vegl, che dueva vegnir demolì, è daventà in punct fix dal maletg da la citad. 
Sco intermediatur e sco perscrutader da l'istorgia d'art e d'architectura indigena ha Hans Rutishauser cuntanschì renconuschientscha e gronda stima. 
Legendaras èn ultra da quai gia oz sias visitas guidadas cun explicaziuns precisas e captivantas. 
I resta il giavisch che Hans Rutishauser fascineschia - sco intermediatur cultural - anc blers onns numerusas audituras e numerus auditurs en noss chantun. 
Marcus Casutt daventa nov tgirader da monuments dal chantun Grischun 
Successur da Hans Rutishauser sco tgirader da monuments dal chantun Grischun daventa Marcus Casutt, il manader operativ actual da la tgira da monuments. 
L'istoricher d'art da 42 onns è creschì si a Cuira ed a Favugn, ha frequentà la scola chantunala grischuna ed ha studegià a Turitg ed a Hamburg. 
Suenter ch'el ha lavurà tar la tgira da monuments dal chantun Turgovia ed a l'institut per la tgira da monuments da la scola politecnica federala a Turitg, è el puspè turnà enavos avant dus onns e mez en il Grischun. 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 27.06.2008 
La regenza propona da sa participar al concordat davart las mesiras cunter la violenza a chaschun d'occurrenzas da sport 
Il chantun Grischun duai sa participar al concordat davart las mesiras cunter la violenza a chaschun d'occurrenzas da sport. 
Per dar a las autoritads ils instruments necessaris per agir cunter la violenza a chaschun d'occurrenzas da sport avevan las chombras federalas deliberà il mars 2006 ina revisiun parziala da la lescha federala davart mesiras per mantegnair la segirezza interna, e quai cunzunt en vista al campiunadi europeic da ballape 2008 ed al campiunadi mundial da hockey sin glatsch 2009. 
Per cumbatter la violenza a chaschun d'occurrenzas da sport èn vegnidas determinadas sco mesiras preventivas la registraziun da hooligans, ch'èn daventads violents, en in sistem d'infurmaziun naziunal, la restricziun da bandunar il pajais, ils areals scumandads, l'obligaziun da sa preschentar u la fermanza da polizia. 
La durada da questas mesiras è limitada fin la fin da l'onn 2009. 
La confederaziun lavura vi d'ina midada da la constituziun, tras la quala ella duai survegnir la cumpetenza legislativa en quest sectur. 
Ils chantuns teman ch'i dettia qua tras ina intervenziun en la suveranitad poliziala chantunala, uschia ch'els èn - empè da quai - s'exprimids per in concordat. 
Il nov concordat surpiglia las mesiras temporaras e limitadas da la confederaziun e regla las mesiras polizialas preventivas per uschia pudair cumbatter a temp la violenza a chaschun d'occurrenzas da sport. 
Quai èn ils areals scumandads, l'obligaziun da sa preschentar e la fermanza da polizia. 
Questas mesiras cunter il hooliganissem n'èn betg mo necessarias per realisar en Svizra il campiunadi europeic da ballape 2008 ed il campiunadi mundial da hockey sin glatsch 2009, mabain er per campiunadis da sport che mobiliseschan in grond public. 
Il text dal concordat è vegnì approvà da la conferenza da las directuras e dals directurs chantunals da giustia e polizia (CDCGP) a chaschun da la radunanza d'atun ed è vegnì deliberà per la ratificaziun en ils chantuns. 
Quest concordat entra en vigur, uschespert che almain dus chantuns èn sa participads ad el, il pli baud dentant il 1. da schaner 2010. 
Sch'ils parlaments chantunals approveschan a temp il concordat, poi vegnir cuntinuà cun las mesiras suenter ils 31 da december 2009, e quai senza interrupziun e per ina durada illimitada. 
Il basegn d'adattar la legislaziun chantunala al concordat è pitschen. 
La lescha da polizia dal chantun Grischun cuntegna gia disposiziuns davart la spedida, davart il tegnair davent e davart la fermanza da polizia. 
Sco instanza cumpetenta per ordinar questas mesiras è vegnì designà il cumandant da la polizia chantunala. 
Persuna che dat infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
Data: 30.06.2008 
Buns effectivs da selvaschina pretendan ina chatscha intensiva 
La regenza ha approvà las prescripziuns da chatscha 2008. 
Quellas prevesan pitschnas adattaziuns tar la chatscha sin tschiervs, sin chavriels e sin chamutschs. 
Qua tras duai la chatscha reglar ils buns effectivs da selvaschina en il Grischun e trair a niz quels en moda persistenta. 
Ils temps da la chatscha auta 2009 èn medemamain vegnids fixads. 
Dapi onns vegnan ils tschiervs registrads sistematicamain en il chantun Grischun durant la primavaira. 
Quest onn èn vegnids dumbrads 11'554 tschiervs, tants sco anc mai dapi l'onn 1987. 
L'effectiv da primavaira vegn stimà a var 14'000 animals. 
Il plan da prelevaziun è vegnì adattà en cumparegliaziun cun l'onn precedent e prevesa da sajettar 4'450 tschiervs. 
Mo sche quest plan vegn realisà en moda consequenta, po l'effectiv da tschiervs vegnir stabilisà. 
Per quest intent dastgass ina regulaziun fina en furma da la chatscha speziala daventar necessaria en differentas regiuns la fin da l'atun. 
Er l'effectiv da chavriels è s'augmentà considerablamain ils onns passads. 
La chatscha sin chavriels vegn perquai puspè extendida a 21 dis, quai vul dir sin l'entira chatscha auta. 
Durant envierns cun blera naiv respectivamain durant envierns fraids datti cunzunt tar ils ansiels-chavriel in dumber surproporziunal da selvaschina disgraziada. 
Quai mussa ch'ina chatscha insuffizienta sin ansiels-chavriel chaschuna dapli murias durant l'enviern. 
Perquai duai vegnir prendida en mira ina chatscha consequenta sin ansiels-chavriel durant la chatscha speziala la fin da l'atun. 
L'ultim atun e l'enviern passà è sa derasada la tschorvadad da chamutschs fin al Calanda. 
Ultra da las regiuns ch'eran pertutgadas fin ussa vegnan perquai introducidas da nov restricziuns tar la chatscha sin chamutschs er en il territori dal Calanda. 
En il territori da la Surselva fin al Calanda vegn la chatscha sin chamutschs feminins scursanida per trais dis. 
En il territori dal Grischun central, da Schons, d'Avras, da la Bregaglia e da l'Engiadin'ota vala questa restricziun er per animals masculins. 
Ensemen cun las prescripziuns da chatscha 2008 ha la regenza er gia fixà en moda lianta ils temps da la chatscha auta 2009. 
Quella ha lieu dal 1. fin e cun ils 13 da settember 2009 sco er dals 21 fin e cun ils 28 da settember 2009. 
Persuna che dat infurmaziuns: dr. Georg Brosi, schef da l'uffizi da chatscha e pestga dal Grischun, 
tel. 081 257 38 91 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 02.07.2008 
L'economia ed il turissem sustegnan la taxa turistica chantunala 
Suenter la tura d'infurmaziun davant passa 450 represchentantas e represchentants dal mastergn, da l'economia e da la politica en set lieus respectivamain regiuns dal Grischun tiran il cusseglier guvernativ Hansjörg Trachsel ed il manader da l'uffizi per economia e turissem (UET) Eugen Arpagaus ina bilantscha positiva: La refurma dal turissem grischun vegn sustegnida er dal mastergn. 
La taxa turistica chantunala (TTC) che ha l'intent da finanziar il marketing turistic vegn acceptada cun paucas excepziuns. 
Per consolidar las structuras da la refurma dal turissem grischun sto la finanziaziun dal marketing turistic e da la purschida turistica vegnir messa sin in fundament pli vast e pli stabil. 
La taxa turistica chantunala (TTC) duai remplazzar las leschas communalas vertentas. 
La TTC n'è pia betg ina taxa nova, mabain remplazza en l'entir chantun las taxas da cura e las taxas per promover il turissem ch'èn gia oz enconuschentas ed acceptadas en blers lieus. 
L'uniun grischuna d'artisanadi e da mastergn, la chombra da commerzi e la federaziun da las patrunas e dals patruns dal Grischun sco er l'uniun grischuna da las hotelieras e dals hoteliers èn stadas participadas - sco organisaziuns da tetg da l'economia grischuna - a l'elavuraziun dal model da la TTC, ed ellas sustegnan quest model, sche tschertas cundiziuns vegnan ademplidas. 
La tura d'infurmaziun ha mussà che cunzunt la controlla da l'effect da la TTC, che vegn pretendida suenter 10 onns, vegn sustegnida er en las regiuns. 
Cun la "balanced scorecard" (BSC) - in sistem da direcziun e da monitoring ch'è s'etablì en autras branschas - ston las destinaziuns applitgar in instrument da controlling correspundent. 
Cun la TTC duain las destinaziuns avair a disposiziun almain tants meds finanzials sco fin ussa. 
Il retgav supplementar da 13,9 milliuns francs che vegn spetgà duai dentant ir a favur mo da quellas destinaziuns che realiseschan cun success las refurmas. 
En quest connex vegn tratg en consideraziun in sistem da bonus e da malus. 
L'introducziun d'ina degressiun, che vegn pretendida tar la TTC, vegn actualmain anc verifitgada areguard sia legitimitad. 
La pretensiun d'anc dapli meds finanzials chantunals per il turissem vegn refusada dal chantun. 
Cun 18 milliuns francs per il project da refurma, cun la contribuziun a Grischun vacanzas che duai vegnir augmentada a 2 milliuns francs per onn sco er cun passa 4 milliuns francs per onn per infrastructuras turisticas è l'engaschament dal chantun gia considerabel. 
Simpel, cler ed universal 
L'autezza da la taxa ch'ina interpresa sto pajar vegn calculada sin basa da trais facturs: branscha, regiun e forza da la valurisaziun. 
Confurm a lur branscha èn hotels e telefericas il pli dependents dal turissem, l'agricultura sco er il provediment d'energia e d'aua èn il main dependents dal turissem. 
Areguard la regiun èn ils manaschis ad Arosa ed a Samignun il pli dependents dal turissem, il main dependent dal turissem èn ils manaschis en la Val dal Rain grischuna. 
Tar la forza da la valurisaziun sa chattan l'economia d'energia ed ils fatgs d'immobiglias a la testa; a la fin èn l'agricultura ed ils servetschs persunals. 
Tras la TTC duain ils meds finanzials che vegnivan incassads da las vischnancas vegnir augmentads da totalmain 44,6 a 58,5 milliuns francs. 
In sistem chantunal cun differenzas regiunalas 
Quest sistem universal eliminescha inegualitads existentas tranter las leschas communalas e resguarda er differenzas regiunalas. 
La tariffa da la TTC vegn multiplitgada cun la summa dals salaris tenor la AVS; il resultat è la taxa en francs. 
La summa dals salaris è enconuschenta e na sto betg vegnir eruida tras lavur administrativa supplementara. 
Tras la TTC vegni garantì che p.ex. in'abitaziun da vacanzas en la Val Müstair na vegn betg engrevgiada da medema maniera sco in'abitaziun da vacanzas en Engiadin'ota. 
Pervia da la summa dals salaris pli auta paja er in hotel da luxus en in lieu dapli ch'ina simpla pensiun. 
Ina interpresa da l'industria principala e secundara da construcziun en la Val dal Rain grischuna - che ha 30 collavuraturas e collavuraturs ed ina summa dals salaris tenor la AVS dad 1,5 milliuns francs - sto quintar cun ina taxa da var 1'300 francs. 
Per ina interpresa che ha il medem dumber da collavuraturas e da collavuraturs e la medema summa dals salaris tenor la AVS, ma che sa chatta en in territori ch'è fitg dependent dal turissem (p.ex. Tavau, Arosa), importa la taxa tranter 4'300 e 6'700 francs. 
Hotels pajan tut tenor la regiun tranter 520 ed 800 francs per chombra. 
Abitaziuns da vacanzas pajan tranter 6 e 12 francs per meter quadrat. 
Tar tut ils alloschaments na vegn la taxa pia betg pli incassada tar il giast per la pernottaziun, mabain tar l'interpresa per la purschida. 
Ils daners turnan enavos en las regiuns 
Cun satisfacziun èsi vegnì prendì enconuschientscha a las occurrenzas d'infurmaziun ch'ils meds finanzials che vegnan generads en ina regiun tras la TTC, turnan er puspè enavos en questa regiun. 
Sulettamain en la Val dal Rain grischuna duai il grond retgav supplementar che vegn spetgà vegnir utilisà per projects d'impurtanza chantunala, perquai che questa regiun ha la funcziun da furnitura da prestaziuns preliminaras. 
Igl è previs che las vischnancas respectivamain che las regiuns fetschian cunvegnas cun las organisaziuns da marketing (OGD, OTF) davart la repartiziun tranter la finanziaziun dal marketing e la finanziaziun da l'infrastructura, e ch'il chantun transfereschia ils daners a las OGD ed a las OTF. 
Fin il november duain la lescha e l'ordinaziun inclusiv il rapport da consultaziun tar la TTC esser elavurads, il schaner 2009 duain quests documents ir en consultaziun. 
La fatschenta duai vegnir tractada en il cussegl grond en la sessiun d'avust 2009. 
En il meglier cas pudess la TTC pia vegnir introducida il 1. da schaner 2010. 
Ina publicaziun da l'uffizi per economia e turissem (UET) resumescha il stadi da la realisaziun da la refurma dal turissem grischun cun las mesiras accumpagnantas chantunalas e cun ils projects da refurma regiunals e porscha er ulteriurs detagls davart la TTC. 
La broschura po vegnir retratga gratuitamain tar il UET: telefon 081 257 23 42 u info@awt.gr.ch. 
Gremi: departament d'economia publica e fatgs socials 
Funtauna: rg departament d'economia publica e fatgs socials 
Data: 02.07.2008 
La regenza pretenda in repassament da l'iniziativa parlamentara "Protecziun ed utilisaziun da las auas" 
La regenza grischuna beneventa bain l'elavuraziun d'in cuntraproject indirect tar l'iniziativa dal pievel "Aua viva (iniziativa da renaturalisaziun)". 
En sia resposta da consultaziun a la cumissiun prenda la regenza la medema posiziun sco la conferenza da las regenzas dals chantuns alpins (CRCA) e sco la conferenza da las directuras e dals directurs chantunals d'energia (CDEn). 
La regenza renconuscha ch'i saja necessari d'agir en tscherts puncts sin il champ da la protecziun da las auas. 
Ella è però er da l'avis da la cumissiun dal cussegl dals chantuns, da la CRCA e da la CDEn, che l'iniziativa dal pievel "Aua viva" giaja bler memia lunsch. 
I vegn manchentà in tschert equiliber tranter la protecziun e l'utilisaziun da las auas. 
Per la regenza resguarda però er l'iniziativa parlamentara "Protecziun ed utilisaziun da las auas"- che la cumissiun dal cussegl dals chantuns ha lantschà sco cuntraproject - memia fitg l'aspect da la protecziun. 
Il sboz ha l'intenziun da stgaffir la basa legala per promover la revitalisaziun da las auas e per reducir las consequenzas negativas da las fluctuaziuns dal scul sut las ovras d'accumulaziun. 
Las finamiras d'amplificaziun formuladas en la legislaziun d'energia federala na dastgan tenor la regenza però betg restrenscher la producziun d'energia idraulica. Ultra da quai ston vegnir respectads ils dretgs existents bain acquistads da las proprietarias e dals proprietaris da concessiun. 
En il rom da la revitalisaziun da las auas ston ins medemamain tractar pli spargnusamain il terren agricul cultivà sco resursa natirala limitada. 
La regenza pretenda che quests princips fundamentals stoppian vegnir realisads en l'entir project en moda pli consequenta. 
Sut l'aspect da la segirezza dal provediment èn per la regenza las investiziuns en las ovras idraulicas indispensablas. 
Mo la forza idraulica possia contribuir considerablamain a serrar la largia da la mancanza d'electricitad che ans spetga. 
Circa 60 pertschient da l'electricitad che vegn producida actualmain en Svizra vegn producida cun forza idraulica. 
Ella è la funtauna d'energia primara indigena la pli impurtanta e la pli ecologica da tut las pussaivladads da producir electricitad ch'èn oz enconuschentas e cumprovadas. 
Perquai na dastga la cuntraproposta da la cumissiun dal cussegl dals chantuns betg engrevgiar da cuntanscher las finamiras minimalas ch'èn pussaivlas tenor la lescha d'energia per amplifitgar la forza idraulica. 
La finala crititgescha la regenza ch'i n'è actualmain anc betg avant maun in sboz d'ordinaziun. 
Persuna che dat infurmaziuns: 
Stefan Engler,president da la regenza e schef dal departament da construcziun, traffic e selvicultura, tel. 081 257 36 01 
La regla cumplementara per franar l'indebitament che vegn proponida da la confederaziun vegn sustegnida 
La regenza grischuna è da l'avis che la regla cumplementara per franar l'indebitament che vegn proponida da la confederaziun saja raschunaivla e necessaria. 
Sco quai ch'ella scriva en sia resposta da consultaziun, dovri instruments efficazis e regulaziuns liantas per limitar ils debits da la confederaziun. 
La finamira da la regla cumplementara per franar l'indebitament è da gulivar er deficits extraordinaris da las finanzas cun avanzaments. 
In deficit tar las finanzas extraordinarias sto vegnir gulivà durant ils proxims sis onns da gestiun cun avanzaments. 
Uschia vul la confederaziun evitar ch'ils debits s'augmentian sin fundament d'expensas extraordinarias. 
Tenor la regenza è la regla cumplementara per franar l'indebitament en general in instrument adattà per stabilir ils debits. 
Ella è però da l'avis che a lunga vista na stoppian ils debits betg mo vegnir stabilids, mabain er reducids. 
L'introducziun da la regla per franar l'indebitament na dastga ultra da quai sut naginas circumstanzas spustar ni directamain ni indirectamain las chargias sin ils chantuns. 
La regenza pretenda che respargns necessaris stoppian vegnir cuntanschids tras sforzs da la confederaziun. 
Da vischnancas e da regiuns 
Rueun: 
Il project supplementar e cumplementar "Avertura dal guaud Rueun" da la vischnanca da Rueun vegn approvà e sustegnì cun ina contribuziun da 693'500 francs. 
Bever: 
A la corporaziun per la gestiun da ruments da l'Engiadin'ota vegn garantida ina contribuziun da maximalmain 275'200 francs per las expensas d'examinaziun, per la surveglianza e per la sanaziun da la deponia da ruments chasans Sass Grand a Bever. 
Zizers: 
Il project "Reparaziun da las dustanzas da bovas Geissegga-Schlund" da la vischnanca da Zizers vegn approvà. 
Als custs vegn garantida ina contribuziun da maximalmain 336'000 francs. 
St. Peter-Pagig: 
La constituziun da la vischnanca da St. Peter-Pagig dals 20 da december 2007 vegn approvada. 
Tschappina: 
La constituziun da la vischnanca da Tschappina dals 9 da zercladur 2008 vegn approvada. 
Vaz sut: 
La constituziun da la vischnanca da Vaz sut dals 10 da zercladur 2008 vegn approvada. 
Tavau: 
La revisiun parziala da la planisaziun locala da la vischnanca da Tavau dals 24 da settember 2006 vegn approvada. 
Stussavgia: 
La revisiun parziala da la planisaziun locala da la vischnanca da Stussavgia dals 28 d'avrigl 2008 vegn approvada. 
Vaz: 
La revisiun parziala da la planisaziun locala concernent l'indriz d'ennavar en il vest da la vischnanca da Vaz dals 12 d'avust 2007 vegn approvada cun cundiziuns e resalvas. 
Pendicularas Motta Naluns Scuol-Ftan-Sent SA: 
En sia consultaziun a l'uffizi federal da traffic areguard la dumonda da concessiun e d'approvaziun dal plan da las pendicularas Motta Naluns Scuol-Ftan-Sent SA per construir ina pendiculara da rotaziun cun cabinas dad 8 da Scuol a Motta Naluns, sin il territori da la vischnanca da Scuol, propona la regenza da dar la concessiun. 
Sent: 
En la vischnanca da Sent vegn fixada la sveltezza maximala a 30 km/h ed introducida ina "zona da tempo 30", e quai integrond la via chantunala. 
Rueun: 
En la vischnanca da Rueun vegn fixada la sveltezza maximala a 30 km/h ed introducida ina "zona da tempo 30", e quai integrond la via chantunala. 
Val S. Pieder: 
En la vischnanca da Val S. Pieder vegn fixada la sveltezza maximala a 30 km/h ed introducida ina "zona da tempo 30", e quai integrond la via chantunala. 
Sin il traject chasa da scola - Schniderhus vegn introducida la sveltezza maximala 50 km/h (limita generala). 
Zuoz: 
Sin la via communala San Bastiaun ordaifer il vitg da Zuoz, en il sectur dals novs runals, vegn extendida la sveltezza maximala existenta da 60 km/h per ca. 80 m en direcziun da Madulain. 
A medem temp vegn introducì sin quest traject l'urden da traffic che vala entaifer il vitg. 
Contribuziuns chantunalas a differentas instituziuns 
Fundaziun Global Risk Forum GRF Tavau: 
Il chantun paja ina contribuziun da 250'000 francs al chapital da la fundaziun Global Risk Forum GRF Tavau, però maximalmain 25 pertschient dal chapital da fundaziun effectiv. 
La cundiziun è che la vischnanca da Tavau paja la medema summa al chapital da fundaziun. 
Suenter che la fundaziun è fundada vegn garantì ad ella ultra da quai ina contribuziun annuala da 150'000 francs per ils onns 2008 fin 2012. 
Project San Gottardo: 
Per realisar il project San Gottardo vegn garantida ina contribuziun chantunala da 200'000 francs. 
Il project San Gottardo deriva dal project PREGO dals quatter chantuns dal Gottard Uri, Vallais, Tessin e Grischun ed ha l'intent da rinforzar l'economia en il territori dal Gottard. 
Sistem interchantunal da mesiraziun e d'infurmaziun 2000: 
Als custs per il manaschi e per il mantegniment da las staziuns dal sistem interchantunal da mesiraziun e d'infurmaziun 2000 (IMIS) da l'institut federal per la perscrutaziun da naiv e lavinas sco er per differents sistems da preavertiment en il chantun Grischun vegn pajada ina contribuziun da maximalmain 215'736 francs. 
SvizraMobila 2009 - 2011: Per sviluppar il project SvizraMobila 2009 - 2011 vegn garantida ina contribuziun totala da 195'000 francs per trais onns. 
Organisaziun turistica da la regiun dal parc naziunal: 
A l'organisaziun turistica da la regiun dal parc naziunal vegn garantida ina contribuziun da 141'350 francs per furmar ina societad simpla. 
Promoziun da la cultura: 
La regenza ha concedì contribuziuns da totalmain 140'000 francs per promover 12 occurrenzas ed ovras culturalas. 
Uniun dal lavuratori da litografia e da gravura dal chastè da Haldenstein: 
L'uniun dal lavuratori da litografia e da gravura dal chastè da Haldenstein survegn ina contribuziun da gestiun unica da 10'000 francs per l'onn 2008. 
Club da tennis da Favugn: 
Per sanar la chasa dal club e las plazzas da tennis survegn il club da tennis da Favugn ina contribuziun da 15'800 francs or dal fond da sport. 
Agid umanitar: 
Per totalmain tschintg projects d'agid umanitar a l'exteriur ha la regenza deliberà ina summa totala da 30'000 francs. 
Projects da vias 
La regenza ha approvà totalmain 467'000 francs per construir e per sanar il suandant traject da via: 
- via d'Avras: lavurs d'impressari punt dal Reno di Lei, allontanaziun dal grip 
Gremi: regenza 
Funtauna: rg chanzlia chantunala dal Grischun 
Data: 03.07.2008 
La cumissiun predeliberanta dal cussegl grond beneventa la fusiun da las vischnancas da Veulden, da Sched, da Tràn e da Tumegl a la vischnanca da Tumegl 
Suenter lavurs preliminaras intensivas che las autoritads da las vischnancas pertutgadas han prestà durant divers onns han las votantas ed ils votants da tut las quatter vischnancas da Veulden, da Sched, da Tràn e da Tumegl acceptà ils 13 da december 2007 cun gronda maioritad en tut las vischnancas la cunvegna da fusiun a la nova vischnanca da Tumegl. 
Il conclus definitiv davart la fusiun da questas vischnancas è chaussa dal cussegl grond. 
La cumissiun ch'è vegnida installada dal cussegl grond per preparar questa fatschenta e che vegn presidiada da Jann Hartmann ha predeliberà la missiva correspundenta da la regenza en ina sesida a Tràn. 
A questa sesida èn stads preschents er il cusseglier guvernativ Martin Schmid sco er las presidentas communalas ed ils presidents communals da las quatter vischnancas. 
Suenter ina discussiun intensiva ha concludì la cumissiun unanimamain da suandar la proposta da la regenza e da recumandar al cussegl grond da metter en vigur la fusiun da las vischnancas per il 1. da schaner 2009. 
Il cussegl grond vegn a tractar quest project durant la sessiun d'avust 2008. 
Persuna che dat infurmaziuns: 
Jann Hartmann, president da la cumissiun, tel. 079 279 42 39 
Gremi: cumissiun predeliberanta per la fusiun a la vischnanca da Tumegl 
Funtauna: rg cumissiun predeliberanta per la fusiun a la vischnanca da Tumegl 
Data: 04.07.2008 
Il cussegl dals chantuns duai curreger la decisiun dal cussegl naziunal davart ils servetschs d'assistenza da l'armada 
La regenza grischuna s'engascha per il fatg che l'armada dastga far er en l'avegnir lavurs per autoritads civilas en il rom da ses servetschs d'assistenza. 
En il rom da la revisiun da la lescha militara durant la sessiun da stad aveva il cussegl naziunal fatg ina cumplettaziun tenor la quala i fiss stà exclus per l'armada da far servetschs d'assistenza previsibels e permanents. 
En ina brev a las commembras ed als commembers dal cussegl dals chantuns crititgescha la regenza questa decisiun dal cussegl naziunal. 
La consequenza da quai fiss che conferenzas internaziunalas a Genevra, occurrenzas grondas da sport sco la euro 2008, il forum economic mundial WEF a Tavau ed autras occurrenzas ch'èn d'in interess naziunal e che han ina dimensiun cumparegliabla na pudessan betg pli vegnir realisadas. 
Ils chantuns n'èn betg en cas da metter a disposiziun las forzas polizialas ch'èn necessarias per garantir ina realisaziun regulara da talas occurrenzas. 
Cun satisfacziun ha la regenza prendì enconuschientscha da la decisiun da la cumissiun predeliberanta dal cussegl dals chantuns da permetter a l'armada da far er en l'avegnir servetschs d'assistenza previsibels e permanents. 
La regenza supplitgescha las commembras ed ils commembers dal cussegl dals chantuns da sustegnair questa decisiun da la cumissiun. 
Uschia possian vegnir realisadas en Svizra er en l'avegnir occurrenzas grondas naziunalas ed occurrenzas cun in'attracziun internaziunala punctuescha la regenza en sia brev a las commembras ed als commembers dal cussegl dals chantuns. 
Da vischnancas e da regiuns 
- Tavau: 
Il project "via da guaud Bünda-Ischlag-Büelenberg" da la vischnanca da Tavau vegn approvà e sustegnì cun ina contribuziun da maximalmain 1'461'600 francs. 
- Consorzi per aua persa dal Partenz central: 
Al consorzi per aua persa dal Partenz central vegn garantida ina contribuziun da maximalmain 151'735 francs per sanar e per engrondir la serenera da Dalvazza. 
- Lumbrein: 
La construcziun nova da la senda da viandar da la Pro Val Lumnezia da Lumbrein a Sontg Andriu cun la punt sur la Val Mulin vegn sustegnida cun ina contribuziun da 74'000 francs. 
- Fläsch: 
En il vitg da Fläsch vegn fixada la sveltezza maximala a 30 km/h ed introducida ina "zona da tempo 30", e quai cun integrar la via chantunala. 
Il medem mument vegn la signalisaziun dal cumenzament dal vitg tar l'entrada dal vitg al vest spustada per circa 50 meters en direcziun da Bad Ragaz. 
Sin la via dal St. Luzisteig vegn ultra da quai la zona "en il vitg" existenta nua ch'i vala la sveltezza maximala da 60 km/h spustada per ca. 100 m en direcziun da Balzers. 
- Saas: 
La revisiun parziala da la planisaziun locala da la vischnanca da Saas dals 29 da zercladur 2007 vegn approvada cun tschertas resalvas. 
- Tarasp: 
La planisaziun d'utilisaziun "hotel Tarasp" che sa referescha al project e ch'è vegnida decidida ils 25 da zercladur 2007 da la vischnanca da Tarasp vegn approvada cun cundiziuns e cun resalvas sco er cun tschertas correcturas. 
Contribuziuns chantunalas a differentas instituziuns 
- Fundaziun ARGO: 
Il project ch'è vegnì inoltrà da la ARGO fundaziun "center grischun per lavuratoris e per dimoras da persunas impedidas" e che cumpiglia ina midada da construcziun e la sanaziun da la cantina dals lavuratoris da la ARGO a Cuira vegn approvà. 
Als custs imputabels vegn garantida ina contribuziun da construcziun da maximalmain 248'640 francs. 
- Uniun da las ludotecas dal Grischun: 
Per l'onn da gestiun 2008 survegn l'uniun da las ludotecas dal Grischun ina contribuziun da sustegn da 20'000 francs. 
Projects da vias 
La regenza ha approvà totalmain 2'680'000 francs per construir e per sanar ils suandants trajects da vias: 
- via naziunala A13: lavurs d'impressari, tunnel dal San Bernardin 
- via da la Lumnezia: lavurs da cuvrida, Glion - Cumbel 
- via da Sursaissa: lavurs da cuvrida, Glion - Flond 
- via dal Partenz: lavurs d'impressari, sviament da Küblis 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 10.07.2008 
100 dis en uffizi sco incumbensada chantunala d'integraziun - ina bilantscha 
L'avrigl 2008 ha la nova incumbensada d'integraziun cumenzà sia lavur en il chantun Grischun. 
Tar sias occupaziuns principalas tutga la promoziun da l'integraziun da la populaziun estra. 
In'emprima bilantscha mussa che la vita cuminaivla da la populaziun estra e da la populaziun indigena funcziuna en general bain en noss chantun pluriling. 
Tuttina datti tscherts champs problematics che ston vegnir schliads cun ina politica d'integraziun activa. 
Dapi il 1. da schaner 2008 è en vigur la nova lescha federala davart las persunas estras (LEst) che fixescha ils princips da la politica d'integraziun. 
L'integraziun vegn definida sco incumbensa interdisciplinara da la confederaziun, dals chantuns e da las vischnancas. 
Lur incumbensa è da resguardar ils interess da l'integraziun en lur champs da cumpetenza e da stgaffir cundiziuns generalas favuraivlas per l'egualitad da las schanzas e per la participaziun da la populaziun estra al spazi public. 
Quai pretenda ch'il chantun e che las vischnancas fetschian - ensemen cun la confederaziun - ina politica d'integraziun activa e mettian a disposiziun ils meds finanzials necessaris. 
La regenza grischuna ha surdà l'onn passà la direcziun e la coordinaziun en il sectur da l'integraziun dal dretg da persunas estras e dal dretg d'asil a l'uffizi da fatgs da polizia e da dretg civil. 
Per realisar l'integraziun ha ella stgaffì la plazza d'ina incumbensada u d'in incumbensà d'integraziun. 
L'avrigl ha Patricia Ganter Sonderegger cumenzà sia lavur sco incumbensada d'integraziun en il chantun Grischun. 
Suenter 100 dis po vegnir fatga l'emprima bilantscha. 
L'incumbensa principala da Patricia Ganter Sonderegger è da promover l'integraziun da la populaziun estra e da coordinar las mesiras per l'integraziun sociala, professiunala e culturala da fugitivas e da fugitivs, da persunas che basegnan protecziun cun permissiun da dimora e da persunas admessas provisoricamain. 
La promoziun da l'integraziun è en emprima lingia l'incumbensa da las structuras regularas sco scolina, scola, furmaziun professiunala, martgà da lavur, fatgs da sanadad u instituziuns da segirezza sociala. 
Uschia è la promoziun da l'integraziun chaussa chantunala e communala. 
Il chantun e las vischnancas han l'incumbensa da garantir a tut las persunas che han il dretg sin ina prestaziun - independentamain da lur derivanza - tant sco pussaivel las medemas schanzas tar l'access da las structuras regularas. 
Cun il sustegn d'integraziun finanzial dal chantun pon ultra da quai vegnir finanziadas mesiras che sa drizzan a persunas che n'han betg access a las structuras regularas u nua che quellas na satisfan betg als basegns specifics. 
Quai èn per exempel purschidas facilas da la lingua, curs d'alfabetisaziun ed ulteriuras mesiras. 
La vita cuminaivla funcziuna en general bain 
Sch'ins considerescha la situaziun da la populaziun estra en il chantun Grischun - cun ina part da persunas estras da 15 pertschient e cun ina quota da dischoccupaziun da stgars 2 pertschient - pon ins constatar che la vita cuminaivla da la populaziun estra e da la populaziun indigena funcziuna en general bain en quest chantun pluriling. 
I dat dentant er tscherts problems: Per exempel èn uffants e giuvenils da linguas estras sutrepreschentads en ils gimnasis e surrepreschentads en las scolas realas ed en las classas pitschnas. 
Plinavant derivan giuvenils che vegnan ord scola e che n'han anc betg chattà ina soluziun professiunala per gronda part da la scola reala u da la classa pitschna, e circa la mesadad da quels derivan da famiglias immigradas. 
Tar tschertas gruppas da persunas estras datti er en egl che l'integraziun sociala da las dunnas maridadas n'è betg suffizienta, perquai ch'ellas na san betg la lingua e na sa participeschan uschia strusch a la vita publica qua tar nus. 
En quest connex pon ins constatar en il Grischun in deficit d'infurmaziun areguard las purschidas da lingua, da furmaziun e d'integraziun. 
Basegn d'agir per l'incumbensada d'integraziun 
Da l'autra vart dovri ulteriuras purschidas facilas da lingua, da furmaziun e d'integraziun sco er ina politica d'integraziun gruppada ed intenziunada. 
Quests interess vegnan resguardads en il rom da la lavur da l'incumbensada chantunala d'integraziun. 
Cun realisar il program d'accent da la confederaziun "lingua e furmaziun" duai uschia vegnir dà pais a curs da lingua e d'integraziun per persunas che n'èn betg disadas da vegnir scoladas, e quai en quellas regiuns dal chantun che han ina gronda quota da persunas estras che na san betg nossas linguas. 
Ultra da quai ston ins aspirar ina meglra collavuraziun da las instituziuns statalas e nunstatalas ch'èn activas en il sectur da l'integraziun, per cuntanscher ina coordinaziun professiunala successiva da las purschidas e per crear uschia ina meglra rait e dapli e transparenza. 
Plinavant sto vegnir elavurà in concept d'integraziun che metta ils binaris per fixar la finamira da la promoziun chantunala d'integraziun. 
Per far quai duain vegnir integradas las autoritads chantunalas e communalas ch'èn incumbensadas cun l'integraziun sco er las organisaziuns ch'èn activas en il sectur da la migraziun. 
Medemamain duai vegnir realisada l'incarica d'infurmaziun dal dretg federal (art. 56 LEst) integrond ils posts cumpetents dal chantun. 
Questa incarica ha l'intent da dar ina survista da las infurmaziuns ch'èn relevantas per persunas estras, numnadamain actualitads socialas, posts da cussegliaziun sco er purschidas en il sectur da la lingua, da la furmaziun e da l'integraziun sociala. Persunas che dattan infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- Heinz Brand, schef da l'uffizi da fatgs da polizia e da dretg civil, tel. 081 257 25 21 
- Patricia Ganter Sonderegger, incumbensada d'integraziun dal chantun Grischun, tel. 081 257 36 81 
Gremi: uffizi da fatgs da polizia e da dretg civil 
Funtauna: rg uffizi da fatgs da polizia e da dretg civil dal Grischun 
Data: 10.07.2008 
Ina delegaziun da la cumissiun per sanadad e fatgs socials ha visità il center d'expulsiun Flüeli a Valzeina 
Ina delegaziun da la cumissiun dal cussegl grond per sanadad e fatgs socials ha visità ils 22 da matg 2008 il center d'expulsiun Flüeli a Valzeina. 
Il motiv per questa inspecziun al lieu è stada la discussiun publica ch'era vegnida manada davart las cundiziuns da collocaziun per las persunas pertutgadas en il center d'expulsiun. 
A chaschun da l'inspecziun al lieu - a la quala er represchentantas e represchentants da l'uffizi cumpetent, vul dir da l'uffizi da fatgs da polizia e da dretg civil, sco er il president communal da Valzeina, Hans Wieland, èn stads preschents - ha la delegaziun d'ina vart pudì prender enconuschientscha dal concept da collocaziun ch'è en vigur en il chantun. 
Da l'autra vart ha ella pudì sa far in agen maletg da las relaziuns d'abitar en il Flüeli, las qualas tschertas gruppaziuns avevan crititgà. 
In'attenziun speziala ha la cumissiun drizzà en quest connex sin l'eventual provediment medicinal da las abitantas e dals abitants dal center d'expulsiun. En il rom da sia inspecziun al lieu ha la delegaziun pudì sa persvader che las relaziuns d'abitar e d'alimentaziun en il Flüeli na chaschunan nagins motivs per reclamaziuns. 
Plinavant ha la delegaziun pudì constatar ch'er il provediment medicinal da las abitantas e dals abitants dal center d'expulsiun è garantì tras las medias e tras ils medis da la val. 
Tut en tut vegn la delegaziun a la conclusiun che la collocaziun en il center d'expulsiun Flüeli a Valzeina possia senza auter vegnir designada sco acceptabla per las persunas pertutgadas, las qualas pon dal rest partir da tut temp voluntarmain da la Svizra. 
La cumissiun cumpletta per sanadad e fatgs socials ha prendì enconuschientscha dal rapport da la delegaziun ed ha approvà tal a chaschun da sia sesida dals 4 da fanadur 2008. 
Nov president per la cumissiun per sanadad e fatgs socials 
L'onn 2006 era il deputà Vincent Augustin (PCD) vegnì elegì sco president da la cumissiun dal cussegl grond per sanadad e fatgs socials. 
Tenor l'artitgel 18 da la lescha davart il cussegl grond importa la perioda d'uffizi da las presidentas e dals presidents da las cumissiuns maximalmain dus onns. 
Pia hai stuì vegnir chattà in successur per Vincent Augustin. En sia sesida dals 4 da fanadur 2008 ha la cumissiun perquai elegì unanimamain il commember da la cumissiun Carlo Portner (PCD) sco ses nov president. 
Persuna che dat infurmaziuns: 
Vincent Augustin, cumissiun per sanadad e fatgs socials, tel. 081 258 55 25 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 11.07.2008 
La revisiun da l'ordinaziun tar la lescha da sanadad va en consultaziun 
Las premissas per conceder ina permissiun da manaschi per chasas da persunas attempadas e da tgira, per gruppas da tgira sco er per ils servetschs da la tgira e da l'assistenza a chasa duain vegnir concretisadas en l'ordinaziun tar la lescha da sanadad. 
La regenza grischuna ha deliberà per la consultaziun la revisiun correspundenta da l'ordinaziun tar la lescha da sanadad. 
Ils 13 da zercladur 2007 aveva il cussegl grond concludì ina revisiun parziala da la lescha per promover la tgira da persunas malsaunas e l'assistenza da persunas attempadas e da persunas che basegnan tgira. 
Cun la revisiun parziala da la lescha per promover la tgira da persunas malsaunas ch'è vegnida messa en vigur il 1. da schaner 2008 è vegnida introducida tranter auter ina finanziaziun che dependan da la prestaziun dals servetschs da la spitex sco er da la cussegliaziun per mammas e per babs. 
Ultra da quai èn er vegnidas regladas da nov las contribuziuns d'investiziun ch'il chantun paja a chasas da persunas attempadas e da tgira sco er a gruppas da tgira. 
Als servetschs da la tgira e da l'assistenza a chasa sco er als servetschs da la cussegliaziun per mammas e per bab pon la finala vegnir scursanidas dapi il 1. da schaner 2008 las contribuziuns dal chantun, sche las prestaziuns na vegnan betg furnidas tenor las pretensiuns che la regenza ha fixà per la qualitad. 
Questas novaziuns premettan ussa che las premissas per la permissiun per questas instituziuns vegnian concretisadas en l'ordinaziun tar la lescha da sanadad. 
En quest connex vegnan fixadas las pretensiuns e las directivas per las chasas da persunas attempadas e da tgira, per las gruppas da tgira e per las abitaziuns da tgira sco er per ils servetschs da la spitex che questas instituziuns ston ademplir per ch'ellas hajan il dretg da survegnir la permissiun da manaschi. 
Latiers tutgan per exempel tschertas pretensiuns professiunalas minimalas per il persunal da tgira e d'assistenza. 
Cun quellas duai vegnir garantì che las lavurs da tgira vegnian fatgas mo dal persunal spezialisà ch'è scolà correspundentamain. 
Da nov ston chasas da persunas attempadas e da tgira sco er gruppas da tgira avair ultra da quai in concept da gestiun sco er in concept da tgira e d'assistenza per persunas cun demenza. 
Per questas instituziuns èn plinavant vegnidas fixadas las prescripziuns da qualitad, da las qualas l'adempliment sto vegnir cumprovà tras in manaschament da la qualitad certifitgà. 
Sco ulteriura novaziun vegn la lavur dad osteopata u dad osteopat sco professiun independenta dal sectur da sanadad renconuschida en l'ordinaziun tar la lescha da sanadad tar las permissiuns per pratitgar la professiun e suttamessa a l'obligaziun chantunala da dumandar ina permissiun. 
Ina permissiun correspundenta vegn concedida, sche la candidata u sch'il candidat posseda il diplom interchantunal respectiv. 
Ils documents da la consultaziun davart la revisiun da l'ordinaziun tar la lescha da sanadad pon vegnir chargiads giu da la pagina d'internet dal departament da giustia, segirezza e sanadad www.djsg.gr.ch. 
La consultaziun dura fin ils 15 d'october 2008. 
Gremi: regenza 
Funtauna: rg chanzlia chantunala dal Grischun 
Data: 16.07.2008 
Ina nova procuratura per giuvenils ed ina nova inquisitura 
La procura per giuvenils dal chantun Grischun rinforza il persunal. 
La cussegliera guvernativa Barbara Janom Steiner, scheffa dal departament da giustia, segirezza e sanadad ha tschernì lic.iur. 
Bettina Ott Guyan lavura dapi 1997 sco inquisitura tar la procura publica dal Grischun a Cuira. 
Ella cumenza sia nova plazza il 1. d'october 2008. 
Sco successura da Bettina Ott Guyan è vegnida tschernida lic.iur. 
Corina Collenberg ha frequentà il gimnasi a la scola claustrala da Mustér. 
L'onn 2006 ha ella fatg la patenta d'advocata. 
Dapi il favrer 2005 lavura Corina Collenberg sco inquisitura tar la procura publica da Son Gagl, uffizi d'inquisiziun ad Uznach. 
Ella cumenza sia plazza medemamain il 1. d'october 2008. 
Persuna che dat infurmaziuns: 
- Renato Fontana, emprim procuratur public, tel. 081 257 25 51 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
Data: 17.07.2008 
"La chatscha en il Grischun. 
Nua poss jau retrair la patenta per ir a chatscha?" 
Retrair la patenta per la stagiun da chatscha 2008 
Gia oz spetgan las chatschadras grischunas ed ils chatschaders grischuns cun fevra la proxima stagiun da chatscha che cumenza quest onn gia ils 2 da settember. 
Ellas ed els prendan las emprimas mesiras. 
Equipads cun il perspectiv e cun il telescop passentan ellas ed els mintga minuta libra en il territori da chatscha. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
Èn vegnidas pajadas las taglias e l'assicuranza obligatorica da responsabladad? 
Èn enconuschentas las novaziuns las pli impurtantas da la lescha da chatscha? 
Han ellas ed els regulà persunalmain las armas da chatscha, e quai mo en ils lieus ch'èn vegnids inditgads da las vischnancas, sco che la lescha prescriva? 
E la finala, cura e nua pon ellas ed els retrair la patenta da chatscha, per terminar las preparaziuns? 
En il fegl uffizial dal chantun Grischun dals 7 d'avust 2008 èn publitgads ils lieus, las datas e las uras da l'emissiun da la patenta. 
Nus As giavischain ina buna mira ed ina ritga preda! 
Gremi: Uffizi da chatscha e pestga dal Grischun 
Funtauna: rg Uffizi da chatscha e pestga dal Grischun 
Data: 06.08.2008 
Ils projects da votaziun dals 30 da november 2008 èn fixads 
Dumengia, ils 30 da november 2008, vegnì votà en il Grischun davart il project chantunal da la participaziun dal chantun Grischun a la cunvegna interchantunala davart l'armonisaziun da la scola obligatorica (concordat HarmoS). 
Sin plaun federal vegnan suttamessas a la votaziun dal pievel l'iniziativa dal pievel dal 1. da mars 2006 "Cunter la surannaziun da delicts pornografics vi d'uffants", l'iniziativa dal pievel dals 28 da mars 2006 "Per ina flexibilisaziun da la vegliadetgna da la AVS", l'iniziativa dal pievel dals 11 da matg 2006 "Dretg da recurs da las associaziuns: I basta cun la politica d'impediment - Dapli creschientscha per la Svizra!", l'iniziativa dal pievel dals 13 da schaner 2006 "Per ina politica da chonv raschunaivla che protegia efficaziamain la giuventetgna" sco er la midada dals 20 da mars 2008 da la lescha federala davart ils narcotics e las substanzas psicotropas. 
La regenza refusa la reducziun da las tariffas per analisas da labor 
La regenza grischuna refusa la revisiun da l'ordinaziun davart las prestaziuns per la tgira da persunas malsaunas e l'introducziun previsa d'in nov model da tariffas per ils labors. 
Ella tema che la reducziun massiva ch'è previsa concernent l'indemnisaziun da las analisas da labor chaschunia che numerus labors dals ospitals stoppian vegnir serrads, perquai che quella reducziun midia cumplettamain la structura dals labors. 
Tenor la resposta da la regenza èn ospitals dependents da lur servetsch da labor intern. 
Senza in agen labor fissan ils ospitals sfurzads da reducir lur purschida da prestaziuns en il sectur operativ. 
La consequenza da la revisiun fiss pia ina gronda midada da la structura da provediment da noss chantun e correspundess ad ina intervenziun en l'autonomia da planisaziun dal chantun. 
Il provediment medicinal en las regiuns periferas vegniss reducì u schizunt periclità uschia. 
La regenza è da princip perencletga cun l'ordinaziun davart l'applicaziun da mesiras repressivas 
L'ordinaziun davart l'applicaziun da mesiras repressivas regla l'applicaziun da sforz da la polizia e da mesiras polizialas tar expulsiuns e tar transports da praschunieras e da praschuniers en il champ da cumpetenza da la confederaziun. 
L'ordinaziun fixescha, tge meds da sforz che dastgan vegnir applitgads en tschertas situaziuns ed enumerescha ils meds auxiliars ch'èn permess. 
La regenza grischuna sustegna da princip il sboz. 
En sia resposta prenda ella posiziun en spezial davart la preparaziun da repatriaments e da l'applicaziun da meds da sforz tar expulsiuns per aviun. 
Approvà la revisiun totala da l'ordinaziun davart purschidas transitoricas 
La regenza ha approvà la revisiun totala da l'ordinaziun davart purschidas transitoricas en il chantun Grischun. 
Cun purschidas differenziadas preparan purschidas transitoricas giuvenils che han differentas furmaziuns preliminaras per in'entrada cun success en il mund professiunal. 
Per cuntanscher questa finamira megliereschan las purschidas transitoricas quellas cumpetenzas dals giuvenils che vegnan instruidas en la scola populara. 
L'ordinaziun regla las premissas ed ils detagls, per che las purschidas transitoricas possian vegnir realisadas a partir da l'onn da scola 2009/10. Ella entra en vigur il 1. da schaner 2009. 
Ils 17 d'avrigl 2007 ha il cussegl grond dal chantun Grischun deliberà la lescha davart la furmaziun professiunala e davart purschidas da furmaziun cuntinuanta (LFurm). 
Deliberà la revisiun totala da l'ordinaziun davart la furmaziun fundamentala professiunala en gastronomia 
La regenza grischuna approvescha la revisiun totala da l'ordinaziun davart la furmaziun fundamentala da la spezialista e dal spezialist d'hotel e da gastronomia. 
Uschia survegnan las studentas ed ils students da la scola professiunala d'hotellaria dal Grischun (SHG) la pussaivladad d'absolver cun il diplom chantunal er l'examen per in attestat federal da qualificaziun. 
L'ordinaziun regla la scolaziun e l'instrucziun professiunala, la pratica e l'examen final d'emprendissadi. 
Las finamiras da scolaziun e l'urari èn vegnids adattads. 
L'ordinaziun entra en vigur retroactivamain il 1. d'avust 2008. 
Da vischnancas e da regiuns 
Cinuos-chel: 
Il project per renovar la via chantunala da colliaziun da La Veduta fin a Cinuoschel, per construir in nov conduct per aua netta e per sanar ils conducts d'ovra vegn approvà. 
Als custs vegn deliberada ina contribuziun da maximalmain 950'860 francs. 
Cuira: 
La regenza approvescha il project "vias da maschina dal Heimwald" che cuntegna las quatter vias "Juchs", "Städali", "Krematorium" ed "Ausser Fürstenwald". 
Malix: 
La revisiun parziala da la planisaziun locala "Arealplan Riedwisli" da la vischnanca da Malix dals 2 d'avrigl 2008 vegn approvada. 
Schluein: 
Il project per la protecziun cunter aua gronda al Rain anteriur, zona d'industria Isla, vegn approvà. 
Als custs per las mesiras da protecziun conceda la regenza ina contribuziun da maximalmain 110'000 francs. 
Trin: 
En las fracziuns da Trin-Digg, da Trin-vitg (al nord da la via chantunala) e da Trin-Mulin vegn fixada la sveltezza maximala a 30 km/h ed i vegn introducida mintgamai ina "zona da tempo 30"; a Trin-Digg cun integrar la via chantunala che vegn nà da Flem, e quai davent da la Casa Gion. 
Il medem mument vegn spustada la signalisaziun dal cumenzament dal vitg (50 "limita generala") tar l'entrada dal vitg al nordvest da Trin-Digg per ca. 145 m en direcziun da Flem. 
Vella: 
Als custs per sanar la via champestra Bellania - Pleif e per segirar la ruptura dal terren a Pleif vegn garantida ina contribuziun chantunala da maximalmain 77'101 francs. 
Contribuziuns chantunalas a differentas instituziuns 
Archeologia da la Svizra: 
La regenza sustegna l'ediziun da la versiun taliana dal med d'instrucziun "UrgeschiCHte" cun ina participaziun da 7'700 francs vi dals custs. 
Uniun da guids da muntogna Puntraschigna-San Murezzan: 
Per construir da nov la senda enferrada "La Resgia" a Puntraschigna vegn pajada ina contribuziun dad 11'900 francs or dal fond da sport. 
Chor grischun da giuventetgna: 
Per l'onn da gestiun 2008 survegn il chor grischun da giuventetgna ina contribuziun en la furma d'ina garanzia da deficit da maximalmain 7'000 francs. 
Federaziun grischuna da cursas d'orientaziun: 
Per sa participar a la cursa d'orientaziun dals gieus da la ARGE ALP 2008 a Bulsaun/Tirol dal sid survegn la federaziun grischuna da cursas d'orientaziun ina contribuziun da 6'100 francs or dal fond da sport. 
Meds finanzials da la lottaria naziunala: 
A la musica da giuvenils da Domat vegn garantida ina contribuziun da maximalmain 9'000 francs per l'unifurmaziun nova. 
Raiver a Domat: 
Per construir la nova paraid da raiver "Vial" a Domat vegn pajada ina contribuziun dad 10'800 francs or dal fond da sport. 
Projects da vias 
La regenza ha approvà totalmain 5'460'000 francs per construir e per sanar ils suandants trajects da vias: 
- via naziunala A13: augment da la segirezza, tunnel d'Isla Bella 
- via naziunala A13: reparatura, tunnel da Viamala 
- via da Calanca: lavurs da cuvrida, sviament da la crudada da crappa ad Arvigo 
- via dal Güglia: lavurs d'impressari, Tges Alva - Beiva 
- via sursilvana da la vart dretga dal Rain: lavurs d'impressari, via da Stussavgia - Valendau 
- via da Val S. Pieder: lavurs d'impressari, punt dal Rain da Val S. Pieder a Val S. Pieder Plaz 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 14.08.2008 
La cumissiun predeliberanta dal cussegl grond beneventa la fusiun en la Val Müstair 
En la sessiun d'avust vegn la regenza a suttametter al cussegl grond la missiva davart la fusiun da las vischnancas da Fuldera, da Lü, da Müstair, da Sta. Maria V.M., da Tschierv e da Valchava a la vischnanca da Val Müstair. 
Il conclus definitiv davart questa fusiun è chaussa dal cussegl grond. 
La cumissiun ch'è vegnida installada dal cussegl grond per predeliberar questa fatschenta e che vegn presidiada da la deputada Margrit Darms-Landolt ha discutà la missiva da la regenza a chaschun d'ina sesida a Sta. Maria V.M. en preschientscha da represchentantas e da represchentants da las autoritads da las vischnancas pertutgadas e dal cusseglier guvernativ Martin Schmid. 
Sut la responsabladad da la corporaziun regiunala Val Müstair è il project "Avegnir Val Müstair" vegnì lantschà ils 11 d'avust 2006. 
Las gruppas da project ch'èn alura vegnidas installadas han elavurà la basa ed han formulà differentas vias per realisar ina fusiun da questas vischnancas. 
La populaziun, las autoritads sco er las collavuraturas ed ils collavuraturs da questas vischnancas èn vegnids infurmads regularmain davart il stadi da las lavurs da project ed envidads da sa participar activamain al process da refurma. 
L'avrigl 2008 - pia main che dus onns suenter il cumenzament dal project - han las sis vischnancas gia acceptà cun gronda maioritad la cunvegna da fusiun. 
La cumissiun beneventa la fusiun da las sis vischnancas ad ina vischnanca da vallada ed ha pervia da quai - suenter ina discussiun intensiva - er concludì unanimamain da suandar la proposta da la regenza e da recumandar al cussegl grond da metter en vigur la fusiun da las vischnancas per il 1. da schaner 2009. 
Gremi: cumissiun predeliberanta per la fusiun a la vischnanca da Val Müstair 
Funtauna: rg cumissiun predeliberanta per la fusiun a la vischnanca da Val Müstair 
Data: 14.08.2008 
La cumissiun predeliberanta dal cussegl grond s'exprima a favur da la fusiun da Tavau e da Wiesen 
En la sessiun d'avust 2008 suttametta la regenza al cussegl grond pliras missivas per fusiuns da vischnancas, uschia er per la fusiun da la vischnanca da Tavau cun la vischnanca da Wiesen. 
Il conclus definitiv davart la fusiun da questas duas vischnancas è chaussa dal cussegl grond. 
La cumissiun predeliberanta ch'è vegnida nominada dal cussegl grond per quest intent e che stat sut il presidi da Jann Hartmann ha discutà la missiva respectiva da la regenza en preschientscha da cusseglier guvernativ Martin Schmid sco er en preschientscha da represchentantas e da represchentants da las autoritads da las vischnancas pertutgadas. 
Las experientschas che la suprastanza communala da Wiesen ha fatg ils ultims onns, numnadamain che l'independenza d'ina vischnanca pitschna vegnia sutminada pli e pli, ha provocà Wiesen da tschertgar pussaivladads per collavurar en moda pli intensiva cun la vischnanca vischina da Tavau. 
Il resultat da las stentas d'ina gruppa da lavur ch'è sa cumponida da represchentantas e da represchentants dad omaduas vischnancas è stada la cunvegna da fusiun ch'è la finala vegnida acceptada cun gronda maioritad dad omaduas vischnancas. 
Tras l'incorporaziun daventa Wiesen la sisavla fracziun da la vischnanca da Tavau e survegn uschia il medem status sco las fracziuns gia existentas da Tavau Vitg, da Tavau Plaz, da Frauenkirch, da Glaris e da Monstein. 
Cun 284 kilometers quadrat daventa la nova vischnanca la vischnanca la pli gronda da la Svizra. 
Suenter ina discussiun intensiva ha la cumissiun predeliberanta concludì unanimamain da suandar la proposta da la regenza e da recumandar al cussegl grond da metter en vigur la fusiun da las vischnancas per il 1. da schaner 2009. 
Gremi: cumissiun predeliberanta per la fusiun da la vischnanca da Tavau 
Funtauna: rg cumissiun predeliberanta per la fusiun da la vischnanca da Tavau 
Data: 20.08.2008 
Da vischnancas e da regiuns 
Bravuogn: 
Il project per construir ina nova staziun dal sistem interchantunal da mesiraziun e d'infurmaziun (IMIS) sin il territori da la vischnanca da Bravuogn vegn approvà e sustegnì cun ina contribuziun da maximalmain 161'262 francs. 
Tavau: 
La revisiun parziala da la constituziun dal circul da Tavau dal 1. da zercladur 2008 vegn approvada. 
Mustér: 
La constituziun da la vischnanca da Mustér dals 22 da zercladur 2008 vegn approvada. 
Samignun: 
La revisiun parziala da la constituziun communala da la vischnanca da Samignun, ch'è vegnida concludida a la votaziun a l'urna dal 1. da zercladur 2008, vegn approvada. 
Val S. Pieder: 
La revisiun parziala da la planisaziun locala da la vischnanca da Val S. Pieder pertutgant la zona d'explotaziun Carlag, che datescha dals 17 da zercladur 2007, vegn approvada cun cundiziuns. 
Zernez: 
La revisiun parziala da la planisaziun locala "Brail Nord" dals 29 d'avust 2007 vegn approvada cun resalvas e cun correcturas. 
Contribuziuns chantunalas a differentas instituziuns 
Tiradurs sportivs Ruschein: Per installar in indriz electronic per inditgar las tutgadas survegn l'uniun "Tiradurs sportivs Ruschein" ina contribuziun da maximalmain 9'100 francs or dal fond da sport. 
Projects da vias 
La regenza ha approvà totalmain 300'000 francs per construir e per sanar il suandant traject da via: 
- via naziunala A13: augment da la segirezza, tunnel d'Isla Bella 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.08.2008 
Il grischun en moviment muventa la populaziun 
Cun il program grischun en moviment reagescha il chantun Grischun sin il fatg che adina dapli uffants e giuvenils èn memia gross. 
Per ils uffants pitschens, en scolina ed en scola vegnan realisads projects da moviment e da nutriment. 
Plinavant duai la conscienza da sanadad da la populaziun vegnir rinforzada cun la campagna d'infurmaziun "Es en furma?". 
En collavuraziun cun las vischnancas e cun las scolas en il Grischun vegn grischun en moviment a realisar a partir dal november 2008 sis projects en il rom d'ina emprima fasa da project. 
Il program grischun en moviment/grigioni in movimento/graubünden bewegt dura fin l'onn 2011. 
I sa tracta d'in program dal chantun Grischun en collavuraziun cun la promoziun da la sanadad Svizra. 
Sut la direcziun da l'uffizi da sanadad dal Grischun s'engaschan l'uffizi per la scola populara ed il sport sco er il center per prevenziun e promoziun da la sanadad ZEPRA per in pais saun en il Grischun. 
14 pertschient dals uffants èn memia gross 
Tenor ina "inventarisaziun" che l'uffizi chantunal da sanadad ha fatg aposta tar 1'200 uffants da scola en il Grischun (1. fin 9. classa) è mintga 7avel uffant (14 pertschient) memia gross. 
Mintga 27avel uffant (stgars 4 pertschient) patescha d'in grond surpais (adipositas). 
Pli bass ch'il nivel da furmaziun dals geniturs è e pli savens ch'ils uffants han surpais. 
Er uffants esters èn pli savens memia gross. 
Sin il stgalim superiur pateschan ils giuvens cleramain pli savens dal surpais che las giuvnas. 
Questas datas represchentativas èn vegnidas registradas il matg ed il zercladur 2008 en l'aglomeraziun da Cuira ed en regiuns ruralas (Engiadina, Val Müstair e Puschlav) ed èn alura vegnidas evaluadas scientificamain. 
En l'Engiadina ed en las vals dal sid è il problem pli pitschen ch'en l'aglomeraziun da Cuira cun ses caracter urban. 
Cun agid da la grondezza e dal pais è vegnì calculà l'uschenumnà "body mass index" (BMI). 
Plinavant èn ils uffants da scola vegnids interrogads areguard lur disas da nutriment e da moviment. 
Cun il monitoring dal BMI vegnan controlladas en quatter onns las midadas da la situaziun dal pais e cumparegliadas cun retschertgas ch'èn vegnidas fatgas en il rest da la Svizra. 
Agir a temp 
En il Grischun pateschan ils uffants main savens da surpais che en las citads da Basilea, da Berna e da Turitg. 
Ultra da quai sa muventan els dapli e sa nutreschan en moda pli equilibrada. 
Tuttina vuless la regenza grischuna agir a temp. 
Ella vul franar la tendenza negativa che adina dapli uffants e giuvenils èn memia gross. 
Conscienza da sanadad, moviment e nutriment èn ils chavazzins latiers: ina cultura da moviment, il plaschair da sa muventar sco er in stil da viver activ cun in moviment regular e cun in nutriment equilibrà duain vegnir promovids tras il program grischun en moviment. 
Per ch'ils projects da moviment e da nutriment possian vegnir realisads en las vischnancas, metta il chantun Grischun a disposiziun durant ils onns 2008 fin 2011 in sustegn professiunal e finanzial. 
Per che quests projects possian dentant vegnir realisads cun success en las scolinas ed en las scolas, ston els ultra da quai er vegnir sustegnids da las vischnancas cun ideas e cun daners. 
Il program d'acziun vegn accumpagnà da la campagna d'infurmaziun "Es en furma?" ch'è destinada a la populaziun. 
Il preventiv general dal program d'acziun dal chantun Grischun e da la promoziun da la sanadad Svizra è vegnì approvà da la regenza l'avrigl ed importa 4 milliuns francs. 
Purschidas per las vischnancas 
Grischun en moviment cumenza cun sis projects concrets per ils uffants pitschens, per las scolinas e per las scolas sco er per il temp liber. 
Las 350 persunas ch'èn incumbensadas per la promoziun da la sanadad e per la prevenziun en las scolas ed en las vischnancas èn dumandadas da trair a niz e da realisar en lur vischnancas questas purschidas da basa che quest program metta a disposiziun. 
A chaschun da quatter conferenzas regiunalas vegnan questas persunas infurmadas detagliadamain davart ils cuntegns: La purschida "cupitgarola" sa drizza a las scolinas e porscha in equipament da basa per promover il moviment ed il sport en tut las scolinas. 
Il "kiosc durant la pausa" - che ha la finamira da porscher ina marenda sauna en scola - vegn promovì tras impuls finanzials e cumplettà tras infurmaziuns e tras cussegliaziuns. 
La finamira generala en instituziuns publicas sco scolas, canortas d'uffants u maisas da mezdi è quella da porscher in nutriment equilibrà. 
"GKB-SPORTKIDS" è in program ch'exista gia per uffants pitschens. 
Tar ils 26 lieus da trenament existents duain vegnir vitiers novs; e lur finanziaziun, lur administraziun, il furmaziun supplementara da las manadras e dals manaders e la disposiziun dal material d'instrucziun duain esser garantidas. 
La purschida "brevs als geniturs" infurmescha - ensemen cun la Pro juventute - ils geniturs dals uffants da 5 e 6 onns davart il moviment e davart il nutriment. 
Tras la purschida "localitads per sa muventar" duain las vischnancas plinavant vegnir motivadas d'elavurar e da realisar in concept communal per implants da sport (CCIS). 
Tar las localitads per sa muventar tutgan er plazzas da giugar, plazzas da scola attractivas, hallas da gimnastica accessiblas, vias da velo segiras e.u.v. Il program vegn cumplettà tras "eveniments da moviment" locals per la populaziun. 
En ina proxima fasa èn planisads anc nov ulteriurs projects. 
Ulteriuras infurmaziuns: www.graubünden-bewegt.ch 
Gremi: uffizi da sanadad 
Funtauna: rg uffizi da sanadad 
Data: 21.08.2008 
Il Grischun duaja sa participar a la cunvegna interchantunala davart las instituziuns socialas 
Il chantun Grischun duaja sa participar a la cunvegna interchantunala davart las instituziuns socialas. 
Quai propona la regenza grischuna en la missiva correspundenta ch'ella ha deliberà per mauns dal cussegl grond. 
Il parlament vegn a tractar questa fatschenta en la sessiun d'october. 
Questa cunvegna regla il diever da las instituziuns socialas e las indemnisaziuns da las prestaziuns socialas reciprocas tranter ils chantuns. 
Ella ha l'intent da pussibilitar a persunas cun basegns spezials da tgira e da promoziun da vegnir recepidas senza difficultads en instituziuns adattadas che sa chattan ordaifer lur chantun da domicil. 
Quai vala per chasas d'uffants, per chasas da giuvenils, per instituziuns per l'integraziun professiunala e sociala da persunas creschidas cun impediments, per purschidas staziunaras da terapia e da reabilitaziun en il sectur da las dependenzas sco er per instituziuns per la scolaziun speziala externa. 
La cunvegna ch'è vegnida deliberada da la conferenza svizra da las directuras e dals directurs chantunals dals affars socials (CDAS) è en vigur dapi il cumenzament da 2006. 
Sin fundament da la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF) ch'è ida en vigur il 1. da schaner 2008 survegn la CIIS dapli impurtanza. 
Perquai che las contribuziuns da l'assicuranza d'invaliditad ch'eran destinadas per las instituziuns dals chantuns da domicil crodan, èn ussa responsabels exclusivamain ils chantuns per l'indemnisaziun interchantunala reciproca. 
Sch'il Sch'il Grischun sa participescha a la CIIS, vegnan recepidas - tenor la regenza - persunas che n'abitan betg en il chantun pli facilmain en instituziuns grischunas. 
Sch'il chantun Grischun na sa participass betg a la CIIS, stuessan vegnir fatgas cunvegnas bilateralas davart l'indemnisaziun da las prestaziuns cun tut las instituziuns extrachantunalas che acceptan persunas dal Grischun. 
En il Grischun mancan per part instituziuns spezialisadas sco per exempel per persunas creschidas cun impediments dals senns, instituziuns serradas per purschidas da scolaziun per giuvenils cun disturbis dal cumportament u purschidas spezialisadas en il sectur da las dependenzas. 
Percunter è la regenza da l'avis che las structuras relativamain cumplitgadas da la cunvegna sajan in aspect problematic da la CIIS. 
Ultra da quai n'èn differents secturs betg reglamentads cumplettamain. 
En las differentas instituziuns socialas dal chantun Grischun vivan numerus uffants e giuvenils sco er numerusas persunas creschidas cun impediments che han lur domicil en auters chantuns. 
L'avrigl 2008 èn quai stadas 113 persunas. 
Percunter èn stadas collocadas 136 persunas dal Grischun en instituziuns extrachantunalas. 
Tenor la regenza fissi d'avantatg d'indemnisar las prestaziuns tenor las prescripziuns unitaras da la CIIS che valan per tut ils chantuns. 
Gremi: regenza 
Funtauna: rg chanzlia chantunala dal Grischun 
Data: 22.08.2008 
La regenza propona da sa participar a la cunvegna interchantunala davart la medischina fermamain spezialisada 
Il chantun Grischun duai sa participar a la cunvegna interchantunala davart la medischina fermamain spezialisada (CIMFS). 
Quai propona la regenza en la missiva correspundenta ch'ella ha deliberà per mauns dal cussegl grond. 
Il parlament vegn a tractar questa fatschenta en la sessiun d'october. 
En il sectur da la medischina fermamain spezialisada duai questa cunvegna remplazzar la planisaziun vertenta dals singuls chantuns tras ina planisaziun naziunala. 
La finamira principala da la cunvegna è quella d'augmentar la qualitad ed il niz per las pazientas e per ils pazients sco er da meglierar la rentabilitad en quest sectur. 
La cunvegna è vegnida deliberada ils 14 da mars 2008 da la radunanza plenara da la conferenza svizra da las directuras e dals directurs chantunals da sanadad. 
La medischina fermamain spezialisada cumpiglia - tenor la cunvegna - quels secturs e quellas prestaziuns ch'èn caracterisads tras lur rarezza, tras lur grond potenzial d'investiziun, tras lur grond basegn da persunal u d'apparats tecnics ubain tras proceduras da tractament cumplexas. 
Latiers tutgan tranter auter prestaziuns spezialisadas da la neurochirurgia, da la chirurgia dal cor u da la transplantaziun da tscherts organs. 
Concretamain vegn in nov organ da decisiun, che vegn nominà dals chantuns, a decider en l'avegnir davart la concentraziun da questas prestaziuns en tscherts ospitals da la Svizra. 
Las prestaziuns determinadas vegnan inscrittas sin ina glista e dastgan vegnir furnidas en l'avegnir mo pli en tscherts lieus. 
Questa glista vegn examinada periodicamain e vegn adattada, sche quai fa da basegn. 
La cunvegna prevesa la pussaivladad d'attribuir prestaziuns da la medischina fermamain spezialisada er ad ospitals dal center ed uschia eventualmain er a l'ospital chantunal dal Grischun. 
Ord vista da la regenza èn ademplidas las cundiziuns generalas, per ch'il chantun possia sa participar a la cunvegna interchantunala. 
Tras las resursas disponiblas po uschia vegnir garantì - en il sectur da la medischina fermamain spezialisada - in provediment adequat d'auta qualitad ch'è uschè favuraivel sco pussaivel. 
Gremi: regenza 
Funtauna: rg chanzlia chantunala dal Grischun 
Data: 22.08.2008 
Il dretg fiscal dal chantun duai vegnir adattà al dretg fiscal armonisà da la confederaziun 
La regenza grischuna ha deliberà la missiva tar la revisiun parziala da la lescha da taglia. 
La revisiun parziala ha en emprima lingia l'intent d'adattar il dretg chantunal al dretg fiscal armonisà da la confederaziun. 
Il cussegl grond vegn a tractar questa fatschenta en la sessiun d'october 2008. 
La revisiun da la lescha da taglia cumpiglia trais puncts: 
Il sistem per diminuir l'imposiziun economica dubla da la societad anonima e da l'acziunaria u da l'acziunari duai vegnir adattà al dretg federal. 
Las disposiziuns davart las facilitaziuns fiscalas per domiciliar interpresas novas u per mantegnair interpresas existentas vegnan midadas en quel senn, ch'ils dischavantatgs dal lieu pon vegnir eliminads. 
La cumpetenza per desister excepziunalmain d'in credit fiscal, l'uschenumnà relasch da taglia, duai vegnir surdada a la regenza per imports da passa 50'000 francs. 
Uschia vegn realisada ina pretensiun dal cussegl grond. 
Sch'ina interpresa vegn manada en la furma giuridica d'ina persuna giuridica, è suttamess il gudogn ch'ella obtegna a la taglia sin il gudogn. 
Sche la societad paja il gudogn suenter sco dividenda a las persunas participadas, vegn incassada supplementarmain ina taglia sin las entradas. 
Questa imposiziun economica dubla vegn diminuida gia en il dretg vertent per participaziuns decisivas, suttamettond quests retgavs a la taglia per la mesa tariffa fiscala. 
Per il cumenzament da l'onn proxim ha la confederaziun medemamain concludì da diminuir l'imposiziun economica dubla. 
Ella ha dentant tschernì in auter sistem: Las dividendas vegnan imponidas mo a 50 pertschient, sch'ils dretgs da participaziun fan part da la facultad da fatschenta, respectivamain a 60 pertschient, sch'i sa tracta da facultad privata. 
Il dretg chantunal duai vegnir adattà, perquai che las differentas regulaziuns èn memia cumplitgadas, èn nunchapaivlas per la pajataglia u per il pajataglia e fissan memia charas da realisar. 
La regenza po conceder oz facilitaziuns fiscalas a novas interpresas, sche la domiciliaziun d'ina nova interpresa è en l'interess da l'economia publica dal chantun e sche naginas societads ch'èn suttamessas cumplainamain a la taglia na vegnan concurrenzadas tras quai. 
Las societads existentas pon medemamain profitar da facilitaziuns fiscalas, sch'ellas fan insatge dal tuttafatg nov, quai vul dir sch'ellas lantschan ina nova branscha da producziun. 
Per quest segund sectur han auters chantuns pretensiuns main severas e permettan ina facilitaziun fiscala gia il mument ch'ina midada essenziala da l'activitad da manaschi cumenza. 
Per ch'il Grischun saja cumpetitiv en la concurrenza interchantunala e per ch'el possia impedir la perdita da plazzas da lavur en il singul cas, sto vegnir adattada sia regulaziun. 
Persunas che dattan infurmaziuns: 
- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
- Urs Hartmann, schef da l'administraziun da taglia, tel. 081 257 33 24 
Gremi: regenza 
Funtauna: rg chanzlia chantunala dal Grischun 
Data: 25.08.2008 
Nova regulaziun tar l'indemnisaziun da las advocatas e dals advocats 
L'indemnisaziun da las advocatas e dals advocats per defensiuns uffizialas e per represchentanzas legalas gratuitas sco er l'uschenumnada indemnisaziun da partida en proceduras giudizialas duain vegnir regladas da nov. 
La regenza grischuna ha deliberà la missiva correspundenta tar la revisiun parziala da la lescha davart las advocatas ed ils advocats per mauns dal cussegl grond. 
Il parlament vegn a tractar questa fatschenta en la sessiun d'october 2008. 
Questas adattaziuns èn necessarias, perquai che la federaziun grischuna d'advocatas e d'advocats ha stuì abolir la fin da l'onn 2007 las anteriuras tariffas d'onurari sin ordinaziun da la cumissiun da concurrenza. 
Qua tras resulta ina largia legislativa per il Grischun. 
Betg pertutgadas da quai n'èn relaziuns contractualas da dretg privat tranter la clientella e las advocatas ed ils advocats. 
In basegn d'agir areguard ina regulaziun statala da l'indemnisaziun da las advocatas e dals advocats exista percunter tar la defensiun uffiziala, tar la represchentanza legala gratuita en la giurisdicziun civila ed administrativa sco er tar l'indemnisaziun che vegn fixada da la dretgira per la partida gudagnanta en proceduras giudizialas. 
Qua s'exprima la regenza cunter ina soluziun da tariffas inflexiblas. 
Empè da quai duai l'indemnisaziun sa drizzar tenor il temp ch'è necessari per manar in process en moda adequata. 
La revisiun parziala da la lescha chantunala davart las advocatas ed ils advocats stgaffescha las premissas legalas, per che la regenza possia reglar ils detagls da l'urden d'onurari per las advocatas e per ils advocats en in'ordinaziun. 
Tras la revisiun parziala da la lescha davart las advocatas ed ils advocats duai la finala vegnir reglada da nov la restituziun dals custs per la giurisdicziun gratuita. 
Da nov survegn l'administraziun chantunala da taglia la cumpetenza d'incassar questas restituziuns, sche la partida, a la quala la represchentanza legala era vegnida permessa, vegn en relaziuns economicas favuraivlas. 
Per quest intent po ella er revegnir a las datas fiscalas. 
La finamira è quella da far valair pli effizientamain las restituziuns. 
Persuna che dat infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
Data: 25.08.2008 
La regenza prenda enconuschientscha da l'expertisa davart la promoziun da l'economia 
L'expertisa ch'è vegnida fatga suenter che la Espros Photonics SA (epc) ha gì tschernì ses lieu ordaifer il Grischun, è da l'avis ch'il proceder e che las stentas da la promoziun da l'economia sajan adequats. 
La regenza grischuna ha prendì enconuschientscha da questa expertisa ch'è vegnida redigida d'in expert independent. 
La regenza examinescha ussa las propostas da l'expertisa. 
L'october 2007 ha la Espros Photonics SA (epc) decidì da realisar sia nova fabrica da semiconducturs en il Gonzen sper Sargans. 
En connex cun questa decisiun èsi vegnì renfatschà cunzunt a la regenza grischuna d'avair suttamess a questa firma - en il rom da la promoziun dal lieu - in'offerta finanziala nunsuffizienta. 
La promoziun da l'economia è vegnida crititgada areguard la professiunalitad ed areguard il cumportament envers la clienta. 
Sin quai ha la regenza incumbensà in expert independent d'analisar tant il cas concret sco er la direcziun da la promoziun da l'economia en il Grischun en general. 
Sco expert è vegnì engaschà prof. dr. Hans Peter Wehrli. 
L'expertisa è ussa avant maun ed è vegnida preschentada a la regenza. 
La moda da proceder e las stentas da l'uffizi per economia e turissem e dal chantun sajan stadas adequatas per quest cas. 
En il context da differents facturs d'influenza hajan ils uffizis lavurà cun in senn professiunal, menziunescha l'expertisa. 
L'engaschi avess dentant pudì vegnir communitgà pli avertamain. 
Tut en tut sajan ils basegns da la epc vegnids sclerids e registrads suffizientamain. 
Per optimar las stentas da domiciliaziun en il chantun propona l'expert tranter auter da coordinar meglier las prestaziuns da servetsch entaifer l'administraziun, e quai cun la finamira da furnir soluziuns che correspundan a la clientella ed al temp. 
Ultra da quai stoppia vegnir examinà, nua ch'ils process possian vegnir simplifitgads. 
In sistem pragmatic d'in "one-stop-shop" (vul dir d'in unic post responsabel) pudess uschia rinforzar il dialog tranter ils uffizis participads ed accelerar las proceduras. 
En cas da basegn duessan plinavant vegnir consultads a temp cussegliadras e cussegliaders. 
La regenza vegn ad examinar questas propostas. 
Infurmaziun per las medias: 
L'expertisa po vegnir chargiada qua giu da l'internet (per tudestg). 
Gremi: regenza 
Funtauna: rg chanzlia chantunala dal Grischun 
Data: 27.08.2008 
Per la pensiun da Peter Baumgartner, il manader da l'uffizi chantunal per la natira e l'ambient 
Suenter esser stà durant sedesch onns a la testa da l'uffizi chantunal per la natira e l'ambient dal Grischun va dr. Peter Baumgartner la fin d'avust en pensiun. 
Durant sia activitad ha el influenzà decisivamain l'equiliber tranter ils interess ecologics ed ils interess economics en il chantun Grischun. 
Sco anteriur directur en l'industria chemica ha dr. Baumgartner sviluppà sia relaziun cun la protecziun da l'ambient e cun las dumondas da la segirezza da chemia. 
Il chemicist promovì e manager industrial ha surpiglià il 1. da schaner 1993 sia incumbensa da Rudolf Gartmann, ch'è stà l'emprim protectur superiur da l'aua e da l'ambient dal Grischun. 
Dr. Baumgartner ha surpiglià la direcziun da l'uffizi - suenter ina fasa d'in svilup intensiv en il champ da la protecziun da l'ambient - en in ambient che pretendeva en general structuras effizientas e che dumandava dals posts da servetsch publics grondas stentas da spargn. 
En questa fasa da consolidaziun dals progress cuntanschids ha dr. Baumgartner adattà currentamain l'organisaziun da l'uffizi a las pretensiuns actualas e garantì che la protecziun da l'ambient vegnia resguardada cun in aut grad d'effizienza. 
Tar sia entrada en uffizi era la finiziun d'ina rait cumpletta da sereneras en elavuraziun. 
Cura ch'èn vegnidas garantidas l'ultima giada l'onn 1995 contribuziuns federalas per las sereneras, ha il chantun Grischun pudì inoltrar a la confederaziun - grazia a la planisaziun lucida da dr. Baumgartner - dumondas da contribuziun per numerus projects. 
Silsuenter han ins pudì realisar fin l'onn current cun agid da contribuziuns federalas numerus engrondiments e numerusas renovaziuns da sereneras. 
En il sectur dals ruments ha stuì vegnir realisà il scumond da deponer ils ruments chasans combustibels ch'era vegnì pretendì dal dretg federal ed ha stuì vegnir introducida la taxa per la dismessa da satgs da rument, per part cunter la veglia da las corporaziuns regiunalas per la gestiun da ruments e da las vischnancas. 
In giavisch fitg impurtant da dr. Baumgartner è stà da sensibilisar la publicitad per temas da l'ambient. 
El ha agiuntà a las infurmaziuns regularas da l'uffizi - tras l'infurmaziun davart l'ambient e tras la pagina d'internet www.umwelt-gr.ch - datas actualas davart la grevezza per l'ambient ed ha mess in accent sin l'educaziun da l'ambient en las scolas. 
El ha fatg enconuschent la populaziun cun las dumondas da l'ambient e quai cun agid da preschentaziuns attractivas, sco p. ex. l'onn 1995, en occasiun da l'onn da la protecziun da la natira proclamà da l'ONU, davart la protecziun da l'aua sutterrana a Cuira ed a Samedan sco er a chaschun da la HIGA a Cuira cun exposiziuns spezialas davart il rument (1995), davart l'impestaziun da l'aria (1998), davart il svilup persistent (2000) e davart l'aua (2003). 
Cun l'integraziun dal post spezialisà per la protecziun da la natira e da la cuntrada, ch'era in uffizi independent fin l'onn 2003, ha el surpiglià l'incumbensa da s'occupar dals dossiers dals parcs biosfera Val Müstair e parc Ela e dals parcs Adula e Beverin sco er da l'arena tectonica svizra Sardona ch'è vegnida recepida l'onn 2008 sco patrimoni natiral mundial da la UNESCO. 
Sco anteriur construider d'indrizs en l'industria ha el gì sentiments da ventira en tut quels cas, en ils quals ins ha pudì far progress en la protecziun da l'ambient cun agid da stabiliments tecnics e d'ina basa economica. 
Quai è per exempel stà il cas, cura ch'il sterner la glitta da serenera en l'agricultura ha pudì vegnir remplazzà a partir da l'onn 1999 dal nov indriz dad ina halla da sientar industriala en la serenera a Cuira u cura ch'è vegnida stgaffida - cun la permissiun da manaschi per la 2. lingia da pignas dal stabiliment per arder ruments a Trimmis - la premissa d'arder il rument dal Grischun en il chantun u cura ch'ils stabiliments per l'utilisaziun da l'energia ch'è cuntegnida en il rument verd u en la biomassa han pudì vegnir approvads. 
Tar ils projects gronds che strapatschan fermamain l'ambient, la natira e la cuntrada sco las ovras electricas, ils stabiliments per il sport d'enviern, las vias, ils conducts ed ils projects per l'explotaziun da gera èsi savens reussì da realisar ils projects cun minimar las intervenziuns en l'ambient tras meglieraziuns e tras cundiziuns a favur da la protecziun da l'ambient. 
La lavur sco protectur chantunal da l'ambient e da la natira na fa natiralmain betg adina mo plaschair, damai che questa incumbensa sa chatta en il champ da tensiun permanent tranter las pretensiuns dals interess da la protecziun e dals interess da l'utilisaziun. 
Tras sia flexibilitad, tras ses dun da contractar e tras l'abilitad da sa reglar svelt cun situaziuns nunspetgadas, ha dr. Baumgartner adina pudì ademplir sia incumbensa cun frestga persvasiun e cun schlantsch giuvenil. 
Cusseglier guvernativ Claudio Lardi, schef dal departament d'educaziun, cultura e protecziun da l'ambient 
Remo Fehr daventa nov manader da l'uffizi per la natira e l'ambient 
Successur da Peter Baumgartner sco manader da l'uffizi per la natira e l'ambient daventa Remo Fehr, el è enfin ussa il vicemanader da l'uffizi ed il manader da la partiziun aria/canera/radiaziun. 
Il fisicher da 47 onns è creschì si a Walenstadt (SG) ed ha studegià a la SPF a Turitg. 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
Data: 27.08.2008 
Approvà il manaschament da privels da la natira 2008 
La regenza grischuna ha approvà il program da lavur "manaschament da privels da la natira 2008" cun expensas totalas dad 1'625'000 francs. 
Quest program da lavur cuntegna puncts centrals en il sectur dal sistem d'infurmaziun davart privels sco er la cuntinuaziun e la nova redacziun da chartas da privel en diversas vischnancas. 
Var 60 pertschient da las lavurs vegnan fatgas dal servetsch forestal chantunal. 
Secturs parzials spezials dal volumen da lavur vegnan surdads a biros privats. 
Suenter la deducziun da las contribuziuns federalas che pon vegnir spetgadas restan al chantun expensas nettas da var 420'000 francs. 
Repartì la dieschma d'alcohol 
La regenza grischuna ha repartì la dieschma d'alcohol en l'autezza da 734'715 francs per l'onn da gestiun 2007. 
Quests daners vegnan duvrads per projects da prevenziun, per custs da tractament sco er per projects da perscrutaziun e da furmaziun. 
Tenor la lescha federala davart las bavrondas destilladas ston ils chantuns duvrar lur part dal retgav net da l'administraziun federala d'alcohol per cumbatter l'alcoholissem en ses motivs ed en sias consequenzas sco er per cumbatter l'abus da drogas, da narcotics e da medicaments. 
Da vischnancas e da regiuns 
Farera: 
Als custs per sanar la via d'alp Calantgil - Starlera sin il territori da la vischnanca da Farera vegn pajada ina contribuziun chantunala da maximalmain 218'458 francs. 
Medel/Lucmagn: 
A la corporaziun d'aua "provediment d'aua Medel/Lucmagn" vegn garantida ina contribuziun da 245'520 francs als custs per engrondir e per renovar il stabiliment dal provediment d'aua. 
Susch: 
La constituziun da la vischnanca da Susch dals 12 da zercladur 2008 vegn approvada cun excepziun da l'art. 68 frasa 2. 
Contribuziuns chantunalas a differentas instituziuns 
Plazzas da dimora e da lavur protegidas Engiadina e vals dal sid: 
Il project ch'è vegnì inoltrà da l'uniun per plazzas da dimora e da lavur protegidas Engiadina e vals dal sid per renovar e per adattar il lavuratori da la "ufficina" a Samedan vegn approvà. 
Als custs vegn garantida ina contribuziun da construcziun da maximalmain 319'040 francs. 
Uniun da turissem dal Puschlav: 
A l'uniun da turissem dal Puschlav vegn garantida ina contribuziun da totalmain 89'310 francs als custs da transfurmaziun per furmar in'organisaziun turistica futura (OTF) per ils onns 2008 e 2009. 
Academia da las Alps Grischun dal sid: 
Al secretariat da la "Academia da las Alps Grischun dal sid" vegn garantida ina contribuziun da totalmain 55'000 francs per ils onns 2008, 2009 e 2010. 
Projects da vias 
La regenza ha approvà totalmain 1'264'000 francs per construir e per sanar ils suandants trajects da vias: 
- via naziunala A28: lavurs d'impressari e da cuvrida, punt dal Sägentobel 
- via dal Landwasser: lavurs d'impressari e da cuvrida, sviament da Taferna 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 28.08.2008 
Lev augment da la populaziun grischuna durant l'onn 2007 
Grazia a l'immigraziun da persunas da l'exteriur e grazia al lev augment dal dumber da naschientschas è il dumber da la populaziun grischuna s'augmentà per la fin da l'onn 2007 per 0.4%. 
Entaifer la populaziun residenta estra n'è la gruppa da las persunas ch'èn burgaisas da la Germania betg mo la gruppa ch'è creschida il pli fitg, mabain ussa absolutamain er la gruppa da persunas estras la pli gronda en il Grischun. 
Lev augment da la populaziun en il Grischun 
La populaziun residenta dal chantun Grischun sa chattava ils 31 da december 2007 cun 188'762 persunas sur il stadi da l'onn precedent 2006 (187'920). 
La populaziun dal Grischun è creschida uschia mo per 0.4%, entant ch'ella è s'augmentada en tut la Svizra per 1.1%. 
Sch'ins considerescha ils ultims diesch onns, è la populaziun dal Grischun creschida en media per 0.2% l'onn (CH: 0.7%). 
Per questa perioda temporala demussan en tut la Svizra mo sis auters chantuns ina creschientscha pli pitschna. 
Entaifer il chantun è il dumber da la populaziun sa sviluppà en moda differenta l'onn 2007. 
Cun 1.6% è l'Engiadina bassa creschida il pli fitg; ina creschientscha da mintgamai 1.0% permetta mo pli a la Mesolcina ed a la regiun dal Grischun dal nord d'entrar anc en la media svizra. 
La perdita da populaziun la pli gronda ha evidentamain gì la Val Müstair (-2.5%), diminuziuns pli grondas han medemamain gì la Val Calanca (-1.3%), la regiun dal Grischun central (-0.6%), sco er Tavau e la Bregaglia (mintgamai -0.5%). 
Surpli d'immigraziun da l'exteriur e stabilisaziun dal dumber da naschientschas 
Il dumber dals mortoris en il chantun (1'685) ha surpassà l'onn 2007 il dumber da las naschientschas (1'599). 
Il saldo negativ da las naschientschas ha dentant pudì vegnir cumpensà cun in saldo positiv pli grond da l'immigraziun, uschia ch'il dumber total da la populaziun è s'augmentà levamain. 
Quest surpli d'immigraziun vegn chaschunà tras umans da pajais esters (+1'514). 
Cumpareglià cun l'onn precedent è il dumber da las naschientschas s'augmentà l'onn 2007 en il Grischun sin 1'599 (2006: 1'533). 
Perquai che questa cifra è anc adina bassa en la cumparegliaziun istorica, n'èsi probablamain betg permess da discurrer qua d'ina midada da la tendenza. 
Las persunas ch'èn burgaisas da la Germania èn da nov la gruppa da persunas estras la pli gronda 
La quota da la populaziun estra en il chantun Grischun importa 14.8% per la fin da l'onn 2007, entant che la media da la Svizra sa chatta tar 21.1%. 
En set chantuns da la Svizra sa chatta la quota da la populaziun estra sut il nivel dal Grischun. 
Cun 21.7% èn las persunas ch'èn burgaisas da la Germania per l'emprima giada la gruppa la pli gronda da la populaziun estra residenta. 
Ina quota da la populaziun estra ch'è quasi medem gronda han las persunas ch'èn burgaisas dal Portugal (21.0%), respectivamain da l'Italia (20.0%). 
Ultra da questas trais gruppas da persunas estras dominantas è s'augmentada l'onn passà - sin in nivel bler pli bass - cunzunt l'immigraziun dals anteriurs stadis da la UE sco da la Frantscha (+ 5.5%), da l'Ollanda (+ 4.4%) ed er da l'Austria (+ 3.3%). 
Percunter sa reducescha en il chantun Grischun il dumber da la populaziun che deriva dals pajais dal Balcan sco da la Serbia (-3.6%), da la Bosnia-Erzegovina (-6.6%) e da la Macedonia (-2.7%). 
Circa trais quarts da la populaziun grischuna viva en vischnancas che han dapli che 1'000 abitantas ed abitants 
Cun 22 abitantas ed abitants è Purtagn la vischnanca la pli pitschna dal chantun Grischun. 
En ulteriuras 28 vischnancas sa chatta il dumber d'abitantas e d'abitants er sut 100 persunas. 
Questas 29 vischnancas u 14.1% da tut las vischnancas dal Grischun cumpiglian 0.9% da la populaziun grischuna. 
104 vischnancas - la mesadad da las vischnancas dal Grischun - han in dumber d'abitantas e d'abitants tranter 100 e 499 persunas. 
En questas vischnancas vivan 14.2% da la populaziun grischuna. 
27 vischnancas appartegnan a la classa da vischnancas cun ina populaziun tranter 500 - 999 persunas. 
Uschia vivan 19'729 persunas u 10.5% da tut las Grischunas e da tut ils Grischuns en 13.1% da las vischnancas dal Grischun. 
La finala datti en il chantun Grischun 46 vischnancas (22.4% da tut las vischnancas) che han ina populaziun cun dapli che 1'000 persunas. 
Stgars trais quarts da la populaziun dal chantun Grischun è domiciliada en questas vischnancas. 
Gremi: uffizi per economia e turissem 
Funtauna: rg uffizi per economia e turissem 
Data: 28.08.2008 
Ina delegaziun dal parlament da la Sutsilvania fa ina visita al cussegl grond dal Grischun 
Ina delegaziun dad 8 persunas dal cussegl grond dal chantun Sutsilvania fa venderdi, ils 29 d'avust 2008, durant la sessiun d'avust, ina visita a las collegas ed als collegas dal Grischun a Cuira. 
La delegaziun da la Sutsilvania vegn manada dal president dal cussegl grond sutsilvanais Alfred Bossard e dal vicepresident dal cussegl grond sutsilvanais Res Schmid. 
Retschavids vegnan ils giasts dal chantun Sutsilvania dal nov president dal cussegl grond dal Grischun Corsin Farrér e dal vicepresident dal cussegl grond Christian Rathgeb. 
Il program prevesa la damaun la visita da las tractativas currentas dal cussegl grond ed il suentermezdi ina visita da la firma Stallinger a Domat. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 28.08.2008 
La regenza propona da detretschar las incumbensas da la giustia 
La regenza grischuna vul detretschar las incumbensas da la giustia e stgaffir ina nova basa per ina giustia buna ed effizienta en il chantun Grischun. 
Cun ina revisiun parziala da la constituziun chantunala duai vegnir sclerida la dumonda da princip, sche las incumbensas giudizialas dals circuls duain vegnir surdadas en l'avegnir a las dretgiras districtualas u a la procura publica. 
Ils circuls restan organs administrativs politics e mantegnan la funcziun da circuls electorals per il cussegl grond. 
La regenza ha deliberà la missiva correspundenta per mauns dal cussegl grond. 
Las lavurs vi da la procedura penala svizra (PP) e vi da la procedura civila svizra (PC) èn terminadas u vegnan previsiblamain terminadas quest onn. 
L'entrada en vigur è previsa per il 1. da schaner 2011. 
En il chantun Grischun pertutgan las consequenzas dal nov dretg federal cunzunt ils circuls, ma er las dretgiras districtualas, las vischnancas e la procura publica. 
Oravant tut las prescripziuns da la PP svizra - cun l'introducziun dal model da la procura publica - han consequenzas considerablas per ils circuls. 
Pervia da l'obligatori dal dretg federal na po betg pli la presidenta cirquitala u il president cirquital relaschar en l'avegnir ils mandats penals tar delicts e tar crims, mabain la procuratura publica u il procuratur public. 
Tras quai perdan ils circuls tut en tut circa in quart da lur lavur e la mesadad da lur entradas or da las incumbensas giudizialas ubain circa 3.3 milliuns francs per onn. 
Questas perditas d'entradas na pon betg vegnir cumpensadas dal tuttafatg cun reducir il persunal; tut tenor la reducziun da plazzas s'augmenta il deficit annual dals circuls, il qual sto vegnir pajà da las vischnancas, per 2.5 milliuns francs. 
Sin la proposta da la regenza hai dà differentas reacziuns durant la consultaziun. 
Las partidas, las federaziuns economicas, la federaziun d'advocatas e d'advocats sco er la dretgira chantunala han dà il consentiment a questa proposta, entant ch'ils circuls e var 70 vischnancas l'han refusada. 
Sin basa dal resultat da la consultaziun è la regenza da l'avis che sia proposta saja dentant vinavant adequata e possia cuntanscher ina maioritad politica. 
La regenza vesa ils avantatgs d'ina refurma cumplessiva 
Cun realisar la PP e la PC svizra en il Grischun na vul la regenza betg mo sa restrenscher a quellas adattaziuns al dretg federal, las qualas èn absolutamain necessarias, mabain propona en sia missiva ina refurma cumplessiva da l'organisaziun giudiziala. 
Questa refurma ha la finamira da detretschar las incumbensas giudizialas e da stgaffir in cler urden da cumpetenzas cun structuras pli simplas. 
Las incumbensas giudizialas vertentas dals circuls vegnan surdadas a la procura publica, sch'i sa tracta d'incumbensas dal dretg penal, ed a las dretgiras districtualas, sch'i sa tracta d'incumbensas dal dretg civil. 
Ils circuls mantegnan dentant la funcziun da circuls electorals per il cussegl grond e restan organs administrativs politics. 
Betg pertutgads n'èn ils fatgs tutelars, ils uffizis da scussiun e da concurs ed ils notariats cirquitals. 
Cun concentrar las incumbensas giudizialas vertentas dals circuls tar las dretgiras districtualas e tar la procura publica resultan - tenor l'avis da la regenza - numerus avantatgs per las burgaisas e per ils burgais. 
Ina separaziun consequenza da las pussanzas augmenta l'independenza giudiziala. 
Il detretschament da las incumbensas stgaffescha structuras pli efficazias e pussibilitescha andaments pli simpels e proceduras pli sveltas. 
Plinavant vegnan amplifitgadas las structuras decentralas existentas da la procura publica e da las dretgiras districtualas, uschia che la proximitad a las burgaisas ed als burgais sco er las enconuschientschas da las relaziuns localas restan garantidas. 
La finala stgaffescha la proposta da la regenza la basa per che la giustia possia vegnir finanziada cumplettamain tras il chantun. 
Uschia pon vegnir evitadas grevezzas finanzialas supplementaras per las vischnancas sco er per ils pajataglia. 
La regenza è persvadida ch'i fiss mo ina soluziun a curta vista, sche l'organisaziun actuala vegniss mantegnida pervia dals custs supplementars per las vischnancas e pervia da las sfidas futuras ch'èn previsiblas gia oz, sco p.ex. la correspundenza electronica cun las dretgiras. 
Tenor l'opinun da la regenza correspunda la proposta dal detretschament da las incumbensas da la giustia plinavant ad in basegn cumprovà, ed ella resguarda las particularitads en il chantun. 
Quest detretschament tegna quint da las prescripziuns dal cussegl grond e da las prioritads dal program da la regenza 2009 - 2012. 
La revisiun parziala da la constituziun chantunala stgaffescha ina nova basa per ina giustia buna ed effizienta en il Grischun. 
Mo ina refurma cumplessiva permetta ina soluziun a media ed a lunga vista che resguarda las structuras tradiziunalas. 
Il project gida a rinforzar l'organisaziun decentrala da la giurisdicziun civila e penala da l'emprima instanza, uschia che las dretgiras en il Grischun èn en cas da dumagnar las sfidas futuras. 
Tras il detretschament da las incumbensas sco er tras la separaziun da la politica e da la giustia vesa la regenza la refurma da las dretgiras sco pass clerifitgant en direcziun d'in repassament persistent e cumplessiv da las structuras en il chantun Grischun cun ses 11 districts, cun sias 12 corporaziuns regiunalas, cun ses 39 circuls, cun sias var 200 vischnancas e cun sias passa 400 corporaziuns da vischnancas. 
La refurma è ina buna basa per ulteriurs repassaments da las structuras, senza dentant vulair pregiuditgar u premetter tals. 
Er suletta è ella ina soluziun coerenta ed adequata. 
Ils circuls restan organs administrativs politics 
La regenza vesa ils circuls sco instituziuns che pon surpigliar incumbensas administrativas, per las qualas las vischnancas èn memia pitschnas e las corporaziuns regiunalas memia grondas. 
Incumbensas pussaivlas èn p.ex. scolas, ospitals, chasas da persunas attempadas e da tgira, uffizis da taglia, uffizis da construcziun u uffizis forestals. 
L'aboliziun dals circuls na stat betg en discussiun per la regenza; tenor ses avis po la divisiun vertenta en circuls servir sco basa per la structura communala futura. 
En vista a la creaziun da vischnancas effizientas cun in'organisaziun professiunala è la regenza numnadamain da l'avis che blers circuls sajan perimeters adattads per fusiuns da vischnancas, cunquai ch'els hajan ina grondezza suffizienta, furmian valladas coerentas u sajan drizzads vers in center. 
Ultra dals circuls vesa la regenza er ils districts resp. las corporaziuns regiunalas sco organs che pudessan ademplir las incumbensas decentralas dal chantun e las incumbensas communablas da las vischnancas, e quai sche pussaivel cun in dumber reducì e cun perimeters congruents. 
En quest connex èn ils districts responsabels per las incumbensas giudizialas, entant che las corporaziuns regiunalas èn cumpetentas per las incumbensas administrativas. 
Sin questa basa duai vegnir elavurà entaifer l'administraziun fin la fin da l'onn 2010 in "urden da preschentaziun" cun in giudicament da la strategia vertenta, mussond vias per cuntanscher las finamiras. 
Uschespert ch'il model ha survegnì ina furma concreta, stoi vegnir examinà en ina vasta discussiun publica, quant adattà ch'el è. 
Planisà da proceder en moda graduada per realisar la PP e la PC svizra 
Per realisar la PP e la PC svizra è la regenza sa decidida per in proceder graduà. 
Tras la revisiun parziala da la constituziun chantunala duai l'emprim vegnir sclerida la dumonda da princip concernent las incumbensas giudizialas dals circuls ed uschia er la dumonda concernent la concepziun futura da la giurisdicziun civila e penala da l'emprima instanza. 
La votaziun dal pievel ha lieu il cumenzament da favrer 2009. 
Questa decisiun è alura la basa per la realisaziun concreta sin il stgalim da la lescha. 
Sche la revisiun parziala da la constituziun chantunala vegniss refusada, na pudessan las incumbensas da la giustia betg vegnir detretschadas en la dimensiun proponida. 
La realisaziun sa restrenschess en quest cas a far quellas adattaziuns a las prescripziuns federalas, las qualas èn absolutamain necessarias - inclusiv lur consequenzas finanzialas per ils circuls e per las vischnancas. 
Infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
Data: 29.08.2008 
La regenza propona da sminuir il gremi directiv da la banca chantunala grischuna 
L'organisaziun dal cussegl da la banca chantunala grischuna duai daventar pli pitschna e duai vegnir adattada a las cundiziuns ed a las pretensiuns actualas da la branscha da finanzas. 
Il cussegl da la banca chantunala duai vegnir reducì dad 11 a 7 commembras e commembers e duai en il futur vegnir elegì da la regenza. 
La regenza grischuna ha deliberà la missiva correspundenta tar la revisiun parziala da la lescha davart la banca chantunala grischuna per mauns dal cussegl grond. 
Il parlament vegn a tractar questa fatschenta en la sessiun d'october. 
Sco organ directiv suprem da la banca chantunala fixescha il cussegl da banca ils princips da la politica da fatschenta e metta il rom per l'activitad commerziala. 
Plinavant ha el la surveglianza e la controlla da la gestiun da la banca. 
La reducziun proponida dal dumber da las commembras e dals commembers dal cussegl da la banca chantunala, numnadamain dad 11 a 7, correspunda tenor la regenza als princips da gestiun moderns che prevesan d'operar cun gremis pitschens ed effizients. 
Ils onns passads han er la banca naziunala svizra ed autras bancas chantunalas reducì lur gremis directivs. 
La reducziun dal dumber da las commembras e dals commembers dal cussegl da la banca chantunala è previsa per la primavaira 2011. 
Ordavant duai avair lieu ina reducziun a 9 commembras e commembers dal cussegl da banca per ina fasa transitorica che dura da 2009 fin 2001. 
Questa regulaziun transitorica duai evitar ch'i dettia intervenziuns en las periodas d'uffizi currentas dals cussegliers da banca elegids. 
En il futur duai ultra da quai la regenza eleger las commembras ed ils commembers dal cussegl da banca e betg pli il cussegl grond. 
La regenza vegn a medem temp er ad approvar il rapport ed il quint annual. 
Questa nova regulaziun è cumparegliabla cun la pratica vertenta tar autras instituziuns independentas dal chantun, sco p.ex. tar la scola auta da tecnica ed economia, tar ils servetschs psichiatrics dal Grischun, tar l'assicuranza d'edifizis dal Grischun u tar l'institut d'assicuranza sociala dal Grischun. 
La finala propona la regenza d'abolir la giunta dal cussegl da banca. 
Las incumbensas da la giunta dal cussegl da banca vegnan surpigliadas oz per gronda part preliminarmain da las cumissiuns da strategia, da revisiun e da ristga - cumissiuns che sa cumponan medemamain da commembras e da commembers dal cussegl da banca. 
Perquai n'è la giunta dal cussegl da banca betg pli necessaria en questa furma e duai pia vegnir abolida. 
Tut questas adattaziuns en l'organisaziun da la banca chantunala tegnan quint - tenor l'avis da la regenza - d'ina moda da lavurar effizienta areguard l'economia da manaschi e rinforzan la responsabladad da las singulas commembras e dals singuls commembers dal cussegl da banca. 
Persuna che dat infurmaziuns: 
cusseglier guvernativ Martin Schmid, schef dal departament da finanzas e vischnancas, tel. 081 257 32 01 
Gremi: regenza 
Funtauna: rg chanzlia chantunala dal Grischun 
Data: 01.09.2008 
Med d'instrucziun SCHANZA per ina planisaziun da professiun e da vita averta 
Il 1. da settember cumpara il med d'instrucziun SCHANZA en tut las quatter linguas naziunalas, quai ch'è unic per la Svizra. 
Il med d'instrucziun resguarda - en l'instrucziun classica da la tscherna da professiun - las grondas differenzas ch'i dat anc adina en la tscherna da professiun ed en la planisaziun da vita da las giuvnas e dals giuvens. 
Oz èn las schanzas da furmaziun per dunnas e per umens cumparegliablas. 
Dentant na portan ellas anc quasi nagins fritgs evidents en il mund da lavur ed en la repartiziun da l'activitad da gudogn e da la lavur da famiglia. 
Midadas positivas èn pussaivlas, sche las differenzas tranter las schlattainas, l'emprender per vita duranta e la cumpatibilitad da la professiun cun la famiglia vegnan tematisadas en l'instrucziun da la tscherna da professiun. 
Las experientschas cun las unitads d'instrucziun mussan cleramain ch'ils giuvenils han fitg grond interess d'integrar perspectivas da vita en il process da la tscherna da professiun. 
Cun il med d'instrucziun SCHANZA, che sa cumpona d'in carnet e d'in CD, vegnan las persunas d'instrucziun sco er ils giuvenils en la vegliadetgna da 12 fin 20 onns sensibilisads per las differenzas tranter las giuvnas ed ils giuvens en il process da la tscherna da professiun ed en la planisaziun da professiun e da vita. 
Tut las ideas per l'instrucziun dal med d'instrucziun èn vegnidas sviluppadas ed examinadas en il rom dal project chantunal SCHANZA GRISCHUNA sut la direcziun da Doris Caviezel-Hidber. 
La realisaziun da quest med d'instrucziun innovativ e quadriling è vegnida pussibilitada tras la donaziun generusa dal schef da concern da la Migros Herbert Bolliger. 
Il med d'instrucziun SCHANZA cumpara il 1. da settember 2008 e po vegnir retratg per 65 francs tar il post da stab per l'egualitad da las schanzas dal chantun Grischun u tar la chasa editura per meds d'instrucziun dal Grischun. 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
Data: 01.09.2008 
Lev augment da l'impurtanza dal turissem en il Grischun 
L'impurtanza dal turissem per l'economia grischuna è considerabla. 
En il chantun Grischun derivan - cun 3'316 milliuns francs e cun passa 25'500 plazzas da lavur a temp cumplain - pauc dapli che 30 % da la valurisaziun brutta cuntanschida e da l'occupaziun dal turissem. 
L'impurtanza dal turissem è s'augmentada levamain cumpareglià cun l'onn 2003. 
Quai mussa il studi actualisà davart la valurisaziun dal turissem ch'è vegnì fatg dal post da perscrutaziun per politica economica a la scola auta da tecnica ed economia (SATE) a Cuira per incumbensa da l'uffizi per economia e turissem. 
L'analisa concerna l'impurtanza dal turissem per l'economia publica en il chantun Grischun, en sias regiuns ed en sias branschas. 
Dal turissem na profitan betg mo ils purtaders da prestaziuns turisticas sco las interpresas d'alloschament, las ustarias u las pendicularas, mabain er in grond dumber d'ulteriuras branschas che cuntanschan svieutas e valurisaziun directamain tras ils giasts ed indirectamain tras ils purtaders da prestaziuns turisticas. 
1'016 milliuns francs cuntanschan ils purtaders tras prestaziuns turisticas, 1'795 milliuns francs cuntanschan las branschas parentadas cun il turissem ed anc ina giada 506 milliuns francs vegnan gudagnads a basa da l'effect da las entradas. 
Quest effect sa basa sin il fatg che persunas cun in'occupaziun directa u indirecta a basa dal turissem spendan ina part da lur entradas puspè en la regiun. 
Las branschas parentadas cun il turissem cuntanschan passa in quart da lur valurisaziun tras il turissem 
Las branschas parentadas cun il turissem cuntanschan en media circa 28 % da lur valurisaziun tras il turissem. 
Branschas che profitan zunt ferm dal turissem, q.v.d. che dependan fitg dad el, èn il commerzi en detagl, il martgà d'immobiglias, ils affars da banca e l'industria da construcziun. 
Ils purtaders da prestaziuns turisticas genereschan en media circa 71 % da la valurisaziun tras il turissem. 
La dependenza relativa la pli pitschna ha la Val dal Rain grischuna, dentant la contribuziun absoluta la segund gronda vegn furnida da la Val dal Rain grischuna 
En las suandantas regiuns vegn cuntanschida passa la mesadad da la valurisaziun regiunala directamain ed indirectamain tras il turissem: Scanvetg 68.6 %, Engiadin'ota 68.2 %, Grischun central 58.8 %, Engiadina bassa 58.7 % e Tavau 53.5 %. 
Las economias regiunalas da la Surselva (42.5 %), dal Partenz (32.3 %) e da las vals dal sid Val Müstair, Val Puschlav, Val Bregaglia, Val Mesauc e Val Calanca (20.4 %) èn orientadas main ferm al turissem. 
En questas regiuns ha il turissem bain anc ina gronda impurtanza, ma lur economias èn pli vastas e pli diversifitgadas. 
La dependenza dal turissem la pli pitschna han la regiun Viamala (17.3 %) e la Val dal Rain grischuna (10.7 %). 
La contribuziun absoluta che mintga regiun paja a favur da la valurisaziun turistica chantunala vegn fixada tras la quota da turissem e tras la forza da l'economia regiunala. 
La valurisaziun turistica la pli gronda cuntanscha l'Engiadin'ota cun 825.8 milliuns francs. 
La Val dal Rain grischuna paja 498.9 milliuns francs a la valurisaziun turistica cumplessiva dal chantun Grischun. 
Quai è il segund aut import. 
La Val dal Rain grischuna preceda pia las regiuns Surselva (491.2 milliuns francs) u Tavau (350.0 milliuns francs). 
La contribuziun da la Val dal Rain grischuna resulta da la dimensiun da sia economia. 
Sch'ins reparta il resultat sin ina quota directa e sin ina quota indirecta, resulti che las interpresas che demussan ina valurisaziun da passa 300 milliuns francs profitan dal turissem evidentamain pli fitg indirectamain - tras la dumonda e tras las investiziuns dals centers turistics - che directamain. 
Cun circa 200 milliuns francs vegn dentant cuntanschida la valurisaziun per ina part considerabla en moda directa tras las turistas ed ils turists. 
Svilup da la valurisaziun turistica 
L'analisa mussa che l'impurtanza dal turissem per il Grischun e per sias interpresas n'è betg sa midada ils ultims onns, respectivamain ch'ella è schizunt s'augmentada levamain. 
Schebain che la gronda part da las interpresas dals purtaders da prestaziuns turisticas (43.8 % da las interpresas) e da las branschas parentadas cun il turissem (63.2 %) na vesan nagina midada, èn las ulteriuras interpresas preponderantamain da l'opiniun che l'impurtanza dal turissem sa saja augmentada ils ultims onns. 
Dals purtaders da prestaziuns turisticas constateschan 38.3 % in augment da l'impurtanza dal turissem, 12.1 % sentan ina sminuziun. 
En las branschas parentadas cun il turissem s'opponan 19.3 % a 9.8 % da las interpresas. 
En quest connex èsi interessant che - ultra dals purtaders da prestaziuns turisticas - gidan cunzunt las branschas che reageschan directamain sin in augment da la dumonda turistica sco il commerzi en detagl, il commerzi a l'engrossa, ils servetschs specifics d'ina interpresa, ils fatgs da provediment e d'allontanament e la producziun da victualias e da bavrondas a cuntanscher quest resultat. 
Las branschas che reageschan pir a vista mesauna sin in augment durabel da las cifras turisticas, sco l'industria da construcziun, gidan main ferm a cuntanscher quest resultat. 
Da quai resulta che la meglieraziun da la situaziun turistica en il Grischun, particularmain dals ultims onns, n'è anc betg arrivada fin tar questas branschas. 
Sch'il svilup positiv cuntinuass, dastgassan er questas branschas profitar dapli dal turissem. 
Il studi detaglià stat a disposiziun sut http://portal.gr.ch/D/awt/Seiten/dokumente.aspx e po vegnir chargià sin l'agen computer. 
Gremi: uffizi per economia e turissem 
Funtauna: rg uffizi per economia e turissem 
Data: 03.09.2008 
La regenza intervegn tar la radiotelevisiun taliana 
La regenza grischuna pretenda da la Radiotelevisiun svizra da lingua taliana RTSI ch'ella rapportia en moda pli vasta da la vita politica, culturala e sociala dal Grischun. 
La regenza grischuna è uss intervegnida cun ina brev tar la RTSI. 
Ella pretenda tranter auter che las plazzas da correspundentas e da correspundents en il Grischun vegnian - sco gia annunzià pli baud da la RTSI - augmentadas finalmain. 
En ses rapports duai la RTSI resguardar pli fitg la vita politica, culturala e sociala dal Grischun. 
Per quai stuessan las occurrenzas ed ils eveniments da tut il Grischun vegnir tgirads meglier schurnalisticamain. 
Quai pretenda la regenza en ina brev a la Societad cooperativa per la radiotelevisiun da la Svizra taliana (CORSI) ed a la direcziun da la RTSI. 
Il basegn ed il dretg da survegnir infurmaziuns cumplessivas en talian èn tenor la regenza giustifitgads tant per la populaziun da las valladas talianas dal Grischun sco er per la populaziun taliana da las autras parts dal Grischun. 
Pervia da quai vegn la RTSI supplitgada d'augmentar ses persunal a Cuira sco gia garantì pli baud. 
Ultra da quai duain er vegnir stgaffidas plazzas da correspundentas e da correspundents en las valladas rumantschas e tudestgas. 
Mo uschia possian ils rapports sur dal Grischun esser pli cumplessivs e mo uschia possia l'identitad da la "Svizzera italiana" vegnir rinforzada. 
La regenza punctuescha ch'ils rapports duajan resguardar tut il chantun Grischun e betg mo las valladas talianas. 
Per la regenza grischuna n'èsi betg acceptabel, sche las Grischunas e sch'ils Grischuns da lingua taliana vegnian discriminads envers las Tessinaisas ed ils Tessinais che profitan d'ina infurmaziun cumplessiva sur da tut il Tessin. 
En la brev exprima la regenza ultra da quai sia malcuntentientscha envers la RTSI, perquai ch'ella n'ha anc betg ademplì en moda suffizienta las empermischuns ch'ella ha dà pli baud. 
Suenter las intervenziuns da la regenza ils onns 2005 e 2007, ha la RTSI empermess d'augmentar sias plazzas da correspundentas e da correspundents en il Grischun. 
Per la regenza èsi cler che la RTSI sto prender serius ils basegns legitims dal chantun Grischun e far propostas concretas per meglierar la situaziun. 
Uschiglio sa tegna la regenza averta la pussaivladad d'intervegnir tar las autoritads federalas per survegnir ina meglra cuvrida tras la televisiun e tras il radio da lingua taliana resp. d'insister che las disposiziuns da la lescha federala davart radio e televisiun vegnian ademplidas. 
Il servetsch d'infurmaziun da l'instituziun statala da radio e televisiun RTSI vegn finanzià tras las taxas. 
Cun circa 280 milliuns francs per onn vegnan producids trais programs da radio (rete uno, rete due, rete tre) e dus programs da televisiun (TSI 1 e TSI 2). 
Dals passa 1000 emploiadas ed emploiads da la RTSI èn staziunads mo trais schurnalists stablamain en il chantun Grischun. 
Gremi: regenza 
Funtauna: rg chanzlia chantunala dal Grischun 
Data: 04.09.2008 
Il Grischun cumenza cun in program da vaccinaziun cunter cancer dal culiez da la madra 
La regenza grischuna ha approvà il program da vaccinaziun cunter cancer dal culiez da la madra (vaccinaziun da HPV) en il chantun Grischun. 
L'uffizi da sanadad è vegnì incumbensà cun la realisaziun dal program chantunal da vaccinaziun. 
Quel prevesa che mattettas e che dunnas giuvnas en la vegliadetgna dad 11 fin 19 onns pon sa laschar vaccinar gratuitamain cunter cancer dal culiez da la madra. 
La permissiun da vaccinar survegnan medias e medis ch'èn domiciliads en il chantun e ch'èn s'annunziads en scrit tar l'uffizi da sanadad. 
La confederaziun ha designà la vaccinaziun da HPV sco prestaziun che vegn renconuschida da la cassa da malsauns, sche questa vaccinaziun vegn fatga en il rom da programs chantunals da vaccinaziun. 
Il settember trametta l'uffizi da sanadad a las dunnas giuvnas che duain vegnir vaccinadas ina brev d'infurmaziun cun ulteriurs detagls. 
Mess en vigur la revisiun parziala da la lescha davart las scolas medias 
La revisiun parziala da la lescha davart las scolas medias vegn messa en vigur retroactivamain per il 1. da settember 2008. 
Quai ha concludì la regenza grischuna. 
A medem temp ha la regenza relaschà respectivamain adattà differentas autras ordinaziuns. En la sessiun d'avrigl ha il cussegl grond concludì la revisiun parziala da la lescha davart las scolas medias. 
Ina consequenza da quai è stà tranter auter che la durada da la scolaziun gimnasiala è vegnida francada da nov en la lescha. 
Il gimnasi dura sco fin ussa 6 u 4 onns. 
Da nov è er la maturitad spezialisada - che po vegnir acquistada a la scola media professiunala - vegnida francada en la lescha. 
Il termin da referendum cunter questa revisiun parziala è scadì ils 31 da fanadur 2008, senza ch'i saja vegnì fatg in referendum. 
Per realisar las mesiras ch'èn vegnidas preschentadas al cussegl grond ha la regenza revedì a medem temp pliras ordinaziuns. 
Per profilar il gimnasi inferiur na po tranter auter la 1. classa betg pli vegnir repetida. 
Al gimnasi duai plinavant vegnir augmentada la qualitad da scolaziun, e quai tras examens finals ch'èn coordinads en mintga scola, ma er tras mesiras che pertutgan l'instrucziun. 
La procedura d'admissiun durant il 8. onn da scola vegn applitgada da nov er en la scola media commerziala ed en la scola media professiunala. 
La finala ha la regenza determinà che la maturitad spezialisada en pedagogia vegnia purschida a Schiers, la maturitad spezialisada en sanadad a Glion e la maturitad spezialisada en lavur sociala a Cuira. 
Da vischnancas e da regiuns 
Seewis: 
Il project cunter crudada da crappa "Steinbrugg" da la vischnanca da Seewis vegn approvà e sustegnì cun ina contribuziun da maximalmain 753'900 francs. 
Tujetsch: 
A la vischnanca da Tujetsch vegn garantida ina contribuziun da maximalmain 206'990 francs per mesiras da cumplettaziun e per l'engrondiment da la serenera. 
San Vittore: 
La constituziun da la vischnanca da San Vittore dals 28 d'avrigl 2008 vegn approvada. 
Contribuziuns chantunalas a differentas instituziuns 
Meds finanzials da la lottaria naziunala: 
La regenza ha approvà circa 424'000 francs or dal fond da la lottaria naziunala per intents culturals. 
En quest connex vegnan resguardadas tut en tut 69 instituziuns. 
Regiun Bregaglia: 
A la regiun Bregaglia vegn garantida per ils onns 2008 e 2009 ina contribuziun da 250'000 francs als custs da transfurmaziun per furmar in'organisaziun turistica futura (OTF). 
Project "Filmland Südbünden": 
Il project da perscrutaziun e da dieta "Filmland Südbünden" vegn sustegnì cun ina contribuziun unica da 7'000 francs. 
Club da hockey Partenz-Signuradi: 
Per cumprar nov material da goli per la generaziun giuvna survegn il club da hockey Partenz-Signuradi ina contribuziun da 9'600 francs or dal fond da sport. 
Club da hockey da Tavau: 
Per cumprar nov material da goli per la generaziun giuvna survegn il club da hockey da Tavau ina contribuziun da 6'300 francs or dal fond da sport. 
Cuira unihockey: 
A Cuira unihockey vegn garantida ina contribuziun da 5'600 francs or dal fond da sport per cumprar bandas d'unihockey per la plazza gronda. 
Projects da vias 
La regenza ha approvà totalmain 175'000 francs per construir e per sanar il suandant traject da via: 
- via naziunala A28: lavurs d'impressari, sviament da Küblis 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.09.2008 
In di da giudair 
Gia per la 15avla giada vegn manà tras il di europeic dal monument en 48 pajais da l'Europa. 
Per la fin d'emna dals 13 e 14 da settember 2008 envidan la tgira da monuments e 13 "lieus da giudiment" exquisits a questa occurrenza che ha lieu quest onn en tut il chantun Grischun cun visitas guidadas e cun purschidas spezialas dals manaschis gastronomics. 
Dapi il 19avel tschientaner èn vegnids construids en il Grischun numerus hotels pumpus pervia dal svilup dals bogns e da l'alpinissem e pervia da las activitads da cura climaticas. 
Davent dals exempels enconuschents da la "belle epoque" fin a la chasa dals onns 1930, che regorda amuraivlamain a la patria, è il svilup da l'architectura d'hotels perceptibel fin oz. 
Ma er edifizis ch'èn plirs tschientaners vegls èn vegnids transfurmads pli tard en hotels. 
Els raquintan als giasts ord l'istorgia dal lieu, uschia che mintga dimora daventa in eveniment singular. 
Cunquai che la dumonda e la purschida da l'atmosfera unica da tals manaschis gastronomics creschan, reunescha la marca "Swiss Historic Hotels" dapi l'onn 2004 en l'entira Svizra quests hotels renovads. 
Da gronda impurtanza per il turissem era ed è il traject Alvra-Bernina da la Viafier retica che ha survegnì dacurt la distincziun sco patrimoni mundial da la UNESCO. 
Per questa chaschun vegn fatga ina gronda festa, e quai medemamain la fin d'emna dals 12 fin ils 14 da settember. 
Infurmaziuns pli detagliadas davart ils programs porschan www.denkmalpflege.gr.ch e www.rhb-unesco.ch. 
Lieus da giudiment exquisits 
Tavau | Hotel Schatzalp 
Premià sco hotel istoric da l'onn 2008 en renconuschientscha da ses edifizi istoric ch'è resta per gronda part tradiziunal, da la buna utilisaziun e dal mobigliar autentic da l'hotel sco er da la restauraziun da l'iert botanic Alpinum Schatzalp. 
Cama | Grottos 
La "fundaziun per la revitalisaziun dals grottos da Cama" ha cumenzà ils ultims onns a renovar ils passa 40 anteriurs grottos da Cama. 
Cuira | Hotel romantic Stern 
L'istorgia da l'hotel Stern va enavos fin l'onn 1677. 
L'hotel Stern dad oz è in stabiliment dal classicissem tardiv a l'entrada da la citad veglia da Cuira. 
L'onn 1907 ha Johann Anton Tscharner integrà là ina loscha dals framassuns. 
Ils architects Schäfer & Risch han creà l'onn 1913 - en stil indigen - l'ustaria bain mantegnida. 
Flem Casa d'Uaul | Hotel romantic 
Influenzà dal jugendstil è quest hotel vegnì construì l'onn 1903 sco edifizi istoristic cun turettas da chantun e cun ina gronda veranda. 
Nà da las stgalas centralas cuntanschan ins - traversond la halla magnifica - il parc u las salas da reuniun al plaunterren. 
Flem | Park Hotel Waldhaus 
L'edifizi principal dal classicissem tardiv è vegnì construì ils onns 1875 fin 1877. 
Ils onns 1881 e 1889 èn vegnidas vitiers las dependances, la villa Belmont e la villa Silvana. 
Ina chasa da reuniun cun salas da mangiar, da café e da divertiment è vegnida construida l'onn 1904. 
Il cumplex cun ses sistem da pavigliun vegn cumplettà tras architectura contemporana. 
Claustra | Chesa Grischuna 
La Chesa Grischuna è vegnida construida l'onn 1938, avant l'exposiziun naziunala da l'onn 1939 a Turitg, cur ch'ins sa regurdava en Svizra dal stil indigen. 
La chasa, l'interiur ed il mobigliar pitschen èn vegnids concepids sco ovra cumplessiva da l'enconuschent architect turitgais Hermann Schneider. 
Las lavurs èn vegnidas exequidas da mastergnants indigens. 
Pasqual | Hotel dal chastè da Sins 
Il chastè da Sins è vegnì terminà enturn l'onn 1695. 
In'attracziun èn las chombras, ch'èn vegnidas renovadas en moda miaivla, sco er il iert magnific cun ina part barocca. 
Puschlav | Hotel Albrici à la Poste 
L'hotel istoric Albrici a Puschlav è vegnì construì l'onn 1682 sco chasa d'abitar burgaisa. 
La transfurmaziun en l'hotel ha gì lieu l'onn 1848. 
Remartgabels èn ils locals interns ornads, cunzunt la sala da las sibillas cun il tavlegià pompus, cun il tschiel sura da lain e cun ils 12 maletgs en ieli che dateschan dal 17avel tschientaner e che represchentan figuras da dunnas. 
Samedan | Hotel Palazzo Mysanus e Chesa Planta 
Il Palazzo Mysanus - ina chasa patriziana - è vegnì construì il 17avel tschientaner e vegn utilisà ussa sco hotel da musica e da cultura. 
En la Chesa Planta - ina chasa patriziana dal 16avel tschientaner - sa chattan il museum davart la cultura d'abitar dal 18avel e dal 19avel tschientaner, la biblioteca rumantscha sco er l'archiv da cultura. 
Santa Maria Val Müstair | Hotel Chasa de Capol 
Anteriura sedia dals conts de Capol, substituts da la regenza e prevosts da la claustra benedictina Son Jon a Müstair. 
L'onn 1838 è s'extinguida la lingia da la famiglia dals conts de Capol. 
Suenter che l'edifizi è stà vid durant var 120 onns, porscha el oz - grazia a renovaziuns miaivlas - ospitalitad moderna en ina chasa patriziana. 
Segl Maria | Hotel Edelweiss e hotel Waldhaus 
L'hotel Edelweiss deriva d'in edifizi dals onns 1875/76. La fatschada sco er la sala da mangiar cuntegnan elements neogotics da gronda impurtanza. 
L'hotel Waldhaus è vegnì construì ils onns 1905 fin 1908. 
Ses intern cun las stgalas imposantas è per gronda part intact. 
Las salas ed ils saluns impressiunants en il plaunterren èn ina part da l'interiur magnific. 
Soglio | Palazzo Salis 
Il palazzo Salis è vegnì construì l'onn 1630 tras Baptista da Salis sco simpla chasa d'abitar ed ha survegnì sia cumparsa odierna en il vitg bregagliot da Soglio tras ina gronda midada da construcziun l'onn 1701. 
Dapi l'onn 1876 vegn il palazzo utilisà sco hotel. 
In iert pittoresc davos l'edifizi è il spazi exteriur adequat per il palazzo baroc. 
Gremi: uffizi da cultura 
Funtauna: rg uffizi da cultura 
Data: 10.09.2008 
Approvà da princip la revisiun totala da l'ordinaziun davart la maturitad professiunala 
La regenza grischuna sustegna da princip la revisiun totala da l'ordinaziun davart la maturitad professiunala federala che vegn proponida da la confederaziun. 
Sco che la regenza scriva en sia resposta da consultaziun, è la maturitad professiunala in model da success cun ina istorgia che n'è anc betg uschè veglia. 
La finamira da la revisiun totala è quella da tegnair la qualitad da la scolaziun e la part da las persunas che fan ina maturitad professiunala sin in aut nivel. 
En vista al studi ad ina scola auta professiunala ston vegnir adattadas las finamiras da la furmaziun generala extendida. 
Per la regenza fissi dentant fauss da manevrar la maturitad professiunala en la vischinanza da la maturitad gimnasiala e da relativar uschia ses profil. 
Actualmain sa cumpletteschan questas duas vias da scolaziun en moda optimala ed in'extensiun da la moda da lavurar interdisciplinara sin quest stgalim da scolaziun na resguarda la regenza sco betg adequata a l'intent. 
Ultra da quai tema la regenza che l'individualisaziun e che la differenziaziun tar las scolaziuns da maturitad professiunala pudessan chaschunar problems en il chantun Grischun. 
Gist las scolas da maturitad professiunala pitschnas e periferas na pon strusch porscher tut las novas cumbinaziuns da scolaziun pussaivlas. 
Da la revisiun sto la finala dentant er resultar ina plivalur per il mund da lavur. 
Da vischnancas e da regiuns 
Pitasch: 
A la vischnanca da Pitasch vegn garantida ina contribuziun dad 111'150 francs als custs cun dretg da survegnir contribuziuns per sanar e per engrondir il stabiliment dal provediment d'aua. 
Brusio: 
La revisiun parziala da la planisaziun locala da la vischnanca da Brusio dals 16 da december 2007 vegn approvada cun intginas cundiziuns. 
Contribuziuns chantunalas a differentas instituziuns 
Halla d'events da curling a Flem: 
A la Waldhaus Flims Mountain Resort SA vegn garantida - sin basa dal concept per implants da sport d'impurtanza chantunala (CISIC) - ina contribuziun dad 1'500'000 francs per construir la halla d'events da curling a Flem. 
La premissa è che la finanziaziun totala reusseschia. 
Fundaziun Flury a Schiers: 
A la fundaziun Flury a Schiers vegn garantida ina contribuziun chantunala da maximalmain 1'450'000 francs per engrondir e per midar la construcziun da la chasa da persunas attempadas e da tgira "Sassauna" a Schiers sco er per substituir l'edifizi che cuntegna la cuschina cuminaivla da la chasa da persunas attempadas e da tgira sco er da l'ospital regiunal dal Partenz a Schiers. 
Promoziun da la cultura: 
La regenza ha concedì contribuziuns da totalmain 98'000 francs per promover 12 occurrenzas ed ovras culturalas. 
Project "Scolas a Berna": 
Il project "Scolas a Berna" da l'uniun cun il medem num vegn sustegnì cun ina contribuziun unica da 20'000 francs. 
La premissa è che almain 15 chantuns sa participeschian. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.09.2008 
Concedì contribuziuns da la concurrenza per promover la lavur culturala professiunala 2008 vi da projects pitschens 
La promoziun da la cultura dal Grischun ha realisà quest onn per l'emprima giada ina concurrenza per promover la lavur culturala professiunala vi da projects pitschens. 
A diesch artistas ed artists èn vegnidas surdadas contribuziuns en la dimensiun da totalmain 75'000 francs. 
La concurrenza è vegnida annunziada il zercladur 2008 en la pressa quotidiana grischuna ed en il bulletin d'art svizzer. 
Il termin d'annunzia è scadì ils 15 d'avust 2008. 
Esther Krättli Jenny (presidenta da la concurrenza per promover la lavur culturala professiunala [projects gronds] e commembra da la cumissiun per promover la cultura) ed Armon Fontana (promoziun da la cultura dal Grischun) han - sco commembers da la giuria - analisà da mez fin la fin d'avust ils 59 projects inoltrads che derivan da las spartas culturalas las pli differentas. 
Ils projects che las artistas e ch'ils artists han inoltrà èn vegnids giuditgads da la giuria areguard lur qualitad ed areguard lur professiunalitad. 
Grazia als stipendis libers e grazia a las contribuziuns ad ovras duain las singulas artistas ed ils singuls artists pudair sa deditgar per in tschert temp a lur activitad creativa u realisar in tschert project cultural, e quai independentamain d'in squitsch professiunal e finanzial. 
Sin recumandaziun da la giuria da la concurrenza sco er sin proposta da l'uffizi da cultura e dal departament d'educaziun, cultura e protecziun da l'ambient sustegna la regenza ils diesch projects da las suandantas artistas e dals suandants artists cun ina contribuziun da mintgamai 7'500 francs: 
1) Linard Bardill (1956), Scharàns 
sparta: musica 
contribuziun per: program da chanzuns d'uffants "Guglielm Tell per la scolina" 
2) Bianca Brunner (1974), Domat 
sparta: art figurativ 
contribuziun per: cuntinuaziun da las lavurs fotograficas 
3) Martin Armin Caduff (1988), Tartar 
sparta: musica 
stipendi liber 
4) Linard Candreia (1957), Laufen 
sparta: litteratura 
contribuziun per: "In foravia da Murmarera. 
Davart la curta vita da l'emigrant e stagiunari Flurin Lozza (1870 - 1919)" 
5) Daniel Mettler (1965), Pascale Wiedemann (1966), Cuira 
sparta: art figurativ 
contribuziun per: lavurs fotograficas "natiras mortas" 
6) Peter Trachsel (1949), Küblis 
sparta: art figurativ 
contribuziun per: 14 spazis per l'art u sch'i daventa stgir en la val (projects d'art en il Partenz) 
7) Eva Roselt (1959), Andrea Zogg (1957), Tumein 
sparta: teater 
contribuziun per: lavurs vi dal scenari "Stattführung" 
8) Stefan Rüesch (1963), Razén 
sparta: art figurativ 
stipendi liber 
9) Dino Simonett (1963), Turitg 
sparta: litteratura/istorgia culturala 
contribuziun per: documentaziun "La pensiun Chastè a Segl Baselgia" 
10) Peter Conradin Zumthor (1979), Haldenstein 
sparta: musica 
contribuziun per: Niggli / Zumthor - duo da battaria 
Infurmaziuns: 
Armon Fontana, promoziun da la cultura dal Grischun, Loëstrasse 26, 7001 Cuira, 
tel. 081 254 16 02, e-mail: armon.fontana@afk.gr.ch. 
Gremi: uffizi da cultura 
Funtauna: rg uffizi da cultura 
Data: 17.09.2008 
Avert la consultaziun tar la revisiun parziala da la lescha da taglia 
Il departament da finanzas e vischnancas trametta en consultaziun in'ulteriura revisiun parziala da la lescha da taglia. 
La finamira è da meglierar vinavant las cundiziuns generalas fiscalas dal chantun Grischun. 
Questa finamira duai vegnir cuntanschida cun reducir las taglias sin la facultad e cun sbassar las taglias sin il gudogn. 
Ultra da quai duai vegnir realisada la refurma da l'imposiziun da taglia sin interpresas II, ed i duain vegnir fatgas differentas ulteriuras adattaziuns al dretg federal. 
Suenter la gronda revisiun parziala da la lescha da taglia da l'onn 2006 e suenter ina pitschna revisiun ch'il cussegl grond vegn a tractar la sessiun d'october, prenda il departament da finanzas per mauns in'ulteriura revisiun parziala. 
Quella duai d'ina vart rinforzar il Grischun sco lieu d'abitadi e sco plazza economica ed impedir ch'il chantun tiria puspè la curta en la concurrenza fiscala interchantunala. 
Da l'autra vart è ella la consequenza dal dretg fiscal federal che sforza ils chantuns da transferir regulaziuns da la lescha d'armonisaziun da taglia en il dretg chantunal. 
Dal puntg da vista dal chantun duain numerusas pajataglia e numerus pajataglia vegnir distgargiads. 
La deducziun per la tgira d'uffants ordaifer la famiglia vegn augmentada a 10'000 francs. 
La taglia sin la facultad vegn reducida cun augmentar ils imports libers da taglia e cun sbassar la tariffa maximala. 
Dals imports libers da taglia profiteschan en emprima lingia ils conjugals, entant che l'attractivitad dal chantun Grischun sco domicil per persunas pensiunadas vegn augmentada cun reducir la tariffa maximala. 
La tariffa da taglia per la taglia sin il gudogn vegn sbassada danovamain. 
Uschia po vegnir mantegnida la buna posiziun tranter ils chantuns ch'è vegnida cuntanschida cun l'ultima revisiun parziala ed i po vegnir reagì sin ils sbassaments da la taglia che auters chantuns han fatg en il fratemp. 
Il medem mument vegn fatga la midada a la tariffa da taglia proporziunala che vegn er designada - en pleds moderns - sco flat rate. 
Ina part essenziala dal project è l'adattaziun da la legislaziun chantunala al dretg federal. 
Qua stat en il center la refurma da l'imposiziun da taglia sin interpresas II. Questa revisiun ch'ins enconuscha sut la noziun da la uschenumnada refurma da las IPM è vegnida acceptada dal suveran il favrer da quest onn. 
I sa tracta principalmain da suspender il mument d'imponer taglias en cas da prelevaziuns privatas, da partiziuns d'ierta u da l'affittaziun d'ina interpresa, da taxar il gudogn da liquidaziun u d'extender la deducziun per participaziuns tar persunas giuridicas. 
Ulteriuras midadas en il dretg federal concernan per exempel l'amnestia d'ierta e la denunzia da sasez na chastiabla sco er la procedura da la taglia supplementara e la procedura da taglia penala. 
E la finala duai vegnir stgaffida ina regulaziun legala per che l'administraziun chantunala da taglia possia far servetschs d'incassament per terzas persunas. 
Uschia po la savida concernent l'incassament da l'administraziun chantunala da taglia vegnir messa a disposiziun ad auters posts da servetsch chantunals, a las vischnancas, als circuls u a las dretgiras. 
Da quest project resultan entradas pli pitschnas da mintgamai circa 25 milliuns francs per il chantun e per las vischnancas. 
La consultaziun dura fin la fin da december 2008. 
Alura ston ils resultats da la consultaziun vegnir elavurads e la missiva per il cussegl grond sto vegnir redigida. 
La discussiun en il cussegl grond è planisada per la sessiun da zercladur 2009. 
Igl è previs da metter en vigur questa revisiun parziala en dus pass il 1. da schaner 2010 ed il 1. da schaner 2011 (refurma da l'imposiziun da taglia sin interpresas II). 
Ils documents da consultaziun pon vegnir chargiads giu da la pagina d'internet da l'administraziun chantunala da taglia www.stv.gr.ch. 
Infurmaziuns: 
- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
- Urs Hartmann, schef da l'administraziun da taglia, tel. 081 257 33 24 
Gremi: regenza 
Funtauna: rg chanzlia chantunala dal Grischun 
Data: 17.09.2008 
En il Grischun èn planisads tschintg centers da registraziun per ils novs passaports biometrics 
Il chantun Grischun vul stabilir tut en tut tschintg centers, nua ch'i pon vegnir registradas las datas biometricas per ils novs passaports. 
Quests tschintg centers duain vegnir repartids en moda decentrala en l'entir chantun. 
La confederaziun planisescha d'introducir per il 1. da mars 2010 en l'entira Svizra datas biometricas en ils differents geners d'attests d'identitad sco passaports, cartas d'identitad e legitimaziuns da persunas estras. 
Ils chantuns ston planisar l'infrastructura correspundenta per la registraziun da las datas. 
Er la finanziaziun da quests posts da registraziun è chaussa dals chantuns. 
En vista al fatg ch'il chantun è populà en moda decentrala, è la regenza da l'avis ch'i saja raschunaivel e necessari da stabilir tschintg centers da registraziun. 
Malgrà ils dischavantatgs finanzials duain las burgaisas ed ils burgais avair la pussaivladad da dumandar er en l'avegnir documents da viadi en lur regiun da domicil, e quai senza stuair far viadis pli lungs. 
Surdà ils premis da renconuschientscha e da promoziun en il sectur cultural 
La regenza grischuna ha surdà ils premis da renconuschientscha e da promoziun en il sectur cultural per l'onn 2008. 
In premi da renconuschientscha da mintgamai 10'000 francs survegnan: 
- Valentin Bearth ed Andrea Deplazes en appreziaziun da lur lavur creativa che metta accents en la nova architectura grischuna e che vegn renconuschida er ordaifer ils cunfins da noss chantun; 
- Christian Buxhofer en renconuschientscha da ses engaschi multifar per las emnas da curs da musica, per il festival da musica e per il "ope(r)n air Waldbühne" ad Arosa; 
- Simon Camartin en renconuschientscha da sias prestaziuns sco dirigent da musica nova, sco directur artistic dal festival da musica Menhir a Falera e sco intermediatur tranter musica grischuna e musica da l'Europa da l'ost; 
- Albert Gasser en renconuschientscha da la perscrutaziun e da l'intermediaziun da l'istorgia da la baselgia e da la teologia, cunzunt da l'uvestgieu da Cuira e dal Grischun, tras experientschas realas, ma er tras reflexiun critica e savens spiertusa; 
- Hans Hartmann, Thomas Keller ed Ueli Soom en renconuschientscha da lur lavur instancabla per il film e per il kino sco er da lur engaschi da 20 onns per il mantegniment dal "Kino Theater Rätia" a Tusaun sco center da cultura regiunal en il Grischun central; 
- Erika Hössli en renconuschientscha da sia ovra litterara engaschada e da ses operar per la lingua e per la cultura dals Gualsers; 
- Massimo Lardi en renconuschientscha da sia ovra litterara, en la quala el illustrescha il pitschen mund dal Puschlav, surdond quel a la vasta belletristica taliana; 
- Peer Schilperoord en renconuschientscha da sia lavur da perscrutaziun en il sectur da las plantas cultivadas alpinas sco er da ses grond engaschi per il mantegniment e per la promoziun da la varietad da las spezias en il Grischun; 
- Gaudenz Signorell en renconuschientscha da sia ovra artistica, en la quala el sondescha en moda experimentala las pussaivladads dal medium "fotografia" e retegna en moda subtila ed insistenta impressiuns ed experientschas intimas da la patria e da pajais lontans. 
Premis da promoziun 
In premi da promoziun da mintgamai 7'000 francs survegnan Barbara-David Brüesch, teatrista, Daniela Candrian, chantadura, Gian Häne, artist figurativ, Ervin Huonder, musicist, Andrea Paganini, scienzà da litteratura, Annina Sedlacek, actura/mimicra, Dario Sisera, musicist, Roman Weishaupt, teatrist, e Dominik Zehnder, sculptur. 
Ils premis vegnan surdads en il rom d'ina festa che ha lieu venderdi, ils 21 da november 2008, a las 17.15 en la sala dal cussegl grond a Cuira. 
La regenza surdat mintga onn premis a persunas che lavuran en las differentas spartas culturalas. 
Cun ils premis da renconuschientscha duain artistas ed artists vegnir undrads ed onurads per la lavur ch'ellas e ch'els han prestà fin ussa sin ils differents champs culturals. 
Cun ils premis da promoziun duain vegnir encuraschads cunzunt artistas ed artists pli giuvens da cuntinuar e da sviluppar vinavant la via culturala ch'ellas e ch'els han tschernì. 
Per prestaziuns culturalas e scientificas extraordinarias po vegnir surdà il premi grischun da cultura che vala sco il premi il pli aut dal chantun Grischun en il sectur cultural. 
Cuntrari als premis da promoziun e da renconuschientscha na vegn el betg surdà mintga onn. 
Da vischnancas e da regiuns 
Scuol: 
La revisiun totala da la lescha davart l'incassament da taxas da cura e da taxas per la promoziun dal turissem da la vischnanca da Scuol dals 3 d'avust 2008 vegn approvada. 
Contribuziuns chantunalas a differentas instituziuns 
Project "Museum & Scola": 
Al project "Museum & Schule | Museum & Scola | Museo & Scuola" vegn concedida per l'onn 2009 ina contribuziun unica da 30'000 francs. 
Agid umanitar: 
Per totalmain quatter projects d'agid umanitar a l'exteriur ha la regenza deliberà tut en tut 38'000 francs. 
Da quai vegnan pajads 20'000 francs a la Caritas Svizra a favur da l'acziun d'agid d'urgenza per las victimas da las inundaziuns en l'India dal nord. 
Projects da vias 
La regenza ha approvà totalmain 2'010'000 francs per construir e per sanar ils suandants trajects da vias: 
- via naziunala A13: lavurs d'impressari, sanaziun dal tunnel dal San Bernardin 
- via naziunala A28: lavurs d'impressari, sviament da Küblis 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 18.09.2008 
La cumissiun per sanadad e fatgs socials beneventa la participaziun dal chantun a duas cunvegnas interchantunalas 
Durant la sessiun d'october vegn il cussegl grond a s'occupar tranter auter cun la participaziun dal chantun Grischun a la cunvegna interchantunala davart la medischina fermamain spezialisada e cun la participaziun dal chantun Grischun a la cunvegna interchantunala davart las instituziuns socialas. 
Sut il presidi dal deputà Carlo Portner ha la cumissiun dal cussegl grond per sanadad e fatgs socials (CSF) predeliberà las duas missivas da la regenza per mauns dal cussegl grond. 
A la sesida da la cumissiun èn sa participads er la cussegliera guvernativa Barbara Janom Steiner ed il cusseglier guvernativ Hansjörg Trachsel. 
Cunvegna interchantunala davart la medischina fermamain spezialisada (CIMFS) 
Sco quai che la regenza menziunescha en sia missiva, intenziunescha la cunvegna la planisaziun naziunala da la medischina fermamain spezialisada, e quai en moda communabla tras ils chantuns. 
En il futur vegni a dar mo pli ina suletta planisaziun che vegn purtada communablamain da tut ils chantuns. 
Questa planisaziun communabla permetta in provediment effizient e d'auta qualitad da la populaziun svizra cun prestaziuns medicinalas fermamain spezialisadas. 
La cunvegna prevesa la pussaivladad d'attribuir prestaziuns da la medischina fermamain spezialisada er ad ospitals dal center ed uschia er a l'ospital chantunal dal Grischun. 
Cunvegna interchantunala davart las instituziuns socialas (CIIS) 
Questa cunvegna interchantunala ha l'intent da pussibilitar a persunas che han basegns spezials d'assistenza e da promoziun da vegnir recepidas senza difficultads en instituziuns adattadas che sa chattan ordaifer lur chantun da domicil. 
Ella regla la collavuraziun tranter il chantun da staziunament d'ina instituziun ed il chantun da domicil da persunas ch'èn collocadas ordaifer il chantun. 
Il champ d'applicaziun da la CIIS cumpiglia ils quatter secturs chasas d'uffants e da giuvenils, instituziuns per l'integraziun professiunala e sociala da persunas creschidas cun impediment, instituziuns per purschidas staziunaras da terapia e da reabilitaziun en il sectur da las dependenzas ed instituziuns per la scolaziun speziala externa. 
En il chantun Grischun mancan en tscherts secturs instituziuns spezialisadas uschia ch'i sto vegnir fatg quint pli e pli en il futur cun plazzaments extrachantunals. 
La cumissiun suonda - suenter avair discutà ils dus projects en moda intensiva - l'argumentaziun da la regenza. 
Perquai propona ella al cussegl grond da consentir a la participaziun dal chantun a las duas cunvegnas. 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
Data: 18.09.2008 
La Currezia durant il temp medieval 
Ils 3 d'october 2008 a las 18.00 vegnan preschentadas en la biblioteca chantunala dal Grischun duas publicaziuns davart l'istorgia dal Grischun e dals territoris cunfinants durant il temp medieval tempriv. 
I refereschan dr. Georg Jäger per l'institut per la perscrutaziun da la cultura grischuna, prof. dr. Reinhold Kaiser, autur, dr. Karin Fuchs, editura e dr. Hannes Steiner, editur. 
Robert Grossmann enramescha l'occurrenza cun musica istorica da lauta. 
"Schrift, Schriftgebrauch und Textsorten im frühmittelalterlichen Churrätien", dat la prioritad a las scrittiras tradiziunalas che derivan dal spazi cultural da la Currezia dal 7. fin il 9. tschientaner. 
Durant la perioda da l'antica tardiva e durant il temp medieval tempriv sa chattava la Currezia - areguard la politica, l'economia e la cultura - là, nua che territoris da different caracter en il nord ed en il sid da las Alps sa scuntravan. 
Questa constellaziun ha fixà en moda decisiva il svilup da la scrittira, il diever da la scrittira e las sorts da texts e sveglia dumondas davart l'autonomia e davart las influenzas estras, davart la cuntinuitad e davart las ruttadiras entaifer la cultura da scriver ed entaifer l'istorgia culturala da la Rezia. 
Expertas cumprovadas ed experts cumprovads da las disciplinas archeologia, istorgia, istorgia d'art, giurisprudenza e da las scienzas auxiliaras da l'istorgia s'occupan da perditgas da texts liturgics e hagiografics, d'inscripziuns, da texts giuridics sco er da funtaunas archeologicas. 
Parallelamain cumpara la nova ediziun da l'ovra repassada e cumplettada "Churrätien im frühen Mittelalter" da Reinhold Kaiser. 
L'autur preschenta tschintg tschientaners da l'istorgia dal temp medieval tempriv da la Currezia, e quai cun agid da documents, d'inscripziuns, da nums da lieus e da persunas, da chats da fossas e d'abitadis, d'edifizis sacrals u da picturas da paraid e dals resultats da las disciplinas istoricas vischinas. 
Tge impurtanza ha gì il declin da l'imperi roman per la Rezia? 
Tge midadas han gì lieu en ils secturs da la politica, da l'economia e dal mund da viver? 
E tge consequenzas ha gì il declin da l'imperi roman en vista a la baselgia, a la cultura ed a la lingua? 
En la nova publicaziun tracta Reinhold Kaiser questas dumondas e s'occupa en moda critica cun las perscrutaziuns da l'ultim decenni. 
Uschia metta el il text da l'emprima ediziun en connex cun las novas enconuschientschas ed accentuescha ils resultats ils pli novs da la perscrutaziun. 
Gremi: biblioteca chantunala dal Grischun 
Funtauna: rg biblioteca chantunala dal Grischun 
Data: 24.09.2008 
Ils registers d'abitantas e d'abitants vegnan armonisads 
Ils registers d'abitantas e d'abitants da las vischnancas vegnan unifitgads er en il Grischun. 
Per quest intent ha la regenza grischuna relaschà disposiziuns transitoricas per l'execuziun da la lescha federala davart l'armonisaziun dals registers. 
Il project da l'armonisaziun dals registers è vegnì inizià da la confederaziun. 
Ils differents registers vegnan midads uschia ch'els pon vegnir cumparegliads en l'entira Svizra areguard il cuntegn, areguard la nomenclatura ed areguard l'actualitad e ch'els pon vegnir preparads per la transmissiun electronica standardisada da datas. 
Talas retschertgas automatisadas èn ina part fundamentala dal nov sistem da dumbrar la populaziun. 
Las disposiziuns transitoricas ch'èn vegnidas relaschadas da la regenza reglan - sin il stgalim da l'ordinaziun - las lavurs da realisaziun da l'armonisaziun dals registers. 
Ellas duain dar la pussaivladad a las vischnancas da realisar l'armonisaziun en moda effizienta e raschunaivla. 
Concretamain vegnan regladas tranter auter la gestiun dals registers d'abitantas e d'abitants tras las vischnancas sco er la colliaziun a la plattafurma centrala d'informatica e da communicaziun da la confederaziun SEDEX. 
Per questa colliaziun ston las vischnancas cumprar da princip fin la fin da l'onn 2008 ina software adattada. 
Ultra da quai fixeschan las disposiziuns transitoricas, co ch'il register federal dals edifizis e da las abitaziuns (REA) sto vegnir rectifitgà per pudair manar in register actual dals objects. 
Da nov han las vischnancas er la pussaivladad d'introducir ina numeraziun uffiziala da las abitaziuns. 
La finala reglan las disposiziuns transitoricas la transmissiun generala da datas ed il barat da datas sco er l'integraziun dal nov numer d'assicuranza da la AVS en ils registers. 
Per sustegnair las vischnancas tar lur lavurs da realisaziun ha il chantun Grischun stgaffì in post spezialisà per l'armonisaziun dals registers, e quai tar il departament d'economia publica e fatgs socials. 
Mess en vigur la revisiun da la lescha davart la protecziun da datas 
La regenza grischuna ha mess en vigur per il 1. d'october 2008 la revisiun parziala da la lescha chantunala davart la protecziun da datas. 
Il cussegl grond aveva approvà questa revisiun parziala ils 31 d'avust 2006 en il rom da l'optimaziun da l'organisaziun giudiziala chantunala. 
Cunter questa revisiun parziala n'eri betg vegnì fatg in referendum. 
La revisiun parziala da la lescha davart la protecziun da datas sa restrenscha a quellas adattaziuns a las cunvegnas da Schengen/Dublin, las qualas èn absolutamain necessarias. 
Quellas pretendan tranter auter che la regulaziun legala haja da valair per tut las elavuraziuns da datas che vegnan fatgas dad organs chantunals e communals. 
En cas ch'ils dretgs d'ina persuna vegnan violads tras in'elavuraziun da sias datas, sto questa persuna plinavant pudair sa volver cun in med legal ad ina instanza giudiziala. Da nov ha er l'autoritad da surveglianza il dretg da far recurs. 
La regenza beneventa la revisiun parziala da la lescha federala davart l'aviatica 
La revisiun parziala da la lescha federala davart l'aviatica, che vegn proponida da la confederaziun, vegn da princip beneventada da la regenza grischuna. 
En sia resposta da consultaziun suttastritga ella la regulaziun proponida, tenor la quala i dastgan vegnir construids en l'avegnir - en ina dimensiun limitada - edifizis e stabiliments tar plazzas externas d'atterrament. 
Per il chantun muntagnard Grischun ha questa pussaivladad cunzunt ina impurtanza per la cultivaziun dal guaud. 
La regenza pretenda che questa soluziun stoppia perquai vegnir mantegnida. 
Percunter vegnan refusadas l'introducziun d'ina taxa da surveglianza sco er la nova regulaziun dals custs per la segirezza da sgol. 
Qua tema la regenza che quai haja consequenzas decisivas per las plazzas aviaticas regiunalas pertutgadas sco er per lur utilisadras e per lur utilisaders. 
Perquai ch'i sajan anc avertas numerusas dumondas, propona la regenza da spustar la nova regulaziun da las taxas per la segirezza da sgol sin la proxima revisiun. 
La revisiun da la lescha federala davart la concurrenza illoiala vegn beneventada 
La regenza grischuna sustegna la revisiun planisada da la lescha federala davart la concurrenza illoiala. 
Il project vul ina meglra protecziun cunter l'engion da cudeschs d'adressas, cunter sistems da lavina e cunter cundiziuns generalas da fatschenta abusivas. 
Da nov duain er ils dretgs da la confederaziun da purtar plant vegnir extendids, ed i duai vegnir stgaffida la basa legala per la collavuraziun cun autoritads da surveglianza estras per cumbatter metodas da fatschenta illoialas transcunfinalas. 
En sia resposta da consultaziun supplitgescha la regenza la confederaziun d'examinar, sch'i na dettia betg anc in ulteriur basegn d'agir en il cumbat cunter cumportaments da fatschenta illoials. 
La regenza vul ina meglra protecziun dals reservats d'utschels da l'aua e d'utschels migrants 
La regenza grischuna sustegna las stentas da la confederaziun d'integrar otg territoris supplementars en l'inventari dals reservats d'utschels da l'aua e d'utschels migrants d'impurtanza naziunala. 
Da nov duai er vegnir rinforzada en ils reservats la protecziun cunter disturbis tras il diever da temp liber che vegn pli e pli grond. 
Fin ussa ha la confederaziun determinà 28 tals reservats per la protecziun dals utschels migrants sco er dals utschels da l'aua e da palì che vivan en Svizra. 
Sco che la regenza scriva en sia resposta da consultaziun tar la revisiun parziala da l'ordinaziun davart ils reservats d'utschels da l'aua e d'utschels migrants d'impurtanza internaziunala e naziunala, na tangheschan ils otg novs reservats previs betg il Grischun. 
Da vischnancas e da regiuns 
Grono: 
La revisiun parziala da la constituziun communala da la vischnanca da Grono, ch'è vegnida concludida a chaschun da la votaziun a l'urna dals 22 da zercladur 2008, vegn approvada. 
Grischun dal nord: 
La midada dal plan directiv regiunal "Deposit da material Scanvetg", ch'è vegnida concludida da la corporaziun regiunala dal Grischun dal nord ils 6 da november 2007, vegn approvada cun cundiziuns e declerada sco lianta per las autoritads chantunalas. 
Engiadina bassa: 
Il plan directiv regiunal "Explotaziun da material e gestiun da ruments", ch'è vegnì concludì da la regiun d'Engiadina bassa ils 14 da favrer 2008, vegn approvà e declerà sco liant per las autoritads chantunalas 
Samignun: 
La regenza approvescha il contract tranter il chantun Grischun e la vischnanca da Samignun per laschar surpigliar la polizia chantunala dal Grischun incumbensas da la polizia communala. 
La plazza supplementara vegn finanziada da la vischnanca. 
Contribuziuns chantunalas a differentas instituziuns 
Project "SIKART FUTURE 2008-2011": Il project "SIKART FUTURE 2008-2011" vegn sustegnì cun ina contribuziun da 10'868 francs. 
Quest project prevesa da cumplettar il lexicon biografic d'artistas e d'artists che vegn mess a disposiziun en l'internet tras l'institut svizzer per la scienza d'art. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 25.09.2008 
La cumissiun per economia e taxas beneventa la revisiun parziala da la lescha davart la banca chantunala grischuna 
En la sessiun d'october 2008 vegn la regenza a suttametter al cussegl grond la missiva tar la revisiun parziala da la lescha davart la banca chantunala grischuna. 
Sut la direcziun da Mario Cavigelli ha la cumissiun per economia e taxas (CET) predeliberà la missiva per mauns dal cussegl grond. 
A questa sesida èn er stads preschents il cusseglier guvernativ Martin Schmid ed il president da la banca chantunala grischuna (BCG) Hans Hatz. 
Cun questa revisiun da la lescha davart la BCG prenda la regenza en mira ina gestiun d'interpresa ("corporate governance") che correspunda a las enconuschientschas dad oz, che duai augmentar la transparenza da l'agir d'interpresa e che duai cuntanscher ina relaziun equilibrada tranter la gestiun e la controlla. 
In'ulteriura finamira è la depolitisaziun da las elecziuns dal cussegl da banca. 
Per tegnair quint da las finamiras da questa revisiun vegn la BCG d'ina vart suttamessa ad ina refurma organisatorica. 
Da l'autra vart vegnan l'elecziun da las commembras e dals commembers dal cussegl da banca sco er la surveglianza regladas da nov. 
En sia missiva propona la regenza concretamain da reducir il dumber da commembras e da commembers dal cussegl da banca, e quai dad actualmain 11 a 7. Colliada cun quai è l'aboliziun da la giunta dal cussegl da banca, uschia che la BCG dumbra en l'avegnir quatter organs, numnadamain il cussegl da banca, la direcziun sco er il post da revisiun intern ed il post da revisiun extern. 
In auter punct central da la revisiun è la nova definiziun da l'autoritad electorala dal cussegl da banca. 
Tenor il sistem actual elegia il cussegl grond las commembras ed ils commembers dal cussegl da banca. 
Da nov na duain las commembras ed ils commembers dal cussegl da banca betg pli vegnir elegids dal cussegl grond, mabain da la regenza. 
La CET è sa fatschentada detagliadamain cun quest project. 
Suenter ina discussiun per part cuntraversa davart singuls artitgels è ella vegnida a la conclusiun da suandar las propostas da la regenza e da proponer al cussegl grond da deliberar quest project tenor la missiva. 
Infurmaziuns: 
pledader da la cumissiun Mario Cavigelli, tel. 079 677 63 54 
Gremi: cumissiun per economia e taxas 
Funtauna: rg cumissiun per economia e taxas 
Data: 29.09.2008 
Il manual "Eveniments gronds" per il chantun Grischun è elavurà 
Il destin da las pazientas e dals pazients d'urgenza vegn savens decidì gia al lieu da l'accident e sin il transport a l'ospital. 
Perquai duain ellas ed els survegnir gia al lieu da l'accident in agid cumpetent. 
Al chantun Grischun stat a disposiziun dapi il settember 2008 in manual "Eveniments gronds". 
Tar donns cun pliras persunas blessadas, sco per exempel tar lavinas u tar bovas, tar accidents da chemia u tar catastrofas anc pli grondas, poi daventar necessari ch'il servetsch sanitar fetschia intervenziuns dapertut en noss chantun. 
Per dumagnar tals eveniments dovri structuras d'organisaziun adequatas. 
Il manual "Eveniments gronds" è vegnì elavurà en trais onns tras la gruppa da project "Direcziun dal servetsch sanitar" per incumbensa da la cumissiun chantunala da salvament. 
Il manual descriva co ch'il servetsch sanitar è organisà e co ch'el dirigia en cas d'in eveniment grond ed el definescha las incumbensas e las cumpetenzas da tut las forzas d'acziun dal servetsch sanitar. 
Las glistas da controlla ed ils documents da lavur sustegnan las persunas en funcziuns directivas a dumagnar lur incumbensa pretensiusa. 
Exemplars dal manual èn vegnids consegnads a tut ils servetschs regiunals da salvament, a las basas d'ambulanza, als ospitals publics sco er a las organisaziuns associadas sco per exempel als corps da pumpiers, a la polizia, a l'uffizi da construcziun bassa. 
Las manadras ed ils manaders da gestiun e medicinals dals servetschs regiunals da salvament han survegnì ina introducziun en il nov manual a chaschun d'in curs da dus dis che ha gì lieu la fin avust 2008. 
L'ovra cumplessiva serra ussa la largia che existiva en il sectur directiv. 
Il manual è publitgà sin la pagina d'internet www.gesundheitsamt.gr.ch. 
Infurmaziuns: 
dr. Rudolf Leuthold, manader da l'uffizi da sanadad, tel. 081 257 26 41 
Gremi: uffizi da sanadad 
Funtauna: rg uffizi da sanadad 
Data: 01.10.2008 
Il Grischun sa participescha a la retschertga online davart la cuntentientscha da las utilisadras e dals utilisaders cun ils portals d'internet dals chantuns 
Quant cuntentas e quant cuntents èn las burgaisas svizras ed ils burgais svizzers cun ils portals d'internet dals chantuns? 
L'institut per psicologia da l'universitad da Basilea emprova da sclerir questa dumonda. 
Cun il consentiment dals chantuns fa l'institut - suenter l'onn 2006 - ina segunda retschertga davart la cuntentientscha en il sectur dal e-government en Svizra. 
Tras ina retschertga online duai vegnir eruì, quant cuntentas e quant cuntents che las utilisadras e ch'ils utilisaders èn cun ils portals d'internet da tut ils 26 chantuns svizzers. 
Er il chantun Grischun sa participescha puspè a questa retschertga online. 
A partir d'immediat fin mez december 2008 han persunas interessadas la pussaivladad da valitar la purschida online dal chantun sin www.gr.ch. 
Il questiunari sa divida en differents secturs e cuntegna 32 dumondas. 
Ils resultats gidan a meglierar la qualitad da la purschida. 
Las participantas ed ils participants da la retschertga han la pussaivladad da sa participar ad ina concurrenza e da gudagnar in iPod Shuffle. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 01.10.2008 
Avert la consultaziun tar lescha davart il provediment d'electricitad dal chantun Grischun 
La regenza grischuna ha avert la consultaziun tar la legislaziun executiva chantunala da la lescha federala davart il provediment d'electricitad (LPrEl GR). 
La finamira è quella da stgaffir ina legislaziun effizienta per exequir las incumbensas che vegnan surdadas da la confederaziun als chantuns. 
Ultra da quai duain tut las disposiziuns dal sectur dal provediment d'electricitad vegnir reunidas en ina lescha. 
Questa lescha regla il provediment d'electricitad svizzer ed è entrada en vigur bunamain dal tuttafatg il 1. da schaner 2008. Excepziuns èn las disposiziuns davart il dretg d'access a la rait per consumentas grondas e per consuments gronds sco er l'indemnisaziun da l'electricitad furnida per la forza electrica or d'energias regenerablas. 
Questas disposiziuns entran en vigur il 1. da schaner 2009. 
La lescha federala davart il provediment d'electricitad deleghescha differentas incumbensas als chantuns. 
- designar ils territoris da provediment; 
- far valair la garanzia da colliaziun en cas da dispita; 
- disponer la colliaziun da consumentas finalas e da consuments finals ordaifer il territori da provediment; 
- relaschar disposiziuns davart colliaziuns ordaifer la zona da construcziun sco er davart ils custs da talas, sche quels na vegnan betg reglads dal legislatur federal; 
- reducir differenzas sproporziunadas tranter las tariffas per utilisar las raits. 
Per la revisiun stat a disposiziun fitg pauc temp. 
Suenter sto vegnir redigida la missiva per il cussegl grond. 
La discussiun en il cussegl grond è planisada per la sessiun d'avrigl 2009. 
Ils documents da consultaziun pon vegnir consultads sin la pagina d'internet da l'uffizi d'energia e da traffic www.aev.gr.ch. 
Infurmaziuns: 
- president da la regenza Stefan Engler, schef dal departament da construcziun, traffic e selvicultura, tel. 081 257 36 01 
- Ernst Bachmann, manader da l'uffizi d'energia e da traffic, tel. 081 257 36 21 
La regenza refusa decididamain il conclus federal davart la rait da vias naziunalas 
La regenza grischuna refusa decididamain l'adattaziun dal conclus federal davart la rait da vias naziunalas che vegn preschentada en il sboz da la procedura da consultaziun. 
Sut las cundiziuns generalas ch'èn avant maun na po ella betg ir d'accord cun il fatg che la via dal Güglia vegn integrada da nov en la rait da vias naziunalas. 
En sia resposta da consultaziun sustegna la regenza las posiziuns da la conferenza svizra da las directuras e dals directurs da construcziun, da planisaziun e da protecziun da l'ambient (CCPA) sco er da la conferenza da las directuras e dals directurs chantunals da finanzas (CDF). 
Cunzunt la repartiziun da las incumbensas e la finanziaziun stattan en cuntradicziun cun ils princips ch'èn vegnids concludids en la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF). 
La regenza crititgescha ch'ina via chantunala vegn integrada en la rait da vias naziunalas cunter la voluntad dal chantun. 
Sche la missiva duess vegnir adattada pervia dal resultat da la procedura da consultaziun e sche la finanziaziun duess vegnir midada, giavischa la regenza da pudair prender posiziun in'ulteriura giada. 
Plinavant pretenda la regenza ch'i stoppia vegnir preschentà avertamain en connex cun l'engrondiment da la rait, tge projects d'amplificaziun che hajan la prioritad e cur ch'i saja previs da realisar quels. 
Sche la confederaziun avess da sa decider da renunziar a l'engrondiment da la rait, stoppia vegnir mantegnì il status quo er areguard la dimensiun da la rait da vias principalas per betg stuair ristgar ch'i dettia spustaments e dischequilibers tar l'attribuziun dals meds finanzials per las vias principalas. 
Infurmaziuns: 
- president da la regenza Stefan Engler, schef dal departament da construcziun, traffic e selvicultura, tel. 081 257 36 01 
La regenza approvescha la construcziun dal sviament da Glion 
La regenza grischuna ha approvà il project per il sviament da Glion. 
Las vias chantunalas per Val S. Pieder, per Sursaissa e per la Lumnezia sco er la lingia da la Viafier retica traversan oz la citad da Glion. 
Sch'il volumen da traffic è pli grond e sche las barrieras da la viafier èn serradas, chaschuna quai savens colonnas ed impediments da traffic. 
Al vest da la citad da Glion, en il sectur da la centrala da la NOK Glion II, collia il nov sviament la via sursilvana H19 cun la via da Lumnezia en il sectur da Muschna. 
La lunghezza totala dal project importa stgars 700 meters. 
En la proxima fasa da projectaziun duai la concepziun da la punt survegnir l'attenziun correspundenta. 
L'onn proxim vegnan elavurads ils projects d'execuziun per ils differents projects parzials, per ch'ins possia cumenzar l'onn 2010 cun las emprimas lavurs da construcziun tenor il program da construcziun da vias 2009-2012. 
I vegn fatg quint cun custs totals da 18.4 milliuns francs. 
Da vischnancas e da regiuns 
Sent: 
La revisiun parziala da la constituziun communala, concludida a chaschun da la radunanza communala dals 26 d'avust 2008, vegn approvada. 
Projects da vias 
La regenza ha approvà totalmain 450'000 francs per construir e per sanar ils suandants trajects da vias: 
- via dal Partenz: lavurs d'impressari e da cuvrida, colliaziun da Jenaz 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 02.10.2008 
Ils ruments chasans dastgan mo pli vegnir ars en il chantun 
En l'avegnir duain vegnir dismess tut ils ruments chasans combustibels dal Grischun - sche pussaivel - en il stabiliment per arder ruments (SAR) a Trimmis. 
Excepziuns per cas che pon vegnir motivads cun criteris ecologics ed economics èn dentant pussaivlas. 
La regenza grischuna ha deliberà la missiva correspundenta tar la revisiun parziala da la lescha chantunala davart la protecziun da l'ambient per mauns dal cussegl grond. 
Il parlament vegn a tractar quest project en la sessiun da december. 
La finamira principala da questa revisiun parziala da la lescha davart la protecziun da l'ambient è quella da determinar l'entir chantun sco intschess per ruments chasans combustibels che vegnan surpigliads dal SAR a Trimmis. 
Tut las corporaziuns per la gestiun da ruments dal chantun vegnan uschia obligadas tenor la lescha da consegnar ils ruments chasans combustibels al SAR a Trimmis. 
Cun quai duai vegnir cuntanschì ch'i dettia en l'avegnir uschè paucs transports da rument sco pussaivel e che las capacitads dad arder existentas en il SAR a Trimmis vegnian tratgas a niz en moda raschunaivla. 
Cun la capacitad da combustiun actuala da 95'000 tonnas per onn pon vegnir dismess a Trimmis - tenor la planisaziun chantunala dals ruments - tut ils ruments chasans combustibels che resultan en il Grischun fin l'onn 2020. 
A medem temp po l'utilisaziun da la chalur da combustiun per vapur d'industria e per chalur a distanza sco er per la producziun d'energia electrica vegnir amplifitgada e meglierada. 
La revisiun parziala da la lescha davart la protecziun da l'ambient prevesa che la regenza possia permetter excepziuns ed admetter la dismessa en stabiliments extrachantunals. 
Ultra da quai prevesa la revisiun parziala da la lescha davart la protecziun da l'ambient ch'i valian - sa basond sin prescripziuns adattadas - ils medems pretschs da combustiun per tut las otg corporaziuns per la gestiun da ruments dal Grischun. 
La finala duai vegnir introducida in'obligaziun da dumandar ina permissiun per surpigliar ruments d'ordaifer il chantun. 
Ils contracts existents da corporaziuns per la gestiun da ruments che concernan la dismessa en stabiliments extrachantunals e ch'èn vegnids fatgs avant il 1. da schaner 2007 restan intacts. 
Sin fundament da contracts vegnan ils ruments chasans combustibels da l'Engiadin'ota, dal Puschlav sco er da la Surselva dismess actualmain en il SAR da la cuntrada da la Linth a Niederurnen e quels da la Val Müstair en il SAR da Horgen. 
Gremi: regenza 
Funtauna: rg chanzlia chantunala dal Grischun 
Data: 03.10.2008 
Preventiv 2009 dal chantun Grischun 
La communicaziun a las medias e tut las agiuntas pon vegnir chargiadas qua sin l'agen computer: 
- communicaziun da medias davart il preventiv 2009 
- graficas 
Gremi: Departament da finanzas e vischnancas 
Funtauna: rg Departament da finanzas e vischnancas 
Data: 03.10.2008 
Deliberà la missiva per la nova lescha introductiva tar la legislaziun davart las persunas estras e davart ils fatgs d'asil 
Il chantun Grischun adatta sia legislaziun al nov dretg da persunas estras ed al nov dretg d'asil da la confederaziun. 
La nova lescha introductiva tar la legislaziun davart las persunas estras e davart ils fatgs d'asil stgaffescha tranter auter la basa legala per l'integraziun da persunas estras en il chantun Grischun. 
La regenza grischuna ha deliberà la missiva correspundenta per mauns dal cussegl grond. 
Il settember 2006 avevan las votantas ed ils votants svizzers acceptà en ina votaziun da referendum la lescha federala davart las persunas estras sco er ina revisiun parziala da la lescha d'asil. 
Tuts dus relaschs pretendan ch'il dretg chantunal vegnia adattà. 
In punct central da la lescha introductiva è la basa per las mesiras d'integraziun futuras dal chantun. 
Ina integraziun persistenta da las persunas estras duai distgargiar a lunga vista ils custs en il sectur da la segirezza publica e sociala. 
La promoziun da l'integraziun vegn chapida sco incumbensa interdisciplinara ch'è tant chaussa da la confederaziun, dals chantuns sco er da las vischnancas. 
En emprima lingia duai la promoziun da l'integraziun avair lieu en il rom da las structuras regularas existentas, sco en scolina, en scola, entaifer la furmaziun professiunala, sin il martgà da lavur, tar ils fatgs sanadad ed en las instituziuns da la segirezza sociala. 
En spezial duai vegnir tegnì quint dals basegns da l'integraziun da las dunnas, dals uffants e dals giuvenils. 
Plinavant prevesa la nova lescha la pussaivladad ch'il chantun e che las vischnancas pon pajar contribuziuns finanzialas a projects ed a mesiras d'integraziun. 
Latiers tutgan projects che n'appartegnan betg al champ d'incumbensas da las structuras regularas, sco p.ex. projects da la promoziun da la lingua u da la promoziun tempriva. 
Ina premissa, per ch'ina integraziun haja success, èn en spezial enconuschientschas linguisticas suffizientas. 
Ultra da quai èsi previs che las autoritads possian far cunvegnas d'integraziun cun las persunas estras e che questas cunvegnas giajan pli lunsch ch'il dretg federal. 
Plinavant cuntegna la lescha las cundiziuns generalas, las reglas da cumpetenza e las disposiziuns da procedura per applitgar las mesiras repressivas en il dretg da persunas estras. 
Gremi: regenza 
Funtauna: rg chanzlia chantunala dal Grischun 
Data: 06.10.2008 
La regenza suttametta trais ulteriuras fusiuns da vischnancas al cussegl grond 
La regenza grischuna ha approvà trais ulteriuras cunvegnas davart fusiuns da vischnancas. 
I sa tracta da la fusiun da las vischnancas dad Andeer, da Clugén e da Pignieu a la vischnanca dad Andeer, da las vischnancas da Flond e da Surcuolm a la vischnanca da Mundaun sco er da las vischnancas da Praden e da Tschiertschen a la vischnanca da Tschiertschen-Praden. 
La regenza ha deliberà las missivas correspundentas e propona al cussegl grond da metter en vigur las fusiuns per il 1. da schaner 2009. 
Il cussegl grond vegn a tractar las fatschentas en la sessiun da december. 
Sch'il cussegl grond accepta questas trais fusiuns da vischnancas, sa reducescha il dumber da vischnancas dal Grischun da 203 a 190 per il cumenzament da l'onn 2009. 
Gia en la sessiun d'avust aveva il cussegl grond approvà las fusiuns da las vischnancas da Veulden, da Sched, da Tràn e da Tumegl a la nova vischnanca da Tumegl, da las vischnancas da Tavau e da Wiesen a la vischnanca da Tavau sco er da las sis vischnancas da la Val Müstair a la nova vischnanca da vallada da Val Müstair. 
Tenor l'artitgel 64 da la constituziun dal chantun Grischun promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. 
Ultra da quai po il chantun pajar contribuziuns per promover fusiuns. 
La nova vischnanca dad Andeer survegn dal chantun ina contribuziun da promoziun en la summa da totalmain 1'225'000 francs. 
Per la nova vischnanca da Mundaun importa la contribuziun da promoziun 900'000 francs e per la nova vischnanca da Tschiertschen-Praden è previsa ina contribuziun da 2'550'000 francs. 
Gremi: regenza 
Funtauna: rg chanzlia chantunala dal Grischun 
Data: 06.10.2008 
La "giunta provinciale di Sondrio" sin visita tar la regenza grischuna a Puschlav 
La "giunta provinciale di Sondrio" visita mardi, ils 7 d'october 2008, il Grischun. 
La scuntrada cun la regenza grischuna ha lieu a Puschlav. 
Ils giasts vegnan retschavids dal president da la regenza Stefan Engler e da l'entira regenza. 
Suenter il bainvegni a Puschlav èsi previs da visitar il center da commerzi d'electricitad da la Rezia energia. 
La scuntrada da las regenzas vegn terminada cun ina tschaina communabla. 
La regenza tgira mintga onn contacts cun represchentantas e cun represchentants da stadis esters en Svizra u cun regenzas da pajais vischins. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. 
Autras visitas servan en emprima lingia al barat d'experientschas sin il champ cultural, economic e politic. 
Infurmaziun per las medias: 
A las 16.00 po vegnir fatga ina fotografia communabla da las duas delegaziuns tar la Rezia energia (via da Clalt 307) a Puschlav. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 06-10-2008 
Da vischnancas e da regiuns 
La Punt Chamues-ch: 
La revisiun parziala da la planisaziun locala da la vischnanca da La Punt Chamues-ch dals 18 da december 2007 vegn approvada cun incumbensas. 
Contribuziuns chantunalas a differentas instituziuns 
Project collectiv "selvicultura 2008": 
La regenza grischuna ha approvà il project collectiv "selvicultura 2008" che custa totalmain 19'670'000 francs. 
L'intent dal project è quel d'exequir - tenor prioritads ch'èn definidas cleramain - lavurs necessarias ed urgentas en ils secturs da la tgira dal guaud da protecziun, da la biodiversitad e da la tgira dal guaud giuven ordaifer il guaud da protecziun. 
Il project collectiv "selvicultura 2008" è vegnì elavurà da l'uffizi forestal dal Grischun per incumbensa da circa 200 proprietarias e proprietaris da guaud privats e publics dal chantun. 
Restauraziun da l'ospizi dal Gottard: 
A la restauraziun da l'ospizi vegl ("Vecchio Ospizio") sin il pass dal S. Gottard vegn pajada ina contribuziun da 50'000 francs. 
Fond da sport: 
Il chantun sustegna trais projects cun totalmain 22'400 francs or dal fond da sport. 
Ina contribuziun survegnan il club da hockey Cuira Capricorns per cumprar equipaments da goli, il club d'unihockey Calanda Flyers Trimmis per cumprar bandas per il champ grond e gols sco er la federaziun grischuna da hockey sin glatsch per sa participar al turnier da hockey sin glatsch da la ARGE ALP che ha lieu dals 27 fin ils 30 da december 2008 a Landshut ed ad Erding (Baviera). 
Projects da vias 
La regenza ha approvà totalmain 452'000 francs per construir e per sanar il suandant traject da via: 
- via naziunala A13: prestaziuns d'electroinschigner e remplazzament dals ventilaturs axials dal tunnel Isla Bella. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 9.10.2008 
La cumissiun per economia e taxas sustegna la revisiun parziala da la lescha da taglia 
La regenza vegn a suttametter al cussegl grond en la sessiun d'october 2008 la missiva davart la revisiun parziala da la lescha chantunala da taglia. 
Sut la direcziun da Franco Quinter ha la cumissiun per economia e taxas (CET) predeliberà la missiva per mauns dal cussegl grond. 
Er il cusseglier guvernativ Martin Schmid è stà preschent a questa sesida. 
Tras la revisiun duai la lescha da taglia dal Grischun vegnir adattada en dus puncts al dretg fiscal federal armonisà. 
Plinavant duai la cumpetenza da relaschar debits fiscals fitg gronds vegnir surdada a la regenza. 
Suenter avair discutà il project en moda intensiva ha la cumissiun concludì unanimamain d'entrar en il project e da proponer al cussegl grond da deliberar il sboz da lescha da la regenza. 
Infurmaziuns: 
president da la cumissiun Franco Quinter, tel. 081 650 05 05 
Gremi: cumissiun per economia e taxas 
Funtauna: rg cumissiun per economia e taxas 
Data: 15.10.2008 
Il luf a Sursaissa 
Durant las emnas passadas èn vegnidas stgarpadas en tut 18 nursas sin pliras alps da nursas a Sursaissa ed en Lumnezia. 
Sco chaschunader dals donns è vegnì identifitgà in luf. 
In'analisa dal DNA ch'è vegnida fatga a l'universitad da Losanna conferma la spezia: canis lupus - ubain luf. 
Ulteriuras analisas èn en lavur. 
L'uffizi da chatscha e pestga parta dal fatg ch'i na sa tractia betg da quel animal che sa trategna gia dapi onns tranter Glion e Mustér, oravant tut da la vart sanestra da la Surselva. 
Eventualmain èsi il luf ch'è vegnì observà la primavaira passada al pass da l'Alpsur. 
Infurmaziuns: 
- dr. Georg Brosi, manader da l'uffizi da chatscha e pestga, tel. 081 257 38 92 
- Hannes Jenny, biolog da selvaschina, uffizi da chatscha e pestga, tel. 081 257 38 92 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 15.10.2008 
La regenza prenda enconuschientscha dals resultats da la consultaziun tar la NGF grischuna 
La regenza grischuna ha prendì enconuschientscha dal resultat da la consultaziun en connex cun la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna). 
Cun plaschair constatescha la regenza ch'il project - e sia concepziun - chattan gronda acceptanza. 
Uschia po vegnir observà l'urari previs, ed il project po vegnir suttamess al cussegl grond en la sessiun d'avrigl 2009. 
L'entrada en vigur vegn coordinada cun la revisiun dal cudesch da procedura penala svizzer e vegn perquai spustada sin il 1. da schaner 2011. 
Fin la fin d'avust 2008 han las autoritads, las partidas e las organisaziuns gì la chaschun da prender posiziun davart il sboz da consultaziun da la NGF grischuna. 
A la consultaziun han prendì part tut en tut 162 vischnancas politicas, numerus circuls e bleras corporaziuns regiunalas, 7 partidas u gruppaziuns da partidas sco er stgars 50 federaziuns ed organisaziuns. 
A chaschun da sia ultima sesida ha la regenza prendì enconuschientscha dal resultat da la consultaziun. 
Constataziuns sin basa da la procedura da consultaziun 
Da princip vegn ina nova concepziun da la gulivaziun da finanzas e da la repartiziun da las incumbensas tranter il chantun e las vischnancas resguardada sco necessaria e perquai beneventada da la gronda part da las participantas e dals participants da la consultaziun. 
Concernent la gulivaziun da finanzas vegni savens pretendì d'extender la basa per il potenzial da resursas da las vischnancas (p.ex. cumpigliond las taglias sin immobiglias, sin midada da maun e sin il gudogn tras la vendita da bains immobigliars). 
Remartgas per part criticas datti areguard il detretschament da las incumbensas. 
Da princip vegn in detretschament en direcziun da las vischnancas giuditgà en moda pli critica ch'in detretschament en direcziun dal chantun. 
In detretschament da las incumbensas en direcziun da las vischnancas vegn savens collià cun la tema d'ina reducziun da las prestaziuns resp. da la qualitad. 
En vista a la cumplexitad dal project èsi chapaivel che bleras participantas e che blers participants da la consultaziun han prendì posiziun mo davart singuls secturs, uschia cunzunt davart la scola, davart ils fatgs socials e davart ils ospitals. 
Il sdebitament parzial vegn sustegnì mo en cumbinaziun cun cundiziuns resp. cun mesiras accumpagnantas. 
La regenza punctuescha che la NGF grischuna è in project da refurma integral che sto vegnir contemplà en moda cumplessiva e che porscha mo sco unitad la chaschun unica da preschentar e da cumpensar las consequenzas finanzialas da la refurma en ina bilantscha globala. 
Tge vul la NGF grischuna? 
La NGF grischuna è in dals pli gronds projects da refurma federalistics ch'è vegnì prendì per mauns insacura en il chantun Grischun. 
Perquai fa la regenza endament la finamira da quest pachet da refurma impurtant. 
La gulivaziun da finanzas che vala dapi l'onn 1957 en il Grischun sa mussa sco pauc transparenta, n'è strusch reglabla e dat fauss impuls. 
Tranter il chantun e las vischnancas exista ultra da quai in entretschament d'incumbensas e da finanziaziuns che n'è betg pli survesaivel. 
Ina nova concepziun da la gulivaziun da finanzas e da la repartiziun da las incumbensas tranter il chantun e las vischnancas duai reducir duplicitads e moviments da finanzas cuntracurrents. 
La NGF grischuna duai augmentar la libertad d'agir, l'atgna responsabladad e la capacitad finanziala tant da las vischnancas sco er dal chantun. 
I duai vegnir introducida ina gulivaziun da resursas e da grevezzas dal tuttafatg nova, e las incumbensas duain vegnir detretschadas uschenavant sco pussaivel. 
Sco cumplettaziun da quai èsi previs - cur ch'il nov sistem vegn introducì - da sdebitar parzialmain las vischnancas che han debits sproporziunads. 
In augment material resp. ina reducziun materiala da las prestaziuns na fa dentant betg part da quest project. 
L'ulteriur urari 
Elavurond vinavant il project vegn la regenza a sa fatschentar intensivamain cun ils giavischs da las participantas e dals participants da la consultaziun. 
Resguardond l'optica cumplessiva vegn ella ad empruvar da tegnair quint uschè bain sco pussaivel da tut ils differents interess. 
Perquai ch'il termin da l'entrada en vigur da la procedura penala e civila federala è vegnì spustà, ha la regenza gia decidì da metter en vigur la NGF grischuna pir per il 1. da schaner 2011. 
La NGF grischuna tegna quint da las consequenzas finanzialas che resultan per il chantun e per las vischnancas tras la realisaziun da la procedura penala e civila federala. 
Il termin spustà n'ha dentant naginas consequenzas per l'urari oriund; la tractativa parlamentara è previsa per la sessiun d'avrigl 2009. 
Infurmaziuns: 
- cusseglier guvernativ dr. iur. Martin Schmid, schef dal departament da finanzas e vischnancas, tel. 081 257 32 01 
- Thomas Kollegger, uffizi da vischnancas, tel. 081 257 23 81 
Gremi: regenza 
Funtauna: rg chanzlia chantunala dal Grischun 
Data: 16.10.2008 
Da vischnancas e da regiuns 
Regiun Grischun dal nord: 
La regenza ha approvà l'ordinaziun davart la realisaziun da la planisaziun directiva regiunala dal Grischun dal nord ch'è vegnida concludida da la radunanza da tala regiun ils 6 da november 2007. 
A medem temp ha ella prendì enconuschientscha dal program da plirs onns concernent il svilup regiunal dal territori per la perioda 2007 - 2010. 
Per realisar quest program ha ella deliberà in credit da 110'000 francs. 
Puntraschigna: 
Il project "rempar per la protecziun cunter crudada da crappa God Languard" da la vischnanca da Puntraschigna vegn approvà. 
Als custs vegn garantida ina contribuziun da maximalmain 81'600 francs. 
Fanas: 
A la vischnanca da Fanas vegn garantida ina contribuziun da 72'000 francs per la 4. etappa da la renovaziun dal provediment d'aua. 
Lumnezia-Val S. Pieder: 
Il plan per il svilup dal guaud Lumnezia-Val S. Pieder vegn approvà. 
Contribuziuns chantunalas a differentas instituziuns 
Tgira da monuments: 
Il chantun sa participescha cun totalmain 655'700 francs vi da differents projects da la tgira da monuments. 
Sustegnidas vegnan la restauraziun generala da la chasa-pravenda catolica a Sagogn, la restauraziun generala da la chasa Trepp a Tusaun, la restauraziun da l'oratori da S. Anna a Puschlav-Borgo, la renovaziun da la baselgia parochiala evangelic-refurmada a Tschlin, la restauraziun dal tetg da la baselgia refurmada a Vuorz sco er la midada da construcziun cun restauraziun generala da la chasa Willi a Lantsch. 
Scola professiunala a Cuira: 
La dumonda per endrizzar da nov il local da demonstraziun "installaziuns sanitaras/stgaudament/stagnaria/tolaria/tecnica da chasa" en la scola professiunala a Cuira vegn approvada. 
A l'instituziun responsabla vegn garantida ina contribuziun chantunala da construcziun da maximalmain 228'800 francs. 
Biblioteca per umans tschorvs ed impedids da la vesida: 
Als custs per digitalisar e per structurar ils cudeschs auditivs analogs da la biblioteca svizra per umans tschorvs ed impedids da la vesida vegn deliberada ina contribuziun unica da 7'200 francs. 
Exposiziun Lulo Tognola: 
L'exposiziun dal graficher Lulo Tognola che ha lieu ils mais da schaner e da favrer 2009 a Bellinzona e l'ediziun d'in catalog latiers vegnan sustegnidas cun ina contribuziun dad 8'000 francs. 
Societad da musica da Trimmis: 
A la societad da musica da Trimmis vegn concedida ina contribuziun da maximalmain 13'500 francs per unifurmas novas. 
Club da tennis da Panaduz: 
Per restaurar la chasa dal club survegn il club da tennis da Panaduz ina contribuziun da maximalmain 23'000 francs or dal fond da sport. 
Projects da vias 
La regenza ha approvà totalmain 180'000 francs per construir e per sanar il suandant traject da via: 
- via taliana: lavurs d'impressari, Soazza - Pian San Giacomo 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.10.2008 
La maturitad professiunala, ina istorgia da success 
Il chantun Grischun ha la quota la pli auta da maturandas e da maturands professiunals cumpareglià cun ils auters chantuns da la Svizra. 
La maturitad professiunala (MP) è la via prospectiva dal sistem da furmaziun svizzer. 
La maturitad professiunala giauda ina gronda stima en la politica da furmaziun dal chantun Grischun. 
En il program da la regenza 2005 fin 2008 è fixà explicitamain sco mesira: "Augmentar la quota tar la maturitad professiunala d'emprendistas e d'emprendists." Il chantun Grischun ha la quota la pli auta da maturandas e da maturands professiunals cumpareglià cun ils auters chantuns da la Svizra. 
L'onn 2007 importava la quota en tut la Svizra circa 12 pertschient ed en il chantun Grischun stgars 16 pertschient. 
La maturitad professiunala è in diplom da furmaziun autonom e pretensius che cumplettescha l'emprendissadi e che avra ina retscha da vias da furmaziun superiuras. 
Tgi che ha absolvì ina maturitad professiunala, dispona d'ina qualificaziun dubla, l'abilitad da lavurar sin ina professiun e l'abilitad dad ir a studegiar. 
Ensemen cun l'uffizi federal da furmaziun professiunala e da tecnologia (UFFT), cun las scolas da maturitad professiunala e cun las scolas medias commerzialas en il chantun Grischun organisescha l'uffizi per la furmaziun professiunala ina campagna da reclama per la maturitad professiunala. 
Dapertut infurmeschan placats tematics dal UFFT davart la carriera professiunala. 
Accumpagnada vegn questa acziun da differentas activitads ch'il chantun organisescha: Ina nova broschura cuntegna infurmaziuns generalas ed infurmescha davart las differentas purschidas en il chantun. 
Per ch'ina persuna giuvna possia far la maturitad professiunala sco cumplement da l'emprendissadi, dovri la prontezza dals manaschis d'emprendissadi, perquai che las emprendistas ed ils emprendists van in mez di per emna dapli a scola. 
Percunter profitan ils manaschis da scolaziun da la furmaziun generala pli profunda gist er tras il pensar interdisciplinar da lur emprendistas e da lur emprendists. 
L'uffizi per la furmaziun professiunala sa drizza en in'acziun a tut ils manaschis d'emprendissadi ed als furnescha infurmaziuns davart questa via da furmaziun. 
Occurrenzas d'infurmaziun vegnan organisadas da las instituziuns purschidras. 
La finamira da la campagna è quella da motivar umans giuvens da tscherner questa via da furmaziun. 
Uschia po la quota da la maturitad professiunala vegnir augmentada vinavant ed il chantun Grischun resta sin ils emprims rangs. 
Gremi: uffizi per la furmaziun professiunala 
Funtauna: rg uffizi per la furmaziun professiunala 
Data: 27.10.2008 
La regenza suttametta ina cuntraproposta tar la "iniziativa.d'etica" 
La regenza grischuna refusa l'iniziativa chantunala dal pievel "iniziativa.d'etica". 
La regenza ha deliberà la missiva correspundenta per mauns dal cussegl grond. 
En la scola populara dal Grischun dattan las baselgias chantunalas da dretg public renconuschidas oz religiun a lur commembras ed a lur commembers. 
Las instituziuns ch'èn responsablas per la scola las mettan a disposiziun gratuitamain las localitads d'instrucziun. 
L'instrucziun da religiun - ch'è francada en la lescha e ch'è dotada cun duas lecziuns per emna - appartegna als roms obligatorics. 
Sa referind a la libertad da cretta e da conscienza e faschond ina decleraziun en scrit, pon las persunas cun la pussanza dals geniturs dentant dispensar lur uffant da l'instrucziun da religiun. 
Tenor ina retschertga na frequentan var 10 pertschient dals uffants betg l'instrucziun da religiun. 
La gronda part da quests uffants n'appartegna betg ad ina baselgia chantunala. 
L'iniziativa dal pievel "iniziativa.d'etica", ch'è vegnida inoltrada ils 10 d'october 2007, vul ussa introducir ina instrucziun obligatorica d'etica en la scola populara. 
Questa instrucziun duai intermediar tant las valurs fundamentalas cristianas che valan en nossa societad sco er enconuschientschas da differentas religiuns. 
L'iniziativa vul er promover il pensar critic ed il giuditgar autonom. 
Questas finamiras vul l'iniziativa cuntanscher en l'instrucziun da religiun senza la cooperaziun da las baselgias chantunalas. 
Tras questa midada fundamentala dal sistem na duain - tenor la proposta da l'iniziativa - las baselgias chantunalas betg pli dar religiun. 
La regenza refusa questa midada dal sistem, er perquai ch'ella n'è betg necessaria per cuntanscher las finamiras da l'iniziativa. 
Sco las duas baselgias chantunalas e sco l'ordinariat episcopal è er la regenza da l'avis ch'il model d'instrucziun per la furmaziun religiusa stoppia vegnir sviluppà vinavant. 
D'ina vart duai ina instrucziun da religiun resguardar ils interess da las commembras e dals commembers da las baselgias chantunalas. 
Da l'autra vart stoi dentant er vegnir fatg frunt a la smanatscha d'in analfabetissem religius. 
Memia blers uffants èn exponids al privel da far las scolas obligatoricas senza insumma vegnir introducids en la tradiziun religiusa da lur conturn e senza insumma sa fatschentar cun quella. 
Per pudair concepir meglier il model d'instrucziun tenor ils basegns skizzads e per garantir ch'er quels uffants, che na frequentan betg l'instrucziun da religiun, survegnian ina furmaziun religiusa, fa la regenza ina cuntraproposta tar l'iniziativa. 
Quella cuntegna il model d'instrucziun 1+1 che vegn sustegnì da las baselgias chantunalas e che prevesa ina lecziun da religiun per emna sco er ina lecziun "enconuschientscha da las religiuns ed etica" per emna ch'è obligatorica per tut las scolaras e per tut ils scolars. 
L'instrucziun da religiun è sco fin ussa chaussa da las baselgias chantunalas. 
Per il nov rom "enconuschientscha da las religiuns ed etica" è percunter responsabla la scola. 
L'instrucziun sto sa cunfar cun la libertad da cretta e da conscienza respectivamain cun la libertad da religiun. 
Ella vegn a tractar dumondas eticas ed a considerar - sco en auters chantuns - teorias religiusas en moda surconfessiunala e cumparativa. 
Cun sia cuntraproposta vul la regenza er sviluppar vinavant il partenadi cumprovà existent cun las baselgias chantunalas en il sectur da la furmaziun religiusa en la scola populara, e quai en l'interess da la populaziun dal Grischun. 
Gremi: regenza 
Funtauna: rg chanzlia chantunala dal Grischun 
Data: 28.10.2008 
Infurmaziun davart la situaziun actuala dal sectur d'asil en il chantun Grischun 
Dapi il zercladur 2008 - suenter ina lunga fasa sin in livel bass - s'augmenta il dumber da dumondas d'asil puspè fermamain. 
Cun ina midada da questa tendenza na poi betg vegnir fatg quint, almain betg durant ils mais d'enviern. 
Il chantun Grischun sto surpigliar 2,7% da tut las dumondas d'asil novas. 
Per pudair ademplir questa obligaziun da la lescha, prenda il chantun Grischun differentas mesiras per augmentar sia capacitad d'accoglientscha. 
Il dumber da requirentas e da requirents d'asil ch'il chantun Grischun sto recepir è s'augmentà fermamain dapi il zercladur 2008. 
L'onn 2008 èn gia vegnids assegnads 281 requirentas e requirents d'asil al chantun Grischun. 
Sin basa d'ina evaluaziun da la situaziun ch'è vegnida fatga da la confederaziun n'èsi betg da far quint ils proxims mais cun ina reducziun da las dumondas d'asil, uschia ch'il Grischun sto - tenor calculaziuns approximativas da la confederaziun - probablamain quintar cun circa 390 dumondas d'asil u cun in augment dad 80% fin la fin da l'onn. 
In fatg engrevgiant è ultra da quai ch'il dumber da proceduras pendentas è creschì considerablamain tar la confederaziun pervia dal ferm augment da las dumondas. 
En ils centers d'accoglientscha vegnan fatgas pli e pli savens mo pli intervistas curtas. 
Perquai ch'ils centers d'accoglientscha èn occupads fermamain, na pon er betg pli vegnir decididas là en emprima instanza tantas dumondas d'asil sco avant. 
En consequenza da quest svilup en il sectur d'asil èn - cuntrari a las empermischuns da la confederaziun - ils chantuns sfurzads da recepir pli svelt ils novs cas e da metter a disposiziun ils alloschis correspundents. 
Perquai che las proceduras sa retardeschan, vegnan ils alloschis existents duvrads pli ditg che fin qua. 
Pervia da questas novas circumstanzas è il chantun Grischun sfurzà d'augmentar cuntinuadamain sia purschida existenta da centers transitorics. 
Per il mument dispona il chantun Grischun da totalmain 299 plazzas en centers collectivs, ils quals èn actualmain occupads a 96%. 
Tras quai ch'il center d'expulsiun "Flüeli" a Valzeina è vegnì transfurmà en in center transitoric, han pudì vegnir messas a disposiziun circa 40 plazzas novas per persunas cun ina procedura pendenta. 
Questas pussaivladads supplementaras da collocaziun sco er ils alloschis da reserva ch'èn avant maun pon dentant cuvrir il basegn mo a curta vista. 
Perquai ha l'uffizi da fatgs da polizia e da dretg civil dal Grischun gia cumenzà a tschertgar in ulteriur alloschi collectiv. 
Tras la transfurmaziun dal center d'expulsiun èsi stà indispensabel da dischlocar las requirentas ed ils requirents d'asil refusads che han basegn d'agid d'urgenza. 
Nov persunas - che n'adempleschan dapi mais per gronda part betg lur obligaziun da partir da la Svizra e che na pon betg vegnir expulsadas per il mument - vegnan collocadas ad interim en la vischnanca dad Igis-Landquart en il center minimal "Waldau", per il qual igl è vegnì relaschà in urden da chasa spezial. 
Là survegnan ellas l'agid d'urgenza confurm al dretg constituziunal. 
Tenor il tribunal federal cumpiglia l'agid d'urgenza - en il senn d'in agid transitoric - sulettamain ils meds ch'èn indispensabels per pudair surviver en ina situaziun d'urgenza, pia il nutriment, la vestgadira, in tetg ed il provediment medicinal da basa (sentenzia dal tribunal federal 2P.318/2004 dals 18 da mars 2005). 
L'agid d'urgenza che vegn prestà dal chantun Grischun correspunda a questas prescripziuns ed è cumparegliabel cun la pratica d'auters chantuns en quai che reguarda la prestaziun da l'agid d'urgenza. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- Heinz Brand, schef da l'uffizi da fatgs da polizia e da dretg civil dal Grischun, 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
Data: 29.10.2008 
Chatscha auta 2008 - effectivs gronds da tschiervs pretendan ina chatscha consequenta 
Il resultat da la chatscha auta da quest onn è bun. 
Buns effectivs da selvaschina han chaschunà in grond dumber da selvaschina d'ungla sajettada.Ina chatscha d'atun sin tschiervs e sin chavriels vegn ad esser necessaria en la gronda part da las regiuns. 
Enconuschentamain vul la chatscha d'atun adattar ils effectivs da selvaschina a lur quartiers d'enviern. 
Uschia vegnan evitadas intenziunadamain murias durant l'enviern. 
Durant la chatscha auta dal Grischun è vegnida realisada ina buna preda da selvaschina. 
Effectivs gronds da selvaschina, en spezial da chavriels e da tschiervs, han laschà spetgar in bun resultat. 
E quai malgrà las relaziuns da la vegetaziun ch'èn stadas sco da stad anc il settember ed er malgrà in pèr dis grischs e tschajerus. 
Durant la chatscha hai displaschaivlamain dà il settember passà dus accidents grevs, in da quels cun consequenzas mortalas. 
Bun dumber da tschiervs sajettads 
Il dumber da tschiervs sajettads è però cleramain pli pitschen ch'il dumber da record da l'onn passà. 
Tuttina è el per 10% pli grond che la media dals onns 1997- 2006. 
La prelevaziun d'animals masculins è per circa 300 tschiervs pli bassa che l'onn passà. 
Durant la chatscha da dus dis sin tschiervs cun curuna da tuttas duas varts èn vegnids sajettads 22 taurs chapitals. 
La quota d'animals feminins è pli auta che l'onn passà. 
La prelevaziun da chavriels la pli auta dals ultims 10 onns 
Ils effectivs da chavriels èn sa revegnids en il Grischun. 
Il grond dumber da chavriels sajettads reflectescha l'augment tar ils effectivs da chavriel en quasi tut las regiuns dal Grischun. 
La chatscha sin chavriels è pervia da quai puspè vegnida prolungada da 17 a 21 dis. 
En bleras regiuns datti anc adina in dischequiliber tranter l'intensitad da la chatscha sin bucs resp. sin chavrolas. 
En cas dal chavriel è la quota d'animals disgraziads envers la quota d'animals sajettads durant la chatscha cleramain pli auta che tar autras spezias da selvaschina. 
La chatscha sin chamutschs patescha da las consequenzas da la tschorvadad da chamutschs 
Resguardond las premissas po il dumber da chamutschs sajettads - ch'è in pau pli pitschen en cumparegliaziun cun ils onns passads - vegnir designà sco mesaun fin bun, er sch'i dat grondas differenzas regiunalas. 
Perquai che la tschorvadad da chamutschs ha reducì fermamain ils effectivs, è la chatscha sin chamutschs vegnida reducida per 3 dis e limitada ad in chamutsch feminin per chatschadra u per chatschader, e quai en differentas regiuns (Surselva-Calanda, Grischun central-Schons-Avras-Engiadin'ota-Bregaglia). 
Durant la chatscha auta èn vegnids observads novs cumenzaments da la tschorvadad da chamutschs en il Partenz ed en l'Engiadina bassa. 
Portgs selvadis en la Mesolcina 
L'effectiv da portgs selvadis en il Tessin ed en la Val Mesauc vischina crescha. 
Ils 15 animals sajettads (9 portgas e 6 portgs) èn ina contribuziun per reducir ils donns considerabels che vegnan chaschunads tras la preschientscha dals portgs selvadis. 
En las autras valladas dal Grischun n'èn portgs selvadis ni vegnids sajettads ni observads. 
total 
mastgels 
femnas 
relaziun m/f 
tschierv 
3'185 
(3'648) 
1'779 
(2'104) 
1'406 
(1'544) 
1 : 0.79 (0.73) 
chavriel 
2'902 
(2'658) 
1'770 
(1'799) 
1'132 
(859) 
1 : 0.64 (0.48) 
chamutsch 
3'255 
(3'335) 
1'652 
(1'645) 
1'603 
(1'690) 
1 : 0.97 (1.03) 
portg selvadi 
15 
(7) 
6 
(2) 
9 
(7) 
total selvaschina d'ungla: 
9'357 
(9'648) 
muntanella 
4'277 
(5'091) 
Ina chatscha d'atun sin tschiervs e sin chavriels vegn ad esser necessaria 
Malgrà ils buns resultats da la chatscha auta na poi betg vegnir renunzià ad ina chatscha d'atun sin tschiervs e sin chavriels. 
En cas dal tschierv vegn quella fatga la proxima fin d'atun en tut las regiuns, dentant en ina dimensiun che variescha da regiun a regiun. 
En 16 da 21 regiuns datti er ina chatscha d'atun sin chavriels (vesair las chartas qua sutvart). 
Igl è tuttavia raschunaivel da reglar cun mesira er l'effectiv d'animals feminins e d'animals giuvens per prevegnir sapientivamain ad ina muria pli gronda durant l'enviern. 
Uschia vegn realisada la mesira da tgira la pli impurtanta, numnadamain d'adattar la grondezza da l'effectiv d'ina tscherta selvaschina a la capacitad dal spazi da viver. 
Uschia vegnan er stgaffidas las premissas per che las numerusas zonas da paus per la selvaschina possian ademplir lur funcziuns. 
Per la chatscha d'atun èn s'annunziads 2'400 chatschadras e chatschaders. 
Las chatschadras ed ils chatschaders che sa participeschan a la chatscha d'atun adempleschan ina incumbensa impurtanta cun adattar ils effectivs da selvaschina a lur quartiers d'enviern. 
Uschia na vegnan ils quartiers d'enviern betg surexplotads, i vegnan evitadas grondas perditas durant l'enviern ed i vegn reducida la quota da selvaschina curdada. 
Cun ina chatscha consequenta vegnan dentant er sminuids resp. impedids donns vi dal guaud e vi da culturas agriculas. 
Augment dal dumber da chatschadras e da chatschaders - dapli chatschadras 
5'544 chatschadras e chatschaders (68 dapli che l'onn precedent) - da quai 140 (118) chatschadras - èn sa participads a la chatscha auta. 
977 u 17.6% dad ellas e dad els n'han gì nagin success da chatscha. 
Gremi: uffizi da chatscha e pestga 
Funtauna: rg uffizi da chatscha e pestga 
Data: 29.10.2008 
La regenza refusa il sboz per ina nova lescha federala davart las acquisiziuns publicas 
La regenza grischuna refusa la revisiun totala da la lescha federala davart las acquisiziuns publicas (LAP). 
En sia resposta a la confederaziun davart la consultaziun suonda la regenza la posiziun da la conferenza svizra da las directuras e dals directurs da construcziun, da planisaziun e da protecziun da l'ambient (CCPA) che ha en questa procedura da consultaziun la direcziun per tut las ulteriuras conferenzas da las directuras spezialisadas e dals directurs spezialisads dals chantuns. 
Tenor la regenza datti gronds dubis davart la legitimaziun constituziunala da la confederaziun da vulair reglar il sectur da las acquisiziuns publicas per tut la Svizra cun ina lescha federala. 
Cun ses project da revisiun intervegn la confederaziun considerablamain en il champ da cumpetenza dals chantuns sut il pretext ch'ina armonisaziun dal dretg davart las acquisiziuns publicas saja absolutamain urgenta e necessaria en tut la Svizra. 
Ils basegns ed ils giavischs da l'economia per in'execuziun che tegna quint da l'economia na vegnan betg ademplids cun il project da revisiun. 
D'ina vart na vegnan las proceduras betg simplifitgadas. 
Anzi, cun ses project da revisiun chaschuna la confederaziun nunnecessariamain in fracziunament supplementar dal dretg tranter la confederaziun, ils chantuns e las vischnancas. 
Da l'autra vart duain las valurs minimalas per acquisiziuns che ston vegnir publitgadas er vegnir reducidas a valurs da la confederaziun ch'èn per gronda part pli bassas. 
Uschia vegn dentant engrondida la lavur administrativa per tut las parts participadas. 
Cun il sboz preschentà (en tut 89 artitgels, 5 agiuntas) na vegn la finala cleramain betg cuntanschida la finamira da concentrar la legislaziun sin ils puncts essenzials. 
Ils chantuns han gia oz ina regulaziun ed in pratica d'acquisiziun che vala per els e per las vischnancas, ch'è accordada e che funcziunescha bain tant en il sectur internaziunal sco er en il sectur naziunal. 
In basegn da revisiun acut per ils chantuns e per las vischnancas n'è pia betg avant maun. 
Il project da revisiun che vegn accelerà da la confederaziun signifitgass per ils chantuns cleramain in regress en il sectur da las acquisiziuns publicas. 
Tras quai vegnissan regulaziuns impurtantas ch'èn incontestadas e cumprovadas dapi onns, sco la transparenza, il scumond da contractar per pretschs, il tractament egual e la nundiscriminaziun sco er la protecziun giuridica lomiadas cumplettamain. 
Pervia da quai refusa la regenza decididamain - en concordanza cun la CCPA - il sboz preschentà per ina nova lescha federala davart las acquisiziuns publicas cun l'argument che quai saja ina soluziun centralistica. 
Infurmaziuns: 
- Stefan Engler, president da la regenza e schef dal departament da construcziun, traffic e selvicultura, tel. 081 257 36 01 
- Alberto Crameri, secretari dal departament da construcziun, traffic e selvicultura dal Grischun, tel. 081 257 36 11 
La lescha davart ils supplements da famiglia vegn messa en vigur per il 1. da schaner 2009 
En il chantun Grischun vegnan augmentads ils supplements da famiglia. 
La regenza grischuna ha mess en vigur la revisiun parziala da la lescha davart ils supplements da famiglia per il 1. da schaner 2009. 
Il cussegl grond aveva concludì il zercladur 2008 ina revisiun parziala da la lescha davart ils supplements da famiglia. 
Las adattaziuns èn necessarias per ch'il chantun Grischun adempleschia las novas prescripziuns da la confederaziun en il sectur dals supplements da famiglia. 
Da l'autra vart èsi vegnì renunzià a supplements da famiglia per persunas cun activitad da gudogn independenta. 
Il termin da referendum è scadì senza ch'i saja vegnì fatg in tal. 
En las disposiziuns executivas tar la lescha davart ils supplements da famiglia ha la regenza ussa fixà las tariffas dals supplements. 
La tariffa minimala importa per mais 220 francs per ils supplements per uffants e 270 francs per ils supplements per scolaziun. 
En il Grischun importavan ils supplements per uffants fin ussa 195 francs per mais ed ils supplements per scolaziun 220 francs per mais. 
La revisiun totala da la lescha federala davart la promoziun da la gimnastica e dal sport vegn beneventada 
La revisiun totala planisada da la lescha federala davart la promoziun da la gimnastica e dal sport vegn sustegnida da la regenza grischuna. 
Sco che la regenza punctuescha en sia consultaziun, sa tracti qua d'in project da lescha che ha finamiras raschunaivlas concernent l'effect, che metta ils accents en moda equilibrada e che cumplettescha la lescha vertenta cun cleras intenziuns. 
Il motiv da la revisiun totala è quel che la lescha per promover il sport da l'onn 1972 na correspunda betg pli a las pretensiuns actualas d'ina legislaziun moderna. 
La regenza beneventa en spezial la finamira d'integrar sistematicamain tut las acturas e tut ils acturs dal sectur per la promoziun dal sport e dal moviment. 
En cas da las singulas mesiras e dals singuls projects da promoziun ch'èn planisads han il sectur da giuventetgna e sport sco er il sectur dal sport en scola l'impurtanza la pli gronda. 
La regenza crititgescha la lescha federala davart la prevenziun e la promoziun da la sanadad 
La regenza grischuna refusa il sboz per ina lescha federala davart la prevenziun e la promoziun da la sanadad. 
Quel propona mesiras preventivas e mesiras che promovan la sanadad per prevegnir e per constatar a temp malsognas fisicas e psichicas da l'uman ch'èn transmissiblas, fitg derasadas u malignas. 
La lescha regla - ultra da la direcziun e da la coordinaziun - en spezial er la repartiziun da las incumbensas tranter la confederaziun ed ils chantuns. 
La regenza sustegna dentant la tenuta ch'i saja - per motivs da l'economia publica - indispensabel da rinforzar la prevenziun e la promoziun da la sanadad. 
Il transferiment obligant da novas incumbensas als chantuns cuntrafa a la repartiziun federala da las cumpetenzas en il sectur da la promoziun da la sanadad e da la prevenziun. 
Ultra da quai crititgescha la regenza il transferiment d'incumbensas als chantuns, senza als metter a disposiziun ils meds finanzials necessaris. 
La finala na vesa ella nagin motiv d'abolir la fundaziun "Promoziun da la sanadad Svizra" ch'è vegnida fundada da las assicuranzas e dals chantuns e da la transferir en l'Institut svizzer per la prevenziun e per la promoziun da la sanadad ch'è previs sco institut federal. 
Dals supplements per la prevenziun generala da malsognas che vegnan incassads cun las premias da l'assicuranza da malsauns duai disponer vinavant la fundaziun. 
La regenza refusa il transferiment da questa cumpetenza per duvrar quests supplements a la fundaziun. 
La nova lescha davart la controlla da la segirezza vegn refusada 
La regenza grischuna refusa il sboz per ina nova lescha davart la controlla da la segirezza. 
En sia consultaziun a la confederaziun sustegna ella a la posiziun da la conferenza da las regenzas dals chantuns alpins (CRCA). 
La nova lescha davart la controlla da la segirezza intenziunescha da reglar las proceduras per controllar e per examinar la segirezza tecnica, dentant betg da reglar las pretensiuns da segirezza materiala a singuls implants, vehichels, utensils, sistems da segirezza e cumponentas. 
Tenor la regenza na sa laschi uschia betg meglierar u augmentar materialmain la segirezza tecnica. 
La proposta na cuntanscha betg la finamira previsa, anzi, ella tendescha da cumplitgar andaments e proceduras efficazias e dals remplazzar tras in sistem ch'è char ed inutil. 
Senza ina plivalur evidenta da segirezza n'è il sboz da lescha preschentà pervia da quai betg necessari u inditgà. 
Da vischnancas e da regiuns 
Seewis: 
La revisiun parziala da la constituziun communala da la vischnanca da Seewis, ch'è vegnida concludida da la radunanza communala ils 29 d'avust 2008, vegn approvada. 
Luzein: 
A la vischnanca da Luzein vegnan garantidas - tenor la nova politica regiunala da la confederaziun (NPR) - ina contribuziun da 600'000 francs per il svilup da Pany Luzein ad in lieu turistic sco er ina contribuziun chantunala da 300'000 francs. 
La cundiziun è che la finanziaziun totala saja garantida. 
Contribuziuns chantunalas a differentas instituziuns 
Aclas Mantogna SA: 
A la Aclas Mantogna SA vegn concedì in credit tenor la nova politica regiunala da la confederaziun (NPR) da 350'000 francs per la construcziun planisada da l'abitadi d'aclas "Aclas Mantogna" a Tschappina. 
Per il project vegn ultra da quai garantida ina contribuziun chantunala da 81'260 francs. 
Parc Bener: 
A la "SA per la gestiun dal Parc Bener" sco instituziun responsabla da la partiziun da tgira dal Parc Bener a Cuira vegn garantida ina contribuziun chantunala d'investiziun da totalmain 480'000 francs al project per stgaffir trais ulteriurs letgs da tgira en la partiziun da tgira dal Parc Bener. 
Promoziun da la cultura: 
La regenza ha concedì contribuziuns da totalmain 131'000 francs per promover 14 occurrenzas ed ovras culturalas. 
Societad da gimnastica da Landquart: 
La societad da gimnastica da Landquart survegn ina contribuziun da maximalmain 16'200 francs or dal fond da sport per cumprar saivs da concurrenza, blocs da partenza, lattas da sigl en aut ed in indriz per mesirar il temp. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 30.10.2008 
Las prescripziuns da pestga vegnan adattadas 
La regenza grischuna ha approvà e mess en vigur la revisiun parziala da las prescripziuns da pestga per il 1. da schaner 2009. 
Las adattaziuns èn necessarias pervia da la revisiun da la lescha federala davart la protecziun dals animals. 
A partir dal 1. da schaner 2009 ston las pestgadras ed ils pestgaders preschentar in attest davart las enconuschientschas da la materia, sch'ellas vulan retrair ina patenta d'in onn u d'in mais. 
Questas novaziuns vegnan er actualisadas en las prescripziuns da pestga. 
Ultra da quai vegn adattada la mesira da la litgiva giaglia ch'ins po pigliar en il Rain alpin ed introducida ina mesira minimala da 24 centimeters. 
La finala vegnan abolids dus trajects da protecziun sin l'intschess dal Rain anteriur sco er dal Rain posteriur. 
Projects da vias 
La regenza ha approvà totalmain 365'000 francs per construir e per sanar ils suandants trajects da vias: 
- via naziunala A13: lavurs d'impressari per la galaria dal guaud da Cassana 
- via naziunala A13: lavurs d'impressari, guaud da Cassana - access da Nufenen 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 06.11.2008 
La cumissiun tracta la dumonda davart l'intschess da la dismessa da rument 
En la sessiun da december vegn il cussegl grond a discutar la revisiun parziala da la lescha introductiva tar la lescha federala davart la protecziun da l'ambient. 
Sut il presidi da Christoph Jaag ed en preschientscha da cusseglier guvernativ Claudio Lardi ha la cumissiun dal cussegl grond per ambient, traffic ed energia tractà e deliberà la fatschenta per mauns dal cussegl grond. 
La finamira la pli impurtanta da la revisiun tenor la missiva è vegnida discutada en moda intensiva e per part cuntraversa, numnadamain da determinar l'entir chantun Grischun sco intschess per ruments chasans combustibels che vegnan surpigliads dal stabiliment per arder ruments (SAR) a Trimmis. 
Tut las corporaziuns per la gestiun da ruments dal chantun duain uschia vegnir obligadas tenor la lescha da consegnar ils ruments chasans combustibels al SAR a Trimmis. 
Per mitigiar la posiziun da monopol dal SAR a Trimmis che resulta da quai, pretenda ina minoritad da la cumissiun ch'i duai valair ina obligaziun da consegnar ruments al SAR a Trimmis mo sch'il pretsch per surpigliar ils ruments n'è betg pli aut che quel en stabiliments vischins extrachantunals. 
Ina discussiun detagliada ha er chaschunà la dumonda areguard la furmaziun dals pretschs dal SAR a Trimmis. 
En quest connex è vegnida crititgada la mancanza cumpletta dad elements da cumpensaziun dal martgà liber. 
Dal rest ha la cumissiun - suenter avair discutà detagliadamain il project - suandà las propostas da la regenza. 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
Data: 07.11.2008 
La lescha chantunala davart ils fatgs veterinars vegn messa en vigur per il 1. da december 2008 
La regenza grischuna ha mess en vigur la revisiun totala da la lescha davart ils fatgs veterinars per il 1. da december 2008. 
A medem temp ha ella adattà l'ordinaziun davart ils fatgs veterinars e relaschà in'ordinaziun d'alpegiada. 
Il cussegl grond aveva approvà la revisiun totala da la lescha davart ils fatgs veterinars en la sessiun d'avust 2007. 
Il termin da referendum è scadì ils 12 da december 2007 senza ch'i saja vegnì fatg in tal. Cun las novaziuns vegn d'ina vart adattà il dretg chantunal al dretg federal modifitgà. 
Da l'autra vart duain vegnir mess novs accents en intgins secturs. 
Uschia èn tranter auter vegnidas integradas en la lescha mesiras cunter chauns privlus. 
Igl è per exempel previs che chauns cun in cumportament extraordinari stoppian far in test da cumportament. 
Er las professiuns da la tgira da la sanadad d'animals vegnan regladas da nov. 
Las persunas che han pratitgà regularmain ina tala professiun durant ils trais mais avant l'entrada en vigur da questa lescha pon pratitgar er vinavant questa professiun, sch'ellas s'annunzian - entaifer trais mais suenter l'entrada en vigur da questa lescha - tar l'uffizi per la segirezza da victualias e per la sanadad d'animals. 
Cun las adattaziuns vegnan la finala realisadas las novas pretensiuns dal dretg federal en connex cun il servetsch veterinar. 
En il fratemp èn entradas en vigur il 1. da settember 2008 la lescha federala davart la protecziun dals animals e la nova ordinaziun davart la protecziun dals animals. 
Tras la controlla da las novas disposiziuns federalas davart la protecziun dals animals è resultà mo in pitschen basegn d'agir en il dretg chantunal - adattaziuns che han pudì vegnir resguardadas en l'ordinaziun davart ils fatgs veterinars. 
L'ordinaziun regla tranter auter las professiuns da la tgira da la sanadad d'animals, l'utilisaziun da medicaments veterinars, la protecziun dals animals ed il commerzi da muvel. 
Da vischnancas e da regiuns 
Schiers: 
La revisiun parziala da la constituziun communala da la vischnanca da Schiers, ch'è vegnida concludida da la radunanza communala ils 3 d'october 2008, vegn approvada. 
Contribuziuns chantunalas a differentas instituziuns 
Reparaziun da donns da malaura: 
Las vischnancas ch'èn stadas pertutgadas l'onn 2008 da las malauras vegnan sustegnidas dal chantun Grischun tar la reparaziun dals donns vi dals implants da l'infrastructura agricula e vi dal terren cultivà da gronda valur. 
La regenza ha concedì ina contribuziun chantunala da totalmain 718'740 francs, quai che correspunda a 90 pertschient da l'import da 798'600 francs ch'è vegnì garantì da la confederaziun. 
Las precipitaziuns extraordinarias e las bovas ch'èn stadas restrenschidas a tscherts lieus han chaschunà il fanadur, ma er l'avust ed il settember 2008 donns elementars pli gronds en differentas vischnancas dal chantun. 
La summa totala dals donns ch'èn vegnids chaschunads vi da l'infrastructura agricula e vi dal terren cultivà e che han in dretg da survegnir subvenziuns vegn stimada a 2'420'000 francs. 
En tut èn pertutgadas 13 vischnancas. 
Alpine Astro-Village / Lü Stailas SA: 
Sut la premissa che l'entira finanziaziun saja garantida, vegn concedida a la Alpine Astro-Village / Lü Stailas SA in emprest da 340'000 francs confurm a la nova politica regiunala (NPR) da la confederaziun per realisar il center d'astrofotografia AAV Lü-Stailas. 
Plinavant vegn garantida ina contribuziun chantunala da 57'235 francs. 
Uniun "Erlebnis mit Herz": 
A l'uniun "Erlebnis mit Herz" vegn concedida ina contribuziun chantunala da 300'000 francs per realisar l'emprima etappa dal "Madrisaland" Claustra (2007 - 2009). 
Quai sut la premissa che l'entira finanziaziun reusseschia. 
Agid umanitar: 
Per totalmain quatter projects d'agid umanitar a l'exteriur ha la regenza deliberà tut en tut 28'000 francs. 
Da quai vegnan pajads 10'000 francs a la Crusch cotschna svizra a favur da l'acziun d'agid d'urgenza per las victimas da las inundaziuns a Haiti. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 13.11.2008 
La regenza preschenta il rapport da polizia 2010 
La regenza grischuna ha deliberà il rapport da polizia 2010. 
Da quellas deducescha la regenza il basegn concret d'agir ed il basegn da meds finanzials. 
Pervia da quai vul ella metter a disposiziun a la polizia chantunala mintgamai 10 plazzas supplementaras ils proxims trais onns. 
Il cussegl grond vegn a tractar la fatschenta en la sessiun da favrer 2009. 
La cumissiun per giustia e segirezza (CGS) dal cussegl grond aveva pretendì il rapport da polizia en ina incumbensa. 
Tenor quest rapport ha la polizia la suandanta orientaziun strategica per la regenza: La polizia chantunala agescha uschia ch'ella resguarda ils basegns da la glieud. 
Cun ina preschientscha en il spazi public ch'è pli gronda e cun temps d'intervenziun ch'èn pli curts duai vegnir promovida la fidanza en la polizia. 
Cun sia organisaziun decentrala duai la polizia chantunala garantir il provediment da basa en tut il chantun e sa concentrar il medem mument sin ils territoris centrals concernent la criminalitad, concernent il traffic e concernent la segirezza. 
En vista a las structuras da la polizia en il chantun Grischun duai vegnir examinà d'introducir ina polizia unitara empè da las soluziuns vertentas tenor l'art. 5 da la lescha da polizia (surpigliar sin basa d'in contract las incumbensas da la polizia communala cunter ina indemnisaziun). 
Cun questa orientaziun strategica vegni tegnì quint - entaifer il rom giuridic vertent - da las midadas en las dumondas da segirezza en Svizra, da la tendenza a violenza ed a delicts grevs, dal svilup tecnic ed er dals basegns da segirezza da la populaziun ch'èn creschids pervia da questas midadas. 
Las premissas giuridicas bastan 
Sco che la regenza punctuescha en il rapport da polizia sa basa ella sin quai che la lavur da la polizia vegnia giuditgada per gronda part sco positiva en il chantun Grischun e che la polizia giaudia ina gronda acceptanza. 
Pervia da quai na vesa la regenza nagin basegn d'adattar l'incumbensa legala da l'art. 2 da la lescha da polizia. 
Quella exprima ils basegns da la populaziun ed ademplescha las premissas per ina polizia che tegna quint dals basegns da la glieud. 
Il medem vala er per l'organisaziun da la polizia chantunala. 
Però, las pretensiuns a la disponibladad directa da la polizia creschan ed ils temps d'intervenziun vegnan resentids sco memia lungs en cas singuls. Grondas parts da la populaziun giuditgeschan la preschientscha visibla da la polizia, en spezial la notg, sco insuffizienta. 
La regenza piglia er serius l'augment da la prontezza da duvrar violenza, las furmas da la violenza da giuvenils, il vandalissem ed il regress tar l'acceptanza da las prescripziuns concernent il traffic. 
L'effectiv da la polizia chantunala duai vegnir augmentà 
La regenza ha l'intenziun d'augmentar la preschientscha da la polizia e da rinforzar las pussaivladads d'intervenziun. 
Ils proxims trais onns duain vegnir stgaffidas mintgamai 10 plazzas novas tar la polizia chantunala. 
L'onn 2011 vegn la situaziun giuditgada da nov ed alura vegni decidì davart ulteriuras 10 plazzas. 
Supplementarmain prevesa la regenza da stgaffir trais plazzas en il rom da la missiva per realisar la rait radiofonica da segirezza. 
Questas plazzas che vegnan stgaffidas da nov duain vegnir messas a disposiziun primarmain a la front ed en moda decentrala. 
Las plazzas pon vegnir occupadas mo pass per pass, perquai che l'occupaziun dependa da la situaziun sin il martgà da lavur, da la conjunctura e da la disponibladad da plazzas da scolaziun a la scola da polizia da la Svizra orientala. 
Ils basegns da plazzas da la polizia chantunala resultan d'ina vart da l'augment da las incumbensas dal sectur da la polizia da segirezza (intrachantunal ed interchantunal) e dals basegns en ils differents servetschs. 
Parallelamain ha er il forum economic mundial - en la preparaziun ed en la realisaziun - engrevgià supplementarmain la polizia chantunala ils ultims onns. 
Dal puntg da vista da la polizia criminala poi vegnir fatg quint ch'il grad da la criminalitad resta relativamain stabil en il chantun Grischun. 
Latiers tutgan er las furmas actualas da la criminalitad da giuvenils, a las qualas la regenza vul far frunt cun in servetsch da giuvenils tar la polizia chantunala. 
En il sectur da la polizia criminala ston ins dentant er tegnair quint il medem mument da las premissas legalas actualas (procedura penala svizra, dretg davart l'arrest) e da las premissas tecnicas (inquisiziuns cun agid da la tecnologia d'infurmaziun). 
Las collavuraturas ed ils collavuraturs a la front dovran in support da vart da l'informatica e da vart da la telematica ed in sustegn da vart da la centrala d'alarm e d'acziuns. 
Il sentiment da segirezza duai vegnir rinforzà 
Las incumbensas da la polizia chantunala pon vegnir priorisadas tenor l'orientaziun strategica là, nua che quai è pussaivel en il rom dals cunfins legals e factics ch'èn avant maun. 
Las incumbensas repressivas da la polizia giudiziala (polizia da traffic e polizia criminala) ston vegnir ademplidas en mintga cas e na pon betg vegnir influenzadas da la polizia chantunala. 
La clav per il success da mintga polizia è ina gronda preschientscha che ha er in effect preventiv, che resguarda ils basegns da la glieud e che impedescha acts chastiabels. 
Pervia da la grondezza dal chantun Grischun ston las dumondas da la concentraziun e da la decentralisaziun vegnir ponderadas fitg bain per ch'i possian vegnir stgaffids d'ina vart ils accents respectivs e per ch'il provediment polizial da basa restia il medem mument mantegnì en tut il chantun. 
L'incumbensa da la CGS cuntegna er la dumonda davart ina polizia unitara en tut il chantun Grischun. 
La regenza vuless tractar questa dumonda cun in project separà e cumparegliar la soluziun actuala cun ina polizia unitara (eventualmain cun excepziuns). 
Tenor la situaziun actuala surdattan las vischnancas - sa basond sin l'art. 5 da la lescha da polizia - cunter indemnisaziun las incumbensas da la polizia communala a la polizia chantunala. 
En mintga cas vul la regenza ina polizia chantunala ch'è scolada e ch'è equipada bain, ch'è pronta per l'acziun e che ha la voluntad da s'engaschar. 
Ella duai esser pli preschenta en il spazi public. 
En il center stattan uschia las incumbensas preventivas da la polizia. 
Tut en tut duai vegnir augmentada la segirezza objectiva en il chantun Grischun e rinforzà il sentiment subjectiv da segirezza da la populaziun. 
Novas furmas da collavuraziun 
Las midadas tar las dumondas da segirezza en Svizra pertutgan er la polizia chantunala. 
I sto vegnir tegnì quint da las novas furmas da collavuraziun cun l'armada, cun il corp da guardias da cunfin, en cas d'acziuns interchantunalas da la polizia ed entaifer il concordat da polizia da la Svizra orientala. 
En mintga cas pon ins dentant partir dal fatg che la suveranitad poliziala resta tar ils chantuns sco che quai è fixà en la constituziun e che polizias partenarias vegnan clamadas mo sco sustegn. 
Gremi: regenza 
Funtauna: rg chanzlia chantunala dal Grischun 
Data: 13.11.2008 
Nov president per la cumissiun dal cussegl grond per politica da stadi e strategia 
A chaschun d'ina sesida ordinaria da la cumissiun per politica da stadi e strategia (CPSS) ha il deputà Ernst Nigg demissiunà sco president. 
A sia plazza ha la cumissiun elegì unanimamain Jon Domenic Parolini da Scuol sco president. 
Ernst Nigg vegn a restar commember da la cumissiun. 
Il tractandum principal è stà il program annual 2009 ch'è vegnì discutà en preschientscha dal president da la regenza Stefan Engler. 
Gremi: cumissiun per politica da stadi e strategia 
Funtauna: rg cumissiun per politica da stadi e strategia 
Data: 13.11.2008 
Las cumissiuns predeliberantas proponan trais ulteriuras fusiuns da vischnancas al cussegl grond 
En la sessiun da december 2008 vegn il cussegl grond a tractar trais ulteriuras fusiuns da vischnancas. 
I sa tracta concretamain da la fusiun da las vischnancas da Praden e da Tschiertschen a la vischnanca da Tschiertschen-Praden, da la fusiun da las vischnancas dad Andeer, da Pignieu e da Clugén a la vischnanca dad Andeer e da la fusiun da las vischnancas da Flond e da Surcuolm a la vischnanca da Mundaun. 
La regenza propona al cussegl grond en trais missivas separadas da metter en vigur las fusiuns per il 1. da schaner 2009. 
Las cumissiuns predeliberantas ch'èn vegnidas incaricadas cun la predeliberaziun da questas trais fusiuns e che vegnan presidiadas da la deputada Clelia Meyer Persili (Praden / Tschiertschen), da la deputada Barbara Castelberg-Fleischhauer (Andeer / Pignieu / Clugén) e dal deputà Martin Candinas (Flond / Surcuolm) han predeliberà las missivas respectivas da la regenza per mauns dal cussegl grond en preschientscha dal cusseglier guvernativ Martin Schmid sco er da represchentantas e da represchentants da las autoritads da las vischnancas pertutgadas. 
En quest connex han tut las trais cumissiuns concludì unanimamain da proponer al cussegl grond la fusiun da las vischnancas menziunadas. 
Sch'il cussegl grond suonda las recumandaziuns da sias cumissiuns predeliberantas ed approvescha medemamain questas trais fusiuns da vischnancas, sa reducescha il dumber da vischnancas en il Grischun - resguardond las fusiuns da vischnancas ch'èn gia vegnidas concludidas pli baud quest onn - da 203 a 190 per il cumenzament da l'onn 2009. 
Infurmaziuns: 
Fusiun Praden-Tschiertschen: 
presidenta da la cumissiun Clelia Meyer-Persili, tel. 079 524 39 49 
Fusiun Andeer, Pignieu, Clugén: 
presidenta da la cumissiun Barbara Castelberg-Fleischhauer, tel. 078 620 69 86 
Fusiun Flond-Surcuolm: president da la cumissiun Martin Candinas, tel. 078 841 66 86 
Gremi: cumissiuns predeliberantas per fusiuns da vischnancas 
Funtauna: rg cumissiuns predeliberantas per fusiuns da vischnancas 
Data: 14.11.2008 
La regenza beneventa ils plans da fundar ina reserva da bilantscha per l'agricultura 
La regenza grischuna beneventa da princip l'intenziun dal cussegl federal da fundar ina reserva da bilantscha che serva a finanziar mesiras accumpagnantas a favur da l'agricultura. 
Cun fixar ina nova basa legala en la lescha d'agricultura duai vegnir preparada concretamain la finanziaziun da mesiras accumpagnantas per il cas ch'i dat in eventuala convenziun da commerzi liber cun l'Uniun europeica (UE) en il sectur da victualias ed en il sectur agricul u per il cas ch'i dat ina nova cunvegna cun l'organisaziun mundiala da commerzi (OMC). 
La regenza scriva en sia consultaziun a la confederaziun ch'ella saja cuntenta che las mesiras accumpagnantas vegnian consideradas sco necessarias, sche la convenziun da commerzi liber cun la UE u sch'ina cunvegna cun la OMC vegnan effectivamain concludidas. 
Il cussegl federal signaliseschia uschia ch'el piglia serius ils quitads da l'agricultura. 
Dentant è la regenza da l'avis che la finanziaziun concreta na saja insumma betg garantida. 
I saja plinavant da spetgar ch'ils plans da fundar ina reserva da bilantscha na vegnian betg ad esser suffizients per minimar las influenzas negativas considerablas ch'ina eventuala convenziun da commerzi liber vegn ad avair sin ils manaschis purils. 
Ultra d'ina finanziaziun garantida pretenda uschia la regenza ulteriurs meds finanzials che duain ir exclusivamain a favur da l'agricultura. 
Cun distribuir ils daners duai la finala er vegnir tegnì quint da las circumstanzas regiunalas. 
Da vischnancas e da regiuns 
Tenna: 
Per sanar il chanal d'allontanament d'aua Rütigada vegn garantida a la vischnanca da Tenna ina contribuziun chantunala da maximalmain 27'840 francs. 
Alvaschagn: 
La revisiun parziala da la constituziun dal circul d'Alvaschagn dals 28 da settember 2008 vegn approvada. 
Domat: 
La revisiun parziala da la constituziun da la vischnanca burgaisa da Domat vegn approvada. 
Contribuziuns chantunalas a differentas instituziuns 
Promoziun da l'integraziun: 
Per finanziar projects d'integraziun ha la regenza concedì ina contribuziun da 117'000 francs. 
L'onn 2008 survegnan en tut 11 projects ina contribuziun da promoziun per l'integraziun sociala da persunas estras che vivan en il chantun Grischun. 
Almanacco Mesolcina e Calanca: 
L'ediziun dal "Almanacco Mesolcina e Calanca 2009" vegn sustegnida cun ina contribuziun da 6'000 francs. 
Projects da vias 
La regenza ha approvà totalmain 620'000 francs per construir e per sanar ils suandants trajects da vias: 
- A13, A28, vias chantunalas: divers tunnels, furniziun da cumponentas da video 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 20.11.2008 
In luf en la Val Müstair - il terz luf en il chantun Grischun 
Suenter che l'existenza d'in segund luf ha pudì vegnir confermada avant bundant in mais en Surselva, è ussa avant maun la cumprova segira dal DNA d'in luf en la Val Müstair. 
Il cumenzament da november èn dads en egl ad in guardiaselvaschina fastizs suspectus en ina val laterala da la Val Müstair. 
Actualmain sa chatta il luf anc en la val. 
Gia l'enviern passà avevan ins suspectà ch'in luf saja en la val, perquai che differents animals selvadis eran vegnids stgarpads. 
Fin ussa n'èn vegnidas annunziadas naginas perditas d'animals da chasa. 
L'analisa dal DNA ch'è vegnida fatga a l'universitad da Losanna conferma la spezia "canis lupus" ubain "luf". 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
Data: 26.11.2008 
Da vischnancas e da regiuns 
Vaz: La revisiun parziala da la planisaziun locala "Sporz" e "Hotel Dieschen" da la vischnanca da Vaz dals 16 da december 2007 vegn approvada. 
Ziràn-Reschen: La regenza ha approvà ils novs statuts da la vischnanca burgaisa da Ziràn-Reschen dals 29 da settember 2008. 
Contribuziuns chantunalas a differentas instituziuns 
Fond per agid d'urgenza: Or dal fond per agid d'urgenza da la cassa per donns elementars dal Grischun vegn pajada al cumin-baselgia da Sta. Maria i.C. ina contribuziun da 25'000 francs per reparar il mir da sustegn. 
Promoziun da la cultura: Per il project "Der sprechende Ochse. 
Mensch-Tier-Beziehungen in Sagen der Alpen" survegn dr. Ursula Brunold-Bigler, Zizers, ina contribuziun da 10'000 francs. 
Waldhaus Flims Mountain Resort SA: Per cumprar nov material da curling survegn la Waldhaus Flims Mountain Resort SA ina contribuziun da maximalmain 91'000 francs or dal fond da sport. 
Associaziun grischuna da ballape: Per furmar ils novs teams U14 / U15 survegn l'associaziun grischuna da ballape ina contribuziun da maximalmain 15'000 francs or dal fond da sport. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 27.11.2008 
Resultats da la votaziun dal pievel dals 30 da november 2008 en Grischun 
Project chantunal: 
Participaziun a la cunvegna interchantunala davart l'armonisaziun da la scola obligatorica (concordat HarmoS) 
Participaziun electorala 
44,87 pertschient 
Gea 
25'121 
43,28 % 
Na 
32'919 
56,72 % 
Projects federals: 
Iniziativa dal pievel dal 1. da mars 2006 "Cunter la surannaziun da delicts pornografics vi d'uffants" 
Participaziun electorala 
45,17 pertschient 
Gea 
31'335 
53,55 % 
Na 
27'175 
46,45 % 
Iniziativa dal pievel dals 28 da mars 2006 "Per ina flexibilisaziun da la vegliadetgna da la AVS" 
Participaziun electorala 
45,67 pertschient 
Gea 
20'804 
34,90 % 
Na 
38'799 
65,10 % 
Iniziativa dal pievel dals 11 da matg 2006 "Dretg da recurs da las associaziuns: I basta cun la politica d'impediment - Dapli creschientscha per la Svizra!" 
Participaziun electorala 
44,11 pertschient 
Gea 
18'132 
32,25 % 
Na 
38'097 
67,75 % 
Iniziativa dal pievel dals 13 da schaner 2006 "Per ina politica da chonv raschunaivla che protegia efficaziamain la giuventetgna" 
Participaziun electorala 
44,50 pertschient 
Gea 
22'186 
38,75 % 
Na 
35'071 
61,25 % 
Lescha federala davart ils narcotics e las substanzas psicotropas (midada dals 20 da mars 2008) 
Participaziun electorala 
43,86 pertschient 
Gea 
38'965 
70,23 % 
Na 
16'514 
29,77 % 
-> Nossas publicaziuns -> Votaziuns ed elecziuns -> Resultats da votaziun. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
Data: 30.11.2008 
L'ambassadur canadais visita la regenza grischuna 
L'ambassadur canadais Robert Collette visita mesemna, ils 3 da december 2008, il Grischun. 
El vegn accumpagnà da sia dunna Marilyn Collette, dal cusseglier d'ambassada e consul François Laberge sco er dals delegads per il commerzi Claudia Kunz e Werner Naef. 
Suenter il bainvegni dals giasts en la chasa grischa a Cuira è previs in gentar cuminaivel. 
Ils ospitants èn il president da la regenza Stefan Engler ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas specificas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 01.12.2008 
La ARGE ALP publitgescha in premi da musica 
La cuminanza da lavur da las regiuns alpinas (ARGE ALP) fa ina concurrenza per chattar la meglra chanzun davart il tema "Alps". 
Musicistas giuvnas e musicists giuvens dals pajais commembers da la ARGE ALP pon inoltrar a partir d'immediat contribuziuns musicalas. 
Els pon gudagnar in premi da fin 15'000 euros. 
Cun surdar in premi da musica vul la ARGE ALP, che vegn presidiada actualmain dal chantun Grischun, metter novs accents. 
Il premi 2009 da la ARGE ALP ha la finamira da promover musicistas giuvnas e musicists giuvens dal territori alpin e da dar ad ellas ed ad els la pussaivladad da cumprovar lur abilitads en ina concurrenza. 
La concurrenza da musica ARGE ALP Sound 2009 encurascha umans giuvens da sa fatschentar en moda creativa cun lur spazi da viver e cun il tema "Alps". 
Il dretg da participaziun han solistas e solists e lur gruppas. 
Solistas e solists èn admess fin al 30avel onn da vegliadetgna cumplenì. 
Per las gruppas na dastga la vegliadetgna mesauna da tut las commembras e da tut ils commembers betg surpassar 30 onns. 
La premissa per la participaziun è il domicil fix en in dals suandants pajais commembers da la ARGE ALP: Baviera, Grischun, Salzburg, Son Gagl, Tirol dal sid, Tessin, Tirol, Trento, Vorarlberg. 
Il dumber da las commembras e dals commembers da las gruppas che han domicil en in dals pajais commembers da la ARGE ALP sto importar almain la mesadad. 
I vegn pretendì ch'ins cumponia, ch'ins scrivia il text e ch'ins registreschia sez ina chanzun davart il tema "Alps". 
Permess èn tut ils stils, dal rock fin a la musica classica. 
Per lantschar il premi è vegnida endrizzada in'atgna pagina d'internet. 
Sut l'adressa d'internet www.argealpsound.org sa chattan tut las infurmaziuns impurtantas e las cundiziuns da participaziun detagliadas. 
Persunas interessadas pon chargiar lur contribuziuns musicalas a partir d'immediat directamain en furma electronica sin la pagina d'internet www.argealpsound.org e sa participar uschia a la concurrenza. 
Il termin d'annunzia dura fin il 1. da mars 2009. 
Premi da fin 15'000 euros 
Suenter la scadenza dal termin d'annunzia vegnan giurias regiunalas ad examinar las chanzuns inoltradas ed a tscherner fin tschintg contribuziuns per pajais commember. 
Ina giuria internaziunala vegn suenter a valitar questas chanzuns en la runda finala. La giuria che sa cumpona da spezialistas e da spezialists dals pajais commembers da la ARGE ALP vegn ad eleger ina fin trais victuras e victurs tranter las finalistas e finalists. 
Las victuras ed ils victurs survegnan in premi da fin 15'000 euros en furma d'in bon per equipament da musica u per ils custs da producziun d'in disc cumpact. 
La clav da repartiziun vegn fixada da la giuria. 
La surdada dal premi ha lieu il zercladur 2009 a Flem a chaschun da la conferenza da las scheffas e dals schefs da las regenzas. 
A las victuras ed als victurs vuless la ARGE ALP ultra da quai dar la pussaivladad da sa preschentar als festivals che han lieu en ses territori. 
L'organisaziun per il premi da la ARGE ALP publitgescha adina puspè - per regla mintga dus onns - premis davart differents temas. 
L'ultima publicaziun d'in premi è stada l'onn 2007 sut il presidi dal Vorarlberg. 
Sut la devisa "giuven, cool ed engaschà" èn quella giada vegnids premiads projects che promovan l'engaschament voluntar da giuvenils. 
Da la ARGE ALP, ch'è vegnida fundada l'onn 1972, fan part ils stadis federativs austriacs Tirol, Salzburg e Vorarlberg, las provinzas autonomas talianas Bulsaun-Tirol dal sid e Trento sco er la regiun taliana Lumbardia, il stadi liber tudestg da la Baviera ed ils chantuns svizzers Tessin, Son Gagl e Grischun. 
La finamira da la ARGE ALP è quella da tractar - en ina collavuraziun transcunfinala - problems cuminaivels e giavischs dals pajais commembers, d'approfundar la conscienza da la responsabladad communabla per il spazi da viver alpin, da promover ils contacts tranter la populaziun e da rinforzar la posiziun dals pajais, da las regiuns, da las provinzas e dals chantuns. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Data: 02.12.2008 
Il center per l'emprima registraziun a Cuira vegn engrondì 
Perquai che l'affluenza da requirentas e da requirents d'asil è anc adina gronda, è il chantun Grischun sfurzà d'augmentar las capacitads da collocaziun en il sectur d'asil. 
Sin mez december 2008 vegn il center per l'emprima registraziun Foral a la Schönbühlstrasse a Cuira engrondì per 80 plazzas cun prender en locaziun ina immobiglia. 
Plinavant tschertga l'uffizi da fatgs da polizia e da dretg civil in'ulteriura immobiglia che duai vegnir averta en il decurs da l'enviern. 
Il dumber da requirentas e da requirents d'asil crescha dapi l'avrigl 2008, ed ad interim èsi pauc probabel che questa tendenza sa midia. 
Fin la fin d'october 2008 è il dumber da dumondas d'asil novas gia s'augmentà per 70 pertschient en cumparegliaziun cun l'onn precedent. 
Il chantun Grischun sto surpigliar e collocar 2,7 pertschient da las requirentas e dals requirents d'asil. 
Per dar dumogn a questa ferma affluenza ha il chantun Grischun gia transfurmà il center d'expulsiun Flüeli a Valzeina en in center transitoric, uschia ch'i po vegnir dà dimora là a las requirentas ed als requirents d'asil durant lur procedura d'asil. 
Plinavant vegn ussa augmentada per 80 plazzas la capacitad d'accoglientscha dal center per l'emprima registraziun Foral a Cuira. 
Per quest intent vegn prendida en locaziun ina immobiglia en la proxima vischinanza. 
Quest object è vegnì duvrà gia pli baud sco alloschi collectiv ed era adattà fitg bain per collocar requirentas e requirents d'asil. 
Cun questa immobiglia duai a medem temp vegnir ademplida l'obligaziun che la confederaziun ha puspè surdà pir dacurt als chantuns, numnadamain da procurar per il potenzial strategic da surpigliar requirentas e requirents d'asil. 
Cunquai ch'ina reducziun da las dumondas d'asil n'è ad interim betg en vista, è il chantun Grischun sfurzà d'avrir - en il decurs da l'enviern - in ulteriur center transitoric cun 60 fin 80 plazzas. 
Actualmain vegnan tschertgads alloschis adattads. 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
Data: 02.12.2008 
La regenza beneventa il plan da la confederaziun da metter a disposiziun las reservas per procurar lavur ch'èn favurisadas areguard la taglia 
La regenza grischuna sustegna il plan da la confederaziun da metter a disposiziun las reservas per procurar lavur ch'èn favurisadas areguard la taglia. 
Previs èsi ch'il departament federal d'economia inizieschia en tut la Svizra ina deliberaziun da las reservas per procurar lavur ch'èn favurisadas areguard la taglia per il 1. da schaner 2009. 
Circa 650 interpresas pudessan profitar da reservas da circa 550 milliuns francs. 
Er sche la sfradentada economica n'è actualmain anc betg percurschibla sin il martgà da lavur, va la regenza d'accord cun la valitaziun concernent la sfradentada conjuncturala, cun la quala sto vegnir fatg quint. 
Sco che la regenza scriva en il rom da l'audiziun tras il departament federal d'economia, èn - en vista a questas prognosas - las premissas senza dubi ademplidas per metter a disposiziun generalmain las reservas per procurar lavur. 
Mussavia per implants d'energia dal vent 
En il Grischun è vegnida stgaffida la basa per giuditgar unitarmain implants d'energia dal vent. 
La regenza grischuna ha prendì enconuschientscha dal nov mussavia correspundent davart implants d'energia dal vent. 
Tenor il mussavia duain en in emprim pass vegnir definids ils territoris, nua che implants d'energia dal vent èn exclus. 
Sco segund pass suondan las pretensiuns generalas ad in project che valan per ils ulteriurs territoris. 
Uschenavant ch'i dat conflicts concernent la cumpatibilitad cun il territori sto vegnir fatga ina consideraziun dals interess. 
Sco terz pass ston la finala vegnir ademplids tscherts criteris da qualificaziun. 
Il rapport cun il titel "Implants d'energia dal vent (IEV), mussavia sco basa da giudicament per las autoritads sco er per las projectantas e per ils projectants" è vegnì elavurà d'ina gruppa da lavur da represchentantas e da represchentants da l'uffizi d'energia e da traffic, da l'uffizi per il svilup dal territori sco er da l'uffizi per la natira e l'ambient. 
Nagins projects chantunals da votaziun ils 8 da favrer 2009 
La regenza ha prendì enconuschientscha dal fatg ch'il conclus federal dals 13 da zercladur 2008 pertutgant l'approvaziun da la cuntinuaziun da la cunvegna tranter la Svizra e la communitad europeica e ses stadis commembers davart la libra circulaziun da persunas sco er pertutgant l'approvaziun e la realisaziun dal protocol concernent l'extensiun da la cunvegna davart la libra circulaziun da persunas sin la Bulgaria e sin la Rumenia vegn suttamess sco project federal a la votaziun dal pievel da dumengia, ils 8 da favrer 2009. 
A questa votaziun na vegnan suttamess nagins projects chantunals. 
Approvà l'adattaziun da las disposiziuns executivas tar la lescha davart il sport da muntogna e da naiv 
La regenza grischuna ha approvà ina revisiun parziala da las disposiziuns executivas tar la lescha davart il sport da muntogna e da naiv. 
Las disposiziuns executivas entran en vigur ils 5 da december 2008. 
Da vischnancas e da regiuns 
Schiers: 
Il project d'ina "dustanza Äulitobel" da la vischnanca da Schiers vegn approvà e sustegnì cun ina contribuziun da maximalmain 249'600 francs. 
Sursaissa: 
La revisiun parziala da la planisaziun locala da la vischnanca da Sursaissa dals 29 d'avust 2008 vegn approvada. 
Grischun central: 
La regenza ha approvà la lescha davart il svilup dal territori e davart il plan directiv che la radunanza da la corporaziun regiunala "Regiun Grischun central" ha concludì ils 20 da november 2007. 
Per realisar il program da plirs onns concernent il svilup regiunal e territorial dal Grischun central per la perioda 2007 - 2010 vegn concedì in credit da 130'000 francs. 
Calanca: 
La lescha davart il svilup dal territori e davart il plan directiv che la radunanza da la corporaziun regiunala "Organisaziun regiunala da la Calanca ORC" ha concludì ils 4 da december 2007 vegn approvada. 
Per realisar il program da plirs onns concernent il svilup regiunal dal territori da la Calanca per la perioda 2007 - 2010 vegn concedì in credit dad 80'000 francs. 
Partenz: 
La regenza ha approvà l'ordinaziun davart il svilup dal territori e davart il plan directiv che la radunanza da delegadas e da delegads da la corporaziun regiunala "Pro Partenz" ha concludì ils 22 da matg 2008. 
Per realisar il program da plirs onns concernent il svilup regiunal e territorial dal Partenz per la perioda 2007 - 2011 vegn concedì in credit da 125'000 francs. 
Contribuziuns chantunalas a differentas instituziuns 
Binari da colliaziun da la Holcim SA: 
Per renovar respectivamain per engrondir ils binaris da colliaziun da la firma Holcim SA a Vaz sut vegn garantida ina contribuziun chantunala da maximalmain 357'935 francs. 
Abitadi per persunas attempadas Bodmer a Cuira: 
Il project preliminar per substituir l'edifizi da la chasa da persunas attempadas e da tgira Bodmer a Cuira vegn approvà. 
Cun resalva da l'approvaziun definitiva dal project vegn garantida a l'instituziun responsabla ina contribuziun chantunala da maximalmain 14'000'000 francs. 
Teater da Cuira: 
Per l'emprima part da la stagiun 2008/2009 (atun/enviern 2008) survegn il teater da Cuira ina contribuziun chantunala da 100'000 francs. 
Projects da vias 
La regenza ha approvà totalmain 520'000 francs per construir e per sanar il suandant traject da via: 
- via naziunala A28: installaziuns electricas da current ferm, sviament Saas 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 04.12.2008 
La basa da la taxa turistica chantunala vegn extendida 
Il departament d'economia publica e fatgs socials è vidlonder d'elavurar in'ulteriura basa per finanziar il marketing dal turissem. 
Las pretensiuns ch'èn vegnidas exprimidas fin ussa dal turissem e dal mastergn sco er da las partidas politicas vegnan integradas. 
Sco alternativa a la taxa turistica chantunala (TTC) vegnan examinadas tranter auter las tariffas da taxa sco er las variantas da lescha ch'èn previsas. 
La refurma dal turissem grischun vegn considerada sco necessaria da tut las gruppas d'interess ed è pia incontestada. 
I vegn da princip medemamain renconuschì ch'igl è necessari da reveder la finanziaziun vertenta dal turissem tras las vischnancas. 
La dumonda, co che la finanziaziun duaja vegnir fatga, sparta las opiniuns. 
L'elavuraziun d'ina basa da discussiun per las variantas da la TTC dumonda dapli temp che previs. 
La consultaziun correspundenta vegn perquai lantschada probablamain en il 2. quartal da l'onn 2009. 
Garantir la finanziaziun 
Tras la repartiziun da las incumbensas ston las organisaziuns turisticas existentas fusiunar ad organisaziuns per la gestiun da destinaziuns (OGD) u ad organisaziuns turisticas futuras (OTF). 
En diversas regiuns vegnan actualmain furmadas destinaziuns. 
Las occurrenzas d'infurmaziun davart la TTC ch'han gì lieu questa stad per passa 400 represchentantas e represchentants dal mastergn, da l'economia e da la politica han mussà che la refurma dal turissem grischun vegn considerada sco necessaria e ch'ella è pia incontestada. 
Beneventada vegn er la garanzia a lunga vista da las adattaziuns structuralas cun agid d'in fundament solid per finanziar il marketing e la purschida turistica. 
Examinar las variantas da la TTC 
Pervia da las differentas opiniuns davart la finanziaziun dumonda l'elavuraziun da la lescha correspundenta sco er dals documents da consultaziun dapli temp che previs. 
Divers giavischs e diversas propostas ston vegnir examinads accuratamain. 
Ultra dal giudicament da las tariffas da taxa previsas, cuntegnan questas propostas er la consideraziun d'ina lescha generala sco alternativa a la TTC. 
La cuminanza d'interess turissem en il Grischun ITG sustegna l'introducziun d'ina TTC, postulescha dentant er variantas sco basa da discussiun. 
L'urari vegn adattà e la consultaziun correspundenta vegn lantschada probablamain en il 2. quartal da l'onn 2009. 
Infurmaziuns: 
cusseglier guvernativ Hansjörg Trachsel, schef dal departament d'economia publica e fatgs socials, tel. 081 257 23 01 
Gremi: departament d'economia publica e fatgs socials 
Funtauna: rg departament d'economia publica e fatgs socials 
Data: 04.12.2008 
Il "fond cultural Eliette von Karajan" surdat sis premis 
Gia per la setavla giada surdat il "fond cultural Eliette von Karajan" premis a persunas grischunas che lavuran sin il champ cultural. 
Distinguì vegn in artist cun il premi principal d'in import da 40'000 francs. 
Tschintg ulteriuras artistas ed artists survegnan premis d'in import da mintgamai 20'000 francs. 
Perquai che la famiglia von Karajan ha prendì domicil en il chantun Grischun avant bunamain 45 onns, ha Eliette von Karajan fundà l'onn 2000 il "fond cultural Eliette von Karajan" per il chantun Grischun. 
Ils premis duain dar la pussaivladad a las persunas ch'als survegnan da sa sviluppar vinavant sin lur champ e da pudair sa deditgar en moda anc pli intensiva a lur lavur culturala. 
Ultra d'esser in sustegn finanzial èn ils premis er ina stima ed ina conferma da la lavur prestada fin ussa. 
Quest onn vegnan distinguidas sis Grischunas e Grischuns cun premis d'ina valur totala da 140'000 francs. 
Il titular dal premi principal da l'onn 2008 ch'è dotà cun 40'000 francs è dr. Giovanni Netzer, Savognin (teater da musica). 
Ulteriurs premis d'in import da mintgamai 20'000 francs survegnan: Martin Armin Caduff, Tartar (chant), Nyna Cantieni, Cuira (chant), Ervin Huonder, Winterthur (ghitarra), Richard Just, Lai (percussiun), ed Ella Schädler, Cuira (saut). 
Infurmaziun per las medias: 
En l'internet sut www.graubuendenkultur.ch, rubrica "Medias", chattais Vus biografias curtas da las titularas e dals titulars dal premi 2008. 
Medemamain stattan a disposiziun là fotografias da passaport da quellas persunas. Link: www.graubuendenkultur.ch/media/index.php 
Gremi: departament d'educaziun, cultura e protecziun da l'ambient 
Funtauna: rg uffizi da cultura 
Data: 04.12.2008 
La regenza refusa l'iniziativa dal pievel "Scola professiunala da tgira dal Grischun a Glion" 
La regenza grischuna è cunter l'iniziativa dal pievel "Scola professiunala da tgira dal Grischun a Glion". 
L'iniziativa vul garantir a la scola da tgira da Glion ina posiziun privilegiada. 
Il cussegl grond vegn a tractar la fatschenta en la sessiun da favrer 2009. 
La regenza ha retschavì dal legislatur l'incumbensa da diriger e da coordinar las purschidas da scolaziun en scola per l'entir sectur da la furmaziun professiunala. 
Ella propona perquai al cussegl grond da refusar l'iniziativa "Scola professiunala da tgira dal Grischun a Glion". 
L'iniziativa vul retrair a la regenza questa incumbensa da direcziun e da coordinaziun en il sectur da sanadad e garantir a Glion sco er a la scola professiunala da tgira da Glion ina posiziun privilegiada sco lieu da scolaziun e da furmaziun supplementara. 
Suenter avair manà senza success tractativas cun la scola professiunala da tgira dal Grischun a Glion n'aveva la regenza betg acceptà l'october 2006 la dumonda da la scola che vuleva stgaffir ina nova scola professiunala superiura da tgira. 
Silsuenter è vegnida inoltrada ina iniziativa dal pievel. 
L'iniziativa ch'è reussida cun 3'364 suttascripziuns valaivlas prevesa formalmain ina midada da la lescha davart la furmaziun professiunala e davart purschidas da furmaziun cuntinuanta. 
Las premissas per renconuscher instituziuns da scola ch'èn fixadas en la lescha na duain betg valair per la scola a Glion. 
En quest cas excepziunal duai il chantun plitost garantir che la scola possia exister vinavant illimitadamain e senza cundiziuns, pia er independentamain dal basegn d'ina tala purschida da furmaziun. 
Sin basa dals scleriments ch'èn vegnids fatgs, ha la regenza constatà ch'i na dettia oz nagin basegn en il chantun per ina segunda scola professiunala superiura da tgira, sco quai ch'i vegn pretendì da l'iniziativa. 
Er a media ed a lunga vista na sa mussan strusch indizis per in augment dal basegn. 
Plitost vegn il Grischun a stuair concentrar sias forzas per pudair far frunt a la tendenza naziunala da dapli scolaziuns da scola auta professiunala en il sectur da sanadad e per cumpensar la situaziun perifera dal Grischun. 
Cun la purschida da scolaziun ch'il chantun metta a disposiziun a Cuira è il Grischun posiziunà actualmain bain sco lieu da furmaziun e sco plazza economica cun ina purschida da scolaziun attractiva e confurma al temp. 
La realisaziun da l'iniziativa fiss colliada cun grondas difficultads e cun intschertezzas. 
Er pervia da quai è l'iniziativa - tenor la regenza - da refusar. 
Difficultads datti, sch'il legislatur vul observar in tractament giuridicamain egual e distgargiar en general la regenza - almain en il sectur da sanadad - da l'incumbensa da direcziun e da coordinaziun. 
Dentant dessi er gronds problems, sche Glion vegniss privilegià en il sectur da la furmaziun professiunala da sanadad. 
Tenor la regenza èsi pli adequat da mantegnair l'incumbensa da direcziun e da coordinaziun per l'entir sectur da la furmaziun professiunala. 
Qua tras po il chantun cumpilar la purschida uschia, che la regiun cun avunda plazzas d'emprendissadi u ch'il chantun furman la basa da recrutaziun per las scolas dal stgalim secundar II cun las scolas professiunalas spezialisadas e cun las scolas medias. 
Che la regenza e ch'il cussegl grond promovan Glion sco in tal center regiunal per il stgalim secundar II, han els mussà cleramain cun agid dal model da splitting a la scola professiunala commerziala e cun la nova scola media professiunala cun maturitad spezialisada en sanadad. 
Igl è previs ch'il cussegl grond vegn a tractar l'iniziativa en la sessiun da favrer 2009. 
En cas che l'iniziativa, ch'è concepida sco proposta generala, vegniss acceptada, fissi d'elavurar entaifer in onn in project da lescha. 
Quest project da lescha fiss suttamess al referendum legislativ suenter la deliberaziun tras il cussegl grond. 
Gremi: regenza 
Funtauna: rg chanzlia chantunala dal Grischun 
Data: 05.12.2008 
Il cussegl grond tracta la fusiun da la nova vischnanca da Bregaglia 
La regenza grischuna ha approvà la cunvegna da las vischnancas da Bondo, da Castasegna, da Soglio, da Stampa e da Vicosoprano per fusiunar a la vischnanca da Bregaglia. 
Ella ha deliberà la missiva correspundenta e propona al cussegl grond da metter en vigur la fusiun per il 1. da schaner 2010. 
Il cussegl grond vegn a tractar la fatschenta en la sessiun da favrer 2009. 
Suenter che las sis vischnancas da la Val Müstair han fusiunà a la nova vischnanca da vallada da Val Müstair, è la fusiun da las tschintg vischnancas da la Bregaglia la segunda fusiun d'ina vallada en il Grischun. 
Tenor l'artitgel 64 da la constituziun chantunala promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. 
Per quest intent po il chantun pajar contribuziuns. 
La nova vischnanca da Bregaglia survegn dal chantun ina contribuziun da promoziun en l'autezza da totalmain 5'500'000 francs. 
Gremi: regenza 
Funtauna: rg chanzlia chantunala dal Grischun 
Data: 05.12.2008 
Preschentà in studi davart la lavur voluntara da las organisaziuns da dunnas dal Grischun 
A chaschun d'ina occurrenza d'infurmaziun a Landquart ha il post da stab per l'egualitad da las schanzas dal chantun Grischun preschentà in studi davart la lavur voluntara da las organisaziuns da dunnas dal Grischun. 
Il studi "Gratuit, ma betg per nagut" mussa che l'engaschament en uffizi d'onur è fitg derasà ed ha ina gronda impurtanza en il Grischun. 
Per l'emprima giada è vegnida analisada detagliadamain la dimensiun e la valur da la lavur voluntara da las dunnas en in chantun da la Svizra. 
Quant fitg che las Grischunas èn engaschadas en uffizis d'onur en las 23 organisaziuns da dunnas las pli impurtantas, mussa il studi dal post da stab per l'egualitad da las schanzas "Gratuit, ma betg per nagut". 
Quest studi è vegnì preschentà il di da la lavur voluntara decretà da la ONU, ils 5 da december 2008, a chaschun d'ina occurrenza d'infurmaziun al Forum im Ried a Landquart. 
Sco referentas ospitantas han pudì vegnir envidadas Lotti Latrous, Svizra da l'onn 2004, che lavura en ils slums dad Abidjan, e Gabriella Baumann-von Arx, editura ed autura da trais cudeschs davart Lotti Latrous. 
Cusseglier guvernativ Claudio Lardi, schef dal departament d'educaziun, cultura e protecziun da l'ambient, ha medemamain prendì part a l'occurrenza. 
A Landquart è plinavant vegnida deliberada ina resoluziun che pretenda dapli renconuschientscha e stima per la lavur voluntara. 
Er la fundaziun Benevol è sa participada al di d'acziun. 
Il studi mussa la dimensiun e l'impurtanza da la lavur d'utilitad publica 
Passa 16'000 dunnas èn commembras d'ina da las organisaziuns da dunnas dal Grischun u d'ina uniun da dunnas. 
Diesch organisaziuns han protocollà durant in onn da gestiun il temp ch'è vegnì impundì per prestar lavur d'utilitad publica; ellas ed ulteriuras 13 organisaziuns han respundì in questiunari davart la structura da las organisaziuns, davart il dumber da commembras, davart il rimnar donaziuns e davart las activitads. 
Las datas èn vegnidas arrundadas e pon vegnir resumadas sco suonda: 
- 16'124 dunnas u 29% da las dunnas creschidas èn commembras d'ina da las 23 organisaziuns da dunnas (senza uniuns da sport). 
- 108'070 uras han las dunnas impundì durant in onn per lur lavur d'utilitad publica en 23 organisaziuns da dunnas. 
- 31 uras per onn investescha en media ina dunna ch'è activa en in'organisaziun da dunnas. 
- 127 uras per onn dovran en media las presidentas da las uniuns da dunnas per lur engaschi. 
Las dunnas ch'èn en las suprastanzas en media 100 uras per onn. 
- 5.6 milliuns francs importa la valur monetara da l'engaschament en uffizi d'onur che vegn prestà da las dunnas durant in onn. 
Mintga dunna activa desista - tras sia lavur voluntara - d'ina entrada da circa 1'500 francs per onn. 
- 475'154 francs rimnan las dunnas en las 23 organisaziuns da dunnas dal Grischun sco donaziuns per ina buna chaussa. 
- 81% dals daners da donaziun van a favur da projects e d'organisaziuns dal Grischun, la gronda part per projects da dunnas e da famiglias. 
18% dals daners da donaziun èn destinads a la Svizra, 1% a l'exteriur. 
L'engaschament en uffizi d'onur è fitg derasà en il Grischun. 
Bundant in terz da la populaziun collavura en uffizi d'onur en in'organisaziun. 
Ensemen cun il chantun Lucerna è il Grischun cun quai a la testa da tut ils chantuns svizzers. 
Las dunnas s'engaschan fitg ferm en l'uschenumnada lavur voluntara informala, q.v.d. en l'agid da buna vischinanza u en l'assistenza d'uffants, da persunas attempadas e da persunas impedidas. 
Ultra da quai surpiglian las dunnas anc adina 90 pertschient da la lavur da tegnairchasa e da famiglia (nunpajada). 
Il studi "Gratuit, ma betg per nagut" na s'occupa dentant betg da quests engaschaments, mabain da l'utilitad publica entaifer las organisaziuns, q.v.d. da la lavur voluntara instituziunalisada. 
Il studi "Gratuit, ma betg per nagut" na vul betg mo render visibla la dimensiun da la lavur voluntara che vegn prestada da las dunnas savens mo en il zuppà. 
L'engaschament en uffizi d'onur da las dunnas merita dapli attenziun, renconuschientscha e stima. 
Uniuns da dunnas gidan a promover - cunzunt er en vitgs - la coesiun sociala ed èn ina part da la rait communabla; ellas permettan - grazia a lur activitad da rimnar donaziuns - numerus, mintgatant er pitschens projects e pitschnas activitads a favur d'autras dunnas, d'uffants e da famiglias. 
Il grond potenzial innovativ e creativ da la lavur voluntara vegn resguardà bler memia pauc. 
En il Grischun èn organisaziuns da dunnas stadas piunieras en blers secturs, sco en ils fatgs socials, en la furmaziun, en ils fatgs da sanadad ed en la cultura. 
Numerusas instituziuns da noss chantun ston vegnir attribuidas ad iniziativas da dunnas e d'organisaziuns da dunnas. 
Tuttina è lur integraziun en las proceduras politicas da decisiun manglusa. 
En il Grischun vegn er l'impurtanza d'in engaschament en uffizi d'onur da las collavuraturas e dals collavuraturs per lur interpresas renconuschida memia pauc. Quasi nunenconuschentas èn l'appropriaziun da qualificaziuns centralas per l'activitad professiunala tras lavur voluntara e sia stima (relevanta per il salari), sco per exempel en il "dossier voluntariat svizzer". 
Il studi "Gratuit, ma betg per nagut" po vegnir empustà tar il post da stab per l'egualitad da las schanzas, Loestrasse 37, 7000 Cuira: e-mail: info@chancengleichheit.gr.ch u tel. 081 257 35 70 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
Data: 05.12.2008 
La cumpensaziun da la chareschia vegn fixada ad 1,5 pertschient 
Las collavuraturas ed ils collavuraturs da l'administraziun chantunala e las persunas d'instrucziun da las scolas popularas dal Grischun survegnan a partir dal 1. da schaner 2009 ina cumpensaziun da la chareschia dad 1,5 pertschient. 
Quai ha concludì la regenza grischuna. 
La chareschia importava la fin da november 1,5 pertschient. 
Tenor la lescha dal persunal cumpensescha la regenza la chareschia mintgamai la fin da l'onn per l'onn chalendar suandant. 
En quest connex è decisiv il stadi da l'index naziunal dals pretschs da consum la fin da november. 
Las taglias da traffic per vehichels che chaschunan paucas emissiuns vegnan reducidas 
En il Grischun vegnan vehichels che chaschunan paucas emissiuns distgargiads fiscalmain a partir dal cumenzament da l'onn 2009. 
La regenza grischuna ha mess en vigur la lescha introductiva tar la lescha federala davart il traffic sin via per il 1. da schaner 2009. 
A medem temp ha ella relaschà in'ordinaziun tar la lescha introductiva tar la lescha federala davart il traffic sin via. 
Il cussegl grond aveva approvà questa lescha en la sessiun da zercladur 2008. 
Il termin da referendum è scadì ils 17 da settember 2008. 
Entaifer quest termin n'èn vegnids inoltrads nagins referendums. Sco punct central prevesa la nova lescha che vehichels a motor che chaschunan paucas emissiuns survegnian ina reducziun da la taglia da traffic da 60 fin 80 pertschient. 
Quai vala per vehichels che produceschan paucas emissiuns cun sistems da tracziun convenziunals u alternativs. 
Tge ch'igl è manegià cun "paucas emissiuns" ha la regenza ussa reglà sin il stgalim da l'ordinaziun. 
En quest connex ha la regenza fixà ina reducziun da la taglia da traffic dad 80 pertschient per vehichels a motor levs cun ina svapur da dioxid carbonic da maximalmain 140 grams per kilometer e da 60 pertschient per tals cun ina svapur da dioxid carbonic da maximalmain 160 grams per kilometer. 
Tar ils vehichels a motor grevs da la classa EURO la pli severa ch'è mintgamai da survegnir sin il martgà svizzer vegn la taglia da traffic reducida per 80 pertschient. 
Sin fundament dals progress en il sectur da la tecnologia da motors e da svapurs vegnan questas valurs concretas adattadas periodicamain en il futur. 
La regenza reducescha mintga dus onns las limitas per la svapur da CO2, l'emprima giada per il 1. da schaner 2011. 
Ultra da quai ha la regenza prescrit en l'ordinaziun, che la svapur da pulvra fina che deriva dals vehichels da diesel levs na dastgia betg surpassar 0,01 grams per kilometer. 
Questa valur po per il mument vegnir cuntanschida mo cun in filter cunter particlas serrà. 
Las perditas tar la taglia da traffic na sa laschan betg stimar exactamain, perquai ch'i n'è en spezial betg pussaivel da predir las consequenzas dal nov sistem da rabat per il cumportament da las cumpradras e dals cumpraders da vehichels a motor. 
Tenor il stadi actual chaschunassan las novaziuns perditas d'entrada annualas en la dimensiun da circa 2,5 milliuns francs. 
Approvà las cunvegnas da prestaziun cun las instituziuns linguisticas 
La regenza grischuna ha approvà las novas cunvegnas da prestaziun cun las instituziuns linguisticas Lia rumantscha e Pro Grigioni italiano sco er cun l'agentura da novitads rumantscha (ANR). 
Quellas valan per ils onns 2009 fin 2012. 
Per il 1. da schaner 2008 è la nova lescha da linguas dal chantun Grischun entrada en vigur. 
Da nov dependa la concessiun da contribuziuns chantunalas a las instituziuns linguisticas Lia rumantscha e Pro Grigioni italiano sco er a l'agentura da novitads rumantscha da las cunvegnas da prestaziun. 
En questas cunvegnas vegnan tranter auter regladas las finamiras, la basa legala, las prestaziuns e la collavuraziun. 
Il preventiv 2009 prevesa ina contribuziun da gestiun dal chantun da 440'000 francs a la Lia rumantscha, da 110'000 francs a la Pro Grigioni italiano e da 345'000 francs a la ANR. 
La liberaziun da taglia dal sold da pumpiers ch'è planisada vegn beneventada 
La regenza grischuna beneventa da liberar - sco previs da la confederaziun - il sold da pumpiers da la taglia. 
La regulaziun proponida correspunda a la situaziun giuridica vertenta dal chantun Grischun, scriva la regenza en sia consultaziun a la confederaziun. 
La nova regulaziun vegn beneventada e giuditgada sco adequata. 
Ina liberaziun da taglia vegn dentant mo en dumonda en il rom d'in pitschen sold d'exercizi respectivamain da servetsch. 
Indemnisaziuns pli autas èn entradas ch'èn stringentamain suttamessas a la taglia, constatescha la regenza. Da vischnancas e da regiuns 
- Partenz e circul da Tavau, Scanvetg, Mantogna-Tumleastga e Valragn, Grischun central: 
La regenza ha elegì ils quatter novs presidents da las regiuns d'urari: Peter Engler, Tavau (Partenz e circul da Tavau), Pierre Opizzi, Arosa (Scanvetg), Casper Nicca, Donat (Mantogna-Tumleastga e Valragn), Ludwig Caluori, Schmitten (Grischun central). 
Per las ulteriuras sis regiuns d'urari èn vegnids confermads ils presidents actuals. 
La perioda d'uffizi da 4 onns dals presidents da las totalmain diesch regiuns d'urari cumenza il 1. da schaner 2009 e va a fin ils 30 da zercladur 2012. 
- Alvagni: 
A l'uniun d'interess serenera Alvra vegn garantida ina contribuziun da maximalmain 425'822 francs per engrondir, per cumplettar e per renovar la serenera dad Alvagni. 
- Castrisch: 
Il project da la vischnanca da Castrisch per la renatiralisaziun da la Val Mulin vegn approvà. 
I vegn concedida ina contribuziun chantunala da 18'000 francs als custs. 
- Braggio: 
La revisiun parziala da la constituziun communala da la vischnanca da Braggio, ch'è vegnida concludida da la radunanza communala ils 9 da november 2008, vegn approvada. 
- Tumegl: 
La nova constituziun da la vischnanca da Tumegl dals 31 d'october 2008 vegn approvada. 
- Vaz: 
La revisiun parziala da la planisaziun locala "Dieschen-sot" (areal dal Club méditerranée) da la vischnanca da Vaz dals 16 da december 2007 vegn approvada cun cundiziuns e cun resalvas. 
- Segl: 
La revisiun parziala da la planisaziun locala "Val Fex" da la vischnanca da Segl dals 28 da november 2007 vegn approvada cun resalvas e cun ordinaziuns. 
Contribuziuns chantunalas a differentas instituziuns 
- Federaziun da skis dal Grischun: 
Per il nov concept da promoziun e per la professiunalisaziun dal stab da trenadras e da trenaders survegn la federaziun da skis dal Grischun per ils proxims tschintg onns ina contribuziun supplementara da sustegn da 300'000 francs or dal fond da sport. 
- Cuminanza d'interess da saut da la Svizra orientala: 
A la cuminanza d'interess da saut da la Svizra orientala vegn concedida per il project "Tanzplan Ost" per ils onns 2009 fin 2012 ina contribuziun da totalmain 60'000 francs. 
Projects da vias 
La regenza ha approvà totalmain 305'000 francs per construir e per sanar ils suandants trajects da vias: 
- H27 via d'Engiadina: lavurs d'impressari, punt provisorica, Magnacun; furniziun da conducts da bischens e da tumbins, sviament Aual Grond, Tasnan 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 11.12.2008 
Luf-tscherver giuven mazzà d'in auto a Landquart 
La notg sin ils 10 da december 2008 è in luf-tscherver giuven vegnì sut in auto en e mazzà en la Ganda sper Landquart. 
L'animal feminin è naschì quest onn ed aveva ina buna cundiziun. 
Quai è l'emprim luf-tscherver ch'è vegnì chattà mort en il Grischun dapi sia extirpaziun l'onn 1872. 
Uschia vegnan confermadas las observaziuns dals ultims onns ch'èn vegnidas fatgas en il territori Tschintg Vitgs - Signuradi - Partenz. 
Per in'examinaziun pli precisa è l'animal vegnì transferì a l'institut per patologia d'animals da l'universitad da Berna. 
Sin basa d'analisas geneticas duessan pudair vegnir eruids ils geniturs da quest animal. Uschia pudessan vegnir scleridas eventualas colliaziuns cun il project LUNO (luf-tscherver da la Svizra dal nordost). 
Infurmaziuns: 
- dr. Georg Brosi, manader da l'uffizi da chatscha e pestga dal Grischun, tel. 081 257 38 92 
- Hannes Jenny, biolog da selvaschina, uffizi da chatscha e pestga dal Grischun, 
Gremi: uffizi da chatscha e pestga 
Funtauna: rg uffizi da chatscha e pestga 
Data: 11.12.2008 
La chatscha d'atun è terminada 
Ils 3 da december è la chatscha d'atun da l'onn current vegnida terminada en il Grischun. 
Areguard ils tschiervs èn ils plans vegnids ademplids quasi cumplettamain. 
Cun la reducziun dals gronds effectivs e cun l'adattaziun a la capacitad dals quartiers d'enviern s'augmenta la schanza per il singul animal da surviver er durant in enviern dir. 
Realisà la chatscha da tschiervs en moda effizienta ed entaifer paucs dis 
Il plan da prelevaziun che preveseva da sajettar 4'450 tschiervs ha pudì vegnir ademplì cun agid da la chatscha d'atun en bunamain tut las regiuns dal chantun. 
Sulettamain en Engiadina bassa ed en Val Müstair ha la chatscha d'atun stuì vegnir interrutta pli baud pervia da las relaziuns d'enviern. 
Var 1'000 tschiervs èn vegnids sajettads durant las chatschas d'atun che han durà maximalmain 6 dis en mintga regiun. 
Quai permetta da stabilisar l'effectiv da tschiervs ch'è creschì levamain ils ultims onns ed er d'adattar quel effectiv, che duai passentar l'enviern, a la capacitad dal spazi da viver ch'è avant maun. 
Qua tras s'augmentan er las schanzas per mintga singul animal da surviver er durant in enviern dir. 
La chatscha d'atun gida ad evitar grondas perditas durant l'enviern ed uschia a reducir la quota da selvaschina disgraziada. 
A medem temp vegnan dentant er sminuids respectivamain impedids donns vi dal guaud e vi da culturas agriculas. 
La chatscha da chavriels da la fin da l'atun ha cumenzà en moda tardivanta 
Quai che vala per la chatscha da tschiervs, vala mo per part per la chatscha da chavriels. 
En differentas regiuns è la chatscha d'atun vegnida realisada er quest onn mo en moda tardivanta. 
La finamira è vegnida manchentada per var 300 animals, dentant cun grondas differenzas regiunalas. 
Sco che l'experientscha dals ultims onns mussa, datti talas differenzas regiunalas er durant il mez onn d'enviern tar la selvaschina disgraziada. 
Sch'i vegnan sajettads memia paucs animals, resultan bler dapli perditas durant l'enviern suandant. 
En il Mesauc èn vegnids sajettads 5 portgs selvadis durant la chatscha d'atun 
Tras quai che l'effectiv da portgs selvadis s'augmenta marcantamain en il Mesauc, crescha er il dumber d'animals sajettads. 
Durant la chatscha d'atun èn vegnids sajettads 5 portgs selvadis. 
Infurmaziuns: 
- dr. Georg Brosi, manader da l'uffizi da chatscha e pestga dal Grischun, tel. 081 257 38 92 
- Hannes Jenny, biolog da selvaschina, uffizi da chatscha e pestga dal Grischun, 
Gremi: uffizi da chatscha e pestga 
Funtauna: rg uffizi da chatscha e pestga 
Data: 11.12.2008 
In nov med d'instrucziun davart l'enconuschientscha da la patria è cumparì 
L'emprim tom dal nov med d'instrucziun davart l'enconuschientscha da la patria per la 4. fin 6. classa dal chantun Grischun è gist cumparì. 
Il med d'instrucziun stat a disposiziun en las linguas tudestg, rumantsch grischun e talian e tracta la geografia e l'istorgia dal chantun Grischun sco er temas da la vita. 
Suenter la terminaziun dal project vegn il nov med d'instrucziun a cumpigliar in cudesch per las scolaras e per ils scolars en dus toms sco er in ordinatur cun DVDs agiuntadas per las persunas d'instrucziun. 
Il project è collià en moda surregiunala, damai ch'igl è vegnì revegnì per quest intent ad in concept da la centrala interchantunala per meds d'instrucziun (CIMI). 
Uschia vegn il nov med d'instrucziun dal Grischun ad avair sumeglientschas evidentas cun ils novs meds d'instrucziun davart l'enconuschientscha da la patria dals chantuns Argovia, Basilea-Champagna ed Appenzell dador, e quai en la dimensiun, en il layout ed en la concepziun sco er en l'elecziun dals temas ed en la repartiziun dals chapitels. 
Il punct da partenza dals texts e da las incumbensas è adina il mund da viver dals uffants - il giavisch central dal concept d'instrucziun è da sa referir a las enconuschientschas gia existentas ed a las experientschas da las scolaras e dals scolars. 
Ils cuntegns dal plan d'instrucziun da la 4. fin 6. classa per ils roms reals istorgia e geografia sa chattan en il tom I ch'è ussa avant maun. 
Cun agid da funtaunas istoricas emprendan ils giuvenils a perscrutar ed a chapir connexs tranter l'ier e l'oz. 
La diversitad dal chantun ed enconuschientschas geograficas fundamentalas vegnan intermediadas en moda exemplarica tras tscherts tschernids. 
Latiers vegnan - cunzunt en il tom II - temas da la vita, als quals igl è vegnì dà pauca attenziun fin ussa en il plan d'instrucziun dal Grischun. 
Igl è impurtant d'integrar quests secturs tematics surtut en vista al plan d'instrucziun da la Svizra tudestga ch'è planisà. 
La repartiziun sin dus toms permetta ultra d'ina applicaziun pli simpla dals cudeschs er ina publicaziun en etappas. 
La publicaziun dal tom II è previsa per l'onn 2010. 
A partir d'immediat po il tom I vegnir retratg tar la partiziun "meds d'instrucziun dal Grischun" sut www.lmv.gr.ch ed è interessant da leger er per persunas creschidas. 
Il tom II vegn furnì automaticamain suenter la publicaziun. 
Gremi: uffizi per la scola populara ed il sport 
Funtauna: rg uffizi per la scola populara ed il sport 
Data: 15.12.2008 
Novas legitimaziuns da persunas estras 
La realisaziun da la cunvegna davart l'associaziun da la Svizra a la reglamentaziun da Schengen/Dublin ha er consequenzas per la populaziun estra. 
A partir d'immediat emetta l'uffizi da fatgs da polizia e da dretg civil dal Grischun novas legitimaziuns da persunas estras. 
Ils visums d'entrada dals stadis da Schengen valan da nov er per la Svizra. 
Novas legitimaziuns da persunas estras 
Persunas che n'èn betg burgaisas d'in stadi da la UE survegnan a partir d'immediat ina nova legitimaziun da persunas estras, sch'ellas sa trategnan pli ditg che 4 mais en Svizra e sch'ellas na pon betg sa referir a la cunvegna davart la libra circulaziun da persunas. 
Exceptads da quai èn requirentas e requirents d'asil. 
La nova legitimaziun da persunas estras ha il medem format sco la carta d'identitad svizra e cuntegna - ultra da las datas persunalas e da las datas da dimora - er ina fotografia e la suttascripziun da la persuna estra. 
Per laschar emetter la nova legitimaziun ston perquai vegnir inoltradas ina fotografia da passaport e la suttascripziun. 
En quai che concerna la qualitad da la fotografia e la regulaziun da la suttascripziun valan las medemas premissas sco per ils documents da viadi svizzers. 
La procedura per emetter la nova legitimaziun è pli chara e pli cumplitgada. 
L'identitad da la persuna sto vegnir controllada exactamain da la vischnanca. 
Pervia da quai sto la dumonda vegnir inoltrada da nov persunalmain a la controlla d'abitantas e d'abitants cumpetenta. 
Tut las legitimaziuns existentas da persunas estras restan valaivlas fin a lur scadenza e vegnan remplazzadas pir suenter tras ina nova legitimaziun. 
Visums da Schengen 
Dapi ils 12 da december 2008 vegnan acceptads ils visums da Schengen per entrar en Svizra. 
Dapi questa data pon er las represchentanzas svizras a l'exteriur, ils chantuns ed ils posts da cunfin emetter ils novs visums da Schengen, ils quals remplazzan ils vegls visums svizzers. 
Libertad da viagiar en il territori da Schengen 
Dapi che la cunvegna d'associaziun è entrada en vigur, pon persunas che n'èn betg burgaisas d'in stadi da la UE viagiar cun lur veglia u cun lur nova legitimaziun da persunas estras sco er cun in passaport valaivel da lur patria en tut il territori da Schengen, e quai senza visum supplementar e senza ulteriuras formalitads. 
Gremi: uffizi da fatgs da polizia e da dretg civil 
Funtauna: rg uffizi da fatgs da polizia e da dretg civil 
Data: 15.12.2008 
La nova lescha davart la correcziun dals curs d'aua entra en vigur il 1. da schaner 2009 
La regenza grischuna ha mess en vigur la nova lescha davart la correcziun dals curs d'aua en il chantun Grischun (LCCA) per il 1. da schaner 2009. 
Uschia survegn la correcziun dals curs d'aua en il chantun Grischun ina basa legala nova e moderna. 
Il cussegl grond aveva approvà il relasch da la lescha en sia sessiun d'avust. 
Il termin da referendum è scadì ils 3 da december 2008. 
Entaifer quest termin n'èn vegnids inoltrads nagins referendums. La nova lescha chantunala davart la correcziun dals curs d'aua sa concentrescha sin la regulaziun da mesiras architectonicas per proteger umans e valurs materialas cunter las consequenzas donnegiusas da l'aua tras inundaziuns u tras bovas. 
Betg midà na vegn il princip, tenor il qual las vischnancas èn responsablas per la correcziun dals curs d'aua. 
Il chantun surpiglia dentant incumbensas da sustegn, da coordinaziun e da surveglianza tar la projectaziun, tar l'approvaziun e tar il subvenziunament da projects per la correcziun dals curs d'aua. 
Ultra da quai vegn introducida ina procedura moderna per approvar ils projects. 
La regenza adatta l'ordinaziun tar la lescha da sanadad 
La regenza grischuna ha concludì ina revisiun da l'ordinaziun tar la lescha da sanadad ed ha mess en vigur quella per il 1. da schaner 2009. 
Uschia vegnan concretisadas las pretensiuns da qualitad e las premissas per conceder las permissiuns da manaschi a chasas da persunas attempadas e da tgira, a gruppas da tgira sco er als servetschs da la tgira e da l'assistenza a chasa. 
Il motiv per las adattaziuns è la revisiun parziala da la lescha per promover la tgira da persunas malsaunas. 
Questa revisiun era vegnida concludida dal cussegl grond ed è entrada en vigur il cumenzament da quest onn. 
Tranter auter èsi vegnì introducì in sistem dependent da las prestaziuns per finanziar ils servetschs da la spitex sco er la cussegliaziun per mammas e per babs. 
Er las contribuziuns d'investiziun ch'il chantun paja a chasas da persunas attempadas e da tgira sco er a gruppas da tgira èn vegnidas regladas da nov. Tras questas novaziuns ston las premissas per conceder las permissiuns a questas instituziuns vegnir concretisadas en l'ordinaziun tar la lescha da sanadad. 
Per las chasas da tgira, per las gruppas da tgira e per las abitaziuns da tgira sco er per ils servetschs da la spitex vegnan fixadas en quest connex las pretensiuns e las directivas che questas instituziuns ston ademplir, per che las autoritads chantunalas possian conceder ad ellas ina permissiun da manaschi. 
Latiers tutgan per exempel tschertas pretensiuns professiunalas minimalas per il persunal da tgira e d'assistenza. 
Da nov ston las chasas da persunas attempadas e da tgira sco er las gruppas da tgira er avair in concept da gestiun ed in concept da tgira e d'assistenza per persunas cun demenza. 
Sco ulteriura novaziun da l'ordinaziun vegn la lavur dad osteopata u dad osteopat renconuschida - tar las permissiuns per pratitgar la professiun - sco professiun independenta dal sectur da sanadad e suttamessa a l'obligaziun da dumandar ina permissiun chantunala. 
Ina tala permissiun vegn concedida, sche las candidatas e sch'ils candidats possedan il diplom interchantunal correspundent. 
La gulivaziun pli svelta da la progressiun fraida tar la taglia federala directa vegn beneventada 
La regenza grischuna sustegna ils plans da la confederaziun da vulair gulivar pli svelt la progressiun fraida tar la taglia federala directa. 
En quest connex metta la confederaziun en discussiun duas variantas: ina gulivaziun annuala ed ina gulivaziun periodica che duai avair lieu, cur che la chareschia ha cuntanschì 3 pertschient. 
Per gulivar la progressiun fraida saja - tenor l'avis da la regenza - adattada sulettamain la varianta cun l'adattaziun periodica che duaja vegnir fatga, cur che la chareschia haja cuntanschì 3 pertschient. 
Quai scriva la regenza en sia consultaziun a la confederaziun. 
Perquai refusa la regenza ina gulivaziun annuala. Las midadas che vegnan proponidas da la confederaziun dastgassan chaschunar circa 2 milliuns francs damain entradas per il chantun Grischun or da la quota vi da la taglia federala directa. 
D'ina progressiun fraida vegni discurrì, sch'ina persuna ch'è obligada da pajar taglia vegn - areguard la tariffa da taglia - en in stgalim da progressiun pli aut, perquai che sias entradas èn creschidas en consequenza da la cumpensaziun da la chareschia. 
La persuna ch'è obligada da pajar taglia ha pia da purtar ina grevezza fiscala pli gronda, malgrà che sia capacitad da cumpra è restada la medema. 
La regenza sustegna ils plans d'adattar la legislaziun da victualias al dretg europeic 
La regenza grischuna beneventa da princip l'intenziun da la confederaziun d'adattar la legislaziun svizra da victualias al dretg europeic ed uschia d'augmentar la cumpatibilitad. 
Qua tras possian vegnir diminuidas barrieras per il commerzi. 
Consequenzas positivas pudess quai avair cunzunt per la producziun da latgiras en manaschis d'alpegiada. 
Quai menziunescha la regenza en sia consultaziun a la confederaziun. 
Cun questa revisiun vul la confederaziun adattar tut en tut nov ordinaziuns executivas concernent la lescha da victualias al dretg europeic sco er al stadi actual da la scienza e da la tecnica. 
Da vischnancas e da regiuns 
- Ardez: 
Il project "Deviaziun da l'Aual grond" da la vischnanca dad Ardez vegn approvà e sustegnì cun ina contribuziun da 748'500 francs. 
- Favugn: 
En la vischnanca da Favugn vegn fixada la sveltezza maximala entaifer l'entir vitg a 30 km/h ed introducida ina "zona da tempo 30", e quai integrond las vias chantunalas. 
- San Murezzan: 
La revisiun parziala da la planisaziun locala da la vischnanca da San Murezzan dal 1. da zercladur 2008 vegn approvada. 
- Tavau: 
En sia consultaziun a l'uffizi federal da traffic concernent la dumonda da las telefericas Tavau Claustra SA da dar la concessiun tenor il dretg davart las telefericas e d'approvar ils plans per construir e per manar in implant da remplazzament per la funiculara Höhenweg - Weissfluhjoch sin il territori da la vischnanca da Tavau, propona la regenza da dar la concessiun. 
Contribuziuns chantunalas a differentas instituziuns 
- Promoziun da la cultura: 
La regenza ha concedì contribuziuns da totalmain 496'500 francs per promover 14 occurrenzas ed ovras culturalas. 
- Tgira da monuments: 
Il chantun sa participescha cun maximalmain 150'000 francs a la restauraziun totala da la chasa e dal clavà cun stalla nr. 66 a Bravuogn. 
Per la renovaziun da l'edifizi principal da l'hotel Piz Linard a Lavin vegn pajada ina contribuziun da maximalmain 67'900 francs. 
Gremi: regenza 
Funtauna: rg chanzlia chantunala dal Grischun 
Data: 18.12.2008 
Il post per marketing da cultura fa ina emprima bilantscha 
Suenter bundant trais onns fa il post per marketing da cultura da l'uffizi da cultura ina bilantscha. 
La finamira da las activitads era quella da concentrar las purschidas ch'èn avant maun en il sectur da la cultura e da far valair meglier la diversitad culturala sco ritgezza per il turissem. 
La persistenza da las activitads dal marketing da cultura vegn garantida per gronda part da la cuntinuitad. 
Cun stgaffir in post per marketing da cultura ha il chantun Grischun surpiglià ina rolla da piunier progressiva en Svizra. 
Il champ da las activitads è perquai vegnì concepì en moda generusa per examinar e per experimentar cun differentas mesiras. 
Quai ch'è sa cumprovà vegn mantegnì ed optimà, activitads cun main success vegnan stritgadas respectivamain concepidas da nov. 
In studi represchentativ davart la percepziun ch'è vegnì fatg en Svizra per incumbensa da la marca "graubünden" ha mussà che las persunas ch'èn vegnidas dumandadas resguardan la vasta purschida culturala sco er l'architectura surprendentamain moderna en il Grischun sco fitg expressiva. 
En cumparegliaziun cun las regiuns da concurrenza, sco la Part sura bernaisa, il Vallais u il Tirol è noss chantun vegnì giuditgà sco cleramain pli ferm en quests puncts. 
Er sche quests resultats na signifitgan betg ch'els èn il merit dal marketing da cultura dal Grischun, conferman els che las activitads da marketing en il sectur da cultura èn impurtantas per il Grischun. 
Ils meds da basa da reclama èn stadas la plattafurma d'internet www.graubuendenkultur.ch che preschenta l'entira purschida culturala dal Grischun, sco er ina broschura infurmativa ed illustrada ritgamain che cuntegna numerusas indicaziuns fitg interessantas. 
Tuttas duas han chattà ina buna accoglientscha tar il public en mira. 
Ultra da quai èn vegnidas realisadas singulas campagnas cun festivals e cun museums elegids, las uschenumnadas "ensainas" da la cultura grischuna, che stattan per la purschida culturala variada ed attractiva dal Grischun sco regiun da vacanzas da muntogna. 
Latiers tutgan p.ex. in'acziun da PR en il territori da sport da naiv dad Arosa sco er ina campagna d'inserats cun in'occurrenza integrada en "Das Magazin" cun ina reclama accumpagnanta sin la tavla electronica en las staziuns las pli grondas da la Svizra. 
Il post per marketing da cultura ha inizià e sustegnì er projects transmuseals ed activitads da marketing dals trais museums chantunals. 
Il project il pli grond è stà la "sonda senza fin" a Cuira, in'occurrenza gronda ch'è vegnida realisada cuminaivlamain da 12 instituziuns culturalas da tut las spartas e cun la quala i duai vegnir cuntinuà pervia dal grond interess. 
Ina istorgia da success è er il plan da la citad da Cuira per uffants che carmala cun incumbensas divertentas da scuvrir la citad da Cuira e ses museums. 
Ultra da quai è vegnì sviluppà - ensemen cun l'AutoDaPosta Grischun e cun la Viafier retica - in bigliet cumbinà per ils museums da Cuira. 
Infurmaziun per las medias: 
Il rapport da bilantscha sco er maletgs chattais Vus sut www.graubuendenkultur.ch/media 
Gremi: departament d'educaziun, cultura e protecziun da l'ambient 
Funtauna: rg uffizi da cultura 
Data: 18.12.2008 
La regenza fa in'elecziun cumplementara per il cussegl da la banca chantunala grischuna 
La regenza grischuna ha elegì sco nov commember dal cussegl da la banca chantunala grischuna lic. iur. et oec. Christian Thöny da Cuira. 
Questa elecziun vala per la perioda d'uffizi dal 1. d'avrigl 2009 fin ils 31 da mars 2013. 
Il medem mument ha la regenza elegì il cusseglier da banca vertent Peter Wettstein, Domat, sco vicepresident da la banca. 
Las periodas d'uffizi dal vicepresident da la banca Dumeni Columberg sco er dals cussegliers da banca vertents Hans-Peter Pleisch e Hans Telli van a fin ils 31 da mars 2009. 
La revisiun parziala da la lescha davart la banca chantunala grischuna, ch'è vegnida concludida dal cussegl grond la sessiun d'october 2008, prevesa da nov che la regenza elegia las commembras ed ils commembers dal cussegl da banca. 
Ultra da quai ha il cussegl grond concludì ch'il cussegl da banca vegnia reducì dad indesch a set commembras e commembers. 
La disposiziun transitorica regla ch'il cussegl da banca consista da nov commembras e commembers per il temp dal 1. d'avrigl 2009 fin ils 31 da mars 2011. 
Il termin da referendum per la revisiun parziala da la lescha davart la banca chantunala grischuna dura anc fin ils 28 da schaner 2009. 
Pervia da quai ha la regenza fatg las elecziuns cun la resalva ch'i na vegnia fatg nagin referendum entaifer quest termin e che la revisiun parziala possia entrar en vigur. 
La regenza refusa las renfatschas da la petiziun "Agid d'urgenza degn da l'uman per requirentas e per requirents d'asil refusads en la Waldau a Landquart" 
La regenza grischuna ha prendì enconuschientscha da la petiziun "Agid d'urgenza degn da l'uman per requirentas e per requirents d'asil refusads en la Waldau a Landquart". 
Las renfatschas ch'ella cuntegna, tenor las qualas il saun giudizi saja i a perder concepind l'agid d'urgenza, n'èn betg giustifitgadas per la regenza e vegnan refusadas. 
La petiziun ch'è vegnida inoltrada da la giuvna partida socialdemocratica dal Grischun dal sid e da la PS Engiadin'ota-Bregaglia crititgescha la moda e maniera da dar l'agid d'urgenza en il chantun Grischun e supplitgescha il medem mument da realisar ina soluziun ch'è meglra e ch'è pli degna da l'uman per collocar requirentas e requirents d'asil refusads. 
En sia resposta constatescha la regenza ch'i sa tractia en cas da las persunas che retschaivan agid d'urgenza e ch'èn collocadas actualmain a Landquart da requirentas e da requirents d'asil refusads. 
Lur procedura saja vegnida terminada cun vigur legala e da las qualas e lur termin da partenza saja scadì. 
Plinavant constatescha la regenza ch'i vegnia mess a disposiziun agid d'urgenza avunda a las persunas a Landquart che retschaivan quest agid d'urgenza en il senn da la giurisdicziun federala. 
Ultra da quai renviescha la regenza al fatg che l'agid d'urgenza na saja betg concepì per ina dimora pli lunga, mabain oravant tut per preparar la partenza u la cuntinuaziun dal viadi. 
En quest connex vegnian las persunas che retschaivan quest agid d'urgenza er cussegliadas e sche necessari er sustegnidas. 
La finala declera la regenza ch'ella na considereschia betg da puspè retransferir la cumpetenza d'assistenza - sco che quai vegn pretendì en la petiziun - a l'uffizi dal servetsch social. 
L'assistenza da tut las persunas dal sectur d'asil vegnia ademplida da collavuraturas e da collavuraturs scolads bain e motivads da l'uffizi da fatgs da polizia e da dretg civil. 
L'iniziativa parlamentara per tschains d'aua adequats vegn sustegnida 
La regenza grischuna beneventa explicitamain l'iniziativa parlamentara per tschains d'aua adequats che propona d'augmentar il tschains d'aua en moda graduada. 
En sia resposta da consultaziun sustegna la regenza las explicaziuns da la conferenza da las regenzas dals chantuns alpins. 
Il medem mument pretenda ella ch'i vegnia integrada en la lescha - parallelamain a l'augment dal tschains d'aua - ina disposiziun che prevesa ch'il tschains d'aua possia vegnir adattà tranter l'emprim ed il segund pass da l'augment, sche la chareschia sa sviluppa en ina moda extraordinaria. 
Dapi l'onn 1997 importa il tschains d'aua annual maximalmain 80 francs per kilowatt da prestaziun brutta. 
La regenza resguarda la proposta d'augmentar il tschains d'aua sin 100 francs a partir da l'onn 2010 e sin 110 francs a partir da l'onn 2015 sco giustifitgada. 
Las grevezzas ch'èn colliadas cun quai per ils gestiunaris d'implants idraulics sco er per las consumentas finalas e per ils consuments finals resguarda la regenza sco moderadas. 
Giavischabel fiss er stà in supplement d'accumulaziun, scriva la regenza. 
En vista als parameters economics actuals ch'èn sa midads cleramain ils ultims mais, è quest giavisch giustifitgà dentant vegnì sistì ad interim dals chantuns da muntogna. 
La regenza prenda enconuschientscha dal nov model da collavuraziun tranter l'agentura da novitads rumantscha e La Quotidiana 
La regenza ha prendì enconuschientscha dal nov model da collavuraziun tranter l'agentura da novitads rumantscha (ANR) e La Quotidiana (LQ). 
Il model prevesa in pool da redacziun en la dimensiun dad 865 pertschients da plazzas. 
L'editura da la gasetta rumantscha dal di La Quotidiana, la gruppa da medias Südostschweiz SA, aveva suttamess la stad al cussegl da fundaziun da la ANR differentas propostas per ina collavuraziun pli stretga. 
Il motiv è stada la situaziun finanziala malsegira da la LQ. 
Ils 25 da november 2008 ha il cussegl da fundaziun da la ANR deliberà unanimamain in model da collavuraziun correspundent. 
L'essenzial da la nova collavuraziun è il fatg ch'ella è neutrala en quai che concerna ils custs. 
Ultra da quai restan mantegnidas l'autonomia e l'independenza da la ANR. 
Per il nov model da collavuraziun fa l'uffizi federal da cultura tranter auter la cundiziun che l'autonomia e che l'independenza da la ANR stoppian restar garantidas tras in contract. 
Pervia da questa cundiziun pretenda la regenza en spezial che la repartiziun da la lavur e che la cumpetenza da relaschar directivas vegnian regladas en moda clera e netta en in contract tranter la ANR e la LQ. 
Las vischnancas pon determinar quatter dumengias da vendita, per las qualas i na sto betg vegnir dumandada ina permissiun 
Las vischnancas dal Grischun han da nov il dretg da designar maximalmain quatter dumengias da vendita, per las qualas i na sto betg vegnir dumandada ina permissiun. 
La regenza grischuna ha relaschà l'ordinaziun correspundenta tar la lescha introductiva tar la lescha da lavur e tar la prevenziun d'accidents tenor la lescha davart l'assicuranza d'accidents e mess en vigur quella per il 1. da schaner 2009. 
Tenor l'adattaziun da la lescha federala davart la lavur en l'industria, en il mastergn ed en il commerzi pon ils chantuns designar maximalmain quatter dumengias per onn, durant las qualas las lavurantas ed ils lavurants dastgan vegnir engaschads, senza ch'i stoppia vegnir dumandada ina permissiun. 
Per la regenza èsi raschunaivel da delegar questa cumpetenza a las vischnancas. 
Da las quatter dumengias da vendita, per las qualas i na sto betg vegnir dumandada ina permissiun, dastgan maximalmain duas esser en il temp d'advent. 
Las vischnancas ston annunziar a l'uffizi chantunal mintgamai fin la fin da favrer, tge dumengias da l'onn current ch'ellas han designà so dumengias da vendita, per las qualas i na sto betg vegnir dumandada ina permissiun. 
Da vischnancas e da regiuns 
- Surses: 
La constituziun dal circul da Surses dals 30 da november 2008 vegn approvada. 
- Mundaun: 
La nova constituziun da la vischnanca da Mundaun dals 19 da december 2008 vegn approvada. 
- Schlans: 
La revisiun parziala da la planisaziun locala da la vischnanca da Schlans dals 30 da matg 2008 vegn approvada. 
Contribuziuns chantunalas a differentas instituziuns 
- Organisaziun da destinaziuns da Tavau: 
A l'organisaziun da destinaziuns da Tavau vegn garantida ina contribuziun da totalmain 1'100'000 francs per ils onns 2008 e 2009 per la transfurmaziun planisada per furmar in'organisaziun per la gestiun da destinaziuns (OGD). 
- Uniun "Savognin turissem": 
A l'uniun "Savognin turissem en il Surses" vegn garantida ina contribuziun da totalmain 350'000 francs per ils onns 2008 e 2009 per la transfurmaziun planisada per furmar in'organisaziun turistica futura (OTF). 
- Uniun "Osec": 
Per ils trais onns 2009, 2010 e 2011 sa participescha il chantun Grischun finanzialmain a la coordinaziun da la promoziun da la Svizra sco lieu economic a l'exteriur. 
La participaziun finanziala dal Grischun importa 32'890 francs per onn. 
- Fundaziun ARGO: 
A la ARGO, la fundaziun "center grischun per lavuratoris e dimoras da persunas impedidas", vegn garantida ina contribuziun maximala dad 1'388'294 francs als custs per cumprar ina proprietad en condomini a la Gartenstrasse a Cuira cun l'intent d'installar là ina gruppa d'abitar assistida (abitaziun per persunas pensiunadas). 
- Centrala grischuna da dunnas: 
Per il 1. da schaner 2009 ha la regenza approvà l'incarica da prestaziun da la centrala grischuna da dunnas. 
A la centrala da dunnas dal Grischun vegn pajada mintga onn ina contribuziun da 60'000 francs. 
- Federaziun forestala dal Grischun SELVA: 
La federaziun forestala dal Grischun SELVA survegn ina contribuziun chantunala da 56'000 francs per l'onn 2008. 
- Fond da sport: 
La regenza ha garantì contribuziuns pauschalas da 799'700 francs or dal fond da sport per las 45 organisaziuns e federaziuns da sport da l'associaziun grischuna da sport (AGS). 
- Tiradurs da sport da Domat: 
Per construir da nov ils tschiffaballas e per construir in tetg sur l'implant da tir a caliber pitschen da 50 m survegnan ils tiradurs da sport da Domat ina contribuziun da 9'300 francs or dal fond da sport. 
- Spazi cultural da la Viamala: 
Al spazi cultural da la Viamala, Seglias, vegn concedida ina contribuziun unica da 25'000 francs per realisar ina localitad d'infurmaziun. 
Per la fin da l'onn 
La regenza grischuna ha gì 45 sesidas durant l'onn 2008. 
Il dumber pli grond da conclus sto vegnir attribuì en spezial al fatg che tut las vischnancas e che tut ils cumins-baselgia han stuì reveder totalmain lur leschas da taglia (en tut circa 440 conclus) pervia da la lescha davart las taglias communalas e davart las taglias da baselgia ch'è vegnida adattada. 
Il presidi da la regenza va il 1. da schaner 2009 a Hansjörg Trachsel, schef dal departament d'economia publica e fatgs socials. 
La regenza giavischa a tut las conburgaisas ed a tut ils conburgais bellas festas da Nadal e tut il bun per la fin da l'onn, fidanza e bainstar. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
Data: 23.12.2008 
La cumissiun per furmaziun e cultura tracta la "iniziativa.d'etica" e l'iniziativa dal pievel davart la scola professiunala da tgira a Glion 
Sut il presidi da la deputada Susanne Krättli-Lori ha la cumissiun dal cussegl grond per furmaziun e cultura (CFC) predeliberà per mauns dal cussegl grond la missiva da la regenza tar las duas iniziativas dal pievel "iniziativa.d'etica" e "Scola professiunala da tgira dal Grischun a Glion". 
A la sesida da la cumissiun è sa participà er il cusseglier guvernativ Claudio Lardi. 
Ultra da quai ha la cumissiun tadlà ils represchentants dals dus comités d'iniziativa. 
"iniziativa.d'etica" 
Questa iniziativa prevesa d'introducir l'instrucziun obligatorica d'etica en la scola populara. 
Cun l'instrucziun d'etica duai vegnir creà in rom, en il qual las scolaras ed ils scolars da tut las religiuns ed er talas e tals, che n'appartegnan betg ad ina religiun, tractan ensemen dumondas fundamentalas da la convivenza. 
La regenza refusa l'iniziativa e suttametta al pievel ina cuntraproposta. 
Il cuntegn da la cuntraproposta è vegnì elavurà d'ina gruppa da lavur interconfessiunala, en la quala è stà represchentà er il departament d'educaziun. 
Quest model prevesa ina lecziun "enconuschientscha da las religiuns ed etica" per emna ch'è obligatorica per tuttas e per tuts ed ina lecziun da religiun per emna per tut las commembras e per tut ils commembers da las baselgias chantunalas. 
Suenter avair tractà intensivamain il project ha la cumissiun concludì unanimamain da recumandar al cussegl grond da refusar la "iniziativa.d'etica". 
Cun set cunter ina vusch recumonda ella dentant d'acceptar la cuntraproposta. 
Scola professiunala da tgira dal Grischun a Glion (SPTG) 
Suenter che la SPTG n'ha betg retschavì in'incarica da prestaziun da la regenza l'onn 2006 per instituir ina scola professiunala superiura da tgira, duai la regenza - cun agid da questa iniziativa - vegnir obligada tras la lescha da mantegnair er en l'avegnir a Glion il lieu da scolaziun e da furmaziun supplementara en il sectur da sanadad, en spezial la scola professiunala da tgira dal Grischun. 
L'iniziativa vegn motivada cun la dumonda per persunal da tgira qualifitgà che crescha ad in crescher, cun l'enragischament da la scola en la Surselva sco er cun ponderaziuns da la politica regiunala. 
Ultra da quai renvieschan las iniziantas ed ils iniziants a la purschida excellenta da furmaziun e da scolaziun da la scola. 
Sco la regenza scriva en sia missiva, insista ella sin il fatg che la basa da recrutaziun en las regiuns saja memia pitschna per pudair manar ulteriuras scolas professiunalas spezialisadas. 
Sin basa dals scleriments ch'èn vegnids fatgs, ha la regenza constatà concretamain ch'i na dettia oz nagin basegn en il chantun per ina segunda scola professiunala superiura da tgira, sco quai ch'i vegn pretendì da l'iniziativa. 
En cas che l'iniziativa vegniss acceptada, stuess vegnir stgaffida ina regulaziun legala areguard la SPTG, che prevesess la renconuschientscha da la scola sin basa dal dretg da survegnir contribuziuns, senza che quella stuess cumprovar il basegn per contribuziuns. 
Suenter avair examinà ils arguments d'omaduas varts, suonda la cumissiun per furmaziun e cultura la regenza cun sis cunter duas vuschs e recumonda da refusar l'iniziativa. 
Il cussegl grond vegn a s'occupar dals projects durant la sessiun da favrer 2009 e vegn alura a dar a las votantas ed als votants ina recumandaziun per la votaziun. 
Gremi: cumissiun per furmaziun e cultura 
Funtauna: rg cumissiun per furmaziun e cultura 
14.01.200 
Il chantun sustegna projects da parcs 
Vi dals custs da realisaziun dal parc natiral regiunal Beverin sa participescha il chantun Grischun per ils onns 2009 fin 2011 cun 60 pertschient da la contribuziun federala, dentant cun maximalmain 230'000 francs per onn. 
Quai ha concludì la regenza grischuna. 
A medem temp supplitgescha ella l'uffizi federal d'ambient da conceder ina contribuziun federala dad 807'500 francs per ils onns 2009 fin 2011. 
Per garantir la contribuziun chantunala restan resalvads ils agids finanzials da la confederaziun. 
Tenor l'avis da la regenza ademplescha il project dal parc natiral regiunal d'impurtanza naziunala "parc Beverin" las premissas per la concessiun d'agids finanzials generals. 
Il territori ch'è previs per il parc Beverin ha valurs natiralas fitg grondas sco er ina zunt buna qualitad da la cuntrada. 
La regenza è pronta da sustegnair quest project ch'è fixà en il plan directiv, per l'ina pervia dal resun positiv en la publicitad pertutgant ils projects currents "parc Ela" e "biosfera Val Müstair" sco er per l'autra pervia dal bun posiziunament dal "parc Beverin" en il senn d'ina cumplettaziun dals projects da parc vertents en il Grischun. 
Igl è previs da cumenzar cun il manaschi dal "parc Beverin" a partir da l'onn 2012. 
Il medem mument ha la regenza er prendì enconuschientscha da la dumonda repassada per in label per il parc natiral regiunal "biosfera Val Müstair" ed ha tramess quella a la confederaziun. 
Tras la fusiun da vischnancas en Val Müstair che ha survegnì vigur legala per il 1. da schaner 2009, è ussa fixada l'instituziun ch'è responsabla per il parc natiral regiunal. 
Tenor l'avis da la regenza è pia ademplida la premissa per la concessiun dal label "parc natiral regiunal d'impurtanza naziunala". 
Ultra da quai sustegna la regenza l'engrondiment dal reservat da biosfera existent "Parc Suisse" (parc naziunal) al nov reservat da biosfera "Val Müstair - parc naziunal". 
Ella supplitgescha l'uffizi federal d'ambient d'inoltrar ils documents da nominaziun da la UNESCO. 
La regenza reparta la dieschma d'alcohol ad instituziuns d'utilitad publica La regenza ha repartì l'uschenumnada dieschma d'alcohol. 
La contribuziun che stat a disposiziun per intents d'utilitad publica importa 561'000 francs sin basa dal resultat da l'onn da gestiun 2008. 
Resguardadas vegnan ca. 30 organisaziuns ed instituziuns caritativas sco er differents projects en il chantun. 
Da vischnancas e da regiuns 
Tschiertschen-Praden: 
La nova constituziun da la vischnanca da Tschiertschen-Praden dals 12 da december 2008 vegn approvada. 
Tavau: 
La regenza ha prendì enconuschientscha da la nova denominaziun da la vischnanca fusiunada da "Tavau". 
La denominaziun da las vischnancas fusiunadas dal circul da Tavau e da la vischnanca da Wiesen sco "vischnanca da Tavau" è vegnida refusada da la confederaziun. 
Sin quai ha il cussegl pitschen da la vischnanca da Tavau fatg la dumonda da numnar la vischnanca fusiunada "Tavau". 
Duin: 
La revisiun parziala da la planisaziun locala da la vischnanca da Duin dals 27 d'october 2008 vegn approvada. 
San Vittore: 
La revisiun parziala da la planisaziun locala da la vischnanca da San Vittore dals 13 d'october 2008 vegn approvada. 
Contribuziuns chantunalas a differentas instituziuns 
Teater da Cuira: 
Per la segunda part da la stagiun 2008/2009 (atun/enviern 2008) survegn il teater da Cuira ina contribuziun chantunala da 150'000 francs. 
Projects da vias 
La regenza ha approvà totalmain 5'200'000 francs per construir e per sanar il suandant traject da via: 
- via naziunala A28: lavurs d'impressari, sviament da Küblis 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
15.01.200 
Il chantun va novas vias en connex cun las abitaziuns secundaras 
Il chantun Grischun daventa activ en connex cun la tematica da las abitaziuns secundaras e formulescha sias ideas per ina politica persistenta en chaussa. 
A medem temp vul il chantun cuntanscher - cun cumplettar il plan directiv chantunal - che las vischnancas turisticas pertutgadas survegnian soluziuns adequatas fin l'onn 2011. 
A chaschun da discussiuns publicas a Samedan, a Glion ed a Cuira ha il chantun infurmà en il decurs da questa emna las represchentantas ed ils represchentants da las vischnancas e da las regiuns turisticas davart l'intenziun da la regenza da cumplettar il plan directiv chantunal en quai che reguarda las abitaziuns secundaras e l'alloschament turistic. 
La finamira principala dal project è quella da sensibilisar las vischnancas per lur responsabladad e da motivar ellas da coordinar las activitads legislativas, ch'ellas han lantschà l'ultim temp, pli fitg sin plaun surcommunal e da metter questas activitads en il servetsch d'ina strategia da destinaziun durabla. 
Dumandadas èn pia ultra da las vischnancas er las regiuns e las destinaziuns turisticas. 
Ch'igl exista in basegn d'agir cumprova mo gia il displaschair ch'è sa derasà ils ultims onns tar la populaziun da numerus centers turistics. 
Las abitaziuns secundaras pretendan ina contemplaziun differenziada 
En sias directivas per ina politica persistenta areguard las abitaziuns secundaras accentuescha il chantun che la construcziun d'abitaziuns secundaras na dastgia insumma betg vegnir preschentada pauschalmain sco negativa. 
I na vegn bain betg snegà ch'ina construcziun d'abitaziuns secundaras sfranada e speculativa chaschuna problems per la cuntrada, per la reputaziun e per l'attractivitad d'ina destinaziun. 
Da l'autra vart stoi dentant vegnir remartgà che la construcziun d'abitaziuns secundaras è da gronda impurtanza per l'economia publica. 
Circa la mesadad da las 12 milliuns pernottaziuns dal Grischun resultan da la parahotellaria. 
Da gronda impurtanza èn cunzunt abitaziuns secundaras explotadas, pia abitaziuns che n'èn betg mo occupadas durant intginas paucas emnas per onn, mabain per periodas pli lungas. 
En l'entira discussiun davart las abitaziuns secundaras stoi perquai vegnir distinguì cleramain tranter abitaziuns secundaras explotadas (chaudas) ch'èn degnas da vegnir promovidas, ed abitaziuns secundaras betg explotadas (fraidas) che n'èn betg degnas da vegnir promovidas. 
La regenza spera e spetga ch'i vegnia prendì enconuschientscha da questa differenziaziun er en il rest da la Svizra, cur ch'i vegn discutà davart la construcziun d'abitaziuns secundaras en ils chantuns da turissem. 
Intenziuns generalas dal plan directiv 
Il plan directiv ch'è ussa avant maun en furma d'in sboz n'ha betg mo l'intenziun da reglamentar la construcziun e l'utilisaziun da las abitaziuns secundaras, mabain er da rinforzar l'economia da turissem centrala (hotellaria, telefericas, commerzi e.u.v.). 
In'ulteriura intenziun è quella d'amplifitgar la purschida dal spazi d'abitar che la populaziun indigena po sa prestar. 
En las differentas regiuns resp. valladas ston questas differentas intenziuns vegnir resguardadas - tut tenor la problematica - cun prender mesiras ch'èn differenziadas correspundentamain. 
Instrumentari per las vischnancas 
In element central per realisar il plan directiv chantunal è l'instrumentari che vegn elavurà dal chantun per sustegnair las vischnancas. 
En l'instrumentari vegnan definidas las noziuns, skizzadas las modas da proceder e descrittas dapli ch'ina dunsaina mesiras singulas (sco p.ex. models da contingentaziun, mesiras dal dretg fiscal e.u.v.). 
Per part datti gia prescripziuns da model. 
Ils elements da l'instrumentari pon las vischnancas duvrar tut tenor lur problems specifics e tut tenor lur finamiras, e quai en diversas cumbinaziuns. 
36 vischnancas èn obligadas d'agir 
Il plan directiv numna en tut 36 vischnancas grischunas che ston tractar a curta vista la tematica da las abitaziuns secundaras e preschentar fin l'onn 2011 reglamentaziuns che correspundan al plan directiv. 
Las reglamentaziuns vegnan relaschadas sco fin ussa en il rom da la planisaziun locala. 
Obligadas d'agir èn per l'ina las vischnancas da center da las destinaziuns grondas (Flem/Laax, Lai/Valbella/Arosa, Claustra/Tavau, Engiadin'ota sco er Scuol/Samignun) e per l'autra lur vischnancas vischinas (28). 
Plinavant vegnan numnadas 8 ulteriuras vischnancas che furman centers turistics pli pitschens (p.ex. Tujetsch, Breil, Savognin, Zernez e.u.v.). 
Las pretensiuns a las planisaziuns localas vegnan definidas 
Per las vischnancas ch'èn obligadas d'agir determinescha il plan directiv in rom per la planisaziun locala: Las vischnancas numnadas survegnan in termin fin l'onn 2011 per relaschar las reglamentaziuns communalas necessarias. 
Per che la problematica d'abitaziuns secundaras na vegnia betg mo simplamain transferida en la proxima vischnanca vischina, duain las mesiras da las vischnancas vegnir accordadas e coordinadas en moda surcommunala, sco che quai è p.ex. gia vegnì fatg en l'Engiadin'ota cun la finamira da contingentar la construcziun d'abitaziuns secundaras. 
Pertutgant ils letgs betg explotads (= letgs fraids che vegnan duvrads mo paucs dis) vegni definì en il plan directiv - en il senn d'ina grondezza giavischada - ch'i dastgia vegnir realisà en il futur mo pli in terz da la producziun vertenta d'abitaziuns secundaras. 
Las abitaziuns secundaras explotadas, sco p.ex. ils "serviced appartements" che stattan en connex cun hotels, ils resorts, las abitaziuns da vacanzas che pon vegnir reservadas da mintgina e da mintgin e.u.v., èn exceptadas explicitamain da questa grondezza giavischada. 
Per ils resorts fixescha il plan directiv chantunal urdens dal lieu da staziunament ed urdens da procedura. 
Plinavant na vegnan betg pli toleradas novas enzonaziuns, en las qualas i fissan admessas abitaziuns secundaras betg explotadas. 
Ils proxims pass 
L'urari prevesa d'exponer publicamain il plan directiv il mars 2009. 
Mintgina e mintgin po far objecziuns. 
Durant il temp d'exposiziun vegnan er las vischnancas e las regiuns a pudair inoltrar posiziuns. 
Suenter vegn il plan directiv eventualmain adattà sin fundament dal resultat da la procedura da consultaziun e da cooperaziun. 
Sche tut proceda tenor plan, vegn il plan directiv relaschà da la regenza il matg 2009. 
Gremi: departament d'economia publica e fatgs socials 
Funtauna: rg departament d'economia publica e fatgs socials 
15.01.200 
Concurrenza per sviluppar ovras audio-visualas rumantschas: Il project da pilot per ils onns 2009 e 2010 è lantschà 
Per sviluppar projects e per promover scenaris da films documentars e da films dramatics rumantschs lantschan l'uffizi federal da cultura (UFC), secziun "film", ed il chantun Grischun, partiziun "promoziun da la cultura", a partir da l'onn 2009 ina concurrenza da pilot da dus onns. 
Pervia da la situaziun difficila, en la quala sa chatta la cinematografia rumantscha independenta, sa participeschan l'uffizi federal da cultura ed il chantun Grischun a quest project da pilot ch'è limità per entant a dus onns. 
La finamira è quella da meglierar las cundiziuns generalas. 
Il medem mument è questa concurrenza da film ina contribuziun a la diversitad linguistica. 
Talas pussaivladads da promover il film existan gia en la Svizra franzosa e taliana. 
Las petentas ed ils petents ston esser producentas e producents independents da films e ston ademplir las premissas generalas da la lescha federala davart ils films. 
Il UFC e l'uffizi da cultura, partiziun "promoziun da la cultura", garanteschan in import maximal da mintgamai maximalmain 50'000 francs per onn per questa promoziun per ils onns 2009 e 2010. 
I vegnan pajads maximalmain 15'000 francs per project e maximalmain 50 pertschient dals custs imputabels d'in project. 
Il UFC, secziun "film", sustegna ils projects cun la medema summa sco il chantun Grischun. Per l'uffizi federal da cultura, secziun "film", è la basa per giuditgar las dumondas la decisiun da promoziun da l'uffizi da cultura, partiziun "promoziun da la cultura" che la nova cumissiun da concurrenza per sviluppar ovras audio-visualas rumantschas ha prendì. 
La cumissiun da concurrenza consista ils onns 2009 e 2010 dad Armon Fontana, uffizi da cultura, partiziun "promoziun da la cultura", dad Esther Krättli Jenny, presidenta da la concurrenza per promover la lavur culturala professiunala, e da Peter Egloff, publicist ed anteriur manader da program da la televisiun rumantscha. 
Dumondas ston vegnir inoltradas tar l'uffizi da cultura dal Grischun, partiziun "promoziun da la cultura". 
Producentas e producents da film interessads pon s'infurmar e retrair il formular d'annunzia tar il post per la promoziun da la cultura dal Grischun, signur Armon Fontana, Loëstrasse 26, 7001 Cuira, tel.: 081 254 16 02, fax: 081 254 16 84, e-mail: 
armon.fontana@afk.gr.ch 
, pagina d'internet: 
www.kulturfoerderung.gr.ch 
. 
Il termin final per l'inoltraziun è ils 13 da mars 2009 (data dal bul postal). 
Infurmaziuns: 
Armon Fontana, promoziun da la cultura dal Grischun, Loëstrasse 26, 7001 Cuira, tel. 081 254 16 02, e-mail: 
armon.fontana@afk.gr.ch 
. 
Gremi: uffizi da cultura 
Funtauna: rg uffizi da cultura 
21.01.200 
Elecziuns da la regenza ed elecziuns cirquitalas 2010 
Las elecziuns da la regenza e las elecziuns cirquitalas per la proxima perioda d'uffizi han lieu dumengia, ils 13 da zercladur 2010. 
In eventual segund scrutini è previs per dumengia, ils 4 da fanadur 2010. 
Quai ha concludì la regenza grischuna. 
Las elecziuns da renovaziun da la regenza valan per la perioda d'uffizi dal 1. da schaner 2011 fin ils 31 da december 2014. 
Las elecziuns cirquitalas (elecziuns da las commembras e dals commembers dal cussegl grond ed elecziun da la presidenta u dal president cirquital sco er da la vicepresidenta u dal vicepresident cirquital) valan per la perioda d'uffizi dal 1. d'avust 2010 fin ils 31 da fanadur 2014. 
La preparaziun e la realisaziun da las elecziuns da renovaziun da la regenza è chaussa da la chanzlia chantunala, l'organisaziun da las elecziuns cirquitalas è chaussa dals circuls. 
Ils termins d'elecziun èn reglads tras la lescha. 
Tenor la lescha davart ils dretgs politics en il chantun Grischun han lieu las elecziuns da la regenza e las elecziuns cirquitalas a medem temp, per regla il matg u il zercladur. 
En connex cun l'iniziativa dal pievel ch'è vegnida lantschada ultimamain "Per elecziuns pli gistas en il cussegl grond" (iniziativa da proporz) manifesteschan las iniziantas ed ils iniziants l'aspectativa che las proximas elecziuns dal cussegl grond, l'onn 2010, pudessan gia vegnir realisadas tenor la nova procedura, sch'il pievel sa decidess a favur da l'iniziativa. 
En vista a la procedura normada ch'ina iniziativa sto percurrer n'è questa aspectativa dentant betg giustifitgada. 
En la pratica dals ultims onns è la durada media d'ina procedura d'iniziativa stada circa 18 mais. 
Schebain ch'i reussiss en quest cas da scursanir considerablamain la durada da la procedura, ston vegnir agiuntads auters fatgs che na permettan betg d'applitgar la nova procedura d'elecziun gia per las proximas elecziuns dal cussegl grond. 
Quests fatgs èn tranter auter la legislaziun executiva necessaria e la realisaziun pratica dal nov sistem electoral. 
Il Grischun sa participescha al concordat davart las mesiras cunter la violenza a chaschun d'occurrenzas da sport 
La regenza grischuna ha declerà la participaziun al concordat davart las mesiras cunter la violenza a chaschun d'occurrenzas da sport. 
Il cussegl grond aveva approvà la participaziun ils 29 d'avust 2008. 
Il termin da referendum è scadì ils 3 da december 2008. 
Entaifer quest termin n'èn vegnids inoltrads nagins referendums. 
Quest concordat entra en vigur, uschespert che almain dus chantuns èn sa participads ad el, il pli baud dentant il 1. da schaner 2010. 
Il nov concordat regla las mesiras polizialas preventivas per uschia pudair cumbatter a temp la violenza a chaschun d'occurrenzas da sport. 
Quai èn tranter auter ils areals scumandads, l'obligaziun da sa preschentar e la fermanza da polizia. 
Da vischnancas e da regiuns 
- 
Sevgein 
: En il vitg da Sevgein vegn fixada la sveltezza maximala a 30 km/h ed introducida ina "zona da tempo 30", e quai integrond la via chantunala. 
Il medem mument vegn spustada la signalisaziun dal cumenzament dal vitg (50 "limita generala") tar l'entrada dal vitg al nordvest per ca. 70 m en direcziun da Glion. 
Contribuziuns chantunalas a differentas instituziuns 
- 
Club da lutga da la Mantogna: 
Per construir da nov il tschaler da lutga a Cazas survegn il club da lutga da la Mantogna ina contribuziun da maximalmain 100'000 francs or dal fond da sport. 
- 
Project "musica per tuts" 
: Las occurrenzas en il rom dal project "musica per tuts" dals 30 d'avust fin ils 13 da settember 2009 si Brambrüesch ed a Cuira vegnan sustegnidas cun ina garanzia da deficit da maximalmain 25'000 francs. 
- 
Fundaziun "furmaziun e svilup" 
: A la fundaziun "furmaziun e svilup", Berna, post spezialisà per la furmaziun en ina perspectiva globala vegn concedida – per la premiaziun da medias didacticas – ina contribuziun unica da 20'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
22.01.200 
La cumissiun predeliberanta beneventa la fusiun da las vischnancas da la Bregaglia 
Durant la sessiun da favrer 2009 vegn il cussegl grond a tractar la fusiun da las vischnancas da Bondo, da Castasegna, da Soglio, da Stampa e da Vicosoprano a la vischnanca da Bregaglia. 
La regenza propona al cussegl grond da metter en vigur la fusiun per il 1. da schaner 2010. 
Sut il presidi dal deputà Christian Hartmann (Champfèr) ed en preschientscha da cusseglier guvernativ Martin Schmid sco er da represchentantas e da represchentants da las vischnancas pertutgadas, da la regiun e dal circul ha la cumissiun predeliberanta dal cussegl grond predeliberà la fatschenta per mauns dal cussegl grond. 
Da quai resulta la segunda fusiun ad ina vischnanca da vallada en il chantun Grischun. 
Cunquai che talas fusiuns vegnan giavischadas, n'è quest project insumma betg vegnì mess en dumonda. 
Perquai ha la cumissiun predeliberanta concludì unanimamain da proponer al cussegl grond la fusiun da las vischnancas da la Bregaglia. 
Gremi: cumissiun predeliberanta per la fusiun da las vischnancas da la Bregaglia 
Funtauna: rg cumissiun predeliberanta per la fusiun da las vischnancas da la Bregaglia 
22.01.200 
La gulivaziun da finanzas e la repartiziun da las incumbensas tranter il chantun e las vischnancas duain vegnir concepidas cumplettamain da nov (NGF grischuna) 
La regenza grischuna ha deliberà la missiva per realisar la nova concepziun da la gulivaziun da finanzas e da las incumbensas tranter il chantun e las vischnancas (NGF grischuna) per mauns dal cussegl grond. 
La NGF grischuna ha cunzunt l'intent da stgaffir ina gulivaziun pli intensiva e pli gista tranter las vischnancas pli ritgas e las vischnancas pli povras, d'impunder ils meds publics en moda pli effizienta sco er da rinforzar l'autonomia communala. 
En 60 champs d'incumbensa reducescha ella duplicitads e moviments da finanzas cuntracurrents ch'èn resultads en il decurs da decennis tranter il chantun e las vischnancas. 
Il cussegl grond vegn a tractar la missiva en la sessiun d'avrigl 2009. 
La realisaziun da la refurma è previsa per il cumenzament da l'onn 2011. 
Grond basegn d'agir 
Per il 1. da schaner 2008 è vegnida introducida la nova gulivaziun da finanzas tranter la confederaziun ed ils chantuns. 
En in project consecutiv duain ussa vegnir adattadas sin plaun chantunal las structuras tranter il chantun e las vischnancas. 
Il basegn d'agir sin plaun chantunal è fitg grond ed è er vegnì renconuschì sco tal en la consultaziun ch'è vegnida fatga en connex cun la NGF grischuna. 
La gulivaziun da finanzas intrachantunala actuala ha grevas mancanzas. 
Ses concept da basa datescha da l'onn 1958 e cumpiglia in grond dumber da singuls pajaments da contribuziuns ch'èn vegnids concludids en il decurs dal temp e che dependan tranter auter da la moda e maniera co che las vischnancas chaschunan custs sco er dal pe da taglia da las vischnancas. 
Oz ston las vischnancas fixar lur pe da taglia stringentamain tranter 120 e 130 pertschient per survegnir avunda meds da gulivaziun. 
Quai indeblescha l'attractivitad da questas vischnancas che sa chattan savens en regiuns periferas. 
Da nov duain las vischnancas pudair fixar libramain lur pe da taglia, senza che quai haja consequenzas per ils pajaments da la gulivaziun da finanzas. 
La gulivaziun da finanzas actuala n'è er betg transparenta, ella n'è strusch reglabla e dat fauss impuls; dapli expensas chaschunan dapli contribuziuns. 
A medem temp vegnan las vischnancas da las classas da finanzas mesaunas 2 e 3 dischavantagiadas fitg. 
Tranter il chantun e las vischnancas exista oz ultra da quai in entretschament d'incumbensas e da finanziaziuns che n'è betg pli survesaivel. 
L'entretschament cumpiglia grondas dependenzas vicendaivlas, duplicitads administrativas e cumpetenzas maschadadas. Tut en tut sa tracti da passa 100 currents da pajament en 60 champs d'incumbensa che duain per gronda part vegnir abolids e per part vegnir concepids da nov. 
Concept da la NGF grischuna 
Cun la NGF grischuna duai vegnir introducida d'ina vart ina gulivaziun da resursas e da grevezzas dal tuttafatg nova. 
Da l'autra vart ston las incumbensas e las finanzas vegnir detretschadas uschè bain sco pussaivel tenor ils princips da la subsidiaritad e da l'equivalenza fiscala. 
Finanzialmain attribuescha uschia la NGF grischuna 32 incumbensas cumplettamain al chantun e 28 incumbensas cumplettamain a las vischnancas. 
Per las incumbensas communablas restantas duai la finala vegnir optimada la collavuraziun tranter il chantun e las vischnancas. 
En la 
consultaziun 
ha il concept da la NGF grischuna chattà da princip buna acceptanza, malgrà intginas resalvas visavi regulaziuns en tscherts secturs parzials. 
La missiva qua avant maun, e pia il concept concret, ha la regenza adattà en numerus puncts. 
En spezial ston vegnir menziunadas tranter auter las 
suandantas adattaziuns dal project: 
- Il retgav da basa per la gulivaziun da las resursas vegn augmentà cun las entradas pussaivlas d'ina taglia sin immobiglias dad 1.5 promils, e quai per pudair tegnair quint dal potenzial d'entradas da las vischnancas che resulta dal sectur dals bains immobigliars. - En connex cun la gulivaziun da las grevezzas geografic-topograficas vegnan las grevezzas dals abitadis sparpagliads resguardadas meglier. 
Quest fatg va per l'ina a favur da vischnancas cun plirs abitadis e cun gronds custs correspundents per lur infrastructura, e per l'autra er da vischnancas che fusiuneschan cun autras vischnancas. - Il pe da taglia per las persunas giuridicas vegn anc adina fixà dal cussegl grond cun ina tariffa unitara per tut las vischnancas. 
Fin ch'i n'èn betg vegnidas fatgas emprimas experientschas cun il nov sistem na vegn la cumpetenza da far questa fixaziun betg surdada a las vischnancas. - Il sdebitament parzial da singulas vischnancas vegn cumbinà – per motivs da l'acceptanza – cun cundiziuns concretas, e quai per impedir in nov indebitament. - Betg mo l'agid social material, mabain er l'agid social persunal duain – sco ch'igl è previs en la consultaziun – esser en il futur ina incumbensa da las vischnancas. 
La structura existenta na duai dentant betg vegnir eliminada. 
Las nov vischnancas da dimora u da domicil vertentas surpiglian quest servetsch per sasezzas e per las vischnancas da lur regiun da cussegliaziun. 
Sin il stgalim d'ina lescha vegnan ultra da quai fixadas las premissas per calcular las prestaziuns da sustegn. 
Tras quai vegn pia garantì il nivel da las prestaziuns sco er evità ina reducziun da las prestaziuns socialas. - La cussegliaziun per mammas e per babs duai vegnir realisada exclusivamain dal chantun. 
Il medem vala er per las acziuns da la tgira da dents che vegnan organisadas ed administradas oz en moda centrala. - En il sectur da la sanadad paja il chantun da nov contribuziuns per il manaschi, per la construcziun e per l'infrastructura dals ospitals sco er dals servetschs da spitex, e quai ad ina tariffa unitara dad 85 pertschient. - En il sectur da la furmaziun vegn il detretschament da la finanziaziun engrondì e simplifitgà punctualmain, uschia che l'entira instrucziun da la scola populara (1. fin 9. classa) vegn finanziada da las vischnancas. 
Il chantun surpiglia tut ils custs da las scolas da cuntinuaziun. - Il chantun surpiglia da nov tut ils custs da construcziun (novas construcziuns e substituziuns) per las cuvridas da vias entaifer il vitg. 
Consequenzas finanzialas e gulivaziun limitada en consequenza da la midada dal sistem 
Las vischnancas vegnan distgargiadas tut en tut per circa 10 milliuns francs per onn. 
La gronda part da las vischnancas vegn distgargiada tras la NGF grischuna. 
Tschertas grevezzas supplementaras resultan per regla per quellas vischnancas che han las pli bleras resursas sco er per pliras vischnancas fitg pitschnas. 
Questas vischnancas vegnan favurisadas particularmain tras il sistem existent, e quai a donn e cust da las autras. 
En il senn d'ina regulaziun transitorica è previsa durant maximalmain 5 onns ina gulivaziun limitada per quellas vischnancas, a las qualas la NGF grischuna chaschuna grevezzas supplementaras e las qualas han a medem temp paucas resursas. 
Ils differents plauns executivs (uniuns d'interess sco er circuls, districts e corporaziuns regiunalas), las pli differentas furmas da la collavuraziun intercommunala sco er las fusiuns da vischnancas n'èn dentant betg l'object da la NGF grischuna. 
Tuttina èsi la finamira da la NGF grischuna d'eliminar ils impediments da fusiun existents. 
Grond basegn d'ina revisiun dal dretg 
Per realisar la NGF grischuna ston vegnir revedidas cumplettamain trais leschas (la lescha davart l'agid social public, la lescha davart il sustegn da persunas basegnusas e la lescha davart la gulivaziun da finanzas), 27 leschas ston vegnir revedidas mo punctualmain, 1 ordinaziun dal cussegl grond sto vegnir redigida da nov e 12 ordinaziuns dal cussegl grond ston vegnir adattadas. 
Questas revisiuns duain vegnir fatgas en il rom da dus relaschs cumplessivs. 
Infurmaziuns: 
cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
Infurmaziun per las medias: 
Ina documentaziun cun ulteriuras infurmaziuns davart la NGF grischuna po vegnir chargiada giu da la pagina d'internet dal departament da finanzas e vischnancas sut il link www.dfg.gr.ch/buendner_nfa/ro/index.htm. 
Gremi: regenza 
Funtauna: rg chanzlia chantunala dal Grischun 
23.01.200 
La regenza vul esser preparada sin ina recessiun pli ferma 
Cun excepziun da las interpresas ch'èn dependentas da l'export n'è l'economia publica dal chantun Grischun fin ussa betg anc pertutgada grondamain da las consequenzas da la crisa finanziala ed economica mundiala. 
Per pudair agir immediatamain en cas che la recessiun durass pli ditg e daventass pli ferma, ha la regenza grischuna incumbensà ils departaments d'elavurar mesiras. 
Differentas mesiras ch'èn vegnidas concludidas pir dacurt gidan actualmain a stabilisar la conjunctura. 
En il chantun Grischun è la recessiun fin ussa tut en tut anc cleramain pli debla che en auters pajais ed en autras regiuns: La branscha turistica ha gì in bun cumenzament da la stagiun d'enviern, en l'industria principala e secundara da construcziun è - tant sco che quai po vegnir giuditgà oz - l'occupaziun buna, e la quota da dischoccupaziun è schizunt sa reducida levamain il december 2008. 
Fin ussa èn en emprima lingia las interpresas ch'èn dependentas da l'export e l'industria da maschinas exponidas frontalmain a la crisa economica. 
En cas che la recessiun durass pli ditg e daventass pli ferma, exista dentant il privel che er las autras branschas na restan betg schanegiadas da la crisa. 
Actualmain fan differentas varts propostas per stabilisar resp. per reanimar l'economia. 
L'ultim temp ha il chantun Grischun gia prendì differentas mesiras che gidan - tras lur vast effect - a stabilisar la conjunctura en spezial a partir da l'onn 2009: 
- reducziun dal pe da taglia per 5% (en vigur dapi l'onn 2009) 
- revisiun da la lescha da taglia l'onn 2006 (per part en vigur gia dapi l'onn 2008) 
tranter auter augment da la deducziun per uffants; adattaziun da la deducziun dals custs per la tgira d'uffants; splitting parzial per conjugals; deliberaziun da la taglia sin l'ierta e sin donaziuns per las descendentas e per ils descendents directs; reducziun da la taglia sin il gudogn per persunas giuridicas 
er vinavant in aut nivel d'investiziuns dal maun public (preventiv 2009 e plan da finanzas actualisà 2010 - 2013) 
- revisiun da la lescha da stipendis l'onn 2006 
tranter auter augment da la limita da vegliadetgna, dals stipendis maximals e da la durada, durant la quala ils stipendis vegnan pajads; nova regulaziun da la contribuziun dals geniturs; nova regulaziun concernent la consideraziun d'aliments e da rentas 
- augment real dal salari sco auters manaschis da l'economia privata 
Plinavant han numerusas investiziuns (p.ex. projects dals secturs da l'engrondiment d'ovras idraulicas e da l'hotellaria) e reducziuns dal pes da taglia en las vischnancas medemamain in effect vast e positiv sin la stabilitad da l'economia publica indigena en las regiuns. 
Ultra da quai ha il chantun fatg ils ultims onns retenziuns en la dimensiun da passa 200 milliuns francs per temps da conjunctura difficils. 
Quests daners pon vegnir impundids ils proxims onns per mesiras che han l'intent da sustegnair la conjunctura. 
Malgrà las influenzas da la crisa finanziala ed economica na dastgan betg vegnir negligidas las cundiziuns generalas a pli lunga vista: Areguard la politica da finanzas vegn la libertad d'agir a sa reducir cleramain ils proxims onns per il chantun Grischun. 
Sut questa premissa duain vegnir prendidas mesiras conjuncturalas subsidiaras per sustegnair l'economia publica indigena mo, sch'ellas na chaschunan betg in nov indebitament dal stadi, sch'ellas n'han betg in effect che mantegna las structuras e sch'ellas sa fan valair en quellas branschas ch'èn effectivamain pertutgadas da problems d'occupaziun. 
Per pudair agir immediatamain en cas che la recessiun durass pli ditg e daventass pli ferma, ha la regenza grischuna incumbensà ils departaments d'elavurar mesiras, resguardond quests aspects. 
Questas mesiras han en mira cunzunt quels secturs, en ils quals las investiziuns dal stadi han - ensemen cun las investiziuns da persunas privatas - in effect da multiplicaziun. 
Dal rest ha la regenza endrizzà in monitoring per observar cuntinuadamain l'ulteriur svilup economic. 
Gremi: regenza 
Funtauna: rg chanzlia chantunala dal Grischun 
27.01.200 
La cumissiun per giustia e segirezza beneventa il rapport da polizia 2010 
En la sessiun da favrer 2009 tracta il cussegl grond tranter auter il rapport da polizia 2010. 
En dus dis da sesida ha la cumissiun per giustia e segirezza predeliberà la missiva da la regenza per mauns dal cussegl grond, e quai en preschientscha da la cussegliera guvernativa Barbara Janom Steiner e dal cumandant da la polizia chantunala Markus Reinhardt. 
Suenter ina discussiun intensiva e detagliada è la cumissiun da princip perencletga cun il rapport. 
L'opiniun da la cumissiun divergescha però per part areguard il dumber da las plazzas novas ch'èn necessarias tar la polizia chantunala. 
Per la cumissiun è l'augment da l'effectiv per 43 plazzas cumprovà mo per part. 
En in emprim pass approvescha la cumissiun in augment en etappas dal persunal da la polizia chantunala en la dimensiun da 30 plazzas (10 plazzas per l'onn 2009, 10 plazzas per l'onn 2010 e 10 plazzas per l'onn 2011) sco er 3 plazzas supplementaras per il sistem naziunal da func POLYCOM. 
Davart in ulteriur augment dal persunal da la polizia chantunala duai vegnir discutà e decidì pli tard suenter ina pausa pli lunga e cur ch'igl èn avant maun las basas statisticas correspundentas per prender ina decisiun. 
Plinavant beneventa la cumissiun l'idea da la regenza d'introducir ina polizia unitara en il Grischun (eventualmain cun excepziuns). 
Gremi: cumissiun per giustia e segirezza 
Funtauna: rg cumissiun per giustia e segirezza 
28.01.200 
La regenza refusa ina differenziaziun da la taglia sin ils vehichels a motor sin plaun federal 
La regenza grischuna refusa cleramain l'iniziativa dal chantun Berna per ina differenziaziun da la taglia sin ils vehichels a motor sin plaun federal. 
Tenor sia resposta da consultaziun n'è l'intenziun da stgaffir impuls finanzials per promover vehichels ecologics betg nova. 
Sin basa d'ina retschertga ha il cussegl federal decidì gia l'onn 2005 da betg persequitar vinavant l'idea da concepir da nov la taglia sin ils automobils sco taglia directiva ecologica. 
Empè da quai èn ils chantuns vegnids intimads da stgaffir impuls correspundents cun agid da lur taglias sin ils vehichels a motor. 
Sco auters chantuns ha er il Grischun concludì e mess en vigur en il fratemp relaschs correspundents. 
Ina soluziun supplementara sin plaun federal tenor la proposta n'è betg necessaria, perquai ch'il sistem d'impuls proponì chaschunass per ina gronda part da las cumpradras e dals cumpraders in augment general dals pretschs da tut ils vehichels novs. 
Da vischnancas e da regiuns 
Andeer: 
La nova constituziun da la vischnanca d'Andeer dals 21 da november 2008 vegn approvada. 
S-chanf: 
La regenza approvescha la revisiun parziala da la constituziun da la vischnanca da S-chanf dals 19 da november 2008. 
Val Müstair: 
La constituziun communala da la vischnanca da Val Müstair, concludida a la votaziun a l'urna dals 28 da settember 2008, vegn approvada. 
Tschintg Vitgs: 
La revisiun parziala da la constituziun dal circul dals Tschintg Vitgs dals 30 da november 2008 vegn approvada. 
Breil: 
La regenza approvescha la revisiun totala da la planisaziun locala da la vischnanca da Breil dals 4 da november 2008. 
Cursa internaziunala da muntogna Arosa Classic Car: 
A l'organisaziun da la "5. cursa internaziunala da muntogna Arosa Classic Car" vegn concedida la permissiun da duvrar gievgia, ils 10 da settember 2009, sco er venderdi/sonda e dumengia, ils 11/12 ed ils 13 da settember 2009, la ruta ch'è previsa tenor il plan da traject sin la via chantunala tranter Langwies ed Arosa. 
Contribuziuns chantunalas a differentas instituziuns 
Center per pedagogia speziala a Giuvaulta: 
La dumonda per remplazzar las fanestras da la halla da gimnastica dal center per pedagogia speziala a Giuvaulta vegn approvada. 
A l'instituziun responsabla vegn garantida ina contribuziun chantunala da construcziun da maximalmain 65'600 francs. 
Projects da vias 
La regenza ha approvà totalmain 3'730'000 francs per construir e per sanar ils suandants trajects da vias: 
- via sursilvana: 
lavurs d'impressari, punt a spunda, Tavanasa 
- via d'Avras: 
lavurs d'impressari, punt sur il Rain d'Avras, Campsut 
- access a la via dal Partenz: 
lavurs d'impressari, punt dal Schwenditobel 
- via dal Meir: 
lavurs d'impressari, viaduct da Solas 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
29.01.200 
Quint da taglia provisoric 2008 
Quests dis èn vegnids tramess ils quints da taglia provisorics da la confederaziun, dal chantun e d'ina part da las vischnancas per l'onn fiscal 2008. 
La summa minimala dals quints per la confederaziun e per il chantun è vegnida fixada sco ils onns precedents a 300.- francs. 
Il quint da taglia provisoric 2008 sa basa sin ils ultims facturs da taglia registrads. 
En blers cas èn quai las entradas suttamessas a la taglia sco er la facultad da l'onn fiscal 2007; en singuls cas pon quai er esser ils facturs da l'onn fiscal 2006. 
Sche las entradas suttamessas a la taglia e sche la facultad da l'onn precedent èn bler pli autas ch'ils facturs ch'èn da spetgar per l'onn fiscal 2008, pon las pajataglias ed ils pajataglias pretender en scrit in quint pli bass, e quai tar l'uffizi communal da taglia. 
Per il 1. da schaner 2008 è entrada en vigur ina vasta revisiun parziala da la lescha da taglia ed ultra da quai è il pe da taglia chantunal vegnì reducì da 105% a 100%. 
Quai ha cunzunt consequenzas per il quint da taglia provisoric dals conjugals. 
Ils facturs da l'onn fiscal 2007 èn vegnids mess a quint cun la nova tariffa per l'onn fiscal 2008, e quai cun l'effect ch'il quint da taglia è bler pli bass che l'onn precedent. 
Als conjugals senza uffants vegn messa a quint ina summa in pau memia bassa, sche lur entradas n'èn betg creschidas l'onn 2008 en cumparegliaziun cun l'onn precedent. 
Quai è la consequenza dal fatg che la deducziun da famiglia è vegnida stritgada en la revisiun parziala 2008. 
Las pajataglias ed ils pajataglias cun ina facultad suttamessa a la taglia ch'è fitg gronda vegnan a constatar che la taxa speziala sin la facultad na cumpara betg pli sin il quint da taglia. 
Questa taglia speziala è vegnida abolida per il 1. da schaner 2008. 
Cun ils quints da taglia da las vischnancas vegnan per regla er incassadas las taxas communalas, p.ex. la taxa da pumpiers, la taglia per chasada, la taxa fundamentala sin ruments e.u.v. L'evaluaziun posteriura da la spediziun dals quints ha mussà che questas taxas n'èn betg vegnidas messas a quint en differentas vischnancas pervia dal sbagl da program d'in partenari d'informatica extern. 
Nua che las taxas cuntanschan ina summa da 300.- francs, duai vegnir tramess in quint provisoric curregì cun la spediziun dals quints dals 17 da favrer. 
Las vischnancas vegnan a stuair decider, sch'ellas vulan trametter in quint provisoric er per summas pli pitschnas u sch'ellas vulan retrair questas summas pli tard cun il quint definitiv. 
Gremi: administraziun da taglia dal Grischun 
Funtauna: rg administraziun da taglia dal Grischun 
02.02.200 
La maioritad da la cumissiun beneventa puspè il detretschament da las incumbensas giudizialas 
Il cussegl grond vegn a s'occupar durant la sessiun da favrer 2009 per la segunda giada dal detretschament da las incumbensas giudizialas, suenter ch'el aveva returnà la fatschenta l'october passà a la cumissiun predeliberanta per giuditgar da nov la situaziun. 
La cumissiun per giustia e segirezza ha puspè predeliberà la missiva cumplettada da la regenza per mauns dal cussegl grond, e quai en preschientscha da la cussegliera guvernativa Barbara Janom Steiner. 
En il rom da la revisiun parziala da la constituziun chantunala che vegn proponida da la regenza duai vegnir sclerida la dumonda da princip, sch'ils circuls duain survegnir er en l'avegnir incumbensas giudizialas u betg. 
Sco avant in onn è la fatschenta vegnida discutada en moda intensiva e cuntraversa. 
Ina pitschna maioritad da la cumissiun ha beneventà la reordinaziun da la giurisdicziun civila e penala per ademplir uschia las prescripziuns liantas da la procedura penala svizra e lur consequenzas per ils circuls e per las vischnancas. 
Ella pleda plinavant a favur d'ina clera separaziun da la politica e da la giustia sin il plaun cirquital ed a favur d'in detretschament da las incumbensas en il sectur da la giustia. 
En quest senn sustegna la maioritad da la cumissiun puspè la missiva da la regenza e s'exprima per la revisiun parziala da la constituziun chantunala per mauns da la votaziun dal pievel. 
Ina minoritad presuma, sche la proposta da la regenza vegn acceptada, ch'ils circuls vegnian per consequenza abolids facticamain e refusa il project. 
Gremi: cumissiun per giustia e segirezza 
Funtauna: rg cumissiun per giustia e segirezza 
04.02.200 
Il countdown per la concurrenza da musica ARGE ALP Soun dura fin il 1. da mars 
La cuminanza da lavur da las regiuns alpinas (ARGE ALP) fa ina concurrenza per chattar la meglra chanzun davart il tema "Alps". 
Anc fin il 1. da mars 2009 pon musicistas giuvnas e musicists giuvens dals pajais commembers da la ARGE ALP inoltrar lur contribuziuns musicalas. 
Els pon gudagnar in premi da fin 15'000 euros. 
Cun surdar in premi da musica vul la ARGE ALP, che vegn presidiada actualmain dal chantun Grischun, metter novs accents. 
Il premi da la ARGE ALP 2009 ha la finamira da promover musicistas giuvnas e musicists giuvens dal territori alpin e da dar ad ellas ed ad els la pussaivladad da cumprovar lur abilitads en ina concurrenza. 
La concurrenza da musica ARGE ALP Sound 2009 duai encuraschar umans giuvens da sa fatschentar en moda creativa cun lur spazi da viver e cun il tema "Alps". 
Il termin per inoltrar las contribuziuns dura anc fin il 1. da mars 2009. 
Persunas interessadas pon chargiar lur contribuziuns musicalas a partir d'immediat directamain en furma electronica sin la pagina d'internet 
www.argealpsound.org 
e sa participar uschia a la concurrenza. 
Sin questa pagina d'internet chattan ellas er tut las infurmaziuns impurtantas e las cundiziuns da participaziun detagliadas. 
Premi da fin 15'000 euros 
Las victuras ed ils victurs da la concurrenza survegnan in premi da fin 15'000 euros en furma d'in bon per equipament da musica u per ils custs da producziun d'in disc cumpact. 
La clav da repartiziun vegn a vegnir fixada d'ina giuria internaziunala. 
La surdada dal premi ha lieu il zercladur 2009 a Flem a chaschun da la conferenza da las scheffas e dals schefs da las regenzas da la ARGE ALP. 
Ad in pèr finalistas e finalists vuless la ARGE ALP ultra da quai dar la pussaivladad da sa preschentar a festivals che han lieu en ses territori. 
Gia han in pèr organisaturas ed organisaturs demussà lur interess vi d'ina collavuraziun, uschia per exempel l'Openair Lumnezia SA, l'Openair rockamweier (Son  Gagl) sco er l'organisatur da la festa per l'avertura dal festival da Salzburg. 
Da la ARGE ALP, ch'è vegnida fundada l'onn 1972, fan part ils stadis federativs austriacs Tirol, Salzburg e Vorarlberg, las provinzas autonomas talianas Bulsaun-Tirol dal sid e Trento sco er la regiun taliana Lumbardia, il stadi liber tudestg da la Baviera ed ils chantuns svizzers Tessin, Son Gagl e Grischun. 
La finamira da la ARGE ALP è quella da tractar - en ina collavuraziun transcunfinala - problems cuminaivels e giavischs dals pajais commembers, d'approfundar la conscienza da la responsabladad communabla per il spazi da viver alpin, da promover ils contacts tranter la populaziun e da rinforzar la posiziun dals pajais, da las regiuns, da las provinzas e dals chantuns. 
Gremi: Chanzlia chantunala dal Grischun 
Funtauna: rg chanzlia chantunala dal Grischun 
04.02.200 
Mess en vigur la revisiun parziala da la lescha da taglia 
La regenza grischuna ha mess en vigur retroactivamain per il 1. da schaner 2008 la revisiun parziala da la lescha chantunala da taglia dals 21 d'october 2008. 
Questa revisiun parziala serva en emprima lingia ad adattar al dretg federal il sistem per diminuir l'imposiziun economica dubla da taglia da la societad anonima e da l'acziunaria resp. da l'acziunari. 
Plinavant vegnan midadas las disposiziuns davart las facilitaziuns fiscalas per domiciliar interpresas novas u per mantegnair interpresas existentas, e quai en quel senn che dischavantatgs dal lieu pon vegnir eliminads. 
La finala vegn la cumpetenza per renunziar excepziunalmain ad ina pretensiun da taglia, l'uschenumnà relasch da taglia, surdada a la regenza per imports da passa 50'000 francs. 
Il cussegl grond aveva approvà las midadas da la lescha da taglia ils 21 d'october 2008. 
Cunter questa revisiun parziala n'eri betg vegnì fatg in referendum. 
Da vischnancas e da regiuns 
Seglias: 
La regenza approvescha la revisiun parziala da la constituziun communala da la vischnanca da Seglias dals 19 da settember 2007. 
Vaz: 
La revisiun parziala da la planisaziun locala Fadail/Bergwald da la vischnanca da Vaz, concludida il 1. da zercladur 2008, vegn approvada cun ordinaziuns. 
Lavin: 
La revisiun parziala da la lescha da construcziun da la vischnanca da Lavin, concludida ils 10 da zercladur 2008 ed ils 9 da settember 2008, vegn approvada. 
Contribuziuns chantunalas a differentas instituziuns 
Fundaziun "Science et Cité / scienza e dialog": 
Il project "basecamp 2009 Grischun " da la fundaziun "Science et Cité / scienza e dialog", che ha lieu dals 11 fin ils 15 da zercladur 2009 a Cuira, vegn sustegnì cun ina garanzia da deficit da maximalmain 100'000 francs. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
05.02.200 
Resultats da la votaziun dal pievel dals 8 da favrer 2009 en Grischun 
Project federal: 
Conclus federal dals 13 da zercladur 2008 pertutgant l'approvaziun da la cuntinuaziun da la cunvegna tranter la Svizra e la communitad europeica e ses stadis commembers davart la libra circulaziun da persunas sco er pertutgant l'approvaziun e la realisaziun dal protocol concernent l'extensiun da la cunvegna davart la libra circulaziun da persunas sin la Bulgaria e sin la Rumenia 
Participaziun electorala 45,69 pertschient&#160;&#160;&#160;&#160;&#160; 
Gea 35'545 59,35 %&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160; 
Na 24'344 40,65 %&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160;&#160; 
La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l’internet: www.gr.ch > Nossas publicaziuns > Votaziuns ed elecziuns > 
Resultats da votaziun. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
08.02.200 
Ina delegaziun dal parlament da l'Appenzell dador fa ina visita al cussegl grond dal Grischun 
Ina delegaziun da 9 persunas dal cussegl grond da l'Appenzell dador vegn mardi, ils 10 da favrer 2009 a far ina visita a las collegas ed als collegas dal Grischun a Cuira, e quai durant la sessiun da favrer. 
La delegaziun da l'Appenzell dador vegn manada dal president dal cussegl dal chantun Gilgian Leuzinger e da l'emprim vicepresident Ralph Devos sco er dal segund vicepresident Max Frischknecht. 
Els vegnan accumpagnads tranter auter da las deputadas e dals deputads Ursula Weibel-Ehrbar, Edgar Bischof, Ivo Müller, Walter Bach ed Edith Beeler sco er dal scrivant dal cussegl Martin Bichler. 
Ils giasts dal chantun Appenzell dador vegnan beneventads dal president dal cussegl grond Corsin Farrér e dal vicepresident dal cussegl grond Christian Rathgeb. 
Da vart dal Grischun sa participeschan a la scuntrada plinavant las presidentas ed ils presidents da fracziun. 
Il program prevesa d'assister l'avantmezdi a las tractativas currentas dal cussegl grond e da visitar il suentermezdi la citad veglia da Cuira e la catedrala. 
Gremi: Chanzlia chantunala dal Grischun 
Funtauna: rg chanzlia chantunala dal Grischun 
09.02.200 
Ina documentaziun davart la medischina tenor las schlattainas è cumparida: "Sanadad feminina - masculina" 
Er en dumondas da la sanadad e da la malsogna n'èn las dunnas ed ils umens betg eguals. 
En il champ da perscrutaziun da la medischina tenor las schlattainas èn avant maun enconuschientschas actualas, las qualas vegnan fatgas accessiblas a la publicitad en furma d'ina nova documentaziun. 
Ils cors da las dunnas vegnan bain "adurads", dentant main savens salvads. 
Perquai è oz la raschun da mort la pli frequenta tar las dunnas malsognas dal cor e da la circulaziun. 
Er medicaments pon avair in effect different per umens e per dunnas, perquai che las enconuschientschas davart ils medicaments e davart las terapias sa basan sin probands masculins ch'èn a la mesadad da lur vita. 
Dunnas ed umens pateschan tuttina savens da disturbis psichics. 
Il dumber da las diagnosas da tals disturbis variescha dentant tranter umens e dunnas ed ils disturbis vegnan tractads en moda differenta tut tenor schlattaina. 
Pertutgant la sanadad e las malsognas sco er pertutgant la prevenziun ed il tractament datti differenzas tranter las dunnas ed ils umens. 
Sche quellas differenzas vegnissan resguardadas, pudess vegnir augmentada la qualitad en ils programs da prevenziun ed en la medischina. 
Persunas che fan perscrutaziuns e che tgiran, medias e medis sco er persunas ch'èn responsablas per la cussegliaziun e per la lavur da prevenziun duessan cumplettar lur enconuschientschas davart las differenzas specificas tranter umens e dunnas. 
Ina documentaziun metta a disposiziun gratuitamain a las spezialistas ed als spezialists, a la politica (da sanadad) ed ad in public interessà ils referats da la retscha d'occurrenzas transcunfinala "Sanadad feminina - masculina", ch'è vegnida organisada da tschintg posts spezialisads per l'egualitad. 
A la realisaziun dal project èn sa participads il post da stab per l'egualitad da las schanzas dal chantun Grischun, il post da stab per l'egualitad da las schanzas dal Principadi da Liechtenstein, il "Frauenreferat" da la regenza dal Vorarlberg, il post spezialisà per famiglias e per egualitad dal chantun Appenzell dador ed il center da cumpetenza per integraziun, per egualitad e per projects dal chantun Son Gagl. 
La documentaziun "Sanadad feminina - masculina" po vegnir retratga gratuitamain dal post da stab per l'egualitad da las schanzas 
Loestrasse 37 
7000 Cuira 
mail : 
info@chancengleichheit.gr.ch 
tel. : 081 257 35 70 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
11.02.200 
Il Grischun lantscha il project "furmaziun professiunala e sport da prestaziun" 
Il chantun Grischun vul porscher premissas uschè bunas sco pussaivel a giuvenils che cumbineschan ina carriera en il sport da prestaziun cun ina furmaziun fundamentala professiunala. 
Perquai ha la regenza grischuna incumbensà il departament d'educaziun, cultura e protecziun da l'ambient da lantschar il project "furmaziun professiunala e sport da prestaziun". 
Tar l'uffizi per la furmaziun professiunala duai vegnir instituì vers la stad in post directiv che maina il project. 
Il project dura 5 onns. 
Ensemen cun l'uffizi per la scola populara ed il sport vegn l'uffizi per la furmaziun professiunala ad elavurar in concept che preschenta mesiras adattadas per sustegnair giuvenils che han lur lieu da domicil u d'emprendissadi en il Grischun. 
In sustegn concret duain survegnir giuvnas emprendistas e giuvens emprendists che han in'uschenumnada "Swiss Olympic Talent Card" naziunala u regiunala en ina disciplina da sport, per la quala existan pussaivladads da promoziun en il Grischun. 
Las incumbensas dal nov post directiv pudessan esser in marketing da plazzas d'emprendissadi per manaschis d'emprendissadi che sustegnan il sport da prestaziun, l'administraziun d'in pool chantunal da plazzas d'emprendissadi sco er la coordinaziun cun las partenarias e cun ils partenaris participads, sco p.ex. ils manaschis d'emprendissadi, las scolas professiunalas spezialisadas, las emprendistas ed ils emprendists sco er las partenarias ed ils partenaris da sport. 
En il Grischun fineschan actualmain passa 2'000 giuvenils per onn la scola populara. 
En media han var 30 da quests giuvenils ina "Swiss Olympic Talent Card" naziunala u regiunala. 
Suenter 5 onns vegni decidì, sch'i duai vegnir cuntinuà definitivamain cun quest project. 
Las direcziuns da scolas pon dumandar contribuziuns al chantun 
A partir da l'onn da scola 2009/2010 pon direcziuns professiunalas da scolas en il Grischun survegnir da nov contribuziuns dal chantun. 
La regenza grischuna ha mess en vigur la revisiun dals artitgels respectivs da la lescha da scola ed ha relaschà ina nova ordinaziun davart il pajament da contribuziuns per las direcziuns da scolas (ordinaziun davart las direcziuns da scolas). 
Ils relaschs entran en vigur il 1. da mars 2009. 
Las instituziuns ch'èn responsablas per la scola, las qualas vulan profitar da las contribuziuns, ston inoltrar fin al 1. da fanadur 2009 lur dumondas per l'onn da scola 2009/2010. 
Ultra da quai prevesa la revisiun parziala da la lescha da scola ch'è vegnida concludida dal cussegl grond ils 22 d'avrigl 2008 d'introducir contribuziuns chantunalas als custs per las directuras e per ils directurs da scolas primaras, da scolas realas, da scolas secundaras e da classas pitschnas. 
Ina direcziun da scola che funcziuna bain gida a meglierar la qualitad da la scola. 
Pervia da las structuras spezialas en il Grischun, numnadamain pervia da las bleras instituziuns pitschnas ch'èn responsablas per la scola, renunzia il chantun ad in'obligaziun d'introducir dapertut ina direcziun da scola. 
El preferescha plitost in model d'impuls. 
Questas premissas minimalas èn ussa vegnidas fixadas da la regenza en la nova ordinaziun davart las direcziuns da scolas. L'import da las contribuziuns chantunalas per las direcziuns da scolas sa drizza tenor il dumber da classas sco er tenor il dumber da scolaras e da scolars. 
La revisiun parziala da la lescha davart la banca chantunala grischuna vegn messa en vigur 
La regenza grischuna metta en vigur per il 1. d'avrigl 2009 la revisiun parziala da la lescha davart la banca chantunala grischuna. 
Il cussegl grond aveva approvà la revisiun parziala ils 21 d'october 2008. 
Cunter questa revisiun parziala n'èsi betg vegnì fatg in referendum. 
La revisiun parziala ha l'intent d'adattar l'organisaziun dal cussegl da la banca chantunala grischuna a las cundiziuns ed a las pretensiuns actualas da la branscha da finanzas. 
Il cussegl da la banca chantunala vegn reducì dad 11 a 7 commembras e commembers e vegn elegì en il futur da nov da la regenza. 
La reducziun dal dumber da las commembras e dals commembers dal cussegl da la banca chantunala è previsa en dus pass per la primavaira 2011. 
Per il 1. d'avrigl 2009 vegn instradada ina fasa transitorica che dura da 2009 fin 2011, en la quala ha lieu ina reducziun dal cussegl da banca a 9 commembras e commembers. 
Questa regulaziun transitorica duai evitar ch'i dettia intervenziuns en las periodas d'uffizi currentas da las cusseglieras e dals cussegliers da banca elegids. 
Il Grischun sa participescha a la cunvegna interchantunala davart las instituziuns socialas 
Il chantun Grischun sa participescha per il 1. d'avrigl 2009 a la cunvegna interchantunala davart las instituziuns socialas (CIIS). 
Quai ha concludì la regenza. 
Il cussegl grond aveva approvà la participaziun dal Grischun ils 22 d'october 2008. 
Il termin da referendum è scadì ils 28 da schaner 2009. 
Entaifer quest termin n'èn vegnids inoltrads nagins referendums. Questa cunvegna regla il diever da las instituziuns socialas e las indemnisaziuns da las prestaziuns socialas reciprocas tranter ils chantuns. 
Ella ha l'intent da pussibilitar a persunas cun basegns spezials da tgira e da promoziun da vegnir recepidas senza difficultads en instituziuns adattadas che sa chattan ordaifer lur chantun da domicil. 
Quai vala per chasas d'uffants, per chasas da giuvenils, per instituziuns per l'integraziun professiunala e sociala da persunas creschidas cun impediments, per purschidas staziunaras da terapia e da reabilitaziun en il sectur da las dependenzas sco er per instituziuns da la scolaziun speziala externa. 
Prolungaziun dal moratori per la tecnologia genetica en l'agricultura 
La regenza grischuna è per prolungar - sco ch'i prevesa la confederaziun - il moratori per la liberalisaziun d'organissems geneticamain modifitgads en l'agricultura. 
Il scumond interimistic che vala oz per metter en circulaziun animals modifitgads geneticamain e material da multiplicaziun vegetal en l'agricultura duai vegnir prolungà per trais onns fin ils 27 da november 2013 cun agid d'ina disposiziun transitorica en la lescha davart la tecnica genetica. 
Sco che la regenza scriva en sia resposta da consultaziun a la confederaziun, produceschan var 56 pertschient dals manaschis agriculs dal Grischun tenor las directivas biologicas. 
Per l'agricultura dal Grischun èsi pia da gronda impurtanza che la Svizra restia uschè ditg sco pussaivel libra da la tecnica genetica. 
Ultra da quai na patescha er la Svizra sco lieu da perscrutaziun betg dal moratori, ed er dal puntg da vista economic na pleda bunamain nagut cunter ina prolungaziun. 
Il success da las mesiras legalas ch'èn previsas cunter maridaglias sfurzadas vegn mess en dubi 
Visavi las mesiras legalas ch'èn previsas cunter maridaglias sfurzadas è la regenza grischuna sceptica. 
La confederaziun vul augmentar la protecziun cunter maridaglias sfurzadas tras ina revisiun dal cudesch civil svizzer e da la lescha federala davart il dretg internaziunal privat. 
La regenza grischuna beneventa questa intenziun, è dentant intscherta, sche las mesiras legalas che vegnan proponidas dal cussegl federal cumbattan per propi las maridaglias sfurzadas en moda effizienta. 
Perquai che las victimas refusan per regla da far ina deposiziun pervia da la tema da repressalias, vegni ad esser fitg grev er en il futur da cumprovar maridaglias sfurzadas en la pratica. 
Sco che la regenza explitgescha en sia resposta da consultaziun, pon las maridaglias sfurzadas vegnir cumbattidas mo en la cumbinaziun da mesiras preventivas adattadas e d'ina protecziun effizienta da las victimas. 
Da vischnancas e da regiuns 
Mantogna - Tumleastga: A la corporaziun da serenera da la Mantogna-Tumleastga vegn garantida ina contribuziun da maximalmain 1'302'389 francs per cumplettar e per engrondir la serenera Waldau a Cazas. 
Glion: Per ils proxims tschintg onns survegn il consorzi da las vischnancas da scola da Glion e conturns ina contribuziun da 63'000 francs or dal fond da sport per nominar in coordinatur ed in trenader da cundiziun per mintga manaschi da sport en il rom da la classa per scolaras e per scolars talentads da Glion. 
Tavau: La planisaziun d'utilisaziun "engrondiment da la plazza da golf" da la vischnanca da Tavau ch'è chaschunada da quest project è vegnida concludida il 1. da zercladur 2008 e vegn approvada ussa. 
Contribuziuns chantunalas a differentas instituziuns 
Museum d'art dal Grischun: L'exposiziun "Giovanni Giacometti: Colur en la glisch" ch'è vegn preschentada dals 19 da mars fin ils 16 da matg 2010 en il museum d'art dal Grischun, vegn sustegnida cun ina contribuziun da 40'000 francs. 
Fatgs persunals 
Adriano Bottoni, domicilià a Domat, è vegnì elegì sco manader da partiziun e sco substitut dal manader dal post da servetsch da l'uffizi da militar e da protecziun civila. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
12.02.200 
Las premissas per survegnir ina renta per la partenaria u per il partenari da vita duain vegnir adattadas 
La regenza grischuna vul adattar las premissas per survegnir ina renta per la partenaria u per il partenari da vita. 
Il cussegl grond vegn a tractar la fatschenta en la sessiun d'avrigl. 
Tenor il dretg vertent survegn la partenaria u il partenari da vita survivent (che n'è betg maridà) sut tschertas premissas ina renta, analogamain ad in conjugal vaiv. 
Questa renta per la partenaria u per il partenari importa dentant mo 75 pertschient da la renta per conjugals. 
En la sessiun da zercladur 2007 ha il cussegl grond acceptà ina incumbensa che pretenda da suttametter questa renta per la partenaria u per il partenari ad in'examinaziun. 
En sia missiva propona la regenza ussa d'amplifitgar il dretg sin ina renta per la partenaria u per il partenari da vita. 
Da nov duain partenarias u partenaris survivents che ston procurar per il mantegniment d'almain in uffant communabel medemamain pudair profitar d'ina renta per la partenaria u per il partenari da vita, e quai independentamain da la durada da la communitad da vita. 
En cas da partenadis senza uffants communabels vegn mantegnida la durada da la communitad da vita d'almain 5 onns. 
Plinavant vul la regenza desister da la premissa "sustegn considerabel" ch'è fixada en la lescha. 
Da nov na ston las persunas che han il dretg d'ina renta betg pli inoltrar in contract da sustegn per survegnir ina renta per la partenaria u per il partenari da vita. 
Ma i vegn pretendì che la persuna assicurada haja communitgà durant sia vita en scrit a la cassa, tge persuna che ha il dretg da survegnir la renta. 
Per evitar abus ston las premissas per survegnir ina renta per la partenaria u per il partenari da vita vegnir ademplidas avant l'entrada d'in eveniment assicurà. 
Concernent l'import da la renta per la partenaria u per il partenari retegna la regenza ch'el restia a 75 pertschient da la renta per conjugals. 
Tenor l'avis da la regenza è questa disposiziun giustifitgada perquai che l'egualitad concernent il dretg fiscal ed il dretg d'assicuranza sociala da pèrs maridads visavi pèrs en concubinat n'è betg anc realisada. 
En la revisiun parziala da la lescha davart la cassa da pensiun prevesa la regenza er da stritgar senza cumpensaziun las disposiziuns davart la liquidaziun parziala. 
Questa disposiziun prescriva oz ch'i sto vegnir fatga ina liquidaziun parziala en cas d'ina extrada collectiva da 100 u passa persunas. 
Tenor la teoria e pratica actuala è questa cifra memia auta per las autoritads da surveglianza. 
Da nov duai la cumissiun administrativa da la cassa da pensiun chantunala fixar en in reglament las premissas e la procedura en cas d'ina liquidaziun parziala. 
La finala propona la regenza che la cumissiun administrativa survegnia er la cumpetenza da permetter ulteriurs plans da prevenziun. 
Tras la pussaivladad da pudair porscher, ultra dal plan central, anc auters plans da prevenziun, ha la cassa da pensiun chantunala meglras schanzas en la concurrenza cun autras purschidras e cun auters purschiders. 
Infurmaziuns: 
cusseglier guvernativ dr. Martin Schmid, schef dal departament da finanzas e vischnancas, tel. 081 257 32 13 (da cuntanscher da las 14.00) 
Gremi: regenza 
Funtauna: rg chanzlia chantunala dal Grischun 
13.02.200 
Deliberà la missiva tar la nova lescha federala davart il provediment d'electricitad 
Il chantun Grischun adatta sias regulaziuns legalas davart il provediment d'electricitad a las novas directivas da la confederaziun. 
La regenza grischuna ha deliberà la missiva correspundenta tar il relasch d'ina lescha davart il provediment d'electricitad dal chantun Grischun. 
La finamira è quella da stgaffir ina legislaziun effizienta per exequir las incumbensas che vegnan surdadas da la confederaziun als chantuns. 
Ultra da quai duain tut las disposiziuns dal sectur dal provediment d'electricitad vegnir reunidas en ina lescha. 
La nova lescha ha l'intent da proveder il territori chantunal en moda segira, economica e durabla cun electricitad. 
Il cussegl grond vegn a tractar la fatschenta en la sessiun d'avrigl. 
Ils 23 da mars 2007 han las chombras federalas deliberà la lescha davart il provediment d'electricitad. 
Excepziuns èn las disposiziuns davart il dretg d'access a la rait per consumentas grondas e per consuments gronds sco er l'indemnisaziun per cuvrir ils custs da la furniziun d'electricitad che vegn producida cun energias regenerablas. 
Questas disposiziuns èn entradas en vigur il 1. da schaner 2009. 
La lescha federala davart il provediment d'electricitad deleghescha differentas incumbensas als chantuns. 
- designar ils territoris da provediment; 
- far valair la garanzia da colliaziun en cas da dispita; 
- disponer la colliaziun da consumentas finalas e da consuments finals ordaifer il territori da provediment; 
- relaschar disposiziuns davart colliaziuns ordaifer la zona da construcziun sco er davart ils custs da talas, sche quels na vegnan betg reglads dal legislatur federal; 
- reducir differenzas sproporziunadas tranter las tariffas per utilisar las raits. 
La lescha davart il provediment d'electricitad dal chantun Grischun duai entrar en vigur il 1. d'avust 2009. 
Gremi: regenza 
Funtauna: rg chanzlia chantunala dal Grischun 
13.02.200 
La rait radiofonica da segirezza POLYCOM duai vegnir realisada er en il chantun Grischun 
La rait radiofonica da catastrofas e da polizia che vegn utilisada oz en il Grischun è antiquada e duai vegnir remplazzada tras ina nova rait radiofonica da segirezza. 
Quai propona la regenza al cussegl grond en sia missiva davart la concessiun d'in credit d'impegn per realisar la part chantunala da la rait radiofonica da segirezza POLYCOM. 
Il parlament vegn a tractar questa fatschenta en la sessiun d'avrigl. 
La rait radiofonica da catastrofas e da polizia existenta (DISCO) da la polizia chantunala sto vegnir remplazzada urgentamain tras in nov sistem radiofonic. 
La regenza propona perquai al cussegl grond da conceder in credit d'impegn per installar ina nova rait radiofonica da segirezza. 
En il chantun Grischun utiliseschan las autoritads e las organisaziuns da salvament e da segirezza (polizia, pumpiers, servetschs da salvament, protecziun civila, guardias da cunfin e furmaziuns da sustegn da l'armada) oz differentas raits radiofonicas. 
Ellas pon communitgar ina cun l'autra mo en furma nuncodada sur il chanal da coordinaziun. 
Il nov sistem radiofonic previs POLYCOM vegn utilisà er da la confederaziun e dad auters chantuns. 
Auters sistems radiofonics èn medemamain vegnids examinads. 
Plinavant paja la confederaziun mo contribuziuns per realisar la rait radiofonica da segirezza POLYCOM. 
Per in provediment radiofonic suffizient dal chantun dovri tut en tut 91 staziuns da basa en l'entir Grischun. 
57 staziuns da basa vegnan construidas e finanziadas dal corp da guardias da cunfin. 
Il chantun sto construir e finanziar 34 staziuns da basa. 
Per realisar la part chantunala da la rait radiofonica da segirezza propona la regenza al cussegl grond da conceder in credit d'impegn da 55 milliuns francs bruts. 
A questas investiziuns sa participeschan l'uffizi federal da vias, l'uffizi federal da protecziun da la populaziun, il corp da guardias da cunfin sco er l'armasuisse. 
Al chantun Grischun resta ina grevezza netta da 27.4 milliuns francs per installar l'infrastructura. 
La nova rait radiofonica da segirezza duai vegnir installada dal corp da guardias da cunfin en collavuraziun cun il chantun. 
Uschia sa laschan cuntanscher sinergias tar la realisaziun dal project ed i pon vegnir spargnads custs. 
Il plan da termins prevesa che la rait radiofonica po vegnir messa en funcziun mez da l'onn 2012, suenter che l'infrastructura è installada. 
La nova rait radiofonica duai vegnir manada e mantegnida tras in center da cumpetenza che suttastat a la responsabladad communabla dal chantun e dal corp da guardias da cunfin. 
Quest center da cumpetenza vegn domicilià tar la polizia chantunala. 
Ils custs da gestiun nets vegnan calculads cun var 2.3 milliuns francs per onn. 
Suenter la deducziun da la participaziun dal corp da guardias da cunfin dastgassan resultar custs annuals da var 1.2 milliuns francs per il chantun. 
Infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
16.02.200 
Onn presidial da la ARGE ALP: Il Grischun è sin buna via 
Il chantun Grischun tira ina buna bilantscha intermediara areguard il presidi da la cuminanza da lavur da las regiuns alpinas (ARGE ALP). 
Ina da las occurrenzas da success è stà il simposi davart "La via futura da la ARGE ALP" che ha gì lieu il december en il cussegl grond. 
Fin a la conferenza da las scheffas e dals schefs da las regenzas, che ha lieu il zercladur 2009 a Flem, vul il Grischun nizzegiar il temp dal presidi per metter ulteriurs accents. 
Cun il presidi da la ARGE ALP è il chantun Grischun sin buna via. 
L'ultima giada ha il Grischun presidià ils onns 1993 e 1994 la ARGE ALP. 
Durant ses onn presidial ha il Grischun vulì metter differents accents. 
Gia il december ha gì lieu cun success il simposi davart "La via futura da la ARGE ALP - sfidas e perspectivas". 
Questa dieta, ch'è vegnida tegnida ils 10 da december 2008 en il cussegl grond a Cuira durant la sessiun dal parlament, ha procurà per ina resonanza positiva e per in grond eco en la publicitad ed en las medias. 
Al simposi èn sa participads Luis Durnwalder, guvernatur dal Tirol dal sid, Dominik Siegrist, president da la cumissiun internaziunala per la protecziun da las regiuns alpinas (CIPRA), sco er Marco Onida, secretari general da la convenziun da las Alps. 
Sut la moderaziun dal cusseglier guvernativ Martin Schmid han quests represchentants distinguids da la politica, da las cunvegnas e da las organisaziuns nunguvernamentalas discussiunà cun las 120 commembras e commembers dal parlament davart las sfidas e davart las perspectivas da la ARGE ALP ed han discutà aspects impurtants da la politica da las Alps. 
Cun questa occurrenza èsi gartegià al Grischun da prestar ina contribuziun politica a la via futura da la ARGE ALP. 
Planisà discussiuns politicas davart la dumonda d'energia e davart la societad d'infurmaziun 
Sco ulteriur accent politic vul il chantun Grischun tematisar en la ARGE ALP la dumonda d'energia. 
Per ils pajais da las Alps èsi impurtant da s'occupar a temp cun l'utilisaziun futura dals potenzials ch'existan en il sectur da l'energia. 
En vista a la discussiun a chaschun da la proxima conferenza da las scheffas e dals schefs da las regenzas ils 18/19 da zercladur 2009 a Flem ha il chantun Grischun dà l'incumbensa per in studi da cumparegliaziun davart l'utilisaziun d'energias regenerablas e da resursas natiralas en ils pajais da las Alps. 
A la conferenza da las scheffas e dals schefs da las regenzas vegnan las represchentantas ed ils represchentants da las regenzas a sa fatschentar pli profundamain cun il tema da la politica d'energia ed a deliberar ina resoluziun. 
In ulteriur tema da la conferenza da las scheffas e dals schefs da las regenzas vegn ad esser la societad d'infurmaziun e la politica d'infrastructura. 
Tecnologias d'infurmaziun modernas èn ina gronda schanza per il territori alpin. 
Almain ina part dals dischavantatgs dal lieu pon vegnir cumpensads tras quai ch'il transfer da datas superescha per gronda part il temp ed il spazi. 
In provediment da basa fidà e pajabel cun servetschs da telecommunicaziun multifars d'auta qualitad è da gronda impurtanza en spezial per la cumpetitivitad. 
Cun ina resoluziun da la ARGE ALP duai vegnir rendì attent, quant impurtant ch'igl è per il territori alpin ch'il provediment da basa tegnia pass er vinavant cun il svilup tecnologic e che novs products e servetschs vegnian purschids uschè baud sco pussaivel en l'entir territori alpin. 
Dar ina vusch a la giuventetgna cun il premi da musica dal ARGE ALP 
In accent frestg metta il Grischun durant ses onn presidial tras la publicaziun dal premi da la ARGE ALP 2009. 
Questa concurrenza è vegnida publitgada il december 2008 sco premi da musica e duai dar ina vusch a la giuventetgna. 
Premiada vegn ina contribuziun musicala che sa fatschenta en moda creativa cun il tema da las Alps. 
A medem temp duai il premi da la ARGE ALP - ch'è dotà cun 15'000 euros - gidar a promover musicistas giuvnas e musicists giuvens en il territori alpin ed als dar la pussaivladad da sa preschentar en tut il territori da la ARGE ALP. 
Sco ulteriur project ha il chantun Grischun lantschà il tema "Animals da rapina gronds en las Alps". 
Animals da rapina gronds sco l'urs, il luf, ed il luf-tscherver sa movan entaifer gronds territoris e n'enconuschan nagins cunfins da pajais. 
Quests animals, che vivan en libertad, sa derasan actualmain pli e pli fitg. 
Il project sa fatschenta cun ils animals da rapina gronds ch'eran ina giada da chasa en las regiuns alpinas, cun las premissas ch'èn sa midadas areguard lur spazis da viver sco er cun ils potenzials da conflict ch'èn colliads cun quai. 
Rolla da piunier da la ARGE ALP 
La ARGE ALP è vegnida fundada ils 12 d'october 1972 a Mösern en il Tirol. 
En tut l'Europa è ella stada l'emprima fusiun cumparegliabla d'unitads statalas ed autonomas sin il plaun sut ils stadis naziunals e federals. 
Situada en il cor da l'Europa ha ella fin oz ina funcziun impurtanta da punt e d'integraziun. 
Ils pajais commembers da la ARGE ALP èn: da la Germania: il stadi liber Baviera; da l'Austria: ils stadis federativs Tirol, Salzburg e Vorarlberg; da l'Italia: la regiun Lumbardia e las provinzas autonomas Bulsaun-Tirol dal sid e Trento; da la Svizra: ils chantuns Grischun, Son Gagl e Tessin. 
Cun ina collavuraziun transcunfinala ha la ARGE ALP la finamira da tractar ils interess cuminaivels da ses commembers, cunzunt en il sectur cultural, social, economic ed ecologic. 
Infurmaziuns: 
cusseglier guvernativ Martin Schmid, parsura da la ARGE ALP, schef dal departament da finanzas e vischnancas, tel. 081 257 32 01 
Gremi: chanzlia chantunala dal Grischun 
Funtauna: rg chanzlia chantunala dal Grischun 
18.02.200 
La selvaschina è en gronda miseria: observar las zonas da paus 
Pervia da la blera naiv sin ils auts è la selvaschina da differentas regiuns dal Grischun il mument en gronda miseria. 
L'uffizi da chatscha e pestga, l'uffizi forestal, l'uniun grischuna da chatschadras e da chatschaders da patenta fan quint cun dapli selvaschina disgraziada. 
Els appelleschan la populaziun da mantegnair il ruaus en ils spazis da viver dals animals. 
Las temperaturas bassas che duran dapi mais pegiureschan anc la situaziun. 
Selvaschina indeblida sco chavriels, tschiervs e chamutschs s'avischina pia pli e pli als abitadis. 
Tut tenor il decurs da l'enviern durant las proximas emnas ston ins far quint cun anc dapli selvaschina disgraziada. 
En quest connex sa tschenta la dumonda, sch'ins duaja pavlar la selvaschina. 
Savens n'ha quai betg il success giavischà, perquai che la selvaschina posseda mecanissems natirals per spargnar energia. 
Ella spargna energia cun reducir massivamain ses metabolissem, cun sbassar sia temperatura perifera sco er cun esser main activa en ses quartier d'enviern nundisturbà. 
La concentraziun da la selvaschina enturn las plazzas da pavlar ed il disturbi tras persunas nunautorisadas s'opponan als mecanissems da spargn menziunads. 
Pavlar en moda decentrala cun in nutriment adequat 
En envierns extrems na sa laschi strusch evitar ch'i dettia dapli selvaschina disgraziada. 
Pavlar la selvaschina u schizunt metter ils animals indeblids en in serragl datiers d'in abitadi sto vegnir resguardà en sasez sco in cumbat dals sintoms. 
Talas acziuns vegnan dentant spetgadas da la populaziun e sa laschan giustifitgar mo dal puntg da vista etic. 
Pavlar en moda decentrala, respectivamain metter a disposiziun in nutriment natiral, po levgiar la situaziun mo in pau. 
Ils organs da surveglianza da chatscha han creà il favrer ina purschida decentrala da pavel natiral cun terrar plantas e chaglias. 
Sch'i vegn pavlà d'urgenza, sto quai en mintga cas vegnir coordinà cun las organisaziuns da chatschadras e da chatschaders, cun ils servetschs forestals e cun ils organs da surveglianza da chatscha. 
Singuls animals ch'eran bloccads en las navaglias giu en il fund da la val, èn vegnids tschiffads en acziuns ch'èn stadas per part spectacularas ed èn vegnids manads en stallas ch'eran vegnidas messas a disposiziun generusamain da puras e da purs dal lieu. 
Observar las zonas da paus 
Il pli impurtant è bain il ruaus absolut en ils spazis da viver dals animals, perquai che là spargnan quels energia e pon conservar il pli ditg lur reservas da grass. 
Las agitaziuns adina pli frequentas tras persunas che fan sport d'enviern, tras persunas che van a tschertgar cornas e tras chauns vagabundants èn in privel mortal per la selvaschina. 
D'ina impurtanza centrala per impedir la muria d'enviern è ina chatscha sin ils effectivs da selvaschina cun la finamira d'adattar quels als spazis da viver. 
L'uffizi da chatscha e pestga, l'uffizi forestal, l'uniun grischuna da chatschadras e da chatschaders da patenta appelleschan da betg disturbar la selvaschina durant quest grev temp e da communitgar quai al lieu er a las persunas d'ordaifer che fan sport d'enviern. 
La populaziun e cunzunt las persunas che fan sport d'enviern vegnan appelladas da guntgir ils quartiers d'enviern da la selvaschina en ina distanza uschè gronda sco pussaivel respectivamain da betg penetrar en ils quartiers. 
Avant che sa metter sin ina tura da skis u da gianellas duain ins studegiar en l'internet sut 
www.wildruhe.gr.ch 
la charta da las zonas da paus, respectivamain dumandar cussegl a guardiaselvaschinas ubain a funcziunarias u a funcziunaris locals. 
Guauds e prads senza naiv ordaifer il guaud duain en mintga cas vegnir evitads e guntgids en ina gronda distanza. 
Las possessuras ed ils possessurs da chauns ston tegnair lur chauns en mintga cas a la tschinta, perquai che la selvaschina utilisescha ussa er sendas e vias sco trutgs da selvaschina. 
En quest grev temp po mintga fugia da la selvaschina signifitgar la mort per ils animals indeblids. 
Infurmaziun per las medias: 
Ina retscha da maletgs davart il tema po vegnir retratga tar l'agentura Keystone. 
Infurmaziuns: 
- dr. Georg Brosi, manader da l'uffizi da chatscha e pestga dal Grischun, tel. 081 257 38 91 
- Reto Hefti, selvicultur chantunal, schef da l'uffizi forestal dal Grischun, tel. 081 257 38 51 
- Beat Angerer, president da l'uniun grischuna da chatschadras e da chatschaders da patenta (UGCP), tel. 081 413 37 45, 079 406 75 34 
Gremi: uffizi da chatscha e pestga 
Funtauna: rg uffizi da chatscha e pestga 
18.02.200 
Il Grischun sa participescha a la cunvegna interchantunala davart la medischina fermamain spezialisada 
Il chantun Grischun sa participescha a la cunvegna interchantunala davart la medischina fermamain spezialisada (CIMFS). 
Quai ha concludì la regenza. 
Il cussegl grond aveva approvà la participaziun ils 21 d'october 2008. 
Il termin da referendum cunter questa revisiun parziala è scadì ils 28 da schaner 2009. 
En il sectur da la medischina fermamain spezialisada duai questa cunvegna remplazzar la planisaziun vertenta dals singuls chantuns tras ina planisaziun naziunala. 
La finamira principala è quella d'augmentar la qualitad ed il niz per las pazientas e per ils pazients sco er da meglierar la rentabilitad en quest sectur. 
La medischina fermamain spezialisada cumpiglia - tenor la cunvegna - quels secturs e quellas prestaziuns ch'èn caracterisads tras lur rarezza, tras lur grond potenzial d'investiziun, tras lur grond basegn da persunal u d'apparats tecnics ubain tras proceduras da tractament cumplexas. 
Latiers tutgan tranter auter prestaziuns spezialisadas da la neurochirurgia, da la chirurgia dal cor u da la transplantaziun da tscherts organs. 
La revisiun da l'ordinaziun federala davart l'alarm vegn beneventada 
La regenza grischuna beneventa da princip la revisiun planisada da l'ordinaziun federala davart l'alarm. 
Cun la revisiun da l'ordinaziun davart l'alarm duain vegnir cuntanschidas meglieraziuns considerablas en il sectur da l'avertiment e da l'alarm da la populaziun. 
L'object è en spezial l'avertiment uffizial da la populaziun en cas da privels da la natira tras ils posts spezialisads correspundents da la confederaziun e l'obligaziun da derasar quests avertiments uffizials tras las medias adattadas. 
Da vischnancas e da regiuns 
Almen: 
La regenza approvescha la nova constituziun da la vischnanca dad Almen dal 1. d'october 2008. 
Grischun central: 
La regenza approvescha la cumplettaziun dal plan directiv regiunal ch'è vegnida concludida da la regiun dal Grischun central. 
L'object da questa cumplettaziun è tranter auter la determinaziun dal perimeter dal parc Ela, il barat dals engrondiments dals territoris da skis opziunals Val Schmorras / Piz Mez sco er il relasch da princips per la planisaziun da resorts da vacanzas. 
Contribuziuns chantunalas a differentas instituziuns 
Chasa da burgaisas e da burgais, Cuira: 
Il project preliminar per la midada da construcziun e per l'engrondiment da la chasa da burgaisas e da burgais a Cuira vegn approvà. 
Cun resalva da l'approvaziun definitiva dal project vegn garantida a l'instituziun responsabla ina contribuziun chantunala da maximalmain 9'400'000 francs. 
Uniun da las Gualsras e dals Gualsers dal Grischun: 
A l'uniun da las Gualsras e dals Gualsers dal Grischun vegn garantida ina contribuziun da 100'000 francs per la realisaziun e per la signalisaziun da la senda da las Gualsras e dals Gualsers dal Grischun. 
Promoziun da la cultura: 
La regenza ha concedì contribuziuns da totalmain 292'500 francs per promover 18 occurrenzas ed ovras culturalas. 
Projects da vias 
La regenza ha approvà totalmain 8'191'000 francs per construir e per sanar ils suandants trajects da vias: 
- via naziunala A28: stabiliments specifics per la viafier retica e stabiliments da ventilaziun en centralas d'electricitad; sviament da Saas 
- via dal Partenz: lavurs d'impressari, punt dal Stützbach; Selfranga - Tavau 
- access a la via dal Güglia: lavurs d'impressari, punt dal Pajüelabach; bifurcaziun, via dal Güglia - Tschiertschen 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
19.02.200 
L'ambassadura ungaraisa sin visita tar la regenza grischuna 
L'ambassadura ungaraisa Erzsébet Nagy visita mesemna, ils 25 da favrer 2009, il Grischun. 
Suenter il bainvegni dals giasts en la chasa grischa a Cuira è previs in gentar cuminaivel. 
Ils ospitants èn il president da la regenza Hansjörg Trachsel ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas specificas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
23.02.200 
Ils projects da votaziun dals 17 da matg 2009 èn fixads 
Dumengia, ils 17 da matg 2009, vegni votà davart ils projects chantunals: revisiun parziala da la constituziun chantunala (detretschament da las incumbensas giudizialas), iniziativa chantunala dal pievel "iniziativa.d'etica" e cuntraproposta dal cussegl grond (revisiun parziala da la lescha davart las scolas popularas dal chantun Grischun: "model 1 + 1"). 
Quai ha concludì la regenza grischuna. 
Sin plaun federal vegni votà ils 17 da matg 2009 davart il conclus federal dals 3 d'october 2008 "In futur cun la medischina cumplementara" (cuntraproject tar l'iniziativa dal pievel "Gea a la medischina cumplementara" ch'è vegnida retratga) e davart il conclus federal dals 13 da zercladur 2008 davart l'approvaziun e la realisaziun dal barat da notas tranter la Svizra e la communitad europeica concernent la surpigliada da l'ordinaziun davart ils passaports ed ils documents da viadi biometrics. 
L'ordinaziun per il svilup economic vegn adattada 
La regenza grischuna ha approvà e mess en vigur per il 1. da mars 2009 la revisiun parziala da l'ordinaziun per promover il svilup economic en il chantun Grischun. 
Da nov pon las autoritads permetter in cumenzament anticipà da las lavurs u da la construcziun, sche la decisiun davart la concessiun d'in pajament da promoziun na po excepziunalmain betg vegnir prendida ordavant. 
Cun elavurar differents cas da promoziun èsi vegnì constatà l'onn passà ch'il chantun possia decider en cas singuls, sch'el duaja - pir suenter il cumenzament da la construcziun u da las lavurs - promover tscherts projects, perquai che per in giudicament definitiv manchian anc ils documents necessaris. 
En tals cas excepziunals duain las autoritads perquai pudair dar liber a las petentas ed als petents anticipadamain las lavurs u la construcziun, senza crear dentant in pregiudizi per la concessiun d'in pajament da promoziun. 
Da vischnancas e da regiuns 
Engiadin'ota: 
La regenza ha approvà cun ina precisaziun il plan directiv regiunal "construcziun d'abitaziuns secundaras" ch'è vegnì concludì da la regiun da l'Engiadin'ota. 
La precisaziun concerna la disposiziun excepziunala, tenor la quala ils projects d'abitaziuns secundaras ch'èn d'in interess predominant per l'economia publica duain vegnir deliberads da la contingentaziun. 
La regenza constatescha che quest privilegi duaja sa referir exclusivamain a projects che van a favur d'interpresas d'alloschament persistentas u ch'èn en l'interess d'emprimas abitaziuns favuraivlas. 
Il plan directiv regiunal va enavos sin l'onn 2005, cur che l'iniziativa dal pievel davart la restricziun da construir abitaziuns secundaras en l'Engiadin'ota è vegnida acceptada. 
Churwalden: 
La revisiun parziala da la lescha da construcziun, concludida ils 9 da november 2008 da la vischnanca da Churwalden, vegn approvada. 
Donat: 
La revisiun parziala da la planisaziun locala "Pro Grand" da la vischnanca da Donat dals 27 da november 2008 vegn approvada. 
Grüsch: 
La planisaziun d'utilisaziun "Trutwis" da la vischnanca da Grüsch, ch'era vegnida concludida ils 18 da december 2008, vegn approvada. 
Giuvaulta: 
En la vischnanca da Giuvaulta vegn fixada la sveltezza maximala entaifer l'entir vitg a 30 km/h ed introducida ina "zona da tempo 30" integrond la via chantunala. 
Contribuziuns chantunalas a differentas instituziuns 
Center da furmaziun per la sanadad ed ils fatgs socials, Cuira: 
Il project da construcziun per l'installaziun d'in detectur d'incendi cun surveglianza totala en l'alloschi Salufer dal center da furmaziun per la sanadad ed ils fatgs socials a Cuira vegn approvà e sustegnì cun ina contribuziun chantunala da 95'000 francs. 
Projects da vias 
La regenza ha approvà totalmain 805'000 francs per construir e per sanar il suandant traject da via: 
- via naziunala A28: planisaziun e projectaziun da la centrala Dalvazza, sviament da Küblis 
Gremi: regenza 
Funtauna: rg chanzlia chantunala dal Grischun 
26.02.200 
La regenza formulescha las finamiras e l'urari per l'introducziun da la votaziun electronica en il Grischun 
Er en il chantun Grischun duai en l'avegnir esser pussaivla la votaziun u l'elecziun electronica. 
L'uschenumnada votaziun electronica (vote électronique u e-voting) duai vegnir introducida en etappas e duai star a disposiziun l'emprim a las Svizras ed als Svizzers a l'exteriur. 
La regenza grischuna ha formulà las finamiras correspundentas ed ha deliberà il rapport "Votaziun electronica en il chantun Grischun" per mauns dal cussegl grond. 
Il parlament vegn a tractar il rapport en la sessiun da zercladur 2009. 
Il rapport da la regenza preschenta il svilup da la votaziun electronica, descriva las cundiziuns generalas che ston vegnir resguardadas e cuntegna in concept per l'introducziun da la votaziun electronica en il Grischun. 
La regenza pleda qua a favur d'in proceder pass per pass. 
En ina emprima etappa duai la votaziun electronica vegnir introducida fin l'onn 2011 per las circa 2'500 Svizras e Svizzers a l'exteriur, e quai per las votaziuns chantunalas e federalas sur da chaussas. 
Tut las Svizras e tut ils Svizzers a l'exteriur duain pudair eleger electronicamain gia a chaschun da las elecziuns dal cussegl naziunal e dal cussegl dals chantuns l'onn 2011. 
En in segund pass prevesa l'urari a partir da l'onn 2012 - sco opziun - la pussaivladad d'extender la votaziun electronica en il Grischun e da l'introducir per tut las votantas e per tut ils votants e sin tut ils plauns statals. 
Avant che cumenzar cun questa segunda etappa d'amplificaziun duain però vegnir analisadas las experientschas ch'èn vegnidas fatgas fin alura. 
Tenor la regenza han ils projects da pilot ch'èn vegnids fatgs - cun agid da la confederaziun - e che curran ussa tecnicamain en moda irreproschabla en ils trais chantuns Genevra, Neuchâtel e Turitg mussà, che la votaziun electronica sa lascha da princip realisar ed è segira. 
Las premissas per adattar la procedura politica als novs svilups da la societad èn dadas. 
En divers auters chantuns vegnan fatgas ussa stentas correspundentas per introducir la votaziun electronica. 
En connex cun quest svilup en in sectur fitg impurtant, dentant er fitg delicat da la politica da stadi na dastga il chantun Grischun betg star da la vart. 
La regenza vul garantir che las soluziuns futuras da la votaziun electronica resguardian adequatamain las relaziuns spezialas dal Grischun. 
Ultra da quai sto constar la relaziun tranter il niz ed ils custs e la soluziun sto garantir ina procedura da votaziun segira. 
Sco che la regenza constatescha en il rapport vegnan questas finamiras cuntanschidas en emprima lingia, sch'i reussescha - ensemen cun auters chantuns - da realisar a temp soluziuns da cooperaziun adattadas. 
Per chantuns cun ina pitschna populaziun sco il Grischun n'èsi betg realistic da stabilir in agen sistem da votaziun electronica, e quai per motivs da custs. 
Ina pussaivladad da cooperaziun è quella da "sa famigliarisar" cun il sistem da votaziun electronica dal chantun da pilot Genevra. 
Il mument para dentant er empermettenta per il Grischun ina collavuraziun cun plirs chantuns, sut l'egida dal chantun Turitg. 
Il plan da termins prevesa ch'il chantun tira sia decisiun da cooperaziun fin mez 2009. Alura duain vegnir determinadas emprimas vischnancas da pilot en il Grischun. 
En questas vischnancas duain las Svizras ed ils Svizzers a l'exteriur survegnir la pussaivladad da votar electronicamain l'emprima giada il november 2010. 
Cun introducir la votaziun electronica spera la regenza da simplifitgar la participaziun a votaziuns ed ad elecziuns. 
La votaziun electronica duai esser uschè segira sco la votaziun per correspundenza da fin ussa. 
Il sistem duai esser favuraivel per las utilisadras e per ils utilisaders e duai vegnir concepì uschia che las votantas e ch'ils votants pon eleger - a chaschun da mintga votaziun - tranter trais geners da votaziun (electronica, per correspundenza, a l'urna). 
Las furmas da participaziun usitadas per votaziuns e per elecziuns vegnan pia mantegnidas. 
La regenza è conscienta ch'i vegnan a resultar inegualitads en la participaziun a la vita politica tranter persunas cun e tranter persunas senza access a l'internet. 
La regenza dat gronda paisa al fatg che la discussiun politica tradiziunala cun la populaziun ed entaifer la populaziun vegnia mantegnida, malgrà las novas furmas da participaziun. 
Infurmaziuns: 
chancelier dr. Claudio Riesen, chanzlia chantunala dal Grischun, tel. 081 257 22 21 
Gremi: regenza 
Funtauna: rg chanzlia chantunala dal Grischun 
02.03.200 
Nov vestgì per las paginas d'internet dal chantun Grischun 
Il chantun Grischun ha concepì da nov ed unifitgà sias paginas d'internet. 
En in emprim pass è il portal www.gr.ch vegnì mess sin la rait la fin da favrer. 
La plattafurma survesaivla metta a disposiziun a las burgaisas ed als burgais ina purschida attractiva d'infurmaziuns. 
Ultra dal portal d'entrada da www.gr.ch sa laschan trair a niz en lur nov vestgì er las paginas d'internet da la chanzlia chantunala e dals tschintg departaments. 
In design modern sco er in access standardisà e simplifitgà a las infurmaziuns ed a las prestaziuns da servetsch dal chantun porschan in nov divertiment da navigaziun. 
En ina segunda fasa duain - fin mez da l'onn - er las paginas dals passa 30 singuls posts da servetsch vegnir adattadas e vegnir colliadas en etappas cun la nova plattafurma. 
Unifitgà l'access 
La nova plattafurma d'internet communabla porta differentas meglieraziuns en cumparegliaziun cun las paginas da fin ussa. 
Fin ussa avevan las paginas d'internet dals singuls departaments e posts da servetsch differentas concepziuns. 
Ussa publitgeschan ils departaments ed ils posts da servetsch lur infurmaziuns en rubricas unitaras. 
In access facil porscha il nov index da chavazzins. 
Uschespert che tut ils posts da servetsch han migrà lur paginas d'internet, vegn plinavant messa a disposiziun a las burgaisas ed als burgais ina pagina d'access separada cun in catalog da chavazzins ch'è ordinà tenor dumondas che resultan da la vita da mintgadi. 
Quest catalog da temas e da servetschs sa basa sin ils standards tecnics da la strategia dad egovernment da la Svizra. 
Basa per extender las prestaziuns da servetsch 
Il chantun è sa decidì da proceder pass per pass, midond al nov vestgì d'internet, e quai en vista a la gronda spessezza d'infurmaziuns sco er a la cumplexitad da las differentas applicaziuns sin las paginas d'internet da l'administraziun. 
Fin mez da l'onn duain tut ils posts da servetsch avair migrà lur paginas d'internet sin la nova plattafurma. 
Applicaziuns cumplexas vegnan remplazzadas fin la fin da l'onn. 
Il hosting da la nova plattafurma unitara, che vegn administrada sin basa da Microsoft Office Share Point Server 2007, è vegnì surpiglià da l'uffizi d'informatica. 
Uschia pon ils departaments ed ils posts da servetsch er adattar ed actualisar sezs las paginas. 
Il nov sistem stgaffescha ultra da quai las premissas per ch'il chantun possia sviluppar en l'avegnir novas purschidas dad egovernment, sco per exempel proceduras da permissiun e da pajament. 
Paginas d'internet senza barrieras: per part gia realitad 
Il nov vestgì da las paginas d'internet ademplescha per part las premissas per paginas d'internet senza barrieras per utilisadras e per utilisaders cun impediments. 
En la versiun finala duai la purschida d'internet pudair vegnir duvrada - en accordanza cun la lescha davart l'egualitad dals impedids - cumplainamain er d'umans cun impediments. 
L'organisaziun "Access per tuts" controllescha ch'il portal n'haja naginas barrieras. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
03.03.200 
Midada dal clima e privels da la natira - il chantun Grischun sa prepara 
Pervia da la midada dal clima ston ins fra quint cun dapli fermas precipitaziuns, bovas e crudada da crappa. 
Il chantun Grischun prenda diversas mesiras per garantir a lunga vista che la populaziun saja protegida cunter privels da la natira. 
Ina da quellas è l'installaziun d'in sistem interregiunal da preavertiment e d'infurmaziun en collavuraziun cun il WSL Institut per la perscrutaziun da la naiv e da las lavinas SLF a Tavau. 
L'augment da la temperatura sin tut il mund ha er in effect per il Grischun. 
Il regress dals glatschers e la sdregliada da la schelira permanenta èn las consequenzas las pli evidentas. 
Pervia da quests svilups ston ins far quint ch'i dettia dapli eveniments cun crudada da crappa u cun bovas en ils territoris pertutgads. 
Quests svilups, colliads cun las pretensiuns creschentas a la mobilitad en in chantun da turissem, pretendan in agir prospectiv cun cleras finamiras per dumagnar talas ristgas. 
Stgaffì las cundiziuns generalas 
La regenza dal chantun Grischun ha integrà in punct central "Midada dal clima e privels da la natira" en ses program da la regenza 2009-2012. 
- monitoring da l'ambient ed installaziun d'in sistem da preavertiment e d'infurmaziun en situaziuns da crisa 
- rinforzament da la prevenziun sin plaun communal cun chartas d'intervenziun 
- giudicament dals privels e dals ristgs per in potenzial da donns exponì 
- cataster da tut las ovras da protecziun forestalas 
Sistem interregiunal da preavertiment e d'infurmaziun en situaziuns da crisa 
Il chantun Grischun e la provinza dal Tirol dal sid installeschan - en ina collavuraziun da perscrutaziun e da svilup cun il WSL Institut per la perscrutaziun da la naiv e da las lavinas SLF a Tavau - il "sistem interregiunal da preavertiment e d'infurmaziun en situaziuns da crisa SIPIC". 
Al SLF serva sco basa in sistem che sumeglia al sistem ch'è sa cumprovà gia dapi in pèr onns per avertir cunter lavinas. 
Il project ha duas finamiras principalas: d'ina vart da meglierar ils models da prognosa ed ils agids da decisiun idrologics e da l'autra vart d'installar ina plattafurma d'infurmaziun a basa da l'internet, cun la quala i vegnan messas a disposiziun a las persunas ch'èn responsablas per garantir la segirezza en cas da privels da la natira las datas da differentas raits da mesiraziun e dals models da prognosa, e quai en moda svelta e survesaivla. 
Expertas ed experts da segirezza en acziun 
Per garantir la segirezza da la populaziun en il cas d'urgenza dovri persunal ch'è scolà e ch'enconuscha la situaziun locala. 
L'organisaziun da l'uffizi forestal che cumpiglia tut il Grischun porscha cun ils selviculturs da revier las meglras premissas per quai. 
Blers dad els han gia ina pratica da blers onns en il sectur da las lavinas. 
Ina rolla impurtanta en cas da situaziuns acutas da privels da la natira giogan er las uschenumnadas chartas d'intervenziun ch'èn vegnidas sviluppadas per l'emprima giada da l'uffizi forestal, ensemen cun l'assicuranza d'edifizis dal Grischun, e che vegnan ozendi fatgas en la medema moda er en auters chantuns. 
Ellas dattan ina basa d'agir concreta a las forzas d'acziun, per ch'ellas possian dumagnar en moda pli effizienta e segira in eveniment da privels da la natira en in tschert lieu. 
Er mesiraziuns sur blers onns tutgan tar il champ d'incumbensas dal servetsch forestal chantunal: dapi 125 onns vegnan mesirads mintga onn ils 22 glatschers dal Grischun. 
La collecziun da datas imposanta ha l'uffizi forestal cumpiglià en il fegl da documentaziun "Glatschers e midada dal clima en il Grischun". 
Talas mesiraziuns da blers onns furman ina basa impurtanta per dumagnar ristgs e midadas da l'ambient. 
La finamira da questas mesiraziuns è quella da garantir a lunga vista ina protecziun effizienta cunter privels da la natira. 
En quest senn sto er vegnir chapì il partenadi tranter il chantun Grischun ed il SLF, che collia la planisaziun strategica e l'experientscha pratica cun la savida scientifica. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Reto Hefti, selvicultur chantunal, uffizi forestal dal Grischun, tel. 081 257 38 51 
- Jakob Rhyner, manader da WSL Institut per la perscrutaziun da la naiv e da las lavinas SLF, tel. 081 417 01 51 
- Julia Wessels, communicaziun, WSL Institut per la perscrutaziun da la naiv e da las lavinas SLF, tel. 081 417 02 86 
Gremi: uffizi forestal 
Funtauna: rg uffizi forestal dal Grischun 
04.03.200 
Critica davart ils plans per realisar la nova finanziaziun da la tgira 
La regenza grischuna crititgescha intgins puncts da las midadas che la confederaziun ha planisà per realisar la nova finanziaziun da la tgira. 
Las ordinaziuns executivas da la confederaziun concernan en emprima lingia l'assicuranza da malsauns. 
Tenor la nova lescha federala davart la reordinaziun da la finanziaziun da la tgira, ch'il parlament ha deliberà durant l'ultima sessiun da stad, paja l'assicuranza obligatorica per la tgira da persunas malsaunas en l'avegnir ina contribuziun a las prestaziuns da tgira che vegnan prescrittas da las medias e dals medis. 
Tenor l'avis da la regenza èn cunzunt las contribuziuns che vegnan garantidas en il sectur da las chasas da tgira fixadas memia bass. 
Tenor calculaziuns da l'uffizi da sanadad resultan qua tras per il chantun Grischun contribuziuns ch'èn per 13.7 pertschient resp. per 5.7 milliuns francs memia bassas. 
En sia resposta da consultaziun recloma la regenza plinavant ch'ils sbozs da las ordinaziuns cuntegnian per part libertads d'interpretaziun considerablas, las qualas engrevgeschian da realisar la nova finanziaziun da la tgira sin plaun chantunal. 
Ultra da quai crititgescha la regenza l'urari ch'è planisà per metter en vigur la nova finanziaziun da la tgira. 
Las revisiuns da las leschas e da las ordinaziuns ch'èn necessarias per reordinar la finanziaziun da la tgira sin plaun chantunal dovran almain 1 onn fin 1 onn e mez. 
Perquai propona la regenza a la confederaziun da spustar la data per metter en vigur la nova finanziaziun da la tgira, e quai dal 1. da fanadur 2009 sin il 1 da schaner 2011. 
Da vischnancas e da regiuns 
Tavau: 
Cun las resalvas usitadas ha la regenza approvà la revisiun parziala da la planisaziun locala "Indriz d'ennavar Brämabüel/Bolgen" che la vischnanca da Tavau aveva concludì ils 27 da settember 2007. 
Sumvitg: 
Cun resalva d'ina contribuziun federala da 47 pertschient vegn garantida ina contribuziun chantunala da 37.8 pertschient u da totalmain 8'085'420 francs als custs da la meglieraziun generala da Sumvitg. 
Contribuziuns chantunalas a differentas instituziuns 
grischunMUVEL SA: 
La regenza ha fixà las contribuziuns per ils onns 2009 fin 2011 per commerzialisar ils animals sur ils martgads publics da muvel da maz. 
La grischunMUVEL SA, ch'è incumbensada cun l'organisaziun, survegn per quest intent ina contribuziun da basa da 127'000 francs per onn sco er ina contribuziun per chau da 20 francs per arment e da 2.50 francs per nursas e per chauras. 
Per promover la vendita da nursas e da chauras vegnan plinavant pajads 6 francs en media per mintga animal commerzialisà, graduà tenor distanzas da transport. 
Fundaziun Origen: 
Sut la premissa da la finanziaziun totala vegn garantida a la fundaziun Origen ina contribuziun da 170'000 francs tenor la nova politica regiunala da la confederaziun (NPR) per il project "Installaziun dal manaschi da teater Origen 2009 fin 2011". 
Plinavant paja il chantun ina contribuziun da medema autezza. 
Scola-dimora a Cuira: 
Il project da construcziun per sanar las cuschinas da l'internat da la scola-dimora a Cuira vegn approvà e vegn sustegnì cun ina contribuziun chantunala da construcziun da maximalmain 64'800 francs. 
Museum svizzer da transports: 
Al museum svizzer da transports a Lucerna, che festivescha l'onn 2009 ses giubileum da 50 onns, vegn concedida ina contribuziun da 50'000 francs. 
Durant l'onn da giubileum 2009 survegnan las scolas publicas dal chantun uschia entrada libra en il museum da transports. 
Festival XONG 09: 
Il festival XONG 09, che ha l'intent da promover il barat cultural en la regiun da cunfin dals trais pajais Val Müstair/Engiadina bassa, "Oberes Gericht" e Vnuost sura, vegn sustegnì cun ina garanzia da deficit da maximalmain 20'000 francs. 
Uniun d'agid umanitar per la Russia: 
Per la 18avla missiun d'agid da l'uniun d'agid umanitar per la Russia vegn concedida ina contribuziun da 30'000 francs. 
Federaziun grischuna per il sport: 
La contribuziun or dal fond da sport a la federaziun grischuna per il sport importa 31'000 francs. 
Fundaziun per sport da prestaziun a Tavau: 
Per sustegnair il center naziunal da trenament per passlung a Tavau survegn la fundaziun per sport da prestaziun a Tavau ina contribuziun da 400'000 francs or dal fond da sport. 
Cuminanza d'interess da las uniuns da sport da Cuira: 
A la cuminanza d'interess da las uniuns da sport da Cuira (ICS) vegn pajada ina contribuziun da 60'000 francs or dal fond da sport per il project "rait da sport Cuira". 
US Danis/Tavanasa: 
Per construir la nova chasa dal club survegn la US Danis/Tavanasa ina contribuziun da 75'600 francs or dal fond da sport. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
05.03.200 
La revisiun da l'ordinaziun davart la reducziun da las ristgas en connex cun substanzas chemicas vegn beneventada 
La regenza grischuna beneventa da princip la revisiun planisada da l'ordinaziun davart la reducziun da las ristgas en connex cun substanzas chemicas. 
Cun las midadas propona la confederaziun differentas adattaziuns al dretg da la UE ch'è stà suttamess dapi l'ultima revisiun a numerusas midadas e cumplettaziuns. 
Concretamain duain las reglamentaziuns davart las substanzas nuschaivlas en battarias, en apparats electrics ed electronics sco er en vehichels vegnir actualisadas tenor il stadi il pli nov da la legislaziun da la UE. 
Sco che la regenza declera en sia resposta da consultaziun, possia vegnir evità uschia ch'i resultian da quai barrieras per il commerzi. 
Da vischnancas e da regiuns 
Alvra, Bernina: 
L'adattaziun dal plan directiv chantunal 2000 (PDChant) cun la tematica dal patrimoni mundial da la UNESCO "viafier retica en la cuntrada Alvra / Bernina" è vegnida concludida da la regenza e declerada sco lianta per las autoritads dal chantun Grischun. 
Tujetsch: 
Il project "rempar da lavinas L'Ondadusa II" da la vischnanca da Tujetsch vegn approvà e sustegnì cun ina contribuziun da maximalmain 2'272'000 francs. 
Tavau: 
Per sanar la via champestra principala Spina vegn garantida a la vischnanca da Tavau ina contribuziun chantunala da maximalmain 234'036 francs. 
Mundaun: 
Als custs supplementars dal project "dustanza Val da Cavegn" vegn - premess che la confederaziun paja ina contribuziun - garantida a la vischnanca da Mundaun ina contribuziun chantunala da 29'700 francs. 
Domat: 
La revisiun parziala da la planisaziun locala da la vischnanca da Domat dals 30 da november 2008 vegn approvada cun intginas resalvas ed instrucziuns. 
Projects da vias 
La regenza ha approvà totalmain 2'885'000 francs per construir e per sanar ils suandants trajects da vias: 
- via dal Bernina: lavurs d'impressari e lavurs da cuvrida, punt a spunda La Motta, pass dal Bernina - La Rösa 
- via d'Engiadina: lavurs d'impressari, punt sur l'Alvra, Bever - Madulain 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
12.03.200 
Emprima badigliada per engrondir ils edifizis da la scola auta da pedagogia dal Grischun a Cuira cun ina mediateca e cun dus auditoris 
Glindesdi, ils 16 da mars 2009, ha gì lieu sin l'areal dal Kantengut da la scola auta da pedagogia dal Grischun (SAPGR) a Cuira l'emprima badigliada uffiziala per engrondir e per adattar ils edifizis dal lieu da scolaziun. 
La SAPGR ha surpiglià l'onn 2003 las localitads da l'anteriura scola da dunnas sin l'areal dal Kantengut a la Scalärastrasse a Cuira. 
Dapi quella giada porscha la SAPGR sco suletta instituziun dal chantun Grischun scolaziuns per persunas d'instrucziun. 
Per ademplir sias incumbensas basegna la SAPGR dus auditoris, en ils quals in'annada da scolaziun po vegnir instruida mintgamai communablamain. 
Ils novs auditoris èn situads directamain sper ils locals da gruppa. 
Ultra da quai è planisada ina nova mediateca, che duai sa laschar cuntanscher facilmain e che porscha avunda plazzas per lavurar. 
La nova mediateca duai daventar in lieu da scolaziun central, nua che las studentas ed ils students survegnan in access direct a las medias ed a la litteratura, uschia ch'ellas ed els pon lavurar independentamain. 
Il project qua avant maun da l'architect Pablo Horváth, Cuira, persvada tant areguard sia concepziun sco er areguard sia funcziunalitad ed areguard sia economia. 
Il project resguarda las structuras existentas ed extenda il program da spazi moderadamain per 1100 meters quadrat. 
Tras la fatschada en betun natiral fa la materialisaziun in connex cun il stabiliment existent. 
L'avertura dal nov tract cun ils auditoris e cun la mediateca vegn fatga sin il plaun dal foyer existent, e quai da la vart, per lung da l'aula odierna. 
L'edifizi d'engrondiment resguarda il standard da minergia. 
I vegn fatg quint cun custs totals da 5.8 milliuns francs. 
Suenter in temp da construcziun da circa in onn e mez èsi previs d'inaugurar l'edifizi la stad 2010. 
Il cussegl grond aveva approvà il project ed il credit l'avrigl 2008. 
Cun questas mesiras architectonicas po la SAPGR optimar cleramain la furmaziun da basa da sias studentas e da ses students ed a medem temp po ella realisar las furmaziuns supplementaras da las persunas d'instrucziun. 
L'edifizi annex ch'è previs correspunda als basegns actuals d'ina instrucziun ad ina scola auta e permetta a la scola da realisar en moda effizienta sia incarica legala da prestaziun. 
L'edifizi d'engrondiment vegn a rinforzar la SAPGR, ch'è la suletta instituziun trilingua sin il champ da furmaziun naziunal, e vegn a crear uschia la basa per ina instrucziun da scola primara en tuttas trais linguas chantunalas er en il futur. 
Infurmaziuns: 
Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
16.03.200 
La regenza beneventa da princip la revisiun da la lescha federala davart il CO2 
La regenza grischuna approvescha l'orientaziun generala da la revisiun da la lescha davart il CO2 che vegn proponida da la confederaziun. 
En emprima lingia duai vegnir sbassada la svapur dals gas ch'èn nuschaivels per il clima. 
La lescha davart il CO2 è in element central da la politica svizra dal clima. 
Las mesiras che vegnan prendidas en Svizra tras in diever spargnus e raziunal da l'energia, cunzunt en ils secturs dals edifizis e dals vehichels, reduceschan la dependenza da la Svizra da combustibels e da carburants da l'exteriur. 
En quest connex pon ins far quint a lunga vista er cun avantatgs essenzials per la Svizra sco lieu da perscrutaziun e sco plazza economica. 
En sia resposta da consultaziun formulescha la regenza dentant er resalvas considerablas davart la rolla e davart las consequenzas per il chantun, davart l'execuziun sco er davart l'intent d'applicaziun dal retgav or da la taxa da CO2. 
Mess en vigur la revisiun da la lescha davart las advocatas ed ils advocats 
La regenza grischuna metta en vigur per il 1. d'avrigl 2009 la revisiun parziala da la lescha davart las advocatas ed ils advocats. 
Tranter auter vegnan regladas da nov l'indemnisaziun da las advocatas e dals advocats per defensiuns uffizialas e per represchentanzas legalas gratuitas sco er l'indemnisaziun da partida en proceduras giudizialas. 
Il cussegl grond aveva approvà la revisiun parziala ils 21 d'october 2008. 
Il termin da referendum è scadì ils 28 da schaner 2009. 
Entaifer quest termin n'èn vegnids inoltrads nagins referendums. 
Quel vegn fixà a 200 francs per ura, quai che correspunda a la media da las tariffas d'indemnisaziun en auters chantuns. 
Ils parcs natirals dal Grischun duain survegnir dapli meds finanzials dal chantun 
Il chantun Grischun vul augmentar sias contribuziuns finanzialas a favur dals parcs natirals regiunals biosfera Val Müstair, parc Ela e parc Beverin retroactivamain per il cumenzament da l'onn 2009. 
La regenza grischuna ha concludì d'adattar la contribuziun chantunala e da l'augmentar da nov a 100 pertschient. 
Il motiv per l'augment è quel, che las contribuziuns federalas concedidas il settember 2008 èn bainquant pli bassas che quai ch'ellas eran vegnidas budgetadas da las instituziuns ch'èn responsablas per ils parcs e che quai ch'il chantun aveva spetgà. 
L'adattaziun ch'è vegnida fatga pussibilitescha ch'ils meds finanzials dal chantun ch'èn reservads per ils parcs pon vegnir exaurids. 
Da vischnancas e da regiuns 
Val S. Pieder: 
La regenza approvescha il project "Rempars cunter crudada da crappa a la via da Peil" da la vischnanca da Val S. Pieder. 
Als custs vegn garantida ina contribuziun da maximalmain 124'100 francs. 
Trin: 
La revisiun parziala da la constituziun communala da la vischnanca da Trin, concludida a chaschun da la radunanza communala dals 3 d'october 2008, vegn approvada. 
Igis: 
Il plan d'areal "Plan da quartier da la staziun", concludì da la vischnanca dad Igis ils 19 da december 2008, vegn approvà. 
Contribuziuns chantunalas a differentas instituziuns 
Tgira da monuments: Il chantun sa participescha cun totalmain 304'400 francs vi da differents projects da la tgira da monuments. 
Sustegnidas vegnan la restauraziun da la chasa d'abitar "Lagler" a Riom-Parsonz, la restauraziun dals "Devon House/Palazzi" e da la "Casa parrocchiale" a Puschlav sco er la restauraziun da la baselgia evangelica a Bravuogn. 
Projects da vias 
La regenza ha approvà totalmain 4'851'000 francs per construir e per sanar ils suandants trajects da vias: 
- via da Breil: lavurs d'impressari, Patnasa 
- via da Sursaissa: lavurs d'impressari, punt da la Val Suorda 
- via sursilvana da la vart dretga dal Rain: lavurs d'impressari, Castrisch - Glion 
- via da Riein: lavurs d'impressari, Galogn - Riein 
- access a la via taliana: lavurs d'impressari, punt dal Rain posteriur a Ziràn 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
19.03.200 
Serrada da la biblioteca chantunala e da la biblioteca populara dal Grischun a Cuira, sonda, ils 4 d'avrigl 2009 
La biblioteca chantunala dal Grischun e la biblioteca populara dal Grischun a Cuira restan serradas sonda, ils 4 d'avrigl 2009, l'entir di, perquai ch'il server dad Aleph da la biblioteca da Son Gagl sto vegnir dischlocà a partir da venderdi, ils 3 d'avrigl 2009, da las 20.30, fin e cun dumengia saira, ils 5 d'avrigl 2009. 
Pervia da quai na stat er l'access online sin il catalog da client e da web da las duas bibliotecas betg a disposiziun a las utilisadras ed als utilisaders durant quest temp. 
La biblioteca chantunala e la biblioteca populara engrazian per la chapientscha. 
Gremi: biblioteca chantunala dal Grischun 
Funtauna: rg biblioteca chantunala dal Grischun 
23.03.200 
Preschentaziun dal sboz dal plan per il svilup dal guaud da l'Engiadin'ota 
Il nov plan per il svilup dal guaud da l'Engiadin'ota è vegnì elavurà durant dus onns sut la direcziun da l'uffizi forestal dal Grischun. 
Quest plan ha l'intent da mantegnair ils interess publics per il guaud e procura per in'utilisaziun durabla dal guaud. 
El sa cumpona d'in model directiv e dad otg fegls d'object cun plans correspundents. 
Il model directiv cuntegna ils princips da la cultivaziun dal guaud entaifer il territori da planisaziun. 
En ils fegls d'object ed en ils plans appartegnents vegnan enumerads ils interess spezials ord vista da la publicitad sco er las mesiras da cultivaziun che tutgan tiers. 
Ils suandants temas vegnan tractads pli detagliadamain: 
- protecziun cunter privels da la natira&#160;&#160;&#160;&#160;&#160; 
- producziun da laina&#160;&#160;&#160;&#160;&#160; 
- protecziun da la natira e da la cuntrada&#160;&#160;&#160;&#160;&#160; 
- recreaziun e turissem&#160;&#160;&#160;&#160;&#160; 
- agricultura&#160;&#160;&#160;&#160;&#160; 
- selvaschina e chatscha&#160;&#160;&#160;&#160;&#160; 
- projects&#160;&#160;&#160;&#160;&#160; 
- basegn da coordinaziun&#160;&#160;&#160;&#160;&#160; 
A chaschun d'ina occurrenza publica d'infurmaziun che ha lieu glindesdi, ils 30 da mars 2009, a las 20.15 en la sala communala a Samedan, vegn la gruppa da planisaziun responsabla a preschentar il sboz dal nov plan per il svilup dal guaud da l'Engiadin'ota ed ad explitgar en spezial las pussaivladads da cooperaziun da la publicitad. 
Suenter l'occurrenza d'infurmaziun vegn il sboz da planisaziun exponì publicamain en tut las vischnancas da l'Engiadin'ota per laschar prender posiziun. 
Dal sboz pon ins er prender invista tar l'uffizi forestal a Zuoz u tar l'uffizi forestal a Cuira. 
Sin basa da las posiziuns inoltradas vegn concepì fin l'atun 2009 il plan definitiv per il svilup dal guaud da l'Engiadin'ota, e quai cun la cooperaziun dals circuls pertutgads. 
Suenter duai il plan vegnir suttamess a l'approvaziun da las vischnancas e da la regenza. 
Infurmaziuns: 
- Giachem Bott, inschigner forestal regiunal, tel. 081 851 20 81 
- Riet Gordon, uffizi forestal, tel. 081 257 38 55 
Gremi: uffizi forestal 
Funtauna: rg uffizi forestal 
24.03.200 
L'ambassadur da la UE sin visita tar la regenza grischuna 
L'ambassadur da l'uniun europeica a Berna, Michael Reiterer, visita gievgia, ils 26 da mars 2009, il Grischun. 
Suenter il bainvegni dal manader da la delegaziun da la cumissiun europeica per la Svizra e per il principadi da Liechtenstein è previs in gentar cuminaivel. 
Ils ospitants èn il president da la regenza Hansjörg Trachsel ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters e da communitads internaziunalas en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas specificas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
24.03.200 
Staatsrechnung 2008 / Quint statal 2008 / Bilancio statale 2008 
Die Medienmitteilung und sämtliche Beilagen können hier heruntergeladen werden: 
Medienmitteilung Staatsrechnung 2008 des Kantons Graubünden 
Beilagen und weitere Informationen 
Il comunicato stampa e tutti gli allegati possono essere scaricati qui: 
Comunicato stampa relativo al consuntivo 2008 del Cantone dei Grigioni 
Allegati e altre informazioni 
La communicaziun a las medias e tut las agiuntas pon vegnir chargiadas qua sin l'agen computer: 
Communicaziun a las medias davart il quint dal chantun Grischun 2008 
Agiuntas ed ulteriuras infurmaziuns 
Gremium: Departement für Finanzen und Gemeinden 
Quelle: dt Departement für Finanzen und Gemeinden 
Funtauna: rg Departament da finanzas e vischnancas 
Fonte: it Dipartimento delle finanze e dei comuni 
25.03.200 
"Pestgar en il Grischun. 
Nua poss jau retrair la patenta?'' 
Retratga da la patenta da pestga per la stagiun da pestga 2009 
Tar las preparativas per la stagiun da pestga tutga er la retratga da la patenta da pestga. 
Per pudair retrair la patenta per in onn u ina patenta mensila ston ins cumprovar ch'ins haja enconuschientschas da la pestga (attest obligatoric SaNa). 
Per quest intent vegnan purschids il mument en differents lieus dal chantun Grischun curs da scolaziun. 
Tut las patentas pon vegnir retratgas tar la surveglianza da pestga resp. tar il biro per passaports e patentas. 
En il fegl uffizial dal chantun Grischun dals 26 da mars 2009 u sin la pagina d'internet da l'uffizi da chatscha e pestga 
www.jagd-fischerei.gr.ch 
èn publitgads per ils singuls districts da pestga ils lieus e las datas per retrair la patenta sco er las premissas per pudair retrair la patenta (attest davart las enconuschientschas da la materia "SaNa" ed attest da domicil en cas che terzas persunas retiran la patenta). 
Sche terzas persunas vulan retrair la patenta per ina persuna cun domicil en il chantun Grischun, ston ellas preschentar in attest da domicil persunal da questa persuna. 
Il formular correspundent po vegnir chargià giu da la pagina d'internet da l'uffizi da chatscha e pestga. 
En cas ch'ina persuna fa ina dumonda en scrit per retrair ina patenta, sto ella agiuntar in attest da domicil. 
Cun buna pestga! 
Gremi: uffizi da chatscha e pestga dal Grischun 
Funtauna: rg uffizi da chatscha e pestga dal Grischun 
25.03.200 
Concept da collocaziun e d'assistenza en il sectur d'asil 
La regenza ha concludì da relaschar definitivamain il concept d'emprova per collocar e per assister persunas dal sectur d'asil en il chantun Grischun e d'incumbensar l'uffizi da fatgs da polizia e da dretg civil cun la realisaziun. 
Il concept, che vala dapi il zercladur 2006 e ch'è sa mussà tut en tut sco cunvegnent, duai garantir ina collocaziun economica ed adequata da las requirentas e dals requirents d'asil sco er da las persunas admessas provisoricamain. 
Sche las requirentas e sch'ils requirents d'asil e sche las persunas admessas provisoricamain èn economicamain dependents, prevesa il concept da collocar da nov questas persunas en alloschis collectivs e betg pli en alloschis individuals, uschenavant che quai è pussaivel e raschunaivel. 
Plinavant duain la collocaziun e l'assistenza vegnir fatgas dependentas dal stadi da la procedura d'asil, perquai che - sco quai che las experientschas han mussà - sa reducescha il basegn d'assistenza, pli ditg che la dimora dura. 
Tenor il concept vegnan las requirentas ed ils requirents d'asil sco er las persunas admessas provisoricamain preparads en il center per l'emprima registraziun per l'ulteriura dimora en il Grischun. 
Durant la procedura d'asil fin a la decisiun d'asil collochescha il chantun questas persunas en differents centers transitorics. 
Suenter la finiziun da la procedura arrivan las persunas ch'èn obligadas da bandunar la Svizra en il center d'expulsiun. 
Requirentas e requirents d'asil che chaschunan problems spezials vegnan collocads separadamain en in center minimal. 
Requirentas e requirents d'asil refusads che dumondan agid d'urgenza en il chantun Grischun duain - tenor il concept - vegnir collocads en il center d'expulsiun. 
Cun il concept da collocaziun po il chantun reagir en moda pli flexibla sin las grondas variaziuns dal dumber da requirentas e da requirents d'asil attribuids. 
Cun avrir novs centers transitorics supplementars respectivamain cun serrar quels po il chantun adattar uschia il dumber da plazzas da collocaziun al basegn. 
Dal rest cuntegna il concept er finamiras e mesiras en connex cun l'assistenza durant la procedura d'asil, sco per exempel en connex cun l'activitad da gudogn da las requirentas e dals requirents d'asil u en connex cun la promoziun da linguas. 
Medemamain cuntegna il concept regulaziuns spezialas per persunas minorennas senza accumpagnament e per persunas che dovran in'assistenza speziala. 
Cuntrari ad auters chantuns vegnan las requirentas ed ils requirents d'asil sco er las persunas admessas provisoricamain collocads ed assistids en il Grischun cumplainamain tras il chantun. 
Qua tras vegnan las vischnancas distgargiadas d'ina incumbensa difficila. 
Grazia al fatg che la structura dals custs dals stabiliments da collocaziun è favuraivla e che las proceduras vegnan liquidadas effizientamain e grazia a las indemnisaziuns da la confederaziun, han las incumbensas en il sectur d'asil pudì vegnir ademplidas fin ussa uschia, ch'ellas han cuvrì ils custs. 
La regenza pretenda ch'il princip da la proporziunalitad vegnia resguardà per il program d'acziun "Via sicura" da la confederaziun 
La regenza grischuna sustegna da princip il program d'acziun "Via sicura" ch'è vegnì planisà da la confederaziun. 
La regenza pretenda dentant a medem temp da resguardar il princip da la proporziunalitad en connex cun la realisaziun da las var 60 mesiras singulas proponidas che duain meglierar la segirezza dal traffic. 
Sco quai che la regenza scriva en sia resposta da consultaziun, è il catalog da mesiras proponì fitg voluminus e fitg dimensiunà. 
La gronda part da las propostas che vegnan messas en discussiun vegn beneventada sut l'aspect da la segirezza dal traffic. 
Igl exista dentant il privel ch'i vegnian fixadas novas reglas che pudessan vegnir controlladas respectivamain realisadas mo cun gronda lavur administrativa supplementara.p.ex. 
Perquai vali da mantegnair la buna mesira e da preferir quellas mesiras che cuntanschan in effect evident cun custs giustifitgabels. 
Il princip da la proporziunalitad sto medemamain vegnir resguardà, sch'i sa tracta da fixar e da prender mesiras architectonicas. 
En mintga cas sto la cumpetenza e la responsabladad vertenta dals chantuns vegnir respectada en quai che reguarda il stadi e la concepziun da lur raits da vias. 
La finala refusa la regenza la proposta da destinar parzialmain las multas da traffic a la finanziaziun da las mesiras. 
Las novas regulaziuns da la protecziun da datas per utilisar l'infrastructura electronica da la confederaziun vegnan messas en dumonda 
La regenza grischuna beneventa da princip che l'elavuraziun da datas en connex cun l'utilisaziun da l'infrastructura electronica da la confederaziun duai vegnir reglada sin il stgalim da la lescha. 
Quai scriva ella en sia resposta da consultaziun davart la revisiun planisada da la lescha federala davart l'organisaziun da la regenza e da l'administraziun. 
La revisiun regla il tractament da datas che resultan tras l'utilisaziun da l'infrastructura electronica da la confederaziun - sco telefons, computers, controllas d'access, registraziuns da maletgs - e che pudessan esser spezialmain degnas da vegnir protegidas. 
La regenza refusa dentant la concepziun concreta dal project per differents motivs. 
Pir la suandanta elavuraziun da datas duai alura vegnir restrenschida a tscherts intents. 
Renviond a la lescha davart la protecziun da datas s'exprima la regenza cunter la collecziun da datas da persunas sin "reserva" e pretenda che las autoritads dastgian registrar e memorisar mo quellas datas ch'ellas dovran objectivamain per ademplir lur incumbensa. 
Contribuziuns chantunalas a differentas instituziuns 
Pendicularas Motta Naluns: 
Cun resalva da la finanziaziun totala vegn concedida a las Pendicularas Motta Naluns Scuol-Ftan-Sent SA - en il rom da la nova politica regiunala - in emprest da 2'000'000 francs per construir la telecabina dad 8 Scuol - Motta Naluns. 
Plinavant vegn garantida ina contribuziun chantunala da 336'679 francs per il project. 
Projects da vias 
La regenza ha approvà totalmain 2'411'000 francs per construir e per sanar ils suandants trajects da vias: 
- via naziunala A13: lavurs d'impressari, galaria dal guaud da Cassana 
- via naziunala A28: lavurs sanitaras, sviament da Saas 
- via sursilvana: lavurs da cuvrida, Laax - Schluein 
- via da Riein: lavurs da cuvrida Raclein - Riein 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
26.03.200 
Il chantun redublescha sias contribuziuns per promover mesiras da l'effizienza energetica 
Sco mesira anticipada per stabilir la conjunctura redublescha il chantun Grischun sias contribuziuns per promover mesiras da l'effizienza energetica en edifizis existents e per promover energias regenerablas. 
Questas mesiras stattan en connex cun il program per stabilir la conjunctura che la confederaziun ha concludì. 
La reduplicaziun da las contribuziuns dal chantun vala a partir dal 1. d'avrigl e dura uschè ditg fin ch'ils meds finanzials supplementars èn duvrads, il pli ditg dentant fin la fin da l'onn 2009. 
Sco consequenza da la situaziun economica actuala ha la confederaziun concludì differentas mesiras per stabilir la conjunctura. 
Ina da quellas è l'augment da las contribuziuns per promover mesiras da l'effizienza energetica en edifizis existents. 
Correspundentamain è il preventiv da l'uffizi federal d'energia vegnì augmentà da 14 sin 100 milliuns francs. 
La confederaziun prevesa da pajar l'onn 2009 contribuziuns globalas che han la medema dimensiun sco las contribuziuns chantunalas correspundentas. 
Ensemen cun la contribuziun globala pli gronda da la confederaziun or dal program per stabilir la conjunctura e cun l'augment da la part chantunala ch'è vegnì concludì da la regenza stattan da nov a disposiziun en il chantun Grischun per l'onn 2009 tut en tut 7 milliuns francs per mesiras da l'effizienza energetica empè dals 3.5 milliuns francs ch'èn previs en il preventiv ordinari. 
A partir dal 1. d'avrigl vegnan redubladas linearmain tut las contribuziuns che pon vegnir pajadas tenor la lescha d'energia dal chantun Grischun a mesiras da l'effizienza energetica en edifizis existents e per promover energias regenerablas. 
Questas contribuziuns pli grondas vegnan pajadas, fin ch'ils meds finanzials supplementars èn exaurids respectivamain fin il pli tard la fin da l'onn 2009. 
Ultra da quai sto vegnir resguardà che las limitas maximalas legalas per las contribuziuns a singuls objects ston vegnir observadas. 
Mesira anticipada 
En cas da quest conclus sa tracti d'ina mesira anticipada per stabilir la conjunctura en il Grischun. 
L'augment da las contribuziuns da promoziun po gidar essenzialmain a sustegnair la conjunctura en il Grischun, perquai che sanaziuns energeticas d'edifizis u il remplazzament d'indrizs da la tecnica da chasa pon vegnir realisads svelt. 
La mesira gida ultra da quai a garantir plazzas da lavur en il Grischun ed i vegnan reducids durablamain il consum d'energia ed uschia er la svapur da CO2. 
Cun questas contribuziuns da promoziun chantunalas redubladas pon tenor las experientschas vegnir chaschunadas investiziuns en il chantun da circa 50 fin 80 milliuns francs. 
Las cundiziuns dal program da promoziun restan las medemas 
Cun il program da promoziun tenor la lescha d'energia dal chantun Grischun po il chantun pajar contribuziuns a sanaziuns energeticas d'edifizis u ad indrizs da la tecnica da chasa per producir chalur cun energias regenerablas, premess che quellas stattan en connex cun ina sanaziun d'in edifizi. 
Independentamain da sanaziuns d'edifizis vegnan er pajadas contribuziuns ad implants solars termics per producir aua chauda sco er ad implants da pumpas da chalur grondas che han ina prestaziun da stgaudar da passa 50 kilowatt ed a stgaudaments da laina gronds che han ina prestaziun da stgaudar da passa 70 kilowatt. 
Ultra da quai profitan meglieraziuns dal grad d'utilisaziun tar process industrials e commerzials da contribuziuns da promoziun. 
La contribuziun ordinaria per ina sanaziun termica cumpletta d'ina chasa d'ina famiglia, per la quala i ston vegnir investids en media circa 100'000 francs importa actualmain per exempel circa 8'000 fin 12'000 francs. 
A partir dal 1. d'avrigl s'augmenta questa contribuziun da promoziun tuttina sin circa 16'000 fin 24'000 francs. 
Uschia duain vegnir intimads uschè bleras possessuras ed uschè blers possessurs d'immobiglias en il Grischun sco pussaivel da far ussa la sanaziun da lur edifizi. 
Dumondas per contribuziuns da promoziun pon vegnir tramessas sco enfin ussa cun ils formulars existents tenor las cundiziuns vertentas a l'adressa usitada: uffizi d'energia e da traffic dal Grischun, Rohanstrasse 5, 7000 Cuira. 
Ulteriuras infurmaziuns datti sin 
www.aev.gr.ch 
. 
Retroactivamain na vegnan concedids nagins augments da las contribuziuns ed il consentiment da promoziun sto esser vegnì dà avant il cumenzament da las lavurs da construcziun. 
Ulteriuras mesiras da la confederaziun 
Cun il segund pachet federal da mesiras per stabilir la conjunctura èn vegnids mess a disposiziun a l'uffizi federal d'energia ulteriurs 60 milliuns francs per promover las energias regenerablas. 
En tut la Svizra vegnan impundids 20 milliuns francs da quels per novs implants fotovoltaics, 10 milliuns francs per remplazzar stgaudaments electrics tras pumpas da chalur ubain tras stgaudaments da laina u stgaudaments solars e 30 milliuns francs per promover la chalur a distanza cun chalur persa sco er energias regenerablas. 
Questas contribuziuns federalas vegnan pajadas l'onn 2009 ad implants novs sco agids d'investiziun. 
Ulteriuras infurmaziuns datti sin 
www.bfe.admin.ch 
. 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
26.03.200 
La cumissiun tracta la legislaziun executiva chantunala tar la lescha federala davart il provediment d'electricitad 
En la sessiun d'avrigl vegn il cussegl grond a discutar la legislaziun executiva chantunala tar la lescha federala davart il provediment d'electricitad. 
Sut il presidi da Christoph Jaag ed en preschientscha dal cusseglier guvernativ Stefan Engler ha la cumissiun dal cussegl grond per ambient, traffic ed energia tractà la missiva da la regenza tar il relasch d'ina lescha davart il provediment d'electricitad dal chantun Grischun (LPrEl GR) e deliberà la fatschenta per mauns dal cussegl grond. 
Il legislatur federal ha attribuì als chantuns differentas incumbensas executivas. 
En il chantun Grischun duai vegnir relaschada per quest intent ina lescha executiva concisa che sa restrenscha a la regulaziun da quai ch'è absolutamain necessari. 
Dal puntg da vista material observa la nova lescha ils suandants princips: La proprietad vertenta vi da las raits da distribuziun vegn mantegnida. 
I na vegnan creadas naginas disposiziuns che han l'intent da rectifitgar las structuras sin cumond dal stadi. 
Percunter duai la lescha pussibilitar da midar las structuras respectivamain da consolidar il provediment d'electricitad en il chantun sin basa voluntara. 
En il sectur dal provediment d'electricitad restan las vischnancas vinavant responsablas per lur incumbensas d'avertura en connex cun la planisaziun dal territori. 
Suenter avair discutà detagliadamain il project ha la cumissiun concludì d'entrar en il project e da proponer al cussegl grond da deliberar il sboz da lescha da la regenza. 
Suenter sias tractativas davart la legislaziun executiva chantunala tar la lescha federala davart il provediment d'electricitad ha la cumissiun sa laschà infurmar da represchentantas e da represchentants dal departament da construcziun, traffic e selvicultura e da l'uffizi d'energia e da traffic davart ils problems e davart las problematicas ch'il chantun Grischun ha actualmain ed en l'avegnir en il sectur da la colliaziun cun il traffic public. 
Infurmaziuns: 
Christoph Jaag, president da la cumissiun per ambient, traffic ed energia, tel. 081 330 44 14 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
01.04.200 
La regenza refusa il sboz per ina revisiun totala da la lescha federala davart la planisaziun dal territori 
La regenza grischuna renconuscha da princip in tschert basegn da revisiun per la lescha federala davart la planisaziun dal territori ch'è quasi 30 onns veglia, e quai cunzunt areguard las prescripziuns davart la zavrada da las zonas da construcziun sco er davart ils edifizis ordaifer la zona da construcziun. 
Cun l'introducziun concreta dal process da revisiun na po la regenza dentant betg sa famigliarisar, scriva ella en sia resposta da consultaziun a la confederaziun. 
Per l'ina pervia dal proceder: crititgà vegni che la confederaziun preschenta in sboz da revisiun per in sectur che pertutga en emprima lingia cumpetenzas ed incumbensas dal chantun, e quai senza ch'ella avess tschertgà ordavant il discurs cun ils chantuns per fixar las finamiras e la strategia da la revisiun. 
Ma er dal puntg da vista dal cuntegn na persvada il project da revisiun betg. 
Bleras propostas miran bain en la dretga direcziun, vers in svilup economic e persistent dal territori. 
Las vischnancas ed ils chantuns perdan in ulteriur pau da lur libertad da furmaziun e da decisiun. 
Quai na dastga betg vegnir acceptà. 
Perquai èsi indispensabel da repassar il project da revisiun, tant areguard la strategia sco er areguard il cuntegn. 
I sto vegnir examinà, sch'i bastass eventualmain er ina revisiun parziala. 
Ordavant sto avair lieu en mintga cas in discurs pli approfundà cun ils chantuns, per arrivar ad in consens davart il basegn, davart las finamiras e davart la strategia da la revisiun. 
L'urari da l'iniziativa federala dal pievel "Spazi per l'uman e per la natira" na dastga betg esser in motiv per evitar quest discurs cun ils chantuns. 
En cas da basegn ston vegnir separadas l'iniziativa "Spazi per l'uman e per la natira" e la revisiun da la lescha federala davart la planisaziun dal territori. 
Ils imports dals premis da cultura vegnan augmentads 
Ils imports dal premi grischun da cultura sco er dals premis da renconuschientscha e da promoziun vegnan augmentads en dus pass. 
Quai ha concludì la regenza grischuna. 
A partir da l'onn 2009 è l'import per il premi grischun da cultura 30'000 empè da sco fin ussa 20'000 francs. 
Ils premis da renconuschientscha vegnan augmentads quest onn dad actualmain 10'000 sin 15'000 francs ed a partir da l'onn 2010 sin 20'000 francs. 
L'import dals premis da promoziun èn a partir da l'onn 2009 er 15'000 francs ed a partir da l'onn proxim 20'000 francs (fin ussa 7'000 francs). 
La regenza grischuna po surdar il premi grischun da cultura per prestaziuns excellentas culturalas e scientificas. 
Ultra da quai surdat ella annualmain premis da renconuschientscha e da promoziun. 
En vista als premis che vegnan surdads da fundaziuns e d'interpresas privatas, èsi - tenor la regenza - inditgà d'adattar ils imports dals premis. 
Il premi da promoziun che vegn surdà a persunas che lavuran sin il champ cultural e che vivan savens en relaziuns economicas modestas è dal rest vegnì surdà l'ultima giada l'onn 1996. 
Relaschà in nov reglament per la cumissiun da pestga 
La regenza grischuna ha approvà in nov reglament per la cumissiun da pestga. 
El regla la cumposiziun da la cumissiun da pestga e fixescha sias incumbensas. 
La cumissiun da pestga, sco cumissiun spezialisada, cusseglia la regenza ed il departament da construcziun, traffic e selvicultura en tut las dumondas impurtantas pertutgant la pestga. 
Grazia al reglament duai la cumissiun pudair ademplir en il futur questa incumbensa en in rom cleramain definì. 
Quest fatg augmenta er la valur da la funcziun da la cumissiun da pestga. 
Las midadas da la lescha davart las persunas estras e da la lescha d'asil vegnan beneventadas 
Da princip beneventa la regenza grischuna las adattaziuns previsas da la lescha federala davart las persunas estras e da la lescha federala d'asil. 
Sco ch'ella scriva en sia consultaziun a la confederaziun, è ella da l'avis che las midadas previsas sajan per gronda part raschunaivlas ed utilas, schebain ch'ellas na permettan betg da schliar effectivamain ils gronds problems en ils fatgs da las persunas estras e da las requirentas e dals requirents d'asil. 
Cun la revisiun previsa da la lescha d'asil e da la lescha davart las persunas estras duain las proceduras vegnir acceleradas e concepidas en moda pli effizienta. 
In ulteriur accent da la revisiun parziala da la lescha d'asil è il cumbat consequent dals abus. 
La regenza beneventa l'intenziun da vulair meglierar la basa legala respectiva sin quest champ giuridic delicat. 
Tuttina fa il process legislativ che dura gia onns donn a la segirezza giuridica. 
La regenza avess perquai beneventà, sch'ins avess examinà l'emprim durant in tschert temp che la nova lescha davart las persunas estras e che la nova lescha d'asil fissan effectivamain pratitgablas, e ch'ins avess introducì alura - tut tenor il resultat ed il basegn - revisiuns parzialas, per pudair resguardar las eventualas mancanzas. 
La finala pretenda la regenza puncto finanzas che las revisiuns da las leschas n'hajan betg per consequenza spustaments dals custs da la confederaziun sin ils chantuns. 
La cuntraproposta indirecta tar la "iniziativa per il repatriament" vegn sustegnida 
La regenza grischuna beneventa la midada previsa da la lescha federala davart las persunas estras en la furma d'ina cuntraproposta indirecta tar "l'iniziativa per il repatriament". 
Tuttina tema ella che perquai che las permissiuns da domicil vegnan concedidas en general mo pli cur ch'i vegn controllà, sche l'integraziun ha gì success, vegnia a resultar in surpli d'expensas considerabel. 
Plinavant pretenda ella che grevs delicts vegnian ad implitgar consequentamain la revocaziun da las permissiuns dal dretg da persunas estras. 
Sco che la regenza constatescha en sia resposta da consultaziun, han las iniziantas ed ils iniziants da l'iniziativa per il repatriament cleramain l'intenziun d'impussibilitar a las persunas estras criminalas da sa trategnair vinavant en Svizra. 
La regenza renconuscha las stentas che vegnan fatgas en la cuntraproposta da cuntentar per l'ina ils giavischs da las iniziantas e dals iniziants e per l'autra las garanzias existentas da la constituziun federala. 
Las pussaivladads vertentas che existan gia survegnan pia ina expressiun in pau pli clera en las novas disposiziuns. 
Sche quai basta per cuntanscher ina pratica pli unitara e pli consequenta da vart dals chantuns, en il senn d'in pratica pli rigurusa, e sche quai meglierescha las pussaivladads da spedida, vegn dubità e sto eventualmain sa cumprovar cur ch'il dretg vegn applitgà. 
Laud e critica per il program federal "traffic d'aglomeraziun" 
Il giudicament dal program federal previs "traffic d'aglomeraziun" è ambivalent ord vista da la regenza grischuna. 
Per l'ina èsi in fatg allegraivel ch'ils meds finanzials federals ch'èn destinads per l'infrastructura da traffic van a favur da l'aglomeraziun da Cuira, per l'autra n'è la regenza betg perencletga cun la midada da las prioritads che la confederaziun ha fatg per differentas mesiras. 
En il rom dal program duain survegnir - durant la perioda da 2011 fin 2014 - 26 citads ed aglomeraziuns totalmain 1.5 milliardas francs da la confederaziun. 
Da quels van 11.1 milliuns francs a favur da la regiun Cuira ed èn destinads per prender mesiras là. 
Circa la mesadad da questa summa vegn utilisada per la colliaziun dal traffic betg motorisà tranter Cuira e ses conturns. 
Ils 5.9 milliuns francs restants èn previs per projects en la citad da Cuira. 
Sco che la regenza scriva en sia resposta da consultaziun a la confederaziun, datti en connex cun il traffic d'aglomeraziun - sco ch'ins sa - ina gronda discrepanza tranter ils giavischs d'expansiun e las finanzas disponiblas. 
Da quest puntg da vista èsi in fatg allegraivel che la confederaziun ha l'intenziun da s'engaschar cun ina contribuziun da 40 pertschient vi dals projects approvads dal program d'aglomeraziun per Cuira. 
Ma areguard las singulas mesiras deplorescha la regenza zunt fitg e na chapescha er betg che la confederaziun ha midà las prioritads en plirs cas. 
Uschia propona la regenza che la mesira "colliaziun laterala cun la via dal Scanvetg" vegnia - sco previs oriundamain - puspè attribuida a la glista da prioritads A. Medemamain duai vegnir laschà il binari cun trais rodaglias Cuira - Domat - Domat "Werk" en la prioritad B sco mesira che sto vegnir realisada a media vista. 
Resalvas visavi il program federal per eliminar stretgas da la rait da vias naziunalas 
La regenza grischuna fa resalvas visavi il program ch'è vegnì preschentà da la confederaziun per eliminar stretgas da la rait da vias naziunalas. 
L'optica dal project haja ina tendenza fitg favuraivla visavi ils centers e visavi las aglomeraziuns, constatescha la regenza en sia resposta da consultaziun a la confederaziun. 
Quai mussa cunzunt il fatg ch'ils territoris da muntogna e da turissem èn mo in tema subordinà e che las contribuziuns finanzialas per mantegnair la substanza da las vias principalas en ils territoris da muntogna ed en las regiuns periferas èn cun 0.8 milliardas francs fitg modestas. 
Per eliminar stretgas da la rait existenta da vias naziunalas vul la confederaziun metter a disposiziun totalmain 5.5 milliardas francs. 
Per la regenza è il basegn d'agir en connex cun ils chantuns da center e d'aglomeraziun bain cumprovà ed incontestà. 
Las cundiziuns per il project "EnergiaSvizra suenter 2010" èn vegnidas formuladas 
La regenza grischuna beneventa da princip il program "EnergiaSvizra suenter 2010". 
Quest program duai dentant sa concentrar sin ils puncts strategics impurtants e betg intervegnir en il sectur executiv dals chantuns. 
Questas cundiziuns formulescha la regenza en sia consultaziun a l'uffizi federal d'energia. 
Ella suonda qua cumplettamain il giudicament da la conferenza da las directuras e dals directurs chantunals d'energia. 
Per etablir ina collavuraziun colleghiala èsi d'ina impurtanza decisiva che la repartiziun da las incumbensas tranter la confederaziun ed ils chantuns saja clera e lianta. 
Medemamain ston vegnir mantegnidas las cumpetenzas vertentas dals chantuns. 
Tenor la regenza ha il chantun Grischun er vinavant in grond interess da pudair cooperar activamain a concepir ils programs d'acziun naziunals da la politica d'energia. 
Perquai è el er pront da gidar en moda constructiva a cuntanscher las finamiras naziunalas da la politica d'energia e da la politica dal clima. 
Il nov project substituescha il program existent "EnergiaSvizra da l'uffizi federal d'energia" che scada la fin da l'onn 2010. 
La regenza sustegna la distgargia da famiglias cun uffants 
Sin plaun federal duain famiglias cun uffants survegnir in levgiament fiscal. 
Che la regenza grischuna sustegnia da princip in project respectiv, scriva ella en sia resposta da consultaziun. 
Centrals èn qua cunzunt l'augment da la deducziun per uffants e l'introducziun d'ina deducziun per la tgira d'uffants. 
La limita da vegliadetgna fin al 16avel onn cumplenì, che vegn proponida per la deducziun per la tgira d'uffants da la confederaziun, è tenor l'avis da la regenza memia auta. 
Il chantun Grischun ha gia ina deducziun per la tgira d'uffants per uffants sut 14 onns. 
Questa limita da vegliadetgna duai vegnir introducida er sin plaun federal. 
La regenza beneventa la proposta da divider la deducziun per uffants, sch'ils geniturs vivan en ina lètg separada e na pajan nagins aliments. 
En il Grischun vegn questa divisiun a mesadad da la deducziun per uffants gia pratitgada ed è sa cumprovada. 
La regenza refusa dentant categoricamain in model che prevesa, ultra da la deducziun per uffants, anc ina deducziun da l'import da taglia. 
Tras ina tariffa progressiva ston vegnir resguardads - cun l'effect da la progressiun - er ils custs ch'ils uffants chaschunan. 
Quai vul dir che tals custs ston vegnir deducids da la basa da valitaziun e betg da l'import da taglia. 
Da vischnancas e da regiuns 
Casti-Vargistagn: 
A la vischnanca da Casti-Vargistagn vegn concedida e deliberada la contribuziun da 65'700 francs als custs per renovar ils conducts d'idrants a Vargistagn ed a Casti. 
Engiadin'ota: 
La revisiun parziala dal plan directiv regiunal "vias" ch'è vegnida concludida dal circul da l'Engiadin'ota ils 17 d'avrigl 2008 vegn approvada e vegn declerada sco lianta per las autoritads dal chantun Grischun. 
Luzein: 
Las adattaziuns da la lescha da construcziun, concludidas ils 18 da december 2008 da la vischnanca da Luzein, vegnan approvadas. 
Mastrils: 
La revisiun parziala da la planisaziun locala da la vischnanca da Mastrils dals 21 da november 2008 vegn approvada. 
Tumein: 
La revisiun totala da la planisaziun locala da la vischnanca da Tumein dals 12 d'avust 2008 vegn approvada cun intginas correcturas e resalvas. 
Contribuziuns chantunalas a differentas instituziuns 
Viafier retica: 
Il project "rempar da Brusio" da la Viafier retica vegn approvà. 
Als custs vegn garantida ina contribuziun da maximalmain 2'400'000 francs. 
Promoziun da la cultura: 
La regenza ha concedì contribuziuns da totalmain 329'000 francs per promover 19 occurrenzas ed ovras culturalas. 
Projects da vias 
La regenza ha approvà totalmain 9'563'000 francs per construir e per sanar ils suandants trajects da vias: 
- via da Duvin e via da Camuns: lavurs da cuvrida, via da Val S. Pieder - spartavias Duvin e Camuns 
- via da Cunter en il Partenz: lavurs d'impressari e da cuvrida, punt da la Landquart, Küblis 
- via d'Engiadina: lavurs da cuvrida, sviament d'Ardez; lavurs d'impressari e da cuvrida, correcziun da la via Lavin - Giarsun 
- via dal pass dal Fuorn: lavurs da cuvrida, Champsech - Ova Spin 
- via dal Partenz: lavurs d'impressari e da cuvrida, punt dal Talbach - punt da la Landquart, Claustra 
- via dal Scanvetg: lavurs da cuvrida, punt da la Plessur - Postplatz, Cuira 
- via da St. Antönien: lavurs d'impressari e da cuvrida, punt dal Schanielabach 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
02.04.200 
La cumissiun deliberescha la NGF grischuna per mauns dal cussegl grond 
Durant la sessiun d'avrigl vegn il cussegl grond a stuair tractar ina fatschenta fitg voluminusa e cumplexa, la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna). 
La cumissiun dal cussegl grond per politica da stadi e strategia è s'occupada intensivamain e per part er en moda cuntraversa da questa materia en quatter sesidas d'in entir di che han gì lieu en preschientscha da cusseglier guvernativ Martin Schmid. 
Quest project ha principalmain l'intenziun da concepir - en moda effizienta, transparenta, gista e controllabla - sco er da rinforzar la gulivaziun da las resursas tranter las vischnancas ch'èn finanzialmain pli fermas e quellas ch'èn finanzialmain pli deblas, da mitigiar las grevezzas da las vischnancas e dal chantun ch'èn sproporziunadas e che na pon betg vegnir influenzadas directamain, d'augmentar la libertad d'agir e l'atgna responsabladad da las vischnancas e dal chantun, da detretschar uschè bain sco pussaivel las incumbensas ed ils currents da finanzas tranter il chantun e las vischnancas, d'ademplir las incumbensas communablas restantas en moda confurma al stgalim e da las indemnisar en moda orientada a la prestaziun, d'eliminar ils impediments ch'i dat anc en connex cun fusiuns da vischnancas. 
La cumissiun renconuscha la necessitad da detretschar generalmain las incumbensas tranter il chantun e las vischnancas. 
Tschertas adattaziuns en plirs secturs èn tenor l'avis da la cumissiun ina premissa indispensabla per dumagnar en moda adequata las sfidas dal futur. 
La cumissiun è persvadida che las finamiras surordinadas da la politica da stadi - sco il rinforz da las vischnancas e dal chantun, la simplificaziun da las proceduras da decisiun, l'adempliment da las incumbensas sin quels plauns statals ch'èn ils pli adattads per quai - possian vegnir cuntanschidas mo cun sa basar sin ina vista globala, sco quella che furma la basa dal concept general da la NGF. 
Giavischs e particularitads ston per gronda part tschessar. 
Ma igl è er vegnì fatg attent a singuls puncts debels dal project. 
En quest connex èsi impurtant ch'in rapport davart l'efficacitad da la gulivaziun da finanzas infurmeschia periodicamain quant enavant che las finamiras èn vegnidas cuntanschidas e skizzeschia er las mesiras ch'ins po prender per meglierar eventualmain la situaziun. 
Sa basond sin questas enconuschientschas propona la cumissiun unanimamain al cussegl grond d'acceptar la fatschenta. 
En la debatta detagliada che ha gì lieu entaifer la cumissiun, n'è la cumissiun betg pli sa preschentada cun las retschas uschè serradas sco a chaschun da la debatta d'entrar en materia. 
Propostas da maioritad e da minoritad hai dà pertutgant plirs secturs, numnadamain ils fatgs socials, la dumonda da la responsabladad dal chantun, il sectur da las persunas cun impediments, il territori linguistic, la scola, la tgira d'uffants cumplementara a la famiglia, las vias entaifer ils vitgs, la protecziun da l'ambient, projects da construcziun en il sectur da tgira e.u.v. Per resumar conferma la cumissiun respectivamain la maioritad da la cumissiun dentant per gronda part las propostas da la regenza ch'èn cuntegnidas en la missiva. 
Gremi: cumissiun per politica da stadi e strategia 
Funtauna: rg cumissiun per politica da stadi e strategia 
02.04.200 
La regenza sustegna la conjunctura cun sbassar la taglia 
Cun differentas mesiras novas vul il chantun Grischun distgargiar las pajataglias ed ils pajataglias, contribuir ad ina auta quota d'investiziun e gidar a stabilisar la situaziun economica. 
Tut las pajataglias e tut ils pajataglias pon profitar da la gulivaziun da la progressiun fraida per l'onn 2010. 
Plinavant propona la regenza distgargias tar la taglia sin la facultad ed ina reducziun da la taglia sin il gudogn per interpresas. 
A medem temp vegn augmentada la deducziun per ils custs da la tgira d'uffants ordaifer la famiglia. 
Ultra da quai vegn la lescha chantunala da taglia adattada en differents puncts al dretg fiscal federal armonisà. 
La regenza ha deliberà la missiva correspundenta tar la revisiun parziala da la lescha da taglia. 
Il cussegl grond vegn a tractar questa fatschenta en la sessiun da zercladur. 
La revisiun parziala da la lescha chantunala da taglia che vegn proponida po vegnir considerada sco ulteriura mesira per stimular la conjunctura. 
A medem temp vegnan realisads ils puncts centrals da svilup dal program da la regenza 2009-2012 che duain meglierar la situaziun dal chantun Grischun sco lieu d'abitar e sco plazza economica. 
Ultra da differentas mesiras duai - er cun agid da distgargias fiscalas per las persunas natiralas e giuridicas - vegnir empruvà da stabilisar il consum da las persunas natiralas e da distgargiar l'economia d'export ch'è tutgada spezialmain fitg da la crisa economica. 
Cun meglierar en moda durabla las cundiziuns generalas fiscalas poi vegnir cuntanschì che la confidenza en il Grischun sco lieu d'investiziun vegn rinforzada e ch'i vegn er puspè investì en il Grischun, en cas che la conjunctura prosperescha puspè. 
Plinavant profiteschan interpresas indigenas er oz gia da questas mesiras en il Grischun. 
Ils puncts da revisiun che vegnan proponids ussa cumpletteschan las mesiras ch'èn vegnidas concludidas gia pli baud, sco la distgargia da conjugals e da famiglias cun uffants u la reducziun da taglia ch'è vegnida messa en vigur per il 1. da schaner 2008. 
Questas mesiras s'effectueschan gist il dretg mument ed augmentan la capacitad da cumpra da bleras pajataglias e da blers pajataglias. 
A medem temp sco la revisiun parziala da la lescha da taglia propona la regenza ina gulivaziun pli svelta da la progressiun fraida. 
Da questa mesira profiteschan tut las pajataglias e tut ils pajataglias, cunquai che entradas pli autas, ch'èn mo il resultat da la chareschia, n'han betg pli per consequenza ina grevezza fiscala procentualmain pli auta. 
Plinavant vegnan proponidas distgargias tar la taglia sin la facultad, d'ina vart cun augmentar ils imports libers da taglia, da l'autra vart cun reducir la grevezza maximala. 
Questas mesiras han l'intent da render pli attractiv il Grischun sco lieu da domicil per pajataglias bainstants. 
Profitar duain er las famiglias. 
Distgargia da las interpresas 
In ulteriur punct da la revisiun prevesa da sbassar la grevezza fiscala d'interpresas cun reducir la taglia sin il gudogn. 
En cumparegliaziun cun ses chantuns vischins resta il Grischun uschia cumpetitiv per ils investiders. 
Tras questa bassa tariffa da taglia sin il gudogn duai a medem temp er vegnir prendì cumià da la tariffa da taglia progressiva vertenta e vegnir midà ad ina tariffa da taglia proporziunala, l'uschenumnada "flat rate". 
Adattaziuns a la refurma da la taglia sin interpresas II da la confederaziun 
Ina part principala dal project è er l'adattaziun da la legislaziun chantunala al dretg federal. 
En il center stat qua la refurma da la taglia sin interpresas II. Questa revisiun, ch'è vegnida enconuschenta sco refurma da las interpresas pitschnas e mesaunas (IPM), è vegnida acceptada dal suveran il favrer 2008. 
Ils puncts principals èn la suspensiun dal mument d'imponer taglias en cas da prelevaziuns privatas, da partiziuns d'ierta u da l'affittaziun d'ina interpresa, l'imposiziun privilegiada sin ils gudogns da liquidaziun u l'extensiun da la deducziun per participaziuns tar las persunas giuridicas. 
Ulteriuras midadas en il dretg federal concernan per exempel l'amnestia d'ierta e la denunzia da sasez nunchastiabla sco er la procedura da taglia supplementara e da taglia penala. 
E la finala vul il chantun stgaffir ina regulaziun legala, per che l'administraziun chantunala da taglia possia prestar servetschs d'incasso per il maun public. 
Retgavs pli pitschens en l'autezza da var 39 milliuns francs 
Las mesiras proponidas chaschunan a lunga vista entradas pli pitschnas da mintgamai circa 27 milliuns francs per il chantun e per las vischnancas. 
12.5 milliuns francs importan las distgargias planisadas tar la taglia sin la facultad, 11 milliuns francs la reducziun da la taglia sin il gudogn. 
Perditas da rendita supplementaras en l'autezza da var 12 milliuns francs èn la consequenza dal fatg che la progressiun fraida vegn gulivada pli svelt. 
Questas perditas da rendita vul il chantun finanziar en emprima lingia tras l'agen chapital che stat a disposiziun. 
Cun questa revisiun che vegn proponida ussa è la libertad d'agir finanziala exaurida tenor l'avis da la regenza. 
Pretensiuns supplementaras ston vegnir spustadas sin pli tard. 
Infurmaziuns: 
- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
- Urs Hartmann, manader da l'administraziun da taglia, tel. 081 257 33 24 
Gremi: regenza 
Funtauna: rg chanzlia chantunala dal Grischun 
03.04.200 
La regenza propona da sa participar a la cunvegna interchantunala davart la collavuraziun en il sectur da la pedagogia speziala 
Il chantun Grischun duai sa participar a la cunvegna interchantunala davart la collavuraziun en il sectur da la pedagogia speziala (concordat da la pedagogia speziala). 
Quai propona la regenza grischuna. 
Il parlament vegn a tractar questa fatschenta en la sessiun da zercladur. 
La participaziun al concordat da la pedagogia speziala oblighescha ils chantuns da collavurar en quest sectur. 
En spezial fixeschan ils chantuns la purschida da basa che garantescha la furmaziun e l'assistenza d'uffants e da giuvenils che han in basegn da furmaziun spezial. 
Plinavant promovan els l'integraziun da quests uffants e da quests giuvenils en la scola regulara. 
En quest connex menziuna il concordat, ch'i stoppian vegnir preferidas soluziuns integrativas a soluziuns separadas, tegnend quint dal bainstar e da las pussaivladads da svilup da l'uffant sco er resguardond ils conturns da la scola e l'organisaziun da la scola. 
Tar las purschidas da basa ch'il concordat prescriva tutgan la cussegliaziun ed il sustegn, l'educaziun prescolara pedagogic-curativa, la logopedia sco er la terapia da psicomotorica. 
Ultra da quai regla il concordat las mesiras rinforzadas en las structuras dal di u la collocaziun staziunara en ina instituziun da la pedagogia speziala. 
Il concordat da la pedagogia speziala stat en in connex direct cun la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF) ch'è vegnida concludida l'onn 2004. 
Cun la NGF è l'entira responsabladad professiunala, legala e finanziala per la scolaziun speziala d'uffants e da giuvenils a partir da la naschientscha fin a la cumplenida dal 20avel onn da vegliadetgna vegnida transferida il 1. da schaner 2008 sin ils chantuns. 
Uschia è vegnida stgaffida per ils chantuns ina libertad da decider. 
Per dumagnar questa nova sfida uschia, ch'i vegn garantida ina coordinaziun adequata tranter ils chantuns - er en l'interess dals uffants pertutgads - ha la conferenza svizra da las directuras e dals directurs chantunals da l'educaziun publica (CDEP) elavurà il concordat da la pedagogia speziala. 
Ultra da las finamiras principalas prevesa la cunvegna er l'applicaziun d'instruments e da proceduras cuminaivlas. 
Ils instruments "terminologia unifitgada" e "standards da qualitad" èn avant maun. 
Elavurada vegn ina procedura da scleriment standardisada per eruir ils basegns individuals. 
En il chantun vegnan instruids actualmain circa 400 scolaras e scolars da la scola speziala en moda interna, en moda externa u en moda integrada. 
Cun il concept grischun da pedagogia speziala (concept per la scola speziala) dal mars 2007 e cun la participaziun al concordat da la pedagogia speziala è il Grischun - tenor la persvasiun da la regenza - preparà bain per dumagnar la fasa transitorica dals onns 2008 - 2011 ch'è determinada da la constituziun federala en consequenza da la NGF tranter la confederaziun ed ils chantuns. 
Il chantun è uschia er preparà bain per dumagnar las sfidas posteriuras e per surpigliar la responsabladad en il sectur da la scolaziun speziala. 
Infurmaziuns: 
Dany Bazzell, manader da l'uffizi per la scola populara ed il sport, tel 081 257 27 50 
Gremi: regenza 
Funtauna: rg chanzlia chantunala dal Grischun 
06.04.200 
Exposiziun publica uffiziala dal plan directiv "abitaziuns secundaras ed alloschament turistic" 
Il plan directiv "abitaziuns secundaras ed alloschament turistic" sco er il "instrumentari per las vischnancas" vegnan exponids publicamain dals 9 d'avrigl 2009 fin ils 11 da matg 2009. 
Ils documents stattan a disposiziun sut 
www.are.gr.ch 
. 
Mez schaner 2009 aveva il departament d'economia publica e fatgs socials, ensemen cun l'uffizi per il svilup dal territori, orientà la publicitad sco er las vischnancas e las regiuns pertutgadas davart il plan directiv "abitaziuns secundaras ed alloschament turistic" e davart l'instrumentari per las vischnancas. 
En il fratemp è vegnida fatga ina preconsultaziun facultativa davart il plan directiv tar las vischnancas e tar las regiuns pertutgadas. 
Il plan directiv rectifitgà vegn exponì publicamain. 
Durant l'exposiziun dals plans po mintgina e mintgin far propostas ed objecziuns che concernan l'adattaziun previsa dal plan directiv. 
Dal project pon ins prender invista sut 
www.are.gr.ch 
. 
Er da l'instrumentari (stadi da l'exposiziun dal plan directiv) sco basa pon ins prender invista. 
Sin basa da las posiziuns ch'èn entradas en il rom da la preconsultaziun poi vegnir constatà ch'i vegn beneventà generalmain ch'il chantun daventa activ en questa tematica. 
Intginas precisaziuns e concretisaziuns èn vegnidas giavischadas. 
Sco spetgà èsi vegnì rendì attent a differents cas spezials sco er a particularitads surlocalas e localas ch'il plan directiv chantunal stuess resguardar. 
Cumpareglià cun il project dal schaner 2009 è il plan directiv vegnì adattà en ils suandants 5 puncts impurtants: 
1. prolungà il termin per las vischnancas per prender mesiras per in onn fin 2012; fixà in termin per las regiuns (2011); 
2. differenzià vischnancas che han in basegn d'agir cumprovà da vischnancas, da las qualas il basegn d'agir sto mo "vegnir examinà"; quest ultim sin giavisch da las regiuns ed en concordanza cun la planisaziun directiva regiunala; 
- 35 vischnancas han in basegn d'agir cumprovà; 
- 21 vischnancas ston l'emprim cooperar tar la planisaziun directiva regiunala ed han - or da l'optica dal chantun - in basegn d'agir che sto vegnir examinà; 
3. concretisà las finamiras dal plan directiv en las explicaziuns; il cuntegn n'è betg vegnì midà; 
4. concretisà (e differenzià) las incumbensas da las regiuns / planisaziun regiunala; 
5. furmà ina categoria "abitaziuns secundaras explotadas sin basa privata" sin il giavisch explicit da bleras regiuns e vischnancas, dentant cun il cler renviament che questa categoria na vegnia strusch ad esser controllabla da las autoritads da construcziun. 
Igl èn er vegnids concretisads e precisads in pèr detagls pitschens, dentant impurtants: 
1. decleraziuns specificas per vischnancas fusiunadas en reguard al prinzip "almain trais abitaziuns secundaras betg explotadas"; 
2. decleraziuns specificas per vischnancas che han gia ina soluziun cun contingents: quellas na duain betg vegnir "chastiadas" en cas che la limitaziun ad in terz da la producziun vertenta d'abitaziuns secundaras, ch'è previsa, vegniss realisada; 
3. accordà la noziun "resort / residenza turistica" cun l'instrumentari e fatg ch'ella è "orientada a la pratica" resp. "favuraivla per las utilisadras e per ils utilisaders". 
La finamira, tenor la quala la construcziun d'abitaziuns secundaras duai vegnir limitada ad in terz da la producziun vertenta (cun excepziun d'abitaziuns secundaras explotadas) e tenor la quala abitaziuns secundaras betg explotadas duain vegnir exclusas en cas che novas zonas da construcziun d'abitadi vegnan zavradas, vegn mantegnida. 
Infurmaziuns 
- Carlo Decurtins, giurist per la planisaziun dal territori, departament d'economia publica e fatgs socials, tel. 081 257 23 14 
- Richard Atzmüller, partiziun "planisaziun directiva", uffizi per il svilup dal territori, 
Gremi: departament d'economia publica e fatgs socials 
Funtauna: rg departament d'economia publica e fatgs socials 
07.04.200 
Temperaturas da primavaira e grondas quantitads da naiv en regiuns pli autas èn in privel real per las vias dal Grischun 
Las quantitads da naiv da quest enviern ch'èn pli grondas che usità chaschunan cun las temperaturas da primavaira actualas situaziuns criticas en blers lieus da la rait da vias dal Grischun. 
Ils proxims dis e las proximas emnas ston ins vinavant far quint en regiuns pli autas – tut tenor las temperaturas – cun bloccadas localas da la via. 
Tenor las mesiraziuns da l'institut per la perscrutaziun da naiv e lavinas a Tavau hai quest onn en las muntognas ed uschia er en il sectur da la rait da vias dal Grischun che sa chatta en regiuns pli autas var duas giadas tanta naiv cumpareglià cun la media da blers onns. 
L'irradiaziun creschenta dal sulegl la primavaira chaschuna instabilitads en la cuverta da naiv ed uschia squatschs da naiv bletscha u schizunt lavinas da naiv bletscha tar costas spundivas. 
Il pli privlus èsi suenter notgs pli miaivlas, sche la naiv ch'è vegnida lomiada il di avant, na schela betg pli e vegn puspè stgaudada en il decurs dal di. 
Questa primavaira vegnan las costas criticas observadas cun fitg gronda attenziun da las collavuraturas e dals collavuraturs da l'uffizi da construcziun bassa. 
Sche la cumissiun da lavinas responsabla al lieu sa decida da serrar in traject d'ina via, sco che quai è capità differentas giadas las emnas passadas, vegn quai fatg pir suenter ch'ella ha ponderà premurusamain las differentas cundiziuns generalas. 
En l'Engiadina bassa vegnan per exempel observads 30 laviners enconuschents, sin il pass dal Fuorn 6 laviners. 
Fitg impurtants per las decisiuns da las expertas e dals experts a la front èn las infurmaziuns ed ils bulletins da lavinas da l'institut federal per la perscrutaziun da naiv e lavinas SLF a Tavau. 
Las quantitads da naiv ch'èn pli grondas che usità e che han per part chaschunà squatschs er tar costas che valevan fin ussa sco nunprivlusas fan ch'igl è pli grev quest onn da giuditgar la segirezza da las vias. 
En cas da mintga decisiun da l'uffizi da construcziun bassa da serrar ina via vegn messa en il center la protecziun da la vita umana. 
Ponderaziuns economicas, custs supplementars che vegnan chaschunads da viadis pli lungs u temps da spetga pli lungs èn da segunda prioritad en questas situaziuns. 
L'uffizi da construcziun bassa supplitgescha la populaziun d'avair encletga per las mesiras che vegnan savens resguardadas sco nunpopularas. 
El drizza in appel a las persunas che utiliseschan las vias en regiuns pli autas d'observar strictamain las ordinaziuns respectivas da la polizia chantunala e da l'uffizi da construcziun bassa sco er da charrar sezzas cun la precauziun duida. 
Ina protecziun absoluta cunter squatschs spontans u lavinas da naiv bletscha spontanas na datti displaschaivlamain betg. 
Infurmaziuns actualas davart bloccadas da la via chattais Vus sut 
www.strassen.gr.ch 
Infurmaziuns: 
- Peter Stirnimann, responsabel per las medias, 081 257 37 11 / 079 291 72 75 
- Reto Knuchel, schef dal mantegniment da vias/districts da l'uffizi da construcziun bassa, 081 257 37 35 / 079 629 81 14 
Gremi: uffizi da construcziun bassa 
Funtauna: rg uffizi da construcziun bassa 
08.04.200 
La revisiun da la lescha da scola va en consultaziun 
La regenza grischuna ha tramess en consultaziun il sboz tar la revisiun totala da la lescha davart las scolas popularas dal chantun Grischun (lescha da scola). 
Cun la revisiun totala vegn la legislaziun da scola repassada en moda cumplessiva tant areguard il cuntegn sco er areguard dumondas formalas. 
Quai duai gidar la scola populara dal Grischun a tegnair pass cun las sfidas futuras. 
La consultaziun dura fin ils 15 da fanadur 2009. 
La legislaziun da scola vertenta sa basa en general sin la lescha da scola dals 19 da november 1961. 
Malgrà diversas revisiuns na correspunda la basa legala actuala en blers puncts betg pli a la realitad ed a las pretensiuns che vegnan fatgas a la scola populara. 
Ultra da quai è la regenza vegnida incumbensada ils ultims onns da realisar bundant 100 propostas da refurma ch'èn relevantas per la furmaziun, 19 incumbensas parlamentaras sco er differentas mesiras dal rapport grischun da famiglia. 
Cun la revisiun totala planisada vegn la legislaziun da scola repassada en moda cumplessiva areguard il cuntegn ed areguard dumondas formalas e messa sin ina nova basa, uschia che la scola populara grischuna è en cas da far frunt a las sfidas futuras. 
Parts da la lescha davart la promoziun da persunas cun impediments (pedagogia speziala) sco er da la lescha da linguas vegnan integradas en la lescha da scola. 
Ultra da quai sa tracti da reglar las cumpetenzas en il sectur da la scola populara tenor la nova constituziun chantunala sco er tenor la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna). 
Novaziuns en differents secturs 
Las novaziuns las pli impurtantas pertutgan ils suandants secturs: 
- Introducziun d'uras da bloc: Sin il stgalim primar vegni instruì l'avantmezdi en uras da bloc . 
Quellas garanteschan ina instrucziun nuninterrutta u in'assistenza gratuita dals uffants durant almain quatter uras l'avantmezdi. 
- Purschida da structuras dal di che correspunda als basegns: Sch'il basegn è avant maun èn las instituziuns ch'èn responsablas per la scola obligadas da porscher structuras dal di che correspundan a quest basegn. 
Per l'utilisaziun da questa purschida pon las instituziuns ch'èn responsablas per la scola incassar contribuziuns finanzialas dals geniturs. 
- 40 emnas da scola: Il pensum d'instrucziun vegn repartì da nov sin 40 empè da sin 38 emnas. 
Uschia sa reducescha il dumber da lecziuns per emna. 
- Mesiras integrativas da la pedagogia speziala: Las scolaras ed ils scolars che han basegns pedagogics spezials frequentan da princip la scola regulara respectivamain la classa regulara. 
Ina separaziun en classas spezialas è mo admessa, sch'ina promoziun adequata en la classa regulara n'è betg pussaivla. 
- Regulaziun da las cumpetenzas tenor la nova constituziun chantunala: Tut ils champs da regulaziun centrals da la scola populara èn francads en furma d'ina lescha (finamiras, organisaziun, instanzas, salarisaziun da las persunas d'instrucziun, finanziaziun e.u.v.) e vegnan relaschads dal parlament. 
En il rom da sia cumpetenza executiva relascha la regenza las regulaziuns necessarias dals detagls. 
En ils suandants secturs sa tegna il project vi da las disposiziuns vertentas: 
- Scolina: Il chantun Grischun n'introducescha betg in obligatori da scolina e la lescha da scolina resta sco ch'ella è. 
- Entrada en scola: La scolarisaziun dals uffants vegn fatga sco fin ussa cun set onns. 
- Valurs fundamentalas da la scola populara: La scola populara vegn finanziada dal maun public ed intermediescha a las scolaras ed als scolars ina furmaziun fundamentala solida. 
Ella resta francada en las vischnancas e mantegna las structuras da scola cumprovadas. 
Il chantun garantescha la qualitad, formulescha finamiras unitaras en ils plans d'instrucziun e fa prescripziuns davart la salarisaziun da las persunas d'instrucziun. 
Ils documents da consultaziun pon vegnir consultads sin la pagina d'internet dal departament d'educaziun, cultura e protecziun da l'ambient 
www.ekud.gr.ch 
sut la rubrica Themen/Projekte. 
La consultaziun dura fin ils 15 da fanadur 2009. 
Gremi: regenza 
Funtauna: rg chanzlia chantunala dal Grischun 
16.04.200 
L'edifizi Cleric da la scola chantunala a Cuira duai vegnir sanà 
En il rom da la sanaziun totala da la scola chantunala grischuna a Cuira è previsa in'ulteriura etappa da sanaziun. 
Quai propona la regenza grischuna. 
Il cussegl grond vegn a tractar questa fatschenta en la sessiun da zercladur. 
Il concept per sanar la chasa Cleric (l'anteriur seminari da magistras e da magisters) fa part dal project general "Sanaziun architectonica da la scola chantunala grischuna a Cuira". 
Gia il zercladur 2006 aveva il cussegl grond approvà la sanaziun architectonica dals edifizis da scola sin l'areal Halde a Cuira ed aveva concedì in credit d'impegn da 50 milliuns francs per quest intent. 
Il fanadur 2007 han ins cumenzà cun las lavurs. 
Il tract da classas vegn surdà a la scola il fanadur 2009. 
Er quel po puspè vegnir mess en funcziun in onn pli tard. 
In'ulteriura etappa impurtanta dal concept general è ussa er la renovaziun da la chasa Cleric al Plessurquai. 
L'edifizi ch'è vegnì construì ils onns 1962 fin 1964 sto vegnir sanà. 
Ils mirs exteriurs da l'edifizi n'adempleschan tranter auter betg pli las pretensiuns areguard l'isolaziun termica respectivamain las pretensiuns da la legislaziun chantunala d'energia. 
La sanaziun da la fatschada externa, dal tetg e da las fanestras ch'è planisada duai gidar ad ademplir las prescripziuns dal standard da MINERGIE. 
Plinavant èsi previs d'installar sin il tetg dal tract da classas in indriz fotovoltaic cun ina prestaziun da circa 20 kilowatt. 
Ultra da quai èn las chavas stuccadas cun pasta da stuppadira ch'è contaminada cun PCB. 
Plinavant ston vegnir renovads ils indrizs da la tecnica da chasa sco il stgaudament e la ventilaziun sco er las installaziuns sanitaras. 
Ils custs per sanar l'edifizi Cleric en moda cumplessiva importan totalmain 26 milliuns francs. 
Tenor la regenza è la sanaziun in ulteriur element impurtant en il rom da la renovaziun totala currenta da la scola chantunala grischuna. 
Il project persvada areguard la qualitad ed areguard l'economia e garantescha che la scola chantunala s'etableschia en moda persistenta sco instituziun chantunala da furmaziun impurtanta. 
La parita exteriura da l'edifizi duai vegnir mantegnida. 
Ultra da quai sa laschan eliminar tut ils obstachels architectonics. 
Las investiziuns principalas per la sanaziun da la chasa Cleric vegnan fatgas gia a partir da la stad 2010, immediatamain suenter che las lavurs vi da la scola chantunala sin l'areal Halde èn terminadas. 
Sch'il cussegl grond accepta il project, pon ins cumenzar cun las lavurs da sanaziun il fanadur 2010. 
Suenter la sanaziun da l'edifizi Cleric prevesa il concept general da realisar - en ina construcziun nova cumplementara sin l'areal Plessur - las localitads che mancan anc sco per exempel ina mensa, ina mediateca sco er ulteriurs locals d'instrucziun necessaris. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Markus Dünner, architect chantunal, uffizi da construcziun auta dal Grischun, 
Gremi: regenza 
Funtauna: rg chanzlia chantunala dal Grischun 
17.04.200 
Introducziun da la refurma da l'administraziun GRiforma: l'ultima etappa vegn proponida 
La regenza grischuna ha deliberà la missiva davart la terza ed ultima etappa da l'introducziun da la nova gestiun publica GRiforma. 
Il cussegl grond vegn a tractar questa fatschenta durant la sessiun da zercladur 2009. 
L'october 2006 aveva il cussegl grond concludì d'introducir en etappas la nova gestiun publica tenor ils princips da GRiforma, e quai en tut l'administraziun chantunala. 
En in'emprima etappa han 18 posts da servetsch introducì GRiforma per il 1. da schaner 2008. 
Il 1. da schaner 2009 - en la segunda etappa - han alura 9 ulteriurs posts da servetsch realisà la refurma. 
En ina terza ed ultima etappa vegnan ils 12 posts da servetsch restants a cumenzar cun la nova gestiun publica a partir dal 1. da schaner 2010. 
La missiva cuntegna infurmaziuns detagliadas davart la structura da las gruppas da products e davart l'effect politic che duai vegnir cuntanschì tar mintga gruppa da products dals singuls posts da servetsch. 
Questas gruppas da products e quests effects ston vegnir concludids dal cussegl grond. 
En quest connex è la structura da las gruppas da products impurtanta tant enavant, ch'il cussegl grond fixescha en l'avegnir ils preventivs globals sin questa basa. 
Cun formular l'effect determinescha il parlament ultra da quai la direcziun, en la quala las prestaziuns da l'administraziun duain ir. 
Gremi: regenza 
Funtauna: rg chanzlia chantunala dal Grischun 
17.04.200 
La regenza gratulescha a Peter Zumthor per il premi Pritzker 
La regenza grischuna ha gratulà a l'architect Peter Zumthor, ch'è vegnì undrà cun il premi Pritzker per architectura 2009. 
Cun grond plaschair ha la regenza prendì enconuschientscha da questa distincziun impurtanta, sco ch'ella scriva al premià en ina brev da gratulaziun. 
Questa distincziun meritada è vegnida deditgada ad in architect che ha concentrà l'emprim sia lavur e sias ovras sin il Grischun, che ha dentant cuntanschì en il fratemp renum mundial e renconuschientscha internaziunala. 
Betg mo la terma a Val S. Pieder, mabain numerusas autras ovras architectonicas impurtantas entaifer ed ordaifer il Grischun valan oz sco vairs capodovras da la cultura architectonica contemporana. 
La regenza è fitg ventiraivla che Peter Zumthor è restà fidaivel al chantun Grischun. 
Betg sco ultim valia er ses biro d'architectura a Haldenstein en il fratemp sco veritabla instituziun che promova architectas ed architects grischuns giuvens e che giauda in'attracziun naziunala ed internaziunala, hai num en la brev. 
A questa ovra da vita, che ha chattà sia appreziaziun meritada tras questa distincziun impurtanta, vala il respect e la stima da la regenza. 
Gremi: regenza 
Funtauna: rg chanzlia chantunala dal Grischun 
20.04.200 
La regenza sustegna la retratga cundiziunada d'ina iniziativa dal pievel en cas d'ina cuntraproposta indirecta 
La regenza grischuna sustegna la proposta da la cumissiun da las instituziuns politicas dal cussegl dals chantuns che prevesa da pussibilitar la retratga cundiziunada d'ina iniziativa dal pievel en cas d'ina cuntraproposta indirecta. 
Da nov duain ils comités d'iniziativa survegnir la pussaivladad da retrair lur iniziativa dal pievel sut la cundiziun che la cuntraproposta indirecta entria er propi en vigur. 
Sche questa cuntraproposta vegniss refusada en in'eventuala votaziun da referendum, duess alura tuttina anc vegnir votà davart l'iniziativa dal pievel. 
Las midadas correspundentas da la basa legala vegnan proponidas d'ina iniziativa parlamentara sin plaun federal. 
Sco quai che la regenza scriva en sia resposta da consultaziun, è er ella da l'avis che la situaziun giuridica actuala na saja betg cuntentaivla. 
Las iniziantas ed ils iniziants stoppian decider oz davart la retratga da lur iniziativa en in mument, en il qual il destin da la cuntraproposta indirecta na saja betg anc determinà. 
Perquai sustegna la regenza las stentas da meglierar questa situaziun. 
La nova pussaivladad previsa, che duai pussibilitar da retrair ina iniziativa sut la cundiziun che la cuntraproposta indirecta entria er propi en vigur, è - tenor l'avis da la regenza - ina soluziun adequata. 
Ella beneventa cunzunt ch'ella gida eventualmain ad evitar votaziuns nunnecessarias. 
Da vischnancas e da regiuns 
Tavau: 
Flüela: 
Bravuogn: 
La revisiun parziala da la planisaziun locala da la vischnanca da Bravuogn dals 15 da december 2008 vegn approvada cun tschertas incumbensas e remartgas. 
Schiers: 
La revisiun parziala da la planisaziun locala da la vischnanca da Schiers dals 25 da zercladur 2008 vegn approvada cun tschertas correcturas, incumbensas e recumandaziuns. 
Susch: 
La planisaziun d'utilisaziun da la vischnanca da Susch dals 16 da favrer 2009, che sa referescha al project "Clinica holistica Engiadina", vegn approvada cun tschertas cundiziuns e prescripziuns. 
Valzeina: 
La revisiun parziala da la planisaziun locala da la vischnanca da Valzeina dals 9 da december 2005 vegn approvada cun tschertas cundiziuns. 
Projects da vias 
La regenza ha approvà totalmain 9'035'000 francs per construir e per sanar ils suandants trajects da vias: 
- via da l'Alvra: lavurs da construcziun, Preda - Palpuogna 
- via d'Avras: lavurs d'impressari, punt dal Kirchbach 
- via dal Landwasser: lavurs d'impressari, punt da la val d'Alvagni 
- via sursilvana da la vart dretga dal Rain: lavurs da cuvrida, Castrisch - Glion 
- via da Samignun: lavurs d'impressari e da cuvrida Vinadi - mulin da Spiss, tumbin da la Val da Föglia 
- via da St. Antönien: lavurs d'impressari e da cuvrida, Gadenstätt - punt da Gadenstätt 
- via da Val S. Pieder: lavurs d'impressari, St. Martin - Val S. Pieder 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
23.04.200 
Emprima badigliada per l'access senza obstachels a l'edifizi dal cussegl grond 
L'edifizi dal cussegl grond a Cuira survegn in nov access senza obstachels. 
Venderdi, ils 24 d'avrigl 2009, ha lieu l'emprima badigliada uffiziala per il project da construcziun. 
Areguard l'access senza obstachels na correspunda l'entrada da l'edifizi dal cussegl grond a Cuira daditg betg pli a las pretensiuns che vegnan fatgas a l'edifizi il pli public dal chantun. 
Dapi la renovaziun da l'edifizi dal parlament l'onn 1993 ha la situaziun da l'entrada adina puspè procurà per discussiuns. 
Il muntastgalas, ch'è vegnì installà posteriuramain, è sa mussà pli tard sco soluziun nuncuntentaivla. 
L'atun 2007 ha l'uffizi da construcziun auta dal Grischun organisà ina concurrenza da projects tranter otg biros d'architectura grischuns enconuschents. 
Il project excellent dal biro d'architectura Valerio Olgiati ha survegnì l'emprim premi e vegn ussa realisà. 
En l'avegnir cuntanschan tut las visitadras e tut ils visitaders l'edifizi dal cussegl grond en moda simpla e natirala, sur in access cuminaivel ed equivalent - per umans cun e senza impediments. 
Trais elements defineschan il nov access: ina rampa sco sochel levamain inclinà, ina schiba arrundada sco element purtant ed in tetg che cuvra tut quai. 
Trais elements che adempleschan - tras lur cumbinaziun raffinada - en moda excellenta las pretensiuns funcziunalas, urbanisticas e concepziunalas che vegnan fatgas a quest edifizi impurtant. 
La rampa dubla maina senza stgalims e senza obstachels da la plazza dal teater a l'entrada existenta. 
Ella surpiglia las proporziuns e las dimensiuns dal sochel da l'edifizi dal cussegl grond. 
Sin la schiba purtanta ch'è sturschida levamain vegn ballantschà il tetg massiv protegint. Il nov access è separà da l'edifizi dal cussegl grond tras ina chava satiglia, uschia che la substanza architectonica veglia na vegn betg tangada. 
Tut las parts architectonicas massivas vegnan culadas en betun che vegn preparà al lieu e che consista da cement alv, da sablun dal Giura e da gera da Cuira. 
Las surfatschas dal palantschieu vegnan muladas e tractadas cun il martè. 
La sessiun da zercladur dal cussegl grond ha lieu ordaifer la chapitala, a Puschlav. 
Per las lavurs da construcziun pretensiusas stattan pia a disposiziun stgars 4 mais. 
Las lavurs da construcziun cumenzan suenter la sessiun d'avrigl dal cussegl grond. 
La finiziun da l'indriz è previsa per la fin da fanadur 2009. 
Al cumenzament da la sessiun d'avust ha lieu l'inauguraziun festiva da la nova entrada. 
I vegn fatg quint cun custs da construcziun da 670'000 francs. 
Cun questas mesiras architectonicas vegni ad esser pussaivel en l'avegnir per tut las visitadras e per tut ils visitaders d'entrar senza obstachels en l'edifizi dal cussegl grond. 
Infurmaziuns: 
Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta 
Funtauna: rg uffizi da construcziun auta 
24.04.200 
Art a l'edifizi per la scola auta da pedagogia dal Grischun 
Per l'engrondiment da la mediateca e dals auditoris da la scola auta da pedagogia dal Grischun (SAPGR) a Cuira ha gì lieu ina concurrenza d'art a l'edifizi. 
Per la scola auta da pedagogia dal Grischun ha la colliaziun tranter furmaziun, art ed architectura ina tradiziun che vegn cuntinuada tras la concurrenza d'art per l'engrondiment da la mediateca e dals auditoris da la scola auta da pedagogia dal Grischun. 
L'invit da sa participar è vegnì drizzà a las artistas ed als artists Zilla Leutenegger, Turitg ("Spiegelzeichnungen"), Catrin K. Lüthi, Riehen ("Intarsien als Flecken"), Gabriela Gerber/Lukas Bardill, Maiavilla ("Der Esel und die Brücke"), Pascale Wiedemann/Daniel Mettler, Cuira ("Bücherreihe") e Lydia Wilhelm, Kriens ("Pensari"). 
Da tschintg propostas ha la giuria da set persunas tschernì unanimamain il project da Lydia Wilhelm. 
La tematica ch'è vegnida tschernida per il motiv da la localitad da pensar ("Pensari") regorda la finala a las picturas da paraid e da palantschieu sura ed ha l'intenziun d'unir l'architectura e la pictura ad in maletg virtual cumplessiv. 
Il dissegn da grafit è ina contribuziun persvadenta a favur da l'art a l'edifizi. 
Tut ils projects artistics èn exponids publicamain dals 27 d'avrigl fin il 1. da matg e dals 4 da matg fin ils 8 da matg 2009, mintgamai da las 8.00 fin las 17.00, en il foyer da la scola auta da pedagogia dal Grischun a la Scalärastrasse 17, 7000 Cuira. 
L'ovra d'art vegn realisada curt avant l'avertura da l'edifizi nov la stad 2010. 
Infurmaziuns: 
Markus Dünner, architect chantunal, uffizi da construcziun auta dal Grischun, tel. 081 257 36 31 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
27.04.200 
L'ambassadur egipzian visita la regenza grischuna 
L'ambassadur da la Republica araba da l'Egipta, Magdy Galal Sharawi, visita gievgia, ils 30 d'avrigl 2009, il Grischun. 
Accumpagnà vegn el da l'emprima secretaria da l'ambassada, Nermeen Afifi. 
Suenter il bainvegni dals giasts en la chasa grischa a Cuira è previs in gentar cuminaivel. 
Ils ospitants èn il president da la regenza Hansjörg Trachsel ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas specificas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
29.04.200 
La lescha federala davart il numer d'identificaziun da las interpresas (LIDI) sto vegnir meglierada 
La regenza grischuna na po betg approvar l'introducziun d'in numer d'identificaziun da las interpresas (IDI), sco quai ch'ella è planisada actualmain en il sboz da consultaziun. 
Ella beneventa bain da princip l'introducziun d'ina identificaziun unitara per interpresas. 
Uschia pudessan quellas vegnir identifitgadas cleramain, ed en connex cun ils andaments administrativs e statistics pudess vegnir meglierà il barat d'infurmaziuns. 
Il numer d'identificaziun stgaffiss ultra da quai la premissa per barattar en moda pli simpla las datas electronicas e gidass a distgargiar l'administraziun da las interpresas. 
Plinavant fiss quel ina cundiziun generala impurtanta per extender las prestaziuns da servetsch en il sectur dal egovernment. 
Sco quai che la regenza scriva en sia resposta, n'è il project anc betg madir e sto anc vegnir repassà intensivamain. 
En spezial stoi vegnir fixà cleramain, tgi che duai survegnir in numer d'identificaziun. 
Ultra da quai n'è betg clera la pratica da las cassas da cumpensaziun ed er betg quella da las vischnancas. 
Tenor la resposta da la regenza ston vegnir formuladas per quest intent cleras directivas. 
La regenza refusa la revisiun da la lescha federala davart l'assicuranza militara 
La regenza grischuna refusa la versiun da la revisiun da la lescha federala davart l'assicuranza militara ch'è ussa avant maun. 
Tenor la resposta da consultaziun chaschuna la revisiun previsa reducziuns da las prestaziuns e largias tar la cuvrida per las appartegnentas e per ils appartegnents da l'armada. 
Plinavant vegn er reducida la garanzia tras l'assicuranza tar las persunas assicuradas da professiun. 
Sco quai che la regenza grischuna menziunescha pon las appartegnentas ed ils appartegnents da l'armada vegnir confruntads cun ristgas persunalas considerablas durant il servetsch militar. Per quest intent duai vegnir purschida ad ellas ed ad els ina garanzia adequata tras l'assicuranza. 
Quai vala er per tut las persunas che prestan servetsch da protecziun civila u servetsch civil. 
Damai ch'i manca ina clera motivaziun, fissi in fauss signal da metter - cun la revisiun da la lescha federala respectiva - las persunas che fan servetsch militar en ina mendra posiziun che quella dad oz. 
Da vischnancas e da regiuns 
- Braggio: 
Per renovar e per engrondir il provediment d'aua approvescha la regenza ina contribuziun da var 145'800 francs. 
- Churwalden: 
Il plan dal cunfin tranter las vischnancas da Churwalden e da Vaz vegn approvà. 
- Stussavgia: 
A l'associaziun per il provediment d'aua da Stussavgia Plaz vegn garantida ina contribuziun pauschala da 185'400 francs per renovar e per engrondir il stabiliment dal provediment d'aua. 
- Seewis: 
A Seewis Vitg e Val vegnan fixadas las sveltezzas maximalas entaifer l'entir vitg a 30 km/h ed introducidas "zonas da tempo 30", e quai integrond parzialmain la via chantunala. 
Entaifer il vitg da Seewis Pardisla, sin la via veglia dal Partenz en la regiun dal negozi da laina da Jakob Berger, vegn reducida la sveltezza maximala dad 80 km/h a 60 km/h. 
- Trimmis: 
Sin la Rheinstrasse a Trimmis vegn reducida la sveltezza maximala existenta dad 80 km/h a 60 km/h, e quai per il traject dal spartavias per la staziun da Vaz sut fin a l'anteriura fermada da la Viafier retica a Trimmis. 
A medem temp vegn introducì sin quest traject l'urden da traffic che vala entaifer il vitg. 
Contribuziuns chantunalas a differentas instituziuns 
Promoziun da la cultura: 
La regenza sustegna la festa uffiziala per l'inventarisaziun da l'arena tectonica Sardona sco patrimoni natiral mundial da la UNESCO cun ina contribuziun en furma d'ina garanzia da deficit da maximalmain 75'000 francs. 
La festa ha lieu da Tschuncaisma, ils 30 da matg fin il 1. da zercladur 2009, a Flem. 
Telefericas Spleia-Tambo: 
Per construir la nova sutgera da sis conceda la regenza ina contribuziun chantunala da 252'500 francs. 
Collecta da la rogaziun federala 
Mintgamai in terz dal retgav da la collecta da la rogaziun federala vegn concedida quest onn a l'associaziun grischuna da las famiglias cun persunas malsaunas da schizofrenia e cun persunas cun ina malsogna psichica (AFS), Cuira, a l'uniun per l'accumpagnament da persunas grevamain malsaunas e muribundas a Cazas/Cuira sco er a la fundaziun succurs d'enviern dal Grischun. 
Projects da vias 
La regenza ha approvà totalmain 8'208'000 francs per construir e per sanar ils suandants trajects da vias: 
- via dal Meir: lavurs d'impressari e da cuvrida, Solas - tunnel d'Alvaschagn 
- via dal Scanvetg: lavurs d'impressari, tumbin da la chava da gera da St. Peter 
- via da Samignun: lavurs d'impressari e da cuvrida, Laret - Plan 
- via dal Güglia: lavurs da terra, rempar da retegnida a Brinzauls 
- via da la Mantogna dadens: lavurs d'impressari, Tschappina sura - Glas 
- H27 via d'Engiadina: lavurs da cuvrida, sviament da Schlarigna 
- H29 via dal Bernina: lavurs da cuvrida, access Puntraschigna Muragl - access Puntraschigna Bernina 
- A28 via naziunala: lavurs d'impressari, sviament da Küblis 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
30.04.200 
La regenza dal principadi da Liechtenstein visita la regenza grischuna 
Mardi, ils 5 da matg 2009, visita la regenza dal principadi da Liechtenstein il Grischun. 
La delegaziun da Liechtenstein vegn manada dal schef da la regenza Klaus Tschütscher. 
La regenza grischuna - manada dal president da la regenza Hansjörg Trachsel - vegn ad esser preschenta cumplettamain. 
Suenter il bainvegni dals giasts en la chasa grischa a Cuira è previs in gentar cuminaivel. 
La visita serva en emprima lingia a la tgira da las relaziuns amicablas ed al barat d'experientschas sin ils champs da la cultura, da l'economia e da la politica. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
04.05.200 
La concurrenza da planisaziun per la scola chantunala da Cuira è decidida 
Entant che las lavurs da sanaziun vi da la scola chantunala "Halde" progredeschan, è vegnida fatga e decidida la concurrenza da planisaziun per la sanaziun da la chasa Cleric (anteriur seminari da magistras e da magisters) e per la colliaziun Plessur - Halde.Halde. 
Ils onns 1962 fin 1964 è vegnì construì l'edifizi dal seminari da magistras e da magisters sin il lieu da la villa Cleric al Plessurquai a Cuira. 
Dapi che la scolaziun da las persunas d'instrucziun è vegnida transferida l'onn 2003 en l'anteriura scola da dunnas sin l'areal dal Kantengut occupa la scola chantunala questas localitads. 
Oz demussa la chasa "Cleric" in basegn da sanaziun considerabel che correspunda a la vegliadetgna da l'edifizi. 
Per sanar quest edifizi en moda cumplessiva e persistenta ha il chantun publitgà la primavaira 2008 - en la procedura da submissiun selectiva - ina concurrenza che cumpiglia tut las prestaziuns. 
Suenter avair repassà ils trais projects ch'èn vegnids inoltrads cun offertas da pretschs liants ha il team che consista da HRS Real Estate SA, da Pablo Horvàth, architect SIA SWB, da Widmer, Krause + partenaris SA, inschigners da construcziun, da Marquart planisaziuns electricas SA, da Kalberer + partenaris SA, planisaziuns SVCF, da Marco Felix SA, planisaziuns sanitaras e da Feroplan Engineering SA, planisaziun da fatschadas, tuttas e tuts da Cuira, survegnì l'agiudicaziun per ses project "Monument". 
Questa purschida ademplescha en moda optimala ils criteris ch'èn vegnids applitgads areguard la rentabilitad/persistenza, areguard la concepziun/construcziun, areguard l'utilisaziun, areguard l'avertura, areguard il clima da lavur, areguard la sanadad sco er areguard l'ambient. 
La perditga architectonica impurtanta dals onns 1960 da l'architect Andres Liesch na vegn betg midada en ses aspect exteriur, schebain ch'ella vegn sanada energeticamain ed ademplescha suenter il standard da minergia. 
En la sessiun da zercladur vegn il project da sanaziun suttamess al cussegl grond per l'approvaziun. 
Ils custs correspundents importan tut en tut 26 milliuns francs. 
La colliaziun da la scola chantunala "Plessur" (chasa Cleric e stabiliment da sport "Sand") cun la scola chantunala "Halde" sur la St. Luzistrasse è privlusa per pedunas e per peduns, dovra bler temp e n'è betg adattada per persunas cun impediments. 
Per colliar meglier quests dus lieus da scola ha il cussegl grond deliberà ils 4 da december 2007 in credit da 5.8 milliuns francs per realisar ina colliaziun da quests dus lieus ch'è adattada per persunas cun impediments e che n'è betg privlusa. 
Per questa incumbensa da construcziun è vegnida publitgada ina concurrenza da planisaziun selectiva da dus pass. 
L'incumbensa da la concurrenza è stada quella d'elavurar soluziuns per la colliaziun sin basa d'indicaziuns concepziunalas, constructivas e funcziunalas. 
En ils egls da la giuria ha il project "san luca" ademplì il meglier las premissas areguard la concepziun generala/urbanistica, areguard la funcziunalitad, areguard la concepziun architectonica, areguard la construcziun/la moda da bajegiar, areguard ils custs da construcziun e da gestiun che pon vegnir spetgads, areguard la ristga ch'ils custs vegnian surpassads, areguard l'andament da construcziun, areguard l'organisaziun ed areguard ils termins. 
Il team da planisaziun responsabel sa cumpona dad esch.sintzel, architects SPF SIA BSA, Turitg, da Zoanni architects, manaschament da construcziun, Cuira, da dr. Lüchinger + Meyer, inschigners da construcziun SA, Turitg e da Luzius Saurer, architect da cuntrada STS/FSAC, Hinterkappelen. 
Tut ils projects da questa concurrenza vegnan exponids publicamain la gievgia, ils 7 da matg, e venderdi, ils 8 da matg, sco er da glindesdi, ils 11 da matg, fin venderdi, ils 15 da matg 2009, mintgamai da las 8.00 fin a las 19.00 en il plaunterren da la chasa da scola Cleric, Plessurquai 63, Cuira. 
Detagls davart la concurrenza da projects e las infurmaziuns davart ils resultats pon vegnir chargiads giu da la pagina d'internet 
www.kanti.gr.ch 
. 
Infurmaziuns: 
Markus Dünner, architect chantunal, uffizi da construcziun auta dal Grischun, telefon 081 257 36 31 
Gremi: uffizi da construcziun auta 
Funtauna: rg uffizi da construcziun auta 
06.05.200 
La regenza beneventa il register davart ils supplements da famiglia 
La regenza grischuna beneventa l'installaziun d'in register central davart ils supplements da famiglia sco ch'el vegn proponì da la confederaziun. 
Cun las midadas correspundentas da la lescha federala davart ils supplements da famiglia va ella da princip d'accord. 
Sco quai che la regenza scriva en sia resposta da consultaziun, simplifitgeschia l'installaziun d'in register davart ils supplements da famiglia la procedura da scleriment. 
In tal register garanteschia ch'ils supplements da famiglia na vegnian betg pajads duas giadas. 
Plinavant beneventa la regenza che la gestiun dal register duaja vegnir surdada a la cassa centrala da cumpensaziun da la AVS. 
Sulettamain en il sectur da la finanziaziun è la regenza da l'avis che la soluziun proponida na saja betg adequata. 
Empè da las cassas da cumpensaziun per famiglias e da las cassas da dischoccupaziun duaja la confederaziun surpigliar la finanziaziun. 
La revisiun da l'ordinaziun davart las lavurantas ed ils lavurants tramess en Svizra vegn da princip beneventada 
La regenza grischuna beneventa da princip la revisiun da l'ordinaziun davart las lavurantas ed ils lavurants tramess en Svizra, en spezial la nova regulaziun per finanziar la controlla d'interpresas svizras. 
Percunter refusa la regenza da determinar in dumber da controllas minimal fix en l'ordinaziun, sco ch'ella scriva en sia resposta da consultaziun. 
La revisiun ha cunzunt l'intent da meglierar l'execuziun dal sistem da las mesiras accumpagnantas tar la libra circulaziun da persunas. 
Da nov duain las cumissiuns pariteticas vegnir indemnisadas er per controllar persunas ch'èn suttamessas a l'obligaziun d'annunzia e ch'èn emploiadas tar interpresas svizras. 
Fin ussa vegnivan indemnisadas mo las controllas d'interpresas estras che tramettan lavurantas e lavurants en Svizra. 
Questa novaziun stimulescha ils organs cumpetents da controllar pli savens er manaschis indigens. 
Tenor l'avis da la regenza è quai da beneventar. 
Pervia da l'extensiun dals contracts bilaterals sin la Rumenia e sin la Bulgaria vul la confederaziun plinavant augmentar en l'avegnir il dumber da controllas per var 20 pertschient e fixar quest dumber ad almain 27'000 controllas per onn. 
Tenor la regenza na saja dentant betg necessari da determinar en l'ordinaziun in dumber da controllas minimal fix. 
Per ademplir questa valur previsa stuessan singuls manaschis esters numnadamain vegnir controllads pliras giadas, e quai na saja betg raschunaivel. 
Consentiment a la revisiun da la lescha federala davart scussiun e concurs 
La regenza grischuna beneventa la direcziun che la confederaziun ha tschernì per proceduras da sanaziun en il rom da la revisiun parziala da la lescha federala davart scussiun e concurs. 
La revisiun porta differentas novaziuns en la procedura d'accumodament, en la quala i duai vegnir integrada la pussaivladad da suspender il concurs. 
Uschia stess il moratori a disposiziun en l'avegnir a tut las furmas d'interpresa e betg mo a la societad anonima. 
Tras differentas autras meglieraziuns en tscherts puncts duai vegnir facilitada ina sanaziun en la pratica. 
Da vischnancas e da regiuns 
- Differentas vischnancas: 
La regenza approvescha il project "Reparaziun d'averturas 2009", in project collectiv da differentas vischnancas. 
Tras il project duain vegnir reparadas diversas vias da guaud. 
Als custs da totalmain 157 objects da reparaziun vegnan garantidas contribuziuns da maximalmain 11'286'000 francs. 
- Trun: 
Il project "Engrondiment dal rempar da lavinas Munt" da la vischnanca da Trun vegn approvà e sustegnì cun ina contribuziun chantunala da maximalmain 624'000 francs. 
- Alvaschagn - Vaz: 
Il plan dal cunfin tranter las vischnancas d'Alvaschagn e da Vaz vegn approvà. 
- Arosa - Vaz: 
Il plan dal cunfin tranter las vischnancas d'Arosa e da Vaz vegn approvà. 
Contribuziuns chantunalas a differentas instituziuns 
- Sistem interchantunal da mesiraziun e d'infurmaziun (IMIS): 
Als custs per manar e per mantegnair las staziuns dal sistem interchantunal da mesiraziun e d'infurmaziun 2000 (IMIS) da l'institut federal per la perscrutaziun da naiv e lavinas sco er differents sistems da preavertiment en il chantun Grischun vegn pajada ina contribuziun da 199'760 francs. 
Projects da vias 
La regenza ha approvà totalmain 14'255'000 francs per construir e per sanar ils suandants trajects da vias: 
- via dal Güglia: lavurs d'impressari, Mot - Sur Gonda, Bögia e tumbin a Grevasalvas; lavurs d'impressari e da cuvrida, Spinatobel 
- via dal pass dal Fuorn: lavurs d'impressari e da cuvrida, Ova dal Sagl - Laschadura 
- via da Seewis: lavurs da cuvrida 
Chaussas persunalas 
Paul Engi 
, domicilià a Cuira, è vegnì elegì sco substitut dal manader da l'uffizi per la scola populara ed il sport. 
Gremi: regenza 
Funtauna: rg chanzlia chantunala dal Grischun 
07.05.200 
Di da las portas avertas tar l'uffizi per la segirezza da victualias e per la sanadad d'animals 
100 onns legislaziun svizra da victualias - per l'uffizi per la segirezza da victualias e per la sanadad d'animals dal Grischun in motiv da far festa. 
Perquai avra l'uffizi sias portas per dar la chaschun a la populaziun da prender invista da las activitads multifaras ed interessantas da la controlla da victualias e dal servetsch veterinar public. 
Il di da las portas avertas ha lieu sonda, ils 16 da matg 2009, da las 9.00 fin a las 16.00. 
Sin basa dal fatg che la legislaziun svizra da victualias e che l'associaziun da las chemicistas e dals chemicists chantunals da la Svizra existan dapi 100 onns, vegnan organisadas en tut la Svizra differentas acziuns. 
Per quest motiv avra l'uffizi per la segirezza da victualias e per la sanadad d'animals dal Grischun a Cuira sias portas per dar la chaschun a la populaziun da prender invista da sias activitads interessantas. 
Sin in gir vegni mussà a maun d'experiments, da placats e da tavlas infurmativas, co che la lavur en l'execuziun dal dretg actual da victualias vesa or e cun tge apparats moderns che las spezialistas e ch'ils spezialists tschertgan fastizs. 
Las exposiziuns dattan bleras infurmaziuns impurtantas davart l'aua u davart l'element radon. 
En ils differents labors na pon betg mo vegnir persequitadas analisas interessantas. 
Ma er il servetsch veterinar dat - cun agid da demonstraziuns - invistas spectacularas da la diagnostica d'epidemias d'animals. 
Natiralmain na dastgan ina preschentaziun dal nov post spezialisà per chauns sco er ina demonstraziun attractiva cun chauns spezials betg mancar. 
En in'ustaria da festa datti da baiver e da mangiar, ed er ils uffants vegnan a lur quint. 
Il gir è dividì en ils suandants secturs: 
A) Element vital "aua": 
Exposiziun - degustaziuns - percurs 
B) Laboratori veterinar-bacteriologic: 
Preschentaziun da preparats d'obducziuns, demonstraziun da microscopia 
C) Labors chemics: 
Demonstraziun da differentas analisas chemicas e microbiologicas da victualias 
Eruir il cuntegn da nichel en bischutaria 
Mesirar, quant bain ch'egliers da sulegl protegian cunter la radiaziun ultravioletta 
D) Exposiziun davart la segirezza da las substanzas chemicas: 
L'etichetta: confusiun e scrittira pitschna ubain infurmaziun raschunaivla davart il product? 
E) Exposiziun davart 100 onns legislaziun svizra da victualias: 
Exposiziun cun objects e cun posters 
F) Post spezialisà per chauns: 
Preschentaziun da las incumbensas e da las activitads 
Chauns detecturs en acziun: demonstraziun 
G) Ustaria da festa cun divertiment musical 
Il di da las portas avertas ha lieu sonda, ils 16 da matg 2009, da las 9.00 fin a las 16.00. 
L'uffizi per la segirezza da victualias e per la sanadad d'animals sa chatta a la Planaterrastrasse 11 a Cuira. 
Il program detaglià ed ulteriuras infurmaziuns èn publitgads sin la pagina d'internet 
www.alt.gr.ch 
. 
Infurmaziuns: 
- dr. med. vet. 
Rolf Hanimann, manader da l'uffizi per la segirezza da victualias e per la sanadad d'animals dal Grischun, tel. 081 257 24 11 
Gremi: uffizi per la segirezza da victualias e per la sanadad d'animals dal Grischun 
Funtauna: rg uffizi per la segirezza da victualias e per la sanadad d'animals dal Grischun 
08.05.200 
Concurrenza per sviluppar ovras audio-visualas rumantschas: las emprimas contribuziuns èn surdadas 
La promoziun da la cultura dal chantun Grischun ha lantschà il cumenzament da quest onn ina concurrenza per sviluppar projects e per promover scenaris da films documentars e da films dramatics rumantschs. 
La fin d'avrigl èn vegnidas deliberadas las emprimas contribuziuns. 
Per totalmain tschintg projects da films èn vegnids surdads 77'000 francs. 
Da mez mars fin mez avrigl han la commembra ed ils commembers da la cumissiun gì l'occasiun da giuditgar ils otg projects ch'èn vegnids inoltrads. 
Las dumondas ch'èn vegnidas inoltradas da las cineastas e dals cineasts èn vegnidas examinadas da la cumissiun da concurrenza, che consista dad Esther Krättli Jenny, commembra da la cumissiun per promover la cultura, da Peter Egloff, publicist ed anteriur manader da program da la televisiun rumantscha e dad Armon Fontana, uffizi da cultura, partiziun "promoziun da la cultura", areguard lur qualitad ed areguard lur professiunalitad. 
L'uffizi federal da cultura, secziun "film", e l'uffizi da cultura dal chantun Grischun, partiziun "promoziun da la cultura", mettan a disposiziun ina summa da totalmain 100'000 per onn per la promoziun per ils onns 2009 e 2010. 
Quest onn èn vegnids deliberads en tut 77'000 francs per ils suandants tschintg projects: 
- Susanna Fanzun 
Senza sturnizi - Richard Coray, il constructur da punts persas, film documentar 
- Manfred Ferrari 
La segunda vita da Hans Jösler, film dramatic 
- Claudia Knapp 
La princessa da Samedan - Norina Gilli - Maria Carmi - Princess Matchabelli, drama documentar 
- Gieri Venzin 
Chant rumantsch fa pel-giaglina, film documentar 
- Ivo Zen & Jean Claude Cantieni 
L'homin sulvedi, film d'animaziun 
Project da pilot per dus onns 
Al project da pilot ch'è limità per entant a dus onns sa participeschan l'uffizi federal da cultura ed il chantun Grischun. 
En vista da la situaziun difficila da la cinematografia rumantscha independenta è la finamira quella da meglierar las cundiziuns generalas per tala. 
A medem temp è questa concurrenza da film ina contribuziun a la diversitad linguistica. 
Talas pussaivladads da promover il film existan gia en la Svizra franzosa e taliana. 
Las petentas ed ils petents ston esser cineastas e cineasts independents e ston ademplir las premissas generalas da la lescha federala davart ils films. 
Infurmaziuns: 
Armon Fontana, promoziun da la cultura dal Grischun, Loëstrasse 26, 7001 Cuira, tel. 081 254 16 02, e-mail: 
armon.fontana@afk.gr.ch 
. 
Gremi: uffizi da cultura 
Funtauna: rg uffizi da cultura 
13.05.200 
L'examen d'admissiun a l'emprima classa dal gimnasi vegn fatg mo en l'emprima lingua ed en matematica 
Ils examens d'admissiun al gimnasi inferiur vegnan adattads. 
A partir d'immediat vegnan tut las scolaras e tut ils scolars examinads e giuditgads mo pli en lur emprima lingua ed en matematica. 
Quai ha concludì la regenza grischuna cun approvar la revisiun parziala correspundenta da l'ordinaziun davart la procedura d'admissiun a las scolas medias. 
Las adattaziuns entran en vigur il 15 da matg 2009. 
Ellas vegnan fatgas pervia d'ina sentenzia da la dretgira administrativa. 
Il tractament inegual ch'è vegnì pratitgà fin ussa, tenor il qual tut las candidatas e tut ils candidats fan in examen en tudestg, ha la dretgira administrativa qualifitgà sco illegal. 
D'ina vart, perquai che las candidatas ed ils candidats da lingua tudestga na vegnan betg er examinads en ina segunda lingua chantunala, e da l'autra vart, perquai che las notas da lingua vegnan summadas ad in'unica nota da rom d'examen per candidatas e per candidats da lingua rumantscha e da lingua taliana. 
Cun sia sentenzia ha la dretgira administrativa sclerì ina dumonda giuridica delicata ch'è d'ina gronda impurtanza er per la politica da linguas e da furmaziun. 
Per tegnair quint da las pretensiuns da la sentenzia giudiziala ha la regenza gia adattà - en vista als examens d'admissiun dal zercladur 2009 - l'ordinaziun davart la procedura d'admissiun a las scolas medias. 
Tut ils uffants vegnan examinads a l'examen d'admissiun a l'emprima classa dal gimnasi mo en quella lingua ch'els inditgan sco lur emprima lingua ed en matematica. 
Questa concepziun vala sco regulaziun transitorica. 
A partir da quest termin duain er scolaras e scolars da lingua rumantscha e taliana puspè far in examen en tudestg. 
Uschia duain tut ils uffants vegnir examinads en la procedura d'admissiun a l'emprima classa dal gimnasi en duas linguas chantunalas ed en matematica. 
Infurmaziuns: 
dr. Hans Peter Märchy, manader da l'uffizi per la furmaziun media-superiura, 
tel. 081 254 12 31 
Gremi: regenza 
Funtauna: rg chanzlia chantunala dal Grischun 
13.05.200 
La cumissiun per sanadad e fatgs socials ha visità il center da sanadad d'Engiadina bassa a Scuol 
La cumissiun dal cussegl grond per sanadad e fatgs socials (CSF) ha fatg dacurt ina visita da lavur al "Center da sandà Engiadina Bassa (CSEB)". 
Suenter ina sesida da la CSF en atgna chaussa è ella vegnida beneventada da signur Victor Peer (president dal cussegl da fundaziun dal CSEB) e da Philipp Gunzinger (mainagestiun) en il center da sanadad d'Engiadina bassa. 
Ultra d'ina introducziun en l'istorgia ed en il svilup da l'ospital da Scuol al center da sanadad actual d'Engiadina bassa, ha la cumissiun gì la pussaivladad da visitar las partiziuns da la medischina cumplementara e palliativa cun il guid dr. Hannes Graf. 
La CSF è stada intgantada da l'organisaziun dal CSEB, da la purschida da prestaziuns da quel e da las pussaivladads che la medischina cumplementara e palliativa pon porscher a las pazientas ed als pazients. 
Tenor l'avis da la CSF n'ha il CSEB betg mo cumprovà che la medischina da scola e che la medischina cumplementara possian exister ina sper l'autra sut in tetg e ch'ellas possian sa cumplettar, mabain er, ch'il model d'in center da sanadad, en il qual èn integrads tranter auter l'ospital, ina partiziun per la tgira da lunga durada, la spitex ed il bogn Engiadina, è fitg prospectiv. 
Betg main remartgabla è en quest connex dentant er la circumstanza ch'il CSEB ha pudì s'etablir gist en ina regiun perifera dal Grischun. 
Infurmaziuns: 
Carlo Portner, cumissiun per sanadad e fatgs socials, tel. 081 253 66 55 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
13.05.200 
Las autoritads observan intensivamain la situaziun conjuncturala dal Grischun 
Per analisar permanentamain la situaziun economica ha il chantun Grischun installà in monitoring per dumondas da la conjunctura il cumenzament da l'onn. 
Uschia duai vegnir pussibilità da prender mesiras intenziunadas ed adequatas per stabilisar l'economia dal Grischun. 
Analisa meglierada da la situaziun economica - il monitoring per dumondas da la conjunctura dal Grischun 
Sco supplement da las analisas che vegnan fatgas regularmain infurmescha il departament d'economia publica e fatgs socials la regenza dapi il cumenzament da l'onn periodicamain davart las tendenzas actualas da l'economia en il Grischun, e quai cun agid dal monitoring per dumondas da la conjunctura ch'è vegnì installà da nov. 
Il punct central da quest monitoring furman las enquistas standardisadas che l'institut per la perscrutaziun da la conjunctura da la SPF a Turitg fa tar las interpresas dal Grischun. 
La tscherna da questa metoda garantescha la cumparegliabladad cun la situaziun en Svizra ed en ils auters chantuns. 
Ultra da la preschentaziun d'ulteriurs indicaturs da la conjunctura pussibilitescha quest monitoring a la regenza - grazia al contact permanent cun las federaziuns economicas grischunas - da giuditgar da tut temp la situaziun en moda adequata. 
Uschia pon vegnir instradadas ad ura las mesiras adattadas. 
Las analisas actualas da quest monitoring mussan anc adina cleras differenzas tranter las branschas; l'industria d'export patescha anc adina d'in fitg nausch andament da las fatschentas. 
Ils indicaturs grischuns sa sviluppan per gronda part en moda parallela al rest da la Svizra. 
Cun excepziun da l'instrument da la lavur reducida na po il stadi dentant betg gidar directamain questas interpresas che produceschan per il martgà internaziunal. 
L'industria da construcziun sa mussa percunter en ina constituziun robusta. 
Reducziuns che sa mussan pir cun in tschert retard na pon dentant er qua betg vegnir exclusas. Cuntrari a l'industria d'export po la regenza sustegnair directamain l'industria da construcziun cun realisar pli baud tscherts projects. 
Il maun public generescha en il Grischun circa la mesadad dal volumen da construcziun. 
Il turissem ha stuì registrar la stagiun d'enviern passada per part reducziuns pli grondas da las frequenzas. 
Perquai che las vistas n'èn betg meglras per la stad, stoi vegnir empruvà da mitigiar las consequenzas da la crisa cun activitads da marketing supplementaras e cun purschidas attractivas. 
Da la luna da cumpra na fitg buna da las consumentas e dals consuments patescha er il commerzi en detagl dal Grischun - la disposiziun da las detaglistas e dals detaglists ch'èn vegnids questiunads è sa sfradentada cleramain l'emprim quartal dal 2009. 
Tut en tut stoi pia vegnir fatg quint er en il Grischun cun in regress dal product naziunal brut d'almain 2 fin 3 pertschient per l'onn current e cun in ulteriur pegiurament da la situaziun sin il martgà da lavur. 
Fin la fin d'avrigl è la quota chantunala da dischoccupaziun s'augmentada a 2.1%, passa 2'000 lavurantas e lavurants èn pertutgads actualmain da la lavur reducida. 
Mesiras da stabilisaziun èn gia vegnidas introducidas 
Sco consequenza da tut quests fatgs ha il chantun Grischun instradà en in'emprima fasa ed en coordinaziun cun ils programs da la confederaziun gia emprimas mesiras da stabilisaziun. 
Uschia èn las contribuziuns per sanaziuns energeticas d'edifizis vegnidas augmentadas il mars. 
Cun quest augment da la part chantunala per 0.7 milliuns francs pon vegnir deliberadas supplementarmain contribuziuns federalas da 2.8 milliuns francs. 
Sco mesiras per stabilisar l'economia dal Grischun ha la regenza plinavant deliberà credits posteriurs per l'infrastructura da la viafier retica (3.3 milliuns francs; 15% prestaziuns d'equivalenza tar las mesiras da la confederaziun da 22 milliuns francs), per in svilup pli intensiv dal marketing e dals products en il turissem (0.7 milliuns francs; part da la confederaziun passa 4 milliuns francs), sco er per la realisaziun anticipada da projects da meglieraziun en l'agricultura (1.3 milliuns francs; investiziuns totalas supplementaras da 3.65 milliuns francs). 
En il sectur da la cunvegna da program per la protecziun da la natira e da la cuntrada duain er differents projects per revitalisar zonas umidas e palids vegnir realisads pli svelt. 
L'onn 2010 duain vegnir mess a disposiziun ulteriurs meds finanzials per il traffic betg motorisà en il Partenz. 
La finala vul il chantun contribuir 3.7 milliuns francs a l'indriz da chalur collià ch'è planisà da la corporaziun da vischnancas per la dismessa da rument en il Grischun, dals manaschis industrials da la citad da Cuira e da l'ospital chantunal. 
Quai deliberass investiziuns totalas (confederaziun, citad, terzas persunas) da 26.8 milliuns francs. Questa contribuziun chantunala sto anc vegnir dumandada dal cussegl grond cun ina missiva separada. 
Emprests da daners da NPR da la confederaziun 
Ina rolla per il svilup economic futur gioga er la nova politica regiunala (NPR) da la confederaziun. 
En il rom da ses programs da stabilisaziun ha la confederaziun er concludì in apport da 100 milliuns francs en il fond per la politica regiunala. 
Ils chantuns che han ina rolla centrala tar la realisaziun da la NPR pon annunziar projects a la confederaziun fin mez matg 2009 (realisaziun 2009) e fin mez october 2009 (realisaziun 2010). 
I pon vegnir promovidas infrastructuras da svilup, dentant betg infrastructuras puramain da basa. 
Suenter ina preselecziun interna restan actualmain 42 projects en il Grischun (per ils onns 2009 e 2010) che vegnan examinads da preschent pli detagliadamain e che duain vegnir inoltrads a la confederaziun en ina furma reducida. 
Tranter quels sa chattan in pèr projects da telefericas e diversas infrastructuras turisticas sco er projects da construcziun en ils conturns da las scolas d'internat grischunas. 
En cas d'emprests da daners da la NPR è il chantun obligà da pajar ina prestaziun equivalenta en furma d'ina contribuziun à fonds perdu. 
Questas contribuziuns pon vegnir finanziadas sur il preventiv chantunal ordinari. 
Perspectivas ed aspectativas 
En il passà ha il Grischun reagì mintgamai cun retard sin sfradentadas economicas. 
Fin l'onn 2010 stoi pia vegnir fatg quint cun ina conjunctura debla e cun in dumber creschent da persunas dischoccupadas. 
Resguardond quests fatgs èn las pussaivladads d'agir da las autoritads chantunalas limitadas e l'effect da las mesiras che ston vegnir instradadas na po betg vegnir quantifitgà definitivamain. 
La regenza vegn ad observar activamain la situaziun en cooperaziun cun la confederaziun e cun represchentantas e represchentants da l'economia. 
En quest connex èsi d'ina impurtanza centrala che las activitads e che las mesiras correspundentas vegnian coordinadas. 
La priorisaziun da projects ch'èn concepids per promover a lunga vista il Grischun sco lieu economic e d'abitar (NGF grischuna, refurma da las structuras turisticas, refurma da las structuras territorialas en las regiuns e projects sumegliants) è inditgada er en situaziuns da crisa. 
Ensemen cun finanzas saunas furman quests projects il funs per in avegnir dal chantun che prosperescha a lunga vista grazia ad ina politica economica ch'è orientada a la creschientscha. 
Infurmaziuns 
- president da la regenza Hansjörg Trachsel, schef dal departament d'economia publica e fatgs socials, tel. 081 257 23 15 
- Eugen Arpagaus, manader da l'uffizi per economia e turissem, tel. 081 257 23 77 
Gremi: departament d'economia publica e fatgs socials 
Funtauna: rg departament d'economia publica e fatgs socials 
13.05.200 
La consultaziun concernent l'adattaziun da las disposiziuns chantunalas davart il register da commerzi è averta 
Las disposiziuns legalas chantunalas davart il register da commerzi duain vegnir adattadas a las directivas da la confederaziun midadas. 
La regenza grischuna ha deliberà la revisiun parziala correspundenta da la lescha introductiva tar il dretg d'obligaziuns svizzer per la consultaziun. 
Per il 1. da schaner 2008 aveva la confederaziun revedì totalmain l'ordinaziun federala davart il register da commerzi. 
Questas adattaziuns han consequenzas per las proceduras e per las cumpetenzas sco er per las instanzas da surveglianza, da recurs e da multas. 
Er las disposiziuns en connex cun societads che vegnan extinguidas d'uffizi en il register da commerzi ed en connex cun la reinscripziun d'unitads giuridicas extinguidas èn vegnidas midadas. 
A quellas midadas sto ussa er vegnir adattà il dretg chantunal. 
Uschia ston vegnir regladas da nov la surveglianza dal register da commerzi e la via da recurs. 
Tenor il dretg vertent è l'autoritad da surveglianza er l'instanza da recurs. 
Da nov vegni differenzià tranter ina surveglianza administrativa (sco fin ussa il departament d'economia publica e fatgs socials) ed ina instanza da recurs giudiziala (dretgira chantunala). 
La finamira da l'adattaziun è quella da pussibilitar cun ina legislaziun concisa proceduras favuraivlas e sveltas. 
Las novas disposiziuns chantunalas davart il register da commerzi duain vegnir regladas en la lescha introductiva chantunala tar il dretg d'obligaziuns svizzer. 
Ils documents da consultaziun èn publitgads sin la pagina d'internet dal departament d'economia publica e fatgs socials 
www.dvs.gr.ch 
sut la rubrica temas / projects. 
La consultaziun dura fin ils 31 d'avust 2009. 
Infurmaziuns: 
president da la regenza Hansjörg Trachsel, schef dal departament d'economia publica e fatgs socials, tel. 081 257 23 01 
La regenza va da princip d'accord cun schluccar il scumond da la diagnostica da preimplantaziun 
La regenza grischuna è da princip d'accord cun la proposta da la confederaziun per midar la lescha davart la medischina da reproducziun. 
La revisiun abolescha il scumond vertent da la diagnostica da preimplantaziun en la lescha davart la medischina da reproducziun. 
Resguardond il princip da la dignitad umana definescha la revisiun cundiziuns generalas severas, sut las qualas la diagnostica da preimplantaziun duai esser accessibla per pèrs pertutgads. 
Quai duai valair per pèrs, tar ils quals igl exista - pervia da lur disposiziun ereditara - in grond privel ch'els transmettian a lur uffants la disposiziun per ina greva malsogna. 
Sco quai che la regenza declera en sia resposta da consultaziun, s'avra en connex cun quest tema in champ da tensiun tranter las pussaivladads tecnicas ed ils giavischs da la societad. 
Uschia sto vegnir garantì ch'i vegnan fatgas controllas severas. 
Gist en la medischina da reproducziun datti numnadamain in grond potenzial d'abus. 
Da vischnancas e da regiuns 
- Engiadina bassa: 
La regenza approvescha la lescha davart il svilup dal territori e davart il plan directiv che la radunanza da la corporaziun regiunala Pro Engiadina bassa ha concludì ils 17 da zercladur 2008. 
Plinavant vegni prendì enconuschientscha dal program da plirs onns concernent il svilup regiunal dal territori da l'Engiadina bassa che resguarda la perioda dals onns 2009 fin 2011. 
Per la realisaziun vegn deliberà in credit limità da 100'000.- francs. 
- Viamala: 
Il plan directiv regiunal per cuntradas da cultura cun edifizis marcants per la cuntrada da la Val Schons, ch'era vegnì concludì da la corporaziun regiunala RegioViamala ils 26 da november 2008, vegn approvà e vegn declerà sco liant per las autoritads dal chantun Grischun. 
- Fläsch: 
La revisiun totala da la planisaziun locala da la vischnanca da Fläsch dals 3 da november 2008 vegn approvada cun tschertas resalvas ed instrucziuns. 
- Malans: 
La revisiun totala da la planisaziun locala da la vischnanca da Malans dals 29 d'october 2008 vegn approvada cun tschertas cundiziuns, resalvas ed instrucziuns. 
- Masagn e Flearda: 
A las vischnancas da Masagn e da Flearda vegn garantida ina contribuziun da 415'800 francs als custs per renovar il provediment d'aua. 
- Mut: 
A la vischnanca da Mut vegn garantida ina contribuziun da 123'750 francs als custs per engrondir il provediment d'aua. 
Contribuziuns chantunalas a differentas instituziuns 
- Institut per la perscrutaziun da guaud, naiv e cuntrada: 
Vi dals custs per il project da perscrutaziun "GuGrC - il guaud grischun e la midada dal clima: retschertgas davart l'impurtanza da la sitgira per la dinamica da creschientscha da las plantas en il guaud" da l'institut federal per la perscrutaziun da guaud, naiv e cuntrada (WSL) sa participescha il chantun Grischun cun ina contribuziun da totalmain 240'000 francs. 
Questa contribuziun vegn repartida sin ils onns 2009 fin 2011. 
- GKB-SPORTKIDS: 
Il program per la promoziun da la generaziun giuvna dals GKB-SPORTKIDS survegn per l'onn da trenament 2009/2010 ina contribuziun da 145'000 francs or dal fond da sport. 
- Club alpin svizzer (CAS), secziun Bregaglia: 
La sanaziun da la chamona "SASC-Furä" da la secziun CAS da la Bregaglia vegn sustegnida cun ina contribuziun maximala da 29'200 francs or dal fond da sport. 
- Uniun "Alpenbikepark": 
A l'uniun "Alpenbikepark" vegn garantida ina contribuziun maximala da 27'900 francs or dal fond da sport per construir ina senda per velos da muntogna. 
Projects da vias 
La regenza ha approvà totalmain 1'285'000 francs per construir e per sanar il suandant traject da via: 
- via sursilvana: lavurs d'impressari e da cuvrida, Vallorca 
Gremi: regenza 
Funtauna: rg chanzlia chantunala dal Grischun 
14.05.200 
Il chantun Grischun publitgescha il rapport davart la midada dal clima 
Il chantun Grischun vul far frunt activamain a la midada dal clima ed a la stgaudada globala ch'è colliada cun quai. 
Per quest intent ha l'uffizi per la natira e l'ambient fatg il rapport "Midada dal clima". 
Quel sa basa sin in'elavuraziun scientifica da las datas dal clima ch'èn disponiblas. 
El mussa cun tge consequenzas ch'i sto vegnir fatg quint sin fundament da la midada dal clima. 
Ultra da quai inditgescha il rapport las mesiras ch'èn gia vegnidas instradadas e ch'èn gia planisadas sco er las incumbensas da l'administraziun chantunala e da las vischnancas. La midada dal clima sco consequenza da las emissiuns memia autas da gas cun effect da serra è in problem global. 
Las consequenzas datti sin tut il mund ed ellas pertutgan differentas regiuns en furma da differentas smanatschas. 
Ultra da las mesiras per cumbatter ils motivs ston pervia da quai er vegnir sviluppadas strategias d'adattaziun che tegnan quint da las consequenzas regiunalas. 
Per mussar ils problems ed ils champs d'acziun dals proxims decennis ch'èn colliads cun la midada dal clima ha l'uffizi per la natira e l'ambient publitgà il matg 2009 il rapport "Midada dal clima". 
Quest rapport è in'ovra da divers posts da servetsch e d'uffizis che s'occupan cun ils differents aspects da la midada dal clima. 
El dat ina survista da las incumbensas actualas e futuras da l'administraziun chantunala e cuntegna contribuziuns da diversas vischnancas e da la citad da Cuira. 
Il rapport mussa en ina moda bain survesaivla, tge ch'è gia vegnì examinà respectivamain tge mesiras ch'èn gia vegnidas instradadas en il chantun. 
Plinavant mussa el cun tge effects ch'ins sto far quint en il futur pervia da la midada dal clima respectivamain tge mesiras ch'èn planisadas per dumagnar las sfidas en connex cun la midada dal clima. 
Quest rapport duai esser il cumenzament d'ina rapportaziun periodica cun ina preschentaziun cumplessiva e transparenta da las stentas dal chantun en connex cun la midada dal clima. 
Analisa scientifica da collecziuns da datas existentas sco basa 
La basa dal rapport è in'analisa scientifica da las collecziuns da datas da mesiraziun vertentas dal chantun Grischun ch'è vegnida fatga da MeteoSvizra. 
Ils resultats èn preschentads en il "Rapport davart il clima dal chantun Grischun – rapport da lavur nr. 228" da MeteoSvizra. 
Sin basa da las collecziuns da datas ch'èn avant maun po ina stgaudada dal clima vegnir cumprovada cleramain en il Grischun. 
La tendeza a lunga vista mussa in augment da la temperatura dad 1 fin 2°C per 100 onns. 
Quai sa lascha er documentar a maun dals dis da schelira ch'èn sa reducids ils ultims 50 onns per 13 fin 42 pertschient. 
Percunter è il dumber dals dis da stad s'augmentà marcantamain. 
Abstrahà da las regiuns autas, nua che dis da stad èn anc adina rars, èn vegnids vitiers 4 fin 11 dis da stad mintga 10 onns. 
Il cunfin da nulla grads è s'auzà cleramain en tut las stagiuns. 
Ils auzaments sa chattan – tut tenor la stagiun – tranter 30 e 70 meters per 10 onns. 
En general correspundan questas valurs ad in auzament dal cunfin da nulla grads da 150 fin 200 meters tar in stgaudament dad 1 grad Celsius. 
Tipic en cas da las precipitaziuns èn variaziuns periodicas da las summas stagiunalas da las precipitaziuns. 
Sin basa da las collecziuns da datas na pon betg vegnir constatadas midadas significantas da la quantitad da las precipitaziuns. 
Il Grischun dal nord ed il Grischun central sco er l'Engiadina mussan tendenzas d'in augment dals dis cun precipitaziuns fermas. En las valladas dal sid però datti indizis ch'ils dis cun precipitaziuns fermas sa reduceschian. 
Tut ils territoris han ina tendenza cun periodas pli lungas da dis sitgs. 
Plinavant mussa l'analisa ina clera reducziun dal dumber annual dals dis cun in'autezza totala da la naiv da passa 5 cm resp. da passa 30 cm, e quai per tut il chantun. 
Er las quantitads da naiv frestga sa reduceschan cleramain, e quai betg mo en regiuns bassas, mabain er en regiuns sur 2000 meters sur mar. 
En spezial per l'Engiadina constatescha l'analisa ina reducziun da las autezzas totalas maximalas da la naiv. 
Sin basa da las datas analisadas per il chantun Grischun ristga MeteoSvizra da far las suandantas prognosas: Fin la mesadad dal 21avel tschientaner vegn la media da las temperaturas a s'augmentar l'enviern per 2°C e la stad per bundant 2.5°C; las precipitaziuns vegnan a s'augmentar per ca. 10% per l'enviern, entant ch'ins sto far quint cun ina reducziun da las precipitaziuns durant ils mais da stad per var ca. 20%; eveniments extrems da l'aura sco chalurs da stad, periodas sitgas u precipitaziuns fermas vegnan a s'augmentar. 
Instradà a temp mesiras 
Gia en il passà ha la regenza dal chantun Grischun reagì svelt – cumpigliond plirs uffizis – sin la midada dal clima. 
L'onn 2003 ha l'uffizi per la natira e l'ambient fatg in emprim rapport davart la stgaudada dal clima en il Grischun. 
En l'uffizi forestal è vegnì stgaffì in post per la prevenziun cunter privels che surveglia e che giuditgescha ils effects dals privels da la natira. 
Il chantun promova ultra da quai l'utilisaziun da chalur persa, mesiras d'isolaziun, energias regenerablas e vehichels che han ina pitschna svapur da CO2. 
Er la controlla dals stgaudaments en las chasadas e dals implants da l'industria e dal mastergn vegn fatga consequentamain. 
Las stentas per reducir il stgaudament da la terra ston dentant vegnir intensivadas. 
Pervia da quai dat il program da la regenza 2009-2012 in grond pais a la midada dal clima. 
Sin plaun regiunal e local vul il chantun Grischun far frunt als privels che vegnan chaschunads da la midada dal clima, per exempel cun segirar persistentamain las mesiras da protecziun e da prevenziun existentas e cun promover pli fitg l'utilisaziun da maschinas e d'apparats che han ina buna effizienza energetica sco er da furmas d'energias regenerablas e d'energias alternativas. 
Che la terra sa stgauda pervia da la svapur excessiva da gas cun effect da serra è in fatg incontestabel. 
La cumplexitad dal problem pretenda soluziuns sveltas e persistentas. 
Ina collavuraziun nunbirocratica che cumpiglia plirs uffizis è en quest connex ina premissa centrala. 
Cun il rapport davart las incumbensas actualas e futuras da l'administraziun chantunala è vegnì fatg in emprim pass en direcziun d'ina collavuraziun coordinada. 
Infurmaziuns: 
- cusseglier guvernativ Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
- Remo Fehr, manader da l'uffizi per la natira e l'ambient, tel. 081 257 29 41 
Gremi: uffizi per la natira e l'ambient 
Funtauna: rg uffizi per la natira e l'ambient 
14.05.200 
Resultats da la votaziun dal pievel dals 17 da matg 2009 en Grischun 
Projects chantunals: 
Revisiun parziala da la constituziun chantunala (detretschament da las incumbensas giudizialas) 
Participaziun electorala 31.38 pertschient 
Gea&nbsp;&nbsp;23'794&nbsp;&nbsp;&nbsp;61,14 % 
Na&nbsp;&nbsp;&nbsp;&nbsp;15'122&nbsp;&nbsp;&nbsp;38,86 % 
Iniziativa chantunala dal pievel "iniziativa.d'etica" e cuntraproposta dal cussegl grond ("model 1 + 1") 
Participaziun electorala 31,66 pertschient 
a) Iniziativa chantunala dal pievel "iniziativa.d'etica" 
Gea 11'631 
Na&nbsp;&nbsp; 26'130 
b) Cuntraproposta dal cussegl grond ("model 1 + 1") 
Gea 24'772 
Na&nbsp;&nbsp; 14'014 
c) Dumonda decisiva 
"Iniziativa.d'etica" 9'313 
Cuntraproposta &nbsp;25'964 
Projects federals: 
Conclus federal dals 3 d'october 2008 "In futur cun la medischina cumplementara" (cuntraproject tar l'iniziativa dal pievel "Gea a la medischina cumplementara" ch'è vegnida retratga) 
Participaziun electorala 33,63 pertschient 
Gea&nbsp;&nbsp;29'209&nbsp;&nbsp;&nbsp;66,45 % 
Na&nbsp;&nbsp;&nbsp;&nbsp;14'747&nbsp;&nbsp;&nbsp;33,55 % 
Conclus federal dals 13 da zercladur 2008 davart l'approvaziun e la realisaziun dal barat da notas tranter la Svizra e la communitad europeica concernent la surpigliada da l'ordinaziun davart ils passaports ed ils documents da viadi biometrics 
Participaziun electorala 33,45 pertschient 
Gea&nbsp;&nbsp;23'484&nbsp;&nbsp;&nbsp;54,17 % 
Na&nbsp;&nbsp;&nbsp;&nbsp;19'866&nbsp;&nbsp;&nbsp;45,83 % 
La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l’internet: www.gr.ch - Publicaziuns - Elecziuns e Votaziuns ed - 
Resultats da votaziun 
. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
17.05.200 
La via da Samignun è puspè averta per Ascensiun 
A partir da mesemna saira, ils 20 da matg 2009, a las 21.00, è la via da Samignun puspè averta per il traffic. 
Grazia ad in grond engaschament èsi reussì als spezialists da construcziun da reparar en in temp da record da mo trais emnas la galaria cunter lavinas ch'è vegnida donnegiada il cumenzament d'avrigl. 
Ina lavina da naiv bletscha ha donnegià gievgia, ils 2 d'avrigl 2009, la galaria cunter crudada da crappa e cunter lavinas "Val Pischöt" uschè grevamain che la via da Samignun ha stuì vegnir serrada ad interim. 
Durant la serrada era il Samignun cuntanschibel mo sur la via da val da la vart austriaca. 
Suenter ch'il privel da lavinas è sa reducì, è dals 20 fin ils 23 d'avrigl 2009 la paraid da crap che sa chatta sur la galaria vegnida deliberada sco emprim da la crappa lucca e da la naiv. 
Per las registraziuns dal territori, per giuditgar ils donns vi da l'ovra da construcziun, per decider il gener da las mesiras da reparatura e per la lavur da projectaziun sco tala èn stads a disposiziun mo paucs dis. 
Uschia ha la firma da construcziun locala ch'è vegnida incumbensada pudì cumenzar cun las lavurs da reparatura gia il proxim glindesdi, ils 27 d'avrigl 2009. 
Fin ad otg collavuraturs da l'interpresa da construcziun han lavurà - per part en duas squadras - vi da la sbuvada, vi dal far mantè, vi da l'armar e vi dal betunar la nova part parziala. 
Perquai ch'igl è stà difficil da cuntanscher il plazzal che sa chattava vi d'ina spunda taissa da la Val Pischöt, han ils totalmain 35 meters cubic betun stuì vegnir sgulads sin il plazzal e culads en il mantè cun l'helicopter. 
Resguardond il temp d'almain 7 dis ch'è necessari per ch'il betun en il mantè daventia dir, po la via da Samignun puspè vegnir averta per il traffic mesemna saira avant Ascensiun. 
Ils custs totals da las lavurs da reparatura vi da la galaria "Val Pischöt" importan circa 200'000 francs. 
Infurmaziuns: 
- Peter Stirnimann, responsabel per las medias, uffizi da construcziun bassa, tel. 081 257 37 11 u 079 291 72 75 
- Reto Knuchel, schef dal mantegniment da vias/districts, uffizi da construcziun bassa, tel. 079 629 81 14 
Gremi: uffizi da construcziun bassa 
Funtauna: rg uffizi da construcziun bassa 
19.05.200 
Il chantun introducescha in nov concept per promover l'integraziun da fugitivas e da fugitivs sco er da persunas admessas provisoricamain 
Il chantun Grischun rinforza la promoziun da l'integraziun da fugitivas e da fugitivs renconuschids sco er da persunas admessas provisoricamain. 
La regenza grischuna ha approvà il concept correspundent ed ha incumbensà l'uffizi da fatgs da polizia e da dretg civil dal Grischun cun la realisaziun da tal. Per la promoziun da l'integraziun installescha il chantun in post da coordinaziun tar l'uffizi da fatgs da polizia e da dretg civil. 
Il nov concept fixescha il rom per la concepziun e per las finamiras da la promoziun da l'integraziun per questas gruppas da persunas. 
En l'avegnir duain las mesiras d'integraziun vegnir instradadas directamain suenter la renconuschientscha sco fugitiva u sco fugitiv ubain directamain suenter l'admissiun provisorica. 
Suenter in'analisa da la situaziun individuala vegnan fixadas e realisadas mesiras en il sectur da la promoziun linguistica e mesiras en vista ad in'activitad da gudogn. 
Responsabel per il contact, per l'attribuziun e per la coordinaziun da la promoziun da l'integraziun è il nov post da coordinaziun central. 
Las purschidas d'integraziun vegnan concepidas tenor il princip "promover e pretender" e duain - sche pussaivel - avair lieu entaifer las structuras regularas existentas, sco la scola, la furmaziun professiunala ed il martgà da lavur. 
Nua che las purschidas regularas n'adempleschan betg ils basegns spezials da la gruppa en mira, èn planisadas mesiras specificas. 
Tant il post da coordinaziun sco er las mesiras d'integraziun vegnan finanziads cun la pauschala d'integraziun da la confederaziun. 
Approvà il nov urden da diever da la biblioteca chantunala 
Per il 1. da zercladur 2009 survegn la biblioteca chantunala dal Grischun in nov urden da diever. 
Quel è vegnì approvà da la regenza grischuna e regla tranter auter l'utilisaziun da las medias, ils termins d'emprest, las admoniziuns e las taxas. 
Il nov reglament remplazza l'urden da diever existent che datescha da l'onn 1994. 
Da vischnancas e da regiuns 
- Seglias - Ziràn-Reschen: 
Il plan dal cunfin tranter las vischnancas da Seglias e da Ziràn-Reschen vegn approvà. 
- Casti-Vargistagn - Stussavgia: 
Il plan dal cunfin tranter las vischnancas da Casti-Vargistagn e da Stussavgia vegn approvà. 
- Scuol: 
L'installaziun d'in ascensur vi da la chasa da scola dal stgalim superiur a Scuol vegn approvada e sustegnida cun ina contribuziun chantunala da maximalmain 91'800 francs. 
Contribuziuns chantunalas a differentas instituziuns 
- Center per persunas attempadas Serata, Zizers: 
Il project preliminar per sanar, per midar e per engrondir il center per persunas attempadas Serata a Zizers vegn approvà. 
Cun resalva da l'approvaziun definitiva dal project vegn garantida a l'instituziun responsabla ina contribuziun chantunala da maximalmain 5'800'000 francs. 
- Promoziun da la cultura: 
La regenza ha concedì contribuziuns da totalmain 291'500 francs per promover 13 occurrenzas ed ovras culturalas. 
- Project OGNA: 
Al project OGNA a Trun vegn pajada ina contribuziun unica da maximalmain 100'000 francs. 
Tras il project duai vegnir construida a Trun ina sculptura accessibla da l'artist grischun Matias Spescha (1925 - 2008). 
- Project "Parcs da vacanzas en Svizra": 
Il chantun Grischun sustegna il project "Parcs da vacanzas en Svizra" cun maximalmain 80'000 francs. 
Quai sut la premissa ch'il secretariat da stadi per l'economia (SECO), ch'ils chantuns Berna e Vallais sco er che Landal Green Parks sa participeschian medemamain cun mintgamai 20 pertschient als custs totals da 400'000 francs. 
Projects da vias 
La regenza ha approvà totalmain 1'300'000 francs per construir e per sanar ils suandants trajects da vias: 
- via dal Flüela: lavurs d'impressari e da cuvrida, Plan Grond - God Champatsch 
- via da Stussavgia: lavurs d'impressari, punt dal Bächer Tobel 
Gremi: regenza 
Funtauna: rg chanzlia chantunala dal Grischun 
20.05.200 
La cumissiun per furmaziun e cultura tracta la participaziun dal chantun Grischun al concordat da la pedagogia speziala 
Sut il presidi da la deputada e presidenta da la cumissiun Susanne Krättli-Lori ha la cumissiun dal cussegl grond per furmaziun e cultura (CFC) predeliberà la missiva da la regenza tar la participaziun a la cunvegna interchantunala davart la collavuraziun en il sectur da la pedagogia speziala (concordat da la pedagogia speziala) per mauns dal cussegl grond. 
Cusseglier guvernativ Claudio Lardi, schef dal departament d'educaziun, cultura e protecziun da l'ambient, ha medemamain prendì part a la sesida da la cumissiun. 
Ils 25 d'october 2007 è il concordat da la pedagogia speziala vegnì deliberà da la radunanza plenara da la conferenza svizra da las directuras e dals directurs chantunals da l'educaziun publica (CDEP) senza cuntravuschs. 
Cun la participaziun s'oblighescha il chantun da collavurar en il sectur da la pedagogia speziala. 
Quest concordat è ina consequenza directa da la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns che ha surdà als chantuns la responsabladad professiunala, giuridica e finanziala en il sectur da la scola speziala. 
Suenter ina discussiun intensiva ha la cumissiun per furmaziun e cultura decidì unanimamain da sistir la debatta d'entrada e da la reprender pir, cur ch'il cussegl grond ha tractà la revisiun totala da la lescha davart las scolas popularas dal chantun Grischun (lescha da scola) e cur che quella è vegnida acceptada dal pievel. 
La revisiun totala da la lescha da scola, che regla da nov er il sectur da la scolaziun speziala, sa chatta actualmain en la procedura da consultaziun. 
Pervia da quai vuless la cumissiun spetgar la deliberaziun da la lescha da scola, avant che tractar in'eventuala participaziun al concordat da la pedagogia speziala. 
Correspundentamain vegn il cussegl grond a sa fatschentar cun il concordat da la pedagogia speziala pir suenter il tractament da la revisiun totala da la lescha da scola. 
Infurmaziuns: 
Susanne Krättli-Lori, cumissiun per furmaziun e cultura, tel. 078 668 01 63 
Gremi: cumissiun per furmaziun e cultura 
Funtauna: rg cumissiun per furmaziun e cultura 
25.05.200 
Il chantun dat glisch verda per ina scola privata internaziunala 
En il Grischun duai dastgar vegnir manada ina scola privata internaziunala en la regiun da Cuira. 
La regenza grischuna ha prendì enconuschientscha dal concept correspundent da la Swiss International Schools SA (SIS). 
La premissa per la gestiun è il fatg che la scola resguarda e realisescha las directivas da basa dal plan d'instrucziun e da l'urari dal chantun. 
La decisiun da la regenza na vala betg sco pregiudizi per autras scolas internaziunalas. 
En differents chantuns vegnan manadas scolas internaziunalas. 
Concretamain è ussa avant maun en il Grischun ina dumonda da la Swiss International Schools SA per avrir ina scola internaziunala en la regiun da Cuira. 
En questa scola duain l'englais ed il tudestg esser linguas da mintgadi e da lavur equivalentas. 
Igl è previs da cumenzar cun il manaschi da scola l'onn da scola 2010/2011. 
L'evaluaziun da lieus da scola pussaivels en la regiun da Cuira n'è anc betg terminada. 
Da princip han las scolas privatas en il Grischun las medemas obligaziuns sco las scolas publicas. 
Gist en temps d'ina crisa economica po - tenor l'avis da la regenza - l'installaziun d'ina scola internaziunala augmentar l'attractivitad dal Grischun. 
L'installaziun d'ina tala scola en la Val dal Rain grischuna correspunda als interess da la promoziun da l'economia e po er rinforzar il Grischun sco lieu da furmaziun. 
Reglà da nov la nominaziun dals vins dal Grischun 
A las producentas ed als producents da vin grischun vegni pussibilità da nov da vender lur vins sut differentas noziuns specificas per vin. 
La regenza grischuna ha adattà e mess en vigur l'ordinaziun davart la viticultura e l'import da vin per il 1. da zercladur 2009. 
Cun la revisiun parziala vegnan fixadas las noziuns che pon vegnir duvradas per vins dal chantun Grischun. 
Latiers tutgan las noziuns "selecziun", "vendemia tardiva", "selecziun d'ivas" e "chastè". 
Las disposiziuns en l'ordinaziun reglan detagliadamain las premissas, sut tge noziun ch'ils differents vins dastgan vegnir vendids. 
Las noziuns èn vegnidas examinadas dal post spezialisà per viticultura dal center da furmaziun e cussegliaziun agricula Plantahof ensemen cun la suprastanza da la federaziun interprofessiunala e cun l'uffizi per la segirezza da victualias e per la sanadad d'animals. 
La regenza beneventa las ordinaziuns dal project federal dal traffic da rauba 
La regenza grischuna beneventa da princip las propostas da revisiun da las ordinaziuns dal project dal traffic da rauba che vegnan messas en discussiun da la confederaziun. 
Quellas cuntegnan adattaziuns che sa basan sin las leschas federalas ch'èn vegnidas deliberadas da las chombras federalas il december 2008 en il rom dal project dal traffic da rauba. 
Pli gronda che la proximitad a la clientella saja en las ordinaziuns sco er pli ferm ch'ellas tegnian quint dals basegns dal martgà e pli tgunsch ch'ellas adempleschian las finamiras da la politica da traffic dal legislatur da spustar il traffic da rauba, scriva la regenza en sia resposta da consultaziun a la confederaziun. 
La regenza deplorescha però ch'i na sajan anc betg avant maun las propostas da midar ulteriuras ordinaziuns ch'èn vegnidas fatgas en il rom da l'audiziun. 
En spezial la reordinaziun dals pretschs dals trassés ha ina gronda influenza sin l'augment da la part da la viafier en il traffic da rauba e sin la sanaziun dals vaguns da martganzia cunter canera. 
Da vischnancas e da regiuns 
- Differentas vischnancas: 
Il project "reparaziun d'ovras da protecziun 2009", in project collectiv da differentas vischnancas, vegn approvà. 
L'object dal project èn en tut 44 objects da reparaziun. 
Als custs vegn garantida ina contribuziun da maximalmain 4'712'000 francs. 
- Trin: 
Il project supplementar tar il project "via da guaud Trin Vitg - Munt Sura" da la vischnanca da Trin vegn approvà e sustegnì cun ina contribuziun da maximalmain 475'700 francs. 
- Claustra-Serneus: 
La revisiun parziala da la planisaziun locala "ennavada da Gotschna" da la vischnanca da Claustra-Serneus vegn approvada cun las cundiziuns usitadas. 
- Samedan: 
La revisiun parziala da la planisaziun locala da la vischnanca da Samedan dals 11 da december 2008 vegn approvada. 
- Val Müstair: 
La revisiun parziala da la planisaziun locala "engrondiment da la zona da mastergn en il territori da Palü Daint" da la vischnanca da Müstair vegn approvada. 
Projects da vias 
La regenza ha approvà totalmain 690'000 francs per construir e per sanar il suandant traject da via: 
- via da Lüen: lavurs d'impressari tranter Starlungs e Lüen 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
28.05.200 
ARGE ALP - confess per ina societad da 2000 watts? 
Las scheffas ed ils schefs da las regenzas da la cuminanza da lavur da las regiuns alpinas (ARGE ALP) sa fatschentan - sut il presidi dal cusseglier guvernativ Martin Schmid - cun dumondas da l'energia. 
A la proxima conferenza da las scheffas e dals schefs da las regenzas dals 18/19 da zercladur 2009 a Flem vegn preschentà in studi da cumparegliaziun davart l'utilisaziun d'energias regenerablas e davart resursas natiralas en ils pajais da las Alps e deliberada ina resoluziun davart la politica d'energia. 
La resoluziun duai esser in confess per las finamiras a lunga vista d'ina societad da 2000 watts. 
Cun la conferenza da las scheffas e dals schefs da las regenzas va a fin l'onn presidial da la ARGE ALP dal Grischun. 
Cun il presidi da la ARGE ALP è il chantun Grischun sin buna via. 
A la conferenza da las scheffas e dals schefs da las regenzas a Prien aveva il Grischun surpiglià il zercladur 2008 da la Baviera - confurm al turnus - per in onn il presidi da la ARGE ALP. 
L'ultima giada ha il Grischun presidià la ARGE ALP ils onns 1993 e 1994. 
Durant ses onn presidial ha il Grischun vulì tschentar differents accents. 
Gia il december passà ha gì lieu cun success il simposi davart "La via futura da la ARGE ALP - sfidas e perspectivas". 
L'occurrenza che ha gì lieu ils 10 da december 2008 en il cussegl grond a Cuira durant la sessiun dal parlament ha chaschunà ina discussiun animada davart la rolla e davart il futur da la ARGE ALP. 
Il Grischun è in dals commembers fundaturs da la cuminanza da lavur da las regiuns alpinas (ARGE ALP). 
La ARGE ALP, ch'è vegnida fundada l'onn 1972, era en tut l'Europa l'emprima fusiun cumparegliabla d'unitads statalas ed autonomas sin il plaun sut ils stadis naziunals e federals. 
Da la ARGE ALP fan part ils stadis federativs austriacs Tirol, Salzburg e Vorarlberg, da l'Italia las provinzas autonomas Bulsaun-Tirol dal sid e Trento sco er la regiun Lumbardia, da la Germania il stadi liber da la Baviera e da la Svizra ils chantuns Tessin, Son Gagl e Grischun. 
Dumondas d'energia en il center da la conferenza 
Sco ulteriur accent politic en la ARGE ALP vegn il chantun Grischun a tematisar la dumonda d'energia. 
En vista a la discussiun a chaschun da la proxima conferenza da las scheffas e dals schefs da las regenzas dals 18/19 da zercladur 2009 a Flem ha il chantun Grischun dà l'incumbensa per in studi da cumparegliaziun davart l'utilisaziun d'energias regenerablas e davart las mesiras da l'effizienza energetica en ils pajais commembers da la ARGE ALP. 
La politica d'energia è per il territori alpin da gronda impurtanza, e quai per differents motivs: Sco sistem ecologic fitg sensibel è il territori alpin pertutgà extraordinariamain da la midada dal clima. 
Cun sias resursas per il futur ch'èn avant maun amplamain contribuescha il territori alpin ultra da quai considerablamain ad in provediment d'energia ch'è favuraivel per il clima. 
Plinavant è l'economia d'energia in motor impurtant per l'economia. 
Gist en il territori alpin existan las schanzas spezialas d'engrondir la part d'energias regenerablas e dad augmentar a medem mument la valurisaziun en la regiun. 
En il rom d'in sboz da resoluziun ch'è vegnì inoltrà dal chantun Grischun vegnan las scheffas ed ils schefs da las regenzas da la ARGE ALP a discutar davart la societad da 2000 watts e davart la surpigliada da sias finamiras a lunga vista. 
Tenor quella na duai mintga uman da quest mund betg duvrar a vista mesauna dapli che 2000 watts energia. 
Plinavant constatescha il sboz da resoluziun che la forza idraulica sco energia regenerabla la pli impurtanta duai vegnir promovida e meglierada en sia effizienza, nua che quai è raschunaivel dal puntg da vista economic ed ecologic. 
En quest connex duai il potenzial da la forza idraulica vegnir utilisà en moda persistenta tar novas construcziuns, tar renovaziuns e tar engrondiments. 
Ultra da quai duai il territori alpin pudair profitar adequatamain da l'aua sco resursa d'energia. 
Cunter ina spartiziun digitala 
Ultra da la politica d'energia vegnan las scheffas ed ils schefs da las regenzas da la ARGE ALP a sa fatschentar a lur conferenza er cun tecnologias modernas d'infurmaziun e da communicaziun. 
Per che quai saja il cas sto dentant l'infrastructura vegnir garantida ad ura e dapertut. 
La ristga en regiuns alpinas e periferas è dentant quella che las novas tecnologias vegnan savens introducidas cun retard u ch'ellas n'èn insumma betg disponiblas. 
Ina resoluziun davart il tema da la societad d'infurmaziun e da la politica d'infrastructura ch'è vegnida inoltrada dal Grischun fa attent ch'ina infrastructura ch'è adequata per las novas tecnologias da communicaziun è d'ina impurtanza centrala per il territori alpin. 
Pervia da quai stuess la politica sustegnair sin differents plauns la cumplettaziun da l'infrastructura a bindel lad. 
Oravant tut en regiuns periferas sto - cun agid da mesiras adattadas - vegnir impedida ina spartiziun digitala en territoris che han in provediment suffizient ed en territoris che han in provediment betg suffizient. 
Dar ina vusch a la giuventetgna cun il premi da musica da la ARGE ALP 
In accent frestg metta il Grischun durant ses onn presidial tras la publicaziun dal premi da la ARGE ALP 2009. 
Questa concurrenza è vegnida publitgada il december passà sco premi da musica e duai dar ina vusch a la giuventetgna. 
Premiada vegn ina contribuziun musicala che sa fatschenta en moda creativa cun il tema da las Alps. 
A medem temp duai il premi da la ARGE ALP - ch'è dotà cun 15'000 euros - gidar a promover musicistas giuvnas e musicists giuvens en il territori alpin ed als dar la pussaivladad da sa preschentar en tut il territori da la ARGE ALP. 
A la conferenza da las scheffas e dals schefs da las regenzas vegnan ussa communitgads las victuras ed ils victurs dal premi da musica. 
En tut èn vegnidas inoltradas 112 contribuziuns. 
Ina giuria internaziunala ha elegì las victuras ed ils victurs. 
Infurmaziuns: 
- cusseglier guvernativ dr. Martin Schmid, parsura da la ARGE ALP, tel. 081 257 32 01 
Gremi: chanzlia chantunala dal Grischun 
Funtauna: rg chanzlia chantunala dal Grischun 
28.05.200 
Ils recurs cunter la votaziun dals 17 da matg vegnan refusads 
La regenza grischuna ha refusà ils recurs cunter la votaziun federala dals 17 da matg 2009 davart ils passaports e davart ils documents da viadi biometrics en il chantun Grischun cun l'argument ch'els na sajan betg motivads. 
Tut en tut èn vegnids inoltrads 108 recurs tar la regenza, 26 da quels èn da persunas che han lur domicil en il chantun Grischun. 
Cun dumondas che han il medem cuntegn pretendan las recurrentas ed ils recurrents ch'il resultat da votaziun dal chantun Grischun vegnia declerà sco nunvalaivel e che la votaziun vegnia repetida u ch'ella vegnia verifitgada. 
Il project da votaziun federal davart ils passaports e davart ils documents da viadi biometrics è vegnì acceptà en il Grischun cun 23'484 cunter 19'866 vuschs. 
Tenor l'avis da la regenza na preschentan las recurrentas ed ils recurrents naginas reclamaziuns che fissan - tenor lur gener u tenor lur dimensiun - adattadas d'influenzar il cler resultat da votaziun dal Grischun. 
Sco punct central supponan els mo ch'il resultat naziunal saja incorrect e ch'i sajan eventualmain capitadas irregularitads. 
Ellas ed els na descrivan e na motiveschan però naginas irregularitads u nagins eveniments concrets en il chantun Grischun che pudessan permetter ils dubis giustifitgads vi da la correctadad dal resultat da votaziun. 
Per quest motiv constatescha la regenza che tut ils recurs da votaziun na sajan betg motivads e stoppian pervia da quai vegnir refusads. 
Gremi: regenza 
Funtauna: rg chanzlia chantunala dal Grischun 
02.06.200 
La cumissiun per economia e taxas sustegna la revisiun parziala da la lescha da taglia 
Sut il presidi da Franco Quinter ha la cumissiun per economia e taxas (CET) predeliberà la missiva tar la revisiun parziala da la lescha da taglia per mauns dal cussegl grond. 
A questa sesida è stà preschent er il cusseglier guvernativ Martin Schmid, schef dal departament da finanzas e vischnancas. 
Tras questa revisiun parziala duai la lescha da taglia vegnir adattada en nov puncts. 
La finamira da la revisiun è quella da render il chantun Grischun pli attractiv sco plazza fiscala tant per persunas natiralas sco er per persunas giuridicas. 
Plinavant daventan tschertas midadas necessarias perquai che la lescha chantunala sto vegnir adattada al dretg fiscal federal armonisà. 
I n'è betg ina finamira da la revisiun da promover la concurrenza fiscala cun ils chantuns vischins; plitost duai la revisiun parziala permetter al chantun Grischun da cumpensar ils dischavantatgs ch'el aveva fin ussa en la concurrenza fiscala. 
Suenter avair discutà detagliadamain davart il project ha la cumissiun concludì unanimamain d'entrar en il project e da proponer al cussegl grond d'acceptar il sboz da lescha da la regenza. 
En la tractativa detagliada vegn la cumissiun a proponer al cussegl grond da midar er l'art. 38 da la lescha da taglia; las deducziuns per uffants che pon vegnir fatgas valair tar las entradas vegnissan augmentadas. 
Dal rest suonda la cumissiun la missiva da la regenza, mintgamai cun ina cuntravusch pertutgant la reducziun da la grevezza maximala tar la taglia sin la facultad e pertutgant la reducziun da la taglia sin il gudogn da las persunas giuridicas sin la tariffa unitara da 5.5 pertschient. 
Infurmaziuns: 
president da la cumissiun Franco Quinter, tel. 079 682 47 47 
Gremi: cumissiun per economia e taxas 
Funtauna: rg cumissiun per economia e taxas 
03.06.200 
Cumprovà l'emprim chaun-vulp en il Grischun 
La fin d'avrigl 2009 ha pudì vegnir cumprovà sin il St. Luzisteig tar Maiavilla l'emprim chaun-vulp en il Grischun. 
Quai è la sisavla cumprova per la Svizra. 
En il Grischun vegni examinà da metter il chaun-vulp sin la glista da las spezias permessas. 
Ils 27 d'avrigl 2009 ha in curridur chattà in chaun-vulp mort sin in prà sut il St. Luzisteig, betg lunsch davent dal cunfin dal Liechtenstein. 
El ha annunzià quai immediatamain a la collecziun da la scienza natirala dal principadi da Liechtenstein. 
L'animal è alura vegnì surdà al museum da la natira dal Grischun, nua ch'ils scleriments detagliads han mussà ch'el è eventualmain vegnì stgarpà d'in chaun d'ina grondezza mesauna. 
L'animal masculin era fitg magher, aveva memia pauc pais ed era infectà fermamain da zeccas. 
Dapi l'onn 1997 èn vegnids registrads enfin ussa tschintg chauns-vulp en Svizra, numnadamain en ils chantuns Argovia, Giura ed Uri. 
La gronda part dals animals è stada masculina ed è vegnida da populaziuns da la Germania che derivan d'animals ch'èn vegnids laschads libers e ch'èn immigrads da l'ost. 
Er quest animal dastgass derivar dal territori Baviera - Vorarlberg ed esser immigrà en il Grischun tras il principadi da Liechtenstein. 
Per regla na datti betg chauns-vulp - che vegnan er numnads enoc - en il vest da l'Ural. 
En questas regiuns è el però vegnì tegnì pli baud sco animal da pellitscha dumandà. 
Il chaun-vulp na sa, cuntrari a l'urset american (procyon lotor), il qual el sumeglia, betg raiver. 
Sco omnivor sa nutrescha el d'animals pitschens e da fritgs. 
Per betg laschar crescher anc pli fitg il squitsch sin ils animals da preda da la vulp e dal tais vegni examinà da metter il chaun-vulp sin la glista da las spezias permessas. 
Infurmaziuns: 
- dr. Georg Brosi, manader da l'uffizi da chatscha e pestga dal Grischun, tel. 081 257 38 91 (da cuntanscher da las 13.30) 
Gremi: uffizi da chatscha e pestga 
Funtauna: rg uffizi da chatscha e pestga 
03.06.200 
Il Grischun stgaffescha ulteriuras basas legalas per introducir la votaziun electronica 
Il chantun Grischun stgaffescha las ulteriuras basas legalas ch'èn necessarias per introducir la votaziun electronica. 
La regenza ha approvà la revisiun parziala respectiva da l'ordinaziun da la regenza davart ils dretgs politics en il chantun Grischun. 
Suenter l'approvaziun tras la confederaziun entra la revisiun parziala en vigur per il 1. da fanadur 2009. 
Quella pretenda dals chantuns da stgaffir fin mez 2009 las basas legalas per centralisar e per armonisar ils registers electorals da las Svizras e dals Svizzers a l'exteriur. 
Las adattaziuns da l'ordinaziun ch'èn evgnidas concludidas obligheschan las vischnancas da nov da manar in register electoral sin basa da l'elavuraziun electronica da datas (EED). 
Questa soluziun electronica sto il medem mument pussibilitar il transfer electronic da datas al sistem chantunal da votaziun electronica. 
Ultra da quai vegn fixà ed armonisà il cuntegn dal register electoral. 
La direcziun administrativa dals registers electorals per las Svizras e per ils Svizzers a l'exteriur vegn surlaschada vinavant a las vischnancas. 
Ella na vegn betg centralisada. 
Il chantun Grischun planisescha d'introducir fin l'onn 2011 la pussaivladad da votar en moda electronica en in emprim pass per las Svizras e per ils Svizzers a l'exteriur e pli tard alura per tut las votantas e per tut ils votants. 
Avant che questa segunda etappa d'amplificaziun vegn prendida per mauns duain - tenor il rapport "Vote électronique en il chantun Grischun" ch'è vegnì deliberà da la regenza il favrer - vegnir analisadas las experientschas ch'èn vegnidas fatgas fin lura. 
Il cussegl grond vegn a tractar quest rapport en la sessiun d'avust. 
Il Grischun collavura cun Turitg sin il champ da la statistica da furmaziun 
En il sectur da la statistica da furmaziun collavura il chantun Grischun en il futur cun il chantun Turitg. 
La regenza grischuna ha approvà ina cooperaziun correspundenta. 
Il chantun Grischun indemnisescha il chantun Turitg pauschalmain mintga onn cun 168'000 francs. 
Planisà èsi er da metter a disposiziun las infurmaziuns davart la statistica da furmaziun sin ina pagina d'internet. 
La statistica da furmaziun duai metter a disposiziun basas impurtantas ed analisar ils svilups en il sectur da furmaziun da la scola preliminara fin a la scola auta. 
Per quest intent ha l'uffizi federal da statistica lantschà l'onn 2004 il project "Modernisaziun da las retschertgas en il sectur da furmaziun". 
La realisaziun vala sco sfida per ils chantuns. 
En quest connex èsi sa mussà baud che chantuns pitschens n'èn strusch en cas d'endrizzar e da manar agens sistems cun custs e cun in engaschament da persunal raschunaivels. 
Tenor l'avis da la regenza è ina excorporaziun da la statistica da furmaziun ed ina collavuraziun cun il chantun Turitg pia ina soluziun effizienta. 
Sin il champ da la statistica da furmaziun ha Turitg experientscha da blers onns ed in know-how fitg grond da la statistica che sa basa sin l'informatica. 
Er ils chantuns Turgovia e Glaruna han fixà ina collavuraziun cun Turitg. 
Da vischnancas e da regiuns 
- Calfreisen: 
La renovaziun da la via champestra Pra Pitscha da la vischnanca da Calfreisen vegn sustegnida cun ina contribuziun chantunala da maximalmain 95'000 francs. 
- Arosa, Tavau: 
Il plan dal cunfin tranter las vischnancas d'Arosa e da Tavau vegn approvà. 
- Mustér: 
La revisiun totala da la planisaziun locala da la vischnanca da Mustér dals 30 da november 2008 vegn approvada. 
Contribuziuns chantunalas a differentas instituziuns 
- Fundaziun Hosang, Plankis: 
A la fundaziun Hosang, Plankis, vegn garantida ina contribuziun da construcziun da maximalmain 37'300 francs per engrondir il local per l'elavuraziun da laina sco er la cuschina d'abitar en il lavuratori Plankis a Cuira. 
Projects da vias 
La regenza ha approvà totalmain 1'150'000 francs per construir e per sanar il suandant traject da via: 
- via dal Luzisteig: lavurs d'impressari tar la punt "Lochrüfe". 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
04.06.200 
Il zercladur fa il cussegl grond ina sessiun "extra muros" a Puschlav 
Dals 15 fin ils 18 da zercladur 2009 fa il cussegl grond ina sessiun en la regiun a Puschlav. 
Questa sessiun "extra muros" vegn actualmain preparada cun plaina forza. 
L'emprima sessiun en il Grischun talian stat sut il motto "Incontro - Inscunter - Begegnung". 
Sin proposta da la conferenza da las presidentas e dals presidents aveva il parlament tschernì il zercladur 2008 Puschlav sco lieu da sessiun. 
Igl è quai l'emprima sessiun "extra muros" dal parlament chantunal en il Grischun talian. 
En il passà han gia gì lieu sessiuns d'ordaifer a Mustér, a Tavau ed a Landquart. 
La sessiun en la regiun a Puschlav dura quatter dis, e quai da glindesdi, ils 15 da zercladur, fin gievgia, ils 18 da zercladur. 
I vegn sa radunà en la chasa da scola Santa Maria a Puschlav. 
Il secretariat dal cussegl grond da la chanzlia chantunala è vegnì incumbensà cun l'organisaziun da questa sessiun. 
Actualmain vegn ella preparada cun plaina forza. 
Il comité d'organisaziun da la vischnanca da Puschlav procura per l'alloschament da las commembras e dals commembers dal parlament e per il program accumpagnant spezial durant questa sessiun. 
Ultra da quai sto vegnir installada l'infrastructura tecnica ch'è necessaria al lieu. 
Program accumpagnant multifar 
Las deputadas ed ils deputads duain survegnir a Puschlav la pussaivladad d'emprender d'enconuscher pli bain la populaziun. 
Il motto da la sessiun "extra muros" è "Incontro - Inscunter - Begegnung". 
Latiers ha la vischnanca da Puschlav arranschà in program accumpagnant cultural, sportiv e culinaric interessant e multifar. 
Il viadi da las deputadas e dals deputads a Puschlav duai gia esser spezial. 
Igl è planisà ch'ellas e ch'els viageschan glindesdi, ils 15 da zercladur, cun in tren spezial da la viafier retica da Puntraschigna a Puschlav. 
A las 13.00 è previs il bainvegni uffizial tras represchentantas e tras represchentants da la vischnanca a la staziun da Puschlav. 
Suenter ina spassegiada a la chasa da scola Santa Maria cumenza la sessiun a las 14.30 cun in pled dal president dal cussegl grond. 
La mesemna avantmezdi, ils 17 da zercladur, sa preschentan las quatter regiuns dal Grischun talian (Bregaglia, Calanca, Mesauc e Puschlav) al parlament en la sala da la sessiun. 
La mesemna vers saira è previs in program accumpagnant uffizial cun visitas culturalas ed economicas per las deputadas e per ils deputads. 
Eleger pon ellas ed els tranter ina visita da la Rezia energia ed ina visita da Puschlav e da la Casa Console. 
La saira, a partir da las 19.00, ha lieu in apero cun giasts envidads sco er cun las deputadas e cun ils deputads sin l'areal da scola a Puschlav. 
Suenter vegnan las deputadas ed ils deputads envidads a la tschaina ensemen cun ils giasts uffizials. 
Ultra da quai han las organisaturas ed ils organisaturs arranschà in program da sport facultativ per las deputadas e per ils deputads, e quai mintga damaun avant las sesidas. 
Er il mardi saira, ils 16 da zercladur, han lieu activitads sut tschiel avert. I vegnan fatgas gitas en la Val di Campo u da Puschlav a Miralago, ina tura cun velo da muntogna. 
Plinavant ha lieu in gieu da ballape tranter ils represchentants dal cussegl grond ed ils veterans da Valposchiavo Calcio. 
La glista da tractandas è lunga 
A la sessiun "extra muros" a Puschlav na spetgan las deputadas ed ils deputads betg mo daletgs culturals, sportivs e culinarics, mabain er ina glista da tractandas fitg lunga. 
Tranter auter èsi previs da cuntinuar a deliberar la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna). 
Tractandadas vegnan ultra da quai er las suandantas fatschentas: il quint dal chantun 2008, la revisiun parziala da la lescha da taglia, la sanaziun da la scola chantunala Cleric a Cuira sco er la missiva davart la structura da las gruppas da products e davart ils effects da GRiforma (3. etappa). 
Las sesidas dal parlament èn publicas sco a Cuira. 
L'onn passà è l'organisaziun da la sessiun en la regiun vegnida publitgada uffizialmain per chattar candidaturas. 
Gia il favrer 2007 aveva il cussegl grond acceptà cun gronda maioritad ina proposta da prender in conclus direct concernent il cussegl grond "extra muros". 
En spezial il fatg che sessiuns en la regiun han gia gì lieu - en cas da renovaziuns da l'edifizi dal cussegl grond a Cuira - en il passà a Mustér, a Tavau ed a Landquart, dentant anc mai en il Grischun talian, ha incità la conferenza da las presidentas e dals presidents da proponer al cussegl grond da far la sessiun da zercladur 2009 a Puschlav. 
Ils custs supplementars per la realisaziun da la sessiun "extra muros" sa chattan en il rom dal preventiv concludì dal cussegl grond e vegnan stimads a ca. 120'000 francs. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
04.06.200 
Novas bibliotecaras survegnan il certificat 
En il Grischun han terminà dacurt 13 bibliotecaras lur furmaziun supplementara ed han survegnì il certificat da la cuminanza da lavur da las bibliotecas svizras da lectura publica (CLP). 
La biblioteca chantunala dal Grischun porscha regularmain ina furmaziun supplementara per persunas creschidas, per ch'i possia vegnir prestada ina lavur da bibliotecara cumpetenta en las passa 50 bibliotecas da scola e communalas dal chantun. 
Questa furmaziun supplementara ademplescha las prescripziuns da qualitad da las directivas vertentas da la cuminanza da lavur da las bibliotecas svizras da lectura publica (CLP). 
Ils curs vegnan organisads - en num da la cumissiun da bibliotecas dal chantun Grischun - tras l'incumbensada chantunala da las bibliotecas Nelly Däscher. 
Il curs fundamental da la CLP terminescha suenter 27 dis d'instrucziun cun in examen. 
Dacurt han 13 absolventas survegnì il certificat da la CLP a chaschun d'ina festa da finiziun. 
En ses pled ha la manadra dal post da stab per l'egualitad da las schanzas, Silvia Hofmann, ludà las bibliotecaras da la CLP per lur engaschament. 
La lavur da biblioteca, cunzunt la promoziun da la lectura, saja ina lavur impurtanta e pretensiusa per la societad, ina lavur cun in effect persistent per la populaziun, perquai che la lectura saja ina da las abilitads las pli impurtantas ch'ins stoppia posseder, per avair success en la vita. 
Ina biblioteca saja oz il center d'infurmaziun d'ina vischnanca, in lieu da scuntrada culturala per tut las abitantas e per tut ils abitants, in lieu, nua ch'ins po star e chattar contacts socials. 
Uschia saja la biblioteca da princip il lieu il pli impurtant d'ina vischnanca. 
In certificat han survegnì: 
Flavia Arpagaus, Cuira; Petronella Cavegn, Vella; Katrin Germann, Ftan; Brigitte Hartwig, Bever; Luzia Kohler, Ragaz Bogn; Monica Lütscher, Domat; Manuela Mullis, Ragaz Bogn; Gabriela Nigg, Küblis; Regula Röthlisberger, Vaz sut; Doris Schmid, Filisur; Ruth Schreiber-Roduner, Domat; Marisa Strub-Lazzarini, Oberrieden; Gertrud Wieser, Zuoz. 
Infurmaziun per las medias: 
Ina fotografia da las absolventas po vegnir retratga tar la biblioteca chantunala, Nelly Däscher: tel. 081 257 28 37, e-mail: Nelly.Daescher@kbg.gr.ch 
Gremi: biblioteca chantunala dal Grischun 
Funtauna: rg biblioteca chantunala dal Grischun 
05.06.200 
Ina premiera cun bler moviment: emprima "sonda en moviment" ils 13 da zercladur 2009 a Cuira 
Animar la populaziun da mintga vegliadetgna a dapli moviment ed ad in nutriment pli saun: quai è l'intent da l'emprima "sonda en moviment" dals 13 da zercladur a Cuira. 
Per dar appetit serva il program varià. La "sonda en moviment" è part integrala dal program "grischun en moviment". 
Quel è vegnì lantschà l'atun 2008 da l'uffizi da sanadad dal chantun Grischun en collavuraziun cun la promoziun da la sanadad Svizra. 
El cumpiglia actualmain 18 projects, la gronda part è concepida per uffants (pitschens) sco er per scolaras e per scolars. 
La "sonda en moviment" è l'unica occurrenza ch'è destinada per tut la populaziun. 
L'emprim sa concentrescha ella sin Cuira, in'extensiun sin autras regiuns è planisada per ils proxims onns. 
Integrar il moviment en il mintgadi 
La "sonda en moviment" che ha lieu ils 13 da zercladur 2009, furma ina "punt" ed in access simpel al mund dal sport. 
Tut las purschidas èn gratuitas per las participantas e per ils participants. 
En il center stat l'access plain plaschair a dapli moviment ed al sport. 
Questa occurrenza duai sa drizzar a tut las gruppas da vegliadetgna da l'uffant pitschen fin a la persuna che retira ina renta. 
Pervia da quai è il program fitg vast: Ultra d'ina tenda d'infurmaziun cumpiglia el ina controlla medicinala, cun la quala vegnan controllads e giuditgads a partir da las 9 il zutger dal sang ed il squitsch dal sang sco er il colesterin e la funcziun dal lom. 
Ultra da quai datti la pussaivladad tar quest check-up d'absolver tests da l'equiliber, da la forza e da l'agilitad. 
Eveniments en gruppa vegnan pussibilitads tras differents moduls da moviment che vegnan purschids dad uniuns da Cuira en il center da la citad: uschia per exempel in chastè da sigliottar, ina paraid da raiver ed in rollomobil, dentant er ballarait, judo, in percurs per velos da muntogna, ir cun l'aissa-ruletta e cun patins cun rodas. 
En questa ultima disciplina fan las persunas interessadas in pèr giadas in viadi circular sin in traject segirà. 
Er las persunas ch'èn entusiasmadas dal viandar na vegnan betg a la curta: ellas pon tscherner tranter ina gita en citad, ina gita da jazz u ina gita d'iert. 
Il punct final è in eveniment sin in culm dal Mittenberg. 
La "sonda senza fin" sco inspiraziun 
Il titel da l'occurrenza "sonda en moviment" è vegnì tschernì sin basa da la "sonda senza fin - 12 uras cultura a Cuira". 
Cun la "sonda en moviment" duai la populaziun vegnir animada en moda termaglianta, raschunaivla ed orientada a l'eveniment da sa muventar dapli e da sa nutrir en moda pli sauna. 
I dovra pauc per laschar cuntentar ils uffants spontanamain lur basegn da moviment innat. 
Studis mussan dentant che bleras mattas e che blers mats sco er che bleras dunnas e che blers umens sa muventan memia pauc. 
Per uffants vala in'ura da moviment sco minimum, per creschids vala sco regla generala ina mes'ura al di en ina intensitad media (quai vul dir ch'ins sto sa mover uschia ch'ins sua levamain e ch'ins ha ina respiraziun levamain accelerada). 
Per quai na vegn gnanc duvrà in mument spezial. 
Ulteriuras infurmaziuns ed il program detaglià da la "sonda en moviment" survegnis Vus sin l'internet sut 
www.graubuenden-bewegt.ch 
. 
Infurmaziuns: 
tel. 081 257 25 18 
- Renato Lanfranchi, vicemanader da l'uffizi da sanadad, tel. 081 257 26 14 
Gremi: uffizi da sanadad 
Funtauna: rg uffizi da sanadad 
05.06.200 
La cumissiun predeliberanta dal cussegl grond sustegna la sanaziun da l'edifizi Cleric da la scola chantunala a Cuira 
Il concept per sanar l'edifizi Cleric (l'anteriur seminari da magistras e da magisters) fa part dal project general "Sanaziun architectonica da la scola chantunala grischuna a Cuira". 
Sco ulteriura etappa impurtanta dal concept general duai quest edifizi ussa vegnir renovà. 
Quai propona la regenza en sia missiva dals 31 da mars 2009 ch'è vegnida tractada da la cumissiun predeliberanta cumpetenta dal cussegl grond sut il presidi dal deputà Christian Möhr. 
A la sesida è sa participà er il cusseglier guvernativ Stefan Engler. 
L'edifizi ch'è vegnì construì ils onns 1962 fin 1964 sto vegnir sanà. 
Ils mirs exteriurs da l'edifizi n'adempleschan tranter auter betg pli las pretensiuns areguard l'isolaziun termica respectivamain las pretensiuns da la legislaziun chantunala d'energia. 
La sanaziun da la fatschada externa, dal tetg e da las fanestras ch'è planisada duai plinavant gidar ad ademplir las prescripziuns dal standard da MINERGIE. 
Ultra da quai èn las chavas en l'edifizi contaminadas cun PCB e ston vegnir allontanadas e dismessas en moda professiunala. 
Er ston vegnir renovads ils indrizs da la tecnica da chasa e las installaziuns sanitaras. 
Ils custs per sanar l'edifizi Cleric en moda cumplessiva importan totalmain 26 milliuns francs. 
La sanaziun è in ulteriur element impurtant en il rom da la renovaziun totala currenta da la scola chantunala grischuna. 
Il project persvada la cumissiun areguard la qualitad ed areguard l'economia e garantescha che la scola chantunala s'etableschia en moda persistenta sco impurtanta instituziun chantunala da furmaziun. 
Correspundentamain recumonda ella unanimamain al cussegl grond da conceder il credit d'impegn da 26 milliuns francs. 
Las investiziuns principalas per la sanaziun da la chasa Cleric vegnan fatgas gia a partir da la stad 2010. 
Uschia cumbattan questas investiziuns – en il senn d'ina mesira per stabilir la conjunctura che po vegnir realisada directamain – las tendenzas da conjunctura negativas en il chantun. 
Sch'il cussegl grond accepta il project, pon ins cumenzar cun las lavurs da sanaziun il fanadur 2010. Quellas duran previsiblamain fin la mesadad da l'onn 2012. 
Infurmaziuns: 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
08.06.200 
Il Grischun vul introducir in program per la diagnosa tempriva dal cancer dal sain 
En il chantun Grischun duai vegnir lantschà a partir da l'onn 2010 in program per la diagnosa tempriva dal cancer dal sain. 
Per pudair crear la basa legala per realisar l'uschenumnà program per il screening mammografic, sto vegnir adattada la lescha davart l'assicuranza da malsauns e la reducziun da las premias. 
La regenza grischuna ha deliberà la missiva correspundenta per mauns dal cussegl grond. 
En Svizra è il cancer dal sain la malsogna da cancer lunschor la pli frequenta e la raschun da la mort che vegn chaschunada dal cancer la pli usitada tar las dunnas. 
Annualmain survegnan circa 5'300 dunnas cancer, passa 1'350 moran pervia dal cancer. 
Sin basa da las enconuschientschas actualas ston ins partir dal fatg che la diagnosa tempriva dal cancer dal sain cun agid da la mammografia è ina da las paucas metodas per diagnostitgar a temp il cancer, las qualas pon sbassar cumprovadamain la mortalitad. 
La premissa è che la mammografia vegnia fatga en il rom da programs da screening organisads, cun garanzia da la qualitad. 
La regenza è perquai da l'avis ch'in tal program stoppia vegnir introducì er en il chantun Grischun. 
Igl è planisà da surdar ad in'organisaziun ina incarica da prestaziun per realisar il screening mammografic en il chantun. 
Per surdar questa incarica èsi previs da far ina publicaziun uffiziala. 
L'organisaziun sto ademplir in catalog d'incumbensas ch'è vegnì definì ordavant e sto observar las prescripziuns da la confederaziun. 
La finamira è quella da pudair lantschar l'onn 2010 il program. 
La gruppa en mira dals screenings mammografics èn dunnas en la vegliadetgna da 50 fin 69 onns, perquai che la ristga da survegnir cancer dal sain è la pli gronda en questa vegliadetgna. 
Las assicuranzas da malsauns ston surpigliar ils custs directs per la prestaziun tecnica da la mammografia sco er per la prestaziun medicinala. 
Il chantun finanziescha ils custs che na vegnan betg surpigliads da las cassas da malsauns, vul dir ils custs per la logistica dal program e per il manaschament da la qualitad sco er ils custs per controllar l'efficacitad da l'entir program. 
Per quest intent fa il chantun quint cun custs en la dimensiun da 300'000 fin 400'000 francs per onn. 
Per obtegnair ina gronda participaziun, prevesa la regenza da metter a disposiziun en il Grischun dal nord ed en il Grischun dal sid mintgamai almain in institut da radiologia per il screening mammografic. 
L'ospital chantunal a Curia, il center da diagnosa Belmont a Cuira e l'ospital da Samedan èn gia sa declerads pronts da participar. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 (cuntanschibla a partir da las 13.00) 
Gremi: regenza 
Funtauna: rg chanzlia chantunala dal Grischun 
09.06.200 
LAS SCHEFFAS ED ILS SCHEFS DA LAS REGENZAS DA LA ARGE ALP SA SCUNTRAN A FLEM A LUR 40. CONFERENZA PLENARA 
Ils temas centrals èn la politica d'energia, las tecnologias da communicaziun ed ils animals da rapina gronds 
La politica d'energia e la politica d'infrastructura stattan en il center da la 40avla conferenza plenara da las scheffas e dals schefs da las regenzas da la cuminanza da lavur da las regiuns alpinas (ARGE ALP) dals 18/19 da zercladur a Flem. 
Spetgads vegnan represchentantas e represchentants illusters da las regenzas dals stadis da la ARGE ALP. 
Cun la conferenza da las scheffas e dals schefs da las regenzas va a fin l'onn presidial dal Grischun ed il presidi vegn surdà a la provinza autonoma Bulsaun-Tirol dal sid. 
Il presidi da la conferenza da las scheffas e dals schefs da las regenzas da la ARGE ALP a Flem ha il cusseglier guvernativ grischun Martin Schmid. 
Sco participants da las provinzas autonomas talianas Bulsaun-Tirol dal sid e Trento vegnan il guvernatur Luis Durnwalder ed il president da la regenza Lorenzo Dellai. 
Da l'Austria sa participeschan il guvernatur dal Vorarlberg Herbert Sausgruber, il schef da l'uffizi da la regenza da Salzburg Heinrich Christian Marckhgott sco er il viceguvernatur dal Tirol Anton Steixner. 
Il stadi liber tudestg da la Baviera vegn represchentà dal sutdirectur dal ministeri Jörg Vogel e dals chantuns svizzers Son Gagl e Tessin vegnan spetgads ils cussegliers guvernativs Willi Haag e Marco Borradori. 
Planisà resoluziuns davart la politica d'energia e davart la politica d'infrastructura 
A la conferenza da las scheffas e dals schefs da las regenzas vegn la ARGE ALP a tractar sco temas politics centrals las dumondas d'energia ch'èn impurtantas per il territori alpin sco er il provediment cun tecnologias modernas da l'infurmaziun e da la communicaziun. 
Per tuts dus secturs tematics duain vegnir deliberadas resoluziuns. 
En il sboz da resoluziun davart la politica d'energia insista la ARGE ALP che la forza idraulica sco energia regenerabla la pli impurtanta duai vegnir promovida e meglierada en sia effizienza, nua che quai è raschunaivel dal puntg da vista economic ed ecologic. 
Ultra da quai cuntegna il sboz da resoluziun in appel da la ARGE ALP a las regenzas naziunalas ed a la UE d'integrar las finamiras a lunga vista da la societad da 2000 watts en lur programs e da las realisar. 
En il sectur da la politica d'infrastructura pretenda la ARGE ALP tenor il sboz da resoluziun da cumplettar ad ura, dapertut, en moda persistenta e segira l'infrastructura per las tecnologias modernas d'infurmaziun e da communicaziun en il territori alpin. 
Per che er las regiuns alpinas possian profitar da las schanzas da las tecnologias modernas, sto - gist en regiuns periferas - vegnir impedida ina spartiziun digitala en territoris che han in provediment suffizient ed en territoris che han in provediment betg suffizient. 
Animals da rapina gronds en las Alps 
Sco ulteriur tema central vegn preschentà a la conferenza er il project "Animals da rapina gronds en las Alps". 
Quest project ch'è vegnì lantschà dal Grischun sa fatschenta cun l'urs, cun il luf u cun il luf-tscherver - animals da rapina gronds ch'eran ina giada da chasa en las regiuns alpinas. 
Prendì en mira vegn ina collavuraziun transcunfinala en il senn d'in barat d'experientschas sin plaun professiunal. 
Ils animals da rapina gronds che vivan en libertad sa derasan pli e pli fitg. 
Anzi, sche las populaziuns creschan, bandunan singuls animals baud u tard quests territoris ed emigreschan en pajais vischins. 
Ina collavuraziun dals pajais da las Alps en quest sectur è pervia da quai impurtanta, betg sco ultim er per evitar conflicts. 
La ARGE ALP lantscha divers projects novs 
Per promover il contact tranter las burgaisas ed ils burgais lantscha e sa participescha la ARGE ALP a differents projects internaziunals. 
Per mauns da la conferenza da las scheffas e dals schefs da las regenzas ha la giunta directiva inoltrà en tut indesch projects novs. 
Tranter quels sa chattan ils projects ch'èn vegnids inoltrads dal Tirol dal sid "Project da giuvenils respect, confidenza e speranza", "Carburants alternativs en il territori alpin", "L'avertura d'areals d'abitadi champesters en il territori alpin", "Gruppa da lavur neuroreabilitaziun" sco er il project "Brain drain en ils pajais da la ARGE ALP". 
Ultra da quai vul la ARGE ALP introducir in "Barat per emprender linguas per scolaras e per scolars dal stgalim superiur secundar" sco er collavurar tar la "Academia europeica da talents a Lindau". 
Tar ils novs projects tutgan plinavant la "Dieta speziala davart documents digitals en ils archivs dal territori alpin" ed il project "Alp house - cultura architectonica alpina ed ecologia". 
L'intent da quest project è quel da sviluppar vinavant las cumpetenzas da manaschis da mastergn locals per sanar edifizis vegls ed abitadis alpins resguardond l'effizienza energetica. 
La finala ston ils schefs da las regenzas decider davart ils projects "Ecologia ed economia en il guaud da protecziun" e "Lavur ed economia cun persunas immigradas en il territori alpin". 
La ARGE ALP vul er cuntinuar ils proxims onns cun il project da sport per giuvenils che vegn tgirà dal Grischun. 
A las concurrenzas da sport transcunfinalas en set disciplinas èn sa participads passa 1500 giuvenils l'onn 2007/2008. 
Surdada dal premi da la ARGE ALP e midada dal presidi 
La ARGE ALP ha mess in accent frestg e stgaffì ina vischinanza a las burgaisas ed als burgais publitgond il premi da la ARGE ALP 2009. 
Da 112 contribuziuns ha ina giuria dad 11 expertas ed experts tschernì trais titularas e titulars sco er in titular per il premi da giuventetgna. 
A la conferenza da las scheffas e dals schefs da las regenzas vegnan ussa communitgads las victuras ed ils victurs. 
Questa concurrenza è vegnida publitgada il december passà sco premi da musica e duai dar ina vusch a la giuventetgna. 
Cun la conferenza da las scheffas e dals schefs da las regenzas va a fin l'onn presidial dal Grischun. 
Il cusseglier guvernativ Martin Schmid vegn a surdar il presidi a Luis Durnwalder, guvernatur da la provinza autonoma Bulsaun-Tirol dal sid. 
La ARGE ALP, ch'è vegnida fundada l'onn 1972, è stada en tut l'Europa l'emprima uniun cumparegliabla d'unitads statalas ed autonomas sin in plaun sut ils stadis naziunals e federals. 
Cun ina collavuraziun transcunfinala ha la ARGE ALP la finamira da tractar ils interess cuminaivels da ses commembers, cunzunt en il sectur cultural, social, economic ed ecologic. 
Ulteriuras infurmaziuns: 
Ina survista dals projects da la ARGE ALP po vegnir chargiada giu 
qua . 
www.argealp.org 
Infurmaziuns: 
- cusseglier guvernativ dr. Martin Schmid, parsura da la ARGE ALP, tel. 081 257 32 01 
Gremi: chanzlia chantunala dal Grischun 
Funtauna: rg chanzlia chantunala dal Grischun 
10.06.200 
Consultaziun davart l'elecziun taciturna per las commembras e per ils commembers da las dretgiras districtualas 
En il futur duai esser pussaivel en il Grischun da far ina elecziun taciturna da las commembras e dals commembers da las dretgiras districtualas. 
La regenza grischuna ha avert la consultaziun tar la revisiun parziala da la lescha davart ils dretgs politics en il chantun Grischun. 
La nova pussaivladad d'ina elecziun taciturna duai vegnir stgaffida per tut ils scrutinis da las elecziuns da renovaziun e da las elecziuns cumplementaras da las commembras e dals commembers da las dretgiras districtualas. 
In'elecziun taciturna è pussaivla, sch'il dumber da las candidatas e dals candidats correspunda al dumber da mandats che stat a disposiziun. 
Quai premetta ch'i vegnia introducida ina procedura d'annunzia. 
La revisiun parziala prevesa che la nova procedura d'annunzia stoppia vegnir concepida a moda uschè simpla sco pussaivel. 
La cumissiun administrativa da la dretgira districtuala cumpetenta decida, sche l'elecziun taciturna ha lieu. 
Sch'i n'ha betg lieu in'elecziun taciturna, duai dar sco fin ussa in scrutini public liber. Il motiv per far las adattaziuns proponidas è stada ina incumbensa da l'october 2008 ch'il cussegl grond ha acceptà. 
Quella pretenda l'introducziun da l'elecziun taciturna per las commembras e per ils commembers da las dretgiras districtualas. 
Ins discurra d'ina "elecziun taciturna", sch'i na vegnan betg proponids - en cas d'ina elecziun tras il pievel - dapli candidatas e dapli candidats che quai ch'i stattan a disposiziun mandats, e sch'ina autoritad dastga declerar las candidatas ed ils candidats sco elegids en "elecziun taciturna". 
La pussaivladad da l'elecziun taciturna che n'ha nagina tradiziun en il Grischun duai vegnir stgaffida mo per las elecziuns da las dretgiras districtualas. 
Pir cun la refurma da las dretgiras grischunas dals 12 da mars 2000 è vegnida introducida l'elecziun da las commembras e dals commembers da las dretgiras districtualas tras il pievel. 
Il 1. da zercladur 2008, a chaschun da las ultimas elecziuns, hai dà mo pli en paucs districts "elecziuns per propi". 
La participaziun a las elecziuns è pia er stada pitschna. 
Sut questas circumstanzas è la regenza da l'avis ch'i saja giustifitgabel d'introducir - en cas da las elecziuns da las dretgiras districtualas - la nova pussaivladad d'elecziuns taciturnas. 
Uschia sa laschan er spargnar custs considerabels per tut las instanzas participadas. 
La novaziun duai ir en vigur l'onn 2012 a chaschun da las proximas elecziuns da renovaziun totala da las dretgiras districtualas. 
Ils documents da consultaziun èn publitgads sin la pagina d'internet da la chanzlia chantunala 
www.staka.gr.ch 
sut la rubrica temas / projects. 
La consultaziun dura fin ils 30 da settember 2009. 
Ils casinos cun la concessiun B duain pajar main taglias 
Tenor l'avis da la regenza grischuna duain bancas da gieu cun ina concessiun B pajar main taglias. 
Quai menziunescha la regenza en sia resposta da consultaziun a la cumissiun federala da bancas da gieu concernent la midada previsa da l'ordinaziun davart las bancas da gieu. 
La revisiun pertutga en sasez mo ils casinos cun ina concessiun A. Sco novaziun èsi previs d'incassar ina taglia progressiva da las bancas da gieu cun ina concessiun A, sch'ellas fan ina buna svieuta. 
La valur minimala, a partir da la quala la progressiun fiscala da la taxa sin bancas da gieu cumenza duai vegnir diminuida da 20 a 10 milliuns francs. 
A la regenza para questa adattaziun previsa da la valur minimala tar ils casinos cun ina concessiun A d'esser adequata. 
Percunter supplitgescha la regenza la confederaziun da sbassar las tariffas fiscalas per ils casinos cun ina concessiun B al nivel da las reducziuns che vegnivan concedidas pli baud. 
Perquai che quests casinos han problems - pervia da la fixaziun vertenta da taglia - d'avair ina rentabilitad adequata. 
En il chantun Grischun ha gia stuì vegnir serrà in casino. Las tariffas per spazzachamins vegnan adattadas 
En il Grischun vegnan las tariffas per spazzachamins adattadas a la chareschia ed augmentadas correspundentamain. 
La regenza grischuna ha approvà e mess en vigur la revisiun parziala da la tariffa per spazzachamins per il 1. da fanadur 2009. 
Las tariffas d'indemnisaziun vegnan augmentadas dad actualmain 71 francs per ura per 3.3 pertschient sin 73.35 francs. 
L'ultima adattaziun da la tariffa per spazzachamins è stada il matg 2007. 
Il contract normal da lavur per l'agricultura vegn adattà 
Il chantun Grischun adatta il contract normal da lavur per l'agricultura a la pratica. 
La regenza grischuna ha approvà e mess en vigur la revisiun parziala respectiva per il 1. da fanadur 2009. 
Ina novaziun è quella ch'il temp maximal da lavur per di cumpiglia en general 10 uras, e quai durant l'entir onn. 
Tuttina dastga vegnir stipulà in temp da lavur che variescha tenor las stagiuns, uschenavant ch'i vegn ademplì in temp da lavur da 10 uras per di en la media annuala. 
Plinavant vegn scursanì da 12 a 10 uras il temp da paus nuninterrut che sto vegnir concedì per di als giuvenils da sut 18 onns. 
Il motiv per la revisiun è quel che la regulaziun anteriura è sa demussada d'esser nunpratitgabla. 
Il contract normal da lavur è applitgabel per tut las emploiadas e per tut ils emploiads d'in manaschi puril u d'in manaschi accessoric che tutga tiers, e quai independentamain da lur grad d'occupaziun u da lur durada d'engaschament. 
La regenza s'exprima cunter l'iniziativa parlamentara concernent la suspensiun fiscala en cas d'in acquist da cumpensaziun en proprietad d'abitar 
La regenza grischuna refusa l'iniziativa parlamentara concernent la suspensiun fiscala en cas d'ina acquisiziun da cumpensaziun en furma d'ina immobiglia abitada sez. 
La revisiun da lescha che vegn proponida da la confederaziun cuntegna las midadas ch'èn necessarias per passar da l'imposiziun dal gudogn sin la vendita da bains immobigliars tenor la metoda absoluta a la metoda relativa. 
La metoda relativa suspenda per il retgav obtegnì l'imposiziun dal gudogn proporziunalmain a la reinvestiziun. Sco che la regenza scriva en sia resposta da consultaziun va la suspensiun fiscala da la metoda relativa memia lunsch. 
Ella cumpiglia er la part dal retgav da la vendita che na vegn betg pli reinvestida e che stat a disposiziun a la pajataglia u al pajataglia per lur agen diever. 
La regenza è cunter l'introducziun da regulaziuns ch'èn fallidas tenor il dogma fiscal, ch'èn anticonstituziunalas e che favuriseschan mo singulas gruppas da persunas. 
Da vischnancas e da regiuns 
Panaduz, Razén: 
Per il project "basa principala Panaduz/Razén" da las vischnancas da Panaduz e da Razén vegn garantida ina contribuziun da maximalmain 729'600 francs. 
Lumbrein: 
Il project "sanaziun da la via da guaud Sogn Gion - Curtinatsch" da la vischnanca da Lumbrein vegn approvà e sustegnì cun ina contribuziun da maximalmain 547'600 francs. 
Vrin: 
A la vischnanca da Vrin vegn garantida ina contribuziun da 237'600 francs als custs per renovar e per engrondir il stabiliment dal provediment d'aua, 1. etappa. 
Nufenen: 
Per renovar e per engrondir l'ovra idraulica da la vischnanca da Nufenen vegn garantida ina contribuziun chantunala da maximalmain 792'990 francs. 
Luzein: 
La revisiun parziala da la planisaziun locala da la vischnanca da Luzein, ch'è vegnida concludida ils 28 da december 2008, vegn approvada. 
Surcuolm: 
La revisiun parziala da la planisaziun locala "Pradual" da la vischnanca da Surcuolm (a partir dal 1. da schaner 2009 vischnanca da Mundaun) ch'è vegnida concludida ils 21 da november 2008, vegn approvada. 
Contribuziuns chantunalas a differentas instituziuns 
Open airs: 
L'onn 2009 sustegna il chantun differents open airs cun garanzias da deficit d'ina summa totala da maximalmain 39'000 francs. 
Quai èn ils open airs da Trun (27 da zercladur), da Valragn (11/12 da fanadur), da Bellaluna (17/18 da fanadur), da la Val Stussavgia (18/19 da fanadur), da la Val Lumnezia (24/25 da fanadur), da Chapella (25/26 da fanadur) e da Malans (7/8 d'avust). 
Projects da vias 
La regenza ha approvà totalmain 870'000 francs per construir e per sanar il suandant traject da via: 
- via da Val S. Pieder: lavurs d'impressari entaifer il vitg da Val S. Pieder 
Chaussas persunalas 
Simon Theus 
, domicilià a Trimmis, è vegnì elegì sco manader da projects e sco substitut dal manader dal post da servetsch da l'uffizi da vischnancas. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
11.06.200 
La cumissiun per politica da stadi e strategia prepara la sessiun da zercladur dal cussegl grond 
Per preparar la sessiun da zercladur 2009 a Puschlav ha la cumissiun per politica da stadi e strategia (CPSS) predeliberà differentas fatschentas. 
Quai ha ella fatg en dus sesidas sut il presidi da Jon Domenic Parolini ed en preschientscha da cusseglier guvernativ Martin Schmid e dal president da la regenza Hansjörg Trachsel. 
En la sessiun da zercladur vegnan tranter auter cuntinuadas las tractativas parlamentaras concernent il project per la NGF grischuna. Quai ha dà l'occasiun a la cumissiun per politica da stadi e strategia da sa fatschentar anc ina giada intensivamain cun tscherts secturs tematics da quest project. 
En quest connex ston vegnir menziunads en spezial e pricipalmain ils secturs da la scola e da la tgira d'uffants cumplementara a la famiglia. 
In giavisch impurtant per la cumissiun è en spezial che la scolina e che la scola populara sco er ch'ils secturs da la sanadad e dals fatgs socials restian vinavant incumbensas communablas dal chantun e da las vischnancas. 
Quest intent duai vegnir punctuà explicitamain en ina disposiziun legala da la lescha generala. 
La menziun da quest intent en la lescha generala na chaschuna dentant nagin spustament ni da las cumpetenzas ni da la repartiziun finanziala tranter il chantun e las vischnancas per ils secturs correspundents. 
Observond in'expertisa giuridica ch'è vegnida fatga per incumbensa da la cumissiun fan la cumissiun e la regenza la proposta al cussegl grond d'adattar la lescha davart las scolas medias, uschia che las vischnancas ston pajar ils emprims dus onns dal gimnasi inferiur per ils giuvenis che vivan en questas vischnancas, entant ch'ils geniturs vegnan a medem temp deliberads da pajar las taxas da scola. 
En cas da la tgira d'uffants cumplementara a la famiglia propona la cumissiun – observond las propostas da las commembras e dals commembers dal parlament, las qualas ella surpiglia senza resalvas – ch'il chantun duai esser l'instanza che cusseglia e che sustegna las vischnancas e las purschidras ed ils purschiders. 
Il chantun duai er esser responsabel per determinar la moda da calcular dals custs normads. 
Tenor l'opiniun da la cumissiun duai la participaziun da la vischnanca da domicil da l'uffant tgirà plinavant importar almain 50 pertschient ils emprims trais onns da gestiun da las purschidras u dals purschiders e pli tard alura almain 40 pertschient. 
La dumonda dal plenum dal parlament, tenor la quala la procentuala pli auta per ils custs normads duai er valair per la vischnanca da domicil, sche la vischnanca, nua che l'instituziun respectiva da tgira sa chatta, sa participescha cun ina tala als custs normads è vegnida acceptada unanimamain da la cumissiun. 
Sa referind a la lescha davart l'agid social public ed a la lescha davart il sustegn da persunas basegnusas ch'èn gia vegnidas concludidas dal cussegl grond en ina emprima lectura la sessiun d'avrigl ha ina minoritad da la cumissiun fatg la proposta da revegnir a questas leschas e cumbinà ella cun la proposta da laschar tar il chantun l'organisaziun dals servetschs socials e l'adempliment da lur incumbensas e da surdar a las vischnancas la finanziaziun da las prestaziuns ch'ellas han furnì. 
In puntg da discussiun final è alura stada la dumonda dal referendum. 
Ina minoritad da la cumissiun beneventa ch'il project da la NGF vegnia suttamess facultativamain ad in referendum. 
Ensemen cun la regenza vul la maioritad da la cumissiun suttametter la lescha generala davart la NGF grischuna al referendum facultativ. 
Ultra da quai è la cumissiun sa fatschentada cun la terza ed ultima etappa da GRiforma. 
Cun excepziun d'in pèr paucas midadas pitschnas suonda la cumissiun – er en quai che reguarda il cuntegn – las propostas da la regenza tenor missiva. 
In ulteriur tema è stada la controlla dal success dal program da l'onn 2008 da la regenza. 
Suenter che tut las dumondas han pudì vegnir respundidas cuntentaivlamain da la regenza en moda directa u per correspundenza, propona la cumissiun al cussegl grond d'entrar en il program da l'onn 2008 e da prender enconuschientscha da quel. 
Infurmaziuns: 
Jon Domenic Parolini, president da la cumissiun per politica da stadi e strategia,tel. 081 860 03 05 u 079 280 72 92 
Gremi: cumissiun per politica da stadi e strategia 
Funtauna: rg cumissiun per politica da stadi e strategia 
11.06.200 
La consultaziun tar la taxa turistica chantunala cumenza la fin da l'onn 2009 
Il departament d'economia publica e fatgs socials ha elavurà in sboz per ina lescha sco er in rapport explicativ davart la taxa turistica chantunala (TTC). 
La regenza è vegnida orientada davart il stadi dal project. 
Il departament ha ussa incumbensà l'uffizi per economia e turissem d'elavurar in sboz d'ina lescha detaglià per ina varianta. 
La consultaziun vegn lantschada la fin da l'onn 2009. 
Il departament d'economia publica e fatgs socials ha elavurà in sboz per ina lescha davart la finanziaziun da las organisaziuns turisticas - la basa per la TTC - sco er redigì in rapport explicativ en chaussa. 
Ultra da quai èn vegnidas examinadas variantas tar la TTC. 
Suenter che la regenza è vegnida orientada, pon ussa vegnir fatgas las ultimas lavurs da detagl e la consultaziun po vegnir lantschada per la fin da l'onn 2009. 
Ina da las alternativas ch'èn vegnidas preschentadas en il rapport explicativ sco variantas tar la TTC duai ussa vegnir elavurada pli precis. 
En spezial vegn l'uffizi per economia e turissem incumbensà d'elavurar tar quest concept alternativ da nov in sboz detaglià per ina lescha respectiva. 
Fin ussa è questa varianta mo vegnida preschentada en ina lescha generala da princip. 
Per la consultaziun vegn uschia a star a disposiziun ina meglra basa da decisiun tant per la varianta sco er per la TTC. 
L'intent da la TTC è quel da stgaffir las cundiziuns generalas per il turissem per che quel possia agir - suenter las adattaziuns da las structuras e suenter las fusiuns a las organisaziuns turisticas actualas - en moda d'in interprendider e confurm al martgà. 
En quest connex duain las passa 100 taxas communalas da cura e las taxas communalas per promover il turissem vegnir remplazzadas tras in sistem che vala en l'entir Grischun e che pussibilitescha d'impunder ils meds finanzials en moda pli flexibla per incumbensas da marketing e d'infrastructura. 
Ultra da quai duain ils meds finanzials vegnir augmentads per render enconuschent la purschida turistica dal Grischun a novs giasts. 
Infurmaziuns: 
president da la regenza Hansjörg Trachsel, schef dal departament d'economia publica e fatgs socials, tel. 081 257 23 01 
Gremi: departament d'economia publica e fatgs socials 
Funtauna: rg departament d'economia publica e fatgs socials 
12.06.200 
Co che la famiglia e la professiun sa laschan cumbinar 
Il rapport grischun da famiglia ch'è vegnì deliberà avant dus onns dal cussegl grond recumonda da proteger meglier las dunnas ed ils umens che han uffants u che giavischan uffants. 
Ina da las mesiras proponidas è la meglra cumpatibilitad da la famiglia e da la professiun. 
La tgira d'uffants ordaifer la famiglia chatta per part pauca acceptanza en il Grischun. 
Mammas e babs che dumondan ils servetschs da canortas d'uffants u d'autras structuras dal di per lur uffants, vegnan crititgads. 
I vegn emblidà che adina dapli famiglias èn dependentas da questas purschidas, perquai ch'ina suletta paja na tanscha betg per nutrir l'entira famiglia. 
En intginas valladas na datti er insumma nagina pussaivladad da laschar tgirar ils uffants ordaifer la famiglia. 
Las instituziuns existentas vegnan confruntadas cun ina dumonda creschenta. 
La gronda part da las canortas d'uffants han glistas da spetga. 
Ensemen cun l'autura Susanna Fanzun e cun la televisiun rumantscha ha il departament d'educaziun, cultura e protecziun da l'ambient dal Grischun (DECA) respectivamain il post da stab per l'egualitad da las schanzas producì in DVD che cuntegna dus films documentars e material accumpagnant. 
Ils films èn en lingua rumantscha cun suttitels tudestgs. 
Ils films documentars preschentan per l'ina il mintgadi en la canorta d'uffants pitschens Neugut a Landquart, per l'autra las structuras dal di da la scola primara da S-chanf ch'èn vegnidas creadas cun meds simpels. 
A pled vegnan geniturs, tattas e tats, politicras e politichers, manadras e manaders d'ina interpresa, ma cunzunt er ils uffants sezs. Uschia sa mussi ch'i dat ina vasta paletta da pussaivladads per ils geniturs da cumbinar la famiglia e la professiun. 
Entant ch'in dals pèrs surpiglia mintgamai la mesadad da las incumbensas, è la mamma cun in'activitad da gudogn a temp cumplain che educhescha suletta ses trais uffants en la vegliadetgna da scola cuntenta ch'i dat in agid da far pensums a scola. 
Declerà vegn la responsabladad e l'engaschament da la patruna u dal patrun, las experientschas da cussegliera guvernativa Eveline Widmer-Schlumpf cun ina rait famigliara che funcziuna bain u las visiuns da la politicra da furmaziun e cussegliera naziunala da la PS Jacqueline Fehr. 
Sco giast spezial sa preschenta il cabarettist Flurin Caviezel cun sia chanzun "Laider, laider nai, dänn bin i nit dahai". 
Il DVD "Co che la famiglia e la professiun sa laschan cumbinar" vul gidar a lantschar discussiuns davart la cumpatibilitad da la famiglia e da la professiun e davart las numerusas pussaivladads d'infurmaziun. 
Vernissascha a Cuira 
A la vernissascha da glindesdi, ils 22 da zercladur, en l'aula da la chasa da scola Montalin a Cuira vegnan mussads extracts dal DVD e commentads da l'autura Susanna Fanzun. 
Ultra da quai discurra cusseglier guvernativ Claudio Lardi, schef dal departament d'educaziun, cultura e protecziun da l'ambient. 
A la discussiun al podium "Uffants èn er chaussa dals umens" sa participeschan dus babs, il manader d'ina canorta d'uffants a Cuira sco er in psicolog. 
Vernissascha dal DVD "Co che la famiglia e la professiun sa laschan cumbinar" cun discussiun al podium "Uffants èn er chaussa dals umens" e cun apero. 
La tgira d'uffants è organisada. 
Glindesdi, ils 22 da zercladur, da las 17.00 fin las 19.30 
Aula da la chasa da scola Montalin, Splügenstrasse 4 a Cuira 
Il DVD po vegnir retratg gratuitamain tar il post da stab per l'egualitad da las schanzas, Loestrasse 37, 7000 Cuira, tel. 081 257 35 70 u e-mail: 
info@chancengleichheit.gr.ch 
Infurmaziuns: 
Silvia Hofmann, lic.fil.MA, manadra dal post da stab per l'egualitad da las schanzas, tel. 081 257 35 70 u 
Silvia.Hofmann@stagl.gr.ch 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
15.06.200 
La regenza va davant il tribunal federal 
La regenza grischuna ha recurrì tar il tribunal federal cunter la sentenzia da la dretgira administrativa dal Grischun concernent la taglia sin donaziuns respectivamain la taglia sin l'ierta. 
En quest recurs propona la regenza al tribunal federal d'annullar la sentenzia da la dretgira administrativa u - cas cuntrari - da returnar la chaussa a l'instanza precedenta per giuditgar da nov la situaziun. 
En il Grischun èn per il 1. da schaner 2008 las descendentas ed ils descendents (uffants, biadias e biadis e.u.v.) sco er ils uffants figliasters ed ils uffants confidads vegnids liberads da la taglia sin l'ierta. 
Per iertas anticipadas ch'èn vegnidas pajadas avant questa data e che n'èn anc betg vegnidas suttamessas a la taglia fin ussa, ha il legislatur previs l'imposiziun da taglia a partir da l'entrada en vigur da la revisiun da la lescha. 
En sia sentenzia dals 12 da matg 2009 ha la dretgira administrativa decidì ch'i manchia ina basa legala per suttametter a la taglia las iertas anticipadas tenor il dretg vegl. 
Suenter avair analisà la situaziun dals fatgs e dal dretg ha la regenza decidì da recurrer tar il tribunal federal cunter la sentenzia da la dretgira administrativa. 
Tenor la regenza n'ha la dretgira administrativa betg tegnì quint da la clera voluntad dal cussegl grond. 
Sin fundament da la sentenzia contestada pudess il chantun perder taglias sin l'ierta d'in import da circa 30 milliuns francs. 
Infurmaziuns: 
- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
- Toni Hess, vicemanader da l'administraziun da taglia, tel. 081 257 33 26 
Gremi: regenza 
Funtauna: rg chanzlia chantunala dal Grischun 
17.06.200 
40. Conferenza plenara dals schefs da las regenzas da la ARGE ALP 
Societad da 2000 watts sco finamira a lunga vista da la ARGE ALP 
En il center da la 40. conferenza plenara dals schefs da las regenzas da la cuminanza da lavur da las regiuns alpinas (ARGE ALP) èn stadas la politica d'energia e la politica d'infrastructura. 
A la conferenza che ha gì lieu ils 18/19 da zercladur 2009 a Flem è vegnì preschentà in studi da cumparegliaziun davart l'utilisaziun da las energias regenerablas e davart las resursas natiralas en ils pajais da las Alps e deliberada ina resoluziun davart la politica d'energia. 
En quella recumonda la ARGE ALP als pajais commembers da resguardar las finamiras a lunga vista da la societad da 2000 watts en lur politica d'energia. 
Ultra da quai ha il cusseglier guvernativ Martin Schmid premià las victuras ed ils victurs dal premi musical 2009 da la ARGE ALP. 
Cun la conferenza dals schefs da las regenzas va a fin l'onn presidial dal Grischun. 
Il presidi vegn surdà a la provinza autonoma Bulsaun-Tirol dal sid. 
Sco tema politic central ha la ARGE ALP tractà la dumonda da l'energia a la conferenza dals schefs da las regenzas a Flem. 
Il chantun Grischun ha mess en discussiun in studi da cumparegliaziun davart l'utilisaziun d'energias regenerablas e davart las mesiras da l'effizienza energetica en ils pajais commembers da la ARGE ALP. 
Quel mussa ch'il territori alpin cun sias resursas per il futur ch'èn avant maun amplamain po contribuir considerablamain ad in provediment d'energia ch'è favuraivel per il clima. 
En il territori alpin existan las schanzas spezialas d'engrondir la part da las energias regenerablas sco aua e laina e dad augmentar a medem mument la valurisaziun en la regiun. 
La resoluziun ch'è vegnida deliberada dals schefs da las regenzas da la ARGE ALP vul rinforzar ina politica d'energia persistenta en il territori alpin. 
En quella recumonda la ARGE ALP als pajais commembers da resguardar las finamiras a lunga vista da la societad da 2000 watts en lur politica d'energia. 
La visiun ha sco intent la finamira fin l'onn 2100 che mintga uman da quest mund na dovra betg permanentamain dapli che 2000 watts energia. 
Plinavant pretenda la ARGE ALP che la forza idraulica sco energia regenerabla la pli impurtanta duai vegnir promovida e meglierada en sia effizienza, nua che quai è raschunaivel dal puntg da vista economic ed ecologic. 
En quest connex duai il potenzial da la forza idraulica vegnir utilisà en moda persistenta tar novas construcziuns, tar renovaziuns e tar engrondiments. 
Pussaivel è quai per exempel tras ina taxaziun flexibla da la forza idraulica, tras la promoziun d'ovras d'accumulaziun a pumpa e tras in'orientaziun pli pregnanta sin energia per il consum maximal e sin energia per il consum constant. 
Per la ARGE ALP èsi plinavant impurtant ch'il territori alpin possia profitar en moda adequata da l'aua sco resursa e che las stentas per sanar las auas sco er per proteger l'ambient e la cuntrada vegnian renconuschidas sco contribuziun a la prevenziun existenziala. 
Plinavant vulan ils pajais da la ARGE ALP promover e coordinar l'utilisaziun electrica e termica da la biomassa sco per exempel la laina. 
Impurtant èsi er da reducir il consum da las energias fossilas tar novas construcziuns e da promover las sanaziuns concernent la tecnica energetica dals edifizis e dals indrizs da stgaudar. 
Quai po vegnir cuntanschì cun mesiras sco standards minimals, certificats energetics dals edifizis u cun impuls finanzials per midar ils indrizs per stgaudar e per far aua chauda uschia ch'els funcziunan cun energias regenerablas. 
Er per il traffic propona la resoluziun differentas mesiras. 
Uschia duain ils pajais commembers da la ARGE ALP sa stentar da reducir las impestaziuns cun substanzas nuschaivlas e las grevezzas da canera che vegnan chaschunadas dal traffic en spezial per lung da las axas da transit, dentant er da sbassar il consum d'energia e las emissiuns da CO2. 
Quai po vegnir fatg tranter auter cun promover tar il traffic public tecnicas da tracziun che chaschunan paucas emissiuns, cun taglias sin ils vehichels a motor che dependan da las emissiuns e cun impuls finanzials per cumprar vehichels effizients en reguard a l'energia sco er cun optimar il traffic turistic. 
La finala stat a cor a la ARGE ALP en sia resoluziun che la segirezza dal provediment d'electricitad e ch'il barat transcunfinal senza discriminaziuns d'electricitad sajan garantids. 
Cunter ina spartiziun digitala 
Ultra da la politica d'energia èn ils schefs da las regenzas da la ARGE ALP sa fatschentads a lur conferenza er cun tecnologias modernas d'infurmaziun e da communicaziun. 
Ina resoluziun davart il tema da la societad d'infurmaziun e da la politica d'infrastructura ch'è vegnida concludida da la ARGE ALP fa attent ch'ina infrastructura ch'è adequata per las novas tecnologias da communicaziun è d'ina impurtanza centrala per il territori alpin. 
Pervia da quai stuess la politica sustegnair sin differents plauns la cumplettaziun da l'infrastructura a bindel lad. 
Oravant tut en regiuns periferas sto - cun agid da mesiras adattadas - vegnir impedida ina spartiziun digitala en territoris che han in provediment suffizient ed en territoris che han in provediment betg suffizient. 
Ils schefs da las regenzas premieschan las victuras ed ils victurs dal premi da la ARGE ALP 
A la conferenza dals schefs da las regenzas èn vegnidas preschentadas las victuras ed ils victurs dal premi musical 2009 da la ARGE ALP "ARGE ALP sound". 
L'emprim premi ch'è dotà cun 7'000 euros sco er cun ina preschentaziun a l'avertura dal festival a Salzburg, va al musicist Flo Zilla dal Grischun per sia chanzun "Mountain Lake". 
Il segund rang ch'è dotà cun 5'000 euros occupa la band "The Real McCoy`` da la Baviera cun lur chanzun "Style bergauf". 
Sin il terz rang (3'000 euros) è arrivada la "Theresia Natter Combo" dal Vorarlberg che ha sis commembras e commembers cun lur titel "Schö". 
Il premi da giuventetgna da 1'000 euros ha survegnì l'arpretist Christoph Pfändler da 16 onns da Son Gagl per sia contribuziun "Schwertfuchteling at the Säntis". 
La concurrenza è vegnida publitgada il december da l'onn passà. 
La ARGE ALP ha tschertgà las meglras contribuziuns musicalas ch'èn sa fatschentadas en moda creativa cun il tema da las Alps. 
En tut èn vegnidas inoltradas 112 contribuziuns, da las qualas ils singuls pajais han tschernì 38 chanzuns per il finale. 
Or da quellas ha ina giuria internaziunala elegì las victuras ed ils victurs. 
Il presidi mida dal Grischun al Tirol dal sid 
Cun la conferenza da las scheffas e dals schefs da las regenzas va a fin l'onn presidial dal Grischun. 
Il presidi è vegnì surdà dal cusseglier guvernativ Martin Schmid a Luis Durnwalder, guvernatur da la provinza autonoma Bulsaun-Tirol dal sid. 
Ulteriuras infurmaziuns: 
Supplementarmain po ina survista dals projects da la ARGE ALP vegnir chargiada giu 
www.argealp.org 
Infurmaziuns: 
- cusseglier guvernativ dr. Martin Schmid, parsura da la ARGE ALP, tel. 081 257 32 01 
Gremi: chanzlia chantunala dal Grischun 
Funtauna: rg chanzlia chantunala dal Grischun 
19.06.200 
Las tavlas da lecziuns dal stgalim primar vegnan adattadas 
L'introducziun da l'englais e l'anticipaziun da l'instrucziun d'ina lingua chantunala sco lingua estra han per consequenza che las tavlas da lecziuns dal stgalim primar dal chantun Grischun ston vegnir adattadas. 
Las novas tavlas da lecziuns èn vegnidas deliberadas da la regenza grischuna e valan per l'emprima giada a partir ad l'onn da scola 2010/2011 per tut las scolaras e per tut ils scolars che frequentan alura la 1. fin la 3. classa primara. 
L'instrucziun da l'emprima lingua estra (lingua chantunala) vegn dotada a partir da la 3. fin a la 6. classa cun mintgamai 2 lecziuns per emna. 
L'englais vegn instruì a partir da la 5. classa, medemamain durant 2 lecziuns per emna. 
L'adattaziun actuala da las tavlas da lecziuns è l'emprim pass en direcziun d'in nov urari ch'è coordinà cun ils auters chantuns e ch'è accordà cun ils plans d'instrucziun futurs. 
Pervia da quai è ella moderada e pussibilitescha al chantun Grischun da s'avischinar pass per pass a las directivas futuras d'in plan d'instrucziun interchantunal armonisà. 
En la sessiun d'avrigl 2008 aveva il cussegl grond concludì d'introducir l'englais sco segunda lingua estra obligatorica sco er da spustar il cumenzament da l'instrucziun da l'emprima lingua estra (rumantsch, talian u tudestg) da la 4. a la 3 classa. 
Il cumbat internaziunal cunter la cibercriminalitad vegn beneventà 
La regenza grischuna beneventa en sia resposta da consultaziun a la confederaziun l'approvaziun e la realisaziun planisada da la convenziun dal cussegl da l'Europa davart la cibercriminalitad. 
Questa convenziun è l'emprima cunvegna internaziunala per cumbatter la criminalitad d'informatica e la criminalitad en l'internet. 
Ella s'occupa da las sfidas da las tecnologias d'infurmaziun novas e renconuscha la necessitad da cumbatter e d'impedir la criminalitad d'informatica e la criminalitad en l'internet sur ils cunfins or. 
Per armonisar il dretg penal oblighescha questa convenziun ils stadis contrahents tranter auter che l'engion cun agid dal computer, che l'engol da datas, che sfalsificaziuns da documents cun agid dal computer u che la penetraziun en in sistem da computer protegì duai vegnir chastià. 
Ils stadis contrahents ston ultra da quai chastiar la pornografia cun uffants sco er la violaziun da dretgs d'autura u d'autur en l'internet. 
La Svizra ademplescha gia per gronda part las pretensiuns da la convenziun. 
La regenza beneventa il causal penal da las mutilaziuns sexualas 
La regenza grischuna beneventa da princip il project da francar la mutilaziun da las genitalias femininas sco causal penal en il cudesch penal. 
La pussaivladad da pronunziar chastis pecuniars na resguarda la regenza però sco betg adattà per avair in effect preventiv, perquai ch'ils chastis pecuniars èn savens memia bass. 
Pervia da quai sustegna la regenza en sia resposta da consultaziun ina proposta da minoritad e pledescha per in chasti che privescha da la libertad da minimalmain 1 onn fin a 10 onns. 
La mutilaziun da las genitalias femininas è ina blessura corporala greva. 
La confederaziun examinescha d'introducir in causal penal specific da la mutilaziun da las genitalias femininas. 
Ultra da quai duai ina mutilaziun da las genitalias femininas vegnir chastiada en Svizra, er sch'ella n'è betg vegnida fatga en Svizra e sch'ella n'è betg chastiabla al lieu, nua ch'ella è vegnida fatga. 
Da vischnancas e da regiuns 
Bregaglia: 
La regenza approvescha la nova constituziun da la vischnanca da Bregaglia dals 17 da matg 2009. 
Mesauc: 
Per revitalisar la Moesa tar Pian San Giacomo, conceda la regenza ina contribuziun da 90'000 francs. 
Soazza: 
A la vischnanca da Soazza vegn concedida ina contribuziun da 259'000 francs per refar ils mirs sitgs en ils guauds da chastagners en il territori da Roncaia. 
Vella: 
Per il project "Via da maschinas Uaul Quader" da la vischnanca da Vella conceda la regenza ina contribuziun da 56'950 francs. 
Seglias - Vaz: 
Il plan dal cunfin tranter las vischnancas da Seglias e da Vaz vegn approvà. 
Contribuziuns chantunalas a differentas instituziuns 
Center da geriatria dal Signuradi: 
Il project preliminar per substituir l'edifizi dal center da geriatria dal Signuradi a Maiavilla vegn approvà. 
Cun resalva da l'approvaziun definitiva dal project e da la garanzia da la finanziaziun restanta vegn garantida ina contribuziun chantunala da maximalmain 5'710'000 francs. 
Clinica psichiatrica Waldhaus: 
Il project per engrondir il pavigliun da pazientas e da pazients "chasa D" da la clinica psichiatrica Waldhaus a Cuira vegn approvà. 
Per la realisaziun vegn mess a disposiziun in credit da 500'000 francs. 
Tgira da monuments: 
Il chantun sa participescha cun totalmain 653'300 francs vi da differents projects da la tgira da monuments. 
Sustegnidas vegnan la restauraziun da la baselgia Santo Stefano a Castaneda, la restauraziun da la claustra Son Jon a Müstair, la restauraziun d'ina chasa d'abitar a Puschlav, la restauraziun totala dal stabiliment da recepziun da la viafier retica a Scuol sco er la restauraziun da l'intern da la baselgia evangelica St. Johann a Tavau e las lavurs da conturn che tutgan tiers. 
Grischun lain: 
A la federaziun da tetg "Grischun lain" garantescha la regenza ina contribuziun dad annualmain 300'000 francs per ils onns 2009-2012 per ils projects previs. 
Promoziun da la cultura: 
A la revista "Archäologie Schweiz" vegn concedida ina contribuziun da 18'000 francs per in numer spezial davart l'istorgia culturala dal territori alpin svizzer a partir dal regress dals glatschers fin al temp medieval tardiv. 
Projects da vias 
La regenza ha approvà totalmain 1'070'000 francs per construir e per sanar il suandant traject da via: 
- via da Furna: lavurs d'impressari, Jaräla a Birchwald 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
25.06.200 
Novaziuns da la chatscha grischuna 2009 
En differentas regiuns dal Grischun èn vegnids decimads considerablamain ils effectivs da selvaschina pervia dal dir enviern passà. 
Ils plans da prelevaziun dals tschiervs ch'eran previs per las regiuns pertutgadas èn pia vegnids fixads cleramain pli bass per la chatscha 2009. 
Limitada vegn er la chatscha sin chavriels e sin chamutschs. 
La regenza ha approvà las prescripziuns da chatscha 2009. 
L'enviern 2008/09 decimescha ils effectivs da selvaschina considerablamain en tschertas regiuns 
L'enviern 2008/09 ch'è sta extraordinariamain dir ha chaschunà grondas perditas tras selvaschina disgraziada, dentant cun grondas divergenzas regiunalas. 
Las cifras da questas perditas èn cleramain pli autas che quellas da la media da blers onns. 
Las perditas tras selvaschina disgraziada cuntanschan, sch'ins resguarda ils tschiervs, la traidubla valur en cumparegliaziun cun la media da blers onns. 
Envierns dirs accentueschan cleramain ils cunfins da capacitad. 
Els conferman dentant er l'impurtanza da regular ils effectivs tras la chatscha. 
In effectiv da selvaschina ch'è adattà al spazi da viver permetta a mintga animal da far reservas da grass ed augmenta sias schanzas da surviver er en in enviern dir. 
Perditas d'energia pervia da disturbis en il quartier d'enviern ston vegnir evitadas. 
Per quest intent èn sa cumprovadas las zonas da paus per la selvaschina ch'èn vegnidas zavradas. 
Problems considerabels chaschunan las ballas da silo che la selvaschina chatta en tut la cuntrada. 
Accidents da traffic cun selvaschina e donns massivs da scursar en ils quartiers da di han savens in connex cun las ballas da silo. 
En collavuraziun cun ils uffizis chantunals responsabels vegnan perquai prendidas mesiras che gidan a meglierar la situaziun actuala. 
Adempliment dal plan da prelevaziun dals tschiervs il settember, pussaivladads e cunfins 
L'effectiv da tschiervs è bain pli bass che l'onn passà, ma cun 13'000 animals anc adina aut. 
En tschertas regiuns è el dentant sa diminuì considerablamain l'enviern passà. 
Correspundentamain a questa situaziun èn ils plans da reducziun vegnids fixads evidentamain pli bass en las regiuns ch'èn stadas pertutgadas spezialmain ferm da l'enviern. 
Ultra da quai vegn observada exactamain la quota dals animals d'in onn e la part da quels vi da la preda da la chatscha auta vegn cumparegliada cun las cifras dals onns precedents. 
En regiuns, en las qualas èn vegnids sajettads cleramain pli paucs animals d'in onn a la chatscha auta che en la media da blers onns, pon perquai vegnir reducids ils plans da prelevaziun. 
Grazia a la buna planisaziun da chatscha da blers onns e grazia a las cifras respectivas èsi pli lev d'elavurar ina basa da decisiun fidada per talas situaziuns criticas cun perditas considerablas dals effectivs en tschertas regiuns. 
La finamira suprema è la persistenza da la chatscha. 
Er la pretensiun d'ademplir il plan da prelevaziun dals tschiervs a la chatscha auta sto vegnir relativada sut quest aspect. 
Dapi la revisiun parziala da la lescha chantunala da chatscha ha la prelevaziun dals tschiervs pudì vegnir augmentada il settember en media per 10 pertschient. 
Sch'ins vul mantegnair ina buna repartiziun da l'effectiv durant la stad ed avair a medem temp adina ina buna preda da la chatscha auta, na po la prelevaziun da la populaziun selvadia betg vegnir augmentada sco ch'i para e plascha il settember. 
Chatscha sin chavriels e sin chamutschs limitada 
Ils chavriels han patì da las grondas quantitads da naiv en quasi tut las regiuns dal chantun. 
Il bun effectiv da chavriels da l'onn 2008 è sa reducì cleramain l'enviern passà. 
Per ch'ils effectivs possian sa regenerar, vegn la chatscha sin chavriels puspè limitada sin 17 dis, sco l'onn 2007. 
Pli grev èsi da giuditgar la situaziun dals chamutschs. 
Ils ultims onns han fatg donn a quests animals er malsognas, ultra dals disturbis pli e pli intensivs en lur spazi da viver. 
La tschorvadad da chamutschs ha infectà ils effectivs d'ina gronda surfatscha. 
Questa primavaira è ultra da quai vegnida constatada ina nova malsogna, la babesiosa, che vegn derasada da las zeccas e che maina a la mort. 
Las diras cundiziuns da l'enviern passà ston er vegnir menziunadas. 
Igl è difficil da prevair, tge consequenzas che quests facturs han per ils effectivs da chamutschs. 
Pervi da quai èsi inditgà d'applitgar ina strategia prudenta. 
La chatscha sin chauras-chamutsch vegn pia diminuida en l'entir chantun. 
En differentas regiuns vegn er reducì il dumber da chamutschs permess per chatschadra u per chatschader. 
Per evitar ch'il squitsch da chatscha sa spostia dal chamutsch al chavriel, vegn la chatscha sin las chauras-chamutsch interrutta per quatter dis a la fin da l'emprim bloc. 
Uschia termineschan la chatscha sin chamutschs e la chatscha sin chavriels il medem mument, ils 24 da settember. 
Er vinavant buns effectivs da selvaschina manidla 
Las lieurs e las giaglinas selvadias han patì bler main ferm dal dir enviern. 
Las inventarisaziuns da la selvaschina manidla han dà in maletg positiv. 
Tant tar las lieurs sco er tar las giaglinas selvadias vegnan constatads buns effectivs. 
Quest maletg sa cuvra er cun il giudicat perit dals organs da surveglianza da chatscha. 
Ils buns effectivs permettan d'utilisar vinavant - cun responsabladad - questas spezias en la chatscha bassa. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- dr. Georg Brosi, manader da l'uffizi da chatscha e pestga dal Grischun, tel. 081 257 38 92 
- Hannes Jenny, biolog da selvaschina, uffizi da chatscha e pestga dal Grischun, tel. 081 257 38 92 
- Beat Angerer, president, uniun grischuna da chatschadras e da chatschaders da patenta, tel. 081 413 37 45 
Gremi: uffizi da chatscha e pestga 
Funtauna: rg uffizi da chatscha e pestga 
25.06.200 
Proponì ina contribuziun d'investiziun per la rait da chalur a distanza dal stabiliment per arder ruments a Trimmis 
Il chantun Grischun duai gidar a finanziar la rait da provediment da chalur a distanza dal stabiliment per arder ruments ch'è planisada da Trimmis a Cuira nord. 
La regenza grischuna propona ina contribuziun chantunala da 3,7 milliuns francs als custs d'investiziun. 
Ina cuminanza d'interess - che sa cumpona da la corporaziun da vischnancas per la dismessa da ruments en il Grischun (GEVAG), da la IBC "energia aua", Cuira, e da l'ospital chantunal dal Grischun - planisescha da construir in conduct da chalur a distanza davent dal stabiliment per arder ruments a Trimmis fin a Cuira. 
La finamira è quella da proveder edifizis da l'ospital chantunal e da la scola chantunala sco er autras immobiglias chantunalas pli grondas sin il territori da Cuira nord cun energia termica. 
Tenor la regenza èsi spezialmain raschunaivel d'utilisar la chalur persa, perquai ch'i vegn tratg a niz chalur che resulta tuttina. 
Betg mo areguard la politica d'energia, mabain er sco mesira cunter las tendenzas economicas negativas èsi - tenor la regenza - raschunaivel da conceder ina contribuziun a la rait da chalur a distanza. 
Igl è previs ch'il stabiliment per arder ruments a Trimmis furneschia mintga onn energia termica en la dimensiun da var 40 milliuns uras da kilowatt a la rait da chalur a distanza da Cuira. 
Concretamain vegn l'aua - ch'è vegnida stgaudada sin 120 grads tras la combustiun dals ruments - transportada en bischens sutterrans a Cuira. 
Tras la colliaziun da differents edifizis publics cun la rait da chalur a distanza sa laschan spargnar mintga onn var 8'800 tonnas CO2. 
Plinavant vegn reducida la dependenza da purtaders d'energia fossils, quai che permetta da remplazzar mintga onn in equivalent da var 3,8 milliuns liters ieli da stgaudar. 
En in'emprima ed en ina segunda fasa duain la chasa evangelica da persunas attempadas e da tgira a Cuira, la chasa da burgaisas e da burgais, la clinica psichiatrica Waldhaus, la chasa da persunas attempadas Kantengut, la scola auta da pedagogia e l'ospital chantunal vegnir colliads cun la rait da chalur a distanza. 
Pli tard pon vegnir colliads anc auters edifizis da l'administraziun chantunala. 
L'urari prevesa da cumenzar a construir ils conducts durant il quart quartal da l'onn 2009. 
Sche tut proceda sco previs, pudess la rait da chalur a distanza vegnir messa en funcziun durant il quart quartal da l'onn 2010. 
Schanza per midar a l'energia regenerabla 
Tant ord vista tecnica sco er areguard la politica d'energia e d'ambient giuditgescha la regenza il project sco persistent e degn da vegnir sustegnì. 
Ina participaziun al project correspunda a la politica chantunala d'energia. 
Per il chantun sco consument final grond resulta qua tras ina vaira schanza da midar da purtaders d'energia fossils a la chalur a distanza che vegn producida cun energia regenerabla. 
Tut en tut quinta l'instituziun responsabla cun custs d'investiziun da 26,8 milliuns francs per construir ils conducts e las installaziuns tecnicas. 
La regenza propona al cussegl grond da sustegnair la rait da chalur a distanza cun ina contribuziun chantunala d'investiziun da 3,7 milliuns francs. 
Sco mesira che po vegnir realisada directamain per stabilisar la conjunctura duai questa contribuziun la finala er cumbatter las tendenzas conjuncturalas negativas en il chantun. 
Infurmaziuns: 
cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
Gremi: regenza 
Funtauna: rg chanzlia chantunala dal Grischun 
26.06.200 
La regenza propona da cumprar l'edifizi dal cussegl grond a Cuira 
Il chantun Grischun duai cumprar l'edifizi dal cussegl grond a Cuira. 
Quai propona la regenza en sia missiva correspundenta al cussegl grond e dumonda da conceder in credit dad 8,3 milliuns francs per la cumpra. 
Il parlament vegn a tractar questa fatschenta en la sessiun d'avust. 
Dapi 50 onns prenda il chantun en locaziun l'edifizi dal cussegl grond a la Masanserstrasse. 
L'edifizi appartegna a la cassa da pensiun chantunala. 
Mintga onn paja il chantun in tschains da locaziun da var 550'000 francs. 
Sin basa dal contract da locaziun existent sto il chantun surpigliar gia oz obligaziuns da proprietari ed è per exempel responsabel per il manaschi da tut las installaziuns da la chasa. 
En il passà ha il chantun endrizzà differentas installaziuns, sco indrizs da projecziun, ch'èn stadas cumbinadas cun custs considerabels. 
Ord vista istorica e cunzunt ord vista statalpolitica è l'edifizi dal parlament ina da las immobiglias las pli impurtantas che vegn utilisada dal chantun Grischun. 
Dentant betg mo ord vista istorica e statalpolitica, mabain er per motivs organisatorics ed economics è l'acquist da l'edifizi ina soluziun cunvegnenta tenor il giudicament da la regenza. 
Tras la cumpra da l'edifizi pon numnadamain vegnir cuntanschidas relaziuns da proprietad unitaras e cleras. 
Implicaziuns nunnecessarias e disturbantas en connex cun la gestiun da l'immobiglia pon vegnir eliminadas e mesiras architectonicas necessarias pon vegnir realisadas pli svelt ed en moda pli facila. 
Per ina gestiun effizienta ed adequata èsi - ord vista dal manaschi - d'avantatg d'avair ina soluziun pragmatica e simpla cun uschè paucas instituziuns participadas sco pussaivel. 
Il pretsch da cumpra, ch'è vegnì fixà ad 8,3 milliuns francs, è adequat tenor l'avis da la regenza, ed el è acceptabel per tuttas duas partidas. 
Sch'ins cumpareglia l'opziun da cuntinuar cun il contract da locaziun cun la pussaivladad d'acquistar l'edifizi, predomineschan - ord vista da la regenza - ils avantatgs d'ina cumpra. 
L'edifizi vegn duvrà dapi l'onn 1959 sco lieu per las sessiuns dal cussegl grond. 
Fin ils onns 1950 vegniva l'edifizi duvrà sco arsenal. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Markus Dünner, architect chantunal, uffizi da construcziun auta, tel. 081 257 36 31 
Gremi: regenza 
Funtauna: rg chanzlia chantunala dal Grischun 
26.06.200 
Deliberà la missiva tar la nova lescha davart l'execuziun giudiziala 
En il chantun Grischun duai l'execuziun giudiziala vegnir reglada da nov sin il stgalim d'ina lescha e vegnir adattada a las novas disposiziuns federalas. 
La regenza grischuna ha deliberà la missiva tar la nova lescha davart l'execuziun giudiziala en il chantun Grischun per mauns dal cussegl grond. 
Sin plaun federal entran en vigur l'onn 2011 la nova procedura penala svizra e la procedura penala svizra per giuvenils. 
Fin alura ston ils chantuns far las adattaziuns necessarias en lur dretg chantunal. 
Per il sectur da l'execuziun da chastis e da mesiras dovri perquai in agen relasch sin il stgalim d'ina lescha. 
Puncts centrals da la nova lescha davart l'execuziun giudiziala èn las regulaziuns davart la segirezza e davart l'urden, davart il sforz direct e davart ils fatgs disciplinars en las instituziuns d'execuziun. 
Medemamain vegnan adattadas las regulaziuns davart l'execuziun da sancziuns dal dretg penal per giuvenils. 
Qua è previsa ina stretga collavuraziun tranter la procura per giuvenils e l'uffizi per l'execuziun giudiziala. 
Plinavant fixescha il dretg nov las premissas per dastgar communitgar datas da persunas che sa refereschan a l'execuziun giudiziala. 
Da nov pon las autoritads infurmar - sin dumonda - las victimas da delicts grevs davart il cumenzament dal chasti u da la mesira d'ina persuna sentenziada, davart ses congedi, davart ses transferiment e davart sia relaschada. 
Actualmain na datti betg ina basa legala chantunala che tegness quint dals dretgs giustifitgads da las victimas da vegnir infurmadas durant la fasa da l'execuziun. 
Ultra da quai vegn la basa legala dal post da cussegliaziun per persunas violentas, che figurava fin ussa sin il stgalim d'ina ordinaziun, auzada sin il stgalim d'ina lescha. 
La finamira dal post da cussegliaziun che ha cumenzà cun sia lavur il settember 2007 è quella da mussar vias or da la spirala da violenza, e quai tras cussegliaziuns voluntaras. 
Plinavant vul il chantun francar da nov en la lescha che la polizia stoppia - cunzunt en cas d'intervenziuns en il sectur da la violenza a chasa - annunziar al post da cussegliaziun per persunas violentas, sch'ina persuna è vegnida spedida or da l'abitaziun. 
In'ulteriura novaziun essenziala è previsa en connex cun la finanziaziun dals custs per l'execuziun da mesiras. 
Da nov desista il chantun da metter a quint a las vischnancas ils custs per l'execuziun da mesiras penalas staziunaras en ils stabiliments d'execuziun. 
Il fatg ch'il chantun surpiglia quests custs correspunda a la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna). 
Infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
29.06.200 
Nagins projects chantunals da votaziun ils 27 da settember 2009 
La regenza grischuna ha prendì enconuschientscha dal fatg, ch'il conclus federal davart ina finanziaziun supplementara temporara da l'assicuranza d'invaliditad tras in augment da las tariffas da la taglia sin la plivalur e ch'il conclus federal davart la renunzia a l'introducziun da l'iniziativa dal pievel generala vegnan suttamess sco projects federals a la votaziun dal pievel da dumengia, ils 27 da settember 2009. 
A questa votaziun na vegnan suttamess nagins projects chantunals. 
Mess en vigur la lescha introductiva tar la legislaziun federala davart ils esters ed ils fatgs d'asil 
La regenza grischuna ha mess en vigur la lescha introductiva tar la legislaziun federala davart las persunas estras e davart ils fatgs d'asil per il 1. d'avust 2009. 
Il chantun Grischun adatta uschia sia legislaziun al nov dretg da persunas estras ed al nov dretg d'asil da la confederaziun. 
La lescha stgaffescha tranter auter la basa legala per l'integraziun da persunas estras en il chantun Grischun. 
A medem temp ha la regenza relaschà ils detagls en in'ordinaziun e mess en vigur tala medemamain per il 1. d'avust 2009. 
Ils 10 da december 2008 aveva il cussegl grond deliberà la lescha introductiva tar la legislaziun federala davart las persunas estras e davart ils fatgs d'asil. 
Il termin da referendum è scadì ils 18 da mars 2009, entaifer quest termin n'èn vegnids inoltrads nagins referendums. 
La regenza sustegna la revisiun da la lescha federala davart il CO2 
La regenza grischuna beneventa il fatg, che la confederaziun vul stgaffir regulaziuns liantas per reducir l'emissiun da CO2 dals autos da persunas. 
Sco quai ch'ella menziunescha en sia resposta da consultaziun a la confederaziun sustegna ella la revisiun planisada da la lescha davart il CO2. 
Las mesiras proponidas han cleras finamiras ed èn adattadas per quai. 
La regenza è er da l'avis ch'i saja gist da s'orientar vi da l'uniun europeica e da surpigliar las finamiras d'emissiun e las normas da svapur da tala. 
Tenor la regenza èsi plinavant impurtant che ulteriuras mesiras e che ulteriurs projects planisads sco per exempel la metoda da bonus-malus tar la taglia federala sin ils vehichels vegnia coordinada cun quest sboz da la lescha. 
En sia resposta da consultaziun sustegna la regenza dal rest il giudicament da la conferenza svizra da las directuras e dals directurs da construcziun, da planisaziun e da protecziun da l'ambient (CCPA) sco er da la conferenza da las directuras e dals directurs chantunals d'energia (CDEn). 
La suttascripziun da la convenziun dal cussegl da l'Europa per la protecziun d'uffants cunter l'explotaziun sexuala vegn beneventada 
En sia resposta da consultaziun a la confederaziun s'exprima la regenza grischuna per suttascriver la convenziun dal cussegl da l'Europa per la protecziun d'uffants cunter l'explotaziun sexuala e cunter l'abus sexual. 
La finamira da questa convenziun è quella da proteger il svilup sexual dals uffants e dals giuvenils senza disturbis, e quai en l'entira Europa en moda uschè cumplessiva sco pussaivel ed en moda preventiva. 
La convenziun è l'emprim instrument internaziunal che declera las differentas furmas da l'abus sexual d'uffants sco chastiablas en moda cumplessiva. 
Ella cuntegna obligaziuns che tutgan exclusivamain u per part al champ da cumpetenzas dals chantuns. 
En cas d'ina participaziun na datti - tenor indicaziuns da la regenza - nagin basegn legislativ d'agir en il chantun Grischun. 
Da vischnancas e da regiuns 
Tenna: 
La regenza garantescha a la vischnanca da Tenna ina contribuziun da 101'300 francs per renovar il provediment d'aua Mitti - Innerberg. 
Langwies: 
Il project "dustanza Ronggwald" da la vischnanca da Langwies vegn approvà e sustegnì cun ina contribuziun da maximalmain 61'500 francs. 
Partenz: 
Il plan directiv regiunal "Alpen", ch'è vegnì concludì da la corporaziun regiunala pro Partenz ils 26 da november 2008, vegn approvà. 
Schlarigna: 
La nova constituziun da la vischnanca da Schlarigna dals 4 da matg 2009 vegn approvada. 
Sumvitg: 
La nova constituziun da la vischnanca da Sumvitg dals 7 da zercladur 2009 vegn approvada, cun excepziun dals al. 3 e 4 da l'art. 33. 
Zizers: 
La revisiun parziala da la constituziun communala da la vischnanca da Zizers, ch'è vegnida concludida a la votaziun a l'urna ils 30 da november 2008, vegn approvada, cun excepziun da l'al. 3 da l'art. 28. 
Surses: 
Ils novs "statuts da la scola cirquitala da Surses" dals 10 da zercladur 2009 vegnan approvads. 
Lumnezia: 
La revisiun parziala dals statuts dal consorzi da scola "Scola primara Lumnezia-dado" vegn approvada. 
Ella entra en vigur per l'onn da scola 2009/2010. 
Brinzauls: 
La revisiun parziala da la planisaziun locala, che la radunanza communala da la vischnanca da Brinzauls ha concludì ils 20 da mars 2009, vegn approvada. 
Puntraschigna: 
La revisiun parziala da la planisaziun locala da la vischnanca da Puntraschigna dals 28 d'october 2008 vegn approvada. 
Trimmis: 
La revisiun parziala da la planisaziun locala da la vischnanca da Trimmis, ch'era vegnida concludida ils 16 da december 2008, vegn approvada. 
Tschlin: 
La planisaziun d'utilisaziun "Deponia Prà Dadora", che la vischnanca da Tschlin ha concludì ils 14 da matg 2008, vegn approvada. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
02.07.200 
La regenza ha en mira ina societad da 2000 watts: la consultaziun tar la revisiun totala da la lescha d'energia è averta 
La regenza grischuna ha avert la consultaziun tar la revisiun totala da la lescha d'energia dal chantun Grischun (LEG). 
Il sboz prevesa da cuntanscher a lunga vista las finamiras d'ina "societad da 2000 watts". 
Per quest intent duai en spezial vegnir meglierada successivamain l'effizienza energetica d'edifizis novs e duain vegnir promovidas en moda pli intensiva las energias regenerablas. 
En il senn d'ina funcziun d'exempel duain ils edifizis dal chantun Grischun ademplir en il futur standards energetics auts. 
La politica d'energia globala è ina da las sfidas las pli grondas da las generaziuns odiernas e futuras. 
Ils sforzs che vegnan fatgs sin plaun internaziunal per far frunt a la midada dal clima portan ina gronda dinamica en l'entir sectur da l'energia. 
Cun la revisiun totala da la lescha d'energia vul il chantun Grischun prestar ina contribuziun impurtanta per cuntanscher las finamiras da reducziun da la politica dal clima. 
En il center dal sboz da la lescha stat la clera voluntad d'utilisar las resursas d'energia en moda raziunala e persistenta, e quai en emprima lingia cun reducir il consum d'energias fossilas e cun remplazzar energias fossilas tras energias regenerablas. 
La finamira è ina "societad da 2000 watts" 
La regenza propona da prender en egl las finamiras d'ina "societad da 2000 watts" e d'integrar explicitamain questa mira en la lescha. 
Uschia sa suttametta il chantun ad ina politica d'energia che vul reducir considerablamain il consum d'energia a lunga vista. 
Il chantun è pia obligà da metter a disposiziun ils instruments necessaris e da realisar las mesiras ch'i dovra per pudair cuntanscher las finamiras correspundentas. 
Ils elements ils pli impurtants da la nova lescha d'energia 
Var la mesadad da tut il consum d'energia d'ina chasada normala vegn duvrada per stgaudar e per producir aua chauda. 
Il potenzial il pli grond per reducir il consum d'energia sa chatta en ils edifizis sezs. 
L'element central da la nova lescha prevesa da reducir pass per pass il basegn d'energia termica maximalmain admissibel d'edifizis novs sco er da fixar finamiras da reducziun correspundentas liantas per edifizis existents. 
Gia a partir da l'onn 2011 duai il basegn d'energia termica maximalmain admissibel d'edifizis novs importar 40 pertschient damain che oz (quai correspunda circa al standard da MINERGIE senza ventilaziun), a partir da l'onn 2015 50 pertschient damain (circa il standard da MINERGIE actual) ed a partir da l'onn 2020 60 pertschient damain (circa il standard da MINERGIE-P actual). 
Il consum d'energias fossilas d'edifizis d'abitar existents duai vegnir reducì fin l'onn 2020 per 10 pertschient e fin l'onn 2035 per 25 pertschient en cumparegliaziun cun oz. 
Plinavant duain 10 pertschient dal consum d'energias fossilas dad oz vegnir remplazzads fin l'onn 2020 tras energias regenerablas; fin l'onn 2035 duain quai esser 40 pertschient. 
Ultra da prescripziuns correspundentas prevesa il sboz da la lescha da cuntanscher questas finamiras principalmain cun agid d'impuls finanzials a favur da sanaziuns dals edifizis e da lur indrizs tecnics. 
Per cuntanscher las finamiras da reducziun fa la regenza quint ch'il dumber da las sanaziuns cumplessivas d'edifizis, che vegnan subvenziunadas, sto vegnir multiplitgà cun trais en l'avegnir. 
Concretamain fixescha il sboz da la lescha ch'il chantun concedia contribuziuns da promoziun per: 
- sanaziuns cumplessivas d'edifizis; 
- sanar ils indrizs tecnics dals edifizis (edifizis existents), utilisond energias regenerablas (laina, sulegl, chalur da la terra e dals conturns); 
- edifizis novs ed edifizis novs da substituziun che han in caracter exemplaric; 
- meglierar il grad d'utilisaziun da process commerzials ed industrials; 
- remplazzar ils stgaudaments electrics tras indrizs che utiliseschan energias regenerablas; br>- indrizs energetics gronds d'impurtanza chantunala u regiunala. 
Il chantun sco exempel 
Tenor la proposta da la regenza duain ils edifizis dal chantun sa distinguer tras in'utilisaziun exemplarica ed effizienta da l'energia. 
Concretamain duain edifizis chantunals novs ademplir a partir da l'onn 2011 il standard da MINERGIE-P e sanaziuns d'edifizis chantunals existents il standard da MINERGIE actual. 
La funcziun d'exempel dal chantun na duai betg mo vegnir observada tar la construcziun, mabain er tar ils indrizs tecnics e tar il manaschi dals edifizis. 
Ina legislaziun che s'orientescha als resultats 
Il sboz da la revisiun totala da la lescha d'energia dal chantun Grischun resguarda ils princips d'ina legislaziun che s'orientescha als resultats. 
Il cussegl grond definescha las finamiras e fixescha ils pass intermediars che ston vegnir observads en mintga cas sin la via a las finamiras. 
La planisaziun da concepts d'energia e dal program politic correspundent sco er la fixaziun da las mesiras èn chaussa da la regenza. 
Il concept cuntegna er ina bilantscha d'energia ed ina controlla dal success sco er ina prognosa per il temp vegnint. 
Sch'i sa mussass che las finamiras na vegnissan betg cuntanschidas, stuessan las mesiras vegnir adattadas per curreger il svilup. 
Consequenzas finanzialas e persunalas 
Per pudair cuntanscher las finamiras da l'emprima perioda da planisaziun da 5 onns, las qualas èn definidas en il sboz da la lescha, fa la regenza quint a partir da l'onn 2011 cun 12 milliuns francs ad onn per finanziar ils programs da promoziun. 
Quai èn var trais giadas dapli meds da promoziun che quai ch'il plan da finanzas vertent preveseva. 
Cunzunt per sanaziuns termicas d'edifizis ston vegnir mess a disposiziun dapli meds finanzials. 
Ulteriurs meds finanzials dovri per promover energias regenerablas sco er per extender las purschidas da cussegliaziun e da furmaziun supplementara. 
Collià cun quai è er in augment dal persunal. 
Ils documents da consultaziun tar la revisiun totala da la lescha d'energia dal chantun Grischun pon vegnir consultads sin la pagina d'internet da l'uffizi d'energia e da traffic ( 
www.aev.gr.ch 
) sut la rubrica "actual". 
La consultaziun dura fin ils 9 d'october 2009. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Ernst Bachmann, manader da l'uffizi d'energia e da traffic, tel. 081 257 36 21 
Gremi: regenza 
Funtauna: rg chanzlia chantunala dal Grischun 
08.07.200 
Las regulaziuns che concernan l'assicuranza d'edifizis, la protecziun cunter incendis ed ils donns elementars betg assicurabels duain vegnir adattadas 
En il chantun Grischun duain vegnir adattadas las disposiziuns legalas che concernan l'assicuranza d'edifizis, la protecziun cunter incendis e l'indemnisaziun da donns elementars betg assicurabels. 
La regenza grischuna ha avert las consultaziuns correspundentas tar la revisiun da la lescha davart l'assicuranza d'edifizis, tar il relasch d'ina lescha davart la protecziun cunter incendis e tar la revisiun da la lescha davart l'indemnisaziun da donns elementars betg assicurabels. 
Tar tut ils trais projects da lescha duai essenzialmain vegnir realisada la directiva da la constituziun chantunala, tenor la quala tut las disposiziuns impurtantas ston vegnir regladas sin il stgalim da la lescha. 
En cas da la revisiun da la lescha davart l'assicuranza d'edifizis vegnan las disposiziuns davart la relaziun d'assicuranza adattadas il medem mument als fatgs actuals. 
D'impurtanza è en spezial er ch'ils edifizis èn assicurads tras lescha a partir dal mument che las lavurs da construcziun cumenzan. 
Ultra da quai duain las disposiziuns davart la prevenziun e davart il cumbat da donns da fieu vegnir transferidas en la lescha davart la protecziun cunter incendis. 
Questa lescha sto vegnir relaschada da nov e regla en spezial las cumpetenzas da las vischnancas e dal chantun respectivamain da l'assicuranza d'edifizis en moda transparenta sin il stgalim da la lescha. 
Il terz project da consultaziun realisescha ina incumbensa ch'è vegnida acceptada dal cussegl grond concernent l'augment da las prestaziuns da la cassa per donns elementars betg assicurabels da bains immobigliars. 
La tariffa maximala d'indemnisaziun da la cassa per donns elementars vegn augmentada dad actualmain 50 pertschient ad 80 pertschient. 
Ils documents da consultaziun tar ils trais sbozs da las leschas pon ins consultar sin la pagina d'internet dal departament da giustia, segirezza e sanadad ( 
www.djsg.gr.ch 
) sut la rubrica "temas/projects". 
Las consultaziuns duran fin ils 30 da settember 2009. 
Ils gimnasis grischuns rinforzan la matematica e las scienzas natiralas e porschan certificats da lingua 
Suenter la revisiun parziala da la lescha davart las scolas medias l'onn 2008 ha la regenza grischuna adattà l'ordinaziun davart il gimnasi en il chantun Grischun sco er ils plans d'instrucziun gimnasials a las prescripziuns midadas e mess en vigur tut quai per il 1. d'avust 2009. 
Qua tras vegnan realisadas al gimnasi differentas midadas a partir da l'onn da scola 2009/2010. 
Uschia vegn extendida la purschida d'instrucziun en matematica. 
Da nov quintan las notas dals roms biologia, chemia, fisica, istorgia e geografia individualmain per la maturitad gimnasiala. 
Suenter ch'ils plans d'instrucziun èn vegnids repassads cumplettamain, ston plinavant vegnir fatgs examens da certificats da lingua externs per ils roms linguistics. 
Sco ulteriuras novaziuns stoi vegnir menziunà che la nota da la lavur da maturitad quinta da nov er per l'examen da maturitad e che las scolaras e ch'ils scolars ston vegnir introducids durant la scolaziun gimnasiala en la lavur interdisciplinara. 
Plinavant vegn gimnastica e sport introducì da nov sco ulteriur rom da promoziun a las scolas medias. 
Las scolas medias pon dumandar la regenza da pudair manar il rom cumplementar informatica. 
La finala pon ellas far emprovas en scola cun englais sco rom immersiv e cun latin sco rom cumplementar. 
Las mesiras prendidas duain preparar las scolaras ed ils scolars per il studi ad in'universitad, e quai en ina moda ch'è orientada a la prestaziun. 
Lantschà il project "Martgà da laina radunda en il Grischun" 
Il chantun Grischun vul instradar mesiras per animar il martgà da laina radunda. 
La regenza grischuna ha approvà il project correspundent cun il num "Martgà da laina radunda en il Grischun" ed ha deliberà ina contribuziun da 100'000 francs. 
Il project che stat sut la direcziun da l'uffizi forestal ha l'intent da proveder en l'avegnir la resgia gronda a Domat cun dapli laina indigena. 
Entaifer in onn duain vegnir analisads las tendenzas da svilup en la furniziun da laina radunda sco er ils sistems d'impuls resp. ils sistems da nunmotivaziun. 
Plinavant duain vegnir elavurads vasts contracts generals da basa che reglan la determinaziun dal pretsch tranter l'ovra e las furnituras ed ils furniturs. 
Uschia duai vegnir sviluppada ina strategia da collavuraziun professiunala cun recumandaziuns per il martgà grischun da laina. 
Realisond questas mesiras vala dentant expressivamain il princip ch'il chantun n'intervegn betg en la determinaziun dal pretsch sin il martgà da laina radunda. 
Il chantun intensivescha ses engaschament per la plattafurma turistica electronica 
Il chantun Grischun sustegna l'installaziun e l'extensiun da la plattafurma turistica electronica dal Grischun per ils onns 2009 fin 2012 cun ina contribuziun da 460'000 francs. 
Quai ha concludì la regenza grischuna. 
Quest project fa part da la refurma dal turissem grischun che porta il titel "Structuras cumpetitivas e repartiziun da las incumbensas en il turissem grischun". 
La "ePlattform GR" duai colliar las purschidas regiunalas da turissem en ina rait electronica, duai resumar quellas en in'unitad pratica e duai las commerzialisar communablamain. 
La finamira è quella da professiunalisar ils chanals da distribuziun en l'internet e da gudagnar novs giasts tras ina vendita activa. 
Sut la direcziun da Grischun vacanzas sa participeschan differentas partenarias al project, sco l'organisaziun per la destinaziun Tavau, l'organisaziun turistica Engiadina San Murezzan, l'Arena alva SA e la Viafier retica. 
L'ordinaziun chantunala davart l'examinaziun ecologica vegn adattada al nov dretg federal 
La regenza ha concludì ina revisiun totala da l'ordinaziun chantunala davart l'examinaziun ecologica (OCEE). 
Il motiv per la nova regulaziun èn midadas en il dretg federal surordinà, las qualas pretendan che l'ordinaziun chantunala vegnia adattada. 
Uschia ha la confederaziun tranter auter abolì l'obligaziun da far in'examinaziun ecologica per differents tips d'implants, ubain introducì da nov questa obligaziun, p.ex. per gronds implants da forza dal vent u per gronds implants fotovoltaics. 
L'ordinaziun chantunala regla la realisaziun da l'examinaziun ecologica en il Grischun. 
En quest connex ha l'uffizi per la natira e l'ambient la funcziun dal post spezialisà per la protecziun da l'ambient. 
Repartì la dieschma d'alcohol 
La regenza grischuna ha repartì la dieschma d'alcohol en l'autezza dad 838'000 francs per l'onn da gestiun 2008. 
Quests daners vegnan duvrads per projects da prevenziun, per custs da tractament sco er per projects da perscrutaziun e da furmaziun. 
Tenor la lescha federala davart las bavrondas destilladas ston ils chantuns duvrar lur part dal retgav net da l'administraziun federala d'alcohol per cumbatter ils motivs e las consequenzas da l'alcoholissem sco er l'abus da drogas, da narcotics e da medicaments. 
Da vischnancas e da regiuns 
Mesolcina: 
La regenza approvescha la lescha davart il svilup dal territori e davart il plan directiv ch'è vegnida concludida ils 28 d'avrigl 2009 da la radunanza da delegadas e da delegads da la regiun Mesolcina. 
Per realisar il program da plirs onns concernent il svilup regiunal e territorial da la regiun Mesolcina vegn plinavant deliberà in credit da 225'000 francs per la perioda 2009 - 2011. 
Surselva: 
La lescha davart il svilup dal territori e davart il plan directiv ch'il parlament regiunal da la regiun Surselva aveva concludì ils 19 da favrer 2009 vegn approvada. 
Per realisar il program da plirs onns concernent il svilup regiunal e territorial da la regiun Surselva vegn concedì in credit da 135'000 francs per la perioda 2009 - 2012. 
Almen: 
A la vischnanca d'Almen vegn concedida ina contribuziun da 238'300 francs per la renovaziun dal conduct d'affluenza da S. Agnons fin ad Almen sco er per il conduct da colliaziun dal reservuar d'Almen fin al reservuar da Roten (Noains). 
Tumegl: 
La vischnanca da Tumegl survegn ina contribuziun da 200'300 francs per renovar il provediment d'aua. 
Brusio: 
Il project "deposit da laina Livera" da la vischnanca da Brusio vegn approvà e subvenziunà cun ina contribuziun da maximalmain 99'200 francs. 
Lavin: 
Il project "siglientada da lavinas cun indrizs fixs" tar il traject da la via chantunala Lavin - Giarsun vegn approvà. 
Als custs vegn concedida ina contribuziun da maximalmain 600'000 francs. 
Puntraschigna: 
Il supplement tar il project "segirezza da la via dal Bernina H29 durant l'enviern", traject Vallin - Sponda Tosio, vegn approvà. 
Als custs vegn garantida ina contribuziun da maximalmain 600'000 francs. 
Puschlav: 
Al project "reparaziun e cumplettaziun dals rempars da l'Alp Grüm - etappa 2" vegn garantida ina contribuziun da maximalmain 735'000 francs. 
Riom-Parsonz: 
Il project "averturas dal Gotet" da la vischnanca da Riom-Parsonz vegn approvà e subvenziunà cun maximalmain 335'000 francs. 
St. Peter-Pagig: 
Il chantun sustegna il project "rempar Plaschenz-Grosstobel" sin il territori da la vischnanca da St. Peter-Pagig cun ina contribuziun da 183'750 francs. 
Panaduz: 
La revisiun totala da la planisaziun locala, concludida da la vischnanca da Panaduz ils 16 da mars 2009, vegn approvada. 
Tavau: 
La revisiun parziala da la planisaziun locala "avertura da la zona per manaschis da cura", concludida da la vischnanca da Tavau ils 8 da favrer 2009, vegn approvada. 
Er la planisaziun d'utilisaziun "lavandaria da Glaris" vegn approvada. 
Razén: 
La revisiun totala da la planisaziun locala, concludida da la vischnanca da Razén ils 18 da mars 2009, vegn approvada. 
Riom-Parsonz: 
La revisiun parziala da la planisaziun locala "via da scarsolar resp. via da velos da muntogna Somtgant-Tigignas", concludida da la vischnanca da Riom-Parsonz ils 12 da matg 2009, vegn approvada. 
Saas: 
La planisaziun d'utilisaziun Madrisa, concludida da la vischnanca da Saas ils 15 da matg 2009, vegn approvada cun las cundiziuns e cun las resalvas usitadas. 
S-chanf: 
La revisiun parziala da la planisaziun locala Cinuos-chel, concludida da la vischnanca da S-chanf ils 25 da favrer 2009, vegn approvada. 
St. Antönien: 
La revisiun parziala da la planisaziun locala da la vischnanca da St. Antönien dals 20 da mars 2009 vegn approvada. 
Partenz davant: 
La revisiun parziala dals statuts dals pumpiers dal Partenz davant vegn approvada. 
Contribuziuns chantunalas a differentas instituziuns 
Project collectiv "selvicultura 2009": 
La regenza ha approvà il project collectiv "selvicultura 2009" cun custs totals da 17'791'000 francs. 
L'intent dal project è quel d'exequir - tenor prioritads ch'èn definidas cleramain - lavurs necessarias ed urgentas en ils secturs da la tgira dal guaud da protecziun, da la biodiversitad e da la tgira dal guaud giuven ordaifer il guaud da protecziun. 
Il project collectiv "selvicultura 2009" è vegnì elavurà da l'uffizi forestal dal Grischun per incumbensa da circa 200 proprietarias e proprietaris da guaud privats e publics dal chantun. 
Las mesiras previsas concernan ina surfatscha da totalmain 3'109 hectaras. 
Manaschament da privels da la natira 2009: 
La regenza ha approvà il program da lavur "manaschament da privels da la natira 2009" cun expensas totalas dad 1'625'000 francs. 
Quest program da lavur cuntegna puncts centrals en il sectur dal sistem d'infurmaziun en cas da privels sco er la cuntinuaziun e la nova redacziun da chartas da privel en diversas vischnancas. 
Promoziun da la cultura: 
La regenza ha concedì contribuziuns da totalmain 123'000 francs per promover 11 occurrenzas ed ovras culturalas. 
Projects da vias 
La regenza ha approvà totalmain 5'557'000 francs per construir e per sanar ils suandants trajects da vias: 
- via naziunala A13: transfurmaturs da regulaziun, tunnel dal San Bernardin 
- via naziunala A28: ventilaturs axials, tunnel dal sviament da Saas 
- via dal Güglia: lavurs da cuvrida, Mot - Sur Gonda; cuvrida definitiva, Tgesa Alva - Beiva 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
09.07.200 
Il chantun rinforza sias mesiras cunter la dischoccupaziun da giuvenils 
Il chantun Grischun ha actualmain ina quota da dischoccupaziun da giuvenils da 2.2 pertschient. 
Cumpareglià cun la quota svizra da 4.1 pertschient n'è la situaziun en il Grischun betg uschè dramatica. 
Tuttina vul il chantun rinforzar en moda preventiva sias mesiras cunter la dischoccupaziun da giuvenils. 
In instrument cumprovà èn ils praticums professiunals. 
L'uffizi chantunal per industria, mastergn e lavur appellescha a las interpresas d'annunziar plazzas da praticum. 
Il zercladur avevi 22'464 giuvenils dischoccupads en Svizra. 
En l'entira Svizra sa chattava la quota dals giuvenils - cun 4.1% - per 0.5% sur la media da la quota da dischoccupaziun da tut las categorias da vegliadetgna. 
En vista a questa situaziun sco er en vista a las prognosas che la dischoccupaziun da giuvenils s'augmentia, prevesa il cussegl federal - en il rom dal terz pachet da conjunctura - mesiras specificas per cumbatter la dischoccupaziun da giuvenils. 
Previsas èn ina participaziun finanziala a mesiras da furmaziun per giuvenils che fineschan in emprendissadi e che na chattan betg lavur, contribuziuns da salari per patrunas e per patruns che occupeschan persunas che tschertgan ina plazza e che han experientschas professiunalas manglusas, la promoziun da praticums sco er purschidas spezialas per persunas che fan il servetsch militar en ina tratga. 
I dovra in puntg da vista differenzià 
Betg uschè dramatica n'è la dischoccupaziun da giuvenils en il chantun Grischun. 
Il zercladur eran dischoccupads en tut 335 giuvenils da la vegliadetgna da 15 fin 24 onns. 
En connex cun la dischoccupaziun da giuvenils resultan - tut tenor la categoria da vegliadetgna - problematicas dal tuttafatg differentas. 
En la categoria da 15 fin 19 onns sa chattan giuvenils che sortan da la scola, ma che n'han betg anc chattà ina plazza d'emprendissadi respectivamain che han smess cun l'emprendissadi, e plinavant giuvenils che n'han insumma betg l'intenziun da far ina scolaziun. 
Tar questa categoria da vegliadetgna vegn per il mument observà mo in pitschen augment. 
En media èn 60 giuvenils da questa categoria da vegliadetgna stads pertutgads l'onn 2008 da la dischoccupaziun en il chantun Grischun. 
Cun ina media da 67 giuvenils pertutgads l'onn 2009 (quota 1%) pon ins praticamain discurrer d'ina situaziun identica. 
La purschida da plazzas d'emprendissadi è cumparegliabla cun quella da l'onn precedent, uschia ch'i na sto betg vegnir fatg quint cun in augment drastic tar ils giuvenils da 15 fin 19 onns en il Grischun. 
Fermamain pertutgads èn ils giuvenils da 20 fin 24 onns 
Sco quai ch'i vegn observà en l'entira Svizra, èn ils giuvenils da 20 fin 24 onns pertutgads er en il chantun Grischun en moda surproporziunala da la dischoccupaziun. 
Entant che la dischoccupaziun è creschida en il Grischun per totalmain 35% mesirà cun la media da l'onn passà, è la dischoccupaziun s'augmentada per 47% tar ils giuvenils da 20 fin 24 onns. 
La quota da dischoccupaziun da questa categoria da vegliadetgna importa actualmain 2,8%. 
Questa cifra vegn a s'augmentar vinavant ils proxims mais, perquai ch'ils giuvenils che fineschan quest onn in emprendissadi vegnan sin il martgà da lavur. 
La fin da zercladur n'avevan 264 giuvenils da questa categoria da vegliadetgna betg lavur. 
En cumparegliaziun cun la media da l'onn passà, nua che 182 giuvenils èn stads pertutgads, sto vegnir registrà in augment da 82. 
Mesiras per il martgà da lavur 
Per cumbatter la dischoccupaziun tar ils giuvenils da 20 fin 24 onns stattan a disposiziun differents instruments. 
En collavuraziun cun las cussegliadras e cun ils cussegliaders da persunal cumpetents vegnan instradadas mesiras adequatas. 
Als giuvenils che fineschan in emprendissadi e che daventan dischoccupads directamain suenter l'emprendissadi, vegni per regla recumandà da far in praticum professiunal, nua ch'ils giuvenils pon far experientschas professiunalas. 
Per giuvenils cun in diplom commerzial datti la pussaivladad da vegnir engaschads en ina interpresa d'exercizi. 
En dumonda vegn dentant er in engaschi en in dals differents programs d'acziun che vegnan er purschids en las regiuns. 
En cas da deficits da furmaziun individuals vegnan purschidas mesiras da furmaziun adattadas als giuvenils. 
Il UCIML sustegna e basegna plazzas da praticum 
Pervia da l'augment da la dischoccupaziun da giuvenils crescha er il basegn da plazzas da praticum en l'economia. 
70% dals custs da salari per las praticantas e per ils praticants vegnan surpigliads dal UCIML, l'uffizi chantunal per industria, mastergn e lavur; 30% da quests custs van a quint da la patruna u dal patrun. 
Interpresas ch'èn en cas d'engaschar adequatamain ed er d'accumpagnar giuvenils durant in praticum da 6 mais, vegnan supplitgadas d'annunziar las plazzas da praticum al center regiunal responsabel per intermediaziun da lavur (CIL). 
Program da giuventetgna Funtauna 
In'ulteriura mesira è il program da giuventetgna Funtauna che gida giuvenils dischoccupads a tschertgar ina plazza d'emprendissadi. 
Il temp da la dischoccupaziun vegn tratg a niz per meglierar - cun agid d'ina instrucziun da scola sistematica - il stadi da furmaziun dals giuvenils, e - sche necessari - er per sviluppar vinavant lur cumpetenza sociala. 
Actualmain fan 17 giuvenils da 16 fin 19 onns part da quest program. 
La branscha da turissem e la branscha da construcziun dal chantun Grischun han in grond basegn da forzas da lavur auxiliaras che pon vegnir engaschadas tut tenor la stagiun. 
Ils centers regiunals per intermediaziun da lavur recumondan e pretendan da las lavurantas giuvnas e dals lavurants giuvens da surpigliar er activitads che na correspundan betg a l'atgna professiun. 
Talas activitads temporaras che na correspundan betg a l'atgna professiun èn zunt preziusas en spezial per lavurantas giuvnas e per lavurants giuvens. 
Ellas na permettan betg mo da prender invista d'autras branschas, mabain portan savens er contacts prezius che pon esser utils per tschertgar ina plazza da lavur adattada. 
L'experientscha mussa che las patrunas e ch'ils patruns favuriseschan candidatas e candidats che cumprovan - a maun d'activitads che na correspundan betg a l'atgna professiun - ch'ellas e ch'els han la voluntad da lavurar ed èn flexibels. 
Schanzas per giuvenils senza furmaziun professiunala 
Cunzunt giuvenils che derivan da l'exteriur e che n'han betg ina furmaziun professiunala èn pertutgads pli fitg da la dischoccupaziun en temps economicamain pli difficils. 
E savens èn er deficits linguistics il motiv ch'i daventa pli difficil u schizunt nunpussaivel d'intermediar quests giuvenils. 
Per questas persunas dischoccupadas - latiers na tutgan betg mo ils giuvenils - organisescha l'uffizi chantunal per industria, mastergn e lavur regularmain curs da lingua. 
Infurmaziuns: 
- president da la regenza Hansjörg Trachsel, schef dal departament d'economia publica e fatgs socials, tel. 081 257 23 15 
- Paul Schwendener, manader da l'uffizi per industria, mastergn e lavur, tel. 081 257 23 45 
Gremi: departament d'economia publica e fatgs socials 
Funtauna: rg departament d'economia publica e fatgs socials 
09.07.200 
La cumissiun per ambient, traffic ed energia sa perfecziunescha sin il champ dal construir sut l'aspect da l'effizienza energetica 
Ils onns passads èn vegnids fatgs progress marcants areguard l'effizienza energetica en il sectur da la construcziun auta. 
Ina chasa moderna d'ina famiglia cun il standard da MINERGIE-P per exempel dovra oz circa 15 kWh energia per m² ed onn. 
In edifizi vegl percunter dovra 150 fin 275 ed in edifizi nov tenor la norma SIA 55 fin 100 kWh per m² ed onn. 
Quest fatg è stà la raschun per la cumissiun dal cussegl grond per ambient, traffic ed energia (CATE) da sa perfecziunar sin il champ da la politica d'energia resp. dal construir sut l'aspect da l'effizienza energetica. 
Uschia ha ella envidà ad in'occurrenza d'in mez di, nua ch'ella è sa laschada infurmar da differents referents davart il stadi il pli actual da la tecnica da construcziun en il sectur da l'energia. 
Insch. dipl. Helmut Krapmeier da l'institut d'energia dal Vorarlberg ha referì davart il tema "politica d'energia en il Vorarlberg - pretensiuns e realitad", dr. oec. HSG Michael Zindel e dipl. arch. 
STS SIA Michael Schumacher davart il tema "planisaziun integrala sco factur da success per construir sut l'aspect da l'effizienza energetica - experientschas dal Grischun" e Josias F. Gasser davart il tema "10 onns experientscha cun chasas passivas e cun la valurisaziun en las regiuns - reflexiuns davart impuls per l'economia publica". 
En quest connex èsi cunzunt sa mussà ch'igl è - a curta vista - bain pli char da construir sut l'aspect da l'effizienza energetica che da construir en moda commerziala, ch'i sa tracta dentant a lunga vista d'ina investiziun lucrativa, forsa schizunt indispensabla, sch'ins dat in sguard sin ils carburants fossils che vegnan ad esser exaurids in bel di. 
Uschia èsi er stà in giavisch da tut ils referents da sensibilisar la societad per quest tema e da metter a disposiziun - cun agid da la politica - las cundiziuns generalas necessarias per promover il construir sut l'aspect da l'effizienza energetica, uschia che questa moda da construir daventa il standard. 
Cun questas novas enconuschientschas è la CATE gia preparada bain per tractar la revisiun da la lescha d'energia dal chantun Grischun en il cussegl grond. 
Questa tractativa è previsa per la sessiun d'avrigl 2010. 
Infurmaziuns: 
Christoph Jaag, president da la cumissiun per ambient, traffic ed energia 
tel. 081 330 44 14 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
13.07.200 
La cumissiun dal cussegl grond beneventa l'introducziun dal screening mammografic en il chantun Grischun 
En ina sesida d'in mez di ha la cumissiun dal cussegl grond per sanadad e fatgs socials (CSF) predeliberà dacurt per mauns dal cussegl grond la missiva da la regenza tar la revisiun parziala da la lescha davart l'assicuranza da malsauns e la reducziun da las premias (LARP). 
A la sesida è sa participada er la cussegliera guvernativa Barbara Janom Steiner. 
Il cuntegn da la revisiun parziala è l'introducziun d'in program per il screening mammografic per diagnostitgar a temp il cancer dal sain tenor las directivas da la confederaziun. 
En Svizra è il cancer dal sain la malsogna da cancer la pli frequenta e la raschun da la mort che vegn chaschunada dal cancer la pli frequenta tar las dunnas. 
Fin ussa vegn fatg in uschenumnà screening opportunistic tar dunnas mo sin dumonda u sin recumandaziun da la media u dal medi ubain da la ginecologa u dal ginecolog. 
En quest connex vegn il screening opportunistic savens declerà sco analisa diagnostica e betg sco controlla preventiva, per ch'ils custs vegnian surpigliads da la cassa da malsauns obligatorica. 
En il cas dal screening organisà percunter - l'uschenumnà screening mammografic - vegnan tut las dunnas en la vegliadetgna da 50 fin 69 onns envidadas mintga dus onns en scrit ad ina mammografia en il rom da controllas da seria cun qualitad controllada. 
Ils custs per questa controlla ston surpigliar las cassas da malsauns obligatoricas. 
Per cuntanscher in'acceptanza ed ina quota da participaziun uschè auta sco pussaivel duain vegnir purschids screenings mammografics en almain mintgamai in institut da radiologia en il Grischun dal nord e dal sid. 
Ina cumissiun da l'organisaziun mundiala da la sanadad WHO stima che las controllas da seria mammograficas organisadas tar dunnas en la vegliadetgna da 50 fin 70 onns chaschunian ina reducziun da la mortalitad da 15 fin 35 pertschient. 
Ultra da la reducziun da la mortalitad ston er vegnir resguardads - en connex cun l'efficacitad da programs per il screening mammografic - ils effects positivs d'in tal program per la reducziun da la grevezza da la malsogna: la reducziun da la quota da tumors avanzads - ed uschia l'impediment da grondas operaziuns, da chemoterapias intensivas e dad irradiaziuns extendidas - pon levgiar ils mals da las persunas pertutgadas. 
La finala han las consequenzas menziunadas dal screening mammografic er in effect positiv per ils custs che vegnan chaschunads da malsognas. 
La cumissiun per sanadad e fatgs socials recumonda al cussegl grond d'acceptar il project e da permetter a las dunnas en il chantun Grischun ch'i possia vegnir diagnostitgà uschè baud sco pussaivel il cancer dal sain. 
Las persunas ch'èn pertutgadas dal cancer han uschia la speranza da betg stuair avair tractaments talmain engrevgiants e d'avair meglras schanzas per guarir. 
Per la cumissiun èsi dentant impurtant ch'il program saja facultativ per tut las dunnas e che nagina na dastgia sa sentir sfurzada da sa participar a quel. 
Questa fatschenta vegn tractada dal cussegl grond en la sessiun d'avust. 
Infurmaziuns: 
Carlo Portner, president da la cumissiun per sanadad e fatgs socials, tel. 081 253 66 55 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
15.07.200 
La procedura da consultaziun tar il relasch d'ina lescha davart ils products terapeutics è averta 
La legislaziun federala davart ils products terapeutics chaschuna pervia da l'urden da cumpetenzas ch'è vegnì midà tranter la confederaziun ed ils chantuns che las disposiziuns dal dretg chantunal concernent il sectur dals medicaments stoppian vegnir adattadas. 
La regenza grischuna ha avert la consultaziun correspundenta per relaschar ina lescha introductiva tar la lescha davart ils products terapeutics. 
Dapi l'entrada en vigur da la lescha federala davart ils medicaments ed ils products medicinals è il tractament da medicaments reglà per tut la Svizra en moda unifitgada. 
En il champ da cumpetenza dals chantuns è restada la regulaziun dals manaschis da medicaments en il commerzi en detagl sco en spezial da las apotecas e da las drogarias publicas, dentant er da las apotecas privatas da persunas medicinalas sco er d'apotecas privatas dals ospitals e da las chasas da tgira. 
Qua sa restrenscha la confederaziun a reglar tscherts secturs spezials sco per exempel il martgà da spediziun, il scumond da far reclama e tschertas prescripziuns concernent l'inscripziun, concernent la consegna e concernent l'applicaziun da medicaments. 
Il sboz da la lescha chantunala davart ils products terapeutics surpiglia per la gronda part regulaziuns existentas. 
Da nov pon mo pli persunas medicinalas sco er droghistas e droghists che han in diplom federal consegnar medicaments. 
Plinavant vul il chantun introducir in'obligaziun d'annunzia per medicaments che vegnan producids en in'apoteca u en ina drogaria publica tenor in'atgna furmla. 
Uschia pon las autoritads controllar en moda efficazia, sche quests preparats èn cumponids tenor il stadi da la scienza e tenor il stadi da la tecnica. 
Quai augmenta la segirezza dals medicaments e la protecziun per las pazientas e per ils pazients. 
Da nov dovran las medias ed ils medis sco er las dentistas ed ils dentists ina permissiun speziala per manar in'apoteca privata u in deposit da medicaments. 
Ils documents da consultaziun pon ins consultar sin la pagina d'internet dal departament da giustia, segirezza e sanadad 
www.djsg.gr.ch 
sut la rubrica "temas/projects". 
La consultaziun dura fin ils 15 d'october 2009. 
Gremi: regenza 
Funtauna: rg chanzlia chantunala dal Grischun 
16.07.200 
"Alerts" - nov med da lingua rumantsch grischun Survista dal stadi dal project "rumantsch grischun en scola" 
Suenter "Passins" e "Puntinas" è ussa cumparì il nov med da lingua rumantsch grischun per la 3. classa primara. 
El cuntinuescha cun la finamira dal project "rumantsch grischun en scola", numnadamain da metter a disposiziun a las scolas rumantschas meds d'instrucziun uschè attractivs ed actuals sco pussaivel. 
Las ulteriuras lavurs da realisaziun entaifer il project cumpiglian la furmaziun supplementara da las persunas d'instrucziun e l'evaluaziun scientifica da las vischnancas da piunier sco er gruppas da discussiun cun quellas vischnancas che n'han betg anc votà davart l'introducziun dal rumantsch grischun. 
Il nov med da lingua "Alerts" cumpiglia in cudesch per scolaras e per scolars, carnets da lavur, commentaris per las persunas d'instrucziun ed in disc cumpact accumpagnant. 
Ils quatter chapitels dal cudesch tractan ils suandants temas dal mund da las scolaras e dals scolars: Il guaud - Qua viv jau - Tut che sa mova - Nagut n'è impussibel. 
En quai che reguarda la didactica e la metodica resguarda il med d'instrucziun differents nivels, diversas abilitads e differents tips d'emprender. 
Ils carnets da lavur porschan material supplementar per emprender en moda individuala. 
Plinavant augmentan la grafica e las illustraziuns fitg plaschaivlas la qualitad e l'attractivitad dal med d'instrucziun. 
Fanestras culturalas permettan da sa fatschentar cun las particularitads da la Rumantschia e dal chantun Grischun. 
A la fin da mintga chapitel sa chatta in test formativ che pussibilitescha a las scolaras ed las scolars da controllar las finamiras d'emprender. 
Stadi dal project "rumantsch grischun en scola 
Ils novs meds d'instrucziun vegnan applitgads en il fratemp en var 40 vischnancas da la Val Müstair, dal Grischun central e da la Surselva, ubain èn circa 50 pertschient da las vischnancas rumantschas. 
I sa tracta da quellas vischnancas ch'èn sa decididas d'introducir il rumantsch grischun en scola fin l'onn da scola 2009/10. Ultra da la producziun dals meds da lingua vegni cuntinuà cun la furmaziun supplementara da las persunas d'instrucziun en las vischnancas da piunier. 
Plinavant vegn l'introducziun dal rumantsch grischun evaluada da l'institut per la plurilinguitad da l'universitad e da la scola auta da pedagogia da Friburg. 
In emprim rapport qualitativ è avant maun. 
Naginas votaziuns dal pievel n'han gì lieu fin ussa en Engiadina, en la Val Schons ed en parts da la Surselva (Cadi e Lumnezia). 
Per rinforzar la chapientscha vicendaivla e per tschertgar soluziuns ha la regenza deliberà in concept da mediaziun. 
Quest concept prevesa da discutar - en gruppas da discussiun regiunalas - davart la problematica specifica en la regiun linguistica respectiva e da tschertgar soluziuns en enclegientscha. 
La gruppa da discussiun d'Engiadina ha cumenzà avant intgin temp cun sia lavur ed ha fatg pliras sesidas. 
La conferenza regiunala da las persunas d'instrucziun (conferenza generala ladina, CGL) e l'uniun dals Grischs (UdG) han nominà ina represchentanza che prenda part als discurs da mediaziun. 
Las commembras ed ils commembers da la gruppa da discussiun han formulà lur giavischs ed han definì ina glista cun ils temas ils pli impurtants. 
Las discussiuns han lieu en in'atmosfera constructiva ed in'emprima avischinaziun è succedida. 
Davart ils resultats poi previsiblamain vegnir infurmà durant l'atun 2009. 
En quai che reguarda la lingua da scrittira prevesa il project "rumantsch grischun en scola" da remplazzar ils tschintg idioms tras la lingua da standard communabla. 
La finamira è quella da metter a disposiziun a tuts ils roms d'instrucziun meds d'instrucziun actuals ed attractivs e da rinforzar en general la preschientscha dal rumantsch scrit. 
En quai che reguarda il rumantsch a bucca duai vegnir tgirà e vivì er vinavant l'idiom tradiziunal respectiv. 
La lingua da standard rumantsch grischun è vegnida creada l'onn 1982 sin basa dals differents idioms rumantschs. 
Dapi l'onn 2001 è ella la lingua uffiziala dal chantun; dapi l'onn da scola 2007/08 vegn ella applitgada en las emprimas scolas rumantschas sco lingua d'alfabetisaziun. 
Ulteriuras infurmaziuns 
www.rumantsch-grischun.ch 
Infurmaziuns: 
Ivo Berther, manader dal project "rumantsch grischun en scola", tel. 081 254 16 01 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
03.08.200 
"La chatscha en il Grischun. 
Nua poss jau retrair la patenta per ir a chatscha?" 
Retrair la patenta per la stagiun da chatscha 2009 
Gia oz spetgan las chatschadras grischunas ed ils chatschaders grischuns cun fevra la proxima stagiun da chatscha che cumenza quest onn gia il 1. da settember. 
Ellas ed els prendan las emprimas mesiras. 
Equipads cun il perspectiv e cun il telescop passentan ellas ed els mintga minuta libra en il territori da chatscha. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
Èn vegnidas pajadas las taglias e l'assicuranza obligatorica da responsabladad? 
Èn enconuschentas las novaziuns las pli impurtantas da la lescha da chatscha? 
Han ellas ed els regulà persunalmain las armas da chatscha, e quai mo en ils lieus ch'èn vegnids inditgads da las vischnancas, sco che la lescha prescriva? 
E la finala, cura e nua pon ellas ed els retrair la patenta da chatscha, per terminar las preparaziuns? 
En il fegl uffizial dal chantun Grischun dals 6 d'avust 2009 èn publitgads ils lieus, las datas e las uras da tut ils posts da vendita uffizials da patentas che valan a partir dals 17 d'avust. 
Nov! 
Retrair las patentas da chatscha per assegn tar tut ils posts uffizials d'emissiun da patentas 
Quai ch'era pussaivel fin ussa mo tar il biro per passaports e patentas, è oz pussaivel er en cas da venditas uffizialas da patentas tras ils organs da surveglianza da chatscha, numnadamain da retrair per assegn las patentas da chatscha. 
L'uffizi da chatscha e pestga accepta cartas da debit sco MaestroCard u PostCard, tar las qualas l'import che sto vegnir pajà vegn deducì directamain e senza cumissiun da Voss conto. 
Attenziun: cartas da credit sco MasterCard u Visa na vegnan betg acceptadas sco meds da pajament. 
Per garantir in pajament senza incaps, supplitgain nus las chatschadras ed ils chatschaders che pajan per assegn da s'atschertar ordavant che la carta saja cuvrida suffizientamain. 
Nus As giavischain ina buna mira ed ina ritga preda! 
Gremi: Uffizi da chatscha e pestga dal Grischun 
Funtauna: rg Uffizi da chatscha e pestga dal Grischun 
05.08.200 
Avert la procedura da consultaziun tar la lescha davart ils registers d'abitantas e d'abitants 
Avert la procedura da consultaziun tar la lescha davart ils registers d'abitantas e d'abitants 
La lescha federala davart l'armonisaziun dals registers d'abitants e d'auters registers uffizials da persunas (lescha davart l'armonisaziun dals registers) pretenda ch'ils chantuns relaschian ina legislaziun executiva. 
La regenza grischuna ha avert la consultaziun correspundenta tar il relasch d'ina lescha davart ils registers d'abitantas e d'abitants. 
En la lescha davart l'armonisaziun dals registers prescriva la confederaziun als chantuns ed a las vischnancas d'unifitgar ils registers da persunas, en spezial ils register d'abitantas e d'abitants sco er ils gronds registers da persunas da la confederaziun en il sectur dal stadi civil, da las persunas estras sco er da las fugitivas e dals fugitivs. 
Ils registers ston vegnir unifitgads areguard il cuntegn, areguard la nomenclatura ed areguard l'actualitad e preparads per la transmissiun electronica standardisada da las datas. 
Quai porta avantatgs a la confederaziun, als chantuns ed a las vischnancas. 
Uschia na vegn la dumbraziun dal pievel a partir da l'onn 2010 betg pli fatga sco pli baud mintga 10 onns cun agid da questiunaris sin palpiri. 
Empè da quai duain las datas ch'èn avant maun en ils registers numnads vegnir analisadas quatter giadas ad onn en moda electronica per survegnir evaluaziuns statisticas. 
Da l'armonisaziun èn pertutgads en il chantun Grischun cunzunt ils registers d'abitantas e d'abitants. 
Tenor las directivas da la confederaziun ston quels vegnir armonisads fin l'onn 2010. 
Pervia da quai ha la regenza grischuna relaschà gia per il 1. d'october 2008 las disposiziuns transitoricas ch'èn necessarias per exequir a temp la lescha federala. 
Cun il sboz preschent per ina lescha davart ils registers d'abitantas e d'abitants duain er quellas disposiziuns vegnir remplazzadas. 
Ils documents da consultaziun èn accessibels sur la pagina d'internet dal departament d'economia publica e fatgs socials www.dvs.gr.ch sut la rubrica temas/projects. 
La consultaziun dura fin ils 14 da november 2009. 
Da vischnancas e da regiuns 
Arosa: La revisiun parziala da la planisaziun locala "plazza da golf" da la vischnanca d'Arosa vegn approvada. 
Tumleastga dador: La revisiun parziala dals statuts da la federaziun da reviers forestals da la Tumleastga dador vegn approvada. 
Cazas:Il project cunter crudada da crappa "Vignolaweg" vegn approvà da la regenza e sustegnì cun ina contribuziun da maximalmain 481'250 francs. 
La Punt Chamues-ch: A la vischnanca da La Punt Chamues-ch vegn dada la permissiun da manar la scola primara e la scolina en moda bilingua a partir da l'onn da scola 2009/10. 
Maiavilla: La revisiun parziala da la planisaziun locala "Bündtli, Oberes Herrenfeld" da la vischnanca da Maiavilla dals 24 da zercladur 2009 vegn approvada. 
Valragn: La regenza approvescha ils statuts d'organisaziun da la "federaziun da pumpiers da Valragn". 
Els vegnan mess en vigur retroactivamain per il 1. da schaner 2009. 
Seewis: La revisiun totala da la planisaziun locala da la vischnanca da Seewis dals 30 da schaner 2009 vegn approvada cun las cundiziuns e cun las resalvas usitadas. 
Vrin, Lumbrein: Ils statuts dal consorzi da scola Vrin / Lumbrein vegnan approvads da la regenza. 
Contribuziuns chantunalas a differentas instituziuns 
Federaziun forestala dal Grischun: La regenza approvescha ina contribuziun chantunala da 51'000 francs per la federaziun forestala dal Grischun SELVA. 
Promoziun da la cultura: Il project "publicaziuns davart la viafier dal Bernina" vegn sustegnì cun ina contribuziun da maximalmain 89'000 francs. 
Projects da vias 
La regenza ha approvà totalmain 2'523'000 francs per construir e per sanar ils suandants trajects da vias: 
via naziunala A13: lavurs d'electroinschigner San Bernardin, portal dal nord - Tusaun 
via naziunala A28: mesiraziun dal project total Landquart - Claustra/Selfranga 
via d'Avras: lavurs d'impressari, Rofla - Giuf 
via dal Partenz: lavurs d'impressari e da cuvrida, Landquart - Fideris 
via dal Meir: lavurs da stuppadira e da cuvrida, Freihof - Solas 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 13.08.200 
Er en il Grischun na sa sminuescha la conjunctura betg pli uschè ferm 
Ils ultims mais è la conjunctura grischuna sa sminuida vinavant, ma cunzunt en l'industria è la dinamica negativa daventada pli debla. 
Las aspectativas da las interpresas per ils proxims mais restan modestas. 
Quai mussan ils resultats da l'ultim monitoring da la conjunctura grischuna. 
Fin ussa è l'onn 2009 stà in veritabel "annus horribilis" per l'industria grischuna. 
Ils exports nominals èn sa reducids durant l'emprim mez onn per betg main che 46.25% ed er ils imports èn sa sminuids per bunamain 39%. 
Tenor las retschertgas da l'institut per la perscrutaziun da la conjunctura (KOF) para la situaziun da l'industria grischuna dentant da sa calmar plaunsieu; tant il dumber da las empustaziuns entradas sco er il volumen da las incumbensas èn sa reducids mo pauc l'ultim temp. 
Sin in nivel bass sa chatta percunter vinavant la producziun. 
Per il proxim mez onn quintan ils manaschis industrials grischuns cun ina stabilisaziun u cun in'ulteriura pitschna diminuziun da la situaziun da las fatschentas; la producziun dastgass dentant puspè s'augmentar plaunsieu. 
Il punct conjunctural il pli bass dastgass tut en tut esser cuntanschì bainbaud, cumbain che las incumbensas da l'exteriur èn anc fitg raras. 
Per la branscha grischuna da construcziun n'è l'onn 2009 betg stà in nausch onn fin ussa. 
Er il segund quartal èn las impressarias ed ils impressaris stads cuntents cun la situaziun actuala da lur fatschentas; l'activitad da construcziun è stada tut en tut mo pauc pli pitschna che l'onn 2008, ch'è stà in onn da construcziun excellent. 
Entant ch'igl è avant maun lavur avunda per questa stad, datti - en vista a l'atun - plaunet adina dapli vuschs che fan quint cun ina reducziun da la dumonda. 
Gia dapi in temp percepescha la branscha da construcziun ina pitschna pressiun sin ils pretschs da vendita. 
Durant l'emprima mesadad da l'onn 2009 ha l'hotellaria grischuna dumbrà 7.5% damain pernottaziuns che l'onn 2008, ch'è stà in onn excellent. 
Per la gronda maioritad da las hotelieras e dals hoteliers ch'èn vegnids interrogads en il rom dal test da conjunctura dal KOF è la situaziun actuala da las atgnas fatschentas anc cuntentaivla; per il proxim mez onn vegni dentant fatg quint cun in pegiurament, e quai er en vista al pitschen dumber da reservaziuns ch'eran avant maun il di da referenza. 
Er ils restaurants pateschan da la situaziun precara areguard il consum. 
30% dals manaschis grischuns dumandads han cuntanschì retgavs cleramain pli pitschens durant il segund quartal. 
Las detaglistas ed ils detaglists sentan la recessiun cunzunt en furma da pli pauca clientella; las svieutas èn dentant sa reducidas mo pauc il cumenzament da la stad. 
Per la segunda mesadad da l'onn na vegni betg fatg quint cun midadas pli grondas. 
Sco ch'igl è vegnì enconuschent a la fin da l'emna passada, è la situaziun sin il martgà da lavur grischun relativamain stabila, e quai er per motivs stagiunals. 
La fin da fanadur eran registradas en il Grischun 1'553 persunas dischoccupadas. 
Il monitoring actual da la conjunctura grischuna cun infurmaziuns pli detagliadas pudais Vus consultar e chargiar giu da la pagina d'internet da l'uffizi per economia e turissem ( www.awt.gr.ch -> Deutsch -> Aktuelles). 
Infurmaziuns 
Patrick Casanova, uffizi per economia e turissem, 081 257 23 74 
Gremi: uffizi per economia e turissem 
Funtauna: rg uffizi per economia e turissem 
19.08.200 
La cumissiun per ambient, traffic ed energia beneventa la contribuziun dal chantun per il project da chalur a distanza a Cuira nord 
Sut il presidi dal president da la cumissiun Christoph Jaag ha la cumissiun per ambient, traffic ed energia dal cussegl grond predeliberà la missiva da la regenza davart la contribuziun d'investiziun per la rait da provediment da chalur a distanza dal stabiliment per arder ruments (SAR) da Trimmis a Cuira nord ed ha approvà e deliberà ella per mauns dal cussegl grond. 
A la sesida èn sa participads er il cusseglier guvernativ Stefan Engler sco er represchentantas e represchentants da l'administraziun. 
Ina cuminanza d'interess (instituziun responsabla) che consista da la corporaziun da vischnancas per la dismessa da rument en il Grischun (GEVAG), Trimmis, da la IBC "energia aua", Cuira, e da l'ospital chantunal dal Grischun, planisescha da construir in conduct da chalur a distanza davent dal stabiliment per arder ruments a Trimmis fin a Cuira per stgaudar uschia l'ospital chantunal e la scola chantunala sco er autras immobiglias pli grondas en il territori da Cuira nord. 
Sin dumonda da l'instituziun responsabla propona la regenza al cussegl grond ch'il chantun duai sa participar cun 3,7 milliuns francs vi dals custs d'investiziun da totalmain 27 milliuns francs. 
La regenza e la cumissiun èn persvasas dal grond potenzial da la chalur a distanza. 
En connex cun grondas midadas dal pretsch d'energia e cun tendenzas generalas en direcziun d'ina stgarsezza da l'energia contribueschan er tals projects che tiran a niz la chalur persa d'energias regenerablas considerablamain a la segirezza dal provediment ed a custs d'energia che pon vegnir calculads meglier. 
Per la cumissiun èsi ultra da quai cler che la chalur a distanza che vegn producida d'energia regenerabla sustegna la politica chantunala, naziunala ed internaziunala da reducir il consum da purtaders d'energia fossils sco er la svapur da substanzas nuschaivlas e da CO2. 
L'utilisaziun da chalur persa - sco che quai è il cas tar il SAR da Trimmis - e l'alimentaziun da raits da chalur a distanza cun tala è spezialmain raschunaivel, perquai ch'i vegn utilisada chalur che vegn tuttina producida. 
Cun l'utilisaziun extendida planisada da la chalur persa dal SAR da Trimmis pudessan vegnir utilisadas - tenor las indicaziuns en la missiva a la regenza - supplementarmain circa 40 milliuns kWh per onn. 
Quai correspundess a 3,8 milliuns equivalents dad ieli da stgaudar. 
Quai reduciss la svapur da CO2 per circa 8800 tonnas per onn. 
La part centrala da la rait da provediment da chalur a distanza dal SAR da Trimmis a Cuira nord consista - tenor il project - da dus bischens che vegnan mess en la terra per lung da l'autostrada A13. 
Els mainan l'aua ch'è vegnida stgaudada a 120° Celsius cun arder rument a Cuira nord resp. l'aua che vegnida sfradenta dal diever en ils stgaudaments dals edifizis puspè enavos al SAR da Trimmis. 
La cumissiuns è er sa fatschentada detagliadamain cun la dumonda da la rentabilitad. 
La regenza ha confermà ch'ina utilisaziun da la chalur persa che deriva da l'arder rument na po per regla anc betg esser rentabla, e quai spezialmain pervia da la gronda distanza fin tar las utilisadras e tar ils utilisaders e pervia dals pretschs da referenza ch'èn actualmain bass, en spezial da l'ieli. 
Tals projects èn dependents da contribuziuns dal maun public. 
Tenor l'avis da la cumissiun èsi, sch'ins guarda vers il futur, tuttina raschunaivel d'utilisar uschè optimalmain sco pussaivel la chalur che vegn producida al lieu cun pitschens custs ed en moda neutrala en quai che reguarda il CO2 e da promover ina tala utilisaziun. 
La contribuziun d'investiziun dal chantun da 3.7 milliuns francs duai vegnir finanziada cun in import dad 1.2 milliuns francs dal preventiv d'investiziun ordinari e da 2.5 milliuns francs sco mesira per stabilisar la conjunctura. 
La cumissiun predeliberanta ha surpiglià tut ils puncts da la missiva da la regenza ed ha deliberà la fatschenta unanimamain per mauns da la sessiun d'avust 2009 dal cussegl grond. 
Infurmaziuns: 
Christoph Jaag, president da la cumissiun per ambient, traffic ed energia, 
tel. 081 330 44 14 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
19.08.200 
Il cussegl grond tracta la fusiun da la nova vischnanca da Churwalden 
La regenza grischuna ha approvà la cunvegna da las vischnancas da Churwalden, da Malix e da Parpan da fusiunar a la vischnanca da Churwalden. 
Ella ha deliberà la missiva correspundenta e propona al cussegl grond da metter en vigur la fusiun per il 1. da schaner 2010. 
Il cussegl grond vegn a tractar questa fatschenta en la sessiun d'october 2009. 
Tenor l'artitgel 64 da la constituziun chantunala promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. 
Per quest intent po il chantun pajar contribuziuns. 
La nova vischnanca da Churwalden survegn dal chantun ina contribuziun da promoziun en la summa da totalmain 4'800'000 francs. 
Gremi: regenza 
Funtauna: rg chanzlia chantunala dal Grischun 
21.08.200 
La cumissiun predeliberanta dal cussegl grond sustegna l'acquist da l'edifizi dal cussegl grond tras il chantun 
En sia missiva dals 26 da matg 2009 propona la regenza ch'il chantun duaja cumprar l'edifizi dal cussegl grond a la via da Masans 3 a Cuira. 
Sut il presidi dal deputà Bruno Tscholl ha la cumissiun predeliberanta dal cussegl grond discutà ussa questa fatschenta ch'è tractandada per la sessiun d'avust 2009. 
A la sesida è sa participà er il cusseglier guvernativ Stefan Engler. 
La cumissiun predeliberanta è arrivada unanimamain a la conclusiun da recumandar al cussegl grond d'acceptar il project. 
L'anteriur arsenal a la via da Masans era vegnì transfurmà ils onns 1950 en in edifizi parlamentar e vegnì finanzià da la cassa da pensiun chantunala. 
Suenter che las lavurs da construcziun eran stadas terminadas, ha il chantun prendì a tschains las localitads da la cassa da pensiun. 
Ussa è il chantun dapi 50 onns locatari da l'edifizi dal cussegl grond e tenor il contract da locaziun vertent è el lià anc 28 onns vi da quest contract. 
En connex cun l'independenza giuridica da la cassa da pensiun chantunala per il 1. da schaner 2008 è er l'edifizi dal cussegl grond vegnì en la proprietad da la cassa. 
Sin basa dal contract da locaziun existent sto il chantun Grischun surpigliar gia oz per part obligaziuns da proprietari, e plinavant ha el fatg ad agens custs diversas installaziuns specificas che n'èn betg stadas bunmartgadas. 
En l'administraziun d'immobiglias croda davent la problematica da stuair definir adina puspè las cumpetenzas tranter la locatura ed il locatari. 
Quai vegn ad avair in effect positiv sin ils custs administrativs. 
La cumissiun predeliberanta supplitgescha anc da sclerir la situaziun en connex cun la nova entrada da l'edifizi. 
En sia ediziun dals 8 da fanadur 2009 ha la "Südostschweiz" rapportà ch'il cussegl grond haja beneventà il project "Equiliber". 
Questa decleraziun na correspunda betg als fatgs, perquai che l'entrada da l'edifizi dal cussegl grond è vegnida decidida da la regenza en atgna cumpetenza. 
En il rom da sias debattas ha il cussegl grond approvà il preventiv global, senza dentant menziunar u entrar spezialmain en la tematica da l'entrada. 
Infurmaziuns: 
deputà Bruno Tscholl, president da la cumissiun predeliberanta, tel. 081 257 07 65 
Gremi: cumissiun predeliberanta dal cussegl grond 
Funtauna: rg cumissiun predeliberanta dal cussegl grond 
24.08.200 
L'access senza obstachels a l'edifizi dal cussegl grond è finì 
Il nov access senza obstachels a l'edifizi dal cussegl grond a Cuira è vegnì terminà per il cumenzament da la sessiun d'avust. 
Umans cun e senza impediments prendan ussa la medema via. 
L'edifizi dal parlament ha in access degn e represchentativ. 
En il rom dal concept chantunal "Construir senza obstachels" è er l'access da l'edifizi dal cussegl grond vegnì adattà a las prescripziuns ed a las pretensiuns correspundentas. 
La realisaziun da quest project n'è betg stada facila, cunquai che l'edifizi dal cussegl grond è in stabiliment istoric d'impurtanza publica e sa chatta en in lieu fitg exponì. 
Per ademplir las pretensiuns e per chattar ina soluziun ha l'uffizi da construcziun auta organisà ina concurrenza tranter architectas ed architects grischuns. 
L'access na dueva betg mo esser liber d'obstachels, mabain er avair in effect represchentativ ed in'auta qualitad architectonica. 
D'unir tut quests criteris en in project è reussì il meglier a l'architect Valerio Olgiati, uschia che ses project è vegnì realisà. 
Cun mo trais elements - ina rampa, ina schiba purtanta ed in tetg che cuvra tut quai - vegn creada ina sculptura architectonica che ademplescha las pretensiuns funcziunalas, urbanisticas e concepziunalas. 
Il project surpiglia il caracter arcaic da l'arsenal da Johannes Ludwig da l'onn 1863 e preschenta - cun sias furmas cleras e radicalas - ina generusadad che correspunda a la chasa. 
La furma modesta ed il material simpel ch'èn vegnids tschernids per l'access laschan dentant emblidar la cumplexitad da l'ovra ch'è stada ina gronda sfida per l'inschigner e per l'impressari. 
Il tetg precumprimì tanscha lunsch or e paisa 90 tonnas. 
El n'è betg fixà vi da l'edifizi existent ed è postà, en moda decentrala, sin ina schiba. 
Questa schiba porta la paisa, ma surpiglia er la stabilisaziun da las influenzas orizontalas, sco il vent e terratrembels. 
Per l'ovra da construcziun vegni fatg quint cun custs da 670'000 francs. 
Ella n'è dentant betg mo ina construcziun funcziunala, mabain marchescha l'entrada da l'edifizi il pli public e forsa il pli impurtant dal chantun ed ha pia er ina funcziun represchentativa. Infurmaziuns: 
Gremi: uffizi da construcziun auta 
Funtauna: rg uffizi da construcziun auta 
26.08.200 
Il plan da pandemia per il chantun Grischun è vegnì repassà 
La regenza grischuna ha approvà la versiun actualisada dal plan da pandemia per il chantun Grischun. 
Il plan chantunal vertent per la pandemia d'influenza datescha da l'onn 2006 ed era vegnì fatg quella giada en il rom da la planisaziun per cumbatter la grippa d'utschels. 
Il nov plan da pandemia sa basa sin ils plans da la confederaziun ch'èn vegnids repassads, suenter che la nova grippa A (H1N1) è sa derasada. 
Il plan da pandemia per il chantun Grischun tracta en emprima lingia quels secturs, nua ch'il chantun ha la cumpetenza da decisiun e d'execuziun. 
En il center stattan en quest connex la structura chantunala da direcziun en cas d'ina situaziun d'urgenza, la planisaziun dals letgs d'ospital e la distribuziun da medicaments. 
Reglada vegn er l'organisaziun d'ina eventuala vaccinaziun collectiva da la populaziun. 
La versiun repassada dal plan da pandemia per il chantun Grischun vegn publitgà sin la pagina d'internet da l'uffizi da sanadad sut 
www.gesundheitsamt.gr.ch 
. 
Il Grischun lantscha in project d'assistenza da pratica per cumbatter la mancanza da medias e da medis da famiglia 
En il Grischun duain vegnir stgaffidas novas plazzas da scolaziun per medias e per medis d'assistenza en praticas dal provediment da basa. 
Qua tras vul il chantun diminuir la mancanza imminenta da medias e da medis da famiglia. 
La regenza grischuna ha approvà il project correspundent "Capricorn" da l'uniun grischuna da medias e da medis. 
Durant tschintg onns sustegna il chantun il project cun maximalmain 200'000 francs per onn. 
Il project vegn lantschà il cumenzament da l'onn 2010. 
Per garantir il dumber necessari en il Grischun dovri quatter plazzas da scolaziun per mintgamai in mez onn. 
En quest connex duain las plazzas d'assistenza da pratica vegnir repartidas sin tut las regiuns dal chantun. 
Per differents motivs èsi daventà pli e pli difficil ils ultims onns da chattar successuras e successurs adattads per praticas. 
In motiv è quel che la furmaziun supplementara da las medias e dals medis d'assistenza ha lieu memia savens en ils ospitals. 
La conferenza svizra da las directuras e dals directurs chantunals da sanadad ha recumandà als chantuns da stgaffir e da subvenziunar tals programs d'assistenza da pratica per promover las medias ed ils medis da famiglia. 
Gist il Grischun cun sia infrastructura decentrala e spaziusa è spezialmain dependent da medias e da medis da famiglia per il provediment medicinal da basa. 
Tenor l'avis da la regenza ha il chantun pia in grond interess che avunda medias e medis da famiglia vegnian scolads sin in aut nivel. 
Il chantun introducescha in concept per utilisar la taxa per la dependenza dal gieu 
Cun ils retgavs da la taxa per la dependenza dal gieu vul il chantun sustegnair en l'avegnir projects che han l'intent da cumbatter la dependenza dal gieu. 
La regenza grischuna ha prendì enconuschientscha dal concept correspundent davart l'utilisaziun dal "fond da prevenziun per cumbatter la dependenza dal gieu". 
Quest concept è vegnì elavurà da l'uffizi dal servetsch social e prevesa da stgaffir - en collavuraziun cun auters chantuns - ina purschida da basa per la prevenziun da la dependenza dal gieu. 
Er differents projects chantunals ed organisaziuns privatas duain survegnir sustegn. 
L'onn 2006 è il chantun Grischun sa participà a la cunvegna interchantunala davart la surveglianza, davart la permissiun e davart l'utilisaziun dal retgav da lottarias e da scumessas che vegnan manadas tras sin plaun interchantunal u naziunal (CILS). 
Las interpresas da lottarias e da scumessas pajan als chantuns ina taxa da 0.5 pertschient dals retgavs bruts ch'èn vegnids cuntanschids cun ils gieus. 
En quest connex èn ils chantuns obligads d'impunder las taxas a favur da la prevenziun dal cumbat cunter la dependenza dal gieu. 
Da vischnancas e da regiuns 
- Spleia: 
La regenza approvescha la revisiun parziala da la planisaziun locala che la vischnanca da Spleia ha concludì ils 15 da matg 2009. 
- Vrin: 
La revisiun parziala da la planisaziun locala da la vischnanca da Vrin dals 19 da zercladur 2009 vegn approvada. 
Contribuziuns chantunalas a differentas instituziuns 
- Arena tectonica Sardona: 
La regenza ha approvà la cunvegna interchantunala tranter ils chantuns Glaruna, Grischun e Son Gagl davart la conclusiun e la realisaziun da la cunvegna da program cun l'uffizi federal d'ambient per il patrimoni natiral mundial da la UNESCO "Arena tectonica svizra Sardona". 
Ils onns 2009 fin 2011 sa participescha il chantun cun 30'000 francs per onn als custs da realisaziun. 
- Center sursilvan d'agricultura: 
Cun resalva d'ina contribuziun federala vegn garantida al project per il svilup regiunal Center sursilvan d'agricultura ina contribuziun chantunala da maximalmain 1'712'000 francs. 
Projects da vias 
La regenza ha approvà totalmain 950'000 francs per construir e per sanar il suandant traject da via: 
- via dal Landwasser: lavurs da cuvrida, Schmelzboden - Rotsch 
Gremi: regenza 
Funtauna: rg chanzlia chantunala dal Grischun 
27.08.200 
Il Grischun dumbra per l'emprima giada passa 190'000 abitantas ed abitants Entaifer ils ultims onns è creschida la populaziun grischuna per 0,9%. 
La fin da l'onn 2008 han pia 190'459 persunas gì lur domicil en il Grischun. 
L'augment po vegnir attribuì sulettamain a l'immigraziun da persunas da l'exteriur, entant ch'il dumber da naschientschas è stagnà en il Grischun. 
Augment pli ferm da la populaziun en il Grischun 
Cun 190'459 persunas ils 31 da december 2008 è il dumber da la populaziun residenta permanenta dal chantun Grischun per 0,9% pli aut che l'onn precedent (188'762); dapi il cumenzament dals onns 90 è la populaziun mai pli creschida uschè ferm durant in onn. 
Malgrà quai è l'augment da la populaziun grischuna er l'onn 2008 cleramain sut la media svizra dad 1,4%. 
Grondas differenzas tar il svilup regiunal 
Entaifer il chantun è il dumber da la populaziun sa sviluppà en moda differenta l'onn 2008. 
En l'Engiadin'ota è la populaziun creschida il pli fitg cun +2,0%. 
Tavau, la Viamala sco er trais regiuns talianas (Bregaglia, Mesolcina e Calanca) han medemamain pudì registrar ina creschientscha detg considerabla, entant ch'il Partenz ed il Puschlav èn stagnads. 
La Surselva (-0,3%), la regiun Grischun central (-0,5%) sco er la Val Müstair (-1,5%) han stuì prender en cumpra ina reducziun da la populaziun 
Puspè in saldo negativ da las naschientschas 
En cumparegliaziun cun l'onn precedent èn las naschientschas stagnadas l'onn 2008 sin in nivel bass en il Grischun (1'597 envers 1'599 l'onn precedent). 
L'onn passà èn vegnids registrads 1'631 mortoris, uschia ch'il Grischun registrescha puspè in saldo negativ da las naschientschas (-34). 
Cunzunt la Surselva, il Partenz e la Mesolcina han notà reducziuns pli grondas da las naschientschas 
Remartgabel è en quest connex ch'il saldo positiv da las naschientschas da la populaziun residenta estra (+202) cumpensescha bunamain la tendenza fitg negativa da la populaziun svizra (-236) 
Gronda immigraziun dals stadis vegls da la UE 
Damai ch'il Grischun registrescha er per l'onn passà in saldo negativ da migraziun tranter ils chantuns, po l'augment da la populaziun sulettamain vegnir attribuì a l'immigraziun d'in fitg grond dumber da persunas da l'ester. 
La part da la populaziun residenta permanenta estra è s'augmentada entaifer in onn da 14,8% a 15,6%. 
Il pli ferm è l'onn passà er creschì il dumber da las abitantas e dals abitants da la Germania (+14%). 
Er il dumber d'abitantas e d'abitants portugais è creschì a bunamain 10%, entant ch'il dumber da persunas da l'Italia u dals pajais dal Balcan è stagnà u schizunt sa reducì. 
Las gruppas relativamain pitschnas d'immigrantas e d'immigrants dad ulteriurs pajais da l'Europa occidentala sco da la Gronda Britannia, da la Frantscha e dals Pajais Bass èn creschidas pli ferm l'onn passà. 
L'onn 2008 han 576 persunas pudì acquistar il dretg da burgais svizzer en il Grischun. 
Circa ¾ da la populaziun grischuna viva en vischnancas che han dapli che 1'000 abitantas ed abitants 
La fin da l'onn 2008 dumbrava il Grischun anc 26 vischnancas cun main che 100 abitantas ed abitants, ulteriuras 103 vischnancas avevan main che 500 abitantas ed abitants. 
Totalmain abitavan anc ca. 15% da la populaziun en questas vischnancas pitschnas. 
Var 75% da la populaziun grischuna viva gia oz en vischnancas che han dapli che 1'000 abitantas ed abitants. 
Cun las numerusas fusiuns da vischnancas, ch'èn vegnidas messas en vigur il cumenzament da l'onn 2009 u ch'èn vegnidas concludidas per il cumenzament da l'onn 2010, vegnan ils pais - a chaschun da las proximas dumbraziuns - a sa spustar anc pli ferm en direcziun da las vischnancas grondas. 
Maridar è vinavant en moda 
L'onn passà è vegnì maridà 932 giadas en il Grischun (onn precedent: 898); quest dumber crescha gia dapi quatter onns puspè. 
Ultra da quai èn vegnids registrads l'onn passà 10 partenadis registrads. 
Il dumber dals divorzis sa reducescha dapi intgins onns; l'onn passà èn vegnidas separadas 400 lètgs en il Grischun, quai èn 31 damain che l'onn precedent. 
Infurmaziuns: 
Patrick Casanova, uffizi per economia e turissem, tel. 081 257 23 74 
Gremi: uffizi per economia e turissem 
Funtauna: rg uffizi per economia e turissem 
27.08.200 
Cumparì è il nov med d'instrucziun URGESCHICHTE - PREISTORGIA - ARCHEOSTORIA 
Las ultimas emnas han ils meds d'instrucziun dal Grischun pudì engrondir il sortiment dal rom istorgia sin il stgalim primar da las scolas rumantschas e talianas. 
Da nov po il med d'instrucziun UrgeschiCHte - Preistorgia - Archestoria vegnir retratg en trais linguas. 
Archeologia Svizra ha edì l'onn 2004 la mappa "UrgeschiCHte". 
Quest med d'instrucziun ch'è vegnì elavurà cuminaivlamain da persunas d'instrucziun e d'archeologas e d'archeologs gida ils uffants da la scola primara a scuvrir per sai e da chapir meglier la preistorgia e la protoistorgia da la Svizra. 
En collavuraziun cun ils meds d'instrucziun dal Grischun e cun il chantun Tessin ha Archeologia Svizra pussibilità ussa er translaziuns en las ulteriuras linguas chantunalas. 
Il cuntegn da tut la mappa è ussa disponibel dapi curt sin in DC-ROM per las scolas talianas. 
Er per las scolas rumantschas è vegnì realisà in DC-ROM. 
Quest DC vegn duvrà ensemen cun la mappa tudestga. 
En il center da la publicaziun originala stattan 14 illustraziuns en colur da format grond e texts per leger che tutgan tiers e che correspundan al stadi actual da la scienza. 
Per las persunas d'instrucziun stattan ultra da quai a disposiziun propostas didacticas e texts infurmativs davart las epocas dal temp paleolitic fin al temp medieval tempriv. 
Las 14 illustraziuns en colur mussan tge che vegn quintà en ils texts ed intermedieschan in maletg da l'epoca respectiva. 
Tut las trais versiuns linguisticas pon vegnir retratgas tar ils meds d'instrucziun dal Grischun ( 
www.lmv.gr.ch 
). 
Adressa da contact 
Josy Marie Künzler, scheffa da la secziun "meds d'instrucziun", uffizi per la scola populara ed il sport, Quaderstrasse 17, 7000 Cuira, telefon: 081 257 22 61, e-mail: 
josy.kuenzler@avs.gr.ch 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
31.08.200 
L'etichetta d'ambient planisada per autos novs vegn beneventada 
La regenza grischuna approvescha da princip il project da la confederaziun da remplazzar l'etichetta d'energia da fin ussa tras in'etichetta d'ambient per autos novs. 
L'etichetta d'ambient nova duai vegnir applitgada a partir da l'onn 2010 tar la vendita d'autos novs. 
Ultra dal consum d'energia, da l'effizienza energetica e da la svapur da CO2 mussa ella, quant ferm ch'il diever da l'auto respectiv engrevgescha l'ambient. 
Sco che la regenza constatescha en sia resposta davart la consultaziun da l'ordinaziun federala davart l'etichetta d'ambient, vegn quest sistem nov displaschaivlamain puspè relativà pervia da l'integraziun da l'effizienza energetica, quai vul dir dal consum d'energia en relaziun cun il pais dal vehichel. 
Spezialmain impurtanta è pervia da quai la moda e maniera, co che la grevezza per l'ambient absoluta ed independenta dal pais dal vehichel vegn resguardada. 
Uschia poi vegnir evità ch'i dettia puspè stimuls nungiavischads en la faussa direcziun sco tar l'etichetta d'energia veglia. 
La finamira è quella da cuntanscher in svilup en direcziun da vehichels che engrevgeschan main l'ambient. 
Or dal puntg da vista actual da la regenza èsi pervia da quai gist da resguardar mo autos da persunas cun quest sistem. 
Per las autras categorias da vehichels na stattan las datas necessarias betg a disposiziun en moda fidada. 
Però duess la nova etichetta d'ambient vegnir applitgada er per il commerzi cun autos d'occasiun. 
La regenza propona er d'examinar l'introducziun da l'etichetta d'ambient per autos da furniziun, per vehichels utilitars levs e per motos e da l'integrar pli tard en l'ordinaziun. 
Da vischnancas e da regiuns 
Tavau: 
A la vischnanca da Tavau vegn garantida ina contribuziun chantunala da maximalmain 3'000'000 francs per engrondir il center da congress a Tavau. 
Resalvada resta la concessiun dal credit tras il cussegl grond. 
Puschlav: 
Al project per reparar ils donns da lavina da l'enviern 2008-2009 da la vischnanca da Puschlav vegn garantida ina contribuziun chantunala da maximalmain 37'125 francs. 
Puschlav: 
La revisiun parziala da la planisaziun locala da la vischnanca da Puschlav dal 1. da zercladur 2008 vegn approvada. 
Lumbrein: 
La revisiun parziala da la lescha da construcziun da la vischnanca da Lumbrein ch'è vegnida concludida ils 16 da zercladur 2009 vegn approvada. 
Scuol: 
La revisiun parziala da la planisaziun locala da la vischnanca da Scuol dals 30 da mars 2008 vegn approvada. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
02.09.200 
Buns tips da sanadad - la campagna "Es ti fit?" 2009 cumenza 
Ils 7 da settember 2009 cumenza la campagna "Es ti fit?" che duai sensibilisar la populaziun da sa nutrir en moda variada, da sa mover regularmain e da far sport en il mintgadi. 
La campagna è ina part integrala dal program grischun en moviment ch'è vegnì lantschà mez da l'onn 2008. 
En il rom dal program grigioni in movimento / grischun en moviment / graubünden bewegt - che vegn purtà dal chantun Grischun e da la promoziun da la sanadad Svizra - vegnan promovids dapi mez da l'onn 2008 in nutriment equilibrà, il moviment regular e sport en il mintgadi. 
En stretga collavuraziun cun vischnancas, cun scolinas, cun scolas, cun uniuns, cun cussegliadras da mammas, cun medias e cun medis vegnan realisads 18 projects. 
Ils uffants ed ils giuvenils sco er lur geniturs èn las gruppas en mira principalas dals projects. 
En il project parzial "Marenda" vegnan per exempel messas a disposiziun als geniturs ed a las persunas d'instrucziun infurmaziuns detagliadas davart ina marenda sauna per ils uffants. 
40 scolinas han cumenzà il nov onn da scola cun moviment, vul dir cun il project "Cupitgarola". 
Las persunas d'instrucziun da la scolina han fatg ina furmaziun supplementara en la promoziun dal moviment dals uffants ed han survegnì in sustegn finanzial per cumprar urdains da moviment per ils uffants. 
Da nov è vegnì publitgà il project "Scola en moviment" che vul promover il moviment cumplessiv en las scolas grischunas. 
Quests trais projects chattan grond interess tar las persunas d'instrucziun, tar las politicras e tar ils politichers communals sco er tar ils geniturs. 
"Es ti fit?" 
Ina mancanza da moviment ed in nutriment betg equilibrà promovan ils facturs da ristga sco surpais e pressiun da sang auta, ed augmentan il privel d'ina "malsogna da la civilisaziun" sco malsognas cardiovascularas, diabetes dal tip 2 u cancer. 
En il Grischun patescha gia mintga settavel uffant da surpais. 
Per il chantun resultan custs totals da 50 milliuns francs per onn pervia dal surpais. 
In nutriment equilibrà ed avunda moviment èn agids impurtants, per che mintga singula e mintga singul sa sentia fit. 
Questa qualitad da vita è in avantatg che resulta directamain d'in stil da viver activ. 
Ultra da quai profitescha la sanadad en general a lunga vista. 
Sut quest aspect preschenta l'uffizi da sanadad a la publicitad la campagna "Es ti fit?". 
Cun placats, cun inserats e cun spots da radio vegn la populaziun sensibilisada a partir dals 7 da settember 2009 per dumondas da sanadad en connex cun in pais saun. 
La stgala - in urdain da fitness gratuit 
La campagna duai motivar da reponderar las disas dal mintgadi. 
I dovra pauc per midar bler. 
In exempel simpel è da baiver aua empè da bavrondas dultschas. 
Il slogan "Es ti fit?" animescha da reflectar sur da sasez. 
Sin la pagina d'internet 
www.graubuenden-bewegt.ch 
pon ins publitgar in tip da fitness persunal. 
Plinavant stattan a disposiziun per tut las gruppas da vegliadetgna infurmaziuns actualas e praticas davart ils temas "mangiar" e "moviment". 
La campagna "Es ti fit?" vegn cumplettada d'ina acziun da tatgaders pragmatica. 
Tenor il motto "Mintga pass quinta" pon organisaziuns e firmas tatgar temporarmain ils tatgaders dad "Es ti fit?" vi da las portas dals ascensurs. 
Quai è ina metoda cumprovada ed efficazia per influenzar en moda positiva il cumportament. 
Tgi che smatga il buttun da l'ascensur, vegn motivà directamain tras quest tatgader da prender la stgala empè da l'ascensur. 
Las bleras ed ils blers suondan questa recumandaziun! 
Ulteriuras infurmaziuns: 
www.graubuenden-bewegt.ch 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- dr. Rudolf Leuthold, manader da l'uffizi da sanadad, tel. 081 257 26 41 
- Denise Rudin, manadra dal project grischun en moviment, uffizi da sanadad, tel. 081 257 25 18 
Gremi: uffizi da sanadad 
Funtauna: rg uffizi da sanadad 
02.09.200 
Nova classificaziun da la forza finanziala da las vischnancas grischunas per ils onns 2010 e 2011 
La regenza ha classifitgà da nov las vischnancas grischunas per ils onns 2010 e 2011 tenor lur forza finanziala. 
Sche la NGF grischuna po vegnir messa en vigur sco previs per il 1. da schaner 2011, vala questa classificaziun mo per l'onn 2010. 
Dapi l'ultima classificaziun da la forza finanziala per ils onns 2008 e 2009 èn vegnidas realisadas sis fusiuns da vischnancas, trais ulteriuras èn planisadas per il 1. da schaner 2010. 
Il dumber da vischnancas sa reducescha pervia da quai da 203 a 180 e correspundentamain sa mida la repartiziun en las singulas gruppas da forza finanziala. 
Senza resguardar las midadas da la gruppa che han gì lieu pervia da las fusiuns menziunadas, datti midadas tar 22 vischnancas en connex cun lur classificaziun en las gruppas da forza finanziala envers la classificaziun vertenta. 
Quests spustaments èn in pau pli pitschens cumpareglià cun las ultimas duas calculaziuns, nua ch'èn vegnidas fatgas 25 resp. 27 midadas. 
8 vischnancas fan ina midada pervia da la classificaziun al cunfin d'ina gruppa da forza finanziala vischina, tar 7 vischnancas chaschuna ina modificaziun da lur pe da taglia ina nova classificaziun. 
En 6 cas ha il svilup da la forza fiscala effectuà ina midada da la gruppa, entant ch'il basegn finanzial dad 1 vischnanca è stà il motiv per la midada. 
7 vischnancas vegnan messas en in'autra gruppa pervia da lur dretgs spezials ch'ellas han survegnì en la gulivaziun da finanzas. 
13 vischnancas cun 11'117 abitantas ed abitants midan ad in gruppa da forza finanziala pli debla, da l'autra vart vegnan 9 vischnancas cun 9'765 abitantas ed abitants classifitgadas da nov en ina gruppa da forza finanziala pli ferma. 
La nova classificaziun vegn ad engrevgiar las finanzas dal chantun Grischun minimalmain pli ferm en il sectur da la gulivaziun da finanzas indirecta. 
Da las vischnancas pli grondas midan Flem, Claustra-Serneus, Mesauc e Sumvitg en ina gruppa pli flaivla, entant che Panaduz, Zizers e Zuoz appartegnan da nov ad ina gruppa pli ferma. 
Infurmaziuns: 
Thomas Kollegger, schef da l'uffizi da vischnancas, tel. 081 257 23 81, e-mail: 
thomas.kollegger@afg.gr.ch 
Agiunta: 
Nova classificaziun da las vischnancas en gruppas da forza finanziala tenor la publicaziun en il fegl uffizial dals 3 da settember 2009 
Gremi: regenza 
Funtauna: rg chanzlia chantunala dal Grischun 
03.09.200 
Las Svizras ed ils Svizzers a l'exteriur duain pudair votar per internet 
Otg chantuns lantschan in project cuminaivel 
Las Svizras ed ils Svizzers a l'exteriur duain da nov survegnir la pussaivladad da votar per internet. 
Per quest intent han las regenzas dals chantuns Friburg, Soloturn, Schaffusa, Son Gagl, Grischun, Argovia e Turgovia - cun la cooperaziun dal chantun Turitg sco part che conceda ina licenza - fatg contracts da collavuraziun. 
La soluziun electronica sur l'internet vegn a star a disposiziun a las votantas ed als votants svizzers che vivan a l'exteriur il pli baud a partir da l'onn 2010. 
Passa in terz da circa 117'000 Svizras e Svizzers a l'exteriur che han il dretg da votar han lur sedia politica en ils otg chantuns participads. 
Questa gruppa da votantas e da votants ha in interess spezialmain grond vi dal "vote électronique". 
I capita adina puspè che cuvertas da votar da l'exteriur arrivan memia tard al biro da votaziun. 
La votaziun per internet facilitescha pia a las Svizras ed als Svizzers a l'exteriur da sa participar a la vita politica da lur patria. 
La lescha federala davart ils dretgs politics da las Svizras e dals Svizzers a l'exteriur pussibilitescha als chantuns da laschar votar per internet las Svizras ed ils Svizzers a l'exteriur. 
Mo las Svizras ed ils Svizzers a l'exteriur che vivan en in pajais che sa participescha als contracts da Wassenaar 
http://www.wassenaar.org 
davart l'utilisaziun da programs da computer e d'autra rauba da diever dubel pon duvrar il sistem da votaziun. 
Ils set chantuns partenaris e la chanzlia federala sviluppan in'applicaziun d'informatica sin la basa dal model dal e-voting da Turitg. 
La collavuraziun pussibilitescha als chantuns participads da sbassar ils custs. 
Il basegn d'adattaziun en la legislaziun ed en l'execuziun è differenta da chantun a chantun. 
En il cas il pli favuraivel pon vegnir fatgas las emprimas emprovas en singuls chantuns participads la fin da l'onn 2010. 
Il sistem vegn purschì en tut las quatter linguas naziunalas. 
La confederaziun sa participescha vi dals projects da pilot davart la votaziun electronica per internet en ils chantuns Genevra, Neuchâtel e Turitg. 
Ils set chantuns participads fan part dal project da Turitg, perquai che la plattafurma d'informatica purschida s'adatta bain cun l'organisaziun dals dretgs politics da quests chantuns. 
Quest project è l'emprim pass dals chantuns participads en il sectur da la votaziun per internet. 
Las experientschas duain vegnir utilisadas pli tard en vista ad in engrondiment eventual per las votantas e per ils votants che vivan en Svizra. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
04.09.200 
Il di dal monument envida da visitar l'aua 
Gia per la 16avla giada ha lieu il di europeic dal monument en 48 pajais da l'Europa. 
La tgira da monuments dal Grischun, la protecziun da la patria dal Grischun dal sid ed il center da cultura NAIRS a Scuol envidan per la fin d'emna dals 12 e 13 da settember a questa manifestaziun en l'Engiadina bassa, nua ch'ins po scuvrir stabiliments che stattan en connex cun l'aua. 
Il di europeic dal monument è deditgà quest onn a l'ierta architectonica e culturala che sa chatta sper l'aua u che stat en in connex cun questa resursa natirala. 
Per il svilup da l'Engiadina han l'aua ed il turissem da bogns, ch'è sa sviluppà sin basa da l'aua, ina gronda impurtanza en tuts reguards. 
La cura da bogn e la cura da baiver aua tutgan tar las praticas curativas las pli veglias. 
Uschia èn er ils emprims gronds hotels a Scuol/Nairs – ma er a San Murezzan – vegnids construids la mesadad dal 19avel tschientaner directamain sper l'aua. 
Da la chasa da cura da Tarasp ... 
Las funtaunas "Bonifazi", "Carola", "Emerita" e "Luzi" eran enconuschentas pli baud sin l'entir mund ed han attratg numerusas turistas e numerus turists d'aua en l'Engiadina bassa. 
Ina spassegiada tras il fenomen geologic interessant da la chavorgia da l'En a Nairs maina las persunas interessadas a las funtaunas, ma er al geisir ch'è oz exaurì. 
Uschia emprendan ellas ad enconuscher la "architectura da l'aua". 
Curt suenter che la chasa da cura dal Bogn Tarasp era vegnida averta l'onn 1865, èn ils patruns da construcziun sa decidids da construir ina nova "halla da baiver" da l'autra vart da l'En. 
Al pe d'ina paraid-crap stippa sur l'En ha Bernhard Simon construì da 1874 fin 1876 l'edifizi istoristic cun il lung corridor, la "Büvetta". 
Il center da cura da Tarasp è vegnì erigì sin la terrassa topografica da Vulpera vers la fin dal 19avel tschientaner tras ils frars Duri e Chasper Pinösch dad Ardez. 
Ils onns 1896 e 1897 han els construì l'hotel da cura Waldhaus. 
Quest grandhotel e sia terrassa han purschì als giasts da cura in alloschi exclusiv cun in panorama magnific sur l'En. 
Karl Koller ha construì l'hotel Schweizerhof da 1898 fin 1900. 
En il fratemp hai dà differentas midadas da construcziun, tranter auter in engrondiment ils onns 1913 e 1914 tras J. Weidmann. 
Ils saluns e las salas da mangiar disponan da ritgas decoraziuns da jugendstil. 
Il bogn avert cunfinant da Vulpera è vegnì avert l'onn 1930 sco in dals emprims stabiliments da quest gener en Svizra. 
... a l'anteriura chasa da bogns a Nairs 
L'anteriura chasa da bogns da Valentin Koch e dad Ernst Seiler a Nairs, ch'è oz il center da cultura NAIRS, è vegnida averta l'onn 1913. 
L'edifizi lung cun ina loggia s'extenda sur l'entira vart da l'entrada. 
En il plaunterren sa chattavan bogns e locals da quietezza. 
En l'emprim plaun eran indrizs d'idroterapia cun bogns d'aria chauda e fraida e cun applicaziuns electricas sco er locals d'inhalaziun. 
Grazia a pliras funtaunas en la proxima vischinanza era la chasa da cura spezialmain attractiva per excursiuns termalas. 
Sco chasa d'art internaziunala e sco center da cultura regiunal per art contemporan è il center NAIRS dentant activ dapi passa 20 onns en la producziun, en la preschentaziun ed en l'intermediaziun d'art. Las visitadras ed ils visitaders sa scuntran qua cun in'ovra principala da l'architectura neoclassicistica dal Grischun. 
Ultra dals edifizis ch'èn vegnids construids per las curas da baiver aua e per las curas da bogn vegnan mussadas al di dal monument bleras differentas punts che s'integreschan armonicamain en la cuntrada da l'En. 
Suenter la punt da lain cun tetg a Nairs èn vegnidas construidas punts da fier per vias e per sendas, e novissimamain vegn erigida ina nova punt auta per Vulpera. 
Far ina cura vuleva dir pli baud: spassegiar tar las singulas funtaunas, baiver lur aua frestga e sa trategnair al lieu. 
Il maletg dal vitg da Scuol è caracterisà dal stradun flancà d'aleas, da las magnificas chasas engiadinaisas, dals hotels e da las plazzas attractivas cun lur bigls. 
Il chastè imposant da Tarasp, ch'è vegnì construì enturn l'onn 1040, ha survegnì ses num da ses abitants oriunds, dals signurs da Tarasp. 
Incumparegliabla è sia posiziun sin in crest che dominescha la val. 
La cumparsa actuala dal stabiliment è caracterisà fermamain da las lavurs da reconstrucziun dal cumenzament dal 20avel tschientaner sut Karl August Lingner, il possessur da quella giada. 
Il mobigliar sa cumpona da tocs prezius che derivan da differentas epocas e da l'entira Europa centrala. 
In di da giudair 
Dapi ch'el è vegnì realisà l'emprima giada l'onn 1994, è quest di sa sviluppà a l'occurrenza la pli gronda en il sectur da la sensibilisaziun per il mantegniment da bains culturals. 
L'occurrenza ha la finamira da svegliar tar in vast public l'interess per noss bains culturals e per lur mantegniment. 
En passa 100 differents lieus da tut la Svizra èn persunas interessadas envidadas da sa participar a turas guidadas, a visitas d'ateliers e da plazzals, ad excursiuns sco er a bleras autras occurrenzas. 
Las visitas dal di dal monument vegnan organisadas en emprima lingia dals posts spezialisads federals, chantunals e municipals per la tgira da monuments e per l'archeologia. 
Els tschernan mintga onn ils objects, contacteschan las proprietarias ed ils proprietaris ed organiseschan las turas guidadas e las occurrenzas al lieu. 
Il center NIKE è responsabel per la coordinaziun da las var 200 occurrenzas en l'entira Svizra, per la lavur naziunala da medias e da publicitad sco er per la publicaziun dal program en furma da broschura ed en l'internet. 
Il di europeic dal monument è ina manifestaziun culturala che vegn lantschada uffizialmain dal cussegl da l'Europa. 
Il di dal monument ha lieu en 48 pajais europeics. 
Infurmaziuns 
Marcus Casutt, tgirader chantunal da monuments, uffizi da cultura, tel. 081 257 27 91 
Gremi: uffizi da cultura 
Funtauna: rg uffizi da cultura 
09.09.200 
Communicaziun da la regenza dals 10 da settember 2009 
Nova repartiziun dals mandats dal cussegl grond sin ils circuls per la proxima perioda d'uffizi 
En vista a las elecziuns cirquitalas 2010 ha la regenza grischuna repartì da nov ils 120 mandats dal cussegl grond sin ils 39 circuls. 
En tut datti en sis circuls spustaments dals mandats. 
Il circul da Razén, il circul da Schiers ed il circul da Trin survegnan en la perioda d'uffizi 2010 – 2014 mintgamai in mandat supplementar en il cussegl grond. 
Pia ha il circul da Razén en il futur set, il circul da Schiers trais ed il circul da Trin da nov tschintg commembras e commembers dal cussegl grond. 
Percunter ston il circul da la Cadi, il circul da la Lumnezia ed il circul da Rueun mintgamai renunziar ad in mandat. 
Il circul da la Cadi ha en il futur anc tschintg, il circul da la Lumnezia anc dus deputadas e deputads ed il circul da Rueun anc ina deputada u in deputà. 
Tut ils auters circuls vegnan a delegar a Cuira a partir dal 2010 il medem dumber da commembras e da commembers dal parlament. 
Per la repartiziun dals mandats dal cussegl grond sin ils circuls è decisiva la statistica federala da l'effectiv annual da la populaziun (ESPOP) che vegn publitgada mintgamai l'onn avant las elecziuns cirquitalas. 
La basa per las elecziuns cirquitalas 2010 è la statistica che mussa il dumber da la populaziun svizra residenta da la fin da december 2008. 
La procedura da repartiziun sa drizza tenor l'art. 2 da la lescha davart il cussegl grond. 
Ella garantescha als circuls pitschens almain in mandat e garantescha ultra da quai la repartiziun proporziunala dals mandats restants sin ils auters circuls. 
La nova repartiziun dals mandats dal cussegl grond sin ils singuls circuls vegn publitgada en il fegl uffizial dal chantun e po vegnir consultada 
qua 
en l'internet. 
A Zernez vegn installà in center da registraziun per datas biometricas 
En collavuraziun cun la vischnanca da Zernez installescha il chantun Grischun in center, nua che pon vegnir registradas en il futur las datas biometricas per ils novs documents d'identitad. 
La regenza grischuna ha approvà il contract correspundent tranter il chantun Grischun e la vischnanca da Zernez. 
La confederaziun planisescha d'introducir per il 1. da mars 2010 en l'entira Svizra datas biometricas en ils differents geners d'attests d'identitad sco passaports, cartas d'identitad e legitimaziuns da persunas estras. 
Per registrar las datas ston ils chantuns metter a disposiziun ina infrastructura correspundenta. 
La regenza grischuna aveva concludì gia il settember 2008 d'endrizzar maximalmain tschintg tals centers per registrar datas biometricas en il Grischun. 
En il territori dal Grischun dal sid ha il chantun chattà ussa cun la vischnanca da Zernez ina partenaria ch'è en cas da manar in center respectiv. 
Quel vegn integrà en l'administraziun communala. 
Resalvas vers la nova ordinaziun federala davart la tgira d'uffants 
La regenza grischuna sustegna da princip la professiunalisaziun dals fatgs dals uffants confidads che la confederaziun vul cuntanscher. 
Las novas regulaziuns cuntegnan numnadamain il privel ch'ellas n'èn betg realisablas e che la mancanza existenta da plazzas da tgira adattadas vegn a s'accentuar anc pli fitg. 
Cun cleras obligaziuns tant da dumandar ina permissiun sco er da surveglianza vul la confederaziun garantir il bainesser dals uffants che vegnan tgirads en ina famiglia estra u en ina instituziun. 
En vista al basegn cumprovà d'ina tgira cumplementara a la famiglia duai da nov la tgira d'uffants durant il di tras mammas dal di u tras canortas d'uffants vegnir suttamessa ad in'obligaziun da dumandar ina permissiun. 
Sco che la regenza scriva en sia resposta da consultaziun a la confederaziun, refusa ella ina surregulaziun da relaziuns da dretg privat. 
Uschia duai la tgira d'uffants durant il di tras geniturs dal di esser unicamain en il sectur da responsabladad dals geniturs. 
Pervia da quai pretenda la regenza che l'obligaziun da dumandar ina permissiun e che l'obligaziun d'annunzia per geniturs dal di, ch'èn previsas en il sboz preliminar, na vegnian betg realisadas. 
Er l'obligaziun da dumandar ina permissiun per la tgira regulara tras geniturs da padrinadi las fins d'emna u en las vacanzas duai vegnir stritgada. 
La finala duai l'obligatori per cunvegnas da tgira en scrit, ch'è previs per ina tgira pajada, vegnir restrenschì a relaziuns da tgira a temp cumplain en instituziuns. 
Da vischnancas e da regiuns 
Claustra-Serneus: 
La regenza approvescha la revisiun totala da la planisaziun locala da la vischnanca da Claustra-Serneus dals 21 da zercladur 2009. 
Contribuziuns chantunalas a differentas instituziuns 
Hotel La Val SA: 
Cun resalva da la finanziaziun totala vegn concedì – tenor la nova politica regiunala da la confederaziun (NPR) – in credit da 1'600'000 francs a la Hotel La Val SA (en il futur Breil Gastro SA) per construir in implant da wellness Hotel La Val Breil. 
Plinavant vegn garantida ina contribuziun chantunala da 269'343 francs. 
Projects da vias 
La regenza ha approvà totalmain 3'522'000 francs per construir e per sanar il suandant traject da via: 
- via d'Engiadina: lavurs d'impressari tar l'access da Scuol ost 
Gremi: regenza 
Funtauna: rg chanzlia chantunala dal Grischun 
10.09.200 
Communicaziun da la regenza dals 17 da settember 2009 
Avert la procedura da consultaziun tar la lescha davart la protecziun da la natira e da la patria en il chantun Grischun 
La legislaziun chantunala vertenta davart la protecziun da la natira e da la patria, che datescha principalmain da l'onn 1946, sto vegnir repassada fundamentalmain ed adattada en plirs reguards al dretg federal. 
La regenza grischuna ha avert la consultaziun correspundenta tar il relasch d'ina nova lescha davart la protecziun da la natira e da la patria. 
La legislaziun chantunala davart la protecziun da la natira e da la patria na correspunda en blers puncts betg pli a las relaziuns ed als svilups actuals. 
La nova legislaziun actualisescha il dretg chantunal davart la protecziun da la natira e da la patria e l'adatta al dretg surordinà. 
Per incumbensas impurtantas – en spezial per la protecziun dals biotops, per la tgira e per il mantegniment dal maletg genuin da la cuntrada e dal lieu sco er d'edifizis da valur artistica u istorica – duai il dretg federal vegnir exequì cun cleras regulaziuns da cumpetenza e da procedura. 
Regladas vegnan las cumpetenzas e las proceduras tranter il chantun e las vischnancas sco er tranter ils organs executivs chantunals. 
In ulteriur basegn d'adattaziun exista en il sectur da la planisaziun dal territori, meglierada vegn particularmain la coordinaziun cun las finamiras e cun ils princips respectivs. 
Reorganisads vegnan er ils instruments da promoziun. 
La finanziaziun da las mesiras da promoziun duai la finala vegnir simplifitgada tras l'aboliziun dal fond per la protecziun da la natira e da la patria. 
La nova lescha davart la protecziun da la natira e da la patria remplazza l'ordinaziun dal cussegl grond davart la protecziun da la natira e da la patria, la lescha per promover la protecziun da la natira e da la patria sco er la lescha davart la protecziun da las plantas e dals bulieus. 
Ils documents da consultaziun pon vegnir consultads sin la pagina d'internet dal departament d'educaziun, cultura e protecziun da l'ambient ( 
www.ekud.gr.ch 
) sut la rubrica "temas/projects". 
La consultaziun dura fin ils 15 da december 2009. 
Fixà las contribuziuns per purschidas da la tgira d'uffants cumplementara a la famiglia per l'onn 2010 
La regenza grischuna ha fixà da nov ils custs normads per las purschidas da la tgira d'uffants cumplementara a la famiglia cun dretg da survegnir contribuziuns. 
Per l'onn 2010 importan quels 9.05 francs per ura da tgira e per uffant. Per purschidas novas vegn la tariffa da contribuziun dal chantun fixada sco fin ussa a 25 pertschient dals custs normads per ils emprims trais onns. Per tut las ulteriuras purschidas vegn questa tariffa fixada a 20 pertschient dals custs normads. La tariffa da contribuziun pli auta da 25 pertschient vala per 11 novas canortas d'uffants u maisas da mezdi. La tariffa dals custs normads da 9.05 francs per l'onn 2010 è vegnida calculada da l'uffizi chantunal dal servetsch social sin basa da la media dals quints annuals 2007 e 2008 da las purschidas existentas. Ella è per 0.40 francs pli bassa che l'onn 2009, quai ch'è tranter auter il resultat d'ina utilisaziun pli effizienta da las purschidas pervia d'ina occupaziun pli gronda. Tut en tut sa participescha il chantun l'onn 2010 cun maximalmain 2'216'000 francs a las purschidas da la tgira d'uffants cumplementara a la famiglia. En il Grischun han totalmain 445 plazzas d'in entir onn il dretg da survegnir contribuziuns. 
La regenza grischuna beneventa che la confederaziun vul cuntinuar cun il program d'impuls finanzials per la tgira d'uffants cumplementara a la famiglia. Tras la lescha federala davart ils agids finanzials per la tgira d'uffants cumplementara a la famiglia, ch'è entrada en vigur l'onn 2003, è vegnì lantschà in program d'impuls per ina durada dad otg onns. Qua tras vul la confederaziun promover la creaziun da novas plazzas per la tgira d'uffants durant il di. Il sboz preliminar davart la midada da la lescha propona ussa da prolungar quest program per quatter onns fin la fin da l'onn 2015. En sia resposta da consultaziun a la confederaziun renda la regenza attent als avantatgs socials ed economics che resultan tras la tgira d'uffants cumplementara a la famiglia. Tenor la vista da la regenza è la finanziaziun da partenza da la confederaziun sa mussada sco efficazia e duess perquai vegnir prolungada. A la vischnanca da Claustra-Serneus vegn garantida ina contribuziun da maximalmain 240'590 francs per sanar e per engrondir la serenera Gulfia. Sursaissa: Sursaissa: La regenza approvescha il project per engrondir il negozi da l'orticultura da la clinica psichiatrica Waldhaus a Cuira. Per realisar quest project vegn concedì in import maximal da 980'000 francs. Uniun da las Gualsras e dals Gualsers dal Grischun: L'onn 2010 festivescha l'uniun da las Gualsras e dals Gualsers dal Grischun ses anniversari da 50 onns. Per il gieu festiv da giubileum, che vegn preschentà l'atun 2010 en differents lieus dal chantun, vegn concedida ina contribuziun en furma d'ina garanzia da deficit da maximalmain 100'000 francs. La regenza ha approvà totalmain 4'260'000 francs per construir e per sanar ils suandants trajects da vias: - vias naziunalas A13/A28: augment da la segirezza en ils tunnels, cumponentas da detecturs da fim en differents tunnels - via naziunala A13: indrizs da distribuziun, tunnel dal San Bernardin - access a la via dal Partenz: lavurs d'impressari, via d'Überlandquart, Pendlatobel Chanzlia chantunala dal Grischun Gremi: regenza Funtauna: rg chanzlia chantunala dal Grischun Avert la procedura da consultaziun tar la lescha davart la protecziun da la natira e da la patria en il chantun Grischun La legislaziun chantunala vertenta davart la protecziun da la natira e da la patria, che datescha principalmain da l'onn 1946, sto vegnir repassada fundamentalmain ed adattada en plirs reguards al dretg federal. La regenza grischuna ha avert la consultaziun correspundenta tar il relasch d'ina nova lescha davart la protecziun da la natira e da la patria. La legislaziun chantunala davart la protecziun da la natira e da la patria na correspunda en blers puncts betg pli a las relaziuns ed als svilups actuals. La nova legislaziun actualisescha il dretg chantunal davart la protecziun da la natira e da la patria e l'adatta al dretg surordinà. Per incumbensas impurtantas – en spezial per la protecziun dals biotops, per la tgira e per il mantegniment dal maletg genuin da la cuntrada e dal lieu sco er d'edifizis da valur artistica u istorica – duai il dretg federal vegnir exequì cun cleras regulaziuns da cumpetenza e da procedura. Regladas vegnan las cumpetenzas e las proceduras tranter il chantun e las vischnancas sco er tranter ils organs executivs chantunals. In ulteriur basegn d'adattaziun exista en il sectur da la planisaziun dal territori, meglierada vegn particularmain la coordinaziun cun las finamiras e cun ils princips respectivs. Reorganisads vegnan er ils instruments da promoziun. 
La nova lescha davart la protecziun da la natira e da la patria remplazza l'ordinaziun dal cussegl grond davart la protecziun da la natira e da la patria, la lescha per promover la protecziun da la natira e da la patria sco er la lescha davart la protecziun da las plantas e dals bulieus. Ils documents da consultaziun pon vegnir consultads sin la pagina d'internet dal departament d'educaziun, cultura e protecziun da l'ambient ( La consultaziun dura fin ils 15 da december 2009. Fixà las contribuziuns per purschidas da la tgira d'uffants cumplementara a la famiglia per l'onn 2010 La regenza grischuna ha fixà da nov ils custs normads per las purschidas da la tgira d'uffants cumplementara a la famiglia cun dretg da survegnir contribuziuns. Per l'onn 2010 importan quels 9.05 francs per ura da tgira e per uffant. Per purschidas novas vegn la tariffa da contribuziun dal chantun fixada sco fin ussa a 25 pertschient dals custs normads per ils emprims trais onns. 
Per tut las ulteriuras purschidas vegn questa tariffa fixada a 20 pertschient dals custs normads. La tariffa da contribuziun pli auta da 25 pertschient vala per 11 novas canortas d'uffants u maisas da mezdi. 
Ella è per 0.40 francs pli bassa che l'onn 2009, quai ch'è tranter auter il resultat d'ina utilisaziun pli effizienta da las purschidas pervia d'ina occupaziun pli gronda. 
Tut en tut sa participescha il chantun l'onn 2010 cun maximalmain 2'216'000 francs a las purschidas da la tgira d'uffants cumplementara a la famiglia. 
En il Grischun han totalmain 445 plazzas d'in entir onn il dretg da survegnir contribuziuns. 
La regenza beneventa la prolungaziun dal program d'impuls da la confederaziun per la tgira d'uffants cumplementara a la famiglia 
La regenza grischuna beneventa che la confederaziun vul cuntinuar cun il program d'impuls finanzials per la tgira d'uffants cumplementara a la famiglia. 
Tras la lescha federala davart ils agids finanzials per la tgira d'uffants cumplementara a la famiglia, ch'è entrada en vigur l'onn 2003, è vegnì lantschà in program d'impuls per ina durada dad otg onns. 
Qua tras vul la confederaziun promover la creaziun da novas plazzas per la tgira d'uffants durant il di. 
Il sboz preliminar davart la midada da la lescha propona ussa da prolungar quest program per quatter onns fin la fin da l'onn 2015. 
En sia resposta da consultaziun a la confederaziun renda la regenza attent als avantatgs socials ed economics che resultan tras la tgira d'uffants cumplementara a la famiglia. 
Tenor la vista da la regenza è la finanziaziun da partenza da la confederaziun sa mussada sco efficazia e duess perquai vegnir prolungada. 
Da vischnancas e da regiuns 
Claustra-Serneus: 
A la vischnanca da Claustra-Serneus vegn garantida ina contribuziun da maximalmain 240'590 francs per sanar e per engrondir la serenera Gulfia. 
Sursaissa: 
La revisiun parziala da la constituziun communala da la vischnanca da Sursaissa, concludida da la radunanza communala ils 21 d'avust 2009, vegn approvada. 
Sursaissa: 
La revisiun parziala da la planisaziun locala, concludida da la vischnanca da Sursaissa ils 6 da mars 2009 en vista a l'engrondiment dals indrizs d'ennavar existents, vegn approvada cun las cundiziuns e cun las resalvas usitadas. 
Contribuziuns chantunalas a differentas instituziuns 
Clinica psichiatrica Waldhaus: 
La regenza approvescha il project per engrondir il negozi da l'orticultura da la clinica psichiatrica Waldhaus a Cuira. 
Per realisar quest project vegn concedì in import maximal da 980'000 francs. 
Uniun da las Gualsras e dals Gualsers dal Grischun: 
L'onn 2010 festivescha l'uniun da las Gualsras e dals Gualsers dal Grischun ses anniversari da 50 onns. 
Projects da vias 
La regenza ha approvà totalmain 4'260'000 francs per construir e per sanar ils suandants trajects da vias: 
- vias naziunalas A13/A28: augment da la segirezza en ils tunnels, cumponentas da detecturs da fim en differents tunnels 
- via naziunala A13: indrizs da distribuziun, tunnel dal San Bernardin 
- access a la via dal Partenz: lavurs d'impressari, via d'Überlandquart, Pendlatobel 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
17.09.200 
Lescha federala davart la cumpra da rauba en ils negozis libers da dazi dals eroports 
La regenza grischuna va d'accord cun l'adattaziun da la lescha federala davart la cumpra da rauba en ils negozis libers da dazi dals eroports. 
Questa adattaziun permetta tant a passagieras ed a passagiers che partan per l'exteriur sco er - da nov - a passagieras ed a passagiers che arrivan da l'exteriur da cumprar rauba libra da taxas en ils negozis libers da dazi da la Svizra. 
Sco che la regenza constatescha, ha l'adattaziun er in niz per l'economia publica, perquai che la cumpra rauba libra da dazi a l'eroport d'arrivada da generescha entradas supplementaras per la Svizra. 
Da vischnancas e da regiuns 
Schlarigna: La regenza approvescha il contract tranter il chantun Grischun e la vischnanca da Schlarigna per laschar surpigliar la polizia chantunala dal Grischun incumbensas da la polizia communala. 
Chaussas persunalas 
Romano Kunz, domicilià a Vaduz, è vegnì elegì sco manader da l'uffizi da stimaziun. 
El cumenza sia plazza il 1. da schaner 2010. 
Chanzlia chantunala dal Grischun 
Gremi: regenza 
Funtauna: rg chanzlia chantunala dal Grischun 
20.08.200 
La regenza da l'Appenzell dadens visita la regenza grischuna 
Mesemna, ils 23 da settember 2009, visita la regenza da l'Appenzell dadens il Grischun. 
Ella vegn manada dal president da la regenza e schef dal departament d'educaziun Carlo Schmid-Sutter. 
La regenza grischuna - manada dal president da la regenza Hansjörg Trachsel - vegn ad esser preschenta cumplettamain. 
Suenter il bainvegni dals giasts en la chasa grischa a Cuira èn previs in viadi a Flem, ed - en cas da bell'aura - ina spassegiada a Conn sin la plattafurma panoramica sur la chavorgia dal Rain. 
Il suentermezdi vegn visitada la resgia gronda a Domat. 
La visita serva en emprima lingia a la tgira da las relaziuns amicablas ed al barat d'experientschas sin ils champs da la cultura, da l'economia e da la politica. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
23.09.200 
Communicaziun da la regenza dals 24 da settember 2009 
La regenza surdat il premi grischun da cultura 2009 a Martin Derungs 
La regenza ha surdà il premi grischun da cultura 2009 sco er 10 premis da renconuschientscha ed 8 premis da promoziun. 
Il purtader dal premi grischun da cultura 2009 ha num Martin Derungs. 
La regenza undrescha sias prestaziuns sco cumponist innovativ da musica instrumentala e d'ovras teatralas cun in'attracziun internaziunala sco er sia activitad sco cembalist e sco organist. 
Il premi è dotà cun 30'000 francs. 
In premi da renconuschientscha en l'autezza da mintgamai 15'000 francs assegna la regenza a Walter Anderau, a Maria Cadruvi, a Giusep Capaul, a Gion Rudolf Caprez, a Gion Balzer Casanova, a Silvio Huonder, a Domenic Janett, ad Annamaria Pianezzi-Marcacci, a Carli Scherrer ed a Maya Vonmoos. 
- Walter Anderau survegn il premi per ses grond engaschi curunà da success per mantegnair e per intermediar il patrimoni mundial da la UNESCO, numnadamain la claustra Son Jon a Müstair. 
- Maria Cadruvi vegn undrada cun in premi per sia lavur da pionier variada sco intermediatura culturala en differentas medias, en spezial tar il radio e la televisiun rumantscha, sco er per sia activitad sco editura. 
- Giusep Capaul survegn in premi da renconuschientscha per sias activitads multifaras per la pressa grischuna e per ses engaschament a favur da la lingua e da la cultura rumantscha. 
- Gion Rudolf Caprez vegn undrà en renconuschientscha da sias perscrutaziuns da l'istorgia da la Viafier retica dapi blers onns e da ses engaschament avant che la lingia da la Viafier retica da Tusaun a Tiraun è vegnida admessa en la glista dal patrimoni cultural mundial da l'UNESCO. 
- Gion Balzer Casanova survegn il premi per ses engaschi durant blers onns sco animatur da la vita musicala en Surselva, en spezial sco cumponist, sco dirigent e sco promotur da chantaduras e da chantadurs talentads. 
- Silvio Huonder survegn in premi per il success ch'el ha cun sia lavur sco scriptur tudestg e sco autur da teater e da film. 
- Domenic Janett vegn undrà per sias prestaziuns sco cumponist e sco clarinettist, che ha renovà la musica populara dal Grischun cun las furmaziuns "Engadiner Ländlerfründa" e "Fränzlis da Tschlin". 
- Annamaria Pianezzi-Marcacci survegn in premi en renconuschientscha da la qualitad da sias poesias e da sia prosa per talian e dialect, cun las qualas tuttas e tuts pon s'identifitgar grazia a la ferma forza expressiva. 
- Carli Scherrer vegn undrà per ses engaschament perseverant sco animatur da la vita musicala en Surselva, en spezial sco cumponist, sco dirigent e sco promotur da chantaduras e da chantadurs talentads. 
- Maya Vonmoos la finala vegn undrada en renconuschientscha da sias lavurs multifaras sin il champ creativ, en spezial da sias sculpturas da fier e da sias ovras digitalas progressivas. 
In premi da promoziun da mintgamai 15'000 francs survegnan: Marlis Candinas, creadra da textilias/designra da moda, Gianin Conrad, artist figurativ, Alexa Deplazes Jud, musicista, Bianca Mayer, musicista, Christian Müller, musicist, Mattias Müller, chantadur/musicist, Esther Schena, artista figurativa e Rico Franc Valär, romanist/intermediatur cultural. 
Ils premis vegnan surdads en il rom d'ina festa che ha lieu venderdi, ils 13 da november 2009, a las 17.15 en la sala dal cussegl grond a Cuira. 
La revisiun parziala da la lescha chantunala davart la protecziun da l'ambient entra en vigur 
En l'avegnir duain vegnir dismess tut ils ruments chasans combustibels dal Grischun - sche pussaivel - en il stabiliment per arder ruments (SAR) a Trimmis. 
La regenza grischuna ha mess en vigur per il 1. d'october 2009 la revisiun parziala correspundenta da la lescha chantunala davart la protecziun da l'ambient. 
En il center da la revisiun, ch'è vegnida approvada dal cussegl grond ils 11 da december 2008, stat la determinaziun da l'intschess dal stabiliment per arder ruments a Trimmis. 
Cun quai duai vegnir cuntanschì ch'i dettia en l'avegnir uschè paucs transports da rument sco pussaivel e che las capacitads da combustiun en il stabiliment per arder ruments a Trimmis vegnian tratgas a niz en moda raschunaivla. 
Ils contracts existents da corporaziuns per la gestiun da ruments che concernan la dismessa en stabiliments extrachantunals e ch'èn vegnids fatgs avant il 1. da schaner 2007 restan intacts. 
A medem temp ha la regenza concretisà las novas prescripziuns legalas sin il stgalim d'ina ordinaziun. 
La revisiun parziala da l'ordinaziun chantunala davart la protecziun da l'ambient entra er en vigur il 1. d'october 2009. 
Da vischnancas e da regiuns 
Mesauc: 
Cun resalva da la finanziaziun totala vegn concedì a la vischnanca da Mesauc in emprest da daners da 375'000 francs tenor la nova politica regiunala da la confederaziun (NPR) per renovar il campadi San Bernardin. 
Ultra da quai vegn garantida ina contribuziun chantunala da 63'127 francs. 
Mesauc: 
La regenza approvescha la revisiun parziala da la constituziun communala da la vischnanca da Mesauc, concludida da la radunanza communala ils 6 da matg 2009. 
Madulain: 
La nova constituziun da la vischnanca da Madulain dals 10 d'avust 2009 vegn approvada. 
La Punt Chamues-ch: 
La revisiun parziala da la constituziun communala da la vischnanca da La Punt Chamues-ch dals 30 da zercladur 2008 vegn approvada. 
Trimmis: 
Grono: 
La revisiun parziala da la planisaziun locala da la vischnanca da Grono, concludida ils 17 da matg 2009, vegn approvada. 
Claustra-Serneus: 
La regenza ha approvà il project collectiv planisà da la vischnanca da Claustra-Serneus "project consecutiv - aua gronda 2005 - Landquart ed auals accessorics" areguard in'emprima part incontestada, numnadamain il project parzial "mesiras da protecziun Stützbach". 
A medem temp ha la regenza acceptà la basa respectiva da la planisaziun d'utilisaziun e concedì ina contribuziun chantunala da maximalmain 192'000 francs als custs calculads da 960'000.- francs per las mesiras da protecziun vi dal "Stützbach". 
Malix: 
La revisiun parziala da la planisaziun locala da la vischnanca da Malix, concludida ils 21 da november 2008, vegn approvada. 
S-chanf: La revisiun parziala da la planisaziun locala "Bos-chetta Plauna", concludida da la vischnanca da S-chanf ils 19 da mars 2008, vegn approvada. 
Trin: 
La revisiun parziala da la planisaziun locala da la vischnanca da Trin, concludida ils 12 da mars 2009, vegn approvada. 
Schons: 
Ils statuts dal nov consorzi da scola da Schons vegnan approvads. 
Contribuziuns chantunalas a differentas instituziuns 
Club da ballape da Tusaun/Cazas: 
Per renovar la chasa dal club vegn concedida al club da ballape da Tusaun/Cazas ina contribuziun da maximalmain 83'000 francs or dal fond da sport. 
Project gimnastica ma-pi: 
Il project gimnastica ma-pi da la federaziun grischuna da gimnastica vegn sustegnì cun ina contribuziun da 100'000 francs. 
Projects da vias 
La regenza ha concedì totalmain 3'148'000 francs per construir e per sanar ils suandants trajects da vias: 
- via naziunala A28: cumbinaziun d'apparats da colliament, tunnel dal sviament da Saas 
- via sursilvana: lavurs d'impressari Trin Mulin - Felsbach 
Gremi: regenza 
Funtauna: rg chanzlia chantunala dal Grischun 
24.09.200 
Resultats da la votaziun dal pievel da dumengia, ils 27 da settember 2009 
Projects federals 
Conclus federal davart ina finanziaziun supplementara temporara da l'assicuranza d'invaliditad tras in augment da las tariffas da la taglia sin la plivalur 
Participaziun electorala: 33.12 % 
Stimmen 
% 
Gea: 
24'891 
57.10 % 
Na: 
18'704 
42.90 % 
Download: 
Resumaziun sco PDF 
Resumaziun sco TXT 
Conclus federal davart la renunzia a l'introducziun da l'iniziativa dal pievel generala 
Participaziun electorala: 31.98 % 
Stimmen 
% 
Gea: 
27'929 
68.93 % 
Na: 
12'589 
31.07 % 
Download: 
Resumaziun sco PDF 
Resumaziun sco TXT 
27.09.200 
Il referendum cunter la NGF grischuna è reussì 
Il referendum cunter il conclus dal cussegl grond davart la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna) dals 15 da zercladur 2009 è reussì cun 6'460 suttascripziuns valaivlas. 
Perquai ch'i dat anc recurs pendents tar la dretgira administrativa, na po la votaziun betg avair lieu sco previs ils 29 da november 2009. 
La regenza vegn a fixar pli tard il termin per la votaziun dal pievel davart quest project. 
La chanzlia chantunala ha verifitgà las suttascripziuns inoltradas sin las glistas da suttascripziuns attestadas; resultada è ina pitschna differenza cun las indicaziuns dal comité da referendum. 
Nagins projects chantunals da votaziun ils 29 da november 2009 
La regenza grischuna ha prendì enconuschientscha dal fatg ch'il conclus federal dals 3 d'october 2008 davart la creaziun d'ina finanziaziun speziala per incumbensas en il sectur dal traffic aviatic, che l'iniziativa dal pievel dals 21 da settember 2007 "per in scumond d'exportar material da guerra" sco er che l'iniziativa dal pievel dals 8 da fanadur 2008 "cunter la construcziun da minarets" vegnan suttamess sco projects federals a la votaziun dal pievel da dumengia, ils 29 da november 2009. 
A questa votaziun na vegnan suttamess nagins projects chantunals. 
Gremi: regenza 
Funtauna: rg chanzlia chantunala dal Grischun 
29.09.200 
Surdà las contribuziuns da la concurrenza per promover la lavur culturala professiunala 2009 per projects pitschens 
La promoziun da la cultura dal Grischun ha realisà quest onn per la segunda giada ina concurrenza per promover la lavur culturala professiunala per projects pitschens. 
La concurrenza è vegnida annunziada il zercladur 2009 en la pressa quotidiana grischuna ed en il bulletin d'art svizzer. 
Il termin d'annunzia è scadì ils 14 d'avust 2009. 
Sco commembers da la giuria han Esther Krättli Jenny (presidenta da la cumissiun per concurrenzas da la lavur culturala professiunala [projects gronds] e commembra da la cumissiun per promover la cultura) ed Armon Fontana (promoziun da la cultura dal Grischun) analisà da mez fin la fin d'avust ils 40 projects inoltrads che derivan da las spartas culturalas las pli differentas. 
Ils projects che las artistas e ch'ils artists han inoltrà èn vegnids giuditgads da la giuria areguard lur qualitad ed areguard lur professiunalitad. 
Grazia als stipendis libers e grazia a las contribuziuns a las ovras duain las singulas artistas ed ils singuls artists pudair sa deditgar durant in tschert temp a lur activitad creativa u realisar in tschert project cultural, e quai independentamain d'in squitsch professiunal e finanzial. 
Sin recumandaziun da la giuria da la concurrenza e sin proposta da l'uffizi da cultura sustegna il departament d'educaziun, cultura e protecziun da l'ambient las suandantas artistas ed ils suandants artists sco er lur projects cun ina contribuziun: 
a) Hans Peter Gansner, Genevra, e Mario Giovanoli, Cuira 
sparta: musica 
contribuziun a l'ovra: "kurertütschi blüüs & ballada" 
10'000.– francs 
b) Stefan Thomas, Cuira 
sparta: musica 
contribuziun a l'ovra: "Orage dans les Alpes" 
5'000.– francs 
c) Flurina Badel, Surcasti 
sparta: litteratura 
contribuziun a l'ovra: "Pergiamina" 
10'000.– francs 
d) Elisabeth Payer, Vienna 
sparta: art figurativ 
contribuziun a l'ovra: "Zyklus Wald" 
10'000.– francs 
e) Josias Schmid, Turitg 
sparta: art figurativ 
contribuziun a l'ovra: "Daguerreotypien im Hochgebirge" 
10'000.– francs 
f) Markus Vonlanthen, Cuira 
sparta: art figurativ 
contribuziun a l'ovra: "Art Brut in Graubünden" 
10'000.– francs 
g) Enna Salis, Reussbühl 
sparta: art figurativ 
contribuziun a l'ovra: "Zeichnung – übermalte Radierungen" 
5'000.– francs 
h) Gian Häne, Clavadel-Tavau 
sparta: art figurativ 
contribuziun a l'ovra: "Black Boxes" 
10'000.– francs 
i) Verner Solèr, Los Angeles 
sparta: art figurativ 
contribuziun a l'ovra: "Visits to my village" 
10'000.– francs 
Infurmaziuns: 
Armon Fontana, promoziun da la cultura dal Grischun, Loëstrasse 26, 7001 Cuira, 
tel. 081 254 16 02, e-mail: armon.fontana@afk.gr.ch. 
Gremi: uffizi da cultura 
Funtauna: rg uffizi da cultura 
30.09.200 
Communicaziun da la regenza dal 1. d'october 2009 
La revisiun totala da la lescha da victualias è sa fermada a mesa strada 
En sia resposta da consultaziun a la confederaziun davart la revisiun totala da la lescha da victualias beneventa la regenza grischuna cunzunt l'assimilaziun da las prescripziuns tecnicas en il sectur da la segirezza da victualias a quellas da la UE. 
Quai facilitescha il commerzi cun la UE ed è er raschunaivel or da l'optica da la protecziun da la consumenta e dal consument. 
La regenza menziunescha plinavant che la revisiun totala saja sa fermada a mesa strada. 
Sco en la UE duajan vegnir resguardads tut ils aspects da la segirezza da victualias en la nova lescha da victualias. 
L'unificaziun da las legislaziuns sco er l'examinaziun da las structuras e da las cumpetenzas en il sectur da la controlla da las victualias sin stgalim federal èn impurtantas premissas per in'execuziun effizienta en ils chantuns. 
La 6avla revisiun da la AI planisada vegn crititgada 
La regenza grischuna n'è betg cuntenta cun il sboz preliminar da l'emprim pachet da mesiras da la 6avla revisiun da la lescha federala davart l'assicuranza d'invaliditad (AI). 
Ina finamira principala dal project, numnadamain quella da meglierar l'integraziun professiunala da persunas cun impediments, vegn sustegnida expressivamain da la regenza. 
En sia resposta da consultaziun crititgescha ella dentant che la basa da decisiun na saja betg preschentada en moda suffizienta e che las consequenzas da las mesiras per ils chantuns e per la segirezza sociala futura sajan descrittas en moda incumpletta. 
Ultra da quai na vegnan betg resguardadas las consequenzas da la 5avla revisiun da la AI. 
Areguard la contribuziun d'assistenza beneventa la regenza da princip la finamira "ambulant avant staziunar" sco er las mesiras per augmentar l'autodeterminaziun da persunas cun impediments. 
Il concept per promover tractaments ambulants cun agid d'ina contribuziun d'assistenza empè da la collocaziun en ina chasa correspunda a la finamira strategica dal chantun Grischun en dumondas che concernan persunas cun impediments. 
La finanziaziun da la contribuziun d'assistenza ch'è planisada vegn dentant refusada cun l'argument che l'introducziun d'ina tala tenor las prescripziuns dal cussegl federal na dastgia betg chaschunar novs custs tant betg per la confederaziun sco er betg per ils chantuns. 
Dapli contribuziuns federalas per projects da biodiversitad 
Per projects en il sectur da la biodiversitad duai il chantun Grischun survegnir dapli contribuziuns federalas. 
La regenza grischuna ha approvà las cumplettaziuns correspundentas da las cunvegnas da program tenor la NGF cun l'uffizi federal d'ambient en ils secturs "natira e cuntrada (LNP)" sco er "biodiversitad en il guaud". 
Il parlament federal aveva concludì ils 11 da mars 2009 d'investir supplementarmain durant l'onn current tut en tut 24 milliuns francs en la biodiversitad. 
La cunvegna da program cumplettada cuntegna en il sectur "natira e cuntrada (LNP)" projects cun custs totals da 3.59 milliuns francs per ils proxims trais onns en il chantun Grischun. 
Per il chantun resultan custs dad 1.95 milliuns francs. 
Per projects en il sectur "biodiversitad en il guaud" èn previsas contribuziuns federalas supplementaras da 0.4 milliuns francs. 
Da vischnancas e da regiuns 
Cauco: 
La revisiun totala da la planisaziun locala da la vischnanca da Cauco dals 13 d'avrigl 2008 vegn approvada. 
Mantogna/Tumleastga: 
La regenza ha approvà la revisiun parziala dals statuts dal consorzi da scola da Mantogna/Tumleastga. 
Els entran en vigur retroactivamain per l'onn da scola 2008/2009. 
Sursaissa Mundaun: 
Ils statuts dals pumpiers da Sursaissa Mundaun vegnan approvads cun in'excepziun. 
Els entran en vigur retroactivamain per il 1. da schaner 2009. 
Ramosch: 
Il project per la renovaziun e per l'engrondiment dal provediment d'aua dals territoris d'abitadi da Ramosch e da Vnà vegn approvà e sustegnì cun ina contribuziun maximala dad 1'061'000 francs. 
Schiers: 
La revisiun parziala da la planisaziun locala dals 8 da matg 2009 vegn approvada. 
Zernez: 
La revisiun parziala da la planisaziun locala Ruzön dals 26 da zercladur 2009 vegn approvada. 
Diversas: 
La regenza approvescha il contract tranter il chantun Grischun e las vischnancas d'Ardez, da Ftan, da Scuol, da Sent e da Tarasp concernent la surpigliada d'incumbensas da la polizia communala tras la polizia chantunala dal Grischun 
Contribuziuns chantunalas a differentas instituziuns 
alpFUTUR: 
A la staziun da perscrutaziun Agroscope Reckenholz-Tänikon ART a Turitg ed a l'institut federal per la perscrutaziun WSL a Birmensdorf vegn concedida ina contribuziun da 100'000 francs per il project alpFUTUR per ils onns 2009 fin 2012. 
karch: 
Al center da coordinaziun per la protecziun dals amfibis e dals reptils en Svizra (karch) vegn concedida ina contribuziun da 55'000 francs per ils onns 2009 fin 2011. 
Projects da vias 
La regenza ha approvà totalmain 1'600'000 francs per construir e per sanar il suandant traject da via: 
- via da la Tumleastga: lavurs d'impressari, Sched - Veulden 
Gremi: regenza 
Funtauna: rg chanzlia chantunala dal Grischun 
01.10.200 
Preventiv 2010: record d'investiziuns malgrà il deficit 
Pervia da la crisa economica actuala prevesa il chantun Grischun – malgrà il deficit – in record d'investiziuns d'ina summa brutta da 427 milliuns francs. 
Da quels sto il chantun finanziar 233 milliuns francs (onn precedent: 222 milliuns francs). 
Cun questas investiziuns cuntinuescha il chantun cun sia politica da finanzas a lunga vista. 
Il cumportament anticiclic è mo pussaivel grazia als surplis dal retgav dals ultims onns, cun ils quals ins ha pudì accumular in agen chapital solid. 
In augment dals custs da 2 pertschient ed ina pitschna reducziun dals retgavs han chaschunà in deficit da circa 37 milliuns francs. 
Suenter tschintg onns cun in rendaquint positiv vegn il chantun Grischun perquai a scriver cifras cotschnas l'onn proxim. 
La regenza è da l'avis ch'il deficit budgetà possia vegnir giustifitgà en la situaziun actuala difficila da l'economia. 
In augment da las expensas ed in regress tar ils retgavs chaschunan in deficit en il quint current 
Las consequenzas da la recessiun sin l'entir mund tutgan pli e pli er l'economia grischuna. 
L'experientscha mussa che la deblezza da la conjunctura vegn a tutgar noss chantun pli fitg che fin ussa ma cun in tschert retard. 
L'onn current vegn uschia anc fatg quint – sco budgetà – cun in surpli dal retgav. 
Il 
quint current 
dal preventiv 2010 serra tar expensas totalas da 2'410.1 milliuns francs e tar ina rendita totala da 2'373.4 milliuns francs cun in 
da 36.7 milliuns francs (surpli dal retgav en il preventiv 2009: 14.8 milliuns francs, quint dal chantun 2008: 161.4 milliuns francs). 
expensas totalas 
decisivas – senza resguardar las scuntradas internas – importan 2'151.6 milliuns francs. 
En cumparegliaziun cun il preventiv da l'onn precedent s'augmentan ellas per 45.7 milliuns francs resp. per +2.2 pertschient. 
Cumpareglià cun l'onn precedent èn ils custs da persunal per 6.9 milliuns francs (+2.1%) pli auts. 
Perquai ch'il nivel da pretschs actual è relativamain stabil, n'è budgetada nagina cumpensaziun da la chareschia tar ils salaris. 
1 pertschient resp. 1.3 pertschient da la summa relevanta dals salaris è previsa per il svilup individual dals salaris e per il pajament da premias da prestaziun. 
Ils custs reals sa reduceschan per pauc, numnadamain per 2.2 milliuns francs (­0.7%). Perquai ch'il volumen d'investiziun è fitg grond, s'augmentan er las amortisaziuns per 10 pertschient ed importan 202.2 milliuns francs. 
L'onn proxim paja il chantun Grischun contribuziuns a terzas persunas da passa 785 milliuns francs (+36.4 milliuns francs resp. +4.9%). 
Las chasadas privatas profitan il pli fitg da las expensas supplementaras (reducziun da las premias da las cassas da malsauns +16.5 milliuns francs, prestaziuns supplementaras +4.3 milliuns francs e tgira d'uffants cumplementara a la famiglia +1.0 milliuns francs). 
En il sectur da furmaziun s'augmentan las contribuziuns er considerablamain: a scolas professiunalas, scolas medias e scolas autas +8.4 milliuns francs sco er a scolas spezialas +4.7 milliuns francs. 
Il 
retgav total 
equivalent – senza scuntradas internas – da 2'114.9 milliuns francs sa reducescha per pauc, numnadamain per 5.8 milliuns francs (-0.3%). 
Pervia da la situaziun economica actuala sa reduceschan las entradas fiscalas per totalmain 24.9 milliuns francs. 
En il sectur da l'utilisaziun da la forza idraulica resulta in retgav supplementar da circa 6.7 milliuns francs. 
Or da la gulivaziun da las resursas ed or da la gulivaziun da las grevezzas geografic-topograficas paja la confederaziun totalmain 6.1 milliuns francs dapli al chantun Grischun che l'onn precedent. 
Retgavs pli pitschens da la confederaziun resultan da las taglias federalas pli bassas che vegnan chaschunadas da la recessiun (-5.0 milliuns francs) sco er da differentas contribuziuns (-8.5 milliuns francs, spezialmain regress tar la contribuziun per il mantegniment e per la gestiun da las vias naziunalas). 
Investiziuns modereschan la crisa e rinforzan il spazi economic ed il spazi da viver dal Grischun 
Las 
expensas d'investiziun 
importan ina summa brutta da 426.6 milliuns francs. 
Tar ina reducziun da las entradas d'investiziun (-7.7 milliuns francs) cuntanschan las 
investiziuns nettas 
cun 233.3 milliuns francs in maximum (+5.1%). 
Ils emprests federals resp. chantunals a l'associaziun grischuna per credits a l'agricultura (ACA) ch'èn per stgars 5.0 milliuns francs pli gronds, pussibiliteschan ulteriuras investiziuns a favur da manaschis agriculs privats. 
Contribuziuns d'investiziun da stgars 10 milliuns francs vegnan duvrads per projects per utilisar l'energia en ina moda effizienta che schanegia l'ambient. 
Contribuziuns pli autas vegnan er pajadas a la promoziun da l'economia (+2.4 milliuns francs) sco er a la construcziun d'ospitals e da chasas da persunas attempadas e da tgira (+6.5 milliuns francs). 
La regenza propona al cussegl grond d'augmentar la valur directiva che concerna la politica da finanzas per las investiziuns nettas da 200 milliuns francs a 230 milliuns francs. 
Ella è persvadida che las grondas investiziuns èn raschunaivlas en la crisa economica actuala e che quellas gidan a sustegnair l'economia regiunala. 
Las investiziuns nettas na pon betg pli vegnir finanziadas cumplettamain cun agens meds finanzials l'onn 2010. 
In deficit er en il quint da las vias 
Il 
resultat total 
dal quint da las vias serra cun in surpli d'expensas da 15 milliuns francs. 
Er en connex cun la construcziun e cun il mantegniment da las vias duai vegnir admess in deficit pli grond pervia da la sbassada actuala da la conjunctura. 
Ils onns passads ha il debit da las vias pudì vegnir amortisà cumplettamain. 
La regenza è perquai da l'avis ch'in deficit pli grond en connex cun las vias è temporarmain raschunaivel per sustegnair l'economia da construcziun. 
Ella propona al cussegl grond d'augmentar la valur directiva che concerna la politica da finanzas per il deficit dal quint da las vias da 10 milliuns francs a 15 milliuns francs. 
Las expensas per il mantegniment architectonic sa reduceschan vinavant (-14.6 milliuns francs), perquai che l'uffizi da construcziun bassa sa fatschenta da main projects da vias naziunalas che pli baud, e quai pervia dal transferiment da las vias naziunalas a la confederaziun l'onn 2008. 
I vegnan investids passa 150 milliuns francs en la renovaziun da las vias naziunalas, da las vias principalas e da las vias da colliaziun. 
6.4 milliuns francs supplementars vegnan mess a disposiziun per investiziuns generalas (segirar las vias, lavuratoris e basas, parcs da maschinas e da vehichels sco er contribuziuns a vischnancas). 
Perspectiva: augment dal deficit ils proxims onns 
Tenor las infurmaziuns che stattan actualmain a disposiziun pon vegnir spetgads deficits che creschan fermamain en la perioda dal plan da finanzas dals onns 2011 fin 2014. 
L'onn 2010 vegn per l'emprima giada realisada la controlla da las incumbensas. 
Or da l'optica actuala na sa laschi betg evitar – en spezial areguard las expensas – da concluder e da realisar mesiras rigurusas per distgargiar las finanzas dal chantun. 
Il cussegl grond vegn a tractar il preventiv 2010 en la sessiun da december. 
Gremi: Departament da finanzas e vischnancas 
Funtauna: rg Departament da finanzas e vischnancas 
01.10.200 
La cumissiun per giustia e segirezza infurmescha davart il stadi da realisaziun da la refurma da la giustia 
Per motivs actuals ha la cumissiun per giustia e segirezza sa laschà orientar da la cussegliera guvernativa Barbara Janom Steiner sco er da represchentantas e da represchentants da l'administraziun davart il stadi da las lavurs en connex cun la realisaziun da la refurma da la giustia en ils circuls. 
Il detretschament da las incumbensas giudizialas era vegnì acceptà cleramain da las votantas e dals votants grischuns ils 17 da matg 2009 cun passa 61% da las vuschs. 
La cumissiun ha prendì enconuschientscha dal fatg che la refurma da la giustia – ch'è vegnida acceptada dal pievel – ha per consequenza che las presidentas cirquitalas ed ils presidents cirquitals, che vegnan elegids il zercladur 2010, entran en uffizi il 1. d'avust 2010 e pon exequir lur funcziuns giudizialas mo gist durant 5 mais. 
Empè da prevair ina revisiun chara e sproporziunada da la constituziun per ina perioda d'uffizi da mo 5 mais (da l'avust fin la fin da december 2010), sco quai ch'ina part da las presidentas cirquitalas e dals presidents cirquitals pretenda, ha la regenza examinà differentas propostas da soluziun per garantir che la giustia funcziunia, ed ha sviluppà quatter scenaris en chaussa: 
Scenari 1: elecziun da la persuna d'uffizi da fin ussa. 
Quest scenari correspunda ad ina prolungaziun da la perioda d'uffizi e na basegna naginas mesiras accumpagnantas. 
Scenari 2: elecziun d'ina nova persuna che vegn sustegnida d'ina persuna spezialisada u da la persuna ch'è stada en uffizi fin ussa. 
Dumandadas èn qua cunzunt las persunas ch'èn stadas en uffizi fin ussa. 
Cas cuntrari pudessan vegnir consultadas persunas spezialisadas d'ordaifer (p.ex. advocatas ed advocats). 
Scenari 3: elecziun d'ina nova persuna senza il sustegn d'ina persuna spezialisada. 
Ubain che la persuna dispona da las enconuschientschas e da la savida ch'i dovra per ademplir las incumbensas giudizialas, ubain che la dretgira chantunala prenda las mesiras necessarias sco autoritad da surveglianza (attribuziun ad in auter presidi cirquital u substituziun extraordinaria per ils 5 mais). 
Scenari 4: nagina elecziun dal presidi cirquital e/u da la substituziun. 
En cas ch'ina elecziun na reussiss betg, vegnissi en emprima lingia en dumonda per la regenza da nominar ina cumissaria u in cumissari da la regenza. 
Suenter avair discutà ed examinà detagliadamain ils scenaris, è la cumissiun arrivada a l'opiniun unanima ch'i po e ch'i duai vegnir desistì da reveder la constituziun, cunquai che la revisiun fiss en vigur mo durant 5 mais. 
La lavur na stess en nagina relaziun cun il niz. 
La cumissiun è plinavant da l'avis che las propostas da soluziun da la regenza sajan adattadas e raschunaivlas. 
Perquai sustegna ella ils sforzs da la regenza da reglar la curta fasa transitorica da 5 mais. 
Infurmaziuns: 
Gremi: cumissiun per giustia e segirezza 
Funtauna: rg cumissiun per giustia e segirezza 
01.10.200 
Deliberà la missiva tar la fusiun a la nova vischnanca da Cazas 
La regenza grischuna ha approvà la cunvegna da las vischnancas da Cazas, da Purtagn, da Preaz, da Sarn e da Tartar da fusiunar a la vischnanca da Cazas. 
Il cussegl grond vegn a tractar la fatschenta en la sessiun da december 2009. 
Tenor l'artitgel 64 da la constituziun chantunala promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. 
Per quest intent po il chantun pajar contribuziuns. 
La nova vischnanca da Cazas survegn dal chantun ina contribuziun da promoziun en l'autezza da totalmain 3'800'000 francs. 
Sch'il cussegl grond accepta questa fatschenta ed er la fusiun a la vischnanca da Churwalden che sto anc vegnir approvada, vegn il dumber da vischnancas dal Grischun a sa reducir per il cumenzament da l'onn 2010 da 190 a 180. 
Gia concludida è vegnida la fusiun a la nova vischnanca da Bregaglia. 
Gremi: regenza 
Funtauna: rg chanzlia chantunala dal Grischun 
02.10.200 
Sanaziun da la fatschada da la chasa grischa 
Suenter in temp da renovaziun da 7 mais è la sanaziun da la fatschada da la chasa grischa terminada. 
L'edifizi da 250 onns sa preschenta puspè en nova splendur. 
L'edifizi "Neues Gebäu" è vegnì construì ils onns 1751/52 per incumbensa dal colonel Andreas da Salis-Soglio. 
Dapi la suttascripziun da l'acta da mediaziun l'onn 1803 tras Napoleon Bonaparte serva l'edifizi sco chasa represchentativa da la regenza, enconuschenta sco chasa grischa. 
Circa mintga 50 onns è la chasa puspè vegnida renovada e sanada. 
L'ultima renovaziun exteriura cumplessiva ha gì lieu l'onn 1965. 
La sanaziun ch'è vegnida fatga ussa ha gì la finamira da mantegnair la substanza da tut ils mirs exteriurs. 
Suenter avair remplazzà tut las fanestras èn vegnids renovads ultra da la liadira da la fatschada e da las lavurs da crappa natirala er il tetg e las spundas dals balcuns. 
Per meglierar il clima a l'interiur èn vegnids montads parasulegls discrets vi da tut las fanestras a la fatschada dal sid. 
Il concept da sanaziun è vegnì sviluppà da l'uffizi da construcziun auta en stretga collavuraziun cun la tgira da monuments sco er cun spezialistas e cun spezialists cumprovads. 
Las lavurs èn vegnidas realisadas en moda professiunala d'auta qualitad d'interpresas grischunas. 
Sche l'aura permetta quai, vegn er terminà anc quest onn il sectur dal fundament. 
Ils custs importan var 900'000 francs. 
Infurmaziuns: 
- Stefan Engler, cusseglier guvernativ, schef dal DCTS, tel. 081 257 36 01 
- Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta 
Funtauna: rg uffizi da construcziun auta 
06.10.200 
Communicaziun da la regenza dals 8 d'october 2009 
La collavuraziun da la confederaziun e dals chantuns per il portal ch.ch duai cuntinuar 
Il chantun Grischun vul cuntinuar la collavuraziun cun la confederaziun e cun auters chantuns per manar il portal d'internet svizzer www.ch.ch. 
En ina consultaziun a la confederaziun propona la regenza grischuna da renovar la cunvegna respectiva per ils onns 2011 fin 2014. 
A l'avis da la regenza gida la cunvegna a promover la collavuraziun, l'armonisaziun e la standardisaziun dal sectur dad e-government sin tut ils plauns statals. 
Per optimar il niz dal portal sajan dentant necessarias ulteriuras mesiras, di la regenza. 
La purschida d'infurmaziuns sin www.ch.ch duai vegnir engrondida e standardisada. 
Cun preferenza duain er vegnir creadas pli e pli purschidas d'interacziun e da transacziun. 
Quai èn prestaziuns d'autoritads che pon vegnir regladas cumplettamain en furma electronica ed automatisada. 
Consequentamain s'augmenta l'effizienza e resulta ina distgargia administrativa per las interpresas, per las persunas privatas, per las organisaziuns e per las autoritads. 
La premissa per quest svilup è ch'i vegnia mess a disposiziun a la confederaziun, als chantuns ed a las vischnancas ina suttascripziun digitala ed in servetsch da formulars electronics. 
Questas prescripziuns èn impurtantas er per l'ulteriur svilup da la purschida dad e-government en ils chantuns ed en las vischnancas. 
Il nov sboz da la cunvegna per la gestiun dal portal observa per gronda part las reglas vertentas. 
Ils custs totals e lur repartiziun èn restads tals e quals. 
Ils chantuns surpiglian sco fin ussa la mesadad dals custs da gestiun dad 1.2 milliuns francs. 
Il chantun Grischun sa participescha cun ina contribuziun annuala maximala da 14'800 francs. 
Il segund pass da la "refurma da la viafier 2" da la confederaziun va en la dretga direcziun 
La regenza grischuna va da princip d'accord cun las ulteriuras mesiras che la confederaziun ha planisà per la refurma da la viafier. 
Sia resposta da consultaziun pertutgant il segund pass da la refurma da la viafier 2 suonda la posiziun da la conferenza da las directuras e dals directurs chantunals dal traffic public. 
Il segund pass da la refurma da la viafier 2 cuntegna differentas tematicas. 
Per l'ina vegnan garantids l'access senza discriminaziuns a la rait e l'interoperabilitad da la rait da viafier europeica. 
A l'avis da la regenza fan ils puncts preschentads in pèr ulteriurs pass en la dretga direcziun. 
Ina paisa speziala dat la regenza al tractament egual da tut las interpresas da transport. 
Plinavant èsi da far attenziun che las finamiras avisadas - sco transparenza, economia da martgà e tractament egual - na vegnian betg cumbinadas cun memia gronds custs administrativs. 
Las contribuziuns a Grischun vacanzas vegnan augmentadas 
Il chantun augmenta sias contribuziuns ordinarias a l'uniun Grischun vacanzas. 
Per l'onn 2010 survegn l'organisaziun da turissem 6.123 milliuns francs e per l'onn 2011 6.277 milliuns francs. 
Quai ha concludì la regenza grischuna. 
Las contribuziuns chantunalas ordinarias da l'onn 2001 fin l'onn 2007 han importà tranter 3.8 e 4.3 milliuns francs. 
La regenza considerescha che l'augment da la contribuziun ordinaria saja adequat. 
In element essenzial da questa strategia è quel che Grischun vacanzas - cun sia preschentaziun activa sin il martgà - avra chanals da vendita per il turissem grischun en differents novs martgads. 
Repartì las taxas da la patenta d'alcohol 2009 
Dal retgav net da las taxas da la patenta d'alcohol ha la regenza grischuna repartì las contribuziuns per intents d'utilitad publica per l'onn 2009. 
Las contribuziuns importan en tut 470'000 francs. 
Resguardadas vegnan circa 30 organisaziuns ed instituziuns caritativas sco er differents projects en il chantun. 
Da vischnancas e da regiuns 
Churwalden: 
La regenza ha approvà la constituziun da la vischnanca da Churwalden dals 14 d'avust 2009. 
Vaz: 
Il plan d'areal Fadail ch'è vegnì concludì ils 2 da fanadur 2009 da la vischnanca da Vaz vegn approvà. 
Contribuziuns chantunalas a differentas instituziuns 
Fundaziun per il gimnasi svizzer da sport a Tavau: 
Cun resalva da la finanziaziun totala vegn concedì - tenor la nova politica regiunala da la confederaziun (NPR) - in credit da 500'000 francs a la fundaziun per il gimnasi svizzer da sport a Tavau, e quai per engrondir il gimnasi da sport. 
Plinavant vegn garantida ina contribuziun chantunala dad 84'170 francs. 
Center da persunas attempadas dal Signuradi: 
Il project da construcziun per substituir l'edifizi dal center da persunas attempadas dal Signuradi a Maiavilla cun 51 letgs da tgira renconuschids vegn approvà. 
Per il project da construcziun vegn garantida ina contribuziun chantunala da maximalmain 5'710'000 francs. 
Tgira da monuments: 
Il chantun sa participescha cun totalmain 348'400 francs vi da differents projects da la tgira da monuments. 
Sustegnidas vegnan la restauraziun da l'intern da la baselgia catolica Son Flurin a Vignogn, la restauraziun da la baselgia evangelica S. Martino a Bondo sco er la renovaziun dal tetg da la Casa a Marca a San Vittore. 
Projects da vias 
La regenza ha approvà totalmain 6'600'000 francs per construir e per sanar ils suandants trajects da vias: 
- via naziunala A28: lavurs d'impressari, sviament da Küblis, traversada dal Schanielatobel 
- via dal Bernina: lavurs da construcziun e da cuvrida al passadi da la viafier Li Curt 
Gremi: regenza 
Funtauna: rg chanzlia chantunala dal Grischun 
08.10.200 
La regenza deliberescha il rapport davart la strategia d'immobiglias dal chantun - realisaziun da la strategia a Cuira 
Suenter la fusiun d'unitads administrativas ch'è vegnida realisada per part en las regiuns duai avair lieu ina concentraziun er a Cuira. 
Ils passa 40 lieus administrativs repartids sin l'entir territori da la citad demussan il potenzial d'optimaziun il pli grond. 
La regenza grischuna recumonda perquai al cussegl grond da reunir la gronda part da l'administraziun chantunala ch'è activa a Cuira en in edifizi nov che vegniss construì sin l'anteriur areal da la caserna. 
La regenza ha deliberà la missiva correspundenta davart la strategia d'immobiglias dal chantun - realisaziun da la strategia a Cuira. 
La strategia d'immobiglias dal chantun ha la finamira d'optimar il portfolio da las immobiglias e dal basegn da surfatscha, particularmain cun concentrar singulas unitads administrativas en centers regiunals. 
La finala duai er vegnir realisada la finamira da sbassar ils custs da las localitads en moda persistenta. 
Differentas mesiras servan a sminuir las surfatschas, a reducir il consum d'energia, a meglierar la collavuraziun entaifer l'administraziun, a flexibilisar l'adempliment da las incumbensas e pia a laschar profitar pli fitg la clientella. 
Il project "sinergia" permetta al chantun da reunir ina gronda part da l'administraziun ch'è actualmain sparpagliada sin l'entir territori da la citad en in edifizi administrativ che duai vegnir construì da nov. 
Las immobiglias che appartegnan al chantun e che na vegnan betg pli duvradas vegnissan vendidas ina pau a la giada e las ulteriuras relaziuns da locaziun vegnissan annulladas successivamain. 
Tar ina investiziun netta da circa 50 milliuns francs fa la regenza quint ch'i resultan - ultra d'avantatgs da manaschi - respargns annuals dad 1,8 fin 2,2 milliuns francs. 
Sco alternativa mussa ina segunda varianta ch'i fiss pussibel da realisar la strategia en pass modulars, structurads tenor prioritads. 
Cun questa moda da proceder pudessan las finamiras immobigliaras ch'ins vul cuntanscher vegnir ademplidas dal tuttafatg il pli baud pir en 15 onns, dentant pajond in pretsch cumplessiv che fiss considerablamain pli aut. 
En ina terza varianta vegnan la finala preschentadas soluziuns per optimar il manaschi da l'administraziun cun concentrar singulas unitads en agens edifizis ed en edifizis prendids en locaziun e cun meglierar ils edifizis respectivs dal punct da vista energetic. 
Ma il grond dumber da lieus administrativs pudess vegnir reducì mo moderadamain e la finamira da sminuir marcantamain la surfatscha, en cumbinaziun cun in respargn correspundent dals custs, na vegniss betg cuntanschida cun questa varianta. 
La regenza vul progredir cun il project "sinergia" 
La regenza è persvadida dals avantatgs dal project "sinergia" ed ha l'intenziun da far progredir sia realisaziun. 
Sch'il cussegl grond vegn a prender ina decisiun positiva per la varianta "sinergia" en la proxima sessiun da december, permetta quai da publitgar, sco proxim pass, ina concurrenza da planisaziun. 
Il nov edifizi administrativ fiss pront il pli baud la fin da l'onn 2014. 
La decisiun da princip davart l'ulteriur proceder è uss dentant chaussa dal cussegl grond. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Markus Dünner, architect chantunal, uffizi da construcziun auta, tel. 081 257 36 31 
Gremi: regenza 
Funtauna: rg chanzlia chantunala dal Grischun 
09.10.200 
Augment da las plazzas da lavur e da l'occupaziun entaifer ils onns 2005 fin 2008 
Entaifer ils onns 2005 fin 2008 ha il chantun Grischun gudagnà plazzas da lavur tant en il sectur industrial sco er en il sectur da servetschs. 
Il turissem, la branscha da construcziun sco er l'industria d'export han profità il pli fitg da l'economia da martgà. 
A quests resultats vegn la dumbraziun da manaschis che l'uffizi federal da statistica ha fatg per la fin da settember 2008. 
Per ils 30 da settember 2008 lavuravan tut en tut 103'248 persunas en il chantun Grischun. 
En cumparegliaziun cun l'onn 2005 è il dumber da las lavurantas e dals lavurants s'augmentà per 3.5%. 
Il dumber d'equivalents a temp cumplain (plazzas da 100%) è schizunt creschì entaifer il medem temp per 4.1% ad 87'247. 
Fin l'atun passà n'han las consequenzas actualas da la crisa finanziala betg anc gì ina gronda influenza en questa analisa da las structuras che cumpiglia in temp pli lung. 
Il dumber da lieus da lavur en il sectur secundar e terziar è restà stabil entaifer la perioda analisada; en il sectur primar (d'agricultura) èn ids a perder bunamain 200 lieus da lavur dapi l'onn 2005. 
La reducziun en il sectur primar sa manifestescha er en l'occupaziun (-7%). 
Dapli plazzas da lavur en la branscha da construcziun, en l'hotellaria, en il commerzi en detagl sco er en il sectur da la sanadad 
Tant ils plazzals gronds sco er la gronda activitad da construcziun privata dals ultims onns han purtà a la branscha da construcziun in augment da plazzas da lavur da 5.8 % (construcziun auta e bassa) resp. schizunt da 9.2% (lavurs da finiziun). 
La branscha da construcziun genereschia uschia 54% da tut las plazzas da lavur grischunas dal sectur secundar. 
En las ulteriuras branschas industrialas n'han ins – fin a la data da la retschertga avant in onn – betg anc sentì las consequenzas economicas realas da la crisa finanziala; l'occupaziun è stada stabila. 
Sco en l'entira Svizra èn il sectur da la sanadad ed il sectur social vegnids amplifitgads massivamain er en il Grischun; entaifer trais onns hai dà bunamain 700 plazzas da lavur novas. 
Plinavant ha l'augment da las frequenzas dal turissem chaschunà dapli plazzas da lavur en l'hotellaria (+400), ed er en il commerzi en detagl (+218) hai dà in augment dapi l'onn 2005. 
Il turissem e l'industria d'export sco motors economics da las regiuns grischunas 
Cun excepziun da Tavau, da la Bregaglia e da la Val Calanca han tut las regiuns grischunas pudì registrar in augment da plazzas da lavur en il sectur secundar e terziar dapi l'onn 2005. 
Las bleras plazzas da lavur novas èn vegnidas stgaffidas en la regiun la pli gronda – il Grischun dal nord (+1'652). 
L'Engiadin'ota (+626 plazzas da lavur) e l'Engiadina bassa (+353 plazzas da lavur) han profità en emprima lingia da l'augment da las frequenzas dal turissem; uschia er la regiun Grischun central (+109 plazzas da lavur). 
En la Mesolcina (+180 plazzas da lavur) hai dà in augment considerabel en la branscha da construcziun, ma er en l'industria d'export. 
En il Partenz ha l'industria d'export medemamain pudì registrar fin l'atun 2008 circa 70 plazzas da lavur novas. 
Dumandads èn ulteriurs sforzs politics-economics dal chantun e da las vischnancas 
Malgrà che las ratas da creschientscha èn relativamain pitschnas en cumparegliaziun cun ils auters chantuns, è il chantun Grischun – sin basa dals resultats da la dumbraziun da manaschis 2008 – da l'avis che sia concepziun fundamentala da la politica economica e da la politica da la plazza economica saja sin la dretga via. 
Cun las refurmas currentas (refurma dal turissem, NGF grischuna, refurma da las structuras territorialas e rinforzament dals centers regiunals) stoi dentant vegnir cuntinuà er vinavant intensivamain, malgrà la crisa finanziala ed economica mundiala che dura ussa dapi in onn. 
Ultra dal chantun èn dumandadas er vinavant las vischnancas da contribuir – cun cundiziuns generalas attractivas – lur part per stgaffir plazzas da lavur novas e per mantegnair las plazzas existentas. 
Infurmaziuns: 
president da la regenza Hansjörg Trachsel, schef dal departament d'economia publica e fatgs socials, tel. 081 257 23 15 
Gremi: departament d'economia publica e fatgs socials 
Funtauna: rg departament d'economia publica e fatgs socials 
09.10.200 
Realisaziun dals cudeschs da procedura penala e civila svizzers: La regenza preschenta sias propostas per la concepziun concreta 
Ils cudeschs da procedura penala e civila svizzers duain entrar en vigur il 1. da schaner 2011. 
Il matg avevan las votantas ed ils votants dal Grischun decidì da transferir per quest termin las incumbensas giudizialas dals circuls a las dretgiras districtualas ed a la procura publica. 
La regenza grischuna preschenta ussa sias propostas per la concepziun concreta da l'organisaziun giudiziala. 
Ella vul detretschar las incumbensas da la giustia e stgaffir ina nova basa per ina giustia buna ed effizienta en il chantun Grischun. 
La regenza ha avert la consultaziun correspundenta. 
Las lavurs vi dals cudeschs da procedura penala e civila svizzers (CPP resp. CPC) èn terminadas. 
La confederaziun prevesa da metter en vigur quests relaschs per il 1. da schaner 2011. 
Fin alura ston ils chantuns adattar lur dretg e relaschar las disposiziuns executivas necessarias. 
En il Grischun sto er vegnir resguardada la decisiun da princip da las votantas e dals votants dals 17 da matg 2009. 
Lur incumbensas duain vegnir transferidas a la procura publica (dretg penal) resp. a las dretgiras districtualas (dretg civil). 
Tras quai che la giustia vegn finanziada en l'avegnir dal chantun, vegnan las vischnancas distgargiadas per circa 2.8 milliuns francs per onn. 
Realisaziun sin il stgalim da la lescha 
Il project preschentà vul realisar sin il stgalim da la lescha las prescripziuns dal dretg federal sco er la decisiun da princip da las votantas e dals votants dal Grischun. 
Formalmain sa divida il project da consultaziun en plirs relaschs separads, numnadamain en duas revisiuns parzialas da leschas, en ina lescha generala, en duas leschas novas sco er en duas ordinaziuns per abolir e per adattar ordinaziuns dal cussegl grond. 
Tenor las propostas da la regenza per realisar il CPP ed il CPC en il Grischun vegnan abolids var 15 relaschs ed adattads passa 50 ulteriurs relaschs. 
La gronda part da las midadas èn adattaziuns al dretg surordinà u disposiziuns executivas "tecnicas" tar il dretg federal. 
Daspera datti dentant er intgins puncts da revisiun ch'èn relevants areguard il cuntegn. 
Impurtantas ord vista politica èn segiramain la divisiun e l'elecziun futura da las autoritads generalas da mediaziun. 
La regenza propona da crear 17 uffizis da mediaziun che consistan mintgamai d'ina mediatura u d'in mediatur e d'ina substituta u d'in substitut. 
Sco las autoritads da mediaziun per dumondas da locaziun duain er ils uffizis da mediaziun vegnir elegids tras la dretgira districtuala. 
Ils uffizis da mediaziun e las autoritads da mediaziun èn independents areguard la materia, èn dentant integrads administrativamain en la dretgira districtuala. 
Per la divisiun dals uffizis reprenda la regenza la proposta ch'ella ha gia fatg en il rom da la votaziun dal pievel dal matg. 
Imaginabla fiss dentant er ina divisiun en damain uffizis da mediaziun (p.ex. 13 u 15). 
Pervia da las prescripziuns liantas dal CPP svizzer sa tschenta la dumonda, quant enavant che las vischnancas duajan esser cumpetentas en l'avegnir per persequitar e per giuditgar surpassaments dal dretg federal (cunzunt dal dretg davart il traffic sin via). 
Perquai che las prescripziuns federalas pudessan chaschunar custs supplementars per las vischnancas, tira la regenza en discussiun in'adattaziun correspundenta da las cumpetenzas. 
Sche las cumpetenzas duain vegnir spustadas da las vischnancas al chantun, dependa dentant da la tenuta da las vischnancas. 
Plinavant propona la regenza d'adattar las disposiziuns davart la recusaziun e davart l'exclusiun da parentas e da parents en autoritads communalas a las reglas che valan per las dretgiras. 
Quai avess per consequenza che p.ex. in'onda e ses nevs na pudessan en l'avegnir betg pli esser a medem temp commembers da la suprastanza communala u (cun)decider en chaussas da la suprastanza. 
Basa per il traffic giuridic electronic 
La regenza vul plinavant crear la basa legala, per che la populaziun possia liquidar en l'avegnir il traffic giuridic cun il chantun e cun las vischnancas (p.ex. dumondas, inoltraziuns, recurs) er sin via electronica. 
Entaifer in termin transitoric da 5 onns duain tut ils plauns administrativs garantir ch'els possian retschaiver inoltraziuns electronicas. 
Per las dretgiras civilas e penalas prevesa il dretg federal questa obligaziun gia a partir dal cumenzament da l'onn 2011. 
Tenor ina stimaziun da la confederaziun pon ils custs per il minimum legal vegnir taxads sco negligibels. 
Davart in'eventuala extensiun da la purschida e davart ils custs ch'èn colliads cun quai pon il chantun e las vischnancas decider autonomamain. 
Tar ils detagls plitost tecnics tutgan en spezial ils suandants puncts: 
- cumpetenza materiala da las dretgiras en proceduras civilas e penalas sco er grondezza dal collegi giuditgant respectiv; 
- princips da l'organisaziun e da las cumpetenzas da la procura publica; 
- disposiziuns cumplementaras tar la procedura civila e penala; 
- regulaziun da las taxas da dretgira; 
- regulaziun da la procedura penala davant autoritads administrativas; - transferiment da tut ils cas giudizials ch'èn anc pendents a la fin da l'onn 2010 dals circuls a las dretgiras ed a las autoritads ch'èn cumpetentas da nov, sco er autras disposiziuns transitoricas. 
Betg cuntegnidas en il project qua avant maun èn finamiras da l'examinaziun structurala e da l'optimaziun da l'organisaziun da la giustia sin plaun districtual. 
La dumonda dal dumber futur e da la divisiun dals districts sco er da l'attribuziun d'incumbensas che stattan en ina stretga relaziun cun la giustia (uffizi da scussiun e da concurs, fatgs tutelars) vegnan tractadas en il rom da l'examinaziun structurala annunziada. 
Ils resultats da questa examinaziun duain esser avant maun fin la fin da l'onn 2010 sco vasta basa per discutar las structuras futuras. 
Ils documents da consultaziun pon vegnir retratgs tar il departament da giustia, segirezza e sanadad ed èn publitgads en l'internet sut 
www.djsg.gr.ch 
sut la rubrica "temas/projects". 
Las posiziuns pon vegnir inoltradas fin la fin da quest onn. 
Infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
19.10.200 
Emprima badigliada per construir in nov auditori en il Plantahof a Landquart 
Il center da furmaziun e cussegliaziun agricula Plantahof a Landquart survegn in nov auditori. 
Glindesdi, ils 19 d'october 2009, è vegnida fatga l'emprima badigliada. 
Suenter in temp da planisaziun da bunamain in onn pon ins cumenzar cun la construcziun. 
Il center da furmaziun e cussegliaziun agricula Plantahof (CFCA) è dapi passa 100 onns en possess dal chantun e vegn manà oz sco manaschi certifitgà (ISO 9001) cun ina incarica da prestaziun e cun in preventiv global. 
Sia reputaziun tanscha lunsch sur il cunfin dal chantun ora. 
Per restar in center da scolaziun dominant ed attractiv e per pudair dumagnar l'affluenza creschenta da clientas e da clients han ins prendì en mira l'onn 2005 da construir in auditori. 
L'auditori duai en emprima lingia servir a la furmaziun supplementara ed a la transmissiun d'infurmaziuns per las famiglias da purs activas en il Grischun ed en ils chantuns vischins. 
Senza questa nova infrastructura na fiss il Plantahof strusch abel d'ademplir sia incumbensa impurtanta. 
L'atun 2008 ha l'uffizi da construcziun auta dal Grischun organisà ina concurrenza da projects tranter otg biros d'architectura grischuns enconuschents. 
La giuria ha recumandà unanimamain als patruns da construcziun da realisar il project cuminaivel da Valerio Olgiati e da Georg Nikisch / Selina Walder, Flem. 
Il team incumbensà ha perfecziunà il sboz da la concurrenza da projects, e quai en collavuraziun cun l'uffizi da construcziun auta e cun represchentants dal Plantahof, e l'ha terminà en ina furma ch'è pronta per vegnir realisada. 
Il nov auditori permetta in'utilisaziun multifuncziunala per in dumber da visitadras e da visitaders da 130 fin maximalmain 180. 
La furma lunghenta è adattada – cumplementarmain a l'utilisaziun classica da l'auditori – er per differentas autras utilisaziuns sco seminaris, dietas e discussiuns al podium. 
Ils custs vegnan calculads cun 2.75 milliuns francs. 
Grazia ad ina donaziun generusa d'ina fundaziun privata da 2 milliuns francs, sto il chantun anc surpigliar custs da 0.75 milliuns francs. 
Pervia d'ina procedura da recurs en connex cun la surdada da las lavurs d'impressari vegni cumenzà a construir cun in retard da prest dus mais. 
L'inauguraziun dal nov auditori è previsa per l'atun 2010. 
Infurmaziuns: 
Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta 
Funtauna: rg uffizi da construcziun auta 
19.10.200 
Destinaziuns d'excursiun: L'ARGE ALP preschenta "Las tschintg meglras" 
Sut il titel "Las tschintg meglras" èn las destinaziuns d'excursiun las pli bellas dals pajais da l'ARGE ALP vegnidas cumpiladas ussa en in unic manual. 
Uschia pon persunas interessadas tscherner ord in vast spectrum da purschidas. 
"La finamira è quella da rinforzar la conscienza per il spazi da viver alpin cuminaivel", di Luis Durnwalder, guvernatur da la provinza Bulsaun-Tirol dal sid e parsura actual da l'ARGE ALP. 
Il project "Las tschintg meglras" è vegnì preschentà en il rom da la sesida da la cumissiun da direcziun da la cuminanza da lavur da las regiuns alpinas (ARGE ALP) a Kasern (Ahrntal/Tirol dal sid). 
El cuntegna las tschintg destinaziuns d'excursiun las pli bellas da mintga regiun da l'ARGE ALP. 
Tar mintga destinaziun stattan a disposiziun ina curta descripziun, intgins detagls tecnics sco er in'elavuraziun spezialisada e didactica da mintga purschida. 
"Questa publicaziun na duai betg mo sviluppar la conscienza per il spazi da viver alpin cuminaivel gia tar giuvenils, mabain er promover la collavuraziun pedagogica transcunfinala", accentuescha il guvernatur Luis Durnwalder, che presidiescha actualmain l'ARGE ALP. 
Tant areguard il cuntegn sco er areguard la lingua reflecteschan las contribuziuns la diversitad dal spazi da viver alpin. 
Sco destinaziun dal Grischun vegn preschentà tranter auter il territori da la funtauna dal Rain anteriur en Surselva. 
Tar las excursiuns recumandadas tutgan er il territori da la Mantogna-Tumleastga cun la Viamala, il museum da minieras Schmelzboden a Tavau, la cuntrada autalpina da l'Engiadin'ota sco er il parc naziunal. 
Il project "Las tschintg meglras" è gia vegnì instradà l'onn passà sut il presidi da la Baviera. 
Publitgadas vegnan las propostas d'excursiun en furma da manual sco er sin la pagina d'internet da l'ARGE ALP sut 
www.argealp.org 
. 
L'ARGE ALP cumpiglia las regiuns, ils chantuns ed ils pajais federativs Baviera, Grischun, Lumbardia, Salzburg, Son Gagl, Tessin, Tirol, Tirol dal sid, Trentino e Vorarlberg. 
Dapi la fundaziun da l'ARGE ALP l'onn 1972 s'engaschan ses commembers per in svilup persistent dal territori alpin. 
Il presidi mida mintga onn; actualmain vegn l'ARGE ALP presidiada dal Tirol dal sid. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
22.10.200 
Revisiun totala da la lescha da scola: Evaluaziun da la consultaziun ed ulteriur proceder 
Il departament d'educaziun, cultura e protecziun da l'ambient ha survegnì ed evaluà var 150 posiziuns tar il sboz da la nova lescha da scola. 
La gronda part è persvadida che la revisiun totala da la legislaziun da la scola populara saja necessaria. 
Da princip vegn il sboz da la lescha beneventà. 
Per elavurar questas concretisaziuns sco er per coordinar cun la NGF grischuna èsi necessari d'adattar l'urari per la revisiun da la lescha da scola. 
Las refurmas da scola èn planisadas conscienziusamain 
Ils ultims onns ha la regenza planisà conscienziusamain ed intensivà las refurmas necessarias da la scola populara en il Grischun. 
En quest connex èn vegnidas scleridas las cundiziuns generalas e stgaffida la basa per la revisiun totala da la lescha da scola. 
La revisiun totala vegn sustegnida 
L'interess per il sboz da la nova lescha da scola è grond. 
La dimensiun e la qualitad da las posiziuns inoltradas fan impressiun. 
Las pretensiuns a la nova lescha da scola èn correspundentamain fitg multifaras. 
Sco punct cuminaivel poi vegnir constatà che la gronda part è persvadida che la revisiun totala saja necessaria. 
Uras da bloc e structuras dal di na vegnan betg messas en dumonda 
Cun fitg paucas excepziuns sustegnan tut las acturas e tut ils acturs da las scolas grischunas l'introducziun planisada dad uras da bloc e da structuras dal di. 
Questas mesiras correspundan ad in basegn fitg derasà per ina meglra cumpatibilitad da la famiglia cun la professiun. 
Tenor las instanzas che han prendì posiziun na dastgan las pretensiuns per la purschida d'assistenza dentant betg esser memia autas, per che er instituziuns pitschnas ch'èn responsablas per la scola possian ademplir las prescripziuns. 
Integrar la scolina en la lescha da scola? 
Bleras posiziuns pretendan – malgrà ch'il concordat HarmoS è vegnì refusà – l'integraziun da la lescha da scolina en la lescha da scola. 
La scolina vegnia gia oz tractada en bleras vischnancas sco part da la scola populara. 
Ina basa legala cuminaivla saja perquai colliada cun gronds avantatgs per las instituziuns ch'èn responsablas per la scola ed augmentia la valur da la lavur da las persunas d'instrucziun da la scolina. 
Pretendidas vegnan dapli regulaziuns en la lescha da scola 
Fin ussa ha il cussegl grond relaschà l'ordinaziun executiva ed ulteriuras ordinaziuns en il sectur da la scola. 
La nova constituziun chantunala prevesa che ordinaziuns stoppian vegnir relaschadas da princip da la regenza. 
Tenor il nov sboz da la lescha da scola duai perquai la regenza relaschar las disposiziuns detagliadas. 
Differentas posiziuns sa lamentan che cun la nova sistematica vegnian regladas disposiziuns impurtantas en ordinaziuns che n'èn anc betg enconuschentas. 
Ellas pretendan perquai dapli regulaziuns en la lescha da scola e damain libertads da decider per quellas e per quels che applitgeschan il dretg. 
La scolaziun integrativa vegn giuditgada en moda critica – per las persunas d'instrucziun vegnan pretendidas meglieraziuns 
Il sboz da la lescha en discussiun sa basa – en il sectur da las mesiras da la pedagogia speziala – sin il princip da l'integraziun. 
Bleras instanzas che han prendì posiziun na refusan bain betg da princip ina integraziun pli ferma. 
Ellas dubitan ch'i sajan avant maun avunda datas cumprovadas per far talas midadas cumplessivas, damai ch'ils projects da pilot davart l'integraziun funcziunian pir dapi in onn. 
Il sboz da la lescha duai perquai vegnir repassà cumplettamain en il sectur da la scola speziala. 
Bleras instanzas che han prendì posiziun fan ultra da quai valair ch'il temp d'instrucziun en il chantun Grischun saja pli aut ed ils salaris pli bass che la media dals chantuns da la Svizra tudestga. 
Per quest motiv vegni pretendì ch'il pensum obligatoric da las persunas d'instrucziun vegnia reducì. 
Perquai stoppia il sboz da la lescha vegnir repassà areguard il dumber da las emnas da scola, areguard ils pensums ed areguard la salarisaziun da las persunas d'instrucziun. 
In nov urari è necessari 
Il resultat da la votaziun dal pievel davart la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna) ha ina influenza decisiva per la concepziun da la lescha da scola. 
Sin fundament dals recurs constituziunals pendents ha la votaziun dal pievel davart il referendum tar la NGF grischuna pir lieu l'onn 2010. 
Questas novas cundiziuns generalas pretendan in'adattaziun da l'urari en connex cun la revisiun totala da la lescha da scola. 
A medem temp duai vegnir dà avunda temp per adattar la lescha da scola e per elavurar dapli disposiziuns detagliadas, sco che quai vegn pretendì da differentas varts. 
La missiva tar la lescha da scola repassada e cumplettada vegn perquai probablamain terminada l'atun 2010. 
Infurmaziuns: 
- cusseglier guvernativ Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
- Dany Bazzell, manader da l'uffizi per la scola populara ed il sport, tel 081 257 27 50 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
23.10.200 
Chatscha auta 2009 – grondas differenzas regiunalas 
Il resultat da la chatscha auta da quest onn variescha da regiun a regiun. 
Il settember, ch'è stà fitg chaud, ha engrevgià la chatscha sin tschiervs, ha percunter procurà per in buna chatscha sin chamutschs. 
Ina chatscha d'atun sin tschiervs ha lieu mo là, nua ch'igl è necessari da reducir ils gronds effectivs da tschiervs che sa rendan en ils quartiers d'enviern. 
D'ina chatscha d'atun sin chavriels vegni desistì en l'entir chantun. 
La chatscha auta dal settember è stada accumpagnada dad aura d'atun fitg bella e fitg chauda: bunas premissas per la chatscha sin chamutschs, plitost nauschas premissas per la chatscha sin tschiervs. 
Il success da chatscha variescha perquai da regiun a regiun. 
133 chatschadras e 5'286 chatschaders èn sa participads a la chatscha auta grischuna. 
La chatscha sin tschiervs è stada modesta fin buna – cun grondas differenzas regiunalas 
Il resultat da la chatscha auta variescha fermamain da regiun a regiun. 
Cunquai che l'aura d'atun è stada chauda e perquai ch'il temp da chalur dals animals ha cumenzà tard, hai dà chatschas moderadas en il territori da cunfin dals asils da selvaschina ed enturn il parc naziunal. 
En intginas regiuns (Surses, Avras, Valragn e part sura da la Surselva) ha l'ultim enviern laschà enavos fastizs considerabels. 
Correspundentamain èn vegnids sajettads damain animals en questas regiuns. 
Da l'autra vart hai regiuns, nua ch'il dumber d'animals sajettads sa chatta en la dimensiun dals onns precedents (Signuradi fin Seewis, Partenz davant, Mantogna e Mesolcina). 
Il dumber total da tschiervs sajettads è bain bler pli bass ch'ils dus onns precedents, sa chatta dentant en la dimensiun dals onns 2001, 2004 e 2006. 
La chatscha sin chavriels è stada modesta fin debla 
En l'entir chantun sto la chatscha sin chavriels vegnir designada sco modesta fin debla. 
Il pitschen dumber da chavriels sajettads exprima ch'ils effectivs da chavriels èn sa reducids en quasi tut las regiuns dal chantun, sco quai ch'igl è er vegnì constatà or sin il champ. 
Plinavant è stada reducida l'offerta da bucs da chavriel permess. 
Il success da chatscha è stà bler pli pitschen ch'ils dus ultims onns. 
La chatscha sin chamutschs profitescha da la bun'aura 
La bell'aura da chatscha ha gì in effect positiv sin la chatscha sin chamutschs. 
Ina buna preda equilibrada tenor schlattaina e tenor classas da vegliadetgna è la consequenza da las bunas cundiziuns da chatscha. 
La scursanida da la chatscha sin chauras-chamutsch per 4 dis ha gì pitschnas consequenzas per il dumber d'animals sajettads, cunquai che l'aura da chatscha è stada buna e perquai ch'il squitsch da chatscha sin chamutschs è stà grond. 
Gist sut questas cundiziuns da chatscha è questa mesira dentant sa mussada sco fitg impurtanta. 
total 
mastgels 
femellas 
relaziun m/f 
tschiervs 
2'659 
(3'200) 
1'486 
(1’784) 
1'173 
(1'416) 
1 : 0.79 
(0.79) 
chavriels 
1'700 
(2'906) 
1'040 
(1'775) 
660 
(1’131) 
1 : 0.63 
(0.64) 
chamutschs 
3'086 
(3'252) 
1'549 
(1'658) 
1'537 
(1‘594) 
1 : 0.99 
(0.97) 
portgs selvadis 
11 
(15) 
3 
(6) 
8 
(9) 
total selvaschina d'ungla 
7'456 
(9’373) 
muntanellas 
6'333 
(4’273) 
Ina chatscha d'atun reducida sin tschiervs è necessaria, dentant betg en tut las regiuns 
La chatscha d'atun vul adattar ils effectivs da selvaschina a lur quartiers d'enviern. 
Uschia vegn realisada la mesira da tgira la pli impurtanta, numnadamain d'adattar la grondezza d'in effectiv da selvaschina a la capacitad da ses spazi da viver. 
En intginas regiuns ha l'ultim enviern laschà enavos fastizs considerabels tar ils effectivs da tschiervs, cun effects fitg differents da regiun a regiun. 
Quest fatg è vegnì resguardà gia tar la planisaziun da la chatscha e tar la fixaziun dals dumbers da prelevaziun. 
Malgrà il dir enviern na dastgan ins dentant betg emblidar che l'effectiv da tschiervs da l'entir chantun è tuttina anc vegnì stimà a 13'000 animals la primavaira. 
Cunquai che la gronda part da las regiuns ha anc adina buns effectivs da tschiervs e perquai ch'il resultat da la chatscha auta è stà plitost mediocher, dovri pia en numerusas regiuns ina chatscha d'atun. 
Il dumber d'animals che ston anc vegnir sajettads è – en la gronda part da las regiuns – bler pli bass ch'ils onns precedents (tut en tut 619 animals). 
Sco gia annunzià cun la planisaziun da la chatscha 2009, prenda la correctura posteriura dal plan da prelevaziun resguard da la nova cumposiziun da l'effectiv. 
En las regiuns ch'èn stadas pertutgadas spezialmain ferm da l'ultim enviern (Surses, Avras, Valragn e part sura da la Surselva) na datti nagina chatscha d'atun. 
D'ina chatscha d'atun sin chavriels vegni desistì en l'entir chantun. 
En il Mesauc ha er lieu ina chatscha d'atun sin portgs selvadis. 
Per la chatscha d'atun èn s'annunziads 2'268 chatschadras e chatschaders. 
Las chatschadras ed ils chatschaders che sa participeschan a la chatscha d'atun adempleschan ina incumbensa impurtanta cun adattar ils effectivs da selvaschina a lur quartiers d'enviern. 
Cun ina chatscha consequenta vegnan dentant er sminuids resp. impedids ils donns vi dal guaud e vi da culturas agriculas. 
Agiuntas 
- 
plan da la chatscha d'atun sin tschiervs 2009 
- 
tabella dals resultats da la chatscha auta 2009 
Infurmaziuns: 
- cusseglier guvernativ Stefan Engler, schef dal DCTS, tel. 081 257 36 01 
- dr. Georg Brosi, manader da l'uffizi da chatscha e pestga dal Grischun, tel. 081 257 38 92 
Gremi: uffizi da chatscha e pestga 
Funtauna: rg uffizi da chatscha e pestga 
27.10.200 
La dretgira administrativa protegia la NGF grischuna 
La dretgira administrativa ha refusà dus recurs cunter la NGF grischuna, uschenavant ch'ella è entrada sin quels. 
Ella conferma l'opiniun dal cussegl grond e da la regenza, che la NGF grischuna observia il princip da l'unitad da la materia. 
Uschia po il project vegnir suttamess ils 7 da mars 2010 a la votaziun dal pievel. 
Sch'il pievel grischun accepta la NGF grischuna, po ella vegnir introducida sco planisà per il 1. da schaner 2011. 
Mez zercladur 2009 ha il cussegl grond approvà cun 88 cunter 22 vuschs il project davart la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna). 
Cunter quest project èn vegnids inoltrads la fin da zercladur e mez avust 2009 dus recurs tar la dretgira administrativa. 
La dretgira administrativa è sa fatschentada intensivamain cun las objecziuns, resguardond ina correspundenza voluminusa tranter las parts pertutgadas, numnadamain las recurrentas ed ils recurrents, il cussegl grond e la regenza grischuna. 
En sia sentenzia dals 9 d'october 2009 vegn la dretgira administrativa a la conclusiun ch'il project davart la NGF grischuna, deliberà dal cussegl grond, na cuntrafa betg al princip da l'unitad da la materia. 
Anzi, en il senn d'in concept per in grond project da refurma è el cumpatibel cun quest princip impurtant che duai garantir che las votantas ed ils votants possian manifestar lur voluntad en moda nunfalsifitgada. 
Qua tras conferma la dretgira administrativa la legalitad da la NGF grischuna. 
Sin duas ulteriuras contestaziuns n'è la dretgira administrativa betg entrada per motivs formals: l'emprima pretendeva che las contribuziuns da las vischnancas per scolaras e per scolars dal gimnasi inferiur cuntrafetschian a la constituziun, l'autra era da l'avis che las contribuziuns che las vischnancas finanzialmain fermas han da pajar per finanziar la gulivaziun da las resursas disfavurisassan nungiustifitgadamain las vischnancas cun bleras resursas. 
La votaziun dal pievel po pia avair lieu. 
Resguardond las sentenzias da la dretgira administrativa, vegn la regenza a fixar ils 7 da mars 2010 sco data per questa votaziun. 
La NGF grischuna è in project cumplessiv che persequitescha en moda consequenta las finamiras surordinadas da reordinar la gulivaziun da finanzas entaifer il chantun sco er da detretschar uschè bain sco pussaivel las incumbensas ed ils moviments da finanzas tranter il chantun e las vischnancas. 
Infurmaziuns: 
- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
- dr. Jon Domenic Parolini, deputà e president da la cumissiun per politica da stadi e strategia, tel. 081 860 03 05, natel 079 280 72 92 
Gremi: regenza 
Funtauna: rg chanzlia chantunala dal Grischun 
28.10.200 
Communicaziun da la regenza dals 29 d'october 2009 
A chaschun da sia ultima sesida ha la regenza grischuna concludì ina revisiun parziala da las disposiziuns executivas tar la lescha da meglieraziun. 
En l'avegnir duain uschia pudair vegnir reparads pli svelt donns da malaura en il territori rural. 
Plinavant ha la regenza tractà ina consultaziun a la confederaziun tar la nova norma penala ch'è planisada en cas ch'i vegnan duvrads simbols rassistics. 
Donns da malaura en il territori rural duain pudair vegnir reparads pli svelt en l'avegnir 
En il rom da mesiras da meglieraziun duain donns da malaura ordaifer las zonas da construcziun pudair vegnir reparads pli svelt en l'avegnir. 
Da nov pon las autoritads chantunalas permetter in cumenzament anticipà da la construcziun, sche la decisiun davart la concessiun da contribuziuns per reparar donns da malaura na po excepziunalmain betg vegnir prendida ordavant. 
La regenza grischuna ha approvà la revisiun parziala correspundenta da las disposiziuns executivas tar la lescha da meglieraziun dal chantun Grischun e l'ha messa en vigur per il 1. da november 2009. 
En connex cun la reparaziun da donns da malaura ston er en il territori rural ordaifer las zonas da construcziun vegnir fatgs differents scleriments e prendidas bleras mesiras entaifer in curt temp. 
La finamira è quella da restabilir las infrastructuras minimalas, sco per exempel l'access a bains purils, uschè svelt sco pussaivel. 
Quai gida ad evitar donns consecutivs ed a minimar la perdita da rendita dals manaschis agriculs. 
En quests cas che basegnan mesiras urgentas da meglieraziun na stoi betg pli vegnir spetgà cun las lavurs d'execuziun en l'avegnir, fin ch'ils posts cumpetents han decidì davart dumondas da contribuziun. 
La nova norma penala en connex cun simbols rassistics vegn beneventada 
La confederaziun vul cumplettar il cudesch penal svizzer e la lescha penala militara cun novas disposiziuns, tenor las qualas il diever public, la derasaziun, la producziun, il deposit sco er l'import e l'export da simbols rassistics vegnan chastiads. 
Sco quai ch'ella menziunescha en sia resposta da consultaziun a la confederaziun, beneventa la regenza grischuna da princip questa soluziun unitara svizra. 
Quals simbols rassistics ch'èn relevants per il dretg penal, pon – cun la soluziun tschernida – decider las autoritads da persecuziun penala. 
Perquai è la regenza da l'avis, che la confederaziun stoppia – per pudair applitgar questa soluziun en moda giuridicamain eguala – rimnar ils fatgs ch'èn vegnids giuditgads cun vigur legala e manar in register per ils chantuns. 
Da vischnancas e da regiuns 
Moesa: 
La regenza ha approvà il contract tranter la Corporazione dei Comuni del Moesano per la raccolta e l'eliminazione dei rifiuti (CRER) e la Azienda cantonale dei rifiuti del Canton Ticino (ACR) per dismetter ruments combustibels da la CRER fin a la fin da l'onn 2019 en il stabiliment d'utilisaziun termica a Giubiasco en il Tessin. 
Cauco: 
A la vischnanca da Cauco vegn concedida ina contribuziun da 480'000 francs per revitalisar la Calancasca en il territori da Pian de Alne. 
Mesauc: 
La revisiun parziala da la planisaziun locala da la vischnanca da Mesauc dals 24 da zercladur 2009 vegn approvada. 
Sumvitg: 
La revisiun parziala da la planisaziun locala da la vischnanca da Sumvitg, ch'era vegnida concludida ils 2 da zercladur 2009, vegn approvada. 
Ftan: 
En sia consultaziun a l'uffizi federal da traffic areguard la dumonda da las pendicularas Motta Naluns Scuol-Ftan-Sent SA dals 6 da fanadur 2009 da dar la concessiun tenor il dretg davart las telefericas e d'approvar ils plans per construir e per manar ina sutgera da quatter da Ftan a Prui, propona la regenza da dar la concessiun. 
Contribuziuns chantunalas a differentas instituziuns 
Tgira da monuments: 
Per restaurar il tetg e las fanestras da la chasa d'abitar Villa Segantini a Stampa, Malögia, vegn pajada ina contribuziun maximala da 66'200 francs. 
Gremi: regenza 
Funtauna: rg chanzlia chantunala dal Grischun 
29.10.200 
Il chantun acquista ulteriurs alloschis collectivs per requirentas e per requirents d'asil 
Perquai ch'igl ha er quest onn anc adina bleras novas dumondas d'asil, prenda la regenza ulteriuras mesiras per collocar requirentas e requirents d'asil. 
Ultra da quai prenda il chantun en locaziun ina immobiglia a Tavau Laret. 
Quella serva per entant mo sco reserva e duai remplazzar a vista mesauna l'alloschi "Schiabach" en il center da Tavau. 
Il dumber da novas dumondas d'asil è anc adina grond. 
Al chantun vegnan attribuidas annualmain 450 fin 500 persunas cun l'incumbensa da las collocar ed assister. 
En consequenza da la situaziun economica e da la reducziun da las pussaivladads d'occupaziun chattan ultra da quai damain requirentas e requirents d'asil la via en il martgà da lavur ed en l'independenza economica. 
Uschia crescha il basegn d'ulteriuras plazzas da collocaziun. 
Per collocar questas persunas ha il chantun procurà ussa per novs alloschis. 
Il chantun Grischun ha l'intenziun da collocar er en l'avegnir sez las requirentas ed ils requirents d'asil e da betg surdar questa incumbensa a las vischnancas. 
Cun quest proceder arriva la regenza dal rest da mantegnair ina relaziun pli equilibrada tranter ils alloschis collectivs prendids en locaziun ed ils agens alloschis collectivs. 
Alloschi collectiv "Rheinkrone" a Cazas 
Il chantun Grischun ha acquistà l'hotel/restaurant "Rheinkrone" a Cazas. 
En quest alloschi pon vegnir collocadas 60 fin 80 persunas. 
La cumpra da l'immobiglia sto anc vegnir approvada dal cussegl grond ed è suttamessa al referendum da finanzas facultativ. 
Las autoritads da la vischnanca da Cazas èn vegnidas infurmadas per l'emprima giada davart il project la gievgia sera, ils 29 d'october 2009. 
Tras l'acquist da la "Rheinkrone" s'augmenta la quota da plazzas en agens alloschis collectivs sin var 140 letgs; quai correspunda ad ina quota da circa 25% dal basegn total d'alloschis collectivs. 
Il "Landhaus" a Tavau Laret sco reserva 
Ultra da l'acquist a Cazas ha il chantun prendì en locaziun sco reserva l'hotel/restaurant "Landhaus" a Tavau Laret. 
Qua tras duain vegnir dumagnadas variaziuns extraordinarias dal dumber da requirentas e da requirents d'asil che vegnan attribuids al chantun. 
L'alloschi vegn occupà pir e mo uschè ditg, sco quai che tut ils ulteriurs alloschis collectivs en il chantun èn occupads cumplettamain pervia d'in eventual grond augment da novas dumondas d'asil. 
I n'è betg previs d'utilisar a lunga vista a medem temp il "Schiabach" a Tavau ed il "Landhaus" a Tavau Laret. 
Sch'i n'èn betg avant maun situaziuns extraordinarias, na duain perquai er en l'avegnir betg vegnir collocadas en la vischnanca da Tavau dapli che 100 fin 120 persunas dal sectur d'asil. 
Suenter la fin da la relaziun da locaziun dal "Schiabach" a Tavau èsi previs da duvrar il "Landhaus" sco center transitoric permanent. 
Uschia pudess vegnir realisà il giavisch da differents circuls da la populaziun da Tavau, numnadamain da transferir l'alloschi d'asil en la periferia. 
Per finanziar ina tala reserva strategica da collocaziun paja la confederaziun als chantuns ina summa annuala. 
Uscheditg ch'il chantun n'occupa betg l'alloschi da reserva prendì en locaziun, metta el a disposiziun quel er per auters intents dal maun public a curta vista (p.ex. WEF, polizia). 
Las autoritads da la vischnanca da Tavau èn vegnidas infurmadas per l'emprima giada davart las midadas la mesemna sera, ils 28 d'october 2009. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- Heinz Brand, schef da l'uffizi da fatgs da polizia e da dretg civil, tel. 081 257 25 21 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
30.10.200 
La cumissiun predeliberanta dal cussegl grond sustegna la fusiun da vischnancas da la Mantogna dador 
La cumissiun predeliberanta dal cussegl grond s'exprima a favur da la fusiun da las vischnancas da Cazas, da Purtagn, da Preaz, da Sarn e da Tartar a la vischnanca da Cazas. 
En la sessiun da december 2009 vegn il cussegl grond a sa fatschentar cun la fusiun da las vischnancas da Cazas, da Purtagn, da Preaz, da Sarn e da Tartar a la vischnanca da Cazas. 
En sia missiva propona la regenza al cussegl grond da metter en vigur la fusiun per il 1. da schaner 2010. 
Suenter che las votantas ed ils votants da las vischnancas pertutgadas avevan approvà la fusiun ils 16 da zercladur 2009, ha ussa la cumissiun predeliberanta dal cussegl grond – sut il presidi da la deputada Claudia Kleis-Kümin ed en preschientscha dal cusseglier guvernativ Martin Schmid, dals presidents communals da las vischnancas pertutgadas e dal president cirquital da Tusaun – predeliberà la fatschenta per mauns dal cussegl grond. 
Tras questa fusiun nascha en la Mantogna dador ina suletta vischnanca cun il num Cazas. 
I sa tracta d'ina fusiun exemplarica da tschintg vischnancas taxadas sco finanzialmain deblas. 
Correspundentamain ha la cumissiun predeliberanta concludì unanimamain da proponer al cussegl grond d'approvar la fusiun da questas vischnancas. 
Infurmaziuns: 
presidenta da la cumissiun Claudia Kleis-Kümin, tel. 081 651 43 77 
Gremi: cumissiun predeliberanta per la fusiun a la vischnanca da Cazas 
Funtauna: rg cumissiun predeliberanta per la fusiun a la vischnanca da Cazas 
03.11.200 
Las presidentas ed ils presidents dals parlaments chantunals visitan il Grischun 
Las presidentas ed ils presidents da tut ils parlaments chantunals fan ina visita al chantun Grischun. 
La scuntrada da quest onn ha lieu venderdi, ils 6 da november 2009, a Cuira ed a Glion. 
Ella serva en emprima lingia al barat d'experientschas sco er a la tgira da las relaziuns amicablas. 
Per l'emprima giada ha questa occurrenza lieu en il Grischun. 
A la scuntrada vegnan a sa participar las presidentas ed ils presidents sco er las vicepresidentas ed ils vicepresidents dals parlaments da tut ils chantuns. 
Christian Rathgeb, il president dal cussegl grond dal Grischun, vegn a beneventar las participantas ed ils participants a las 10.00 en l'edifizi dal cussegl grond a Cuira. 
Suenter il pled da bainvegni è previs in viadi cun la Viafier retica a Glion. 
Suenter gentar vegn Jakob Kellenberger, il president dal comité internaziunal da la crusch cotschna CICC, a far in referat sco oratur prominent. 
Questas scuntradas da las presidentas e dals presidents dals parlaments chantunals han lieu mintg'onn e servan al barat d'experientschas ed a la tgira da las bunas relaziuns federalas amicablas tranter ils parlaments chantunals. 
Organisada vegn la scuntrada quest onn da la conferenza da las presidentas e dals presidents dal cussegl grond e dal secretariat dal cussegl grond. 
Infurmaziun per las medias: 
Las collavuraturas ed il collavuraturs da las medias pon assister al bainvegni a las 10.00 en l'edifizi dal cussegl grond. 
Infurmaziuns: 
Christian Rathgeb, president dal cussegl grond, tel. 081 258 38 14 / 076 576 18 43 
Gremi: conferenza da las presidentas e dals presidents dal cussegl grond 
Funtauna: rg conferenza da las presidentas e dals presidents dal cussegl grond 
04.11.200 
Communicaziun da la regenza dals 5 da november 2009 
A chaschun da sia ultima sesida ha la regenza concludì da sustegnair differents projects communals. 
Contribuziuns chantunalas survegnan tranter auter il project per survegliar la zona da bovas a Brinzauls, la basa tecnica da Mustér sco er la basa principala da Sent. 
Da vischnancas e da regiuns 
Brinzauls: 
La regenza approvescha il project per installar in sistem per survegliar la zona da bovas Caltgeras sin il territori da la vischnanca da Brinzauls. 
Als custs vegn concedida ina contribuziun chantunala da 171'600 francs. 
Mustér: 
Per il project "Basa tecnica da Mustér" da la vischnanca da Mustér vegn garantida ina contribuziun da maximalmain 244'200 francs. 
Sent: 
Il project "Basa principala da Sent" da la vischnanca da Sent vegn subvenziunà cun maximalmain 462'000 francs. 
Fläsch, Maiavilla e Jenins: 
A las vischnancas da Fläsch, da Maiavilla e da Jenins vegn concedida ina contribuziun totala da 312'700 francs als custs per engrondir e per sanar la serenera da Bogn Ragaz. 
Valragn: 
La nova constituziun da la vischnanca da Valragn dals 25 da settember 2009 vegn approvada. 
Castrisch: 
La revisiun parziala da la constituziun communala da la vischnanca da Castrisch, concludida da la radunanza communala ils 18 da settember 2009, vegn approvada. 
Molinis: 
La revisiun parziala da la constituziun communala da la vischnanca da Molinis, concludida da la radunanza communala ils 26 d'avust 2009, vegn approvada. 
Sent: 
La revisiun parziala da la constituziun communala da la vischnanca da Sent dals 17 da settember 2009 vegn approvada. 
Spleia: 
En sia consultaziun a l'uffizi federal da traffic concernent la dumonda da las telefericas Spleia-Tambo SA dals 20 da fanadur 2009 da dar la concessiun tenor il dretg davart las telefericas e d'approvar ils plans per construir e per manar sin il territori da la vischnanca da Spleia ina sutgera da sis "Bodenstafel – Alpetli" (sco remplazzament da dus runals), propona la regenza da dar la concessiun. 
Contribuziuns chantunalas a differentas instituziuns 
Institut autalpin da Ftan SA: 
Cun resalva da la finanziaziun totala vegn concedì a l'institut autalpin Ftan SA in credit da 430'000 francs tenor la nova politica regiunala da la confederaziun (NPR) per sanar ils edifizis. 
Plinavant vegn garantida ina contribuziun chantunala da 72'386 francs. 
Gremi: regenza 
Funtauna: rg chanzlia chantunala dal Grischun 
05.11.200 
L'acziun da vaccinar cunter la grippa pandemica A H1N1 cumenza mez november en il Grischun 
En il chantun Grischun pon persunas che han ina ristga da cumplicaziun pli gronda sco er il persunal da sanadad sa laschar vaccinar a partir da mez november cunter la grippa pandemica A H1N1 tar ils medis districtuals sco er en ils ambulatoris dals ospitals publics. 
Circa duas emnas pli tard stat la vaccinaziun a disposiziun a tut la populaziun en tut las praticas da medias e da medis. 
La vaccinaziun è voluntara e gratuita per tut la populaziun. 
Per l'acziun da vaccinar observa il chantun Grischun las recumandaziuns e las directivas da la confederaziun. 
La regenza grischuna ha approvà il concept correspundent da l'uffizi da sanadad per vaccinar cunter la grippa pandemica A H1N1 en il Grischun. 
L'acziun da vaccinar cumenza mez november. 
La data exacta dal cumenzament dependa anc da la data, a la quala la confederaziun furnescha al chantun Grischun ils vaccins ch'èn admess da swissmedic. 
L'emprima fasa è per gruppas da ristga 
Il cumenzament na vegnan ils vaccins che la confederaziun metta a disposiziun betg a bastar per vaccinar tut la populaziun. 
Pervia da quai recumondan las autoritads da vaccinar en in'emprima fasa quellas persunas che pudessan avair ina ristga da cumplicaziuns pli gronda, sch'ellas survegnissan la grippa. 
En questa fasa duain er las persunas che han in stretg contact cun persunas da ristga sco er il persunal dal sectur da sanadad dals ospitals, da la spitex e da praticas da media u da medi sa laschar vaccinar. 
Concretamain sa tracti da las suandantas gruppas da persunas: 
persunas che lavuran en il sectur da sanadad e che han contact cun pazientas e cun pazients sco er persunas che tgiran poppins sut 6 mais; 
dunnas en speranza (en spezial a partir da la 14avla emna) e dunnas che han gist parturì; 
uffants a partir da 6 mais, giuvenils e creschids che han malsognas cronicas dal cor e dals pulmuns (en spezial sbagls dal cor innats, insuffizienza dal cor, asma bronchiala, mucoviscidosa), malsognas metabolicas cronicas (en spezial diabetes tip II), insuffizienza dals gnirunchels, malsognas dal sang u immunosuppressiun; 
persunas da contact (medema chasada) da gruppas da ristga u da poppins sut sis mais. 
En il Grischun pon questas gruppas da ristga sa laschar vaccinar en l'emprima fasa en las praticas dals medis districtuals sco er da lur substitutas e da lur substituts sco er en ils ambulatoris dals ospitals publics dal chantun. 
Latiers tutgan l'ospital chantunal dal Grischun a Cuira, l'ospital da l'Engiadin'ota a Samedan, l'ospital regiunal a Glion, l'ospital a Tavau, l'ospital regiunal a Schiers, l'ospital a Tusaun, l'ospital a Scuol, l'ospital San Sisto a Puschlav, l'ospital da la Bregaglia, l'ospital cirquital a Savognin sco er l'ospital a Val Müstair. 
La glista dals medis districtuals po vegnir consultada en l'internet tar l'uffizi da sanadad ( 
www.gesundheitsamt.gr.ch 
). 
La segunda fasa è per tut la populaziun 
Apaina ch'igl è avant maun vaccin avunda, vegn er purschida la vaccinaziun da las ulteriuras parts da la populaziun sco er dal persunal da sanadad da las chasa da persunas attempadas e da tgira. 
Quai dastgass esser il cas circa 2 emnas suenter il cumenzament da l'acziun da vaccinar. 
En questa segunda fasa pon sa laschar vaccinar voluntarmain tut las persunas en il Grischun, e quai en tut las praticas da medias e da medis dal chantun (medias e medis da famiglia, medias e medis d'uffants sco er medias e medis da dunnas). 
Ils custs surpiglia il maun public 
La vaccinaziun cunter la grippa pandemica A H1N1 è voluntara e gratuita per la populaziun. 
Ils custs vegnan surpigliads cuminaivlamain da la confederaziun, dals chantuns e da las assicuranzas da malsauns. 
La confederaziun finanziescha il vaccin ed ils chantuns la vaccinaziun. Sch'i vegnan fatgas circa 40'000 vaccinaziuns en il Grischun, fa il chantun quint cun custs da var 150'000 francs. 
Sin basa da retschertgas represchentativas da la confederaziun partan las autoritads dal fatg che circa 25 pertschient da la populaziun da la Svizra vegn a sa laschar vaccinar. 
Per questa acziun da vaccinar po il chantun Grischun sa basar per gronda part sin las structuras existentas dal provediment da sanadad. 
Ulteriuras infurmaziuns 
Ulteriuras infurmaziuns davart la grippa pandemica e davart l'acziun da vaccinar pon ins chattar sin la pagina d'internet da l'uffizi da sanadad sut 
www.gesundheitsamt.gr.ch 
u sut 
www.pandemia.ch 
. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- dr. Martin Mani, medi chantunal, tel. 081 257 26 46 
Gremi: uffizi da sanadad 
Funtauna: rg uffizi da sanadad 
06.11.200 
La cumissiun dal cussegl grond tracta la fusiun da las vischnancas da Churwalden, da Malix e da Parpan 
La cumissiun predeliberanta dal cussegl grond s'exprima per la fusiun da las vischnancas da Churwalden, da Malix e da Parpan a la nova vischnanca da Churwalden. 
En sia missiva dals 23 da zercladur 2009 propona la regenza grischuna al cussegl grond d'approvar la fusiun per il 1. da schaner 2010 da las vischnancas da Churwalden, da Malix e da Parpan a la nova vischnanca da Churwalden. 
Sut il presidi dal deputà Jakob Barandun ha la cumissiun predeliberanta dal cussegl grond predeliberà la fatschenta per mauns dal cussegl grond. 
A questa sesida èn stads preschents er il cusseglier guvernativ Martin Schmid e la represchentanza da las vischnancas pertutgadas. 
Las votantas ed ils votants da Churwalden, da Malix e da Papan han approvà cleramain ils 14 da zercladur 2009 la fusiun da lur vischnancas a la nova vischnanca da Churwalden. 
La cumissiun predeliberanta ha concludì unanimamain da proponer al cussegl grond d'approvar la fusiun da las vischnancas da Churwalden, da Malix e da Papan e da metter en vigur quest conclus per il 1. da schaner 2010. 
La cumissiun è persvadida ch'i sa tracta d'ina fusiun fitg utila, da la quala resorta ina vischnanca nova e ferma per il chantun Grischun. 
Cun questa fusiun tracta il cussegl grond la proxima sessiun da december en tut la terza ed ultima fusiun da vischnancas da l'onn 2009. 
Uschia dessi – premess ch'il parlament approveschia las fusiuns da Cazas e da Churwalden – per il 1. da schaner 2010 anc 180 vischnancas en il Grischun. 
Gia il favrer 2009 aveva il cussegl grond approvà la fusiun en la Bregaglia ad ina vischnanca da vallada. 
Infurmaziuns: 
president da la cumissiun Jakob Barandun, tel. 079 290 60 00 
Gremi: cumissiun predeliberanta per la fusiun a la vischnanca da Churwalden 
Funtauna: rg cumissiun predeliberanta per la fusiun a la vischnanca da Churwalden 
09.11.200 
Mesemna, ils 11 da november 2009, cumenza en il Grischun l'emprima fasa da l'acziun da vaccinar cunter la grippa pandemica A H1N1 
En il chantun Grischun pon persunas che han ina ristga da cumplicaziun pli gronda sco er il persunal da sanadad sa laschar vaccinar a partir da mesemna, ils 11 da november 2009, cunter la grippa pandemica A H1N1 tar ils medis districtuals sco er en ils ambulatoris dals ospitals publics. 
Actualmain vegnan ils vaccins confecziunads e furnids als posts da vaccin fin mardi, uschia che l'acziun da vaccinar po cumenzar en tut il Grischun a partir da mesemna, ils 11 da november 2009. 
L'emprima fasa è mo per gruppas da ristga 
Perquai che la quantitad da vaccins che la confederaziun metta actualmain a disposiziun na basta betg per vaccinar tut la populaziun, pon en in'emprima fasa sa laschar vaccinar mo quellas persunas che han – en cas d'ina grippa – ina ristga pli gronda da survegnir cumplicaziuns. 
En questa fasa duain er las persunas che han in stretg contact cun persunas da ristga sco er il persunal dal sectur da sanadad dals ospitals, da la spitex e da praticas da media u da medi sa laschar vaccinar. 
Concretamain sa tracti da las suandantas gruppas da persunas: 
persunas che lavuran en il sectur da sanadad e che han contact cun pazientas e cun pazients sco er persunas che tgiran poppins sut 6 mais; 
dunnas en speranza (en spezial a partir da la 14avla emna) e dunnas che han gist parturì; 
persunas a partir da 6 mais che han malsognas cronicas dal cor e dals pulmuns (en spezial sbagls dal cor innats, insuffizienza dal cor, asma bronchiala, mucoviscidosa), malsognas metabolicas cronicas (en spezial diabetes tip II), insuffizienza dals gnirunchels, malsognas dal sang u immunosuppressiun; 
persunas da contact (medema chasada) da gruppas da ristga u da poppins sut sis mais. 
Questas gruppas da ristga pon sa laschar vaccinar a partir da mesemna, ils 11 da november 2009, en las praticas dals medis districtuals, da lur substitutas e da lur substituts sco er en ils ambulatoris dals ospitals publics dal chantun, e quai senza preannunzia durant las uras publitgadas. 
La segunda fasa è per tut la populaziun 
Apaina ch'igl è avant maun vaccin avunda, vegn er purschida la vaccinaziun per tut las parts da la populaziun sco er dal persunal da sanadad da las chasa da persunas attempadas e da tgira. 
Quai dastgass esser il cas a partir dal cumenzament da december 2009. 
En questa segunda fasa pon sa laschar vaccinar tut las persunas en il Grischun, e quai en tut las praticas da medias e da medis dal chantun (medias e medis da famiglia, medias e medis d'uffants sco er medias e medis da dunnas). 
Davart la partenza da la segunda fasa vegn il chantun a communitgar a temp util. 
Ulteriuras infurmaziuns 
Ina glista dals posts da vaccinaziun e da lur uras d'avertura vegn publitgada mesemna en la pressa quotidiana, tramessa a las vischnancas per la publicaziun sco er messa sin la pagina d'internet da l'uffizi da sanadad. 
Ulteriuras infurmaziuns davart la grippa pandemica e davart l'acziun da vaccinaziun pon ins chattar sin la pagina d'internet da l'uffizi da sanadad sut 
www.gesundheitsamt.gr.ch 
u sut 
www.pandemia.ch 
. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- dr. Martin Mani, medi chantunal, tel. 081 257 26 46 
Gremi: uffizi da sanadad 
Funtauna: rg uffizi da sanadad 
09.11.200 
La revisiun parziala da la lescha da taglia ha per consequenza ch'i dat distgargias a partir dal 1. da schaner 2010 
En il chantun Grischun vegnan las pajataglias ed ils pajataglias distgargiads en l'avegnir en differents secturs. 
La regenza grischuna ha mess en vigur l'emprima part da la revisiun parziala da la lescha da taglia per il cumenzament da l'onn 2010. 
Da la reducziun da las taglias profitan tranter auter famiglias ed interpresas. 
Il cussegl grond ha concludì la revisiun parziala da la lescha da taglia per il chantun Grischun ils 18 da zercladur 2009. 
Il termin da referendum è scadì ils 23 da settember. 
Entaifer quest termin n'èn vegnids inoltrads nagins referendums. La regenza ha uss mess en vigur l'emprima part dal project per il 1. da schaner 2010. 
Tras quai vegnan las pajataglias ed ils pajataglias distgargiads en differents secturs. 
Ultra da quai vegn fatga in'adattaziun al dretg federal da la lescha chantunala da taglia. 
La gulivaziun da la progressiun fraida vegn realisada gia tar ina midada da l'index naziunal dals pretschs da consum da 3 pertschient (enfin ussa 10 pertschient). 
Da questa mesira, che s'effectuescha gia per il 1. da schaner 2010, profitan tut las pajataglias e tut ils pajataglias, cunquai che entradas pli autas n'han betg pli per consequenza ina grevezza fiscala procentualmain pli auta. 
Tar la confederaziun vegn la gulivaziun da la progressiun fraida realisada a partir da l'onn 2011. 
Las famiglias vegnan distgargiadas 
Ils augments da la deducziun per l'assistenza dals uffants ordaifer la famiglia sin maximalmain 10'000.– francs (fin ussa 6'000.– francs) e da las deducziuns per uffants laschan profitar fitg las famiglias da la revisiun. 
Las novas deducziuns per uffants importan: 
- per uffants da la vegliadetgna prescolara 6'000.– francs (fin ussa 5'000.– fr.) 
- per uffants minorens pli vegls e per uffants en scolaziun 9'000.– francs (fin ussa 8'000.– fr.) 
- per uffants en scolaziun ordaifer 18'000.– francs (fin ussa 14'000.– fr.) 
Plinavant chaschuna la revisiun parziala distgargias tar la taglia sin la facultad, d'ina vart cun augmentar ils imports libers da taglia, da l'autra vart cun reducir la grevezza maximala. 
La taglia sin il gudogn per interpresas vegn reducida a 5.5 pertschient 
Cun reducir la taglia sin il gudogn da las persunas giuridicas da 7 pertschient a 5.5 pertschient mantegna il Grischun sia cumpetitivitad internaziunala. 
Cun questa tariffa da taglia bassa prenda il chantun cumià da la tariffa progressiva vertenta e mida ad ina tariffa da taglia proporziunala, sco ch'ella exista er tar la confederaziun e tar numerus auters chantuns. 
Ulteriurs puncts da revisiun concernan la simplificaziun da l'imposiziun da taglia supplementara en cas da ierta (uschenumnada amnestia d'ierta) e la denunzia da sasez na chastiabla en cas d'omissiun fiscala. 
E cun l'aboliziun da la pratica da Dumont pon las pajataglias ed ils pajataglias, che s'acquistan ina immobiglia che sto vegnir renovada, deducir ussa ils custs da reparaziun. 
Entradas pli pitschnas 
Ils puncts da revisiun ch'èn vegnids mess en vigur per il cumenzament da l'onn 2010 chaschunan a lunga vista entradas pli pitschnas da mintgamai circa 29 milliuns francs per il chantun e per las vischnancas. 
12.5 milliuns francs importan las distgargias planisadas tar la taglia sin la facultad, 11 milliuns francs la reducziun da la taglia sin il gudogn. 
Perditas da rendita supplementaras en la summa da var 12 milliuns francs èn la consequenza dal fatg che la progressiun fraida vegn gulivada pli svelt. 
La segunda part da la revisiun pertutga la refurma da la taglia sin interpresas II; questa taglia vegn ad entrar en vigur l'onn 2011 ensemen cun las disposiziuns da la taglia federala directa. 
Infurmaziuns: 
- cusseglier guvernativ Martin Schmid, schef dal departament da finanzas e vischnancas, tel. 081 257 32 01 
- Urs Hartmann, schef da l'administraziun da taglia, 081 257 33 24 
Gremi: regenza 
Funtauna: rg chanzlia chantunala dal Grischun 
11.11.200 
Lantschà ina purschida da cussegliaziun speziala davart il tema "univers masculin ed alcohol" 
En il rom d'ina acziun naziunala metta il servetsch social per dumondas da dependenza a disposiziun ina purschida da cussegliaziun speziala davart il tema "univers masculin ed alcohol". 
Umens che vulan reponderar lur consum d'alcohol pon far dumondas durant in'emna sur l'adressa dad e-mail 
maennerweltalkohol@soa.gr.ch 
. 
Il di naziunal davart ils problems d'alcohol infurmescha mintg'onn ils 19 da november davart las grevezzas da persunas cun problems d'alcohol. 
Quest onn vegn rendì attent a las particularitads dal consum d'alcohol dals umens. 
Durant l'emna dals 19 fin ils 26 da november 2009 – en il rom da l'acziun speziala – pon umens interessads, dentant er dunnas, far dumondas a persunas spezialisadas davart il tema dal consum d'alcohol specific dals umens sur l'adressa dad e-mail 
maennerweltalkohol@soa.gr.ch 
. 
Co tegn jau sut controlla l'alcohol? 
Pertge èsi difficil per umens da reponderar lur consum? 
Quals avantatgs avess in consum moderà d'alcohol? 
Nua poss jau survegnir sustegn? 
Las dunnas ed ils umens interessads survegnan respostas da las persunas spezialisadas sin talas dumondas e sin dumondas sumegliantas sco er cussegls pratics en connex cun l'alcohol ed il mintgadi. 
La pussaivladad da far dumondas per e-mail duai encuraschar persunas interessadas da duvrar la purschida da cussegliaziun multifara e professiunala ch'è avant maun. 
Questa purschida dal servetsch social per dumondas da dependenza a Cuira vegn lantschada en il rom dal di naziunal davart ils problems d'alcohol. 
Ils 19 da november infurmeschan ils posts spezialisads en l'entira Svizra davart las situaziuns difficilas che persunas cun problems d'alcohol sco er lur confamigliaras e lur confamigliars ston supportar. 
Quest onn stat il di naziunal sut il motto "univers masculin ed alcohol". 
Umens èn spezialmain pertutgads da problems d'alcohol 
L'enquista svizra davart la sanadad da l'onn 2007 mussa che umens èn spezialmain pertutgads e pli periclitads che dunnas da problems d'alcohol. 
Tenor quella han 12.6% dals umens la tendenza da consumar l'alcohol en moda ristgada e nuschaivla. 
Ils umens cumportan bain in pau dapli alcohol che dunnas, perquai ch'il corp dals umens cuntegna dapli aua per schlunganar l'alcohol bavì. 
L'um baiva memia bler, senza ch'el sa senta sturn. 
Quai na gida dentant betg ad evitar las consequenzas negativas dal consum d'alcohol. 
In discurs cun ina persuna spezialisada po gidar a sviluppar las atgnas fermezzas – sumegliant al trenader da sport che mussa las dretgas tecnicas. 
L'um emprenda da tegnair meglier sut controlla ses consum d'alcohol. 
Ulteriuras infurmaziuns davart il tema pon ins consultar sin la pagina d'internet da l'uffizi dal servetsch social chantunal 
www.soa.gr.ch 
. 
Infurmaziuns: 
Andrée Schirtz, manadra dal servetsch social per dumondas da dependenza, uffizi dal servetsch social, tel. 081 257 26 94 
Gremi: uffizi dal servetsch social 
Funtauna: rg uffizi dal servetsch social 
11.11.200 
Communicaziun da la regenza dals 12 da november 2009 
A chaschun da sia ultima sesida ha la regenza grischuna concludì da stgaffir in nov center administrativ regiunal a Tusaun. 
Otg posts da servetsch chantunals duain vegnir concentrads en in lieu. 
Ultra da quai ha la regenza deliberà per l'audienza in concept nov per promover l'integraziun da persunas cun impediments en il chantun. 
Planisà in nov center administrativ regiunal a Tusaun 
Il chantun Grischun planisescha da concentrar a Tusaun ils posts da servetsch chantunals en in lieu. 
La regenza grischuna ha concludì da stgaffir in nov center administrativ regiunal. 
La strategia chantunala d'immobiglias ha la finamira da stgaffir centers regiunals. 
En il fratemp han tals centers administrativs gia pudì vegnir averts a Landquart, a Glion ed a Roveredo. 
Sco proxim vul il chantun ussa stgaffir in center en la vischnanca da Tusaun. 
Ils otg posts da servetsch chantunals, ch'èn sparpagliads oz en set differents lieus, duain vegnir concentrads en in nov edifizi d'administraziun cun var 40 plazzas da lavur. 
Tar quests posts da servetsch tutgan biros da l'uffizi da stimaziun, da la controlla da victualias, da la direcziun da construcziun da l'uffizi da construcziun bassa, da l'inspecturat da scola e da scolina, dal servetsch psicologic da scola, da la cussegliaziun da professiun e da carriera cun il center d'infurmaziun professiunala, dal center regiunal per intermediaziun da lavur sco er da la polizia chantunala. 
Ils posts da servetsch duain prender alloschi en in edifizi nov ch'è planisà sin l'areal da la veglia basa principala. 
Quest edifizi pudess vegnir realisà a partir da l'onn 2010, uschia ch'el pudess vegnir retratg l'atun 2011. 
Proponì in concept nov per promover l'integraziun da persunas cun impediments 
En l'avegnir vul il chantun Grischun reglar da nov la finanziaziun da las purschidas per integrar persunas cun impediments. 
La regenza grischuna ha prendì enconuschientscha dal sboz per in concept correspundent dal departament d'economia publica e fatgs socials e l'ha deliberà per l'audienza en circuls interessads. 
Il concept dal chantun Grischun per promover l'integraziun da persunas cun impediments fixescha, co che l'indemnisaziun da las prestaziuns e co che la planisaziun da las purschidas da las instituziuns per persunas cun impediments duain esser concepidas en l'avegnir. 
Il motiv è ch'ils chantuns èn responsabels – pervia da la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF) – per la finanziaziun da quest sectur e betg pli la confederaziun. 
Da nov duai in sistem da finanziaziun che s'orientescha vi da las prestaziuns remplazzar l'indemnisaziun da las prestaziuns vertenta da la confederaziun che s'orientescha vi dal deficit. 
Il sistem futur sa basa sin il basegn d'assistenza individualmain different dals umans cun impediments. 
Uschia duain vegnir fixadas tariffas pauschalas per las differentas prestaziuns d'assistenza. 
La finala definescha il concept las cundiziuns generalas ed ils princips, tenor ils quals il chantun duai concepir concretamain en l'avegnir l'agid instituziunalisà a persunas cun impediments. 
Quels vegnan concretisads en in emprim pass en collavuraziun cun ils chantuns da la Svizra da l'ost Appenzell dadens, Appenzell dador, Glaruna, Son Gagl, Schaffusa e Turgovia sco er cun il chantun Turitg. 
Da vischnancas e da regiuns 
Schlarigna: 
A la vischnanca da Schlarigna vegn concedida ina contribuziun chantunala da 136'000 francs per las mesiras da regeneraziun tar la palì en il territori da Palüd Chapè. 
Mesauc: 
A la vischnanca da Mesauc vegn concedida ina contribuziun chantunala da 53'083 francs vi dals custs supplementars da l'engrondiment da la serenera da San Bernardin. 
Vignogn: 
La revisiun parziala da la constituziun communala da la vischnanca da Vignogn, concludida da la radunanza communala ils 21 da november 2008, vegn approvada. 
Falera: 
La revisiun da la planisaziun locala vegn approvà cun cundiziuns e cun prescripziuns per l'ulteriura planisaziun. 
Valragn: 
La revisiun totala da la planisaziun locala da la vischnanca da Valragn dals 20 da mars 2009 vegn approvada. 
Tumleastga-Mantogna: 
Il plan per il svilup dal guaud Tumleastga-Mantogna vegn approvà. 
Contribuziuns chantunalas a differentas instituziuns 
Chasa da persunas attempadas e chasa da tgira da la Val Lumnezia: 
Il project preliminar per substituir l'edifizi da la chasa da persunas attempadas e da tgira "da casa val lumnezia" tras in nov edifizi a Vella che cumpiglia maximalmain 58 letgs da tgira, che han in dretg da survegnir subvenziuns, vegn approvà. 
Cun resalva da l'approvaziun definitiva dal project e da la garanzia da la finanziaziun restanta vegn empermessa a l'instituziun responsabla ina contribuziun chantunala da maximalmain 7'000'000 francs. 
Holcim SA: 
Per renovar respectivamain per engrondir ils binaris da colliaziun da la firma Holcim SA a Vaz sut vegn garantida ina contribuziun chantunala da maximalmain 121'117 francs. 
Gremi: regenza 
Funtauna: rg chanzlia chantunala dal Grischun 
12.11.200 
Il plan directiv ch'è vegnì adattà "emprimas abitaziuns ed abitaziuns secundaras sco er alloschament turistic" daventa liant 
Cun mesiras differenziadas fa il chantun Grischun frunt a la construcziun nuncontrollada d'abitaziuns secundaras. 
La regenza grischuna ha deliberà il plan directiv chantunal ch'è vegnì adattà e che cuntegna la tematica "emprimas abitaziuns ed abitaziuns secundaras sco er alloschament turistic" ed ha declerà quel sco liant. 
Fin la mesadad da l'onn 2013 duain almain 35 vischnancas turisticas dal Grischun disponer da soluziuns adequatas per diriger specificamain il svilup tar las abitaziuns secundaras. 
Il sboz dal plan directiv è vegnì elavurà en stretga collavuraziun cun las vischnancas e cun las regiuns pertutgadas. 
Dals 9 d'avrigl fin ils 11 da matg 2009 è el vegni exponì publicamain ed ha gì per gronda part in resun positiv tar la populaziun e tar las federaziuns. 
Il plan directiv ch'è vegnì concludì ussa da la regenza e ch'è vegni declerà sco liant per las autoritads ha en spezial l'intent da reducir l'augment d'abitaziuns secundaras betg explotadas e pervia da quai betg giavischadas en il Grischun. 
Il medem mument duain las abitaziuns secundaras existentas vegnir occupadas meglier per rinforzar uschia la part centrala da l'economia da turissem. 
Ultra da quai ha il plan directiv l'intent da promover spazi d'abitar che la populaziun indigena po sa prestar. 
Spazi d'abitar favuraivel per la populaziun indigena 
En blers centers turistics na po la populaziun residenta quasi betg pli sa prestar in'abitaziun, perquai che la dumonda d'abitaziuns secundaras è fitg gronda. 
La regenza renconuscha il basegn d'agir en quest sectur. 
Las vischnancas vegnan supplitgadas da relaschar – en cas da basegn – in pachet da mesiras a favur da la construcziun d'abitaziuns per la populaziun indigena. 
En quest connex duain las vischnancas far frunt en spezial al squitsch che s'augmenta da midar e d'utilisar emprimas abitaziuns existentas sco abitaziuns secundaras. 
Las abitaziuns secundaras pretendan ina contemplaziun differenziada 
Il plan directiv sa basa sin la tesa che abitaziuns secundaras n'èn betg da princip insatge negativ. 
Senza dubi po ina construcziun d'abitaziuns secundaras sfranada e speculativa chaschunar problems per la cuntrada, per la reputaziun e per l'attractivitad d'ina destinaziun. 
Abitaziuns secundaras èn però er da gronda impurtanza per l'economia publica. 
La "gestiun" d'abitaziuns secundaras generescha tuttina circa la mesadad da las var 12 milliuns pernottaziuns dal Grischun. 
D'impurtanza per il turissem èn abitaziuns secundaras explotadas, pia abitaziuns che vegnan dadas en locaziun e ch'èn uschia occupadas per periodas pli lungas. 
En l'entira discussiun stoi perquai vegnir distinguì cleramain tranter abitaziuns secundaras explotadas (chaudas) ch'èn degnas da vegnir promovidas, ed abitaziuns secundaras betg explotadas (fraidas) che n'èn betg degnas da vegnir promovidas. 
Prescripziuns per diriger las abitaziuns secundaras betg explotadas 
L'element central dal plan directiv è la prescripziun da limitar la construcziun da novas abitaziuns secundaras betg explotadas en vischnancas turisticas. 
Per pudair resguardar adequatamain las differentas relaziuns en ils singuls territoris turistics formulescha il plan directiv finamiras flexiblas: Entaifer zonas da construcziun existentas duai la construcziun d'abitaziuns secundaras vegnir limitada en il futur a 30 fin 50% dal svilup da fin ussa. 
En cas da novas enzonaziuns duain maximalmain 30% dal grad d'utilisaziun pussaivel star a disposiziun per abitaziuns secundaras. 
Abitaziuns secundaras explotadas è exceptadas explicitamain da questas finamiras directivas. 
La limitaziun a 30 fin 50% che vegn pretendida ston las vischnancas resguardar fin il pli tard la mesadad da l'onn 2013; la restricziun tar novas enzonaziuns vala a partir d'immediat. 
Fin il pli tard l'onn 2011 eruescha e determinescha la regiun il dumber d'abitaziuns secundaras ch'è anc pussaivel en il futur per vischnanca e per territori turistic. 
La finamira èn la finala contingents communals tenor l'exempel dal plan directiv regiunal da l'Engiadin'ota. 
Las vischnancas pon sa chapescha relaschar gia oz prescripziuns da contingentaziun ch'ellas ston dentant eventualmain adattar pli tard a la prescripziun regiunala. 
35 vischnancas èn directamain obligadas d'agir 
Il plan directiv numna 35 vischnancas che ston – ord vista dal chantun – tractar la tematica da las abitaziuns secundaras. 
Questas vischnancas ston avair fin il pli tard la mesadad da l'onn 2013 prescripziuns ch'èn confurmas al plan directiv per diriger il svilup d'abitaziuns secundaras e per ademplir las ulteriuras finamiras. 
Pertutgadas èn exclusivamain vischnancas en territoris turistics. 
Quai èn per l'ina ils centers principals en ils territoris turistics gronds (Engiadin'ota, Flem / Laax, Lai / Arosa, Claustra / Tavau, Scuol / Samignun) cun lur vischnancas vischinas, per l'autra las vischnancas da center dals ulteriurs territoris turistics (Tujetsch, Mustér, Sursaissa, Breil, Spleia, Savognin, Mesauc) e dus cas spezials. 
Ultra da questas 35 vischnancas pon las regiuns declerar en lur plans directivs regiunals ulteriuras vischnancas sco vischnancas ch'èn obligadas d'agir. 
Ultra da quai èn las regiuns autorisadas da metter "sut observaziun" quellas vischnancas, en las qualas il privel ch'i resultia ina dumonda d'abitaziuns secundaras exorbitanta n'è anc betg avant maun. 
La finala pon las regiuns – en il rom da la planisaziun directiva regiunala e sin basa d'ina controlla da las datas – eventualmain er stritgar vischnancas da la glista obligatorica chantunala, sch'i sa mussa che la valitaziun dal chantun n'è betg stada admessa. 
Instrumentari per las vischnancas 
In element central per realisar il plan directiv chantunal è l'instrumentari ch'è vegnì deliberà a medem temp sco il plan directiv. 
En quel vegnan definidas las noziuns, skizzadas las modas da proceder sco er descrittas dapli ch'ina dunsaina mesiras singulas (sco p.ex. models da contingentaziun, mesiras dal dretg fiscal e.u.v.) e concretisadas cun prescripziuns da model. 
Las vischnancas pon duvrar ils elements da l'instrumentari tut tenor lur problems specifics e tut tenor lur finamiras, e quai en diversas cumbinaziuns. 
Ils proxims pass 
Suenter che la regenza ha deliberà il plan directiv, sto quel anc vegnir approvà dal cussegl federal. 
Per las vischnancas e per las regiuns dal chantun è el dentant liant a partir d'immediat. 
En spezial dastgass esser pretensiuns il svilup da pachets da mesiras equilibradas en ils singuls territoris turistics che tegnan quint – en l'interess d'in svilup persistent da l'economia publica – da medema maniera da tut las finamiras. 
Ademplind questa incumbensa vegnan las regiuns sustegnidas dal chantun, uschia tranter auter cun projects da pilot correspundents. 
Ulteriuras infurmaziuns: 
Ils documents "Richtplantext", "Auswertungsbericht" e "Werkzeugkasten" pon vegnir consultads en l'internet sut 
www.are.gr.ch 
en la rubrica "Actualitads". 
Infurmaziuns: 
president da la regenza Hansjörg Trachsel, schef dal departament d'economia publica e fatgs socials, tel. 081 257 23 15 
Gremi: regenza 
Funtauna: rg chanzlia chantunala dal Grischun 
12.11.200 
A partir da questa emna pon tut las persunas dal Grischun sa laschar vaccinar cunter la grippa A H1N1 tar lur media u tar lur medi da famiglia 
En il Grischun cumenza la segunda fasa da l'acziun da vaccinar cunter la grippa pandemica A H1N1. 
A partir da questa emna pon tut las persunas sa laschar vaccinar voluntarmain tar lur media u tar lur medi da famiglia. 
Dapi ils 11 da november 2009 vegnan vaccinads en tut il chantun Grischun pazientas e pazients da ristga cunter la grippa pandemica A H1N1. 
Per motivs logistics èn ils posts da vaccinar stads limitads en questa emprima fasa da l'acziun da vaccinar sin ils medis disctrictuals e sin ils ospitals publics. 
La segunda fasa cumenza pli baud che spetgà 
Ils 13 da november 2009 ha Swissmedic admess Celtura® sco terz vaccin. 
Il glindesdi ha la confederaziun ussa mess a disposiziun als chantuns contingents considerabels sco er empermess quantitads pli grondas. 
Cun l'admissiun dal terz vaccin è la situaziun logistica sa simplifitgada fermamain, uschia ch'il chantun po proveder pli baud che spetgà las praticas da las medias e dals medis cun il vaccin e cumenzar cun la segunda fasa da l'acziun da vaccinar. 
A partir da questa emna n'è la vaccinaziun pia betg pli restrenschida a las gruppas da ristga. 
A partir da quel mument pon tut las persunas che giavischan quai sa laschar vaccinar da lur media u da lur medi da famiglia. 
Persunas sur 40 onns stuessan sa laschar vaccinar duas giadas entaifer in intervall da trais emnas. 
La vaccinaziun è anc adina gratuita per la singula u per il singul. 
Las medias ed ils medis da famiglia dal Grischun èn vegnidas infurmadas ordavant dal medi chantunal davart il cumenzament da la segunda fasa da l'acziun da vaccinar. 
Las praticas da las medias e dals medis han survegnì la pussaivladad d'empustar tschertas quantitads dal vaccin. 
Vinavant stgars resta il vaccin Focetria®, ch'è reservà per dunnas en speranza e per uffants cun malsognas cronicas. 
Tuttina èsi pussaivel ch'ina quantitad limitada po vegnir attribuida tant a medias ed a medis d'uffants sco er a medias ed a medis da dunnas. 
Ils posts da vaccinar tar ils medis districtuals ed en ils ospitals restan averts 
Ils posts da vaccinar ch'existan tar ils medis districtuals ed en ils ospitals restan averts. 
Ulteriuras infurmaziuns davart la grippa pandemica e davart l'acziun da vaccinar pon ins chattar sin la pagina d'internet da l'uffizi da sanadad sut 
www.gesundheitsamt.gr.ch 
u sut 
www.pandemia.ch 
. 
Infurmaziuns: 
- dr. Martin Mani, medi chantunal, tel. 081 257 26 46 
Gremi: uffizi da sanadad 
Funtauna: rg uffizi da sanadad 
17.11.200 
Monitoring da la conjunctura grischuna: la situaziun da l'industria sa meglierescha levamain, en general restan las perspectivas dentant modestas 
Pli e pli sa mussan er en il Grischun indizis per ina recreaziun da l'economia, schebain er – sco spetgà – cun retard. 
Cunzunt l'industria grischuna è puspè optimistica areguard ses avegnir a media vista. 
En general datti dentant bleras intschertezzas, uschia ch'igl è pli grev da far prognosas per l'economia grischuna. 
L'onn 2010 vegni perquai fatg quint tut en tut cun ina stagnaziun dal svilup economic. 
A questas conclusiuns maina il monitoring actual da la conjunctura grischuna. 
Er il terz quartal da l'onn 2009 è il commerzi grischun cun l'exteriur stà cleramain pli flaivel cumpareglià cun l'onn precedent. 
Las reducziuns en quai che reguarda l'import e l'export n'èn dentant betg sa mussadas uschè drasticas sco quellas en l'emprim semester da l'onn 2009. 
La stad passada ha la conjunctura da l'industria grischuna – tuttina sco quella da la Svizra – cuntanschì il fund da la val. 
Er en il terz quartal è la producziun anc ina giada vegnida reducida levamain. 
Ils proxims mais fan las interpresas dentant quint cun in augment dal dumber da las empustaziuns. 
Ils augments èn dentant colliads vinavant cun intschertezzas ed els èn – en quai che reguarda l'industria d'export – fermamain dependents da facturs ch'ins na po strusch influenzar, sco la politica monetara u fiscala. 
La branscha grischuna da construcziun guarda enavos sin in semester da stad cuntentaivel. 
Malgrà in svilup general vinavant robust na poi betg vegnir fatg quint cun ina stagnaziun da la branscha grischuna da construcziun en media vista sin il nivel aut dals ultims onns. 
Las aspectativas da las interpresas da construcziun areguard las incumbensas conferman questa valitaziun. 
Medemamain ha la gastronomia grischuna pudì s'allegrar d'in dumber da clientella cuntentaivel la stagiun da stad passada. 
En la perioda d'observaziun ha l'hotellaria registrà il segund grond dumber da pernottaziuns dals ultims nov onns. 
La gronda part dals manaschis interrogads ha valità la situaziun actuala da lavur sco en general almain cuntentaivla. 
In dumber da reservaziuns pli pitschen sco er ina luna da cumpra plitost modesta reduceschan actualmain per il proxim enviern in pau la confidenza da la branscha ch'è fermamain dependenta da la conjunctura. 
Pli pauca clientella sco er ina situaziun da rendita in pau mendra l'atun han fatg sentir la recessiun er il commerzi en detagl. 
La quota da dischoccupaziun en il Grischun è cun 2.1% la fin da l'october anc adina relativamain bassa. 
Las perspectivas economicas per l'onn 2010 n'èn tut en tut betg unitaras. 
Ad in progress economic precaut da l'industria s'opponan aspectativas plitost moderadas en las branschas principalas da la gastronomia e da l'economia da construcziun. 
Ulteriurs svilups positivs fissan necessaris, per ch'il product chantunal brut pudess registrar gia l'onn proxim in creschament. Il monitoring actual da la conjunctura grischuna cun infurmaziuns pli detagliadas pudais Vus consultar e chargiar giu da la pagina d'internet da l'uffizi per economia e turissem 
www.awt.gr.ch 
(rumantsch/actualitads). 
Infurmaziuns: 
Patrick Casanova, uffizi per economia e turissem, tel. 081 257 23 74 
Gremi: uffizi per economia e turissem 
Funtauna: rg uffizi per economia e turissem 
18.11.200 
Communicaziun da la regenza dals 19 da november 2009 
A chaschun da sia ultima sesida ha la regenza grischuna concludì ina revisiun parziala da las ordinaziuns da chatscha e da pestga. 
L'emissiun da las patentas da chatscha e da pestga vegn reglada da nov 
Il chantun Grischun regla da nov l'emissiun da las patentas da chatscha e da pestga. 
La regenza grischuna ha approvà la revisiun parziala correspundenta da las ordinaziuns da chatscha e da pestga e las ha messas en vigur per il 1. da schaner 2010. 
Nov èsi che a partir da l'onn proxim na vegn l'uffizi da fatgs da polizia e da dretg civil betg pli ad emetter patentas da chatscha e da pestga. 
Empè da quai duai l'uffizi da chatscha e pestga organisar en il futur l'emissiun da las patentas en moda confurma al basegn ed orientada a la clientella. 
En quest senn ha l'uffizi er la pussaivladad d'adattar l'emissiun da las patentas als basegns da la clientella che sa midan. 
Uschia è vegnida tschernida conscientamain ina formulaziun averta en la revisiun parziala. 
Quella di che las patentas da chatscha e da pestga pon vegnir retratgas tar ils posts ch'èn vegnids inditgads da l'uffizi da chatscha e pestga. 
Quests posts vegnan publitgads mintgamai en il fegl uffizial dal chantun. 
Da vischnancas e da regiuns 
Cauco: 
A la vischnanca da Cauco vegn garantida ina contribuziun da 12'653 francs als custs supplementars per la renovaziun e per l'engrondiment dal provediment d'aua. 
Mon: 
A la vischnanca da Mon vegn garantida ina contribuziun dad 8'972 francs als custs supplementars per la renovaziun dal provediment d'aua. 
Seglias: 
La constituziun da la vischnanca da Seglias dals 14 da settember 2009 vegn approvada. 
Castrisch: 
La revisiun totala da la planisaziun locala da la vischnanca da Castrisch, concludida ils 24 da mars 2009, vegn approvada. 
Suraua: 
La revisiun totala da la planisaziun locala da la vischnanca da Suraua dals 26 d'avust 2008 respectivamain dals 31 da mars 2009 vegn approvada. 
Contribuziuns chantunalas a differentas instituziuns 
"Bursa d'artistas e d'artists a Thun 2010": 
Il project "Bursa d'artistas e d'artists a Thun 2010" vegn sustegnì cun ina contribuziun unica da maximalmain 68'000 francs. 
A la 51. bursa d'artistas e d'artists che ha lieu dals 28 d'avrigl fin ils 2 da matg 2010 a Thun è il chantun Grischun il chantun ospitant. 
Projects da vias 
La regenza ha approvà totalmain 400'000 francs per construir e per sanar il suandant traject da via: 
via da la Lumnezia: lavurs d'impressari, Glion – Cumbel 
Gremi: regenza 
Funtauna: rg chanzlia chantunala dal Grischun 
19.11.200 
Nov sistem da sauar per ils curtins chantunals a Cuira 
En quatter curtins chantunals a Cuira vegnan installads quest atun novs sistems da sauar. 
Quels duain meglierar las cundiziuns da viver da las plantas e dals bostgs ch'èn per part degns da vegnir protegids. 
Durant lur lunga vita èn bostgs exposts a blers extrems da l'aura. 
La stgaudada globala cun las periodas sitgas che sa manifesteschan adina pli savens en colliaziun cun grondas chalurs ha consequenzas considerablas per las plantas. 
Ella indeblescha en spezial la resistenza dals bostgs vegls ch'èn degns da vegnir protegids. 
En vista a quests fatgs survegnan sistems da sauar per parcs e per spazis verds publics ina impurtanza adina pli gronda. 
L'uffizi da construcziun auta ha dà l'incumbensa d'acquistar installaziuns efficazias. 
Las proximas emnas vegnan installads sistems da sauar sutterrans en il curtin dal museum retic ch'è vegnì concepì da nov, sin la plazza da la regenza, en il curtin da la regenza cun ses fau purpur imposant sco er en l'iert dal museum d'art dal Grischun cun ses sequoias unics. 
Grazia ad in sistem automatic da ventils e da raits da conducts vegn l'aua dada directamain a las ragischs ed als secturs dal terren che ston vegnir sauads. 
Quai meglierescha la vitalitad e prolunghescha la vita dals bostgs. 
Sco cumplettaziun vegnan ultra da quai plantadas plantas cun flurs rosas ed alvas sin la plazza da la regenza cun sias saivs vivas e cun sias chaglias. 
Questas strivlas da plantas ch'èn accordadas cun las relaziuns da glisch che vegnan chaschunadas da las differentas fasas da fluriziun dals tigls e dals ischis flureschan fin tard en per l'atun e dattan a la plazza da la regenza in rom degn ed elegant. 
Infurmaziuns: 
Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta 
Funtauna: rg uffizi da construcziun auta 
20.11.200 
Communicaziun da la regenza dals 26 da november 2009 
La colliaziun da viafier tranter Andermatt e Sedrun duai vegnir meglierada. 
En sia ultima sesida ha la regenza grischuna concludì da dar – ensemen cun il chantun Uri – l'incumbensa da far in studi d'opportunitad correspundent. 
Plinavant ha la regenza avert la consultaziun davart l'adattaziun da la finanziaziun da la tgira. 
La finala ha la regenza tractà la consultaziun a la confederaziun davart l'introducziun da zonas da paus per l'aviatica. 
Planisà in studi d'opportunitad per il project "meglra colliaziun da viafier Andermatt – Sedrun" 
Il chantun Grischun ed il chantun Uri vulan optimar la colliaziun da viafier tranter Sedrun ed Andermatt. 
Per quest intent duai vegnir dada cuminaivlamain l'incumbensa da far in studi d'opportunitad per ina meglra colliaziun da viafier tranter Andermatt e Sedrun. 
Quai ha concludì la regenza grischuna. 
Il chantun Grischun sa participescha cun maximalmain 100'000 francs vi dals custs dal studi. Quai correspunda a la mesadad dals custs. 
L'idea da meglierar la colliaziun tranter Andermatt e Sedrun è vegnida tematisada da pliras varts l'ultim temp. 
Ella è vegnida tractada en intervenziuns dal cussegl grond dal Grischun, dentant er dal cussegl grond dal chantun Uri. 
En quest connex èsi vegnì proponì d'examinar pli detagliadamain las schanzas d'in tunnel direct. 
Il studi planisà duai sclerir la dumonda davart la relaziun tranter ils custs ed il niz e furnir la basa per pudair decider davart l'ulteriur proceder. 
Il departament da construcziun, traffic e selvicultura dal chantun Grischun vegn a definir – ensemen cun la direcziun da l'economia publica dal chantun Uri – l'incumbensa per il studi e vegn ad elavurar ils documents da publicaziun. 
Avert la consultaziun davart l'adattaziun da la finanziaziun da la tgira 
Tras la reordinaziun da la finanziaziun da la tgira sin plaun federal ston vegnir adattadas las disposiziuns chantunalas. 
La regenza grischuna ha avert la consultaziun davart la revisiun parziala correspundenta da la lescha per promover la tgira da persunas malsaunas. 
La lescha federala davart la reordinaziun da la finanziaziun da la tgira, che las chombras federalas han deliberà il zercladur 2008, regla da nov, co ch'ils differents purtaders dals custs finanzieschan ils custs da tgira en il sectur ambulant e staziunar. 
Las contribuziuns da l'assicuranza obligatorica per la tgira da persunas malsaunas vegnan fixadas en l'avegnir da la confederaziun en moda unitara per l'entira Svizra. 
A las retschavidras ed als retschaviders da prestaziuns dastga vegnir adossà en quest connex maximalmain 20 pertschient da la contribuziun da tgira maximala. 
Ils chantuns ston reglar la finanziaziun dals custs restants. 
La proposta per realisar la reordinaziun federala da la finanziaziun da la tgira en il chantun Grischun sa basa sin il sistem da finanziaziun vertent. 
En il sectur staziunar da las chasas da persunas attempadas e da tgira duain ils custs restants da las prestaziuns da tgira vegnir finanziads tras las vischnancas a norma da la repartiziun vertenta da las incumbensas. 
Las abitantas ed ils abitants da las chasas da dimora ston sa participar als custs da las prestaziuns da tgira en la dimensiun maximalmain admissibla. 
En il sectur ambulant da la tgira ed assistenza a chasa finanzieschan il chantun 85 pertschient e las vischnancas 15 pertschient dals custs restants. 
Questa tariffa da participaziun vala er per la tgira acuta e transitorica sco er per las prestaziuns da tegnairchasa e d'assistenza e per il servetsch da pasts. 
En il senn dal princip da la politica da sanadad "ambulant avant staziunar" ston las clientas ed ils clients dals servetschs da la spitex surpigliar mo 50 pertschient da la dimensiun dals custs da las prestaziuns da tgira ch'è maximalmain pussaivla tenor la legislaziun federala. 
Tut en tut vegnan las assicuranzas obligatoricas per la tgira da persunas malsaunas distgargiadas per var 4.6 milliuns francs per onn, las retschavidras ed ils retschaviders da prestaziuns per var 1.9 milliuns francs per onn. 
Las vischnancas vegnan engrevgiadas cun var 4.9 milliuns francs per onn. 
Per il chantun resultan custs supplementars dad 1.6 milliuns francs per onn. 
Ils documents da consultaziun èn publitgads sin la pagina d'internet dal departament da giustia, segirezza e sanadad sut 
www.djsg.gr.ch 
sut la rubrica "temas/projects". 
La consultaziun dura fin ils 15 da favrer 2010. 
Il concept da la confederaziun per introducir zonas da paus per l'aviatica vegn beneventà 
La regenza grischuna beneventa il concept proponì da la confederaziun per introducir zonas da paus per l'aviatica. 
Sco quai ch'ella scriva en sia resposta da consultaziun a la confederaziun vala quest concept, che sa basa sin recumandaziuns, gia oz per il territori dal parc naziunal svizzer. 
Sco zonas da paus èn vegnidas zavradas en il chantun Grischun ultra dal parc naziunal il territori Adula/Greina/Medel/Val S. Pieder. 
Cun il concept vul la confederaziun crear intginas zonas da paus che concernan l'aviatica. 
Ils aviuns duain observar en quests territoris in'autezza minimala da circa 500 meters sur il fund e sursgular las zonas sin ina lingia uschè curta sco pussaivla. 
En quest connex parta la regenza dal fatg che las pussaivladads per in svilup economic na vegnian betg restrenschidas supplementarmain en quests territoris. 
Admess ston dentant er restar sgols cun helicopter en cas d'acziuns da salvament. 
Da vischnancas e da regiuns 
Mesauc: 
A la vischnanca da Mesauc vegn pajada or dal fond per agid d'urgenza da la cassa per donns elementars dal Grischun ina contribuziun da 38'976 francs per la rumida generala e per reparar il terren cultivà ch'è vegnì devastà en connex cun la malaura dals 29 da zercladur 2008. 
Cazas: 
La nova constituziun da la vischnanca da Cazas dals 10 da november 2009 vegn approvada. 
Surselva: 
Il plan directiv regiunal "Concept resorts", ch'era vegnì concludì da la corporaziun regiunala Surselva ils 5 da zercladur 2009, vegn approvà e vegn declerà sco liant per las autoritads dal chantun Grischun. 
Projects da vias 
La regenza ha approvà totalmain 66'000 francs per construir e per sanar il suandant traject da via: 
- via naziunala A13: lavurs d'inschigneria, tunnel dal guaud da Cassana 
Gremi: regenza 
Funtauna: rg chanzlia chantunala dal Grischun 
26.11.200 
Ordinà la sanaziun da l'aua restanta per las ovras electricas Mesauc 
La regenza grischuna ha obligà las ovras electricas Mesauc SA (OEM) da meglierar la situaziun da l'aua restanta en la Moesa restituir aua da dotaziun vi da la tschiffada da Curina. 
Per la pestga en la planira da Pian San Giacomo resulta da quai in augment impurtant da la valur. 
Las OEM dispona da concessiuns dal dretg da las auas che la dattan il dretg da duvrar las forzas idraulicas da la Calancasca e da la Moesa sco er da lur affluents en la part sura dal Mesauc per la producziun d'electricitad. 
Per quest intent ha ella tut en tut diesch lieus per retrair aua. 
La lescha federala davart la protecziun da las auas oblighescha las societads d'ovras electricas da sanar ils trajects da las auas currentas duvradas, che sa chattan sut la retratga da l'aua, uschenavant che quai po vegnir fatg senza intervenziuns en ils dretgs d'utilisar las auas che giustifitgeschan ina indemnisaziun. 
Suenter la terminaziun da scleriments voluminus ha la regenza fixà las mesiras da sanaziun ch'èn necessarias per quest intent ed ha obligà las OEM da restituir a la Moesa ina quantitad d'aua en la dimensiun da 4.734 milliuns meters cubic per onn tar la tschiffada da Curina. 
Meglierar las relaziuns da deflussiun en la Moesa 
Il traject il pli impurtant da la Moesa ord vista da la pestga sa chatta tranter la tschiffada Curina ed Andrana en la planira da Pian San Giacomo. 
Cun la restituziun d'aua da dotaziun ordinada duai il potenzial da la Moesa sco territori da fregar per la litgiva d'aual puspè vegnir activà en quest traject planiv. 
Consideraziun conscienziusa dals interess 
La sanaziun da l'aua restanta stat en ina relaziun da tensiun da differents interess. 
Or da la vista da l'ecologia d'aua, da la pestga e da la scienza natirala ston las retratgas d'aua vegnir restrenschidas ad in minimum absolut. 
En sia decisiun ha la regenza considerà cun quità ils interess ed ordinà ina mesira da sanaziun ch'è acceptabla per tut las parts pertutgadas. 
Questa quantitad d'aua restanta ch'è vegnida fixada da nov importa per las OEM ina reducziun dal retgav da 5 pertschient. 
Naginas mesiras ch'èn suttamessas a l'obligaziun da pajar ina indemnisaziun 
La regenza ha desistì da prender mesiras da sanaziun che effectuassan per il chantun in'obligaziun da pajar ina indemnisaziun a las OEM. 
Ni en la Moesa ni en la Calancasca influenzeschan las retratgas d'aua cuntradas inventarisadas u spazis da viver inventarisads en tala maniera che mesiras da sanaziun, che van pli lunsch, stuessan vegnir ordinadas cun emprima prioritad. 
En il Grischun adempleschan circa in quart da las retratgas d'aua las novas cundiziuns 
La lescha federala davart la protecziun da las auas pretenda che tut las retratgas d'aua d'utilisaziuns existentas vegnian examinadas. 
Fin l'onn 2012 ston las mesiras da sanaziun eventualas esser realisadas. 
Dapi l'entrada en vigur da la lescha federala davart la protecziun da las auas èn en il chantun Grischun gia 50 da las 218 retratgas d'aua, ch'èn vegnidas examinadas, vegnidas adattadas a las novas disposiziuns en il dretg da l'ambient, e quai en connex cun novs concessiunaments u en il rom d'autras proceduras dal dretg da las auas. 
Las enconuschientschas che vegnan fatgas cun la sanaziun da l'aua restanta da las OEM vegnan duvradas per l'elavuraziun dals cas ch'èn anc pendents. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Alberto Crameri, secretari dal departament da construcziun, traffic e selvicultura dal Grischun, tel. 081 257 36 11 
Gremi: regenza 
Funtauna: rg chanzlia chantunala dal Grischun 
26.11.200 
Cunter violenza en il sport – la scheffa dal departament da giustia, segirezza e sanadad è sa scuntrada cun il presidi dal HCD 
En vista al fatg ch'i dat adina dapli violenza a chaschun d'occurrenzas da sport, èn la cussegliera guvernativa Barbara Janom Steiner ed il president dal club da hockey da Tavau (HCD), cusseglier naziunal Tarzisius Caviezel, sa scuntrads per ina discussiun. 
Il proceder che la conferenza da las directuras e dals directurs chantunals da giustia e polizia propona per cumbatter la violenza a chaschun d'occurrenzas da sport, vegn sustegnì. 
Perquai ch'i dat paucs problems en il Grischun e cunquai che quels sa laschan cumbatter en moda consequenta cun las pussaivladads existentas, pon las autoritads desister d'ulteriuras mesiras che chaschunan gronds custs. 
Las discussiuns davart mesiras adattadas cunter violenza a chaschun da gieus da ballape e da hockey han lieu er en il Grischun. 
Per quest intent èn la scheffa dal departament da giustia, segirezza e sanadad, cussegliera guvernativa Barbara Janom Steiner, ed il cumandant da la polizia chantunala dal Grischun, dr. Markus Reinhardt, sa scuntrads dacurt cun il president e cun il vicepresident dal HCD, cusseglier naziunal Tarzisius Caviezel e Gaudenz F. Domenig. 
En quest connex hai pudì vegnir constatà che la situaziun en il Grischun n'è betg uschè inquietanta sco en las aglomeraziuns da Turitg, da Berna, da Basilea u da Son Gagl. 
Unanimamain vegnan intgins paucs gieus da hockey e var duas dunsainas da fans ch'èn pronts d'utilisar violenza e che chaschunan acziuns da polizia, giuditgads sco problematics. 
Per quest motiv sa laschan per gronda part evitar intervenziuns da polizia che chaschunan gronds custs. 
Tuttina èn – tar mintga gieu dal HCD – en acziun polizistas e polizists da la polizia chantunala dal Grischun en ed enturn il stadion da Tavau per pudair percepir e supprimer a temp eventuals problems. 
Paucs problems en il Grischun 
Ch'igl existan en il Grischun per fortuna paucs problems a chaschun da gieus da hockey a Tavau, attribueschan las persunas responsablas dal chantun Grischun e dal HCD en emprima lingia al fatg che la collavuraziun tranter il HCD e la polizia chantunala dal Grischun funcziuna optimalmain. 
Er las basas legalas en la lescha chantunala da polizia ed en il concordat davart las mesiras cunter la violenza a chaschun d'occurrenzas da sport respectivamain en la lescha federala davart mesiras per mantegnair la segirezza interna bastan per proceder cunter persunas ch'èn prontas d'utilisar violenza. 
Uschia sa scuntran regularmain las persunas responsablas dal HCD ed il cumandant da polizia e scumondan en moda consequenta a persunas ch'èn prontas d'utilisar violenza d'entrar en stadions ed en tscherts areals. 
En vista a la situaziun relativamain nunproblematica en il Grischun na s'imponan naginas ulteriuras mesiras. 
A chaschun da la discussiun èsi vegnì concludì da sa scuntrar er en l'avegnir regularmain – almain ina giada per onn – per pudair far frunt a temp ad eventuals problems. 
A medem temp duain er ils contacts regulars tranter la direcziun dal HCD ed il commando da polizia vegnir tgirads vinavant. 
D'introducir ina maisa radunda, sco quai ch'i vegn pretendì da swiss olympic, poi dentant vegnir desistì, nun che la situaziun daventass considerablamain mendra en l'avegnir. 
La violenza a chaschun d'occurrenzas da sport ha procurà che differentas directuras e differents directurs chantunals da giustia e polizia han stuì sviluppar in concept per far frunt a la problematica da hooligans. 
A chaschun da lur conferenza d'atun han las directuras ed ils directurs chantunals da giustia e polizia approvà quest concept e prendì decisiuns da princip en quai che reguarda l'alcohol e la vendita da bigliets, l'identificaziun da persunas che utiliseschan violenza e las sancziuns cunter talas persunas sco er l'urden dal stadion. 
Er la participanta ed ils participants da la sesida beneventan e sustegnan expressivamain quests sforzs, er sche la situaziun en il Grischun n'è per fortuna betg uschè dramatica sco en auters chantuns. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- Tarzisius Caviezel, president dal club da hockey da Tavau, tel. 079 610 23 70 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
27.11.200 
Resultats da la votaziun dal pievel dals 29 da november 2009 
Projects federals: 
Conclus federal dals 3 d'october 2008 davart la creaziun d'ina finanziaziun speziala per incumbensas en il sectur dal traffic aviatic 
Participaziun electorala 
44,16 pertschient 
Gea 
36'190 
65,42 % 
Na 
19'133 
34,58 % 
Iniziativa dal pievel "per in scumond d'exportar material da guerra" 
Participaziun electorala 
45,92 pertschient 
Gea 
19'220 
32,09 % 
Na 
40'678 
67,91 % 
Iniziativa dal pievel "cunter la construcziun da minarets" 
Participaziun electorala 
46,74 pertschient 
Gea 
35'791 
58,57 % 
Na 
25'312 
41,43 % 
La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l’internet: www.gr.ch – Publicaziuns - Votaziuns ed elecziuns - 
Resultats da votaziun 
. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
29.11.200 
Communicaziun digitala segira: Il Grischun dovra IncaMail sco emprim chantun 
Cun il Grischun introducescha in chantun per l'emprima giada la plattafurma dad e-mail IncaMail sco med da communicaziun segir. 
IncaMail è integrà directamain en l'Outlook e pussibilitescha da nov a differentas autoritads administrativas da trametter e-mails codads u e-mails recumandads. 
Grazia a la communicaziun electronica segira pon ellas liquidar proceduras administrativas en moda pli svelta e pli efficazia a partir da l'onn 2010. 
Reglà è l'andament da talas proceduras tenor la "ordinaziun davart la transmissiun electronica en il rom d'ina procedura administrativa". 
En il rom da questa ordinaziun è la plattafurma d'infurmaziun IncaMail da la Posta gist vegnida admessa sco emprima e fin ussa sco unica tecnologia da plattafurma. 
En l'internet pon e-mails betg codads vegnir legids, midads u tschiffads facilmain da terzas persunas. 
Cun la pussaivladad da spedir e-mails en moda segira e cumprovada serra la Posta questa largia da segirezza cun la plattafurma IncaMail. 
Integraziun simpla 
L'uffizi d'informatica dal Grischun metta da nov a disposiziun IncaMail, questa plattafurma dad e-mail segira, als posts d'administraziun dal Grischun. 
A partir dal 1. da schaner 2010 pon ils posts da servetsch chantunals e las dretgiras chantunalas duvrar quest servetsch nov. 
Cun ina colliaziun segira è la plattafurma colliada directamain cun Exchange ed integrada en la chascha dad e-mails dad Outlook da l'utilisadra e da l'utilisader. 
Ils custs d'investiziun èn minims. 
Cun IncaMail han ils posts d'administraziun a disposiziun in instrument simpel per la communicaziun segira. 
Sch'i sa tracta d'observar la confidenzialitad u sch'i sa tracta da la segirezza giuridica pon las collavuraturas ed ils collavuraturs spedir documents en e-mails codads e tut tenor basegn en e-mails recumandads cun ina cumprova da spediziun, e quai da mintga plazza da lavur. 
E-mail segir conquista las autoritads 
Cun l'integraziun dad IncaMail èn las autoritads dal chantun Grischun preparadas per l'avegnir. 
Gia dapi il cumenzament da l'onn 2008 è en vigur la "ordinaziun davart la transmissiun electronica en il rom d'ina procedura administrativa". 
Ella regla, co che la correspundenza d'ina procedura administrativa tranter las partidas e las autoritads federalas po vegnir transmessa en moda electronica a norma da la lescha federala respectiva (LFPA; CS 172.021). 
L'ordinaziun po vegnir applitgada per tut las inoltraziuns areguard il relasch d'ina disposiziun e per la communicaziun da disposiziuns d'ina autoritad. 
La plattafurma d'infurmaziun IncaMail è gist vegnida renconuschida dal departament federal da finanzas (DFF) sco emprima e fin ussa sco unica tecnologia da plattafurma per la transmissiun electronica da proceduras administrativas. 
Proceduras giudizialas a partir dal 1. da schaner 2011 
A partir dal 1. da schaner 2011 vegnan ultra da quai differentas dretgiras en tut la Svizra ad esser obligadas d'acceptar e da tractar inoltraziuns electronicas en il rom da process civils e penals sco er da proceduras da scussiun e da concurs. 
Er qua datti la cundiziun ch'ina plattafurma d'infurmaziun per il traffic segir e cumprovabel dad e-mail stoppia vegnir duvrada per barattar ils documents. 
In'ordinaziun correspundenta è actualmain en consultaziun tar l'uffizi federal da giustia. 
En ina procedura gia averta vegni decidì davart l'admissiun dad IncaMail. 
Infurmaziuns: 
- post da medias da la Posta, tel 058 338 13 07, e-mail: 
presse@post.ch 
- cusseglier guvernativ dr. Martin Schmid, schef dal departament da finanzas e vischnancas dal Grischun, tel. 081 257 32 01 
- Fernando Caduff, vicemanader da l'uffizi d'informatica dal Grischun, tel. 081 257 32 61 
Gremi: la Posta / departament da finanzas e vischnancas 
Funtauna: rg la Posta / departament da finanzas e vischnancas 
30.11.200 
Avert la consultaziun tar la nova finanziaziun dal turissem 
Sco part centrala da la refurma dal turissem grischun duai er la finanziaziun dal turissem en il Grischun vegnir concepida da nov. 
La regenza ha avert la consultaziun correspundenta. 
Suenter avair examinà differentas alternativas da finanziaziun preschenta ella duas variantas: Cun ina taxa turistica communala armonisada che sa basa sin ina lescha generala chantunala vegn er messa en consultaziun – ultra da la proposta per ina taxa turistica chantunala per tut il Grischun – ina varianta elavurada en detagl. 
La refurma dal turissem grischun, cun la quala igl è vegnì cumenzà l'onn 2006, è fin ussa il project il pli grond ed il pli impurtant en connex cun las structuras turisticas dal Grischun. 
En tut las regiuns turisticas dal chantun vegnan actualmain furmadas novas structuras. 
Perquai ch'il giast na s'orientescha betg vi da cunfins communals, mabain vi da spazis da divertiment e vi da marcas turisticas, vegnan las passa 90 organisaziuns turisticas unidas ad organisaziuns per la gestiun da destinaziuns (OGD) efficazias ed ad organisaziuns turisticas regiunalas (OTReg). 
Cun ina clera repartiziun da las incumbensas e cun s'orientar a novs giasts duai il turissem grischun daventar pli cumpetitiv. 
La refurma dal turissem grischun dat la direcziun per ch'il turissem sco motor principal da l'economia publica dal Grischun possia franar il trend negativ e profitar dal potenzial da creschientscha dal turissem internaziunal. 
Nova finanziaziun sco element central da la refurma 
In sistem da finanziaziun solid e persistent è ina part centrala per realisar la refurma dal turissem cun success ed en moda stabila a lunga vista. 
Uschia vegni garantì ch'il svilup turistic e ch'il marketing turistic intermanaschial vegnian finanziads sur ils cunfins da las vischnancas or. 
Cun la taxa turistica vegnan tut las parts che profitan da la valurisaziun turistica integradas en la finanziaziun. 
Ils meds finanzials che vegnan generads uschia vegnan mess a disposiziun a las organisaziuns turisticas. 
Las organisaziuns per la gestiun da destinaziuns (OGD) e las organisaziuns turisticas regiunalas (OTReg) surpiglian en quest connex l'incumbensa d'elavurar ils martgads principals, Grischun vacanzas tala d'elavurar ils martgads che ston anc vegnir preparads e dals martgads futurs. 
Duas variantas per la nova finanziaziun dal turissem 
Suenter avair examinà differentas alternativas metta la regenza grischuna en consultaziun dus sbozs da leschas concernent la nova finanziaziun dal turissem planisada. 
Passa tschient differentas leschas communalas (taxas da cura e taxas per promover il turissem) duain vegnir remplazzadas u tras ina taxa turistica chantunala (lescha davart la finanziaziun da las organisaziuns turisticas, LFOT) u tras taxas turisticas communalas tenor ina lescha generala chantunala (lescha davart l'armonisaziun da la finanziaziun dal turissem, LAFT). 
Taxa turistica chantunala (TTC) 
La taxa turistica chantunala sa basa sin il gudogn respectivamain sin la valurisaziun che las profitadras ed ils profitaders realiseschan directamain u indirectamain cun il turissem. 
Ella sa drizza tenor la valurisaziun turistica d'ina interpresa e vegn graduada tenor la branscha, tenor la regiun e tenor la grondezza da l'interpresa. 
Perquai ch'il circul dals subjects ch'èn obligads da pajar la taxa vegn extendì sin tut il chantun e perquai ch'el cumpiglia er las abitaziuns da vacanzas e las abitaziuns secundaras, s'augmentan ils meds finanzials che stattan a disposiziun mintg'onn per il svilup turistic e per il marketing turistic da 51.5 milliuns francs a circa 67.7 milliuns francs. 
Sut 
www.tourismusabgabe.ch 
po vegnir calculada online l'autezza individuala da la taxa en paucs pass. 
Cun la nova finanziaziun dal turissem resta la responsabladad per il svilup turistic en mauns da las vischnancas. 
Ils retgavs da la taxa turistica chantunala returnan mintgamai en la regiun turistica respectiva. 
Taxas turisticas communalas armonisadas (LAFT) 
Sco varianta da la taxa turistica chantunala metta la lescha davart l'armonisaziun da la finanziaziun dal turissem il rom per introducir taxas turisticas communalas. 
En quella vegni proponì che vischnancas pon sa participar voluntarmain ad in'organisaziun turistica e surdar a quella la promoziun dal turissem. 
Uschia s'obligheschan ellas il medem mument da munir l'organisaziun turistica cun meds finanzials "adequats". 
Sche las finamiras da la refurma dal turissem grischun vegnan periclitadas u impedidas en ina tscherta regiun, po la regenza procurar ch'ina vischnanca fetschia part d'ina organisaziun turistica. 
L'autezza da las tariffas da la taxa resguarda – sco en cas da la taxa turistica chantunala – il gudogn turistic direct ed indirect dals subjects ch'èn obligads da pajar la taxa. 
Sch'ina vischnanca n'introducescha betg ina taxa turistica communala, sto ella finanziar l'organisaziun turistica or da meds fiscals generals u or d'ulteriurs meds finanzials. 
L'ulteriur urari 
La consultaziun dura fin la fin da mars 2010. 
Alura vegnan evaluadas tut las respostas. 
Ulteriuras infurmaziuns davart la consultaziun e davart ils dus sbozs da leschas stattan a disposiziun sut 
www.dvs.gr.ch 
(rubrica "temas/projects") u sut 
www.tourismusabgabe.ch 
. 
Infurmaziuns: 
- Hansjörg Trachsel, president da la regenza e schef dal departament d'economia publica e fatgs socials, tel. 081 257 23 01 
- Eugen Arpagaus, manader da l'uffizi per economia e turissem dal Grischun, tel. 081 257 23 77 u 079 256 93 94 
Gremi: regenza 
Funtauna: rg chanzlia chantunala dal Grischun 
30.11.200 
La statistica da pestga grischuna sin mesira 
Cun paucs clics da la mieur èn disponiblas las cifras las pli impurtantas davart la pestga en il Grischun. 
Quest servetsch porscha l'uffizi da chatscha e pestga dal Grischun da nov sin sia pagina d'internet. 
Ils resultats da la pestga en la stagiun 2009 n'èn bain anc betg avant maun e tuttina po l'uffizi da chatscha e pestga porscher ina novitad concernent la statistica da pestga. 
Sin la pagina d'internet da l'uffizi è endrizzà in link, nua ch'ins po retrair in'evaluaziun da la statistica da pestga che resguarda ils agens basegns. 
Sco utilisadra u sco utilisader da l'internet han ins la pussaivladad da consultar en mo trais pass ils indicaturs ils pli impurtants areguard la pestga sco il dumber dals peschs ch'ins po pigliar, il dumber d'eveniments da pestga ed il success da la pestga tenor regiun, tenor onn e tenor gener d'aua. 
Er pon ins consultar il svilup dals indicaturs da pestga dapi l'onn 2002. 
Tras quai survegnan ins svelt ina impressiun, co che la pestga è sa midada ils ultims onns. 
Il resultat giavischà po vegnir arcunà sco datoteca da PDF e stampà u exportà parzialmain sco tabella per in'ulteriura elavuraziun individuala. 
Cun questa pussaivladad da pudair installar in'evaluaziun persunala sin mesira da la statistica da pestga porscha l'uffizi da chatscha e pestga a la clientella in servetsch che na steva fin oz betg a disposiziun en in tal gener en Svizra. 
Persunas interessadas han natiralmain er vinavant la pussaivladad – ultra d'applitgar quest nov instrument da consultaziun – da prender invista dals rapports annuals da la statistica da pestga publitgada sin la pagina d'internet da l'uffizi da chatscha e pestga. 
Link: 
www.jagd-fischerei.gr.ch 
(Rubrik: Dienstleistungen - Fischfangstatistik) 
Infurmaziuns: 
- dr. Marcel Michel, biolog da peschs, uffizi da chatscha e pestga dal Grischun, tel.: 081 257 38 94 
Gremi: uffizi da chatscha e pestga 
Funtauna: rg uffizi da chatscha e pestga 
01.12.200 
Scuntrada annuala tranter il chantun Grischun e la Posta 
En il rom dals discurs annuals tranter il chantun Grischun e la Posta svizra èn il president dal cussegl d'administraziun Claude Béglé ed il manader dal concern Michel Kunz sa scuntrads dacurt per ina discussiun cun il president da la regenza Hansjörg Trachsel. 
En quest connex è vegnì confermà il fatg ch'igl è impurtant per il chantun Grischun d'avair access als servetschs da posta en tut las regiuns. 
Il president da la Posta Claude Béglé, il manader dal concern Michel Kunz, il manader dals uffizis postals Patrick Salamin ed il manader da la communicaziun Daniel Mollet han visità dacurt il chantun Grischun en il rom dals discurs annuals. 
A chaschun da la scuntrada cun il president da la regenza Hansjörg Trachsel èn las delegaziuns da la Posta e dal chantun Grischun sa fatschentadas intensivamain cun la problematica dal svilup e da l'adattaziun da la rait d'uffizis postals. 
L'impurtanza d'in access als servetschs da posta en tut las regiuns – er en la muntogna ed en la periferia – è vegnida confermada. 
La delegaziun da la Posta ha infurmà davart il svilup general dals servetschs da posta sin plaun naziunal ed en spezial davart la situaziun en il chantun Grischun. 
Sviluppar ed adattar permanentamain ils servetschs da posta 
Ils servetschs da posta tradiziunals survegnan adina dapli concurrenza d'alternativas electronicas (p.ex. e-mail, SMS, e-banking). 
En consequenza da quai fan blers uffizis postals damain svieuta. 
La clientella metta damain brevs e pachets sin posta u fa damain pajaments als spurtegls da posta. 
Tras in'adattaziun da la rait d'uffizis postals tegna la Posta quint da las novas relaziuns dal martgà e da las novas tecnologias. 
La Posta è obligada da sviluppar e d'adattar permanentamain ses puncts d'access als servetschs da posta, e quai per pudair furnir er en l'avegnir en tut las regiuns in provediment da basa d'auta qualitad. 
Pli e pli vegnan er renconuschids ils avantatgs da servetschs da posta che vegnan furnids en furma alternativa. 
Las agenturas, il servetsch a domicil ed ils paucs uffizis postals mobils chattan ina gronda acceptanza sco alternativas per ils uffizis postals tradiziunals. 
En sias finamiras strategicas pretenda il cussegl federal da la Posta che l'orientaziun a la clientella e che la rentabilitad stoppian vegnir meglieradas er vinavant. 
Sin basa da quai examinescha la Posta permanentamain sia rait d'uffizis postals. 
Mantegnì las plazzas da lavur en il Grischun 
Cun satisfacziun ha il chantun Grischun pudì prender enconuschientscha dal fatg ch'il dumber da collavuraturas e da collavuraturs è restà tut en tut stabil l'onn passà. 
En cumparegliaziun cun l'onn 2008 ha la Posta engaschà l'onn 2009 tschintg emprendistas ed emprendists supplementars. 
Per ils 31 d'october 2009 aveva la Posta 952 unitads da persunal en il chantun Grischun, repartidas sin 1'522 collavuraturas e collavuraturs sco er sin 44 emprendistas ed emprendists. 
La rait d'uffizis postals vegn examinada 
Sin basa da l'examinaziun actuala da 47 uffizis postals hai dà durant l'onn current adattaziuns en totalmain 12 vischnancas en il chantun Grischun. 
L'uffizi postal da Vrin vegn mantegnì. 
Per ils suandants uffizis postals vegnan ils servetschs da posta furnids en l'avegnir tras in servetsch a domicil: Cresta (vischnanca d'Avras), Li Curt (Puschlav), Maladers, Sursaissa Affeier, Giuvaulta, S. Carlo (Puschlav) ed Uors (Suraua). 
En las quatter vischnancas da Fideris, da Lostallo, da Sagogn e da Tarasp vegnan introducidas agenturas da posta. 
Onn 
uffizis postals 
agenturas 
uffizis postals mobils 
puncts d'access total 
servetsch a domicil 
total 
2005 
144 
37 
5 
186 
90 
276 
2009 
114 
29 
5 
148 
127 
275 
Funtauna: La Posta svizra (2005: cifras per la fin da l'onn; 2009: cifras per ils 31 d'october) 
Il Grischun pretenda in provediment da basa en tut las regiuns 
En connex cun l'examinaziun da la rait d'uffizis postals èsi fitg impurtant per il chantun Grischun ch'il provediment da basa vegnia garantì en tut las regiuns. 
Da la Posta spetga il chantun d'ina vart ina politica da communicaziun transparenta ed onesta, da l'autra vart ch'i vegnian chattadas – ensemen cun las vischnancas pertutgadas – soluziuns constructivas e solidas. 
En cas che las soluziuns na vegnissan betg chattadas en enclegientscha, han las vischnancas la pussaivladad da consultar la cumissiun independenta dals uffizis postals per laschar controllar, sche la Posta ha – prendend sia decisiun – observà las prescripziuns da la legislaziun da posta. 
Impurtanza speziala da l'auto da posta 
In ulteriur tema da la scuntrada è stà la purschida da l'auto da posta. 
Sco med da traffic public fitg popular ha l'auto da posta ina impurtanza speziala en il chantun Grischun. 
Ils represchentants da la Posta svizra conferman il potenzial da svilup che l'auto da posta ha en il Grischun ensemen cun il turissem. 
Infurmaziuns: 
- president da la regenza Hansjörg Trachsel, schef dal departament d'economia publica e fatgs socials, tel. 081 257 23 01 
- Daniel Mollet, manader da la communicaziun da la Posta, tel. 079 292 19 93 
Gremi: departament d'economia publica e fatgs socials / Posta 
Funtauna: rg departament d'economia publica e fatgs socials / Posta 
02.12.200 
Communicaziun da la regenza dals 3 da december 2009 
La lescha generala davart la NGF grischuna va definitivamain en votaziun dumengia, ils 7 da mars 2010. 
Quai ha la regenza grischuna concludì a chaschun da sia ultima sesida. 
Ultra da quai ha ella adattà las disposiziuns executivas tar la lescha davart il sport da muntogna e da naiv. 
Qua tras survegnan las purschidras ed ils purschiders commerzials da sports d'enviern dapli pussaivladads. 
En ina consultaziun a la confederaziun è la regenza dal rest s'exprimida davart ils plans d'applitgar il princip da Cassis-de-Dijon en Svizra. 
Fixà ils projects da votaziun dals 7 da mars 2010 
La regenza grischuna ha fixà definitivamain la dumengia, ils 7 da mars 2010, sco data per votar davart la lescha davart la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (lescha generala davart la NGF grischuna). 
Quest di ha il pievel ultra da quai da votar davart ils suandants trais projects federals: 
- conclus federal dals 25 da settember 2009 davart in artitgel constituziunal concernent la perscrutaziun vi da l'uman; 
- iniziativa dal pievel dals 26 da fanadur 2007 "Cunter il maltractament e per ina meglra protecziun giuridica dals animals (iniziativa per in advocat dals animals)"; 
- midada dals 19 da december 2008 da la lescha federala davart la prevenziun professiunala per vegls, survivents ed invaliditad (LPP) (tariffa da conversiun minimala). 
Nova regulaziun per purschidras e per purschiders commerzials da sports d'enviern 
En il chantun Grischun duain las purschidras ed ils purschiders commerzials da sports d'enviern survegnir dapli pussaivladads per concepir lur purschidas. 
La regenza grischuna ha adattà las disposiziuns executivas tar la lescha davart il sport da muntogna e da naiv e mess en vigur quellas per ils 7 da december 2009. 
Fin ussa stuevan per exempel hotelieras ed hoteliers avair ina scolaziun da manadra u da manader da turas cun gianellas, sch'ellas e sch'els faschevan ina tura cun gianellas cun lur giasts en il territori simpel e planiv. 
Talas restricziuns na portan nagins avantatgs per la segirezza dals giasts e n'èn betg cuntentaivlas. 
En las disposiziuns executivas adattadas vegn perquai extendida – en in rom giustifitgabel e raschunaivel – la definiziun dal "territori facil", nua ch'i na vegn betg pretendida ina scolaziun speziala. 
Uschia valan da nov er territoris libers sco facils, sch'els èn planivs e sch'i n'èn avant maun naginas spundas stippas e nagins laviners en in conturn da 200 meters; plinavant sto il privel da lavinas tenor il bulletin da lavinas esser pitschen (stgalim 1) u moderà (stgalim 2). 
Fin ussa eran talas turas pussaivlas mo sin sendas da viandar l'enviern marcadas ed avertas uffizialmain u en territoris per lung da questas sendas sco er sin lais schelads e dads libers uffizialmain. 
In'ulteriura cumplettaziun concerna las magistras ed ils magisters da sport da naiv sco er las manadras ed ils manaders da turas cun gianellas cun ina scolaziun renconuschida. 
Da nov pon ellas ed els esser activs er sut il cunfin dal guaud en il territori liber fin ad ina pendenza da 25 grads, er sche quest territori na correspunda betg ad ina tura da l'inventari chantunal da variantas. 
La finala pon las magistras ed ils magisters da sport da naiv, che dastgavan esser activs fin ussa mo en il territori da pista segirà, includer en l'avegnir er rutas segiradas ch'èn marcadas cun mellen. 
La regenza s'exprima davart ils plans d'applitgar il princip da Cassis-de-Dijon en Svizra 
La regenza grischuna beneventa da princip las novas regulaziuns giuridicas che la confederaziun ha planisà per applitgar l'uschenumnà princip da Cassis-de-Dijon. 
Tenor quest princip duain products, ch'èn en circulaziun legalmain en l'UE, da princip er pudair vegnir importads en Svizra senza controllas precedentas. 
La confederaziun vul fixar la basa correspundenta en l'ordinaziun davart il metter en circulaziun products producids tenor prescripziuns tecnicas estras. 
Sco che la regenza menziunescha en sia resposta da consultaziun, correspunda il sboz da l'ordinaziun la finala al resultat d'in lung process da furmaziun da l'opiniun politica. 
Qua tras fa la Svizra dentant in pass en in champ nov. 
Uschia na poi betg anc vegnir giuditgà dal tuttafatg, tge consequenzas che las novas regulaziuns vegnan ad avair per il cumportament da las consumentas e dals consuments, da las importadras e dals importaders sco er da las commerziantas e dals commerziants. 
En il sectur da las substanzas chemicas pretenda la regenza tschertas precisaziuns. 
Tar las victualias è la regenza da l'avis che la nova procedura da permissiun, che prevesa disposiziuns generalas, saja cunvegnenta. 
Questa procedura n'è però betg anc verifitgada ed etablida. 
En spezial beneventa la regenza dentant che la confederaziun vegn a manar glistas davart ils products che n'han nagin access al martgà svizzer sco er davart las disposiziuns generalas ch'èn en vigur. 
Da vischnancas e da regiuns 
St. Peter-Pagig e Peist: 
Il project "Meglieraziun generala da St. Peter-Pagig/Peist, project parzial averturas dal guaud" da las vischnancas da St. Peter-Pagig e da Peist vegn approvà. 
Als custs vegn garantida ina contribuziun da maximalmain 2'690'400 francs. 
Vuorz: 
La revisiun parziala da la planisaziun locala, concludida da las votantas e dals votants da la vischnanca da Vuorz ils 28 d'avust 2009, vegn approvada. 
Contribuziuns chantunalas a differentas instituziuns 
Posts da cussegliaziun per dumondas da vita e da partenadi: 
La nova cunvegna da prestaziun tranter il chantun Grischun e la baselgia evangelica refurmada dal Grischun sco er la baselgia catolica dal Grischun concernent ils posts da cussegliaziun per dumondas da vita e da partenadi vegn approvada. 
Las baselgias chantunalas vegnan indemnisadas per quest intent cun ina contribuziun pauschala annuala maximala da mintgamai 120'000 francs. 
Projects da vias 
La regenza ha approvà totalmain 1'400'000 francs per construir e per sanar il suandant traject da via: 
- via naziunala A28: lavurs d'impressari e da cuvrida, sviament da Saas 
Chaussas persunalas 
Markus Feltscher 
, domicilià a Favugn, è vegnì elegì sco nov directur da l'assicuranza d'edifizis dal Grischun. 
El cumenza sia plazza il 1. da fanadur 2010 sco successur da Markus Fischer che va alura en pensiun. 
Gremi: regenza 
Funtauna: rg chanzlia chantunala dal Grischun 
03.12.200 
La cumissiun dal cussegl grond tracta la strategia d'immobiglias dal chantun 
La cumissiun predeliberanta dal cussegl grond è sa fatschentada cun il rapport davart la strategia d'immobiglias dal chantun e davart sia realisaziun a Cuira. 
En quai che concerna la realisaziun da las variantas s'exprima ina maioritad da la cumissiun per il project "sinergia". 
Per la proxima sessiun da december ha la regenza preschentà al cussegl grond il rapport davart la strategia d'immobiglias dal chantun – realisaziun da la strategia a Cuira. 
En preschientscha da cusseglier guvernativ Stefan Engler ha ina cumissiun dal cussegl grond che vegn presidiada dal deputà Ernst Casty predeliberà il rapport per mauns dal parlament. 
La finamira da la strategia d'immobiglias dal chantun è quella da realisar nov centers chantunalas ch'èn repartids en l'entir chantun. 
En quest connex èn vegnidas fatgas dacurt fusiuns a Landquart, a Glion ed a Roveredo ch'èn gia sa cumprovadas. 
Er a Cuira datti in potenzial d'optimaziun. 
Las bleras plazzas da lavur ed ils posts da servetsch sco er ils tschintg departaments sa chattan a passa 40 lieus. 
Quai chaschuna numerusas situaziuns cun localitads che n'èn betg cuntentaivlas. 
La regenza preschenta ussa al cussegl grond trais variantas per realisar ina strategia d'immobiglias a Cuira: il project "sinergia" che prevesa in grond edifizi d'administraziun cun var 725 plazzas da lavur; ina "surbajegiada modulara tenor prioritads" che prevesa in proceder pass per pass cun trais novas construcziuns graduadas areguard il temp; il "mantegniment da la situaziun actuala cun tschertas optimaziuns". 
Las construcziuns novas tenor las duas emprimas variantas duessan vegnir realisadas sin la parcella Ringstrasse/caserna al vest da Cuira. 
Suenter ina discussiun detagliada è la cumissiun predeliberanta dal cussegl grond vegnida a la conclusiun che la finamira da la strategia d'immobiglias per la plazza da Cuira sto esser quella da reunir las plazzas da lavur da l'administraziun chantunala. 
Areguard la realisaziun da questa strategia ha la maioritad da la cumissiun alura votà per il project "sinergia" ch'ella resguarda sco pli economic. 
Ussa èsi chaussa dal cussegl grond da concluder tge strategia ch'el vul recumandar a la regenza da persequitar vinavant. 
Infurmaziuns: 
president da la cumissiun Ernst Casty, tel. 079 445 48 01 
Gremi: cumissiun predeliberanta per il rapport davart la strategia d'immobiglias dal chantun 
Funtauna: rg cumissiun predeliberanta per il rapport davart la strategia d'immobiglias dal chantun 
03.12.200 
Il nov dretg federal pretenda l'adattaziun da las disposiziuns chantunalas davart il register da commerzi 
Las disposiziuns legalas chantunalas davart il register da commerzi duain vegnir adattadas a las prescripziuns federalas midadas. 
La regenza grischuna ha deliberà la missiva correspundenta concernent la revisiun parziala da la lescha introductiva tar il dretg d'obligaziuns svizzer per mauns dal cussegl grond. 
Per il 1. da schaner 2008 aveva la confederaziun revedì totalmain l'ordinaziun federala davart il register da commerzi. 
Questas adattaziuns han consequenzas per las proceduras e per las cumpetenzas sco er per las instanzas da surveglianza, da recurs e da multas. 
Er las disposiziuns en connex cun societads che vegnan extinguidas d'uffizi en il register da commerzi ed en connex cun la reinscripziun d'unitads giuridicas extinguidas èn vegnidas midadas. 
A las prescripziuns federalas midadas sto ussa er vegnir adattà il dretg chantunal. 
Uschia ston vegnir regladas da nov la surveglianza dal register da commerzi e la via da recurs. 
Tenor il dretg vertent è l'autoritad da surveglianza er l'instanza da recurs. 
Da nov vegni differenzià tranter ina surveglianza administrativa (sco fin ussa il departament d'economia publica e fatgs socials) ed ina instanza da recurs giudiziala (dretgira chantunala). 
La finamira da l'adattaziun è quella da pussibilitar cun ina legislaziun concisa proceduras favuraivlas e sveltas. 
Las novas disposiziuns chantunalas davart il register da commerzi vegnan regladas en la lescha introductiva chantunala tar il dretg d'obligaziuns svizzer. 
En consequenza po l'ordinaziun executiva dal cussegl grond davart il register da commerzi vegnir abolida. 
Infurmaziuns: 
president da la regenza Hansjörg Trachsel, schef dal departament d'economia publica e fatgs socials, tel. 081 257 23 01 
Gremi: regenza 
Funtauna: rg chanzlia chantunala dal Grischun 
04.12.200 
Ina delegaziun dal parlament da Son Gagl fa ina visita al cussegl grond dal Grischun 
Ina delegaziun dal cussegl dal chantun da Son Gagl fa mardi, ils 8 da december 2009, durant la sessiun da december, ina visita a las collegas ed als collegas grischuns a Cuira. 
A la testa da la delegaziun songagliaisa da dudesch persunas stattan la presidenta dal cussegl dal chantun Elisabeth Schnider ed il vicepresident dal cussegl dal chantun Walter Locher. 
Tranter auter vegnan els accumpagnads da las deputadas e dals deputads Felix Bischofberger, Christian Rüegg, Donat Ledergerber, Michael Götte, Barbara Gysi, Andreas Hartmann, Susanne Hoare-Widmer, Thomas Ammann e Benedikt Würth. 
Ils giasts dal chantun Son Gagl vegnan retschavids dal president dal cussegl grond Christian Rathgeb e da la vicepresidenta dal cussegl grond Christina Bucher-Brini. 
Da vart dal Grischun sa participeschan a l'inscunter plinavant ils presidents da fracziun. 
Il program prevesa d'assister l'avantmezdi a las tractativas currentas dal cussegl grond e da visitar il suentermezdi la citad veglia da Cuira. 
La visita serva en emprima lingia al barat d'experientschas sco er a la tgira da las relaziuns amicablas. 
Infurmaziun per las medias: 
A las 10.00 stattan la presidenta dal cussegl dal chantun Son Gagl Elisabeth Schnider, il president dal cussegl grond dal Grischun Christian Rathgeb sco er il vicepresident dal cussegl dal chantun Son Gagl Walter Locher e la vicepresidenta dal cussegl grond dal Grischun Christina Bucher-Brini a disposiziun per ina fotografia tar l'entrada da l'edifizi dal cussegl grond a Cuira. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
07.12.200 
Suttascrit ina decleraziun d'intenziun davart il futur da l'Engadin Airport 
La regenza grischuna vul garantir il manaschi da la plazza aviatica regiunala da Samedan a vista uschè lunga sco pussaivel. 
Il chantun Grischun e l'Engadin Airport SA han suttascrit ina decleraziun d'intenziun correspundenta. 
La plazza aviatica regiunala da Samedan sco plazza aviatica la pli auta da l'Europa è in indriz d'infrastructura impurtant per l'Engiadin'ota cun sia orientaziun fermamain turistica. 
Or d'interess regiunal sco er chantunal vali pia tenor l'avis da la regenza grischuna da mantegnair – ad ina vista uschè lunga sco pussaivel – quest avantatg dal lieu essenzial visavi autras destinaziuns d'enviern cumparegliablas. 
Il chantun Grischun e l'Engadin Airport SA han suttascrit ina decleraziun d'intenziun correspundenta ch'è er resultat da l'integraziun da la vischnanca da staziunament e dal barat d'opiniuns cun ils presidents communals da l'Engiadin'ota. 
La decleraziun d'intenziun ch'è vegnida approvada da la regenza suttastritga il giavisch da mantegnair l'infrastructura aviatica en l'Engiadina a lunga vista. 
Perquai vegn suttascrit in contract da dretg da construcziun e da gestiun cumplessiv tranter las parts participadas. 
Sco supplement duai vegnir stgaffida en il contract nov la pussaivladad per il maun public da sa participar a la societad gestiunaria. 
Garantir il manaschi aviatic a lunga vista 
Il partenadi cun il chantun pussibilitescha a l'Engadin Airport SA da mantegnair en l'Engiadina ina infrastructura aviatica segira che correspunda a tut ils standards, e quai er senza in transferiment da la proprietad. 
Cun il contract da dretg da construcziun previs ed integrond il maun public po il manaschi aviatic – tenor il chantun – vegnir garantì durablamain sin questa plazza aviatica regiunala. 
Quest contract furma en spezial la basa necessaria per la gestiunaria per insumma pudair investir en la modernisaziun da la plazza aviatica regiunala en l'Engiadin'ota. 
Tar las investiziuns che ston vegnir fatgas vi da la plazza aviatica tutga per exempel la sanaziun ed il mantegniment dals edifizis, la dischlocaziun planisada da la via u l'engrondiment da las surfatschas da parcadi per aviuns e per helicopters sco er il project d'engrondiment "Sungate". 
Uschespert ch'igl èn avant maun las ordinaziuns da l'uffizi federal d'aviatica civila (realisaziun da las disposiziuns da la ICAO sin la plazza aviatica da Samedan sco er la determinaziun dal sistem per la segirezza da sgol futur) ch'èn centralas per la segirezza da planisaziun e d'investiziun da l'Engadin Airport SA, duai vegnir decidì davart las proximas etappas d'amplificaziun. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Heinz Reber, CEO da l'Engadin Airport SA, tel. 081 851 08 22 
Gremi: regenza 
Funtauna: rg chanzlia chantunala dal Grischun 
07.12.200 
Il chantun Grischun extenda la collavuraziun cun il spazi metropolitan da Turitg 
Il chantun Grischun è da nov commember associà en l'uniun dal spazi metropolitan da Turitg ed observatur permanent en la conferenza da las regenzas dal spazi metropolitan da Turitg. 
La regenza dal chantun Grischun sa mussa cuntenta ch'il Grischun è vegnì acceptà ils 4 da december 2009 sco commember associà en l'uniun dal spazi metropolitan da Turitg. 
Gia in'emna avant ha la conferenza da las regenzas dal spazi metropolitan da Turitg beneventà il Grischun sco observatur permanent en lur circul. 
Il chantun Grischun tgira ina rait da contacts vasts e flexibels. 
Sco chantun muntagnard ha el en spezial relaziuns tradiziunalmain bunas e multifaras cun chantuns, cun citads e cun vischnancas dal spazi metropolitan da Turitg. 
Quai è sta il motiv per la regenza grischuna d'engrondir e da rinforzar la collavuraziun cun il spazi metropolitan da Turitg. 
La regenza è persvadida ch'il chantun Grischun possia surpigliar – er sco commember associà e consultativ – ina rolla impurtanta sco liom tranter la citad e la champagna, tranter la muntogna e la val e contribuir sco partenari fidà ina part essenziala a la concepziun da la politica futura d'aglomeraziun, da metropola e dal territori da muntogna. 
L'uniun e la conferenza da las regenzas dal spazi metropolitan da Turitg èn vegnidas fundadas ils 3 da fanadur 2009. 
Il spazi metropolitan da Turitg cumpiglia actualmain 236 vischnancas en 8 chantuns e furma ina regiun che gioga ina rolla centrala en ils conturns internaziunals e per l'economia publica da la Svizra. 
Gremi: regenza 
Funtauna: rg chanzlia chantunala dal Grischun 
07.12.200 
Communicaziun da la regenza dals 10 da december 2009 
L'iniziativa chantunala dal pievel "Per elecziuns pli gistas en il cussegl grond" (iniziativa da proporz) è reussida cun 4'205 suttascripziuns valaivlas. 
Quai ha la regenza grischuna constatà a chaschun da sia ultima sesida. 
Plinavant ha ella tractà la consultaziun a la confederaziun tar la lescha federala da chauns planisada. 
L'iniziativa chantunala dal pievel "Per elecziuns pli gistas en il cussegl grond" è reussida 
L'iniziativa chantunala dal pievel "Per elecziuns pli gistas en il cussegl grond" (iniziativa da proporz) è reussida cun 4'205 suttascripziuns valaivlas. 
Quai ha constatà la regenza grischuna. 
L'iniziativa dal pievel, inoltrada ils 26 da november 2009, è vegnida redigida sco iniziativa constituziunala en furma d'in sboz elavurà. 
Resguardond ils termins legals vegn l'iniziativa surdada a la chanzlia chantunala per l'ulteriura elavuraziun en il rom dals conclus da princip da la regenza. 
Il sboz per ina lescha federala da chauns vegn crititgà 
La regenza grischuna refusa la furma actuala dal sboz per ina lescha federala da chauns. 
Quel sa basa sin ina iniziativa parlamentara che pretenda in scumond da pitbulls. 
Sco quai che la regenza menziunescha en sia resposta da consultaziun a la cumissiun cumpetenta dal cussegl dals chantuns sto vegnir prendida en mira in'armonisaziun da las reglas legalas davart ils chauns en Svizra. 
Il sboz da la lescha n'è dentant betg madir e cuntegna disposiziuns che ston vegnir refusadas cleramain. 
La regenza s'exprima ultra da quai cunter la fixaziun d'ina glista lianta da las razzas e dals tips da razzas. 
Quai chaschuna ina segirezza faussa perquai ch'il potenzial da periclitaziun dal chaun vegn determinà mo per ina pitschna part tras la razza. 
L'execuziun en in chantun rural na po ultra da quai betg sa drizzar tenor ina glista da razzas. 
La finala vegn refusada in'obligaziun da dumandar ina permissiun per tegnair chauns "potenzialmain privlus", perquai ch'i n'è betg pussaivel da classifitgar precedentamain ils chauns che valan sco potenzialmain privlus. 
Dond ina permissiun vegniss ultra da quai delegada a l'autoritad cumpetenta ina responsabladad ch'i na dettia nagins incaps cun tals chauns permess. 
Da vischnancas e da regiuns 
San Murezzan: 
La revisiun parziala da la planisaziun locala davart il territori "Stille" da la vischnanca da San Murezzan dals 27 da settember 2009 vegn approvada. 
Lostallo: 
Il project "Auzar il rempar Riale San Giorgio" sin il territori da la vischnanca da Lostallo vegn approvà. 
Als custs vegn garantida ina contribuziun da maximalmain 17'000 francs. 
Contribuziuns chantunalas a differentas instituziuns 
Uniun d'interess turistic da las vischnancas dal Surses: 
A l'uniun d'interess turistic da las vischnancas dal Surses vegn concedì – en il rom da la nova politica regiunala da la confederaziun – in emprest da 310'000 francs per la via da scarsolar resp. per la via da velos da muntogna a Savognin. 
Ultra da quai vegn garantida ina contribuziun chantunala da 52'185 francs. 
Tgira da monuments: 
Il chantun sa participescha cun totalmain 213'500 francs vi da dus projects da la tgira da monuments. 
Sustegnidas vegnan la restauraziun cumpletta da la chasa d'abitar "Türelihus" a Valendau sco er la restauraziun dals plauns sura e dal tetg da la chasa d'abitar e da fatschenta a la Herrengasse a Cuira. 
Projects da vias 
La regenza ha approvà totalmain 809'000 francs per construir e per sanar ils suandants trajects da vias: 
- via naziunala A13: lavurs d'impressari, punt dal Rain posteriur 
- via naziunala A28: acquist da terren per il sviament da Küblis 
Gremi: regenza 
Funtauna: rg chanzlia chantunala dal Grischun 
10.12.200 
Dapli colliaziuns da viafier e da bus a partir dals 13 da december 2009 
Ensemen cun ils presidents d'urari regiunals e cun las interpresas da transport ha la procedura davart l'urari pudì vegnir terminada cun success. 
La midada da l'urari ils 13 da december 2009 optimescha la purschida da la viafier e dals bus en tut il chantun. 
Las midadas centralas concernan la circulaziun en il tact d'ina ura sin la lingia dal Bernina durant l'entir onn, in'extensiun da la purschida en la Bregaglia sco er dapli trens tranter Cuira e Ziegelbrücke. 
Malgrà dapli purschidas na vegnan ils pretschs da viadi betg augmentads. 
En il rom da la procedura chantunala davart l'urari, che vegn realisada mintg'onn da l'uffizi d'energia e da traffic en stretga collavuraziun cun las interpresas da transport e cun ils 10 presidents regiunals d'urari, èn vegnidas inoltradas passa l'onn 2009 200 dumondas. 
117 da quellas (58%) han pudì vegnir ademplidas per part u dal tuttafatg. 
Per motivs finanzials, pervia da premissas infrastructuralas u pervia d'interess che sa concurrenzeschan cun interess d'autras passagieras e d'auters passagiers n'han (anc) betg pudì vegnir realisads ils ulteriurs giavischs. 
Las meglieraziuns las pli impurtantas tar las viafiers federalas svizras (VFF), tar l'AutoDaPosta e tar la Viafier retica (VR) vegnan menziunadas qua sutvart: Novas colliaziuns da las VFF la saira e la damaun 
Da glindesdi fin sonda circuleschan trens supplementars IC da las VFF tranter Cuira e Turitg (IC 558). 
In tren parta la damaun da Cuira a las 5.06 ed arriva a Turitg a las 6.23 (ferma supplementarmain a Ziegelbrücke), l'auter parta la saira da Turitg a las 21.37 ed arriva a Cuira a las 22.52. 
Ils trens IC che partan da Basilea – Turitg rendan uschia accessibel il Grischun senza interrupziuns da las 6.37 fin las 21.37 (partenza da la staziun principala a Turitg). 
La saira serran trens regiunals supplementars las largias en il tact tranter Ziegelbrücke – Sargans e Cuira; arrivada a Cuira a las 21.02 ed a las 22.02, partenza da Cuira a las 20.57 ed a las 21.57. 
Meglieraziuns sin diversas lingias da la Viafier retica 
Sin la lingia dal Bernina vegn purschì durant l'entir onn il traffic regiunal en il tact d'ina ura tranter San Murezzan/Puntraschigna e Puschlav/Tiraun. 
Persunas indigenas, viandantas e viandants, skiunzas e skiunzs sco er ciclistas e ciclists da velo da muntogna pon viagiar durant l'entir onn mintg'ura sur il pass dal Bernina senza pajar in supplement. 
La stad circuleschan ultra da quai ils trens cun vaguns da panorama da l'express dal Bernina. 
Ils giasts da l'express dal Bernina pon giudair il viadi pli svelt en il vagun da panorama che po esser fin 30 minutas pli curt. 
Las fins d'emna da l'enviern vegn l'express dal Bernina cun partenza a Cuira a circular da nov sco tren independent fin Tiraun. 
Circa a partir dal matg 2010 vegnan ils emprims 4 da totalmain 15 vaguns a motor novs dal tip "Allegra" duvrads sin la lingia dal Bernina. 
Uschia pon vegnir augmentadas las plazzas da seser e la flexibilitad. 
L'enviern 2010/2011 èsi planisà da laschar circular tals vaguns a motor er sin la lingia da Cuira ad Arosa. 
Quels remplazzan las locomotivas e permettan dapli plazzas da seser. 
Durant il temp da manaschi da la via da scarsolar da Preda a Bravuogn circuleschan "trens da scarsolas" supplementars sin la lingia da l'Alvra. 
Mintgamai las sondas, las dumengias ed ils firads, dals 26 da december 2009 fin ils 7 da mars 2010, circulescha in "tren da scarsolas" da Cuira a Preda, fa pliras giadas il viadi tranter Bravuogn e Preda e circulescha la saira da Bravuogn enavos a Cuira. 
Questa purschida supplementara distgargia ils trens da l'express dal Bernina tranter Cuira e San Murezzan e serva uschia er a la stabilitad da l'urari sin questa lingia fitg frequentada. 
Glion survegn in'ulteriura colliaziun la saira; partenza a Cuira per Glion a las 21.59, partenza a Glion per Cuira a las 22.40. 
Il tren che parta da Tavau a las 20.31 e quel che parta da Filisur a las 21.07 circuleschan da nov durant l'entir onn. 
Numerusas meglieraziuns pitschnas da la purschida tar l'AutoDaPosta Grischun 
La purschida tranter San Murezzan – Malögia – Castasegna – Clavenna vegn engrondida fermamain: durant la stagiun da stad, dals 12 da zercladur fin ils 24 d'october, circuleschan 4 curs supplementars en mintga direcziun e permettan d'introducir la circulaziun en il tact d'ina ura durant l'entir di. 
La saira a las 21.31 ed a las 22.31 circuleschan supplementarmain bus sin dumonda fin a Castasegna (ed enavos). 
Durant l'enviern e durant la stagiun bassa circuleschan 3 curs dubels supplementars. 
Ils bus circuleschan uschia, ch'ils centers per il sport d'enviern da l'Engiadin'ota èn er bain cuntanschibels nà da la Bregaglia. 
Il curs direct da Bellinzona a Cuira, partenza da Bellinzona a las 8.45, circulescha da nov durant l'entir onn e betg mo durant la stagiun da stad. 
Il curs direct cun partenza da Bellinzona a las 10.45 circulescha percunter mo pli durant la stagiun da stad, perquai ch'el na vegn strusch utilisà durant l'enviern. 
Da quest barat da l'urari resulta in niz supplementar per las passagieras e per ils passagiers sco er per las destinaziuns da sport d'enviern da San Bernardin e da Spleia. 
Spleia – Clavenna: curs supplementars; partenza da Spleia a las 8.20, partenza da Clavenna a las 16.40. 
Ultra dal niz per la senda da viandar a lunga distanza "via Spluga", ch'è fitg frequentada, resultan da quai novas pussaivladads per viandar resp. per cumbinar: excursiuns da ed en la Bregaglia sco er da ed en l'Engiadin'ota. 
Scuol – Martina – Samignun – (Landeck) – (Nauders): Da Martina vegnan prolungads da nov mintga duas uras curs fin a Nauders, cun ina colliaziun optimala da ed a Mals. 
Viadis circulars tranter l'Engiadina bassa ed il Tirol dal sid vegnan uschia pli attractivs. 
La stad vegnan purschidas 2 colliaziuns supplementaras tranter Scuol e Samignun senza midar auto da posta; partenza da Scuol a las 10.30, partenza da Samignun a las 14.10. 
Infurmaziuns: 
- Ernst Bachmann, manader da l'uffizi d'energia e da traffic, tel. 081 257 36 21 
- Werner Glünkin, manader da la partiziun per il traffic public, uffizi d'energia e da traffic, tel. 081 257 36 17 
Gremi: uffizi d'energia e da traffic 
Funtauna: rg uffizi d'energia e da traffic 
10.12.200 
GRiforma: l'introducziun en tut l'administraziun chantunala è terminada 
Sco planisà terminescha il chantun Grischun la fin da december 2009 l'introducziun da la refurma da l'administraziun GRiforma en tut l'administraziun chantunala entaifer il termin fixà. 
Ils novs instruments directivs procuran per dapli transparenza en connex cun las prestaziuns statalas e cun lur custs. 
Sut il num da project GRiforma ha la regenza grischuna suttamess l'avust 2003 – suenter ina fasa da pilot da 4 onns – al cussegl grond il "rapport davart l'evaluaziun da la fasa d'emprova e davart l'ulteriur andament da la refurma da l'administraziun GRiforma". 
Sin fundament da quests resultats ha il cussegl grond prolungà la fasa da pilot per 3 ulteriurs onns. 
L'october 2006 ha il cussegl grond prendì enconuschientscha dal rapport final ed ha approvà l'introducziun en tut l'administraziun en trais etappas. 
Entaifer il termin fixà midan – cun il preventiv 2010 – ils ultims posts da servetsch da l'administraziun chantunala a quest nov sistem da gestiun. 
L'introducziun ha pudì vegnir realisada entaifer il spazi da temp fixà sco er cun las resursas persunalas previsas ed ha chaschunà damain custs che supponì oriundamain. 
Novaziun essenziala 
Il chantun Grischun dispona oz d'instruments directivs generals ch'èn accordads bain in cun l'auter. Ina da las finamiras da GRiforma è stada quella, da detretschar pli fitg las cumpetenzas e las responsabladads politicas, strategicas ed operativas. 
Il cussegl grond ha fixà la structura da las gruppas da products sco er ils effects, la regenza ha fatg prescripziuns davart las finamiras e davart ils indicaturs. 
Cun agid da questas acziuns sco er cun midar al preventiv global cun libertads d'agir meglieradas per ils posts da servetsch ha pudì vegnir realisada questa finamira. 
Da nov vegn er fatga ina calculaziun dals custs e da las prestaziuns. 
Quest nov sistem directiv procura per dapli transparenza en connex cun las prestaziuns statalas e cun lur custs. 
En l'avegnir pon vegnir fatgas er evaluaziuns da l'economia da manaschi che stgaffeschan ina basa impurtanta per discussiuns e per decisiuns realpoliticas sin tut ils nivels. 
Terminaziun dal project e perspectiva 
Cun la terminaziun dal project per la fin da december 2009 vegn schliada l'organisaziun dal project. 
Il num GRiforma na vegn betg pli utilisà. 
Las modificaziuns ch'èn colliadas cun la midada a la nova gestiun publica da las prestaziuns statalas èn vegnidas realisadas definitivamain. 
Ils process ed ils instruments ston dentant vegnir sviluppads vinavant permanentamain er en l'avegnir. 
- cusseglier guvernativ dr. Martin Schmid, schef dal departament da finanzas e vischnancas, 
tel. 081 257 32 13 
- Sandra Felix, economa per strategia da finanzas/manadra dal project da GRiforma, 
Gremi: departament da finanzas e vischnancas 
Funtauna: rg departament da finanzas e vischnancas 
16.12.200 
Nova direcziun dal museum da la natira dal Grischun e da la biblioteca chantunala 
Il departament d'educaziun, cultura e protecziun da l'ambient ha nominà la successiun per il museum da la natira dal Grischun e per la biblioteca chantunala. 
Sco nov directur dal museum da la natira dal Grischun è vegnì tschernì Ueli Rehsteiner. 
La direcziun da la biblioteca chantunala surpiglia Christine Holliger. 
Il nov directur dal museum da la natira dal Grischun ha num Ueli Rehsteiner. 
El è il successur da Jürg Paul Müller che ha manà il museum dapi l'onn 1973 e che va en pensiun per la fin da matg 2010. 
Rehsteiner, che ha 42 onns, è biolog e lavura dapi set onns tar l'associaziun svizra per la protecziun dals utschels ASPU/BirdLife Svizra. 
Tschernì ina nova bibliotecaria chantunala 
La nova bibliotecaria chantunala ha num Christine Holliger. 
Ella surpiglia questa plazza l'avrigl 2010 da Wolfgang Giella che ha manà la biblioteca chantunala dapi la mesadad da l'onn 2004. 
Holliger ha 54 onns ed è dapi il zercladur 2002 directura da l'institut svizzer per giuventetgna e medias ISGM a Turitg. 
Infurmaziuns: 
Barbara Gabrielli, manadra da l'uffizi da cultura, tel. 081 254 16 06 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
16.12.200 
Communicaziun da la regenza dals 17 da december 2009 
La regenza grischuna sustegna la colliaziun regiunala cun il tact da mes'ura ch'è previs a partir da l'onn 2014 sin il traject da las Viafiers federalas Turitg – Cuira. 
En sia ultima sesida ha ella ultra da quai approvà ina revisiun parziala da l'ordinaziun tar la lescha dal dretg da burgais. 
La finala ha la regenza tractà duas consultaziuns a la confederaziun: ina concerna l'ordinaziun davart il CO2, l'autra la lescha federala davart la garanzia dals deposits da banca. 
Il Grischun sa prepara per il tact da mes'ura 
La regenza grischuna sustegna l'introducziun dal tact da mes'ura ch'è previs a partir da l'onn 2014 per trens IC sin il traject da las Viafiers federalas Turitg – Cuira. 
Per garantir las colliaziuns regiunalas en il Grischun duai medemamain vegnir introducì a vista mesauna e confurm als basegns in tact da mes'ura sin las lingias principalas da la Viafier retica e sin las lingias las pli impurtantas da l'auto da posta. 
Sin basa dal stadi da planisaziun actual pon ins partir dal fatg che las Viafiers federalas introduceschian pass per pass il tact da mes'ura per trens IC a partir da la midada da l'urari l'onn 2014. 
Per quests trens supplementars da las Viafiers federalas duai la Viafier retica pudair garantir bunas colliaziuns a Landquart ed a Cuira. 
Medemamain duain er vegnir amplifitgadas las lingias las pli impurtantas da l'auto da posta. 
En stretga collavuraziun cun la confederaziun, cun las Viafiers federalas e cun il chantun duain las interpresas da transport pertutgadas ussa anc sclerir las dumondas avertas davart la purschida futura e davart la finanziaziun. 
Tenor l'avis da la regenza dependa l'attractivitad dal Grischun sco lieu turistic ed economic e sco lieu d'abitar fermamain da la colliaziun cun la rait da viafier naziunala. 
Perquai s'engascha il chantun dapi onns per colliaziuns da viafier pli sveltas e pli frequentas. 
Approvà la revisiun parziala da l'ordinaziun tar la lescha dal dretg da burgais 
La regenza grischuna ha concludì ina revisiun parziala da l'ordinaziun tar la lescha dal dretg da burgais dal chantun Grischun ed ha mess en vigur quella per il 1. da schaner 2010. 
Il motiv principal per la revisiun è ina midada da la lescha federala davart il dretg da burgais. 
Quella oblighescha ils chantuns da procurar che la sfera privata vegnia observada a chaschun da natiralisaziuns. 
Uschia na dastgan datas da persunas ch'èn spezialmain degnas da vegnir protegidas e che na stattan betg en connex cun l'examinaziun da la dumonda da natiralisaziun, betg vegnir communitgadas a las votantas ed als votants da la radunanza da la vischnanca burgaisa. 
Dal rest cuntegna la revisiun parziala autras adattaziuns redacziunalas e precisaziuns. 
Tranter auter èsi vegnì fixà concretamain, tge enconuschientschas linguisticas minimalas ch'èn necessarias per ina natiralisaziun. 
La regenza è cunter ina midada da l'ordinaziun federala davart il CO2 
La regenza grischuna refusa la midada planisada da l'ordinaziun federala davart il CO2. 
Sco quai ch'ella scriva en sia resposta da consultaziun, va ella cumplainamain d'accord cun il giudicament e cun las propostas da la conferenza da las directuras e dals directurs chantunals d'energia (CDEn). 
Tras l'adattaziun previsa vegn la revisiun parziala da la lescha davart il CO2, ch'il parlament federal aveva deliberà il zercladur, concretisada en il sectur d'edifizis. 
Uschia duai ina part da las entradas or da la taxa da CO2 sin carburants vegnir impundida per finanziar en il sectur d'edifizis mesiras che influenzeschan positivamain il CO2. 
A partir da l'onn 2010 stattan a disposiziun maximalmain 200 milliuns francs per onn per quest intent. 
Tenor l'avis da la regenza na dovri naginas modalitads da realisaziun sin il stgalim da l'ordinaziun per pajar quests agids finanzials. 
Quai duai plitost vegnir fatg en moda colleghiala cun agid da cunvegnas da program tranter la confederaziun ed ils chantuns, sco quai ch'igl è gia previs en la lescha davart il CO2. 
La lescha federala davart la garanzia dals deposits da banca duai vegnir repassada 
La regenza grischuna pretenda ch'il sboz da la lescha federala davart la garanzia dals deposits da banca vegnia repassà fundamentalmain. 
Sco quai che la regenza scriva en sia resposta da consultaziun a la confederaziun, saja – pervia da la crisa finanziala – bain stà necessari d'agir svelt en il sectur da la garanzia dals deposits da banca. 
Tras la revisiun urgenta da la lescha federala davart las bancas e las cassas da spargn, ch'è vegnida concludida ils 19 da december 2008, saja vegnì tegnì quint fitg bain da quest fatg. 
La regenza refusa dentant il nov model da garanzia da dus stgalims che vegn proponì cun la lescha federala davart la garanzia dals deposits da banca. 
Uschia vul il project da lescha transfurmar la garanzia dals deposits da banca, che vegniva purtada fin ussa da la branscha en il rom da l'autoregulaziun, en ina nova instituziun statala. 
L'opportunitad da quest proceder sto vegnir messa en dumonda. 
Medemamain refusa la regenza en general las premias previsas – en spezial per las bancas chantunalas. 
Insumma pretenda ella che las bancas chantunalas cun garanzia chantunala vegnian exceptadas dal sistem da la garanzia dals deposits da banca proponì. 
Repassond il sboz duai la confederaziun sa basar sin la soluziun da l'onn 2008. 
Contribuziuns chantunalas a differentas instituziuns 
Rempar da Brusio: 
La regenza ha approvà il supplement dal project "Rempar da Brusio" da la Viafier retica. 
Als custs supplementars en l'autezza dad 1'400'000 francs vegn concedida ina contribuziun dad 1'050'000 francs. 
Fond da sport: 
La regenza ha repartì la contribuziun pauschala 2009 a las federaziuns da sport ed a las organisaziuns ch'èn affiliadas a l'associaziun grischuna da sport (AGS). 
Las 45 organisaziuns survegnan tut en tut 800'000 francs. 
Teater da Cuira: 
Per la stagiun 2009/2010 survegn il teater da Cuira ina contribuziun chantunala en l'autezza da 250'000 francs. 
Tgira da monuments: 
Il chantun subvenziunescha la restauraziun totala d'ina chasa d'abitar istorica a Sent cun maximalmain 92'000 francs. 
Projects da vias 
La regenza ha approvà totalmain 950'000 francs per construir e per sanar il suandant traject da via: 
- via naziunala A13: lavurs d'impressari, pregalaria, Valragn 
Gremi: regenza 
Funtauna: rg chanzlia chantunala dal Grischun 
17.12.200 
Communicaziun da la regenza dals 23 da december 2009 
Il chantun Grischun sustegna il parc naziunal Adula planisà. 
En sia ultima sesida ha la regenza grischuna concedì ina contribuziun dad 1.4 milliuns francs per al constituir. 
Plinavant ha ella mess en vigur la nova lescha davart l'execuziun giudiziala. 
Dal rest ha la regenza adattà al dretg federal l'admissiun da furniturs da prestaziuns medicinalas ed approvà ina cunvegna da tariffas tranter las medias ed ils medis dal Grischun e las cassas da malsauns che prevesa ina valur dals puncts da taxa pli auta. 
La finala ha la regenza constatà ch'i na vegnia betg pajada ina cumpensaziun da la chareschia a las collavuraturas ed als collavuraturs da l'administraziun l'onn proxim. 
Il Grischun sustegna il parc naziunal Adula 
Ils onns 2010 fin 2014 sa participescha il chantun Grischun cun 1.4 milliuns francs vi dals custs per constituir il parc naziunal Adula. 
La regenza grischuna ha concludì quai ed approvà il plan da gestiun correspundent da l'uniun parc Adula per la fasa da constituziun. 
A medem temp dumonda ella l'uffizi federal d'ambient da pajar in agid finanzial global da 2 milliuns francs. 
Il chantun sa participescha vi dals custs mo, sch'ils posts spezialisads chantunals cumpetents vegnan consultads per fixar il perimeter definitiv da la zona centrala. 
Quai vala er per tut ils projects da l'uniun parc Adula che tractan restricziuns d'utilisaziun pervia dal parc. 
L'uniun parc Adula consista da las suandantas organisaziuns regiunalas: organisaziun regiunala da la Calanca, regiun Mesolcina, regiun Tre Valli, regiun Surselva sco er da la regio Viamala. 
Il cumenzament dal manaschi dal parc Adula che s'extenda sin il territori da dus chantuns è previs a partir da l'onn 2015. 
Tenor l'avis da la regenza dispona il territori dal parc naziunal planisà da numerusas valurs natiralas e cuntradas da fitg auta qualitad. 
Sco proxim duai ussa vegnir concludida ina cunvegna da program cun l'uffizi federal d'ambient. 
Plinavant sto vegnir concludida ina cunvegna interchantunala cun il chantun Tessin. 
En il chantun Grischun èn enconuschents actualmain quatter projects da parcs. 
Ultra dal parc naziunal Adula èn quai ils trais parcs natirals regiunals d'impurtanza naziunala biosfera Val Müstair, parc Ela e parc Beverin. 
Ils quatter projects da parcs èn en differents stadis. 
Il parc naziunal Adula stat davant la constituziun, il parc Beverin vegn endrizzà ed il parc Ela sco er la biosfera Val Müstair sa chattan facticamain en la fasa da manaschi. 
La nova lescha davart l'execuziun giudiziala è en vigur 
La regenza grischuna ha mess en vigur la nova lescha davart l'execuziun giudiziala en il chantun Grischun per il 1. da schaner 2010. 
A medem temp ha ella relaschà l'ordinaziun davart l'execuziun giudiziala en il chantun Grischun (ordinaziun davart l'execuziun giudiziala) ed er mess en vigur per il cumenzament da l'onn 2010. 
Quella cuntegna las disposiziuns executivas detagliadas tar la lescha davart l'execuziun giudiziala. 
Il termin da referendum tar la nova lescha davart l'execuziun giudiziala ch'il cussegl grond aveva relaschà en la sessiun d'avust 2009 è scadì ils 9 da december 2009; entaifer quest termin n'èn vegnids inoltrads nagins referendums. 
Puncts centrals da la nova lescha davart l'execuziun giudiziala èn las regulaziuns davart la segirezza e davart l'urden, davart il sforz direct e davart ils fatgs disciplinars en las instituziuns d'execuziun. 
Medemamain vegnan adattadas las regulaziuns davart l'execuziun da sancziuns dal dretg penal per giuvenils. 
Plinavant fixescha il dretg nov las premissas per dastgar communitgar datas da persunas che sa refereschan a l'execuziun giudiziala. 
Da nov pon las autoritads infurmar – sin dumonda – las victimas da delicts grevs davart il cumenzament dal chasti u da la mesira d'ina persuna sentenziada, davart ses congedi, davart ses transferiment e davart sia relaschada. 
Sin plaun federal entran en vigur l'onn 2011 il nov cudesch da procedura penala e la nova lescha davart la procedura penala per giuvenils; quai è il motiv principal per la nova regulaziun. 
Fin alura ston ils chantuns far las adattaziuns necessarias en lur dretg chantunal. 
L'admissiun da furniturs da prestaziuns medicinalas vegn adattada al nov dretg federal 
La revisiun parziala da l'ordinaziun dal cussegl federal davart il stop d'admissiun da furniturs da prestaziuns medicinalas pretenda in'adattaziun da las disposiziuns executivas chantunalas. 
Da nov è il stop d'admissiun, ch'è vegnì prolungà fin la fin da l'onn 2011, limità sin medias e medis spezialisads, sin dentistas e dentists sco er sin apotecras ed apotechers. 
Provediders medicinals da basa sco medias e medis generals ubain medias e medis d'uffants, chiropraticantas e chiropraticants sco er las ulteriuras professiuns da sanadad (uschenumnadas professiuns betg medicinalas) na suttastattan betg pli al stop d'admissiun. 
La regenza grischuna ha approvà la revisiun correspundenta da las disposiziuns executivas tar l'ordinaziun dal cussegl federal davart la limitaziun da l'admissiun da furniturs da prestaziuns per pratitgar a quint da l'assicuranza obligatorica per la tgira da malsauns. 
Questa revisiun entra en vigur il 1. da schaner 2010. 
En quest connex excluda il chantun Grischun er vinavant las apotecras ed ils apotechers sco er las dentistas ed ils dentists dal stop d'admissiun. 
Da nov pon ils chantuns ultra da quai limitar sin fundament dal dretg federal las activitads da las medias e dals medis en il sectur ambulant dals ospitals. 
La regenza desista da quai, perquai ch'ella è da l'avis ch'i na saja betg cunvegnent d'extender il stop d'admissiun sin ils ambulatoris dals ospitals. 
Quai impediss in ulteriur spustament dal sectur staziunar al sectur ambulant favuraivel. 
Approvà ina nova cunvegna da tariffas tranter las medias ed ils medis grischuns e las cassas da malsauns 
La regenza grischuna ha approvà la nova cunvegna tranter las assicuranzas da malsauns santésuisse e l'uniun grischuna da medias e da medis. 
Fin ussa mettevan las medias ed ils medis grischuns a quint a las cassas da malsauns ina valur dals puncts da taxa dad 80 raps. 
Questa valur è vegnida fixada l'onn 2007 en in contract chantunal d'affiliaziun tar il contract da basa da TARMED tranter la santésuisse e l'uniun grischuna da medias e da medis. 
La valur dals puncts da taxa ch'è vegnida concludida da nov da las partidas da tariffa correspunda a la valur dals puncts da taxa dals chantuns da la Svizra orientala. 
Per il 1. da schaner 2010 na datti nagina cumpensaziun da chareschia 
Las collavuraturas ed ils collavuraturs da l'administraziun chantunala dal Grischun e las persunas d'instrucziun da la scola populara na survegnan l'onn proxim nagina cumpensaziun da chareschia. 
En cumparegliaziun cun l'onn precedent ha la chareschia numnadamain importà la fin da november nulla puncts. 
Tenor la lescha dal persunal cumpensescha la regenza la chareschia mintgamai la fin da l'onn per l'onn chalendar suandant. 
En quest connex è decisiv il stadi da l'index naziunal dals pretschs da consum la fin da november. 
Quel ha importà la fin da november 2009 103.9 puncts e correspunda exactamain a la valur da l'onn precedent. 
Da vischnancas e da regiuns 
Salouf: 
La constituziun da la vischnanca da Salouf dals 6 da december 2009 vegn approvada. 
St. Antönien: 
Per mesiras architectonicas vi da l'allontanament d'aua persa vegn garantida a la vischnanca da St. Antönien ina contribuziun chantunala da maximalmain 108'330 francs. 
Contribuziuns chantunalas a differentas instituziuns 
Chasa d'emprendist(a)s da l'Engiadin'ota: 
Il project da construcziun per sanar ils conducts ed il stgaudament da la chasa d'emprendistas e d'emprendists da l'Engiadin'ota a Samedan vegn approvà. 
A l'instituziun responsabla vegn empermessa ina contribuziun chantunala da construcziun da maximalmain 622'450 francs. 
Pro Lucmagn: 
Il chantun sa participescha cun in terz vi dals custs per tegnair avert il pass dal Lucmagn, e quai cun ina contribuziun annuala d'almain 200'000 francs e da maximalmain 250'000 francs. 
Suenter la scadenza da la cunvegna actuala cun l'uniun Pro Lucmagn duai vegnir concludida ina nova cunvegna per tegnair avert il pass dal Lucmagn che vala per in temp illimità. 
Klibühni: 
A la Klibühni a Cuira vegn concedida ina garanzia da deficit da maximalmain 200'000 francs per il program d'occurrenzas da l'onn 2010. 
Projects da vias 
La regenza ha approvà totalmain 870'000 francs per construir e per sanar ils suandants trajects da vias: 
- via naziunala A13: servetsch d'enviern e lavurs da mantegniment generalas, restaurant d'autostrada Heidiland 
- via naziunala A28: lavurs d'impressari e da cuvrida, punt dal Sägentobel a Saas 
- via dal Bernina: lavurs d'impressari, pass dal Bernina – storta Bianca 
- via sursilvana: lavurs d'impressari, Trin Mulin – Felsbach 
- access a la via dal Partenz: lavurs d'impressari e da cuvrida, via da St. Antönien, punt dal Schanielabach 
Per la fin da l'onn 
La regenza grischuna ha gì 41 sesidas durant l'onn 2009. 
En cumparegliaziun cun la media dals onns precedents (circa 1500) èsi reussì da reducir cleramain il dumber da conclus. 
Il presidi da la regenza passa il 1. da schaner 2010 a Claudio Lardi, schef dal departament d'educaziun, cultura e protecziun da l'ambient. 
Vicepresident daventa Martin Schmid, schef dal departament da finanzas e vischnancas. 
La regenza giavischa a tut las conburgaisas ed a tut ils conburgais bellas festas da Nadal e per la fin da l'onn tut il bun, confidenza e sanadad. 
Gremi: regenza 
Funtauna: rg chanzlia chantunala dal Grischun 
23.12.200 
Zonas da paus per la selvaschina schlian conflicts – 
www.wildruhe.gr.ch 
Ir cun skis sin pistas magnificas, giudair il freeriding sper las pistas u ir cun gianellas tras ina cuntrada ennavada da frestg, quai èn eveniments impressiunants ch'ins po giudair en il Grischun. 
Sch'i na vegn però betg prendì resguard da la natira en quest connex, fa quest giudiment ch'ils animals indigens pateschan u daventan victimas da quest plaschair. 
Per evitar conflicts tranter l'uman e la selvaschina èn vegnidas zavradas u concludidas 264 zonas da paus per la selvaschina legalmain valaivlas en il Grischun. 
Las infurmaziuns actualas davart la situaziun e davart las disposiziuns da mintga zona chattais Vus en l'internet sut www.wildruhe.gr.ch. 
Surviver grazia al spargnar energia 
L'enviern cun naiv e fradaglia ha chaschunà en il decurs da milliuns dad onns che blers animals èn s'adattads a questas relaziuns en moda fenomenala. 
Animals che vivan tut l'onn tar nus sco la selvaschina d'ungla u las giaglinas dal pe pailus èn s'adattads a l'enviern cun maximar il spargn d'energia e cun optimar l'utilisaziun dal pavel. 
Ils territoris, nua che la selvaschina passenta l'enviern, sa chattan savens en regiuns climaticas preferidas, en las qualas er l'uman sa trategna gugent. Uschia èn conflicts programmads ordavant. 
Quels vegnan agravads sche l'uman avanza cun ses hobis d'enviern er en zonas, en las qualas el na saveva pli baud strusch sa mover senza meds d'agid tecnics. 
Sche animals ston fugir tras la naiv auta resp. sch'igl è fitg fraid, chaschuna quai grondas perditas d'energia cun consequenzas negativas per il singul animal. 
Er il spazi da viver po dentant vegnir donnegià, sch'ils animals emprovan da cumpensar questas perditas d'energia cun ruier u cun scursar bostgs giuvens. 
Da l'internet sin il GPS persunal 
Sin basa da la lescha da chatscha dal Grischun pon las vischnancas zavrar dapi l'onn 1989 zonas da paus per la selvaschina e limitar localmain e temporarmain l'access liber al guaud ed a la pastgira. 
Uschia han blers problems pudì vegnir schliads dapi lura al lieu, savens sin iniziativa da chatschadras e da chatschaders, da protecturas e da protecturs da l'ambient sco er dals organs da surveglianza da chatscha. 
Per che las regulaziuns, ch'èn vegnidas relaschadas localmain, sajan en general meglier accessiblas, è vegnida endrizzada la pagina d'internet 
www.wildruhe.gr.ch 
. 
Sportistas e sportists sco er las persunas che giaudan lur temp liber pon s'infurmar detagliadamain ordavant davart las regulaziuns resp. davart ils scumonds ch'existan en la regiun tschernida da turas u da viandar. 
Grazia a questas infurmaziuns èn er cartas da turas e guids da rutas pli vegls adina actuals. 
Per questa stagiun d'enviern è la charta vegnida actualisada e cumplettada cun las 11 zonas da paus per la selvaschina ch'èn vegnidas relaschadas da nov. 
En il fratemp cumpiglia quest inventari 264 objects che han ina surfatscha da totalmain 458 km². 
Vitiers vegnan anc sis territoris federals scumandads per la chatscha ed il parc naziunal svizzer. 
Da nov pon questas zonas da paus per la selvaschina vegnir chargiadas giu da l'internet directamain sin il GPS persunal (www.geo.gr.ch/rumantsch/catalog da geodatas/WRZ). 
Il Grischun sco chantun da turissem tschenta uschia novas normas per schliar e per communitgar la problematica concernent ils disturbis da la selvaschina e mussa ch'igl è pussaivel che la natira e ch'il turissem existan in sper l'auter. 
Respectar las zonas da paus 
Grazia a la bainvulientscha da l'institut federal per la perscrutaziun da naiv e da lavinas sa chatta in link a 
www.wildruhe.gr.ch 
er sin il bulletin regiunal da lavinas. 
Sin ina charta vegnan mussadas là las zonas da paus per la selvaschina ch'èn vegnidas zavradas e ch'èn vegnidas concludidas en moda legalmain valaivla, e quai ensemen cun ils territoris federals scumandads per la chatscha e cun il parc naziunal svizzer. 
Il sectur ch'interessescha po vegnir tschernì ed engrondì fin ad ina scala dad 1:5'000. 
Sur in buttun d'infurmaziun pon vegnir inseridas e rendidas visiblas las regulaziuns vertentas. 
En la natira èn las zonas da paus per la selvaschina marcadas cun tavlas unitaras. 
Questas signalisaziuns vegnan montadas da las chatschadras e dals chatschaders locals en il rom da lur activitad da tgira en collavuraziun cun ils organs da surveglianza da chatscha. 
Cun buna veglia e cun la prontezza d'acceptar las restricziuns ch'èn raschunaivlas e ch'èn necessarias pon vegnir schliads ils conflicts tranter l'uman, la selvaschina ed il spazi da viver. 
Il motto sa cloma: 
Sajas fair cun la natira – respecta las zonas da paus per la selvaschina en il Grischun ed en l'entir territori alpin! 
Infurmaziuns: 
- dr. Georg Brosi, manader da l'uffizi da chatscha e pestga dal Grischun, tel. 081 257 38 91 
- Hannes Jenny, biolog da selvaschina, uffizi da chatscha e pestga dal Grischun, tel. 081 257 38 93 
Gremi: uffizi da chatscha e pestga 
Funtauna: rg uffizi da chatscha e pestga 
29.12.200 
Nova purschida d'internet per il cudesch da dretg grischun 
Il cudesch da dretg grischun che stat a disposiziun en l'internet ha survegnì in nov concept e novas funcziuns. 
La purschida – ch'è facila d'utilisar – po vegnir consultada a partir d'immediat en tuttas trais linguas chantunalas sut 
www.gr-lex.gr.ch 
. 
En il decurs da la realisaziun dal e-government l'onn passà èn las paginas d'internet da l'administraziun chantunala vegnidas concepidas da nov ed unifitgadas. 
Dapi il cumenzament da schaner stat er il cudesch da dretg grischun a disposiziun en l'internet cun in nov design e cun novas funcziuns. 
Il cudesch da dretg en l'internet vegn actualisà mintga di da la chanzlia chantunala dal Grischun. 
Ils relaschs pon vegnir chargiads u stampads da nov en il format da PDF. 
I dat vastas pussaivladads da tschertgar (tschertga en il text integral, tschertga da titels, tschertga directa tenor il numer u tenor l'abreviaziun dal relasch sco er tschertga tras l'index u tras la sistematica). 
Partend da mintga relasch tschernì, po l'utilisadra u l'utilisader cliccar sin in'autra lingua chantunala ed arriva uschia al medem relasch en la lingua giavischada. 
Ultra da quai administrescha la nova soluziun las versiuns da leschas. 
En il futur vegnan pia archivadas ed a star a disposiziun en l'internet – ultra da la versiun actuala vertenta – er las versiuns da las leschas ch'èn vegnidas abolidas. 
Vus chattais il cudesch da dretg grischun en l'internet sut la suandanta adressa: 
www.gr-lex.gr.ch 
Gremi: chanzlia chantunala dal Grischun 
Funtauna: rg chanzlia chantunala dal Grischun 
05.01.201 
Pesta dals chauns tar vulps e tar tass en il Puschlav 
Suenter che la pesta da chauns è sa derasada tar la selvaschina dal Grischun dal nord e central en il decurs da l'atun passà, èn vegnidas cumprovadas en il decurs da las ultimas emnas ussa er infecziuns cun il virus da questa malsogna tar vulps e tar tass en il Puschlav. 
Adina puspè èn vulps e tass daventads grevamain malsauns pervia da questa infecziun virala, han stuì vegnir sajettads u èn schizunt vegnids chattads morts. 
Animals malsauns dattan savens en egl pervia da lur cumportament insolit (mancanza da tema, els sa trategnan er vi per il di en vischinanza d'abitadis). 
Sch'i vegnan observads cas da suspect èsi raschunaivel d'annunziar quels al guardiaselvaschina cumpetent. 
La pesta dals chauns è ina malsogna virala che attatga en spezial chaunids e mustailids (chaun, vulp, tass, fiergna, telpi, mustaila). 
En cas da la pesta da chauns sa tracti d'ina malsogna fitg contagiusa ch'è per regla mortala per ils chauns. 
Ella vegn transmessa tras in contact direct cun in animal infectà u en moda indirecta sur il pavel, sur l'aua u sur objects ch'èn smerdads da secrets u d'excrements d'animals infectads. 
Enfin ussa n'hai anc betg pudì vegnir observà ch'il virus da la pesta dals chauns fiss vegnì transmess d'animals selvadis sin chauns da chasa, d'excluder n'è quai dentant betg. 
Infecziuns cun il virus da la pesta dals chauns pon vegnir evitadas tar chauns cun als vaccinar ad ura e regularmain. 
Umans na survegnan betg questa malsogna. 
A las possessuras ed als possessurs da chauns vegni recumandà da laschar controllar tar lur chaun – en enclegientscha cun la veterinaria u cun il veterinari – l'effect profilactic da la vaccinaziun cunter la pesta dals chauns. 
Infurmaziuns: 
- dr. Rolf Hanimann, veterinari chantunal, tel. 081 257 24 11 
- dr. Georg Brosi, uffizi da chatscha e pestga, tel. 081 257 38 92 
Gremi: uffizi per la segirezza da victualias e per la sanadad d'animals; uffizi da chatscha e pestga 
Funtauna: rg uffizi per la segirezza da victualias e per la sanadad d'animals; uffizi da chatscha e pestga 
05.01.201 
Il project per la rait radiofonica da segirezza POLYCOM dal Grischun è vegnì lantschà uffizialmain cun suttascriver il contract 
La scheffa dal departament da giustia, segirezza e sanadad, cussegliera guvernativa Barbara Janom Steiner, ed il schef dal corp da guardias da cunfin, Jürg Noth, han suttascrit oz a Cuira ina cunvegna per realisar la rait radiofonica da segirezza POLYCOM en il chantun. 
Uschia vegn lantschà uffizialmain il project per realisar la part chantunala vi da la rait radiofonica da segirezza. 
Tras la cunvegna surdat il chantun la direcziun dal project al corp da guardias da cunfin. 
La buna collavuraziun tranter il chantun ed il corp da guardias da cunfin vegn pia amplifitgada per in ulteriur sectur. 
La polizia chantunala dal Grischun ed il corp da guardias da cunfin mainan ina centrala d'alarm e d'acziuns communabla. 
La polizia chantunala ed il corp da guardias da cunfin collavuran en il territori da cunfin sco er sin las vias dal Güglia, da l'Alvra e dal Flüela, e quai per garantir la segirezza interna ademplind las incumbensas da la polizia. 
Per realisar sia part vi da la rait radiofonica da segirezza POLYCOM èsi interessant per il Grischun or da plirs motivs da surdar la direcziun dal project al corp da guardias da cunfin. 
Il corp da guardias da cunfin che ha las enconuschientschas necessarias per realisar il project installescha atgnas staziuns da basa en la regiun da cunfin da la Svizra e pia er en la regiun da cunfin dal chantun Grischun. 
La ristga da las investiziuns daventa uschia calculabla per il chantun. 
Plinavant sa laschan cuntanscher sinergias tar la realisaziun dal project, sche tut las staziuns da basa vegnan construidas en il chantun tras il corp da guardias da cunfin, e pia er respargns da custs. 
Per in provediment radiofonic suffizient dal chantun dovri tut en tut 91 staziuns da basa en l'entir Grischun. 
57 staziuns da basa vegnan construidas e finanziadas dal corp da guardias da cunfin, il chantun sto finanziar 34 staziuns da basa. 
Las staziuns da basa che vegnan construidas dal corp da guardias da cunfin servan en emprima lingia a satisfar ils agens basegns. 
Grazia a l'engrondiment dals chanals ch'è vegnì finanzià dal chantun pon questas staziuns da basa er satisfar ils basegns da tut las organisaziuns da segirezza e d'emprim agid dal chantun. 
La rait radiofonica da segirezza POLYCOM dal Grischun è ina part da la rait radiofonica da segirezza naziunala POLYCOM ch'è en elavuraziun. 
Cun questa rait radiofonica unitara en l'entira Svizra pon communitgar tut las organisaziuns da segirezza e d'emprim agid, sco la polizia, il corp da guardias da cunfin, l'armada, ils pumpiers, la protecziun civila ed ils servetschs da salvament, e quai senza che lur discurs possian vegnir tadlads giu. 
La summa brutta d'investiziuns dal chantun importa ca. 44 milliuns francs. 
Il cussegl grond ha concedì il credit necessari en la sessiun d'avrigl 2009. 
En la cunvegna vegn il corp da guardias da cunfin envidà da resguardar sche pussaivel firmas indigenas cur ch'el prepara la surdada da las incumbensas dal chantun per lavurs d'impressari e per l'infrastructura radiofonica. 
La surdada da las incumbensas sco tala vegn fatga, en enclegientscha cun la direcziun dal project, tras il chantun. 
Il plan da termins prevesa che la nova rait radiofonica po vegnir messa en funcziun il pli tard la fin da l'onn 2012. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
08.01.201 
Concept per la scola speziala dal Grischun: evaluaziun dals projects da pilot en il sectur da la pedagogia speziala 
Il rapport d'evaluaziun dals dus projects da pilot en il sectur da la pedagogia speziala dal chantun Grischun è avant maun. 
Quel mussa ch'i predomineschan ils aspects positivs da l'integraziun en il sectur da la pedagogia speziala tar las persunas interrogadas. 
Il rapport cuntegna differentas recumandaziuns per l'ulteriur proceder. 
Ussa ha la regenza concludì da prolungar ils projects da pilot en las vischnancas da Tavau e da Tusaun fin la fin da l'onn da scola 2011/12. 
Dapi la stad 2008 realiseschan las vischnancas da Tavau e da Tusaun projects da pilot en il sectur da la pedagogia speziala. 
En il center da quests projects stat l'integraziun d'uffants cun impediments en las scolinas publicas ed en la scola regulara. 
Ils projects s'orienteschan vi dal concept chantunal per la scola speziala che la regenza aveva deliberà il mars 2007. 
Il rapport d'evaluaziun mussa ils avantatgs da la lavur integrativa 
Per incumbensa dal departament d'educaziun, cultura e protecziun da l'ambient ha la scola auta da pedagogia da Turitg evaluà ils projects da pilot e scrit in rapport. 
En connex cun l'evaluaziun è vegnida fatga – en las duas vischnancas da pilot – ina retschertga represchentativa tar ils geniturs sco er tar las persunas d'instrucziun e tar las persunas spezialisadas. 
Il rapport è vegnì preschentà per enconuschientscha a la regenza. 
El cumpiglia 25 paginas e cuntegna ina resumaziun dals resultats sco er ils resultats da l'evaluaziun qualitativa e quantitativa da la fasa da partenza dals projects da pilot. 
Er cuntegna il rapport intginas recumandaziuns per l'ulteriur proceder sin plaun chantunal, sin plaun regiunal, sin plaun communal sco er sin il plaun da las unitads da scola. Ina constataziun centrala dal rapport è quella, che tut las persunas interrogadas èn da princip da l'avis "che concepts integrativs per in sustegn da la pedagogia speziala stoppian avair la preferenza envers concepts separativs". 
La lavur integrativa po avair avantatgs per tut l'instrucziun e vegn appreziada dals geniturs. 
Ultra da quai concluda il rapport che la collavuraziun tranter la persuna d'instrucziun da classa e las pedagogas ed ils pedagogs curativs da scola è decisiva per l'effect da las mesiras da la pedagogia speziala. 
Per gudagnar ulteriuras enconuschientschas e per examinar divers ulteriurs models vegni recumandà da prolungar ils projects da pilot existents. 
Ils projects da pilot vegnan cuntinuads 
Il rapport vegn taxà sco basa solida d'evaluaziun per la fasa da partenza dals projects da pilot. 
Explicaziuns davart la realisaziun dals projects da pilot per ina durada pli lunga na pon ins betg chattar en il rapport, quai ch'è er chapibel en vista a la curta fasa da project che ha durà stgars 1 onn. 
Sut questas circumstanzas han las vischnancas da pilot da Tavau e da Tusaun annunzià – sin dumonda dal chantun – lur interess per ina prolungaziun dals projects. 
La regenza ha approvà la prolungaziun fin la fin da l'onn da scola 2011/12. A medem temp ha ella dà a l'uffizi per la scola populara ed il sport l'incumbensa d'elavurar fin la fin da zercladur 2011 in rapport d'evaluaziun davart las experientschas fatgas en las vischnancas da pilot. 
Quest rapport sto resguardar la situaziun naziunala sco er la situaziun da las ulteriuras instituziuns ch'èn responsablas per la scola en il Grischun. En vista a la votaziun dal pievel davart la NGF grischuna il mars 2010 ed en vista a la proxima revisiun totala da la lescha chantunala da scola èsi previsibel, ch'i n'è betg pussaivel da stgaffir – a partir dal 1. da schaner 2011 – ina nova regulaziun dal sectur da la pedagogia speziala che po vegnir realisada en tut las vischnancas dal chantun Grischun. 
Perquai ha la regenza concludì da prolungar l'applicaziun dal concept per la scola speziala, ch'era vegnì approvà il mars 2007, fin la fin da l'onn da scola 2011/12. 
Ultra da quai è l'uffizi per la scola populara ed il sport vegnì incumbensà d'accumpagnar en moda adequata ils projects da pilot al lieu, en spezial il stgalim superiur, ed en cas da basegn d'adattar il concept. 
Plinavant duai l'uffizi sviluppar concepts detagliads per realisar il concept per la scola speziala dal Grischun en scolas da differenta grondezza. 
En cas da basegn po l'uffizi consultar in post spezialisà per elavurar la basa. 
Infurmaziuns: 
- president da la regenza Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
- Giosch Gartmann, manader da la secziun "scolaziun speziala ed integraziun", uffizi per la scola populara ed il sport, tel. 081 257 27 33 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
13.01.201 
La vischnanca da Zernez maina in nov center da documents d'identitad per incumbensa dal chantun 
La vischnanca da Zernez ed il chantun Grischun suttascrivan ina cunvegna davart la collavuraziun per l'emissiun da documents d'identitad. 
A partir dal 1. da mars 2010 maina la vischnanca da Zernez in center da documents d'identitad per il chantun Grischun. 
Per il 1. da mars 2010 introducescha la confederaziun en l'entira Svizra datas biometricas en il passaport svizzer. 
La regenza grischuna ha decidì gia l'onn 2008 da registrar las datas biometricas en maximalmain tschintg centers da documents d'identitad regiunals. 
Per entant duain vegnir averts dus centers da documents d'identitad. Ultra da Cuira maina la vischnanca da Zernez en l'avegnir in center da documents d'identitad regiunal per l'Engiadina e per las vals dal sid per incumbensa dal chantun Grischun. 
La cussegliera guvernativa Barbara Janom Steiner, scheffa dal departament da giustia, segirezza e sanadad, ed il president communal René Hohenegger suttascrivan il contract da collavuraziun correspundent. 
Cun questa soluziun survegnan las abitantas ed ils abitants da las vals dal sid e da l'Engiadina la pussaivladad da dumandar in document d'identitad en la vischinanza da lur domicil senza far lungs viadis e da laschar registrar las datas biometricas per il nov passaport svizzer a Zernez. 
Il nov center da biometria a Zernez vegn integrà en l'administraziun communala. 
Profitond da sinergias persunalas e structuralas po uschia vegnir garantida ina gestiun favuraivla. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- Corsin Scandella, chanzlist communal da la vischnanca da Zernez, Tel. 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
13.01.201 
Communicaziun da la regenza dals 14 da schaner 2010 
En sia ultima sesida ha la regenza grischuna concludì da s'engaschar er vinavant per mantegnair l'agentura consulara taliana a Cuira. 
La regenza sa dosta cunter la serrada da l'agentura consulara taliana a Cuira 
En il rom da las pussaivladads ha la regenza grischuna concludì da s'engaschar er en l'avegnir per mantegnair l'agentura consulara taliana a Cuira. 
Quai scriva ella en sia resposta a la petiziun ch'il comité "Pro Agenzia consolare" ha inoltrà ils 28 da december 2009 cunter la serrada da l'agentura consulara. 
L'agentura consulara a Cuira ha – tenor l'avis da la regenza – ina gronda impurtanza per las burgaisas e per ils burgais da l'Italia e per il chantun Grischun. 
En il Grischun vivan actualmain circa 11'200 persunas ch'èn burgaisas da l'Italia. 
La regenza deplorescha la serrada intenziunada. 
Gia il cumenzament dal settember 2009 è ella s'engaschada en chaussa cun ina brev al ministeri da l'exteriur da l'Italia. 
Plinavant ha la regenza dumandà il departament federal d'affars exteriurs da tractandar il tema da la reorganisaziun da la rait consulara taliana a chaschun dal dialog tranter la Svizra e l'Italia davart la collavuraziun transcunfinala che ha lieu il schaner 2010. 
Da vischnancas e da regiuns 
Trimmis, Valzeina: 
La regenza approvescha il project supplementar tar il project per renovar la via da guaud "Valzeina – Engi" da la vischnanca da Trimmis e da Valzeina. 
Als custs vegn garantida ina contribuziun da maximalmain 457'500 francs. 
Zizers: 
La revisiun parziala da la planisaziun locala da la vischnanca da Zizers, ch'è vegnida concludida ils 17 da matg 2009, vegn approvada. 
Vaz: 
En sia consultaziun a l'uffizi federal da traffic concernent la dumonda da las telefericas da Lai SA dals 25 da settember 2009 da dar la concessiun tenor il dretg davart las telefericas e d'approvar ils plans per construir e per manar sin il territori da la vischnanca da Vaz ina telecabina dad otg "Canols – Scharmoin", propona la regenza da dar la concessiun. 
Contribuziuns chantunalas a differentas instituziuns 
Federaziun grischuna per il sport: 
La federaziun grischuna per il sport survegn l'onn 2010 ina contribuziun da maximalmain 31'000 francs or dal fond da sport per surdar il premi grischun per il sport, per realisar il parlament da sport, per metter a disposiziun ina infurmaziun giuridica e per l'activitad generala da la suprastanza. 
Club da ballape da Domat: 
Al club da ballape da Domat vegn pajada ina contribuziun da maximalmain 50'600 francs or dal fond da sport per cumprar in vehichel communal per nettegiar e per rumir la naiv da la plazza da pastget artifizial. 
Projects da vias 
La regenza ha approvà totalmain 10'700'000 francs per construir e per sanar il suandant traject da via: 
- via naziunala A28: installaziuns electricas ed acquist da terren, sviament da Saas 
Gremi: regenza 
Funtauna: rg chanzlia chantunala dal Grischun 
14.01.201 
La cumissiun per economia e taxas deliberescha la revisiun parziala da la lescha introductiva tar il dretg d'obligaziuns svizzer 
La cumissiun predeliberanta dal cussegl grond è s'occupada da la revisiun parziala da la lescha introductiva tar il dretg d'obligaziuns svizzer. 
La cumissiun recumonda unanimamain d'acceptar la proposta ch'è vegnida suttamessa. 
Sut il presidi dal president da la cumissiun Franco Quinter ha la cumissiun per economia e taxas (CET) predeliberà la missiva da la regenza tar la revisiun parziala da la lescha introductiva tar il dretg d'obligaziuns svizzer (LItDO) per mauns dal cussegl grond. 
Il cussegl grond vegn a tractar questa fatschenta en la proxima sessiun da favrer 2010. 
Preschent è stà er cusseglier guvernativ Hansjörg Trachsel, schef dal departament d'economia publica e fatgs socials. 
La revisiun parziala da la LItDO ch'è vegnida suttamessa n'è betg vegnida contestada da la cumissiun ed ella recumonda al cussegl grond unanimamain d'acceptar la proposta. 
La revisiun parziala pertutga il register da commerzi. 
L'ultima revisiun dal dretg d'obligaziuns e da l'ordinaziun davart il register da commerzi sin plaun federal pretenda pia in'adattaziun dal dretg chantunal, perquai che las incumbensas giudizialas ch'èn vegnidas stgaffidas da nov ston vegnir francadas en ina lescha chantunala. 
Perquai che la creaziun d'ina nova lescha n'è betg bainvegnida or da vista da la sistematica, propona la regenza d'integrar l'ordinaziun executiva chantunala davart il register da commerzi en la LItDO e da l'adattar a las prescripziuns federalas. 
Questa moda da proceder resguarda la cumissiun predeliberanta sco correcta, perquai che las finamiras previsas – la realisaziun da las prescripziuns federalas, il scleriment svelt e simpel da la situaziun giuridica, ina legislaziun concisa ed ina procedura favuraivla e svelta – pon vegnir cuntanschidas uschia. 
Infurmaziuns: 
president da la cumissiun Franco Quinter, tel. 079 682 47 47 
Gremi: cumissiun per economia e taxas 
Funtauna: rg cumissiun per economia e taxas 
20.01.201 
Tests da las sirenas, mesemna, ils 3 da favrer 2010 
Mesemna, ils 3 da favrer 2010, ha lieu en tut la Svizra il test annual da las sirenas: las 13.30 il "alarm general" e las 14.15 il "alarm dad aua". 
Cun ils tests da las sirenas vegn d'ina vart controllada la prontezza da funcziun da las sirenas e da l'autra vart po la populaziun emprender d'enconuscher ils differents signals d'alarm, cun ils quals ella vegn alarmada en cas da privel acut. 
1. Alarm general 
Il "alarm general" vegn dà en tut il chantun da las vischnancas, e quai a las 13.30.  A las 14.00 vegn dà anc ina giada il "alarm general" en tut il chantun. 
Quest alarm serva ad examinar il telecumond da la sirena. 
I na ston vegnir prendidas naginas mesiras da cumportament e da protecziun. 
Sch'il signal "alarm general" resuna però ordaifer la controlla da las sirenas annunziada, vul quai dir ch'ina periclitaziun da la populaziun saja pussaivla. 
En quest cas duai la populaziun tadlar radio, suandar ils avis da las autoritads ed infurmar las vischinas ed ils vischins. 
2. Alarm dad aua 
Il "alarm dad aua" vegn dà cun las sirenas da l'alarm dad aua a las 14.15. 
I sa tracta d'in tun bass interrut regularmain che dura sis minutas. 
I na ston vegnir prendidas naginas mesiras da cumportament e da protecziun. 
L'alarm dad aua resuna mo en l'intschess da mirs da fermada. 
Dals plans da fugia en cas d'alarm dad aua pon ins prender invista tar questas vischnancas. 
Sch'il signal "alarm dad aua" resuna però ordaifer la controlla da las sirenas annunziada, vul quai dir ch'ina periclitaziun da la populaziun saja pussaivla. 
En quest cas duai la populaziun bandunar immediatamain il territori periclità. 
Ulteriuras infurmaziuns e reglas da cumportament sa chattan sin las ultimas paginas da mintga cudesch da telefon sin il fegl d'infurmaziun "alarm da la populaziun". 
www.sirenentest.ch 
. 
La populaziun vegn supplitgada d'avair chapientscha per las dischagreabladads en connex cun las controllas da sirenas. 
Hans Gasser, parsura uffizi da militar e da protecziun civila, Tel. 
081 257 35 22, e-mail 
hans.gasser@amz.gr.ch 
. 
Gremi: uffizi da militar e da protecziun civila 
Funtauna: rg uffizi da militar e da protecziun civila 
20.01.201 
Communicaziun da la regenza dals 21 da schaner 2010 
Es sia ultima sesida è la regenza s'occupada da la consultaziun a la confederaziun tar la lescha davart la lavur cun giuvenils. 
Ella approvescha da princip las finamiras tematicas da la revisiun totala, fa dentant grondas resalvas visavi la politica da finanzas. 
La revisiun totala da la lescha davart la lavur cun giuvenils vegn approvada 
La regenza grischuna sustegna da princip la revisiun totala per ina lescha davart la lavur cun giuvenils che vegn proponida da la confederaziun. 
Questa lescha stgaffescha ina basa adequata per adattar la lescha davart la lavur cun giuvenils che datescha da l'onn 1989 a las cundiziuns generalas actualas da la societad. 
Cun las finamiras tematicas è la regenza da princip perencletga, ella fa dentant grondas resalvas visavi la politica da finanzas. 
Ella refusa grevezzas finanzialas supplementaras per ils chantuns e per las vischnancas. 
Sco che la regenza constatescha en sia resposta da consultaziun è la furmaziun ordaifer la scola in element central da la promoziun d'uffants e da giuvenils. 
Areguard il cuntegn èsi perquai impurtant che las purschidas vegnian concepidas en moda cumplementara a la scolaziun. 
En vista a las cundiziuns generalas da la societad ch'èn sa midadas sco er en vista al potenzial da promoziun per uffants pli giuvens beneventa la regenza expressivamain l'extensiun da la gruppa che la promoziun d'uffants e da giuvenils prenda en mira er ad uffants da la vegliadetgna da scolina (4 – 6 onns). 
Per pudair utilisar la chapientscha cumplessiva da la furmaziun ch'è vegnida proclamada en connex cun la "societad da savida" e per la pudair coordinar meglier cun las purschidas da furmaziun, propona la regenza plinavant da plazzar l'organisaziun da la promoziun da giuvenils plitost en il sectur da la furmaziun e da la perscrutaziun enstagl da tar l'uffizi federal d'assicuranzas socialas. 
La finala envida la regenza – en vista a la mancanza da spezialistas e da spezialists sco er da studentas e da students da direcziun tecnica u scientifica – d'examinar, cur ch'ils projects vegnan determinads, sch'i dat pussaivladads per motivar pli fitg ils giuvenils per projects dals secturs da la tecnica u da las scienzas natiralas. 
Da vischnancas e da regiuns 
Mustér: 
Il project "Rempars da lavinas Val Mala" vegn approvà. 
Als custs vegn garantida ina contribuziun da maximalmain 160'600 francs. 
Vuorz: 
Il project "Sanaziun da la punt dal Rain a Vuorz staziun" vegn approvà. 
Als custs vegn garantida ina contribuziun da maximalmain 1'240'200 francs. 
Beiva: 
La revisiun parziala da la planisaziun locala dals 14 da december 2009 vegn approvada. 
Sagogn: 
La regenza approvescha la revisiun parziala da la constituziun communala ch'è vegnida concludida ils 11 da december 2009. 
Schiers: 
La revisiun parziala da la constituziun communala dals 27 da november 2009 vegn approvada. 
Zernez: 
La revisiun parziala da la planisaziun locala da la vischnanca da Zernez, ch'è vegnida concludida ils 30 d'october 2009, vegn approvada. 
Contribuziuns chantunalas a differentas instituziuns 
CVDRG: 
A la corporaziun da vischnancas per la dismessa da rument en il Grischun (CVDRG) vegn garantida ina contribuziun da maximalmain 530'253 francs per construir la centrala da chalur a distanza. 
La construcziun da la centrala da chalur a distanza serva al provediment da la rait da chalur a distanza planisada en direcziun da Cuira. 
Gremi: regenza 
Funtauna: rg chanzlia chantunala dal Grischun 
21.01.201 
L'ARGE ALP publitgescha ina collecziun da recepts per cuschinar sez 
Dals "Allgäuer Spätzle" sur ils "Schlutzkrapfen" fin al "Zelten" porscha la cuminanza da lavur da las regiuns alpinas ARGE ALP ussa en l'internet in viadi culinaric tras ils pajais da las Alps. 
Recepts ed ulteriuras infurmaziuns davart la varietad culinarica surregiunala chattan ins sin la pagina d'internet. 
Tgi che vul savair dapli da las tratgas tipicas ord la regiun alpina ed eventualmain er cuschinar quellas, è a la dretga adressa sin la nova pagina d'internet da l'ARGE ALP . 
www.argealp.org/projekte/kochbuch/kulinarischereise sa chatta online in cudesch da cuschinar che porscha per mintga nas fin recepts adattads che vegnan cuschinads cun ils products tipics da la regiun alpina correspundenta. 
Perfin vins vegnan recumandads. 
Plinavant pon ins s'infurmar sur da chaussas nizzaivlas davart la varietad culinarica en ils pajais da las Alps che furma er ina part impurtanta da la cultura. 
Il Grischun è represchentà cun tratgas indigenas che vegnan cuschinadas cun spezialitads tipicas grischunas. 
Ultra da quai vegn descrit il context istoric da las tratgas, sco per exempel dals maluns, dals capuns, dals pizzocheri u da la schuppa da giutta. 
Ils recepts èn disponibels per tudestg e per talian. 
Il cudesch tudestg "Kulinarische Köstlichkeiten ohne Grenzen – Traditionelle landwirtschaftliche Produkte aus den Arge Alp Ländern", ch'è vegnì creà il 1999, pon ins medemamain clamar si. 
L'ARGE ALP cumpiglia las regiuns, ils chantuns ed ils pajais federativs Baviera, Grischun, Lumbardia, Salzburg, Son Gagl, Tessin, Tirol, Tirol dal sid, Trentino e Vorarlberg. 
Sco emprima cuminanza transcunfinala da regiuns ha l'ARGE ALP fullà via per ina nova conscienza da las regiuns en l'Europa. 
Las commembras ed ils commembers s'engaschan per in svilup durabel da lur patria alpina dapi che l'organisaziun è vegnida fundada l'onn 1972. 
Il presidi mida annualmain. 
Gremi: chanzlia chantunala dal Grischun 
Funtauna: rg cuminanza da lavur da las regiuns alpinas 
21.01.201 
Communicaziun da la regenza dals 28 da schaner 2010 
En il chantun Grischun duai il nov rom "enconuschientscha da las religiuns ed etica" vegnir introducì a partir da l'onn da scola 2012/13 sin il stgalim superiur. 
La regenza grischuna ha approvà tant il concept general correspundent sco er la structura dal project per introducir quest rom. 
Instradà emprims pass per l'instrucziun futura dal rom "enconuschientscha da las religiuns ed etica" 
La regenza grischuna ha prendì enconuschientscha dal concept general e da la structura dal project per introducir il rom "enconuschientscha da las religiuns ed etica" ed ha incumbensà il departament d'educaziun, cultura e protecziun da l'ambient cun la realisaziun. 
Il concept prevesa d'introducir quest nov rom a partir da l'onn da scola 2012/13 sin il stgalim superiur da la scola populara. 
Resguardond las experientschas che vegnan fatgas, duai il rom vegnir instruì sin il stgalim primar a partir da l'onn da scola 2017/18. 
Cun il "model 1+1" ha il cussegl grond fatg l'onn passà ina cuntraproposta a la "iniziativa d'etica". 
Questa cuntraproposta è vegnida sustegnida da las baselgias chantunalas ed acceptada dal pievel en la votaziun dal matg 2009. 
La decisiun dal pievel prevesa che las baselgias chantunalas dettian vinavant ina lecziun da religiun. 
Da nov vegn introducida ina lecziun "enconuschientscha da las religiuns ed etica" ch'è obligatorica per tut las scolaras e per tut ils scolars. 
Ultra da quai fixescha il concept general ch'il nov rom "enconuschientscha da las religiuns ed etica" stoppia s'orientar uschenavant sco pussaivel tenor il "plan d'instrucziun da la Svizra tudestga 21", ina giada che quel è avant maun. 
En il decurs dals proxims quatter onns da scola planisescha il chantun dal rest da porscher a las persunas d'instrucziun actualas curs da qualificaziun cumplementara per il nov rom "enconuschientscha da las religiuns ed etica". 
Davart ils plans d'instrucziun definitivs, davart l'elecziun e davart la translaziun dals meds d'instrucziun sco er davart ils detagls da la qualificaziun cumplementara da las persunas d'instrucziun decida la regenza pli tard. 
Sco proxim pass elavura ina gruppa da lavur il plan d'instrucziun per il stgalim superiur. 
Sco basa serva per quest intent il plan d'instrucziun da religiun vertent. 
Da vischnancas e da regiuns 
Schlarigna: 
La regenza approvescha la revisiun parziala da la planisaziun locala da la vischnanca da Schlarigna dals 26 d'october 2009. 
Gremi: regenza 
Funtauna: rg chanzlia chantunala dal Grischun 
28.01.201 
Premi per il guaud da protecziun alpin 2009: Contribuziuns grischunas èn vegnidas premiadas a Bad Tölz 
Sut la devisa "il guaud da protecziun protegia la patria" è vegnì surdà ils 29 da schaner 2010 en la chasa da cura da Bad Tölz per la quarta giada il premi internaziunal per il guaud da protecziun alpin da la cuminanza da lavur da las uniuns forestalas da las regiuns alpinas, e quai per prestaziuns extraordinarias che servan a mantegnair ed a meglierar il guaud da protecziun en il territori alpin. 
Sco gia l'onn precedent han er projects grischuns survegnì il premi. 
Il cusseglier guvernativ Stefan Engler è er sa participà a la surdada dal premi. 
Numerus giasts dals territoris alpins, reunids en la cuminanza da lavur, che derivan da la Baviera, dal Tirol dal sid, dal Vorarlberg, dal Grischun, da la Carinzia e dal Liechtenstein, han dà suatientscha a l'invitaziun a Bad Tölz per s'infurmar davart ils megliers projects che pertutgan il guaud da protecziun e per far festa cun las persunas premiadas. 
Dudesch projects èn nominads 
Assistentas ed assistents da projects forestals, proprietarias e proprietaris da guaud, magistras e magisters sco er scolaras e scolars dals pajais da la cuminanza da lavur èn vegnids envidads a sa participar a la concurrenza. 
Dal dumber da record da 33 projects ha ina giuria internaziunala nominà 12 per las categorias "innovaziun e partenadi da guauds da protecziun", "projects da success", "projects da scola" e "lavur da publicitad" ed hà – per l'emprima giada – surdà in premi da renconuschientscha per in project extraordinari. 
Suenter ina preschentaziun da multimedia da tut ils projects nominads, han las represchentantas ed ils represchentants politics surdà las trofeas a las victuras ed als victurs. 
Ils suandants dus projects dal chantun Grischun èn vegnids premiads: 
- categoria "projects da success": project "20 onns suenter il Vivian – project per la reconstrucziun en la Sursassiala" 
- premi da renconuschientscha per in project extraordinari: "Emnas da project en il guaud da muntogna sco lavuratori da furmaziun". 
Ils ulteriurs premis principals èn vegnids surdads en la categoria "innovaziun e partenadi da guauds da protecziun" al project "offensiva dal guaud da muntogna" da la Carinzia, en la categoria "lavur da publicitad" als "dis forestals dal Liechtenstein 2009" ed en la categoria "projects da scola" al project "la natira sco stanza da scola e sco magistra" dal Tirol dal sid. 
Ils projects grischuns che han survegnì il premi 
20 onns suenter il Vivian – project per la reconstrucziun en la Sursassiala 
Uffizis forestals da revier da Mustér, da Medel e da Tujetsch, uffizi forestal dal Grischun 
Guauds da protecziun impurtants en la part sura da la Surselva èn vegnids destruids per part dal tuttafatg da l'orcan Vivian. 
20 onns pli tard sa preschenta il territori en in stadi fitg legraivel ed exemplaric. 
Las mesiras differenziadas ch'èn vegnidas prendidas sin basa d'analisas scientificas èn sa cumprovadas fitg bain e porschan enconuschientschas impurtantas per schliar problems sumegliants en il futur. 
Emnas da project en il guaud da muntogna sco lavuratori da furmaziun 
Guaud da muntogna sco lavuratori da furmaziun, Thun 
Il guaud da muntogna sco lavuratori da furmaziun realisescha dapi onns mintga onn cun passa 1000 giuvenils emnas da project en il guaud da muntogna. 
L'onn 2009 èn stadas activas en il guaud da protecziun sulettamain en il chantun Grischun passa 350 persunas da la Bassa. 
La direcziun professiunala tras il persunal forestal cun scolaziun pedagogica e cun gronda experientscha garantescha che las participantas e ch'ils participants chapeschan l'impurtanza dal guaud da protecziun e da sia tgira e ch'ellas e ch'els sa regordan da quai per vita duranta, e quai er sco futuras purtadras e sco futurs purtaders da decisiuns. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Reto Hefti, selvicultur chantunal, uffizi forestal, tel. 079 659 69 18 
Gremi: uffizi forestal 
Funtauna: rg uffizi forestal 
29.01.201 
Communicaziun da la regenza dals 4 da favrer 2010 
Il chantun Grischun s'engascha per ch'ils sistems da la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF) hajan er vinavant dotaziuns gulivas. 
La regenza ha deliberà ina brev correspundenta per mauns da la conferenza da las regenzas chantunalas. 
Plinavant ha ella tractà las consultaziuns federalas pertutgant la natiralisaziun facilitada per persunas da la terza generaziun sco er pertutgant la revisiun da l'ordinaziun da victualias. 
Ils sistems da gulivaziun da la NGF duain avair er vinavant dotaziuns gulivas 
La regenza grischuna è cunter ina midada da la dotaziun dals dus sistems da gulivaziun da la NGF tranter la confederaziun ed ils chantuns. 
En ina brev a la conferenza da las regenzas chantunalas (CdC) crititgescha la regenza la posiziun ch'il nov president da la CdC ha prendì dacurt. 
Il cumenzament da l'onn aveva il president da la CdC declerà en ina intervista ch'il volumen da la gulivaziun da las grevezzas sociodemograficas possia vegnir augmentà sin donn e cust da la gulivaziun da las grevezzas geografic-topograficas. 
Tant areguard il cuntegn sco er perquai ch'i manca in conclus da la radunanza plenara da la CdC, n'è questa decleraziun betg correcta tenor l'avis da la regenza, ed en vista a las discussiuns vegnintas na promova ella er betg il consens. 
Sco che la regenza menziunescha vinavant, è la dotaziun guliva, ch'è vegnida tschernida per ils dus sistems da gulivaziun da las grevezzas, il resultat d'ina vasta discussiun politica che tegna quint dals resultats totals per tut ils chantuns. 
Ella è vegnida concludida dal parlament federal sin proposta dal cussegl federal, e quai sin basa d'ina valitaziun generala da numerus facturs. 
Actualmain dotescha la confederaziun ils dus sistems da gulivaziun cun var 341 milliuns francs per onn. 
Tenor l'avis da la regenza n'èn er avant maun ni infurmaziuns da basa ni novas enconuschientschas che giustifitgassan d'adattar las dotaziuns dals dus sistems da gulivaziun ch'èn il resultat d'ina decisiun politica. 
Dal rest na poi er betg vegnir ditg che la gulivaziun da las grevezzas geografic-topograficas fiss surdotada. 
Cun ses agid po vegnir gulivada mo ina part relativamain pitschna da las grevezzas che resultan als chantuns pertutgads tras lur structuras. 
Lunschor la gronda part ston ils chantuns surpigliar sezs. 
Plinavant stoi vegnir resguardà che totalmain 17 chantuns survegnan ina gulivaziun da las grevezzas geografic-topograficas. 
La regenza sustegna l'inizativa parlamentara "La Svizra sto renconuscher ses uffants" 
La regenza grischuna sustegna da princip la natiralisaziun facilitada per persunas da la terza generaziun. 
En sia resposta da consultaziun a la confederaziun tar l'iniziativa parlamentara "La Svizra sto renconuscher ses uffants" conferma ella quai. 
En spezial beneventa la regenza ch'i na vegn – cuntrari al project che ha fatg naufragi l'onn 2004 – betg pli prescrit ina natiralisaziun automatica sin fundament da la naschientscha en Svizra. 
La natiralisaziun dependa anc adina d'ina proposta e d'in conclus da l'autoritad. 
A la regenza pari raschunaivel d'introducir ina natiralisaziun facilitada per persunas che vivan dapi lur naschientscha en Svizra e che han geniturs che han gia absolvì ina part essenziala da lur furmaziun da scola e professiunala en quest pajais. 
Beneventada vegn er l'intenziun da crear ina regulaziun unitara per l'entira Svizra sin quest champ. 
Tuttina refusa la regenza singulas disposiziuns dal project. 
Ella pretenda tranter auter che la confederaziun fixeschia er vinavant mo "prescripziuns minimalas" e ch'ils chantuns possian relaschar sco fin ussa prescripziuns pli vastas. 
Per la regenza n'èsi la finala betg cler, pertge che las premissas da natiralisaziun materialas na duessan betg valair en la medema moda per tut las furmas da natiralisaziun facilitada. 
La revisiun da l'ordinaziun federala da victualias vegn beneventada 
La regenza grischuna beneventa la revisiun da l'ordinaziun davart victualias ed objects da diever sco er da l'ordinaziun davart l'execuziun da la legislaziun da victualias. 
Il motiv per la nova regulaziun è che las scolaziuns da las inspecturas e dals inspecturs da victualias, da las controlladras e dals controlladers da victualias u da las chemicistas e dals chemicists chantunals ston vegnir adattadas a las pretensiuns ed als basegns actuals. 
En sia resposta da consultaziun crititgescha la regenza dentant ch'ina furmaziun pratica na saja en il futur betg pli ina premissa per survegnir il diplom federal da chemicista u da chemicist da victualias. 
A l'avis da la regenza è l'experientscha pratica dentant indispensabla per pudair ademplir per exempel la funcziun d'ina chemicista u d'in chemicist chantunal. 
Contribuziuns chantunalas a differentas instituziuns 
Lavuratori d'emprendissadi engiadinais per scrinarias e per scrinaris: 
Il project per la renovaziun e per l'engrondiment dal stgaudament dal lavuratori d'emprendissadi engiadinais per scrinarias e per scrinaris a Samedan vegn approvà e sustegnì cun ina contribuziun maximala da 164'373 francs. 
Projects da vias 
La regenza ha approvà totalmain 1'265'000 francs per construir e per sanar ils suandants trajects da vias: 
- diversas vias chantunalas e naziunalas: remplazzament d'indrizs d'alarm per incendis en tunnels 
Gremi: regenza 
Funtauna: rg chanzlia chantunala dal Grischun 
04.02.201 
Il stadi actual da las vias dal Grischun è en l'internet ed ha in servetsch dad SMS 
Il stadi actual da la rait da vias dal Grischun po vegnir consultà sin la pagina d'internet 
www.strassen.gr.ch 
ch'è vegnida concepida da nov. 
In layout ch'è vegnì fatg spezialmain per smartphones sco er in servetsch dad SMS permettan d'acceder levamain a las infurmaziuns, e quai er sch'ins è en viadi. 
L'enconuschientscha dal stadi actual da las vias po esser impurtanta per ils giasts e per las persunas indigenas dal chantun da muntogna, cunzunt durant l'enviern cun relaziuns meteorologicas criticas e cun grondas navadas. 
Per cuntanscher singulas valladas èsi decisiv, sch'ina via da colliaziun è cuverta cun naiv, è transibla mo cun chadainas da naiv u ha schizunt stuì vegnir serrada. 
Il dumber dals access da l'enviern passà a la pagina d'internet ch'exista dapi l'onn 2005 
www.strassen.gr.ch 
, mussa quai evidentamain: Il favrer 2009, nua ch'igl ha dà grondas navadas, han ins pudì registrar 130'000 access a questa pagina. 
Per quest enviern han l'uffizi da construcziun bassa e la polizia chantunala dal Grischun engrondì e concepì da nov la purschida d'infurmaziuns davart il stadi da las vias. 
Eventuals temps da spetga sin la via rullanta dal tunnel dal Veraina vegnan medemamain communitgads sin questa plattafurma. 
Cun in telefonin che ha access a l'internet pon ins consultar sut 
www.strassenmobile.gr.ch 
la situaziun actuala er anc cur ch'ins è en viadi vers il Grischun. 
Las abunentas ed ils abunents dal servetsch dad SMS, ch'è da pajar, survegnan la communicaziun da las midadas dal stadi sin ils singuls trajects da las vias directamain sin lur telefonin. 
En cas da navadas en l'entir chantun vegn – pervia da la gronda rait da vias dal Grischun – eventualmain generada ina gronda quantitad da communicaziuns. 
Per avair ina meglra survista entaifer il chantun, è quel repartì en quatter regiuns che pon vegnir abunadas separadamain. 
I sto dentant adina vegnir resguardà che las relaziuns meteorologicas e pia ch'il stadi da las vias pon sa midar fitg svelt en las muntognas, er sche las collavuraturas e sch'ils collavuraturs dal chantun ch'èn staziunads al lieu annunzian il stadi da las vias uschè svelt sco pussaivel a strassen.gr.ch. 
Actualmain è l'infurmaziun da las vias per tudestg. 
Ulteriuras infurmaziuns da las vias en il Grischun e davart l'annunzia per il servetsch dad SMS sa chattan sut 
www.strassen.gr.ch 
Infurmaziuns 
- Peter Stirnimann, responsabel per las medias, 081 257 37 11 / 079 291 72 75 
Gremi: uffizi da construcziun bassa 
Funtauna: rg uffizi da construcziun bassa 
08.02.201 
Communicaziun da la regenza dals 11 da favrer 2010 
Pervia da l'introducziun da datas biometricas en ils passaports svizzers sto il chantun adattar sias disposiziuns giuridicas. 
A chaschun da sia ultima sesida ha la regenza grischuna approvà la revisiun totala correspundenta da l'ordinaziun davart l'emissiun da passaports svizzers e mess en vigur quella per il 1. da mars 2010. 
Ultra da quai refusa la regenza en ina consultaziun la proposta da la confederaziun da midar il sistem da l'imposiziun da taglia sin la proprietad d'abitaziuns. 
Revisiun totala da l'ordinaziun davart l'emissiun da passaports svizzers pervia dals novs passaports biometrics 
En connex cun l'introducziun dal passaport biometric svizzer 2010 reveda il chantun Grischun sias disposiziuns giuridicas tar la legislaziun federala davart ils documents d'identitad. 
La regenza grischuna ha approvà la revisiun totala correspundenta da l'ordinaziun davart l'emissiun da passaports svizzers e mess en vigur quella per il 1. da mars 2010, a medem temp sco quai che las novas disposiziuns federalas entran en vigur. 
Er suenter l'introducziun dals documents d'identitad biometrics resta l'uffizi da fatgs da polizia e da dretg civil l'autoritad emettenta cumpetenta en il chantun. 
Da nov regla l'ordinaziun ch'ins na po betg pli duvrar fotografias digitalas fatgas ordaifer ils novs centers da documents d'identitad, perquai ch'i resultassan dapli custs per quests centers. 
L'import da las fotografias giu da purtaders da datas externs è dal rest collià cun in privel da segirezza e sto perquai vegnir refusà ord vista da la segirezza d'informatica. 
Gia pli baud aveva la regenza concludì da stabilir en il Grischun maximalmain tschintg centers per la registraziun da las novas datas biometricas. 
Il mars vegnan per entant averts dus centers da registraziun en il Grischun, in a Cuira, l'auter a Zernez. 
L'ordinaziun adattada cuntegna ultra da quai la basa legala per pudair far ina cunvegna cun las autoritads dal chantun Tessin, che permetta a las abitantas ed als abitants dal district da la Moesa da laschar far il nov passaport a Bellinzona. 
Ina regulaziun cumparegliabla è gia sa cumprovada fin ussa cun il passaport provisoric. 
La regenza refusa la midada da sistem tar l'imposiziun da taglia sin la proprietad d'abitaziuns 
La regenza grischuna è da princip cunter la proposta da la confederaziun da midar il sistem da l'imposiziun da taglia sin la proprietad d'abitaziuns, che prevesa d'abolir l'imposiziun da taglia sin la valur da l'atgna locaziun. 
Plitost duaja vegnir mantegnì il sistem actual, pretenda la regenza en sia resposta da consultaziun a la cuntraproposta dal cussegl federal tar l'iniziativa dal pievel "Abitaziuns segiras en la vegliadetgna". 
Sch'il cussegl federal duess tuttina insister sin la midada da sistem, fissi in giavisch central da la regenza d'integrar en la lescha d'armonisaziun da taglia ina soluziun cun ina taglia sin abitaziuns secundaras. 
Per ils chantuns turistics han las entradas da l'imposiziun da taglia sin la valur da l'atgna locaziun numnadamain ina impurtanza fundamentala, per tschertas vischnancas schizunt ina impurtanza existenziala. 
Las entradas totalas da l'imposiziun da taglia sin la valur da l'atgna locaziun importan per il chantun Grischun e per las vischnancas var 57 milliuns francs. 
Quai correspunda a passa 8 pertschient dals retgavs da la taglia sin las entradas, ed en grondas vischnancas turisticas è questa quota anc bler pli gronda. 
Per la regenza è ina taglia sin abitaziuns secundaras en il dretg federal perquai ina cundiziun stringenta ed in premissa per in'eventuala midada da sistem. 
Igl è pia l'incumbensa da la confederaziun da chattar ina soluziun persvadenta che permetta a las regiuns da muntogna da salvar lur entradas fiscalas actualas. 
Ils 17 da zercladur 2009 è il cussegl federal s'exprimì cunter l'iniziativa dal pievel "Abitaziuns segiras en la vegliadetgna" da l'associaziun svizra da las proprietarias e dals proprietaris da chasas. 
El ha l'intenziun da suttametter ina cuntraproposta indirecta a l'iniziativa. 
Questa cuntraproposta prevesa d'abolir l'imposiziun da taglia sin la valur da l'atgna locaziun betg mo per las persunas pensiunadas, mabain per tut las proprietarias e per tut ils proprietaris d'abitaziuns, e sco cuntraprestaziun duain vegnir dismessas, cun excepziuns, las pussaivladads da deducziun vertentas. 
Da vischnancas e da regiuns 
Circul da l'Engiadin'ota: 
La regenza approvescha la lescha davart la planisaziun regiunala che las votantas ed ils votants dal circul da l'Engiadin'ota han concludì ils 29 da november 2009. 
Ella ha er prendì enconuschientscha dal program per il svilup regiunal dal territori dal circul da l'Engiadin'ota – in program che dura plirs onns. 
Per realisar quel fin la fin da l'onn 2012 vegn deliberà in credit limità da 200'000 francs. 
Medel/Lucmagn: 
A la vischnanca da Medel/Lucmagn vegn garantida ina contribuziun da maximalmain 254'400.– francs per engrondir e per renovar l'allontanament d'aua persa en las fracziuns da Pardè, da Platta e da Baselgia. 
Tavau: 
En sia consultaziun a l'uffizi federal da traffic concernent la dumonda da las telefericas da Tavau Claustra SA dals 23 d'october 2009 da dar la concessiun tenor il dretg davart las telefericas e d'approvar ils plans per construir e per manar sin il territori da la vischnanca da Tavau ina sutgera da quatter "Ischalp – Brämabüel" (implant da remplazzament), propona la regenza da dar la concessiun. 
Projects da vias 
La regenza ha approvà totalmain 150'000 francs per construir e per sanar il suandant traject da via: 
- via da la Lumnezia: lavurs d'impressari Val Mulina – Val Miedra 
Chaussas persunalas 
Roger Danuser 
, domicilià a Cuira, è vegnì elegì per il 1. da fanadur 2010 sco substitut dal manader da l'uffizi da persunal. 
Gremi: regenza 
Funtauna: rg chanzlia chantunala dal Grischun 
11.02.201 
Sch'il gieu da fortuna daventa ina dependenza: L'uffizi dal servetsch social chantunal organisescha ina dieta davart in tema fitg actual 
Ils gieus da fortuna èn ina gronda fascinaziun, questa fascinaziun po dentant daventar svelt ina dependenza. 
Ils 18 da favrer 2010 (9.00 – 17.00) organisescha l'uffizi dal servetsch social chantunal ina dieta davart la dependenza da gieus da fortuna. 
I vegnan preschentadas cifras e tendenzas sco er discutads ils temas da la diagnosa tempriva e da la prevenziun. 
"La banca gudogna adina." – Er sche bleras persunas fortunadas na vulan betg crair quai, vala questa frasa spezialmain per gieus da fortuna. 
Las consequenzas per quellas e per quels ch'èn dependents da gieus da fortuna pon esser gravantas. 
Ultra dal donn finanzial po questa dependenza er chaschunar l'exclusiun da la societad, la ruptura cun l'atgna famiglia e la perdita da la plazza da lavur. 
Davart il tema "dependenza da gieus da fortuna" organisescha l'uffizi dal servetsch social chantunal ina dieta che ha lieu gievgia, ils 18 da favrer 2010, en l'aula dal center da furmaziun per la sanadad ed ils fatgs socials, binari D, a Cuira. 
Expertas ed experts resumeschan ils fatgs e las cifras las pli novas e mussan ch'il dumber da persunas ch'èn dependentas da gieus da fortuna è s'augmentà massivamain tras il medium internet. 
Tras ils gieus en l'internet resta la dependenza pli savens zuppada, perquai che las giugadras ed ils giugaders na ston betg pli sa scuntrar en in lieu public. 
Basegn d'agir cumprovà 
Ch'igl exista in basegn d'agir en il sectur da la dependenza da gieus da fortuna, mussa la circumstanza ch'ils chantuns da la Svizra orientala extendan massivamain la prevenziun en quest sectur. 
Ils chantuns Son Gagl, Appenzell dador, Appenzell dadens, Glaruna, Grischun e Turgovia han elavurà in concept communabel per prevegnir a la dependenza da gieus da fortuna e per cumbatter quella. 
Per quest intent han ins installà ina pagina d'internet sut 
www.sos-spielsucht.ch 
sco er in numer da cussegliaziun per telefon (0800 040 080). 
Persunas pertutgadas sco er lur confamigliaras e lur confamigliars survegnan infurmaziuns impurtantas davart la dependenza da gieus da fortuna. 
Plinavant èn vegnids sensibilisads e scolads ils posts spezialisads regiunals per quest tema, per ch'els possian porscher la cussegliaziun spezialisada correspundenta e la triascha. 
La dependenza da gieus da fortuna na sa differenziescha strusch d'auters cumportaments da dependenza: Ina giada che la dependenza è sa sviluppada dal tuttafatg, organiseschan las persunas pertutgadas lur vita mo pli tenor ils gieus da fortuna. 
Tut il rest vegn negligì. 
Dieta e lavuratoris 
La dieta a Cuira sa drizza en emprima lingia a persunas spezialisadas dal sectur social. 
Professer Jörg Häfeli, docent e manader da project a la scola auta a Lucerna, vegn a tractar il tema "gieus da fortuna en Svizra: prevenziun, diagnosa tempriva, cifras e tendenzas". 
Christa Bot, psicologa IPA e manadra dal project interchantunal davart il gieu da fortuna da la Svizra orientala, vegn a preschentar la collavuraziun tranter ils chantuns da la Svizra orientala. 
Peter Schneeberger maina il post da cussegliaziun per dumondas da debits da la crusch cotschna dal Grischun a Cuira. 
Dr. Ines Bodmer dal center per cumportaments da dependenza escape a Turitg tegna in referat davart il tema "dependenza da gieus da fortuna: percorscher e tractar". 
Il suentermezdi han lieu quatter differents lavuratoris. 
(Peter Schneeberger) e "lavur da cussegliaziun cun confamigliaras e cun confamigliars" (Ines Bodmer). 
Infurmaziuns: 
- Franz Bütler, manader dal servetsch social, uffizi dal servetsch social, tel. 081 257 26 68 
Infurmaziun per las medias: 
Las collavuraturas ed ils collavuraturs da las medias che vulan rapportar davart la dieta èn envidads cordialmain. 
Per motivs organisatorics vegni supplitgà da s'annunziar tar l'uffizi dal servetsch social (tel. 081 257 26 61; e-mail: pia.nikles@soa.gr.ch) fin glindesdi, ils 15 da favrer 2010. 
Il program detaglià po er vegnir retratg tar l'uffizi dal servetsch social. 
http://www.gr.ch/DE/institutionen/verwaltung/dvs/soa/aktuelles 
. 
Gremi: uffizi dal servetsch social 
Funtauna: rg uffizi dal servetsch social 
11.02.201 
Deliberà la missiva tar la revisiun totala da la lescha d'energia 
Il chantun Grischun vul reducir en moda persistenta il consum d'energias fossilas e promover pli intensivamain la midada vi sin energias regenerablas. 
La regenza grischuna ha deliberà la missiva correspundenta tar la revisiun totala da la lescha d'energia. 
Questa lescha prevesa da cuntanscher las finamiras, en spezial cun reducir en etappas il basegn d'energia termica maximalmain admissibel tar edifizis. 
Uschia duai vegnir gidà a cuntanscher las finamiras a lunga vista da la "societad da 2000 watts". 
Il cussegl grond vegn a tractar la fatschenta en la sessiun d'avrigl. 
Cun la revisiun totala da la lescha d'energia dal chantun Grischun vul la regenza promover la politica chantunala d'energia e la far avanzar per in pass impurtant. 
La nova lescha d'energia ha en emprima lingia ils suandants intents: in'utilisaziun effizienta e persistenta da l'energia sco er in provediment d'energia economic ed ecologic. 
Plinavant duai vegnir reducì en moda persistenta il consum da purtaders d'energia fossils e duain vegnir utilisadas pli intensivamain las energias indigenas e regenerablas. 
Qua tras vul il chantun gidar a cuntanscher las finamiras a lunga vista da la "societad da 2000 watts". 
Quai vegn er fatg cun l'ambiziun ed en accordanza cun las stentas naziunalas ed internaziunalas da reducir l'emissiun da CO2 sin 1 tonna per onn per abitanta e per abitant. 
Fixà finamiras liantas en la lescha 
En ses element central fixescha il project da lescha da la regenza, che questas finamiras duain vegnir cuntanschidas en etappas che vegnan formuladas en moda lianta. 
Il potenzial il pli grond per reducir il consum d'energia sa chatta en ils edifizis sezs. 
Gia a partir da l'onn 2011 duai il basegn d'energia termica maximalmain admissibel per edifizis novs importar 40 pertschient damain che l'onn 2008. 
Quai correspunda circa al standard da MINERGIE actual senza ventilaziun. 
En ulteriuras etappas duai il basegn maximal d'energia termica vegnir reducì fin l'onn 2020 per 60 pertschient (circa il standard da MINERGIE-P actual) e fin l'onn 2035 schizunt per 80 pertschient. 
En cas d'edifizis existents pretendan las finamiras intermediaras, ch'èn prescrittas da la lescha, da reducir il basegn d'energias fossilas fin l'onn 2020 per 10 pertschient (fin l'onn 2035 per 25 pertschient) e d'al remplazzar per 10 pertschient (fin l'onn 2035 per 40 pertschient) cun energias regenerablas. 
Las contribuziuns da promoziun vegnan augmentadas 
Il chantun vul cuntanscher questas finamiras tranter auter cun augmentar las contribuziuns da promoziun sco er cun fixar prescripziuns liantas. 
A partir da l'onn 2011 quintan las autoritads cun expensas totalas annualas da 14.4 milliuns francs per l'entir program da promoziun nov. 
En quest connex importa la part dal chantun 8.9 milliuns francs. 
Quai èn var trais giadas dapli meds da promoziun che quai ch'il plan da finanzas vertent preveseva. 
La nova lescha d'energia fixescha ch'il chantun concedia contribuziuns da promoziun per: 
- sanaziuns cumplessivas d'edifizis; 
- sanar indrizs tecnics d'edifizis existents, utilisond energias regenerablas (laina, sulegl, chalur da la terra e dals conturns); 
- edifizis novs ed edifizis novs da substituziun che han in caracter exemplaric; 
- meglierar il grad d'utilisaziun da process commerzials ed industrials; 
- remplazzar ils stgaudaments electrics tras indrizs che utiliseschan energias regenerablas; 
- indrizs energetics gronds d'impurtanza chantunala u regiunala. 
En quai che reguarda las prescripziuns ed ils standards da construcziun surpiglia la nova lescha d'energia per gronda part il model da prescripziuns davart l'energia dals chantuns (MoPEC 2008) repassà da la conferenza da las directuras e dals directurs chantunals d'energia. 
Quai chaschuna er l'armonisaziun generala giavischada tranter ils chantuns. 
Basa per il certificat energetic dals edifizis e nova regulaziun per stgaudaments al liber 
Ultra da quai stgaffescha la revisiun totala da la lescha d'energia la basa, per ch'il certificat energetic chantunal dals edifizis (CECE) possia vegnir introducì en tut la Svizra en moda unitara. 
Per proprietarias e per proprietaris da chasas è il CECE in instrument d'infurmaziun facultativ che infurmescha – sco l'etichetta d'energia en cas d'apparats e da vehichels – davart il consum d'energia d'in edifizi. 
Reglada da nov vegn er l'utilisaziun da stgaudaments al liber. 
Per l'utilisaziun commerziala da stgaudaments mobils al liber, sco per exempel radiaturs mobils, che chaschunan emissiuns da CO2, prevesa la lescha l'obligaziun da dumandar ina permissiun. 
Ina permissiun po vegnir dada, sche la gestiunaria u sch'il gestiunari cumpensescha il consum d'energia en la medema dimensiun cun cumprar certificats da CO2 u energias regenerablas. 
Il chantun sco exempel 
La finala fixescha la lescha d'energia ch'ils edifizis dal chantun stoppian sa distinguer en il futur tras in'utilisaziun exemplarica ed effizienta da l'energia. 
Concretamain duain – tenor la proposta da la regenza – edifizis chantunals novs ademplir a partir da l'onn 2011 il standard da MINERGIE-P e sanaziuns d'edifizis chantunals existents il standard da MINERGIE actual. 
Ina legislaziun che s'orientescha als resultats 
La nova lescha d'energia resguarda en quest connex ils princips d'ina legislaziun ch'è orientada als resultats. 
Quai vul dir, la legislatura ed il legislatur prescrivan las finamiras e fixeschan ils pass intermediars. 
La regenza elavura in concept d'energia da plirs onns che mussa, co che las finamiras duain vegnir cuntanschidas. 
Sch'i sa mussa che las finamiras na vegnan betg cuntanschidas, ston las pretensiuns energeticas e las mesiras da promoziun vegnir adattadas correspundentamain. 
Infurmaziuns: 
cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
Gremi: regenza 
Funtauna: rg chanzlia chantunala dal Grischun 
12.02.201 
La regenza propona da sa participar a la cunvegna interchantunala per l'armonisaziun da contribuziuns da scolaziun 
Il chantun Grischun duai sa participar a la cunvegna interchantunala per l'armonisaziun da contribuziuns da scolaziun. 
Quai propona la regenza grischuna. 
Quel vegn a tractar la fatschenta durant la sessiun d'avrigl. 
L'intent da la cunvegna interchantunala è da promover l'armonisaziun da las contribuziuns da scolaziun sin plaun naziunal. 
Da l'autra vart promova la cunvegna medemamain l'armonisaziun materiala. 
Latiers vegnan fixads per tut ils chantuns standards minimals valaivels per las limitas da vegliadetgna, per la durada dal sustegn u per las tariffas maximalas. 
Quai duai garantir l'access a la furmaziun per classas da la populaziun cun entradas bassas sco er il medem tractament da las abitantas e dals abitants esters en Svizra. 
La nova cunvegna interchantunala per l'armonisaziun da contribuziuns da scolaziun è vegnida approvada da la conferenza svizra da las directuras e dals directurs chantunals da l'educaziun publica ils 18 da zercladur 2009. 
Tras l'armonisaziun dal nov concordat da stipendis duain vegnir sminuidas las grondas differenzas ch'existan tranter ils chantuns tar las premissas per stipendis sin il stgalim secundar II. Questa finamira è ina sfida en connex cun la realisaziun da la nova concepziun da la gulivaziun da finanzas e da la repartiziun da las incumbensas tranter la confederaziun ed ils chantuns (NGF). 
Actualmain fixeschan ils chantuns il circul da persunas che survegnan stipendis en moda differenta. 
Uschia na vegnan per exempel persunas senza naziunalitad svizra betg tractadas egualmain en tut ils chantuns. 
Er l'autezza dals stipendis che vegnan pajads è en il cas singul differenta. 
Ils chantuns pajan ca. 276 milliuns francs en furma da stipendis e 27 milliuns francs en furma d'emprests. 
En il chantun Grischun èn vegnids pajads or var 13,8 milliuns francs sco stipendis. 
Il chantun Grischun ademplescha gia las prescripziuns dal nov concordat da stipendis. 
Ina participaziun dal chantun Grischun a la cunvegna interchantunala n'ha naginas consequenzas finanzialas per il chantun. 
Infurmaziuns: 
president da la regenza Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
Gremi: regenza 
Funtauna: rg chanzlia chantunala dal Grischun 
12.02.201 
Mesiras d'urgenza per cumplettar la tgira da la selvaschina 
Il chantun Grischun vul mantegnair il sistem per ina gestiun ecologica dals effectivs da selvaschina ch'è sa cumprovà fin ussa. 
Las mesiras las pli impurtantas restan vinavant d'ina vart la realisaziun consequenta e persistenta da la planisaziun da la chatscha e da l'autra vart la protecziun dals spazis da viver da la selvaschina d'ungla durant l'enviern cun zonas da paus. 
Per mitigiar il problem da la gronda muria d'enviern pervia d'envierns fitg dirs, èn vegnids elavurads concepts da mesiras d'urgenza sin plaun regiunal. 
L'enviern extrem 2008/2009 ha chaschunà grondas perditas tras selvaschina disgraziada. 
Il cumenzament tempriv da l'enviern, grondas navaglias per lung da las Alps ed in mais da mars cun blera naiv han spussà la selvaschina en las muntognas l'ultim enviern. 
Questa situaziun è vegnida crititgada da differentas varts, tranter auter è ella er vegnida tematisada en il cussegl grond. 
L'uffizi da chatscha e pestga ha analisà cun quità la situaziun. 
Per mitigiar en il futur situaziuns da crisa sumegliantas, èn vegnids cumplettads ils concepts per la tgira da la selvaschina cun mesiras d'urgenza. 
Ina basa ecologica per la selvaschina e per il guaud 
Il princip ecologic che vegn persequità dal chantun Grischun sa basa sin effectivs da selvaschina adattads als spazis da viver e sin in'utilisaziun persistenta da quests effectivs tras la chatscha grischuna. 
In princip ecologic vegn oz er persequità en la selvicultura ed en l'agricultura. 
Quai correspunda dal tuttafatg a la strategia da la confederaziun. 
En il rom da las directivas per ina gestiun integrala dal guaud e da la selvaschina pretenda la confederaziun concepts equilibrads areguard l'ecologia. 
Per la pavlada d'enviern da la selvaschina d'ungla munta quai da renunziar ad ina tala. 
Ecologia vul numnadamain er dir, acceptar ina mortalitad augmentada en envierns dirs; quella tutga tar in process da selecziun natiral. 
Da princip na duai la selvaschina betg vegnir domesticada tras pavladas d'enviern surdimensiunadas. 
La soluziun da la selvaschina per surviver l'enviern è quella, da spargnar energia cun ina repartiziun optimala da la selvaschina en il spazi da viver. 
Ils princips per planisar la chatscha e per calmar il spazi da viver duain vegnir mantegnids 
Da princip dispona la selvaschina da premissas adattadas e da mecanissems per spargnar energia per surviver er envierns dirs en muntogna. 
Chamutschs e capricorns per exempel na vegnan mai pavlads e survivan tuttina per gronda part er envierns dirs. 
L'analisa da la situaziun ha mussà che la ristga da daventar ina victima da l'enviern è la pli gronda en valladas autsituadas cun in grond effectiv da selvaschina. 
L'enviern passà è l'effectiv da tschiervs stà sin in nivel fitg aut. 
Uschia è er s'augmentada la ristga da perditas pli grondas tras selvaschina disgraziada. 
Ils animals giuvens han patì il pli fitg da quai. 
Els avevan las reservas da grass las pli pitschnas e lur provisiuns d'energia èn stadas duvradas si il pli svelt. 
L'analisa ha mussà che – cunzunt en las valladas autsituadas – èsi impurtant da far ina chatscha consequenta sin ils effectivs da selvaschina e d'intervegnir en la classa d'animals giuvens per reducir resp. per evitar perditas da selvaschina durant l'enviern. 
L'enviern passà ha mussà l'impurtanza da las zonas da paus per la selvaschina. 
Mintga fugia supplementara chaschunada tras disturbis en il spazi da viver durant l'enviern dovra energia ch'è avant maun mo per part tar la selvaschina, e quai sco reserva da grass. 
Sche questa reserva è duvrada si e sche las reservas natiralas da pavel n'èn strusch pli accessiblas durant in enviern dir, è la selvaschina en privel da murir da la fom. 
La politica vertenta che garantescha quartiers d'enviern cun determinar zonas da paus per la selvaschina cun scumond d'access duai perquai vegnir persequitada consequentamain er vinavant. 
Mesiras d'urgenza per cumplettar ils concepts per la tgira da la selvaschina en envierns extraordinars, dentant nagin return a la pavlada d'enviern 
Sco quai che l'enviern passà ha mussà na bastan ils instruments existents betg, sch'i dat cundiziuns meteorologicas extraordinarias. 
Ils concepts per la tgira da la selvaschina vegnan perquai cumplettads cun in chapitel da mesiras d'urgenza. 
Quellas vegnan fixadas sin plaun regiunal e realisadas cun agid da forzas regiunalas. 
Ils concepts da mesiras d'urgenza èn vegnids elavurads en cunvegnientscha tranter l'uffizi da chatscha e pestga, l'uffizi forestal dal Grischun, proprietarias da guaud (vischnancas) e l'organisaziun per la tgira da la selvaschina da l'uniun grischuna da chatschadras e da chatschaders da patenta. 
Els cuntegnan in catalog da singulas mesiras ch'èn definidas detagliadamain per calmar il spazi da viver, per terrar bostgs e per metter a disposiziun fain. 
Da princip duai la selvaschina restar en il quartier d'enviern elegì e betg vegnir carmalada cun pavladas en vischinanza da l'abitadi. 
Cura datti ina situaziun d'urgenza? 
Ina situaziun d'urgenza resulta d'ina cumbinaziun da facturs disfavuraivels, sco per exempel: cumenzament tempriv da l'enviern, lungas periodas fraidas, grondas navaglias, lung enviern, libertad da sa mover restrenschida per la selvaschina. 
Ina situaziun d'urgenza sa mussa tras in augment andetg da las perditas tras selvaschina disgraziada. 
La decisiun davart la realisaziun da mesiras d'urgenza vegn prendida dal schef dal departament da construcziun, traffic e selvicultura sin dumonda da l'uffizi da chatscha e pestga e da l'uffizi forestal. 
Infurmaziuns: 
- dr. Georg Brosi, manader da l'uffizi da chatscha e pestga dal Grischun, tel. 081 257 38 92 
- Hannes Jenny, biolog da selvaschina, uffizi da chatscha e pestga dal Grischun, tel. 081 257 38 92 
Gremi: uffizi da chatscha e pestga 
Funtauna: rg uffizi da chatscha e pestga 
16.02.201 
Communicaziun da la regenza dals 18 da favrer 2010 
Per meglierar la qualitad da l'adempliment da las incumbensas dal stadi, duain talas vegnir examinadas periodicamain e sistematicamain en il Grischun. 
La regenza ha concludì e fixà l'instrumentari d'examinaziun correspundent. Ultra da quai ha la regenza prendì enconuschientscha d'in rapport da l'uffizi dal servetsch social davart la purschida da cussegliaziun per famiglias. 
Ella ha concludì d'optimar la purschida e da serrar las largias tenor pussaivladad. 
Dal rest ha la regenza formulà sias respostas da la consultaziun tar il nov program naziunal per la protecziun da l'uffant sco er tar la surpigliada da las prescripziuns da svapur da l'UE per utensils da lavur. 
La regenza examinescha las incumbensas dal stadi 
En il Grischun duain las incumbensas dal stadi vegnir examinadas periodicamain e sistematicamain per meglierar la qualitad da l'adempliment da talas. 
La regenza ha concludì e fixà in instrumentari d'examinaziun, per ch'ella possia realisar – en il rom da la planisaziun politica – mintga quatter onns l'examinaziun periodica e sistematica da las incumbensas. 
L'instrumentari d'examinaziun vegn applitgà per l'emprima giada l'onn 2010. 
Ils resultats da l'examinaziun da las incumbensas servan sco basa per il giudicament da la situaziun en vista al relasch da las finamiras e da las directivas politicas surordinadas tras il cussegl grond per il program da la regenza da la proxima perioda da planisaziun 2013 – 2016. 
Cun il nov instrument d'ina examinaziun periodica e sistematica da las incumbensas, ademplescha la regenza ina incumbensa da la constituziun che l'oblighescha da controllar periodicamain, sche las incumbensas ch'il chantun ademplescha èn necessarias, effectivas e finanziablas. 
Il chantun examinescha purschidas da cussegliaziun per famiglias 
Il chantun Grischun vul optimar la purschida da cussegliaziun per famiglias e serrar las largias tenor pussaivladad. 
La regenza grischuna ha prendì enconuschientscha d'in rapport correspundent da l'uffizi dal servetsch social, en il qual èn vegnidas examinadas tut las purschidas da cussegliaziun per famiglias. 
Il rapport concluda ch'i dat largias en trais secturs da la purschida da cussegliaziun, nua ch'i basegna d'agir. 
En la cussegliaziun d'educaziun e da geniturs manca ina purschida da cussegliaziun da basa per tut las regiuns per uffants tranter trais onns e l'entrada en scolina sco er per uffants pli vegls e per giuvenils ch'entran en la vita da lavur. 
Ina terza largia exista tar la purschida da cussegliaziun per persunas attempadas perquai che la dumonda en quest sectur crescha. 
Sin fundament da quest rapport ha la regenza incumbensà il departament d'economia publica e fatgs socials d'elavurar e da realisar in concept. 
Plinavant duai vegnir tegnì quint da la dumonda creschenta suenter cussegliaziuns per persunas attempadas. 
L'examinaziun da las purschidas da cussegliaziun per famiglias resulta da las tractativas dal cussegl grond davart il rapport da famiglia en la sessiun da favrer 2007. 
Sco cundiziun da basa speziala èsi vegnì pretendì che las purschidas da cussegliaziun duain da princip vegnir ademplidas er en l'avegnir cun las resursas existentas. 
Las finamiras dal program naziunal per la protecziun da l'uffant vegnan sustegnidas La regenza grischuna beneventa las finamiras tematicas e strategicas dal nov program naziunal per la protecziun da l'uffant ch'è planisà. 
Quest program ha – en il rom d'in partenadi da posts publics e privats – sco finamira da coordinar, da promover e da realisar projects da prevenziun en il sectur da la protecziun da l'uffant sin plaun naziunal. 
La regenza – sco quai ch'ella scriva en sia consultaziun a l'associaziun svizra per la protecziun da l'uffant – è da l'avis ch'ils puncts centrals dal program sajan impurtants temas per il sectur da la protecziun da l'uffant. 
La regenza crititgescha dentant la finanziaziun limitada previsa da las structuras. 
Las consequenzas finanzialas ch'ils singuls puncts dal program vegnan ad avair per ils chantuns sco er per las vischnancas n'èn numnadamain betg evidentas. 
Per la regenza èsi ultra da quai impurtant ch'ils chantuns vegnian integrads a temp tar la realisaziun dal program naziunal per la protecziun da l'uffant e ch'els hajan il dretg da cogestiun. 
La realisaziun da la protecziun da l'uffant è numnadamain per gronda part la chaussa dals chantuns. 
La surpigliada da las prescripziuns da svapur da l'UE è raschunaivla 
La regenza grischuna beneventa l'integraziun planisada da las prescripziuns da svapur da l'UE per utensils da lavur en il dretg svizzer. 
Qua tras vegni correspundì al princip da la prevenziun da la protecziun da l'ambient, sco quai che la regenza menziunescha en sia consultaziun davart la midada planisada da l'ordinaziun federala da la protecziun da l'aria. 
Uschia po medemamain vegnir impedì ch'il martgà svizzer vegnia servì cun utensils che disponan da valurs da svapur bler mendras che quels ch'èn permess en la UE. 
La nova regulaziun cumpiglia utensils da lavur sco per exempel resgias a motor, segapastgets u suflafeglias. 
Da vischnancas e da regiuns 
Luzein: 
La revisiun parziala da la planisaziun locala "plan da furmaziun per la zona per hotels Pany" da la vischnanca da Luzein dals 18 da december 2008 e dals 27 da mars 2009 vegn approvada. 
Morissen: 
La revisiun parziala da la planisaziun locala da la vischnanca da Morissen, ch'era vegnida concludida ils 16 d'october 2009, vegn approvada. 
Projects da vias 
La regenza ha approvà totalmain 4'610'000 francs per construir e per sanar ils suandants trajects da vias: 
- via naziunala A28: clappas per tschitschar il fieu en il tunnel da sviament, Saas 
- via da Calanca: lavurs d'impressari, Ponte Tiieda 
- via taliana: lavurs da construcziun e da cuvrida, punt dal Obertor Cuira 
Chaussas persunalas 
Giochen Bearth 
, domicilià a Sumvitg, è vegnì elegì per il 1. da matg 2010 sco substitut dal veterinari chantunal tar l'uffizi per la segirezza da victualias e per la sanadad d'animals. 
Gremi: regenza 
Funtauna: rg chanzlia chantunala dal Grischun 
18.02.201 
Votaziun dal pievel dals 7 da mars 2010 (lescha generala davart la NGF grischuna): Rinforzain il Grischun per l'avegnir – gea a la NGF 
Stimadas votantas e stimads votants 
Il chantun Grischun dovra urgentamain ina nova gulivaziun da finanzas. 
La gulivaziun da finanzas actuala è fitg cumplitgada, antiquada e malgista. 
Ses concept da basa datescha da l'onn 1958. 
Oz avain nus in entretschament cumplitgà da pajaments singuls tranter il chantun e las vischnancas. 
Ils ultims 50 onns è la gulivaziun da finanzas bain vegnida amplifitgada pliras giadas, oz èsi dentant prest nunpussaivel da sviluppar vinavant il sistem en ina moda raschunaivla. 
Sco tar in'arrundaziun dal terren schlia e simplifitgescha la NGF grischuna l'entretschament da finanzas actual. 
La nova gulivaziun da finanzas è bler pli simpla che la vertenta. 
Ussa avain nus la schanza da meglierar il sistem en moda persistenta e da surpigliar il concept da basa da la nova gulivaziun da finanzas federala respectivamain da la NGF tranter la confederaziun ed ils chantuns. 
Promover la qualitad da la furmaziun 
La nova gulivaziun da finanzas garantescha l'egualitad da las schanzas en scola e promova la qualitad da la furmaziun. 
La NGF grischuna n'eliminescha gnanc ina singula disposiziun che pertutga la qualitad da la scola. 
Tut las prescripziuns, sco er la funcziun da surveglianza dal chantun, vegnan mantegnidas. 
Temas che la qualitad da la furmaziun pudess patir, n'èn betg giustifitgadas. 
Ils puncts critics che pertutgan il sectur da furmaziun èn resultads pervia da la gulivaziun da finanzas actuala cun las structuras modernas e pervia da la legislaziun da scola vertenta. 
Tras la nova gulivaziun da finanzas s'engascha il chantun anc pli fitg per la scola populara che fin ussa. 
La NGF grischuna gida a schliar problems dal sectur da la furmaziun. 
En il futur surpiglia il chantun ils custs per las direcziuns da la scola, el organisescha e finanziescha l'ulteriur svilup da las scolas popularas e l'introducziun da novs roms d'instrucziun. 
Ultra da quai paja il chantun la furmaziun supplementara obligatorica da las persunas d'instrucziun sco er ils custs per lur substituziun. 
La NGF rinforza finanzialmain las vischnancas. 
Il chantun impunda supplementarmain passa 13 milliuns francs per onn, per che las vischnancas possian ademplir lur incumbensas meglier che fin ussa. 
La NGF grischuna impedescha a medem temp che la differenza tranter las vischnancas povras e las vischnancas ritgas s'augmentia anc pli fitg. 
Ella distgargia las regiuns d'ospital e rinforza l'engaschament dal chantun en la finanziaziun da la spitex. 
Rinforzar quai ch'è sa cumprovà 
La NGF grischuna promova consequentamain il bainstar general e resguarda las relaziuns existentas cun las 180 vischnancas actualas. 
La NGF grischuna po vegnir realisada senz'auter en tut las vischnancas. 
I na dat insumma nagina incumbensa che er la pli pitschna vischnanca dal Grischun na pudess realisar sin fundament da la NGF grischuna. 
Nus ans basain sin quai ch'è sa cumprovà. 
Areguard la cussegliaziun sociala na sto per exempel betg mintga vischnanca surpigliar questa incumbensa. 
L'incumbensa da la cussegliaziun sociala vegn surdada a las nov vischnancas da staziunament sco ch'ellas existan gia oz. 
Per las autras 171 vischnancas che n'èn betg vischnancas da staziunament na sa mida nagut areguard la cussegliaziun sociala. 
L'uffizi chantunal dal servetsch social vegn a coordinar er vinavant l'agid social sco er a cussegliar ed a sustegnair professiunalmain ils centers da cussegliaziun regiunals. 
La NGF grischuna na sforza er betg las vischnancas da fusiunar, ella rinforza la solidaritad interchantunala a favur da las vischnancas che han finanzas deblas. 
Cun in gea a la NGF grischuna avain nus ils 7 da mars la schanza da rinforzar la capacitad finanziala dal chantun e da las vischnancas a favur da nus tuttas e da nus tuts. 
La regenza ed 88 cunter 22 deputadas e deputads As recumondan perquai d'acceptar ils 7 da mars la NGF grischuna. 
Cusseglier guvernativ dr. Martin Schmid 
schef dal departament da finanzas e vischnancas 
18.02.201 
Monitoring da la conjunctura grischuna: L'economia sa revegn vinavant levamain 
L'economia grischuna sa chatta vinavant en ina fasa da restabiliment, e cunzunt l'economia d'export emetta puspè signals in pau pli positivs. 
In pau pli moderads èn ils giudicaments da las branschas dependentas dal martgà intern. 
Quai resulta dal monitoring actual da la conjunctura grischuna. 
Il quart quartal da l'onn 2009 è il commerzi grischun cun l'exteriur stà mo pli levamain pli debel che l'onn precedent; il december han – per l'emprima giada dapi passa in onn – schizunt puspè pudì vegnir registrads augments tant en l'import sco er en l'export. 
Che la conjunctura da l'industria sa revegn plaun a plaun, conferman er ils resultats da las retschertgas actualas che l'institut per la perscrutaziun da la conjunctura (KOF) ha fatg tar tschertas interpresas grischunas. 
Il dumber d'empustaziuns s'augmenta puspè e la gronda part da las interpresas dependentas da l'export giuditgescha la situaziun da las fatschentas sco positiva. 
Tuttina sa chatta la producziun anc adina sin in nivel bass; fin l'ultim n'è l'utilisaziun da la capacitad betg creschida marcantamain. 
Ils manaschis da producziun dependents dal martgà intern percunter giuditgeschan la situaziun actuala da las fatschentas en moda pli negativa che avant intgins mais. 
Qua sa manifesteschan ussa, cun retard, tschertas consequenzas da la recessiun. 
Medemamain moderads èn ils giudicaments dals impressaris per la stad vegninta; malgrà aspectativas in pau pli pitschnas areguard las incumbensas e cumbain ch'i vegn spetgà ina leva pressiun sin ils pretschs, na vegni dentant betg quintà cun ina reducziun da l'occupaziun. 
Suenter che l'industria da construcziun ha sustegnì l'onn passà – tras ses svilup stabil – l'entir sectur secundar, stoi vegnir fatg quint durant l'onn current cun quest pitschen cuntereffect. 
En l'hotellaria ha la gronda part dals manaschis dumandads stuì acceptar vers la fin da l'onn levas sminuziuns da las frequenzas ed uschia er retgavs in pau pli pitschens. 
Il fatg che la dumonda estra è sa reducida pli fitg che la dumonda interna è er vinavant marcant en quest connex. 
Malgrà che las reservaziuns èn sa reducidas in pau en cumparegliaziun cun l'onn precedent, quinta la gronda part dals manaschis d'alloschament dentant che la situaziun da las fatschentas saja almain cuntentaivla l'emprim mez onn 2010. 
Ils detaglists grischuns èn per gronda part cuntents cun lur dumber da clientella al cumenzament da l'onn e cun la vendita da rauba durant Nadal e Bumaun. 
Fin mez da l'onn 2010 vegni fatg quint cun retgavs stabils u schizunt levamain creschents. 
Sco ch'igl è vegnì enconuschent dacurt, è la quota da dischoccupaziun sa reducida anc ina giada levamain en il Grischun e sa chatta ussa tar 2.0% (Svizra: 4.5%). 
Differents indicaturs – sco per exempel il nivel bass da plazzas libras – mussan dentant ch'il dumber da lavurantas e da lavurants pudess sa reducir durant l'ulteriur decurs da l'onn. 
Tut en tut poi tuttina vegnir constatà ch'i sa mussan – analogamain a la Svizra – indizis per in restabiliment economic er en il Grischun. 
Cunzunt la dumonda debla sin il martgà intern vegn dentant a retardar il restabiliment economic l'onn 2010. 
Il monitoring actual da la conjunctura grischuna cun infurmaziuns pli detagliadas po vegnir consultà e chargià giu da la pagina d'internet da l'uffizi per economia e turissem: 
www.awt.gr.ch (Aktuelles) 
Infurmaziuns: 
Patrick Casanova, uffizi per economia e turissem, tel. 081 257 23 74 
Gremi: uffizi per economia e turissem 
Funtauna: rg uffizi per economia e turissem 
19.02.201 
Inquisiziun tras la CdG 
Tenor l'avis da la regenza èsi correct che la cumissiun da gestiun dal cussegl grond examinescha il cas Reinhardt e ch'ella fa urden cun quest scumbigl da speculaziuns e da supposiziuns. 
La regenza è gia antruras sa declerada pronta da render accessiblas a questa examinaziun tut las infurmaziuns e tut ils documents ch'èn a sia disposiziun. 
La regenza resta tar sia opiniun ch'i saja stà correct d'accumpagnar activamain il cumandant da polizia cun sia malsogna e d'al laschar en ses uffizi. 
Questa tenuta sa basa sin ils fatgs ch'eran enconuschents a la regenza e sin la circumstanza ch'i n'ha dà ni eveniments che fissan stads relevants per la segirezza ni disturbis en la direcziun dal corp da la polizia durant il temp correspundent. 
Sche l'examinaziun avess da purtar auters resultats, vegn la regenza a sa fatschentar cun quels ed a sa metter a disposiziun a la discussiun publica. 
Per la regenza èn impurtantas las suandantas constataziuns: 
Igl è chaussa da la cumissiun da gestiun, co ch'ella vul manar l'inquisiziun. 
La regenza vegn a dar a la cumissiun tut las infurmaziuns giavischadas. 
Tenor l'avis da la regenza èsi en l'interess da tut las parts participadas che l'examinaziun vegnia fatga en moda seriusa e svelta a medem temp. 
I sto vegnir menziunà ch'ils rapports da las medias – che han scuvert ils ultims dis novs eveniments – èn sa basads considerablamain sin infurmaziuns dad infurmantas e dad infurmants che na sa preschentan betg persunalmain. 
Uschia vegni engrevgià d'eruir la vardaivladad dals cuntegns correspundents. 
La regenza na vegn betg pli a s'exprimer davart singulas dumondas, fin che l'examinaziun da la cumissiun da gestiun n'è betg terminada. 
Infurmaziuns: 
president da la regenza Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
Gremi: regenza 
Funtauna: rg chanzlia chantunala dal Grischun 
23.02.201 
L'ambassadur da la federaziun russa visita la regenza grischuna 
L'ambassadur da la federaziun russa Igor Bratchikov visita il Grischun mesemna, ils 24 da favrer 2010. 
L'ambassadur russ vegn accumpagnà da sia dunna Yulia Bratchikova. 
Suenter il bainvegni dals giasts en la chasa grischa a Cuira è previs in gentar cuminaivel. 
Ils ospitants èn il president da la regenza Claudio Lardi ed il chancelier Claudio Riesen. 
La regenza tgira mintga onn contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas specificas actualas. 
Autras visitas servan en emprima lingia al barat d'experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
24.02.201 
Communicaziun da la regenza dals 25 da favrer 2010 
En sia ultima sesida ha la regenza grischuna concludì da sustegnair vinavant il program d'impuls per il turissem grischun. 
Per la campagna da stad e d'enviern previsa da Grischun vacanzas paja il chantun ina contribuziun da 790'000 francs. 
Plinavant è la regenza s'occupada da las consultaziuns a la confederaziun tar la revisiun da la lescha federala davart ils medicaments ed ils products medicinals sco er tar la nova lescha davart la promoziun da la perscrutaziun e da l'innovaziun. 
Il program d'impuls per il turissem grischun vegn cuntinuà 
Il chantun Grischun sustegna vinavant il turissem cun in program d'impuls d'ina summa da maximalmain 790'000 francs. 
Quai ha concludì la regenza grischuna. 
A l'uniun Grischun vacanzas vegnan garantids 545'000 francs per la campagna da stad previsa e 245'000 francs per la campagna d'enviern. 
La cuntinuaziun dal program d'impuls correspunda a las mesiras da stabilisaziun per l'economia dal chantun ch'èn vegnidas concludidas l'onn passà. 
Tenor l'avis da la regenza èsi adequat da cuntinuar cun il program d'impuls sin fundament da las experientschas positivas da l'emprima part e sin fundament da l'impurtanza dal turissem per il Grischun. 
Gia la stad 2009 aveva il chantun sustegnì l'emprima part dal program d'impuls cun 600'000 francs. 
Perquai che la situaziun economica è anc adina difficila, vegn cunzunt la stagiun da stad ad esser ina sfida per il turissem. 
Cun mesiras da marketing che han cleras finamiras vul Grischun vacanzas metter l'accent principal sin l'acquisziun da giasts. 
Resalvas visavi la revisiun previsa da la lescha federala davart ils medicaments ed ils products medicinals 
La regenza grischuna beneventa da princip la meglieraziun da la qualitad e la segirezza dals medicaments che la revisiun previsa da la lescha federala davart ils medicaments ed ils products medicinals vul cuntanscher. 
Ella na po dentant betg acceptar il scumond proponì da la consegna directa da medicaments tras las medias e tras ils medis. 
In tal scumond pegiurass considerablamain il provediment da la populaziun cun medicaments, constatescha la regenza en sia resposta da consultaziun a la confederaziun. 
Er las pussaivladads da gudogn da las medias e dals medis che pratitgeschan en moda libra sminuissan ed ad ellas ed ad els mancass l'impuls per surpigliar u per avrir ina pratica da medischina generala en il chantun Grischun. 
Per bleras pazientas e per blers pazients en differentas vals dal Grischun fissi ultra da quai cumbinà cun grondas spesas, sch'ellas e sch'els stuessan sa render en in vitg cun in'apoteca publica pervia d'in medicament. 
Perquai propona la regenza da mantegnair – tar la consegna directa da medicaments – las disposiziuns legalas vertentas e l'autonomia dals chantuns. 
La regenza prenda posiziun tar la nova lescha federala davart la promoziun da la perscrutaziun e da l'innovaziun 
Las premissas federalas per finanziar instituts da perscrutaziun e scolas autas na dastgan en nagin cas daventar pli rigurusas, sche la perscrutaziun duai restar u vegnir extendida en il Grischun. 
Quai pretenda la regenza grischuna en sia resposta da consultaziun tar la revisiun totala previsa da la lescha federala davart la promoziun da la perscrutaziun e da l'innovaziun. 
Las midadas previsas tenor il sboz da la lescha per la finanziaziun e per la renconuschientscha vegnan a pertutgar directamain ils instituts da perscrutaziun cun domicil en il chantun. 
La regenza pretenda er che la domiciliaziun d'ulteriurs instituts da perscrutaziun en il chantun na vegnia betg difficultada tras la nova lescha. 
Per il svilup economic futur dal chantun èn instituts locals da furmaziun, da perscrutaziun e d'innovaziun numnadamain ina premissa indispensabla. 
Da vischnancas e da regiuns 
Giuvaulta: 
La revisiun totala da la planisaziun locala, concludida ils 7 da matg 2009 da la vischnanca da Giuvaulta, vegn approvada. 
Medemamain vegnida approvada è la prescripziun per garantir ina purschida suffizienta da terren da construcziun, relaschada da la vischnanca. 
Saas: 
La revisiun parziala da la lescha da construcziun da la vischnanca da Saas, concludida ils 20 da november 2009, vegn approvada. 
Schiers: 
La revisiun parziala da la planisaziun locala "Gebiet Palottis" da la vischnanca da Schiers dals 28 da november 2008 vegn approvada. 
Samignun: 
En sia consultaziun a l'uffizi federal da traffic concernent la dumonda dals 30 d'october 2009 da las telefericas Samignun SA da dar la concessiun tenor il dretg davart las telefericas e d'approvar ils plans per construir e per manar ina sutgera da 6 Alp Bella – Muller (implant da remplazzament) sin il territori da la vischnanca da Samignun, propona la regenza da dar la concessiun. 
Contribuziuns chantunalas a differentas instituziuns 
Scola-dimora a Cuira: 
Las lavurs da sanaziun al plaun sutterran da la scola-dimora a Cuira vegnan approvadas e sustegnidas cun ina contribuziun chantunala da construcziun da maximalmain 123'600 francs. 
Projects da vias 
La regenza ha approvà totalmain 1'670'000 francs per construir e per sanar ils suandants trajects da vias: 
- via naziunala A13: lavurs da cuvrida Cuira sid – Trimmis e Grono – Soazza 
Gremi: regenza 
Funtauna: rg chanzlia chantunala dal Grischun 
25.02.201 
Las abitantas ed ils abitants dal district da la Moesa pon laschar far lur passaport a Bellinzona 
Il chantun Tessin ed il chantun Grischun suttascrivan ina cunvegna davart la collavuraziun per l'emissiun da documents d'identitad. 
A las abitantas ed als abitants dal district da la Moesa vegn purschida la pussaivladad da laschar registrar las datas biometricas per il nov passaport svizzer 2010 a Bellinzona. 
La confederaziun introducescha per il 1. da mars 2010 en l'entira Svizra datas biometricas en il passaport svizzer. 
La regenza grischuna ha decidì gia l'onn 2008 da registrar las datas biometricas en maximalmain tschintg centers da documents d'identitad regiunals. 
Grazia a la collavuraziun curtaschaivla ed optimala cun il chantun Tessin ha pudì vegnir stipulada ina soluziun interchantunala per las Svizras e per ils Svizzers che vivan en il district da la Moesa. 
Il cusseglier guvernativ Luigi Pedrazzini e la cussegliera guvernativa Barbara Janom Steiner suttascrivan venderdi, ils 26 da favrer 2010, in contract da collavuraziun. 
Cun quest contract survegnan las Svizras ed ils Svizzers dal district da la Moesa a partir dal 1. da mars 2010 la pussaivladad da dumandar in document d'identitad en la vischinanza da lur domicil senza far lungs viadis e da laschar registrar las datas biometricas per il nov passaport svizzer a Bellinzona. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
26.02.201 
Communicaziun da la regenza dals 4 da mars 2010 
En sia ultima sesida ha la regenza grischuna tractà differentas fatschentas da vischnancas sco er deliberà contribuziuns chantunalas ad instituziuns. 
Da vischnancas e da regiuns 
Trin: 
A la vischnanca da Trin vegn garantida ina contribuziun da maximalmain 698'000 francs per engrondir e per renovar la serenera Dàbi a Trin Digg sco er per colliar l'aua persa da la fracziun da Trin Mulin cun la serenera. 
Küblis: 
La revisiun parziala da la planisaziun locala da la vischnanca da Küblis dals 30 d'october 2009 vegn approvada. 
Contribuziuns chantunalas a differentas instituziuns 
Fundaziun svizra per il turissem social: 
Cun resalva da la finanziaziun totala reglada vegn concedì – en il rom da la nova politica regiunala da la confederaziun – in emprest dad 1'000'000 francs a la fundaziun svizra per il turissem social, Turitg, e quai per engrondir l'albiert per la giuventetgna a San Murezzan. 
Supplementarmain vegn garantida ina contribuziun chantunala da 168'339 francs. 
Projects da vias 
La regenza ha approvà totalmain 1'200'000 francs per construir e per sanar ils suandants trajects da vias: 
- via da Ragaz: lavurs d'impressari vi dal surpassadi da las VFF a Maiavilla 
Gremi: regenza 
Funtauna: rg chanzlia chantunala dal Grischun 
04.03.201 
Examinaziun dal cas Reinhardt tras la cumissiun da gestiun dal cussegl grond: ulteriur proceder 
La cumissiun da gestiun dal cussegl grond (CdG) vul examinar il cas Reinhardt en moda speditiva e fundada. 
A sia sesida ha la CdG survegnì emprimas infurmaziuns, discutà l'ulteriur proceder e decidì d'installar ina giunta speziala per in'examinaziun detagliada. 
Ils 26 da schaner 2010 è il cumandant da la polizia chantunala dal Grischun, colonel dr. Markus Reinhardt, sa privà da la vita. 
En il rom da la surveglianza parlamentara vegn la cumissiun da gestiun dal cussegl grond (CdG) ad examinar quest cas tragic en moda speditiva e fundada. 
Ella è sa laschada orientar tras la cussegliera guvernativa Barbara Janom Steiner, scheffa dal departament da giustia, segirezza e sanadad, davart las circumstanzas da quest mortori. 
Suenter questa orientaziun na datti per la CdG nagins indizis per in cumportament giuridicamain sbaglià. 
Per l'ulteriura examinaziun vegn installada ina giunta speziala da la CdG che vegn presidiada dal deputà Marcus Caduff, PCD, ed a la quala appartegnan las suandantas commembras ed ils suandants commembers da la CdG: deputà Jakob Barandun, PLD; deputada Agnes Brandenburger, PPS; deputada Tina Gartmann-Albin, PS; deputà Cristiano Pedrini, PBD. 
Per sustegnair la giunta en dumondas organisatoricas duai vegnir engaschada ina persuna d'ordaifer il chantun che ha experientscha cun examinaziuns. 
La giunta speziala vegn a far scleriments detagliads e vegn a cumenzar cun sia activitad ils proxims dis cun l'audiziun d'ulteriuras persunas che san dar infurmaziuns. 
En dependenza da l'examinaziun vegn la CdG ad infurmar uschè baud sco pussaivel, cur ch'ils resultats da l'examinaziun èn avant maun e valitads. 
Sco unica persuna d'infurmaziun è vegnì designà il parsura da la giunta speziala da la CdG. 
Infurmaziuns: 
Marcus Caduff, parsura da la giunta speziala da la cumissiun da gestiun, tel. 079 304 70 91 
Gremi: cumissiun da gestiun 
Funtauna: rg cumissiun da gestiun 
04.03.201 
Resultats da la votaziun dal pievel dals 7 da mars 2010 
Project chantunal: 
Lescha davart la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (lescha generala davart la NGF grischuna) 
Participaziun electorala 
37,87 pertschient 
Gea 
24'085 
49,25 % 
Na 
24'816 
50,75 % 
Projects federals: 
Conclus federal dals 25 da settember 2009 davart in artitgel constituziunal concernent la perscrutaziun vi da l'uman 
Participaziun electorala 
38,59 pertschient 
Gea 
35'149 
70,62 % 
Na 
14'620 
29,38 % 
Iniziativa dal pievel dals 26 da fanadur 2007 "Cunter il maltractament e per ina meglra protecziun giuridica dals animals (iniziativa per in advocat dals animals)" 
Participaziun electorala 
39,44 pertschient 
Gea 
16'133 
31,03 % 
Na 
35'864 
68,97 % 
Midada dals 19 da december 2008 da la lescha federala davart la prevenziun professiunala per vegls, survivents ed invaliditad (LPP; tariffa da conversiun minimala) 
Participaziun electorala 
39,20 pertschient 
Gea 
17'745 
34,62 % 
Na 
33'517 
65,38 % 
La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l’internet: www.gr.ch – Publicaziuns - Votaziuns ed 
Resultats da votaziun 
. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
07.03.201 
Votaziun dal pievel dals 7 da mars 2010 davart la NGF grischuna 
La regenza grischuna ha prendì enconuschientscha ch'il project da votaziun davart la NGF grischuna è deplorablamain vegnì refusà. 
Il pievel grischun ha prendì questa decisiun suenter ina lunga fasa da discussiuns e da cuntraversas publicas. 
En quest connex n'han ils arguments da las aderentas e dals aderents betg savì persvader en la dimensiun necessaria. 
La decisiun dal pievel è natiralmain d'acceptar senza resalvas. 
Questa decisiun na signifitga ussa però betg che las stentas da refurma da la regenza e dal parlament chalian. 
La regenza vegn ad examinar, sche alternativas tar il project refusà èn pussaivlas e co che quellas pudessan eventualmain vegnir messas danovamain en discussiun. 
En questa examinaziun vegnan oravant tut er integrads ils arguments da las adversarias e dals adversaris en il cumbat da votaziun. 
La NGF n'è dentant betg l'unic champ da refurma. 
I sa tracta da prender per mauns engaschadamain projects da refurma impurtants sco la legislaziun davart las scolas popularas dal chantun Grischun ed en spezial l'examinaziun e la nova concepziun da las structuras territorialas. 
La populaziun vegn segir ad avair chapientscha ch'i na sa laschan betg gia preschentar novs plans da refurma definitivs oz suentermezdi. 
I tutga tar il respect da decisiuns dal pievel che la regenza na vul betg far a la bahuta annunzias e empermischuns il di da votaziun. 
La voluntad da la regenza da concepir il futur e l'engaschament da proponer las dretgas soluziuns per quai èn però en mintga cas ferms sco adina. 
La regenza vegn ad infurmar il parlament e la publicitad uschè spert sco pussaivel davart l'ulteriur proceder. 
Infurmaziuns: 
cusseglier guvernativ Martin Schmid, schef dal departament da finanzas e vischnancas, tel. 081 257 32 01 (cuntanschibel a partir da las 16.00) 
Gremi: regenza 
Funtauna: rg chanzlia chantunala dal Grischun 
07.03.201 
Publicaziun da la nova broschura "Refurma dal turissem grischun – stadi suenter 4 onns" 
L'uffizi per economia e turissem dal chantun Grischun ha publitgà ina broschura d'infurmaziun davart il stadi dal project "Structuras cumpetitivas e repartiziun da las incumbensas en il turissem grischun". 
La broschura dat ina invista cumplessiva dal project ch'è decisiv per l'economia da turissem grischuna. 
Dapi ch'il cusseglier guvernativ Hansjörg Trachsel, schef dal departament d'economia publica e fatgs socials, ha lantschà l'onn 2006 quest project da refurma, èsi capità bler en il turissem. 
La broschura mussa, tge ch'igl è vegnì cuntanschì tras la refurma fin il cumenzament da l'onn 2010, e dat ina survista da la furmaziun da destinaziuns en las singulas valladas dal chantun. 
Ultra da quai vegnan resumadas las mesiras accumpagnantas da la refurma dal turissem. 
La broschura cumpiglia tut en tut 48 paginas e vegn repartida als circuls politics ed economics turisticamain interessads sco er a tut las organisaziuns turisticas en il chantun Grischun. 
Realisà cun success la refurma da las structuras 
La refurma dal turissem ha midà visiblamain las structuras e la repartiziun da las incumbensas en il Grischun. 
Da las 92 uniuns da traffic localas ch'i deva ina giada han actualmain anc circa 20 destinaziuns effizientas l'incumbensa sco tala da preschentar il turissem grischun sin il martgà. 
Cun meds finanzials unids avran ellas novs martgads, cumbineschan lur prestaziuns a products innovativs per uschia persvader novs giasts da vegnir en il Grischun. 
A medem temp sco la transfurmaziun da las organisaziuns da marketing vegnan realisadas ulteriuras mesiras che duain gidar a trair a niz optimalmain ils potenzials e las experientschas fatgas sco er a consolidar las novas structuras da marketing. 
Uschia duai er vegnir lantschada in'offensiva da qualitad per il turissem grischun che tegna quint da la gronda impurtanza dal factur "qualitad". 
Consultaziun davart la nova finanziaziun dal turissem La refurma dal turissem grischun prevesa er d'introducir ina nova finanziaziun dal turissem. 
Quella duai remplazzar las taxas communalas da cura e da turissem da fin ussa. 
Duas variantas èn avant maun: la lescha davart la finanziaziun dal turissem (taxa turistica chantunala) e la lescha davart l'armonisaziun dal turissem (lescha generala). 
La consultaziun davart quest project dura anc fin la fin da mars 2010. 
La broschura po vegnir retratga gratuitamain 
La broschura po vegnir chargiada giu da l'internet sut 
www.awt.gr.ch 
, rubrica 
"Themen/Projekte - Bündner Tourismusreform" 
, u vegnir empustada directamain e gratuitamain tar l'uffizi per economia e turissem, Grabenstrasse 1, 7001 Cuira (telefon 081 257 23 42 u e-mail 
info@awt.gr.ch 
). 
Infurmaziuns: 
Eugen Arpagaus, uffizi per economia e turissem dal Grischun, tel. 081 257 23 77, 079 256 93 94 
Gremi: uffizi per economia e turissem 
Funtauna: rg uffizi per economia e turissem 
08.03.201 
Il Grischun vul agir cunter la mancanza imminenta da persunal da tgira 
La publicaziun davart las cifras dal basegn futur da forzas spezialisadas da tgira ha chaschunà agitaziun. 
Per enconuscher il basegn dal Grischun e per pudair impedir ina eventuala mancanza da persunal da tgira ha il chantun organisà ina "maisa radunda" e laschà elavurar in studi davart la scolaziun da tgira e davart la mancanza da persunal da tgira. 
Il studi mussa ch'ina mancanza da persunal è imminenta per il Grischun en il futur. 
La regenza examinescha ussa cuntramesiras adattadas. 
Il studi ch'è vegnì fatg dal biro per studis sociopolitics e da lavur (BASS) duess servir sco basa scientifica che s'orientescha vi dals fatgs, per pudair giuditgar mesiras pussaivlas per la politica da furmaziun e per il martgà da lavur e per pudair discutar politicamain en chaussa. 
Basegn supplementar a partir da l'onn 2020 
Il studi dal BASS mussa en emprima lingia ch'i na dat per il mument nagina mancanza da persunal da tgira en il chantun Grischun. 
Però datti gia indizis che mussan che la purschida da forzas spezialisadas da tgira è stgarsa. 
Tras il basegn da tgira creschent ston ins er quintar en il chantun Grischun cun ina mancanza da persunal da tgira. 
Il studi prognostitgescha surtut per l'onn 2020 in basegn supplementar da forzas spezialisadas da tgira da radund 12.5 pertschient. 
Quest basegn supplementar na po betg vegnir cuvrì tenor il studi, sch'i na vegnan betg prendidas mesiras adattadas. 
La situaziun dal chantun Grischun è en cumparegliaziun cun l'entira Svizra relativamain buna. 
Che la mancanza da persunal da tgira spetgada en il chantun Grischun n'è main accentuada ch'en l'entira Svizra, è tranter auter d'attribuir al fatg ch'il chantun Grischun scolescha en cumparegliaziun cun auters chantuns da la Svizra tudestga dapli forzas spezialisadas da tgira che la media. 
Quai vala cunzunt per la scolaziun da tgirunzas e da tgirunzs diplomads SPS. 
Il dumber d'emploiadas e d'emploiads spezialisads da sanadad CCS è dentant sut la media, sch'ins cumpareglia cun auters chantuns. 
Il studi mussa ch'i dat memia paucas plazzas d'emprendissadi per la scolaziun d'emploiadas e d'emploiads spezialisads da sanadad CCS e ch'i manca candidatas e candidats qualifitgads per pudair far la scolaziun da tgirunza u tgirunz diplomà SPS. 
Diversas recumandaziuns d'agir 
Il studi recumonda diversas acziuns, en spezial quellas che vegnan skizzadas qua sutvart: 
Ins sto prender mesiras, per che las forzas spezialisadas da tgira disponiblas lavurian pli ditg sin lur mastergn, ma er mesiras che han la finamira d'augmentar il dumber da las forzas da tgira spezialisadas. 
En il sectur da la sanadad datti sin fundament dal svilup demografic (vegliandrament) ina mancanza da forzas spezialisadas da tgira. 
Perquai èsi da recumandar mesiras che augmentan il volumen da lavur (quota da persunas cun activitad da gudogn, grad d'occupaziun, interrupziuns da gudogn da mammas). 
Cunquai che radund 90 pertschient da las forzas spezialisadas da tgira èn dunnas, èsi necessari da prender mesiras per meglierar la cumpatibilitad da la professiun cun la famiglia. 
En il sectur da la scolaziun ston ins schliar il problem da profitunzs. 
En blers cas n'è la scolaziun da forzas spezialisadas da tgira betg rentabla ozendi tenor il studi per ils manaschis ord l'aspect economic. 
Quai chaschuna il problem da profitunzs, uschia ch'i vegnan la fin finala scoladas memia paucas forzas spezialisadas da tgira. 
La regenza examinescha mesiras adequatas 
Per ademplir il basegn d'agir ha la regenza incaricà ina gruppa da lavur interdepartamentala sut la direcziun dal president da la regenza Claudio Lardi. 
Plinavant vegn er la "maisa radunda" iniziada da cussegliera guvernativa Barbara Janom Steiner a lavurar vinavant en chaussa. 
A la "maisa radunda" fan part tranter auter las represchentanzas da las federaziuns professiunalas e da las federaziuns da las patrunas e dals patruns (federaziun grischuna "chasas ed ospitals", federaziun da spitex, organisaziun dal mund da lavur "sanadad e fatgs socials"). 
Per incumbensa dal departament da giustia, segirezza e sanadad duess questa "maisa radunda" discutar davart las recumandaziuns dal studi e giuditgar, sche talas èn adattadas d'impedir la mancanza da persunal da tgira che vegn a sa mussar en il futur. 
Infurmaziuns: 
- president da la regenza Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
10.03.201 
Communicaziun da la regenza dals 11 da mars 2010 
A chaschun da sia ultima sesida è la regenza sa fatschentada cun differentas consultaziuns federalas. 
Ella ha formulà sias posiziuns tar la nova lescha davart la protecziun da perditgas sco er tar la renovaziun da la legislaziun da polizia. 
La nova lescha federala davart la protecziun da perditgas vegn sustegnida 
En quai che reguarda sias finamiras e sia concepziun beneventa la regenza grischuna per gronda part il sboz da la lescha federala davart la protecziun da perditgas. 
Ella sa dosta dentant cunter las grevezzas finanzialas supplementaras che resultassan per ils chantuns. 
Il sboz da lescha serva a realisar la convenziun dal cussegl da l'Europa per il cumbat dal commerzi cun umans. 
Per cumbatter u per evitar il commerzi cun umans duai il project stgaffir disposiziuns pli liantas per ils secturs protecziun da victimas e protecziun da perditgas sco er in mecanissem da surveglianza independent. 
Uschia fixescha il sboz da lescha las structuras e la basa giuridica per realisar programs per la protecziun da perditgas. 
Sco che la regenza scriva en sia resposta da consultaziun a la confederaziun, sustegna ella la soluziun tschernida per in model federal. 
Tenor quel duain programs per la protecziun da perditgas vegnir reglads en l'avegnir en moda unitara tras in post central federal per la protecziun da perditgas. 
La regenza na va dentant betg d'accord cun la finanziaziun previsa. 
Las expensas supplementaras che resultan tras la nova lescha davart la protecziun da perditgas stoppian vegnir surpigliadas respectivamain cumpensadas da la confederaziun. 
Quai correspundia er a la soluziun tschernida sco model federal ed er al detretschament da las incumbensas tranter la confederaziun ed ils chantuns. 
La renovaziun da la legislaziun da polizia da la confederaziun vegn beneventada 
La regenza grischuna beneventa il giavisch d'unir en in sulet relasch il dretg da polizia da la confederaziun ch'è actualmain fermamain sparpaglià entaifer il sistem giuridic. 
Quai menziunescha ella en sia resposta da consultaziun tar la nova lescha federala planisada davart las incumbensas polizialas da la confederaziun. 
En il nov relasch vul la confederaziun reglar en moda cumplessiva las incumbensas e las cumpetenzas polizialas generalas sin il stgalim d'ina lescha. 
Uschia èsi pussaivel d'abolir cumplettamain plirs relaschs federals e d'eliminar duplicitads. 
Ord vista da la regenza na vegn questa finamira dentant betg cuntanschida dal tuttafatg, perquai che betg tut ils aspects n'èn vegnids integrads en il nov relasch giuridic. 
Da vischnancas e da regiuns 
Bregaglia: 
La revisiun parziala da la constituziun dal circul da la Bregaglia vegn approvada. 
Alvagni: 
A l'uniun d'interess "Serenera Alvra" vegn garantida ina contribuziun da maximalmain 47'834 francs als custs supplementars per renovar e per engrondir la serenera ad Alvagni. 
Claustra-Serneus: 
Il project dal rempar da l'aual da Günscharüel da la vischnanca da Claustra-Serneus vegn approvà. 
Als custs vegn concedida ina contribuziun chantunala da 196'000 francs. 
Savognin: 
Il project forestal "Renovaziun da la veia d'alp" da la vischnanca da Savognin vegn approvà. 
Als custs vegn garantida ina contribuziun da maximalmain 1'382'500 francs. 
Savognin: 
La revisiun parziala da la planisaziun locala "zona per hotels Viols", concludida da la vischnanca da Savognin ils 26 d'october 2009, vegn approvada. 
Filisur: 
La revisiun parziala da la planisaziun locala da la vischnanca da Filisur dals 13 da mars 2008 e dals 25 da zercladur 2009 vegn approvada. 
San Murezzan: 
La revisiun parziala da la planisaziun locala "Prasüras" da la vischnanca da San Murezzan dals 29 d'october 2009 vegn approvada. 
Projects da vias 
La regenza ha approvà totalmain 4'280'000 francs per construir e per sanar ils suandants trajects da vias: 
- via da Stussavgia: lavurs d'impressari e da cuvrida, tunnel Fatscha / punt Runggtobel 
- via da Val S. Pieder: lavurs d'impressari, galaria da lavinas Camp I 
Gremi: regenza 
Funtauna: rg chanzlia chantunala dal Grischun 
11.03.201 
La cumissiun da gestiun dal cussegl grond engascha dr. Christian Huber per il cas Reinhardt 
A chaschun da sia ultima sesida ha la cumissiun da gestiun dal cussegl grond (CdG) concludì d'engaschar dr. Christian Huber sco sustegn da la giunta speziala per il cas Reinhardt. 
En il sectur organisatoric duai la giunta speziala da la CdG, che fa scleriments pli detagliads dal cas Reinhardt, survegnir il sustegn d'ina persuna extrachantunala che ha l'experientscha necessaria da manar tras inquisiziuns. 
A chaschun da sia ultima sesida ha la CdG concludì d'engaschar dr. Christian Huber per questa incumbensa. 
Cun Huber ha pudì vegnir chattada ina persunalitad fitg qualifitgada cun experientscha en ils secturs relevants. 
En il chantun Turitg è Huber stà activ – en la suandanta successiun – sco procuratur public, emprim procuratur public, derschader superiur, president da la dretgira da giuraders e cusseglier guvernativ. 
Sco cusseglier guvernativ ha el manà ils onns 1999 fin 2005 la direcziun da finanzas. 
Huber è commember da la PPS dal chantun Turitg, n'exequescha dentant naginas funcziuns da partida pli dapi sia retratga l'avrigl 2005. 
Infurmaziuns: 
Marcus Caduff, parsura da la giunta speziala da la cumissiun da gestiun, tel. 079 304 70 91 
Gremi: cumissiun da gestiun 
Funtauna: rg cumissiun da gestiun 
11.03.201 
Sanar la punt ed optimar il traffic al "Obertor" da Cuira 
A partir dals 15 da mars 2010 vegn il center principal da traffic sin la punt da l'Obertor a Cuira transfurmà en ina rundella. 
A medem temp vegn reparada la punt che sto vegnir sanada. 
Ils custs da circa tschintg milliuns francs sa partan il chantun e la citad. 
La punt resta transibla, cun restricziuns, per il traffic durant las lavurs da construcziun che cuntinueschan fin il fanadur 2011. 
L'access principal al center da Cuira passa oz sur l'axa da traffic Kasernenstrasse – Obertor – Grabenstrasse. 
Al passadi stretg da la Obertorbrücke sa chatta er anc la bifurcaziun en direcziun da Planeiras e d'Arosa. 
Durant il temp da grond traffic sa furman qua regularmain colonnas che impedeschan ils bus da las interpresas da traffic municipalas e regiunalas. 
En media circuleschan 18'000 vehichels mintga di sin quest traject, en temps da fulla èn quai fin 1'400 vehichels per ura. 
La segirezza da las pedunas e dals peduns sco er da las velocipedistas e dals velocipedists è fermamain en privel sin ils trottuars e sin ils vials stretgs. 
La punt ad artg or da crap che traversa la Plessur datescha en ses origin da l'onn 1821, è en in nausch stadi architectonic e sto vegnir renovada urgentamain. 
La trav da betun armà ch'è vegnida agiuntada l'onn 1931 n'è betg pli suffizienta per las chargias dal traffic dad oz. 
Dapi ch'i manca ina isolaziun cunter l'aua da sal che resulta dapi ils onns sessanta da la rumida da la naiv cun sal da sdregliar e che ha in grond effect da corrosiun, èn ils tocs da metal a l'intern da la punt donnegiads correspundentamain. 
La punt è er in passadi impurtant per il grond dumber da conducts d'ovra sco gas, electricitad e telecommunicaziun. 
Meglierar fundamentalmain la situaziun da traffic 
La citad ed il chantun vulan profitar da la proxima sanaziun da la punt per meglierar fundamentalmain la situaziun da traffic al Obertor da Cuira. 
La punt vegn schlargiada sin 33 meters e cuntegna ina rundella elliptica confortabla cun in diameter da 25 respectivamain da 33 meters. 
Ils passapes d'omaduas varts da la punt vegnan schlargiads fermamain, e sut ils vials vegn construì in chanal transibel per ils conducts d'ovra. 
Ultra d'optimar la situaziun da traffic procura il nov passadi da la Plessur per ina valur urbanistica en la citad veglia istorica. 
Ulteriuras infurmaziuns davart il project chattais Vus sin la pagina d'internet da l'uffizi da construcziun bassa sut 
www.tiefbauamt.gr.ch 
. 
Infurmaziuns: 
Peter Stirnimann, responsabel per las medias da l'uffizi da construcziun bassa, 081 257 37 11 / 079 291 72 75 
Gremi: uffizi da construcziun bassa 
Funtauna: rg uffizi da construcziun bassa 
12.03.201 
La regenza dal Tirol dal sid sin visita tar la regenza grischuna 
Mesemna, ils 17 da mars 2010, visita la regenza da la provinza autonoma Bulsaun-Tirol dal sid il Grischun. 
Ils giasts vegnan retschavids dal president da la regenza Claudio Lardi e da l'entira regenza a Tarasp ed a Scuol. 
La delegaziun dal Tirol dal sid vegn manada dal guvernatur Luis Durnwalder. 
La regenza grischuna – manada dal president da la regenza Claudio Lardi – vegn ad esser preschenta cumplettamain. 
Suenter il bainvegni dals giasts en il chastè da Tarasp è previs in gentar cuminaivel a Scuol. 
La visita serva en emprima lingia a la tgira da las relaziuns amicablas ed al barat d'opiniun sin ils champs da la cultura, da l'economia e da la politica. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
17.03.201 
Communicaziun da la regenza dals 18 da mars 2010 
La regenza grischuna intervegn cun ina brev tar las Viafiers federalas svizras VFF. 
Plinavant ha la regenza grischuna concludì a chaschun da sia ultima sesida ina revisiun parziala da l'ordinaziun chantunala davart il diever da chauns da chatscha. 
La finala è la regenza sa fatschentada cun consultaziuns a la confederaziun. 
La regenza deplorescha la decisiun da las VFF 
Cun la brev dals 12 da mars 2010 han las Viafiers federalas svizras annunzià a la regenza ch'il center da telecumond a Cuira duaja vegnir abolì e translocà en la centrala da manaschi a Turitg. 
Per consequenza stuessan 27 collavuraturas e collavuraturs a Cuira decider da lavurar en il futur en la centrala da manaschi a Turitg respectivamain da tschertgar ina nova lavur. 
En ina brev a las Viafiers federalas svizras deplorescha la regenza grischuna ordvart la decisiun da las VFF, damai che cun serrar il lavuratori principal a Cuira avant curt temp èsi gia vegnì eliminà in dumber considerabel da plazzas da lavur. 
La regenza spetga da las Viafiers federalas svizras ch'ellas fetschian tut il pussaivel da porscher a las collavuraturas ed als collavuraturs ina plazza equivalenta a Cuira u eventualmain a Landquart. 
Ultra da quai pretenda la regenza ch'i vegnian stgaffidas novas plazzas da lavur a Cuira tras la domiciliaziun da servetschs centrals. 
La tschertga posteriura tar la chatscha duai vegnir meglierada 
En l'interess da l'etica da chatscha e da la protecziun dals animals vul il chantun Grischun meglierar vinavant ed optimar la tschertga posteriura da selvaschina blessada tar la chatscha. 
La regenza grischuna ha approvà la revisiun parziala correspundenta da l'ordinaziun chantunala davart il diever da chauns da chatscha e l'ha messa en vigur per il 1. d'avrigl 2010. 
L'uffizi da chatscha e pestga dastga da nov dar a las persunas che mainan chauns da sang ina permissiun da parcar vehichels a motor sut cundiziuns restrictivas en il territori da chatscha durant la chatscha auta. 
Las persunas che mainan chauns da sang duain numnadamain cuntanscher uschè svelt sco pussaivel il lieu d'acziun e pudair organisar immediatamain la tschertga posteriura. 
La revisiun totala da la lescha federala davart il dretg da burgais planisada vegn crititgada 
La regenza grischuna beneventa bain las finamiras principalas da la revisiun totala da la lescha federala davart il dretg da burgais. 
La lescha revedida ha l'intenziun da furmar ina coerenza tranter la lescha davart il dretg da burgais e la lescha federala davart las persunas estras sco er da simplifitgar e d'armonisar ils andaments da la procedura tranter las autoritads da natiralisaziun federalas, chantunalas e communalas. 
Plinavant duai ella garantir che unicamain persunas estras bain integradas survegnan in passaport svizzer. 
La regenza declera en sia resposta da consultaziun che las propostas per la procedura chaschunian in spustament da las incumbensas da la confederaziun als chantuns. 
Da quai resultan in augment da las expensas tar las autoritads chantunalas e communalas sco er in indebliment da las cumpetenzas federalas. 
Per quests motivs e pervia da las intervenziuns en l'autonomia chantunala davart la procedura ch'èn colliadas cun quai vegnan refusads ils andaments da la procedura proponids. 
La regenza beneventa percunter che la confederaziun vul fixar da nov ina permissiun da domicil sco premissa per la procedura da natiralisaziun. 
Per furmar ina coerenza cumplaina cun la lescha federala davart las persunas estras, propona ella però la premissa da posseder la permissiun da domicil 5 onns. 
Percunter stoi vegnir desistì d'ina regulaziun specifica da la durada da la dimora che importa actualmain 12 onns sin plaun federal. 
Tar questa proposta dependa la durada effectiva da la dimora da la persuna che vul acquistar il dretg da burgais sezza. 
Quella po numnadamain influenzar la durada tras sias stentas a favur da l'integraziun e la reducir per exempel cun obtegnair la permissiun da domicil. 
Ina tala soluziun fiss ultra da quai in'ulteriura motivaziun per l'integraziun da burgaisas e da burgais esters. 
La regenza è sceptica envers las midadas planisadas da la lescha federala d'asil 
Cun la revisiun da la lescha vul la confederaziun remplazzar il sistem actual nunsurvesaivel da las decisiuns da betg entrar en chaussa tras decisiuns materialas sveltas. 
En sia resposta da consultaziun a la confederaziun declera la regenza che la politica d'asil da la Svizra restia vardaivla mo tras ina liquidaziun svelta da las proceduras d'asil. 
In'acceleraziun da la procedura po dentant vegnir cuntanschida mo, sche las autoritads d'asil disponan d'avunda meds finanzials e sche l'uffizi federal da migraziun sco emprima instanza ed en spezial er il tribunal administrativ federal sco instanza da recurs observan ils termins regulars fixads. 
La regenza dubitescha che questa finamira po vegnir cuntanschida cun la revisiun planisada. 
Ultra da quai refusa la regenza la nova disposiziun che prevesa – en cas d'audiziuns – ina cussegliaziun da las requirentas e dals requirents d'asil davart la procedura e davart las schanzas empè da las represchentanzas da las ovras d'agid. 
Tenor l'avis da la regenza basta la protecziun giuridica ch'exista actualmain dal tuttafatg. 
Contribuziuns chantunalas a differentas instituziuns 
Abitadi per persunas attempadas Bodmer a Cuira: 
Il project da construcziun per substituir l'edifizi da la chasa da persunas attempadas e da tgira Bodmer a Cuira cun 84 letgs da tgira subvenziunabels vegn approvà. 
Cun la resalva da la garanzia da la finanziaziun restanta vegn garantida a l'instituziun responsabla ina contribuziun chantunala maximala da 14'000'000 francs. 
Indriz d'ennavar a Tschappina: 
Cun resalva da la finanziaziun totala reglada vegn concedì – en il rom da la nova politica regiunala da la confederaziun – in emprest da 410'000 francs als runals da Tschappina-Lüsch-Urmagn SA e quai per engrondir l'indriz d'ennavar a Tschappina. 
Plinavant vegn garantida ina contribuziun chantunala da 69'019 francs. 
Center da passlung a Scuol: 
Cun resalva da la finanziaziun totala reglada vegn concedì – en il rom da la nova politica regiunala da la confederaziun – in emprest da 350'000 francs a la vischnanca da Scuol, e quai per construir il center da passlung a Scuol. 
Ultra da quai vegn garantida ina contribuziun chantunala da 58'919 francs. 
Indriz da trenament per freestyle en halla a Laax: 
Cun resalva da la finanziaziun totala reglada vegn concedì – en il rom da la nova politica regiunala da la confederaziun – in emprest da 590'000 francs a la Mountain ADventures SA a Laax e quai per construir in indriz da trenament per freestyle en halla a Laax. 
Plinavant vegn garantida ina contribuziun chantunala da 99'320 francs per il project. 
Projects da vias 
La regenza ha approvà totalmain 10'844'000 francs per construir e per sanar ils suandants trajects da vias: 
- via da Cunter: lavurs d'impressari, punt a spunda, Cunter 
- via dal Güglia / dal Malögia: lavurs d'impressari e da cuvrida, val Spina 
- via d'Engiadina: lavurs d'impressari e da cuvrida, Lavin – Giarsun 
- via dal Landwasser: lavurs d'impressari, punt dal Mühletobel 
- via sursilvana da la vart dretga dal Rain: lavurs d'impressari, Valendau – Castrisch 
Gremi: regenza 
Funtauna: rg chanzlia chantunala dal Grischun 
18.03.201 
Scuverta e perscrutaziun a Tavau per gimnasiastas mirvegliusas e per gimnasiasts mirveglius 
Mardi, ils 23 da mars 2010, a chaschun dal project da pilot "di da l'avegnir a Tavau", survegnan gimnasiastas e gimnasiasts d'ina classa da l'institut autalpin Ftan invistas extraordinarias da professiuns da perscrutaziun da la scienza natirala. 
Co vegn mesirada la forza da la radiaziun dal sulegl? 
Pertge pon ins fin oz betg prevesair ferms terratrembels? 
Co daventan ins fisicra, perscrutader d'allergias u biologa cellulara? 
E co cumbinesch jau ina carriera da scienzada da la natira u da medi cun mia famiglia? 
Al "di da l'avegnir a Tavau" mussan differentas perscrutadras dals instituts renumads a Tavau lur plazza da lavur a gimnasiastas mirvegliusas ed a gimnasiasts mirveglius discutond cun ellas e cun els davart la tscherna da la professiun, davart la scienza e davart la planisaziun da la vita. 
I sa participeschan: l'institut dal WSL per la perscrutaziun da naiv e lavinas SLF, l'observatori fisical-meteorologic a Tavau / World Radiation Center, il Swiss Institute of Allergy and Asthma Research, il Global Risk Forum e la AO Foundation / cuminanza da lavur per dumondas d'osteosintesa a Tavau. 
Il project da pilot "di da l'avegnir a Tavau" è resultà d'ina collavuraziun dal post da stab per l'egualitad da las schanzas, da la citad da scienza Tavau, da l'institut federal per la perscrutaziun da naiv e lavinas a Tavau e da l'institut autalpin a Ftan. 
Il project ha la finamira d'inspirar umans giuvens per ina carriera nunusitada e d'als mussar, tge plazzas da lavur attractivas ch'i dat en il chantun Grischun. 
Els duain vegnir encuraschads da tscherner studis da scienza natirala ch'èn drizzads a l'avegnir e da prender per mauns activamain la planisaziun da lur professiun e da lur vita. 
Infurmaziuns: 
- Silvia Hofmann, lic.fil. 
MA, manadra dal post da stab per l'egualitad da las schanzas, tel. 081 257 35 71 u e-mail: 
Silvia.Hofmann@stagl.gr.ch 
- Claudia Meili-Senn, lic.fil. 
I, collavuratura scientifica, tel. 081 257 35 73 u e-mail: 
Claudia.Meili@stagl.gr.ch 
Infurmaziun per las medias: 
Las collavuraturas ed ils collavuraturs da las medias che vulan rapportar davart il project èn envidads cordialmain da sa participar al di che l'occurrenza ha lieu. 
I vegn supplitgà da s'annunziar fin venderdi, ils 19 da mars 2010, tar Claudia Meili-Senn, lic.fil. 
I, collavuratura scientifica, tel. 081 257 35 73 u e-mail: 
Claudia.Meili@stagl.gr.ch 
. 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
18.03.201 
"Pestgar en il Grischun. 
Nua poss jau retrair la patenta?" 
Retratga da la patenta da pestga per la stagiun da pestga 2010 
Tar las preparativas per la stagiun da pestga tutga er la retratga da la patenta da pestga. 
Per pudair retrair la patenta per in onn u ina patenta mensila ston ins cumprovar ch'ins haja enconuschientschas da la pestga (attest obligatoric SaNa). 
Per quest intent vegnan purschids il mument en differents lieus dal chantun Grischun curs da scolaziun. 
Tut las patentas da pestga vegnan retratgas sco fin ussa tar la surveglianza da pestga. 
Ultra da quai pon vegnir retratgas da nov patentas da pestga tar il museum da la natira dal Grischun a Cuira a partir dals 6 d'avrigl 2010, da mardi fin sonda, mintgamai da las 10.00 fin las 17.00. 
Medemamain pon patentas da pestga vegnir empustadas da nov en scrit cun ils documents necessaris tar l'uffizi da chatscha e pestga dal Grischun a Cuira e vegnir retratgas cunter quint. 
Nov è medemamain ch'igl è pussaivel da pajar cun MaestroCard u cun PostCard en ils districts da pestga 3 (Landquart, Landwasser, Alvra), 4 (En, Maira) e 5 (En, Rom) sco er en il museum da la natira dal Grischun a Cuira. 
En il fegl uffizial dal chantun Grischun dals 25 da mars 2010 e sin la pagina d'internet da l'uffizi da chatscha e pestga 
www.jagd-fischerei.gr.ch 
èn publitgadas per ils singuls districts da pestga ils lieus, ils termins sco er las premissas per pudair retrair ina patenta. 
Sche terzas persunas vulan retrair patentas per persunas cun domicil en il chantun Grischun, ston ellas preschentar in attest da domicil persunal da questas persunas. 
Formulars correspundents pon vegnir chargiads giu da la pagina d'internet da l'uffizi da chatscha e pestga. 
En cas ch'ina persuna fa ina dumonda en scrit per retrair ina patenta, sto ella medemamain agiuntar in attest da domicil. 
Buna pestga! 
Gremi: uffizi da chatscha e pestga 
Funtauna: rg uffizi da chatscha e pestga 
24.03.201 
La regenza nominescha ina nova cumissiun d'integraziun 
Il chantun Grischun rinforza sias stentas a favur da l'integraziun da la populaziun estra. 
La regenza grischuna ha nominà ina nova cumissiun d'integraziun. 
Il gremi professiunal cun ina vasta basa consista da 16 commembras e commembers e duai sustegnair il post spezialisà per l'integraziun sco er cussegliar la regenza. 
L'obligaziun da la confederaziun, dals chantuns e da las vischnancas da promover l'integraziun da la populaziun estra ha per consequenza che l'integraziun daventa ina incumbensa da l'entira societad e dal stadi. 
En il chantun Grischun fixescha la regenza ils secturs da promoziun e la direcziun strategica da la promoziun chantunala da l'integraziun. 
Sco gremi professiunal ademplescha la cumissiun – sut la direcziun da l'incumbensada chantunala d'integraziun – ina funcziun consultativa pertutgant ils temas relevants per l'integraziun e cooperescha per metter prioritads als champs d'acziun ed als accents da la promoziun chantunala da l'integraziun. 
Ultra da quai procuran las commembras ed ils commembers da la cumissiun ch'ils interess da la promoziun da l'integraziun vegnian communitgads en lur secturs ed introduceschan uschia ina vista exteriura professiunala e fundada en la lavur chantunala d'integraziun. 
Cumissiun cun ina vasta basa 
Per ademplir questas incumbensas ha la regenza nominà ina cumissiun cun ina vasta basa che sa cumpona da represchentantas e da represchentants da las vischnancas e da las regiuns, da l'economia e dal sectur da la lavur, da las baselgias chantunalas, da federaziuns, d'uniuns e d'instituziuns. 
Tut questas instanzas èn activas en il sectur da l'integraziun. 
En la cumissiun d'integraziun èn vegnidas elegidas las suandantas 16 commembras e commembers: 
Rolf Bless, Travail Suisse 
Ladina Campell, persunas d'instrucziun dal Grischun 
Roland Clemenz, manader dal servetsch social, vischnanca da Tavau 
Felix Dietrich, uniun grischuna da las hotelieras e dals hoteliers 
dr. med. Urs Fischer, uniun grischuna da medias e da medis 
Theo Haas, uniun vischnancas burgaisas dal Grischun 
Hanim Kurt, pedagoga sociala ed interpreta, citad da Cuira 
Veronika Maier, Caritas dal Grischun 
Marijan Marijanovic, biblioteca interculturala 
Anabel Marujo, cumissiun da geniturs portugais a Tavau 
Nicola Passini, chanzlist communal, vischnanca da Puschlav 
Franziska Ramming, centrala grischuna da dunnas 
Elisabeth Schnellmann, cussegliera communala, presidenta dal cussegl da scola da Tusaun 
Thangarajah Sivalingam, uniun da Tamilas e da Tamils a Cuira 
Daniela Troxler, baselgia chantunala evangelica-refurmada dal Grischun 
reverenda Thomas Widmer, vischnancas turisticas dal Grischun (San Murezzan, Silvaplauna, Segl, Zuoz, Schlarigna, Claustra, Vaz, Flem, Arosa, Val S. Pieder e Samedan) 
Promoziun da l'integraziun en il chantun Grischun 
Cun la lescha introductiva tar la legislaziun davart las persunas estras e davart ils fatgs d'asil, ch'è entrada en vigur il 1. d'avust 2009, è vegnida stgaffida la basa legala necessaria per l'integraziun da persunas estras en il chantun Grischun. 
La promoziun da l'integraziun vegn chapida là sco incumbensa interdisciplinara ch'è tant chaussa da la confederaziun, dal chantun sco er da las vischnancas e ch'è orientada al princip "promover e pretender". 
La lescha introductiva regla plinavant la cumpetenza per la promoziun da l'integraziun en il rom da las structuras regularas. 
Per mesiras specificas che servan a promover l'integraziun pon il chantun e las vischnancas pajar contribuziuns finanzialas. 
Il chantun e las vischnancas èn responsabels per la realisaziun sco er per la coordinaziun da la promoziun chantunala da l'integraziun. 
Per ademplir las numerusas incumbensas ch'èn cumbinadas cun quai, è vegnì creà – il 1. d'avust 2009 sut la direcziun da l'incumbensada chantunala d'integraziun – il post spezialisà per l'integraziun. 
La finamira da quest post è da promover activamain l'integraziun, d'infurmar en moda adequata las persunas estras davart lur cundiziuns da viver e da lavurar en Svizra, da garantir la colliaziun e la coordinaziun tranter las acturas ed ils acturs sco er tranter las purtadras ed ils purtaders da projects ch'èn relevants per l'integraziun sco er da collavurar cun las vischnancas. 
Bilantscha per l'onn 2009 
In'emprima bilantscha da las activitads dal post spezialisà per l'integraziun per l'onn 2009 dat il suandant resultat: 
En il rom da la promoziun da l'integraziun da la populaziun estra èn vegnids permess en tut 27 projects d'integraziun. 
16 projects èn stads projects da lingua e da furmaziun, sco p.ex. ils curs d'alfabetisaziun, ils curs da lingua facils, ils curs d'integraziun, las purschidas per la furmaziun da geniturs, la promoziun linguistica tempriva per uffants en la vegliadetgna prescolara, ed han gì circa 270 participantas e participants. 
Tar ils 11 ulteriurs projects sa tracti da purschidas sco p.ex. l'agid per far pensums che vegn purschì ad uffants da lingua estra en la scola primara, la confinanziaziun dal post d'intermediaziun d'interpretas e d'interprets en il chantun, las pussaivladads da sa scuntrar per promover l'integraziun sociala. 
Da questas purschidas han profità circa 330 persunas. 
En il sectur per promover l'integraziun da fugitivas e da fugitivs renconuschids sco er da persunas admessas provisoricamain èn sa participadas circa 140 persunas als curs d'infurmaziun e da lingua. 
Quasi ina dunsaina da persunas che ha enconuschientschas linguisticas suffizientas è vegnida integrada – en vista ad ina lavur da gudogn – en las mesiras existentas per il martgà da lavur da l'uffizi per industria, mastergn e lavur (UCIML). 
Per l'onn 2010 prevesa il chantun d'extender la paletta da las purschidas da mesiras per promover l'integraziun en ulteriuras regiuns dal chantun, e quai tenor ils basegns. 
Uschia han lieu quest onn per l'emprima giada a Mesauc, en Engiadina ed a Tavau curs da lingua facils che vegnan subvenziunads. 
In ulteriur accent è la collavuraziun cun las vischnancas e cun las organisaziuns da persunas estras sco er la participaziun da quellas a la lavur chantunala d'integraziun. 
Ultra da quai vegn dada ina gronda impurtanza a l'intermediaziun da las emprimas infurmaziuns per las persunas che sa tiran natiers da nov. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- Patricia Ganter Sonderegger, incumbensada d'integraziun, uffizi da fatgs da polizia e da dretg civil, tel. 081 257 36 81 
Gremi: regenza 
Funtauna: rg chanzlia chantunala dal Grischun 
24.03.201 
Communicaziun da la regenza dals 25 da mars 2010 
En il chantun Grischun è vegnida creada la basa legala per lantschar il nov program per diagnostitgar a temp il cancer dal sain. 
A chaschun da sia ultima sesida ha la regenza grischuna mess en vigur per il 1. d'avrigl 2010 la revisiun parziala correspundenta da la lescha davart l'assicuranza da malsauns e la reducziun da las premias. 
Ultra da quai è ella sa fatschentada cun consultaziuns a la confederaziun ed ha elavurà sias posiziuns tar l'aboliziun dal numer dal velo, tar la nova regulaziun da la cumpensaziun da la prevenziun en cas da divorzi sco er tar l'adattaziun da la lescha davart la protecziun da l'ambient. 
Mess en vigur la basa legala dal program per la diagnosa tempriva dal cancer dal sain en il Grischun 
Il chantun Grischun ha creà la basa legala per realisar in program per diagnostitgar a temp il cancer dal sain. 
La regenza grischuna ha mess en vigur per il 1. d'avrigl 2010 la revisiun parziala correspundenta da la lescha davart l'assicuranza da malsauns e la reducziun da las premias. 
Il cussegl grond aveva approvà la revisiun parziala ils 27 d'avust 2009. 
Il termin da referendum è scadì ils 9 da december 2009; entaifer quest termin n'èn vegnids inoltrads nagins referendums. 
Igl è planisà da surdar ad in'organisaziun ina incarica da prestaziun per realisar en il chantun l'uschenumnà program da screenings mammografics. 
Per surdar questa incarica è previsa ina publicaziun uffiziala. 
L'organisaziun respectiva sto ademplir in catalog d'incumbensas predefinì e sto observar las prescripziuns da la confederaziun. 
La finamira è quella da pudair lantschar il program la fin da l'onn 2010. 
La gruppa en mira dals screenings mammografics èn dunnas en la vegliadetgna da 50 fin 69 onns, perquai ch'il privel da survegnir cancer dal sain è il pli grond en questa vegliadetgna. 
Per cuntanscher ina gronda participaziun prevesa la regenza che mintgamai almain in institut da radiologia porschia screenings mammografics en il Grischun dal nord ed en il Grischun dal sid. 
La regenza è cunter l'aboliziun dal numer dal velo 
La regenza grischuna è cunter la proposta d'abolir l'assicuranza da responsabladad obligatorica per velos. 
Sco che la regenza explitgescha en sia resposta da consultaziun a l'iniziativa parlamentara "Aboliziun dal numer dal velo", è ella da l'opiniun ch'il sistem actual cun la vignetta da velo saja sa cumprovà fitg bain. 
La vignetta actuala custa 5 francs e cuvra – en cas d'in accident – donns da persunas e da chaussas fin ad ina summa da 2 milliuns francs. 
Actualmain na cumpiglian ils contracts da responsabladad privata betg ils accidents da velo. 
Sche la vignetta obligatorica vegniss abolida, stuessan las assicuranzas privatas da responsabladad integrar la ristga da velos en lur garanzia, uschia che las premias dastgassan s'augmentar considerablamain. 
Tenor l'avis da la regenza saja uschia da far quint cun ina largia d'assicuranza, perquai che betg tut las persunas cun ina posiziun sociala main buna possian sa prestar in'assicuranza privata da responsabladad, ma giajan tuttina cun velo. 
La regenza va d'accord cun la nova regulaziun da la cumpensaziun da la prevenziun planisada en cas da divorzi 
Tenor il giudicament da la regenza grischuna è la nova regulaziun da la cumpensaziun da la prevenziun en cas da divorzi, sco ch'ella vegn proponida da la confederaziun, adequata e pratitgabla. 
Cun las adattaziuns vul la confederaziun cuntanscher en spezial ina meglra garanzia da pèrs maridads che sa laschan divorziar pir suenter l'entrada d'in cas da prevenziun. 
Sco quai che la regenza menziunescha en sia resposta da consultaziun tar la revisiun previsa dal cudesch civil svizzer, portia il dretg vertent per part resultats nuncuntentaivels, en spezial areguard la cumpensaziun da la prevenziun u areguard la divergenza dal princip da la partiziun mez a mez. 
Il project portia clerezza en quest connex e dettia a las dretgiras ed a las partidas dapli spazi d'agir per chattar soluziuns adequatas. 
La regenza pretenda ina realisaziun pratitgabla e moderada da la convenziun d'Aarhus 
La regenza grischuna è sceptica envers ils plans da la confederaziun d'approvar e da midar la convenziun d'Aarhus e d'adattar correspundentamain la lescha davart la protecziun da l'ambient. 
Tenor la voluntad dal cussegl federal duai la Svizra sa participar a la convenziun dals 25 da zercladur 1998 davart l'access ad infurmaziuns, la participaziun dal public a las proceduras da decisiun e l'access a las dretgiras en chaussas d'ambient (convenziun d'Aarhus). 
Quai pretenda adattaziuns en la lescha davart la protecziun da l'ambient. 
Plinavant stuessan ils chantuns dar il dretg d'access ad infurmaziuns davart l'ambient. 
Sco quai che la regenza scriva en sia resposta da consultaziun vegnan ils chantuns e las vischnancas obligads qua tras da prevair in'avertura correspundenta en il sectur da las infurmaziuns davart l'ambient. 
Uschia ston chantuns sco il Grischun, che n'han betg ina lescha generala davart la transparenza, quintar cun tscherts custs supplementars. 
Sch'ils chantuns duain vegnir obligads da daventar activs sin plaun legislativ, duain ins en mintga cas sa stentar da chattar soluziuns simplas, pratitgablas e raschunaivlas. 
Tenor l'opiniun da la regenza duai la confederaziun trair a niz sia libertad d'agir en il senn d'ina realisaziun moderada da la convenziun. 
En quest connex sto vegnir observà l'intent oriund da la convenziun d'Aarhus, senza valitar supplementarmain aspects secturials en cas da projects. 
Da vischnancas e da regiuns 
Seewis: 
Las revisiuns parzialas da la constituziun communala da Seewis, concludidas a chaschun da las radunanzas communalas dals 17 da settember 2009 e dals 26 da favrer 2010, vegnan approvadas. 
Val Müstair: 
Il project da la vischnanca da Val Müstair per construir ils rempars da la Val da l'Archa Gronda vegn approvà e sustegnì cun ina contribuziun chantunala da 165'000 francs. 
Arosa: 
La revisiun parziala da la planisaziun locala da la vischnanca d'Arosa dals 29 da november 2009 vegn approvada. 
Mastrils: 
La revisiun parziala da la planisaziun locala da la vischnanca da Mastrils, concludida ils 20 da november 2009, vegn approvada. 
Contribuziuns chantunalas a differentas instituziuns 
Chasa da persunas attempadas e da tgira "da casa val lumnezia" a Vella: 
Il project da construcziun per la nova chasa da persunas attempadas e da tgira "da casa val lumnezia" a Vella cun maximalmain 58 letgs da tgira subvenziunabels vegn approvà. 
Cun resalva da la garanzia da la finanziaziun restanta vegn garantida a l'instituziun responsabla ina contribuziun chantunala maximala da 7'000'000 francs. 
Vitg da vacanzas da la Reka a Bravuogn: 
Cun resalva da la finanziaziun totala reglada vegnan concedids a l'associaziun cassa svizra da viadi (Reka) in emprest dad 1'190'000 francs en il rom da la nova politica regiunala da la confederaziun sco er ina contribuziun chantunala da 200'324 francs per engrondir e per sanar il vitg da vacanzas da la Reka a Bravuogn. 
Tgira da monuments: 
Il chantun sa participescha cun totalmain 961'300 francs vi da differents projects da la tgira da monuments. 
Sustegnidas vegnan las lavurs da restauraziun da la baselgia evangelica ad Andeer, Clugén, la restauraziun totala da la Chesa Fontana e da la Chesa Gabriel a Bravuogn, la restauraziun externa e la reparaziun dal betun natiral da la baselgia catolica da la Sontga Crusch a Cuira, la restauraziun externa da l'anteriura stalla da chavals da la "Casa di Sotto" a Mesauc, la restauraziun totala e la renovaziun dal tetg da plattas da crap da la "Cà d'Santi" a Soazza, la renovaziun dal tetg da plattas da crap e da la fatschada da l'anteriur "Sporthotel" a Spleia sco er l'etappa da restauraziun 2010 da la claustra Son Jon a Müstair. 
Projects da vias 
La regenza ha approvà totalmain 11'332'000 francs per construir e per sanar ils suandants trajects da vias: 
- via d'Avras: lavurs d'impressari, Am Bach – Juppa 
- via da la Tumleastga: lavurs d'impressari en il vitg da Roten 
- via dal Güglia: lavurs d'impressari, sviament da Silvaplauna 
- via da la Lumnezia: lavurs d'impressari, Val Miedra – Vrin Mons 
- via sursilvana: lavurs d'impressari, Schluein – Rueun 
- via da Sursaissa: lavurs d'impressari, guaud da Flond 
- via dal Meir: lavurs d'impressari, Solas – tunnel d'Alvaschagn 
Gremi: regenza 
Funtauna: rg chanzlia chantunala dal Grischun 
25.03.201 
Dieta annuala en clausura dal secretariat da la CdC en il Grischun: Barat d'ideas cun exponents da la regenza grischuna 
Il secretariat da la conferenza da las regenzas chantunalas (CdC) ha realisà sia dieta en clausura da cader da quest onn ils 25/26 da mars 2010 a Breil ed a Cuira. 
Ultra da la planisaziun da la gestiun da la CdC e da dumondas davart il svilup dal secretariat è stà sin il program in barat d'ideas cun il cusseglier guvernativ Martin Schmid e cun il chancelier Claudio Riesen. 
Mintg'onn realiseschan la secretaria generala sco er las manadras ed ils manaders da partiziun da la CdC ina dieta en clausura che dura dus dis. 
Questas dietas en clausura da cader servan a planisar ils temas centrals da la politica interna e da la politica da l'exteriur da la CdC sco er a tractar dumondas davart l'organisaziun dal secretariat da la CdC en la chasa dals chantuns a Berna. 
Per tgirar ils contacts cun las regenzas chantunalas han lieu questas dietas en clausura da cader da la CdC mintg'onn en in auter chantun. 
L'elecziun dal chantun Grischun per la dieta en clausura da quest onn n'è betg stada casuala: Sandra Maissen ch'è dapi 10 mais la nova secretaria generala da la CdC ha dà grond pais da realisar sia emprima dieta en clausura en ses chantun d'origin. 
Il chantun Grischun represchenta la Svizra rumantscha en la CdC 
Sin il program figurava in inscunter cun il cusseglier guvernativ Martin Schmid, commember da la giunta directiva da la CdC, sco er cun il chancelier Claudio Riesen e cun ulteriuras commembras e cun ulteriurs commembers da l'administraziun grischuna. 
A questa chaschun han pudì vegnir scleridas dumondas actualas da la collavuraziun tranter il chantun Grischun e la CdC. 
La Svizra rumantscha ha il dretg d'avair in mandat permanent en la giunta directiva da la CdC che prepara las fatschentas politicas per mauns da las regenzas chantunalas. 
Dapi che la CdC è vegnida fundada l'onn 1993 presta il chantun Grischun tras quai ina contribuziun preziusa per la collavuraziun federala . 
Ulteriuras infurmaziuns dat: 
dr. Sandra Maissen, secretaria generala da la CdC, tel. 079 507 01 77 
Gremi: secretariat da la conferenza da las regenzas chantunalas 
Funtauna: rg secretariat da la conferenza da las regenzas chantunalas 
Dieta annuala en clausura dal secretariat da la CdC en il Grischun: cusseglier guvernativ Martin Schmid, Sandra Maissen, secretaria generala da la CdC , e chancelier Claudio Riesen (da sanestra) a Breil. 
26.03.201 
NGF grischuna: Nova lantschada dal project probablamain l'onn 2012 
Suenter che la NGF grischuna è vegnida refusada per pauc, ha la regenza fatg in'emprima analisa e discurrì l'ulteriur proceder. 
Ella è persvadida che la gulivaziun da finanzas grischuna basegnia ina refurma fundamentala e ch'il basegn d'agir saja acceptà. 
Sin fundament dad interdependenzas sco er sin fundament da la discussiun davart las refurmas dal territori sto la nova gulivaziun da finanzas vegnir accordada cun ulteriurs projects da refurma planisads – spezialmain en ils secturs da la scola populara, da la finanziaziun dals ospitals e da la tgira. 
La NGF grischuna duai vegnir lantschada da nov suenter l'onn 2012, cur ch'ils projects da refurma èn vegnids tractads en il cussegl grond. 
Cunquai ch'il project da la NGF grischuna (nova concepziun da la gulivaziun da finanzas e da la repartiziun da las incumbensas tranter il chantun e las vischnancas) è vegnì refusà, ha la regenza discurrì l'ulteriur proceder. 
Ella è persvadida ch'in basegn d'adattar la gulivaziun da finanzas grischuna actuala cun sias mancanzas saja avant maun malgrà il na da la populaziun e che quest basegn da refurma saja acceptà. 
Tar sia analisa ha la regenza er examinà, sche alternativas fissan pussaivlas tar il project refusà e co che quellas pudessan vegnir coordinadas cun ils ulteriurs projects da refurma. 
Il chantun Grischun ha mumentan da tractar differents projects da refurma impurtants che pertutgan directamain l'adempliment e la repartiziun da las incumbensas tranter il chantun e las vischnancas e che stattan en stretg connex cun la gulivaziun da finanzas chantunala. 
Concretamain pertutgadas èn las revisiuns 
- da la finanziaziun dals ospitals (sto vegnir realisada fin il 1. da schaner 2012) 
- da la legislaziun da scola (consultaziun terminada) 
- da la protecziun dals uffants e da las persunas creschidas (fatgs tutelars, sto vegnir realisà fin il 1. da schaner 2013) 
- da la lescha davart il guaud 
Plinavant sto vegnir decidì anc quest onn en il cussegl grond davart il project da la finanziaziun da la tgira. 
En spezial la nova refurma da las structuras territorialas pudess esser decisiva per la concepziun futura da la nova NGF grischuna. 
La regenza vul urgentamain elavurar quels projects ed als proponer al cussegl grond quest onn u l'onn proxim. 
Il dretg federal surordinà decida davart las directivas areguard il cuntegn sco er areguard ils termins dals projects menziunads (finanziaziun da la tgira, finanziaziun dals ospitals e protecziun dals uffants e da las persunas creschidas). 
Avant d'avair in nov project da gulivaziun da finanzas duai a medem temp vegnir tractada e deliberada la revisiun totala da la lescha da scola. 
Uschia duai vegnir decidì ordavant davart ils puncts dispitaivels en il sectur da la scola populara sco er davart las incumbensas dal chantun e da las vischnancas. 
Tar l'elavuraziun da quests projects ston vegnir resguardadas las finamiras ed ils princips renconuschids da la NGF grischuna. 
Uschia na duain per exempel vegnir creadas nagins entretschaments finanzials novs tranter il chantun e las vischnancas. La regenza vegn – en il senn d'ina perspectiva – a preschentar en las missivas correspundentas, tge impurtanza che la revisiun concernenta vegn ad avair per la NGF grischuna futura. 
Proceder en etappas 
La coordinaziun necessaria ed accurata tranter ils projects da refurma ch'èn vegnids numnads qua survart ed ina nova NGF grischuna è mo pussaivla, sch'i vegn procedì en etappas. 
La regenza parta dal fatg ch'ils cuntegns da quests projects èn clers fin la fin da l'onn 2011 e ch'ins vegn a pudair lantschar da nov ina NGF grischuna probablamain l'onn 2012. 
La concepziun concreta è anc averta. 
La nova NGF grischuna duai s'orientar en quai che pertutga ses cuntegn als projects da refurma, sa drizzond tenor las finamiras principalas dal project refusà. 
Infurmaziuns: 
Cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
Gremi: regenza 
Funtauna: rg chanzlia chantunala dal Grischun 
26.03.201 
La cumissiun per furmaziun e cultura tracta la dumonda davart la participaziun dal chantun Grischun al concordat da stipendis 
La cumissiun predeliberanta dal cussegl grond è s'occupada da la missiva concernent la participaziun a la cunvegna interchantunala davart l'armonisaziun da las contribuziuns da scolaziun (concordat da stipendis). 
Sut il presidi da la presidenta da la cumissiun Susanne Krättli-Lori ha la cumissiun dal cussegl grond per furmaziun e cultura (CFC) predeliberà la missiva da la regenza concernent la participaziun a la cunvegna interchantunala davart l'armonisaziun da las contribuziuns da scolaziun (concordat da stipendis) per mauns dal cussegl grond che vegn a tractar questa fatschenta en la sessiun d'avrigl 2010. 
Il president da la regenza Claudio Lardi, schef dal departament d'educaziun, cultura e protecziun da l'ambient, ha medemamain prendì part a la sesida da la cumissiun. 
La conferenza svizra da las directuras e dals directurs chantunals da l'educaziun publica (CDEP) ha deliberà il concordat da stipendis ils 18 da zercladur 2009 ed ha silsuenter envidà ils chantuns d'iniziar la procedura da ratificaziun. 
D'ina vart vul il concordat realisar in'armonisaziun formala: Expressiuns dal dretg da stipendis sco "emprima scolaziun", "emprima scolaziun, che permetta da pratitgar ina professiun", "prestaziuns da terzas persunas", "domicil tenor il dretg da stipendis" u "persunas cun dretg da survegnir contribuziuns" duain vegnir definidas en moda unitara. 
Da l'autra vart intenziunescha il concordat er in'armonisaziun materiala cun fixar standards minimals sco p.ex. las limitas da la vegliadetgna, la durada dal sustegn u las tariffas maximalas. 
La participaziun al concordat porta uschia segirezza giuridica per tut las participadas e per tut ils participads. 
Il chantun Grischun è en ina situaziun confortabla quai che pertutga la participaziun a quest concordat: La lescha chantunala da stipendis ch'è vegnida revedida totalmain dal cussegl grond en la sessiun da december 2006 è confurma al concordat; i na fiss pia betg necessari da far midadas da la lescha. 
Il chantun Grischun ademplescha cun sia lescha da stipendis progressiva gia oz ils standards minimals en mira. 
La cumissiun predeliberanta è sa fatschentada detagliadamain cun il concordat e vesa en la participaziun mo avantatgs per il chantun Grischun, en spezial dentant er avantatgs per las petentas e per ils petents. 
La CFC recumonda perquai – cun ina cuntravusch – al cussegl grond d'approvar la participaziun. 
Tenor fiss il stan actual il Grischun l'emprim chantun che declerass definitivamain sia participaziun al concordat da stipendis. 
Il concordat va dentant en vigur mo, sche almain 10 chantuns sa participeschan. 
Infurmaziuns: 
Susanne Krättli-Lori, cumissiun per furmaziun e cultura, tel. 078 668 01 63 
Gremi: cumissiun per furmaziun e cultura 
Funtauna: rg cumissiun per furmaziun e cultura 
29.03.201 
La cumissiun sustegna la revisiun totala da la lescha d'energia dal chantun Grischun 
La cumissiun dal cussegl grond per ambient, traffic ed energia ha tractà la missiva tar la revisiun totala da la lescha d'energia dal chantun Grischun. 
Ella recumonda al cussegl grond d'approvar la revisiun totala. 
En la sessiun d'avrigl discussiuna il cussegl grond la revisiun totala da la lescha d'energia dal chantun Grischun. 
Per preparar questa fatschenta ha la cumissiun dal cussegl grond per ambient, traffic ed energia – sut il presidi da Christoph Jaag ed en preschientscha dal cusseglier guvernativ Stefan Engler – tractà e deliberà la missiva correspundenta da la regenza ensemen cun il sboz da la lescha per mauns dal cussegl grond. 
Cun quest project duai la lescha vertenta da l'onn 1993 vegnir adattada a las cundiziuns generalas da la politica d'energia ch'èn sa midadas. 
Deviada da las directivas da la confederaziun e da la basa ch'è vegnida elavurada communablamain da tut ils chantuns, sa concentrescha la revisiun totala da la lescha d’energia d'ina vart sin la reducziun dal basegn d'energia e da l'autra vart sin il remplazzament da purtaders d'energia fossils tras energias regenerablas. 
En quai che reguarda las prescripziuns ed ils standards da construcziun surpiglia la legislaziun chantunala per gronda part il model da prescripziuns davart l'energia dals chantuns (MoPEC 2008) ch'è vegnì repassà da la conferenza da las directuras e dals directurs chantunals d'energia. 
Da quai resulta in'armonisaziun tranter ils chantuns. 
Suenter ina debatta d'entrada intensiva ha la cumissiun decidì unanimamain da s'occupar dal project. 
Cun la finamira da reveder la lescha è la cumissiun stada per gronda part d'accord. 
Areguard las singulas mesiras per cuntanscher questa finamira é ina minoritad da la cumissiun divergiada en tscherts secturs dal project. 
Per ina minoritad na va la lescha betg lunsch avunda e singulas parts èn concepidas en moda e maniera memia pauc ambiziusa. 
Tenor la lescha fissi plinavant da beneventar, sch'i vegniss creà per part pli grondas motivaziuns per sanar ils edifizis existents en moda energetica . 
Ultimamain è la cumissiun persvadida ch'il chantun prestia cun la nova lescha ina contribuziun a las finamiras da reducziun e da substituziun a lunga vista d'ina "societad da 2000 watts" cun l'intent da reducir l'emissiun da CO2 ad 1 tonna per abitanta e per abitant per onn. 
Suenter ina discussiun profunda davart il project ha la cumissiun concludì unanimamain da proponer al cussegl grond d'approvar la revisiun totala da la lescha chantunala d'energia. 
Infurmaziuns: 
Christoph Jaag, president da la cumissiun per ambient, traffic ed energia, tel. 079 447 70 63 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
30.03.201 
Inoltrà ina denunzia penala pervia d'activitads illegalas tar ils examens d'admissiun per il gimnasi 
Ils 16 da mars 2010 han gì lieu en il Grischun ils examens d'admissiun per la 3. classa dal gimnasi, per la scola media professiunala e per la scola media commerziala. 
Als examens èn cumparids 470 candidatas e candidats. 
Las decisiuns d'examen èn vegnidas communitgadas en scrit als geniturs ed a las persunas responsablas per l'educaziun. 
Activitads illegalas avant ils examens han chaschunà ina denunzia penala da vart da l'uffizi per la furmaziun media-superiura. 
En connex cun la realisaziun dals examens d'admissiun per la 3. classa dal gimnasi, per la scola media commerziala e per la scola media professiunala èn vegnidas constatadas activitads illegalas, uschia che l'uffizi per la scolaziun media-superiura ha inoltrà ina denunzia penala tar la procura publica dal chantun Grischun. 
En il rom da l'inquisiziun penala èsi vegnì enconuschent ch'insaquantas scolaras e ch'insaquants scolars èn vegnids en possess da singulas dumondas da l'examen da tudestg sco emprima lingua. 
Quai avant il termin da l'examen ed en furma electronica. 
Perquai n'èn questas dumondas betg vegnidas resguardadas per valitar l'examen. Tenor il stadi actual da las enconuschientschas n'èn naginas scolaras e nagins scolars vegnids dischavantagiads pervia da questa mesira. 
L'uffizi per la furmaziun media-superiura examinescha ussa mesiras adattadas per impedir cas sumegliants en l'avegnir. 
Infurmaziuns: 
Martin Michel, lic. iur., advocat, vicemanader da l'uffizi per la furmaziun media-superiura, tel. 081 254 12 32, 079 204 67 14, e-mail 
martin.michel@ahb.gr.ch 
Gremi: uffizi per la furmaziun media-superiura 
Funtauna: rg uffizi per la furmaziun media-superiura 
01.04.201 
Ils registers d'abitantas e d'abitants ston vegnir armonisads 
La confederaziun prescriva als chantuns ed a las vischnancas d'armonisar ils registers d'abitantas e d'abitants sco er auters registers uffizials. 
Perquai sto il chantun Grischun adattar sia legislaziun. 
La regenza grischuna ha deliberà la missiva correspundenta tar la nova lescha davart ils registers d'abitantas e d'abitants. 
Il cussegl grond vegn a tractar la fatschenta en la sessiun da zercladur. 
Fin ussa na vegnivan ils differents registers da persunas da la confederaziun, dals chantuns e da las vischnancas betg manads tenor princips unitars. 
La lescha federala davart l'armonisaziun dals registers d'abitants e d'auters registers uffizials da persunas (lescha davart l'armonisaziun dals registers) prescriva ussa d'unifitgar ils registers da persunas en Svizra fin l'onn 2010. 
Per pudair ademplir las prescripziuns da la confederaziun ston ils chantuns relaschar ina legislaziun executiva correspundenta. 
Ils registers armonisads portan avantatgs 
En spezial ils registers d'abitantas e d'abitants sco er ils gronds registers da persunas da la confederaziun en il sectur dal stadi civil, da las persunas estras sco er da las fugitivas e dals fugitivs ston vegnir unifitgads en quai che reguarda il cuntegn, la nomenclatura e l'actualitad. 
A medem temp sto vegnir stgaffida la basa per pussibilitar en l'avegnir ina transmissiun electronica standardisada da las datas. 
Quai porta avantatgs a la confederaziun, als chantuns ed a las vischnancas e permetta da lavurar en moda pli effizienta sco er da simplifitgar ils andaments en las administraziuns. 
A partir da l'onn 2010 n'ha la dumbraziun dal pievel numnadamain betg pli lieu sco pli baud mintga 10 onns cun agid da questiunaris sin palpiri. 
Empè da quai duai l'uffizi federal da statistica pudair utilisar directamain, quatter giadas per onn, las datas dals registers per far evaluaziuns statisticas sin via electronica. 
Er projects futurs dad e­government cun contact electronic tranter las abitantas ed ils abitants e las autoritads profiteschan da registers electronics armonisads. 
Da l'armonisaziun prescritta èn pertutgads en il chantun Grischun cunzunt ils registers d'abitantas e d'abitants. 
Plinavant ston las vischnancas manar in uschenumnà register dals objects cun datas actualas davart ils edifizis e davart las abitaziuns. 
Pervia da l'urari da la confederaziun ha la regenza grischuna relaschà gia per il 1. d'october 2008 las disposiziuns transitoricas ch'èn stadas necessarias per exequir a temp la lescha federala. 
Las lavurs d'armonisaziun ch'èn regladas là èn vegnidas terminadas per gronda part en il fratemp. 
Cun la proposta actuala da la regenza per ina lescha davart ils registers d'abitantas e d'abitants duain ussa er questas disposiziuns vegnir remplazzadas definitivamain. 
Infurmaziuns: 
cusseglier guvernativ Hansjörg Trachsel, schef dal departament d'economia publica e fatgs socials, tel. 081 257 23 01 
Gremi: regenza 
Funtauna: rg chanzlia chantunala dal Grischun 
06.04.201 
Il project davart la procuraziun d'aua per il Lag la Cauma po vegnir realisà 
Il project dal chantun per manar natiers aua da l'aual Platt Alva en il Lag la Cauma po vegnir realisà. 
Per giuditgar il project e per examinar ils effects da quel è vegnì consultà in expert independent. 
Il chantun realisescha las recumandaziuns da tal. Las organisaziuns per la protecziun da l'ambient han retratg lur protesta. 
Sin fundament da la protesta dal WWF e da la Pro natura han las partidas engaschà in expert independent che ha fatg examinaziuns supplementaras per il project da sanaziun dal Lag la Cauma. 
En il rapport final, ch'è vegnì furnì avant curt, vegn prof. dr. Simon Löw da la SPF Turitg a la conclusiun che la schliaziun proponida per procurar aua per il Lag la Cauma saja adequata ed adattada. 
Las examinaziuns ch'èn vegnidas fatgas vegnan consideradas sco utilas, efficazias e suffizientas. 
A medem temp ha l'expert furnì recumandaziuns che vegnan resguardadas en il rom da la realisaziun dal project. 
Per garantir la qualitad da l'aua dal Lag la Cauma a lunga vista, ston l'emprim vegnir analisadas las funtaunas pussaivlas da substanzas nutritivas (fosfat) en l'intschess da l'aual Platt Alva e dal Flem. 
L'inducziun da l'aua che sto vegnir manada natiers vegn plinavant concepida uschia ch'i po vegnir reagì immediatamain sin eventualas midadas da la qualitad da l'aua dal Lag la Cauma. 
Per quest intent vegnan observads cuntinuadamain en spezial il turblament e la temperatura dal Lag la Cauma. 
Sa basond sin las constataziuns da l'expert e sin il consentiment dal chantun da realisar las recumandaziuns da tal han las organisaziuns per la protecziun da l'ambient retratg lur protesta cunter il project, uschia che quel è ussa approvà e po vegnir realisà. 
Las partidas èn vegnidas a la conclusiun ch'ins haja pudì chattar qua tras ina buna schliaziun per segirar il livel da l'aua dal Lag la Cauma. 
L'october 2002 è – en il rom da las lavurs da construcziun per il tunnel da sviament da Flem – vegnida tagliada en l'intern dal tunnel ina sfendaglia da carst. 
Silsuenter han ins stuì constatar che l'afflussiun sutterrana da l'aua è ida enavos en il Lag la Cauma sco er en autras auas. 
Per incumbensa da la vischnanca da Flem e dal chantun ha l'institut svizzer per speleologia e perscrutaziun da carst (SISKA) examinà, sch'i dat in connex pussaivel tranter la construcziun dal tunnel e la sbassada dal livel da l'aua dal Lag la Cauma. 
Il sistem da carst e da l'aua sutterrana è vegnì intercurì durant blers onns. 
Sin fundament da lur retschertgas èn las spezialistas ed ils spezialists vegnids a la conclusiun ch'il tunnel haja ina gronda influenza sin il livel da l'aua dal Lag la Cauma. 
Sa basond sin ils resultats da las retschertgas e confurm a las recumandaziuns da las expertas e dals experts dal SISKA, ha il chantun sin quai laschà elavurar en collavuraziun cun la vischnanca in project davart la procuraziun d'aua per il Lag la Cauma. 
Il project prevesa da prender aua da l'aual Platt Alva e per part er da l'aual Flem durant sis fin otg emnas e da manar natiers quella a l'aual Pulté che furnescha indirectamain aua al Lag la Cauma. 
Infurmaziuns: 
- Heinz Dicht, inschigner superiur da l'uffizi da construcziun bassa dal Grischun, tel. 081 257 37 01 
- Hans F. Schneider, Pro natura Grischun, tel. 081 252 40 39 
- Prof. dr. Simon Löw, c/o professura da geologia d'inschigneria, SPF Turitg, tel. 044 633 32 31 
Gremi: uffizi da construcziun bassa 
Funtauna: rg uffizi da construcziun bassa 
06.04.201 
Il plan directiv chantunal "emprimas abitaziuns ed abitaziuns secundaras sco er alloschament turistic" è vegnì approvà dal cussegl federal 
La confederaziun ha approvà ils 15 da mars 2010 il plan directiv "emprimas abitaziuns ed abitaziuns secundaras sco er alloschament turistic" ch'era vegnì concludì da la regenza ils 10 da november 2009. 
Il plan directiv chantunal oblighescha 35 vischnancas turisticas da relaschar fin mez 2013 mesiras adattadas per promover la construcziun d'emprimas abitaziuns e per diriger la construcziun d'abitaziuns secundaras. 
Cun la planisaziun directiva chantunala èsi reussì tranter auter d'objectivar la discussiun davart la construcziun d'abitaziuns secundaras. 
La regenza ha pudì mussar che las abitaziuns secundaras n'èn en sasez betg negativas, mabain ch'ins sto differenziar tranter abitaziuns explotadas ch'èn degnas da vegnir promovidas e tranter abitaziuns betg explotadas che ston vegnir dirigidas. 
Questa vista differenziada ha fatg effect er sin plaun federal, grazia a l'approvaziun dal cussegl federal. 
Il rapport d'approvaziun descriva il plan directiv da princip sco adattà e sco cunvegnent. 
Plinavant gida il plan directiv las vischnancas e las regiuns a crear spazi d'abitar favuraivel per las indigenas e per ils indigens ed er a meglierar las cundiziuns da basa per l'hotellaria. 
Cun il plan directiv hai pudì vegnir mussà ulteriuramain ch'ils chantuns sezs èn pronts ed èn en il cas da prender las mesiras necessarias per promover la construcziun d'emprimas abitaziuns e per diriger la construcziun d'abitaziuns secundaras. 
La finamira è stada quella da prevegnir eventualas soluziuns federalas centralisticas cun consequenzas malsegiras. 
Per quest motiv è il chantun Grischun stà interessà da progredir cun las lavurs vi dal plan directiv en tala moda che l'approvaziun dal cussegl federal ha pudì avair lieu avant che las chombras federalas èn puspè s'occupadas da l'aboliziun da la lex Koller respectivamain da las mesiras accumpagnantas areguard la planisaziun dal territori. 
Questas finamiras strategicas èn vegnidas ademplidas en vista a l'approvaziun dal cussegl federal che ha gì lieu ils 15 da mars 2010. 
En il rom da l'approvaziun vegn il chantun dal rest envidà da dar l'attenziun duida al monitoring / controlling e da fixar valurs da finamira per il svilup da las abitaziuns secundaras en tut il chantun. 
Il monitoring / controlling dals proxims onns vegn a mussar, sche las mesiras che vegnan proponidas en il plan directiv vegnan a far effect e sch'il svilup va en la dretga direcziun, numnadamain en la direcziun da dapli abitaziuns explotadas e da damain abitaziuns betg explotadas (fraidas). 
Infurmaziuns: 
- cusseglier guvernativ Hansjörg Trachsel, schef dal departament d'economia publica e fatgs socials, tel. 081 257 23 15 
- Carlo Decurtins, giurist per la planisaziun dal territori, departament d'economia publica e fatgs socials, tel. 081 257 23 14 
Gremi: departament d'economia publica e fatgs socials 
Funtauna: rg departament d'economia publica e fatgs socials 
06.04.201 
La regenza deliberescha la missiva per metter en funcziun il nov center da transit per requirentas e per requirents d'asil a Cazas 
Il chantun Grischun prevesa da metter en funcziun in nov center da transit per requirentas e per requirents d'asil a Cazas. 
La regenza grischuna ha deliberà la missiva correspundenta e dumonda il cussegl grond da conceder in credit d'impegn dad 1.8 milliuns francs per la cumpra e per la preparaziun da l'immobiglia. 
Il parlament vegn a tractar la fatschenta en la sessiun da zercladur. 
Gia l'october 2009 ha il chantun Grischun acquistà ina immobiglia per la collocaziun da requirentas e da requirents d'asil a Riòlta sut, vischnanca da Cazas. 
En l'anteriur hotel/restaurant "Rheinkrone" pon vegnir collocadas fin 100 persunas. 
L'alloschi duai vegnir utilisà sco center da transit. 
La cumpra e la preparaziun da l'immobiglia sco center d'asil basegna il consentiment dal cussegl grond e suttastat al referendum da finanzas facultativ. 
La regenza propona al cussegl grond da conceder in credit d'impegn dad 1.8 milliuns francs. 
Il pretsch da cumpra è 1.6 milliuns francs e 200'000 francs èn previs per adattaziuns architectonicas. 
Premissas optimalas 
L'immobiglia a Cazas ademplescha optimalmain las premissas da manaschi e d'architectura per in alloschi collectiv per requirentas e per requirents d'asil. 
L'object che ha servì avant sco hotel è pront per abitar entaifer dus mais. 
L'urari prevesa da cumenzar il settember cun las lavurs d'adattaziun, uschia ch'il nov center da transit e pront per il november. 
Dapli atgnas plazzas da collocaziun 
In motiv per l'acquisiziun da l'alloschi è quel, ch'il dumber da las novas dumondas d'asil è anc adina grond. 
Al chantun Grischun vegnan attribuidas onn per onn 450 fin 500 persunas per la collocaziun e per l'assistenza. 
Il chantun è pront da procurar er vinavant sez per la collocaziun da las requirentas e dals requirents d'asil, empè da surdar quai a las vischnancas, e da distgargiar questas ultimas da lavur e da custs. 
Tras la cumpra da l'immobiglia vul la regenza ultra da quai concepir en moda pli equilibrada la relaziun tranter ils alloschis collectivs prendids a tschains ed ils agens. 
Actualmain è il chantun proprietari da mo 8 pertschient da las plazzas d'alloschi, 92 pertschient èn prendidas a tschains. 
Cun metter en funcziun il center da transit "Rheinkrone" s'augmenta la procentuala da plazzas en agens alloschis collectivs sin circa 140 letgs. 
Il chantun ha actualmain tut en tut passa 485 plazzas ch'èn destinadas per la collocaziun da requirentas e da requirents d'asil. 
Cun metter en funcziun sco previs il center da transit "Rheinkrone" a Cazas e l'alloschi prendì a tschains "Landhaus" a Tavau Laret s'augmenta la capacitad da collocaziun fin l'onn 2012 a temporarmain 705 letgs. 
L'onn 2012 duain probablamain vegnir liquidads ils centers da transit prendids a tschains "Schiabach" a Tavau e "Bergwald" a Planeiras cun lur total da 170 letgs, uschia che la capacitad da collocaziun vegn a sa reducir a 535 plazzas. 
Realisaziun dal nov concept da collocaziun e d'assistenza 
Tras l'utilisaziun da l'immobiglia "Rheinkrone" a Cazas sco center da transit fa il chantun l'emprim pass per realisar il concept da collocaziun e d'assistenza ch'è vegnì concludì l'onn passà. 
Quest concept ha l'intent da preparar las requirentas ed ils requirents d'asil sco er las persunas admessas provisoricamain che vivan en in center per l'emprima registraziun, per lur ulteriura dimora en il Grischun. 
Durant la procedura e fin a la decisiun davart la dimora u l'obligaziun da partenza da la Svizra collochescha il chantun la persuna en differents centers da transit. 
Suenter che la procedura è terminada arrivan las persunas ch'èn obligadas da partir da la Svizra en il center d'expulsiun. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
07.04.201 
Las missivas tar la revisiun da la lescha davart l'assicuranza d'edifizis e da la lescha davart l'indemnisaziun da donns elementars betg assicurabels sco er tar il relasch d'ina lescha davart la protecziun cunter incendis èn vegnidas deliberadas 
En il chantun Grischun duain vegnir adattadas las disposiziuns giuridicas davart l'assicuranza d'edifizis, davart la protecziun cunter incendis sco er davart l'indemnisaziun da donns elementars betg assicurabels. 
La regenza grischuna ha deliberà las missivas correspundentas tar la revisiun da la lescha davart l'assicuranza d'edifizis, tar il relasch d'ina lescha davart la protecziun preventiva cunter incendis ed ils fatgs da pumpiers e tar la revisiun parziala da la lescha davart l'indemnisaziun da donns elementars betg assicurabels. 
Il cussegl grond vegn a tractar ils projects en la sessiun da zercladur. 
La lescha davart l'assicuranza d'edifizis dal chantun Grischun (lescha davart l'assicuranza d'edifizis) dals 12 d'avrigl 1970 è sa cumprovada areguard il cuntegn ed areguard la concepziun. 
En differents puncts datti tuttina anc in basegn d'agir. 
La proposta da revisiun da la regenza prevesa ina midada da la lescha en spezial en ils suandants secturs: 
differentas disposiziuns ch'èn actualmain cuntegnidas en las disposiziuns executivas vegnan transferidas en la lescha davart l'assicuranza d'edifizis, e quai sin fundament da lur impurtanza. 
Per essenzialisar e per flexibilisar la legislaziun vegnan percunter stritgadas or da la lescha paucas disposiziuns main impurtantas; 
las disposiziuns davart la relaziun d'assicuranza vegnan adattadas a las circumstanzas dals fatgs d'assicuranza ch'èn sa midadas; 
las disposiziuns davart la prevenziun e davart il cumbat da donns da fieu vegnan transferidas – ensemen cun las disposiziuns essenzialas da l'ordinaziun dal cussegl grond davart la polizia da fieu – en la nova lescha davart la protecziun preventiva cunter incendis ed ils fatgs da pumpiers en il chantun Grischun; 
per la pudair leger meglier vegn la lescha suttamessa ad ina revisiun totala formala. 
Reuniun da las disposiziuns davart la polizia da fieu e davart ils pumpiers 
En la nova lescha davart la protecziun cunter incendis proponida vegnan reunidas las disposiziuns davart la polizia da fieu e davart ils pumpiers ch'èn actualmain regladas en differents relaschs, sco en la lescha davart l'assicuranza d'edifizis, en l'ordinaziun davart la polizia da fieu ed en las disposiziuns executivas tar l'ordinaziun davart la polizia da fieu, uschenavant che quellas basegnan ina regulaziun sin il stgalim da la lescha pervia da lur impurtanza. 
En quest connex vegnan las cumpetenzas da las vischnancas e dal chantun respectivamain da l'assicuranza d'edifizis regladas en moda pli clera, mantegnend la repartiziun da las incumbensas vertenta. 
Da nov è la realisaziun d'occurrenzas cun periclitaziun speziala da persunas, d'animals, da chaussas u da l'ambient suttamessa a l'obligaziun da dumandar ina permissiun da la vischnanca. 
La tariffa d'indemnisaziun da la cassa per donns elementars vegn augmentada 
La terza missiva realisescha ina incumbensa dal cussegl grond concernent in augment da las prestaziuns da la cassa per donns elementars betg assicurabels da bains immobigliars. 
Tenor la proposta da la regenza duai la tariffa d'indemnisaziun maximala da la cassa per donns elementars vegnir auzada dad oz 50 a da nov 80 pertschient. 
Da nov vegnan las contribuziuns da la cassa per donns elementars ultra da quai pajadas independentamain da las prestaziuns dal fond svizzer per agid en cas da donns elementars betg assicurabels. 
Tant tar las disposiziuns davart la cumissiun administrativa da l'assicuranza d'edifizis sco er tar quellas davart la cumissiun administrativa da la cassa per donns elementars vegnan plinavant realisads ils princips da corporate governance ch'èn vegnids fixads da la regenza per instituziuns da dretg public. 
Concretamain vul quai dir che commembras e commembers da la regenza na dastgan betg far part da la cumissiun administrativa, che la direcziun sto vegnir elegida da la cumissiun administrativa e che l'indemnisaziun da la cumissiun administrativa, che vegn fixada en moda autonoma, sto vegnir approvada da la regenza. 
Infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
07.04.201 
51avla bursa svizra da spectaculs da l'atp – KleinKunstSpecial "chantun envidà: il Grischun" 
Il Grischun è il chantun envidà a la bursa svizra da spectaculs a Thun. 
L'occurrenza da success vegn realisada per la 51avla giada e dura dals 28 d'avrigl fin ils 2 da matg 2010. 
La bursa da spectaculs da l'atp (associaziun artists – teaters – promoziun) che ha lieu regularmain mintg'onn è sa sviluppada ils ultims onns ad in'occurrenza appreziada entaifer la scena naziunala ed internaziunala da l'art pitschen. 
La bursa da spectaculs è – sco il num di gia – ina bursa, pia ina plazza da martgà. 
Ella è dentant er in inscunter per artistas e per artists da l'art teatral da l'entir mund ed in festival per promover il barat cultural. 
Tranter las visitadras ed ils visitaders sa chattan tant persunas che s'interesseschan per l'art e plinavant persunas dal fatg sco organisaturas ed organisaturs d'occurrenzas culturalas u represchentantas e represchentants d'agenturas. 
KleinKunstSpecial "chantun envidà: il Grischun" 
La bursa da spectaculs vegn enritgida da differentas occurrenzas accumpagnantas, ils uschenumnads KleinKunstSpecials. 
Uschia per exempel cun il KleinKunstSpecial da quest onn "chantun envidà: il Grischun". 
Ina giuria d'expertas e d'experts ha fatg ina selecziun d'artistas e d'artists grischuns che resplenda dad ina vart la diversitad da noss chantun e che garantescha da l'autra vart in program da scena divertent da gronda qualitad. 
Saja quai per tudestg, per talian u per rumantsch, da preschentaziuns musicalas, vocalas u cabarettisticas fin al teater ed al teater da figuras: ins po vesair tut quai che la scena grischuna d'art pitschen ha da porscher! 
Da venderdi, ils 30 d'avrigl, fin sonda, il 1. da matg 2010, han las artistas ed ils artists la pussaivladad da procurar cun lur spectaculs per in punct culminant durant dus dis en la citad interna da Thun. 
Las suandantas artistas ed ils suandants artists represchentan il chantun Grischun: 
Acavoce, Coirason, Corin Curschellas, Justina Derungs & Curdin Janett, Kurt Grünenfelder, Trio Schilter, Annina Sedláček, Manuela Tuena. 
A la bursa da spectaculs sa preschenta il chantun Grischun envidà er culinaricamain da sia meglra vart. 
Durant ils spectaculs da las artistas e dals artists grischuns datti sper la tribuna er dus stans da martgà cun products alpins grischuns da las partenarias e dals partenaris d'alpinavera. 
Ulteriuras infurmaziuns 
Descripziuns detagliadas davart las artistas e davart ils artists che vegnan a sa preschentar cun lur programs a Thun chattais Vus en il 
flyer (datoteca da pdf) 
. 
Armon Fontana, promoziun da la cultura dal Grischun, Loëstrasse 26, 7001 Cuira, tel. 081 254 16 02, e-mail: 
armon.fontana@afk.gr.ch 
Gremi: uffizi da cultura 
Funtauna: rg uffizi da cultura 
08.04.201 
Quint dal chantun Grischun: Fitg bun resultat da l'onn 2009, las perspectivas èn dentant sa pegiuradas cleramain per ils proxims onns 
Il quint dal chantun Grischun 2009 è stà in ulteriur resultat positiv, malgrà la crisa finanziala ed economica. 
Il quint 2009 serra cun in surpli dal retgav ordinari da 127 milliuns francs (onn precedent: 176 milliuns francs). 
Tras quai vegn anc ina giada rinforzada considerablamain la basa finanziala solida per l'avegnir. 
Il schef da finanzas, cusseglier guvernativ Martin Schmid, è fitg cuntent cun quest resultat. 
Damai che las entradas stagneschan sto vegnir retardà stringentamain l'augment da las expensas. 
Puncts essenzials davart il quint annual 2009: 
Ils 
custs da persunal 
importan tut en tut 325 milliuns francs ed èn cleramain sur las valurs budgetadas (-3.7% envers il preventiv da l'onn 2009; +2.2 pertschient envers l'onn 2008). 
Las 
atgnas contribuziuns a terzas persunas 
creschan en moda surproporziunala e s'augmentan per betg main che 43 milliuns francs resp. per 6.4 pertschient a 713 milliuns francs envers l'onn precedent. 
Las 
entradas fiscalas 
èn cun 676 milliuns francs per 91 milliuns francs pli bassas che quellas da l'onn precedent e per 26 milliuns francs pli autas ch'en il preventiv. 
Las 
investiziuns nettas 
importan 197 milliuns francs (2008: 195 milliuns francs). 
Il 
quint da las vias 
serra cun in surpli dal retgav da 7,3 milliuns francs. 
Il dabun da las vias s'augmenta a 55 milliuns francs. 
Per il 
quint 2010 
dastga medemamain vegnir fatg quint cun in meglier resultat ch'en il preventiv (planisà è in deficit da 40.7 milliuns francs). 
Ina gronda disciplina en quai che concerna las expensas da la regenza e da l'administraziun, entradas fiscalas pli autas che spetgà ed auters retgavs supplementars sajan ils motivs principals per quest bun resultat, ha ditg il cusseglier guvernativ Martin Schmid a las medias pertutgant las valurs da basa dal quint da l'onn 2009. 
La crisa finanziala ed economica globala n'ha betg gì in effect uschè grond sco temì l'onn 2009. 
Quai mussan er ils resultats dal tuttafatg positivs dal quint da la confederaziun 2009 e dals quints dad auters chantuns 2009. 
Cun 2'375 milliuns francs èn las expensas tant pli bassas che l'onn precedent sco er pli bassas ch'en il preventiv. 
Il retgav cumprovà da 2'687 milliuns francs cuntegna in retgav finanzial extraordinari sco effect spezial. 
Cun converter in chapital da dotaziun da 25 milliuns francs da la banca chantunala grischuna (BCG) en chapital da certificats da participaziun (chapital da CP) èn vegnids bilantschads ils certificats da participaziun reservads per l'emprest convertibel da la BCG en la facultad finanziala. 
Da la valitaziun da quels resulta in gudogn da contabilitad da 195 milliuns francs. 
Igl è mo ina transacziun da la contabilitad per observar las prescripziuns legalas. 
Ella na chaschuna nagin augment dals meds finanzials resp. nagina affluenza da daners e na mida nagut vi da la situaziun effectiva da la facultad dal chantun. 
En il quint d'investiziun sa scuntran expensas da 401 milliuns francs ed entradas da 224 milliuns francs. 
Da quai resultan investiziuns nettas da 177 milliuns francs. 
Senza resguardar expensas ed entradas extraordinarias importan las investiziuns nettas cumparegliablas 197.7 milliuns francs. 
Las ulteriuras valurs da basa dal budget èn medemamain positivas: L'atgna finanziaziun è cun 310.5 milliuns francs cleramain pli auta che budgetada. 
Tras quai han pudì vegnir finanziadas las investiziuns nettas ed ultra da quai è resultà in surpli da 112.8 milliuns francs. 
Il grad d'atgna finanziaziun importa 157%. 
Grazia a l'effect spezial da la BCG cuntanscha l'agen chapital bunamain il cunfin d'ina milliarda. 
Malgrà il resultat annual positiv na po il schef da finanzas Martin Schmid betg communitgar la fin d'alarm. 
Gia l'onn 2011 vegnia dentant a daventar fitg dir, ha el ditg, renviond a la planisaziun actualisada da las finanzas. 
Quella quinta cun deficits per ils onns 2011 fin 2014 che surpassan cleramain las prescripziuns dal cussegl grond areguard la politica da finanzas e basegna perquai en mintga cas ina rectificaziun. 
I sa tracta cunzunt da limitar l'augment da las expensas ad ina dimensiun supportabla. 
Il cussegl grond vegn a tractar il quint dal chantun 2009 en la sessiun da zercladur. 
Ulteriuras infurmaziuns davart il quint dal chantun 2009 dattan: 
- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
- Andrea Seifert, manader da l'administraziun da finanzas, tel. 081 257 33 01 
Gremi: departement da finanzas e vischnancas 
Funtauna: rg departement da finanzas e vischnancas 
08.04.201 
GuGrC – lantschà in project da perscrutaziun davart il guaud grischun e la midada dal clima 
L'uffizi forestal sa participescha ad in project da perscrutaziun davart il guaud grischun e la midada dal clima. 
La finamira dal project che vegn realisà en la Val dal Rain grischuna ed en la Tumleastga è quella da perscrutar ils effects da la midada dal clima ed en spezial da la setgira per il guaud. 
A lunga vista vegn la stgaudada dal clima actuala ad avair consequenzas er per ils guauds da muntogna. 
Quant fermas e da tge gener che questas consequenzas, èn è difficil da giuditgar. 
Sco consequenza d'eveniments extrems sco setgira, chalur u laina terrada dal vent pon tuttenina bulieus, insects u auters organissems ch'ins percorscha strusch sut cundiziuns normalas attatgar e donnegiar bostgs. 
Pervia da quai ha la regenza grischuna concludì l'onn passà da s'engaschar en in project da perscrutaziun davart ils effects da la midada dal clima per il guaud. 
Quest project vegn realisà da l'institut federal per la perscrutaziun da guaud, naiv e cuntrada (WSL) en la Val dal Rain grischuna ed en la Tumleastga. 
L'uffizi forestal dal Grischun ed ils manaschis forestals da las vischnancas, en las qualas i vegnan realisadas las lavurs, fan er part dal project. 
Il chantun Grischun sa participescha cun ina contribuziun da totalmain 240'000 francs vi dals custs per il project da perscrutaziun "GuGrC – il guaud grischun e la midada dal clima: retschertgas davart l'impurtanza da la setgira per la dinamica da creschientscha dals bostgs en il guaud". 
Questa contribuziun vegn repartida sin ils onns 2009 fin 2011. 
En il fratemp èn vegnidas tschernidas las surfatschas per l'experiment e vegnidas fatgas las emprimas installaziuns. 
Indrizs pli gronds èn ussa vegnids fatgs ils dis passads: A quatter lieus en las vischnancas da Domat, da Tumein e da Panaduz vegnan preparadas surfatschas, nua ch'ins lascha prosperar scherms. 
Sin las surfatschas da test da ca. 30 x 30 meters vegnan montads tetgs da plievgia per mesirar, quant enavant che quantitads da precipitaziuns divergentas influenzeschan la prosperitad dals bostgets fitg giuvens. 
Infurmaziuns: 
- Reto Hefti, selvicultur chantunal, uffizi forestal dal Grischun, tel. 081 257 38 51 
- Ueli Bühler, sectur "ecologia dal guaud" da l'uffizi forestal, tel. 081 257 38 57 
Gremi: uffizi forestal 
Funtauna: rg uffizi forestal 
09.04.201 
Promover cun cleras finamiras projects futurs dal traffic public en il Grischun 
Meglierar la cuntanschibladad dal Grischun nà dal vast territori enturn la citad da Turitg, introducir il tact da mes'ura da las viafiers federalas svizras VFF tar la Viafier retica VR a partir da l'onn 2014, planisar novas colliaziuns da traffic ed ina nova strategia concernent las pendularias ed ils pendularis: quai èn intgins plazzals impurtants en il traffic public dal chantun Grischun. 
En il futur vul il chantun promover prioritarmain quests projects cun cleras finamiras e s'engaschar vinavant per ina buna cuntanschibladad cun meds da transport publics. 
L'attractivitad dal Grischun sco plazza turistica ed economica e sco lieu da domicil dependa fermamain da la colliaziun cun la rait da viafier naziunala resp. internaziunala. 
La qualitad da la cuntanschibladad cun meds da transport publics è in factur impurtant per il svilup economic futur. 
Perquai s'engascha il chantun Grischun dapi onns per colliaziuns da viafier pli sveltas e pli frequentas en il Grischun. 
Tras l'introducziun d'in tact da mes'ura ch'è previsa per l'onn 2014 per trens IC sin il traject da Turitg a Cuira po il chantun Grischun vegnir collià meglier cun la rait da viafier. 
La purschida da trens IC supplementars duai vegnir engrondida pass per pass a partir dal december 2010 confurm al basegn che deriva dal tact da mes'ura da las VFF. 
Ils 29 da mars 2010 èn ils chantuns Sviz, Glaruna, Son Gagl e Grischun sco er il Traffic coordinà turitgais ZVV sa cunvegnids cun las gestiunarias da las VFF, da la VR e da la Viafier dal sidost per ina direcziun communabla en connex cun l'amplificaziun dal traject da Turitg a Cuira. 
Ils chantuns s'engaschan che las mesiras necessarias da l'infrastructura vegnian integradas en il project federal "viafier 2030". 
Introducir il tact da mes'ura en il Grischun 
Per garantir la recepziun dal tact da mes'ura da las VFF a Landquart ed a Cuira a partir da l'onn 2014, sto vegnir adattada al temp oravant tut la purschida da la VR. 
Sut il titel da lavur "Retica 30" vegni planisà d'introducir il tact da mes'ura durant l'entir di sin ina gronda part da la rait da la VR. 
Sin tscherts trajects duai vegnir prendì en mira d'introducir colliaziuns mintga mes'ura almain il temp dal traffic principal durant la stagiun respectivamain durant il di. 
A medem temp sto er vegnir adattada la purschida da las lingias da posta e da bus las pli impurtantas. 
Ils 15 da december 2009 ha la regenza grischuna gia prendì ina decisiun da princip en chaussa. 
Garantir la finanziaziun 
Quest pass fitg impurtant per il svilup dal traffic public dal chantun Grischun duai vegnir promovì cun preferenza cunzunt areguard la planisaziun ed areguard la finanziaziun da l'infrastructura che la VR dovra sco er da las investiziuns a favur da vehichels. 
Il basegn da meds da cumpensaziun e d'investiziun vegn a s'augmentar considerablamain durant intgins onns, perquai ch'ils projects per mantegnair la substanza, en spezial la sanaziun dal tunnel da l'Alvra, chaschunan a medem temp grondas expensas. 
Il chantun vegn a s'engaschar ch'ils meds finanzials necessaris vegnian integrads en il credit general da la confederaziun per las viafiers privatas. 
Sviluppar ina strategia concernent las pendularias ed ils pendularis 
Cumplementarmain a questas meglieraziuns da la purschida vegnan concretisadas actualmain diesch finamiras sco er ils tips da mesiras respectivas en il rom d'ina "strategia concernent las pendularias ed ils pendularis dal Grischun" per augmentar l'attractivitad per las passagieras e per ils passagiers indigens respectivamain per facilitar la midada vi sin il traffic public. 
Planisar novas colliaziuns da traffic 
L'onn 2006 aveva il cussegl grond mess a disposiziun 10 milliuns francs per planisar novas colliaziuns da traffic che ston esser almain d'impurtanza regiunala. 
Silsuenter èn vegnidas inoltradas numerusas ideas da projects e dumondas per realisar studis d'opportunitad respectivamain da realisabladad al departament da construcziun, traffic e selvicultura. 
Per in'emprima etappa ha la regenza elegì trais projects. 
Lur resultats èn ussa avant maun en furma da rapports. 
I sa tracta dals suandants projects: augment da l'attractivitad dal traject da la VR Landquart – Tavau 
Zu(g)kunft Zürich – Chur 
avertura Cuira – Lai – Arosa 
Ulteriurs studis da project per novas colliaziuns da viafier èn vegnids incumbensads (meglra colliaziun da viafier Andermatt – Sedrun, tunnel dal Wolfgang, tunnel Tavau – Arosa, augment da l'attractivitad da la lingia en Surselva) u vegnan sclerids. 
La finamira è quella da metter tut ils projects or da las differentas regiuns dal chantun sin in stadi d'elavuraziun sumegliant, per ch'il cussegl grond possia priorisar pli tard en in giudicament cumplessiv ils projects cun il niz il pli grond tenor in catalog da criteris unitars. 
Igl è previs da preschentar al cussegl grond fin l'onn 2012 la basa ch'è necessaria per pudair decider en chaussa. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Arno Lanfranchi, manader dal project "novas colliaziuns da traffic" tar il departament da construcziun, traffic e selvicultura, tel. 081 257 36 12 
- Werner Glünkin, manader dal servetsch per il traffic public, uffizi d'energia e da traffic, tel. 081 257 36 17 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
09.04.201 
Communicaziun da la regenza dals 15 d'avrigl 2010 
Pervia da las novas prescripziuns da la confederaziun sto il chantun Grischun precisar sias disposiziuns davart la protecziun cunter il fimar passiv. 
A chaschun da sia ultima sesida ha la regenza grischuna adattà correspundentamain l'ordinaziun tar la lescha da sanadad e fixà ch'i stoppia vegnir dà aria avunda a las localitads separadas per fimadras e per fimaders. 
Ultra da quai ha la regenza dà glisch verda a l'instrucziun d'ina lingua estra chantunala a partir da la terza classa primara, e quai per il cumenzament da l'onn da scola 2010/2011. 
Dal rest ha la regenza concludì da sa participar cun 50'000 francs ad in studi davart la realisabladad dal project "Gottardo 2020". 
La finala ha ella formulà sias posiziuns tar dus projects da consultaziun da la confederaziun. 
Precisà las disposiziuns davart la protecziun cunter il fimar passiv 
Pervia da las novas prescripziuns da la confederaziun sto il chantun Grischun precisar sias disposiziuns davart la protecziun cunter il fimar passiv. 
Da nov stoi vegnir dà tanta aria a las localitads separadas per fimadras e per fimaders, ch'il fim na disturba betg las persunas en las ulteriuras localitads. 
La regenza grischuna ha approvà la revisiun parziala correspundenta da l'ordinaziun tar la lescha da sanadad e mess en vigur quella per il 1. da matg 2010. 
La nova lescha federala davart la protecziun cunter il fimar passiv dat als chantuns la pussaivladad da relaschar regulaziuns pli detagliadas. 
Las disposiziuns davart la protecziun cunter il fimar passiv che valan dapi il 1. da mars 2008 en il chantun Grischun èn pia vinavant liantas ed applitgablas. 
Sco quai ch'igl è gia oz il cas en il chantun Grischun, dat il nov dretg federal la pussaivladad a las gestiunarias ed als gestiunaris da restaurants e d'hotels d'endrizzar – sut tschertas premissas – localitads separadas per fimadras e per fimaders. 
Ma la pretensiun federala d'ina ventilaziun suffizienta surpassa las prescripziuns da la legislaziun chantunala vertenta, uschia ch'il chantun sto adattar sias disposiziuns en quest sectur. 
Ultra da la ventilaziun suffizienta pretenda il dretg federal che las localitads per fimadras e per fimaders stoppian plinavant esser separadas ermeticamain dals ulteriurs locals tras parts da construcziun fixas e disponer d'ina porta che serra automaticamain. 
Tenor l'uffizi federal da sanadad publica decidan las autoritads executivas chantunalas, sut tge cundiziuns ch'ina localitad per fimadras e per fimaders ha avunda aria. 
La regulaziun correspundenta vegn ussa adattada en l'ordinaziun chantunala e prescriva che la ventilaziun da las localitads per fimadras e per fimaders stoppia vegnir endrizzada uschia, ch'il fim na disturbia betg las persunas en las ulteriuras localitads. 
En il cas ideal vegn quai fatg cun ina ventilaziun mecanica en sutpressiun. 
Pussaivlas èn dentant er autras soluziuns. 
La situaziun sto vegnir giuditgada en il cas concret tras ils organs communals cumpetents. 
La nova instrucziun d'ina lingua estra chantunala a partir da la terza classa primara po cumenzar 
En il chantun Grischun po cumenzar l'instrucziun anticipada d'ina lingua estra chantunala a partir da la terza classa primara, e quai sco planisà per l'onn da scola 2010/2011. 
La regenza grischuna ha mess en vigur las disposiziuns correspundentas da la revisiun parziala da la lescha da scola per il 1. d'avust 2010. 
L'avrigl 2008 aveva il cussegl grond concludì ina revisiun parziala da la lescha davart las scolas popularas dal chantun Grischun. 
Cunter questa revisiun parziala n'eri betg vegnì fatg in referendum. 
En coordinaziun cun las lavurs preparatoricas da las persunas d'instrucziun entran ussa las disposiziuns da la lescha da scola e da l'ordinaziun executiva tar la lescha da scola en vigur per il cumenzament da l'onn da scola 2010/2011. 
Questas disposiziuns reglan l'instrucziun d'ina lingua estra chantunala (tudestg, rumantsch u talian) a partir da la terza classa primara. 
Pir pli tard duai er l'englais sco segunda lingua estra vegnir introducì en la scola primara, sco quai ch'igl era medemamain vegnì concludì l'avrigl 2008. Actualmain han lieu las furmaziuns supplementaras correspundentas da las persunas d'instrucziun. 
L'introducziun da l'instrucziun d'englais a partir da la 5avla classa primara è planisada per l'onn da scola 2012/13. 
La realisabladad dal project "Gottardo 2020" duai vegnir examinada 
La regenza grischuna sustegna l'examinaziun da la realisabladad dal project "Gottardo 2020". 
Als custs per far in studi da realisabladad sa participescha il chantun Grischun cun 50'000 francs. 
Plinavant ha la regenza approvà ina decleraziun d'intenziun correspundenta da las regenzas dals chantuns Uri, Grischun, Tessin e Vallais. 
Cun l'avertura dal tunnel da basa dal Gottard vegnan a resultar novas schanzas e novs privels per la regiun dal Gottard. 
Las regenzas dals quatter chantuns dal Gottard vulessan prestar en quest connex ina contribuziun per in svilup economic persistent da questa regiun. 
L'avrigl 2009 ha Ticino Turismo preschentà in rapport intermediar davart il project "Gottardo 2020". 
"Gottardo 2020" duai far ponderaziuns, co che las consequenzas dal "sutpassadi" dal territori central dal Gottard pon vegnir nizzegiadas a lunga vista ed en moda persistenta a favur da la regiun pertutgada. 
La regenza prenda posiziun tar la nova lescha federala davart la restituziun da valurs da facultad acquistadas illegalmain tras persunas exponidas politicamain 
La regenza grischuna sustegna las finamiras dal sboz d'ina lescha federala davart la restituziun da valurs da facultad acquistadas illegalmain tras persunas exponidas politicamain. 
L'intenziun da serrar ina largia existenta en il rom da l'assistenza giudiziala internaziunala e da la restituziun da valurs da facultad acquistadas illegalmain vegn da princip beneventada. 
La nova lescha regla la bloccada, la confiscaziun e la restituziun da valurs da facultad da persunas exponidas politicamain u da lur ambient, sch'ina dumonda d'assistenza giudiziala internaziunala en dumondas penalas na porta nagins resultats, perquai che las structuras dal stadi requirent, en il qual questa persuna exequescha u ha exequì ses uffizi, disdeschan. 
Sco che la regenza scriva en sia resposta da consultaziun, è questa lescha pensada sco regulaziun cumplementara e subsidiara da l'assistenza giudiziala internaziunala existenta. 
La regenza crititgescha che l'applitgabladad effectiva da la nova regulaziun cuntegnia tscherts puncts diffus. 
Per exempel manchia ina clera cunfinaziun, cura ch'i dastgan vegnir prendidas mesiras sin basa da la nova lescha. 
La revisiun parziala da l'ordinaziun davart las substanzas chemicas vegn beneventada 
La regenza grischuna beneventa la revisiun parziala da l'ordinaziun davart las substanzas chemicas ch'è planisada da la confederaziun. 
Per evitar barrieras tecnicas per il commerzi vegn introducida – tras la revisiun da l'ordinaziun – la pussaivladad da metter en circulaziun substanzas chemicas ch'èn classifitgadas e certifitgadas tenor las disposiziuns da la nova ordinaziun europeica correspundenta. 
Sco che la regenza scriva en sia resposta da consultaziun a la confederaziun, propona questa revisiun ulteriuras adattaziuns al dretg da l'UE ch'èn da princip utilas. 
En spezial prevesa la revisiun che er substanzas chemicas, che duain vegnir consegnadas a la vasta publicitad (products per il public), dastgan vegnir certifitgadas en l'avegnir tenor las disposiziuns da l'ordinaziun europeica. 
Quai correspunda a la realisaziun europeica dal sistem internaziunal da certificaziun per substanzas chemicas privlusas. 
Uschia sa laschan evitar barrieras per il commerzi. 
Da vischnancas e da regiuns 
Bregaglia: 
La revisiun parziala da la planisaziun locala da la vischnanca da Bregaglia (anteriuramain Vicosoprano), concludida ils 27 d'avust 2009, vegn approvada. 
Haldenstein: 
La revisiun parziala da la planisaziun locala "Oldis", concludida da la vischnanca da Haldenstein ils 25 da november 2009, vegn approvada cun prescripziuns per l'ulteriura planisaziun. 
Contribuziuns chantunalas a differentas instituziuns 
Festas cun ils campiuns olimpics: 
Il chantun sa participescha cun ina contribuziun da mintgamai 50'000 francs a las festas en onur dals dus campiuns olimpics Dario Cologna e Carlo Janka che vegnan organisadas da la vischnanca da Val Müstair (ils 29 da matg 2010) e da la vischnanca da Sursaissa (ils 17 d'avrigl 2010). 
Il chantun sa participescha als custs en renconuschientscha da las grondas prestaziuns sportivas. 
La regenza s'allegra da las prestaziuns excellentas dals dus conburgais a chaschun dals gieus olimpics d'enviern 2010 a Vancouver. 
Cologna e Janka valan sco represchentants d'ina giuventetgna grischuna ch'è engaschada sportivamain. 
Cun lur engaschi e cun lur cundiziun èn ils dus sportists exempels per bleras giuvnas Grischunas e per blers giuvens Grischuns. 
Uniun d'agid umanitar per la Russia: 
Per la 19avla missiun d'agid da l'uniun d'agid umanitar per la Russia vegn concedida ina contribuziun da 30'000 francs. 
Buna Vista Clubhaus SA: 
A la Buna Vista Clubhaus SA (en fundaziun) vegn concedì in emprest da daners dad 800'000 francs en il rom da la nova politica regiunala da la confederaziun per construir in nov edifizi da golf a Sagogn. 
Ultra da quai vegn garantida ina contribuziun chantunala da 134'672 francs. 
Sistem interchantunal da mesiraziun e d'infurmaziun (IMIS): 
Als custs per manar e per mantegnair las staziuns dal sistem interchantunal da mesiraziun e d'infurmaziun 2000 (IMIS) da l'institut federal per la perscrutaziun da naiv e lavinas sco er differents sistems da preavertiment en il chantun Grischun vegn pajada ina contribuziun da 225'350 francs. 
Claustra da Müstair: 
A la claustra da Müstair vegn garantida ina contribuziun chantunala da maximalmain 64'000 francs als custs per sanar ils provediments d'aua da las pastgiras sin l'Alp Clastra (Praveder). 
Projects da vias 
La regenza ha approvà totalmain 3'675'000 francs per construir e per sanar ils suandants trajects da vias: 
- via da l'Alvra: lavurs da cuvrida, Lai da Palpuogna – Crap Alv 
- via da Calanca: lavurs d'impressari, punt Tiieda II sid – punt Arco 
- via da Sursaissa: lavurs da cuvrida, Glion – Flond 
- via dal pass dal Fuorn: lavurs da cuvrida, Lavinér – Süsom Givè 
- via dal Scanvetg: lavurs d'impressari, Maladers 
Gremi: regenza 
Funtauna: rg chanzlia chantunala dal Grischun 
15.04.201 
Realisaziun dals cudeschs da procedura penala e civila svizzers: La regenza preschenta la missiva per la concepziun concreta 
Ils cudeschs da procedura penala e civila svizzers entran en vigur il 1. da schaner 2011. 
La regenza grischuna preschenta ussa sia missiva per la concepziun concreta da l'organisaziun giudiziala en il chantun. 
Qua tras realisescha ella – sin il stgalim da la lescha – la decisiun da las votantas e dals votants dal matg 2009. 
Ella vul detretschar las incumbensas giudizialas e stgaffir ina nova basa per ina buna giustia effizienta en il chantun Grischun. 
La tractativa en il cussegl grond duai avair lieu en la sessiun da zercladur 2010, per ch'il project chantunal possia entrar en vigur ensemen cun il dretg federal. 
Las lavurs vi dals cudeschs da procedura penala e civila svizzers (CPP resp. CPC) èn terminadas. 
La confederaziun prevesa da metter en vigur quests relaschs per il 1. da schaner 2011. 
Fin alura ston ils chantuns adattar lur dretg e relaschar las disposiziuns executivas necessarias. 
En il Grischun sto er vegnir resguardada la decisiun da princip da las votantas e dals votants dals 17 da matg 2009. 
Qua tras è vegnida creada la basa constituziunala per detretschar las incumbensas giudizialas tras ina refurma da l'organisaziun giudiziala e per stgaffir in cler urden da cumpetenzas cun structuras simplas ed effizientas. 
Las incumbensas da dretg penal vegnan transferidas a la procura publica, las incumbensas da dretg civil a las dretgiras districtualas. 
Malgrà che la nova concepziun da la gulivaziun da finanzas e da la repartiziun da las incumbensas tranter il chantun e las vischnancas (NGF grischuna) è vegnida refusada, insista la regenza che la giustia vegnia finanziada en l'avegnir dal chantun. 
Uschia vegnan las vischnancas distgargiadas per circa 2.8 milliuns francs per onn. 
Realisaziun sin il stgalim da la lescha 
L'intent principal dal project actual è quel da realisar sin il stgalim da la lescha las prescripziuns dal dretg federal sco er la decisiun da princip da las votantas e dals votants dal Grischun. 
Formalmain sa divida la missiva en plirs relaschs separads, numnadamain en ina revisiun totala, en duas leschas novas ed en trais revisiuns parzialas da leschas sco er en duas ordinaziuns per abolir e per adattar relaschs dal cussegl grond. 
Tenor las propostas da la regenza per realisar il CPP ed il CPC en il Grischun vegnan abolids en tut var 15 relaschs ed adattads passa 50 ulteriurs relaschs. 
La gronda part da las midadas èn adattaziuns al dretg surordinà u disposiziuns executivas "tecnicas" tar il dretg federal. 
Ultra da quai datti dentant er intgins puncts da revisiun ch'èn relevants areguard il cuntegn. 
Impurtantas ord vista politica èn segiramain la divisiun e l'elecziun futura da las autoritads generalas da mediaziun. 
La regenza propona da crear 17 uffizis da mediaziun che consistan mintgamai d'ina mediatura u d'in mediatur e d'ina substituta u d'in substitut. 
Sco las autoritads da mediaziun per dumondas da locaziun duain er ils uffizis da mediaziun vegnir elegids tras la dretgira districtuala. 
Ils uffizis da mediaziun e las autoritads da mediaziun èn independents areguard la materia, èn dentant integrads administrativamain en la dretgira districtuala. 
Per la divisiun dals uffizis reprenda la regenza la proposta ch'ella ha gia fatg en il rom da la votaziun dal pievel dal matg 2009 e che ha chattà in grond consentiment en la consultaziun. 
La regenza dat dapli impurtanza a l'aspect linguistic e regiunal, cumbain che damain uffizis da mediaziun – quai ch'è per part vegnì pretendì en la consultaziun – augmentassan ils dumbers da cas per uffizi e purtassan dapli experientscha sco er in grad d'occupaziun pli aut. 
Cunquai che las prescripziuns liantas dal CPP svizzer pudessan chaschunar custs supplementars per las vischnancas, vul la regenza adattar las cumpetenzas en quest sectur. 
Sco fin ussa duain las vischnancas esser cumpetentas per chastiar surpassaments dal dretg federal (cunzunt dal dretg davart il traffic sin via) en la procedura da multas disciplinaras. 
Percunter vegn la cumpetenza per la procedura penala ordinaria transferida da nov a la procura publica. 
En la consultaziun è la maioritad da las vischnancas s'exprimida per questa midada avantagiusa. 
Plinavant propona la regenza d'adattar las disposiziuns davart la recusaziun e davart l'exclusiun da parentas e da parents en autoritads communalas a las reglas che valan per las dretgiras. 
Pertutgada è la parentella fin al terz grad. 
Quai ha per consequenza che p.ex. in'onda e ses nevs na pon en l'avegnir betg pli esser a medem temp commembers da la suprastanza communala u (cun)decider en chaussas da la suprastanza. 
Er questa novaziun ha chattà per gronda part il consentiment da las vischnancas. 
Introducziun da la basa per il traffic giuridic electronic 
La regenza vul plinavant crear la basa legala, per che la populaziun possia liquidar en l'avegnir il traffic giuridic cun il chantun e cun las vischnancas (p.ex. dumondas, inoltraziuns, recurs) er sin via electronica. 
Entaifer in termin transitoric da 5 onns duain tut ils plauns administrativs garantir ch'els possian retschaiver inoltraziuns electronicas. 
Per las dretgiras civilas e penalas prevesa il dretg federal questa obligaziun gia a partir dal cumenzament da l'onn 2011. 
Davart in'eventuala extensiun da la purschida e davart ils custs ch'èn colliads cun quai pon il chantun e las vischnancas decider autonomamain. 
Ulteriurs puncts 
Tar ils detagls plitost tecnics che vegnan reglads da nov en il project tutgan per exempel ils suandants puncts: 
cumpetenza materiala da las dretgiras en proceduras civilas e penalas sco er grondezza dal collegi giuditgant respectiv; 
princips da l'organisaziun e da las cumpetenzas da la procura publica; 
disposiziuns cumplementaras tar la procedura civila e penala; 
regulaziun da las taxas da dretgira; 
regulaziun da la procedura penala davant autoritads administrativas; 
transferiment dals cas giudizials ch'èn anc pendents a la fin da l'onn 2010 dals circuls a las dretgiras ed a las autoritads ch'èn cumpetentas da nov, sco er autras disposiziuns transitoricas. 
Betg cuntegnidas en il project qua avant maun èn finamiras da l'examinaziun structurala e da l'optimaziun da l'organisaziun giudiziala sin plaun districtual. 
La dumonda dal dumber futur da districts, da la divisiun dals districts sco er da l'attribuziun d'incumbensas che stattan en ina stretga relaziun cun la giustia vegnan tractadas en il rom da l'examinaziun structurala annunziada. 
Ils resultats da questa examinaziun duain esser avant maun fin l'atun 2010 sco basa per ina discussiun cumplessiva davart las structuras futuras. 
Infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
15.04.201 
Il Grischun elavura in nov model directiv pertutgant la vegliadetgna 
Il chantun Grischun vul repassar e concretisar ses model directiv pertutgant la vegliadetgna. 
Per quest intent èn sa scuntradas spezialistas e spezialists da l'administraziun, da federaziuns e d'organisaziuns, gievgia, ils 15 d'avrigl 2010, a Cuira per ina dieta. 
Ils resultats dals lavuratoris duain vegnir integrads en il nov model directiv pertutgant la vegliadetgna. 
La finamira è quella d'elavurar ils princips directivs per concepir ina politica da vegliadetgna progressiva per ils proxims 10 fin 15 onns. 
Il model directiv chantunal vertent pertutgant la vegliadetgna datescha da l'onn 1996. 
El sto vegnir repassà e concretisà. 
Per quest intent ha il departament da giustia, segirezza e sanadad organisà ils 15 d'avrigl 2010 in lavuratori cun spezialistas e cun spezialists. 
Circa 30 persunas da differentas organisaziuns statalas e nunguvernamentalas han dà suatientscha a l'invitaziun ed han fatg valair lur enconuschientschas spezialas e lur experientscha pratica a la dieta. 
Cuntanscher ina finamira communabla 
L'avantmezdi èn stads trais referats d'input sin il program. 
La cussegliera guvernativa Barbara Janom Steiner ha descrit la situaziun politica da partenza e las finamiras politicas. 
Ils novs svilups demografics e socials ston vegnir integrads cun repassar il model directiv pertutgant la vegliadetgna. 
Ella sto avair ina basa pli vasta e sto surpassar ils cunfins da la politica. 
Il potenzial considerabel da las mesiras per promover la sanadad e la prevenziun sco er la savida e las enconuschientschas enormas da las persunas pli veglias en il chantun Grischun ston vegnir tratgs a niz. 
Sche la politica da vegliadetgna duai avair success, èsi central che tut ils acturs da la politica da vegliadetgna e da la lavur da vegliadetgna persequiteschian la medema finamira. 
Daniel Zindel, teolog e manader da la fundaziun "Gott hilft", ha referì davart il tema "midada da las valurs socialas e vegliadetgna". 
La schurnalista ed autura dr. Klara Obermüller ha relatà en ses referat davart ils "plaschairs e displaschairs dal vegnir vegl". 
En ils lavuratoris dal suentermezdi han las spezialistas ed ils spezialists discutà detagliadamain davart ils novs prinicips directivs e davart ils champs d'agir strategics en la politica da vegliadetgna dal Grischun. 
La differenta provegnientscha da las spezialistas e dals spezialists ha procurà per ina discussiun animada e plain tensiun, che ha dà infurmaziuns interessantas per l'ulteriura lavur. 
Bleras participantas e blers participants èn sa declerads pronts da collavurar per concretisar ils princips directivs en las gruppas da lavur e da sustegnair l'uffizi da sanadad en sia ulteriura lavur. 
Il nov model directiv duai fixar per ils proxims 10 fin 15 onns ils princips directivs, als quals pon s'orientar ils acturs statals e nunguvernamentals en il chantun Grischun entaifer lur champ da cumpetenza respectiv. 
En quest connex duain er vegnir definidas mesiras concretas che pon vegnir realisadas ils proxims onns. 
Ulteriur proceder 
L'uffizi da sanadad ch'è incumbensà da repassar e da concretisar il model directiv pertutgant la vegliadetgna, vegn ad integrar en il sboz las enconuschientschas ch'èn vegnidas obtegnidas en ils lavuratoris. 
Ultra da quai vegn l'uffizi da sanadad a nominar gruppas da lavur interdisciplinaras che concretiseschan eventualas mesiras sin fundament dals resultats ch'èn vegnids obtegnids en ils lavuratoris. 
En in'ulteriura fasa duai il nov model directiv pertutgant la vegliadetgna vegnir dà en consultaziun l'onn proxim. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
- Rudolf Leuthold, manader da l'uffizi da sanadad, tel. 081 257 26 41 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
15.04.201 
La cumissiun da gestiun ha finì sias retschertgas dal cas Reinhardt 
La cumissiun da gestiun dal cussegl grond (CdG) ha finì sias retschertgas dal cas Reinhardt. 
En quel mussa la CdG, nua ch'i na pon vegnir fatgas naginas renfatschas a la regenza ed al schef resp. a la scheffa dal departament ch'è cumpetent per la polizia chantunala en quai che concerna lur agir en chaussa e nua ch'in auter proceder avess gì dapli success tenor ses avis. 
En vista a l'avegnir formulescha la CdG recumandaziuns en trais secturs. 
Il cussegl grond vegn a tractar il rapport da la CdG en la sessiun d'avrigl. 
Ils 26 da schaner 2010 è il cumandant da la polizia chantunala dal Grischun, colonel dr. Markus Reinhardt, sa privà da la vita. 
En il rom da la surveglianza parlamentara ha la cumissiun da gestiun dal cussegl grond (CdG) examinà la gestiun da la regenza sco er tala dal schef resp. da la scheffa dal departament ch'è responsabel per la polizia chantunala dals onns 2003 fin 2010. 
Per quai ha ella installà ina giunta speziala che vegn presidiada dal deputà Marcus Caduff, PCD, ed a la quala appartegnan las suandantas commembras ed ils suandants commembers da la CdG: deputà Jakob Barandun, PLD; deputada Agnes Brandenburger-Caderas, PPS; deputada Tina Gartmann-Albin, PS; deputà Cristiano Pedrini, PBD. 
Per sustegnair la giunta speziala en dumondas organisatoricas è vegnì engaschà l'anteriur cusseglier guvernativ dr. Christian Huber (Turitg) sco expert extern. 
El ha experientscha da blers onns sco inquisitur, sco procuratur public, sco president da la dretgira da giuraders e sco cusseglier guvernativ. 
Entaifer pauc temp ha la giunta speziala interrogà differentas persunas che han savì dar infurmaziuns sco er prendì invista da diversas actas. 
Ils resultats da sia retschertga ha la CdG formulà en in rapport cumplessiv e detaglià. 
Sin basa da sias retschertgas è la CdG arrivada ad ina conclusiun differenziada. 
Per la CdG èn stadas decisivas las enconuschientschas che las persunas responsablas han gì da quellas uras u ch'ellas avessan stuì avair, sch'ellas avessan applitgà la premura confurm a lur obligaziun. 
Sut questa premissa arriva la CdG a la conclusiun che l'agir da la regenza e dal schef resp. da la scheffa dal departament responsabel è suandabel en bleras parts e ch'el na dat nagin motiv per reclamaziuns. 
Tenor l'avis da la CdG datti dentant secturs, nua ch'in auter agir avess gì dapli success. 
Uschia arriva la CdG sin fundament da sias retschertgas a la conclusiun che la regenza sco tala n'haja betg realisà la seriusitad da la problematica. 
Il cusseglier guvernativ dr. Martin Schmid ha – tenor l'avis da la CdG – reagì l'emprim en ina moda suandabla, cur ch'el è vegnì a savair l'onn 2004 da la problematica d'alcohol dal cumandant da la polizia. 
El n'ha dentant betg reagì en moda adequata cur che las tunas correspundentas èn sa tegnidas fermamain anc l'onn 2007. 
La CdG è da l'avis ch'el avess en quest mument stuì far cumplainamain diever da sia responsabladad directiva e pretender ina communicaziun en scrit davart ils resultats da la controlla medicinala ordinada. 
La cussegliera guvernativa Barbara Janom Steiner ha dentant reagì en ina situaziun difficila en ina moda ch'è per gronda part suandabla. 
Per la CdG ha ella dentant agì en moda memia pauc resoluta cun betg pretender dal cumandant da la polizia almain ina fixaziun en scrit da las finamiras cunvegnidas en connex cun sia problematica d'alcohol. 
Suenter in'analisa conscienziusa è la CdG ultra da quai arrivada a la conclusiun che la cussegliera guvernativa Barbara Janom Steiner haja agì cun cleras intenziuns ed en moda adequata avant il WEF 2010, suenter ch'ella aveva survegnì enconuschientscha ch'il cumandant da la polizia saja stà alcoholisà a chaschun da l'inspecziun dal dispositiv da segirezza dal WEF. 
Tar ils auters schefs dal departament ch'èn stads pli baud responsabels per la polizia chantunala n'ha la CdG constatà nagin cumportament sbaglià. 
Per l'avegnir propona la CdG da reveder per part il mussavia per schefs concernent il contact cun collavuraturas e cun collavuraturs cun dependenzas. 
Areguard la redacziun e l'archivaziun da dossiers da persunal ed areguard il tractament d'avis e da renviaments da collavuraturas e da collavuraturs d'unitads administrativas che han in’organisaziun ierarchica dat la CdG ulteriuras recumandaziuns. 
Il cussegl grond vegn a tractar il rapport da la CdG en la sessiun d'avrigl. 
Infurmaziuns: 
Marcus Caduff, parsura da la giunta speziala da la cumissiun da gestiun, tel. 079 304 70 91 
Gremi: cumissiun da gestiun 
Funtauna: rg cumissiun da gestiun 
16.04.201 
Ina delegaziun dal parlament da Sviz fa ina visita al cussegl grond dal Grischun 
Ina delegaziun dal cussegl grond da Sviz fa mardi, ils 20 d'avrigl 2010, durant la sessiun d'avrigl, ina visita a las collegas ed als collegas dal Grischun a Cuira. 
La delegaziun da Sviz che sa cumpona da set persunas vegn manada dal president dal cussegl grond Christoph Pfister e dal vicepresident dal cussegl grond Xaver Schuler. 
Ils giasts dal chantun Sviz vegnan retschavids dal president dal cussegl grond Christian Rathgeb e da la vicepresidenta dal cussegl grond Christina Bucher-Brini. 
Da vart dal Grischun sa participeschan a l'inscunter plinavant ils presidents da las fracziuns. 
Il program prevesa d'assister l'avantmezdi a las tractativas currentas dal cussegl grond e da far il suentermezdi in tur guidà tras la citad veglia da Cuira e da visitar la catedrala. 
La visita serva en emprima lingia al barat d'experientschas sco er a la tgira da las relaziuns amicablas. 
Infurmaziun per las medias: 
A las 10.00 stattan il president dal cussegl grond da Sviz Christoph Pfister, il president dal cussegl grond dal Grischun Christian Ratheb sco er il vicepresident dal cussegl grond da Sviz Xaver Schuler e la vicepresidenta dal cussegl grond dal Grischun Christina Bucher-Brini a disposiziun per ina fotografia tar l'entrada da l'edifizi dal cussegl grond a Cuira. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
19.04.201 
Communicaziun da la regenza dals 22 d'avrigl 2010 
A chaschun da sia ultima sesida ha la regenza grischuna repartì la dieschma d'alcohol en l'autezza da 627'000 francs. 
Quests daners vegnan duvrads per projects da prevenziun, per custs da tractament sco er per projects da perscrutaziun e da furmaziun. 
Ultra da quai ha ella tractà differentas fatschentas da vischnancas sco er deliberà contribuziuns chantunalas ad instituziuns. 
Repartì la dieschma d'alcohol 
La regenza grischuna ha repartì la dieschma d'alcohol en l'autezza da 627'590 francs or da l'onn da gestiun 2009. 
Quests daners vegnan duvrads per projects da prevenziun, per custs da tractament sco er per projects da perscrutaziun e da furmaziun. 
Tenor la lescha federala davart las bavrondas destilladas ston ils chantuns duvrar lur part dal retgav net da l'administraziun federala d'alcohol per cumbatter ils motivs e las consequenzas da l'alcoholissem sco er l'abus da drogas, da narcotics e da medicaments. 
Da vischnancas e da regiuns 
Bregaglia: 
La revisiun totala da la planisaziun locala, concludida da la vischnanca da Bregaglia (anteriuramain Bondo) ils 27 da zercladur 2008, vegn approvada. 
La revisiun parziala da la planisaziun locala concernent la disposiziun davart las abitaziuns secundaras da la vischnanca da Bregaglia (anteriuramain Stampa), concludida ils 22 da schaner 2009, vegn er approvada. 
Mustér: 
La revisiun parziala da la planisaziun locala "planisaziun da l'areal Acla da Fontauna" che la vischnanca da Mustér ha concludì ils 19 da schaner 2010 vegn approvada. 
Contribuziuns chantunalas a differentas instituziuns 
Manaschament regiunal – contribuziuns 2010: 
En il rom da la realisaziun da la nova politica regiunala (NPR) da la confederaziun ha il chantun fixà sias contribuziuns dal manaschament regiunal per l'onn 2010. 
Nov regiuns survegnan contribuziuns en l'autezza totala da 418'500 francs. 
Las contribuziuns da promoziun sa basan sin cunvegnas da prestaziun e duain gidar a realisar la NPR en moda uschè cmplessiva ed efficazia sco pussaivel en il chantun Grischun. 
Telefericas da Lai SA: 
Cun resalva da la finanziaziun totala vegn concedì – en il rom da la nova politica regiunala da la confederaziun (NPR) – in credit da 2'000'000 francs a las telefericas da Lai SA per construir da nov l'implant da transport Corn cotschen 1. Ultra da quai vegn garantida ina contribuziun chantunala da 336'679 francs. 
Uniun per plazzas da dimora e da lavur protegidas Engiadina e vals dal sid: 
A l'uniun per plazzas da dimora e da lavur protegidas Engiadina e vals dal sid vegn concedida ina contribuziun da maximalmain 96'000 francs per cumprar duas plazzas da parcar en la chasa da parcar Bellevue a Samedan. 
Projects da vias 
La regenza ha approvà totalmain 3'367'000 francs per construir e per sanar ils suandants trajects da vias: 
- via dal Bernina: lavurs d'impressari e lavurs da cuvrida, punt a spunda Martin I e II 
- via d'Engiadina: lavurs d'impressari e lavurs da cuvrida, Brail – Zernez, Raschitsch 
Gremi: regenza 
Funtauna: rg chanzlia chantunala dal Grischun 
22.04.201 
Novas directivas per las acquisiziuns dal maun public 
Per las acquisiziuns dal maun public vul il chantun Grischun resguardar pli fitg l'aspect da la scolaziun d'emprendistas e d'emprendists sco er l'observaziun da las cundiziuns da lavur. 
Uschia duai il maun public surpigliar ina funcziun d'exempel en quests secturs. 
Il departament da construcziun, traffic e selvicultura dal Grischun, ch'è cumpetent per in'execuziun unitara da las prescripziuns da submissiun, ha edì dacurt duas novas directivas per las acquisiziuns publicas. 
Sche pussaivel duain ils posts da surdada resguardar interpresas che porschan plazzas d'emprendissadi en ina dimensiun che correspunda a la branscha ed a la grondezza dal manaschi. 
Tuttina na duai quai betg dischavantagiar ils manaschis pitschens locals u las interpresas giuvnas che n'han betg la grondezza u la structura per scolar emprendistas ed emprendists. 
Cun questa mesira vul il chantun – surdond incumbensas dal maun public – tegnair quint adequatamain da las prestaziuns da scolaziun da las offerentas e dals offerents ed animar en general las firmas ch'èn interessadas vi d'incumbensas, da scolar emprendistas ed emprendists. 
Procurar per ina pratica d'acquisiziun ch'è socialmain supportabla 
Tenor la segunda directiva duain vegnir resguardads – en cas d'acquisiziuns publicas – mo offerentas ed offerents che garanteschan e che conferman en il rom d'ina decleranza persunala, ch'els resp. lur subinterpresas u lur furnituras e lur furniturs observian almain las otg cunvegnas centralas da l'organisaziun internaziunala da lavur (OIL) che la Svizra ha ratifitgà per la protecziun da normas da lavur fundamentalas (scumond da lavur sfurzada, scumond da lavur d'uffants e.u.v.). 
Independentamain da las regulaziuns specificas a l'exteriur poi vegnir garantì qua tras – en quai che reguarda las prestaziuns che vegnan furnidas a l'exteriur – in standard minimal da las cundiziuns da lavur. 
Uschia duai vegnir evità tant sco pussaivel ch'i vegnian surdadas incumbensas che violeschan ils dretgs da lavur ils pli elementars, sco p.ex. l'installaziun da crappa da salaschada ch'è vegnida producida da mauns d'uffants. 
Resguardond sia funcziun d'exempel sociala vul il chantun procurar qua tras per ina pratica d'acquisiziun ch'è socialmain uschè supportabla sco pussaivel. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Orlando Nigg, servetsch giuridic, departament da construcziun, traffic e selvicultura, tel. 081 257 36 18 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
22.04.201 
Communicaziun da la regenza dals 29 d'avrigl 2010 
En il chantun Grischun duain vegnir pussibilitads dapli returns anticipads d'ovras idraulicas al proprietari e dapli concessiunaments novs. 
A chaschun da sia ultima sesida ha la regenza grischuna avert la consultaziun davart la revisiun parziala correspundenta da la lescha davart il dretg da las auas. 
Ultra da quai ha ella prendì enconuschientscha d'in rapport che mussa ch'il pachet da mesiras per meglierar la qualitad da l'aria ch'il chantun Grischun ha lantschà il matg 2007 sa chatta sin buna via. 
Dal rest ha la regenza concludì ch'il chantun duaja sa participar a l'uniun simap.ch che maina ina plattafurma da publicaziun electronica dal maun public. 
La finala è ella s'occupada da differents projects da consultaziun da la confederaziun. 
La revisiun parziala da la lescha davart il dretg da las auas va en consultaziun 
A partir da l'onn 2020 returnan pliras ovras idraulicas grondas en il chantun Grischun entaifer curt temp al proprietari. 
Il return anticipà al proprietari ed il concessiunament nov ch'è collià cun quai porschan al chantun ed a las vischnancas schanzas da mantegnair e da crear novs impuls per l'economia d'energia, per l'economia publica e per ils fatgs d'occupaziun. 
La regenza grischuna ha deliberà la revisiun parziala da la lescha davart il dretg da las auas ch'è necessaria per quest intent per la consultaziun. 
Cun la revisiun parziala da la lescha davart il dretg da las auas vul la regenza pussibilitar dapli returns anticipads d'ovras idraulicas al proprietari e dapli concessiunaments novs. 
E quai en spezial en vista al temp suenter l'onn 2020, cur che bleras concesssiuns d'ovras idraulicas grondas scadan entaifer curt temp. 
Returns anticipads al proprietari pon purtar avantatgs al chantun ed a las vischnancas, sch'igl è pussaivel da reducir a medem temp il grond dumber u la concentraziun da scadenzas da concessiuns e da diminuir qua tras la ristga da cundiziuns dal martgà disfavuraivlas da quel temp. 
Cun in proceder coordinà tranter il chantun e las vischnancas en cas da returns anticipads d'ovras idraulicas al proprietari duai plinavant vegnir augmentada la valurisaziun or da la forza idraulica grischuna entaifer il chantun. 
Uschia pon vegnir fatgas novas investiziuns en il chantun Grischun. 
Returns anticipads al proprietari permettan da l'autra vart a las societads d'ovras electricas da segirar a lunga vista ils dretgs d'aua e d'amortisar eventualas investiziuns en moda adequata. 
La consultaziun dura fin la fin da zercladur 2010. 
Ulteriuras infurmaziuns davart la consultaziun e davart il sboz da la lescha stattan a disposiziun sut 
www.aev.gr.ch 
(rubrica "actual/consultaziuns"). 
Il pachet da mesiras per meglierar la qualitad da l'aria è sin buna via 
Il pachet da mesiras per meglierar la qualitad da l'aria ch'il chantun Grischun ha concludì il matg 2007 ha cumenzà cun success. 
Quai mussa in rapport d'execuziun correspundent da l'uffizi per la natira e l'ambient, dal qual la regenza ha prendì enconuschientscha. 
Il plan da mesiras per l'igiena da l'aria cuntegna tut en tut 28 mesiras concretas per meglierar la qualitad da l'aria. 
Questas mesiras duain reducir vinavant l'impestaziun tras ozon, las immissiuns da pulvra fina sco er l'emissiun d'amoniac che deriva da l'agricultura. 
Il rapport davart il stadi da la realisaziun da las singulas mesiras mussa ussa tut en tut in maletg positiv. 
Bleras activitads èn però pir vegnidas instradadas. 
Da las 28 mesiras èn dentant 25 sin buna via e la realisaziun funcziuna tenor plan. 
Gia realisada è per exempel la mesira "Taglias sin ils vehichels a motor differenziadas che dependan da las emissiuns". 
L'adattaziun da la lescha prevesa levgiaments fiscals per vehichels a motor che chaschunan paucas emissiuns. 
Sin basa da quest rapport èn ussa differentas mesiras vegnidas concretisadas vinavant e cumplettadas tras incaricas da la regenza a differents uffizis chantunals. 
Il chantun Grischun sa participescha a l'uniun simap.ch 
Il chantun Grischun vul sa participar a l'uniun simap.ch. 
La regenza grischuna ha concludì ina dumonda da participaziun correspundenta. 
"Simap" è l'abreviaziun per "Système d'information sur les marchés publics en Suisse" ed è actualmain la suletta plattafurma electronica communabla da la confederaziun, dals chantuns e da las vischnancas en il sectur da las acquisiziuns publicas. 
La plattafurma simap.ch facilitescha la lavur al maun public mettend a disposiziun in instrument modern e giuridicamain segir per exequir las publicaziuns. 
Las interpresas ed ils purschiders interessads survegnan qua tras en curt temp ina survista davart las incaricas publitgadas actualmain en l'entira Svizra e pon chargiar giu las publicaziuns inclusiv ils documents respectivs en moda electronica. 
La finamira è quella da metter fin il pli tard l'october 2010 tut las incaricas da l'administraziun chantunala – che ston vegnir publitgadas en procedura averta – sin simap.ch e da renunziar a la plattafurma precedenta 
www.submissiun.gr.ch 
. 
La regenza beneventa la nova ordinaziun federala davart la protecziun cunter canera 
La regenza grischuna sustegna da princip il sboz da l'ordinaziun davart la protecziun cunter canera da la confederaziun. 
La midada la pli impurtanta cumpiglia ina nova agiunta che fixescha il giudicament da la canera sin las plazzas d'armas, da tir e d'exercizi militaras. 
Sco quai ch'i vegn menziunà en las explicaziuns davart il sboz serra la fixaziun da limitas da grevezza per las plazzas d'armas, da tir e d'exercizi militaras ina largia en la basa legala per la protecziun da la populaziun cunter la canera e creescha segirezza legala per il militar, per las vischnancas e per la populaziun pertutgada. 
Sco che la regenza constatescha en sia resposta da consultaziun èsi nairas uras che questa largia vegnia finalmain serrada. 
La regenza na va betg d'accord cun la lescha federala davart las bursas ed il commerzi cun valurs mobigliaras 
La regenza grischuna refusa per part il sboz da la lescha federala davart las bursas ed il commerzi cun valurs mobigliaras e dumonda da repassar singulas parts. 
Cun ils sboz duain vegnir repassadas las disposiziuns davart ils delicts da bursa e davart l'abus dal martgà en quai che pertutga il dretg material ed il dretg da procedura. 
Plinavant propona la confederaziun normas pli severas che sancziuneschan effizientamain il cumportament sbaglià al martgà e che tegnan quint da las regulaziuns internaziunalas. 
Sco quai che la regenza constatescha en sia resposta da consultaziun, refusescha ella en spezial la proposta che la procura federala duai esser da nov cumpetenta per la persecuziun penala da delicts da bursa empè da las autoritads chantunalas. 
En ils documents da consultaziun vegn quai argumentà insuffizientamain. 
Beneventà vegn percunter la precisaziun da causals penals sco il scumond d'insider ed il trair a niz infurmaziuns d'insider sco er la manipulaziun dal curs. 
La regenza beneventa l'ordinaziun davart il contract normal da lavur per las lavurantas en l'economia da chasa 
La regenza grischuna va tut en tut d'accord cun l'ordinaziun davart il contract normal da lavur per las lavurantas e per ils lavurants en l'economia da chasa che vegn proponida da la confederaziun. 
Il chantun Grischun dispona sco tut ils auters chantuns er d'in contract normal per relaziuns da lavur en l'economia da chasa. 
Quel na prescriva dentant nagins salaris minimals impegnativs. 
Cun il contract normal da lavur proponì vegnan fixads per l'emprima giada sin plaun naziunal salaris minimals. 
Sco quai che la regenza scriva en sia resposta da consultaziun è ella dal medem avis sco la confederaziun ch'i na saja bunamain betg pussaivel da distinguer tar la fixaziun da l'autezza dal salari minimal tenor differenzas regiunalas. 
Medemamain va ella d'accord cun las tariffas proponidas. 
Las taxas da patenta d'alcohol 2010 èn repartidas 
Dal retgav net da las taxas da patenta d'alcohol ha la regenza grischuna repartì las contribuziuns per intents d'utilitad publica per l'onn 2010. 
Las contribuziuns importan en tut 402'000 francs. 
Resguardadas vegnan circa 30 organisaziuns ed instituziuns caritativas sco er differents projects en il chantun. 
Da vischnancas e da regiuns 
Arosa: 
En sia consultaziun a l'uffizi federal da traffic concernent la dumonda da la teleferica Arosa SA dals 18 da favrer 2010 da dar la concessiun tenor il dretg davart las telefericas e d'approvar ils plans per transfurmar ina sutgera da 3 Innerarosa – Tschuggen en in pendiculara cun cabinas da 4 sin il territori da la vischnanca da Arosa, propona la regenza da dar la concessiun cun cundiziuns. 
Cuira: 
La revisiun parziala da la planisaziun urbana dals 27 da settember 2009 vegn approvada da la regenza. 
Flearda: 
La revisiun totala da la planisaziun locala da la vischnanca da Flearda dals 25 da zercladur 2009 vegn approvada. 
Mustér: 
Il project "Engrondiment dal rempar da lavinas Val Clavaniev" da la vischnanca da Mustér vegn approvà e sustegnì cun ina contribuziun chantunala da maximalmain 1'168'000 francs. 
Contribuziuns chantunalas a differentas instituziuns 
Fundaziun Hosang, Plankis: 
A la fundaziun Hosang, Plankis, vegn garantida ina contribuziun da maximalmain 171'072 francs vi da las lavurs da transfurmaziun en la chasa da dimora Plankis a Cuira. 
Uniun per plazzas da dimora e da lavur protegidas Engiadina e vals dal sid: 
A l'uniun per plazzas da dimora e da lavur protegidas Engiadina e vals dal sid vegn concedida ina contribuziun da maximalmain 1'344'480 francs per cumprar l'immobiglia Chasa Monreal a Scuol sco er per lavurs da transfurmaziun vi da questa immobiglia. 
Collecta da la rogaziun federala 
Mintgamai in terz dal retgav da la collecta da la rogaziun federala va quest onn a l'uniun Insieme Grischun, Cuira (incl. il servetsch da distgargia per famiglias cun confamigliars impedids), a la scola St. Catharina, Cazas, ed a la federaziun grischuna da las senioras e dals seniors, Cuira. 
Projects da vias 
La regenza ha approvà totalmain 6'591'000 francs per construir e per sanar ils suandants trajects da vias: 
- Via da Cavaione: lavurs da cuvrida, Campascio – Cavaione 
- Via dal Güglia: lavurs d'impressari e da cuvrida, Eva Cheda; lavurs d'impressari, 
- Via da Stussavgia: lavurs d'impressari, Rüfenenwald 
- Via da Sertig: lavurs d'impressari e da cuvrida, Witi – Büel 
Gremi: regenza 
Funtauna: rg chanzlia chantunala dal Grischun 
29.04.201 
La regenza deliberescha in nov concept per promover l'integraziun da persunas cun impediments 
Il chantun Grischun ha elavurà in nov concept per promover l'integraziun da persunas cun impediments. 
La regenza grischuna ha deliberà il concept che sto anc vegnir approvà da la confederaziun. 
Cun l'acceptaziun dal conclus federal davart la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) l'onn 2004 è passada la cumpetenza per finanziar las instituziuns per persunas cun impediments da la confederaziun als chantuns. 
Tenor la constituziun federala èsi dapi il 1. da schaner 2008 chaussa dals chantuns da promover l'integraziun da persunas cun impediments tras contribuziuns per la construcziun e per la gestiun da chasas da dimora, da lavuratoris e da centers da di. 
Per garantir la cuntinuitad necessaria a las persunas cun impediments pertutgadas ed a las instituziuns respectivas ha il legislatur previs in termin transitoric sin plaun federal. 
Mintga chantun sto surpigliar durant almain trais onns vinavant las "prestaziuns vertentas" da la confederaziun, q.v.d. las contribuziuns da construcziun, d'indriz e da gestiun da l'assicuranza d'invaliditad a favur da chasas da dimora e d'autras furmas d'abitar collectivas sco er a favur da lavuratoris e da centers da di. 
L'indemnisaziun da las prestaziuns po vegnir substituida tenor il sistem da finanziaziun da la confederaziun, ma pir cur ch'il chantun posseda in concept chantunal, approvà dal cussegl federal, per promover l'integraziun da persunas invalidas. 
Puncts centrals dal concept 
Il nov concept dal chantun Grischun per promover l'integraziun da persunas cun impediments definescha las cundiziuns generalas ed ils princips, tenor ils quals il chantun ha l'intenziun da concepir en il futur l'agid instituziunalisà a persunas cun impediments. 
El fixescha, co che las prestaziuns duain vegnir finanziadas e co che las purschidas da las instituziuns per persunas cun impediments duain vegnir concepidas en il futur. Il concept sa basa sin il concept da model ch'è vegnì deliberà da la conferenza da las directuras e dals directurs chantunals dals affars socials da la Svizra orientala (CDAS ost). 
Il concept è vegnì dà en consultaziun a las instituziuns ed a las organisaziuns grischunas da l'agid a persunas cun impediments durant la perioda dals 13 da november 2009 fin ils 15 da december 2009. 
Las indicaziuns e las remartgas ch'èn resultadas da la consultaziun èn vegnidas resguardadas en il concept qua avant maun. 
Nov sistem da finanziaziun 
Da nov duai in sistem da finanziaziun ch'è orientà a las prestaziuns ed al subject remplazzar l'indemnisaziun da las prestaziuns vertenta ch'è orientada al deficit e che vegniva pratitgada da la confederaziun. 
Il nov sistem da finanziaziun ha l'intent da garantir a persunas cun impediments in'assistenza irreproschabla, quantitativamain adequata ed economica en instituziuns staziunaras. 
El duai esser simpel e chapaivel per tut las persunas participadas. 
La finanziaziun futura è orientada al basegn individual d'assistenza da las persunas cun impediments. 
Il basegn d'assistenza vegn registrà cun in sistem da classificaziun. 
Er cun la nova moda da finanziaziun vegnan las prestaziuns indemnisadas vinavant a las instituziuns. 
Planisaziun da la purschida cun ils chantuns da la Svizra orientala 
Plinavant duain l'analisa dal basegn e la planisaziun da la purschida vegnir fatgas en il futur en collavuraziun cun ils chantuns da la CDAS ost (AI, AR, GL, GR, SG, SH, TG). 
Per l'analisa dal basegn e per la planisaziun da la purschida vegnan resguardads tant ils basegns da las utilisadras e dals utilisaders sco er ils basegns dals purschiders. 
Il nov concept tracta plinavant la moda da collavurar cun las instituziuns, ils princips da la scolaziun professiunala e da la furmaziun supplementara professiunala dal persunal spezialisà, la procedura da mediaziun en cas da dispitas tranter las persunas invalidas e las instituziuns, la moda da collavurar cun auters chantuns sco er la planisaziun per realisar il concept. 
Ulteriur proceder 
La CDAS ost ha concludì d'inoltrar communablamain ils concepts chantunals al cussegl federal. 
Ils princips ch'èn cuntegnids en il concept dal chantun Grischun vegnan concretisads suenter en in emprim pass en collavuraziun cun ils chantuns da la Svizra orientala e cun il chantun Turitg. 
Sin basa da questa concretisaziun vegn il chantun Grischun ad elavurar en in segund pass in project tar la revisiun da la lescha d'impedids. 
Purschida actuala 
Tenor la statistica da la AI vivevan il schaner 2008 5'765 persunas che retiravan ina renta da la AI en il chantun Grischun (senza resguardar las rentas supplementaras da la AI). 
Da questas persunas han profità 9.5% da la prestaziun d'ina instituziun staziunara en il sectur "dimora" e 16.8% en il sectur "structura dal di". 
Las ulteriuras persunas che retiravan ina renta han dumagnà lur mintgadi cun in sustegn ambulant ubain senza l'agid d'ina instituziun. 
En las trais purschidas "dimora collectiva cun assistenza da basa", "structura dal di, occupaziun e lavur" sco er "integraziun e reintegraziun professiunala" existan en il chantun Grischun en total var 1'500 plazzas. 
Dapi ch'il chantun Grischun ha surpiglià, il 1. da schaner 2008 la responsabladad cumplessiva per la permissiun, per la renconuschientscha, per la surveglianza e per la finanziaziun da las instituziuns per persunas cun impediments, metta el a disposiziun ils meds finanzials per las instituziuns en il preventiv. 
L'onn 2008 han importà ils custs nets vi da las contribuziuns da gestiun per instituziuns entaifer il chantun circa 33,3 milliuns francs e per instituziuns ordaifer il chantun 5,2 milliuns francs. 
L'onn 2008 èn ultra da quai vegnidas pajadas contribuziuns d'investiziun en la summa da 4,5 milliuns francs per las instituziuns en il chantun Grischun. 
Infurmaziuns: 
- cusseglier guvernativ Hansjörg Trachsel, schef dal departament d'economia publica e fatgs socials, tel. 081 257 23 01 
- Andrea Ferroni, manader da l'uffizi dal servetsch social, tel. 081 257 26 51 
Gremi: regenza 
Funtauna: rg chanzlia chantunala dal Grischun 
29.04.201 
Dapli moviment en il mintgadi da scola fa daventar inschignus, ferm ed intelligent 
"Scola en moviment en il Grischun" dat bler spazi al moviment, al gieu ed al sport en il mintgadi da scola. 
Uschia vegnan promovids activamain la sanadad, il svilup corporal e spiertal sco er la confidenza dals uffants en sasez. 
En collavuraziun cun l'acziun naziunala "scola en moviment" e cun Gian Simmen lantscha la scola primara da Grüsch ils 7 da matg 2010 la promoziun dal moviment cun cleras finamiras. 
Uffants e giuvenils dovran in conturn, nua ch'els pon sa mover bler e siglir enturn. 
Medemamain basegnan els pasts variads ch'els mangian ensemen cun la famiglia u cun autras persunas da confidenza. 
Il program "grischun en moviment" che vegn purtà da l'uffizi da sanadad dal Grischun, en collavuraziun cun l'uffizi per la scola populara ed il sport, cun il center per prevenziun e promoziun da la sanadad ZEPRA sco er cun la promoziun da la sanadad Svizra, gida a promover in ambient correspundent. 
Ensemen cun vischnancas, cun scolinas, cun scolas e cun persunas spezialisadas vegnan realisads projects che megliereschan las cundiziuns da basa per in pais saun. 
"Scola en moviment en il Grischun" è in tal project. 
Las 55 "scolas en moviment" dal Grischun èn s'obligadas per 3 onns da project. 
Las persunas d'instrucziun vegnan sustegnidas cun furmaziuns supplementaras, cun agids concrets per la realisaziun e cun ina contribuziun finanziala. 
Las scolaras ed ils scolars profiteschan ch'i vegn dada ina valur impurtanta al moviment, al gieu ed al sport, tant en las pausas sco er en l'instrucziun. 
D'ina vart vegn rinforzada uschia la confidenza dals uffants en sasez e da l'autra vart promovan pausas cun moviment la capacitad da sa concentrar durant las uras da teoria. 
E betg sco ultim presta ina scola che promova il moviment ina contribuziun impurtanta per la sanadad e per la qualitad da la scola. 
Collavuraziun cun "scola en moviment" (uffizi federal da sport) 
Gia in terz da las scolaras e dals scolars dal Grischun po profitar dal project "scola en moviment en il Grischun". 
En vista al fatg che gia mintga 7avel uffant è memia gross e quai ina buna situaziun da partenza. 
Il Grischun profitescha ultra da quai da la collavuraziun cun l'acziun da success "scola en moviment" da l'uffizi federal da sport. 
A l'acziun ch'è vegnida lantschada l'onn 2005 e che vegn sustegnida da Rivella sa participeschan mintg'onn circa 60'000 scolaras e scolars en Svizra. 
In punct culminant da "scola en moviment" è la visita d'ina sportista u d'in sportist renumà da la Svizra. 
L'enconuschent snowboarder e victur olimpic da Nagano vegn ad empruvar novas furmas da moviment cun ils uffants. 
Questa visita vegn duvrada per inaugurar uffizialmain la scola sco "scola en moviment". 
Ulteriuras infurmaziuns: 
www.graubuenden-bewegt.ch 
/rumantsch/Projects/Scola en moviment e 
www.schulebewegt.ch 
Infurmaziuns: 
Denise Rudin, manadra dal project "grischun en moviment", uffizi da sanadad dal Grischun, tel. 081 257 25 17 
Infurmaziun per las medias: 
Las collavuraturas ed ils collavuraturs da las medias che vulan rapportar davart l'occurrenza cun Gian Simmen èn envidads cordialmain. 
L'occurrenza ha lieu venderdi, ils 7 da matg 2010, da las 8.00 fin a las 12.00 en la scola primara da Grüsch. 
I vegn supplitgà da drizzar las annunzias fin mesemna, ils 5 da matg 2010, a Denise Rudin (tel. 081 257 25 17; e-mail: 
Denise.Rudin@san.gr.ch 
). 
Funtauna: rg uffizi da sanadad 
30.04.201 
Nova ediziun da la NGF grischuna: la cumissiun sustegna la planisaziun da la regenza 
La cumissiun per politica da stadi e strategia dal cussegl grond approvescha l'analisa ch'è vegnida fatga da la regenza sco er la nova lantschada da la NGF grischuna ch'è planisada a partir da l'onn 2012. 
La cumissiun è da l'avis ch'i dettia anc adina in grond basegn d'agir tar la gulivaziun da finanzas grischuna. 
Suenter ch'il pievel aveva refusà la NGF grischuna, ha la regenza fatg in'emprima analisa e discurrì l'ulteriur proceder. 
Suenter la sessiun d'avrigl dal cussegl grond è la cumissiun per politica da stadi e strategia, ch'è stada la cumissiun predeliberanta dal project da la NGF refusà, sa laschada orientar dal cusseglier guvernativ cumpetent Martin Schmid davart las intenziuns che la regenza ha en quest connex. 
La cumissiun approvescha e sustegna l'analisa che la regenza ha fatg sco er la nova lantschada da la NGF grischuna ch'è planisada a partir da l'onn 2012. 
Ad ella pari impurtant che la nova NGF vegnia accordada cun ils proxims projects da refurma e che las finamiras principalas incontestadas da la NGF refusada vegnian resguardadas en la nova lantschada en moda cunvegnenta. 
La cumissiun è unanimamain da l'avis ch'i dettia anc adina in grond basegn d'agir tar la gulivaziun da finanzas grischuna. 
Incontestada è la necessitad d'ina refurma cumplessiva da la gulivaziun da finanzas. 
La cumissiun è er da l'avis ch'i stoppian vegnir realisads e terminads en emprima lingia ils projects legislativs currents sco la revisiun da la lescha da scola, la finanziaziun da la tgira e dals ospitals e.u.v. La cumissiun è dentant conscienta ch'i n'è – pervia dals stretgs entretschaments – betg simpel d'adattar ils projects currents a la nova NGF en quai che pertutga lur cuntegn. 
Igl è dentant indispensabel ch'i vegnia fatg l'emprim per exempel la revisiun totala da la lescha da scola e che la gulivaziun da finanzas vegnia adattada a quella. 
Per quels motivs beneventass la cumissiun, sche la revisiun da la lescha da scola vegniss suttamessa uschè spert sco pussaivel al cussegl grond. 
En il decurs da l'onn current vegn il cussegl grond ad avair la chaschun da discutar il rapport da la regenza concernent la refurma dal territori. 
Ins dastga far quint che quai portia enconuschientschas impurtantas per la concepziun da la nova NGF. 
Quai che vegn dentant considerà da la cumissiun sco opziun pauc realistica è da spetgar cun la nova lantschada da la NGF fin che la refurma da las structuras territorialas è realisada. 
L'urari previs da la regenza da lantschar da nov la NGF il pli baud l'onn 2012 para a la cumissiun realistic ed acceptabel. 
Infurmaziuns: 
Jon Domenic Parolini, president da la cumissiun per politica da stadi e strategia, tel. 079 280 72 92 
Gremi: cumissiun per politica da stadi e strategia 
Funtauna: cumissiun per politica da stadi e strategia 
30.04.201 
Tschiervs traversan la Val dal Rain 
L'enviern precedent èn tschiervs vegnids martgads e munids cun emetturs en il territori dal Rätikon. 
Gia ils emprims resultads d'observaziun èn surprendents. 
Uschia traversan dus da trais tschiervs, ch'ins ha munì cun emetturs sin il Luzisteig, la Val dal Rain a Ragaz Bogn. 
Els sa chattan actualmain en la Val Tamina, nua ch'els cuntinueschan lur viadi en direcziun d'in quartier da stad. 
En tge lieu ch'ils animals han traversà la Val – saja quai en la vischinanza da las punts dal Rain da la A13 e da las Viafiers federalas u en il nord da Ragaz Bogn sur ina punt da vias champestras – n'è betg definitivamain cler. 
Quai duai vegnir sclerì pli detagliadamain il proxim atun. 
Ils ulteriurs animals, ch'èn vegnids martgads a Seewis, a Fanas ed a Saas, sa chattan medemamain dapi in pèr dis sin viadi en direcziun dals quartiers da stad. 
Grazia al project transcunfinal communabel èn da spetgar ulteriuras invistas interessantas dal cumportament da viadi dals tschiervs. 
Cunquai che betg tut ils tschiervs n'èn munids cun emetturs, vegn la populaziun supplitgada d'annunziar a l'uffizi da chatscha e pestga dal Grischun eventualas observaziuns da tschiervs cun cularins. 
Infurmaziuns: 
- dr. Georg Brosi, uffizi da chatscha e pestga, tel. 081 257 38 92 
- Hannes Jenny, biolog da selvaschina, uffizi da chatscha e pestga, tel. 081 257 38 92 
Gremi: uffizi da chatscha e pestga 
Funtauna: rg uffizi da chatscha e pestga 
30.04.201 
Strategia chantunala d'immobiglias: il plan da termins per il center d'administraziun "sinergia" a Cuira è fixà 
Il chantun Grischun cuntinuescha speditivamain a sviluppar il project "sinergia" per in nov center d'administraziun a Cuira. 
L'uffizi da construcziun auta ha fixà ussa il plan da termins per l'ulteriur proceder en connex cun la strategia chantunala d'immobiglias. 
Per sclerir dumondas avertas duai vegnir realisada ina planisaziun da test fin la fin d'avust. 
La missiva da construcziun duai esser avant maun fin il december 2010. 
En la sessiun da december 2009 ha il cussegl grond tractà il rapport davart la strategia d'immobiglias dal chantun e la realisaziun respectiva planisada a Cuira. 
Il chantun metta l'accent sin ferms centers regiunals. 
Er a Cuira duai ina gronda part da l'administraziun chantunala vegnir concentrada en in edifizi nov che duai cuntegnair circa 725 plazzas da lavur. 
Il cussegl grond ha prendì enconuschientscha dal rapport ed approvà cun ina gronda maioritad la varianta da realisaziun "sinergia". 
Suenter questa decisiun positiva vegni cuntinuà en moda speditiva cun il project "sinergia". 
Igl è previs da realisar ina planisaziun da test en il decurs da quest onn. 
Cun quella duain vegnir scleridas dumondas ch'èn anc avertas, sco per exempel la conferma dal concept da gestiun general, la cumprova da la realisaziun, l'avertura per il traffic u la realisaziun da las etappas da construcziun. 
Questa projectaziun furma la basa per eruir pli tard ils custs e per elavurar la missiva da construcziun necessaria per mauns dal cussegl grond. 
La concurrenza da projects vegn realisada pir suenter ch'il parlament ha approvà la missiva da construcziun. 
La finala è anc necessaria ina votaziun dal pievel en chaussa. 
L'ulteriur plan da termins sa preschenta sco suonda: 
planisaziun da test fin la fin d'avust 2010 
elavuraziun da la missiva da construcziun fin il december 2010 
discussiun en il cussegl grond durant la sessiun d'avrigl 2011 
votaziun chantunala il november 2011 
planisaziun e realisaziun ils onns 2012 fin 2018 
"sinergia" – ils fatgs ils pli impurtants en furma concisa 
"sinergia" è il project il pli grond ed efficazi da la strategia chantunala d'immobiglias per distgargiar en moda persistenta las finanzas chantunalas. 
La situaziun actuala a Cuira na cuntenta betg. 
Il spazi dals edifizis da l'administraziun existents na vegn betg utilisà en moda effizienta. 
Il basegn da spazi confurm a l'utilisaziun po vegnir garantì mo insuffizientamain da las immobiglias existentas. 
La realisaziun da "sinergia" è en tuts reguards pli economica che las sanaziuns indispensablas e charas dals edifizis d'abitar che vegnan duvrads oz da l'administraziun. 
La grondezza da l'edifizi nov sa drizza tenor il basegn actual. 
El na furma perquai ni in pregiudizi per in'extensiun da l'administraziun ni per in'ulteriura centralisaziun a Cuira. 
Las investiziuns nettas per "sinergia" importan var 50 milliuns francs (il retgav or da la vendita d'atgnas immobiglias è er resguardà). 
Cun la construcziun da l'edifizi nov per l'administraziun pon vegnir spargnads tranter 1,8 e 2,2 milliuns francs. 
Las investiziuns nettas vegnan pajadas cumplettamain en 25 onns. 
Per la citad da Cuira porscha "sinergia" ina schanza unica. 
En il center tschertgà vegnan libras immobiglias per abitaziuns e per il mastergn. 
Las novas utilisadras ed ils novs utilisaders vegnan ad esser in potenzial economic tuttina grond per il mastergn local. 
Igl è da quintar che quellas e che quels vegnan a dar ulteriurs impuls al center da Cuira er durant las uras marginalas e la saira. 
L'edifizi nov per l'administraziun en il punct central dal svilup economic a Cuira vest è posiziunà en moda ideala e favuraivla per las utilisadras e per ils utilisaders. 
Il lieu distgargia il traffic en il center ed è bain cuntanschibel cun ils meds da transport publics. 
Infurmaziuns: 
Markus Dünner, architect chantunal, uffizi da construcziun auta dal Grischun, telefon 081 257 36 31 
Gremi: uffizi da construcziun auta 
Funtauna: rg uffizi da construcziun auta 
05.05.201 
Observà: ina ludra al Rain alpin 
Dapi il cumenzament da december 2009 han ins pudì constatar pliras giadas ch'igl ha ina ludra en la vischinanza da las ovras electricas La Punt a Domat. 
La preschientscha da quest animal ha pudì vegnir cumprovada cun agid da la surveglianza automatica da video a la stgala da peschs da l'ovra electrica. 
Ils films subaquatics da l'uffizi da chatscha e pestga mussan senza dubi ch'igl animal observà è ina ludra d'ina lunghezza da 70 cm. 
La ludra, ch'existiva oriundamain en l'entira Svizra, è svanida en nossas regiuns. 
La cumprova segirada d'ina ludra selvadia en il Rain alpin fiss perquai bunamain ina sensaziun. 
Ils ultims onns han pudì vegnir constatads en Svizra sulettamain animals ch'eran fugids d'allevaments. 
L'onn passà è vegnida observada e pigliada ina ludra pitschna al lai da Murten. 
Per il mument na pon ins anc betg dir, sch'i sa tracta tar la ludra observada d'in individi immigrà en moda natirala u d'in exemplar ch'è scappà d'in allevament. 
Pir la prelevaziun e l'analisa dal material genetic (excrements, pail) pon furnir las infurmaziuns relevantas. 
Las proximas colonias da ludras sa chattan en Baviera ed en il Tirol. 
Fin ussa n'èsi betg stà pussaivel d'observar la ludra ordaifer l'aua. 
L'uffizi da chatscha e pestga supplitgescha la populaziun d'annunziar eventualas observaziuns. 
Infurmaziuns: 
- dr. Georg Brosi, uffizi da chatscha e pestga, tel. 081 257 38 92 
- Hannes Jenny, biolog da selvaschina, uffizi da chatscha e pestga, tel. 081 257 38 92 
- dr. Marcel Michel, biolog da peschs, uffizi da chatscha e pestga, tel. 081 257 38 94 
Infurmaziun per las medias: 
Material fotografic e da video chattais Vus sin la pagina d'internet da l'uffizi da chatscha e pestga sut la suandanta adressa: 
http://www.jagd-fischerei.gr.ch/aktuelles/grossraubtiere/ 
Gremi: uffizi da chatscha e pestga 
Funtauna: rg uffizi da chatscha e pestga 
05.05.201 
Communicaziun da la regenza dals 6 da matg 2010 
La regenza grischuna ha concludì a chaschun da sia ultima sesida ch'il Grischun sa participeschia al svilup dal nov plan d'instrucziun 21. Per il Grischun duain en quest connex vegnir elavurads plans d'instrucziun supplementars per las linguas. 
Ultra da quai ha la regenza adattà a la chareschia las taxas da las patentas da chatscha. 
Il Grischun sa participescha al plan d'instrucziun 21 
Il chantun Grischun sa participescha al svilup dal nov plan d'instrucziun 21 per la Svizra tudestga. 
En quest connex duain vegnir elavurads per il chantun plans d'instrucziun supplementars per las linguas. 
Quai ha concludì la regenza grischuna. 
Ella ha autorisà il departament d'educaziun, cultura e protecziun da l'ambient da suttascriver la cunvegna da project dal plan d'instrucziun 21. 
Perquai che las regulaziuns per l'instrucziun da linguas estras e per l'instrucziun da linguas da scola en il Grischun divergeschan per part dals ulteriurs chantuns tudestgs e dals ulteriurs chantuns bilings ston tschertas parts dals plans d'instrucziun vegnir sviluppadas exclusivamain per il chantun Grischun. 
La regenza ha prendì enconuschientscha dal concept correspundent davart il project parzial dal Grischun, cun il qual i duain vegnir sviluppads plans d'instrucziun supplementars per il Grischun. 
Uschia poi vegnir garantì ch'il Grischun survegn in plan d'instrucziun 21 integral che tegna quint dals basegns dal Grischun tudestg, talian e rumantsch. 
Cun il plan d'instrucziun 21 realiseschan ils chantuns participads l'artitgel da furmaziun da la constituziun federala, tenor il qual las finamiras da la scola ston vegnir armonisadas. 
Ils 18 da mars 2010 han las directuras ed ils directurs chantunals da l'educaziun publica da las regiuns tudestgas da la CDEP deliberà la basa per in plan d'instrucziun che vegn sviluppà ensemen per 21 chantuns tudestgs e plurilings. 
Il project d'elavuraziun dal plan d'instrucziun 21 cumenza l'atun 2010 e dura fin la primavaira 2014. 
Ils chantuns han er vinavant la pussaivladad da fixar lur urari e da l'adattar en tscherts secturs a las relaziuns chantunalas. 
La deliberaziun e l'approvaziun definitiva dal plan d'instrucziun suttastat a las reglas chantunalas respectivas. 
Adattà a la chareschia las taxas da las patentas da chatscha 
Il chantun Grischun adatta las taxas per las patentas da la chatscha auta e da la chatscha bassa a la chareschia. 
Quai ha concludì la regenza grischuna e mess en vigur las adattaziuns correspundentas per il 1. da zercladur 2010. 
Per chatschadras e per chatschaders cun domicil en il chantun importa la taxa da la patenta da chatscha auta da nov 690 francs (enfin ussa: 683 francs) e da chatscha bassa 278 (275 francs). 
L'ultima giada èn las taxas da las patentas da chatscha vegnidas adattadas la primavaira 2008. 
La chareschia ch'è s'accumulada dapi lura importa 1 pertschient. 
La regenza resguarda in augment da las taxas da patenta en questa dimensiun sco giustifitgà e motivà. 
Da vischnancas e da regiuns 
Tujetsch: 
La regenza approvescha il project "protecziun cunter crudada da crappa Sontga Brida" da la vischnanca da Tujetsch. 
Als custs vegnan garantidas contribuziuns da maximalmain 539'500 francs. 
Zernez: 
Il project "rempars cunter scuflads en il Laviner dal Sbrudà" sin il territori da la vischnanca da Zernez vegn approvà e sustegnì cun ina contribuziun da maximalmain 120'000 francs. 
Lantsch: 
La revisiun totala da la lescha da construcziun da la vischnanca da Lantsch dals 25 d'avust 2009 vegn approvada cun ina resalva concernent la contingentaziun da la construcziun d'abitaziuns secundaras. 
Vaz: 
La revisiun parziala da la planisaziun locala concernent il center da purs, ch'è vegnida concludida ils 24 da schaner 2010 da la vischnanca da Vaz, vegn approvada. 
Projects da vias 
La regenza ha approvà totalmain 4'200'000 francs per construir e per sanar ils suandants trajects da vias: 
- via taliana: lavurs da cuvrida Panaduz – funtauna minerala; lavurs d'impressari Lubianeira – Poent 
- via da Stierva: lavurs d'impressari Plazzatsch – Val Mulegn 
- via da Tarasp: lavurs da stuppadira e da cuvrida da la punt d'En 
Gremi: regenza 
Funtauna: rg chanzlia chantunala dal Grischun 
06.05.201 
Il chantun – in ferm partenari per l'economia grischuna 
En in'analisa da la situaziun per il Grischun sco lieu economic tira il chantun in facit positiv. 
Sin invit dals cussegliers guvernativs Hansjörg Trachsel e Martin Schmid discutan represchentantas e represchentants da l'economia oz suenter mezdi davart las sfidas futuras per il Grischun sco lieu d'interpresas. 
Per il chantun èsi ina finamira centrala da porscher cundiziuns generalas attractivas e d'esser in partenari fidà per l'economia grischuna er en l'avegnir. 
L'economia daventa pli e pli internaziunala cun adina pli interdependenzas. 
En consequenza da quai èn las interpresas suttamessas a midadas tecnologicas e structuralas pli e pli sveltas. 
Quai vala er per il Grischun. 
Quai ch'era ier anc bun, na po gia damaun betg pli esser suffizient. 
Las pretensiuns a las interpresas s'augmentan d'in cuntin. 
Correspundentamain pretenda l'economia ch'il stadi mettia a disposiziun las cundiziuns generalas necessarias. 
Per il chantun Grischun èsi ina finamira centrala da porscher pussaivladads attractivas a l'economia grischuna e d'esser in partenari fidà per ella. 
Analisa da la situaziun cun in facit positiv 
Il schef dal departament d'economia publica e fatgs socials, cusseglier guvernativ Hansjörg Trachsel, ed il schef dal departament da finanzas e vischnancas, cusseglier guvernativ dr. Martin Schmid, han fatg in'analisa da la situaziun per il Grischun sco lieu economic e tiran communablamain in facit positiv per la perioda dals onns 2005 fin 2009: 
Igl è reussì da superar la creschientscha debla dals onns 90 e da puspè realisar ratas da creschientscha pli grondas durant ils onns 2005 fin 2008. 
Ils onns 2005 fin 2008 è l'occupaziun s'augmentada en la branscha da construcziun, en l'hotellaria, tar ils servetschs socials ed er en l'industria. 
Cumpareglià cun la perioda dals onns 1995 fin 2005 è il dumber d'abitantas e d'abitants puspè s'augmentà pli fitg ils ultims onns, schebain che quest augment è main ferm che la media naziunala. 
Sco pitga impurtanta da l'economia publica grischuna è il turissem sa sviluppà bain. 
Numerusas interpresas pitschnas e mesaunas orientadas a l'export èn vegnidas domiciliadas e promovidas. 
Ina gronda paisa è er vegnida messa sin la tgira da las interpresas existentas. 
La fundaziun grischuna per innovaziun, svilup e perscrutaziun ha pudì vegnir fundada il schaner 2008. 
Il CSEM a Landquart, sco actur impurtant en il sectur dal transfer da savida e da tecnologia, e la resgia gronda Mayr-Melnhof, che ha pudì dar impuls a l'economia da laina en il Grischun, èn vegnids domiciliads. 
Ils dischavantatgs fiscals, che han existì durant blers onns en il lieu economic grischun, han pudì vegnir eliminads, uschia ch'il chantun è oz abel da concurrer en quai che reguarda las taglias. 
La tariffa da taglia maximala per persunas giuridicas ha pudì vegnir reducida per passa 60 % da 15 % a 5,5 %. 
Ultra da quai ha er il pe da taglia pudì vegnir diminuì per 5 %. 
Per il 1. da schaner 2006 è vegnida introducida ina distgargia fiscala essenziala per participaziuns decisivas (l'uschenumnada procedura da mesa tariffa). 
Per s'adattar a la confederaziun è quest sistem alura vegnì remplazzà per il 1. da schaner 2009 tras la procedura da l'imposiziun parziala. 
Cun in pachet da spargn e cun ina disciplina consequenta en quai che reguarda las expensas ha il chantun pudì metter en urden sias finanzas. 
Ils ultims onns èn ils resultats annuals stads fitg positivs. 
Per ils onns 2008 e 2009 èn resultads gudogns ordinaris da 176 milliuns francs e da 127 milliuns francs. 
Grazia als buns resultats annuals ed als effects spezials (retgav da l'aur da la banca naziunala svizra; banca chantunala grischuna) cuntanscha l'agen chapital dal chantun bunamain il cunfin d'ina milliarda. 
Sfidas per il futur 
Ils dus cussegliers guvernativs èn cuntents ch'il chantun e sia economia han dumagnà fin ussa relativamain bain la crisa economica e che tant il chantun sco er sia economia pon ir en general bain preparads en l'avegnir. 
A medem temp rendan els dentant er attent a las numerusas sfidas per il lieu economic grischun: 
Uschia vegn la concurrenza dals lieus a s'augmentar ed er la concurrenza tranter ils chantuns vegn a cuntinuar. 
Ultra da quai quinta er il chantun Grischun puspè cun deficits en sia planisaziun da finanzas ils proxims onns. 
Cun la refurma dal territori e cun la nova concepziun da la gulivaziun da finanzas stattan plinavant grondas refurmas da structura sin il program en il Grischun. 
Vegnir terminada sto er anc la refurma dal turissem cun la creaziun d'ina nova finanziaziun dal turissem. 
Pli e pli impurtants daventan en l'avegnir il transfer da savida e da tecnologia sco er la promoziun da l'innovaziun. 
Ina gronda sfida èn cunzunt er l'emigraziun e la mancanza da forzas da lavur qualifitgadas – fenomens, als quals il chantun vul far frunt cun ina politica activa a favur da la furmaziun e dal martgà da lavur. 
Colliadas cun quai èn er dumondas strategicas per sviluppar vinavant il lieu da furmaziun grischun (scolas autas cun scolaziuns tecnicas e cun scolaziuns da l'economia da manaschi). 
Impurtants èn la finala dentant er ils problems demografics cun il vegliandrament e cun la diminuziun da naschientschas. 
La regenza prevesa ina politica da creschientscha correspundenta en il program da la regenza. 
Ulteriuras sfidas en il Grischun èn las mesiras per segirar surfatschas per interpresas orientadas a l'export sco er l'utilisaziun dal potenzial da la valur agiuntada per lung da l'entira chadaina da laina. 
Il chantun na vegn betg a pudair dar dumogn sulet questas sfidas, mabain mo ensemen cun l'economia grischuna e cun las vischnancas. 
Per promover questa collavuraziun ha lieu gievgia, ils 6 da matg 2010 a las 17.00 a La Punt (Rehanau), ina scuntrada davart il tema "Sfidas per il Grischun sco lieu d'interpresas" cun las firmas grischunas ch'èn orientadas a l'export ed activas sin plaun surregiunal. 
Infurmaziuns: 
- cusseglier guvernativ Hansjörg Trachsel, schef dal departament d'economia publica e fatgs socials, tel. 081 257 23 01 
- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
Gremi: departament da finanzas e vischnancas / departament d'economia publica e fatgs socials 
Funtauna: rg departament da finanzas e vischnancas / departament d'economia publica e fatgs socials 
06.05.201 
L'ARGE ALP cooperescha cun il festival da films da muntogna "Abenteuer Berg – Abenteuer Film" da Salzburg 
En collavuraziun cun la cuminanza da lavur da las regiuns alpinas (ARGE ALP) vegnan preschentads quest onn al festival da films da muntogna "Abenteuer Berg – Abenteuer Film" da Salzburg in'exposiziun da fotografias, contribuziuns da film e referats alpinistics. 
La cuminanza da lavur da las regiuns alpinas (ARGE ALP) cooperescha il november/december 2010 cun il renumà festival da films da muntogna "Abenteuer Berg – Abenteuer Film" da Salzburg. 
La cooperaziun cuntegna d'ina vart l'installaziun d'ina exposiziun da fotografias davart il tema "Cuntradas da cultura purilas en il territori alpin" e da l'autra vart er ina contribuziun da films cun il tema general "Vita e secturs da la vita en las regiuns alpinas dals pajais commembers". 
Plinavant datti referats davart trais regiuns spezialas da l'ARGE ALP: d'in maun davart il viandar e davart l'ir en muntogna en il territori alpin da l'ost, da l'auter maun davart las sendas da fier en la Brenta (Dolomitas) respectivamain davart l'ir en muntogna en las Alps dal vest. 
L'ARGE ALP tschertga ussa films e fotografias d'amaturas e d'amaturs davart ils temas numnads. 
En il Grischun pon ils films davart il tema "Vita e secturs da la vita en las regiuns alpinas dals pajais commembers" vegnir tramess fin la fin da matg 2010 al servetsch da medias da la chanzlia chantunala (Reichsgasse 35, 7001 Cuira; e­mail 
florian.joerg@staka.gr.ch 
). 
Il termin per inoltrar fotografias per l'exposiziun da fotografias davart il tema "Cuntradas da cultura purilas en il territori alpin" dura fin la fin da fanadur 2010. 
Las fotografias ed ils films che vegnan inoltrads en il Grischun vegnan tramess vinavant al stadi federativ Salzburg che fa la selecziun finala ensemen cun l'organisatur dal festival da films da muntogna. 
Las fotografas e cineastas amaturas sco er ils fotografs e cineasts amaturs vegnan envidads ad in segiurn a Salzburg ed a la preschentaziun dal 17avel festival da films da muntogna. 
Il festival da films da muntogna da Salzburg ha ina impurtanza fitg gronda entaifer ils circuls spezialisads ed è enconuschent e renconuschì lunsch sur il territori austriac ora. 
Tranter auter exista er dapi plirs onns ina stretga cooperaziun cun la provinza da Trento. 
Infurmaziuns: 
dr. Roland Floimair, Landespressebüro Salzburg, tel. 0043 662 8042 2365, e­mail: 
landespressebuero@salzburg.gv.at 
Gremi: ARGE ALP 
Funtauna: rg ARGE ALP 
06.05.201 
Elecziuns cirquitalas ed elecziuns da la regenza dals 13 da zercladur 2010 – preavis 
Dumengia, ils 13 da zercladur 2010, han lieu las elecziuns cirquitalas e las elecziuns da la regenza en il chantun Grischun. 
Ils resultats vegnan actualisads cuntinuadamain sin la pagina d'internet 
www.gr.ch 
durant la dumengia d'elecziun. 
Dumengia, ils 13 da zercladur 2010, a chaschun da las 
vegnan las votantas ed ils votants dal Grischun ad occupar da nov ils suandants mandats: presidenta cirquitala 
resp. president cirquital substitutas e substituts 
da la presidenta cirquitala resp. dal president cirquital 
commembers dal cussegl grond 
(parlament chantunal) 
suppleantas e suppleants 
dal cussegl grond 
Las elecziuns dal cussegl grond valan per la perioda d'uffizi dal 1. d'avust 2010 fin ils 31 da fanadur 2014. 
Da la repartiziun actuala dals mandats dal cussegl grond sin ils singuls circuls pon ins prender invista 
qua 
en l'internet. 
La chanzlia chantunala publitgescha la dumengia suentermezdi ils resultats da las elecziuns dals singuls circuls. 
Sin 
www.gr.ch 
vegnan enumerads ils resultats da tut ils circuls. 
Circuls, dals quals ils resultats èn avant maun, survegnan en l'internet in document da pdf che cuntegna ils nums da las candidatas e dals candidats elegids e che po vegnir chargià giu. 
Dumengia, ils 13 da zercladur 2010, han lieu ensemen cun las elecziuns cirquitalas er las 
elecziuns da la regenza 
per la perioda d'uffizi dal 1. da schaner 2011 fin ils 31 da december 2014. 
La chanzlia chantunala publitgescha la dumengia suentermezdi ils resultats da las vischnancas tar las elecziuns da la regenza. 
Sin 
www.gr.ch 
vegnan a figurar a partir da las 12.00 ils resultats intermediars che vegnan a vegnir actualisads mintga ura, fin ch'ils resultats finals èn avant maun. 
In eventual segund scrutini per las elecziuns cirquitalas e per las elecziuns da la regenza è previs per dumengia, ils 4 da fanadur 2010. 
La chanzlia chantunala fa attent a las votantas ed als votants ch'i sto vegnir resguardà il suandant per emplenir il cedel electoral: 
1. Cedels electorals n'èn betg valaivels, sche: 
a) els n'èn betg uffizials; 
b) els èn emplenids or auter che a maun; 
c) els cuntegnan remartgas ingiuriusas u caracterisaziuns evidentas; 
d) els cuntegnan "quel(s) u quella(s) fin ussa" u chaussas sumegliantas. 
2. Sco vuschs nunvalaivlas da candidatas e da candidats vegnan stritgads: 
a) ils nums da persunas che na pon betg vegnir elegidas u che na pon betg pli vegnir reelegidas; 
b) las repetiziuns da nums da candidatas e da candidats ch'il medem cedel electoral cuntegna gia ina giada (cumulaziun); 
c) ils nums ch'èn scrits en moda illegibla; 
d) ils nums da persunas che n'èn betg designadas cleramain; 
e) nums ch'èn da memia (da sut ensi). 
Gremi: chanzlia chantunala dal Grischun 
Funtauna: rg chanzlia chantunala dal Grischun 
10.05.201 
Communicaziun da la regenza dals 12 da matg 2010 
En sia ultima sesida ha la regenza grischuna tractà differentas fatschentas da vischnancas e da regiuns sco er deliberà contribuziuns chantunalas ad instituziuns. 
Da vischnancas e da regiuns 
Claustra-Serneus: 
La regenza ha approvà la revisiun parziala da la planisaziun locala da la vischnanca da Claustra-Serneus dals 21 da zercladur 2009 concernent il "project consecutiv da l'aua gronda 2005 da la Landquart e dals auals laterals" sco er ils projects d'exposiziun ch'èn colliads cun quai. 
I vegnan concedidas contribuziuns chantunalas da totalmain 3'666'600 francs als custs per las construcziuns planisadas da la Landquart, dal dutg da Schlappin sco er d'ulteriurs dutgs. 
Stierva: 
La regenza garantescha a la vischnanca da Stierva ina contribuziun da 352'800 francs per renovar il provediment d'aua cun integrar in'ovra electrica pitschna. 
Churwalden: 
A la vischnanca da Churwalden vegn garantida ina contribuziun da 41'000 francs per construir il sutpassadi Müli a Malix. 
Flem: 
La revisiun parziala da la planisaziun locala "plan d'areal Waldeck" da la vischnanca da Flem, concludida ils 12 da schaner 2010, vegn approvada. 
Sta. Maria i.C. 
La revisiun parziala da la planisaziun locala da la vischnanca da Sta. Maria i.C., concludida ils 23 d'avrigl 2008, vegn approvada. 
Contribuziuns chantunalas a differentas instituziuns 
Chasa da persunas attempadas e da tgira Däscher a Zizers: 
A la chasa da persunas attempadas e da tgira Däscher a Zizers vegn garantida – cun resalva da la garanzia da la finanziaziun restanta – ina contribuziun chantunala d'investiziun da totalmain 1'120'000 francs al project per metter a disposiziun set ulteriurs letgs da tgira. 
Projects da vias 
La regenza ha approvà totalmain 1'330'000 francs per construir e per sanar il suandant traject da via: 
- via dal Flüela: lavurs d'impressari e da cuvrida, Plan Grond – God Champatsch 
Gremi: regenza 
Funtauna: rg chanzlia chantunala dal Grischun 
12.05.201 
La cumissiun deliberescha ils projects davart l'assicuranza d'edifizis, davart la protecziun cunter incendis e davart la cassa per donns elementars 
En vista a la proxima sessiun da zercladur è la cumissiun per ambient, traffic ed energia sa fatschentada cun trais missivas che stattan en connex ina cun l'autra: la revisiun da la lescha davart l'assicuranza d'edifizis, il relasch d'ina lescha davart la protecziun cunter incendis cun l'aboliziun da l'ordinaziun davart la polizia da fieu sco er la revisiun parziala da la lescha davart l'indemnisaziun da donns elementars betg assicurabels. 
La cumissiun propona al cussegl grond d'approvar ils projects. 
Per preparar ils trais projects ha la cumissiun dal cussegl grond per ambient, traffic ed energia, che vegn presidiada dal president da la cumissiun Christoph Jaag, fatg in'examinaziun preliminara dals sbozs da lescha correspundents da la regenza e deliberà quels per mauns dal cussegl grond. 
A la sesida è er sa participada la cussegliera guvernativa Barbara Janom Steiner. 
La cumissiun è da l'avis che la lescha davart l'assicuranza d'edifizis, che datescha da l'onn 1970, saja da princip sa cumprovada. 
Pervia da diversas circumstanzas sto ella dentant tuttina vegnir revedida: Considerond la constituziun chantunala ston disposiziuns impurtantas vegnir regladas en ina lescha en il senn formal. 
Differentas disposiziuns impurtantas sa chattan actualmain en relaschs d'in stgalim legislativ inferiur e ston perquai vegnir regladas en la lescha davart l'assicuranza d'edifizis. 
Tscherts puncts ston er vegnir adattads materialmain a las relaziuns actualas en ils fatgs d'assicuranza. 
Las disposiziuns davart la prevenziun e davart il cumbat da donns da fieu vegnan transferidas en la legislaziun davart la protecziun cunter incendis. 
In basegn d'agir legislativ exista er en il sectur da la polizia da fieu e dals pumpiers. 
L'ordinaziun vertenta davart la polizia da fieu e las disposiziuns executivas respectivas da la regenza cuntegnan numerusas disposiziuns che ston – pervia da lur impurtanza – vegnir transferidas sin il stgalim da la lescha. 
Vitiers vegn ch'ils fatgs da pumpiers èn sa midads massivamain ils ultims decennis e ch'i sto perquai vegnir tegnì quint da quest fatg sin plaun legislativ. 
Ils secturs dals pumpiers e da la polizia da fieu vegnan excorporads e reglads en la nova lescha davart la protecziun cunter incendis. 
Ultra d'ulteriuras adattaziuns pli pitschnas en quest sectur approvescha la cumissiun er unanimamain il fatg che las prestaziuns da la cassa per donns elementars betg assicurabels da bains immobigliars duajan vegnir amplifitgadas tras la revisiun parziala da la lescha davart l'indemnisaziun da donns elementars betg assicurabels. 
Suenter avair tractà detagliadamain ils projects ha la cumissiun concludì unanimamain, senza propostas da midadas, da proponer al cussegl grond d'acceptar las propostas da la regenza. 
Infurmaziuns: 
- Ernst Sax, pledader da la CATE per la lescha davart l'assicuranza d'edifizis, tel. 076 433 43 71 
- Markus Clavadetscher, pledader da la CATE per la lescha davart la protecziun cunter incendis, tel. 079 254 31 00 
- Markus Stoffel, pledader da la CATE per la lescha davart l'indemnisaziun da donns elementars betg assicurabels, tel. 076 517 08 22 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
12.05.201 
Posiziun dal departament da giustia, segirezza e sanadad 
En il Tagesanzeiger dals 17 da matg 2010, èsi vegnì pretendì sut il titel "Bündner Polizeikommandant deckte koksenden Polizisten" ch'i sajan vegnidas consumadas drogas en il corps da polizia grischun e ch'i haja regnà in clima da favurisaziun. 
En connex cun il rapport en il Tagesanzeiger resultan las suandantas remartgas: 
1. Sch'in commember dal corps da polizia grischun vegn confruntà cun la reproscha d'avair commess in surpassament dal dretg penal, cloma la polizia chantunala mintgamai la procura publica per laschar sclerir questas reproschas. 
La procura publica fa alura ils scleriments necessaris e decida davart l'ulteriur proceder. 
Sch'ina polizista fallibla u in polizist fallibel vegn sentenzià penalmain, resultan da quai er mesiras disciplinaras dal dretg da persunal. 
Tenor noss scleriments è vegnida clamada la procura publica per examinar ils fatgs presumtivs ch'èn probablamain capitads ils onns 1996 e 2006. 
2. Las renfatschas cunter il cumandant da polizia defunct dr. Markus Reinhardt èn vegnidas examinadas detagliadamain da la cumissiun da gestiun (CdG) e, sch'ellas èn sa verifitgadas, tractadas en il rapport. 
La regenza grischuna n'ha nagin motiv da s'exprimer anc pli detagliadamain en chaussa. 
3. Sch'il chantun sa separa d'ina collavuratura u d'in collavuratur, na prenda el – pervia da motivs da la protecziun da la persunalitad – nagina posiziun en chaussa. 
4. La plazza dal cumandant da polizia n'è l'emprim betg vegnida publitgada pervia da motivs da pietad. 
La regenza ha er anc spetgà il rapport da la CdG per pudair resguardar eventualas recumandaziuns. 
En il fratemp è il profil d'exigenzas vegnì surlavurà. 
Dal rest è la direcziun da la polizia chantunala stada garantida a partir da l'emprima ura. 
5. Las renfatschas al cumandant da polizia interimistic che la polizia chantunala n'haja praticamain nagina direcziun èn nunfundadas e deplazzadas. 
Tar questa posiziun na vegnan dadas naginas ulteriuras infurmaziuns u intervistas individualas. 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
17.05.201 
Il tribunal federal svizzer n'entra betg en il recurs da la regenza concernent la taglia sin l'ierta 
Il tribunal federal svizzer n'è betg entrà en in recurs da la regenza concernent la taglia sin l'ierta. 
En il Grischun èn per il 1. da schaner 2008 las descendentas ed ils descendents (uffants, biadias e biadis e.u.v.) vegnids liberads da la taglia sin l'ierta. 
Per iertas anticipadas tenor il dretg vegl, che n'èn anc betg vegnidas imponidas, ha il legislatur previs ina imposiziun a partir dal 1. da schaner 2008. 
En sia sentenzia dals 12 da matg 2009 ha la dretgira administrativa decidì ch'i manchia ina basa legala per suttametter las iertas anticipadas a la taglia tenor il dretg vegl. 
Tenor la regenza ha la sentenzia da la dretgira administrativa betg tegnì quint da la clera voluntad dal cussegl grond. 
Vitiers vegniva che questa sentenzia davart la taglia sin l'ierta pudess chaschunar perditas da ca. 30 milliuns francs. 
Perquai ha la regenza fatg recurs cunter questa sentenzia tar il tribunal federal svizzer, bain savend ch'il tribunal federal pudess eventualmain snegar la legitimaziun dal chantun. 
Cun la sentenzia dals 5 da matg 2010 ha il tribunal federal decidì che la regenza na saja betg legitimada da far recurs. 
Consequentamain n'è il tribunal federal insumma betg entrà en il recurs e n'ha betg examinà ils arguments preschentads da la regenza. 
En quest cas n'è il tribunal federal betg s'occupà cun la sentenzia da la dretgira administrativa. 
Tenor il departament da finanzas e vischnancas vali ussa da realisar l'incumbensa da fracziun da la PLD. 
Concretamain munta quai ch'i stoppia – en il rom da la revisiun parziala da la lescha da taglia – vegnir creada ina basa legala, per che las taglias sin l'ierta gia pajadas possian puspè vegnir pajadas enavos. 
Il cussegl grond vegn a tractar questa revisiun parziala en la sessiun d'october 2010. 
Infurmaziuns: 
- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
- Urs Hartmann, manader da l'administraziun da taglia, tel. 081 257 33 24 
Gremi: departament da finanzas e vischnancas 
Funtauna: rg departament da finanzas e vischnancas 
19.05.201 
Communicaziun da la regenza dals 20 da matg 2010 
Il chantun Grischun augmenta il dumber d'asils da selvaschina d'actualmain 373 a totalmain 411. 
Quai ha la regenza grischuna concludì a chaschun da sia ultima sesida. 
Ultra da quai ha la regenza decidì da manar tras il project "manaschament da cas tras la furmaziun professiunala dal Grischun" sco emprova fin l'onn 2014. 
Uschia survegnan giuvenils che han difficultads da s'integrar en il martgà professiunal ed en il martgà da lavur in sustegn professiunal. 
La finala ha la regenza tractà la consultaziun tar la revisiun parziala da la lescha federala davart la protecziun da la populaziun e la protecziun civila. 
Il Grischun survegn dapli asils da selvaschina 
Il chantun Grischun augmenta il dumber d'asils da selvaschina. 
Quai ha concludì la regenza grischuna, approvond las disposiziuns correspundentas. 
Ils asils da selvaschina gidan ad auzar localmain effectivs da selvaschina debels, a meglierar la structura natirala dals effectivs sco er a proteger spezias da selvaschina periclitadas cunter ils disturbis da la chatscha. 
En il rom da la nova regulaziun concludida è il dumber d'asils da selvaschina generals vegnì augmentà da 193 a 215, il dumber d'asils da chatscha auta dad 8 a 19 ed il dumber d'asils da chatscha bassa da 38 a 44. Tar las autras categorias d'asils èn vegnids determinads sco fin ussa 1 asil da chavriels e 20 asils da muntanellas. 
Il dumber d'asils da lieurs è vegnì reducì per 3 a 54. Il dumber d'asils d'utschleglia da chatscha sco er d'utschleglia da chatscha da l'aua è vegnì augmentà mintgamai per 1 a 20 respectivamain a 38. En tut vegn il dumber d'asils da selvaschina chantunals augmentà d'actualmain 373 a 411. 
La surfatscha totala s'engrondescha dentant mo per pauc da 736 a 755 kilometers quadrat. 
Ensemen cun il parc naziunal svizzer e cun ils 6 asils da selvaschina federals resulta en il chantun ina surfatscha totala d'asils da selvaschina da 1131 kilometers quadrat. 
Ils asils da selvaschina èn instruments impurtants per la planisaziun da la chatscha. 
Els èn indispensabels per il mantegniment dals effectivs da selvaschina, perquai ch'els protegian la selvaschina en spazis da viver impurtants cunter ils disturbis da la chatscha. 
Els servan dentant er a mantegnair ina structura natirala dals effectivs. 
Per determinar ils asils da selvaschina ston dentant vegnir observads differents princips che han da valair en general. 
Per cuntanscher ina buna repartiziun da la selvaschina na ston betg vegnir zavrads gronds asils da selvaschina, mabain numerus asils pitschens. 
Asils da selvaschina memia gronds chaschunan numnadamain accumulaziuns da selvaschina nungiavischadas. 
Tenor l'avis da la regenza è quest proceder sa cumprovà fin ussa, uschia che quests princips vegnan resguardads er en il rom da la reordinaziun actuala dals asils da selvaschina. 
Il manaschament da cas tras la furmaziun professiunala dal Grischun vegn lantschà sco emprova 
Il chantun Grischun vul manar tras il project "manaschament da cas" sco emprova fin l'onn 2014. 
Quai ha concludì la regenza grischuna. 
Ella ha prendì enconuschientscha dal concept correspundent ed ha incumbensà l'uffizi per la furmaziun professiunala cun la realisaziun. 
Uschia survegnan giuvenils che han difficultads da s'integrar en il martgà professiunal ed en il martgà da lavur in sustegn professiunal. 
Gia dapi il schaner 2008 stat a disposiziun en il chantun Grischun – sco emprova – in coaching renconuschì da la confederaziun. 
L'emprim onn èn sa participads totalmain 114 giuvenils a questa mesira. 
Per var 50 pertschient dad els ha pudì vegnir chattada ina plazza d'emprendissadi cun attestat federal da qualificaziun u cun attest federal da furmaziun professiunala. 
Per ulteriurs var 25 pertschient è vegnida chattada ina soluziun intermediara che serva sco mesira preparatorica per entrar pli tard en ina furmaziun fundamentala professiunala. 
La finamira da las stentas currentas e planisadas è quella da pussibilitar ad uschè blers giuvenils sco pussaivel da terminar in'emprima scolaziun obligatorica e da reducir respectivamain d'impedir uschia la dischoccupaziun da giuvenils. 
Sco cumplettaziun dal coaching current duai ussa vegnir creà tar l'uffizi per la furmaziun professiunala in post da coordinaziun per il manaschament da cas. 
Quest post duai entretschar en l'avegnir meglier las differentas acturas ed ils differents acturs ch'èn activs en quest sectur. 
La confederaziun vegn probablamain a sa participar considerablamain a quest project. La regenza refusa la revisiun parziala da la lescha federala davart la protecziun da la populaziun e la protecziun civila 
La regenza grischuna na va betg d'accord cun la versiun preschentada dal sboz per ina revisiun parziala da la lescha federala davart la protecziun da la populaziun e la protecziun civila. 
Tar il project na sa tracti betg d'ina refurma fundamentala dal sistem da cooperaziun "protecziun da la populaziun", mabain d'optimaziuns en singuls secturs. 
Las midadas proponidas concernan en spezial l'instrucziun en la protecziun civila sco er las regulaziuns davart las ovras da protecziun. 
Sco che la regenza scriva en sia resposta da consultaziun, saja la mancanza essenziala dal project quella, che las incumbensas e las cumpetenzas da la confederaziun e dals chantuns sco er las obligaziuns da la populaziun na vegnian betg determinadas en la lescha. 
Empè da quai saja previs ch'il cussegl federal reglia questas dumondas sin il stgalim da l'ordinaziun. 
Sin basa dal sboz da la lescha na possian ils chantuns perquai betg prevair, cun tge prescripziuns e cun tge consequenzas finanzialas e persunalas ch'els stoppian far quint, crititgescha la regenza. 
Ella è da l'avis che questas disposiziuns stoppian vegnir regladas stringentamain sin il stgalim da la lescha. 
Da vischnancas e da regiuns 
Vrin: 
A la vischnanca da Vrin vegn garantida e deliberada ina contribuziun da 224'640.– francs per sanar e per engrondir il stabiliment dal provediment d'aua da Cons e da Vrin Vitg / Vrin Dado, 2. etappa. 
Masagn: 
La revisiun totala da la planisaziun locala, concludida da la vischnanca da Masagn ils 20 da november 2009, vegn approvada. 
Tusaun: 
La revisiun parziala da la planisaziun locala da la vischnanca da Tusaun dals 8 da november 2009 vegn approvada. 
Zuoz: 
La revisiun parziala da la planisaziun locala, concludida da la vischnanca da Zuoz ils 10 da favrer 2010, vegn approvada. 
Contribuziuns chantunalas a differentas instituziuns 
Chasa da persunas attempadas e da tgira Serata a Zizers: 
Il project da construcziun per sanar e per engrondir la chasa da persunas attempadas e da tgira Serata a Zizers vegn approvà. 
A l'instituziun responsabla vegn garantida ina contribuziun chantunala da maximalmain 5'800'000 francs per l'entir project da construcziun cun 45 letgs da tgira renconuschids. 
Projects da vias 
La regenza ha approvà totalmain 1'960'000 francs per construir e per sanar ils suandants trajects da vias: 
- via dal Güglia: projectaziun dal tunnel dal sviament da Silvaplauna 
- via da la Mantogna dadens: lavurs da cuvrida, spartavias Bruneir – Glaspass 
Gremi: regenza 
Funtauna: rg chanzlia chantunala dal Grischun 
20.05.201 
Il Grischun – il cas spezial areguard il martgà da lavur 
Cumbain che las "cundiziuns generalas" da l'entira economia èn tut auter che idealas per il martgà da lavur en il Grischun, tutga il Grischun dapi onns tar ils chantuns cun las quotas da dischoccupaziun las pli bassas. 
Quest resultat allegraivel engrazia il chantun per gronda part ad interpresas che fan ina politica da persunal raschunaivla, ma er al fatg che la politica chantunala dal martgà da lavur è precauta e favuraivla per l'economia. 
Tar las numerusas incumbensas da questa politica tutgi per exempel da dumagnar las interrupziuns annualas da la lavur da 2 fin 4 mais durant la stagiun bassa en las branschas d'hotellaria e da construcziun, ch'èn – cun totalmain 37'000 lavurantas e lavurants – las branschas cun l'occupaziun la pli gronda. 
En il Grischun sco chantun da cunfin è la branscha da construcziun plinavant exponida dapli che en auters lieus a la concurrenza estra, la quala ha tuttina tramess l'onn passà 4'800 forzas da lavur en noss chantun. 
Malgrà questas cundiziuns generalas difficilas appartegna il Grischun – ensemen cun Appenzell dadens, cun Uri e cun Sursilvania – a quels chantuns che han dapi onns las quotas da dischoccupaziun las pli bassas en tut la Svizra. 
L'onn passà ha la quota da dischoccupaziun importà en media 1.8% en il chantun Grischun. 
La media da tut la Svizra sa chattava percunter a 3.7%. 
Differents chantuns da la Svizra franzosa han gì quotas da dischoccupaziun tranter 6% e 7.5%. 
Pitschna dischoccupaziun da giuvenils 
In fatg allegraivel en il Grischun è er che la dischoccupaziun da giuvenils è relativamain bassa. 
Actualmain ha il chantun 56 persunas dischoccupadas en la categoria da vegliadetgna da 15 fin 19 onns (stadi: avrigl 2010). 
Quai correspunda ad ina quota da dischoccupaziun da 0.9% en questa categoria. 
En l'entira Svizra sa chattava questa quota da dischoccupaziun tar 3%. 
Pertutgada pli ferm è la categoria da 20 fin 24 onns. 
Cun ina quota da dischoccupaziun da 3% n'avevan totalmain 283 persunas nagina lavur en questa categoria en il chantun. 
En l'entira Svizra era questa quota a 5.7%. 
Intermediaziun da lavur effizienta tras ils CIL 
L'incumbensa primara dals centers regiunals per intermediaziun da lavur (CIL) è ina intermediaziun svelta da persunas che tschertgan ina plazza en il martgà da lavur. 
Tenor in studi ch'è vegnì fatg per incumbensa dal secretariat da stadi per l'economia (SECO) dattan las patrunas ed ils patruns grischuns in bun attestat als CIL en il chantun. 
Ils CIL furneschan lur prestaziuns en moda effectiva ed effizienta. 
Ultra da l'intermediaziun da persunas che tschertgan ina plazza sustegnan ils CIL er las patrunas ed ils patruns a la tschertga da forzas da lavur a l'exteriur. 
Uschia è mintga CIL en cas da derasar, sin giavisch, annunzias da plazzas en l'entira Europa. 
Ils CIL han ultra da quai contacts cun autoritads dal martgà da lavur en l'entira Europa. 
Trenar las forzas da lavur 
Cun ina vasta paletta d'uschenumnadas mesiras per il martgà da lavur promova l'uffizi chantunal per industria, mastergn e lavur (UCIML) la cumpetitivitad da persunas che tschertgan ina plazza sin il martgà da lavur. 
Uschia vegnan – en il rom d'in project da gastronomia – forzas da lavur auxiliaras avischinadas respectivamain approfundadas en differentas activitads da la gastronomia e da l'hotellaria, sco per exempel en l'agid da cuschina, en il service u en la linscharia. 
En il curs general da construcziun emprendan persunas che tschertgan ina plazza – ultra da l'utilisaziun da diversas maschinas da construcziun – las activitads las pli differentas sco manual e plinavant ils princips da la segirezza a la plazza da lavur en la branscha da construcziun. 
In instrument d'integraziun impurtant èn er ils praticums che mainan savens ad ina plazza fixa. 
Diminuziun da la lavur a temp reducì 
Il svilup da l'entira economia lascha supponer che la lavur a temp reducì sa diminueschia anc vinavant ils proxims mais. 
Actualmain lavuran anc 26 manaschis cun 941 lavurantas e lavurants a temp reducì (stadi: avrigl 2010). 
L'avrigl da l'onn precedent avevan anc 56 interpresas cun 2'052 lavurantas e lavurants annunzià lavur a temp reducì. 
Ils pajais ed ils chantuns da la regiun dal Rain alpin recruteschan communablamain forzas spezialisadas 
Malgrà che las quotas da dischoccupaziun èn relativamain autas en Svizra ed en l'Europa, mancan anc adina forzas spezialisadas en il spazi economic da la Val dal Rain, en spezial tecnicistas e tecnicists sco er inschigneras ed inschigners. 
L'incumbensa da recrutar las forzas spezialisadas necessarias prenda il chantun Grischun per mauns ensemen cun ses vischins da la regiun dal Rain alpin, numnadamain il Liechtenstein, il Vorarlberg e Son Gagl. 
En il center stat ina commerzialisaziun communabla da la regiun attractiva dal Rain alpin en tut l'Europa. 
La rait internaziunala da las autoritads dal martgà da lavur vegn ad esser in agid impurtant en chaussa. 
Concurrenza estra en la branscha da construcziun 
L'onn passà eran activas 2'300 interpresas estras cun 4'800 forzas da lavur en il Grischun. 
Passa 90% da questas interpresas eran manaschis da l'industria principala e secundara da construcziun. 
En collavuraziun cun il post da controlla da la lavur dal Grischun èn vegnids controllads 1'520 manaschis cun 3'900 lavurantas e lavurants. 
Er sche la cumissiun professiunala paritetica n'ha betg anc terminà l'evaluaziun da questas controllas, ston ins partir dal fatg che var 30% fin 40% dals manaschis esters controllads n'hajan betg observà ils salaris minimals u hajan cuntrafatg a las disposiziuns davart il temp da lavur. 
Per garantir a las interpresas indigenas cundiziuns da concurrenza gistas èsi indispensabel che la concurrenza estra sa tegnia vi da las disposiziuns davart il salari e davart il temp da lavur che valan qua tar nus. 
La rait cumpacta da controlla, ch'è vegnida stendida dal UCIML e dal post da controlla da la lavur dal Grischun, fa effect. 
En cumparegliaziun cun ils onns precedents è il dumber da cuntravenziuns sa reducì. 
Infurmaziuns: 
- Paul Schwendener, manader da l'uffizi per industria, mastergn e lavur, tel. 081 257 23 45 
Gremi: departament d'economia publica e fatgs socials 
Funtauna: rg departament d'economia publica e fatgs socials 
26.05.201 
Communicaziun da la regenza dals 27 da matg 2010 
La restricziun da la dispensaziun directa da medicaments tras la media u tras il medi duai puspè vegnir abolida en il chantun Grischun. 
En sia ultima sesida ha la regenza grischuna avert la consultaziun tar ina revisiun parziala correspundenta da la lescha da sanadad. 
Ultra da quai ha la regenza concludì d'augmentar las contribuziuns chantunalas a las organisaziuns linguisticas Lia rumantscha, Pro Grigioni italiano ed Uniun grischuna da las Gualsras e dals Gualsers. 
La restricziun da la dispensaziun directa da medicaments tras la media u tras il medi duai vegnir abolida 
La restricziun da la dispensaziun directa da medicaments tras la media u tras il medi duai puspè vegnir abolida en il chantun Grischun. 
La regenza grischuna ha deliberà per la consultaziun il sboz correspundent per ina revisiun parziala da la lescha da sanadad. 
Tenor la restricziun da la dispensaziun directa che vala dapi l'onn 1984 dastgan medias e medis en il Grischun manar in'apoteca privata mo, sche la pratica sa chatta en ina vischnanca che n'ha betg in'apoteca publica. 
Las medias ed ils medis che n'han betg ina permissiun per manar in'apoteca privata èn mo autorisads da duvrar medicaments durant la consultaziun sco er da consegnar per mintga diagnosa l'unitad originala la pli pitschna d'in medicament. 
Questas restricziuns legalas duain ussa puspè vegnir stritgadas. 
Da l'autra vart prevesa il sboz da la lescha da deliberar las apotecas publicas da l'obligaziun da mantegnair di e notg in servetsch d'urgenza permanent per garantir il provediment da la populaziun cun medicaments. 
Ina retschertga ch'è vegnida fatga dal departament da giustia, segirezza e sanadad ha mussà che las finamiras ch'èn vegnidas persequitadas cun introducir la restricziun n'èn betg vegnidas cuntanschidas. 
Cunter tuttas aspectativas èn vegnidas avertas en il Grischun mo paucas apotecas novas ordaifer ils centers. 
En quai che reguarda il provediment cun medicaments dependa la populaziun en grondas parts dal chantun anc adina da las medias e dals medis che pratitgeschan là. 
La restricziun dal dretg da la dispensaziun directa tras la media u tras il medi ha chaschunà ch'il Grischun n'è – envers ils auters chantuns da la Svizra da l'ost – betg attractiv per avrir ina nova pratica u per surpigliar ina pratica existenta. 
L'aboliziun da la restricziun che vegn proponida ussa duai render il Grischun puspè pli attractiv per medias e per medis che pratitgeschan sin agen quint. 
Uschia vul il Grischun er far frunt a la mancanza da medias e da medis dal provediment medicinal da basa che sa manifestescha e garantir il provediment medicinal futur da la populaziun. 
Ils documents da consultaziun pon ins consultar sin la pagina d'internet dal departament da giustia, segirezza e sanadad 
www.djsg.gr.ch 
sut la rubrica "temas/projects". 
La consultaziun dura fin ils 31 d'avust 2010. 
Las organisaziuns linguisticas survegnan dapli contribuziuns chantunalas 
Il chantun Grischun augmenta sias contribuziuns a las trais organisaziuns linguisticas Lia rumantscha, Pro Grigioni italiano ed a l'Uniun da las Gualsras e dals Gualsers dal Grischun. 
Ella ha approvà in augment a temp limità da las contribuziuns chantunalas. 
A la Lia rumantscha ed a la Pro Grigioni italiano vegnan concedidas a temp limità contribuziuns da gestiun supplementaras extraordinarias da mintgamai 60'000 francs per onn per ils onns 2011 e 2012. 
La Lia rumantscha survegn tras quai ina contribuziun annuala da totalmain 500'000 francs e la Pro Grigioni italiano ina contribuziun totala da 170'000 francs. 
Las contribuziuns per ils onns 2013 fin 2016 vegnan a stuair vegnir regladas en ina nova cunvegna da prestaziun. 
A chaschun d'ina nova cunvegna da prestaziun (2011-2014) vegn er la contribuziun annuala a l'Uniun da las Gualsras e dals Gualsers augmentada per 30'000 francs ad ina contribuziun totala da 155'000 francs. 
La regenza motivescha quest augment cun la situaziun finanziala speziala da las organisaziuns linguisticas. 
Per motivs da princip, dentant er per ponderaziuns giuridicas n'è il chantun però betg en il cas da star bun per largias tar la finanziaziun da la confederaziun. 
Ultra da quai vegn la regenza a s'engaschar tar la confederaziun, per ch'ils agids finanzials federals che sa basan sin ina lescha na vegnian betg bloccads per onns. 
Infurmaziuns: 
cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
Da vischnancas e da regiuns 
Differentas vischnancas: 
La regenza approvescha il project "Reparaziun d'averturas 2010", in project collectiv da differentas vischnancas. 
Tras il project duain vegnir reparadas diversas vias da guaud. 
Als custs da totalmain 85 objects da reparaziun vegnan garantidas contribuziuns da maximalmain 9'849'000 francs. 
Filisur: 
A la vischnanca da Filisur vegn garantida e deliberada ina contribuziun da 61'740 francs per la 1. etappa da la renovaziun dal provediment d'aua. 
Schiers: 
Al consorzi d'aua Schuders da la vischnanca da Schiers vegn garantida ina contribuziun da 146'160 francs per engrondir il provediment d'aua. 
Molinis: 
La revisiun parziala da la planisaziun locala da la vischnanca da Molinis dals 25 da settember 2008 vegn approvada. 
Seglias: 
La revisiun parziala da la planisaziun locala "zona d'explotaziun Campi" ch'è vegnida concludida ils 14 da settember 2009 da la vischnanca da Seglias vegn approvada. 
Contribuziuns chantunalas a differentas instituziuns 
Finanz Infra SA, Laax: 
Cun resalva da la finanziaziun totala reglada vegn concedì – en il rom da la nova politica regiunala da la confederaziun (NPR) – in credit dad 1'280'000 francs a la Finanz Infra SA, Laax, per construir l'indriz d'ennavar Grauberg Flem. 
Ultra da quai vegn garantida ina contribuziun chantunala da 215'475 francs. 
Projects da vias 
La regenza ha approvà totalmain 3'463'000 francs per construir e per sanar ils suandants trajects da vias: 
- via da Breil: lavurs d'impressari Dardin – Breil 
- via d'Engiadina: lavurs da cuvrida tar l'access da Scuol ost 
- via sursilvana: correcziun da la via Trin-Mulin – Felsbach 
Gremi: regenza 
Funtauna: rg chanzlia chantunala dal Grischun 
27.05.201 
Cun grischunBIKE a la regiun principala da velos da muntogna 
Cun il project grischunBIKE vul il Grischun daventar la regiun turistica la pli impurtanta en il sectur dals velos da muntogna. 
En collavuraziun cun represchentantas e cun represchentants dal turissem e da l'economia ha il chantun laschà elavurar in concept correspundent. 
Tenor il concept directiv per l'economia dal Grischun 2010 duai il chantun Grischun daventar la regiun da vacanzas principala da las Alps cun products turistics d'auta qualitad. 
L'uffizi per economia e turissem sco er il post spezialisà per il traffic betg motorisà da l'uffizi da construcziun bassa han lantschà in project cun la finamira da posiziunar il Grischun sco purschider principal da recreaziun activa en la natira cun las disciplinas velo da muntogna, viandar, chaminar nordic e viandar d'enviern sco er cun ulteriuras activitads da la mobilitad cun forza umana (Human Powered Mobility). 
En in emprim pass fa in biro extern in concept concret per la disciplina"velo da muntogna". 
En intervistas cun las destinaziuns turisticas e cun autras purtadras e purtaders da prestaziuns turisticas èn vegnidas evaluada la situaziun actuala, definidas finamiras e proponidas mesiras concretas. 
Cun totalmain 3.6 milliuns francs inclusiv las atgnas prestaziuns da las parts participadas duain vegnir realisadas circa 30 mesiras en ils onns 2010 fin 2013. 
Ina rolla impurtanta giogan standards da qualitad liants ed instruments standardisads che permettan a las singulas destinaziuns da sviluppar vinavant lur purschidas specificas sin in standard aut e da las vender sut il label "Grischun". 
Il concept ha chattà in resun positiv a chaschun da la vasta consultaziun ch'è vegnida fatga en il chantun. 
La fin da mars ha la regenza approvà il project ch'è vegnì inoltrà dal post spezialisà per il traffic betg motorisà ed ha deliberà ina contribuziun da tut en tut maximalmain 1.5 milliuns francs or dals meds finanzials da la nova politica regiunala da la confederaziun. 
La fundaziun grischuna per innovaziun, svilup e perscrutaziun ha garantì per entant 500'000 francs. 
Ina ulteriura contribuziun substanziala vegn empermessa, sch'il project sa sviluppa cun success. 
In cussegl consultativ, dal qual fan part commembras e commembers da l'economia turistica sco er in represchentant da las organisaziuns grischunas da l'ambient, è vegnì installà da l'uffizi per economia e turissem e vegn ad accumpagnar stretgamain quest project. 
Sut la direcziun dal post spezialisà per il traffic betg motorisà è quest project vegnì lantschà en il fratemp. 
En in emprim pass vegn ina direcziun da project externa a priorisar las mesiras per l'emprima etappa da realisaziun 2010 - 2011 e vegn a las elavurar alura detagliadamain cun gruppas da lavur che sa cumponan specificamain tenor las mesiras. 
Las emprimas realisaziuns concretas avessan da pudair vegnir fatgas gia per la stagiun da stad 2011. 
Infurmaziuns: 
- Peter Stirnimann, uffizi da construcziun bassa, responsabel per las medias e manader dal post spezialisà per il traffic betg motorisà, tel. 081 257 37 11 
- Michael Caflisch, vicemanader da l'uffizi per economia e turissem, tel. 081 257 23 73 
Gremi: uffizi da construcziun bassa 
Funtauna: rg uffizi da construcziun bassa 
27.05.201 
Certificats per las novas bibliotecaras 
En il Grischun han 16 bibliotecaras terminà dacurt lur furmaziun supplementara e survegnì il certificat da la cuminanza da lavur da las bibliotecas svizras da lectura publica (CLP). 
En las passa 50 bibliotecas da scola e bibliotecas communalas dal chantun vegn prestada ina lavur da biblioteca cumpetenta, e quai cun il sustegn da la biblioteca chantunala dal Grischun. 
En la biblioteca chantunala dal Grischun vegnan purschidas regularmain furmaziuns supplementaras correspundentas per persunas creschidas. 
Ils curs vegnan organisads – en num da la cumissiun da bibliotecas dal chantun Grischun – da l'incumbensada chantunala da las bibliotecas Nelly Däscher. 
Il curs fundamental da la CLP terminescha suenter 27 dis d'instrucziun cun in examen. 
Dacurt han 16 absolventas survegnì il certificat da la CLP a chaschun da la festa da finiziun. 
En ses pled ha la manadra da l'uffizi da cultura, Barbara Gabrielli, gratulà a las bibliotecaras da la CLP e las ludà per lur engaschament. 
I valia la paina da nizzegiar sinergias, da sa preschentar communablamain e da furmar ina rait ensemen cun las autras bibliotecas grischunas. 
Las purschidas ed ils servetschs da las singulas bibliotecas possian uschia vegnir accordads in cun l'auter en moda optimala. 
In certificat han survegnì: 
Monika Erhart, Maiavilla; Barbara Frehner, Son Gagl; Elisabeth Gehrig, Tavau Plaz; Paula Giger-Barandun, Grüsch; Anna Giudicetti Rizzi, Soazza; Ruth Grünenfelder Flury, Scuol; Odette Hartmann, Zizers; Cornelia Immoos, Pfäffikon; Heidi Müller, Nossadunnaun; Lilli Reber, Arosa; Carita Riesen, Arosa; Christa Schulthess, Ebnat-Kappel; Gina Schutz-Jenal, Filisur; Annina Spirig, Son Gagl; Julia Waldhauser, Schmerikon; Lotti Weber, Tavau Wolfgang 
Infurmaziun per las medias: 
Ina fotografia da las absolventas po vegnir retratga tar la biblioteca chantunala, Nelly Däscher: tel. 081 257 28 37, e-mail: 
Nelly.Daescher@kbg.gr.ch 
Gremi: biblioteca chantunala dal Grischun 
Funtauna: rg biblioteca chantunala dal Grischun 
02.06.201 
Lieu da stgavament spectacular a Zizers: scuvrida da la curt roiala d'Otto I. dal 10avel tschientaner 
Grazia al servetsch archeologic dal chantun Grischun vegnan exchavadas a Zizers restanzas d'edifizis dal 10avel tschientaner. 
En quest connex sa tracti da la segunda curt roiala en Svizra ch'è vegnida cumprovada archeologicamain. 
Il lieu d'exchavaziun po vegnir visità venderdi, ils 4 da zercladur, e sonda, ils 5 da zercladur. 
A Zizers al Schlossbungert, in prà sut il chastè sura, èn vegnids tutgads l'onn 2003 mirs d'in edifizi svanì, e quai durant sondagis sutterrans per in project da construcziun. 
Suenter ch'il servetsch archeologic dal Grischun ha survegnì enconuschientscha da la ruina nunenconuschenta, èn vegnids fatgs immediatamain sondagis archeologics per sclerir la dimensiun e la vegliadetgna da las restanzas d'edifizis. 
La surpraisa è stada gronda, cur ch'igl è sa mussà ch'i sa chattia sut il terren dal Schlossbungert in'ovra da construcziun da gronda dimensiun da la fasa transitorica dal temp medieval tempriv al temp autmedieval. 
Per il servetsch archeologic dal Grischun è l'examinaziun archeologica cumpletta pir vegnida en dumonda a partir da quel mument ch'igl era avant maun la permissiun da construcziun uffiziala per l'abitadi da pliras famiglias. 
Per plirs motivs è questa permissiun pir stada avant maun la primavaira 2009. 
Dapi l'avust 2009 è il fossal avert fin a la profunditad da las restanzas dals edifizis medievals. 
Supposiziuns confermadas 
L'emprima supposiziun exprimida ch'i sa tractia da la curt roiala da Zizers, ch'è documentada en scrit e che l'imperatur Otto I. ha regalà l'onn 955 a l'uvestg da Cuira Hartpert, è ussa vegnida confermada sin fundament da la dimensiun e da l'equipament constatà. 
Ils edifizis s'extendan numnadamain fin a la baselgia evangelic-refurmada e cumpiglian ina lunghezza d'almain 25 meters sco er ina ladezza da 13 meters. 
Ultra dal palaz imperial sin il Lindenhof a Turitg è quai pir la segunda curt roiala da la Svizra ch'è vegnida cumprovada archeologicamain. 
Ils indizis archeologics a Zizers tanschan anc almain dus tschientaners pli lunsch enavos. 
La curt pumpusa, nua ch'igl imperatur e sia suita sa fermavan durant lur viadis stentus da servetsch tras l'imperi sin via per l'Italia, duess gia avair existì dal temp da Carl il Grond. 
Fin a la donaziun en il 10avel tschientaner n'è l'edifizi betg restà en sia furma originala, sco quai che las examinaziuns archeologicas han mussà. 
Suenter in fieu durant il 9avel tschientaner èn vegnidas fatgas cuntinuadamain midadas en l'intern. 
Il 11avel/12avel tschientaner – ina indicaziun exacta dal temp n'è actualmain anc betg pussaivla – era l'edifizi uschè fitg en decadenza ch'el è vegnì bandunà. 
L'interiur da la ruina è alura vegnì duvrà sco santeri da la baselgia ch'è probablamain resultada da la chaplutta originala da la curt roiala. 
A la plazza da quella sa chatta oz la baselgia evangelic-refurmada. 
Al lieu da la curt roiala u en la proxima vischinanza stoi gia avair dà in abitadi durant il temp roman. 
Chats singuls inditgeschan dentant in vitg roman u in bain puril. Di da l'exchavaziun averta 
Il lieu d'exchavaziun a Zizers po vegnir visità venderdi, ils 4 da zercladur, e sonda ils 5 da zercladur. 
Ultra da las explicaziuns davart ils testimonis dals edifizis impressiunants dal 8avel, 9avel e 10avel tschientaner suenter Cristus e davart la professiun archeologica vegnan preschentadas differentas scienzas vischinas da l'archeologia. 
Quant ditg che las exchavaziuns a Zizers vegnan anc a durar, n'è anc betg clar per il mument. 
Infurmaziuns: 
Urs Clavadetscher, archeolog chantunal, uffizi da cultura, tel. 081 254 16 62 
Gremi: uffizi da cultura 
Funtauna: rg uffizi da cultura 
02.06.201 
Communicaziun da la regenza dals 3 da zercladur 2010 
A chaschun da sia ultima sesida ha la regenza grischuna approvà il project d'exposiziun per manar natiers aua en il Lag la Cauma. 
Ultra da quai ha ella tractà differentas fatschentas da vischnancas e da regiuns sco er concedì contribuziuns chantunalas a differentas instituziuns. 
Glisch verda al project per manar natiers aua en il Lag la Cauma 
Il project dal chantun che ha l'intent da manar natiers aua en il Lag la Cauma a Flem po vegnir realisà. 
La regenza grischuna ha approvà il project d'exposiziun correspundent. 
Il project prevesa da prender aua da l'aual Platt Alva e per part er da l'aual Flem durant sis fin otg emnas per onn e da manar natiers questa aua a l'aual Pulté che furnescha indirectamain sia aua al Lag la Cauma. 
Per far in'expertisa dal project e da ses effects è vegnì consultà in expert independent; sias recumandaziuns vegnan ussa resguardadas. 
En consequenza da quai han las organisaziuns per la protecziun da l'ambient retratg lur protesta. 
Las recumandaziuns da l'expert vegnan ussa integradas sco cundiziuns en il conclus d'approvaziun da la regenza. 
Uschia ston l'emprim vegnir analisadas eventualas funtaunas da substanzas nutritivas (fosfat) en l'intschess dals auals Platt Alva e Flem. 
Qua tras duai vegnir garantida a lunga vista la qualitad da l'aua dal Lag la Cauma. 
L'inducziun da l'aua che vegn manada natiers vegn plinavant concepida uschia, ch'i po vegnir reagì immediatamain sin eventualas midadas da la qualitad da l'aua. 
Per quest intent vegnan observads cuntinuadamain en spezial er il turblament e la temperatura dal Lag la Cauma. 
L'october 2002 era vegnida tagliada ina sfendaglia da carst a l'intern dal tunnel da sviament da Flem en il rom da las lavurs da construcziun vi da quest tunnel. 
Silsuenter han ins stuì constatar che l'afflussiun sutterrana da l'aua en il Lag la Cauma sco er en autras auas è sa reducida. 
Da vischnancas e da regiuns 
Brusio: 
Per la sanaziun e per l'engrondiment da la serenera Li Geri garantescha la regenza a la vischnanca da Brusio ina contribuziun da maximalmain 116'620 francs. 
Morissen: 
A la vischnanca da Morissen vegn garantida e deliberada ina contribuziun da 69'840 francs als custs per la 1. etappa da la sanaziun e da l'engrondiment dal stabiliment dal provediment d'aua. 
Ramosch: 
A la vischnanca da Ramosch vegn garantida ina contribuziun da maximalmain 217'958 francs per construir la nova serenera Seraplana ed il chanal per aua da plievgia e da naiv Fallun – Poz. 
Farschno: 
La revisiun parziala da la planisaziun locala da la citad da Farschno dals 4 da december 2009 vegn approvada. 
Contribuziuns chantunalas a differentas instituziuns 
Surselva turissem SA: 
A la Surselva turissem SA vegn garantida ina contribuziun da totalmain 900'000 francs als custs da transfurmaziun per furmar in'organisaziun turistica regiunala (OTReg). 
Valposchiavo Calcio: 
Per il project "Il calcio ti riporta in Valle" (Il ballape ta maina puspè en la val) survegn l'uniun "Valposchiavo Calcio" ina contribuziun da maximalmain 16'500 francs or dal fond da sport. 
Projects da vias 
La regenza ha approvà totalmain 2'302'000 francs per construir e per sanar ils suandants trajects da vias: 
- via da Samignun: lavurs d'impressari e da cuvrida, S­chalun – Val Pischöt 
- via da Sporz: lavurs da cuvrida, Casa Selva – spartavias Tgantieni 
Gremi: regenza 
Funtauna: rg chanzlia chantunala dal Grischun 
03.06.201 
Retscha d'occurrenzas transcunfinalas "Sanadad tenor las schlattainas: maletgs dal corp" 
"Sanadad tenor las schlattainas: maletgs dal corp" è ina retscha d'occurrenzas transcunfinalas che vegn preschentada dals posts spezialisads per dumondas d'egualitad dal principadi da Liechtenstein, da la regiun dal Vorarlberg e dals chantuns Appenzell dador e Grischun dals 8 da zercladur fin ils 10 da november 2010. 
A Cuira han lieu gievgia, ils 17 da zercladur, e venderdi, ils 18 da zercladur, duas occurrenzas cun in'exposiziun "Zona libra da barbies" sco er cun referats davart il tema "Giuven, bain proporziunà e curunà da success?" en il center da furmaziun per la sanadad ed ils fatgs socials. 
Oz vegn il corp perfetg celebrà da las medias sco norma. 
Il medem mument survegnin nus la missiva che nus pudain crear sezzas e sezs in corp perfetg – sche nus investin mo temp e daners avunda per quai. 
Tuttina paran las normas da las medias d'esser nuncuntanschiblas, en spezial sche nus considerain che las fotografias da supermodels èn retuschadas fermamain cun il computer. 
Pertge vegn celebrà in tal cult enturn il corp? 
Tge effects ha la fixaziun sin la cumparsa corporala perfetga per nossa sanadad e per la conscienza da nus sezzas e da nus sezs, per la cuntentezza cun nus sezzas e cun nus sezs? 
Tge pretsch pajan mattas e mats, dunnas ed umens per cuntanscher in maletg dal corp ideal? 
En questa retscha d'occurrenzas transcunfinalas "Maletgs dal corp" vulan ils posts spezialisads per dumondas d'egualitad s'avischinar a quest problem cumplex nà da la sanadad, da la psicologia e da la soziologia e mussar si las differenzas tranter las schlattainas. 
Referats, exposiziun, films curts e preschentaziun "Il maletg dal corp en la reclama" 
L'onn europeic per l'egualitad da las schanzas 2008 han ils quatter posts spezialisads dal principadi da Liechtenstein, da la regiun dal Vorarlberg e dals chantuns Appenzell dador e Grischun organisà e realisà la retscha d'occurrenzas "Medischina tenor las schlattainas: sanadad feminina – sanadad masculina". 
Or da quai èn sa sviluppads quatter referats davart il tema dal maletg dal corp, ina exposiziun cun il titel "Zona libra da barbies" dal center da mattas Amazone da Bregenz, ina preschentaziun tar "Maletgs dal corp – realitads construidas da dunnas e d'umens en la reclama", films curts davart maletgs dal corp ed in test persunal davart la reflexiun dal maletg dal corp persunal. 
Cumenzament il zercladur 
Il Vorarlberg cumenza cun la retscha d'occurrenzas ils 8 da zercladur 2010 cun il tema "La pussanza dal maletg dal corp". 
Il Grischun cuntinuescha cun la retscha ils 18 da zercladur cun "Giuven, bain proporziunà e curunà da success?". 
Suenter la pausa da stad haja num ils 20 da settember en l'Appenzell dador "Betg pli giuven – anc betg vegl". 
Il Liechtenstein terminescha ils 10 da november 2010 questa retscha d'occurrenzas cun il tema "Daventar pli vegl – restar viscal". 
Occurrenzas a Cuira 
Vernissascha da l'exposiziun "Zona libra da barbies" en il center da furmaziun per la sanadad ed ils fatgs socials (CSS) a Cuira, gievgia ils 17 da zercladur 2010, a las 17.00. 
Questa exposiziun po vegnir visitada venderdi, ils 18 da zercladur, da las 8.00 fin las 18.00. 
Occurrenza "Giuven, bain proporziunà e curunà da success?": referats: dr. med. Bettina Isenschmid "La fom feminina – aspects dal cumportament da mangiar specifics per la schlattaina en la cussegliaziun ed en la terapia" e Frank Luck "Mes corp mussa, tgi che jau sun … maletgs dal corp ed umens giuvens – Co pudess vesair ora in midavista?", che vegn suandà d'in apero, auditori dal center da furmaziun per la sanadad ed ils fatgs socials (CSS) a Cuira, venderdi, ils 18 da zercladur 2010, a las 18.00. 
Infurmaziuns: 
- Silvia Hofmann, manadra dal post da stab per l'egualitad da las schanzas, tel. 081 257 35 71 (ma, me, gie), e-mail: 
Silvia.Hofmann@stagl.gr.ch 
Infurmaziun per las medias: 
Collavuraturas e collavuraturs da las medias che vulan rapportar da la retscha d'occurrenzas transcunfinalas "Sanadad tenor las schlattainas: maletgs dal corp" sco er da las occurrenzas a Cuira dals 17/18 da zercladur 2010 èn bainvegnids cordialmain. 
Gremi: post da stab per l'egualitad da las schanzas 
Funtauna: rg post da stab per l'egualitad da las schanzas 
03.06.201 
Resultats da l'enquista davart la tscherna da professiun e da scola dals giuvenils grischuns che bandunan la scola 2010 
L'enquista "Co vai vinavant suenter la scola?" che vegn fatga mintga onn dapi l'onn 2004 mussa per quest onn resultats ch'èn tuttavia encuraschants. 
Tenor questa enquista reusseschan 82% da las scolaras e dals scolars da far senza problems la midada dal temp da scola obligatoric en in emprendissadi u en ina scola da cuntinuaziun. 
Il mument da l'enquista n'han mo 6.1 % dals giuvenils anc betg decidì davart lur scolaziun futura u n'han anc betg chattà ina soluziun correspundenta. 
Per la stad 2010 èn annunziadas actualmain en l'indicatur da las plazzas d'emprendissadi INPLEM 20% dapli plazzas d'emprendissadi sco libras che l'onn passà. 
En emprima lingia po quai vegnir attribuì al dumber da scolaras e da scolars ch'è sa reducì sco er a la purschida da plazzas d'emprendissadi ch'è anc adina buna. 
Cun circa 70% sa chatta la quota da scolaras e da scolars ch'èn sa decidids per in emprendissadi sur la media dals ultims onns (ca. 65%). 
Cumpareglià cun lur cumpognas èn bler dapli scolars che bandunan la scola sa decidids da far in emprendissadi. 
Anc adina sisum la glista da las professiuns d'emprendissadi da tuttas duas schlattainas stat la scolaziun commerziala. 
In emprendissadi sco spezialista da commerzi en detagl AFQ resp. sco spezialista da sanadad AFQ suonda sin las proximas plazzas da las scolaras che bandunan la scola. 
Tar ils scolars suondan sin la plazza 2 l'electroinstallatur e sin plazza 3 il cuschinier AFQ. 
Quasi duas giadas uschè blers umens giuvens sco dunnas giuvnas planiseschan ina scolaziun cun ina maturitad professiunala. 
Per l'enquista ch'è vegnida fatga la fin da l'avrigl han las persuna d'instrucziun da classa avisà 92 scolaras e scolars che n'han anc chattà nagina soluziun. 
Las experientschas dals onns passads dattan dentant curaschi er per quests giuvenils. 
Fin a l'enquista posteriura a la fin da quest onn da scola dastgass il dumber da scolaras e da scolars anc sa reducir fermamain. 
E quai betg sco ultim pervia dal sustegn tras la cussegliaziun professiunala dal chantun e tras ils coaches. 
Per in onn intermediar (10avel onn da scola, onn social, praticum, segiurn per emprender ina lingua estra u autra soluziun) èn sa decidids 11% da las scolaras e dals scolars dumandads. 
Questa via è vegnida tschernida bler pli savens da dunnas giuvnas che d'umens giuvens. 11% han tschernì ina scola da cuntinuaziun. 
Er en quest cas surpassa il dumber da las dunnas giuvnas quel dals scolars che bandunan la scola. 
Infurmaziuns: 
Moreno Raselli, manader da partiziun da la cussegliaziun da professiun, da studi e da carriera, tel. 081 257 27 61, e-mail: 
moreno.raselli@afb.gr.ch 
Gremi: uffizi per la furmaziun professiunala 
Funtauna: rg uffizi per la furmaziun professiunala 
04.06.201 
La cumissiun approvescha la lescha davart ils registers d'abitantas e d'abitants 
La cumissiun dal cussegl grond per politica da stadi e strategia ha predeliberà il sboz da lescha da la regenza davart ils registers d'abitantas e d'abitants. 
Ella suonda en tut ils puncts las propostas da la regenza e propona al cussegl grond d'approvar il project. 
Il parlament vegn a tractar il project en la sessiun da zercladur. 
Sut il presidi dal president da la cumissiun Jon Domenic Parolini ha la cumissiun per politica da stadi e strategia predeliberà il sboz da la regenza davart la lescha davart ils registers d'abitantas e d'abitants per mauns dal cussegl grond. 
A la sesida che ha gì lieu a Scuol è er sa participà il cusseglier guvernativ Hansjörg Trachsel. 
Sin fundament da la legislaziun federala surordinada ston ils chantuns e las vischnancas armonisar ils registers d'abitantas e d'abitants sco er ulteriurs registers uffizials. 
Per quest intent sto er il chantun Grischun relaschar ina legislaziun executiva. 
L'armonisaziun dals registers ha la finamira d'unifitgar ils registers d'abitantas e d'abitants en ils chantuns ed en las vischnancas sco er ils gronds registers da persunas da la confederaziun en il sectur dal stadi civil, da las persunas estras sco er da las fugitivas e dals fugitivs. 
Ils differents registers vegnan midads uschia, ch'els pon vegnir cumparegliads areguard il cuntegn, areguard la nomenclatura ed areguard l'actualitad e ch'els pon vegnir preparads per la transmissiun electronica standardisada da las datas. 
Questa retschertga sin basa dals registers duai en spezial remplazzar il vegl sistem da la dumbraziun dal pievel. 
A partir da l'onn 2010 vegnan las datas rimnadas per mintga quartal directamain dals differents registers. 
Sin basa dals registers armonisads e sin basa da la transmissiun periodica da las datas po l'uffizi federal da statistica metter a disposiziun permanentamain basas statisticas actualas. 
Ultra da quai porta l'armonisaziun er anc auters avantatgs a la confederaziun, als chantuns ed a las vischnancas. 
Suenter avair discutà detagliadamain il project ha la cumissiun suandà las propostas da la regenza e propona al cussegl grond d'approvar il project. 
Infurmaziuns: 
Jon Domenic Parolini, president da la cumissiun per politica da stadi e strategia, tel. 079 280 72 92 
Gremi: cumissiun per politica da stadi e strategia 
Funtauna: rg cumissiun per politica da stadi e strategia 
04.06.201 
Culp da partenza da l'offensiva da qualitad per il turissem grischun 
Sco ulteriur pass da la refurma dal turissem grischun lantscha l'uffizi per economia e turissem dal chantun Grischun in'offensiva da qualitad per segirar e per promover la qualitad. 
La finamira è da rinforzar – or da vista dal client – l'entira chadaina da servetschs en il turissem cun ina strategia da qualitad surordinada. 
Dapi ch'il cusseglier guvernativ Hansjörg Trachsel ha lantschà il project da refurma "Structuras cumpetitivas e repartiziun da las incumbensas en il turissem grischun" l'onn 2006, èsi capità bler en il turissem dal Grischun. 
La furmaziun da destinaziuns regiunalas sco tala vegn garantida a lunga vista sin basa da differents projects parzials. 
La promoziun da la qualitad da servetschs è il project parzial il pli nov da la refurma dal turissem grischun. 
Projects parzials accumpagnants 
L'economia da turissem è ina pitga impurtanta en il chantun Grischun. 
Il project da refurma ha la finamira da gudagnar novs giasts per il Grischun e da segirar plazzas da lavur. 
Divers projects parzials, sco per exempel la plattafurma turistica electronica, la promoziun d'in turissem che s'accorda cun la natira e cun la cultura, sistems da direcziun e da monitoring tar destinaziuns u ina nova finanziaziun dal turissem per il Grischun, duain sustegnair questa finamira en moda durabla. 
Finamira da l'offensiva da qualitad dal Grischun 
En in pajais cun auts pretschs sco la Svizra è la qualitad da products e da servetschs d'impurtanza decisiva. 
Per pudair satisfar optimalmain als basegns da las clientas e dals clients èn necessarias purschidas da gronda qualitad. 
Ina strategia da bunmartgà n'è nagina alternativa per il turissem grischun. 
Regiuns turisticas cumpetitivas ston ademplir ils basegns dal giast meglier che tut ils auters purschiders. 
Quai che sa chapescha da sasez tar las interpresas industrialas, duai er daventar il standard dal turissem grischun: In'auta qualitad sin l'entira chadaina da servetschs creescha satisfacziun tar ils giasts e giasts cuntents turnan puspè. 
Cun ina strategia intenziunada per segirar la qualitad duai questa filosofia vegnir rinforzada e promovida. 
In sistem per il manaschament da la qualitad surordinà ch'integrescha differents furniturs da servetschs, dentant er las vischnancas e la populaziun, duai crear las meglras premissas persuenter. 
En il center stat la meglieraziun da la qualitad da servetschs tar las destinaziuns, tar singulas purschidas e tar interpresas. 
L'offensiva da qualitad vegn a sa basar sin models, sin certificaziuns e sin standards da qualitad ch'èn sa cumprovads e na vegn betg a crear novs sistems e labels. 
Proxims pass 
Il project parzial "offensiva da qualitad dal Grischun" ha lieu en duas fasas: En l'emprima fasa vegn elavurà in concept per la strategia chantunala da segirar la qualitad. 
Cun integrar ina gruppa accumpagnanta duain esser avant maun las basas fin la fin da l'onn 2010. 
Ultra d'ina filosofia e strategia da qualitad communabla èn manegiads cun quai er indicaturs da qualitad e recumandaziuns per mesiras. 
L'uffizi per economia e turissem vegn sustegnì da l'institut per turissem e temp liber da la SATE a Cuira (prof. dr. Philipp Boksberger), da l'institut da perscrutaziun per temp liber e turissem da l'universitad Berna (prof. dr. Hansruedi Müller) e da la tune management & training SA da Muri sper Berna (dr. Rolf Widmer). 
En ina segunda fasa duain las mesiras elavuradas vegnir realisadas intenziunadamain. 
Infurmaziuns: 
- Eugen Arpagaus, manader da l'uffizi per economia e turissem dal Grischun, tel. 081 257 23 77, 079 256 93 94 
- Michael Caflisch, manader svilup turistic, uffizi per economia e turissem, tel. 081 257 23 73 
Gremi: uffizi per economia e turissem 
Funtauna: rg uffizi per economia e turissem 
07.06.201 
Nov currier da velo en las bibliotecas a Cuira 
Dapi il 1. da matg collia da nov in currier da velo las tschintg bibliotecas a Cuira. 
Las utilisadras ed ils utilisaders ch'èn inscrits en las bibliotecas participantas han la pussaivladad da laschar purtar gratuitamain medias en la biblioteca da lur giavisch ubain da restituir medias en lur proxima biblioteca. 
Il nov servetsch vegn purschì en las bibliotecas dal center da furmaziun per la sanadad ed ils fatgs socials, da la scola auta da tecnica ed economia, da la biblioteca chantunala, da la scola auta da pedagogia e da la scola auta da teologia. 
Il currier da velo transporta tschintg giadas per emna cudeschs, da glindesdi fin venderdi. 
Cudeschs che vegnan empustads fin a las 15.00 en il catalog online ( 
www.aleph.gr.ch 
sco er 
www.nebis.ch 
) vegnan furnids fin circa a las 17.00 e stattan a disposiziun durant 7 dis per la retratga. 
Il currier da velo duai facilitar l'accessibladad da las medias al lieu. 
Ultra da quai èn las bibliotecas da la scola auta da tecnica ed economia colliadas cun il servetsch da currier surregiunal gratuit da la collavuraziun NEBIS. 
Uschia pon las utilisadras ed ils utilisaders er empustar cudeschs da Turitg sur la scola auta da tecnica ed economia ed als laschar furnir – per exempel – en la biblioteca chantunala. 
Il nov currier da velo è ina purschida dal project da cooperaziun "Bibliotecas da Cuira – cooperaziun tranter las bibliotecas scientificas". 
Infurmaziuns: 
Christina Bieber, manadra da project scientifica da la biblioteca chantunala dal Grischun, tel.: 081 257 28 60 
Gremi: biblioteca chantunala dal Grischun 
Funtauna: rg biblioteca chantunala dal Grischun 
09.06.201 
Nov attest davart las enconuschientschas da la materia obligatoric per tut las possessuras e per tut ils possessurs da chauns a partir dal settember 
La nova legislaziun federala davart la protecziun dals animals prescriva che las possessuras ed ils possessurs da chauns ston absolver ina scolaziun teoretica e pratica. 
Suenter in termin transitoric vegn questa pretensiun a vegnir controllada a partir dal settember 2010 da las vischnancas ch'èn las autoritads cumpetentas per ils fatgs da chauns. 
A chaschun d'ina dieta ha l'uffizi per la segirezza da victualias e per la sanadad d'animals infurmà las represchentantas ed ils represchentants da las vischnancas davart in concept simpel ed efficazi per controllar quest nov attest. 
Il 1. da settember 2008 è la nova ordinaziun federala davart la protecziun dals animals entrada en vigur. 
In element impurtant da questa midada da lescha è l'obligaziun da scolaziun ch'è prescritta per las possessuras e per ils possessurs d'animals. 
Uschia ston pudair preschentar en l'avegnir tut las possessuras e tut ils possessurs da chauns in attest davart las enconuschientschas da la materia (AEM). 
Quel survegnan ellas ed els suenter ina scolaziun teoretica e pratica. 
Uschia ston ellas ed els cumprovar ch'ellas ed els èn s'acquistads las enconuschientschas, co ch'ins tegna e co ch'ins tracta in chaun e ch'ellas ed els èn abels da manar in chaun en il mintgadi en moda controllada. 
Questas prescripziuns da scolaziun valan atgnamain dapi il 1. da settember 2008. 
La confederaziun ha dentant concedì in temp transitoric da dus onns per las introducir. 
A partir dal 1. da settember 2008 ston pervia da quai tut las possessuras e tut ils possessurs da chauns absolver cun lur chaun questa scolaziun teoretica e pratica. 
Exceptà da quai èn las persunas che avevan cumprovadamain in chaun gia avant il 1. da settember 2008. 
Sche questas persunas s'acquistan però in chaun nov, ston ellas er absolver la part pratica da quest attest nov. 
Necessitad d'ina scolaziun teoretica e pratica 
Tenor las prescripziuns federalas ston tut las possessuras novas e tut ils possessurs novs da chauns che na possedevan il 1. da settember 2008 betg anc in agen chaun frequentar l'emprim in 
curs da teoria 
. 
Quel sto vegnir frequentà avant l'acquisiziun dal chaun nov e dura almain quatter uras. 
Il 
curs pratic 
sto alura vegnir frequentà entaifer in onn dapi l'acquisiziun dal chaun. 
Quest curs che vegn frequentà cun l'agen chaun consista d'almain quatter unitads. 
El è obligatoric per tut las possessuras e per tut ils possessurs da chauns. 
Tut ils curs en Svizra stattan sut la surveglianza da l'uffizi federal veterinar e vegnan purschids localmain en tut las regiuns. 
En il Grischun vegnan quests curs purschids en differents lieus. 
Controlla tras las vischnancas 
En il chantun Grischun èsi chaussa da las vischnancas da controllar, sche tut las possessuras e tut ils possessurs da chauns èn s'acquistads l'attest obligatoric davart las enconuschientschas da la materia. 
Per che questa nova mesira vegnia realisada en moda unitara entaifer il chantun, ha il post spezialisà per chauns da l'uffizi per la segirezza da victualias e per la sanadad d'animals dal Grischun elavurà in concept respectiv. 
Quel regla l'activitad da controlla e l'execuziun sin plaun communal da la scolaziun obligatorica da las possessuras e dals possessurs da chauns. 
La finamira è che las vischnancas possian far questa controlla cun structuras simplas e senza blera lavur administrativa supplementara. 
Il concept prevesa che las possessuras ed ils possessurs da chauns ston annunziar lur chaun nov fin a la vegliadetgna da sis mais tar la vischnanca. 
Il pli tard tar l'incassament da la taglia da chauns il segund onn suenter l'acquist d'in chaun ston las possessuras ed ils possessurs preschentar il nov attest obligatoric davart las enconuschientschas da la materia a las vischnancas per la controlla. 
Per realisar quest concept e sco plattafurma da discussiun organisescha l'uffizi per la segirezza da victualias e per la sanadad d'animals mesemna, ils 9 da zercladur 2010, en il Plantahof a Landquart in di d'infurmaziun per las vischnancas. 
La finamira da la dieta è quella da mussar als posts administrativs da las vischnancas soluziuns pussaivlas per realisar l'execuziun da questa incumbensa. 
Uschia duai er la populaziun vegnir rendida attenta anc ina giada a l'attest davart las enconuschientschas da la materia "chauns" avant ch'il termin transitoric legal è scadì. 
Sustegn da las vischnancas tras il post spezialisà per chauns 
Per ademplir las pretensiuns da la legislaziun federala e chantunala davart il tractament da chauns ha l'uffizi per la segirezza da victualias e per la sanadad d'animals stgaffì gia l'onn 2008 in agen post spezialisà per chauns. 
Quel è responsabel per l'execuziun da la legislaziun en quest sectur. 
Quest post spezialisà duai er gidar a promover la collavuraziun cun las vischnancas e sustegnair ellas en l'execuziun da lur incumbensas en il sectur dals chauns. 
En il center da sia lavur stat l'elavuraziun da tut las annunzias davart morsas da chauns e davart chauns cun in cumportament fitg agressiv en il Grischun. 
L'onn 2009 èn vegnids annunziads 154 cas da morsas da chauns en il chantun Grischun, nua ch'èn registrads tut en tut ca. 12'800 chauns. 
Quai correspunda ad in pitschen augment cumpareglià cun l'onn precedent. 
La nova lescha chantunala davart ils fatgs veterinars ch'è er entrada en vigur il cumenzament da l'onn 2008 prevesa che chauns cun in cumportament extraordinari possian vegnir suttamess ad in test da cumportament. 
Sch'in chaun vegn classifitgà sco privlus, pon las autoritads chantunalas ordinar las mesiras necessarias. 
Infurmaziuns: 
- Rolf Hanimann, veterinari chantunal, uffizi per la segirezza da victualias e per la sanadad d'animals, tel. 081 257 24 11 
- Martin Lienhard, post spezialisà per chauns, uffizi per la segirezza da victualias e per la sanadad d'animals, tel. 081 257 24 23 
Gremi: uffizi per la segirezza da victualias e per la sanadad d'animals 
Funtauna: rg uffizi per la segirezza da victualias e per la sanadad d'animals 
09.06.201 
Communicaziun da la regenza dals 10 da zercladur 2010 
En sia ultima sesida ha la regenza grischuna tractà differentas fatschentas da vischnancas e da regiuns sco er deliberà contribuziuns chantunalas ad instituziuns. 
Da vischnancas e da regiuns 
Haldenstein: 
La regenza ha approvà la revisiun parziala da la planisaziun locala che la vischnanca da Haldenstein ha concludì ils 25 da november 2009 en vista a la construcziun d'in implant d'energia dal vent en il territori "Oldis". 
L'approvaziun è colliada cun cundiziuns dal dretg da l'ambient, en spezial en connex cun la protecziun dals utschels. 
Regiun Mesolcina: 
La revisiun parziala dals statuts da la regiun Mesolcina vegn approvada. 
Corporaziun regiunala Pro Partenz: 
La revisiun parziala dals statuts da la corporaziun regiunala Pro Partenz vegn approvada. 
Surses: 
La revisiun parziala dals statuts da l'uniun d'interess turistic da las vischnancas dal Surses vegn approvada. 
Contribuziuns chantunalas a differentas instituziuns 
Project da PISA: 
Suenter la terminaziun dal 4. ciclus (2007 fin 2010) dal studi da PISA (Programme for International Student Assessment) sa participescha il chantun Grischun er en l'avegnir al project internaziunal. 
Quai ha lieu sco fin ussa en il rom da l'engaschament da la conferenza svizra da las directuras e dals directurs chantunals da l'educaziun publica (CDEP). 
Per la participaziun dal chantun al project da PISA vegn messa a disposiziun a partir da l'onn 2011 ina contribuziun da 30'000 francs. 
Projects da vias 
La regenza ha approvà totalmain 980'000 francs per construir e per sanar il suandant traject da via: 
- via da l'Alvra: lavurs d'impressari e da cuvrida, Tranter ils Craps – Punt Ota 
Gremi: regenza 
Funtauna: rg chanzlia chantunala dal Grischun 
10.06.201 
Concurrenza per sviluppar ovras audio-visualas rumantschas: surdà per la segunda giada contribuziuns 
La promoziun da la cultura dal chantun Grischun ha lantschà l'onn passà ina concurrenza per sviluppar projects e per promover scenaris da films documentars e da films dramatics rumantschs. 
Il cumenzament da zercladur èn vegnidas surdadas per la segunda giada contribuziuns ad ovras. 
Per trais projects da film èn vegnids concedids tut en tut 47'000 francs. 
Da la fin d'avrigl fin la fin da matg han la commembra ed ils commembers da la cumissiun gì l'occasiun da giuditgar ils sis projects inoltrads. 
La cumissiun da concurrenza – che consista dad Esther Krättli Jenny, commembra da la cumissiun per promover la cultura, da Peter Egloff, publicist ed anteriur manader da program da la televisiun rumantscha, sco er dad Armon Fontana, uffizi da cultura, partiziun "promoziun da la cultura" – ha examinà la qualitad, la professiunalitad e l'autenticitad dals projects ch'èn vegnids inoltrads da las cineastas e dals cineasts. 
Durant la fasa da pilot dals onns 2009 e 2010 mettan l'uffizi federal da cultura, secziun "film", e l'uffizi da cultura dal chantun Grischun, partiziun "promoziun da la cultura", a disposiziun mintg'onn daners da promoziun. 
Quest onn èn vegnids concedids tut en tut 47'000 francs per ils suandants projects da film: 
• Hercli Bundi, 1964 
Rumantsch – Generaziun 3.0, film documentar 
• Carla Hitz, 1974 
La Pulanera, film da dissegns animads 
• Menga Huonder-Jenny, 1965 
Unfànts a musica, film documentar 
Project da pilot durant dus onns 
Il project, ch'è per entant limità als onns 2009 e 2010, ha la finamira da meglierar las cundiziuns generalas per la cinematografia rumantscha. 
A medem temp è questa concurrenza da film ina contribuziun a la diversitad linguistica. 
La stad 2010 ha lieu – ensemen cun l'uffizi federal da cultura, secziun "film" – in'evaluaziun dal project da pilot. 
Infurmaziuns: 
Armon Fontana, promoziun da la cultura dal Grischun,  tel. 081 254 16 02, e-mail: 
armon.fontana@afk.gr.ch 
Gremi: uffizi da cultura 
Funtauna: rg uffizi da cultura 
10.06.201 
Resultats finals da las elecziuns da la regenza dals 13 da zercladur 2010 
Ils resultats finals da las elecziuns da la regenza dad oz èn vegnids publitgads en l'internet sut 
www.gr.ch 
. 
Elegid(a)s èn: 
Vuschs: 
Schmid Martin 
25'720 
Janom Steiner Barbara 
24'623 
Trachsel Hansjörg 
20'530 
Cavigelli Mario 
19'800 
Jäger Martin 
16'034 
Autras persunas che han survegnì vuschs: 
Cahannes Renggli Barla 
14'276 
Brand Heinz 
13'070 
Gasser Josias F. 
8'530 
Brosi Christian 
7'748 
Kappeler Jürg 
4'195 
Einzelne 
2'284 
Maioritad absoluta 
15'682 
Participaziun a la votaziun 
36.22 % 
La survista detagliada dals resultats finals da las elecziuns da la regenza è publitgada en l'internet sut il suandant link 
www.gr.ch - publicaziuns - elecziuns e votaziuns - elecziuns da la regenza 
. 
Funtauna: rg chanzlia chantunala dal Grischun 
13.06.201 
Resultats finals da las elecziuns cirquitalas dals 13 da zercladur 2010 
Ils resultats finals da las elecziuns cirquitalas dad oz èn vegnids publitgads en l'internet sut www.gr.ch. 
Las votantas ed ils votants dal Grischun han occupà da nov ils suandants mandats: 
presidenta cirquitala 
resp. president cirquital substituta u substitut 
da la presidenta cirquitala resp. dal president cirquital 
deputads en il cussegl grond 
(parlament chantunal) 
suppleantas e suppleants 
dal cussegl grond 
Ils resultats finals da las elecziuns cirquitalas èn publitgads en l'internet sut il suandant link 
www.gr.ch - publicaziuns - elecziuns e votaziuns - elecziuns cirquitalas 
. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
13.06.201 
Las scheffas ed ils schefs da las regenzas da la ARGE ALP sa scuntran en il Tirol dal sid a lur 41. conferenza plenara: Temas centrals èn la politica da traffic e la politica dal clima 
En il center da la conferenza da las scheffas e dals schefs da las regenzas da la cuminanza da lavur da las regiuns alpinas (ARGE ALP) da quest onn stat la deliberaziun da duas resoluziuns. 
En ina resoluziun sa dosta la ARGE ALP cunter l'admissiun da gigaliners en il territori alpin, l'autra resoluziun concerna il svilup cultural da la regiun alpina. 
Ultra da quai decidan las scheffas ed ils schefs da las regenzas davart la cuntinuaziun e davart la lantschada da differents projects, dals quals il Grischun ha inoltrà en tut trais projects. 
La conferenza – sut il presidi dal Tirol dal sid – ha lieu venderdi, ils 18 da zercladur 2010, ad Eppan. 
La ARGE ALP vul sa dustar cunter l'admissiun da gigaliners en il territori alpin. 
A chaschun da la 41. conferenza plenara che stat quest onn sut il presidi dal Tirol dal sid duain las scheffas ed ils schefs da las regenzas deliberar ina resoluziun correspundenta. 
Dapi plirs onns vegnan duvrads en Svezia ed en Finlanda vehichels utilitars cun ina lunghezza da 25 meters e cun in pais total da 60 tonnas. 
Sco ch'i vegn menziunà en il sboz da resoluziun, èsi evident – tenor l'avis da la ARGE ALP – che questas experientschas cun gigaliners na pon betg vegnir transferidas sin las valladas stretgas da las Alps. 
La rait da vias en il territori alpin na po betg vegnir adattada als basegns dals gigaliners, nun ch'i vegnia impundì lavur e custs sproporziunads. 
Perquai vulan las scheffas ed ils schefs da las regenzas da la ARGE ALP supplitgar l'uniun europeica da desister d'admetter gigaliners. 
Medemamain vulan ils pajais ed ils chantuns commembers da la ARGE ALP s'engaschar tar lur regenzas naziunalas, per che gigaliners vegnian scumandads en il traffic naziunal. 
Ultra da quai accentuescha la ARGE ALP sia opiniun che la politica da traffic stoppia partir da la finamira da spustar en moda uschè vasta sco pussaivel il traffic da rauba da la via sin meds da transport ecologics. 
La segunda resoluziun che duai vegnir deliberada a chaschun da la conferenza da las scheffas e dals schefs da las regenzas tracta il svilup cultural dal territori alpin. 
Per rinforzar la basa da l'identitad alpina duai il svilup rural vegnir promovì sin tut ils nivels. 
Planisà ina dieta davart tecnologias d'infurmaziun e da communicaziun 
Tar ils projects novs che duain vegnir approvads a chaschun da la conferenza da las scheffas e dals schefs da las regenzas tutga il project per realisar ina dieta davart tecnologias d'infurmaziun e da communicaziun (ICT) ch'il Grischun ha inoltrà. 
La finamira è quella da rinforzar la cooperaziun transcunfinala en quest champ e da crear ina plattafurma per discussiuns d'expertas e d'experts, resguardond la situaziun speziala en il territori alpin. 
Per quest intent organisescha la ARGE ALP – ensemen cun la scola auta da tecnica ed economia (SATE) da Cuira – il settember ina dieta d'expertas e d'experts a Cuira. 
Sco ulteriur tema central vegnan las scheffas ed ils schefs da las regenzas a discutar davart la politica dal clima. 
Il Tirol dal sid, che presidiescha la ARGE ALP, ha inoltrà in project che prevesa la realisaziun d'ina conferenza internaziunala davart il tema "midada dal clima". 
La dieta che vegn ad avair lieu il settember 2010 duai mussar, co ch'il clima sa sviluppa en la regiun alpina e tge strategias ch'èn pussaivlas en las regiuns da la ARGE ALP per proteger il clima e per s'adattar a la midada dal clima. 
Dus projects grischuns cuntinueschan 
Tar ils projects currents, cun ils quals la ARGE ALP vul cuntinuar ils proxims onns, tutga il project "ARGE ALP sport" che vegn tgirà dal Grischun. 
Dapi intgins onns vegnan puspè realisadas cun success concurrenzas da sport en furma da gieus d'enviern e da stad en moda decentrala en ils pajais commembers. 
Er cun il project "Animals da rapina gronds en las Alps" duai vegnir cuntinuà. 
Quest project ch'è vegnì lantschà dal Grischun sa fatschenta cun l'urs, cun il luf u cun il luf-tscherver – animals da rapina gronds ch'eran ina giada da chasa en las regiuns alpinas. 
Prendida en mira vegn ina collavuraziun transcunfinala en il senn d'in barat d'experientschas sin plaun professiunal. 
Numerus projects novs èn vegnids inoltrads 
Per promover il contact tranter las burgaisas ed ils burgais lantscha e sa participescha la ARGE ALP ad ulteriurs projects internaziunals. 
Per mauns da la conferenza da las scheffas e dals schefs da las regenzas ha la giunta directiva inoltrà en tut indesch projects novs. 
Ultra da la conferenza davart il clima e da la dieta davart ICT vul la ARGE ALP elavurar in atlas da las Alps e lantschar in project per la segirezza sin pista. 
Dals projects novs fa plinavant part l'inoltraziun "Protecziun civila en cumparegliaziun – pussaivladads e vias d'optimaziun" sco er ina conferenza planisada davart il "corridor verd" per lung da las vias da traffic en differents pajais commembers da la ARGE ALP. 
Da Salzburg èn vegnids inoltrads ils projects "Diever da las resursas natiralas en il territori alpin per meglierar malsognas allergicas da la via respiratorica" sco er "Alps selvadias", che ha l'intenziun da render pli enconuschentas las cuntradas protegidas dal territori alpin als giuvenils. 
Dal rest duai in project da l'academia europeica da talents a Lindau vegnir prolungà, il qual permetta als giuvenils in barat transcunfinal. 
La finala planisescha il Tirol da realisar ina dieta d'expertas e d'experts cun il titel "In avegnir communabel" davart il tema "integraziun" sco er da stabilir in forum per l'economia alpina da las auas en l'Europa. 
Il presidi mida dal Tirol dal sid a Salzburg 
Cun la conferenza da las scheffas e dals schefs da las regenzas va l'onn presidial da la provinza autonoma Bulsaun-Tirol dal sid a fin. 
Il presidi da la ARGE ALP vegn surdà ussa per 1 onn a Salzburg. 
La ARGE ALP, ch'è vegnida fundada l'onn 1972, è stada en tut l'Europa l'emprima uniun cumparegliabla d'unitads statalas ed autonomas ch'è sa furmada sin il plaun sut ils stadis naziunals e federals. 
Cun ina collavuraziun transcunfinala ha la ARGE ALP la finamira da tractar ils interess cuminaivels da ses commembers, cunzunt en il sectur cultural, social, economic ed ecologic. 
Ulteriuras infurmaziuns: 
Ina survista dals projects da la ARGE ALP po vegnir chargiada giu 
qua 
. 
www.argealp.org 
Infurmaziuns: 
- cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
Gremi: chanzlia chantunala dal Grischun 
Funtauna: rg chanzlia chantunala dal Grischun 
Qualidator Warnings 
Error Code 
ImagesMissingAltText 
: <img class="ms" alt="" src="http://www.gr.ch/_layouts/IMAGES/icpdf.gif" originalAttribute="src" originalPath=""http://www.gr.ch/_layouts/IMAGES/icpdf.gif"" /> Index: 6972 
15.06.201 
Communicaziun da la regenza dals 17 da zercladur 2010 
En sia ultima sesida ha la regenza grischuna tractà differentas fatschentas da vischnancas e da regiuns sco er deliberà contribuziuns chantunalas ad instituziuns. 
Da vischnancas e da regiuns 
Bregaglia: 
La regenza approvescha la revisiun parziala da la planisaziun locala che la vischnanca da Stampa (dapi il 1. da schaner 2010 vischnanca da Bregaglia) ha concludì ils 3 da december 2009. 
Approvada vegn er la revisiun parziala da la planisaziun locala "Implant da gera Casaccia" che las anteriuras vischnancas da Stampa e da Vicosoprano han concludì ils 3 da december 2009 ed ils 10 da december 2009. 
Flem: 
La revisiun da la planisaziun locala che la vischnanca da Flem ha concludì ils 29 da november 2009 en reguard a la realisaziun da la surbajegiada gronda "Stennazentrum" vegn approvada. 
Contribuziuns chantunalas a differentas instituziuns 
Project collectiv "Reparaziun d'ovras da protecziun 2010": 
Il project "Reparaziun d'ovras da protecziun 2010", in project collectiv da differentas vischnancas, vegn approvà. 
Il project cumpiglia en tut 35 objects da reparaziun per la protecziun cunter privels da la natira. 
Als custs vegn garantida ina contribuziun da maximalmain 5'499'000 francs. 
Gremi: regenza 
Funtauna: rg chanzlia chantunala dal Grischun 
17.06.201 
Communicaziun da la regenza dals 24 da zercladur 2010 
En sia ultima sesida ha la regenza approvà las prescripziuns da chatscha 2010. 
Quellas prevesan pitschnas adattaziuns tar la chatscha sin tschiervs, sin chavriels e sin chamutschs. 
Ensemen cun las prescripziuns da chatscha 2010 ha la regenza ultra da quai er gia fixà en moda lianta ils temps da la chatscha auta 2011. 
La regenza approvescha las prescripziuns da chatscha 2010. 
L'ultim enviern è disgraziada bler main selvaschina che l'enviern avant. 
La dumbraziun da la primavaira ha mussà l'effectiv il segund grond dals ultims 15 onns. 
Sin basa dal plan da prelevaziun da quest onn ston vegnir sajettads totalmain 4'240 tschiervs. 
Sch'ils plans da prelevaziun na vegnan betg ademplids durant la chatscha auta regulara, vegnan ils effectivs regulads en moda fina en il rom d'ina chatscha d'atun cumplementara durant ils mais da november e da december. 
L'effectiv da chavriels mussa ina leva tendenza vers ensi. 
Per ch'ils effectivs da chavriels possian sa remetter vinavant, vegn mantegnida la limitaziun dal temp da chatscha da 17 dis. 
Ils effectivs da chamutschs mussan en pliras regiuns a vista mesauna ina leva tendenza vers engiu. 
Ils ultims onns èn quests animals – ultra dals disturbis pli e pli intensivs en lur spazi da viver e dals envierns dirs – er vegnids donnegiads da malsognas sco en spezial da la tschorvadad da chamutschs. 
Ils onns passads ha quella chaschunà perditas considerablas en bleras regiuns. 
Igl è difficil da prevair, tge consequenzas che quests facturs han. 
La chatscha sin chauras-chamutsch vegn reducida per quatter dis en tut il chantun e limitada en il contingent da trais e da tgira ad in animal feminin per chatschadra u per chatschader. 
La chatscha auta 2010 ha lieu dal 1. fin e cun ils 12 da settember 2010 sco er dals 20 fin e cun ils 28 da settember 2010. 
Ensemen cun las prescripziuns da chatscha 2010 ha la regenza er gia fixà en moda lianta ils temps da la chatscha auta 2011. 
Da vischnancas e da regiuns 
Avras: 
La revisiun parziala da la planisaziun locala da la vischnanca dad Avras, concludida ils 20 da november 2009, vegn approvada. 
Flem: 
La revisiun parziala da la planisaziun locala da la vischnanca da Flem, concludida ils 7 da mars 2010, che cumpiglia ina lescha davart la limitaziun e davart la direcziun da la construcziun d'abitaziuns secundaras vegn approvada cun ina resalva. 
Suraua: 
Al project per la protecziun cunter lavinas "Pala da Tgiern" garantescha la regenza ina contribuziun da maximalmain 255'000 francs. 
Tujetsch: 
Al project per la protecziun cunter lavinas "Val Vadretg" vegn garantida ina contribuziun da maximalmain 484'020 francs. 
Val S. Pieder: 
Il project "Dustanza cunter squatschs da naiv Leiserstrasse" vegn approvà da la regenza e sustegnì cun ina contribuziun da maximalmain 90'000 francs. 
Contribuziuns chantunalas a differentas instituziuns 
Tgira da monuments: 
Il chantun sa participescha cun totalmain 397'900 francs vi da differents projects da la tgira da monuments. 
Sustegnidas vegnan lavurs da restauraziun vi da la baselgia evangelica e vi da la tur a Farschno, la controlla restauratorica e la realisaziun dal plan da tgira da la baselgia evangelica Son Martin, Ziràn-Reschen, il mantegniment da la ruina dal chastè Tschanüff a Ramosch sco er la restauraziun da la baselgia evangelica da la S. Trinitad a Puschlav. 
Chasa d'emprendist(a)s da l'Engiadin'ota: 
A l'instituziun responsabla vegn empermessa ina contribuziun chantunala da construcziun da maximalmain 85'560 francs per lavurs da sanaziun supplementaras sco er per ina montascha. 
Projects da vias 
La regenza ha approvà totalmain 1'480'000 francs per construir e per sanar ils suandants trajects da vias: 
- via da Tràn: lavurs d'impressari Tgiern – Sur Moos 
Gremi: regenza 
Funtauna: rg chanzlia chantunala dal Grischun 
24.06.201 
Diversitad en il guaud – il Grischun s'engascha en moda exemplarica 
L'uffizi forestal prenda l'onn internaziunal da la biodiversitad, proclamà da l'ONU, sco chaschun per demussar, co ch'i vegnan realisadas mesiras per promover la biodiversitad en il guaud. 
A l'orientaziun da las medias dals 24 da zercladur 2010 vegn declerada la tgira dals spazis da viver da las giaglinas taus a maun da l'exempel dal territori Stretg en vischinanza da las vischnancas da Laax e Flem. 
Questas mesiras han d'ina vart la finamira da mantegnair il spazi da viver da la giaglina taus che vala sco spezia d'utschels periclitada. 
Uschia servan las stentas per tgirar ils spazis da viver da las giaglinas taus er a las numerusas autras spezias da plantas e d'animals dal guaud da muntogna. 
La biodiversitad simbolisescha la diversitad natirala. 
Latiers tutgan spazis da viver intacts, la ritgezza da spezias sco er l'amplezza genetica entaifer las singulas spezias. 
En il guaud grischun vegnan ils interess da la biodiversitad tractads tuttina sco autras funcziuns dal guaud sco per exempel la producziun da laina u la protecziun cunter privels da la natira. 
Grazia a la cultivaziun dal guaud planisada cun quità ed en moda prospectiva va l'utilisaziun da laina a pèr cun las mesiras a favur da la biodiversitad. 
Quai sa mussa en spezial tar la tgira da spazis da viver per la giaglina taus periclitada. 
Quasi 40 % da l'effectiv svizzer da questa spezia d'utschels vivan en il chantun Grischun. 
Perquai sustegna l'uffizi forestal dal Grischun projects per meglierar il spazi da viver da questa spezia en il rom dal program per promover la biodiversitad. 
Selvicultura natirala 
Spezialmain effectiva per mantegnair la biodiversitad è la decisiun dal servetsch forestal per metodas natiralas per cultivar il guaud. 
La selvicultura natirala collia l'utilisaziun dal guaud cun ils interess da la protecziun da la natira. 
Caracteristicas èn las lavurs cun las spezias da plantas localas, la renovaziun dals effectivs dal guaud cun agid da la regiuvinaziun natirala (quai vul dir per regla senza plantaziuns), il tractament cun quità da spezias da plantas raras, er sch'ellas n'èn betg impurtantas economicamain, ed il laschar enavos laina morta en il guaud. 
La planisaziun per il svilup dal guaud ch'è vegnida introducida en il rom da la revisiun totala da la lescha chantunala davart il guaud l'onn 1996 ha chaschunà che las pretensiuns al guaud èn vegnidas resguardadas en moda sistematica en l'entir territori chantunal. 
Ultra da l'effect da protecziun cunter privels da la natira, da la producziun da laina, dal turissem, da l'agricultura e da la chatscha cumpiglian questas pretensiuns er la protecziun da la natira e da la cuntrada. 
Circa in onn avant la terminaziun da la planisaziun per il svilup dal guaud ch'è vegnida realisada en las regiuns, dispona il chantun Grischun d'in program equilibrà per promover la biodiversitad en il guaud. 
Da princip pon vegnir differenziads dus tips da mesiras: 
promoziun en il rom da surfatschas che vegnan designadas explicitamain sco surfatschas da prioritad natirala; 
promoziun secundara en il rom da mesiras ch'èn en emprima lingia drizzadas ad autras finamiras che a la protecziun da la natira; la tgira dal guaud da protecziun, l'utilisaziun da la laina e la promoziun da la biodiversitad sa laschan savens cumbinar fitg bain ina cun l'autra. 
Endrizzà 15 reservats da guaud natiral 
Ina part da las surfatschas da prioritad natirala han la finamira da garantir il svilup natiral dal guaud. 
En questas surfatschas che vegnan numnadas "reservats da guaud natiral" vegni desistì tant da l'utilisaziun forestala sco er da l'eventuala utilisaziun agricula. 
En ils ultims 4 onns èn vegnids endrizzads en il Grischun 15 reservats da guaud natiral cun ina surfatscha totala da bundant 3'200 hectaras. 
Main enconuschentas fin ussa èn las activitads en connex cun l'autra part da las surfatschas da prioritad natirala. 
En questas surfatschas vegnan promovidas tschertas valurs natiralas cun agid da mesiras sistematicas. 
I sa tracta en spezial da: 
mantegnair guauds da lareschs; 
revalitar e mantegnair guauds da chastagners en las vals dal sid; 
promover guauds da ruvers sco er spezias da plantas raras, sco p.ex. taisch e fritga selvadia; 
revalitar urs dal guaud; 
tgirar spazis da viver da giaglinas taus. 
Exequidas vegnan questas mesiras tras ils manaschis forestals locals. 
La confederaziun ed il chantun sa participeschan als custs en la dimensiun da 70 %. 
Dapi l'onn 2008 fan las mesiras per promover la biodiversitad part da la cunvegna da program "Biodiversitad en il guaud" tranter la confederaziun ed il chantun Grischun. 
Per l'onn 2010 stattan a disposiziun meds finanzials federals e chantunals da totalmain 2'285'000 francs per la biodiversitad dal guaud. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Reto Hefti, selvicultur chantunal, uffizi forestal dal Grischun, tel. 081 257 38 51 
Gremi: uffizi forestal 
Funtauna: rg uffizi forestal 
24.06.201 
La regenza propona in'elecziun taciturna per las commembras e per ils commembers da las dretgiras districtualas 
En il Grischun duai esser pussaivla en il futur in'elecziun taciturna per las commembras e per ils commembers da las dretgiras districtualas. 
La regenza grischuna ha deliberà la missiva correspundenta tar la revisiun parziala da la lescha davart ils dretgs politics en il chantun Grischun per mauns dal cussegl grond. 
Il parlament vegn a tractar quest project en la sessiun d'avust. 
La nova pussaivladad da l'elecziun taciturna duai vegnir stgaffida per tut ils scrutinis da las elecziuns da renovaziun e da las elecziuns cumplementaras per las commembras e per ils commembers da las dretgiras districtualas. 
In'elecziun taciturna è pussaivla en cas ch'il dumber da candidatas e da candidats correspunda al dumber da mandats che stattan a disposiziun. 
Per insumma pussibilitar en l'avegnir l'elecziun taciturna per las dretgiras districtualas sto vegnir introducida ina procedura d'annunzia. 
La revisiun da la lescha davart ils dretgs politics, che vegn proponida da la regenza, prevesa da concepir la nova procedura d'annunzia en ina moda administrativa uschè simpla sco pussaivel. 
La decisiun, sche l'elecziun taciturna ha lieu, duai vegnir prendida da la cumissiun administrativa da la dretgira districtuala cumpetenta. 
En cas ch'i n'ha betg lieu in'elecziun taciturna, duai dar sco fin ussa in scrutini public liber. 
Elecziuns taciturnas mo per las dretgiras districtualas 
Il motiv per las adattaziuns proponidas è ina incumbensa ch'è vegnida acceptada dal cussegl grond l'october 2008 e che pretenda d'introducir l'elecziun taciturna per las commembras e per ils commembers da las dretgiras districtualas. 
D'ina "elecziun taciturna" vegni discurrì, sch'i na vegnan – a chaschun d'ina elecziun tras il pievel – betg proponids dapli candidatas e candidats che quai ch'igl èn avant maun mandats, e sch'ina autoritad dastga declerar las candidatas ed ils candidats sco elegids en "elecziun taciturna". 
La pussaivladad da l'elecziun taciturna, che n'ha nagina tradiziun en il Grischun, duai vegnir stgaffida mo per las elecziuns da las dretgiras districtualas. 
Pir cun la refurma da las dretgiras grischunas dals 12 da mars 2000 è vegnida introducida l'elecziun da las commembras e dals commembers da las dretgiras districtualas tras il pievel. 
A chaschun da las trais elecziuns dal pievel che han gì lieu fin ussa han las votantas ed ils votants mussà in interess plitost modest. 
Il 1. da zercladur 2008, a chaschun da las ultimas elecziuns, hai dà mo pli en paucs districts "elecziuns per propi". 
En la gronda part dals districts n'avevi betg dapli candidaturas che mandats disponibels. 
Consequentamain è er la participaziun a las elecziuns stada pitschna. 
Sut questas circumstanzas pari giustifitgà per la regenza da crear la nova pussaivladad d'elecziuns taciturnas per las elecziuns da las dretgiras districtualas. 
Uschia sa laschan plinavant er spargnar custs considerabels per tut las instanzas e persunas participadas. 
La nova regulaziun gida dentant er a cumbatter elecziuns cun pitschnas participaziuns, perquai ch'ella impedescha scrutinis nunnecessaris tar elecziuns incontestadas. 
La novaziun duai ir en vigur l'onn 2012 en vista a las proximas elecziuns da renovaziun totala da las dretgiras districtualas. 
Infurmaziuns: 
dr. Claudio Riesen, chancelier, tel. 081 257 22 21 
Gremi: regenza 
Funtauna: rg chanzlia chantunala dal Grischun 
25.06.201 
La finanziaziun da la tgira sto vegnir reglada da nov 
Il chantun Grischun sto reglar da nov la finanziaziun da la tgira e l'adattar a las directivas da la confederaziun. 
La regenza grischuna ha deliberà la missiva correspundenta tar la revisiun parziala da la lescha per promover la tgira da persunas malsaunas. 
En il futur vegnan il chantun e las vischnancas a stuair impunder tut en tut 3.8 respectivamain 3.4 milliuns francs dapli per onn per finanziar la tgira. 
Da l'autra vart vegnan las assicuranzas da malsauns distgargiadas per circa 4.2 milliuns francs e las pazientas ed ils pazients per 2.6 milliuns francs per onn. 
Il cussegl grond vegn a tractar la fatschenta en la sessiun d'avust 2010. 
Il 1. da schaner 2011 entra en vigur la lescha federala davart la reordinaziun da la finanziaziun da la tgira. 
La finanziaziun dals custs da tgira vegn cun quai reglada da nov da las differentas purtadras e dals differents purtaders dals custs en il sectur ambulant e staziunar. 
Da nov vegni differenzià tranter prestaziuns da tgira duvradas a lunga vista e prestaziuns da la tgira acuta e transitorica suenter ina dimora a l'ospital. 
Las prestaziuns da la tgira acuta e transitorica pon vegnir furnidas durant maximalmain 14 dis. 
Las contribuziuns che l'assicuranza obligatorica per la tgira da persunas malsaunas paja a las prestaziuns da tgira vegnan fixadas da la confederaziun en moda unitara per l'entira Svizra tenor il basegn da tgira. 
Las persunas che basegnan tgira dastgan vegnir engrevgiadas cun maximalmain 20 pertschient da la contribuziun da tgira maximala da las assicuranzas da malsauns che vegn fixada dal cussegl federal. 
Ils chantuns ston reglar la finanziaziun dals custs restants. 
Las prestaziuns da la tgira acuta e transitorica vegnan finanziadas tenor las reglas da la finanziaziun dals ospitals. 
La reordinaziun federala da la finanziaziun da la tgira ha duas finamiras: D'ina vart na duain las cassas da malsauns betg vegnir engrevgiadas supplementarmain da prestaziuns da tgira che vegnan chaschunadas da la vegliadetgna. 
Da l'autra vart vul la confederaziun meglierar la situaziun economica precara da persunas che basegnan fitg blera tgira. 
Nova regulaziun en il sectur staziunar da las chasas da tgira 
La revisiun parziala da la lescha per promover la tgira da persunas malsaunas, che vegn proponida da la regenza, prevesa differentas adattaziuns per realisar la reordinaziun federala da la finanziaziun da la tgira. 
Il dretg da survegnir contribuziuns en il sectur staziunar han tut las chasas da persunas attempadas e da tgira che figureschan sin la glista chantunala da las chasas da tgira. 
Quai èn actualmain 48 instituziuns che mettan a disposiziun circa 2'300 letgs da tgira. 
Quellas han il dretg sin contribuziuns da l'assicuranza obligatorica per la tgira da persunas malsaunas, sin la participaziun als custs tras las persunas che basegnan tgira, sin la finanziaziun dals custs restants per prestaziuns da tgira tras il maun public e sin contribuziuns dal maun public als custs da las prestaziuns da la tgira acuta e transitorica. 
La regenza fixescha ils custs renconuschids per la finanziaziun restanta sco er la participaziun maximala als custs tras las abitantas e tras ils abitants da las chasas da dimora, differenziads tenor differentas categorias sco custs da pensiun, custs da reparaziun e da renovaziun, custs d'assistenza e custs da tgira. 
Ultra dals custs da pensiun e d'assistenza ston da nov vegnir surpigliads er ils custs da reparaziun e da renovaziun exclusivamain da las abitantas e dals abitants da las chasas da dimora. 
A las abitantas ed als abitants da las chasas da dimora po vegnir messa a quint la participaziun als custs ch'è maximalmain pussaivla tenor la legislaziun federala. 
Las contribuziuns che las vischnancas ston pajar als custs da las prestaziuns da tgira ed als custs d'investiziun vegnan fixadas da nov en la lescha. 
Da chasas da tgira favuraivlas duain las abitantas ed ils abitants profitar e betg las vischnancas. 
Per quest intent vegni determinà per las chasas da tgira favuraivlas ch'ellas concepeschian las tariffas ch'ellas mettan a quint a lur abitantas ed a lur abitants en tala moda ch'i na resultian naginas reservas sproporziunadas. 
Ils custs restants per prestaziuns da tgira en il sectur staziunar che na vegnan betg cuvrids da las contribuziuns da l'assicuranza obligatorica per la tgira da persunas malsaunas e dals custs che dastgan vegnir adossads a las abitantas ed als abitants da las chasas da dimora, vegnan finanziads da nov tras il chantun cun 15 pertschient e tras las vischnancas cun 85 pertschient. 
Obligada da surpigliar ils custs è da nov quella vischnanca, nua che l'abitanta u l'abitant aveva ses domicil da dretg civil, avant che entrar en la chasa da dimora. 
La regenza fixescha la part da las indemnisaziuns ch'il maun public sto pajar per prestaziuns da la tgira acuta e transitorica ch'èn vegnidas concludidas tranter las assicuranzas da malsauns e las chasas da persunas attempadas e da tgira. 
Tenor il dretg federal sto questa part importar almain 55 pertschient. 
Nova regulaziun en il sectur ambulant 
En il sectur ambulant fixescha la regenza sco fin ussa ils custs renconuschids per las prestaziuns da tgira da tut las furnituras e da tut ils furniturs da prestaziuns ambulantas che han il dretg da survegnir contribuziuns, e da nov fixescha ella er ils custs che dastgan vegnir adossads maximalmain a las clientas ed als clients. 
En il senn dal princip da la politica da sanadad "ambulant avant staziunar" dastga vegnir messa a quint a las clientas ed als clients maximalmain la mesadad da la participaziun als custs per prestaziuns da tgira ch'è pussaivla tenor la legislaziun federala. 
En il sectur ambulant surpiglia il chantun 55 pertschient da la finanziaziun restanta dals custs da las prestaziuns da tgira. 
Obligada da pajar è da nov medemamain la vischnanca da domicil da la clienta u dal client. 
Sin fundament dal dretg federal ston il chantun e las vischnancas er surpigliar da nov la finanziaziun restanta dals custs da tgira da tgirunzas e da tgirunzs cun activitad da gudogn independenta e dals custs dals servetschs da spitex senza incumbensa da prestaziun da las vischnancas. 
Sco fin ussa na survegnan tgirunzas e tgirunzs cun activitad da gudogn independenta – cuntrari als servetschs da spitex – betg contribuziuns dal maun public a las prestaziuns da tegnairchasa e da tgira sco er al servetsch da pasts. 
En quai che concerna ils custs da las prestaziuns da la tgira acuta e transitorica ch'il maun public sto pajar, vala confurm al senn la medema regulaziun sco tar las chasas da tgira. 
En il chantun Grischun vegnan las prestaziuns da tgira ambulantas furnidas oz da 21 servetschs ch'èn renconuschids da la regenza sco servetschs subvenziunabels. 
L'onn 2008 han circa 4'600 clientas e clients duvrà quests servetschs da spitex. 
Custs supplementars da passa 7 milliuns francs per il maun public 
Cun la reordinaziun proponida da la finanziaziun da la tgira en il chantun vegn l'assicuranza obligatorica per la tgira da persunas malsaunas distgargiada tut en tut per var 4.2 milliuns francs per onn, e las persunas che abitan en chasas da dimora sco er las clientas ed ils clients da la spitex vegnan distgargiads tut en tut per 2.6 milliuns francs per onn. 
Quests ultims profiteschan dal fatg ch'ils imports da facultad libers da taglia vegnan auzads da la confederaziun tar las prestaziuns supplementaras. 
Custs supplementars da var 7.2 milliuns francs per onn vegnan percunter chaschunads al maun public tras la finanziaziun restanta ch'el sto surpigliar da nov. 
Tut en tut vegnan engrevgiads il chantun per 3.8 milliuns francs e las vischnancas per 3.4 milliuns francs per onn. 
Adattaziuns suenter la refusa da la NGF grischuna 
Suenter che las votantas ed ils votants dal Grischun avevan refusà ils 7 da mars 2010 la NGF grischuna, ha il project stuì vegnir surlavurà en divers puncts. 
Uschia sa basa la proposta da la missiva da nov sin la lescha vertenta per promover la tgira da persunas malsaunas e betg sco il sboz da consultaziun sin la lescha per promover la tgira da persunas malsaunas ch'è vegnida revedida parzialmain dal cussegl grond en connex cun la NGF grischuna. 
Tar la tgira ed assistenza a chasa en il sectur ambulant vegni partì da la tariffa vertenta da contribuziun chantunala da 55 pertschient dals custs che n'èn betg cuvrids e betg da la tariffa da contribuziun armonisada dad 85 pertschient tenor la NGF grischuna. 
Medemamain han stuì vegnir calculadas da nov las consequenzas finanzialas ch'il project ha per las singulas purtadras e per ils singuls purtaders dals custs. 
Infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
25.06.201 
Deliberà la missiva tar il relasch d'ina lescha introductiva tar la lescha davart ils products terapeutics 
En il chantun Grischun duai il tractament da medicaments vegnir reglà da nov ed adattà a las directivas da la confederaziun. 
La regenza grischuna ha deliberà la missiva correspundenta per relaschar ina lescha introductiva tar la lescha federala davart ils medicaments ed ils products medicinals (lescha davart ils products terapeutics). 
L'intent da questa lescha è la protecziun da la sanadad tar il diever da medicaments. 
Il cussegl grond vegn a tractar la fatschenta en la sessiun d'avust 2010. 
Dapi l'entrada en vigur da la lescha federala davart ils medicaments ed ils products medicinals l'onn 2002 è il tractament da medicaments reglà per tut la Svizra en moda unifitgada. 
L'ultima ordinaziun executiva tar la lescha davart ils products terapeutics ha la confederaziun mess en vigur per il 1. d'october 2006. 
Il chantun sto ussa adattar sias disposiziuns dal sectur da medicaments a la legislaziun federala. 
En il champ da cumpetenza dals chantuns è restada la regulaziun dals manaschis da medicaments en il commerzi en detagl sco en spezial da las apotecas publicas e da las drogarias, dentant er da las apotecas privatas da persunas medicinalas sco er d'apotecas privatas dals ospitals e da las chasas da tgira. 
Qua è la confederaziun sa restrenschida a reglar tscherts secturs spezials, sco per exempel il martgà da spediziun, il scumond da far reclama e tschertas prescripziuns concernent l'inscripziun, concernent la consegna e concernent l'applicaziun da medicaments. 
La protecziun da la sanadad tar il diever da medicaments 
La proposta da la regenza da relaschar ina nova lescha introductiva tar la lescha federala davart ils medicaments ed ils products medicinals surpiglia per gronda part regulaziuns ch'existan gia. 
L'intent da questa lescha è en general quel da proteger la sanadad tar il diever da medicaments. 
Ella prevesa che tut ils manaschis da medicaments en il commerzi en detagl che vendan medicaments ston sa procurar ina permissiun dal chantun. 
Latiers tutgan apotecas publicas, apotecas privatas da dentistas e da dentists, d'ospitals, da clinicas e da chasas da tgira sco er drogarias. 
La lescha enumerescha las premissas da permissiun per ils differents secturs. 
Medemamain vegnan tut ils manaschis da medicaments che produceschan, che vendan u che depositeschan medicaments obligads da mantegnair in sistem per garantir la qualitad. 
Ina permissiun dal chantun dovran ultra da quai er las apotecas publicas, las apotecas d'ospitals u las drogarias che produceschan medicaments. 
Per medicaments che vegnan producids tenor in'atgna furmla datti ultra da quai in'obligaziun d'als annunziar al chantun. 
Uschia pon las autoritads controllar en moda efficazia, sche quests preparats èn cumponids tenor il stadi da la scienza e tenor il stadi da la tecnica. 
Quai augmenta la segirezza dals medicaments e la protecziun da las pazientas e dals pazients. 
La consegna da medicaments tras la media u tras il medi vegn reglada separadamain 
La consegna da medicaments tras la media u tras il medi na vul la regenza betg reglar en la nova lescha introductiva tar la lescha davart ils products terapeutics. 
Las disposiziuns davart l'uschenumnada dispensaziun directa tras la media u tras il medi vegnan laschadas en la lescha da sanadad. 
Quai vegn fatg per considerar las posiziuns cuntraversas davart quest tema ch'èn vegnidas inoltradas durant la consultaziun da vart da l'uniun grischuna d'apotecras e d'apotechers e da l'uniun grischuna da medias e da medis. 
Tenor l'avis da la regenza na duai la debatta davart il sboz da la lescha introductiva tar la lescha davart ils products terapeutics qua avant maun betg vegnir engrevgiada d'ina discussiun davart l'opportunitad da la restricziun dal dretg sin ina dispensaziun directa tras la media u tras il medi e davart sia concepziun. 
Pervia da quai duai questa dumonda vegnir reglada en moda separada. 
L'aboliziun da la restricziun dal dretg sin ina dispensaziun directa tras la media u tras il medi vegn proponida en in project da consultaziun tar ina revisiun parziala da la lescha da sanadad ch'è vegnì elavurà dal departament da giustia, segirezza e sanadad. 
La consultaziun correspundenta è vegnida lantschada la fin da matg 2010. 
Infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
28.06.201 
Communicaziun da la regenza dal 1. da fanadur 2010 
En sia posiziun tar il rapport davart l'efficacitad da la NGF pretenda la regenza grischuna ch'i saja da mantegnair la relaziun vertenta tranter ils sistems da gulivaziun er en l'avegnir. 
En ina brev a la confederaziun exprima la regenza ultra da quai sias resalvas envers la sanaziun previsa dal tunnel da via tras il Gottard e pretenda mesiras cunter il transferiment smanatschant dal traffic. 
En sia ultima sesida ha la regenza la finala constatà che la "iniziativa IPM" è reussida, ha inoltrà a la confederaziun ina dumonda per realisar il project da pilot davart la votaziun electronica ed ha relaschà ina revisiun totala da l'ordinaziun davart la construcziun da scolas. 
Ils sistems da gulivaziun da la NGF duain avair er vinavant dotaziuns gulivas 
En connex cun la gulivaziun da finanzas tranter la confederaziun ed ils chantuns (NGF) duai la relaziun da dotaziun tranter ils dus sistems da gulivaziun restar guliva er en la nova perioda da contribuziun 2012-2015. 
Quai pretenda la regenza grischuna en sia resposta da consultaziun tar il rapport federal davart l'efficacitad 2008-2011. 
Per il chantun Grischun èsi fitg impurtant da mantegnair la regulaziun da dotaziun existenta tranter la gulivaziun da las grevezzas sociodemograficas e geografic-topograficas da 50 a 50 pertschient. 
Questa valitaziun è vegnida fatga or d'ina vista generala e represchenta in consens cun ina basa fitg vasta. 
Er las datas da basa dal rapport davart l'efficacitad pledan – tenor l'avis da la regenza – cleramain a favur d'ina cuntinuaziun da las proporziuns vertentas. 
Las consequenzas d'in spustament da las contribuziuns fissan gravantas per il chantun Grischun. 
En sia resposta da consultaziun renviescha la regenza a la posiziun consolidada da la radunanza plenara da la conferenza da las regenzas chantunalas (CdC) tar il rapport davart l'efficacitad, ch'è vegnida deliberada ils 25 da zercladur 2010. 
La regenza sustegna questa posiziun. 
Uschenavant ch'i po vegnir giuditgà per il curt temp da mo bundant dus onns, è la NGF sa cumprovada tenor l'avis da la regenza. 
La finamira da rinforzar il federalissem ha pudì vegnir cuntanschida gist tuttina sco la finamira da sminuir las differenzas tranter ils chantuns. 
Tenor ils resultats dal rapport federal davart l'efficacitad èn ils chantuns cun paucas resursas vegnids rinforzads tras la NGF, senza che quai haja restrenschì en moda decisiva la capacitad d'agir e la cumpetitivitad dals chantuns cun bleras resursas. 
La regenza na vesa pia nagin basegn d'agir per curreger la mecanica da la NGF e la dotaziun dals sistems da gulivaziun. 
Ella sustegna la tenuta dal cussegl federal che s'exprima en il project da consultaziun cleramain a favur d'in sistem constant. 
Sanaziun dal tunnel da via tras il Gottard: La regenza exprima resalvas e pretenda mesiras cunter il transferiment dal traffic 
Il chantun Grischun pretenda da la confederaziun da prender a temp mesiras adattadas per limitar il traffic che vegn spetgà pervia dal transferiment chaschunà tras la sanaziun dal tunnel da via tras il Gottard. 
En ina brev al cussegl federal exprima la regenza sias resalvas en cas ch'il tunnel vegniss eventualmain serrà ad interim. 
Sco in chantun ch'è senza dubi pertutgà essenzialmain dal traffic da transferiment considerescha la regenza ch'i saja indispensabel d'esser integrà en l'infurmaziun d'emprim maun. 
Plinavant fissi util da fixar in gremi accumpagnant che vegn infurmà regularmain durant la proxima fasa da projectaziun e che po da sia vart far propostas. 
Ord vista dal chantun Grischun saja stringentamain necessari da pudair planisar a temp mesiras concretas che servan a limitar respectivamain a dosar il traffic da transferiment. 
La ruta dal San Bernardin tranter Tusaun e Mesauc ha grondas muntadas, numerus tunnels, per part stortas stretgas e paucas pussaivladads da surpassar. 
La capacitad da prestaziun da quest traject è limitada ed il potenzial da privel è fitg grond. 
La regenza fa gronds quitads davart la segirezza dal traffic, particularmain en cas d'in augment dal traffic pesant. 
Ils accidents da traffic ed ils incendis en il tunnel han mussà ils ultims onns il privel da questa autovia da muntogna. 
Per quest motiv dat la regenza paisa ad in'analisa e valitaziun accurata e cunzunt er objectiva e realistica da tut ils trajects alternativs e da lur consequenzas. 
La "iniziativa IPM" è reussida 
La "iniziativa IPM" (iniziativa chantunala dal pievel cunter birocrazia e reglamentaziuns nunnecessarias) è reussida cun 4'389 suttascripziuns valaivlas. 
Quai ha constatà la regenza grischuna. 
L'iniziativa dal pievel, inoltrada ils 8 da zercladur 2010, è vegnida redigida sco iniziativa constituziunala en furma d'in sboz elavurà. 
Ella pretenda ch'il chantun e che las vischnancas prendian mesiras per limitar tant sco pussaivel il dumber da regulaziuns e la chargia administrativa per interpresas, en spezial per las interpresas pitschnas e mesaunas (IPM). 
Resguardond ils termins legals vegn l'iniziativa surdada al departament d'economia publica e fatgs socials per l'ulteriura elavuraziun en il rom dals conclus da princip da la regenza. 
Il Grischun fa ina dumonda per realisar in project da pilot davart la votaziun electronica 
En il chantun Grischun duai ina part da las Svizras e dals Svizzers a l'exteriur avair per l'emprima giada la pussaivladad d'applitgar la votaziun electronica en ina votaziun, e quai dumengia, ils 28 da november 2010. 
La regenza grischuna ha fatg ina dumonda al cussegl federal d'approvar la realisaziun d'ina votaziun d'emprova per questa data. 
La votaziun electronica u l'uschenumnà e-voting duai vegnir applitgà per l'emprima giada per las Svizras e per ils Svizzers a l'exteriur da sis vischnancas da pilot en il chantun. 
Cun sis ulteriurs chantuns (Argovia, Friburg, Soloturn, Schaffusa, Son Gagl e Turgovia) è il Grischun sa reunì ad in consorzi per preparar l'introducziun da la votaziun electronica. 
En quest connex han ils chantuns concludì contracts da collavuraziun per pudair profitar dal sistem da votaziun electronica dal chantun Turitg ch'è sa cumprovà. 
Novas regulaziuns per subvenziunar chasas da scola 
Il chantun Grischun regla da nov la subvenziun da chasas da scola. 
La regenza grischuna ha concludì ina revisiun totala da l'ordinaziun davart la subvenziun da stabiliments da scola e da sport da scola (ordinaziun davart la construcziun da scolas) e mess en vigur quella per il 1. da fanadur 2010. 
La revisiun totala è necessaria perquai ch'i dat intschertezzas en connex cun l'elavuraziun da las dumondas da construcziun suenter che la NGF grischuna è vegnida refusada la primavaira 2010 e suenter ch'il moratori da construcziun per scolas è scadì il cumenzament da quest onn chalendar. 
La nova ordinaziun davart la construcziun da scolas fixescha las premissas per conceder contribuziuns chantunalas a stabiliments da scola e da sport. 
En quest connex vegnan las cumpetenzas regladas en moda pli clera. 
Da nov vegn la regenza a prender la decisiun strategica impurtanta davart la cumprova dal basegn. 
A medem temp duai vegnir rinforzada l'atgna responsabladad da las instituziuns ch'èn responsablas per la scola en connex cun dumondas che pertutgan la construcziun. 
Sco fin uss duai la tariffa da contribuziun depender exclusivamain da la forza finanziala da la vischnanca. 
La contribuziun chantunala vegn fixada sco pauschala. 
Da vischnancas e da regiuns 
Laax: 
Il project supplementar e cumplementar "Avertura da l'Alp Uaul" da la vischnanca da Laax vegn approvà e sustegnì cun ina contribuziun da maximalmain 658'350 francs. 
Contribuziuns chantunalas a differentas instituziuns 
Project collectiv "Selvicultura 2010": 
La regenza ha approvà il project collectiv "Selvicultura 2010" cun custs totals da 14'858'400 francs. 
L'intent dal project è quel d'exequir – tenor prioritads ch'èn definidas cleramain – lavurs necessarias ed urgentas en ils secturs da la tgira dal guaud da protecziun, da la biodiversitad e da la tgira dal guaud giuven ordaifer il guaud da protecziun. 
Il project collectiv "Selvicultura 2010" è vegnì elavurà da l'uffizi forestal dal Grischun per incumbensa da circa 190 proprietarias e proprietaris da guaud privats e publics dal chantun. 
Las mesiras previsas concernan ina surfatscha da totalmain 2'757 hectaras. 
Manaschament da privels da la natira 2010: 
Il program da lavur "Manaschament da privels da la natira 2010" cun expensas totalas dad 1'625'000 francs vegn approvà. 
Quest program da lavur cuntegna puncts centrals en il sectur dal sistem d'infurmaziun en cas da privels sco er la cuntinuaziun e la nova redacziun da chartas da privel en diversas vischnancas. 
Chasa evangelica da persunas attempadas e da tgira a Glion: 
Il project da construcziun per sanar, per renovar e per engrondir la chasa evangelica da persunas attempadas e da tgira a Glion vegn approvà. 
A l'instituziun responsabla vegn garantida – cun resalva da la garanzia da la finanziaziun restanta – ina contribuziun chantunala maximala da 13'200'000 francs per metter a disposiziun 90 letgs da tgira. 
Ems-Chemie SA: 
Per renovar ils binaris da colliaziun da la Ems-Chemie SA a la staziun da las ovras da Domat vegn garantida ina contribuziun chantunala da maximalmain 475'178 francs. 
BCG sportkids: 
Il project BCG sportkids vegn sustegnì per l'onn da trenament 2010/2011 cun ina contribuziun da maximalmain 160'000 francs or dal fond da sport. 
Gremi: regenza 
Funtauna: rg chanzlia chantunala dal Grischun 
01.07.201 
Resultats dal segund scrutini da las elecziuns cirquitalas dals 4 da fanadur 2010 
Ils resultats dal segund scrutini da las elecziuns cirquitalas dad oz èn vegnids publitgads en l'internet sut www.gr.ch. 
Cunquai che betg tut ils mandats n'han pudì vegnir occupads a chaschun da las elecziuns cirquitalas dals 13 da zercladur 2010, ha gì lieu oz in segund scrutini. 
Ils resultats èn publitgads en l'internet sut il suandant link 
www.gr.ch - publicaziuns - elecziuns e votaziuns - elecziuns cirquitalas 
. 
Funtauna: rg chanzlia chantunala dal Grischun 
04.07.201 
La regenza reparta ils departaments 
Suenter las elecziuns da renovaziun dals 13 da zercladur 2010 ha la regenza grischuna repartì oz ils departaments a chaschun da sia sesida. 
Il cusseglier guvernativ novelegì, Mario Cavigelli, surpiglia il departament da construcziun, traffic e selvicultura. 
Il segund cusseglier guvernativ novelegì, Martin Jäger, daventa schef dal departament d'educaziun, cultura e protecziun da l'ambient. 
Els vegnan ad entrar en uffizi il 1. da schaner 2011. 
Naginas midadas datti tar la direcziun dals trais ulteriurs departaments. 
Per la proxima perioda d'uffizi dal 1. da schaner 2011 fin ils 31 da december 2014 sa preschenta la repartiziun dals departaments e la regulaziun da las substituziuns sco suonda: 
Departament d'economia publica e fatgs socials 
, schef: cusseglier guvernativ Hansjörg Trachsel; substitut: cusseglier guvernativ Martin Jäger 
Departament da giustia, segirezza e sanadad 
, scheffa: cussegliera guvernativa Barbara Janom Steiner; substitut: cusseglier guvernativ Mario Cavigelli 
Departament d'educaziun, cultura e protecziun da l'ambient 
, schef: cusseglier guvernativ Martin Jäger; substitut: cusseglier guvernativ Hansjörg Trachsel 
Departament da finanzas e vischnancas, 
schef: cusseglier guvernativ Martin Schmid; substituta: cussegliera guvernativa Barbara Janom Steiner 
Departament da construcziun, traffic e selvicultura 
, schef: cusseglier guvernativ Mario Cavigelli; substitut: cusseglier guvernativ Martin Schmid 
Gremi: regenza 
Funtauna: rg chanzlia chantunala dal Grischun 
06.07.201 
Communicaziun da la regenza dals 8 da fanadur 2010 
A chaschun da sia ultima sesida ha la regenza grischuna concludì da stgaffir a Scuol in nov center administrativ regiunal. 
Ultra da quai ha ella formulà sia posiziun davart la revisiun da la lescha federala davart la metrologia. 
Planisà in nov center administrativ regiunal a Scuol 
Il chantun Grischun planisescha da concentrar ils posts da servetsch chantunals da l'Engiadina bassa en in lieu a Scuol. 
La regenza grischuna ha concludì da stgaffir in nov center administrativ regiunal. 
La strategia chantunala d'immobiglias ha la finamira da stgaffir nov centers regiunals ch'èn repartids en l'entir chantun. 
A Landquart, a Glion ed a Roveredo èn tals gia en funcziun ed els èn sa cumprovads en la pratica. 
In center regiunal vegn gist construì a Tusaun e vegn surdà il settember 2011 a las utilisadras ed als utilisaders. 
Sco proxim duai ussa vegnir realisà in center en la vischnanca da Scuol. 
En tut sis posts da servetsch chantunals sco er l'uffizi chantunal da polizia da fieu, ch'èn sparpagliads oz en tschintg differents lieus, duain vegnir concentrads en in nov edifizi d'administraziun cun var 25 plazzas da lavur. 
Tar quests posts da servetsch tutgan biros da l'uffizi da stimaziun, dal servetsch psicologic da scola, da la cussegliaziun da professiun e da carriera respectivamain dal center d'infurmaziun professiunala, da l'uffizi forestal, da l'uffizi dal servetsch social sco er da la polizia chantunala. 
Ils posts da servetsch duain prender en locaziun biros en in edifizi nov planisà dal center da la posta e dal coop al Stradun. 
Quest edifizi pudess vegnir realisà a partir da l'onn 2011, uschia ch'el pudess vegnir retratg l'atun 2013. 
La regenza va d'accord cun la revisiun da la lescha federala davart la metrologia 
La regenza grischuna sustegna la revisiun parziala planisada da la lescha federala davart la metrologia. 
Da princip n'ha ella naginas objecziuns cunter la transfurmaziun da l'uffizi federal da metrologia (METAS) en in institut da dretg public, tant pli ch'ils chantuns n'èn betg pertutgads directamain da questa midada. 
Quai menziunescha la regenza en sia resposta da consultaziun a la confederaziun. 
L'uffizi federal da metrologia duai daventar pli independent per pudair ademplir sias incumbensas en moda pli effizienta. 
En vista a las libertads d'interprendider planisadas dal METAS è la regenza dentant da l'avis ch'i saja impurtant da formular prescripziuns e cundiziuns generalas cleras, per che la metrologia legala possia vegnir tegnida sin in nivel aut er en l'avegnir. 
La regenza è sceptica en quai che concerna l'ulteriura liberalisaziun da la metrologia ubain in'eventuala avertura dal monopol en la metrologia. 
Da vischnancas e da regiuns 
Tavau: 
La regenza approvescha il contract tranter il chantun Grischun e la vischnanca da Tavau per laschar surpigliar la polizia chantunala dal Grischun incumbensas da la polizia communala. 
Almen: 
Il project "Via da guaud Mühle – Tscheins" da la vischnanca d'Almen vegn approvà e sustegnì cun ina contribuziun da maximalmain 291'100 francs. 
S-chanf: 
Per il project "Lavuratori communal da S-chanf" da la vischnanca da S-chanf vegn garantida ina contribuziun da maximalmain 512'000 francs. 
Sumvitg: 
Il project "Lavuratori communal da Sumvitg" da la vischnanca da Sumvitg vegn subvenziunà cun maximalmain 305'000 francs. 
Vrin: 
A la corporaziun d'alp Diesrut vegn garantida ina contribuziun chantunala da maximalmain 93'000 francs als custs per sanar il provediment d'aua, ils bigls sco er la Tegia Sut. 
Rueun: 
La revisiun parziala da la planisaziun locala da la vischnanca da Rueun dals 4 da december 2009 vegn approvada. 
Contribuziuns chantunalas a differentas instituziuns 
Chasa da persunas attempadas Valragn "Glienda" ad Andeer: 
A la chasa da persunas attempadas Valragn "Glienda" ad Andeer vegn garantida ina contribuziun chantunala d'investiziun dad 1'280'000 francs per stgaffir otg letgs da tgira supplementars. 
Pro senectute dal Grischun: 
Il nov contract da prestaziun per ils onns 2010 fin 2013 tranter il chantun Grischun e la Pro senectute dal Grischun vegn approvà. 
La pauschala e l'indemnisaziun che sa drizza tenor la prestaziun importan en tut maximalmain 335'000 francs per onn. 
Federaziun forestala dal Grischun SELVA: 
La federaziun forestala dal Grischun SELVA survegn ina contribuziun chantunala da 53'000 francs per l'onn 2010. 
Tgira da monuments: 
Per restaurar ina chasa d'abitar a Schluein vegn pajada ina contribuziun maximala da 100'000 francs. 
Projects da vias 
La regenza ha approvà totalmain 14'492'000 francs per construir e per sanar ils suandants trajects da vias: 
- via d'Engiadina: lavurs d'impressari, punt dal Flaz, Schlarigna – Punt Muragl; lavurs d'impressari e da cuvrida, Giarsun – Ardez vest 
- via da Favugn: lavurs d'impressari e da cuvrida, Favugn 
- via dal Güglia: lavurs d'impressari, sviament da Silvaplauna 
- via da la Lumnezia: lavurs d'impressari Quadras – Nislas 
- via da Val S. Pieder: lavurs d'impressari, Bucarischuna – Steintöbeli 
Gremi: regenza 
Funtauna: rg chanzlia chantunala dal Grischun 
08.07.201 
La cumissiun dal cussegl grond tracta las missivas tar la revisiun parziala da la lescha per promover la tgira da persunas malsaunas e tar la lescha introductiva tar la lescha davart ils products terapeutics 
La cumissiun per sanadad e fatgs socials dal cussegl grond ha predeliberà las missivas da la regenza tar la revisiun parziala da la lescha per promover la tgira da persunas malsaunas sco er tar la lescha introductiva tar la lescha davart ils products terapeutics e recumonda al cussegl grond d'acceptar tuts dus projects. 
Sut il presidi dal deputà Carlo Portner ha la cumissiun dal cussegl grond per sanadad e fatgs socials (CSF) predeliberà en duas sesidas las missivas da la regenza tar la revisiun parziala da la lescha per promover la tgira da persunas malsaunas e tar il relasch da la lescha introductiva tar la lescha davart ils products terapeutics per mauns dal cussegl grond. 
A las sesidas è er sa participada la cussegliera guvernativa Barbara Janom Steiner. 
La revisiun parziala da la lescha chantunala per promover la tgira da persunas malsaunas è necessaria, perquai che la lescha federala davart la reordinaziun da la finanziaziun da la tgira entra en vigur per il 1. da schaner 2011. 
La CSF ha examinà detagliadamain las midadas da la lescha che la regenza ha proponì. 
En quest connex èn las singulas disposiziuns da la revisiun parziala vegnidas discutadas per part en moda cuntraversa ed il cussegl grond vegn a stuair votar davart in pèr propostas da midada da la cumissiun. 
Tuttina è la CSF arrivada unanimamain a la conclusiun da recumandar al cussegl grond d'acceptar il project ch'è vegnì tractandà per la sessiun d'avust 2010. 
La finala sa tracti da realisar dretg federal obligatoric che lascha als chantuns tuttavia mo pauca libertad per relaschar atgnas regulaziuns. 
Er il relasch d'ina lescha introductiva tar la lescha davart ils products terapeutics pertutga in'adattaziun da las disposiziuns chantunalas al dretg federal surordinà. 
L'intent è la protecziun da la sanadad en connex cun il diever da medicaments. 
Betg integrada en la lescha introductiva tar la lescha davart ils products terapeutics na vegn la consegna da medicaments tras medias e tras medis (l'uschenumnada autodispensaziun). 
La CSF propona unanimamain al cussegl grond d'entrar en il project e da l'approvar. 
Il sboz da la lescha da la regenza ha chaschunà ina discussiun en la cumissiun mo en quai che reguarda la disposiziun transitorica per las permissiuns existentas. 
Qua ha ina minoritad da la cumissiun giavischà che la valaivladad da las permissiuns existentas n'importia betg dus, mabain tschintg onns suenter l'entrada en vigur da la lescha. 
Er questa fatschenta vegn il cussegl grond a tractar en la sessiun d'avust 2010. 
Infurmaziuns: 
Carlo Portner, president da la cumissiun per sanadad e fatgs socials, tel. 081 253 66 55 
Gremi: cumissiun per sanadad e fatgs socials 
Funtauna: rg cumissiun per sanadad e fatgs socials 
09.07.201 
En il lai da Nagens sur Laax vegni permess da pestgar 
A partir d'immediat èsi permess da pestgar cun ina patenta chantunala en il lai d'accumulaziun sin l'Alp Nagens sur Laax. 
Quai ha decidì l'uffizi da chatscha e pestga, integrond il lai en la glista da las auas chantunalas da pestga. 
Sin giavisch da la vischnanca da Laax, da las telefericas Arena alva SA (FinanzInfra) e da l'uniun DryFly ha l'uffizi da chatscha e pestga examinà minuziusamain, sch'il lai d'accumulaziun, ch'è vegnì construì sin l'Alp Nagens per intents da far naiv, possia vegnir utilisà per la pestga. 
L'uffizi è vegnì a la conclusiun che la situaziun dal lieu saja attractiva e ch'i saja pussaivel da cultivar quest lai artifizial en moda modesta cun litgivas giaglias. 
La fin da zercladur 2010 ha l'uffizi mess in effectiv inizial da litgivas giaglias da differentas classas da grondezza en il lai. 
En l'avegnir duai il lai vegnir cultivà mintg'onn cun in pèr tschients peschs giuvens d'in onn. 
La pestga en il lai d'accumulaziun da Nagens è libra a partir d'immediat per tut tgi che posseda la patenta chantunala da pestga. 
Patentas d'in di pon vegnir retratgas tranter auter en l'ustaria da l'Alp Nagens. 
Per pestgar en il lai da Nagens valan las prescripziuns chantunalas da pestga. 
A partir da la stagiun 2011 vegn il lai integrà cun il numer da statistica da pestga 1025 en la glista da las auas chantunalas da pestga. 
Infurmaziuns: 
- dr. Marcel Michel, biolog da peschs, uffizi da chatscha e pestga, tel. 081 257 38 94 
Gremi: uffizi da chatscha e pestga 
Funtauna: rg uffizi da chatscha e pestga 
12.07.201 
Communicaziun da la regenza dals 15 da fanadur 2010 
La regenza grischuna ha avert la consultaziun tar il relasch d'ina nova lescha chantunala da geoinfurmaziun. 
Ultra da quai ha ella designà in'emprima transcha da las raits da distribuziun localas. 
La consultaziun davart il relasch d'ina lescha chantunala da geoinfurmaziun è lantschada 
En il Grischun duain vasts circuls pudair utilisar facilmain e favuraivlamain las geodatas. 
La basa legala correspundenta sto vegnir adattada a las novas prescripziuns da la confederaziun e vegnir resumada en la nova lescha chantunala da geoinfurmaziun. 
La regenza grischuna ha deliberà il sboz da la lescha per la consultaziun. 
Geodatas èn datas che concernan il territori e che descrivan l'extensiun e las caracteristicas da tscherts spazis e da tscherts objects, en spezial lur situaziun, lur natira, lur utilisaziun e lur relaziuns giuridicas. 
Geodatas èn p.ex. las datas da la mesiraziun uffiziala u ils plans da zonas. 
Cun la lescha federala davart la geoinfurmaziun, ch'è entrada en vigur il 1. da fanadur 2008, ha la confederaziun repassà cumplessivamain la basa giuridica per sias geodatas e dà in rom unitar a quellas. 
Il nov dretg da geoinfurmaziun regla d'ina vart la registraziun da singulas geodatas da la confederaziun e da l'autra vart l'utilisaziun da las geodatas che ston vegnir fatgas accessiblas tras servetschs da preschentaziun e da download. 
A questas novas prescripziuns federalas ston ussa er vegnir adattadas las disposiziuns chantunalas, ed i ston vegnir relaschadas regulaziuns correspundentas per las geodatas chantunalas. 
Il sboz da la lescha ha l'intenziun da metter a disposiziun geodatas a custs raschunaivels ed en la qualitad necessaria per ina vasta utilisaziun. 
Per cuntanscher questa finamira èsi necessari d'installar in center chantunal da geodatas che publitgescha las geodatas. 
In tal center è gia oz en funcziun ( 
www.geogr.ch 
). 
Il sboz da la nova lescha da geoinfurmaziun prevesa da fixar quest center da geodatas sco post central per consegnar las datas en il chantun. 
Las vischnancas pon ultra da quai manar agens centers da geodatas. 
La nova lescha prevesa plinavant che las geodatas, ch'èn accessiblas al public, pon vegnir consultadas gratuitamain e vegnir stampadas fin ad in tschert format. 
Per retrair ulteriuras geodatas duain – sco fin ussa – vegnir incassadas taxas che varieschan tut tenor il temp impundì e che gidan a finanziar il manaschi dal center da geodatas. 
En la nova lescha da geoinfurmaziun vegnan medemamain integradas las regulaziuns davart la mesiraziun uffiziala. 
En il chantun Grischun duai la finala vegnir creada da nov a medem temp ina basa legala per in cataster dals conducts respectivamain per in plan da survista dals conducts d'ovra. 
Ils documents da consultaziun èn accessibels sur la pagina d'internet dal departament d'economia publica e fatgs socials 
www.dvs.gr.ch 
sut la rubrica temas / projects. 
La consultaziun dura fin ils 15 d'october 2010. 
In'emprima transcha da las raits da distribuziun localas èn designadas 
La regenza grischuna ha fixà l'emprima transcha dals territoris da provediment locals. 
Quels vegnan designads en il rom da la lescha federala davart il provediment d'electricitad ch'è entrada en vigur parzialmain il 1. da schaner 2008. 
Questa lescha regla d'ina vart la liberalisaziun dal martgà d'electricitad che sto vegnir introducida en etappas – da l'autra vart las raits da transmissiun e da distribuziun che restan en il monopol. 
La lescha incumbensescha ils chantuns da designar ils territoris da provediment da las gestiunarias da raits ch'èn activas sin lur territori. 
La realisaziun respectiva è fixada en la nova lescha chantunala davart il provediment d'electricitad ch'è en vigur dapi il 1. da settember 2009. 
En lur territoris da provediment ston las gestiunarias da raits mintgamai garantir il provediment da basa, la segirezza dal provediment sco er l'access a la rait senza discriminaziuns. 
Sin basa da las reacziuns da las vischnancas è vegnì elavurà in sboz per designar ils territoris da las raits da distribuziun localas. 
En quest sboz han 68 territoris da raits da distribuziun localas, che cuvran la surfatscha da 164 vischnancas, pudì vegnir preschentads per la designaziun tras la regenza. 
Per las ulteriuras vischnancas n'han dentant betg pudì vegnir fatgas attribuziuns u designaziuns fin ussa, perquai ch'igl han anc lieu differents scleriments cun las gestiunarias da raits. 
Las vischnancas pertutgadas ston ussa prender suenter quai fin la fin da december 2010. 
Er las raits da distribuziun regiunalas e surregiunalas vegnan designadas pli tard. 
Ils plans cun la designaziun dals territoris da las raits da distribuziun localas vegnan publitgads sin la pagina d'internet da l'uffizi d'energia e da traffic dal Grischun. 
Gremi: regenza 
Funtauna: rg chanzlia chantunala dal Grischun 
15.07.201 
"La chatscha en il Grischun. 
Nua poss jau retrair la patenta?" 
Retratga da las patentas per la stagiun da chatscha 2010 
Gia oz spetgan las chatschadras ed ils chatschaders grischuns cun fevra la proxima stagiun da chatscha che cumenza quest onn il 1. da settember. 
Ellas ed els fan las emprimas preparaziuns. 
A chasa vegnan rimnads ils utensils da chatscha, las victualias e las bavrondas per il transport en la chamona da chatscha. 
Èn vegnidas pajadas las taglias e l'assicuranza da responsabladad obligatorica? 
Èn enconuschentas las novaziuns las pli impurtantas da la lescha da chatscha? 
Han ellas ed els regulà persunalmain las armas da chatscha, e quai mo en ils lieus ch'èn vegnids inditgads da las vischnancas, sco quai che la lescha prescriva? 
E la finala, per terminar las preparaziuns, cura e nua pon ellas ed els retrair la patenta da chatscha? 
En il fegl uffizial dal chantun Grischun dals 5 d'avust 2010 èn publitgads ils lieus, las datas e las uras da las venditas da las patentas. 
Attenziun: Il biro per passaports e patentas n'emetta betg pli patentas da chatscha. 
A partir dals 10 d'avust 2010 emetta il museum dalla natira dal Grischun a Cuira patentas da chatscha. 
Servetsch al spurtegl: mardi fin sonda, da las 10.00 fin las 17.00. 
Sco fin ussa pon tut las patentas da chatscha er vegnir retratgas tar ils organs da surveglianza da chatscha. 
Al spurtegl dal museum da la natira dal Grischun resp. tar ils organs da surveglianza da chatscha èsi pussaivel da cumprar las patentas da chatscha cun cartas da debit. 
Acceptadas vegnan cartas sco Maestro u Postcard. 
Per garantir in pajament senza incaps supplitgain nus las chatschadras ed ils chatschaders che pajan cun cartas da debit da controllar ordavant che la carta da debit ha tant ina limita per di sco er ina limita per mais. 
Eventuals augments da las limitas ston vegnir dumandads a temp tar l'atgna banca. 
Cartas da credit sco Visa u MasterCard na vegnan betg acceptadas sco meds da pajament. 
Nus giavischain ina buna mira ed ina ritga preda! 
Gremi: Uffizi da chatscha e pestga dal Grischun 
Funtauna: rg Uffizi da chatscha e pestga dal Grischun 
04.08.201 
Communicaziun da la regenza dals 12 d'avust 2010 
En sia ultima sesida ha la regenza constatà che l'iniziativa "Per ina politica d'energia persistenta" è reussida. 
Ultra da quai ha ella sbassà las limitas da CO2 per vehichels a motor che chaschunan paucas emissiuns. 
L'iniziativa "Per ina politica d'energia persistenta" è reussida 
L'iniziativa chantunala "Per ina politica d'energia persistenta" è reussida cun 3'194 suttascripziuns valaivlas. 
Quai ha constatà la regenza grischuna. 
L'iniziativa legislativa, inoltrada ils 7 da fanadur 2010, è vegnida redigida en furma d'ina proposta generala e pretenda ch'il chantun redubleschia la quota d'energias regenerablas che derivan da lain/biomassa, da biogas, dal sulegl, dal vent e da la geotermia fin l'onn 2025 (onn da referenza: 2007). 
Questa pretensiun vala per l'energia finala che vegn duvrada sin il territori dal chantun. 
En il rom dals conclus da princip da la regenza e resguardond ils termins legals vegn l'iniziativa surdada al departament da construcziun, traffic e selvicultura per l'ulteriura elavuraziun. 
La regenza sbassa las limitas da CO2 per vehichels a motor che chaschunan paucas emissiuns 
Per il 1. da schaner 2011 sbassa la regenza per l'emprima giada las limitas da CO2 che portan in rabat da la taglia sin vehichels a motor che chaschunan paucas emissiuns, e quai da 160 g/km a 140 g/km resp. da 140 g/km a 120 g/km. 
Motivadas vegnan las reducziuns cun il svilup tecnic cuntanschì sco er cun ils sforzs pli gronds dals constructurs d'automobils da sviluppar e da producir vehichels che chaschunan pli paucas emissiuns. 
Tenor l'ordinaziun executiva actuala tar la lescha introductiva tar la lescha federala davart il traffic sin via vegn reducida la taglia da traffic per 60 pertschient per vehichels a motor levs cun in'emissiun da CO2 da maximalmain 160 g/km e per 80 pertschient per vehichels a motor levs cun in'emissiun da CO2 da maximalmain 140 g/km. 
La regenza ha ussa sbassà questas limitas. 
Las valurs pon vegnir adattadas mintga dus onns. 
Quai mintgamai sin basa dal svilup tecnic che vegn cuntanschì areguard las emissiuns d'autos da persunas levs. 
Naginas votaziuns chantunalas ils 26 da settember 2010 
La regenza grischuna ha prendì enconuschientscha dal fatg che la midada dals 19 da mars 2010 da la lescha federala davart l'assicuranza obligatorica cunter la dischoccupaziun e davart l'indemnisaziun per insolvenza (lescha davart l'assicuranza cunter la dischoccupaziun, LADI) vegn suttamessa al pievel dumengia, ils 26 da settember 2010, sco project da votaziun federal. 
Quest di na vegni votà davart nagins projects chantunals. 
Da vischnancas e da regiuns 
Ardez: 
La regenza approvescha la revisiun da la lescha davart las taxas da cura da la vischnanca d'Ardez dals 29 da zercladur 2010. 
Bravuogn: 
La revisiun parziala da la constituziun da la vischnanca da Bravuogn, concludida ils 20 da matg 2010, vegn approvada. 
Bravuogn-Tavau: 
Il plan dal cunfin tranter las vischnancas da Bravuogn e da Tavau vegn approvà. 
Bravuogn-Samedan: 
Il plan dal cunfin tranter las vischnancas da Bravuogn e da Samedan vegn approvà. 
Bravuogn-Zuoz: 
Il plan dal cunfin tranter las vischnancas da Bravuogn e da Zuoz (enclava) vegn approvà. 
Bever: 
La lescha da construcziun, concludida ils 30 da november 2009, vegn approvada en il senn da las ponderaziuns. 
Beiva: 
Il project "Protecziun cunter lavinas Crap Milan" vegn approvà. 
Als custs subvenziunabels vegn garantida ina contribuziun da maximalmain 584'000 francs. 
Buseno: 
La regenza approvescha il project "Via forestala Palazi-Carnac" e conceda ina contribuziun da maximalmain 120'000 francs. 
Cuira: 
A la citad da Cuira vegn garantida ina contribuziun chantunala da construcziun da 363'190 francs per engrondir la chasa da scola superiura Quader. 
Tavau: 
Il project dal rempar dal Guggerbach vegn approvà cun cundiziuns e sustegnì cun maximalmain 356'500 francs. 
Tavau: 
La regenza approvescha cun cundiziuns il project dal rempar da l'aual da Dischma e conceda ina contribuziun da maximalmain 462'000 francs. 
Favugn: 
La revisiun parziala da la constituziun da la vischnanca da Favugn, concludida ils 13 da zercladur 2010, vegn approvada. 
Ftan-Tarasp: 
Il plan dal cunfin tranter las vischnancas da Ftan e da Tarasp vegn approvà. 
Igis: 
La regenza prenda enconuschientscha dal plan directiv communal "Energia" da la vischnanca dad Igis dals 31 da mars 2010. 
Malans: 
La revisiun parziala da la planisaziun locala dals 18 da favrer 2010 vegn approvada en il senn da las ponderaziuns. 
Scuol-Tarasp: 
Il plan dal cunfin tranter las vischnancas da Scuol e da Tarasp vegn approvà. 
Contribuziuns chantunalas a differentas instituziuns 
Cuminanza d'interess parc da divertiment Sursaissa Mundaun: 
Cun resalva d'ina finanziaziun totala reglada vegn concedì a la cuminanza d'interess parc da divertiment Sursaissa Mundaun resp. a la Parc da divertiment Sursaissa Mundaun SA en fundaziun in emprest dad 1'540'000 francs en il rom da la nova politica regiunala da la confederaziun (NPR) per construir il parc da divertiment Sursaissa Mundaun. 
Ultra da quai vegn garantida ina contribuziun chantunala da 259'000 francs. 
Projects da vias 
La regenza ha approvà totalmain 5'886'000 francs per construir e per sanar ils suandants trajects da vias: 
- via naziunala A28: sviament da Saas 
- via naziunala A28: tunnel da Saas 
- via da Furna a Boden 
- via da la Lumnezia: Cumbel – Vella 
- via da St. Antönien 
- via da Schuders: Maria – Bazolis 
Gremi: regenza 
Funtauna: rg chanzlia chantunala dal Grischun 
12.08.201 
"Scola en moviment" fa daventar inschignus, ferm ed intelligent 
Tgi che na sa mova betg, stat eri. 
55 scolas en il chantun Grischun sa participeschan al project "Scola en moviment" e dian perquai gea a dapli moviment en il mintgadi da scola. 
La scola da Scuol cumenza ils 23 d'avust 2010 cun la promoziun sistematica dal moviment. 
A la tendenza che la scola limitescha considerablamain il basegn da l'uffant da sa mover, ma er al fatg ch'il plaschair da sa mover sa reducescha visiblamain en la vegliadetgna da teenager, stoi vegnir dà cuntrapaisa cun scolas che promovan il moviment. 
Avunda moviment promova numnadamain il svilup e la confidenza en sasez, augmenta la circulaziun dal sang en il tscharvè e promova l'abilitad da sa concentrar. 
En la "scola en moviment" han il moviment, il gieu ed il sport ina gronda impurtanza – tant en las pausas sco er en l'instrucziun. 
Avant e suenter l'instrucziun van ils uffants ed ils giuvenils a scola resp. a chasa a pe empè da sa laschar transportar dals geniturs cun l'auto. 
Durant l'instrucziun gida ina concepziun ergonomica da la stanza da scola a seser "cun moviment"; pausas da moviment da trais fin tschintg minutas augmentan la prontadad d'emprender e la capacitad da recepir infurmaziuns. 
Ina instrucziun orientada al moviment intermediescha la materia sur plirs senns, uschia ch'ils cuntegns restan meglier en memoria. 
Durant las pausas datti differentas pussaivladads da sa mover che tegnan quint da la vegliadetgna; materialias da moviment adequatas transfurman la plazza da pausa en in spazi da gieu, d'experientschas e d'aventura. 
Ed en il center stat il plaschair da sa mover e betg il squitsch da prestaziuns sportivas. 
55 chasas da scola en il chantun Grischun èn s'obligadas da realisar durant trais onns il project "Scola en moviment". 
Uschia po gia in terz da las scolaras e dals scolars dal Grischun profitar da quest project. 
Uffants e giuvenils dovran in conturn, nua ch'els pon sa mover bler e siglir enturn. 
Per in svilup saun dovran els dentant er in nutriment equilibrà. 
Il program "grischun en moviment", che vegn purtà da l'uffizi da sanadad dal Grischun en collavuraziun cun l'uffizi per la scola populara ed il sport, cun il center per prevenziun e promoziun da la sanadad ZEPRA sco er cun la promoziun da la sanadad Svizra, gida a promover in tal ambient. 
Ensemen cun vischnancas, cun scolinas, cun scolas e cun persunas spezialisadas vegnan realisads projects che megliereschan las cundiziuns da basa per in pais saun. 
"Scola en moviment en il Grischun" è in tal project. 
Ulteriuras infurmaziuns: 
www.grischun-enmoviment.ch / Projects / Scola en moviment 
Infurmaziuns: 
Renato Lanfranchi, substitut dal manader da l'uffizi da sanadad, tel. 081 257 26 14 
Infurmaziun per las medias: 
Mintga scola cumenza il project "Scola en moviment" cun in'occurrenza speziala. 
Intginas scolas han lantschà la "scola en moviment" gia la primavaira 2010, autras cumenzan il project cun il nov onn da scola 2010/11. Collavuraturas e collavuraturs da las medias che vulan rapportar davart in'occurrenza èn envidads cordialmain. 
I n'è betg necessari da s'annunziar. 
Las proximas occurrenzas han lieu sco suonda: 
- scola Quadras, sala communala, Scuol: 23 d'avust 2010, 15.15 – 17.00 
- chasa da scola dal stgalim superiur Giacometti, Cuira: 3 da settember 2010, 08.00 – 17.00 
Gremi: uffizi da sanadad 
Funtauna: rg uffizi da sanadad 
17.08.201 
Communicaziun da la regenza dals 19 d'avust 2010 
La regenza grischuna ha formulà sia posiziun davart la revisiun totala da la lescha federala davart la surveglianza dal traffic da posta e da telecommunicaziun. 
La regenza beneventa la revisiun totala da la lescha federala davart la surveglianza dal traffic da posta e da telecommunicaziun 
La regenza grischuna va da princip d'accord cun la revisiun totala previsa da la lescha federala davart la surveglianza dal traffic da posta e da telecommunicaziun. 
Sia posiziun sa basa sin las explicaziuns da la conferenza da las directuras e dals directurs chantunals da giustia e polizia (CDCGP). 
La regenza constatescha ch'il sboz è en general ina buna basa legala e ch'el mussa clers progress en cumparegliaziun cun il stadi actual. 
La lescha federala regla la surveglianza dal traffic da posta e da telecommunicaziun, inclusiv quella dal traffic d'internet. 
La revisiun totala duai permetter da far las surveglianzas necessarias per pudair suandar il svilup da las novas tecnologias, sco particularmain quellas en il sectur da la telefonia d'internet. 
En emprima lingia duai vegnir meglierada la qualitad da la surveglianza. 
Areguard la protecziun da datas refusa la regenza percunter las novaziuns previsas, e quai en concordanza cun las explicaziuns da la CDCGP. 
Da vischnancas e da regiuns 
Samedan: 
La revisiun parziala da la planisaziun locala dals 25 da favrer 2010 vegn approvada. 
Tinizong-Rona: 
La revisiun parziala da la planisaziun locala dals 17 da december 2009 vegn approvada en il senn da las ponderaziuns e cun correcturas. 
Contribuziuns chantunalas a differentas instituziuns 
Agid umanitar: 
Il chantun paja ina contribuziun da 23'000 francs a l'agid protestant svizzer (HEKS) a favur da l'acziun d'agid per las victimas da l'aua gronda en Pakistan. 
Gremi: regenza 
Funtauna: rg chanzlia chantunala dal Grischun 
19.08.201 
La regenza preschenta la missiva tar la nova lescha chantunala davart la protecziun da la natira e da la patria 
Il chantun Grischun vul stgaffir ina nova basa legala per ina protecziun effizienta e moderna da la natira e da la patria. 
La regenza grischuna ha deliberà la missiva correspundenta tar la nova lescha chantunala davart la protecziun da la natira e da la patria. 
Il project duai vegnir tractà dal cussegl grond en la sessiun d'october. 
Cun la nova lescha chantunala davart la protecziun da la natira e da la patria vul la regenza adattar il dretg davart la protecziun da la natira e da la patria a las cundiziuns generalas politicas e legalas midadas. 
La legislaziun chantunala vertenta davart la protecziun da la natira e da la patria, che datescha per la gronda part da l'onn 1946, sto vegnir repassada fundamentalmain e cumplettada en plirs reguards. 
Las disposiziuns actualas èn parzialmain antiquadas, han largias e cuntegnan per part interferenzas e cuntradicziuns cun il dretg federal. 
La nova lescha davart la protecziun da la natira e da la patria proponida da la regenza eliminescha questas regulaziuns antiquadas sco er per part malchapiblas e resguarda il svilup dal dretg davart la protecziun da la natira e da la patria dals ultims onns. 
Ultra da quai vegnan resumads plirs relaschs en ina singula lescha. 
Singuls puncts centrals dal project 
La nova lescha davart la protecziun da la natira e da la patria ha en emprima lingia l'intent d'exequir l'artitgel 81 da la constituziun chantunala. 
Tenor quel èn il chantun e las vischnancas obligads da prender mesiras per proteger la fauna e la flora sco er per mantegnair cuntradas e maletgs da lieus prezius, lieus istorics sco er objects natirals e bains culturals. 
Il project regla la cumpetenza e la procedura d'execuziun dal dretg federal sco er la repartiziun da las cumpetenzas tranter il chantun e las vischnancas. 
Cunquai che la repartiziun vertenta è sa cumprovada, duai ella da princip vegnir mantegnida senza midadas La lescha creescha formalmain las premissas per mantegnair e per sustegnair finanzialmain ils objects da proteger dal chantun. 
Tar ils objects da proteger tutgan cuntradas natiralas e cultivadas da valur, spazis da viver da spezias d'animals e da plantas indigenas ch'èn degns da vegnir protegids, maletgs da lieus prezius, gruppas d'edifizis e singuls edifizis prezius. 
Medemamain actualisada ed unifitgada vegn la procedura da metter objects da proteger sut protecziun. 
La lescha oblighescha ils posts spezialisads cumpetents dal chantun da far in inventari cumplessiv da tut ils objects d'impurtanza chantunala. 
Quests objects vegnan protegids en moda giuridicamain lianta sco fin ussa en il rom dals instruments e dals princips cumprovads da la legislaziun davart la planisaziun dal territori. 
En il sectur da la protecziun da la natira vegnan las interdependenzas tranter ils spazis da viver e lur communitads da vita sco er la creaziun da surfatschas da cumpensaziun ecologica regladas da nov. 
Il chantun e las vischnancas survegnan qua tras l'incumbensa legala da colliar in cun l'auter biotops isolads. 
Ultra da quai duain els procurar per l'augment da la valur e per la creaziun da novs biotops. 
Medemamain fixada en moda lianta vegn l'obligaziun da cumpensar disturbis da cuntradas protegidas e da spazis da viver tras intervenziuns tecnicas. 
Sch'ina cumpensaziun reala n'è betg pussaivla, vegnan las chaschunadras ed ils chaschunaders da l'intervenziun obligads da prestar ina taxa da cumpensaziun. 
Las pussaivladads da la promoziun finanziala vegnan concretisadas 
La proposta da la regenza regla er da nov la promoziun finanziala da la protecziun da la natira e da la patria. 
Las mesiras, ch'èn regladas mo en moda rudimentara en il dretg vertent, vegnan remplazzadas, cumplettadas e concretisadas. 
Abolind il fond per la protecziun da la natira e da la patria, vul il chantun simplifitgar er ils andaments en connex cun la finanziaziun. 
Tras l'enumeraziun detagliada dals singuls causals da promoziun survegnan las expensas chantunalas correspundentas ultra da quai ina clera basa giuridica. 
Il chantun po pajar contribuziuns a mesiras da la protecziun da la cuntrada e da la natira, sco per exempel per mantegnair, per augmentar la valur ecologica, per tgirar e per restabilir cuntradas e biotops ch'èn degns da vegnir protegids. 
Contribuziuns pon er vegnir pajadas a parcs d'impurtanza naziunala. 
Medemamain regladas èn en il sectur da la protecziun da la patria las pussaivladads da finanziar maletgs da lieus ed edifizis ch'èn degns da vegnir protegids. 
Project modern 
La regenza è persvadida d'avair creà cun la nova lescha chantunala davart la protecziun da la natira e da la patria in project modern che tegna quint er da l'impurtanza speziala da la protecziun da la natira e da la patria en il chantun Grischun. 
La resumaziun da las regulaziuns en il sectur da la protecziun da la natira e da la patria en ina singula lescha è in progress impurtant. 
Quai procura per segirezza giuridica ed ademplescha las finamiras e las prescripziuns constituziunalas da la confederaziun e dal chantun per ina protecziun da la natira e da la patria effizienta. 
Infurmaziuns: 
Silvio Jörg, secretari dal departament d'educaziun, cultura e protecziun da l'ambient, tel. 081 257 27 21 
Gremi: regenza 
Funtauna: rg chanzlia chantunala dal Grischun 
20.08.201 
Planisà ina nova stalla gronda da muvel per il Plantahof 
Il center da furmaziun e cussegliaziun agricula Plantahof (CFCA) a Landquart duai survegnir ina nova stalla da muvel. 
La regenza grischuna ha deliberà la missiva correspundenta. 
Il parlament vegn a tractar questa fatschenta en la sessiun d'october. 
Sin il Plantahof a Landquart duain las stallas existentas da muvel da latg e da vadels vegnir remplazzadas tras ina nova stalla gronda. 
Las stallas actualas eran vegnidas construidas l'onn 1964, lur interiur è vegnì adattà l'onn 1987 a las pretensiuns da quel temp. 
Las stallas èn ussa en in nausch stadi architectonic. 
Uschia n'adempleschan ellas en differents puncts betg pli las pretensiuns staticas. 
Per pudair cuntinuar cun il manaschi puril stuessan perquai vegnir prendidas en il proxim avegnir mesiras da sanaziun architectonicas massivas. 
Medemamain na correspundan las stallas, en las qualas ils animals vegnan rentads, betg pli al standard agricul d'ozendi e satisfan mo pli a las normas las pli minimalas da la legislaziun davart la protecziun dals animals. 
Realisaziun en etappas 
En vista a las mesiras da sanaziun e d'adattaziun ch'èn necessarias en il proxim avegnir vi da l'edifizi da scola e vi dal bain puril dal Plantahof ha il chantun fatg l'onn 2008 in'analisa pli detagliada da las pussaivladads da svilup futuras per il CFCA ed ha elavurà in plan general. 
Il project da construcziun il pli urgent è damai la construcziun da la nova stalla gronda. 
Per pudair garantir in andament uschè speditiv sco pussaivel prevesa il plan general ina realisaziun en etappas. L'emprim modul da l'entir cumplex da la nova stalla cumpiglia in grond clavà cun mulschera, stanzas da scolaziun, in'arena, claus per ils vadels al plaunterren, in deposit da strom e da pavel al plaun sura sco er alas da la stalla che s'extendan vers la pastgira – per las vatgas da latg en il nord e per ils animals giuvens en il sid. 
La stalla gronda planisada vegn concepida sco stalla libra per var 100 vatgas da latg e sa distingua tras relaziuns da spazi generusas che resguardan il bainesser da las spezias en il sectur da repaus, da moviment e da magliar. 
Il nov edifizi duai vegnir construì en lain e pussibilitar – sco manaschi da model – cundiziuns da manaschi optimalas. 
Ils custs d'investiziun totals per il nov edifizi importan 7 milliuns francs. 
En in segund modul pon vegnir construids pli tard ina remisa cun in lavuratori e cun abitaziuns per las emploiadas e per ils emploiads che tgiran ils animals. 
Questas construcziuns annexas na fatg betg part da questa missiva e stuessan puspè vegnir suttamessas al parlament avant che vegnir realisadas. 
Tenor ina stimaziun dals custs approximativa ston ins far quint cun expensas da var 2.5 milliuns francs per il segund modul. 
Previs in nov lieu 
Sco nov lieu per la stalla da muvel è previs l'areal a l'ost da la via chantunala. 
Las lavurs da construcziun duain cumenzar l'atun 2011 suenter la scadenza dal termin da referendum e probablamain vegnir terminadas l'atun 2012, per ch'il Plantahof possia utilisar la nova stalla per il cumenzament dal nov onn da scola. 
Pervia da lur stadi architectonic critic duain las stallas veglias vegnir disfatgas ed allontanadas. 
Tenor l'avis da la regenza correspundan la nova stalla gronda previsa sco er las cumplettaziuns adequatas da l'infrastructura als basegns d'instrucziun actuals d'in lieu da scolaziun agricul modern. 
Ellas permettan a la scola d'ademplir sia incarica legala da prestaziun en moda effizienta sco er d'intermediar ils cuntegns didactics teoretics en ina moda che sa chatta anc pli datiers da la pratica. 
L'engrondiment planisà rinforza il CFCA sco center da cumpetenza per l'allevament da muvel e per l'economia d'alp. 
El metta la basa per posiziunar questa scola grischuna tradiziunala en moda empermettenta en il martgà da furmaziun. 
Dapi ch'il manaschi è vegnì surpiglià a la fin dal 19avel tschientaner, s'occupa il Plantahof principalmain da l'allevament da muvel sco er da la scolaziun e da la furmaziun supplementara da la populaziun purila. 
A las persunas responsablas èsi gartegià da posiziunar il CFCA sco center per l'allevament da muvel, per l'agricultura da muntogna e per l'economia d'alp. 
Emprendistas ed emprendists da tut la Svizra sa laschan scolar al Plantahof; persunas da l'entir territori germanofon sa participeschan a ses curs. 
L'onn 2009 eran inscrits al CFCA var 290 scolaras e scolars per ina scolaziun da basa u per ina furmaziun supplementara structurada. 
Infurmaziuns: 
cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
Gremi: regenza 
Funtauna: rg chanzlia chantunala dal Grischun 
20.08.201 
La regenza deliberescha la missiva tar la revisiun parziala da la lescha da taglia 
Suenter ch'il project da la NGF è vegnì refusà, duai ina pitschna revisiun parziala da la lescha da taglia stgaffir la basa per transferir – sco ch'il cussegl grond ha concludì – l'incassament da la taglia a la funtauna da las vischnancas al chantun. 
La regenza grischuna ha deliberà la missiva correspundenta. 
Cun questa chaschun vegnan differentas disposiziuns da la lescha da taglia adattadas a las novaziuns dal dretg fiscal federal u a la giurisdicziun pli nova dal tribunal federal. 
Il parlament vegn a tractar questa fatschenta en la sessiun d'october. 
Per lavurantas estras e per lavurants esters senza permissiun da domicil sto la patruna u il patrun deducir la taglia a la funtauna e far giu quint cun la vischnanca da domicil respectiva da la lavuranta u dal lavurant. 
La procedura duai vegnir centralisada e simplifitgada tras il sustegn da l'informatica. 
Areguard la taglia a la funtauna po la patruna u il patrun da nov far giu quint cun il chantun per tut las collavuraturas e per tut ils collavuraturs ed i vegnan a star a disposiziun interfatschas electronicas che simplifitgeschan ulteriuramain quest process. 
L'incassament da la taglia a la funtauna tras il chantun è gia stà l'object da la NGF grischuna e n'è per gronda part betg vegnì contestà en quest project, tant a chaschun da la consultaziun sco er a chaschun da las debattas parlamentaras. 
Las taglias sin las entradas per la confederaziun, per il chantun e per las vischnancas vegnan inditgadas en la medema decleraziun da taglia e vegnan suttamessas communablamain a la taglia. 
Quest parallelissem pretenda sche pussaivel medemas regulaziuns legalas, uschia che la lescha chantunala da taglia duai vegnir adattada cun questa chaschun a las novaziuns dal dretg fiscal federal. 
Quai pertutga la deducziun per contribuziuns da commembranza e per donaziuns a partidas politicas sco er il nov concept da la deducziun per la tgira d'uffants. 
Revisiun areguard las iertas anticipadas ch'èn vegnidas retratgas tenor il dretg vegl 
Ultra da quai sto il chantun adattar en la lescha da taglia las iertas anticipadas ch'èn vegnidas retratgas tenor il dretg vegl. 
La dretgira administrativa aveva decidì il matg 2009 che la lescha da taglia, la quala vala a partir da l'onn 2008, na cuntegnia betg ina basa legala suffizienta per suttametter a la taglia las iertas anticipadas ch'èn vegnidas retratgas avant l'onn 2001. 
Silsuenter n'è il tribunal federal betg entrà il matg 2010 en in recurs correspundent da la regenza cunter questa decisiun. 
Fin il mument dal verdict da la dretgira administrativa èn dentant vegnids suttamess gia blers cas cun vigur legala a la taglia. 
Per cuntanscher in tractament giuridicamain egual, duain questas imposiziuns vegnir revedidas, quai vul dir abolidas. 
La nova regulaziun duai permetter a l'administraziun da taglia da restituir cun tschains ils debits fiscals ch'èn gia vegnids pajads. 
Quai pretenda ina incumbensa ch'è vegnida acceptada dal cussegl grond e che sto vegnir realisada qua. 
La realisaziun ha per consequenza ch'i resultan entradas pli pitschnas da ca. 5.85 milliuns francs. 
L'imposiziun economica dubla da taglia da l'acziunaria u da l'acziunari e da la societad anonima vegn mitigiada en il dretg vertent en connex cun participaziuns qualifitgadas tant areguard la taglia sin las entradas sco er areguard la taglia sin la facultad. 
Il tribunal federal ha qualifitgà il fatg, che la taglia sin la facultad vegn mitigiada, sco in fatg cuntrari al dretg federal. 
Quai pretenda che la disposiziun correspundenta sto vegnir stritgada. 
Cun excepziun da las disposiziuns davart la taglia a la funtauna duain las midadas entrar en vigur gia per il 1. da schaner 2011, sch'i na vegn fatg nagin referendum. 
Infurmaziuns: 
- cusseglier guvernativ dr. Martin Schmid, schef dal departament da finanzas e vischnancas, 
- Urs Hartmann, manader da l'administraziun da taglia, tel. 081 257 33 24 
Gremi: regenza 
Funtauna: rg chanzlia chantunala dal Grischun 
23.08.201 
Offensiva da qualitad dal Grischun – lavuratoris regiunals 
En il rom da la refurma dal turissem grischun ha l'uffizi per economia e turissem (UET) prendì per mauns il cumenzament da zercladur in'ulteriura mesira accumpagnanta, la "offensiva da qualitad dal Grischun". 
Ensemen cun ina gruppa accumpagnanta han las persunas ch'èn incumbensadas cun quest project parzial elavurà temas pussaivels en il sectur da la promoziun da la qualitad. 
A chaschun da trais lavuratoris regiunals, che han lieu il settember, duain ussa ils circuls interessads survegnir la pussaivladad da discussiunar e da valitar quests cuntegns. 
Purschidas, products e servetschs d'auta qualitad èn da gronda impurtanza en spezial en in pajais cun pretschs auts sco la Svizra. 
Ina strategia da qualitad intermanaschiala duai stgaffir las meglras premissas pussaivlas en quest reguard. 
En il rom da la refurma dal turissem grischun ha il UET incumbensà il cumenzament da zercladur ina cuminanza da lavur d'elavurar in concept davart l'offensiva da qualitad en il turissem grischun. 
Sut la direcziun da l'institut per turissem e temp liber da la scola auta da tecnica ed economia (SATE) a Cuira duai il concept esser avant maun fin la fin da l'onn, uschia che sia realisaziun po vegnir prendida per mauns l'onn 2011. 
Lavuratoris regiunals 
Suenter che l'institut per turissem e temp liber ha dà ina survista da la dumonda da qualitad en il turissem grischun, han ils ulteriurs partenaris dal project ed ina gruppa accumpagnanta elavurà finamiras pussaivlas e temas che duain vegnir promovids en il sectur da la "offensiva da qualitad dal Grischun". 
A chaschun da trais lavuratoris regiunals, che han lieu mez settember, vuless il UET dar la chaschun als circuls interessads da discussiunar questas finamiras e da valitar quellas ord vista da las destinaziuns respectivamain ord vista da las parts turisticas interessadas. 
Per il UET èsi fitg impurtant ch'ils acturs interessads dal turissem grischun possian sa participar activamain a quest process. 
Cunquai che la qualitad stat en in stretg connex cun il svilup regiunal en las vischnancas, èn er las represchentantas ed ils represchentants da las vischnancas envidads da sa participar als lavuratoris. 
Quels han lieu ils 13 da settember 2010 a Cuira (scola professiunala superiura IFSP da la Svizra sidorientala), ils 15 da settember 2010 a Casti (hotel Albula & Julier) ed ils 16 da settember 2010 a Samedan (Academia Engiadina). 
Annunzia 
Ils lavuratoris regiunals èn publics. 
Per motivs organisatorics vegn giavischada in'annunzia fin la fin d'avust tar l'uffizi per economia e turissem dal Grischun, telefon 081 257 23 42. 
Infurmaziuns: 
- Eugen Arpagaus, manader da l'uffizi per economia e turissem dal Grischun, tel. 081 257 23 77, 079 256 93 94 
- Michael Caflisch, manader dal svilup turistic, uffizi per economia e turissem, tel. 081 257 23 73 
Gremi: uffizi per economia e turissem 
Funtauna: rg uffizi per economia e turissem 
23.08.201 
Per la fin da l'onn 2009 ha il Grischun stgars 192'000 abitantas ed abitants 
En il decurs da l'onn passà è la populaziun grischuna creschida per 0.7%. 
La fin da l'onn 2009 aveva il chantun 191'861 abitantas ed abitants permanents. 
L'augment resulta exclusivamain da l'immigraziun da persunas estras, il saldo da las naschientschas en il Grischun resta negativ. 
En la cumparegliaziun naziunala sa sviluppa il Grischun er vinavant sut la media. 
Augment pli lev dal dumber d'abitantas e d'abitants er en il Grischun 
Il dumber da las abitantas e dals abitants permanents dal chantun Grischun per ils 31 da december 2009 è cun 191'861 persunas per 0.7% pli aut che l'onn precedent (190'459); envers l'onn precedent è l'augment per 0.2 puncts procentuals pli bass. 
Quai resulta en emprima lingia da la conjunctura debla da l'onn 2009 e da l'immigraziun che vegn in pau retardada tras quai. 
Il medem svilup sa mussa er sin plaun naziunal – l'augment dal dumber da las abitantas e dals abitants importa qua l'onn 2009 anc 1.1% (2008: 1.4%). 
Grondas differenzas tar il svilup regiunal 
Suandond la tendenza generala dals ultims onns, è la populaziun creschida l'onn 2009 il pli fitg en las regiuns Engiadina bassa (+1.5%), Grischun dal nord (+1.2%) sco er Engiadin'ota (+1.1%); augments sur la media datti er a Tavau (+1.0%) sco er en la Mesolcina (+0.9%). 
Ina stagnaziun u schizunt ina reducziun sa mussa vinavant en il Grischun central (-0.1%), en Surselva (-0.4%) sco er en Val Müstair (-2.0%). 
La populaziun permanenta ils 31 da december 2009 tenor regiuns 
Funtauna: ESPOP 2009, UST 
Midament da la populaziun permanenta l'onn 2009 (en %) 
Funtauna: ESPOP 2009, UST 
Puspè in saldo negativ da las naschientschas 
L'onn 2009 èn vegnids registrads en il Grischun 1'619 uffants novnaschids. 
Perquai ch'il dumber da mortoris è creschì a medem temp per 70 sin 1'701, resulta l'onn 2009 puspè in saldo negativ da las naschientschas (-82). 
La fertilitad da la populaziun estra è er vinavant bler pli gronda, uschia ch'il saldo da las naschientschas d'uffants esters (+230) vegn da cumpensar per part il saldo proporziunalmain fitg negativ da la populaziun svizra (-312). 
L'immigraziun dals stadis vegls da la UE cuntinuescha malgrà la crisa economica 
Pervia da la recessiun ch'è stada perceptibla cunzunt l'onn passà, è er l'immigraziun da l'ester en il Grischun sa reducida levamain. 
La fin da l'onn 2009 dumbra il Grischun 30'933 persunas estras cun domicil permanent (+4.4%). 
La bilantscha da la migraziun interchantunala resta percunter negativa per il Grischun. 
Emigraziun 2009 
Immigraziun 2009 
Saldo 
Migraziun interchantunala 
3'763 
3'376 
-387 
Migraziun internaziunala 
2'125 
4'082 
1957 
Il dumber da las abitantas e dals abitants tudestgs (+8.6%) e portugais (+10.3%) è creschì er l'onn passà il pli fitg. 
Ensemen preschentan questas duas gruppas gia 47% da la populaziun estra permanenta. 
La populaziun taliana – fin avant paucs onns la gruppa da persunas estras represchentada il pli ferm en Svizra – è stagnada dal tuttafatg ils ultims onns e furma ussa la terz gronda gruppa. 
Sminuì il pli fitg l'onn passà è il dumber da las abitantas e dals abitants serbs (-15.4%), quai che resulta en emprima lingia da l'independenza dal Cosovo. 
La cohorta da quest stadi giuven cumpara per l'emprima giada en la statistica, e quai cun 272 abitantas ed abitants permanents sin la posiziun 13. Tendenzialmain è la populaziun da tut ils stadis successurs da la Jugoslavia dentant sa reducida relativamain fitg ils ultims onns. 
La fin da l'onn 2009 èn tut en tut bundant 120 naziunalitads represchentadas en la populaziun permanenta dal Grischun, mo 20 gruppas han dentant passa 100 abitantas ed abitants. 
Trais da quatter Grischunas e Grischuns vivan en vischnancas cun passa 1'000 abitantas ed abitants 
La fin da l'onn 2009 aveva il Grischun anc 22 vischnancas cun main che 100 abitantas ed abitants, ulteriuras 91 vischnancas avevan main che 500 abitantas ed abitants. 
Totalmain abitavan mo anc stgars 13% da la populaziun en questas vischnancas pli pitschnas. 
Var 76% da la populaziun grischuna viva gia oz en vischnancas che han passa 1'000 abitantas ed abitants. 
Cun las numerusas fusiuns da vischnancas, ch'èn vegnidas messas en vigur il cumenzament da l'onn 2010 e che n'èn perquai anc betg vegnidas resguardadas qua, vegnan ils pais a sa spustar anc pli ferm en direcziun da las vischnancas grondas. 
Classa da grondezza da la vischnanca (tenor populaziun) 
Vischnancas 
Total da la populaziun 
dumber 
en % 
dumber 
en % 
0 - 99 
22 
11.6% 
1'313 
0.7% 
100 - 499 
91 
47.9% 
23'365 
12.2% 
500 - 999 
30 
15.8% 
21'720 
11.3% 
1'000 - 9'999 
45 
23.7% 
100'838 
52.6% 
a partir da 10'000 
2 
1.1% 
44'625 
23.3% 
Total Grischun 
190 
100.0% 
191'861 
100.0% 
Exempel: 22 vischnancas u 11.6% da tut las vischnancas han main che 100 abitantas ed abitants. 
Funtauna: ESPOP 2009, UST 
Maridar è vinavant en moda 
L'onn 2009 è vegnì maridà en il Grischun 949 giadas (onn precedent: 932); tantas giadas sco anc mai dapi l'onn 2000. 
Sco l'onn precedent èn vegnids registrads l'onn passà supplementarmain 10 partenadis registrads. 
Il dumber dals divorzis sa reducescha vinavant; l'onn passà èn vegnidas separadas 372 lètgs en il Grischun, quai èn 28 damain che l'onn precedent. 
Infurmaziuns: 
Patrick Casanova, basa da l'economia publica tar l'uffizi per economia e turissem, tel. 081 257 23 74 
Gremi: uffizi per economia e turissem 
Funtauna: rg uffizi per economia e turissem 
24.08.201 
Communicaziun da la regenza dals 26 d'avust 2010 
La regenza grischuna ha inoltrà a la confederaziun il program per sustegnair chantuns plurilings per l'approvaziun. 
Ultra da quai ha la regenza concludì d'adattar las tariffas da las taxas per las permissiuns excepziunalas per la lavur da dumengia. 
La finala ha ella formulà sias posiziuns tar dus projects da la confederaziun. 
Inoltrà a la confederaziun il program per sustegnair chantuns plurilings 
Il chantun Grischun ha elavurà ses program per sustegnair ils chantuns plurilings tenor la lescha federala da linguas. 
La regenza grischuna ha approvà il program e l'inoltrà sco dumonda a la confederaziun. 
Per ademplir incumbensas spezialas dumonda il chantun da la confederaziun meds finanzials en l'autezza da 400'000 francs per onn per ils onns 2010 e 2011. 
Per il 1. da schaner 2010 ha il cussegl federal mess en vigur la lescha da linguas. 
Tenor quella metta la confederaziun a disposiziun mintga onn meds finanzials en l'autezza da circa 1.5 milliuns francs per sustegnair ils chantuns plurilings Grischun, Berna, Vallais e Friburg. 
Quests meds finanzials vegnan deliberads supplementarmain a las ulteriuras contribuziuns per las linguas minoritaras naziunalas rumantsch e talian. 
Els servan però cumplainamain a cuvrir ils agens custs dal chantun e betg sco contribuziuns a terzas persunas. 
Il chantun prevesa d'impunder ils meds finanzials federals supplementars per ina vasta paletta da mesiras en ils secturs da l'administraziun e da la furmaziun. 
Tranter auter èn planisads curs da lingua per las collavuraturas e per ils collavuraturs da l'administraziun chantunala sco er lavurs da terminologia tar il servetsch chantunal da translaziuns. 
Planisadas èn er mesiras spezialas sco curs da lingua e producziuns da meds d'instrucziun en ils secturs da la scola populara, dal gimnasi sco er da la scola professiunala. 
Las taxas per las permissiuns excepziunalas per la lavur da dumengia vegnan adattadas 
Il chantun Grischun adatta las tariffas da taxas per las permissiuns excepziunalas per la lavur da dumengia. 
Quai ha concludì la regenza grischuna e mess en vigur la revisiun parziala correspundenta da l'ordinaziun tar la lescha introductiva tar la lescha da lavur e tar la prevenziun d'accidents tenor la lescha davart l'assicuranza d'accidents per il 1. da settember 2010. 
En quest connex vegnan auzadas las taxas maximalas per proceduras da permissiun per il temp da lavur e per disposiziuns che chaschunan blera lavur da 500 sin 3000 francs. 
Las tariffas da las taxas maximalas derivan anc da l'onns 2003. 
A la regenza pari raschunaivel da tractar en moda facticamain eguala interpresas ch'èn obligadas da dumandar ina permissiun e talas che n'èn betg obligadas da dumandar ina permissiun e da desister d'incassar taxas minimalas. 
La midada da l'ordinaziun davart la publicaziun dals pretschs vegn beneventada 
La regenza grischuna beneventa per gronda part la midada da l'ordinaziun davart la publicaziun dals pretschs ch'è planisada da la confederaziun. 
Quella stgaffeschia dapli transparenza per las consumentas e per ils consuments, dettia dapli pais al princip dal tractament egual e chaschunia in'orientaziun pli gronda a la pratica. 
Quai menziunescha la regenza en sia resposta da consultaziun a la confederaziun. 
Cun questas adattaziuns vul la confederaziun d'ina vart suttametter servetschs novs a l'obligaziun da publitgar ils pretschs. 
Da l'autra vart duain tschertas reglas ch'èn sa mussadas sco memia inflexiblas en la pratica puspè vegnir schluccadas. 
La regenza beneventa tranter auter ch'igl è planisà da laschar crudar l'obligaziun d'affischar ils pretschs en las stanzas d'hotel. 
Plinavant è la regenza da l'avis che ulteriuras midadas stgaffeschian dapli segirezza giuridica. 
La revisiun da la lescha federala davart epidemias d'animals vegn approvada per part 
La regenza grischuna beneventa da princip la revisiun planisada da la lescha federala davart epidemias d'animals. 
Uschia vegnian reglads sin il stgalim da la lescha ils giavischs per in cumbat modern d'epidemias d'animals ch'èn gia ditg giustifitgads e che tegnan quint da las relaziuns actualas. 
Sco che la regenza scriva en sia resposta da consultaziun stgaffescha la confederaziun – cun la revisiun qua avant maun – tranter auter la basa legala per che las autoritads possian far ina prevenziun efficazia da las epidemias d'animals. 
La regenza propona però che la confederaziun stgaffeschia il medem mument sco la revisiun er la basa legala per ina banca da datas naziunala per chauns (analogamain a la regulaziun per la banca da datas davart il traffic d'animals). 
Ina soluziun unitara naziunala pudess meglierar fermamain la qualitad da las datas e reducir ils custs per ils chantuns. 
Plinavant po la regenza approvar il project d'in fond naziunal cunter epidemias d'animals mo sut la premissa che quest fond sustegnia il sistem federalistic cun ils instruments chantunals e n'al remplazzia betg. 
Pervia da quai stoppian ils champs d'incumbensas vegnir definids uschè bain sco pussaivel gia ordavant. 
Da vischnancas e da regiuns 
Engiadina: 
La regenza conceda a l'Academia Engiadina la permissiun da manar ina scola media spezialisada cun ils champs professiunals "sanadad" e "pedagogia" a partir da l'onn da scola 2011/2012. 
Questa permissiun vegn dada provisoricamain e cun la resalva che la conferenza svizra da las directuras e dals directurs chantunals da l'educaziun publica renconuschia ils diploms respectivs. 
Cazas: 
La revisiun totala da la planisaziun locala, concludida da la vischnanca da Cazas ils 15 da december 2009, vegn approvada. 
Tumegl: 
La revisiun parziala da la planisaziun locala da la vischnanca da Tumegl, ch'era vegnida concludida ils 5 da mars 2010, vegn approvada. 
S. Martin: 
La revisiun totala da la planisaziun locala da la vischnanca da S. Martin, concludida ils 9 da december 2009, vegn approvada. 
Silvaplauna: 
La revisiun parziala da la planisaziun locala da la vischnanca da Silvaplauna, concludida ils 17 da favrer 2010, vegn approvada. 
Preaz: 
La revisiun totala da la planisaziun locala dals 12 da november 2009, concludida da la vischnanca da Preaz (dapi il 1. da schaner 2010 vischnanca da Cazas), vegn approvada. 
Contribuziuns chantunalas a differentas instituziuns 
ARGO, fundaziun grischuna per lavuratoris e dimoras per persunas cun impediments: 
La dumonda ch'è vegnida inoltrada da l'ARGO, la fundaziun grischuna per lavuratoris e dimoras per persunas cun impediments, per construir in edifizi da scrinaria nov a Surava (lavuratori Casti) vegn approvada. 
A l'ARGO vegn garantida ina contribuziun da maximalmain 945'450 francs per construir quest edifizi da scrinaria. 
Chasa da burgaisas e da burgais, Cuira: 
Il project da construcziun per la midada da construcziun e per l'engrondiment da la chasa da burgaisas e da burgais a Cuira vegn approvà. 
A l'instituziun responsabla vegn garantida – cun resalva da la garanzia da la finanziaziun restanta – ina contribuziun chantunala maximala da 9'400'000 francs per metter a disposiziun 66 letgs da tgira. 
Gremi: regenza 
Funtauna: rg chanzlia chantunala dal Grischun 
26.08.201 
Communicaziun da la regenza dals 26 d'avust 2010 
La regenza grischuna ha prendì enconuschientscha da l'analisa da la consultaziun tar la nova finanziaziun dal turissem ed ha discutà la direcziun per l'ulteriura elavuraziun da quest project. 
Ultra da quai è ella sa fatschentada cun la realisaziun d'in nov center da cumpetenza per laina en il Puschlav. 
La finamira resta ina taxa turistica 
La consultaziun tar la nova finanziaziun dal turissem dal Grischun ha gì lieu dals 30 da november 2009 fin ils 31 da mars 2010. 
L'analisa da las respostas da la consultaziun mussa, co ch'i duai vegnir cuntanschì – cun tschertas adattaziuns – in project davart la taxa turistica che vegn sustegnì d'ina maioritad. 
Ina taxa turistica generala per la finanziaziun da basa d'incumbensas turisticas e dal marketing turistic è ina part centrala da la refurma dal turissem grischun, e perquai vegn ella persequitada vinavant. 
Ils circuls interessads han gì temp quatter mais per sa fatschentar cun la tematica. 
Tar il chantun èn entradas totalmain 152 posiziuns: 7 posiziuns da partidas politicas, 5 da departaments e d'uffizis chantunals, 18 d'organisaziuns turisticas, 32 da federaziuns professiunalas e da cuminanzas d'interess, 71 da vischnancas e da corporaziuns regiunalas sco er 19 da persunas privatas e da singulas interpresas. 
L'analisa da las respostas da la consultaziun mussa ussa las fermezzas e las deblezzas dals dus sbozs da leschas concernent ina nova finanziaziun dal turissem ch'èn vegnids preschentads en la consultaziun. 
La regenza grischuna ha prendì enconuschientscha da l'analisa da la consultaziun e discutà la direcziun per l'ulteriura elavuraziun da quest project. 
La refurma dal turissem grischun è incontestada 
Las finamiras da la refurma currenta dal turissem èn incontestadas e lur stadi da realisaziun è renconuschì. 
Da las posiziuns resorta che las cundiziuns generalas per il turissem duain vegnir meglieradas vinavant en moda consequenta. 
Las pretensiuns per las organisaziuns per la gestiun da destinaziuns (OGD) e per las organisaziuns turisticas regiunalas (OTReg) sco er l'obligaziun da colliaziun per tut las organisaziuns turisticas duain vegnir mantegnidas. 
La regenza duai pudair intervegnir mo, sch'i na vegnan betg chattadas soluziuns en la regiun. 
La taxa turistica sto vegnir sviluppada vinavant 
Ina nova finanziaziun dal turissem vegn resguardada sco necessaria e duai er vegnir pussibilitada. 
Actualmain vegn examinà detagliadamain in dumber da propostas concretas per meglierar la finanziaziun dal turissem. 
En quest connex furman il sboz da la lescha davart la finanziaziun da las organisaziuns turisticas (LFOT) ed il sboz da la lescha davart l'armonisaziun da la finanziaziun dal turissem (LAFT) ina basa fundada per sviluppar vinavant il project da lescha. 
La finanziaziun dal marketing turistic e dal svilup turistic stattan vinavant en il center. 
La taxa turistica duai valair per tut il chantun, tar la realisaziun duai in "element communal" però survegnir in grond pais. 
Ulteriurs scleriments detagliads ston vegnir fatgs areguard il fond turistic planisà. 
L'execuziun e la retschertga da datas duain vegnir examinadas areguard lur opportunitad ed areguard lur effizienza. 
Taxa turistica chantunala per tut las giudidras e per tut ils giudiders 
Tut las interpresas che profitan directamain u indirectamain dal turissem duain vegnir integradas en la finanziaziun dal turissem. 
L'obligaziun da pajar ina taxa turistica duai vegnir examinada anc ina giada en cas d'interpresas ch'èn activas sin tut il mund e ch'èn orientadas a l'export. 
La midada da sistem tar las alloschadras e tar ils alloschaders (capacitad empè da frequenza) sco er l'integraziun da tut las abitaziuns da vacanzas en la finanziaziun dal turissem vegnan beneventadas da princip. 
La basa per fixar la taxa sco er la cunfinaziun dals differents tips d'alloschadras e d'alloschaders da la hotellaria e da la parahotellaria duain vegnir precisads e definids en moda pli clera. 
Debatta en il cussegl grond durant la sessiun d'avust 2011 
Tut en tut poi vegnir constatà ch'igl èn vegnidas furnidas conclusiuns che permettan d'elavurar vinavant il project. 
La nova concepziun da la finanziaziun dal turissem è vinavant ina part centrala da la refurma dal turissem grischun. 
Perquai vegn ella persequitada vinavant. il departament d'economia publica e fatgs socials e l'uffizi per economia e turissem sclereschan las dumondas giuridicas e politicas en vista ad in sboz da la lescha revedì. 
Il cussegl grond vegn previsiblamain a tractar questa fatschenta en sia sessiun d'avust 2011. 
Il chantun empermetta da sustegnair in nov center da cumpetenza per laina en la Val Puschlav 
La regenza grischuna ha da princip ina tenuta positiva envers la realisaziun d'in nov center da cumpetenza per laina en la Val Puschlav. 
En in'emprima posiziun è ella pronta da sustegnair il project – sut tschertas premissas – cun in emprest da 3 milliuns francs sco er cun ina contribuziun dad 1 milliun francs. 
En il Puschlav duai vegnir sviluppà in center biling da furmaziun e da tecnologia d'impurtanza internaziunala, nua ch'i vegnan purschidas scolaziuns e perfecziunaments per spezialistas e per spezialists da l'economia da laina. 
Tras il project vegn ultra da quai promovida ina stretga collavuraziun transcunfinala cun la provinza da Sondrio e cun la regiun Lumbardia. 
Sut la direcziun da la regiun Valposchiavo èn participads plirs partenaris al project, tranter auter l'institut per furmaziun supplementara professiunala da la Svizra sidorientala (IFSP) che maina gia il center da furmaziun per guaud e per laina a Maiavilla. 
Sin basa dals resultats d'in studi da realisabladad ch'è avant maun ha la regenza da princip ina tenuta positiva envers la realisaziun dal project. 
Ella è da l'avis ch'il project e che las plazzas da lavur che duain vegnir stgaffidas hajan ina gronda impurtanza per l'economia publica da la regiun Valposchiavo. 
Per ils custs d'investiziun dal project è la regenza pronta d'empermetter ina contribuziun à fonds perdu dad 1 milliun francs e – sin basa da la nova politica regiunala da la confederaziun (NPR) – in emprest da 3 milliuns francs. 
La premissa è dentant ch'ils detagls che ston anc vegnir sclerids cumprovian la realisabladad a maun d'in model da fatschenta persistent, che las gruppas participadas confermian tras contracts lur intenziuns da cooperaziun e ch'i saja vegnida fundada en moda giuridicamain lianta ina instituziun che porta l'entira responsabladad. 
Plinavant ston ils iniziants mussar en moda plausibla ch'il manaschi dal center da cumpetenza per laina cuvria a vista mesauna ils custs e che la finanziaziun da tut ils custs d'investiziun da var 18 milliuns francs saja garantida. 
Infurmaziuns: 
cusseglier guvernativ Hansjörg Trachsel, schef dal departament d'economia publica e fatgs socials, tel. 081 257 23 01 
Gremi: regenza 
Funtauna: rg chanzlia chantunala dal Grischun 
26.08.201 
Il chantun vul persequitar vinavant en moda activa il provediment cun internet a bindel lad 
Il provediment cun internet a bindel lad tar l'infrastructura da telecommunicaziun dastga vegnir giuditgà sco bun en il chantun Grischun. 
Questa conclusiun tira in rapport, dal qual la regenza ha prendì enconuschientscha. 
En quest connex envida ella la confederaziun da garantir il provediment cun internet a bindel lad en il rom dal servetsch public. 
Er duain las vischnancas daventar activas sin lur territori. 
Ina infrastructura da telecommunicaziun moderna che tegna quint dals basegns da la populaziun e da l'economia è da gronda impurtanza per il chantun. 
In nov rapport, ch'il departament d'economia publica e fatgs socials ha incità, dat ussa ina survista davart la situaziun dal provediment cun internet a bindel lad en il Grischun. 
Il rapport vegn a la conclusiun, ch'il chantun haja in bun access cun fibras da vaider en la zona a distanza. 
Ina rait fitg spessa sa derasa sur l'entir chantun per lung dals trassés da las differentas proprietarias e dals differents proprietaris da conducts da fibras da vaider, sco per exempel gestiunarias e gestiunaris da raits da telecommunicaziun e da cabel sco er interpresas dal provediment d'energia ed interpresas da viafier. 
En vista ad in eventual access da chasadas e d'interpresas a fibras da vaider stat a disposiziun en il Grischun ina infrastructura da la zona a distanza bain sviluppada che po vegnir amplifitgada senza difficultads. 
Er il provediment da las chasadas cun internet a bindel lad sur il cabel da telefon d'arom (DSL) è circa tuttina bun sco en la media svizra. 
99 pertschient da las abitantas e dals abitants pon abunar in servetsch cun almain 4 MBit/s, quai che correspunda circa a las sveltezzas da transferiment da datas che persunas privatas dovran actualmain en media. 
Il provediment da las plazzas da lavur cun internet a bindel lad è meglier che quel da las chasadas. 
La confederaziun duai garantir il servetsch public er tar il provediment cun internet a bindel lad 
La situaziun en quest sectur sa mida dentant svelt. 
Il cussegl federal vegn a preschentar proximamain al parlament in rapport davart il svilup dal martgà svizzer da telecommunicaziun. 
La regenza pretenda dal cussegl federal ch'el adempleschia sias obligaziuns en connex cun il provediment cun internet a bindel lad en il rom dal servetsch public e ch'el fetschia las midadas da la lescha ch'èn necessarias. 
Er vul il chantun integrar las vischnancas ed orientar davart las enconuschientschas dal rapport. 
Las vischnancas pon accelerar l'amplificaziun da la rait da l'internet a bindel lad, contactond differentas purschidras e differents purschiders per uschia lantschar projects per megliers access. 
Ultra da quai duain vegnir resguardadas las pretensiuns per la futura infrastructura da fibras da vaider er tar las lavurs da construcziun bassa. 
La finala vul la regenza procurar ch'i vegnia installà in barat d'infurmaziuns activ e regular tranter las differentas acturas ed ils differents acturs, sco las firmas da telecommunicaziun, las gestiunarias ed ils gestiunaris da raits da cabel e las interpresas d'electricitad. 
Il rapport da l'uffizi per il svilup dal territori vegn publitgà en l'internet sut 
www.are.gr.ch 
. 
Infurmaziuns: 
- cusseglier guvernativ Hansjörg Trachsel, schef dal departament d'economia publica e fatgs socials, tel. 081 257 23 01 
- Boris Spycher, manader da project tar l'uffizi per il svilup dal territori, tel. 081 257 23 06 
Gremi: regenza 
Funtauna: rg chanzlia chantunala dal Grischun 
26.08.201 
Terminà cun success la sanaziun totala da la scola chantunala Halde 
Punctualmain, per il cumenzament dal nov onn da scola, han pudì vegnir terminadas las lavurs da construcziun a la scola chantunala Halde a Cuira. 
Suenter in temp da construcziun da trais onns e suenter lavurs da sanaziun fitg vastas e cumplexas stat puspè a disposiziun a la scola l'entir cumplex d'edifizis. 
Il zercladur 2006 aveva il cussegl grond concedì in credit d'impegn da 50 milliuns francs per la sanaziun architectonica da la scola chantunala Halde. 
Circa in onn pli tard han cumenzà las lavurs da construcziun. 
La sanaziun totala è vegnida fatga en duas etappas, mantegnend ina part dal manaschi. 
A medem temp ha il manaschi da scola gì lieu en provisoris ch'èn vegnids construids da nov e che cuntegnevan 40 stanzas da scola. 
Suenter che l'emprima etappa è vegnida terminada a temp la stad 2009 po ussa vegnir averta punctualmain, per il cumenzament da la scola, er la part da l'edifizi ch'è vegnida renovada en la segunda ed ultima etappa. 
In element impurtant da la vasta sanaziun ch'è vegnida incumbensada dal chantun è stada l'eliminaziun fitg custaivla e pretensiusa da las substanzas nuschaivlas PCB ed asbest. 
Las finamiras severas ch'eran vegnidas prescrittas per sanar las substanzas nuschaivlas èn vegnidas cuntanschidas tuttas ed èn vegnidas confermadas tras mesiraziuns da controlla. 
Ultra da las vastas sanaziuns da las substanzas nuschaivlas ha l'edifizi survegnì ina fatschada autamain termoisolanta, ina tecnica da chasa moderna ed in nov interiur cunvegnent. 
Las infrastructuras tecnicas correspundan a las enconuschientschas didacticas las pli novas. 
Las scolaras, ils scolars e las persunas d'instrucziun da la scola chantunala grischuna han pia a disposiziun locals da scola equipads tenor las enconuschientschas las pli novas. 
Grazia a l'engaschament ed a la collavuraziun excellenta tranter il patrun da construcziun e l'interpresa generala ch'è vegnida incumbensada han tut las finamiras dal project pudì vegnir observadas cumplainamain, saja quai areguard la qualitad, areguard ils custs ed areguard ils termins. 
La scola chantunala sanada Halde vegn ad esser accessibla per il vast public a chaschun da l'inauguraziun, ils 29 ed ils 30 d'october 2010. 
Infurmaziuns: 
Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta 
Funtauna: rg uffizi da construcziun auta 
30.08.201 
Il chantun edescha ina nova broschura "La tgira palliativa cumenza en la vita" 
Il chantun Grischun, l'uniun palliative gr e la fundaziun Menzi-Jenny-Gertrud preschentan communablamain la broschura chantunala "La tgira palliativa cumenza en la vita". 
La broschura d'infurmaziun che stat a disposiziun a partir dal settember dat scleriments cumplessivs davart la tgira palliativa ed instruescha, nua ch'ins chatta ussa infurmaziuns davart la purschida da tgira palliativa en il chantun Grischun. 
Dapi onns s'engaschan il chantun Grischun, l'uniun palliative gr e la fundaziun Menzi-Jenny-Gertrud per che persunas fermamain malsaunas, persunas cun malsognas cronicas, persunas veglias e muribundas vegnian tractadas, tgiradas ed accumpagnadas uschè bain sco pussaivel e per che lur confamigliaras e lur confamigliars survegnian a temp il sustegn duì. 
Per pussibilitar ina vasta sensibilisaziun per la tgira palliativa metta il chantun ussa a disposiziun a tut las instituziuns interessadas ina broschura d'infurmaziun davart la tgira palliativa. 
Ella declera detagliadamain, tge che la tgira palliativa è e renviescha al secretariat da palliative gr. 
Ella è avant maun en rumantsch, en tudestg ed en talian. 
La broschura "La tgira palliativa cumenza en la vita – qualitad da viver durant la vita ed en vista a la mort" vegn tramessa quests dis e questas emnas als ospitals, a las organisaziuns da spitex, a las chasas da persunas attempadas e da tgira, a las plaivs, a las medias ed als medis da famiglia sco er ad ulteriuras uniuns e federaziuns dals fatgs da sanadad da l'entir chantun. 
La broschura po vegnir empustada gratuitamain tar l'uffizi da sanadad sut 
cornelia.knipping@san.gr.ch 
u sut 
info@palliative-gr.ch 
. 
La tgira palliativa è anc adina memia pauc enconuschenta 
La tgira palliativa è in concept da provediment che s'engascha per che persunas fermamain malsaunas, persunas cun malsognas cronicas, persunas veglias e muribundas sco er lur confamigliaras e lur confamigliars (che tgiran) survegnian in tractament, ina tgira ed in accumpagnament da qualitad e da dignitad fin a la fin. 
La tgira palliativa vegn identifitgada savens cun il murir e cun la mort. 
La tgira palliativa cumenza dentant bler pli baud. 
Savens vegnan umans tutgads amez lur vita d'ina greva malsogna u d'ina malsogna cronica progressiva. 
Grazia al progress da la medischina vivan las persunas attempadas oz pli ditg. 
Tras quai po s'augmentar il dumber da malsognas che vegnan chaschunadas da la vegliadetgna. 
La tgira palliativa vul permetter a questas persunas sco er a lur confamigliaras ed a lur confamigliars da concepir e da passentar lur vita uschè bain sco pussaivel al lieu ch'ellas e ch'els han tschernì. 
In punct central è quel da percorscher a temp malsognas fisicas, psichicas, socialas e spiritualas e da mitigiar quellas sco er da sustegnair las confamigliaras ed ils confamigliars (che tgiran). 
Per il sectur ambulant sco er per il sectur staziunar èn vegnids sviluppads emprims concepts en il chantun per pudair assister ed accumpagnar cun dignitad las persunas pertutgadas. 
Cunzunt la lavur voluntara è indispensabla en l'assistenza da persunas fermamain malsaunas e muribundas e duai vegnir promovida intensivamain en collavuraziun cun las organisaziuns existentas. 
I vegn creà in post da consultaziun 
Il post da consultaziun per la tgira palliativa che vegn manà ad interim da Cornelia Knipping (coordinatura dal project "tgira palliativa dal Grischun") vegn avert l'october 2010 uffizialmain sco secretariat da l'uniun palliative gr. 
Il secretariat vegn a rimnar permanentamain infurmaziuns davart las purschidas da tgira palliativa en il Grischun e vegn a metter a disposiziun gratuitamain quellas. 
Gia oz valan las indicaziuns da la broschura per entrar en contact cun las instituziuns e per s'infurmar davart las purschidas da la tgira palliativa en il chantun Grischun. 
Ulteriuras infurmaziuns: 
www.gesundheitsamt.gr.ch 
www.palliative-gr.ch 
Infurmaziuns: 
Cornelia Knipping, coordinatura dal project "tgira palliativa dal Grischun", uffizi da sanadad, tel. 081 257 26 20 u 081 250 77 47, e-mail: 
info@palliative-gr.ch 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
01.09.201 
Communicaziun da la regenza dals 2 da settember 2010 
La regenza grischuna conceda ina confinanziaziun da totalmain 4 milliuns francs per cuntinuar cun l'offensiva da marca "Enavant Grischun" per ils proxims 4 onns. 
Dal rest ha ella concludì da promover vinavant il project per transfurmar l'oriunda plazza aviatica militara da San Vittore en ina zona d'industria. 
La finala ha ella formulà sias posiziuns tar differents projects da consultaziun da la confederaziun, tranter auter tar la cuntinuaziun dad Innotour. 
Il chantun sustegna vinavant il project "Enavant Grischun" 
Il chantun Grischun sustegna la cuntinuaziun da l'offensiva da marca "Enavant Grischun" per 4 ulteriurs onns. 
Quai ha concludì la regenza grischuna. 
Realisond "Enavant Grischun II", duai il grad d'enconuschientscha da la marca grischun vegnir augmentà supplementarmain. 
Il medem mument duai il profil da la marca vegnir precisà en moda persistenta. 
Ultra da quai survegnan las partenarias ed ils partenaris turistics e betg turistics ina pussaivladad attractiva da posiziunar e da revalitar lur products, applitgond la marca. 
Las evaluaziuns da l'offensiva da communicaziun ch'è vegnida lantschada l'onn 2007 mussan che las finamiras han pudì vegnir cuntanschidas fin ussa e che l'effect per il chantun Grischun è tut en tut fitg plaschaivel. 
La regenza è da l'avis ch'i saja perquai inditgà da cuntinuar cun "Enavant Grischun", tant pli che la creaziun d'ina marca chaschunia lavur constructiva a lunga vista. 
La plazza aviatica da San Vittore duai daventar ina zona d'industria 
Il chantun Grischun vul transfurmar l'oriunda plazza aviatica militara da San Vittore ed il terren vischin en ina zona d'industria cumpetitiva. 
Las parcellas da terren duain vegnir purschidas pli tard ad interpresas cun perspectivas per il futur che vulan sa domiciliar al lieu. 
La regenza grischuna ha prendì enconuschientscha dals emprims resultats dals scleriments correspundents d'ina gruppa da project. 
Ella ha incumbensà l'uffizi per economia e turissem da cuntinuar cun il project e d'elavurar in concept global per realisar in'utilisaziun economica dal terren. 
L'areal da l'armasuisse – cumplettada cun ulteriuras surfatschas en la vischinanza directa – preschenta la reserva da terren la pli gronda che stat a disposiziun en il chantun Grischun per in svilup economic e porscha premissas adattadas per domiciliar interpresas strategicas sco er per stgaffir plazzas da lavur. 
En in proxim pass duain vegnir creadas tut las premissas ch'èn necessarias per pudair instradar las lavurs d'avertura. 
Quai duai vegnir fatg en collavuraziun cun la proprietaria dal terren, numnadamain cun l'armasuisse, ed en coordinaziun cun la vischnanca da San Vittore e cun la regiun Mesolcina. 
Ina premissa necessaria è quella, che la vischnanca da San Vittore approveschia il plan communal d'utilisaziun correspundent. 
La regenza beneventa la cuntinuaziun previsa dad Innotour 
La regenza grischuna sustegna la revisiun planisada da la lescha federala davart la promoziun da l'innovaziun, da la cooperaziun e dal svilup da las enconuschientschas en il turissem (Innotour) e la nova direcziun dal cuntegn respectiva. 
Ella sustegna la proposta d'abolir la limitaziun temporara per la cuntinuaziun dad Innotour. 
Quai menziunescha la regenza en sia resposta da consultaziun a la confederaziun. 
La lescha dad Innotour ch'è entrada en vigur l'onn 1998 ha l'intent d'augmentar l'attractivitad da la purschida turistica e da meglierar la cumpetitivitad da la Svizra sco destinaziun turistica. 
En il passà han il cussegl federal ed il parlament prolungà gia duas giadas la lescha temporara. 
Pervia da las bunas experientschas en connex cun l'execuziun duai il relasch ussa vegnir transferì en ina lescha illimitada. 
A la regenza para il nov concept da promoziun dad Innotour che vegn dividì organisatoricamain en ils trais secturs "innovaziuns", "collavuraziun" e "svilup da las enconuschientschas" dad esser cumplessiv e cunvegnent. 
La regenza beneventa expressivamain la finamira surordinada dad Innotour da rinforzar la cumpetitivitad da las destinaziuns. 
Tenor l'avis da la regenza sto Innotour survegnir meds finanzials d'almain 5 milliuns francs per onn per pudair cuntanscher vinavant l'effect giavischà. 
La finanziaziun na dastga dentant betg vegnir cumpensada sin donn e cust da las contribuziuns a Svizra turissem. 
Dal puntg da vista da la regenza sto la promoziun naziunala dal turissem vegnir rinforzada. 
Ultra da quai pretenda la regenza ch'ils posts chantunals cumpetents stoppian mintgamai vegnir consultads, avant che dar la garanzia per contribuziuns dad Innotour a projects da model. 
Mo uschia po vegnir garantida la coordinaziun cun la promoziun chantunala e cun la nova politica regiunala (NPR). 
La finala pretenda la regenza da la confederaziun ch'ella preciseschia ses engaschament en il sectur da la statistica davart il turissem. 
La lescha dad Innotour revedida na dastga numnadamain betg avair per consequenza che la confederaziun sa retira vinavant da la statistica davart il turissem che cumpiglia pitschens territoris. 
L'iniziativa parlamentara "Dapli protecziun per las consumentas e per ils consuments" vegn refusada 
La regenza grischuna s'exprima cunter l'iniziativa parlamentara "Dapli protecziun per las consumentas e per ils consuments". 
La revisiun prevesa da prolungar il termin da surannaziun per pretensiuns en connex cun defects da la chaussa tar la cumpra da bains movibels a 2 respectivamain a 5 onns. 
Cunquai ch'i vegn ad esser pussaivel er en l'avegnir d'excluder l'obligaziun da dar ina garanzia, è la regenza da l'avis che la revisiun na portia betg ina meglra protecziun per las consumentas e per ils consuments. 
Sco quai che la regenza scriva en sia resposta da consultaziun n'ha la midada previsa dal dretg d'obligaziuns perquai praticamain nagina muntada. 
Perquai na sa giustifitgeschi er betg da midar il dretg vertent. 
Las actualisaziuns en connex cun las organisaziuns da l'ambient che han il dretg da far recurs vegnan sustegnidas 
La regenza grischuna sustegna las actualisaziuns proponidas da la confederaziun en connex cun las organisaziuns da l'ambient che han il dretg da far recurs. 
Quai scriva ella en sia resposta da consultaziun a la confederaziun tar la midada da l'ordinaziun davart la designaziun da las organisaziuns per la protecziun da l'ambient sco er per la protecziun da la natira e da la patria che han il dretg da far recurs. 
In'adattaziun da la lescha federala dals 20 da december 2006 davart la protecziun da l'ambient precisescha, en tge dimensiun che las organisaziuns da l'ambient dastgan esser activas en il sectur da l'economia. 
La confederaziun ha controllà, sche l'activitad economica da las organisaziuns che han il dretg da far recurs correspunda a questa nova regulaziun. 
Ultra da quai ha ella controllà, sche las organisaziuns da l'ambient che han il dretg da far recurs adempleschan anc las ulteriuras premissas dal dretg da recurs. 
Da vischnancas e da regiuns 
Tavau: 
Il project "Siglientada da lavinas a Frauentobel" da la vischnanca da Tavau vegn approvà. 
Als custs vegn garantida ina contribuziun da maximalmain 591'200 francs. 
Engiadina bassa: 
La revisiun parziala dals statuts da la corporaziun regiunala "Pro Engiadina bassa" vegn approvada. 
Beiva: 
La revisiun parziala da la planisaziun locala "Hotel Solaria" da la vischnanca da Beiva, concludida ils 17 da zercladur 2010, vegn approvada. 
Puntraschigna: 
La revisiun parziala da la planisaziun locala, concludida da la vischnanca da Puntraschigna ils 8 da zercladur 2010, vegn approvada. 
Gremi: regenza 
Funtauna: rg chanzlia chantunala dal Grischun 
02.09.201 
Dis europeics dal monument ils 11 ed ils 12 da settember 2010 davart il tema "Ciclus da la vita" 
Ils dis europeics dal monument, che han lieu ils 11 ed ils 12 da settember 2010, porschan in program multifar. 
En il Grischun sa concentreschan las occurrenzas principalmain sin la vischnanca da Tavau. 
A chaschun dals 17avels dis europeics dal monument envida la tgira da monuments ad in viadi d'exploraziun tar bains culturals ch'èn colliads cun il tema "Ciclus da la vita": lieus ed edifizis – scolas, ospitals, museums, baselgias, santeris – che dattan la tempra al mintgadi en in ambient cultural e che paran d'ans esser bain enconuschents, che nus n'enconuschain dentant savens tuttina betg propi. 
Els raquintan, co tractar ils temas centrals da la vita: naschientscha – plaschair – mal – mort. 
En il Grischun sa concentreschan las occurrenzas dals dis dal monument principalmain sin la vischnanca da Tavau. 
Preschentads vegnan differents bains culturals che han cuntanschì – sco incumbensas da construcziun publicas – in'auta qualitad planisatorica ed architectonica e che caracteriseschan en moda decisiva il maletg actual dal lieu. 
Ils dis europeics dal monument vegnan averts uffizialmain sonda, ils 11 da settember 2010, a las 11.00, tras Hans Peter Michel en la chasa communala a Tavau Plaz. 
A l'occurrenza d'avertura discurran plinavant Christian Rathgeb, anteriur president dal cussegl grond e president da la societad per la perscrutaziun da la cultura grischuna, sco er Marcus Casutt, tgirader chantunal da monuments. 
L'occurrenza vegn accumpagnada da la scola da musica da Tavau. 
Sonda, ils 11 da settember, da las 13.00 fin las 17.00, sco er dumengia, ils 12 da settember, da las 11.00 fin las 16.00, han lieu a Tavau differents guids. 
Tranter auter pon ins visitar la staziun da Tavau Plaz, il museum Kirchner, la baselgia da Son Gion cun sias fanestras da Giacometti sco er l'albiert per la giuventetgna. 
Plinavant vegnan purschids in gir tras Tavau sco er in'occurrenza davart l'architect Rudolf Gaberel. 
Preschentadas vegnan er las minieras al Silberberg. 
In'occurrenza en il Grischun ha ultra da quai lieu en la claustra Son Jon a Müstair. 
Infurmaziuns detagliadas davart las singulas occurrenzas en il Grischun e l'entir program dals dis europeics dal monument stattan a disposiziun sin la pagina d'internet 
www.denkmalpflege.gr.ch 
. 
Dapi ch'el è vegnì realisà l'emprima giada l'onn 1994, è quest di sa sviluppà a l'occurrenza la pli gronda en il sectur da la sensibilisaziun per il mantegniment da bains culturals. 
L'occurrenza ha la finamira da svegliar tar in vast public l'interess per ils bains culturals e per lur mantegniment. 
Las visitas dal di dal monument vegnan organisadas en emprima lingia dals posts spezialisads federals, chantunals e municipals per la tgira da monuments e per l'archeologia. 
Els tschernan mintga onn ils objects, contacteschan las proprietarias ed ils proprietaris ed organiseschan ils guids e las occurrenzas al lieu. 
Il center NIKE è responsabel per la coordinaziun da las var 200 occurrenzas en l'entira Svizra, per la lavur naziunala da medias e da publicitad sco er per la publicaziun dal program en furma da broschura ed en l'internet. 
Il di europeic dal monument è ina manifestaziun culturala che vegn lantschada uffizialmain dal cussegl da l'Europa. 
Il di dal monument ha lieu en 48 pajais europeics. 
Infurmaziuns: 
Marcus Casutt, tgirader da monuments, uffizi da cultura, tel. 081 257 27 91 
Gremi: uffizi da cultura 
Funtauna: rg uffizi da cultura 
06.09.201 
Concurrenza d'art a la scola chantunala grischuna Halde 
Suenter la sanaziun da l'edifizi da la scola chantunala Halde a Cuira ha l'uffizi da construcziun auta realisà ina concurrenza d'art en il rom dal project "Art a l'edifizi". 
Per la concepziun artistica da la plazza ch'è situada directamain sur la chaplutta da Son Steffan è vegnì elegì il sboz da l'ovra "hoch hinaus" dal pèr artistic Gabriela Gerber e Lukas Bardill. 
L'art figurativ duai er en l'avegnir esser preschent e survegnir ina plazza duida en la scola chantunala sanada Halde. 
Il concept d'art elavurà cumpiglia in program multifar che vegn realisà per l'avertura uffiziala dals 28 d'october 2010. 
En il center stat la concepziun artistica dal spazi exteriur tranter ils singuls edifizis dal 5. tschientaner ch'èn situads directamain sur la chaplutta da Son Steffan. 
Per survegnir sbozs interessants d'auta qualitad artistica ha l'uffizi da construcziun auta surdà la primavaira 2010 ina incarica per in studi a 4 artistas ed artists grischuns. 
Gudagnà la concurrenza ha il pèr artistic Gabriela Gerber e Lukas Bardill cun lur ovra "hoch hinaus". 
Ils sbozs da las artistas e dals artists vegnan preschentads en la scola chantunala Halde a partir da gievgia, ils 9 da settember 2010. 
Il rapport da la giuria stat a disposiziun sin 
www.hochbauamt.gr.ch 
per chargiar giu. 
Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta 
Funtauna: rg uffizi da construcziun auta 
08.09.201 
La regenza da Lucerna visita la regenza grischuna 
Sin invit da la regenza grischuna visita la regenza dal chantun Lucerna gievgia, ils 9 da settember 2010, il chantun Grischun. 
L'inscunter serva en emprima lingia a tgirar las relaziuns amicablas ed a barattar experientschas. 
Sin sia visita en il Grischun vegn la regenza da Lucerna manada da ses president Anton Schwingruber. 
Suenter il bainvegni dals giasts tras il president da la regenza dal Grischun Claudio Lardi a Landquart van las delegaziuns en il char-salun istoric da la Viafier retica a Tavau. 
Il gentar vegn servì sin la Schatzalp. 
Il suentermezdi vegn visità il museum Kirchner. 
La visita serva en emprima lingia a tgirar las relaziuns amicablas ed a barattar experientschas sin ils champs da la cultura, da l'economia e da la politica. 
Infurmaziun per las medias: 
Vers las 11.30 stattan las delegaziuns da Lucerna e dal Grischun a disposiziun a las medias davant la staziun da muntogna da Schatzalp a Tavau per ina fotografia. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
08.09.201 
Communicaziun da la regenza dals 9 da settember 2010 
En sia ultima sesida ha la regenza grischuna tractà differentas fatschentas da vischnancas e da regiuns e concedì contribuziuns a projects da vias. 
Da vischnancas e da regiuns 
Alvagni: 
La revisiun parziala da la planisaziun locala, concludida da la vischnanca d'Alvagni ils 23 da zercladur 2010, vegn approvada. 
Ramosch: 
La revisiun parziala da la planisaziun locala, concludida da la vischnanca da Ramosch il 1. da zercladur 2010, vegn approvada. 
Projects da vias 
La regenza ha approvà totalmain 2'418'000 francs per construir e per sanar il suandant traject da via: 
- via sursilvana: lavurs d'impressari, Trin Mulin – Felsbach 
Gremi: regenza 
Funtauna: rg chanzlia chantunala dal Grischun 
09.09.201 
Mandat da la rogaziun federala 2010 
La regenza a las abitantas ed als abitants dal chantun Grischun 
Stimadas conburgaisas e stimads conburgais 
Mintga onn, la terza dumengia da settember, celebrain nus la rogaziun federala. 
Engraziar, far penetienza, urar. … Questas trais noziuns èn francadas pli fitg en la lingua da la baselgia ch’en noss mintgadi. 
Tuttina èn differentas modas da cumportament e tenutas che vegnan exprimidas en las trais activitads «engraziar», «far penetienza» ed «urar» anc oz impurtantas per nus tuttas e per nus tuts. 
Il pled «engraziel!» scuntrain nus savens en il mintgadi. 
Nus schain «engraziel fitg!» u «bun engraziament!». 
L’engraziar en la muntada da la rogaziun federala surpassa dentant talas furmas da cumportament. 
El sa basa sin in profund «engraziament» sentì. 
Bleras chaussas che nus possedain u che nus survegnin da noss conumans resentin nus sco normalas u avain l’impressiun ch’ellas ans sajan schizunt debitadas. 
Pir, cur che nus essan conscients che nus n’avain nagin dretg da survegnir talas, resentin nus ina vaira engraziaivladad er per nossa sanadad, per nossa segiranza materiala e per la pussaivladad da concepir nossa vita en in pajais liber. 
La rogaziun dad oz ans dat l’occasiun da realisar en moda conscienta l’evidenza da nossa vita persunala ed er d’esser engraziaivel per las chaussas da mintgadi. 
Ils pleds «far penetienza» èn francads anc pli pauc en nossa lingua da mintgadi ch’il pled «engraziar». 
Nus enconuschain il verb «punir», quai che vul dir tant sco surpigliar las consequenzas negativas d’in sbagl che nus avain commess. 
Nus vegnin punids, pia chastiads. 
En il cas normal cunter nossa voluntad. 
Auter èsi tar il «far penetienza». 
«Far penetienza» premetta noss giudizi sco er nossa prontadad da midar noss cumportament. 
Nus vulain puspè far bun las consequenzas d’in sbagl. 
Nus vulain emprender d’in sbagl ed ans cumportar auter en il futur. 
Tals process da midada èn pussaivels en il sectur religius, politic, professiunal e surtut er en il sectur privat. 
«Far penetienza» po uschia per exempel signifitgar che nus dumandain in uman che ans stat datiers per perdun per ina groppadad. 
En il conturn professiunal po «far penetienza» signifitgar d’annullar ina fatschenta malonesta u da restituir in gudogn exorbitant. 
Per las politicras e per ils politichers vul «far penetienza» tranter auter dir da star tar ina faussa decisiun e da surpigliar la responsabladad persuenter. 
La rogaziun dad oz ans porscha la chaschun da reponderar sinceramain noss cumportament envers la natira, envers noss conumans ed envers nus sezs e da tschertgar, sche necessari, pussaivladads da turnar, da far penetienza. 
Igl existan er differentas imaginaziuns e definiziuns da la terza activitad che dat al di dad oz il num, numnadamain da «l’urar» . 
En quest lieu duai mo vegnir accentuà in aspect spezial da l’urar. 
Far uraziun premetta ch’il singul uman accepta sia finitad. 
L’uman che ura metta sasez enavos. 
El accepta che betg tut n’è realisabel per el. 
El accepta ses cunfins. 
Nus stuain acceptar ch’i dat situaziuns, nua che nus na pudain betg pli diriger nossa vita. 
Nus stuain acceptar la nunpussanza e la supportar. 
Mintgina e mintgin da nus enconuscha talas situaziuns. 
La rogaziun dad oz ans dat l’occasiun da reflectar davart noss cunfins persunals e d’exercitar umilitanza. 
Stimadas conburgaisas e stimads conburgais, nossa confruntaziun persunala cun «engraziar», cun «far penetienza» e cun «urar», che nus essan envidads da far oz, ans dat la schanza d’ans sviluppar persunalmain. 
Il barat cun auters umans è fitg impurtant per noss svilup persunal. 
Nus duvrain ils conumans da noss proxim conturn e da noss chantun. 
Gist uschia essan nus er dependents da la convivenza da nossas conburgaisas e da noss conburgais svizzers sco er d’in dialog tolerant e liber da pregiudizis cun umans d’auters pajais ed en auters pajais. 
Nus duessan er reflectar davart quellas chaussas al di da la rogaziun federala. 
Cun quests patratgs As giavischain nus ina rogaziun contemplativa ch'è purtada d’engraziaivladad e da confidenza. 
Cuira, settember 2010 
En num da la regenza 
Il president: Claudio Lardi 
Il chancelier: dr. Claudio Riesen 
15.09.201 
La regenza nominescha il nov cumandant da polizia 
La regenza grischuna ha tschernì Beat Eberle da 50 onns sco nov cumandant da polizia. 
El vegn a surpigliar il commando da la polizia chantunala dal Grischun il 1. da schaner 2011. 
Beat Eberle, domicilià a Flumserberg-Saxli, è vegnì nominà da la regenza sco nov cumandant da la polizia chantunala dal Grischun. 
Eberle, annada 1960, ha s'acquistà la patenta d'advocat suenter il studi da giurisprudenza a Son Gagl ed a Berna. 
Alura ha el lavurà tranter auter sco uffizier da polizia tar la polizia chantunala da Sviz, da 1997 fin 2000 sco schef dal stab e da la polizia criminala, da 2000 fin 2002 sco cumandant ad interim. 
Dapi 2007 lavura il militar professiunal e colonel en il stab general sco cumandant dal center da cumpetenza per engaschaments da promoziun da la pasch a l'exteriur (SWISSINT). 
Avant era el cumandant da la SWISSCOY en il Cosovo, ha servì sco adet militar en Svezia ed ha cumandà la polizia militara territoriala. 
Eberle è il successur dal cumandant da polizia da blers onns, dr. Markus Reinhardt, ch'è mort ils 26 da schaner 2010. 
Il cumandant da polizia ha la responsabladad da manar la polizia chantunala grischuna cun sias passa 400 collavuraturas e collavuraturs. 
Infurmaziuns: 
cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: regenza 
Funtauna: rg chanzlia chantunala dal Grischun 
Beat Eberle, il nov cumandant da la polizia chantunala dal Grischun. 
15.09.201 
Communicaziun da la regenza dals 16 da settember 2010 
La regenza grischuna ha concludì da laschar elavurar in sboz per ina nova lescha per promover las scolas autas e la perscrutaziun. 
Tras quella duai vegnir rinforzà il Grischun sco lieu da perscrutaziun. 
Ultra da quai ha la regenza fixà las contribuziuns per purschidas da la tgira d'uffants cumplementara a la famiglia per l'onn che vegn. 
La finala ha ella formulà la posiziun ch'ella inoltrescha a la confederaziun en connex cun l'audiziun da las midadas da l'ordinaziun davart la protecziun e davart l'utilisaziun da las auas. 
La regenza dat glisch verda per preparar ina lescha per promover las scolas autas e la perscrutaziun 
Per rinforzar il Grischun sco lieu da perscrutaziun vul il chantun elavurar ina nova lescha per promover las scolas autas e la perscrutaziun. 
Quai ha concludì la regenza grischuna, dond la direcziun per las lavurs preparatoricas. 
Il cussegl grond aveva acceptà ina intervenziun per stgaffir ina lescha per promover las scolas autas e la perscrutaziun en la sessiun da favrer 2008. 
Per avair ina basa adattada ha il cussegl grond dà l'incumbensa da far in rapport. 
La regenza ha ussa prendì enconuschientscha dal rapport "Il Grischun sco chantun da scolas autas e da perscrutaziun" da dr. Stephan Bieri. 
Il medem mument ha ella installà ina gruppa directiva da project che ha da preparar il sboz d'ina lescha. 
La consultaziun latiers duai vegnir lantschada la primavaira 2011. 
Entant che las furmas giuridicas existentas da las scolas autas grischunas na duain betg vegnir midadas, ston vegnir stgaffidas structuras adattadas per la promoziun statala dal sectur da la perscrutaziun. 
Tenor l'avis da la regenza è en spezial la colliaziun interchantunala d'ina impurtanza centrala per las scolas autas e per ils instituts da perscrutaziun en il Grischun per pudair profitar adequatamain dals svilups naziunals. 
Cun lavurar vinavant vi dal project sto pervia da quai vegnir dada in'attenziun speziala a la cooperaziun interchantunala. 
Fixà las contribuziuns per purschidas da la tgira d'uffants cumplementara a la famiglia per l'onn 2011 
La regenza grischuna ha fixà da nov ils custs normads per las purschidas da la tgira d'uffants cumplementara a la famiglia cun dretg da survegnir contribuziuns. 
Per l'onn 2011 importan quels 9.20 francs per ura da tgira e per uffant. 
Per purschidas novas vegn la tariffa da contribuziun dal chantun fixada sco fin ussa a 25 pertschient dals custs normads per ils emprims trais onns. 
La tariffa da contribuziun pli auta da 25 pertschient vala l'onn 2011 per 9 novas canortas d'uffants u maisas da mezdi. 
La tariffa dals custs normads da 9.20 francs per l'onn 2011 è 0.15 francs pli auta che l'onn 2010. 
Tut en tut ha il chantun budgetà l'onn 2011 ina contribuziun da 2'205'500 francs per las purschidas da la tgira d'uffants cumplementara a la famiglia. 
En il Grischun han totalmain 502 plazzas d'in entir onn il dretg da survegnir contribuziuns. 
La confederaziun duai elavurar anc ina giada l'adattaziun d'ordinaziuns davart la protecziun e davart l'utilisaziun da las auas 
La regenza grischuna n'è betg perencletga cun las midadas da differentas ordinaziuns davart la protecziun e davart l'utilisaziun da las auas ch'èn vegnidas proponidas da la confederaziun. 
Las propostas da revisiun sa mussian tut en tut sco betg gartegiadas e basegnian ina correctura generala. 
Quai menziunescha la regenza en sia audiziun a la confederaziun. 
Las chombras federalas han concludì il december 2009 da midar differentas leschas federalas sco cuntraproject indirect tar l'iniziativa dal pievel "Aua viva". 
Correspundentamain ston er vegnir adattadas las ordinaziuns necessarias. 
Quai pertutga en spezial las ordinaziuns davart la protecziun da las auas, davart la correcziun dals curs d'aua, davart l'energia e davart la pestga. 
Sco che la regenza menziunescha vinavant en l'audiziun, tutgan tscherts secturs da las revisiuns proponidas a la cumpetenza dals chantuns. 
En quest connex è la tenuta da la confederaziun caracterisada autamain d'ina disfidanza envers ils chantuns. 
Uschia duain ils chantuns vegnir "tegnids veritablamain a mastrin" da la confederaziun tar la planisaziun da las mesiras per revitalisar e per sanar undadas e sbassaments, dentant er per meglierar las relaziuns per ils peschs. 
Ina controlla che vegn dictada en questa maniera da surengiu n'han ils chantuns betg da basegn, perquai ch'els èn sezs en cas da realisar eventualas mesiras sco ch'i sto esser. 
Er refusa la regenza ils termins da realisaziun ambizius che sa demussan sco betg realistics per chantuns che han bleras ovras d'accumulaziun respectivamain flums cun bleras parts curregidas. 
Da vischnancas e da regiuns 
Grischun dal nord: 
Il plan directiv regiunal "Traffic betg motorisà da la subregiun da la Val dal Rain grischuna", ch'è vegnì concludì da la corporaziun regiunala dal Grischun dal nord ils 30 da mars 2010, vegn approvà. 
Bregaglia: 
La revisiun parziala da la planisaziun locala che l'anteriura vischnanca da Soglio (dapi il 1. da schaner 2010 vischnanca da Bregaglia) ha concludì ils 27 da november 2009 vegn approvada. 
Breil: 
La revisiun parziala da la planisaziun locala da la vischnanca da Breil, ch'è vegnida concludida ils 3 da matg 2010, vegn approvada. 
Schiers: 
Per la fusiun dal provediment d'aua da Schiers cun il provediment d'aua da Vorder-/Mittellunden vegn garantida a la vischnanca da Schiers ina contribuziun pauschala da 67'500 francs. 
Gremi: regenza 
Funtauna: rg chanzlia chantunala dal Grischun 
16.09.201 
Reservat da biosfera da l'UNESCO "Val Müstair – parc naziunal": Las cundiziuns sa laschan ademplir 
Ils presidents da las vischnancas tranter S­chanf e Scuol, che cunfineschan cun il parc naziunal, èn vegnids infurmads pli detagliadamain d'emprim maun davart il svilup da la biosfera "Val Müstair – parc naziunal" e davart la decisiun da l'UNESCO dals 2 da zercladur 2010. 
Las infurmaziuns èn vegnidas dadas tras represchentants da la confederaziun e tras ils posts chantunals spezialisads. 
Sco resultat principal da l'occurrenza han ils represchentants da las vischnancas demussà lur prontezza generala d'entrar en il process per ademplir las cundiziuns da l'UNESCO fin la fin da l'onn 2013. 
Concretamain sa tracti d'endrizzar en questas vischnancas ina zona da tgira nuninterrutta che cunfinescha cun la zona centrala (parc naziunal svizzer). 
Sco ch'ils represchentants da la confederaziun e dal chantun han explitgà, vegnan facticamain ademplidas gia oz las cundiziuns da l'UNESCO. 
Cun las zonas per la protecziun da la cuntrada ch'èn gia en vigur po la realisaziun da las finamiras d'ina zona da tgira numnadamain vegnir garantida senza problems. 
Per la procedura da decisiun sin plaun communal dovri dentant anc scleriments pli profunds ed ulteriuras infurmaziuns. 
Quellas vegnan messas a disposiziun proximamain da l'uffizi federal d'ambient e dals posts chantunals spezialisads. 
Infurmaziuns: 
- Andreas Cabalzar, uffizi per la natira e l'ambient dal Grischun, tel 081 257 29 31 
- Bruno Stephan Walder, uffizi federal d'ambient, tel. 079 312 92 59 
Gremi: uffizi per la natira e l'ambient 
Funtauna: rg uffizi per la natira e l'ambient 
17.09.201 
Surdà las contribuziuns da la concurrenza per promover la lavur culturala professiunala 2010 per projects pitschens 
La promoziun da la cultura dal Grischun ha realisà quest onn per la terza giada ina concurrenza per promover la lavur culturala professiunala per projects pitschens. 
En tut èn vegnids premiads 10 projects. 
La concurrenza è vegnida annunziada il zercladur 2010 en la pressa quotidiana grischuna ed en il bulletin d'art svizzer. 
Il termin d'annunzia è scadì ils 13 d'avust 2010. 
La giuria da la concurrenza ha analisà da mez avust fin mez settember ils 38 projects inoltrads che derivan da differentas spartas culturalas. 
Ils projects che las artistas e ch'ils artists han inoltrà èn vegnids giuditgads da la giuria areguard lur qualitad ed areguard lur professiunalitad. 
Grazia als stipendis libers e grazia a las contribuziuns a las ovras duain las singulas artistas ed ils singuls artists pudair sa deditgar durant in tschert temp a lur activitad creativa u realisar in tschert project cultural, e quai independentamain d'in squitsch professiunal e finanzial. 
Sin recumandaziun da la giuria da la concurrenza e sin proposta da l'uffizi da cultura sustegna il departament d'educaziun, cultura e protecziun da l'ambient las suandantas artistas ed ils suandants artists sco er lur projects cun ina contribuziun: 
a) Remo Albert Alig, Flem 
Sparta: art figurativ 
Contribuziun a l'ovra: "Epitaph – eine tätowierte Wolkendecke", 10'000.– francs 
b) Riccarda Caflisch, Cuira 
Sparta: musica 
Stipendi liber: "Projekt Sciarrino", 10'000.– francs 
c) Gion Mathias Cavelty, Turitg 
Sparta: litteratura 
Contribuziun a l'ovra: "De ventre inferi" (trilogia), 10'000.– francs 
d) Piero Del Bondio, Borgonovo 
Sparta: art figurativ 
Contribuziun a l'ovra: "Teatro Body Arts", 10'000.– francs 
e) Heinz Girschweiler, Cuira 
Sparta: musica/film documentar 
Contribuziun a l'ovra: "Red Noses", 10'000.– francs 
f) Anita Hansemann, Turitg 
Sparta: litteratura 
Contribuziun a l'ovra: "Larven" (trilogia da guauds), 10'000.– francs 
g) Stefan Rüesch, Razén 
Sparta: art figurativ 
Contribuziun a l'ovra: "Landschaften Graubünden", 10'000.– francs 
h) Thomas Sauter, Cuira 
Sparta: art figurativ 
Stipendi liber: "Malerei", 10'000.– francs 
i) Carla Trachsler, Landquart 
Sparta: art figurativ 
Contribuziun a l'ovra: "Fotoemulsionen", 10'000.– francs 
j) Dominik Zehnder, Farschno 
Sparta: art figurativ 
Contribuziun a l'ovra: "La nuova stanza illuminata", 10'000.– francs 
Infurmaziuns: 
Armon Fontana, promoziun da la cultura dal Grischun, tel. 081 254 16 02, e-mail: 
armon.fontana@afk.gr.ch 
Gremi: uffizi da cultura 
Funtauna: rg uffizi da cultura 
22.09.201 
Il consul general da la republica populara da la China sin visita tar la regenza grischuna 
Il consul general da la republica populara da la China LIANG Jianquan fa mesemna, ils 22 da settember 2010, ina visita al Grischun. 
Accumpagnà vegn il consul general chinais da la viceconsula SHANG Weiwei. 
Suenter il bainvegni dals giasts en la chasa grischa a Cuira è previs in gentar cuminaivel. 
Ils ospitants èn il president da la regenza Claudio Lardi ed il chancelier Claudio Riesen. 
La regenza tgira annualmain contacts cun represchentantas e cun represchentants da stadis esters en Svizra. 
Quests discurs èn elements impurtants da las relaziuns externas dal chantun. 
Cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas specificas actualas. 
Autras visitas servan en emprima lingia a barattar experientschas sin il champ cultural, economic e politic. 
Gremi: chanzlia chantunala dal Grischun 
Funtauna: rg chanzlia chantunala dal Grischun 
22.09.201 
Communicaziun da la regenza dals 23 da settember 2010 
La regenza ha surdà il premi grischun da cultura 2010 a Georg Jäger. 
A medem temp ha ella concedì premis da renconuschientscha respectivamain da promoziun a 16 persunas che lavuran sin il champ cultural. 
Ultra da quai ha la regenza acceptà la nova cunvegna davart la collavuraziun per manar il portal d'internet ch.ch. 
La finala ha ella formulà sias posiziuns tar differents projects da consultaziun da la confederaziun. 
Il premi grischun da cultura 2010 vegn surdà a Georg Jäger 
La regenza ha surdà il premi grischun da cultura 2010 sco er set premis da renconuschientscha e nov premis da promoziun. 
Il purtader dal premi grischun da cultura 2010 ha num Georg Jäger. 
La regenza undrescha sias activitads multifaras a favur da l'identitad e da la cultura dals Gualsers dal Grischun sco er sias prestaziuns extraordinarias per la perscrutaziun da la cultura dal Grischun. 
Il premi è dotà cun 30'000 francs. 
In premi da renconuschientscha da mintgamai 20'000 francs surdat la regenza a las suandantas persunas: Charly Bieler, Corin Curschellas, Anna-Alice Dazzi Gross, Köbi Gantenbein, Felix Giger, Josias Just e Lulo Tognola. 
- Charly Bieler survegn il premi en appreziaziun da sia lavur engaschada sco schurnalist e fotograf e sco autur da cudeschs tematics e da litteratura da viadi. 
- Corin Curschellas survegn in premi da renconuschientscha per sia activitad sco chantadura, cumponista, poetessa ed actura originala cun in grad d'enconuschientscha che tanscha lunsch sur ils cunfins svizzers or. 
- Anna-Alice Dazzi Gross vegn undrada en renconuschientscha da sia lavur persvadenta en connex cun il svilup dal rumantsch grischun e da ses engaschi per la lingua e per la cultura rumantscha. 
- Köbi Gantenbein vegn premià per sia activitad cumpetenta plain success sco schurnalist, organisatur d'exposiziuns ed intermediatur da cultura, en spezial en il sectur da l'architectura moderna en il Grischun. 
- Felix Giger survegn in premi per sias grondas prestaziuns sco chauredactur dal dicziunari rumantsch grischun e per sias activitads multifaras a favur da la litteratura rumantscha. 
- Josias Just vegn onurà per sias prestaziuns excellentas sco clarinettist solist e sco musicist da chombra sin plaun naziunal ed internaziunal. 
- Lulo Tognola la finala vegn undrà per sias activitads artisticas, per ses stil incumparabel e per ses success durant sia carriera da blers onns sco graficher, caricaturist ed illustratur. 
In premi da promoziun da mintgamai 20'000 francs survegnan: Arno Camenisch, scriptur, Ines Caviezel, sautunza, Milena Ehrensperger, fotografa, Ervin Janz, musicist, Sandro Keller, biofisicher, Ramona Proyer, artista figurativa, Manuela Tuena, chantadura, Roman Vital, cineast, e Christoph Waltle, percussiunist/chantadur. 
Ils premis vegnan surdads en il rom d'ina festa che ha lieu venderdi, ils 19 da november 2010, a las 17.15 en la sala dal cussegl grond a Cuira. 
Il Grischun approvescha la nova cunvegna davart la collavuraziun per manar il portal svizzer ch.ch 
Il chantun Grischun approvescha la renovaziun da la cunvegna da dretg public davart la collavuraziun da la confederaziun e dals chantuns per manar il portal svizzer ch.ch durant ils onns 2011 fin 2014. 
Quai ha concludì la regenza grischuna. 
Gia l'atun 2009, en in'audiziun a la confederaziun, aveva la regenza declerà da renovar la cunvegna. 
Tenor l'avis da la regenza gida la cunvegna a promover la collavuraziun, l'armonisaziun e la standardisaziun dal sectur dad e-government sin tut ils plauns statals. 
Il portal d'internet ch.ch ha l'intent da porscher a la populaziun ed a l'economia in access simpel a las prestaziuns da las autoritads federalas, chantunalas e communalas. 
La nova cunvegna per manar il portal observa per gronda part las regulaziuns vertentas. 
Ils custs totals e lur repartiziun èn restads tals e quals. 
Ils chantuns surpiglian sco fin ussa la mesadad dals custs da gestiun dad 1.2 milliuns francs. 
Il chantun Grischun sa participescha al portal svizzer cun ina contribuziun annuala maximala da 14'800 francs. 
La regenza s'exprima davart la 6. revisiun da la AI 
La regenza grischuna beneventa da princip il segund pachet da mesiras che la confederaziun propona per la 6. revisiun da la AI. 
Uschenavant che las mesiras rinforzan il focus sin l'integraziun, las considerescha ella sco cuntinuaziun consequenta da las adattaziuns legalas fatgas fin ussa. 
Dubis exprima la regenza dentant davart las mesiras da spargn voluminusas planisadas. 
Quai menziunescha la regenza en sia resposta da consultaziun a la confederaziun. 
En spezial en il sectur dals impediments psichics possia la prevenziun vegnir meglierada tenor l'avis da la regenza, tras quai che l'uffizi da la AI contacteschia a temp ed en moda nuncumplitgada la patruna u il patrun. 
Er la flexibilisaziun da la durada da las mesiras portia meglieraziuns considerablas en quest sectur. 
Sustegnidas vegnan er las mesiras previsas che han l'intent da cumbatter meglier ils engions, da reducir ils debits da l'assicuranza e da garantir a lunga vista l'equiliber finanzial. 
Tenor l'avis da la regenza saja la sanaziun dals gronds debits da la AI en l'interess da tuts. 
Il cussegl federal suttamettia ussa dentant in project che saja caracterisà da reducziuns da prestaziuns. 
Quai valia cunzunt per l'adattaziun dal sistem da rentas, per la reducziun da las rentas per uffants e per la reducziun da l'indemnisaziun dals custs da viadi. 
La regenza è da princip conscienta dal basegn d'agir existent. 
En vista al fatg ch'il dumber da rentas novas sa reducescha fermamain dapi onns, dubitescha ella dentant la necessitad da mesiras da spargn uschè voluminusas. Sceptica envers la revisiun da l'ordinaziun davart las bancas da gieu La regenza grischuna è sceptica envers la revisiun parziala da l'ordinaziun davart las bancas da gieu ch'è planisada da la confederaziun. 
Il project regla tranter auter l'introducziun da sistems da surveglianza tecnics per gieus a la maisa en tut las bancas da gieu. 
Er las disposiziuns per garantir la buna reputaziun e la gestiun irreproschabla da las bancas da gieu èn vegnidas repassadas. 
En il chantun Grischun èn actualmain averts dus casinos cun concessiuns B. Sco che la regenza menziunescha en sia audiziun a la confederaziun, sajan quests casinos – en reguard turistic – in enritgiment prezius per las regiuns turisticas respectivas. 
La buna reputaziun da las bancas da gieu, la garanzia d'in manaschi da gieus ordinà ed er la rentabilitad aspirada stoppian vegnir prendidas en mira cun tut ils meds. 
La regenza dubitescha dentant che questas finamiras possian vegnir cuntanschidas tras la revisiun qua avant maun. 
Tenor ella èn las investiziuns supplementaras per la surveglianza sproporziunadas ed exageradas. 
Ils mecanissems da surveglianza existents bastian tenor l'avis da la regenza. 
Pervia da las cundiziuns existentas e pervia da la fixaziun vertenta da la taglia hajan ils casinos cun concessiuns B ultra da quai gia oz problems da cuntanscher ina rentabilitad commensurada. 
En il rom da la proxima revisiun supplitgescha la regenza perquai d'ina vart la confederaziun da reducir las tariffas da taglia per casinos cun concessiuns B, per ch'in manaschi rentabel daventia pussaivel. 
Da vischnancas e da regiuns 
Brusio: 
Per il circul da Brusio ha la regenza designà in president cirquital extraordinari. 
Per liquidar las incumbensas betg giudizialas dal circul da Brusio durant la perioda dal 1. d'avust 2010 fin ils 31 da december 2014 vegnan designads Piero Pola sco president cirquital e Marcandrea Paganini sco ses suppleant. 
Sin basa da la situaziun actuala èn ils dus anteriurs titulars da quests uffizis sa declerads pronts da surpigliar las incumbensas administrativas per il rest da la perioda d'uffizi currenta. 
Per garantir las funcziuns giudizialas dal circul da Brusio ha la dretgira chantunala gia fixà las cumpetenzas. 
A chaschun da las elecziuns cirquitalas dals 13 da zercladur e dals 4 da fanadur 2010 avevan ils candidats elegids refusà l'elecziun. 
Contribuziuns chantunalas a differentas instituziuns 
Associaziun d'alzheimer dal Grischun: 
L'incarica da prestaziun dal chantun Grischun a l'associaziun d'alzheimer dal Grischun vegn acceptada. 
Per ademplir las incumbensas surdadas dal chantun survegn l'associaziun d'alzheimer dal Grischun ina contribuziun pauschala annuala da 150'000 francs. 
Fundaziun ARGO: 
A la fundaziun ARGO vegn garantida ina contribuziun da maximalmain 65'520 francs per las lavurs da transfurmaziun per sanar l'indriz da ventilaziun per la vapur da colur en il lavuratori a Cuira. 
Tgira da monuments: 
Per las lavurs da conservaziun vi da la ruina da Neu-Aspermont a Jenins vegn pajada ina contribuziun da maximalmain 195'000 francs. 
Persunal 
Erich Büsser 
, domicilià a Sargans, è vegnì elegì da la regenza sco manader da l'uffizi d'energia e da traffic. 
L'electroinschigner diplomà SPF surpiglia a partir dal 1. da december 2010 la plazza dad Ernst Bachmann ch'è mort ils 18 da fanadur 2010. 
Büsser, ch'è naschì l'onn 1960, lavura dapi l'onn 2008 sco manader da project tar l'uffizi per ambient ed energia dal chantun Son Gagl. 
Avant ha el tranter auter lavurà ils onns 1994 fin 2000 tar la Viafier retica sco manader da l'engineering ed ils onns 2001 fin 2008 sco mainagestiun da las ovras electricas ed idraulicas da la vischnanca da Mels. 
Gremi: regenza 
Funtauna: rg chanzlia chantunala dal Grischun 
23.09.201 
L'engrondiment da la scola auta da pedagogia dal Grischun è terminà 
Venderdi, ils 24 da settember 2010, ha lieu sin l'areal dal Kantengut da la scola auta da pedagogia dal Grischun (SAPGR) a Cuira l'inauguraziun uffiziala da l'engrondiment e da l'adattaziun dal lieu da scolaziun. 
Suenter in temp da construcziun da circa in onn e mez ha l'engrondiment pudì vegnir surdà entaifer il termin fixà a la SAPGR. 
Sonda, ils 25 da settember 2010, ha lieu da las 10.00 fin las 16.00 in di da las portas avertas che dat invistas da las differentas partiziuns da la SAPGR. 
La SAPGR ha surpiglià l'onn 2003 las localitads da l'anteriura scola da dunnas sin l'areal dal Kantengut a la Scalärastrasse a Cuira. 
Dapi quella giada porscha la SAPGR sco suletta instituziun dal chantun Grischun scolaziuns per persunas d'instrucziun. 
Actualmain frequentan 278 studentas e students la scola auta. 
Per ademplir sias incumbensas dovra la SAPGR dus auditoris, en ils quals in'annada da scolaziun po vegnir instruida mintgamai communablamain. 
Ils novs auditoris èn situads directamain sper ils locals da gruppa. 
Ultra da quai è vegnida realisada ina nova mediateca, che sa lascha cuntanscher facilmain e che porscha avunda plazzas per lavurar. 
La nova mediateca è in lieu da scolaziun central, nua che las studentas ed ils students survegnan in access direct a las medias ed a la litteratura, uschia ch'ellas ed els pon lavurar independentamain. 
Il project da l'architect Pablo Horváth, Cuira, persvada tant areguard sia concepziun sco er areguard sia funcziunalitad ed areguard sia economia. 
Las structuras existentas èn vegnidas resguardadas ed il program da spazi è vegnì extendì moderadamain per 1100 meters quadrat. 
Tras la fatschada en betun natiral fa la materialisaziun in connex cun il stabiliment existent. 
L'access dal nov tract cun ils auditoris e cun la mediateca è vegnì construì sin il plaun dal foyer existent, e quai da la vart, per lung da l'aula odierna. 
Suenter in temp da construcziun da circa in onn e mez ha l'engrondiment, ch'è certifitgà tenor Minergie, pudì vegnir surdà entaifer il termin fixà a la SAPGR. 
Ils custs maximals previs da 5.8 milliuns francs han pudì vegnir observads. 
Cun questas mesiras architectonicas po la SAPGR optimar cleramain la furmaziun da basa da sias studentas e da ses students, ed a medem temp po ella realisar las furmaziuns supplementaras da las persunas d'instrucziun en ina dimensiun pli gronda. 
L'edifizi annex previs correspunda als basegns actuals d'ina instrucziun en ina scola auta e permetta a la scola da realisar en moda effizienta sia incarica legala da prestaziun. 
L'edifizi d'engrondiment vegn a rinforzar la SAPGR, ch'è la suletta instituziun trilingua sin il champ da furmaziun naziunal, e vegn a crear uschia la basa per ina instrucziun da scola primara en tuttas trais linguas chantunalas er en il futur. 
Infurmaziuns: 
Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
24.09.201 
Resultats da la votaziun dal pievel dals 26 da settember 2010 
Project federal: 
Midada dals 19 da mars 2010 da la lescha federala davart l'assicuranza obligatorica cunter la dischoccupaziun e davart l'indemnisaziun per insolvenza (lescha davart l'assicuranza cunter la dischoccupaziun, LADI) 
Participaziun electorala 
26,27 pertschient 
Gea 
21'811 
63,06 % 
Na 
12'777 
36,94 % 
La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l’internet: 
www.gr.ch – Publicaziuns - Votaziuns ed 
. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
26.09.201 
Inauguraziun dal nov auditori dal Plantahof a Landquart 
Sonda, ils 2 d'october 2010, ha lieu l'inauguraziun uffiziala dal nov auditori sin l'areal dal center da furmaziun e cussegliaziun agricula CFCA Plantahof a Landquart, e quai a chaschun dal di da las portas avertas dal Plantahof. 
Las visitadras ed ils visitaders pon ir a guardar l'auditori a partir da las 11.00. 
Il Plantahof vegn manà sco manaschi certifitgà ISO cun ina incarica da prestaziun e cun in preventiv global ed el giauda ina stima che tanscha lunsch sur il cunfin dal chantun ora. 
Cunzunt las allevaturas ed ils allevaturs d'animals sco er las possessuras ed ils possessurs da muaglia da l'entira Svizra e da l'exteriur germanofon apprezieschan la tradiziun da porscher seminaris da furmaziun supplementara, da far experiments pratics innovativs e da tgirar ina tratga da muvel d'auta qualitad. 
Ma er la scolaziun da pura resp. da pur che vegn purschida vala sin plaun naziunal sco moderna, variada e pretensiusa. 
Per restar in center da scolaziun dominant e per pudair dumagnar l'affluenza creschenta da clientas e da clients han ins sentì dapi in tschert temp il basegn da construir in nov auditori. 
Grazia ad ina donaziun generusa d'ina fundaziun privata ha quest project da construcziun pudì vegnir lantschà l'atun 2008. 
L'auditori na duai betg vegnir duvrà per la scolaziun da basa, mabain en emprima lingia per la furmaziun supplementara e per la transmissiun d'infurmaziuns per las famiglias da purs activas dal Grischun e dals chantuns vischins. 
Differentas utilisaziuns èn pussaivlas 
Suenter avair sviluppà intensivamain il project da l'architect Valerio Olgiati da Flem e suenter l'avair planisà en il decurs da l'onn 2009, è quel project vegnì realisà entaifer in onn. 
Il cubus cun sias cleras conturas ed en colur d'antracit sco er cun ses tetg pregnant ad in'ala è plazzà en ina moda clera e definescha da nov la plazza davant l'entrada principala e davant la mensa. 
El permetta differentas utilisaziuns novas per occurrenzas publicas davant il Plantahof. 
En ses intern impressiuneschan las proporziuns spazialas extraordinarias e la qualitad atmosferica. 
Il nov auditori permetta in'utilisaziun multifuncziunala per 130 fin 180 participantas e participants. 
Ultra da sia utilisaziun classica sco auditori è el er adattà per seminaris, per dietas e per discussiuns al podium. 
Ils custs calculads da 2.75 milliuns francs han pudì vegnir resguardads. 
Grazia a la donaziun generusa da 2 milliuns francs, sto il chantun anc surpigliar custs da 0.75 milliuns francs. 
La collavuraziun conscienziusa ed orientada a la finamira da tut las parts participadas ha pussibilità in andament speditiv, resguardond la qualitad, ils custs ed ils termins. 
L'inauguraziun uffiziala dal nov auditori ha lieu sonda, ils 2 d'october 2010 en il rom dal di da las portas avertas dal Plantahof. 
Las visitadras ed ils visitaders dal di da las portas avertas dal Plantahof pon ir a guardar l'auditori a partir da las 11.00. 
Plinavant vegn Valerio Olgiati a tegnair in referat en il nov auditori duas emnas pli tard, e quai sonda ils 16 d'october 2010, a las 17.00. 
Infurmaziuns: 
Markus Dünner, architect chantunal, uffizi da construcziun auta, tel. 081 257 36 31 
Gremi: uffizi da construcziun auta 
Funtauna: rg uffizi da construcziun auta 
27.09.201 
Annunzia d'animals chattads: Nov partenari da l'uffizi per la segirezza da victualias e per la sanadad d'animals 
Concernent las annunzias d'animals chattads collavura l'uffizi per la segirezza da victualias e per la sanadad d'animals da nov cun la centrala svizra per animals sparids e chattads. 
Uschia è pussaivla ina tschertga extendida dals animals sparids cun agid d'ina banca da datas voluminusa. 
Tgi che chatta in animal sparì, sto communitgar quai a la proprietaria u al proprietari da l'animal; sch'ins n'enconuscha betg la proprietaria u il proprietari, ston ins annunziar l'animal chattà ad in post d'annunzia designà dal chantun. 
En il chantun Grischun pon talas annunzias vegnir drizzadas a las vischnancas, che las transmettan a l'uffizi per la segirezza da victualias e per la sanadad d'animals (USVA). 
Cun la centrala svizra per animals sparids e chattads (STMZ) ha il USVA chattà ussa ina part contrahenta che metta a disposiziun sia banca da datas per la registraziun d'animals chattads e per la tschertga simplifitgada da las possessuras u dals possessurs dals animals. 
Tras l'utilisaziun da la banca da datas d'animals chattads da la STMZ èsi pussaivel da colliar di e notg en moda professiunala las annunzias d'animals sparids e chattads entaifer l'entir chantun sco er en il rest da la Svizra. 
Las annunzias d'animals chattads vegnan cumparegliadas immediatamain cun tut las infurmaziuns davart animals tschertgads ch'èn avant maun en la banca da datas. 
Annunzia d'animals chattads 
Il post d'annunzia dal USVA è cuntanschibel per telefon durant las uras da spurtegl usitadas. 
La STMZ è cuntanschibla da tut temp, durant 24 uras a di e durant 365 dis ad onn. 
En quatter linguas (tudestg, franzos, talian ed englais) pon vegnir annunziads di e notg animals sparids e chattads. 
Sur l'internet pon ins er endatar da tut temp sez l'annunzia d'in animal chattà u sparì, e quai directamain tar la STMZ ( 
www.stmz.ch 
) ubain sur la pagina d'internet dal USVA ( 
www.alt.gr.ch 
, rubricas "Dienstleistungen", "Findeltiere"). 
Surveglianza da las datas e tgira da la banca da datas 
Da las annunzias ch'èn anc avertas suenter quatter emnas, èn circa 40 pertschient dals animals sparids turnads a chasa da sasez en il fratemp. 
Tut tgi che ha annunzià in animal sparì u chattà vegn perquai contactà suenter quatter emnas da la STMZ per telefon u per e-mail, sch'il cas n'è betg anc sclerì. 
Mo uschia èsi pussaivel da mantegnair ina survista actuala da tut ils animals ch'èn vegnids annunziads sco sparids u sco chattads. 
Posts d'annunzia per il chantun Grischun 
Centrala svizra per animals sparids e chattads, STMZ (365 dis ad onn / 24 uras a di) 
Annunzia d'animals chattads: tel. 0848 357 358 (tariffa normala) 
Annunzia d'animals sparids: tel. 0900 357 358 (CHF 1.95/min.) 
Ubain tut las annunzias: 
www.stmz.ch 
(gratuit) 
Uffizi per la segirezza da victualias e per la sanadad d'animals (USVA) 
Annunzia d'animals chattads: tel. 081 257 24 15 (tariffa normala) 
Ubain tut las annunzias: 
www.alt.gr.ch 
(rubricas "Dienstleistungen", "Findeltiere"; gratuit) 
Infurmaziuns: 
- Rolf Hanimann, veterinari chantunal, uffizi per la segirezza da victualias e per la sanadad d'animals, tel. 081 257 24 11 
- dr. Thomas Bürge, post spezialisà per la protecziun dals animals, uffizi per la segirezza da victualias e per la sanadad d'animals, tel. 081 257 24 02 
Gremi: uffizi per la segirezza da victualias e per la sanadad d'animals 
Funtauna: rg uffizi per la segirezza da victualias e per la sanadad d'animals 
27.09.201 
La chasa da dimora per requirentas e per requirents d'asil si Planeiras vegn serrada 
Il chantun Grischun serra la chasa da dimora per requirentas e per requirents d'asil "Bergwald" si Planeiras per la fin da settember 2010. 
L'instituziun vegn serrada anticipadamain per motivs da custs e perquai che la nova avertura d'in center da transit a Cazas daventa pussaivla proximamain sco er grazia al regress da requirentas e da requirents d'asil novarrivads. 
Il tard atun 2006 ha il chantun Grischun prendì en locaziun l'immobiglia "Bergwald" en la vischnanca da Vaz sco chasa da dimora per requirentas e per requirents d'asil, e quai per ina durada da tschintg onns. 
L'immobiglia ha plazza per circa 70 requirentas e requirents d'asil ed è vegnida duvrada sco center da transit. 
En ils centers da transit vegnan collocadas persunas che spetgan il resultat da lur procedura d'asil e che pon er surpigliar in'activitad da gudogn en il fratemp. 
Sin giavisch ed en enclegientscha cun il proprietari da l'immobiglia è il contract vegnì schlià in onn avant la scadenza da la locaziun ch'era vegnida fixada contractualmain per ils 31 da mars 2011. 
Pervia da l'assegnaziun – ch'è actualmain bassa – da novas requirentas e da novs requirents d'asil al chantun Grischun ed en vista a la proxima avertura dal center da transit "Rheinkrone" a Cazas vegnan transferidas las requirentas ed ils requirents d'asil ch'èn collocads en l'immobiglia "Bergwald" en autras chasas da dimora, uschia ch'il center da transit "Bergwald" po vegnir mess or da funcziun vers la fin da settember 2010. 
Avant l'avertura dal center da transit, l'atun 2007, eran la populaziun locala sco er circuls turistics sa fatgs gronds quitads davart las consequenzas negativas da l'instituziun per il turissem sco er per il territori da recreaziun dals conturns. 
Grazia ad ina gestiun rigurusa da la chasa da dimora èn questas temas per fortuna stadas vanas. 
Plinavant han numerusas requirentas e numerus requirents d'asil pudì vegnir intermediads sco forzas da lavur en interpresas localas. 
Uschia han ellas ed els facilità al mastergn local da tschertgar persunal auxiliar. 
Infurmaziuns: 
- Beda Egger, manader da la partiziun "asil ed execuziun da mesiras", tel. 081 257 25 35 
Gremi: uffizi da fatgs da polizia e da dretg civil 
Funtauna: rg uffizi da fatgs da polizia e da dretg civil 
28.09.201 
Scleriments refuteschan las reproschas envers las persunas responsablas per l'expulsiun 
L'expulsiun d'ina famiglia siriana mez fanadur è procedida correctamain e las reproschas ch'èn vegnidas fatgas envers l'uffizi da fatgs da polizia e da dretg civil sco er envers la polizia chantunala sa mussan d'esser nungiustifitgadas. 
Quest resultat han gì ils scleriments che cussegliera guvernativa Barbara Janom Steiner, scheffa dal departament da giustia, segirezza e sanadad, aveva incumbensà suenter las reproschas da differentas organisaziuns e da differentas persunas. 
Mesemna avantmezdi ha ella orientà la publicitad en chaussa ensemen cun l'advocat dr. Andrea Cantieni, Cuira, che ha fatg ils scleriments. 
En connex cun l'expulsiun da la famiglia siriana da sis persunas èsi vegnì reproschà als posts cumpetents dal chantun d'avair agì en moda sproporziunada e d'avair violà uschia tant la convenziun davart ils dretgs da l'uffant sco er la convenziun cunter la tortura ed autras disposiziuns legalas sco per exempel dal dretg davart las persunas estras e dal dretg d'asil e la finala er la lescha davart l'applicaziun da mesiras repressivas. 
Tut las reproschas vegnan refutadas 
Per schliar questas reproschas aveva cussegliera guvernativa Barbara Janom Steiner incumbensà l'advocat dr. Andrea Cantieni da far scleriments davart l'expulsiun. 
Per ses rapport ha dr. Cantieni fatg tranter auter discurs cun tut las persunas dal chantun e da la confederaziun ch'èn stadas participadas a l'expulsiun, cun represchentantas e cun represchentants d'Amnesty International e da l'uniun "Miteinander Valzeina" sco er cun praschuniers da la praschun chantunala dal Sennhof ed ha consultà ils maletgs da surveglianza dal Sennhof. 
Ils scleriments da dr. Cantieni han ussa mussà che las reproschas èn nunfundadas u fallidas. 
Las pretensiuns ch'ils collavuraturs da la polizia chantunala u da l'uffizi da fatgs da polizia e da dretg civil hajan bittà las persunas che stuevan vegnir expulsadas "sco poppas" en il bus, èn sa mussadas – sin fundament dals maletgs da video – gist uschè inexactas sco la reproscha ch'ils uffants sajan vegnids transportads separadamain da lur geniturs e n'hajan er betg vis lur geniturs durant il sgol a Damascus, sco che las explicaziuns da las persunas che han accumpagnà il sgol han cumprovà. 
Er la reproscha ch'ils uffants sajan stads traumatisads, cur ch'els èn arrivads a Damascus, na sa lascha betg confermar. 
Ni las persunas accumpagnantas ni il medi accumpagnant e las flight attendants n'han percepì indicaziuns correspundentas sin fundament dal cumportament dals uffants. 
Perencunter han questas persunas crititgà vehementamain ils geniturs che han fatg tema a lur uffants durant il sgol e suenter l'atterrament a Damascus cun smanatschas e cun sbragir ad auta vusch. 
Betg violà prescripziuns legalas 
Las mesiras da fixaziun che la polizia chantunala ha prendì èn er vegnidas crititgadas. 
Talas mesiras, sco metter en chadainas ils mauns ed ils pes u sco metter si ina chapellina, èn previsas tenor la lescha per in'expulsiun sfurzada ed èn sa mussadas en quest cas sco necessarias e proporziunalas. 
D'ina vart servan las mesiras a proteger las persunas che ston vegnir expulsadas gist tuttina sco las persunas accumpagnantas. 
Da l'autra han ils conjugals refusà adina puspè da partir voluntarmain da la Svizra. 
Ultra da quai ha la mamma smanatschà repetidamain da mazzar sasezza ed ils uffants, sch'els ston bandunar la Svizra. 
En il rapport vegni perquai constatà ch'ils collavuraturs chantunals ch'èn stads participads a l'expulsiun hajan prestà ina lavur professiunala e n'hajan betg violà ni la convenziun davart ils dretgs da l'uffant ni la convenziun cunter la tortura ni autras prescripziuns legalas e ch'els hajan agì en moda adequata. 
La scheffa dal departament da giustia, segirezza e sanadad ha incumbensà in post neutral da far ils scleriments suenter che differents praschuniers da la praschun dal Sennhof avevan crititgà en ina brev averta il proceder da las autoritads en il Sennhof e suenter che la secziun svizra d'Amnesty International aveva medemamain fatg reproschas ils 29 da fanadur 2010. 
L'expulsiun da la famiglia siriana è daventada necessaria perquai che sia dumonda d'asil sco er ses recurs cunter la decisiun d'asil negativa èn vegnids refusads e perquai ch'ils conjugals han refusà consequentamain – malgrà ch'il termin da partenza era scadì – da bandunar voluntarmain la Svizra. 
Ultra da quai han els refusà tutta cooperaziun per procurar palpiris dal pajais d'origin. 
Mez fanadur da quest onn ha l'uffizi da fatgs da polizia e da dretg civil en collavuraziun cun la polizia chantunala perquai stuì expulsar en Siria la famiglia da sis persunas, e quai davent dal Sennhof a Cuira, nua ch'il bab seseva en arrest d'expulsiun. 
Infurmaziuns: 
- cussegliera guvernativa Barbara Janom Steiner, scheffa dal departament da giustia, segirezza e sanadad, tel. 081 257 25 01 
Gremi: departament da giustia, segirezza e sanadad 
Funtauna: rg departament da giustia, segirezza e sanadad 
29.09.201 
La regenza preschenta il rapport davart la realisaziun da la public corporate governance 
La regenza grischuna ha deliberà per mauns dal cussegl grond il rapport davart la realisaziun da la public corporate governance en il chantun Grischun. 
Il rapport mussa che la regulaziun da las participaziuns chantunalas è en in bun stadi en il Grischun. 
Tuttina vul la regenza optimar tscherts secturs per tegnair quint dals interess dal chantun e per augmentar la transparenza. 
Il parlament vegn a tractar quest project en la sessiun da december 2010. 
La noziun "public corporate governance" signifitgescha ils princips per organisar e per regular ils organs administrativs excorporads, uschia ch'els furneschan prestaziuns effizientas. 
Il rapport ch'è vegnì deliberà da la regenza dat d'ina vart ina survista dal svilup e dal stadi en il sectur da la corporate governance e descriva il stadi actual da las participaziuns dal chantun. 
Da l'autra vart cuntegna il rapport er in concept davart la gestiun e davart la controlla da las participaziuns sco er ils princips che sa basan sin quel. 
Portafegl da participaziuns voluminus 
Il chantun ha in portafegl da participaziuns voluminus ch'è dentant a medem temp er eterogen. 
Ina gronda impurtanza han ils instituts autonoms da dretg public, q.v.d. la banca chantunala grischuna, l'institut d'assicuranza d'edifizis dal Grischun, la cassa per donns elementars, l'institut d'assicuranza sociala, la cassa da pensiun chantunala dal Grischun u ils servetschs psichiatrics dal Grischun, il center da furmaziun per la sanadad ed ils fatgs socials, la scola auta da tecnica ed economia sco er la scola auta da pedagogia dal Grischun. 
In'ulteriura gronda part fan ora las participaziuns – en furma d'aczias – vi da la Viafier retica sco er vi da differentas societads d'ovras idraulicas. 
La finala existan ultra da quai numerusas participaziuns ed investiziuns dal chantun a diversas organisaziuns da dretg privat, da las qualas fan part tranter auter er las associaziuns agriculas. 
Tut en tut ha il chantun oz – ultra dals nov instituts autonoms da dretg public – 45 ulteriuras participaziuns che servan ad ademplir ina incumbensa publica. 
Organisaziuns ed instituziuns che survegnan in sustegn finanzial mo en furma da subvenziuns n'èn betg resguardadas. 
Nagin basegn d'agir urgent, dentant potenzial d'optimaziun renconuschì 
Sin fundament da la situaziun actuala e sin fundament da las experientschas dal passà constatescha la regenza en il rapport ch'i n'exista nagin basegn d'agir direct ed urgent en il sectur da la regulaziun da las participaziuns. 
La regenza renconuscha dentant il potenzial d'optimaziun da singuls secturs. 
Quai pertutga en emprima lingia la regulaziun da las structuras – dentant betg dals cuntegns – da las participaziuns sco er il stgaffir transparenza. 
Las meglieraziuns vul la regenza reglar – suenter la discussiun dal rapport en il cussegl grond – en in'ordinaziun che duai entrar en vigur il 1. da schaner 2011. 
La nova ordinaziun ha l'intent d'etablir ina relaziun equilibrada tranter la gestiun e la controlla da las participaziuns dal chantun Grischun. 
La regenza vul er mantegnair ils interess chantunals e stgaffir transparenza. 
Quai vegn fatg en il futur cun in rapportar standardisà sco er cun examinar regularmain la necessitad ed il concept dals engaschaments dal chantun. 
Las differentas rollas dal chantun vegnan separadas organisatoricamain ed attribuidas en moda pli clera entaifer l'administraziun. 
Ultra da quai vegn la regenza a fixar en il futur, sche necessari, finamiras per las proprietarias e per ils proprietaris, sche talas n'èn betg gia fixadas suffizientamain en ina lescha. 
Concretamain sa tracti per exempel dals suandants princips: 
- Las finamiras ch'ins vul cuntanscher tras la participaziun ston vegnir examinadas periodicamain. 
- La regenza è il gremi electoral per las represchentanzas dal chantun u propona quellas. 
- Per tscherner las represchentanzas dal chantun vegn applitgà in profil d'exigenzas ed – en cas excepziunals – duai la regenza pudair relaschar las represchentanzas dal chantun. 
- Per las represchentanzas dal chantun duai valair ina limita da vegliadetgna da 70 onns. 
- Las indemnisaziuns dals gremis directivs strategics duain vegnir fixadas da la regenza per ils instituts da dretg public, e quai sin proposta dal gremi directiv strategic. 
- Las indemnisaziuns ston vegnir communitgadas tenor reglas definidas. 
- La regenza fixescha regulaziuns unitaras per la procedura d'approvaziun dals quints annuals e dals rapports annuals. 
- I vegn examinà mintga 4 onns sche las participaziuns èn anc necessarias. 
Soluziuns concisas e simplas 
Ils princips per la public corporate governance ston vegnir resguardads en il futur en il senn da prescripziuns generalas, sch'i vegnan fatgas adattaziuns da relaschs chantunals e da cunvegnas da prestaziun. 
Els han effects entaifer l'administraziun e duain vegnir applitgads da la regenza e da l'administraziun confurm al senn per tut las participaziuns dal chantun e per gronda part independentamain da la furma da lur societad. 
La tgira sistematica da las participaziuns dal chantun è ina part impurtanta da la public corporate governance. 
En quest connex ston dentant – tenor l'avis da la regenza – vegnir resguardadas mintgamai las circumstanzas spezialas. 
La public corporate governance duai vegnir realisada cun las resursas persunalas existentas en l'administraziun. 
Quai è mo pussaivel, sche la realisaziun sa restrenscha a l'essenzial e prevesa soluziuns concisas e simplas. 
La lavur administrativa supplementara vul la regenza reducir al pli necessari. 
Infurmaziuns: 
cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
Gremi: regenza 
Funtauna: rg chanzlia chantunala dal Grischun 
01.10.201 
Deliberà la missiva tar la fusiun a la nova vischnanca da Grüsch 
La regenza grischuna ha approvà la cunvegna da las vischnancas da Grüsch, da Fanas e da Valzeina da fusiunar a la nova vischnanca da Grüsch. 
Ella ha deliberà la missiva correspundenta e propona al cussegl grond da metter en vigur la fusiun per il 1. da schaner 2011. 
Il cussegl grond vegn a tractar la fatschenta en la sessiun da december. 
Tenor l'artitgel 64 da la constituziun chantunala promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. 
Per quest intent po il chantun pajar contribuziuns. 
La nova vischnanca da Grüsch survegn ina contribuziun da promoziun dal chantun en l'import da totalmain 4'000'000 francs. 
Sch'il cussegl grond accepta questa fusiun, vegn il dumber da vischnancas dal Grischun a sa reducir per il cumenzament da l'onn 2011 da 180 a 178. 
Gremi: regenza 
Funtauna: rg chanzlia chantunala dal Grischun 
01.10.201 
Inauguraziun da la nova basa da mantegniment a Mustér 
Il 1. d'october 2010 vegn inaugurada uffizialmain la nova basa da mantegniment da l'uffizi da construcziun bassa, district 6, a Mustér. 
Entaifer in onn èn las localitads insuffizientas vegnidas remplazzadas tras in nov stabiliment funcziunal. 
La nova basa è accessibla a la publicitad interessada a chaschun d'in di da las portas avertas che ha lieu sonda, ils 2 d'october 2010. 
Il district 6 a Glion tgira ina rait da vias da 284 kilometers. 
El cumpiglia tut la Surselva da La Punt fin al pass da l'Alpsur resp. al pass dal Lucmagn inclusiv tut las vals lateralas. 
Cun questa rait da vias vasta e pretensiusa e cun ina surfatscha da 1'383 kilometers quadrat è il district da Glion il segund grond dal chantun. 
Da la basa da Mustér anora garanteschan totalmain otg collavuraturs il mantegniment architectonic e funcziunal da las vias da l'Alpsur e dal Lucmagn sco er da las vias lateralas appartegnentas. 
Las localitads existentas n'han lunschor betg pudì ademplir pli las pretensiuns che vegnan fatgas ozendi envers in mantegniment modern da las vias. 
Il fatg che las localitads sa chattavan en differents stabiliments ha difficultà il manaschi dal mantegniment da la rait da vias. 
Remisas per vehichels mancavan per gronda part e stuevan vegnir prendidas en locaziun en differents lieus per part betg cuntentaivels. 
Il material ed ils apparats vegnivan deponids en sustas provisoricas. 
Al persunal stevan a disposiziun locals da segiurn e gardarobas d'in standard fitg modest. Nova basa moderna 
Sa basond sin il concept da gestiun e sin il program da spazi da l'uffizi da construcziun bassa è vegnì planisà in edifizi simpel ed adequat en lain. 
La realisaziun ha durà in onn. 
Sut in sulet tetg èn ussa unids ina halla per parcar vehichels, localitads da deposit, in local per lavar vehichels sco er biros, locals da segiurn e gardarobas per ils collavuraturs. 
In deposit extern ed in implant da silo per 150 meters cubic sal e per 150 meters cubic crappella cumpletteschan la purschida. 
Il stabiliment sa distingua tras ina moda da construcziun funcziunala e persistenta e tras furmas cleras. 
L'edifizi integral en lain, ch'è construì en il standard da Minergie, vegn stgaudà cun pellets da lain ed ha in implant solar per producir aua chauda. 
Ils 360 meters cubic lain ch'èn vegnids duvrads per construir il stabiliment derivan da la regiun. 
Il nov stabiliment a Plaun da Diras sut il vitg da Segnas correspunda a las pretensiuns che vegnan fatgas ozendi envers in basa moderna e sustegna ils collavuraturs en lur servetsch quotidian sin via. 
Grazia a l'engaschament ed a la collavuraziun excellenta tranter il patrun da construcziun, il planisader, las interpresas e la vischnanca han pudì vegnir cuntanschidas las finamiras dal project tant en quai che reguarda la qualitad, ils custs sco er ils termins. 
Il di da las portas avertas ha lieu sonda, ils 2 d'october 2010, da las 10.00 fin a las 14.00. 
Infurmaziuns: 
- Markus Dünner, architect chantunal, uffizi da construcziun auta, tel. 081 257 36 31 
- Reto Knuchel, schef dal mantegniment da vias, uffizi da construcziun bassa, tel. 081 257 37 35 
Gremi: uffizi da construcziun auta dal Grischun 
Funtauna: rg uffizi da construcziun auta dal Grischun 
01.10.201 
La cumissiun per economia e taxas sustegna la construcziun d'ina nova stalla da muvel grond al Plantahof e la revisiun parziala da la lescha da taglia 
La cumissiun per economia e taxas dal cussegl grond ha deliberà las fatschentas che pertutgan ses champ d'incumbensas per la sessiun parlamentara d'october 2010. 
La cumissiun approva unanimamain la construcziun d'ina nova stalla da muvel grond al Plantahof sco er la proposta da la regenza per ina revisiun parziala da la lescha chantunala da taglia. 
La cumissiun per economia e taxas (CET) ha stuì predeliberar gist duas fatschentas per la sessiun d'october 2010 dal cussegl grond. 
Per l'ina la missiva da la regenza davart la construcziun d'ina nova stalla da muvel grond al center da furmaziun e cussegliaziun agricula Plantahof e per l'autra la missiva davart la revisiun parziala da la lescha da taglia per il chantun Grischun. 
En ina emprima sesida – sut il presidi da deputà Heinz Dudli ed en preschientscha da cusseglier guvernativ Stefan Engler – ha la cumissiun decidì unanimamain da proponer al cussegl grond d'approvar la construcziun d'ina nova stalla da muvel grond al Plantahof. 
Durant la sesida ha la cumissiun pudì s'infurmar detagliadamain al lieu davart il project ed ha pudì sa persvader che la construcziun d'ina stalla da muvel grond è fitg impurtanta ed er necessaria per l'avegnir dal Plantahof. 
Las stallas existentas èn en in fitg nausch stadi architectonic e na correspundan betg pli al standard d'ina agricultura moderna. 
In plan general ch'il chantun ha incumbensà prevesa ussa in proceder en etappas, tenor il qual vegnan construids l'emprim las novas stallas, ina mulschera, locals da scolaziun, in'arena, claus per ils vadels sco er in deposit da strom e da pavel. 
Avant ch'ins possia dentant cumenzar a construir, sto il cussegl grond dar liber il credit da set milliuns francs. 
En ina segunda etappa che n'è dentant betg chaussa da questa missiva, stuessan anc vegnir agiuntads in lavuratori ed abitaziuns per las emploiadas e per ils emploiads che s'occupan dals animals. 
Er questa etappa stuess puspè vegnir preschentada al parlament per l'approvaziun. 
En sia segunda sesida ha la cumissiun – en preschientscha da cusseglier guvernativ Martin Schmid – tractà la missiva davart la revisiun parziala da la lescha da taglia. 
Suenter l'ultima revisiun parziala da la lescha da taglia ch'è vegnida deliberada pir il zercladur 2009 dal cussegl grond daventa necessaria ina nova revisiun, perquai ch'igl ha dà midadas en il dretg fiscal federal armonisà. 
Ultra da quai duai l'incassament da la taglia a la funtauna vegnir transferì da las vischnancas al chantun, sco che la nova gulivaziun da finanzas (NGF) grischuna – ch'è vegnida refusada dal pievel ils 7 da mars 2010 – avess previs. 
En quest punct era la NGF incontestada. 
La cumissiun è sa confruntada detagliadamain cun il project ed è arrivada unanimamain a la conclusiun da recumandar al cussegl grond d'acceptar il project. 
Infurmaziuns: 
President da la cumissiun Heinz Dudli, tel. 079 248 46 47 
Gremi: cumissiun per economia e taxas 
Funtauna: rg cumissiun per economia e taxas 
06.10.201 
La cumissiun per ambient, traffic ed energia beneventa il project davart la protecziun da la natira e da la patria 
La cumissiun per ambient, traffic ed energia ha predeliberà la missiva tar la lescha davart la protecziun da la natira e da la patria per la sessiun d'october 2010. 
En dus dis da sesida sut il presidi dal deputà Simi Valär sco er en preschientscha dal president da la regenza Claudio Lardi ha la cumissiun per ambient, traffic ed energia predeliberà il sboz da la lescha davart la protecziun da la natira e da la patria en il chantun Grischun (lescha chantunala davart la protecziun da la natira e da la patria, LNPGR) ed ha deliberà quel per mauns dal cussegl grond. 
Tenor l'avis da la cumissiun datti plirs motivs per ina reorganisaziun totala dal dretg chantunal davart la protecziun da la natira e da la patria: Las disposiziuns chantunalas davart la protecziun da la natira e da la patria èn per part antiquadas, èn incumpletas, èn sparpagliadas e n'adempleschan betg pli las pretensiuns dal dretg federal. 
L'ordinaziun dal cussegl grond davart la protecziun da la natira e da la patria datescha da l'onn 1946, la lescha per promover la protecziun da la natira e da la patria da l'onn 1965. 
Er la lescha davart la protecziun da las plantas e dals bulieus da l'onn 1975 è antiquada. 
Il basegn d'adattar ils relaschs exista objectivamain ed è cumprovà. 
Ina reorganisaziun totala dal dretg chantunal davart la protecziun da la natira e da la patria en in unic relasch sin il stgalim d'ina lescha è necessaria ed inditgada tenor l'avis da la cumissiun. 
Suenter ina debatta d'entrada detagliada e per part er accumpagnada da votums critics ha la cumissiun decidì en quest senn unanimamain d'entrar en il project. 
Cun las finamiras e cun las prioritads dal project va la cumissiun per gronda part d'accord. 
La tractativa detagliada dal project ha purtà intginas propostas da midada da la cumissiun generala. 
Sulettamain pertutgant il sectur dals effects da la protecziun – nua ch'i sa tracta d'obligar las proprietarias ed ils proprietaris d'in object ch'è mess sut protecziun da mantegnair e da prender mesiras da protecziun cunter il donn e la perdita da lur object, schebain mo limitadamain grazia al supplement "uschenavant che quai è raschunaivel" – ha ina minoritad da la cumissiun pretendì da stritgar senza cumpensaziun la disposiziun respectiva. 
Suenter ina debatta detagliada ed intensiva ha la cumissiun concludì unanimamain da recumandar al cussegl grond d'approvar il relasch da la lescha chantunala davart la protecziun da la natira e da la patria. 
Infurmaziuns: 
Simi Valär, president da la cumissiun per ambient, traffic ed energia, tel. 076 503 70 76 
Gremi: cumissiun per ambient, traffic ed energia 
Funtauna: rg cumissiun per ambient, traffic ed energia 
11.10.201 
Communicaziun da la regenza dals 14 d'october 2010 
La regenza ha avert la consultaziun davart la nova finanziaziun dals ospitals. 
Ultra da quai ha la regenza concludì da renunziar per entant a l'aboliziun da la restricziun proponida da la dispensaziun directa da medicaments tras la media u tras il medi. 
Dal rest ha ella mess en vigur la nova lescha d'energia per il 1. da schaner 2011 e deliberà la nova planisaziun generala da las chasas da tgira 2010. 
La finala ha la regenza decidì ch'i na dettia nagina votaziun davart projects chantunals ils 28 da november sco er formulà sia posiziun tar ina consultaziun federala. 
Avert la consultaziun davart la nova finanziaziun dals ospitals 
La finanziaziun dals ospitals sto vegnir reglada da nov ed adattada per l'onn 2012 a las directivas da la confederaziun. 
La regenza grischuna ha deliberà la consultaziun correspundenta tar la revisiun parziala da la lescha per promover la tgira da persunas malsaunas. 
A partir da l'onn 2012 duai l'indemnisaziun dals tractaments medicinals en ils ospitals sa basar da nov sin las uschenumnadas DRG (Diagnosis Related Groups), vul dir sin pretschs pauschals pro cas che sa drizzan tenor la prestaziun. 
La finamira è quella da promover la rentabilitad e la concurrenza da qualitad. 
Ina midada essenziala da la nova finanziaziun dals ospitals è ch'ils custs d'investiziun èn cuntegnids en il futur en las pauschalas pro cas. 
Quai vul dir ch'ils ospitals ston finanziar sezs las investiziuns or dals retgavs currents a partir da l'onn 2012. 
Ultra da quai ston ils chantuns er sa participar – en il senn d'in tractament egual dals ospitals publics e dals ospitals privats – als custs d'in tractament staziunar en in ospital privat, sche quel sa chatta sin ina glista d'ospitals. 
Viceversa pon las pazientas ed ils pazients tscherner libramain in dals ospitals che figurescha sin ina glista d'ospitals. 
In'ulteriura novaziun è quella ch'il maun public sto surpigliar en l'avegnir almain 55 pertschient da las pauschalas che vegnan fixadas tranter ils ospitals e las assicuranzas da malsauns. 
La realisaziun en il chantun Grischun prevesa ch'il chantun surpiglia 87 pertschient e che las vischnancas surpiglian 13 pertschient da las contribuziuns dal maun public als ospitals. 
Uschia vegnan ils custs supplementars dal maun public repartids sin il chantun e sin las vischnancas confurm a la media da la finanziaziun actuala da las contribuziuns d'investiziun e da las contribuziuns da gestiun. 
Ils documents da la consultaziun tar la midada da la finanziaziun dals ospitals stattan a disposiziun sin la pagina d'internet dal departament da giustia, segirezza e sanadad 
www.djsg.gr.ch 
. 
La consultaziun dura fin ils 31 da december 2010. 
Renunzia provisorica a l'aboliziun da la restricziun da la dispensaziun directa da medicaments tras la media u tras il medi 
La regenza grischuna renunzia per entant d'abolir puspè la restricziun da la dispensaziun directa da medicaments tras la media u tras il medi ch'exista en il Grischun. 
Ella ha prendì enconuschientscha da l'evaluaziun da la consultaziun correspundenta tar il sboz d'ina revisiun parziala da la lescha da sanadad. 
Sin basa da l'evaluaziun da las respostas da la consultaziun ston ins partir dal fatg che l'aboliziun da la restricziun da la dispensaziun directa da medicaments tras la media u tras il medi ch'è vegnida messa en discussiun na vegnia betg sustegnida d'ina maioritad. 
Fin che la regulaziun futura da la lescha federala è clera, renunzia la regenza per entant d'elavurar in project da revisiun correspundent per mauns dal cussegl grond. 
En la consultaziun che ha durà fin la fin d'avust 2010 ha la regenza proponì d'abolir puspè la restricziun da la dispensaziun directa da medicaments tras la media u tras il medi ch'è vegnida introducida l'onn 1984 en il Grischun. 
Il motiv è stà il fatg che la dispensaziun directa da medicaments è permessa en general a las medias ed als medis dals auters chantuns da la Svizra orientala. 
L'aboliziun duess puspè render il Grischun pli attractiv per medias e per medis che pratitgeschan sin agen quint. 
La regulaziun vertenta prescriva che medias e medis en il Grischun dastgan manar in'apoteca privata mo, sche la pratica sa chatta en ina vischnanca che n'ha betg in'apoteca publica. 
Las medias ed ils medis che n'han betg ina permissiun per manar in'apoteca privata èn mo autorisads da duvrar medicaments durant la consultaziun sco er da consegnar per mintga diagnosa l'unitad originala la pli pitschna d'in medicament. 
La nova lescha d'energia entra en vigur il cumenzament da l'onn 2011 
La regenza grischuna ha mess en vigur per il 1. da schaner 2011 la lescha d'energia dal chantun Grischun ch'è vegnida revedida totalmain e l'ordinaziun correspundenta. 
Il cussegl grond aveva approvà la revisiun totala ils 20 d'avrigl 2010 ed il termin da referendum è scadì ils 28 da fanadur 2010 senza ch'i saja vegnì fatg in referendum. 
Cun questa lescha vul il chantun Grischun reducir en moda persistenta il consum d'energias fossilas e promover pli fitg la midada vi sin energias regenerablas. 
Questa lescha prevesa da cuntanscher las finamiras en spezial cun reducir en etappas il basegn d'energia termica maximalmain admissibel tar edifizis. 
Per cuntanscher quai vegnan er augmentadas las contribuziuns da promoziun. 
Deliberà la nova planisaziun generala chantunala da las chasas da tgira 
La regenza grischuna ha deliberà l'uschenumnada "planisaziun generala da las chasas da tgira 2010" per la tgira e per l'assistenza staziunara e parzialmain staziunara da persunas attempadas en il chantun. 
Cun quella vegn actualisada la planisaziun generala vertenta da l'onn 2004 en il senn d'ina planisaziun successiva. 
En la planisaziun generala chantunala da las chasas da tgira vegn calculà per mintgina da las 19 regiuns da planisaziun il basegn da letgs teoretic futur fin l'onn 2025. 
La planisaziun generala serva er sco basa per conceder contribuziuns d'investiziun a novs letgs da tgira sco er per la glista chantunala da las chasas da tgira. 
Las calculaziuns dal basegn mussan ch'igl exista in basegn teoretic supplementar da letgs da tgira en 12 regiuns da planisaziun ed in surpli da letgs en 2 regiuns. 
En las ulteriuras 5 regiuns correspunda il basegn circa a la disponibladad actuala da letgs. 
La valur directiva dal basegn da letgs da la populaziun che ha 80 onns e dapli d'actualmain 25 pertschient vegn fixada fin l'onn 2025 a maximalmain 22 pertschient. 
La reducziun dal basegn supplementar da letgs da tgira che resulta da quai po dentant mo vegnir cuntanschida, sch'i vegnan messas a disposiziun avunda purschidas en il sectur ambulant. 
La proxima planisaziun chantunala generala duai vegnir suttamessa a la regenza l'onn 2015. 
Nagins projects chantunals da votaziun ils 28 da november 2010 
La regenza grischuna ha prendì enconuschientscha dal fatg che l'iniziativa dal pievel "per il repatriament da las persunas estras criminalas (iniziativa per il repatriament)" sco er il cuntraproject davart l'expulsiun e la spedida da persunas estras criminalas en il rom da la constituziun federala e l'iniziativa dal pievel "Per taglias gistas. 
Fin cun l'abus en la concurrenza fiscala (iniziativa per taglias gistas)" vegnan suttamess sco projects federals a la votaziun dal pievel da dumengia, ils 28 da november 2010. 
Quest di na vegni votà davart nagins projects chantunals. 
La regenza vul mantegnair la taxaziun pauschala La regenza grischuna beneventa il sboz da la lescha federala davart la taxaziun tenor las expensas. 
Ella sustegna l'augment da l'entrada minimala sin set giadas la valur da l'atgna locaziun u dal tschains da locaziun sco ch'el vegn proponì da la regenza. 
Sco che la regenza scriva en sia resposta da consultaziun a la confederaziun vegn la taxaziun pauschala adina puspè crititgada sut l'aspect da l'egualitad giuridica ed i vegn pretendì ch'ella vegnia abolida. 
La regenza na va betg d'accord cun questa valitaziun. 
La taxaziun tenor las expensas è da gronda impurtanza per il chantun Grischun e sto vegnir mantegnida sur mort e fin. 
Pervia da quai sustegna la regenza las stentas da la confederaziun da cumbatter l'iniziativa dal chantun Son Gagl cun ina cuntraproposta. 
La consequenza da l'aboliziun da la taxaziun pauschala pudess esser che persunas ritgas pauschalisadas pudessan spustar lur domicil a l'exteriur. 
Da vischnancas e da regiuns 
Roveredo: 
La revisiun parziala da la constituziun communala da la vischnanca da Roveredo, concludida da la radunanza communala ils 29 d'avust 2010, vegn approvada. 
Tenna: 
A la vischnanca da Tenna vegn garantida ina contribuziun chantunala da construcziun da pauschalmain 423'000 francs per midar e per engrondir la chasa da scola. 
Bravuogn: 
La revisiun parziala da la planisaziun locala, concludida da la vischnanca da Bravuogn ils 29 d'avrigl 2010, vegn approvada cun ina midada che concerna la situaziun da la garascha sutterrana da l'implant per embuttigliar aua minerala sco er cun prescripziuns per la planisaziun consecutiva en il sectur da la zona d'abitar e da mastergn prepostada. 
Schlarigna: 
La revisiun parziala da la planisaziun locala da la vischnanca da Schlarigna, ch'è vegnida concludida ils 29 da mars 2010, vegn approvada. 
Claustra-Serneus: 
La revisiun parziala da la planisaziun locala da la vischnanca da Claustra-Serneus dals 13 da zercladur 2010 vegn approvada. 
Vaz: 
La revisiun parziala da la planisaziun locala da la vischnanca da Vaz, ch'è vegnida concludida ils 29 da november 2009, vegn approvada. 
Contribuziuns chantunalas a differentas instituziuns 
Fundaziun Pro Terra Engiadina: 
A la fundaziun "Pro Terra Engiadina" vegn garantida ina contribuziun chantunala da maximalmain 60'800 francs per elavurar la basa dal project per il svilup regiunal "Agricultura e turissem: inavant in cumünanza". 
Club da bartgas a vela da San Murezzan: 
Per restaurar la chasa dal club survegn il club da bartgas a vela da San Murezzan ina contribuziun da maximalmain 26'000 francs or dal fond da sport. 
Uniun Swiss O Week 2011 Flem-Laax: 
L'acquisiziun da chartas per la cursa d'orientaziun da l'uniun "Swiss O Week 2011 Flem-Laax" vegn sustegnida cun ina contribuziun da maximalmain 62'000 francs or dal fond da sport. 
Gremi: regenza 
Funtauna: rg chanzlia chantunala dal Grischun 
14.10.201 
Tradiziuns viventas en la Svizra orientala 
Er en la Svizra orientala vegnan rimnadas a partir d'immediat tradiziuns viventas. 
La scienzada da cultura populara Birgit Langenegger è vegnida incumbensada dals chantuns da la Svizra orientala cun la direcziun dal project. 
A chaschun d'ina conferenza naziunala da medias ha l'uffizi federal da cultura lantschà ils 2 da settember 2010 il project "Tradiziuns viventas". 
Tras la ratificaziun da la convenziun da l'UNESCO per il mantegniment dal patrimoni cultural immaterial è la Svizra s'obligada da prender mesiras adequatas per segirar, per promover e per perscrutar quest patrimoni. 
L'element central è l'elavuraziun d'ina glista naziunala dal patrimoni cultural immaterial. 
Sut il titel "Tradiziuns viventas" elavura la confederaziun – ensemen cun ils chantuns – in tal inventari svizzer. 
Il patrimoni cultural immaterial cumpiglia praticas, preschentaziuns, furmas d'expressiun ed abilitads che vegnan consideradas da communitads e da gruppas sco parts integralas da lur patrimoni cultural. 
Quellas vegnan surdadas d'ina generaziun a l'autra e vegnan adina puspè concepidas da nov. 
A las communitads dattan ellas in sentiment d'identitad e da cuntinuitad. 
Differents criteris ston esser ademplids per pudair proponer l'inscripziun d'ina tradiziun viventa en la glista naziunala. 
Per vegnir resguardada sto la tradiziun per exempel gia exister dapi circa duas generaziuns u esser francada en vasts circuls da la societad. 
Proceder communabel en la Svizra orientala 
Per la realisaziun e per il cuntegn da las glistas d'inventari èn responsabels ils chantuns. 
En in emprim pass rimna mintga chantun las tradiziuns viventas da ses territori. 
En in segund pass vegnan las propostas tramessas vinavant per mauns da la glista naziunala. 
Ils chantuns da la Svizra orientala schlian communablamain questa incumbensa. 
La soluziun interchantunala porscha la pussaivladad da cumparegliar ina cun l'autra tradiziuns sumegliantas e da las posiziunar communablamain. 
Ils chantuns da la Svizra orientala han incumbensà lic. fil. Birgit Langenegger cun la direcziun dal project "Tradiziuns viventas en la Svizra orientala". 
Langenegger ha ina scolaziun da scienzada da cultura populara. 
Ella è creschida si a Rebstein ed abita oz a Son Gagl. 
Dapi l'onn 2006 è ella curatura al museum d'Appenzell. 
Cun il sustegn da la scienzada da cultura populara Silvia Conzett, che represchenta il chantun triling Grischun, vegn Langenegger ad elavurar fin il cumenzament da l'onn proxim ina glista cun var 80 registraziuns da tut ils otg chantuns. 
La finamira è quella da localisar ina diversitad uschè gronda sco pussaivel da tradiziuns viventas en la Svizra orientala. 
Betg mo tradiziuns "tipicas" èn dumandadas. 
La glista da la Svizra orientala serva la finala sco proposta per ina gruppa directiva che sa cumpona da persunas dal fatg da tut la Svizra. 
Ins po partir dal fatg che 20 fin 30 tradiziuns viventas da la Svizra orientala vegnian la finala inscrittas en la glista naziunala. 
Contact 
- Birgit Langenegger, manadra dal project "Tradiziuns viventas en la Svizra orientala", telefon: 071 788 96 33 (ma-gie) / 071 222 78 75 (ulteriurs dis), e-mail: 
birgit.langenegger@bluewin.ch 
- Roland Inauen, manader da l'uffizi da cultura da l'Appenzell dadens, coordinatur dal project "Tradiziuns viventas en la Svizra orientala" e commember da la gruppa directiva naziunala, telefon: 071 788 93 32, e-mail: 
roland.inauen@ed.ai.ch 
Gremi: uffizi da cultura 
Funtauna: rg uffizi da cultura 
19.10.201 
L'administraziun da taglia permetta da nov da dumandar facilitaziuns da pajament per internet 
L'administraziun chantunala da taglia porscha in nov servetsch d'internet. 
A partir d'immediat pon dumondas da suspender il termin da pajament u da pajar in quint fiscal en ratas vegnir inoltradas directamain sur in formular d'internet. 
En cas motivads – sch'igl existan relaziuns spezialas – prolunghescha l'administraziun chantunala da taglia il termin da pajament u permetta pajaments en ratas per taglias chantunalas u federalas. 
Fin ussa stueva vegnir inoltrada ina dumonda en scrit per quai. 
Da nov èsi pussaivel d'inoltrar ina tala dumonda directamain per internet sur la pagina da l'administraziun chantunala da taglia ( 
www.stv.gr.ch => Dienstleistungen => Online-Gesuche 
). 
Il formular sto vegnir emplenì cumplettamain e mintga dumonda sto cuntegnair ina motivaziun detagliada. 
I na dat nagin dretg da suspender il pajament u d'al pajar en ratas. 
Cun valitar la dumonda examinescha l'administraziun da taglia, sch'igl existan relaziuns spezialas e tgeninas che quellas èn. 
En la procedura da decisiun resguarda ella tant il cumportament da pajament vertent dal pajataglia sco er la ristga d'ina eventuala perdita. 
Sch'i vegn approvà da suspender il pajament u d'al pajar en ratas, vegnan debitads tschains da retard; quests tschains importan actualmain 4% per las taglias chantunalas e 3.5% per la taglia federala directa. 
Suenter l'introducziun d'ina scussiun na po betg pli vegnir entrà sin dumondas da facilitaziun da pajament. 
Per las taglias communalas decida la vischnanca, sche ed en tge dimensiun ch'i vegnan concedidas facilitaziuns da pajament. 
Perquai sto in'eventuala dumonda vegnir drizzada directamain a la vischnanca. 
Infurmaziuns: 
Giuliano Racioppi, manader da la partiziun "contabilitad", administraziun da taglia, tel. 081 257 34 62 
Gremi: administraziun da taglia 
Funtauna: rg administraziun da taglia 
20.10.201 
Preventiv 2011 dal chantun Grischun: in lev deficit malgrà che las contribuziuns a terzas persunas s'augmentan fitg ferm 
Il preventiv 2011 dal chantun Grischun prevesa cun expensas totalas da bunamain 2.4 milliardas francs in pitschen deficit da 19.8 milliuns francs. 
Grazia a cundiziuns generalas favuraivlas cun in bass nivel da chareschia e da tschains, cun entradas stabilas da funtaunas da la confederaziun e cun grondas entradas fiscalas en il chantun è il preventiv 2011 quasi gulivà. 
L'augment da las expensas è vinavant fitg grond en il sectur da las contribuziuns chantunalas a terzas persunas e sa chatta cleramain sur la media da l'augment dals custs. 
Il schef da finanzas, cusseglier guvernativ Martin Schmid è cuntent cun ils resultats da quest preventiv. 
Puncts essenzials davart il preventiv 2011 
Ils 
creschan per 3 pertschient visavi il preventiv 2010. 
Els resguardan ina chareschia dals salaris dad 1 pertschient, il svilup dals salaris dad 1 pertschient ch'è fixà en la lescha da persunal sco er las plazzas da lavur permessas, cunzunt tar la polizia chantunala. 
La tendenza d'in augment dals custs en connex cun las 
atgnas contribuziuns a terzas persunas 
cuntinuescha. 
La creschientscha è 4.3 pertschient e las contribuziuns han in volumen total dad 819 milliuns francs. 
Quai èn 106 milliuns francs dapli che l'onn da gestiun 2009. 
Las 
entradas fiscalas 
dal chantun surpassan il preventiv da l'onn precedent anc adina per 15 milliuns francs, er sch'ins resguarda las consequenzas da la revisiun da la lescha da taglia 2009 ch'è entrada en vigur il 1. da schaner 2010. 
Tut en tut vul il chantun investir l'onn proxim brutto circa 450 milliuns francs (+4.2 pertschient) en l'economia grischuna. 
Las 
investiziuns nettas 
importan er l'onn proxim la gronda summa da 223 milliuns francs. 
Per il mantegniment e per l'engrondiment da las vias èn previs en tut 262 milliuns francs. 
Las expensas totalas 2011 s'augmentan en cumparegliaziun cun il preventiv da l'onn precedent per 1.6 pertschient a 2'452 milliuns francs. 
Rectifitgà per las scuntradas internas importa l'augment 2.1 pertschient. 
Per manar l'administraziun (custs da persunal e custs reals) vegnan sbursads mo 27 pertschient da las expensas totalas. 
Il grond chaschunader da custs en il preventiv dal chantun resta il sectur da las atgnas contribuziuns a terzas persunas. 
En il preventiv 2011 èn previs per quai en tut 819 milliuns francs (+34 milliuns francs). 
Las atgnas contribuziuns a terzas persunas importan pia passa in terz da las entiras finanzas publicas. 
Las prestaziuns individualas da sustegn s'augmentan il pli fitg: las reducziuns da las premias da las cassas da malsauns per 7 milliuns francs a 97 milliuns francs e las prestaziuns supplementaras per 6 milliuns francs a 95 milliuns francs. 
Pervia da la nova finanziaziun da la tgira vegnan vitiers per l'emprima giada contribuziuns a chasas da tgira (+5 milliuns francs). 
A partir da l'onn proxim surpiglia il chantun plinavant l'entir deficit da las dretgiras districtualas, uschia che las contribuziuns s'augmentan per stgars 6 milliuns francs. 
L'augment dinamic dals custs en connex cun las contribuziuns a terzas persunas na po strusch vegnir influenzà, perquai che la legislaziun existenta n'admetta praticamain nagina libertad d'agir. 
Il retgav total s'augmenta per 59 milliuns francs (+2.5 pertschient) a 2'432.6 milliuns francs. 
Rectifitgà per las scuntradas internas importa l'augment 3.1 pertschient. 
Las contribuziuns federalas da 38 milliuns francs gidan il pli fitg a cuntanscher quest resultat. 
Las entradas fiscalas chantunalas s'augmentan en cumparegliaziun cun il preventiv da l'onn precedent per 15 milliuns francs, schebain che las entradas èn sa diminuidas pervia da la revisiun da la lescha da taglia 2009 (-43 milliuns francs, da quels gulivaziun da la progressiun fraida -14 milliuns francs). 
Ina contribuziun positiva al resultat furneschan er ils retgavs pli gronds da las dividendas da las participaziuns dal chantun (+10 milliuns francs). 
Grondas investiziuns er l'onn 2011 
Las 
expensas d'investiziun 
importan brutto 449 milliuns francs (+18 milliuns francs). 
Las 
investiziuns nettas 
che ston vegnir finanziadas dal chantun sez correspundan a la valur directiva da 223 milliuns francs ch'il cussegl grond ha prescrit per l'onn 2011. 
Entant ch'i vegn sbursà in pau damain per bains materials (-2 milliuns francs), vegnan pajads 20 milliuns francs dapli sco contribuziuns d'investiziun (totalmain 235 milliuns francs). 
Perquai che transferiments pli pitschens entaifer las contribuziuns sa cumpenseschan, resulta l'augment mo da contribuziuns federalas transitoricas pli autas per l'infrastructura da la Viafier retica (74 milliuns francs). 
Per augmentar l'effizienza energetica en edifizis ed en stabiliments e per realisar la revisiun parziala da la lescha d'energia vegnan mess a disposiziun 3 milliuns francs dapli. 
Per engrondir la rait da vias dal Grischun vegnan investids stgars 4 milliuns francs dapli (en tut 154 milliuns francs). 
Las investiziuns nettas 2011 han in'atgna finanziaziun da bunamain dus terzs (grad d'atgna finanziaziun 64.5 pertschient). 
Perspectiva 
A partir da l'onn 2012 cuntegna il plan da finanzas deficits en il quint current ed investiziuns nettas che sa chattan cleramain sur las directivas dal cussegl grond. 
Quest svilup resulta cunzunt pervia d'in ferm augment dals custs en ils secturs da la sanadad e dals fatgs socials. 
Quests custs ston vegnir attribuids als custs supplementars che resultan en connex cun la reducziun individuala da las premias da las cassas da malsauns ed en connex cun las prestaziuns supplementaras sco er pervia da la realisaziun da las prescripziuns federalas en il sectur da la finanziaziun dals ospitals e da la tgira. 
I n'è betg segir, sche las bunas cundiziuns generalas da la vart da las entradas pon cuntinuar per il preventiv 2011, sco p.ex. las relaziuns da dotaziun en la gulivaziun interchantunala da finanzas e las autas quotas da la taxa sin il traffic pesant dependenta da la prestaziun. 
En la planisaziun da las finanzas n'èn plinavant betg calculads – da la vart da las expensas – spustaments da las grevezzas tranter la confederaziun ed ils chantuns sco er tranter il chantun e las vischnancas e grevezzas supplementaras pervia da projects chantunals da refurma (p.ex. refurma da las structuras, renovaziun da la gulivaziun intercommunala da finanzas, dretg per la protecziun dals uffants e da las persunas creschidas (project "tutela"), lescha davart las scolas popularas, program da la regenza 2013-2016). 
Malgrà questas supposiziuns positivas n'è il plan da finanzas betg gulivà a partir da l'onn 2012. 
Grazia a revisiuns da la lescha da taglia e grazia a reducziuns dal pe da taglia ha il Grischun pudì meglierar fitg sia posiziun en la concurrenza cun auters chantuns. 
Schebain ch'il svilup economic è anc malsegir, ha la regenza l'intenziun da mantegnair il volumen da las investiziuns er ils proxims onns sin in aut nivel e da sa segirar avunda libertad d'agir. 
Ella vul persequitar vinavant sia politica da finanzas persistenta e calculabla. 
Il cussegl grond vegn a tractar il preventiv 2011 en la proxima sessiun da december. 
Gremi: Departament da finanzas e vischnancas 
Funtauna: rg Departament da finanzas e vischnancas 
21.10.201 
Las Svizras ed ils Svizzers a l'exteriur voteschan per l'emprima giada sin via electronica 
En il chantun Grischun po ina part da las Svizras e dals Svizzers a l'exteriur votar ils 28 da november 2010 per l'emprima giada sin via electronica per internet. 
L'experiment en sis vischnancas da pilot furma l'emprim pass per introducir il e-voting u il vote électronique en il chantun Grischun. 
En il chantun Grischun po ina part da las Svizras e dals Svizzers a l'exteriur votar per l'emprima giada per internet, e quai dumengia, ils 28 da november 2010. 
A questa data vegni votà sin plaun federal davart l'iniziativa per il repatriament e davart la cuntraproposta sco er davart l'iniziativa per taglias gistas. 
Il e-voting u l'uschenumnada votaziun electronica vegn applitgada per l'emprima giada per las Svizras e per ils Svizzers a l'exteriur da sis vischnancas da pilot en il chantun. 
Tut en tut han actualmain 2658 Svizras e Svizzers a l'exteriur lur domicil politic en il Grischun, 744 da quellas e da quels en las sis vischnancas da pilot. 
Sistem segir e simpel en collavuraziun cun auters chantuns 
Per introducir la votaziun electronica è il Grischun sa reunì ad in consorzi cun sis ulteriurs chantuns (Argovia, Friburg, Soloturn, Schaffusa, Son Gagl e Turgovia). 
En quest connex han ils chantuns concludì contracts da collavuraziun. 
Ensemen cun la chanzlia federala han els sviluppà in'applicaziun che sa basa sin il sistem da votaziun electronica cumprovà dal chantun Turitg. 
Da questa collavuraziun resultan custs pli bass per ils chantuns. 
En ils chantuns Son Gagl, Friburg e Soloturn han gì lieu las emprimas votaziuns per internet gia ils 26 da settember. 
La clav per votar sin via electronica furma – sco er tar la votaziun convenziunala – il certificat dal dretg da votar. 
La votaziun per internet è ina procedura simpla che na duess betg chaschunar problems. 
Il sistem vegn purschì en tut las quatter linguas naziunalas. 
Ina versiun da demonstraziun dal sistem da votaziun electronic stat a disposiziun sut 
http://demo.webvote.ch 
. 
Ulteriuras etappas suondan 
En in'emprima etappa duain vegnir rimnadas experientschas en las sis vischnancas da pilot cun las votaziuns dals 28 da november 2010 e dals 13 da favrer 2011, avant ch'i vegn eventualmain pussibilità a tut las Svizras ed a tut ils Svizzers a l'exteriur da votar sin via electronica davart projects federals e chantunalas en tut las vischnancas dal Grischun a chaschun da la votaziun dals 15 da matg 2011. 
Tut las Svizras e tut ils Svizzers a l'exteriur duain er pudair eleger electronicamain a chaschun da las elecziuns dal cussegl naziunal e dal cussegl dals chantuns l'onn 2011. 
En in segund pass prevesa l'urari a partir da l'onn 2012 – sco opziun – la pussaivladad d'extender la votaziun electronica en il Grischun e da l'introducir per tut las votantas e per tut ils votants e sin tut ils plauns statals. 
Avant che cumenzar cun questa segunda etappa d'amplificaziun duain però vegnir analisadas las experientschas ch'èn vegnidas fatgas fin alura. 
Infurmaziuns: 
Walter Frizzoni, vicechancelier, chanzlia chantunala dal Grischun, tel. 081 257 22 22 
Gremi: chanzlia chantunala dal Grischun 
Funtauna: rg chanzlia chantunala dal Grischun 
27.10.201 
Chatscha auta 2010 
La chatscha auta da quest onn ha cuntanschì in bun resultat. 
Bunas predas tar la chatscha sin tschiervs, sin chamutschs e sin chavriels han procurà che las chatschadras ed ils chatschaders èn per gronda part cuntents. 
Per ils tschiervs è il plan da prelevaziun gia ademplì per trais quarts, per ils chavriels per passa 90 pertschient. 
Ina chatscha d'atun sin tschiervs ha lieu en pliras parts dal chantun, ina chatscha d'atun sin chavriels mo en paucas regiuns. 
Per ina giada è l'aura stada buna. 
Ils dis da naiv al cumenzament ed a la fin da la chatscha auta han procurà per bunas cundiziuns per la chatscha sin tschiervs, entant che las fasas da bell'aura tranteren han gì buns effects sin la chatscha sin chamutschs. 
En la cumparegliaziun da plirs onns ha la chatscha da quest onn gì buns resultats tar ils tschiervs, tar ils chavriels e tar ils chamutschs. 
Quests resultats èn dentant stads vaira differents da regiun a regiun. 
148 chatschadras e 5'431 chatschaders èn sa participads a la chatscha auta grischuna. 
Accumplì il plan da prelevaziun per il tschierv per trais quarts 
Cun bunamain 3'100 tschiervs sajettads sin la chatscha auta grischuna sa chatta il resultat sur la media da plirs onns. 
Il dumber da tschiervs sajettads variescha dentant da regiun a regiun. 
La chatscha sin tschiervs è stada buna en il Grischun dal nord, normala en il Grischun central e plitost sut la media en las vals dal Grischun dal sid. 
Las bunas relaziuns da vegetaziun entaifer il parc naziunal èn stadas responsablas per il dumber mediocher d'animals sajettads en ses territori da cunfin. 
Bunas predas han percunter gì las regiuns Signuradi–Seewis, Partenz davant e Scanvetg. 
La chatscha sin chavriels è stada mesauna fin buna 
En l'entir chantun sto il resultat da la chatscha sin chavriels vegnir taxada sco mesauna fin buna. 
Ils effectivs da chavriels èn sa revegnids visiblamain da l'enviern excepziunal 2008/09. 
Malgrà che la chatscha è anc adina reducida a 17 dis, è vegnì sajettà in grond dumber da bucs. 
La chatscha sin chamutschs ha profità da la bun'aura 
La bell'aura da chatscha ha gì in effect positiv sin la chatscha sin chamutschs. 
Ina buna preda vaira equilibrada tenor schlattainas e tenor classas da vegliadetgna è la consequenza da bunas cundiziuns da chatscha. 
Malgrà ch'il squitsch da chatscha sin chauras-chamutsch è vegnì reducì sapientivamain en cumparegliaziun cun l'onn precedent, èn vegnids sajettads mo bundant 100 animals feminins pli pauc che l'onn precedent. 
total 
masculin 
feminin 
relaziun m/f 
tschiervs 
3'086 (2'659) 
1'709 (1'486) 
1'377 (1'173) 
1 : 0.81 (0.79) 
chavriels 
2'133 (1'700) 
1'363 (1'040) 
770 (660) 
1 : 0.56 (0.64) 
chamutschs 
3'120 (3'086) 
1'652 (1'549) 
1'468 (1'594) 
1 : 0.89 (0.99) 
portgs selvadis 
3 (11) 
3 (3) 
0 (8) 
total selvaschina d'ungla 
8'342 (7'456) 
muntanellas 
5'709 (6'333) 
Ils effectivs da tschiervs ston vegnir reducids avant ch'els sa rendan en ils quartiers d'enviern 
Cuntrari als chamutschs ed als capricorns han ils effectivs da tschiervs e da chavriels ina gronda prestaziun da reproducziun. 
L'effectiv da primavaira da questas duas spezias crescha annualmain per bundant in terz fin l'atun. 
Per il tschierv signifitgescha quai in augment annual da var 5'000 animals. 
D'ina dimensiun correspundenta sto esser il dumber d'animals sajettads per cuntanscher almain ina stabilisaziun dals effectivs da tschiervs en il chantun. 
La chatscha d'atun vul adattar ils effectivs da selvaschina a lur quartiers d'enviern. 
Uschia vegn realisada la mesira da tgira la pli impurtanta, numnadamain d'adattar la grondezza d'in effectiv da selvaschina a la capacitad da ses spazi da viver. 
Il dumber d'animals che ston anc vegnir sajettads sa chatta en la gronda part da las regiuns en il sectur dals onns precedents. 
Intervenziuns in pau pli grondas èn necessarias quest onn enturn il parc naziunal ed en la Mesolcina. 
En 9 da 21 regiuns ha er lieu ina chatscha d'atun sin chavriels che duai gidar a cuntanscher ina chatscha equilibrada tenor schlattainas. 
En la Mesolcina vegnan er sajettads portgs selvadis durant la chatscha d'atun. 
Per la chatscha d'atun èn s'annunziads 2'283 chatschadras e chatschaders che adempleschan ina incumbensa impurtanta cun adattar ils effectivs da selvaschina a lur quartiers d'enviern. 
Cun ina chatscha consequenta vegnan er reducids resp. impedids donns vi dal guaud e vi da culturas agriculas. 
Infurmaziuns: 
- dr. Georg Brosi, manader da l'uffizi da chatscha e pestga dal Grischun, tel. 081 257 38 92 
- Hannes Jenny, biolog da selvaschina, uffizi da chatscha e pestga dal Grischun, tel. 081 257 38 92 
Gremi: uffizi da chatscha e pestga 
Funtauna: rg uffizi da chatscha e pestga 
27.10.201 
Communicaziun da la regenza dals 28 d'october 2010 
La regenza grischuna ha concludì d'integrar il center per prevenziun e promoziun da la sanadad ZEPRA en l'uffizi chantunal da sanadad. 
Dal rest ha la regenza mess en vigur differentas leschas chantunalas, tranter quellas la nova lescha davart ils registers d'abitantas e d'abitants, e formulà sias posiziuns davart proceduras da consultaziun da la confederaziun. 
Il center per prevenziun e promoziun da la sanadad ZEPRA vegn integrà en l'uffizi chantunal da sanadad 
Il center per prevenziun e promoziun da la sanadad ZEPRA en il chantun Grischun vegn integrà a partir da l'onn 2012 en l'uffizi da sanadad. 
Quai ha concludì la regenza grischuna, desdind per la fin da l'onn 2011 l'incarica da prestaziun ch'era vegnida surdada al chantun Son Gagl per manar il center. 
Questa integraziun ha la finamira d'optimar vinavant l'adempliment da las incumbensas en il sectur da la prevenziun che daventa pli e pli impurtanta sco er d'impunder ils meds finanzials existents en moda pli economica. 
Dapi l'onn 2001 maina il chantun Son Gagl il center per prevenziun e promoziun da la sanadad ZEPRA en il chantun Grischun sin basa d'ina incarica da prestaziun. 
La purschida dal center domicilià a Cuira cumpiglia la promoziun da la sanadad e la prevenziun betg medicinala e psicosociala per la populaziun dal chantun Grischun. 
La contribuziun pauschala dal chantun importa circa 770'000 francs per onn. 
Tant l'uffizi chantunal da sanadad sco er il center per prevenziun e promoziun da la sanadad ZEPRA adempleschan incumbensas en il sectur da la promoziun da la sanadad e da la prevenziun. 
Uschia stat il program chantunal cumplessiv "grischun en moviment" sut la direcziun da l'uffizi da sanadad. 
Cun transferir il center en l'uffizi da sanadad pon las mesiras dal provediment da la sanadad e da la prevenziun da la sanadad sco er la prevenziun medicinala e betg medicinala vegnir coordinadas meglier ina cun l'autra en l'avegnir. 
Er ils meds finanzials per la promoziun da la sanadad e per la prevenziun pon vegnir impundids en moda pli economica. 
Il center duai vegnir transferì per il 1. da schaner 2012 en la partiziun "promoziun da la sanadad e prevenziun" da l'uffizi da sanadad. 
La finamira è quella da mantegnair il know-how ch'il center è s'acquistà ils ultims 10 onns cun surpigliar – sche pussaivel – las collavuraturas ed ils collavuraturs dal ZEPRA Grischun. 
Mess en vigur la nova lescha davart ils registers d'abitantas e d'abitants 
La regenza grischuna ha mess en vigur per il 1. da december 2010 la nova lescha davart ils registers d'abitantas e d'abitants sco er l'ordinaziun correspundenta. 
Il cussegl grond aveva approvà la lescha en la sessiun da zercladur 2010. 
Questa lescha regla l'execuziun da la lescha federala davart l'armonisaziun dals registers d'abitants e d'auters registers uffizials da persunas. 
En quest connex vegnan unifitgads ils registers en quai che reguarda il cuntegn, la nomenclatura e l'actualitad. 
A medem temp stgaffescha la lescha la basa per pussibilitar en l'avegnir ina transmissiun electronica standardisada da las datas. 
Quai porta avantatgs a la confederaziun, als chantuns ed a las vischnancas e permetta da lavurar en moda pli effizienta tras andaments simplifitgads en las administraziuns. 
A partir da l'onn 2010 n'ha la dumbraziun dal pievel numnadamain betg pli lieu sco pli baud mintga 10 onns cun agid da questiunaris sin palpiri. 
Empè da quai duai l'uffizi federal da statistica pudair utilisar directamain, quatter giadas per onn, las datas dals registers per far evaluaziuns statisticas sin via electronica. 
Mess en vigur las adattaziuns da las leschas davart l'assicuranza d'edifizis, davart la protecziun cunter incendis e davart la cassa per donns elementars 
La regenza grischuna ha mess en vigur per il 1. da schaner 2011 la revisiun da la lescha davart l'assicuranza d'edifizis, la nova lescha davart la protecziun preventiva cunter incendis ed ils fatgs da pumpiers, la revisiun parziala da la lescha davart l'indemnisaziun da donns elementars betg assicurabels sco er las ordinaziuns correspundentas. 
Il cussegl grond aveva approvà ils trais projects en la sessiun da zercladur 2010. 
Tar tut ils trais projects da lescha vegn realisada principalmain la directiva da la constituziun chantunala, tenor la quala tut las disposiziuns impurtantas ston vegnir regladas en ina lescha. 
En cas da la revisiun da la lescha davart l'assicuranza d'edifizis vegnan las disposiziuns davart la relaziun d'assicuranza adattadas il medem mument als fatgs actuals. 
Ultra da quai vegnan las disposiziuns davart la prevenziun e davart il cumbat da donns da fieu transferidas en la nova lescha davart la protecziun cunter incendis. 
La terza lescha auza la finala la tariffa d'indemnisaziun maximala da la cassa per donns elementars dad oz 50 a da nov 80 pertschient. 
La regenza beneventa la reintroducziun da chastis curts che priveschan da la libertad 
La regenza grischuna sustegna la midada dal cudesch penal svizzer sco ch'ella vegn proponida da la confederaziun. 
Ella è da l'avis ch'i saja correct da reintroducir ils chastis curts che priveschan da la libertad e d'abolir ils chastis pecuniars cundiziunads. 
Sco che la regenza scriva en sia resposta da consultaziun, sustegna ella la proposta dal project da tegnair quint da la critica envers il nov sistem da sancziuns tras ina midada dal dretg da sancziuns. 
La finamira principala è quella da supprimer il chasti pecuniar e d'abolir tant sia precedenza envers il chasti che privescha da la libertad sco er la pussaivladad da l'execuziun cundiziunada da chastis pecuniars. 
Tenor l'avis da la regenza è in basegn d'agir vegnì percepì cun raschun en quest reguard, cunquai che l'effect preventiv d'in chasti pecuniar cundiziunà n'è betg vesaivel. 
Plinavant beneventa la regenza ch'il grond dumber irritant da pussaivladads da cumbinar differentas sancziuns sco er l'execuziun cundiziunada, parzialmain cundiziunada e nuncundiziunada duai vegnir limità tras la revisiun. 
Ella sustegna er l'idea da reintroducir l'exiliaziun, malgrà ch'ella è sceptica, sche las finamiras ch'èn colliadas cun quai pon effectivamain vegnir cuntanschidas. 
La regenza refusa dentant l'introducziun dal monitoring electronic sco ulteriura furma d'execuziun en il sectur dals chastis curts. 
Per l'ina èn avant maun gist en il sectur dals chastis curts gia numerusas pussaivladads da sancziun che permettan d'impedir ch'ina delinquenta u ch'in delinquent integrà vegn stratg or da ses ambient social. 
Per l'autra manca – tenor l'avis da la regenza – in vair caracter da sancziun a questa furma d'execuziun, uschia che las expensas considerablas per endrizzar e per manar il monitoring electronic na paran betg giustifitgadas. 
Resalvas cunter la revisiun totala da la lescha federala d'alcohol 
La regenza grischuna pretenda che la confederaziun fetschia tschertas correcturas vi da sias propostas da la revisiun totala da la lescha d'alcohol e dal sboz da la lescha da spirituosas. 
Sco che la regenza scriva en sia resposta da consultaziun a la confederaziun, na fa ella naginas objecziuns cunter ils plans da reparter ils secturs "taglias" e "prevenziun" sin dus relaschs. 
Ella beneventa er expressivamain l'introducziun d'ina basa legala per cumpras d'emprova. 
Tenor l'avis da la regenza sto questa basa vegnir introducida independentamain dal resultat da la consultaziun. 
Betg d'accord n'è la regenza dentant cun il fatg ch'il sboz na cuntegna naginas disposiziuns che permettessan als chantuns d'incassar sco fin ussa ina taxa per il commerzi en detagl cun bavrondas destilladas e cun spirituosas. 
Ultra da quai pretenda la regenza che l'obligaziun da dumandar ina permissiun per il commerzi en detagl restia restrenschida sco fin ussa mo a spirituosas e na vegnia betg extendida sin il commerzi cun tut las bavrondas alcoholicas sco biera u vin. 
Cas cuntrari creschia la lavur administrativa per las commerziantas e per ils commerziants, malgrà ch'il niz è pitschen. 
Insumma vegn crititgà il dumber da regulaziuns strusch realisablas en il commerzi en detagl. 
Plitost vul la regenza ina politica d'alcohol che pretenda responsabladad e che cuntegna mesiras cunvegnentas per impedir in consum d'alcohol abusiv. 
Cun las adattaziuns vul la confederaziun stgaffir las premissas per ina politica d'alcohol coerenta. 
Malgrà che la lescha d'alcohol vertenta è vegnida revedida pliras giadas, na satisfa ella betg pli a las realitads economicas e sociopoliticas actualas e duai vegnir remplazzada tras ina lescha davart la taglia sin spirituosas e tras ina nova la lescha d'alcohol. 
Tras la nova lescha davart la taglia sin spirituosas vul la confederaziun metter la basa per liberalisar il martgà d'etanol cun l'intent da simplifitgar il sistem da taglia e da controlla. 
Il sboz da la lescha d'alcohol fixescha disposiziuns per gronda part unitaras per il commerzi cun tut las bavrondas alcoholicas. 
Da vischnancas e da regiuns 
Tenna: 
A la vischnanca da Tenna vegn garantida ina contribuziun da 38'518 francs als custs supplementars per renovar e per engrondir il stabiliment dal provediment d'aua. 
Falera: 
Il project "Rempars cunter lavinas e cunter crudada da crappa sin l'Alp Dadens Sura" da la vischnanca da Falera vegn approvà e sustegnì cun ina contribuziun da maximalmain 112'000 francs. 
Cauco: 
A la vischnanca da Cauco vegn garantida ina contribuziun da 120'000 francs als custs supplementars per revitalisar la zona umida "Pian de Alne". 
Tavau: 
La revisiun parziala da la planisaziun locala, concludida da la vischnanca da Tavau il 1. da fanadur 2010, vegn approvada. 
Küblis: 
La revisiun parziala da la planisaziun locala da la vischnanca da Küblis dals 11 da zercladur 2010 vegn approvada. 
Scuol: 
La revisiun parziala da la planisaziun locala, concludida da la vischnanca da Scuol ils 25 d'avrigl 2010, vegn approvada. 
St. Antönien: 
La revisiun parziala da la planisaziun locala da la vischnanca da St. Antönien dals 20 da matg 2010 vegn approvada. 
Chaussas persunalas 
Brigitte Brun 
, domiciliada a Malans, è vegnida tschernida per il 1. da favrer 2011 sco secretaria dal departament d'educaziun, cultura e protecziun da l'ambient. 
Robert Ambühl-Losa 
, domicilià a Tavau Vitg, è vegnì tschernì per il 1. da schaner 2011 sco president dal cussegl da la scola auta da pedagogia, e quai per il rest da la perioda d'uffizi che dura fin ils 30 da zercladur 2012. 
El daventa successur da Martin Jäger. 
Gremi: regenza 
Funtauna: rg chanzlia chantunala dal Grischun 
28.10.201 
La regenza dal Vorarlberg visita la regenza grischuna 
La regenza dal Vorarlberg visita mardi, ils 2 da november 2010, la regenza grischuna. 
Questa scuntrada ha lieu a Flem. 
Las duas regenzas tgiran gia dapi in temp pli lung in barat davart dumondas politicas actualas. 
Las scuntradas correspundentas han lieu alternantamain en il Vorarlberg ed en il Grischun. 
Sin sia visita en il Grischun vegn la regenza dal Vorarlberg manada dal guvernatur Herbert Sausgruber. 
Da vart dal Grischun sa participeschan il president da la regenza Claudio Lardi sco er la commembra ed ils commembers da la regenza. 
L'object da la discussiun èn quest onn temas dal sectur da la furmaziun e da l'economia. 
Sco finiziun ha lieu ina tschaina communabla. 
Termin per far fotografias: 
A las 17.00 stattan il president da la regenza Claudio Lardi ed il guvernatur Herbert Sausgruber a disposiziun davant il pavigliun da l'hotel Waldhaus, Mountain Resort & Spa, Flem, per laschar far ina fotografia. 
Gremi: Chanzlia chantunala dal Grischun 
Funtauna: rg chanzlia chantunala dal Grischun 
01.11.201 
Publicaziun d'in nov guid d'architectura davart la "chasa grischa" 
In onn suenter che la restauraziun externa da la chasa grischa a Cuira è terminada, cumpara in guid d'architectura davart la sedia da la regenza grischuna. 
La publicaziun "Das neue Gebäu in Chur", che po vegnir cumprada a partir d'immediat en las librarias, è l'emprim numer d'ina retscha davart monuments architectonics grischuns ch'è vegnida iniziada da la tgira chantunala da monuments. 
L'anteriura chasa signurila en la Reichsgasse a Cuira serva dapi la fundaziun dal chantun l'onn 1803 sco sedia da la regenza. 
Ensemen cun il "Altes Gebäu" da ses cusrin Peter von Salis ha el mess il cuntrapunct urban a la retscha dals edifizis rurals dals von Salis il 18. tschientaner. 
Cun sia cumparsa ritga a l'intern – che correspunda dal tuttafatg a sia classa sociala – e cun sia apparientscha subtila vers anora è il "Neues Gebäu" in exempel tipic per ils edifizis da la classa superiura grischuna da quel temp. 
Oz vala il "Neues Gebäu" senza dubi sco in dals edifizis ils pli impurtants dal temp dal rococo sin terren grischun. 
La restauraziun externa che ha gì lieu l'onn passà è stada la chaschun per la tgira chantunala da monuments da prender per mauns ina publicaziun davart quest edifizi. 
Cun texts e cun maletgs preschenta il nov guid d'architectura las differentas localitads fascinantas da l'edifizi. 
Quai vala er per la sala da la regenza en il 2. plaun da l'edifizi, nua ch'i vegnivan er tegnidas fin l'onn 1878 las sesidas dal cussegl grond. 
La publicaziun cumpiglia tut en tut 40 paginas. 
La regenza grischuna ha sustegnì l'ediziun da la publicaziun cun meds finanzials dal fond da lottaria. 
Team da redacziun cumpetent 
Per elavurar il cuntegn ha pudì vegnir engaschà in team da redacziun cumpetent: cooperà han Ursula Jecklin, Diego Giovanoli e Marcus Casutt. 
L'istoricra dr. fil. Ursula Jecklin ha manà l'archiv da la citad da Cuira ils onns 1977 fin 2006. 
Diego Giovanoli è stà durant blers onns collavuratur da la tgira da monuments dal Grischun. 
El ha redigì numerusas publicaziuns davart ils abitadis e davart ils edifizis en il Grischun. 
L'istoricher d'art lic. fil. Marcus Casutt è tgirader da monuments dal chantun Grischun. 
Emprim numer da la nova retscha davart monuments architectonics grischuns 
Il guid d'architectura cun il titel "Das Neue Gebäu in Chur" è l'emprim numer d'ina nova retscha davart monuments architectonics grischuns ch'è vegnida iniziada da la tgira da monuments dal Grischun. 
Cun ses format pitschen porscha il guid pratic la pussaivladad da preschentar edifizis particulars dal chantun en furma monografica. 
Las publicaziuns ch'èn planisadas en libra successiun sa drizzan a la populaziun indigena, ma er als giasts dal chantun. 
Il nov guid d'architectura po vegnir cumprà a partir d'immediat per 9.– francs tar la tgira da monuments u en las librarias. 
Marcus Casutt, Diego Giovanoli, Ursula Jecklin: Das Neue Gebäu in Chur. 
Das Regierungsgebäude des Kantons Graubünden, genannt "Graues Haus", Cuira 2010, ISBN: 978-3-9523369-7-7. 
Infurmaziuns: 
Marcus Casutt, tgirader chantunal da monuments, tel. 081 257 27 91 
Gremi: uffizi da cultura 
Funtauna: rg uffizi da cultura 
03.11.201 
Il project per il sviament avert al sid da Schmitten vegn exponì publicamain 
Il vitg stretg da Schmitten construì per lung da la via duai vegnir deliberà dal traffic da transit tras in sviament avert. 
Il project vegn exponì dals 8 da november fin ils 8 da december en la vischnanca da Schmitten. 
Dapi onns è il traffic da transit ina gronda mulesta per la populaziun da Schmitten. 
En las vias stretgas datti regularmain colonnas, balcuns vegnan stgarpads davent ed edifizis vegnan donnegiads. 
Las pedunas ed ils peduns sco er il traffic betg motorisà èn exponids senza protecziun al traffic sin via. 
Questa situaziun duai vegnir meglierada uschè svelt sco pussaivel tras in sviament favuraivel al sid dal vitg che duai vegnir realisà en moda tecnicamain simpla cun paucas construcziuns artifizialas. 
Il project correspundent vegn exponì publicamain dals 8 da november fin ils 8 da december en la vischnanca da Schmitten. 
Durant quest temp pon tut las parts ch'èn pertutgadas dal project s'exprimer en chaussa respectivamain far protesta. 
Gia l'onn 1982 è stada exponida publicamain ina proposta per ina soluziun che preveseva in sviament al nord dal vitg cun in tunnel d'ina lunghezza da 370 meters. 
Las protestas da quel temp pretendevan en emprima lingia ch'il project vegnia repassà en il sectur dal portal ost. 
Per motivs finanzials è il project dentant betg vegnì persequità vinavant. 
Resguardond las pretensiuns da segirezza actualas chaschunass il sviament nord cun in tunnel custs d'almain 35 – 45 milliuns francs. 
Quest tunnel curt cumenza e finescha en il vitg e n'ademplescha uschia insumma betg pli las pretensiuns ad in sviament. 
En vista ad auters projects impurtants sin vias principalas cun bler dapli traffic durant l'entir onn na po in sviament d'in vitg d'ina tala dimensiun betg vegnir finanzià en moda realistica a pli lunga vista. 
Cun la finamira da proteger almain las participantas ed ils participants dal traffic ils pli flaivels cunter il traffic da transit, ha l'uffizi da construcziun bassa dal Grischun elavurà in project per construir in passape senza interrupziun en il vitg. 
Durant l'exposiziun publica l'atun 2008 han bleras proprietarias cunfinantas e blers proprietaris cunfinants pertutgads crititgà energicamain las stretgas restantas sco er l'aboliziun dals parcadis sper lur chasas. 
A chaschun d'ina radunanza d'orientaziun il december 2009 è vegnì preschentà a la populaziun in nov studi da project che prevesa in sviament al sid da Schmitten. 
Il schaner 2010 ha la suprastanza communala da Schmitten dumandà il departament da construcziun, traffic e selvicultura dal Grischun d'elavurar in project d'exposiziun per la soluziun preschentada. 
Quel è ussa avant maun. 
Il sviament sid d'ina lunghezza da 2'300 meters banduna il trassé actual da la via principala sper la gruppa da chasas Chappali, traversa l'aual da Schmitten e fa al sid ina gronda storta enturn il vitg. 
La reuniun cun la via dal Landwasser ha lieu ordaifer l'abitadi a l'ost. 
Il vitg da Schmitten vegn collià cun il nov sviament tras ils dus access ost e vest. 
Il vial da quest traject da via ha ina ladezza da 6 meters. 
Ultra dal studi da planisaziun cuntegna il project d'exposiziun mesiras da protecziun cunter la canera en furma da construcziuns da sustegn ensemnadas da la vart da la muntogna per las chasas che sa chattan en vischinanza dal trassè dal sviament. 
Per ils disturbis da l'ambient che na pon betg vegnir evitads, malgrà tut il resguard che vegn prendì en la projectaziun, èn previsas ulteriuras mesiras da cumpensaziun ecologicas. 
Ils custs vegnan calculads cun 17 milliuns francs. 
Per realisar il project vegni fatg quint cun in temp da construcziun da 2 fin 3 onns. 
Infurmaziuns: 
- Heinz Dicht, inschigner superiur da l'uffizi da construcziun bassa, tel. 081 257 37 01 
- Peter Stirnimann, responsabel per las medias, uffizi da construcziun bassa, 081 257 37 11 
Gremi: uffizi da construcziun bassa 
Funtauna: rg uffizi da construcziun bassa 
04.11.201 
Resgia da Domat: Il chantun vul segirar l'avegnir da l'economia forestala grischuna 
Cun mesiras accumpagnantas s'engascha il chantun Grischun per il rinforz e per il svilup da la resgia da Domat ad in lieu per l'elavuraziun integrada da laina. 
Qua tras demussa il chantun ch'el sustegna er en l'avegnir in'utilisaziun persistenta da la materia prima indigena "lain" e ch'el segirescha il chanal da vendita il pli impurtant per laina radunda per las vischnancas. 
La resgia Stallinger Swiss Timber a Domat è vegnida averta l'avrigl 2007 e surpigliada la fin da l'onn 2008 da la Mayr-Melnhof Swiss Timber SA (MMST). 
Avant l'avertura da questa resgia stueva ina gronda part da la laina radunda grischuna vegnir exportada senza pudair vegnir valurisada entaifer il chantun. 
Las enconuschientschas fatgas fin ussa conferman ils effects fitg positivs che la resgia ha sin l'economia da laina grischuna ed uschia er sin las vischnancas grischunas, che possedan passa 90 pertschient dal guaud grischun. 
Tras quai che la vendita da la laina or da la tgira dal guaud da protecziun è segirada, vegn plinavant er promovida la garanzia persistenta da las funcziuns da protecziun dal guaud per il chantun muntagnard e turistic Grischun. 
Cundiziuns midadas sin il martgà 
Dapi che la resgia da Domat è vegnida averta, han oravant tut trais cundiziuns betg influenzablas sin il martgà chaschunà ina situaziun economica seriusa per la MMST: La crisa d'immobiglias e la crisa economica mundiala han gì per consequenza ch'il martgà da vendita impurtant en ils Stadis unids è sa diminuì. 
Pervia da la stgarsezza da materia prima èn ils pretschs per laina radunda s'augmentads per passa 40 pertschient. 
Plinavant è il curs da l'euro sa pegiurà per passa 15 pertschient en cumparegliaziun cun il franc svizzer. 
Questas cundiziuns midadas sin il martgà han mussà che la resgia da Domat sto vegnir provedida currentamain e suffizientamain cun laina radunda e ch'ella sto diversifitgar sia producziun tras ulteriuras investiziuns per gulivar meglier eventualas midadas sin il martgà. 
Mesiras accumpagnantas 
Las mesiras accumpagnantas dal chantun sa basan principalmain sin duas ponderaziuns: Per l'ina dovri – tenor retschertgas da l'uffizi forestal (UF) – dretgs da furniziun segirs resp. garanzias da cumpra segiras per pudair coordinar e planisar il provediment cun laina radunda or dal guaud indigen. 
Sche la vendita da laina è segirada tras pretschs che correspundan al martgà, èn segiradas er las investiziuns considerablas ch'il chantun e las vischnancas fan per l'avertura dal guaud e per la modernisaziun da las maschinas. 
La resursa "lain", ch'è da gronda impurtanza per il chantun Grischun, po mo vegnir utilisada en moda persistenta, sche las possessuras ed ils possessurs da guaud pon furnir cuntinuadamain lur laina a la resgia. 
Per l'autra duai vegnir sustegnida ina strategia che pussibilitescha – cun novs products (pellets ed aissas da lain cruschà) – da sviluppar vinavant la resgia ad in lieu per l'elavuraziun integrada da laina. 
Uschia vegnan augmentadas tant la situaziun dal retgav sco er la valurisaziun da la resgia. 
Investiziuns en il guaud 
Il project "Martgà da laina radunda en il Grischun", che duai coordinar las activitads da las differentas proprietarias e dals differents proprietaris da guaud sco er da las offerentas e dals offerents da laina, è vegnì lantschà gia l'onn 2009. 
Sco sulet dals gronds chantuns che produceschan laina ha il Grischun pudì augmentar cuntinuadamain l'utilisaziun da laina ils ultims 3 onns. 
Il Grischun è pia sin la dretga via ed ha er ina rolla da piunier entaifer la Svizra. 
En il rom dal project "Martgà da laina radunda en il Grischun" vegn focussà ussa il provediment da la MMST cun laina or da las vischnancas grischunas: per meglierar la furniziun da la MMST entaifer il chantun sco part impurtanta da l'economia forestala grischuna vegn il chantun Grischun ad instradar per maximalmain 14 milliuns francs in sistem d'impuls ch'è limità a 3 onns e che duai promover contracts da furniziun a lunga vista tranter las vischnancas e la MMST. 
Investiziuns per rinforzar la resgia da Domat 
En il rom da las mesiras da restructuraziun da la MMST en la dimensiun dad 80 milliuns francs desista il chantun Grischun da l'emprest da 9,6 milliuns francs ch'el aveva concedì da ses temp. 
Contribuziuns essenzialas èn er vegnidas prestadas da la banca che finanziescha il project, da la gruppa Mayr-Melnhof Holz sco er dals anteriurs proprietaris Franz e Leopold Stallinger. 
Cun ina contribuziun da maximalmain 15,5 milliuns francs vi da las investiziuns da la MMST da var 50 milliuns francs gida il chantun Grischun ultra da quai a trair a niz il potenzial da valurisaziun futur: en in'emprima fasa cun 6,75 milliuns francs per endrizzar en dus stgalims la producziun da pellets, ed en ina segunda fasa cun 8,75 milliuns francs a las investiziuns posteriuras per elavurar la laina da tagl ad aissas da lain cruschà. 
Er la Axpo Tegra SA sustegna il svilup da la resgia da Domat cun ina contribuziun finanziala. 
Uschia po ella furnir dapli chalur industriala e trair a niz meglier sias capacitads. 
La buna collavuraziun tranter la Axpo Tegra SA e la MMST ha gì l'effect che la MMST desista da construir in'atgna ovra electrica da laina. 
Niz impurtant per l'economia publica 
Tras las mesiras menziunadas rinforza il chantun sia strategia vertenta per promover la resursa natirala "lain". 
La resgia da Domat ha augmentà per 37 milliuns francs la valurisaziun annuala per il Grischun or da l'utilisaziun dals guauds. 
Ils 17,1 milliuns francs ch'il chantun ha investì fin ussa (contribuziun d'investiziun da 7,5 milliuns francs ed emprest da 9,6 milliuns francs) èn pia returnads en l'economia publica grischuna sco import ch'è bleras giadas pli grond. 
Uschia han tranter auter ils manaschis forestals da las vischnancas pudì reducir ils deficits en lur quints da gestiun per totalmain var 8 milliuns francs per onn. 
Grazia al fatg che la resgia da Domat vegn sviluppada vinavant ad in lieu per l'elavuraziun integrada da laina, il qual producescha laina da tagl, pellets ed aissas da lain cruschà, poi vegnir tratg a niz en l'avegnir in potenzial da valurisaziun augmentà da 70 milliuns francs per onn. 
Plinavant pon ins partir dal fatg ch'ils quints da gestiun dals manaschis forestals vegnian ad avair vinavant in svilup positiv pervia dals gudogns d'effizienza. 
Schanza per las vischnancas 
Cun ses engaschi stgaffescha il chantun la premissa per che las vischnancas possian – sco proprietarias da guaud – tgirar lur guauds er en l'avegnir tant sco pussaivel senza chaschunar custs supplementars e per ch'ellas possian mantegnair las plazzas da lavur decentralas en l'economia forestala ed en la selvicultura. 
La resgia da Domat stat en il servetsch da l'economia forestala grischuna ed uschia en il servetsch da las vischnancas. 
Sco vischnanca da staziunament è la vischnanca da Domat dependenta da la participaziun d'ulteriuras vischnancas grischunas per pudair sviluppar vinavant la MMST, per che la resgia possia vegnir provedida cun avunda laina radunda grischuna. 
Il chantun intimescha perquai las vischnancas da nizzegiar en moda persistenta la schanza singulara d'ina resgia en il Grischun e da fixar cun la MMST dretgs da furniziun a lunga vista en il rom dal project "Martgà da laina radunda en il Grischun". 
Cun sias mesiras accumpagnantas segirescha il chantun il chanal da vendita il pli impurtant sco er pretschs confurms al martgà per la laina radunda che resulta en las vischnancas grischunas tras la tgira dal guaud da protecziun. 
Infurmaziuns: 
- cusseglier guvernativ Hansjörg Trachsel, schef dal departament d'economia publica e fatgs socials, tel. 081 257 23 01 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Eugen Arpagaus, manader da l'uffizi per economia e turissem, tel. 081 257 23 77 u 079 256 93 94 
- Reto Hefti, selvicultur chantunal, tel. 081 257 38 51 u 079 659 69 18 
Gremi: departament d'economia publica e fatgs socials / departament da construcziun, traffic e selvicultura 
Funtauna: rg departament d'economia publica e fatgs socials / departament da construcziun, traffic e selvicultura 
04.11.201 
Il post spezialisà per la protecziun dals animals lantscha il project "Animal Grischun" 
L'uffizi per la segirezza da victualias e per la sanadad d'animals lantscha – en collavuraziun cun la polizia chantunala dal Grischun – il project "Animal Grischun". 
La finamira è quella d'optimar – tras scolaziuns – la collavuraziun en connex cun las incumbensas da la protecziun dals animals. 
Il post spezialisà per la protecziun dals animals ch'è vegnì stgaffì da nov tar l'uffizi per la segirezza da victualias e per la sanadad d'animals ha cumenzà sia lavur il fanadur 2010. 
Tras quest post èn vegnidas creadas las structuras necessarias per garantir in'execuziun adequata da la legislaziun davart la protecziun dals animals. 
En il sectur da la protecziun dals animals è involvida – ultra da l'uffizi per la segirezza da victualias e per la sanadad d'animals – savens er la polizia chantunala perquai ch'ella retschaiva las annunzias da la populaziun u gida l'uffizi ad exequir la lescha. 
La polizia e l'uffizi èn pia dependents d'ina collavuraziun effizienta e structurada. 
En il rom dal project "Animal Grischun" vegnan scolads ils polizists chantunals dals posts da polizia regiunals per lur incumbensas en il sectur da la protecziun dals animals. 
Quai duai gidar ad optimar l'elavuraziun dals cas che pertutgan la protecziun dals animals. 
Per exequir la legislaziun davart la protecziun dals animals sa basa il post spezialisà per la protecziun dals animals, betg mo sin la cooperaziun cun la polizia, mabain er sin ina collavuraziun cun ils veterinaris uffizials regiunals, cun il servetsch da controlla agricula dal Grischun, sin la cumissiun chantunala per experiments cun animals e sin la societad grischuna per la protecziun dals animals. 
Las incumbensas executivas cumpiglian tranter auter la controlla ch'i vegnian observadas las prescripziuns davart la protecziun dals animals en tratgas d'animals da niz e sin transports d'animals, ch'i vegnia survegliada la protecziun dals animals en stabiliments da maz, sin fieras e sin exposiziuns sco er ch'i vegnian fatgs scleriments davart ulteriuras mesiras che pertutgan la protecziun dals animals. 
Infurmaziun per las medias: 
Mesemna, ils 10 da november 2010 èn las collavuraturas ed ils collavuraturs da las medias interessads cordialmain envidads da prender invista da la tematica. 
Scuntrada: Polizia chantunala grischuna, Ringstrasse 2, 7000 Cuira, a las 10.00. 
Igl è necessari da s'annunziar ordavant tar l'uffizi per la segirezza da victualias e per la sanadad d'animals (tel. 081 257 24 15; e-mail: 
info@alt.gr.ch 
). 
Infurmaziuns: 
dr. Rolf Hanimann, veterinari chantunal, uffizi per la segirezza da victualias e per la sanadad d'animals, tel. 081 257 24 11 u 257 24 21 
Gremi: Uffizi per la segirezza da victualias e per la sanadad d’animals dal Grischun 
Funtauna: rg uffizi per la segirezza da victualias e per la sanadad d'animals dal Grischun 
05.11.201 
Il proceder da las autoritads en connex cun l'expulsiun d'ina famiglia da la Siria vegn giuditgà da la cumissiun da gestiun dal cussegl grond sco correct 
Las renfatschas ch'èn vegnidas fatgas envers las autoritads ch'èn stadas participadas a l'expulsiun sfurzada d'ina famiglia curda da la Siria mez fanadur 2010 èn vegnidas examinadas da la cumissiun da gestiun (CdG) dal cussegl grond. 
L'examinaziun n'ha manà a la glisch nagins fatgs che sustegnessan las renfatschas. 
Cunter la moda e maniera co che l'expulsiun sfurzada da la famiglia da la Siria era vegnida exequida mez fanadur da quest onn avevan l'uniun Miteinander Valzeina, Amnesty International sco er praschunieras e praschuniers dal stabiliment giudizial dal Sennhof fatg grondas renfatschas envers l'uffizi da fatgs da polizia e da dretg civil e envers la polizia chantunala. 
A las autoritads participadas eri vegnì renfatschà ch'ellas hajan violà la convenziun dals dretgs da l'uffant e la convenziun cunter la tortura, ch'ellas hajan cuntrafatg a prescripziuns legalas liantas, uschia per exempel a la legislaziun davart las persunas estras, davart l'asil e davart l'applicaziun da mesiras repressivas, e ch'ellas hajan surpassà il princip da la proporziunalitad. 
Questas renfatschas ha il departament cumpetent – il departament da giustia, segirezza e sanadad (DGSS) – laschà examinar d'in expert extern, numnadamain da dr. Andrea Cantieni. 
En ses rapport è l'expert arrivà a la conclusiun che las renfatschas sajan nungiustifitgadas. 
Ils resultats da l'examinaziun èn vegnids preschentads a la publicitad a chaschun d'ina conferenza da medias. 
En il rom da la surveglianza legala sur da l'administraziun ha alura er la CdG incumbensà la giunta cumpetenta dal DGSS da sclerir ils fatgs e la legitimaziun da las renfatschas e l'ha laschà rapportar davart ils resultats da quest scleriment. 
Il departament ha dà la pussaivladad a la giunta da prender detagliadamain invista da las actas e dals maletgs da surveglianza. 
Per sclerir ulteriuras dumondas èn stads a disposiziun er la scheffa dal departament Barbara Janom Steiner sco er autras collavuraturas ed auters collavuraturs da l'administraziun. 
La giunta ha sclerì las singulas renfatschas ed ha giuditgà lur legitimaziun e lur existenza cun agid dals meds da cumprova ch'èn avant maun. 
L'examinaziun e la valitaziun da tut las cumprovas na laschan trair naginas conclusiuns che mussassan che las autoritads avessan surpassà il dretg. 
I n'han pudì vegnir chattads nagins mussaments, naginas indicaziuns e nagins indizis che cumprovassan u confermassan las renfatschas fatgas. 
Il cuntrari: igl ha schizunt pudì vegnir cumprovà che singulas contestaziuns èn cleramain faussas. 
La CdG giuditgescha il cumportament ed il proceder da las autoritads ord tut ils puntgs da vista sco legitims, proporziunals e corrects. 
Che las commembras ed ils commembers da las autoritads èn procedids en moda consequenta per ademplir lur incumbensa legala, n'als po betg vegnir renfatschà. 
Infurmaziuns: 
Jakob Barandun, parsura da la giunta dal DGSS da la CdG, tel. 079 290 60 00 
Gremi: cumissiun da gestiun dal cussegl grond 
Funtauna: rg cumissiun da gestiun dal cussegl grond 
05.11.201 
Il chantun Grischun e radio e televisiun sa cunvegnan 
Il chantun Grischun ha chattà in cumpromiss cun la radiotelevisiun svizra da lingua taliana. 
Il recurs da surveglianza, ch'era vegnì inoltrà il settember 2009 tar la confederaziun, vegn laschà crudar, suenter che las persunas responsablas èn prontas d'extender la purschida cun in schurnal da radio da lingua taliana. 
Il chantun Grischun ed ils quatter recurrents cun domicil en las vals dal Grischun dal sid han inoltrà ils 25 da settember 2009 in recurs da surveglianza tar l'uffizi federal da communicaziun (UFCOM) a Bienna cunter la societad svizra da radio e televisiun (SRG SSR idée suisse), cunter la radiotelevisiun svizra da lingua taliana (RSI) e cunter la societad cooperativa per la radiotelevisiun da la Svizra taliana (CORSI) ed han pretendì ch'i vegnia constatà che las adversarias dal recurs n'hajan betg ademplì lur incarica da prestaziun e da concessiun. 
Per satisfar a l'incarica stoppian ellas plinavant vegnir incumbensadas d'instradar las mesiras necessarias entaifer in termin fixà. 
En emprima lingia èsi vegnì crititgà che la populaziun da lingua taliana dal chantun Grischun vegnia infurmada memia pauc davart ils eveniments che capitan en il chantun Grischun ordaifer las vals talianas. 
Ils recurrents e las adversarias dal recurs èn sa scuntrads a tractativas sut la direcziun dal schef dal UFCOM. 
A chaschun da questas tractativas han las adversarias dal recurs fatg amogna d'extender lur purschida vertenta e d'emetter mintga di – da glindesdi fin venderdi vers las 19.00 – in schurnal da radio da lingua taliana da 5 fin 10 minutas en il chantun Grischun. 
L'emissiun ha lieu da medema maniera tecnica sco tar ils programs regiunals da DRS en la procedura da splitting, cun l'effect ch'il schurnal da radio da lingua taliana po vegnir recepì sin l'emettur d'UUC Rete Uno mo en il chantun Grischun. 
Quest schurnal regiunal vegn a sa restrenscher ad infurmaziuns da tut il chantun Grischun. 
La SRG SSR idée suisse ha dumandà ils 5 d'october 2010 il schef dal DATEC, signur cusseglier federal Moritz Leuenberger, per ina permissiun correspundenta. 
L'emprim schurnal regiunal da lingua taliana dal Grischun duai vegnir emess entaifer maximalmain 3 mais dapi la data da la permissiun. 
Tras l'extensiun da la purschida d'infurmaziun en lingua taliana vegn cuvrì il basegn d'infurmaziun quotidian da las abitantas e dals abitants da lingua taliana en tut il chantun Grischun. 
Sut l'aspect da la purschida supplementara sco er dal consentiment che la purschida existenta da las adversarias dal recurs na vegn betg midada, laschan ils recurrents crudar il recurs da surveglianza. 
Suenter avair survegnì la disposiziun da dunna presidenta da la confederaziun Doris Leuthard po il vegl disput vegnir terminà oz tras il cumpromiss chattà. 
Infurmaziuns: 
- president da la regenza Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
10.11.201 
Communicaziun da la regenza dals 11 da november 2010 
En ina brev a la federaziun da tetg "associaziun olimpica svizra" ha la regenza grischuna fatg manifestà ses interess da preparar ina candidatura per gieus olimpics d'enviern. 
Ultra da quai ha ella avert la consultaziun tar il sboz per ina nova lescha davart l'integraziun da persunas cun impediments. 
Dal rest ha ella concludì da reveder l'ordinaziun da chatscha e l'ordinaziun davart la tgira da la selvaschina. 
Questa revisiun permetta al chantun da prender en il futur mesiras supplementaras a favur da la selvaschina che sa chatta en situaziuns d'urgenza. 
La finala ha la regenza mess en vigur per il cumenzament da 2011 la segunda part da la revisiun da la lescha da taglia che pertutga la refurma da l'imposiziun da taglia sin interpresas II sco er formulà sia posiziun tar ils projects da consultaziun da la confederaziun. 
Pretensiuns ad ina candidatura per ils gieus olimpics d'enviern 
En ina brev a "l'associaziun olimpica svizra" conferma la regenza grischuna ch'ella è da princip interessada da promover ina candidatura per gieus olimpics d'enviern. 
Il chantun e differentas vischnancas questiunadas han ina tenuta positiva envers ina candidatura per gieus olimpics d'enviern. 
La federaziun da tetg dal sport svizzer, l'associaziun olimpica svizra, ha envidà la fin d'avust quellas regiuns che avevan mussà ils onns passads lur interess per ina candidatura, da communitgar, sch'in tal exista anc adina. 
L'ulteriur proceder vul l'associaziun olimpica svizra determinar a chaschun d'ina dieta dal parlament da sport che ha lieu ils 19 da november. 
Sa basond sin questa definiziun vegnan ils chantuns ed ils lieus da sport d'enviern a far ulteriurs scleriments per sa pudair far in'opiniun pli detagliada. 
En vista a l'infrastructura ch'è gia avant maun ed en vista al grad d'enconuschientscha dals lieus grischuns da sport d'enviern ha la regenza anc adina in grond interess per ina candidatura. 
Bainvegnì e resguardà sco in plus vegn il fatg da bandunar la tendenza da las ultimas surdadas cun returnar en ils lieus da sport d'enviern cun curtas vias d'access. 
La regenza sustegna er il fatg che l'associaziun olimpica svizra vul surpigliar l'incumbensa da coordinar e da manar il project avant ch'i vegnan elavurads dossiers regiunals da candidatura per gieus olimpics d'enviern en Svizra. 
La nova lescha davart l'integraziun da persunas cun impediments va en consultaziun 
L'integraziun professiunala e sociala da persunas cun impediments da vegnir reglada da nov en la lescha. 
La regenza grischuna ha deliberà per la consultaziun il sboz d'ina nova lescha davart l'integraziun da persunas cun impediments. 
L'intent da questa lescha è l'integraziun sociala e professiunala da persunas creschidas cun impediments. 
Ella fixescha, co che las prestaziuns duain vegnir indemnisadas e co che la planisaziun da las purschidadas da las instituziuns per persunas cun impediments duain vegnir concepidas en il futur en il Grischun. 
Ella duai effectuar in'observaziun generala ed ina direcziun generala da las purschidas ambulantas, parzialmain staziunaras e staziunaras en il Grischun. 
La finamira è quella da pussibilitar a persunas cun impediments ina purschida che tegna quint da lur basegn d'assistenza. 
Il punct central da la nova sistematica è quel che la finanziaziun da tut las purschidas s'orientescha en il futur vi dal basegn individual d'assistenza e ch'ella vegn a sa basar sin pauschalas standardisadas. 
Uschia duai il sistem vertent da la finanziaziun che s'orientescha al deficit, che vegn applitgà da la confederaziun, vegnir substituì. 
Sco purschidas da l'integraziun sociala valan plazzas d'abitar protegidas, accumpagnaments d'abitar sco er purschidas d'integraziun e da cussegliaziun. 
En il sectur da l'integraziun professiunala appartegnan a la purschida plazzas da lavur protegidas, plazzas cun structuras dal di, accumpagnaments da lavur e plazzas da lavur d'integraziun. 
Il nov project da lescha sa basa sin il concept per promover l'integraziun da persunas cun impediments ch'è vegnì deliberà da la regenza l'avrigl. 
Questas adattaziuns èn necessarias, perquai ch'ils chantuns han surpiglià da la confederaziun dapi l'onn 2008 – pervia da la nova concepziun da la gulivaziun da finanzas e da las incumbensas tranter la confederaziun ed ils chantuns (NGF) – la cumpetenza per finanziar las instituziuns per persunas cun impediments. 
Ils documents da la consultaziun vegnan mess a disposiziun sin la pagina d'internet dal departament d'economia publica e fatgs socials sut 
www.dvs.gr.ch 
. 
La consultaziun fineschan ils 21 da schaner 2011. 
Il chantun cumplettescha las mesiras per la selvaschina en situaziuns d'urgenza 
Per la selvaschina en situaziuns d'urgenza extraordinarias po l'uffizi da chatscha e pestga prender ulteriuras mesiras en il futur. 
La regenza grischuna ha mess en vigur ina revisiun correspundenta da l'ordinaziun da chatscha e da l'ordinaziun davart la tgira da la selvaschina. 
Da nov po l'uffizi da chatscha e pestga scumandar per exempel da penetrar en ils quartiers da la selvaschina u relaschar scumonds da charrar. 
Medemamain po el ordinar l'obligaziun da tegnair chauns a la tschinta e prender ulteriuras mesiras per proteger la selvaschina da distrurbis. 
Questas mesiras ston vegnir limitadas localmain e temporarmain. 
La finala po il chantun pajar en l'avegnir contribuziuns als custs dal pavel. 
Gia l'onn passà – suenter il dir enviern 2008/2009 – aveva il chantun cumplettà ils concepts da tgira regiunals existents cun in chapitel che cuntegneva mesiras d'urgenza. 
Grazia ad acziuns coordinadas da la pavlada d'enviern, survegn uschia la selvaschina en situaziuns d'urgenza pussaivladads da distgargia ch'èn mintgamai accordadas als basegns respectivs. 
La segunda part da la revisiun da la lescha da taglia entra en vigur il cumenzament da l'onn 2011 
La regenza grischuna ha mess en vigur per il 1. da schaner 2011 la segunda part da la revisiun da la lescha chantunala da taglia ch'è vegnida concludida il fanadur 2009. 
Questa part pertutga la refurma da l'imposiziun da taglia sin interpresas II. En la taglia federala directa entra questa part medemamain en vigur per il 1. da schaner 2011. 
In'unifurmaziun tranter la confederaziun ed il chantun è pia garantida. 
Essenzialmain sa tracti dal fatg che la liquidaziun d'ina societad da persunas vegn suttamessa en moda privilegiada a la taglia, sche l'activitad da gudogn independenta vegn smessa suenter avair cumplenì il 55avel onn da vegliadetgna u pervia da l'incapacitad da cuntinuar cun questa activitad en consequenza d'ina invaliditad. 
Ultra da quai vegnan las taglias suspendidas en cas da l'affittaziun d'ina interpresa, en cas dal transferiment d'ina immobiglia en facultad privata ed en cas da partiziuns d'ierta. 
Il cussegl grond aveva concludì la revisiun parziala da la lescha da taglia per il chantun Grischun ils 18 da zercladur 2009. 
La regenza aveva mess en vigur l'emprima part dal project per il 1. da schaner 2010. 
Quella giada eran vegnidas augmentadas tranter auter las deducziuns per uffants e la taglia sin il gudogn da persunas giuridicas era vegnida reducida da 7% a 5.5%. 
La revisiun da la lescha federala davart ils cartels ed autras restricziuns da la concurrenza vegn beneventada 
La regenza grischuna sustegna la revisiun previsa da la lescha federala davart ils cartels ed autras restricziuns da la concurrenza. 
Cun questa revisiun vul la confederaziun realisar meglieraziuns structuralas ed instituziunalas. 
La refurma prevesa da crear in'autoritad independenta da concurrenza che maina las inquisiziuns e che fa la proposta. 
Sia proposta vegn drizzada ad in tribunal federal da concurrenza d'emprima instanza che sto vegnir creà da nov. 
En vista a la cumplexitad da las proceduras dal dretg da concurrenza ed en vista a las sancziuns ch'èn per part considerablas e che cumpiglian per part summas da milliuns pari raschunaivel e necessari a la regenza che decisiuns dal dretg da concurrenza possian vegnir tratgas respectivamain examinadas d'ina instanza giudiziala independenta en ina procedura irreproschabla dal puntg da vista dal stadi da dretg. 
La regenza approva perquai las adattaziuns organisatoricas e proceduralas previsas. 
Il medem mument renviescha ella als custs ch'èn colliads cun quai che ston esser en ina relaziun sauna cun il niz supplementar. 
La regenza sustegna l'augment previs dal tschains da retard 
Da princip pleda la regenza grischuna a favur da l'augment dal tschains legal da retard da 5 a 10 pertschient, sco ch'el vegn previs da la confederaziun per il traffic commerzial. 
La finamira è quella da motivar las debituras ed ils debiturs da pajar svelt lur obligaziuns e da far frunt al retard da pajament che chaschuna in donn considerabel a l'economia publica. 
Da vischnancas e da regiuns 
Vaz e Churwalden: 
Las revisiuns parzialas da las planisaziuns localas "Via da panorama" da la vischnanca da Vaz dals 29 da november 2009 sco er da la vischnanca da Churwalden dals 13 da zercladur 2010 vegnan approvadas. 
Bregaglia e Segl: 
La regenza approva ils contracts tranter il chantun Grischun e la vischnanca da Bregaglia sco er la vischnanca da Segl per laschar surpigliar la polizia chantunala dal Grischun incumbensas da la polizia communala. 
Contribuziuns chantunalas a differentas instituziuns 
Fundaziun Hosang Plankis: 
A la fundaziun Hosang Plankis vegn garantida ina contribuziun da maximalmain 42'615 francs vi dals custs per metter ina cuvrida fina en ils secturs da l'entrada, da l'access e dals parcadis da l'instituziun Plankis a Cuira. 
Gremi: regenza 
Funtauna: rg chanzlia chantunala dal Grischun 
11.11.201 
La regenza lantscha ina vasta discussiun davart las structuras statalas 
La regenza ha deliberà il rapport davart la refurma territoriala e communala. 
La finamira dal rapport è quella da manar ina vasta discussiun strategica. 
Tenor l'avis da la regenza èsi necessari e per part er urgent da far ina refurma cumplessiva da las structuras cun integrar tut ils plauns statals. 
Cun actualmain 180 vischnancas, 39 circuls, 11 districts, 13 corporaziuns regiunalas e passa 400 furmas da la collavuraziun intercommunala è il chantun Grischun surstructurà. 
Las structuras actualas duain vegnir simplifitgadas fundamentalmain, quai d'ina vart cun agid d'ina promoziun sistematica da fusiuns da vischnancas tenor il princip da "bottom-up" (da sutensi) e da l'autra vart cun ina refurma territoriala sin il plaun mesaun che vegn iniziada "top down" (da surengiu). 
Il cussegl grond vegn a tractar il project en la sessiun da favrer 2011. 
Las refurmas necessarias da la structura duain alura vegnir discutadas, concludidas e realisadas en etappas. 
Situaziun da partenza 
La quantitad e la cumplexitad da las incumbensas che las vischnancas e las autras instituziuns ch'èn responsablas per incumbensas publicas ston ademplir, èn creschidas permanentamain ils ultims onns e decennis. 
Las structuras statalas correspundentas n'èn percunter strusch sa midadas dapi circa 160 onns. 
Ultra da quai èn la grondezza e la capacitad da prestaziun da las instituziuns che ston liquidar las incumbensas fitg eterogenas. 
Questa sparpagliaziun impedescha in adempliment da las incumbensas ch'è cunvegnent e che tegna quint da la burgaisa e dal burgais. 
Ella supprima la libertad d'agir, lia memia bleras resursas ed impedescha per part ils svilups. 
Sco consequenza da la politica chantunala che s'orientava fin ussa oravant tut a las vischnancas pitschnas e fitg pitschnas han anc oz passa 100 vischnancas main che 500 abitantas ed abitants. 
Questas vischnancas na pon strusch pli ademplir sezzas lur incumbensas communalas centralas. 
Il medem mument èn sa midadas ils ultims onns las relaziuns en il sectur da l'adempliment regiunal d'incumbensas, betg sco ultim er pervia da la refurma da la giustia. 
Las incumbensas futuras ed ils svilups futurs en ils secturs dal dretg da protecziun dals uffants e da las persunas creschidas, dal svilup economic regiunal, dals fatgs da scussiun e concurs, dals fatgs dal stadi civil e da la giustia pretendan unitads administrativas pli grondas per pudair ademplir las incumbensas confurm al dretg, en ina buna qualitad e cun l'effizienza pretendida. 
Finamiras da la refurma 
Cun sias propostas persequitescha la regenza en spezial las suandantas trais finamiras: 
reducziun da la surstructuraziun 
rinforz da las vischnancas 
rectificaziun dal plaun mesaun cun circuls, districts e corporaziuns regiunalas 
Realisaziun 
Las refurmas necessarias da las structuras duain vegnir prendidas per mauns sin dus plauns: 
sco refurma da vischnancas e 
sco refurma territoriala 
I sto vegnir differenzià cleramain tranter quests dus plauns. 
La refurma da vischnancas pertutga las vischnancas e lur furmas da collavuraziun. 
La refurma territoriala pertutga il plaun mesaun dals circuls e dals districts actuals sco er da las corporaziuns regiunalas actualas. 
Per realisar questas duas refurmas duain vegnir applitgadas strategias totalmain differentas. 
Per tuts dus plauns èsi previs da progredir en etappas. 
Refurma da vischnancas 
Fusiuns da vischnancas duain vinavant vegnir iniziadas al lieu e concludidas tenor il princip da "bottom-up". 
Sco novaziun duain esser pussaivlas en il futur – en consequenza d'iniziativas al lieu – er votaziuns surcommunalas e votaziuns cirquitalas davart fusiuns. 
Il medem mument duain impediments da fusiun en la gulivaziun da finanzas ed en differents secturs dal provediment sco l'avertura cun vias ed il traffic public vegnir reducids, e stimuls per promover fusiuns da vischnancas duain vegnir rinforzads cleramain. 
La finamira è quella da reducir il dumber da vischnancas fin l'onn 2020 a main che 100 vischnancas, a lunga vista a main che 50 vischnancas. 
Sco emprima mesira per quai suttametta la regenza al cussegl grond ina revisiun parziala da la lescha davart la gulivaziun da finanzas sco er ina revisiun parziala da la lescha davart las vias. 
Tras quai sa laschan eliminar immediatamain in pèr impediments da fusiun. 
Fusiuns da vischnancas duain vegnir promovidas vinavant finanzialmain, quai dentant mo uschenavant ch'ellas n'impedeschan betg structuras futuras raschunaivlas. 
Pervia da quai determinescha la regenza territoris da promoziun. 
Tar l'adempliment da quellas incumbensas ch'il chantun fa en las regiuns duai el er sa drizzar tenor questa determinaziun. 
Ultra da quai vegn l'instrumentari per promover fusiuns adattà uschia ch'i profitan oravant tut fusiuns pli grondas. 
Tut en tut duai la promoziun finanziala s'orientar vi da la pratica vertenta en quai che reguarda il volumen. 
Ils meds finanzials da promoziun ch'èn necessaris per quai vegnan mess a disposiziun en il fond da gulivaziun da finanzas. 
Il chantun sustegna e facilitescha la fusiun e la dissoluziun da furmas existentas da la collavuraziun intercommunala e renunzia – cuntrari ad oz – da las promover explicitamain. 
La realisaziun pretenda diversas midadas da la constituziun. 
Refurma territoriala 
Cun agid d'ina refurma territoriala che sto vegnir francada tenor la metoda "top-down" en il dretg constituziunal duai il chantun vegnir structurà en ils trais plauns statals "chantun", "regiuns" e "vischnancas". 
Il plaun mesaun duai vegnir repartì en tschintg fin otg regiuns determinadas che duain vegnir stgaffidas fin l'onn 2013 tras ina midada da la constituziun. 
Las regiuns duain cumpigliar ils districts actuals e las corporaziuns regiunalas actualas. 
Entaifer las regiuns sco unics subjects giuridics constituziunals futurs tranter il chantun e las vischnancas duai er vegnir exercitada la giurisdicziun civila e penala. 
In'attribuziun d'incumbensas a las regiuns vegn fatga pir suenter che la revisiun da la constituziun, ch'è necessaria per furmar las regiuns, è vegnida realisada. 
Las regiuns duain gidar las vischnancas ad ademplir incumbensas surcommunalas e vegnir concepidas tenor las reglas da la collavuraziun intercommunala. 
Ellas na duain betg survegnir in'atgna autonomia fiscala e legislativa. 
Ultra da quai po er il chantun assegnar incumbensas administrativas regiunalas a las regiuns. 
Il circul na duai avair naginas incumbensas chantunalas pli; sco purtader d'incumbensas communalas ed intercommunalas resta el dentant ad interim. 
La discussiun davart ils circuls electorals vegn coordinada cun fixar las structuras da las regiuns e prendida per mauns tenor il princip "L'emprim la refurma territoriala, alura la refurma electorala". 
Infurmaziuns: 
Cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 
Gremi: regenza 
Funtauna: rg chanzlia chantunala dal Grischun 
17.11.201 
L'iniziativa da proporz duai vegnir declerada per nunvalaivla 
La regenza grischuna ha deliberà la missiva tar l'iniziativa chantunala dal pievel "Per elecziuns pli gistas en il cussegl grond" (iniziativa da proporz). 
Il motiv è che l'iniziativa violescha evidentamain l'egualitad dal dretg d'eleger e cuntradi pia a la constituziun federala. 
Tuttina pari a la regenza ch'in basegn da refurma dal sistem electoral saja cumprovà. 
Igl è raschunaivel d'accordar ina tala refurma cun la refurma territoriala currenta. 
Il parlament vegn a tractar la fatschenta en la sessiun da favrer 2011. 
Ils 26 da november 2009 han represchentantas e represchentants dal comité d'iniziativa surdà l'iniziativa dal pievel "Per elecziuns pli gistas en il cussegl grond" (iniziativa da proporz) a la chanzlia chantunala. 
L'iniziativa ch'è reussida cun 4'205 suttascripziuns valaivlas è formulada en furma d'in sboz elavurà. 
Questa divisiun dals circuls electorals garantescha tenor las iniziantas ed ils iniziants elecziuns popularas e, grazia a la garanzia da mandat, èn represchentadas sco fin ussa tut las regiuns en il cussegl grond. 
En ils circuls d'in mandat duai l'elecziun avair lieu sco fin ussa tenor la procedura electorala da maiorz. 
En tut ils auters circuls duai da nov vegnir elegì tenor la procedura electorala da proporz, e quai cun applitgar confurm al senn las disposiziuns davart las elecziuns dal cussegl naziunal. 
In'expertisa giuridica externa considerescha la dumonda d'iniziativa sco nunvalaivla 
Suenter che scleriments entaifer l'administraziun han mussà che l'iniziativa da proporz metta seriusamain en dumonda la cumpatibilitad cun il dretg federal, ha la regenza laschà far in'expertisa giuridica ordaifer l'administraziun. 
Questa expertisa arriva a la conclusiun che l'iniziativa da proporz violescha evidentamain l'egualitad dal dretg d'eleger che vegn pretendida da la constituziun federala, perquai ch'i resultan sfalsificaziuns considerablas da la forza electorala e da la valur da success tranter ils circuls electorals da differenta grondezza. 
En ils circuls da proporz che han main che nov mandats sa chattan ils quorums natirals sur la limita da 10 pertschient ch'è vegnida fixada dal tribunal federal. 
Pli pitschen ch'in circul electoral è en cumparegliaziun cun in circul electoral cun blers mandats e pli grond ch'il quorum natiral è. 
En circuls cun dus mandats fiss questa valur 33.3 pertschient. 
Mo en 3 dals 23 "circuls da proporz" na vegniss betg surpassada la limita da 10 pertschient. 
La regenza è dal medem avis sco l'expert 
La regenza è er da l'avis da l'expert che l'iniziativa cuntradi cleramain a la constituziun federala. 
Las consideraziuns detagliadas persvadan. 
Perquai che l'iniziativa da proporz vul reordinar il sistem electoral en il chantun Grischun, ston las pretensiuns ch'èn vegnidas sviluppadas da la pratica vegnir observadas anc pli fitg che sch'i sa tractass da giuditgar in sistem electoral existent. 
Tenor la giurisdicziun dastgan vegnir acceptads circuls electorals memia pitschens e variads mo en cas excepziunals per propi. 
Quai declera il tribunal federal er en l'actuala "decisiun da la Sutsilvania". 
En spezial constatescha il tribunal federal che l'argument puramain istoric a favur d'ina divisiun tradiziunala dals circuls electorals n'è sulet betg in motiv suffizient per irrupziuns considerablas en l'egualitad da la valur dal success. 
Il cussegl grond duai declerar l'iniziativa per nunvalaivla 
Sin basa dals motivs preschentads propona la regenza al cussegl grond da declerar l'iniziativa da proporz per nunvalaivla. 
Sin fundament da la constituziun chantunala vegn il cussegl grond obligà d'examinar la legalitad da las iniziativas e da declerar quellas eventualmain per nunvalaivlas. 
Cunter la decisiun dal cussegl grond davart la valaivladad d'ina iniziativa poi vegnir fatg recurs tar la dretgira administrativa. 
Sche l'iniziativa da proporz sto vegnir declerada sco nunvalaivla pervia d'ina cuntravenziun cunter la constituziun federala, na sa tschenta er betg pli la dumonda davart ina cuntraproposta a l'iniziativa. 
Coordinar la refurma electorala cun la refurma territoriala 
Sin basa da las relaziuns socialas e politicas midadas pari dentant a la regenza ch'in basegn da refurma en connex cun il sistem electoral dal cussegl grond saja cumprovà. 
Tenor l'avis da la regenza èsi però raschunaivel da coordinar respectivamain d'accordar ina refurma dal sistem electoral cun la refurma territoriala currenta. 
Avant che reglar la dumonda dal sistem electoral ston pia esser sclerids tut ils puncts pertutgant las structuras territorialas futuras en il chantun. 
Ina refurma isolada dals circuls electorals vegn refusada perquai ch'ella avess mo in caracter transitoric en vista a la refurma territoriala previsa. 
En la perspectiva temporala signifitgescha quai ch'il nov sistem electoral na vegn betg a star a disposiziun per las proximas elecziuns da renovaziun totala dal cussegl grond l'onn 2014, mabain pir per quellas da l'onn 2018. 
In urari pli concis na para betg realistic en vista als process politics ch'èn necessaris per la refurma territoriala e per la refurma dal sistem electoral sco er en vista a las proceduras da legislaziun da plirs stgalims (constituziun, lescha, ordinaziun). 
Las elecziuns da l'onn 2014 tenor il sistem da maiorz vertent 
Tenor l'avis da la regenza èsi giuridicamain admissibel da realisar las elecziuns da l'onn 2014 tenor il sistem da maiorz vertent. 
Quest sistem electoral è vegnì approvà a chaschun da la conferma da la revisiun totala da la constituziun chantunala l'onn 2004 tras l'assamblea federala ed uschia è vegnida constatada sia confurmitad constituziunala. 
Infurmaziuns: 
chancelier dr. Claudio Riesen, chanzlia chantunala dal Grischun, tel. 081 257 22 21 
Gremi: regenza 
Funtauna: rg chanzlia chantunala dal Grischun 
17.11.201 
Communicaziun da la regenza dals 18 da november 2010 
La regenza grischuna ha prendì enconuschientscha d'in nov studi davart ristgas e privels per scolaras e per scolars en l'internet. 
Ils resultats dal studi ch'il chantun ha laschà far duain vegnir resguardads en l'avegnir tar la scolaziun e tar la furmaziun supplementara da las persunas d'instrucziun. 
Dal rest è la regenza pronta da sustegnair cun ina contribuziun da 600'000 francs il mantegniment da las restanzas da la curt roiala dal temp medieval tempriv a Zizers. 
La finala ha la regenza mess en vigur ina nova ordinaziun chantunala davart l'aviatica. 
Preschentà in studi davart ils privels per scolaras e per scolars en l'internet 
La scola populara duai vegnir sensibilisada per las ristgas ed ils privels per scolaras e per scolars en l'internet. 
La regenza grischuna ha prendì enconuschientscha d'in studi correspundent ch'il chantun ha laschà far. 
La scola auta da pedagogia dal Grischun duai resguardar en l'avegnir per la scolaziun e per la furmaziun supplementara da las persunas d'instrucziun ils resultats dal studi che mussan differentas pussaivladads d'intervenziun. 
Per pudair trair a niz en moda optimala las schanzas dal medium internet che sa sviluppa fitg svelt, èsi impurtant tant per las persunas cun la pussanza dals geniturs sco er per ils giuvenils d'enconuscher a temp las ristgas ed ils privels ch'èn colliads cun l'applicaziun da l'internet. 
Il studi che l'uffizi per la scola populara ed il sport ha laschà far il post da perscrutaziun per dretg d'infurmaziun da l'universitad da Son Gagl examinescha las differentas ristgas ed ils differents privels en l'internet. 
Latiers tutgan en spezial ils secturs "ristgas da segirezza", "violenza ed agressiun corporala", "periclitaziun da la sfera privata" sco er "violaziun dals dretgs d'autur". 
Il studi concluda che mintga uffant ubain mintga giuvenil è da princip exponì en moda passiva u activa, sapientivamain u senza savair cun effects pli u main gravants als privels en l'internet. 
En quest connex na sa lascha betg percepir in muster unitar da periclitaziun. 
La varietad dals aspects negativs – da la dependenza dal gieu sur cyberbullying fin al consum da pornografia ed il barat illegal da musica – è gronda. 
En vista a la prevenziun, al scleriment ed a la promoziun da la cumpetenza da medias mussa il studi ina vasta paletta da pussaivladads d'intervenziun. 
En quest connex n'èn betg mo dumandads ils giuvenils e las persunas d'instrucziun, mabain er ils geniturs, las politicras ed ils politichers sco er ils purschiders da servetschs. 
Tenor il studi è il clom evident per scumonds darar adequat ed efficazi en il mund digital dals process savens nuncontrollabels. 
Empè da quai vegn pretendì in instrumentari da differentas mesiras tecnicas u da la pedagogia da medias che ston vegnir adattadas a las pretensiuns respectivas sco er als meds organisatorics e finanzials. 
Il studi "Ristgas e privels en l'internet per scolaras e scolars da la scola populara" vegn publitgà sin la pagina d'internet da l'uffizi per la scola populara ed il sport sut 
www.avs.gr.ch 
. 
Pervia da l'impurtanza dal studi per l'entira societad na vegn quel betg mo mess a disposiziun a la scola auta da pedagogia dal Grischun, mabain er a l'uniun "magistraglia dal Grischun", a l'associaziun dals cussegls da scola dal Grischun sco er als departaments d'educaziun d'auters chantuns. 
Las restanzas da la curt roiala a Zizers duain vegnir mantegnidas 
Il chantun Grischun s'engascha per mantegnair las restanzas singularas d'edifizis ch'èn vegnidas exchavadas a Zizers e che appartegnevan ad ina curt roiala dal temp medieval tempriv. 
La regenza grischuna ha concludì da conceder a la vischnanca da Zizers ina contribuziun da 600'000 francs per cumprar il bain immobigliar "Schlossbungert". 
Da la confederaziun vegn empermessa ina contribuziun da 250'000 francs. 
Il pajament vegn fatg, cura ch'il contract da cumpra legalmain valaivel tranter la societad da construcziun e la vischnanca è avant maun. 
Las restanzas singularas dals edifizis or dal 10. tschientaner èn vegnidas exchavadas dal servetsch archeologic dal Grischun. 
Ultra da la curt roiala Pfalz al Lindenhof a Turitg è l'edifizi monumental a Zizers pir la segunda ovra da construcziun da tal gener cumprovada archeologicamain en Svizra. 
L'uffizi federal da cultura ha classifitgà il lieu da chat sco lieu archeologic d'impurtanza naziunala. 
Per mantegnair il chat per generaziuns futuras èsi necessari ch'il patrun da construcziun desistia da realisar il project da construcziun approvà. 
Quai è pussaivel mo, sch'il maun public cumpra il bain immobigliar. 
Quel duai vegnir mess sut protecziun e pli tard vegnir rendì accessibel a la publicitad. 
Relaschà ina nova ordinaziun chantunala davart l'aviatica 
La regenza grischuna ha approvà e mess en vigur ina nova ordinaziun chantunala davart l'aviatica per il 1. da schaner 2011. 
L'ordinaziun regla la cumpetenza da las autoritads chantunalas en il sectur da la legislaziun federala davart l'aviatica. 
Sco fin ussa è la regenza responsabla per approvar la nova determinaziun u l'annullaziun da plazzas d'atterrament da muntogna sco er per consultaziuns tar projects da legislaziun da la confederaziun. 
En il sectur spezialisà è er sco fin ussa cumpetent il departament da construcziun, traffic e selvicultura. 
El coordinescha sin plaun chantunal las proceduras da concessiun e da permissiun tranter auter per plazzas aviaticas u per occurrenzas aviaticas publicas sco er atterraments en muntogna ordaifer las plazzas aviaticas. 
L'uffizi d'agricultura e da geoinfurmaziun è responsabel per prender encunter, per examinar e per transmetter las annunzias davart impediments per l'aviatica. 
En cas d'accidents è la finala la procura publica cumpetenta per dumandar l'uffizi d'inquisiziun per accidents d'aviatica da far l'inquisiziun. 
Perquai che puncts essenzials da l'ordinaziun precedenta dal cussegl grond na correspundevan betg pli a la legislaziun federala d'aviatica èsi necessari da relaschar ina nova ordinaziun chantunala davart l'aviatica. 
Da vischnancas e da regiuns 
Churwalden: 
La revisiun parziala da la planisaziun locala dals 27 da november 2009, concludida da la vischnanca da Malix (dapi il 1. da schaner 2010 vischnanca da Churwalden), vegn approvada. 
Nufenen: 
La revisiun parziala da la planisaziun locala da la vischnanca da Nufenen dals 15 da december 2009 vegn approvada. 
Zuoz: 
La revisiun parziala da la planisaziun locala, concludida da la vischnanca da Zuoz ils 7 d'avrigl 2010, vegn approvada. 
Contribuziuns chantunalas a differentas instituziuns 
Viafier retica: 
Il project "Rempar cunter bovas Magnacun" da la Viafier retica vegn approvà. 
Als custs vegn garantida ina contribuziun da 345'625 francs. 
Gremi: regenza 
Funtauna: rg chanzlia chantunala dal Grischun 
18.11.201 
Nov: S'annunziar sur internet als examens d'admissiun 2011 da las scolas medias grischunas 
En l'avegnir ston ins s'annunziar sin via electronica sur internet als examens d'admissiun 2011 da las scolas medias grischunas. 
L'uffizi per la furmaziun media-superiura ha installà ina nova software che unifitgescha las proceduras d'admissiun. 
Per pudair s'annunziar èsi necessari d'avair in code d'access che po vegnir retratg sur internet. 
Las annunzias als examens d'admissiun da las scolas medias grischunas vegnan fatgas da nov sur internet. 
Grazia al formular electronic unifitgà vegn simplifitgada la procedura d'annunzia. 
Persunas interessadas arrivan sut 
www.zap.gr.ch 
directamain al formular d'annunzia. 
Ultra da quai po lil formular vegnir consultà sur la pagina d'internet da l'uffizi per la furmaziun media-superiura ( 
www.ahb.gr.ch 
). 
L'annunzia electronica vala tant per l'examen d'admissiun unifitgà ad ina scola media grischuna, che po vegnir fatg partind da la 2. u 3. classa secundara sco er per l'examen d'admissiun al gimnasi inferiur che po vegnir fatg partind da la scola primara. 
Mo per ils examens d'admissiun a las classas superiuras ston ins s'annunziar er vinavant en scrit cun ils formulars da las singulas scolas medias. 
L'annunzia sur internet a l'examen unifitgà dals 15 da mars 2011 è pussaivla a partir dals 15 da november 2010 fin ils 14 da schaner 2011. 
Las candidatas ed ils candidats per il gimnasi inferiur pon s'annunziar a partir dals 20 da schaner 2011 fin il pli tard il 1. da mars 2011 sin via electronica per l'examen dals 30 da matg 2011. 
Per questa annunzia è necessari in code d'access. 
Cedels da pajament cun codes d'access survegnan ins tar ils secretariats da las scolas medias, tar il secretariat da l'inspecturat da scola a Roveredo u tar l'uffizi per la furmaziun media-superiura. 
Sche l'annunzia sin internet ha gì success, vegn ella confermada per e-mail. 
Suenter è l'admissiun a l'examen valaivla. 
Sut 
www.ahb.gr.ch 
sa chattan infurmaziuns detagliadas davart ils examens d'admissiun. 
Las candidatas ed ils candidats che n'han betg in access a l'internet pon fixar in termin cun ils secretariats da las scolas medias, cun il secretariat da l'inspecturat da scola a Roveredo u cun il secretariat d'examens da l'uffizi per la furmaziun media-superiura per s'annunziar electronicamain a l'examen. 
Infurmaziuns: 
dr. Hans Peter Märchy, manader da l'uffizi per la furmaziun media-superiura, tel. 081 254 12 30 
Gremi: uffizi per la furmaziun media-superiura 
Funtauna: rg uffizi per la furmaziun media-superiura 
22.11.201 
La regenza approvescha il project da la colliaziun traversala cun la via dal Scanvetg Il project da la colliaziun traversala cun la via dal Scanvetg è vegnì approvà da la regenza grischuna. 
Quest project cun la punt da son Luzi prevesa in nov trassé al sid da Cuira e custa circa 58 milliuns francs. 
Cunquai che la finanziaziun n'è betg anc garantida, na pon anc vegnir fatgas naginas indicaziuns concretas davart il termin da realisaziun. 
La via actuala dal Scanvetg, ch'è l'access a la val cun il medem num sco er al lieu da turissem Arosa, cumenza amez la citad da Cuira. 
Pia sto tut il traffic en ed or dal Scanvetg charrar tras la citad, nua ch'igl è difficil per ils vehichels da cruschar pervia da las passaschas stretgas e nunsurvesaivlas. 
Plinavant è periclità il grond dumber da pedunas e da peduns resp. da scolaras e da scolars che traversan la via tar la curt. 
Ultra da quai è la via surchargiada regularmain las fins d'emna en ils secturs dal Obertor e dal Plessurquai. 
Cun la finamira da distgargiar la rait da vias entaifer la citad da Cuira era vegnida tratga en consideraziun gia il cumenzament dals onns 1970 ina colliaziun directa cun ina punt tranter la via dal Güglia e la via dal Scanvetg. 
Il project ch'era vegnì approvà quella giada n'è dentant mai vegnì realisà. 
L'onn 2006 è vegnida fatga – en il rom d'in studi da realisabladad – ina cumparegliaziun tranter ina renovaziun da la via existenta e la varianta da construir in nov trassé. 
Resguardond tut ils aspects essenzials ha la cumparegliaziun da las duas variantas purtà in meglier resultat per il nov trassé, e quai er areguard la persistenza. 
Silsuenter ha la regenza surdà l'atun 2006 l'incumbensa d'elavurar il project d'exposiziun cun in nov trassé. 
Circa 40 posiziuns e protestas èn vegnidas inoltradas en connex cun il project. 
Sin basa da singulas da quellas èn vegnidas fatgas retschertgas e scleriments supplementars. 
Ussa, ch'ils resultats èn avant maun, ha la regenza decidì davart las singulas protestas ed ha approvà il project. 
La finanziaziun dal project che vegn calculà cun circa 58 milliuns francs n'è dentant betg anc garantida. 
Il project è vegnì inoltrà ensemen cun la dumonda da subvenziunament a la confederaziun sco part dal project d'aglomeraziun Cuira e conturns. 
Suenter in'examinaziun cumplessiva n'ha la confederaziun betg dà ina gronda prioritad a la colliaziun traversala cun la via dal Scanvetg, perquai ch'il niz n'è – ord sia vista – betg suffizient en relaziun cun ils custs. 
Uschia na fa il project betg part da l'emprima fasa da realisaziun dals onns 2011 fin 2014. 
La regenza ha adina punctuà ch'il project saja realisabel mo cun in sustegn finanzial decisiv da la confederaziun. 
Perquai na pon vegnir fatgas oz naginas indicaziuns liantas davart in eventual cumenzament da las lavurs da construcziun. 
En il rom da la segunda fasa da realisaziun vegn la regenza a s'engaschar tar la confederaziun ch'il project vegnia giuditgà da nov e puspè classifitgà en il stgalim da prioritads A. 
Infurmaziuns: 
- cusseglier guvernativ Stefan Engler, schef dal departament da construcziun, traffic e selvicultura, tel. 081 257 36 01 
- Heinz Dicht, inschigner superiur, uffizi da construcziun bassa, tel. 081 257 37 01 
Gremi: regenza 
Funtauna: rg chanzlia chantunala dal Grischun 
25.11.201 
Communicaziun da la regenza dals 25 da november 2010 
La regenza grischuna ha concludì da cuntinuar cun la concurrenza per promover la lavur culturala professiunala tar projects pitschens. 
Ultra da quai ha ella formulà sias posiziuns tar differentas missivas da consultaziun da la confederaziun. 
Concurrenza per promover la lavur culturala professiunala tar projects pitschens 
La concurrenza per promover la lavur culturala professiunala ch'è vegnida introducida l'onn 2008 en il chantun Grischun cuntinuescha e vegn publitgada mintga onn. 
Quai ha concludì la regenza grischuna. 
Per la concurrenza stat a disposiziun in preventiv general da 100'000 francs or dal fond da la lottaria naziunala. 
Il project cuntinuescha definitivamain pervia da la gronda dumonda, pervia da l'inoltraziun da projects ch'èn interessants dal punct da vista artistic ed er pervia dals resuns positivs da vart da las artistas e dals artists. 
Durant la fasa da pilot da trais onns da 2008 fin 2010 èn vegnids inoltrads en media 45 projects per onn. 
Uschia vegn mantegnì ed instituziunalisà in instrument per promover la lavur culturala professiunala ch'è sa cumprovà e ch'è impurtant. 
La concurrenza tar projects pitschens cumplettescha la concurrenza tar projects pli gronds per promover la lavur culturala professiunala che vegn realisada dapi l'onn 1998. 
En questa concurrenza vegnan surdadas contribuziuns ad ovras u stipedis d'in import da maximalmain 20'000 francs. 
La regenza refusescha privilegis da taglia per il respargn immobigliar 
La regenza grischuna pleda cunter privilegis da taglia per il respargn immobigliar. 
Quest privilegi na maina betg a la finamira, n'è betg confurm a la constituziun ed ha per consequenza ch'il dretg fiscal daventa anc pli cumplitgà. 
Quai constatescha la regenza en sia resposta da consultaziun tar ina iniziativa parlamentara da la cumissiun per economia e taxas dal cussegl dals chantuns. 
En questa iniziativa suttametta la cumissiun ina cuntraproposta indirecta a las iniziativas dal pievel "Access a proprietad grazia al respargn immobigliar" sco er "iniziativa davart il respagn immobigliar". 
Tenor la regenza pregiuditgescha la deducziun previsa per il respargn immobigliar il princip da la taxaziun tenor la capacitad economica. 
Ultra da quai n'èsi betg cler quant fitg ch'ina tala deducziun possia effectivamain augmentar la quota d'atgna proprietad. 
Per promover la construcziun d'abitaziuns bastan – a l'avis da la regenza – las mesiras vertentas dal dretg fiscal, e quai en il rom da la prevenziun professiunala e liada. 
I na vul nagina nova deducziun che fa daventar il dretg fiscal puspè pli cumplitgà ed a medem temp main gist. 
Zonas ecologicas vegnan beneventadas 
La regenza grischuna beneventa la proposta da la confederaziun da crear la basa legala per stgaffir zonas ecologicas. 
Sco che la regenza scriva en sia resposta da consultaziun a la confederaziun n'èsi il mument betg pussaivel per il chantun Grischun da stgaffir zonas ecologicas. 
Differents studis davart aglomeraziuns han dentant mussà che zonas ecologicas èn ina mesira effizienta – sch'ellas èn concepidas en moda adequata – per meglierar considerablamain la qualitad da l'aria en in lieu determinà. 
Fin ussa n'èsi betg stà pussaivel da realisar talas zonas per motivs dal dretg da traffic. 
En zonas ecologicas èsi previs da laschar circular mo vehichels cun relativamain paucas emissiuns. 
La creaziun da talas zonas duai reducir la grevezza per l'ambient causa emissiuns dal traffic sin via. 
Resalvas envers la missiva da la confederaziun davart la lescha per promover la cultura 
La regenza grischuna beneventa da princip las stentas da la confederaziun da controllar politicamain e finanzialmain la promoziun da la cultura da nov cun ina strategia da 4 onns. 
En sia resposta da consultaziun tar la "missiva davart la lescha per promover la cultura 2012-2015" exprima la regenza dentant resalvas e giavischs. 
Uschia pretenda la regenza che la confedraziun surpiglia sia responsabladad finanziala. 
La varianta minimala dad 85 milliuns francs ch'è vegnida recepida en la missiva davart la lescha per promover la cultura na basta dentant betg, perquai che ina reducziun da las prestaziuns dal maun public periclitass l'existenza da l'ierta culturala architectonica. 
Ultra da quai pretenda la regenza che las instituziuns federalas da la promoziun da la cultura vegnian sustegnidas er vinavant cumplettamain da la confederaziun. 
Las incumbensas federalas èn – ultra da las instituziuns culturalas federalas – la tgira da monuments e la protecziun da la patria, il sectur dals films sco er la preschientscha culturala a l'exteriur. 
Tenor l'avis da la regenza n'èsi la finala betg chaussa da la confederaziun d'influenzar la politica culturala dals chantuns tras finanziaziuns inizialas. 
La confederaziun duai plitost sviluppar eventuals programs ensemen cun ils chantuns e cun las citads e finanziar quels en moda adequata. 
Da vischnancas e da regiuns 
Tujetsch: 
Il project "Rempar da lavinas Plauncas Nireil" da la vischnanca da Tujetsch vegn approvà. 
Als custs vegn garantida ina contribuziun da maximalmain 287'550 francs. 
Scharàns: 
La revisiun parziala da la planisaziun locala da la vischnanca da Scharàns dals 3 da mars 2010 vegn approvada. 
Contribuziuns chantunalas a differentas instituziuns 
Institut da perscrutaziun AO Tavau: 
A l'institut da perscrutaziun AO Tavau vegn garantida ina contribuziun da totalmain 880'000 francs, annualmain 220'000 francs, per ils onns 2010 fin 2013. 
La contribuziun che vegn impundida per stipendis, sa basa sin ina cunvegna da prestaziun cun il chantun. 
Chaussas persunalas 
Fadri Ramming 
, domicilià a Cuira, è vegnì elegì sco commember e sco president da la cumissiun administrativa dals servetschs psichiatrics dal Grischun per il rest da la perioda d'uffizi fin ils 30 da zercladur 2013. 
El daventa successur da Mario Cavigelli. 
Gremi: regenza 
Funtauna: rg chanzlia chantunala dal Grischun 
25.11.201 
Resultats da la votaziun dal pievel dals 28 da november 2010 
Projects federals: 
Iniziativa dal pievel "per il repatriament da las persunas estras criminalas (iniziativa per il repatriament)" 
Participaziun electorala 45,47 pertschient 
Gea 
31'277 
Na 
28'226 
Conclus federal davart l'expulsiun e la spedida da persunas estras criminalas en il rom da la constituziun federala (cuntraproject tar l'iniziativa dal pievel "per il repatriament da las persunas estras criminalas [iniziativa per il repatriament]") 
Gea 
25'864 
Na 
32'382 
Dumonda decisiva 
Iniziativa per il repatriament 
28'536 
Cuntraproject 
28'279 
Iniziativa dal pievel "Per taglias gistas. 
Fin cun l'abus en la concurrenza fiscala (iniziativa per taglias gistas)" 
Participaziun electorala 44,25 pertschient 
Gea 
21'889 
37,83 % 
Na 
35'978 
62,17 % 
La survista detagliada dals resultats (datotecas .pdf e .txt cun la pussaivladad da chargiar sin Voss computer) vegn publitgada en l’internet: 
www.gr.ch – Publicaziuns - Votaziuns ed 
. 
Gremi: Chanzlia chantunala dal Grischun 
Funtauna: rg Chanzlia chantunala dal Grischun 
28.11.201 
La cumissiun dal cussegl grond tracta la fusiun da las vischnancas da Grüsch, da Fanas e da Valzeina 
La cumissiun predeliberanta dal cussegl grond s'exprima per la fusiun da las vischnancas da Grüsch, da Fanas e da Valzeina a la nova vischnanca da Grüsch. 
En sia missiva dals 24 d'avust 2010 propona la regenza grischuna al cussegl grond d'approvar la fusiun da las vischnancas da Grüsch, da Fanas e da Valzeina a la nova vischnanca da Grüsch. 
Sut il presidi dal commember dal cussegl grond Maurizio Michael ha la cumissiun predeliberanta dal cussegl grond predeliberà ussa questa fatschenta per mauns dal cussegl grond che la vegn a tractar en la sessiun da december 2010. 
A questa sesida èn stads preschents er il cusseglier guvernativ Martin Schmid e la represchentanza da las vischnancas e dals circuls pertutgads. 
Las votantas ed ils votants da Grüsch, da Fanas e da Valzeina han approvà ils 18 da zercladur 2010 la fusiun da lur vischnancas a la nova vischnanca da Grüsch. 
La cumissiun predeliberanta dal cussegl grond è sa laschada infurmar al lieu da represchentantas e da represchentants da las vischnancas e da las autoritads davart il project da fusiun. 
Suenter ina debatta detagliada ha ella decidì unanimamain da proponer al cussegl grond d'approvar la fusiun da las vischnancas da Grüsch, da Fanas e da Valzeina e da metter en vigur il conclus per il 1. da schaner 2011. 
La cumissiun è persvadida ch'i sa tracta d'ina fusiun utila, da la quala resorta ina vischnanca nova e ferma per il chantun Grischun. 
Perquai che las trais vischnancas che vulan fusiunar n'appartegnan betg al medem circul, vegn il circul da Seewis a perder cun la fusiun las duas vischnancas da Fanas e da Valzeina al circul da Schiers. 
Cun questa fusiun tracta il cussegl grond la proxima sessiun da december l'unica fusiun da vischnancas da l'onn 2010. 
Uschia dessi – premess ch'il parlament approveschia questa fusiun – per il 1. da schaner 2011 anc 178 vischnancas en il Grischun. 
Infurmaziuns: 
president da la cumissiun Maurizio Michael, tel. 079 798 90 92 
Gremi: cumissiun predeliberanta per la fusiun a la vischnanca da Grüsch 
Funtauna: rg cumissiun predeliberanta per la fusiun a la vischnanca da Grüsch 
29.11.201 
Resgia da Domat: La cumissiun da gestiun suttametta las dumondas da la regenza al cussegl grond 
En in supplement tar ses rapport e tar sias propostas per il preventiv 2011 suttametta la cumissiun da gestiun dal cussegl grond (CdG) duas dumondas da la regenza al cussegl grond per laschar decider en chaussa. 
Tractond questas dumondas per in augment dal preventiv vegn il cussegl grond a discutar ed a decider – en il rom da la deliberaziun dal preventiv 2011 – davart las contribuziuns ch'èn previsas per l'onn 2011 a favur d'in sistem d'impuls che duai promover contracts da furniziun a lunga vista tranter las vischnancas e las elavuraturas ed ils elavuraturs da laina (7.5 milliuns francs) sco er per endrizzar ina producziun da pellets (6.75 milliuns francs). 
A partir dals 29 da settember 2010 è la CdG vegnida orientada da la regenza davart la situaziun tar la Mayr-Melnhof Swiss Timber SA (MMST). 
En vista a la reussida d'ina cunvegna da sanaziun ha la regenza suttamess a la CdG gia lura ina dumonda per in credit posteriur da 2 milliuns francs sco emprima transcha da la contribuziun en connex cun il sistem d'impuls previs per contracts da furniziun a lunga vista tranter las vischnancas e las elavuraturas ed ils elavuraturs da laina. 
Ils 13 d'october 2010 ha la CdG approvà questa dumonda, ed ella è stada cuntenta da prender enconuschientscha da l'ulteriura concepziun per in lieu per l'elavuraziun integrada da laina. 
Ella ha incumbensà la controlla da finanzas dal chantun Grischun d'examinar ils documents da basa. 
En connex cun il sistem d'impuls ch'è previs per contracts da furniziun a lunga vista tranter las vischnancas e las elavuraturas ed ils elavuraturs da laina (ulteriuras transchas da contribuziun) e cun l'investiziun ch'è planisada per l'onn 2011 per endrizzar ina producziun da pellets tras la MMST, ha la regenza gia decidì ils 23 da november 2010 da far mintgamai ina dumonda a la CdG per in credit posteriur al preventiv 2011 e tramess quellas il medem di a la CdG. 
A chaschun da duas sesidas ha la CdG examinà questas duas dumondas per credits posteriurs al preventiv 2011. 
Per quest motiv e tegnend quint dals resultats dal rapport da la controlla da finanzas dal chantun Grischun ch'è avant maun en il fratemp, ha la CdG decidì da suttametter las duas dumondas da la regenza per credits posteriurs al cussegl grond per las laschar approvar. 
Las duas dumondas da la regenza per credits posteriurs duain vegnir tractadas en la sessiun da december sco dumondas per in augment dal preventiv en il rom da la deliberaziun dal preventiv 2011. 
En in supplement tar il rapport e tar las propostas da la CdG per il preventiv dal chantun Grischun per l'onn 2011 dumonda la CdG perquai il cussegl grond d'augmentar il preventiv 2011 da l'uffizi per economia e turissem per 6.75 milliuns francs (producziun da pellets, quint d'investiziun) e da l'uffizi forestal per 7.5 milliuns francs (contracts da furniziun a lunga vista, quint current). 
En connex cun l'augment da las duas posiziuns dal preventiv dumonda la CdG ultra da quai il cussegl grond da pretender da la regenza, ch'ella procuria che las contribuziuns supplementaras possian vegnir cumpensadas en il quint 2011, per che las valurs directivas da la politica da finanzas vegnian observadas cun il quint 2011. 
Plinavant duai la regenza vegnir incumbensada dal cussegl grond da controllar detagliadamain l'utilisaziun da las contribuziuns e da far mintga mez onn in rapport en scrit en chaussa per mauns da la CdG, e quai per ils 30 da zercladur e per ils 31 da december. 
Infurmaziuns: 
Annemarie Perl, presidenta da la cumissiun da gestiun, tel. 078 853 19 36 
Gremi: cumissiun da gestiun 
Funtauna: rg cumissiun da gestiun 
01.12.201 
Il Grischun vegn mess en ina rait politica 
Co concepescha il Grischun sias relaziuns externas? 
Cun tge partenarias e cun tge partenaris collavura il chantun regularmain? 
Tge termins impurtants cuntegna l'agenda politica? 
Las respostas chattais Vus sin 
www.gr.ch/Aussenbeziehungen 
. 
La finamira da la regenza èsi da furmar colliaziuns politicas che han success per il Grischun. 
Las relaziuns externas servan a la regenza sco instrument per stabilir contacts, per tgirar relaziuns, per furmar allianzas, per prender influenza, per intermediar infurmaziuns e per ademplir incumbensas ensemen cun partenarias e cun partenaris. 
La pagina d'internet 
www.gr.ch/Aussenbeziehungen 
ch'è gist vegnida endrizzada concentrescha las infurmaziuns davart las relaziuns externas dal Grischun da nov en in lieu, dat ina survista vasta ed infurmescha cumplessivamain davart las raits multifaras dal Grischun. 
Chartas da navigaziun interactivas 
En il center da la pagina d'internet stat ina charta da navigaziun interactiva. 
Ella dat la pussaivladad da sa far in maletg da las relaziuns multifaras dal Grischun entaifer curt temp. 
Cun in clic cun la mieur cumparan ils chantuns, ils pajais u las regiuns, cun las qualas il Grischun collavura entaifer ed ordaifer instituziuns existentas. Sin paginas successivas èn disponiblas ulteriuras infurmaziuns davart las differentas instituziuns interchantunalas, naziunalas e transcunfinalas sco er davart las relaziuns bilateralas dal chantun Grischun inclusiv links e purschidas per chargiar giu infurmaziuns. 
Strategias e projects 
Areguard il cuntegn infurmescha la pagina d'internet davart las strategias ch'il chantun observa per extender e per tgirar las relaziuns externas e davart tge temas e tge projects che las conferenzas e las instituziuns discuteschan actualmain. 
Clers daventan uschia ils accents politics ch'ils gremis interchantunals ed internaziunals mettan en lur collavuraziun. 
Communicaziuns da quests gremis e posiziuns da la regenza, en spezial davart temas da la politica federala furman il connex concret cun la lavur en il sectur da las relaziuns externas. 
Ils renviaments a la basa legala mussan il rom da las pussaivladads e da las obligaziuns d'agir. 
Agenda e links 
Cumplettada vegn la purschida en l'internet cun ina agenda che dat ina curta survista dals termins impurtants. 
Ultra da quai èn avant maun links ad infurmaziuns d'auters chantuns, da la confederaziun e d'instituziuns da la collavuraziun transcunfinala. 
La pagina d'internet vegn messa à jour e cumplettada permanentamain cun infurmaziuns davart svilups actuals. 
Uschia duai la "politica exteriura" dal chantun Grischun daventar pli concreta. 
Gremi: regenza 
Funtauna: rg chanzlia chantunala dal Grischun 
01.12.201 
Communicaziun da la regenza dals 2 da december 2010 
La regenza grischuna ha mess en vigur per il 1. d'avust 2012 ina revisiun parziala da la lescha da scola. 
Qua tras vegnan fatgas ulteriuras preparativas per l'introducziun dal nov rom d'instrucziun "enconuschientscha da las religiuns ed etica" al stgalim superiur. 
Ultra da quai ha la regenza formulà sias posiziuns tar consultaziuns da la confederaziun. 
Ulteriuras preparativas per introducir la nova instrucziun d'enconuschientscha da las religiuns e d'etica 
Il chantun Grischun vegn ad introducir il nov rom d'instrucziun "enconuschientscha da las religiuns ed etica" sin il stgalim superiur sco planisà a partir da l'onn da scola 2012/2013. 
La regenza grischuna ha mess en vigur per il 1. d'avust 2012 la revisiun parziala correspundenta da la lescha da scola. 
A medem temp ha la regenza approvà il nov plan d'instrucziun dal rom "enconuschientscha da las religiuns ed etica" per il stgalim superiur da la scola populara. 
Sin il stgalim primar èsi previs d'introducir il nov rom per l'onn da scola 2017/2018. 
La regenza ha ultra da quai reglà la qualificaziun posteriura necessaria da las persunas d'instrucziun che vegnan ad instruir il nov rom sin il stgalim superiur da la scola populara. 
La scola auta da pedagogia dal Grischun è vegnida incumbensada da planisar e da realisar il perfecziunament. 
A chaschun da la votaziun dals 17 da matg 2009 davart l'uschenumnada iniziativa d'etica era il pievel grischun sa decidì per la cuntraproposta dal cussegl grond respectivamain per il "model 1+1". 
Quel cuntegna d'ina vart sco fin ussa ina lecziun per emna instrucziun da religiun per scolaras e per scolars che appartegnan ad ina da las duas baselgias chantunalas. 
Da l'autra vart prevesa il model da nov ina lecziun per emna instrucziun d'enconuschientscha da las religiuns e d'etica ch'è obligatorica per tut las scolaras e per tut ils scolars. 
Resalvas envers la nova ordinaziun federala davart atterraments ordaifer las plazzas aviaticas 
La regenza grischuna beneventa l'intenziun da la confederaziun da reglar atterraments d'eromobils ordaifer las plazzas aviaticas da nov en in'atgna ordinaziun federala. 
Uschiglio na po la regenza betg approvar il sboz da l'ordinaziun davart il partir e l'atterrar cun eromobils ordaifer las plazzas aviaticas. 
Sco che la regenza ha declerà en sia resposta da consultaziun a la confederaziun vegnan relaschadas cun questa ordinaziun disposiziuns per gronda part confurmas al temp per atterraments ordaifer las plazzas aviaticas. 
Quellas integreschan ultra dals aspects da l'aviatica er las dumondas da la planisaziun dal territori e da la protecziun da l'ambient e coordineschan ellas ina cun l'autra. 
Tenor l'avis da la regenza na vegnan ils basegns dals chantuns da muntogna dentant en plirs secturs betg resguardads en moda suffizienta. 
Ella menziunescha qua sco exempel en spezial las restricziuns en connex cun atterraments ordaifer las plazzas aviaticas en parcs naziunals ed en territoris federals scumandads per la chatscha. Il medem vala per atterraments ordaifer las plazzas aviaticas en las muntognas per motivs da scolaziun. 
Er vegnan stgaffids obstachels birocratics nunnecessaris per atterraments ordaifer las plazzas aviaticas che servan a la scolaziun ed a la furmaziun supplementara en cas d'acziuns da salvament e da stizzar fieu. 
En quests secturs sto l'ordinaziun davart atterraments ordaifer las plazzas aviaticas vegnir concepida en moda pli flexibla e pli pratica. 
La revisiun planisada da las ordinaziuns federalas davart ils narcotics e las substanzas psicotropas vegn beneventada 
La regenza grischuna beneventa la revisiun da las ordinaziuns davart ils narcotics e las substanzas psicotropas ch'è planisada da la confederaziun. 
Ella va d'accord cun il concept da resumar las otg differentas ordinaziuns actualas en trais novs relaschs. 
Quai menziunescha la regenza en sia audiziun a la confederaziun. 
Tar las trais novas ordinaziuns tutgan l'ordinaziun davart la controlla da narcotics e da substanzas psicotropas, l'ordinaziun davart la dependenza da narcotics e da substanzas psicotropas sco er l'ordinaziun davart il register da narcotics e da substanzas psicotropas. 
La regenza beneventa er explicitamain il relasch da l'ordinaziun davart la dependenza da narcotics e da substanzas psicotropas sco ordinaziun separada. 
Quella regla la realisaziun da las mesiras da las quatter pitgas prevenziun, terapia, diminuziun dal donn e controlla en cas da disturbis che resultan da la dependenza. 
Las adattaziuns èn necessarias suenter che la revisiun parziala da la lescha federala davart ils narcotics e las substanzas psicotropas, concludida dal parlament ils 20 da mars 2008, è vegnida approvada da la populaziun a chaschun da la votaziun da referendum dals 30 da november 2008. 
Da vischnancas e da regiuns 
Favugn: 
A la vischnanca da Favugn vegn garantida ina contribuziun chantunala da construcziun da 197'600 francs per midar e per engrondir la chasa da scola. 
Vaz sut: 
La vischnanca da Vaz sut survegn ina contribuziun chantunala da construcziun da 2'127'000 francs per midar e per engrondir la chasa da scola. 
Bregaglia: 
La revisiun totala da la planisaziun locala, concludida da la vischnanca da Castasegna (dapi il 1. da schaner 2010 vischnanca da Bregaglia) ils 27 da november 2009, vegn approvada. 
Scuol: 
La revisiun parziala da la planisaziun locala "Hotel Belvédère", concludida da la vischnanca da Scuol ils 30 da mars 2008, vegn approvada. 
Tschappina: 
La revisiun parziala da la planisaziun locala da la vischnanca da Tschappina dals 14 da zercladur 2010 vegn approvada. 
Contribuziuns chantunalas a differentas instituziuns 
Forum economic da la regiun dal parc naziunal: 
Al forum economic da la regiun dal parc naziunal vegn garantida per la perioda 2011 – 2015 ina contribuziun maximala da totalmain 825'000 francs (maximalmain 165'000 francs per onn) al manaschament regiunal en il rom da la nova politica regiunala da la confederaziun (NPR). 
Lavuratori d'emprendissadi engiadinais per scrinarias e per scrinaris: 
Il project da construcziun per l'engrondiment dal lavuratori d'emprendissadi engiadinais per scrinarias e per scrinaris a Samedan vegn approvà e sustegnì cun ina contribuziun chantunala da maximalmain 733'600 francs. 
Federaziun grischuna per il sport: 
La regenza ha fixà la contribuziun pauschala 2010 per las federaziuns da sport e per las organisaziuns ch'èn affiliadas a la federaziun grischuna per il sport. 
La contribuziun dad 1'000'000 francs or dal fond da sport vegn repartida sin totalmain 46 federaziuns ed organisaziuns. 
GKB-SPORTKIDS: 
Al project GKB-SPORTKIDS vegn concedida per l'onn da trenament 2011/12 ina contribuziun da maximalmain 150'000 francs or dal fond da sport. 
Engiadina Nordic: 
Il project "biatlon" da l'uniun Engiadina Nordic per engrondir la gruppa da trenament e da prestaziun vegn sustegnì cun ina contribuziun da 100'000 francs or dal fond da sport. 
Gremi: regenza 
Funtauna: rg chanzlia chantunala dal Grischun 
02.12.201 
Dapli colliaziuns da viafier e da bus a partir dals 12 da december 2010 
Ensemen cun ils presidents regiunals d'urari e cun las interpresas da transport ha la procedura d'urari pudì vegnir terminada cun success. 
La midada da l'urari ils 12 da december 2010 meglierescha levamain la purschida da la viafier e dals bus en tut il chantun. 
La prioritad han l'amplificaziun da la purschida da trens-intercity tranter Turitg e Cuira sco er la meglieraziun da las colliaziuns entaifer il Grischun. 
Las tariffas vegnan augmentadas per l'emprima giada dapi trais onns per 5,9 pertschient en media. 
En il rom da la procedura chantunala d'urari, che vegn realisada mintga onn da l'uffizi d'energia e da traffic en stretga collavuraziun cun las interpresas da transport e cun ils 10 presidents regiunals d'urari, èn vegnidas inoltradas l'onn 2010 passa 200 dumondas. 
129 da quellas (62%) han pudì vegnir ademplidas per part u dal tuttafatg. 
Per motivs finanzials, pervia da las premissas d'infrastructura u pervia d'interess che sa concurrenzeschan cun ils interess d'autras viagiaturas e d'auters viagiaturs n'han (anc) betg pudì vegnir realisads ils ulteriurs giavischs. 
Las novaziuns las pli impurtantas èn menziunadas curtamain qua sutvart: 
Ulteriurs trens-intercity en il tact da mesa ura tar las Viafiers federalas (VFF) 
En il traffic a distanza da las VFF curseschan ulteriurs trens-intercity en il tact da mesa ura tranter Turitg e Landquart/Cuira: Turitg, staziun principala, partenza a las 7.07 mintga di durant la stagiun da stad, a las 8.07 ed a las 10.07 mintga di, sco er las sondas a las 12.07. 
Partenza da Cuira las sondas a las 14.39, mintga di a las 16.39 ed a las 18.39 sco er durant la stagiun da stad mintga di a las 19.39. 
Quest pass gida a realisar plaun plaunet la finamira lontana d'introducir trens-intercity en il tact da mesa ura tranter Turitg ed il Grischun. 
Ils trens curseschan senza fermada tranter Turitg e Landquart ed han minibars e per part er vaguns-restaurant. 
Grazia ad in tren-intercity supplementar che parta da Cuira a las 21.09 vegn il tact da mesa ura prolungà per in'ura las dumengias. 
Pertutgant il traffic regiunal da las VFF na datti naginas midadas. 
Meglieraziuns tar la Viafier retica (VR) 
La Viafier retica porscha trens da colliaziun sin ils trens-intercity che circuleschan supplementarmain en il tact da mesa ura: 
las sondas partenza da Landquart a las 13.20, arriv a San Murezzan a las 15.19 sco er partenza da San Murezzan a las 12.26, arriv a Landquart a las 14.37 
mintga di partenza da San Murezzan a las 14.35 resp. a las 16.35, arriv a Landquart a las 16.37 resp. a las 18.37 
la stad mintga di partenza da San Murezzan a las 17.35, arriv a Landquart a las 19.37. 
Il tren "ALLEGRA" è il nov timun da la VR. 
Dapi il matg 2010 curseschan ils emprims trens ad autotracziun sin la viafier dal Bernina. 
Fin il mars 2011 vegnan tut ils 15 trens ad autotracziun, che funcziunan sin dus sistems d'electricitad, duvrads en il manaschi regular. 
Els circuleschan alura er sin las lingias Cuira – Arosa e Landquart – Tavau – Filisur. 
Numerusas meglieraziuns pli pitschnas da la purschida e novas lingias da l'AutoDaPosta Grischun 
Sin las lingias Cuira – Laax e Cuira – Planeiras porscha l'auto da posta numerusas colliaziuns supplementaras che suondan las novas colliaziuns d'intercity da las VFF, l'avantmezdi en direcziun da Laax e da Planeiras ed il suentermezdi en direcziun da Cuira. 
La nova lingia d'autos da posta Brusio – Selvaplana colliescha las fracziuns da Garbella e da Selvaplana ch'èn situadas al nord da Brusio cun Brusio Paese. 
Ils dis ch'i n'è nagina scola stat a disposiziun a las viagiaturas ed als viagiaturs in PubliCar. 
Surrein – Sumvitg – Cumpadials sco er Tumein – Favugn èn novas lingias d'auto da posta che servan a transportar scolaras e scolars. 
Las midadas las pli impurtantas en connex cun il bus da la citad da Cuira (SBC) resp. il bus Engiadina (EB) 
La lingia 2 dal bus da la citad da Cuira, Kleinwaldegg – Obere Au survegn al Lürlibad in nov cirquit per obtegnair in meglier access al Böschengut ed a l'ospital Fontana: La Bondastrasse vegn furnida mo pli amunt. 
Sur la nova Böschenstrasse cun las novas fermadas Böschenstrasse e Fondeiweg pon ins cuntanscher l'ospital Fontana e suenter puspè la Lürlibadstrasse en direcziun da la staziun. 
La fermada Brändligasse survegn il num Kleinwaldegg. 
Per ils utschels da la notg metta la SBC a disposiziun las notgs da venderdi sin sonda e da sonda sin dumengia il "Prättigauer Nachtbus" Cuira – Landquart – Tavau, partenza da Cuira a las 0.15, cun viadi da return a als 2.10 davent da Tavau Plaz sco er a las 0.33 davent da Claustra a Cuira, a Claustra sco colliaziun dal bus da Tavau cun partenza da Tavau Plaz a las 0.03. 
Il bus da notg quotidian en Engiadina cursescha – sin fundament da la dumonda allegraivla – da nov tenor in urari fix e betg pli sin clom. 
La pendiculara Razén/Veulden (LRF) meglierescha sias colliaziuns 
La LRF parta da nov 5 minutas pli baud, mintgamai a las minutas 10 e 40. Uschia vegn la colliaziun cun il bus meglierada, e las viagiaturas ed ils viagiaturs han temp avunda per arrivar anc a temp a pè a la staziun da Razén. 
Infurmaziuns: 
- Werner Glünkin, manader da la partiziun per il traffic public, uffizi d'energia e da traffic, tel. 081 257 36 17, 
werner.gluenkin@aev.gr.ch 
- Peter Sprecher, manader da project, partiziun per il traffic public, uffizi d'energia e da traffic, tel. 081 257 36 19, 
peter.sprecher@aev.gr.ch 
Gremi: uffizi d'energia e da traffic 
Funtauna: rg uffizi d'energia e da traffic 
02.12.201 
Remartgas davart l'infurmaziun mintgatant vana ch'ils dumbers da naschientschas sa reduceschan 
da Claudio Lardi, president da la regenza 
Durant mes temp d'uffizi hai jau rendì attent repetidamain al svilup dals dumbers da naschientschas en il chantun Grischun. 
Quai hai jau fatg cun la persvasiun che la tendenza da la reducziun dals dumbers da naschientschas ha consequenzas considerablas per nossa societad e per nossa economia. 
Cun mias novitads bainmanegiadas, ma disfavuraivlas sun jau mintgatant ma sentì in pau en la situaziun d'in meteorolog. 
Il meteorolog na fa betg l'aura. 
El rimna las datas, analisescha la situaziun da l'aura e fa ina prognosa. 
Tras in servetsch meteorologic infurmescha el per exempel ch'ina pressiun bassa robusta maina aria fraida ed umida vers noss pajais. 
Per il di suenter po el prognostitgar ch'i cumenza l'avantmezdi a naiver fermamain fin giu la Bassa. 
Dentant prognosa vi u nà: tschertas manischunzas e tscherts manischunzs, pronts da surpigliar ristgas, sa rendan sin via cun l'equipament da stad e cun la speranza savens nunmotivada ch'i na vegnia bain betg uschè nausch sco prognostitgà. 
Ina metodica sumeglianta sco il meteorolog applitgescha il departament d'educaziun, cur ch'el rimna ed analisescha las datas davart ils dumbers da naschientschas. 
En in rapport curt che vegn edì dal secretariat dal departament ed actualisà mintg'onn infurmescha el la publicitad davart ils dumbers da naschientschas sut 
www.ekud.gr.ch 
. 
L'onn 2009 èn naschids 1619 uffants. 
En cumparegliaziun cun il dumber da naschientschas d'ina annada van – fin a la 6. classa – dapli uffants cun lur geniturs davent dal chantun che quai ch'i vegnan en il chantun. 
Las cifras elavuradas davart ils dumbers da naschientschas ed er las lingias da tendenza èn stadas in agid da decisiun en inqual process da decisiun. 
Uschia han singulas vischnancas examinà anc ina giada lur projects e lur plans da chasas da scola ed han per part realisà – ensemen cun vischnancas vischinas – soluziuns pli cunvegnentas ord vista pedagogica ed economica. 
En il sectur da las scolas medias ha la regenza pudì redimensiunar il project per la sanaziun e per l'engrondiment da la scola chantunala grischuna. 
En il sectur da la furmaziun professiunala ha il Grischun – bain savend che l'annada 1992 ha in saldo da migraziun zunt negativ – renunzià a programs spezials cunter ina mancanza da plazzas d'emprendissadi ch'era vegnida prognostitgada per l'onn 2008 en l'entira Svizra. 
I dat dentant er exempels, nua che auters arguments han la finala gì dapli pais en la discussiun politica. 
Uschia ha il cussegl grond – er en vista a las prognosas da la reducziun dals dumbers da scolaras e da scolars – vulì rinforzar las vischnancas cun midar la finanziaziun da la scola populara cun agid da la NGF grischuna, ch'il pievel ha dentant refusà. 
In sistem da gulivaziun da las grevezzas dueva remplazzar il sistem da contribuziuns pauschalas ch'èn colliadas cun ils dumbers diminuints da scolaras e da scolars. 
Durant mia activitad en la regenza è la furmaziun professiunala ma stada spezialmain a cor. 
E gist en connex cun la recrutaziun da la generaziun giuvna a glieud da professiun ma fan ils dumbers da naschientschas diminuints per las annadas suenter l'onn 2000 quitads ord vista da la furmaziun e da l'economia. 
Sch'ils dumbers d'admissiun a las scolas medias restan numnadamain stabils tar var 650 giuvenils per onn, tanghescha la reducziun dals dumbers da naschientschas en emprima lingia la furmaziun professiunala. 
In tal scenari avess consequenzas gravantas per l'economia grischuna. 
Er ina integraziun fitg buna dals giuvenils esters che vivan cun nus pudess minimisar mo per part questas consequenzas. 
Spetgar e sperar ch'i na vegnia bain betg uschè nausch, è insatge per glieud endirida ch'è pronta da surpigliar ristgas. 
Ed en connex cun mes quità per la furmaziun professiunala pens jau alura mintgatant a la prognosa dal meteorolog. 
La sessiun d'october dal cussegl grond ha dà la chaschun da tematisar il svilup dals dumbers da naschientschas en il Grischun. 
Quai lascha sperar e pleda per noss parlament, sch'el resguarda – en il rom da l'appreziaziun generala – questas cifras a chaschun da las proximas decisiuns da la politica da furmaziun e da la politica sociala ed economica. 
03.12.201 
Communicaziun da la regenza dals 9 da december 2010 
En il chantun Grischun duain las emissiuns d'amoniac vegnir reducidas en l'agricultura. 
La regenza grischuna ha approvà in concept correspundent. 
Ultra da quai ha la regenza decidì ch'i na dettia nagina votaziun davart projects chantunals ils 13 da favrer 2011. 
Dal rest ha ella fixà la cumpensaziun da la chareschia per il 1. da schaner 2011 sco er formulà sia posiziun tar dus projects federals da consultaziun. 
Approvà in project per reducir las emissiuns d'amoniac en l'agricultura 
Il chantun Grischun lantscha l'onn proxim in project per reducir las emissiuns d'amoniac en l'agricultura. 
La regenza grischuna ha approvà il project ed ha deliberà contribuziuns chantunalas da promoziun dad 1'640'000 francs. 
L'uffizi d'agricultura e da geoinfurmaziun è vegnì incumbensà da realisar quest project da resursas che dura ils onns 2011 fin 2016. 
La finamira è quella da promover il tractament correct da ladim natiral sin manaschis agriculs. 
Uschia duain las emissiuns d'amoniac en il Grischun vegnir reducidas en il futur per var 9 pertschient. 
Per cuntanscher questa finamira vegnan proponidas differentas mesiras che sa basan sin in sistem da stimul. 
Latiers tutgan – ultra da mesiras organisatoricas sin ils manaschis agriculs – tranter auter l'utilisaziun d'in indriz da distribuziun cun in uder che vegn stratg suenter sco er mesiras tar il pavel da las vatgas da latg. 
Questas mesiras duain er gidar a meglierar la reputaziun da l'agricultura en il chantun turistic, perquai che las emissiuns da spizza vegnan reducidas il medem mument. 
Nagins projects chantunals da votaziun ils 13 da favrer 2011 
La regenza grischuna ha prendì enconuschientscha dal fatg che l'iniziativa dal pievel "per la protecziun cunter la violenza tras armas" vegn suttamessa sco project federal a la votaziun dal pievel la dumengia, ils 13 da favrer 2011. 
Quest di na vegni votà davart nagins projects chantunals. 
La cumpensaziun da la chareschia vegn fixada a 0,3 pertschient 
Las collavuraturas ed ils collavuraturs da l'administraziun chantunala e las persunas d'instrucziun da las scolas popularas dal Grischun survegnan a partir dal 1. da schaner 2011 ina cumpensaziun da la chareschia da 0,3 pertschient. 
Quai ha concludì la regenza grischuna. 
Tenor la lescha dal persunal cumpensescha la regenza la chareschia mintgamai la fin da l'onn per l'onn chalendar suandant. 
En quest connex è decisiv il stadi da l'index naziunal dals pretschs da consum la fin da november. 
La flexibilisaziun da la politica da la surfatscha da guaud vegn beneventada 
La regenza grischuna s'exprima a favur da l'intenziun da flexibilisar la politica da la surfatscha da guaud che la cumissiun per ambient, planisaziun dal territori ed energia dal cussegl dals chantuns ha exprimì en ina iniziativa parlamentara. 
Sco quai che la regenza menziunescha en sia resposta da consultaziun sustegna ella la finamira dal project, spetga dentant a medem temp ina flexibilisaziun da la politica da la surfatscha da guaud che va pli lunsch. 
La midada planisada da la lescha federala davart il guaud ha en mira da schliar conflicts cun surfatschas privilegiadas da l'agricultura, cun territoris prezius per l'ecologia u per l'agricultura sco er cun la protecziun cunter aua gronda che resultan en territoris, en ils quals la surfatscha dal guaud crescha. 
Quai duai vegnir fatg cun flexibilisar l'obligaziun da cumpensar ina runcada en ils territoris pertutgads sco er cun abolir per part la noziun da guaud dinamica. 
En quest connex na duai la surfatscha dal guaud betg vegnir reducida ed il scumond da runcar duai restar. 
Tenor l'avis da la regenza sto quest project vegnir formulà en moda pli averta per stgaffir la libertad d'agir ch'è necessaria per permetter soluziuns federalisticas sin plaun chantunal. 
En connex cun l'obligaziun da cumpensar ina runcada pretenda la regenza d'extender il catalog d'excepziuns correspundent. 
Necessaria è ultra da quai ina coordinaziun cun ils secturs da l'agricultura, da la protecziun da la natira e da la patria sco er da la protecziun da las auas. 
Sulettamain sin basa da la legislaziun forestala na po il problem da l'extensiun nungiavischada dal guaud betg vegnir schlià. 
Da vischnancas e da regiuns 
Tschappina: 
La revisiun parziala da la planisaziun locala, concludida da la vischnanca da Tschappina ils 24 da favrer 2010, vegn approvada. 
Contribuziuns chantunalas a differentas instituziuns 
Uniun "palliative gr": 
La regenza approvescha l'incarica da prestaziun dal chantun Grischun a l'uniun "palliative gr". 
Per ademplir las incumbensas surdadas dal chantun survegn l'uniun ina contribuziun pauschala annuala da 100'000 francs. 
L'uniun s'engascha per promover uschè bain sco pussaivel e per garantir durablamain in tractament palliativ ambulant e staziunar, ina tgira ed in accumpagnament d'umans grevamain malsauns en il chantun Grischun. 
Regiun Surselva: 
A la regiun Surselva vegn garantida per la perioda 2011 – 2015 ina contribuziun maximala da totalmain 825'000 francs, maximalmain 165'000 francs per onn, al manaschament regiunal. 
Tgira da monuments: 
Per restaurar totalmain ina chasa d'abitar e da fatschenta a Puschlav, Borgo, vegn pajada ina contribuziun maximala da 72'800 francs. 
Gremi: regenza 
Funtauna: rg chanzlia chantunala dal Grischun 
09.12.201 
In nov studi analisescha la mancanza da persunas d'instrucziun en il chantun Grischun 
D'ina mancanza da persunas d'instrucziun è pertutgà er il chantun Grischun, dentant main ferm ch'il rest da la Svizra. 
Quai mussa in nov studi ch'è vegnì fatg per incumbensa dal chantun. Il studi propona er differentas cuntramesiras pussaivlas. 
A medem temp ha ella incumbensà il departament d'educaziun, cultura e protecziun da l'ambient da resguardar ils resultats en las lavurs da planisaziun futuras. 
Las medias han purtà l'ultim temp pli e pli savens rapports davart ina mancanza da persunas d'instrucziun da la scola populara. 
Er en il chantun Grischun hai dà vuschs che diagnostitgeschan ina mancanza actuala da persunas d'instrucziun u che teman ina mancanza en l'avegnir. 
Sut quest aspect ha il departament d'educaziun, cultura e protecziun da l'ambient (DECA) incumbensà il biro per studis sociopolitics e da lavur (BASS) a Berna da far in rapport davart la mancanza da persunas d'instrucziun en il chantun Grischun. 
Ils resultats èn ussa avant maun sco studi e mussan ch'igl ha actualmain ina mancanza sin il martgà da lavur grischun per persunas d'instrucziun. 
Uschia è il dumber da persunas d'instrucziun che tschertgan ina plazza sa reducì cleramain dapi l'onn 2007. 
Il studi cumprova ch'i n'aveva il matg 2010 betg avunda persunas d'instrucziun che tschertgavan ina plazza per pudair occupar las plazzas libras tant sin il stgalim primar sco er sin il stgalim secundar I. Difficultads tar la recrutaziun mussan er las valitaziuns ch'èn vegnidas fatgas da las direcziuns da las scolas e ch'èn vegnidas integradas en l'analisa. 
Ina largia exista actualmain en spezial sin il stgalim superiur, tar las persunas d'instrucziun rumantschas sco er tar las pedagogas curativas e tar ils pedagogs curativs. 
La mancanza da persunas d'instrucziun en il Grischun è pli pitschna ch'en il rest da la Svizra 
Il studi fa er ina prognosa davart il basegn futur e davart la purschida futura da persunas d'instrucziun en il chantun Grischun. 
Per pudair giuditgar, sch'i dat ina mancanza da persunas d'instrucziun u sche la situaziun sin il martgà da lavur sa revegn en l'avegnir en il Grischun, è vegnida fatga ina prognosa da la purschida e dal basegn da persunas d'instrucziun per ils onns da scola 2010/11 fin e cun 2019/20. Questa prognosa parta da tschertas supposiziuns en quai che reguarda il grad d'occupaziun, las quotas d'extrada, las quotas d'assistenza, il dumber da studentas e da students sco er las quotas d'entrada en la professiun. 
Ils resultats mussan ch'il grad da cuvrida sin il stgalim primar vegn ad importar en media 64 pertschient per l'onn da scola actual fin e cun l'onn da scola 2019/20. Quai vul dir che 36 pertschient dal basegn da recrutaziun n'è betg cuvrì. 
Sin il stgalim primar mancan pia en media 39 persunas d'instrucziun per onn entaifer ils onns 2010 fin 2019, quai che correspunda ad ina quota da 4 pertschient da la media da l'effectiv da persunas d'instrucziun da la scola primara en il chantun Grischun. 
Sin il stgalim secundar I importa il grad da cuvrida 92 pertschient entaifer la medema perioda, uschia che 8 pertschient dal basegn supplementar n'è pia betg cuvrì. 
Sin il stgalim secundar I mancan pia en media 8 persunas d'instrucziun per onn. 
Ils resultats mussan che la largia da persunas d'instrucziun vegn ad esser pli gronda sin il stgalim primar che sin il stgalim secundar I ils proxims 10 onns. 
Ina cumparegliaziun interregiunala dal basegn da recrutaziun futur mussa dentant ch'il chantun Grischun ha – fin l'onn 2019 – in basegn da recrutaziun pli pitschen che la regiun da la Svizra orientala (incl. Turitg) e che l'entira Svizra. 
Differentas cuntramesiras pussaivlas 
Il studi propona differentas mesiras cunter la mancanza smanatschanta da persunas d'instrucziun. 
Ina pussaivladad favuraivla per augmentar a curta vista la purschida da persunas d'instrucziun è quella da recrutar persunas d'instrucziun che turnan puspè en scola. 
In'autra pussaivladad è quella da flexibilisar la vegliadetgna da pensiun vers ensi: cun agid da models correspundents dal temp da lavur pudessan las persunas d'instrucziun vegnir motivadas d'ir pli tard en pensiun. 
Ultra da quai propona il studi d'examinar ina scolaziun per persunas che derivan d'autras professiuns. 
Qua stoi dentant vegnir examinà, sche la dumonda per ina tala scolaziun è insumma gronda avunda en il chantun Grischun. 
Per augmentar la purschida da persunas d'instrucziun a lunga vista propona il studi medemamain differentas mesiras. 
Ultra da l'examinaziun dals salaris da las persunas d'instrucziun pudess vegnir meglierà il sustegn da las persunas d'instrucziun. 
Uschia po in bun accumpagnament e sustegn da las persunas che cumenzan a dar scola reducir la quota d'extradas resp. augmentar il temp d'activitad en la medema professiun. 
Plinavant pudessan las direcziuns da las scolas, che adempleschan ina funcziun da sustegn e da distgargia impurtanta per las persunas d'instrucziun, vegnir dotadas cun in pensum da lavur pli grond. 
In problem specific dal chantun Grischun è la finala la pitschna purschida da persunas d'instrucziun rumantschas e lur cumpetenzas linguisticas per part manglusas. 
Mesiras correspundentas da furmaziun supplementara per augmentar la cumpetenza linguistica pudessan sminuir quest problem. 
Ils resultats vegnan resguardads en las lavurs da planisaziun 
La regenza ha ussa incumbensà il departament d'educaziun, cultura e protecziun da l'ambient da resguardar ils resultats dal studi en las lavurs da planisaziun futuras. 
Sco instituziun da scolaziun ch'è pertutgada directamain duai er la scola auta da pedagogia dal Grischun integrar ils resultats en la concepziun da sias purschidas da scolaziun e da furmaziun supplementara. 
Il studi vegn publitgà sin la pagina d'internet da l'uffizi per la scola populara ed il sport sut 
www.avs.gr.ch 
. 
Infurmaziuns: 
president da la regenza Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
Gremi: regenza 
Funtauna: rg chanzlia chantunala dal Grischun 
13.12.201 
Publicaziun dal nov med d'instrucziun per uman ed ambient 
Cun "Viver en il Grischun, tom II" è ussa vegnì cumplettà il med d'instrucziun per uman ed ambient per la 4. – 6. classa dal chantun Grischun. 
Il med d'instrucziun stat a disposiziun en rumantsch, en tudestg ed en talian e tracta la geografia e l'istorgia dal chantun Grischun sco er temas socioculturals. 
Per l'instrucziun dad uman ed ambient stat ussa pia a disposiziun sin il stgalim mesaun da la scola primara in med d'instrucziun cumplet per temas istorics, geografics e socioculturals. 
Cun numerus maletgs, cun diversas illustraziuns e cun texts bain enclegentaivels vegnan las scolaras ed ils scolars intimads tras quests dus toms da sfegliar e da leger, da far dumondas e da perscrutar. 
A las persunas d'instrucziun stattan a disposiziun materialias variadas che faciliteschan la preparaziun da lur instrucziun. 
Collavuraziun interchantunala 
Il med d'instrucziun sa basa sin in concept da la centrala interchantunala per meds d'instrucziun (CIMI). 
Pervia da quai ha "Viver en il Grischun" tschertas sumeglientschas cun ils novs meds d'instrucziun correspundents per uman ed ambient en auters chantuns. 
Il tratg cuminaivel en tut ils chantuns è quel ch'ils cuntegns èn repartids sin in cudesch per scolaras e per scolars, sin ina DVD cun fegls da lavur, sin datotecas dad audio, da film e da maletgs, sin datotecas da texts cumplementars e sin in commentari per las persunas d'instrucziun. 
Il giavisch central dals manaders grischuns dal project (Fredy Tischhauser per il tom I, Domenic Melcher per il tom II) è sta quel da prender il mund da viver dals uffants e dals giuvenils sco punct da partenza per tractar differents temas. 
Uschia chattan ils uffants ed ils giuvenils – sin basa da lur enconuschientschas e da lur experientschas – plitgunsch access a chaussas novas. 
Ultra da las auturas e dals auturs principals han differentas persunas d'instrucziun da tut las regiuns dal Grischun gidà a cuntanscher quai cun lur contribuziuns. 
Temas geografics, istorics e socioculturals 
En il tom 1 dal med d'instrucziun vegnan tractads temas e secturs d'emprender or da l'istorgia ed or da la geografia dal Grischun. 
En il tom 2 vegnan vitiers da nov cuntegns dal sectur social. 
Tractads vegnan la mobilitad u ils ciclus dal provediment e da la dismessa, ed ils uffants s'occupan er da dumondas davart la convivenza a chasa, en classa ed en il stadi. 
En quest connex vegni – partind dal preschent – savens guardà en il passà, ed i vegnan er tschentadas dumondas davart svilups futurs. 
Ulteriurs chapitels tractan il "lavurar" ed il "abitar e construir". 
Terminà vegn il tom 2 cun in sguard sin in pèr aspects da la geografia svizra. 
Parts dal med d'instrucziun, linguas 
Il cudesch per scolaras e per scolars è cumparì per rumantsch, per talian e per tudestg. 
Ils dus toms dal cudesch per scolaras e per scolars en il format A4 vegnan consegnads sco in artitgel. 
Il commentari per las persunas d'instrucziun stat a disposiziun en furma stampada, dentant mo per tudestg. 
Las DVDs ch'èn integradas en il commentari cumpiglian tut ils fegls da lavur en tut las trais linguas chantunalas. 
Intgins texts, documents sonors e tschertas sequenzas da films cumpletteschan la purschida ed èn avant maun – sco documents originals ed istorics – mo en ina u en duas linguas. 
Infurmaziuns: 
Josy Marie Künzler, manadra da la secziun per ils meds d'instrucziun, uffizi per la scola populara ed il sport, tel. 081 257 22 61 
Gremi: uffizi per la scola populara ed il sport 
Funtauna: rg uffizi per la scola populara ed il sport 
13.12.201 
L'evaluaziun da la retschertga che la SATE ha fatg avant las elecziuns è avant maun 
Il departament d'educaziun, cultura e protecziun da l'ambient (DECA) ha laschà examinar la retschertga che la scola auta da tecnica ed economia (SATE) a Cuira ha fatg avant las elecziuns per incumbensa da la Südostschweiz pressa e stampa SA. 
L'evaluaziun da l'universitad da Berna è ussa avant maun e vegn a la conclusiun che la retschertga saja vegnida realisada correctamain. 
Il DECA ha prendì enconuschientscha dals resultats dal rapport da studi e constatescha ch'i n'exista nagin ulteriur basegn d'agir per il chantun. 
Per incumbensa da la Südostschweiz pressa e print SA ha la SATE a Cuira fatg ina retschertga avant las elecziuns grischunas da la regenza e dal cussegl grond dals 13 da zercladur 2010. 
Questa retschertga ha gì lieu tranter ils 8 ed ils 21 d'avrigl 2010 ed igl èn vegnidas fatgas tut en tut 1007 intervistas per telefon. 
Ils resultats èn vegnids publitgads ils 16 da matg 2010 en la "Südostschweiz am Sonntag". 
Tenor la retschertga avevan la cussegliera guvernativa vertenta Barbara Janom Steiner ed ils dus cussegliers guvernativs vertents Hansjörg Trachsel e Martin Schmid quel mument la meglra favur da las electuras e dals electurs. 
Ils dus novs candidats Martin Jäger e Heinz Brand fissan – tenor la retschertga – medemamain vegnids elegids en la regenza, betg dentant Mario Cavigelli e Barla Cahannes Renggli. 
Ils trends da la retschertga davart las elecziuns dal cussegl grond prevesevan perditas massivas per la PLD e perditas pli pitschnas per la BDP e per la PCD. 
Per la PPS e per la PS ha la retschertga percunter prognostitgà in gudogn da mandats. 
En las medias ed en la politica èn las reacziuns sin questas retschertgas, ch'èn vegnidas realisadas per l'emprima giada en il Grischun avant elecziuns da la regenza ed avant elecziuns cirquitalas, stadas maschadadas ed han er purtà critica. 
En dumonda èsi per exempel vegnì mess, quant represchentativa che la retschertga saja stada. 
Tranter auter èsi er vegnì crititgà che la retschertga haja sfalsifitgà il resultat da las elecziuns, perquai che las aderentas ed ils aderents sajan vegnids mobilisads en differenta moda e maniera. 
Sin quai ha il president da la regenza Claudio Lardi, schef dal DECA, incumbensà l'institut da scienzas politicas da l'universitad da Berna d'examinar – sco post spezialisà extern – la retschertga che la SATE ha fatg avant las elecziuns. 
L'institut ha examinà la represchentativitad da la retschertga, il mument che la retschertga è vegnida fatga, ils effects da las dumondas, l'evaluaziun e la preschentaziun dals resultats, la preschentaziun dals resultats da la retschertga en las medias sco er ils custs. 
Ussa èn ils resultats da questa evaluaziun avant maun. 
Realisà bain e conscienziusamain la retschertga da la SATE, ma i dat er critica 
Il rapport da studi vegn a la conclusiun che la retschertga da la SATE saja stada represchentativa e ch'ella saja – mesirà cun standards professiunals – vegnida realisada bain e conscienziusamain. 
La retschertga da la SATE ha tuttavia furnì ina impressiun mumentana vardaivla da las elecziuns da la regenza da l'onn 2010. 
L'evaluaziun crititgescha dentant er la retschertga da la SATE. 
Uschia n'ha il fatg che la retschertga è vegnida fatga baud bain purtà nagins resultats fauss, ma la retschertga ha cumpiglià mo in stadi tempriv dal process da la furmaziun d'opiniun. 
Circa in terz da tut las vuschs n'eran betg anc surdadas quel mument. 
Uschia n'èsi betg stà pussaivel quel mument da far constataziuns statisticamain vardaivlas davart l'elecziun da la candidata Cahannes Renggli e dals candidats Jäger, Brand e Cavigelli, perquai che las differenzas procentualas tranter la candidata e tranter ils candidats sa chattavan entaifer la marscha da sbagls. 
A quest fatg han las medias rendì attent memia pauc. 
Areguard la retschertga davart las elecziuns dal cussegl grond constatescha l'evaluaziun che las prognosas èn stadas memia ristgadas, perquai ch'ellas han tegnì quint memia pauc dal sistem electoral grischun. 
Pervia da la divisiun èn blers circuls electorals pitschens ed – en consequenza da quai – pervia d'ina ferma persunalisaziun da las elecziuns èsi enorm difficil da far ina prognosa davart la repartiziun dals mandats en il parlament. 
En la publicitad è er vegnida discutada la summa che l'incumbensadra ha pajà per la retschertga da la SATE. 
En quest connex constatescha il rapport da studi ch'ina retschertga da questa dimensiun custia – tut tenor l'institut da retschertga – approximativamain tranter 20'000 e 25'000 francs. 
Quai è pliras giadas dapli che quai ch'è vegnì pajà a la SATE. 
Nagin ulteriur basegn d'agir 
Il DECA parta dal fatg che tut las persunas participadas emprendian las lecziuns necessarias en chaussa e che la fatschenta saja terminada qua tras. 
In ulteriur basegn d'agir n'exista betg per il chantun Grischun ord vista dal DECA. 
Il rapport da studi vegn publitgà sin la pagina d'internet dal DECA sut 
www.ekud.gr.ch 
. 
Infurmaziuns: 
president da la regenza Claudio Lardi, schef dal departament d'educaziun, cultura e protecziun da l'ambient, tel. 081 257 27 01 
Gremi: departament d'educaziun, cultura e protecziun da l'ambient 
Funtauna: rg departament d'educaziun, cultura e protecziun da l'ambient 
14.12.201 
L'augment da la segirezza d'enviern da la via dal Malögia tranter Segl/Föglias e Plaun da Lej occupa vinavant il chantun 
Il chantun Grischun sa stenta vinavant d'augmentar la segirezza d'enviern sin la via dal Malögia. 
Il chantun è pront d'elavurar novas variantas e vegn a laschar far in nov studi respectiv. 
Cun ina retscha da mesiras ha il chantun gì l'intenziun d'augmentar pragmaticamain la segirezza d'enviern sin la via dal Malögia tranter Segl/Föglias e Plaun da Lej, e quai a curta fin a media vista. 
Ultra da pitgas per siglientar lavinas, da rempars da deviament e d'in tunnel curt è stada previsa per quai ina via da sviament d'in vial en il sectur dal territori d'abitadi da Segl che fiss vegnida duvrada mo durant il temp da privel. 
Enconuschentamain ha la radunanza communala da Segl refusà ils 8 d'october 2010 in tal sviament sur ses territori communal. 
Respectond questa decisiun renunzia il chantun da sfurzar tras la soluziun previsa cunter la veglia da la populaziun da Segl. 
En in discurs cun il schef dal departament da construcziun, traffic e selvicultura dal Grischun sco er cun las persunas responsablas da la vischnanca e da las duas regiuns Engiadin'ota e Bregaglia èn ins sa cunvegnì d'elavurar novas variantas per meglierar persistentamain la segirezza d'enviern sin il traject da via en dumonda. 
Per quest intent duai vegnir dada l'incarica da far quest enviern in studi che duai sclerir las premissas e las cundiziuns generalas per in'alternativa tar il "sviament pitschen" ch'è vegnì sbittà. 
Ils resultats en chaussa duain esser avant maun fin l'atun che vegn. 
Sco ils onns passads duai en il fratemp pudair vegnir duvrada la ruta da sviament cumprovada tras il vitg che vegn permessa da la vischnanca da Segl, sche las relaziuns èn precaras. 
Infurmaziuns: 
Heinz Dicht, inschigner superiur, uffizi da construcziun bassa, tel. 081 257 37 01 
Gremi: departament da construcziun, traffic e selvicultura 
Funtauna: rg departament da construcziun, traffic e selvicultura 
15.12.201 
La regenza deplorescha la decisiun da Mayr-Melnhof Swiss Timber 
La regenza grischuna deplorescha la decisiun da Mayr-Melnhof Swiss Timber (MMST) d'annunziar il concurs da la resgia a Domat. 
Malgrà las stentas intensivas n'èsi betg gartegià en quel curt temp ch'è stà a disposiziun da chattar ina soluziun tenor princips d'interpresa per la contribuziun d'investiziun da 6,75 milliuns francs ch'il cussegl grond ha refusà. 
A partir d'immediat stat l'uffizi per industria, mastergn e lavur dal Grischun (UCIML) a disposiziun al lieu per cussegliar las collavuraturas ed ils collavuraturs. 
En il rom da la procedura da concurs che sto vegnir fatga ussa porscha il Grischun ses buns servetschs a parts interessadas. 
Infurmaziuns: 
- en cas da dumondas davart il guaud e la selvicultura: 
cusseglier guvernativ Stefan Engler, departament da construcziun, traffic e selvicultura, tel. 081 257 36 01 
- en cas da dumondas davart l'economia publica e davart la promoziun dal svilup economic: 
cusseglier guvernativ Hansjörg Trachsel, departament d'economia publica e fatgs socials, tel. 081 257 23 01 
Gremi: regenza 
Funtauna: rg chanzlia chantunala dal Grischun 
15.12.201 
Communicaziun da la regenza dals 16 da december 2010 
La regenza grischuna ha approvà la participaziun dal chantun Grischun a la cunvegna administrativa interchantunala davart la collavuraziun computerisada dals chantuns per sclerir delicts da violenza. 
Uschia po vegnir meglierada la persecuziun da delicts sexuals e da delicts da violenza serials. 
Ultra da quai ha la regenza adattà a la chareschia las contribuziuns per persunas che basegnan sustegn sco er approvà in nov model da salarisaziun per las emprendistas e per ils emprendists en il sectur da tgira. 
La finala ha la regenza formulà sias posiziuns tar consultaziuns da la confederaziun. 
Il Grischun sa participescha al concordat ViCLAS 
Il chantun Grischun sa participescha a la cunvegna administrativa interchantunala dals 2 d'avrigl 2009 davart la collavuraziun computerisada dals chantuns per sclerir delicts da violenza (concordat ViCLAS). 
Quai ha concludì la regenza grischuna en sia cumpetenza da far cunvegnas administrativas. 
Per incumbensa da la conferenza dals cumandants da las polizias chantunalas da la Svizra maina la polizia chantunala da Berna dapi il matg 2003 – en il senn d'in project da pilot e sco concessiunaria da la Royal Canadian Mounted Police – l'uschenumnà Violent Crime Linkage Analysis System (ViCLAS). 
Tar quest sistem sa tracti d'in sistem d'analisa computerisà che fusiunescha datas da las polizias chantunalas ed elavura questas datas en il senn d'ina analisa da cas operativa. 
Questa analisa vegn fatga sin basa dals musters da delicts e da las caracteristicas dal cumportament da delinquentas e da delinquents arrestads. 
ViCLAS ha en mira da cumbatter effizientamain delicts da violenza e delicts sexuals serials e vegn er duvrà en auters pajais europeics. 
Ils 2 d'avrigl 2009 ha la conferenza da las directuras e dals directurs chantunals da giustia e polizia (CDCGP) approvà il text dal concordat ViCLAS e decidì d'introducir definitivamain quest sistem. 
Fin l'october 2010 han ils chantuns Appenzell dadens, Berna, Friburg, Neuchâtel, Soloturn, Sursilvania, Sutsilvania, Turgovia ed Uri declerà lur participaziun. 
Tenor l'avis da la regenza è il sistem ViCLAS sa cumprovà. 
Ins po partir dal fatg ch'il niz vegn a crescher a lunga vista, sch'il dumber d'unitads da datas sco er dals chantuns participants è pli grond. 
La persecuziun da delicts sexuals e da delicts da violenza serials po vegnir meglierada cleramain cun la participaziun al concordat ViCLAS. 
Per il chantun Grischun chaschuna la participaziun custs da circa 44'000 francs per onn. 
Las contribuziuns da sustegn vegnan augmentadas pervia da la chareschia 
Il chantun Grischun adatta a la chareschia las pauschalas per il basegn fundamental da persunas che basegnan sustegn. 
La regenza grischuna ha approvà ina revisiun parziala correspundenta da las disposiziuns executivas tar la lescha chantunala da sustegn e mess en vigur quella per il 1. da schaner 2011. 
Tar il basegn fundamental per ils custs da viver d'ina persuna s'augmenta la pauschala per mais che vala dapi l'onn 2006 da 960 a 977 francs. 
Las adattaziuns correspundan a las recumandaziuns da la conferenza svizra da l'agid social (COSAS) d'augmentar ils imports per il basegn fundamental pervia da la chareschia per 1,75 pertschient a partir da l'onn 2011. 
Ils salaris da las emprendistas e dals emprendists en il sectur da la tgira duain vegnir adattads 
La regenza grischuna ha concludì d'adattar il sistem da salarisaziun da las persunas che absolvan la scolaziun da tgirunza u da tgirunz diplomà da la scola spezialisada superiura (SSS) en il chantun Grischun e d'augmentar ils salaris. 
La finamira è quella da concepir l'entrada en la scolaziun da tgira da la SSS uschia ch'ella è pli attractiva. 
Tras quai duai er vegnir fatg frunt a la mancanza da tgirunzas e da tgirunzs che smanatscha. 
Ils salaris vegnan adattads a partir dal 1. da schaner 2012 e pajads a las emprendistas ed als emprendists directamain dal center da furmaziun per la sanadad ed ils fatgs socials (CSS). 
L'emprim onn da scolaziun importa il salari 1'118 francs, il segund onn 1'230 francs ed il terz onn 1'456 francs per mais. 
La salarisaziun sa drizza tenor las recumandaziuns da la conferenza svizra da las directuras e dals directurs chantunals da sanadad (CDS). 
Il chantun fa quint cun custs totals da circa 2.8 milliuns francs per onn. 
En quest connex surpiglia il chantun ils custs supplementars da circa 400'000 francs che resultan dal nov model da salarisaziun. 
Il sboz da l'ordinaziun davart la tgira d'uffants vegn refusà 
La regenza grischuna na po betg approvar il nov sboz per in'ordinaziun davart la tgira extrafamigliara d'uffants (ordinaziun davart la tgira d'uffants) che vegn proponì da la confederaziun. 
Il motiv èn las mancanzas generalas ch'existan anc adina, sco che la regenza declera en sia resposta da consultaziun. 
La regenza è tuttina da l'avis ch'i saja inditgà da reveder las regulaziuns vertentas, perquai che las realitads èn sa midadas decisivamain en quest sectur e perquai che las regulaziuns correspundentas han ina impurtanza considerabla politica, finanziala e sociala. 
Tenor l'avis da la regenza cuntegna il nov sboz da l'ordinaziun davart l'assistenza d'uffants incontestablamain meglieraziuns en tscherts secturs. 
Uschia beneventa ella l'idea da stgaffir posts spezialisads chantunals ed autoritads da permissiun sco ch'ellas existan gia en il Grischun. 
En il sectur da la tgira durant il di sto la finamira da la revisiun esser quella da dar dapli pais a l'atgna responsabladad dals geniturs. 
Quest giavisch è gia vegnì exprimì en il rom da la consultaziun tar l'emprim sboz da revisiun. 
Entant che la promoziun da l'atgna responsabladad dals geniturs sto vegnir beneventada tar la tgira durant il di, n'è ella tenor la regenza betg il med adattà per cuntanscher la finamira giavischada tar l'assistenza a temp cumplain. 
Uschia tegna il nov sboz da revisiun memia pauc quint da las regulaziuns necessarias concernent l'assistenza a temp cumplain. 
L'assistenza a temp cumplain en famiglias da tgira ed en instituziuns è il sectur central da la tgira extrafamigliara, e gist en quest sectur dovran uffants e giuvenils ina protecziun speziala dal stadi. 
Armonisziun planisada dal rom penal vegn sustegnida 
La regenza grischuna beneventa l'armonisaziun dal rom penal che la confederaziun vul introducir en il cudesch penal svizzer, en la lescha penala militara ed en il dretg penal accessoric. 
Sco ch'ella scriva en sia resposta da consultaziun sustegna ella l'intent principal dal sboz preliminar. 
Quel prevesa da suttametter las disposiziuns penalas dal cudesch penal svizzer per l'emprima giada dapi sia introducziun l'onn 1942 ad ina controlla cumplessiva che metta l'accent sin la protecziun dals bains giuridics respectivamain sin la valur dals bains giuridics protegids. 
La regenza è però da l'avis ch'i saja impurtant che la revisiun servia da princip a la finamira d'armonisar il rom penal e betg da stgaffir novs causals penals u d'introducir la smanatscha da chastis pli severs. 
Da vischnancas e da regiuns 
Salouf: 
La revisiun parziala da la planisaziun locala, concludida da la vischnanca da Salouf ils 30 da mars 2009, vegn approvada. 
Silvaplauna: 
La revisiun parziala dals 14 d'avrigl 2010 da la planisaziun locala da la vischnanca da Silvaplauna che ha l'intent da stgaffir novas zonas d'hotel vegn approvada. 
Vella: 
La revisiun parziala da la planisaziun locala, concludida da la vischnanca da Vella ils 22 da settember 2010, vegn approvada. 
Contribuziuns chantunalas a differentas instituziuns 
Chasa da persunas attempadas e da tgira Opera Mater Christi a Grono: 
Il project da construcziun per substituir l'edifizi da la chasa da persunas attempadas e da tgira Opera Mater Christi a Grono vegn approvà. 
A l'instituziun responsabla vegn garantida ina contribuziun chantunala maximala da 8'100'000 francs per metter a disposiziun 50 letgs da tgira. 
Servetschs psichiatrics dal Grischun: 
La contribuziun a l'instituziun responsabla dals servetschs psichiatrics dal Grischun importa 214'700 francs per l'onn 2009. 
Post spezialisà per il turissem e per il svilup persistent a Vargistagn: 
Il post spezialisà per il turissem e per il svilup persistent a Vargistagn vegn incumbensà da manar vinavant il "post da cumpetenza per in turissem che s'accorda cun la natira e cun la cultura dal Grischun" cun in limita dals custs da 420'000 francs per ils onns 2011 fin 2013. 
Chaussas persunalas 
Daniel Buschauer 
, domicilià a Filisur, è vegnì elegì per il 1. da matg 2011 sco manader da la partiziun "meglieraziuns da structura" sco er sco substitut dal manader da l'uffizi d'agricultura e da geoinfurmaziun. 
Gremi: regenza 
Funtauna: rg chanzlia chantunala dal Grischun 
16.12.201 
La regenza elegia ils commembers dal cussegl da la banca chantunala grischuna per las periodas d'uffizi a partir dal 1. d'avrigl 2011 
La regenza grischuna ha elegì ils commembers dal cussegl da la banca chantunala grischuna (BCG) per las periodas d'uffizi che cumenzan il 1. d'avrigl 2011. 
Sco president dal cussegl da banca è vegnì confermà il president vertent Hans Hatz. 
Tenor la revisiun da la lescha davart la banca chantunala grischuna è la regenza cumpetenta per eleger il cussegl da banca. 
Sco president da la BCG per la perioda fin la fin da mars 2014 ha la regenza elegì il president vertent Hans Hatz. 
Sco vicepresident da la banca vegn medemamain elegì il vicepresident vertent Peter Wettstein, e quai per la perioda fin la fin da mars 2015. 
Sco commembers dal cussegl da banca ha la regenza confermà ils cussegliers da banca vertents, Franco Quinter (fin la fin da mars 2015), Fabrizio Keller (fin la fin da mars 2014), Not Carl (fin la fin da mars 2013) sco er Jon Peider Lemm (fin la fin da mars 2013). 
Perquai ch'il cussegl grond aveva concludì l'onn 2008 da reducir il cussegl da banca da nov a set commembras e commembers, ha la regenza stuì eleger totalmain sis commembras e commembers. 
Gia pli baud è vegnì elegì Christian Thöny sco commember dal cussegl da banca per ina perioda d'uffizi fin la fin da mars 2013. 
Dal cussegl da banca sortan Carlo Portner ed Erwin Roffler. 
Tras l'elecziun dals commembers dal cussegl da banca vertents po vegnir garantida la cuntinuitad, malgrà la sminuziun dal gremi. 
Las disposiziuns transitoricas ch'èn cuntegnidas en la revisiun da la lescha davart la banca chantunala grischuna, entrada en vigur il 1. d'avrigl 2009, prescrivan che las periodas d'uffizi che cumenzan l'avrigl 2011 duran per mintgamai duas commembras e dus commembers dal cussegl da banca mintgamai dus, trais e quatter onns. 
Infurmaziuns: 
cusseglier guvernativ dr. Martin Schmid, schef dal departament da finanzas e vischnancas, tel. 081 257 32 01 (cuntanschibel fin a las 18.30) 
Gremi: regenza 
Funtauna: rg chanzlia chantunala dal Grischun 
21.12.201 
Communicaziun da la regenza dals 23 da december 2010 
Il chantun Grischun s'engascha vinavant per ils quatter projects da parcs. 
La regenza grischuna ha tramess a la confederaziun sias dumondas per in sustegn finanzial ed ha approvà atgnas contribuziuns chantunalas. 
Ultra da quai ha la regenza concludì ina nova regulaziun per numerar las glistas per las elecziuns dal cussegl naziunal: en l'avegnir è decisiva la successiun, en la quala las glistas electoralas vegnan inoltradas, e betg pli la fermezza da las partidas u da las organisaziuns a chaschun da las ultimas elecziuns. 
La finala ha la regenza mess en vigur sin l'onn nov differents relaschs chantunals sco er formulà sia posiziun davart ina procedura da consultaziun da la confederaziun. 
Cuntinuaziun dal sustegn per ils parcs natirals en il Grischun 
Il Grischun s'engascha vinavant per l'installaziun e per il manaschi da quatter projects da parcs sin il territori chantunal. 
La regenza grischuna ha tramess a l'uffizi federal d'ambient sias dumondas per in sustegn finanzial da la confederaziun per la perioda da program 2012 fin 2015 ed ha approvà atgnas contribuziuns chantunalas. 
A medem temp dumonda la regenza l'uffizi federal d'ambient da surdar il label da parc al parc natiral regiunal Ela. 
La regenza è persvadida ch'il parc Ela cuntanschia ils effects giavischads en il senn da l'ordinaziun federala davart ils parcs d'impurtanza naziunala. 
La dumonda da surdar il label da parc al parc Ela cuntegna numerus projects funcziunals che gidan d'ina vart a mantegnair ed a revalitar la natira e la cuntrada e che promovan da l'autra vart las activitads economicas persistentas. 
Tar las dumondas per in sustegn finanzial propona il chantun a la confederaziun da conceder in agid finanzial global da 2'000'000 francs per manar il parc Ela e per garantir sia qualitad. 
Per manar il parc natiral regiunal Biosfera Val Müstair dumonda il chantun var 904'000 francs da la confederaziun, per installar il parc natiral regiunal Beverin 1'175'000 francs. 
La finala dumonda il chantun la confederaziun per in agid finanzial da var 2'870'000 francs per installar il parc naziunal Adula. 
Ils onns 2012 fin 2014 sa participescha il chantun cun mintgamai maximalmain 220'000 francs per onn vi dals custs per installar respectivamain per manar ils trais parcs natirals regiunals Biosfera Val Müstair, Ela e Beverin. 
Vi dals custs per installar il parc naziunal Adula paja il chantun ina contribuziun totala da maximalmain 1'022'000 francs ils onns 2012 fin 2014. 
Nova regulaziun per numerar las glistas per las elecziuns dal cussegl naziunal 
La numeraziun da las glistas per las elecziuns dal cussegl naziunal vegn reglada da nov en il chantun Grischun. 
En l'avegnir n'è betg pli la fermezza da las partidas u da las organisaziuns a chaschun da las ultimas elecziuns decisiva per la numeraziun, mabain la successiun, en la quala las glistas electoralas vegnan inoltradas. 
La regenza grischuna ha concludì ina revisiun parziala correspundenta da l'ordinaziun davart las elecziuns dal cussegl naziunal ed ha mess en vigur quella per il 1. da schaner 2011. 
En l'avegnir resulta la successiun dals numers d'ordinaziun da las glistas pia da la successiun, en la quala las glistas electoralas vegnan inoltradas. 
Quellas pon vegnir inoltradas a la chanzlia chantunala il pli baud a partir dal 153. di avant il di d'elecziun, quai vul dir ca. a partir da mez matg, fin il pli tard il 48. di avant il di d'elecziun. 
Sche pliras glistas electoralas vegnan inoltradas il medem di, decida la sort davart la numeraziun. 
L'applicaziun da la regulaziun vertenta, tenor la quala la successiun dals numers da las glistas sa drizzava tenor la fermezza da las partidas a chaschun da las ultimas elecziuns dal cussegl naziunal, ha adina puspè chaschunà discussiuns gia pli baud. 
Sut tschertas constellaziuns, sco per exempel en cas che partidas tradiziunalas preschentan pliras glistas principalas u en cas che la successiun d'ina partida è contestada, na porscha ella nagina soluziun. 
Dal rest na correspunda la regulaziun vertenta er betg al basegn da las partidas d'avair uschè baud e svelt sco pussaivel tschertezza davart la numeraziun da las glistas. 
Tenor l'opiniun da la regenza è la nova regulaziun ina soluziun simpla, clera e transparenta. 
Ils numers da las glistas pon vegnir fixads cuntinuadamain e pon perquai per regla vegnir communitgads a las partidas ed a las gruppaziuns en moda informala, e quai mintgamai directamain suenter che las glistas èn vegnidas inoltradas u suenter ch'ins ha eventualmain stuì trair la sort. 
L'artitgel constituziunal planisà davart il provediment da basa vegn beneventà 
La regenza grischuna sustegna il sboz d'ina nova disposiziun constituziunala generala davart il provediment da basa che vegn proponì da la confederaziun. 
Ord vista giuridica è ella bain sceptica envers l'introducziun d'ina disposiziun constituziunala generala che n'ha nagin effect giuridic direct. 
Tuttina ha il provediment da basa ina fitg gronda impurtanza per in chantun muntagnard perifer sco il Grischun. 
Uschia beneventa la regenza, sche quest tema survegn l'attenziun necessaria sin il plaun il pli aut. 
Sco che la regenza scriva en sia resposta da consultaziun a la confederaziun, èsi impurtant per il chantun Grischun ch'i vegnian fixads quels princips davart il provediment da basa, tenor ils quals i vegn prendì en mira en Svizra in provediment da la populaziun uschè bun sco pussaivel cun ils bains e cun ils servetschs da basa dal basegn quotidian. 
L'avertura da las numerusas valladas perifericas dal Grischun è chara, uschia ch'ina decleranza da la confederaziun a favur d'in provediment da basa d'auta qualitad – che duai vegnir prestà a pretschs unitars e raschunaivels en tut las parts dal pajais e per tut la populaziun – è centrala per la regenza. 
Mess en vigur differents relaschs 
Realisaziun dals cudeschs da procedura penala e civila svizzers: 
Il 1. da schaner 2011 entran en vigur ils cudeschs da procedura penala e civila svizzers. 
Per exequir quests cudeschs sin plaun chantunal ha la regenza grischuna perquai mess en vigur sin la medema data differents relaschs, tranter auter la revisiun parziala da la constituziun chantunala ch'il pievel grischun aveva acceptà ils 17 da matg 2009. 
Las incumbensas da dretg penal vegnan transferidas a la procura publica, las incumbensas da dretg civil a las dretgiras districtualas. 
Novas cumpetenzas resultan qua tras en spezial per la conservaziun e per l'avertura da testaments sco er per il relasch e per l'execuziun da scumonds uffizials. 
La refurma da la giustia ha la finamira da detretschar l'organisaziun giudiziala e da stgaffir in cler urden da cumpetenzas cun structuras simplas ed effizientas. 
Il cussegl grond ha acceptà quests relaschs en la sessiun da zercladur. 
Il termin da referendum è scadì ils 29 da settember 2010. 
I n'èn dentant vegnids inoltrads nagins referendums. Lescha per promover la tgira da persunas malsaunas: 
La regenza grischuna ha mess en vigur per il 1. da schaner 2011 la revisiun parziala da la lescha per promover la tgira da persunas malsaunas e l'assistenza da persunas attempadas e da persunas che basegnan tgira (lescha per promover la tgira da persunas malsaunas). 
Uschia regla il chantun Grischun da nov la finanziaziun da la tgira, adattond quella a las prescripziuns da la confederaziun. 
A medem temp ha la regenza relaschà l'ordinaziun respectiva tar la lescha per promover la tgira da persunas malsaunas. 
Il cussegl grond aveva approvà ils 26 d'avust 2010 la revisiun parziala da la lescha per promover la tgira da persunas malsaunas. 
Il termin da referendum è scadì ils 8 da december 2010. 
I n'èn dentant vegnids inoltrads nagins referendums. Lescha davart ils products terapeutics: 
En il chantun Grischun vegn il tractament da medicaments reglà da nov ed adattà a las directivas da la confederaziun. 
La regenza grischuna ha mess en vigur per il 1. da schaner 2011 la nova lescha introductiva tar la lescha federala davart ils medicaments ed ils products medicinals (lescha introductiva tar la lescha davart ils products terapeutics) ed ha relaschà a medem temp in'ordinaziun correspundenta. 
La lescha ha l'intent da proteger la sanadad tar il diever da medicaments. 
Per gronda part vegnan regulaziuns existentas surpigliadas ed adattadas a las prescripziuns da la confederaziun. 
Il cussegl grond aveva approvà quest relasch ils 27 d'avust 2010. 
Il termin da referendum è scadì ils 8 da december 2010. 
I n'èn dentant vegnids inoltrads nagins referendums. Elecziun taciturna da las commembras e dals commembers da las dretgiras districtualas: 
En il chantun Grischun è pussaivla a partir da l'onn proxim in'elecziun taciturna per las commembras e per ils commembers da las dretgiras districtualas. 
La regenza grischuna ha mess en vigur per il 1. da schaner 2011 la revisiun parziala correspundenta da la lescha davart ils dretgs politics. 
Il cussegl grond aveva approvà quest project ils 27 d'avust 2010. 
Il termin da referendum è scadì ils 8 da december 2010. 
I n'èn dentant vegnids inoltrads nagins referendums. Ordinaziun davart la realisaziun da la public corporate governance per il chantun Grischun: 
La regenza grischuna ha relaschà ina nova ordinaziun davart la realisaziun da la public corporate governance per il chantun Grischun ed ha mess en vigur quella per il 1. da schaner 2011. 
L'ordinaziun intenda ina relaziun equilibrada tranter la gestiun e la controlla da las participaziuns dal chantun Grischun. 
La finamira è quella da mantegnair ils interess chantunals e da stgaffir transparenza. 
En il rapport davart la public corporate governance ha la regenza prendì enconuschientscha da las midadas concernent ils princips ch'il cussegl grond ha proponì en la sessiun da december ed ha adattà correspundentamain ils princips. 
Ordinaziun davart las medias ed ils medis districtuals: 
La regenza grischuna ha relaschà ina nova ordinaziun davart las medias ed ils medis districtuals ed ha mess en vigur quella per il 1. da december 2010. 
Questa ordinaziun remplazza il reglament da servetsch per medias e per medis districtuals. 
La nova ordinaziun regla la procedura electorala, las premissas d'elecziun e las indemnisaziuns per las medias e per ils medis districtuals che adempleschan tranter auter funcziuns da la polizia da sanadad e da la medischina giudiziala. 
Da vischnancas e da regiuns 
Claustra-Serneus: 
La regenza ha approvà da princip la lescha davart la contingentaziun d'abitaziuns secundaras, concludida ils 30 da november 2008 da la vischnanca da Claustra-Serneus. 
La vischnanca è dentant vegnida incumbensada da reducir fin mez da l'onn 2013 il contingent d'abitaziuns secundaras da 3000 meters quadrat ad ina valur da 2000 fin 2300 meters quadrat per onn. 
Stierva: 
La revisiun parziala da la planisaziun locala, concludida da la vischnanca da Stierva ils 23 da fanadur 2010, vegn approvada. 
Contribuziuns chantunalas a differentas instituziuns 
Scola-dimora a Cuira: 
Il project per auzar il trantertract da la scola-dimora a Cuira, Masans, vegn approvà. 
A l'instituziun responsabla vegn garantida ina contribuziun chantunala da construcziun da maximalmain 321'600 francs. 
Tgira da monuments: 
La restauraziun da la tur e dals mirs-santeri da la baselgia evangelica d'Almen vegn sustegnida cun ina contribuziun maximala da 99'800 francs. 
Projects da vias 
La regenza ha approvà totalmain 1'565'000 francs per construir e per sanar ils suandants trajects da vias: 
- via d'Engiadina: lavurs d'impressari, access da Scuol ost 
- via da Pardomat: lavurs d'impressari, punt dal Rain anteriur, Pardomat 
Chaussas persunalas 
Beat Hunger 
, domicilià a Malans, manader da la partiziun "forza idraulica", è vegnì elegì per il 1. da schaner 2011 sco vicemanader da l'uffizi d'energia e da traffic. 
Per la fin da l'onn 
L'onn 2010 ha la regenza grischuna gì 43 sesidas. 
A chaschun da sia ultima sesida ha la regenza prendì cumià da Claudio Lardi e da Stefan Engler, ils dus commembers da la regenza partents. 
Il presidi da la regenza vegn surpiglià il 1. da schaner 2011 da Martin Schmid, schef dal departament da finanzas e vischnancas. 
Vicepresidenta daventa Barbara Janom Steiner, scheffa dal departament da giustia, segirezza e sanadad. 
La regenza giavischa a tut las conburgaisas ed a tut ils conburgais bellas festas da Nadal e tut il bun per l'onn nov. 
Gremi: regenza 
Funtauna: rg chanzlia chantunala dal Grischun 
23.12.201